目录

修订再版编校说明

道光二十三年

001. 授翰林院侍讲及四川正考官呈请代奏谢恩状八月初四日

道光三十年

002. 遵议大礼疏正月二十八日

003. 应诏陈言疏三月初二日

004. 请设坛祈雨疏三月初四日

005. 条陈日讲事宜疏四月初四日

咸丰元年

006. 琉球进呈庆贺登极等方物应否收受请旨折正月初六日

007. 朝鲜进呈庆贺方物应否收受请旨折正月初六日

008. 原任贵州提督秦钟英病故应否与谥请旨折二月二十日

009. 议汰兵疏三月初九日

010. 议复宋臣李纲从祀文庙疏三月十四日

011. 敬陈圣德三端预防流弊疏四月二十六日

012. 谢署刑部左侍郎恩疏五月二十七日

013. 武闱复命折十月十七日

014. 审明贩运小钱各犯并案定拟折十一月初二日

015. 宣宗梓宫奉安地宫事宜请旨折十一月初三日

016. 宣宗梓宫奉安地宫执灯人员请旨片十一月初三日

017. 孝和睿皇后二周年忌辰派员行礼请旨折十一月十一日

018. 遵旨议奏骁骑校三音阿失踪一案折十一月十三日

019. 审明私铸铅钱人犯按律定拟折十一月十三日

020. 陕西固原提督成玉病故应否与谥请旨折十一月十九日

021. 备陈民间疾苦疏十二月十八日

022. 平银价疏十二月十九日

咸丰二年

023. 朝鲜进呈庆贺册谥等贡物应否收受请旨折正月初六日

024. 礼部印钥可否令李菡佩带请旨折正月二十四日

025. 谢署吏部左侍郎恩疏正月二十五日

026. 宣宗成皇帝等升祔太庙行祗见拜位请旨折正月二十九日

027. 宣宗成皇帝升配圜丘礼成颁诏可否御殿受贺请旨折二月初一日

028. 柏贵补授河南巡抚应否兼兵部侍郎衔请旨折二月十一日

029. 山西巡抚张祥河捐银一万两拟给予随带加五级请旨折二月十五日

030. 遵旨议奏扬州府河务通判遗缺升署折二月十七日

031. 遵旨查明核议刑部拟补题缺主事折二月十七日

032. 驻防翻译乡试复试请旨钦定复试日期及题目折二月十七日

033. 上三科补行复试日期请旨钦定折二月十七日

034. 刑部拟补题缺主事意见不同遵旨分别议处折二月二十三日

035. 请宽胜保处分疏四月初五日

036. 阵亡广州副都统应否与谥请旨折五月十二日

037. 原任陕西提督石生玉病故应否与谥请旨折五月十二日

038. 阵亡总兵长瑞等应否与谥请旨折五月二十八日

039. 董光甲等员可否援案入祀阵亡地方昭忠祠请旨片五月二十八日

040. 谢放江西正考官恩折六月十三日

041. 请假回籍省亲片六月十三日

042. 敬陈团练查匪大概规模折十二月二十二日

043. 附陈办团稍有头绪即乞守制片十二月二十二日

咸丰三年

044. 严办土匪以靖地方折二月十二日

045. 现办湖南各属土匪情形折二月二十一日

046. 江西土匪窜入桂东并严防广匪折四月

047. 江广土匪窜入桂东及桂阳州境折五月

048. 汇奏剿办窜入桂东等县江西土匪折六月十二日

049. 会剿江西上犹等县土匪折六月

050. 拿匪正法并现在帮办防堵折六月十二日

051. 金陵逆船上驶已咨会提臣调兵来省防堵折六月十二日

052. 逆船驶至江西南昌城外拟即严防邻赣二县余匪片六月十二日

053. 特参长沙协副将清德折六月十二日

054. 请将长沙协副将清德交刑部治罪片六月十二日

055. 保参将塔齐布千总诸殿元折六月十二日

056. 逆匪窜扑南昌先后派拨兵勇援剿折六月二十二日

057. 湖南调拨兵勇驰援南昌剿逆折六月

058. 安化蓝田土匪勾引粤匪谋逆已搜捕惩办片

059. 援江布署及改委侯凤岐统带援兵片七月

060. 湖南援江兵勇已抵南昌及到楚贵州兵续赴江合剿片七月

061. 两广窜入湖南县境匪徒次第剿除折七月

062. 移驻衡州折八月十三日

063. 派兵驰赴茶陵剿办江西窜入土匪折九月

064. 遵旨派拨练勇驰援湖北片十月

065. 暂缓赴鄂并请筹备战船折十月二十四日

066. 请截留粤饷筹备炮船片十月二十四日

067. 派委兵勇援皖折十月

068. 常宁土匪滋事剿办情形折十一月十四日

069. 筹备水陆各勇赴皖会剿俟粤省解炮到楚乃可成行折十一月二十六日

070. 请提用湖南漕米片十一月二十六日

071. 请捐输归入筹饷新例片十一月二十六日

072. 沥陈现办情形折十二月二十一日

073. 衡永一带剿匪未毕折十二月二十一日

074. 厘正衡清二县保甲片十二月二十一日

咸丰四年

075. 上年道州等处土匪滋扰业已剿办事竣折正月十五日

076. 报东征起程日期折二月初二日

077. 代递唐树义遗折片二月初二日

078. 湖北臬司唐树义殉难家丁呈缴印信折二月初三日

079. 故抚杨健吁请敕祀乡贤折二月十五日

080. 请派大员办捐济饷折二月十五日

081. 黄州逆贼上窜汉阳并陷岳州片二月十五日

082. 贼匪窜入岳州湘阴贼船千艘停泊靖港等处片二月

083. 留胡林翼黔勇会剿片二月十五日

084. 逆匪上窜靖港宁乡截剿获胜折二月二十三日

085. 朱孙诒追贼湘阴云田片二月二十三日

086. 贼船被剿下窜现已收复岳州折三月初三日

087. 贼踪退出南省现驻岳州折三月初五日

088. 请提蒋徵蒲捐款并饬总办粮台片三月初五日

089. 请恤储玫躬等折三月初五日

090. 剿办陆贼获胜并出省境追歼折三月十三日

091. 岳州复失水勇退回长沙防剿折三月十五日

092. 岳州战败自请治罪折三月二十日

093. 邹国彪阵亡请恤片三月二十日

094. 探明前路贼踪片三月二十日

095. 汇报崇阳通城剿匪胜仗折三月二十二日

096. 请旨速饬广东贵州调兵勇来楚协剿折四月初一日

097. 会奏湘潭靖港水陆胜负情形折四月十二日

098. 靖港败溃自请治罪折（附遗折遗片）四月十二日

099. 保水陆统领各员片四月十二日

100. 恭谢天恩曲贷前愆复勉后效折五月初八日

101. 复陈湘潭宁乡靖港胜败情形片五月初八日

102. 请提督塔齐布会合东下片五月初八日

103. 请准单衔专折奏事片五月初八日

104. 搜剿湘潭靖港败溃残匪并迎击崇通陆贼获胜折五月初十日

105. 常德府城失守正筹水陆进剿折六月初十日

106. 广东解到协济军饷银两片七月初五日

107. 湖北南来就食官弁兵勇难民已筹拨钱米银两片七月初五日

108. 水师克复岳州南省已无贼踪折七月十一日

109. 附录明谕 嘉奖攻克岳州着速乘胜东下武汉闰七月初五日

110. 附录廷寄 岳州获胜后应妥察机宜速图武汉闰七月初五日

111. 调浙江龚振麟来楚造炮片七月十一日

112. 请催广东续解洋炮片七月十一日

113. 水师前后起行日期片七月十一日

114. 请领捐照折七月十六日

115. 水师迭获大胜将犯岳贼船全歼折七月十六日

116. 附录明谕 水师再胜应乘势直捣武汉并奖恤出力诸员闰七月十二日

117. 附录廷寄 水师获胜除扼防岳州外即会合各方兵力东下武汉闰七月十二日

118. 水师失利镇道员弁同时阵亡陆营旋获胜仗折七月二十一日

119. 附录明谕 批复前件并议恤褒奖殉难出力人员闰七月十四日

120. 附录廷寄 指斥轻进失利并作善后安排闰七月十四日

121. 李卿穀请恤片七月二十一日

122. 附录明谕 答李卿穀请恤

123. 岳州水陆官军四获胜仗折闰七月初三日

124. 附录廷寄 谕各路粮台转输粮石事闰七月二十三日

125. 附录明谕 批复水陆四胜并奖恤出力员弁闰七月二十五日

126. 附录廷寄 水陆四获胜仗后指授军事机宜闰七月二十五日

127. 岳州水陆大捷踏平沿江贼营进驻螺山折闰七月初九日

128. 附录明谕 扫清岳武沿江逆垒并赏曾国藩三品顶戴八月初一日

129. 请以夏廷樾总理粮台片闰七月初九日

130. 胡林翼罗泽南随同东征片闰七月初九日

131. 附录廷寄 谕杨霈塔齐布曾国藩速会合协剿并指示胡林翼罗泽南夏廷樾行止

132. 拨借道库漕折银两以济军需折闰七月初十日

133. 通筹防剿大局绅民设局捐办船炮折闰七月十六日

134. 附录廷寄 谕胡林翼仍驻岳州及湖南捐办船炮

135. 水陆官军迭获胜仗及当前剿办情形折八月初四日

136. 附录朱批 谕利在速战八月二十六日

137. 恭谢三品顶戴恩折八月十九日

138. 附录廷寄 速克咸宁崇阳各路会攻武汉

139. 官军克复崇阳战胜咸宁水师迭获胜仗折八月十九日

140. 附录明谕 奖勉克复崇阳咸宁大胜九月初九日

141. 水陆续获胜仗现筹进兵武汉折八月二十二日

142. 附录廷寄 各路剿办得手速奏克复武汉情形九月初九日

143. 官军水陆大捷武昌汉阳两城同日克复折八月二十七日

144. 附录明谕 嘉奖攻克武昌汉阳有功人员九月十二日

145. 附录廷寄 武昌汉阳攻克后应速扫清四廓会兵进剿九江直捣金陵九月十二日

146. 奏调丁忧降革人员李宗涑等来营差委片八月二十七日

147. 附录明谕 李宗涑十二员准留营差遣

148. 遵旨汇保出力员弁兵勇折八月二十七日

149. 附录明谕 批复奏保奖叙

150. 水师搜剿襄河续获大胜折八月三十日

151. 附录明谕 搜剿襄河获胜务将逃逆搜捕净尽九月十四日

152. 附录廷寄 武汉克复应全力追剿逃逆廓清江面九月初五日

153. 附录廷寄 曾国藩等可速东下扫清江面地方之事责成杨霈九月十四日

154. 奏明曾天养系黄明魁歼毙及贼中各情片八月三十日

155. 请饬江西等省筹解饷银片八月三十日

156. 统筹三路进兵折九月初七日

157. 请饬陕西解饷来营片九月初七日

158. 成名标浮开船工费用请旨革职严办片九月初七日

159. 附录明谕 成名标革职严办

160. 附录廷寄 答统筹三路进兵并饬陕西济饷

161. 遵旨汇保出力员弁兵勇折九月初七日

162. 附录明谕 批复保奏奖叙第二单

163. 附录兵部来文杨载福补授事

164. 谢恩仍辞署鄂抚折九月十三日

165. 申谢违旨辞署鄂抚蒙恩宽宥片

166. 附录明谕 赏曾国藩兵部侍郎衔办理军务毋庸署理鄂抚等九月二十三日

167. 附录明谕 罗泽南补授浙江宁绍台道等事九月二十五日

168. 附录廷寄 武昌黄州收复着曾知照江皖各抚各军合力兜剿毋失事机九月二十五日

169. 遵旨会商分筹战守进取下游折九月十六日

170. 遵旨汇保出力员弁兵勇第三折九月二十七日

171. 附录明谕 批复保奏奖叙第三单

172. 缕陈鄂省前任督抚优劣折九月二十七日

173. 附录明谕二件 查明崇纶下落并押解来京

174. 陆军克复兴国大冶水师蕲州获胜折九月二十八日

175. 拟先攻田镇对岸半壁山夺贼要隘片九月二十八日

176. 代转魁玉杨昌泗谢恩折十月初七日

177. 附录明谕 嘉奖水陆大胜并饬沿江夹击十月十六日

178. 附录廷寄 设法毁贼横江铁锁并饬桂明以下文武概归节制调遣十月十七日

179. 陆军踏破半壁山贼营及水师续获大胜折十月初七日

180. 请饬江西开局制造火药铅弹解营片十月初七日

181. 附录廷寄 指示机宜并已命江西制备弹药十月二十四日

182. 奏请白人虎照守备例赐恤片十月初七日

183. 附录明谕 批复半壁山水陆获胜并准恤白人虎十月二十四日

184. 查明湖北盐法道刘若珪尽节请恤片十月初七日

185. 附录明谕 刘若珪着交部议恤十月二十四日

186. 谢兵部侍郎衔恩折十月初七日

187. 代奏罗泽南谢恩折十月初七日

188. 复陈不克随时知照江南片十月十四日

189. 南路陆军斫断江中铁锁水师绕出贼前折十月十五日

190. 附录明谕 褒奖南路陆军及水师机智获胜十月三十日

191. 附录廷寄 谕曾国藩节制诸军违者参办十月三十日

192. 官军大破田家镇贼折十月二十一日

193. 附录明谕 嘉奖田家镇大胜十一月初七日

194. 附录廷寄 田家镇大胜后指授作战布署十一月初七日

195. 请饬诸路带兵大臣各省督抚堵贼片十月二十一日

196. 抄呈贼中伪牍片十月二十一日

197. 水师前队已至九江拟水陆两军相机剿办片十月二十一日

198. 固原提督桂明留驻黄州片十一月初六日

199. 魏作霖请恤片十一月初六日

200. 附录明谕 魏作霖从优议恤

201. 陈明服阕日期片十一月初六日

202. 调张丞实带勇片十一月初六日

203. 广瑞咨回户部片十一月初六日

204. 遵旨酌保克复武汉兴冶出力员弁兵勇折十一月初六日

205. 附咨文 咨塔齐布杨霈（转录明谕 批复武汉兴冶保案）十一月二十八日

206. 陆军克复广济县城水师九江获胜折十一月初六日

207. 官军克复广济后在大河埔大获胜仗片十一月初六日

208. 附录明谕 克复广济及九江获胜准议恤阵亡并择尤保奏十一月二十七日

209. 官军双城驿大获胜仗克复黄梅县城折十一月十一日

210. 附录明谕 双城驿大胜攻克黄梅出力人员奖叙十二月初一日

211. 附录明谕 全楚肃清速图安庆

212. 附录廷寄 谕各军合力会剿共图九江及恽光宸等归曾国藩调度

213. 附录明谕 李续宾补授安庆知府

214. 附录廷寄 黄梅克后速图九江郡城并准参保在事人员十二月初一日

215. 水师初一日开仗小胜并陈剿办情形折十一月十一日

216. 罗泽南濯港破罗大纲贼股片十一月十一日

217. 官军濯港大捷浔郡江面肃清折十一月二十一日

218. 调胡林翼来浔助剿片十一月二十一日

219. 水师抵达湖口连日获胜片十一月二十一日

220. 附录廷寄 上游剿办得手江皖匪踪必至饬合力扫清滨江两岸十二月初八日

221. 附咨文 咨塔齐布杨霈骆秉章陈启迈（转录明谕 嘉奖濯港大捷九江江面肃清）十二月

222. 附录廷寄 浔郡江面肃清水陆续获大胜后指授机宜十二月二十四日

223. 附录廷寄 九江未克应会合江军并剿

224. 川勇沿途掳掠请将李光荣革职片十一月二十一日

225. 附录明谕 李光荣管带川勇滋事严旨治罪

226. 奏请江西制攻城布袋片十一月二十一日

227. 湖口水师屡胜陆军围逼浔城折十二月初三日

228. 浔城逆党两次扑营均经击败折十二月十四日

229. 附录廷寄 谕迅复九江湖口并兼顾大江南北（咸丰五年）正月十八日

230. 附咨文 咨杨霈塔齐布陈启迈骆秉章（转录明谕 湖口捷后指授军事机宜）（咸丰五年）正月十八日

231. 内河水师三获胜仗折十二月三十日

232. 水师三胜两挫外江老营被袭文案全失自请严处折十二月三十日

233. 附廷寄饬水陆依辅内河外江联络并速奏李孟群回援楚北事（咸丰五年）二月十一日

234. 附咨文 咨塔齐布（转录明谕 抵九江后屡获胜仗准议恤保奏出力人员）（咸丰五年）正月

咸丰五年

235. 谢赏穿黄马褂等项恩折正月初五日

236. 陆军渡江剿小池口贼并陈近日贼势军情折正月初五日

237. 大风击坏战船并近日剿办情形折正月初八日

238. 浔城贼出扑营迎剿获胜折正月初八日

239. 附录廷寄 分析军事形势指示进止正月二十七日

240. 贼匪扑营轰击获胜并近日军情折正月二十七日

241. 附咨文 咨陈启迈塔齐布（转录廷寄 击败扑营贼后指授机宜）三月十六日

242. 恽光宸回江西臬司任片正月二十七日

243. 请饬湖南抚臣严拿万瑞书到案片正月二十七日

244. 谨遵五次谕旨保奖出力员弁兵勇折正月二十七日

245. 附咨文 咨塔齐布骆秉章（转录明谕 批复请恩奖叙）二月十六日

246. 附咨文 咨兵部及塔齐布骆秉章（破田镇复蕲州广济黄梅出力弁勇均以外委注册补用）三月三十日

247. 附咨文 咨塔齐布陈启迈（转录廷寄 陶恩培奏湖广总督杨霈退回汉口特指授机宜）二月十八日

248. 附咨文 咨塔齐布陈启迈（转录廷寄 杨霈革职留任并会兵遏贼北窜严保武汉）二月十八日

249. 附咨文 咨陈启迈塔齐布（转录廷寄 贼扰汉镇汉阳着速会合各兵迎剿）

250. 谢宽免处分恩折二月二十七日

251. 统筹全局折二月二十七日

252. 请饬袁甲三招募寿勇迅出黄州片二月二十七日

253. 附奏遗失部照查明再行咨部片二月二十七日

254. 请饬江西酌拨漕折银闽浙各筹协济银解营片二月二十七日

255. 附咨文 咨塔齐布骆秉章陈启迈（转录廷寄 答统筹全局等三折片）三月三十日

256. 附咨文 咨塔齐布陈启迈（转录廷寄 指授军事机宜并抄寄兵部王茂荫及军机大臣议复杜原折等事）三月十一日

257. 附咨文 咨杨霈塔齐布陶恩培（转录廷寄 答杨霈陶恩培各奏）三月十四日

258. 附咨文 咨塔齐布陈启迈（转录廷寄 官文等奏仙桃镇击贼等事）三月十四日

259. 谨陈水陆军情折三月二十三日

260. 附咨文 咨塔齐布陈启迈（转录廷寄 答前折）五月初二日

261. 陆军攻剿弋阳克复县城折四月初一日

262. 附咨文 咨塔齐布骆秉章陈启迈（转录明谕 克复弋阳着保出力文武员弁）五月十一日

263. 湖北兵勇不可复用大江北岸宜添劲旅折四月初一日

264. 请拨浙引盐抵饷以充军用民食折四月初一日

265. 请饬大员总理盐饷派员协理盐运片四月初一日

266. 附咨文 咨户部及何桂清等（已奏请盐引抵饷特抄送节目咨照户部核议具奏施行）四月初一日

267. 附咨文 咨何桂清（为浙盐引抵饷预请拨银为领运成本）四月十二日

268. 附咨文 咨万青藜（浙引请浙预拨银两领运）四月十二日

269. 奏请胡大任甘晋二员委管粮台片四月初一日

270. 陆兵追剿广信股匪克复郡城折四月十二日

271. 附咨文 咨塔齐布陈启迈骆秉章（转录明谕 饬奏保克复广信出力员弁兵勇）五月十八日

272. 奏水师小挫一次小胜二次五月十三大战获胜折五月二十一日

273. 塔齐布罗泽南两军未克会剿缘由片五月二十一日

274. 附咨文 咨塔齐布骆秉章陈启迈（转录明谕 水师获胜准将出力员弁兵勇择优酌保并议恤伤亡）六月二十八日

275. 附咨文 咨塔齐布陈启迈骆秉章（转录廷寄 水师获胜后应通筹大局合力会剿）六月二十九日

276. 奏参江西巡抚陈启迈折六月十二日

277. 附录明谕 处置江西抚臣陈启迈等溺职七月

278. 附录明谕二件 文俊补授江西巡抚周玉衡补授按察使七月

279. 水师开仗获胜夺回拖罟大船折六月十二日

280. 附咨文 咨骆秉章陆元烺（转录明谕 饬扫除江西湖内匪艇并保奏水师大胜出力员弁兵勇）八月初二日

281. 奏乘乱抢劫粮台饷银逃犯前哨官万瑞书正法片六月十二日

282. 附咨文 咨陈启迈（转录廷寄 义宁州城失陷调兵防剿事）六月二十二日

283. 浔城陆兵获胜及水军胜负折七月初六日

284. 附咨文 咨骆秉章陆元烺（转录明谕 据奏水陆获胜及小挫后应即乘胜攻剿力通江路迅速东下）八月十四日

285. 附咨文 咨陆元烺骆秉章（转录廷寄 浔城开仗获胜特指授战守机宜）八月十四日

286. 奏请万启琛暂缓赴湖北粮道任片七月初六日

287. 拟七月内与塔齐布会剿湖口片七月初六日

288. 附咨文 咨陆元烺骆秉章（转录廷寄 湘勇可否折回湖南着曾国藩酌情妥筹分拨迅速具奏）八月初二日

289. 塔齐布病故出缺折七月二十四日

290. 附咨文 咨陆元烺（转录廷寄 塔齐布病故出缺着曾国藩择优保奏）九月初一日

291. 附咨文 咨陆元烺骆秉章（转录明谕 塔齐布因公病故准在湖南建立专祠）九月初二日

292. 塔齐布灵柩甫行即与贼接战二次获胜片七月二十四日

293. 罗泽南萧捷三李元度各军获胜片七月二十八日

294. 攻剿义宁克复州城折八月初七日

295. 附录明谕 嘉勉克复义宁州城并赏罗泽南等九月十六日

296. 附咨文 咨陆元烺（转录廷寄 攻克义宁出力各员着曾国藩文俊查明保奏并催征江西粮饷以济军需）九月十六日

297. 水陆进攻湖口已入县城折八月初七日

298. 附咨文 咨陆元烺骆秉章（转录明谕 嘉勉湖口获胜议恤萧捷三并着奏保出力员弁兵勇）九月十六日

299. 会攻湖口陆营迭胜水师小挫折八月二十一日

300. 附咨文 咨陆元烺骆秉章（转录明谕 湖口水陆胜败分别奖惩议恤）九月二十八日

301. 调派罗泽南一军取道崇通回剿武汉折八月二十一日

302. 何桂珍在江北攻剿英山蕲水罗田迭获胜仗折八月二十一日

303. 请饬何桂珍督办楚皖交界团练片八月二十一日

304. 附咨文 咨陆元烺胡林翼和春官文福济并札知何桂珍（转录明谕 嘉赏何桂珍江北攻剿得力并督办皖楚交界团练）九月二十八日

305. 派委周凤山接统九江陆军片八月二十一日

306. 派长春等护送塔齐布灵柩回京片八月二十一日

307. 遵旨奏保克复广信胜仗出力弁勇折九月初五日

308. 附咨文 咨兵部（奉旨准将水师四月以后攻剿都昌等处获胜出力兵勇汇单咨保）九月初五日

309. 附咨文 咨骆秉章陆元烺（转录明谕 批复水陆攻克广信等处奏保案）十月二十日

310. 请饬催浙江饷银如数解营片九月初五日

311. 请饬罗泽南自行奏报军情片九月初五日

312. 师久无功自请严处并兼保各员片九月初九日

313. 附录廷寄 胡林翼奏金口兵溃着曾国藩迅饬罗泽南应援九月二十二日

314. 附咨文 咨黄赞汤骆秉章 （转录明谕 曾国藩自请议处着加恩宽免黄赞汤赏戴花翎）十月二十日

315. 遵旨保举堪胜总兵人员折九月二十三日

316. 附咨文 咨骆秉章胡林翼陆元烺（转录明谕 杨载福等准保总兵记名总兵）十一月初七日

317. 罗泽南一军由义宁进克通城县城折九月二十三日

318. 鄂省军情由罗泽南径报或胡林翼转奏片九月二十三日

319. 附咨文 咨陆元烺胡林翼（转录廷寄 浙江补解饷银困难及罗泽南军军情改归胡林翼奏报）十月二十日

320. 附咨文 咨陆元烺骆秉章（转录明谕 着曾国藩补授兵部右侍郎等事）九月二十八日

321. 谢补授兵部右侍郎恩折十月二十日

322. 罗泽南一军分剿崇阳及参将彭三元殉难折十月二十日

323. 殉难参将彭三元童添云请准祔祀塔齐布专祠片十月二十日

324. 附咨文 咨骆秉章陆元烺（转录明谕 彭三元童添云准祔祀湖南省城塔齐布专祠）十二月初三日

325. 附咨文 咨陆元烺（转录廷寄 准官文奏留罗泽南军在楚助剿）十二月初十日

326. 附咨文 咨陆元烺（转录廷寄 着调周汝筠速带南康练勇驰赴崇阳通城应援剿贼）十二月初十日

327. 谢宽免严议恩折十一月二十一日

328. 九江湖口水陆接仗近日军情折十一月二十一日

329. 新昌万载逆匪攻陷瑞州临江并条陈处置折十一月二十一日

330. 附咨文 咨文俊陆元烺（咸丰六年）（转录廷寄 瑞临失守饬曾国藩等拨兵驰援剿截）正月初四日

331. 附咨文 咨文俊陆元烺（咸丰六年）（转录廷寄 瑞临失陷省城危急着曾国藩速筹会剿等事）正月初三日

332. 附录廷寄 指示江西诸路防剿（咸丰六年）正月

333. 九江湖口近日接仗水陆胜败军情折十二月十二日

334. 吕国恩阵亡请恤折十二月十二日

335. 李锟刘希洛刘希濂殉难请准议恤片十二月十二日

336. 捷报周凤山军克复樟树镇片十二月十二日

337. 附咨文 咨陆元烺（转录廷寄 御史萧濬兰奏江西南北被扰着速筹全策早克九江）十二月十五日

338. 周凤山军克复樟树镇旋复新淦县城折十二月十九日

339. 附咨文 咨文俊（咸丰六年）（转录明谕 嘉勉克复樟树新淦着择尤保奏）正月三十日

340. 遵旨汇保克复义宁州城攻破湖口县城出力员弁兵勇请奖折十二月十九日

341. 附咨文 咨兵部（咸丰六年）（克复义宁州城攻破湖口县城出力诸勇请奖）正月初九日

342. 附咨文 咨文俊胡林翼骆秉章（转录明谕 批复奏保各员弁）（咸丰六年）正月三十日

人名索引

返回总目录

修订再版编校说明

一、本书为上个世纪80至90年代出版的《曾国藩全集》的修订本。

二、本书分奏稿、批牍、诗文、读书录、日记、家书、书信7个部分。其中奏稿12册、批牍1册、诗文1册、读书录1册、日记4册、家书2册、书信10册，共31册。

三、奏稿部分，以湖南图书馆提供的湘乡曾氏八本堂家藏曾氏奏章原始底稿为工作底本。底本缺佚之件，则从曾氏家藏手抄本《会奏折稿》《奏章补钞》《后衔会奏稿》补入；个别件取自同治十二年薛福成编《曾文正公奏议》及其续编、1965年台湾学生书局影印本《湘乡曾氏文献》中的奏疏部分、1993年台湾“故宫博物院”出版的《先正曾国藩文献汇编》。工作底本之外的补入各件，均在页末以脚注注明出处。

奏稿部分所附录的有关谕旨、咨、札及其他附件，概据曾氏家藏诸抄本整理。个别出自他处者，则以脚注注明出处。

所收奏稿曾参校湘乡曾氏旧藏手抄本《谕旨奏章汇钞》及光绪二年湖南传忠书局刻本《曾文正公奏议》，并向中国第一历史档案馆查对有关档案。

奏折奏片一律按时间顺序编次。谕旨及录有谕旨之咨文、札文，则按其内容分别归附于各有关折片之后，如遇没有原折片可供归附的谕旨、咨、札，则编于相关段落之中，一概从事不从时。奏章、咨、札以发出之日期为准，录存谕旨以兵部火票递到之日期为准。原件无准确收到或发出日期可查者从缺，在页末脚注中说明。从台湾“故宫博物院”《先正曾国藩文献汇编》中补入之折片，则以该书排序之日期为准，惟其日期或为具奏之日，或为朱批之日，或为奉旨之日，或为归档之日，故所补各件，均以脚注详细注明。谕旨按其内容、性质，分别标明“廷寄”、“明谕”、“密谕”、“传谕”等，因系曾氏录存备查，故称“附录”。咨、札系曾氏本人发给平行同僚或下属，故称“附咨文”、“附札文”。

原件末尾如有“朱批”或军机、内阁简短附咨，仍按原件形式录于该件之末。遇有曾氏本人批注，也照录于后。

四、批牍部分系据湖南图书馆提供的湘乡曾氏八本堂家藏之《曾文正公批禀》抄件整理编辑，并据该馆提供的曾氏家藏之《曾文正公亲笔书札》抄件中所夹批牍与光绪二年湖南传忠书局刻本《曾文正公批牍》补苴校正。

原抄件系按曾氏驻扎地点与所治名目分类编排，现一律按时间先后编辑。其原抄件之缺佚部分而依据刻本整理者，因无法考证准确日期，故一仍其旧，以昭慎重。咨文则附于书末。

五、诗文部分收录曾氏所作之诗（附词、联语）、文（附赋）、杂著及其所评点之《鸣原堂论文》《孟子要略》。

诗以光绪二年湖南传忠书局刻本《曾文正公全集·诗集》为底本，参校湖南图书馆提供的曾氏家藏抄本及同治十三年湖南传忠书局刻本。词八首分别辑于钱楞仙《示朴斋随笔》及杜文澜《憩园诗话》。联语系从湖南图书馆藏同治十二年湖南陶甓勤斋刊行《曾文正公联语·杂著》及南京图书馆藏许铭彝校刊长沙谦善书局癸酉刊行《曾左联语合钞·求阙斋联语》中集得，与词一起附于诗后。

文以湖南图书馆提供的曾氏家藏抄本为底本，参校传忠书局同治、光绪两个刻本。同治刻本《杂著》中收有《季仙九师五十寿序》《钱选制艺序》《云桨山人诗序》，光绪刻本将此三篇收入文集。现循光绪刻本例移于文集中，并将《杂著》中所收之赋两篇附于文集后。

非上述来源之诗文联语，其出处，则以脚注注明于本页末。

诗文部分之《杂著》《鸣原堂论文》《孟子要略》，均以传忠书局同治刻本为底本。《杂著》中原有《补侍讲缺呈请代奏谢恩状》《日课四条》《将赴天津示二子》《批浙江处州陈镇国瑞禀暂驻归德并饷项军火如何筹措等情》四篇，现分别收入全集中《奏稿》《家书》《批牍》册，诗文部分之《杂著》中不再收入。《鸣原堂论文》《孟子要略》所引原文，分别参校严可均辑《全上古三代秦汉三国六朝文》、李善注《文选》、朱熹《孟子集注》、焦循《孟子正义》等书。

六、读书录部分以光绪二年湖南传忠书局刻本《求阙斋读书录》为底本，参校上海世界书局本《曾文正公全集·读书录》，并据湖南图书馆藏《求阙斋读书录》残抄本卷三补苴校正。有关《诗经》的读书笔记，则出于曾氏后人的亲笔誊录。

传忠书局刻本及《求阙斋读书录》残抄本均标明“湘潭王启原编辑”，收集的是曾氏研读经史子集书籍的心得、考证及校勘。此次整理，对其所引古籍原文，据《黄侃手批点校白文十三经》、仇兆鳌《杜少陵集详注》等校正。

湖南图书馆藏残抄本页面上有曾纪泽朱笔批注数条，因有助于阅读，故以脚注置于页末。

七、日记部分，据宣统元年中国图书公司印行的手稿本标点，并以台湾学生书局1965年影印本《曾文正公手写日记》校勘。宣统本所缺之道光十九、二十两年的日记，则据台湾本予以补全。《绵绵穆穆之室日记》及《无慢室日记》，则补自台湾学生书局1965年影印本《湘乡曾氏文献》。

八、家书部分据湖南图书馆提供的曾氏家藏原件、抄件及光绪五年传忠书局刻本《曾文正公家书》《曾文正公家训》编辑（原刻本中所收曾氏致内兄欧阳牧云及堂叔的信件，则剔除另置书信部分），并据台湾学生书局1965年影印本《湘乡曾氏文献》补苴校正。非上述来源的家书，其出处，则以脚注置于本页末。

曾氏家藏抄件大部分系传忠书局本的发刻稿本，保存了当时编纂者删改的痕迹和所加的批语。凡编纂者删去的文字，一律予以恢复。所加批语，以脚注录于页末。

九、书信部分，系据湖南图书馆提供曾氏家藏稿本、曾氏亲笔信函，以及南京大学历史系所藏曾氏书札，南京太平天国历史博物馆、北京图书馆、首都图书馆等单位所藏曾氏信函之原件、抄件。此外，各种书刊报纸已刊印的曾氏信函及凡所得知的公私曾氏信函藏件，也一并收入。其出处，均以脚注形式置于本页末。书信按年月日之先后编次，其年代不详者编入于书信类最后一册末，月期不详者编入当年之末，日期不详者编入当月之末。

十、为保存文献本来面目，原件、影件、抄件及辗转获得的各类曾氏文字，凡遇倒讹衍脱之处一仍其旧，而于其后加方括号标出正字或作简单说明。原稿缺字用△表示，漫漶难以辨识之字用□表示，（此处原文为□）补字以尖括号标识。须特别说明的，则以脚注置于页末。

十一、除人名地名书名等专名外，异体字均改用通行字，通假字一般不改，避讳字径改。所有表示尊称的抬头、空格取消，表示谦称、卑称的小号字改用和正文相同的字号。遇有夹注旁注，或用小号字排于相应之处，或以脚注置于页末。

十二、为方便读者阅读和使用，家书和书信部分于每封信前拟出提要，日记部分则在每年前拟出提示。除读书录部分出示篇目索引外，其余各册均于每册后出示人名索引。奏稿、批牍、家书、书信各册之人名索引，以篇号为识，日记之人名索引以日期为识。诗文之人名索引、读书录之篇目索引以页码为识。初版之内容主题索引则一律删去。

十三、此次修订，以增收佚文为主要内容。奏稿部分新增240余件，其中绝大部分出自1993年版台湾“故宫博物院”《先正曾国藩文献汇编》。批牍部分新增2件。诗文部分增收80余件。读书录部分增收新发现之曾氏后人誊录的《诗经》批注。日记部分增收道光二十一年元旦日记及咸丰元年、二年间的《绵绵穆穆之室日记》与同治八年、九年、十年间的《无慢室日记》。家书部分增收20余件。书信部分增收40余件。所有增收之件的来源，均于本页脚注中注明。

改正初版中的个别差错，弥补其所不足之处，也是这次修订的要务。初版参与的单位与人员较多，亦非整体性一次推出，故在整齐划一方面的欠缺较为显眼，且在编排、校勘、标点方面的问题也在所难免。此次修订，务求消除这些遗憾。在编排上，尤以诗文部分变动较大，用功颇多。修订者借助学术界的成果和自己的研究，将每篇作品的写作年代予以考订，然后依类依时重新排序。

将曾氏全集变为数字读物，则是此次修订版的一大目标。此书卷帙浩繁，非专门研究者难以毕读，用以便捷查阅相关史料，必将是此书日后的主要阅读方式。修订版出来后，可以满足读者的这个要求。

十四、下列人员参与过此书初版的整理校勘：韩长耕、羊春秋、彭靖、颜克述、成晓军、王澧华、罗镇岳、唐增烈、荀昌荣、廖海廷、唐兆梅、程亚男、李灿珍、周毅、欧阳清华、韩开慧、丁云辉、刘敦玉、李龙如、心平、雷树德、殷绍基、章继光、沈家庄、许山河、陈书良、唐浩明、萧守英、唐霁、谭学智、刘礼吾、冯光前、曾小丹、汤效纯、喻几凡、谭松林、萧骃、郭翠柏、丁保赤、李家骧、张铁宝、彭秀英、金丽卿、李武纬。草创之功，不可埋没，谨以记之。

十五、此次再版，由下列人员担任修订事宜：

奏稿之一：郭汉民、杨代春

奏稿之二：郭汉民、暴宏博

奏稿之三：郭汉民、刘磊

奏稿之四：黄林

奏稿之五：杨子怡、成晓军

奏稿之六：成晓军

奏稿之七：关威、成晓军

奏稿之八：郭汉民、贺金林

奏稿之九：杨锡贵

奏稿之十：肖向明、成晓军

奏稿之十一：罗胜前、成晓军

奏稿之十二：成晓军

批牍：雷树德

诗文：喻几凡

读书录：陈书良

日记：梁小进

家书：唐浩明

书信之一、之二：喻几凡、马固钢

书信之三至之七：谭松林、马固钢

书信之八、之九：蒋金星、喻几凡

书信之十：雷磊、马固钢

其索引编制者，则与初版索引编制者一起，记名于各册索引之末。

十六、此次修订再版，得到社会各界及有关人员的热情关注、支持与参与。中南出版传媒公司董事长龚曙光、总经理丁双平倾情关照，岳麓书社前社长曾主陶首开义举，社长易言者踵武前任，副社长王德亚、曾德明终审书稿，编辑室主任马美著担任书稿二审，湘潭大学副校长王继平集合湘大学术力量，富厚堂管理所前所长胡卫平慷慨提供八大册台湾版《先正曾国藩文献汇编》及曾氏后人珍贵手迹，湖南图书馆、双峰富厚堂管理所及欧阳斌、夏剑钦等热心提供有关资料，黄金武、张勇、刘波、刘海英认真校对。上述皆为有贡献于此书者，不能忘记，谨以载之。

更多好书分享关注公众号：sanqiujun

道光二十三年

001. 授翰林院侍讲及四川正考官呈请代奏谢恩状 [1] 八月初四日

新补翰林院侍讲充四川正考官曾国藩为呈请代奏，恭谢天恩事。

八月初三日，接到知会转准吏部咨称：七月十五日奉旨：“曾国藩准其补授翰林院侍讲。”钦此。窃国藩楚省菲材，山乡下士。西清待漏，惭四术之多疏；东观校书，尤三长之有忝。本年三月初十日，廷试翰、詹，猥以芜词，上邀藻鉴，列置优等，授翰林院侍讲。沐殊宠之逾恒，俾迁阶以不次。旋于六月二十二日，奉命充四川乡试正考官，温纶再捧，寸衷之惶悚弥深；使节初持，万里而驰驱未已。乃复荷高深之宠，俾真除侍从之班。愧屡沐夫鸿施，曾无坠露轻尘之报；惟勉勤乎蛾术，益凛临深履薄之思。所有国藩感激下忱，理合呈请代奏，叩谢天恩。谨呈。

更多好书分享关注公众号：sanqiujun

[1] 据同治甲戌传忠书局刻本《曾文正公杂著》补。

道光三十年

002. 遵议大礼疏正月二十八日

奏为遵旨敬谨详议事。

正月十六日，皇上以大行皇帝朱谕遗命四条内无庸郊配、庙祔二条，令臣工详议具奏。臣等谨于二十七日集议，诸臣皆以大行皇帝功德懿铄，郊配既断不可易，庙祔尤在所必行。直道不泯，此天下之公论也。臣国藩亦欲随从众议，退而细思，大行皇帝谆谆诰诫，必有精意存乎其中。臣下钻仰高深，苟窥见万分之一，亦当各献其说，备圣主之博采。

窃以为遗命无庸庙祔一条，考古准今，万难遵从；无庸郊配一条，则不敢从者有二，不敢违者有三焉。

所谓无庸庙祔一条万难遵 [1] 从者，何也？古者祧庙之说，乃为七庙亲尽言之。间有亲尽而仍不祧者，则必有德之主，世世宗祀，不在七庙之数，若殷之三宗，周之文、武是也。大行皇帝于皇上为祢庙，本非七庙亲尽可比；而论功德之弥纶，又当与列祖列宗同为百世不祧之室。岂其弓剑未忘，而烝尝遽别？且诸侯、大夫尚有庙祭，况以天子之尊，敢废升祔之典？此其万难遵 [2] 从者也。

所谓无庸郊配一条有不敢从者二，何也？古圣制礼，亦本事实之既至，而情文因之而生。大行皇帝仁爱之德，同符大造，偶遇偏炎，立颁帑项，年年赈贷，薄海含哺。“粒我烝民”，后稷所以配天也。御宇三十年，无一日之暇逸，无须臾之不敬。“纯亦不已”，文王所以配上帝也。既已具合撰之实，而欲辞升配之文，则普天臣民之心，终觉不安。此不敢从者一也。

历考列圣升配，惟世祖章皇帝系由御史周季琬奏请外，此皆继统之圣人，特旨举行。良由上孚昊眷，下惬民情，毫无疑义也。行之既久，遂为成例。如大行皇帝德盛化神，即使无例可循，臣下犹应奏请，况乎成宪昭昭，曷敢逾越？《传》曰：“君行意，臣行制。”在大行皇帝自怀谦让之盛意，在大小臣工宜守国家之旧制。此其不敢从者二也。

所谓无庸郊配一条有不敢违者三，何也？坛壝规模，尺寸有定。乾隆十四年重加缮修，一砖一石，皆考律吕之正义，按九五之阳数，增之不能，改之不可。七庙配位，各设青幄。当初幄制阔大，乾隆三年量加收改，今则每幄之内，仅容豆笾，七幄之外，几乏余地。我大行皇帝虑及亿万年后，或议增广乎坛壝，或议裁狭乎幄制，故定为限制，以身作则，俾世世可以遵循。今论者或谓西三幄之南尚可添置一案，暂为目前之计，不必久远之图。岂知人异世而同心，事相沿而愈久，今日所不敢言者，亦万世臣子所不敢言者也；今日所不忍言者，亦万世臣子所不忍言者也。经此次朱谕之严切，盈廷之集议，尚不肯裁决遵行，则后之人又孰肯冒天下之不韪乎？将来必至修改基址，轻变旧章。此其不敢违者一也。

古来祀典，兴废不常，或无其祭而举之，或有其礼而罢之，史册所书，不一而足。唐垂拱年间郊祀，以高祖、太宗、高宗并配，后开元十一年，从张说议，罢太宗、高宗配位。宋景祐年间郊配，以艺祖、太宗、真宗并配，后嘉祐七年，从杨畋议，罢太宗、真宗配位。我朝顺治十七年，合祀天地、日月、星辰、山川于大享殿，奉太祖、太宗以配，厥后亦罢其礼。祀典改议，乃古今所常有。我大行皇帝虑亿万年后，愚儒无知，或有援唐、宋罢祀之例妄行陈奏者，不可不预为之防，故朱谕有曰“非天子不议礼”，以为一经断定，则巍然七幄，与天长存。后世增配之议尚且不许，罢祀之议更何自而兴？所以禁后世者愈严，则所以尊列祖者愈久。此其计虑之周，非三代制礼之圣人而能如是乎？大行皇帝以制礼之圣人自居，臣下何敢以寻常之识浅为窥测，有尊崇之虚文，无谋事之远虑。此其不敢违者二也。

我朝以孝治天下，而遗命在所尤重。康熙二十六年，孝庄文皇后遗命云：“愿于遵化州孝陵近地择吉安厝。”当时臣工皆谓遵化去太宗昭陵千有余里，不合祔葬之例。我圣祖仁皇帝不敢违遗命，而又不敢违成例，故于孝陵旁近建暂安奉殿，三十余年未敢竟安地宫，至雍正初始敬谨蒇事。嘉庆四年，高宗纯皇帝遗命云：“庙号无庸称祖。”我仁宗睿皇帝谨遵遗命，故虽乾隆中之丰功大烈，而庙号未得祖称，载在《会典》，先后同揆矣。此次大行皇帝遗命，惟第一条森严可畏，若不遵行，则与我朝家法不符，且朱谕反复申明，无非自处于卑屈，而处列祖于崇高，此乃大孝大让，亘古之盛德也。与其以尊崇之微忱属之臣子，孰若以莫大之盛德归之君父？此其不敢违者三也。

臣窃计皇上仁孝之心，两者均有所歉。然不奉升配，仅有典礼未备之歉；遽奉升配，既有违命之歉，又有将来之虑，是多一歉也。一经大智之权衡，无难立判乎轻重。圣父制礼而圣子行之，必有默契于精微，不待臣僚拟议而后定者。臣职在秩宗，诚恐不详不慎，皇上他日郊祀之时，上顾成命，下顾万世，或者怵然难安，则礼臣无所辞其咎。是以专折具奏，干渎宸严，不胜惶悚战栗之至。谨奏。

[1] “遵”，据光绪二年传忠书局刻本（以下简称刻本）《曾文正公奏议》补。

[2] “遵”，据刻本《曾文正公奏议》补。ft

003. 应诏陈言疏三月初二日

奏为应诏陈言事。

二月初八日奉皇上谕令：“九卿科道有言事之责者，于用人、行政一切事宜，皆得据实直陈，封章密奏。”仰见圣德谦冲，孜孜求治。臣窃维用人、行政，二者自古皆相提并论。独至我朝，则凡百庶政，皆已著有成宪，既备既详，未可轻议。今日所当讲求者，惟在用人一端耳。方今人才不乏，欲作育而激扬之，端赖我皇上之妙用。大抵有转移之道，有培养之方，有考察之法，三者不可废一，请为我皇上陈之。

所谓转移之道，何也？我朝列圣为政，大抵因时俗之过而矫之使就于中。顺治之时，疮痍初复，民志未定，故圣祖继之以宽；康熙之末，久安而吏弛，刑措而民偷，故世宗救之以严；乾隆、嘉庆之际，人尚才华，士骛高远，故大行皇帝敛之以镇静，以变其浮夸之习。一时人才循循规矩准绳之中，无有敢才智自雄、锋芒自逞者。然有守者多，而有猷有为者渐觉其少。大率以畏葸为慎，以柔靡为恭。以臣观之，京官之办事通病有二，曰退缩，曰琐屑。外官之办事通病有二，曰敷衍，曰颟顸。退缩者，同官互推，不肯任怨，动辄请旨，不肯任咎是也。琐屑者，利析锱铢，不顾大体，察及秋毫，不见舆薪是也。敷衍者，装头盖面，但计目前剜肉补疮，不问明日是也。颟顸者，外面完全，而中已溃烂，章奏粉饰，而语无归宿是也。有此四者，习俗相沿，但求苟安无过，不求振作有为，将来一有艰巨，国家必有乏才之患。我大行皇帝深知此中之消息，故亟思得一有用之才，以力挽颓风。去年京察人员，数月之内，擢臬司者三人，擢藩司者一人。盖亦欲破格超迁，整顿积弱之习也。无如风会所趋，势难骤变。今若遽求振作之才，又恐躁竞者因而幸进，转不足以收实效。臣愚以为，欲使有用之才不出范围之中，莫若使之从事于学术。汉臣诸葛亮曰：“才须学，学须识。”盖至论也。然欲人才皆知好学，又必自我皇上以身作则，乃能操转移风化之本。臣考圣祖仁皇帝登极之后，勤学好问，儒臣逐日进讲，寒暑不辍；万寿圣节，不许间断；三藩用兵，亦不停止；召见廷臣，辄与之往复讨论。故当时人才济济，好学者多。至康熙末年，博学伟才，大半皆圣祖教谕而成就之。今皇上春秋鼎盛，正与圣祖讲学之年相似。臣之愚见，欲请俟二十七月后，举行逐日进讲之例。四海传播，人人响风。召见臣工，与之从容论难。见无才者，则勖之以学，以痛惩模棱罢软之习；见有才者，则愈勖之以学，以化其刚愎刻薄之偏。十年以后，人才必大有起色。一人典学于宫中，群英鼓舞于天下，其幾在此，其效在彼。康熙年间之往事，昭昭可观也。以今日之委靡因循，而期之以振作；又虑他日更张偾事，而泽之以《诗》、《书》。但期默运而潜移，不肯矫枉而过正。盖转移之道，其略如此。

所谓培养之方，何也？凡人才未登仕版者，姑不具论。其已登仕版者，如内阁、六部、翰林院最为荟萃之地，将来内而卿相，外而督抚，大约不出此八衙门。此八衙门者，人才数千，我皇上不能一一周知也。培养之权，不得不责成于堂官。所谓培养者，约有数端：曰教诲，曰甄别，曰保举，曰超擢。堂官之于司员，一言嘉奖，则感而图功；片语责惩，则畏而改过。此教诲之不可缓也。榛棘不除，则兰蕙减色；害马不去，则骐骥短气。此甄别之不可缓也。嘉庆四年、十八年，两次令部院各保司员，此保举之成案也。雍正年间，甘汝来以主事而赏人参，放知府；嘉庆年间，黄钺以主事而充翰林，入南斋。此超擢之成案也。盖尝论之，人才譬之禾稼，堂官之教诲犹种植耘耔也。甄别则去其稂莠也，保举则犹灌溉也。皇上超擢，譬之甘雨时降，苗勃然兴也；堂官常到署，譬之农夫日日田间，乃能熟悉穑事也。今各衙门堂官，多内廷行走之员，或累月不克到署，与司员恒不相习，自掌印、主稿数人而外，大半不能识面，譬之嘉禾、稂莠，听其同生同落于畎亩之中，而农夫不问。教诲之法无闻，甄别之例亦废。近奉明诏保举，又但及外官，而不及京秩，培养之道，不尚有未尽者哉！自顷岁以来，六部人数日多，或二十年不得补缺，或终身不得主稿；内阁、翰林院员数亦三倍于前，往往十年不得一差，不迁一秩，固已英才摧挫矣。而堂官又多在内廷，终岁不获一见，如吏部六堂，内廷四人；礼部六堂，内廷四人；户部六堂，皆直内廷；翰林两掌院，皆直内廷。在诸臣随侍御园，本难分身入署，而又或兼摄两部，或管理数处。为司员者，画稿则匆匆一面，白事则寥寥数语，纵使才德俱优，曾不能邀堂官之一顾，又焉能达天子之知哉！以若干之人才，近在眼前，不能加意培养，甚可惜也。臣之愚见，欲请皇上稍为酌量，每部须有三四堂不入直内廷者，令其日日到署，以与司员相砥砺。翰林掌院亦须有不直内廷者，令其与编、检相濡染，务使属官之性情、心术，长官一一周知。皇上不时询问，某也才，某也直，某也小知，某也大受，不特属官之优劣粲然毕呈，即长官之深浅亦可互见。旁考参稽，而八衙门之人才，同往来于圣主之胸中。彼司员者，但令姓名达于九重，不必升官迁秩，而已感激无地矣。然后保举之法，甄别之例，次第举行乎旧章。皇上偶有超擢，则楩楠一升，而草木之精神皆振。盖培养之方，其略如此。

所谓考察之法，何也？古者询事、考言，二者并重。近来各衙门办事，小者循例，大者请旨。本无才猷之可见，则莫若于言考之。而召对陈言，天威咫尺，又不宜喋喋便佞，则莫若于奏折考之矣。国家定例，内而九卿科道，外而督抚藩臬，皆有言事之责。各省道员，不许专折谢恩，而许专折言事。乃十余年间，九卿无一人陈时政之得失，司道无一折言地方之利病，相率缄默，一时之风气，有不解其所以然者。科道间有奏疏，而从无一言及主德之隆替，无一折弹大臣之过失，岂君为尧、舜之君，臣皆稷、契之臣乎？一时之风气，亦有不解其所以然者。臣考本朝以来，匡言主德者，孙嘉淦以自是规高宗，袁铣以寡欲规大行皇帝，皆蒙优旨嘉纳，至今传为美谈。纠弹大臣者，如李之芳参劾魏裔介，彭鹏参劾李光地，厥后四人，皆为名臣，亦至今传为美谈。自古直言不讳，未有盛于我朝者也。今皇上御极之初，又特诏求言，而褒答倭仁之谕，臣读之至于抃舞感泣。此诚太平之象。然臣犹有过虑者，诚见我皇上求言甚切，恐诸臣纷纷入奏，或者条陈庶政，颇多雷同之语，不免久而生厌；弹劾大臣，惧长攻讦之风，又不免久而生厌。臣之愚见，愿皇上坚持圣意，借奏折为考核人才之具，永不生厌0008-01 之心。涉于雷同者，不必交议而已；过于攻讦者，不必发钞而已。此外则但见其有益，初不见其有损。人情狃于故常，大抵多所顾忌，如主德之隆替，大臣之过失，非皇上再三诱之使言，谁肯轻冒不韪？如藩、臬之奏事，道员之具折，虽有定例，久不遵行，非皇上再三迫之使言，又谁肯立异以犯督抚之怒哉？臣亦知内外大小，群言并进，即浮伪之人，不能不杂出其中。然无本之言，其术可以一售，而不可以再试，明鉴高悬，岂能终遁！方今考九卿之贤否，但凭召见之应对；考科道之贤否，但凭三年之京察；考司道之贤否，但凭督抚之考语。若使人人建言，参互质证，岂不更为核实乎？臣所谓考察之法，其略如此。三者相需为用，并行不悖。

臣本愚陋，顷以议礼一疏荷蒙皇上天语褒嘉，感激思所以报。但憾识见浅薄，无补万一，伏求皇上怜其愚诚，俯赐训示，幸甚。谨奏。

004. 请设坛祈雨疏三月初四日

奏为农田待泽孔殷，亟请设坛祈祷，以迓天和而慰民望，仰祈圣鉴事。

窃为民生以穑事为先，国计以丰年为瑞。本年入春以后，雨泽较稀。现在节交立夏，正百谷播种之时，必大沛甘霖，方卜丰绥有兆。近来京畿地方晴多雨少，粮价渐增。并闻山、陕一带均盼雨甚切，惟冀旬日间普沾甘澍，乃无亢旱之虞。因思丰北大工未竣，漕行或恐愆期，今岁河北各省，收成尤关紧要。我皇上轸念民依，无微不至，凡属雨旸之时若，早蒙宵旰之廑怀。兹当东作方兴，弥殷望泽，圣主虔申祈祷，苍穹定霈和甘。应请敕下各该衙门，敬谨设坛，诚求膏雨。将见昊慈垂佑，而渥泽旁敷，草野胪欢，而仓箱有庆矣。臣愚昧之见，是否有当，伏乞皇上圣鉴。谨奏。

005. 条陈日讲事宜疏四月初四日

奏为条陈日讲事宜，补臣前折所未备事。

窃臣前于用人三策折内，言及康熙年间日讲之例。三月十一日奉谕旨：“着于百日后举行日讲，所有一切应行事宜，着各该衙门察例详议以闻。”钦此。查康熙年间例案，臣部及各衙门俱已无存。而臣之初意，系于赞助圣学之中，阴寓陶成人才之意。原折内所谓其幾在此、其效在彼者，尚未申明详晰。今一切应行事宜，亦必求于人才有益，不徒务讲学之虚名。谨参考《会典》及《圣祖御制文集》、《国史列传》诸书，竭臣愚见，先定大概规模，补前折所未备。请皇上再交各衙门复议，务使精益求精，圣学、人才两有裨益，方得实效。

谨将臣所拟条款胪列于后：

一、考定日讲设官之制

谨按：日讲起居注官，现在满洲十员，汉人十二员。臣考旧章，则日讲官与起居注官系属两项，非一项差使也。日讲官主执经入侍，每日进讲，即宋时崇政殿说书之职也。起居注官主典礼侍班，簪笔载记，即周时左史、右史之职也。我朝顺治十年设立日讲官，其时并无起居注之名。至康熙九年复举行日讲，且创立起居注馆，于是起居注官即以日讲官兼摄之，两项差事乃并为一项矣。厥后，康熙二十五年停止日讲，而起居注官则未尝废，衔上日讲二字亦未裁去。雍正、乾隆以来，相沿不改。其实所办之事，乃记注侍班之事，日讲二字则有空衔而无实事也。今奉旨举行日讲，似须循名责实，二者分作两项，于现在记注官之外，别添一项人作日讲官，以复顺治及康熙初年之例。其现在之起居注官，只于衔上裁去日讲二字，其余不改，以循雍正、乾隆以来之例，庶名实相符，而于六朝成宪皆不稍背云。

一、讲官员数

谨按：顺治十二年初设讲官，选词臣八人，不分满、汉。康熙九年定设满洲四员，汉官八员。厥后递有增加，至十八员、二十六员不等。盖以讲官而兼记注之事，职务较繁故也。今既将讲官与记注官分作两项，似可循康熙九年之例，定为满洲讲官四员，汉讲官八员。

一、每日进讲员数

谨按：顺治十二年，定以掌院学士率讲官或二人、或三人进讲。康熙年间每日进讲之员，无可查考。臣愚以为，进讲之员太多，不免徒务虚文。谨拟每日以一人进讲，不事旅进旅退，与寻常召见无异。庶讲官凝定专一，得以悉心启沃；皇上静对臣工，听其讲论今古，亦得细察其精神器识，即此可以陶冶人才矣。

一、讲官应用何项人

谨按：现在起居注官，专用翰、詹两衙门之人。溯查康熙年间，励杜讷以州同而转讲官，高士奇以中书而转讲官，当时取人，往往不限资格。又康熙十六年，有满洲讲官兼用小九卿之例。乾隆初年，有呈进讲章兼用科道之例。此次设立讲官，似可援此二例斟酌行之。臣之愚见，拟请除大学士、掌院学士及六部、都察院职事较繁，无庸充补讲官外，其余内阁学士及九卿科道之由科甲出身者，准其与翰、詹两衙门一体充补讲官，庶取人之途较广，而仍不违乎成例。

一、定保举讲官之法

谨按：顺治十二年初立讲官，谕令大臣选词臣学问淹博者八人。既由臣下选择，是保举之法也。康熙年间，讲官由题本开列请简；乾隆年间，讲官由引见擢用，至今相沿不改。臣思此次复设此官，仍须行选择保举之法。盖保举尚恐其滥，惟保举讲官断不至于滥，不特保人者十分慎重，即受保者自揣学问平庸，亦必不敢妄进以取戾也。求皇上于一、二品大臣中，特旨派出四五人，令其各保数员进讲 [3] 。此次所保之人，或升迁，或出差，将次缺员，又求特派四五人，令其各保数员进讲。 [4] 所保之人，必容止庄重，辞气温雅，又必兼熟《通鉴》、《会典》二书。如不称职，令其退出讲筵；或根柢甚深，而口稍拙讷者，不妨保举。

一、进讲之地

谨按：康熙年间进讲之地，懋勤殿为多。惟十二年暂修宫殿，驾驻瀛台，即在瀛台进讲。二十三年天气严寒，即在暖阁进讲。其余或在郊外，或幸南苑，皆不辍讲。是地可随时迁移也。今奉谕旨便殿进讲，皇上现御东书房，臣拟请即在东书房进讲。以后或有迁移，临时再降谕旨。

一、进讲之仪

谨按：康熙年间进讲仪节，初入，行三叩礼，侍立，诣讲案前进讲。讲毕，复行三叩礼。至十六年停止讲毕之三叩礼。臣今拟就此仪稍为酌量，请即东书房言之：皇上升御床西面，床上恭设一横几为书案，置所讲之书于案上；又预设小几于室中，为讲官之讲案。届时讲官捧书入陈于讲案上，转出案西，跪东北面，一叩，兴；复讲案位，侍立宣讲。讲毕，复转出案西，跪，一叩，兴；趋出。如遇圣驾不御东书房，所有皇上南面、讲官北面之处，有时限于地势，再行临时斟酌。谨照此仪另绘一图附呈。

一、进讲之时

谨按：康熙年间尚未设立军机处，部院奏事，即系大臣入对承旨，奏事既毕，然后讲官入侍。自九年至二十年皆然也。二十一年，乃改于部院未启奏之前，讲官先入进讲。遥想其时，大约不过辰刻耳。今则时势移易，较康熙年间迥有不同。康熙年间，部院章奏不过数件，今则每日多至七八十件；康熙年间，各省章奏，圣祖省览，直待夜分燃烛之后，今则清晨裁定，宣谕军机而批答；康熙年间，引见人员甚少，今则逐日皆有引见。有此数者之不同，则每日早间圣躬亦烦劳矣。臣之愚见，拟请待引见以后，皇上万机已毕，御前大臣、侍卫等皆已散直，日永神暇，然后讲官进讲，则有义理之悦，而无他务之扰，庶几如圣祖读书记中所谓“神理渊穆，怡然忘倦”云。

一、所讲之书

谨按：康熙年间所讲之书，先《四书》，次《尚书》，次《周易》，次《诗经》，次《通鉴》。讲《通鉴》之时，仍兼讲《四书》。而顺治年间，亦曾翻译《通鉴》及《大学衍义》二书呈进。今臣闻圣学高深，诸《经》、《通鉴》讲贯已熟。窃谓为君之道，莫备于真德秀《衍义》、邱濬《衍义补》二书。真氏于用人之道，邱氏于理财、治民之道，尤言之深切著明。顷给事中吕贤基曾以为请，臣拟请讲此二书，于今日时政实有裨益。

一、陈讲之道

谨按：讲官陈说，贵忠诚切直，尤贵明于本朝掌故。康熙十六年，谕讲官宜进直言，毋有隐讳。二十一年，谕讲官须有劝戒箴规之意，乃称启沃。又圣祖御制《讲官箴》曰：“体之行之，朕躬是力；载献载替，尔职宜饬。”又曰：“谊贵励翼，先正其心；尔苟勿欺，吐辞足钦。”绎此八句，则知切直者，未有不由于忠诚也。至于本朝掌故，则大经大法，实有超越前古者。若能于每日进讲之时，将列圣至德善政称述一二条，不惟君臣之精神互相警发，而为讲官者，必熟于国家之典章，则凡《会典》及列朝《圣训》，皆当时时研究，此中之磨厉人才，已不少矣。

一、复讲之法

谨按：康熙十四年谕：“日讲原期有益身心，今只讲官进讲，朕不复讲，日久将成故事，不惟于学问之道无益，亦非所以为法于后世也。嗣后进讲时，讲官讲毕，朕乃复讲。如此，庶几有裨实学。”钦此。臣思复讲之法，不过疑者诘之，误者辨之，非必逐句讨论也。今讲官讲毕，应请皇上于疑难之处，俯加诘问；讲官错误之处，仰承指示。若无疑可问，无误可指，即不妨默识深领，方为可久之道。

一、纂成讲书

谨按：康熙年间，讲官撰成讲章，分写正、副本，先期将正本进呈。其撰法，先列经文，次列诸儒之说，次列讲官推演之义。既讲之后，又将讲章编辑成书。今所传《四书解义》、《书经》、《易经》各解义是也。此次所讲《衍义》及《衍义补》，真氏、邱氏之书本系臣下进讲体裁，不必更撰讲章，亦不必先期呈进矣。只须于本日递一折片，云臣某人今日进讲第几卷、第几页，某句起、某句讫。谨奏。已为简当。至已讲之后，仍须编辑成书，将来刊刻流传，以昭圣学之盛。其编辑之法，先抄真氏、邱氏全文，次列讲官敷陈之说，以能征引《会典》者为上。于既讲后三日呈递，俟发下之后汇缮成帙，汇成三卷进呈一次。抑臣又有请者，《圣祖御制文集》中有讲筵绪论二卷，凡八十五条。皇上聪明天纵，讲筵触发，间有绪论，敬祈发下交讲官编入，使臣等钦诵之余，益加儆惕，则兴起多矣。

一、讲官体制

谨按：康熙年间，讲官恩遇为隆渥，或赐诗篇，或赐邸第，或赏貂皮，或交部议叙。锡赉便蕃，非常之典，非臣下所敢议及也。至于体制所在，虽属虚文，亦宜稍示优异。一得讲官，虽编、检、科道，皆得专折谢恩。其雨帽、坐垫，请照现在起居注官之例。朝贺班次，请照南书房翰林之例。至于春秋经筵侍班，宜在六部堂官之次，并随至文渊阁赐茶。其科道充讲官者，即不派街道巡城差使。间有扈从之时，讲官所用账房及一切应用物件，仍遵康熙十二年谕定章程，酌定数目，由内务府给与。

一、进讲年数

谨按：康熙进讲，自九年至二十五年，凡十有七载。中间如三藩用兵，九省骚动，捐例常开，仓库空虚，实有倍甚于今日者，而未尝停讲。盖圣祖实由于此中深求政要，兼厉人才，非以此为文章之娱也。汤斌之放江苏巡抚，圣祖谕曰：“以尔久侍讲筵，老成端谨，故特简尔。”熊赐履之既没，圣祖谕吏部曰：“赐履夙学老成，为讲官多年，未尝不以内圣外王之道，正心修身之体，直言讲论。”当时伟人辈出，大抵多识拔于讲筵之中。盖侍学既久，故知之真也。皇上复举旧章，伏愿行之久远，不可遽求速效。虽有偏炎小警，不可停罢。渐濡既久，风气日振，臣前折所谓十年以后，人才当有起色也。若举行数载或即停止，虽于圣学无损，而固不能收百年树人之效。区区之忱，尤在于此。伏乞圣鉴。

以上十四条，竭臣愚忠，粗定大概规模。其有不典不详，求皇上饬交各衙门核复施行。谨奏。

更多好书分享关注公众号：sanqiujun

[3] “进讲”，刻本《曾文正公奏议》作“以备进讲”。

[4] “此次所保……进讲”，据刻本《曾文正公奏议》补。

咸丰元年

006. 琉球进呈庆贺登极等方物应否收受请旨折 [1] 正月初六日

奏为请旨事。

据琉球国世子尚泰遣陪臣王舅夏超群等恭赍例贡并庆贺各贡来京，当经臣部奏闻在案。除例贡内硫磺一项业经福建巡抚咨明，照例预存福建藩库，听工部取用外，其余正贡例应请旨赏收。至该国恭进庆贺登极方物，查道光二年，该国庆贺方物经臣部奏准留抵正贡在案。此次琉球国庆贺登极，呈进皇上前方物一分应否收受，抑或留抵下次正贡，请旨遵行。

再，该国此次并有呈进皇后前方物一分。查例载，朝鲜朝贡呈进皇后前方物，如值中宫虚位，将方物仍交来使带回。今琉球国所进皇后前方物，应否援照朝鲜之例，交该使臣附带回国之处，臣等未敢擅便。伏候命下，臣部行文内务府、武备院分别查收。谨分缮清单，恭呈御览。为此谨奏请旨。

朱批：“其庆贺方物着留抵正贡。余依议。”

[1] 此折由礼部尚书惠丰领衔，曾国藩后衔会奏。据1993年台湾“故宫博物院”影印本《先正曾国藩文献汇编》补。日期为具奏之日。ft

007. 朝鲜进呈庆贺方物应否收受请旨折 [2] 正月初六日

奏为请旨事。

据朝鲜国王李昪特遣陪臣权大肯等来京恭进例贡一分，并恭贺崇上孝和睿皇后尊谥、宣宗成皇帝尊谥贡物二分，恭谢尊谥诏书顺附带回，并谢赏赐缎匹贡物二分，恭贺咸丰元年元旦令节贡物一分，当经臣部奏闻在案。查例载，庆贺方物奏请收受，如常贡例。其谢恩陈奏方物应否收受，或留作下次正贡，请旨遵行等语。又查道光元年，该国恭进例贡，并庆贺崇上仁宗睿皇帝尊谥及庆贺元旦令节贡物，除例贡照例赏收外，其庆贺等贡，因在二十七月之内，经臣部奏请留抵正贡在案。此次该国恭进年贡方物，应请照例赏收。至庆贺元旦方物，据该国王咨称，恭逢皇上御极之初，不敢照常抵准，仍请备进，以昭恭敬等语。

所有该国庆贺尊谥贡物二分、谢恩贡物二分、庆贺元旦贡物一分应否收受，抑或留抵二十七月后正贡之处，伏候命下，臣部行知内务府、武备院查收。理合缮写清单，恭呈御览。谨奏请旨。

朱批：“均着留抵正贡。”

[2] 此折由礼部尚书惠丰领衔，曾国藩后衔会奏。据台湾“故宫博物院”1993年版《先正曾国藩文献汇编》补。日期为具奏之日。ft

008. 原任贵州提督秦钟英病故应否与谥请旨折 [3] 二月二十日

奏为请旨事。

咸丰元年二月初三日，内阁抄出初二日奉上谕：“贵州提督秦钟英，由侍卫洊任专阃，仰蒙皇考，简擢提督，操防、巡缉均属认真。上年带兵前赴黎平，防堵出力，蒙恩优叙。兹闻溘逝，轸惜殊深。加恩着照提督例赐恤，任内一切处分悉予开复。所有应得恤典，该衙门察例具奏。”钦此。钦遵抄出到部。

臣等查定例内开，一品官病故、恩予恤典者，给与全葬银五百两，一次致祭银二十五两，遣官读文致祭。应否与谥，请旨定夺。凡与谥者，内阁撰拟谥号，工部给碑价银三百五十两，本家自行建立，祭文碑文交翰林院撰拟。不与谥者，祭文交内阁撰拟等语。今原任贵州提督秦钟英病故，钦奉谕旨“照提督例赐恤”，应照例给与全葬银五百两，一次致祭银二十五两，遣官读文致祭，祭文交该衙门撰拟。其应否与谥之处，伏候钦定，恭俟命下，臣部行文各该衙门遵照办理。为此谨奏请旨。

朱批：“着毋庸与谥。余依议。”

[3] 此折由礼部尚书惠丰领衔，曾国藩后衔会奏。据台湾“故宫博物院”1993年版《先正曾国藩文献汇编》补。日期为具奏之日。ft

009. 议汰兵疏三月初九日

奏为简练军实以裕国用事。

臣窃维天下之大患，盖有二端：一曰国用不足，一曰兵伍不精。

兵伍之情状，各省不一。漳、泉悍卒，以千百械斗为常；黔、蜀冗兵，以勾结盗贼为业；其他吸食鸦片，聚开赌场，各省皆然。大抵无事则游手恣睢，有事则雇无赖之人代充，见贼则望风奔溃，贼去则杀民以邀功。章奏屡陈，谕旨屡饬，不能稍变锢习。

至于财用之不足，内外臣工，人人忧虑。自庚子以至甲辰，五年之间，一耗于夷务，再耗于库案，三耗于河决，固已不胜其浩繁矣。乙巳以后，秦、豫两年之旱，东南六省之水，计每岁歉收恒在千万以外，又发帑数百万以赈救之。天下财产安得不绌？宣宗成皇帝每与臣下言及开捐一事，未尝不咨嗟太息，憾宦途之滥杂，悔取财之非计也。臣尝即国家岁入之数与岁出之数而通筹之，一岁本可余二三百万。然水旱偏灾，尧、汤不免。以去年之丰稔，而江、浙以大风而灾，广西以兵事而缓，计额内之歉收已不下百余万，设更有额外之浮出，其将何以待之？今虽捐例暂停，而不别筹一久远之策，恐将来仍不免于开捐。以天下之大，而无三年之蓄，汲汲乎惟朝夕之图，而贻君父之忧，此亦为臣子者所深耻也。

当此之时，欲于岁入常额之外别求生财之道，则搜括一分，民受一分之害，诚不可以妄议矣。至于岁出之数，兵饷为一大宗。臣尝考本朝绿营之兵制，窃见乾隆四十七年增兵之案，实为兵饷赢绌一大转关，请即为我皇上陈之。

自康熙以来，武官即有空名坐粮。雍正八年因定为例：提督空名粮八十分，总兵六十分，副将而下，以次而减，下至千总五分，把总四分，各有名粮。又修制军械，有所谓公费银者；红白各事，有所谓赏恤银者，亦皆取给于名粮。故自雍正至乾隆四十五年以前，绿营兵数虽名为六十四万，而其实缺额常六七万。至四十六年增兵之议起，武职坐粮另行添设，养廉、公费、赏恤另行开销正项，向之所谓空名者，悉全挑补实额，一举而添兵六万有奇，于是费银每年二百余万。此臣所谓饷项赢绌一大转关者也。是时海内殷实，兵革不作，普免天下钱粮已经四次，而户部尚余银七千八百万。高宗规模宏远，不惜散财以增兵力。其时大学士阿桂即上疏陈论，以为国家经费，骤加不觉其多，岁支则难为继。此项新添兵饷，岁近三百万，统计二十余年，即须用七千万，请毋庸概增。旋以廷臣议驳，卒以增设。至嘉庆十九年，仁宗睹帑藏之大绌，思阿桂之远虑，慨增兵之仍无实效，特诏裁汰。于是各省次第裁兵一万四千有奇。宣宗即位，又诏抽裁冗兵，于是又裁二千有奇。乾隆之增兵，一举而加六万五千，嘉庆、道光之减兵，两次仅一万六千，国家经费耗之如彼其多且易也，节之如此其少且难也。

臣今冒昧之见，欲请汰兵五万，仍变乾隆四十六年以前之旧。骤而裁之，或恐生变，惟缺出而不募补，则可徐徐行之，而万无一失。医者之治疮疤，甚者必剜其腐肉而生其新肉。今日之劣弁羸兵，盖亦当量为简汰以剜其腐者，痛加训练以生其新者。不循此二道，则武备之弛，殆不知所底止。自古开国之初，恒兵少而国强，其后兵愈多则力愈弱，饷愈多则国愈贫。北宋中叶，兵常百二十五万，南渡以后，养兵百六十万，而军益不竞。明代养兵至百三十万，末年又加练兵十八万，而孱弱日甚。我朝神武开国，本不借绿营之力。康熙以后，绿营屡立战功，然如三藩、准部之大勋，回疆、金川之殊烈，皆在四十六年以前。至四十七年增兵以后，如川、楚之师，英夷之役，兵力反远逊于前。则兵贵精而不贵多，尤为明效大验也。八旗劲旅，亘古无敌，然其额数，常不过二十五万，以强半翊卫京师，以少半驻防天下，而山海要隘，往往布满，国初至今，未尝增加。今即汰绿营五万，尚存汉兵五十余万，视八旗且将两倍。权衡乎本末，较量乎古今，诚不知其不可也。近者广西军兴，纷纷征调外兵，该省额兵二万三千，土兵一万四千，闻竟无一人足用者。粤省如此，他省可知。言念及此，可胜长虑。臣闻各省之兵，稍有名者，如湖南之镇筸，江南之寿春，浙江之处州，天下不过数镇。裁汰之法，或精强之镇不动，而多裁劣营；或边要之区不动，而多裁腹地；或营制太破，归而并之；或汛防太散，撤而聚之。是在兵部之精审，督抚之体察，未可卤莽以从事耳。诚使行臣之说，缺出不补，不过六年，五万可以裁毕。以一马二步计之，每年可省饷银一百二十万。十年以外，于经费大有裨益。此项银两不轻动用，督抚岁终奏解户部，另行封存，专备救荒之款，永塞开捐之路。养兵为民也，备荒亦为民也，塞捐以清仕途，尤爱民之大者也。一分一毫，天子无所私利于其间，岂非三代公心，贤于后世搜括之术万万者哉！

若夫训练之道，则全视乎皇上精神之所属。臣考本朝以来大阅之典，举行凡二十余次。或于南苑，或于西厂，或于芦沟桥、玉泉山，天弧亲御，外藩从观，军容一肃，藩部破胆。自嘉庆十七年至今，不举大阅者四十年矣。凡兵以劳而强，以逸而弱。承平日久，京营之兵既不经战阵之事，又不见蒐狩之典，筋力日懈，势所必然。伏求皇上于三年之后，行大阅之礼，明降谕旨，早示定期。练习三年，京营必大有起色。外省营伍，势难遽遍，求皇上先注意数处，物色将才，分布天下要害之地。但使七十一镇之中有十余镇可为腹心，五十余万之中有十余万可为长城，则缓急之际，隐然可恃。天子之精神一振，山泽之猛士云兴，在我皇上加意而已。昔宋臣庞籍汰庆历兵八万人，遂以大苏边储；明臣戚继光练金华兵三千人，遂以荡平倭寇。臣书生愚见，以为今日论兵，正宜法此二事。谨抄录乾隆增兵，嘉庆、道光减兵三案进呈，伏乞饬下九卿、科道详议。斯道甚大，臣鲜阅历，不胜悚惶待命之至。谨奏。

010. 议复宋臣李纲从祀文庙疏三月十四日

为遵旨议奏事。

内阁抄出福建巡抚徐继畬等奏请宋臣李纲从祀文庙一折，奉朱批：“礼部议奏。”钦此。查原奏内称云云等语。臣等查历代从祀诸儒，皆以德行纯懿、有功经学者为要。至我朝康熙年间，以宋臣范仲淹从祀，始于 [4] 道德、学问之外，兼取经济非常之才。盖圣门政事之科，原与德行、文学兼重。厥后，雍正年间以汉臣诸葛亮从祀，道光年间以唐臣陆贽、宋臣文天祥从祀。此四人者，皆经纶弥天壤，忠义贯日月，列于从祀巨典，诚圣朝教忠之至意也。兹查李纲仕宋，历官尚书左仆射，忠言谠论，定倾扶危，仓卒而守围城，刺血以草奏疏，力排和议，躬佐中兴，《宋史》称其“负天下之望，以一身之用舍，为社稷生民安危”。朱子称其“知有君父而不知有身，知天下之安危而不知身之祸难，屡濒九死，而爱君忧国之志终有不可夺者，可谓一世之伟人”。史笔昭垂，洵为千古定论。至其生平著述，为该抚原奏所称者，有《易传》内外篇、《论语详说》二种；原奏所未称者，有《中兴至言》、《建炎类编》及《乘闲志》、《预备志》各种，今皆不传，仅存其序于集中。其为文渊阁所著录者，惟《梁溪集》八十卷及《建炎时政记》二种而已。臣等细观其文集、奏议，于政治得失言之深切著名 [5] ，纯忠亮节，皎然不磨。核其品学经济，实与诸葛亮、陆贽、范仲淹、文天祥相等，自当一体从祀，以奖忠义。应如该抚等所请，准其从祀文庙西庑，在先儒尹焞之次。

所有臣等核议缘由是否有当，伏祈皇上训示遵行。谨奏。

[4] “于”，据刻本《曾文正公奏议》补。

[5] “著名”，刻本《曾文正公奏议》作“著明”。ft

011. 敬陈圣德三端预防流弊疏四月二十六日

奏为敬陈圣德，仰赞高深事。

臣闻美德所在，常有一近似者为之淆。辨之不早，则流弊不可胜防。故孔门之告六言，必严去其六蔽〔弊〕。臣窃观皇上生安之美德，约有三端。而三者之近似，亦各有其流弊，不可不预防其渐，请为我皇上陈之。

臣每于祭祀侍仪之顷，仰瞻皇上对越肃雍，跬步必谨，而寻常莅事，亦推求精到，此敬慎之美德也。而辨之不早，其流弊为琐碎，是不可不预防。人臣事君，礼仪固贵周详，然苟非朝祭大典，难保一无疏失。自去岁以来，步趋失检，广林以小节被参；道旁叩头，福济、麟魁以小节被参；内廷接驾，明训以微仪获咎；都统暂署，惠丰以微仪获咎。在皇上仅予谴罚，初无苛责之意，特恐臣下误会风旨，或谨于小而反忽于大，且有谨其所不必谨者。行礼有仪注，古今通用之字也。近来避皇上之嫌名，乃改为行礼礼节。朔望常服，既经臣部奏定矣，而去冬忽改为貂褂。御门常服挂珠，既经臣部奏定矣，而初次忽改为补褂。以此等为尊君，皆于小者谨其所不必谨，则于国家之大计必有疏漏而不暇深求者矣。夫所谓国家之大计，果安在哉？即如广西一事，其大者在位置人才，其次在审度地利，又其次在慎重军需。今发往广西人员不为不多，而位置之际未尽妥善。姚莹年近七十，曾立勋名，宜稍加以威望，令其参赞幕府，若泛泛差遣委用，则不能收其全力。严正基办理粮台，而位卑则难资弹压，权分则易致牵掣。夫知之而不用，与不知同；用之而不尽，与不用同。诸将既多，亦宜分为三路，各有专责。中路专办武宣大股，西路分办泗镇南太，东路分办七府一州。至于地利之说，则钦差大臣宜驻扎横州，乃可以策应三路。粮台宜专设梧州，银米由湖南往者，暂屯桂林，以次而输于梧；由广东往者，暂屯肇庆，以次而输于梧。则四方便于支应，而寇盗不能劫掠。今军兴一载，外间既未呈进地图，规画全势，而内府有康熙舆图、乾隆舆图，亦未闻枢臣请出，与皇上熟视审计。至于军需之说，则捐输之局万不可开于两粤。捐生皆从军之人，捐资皆借凑之项，辗转挪移，仍于粮台乎取之。此三者皆就广西而言，今日之大计也。即使广西无事，而凡为臣子者，亦皆宜留心人材，亦皆宜讲求地利，亦皆宜筹画国计。图其远大，即不妨略其细微。汉之陈平，高祖不问以决狱；唐之房、杜，太宗惟责以求贤。诚使我皇上豁达远观，罔苛细节，则为大臣者不敢以小廉曲谨自恃，不敢以寻行数墨自取竭蹶，必且穆然深思，求所以宏济于艰难者。臣所谓防琐碎之风，其道如此。

又闻皇上万幾之暇，颐情典籍；游艺之末，亦法前贤。此好古之美德也。而辨之不细，其流弊徒尚文饰，亦不可不预防。自去岁求言以来，岂无一二嘉谟至计？究其归宿，大抵皆以“无庸议”三字了之。间有特被奖许者，手诏以褒倭仁，未几而疏之万里之外；优旨以答苏廷魁，未几而斥为乱道之流。是鲜察言之实意，徒饰纳谏之虚文。自道光中叶以来，朝士风气专尚浮华，小楷则工益求工，试律则巧益求巧。翰、詹最优之途，莫如两书房行走，而保荐之时，但求工于小楷者。阁部最优之途，莫如军机处行走，而保送之时，但取工于小楷者。衡文取士，大典也，而考差者亦但论小楷、试律，而不复计文义之浅深。故臣常谓欲人才振兴，必使士大夫考古来之成败，讨国朝之掌故，而力杜小楷、试律工巧之风，乃可以崇实而黜浮。去岁奏开日讲，意以人臣陈说古今于黼座之前，必不敢不研求实学，盖为此也。今皇上于军务倥偬之际，仍举斯典，正与康熙年三藩时相同。然非从容召见，令其反复辨说，恐亦徒饰虚文，而无以考核人才。目前之时务虽不可妄议，本朝之成宪独不可称述乎？皇上于外官来京，屡次召见，详加考核。今日之翰、詹，即异日之督抚、司道也，甫脱乎小楷、试律之间，即与以兵、刑、钱、谷之任，又岂可但观其举止便捷、语言圆妙，而不深究其深学真识 [6] 乎？前者，臣工奏请刊布《御制诗文集》，业蒙允许。臣考《高祖文集》 [7] 刊布之年，圣寿已二十有六；列圣《文集》刊布之年，皆在三十、四十以后。皇上春秋鼎盛，若稍迟数年再行刊刻，亦足以昭圣度之谦冲，且明示天下以敦崇实效 [8] 、不尚虚文之意。风声所被，必有朴学兴起，为国家任栋梁之重。臣所谓杜文饰之风，其道如此。

臣又闻皇上娱神淡远，恭己自怡，旷然若有天下而不与焉者，此广大之美德也。然辨之不精，亦恐厌薄恒俗而长骄矜之气，尤不可以不防。去岁求言之诏，本以用人与行政并举。乃近来两次谕旨，皆曰黜陟大权，朕自持之。在皇上之意，以为中无纤毫之私，则一章一服，皆若奉天以命德，初非自执己见，岂容臣下更参末议？而不知天视自民视，天听自民听。国家设立科道，正民视、民听之所寄也。皇上偶举一人，军机大臣以为当，左右皆曰贤，未可也；臣等九卿以为当，诸大夫皆曰贤，未可也；必科道百僚以为当，然后为国人皆曰贤。黜陟者，天子一人持之；是非者，天子与普天下人共之。宸衷无纤毫之私，可以谓之公，未可谓之明也。必国人皆曰贤，乃合天下之明以为明矣。古今人情不甚相远，大率戆直者少，缄默者多，皇上再三诱之使言，尚且顾忌濡忍，不敢轻发苟见；皇上一言拒之，谁复肯干犯天威？如禧恩之贪黩，曹履泰之污鄙，前闻物论纷纷，久之竟寂无弹章，安知非畏雷霆之威而莫敢先发以取罪哉？自古之重直臣，非特使彼成名而已。盖将借其药石，以折人主骄侈之萌，培其风骨，养其威棱，以备有事折冲之用，所谓疾风知劲草也。若不取此等，则必专取一种谐媚软熟之人，料其断不敢出一言以逆耳而拂心，而稍有锋芒者，必尽挫其劲节而销铄其刚气。一旦有事，则满庭皆疲苶沓泄，相与袖手，一筹莫展而后已。今日皇上之所以使赛尚阿视师者，岂不知千金之弩轻于一发哉？盖亦见在廷他无可恃之人也。夫平日不储刚正之士，以培其风骨而养其威棱，临事安所得才而用之哉？目今军务警报，运筹于一人，取决于俄顷，皇上独任其劳，而臣等莫分其忧，使广西而不遽平，固中外所同虑也。然使广西遽平，而皇上意中或遂谓天下无难办之事，眼前无助我之人，此则一念骄矜之萌，尤微臣区区所大惧也。昔禹戒舜曰：“无若丹朱傲。”周公戒成王曰：“无若殷王受之迷乱。”舜与成王，何至如此！诚恐一念自矜，则直言日觉其可憎，佞谀日觉其可亲，流弊将靡所底止。臣之过虑，实类乎此。

此三者，辨之于早，只在幾微之间，若待其弊既成而后挽之，则难为力矣。臣谬玷卿陪，幸逢圣明若此，何忍不竭愚忱，以仰裨万一。虽言之无当，然不敢激切以沽直声，亦不敢唯阿以取容悦。伏惟圣慈垂鉴。谨奏。

[6] “深学真识”，刻本《曾文正公奏议》作“真学真识”。

[7] “《高祖文集》”，刻本《曾文正公奏议》作“《高宗文集》”。

[8] “实效”，刻本《曾文正公奏议》作“实政”。ft

012. 谢署刑部左侍郎恩疏五月二十七日

奏为恭谢天恩事。

本月二十六日，内阁奉上谕：“刑部左侍郎王植 [9] 未到任以前，着曾国藩兼署。”钦此。窃臣材本疏庸，识尤浅陋，无朱云之廉正，徒学其狂；乏汲黯之忠诚，但师其戆。荷鸿慈之曲被，极圣量之优容，清夜默思，果有何德，堪对君父！寸心自矢，要当竭愚以答生成。感激正深，悚惶无已。乃复仰荷恩纶，俾摄今职，实天良之难昧，闻宠命而若惊。惟有进思退思，无荒无怠，虽驽骀十驾，断难收追风逐日之功；而鳌戴三山，岂不知厚地高天之德？

所有微臣感激下忱，谨缮折恭谢天恩，伏乞皇上圣鉴。谨奏。

[9] “王植”，据台湾“故宫博物院”《先正曾国藩文献汇编》补。ft

013. 武闱复命折 [10] 十月十七日

奏为恭复恩命事。

本月十三日，内阁奉上谕：“武场正考官着曾国藩去，副考官着沈兆霖去。”钦此。臣等于宣旨后，即行入闱。十四日准至公堂，交进试卷二百八十七本。臣等悉心核校，取士如额，兹于十七日揭晓。谨即趋诣宫门，恭复恩命，伏祈皇上圣鉴。谨奏。

[10] 据曾国藩家藏《谕旨奏章汇钞》第二册补入。ft

014. 审明贩运小钱各犯并案定拟折 [11] 十一月初二日

奏为审明贩运小钱各犯，并案定拟具奏事。

咸丰元年九月十四日，巡视中城御史奏拿获私贩小钱人犯沈大等一案。奉旨：“沈大即沈三、刘三、阎大、刘大、张三、陈大即陈继宗、孙大、赵二、赵四、张伦升均着交刑部审明办理。其拿获邻境案犯之中城副指挥朱森，着刑部于定案时声明请旨。嗣后各城指挥等官如能查拿邻境要犯，方准请旨量予鼓励。若仅于该管地面访获寻常案犯，仍不得滥行请奖。”钦此。又，二十三日奏缉获私贩小钱人犯邓十儿一案。奉旨：“邓十儿即邓大，着交刑部审明办理。”钦此。该城先后将沈大等十一犯解送到部。经臣等以刘三等所贩小钱内有“光中通宝”字样，必应确切根究。讯据刘三供，系在天津县托郑四向边姓收买等语，奏请饬下直隶总督严拿郑四等送部，并令密查该犯等有无私铸不法重情，奏明核办。旋据该督将郑四、边姓即边大，并徐大、许阊一并拿获具奏。奉旨：“刑部知道。”钦此。复查邓十儿所贩小钱亦系“光中通宝”字样，随督饬司员并案详鞫。缘刘三籍隶山东长山县，许阊籍隶福建泉州，与郑四、边大、徐大、沈大、阎大、邓十儿均小贸营生。本年八月间，许阊在天津县向福建厦门陈和保货船上水手周大买得小钱二百四十吊，希图转卖渔利。嗣刘三起意，商允阎大贩卖小钱，托素识之郑四代为寻买。郑四转邀边大、徐大，买得许阊小钱二百四十吊，向刘三捏说从边大家收买，从中赚钱分用。

刘三等将小钱运到京中，寄存孙大、刘大家内，托沈大卖给在逃之范大小钱三十吊。刘三复携带小钱六十六吊，送往陈大即陈继宗铺内，托其代卖，未遇。经陈大铺伙张三暂为寄存，其余小钱尚未卖出。又，邓十儿独自在天津县用钱十六吊二百文，向不知姓名货船上买得小钱五十四吊，运至京中，尚未行使。先后被中城坊役查拿，起获小钱，连刘三借住之房主赵二、赵四，并陈继宗铺伙张伦升，一并解城，奏送到部。审悉前情，严诘该犯等，所贩小钱委系买自货船，实非私铸。并据直隶总督奏称，查明边大、许阊等委无私铸不法情事。该犯等供系买自货船，尚属可信。饬拿范大，弋获无期，应即拟结。

查臣部奏定章程，凡贩卖小钱之案，收买货卖均在十千以上者，发驻防给官兵为奴；收买十千以上尚未货卖者，杖九十，徒二年半各等语。此案刘三、许阊各自起意贩卖小钱，收买货卖均在十千以上，自应按照奏定章程问拟。刘三、许阊均合依贩卖小钱、收买货卖均在十千以上者，发驻防给官兵为奴。许阊据供母老丁单，不准留养。时值隆冬，照例停遣，俟来岁春融，咨送兵部，定地转发。边大、郑四、徐大代刘三收买小钱，从中赚钱，沈大、阎大听从贩卖，俱应以为从论。边大、郑四、徐大、沈大即沈三、阎大均应于刘三遣罪上减一等，拟杖一百，徒三年。邓十儿收买小钱数在十千以上，尚未卖出，应照收买十千以上、尚未货卖者，杖九十，徒二年半。边大、沈大、阎大各供亲老丁单，是否属实，应将该犯等解交直隶总督、山东巡抚，饬属查明，分别办理。郑四、徐大、邓十儿札交顺天府定地充徒，到配折责拘役。孙大、刘大、张三知情寄存小钱，均应照“不应重律”杖八十，折责发落。陈大即陈继宗、赵二、赵四、张伦升讯不知情，均毋庸议。起获小钱，案结存库。未获之范大，行文各衙门饬缉究办。

臣等查刘三等二案，贩运小钱至二百九十余吊之多，均有“光中通宝”字样。虽据该犯等供非私铸，惟“光中”字样必须根究来历，以成信谳。检查乾隆五十八年，有江苏人钱东垣著有《建元类聚考》一书，内称“‘光中’年号未详，今有‘光中通宝’钱”等语。是“光中”字样钱文由来已久。其私铸小钱之人，或系冒为古钱，亦未可知。惟既经究出贩运小钱之货船姓名，应请旨饬下闽浙总督，严密查访厦门船户陈和保、水手周大有无私铸情事。其“光中”字样钱文务须究明确实来历，以期水落石出。

至该御史原奏内称，该副指挥朱森访获邻境私贩小钱人犯多名，相应遵旨声明。九月二十一目复奉上谕：“各城拿获邻境等犯，恳予鼓励，着该部查明该员等本任有无未获之案，照例办理，并将疏防要犯应议各员一并饬查。”等因。钦此。当经臣部片查，该城复称，该指挥朱森任内并无承缉逃盗未获要犯之案，此案首犯刘三系在东城所辖北羊肉口地方、从犯阎大系在东城所辖铁香炉地方拿获等语。恭俟命下，一并移咨吏部照例办理。

所有臣等审明定拟缘由，理合恭折具奏请旨。

朱批：“朱森着交部议叙。余依议。”

[11] 此折由刑部尚书恒春领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

015. 宣宗梓宫奉安地宫事宜请旨折 [12] 十一月初三日

奏为请旨事。

恭照明年三月初二日丑时，宣宗成皇帝梓宫奉安地宫。工部预建芦殿，于隧道丹陛上设龙輴，于芦殿内正中丹陛前应接造平台，支搭戗桥，石牌楼门外亦搭戗桥。入地宫隧道，自丹陛至宝床前，俱合龙輴轮毂，铺垫木板，成造木轨。宝床前亦造木床，高同龙輴，以备应用。前期三日，遣官告祭天、地、太庙、后殿、奉先殿、社稷。前一日，行迁奠礼，读文致祭，法驾、卤簿全设，用金银锞三万锭，纸钱三万张，五色纸三万张，连饭桌二十五张，羊七只，烧黄酒十五瓶，众皆齐集奠酒。行礼毕，恭送冠服、纸锞于燎所，暂停焚化，俟奉安龙輴毕，将仪仗请出，一同焚化。工部备小升轝，恭理丧仪王大臣带领搭彩人入飨殿，恭舁梓宫，由中阶下，登戗桥，入石牌楼中门。梓宫升丹陛，奉安于芦殿正中北向龙輴上，撤小轝，解去包裹、围缎等项。其龙罩俟奉移入地宫时启去。陈册宝于梓宫两旁所设案上，供果桌，奠酒行礼。奉安日，工部、内务府预期慎简工役，执事王大臣祗率将事，内外齐集。届时，礼部堂官奏请皇上诣梓宫前奠酒。行礼毕，梓宫御龙輴，执事者奉輴由轨道行，入于地宫。侍衙执灯前导，王大臣随入，敬视奉安宝床上。派出捧册宝大臣，恭捧宣宗成皇帝册宝，并预由东配殿请出孝穆成皇后、孝慎成皇后后土、山神。所有告祭天、地、太庙、社稷、陵寝、后土、山神各事宜，由太常寺办理。告祭孝全成皇后册宝，以次奉安于左右石几上。执事以龙輴木轨出，掩闭石门，大葬礼成，于祭台前行告成礼。遣官告祭泰陵、泰东陵、昌陵、孝和睿皇后几筵前，并奉先殿事宜，由内务府办理。祝文由翰林院撰拟。芦殿、龙輴、平台、戗桥、木轨、小轝等项，由工部备办。自梓宫登小轝，升龙輴，奉安地宫，以及执事人等，由恭理丧仪王大臣、礼、工二部、内务府、銮仪卫堂官敬谨照看行走。永安地宫后，每日供献，及满月致祭，均请停止。其应行随入地宫敬视奉安之王大臣及执事大臣等，礼部另行奏派。为此谨奏请旨。

朱批：“依议。着仍用太监执灯。”

[12] 此折及附片由和硕睿亲王仁寿领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

016. 宣宗梓宫奉安地宫执灯人员请旨片十一月初三日

恭查向例，梓宫奉入地宫，侍卫执灯前导。嘉庆四年，仁宗睿皇帝躬引高宗纯皇帝梓宫龙輴循轨行，太监执灯前导。道光元年，仁宗睿皇帝梓宫奉安地宫，奉旨：“着用太监执灯。”钦此。今宣宗成皇帝梓宫奉安地宫时，所有执灯人员，或用侍卫，或用太监之处，伏候谕旨遵行。谨夹片具奏。

017. 孝和睿皇后二周年忌辰派员行礼请旨折 [13] 十一月十一日

奏为请旨事。

恭查道光三十年十月二十三日奉上谕：“本年十二月十一日，孝和睿皇后初周年忌辰，着派惠亲王绵愉虔诣昌陵隆恩殿，恭代行礼。”钦此。今咸丰元年十二月十一日，昌陵隆恩殿西间孝和睿皇后几筵前行二周年礼，读文致祭。谨开列王衔，奏明请旨，恭俟命下，臣部将一切应办事宜及行礼礼节另行具奏。为此谨奏请旨。

朱批：“改派恭亲王奕恭代行礼。”

[13] 此折由管理礼部事务大臣杜受田领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

018. 遵旨议奏骁骑校三音阿失踪一案折 [14] 十一月十三日

奏为遵旨议奏事。

内阁抄出湖广总督程矞采等奏，骁骑校三音阿中途在船夜出无踪等情，审明定拟一折。咸丰元年九月十六日奉朱批：“刑部议奏。”钦此。该臣等议得据湖广总督程矞采等奏称：窃准刑部咨：“荆州将军台涌等具奏，骁骑校三音阿引见旋荆，船至湖北钟祥县石牌地方，三音阿不知去向等情，奏明咨送提讯。”等因。咸丰元年三月二十六日奉朱批：“认真究办，俟查明有何情弊，再行具奏。春福尤应严讯。”钦此。旋据荆州将军台勇等将人证咨解到省，当经委府行提船户人等集讯审拟，由两司复审详解。臣程矞采因在湖南防堵粤匪，咨臣龚裕提证研讯。缘三音阿系荆州驻防蒙古骁骑校，春福系驻防满洲文举人，会试未中，在京考充实录馆誊录。道光三十年十月内，荆州右翼蒙古出有防御三缺。经荆州将军台勇等会同拣选，将骁骑校布占拟正、三音阿拟陪为头对，斐〔裴〕龄阿拟正、余庆拟陪为二对，文顺拟正、全海拟陪为三对，俱于十一月初四日给咨赴部引见。文顺、全海即日起程，布占、三音阿因无脚骡，与裴龄阿、余庆于初六日一同起程。三音阿带有盘缠银两、被囊、包袱并五钱重小金镯一对，临行时曾在家云：文顺、全海先走，倘伊引见落后，誓不归家。嗣三音阿未补防御，当欲先行出京，经布占等劝留。十六日，荆州甲兵文祥赍折到京，三音阿即约文祥同回。文祥与布占等各向拦阻。三音阿以伊头对翻成三对，不能与布占等同行，坚执不听，留给布占盘费银十两，自即不候部、旗文批，于二十二日同文祥雇车起程，说定到湖北襄阳县樊城卸车。

咸丰元年正月初六日行抵樊城，文祥寓歇魁茂店，三音阿另住公盛店。维时春福先因资斧不继，在京告假回旗设措，路过樊城染病，落寓太兴店医治，甫就痊愈。三音阿闻知，欲与春福结伴，水路旋荆。初七日，随邀文祥同至春福寓所相商，春福允俟调理数日同行。文祥不能耽迟，当于初八日由陆路回营销差。三音阿于初九日在樊城永兴正记布店看定布十一匹、洋绒一匹，讲明价钱，该店开给号码单携回。三音阿嫌贵未买，另同春福于初十日至春福素识之周太兴布店买布八匹，计价钱七千五百四十文。三音阿并因银钱用完，向周太兴借钱五千文，二共钱十二千五百四十文，将五钱重小金镯一只给周太兴质押，系春福担保回荆寄钱赎取。春福与三音阿各回各寓。

十二日，三音阿往向春福云称伊未领咨文，私自出京，听闻沿途州县差人捉拿，心甚慌惧。春福知无其事，见其精神恍惚，似患痰迷，用言慰解。十四日随与三音阿同雇刘广发船只，说定搭坐至荆门州沙洋地方，每人船价钱一千文。十七日，三音阿与春福先后上船，各将船钱交与刘广发收受。其时，三音阿所借周太兴钱五千文，除在襄使用、开给船价外，尚剩钱三百余文，存于小褡连内，随身应用。所有被囊、衣物等件，共系包裹二个，安放前舱住宿。春福住在二舱。另有搭船之文国魁、魏姓等七人分住三舱、四舱。刘广发同子刘明顺、刘明导及家眷住在后舱。是日开行。十八日，三音阿因未带衣箱，其五钱重小金镯一只恐有失误，交给春福代为收存箱内。三音阿在船茶饭无心，常称引见落后，无颜归家，又云襄阳县有差追拿，躁急垂泪，经春福与文国魁等劝解。十九日，春福因三音阿时向絮烦，心生憎嫌，答以我比你更烦。三音阿使气，将手内烟袋摔在船板。春福回称不应出这样子给 [15] 伊看，三音阿未与争角。二十日晚，船至钟祥县石牌地方泊岸。三音阿声言明日分别，今往后舱看客，即出前舱，从顶棚上走过后舱，与魏姓等闲谈，语言颠倒。仍从棚上转回，系刘明导等照应，将其扶下，回进前舱，时已二更。三音阿复向春福言有差人捉拿，春福劝其安寝。三音阿头戴毡帽，身穿棉袍等衣，腰缠褡膊，系挂装钱小褡连，当即和身躺卧。春福等亦各关舱睡歇。五更时，春福睡醒，望见前舱月光，疑被窃贼上船，当唤醒文国魁，喊知刘明导等起视。前舱旁门已开，三音阿不在船内，呼唤不应。须臾天明，即各上岸找寻，无踪。春福与刘明导等清点三音阿衣物，开写清单。春福代作禀稿，令船户刘广发出名禀县。刘广发年逾七十，恐受羁累，令其子刘明导顶名，同春福赴钟祥县具禀，并缴衣物。经该县讯供，将衣物存库，分别差关查访打捞。其文国魁等七人不能久待，先于二十二日各自换船而散。春福候至二十三日，欲回荆州查探三音阿踪迹，即令刘广发将船开行。二十六日抵荆州满城，春福寻知三音阿未归，正欲赴旗禀报。适布占亦于是日回荆，路过春福家询问，春福告知三音阿在石牌不知去向，布占即赴本旗协领具禀，并至三音阿家通知。其兄多隆阿萨里杭阿急向春福查问。春福述知各情，将三音阿给伊收存小金镯交还，未将在船时憎嫌三音阿絮烦及三音阿使气情形向多隆阿等说知。春福亦即赴旗具禀。经荆州将军台涌等转饬协领恩夔等讯供，并檄行钟祥县查讯访缉，一面派令多隆阿萨里杭阿、春福同往钟祥县访探，均无影响。该县将三音阿衣物点交多隆阿萨里杭阿收领，讯取船户口供，通详由荆州将军台涌等委讯。多隆阿萨里杭阿因访闻船户刘广发，述知三音阿在船絮烦，曾被春福憎嫌，言语与春福所供不符。并清点三音阿带京盘费，银两无存，原带衣帽靴袜失落十四件，及永兴正记布店未买布绒之号码单，有单无货。又因船户报县禀单系春福代作，疑有商同捏报情弊，心不甘服。经该将军等奏明咨送湖广督臣提讯。钦奉朱批：“认真究办。春福尤应严讯。”等因。兹据委员查讯布店周太兴及永兴正记，各供相符，由两司复审，详解提讯，供悉前情，将春福依律拟笞纳赎等因，具奏前来。

查审理案件，必须研究实情，确有证佐，不得率据案犯游移之供遽行定谳。此案荆州骁骑校三音阿因拣选防御赴部引见，嗣因未补，欲先出京，经布占等劝留不听，当即不候部、旗文批，同折差文祥雇车行至樊城。寓居客店时，有文举人春福亦寓店内，三音阿欲与结伴水路还荆，文祥先由陆路回营销差。嗣三音阿向周太兴布店买布，将金镯一只质押钱文，系春福担保。三音阿声称未领咨文，私自出京，听闻沿途州县差拿，心甚慌惧。春福知无其事，见其精神恍惚，似患痰迷，用言慰解，随同雇刘广发船只开行。三音阿因未带衣箱，将金镯一只交春福收存，嗣在船茶饭无心，常称无颜归家，又云有差追拿，躁急垂泪，春福及搭船人劝解。后春福因其时向絮烦，心生憎嫌，答以我比伊更烦。三音阿使气，将烟袋摔在船板，春福回称不应出这样子给看，三音阿未理。次日，船至石牌地方泊岸，三音阿声言明日分别，今往后舱看客，即从顶棚上走过后舱，与搭船之魏姓等闲谈，语言颠倒，仍从棚上转回，刘明导等将其扶下回舱，时已二更。三音阿复向春福言有差人捉拿，春福劝其安寝，三音阿和衣躺卧，春福等关舱睡歇。五更时，春福睡醒，见舱门已开，唤醒船户等起视，三音阿不在舱内，找寻无踪。春福代船户作禀，经县查访，打捞无获。春福回荆向布占等述知，并将收存金镯交还，禀饬访缉，由荆州将军委讯。三音阿之兄多隆阿等访闻船户，述知三音阿在船絮烦，曾被春福憎嫌，言语与春福所供不符。又因三音阿原带衣物短少，船户禀单系春福代作，恐有情弊，奏明咨送湖广总督提讯前情，将春福依律拟笞纳赎等因。

臣等查三音阿于未补防御之后，亟欲出京，既不候部、旗文批，亦不听布占等劝留，是其归心孔亟，无暇迟留，已可想见。何以行至樊城，转不从陆路遄返，改从水路行走，并有无颜归家之语？前后情节，已属两歧。且三音阿素日并无痰迷病证，即在京同寓之布占、出京同行之文祥等供内亦未有三音阿染患痰迷之语，何以甫与春福同船数日，即语言颠倒，躁急垂泪？似非情理。况三音阿现无下落，生死均未可知，带去衣物不知在何处短少，是案内紧要情节，均未讯出确据。而春福初次到案时，并未将憎嫌三音阿絮烦等情供出，是其情词闪烁，显有可疑。案情既未确凿，引断即难允协。臣部未便率复，应令该督另行提犯研鞫，按律妥拟具报，到日再议。

再，此案于咸丰元年九月二十五日抄出到部，合并声明。

所有臣等议奏缘由，理合恭折具奏请旨。

朱批：“议驳甚是，仍令该督等研讯具奏。”

[14] 此折由刑部尚书恒春领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。

[15] “给”，原缺，据后文补。ft

019. 审明私铸铅钱人犯按律定拟折 [16] 十一月十三日

奏为审明私铸铅钱人犯，按例定拟具奏事。

据步军统领衙门奏送造作私钱人犯李德旺等一案，咸丰元年十月十五日奉旨：“李德旺、支孝德、王克盛、范东山、骆肥子、骆黑子，均着交刑部严行审办。所有访获此案之南营署参将胡富龄、署游击李长清、署守备文瑛、把总张振魁，着刑部于定案时声明请旨。”钦此。旋据该衙门将李德旺等并起获私钱等物解送到部，臣等会同都察院、大理寺督饬司员，详加严鞫。缘李德旺籍隶直隶衡水县，早年来京开铜马镫作坊生理，雇支孝德、王克盛、范东山、骆肥子在铺佣工。咸丰元年九月十五日，李德旺因生意淡薄，起意铸造私钱行使渔利。随用官钱印出钱模，将铺内旧存铅、铁熔化，灌入模内，铸成私钱，令支孝德、王克盛、范东山、骆肥子煽火打炭，先后私铸五次，共铸成私钱十三千八百文。二十五日，李德旺因借欠骆黑子京钱一百千，即用私钱搀和偿还，送至保人赵和顺店内。骆黑子因搀有私钱，不肯收用。李德旺将钱暂为存放，应许迟日换给走回。旋被官人访知，将李德旺等拿获，起获私钱、器具等件，解交步军统领衙门，奏送到部。审悉前情，严诘李德旺，委系独自起意，用旧存铅、铁私铸五次，铸成私钱十三千有零，此外并无另有私铸及同伙之人。支孝德等仅止雇给煽火、打炭，亦无伙同私铸等情。饬传炉匠，将起获私钱当堂熔化，验明实系铅、铁，并无铜质。取结附卷，传讯邻佑〔右〕杜兴并房主赵升等，均不知私铸情事，应即拟结。

查例载：私铸铅钱，如有伙党鸠工、大炉广铸至十千以上者，为首拟绞监候，为从减一等，杖一百，流三千里，房主、邻佑〔右〕仅止失于查察者，俱杖八十各等语。此案李德旺独自起意私铸铅钱渔利，并非伙党鸠工，大炉广铸。惟先后私铸已在十千以上，自应从重按例问拟。李德旺合依“私铸铅钱，伙党鸠工，大炉广铸，至十千以上，为首绞监候”例，拟绞监候，秋后处决，俟朝审时酌核情节，分别办理。支孝德、王克盛、范东山、骆肥子仅止受雇佣工，帮同煽火、打炭，讯无各出资本、伙同私铸情事，应于为从满流例上减一等，各拟杖一百，徒三年，札交顺天府府尹定地充徒，到配折责拘役。租给房屋之赵升及院邻杜兴均不知私铸情事，应照“失于查察，杖八十”例，各拟杖八十。骆黑子于李德旺归还借欠查有私钱，并不即行呈报，亦属不合，应照不应重律，拟杖八十，与赵升等各折责发落。赵和顺讯无不合，应毋庸议。起获私钱及器具等件，案结存库。

再，该衙门原奏内称，南营署参将胡富龄、署游击李长清、署守备文瑛、把总张振魁能将造作私钱人犯访获破案，缉捕尚属奋勉，钦奉谕旨“着刑部于定案时声明”。理合遵旨声明，伏候训示遵行。

所有臣等审明定拟缘由，理合恭折具奏请旨。

朱批：“胡富龄等俱着交部议叙。余依议。”

[16] 此折由刑部尚书恒春领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

020. 陕西固原提督成玉病故应否与谥请旨折 [17] 十一月十九日

奏为请旨事。

咸丰元年十一月初八日，内阁抄出初七日奉上谕：“前因陕西固原提督成玉久历戎行，著有劳绩。上年因病开缺，准令回旗调理。兹闻溘逝，殊堪轸惜。加恩着照提督例赐恤，任内一切处分悉予开复。应得恤典，该衙门察例具奏。”钦此。钦遵抄出到部。

臣等查定例内开，一品官病故、恩予恤典者，给与全葬银五百两，一次致祭银二十五两，遣官读文致祭，应否与谥，请旨定夺。凡与谥者，内阁撰拟谥号，工部给碑价银三百五十两，本家自行建立，祭文碑文交翰林院撰拟。不与谥者，祭文交内阁撰拟等语。今原任陕西固原提督成玉病故，钦奉谕旨“照提督例赐恤”，应照例给与全葬银五百两，一次致祭银二十五两，遣官读文致祭，祭文交该衙门撰拟。其应否与谥之处，伏候钦定，恭俟命下，臣部行文各该衙门遵照办理。为此谨奏请旨。

朱批：“着毋庸与谥。”

[17] 此折由管理礼部事务大臣杜受田领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

021. 备陈民间疾苦疏十二月十八日

奏为备陈民间疾苦，仰副圣主爱民之怀事。

臣窃闻国贫不足患，惟民心涣散，则为患甚大。自古莫富于隋文之季，而忽致乱立，民心去也；莫贫于汉昭之初，而渐致乂安，能抚民也。我朝康熙元年至十六年，中间惟一年无河患，其余岁岁河决，而新庄、高堰各案，为患极巨。其时又有三藩之变，骚动九省，用兵七载，天下财赋去其大半，府藏之空虚，殆有甚于今日。卒能金瓯无缺，寰宇清谧，盖圣祖爱民如伤，民心固结而不可解也。我皇上爱民之诚，足以远绍前徽。特外间守令或玩视民瘼，致圣主之德意不能达于民，而民间之疾苦不能诉于上。臣敢一一缕陈之：

一曰银价太昂，钱粮难纳也。苏、松、常、镇、太钱粮之重，甲于天下。每田一亩，产米自一石五六斗至二石不等，除去佃户平分之数与抗欠之数，计业主所收，牵算不过八斗。而额征之粮已在二斗内外，兑之以漕斛，加之以帮费，又须〈各〉去米二斗。计每亩所收之八斗，正供已输其六，业主只获其二耳。然使所输之六斗皆以米相交纳，则小民犹为取之甚便。无如收本色者少，收折色者多。即使漕粮或收本色，而帮费必须折银，地丁必须纳银。小民力田之所得者米也，持米以售钱，则米价苦贱而民怨；持钱以易银，则银价苦昂而民怨。东南产米之区，大率石米买钱三千，自古迄今，不甚悬远。昔日两银换钱一千，则石米得银三两。今日两银换钱两千，则石米仅得银一两五钱。昔日卖米三斗，输一亩之课而有余。今日卖米六斗，输一亩之课而不足。朝廷自守岁取之常，小民暗加一倍之赋。此外如房基，如坟地，均须另纳税课。准以银价，皆倍昔年。无力监追者，不可胜计。州县竭全力以催科，犹恐不给，往往委员佐之，吏役四出，昼夜追比，鞭朴满堂，血肉狼藉，岂皆酷吏之为哉？不如是，则考成不及七分，有参劾之惧；赔累动以巨万，有子孙之忧。故自道光十五年以前，江苏尚办全漕，自十六年至今，岁岁报歉，年年蠲缓，岂昔皆良而今皆刁？盖银价太昂，不独官民交困，国家亦受其害也。浙江正赋与江苏大略相似，而民愈抗延，官愈穷窘，于是有“截串”之法。“截串”者，上忙而预征下忙之税，今年而预截明年之串。小民不应，则稍减其价，招之使来。预截太多，缺分太亏，后任无可复征，虽循吏亦无自全之法，则贪吏愈得借口鱼肉百姓，巧诛横索，悍然不顾。江西、湖广课额稍轻，然自银价昂贵以来，民之完纳愈苦，官之追呼亦愈酷。或本家不能完，则锁拿同族之殷实者而责之代纳，甚者或锁其亲戚，押其邻里。百姓怨愤，则抗拒而激成巨案。如湖广之耒阳、崇阳，江西之贵溪、抚州，此四案者，虽闾阎不无刁悍之风，亦由银价之倍增，官吏之浮收，差役之滥刑，真有日不聊生之势。臣所谓民间之疾苦，此其一也。

二曰盗贼太众，良民难安也。庐、凤、颍、亳一带，自古为群盗之薮，北达丰、沛、萧、砀，西接南、汝、光、固，此皆天下腹地，一有啸聚，患且不测。近闻盗风益炽，白日劫淫，捉人勒赎，民不得已而控官。官将往捕，先期出示，比至其地，牌保辄诡言盗遁。官吏则焚烧附近之民房，示威而后去；差役则讹索事主之财物，满载而后归，而盗实未遁也。或诡言盗死，毙他囚以抵此案，而盗实未死也。案不能雪，赃不能起，而事主之家已破矣。吞声饮泣，无力再控。即使再控，幸得发兵会捕，而兵役平日皆与盗通，临时卖放，泯然无迹；或反借盗名以恐吓村愚，要索重贿，否则指为盗伙，火其居而械系之；又或责成族邻，勒令缚盗来献，直至缚解到县，又复索收押之费，索转解之资。故凡盗贼所在，不独事主焦头烂额，即最疏之戚，最远之邻，大者荡产，小者株系，比比然也。往者嘉庆川、陕之变，盗魁刘之协者业就擒矣，太和县役 [18] 卖而纵之，遂成大乱。今日之劣兵蠹役，豢盗纵盗，所在皆是，每一念及，可为寒心。臣在刑部见疏防盗犯之稿，日或数十件，而行旅来京言被劫不报、报而不准者，尤不可胜计。南中会匪名目繁多，或十家之中，三家从贼，良民逼处其中，心知其非，亦姑且输金钱、备酒食以供盗贼之求，而买旦夕之安。臣尝细询州县所以讳盗之故，彼亦有难焉者。盖初往踩缉，有拒捕之患；解犯晋省，有抢夺之患；层层勘转，道路数百里，有繁重之患；处处需索，解费数百金，有赔累之患；或报盗而不获，则按限而参之；或上司好粉饰，则目为多事而斥之。不如因循讳饰，反得晏然无事。以是愈酿愈多，盗贼横行，而良民更无安枕之日。臣所谓民间之疾苦，此又其一也。

三曰冤狱太多，民气难伸也。臣自署理刑部以来，见京控、上控之件，奏结者数十案，咨结者数百案，惟河南知府黄庆安一案、密云防御阿祥一案，皆审系原告得失，水落石出。此外各件，大率皆坐原告以虚诬之罪，而被告者反得脱然无事。其科原告之罪，援引例文，约有数条：或曰申诉不实，杖一百；或曰蓦越进京告重事不实，发边远军；或曰假以建言为由，挟制官府，发附近军；或曰挟嫌诬告本管官，发烟瘴军。又不敢竟从重办也，则曰怀疑误控，或曰诉出有因，于是有收赎之法，有减等之方，使原告不曲不直，难进难退，庶可免于翻案，而被告则巧为解脱，断不加罪。夫以部民而告官长，诚不可长其刁风矣。若夫告奸吏舞弊，告蠹役诈赃，而谓案案皆诬，其谁信之乎？即平民相告，而谓原告皆曲，被告皆直，又谁信之乎？圣明在上，必难逃洞鉴矣。臣考定例所载，民人京控，有提取该省案卷来京核对质讯者，有交督抚审办者，有钦派大臣前往者。近来概交督抚审办，督抚发委首府，从无亲提之事。首府为同寅弥缝，不问事之轻重，一概磨折恫喝，必使原告认诬而后已。风气所趋，各省皆然。一家久讼，十家破产，一人沉冤，百人含痛，往往有纤小之案，累年不结，颠倒黑白，老死囹圄，令人闻之发指者。臣所谓民间之疾苦，此又其一也。

此三者，皆目前之急务。其盗贼太众、冤狱太多二条，求皇上申谕外省，严饬督抚务思所以更张之。其银价太昂一条，必须变通平价之法。臣谨胪管见，另拟银钱并用章程一折，续行入奏。国以民为本，百姓之颠连困苦，苟有纤毫不得上达，皆臣等之咎也。区区微诚，伏乞圣鉴。谨奏。

[18] “役”，据刻本《曾文正公奏议》补。ft

022. 平银价疏十二月十九日

奏为贵钱贱银，以平银价而苏民困事。

臣于本月 [19] 陈奏民间疾苦一疏，声明银价太昂，另折具奏，思所以变通之。窃惟十年以来，中外臣工奏疏言钱法者，前后不下十余人。皆思贵钱贱银，以挽积重之势。而臣所深服者，惟二十四年吴文镕一疏，二十五年刘良驹一疏，二十六年朱嶟一疏。此三疏者，皆奉旨交军机大臣会同户部议奏。户部又交各省议复。旋以外间复奏议论不一，此事停搁不行。臣反复思维，民生切害之痛，国计日绌之由，实无大于此者。谨就三臣原奏所及，参以管见，拟为银钱并用章程数条，伏候圣鉴。

一，部定时价，每年一换也。凡民间银钱之贵贱，时价之涨落，早晚不同，远近亦异。若官收、官放而不定一确凿之价，则民间无所适从，胥吏因而舞弊。查吴文镕原奏内称，照各省时价，由藩司酌定，于开征前十日颁示各属。朱嶟所奏与吴文镕大略相同，惟称多不过一千七百，少不过一千二百，稍示限制而已。刘良驹所奏则以为由部酌中定价，若捐输案内以制钱一千五百文抵银一两之例。厥后户部议复，酌定每两折钱一千五百文，核准在案。臣愚以为，时价可换二千，若骤改为一千五百，以放兵饷，则哗然矣。应请部颁定酌，每年一换。如现在时价换一千九百有奇，部改为一千八百，则耳目不至乎大骇，而官民皆得以相安。明年时价稍平，则部价亦从而稍减。令各省每年奏报银价，九月奏到户部，酌定明年之价，于十月奏闻，求皇上明降谕旨：明年每银一两抵制钱若干文。收之民者不许加分毫，放之兵者不许加分毫，穷乡僻壤，誊黄遍谕，凡一切粮串、田单、契尾、盐照、捐照等件，概将本年银价刻入，海内皆知，妇孺共晓，坚如金石，信如四时，庶民不致生怨，胥吏不能舞弊也。其与官项全无交涉，市肆涨落与部价不符，仍置不问。至现在八旗搭放兵饷，每两抵钱一千文，外省搭放兵饷，每两抵钱千数百文不等，不足以昭画一。应俟新章定后，概从每年所定部价，以免参差。

一，京外兵饷，皆宜放钱也。查刘良驹原奏，兵饷分成放钱。吴文镕则言外省之兵，概放钱文。朱嶟一折，于兵饷尤为详细。其说以为京营分建东西两库，东四旗兵赴东库领钱，西四旗兵赴西库领钱，外省之钱则分道库、府库存贮，省标、城守之兵由藩司支放，外标外营之兵由藩司发帖，持向各道府厅州支领。臣愚以为，朱嶟之说实属可行。凡兵丁领银之后，皆须换钱而后适用，应请嗣后八旗兵饷 [20] ，皆各平分，一半仍放银两，一半搭放钱文。其外省绿营，一概放钱。各州县所收钱文，有道员处解存道库，无道员处解存府库，无知府处解存直隶州厅库，由藩司发帖持向各处支领，庶钱 [21] 无解省累重之烦，而兵丁无减平克扣之苦。至驻防各兵，仍旧放银，以免纷更。

一，部库入项，亦可收钱也。查户部所收各项，惟井田科之旗租，捐纳房之常捐，系京库坐收之款，此外皆由各省解运来京。刘良驹原奏内称常捐银两尽可收钱，朱嶟奏内称长芦盐价可解钱以充京饷。臣愚以为不特此也。旗租银两，本系近京小民佃种，其所纳皆系钱文，官为易银，转费周折，不若即令解钱入京。常捐大捐之银，亦可酌收钱文。计此二项，每年可得百余万串。至于外省解京之款，如长芦、山东盐课，尽可解钱进京。直隶、山东地丁起运之项，亦可运钱。应令此二省督抚，每年各解钱百万串入京。又令两淮盐运使每年解钱二百万串入京。合之京局鼓铸之钱，共得六百余万串，足以资运转矣。臣虽至愚，岂不知钱质笨重，搬运艰难？然不行天下至难之事，不足挽天下积重之势，大利所在，未可以小小窒碍辄畏难而苟安也。且较之滇、黔之铜铅，江、广之漕粮，难易相去悬远矣。其解钱之官，须照铜员之例，量与津贴之费，务使毫无赔累，官兵称便，共计帮费不过二三万金，所失无几，而所转移者大矣。

一，地丁正项，分县收钱也。凡出项莫大于兵饷，入项莫大于地丁。查吴文镕、刘良驹、朱嶟三臣折内，皆极言地丁收钱之益。臣愚以为，当分县办理。如云、贵、川、广、闽、蜀、甘肃，此七省者，本省之丁赋不足充本省之兵饷，初无起解之项，其地丁银两，应即全数收钱，以省轇轕。此外各省，除去存留及兵饷二项，尚有余银解运京库、协济邻省者，其地丁银两，应令一两以下小户全数收钱，一两以上大户银钱各半兼收，不必按成指派，不必分析名目，使小民易知易从。其或患收钱太多，不便起运者，州县自行换银解省，以备京款、协款之用。

一，外省用项，分别放钱也。查各省廉俸、工需、役食等项，名曰存留坐支之款。前吴文镕、刘良驹、朱嶟三折及户部议复一折，皆言此项可全行放钱，应即遵照办理。至两河经费，刘良驹、朱嶟及户部三折，皆言可搭成用钱。臣闻从前林则徐在汴工，目前陆建瀛在丰工，皆令远近州县辇钱到工，以防市价居奇、银价骤跌之患。东河捐输案内，曾令以钱报捐。是河工在在需钱，其理易明。应请嗣后南河每年解钱百万串到工，于两淮盐课、江苏地丁项下各半分解。东河每年解钱五十万串到工，于河南、山东地丁项下各半分解。

一，量减铜运，以昂钱价也。查朱嶟原奏内称，暂停鼓铸，一弛一张，庶钱重而价渐平。臣愚以为，铸不可停，而运不可不减。侧闻云南铜务，洞老山空，民怨官困。滇铜不足，搜买外省，外省不足，偷买宝局，实有万不能继之势。应请于六运中酌量停一二运，使云南官民稍纾积困。其铜本之项，即可采买钱文，并可于炉头、匠役量加优恤，以期铸造坚好，庶钱质日精，钱价日起。俟十年后，滇厂稍旺，再复六运，各停炉之省，亦渐次开卯，务使天下官民皆知钱之可贵，而不知辇运之苦，则相安无事，庶不终受纹银出洋之苦矣。

以上六条，皆就吴文镕、刘良驹、朱嶟三臣奏议，参以鄙意，粗定规模，伏求饬下户部妥议。抄录三臣原奏进呈，备圣明采择施行。谨奏。

咸丰元年十二月二十一日朱批：“户部议奏。将吴文镕、朱嶟、刘良驹三人奏折抄录呈览。”钦此。 [22]

[19] “本月”，台湾“故宫博物院”《先正曾国藩文献汇编》作“十八日”。

[20] “八旗兵饷”，台湾“故宫博物院”《先正曾国藩文献汇编》作“八旗兵饷及巡捕营饷”。

[21] “钱”，台湾“故宫博物院”《先正曾国藩文献汇编》作“钱文”。

[22] 有关朱批的文字，据台湾“故宫博物院”《先正曾国藩文献汇编》补。

咸丰二年

023. 朝鲜进呈庆贺册谥等贡物应否收受请旨折 [1] 正月初六日

奏为请旨事。

据朝鲜国王李昪特遣陪臣益平君李曦等来京恭进例贡一分，并恭贺孝德皇后册谥礼成贡物一分。又，该国王因其生祖罗入恶逆，陈奏白诬，经臣部转奏请旨，许其昭雪，钦奉俞允，恭进谢恩贡物一分。又奏请封妃贡物一分。该使臣等于上年十二月二十四日到京，当经臣部奏闻在案。

查例载，庆贺方物奏请收受，如常贡例。其谢恩陈奏方物应否收受，或留作下次正贡，请旨遵行等语。又查道光二年，该国恭进庆贺孝穆成皇后册谥礼成贡物，因在二十七月之内，经臣部奏请留抵正贡亦在案。此次该国恭进年贡方物，应请照例赏收。至庆贺册谥及谢恩、奏请贡物共三分应否收受，抑或留抵二十七月后正贡之处，伏候命下，臣部行知内务府、武备院查收。理合缮写清单，恭呈御览。为此谨奏请旨。

朱批：“庆贺等贡物着留抵正贡。”

[1] 此折由管理礼部事务大臣杜受田主稿，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

024. 礼部印钥可否令李菡佩带请旨折 [2] 正月二十四日

奏为请旨事。

恭查咸丰元年正月，皇上亲诣慕陵行礼，经臣部奏派侍郎留署办事，奉朱笔圈出署左侍郎孙葆元。钦此。续经奏明将臣部印、钥交该署侍郎佩带在案。今二月二十日，皇上启銮恭谒西陵，经臣部奏派侍郎留署办事，奉朱笔圈出署左侍郎李菡。钦此。所有臣部印、钥可否即令该署侍郎佩带之处，伏候命下遵行。为此谨奏请旨。

朱批：“礼部印、钥即令李菡佩带。”

[2] 此折由管理礼部事务大臣杜受田主稿，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

025. 谢署吏部左侍郎恩疏 [3] 正月二十五日

奏为恭谢天恩事。

本月二十四日，内阁奉上谕：“吏部左侍郎着曾国藩兼署。”钦此。窃臣材本疏庸，识尤浅陋。秩宗襄事，愧典礼之未娴；司寇摄官，更刑名之莫晰。乃复仰荷恩纶，兼权吏部，自维愚昧，深惧弗胜。惟当勤慎自持，涓埃勉效。凡事必求其实，常存此冰渊惕厉之怀；片念不敢自欺，冀无负君父生成之德。

所有微臣感激下忱，谨缮折恭谢天恩，伏乞皇上圣鉴。谨奏。

[3] 此件据手抄本补。ft

026. 宣宗成皇帝等升祔太庙行祗见拜位请旨折 [4] 正月二十九日

奏为请旨事。

本年三月初七日，宣宗成皇帝、孝穆成皇后、孝慎成皇后、孝全成皇后升祔太庙，例应行祗见列圣、列后礼。查太庙前殿祗见拜位例，内仅载司拜褥官预设新祔帝主拜褥于殿内正中，布后主拜褥于西稍后等语。至三后随同升祔太庙，所有祗见拜褥应如何铺设之处，例内并无分晰明文。恭查档案，内载道光元年，仁宗睿皇帝升祔太庙，设仁宗睿皇帝拜褥于正中，孝淑睿皇后拜褥于西稍后，与则例所载同。又溯查档案，内载嘉庆四年，高宗纯皇帝升祔太庙，设高宗纯皇帝拜褥于正中，设孝贤纯皇后、孝仪纯皇后拜褥于左、右稍后等语。今宣宗成皇帝、孝穆成皇后、孝慎成皇后、孝全成皇后祗见列圣、列后，所设拜褥四分，臣等敬谨酌议，应请比照嘉庆四年成案，恭设宣宗成皇帝拜褥于正中，设孝穆成皇后拜褥于左，孝慎成皇后拜褥于右，孝全成皇后拜褥于左次，均稍后。伏候命下，臣部谨缮入事宜进呈。为此谨奏请旨。

朱批：“是依议。奉先殿恭拟祗见拜位亦依议行。”

[4] 此折由管理礼部事务大臣杜受田主稿，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

027. 宣宗成皇帝升配圜丘礼成颁诏可否御殿受贺请旨折 [5] 二月初一日

奏为请旨事。

恭查例载，列圣升配圜丘，次日颁诏。若为期尚在谅阴之内，由臣部专折奏请皇上御殿受贺，王公百官行礼，不赐茶，不宣表。如奉旨不御殿，诸王、贝勒及文武各官恭听宣诏等语。今四月初二日，宣宗成皇帝升配圜丘礼成，初三日颁诏，可否御殿受贺之处，伏候皇上训示遵行。为此谨奏请旨。

朱批：“颁诏日，朕不御殿受贺。”

[5] 此折由管理礼部事务大臣杜受田主稿，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

028. 柏贵补授河南巡抚应否兼兵部侍郎衔请旨折 [6] 二月十一日

奏为奏明请旨事。

内阁抄出咸丰二年二月初六日奉上谕：“山东巡抚着李僡调补，未到任以前，着刘源灏暂行署理。河南巡抚着柏贵补授。李僡着俟柏贵到任后再赴山东巡抚之任。”等因。钦此。

查定例，各省巡抚授为都察院右副都御史，应否兼兵部侍郎衔，吏部具奏请旨等语。除河南巡抚李僡奉旨调补山东巡抚，前任内业经兼衔，毋庸奏请外，今柏贵由广东布政使奉旨补授河南巡抚，应否兼兵部侍郎衔之处，相应具奏请旨，恭候钦定。为此谨奏。

朱批：“柏贵着照例兼衔。”

[6] 此折由吏部尚书贾桢领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

029. 山西巡抚张祥河捐银一万两拟给予随带加五级请旨折 [7] 二月十五日

奏为遵旨议叙事。

内阁抄出咸丰二年正月十五日奉上谕：“前据浙江按察使孙毓溎奏捐银二千两，留于山东地方备办灾赈。兹据兆那苏图奏，山西布政使郭梦龄捐银三千两，搭解山东藩库，以备赈需各等语。郭梦龄、孙毓溎情殷桑梓，踊跃输将，均着交部从优议叙。”钦此。又，正月十六日奉上谕：“上年山东被水较广，据陈庆偕、颜以燠等先后率属倡捐，以备赈需。该员等情殷民瘼，俾地方绅民知所观感，自应量予奖励。所有捐银三千两之河东河道总督颜以燠，捐银二千五百两之山东巡抚陈庆偕、布政使刘源灏，捐银二千两之按察使福济、盐运使司徒照、济东泰武临道花咏春、兖沂道夏廷桢，捐银一千两之运河道方墉、候补道张凤池、济南府知府李天锡，均着交部从优议叙。其捐银一千两以下之署运河同知罗镶、署泇河同知吴吉昌、署上河通判娄鼎、署捕河通判邹宗枚，均着交部议叙。”钦此。又，正月二十七日奉上谕：“吕佺孙奏臬司捐助本籍赈需一折。贵州按察使孔庆鍸捐银二千两，着准其缴存贵州藩库，留抵兵饷。该部于应拨贵州饷银内，就近拨解山东，以济赈需。孔庆鍸情殷桑梓，着加恩交部从优议叙。”钦此。又，正月二十九日奉上谕：“前据陕西巡抚张祥河奏首先捐银一万两，以备军需。兹据河南巡抚李僡奏捐军需银一万两，署布政使、南汝光道郑敦谨捐银二千两，按察使沈兆沄捐银四千两，粮盐道瑞兴捐银一万两，开归陈许道林扬祖捐银四千两，彰卫怀道长臻捐银一万两，河陕汝道恒山捐银一万两，开封府知府瑛桂捐银三千两，署南阳府知府、候补知府李树穀捐银一千两，陕州直隶州知州邱文藻捐银三千两。该抚等因现办军务，捐备经费，为该省官绅士民之倡，自应量予恩施。张祥河已于道光二十二年祥符大工合龙案内赏戴花翎，着交部从优议叙；李僡、瑞兴、长臻、恒山均着赏戴花翎；沈兆沄、林扬祖、瑛桂、邱文藻均着赏戴蓝翎；郑敦谨、李树穀均着交部从优议叙。单并发。”钦此。又，二月初八日奉上谕：“兆那苏图奏绅民捐输军需银两一折。据称，山西绅民因现在军费浩繁，志切同仇，情殷报效。各属报捐银数，截至正月底止，已有五十余万两。该绅民等踊跃急公，自应随时奖励。所有首先捐银三万两之国子监典簿衔孟树纶，着赏加道衔，并赏戴花翎。余俟续奏到时再行分别奖励。大学士祁寯藻在原籍呈交银二千两，以为绅民之倡，着交部从优议叙。”钦此。又，二月初十日奉上谕：“吴文镕等奏捐备江苏本籍赈需等语。吴文镕捐银六千两，张亮基捐银三千两，着准其就近解交云南藩库，留抵铜本之用。并着浙江巡抚于应解云南铜本银内划扣，拨解南河，以济赈需。吴文镕、张亮基情殷桑梓，均着交部从优议叙。”钦此。钦遵抄出到部。

除钦奉谕旨，赏戴花翎、蓝翎各员，臣部遵旨注册外，查上年十一月内，臣部议复山东在京各员捐备本省赈济银两，经臣部援照《海疆章程》奏请奖叙在案。查《奏定海疆捐输章程》内开：议予加级纪录各项官员，三品以上大员捐银六百两，四品等官捐银五百两，五品等官捐银四百两，均议予加一级；捐数较多，以次递加，不得过五级。其有不及加级银数者，给予纪录。五品等官捐银二百两，六品以下各项官员捐银一百五十两，均议予纪录二次。又，《预工事例》内开：现任人员捐数在一万两以上者，应奏明请旨定夺。又，定例：各省捐输奉旨从优议叙人员应得加级纪录者，酌加纪录三次各等语。又查道光二十九年十月内，臣部议复湖北省捐赈案内，捐银一万两之两江总督陆建瀛，经臣部奏明请旨，钦奉谕旨“给予随带加五级”等因钦此在案。今山东、江苏省现任及本籍官员捐输备赈，并河南、山西省官员捐备军需银两，与上年臣部议复山东省在京各员捐备赈济，并历届成案，事同一律，自应仍照《海疆章程》给予奖叙。其捐银一万两、钦奏谕旨“交部从优议叙”之陕西巡抚张祥河。查捐银一万两以上，例应奏明请旨定夺。惟该员先由祥符大工合龙案内，业经奉旨赏戴花翎。臣等公同酌议，拟即照两江总督陆建瀛之案，给予随带加五级，仍请旨恭候钦定。其余各员，谨分别另缮清单，恭呈御览。是否有当，伏乞皇上圣鉴训示遵行。谨奏。

朱批：“张祥河着给予随带加五级。余依议。”

[7] 此折由吏部尚书贾桢领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

030. 遵旨议奏扬州府河务通判遗缺升署折 [8] 二月十七日

奏为遵旨议奏事。

内阁抄出两江总督陆建瀛等奏称：扬州府河务通判刘于淳所遗之缺，前遇缺酌量补用之通判张嘉琳请补。接准部复，南河遇缺〈尽〉先人员尚未用尽，奏令另拣合例人员请补等因。伏查斯缺经管高宝运河两岸堤埽、砖石、闸坝工程，催攒空重漕船，启闭蓄泄机宜，并管沿湖滩地事务，必须熟谙勤干之员方资治理。前以张嘉琳请补，系为要缺择人起见。兹既接准部驳，应即另行拣补。臣等复于现任暨遇缺〈尽〉先通判中逐加遴选，非现居要缺，即人地未宜。惟查有清河县知县吴棠，年强才裕，办事勤能。自到工以来，留心河务。补缺以后，不独于地方缉匪安良各务实心治理，而帮同各厅抢险防工亦俱异常出力。以之升署扬河通判，洵堪胜任。惟历俸未满三年，与例稍有未符，但人地实在相需，例得专折奏请。合无仰恳天恩，准以吴棠升署扬州府河务通判，洵于修防有裨。如蒙俞允，俟试署一年期满，经历三汛察看，果能胜任，再行保题实授等因。咸丰二年二月初七日奉朱批：“吏部议奏。”钦此。钦遵抄出到部。

查定例：河道总督所属同知、通判，俱系专管河务，遇有缺出，如于现任人员内拣员升调，听该督照例具题，俟一年后经历三汛，果能胜任，出具考语，保题送部引见，恭请实授。如不胜任，不必拘定年限，立即调回，另行遴员署理。又，河工同知、通判缺出，沿河知县中果能平日留心河务，遇有紧要工程，办料拨夫，不致贻误，准河道总督会同该督抚保题署理。又，知州、知县必于本任内历俸三年以上，方准拣选题升。其有员缺紧要，人地实在相需，而所保之员与例稍有未符，如应升人员历俸未满年限，亦必须将该员不合例之处详细声明，专折具奏请旨各等语。又，《议复御史存葆条奏章程》内开：嗣后州县以上应升缺出，应令该督抚先尽各项著有劳绩、应升人员拣选升用，如实因人地未宜，亦必须于折内声明，方准于合例各员内照例请升等因。道光三十年七月二十日奉旨：“依议。”钦此。又，臣部奏定章程内开：外省升调人员与例未符，经该督抚保奏到部，凡系例准声明遗漏声叙或全未声叙者，毋论奉旨允准，或交部议奏，均由臣部查明具奏，恭候钦定。如加恩准行，免其处分。其不准行者，该督抚所奏系遗漏声叙，应议以罚俸六个月等因。道光二十四年八月二十三日奉旨：“依议。”钦此。钦遵各在案。

今扬州府扬河通判系管河冲难要缺，例应在外拣选题调。吴棠，安徽举人，由江苏桃源县知县道光二十九年九月十八日到任调补清河县知县咸丰元年十一月初一日到任。兹据该督等奏请升署扬州府扬河通判，钦奉朱批，交臣部议奏。臣等查州县以上应升缺出，应先尽劳绩应升人员拣选升用。如因人地未宜，必于折内声明，方准将循例应升人员照例请升。查该省尚有劳绩应升人员，该督等折内仅声明该员历俸未满三年，并未将劳绩应升人员声叙，系例准声明之项遗漏声叙，应按照臣部奏定章程查明具奏请旨。如奉旨加恩准行，将该督等处分宽免，仍照例试署，期满如果称职，再行保题实授。如不胜任，立即调回，另行遴员题署，所遗清河县知县员缺，应令该督等另行拣员调补。如不准行，应交臣部照例议处，其扬州府扬河通判员缺仍令该河督等另拣合例人员调补。

再，查臣部《奏定酌改题缺定限章程》，嗣后各省遇有缺出，以每月截缺之日起次，远省限七十日，按照定限拣选升调题补。如实因拣员未定、不能依限题咨到部者，仍令于定限内先行咨部存案，加展两个月。其有并非同城之督抚应行会衔者，其往返程途，近者加展二十日等因。行文知照各在案。今扬州府扬河通判应归咸丰元年六月三十日截缺，前经该督等奏请将遇缺酌量补用通判张嘉琳署理，经臣部查，南河遇缺〈尽〉先通判尚未用竣，例得先行补用议驳，于咸丰元年八月十四日行文知照该省。按照限减半计算，应以闰八月初九日接到议驳部文之日另行起限。嗣据江南河道总督咨请展限两个月，并会衔二十日，统应扣至咸丰二年正月初九日限满。今该督等请将清河县知县吴棠升署，于正月二十七日具奏，系属逾限，应按照章程议处。

谨将臣等遵旨议奏缘由缮折具奏，伏乞皇上圣鉴训示遵行。谨奏。

朱批：“着不准行。余依议。”

[8] 此折由吏部尚书贾桢领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

031. 遵旨查明核议刑部拟补题缺主事折 [9] 二月十七日

奏为遵旨查明核议具奏事。

咸丰二年二月十三日奉上谕：“昨据恒春奏，刑部拟补题缺主事，与侍郎书元意见不同，当降旨交书元明白回奏。兹据奏称，刑部主事题缺，专将一等笔帖式题升，而以候补人员专补选缺，与各部院衙门拣补章程不符等语。刑部题补主事，该尚书、侍郎各执己见，究应如何办理，以昭公允，着派载铨会同吏部查核例案，据实具奏。至刑部向来拟补章程，并现出主事一缺，该堂官等意见与恒春、书元孰同孰异，着周祖培、吕贤基、陆应穀各自具折陈奏。”钦此。又，十四日奉上谕：“昨因刑部拟补题缺主事，恒春与书元意见不同，当谕令周祖培、吕贤基、陆应穀各自具折陈奏。兹据该尚书、侍郎等遵旨复奏各一折，着交载铨会同吏部一并查核具奏。”钦此。先后抄出到部。

臣等查尚书恒春原奏内称，刑部出有题缺主事一缺，拟以京察一等笔帖式题升，指出四人，书元拟以候补主事题补，专指桂丰一人，必须以之题补。查刑部主事共十八员，九题九选。笔帖式共一百二十四员，除汉军十五员外，余俱专升题缺。候补主事现只有二员，例得题、选兼补。且候补主事德恒、桂丰部务均不熟悉，若骤补题缺，则终日在部当差，保列一等各笔帖式殊属向隅等语。侍郎书元复奏内称，德恒、桂丰自到部以来，黾勉从公，差使无误。各衙门遇有题缺，均系将正途人员与一等笔帖式一体拣补，独刑部遇有题缺，专将笔帖式题升，而令正途人员专补选缺。自道光三十年五月后，题缺已出七缺，均系题升笔帖式，选缺仅补过一人，实属偏枯等语。尚书周祖培陈奏折内称，上年十二月出有应题满主事一缺，经尚书恒春点出保定一等笔帖式三人：讷勒恒额、庆铭、觉罗同熙，又添点一人恒諴，商定正陪，侍郎书元欲以翻译散馆到部之候补主事桂丰题补。查现在候补主事仅止德恒、桂丰二员。该二员既有选缺可补，笔帖式一百二十四员，除汉军十五人外，应题升共计九缺，人数多寡悬殊，自应以一等笔帖式题升较为公允等语。侍郎吕贤基、陆应穀奏称，德恒到部在先，桂丰到部在后，此缺自不能以桂丰先补。其以题升笔帖式为是，与恒春、周祖培意见大略相同。

臣等查定例，各衙门应题缺出，先尽京察一等人员题升。如一等无人，再由二等人员内拣选。又，各衙门候补主事、文进士、翻译进士分部，通较年满奏留补用。惟庶吉士改部者，准其以到部之日与各项年满人员比较先后补用。又，京察调部主事、刑部提牢、年满各馆议叙主事、二品荫生捐纳主事，均应专以选缺补用，其余各项额外主事，俱系例得以题、选之缺。通补之员如遇应题缺出，该堂官仍将应得题缺之员按期满奏留日期先后补用各等语。是各衙门笔帖式例应专升题缺，候补人员例得题、选兼补。惟查刑部主事十八缺，共计九题九选。笔帖式计有一百余员之多，专升题缺，升途已隘。其候补人员现只有进士分部之德恒、庶吉士散馆之桂丰二人，计选缺九缺，统应留四咨一，以五缺为一轮，候补人数较少，挨补自易，与笔帖式之专升题缺者人数多寡悬殊。检查刑部近年来成案，题缺主事均以笔帖式题升，而以候补人员升补选缺，原属平允。今此题缺主事一缺，虽德恒、桂丰均系例准题、选兼补之员，惟该员等既有选缺可补，亦不至于向隅。臣等公同酌议，自应以京察一等笔帖式择其差使勤奋者保题升用，以昭公允。至候补人员，例应以资俸之先后为补缺之次第。查刑部候补主事德恒于道光二十七年五月到部，三十年四月二十六日期满。桂丰于三十年五月十一日到部。例应以桂丰到部之日与德恒期满之日比较，是德恒期满在先，桂丰到部在后。该侍郎书元固执己见，必欲以资浅之桂丰越次搀补，殊属非是。恒春身任尚书，未能执中果断，乃以意见不同遽行陈奏，亦属不合。

所有臣等奉命查核会议缘由，是否有当，伏乞皇上圣鉴训示遵行。为此谨奏。

朱批：“书元、恒春着交部分别议处。”

[9] 此折由多罗定郡王载铨领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

032. 驻防翻译乡试复试请旨钦定复试日期及题目折 [10] 二月十七日

奏为请旨事。

查例载，翻译乡、会试复试定为翻古今文一篇。又载，各省驻防翻译中试举人，于会试前一月来京，由礼部奏请钦定日期，在殿廷复试，其中式原卷即由派出之阅卷大臣核对文理、笔迹，复试后再由礼部咨送兵部验看，骑射合式者方准会试等语。又，本年二月，臣部具奏《顺天乡试补行复试事宜折》内声明，驻防翻译乡试复试，如人数一时未能到齐，于二月底举行，届期一律办理等因。奏准在案。今据各驻防翻译乡试中式士子取具佐领，识认图结，赴部复试，理合奏请钦定日期，在保和殿复试。其复试题目，恭请钦命翻译汉文题一道，请皇上于启銮前预为封固，发交留京办事王大臣严密收存，至日交监试王大臣拆封传示。其一切监试、阅卷、进卷各事宜，均照顺天乡试补行复试一律办理。所有士子应用矮桌等项，照例行文各衙门预备。谨将上次复试日期开单恭呈御览，伏候钦定。为此谨奏请旨。

朱批：“着于本月廿五日在保和殿复试。”

[10] 此折由管理礼部事务大臣杜受田领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

033. 上三科补行复试日期请旨钦定折 [11] 二月十七日

奏为请旨事。

查例载，顺天未经复试各举人，均归于次年二月由臣部奏请补行复试。又载，各省新中举人，于会试前在贡院复试。有因道路遥远、逾期始到者，即归于顺天补行复试内一体考试等语。所有辛亥恩科顺天中式并上三科顺天及各省中式例应补行复试之士子，请一并归入此次，一体复试。理合奏请钦定日期，在保和殿复试。其复试题目，恭请钦命四书题一道、诗题一道，请皇上于启銮前预为封固，发交留京办事王大臣严密收存，至日交监试王大臣拆封传示。所有士子应用矮桌等项，俟复试届期，由臣部查明人数，照例行文各衙门预备。谨将上三科补行复试日期开列比较单恭呈御览，伏候钦定。为此谨奏请旨。

朱批：“着于本月廿三日在保和殿补行复试。”

[11] 此折由管理礼部事务大臣杜受田领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

034. 刑部拟补题缺主事意见不同遵旨分别议处折 [12] 二月二十三日

奏为遵旨分别议处具奏事。

窃照咸丰二年二月十七日，多罗定郡王臣载铨会同臣部将刑部尚书恒春暨左侍郎书元拟补题缺主事意见不同查核，据实复奏。所有刑部题缺主事一缺，查明定例，应以京察一等笔帖式保题升用，以昭公允。并将该侍郎书元固执己见，以资浅之桂丰越次搀补，殊属非是；恒春身任尚书，未能执中果断，乃以意见不同遽行陈奏，亦属不合之处会议具奏。奉朱笔：“书元、恒春着交部分别议处。”钦此。钦遵抄出到部。

查定例，直省应行题补缺出，将不应题升之员越次升补、违例保题者，将该督抚罚俸九个月。又律载，凡不应得为而为之事理，轻者笞四十，罚俸六个月等语。此案刑部左侍郎书元于题缺主事一缺固执己见，以资浅之桂丰越次搀补。刑部尚书恒春未能执中果断，遽行陈奏。钦奉朱笔：“交部分别议处。”应请将刑部左侍郎书元比照“直省应行题补缺出，将不应题升之员越次升补、违例保题者，督抚罚俸九个月”例，罚俸九个月。刑部尚书恒春应照不应轻公罪律罚俸六个月。均系公罪，例准抵销。可否准其抵销之处，恭候钦定，俟命下之日，臣部再行办理。

所有臣等遵旨分别议处缘由，理合恭折具奏，伏乞皇上圣鉴训示遵行。谨奏。

朱批：“均不准其抵销。”

[12] 此折由吏部尚书贾桢主稿，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

035. 请宽胜保处分疏 [13] 四月初五日

奏为请宽处分，以昭特恩而广言路事。

本月初三日，吏部奏胜保撤回奏章处分 [14] 一折，奉旨：“照部议，降三级调用。”皇上在其条陈事务，意存讽谏，不加谴责；于其递事撤回，有违定例，则特加谪罚，二者原并行不悖也。惟念当此特诏求言之时，又值传旨诘问之际，两端虽不相涉，而其情实则相因。在圣意因其违例而示惩，在舆论疑其直言而获咎。是适足以成胜保之名，而又有累于吾君之德。臣与胜保虽曾相识，而素非亲善。此次条奏，臣尚未见邸抄，第观谕旨中所指各条，似亦戆直犯颜，无贪位保禄之见。即其所称市井细民私议主德者，经此次谕旨一一剖晰宣示，亦足以息悠悠之口，而使士大夫尽释前疑，晓然于民间讹言之不足信。是天质坚白，经磨涅而益彰。胜保此奏，正所以显扬圣德，而靖绝浮言也。即使因他事获咎，犹望曲赐矜宥，况即因此奏而陷于大戾乎！臣昨在吏部，见乌兰泰、向荣、赛尚阿革职、降级处分，皆蒙恩改而从轻。盖恪遵定例者，部臣守法之常经；特从宽宥者，皇上用人之特权。臣之愚蒙，欲求皇上于胜保亦示之以特权，稍宽处分。则凡进言者，皆感戴浩荡之恩，而激发忠义之气。采纳愈广，而时艰可拯矣。是否有当，伏乞圣鉴。谨奏。

[13] 此件据手抄本补。

[14] “处分”，据刻本《曾文正公奏议》补。ft

036. 阵亡广州副都统应否与谥请旨折 [15] 五月十二日

奏为奏请赐恤事。

准兵部咨称：咸丰二年四月初七日奉上谕：“昨降旨将乌兰泰照都统例赐恤。因思逆匪初扑省城，乌兰泰督兵直至城下，已据将军桥要隘，乃因炮伤入骨，甫及两旬，遽致殒命，深堪悯恻。乌兰泰着加恩照阵亡例议恤，以慰忠魂。”钦此。应请将都统衔广州副都统乌兰泰照都统阵亡例，给予恤银一千一百两，并给予骑都尉兼一云骑尉世职，袭次完后，给予恩骑尉，世袭罔替等因，于四月十八日奏。本日奉上谕：“兵部奏遵议阵亡副都统恤典一折。都统衔广州副都统乌兰泰着加恩赏给轻车都尉世职，其应继子嗣，着于百日孝满后，该旗即行带领引见。余依议。”钦此。钦遵移咨到部。

臣等查定例内开，文武官员阵亡者，先由吏、兵二部议给恤荫，得旨后移文过部，题请给与祭、葬银两。一品官一次致祭银二十五两，全葬银五百两，遣官读文致祭。应否与谥，请旨定夺。凡予谥者，内阁撰拟谥号，工部给碑价银三百五十两，本家自行建立，祭文碑文交翰林院撰拟。不与谥者，祭文交内阁撰拟，行查籍贯事迹，交翰林院立传。又，武职二品以上，行工部制造牌位，工竣日，知照过部，札监择吉，太常寺官送入京师昭忠祠。八旗二品以上入祀京师昭忠祠者，仍入祀阵亡地方府城昭忠祠各等语。今阵亡广州副都统乌兰泰既经兵部遵旨照都统例议给恤荫，臣部亦应照都统例奏请给与祭、葬银两。应请将阵亡都统衔广州副都统乌兰泰给与一次致祭银二十五两，全葬银五百两，遣官读文致祭，祭文交该衙门撰拟，并入祀京师昭忠祠，仍入祀阵亡地方府城昭忠祠，行查籍贯事迹，交翰林院立传。其应否与谥之处，伏候钦定，恭俟命下，臣部行文各该衙门遵照办理。为此谨奏请旨。

朱批：“着与谥。”

[15] 此折由礼部尚书奕湘领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

037. 原任陕西提督石生玉病故应否与谥请旨折 [16] 五月十二日

奏为请旨事。

咸丰二年四月二十五日，内阁抄出二十四日奉上谕：“陕西提督石生玉由行伍洊升提督，曾经出师河南滑县及喀什噶尔等处，迭著战功。昨因腿疾复发，予假调理。遽闻溘逝，轸惜殊深。加恩着照提督例赐恤，任内一切处分悉予开复。应得恤典，该衙门察例具奏。”钦此。钦遵抄出到部。

臣等查定例内开，一品官病故、恩予恤典者，给与全葬银五百两，一次致祭银二十五两，遣官读文致祭。应否与谥，请旨定夺。凡与谥者，内阁撰拟谥号，工部给碑价银三百五十两，本家自行建立，祭文碑文交翰林院撰拟。不与谥者，祭文交内阁撰拟等语。今原任陕西提督石生玉病故，钦奉谕旨“照提督例赐恤”。应照例给与全葬银五百两，一次致祭银二十五两，遣官读文致祭，祭文交该衙门撰拟。其应否与谥之处，伏候钦定，恭俟命下，臣部行文各该衙门遵照办理。为此谨奏请旨。

朱批：“着毋庸与谥。”

[16] 此折由礼部尚书奕湘领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

038. 阵亡总兵长瑞等应否与谥请旨折 [17] 五月二十八日

奏为奏请赐恤事。

咸丰二年三月十二日，内阁抄出十一日奉上谕：“赛尚阿奏收复永安州城，生擒逆首，并现在剿办情形一折。所有追贼阵亡之总兵长瑞、长寿、董光甲、邵鹤龄，均着照提督例赐恤。尽先参将成林、田学韬，尽先游击王瑞，尽先守备丁廷仙、罗锦川，千总成魁、吴正道、刘元庆，把总古振奇、赵世祥、萧大龙，尽先把总王棨，外委郑昇儒、郭长安、沙得胜、马应祥，均着照应升之衔加等议恤，以彰忠节。该部知道。”等因。钦此。又同日奉上谕：“直隶天津镇总兵长瑞、甘肃凉州镇总兵长寿先后派往广西剿办逆匪，俱能奋勇出力，屡立战功。乃因匪众奔逃，跟纵〔踪〕追剿，同时遇害，实堪悯恻，业经加恩照提督例赐恤。因思伊父塔思哈于道光年间在喀什噶尔帮办大臣任内打仗阵亡，今该镇兄弟复能为国捐躯，洵属忠贞世笃。着俟军务告竣，即于殉节地方建立专祠，同时阵亡各员一并附祀，以慰忠魂。伊母现在闽省，着赏银三百两，由福建藩库发给，即着该督抚并沿途地方官妥为照料，护送回京。该部知道。”钦此。钦遵各到部。

查定例内开，文武官员阵亡者，先由吏、兵二部议给恤荫，得旨后移文过部，题请给与祭、葬银两。一品官一次致祭银二十五两，全葬银五百两，遣官读文致祭。应否与谥，请旨定夺。凡与谥者，内阁撰拟谥号，工部给碑价银三百五十两，本家自行建立，祭文碑文交翰林院撰拟。不与谥者，祭文交内阁撰拟，均行查籍贯事迹，交翰林院立传，入祀各本籍府城昭忠祠。武职二品以上，行工部制造牌位，工竣日，知照过部，札监择吉，太常寺官送入京师昭忠祠。八旗二品以上入祀京师昭忠祠者，仍入祀阵亡地方府城昭忠祠各等语。今永安州城追贼阵亡之总兵长瑞等，既经兵部遵旨议给恤荫，应由臣部奏请给与祭、葬银两。除阵亡之尽先参将成林等照向例另行归入汇题，并钦奉谕旨，俟军务告竣，即于殉难地方建立长瑞、长寿专祠，同时阵亡各员一并附祀，以慰忠魂外，所有追贼阵亡之直隶天津镇总兵长瑞、甘肃凉州镇总兵长寿、河南河北镇总兵董光甲、湖北郧阳镇总兵邵鹤龄，应遵旨照提督例，请各给与一次致祭银二十五两，全葬银五百两，均遣官读文致祭，祭文交该衙门撰拟。总兵长瑞、长寿入祀京师昭忠祠，仍入祀阵亡地方府城昭忠祠。董光甲、邵鹤龄入祀京师昭忠祠，仍入祀各本籍府城昭忠祠。并行查籍贯事迹，造册送交翰林院立传。其应否与谥之处，伏候钦定，恭俟命下，臣部行文各该衙门遵照办理。为此谨奏请旨。

朱批：“长瑞、长寿、董光甲、邵鹤龄均着与谥。”

[17] 此折及附片由礼部尚书奕湘领衔，曾国藩后衔会奏。据台湾“故宫博物院”《先正曾国藩文献汇编》补。日期为具奏之日。ft

039. 董光甲等员可否援案入祀阵亡地方昭忠祠请旨片五月二十八日

再，查臣部则例，内载八旗二品以上入祀京师昭忠祠者，仍入祀阵亡地方府城昭忠祠等语。至驻防官员及汉官员二品以上，应否入祀阵亡地方府城昭忠祠之处，例无明文。查臣部历办成案，二品以上汉官员阵亡赐恤稿内，有入祀阵亡地方昭忠祠者，亦有不入祀阵亡地方昭忠祠者，办理本属两歧。臣等伏思阵亡地方为该员殉难之所，较之本籍地方尤为忠魂依恋之地。且如董光甲、邵鹤龄二员，与长瑞、长寿官阶相等，其阵亡之时同，其地亦同，若不令其一并入祀，似不足以慰忠魂。可否援照成案一律办理，令董光甲、邵鹤龄一并入祀阵亡地方昭忠祠之处，恭俟命下，臣等遵奉施行。如蒙俞允，臣部纂入则例，永远遵行。为此谨附片请旨。

朱批：“所议是。嗣后均照此办理。”

040. 谢放江西正考官恩折 [18] 六月十三日

奏为叩谢天恩事。

本月十二日内阁奉上谕：“江西正考官着曾国藩去。”钦此。窃臣秉质庸愚，未谙学术，曾持衡于西蜀，又襄校于南宫，沐豢养于两朝，得幸跻乎九列，毫无报称，时切悚惶。兹复仰荷恩纶，俾持文炳，自维浅陋，深惧弗胜。惟当以勤补拙，借公生明。采桢干于大邦，冀撷彭蠡、匡庐之秀；竭愚诚于方寸，稍酬高天厚地之恩。

所有微臣感激下忱，谨缮折恭谢天恩，伏乞皇上圣鉴。谨奏。

[18] 此件据抄件补。ft

041. 请假回籍省亲片六月十三日

再，臣自道光十九年来京供职，迄今十有四年，未能告假省亲，又未能迎养。顷因粤匪窜入湖南，臣家邻近衡阳，办理团练，各乡警惧。臣念切桑梓，乌鸟私情，日夜悬悬。兹幸仰沐天恩，奉使江西。伏查由江西袁州一路至臣家，程途不过八日。谨援上年吕贤基、何彤云之例，仰恳皇上天恩，赏假二十日，俾臣于九月发榜之后，回籍省亲，合家沾戴皇恩，实无既极。如蒙俞允，臣即由长沙取道湖北还京。不胜悚惕待命之至。谨附片请旨。

朱批：“本年试竣后，着赏假廿日，回籍省亲。” [19]

[19] 有关朱批的文字，据台湾“故宫博物院”《先正曾国藩文献汇编》补。ft

042. 敬陈团练查匪大概规模折十二月二十二日

奏为遵旨帮办团练查匪事务，敬陈现办大概规模，仰祈圣鉴事。

本月十三日准湖南巡抚咨称：承准军机大臣字寄：咸丰二年十一月二十九日奉上谕：“前任丁忧侍郎曾国藩，籍隶湘乡，闻其在籍，其于湖南地方人情自必熟悉，着该抚传旨，令其帮同办理本省团练乡民、搜查土匪诸事务。伊必尽力，不负委任。”等因。钦此。又于十五日接巡抚函称：武昌省城被贼攻陷。闻信之下，不胜愤憾。贼势猖獗如此，于大局关系匪轻，念我皇上宵旰南顾，不知若何焦灼。臣虽不才，亦宜勉竭愚忠，稍分君父之忧，即于十七日由家起程，二十一日驰抵省城，与抚臣面商一切，相对感欷。

伏维圣谕团练乡民一节，诚为此时急务。然团练之难，不难于操习武艺，而难于捐集费资。小民倚财为命，即苦口劝谕，犹迟疑而不应，若经理非人，更哗然而滋扰，非比嘉庆川楚之役，官给练费，不尽取之民也。臣此次拟访求各州县公正绅耆，以书信劝谕，使之董理其事，俾百姓知自卫之乐，而不复以捐资为苦，庶几有团练之实效而无扰累之流弊。

至圣谕搜查土匪一节，前日抚臣张亮基曾有一札，严饬各州县查拿土匪痞棍，令州县力能捕者自捕之，力不能者专丁送信至抚臣署内，设法剿办。现在各州县遵札办理，屡破巨案，业有成效。臣又以信谕绅耆，令其留心查察，本团之匪徒断不能掩本团绅耆之耳目，绅耆密告州县，州县密告抚臣，即日派人剿捕，可期无案不破。

抑臣又有请者，逆匪既破武昌，凶焰益炽，如湖南、安徽、江西毗连之省，皆为其所窥伺。长沙重地，不可不严为防守。臣现来省察看，省城兵力单薄，询悉湖南各标兵丁多半调赴大营，本省行伍空虚，势难再调，附近各省又无可抽调之处，不足以资守御。因于省城立一大团，认真操练，就各县曾经训练之乡民，择其壮健而朴实者招募来省，练一人收一人之益，练一月有一月之效。自军兴以来二年有余，时日不为不久，糜饷不为不多，调集大兵不为不众，而往往见贼逃溃，未闻有与之鏖战一场者；往往从后尾追，未闻有与之拦头一战者；其所用兵器，皆以大炮、鸟枪远远轰击，未闻有短兵相接，以枪靶与之交锋者，其故何哉？皆由所用之兵未经训练，无胆无艺，故所向退怯也。今欲改弦更张，总宜以练兵为务。臣拟现在训练章程，宜参访前明戚继光、近人傅鼐成法，但求其精，不求其多；但求有济，不求速效。诚能实力操练，于土匪足资剿捕，即于省城防守亦不无裨益。臣与抚臣熟商，意见相同。谨将现办情形敬陈大概，伏乞皇上圣鉴训示。谨奏。

朱批：“知道了。悉心办理，以资防剿。”钦此。

043. 附陈办团稍有头绪即乞守制片十二月二十二日

再，臣在京师十有四年。往年入京供职之时，臣之祖父母及父母皆在堂。今岁归来，祖父、祖母之墓已有宿草，臣母亦殁。其时长沙尚未解围，风鹤警报，昼夜惊惶，即将母棺仓卒权厝，尚思另寻葬地，稍展孝思。臣父已老，久别乍归，亦思稍尽定省之仪。今回籍未满四月，遽弃庭闱，出而莅事，不特臣心万分不忍，即臣父亦慈爱难离。而以武昌警急、宵旰忧劳之时，又不敢不出而分任其责。再四思维，以墨绖而保护桑梓则可，若遂因此而夺情出仕，或因此而仰邀恩叙则万不可。区区愚衷，不得不预陈于圣主之前。一俟贼氛稍息，团防之事办有头绪，即当专折陈情，回籍守制。乌鸟之私，谨乞圣上矜全。

所有微臣下情，谨附片奏闻。

朱批：“另有旨。”钦此。

咸丰三年

044. 严办土匪以靖地方折二月十二日

奏为严办土匪以靖地方，恭折奏闻仰祈圣鉴事。

正月初九日准湖南巡抚咨称：咸丰二年十二月三十日奉上谕：“湖南筹办拨兵募勇各事宜，即着责成张亮基、潘铎会同在籍侍郎曾国藩妥为办理。”钦此。又于二月初一日准署理湖南巡抚咨称：咸丰三年正月初三日奉上谕：“朕思除莠即以安良，即有会匪地方，亦莠民少而良民多，封疆大吏惟当剪除百恶，即可保卫善良。所有浏阳、攸县各处匪徒，即着该署督抚等认真查办，并着会同在籍侍郎曾国藩，体察地方情形，应如何设法团练以资保卫之处，悉心妥筹办理。”等因。钦此。仰见我皇上南顾焦虑，无时或释。

去年臣初至省城，抚臣张亮基调拨湖南外营兵一千名，招募湘乡练勇一千名来省防御。至正月初间，粤匪东窜，武昌业已收复，长沙即可解严。署督臣张亮基、署抚臣潘铎皆与臣商，所有留省之云南、河南各兵，即行分别撤回；新旧招募之勇，亦即分别裁汰。共留兵勇三千余人，已足以资防守，即间有土匪窃发，亦足以资剿办。

至于团练一事，臣前折略陈大概，曾言捐钱敛费之难。近来博采舆论，体察民情，知乡团有多费钱文者，亦有不必多费钱文者。并村结寨，筑墙建碉，多制器械，广延教师，招募壮士，常操技艺。此多费钱文、民不乐从者也。不并村落，不立碉堡，居虽星散，闻声 [1] 相救，不制旗帜，不募勇士，农夫牧竖，皆为健卒，耰锄竹木，皆为兵器。此不必多费钱文、民所乐从者也。多费钱文者，不免于扰累地方，然以之御粤匪则仍不足；不必多费钱文者，虽未能大壮声势，然以之防土匪则已有余。今粤匪全数东下，各县乡团专以查拿土匪为主。臣是以剀切晓谕，令其异居同心，互相联络，不多费钱，不甚劳力，以冀百姓之鼓舞而听从。

湖南会匪之多，人所共知。去年粤逆入楚，凡入添弟会者，大半附之而去。然尚有余孽未尽。此外又有所谓串子会、红黑会、半边钱会、一股香会，名目繁多，往往成群结党，啸聚山谷，如东南之衡、永、郴、桂，西南之宝庆、靖州，万山丛薄，尤为匪徒卵育之区。盖缘近年有司亦深知会匪之不可遏，特不欲其祸自我而发，相与掩饰弥缝，以苟且一日之安，积数十年应办不办之案而任其延宕，积数十年应杀不杀之人而任其横行，遂以酿成目今之巨寇。今乡里无赖之民嚣然而不靖，彼见夫往年命案、盗案之首犯常 [2] 逍遥于法外，又见夫近年粤匪、土匪之肆行皆猖獗而莫制，遂以为法律不足凭，官长不足畏也。平居造作谣言，煽惑人心，白日抢劫，毫无忌惮。若非严刑峻法，痛加诛戮，必无以折其不逞之志，而销其逆乱之萌。臣之愚见，欲纯用重典以锄强暴，但愿良民有安生之日，即臣身得残忍严酷之名亦不敢辞；但愿通省无不破之案，即剿办有棘手万难之处亦不敢辞。署督臣张亮基、署抚臣潘铎皆思严厉整顿，力挽颓风，时时相与筹商，誓当尽除湖南大小各会匪，涤瑕去秽，扫荡廓清，不敢稍留余孽，以贻君父之忧。其匪徒较多之地，如东南之衡、永、郴、桂，臣当往衡州驻扎数月，就近查办。西南之宝、靖各属，臣当往宝庆驻扎数月，就近查办。所至常带兵勇数百、文武数员，以资剿捕之用。联络本地之乡团，使之多觅眼线，堵截要隘，以一方之善良，治一方之匪类，可期无巢不破，无犯不擒。此臣拟办会匪之大概情形也。至于教匪、盗匪，与会匪事同一律。

三者之外，又有平日之痞匪，与近时新出之游匪。何谓游匪？逃兵、逃勇奔窜而返，无资可归，无营可投，沿途逗留，随处抢掠。此游匪之一种也。粤寇蹂躏之区，财物罄空，室庐焚毁，弱者则乞丐近地，强者则转徙他乡，或乃会聚丑类，随从劫掠。此游匪之一种也。大兵扎营之所，常有游手数千随之而行，或假充长夫，或假冒余丁，混杂于买卖街中，偷窃于支应局内，迨大营既远，辗转流落，到处滋扰。此游匪之又一种也。臣现在省城办理街团，于此三种游匪，尤认真查拿，遇有形迹可疑、曾经抢掠结盟者，即用巡抚令旗，恭请王命，立行正法。臣寓馆设审案局，派委妥员二人，拿获匪徒，立予严讯。即寻常痞匪，如奸胥、蠹役、讼师、光棍之类，亦加倍严惩，不复拘泥成例，概以宽厚为心。当此有事之秋，强弱相吞，大小相侵，不诛锄其刁悍害民者，则善良终无聊生之日。不敢不威猛救时，以求于地方有益。

所有臣遵旨会商拨兵募勇各事宜，及现拟查办匪徒规模，谨陈大概，伏求皇上训示。至臣移驻衡、宝各郡，容俟长沙办有头绪，另行专折奏请。伏乞圣鉴。谨奏。

朱批：“知道了。办理土匪，必须从严，务期根株净尽。”钦此。

[1] “闻声”，刻本《曾文正公奏议》作“闻警”。

[2] “常”，据刻本《曾文正公奏议》补。ft

045. 现办湖南各属土匪情形折 [3] 二月二十一日 [4]

奏为现办各属土匪情形，恭折具奏仰祈圣鉴事。

窃照浏阳、攸县土匪滋事，经前抚臣张亮基将委员剿办并地方安静情形奏闻在案。臣查湖南盗匪充斥，从前鼠 [5] 伏不动，迨粤匪滋扰之后，层见迭出，一经兵勇掩捕，则又彼拿此窜，东决西流，全在随时随地相机惩办，庶不致养痈贻患。臣莅任后，迭经饬属严拿究办。二月初六日，据衡山县禀报，初二日探有匪徒多人，执持器械枪炮，在距城三十里之霞流站地方滋扰。臣当即饬县会营迅速剿捕，并会商前礼部侍郎臣曾国藩，札饬委员管带楚勇之训导刘长佑、管带湘勇之生员王錱，共带勇八百，前往协剿。旋据衡山县暨刘长佑等禀报，该匪初四日正欲掳船过河，刘长佑派湘勇扎对岸堵其来路。初五日会营带领楚勇从上游过河，该匪退至吴集，欲往雷山添结匪党，当与王錱等合队前进。初六日午刻行抵吴集，该匪约有一千余人，胆敢分两路执旗吹角，施放枪炮，向前抗拒。刘长佑等督勇迎击，连放枪炮，毙匪多名。该匪复聚杨山岭上，施放弩箭、火罐，我勇分三股，一由山尾抄出贼后，一由大路赶向贼前，一由山脚上岭，短兵相接，毙匪更多，均走向山后渡河。我勇抄出，该匪势蹙，复淹毙不少，后队折回吴集。我勇从大路赶杀，该匪抵敌 [6] 不住，余各逃散。计此次斩获首级四十七颗，生擒土匪六十名，夺获长矛、火药、弩箭、黄旗、黄马褂等物多件。现在搜捕余匪。次日复据把总李光宽、六品军功伍乾典等拿获首犯一名李跃解县等情。臣仍飞饬严拿余匪，务尽根株，并委员驰往提犯讯办。

至浏阳案内，尚有首犯周国虞、曾世珍、邓万发在逃，当饬营县委员设法严拿。旋据协同乡团将曾世珍拿获，并获余匪多名。在伙犯刘幅道、冯日溶、屈八癞子等供内讯出周国虞已逃往江西，邓万发已逃往湖北，亦经臣咨饬严密查拿务获。现在地方一律安静。

其攸县土匪，续据委员张荣祖等禀报，于 [7] 县境漕泊地方，有洪利九父子纠合外匪多人在彼滋扰。该委员于正月初八日会同营县，督率兵勇，驰抵该处。先拨兵勇一枝埋伏三斗岭，一面向前围捕，立将洪利九等七名拿获。余匪纷逃，均为埋伏兵勇蹑追杀毙。当将各匪巢穴烧毁，使无窝藏之地。提讯洪利九等，实系去岁正法之刘祖思、黄杰高等同党，前从西匪承受伪职、伪牌，聚众滋事。因何家垅、桐子坪两次被剿，纠集多人，意图报复，实属罪大恶极，当即正法。现仍捕搜余匪，无任滋蔓。臣惟有督饬所属文武各官与公正绅士，详细筹商，分别缓急轻重，严密筹办，以期仰副圣主固圉安民之至意。

所有现办匪徒情形，理合会同署湖广督臣张亮基、前礼部侍郎臣曾国藩，恭折由驲三百里具奏，伏乞皇上圣鉴。谨奏。

咸丰三年三月初六日奉朱批：“知道了。逃往邻省逸犯系首逆，情罪俱重，务须严辑必获。”钦此 [8] 。

[3] 此件由潘铎主稿，曾国藩后衔会奏。据曾氏家藏手抄本咸丰三年癸丑《后衔会奏稿》补入。

[4] “二月二十一日”，据社会科学文献出版社1992年版《清政府镇压太平天国档案史料》（第五册）补。

[5] 原作“窜”，据社会科学文献出版社1992年版《清政府镇压太平天国档案史料》（第五册）改。

[6] “敌”，据社会科学文献出版社1992年版《清政府镇压太平天国档案史料》（第五册）补。

[7] “于”，社会科学文献出版社1992年版《清政府镇压太平天国档案史料》（第五册）作“查得”。

[8] 有关朱批的文字，据社会科学文献出版社1992年版《清政府镇压太平天国档案史料》（第五册）补。ft

046. 江西土匪窜入桂东并严防广匪折 [9] 四月

奏为江西土匪窜入桂东县境滋扰，并宜章、临武等县均须严防土匪，现已先后派员堵剿，恭折驰奏仰祈圣鉴事。

窃臣于四月十八日接署桂东县知县范錱禀：据桃坪头汛外委朱廷贵等探报，江西上犹县鹅形山等处聚有土匪数百，于四月初九日在桂东县二都溪源、蕉源地方滋扰，路遇三都汛把总吕志漳，将其捆去，闻被戕害，有欲约会广东土匪来至桂东等县之语。查探匪首系名刘洪义。

同日，又准永州镇总兵孙应昭咨：据护左营游击陈进榜、署江兰理猺同知鄂峰等咨禀：四月初五日，据兵役查获唐朝汉、麦宏佳、谢敬纹三名，起出红纸印刷葫芦形腰牌，内载东山前一军字样。解经鄂峰提讯，据供，有郴州人刘清平叔侄来云：广东连州火烧山贼匪定于四月内动手滋事，意欲分股至锦田、江华、道州等处，刘清平等发给伊等腰牌贴在门首，如遇贼匪经过，不致被贼滋扰。

又据署宜章营参将积拉明阿、临武营参将强其修等禀报：据探得广东阳山县属戊壬坑、星子境属之潭源洞，均有匪徒数百，肆行掳掠，相距宜章、临武等县边界仅止数十里等因。又先后接据署衡永郴桂道徐嘉瑞及各营县禀同前由。

伏查湖南郴州、桂阳州所属各州县，多与粤东、江西等省毗连。其间类皆深山密箐，到处可通，防范不易。现在广东连州、阳山等州县既有匪徒屯聚，该处与湖南之宜章、临武等县接壤，已难保不互相勾结，并串通本境土匪乘机滋扰，亟宜加意严防。而桂东县境又已有江西土匪阑入。桂阳近与毗连，情形更为吃重，尤须及早扑灭，免致分窜。当飞速移饬该管镇道，会督各营县及团练人等，严密团防，并力堵御。一面与前礼部侍郎臣曾国藩妥商，拣选在省兵勇七百二十名，派委前赴醴陵等县查办土匪事竣之广西候补知州张荣组管带，前往桂东等县，会督各营县赶紧剿捕；一面咨会江西、广东抚臣选派兵勇，一体会剿去后。二十四日又接据署衡永郴桂道徐嘉瑞禀：据署桂东县知县范錱禀称，四月十三日贼聚三千余人，据扰沙田墟、溪源等处，肆行抢劫，声言扑城。该署县添募壮勇，会督营典协力堵剿。十四、五两日，连次接战，杀毙贼匪六十余名。嗣因贼分五股冲突，伤坏兵勇士绅多人，势甚危急，请发大兵应救。当经该署道饬据署郴州知州梅震荣选派壮勇，并移据永州镇派兵二百名，饬委桂阳营参将玉山带往剿办。并据该署州梅震荣等禀同前由。

查该匪等先已捆害把总，兹复纠众数千，恣意抢劫，并敢抵敌官兵，尤属藐抗。若非痛加剿洗，不足以惩凶顽。因思前委之知州张荣组所带兵勇无多，不敷分派，且须大员前往督办，较为得力。查有署盐法长宝道夏廷樾，在楚多年，熟悉地方情形，臣等现已饬委该道酌带员弁兵勇，驰赴桂东、桂阳一带，察看地势，探明贼情，督同委员张荣组等及该地方在事文武员弁相机剿办。并饬查明匪首是否实名刘洪〈义〉，务将首要各犯全数擒获，一面解散胁从，总期迅速蒇事，毋任窜越。

至连州阳山等处股匪滋事之处，近接宜章等县，亦饬就近确查，派拨兵勇前往防堵。惟该处界连三省，诚恐彼拿此窜。相应请旨饬下江西、广东抚臣，遴派干员，一律严密堵御，四面会拿。臣等仍当随时查察，如须添兵堵捕，再行会商妥筹办理，断不敢稍事疏懈，致令蔓延，以期仰副圣主绥靖地方之至意。所有江西等省土匪滋扰，现已先后派员驰往剿办缘由，理合会同湖广督臣张亮基、前礼部侍郎臣曾国藩、提臣鲍起豹恭折由驲奏闻，伏乞皇上圣鉴训示。谨奏。

[9] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。原件缺日期，据奏件内容，此件应在四月下旬。ft

047. 江广土匪窜入桂东及桂阳州境折 [10] 五月

奏为江、广土匪窜入桂东县城抢掠，现已逃赴永兴等县境内，请将防御不力之知县营弁即行革职查办，并桂阳州境亦有江、广匪徒滋扰，委员分别前往剿捕，恭折奏祈圣鉴事。

窃臣前因江西上犹县土匪在桂东县境滋扰，并有约会广东匪徒来至该州之语，当即饬委署盐法长宝道夏廷樾，督同广西候补知州张荣组，管带兵勇，驰往剿办，由驿驰奏在案。兹于五月十二日接据署桂东县知县范錱禀报：二十八日据探差禀报，该匪二千余人，盘踞三都桥头墟，肆行劫抢，焚毁汛署，掳劫吕把总眷属。二十九日未刻扑城，经皆署县会同千总吴延雄等分带兵勇，出城堵御，伤毙贼匪数十人。因众寡不敌，势不能支，被匪分股拥进城门，断绝归路，请兵救援。又据署桂阳县知县黄曾郁、参将玉山禀报：有江、广贼匪窜入该县之集龙、热水地方，勾结土匪滋扰，约有四五百人，请派兵勇会剿等情。臣正在筹办间，十三日复据范錱禀报：委员张荣组、桂阳营参将玉山等所带兵勇，已先后赶至桂东，该匪等闻风于初一日分股逃赴上犹、龙泉等县之鹅形、大汾墟等处，余匪四窜。该署县随同张荣组等分路兜拿，追获伙匪二十余名，大炮十尊，并旗帜刀矛百余件。城内衙署门格被其打毁，钱粮仓库抢去无几，禁犯胡秀仪乘间逃脱，居民亦被抢掠。又据永兴县王秀深禀报：桂东土匪因被官兵攻散，约有千余人由小路翻山窜入该县十九都之三河洲、狮子寨山顶驻扎，伐木结寨。该处系高山峻岭，有径三条，已将两路堵塞，仅留一路出入，架炮堵御。又据探禀，衡州府属之安仁县，尚有一股窜集各等情前来。

臣查江西上犹、龙泉等县土匪，上年曾在桂东县抢掠，迭经该县知县梅震荣查拿惩办。兹复纠集多人窜入县城，恣意焚抢。迨经由省派员往剿，复敢分股四窜，冀图蔓延，分我兵力，诡诈已极。现在该匪等既已窜赴永兴等县，自应跟踪追剿，以绝根株。臣已飞饬委员夏廷樾等，不分畛域，迅即会督在事文武员弁，合力兜拿，并即飞咨江西抚臣委员一体会剿，总期迅速蒇事，毋致滋蔓。

至桂阳县集龙等处匪徒，是否即系上犹等县匪徒党羽，抑系另是一股，亦饬夏廷樾等察看情形，分别缓急，相机剿办。并饬各该县及附近各州县练勇严防，一律堵缉。臣仍随时查察，如须添派兵勇，亦即会商妥筹办理，断不敢稍事疏懈。

至现署桂东县知县范錱与城守千总吴延雄，未能先事防范，以致被匪窜入县城抢掠，虽据随时追获匪党，惟首要未获，究属防御不力，未便稍事姑容。相应请旨将署桂东县知县长沙府经历范錱、桂东县千总吴延雄一并革职，查明有无畏缩退避情事，另行照例惩办，以肃功令。

除即饬分别委员接篆任事外，所有江、广土匪窜入桂东等县抢掠，及现在剿办缘由，谨会同湖广督臣张亮基、前礼部右侍郎臣曾国藩、湖南提臣鲍起豹恭折具奏，伏乞皇上圣鉴训示遵行。谨奏。

[10] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。原件缺日期。ft

048. 汇奏剿办窜入桂东等县江西土匪折 [11] 六月十二日 [12]

奏为江西土匪窜扰桂东等县，业经分别剿办，擒斩多名，地方渐就安堵，恭折奏祈圣鉴事。

窃江西上犹等县土匪窜扰桂东等县，经臣饬委署盐法道夏廷樾，督同广西知州张荣组等前往剿办，恭折具奏在案。兹据张荣组等先后禀报，该匪等闻有大兵将至，随由桂东县分股窜回江西上犹县属之鹅形等处。随据郴州委员良田巡检金德辉、益将巡检陈楷，各追获匪犯十余名，复会督在城文武搜获二十余名。张荣组及署桂阳营参将玉山，于五月初十日查探，鹅形山紧连桂东，四面皆山，林深地险，为匪徒出没之所。该匪在彼聚集二三千人，先于初八日分出千余，窜往上犹县属之营前司，戕害该处县丞、把总，余在鹅形屯扎。张荣组等于日将昏黑时乘其无备，督率兵勇冒险驰入鹅形山岭，该匪等仓猝失措，登时惊溃，走避不及者开枪抗拒。张荣组见其旁有茅屋，因风纵火，焚毁贼巢六十余间，烧毙二三百人，生擒刘洪新等九人，余俱翻山窜赴营前司及龙泉县属之左安一带。因已深入邻省三十余里，当将兵勇分扎隘口，一面知会江西合剿去后。嗣该匪潜由上犹窥伺我营，经巡哨把总拔补千总之张万书、外委邹鸣英等带勇剿捕，歼毙多名，生擒匪首沙老七、伙匪钟良珍二名，余匪窜入营前。讯据沙老七供认：与刘通义即刘洪义、胡志尧、张英、沙老九结会谋逆，聚众抗拒，戕害官绅等语。因该犯等身受重伤，当将该二犯就地正法。现在桂东县境内居民渐就安堵等情。

至永兴县狮子寨土匪，据该署县王秀深禀报：已据会督弁兵绅勇，攻毁贼巢，擒斩匪犯 [13] 百余名。该匪伪王戴正洸，尚有五六百人，窜至安仁县连界之棉花墩山坳。复经驰往追剿，生擒贼匪一百四十八名，戴正洸及伪正帅石全安、伪军师曹尚父等均已拿获。又临阵杀毙匪犯百余名，跳崖跌毙者不计其数。现仍分派绅勇赴山搜捕。

又据署新宁县傅祥华禀报：五月十四日，有被永兴县剿败之匪党三四百人窜入县境，当即会督士绅兵勇，迎头剿捕。该匪等执械抗拒，兵勇开放枪炮，轰毙贼匪三十余名，生擒曹贻嘉等八名，杀毙数十名，夺获刀矛旗帜三十余件，余匪翻山逃逸，兵勇亦有伤亡。讯据曹贻嘉供认：听从江西永宁县人石全安、刘亚义等在桂东县城抢掠，抗拒官兵，逃至永兴县狮子寨，与戴正洸等据险屯聚，经永兴兵勇围拿，伊等意欲逃回鹅形，致被拿获。

又窜入桂阳县集龙、热水地方匪徒，据该署县黄曾郁禀报，已据会同士绅先后歼毙二百余名，生擒二十三名，地方可冀肃清各等情。并据夏廷樾及该管道州等禀同前由。

查窜入永兴、兴宁、桂阳等县匪徒，已据焚毁贼巢，擒斩多名，不难扫清余孽。惟桂东一股，虽已追剿出境，并据先后擒获数十余名，烧毁二三百人，已获匪首沙老七一名。第首要各犯，尚未多获。现既窜回江省，自应不分畛域，赶紧会剿，免致日久蔓延。惟江西抚臣现值剿办粤匪之时，势难兼顾。臣已飞咨南赣镇，会同南赣道，迅即督带员弁兵勇，约期会剿，悉数剿擒，不留余孽，以期仰副圣主绥靖地方之至意。

再，湖南现办防堵署盐法道夏廷樾，熟悉情形，现已饬调回省，委令会同两司办理。至会剿上犹等县匪徒事宜，拟饬张荣组会督在事文武，相机剿办，合并陈明。谨会同署湖广督臣张亮基、前礼部右侍郎臣曾国藩恭折具奏，伏乞皇上圣鉴训示。谨奏。

咸丰三年六月二十九日奉朱批：“另有旨。”钦此 [14] 。

[11] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。

[12] “十二日”，据社会科学文献出版社1993年版《清政府镇压太平天国档案史料》（第七册）补。

[13] 原作“首”，据社会科学文献出版社1993年版《清政府镇压太平天国档案史料》（第七册）改。

[14] 有关朱批的文字，据社会科学文献出版社1993年版《清政府镇压太平天国档案史料》（第七册）补。ft

049. 会剿江西上犹等县土匪折 [15] 六月

奏为江西上犹等县土匪，现经南省委员会剿，恭折奏祈圣鉴事。

窃照江西上犹、龙泉等县土匪窜扰湖南之桂东、永兴等县，经臣选派兵勇，饬委署盐法道夏廷樾，督同广西知州张荣组等，驰往剿办。因该匪已由桂东县分股窜回上犹等县属之鹅形等处，当经张荣组等追至鹅形及江谷山一带，焚毁贼巢二十余处，歼擒数百余名，并将匪首沙老七拿获。其永兴、兴宁、桂阳等县土匪，亦经该县等会督兵勇团绅擒斩多名，地方渐就肃清，经臣节次奏报在案。

臣因窜回上犹等县一股匪党众多，最为猖獗，必须乘此攻剿得手之时，不分畛域，合力痛惩，方足以靖边圉而除后患。当即札饬查照去后。兹据夏廷樾禀报，据委员候补府经历军功应升孙第培、候选县丞王錱等禀报，六月初一日戌刻驰抵大分墟，盘获奸细卢元泮等三名，究出贼匪屯聚竹坑地方，约有二千余人。当即督率士绅团勇，乘其无备，分路进攻。经六品军功黄元亮先开大炮，连毙数贼，该匪等持仗抗拒。复经六品军功胡大胜放炮轰退，哨长萧开诚首先砍毙骑马贼首一名，贼众不支，向东奔走，我兵乘胜过桥。又经哨长易普照等枪毙骑马贼二人、红绢包头贼首一名，余匪窜奔。众勇合力前追，枪炮齐施，歼毙贼匪四百余名，坠崖溺水者不计其数，生擒一百三十余人，夺获枪炮、旗帜、刀矛多件，各勇间有受伤。

又据张荣组禀称，五月二十八日，由江谷山拔营前进，沿途拿获匪犯十余名，并将分水坳、洞头、石角围等处匪巢尽行平毁。现准江西南赣镇上犹县移称：首逆刘通义业经歼毙，擒戮多名，此时该处并无大股贼匪，毋庸会剿，现拟拔营回境等情。据禀前来。

臣查上犹等县匪徒窜入桂东，勾结土匪，戕官拒捕，扰及永兴等县，几成滋蔓之势。经臣遴委员弁，深入江省境地一百四十余里，将鹅形等处巢穴悉数扫平，歼擒要犯至数百名之多，洵足以彰国法而快民心。现在首逆刘通义，业据江省称已歼毙。该处既无大股贼匪，南省自可毋庸会剿。第恐余党尚有未获，难保不此拿彼窜。臣已饬酌留兵勇驻扎桂东，会同县营严行查缉，不准稍涉疏懈。至张荣组等所带兵勇七百二十名，因永州府属附近之广西兴安等县亦有匪徒滋扰，臣现饬令张荣组等全数带往会剿，余俱饬撤，分别回省归伍，以节糜费。

再，此次江匪窜扰湖南各县，未及两月，即已蒇事，楚境肃清，办理尚属迅速。在事出力之文武员弁及绅士兵勇人等，可否由臣酌保，以示鼓励之处，出自天恩。

所有会剿上犹等县匪徒事竣缘由，理合会同署湖广督臣张亮基、前礼部侍郎臣曾国藩恭折附驲具奏，伏乞圣鉴。

[15] 此件由骆秉章主稿，曾国藩后衔会奏。据曾氏家手抄本《后衔会奏稿》补入。原件缺日期。ft

050. 拿匪正法并现在帮办防堵折六月十二日

奏为搜拿匪徒，随时正法，并现在帮办防堵，恭折奏闻仰祈圣鉴事。

窃臣奉命搜查土匪，曾于二月十二日具奏。臣寓馆设审案局，派委妥员二人，拿获匪徒，讯明定供，即用巡抚令旗，立行正法，奏蒙圣鉴在案。维时已派准升同知前署石门县知县刘建德在局审案，旋又添派准升直隶州前任清泉知县厉云官轮流审讯。自上年粤匪窜逼长沙，各处抢劫之案层见迭出。臣设局以来，控告纷纷，或签派兵役缉拿，或札饬绅士踩捕，或着落户族勒令跟交，或即令事主自行擒缚。一经到案讯明，立予正法。计斩决之犯壹百肆名，立毙杖下者贰名，监毙狱中者叁拾壹名。此外，札饬各州县擒拿匪党，赍呈供折，批令无庸解省、就地正法者，不在此数。又如安化蓝田串子会匪，前经札饬湘乡县知县朱孙诒密往掩捕，擒获九十二名，其陆续正法者，俟结案后另折会奏，亦不在此数。虽用刑稍过于严峻，而地方颇借以安静。臣受命来省，将及半年，办理各案，粗有头绪。六月十二日为臣母丧一周年之期，本拟奏明回籍，敬修小祥之礼，稍尽人子之心。适闻粤匪分股回窜江西，业于十八日逼临南昌省城。湖南与之壤地相接，唇齿相依，人心惊惶，纷纷迁徙。臣受恩深重，明知贼逼邻境，断不敢以事权不属稍存推诿之见，又何敢以军旅未娴阴怀畏葸之心？惟有殚竭愚忱，昼夜不懈，与抚臣襄办一切，或坚守省城，或出堵要隘，臣俱无所辞避。

除防堵事宜业经另折会奏外，谨附驿陈明，伏乞皇上圣鉴。谨奏。

朱批：“知道了。”钦此。

051. 金陵逆船上驶已咨会提臣调兵来省防堵折 [16] 六月十二日 [17]

奏为金陵贼船驶赴上游，已咨会提臣调兵来省弹压防堵，恭折奏祈圣鉴事。

窃臣等于五月十九日接准署督臣张亮基、湖北巡抚臣崇纶会咨：十五日承准军机大臣字寄：五月初十日奉上谕云云 [18] 等因。钦此。仰见我皇上圣谟广运，宸虑周详。跪读之下，莫名钦佩。

伏查粤逆窜踞金陵，现经向荣督带大兵进扎紫金山，俯视城中，连次攻剿，该逆已成釜底游魂，自不难于扑灭。第城外散去各船同时驶赴上游，并未赴营投诚。船众人多，自来自去，仍是恃强行径；且有回攻长沙，兼扰南昌之语。诚如圣谕，或真系胁从思散，或竟别有诡谋，皆不可知。亟宜仰遵慈训，设法严查，一体防堵。

臣等查湖南与江西、湖北均属接壤。前接湖北臬司江忠源来函，探有贼船驶往江西彭泽县等语。嗣准督臣张亮基来咨，拟即统带兵勇前赴道士洑一带督办防剿事宜。邻省既均戒严，楚南自须一律防范。且衡、永、郴、桂等府县属本系会匪、盗贼充斥之所，上年经粤逆窜扰以后，该处匪徒多已勾结入伙。倘从贼营扬帆直上，须由岳州、长沙经过。省城为根本重地，又与江西边境处处可通，尤关紧要。臣等当即飞饬沿江之岳州等府州县赶紧添设侦探，督率士绅，一律团练防堵，设卡稽查；并派文武员弁督带兵勇，雇备船只，往来梭巡，免致偷越 [19] 。所有水陆要隘，均须严密防守。查署宝庆府知府魁联、署湘乡县知县朱孙诒所募湘勇 [20] 较多，已饬魁联等管带乡勇三千名到省听候调遣。一面酌调镇筸、永绥等营弁兵八百名 [21] ，并即知会提臣鲍起豹酌带弁勇来省弹压，设有边警，即可就近驰往督办，俾免稽迟。臣等仍当随时查察，如须添兵堵御，亦即会商妥筹办理，断不敢稍事疏懈，致令窜扰，以期仰副圣主抚绥地方之至意。

所有现在办理防堵缘由，谨会同署湖广督臣张亮基、提臣鲍起豹恭折由驿具奏，伏乞皇上圣鉴。谨奏。

朱批：“知道了。贼踪无定，向使处处防堵，焉有若是之多兵？防剿之事，惟应探逆匪与本省相近，即出兵痛剿，不可仍存疆界之见，冀免处分也。” [22]

[16] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。

[17] “六月十二日”，社会科学文献出版社《清政府镇压太平天国档案史料》（第七册）作“五月二十七日”。

[18] “云云”，台湾“故宫博物院”《先正曾国藩文献汇编》、社会科学文献出版社《清政府镇压太平天国档案史料》（第七册）作：“向荣等奏江宁观音门外各船，经向荣等设法遣散千余只，船户水手万余人，由金陵驶过芜湖，并未焚掠。船中有已剃发者，有未剃发者。询之难民，据称，两湖贼目皆言粤匪不合，念切思归，因绐杨逆，回攻长沙，兼扰南昌，实欲星散潜逃。本日复据张亮基等奏，探金贼城内贼匪多混难民，剃发而出，冒充官兵各情。所闻各有异同。或真系胁从思散，或竟别有诡谋，皆不可知。由该大臣飞咨上游各督抚设法防堵严查，一体防范。此等裹胁之众，并非甘心从逆。地方官若能相机解散，晓以大义，遣令回籍，各营生理，即是化莠为良之法。倘操纵失宜，侦探不确，或妄拿无辜，转任真贼漏网，必致别生事端，反堕奸计。谅该大臣、督抚等必能预为筹及也。”

[19] “免致偷越”四字，据台湾“故宫博物院”《先正曾国藩文献汇编》补。

[20] “湘勇”，台湾“故宫博物院”《先正曾国藩文献汇编》作“乡勇”。

[21] “八百名”，台湾“故宫博物院”《先正曾国藩文献汇编》作“一千六百名”。

[22] “朱批”及相关文字，据台湾“故宫博物院”《先正曾国藩文献汇编》补。ft

052. 逆船驶至江西南昌城外拟即严防邻赣二县余匪片 [23] 六月十二日 [24]

再，正在缮折间，接据探禀，该逆船已于五月十八日驰至江西南昌城外。至该省如何堵御剿办，尚未接有文报，不胜焦灼。臣等查湖南与江西接壤之州县犬牙相错，路径分歧。而长沙府属之醴陵、浏阳两县最为切近，核计陆路程途，相距仅七八里。该二县前有土匪滋事，虽已痛加剿洗，第恐余匪未靖，互相勾结，尤为肘腋之患，亟须加意严防。拟俟续探确实，即当调拨兵勇前往防堵。合并附片陈明，伏乞圣鉴训示。谨奏。

朱批：“知道了。” [25]

[23] 此片与骆秉章会奏。据曾氏家藏手抄本《会奏稿》补入。

[24] “六月十二日”，社会科学文献出版社《清政府镇压太平天国档案史料》（第七册）作“五月二十七日”。

[25] “朱批”及相关文字，据台湾“故宫博物院”《先正曾国藩文献汇编》补。ft

053. 特参长沙协副将清德折六月十二日

奏为特参庸劣武员，请旨革职，以肃军政而儆疲玩事。

窃维军兴以来，官兵之退怯迁延，望风先溃，胜不相让，败不相救，种种恶习，久在圣明洞察之中。推原其故，总由平日毫无训练，技艺生疏，心虚胆怯所致。湖南经去年贼匪围城，坚守八十余日之久。臣等惩前毖后，今年以来，谆饬各营将弁认真操练，三、八则臣等亲往校阅，余日则将弁自行操阅。惟长沙协副将清德，性耽安逸，不遵训饬，操演之期，该将从不一至，在署偷闲，养习花木。今春由岳州回省，旋至常、澧一带查办土匪，所过地方，虽经贼匪蹂躏之区，尚复需索供应，责令所属备弁购买花盆，装载船头；一切营务武备，茫然不知，形同木偶。现值粤贼窜逼江西、楚省防堵吃紧之际，该将疲玩如此，何以督率士卒！相应请旨将长沙协副将清德革职，以励将士而振军威。谨会同湖广总督张亮基恭折参奏，伏乞皇上圣鉴训示。谨奏。

054. 请将长沙协副将清德交刑部治罪片六月十二日

再，长沙协副将清德，性耽安逸，不理营务。去年九月十八日贼匪开挖地道，轰陷南城，人心惊惶之时，该将自行摘去顶戴，藏匿民房；所带兵丁，脱去号褂，抛弃满街，至今传为笑柄。今春该将自岳州回省，旋至常、澧一带查办土匪，所过地方，虽经贼匪蹂躏之区，尚复苛索供应，责令各属备弁购买花盆，装载船头。臣到省半年，每逢三、八之期，督率弁兵，齐集校场操阅，该将并未到过一次，实出情理之外。臣面商抚臣骆秉章，函商督臣张亮基，本拟会参请旨将该将革职。惟思此等恶劣将弁，仅予革职，不足蔽辜。现在逆匪围逼南昌，湖南已调兵数百拟往救援。臣两次接江忠源书函，嘱添募楚勇三千，现已次第募到，拟令升任知县朱孙诒及江忠源之弟江忠濬等管带，于日内启行，星驰赴援。湖南本省防堵亦在十分吃紧之际。惟将士畏葸疲玩，已成锢习，劝之不听，威之不惧，竟无可以激励之术。相应请旨将长沙协副将清德革职，解交刑部从重治罪，庶几惩一儆百，稍肃军威而作士气。臣痛恨文臣取巧，武臣退缩，致酿今日之大变，是以为此激切之请。若臣稍怀私见，求皇上严密查出，治臣欺罔之罪。谨呈。

055. 保参将塔齐布千总诸殿元折六月十二日

奏为武臣堪膺重任，恭折保奏仰祈圣鉴事。

窃为粤寇未灭，土匪蜂起，军威不振，饷项支绌。当此之时，求足以稍纾君父之忧者，盖莫先于得人。而得一文臣，尤莫如得一武将。臣到省以来，留心察访大小将弁，求其临阵不怯、为士卒所信服者，实难其人。惟查有 [26] 升用游击署抚标中军参将事塔齐布，忠勇奋发，习劳耐苦，深得兵心。臣今在省操练，常倚 [27] 该游击整顿营务。臣每于三、八日校阅，该游击则日日常阅，大约十日之中不过间断二三日，军士皆乐为之用。又有准补千总武举诸殿元，精明廉谨，胆勇过人，管带辰勇百人，操练日久，各有兼人之艺。塔齐布统领辰勇，与该武举同心努力，皆思尽忠报效。谨将二人履历开单进呈，伏乞皇上天恩，破格超擢。当湖南防堵吃紧之际，奖拔一人，冀以鼓励众心。如该二人日后有临阵退缩之事，即将微臣一并治罪。

除因案保叙各员由抚臣另行会奏外，臣谨具折密保。区区愚忱，伏乞圣鉴。谨奏。

[26] “有”，据刻本《曾文正公奏议》补。

[27] “常倚”，刻本《曾文正公奏议》作“常用”。ft

056. 逆匪窜扑南昌先后派拨兵勇援剿折 [28] 六月二十二日

奏为逆匪窜扑江西省城，前已派勇援剿，现又拨兵往援，恭折奏祈圣鉴事。

窃臣等于六月二十日承准军机大臣字寄：咸丰三年六月十一日奉上谕：“本日据张芾奏贼扑省城，出战获胜一折，已谕令加意防守，并迅催援兵夹击矣。此次南昌省城获胜，多系江忠源所带楚勇之力。惟贼锋虽已稍挫，兵力尚单，昨 [29] 已谕张亮基等拨兵赴援，仍须湖南添派兵勇一同援应。据骆秉章等奏，调赴省城镇筸、永绥等营弁兵一千六百名，着准于此项兵内抽拨八百名，取道驰赴江西省城，并将现募湘乡等处练勇酌拨壮健者数百名，派员管带，星夜前往，交江忠源调遣，以资守御。江忠源籍隶湖南，其勇略素为乡人所服，委以楚省兵勇 [30] ，定能得力。若江省稍有疏虞，则楚省藩篱亦难自固。该署抚等其妥速筹之，勿误事机。将此由六百里加紧各谕令知之。”钦此。

伏查逆匪窜扑江西省城，经该省抚臣张芾等指调镇筸营兵丁八百名驰往援剿。臣等因前据该营禀报，共设额名四千六十一名，已奉征调出师三千八百余名，实存营兵无几。当于镇筸营及附近之永绥等营并辰沅道标内酌拨兵勇六百名，饬委护永绥协副将中军都司孙汉煐统带赴江。因恐兵力尚单，又查有前调赴金陵大营之镇筸营兵三百余名、辰州兵二百名，当由江西经过，咨明张芾等就近截留调遣。复因镇筸等营地处边隅，离省较远，往返约须二十余日。江省望援甚切，势难久待。稔知湖北臬司江忠源籍隶宝庆府属之新宁县，素为乡人所服，当经札饬署宝庆府知府魁联，督同江忠源胞弟江忠淑等，并署湘乡县知县朱孙诒，招募湘乡及新宁等县壮勇三千名来省，饬委前署盐法道夏廷樾及朱孙诒、江忠淑等全数管带，先赴江省援剿。已据陆续起程前进。仍一面飞催镇筸等营兵丁赶紧赴江，臣等节次具奏在案。

今恭奉寄谕，臣等查前次调派来省之防兵一千六百名，现在尚未到齐，前派统带之孙汉煐亦尚未到。惟江省需兵应援，自应先其所急。臣曾国藩现接江忠源来函，知前次截留之辰州兵二百名已抵江省。臣等于省城调到各营兵内，遵旨抽拨镇筸兵二百名，乾州、九溪等营兵三百名，辰沅道标兵一百名，暂交该道夏廷樾管带，星夜赴江。俟孙汉煐到日，仍即饬令该将前往统带。合计先到江省之辰州兵已符八百之数，并湘乡等处练勇，概交江忠源调遣。计前后派往兵勇三千八百名，均系南省劲旅。至前次指拨赴江尚未调到之镇筸等营兵丁六百名，拟仍留省听候调遣。

除咨江西抚臣外，所有遵旨调拨官兵驰赴江西援剿缘由，理合会同湖广督臣张亮基、提臣鲍起豹恭折由驲具奏，伏乞皇上圣鉴训示。谨奏。

朱批：“知道了。” [31]

[28] 此件由骆秉章、曾国藩等会奏，据曾氏家藏手抄本《会奏稿》补入。

[29] “昨”，据台湾“故宫博物院”《先正曾国藩文献汇编》补。

[30] “勇”，据台湾“故宫博物院”《先正曾国藩文献汇编》补。

[31] 有关朱批的文字，据台湾“故宫博物院”《先正曾国藩文献汇编》补。ft

057. 湖南调拨兵勇驰援南昌剿逆折 [32] 六月

奏为逆匪窜扑江西省城，现已调拨兵勇驰往援剿，恭折奏祈圣鉴事。

窃查金陵城外逆船窜扑江省，当经臣飞调镇筸等营弁兵前往剿办，由驿奏报在案。兹于六月十八日承准军机大臣字寄：咸丰三年六月初九日奉上谕：“崇纶奏逆匪纷窜江西，现因该省兵单，拟由楚拨兵勇，派委干员统领，前赴江西会剿，灭此股匪，胜于防范戒严等语。所见甚合机宜。前因贼船直扑江西省城，谕令该署督抚等即于湖北、湖南遴选得力镇将，带兵迅速赴援。江省被围两旬有余，昨据沈兆霖由抚州驰奏，该省于二十一日开城打仗，颇有斩擒，惟未据张芾续报，朕心实深悬系。张亮基现在道士洑一带履勘要隘，着即就近速派得力镇将大员，统带兵勇二三千名，赶赴江西救援。骆秉章亦即酌派兵勇数千，遴委镇将管带，直赴南昌，合力攻剿。除江西之贼匪，即可以固全楚之藩篱。该署督抚等务各不分畛域，协济邻封。江西待援孔殷，万不可稍有延误。”等因。钦此。

臣查江西为大营粮台重地，与湖南唇齿相依，亟宜调拨大兵，驰往援剿。前据江西抚臣张芾等咨调镇筸兵八百名，因该镇存兵无多，当于镇筸及附近之绥靖等营派兵六百名，饬委兼护永绥协副将中军都司孙汉煐统带赴江。并查有镇筸镇兵三百余名，辰州兵二百名，前已调赴江南大营，当由江西经过，飞咨该抚臣就近截留，以备调遣。嗣闻江西兵力尚单，望援甚切，所调镇筸等营兵丁远在边隅，骤难应手。此外各营官兵，多已调赴大营，并派往衡、永、郴、桂一带剿办土匪，势难再拨。当此一多事之秋，兵力既属不敷，自须济之以勇。因查前调来省防堵之宝庆府并湘乡县壮勇陆续抵省，查看该勇技艺，尚属精详。内曾奉派出师，颇知纪律，且由士绅招募管带，尚易约束。现在剿办各处土匪，绅勇之力居多。而湘乡与宝庆府属之新宁县所招壮勇，尤为得力，臣与前礼部右侍郎臣曾国藩当于湘勇内挑选二千名，又挑宝庆勇一千名，饬委前署盐法道夏廷樾、署湘乡县知县朱孙诒，会同湖北臬司江忠源胞弟江忠淑及各士绅等，分起管带，定于十八、十九、二十三、四等日先后起程，直抵南昌城外，合同江省合力攻剿，一面飞催镇筸等营弁兵驰往应援。合计赴剿兵勇共三千六百名。惟湖南仅止三镇，现在绥靖镇和春已赴江南大营；镇筸镇文安所辖弁兵多已从征在外，该处系苗疆重地，必须该镇在彼弹压；永州镇孙应昭现值堵剿土匪吃紧之际，难易生手。其余副将、参、游等官，或已奉派出师，或系署任要缺，臣逐加遴选，一时任用乏人。所有调赴江省之镇筸等营兵丁，拟应仍交护副将孙汉煐统带赴江，以专责成。

所有遵旨调派兵勇驰往援剿缘由，理合会同署督臣张亮基、前礼部右侍郎臣曾国藩、提臣鲍起豹恭折具奏，伏乞皇上圣鉴训示。谨奏。

[32] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

058. 安化蓝田土匪勾引粤匪谋逆已搜捕惩办片 [33]

再，安化县蓝田地方土匪纠集结盟拜会，意图勾引粤匪谋逆情事，经前署抚臣潘铎、前礼部侍郎臣曾国藩密饬现准升补郴州直隶州前署湘乡县知县朱孙诒前往掩捕，当即设法诱获九十二名，报解来省，饬委长沙府审讯各情形，附片奏闻在案。惟该犯梁治殷等狡狯已极，能熬刑审，坚不认供，并敢诬扳绅士，指为同伙，尤属刁诈。当兹整顿风化、严惩土匪之际，岂容狡供避就，致令幸逃法网？臣等一面添委干员帮同研讯，一面飞饬该县协同团绅搜捕余匪，以期尽绝根株，不留余孽。旋据安化县知县李逢春先后拿获匪党四十余名解省，亦经饬发长沙府归案审办。已据各犯供认结盟拜会、希图谋逆并聚众劫抢等情不讳。当于讯明后即行分别拟办，计陆续斩决之犯六十七名，监毙狱中者三十六名，永远监禁者四名，讯后无辜立予省释者二十五名。伏思此案首犯梁治殷、梁鼎辕虽已伏诛，尚有要犯圭方和尚、谭全清等未获。臣等惟有督饬所属文武赶紧严拿，多方踩缉，尽法惩办，以期仰副圣主除恶安良之至意。

谨将搜捕匪徒、讯结惩办缘由，理合会同前礼部右侍郎臣曾国藩附片具奏，伏乞圣鉴。谨奏。

[33] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。原件年份下注明“六七月之间”。ft

059. 援江布署及改委侯凤岐统带援兵片 [34] 七月

再，臣于七月初一日承准军机大臣字寄：咸丰三年六月二十日奉上谕：“前因逆匪围攻江西省城，谕令张亮基、崇纶、骆秉章调拨湖北、湖南官兵壮勇迅速赴援，谅已遵照办理。本日据张芾奏，连日出城接仗，毙贼甚多，惟兵力稍单，攻剿未能应手，亟宜援兵协助。着该署督抚等催令所调将弁兵勇星速遄行，即抵南昌，并力攻剿，万勿稍有延缓，致误事机。将此由六百里加紧谕知张亮基、崇纶、骆秉章，并谕曾国藩知之。”钦此。

伏查逆匪攻扑江西省城，业经臣派拨湘勇、宝勇三千名，饬委前署盐法道夏廷樾、署湘乡县知县朱孙诒，并湖北臬司江忠源之弟江忠淑，分起管带，赴江援剿。并于在省防兵内抽拨镇筸等营兵六百名，暂交该道夏廷樾管带前往，概交江忠源调遣。俟催调护永绥协副将中军都司孙汉煐到省，饬即赶往统带，经臣由驲具奏在案。嗣夏廷樾等于醴陵、浏阳等县分路由陆前进之后，适有九溪营游击侯凤岐禀告奋勇，经臣札调来省，询以营务，较为熟悉，未便因已奏派孙汉煐统带在先，稍涉迁就，当改委游击侯凤岐驰赴江西，统带前项官兵，合力援剿，仍听江忠源调遣。今恭奉寄谕，除饬委员夏廷樾等赶紧驰抵南昌、并力攻剿外，理合会同署督臣张亮基、前礼部右侍郎曾国藩、提督鲍起豹附片具奏，伏乞皇上圣鉴训示。谨奏。

[34] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。原件缺日期。ft

060. 湖南援江兵勇已抵南昌及到楚贵州兵续赴江合剿片 [35] 七月

再，臣准军机大臣字寄：咸丰三年七月十三日奉上谕：“昨因江西省城被围日久，迭经谕令张亮基等飞催带兵各员迅速驰往会剿。本日复据张芾奏称，该匪于六月二十四日率众数千，突由得胜门外向东南直扑永和门外官兵营盘，虽经兵勇邀集，转败为胜，连日续到贼船又有数百号，贼众已逾二万，我兵十分单薄，急待援兵早到，方可解围。湖南距该省一水直达，前调之镇筸等镇官兵并所募湘乡等县练勇，着张亮基、骆秉章并曾国藩于接奉此旨后，迅即饬催管带各员，星夜驰赴南昌，会合剿贼，万勿迟延，致误事机。将此由六百里谕知张亮基、骆秉章，并谕令曾国藩知之。”钦此。

查逆匪窜扑南昌，先经臣派拨辰州兵二百名，续拨镇筸等营兵百六名，并楚勇三千名，派委补用道夏廷樾等分起管带，驰往援剿，迭经奏蒙圣鉴。嗣闻江西贼船日增，匪党已逾二万，在于上下游往来游弋，四出掳掠，必须厚集兵力，及早剿除，免再蔓延滋扰。适前奉谕旨调派来楚之贵州兵二千名，经署贵州镇总兵布克慎统带到楚，臣即咨饬该镇，全数统领赴江合剿，并咨明江西抚臣在案。兹据夏廷樾禀报，因连日大雨，江西临江府一带陆路被淹，绕道遄行，已于七月十八日驰抵南昌，所带兵勇扎营永和门外，均听江忠源调遣。贼船现泊河干，并在得胜门外筑有土城，结营数处，皆在未拆民房之内，官兵屡次出队，该逆潜匿不出等情。查该逆攻扑南昌，计已两月有余，虽经江省迭次擒斩多名，总因兵力较单，未能痛剿。经臣先后调往兵勇五千八百名，似可内外夹击，一鼓荡平，仰慰圣怀。

再，调赴江省之兵勇，前已饬拨军装、口粮，并配给火器等件。兹恐江省军器不敷，又经臣札饬省局另备火药三万五千斤，火绳三万五千盘，委员解江，以资应用，合并陈明。

谨会同署督臣张亮基、前礼部右侍郎臣曾国藩、提督鲍起豹附片具奏，伏乞圣鉴。谨奏。

[35] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。原件缺日期。ft

061. 两广窜入湖南县境匪徒次第剿除折 [36] 七月

奏为两广匪徒窜入湖南县境，现已次第剿除，恭折奏祈圣鉴事。

窃查广西兴安、恭城等县匪徒滋事，湖南永州等府所属州县多与接壤，路路可通，易致窜入。经臣调派兵勇，札饬署衡永郴桂道徐嘉瑞驰赴永州一带，会督在事文武暨各处士绅团练壮勇，一体防剿，附片具奏在案。

嗣据永明县知县吴纯禀报：六月初五日，粤匪二千余人由恭城窜至县境，经白象汛把总朱雄、外委李如松会同该县周棠司巡检叶德济，传同士绅，督率兵勇团丁五六千人，分作三路，赶至粗石江地方。该逆等率众抗拒，当即并力合剿，两日两夜，杀毙匪徒三百余人，生擒龙亚满等三十名，尾追至八十二山，又复歼毙多名。初八日搜捕二十一名，余党四散。

又据永州镇府咨禀：六初三日，兴安县贼匪窜至零陵等县交界之岔义铺，经派防黄沙河之把总伍化蛟、举人黄春光等督率兵勇，击毙多名，生擒颜永幅等二名。初六日，又擒斩蒋邦光等五名。二十五、六等日，又在广西全州升乡地方，会同该州文武，歼毙多名，生擒蒋满等十余名，分别解交全州、永州审办。

又据永州镇道咨禀：据江华县营禀报，六月初一日，粤匪六七百人直扑江兰同知驻扎之锦田城垣，经署同知鄂烽会同署守备左哨千总贺炳翊，督率兵勇，施放枪炮，伤毙贼匪数十名，该匪退至码头铺地方屯聚。初二日，有赴锦田救援之江华右哨千总王兴祖带兵百名往剿，该匪率众抗拒，经王兴祖击杀数十名，该匪分股围攻，王兴祖受伤阵亡。

又据桂阳州属之代理蓝山县知县张嗣康禀报：有由江华等县窜来匪徒六七百人，于六月初五日黎明攻扑县城，先经该县访闻，会同营弁士绅，督率兵勇，登陴守御，施放枪炮，伤毙多名，并追杀执旗头目一名，夺获木印四颗，旗帜刀矛等件。复在影亭地方生擒贼目二名，均即就地正法。

又据衡州府属之署酃县知县邱华东，会营督同士绅兵勇团总人等，陆续拿获各处窜来零匪柳三等数十名。

又据江华县营禀报：有广西贺县匪徒五百余人窜入县境，经护永州镇标左营游击中军守备陈进榜，会督在事文武士绅，督率兵勇团壮，合力堵剿，于六月二十二、三等日，擒杀数十名，复经岭东营守备周云耀暨把总王建勋等，节次在木宅村等处擒杀贼匪多名。八品军功战兵宋廷善追贼阵亡，身受十七伤。并据周云耀禀报，首犯钟乃康已据粤省桂岭团拿获。

又据临武县营禀报：六月十六日，有匪徒数百人在该县水东地方掳抢，当即督率兵勇，伤毙多名，生擒二十余名，夺获旗帜刀矛等件各等情。此永明等七厅县剿办粤西土匪之情由也。

又据署兴宁县知县傅祥华禀报：七月二十六日，探有广东乐昌县匪徒，窜入县属南乡上五甲地方，四处抢掠，现已会营驰往堵御。旋据署郴州知州邹道堃等禀报，该匪已由水路直扑县城，势甚危急。适臣预委留防郴、桂一带之候选县丞王錱，由桂东县督带绅勇二百余人，轻骑倍道，连夜疾驰，赶往救援。该员自负戈矛，跣足前倡，于二十九日卯刻抵县。因此股匪徒深知战法，最为凶狠，当即先设疑兵，出其不意，分路攻剿。该匪施放枪炮，抵死抗拒。该员激励士卒，奋不顾身，鏖战两时有余，杀毙一百余人，斩首八十九颗，生擒大头目刘老二及伙党五十四名，夺获军器无数。其总目王成保、大头目沙老九等均已阵毙。我勇阵亡二名，受伤四十余人。复经该县营及桂阳县把总李正钧等，并各路守卡兵勇，陆续歼擒多名，仅存零匪十余名翻山逃逸。兴宁县境一律肃清。此又剿办广东乐昌县土匪之情形也。

臣查湖南衡、永、郴、桂一带，界连江西、两粤，本系土匪出没之所，聚则为寇，散则为民。而两粤盗风尤炽，虽经迭次痛剿，无如沿边州县绵长数百里，往往彼拿此窜，旋扑旋起。兹幸仰仗国威，窜入楚境之粤匪均已次第扫平。现在禾稼登场，该处民情尚称安枕。惟广西之修仁、荔浦，广东乐昌、仁化等县，土匪未靖，楚省边境犹难撤防。现仍酌派委员，督带兵勇择要驻扎，以备堵截。

再，候选县丞王錱，前经臣派赴桂东剿办江西上犹等县土匪，甚为得力，拟保知县遇缺即选。兹复督带绅勇，倍道跣足，驰赴兴宁援剿，奋不顾身，立平巨寇，实属忠勇可嘉。合无仰恳天恩，破格奖励，俯准以同知直隶州知州升用，先换顶戴，并请赏戴蓝翎，用昭激劝。其余各案在事之文武绅民，均能同心合力，不辞劳瘁；而永明县团绅出力尤多，可否容臣择尤保奏，以示鼓励，出自恩施。理合会同署督臣张亮基、前礼部右侍郎臣曾国藩、提督鲍起豹恭折附驿具奏，伏乞皇上圣鉴训示。谨奏。

[36] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。原件缺日期。ft

062. 移驻衡州折八月十三日

奏为微臣移驻衡州，恭折具奏仰祈圣鉴事。

窃臣奉命查办土匪，惟衡、永、郴、桂尤为匪徒聚集之薮，拟驻扎衡州，就近搜捕，曾于二月十二日奏明在案。数月之间，四属匪徒屡次滋扰。如常宁有白沙堡之案，衡山有草市之案，永兴有狮子寨之案，安仁有焚烧衙署之案，桂东有县城失守、戕害把总之案，宜章、临武有广东匪徒滋扰之案，永明、江华有广西匪徒窜入、戕害千总之案，均经次第扑灭，先后具奏。昨七月二十七日，又有广东土匪窜入兴宁县城，经候补县丞王錱管带湘勇，于二十九日收复，立即扑灭，尚未查明具奏。此外，四属中聚众倡乱，抢劫拒捕，为案甚多，未及一一上渎圣聪。皆由上年粤匪经过衡、永、郴、桂一带，裹胁最众，或久授伪职，或饱掠潜归，以致莠民构煽，甘心从逆，动辄贴粤匪之伪示，张太平之逆旗。甚至乞儿偷盗，三五成群，亦敢倡言谋乱，毫无忌惮。若非痛加诛锄，随时整顿，则祸患将无了日。臣前与抚臣熟商，曾调三厅兵数百驻防永州一带，札湘乡勇数百驻防郴、桂一带。臣拟即日移驻衡州，以便就近调遣。将现练之勇酌带前往，逐日操演，一闻土匪蠢动，立即掩捕。扑灭愈速，则糜费愈少。即寻常痞匪劫盗，亦仍逐案惩办，以期根株净绝，四境安恬。

至省城防堵事宜，江西与湖南交界之区，共有四路相通：北为平江通义宁州之路，南为茶、攸通吉安府属之路。中间二路，一为浏阳通瑞州、上高，一为醴陵通袁州、萍乡。现在浏、醴二路已派兵勇防守隘口，北路去贼踪尚远，惟南路茶、攸一带与吉安府属之安福、永新紧接，目下土匪窜扰吉安，茶、攸去长沙较远，去衡州甚近，臣到衡时，急宜设法堵御，以防土匪勾引，乘虚窜入。商之抚臣，意见相合。其省城守备，经抚臣等悉心筹画，尚属布置周妥，堪以仰慰宸廑。

所有微臣移驻衡州缘由，谨缮折由驿三百里具奏，伏乞皇上圣鉴。谨奏。

063. 派兵驰赴茶陵剿办江西窜入土匪折 [37] 九月

奏为江西泰和等县土匪窜入楚境，现派兵勇往剿，恭折奏祈圣鉴事。

窃查本年四月间，江西上犹等县匪徒窜入楚省桂东县地方，经臣会同前礼部右侍郎臣曾国藩，饬委广西候补知州张荣组等前往剿办事竣。嗣因江西吉安府属之泰和等县亦有土匪滋扰，湖南长沙府属之茶陵等州县相距匪遥，恐被窜越，经臣预调张荣组由永州就近驰往堵剿，并委署臣标中军塔齐布督带兵勇，在与江省交界适中之醴陵县防堵在案。兹据署茶陵州知州即用知县吴学淳禀报，太和等县土匪，乘江省被围，聚集多人，窜扰吉安，戕伤官弁，已于八月二十三四五等日，窜入江省之莲花厅，势颇猖獗。该州近与接壤，请拨兵勇兜拿。并据攸县及醴陵等县探禀，该匪纠聚三千余人，已由莲花厅窜入茶陵州地方，招集痞匪焚抢等情。并准曾国藩来咨，在衡州行馆先接永州营禀报，广西修仁、荔浦等县亦有匪徒蠢动，已饬委张荣组前赴永明等县堵御。

臣查泰和等县土匪窜扰吉安府一带，戕害官弁，兹忽窜入楚境，集匪焚抢，殊属罪大恶极。查茶陵与长沙、衡州等府属处处有路可通，亟应调派兵勇，迅速剿除，免致窜蔓。惟修仁等县近接永郡，前调之张荣组自应在彼留防，未便撤赴茶陵。臣随另委署中军塔齐布，管带兵勇八百八十余名，即由醴陵就近往剿。并查有署乾州厅同知王葆生，办事勇敢，臣复饬令该员会督辰沅道标守备滕遇春等，管带练勇四百名，星夜驰往该州，会同剿办。并飞饬剿捕兴宁县、乐昌匪徒事竣之后，候选县丞王錱管带楚勇，由衡州府属之安仁等县迎往夹击。并咨明江西抚臣调拨兵勇，合力兜剿，务即全数歼除，不留余孽，以期仰副圣主除暴安良、绥靖边圉之至意。

所有派兵驰赴茶陵剿办江省土匪缘由，谨会合署督臣张亮基、提臣鲍起豹恭折由驿具奏，伏乞皇上圣鉴训示。谨奏。

[37] 此件由骆秉章主稿，曾国藩等会奏。据曾氏家藏手抄本《后衔会奏稿》补入。原件缺日期。ft

064. 遵旨派拨练勇驰援湖北片 [38] 十月

再，臣于十月初九日钦奉寄谕：本日据吴文镕、崇纶奏贼氛逼近省垣一折云云。钦此。又于十四日钦奉寄谕云云。钦此。

臣因曾国藩现驻衡州府城，遵即先后恭录知照，一面分别咨行去后。伏查贼船由九江攻陷田家镇，上窜武昌，臣因北南两省唇齿相依，系南北通衢，最为紧要，亟宜调派兵勇，前往援剿。因江西泰和等县土匪窜入楚境，两粤之修仁、乐昌等县亦有匪徒滋事，楚省防兵难以全撤。前次调赴江西救援之兵勇五千八百名，迭次催调回南未到，以致南省兵力不敷分拨。臣随飞咨江西抚臣，将派往之兵勇赶紧饬令回南，以便策应北省。并即由驿具奏在案。臣恐该兵勇等回楚需时，北省望援甚切，未便久待。臣思湖南绅勇素能踊跃从公，计自军兴以来，几于无役不从，皆能杀贼自效。是以历次剿办邻省匪徒，诸赖其力。臣与曾国藩屡次函商，遴委官绅，广为召募，合计已得楚勇四五千名。臣与曾国藩分起挑选训练，并已由臣派委候补知府张丞实、升用同知王錱等，带勇三千名，先赴北省援剿。王錱等正在起程间，适奉寄谕，饬曾国藩酌带练勇，驰赴湖北，合力围攻。仰见圣谟广运，不胜钦佩。查衡州驻省匪遥，曾国藩由衡赴鄂，当从省城经过，臣现饬省局，赶紧筹备饷银及军装、炮位、器械等件，以供支用。王錱等管带之楚勇，一并听候酌带。惟该勇等均系步卒，宜陆而不宜水。且湖南民船多已被贼掳掠，能装载炮位、作为战船者，一时实难雇备多只。而司库存银计止四万余两，雇价亦形支绌。臣现饬令各属广为劝捐，一面多方雇觅船只，募练水师水勇，再行派员带赴下游会剿。臣受恩深重，具有天良，现虽时局艰难，断不敢不勉竭愚忱，以期补救于万一。理合将遵旨办理缘由，先此附驿具奏，伏乞圣鉴训示。谨奏。

[38] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。原件缺日期。ft

065. 暂缓赴鄂并请筹备战船折十月二十四日

奏为武昌现已解严，微臣暂缓赴鄂，并请筹备战船，合力堵剿，恭折奏闻仰祈圣鉴事。

十月十七日准湖南巡抚咨称，承准军机大臣字寄：十月初二 [39] 日奉上谕：“前因江西贼匪窜扰湖北，逼近武昌省城，当经谕令骆秉章、曾国藩派拨兵勇船炮，驶赴下游会剿，谅已遵照筹办矣。现在台涌所带官兵及咨调江西官兵，未知何日赶到？武昌兵单，实恐不敷剿捕。曾国藩团练乡勇，甚为得力，剿平土匪，业经著有成效，着即酌带练勇，驰赴湖北，合力围攻，以助兵力之不足。所需军饷等项，着骆秉章筹拨供支。两湖唇齿相依，汉、黄一带尤为豫省门户，该抚等自应不分畛域，一体统筹也。将此由六百里谕令知之。”钦此。遵旨寄信前来。

臣正具折复奏间，旋于二十日又准湖南巡抚咨称：承准军机大臣字寄：咸丰三年十月初五日奉上谕：“昨因武昌兵单，不敷剿办，谕令曾国藩即酌带练勇，驰赴湖北，并着骆秉章筹拨军饷，谅该抚等接奉谕旨，即遵照办理矣。本日据江忠源、唐树义驰奏，田家镇兵溃之后，贼匪连陷黄州、汉阳，贼船现又上驶，武昌被围，现在收集残兵，先援汉阳等语。武昌省垣情形万分危急，江忠源尚须先赴汉阳，以图收复，未能即抵武昌。现已谕令吴文镕等悉力坚守，并令台涌即日拨兵前往救援。第兵力仍虞单弱，着曾国藩遵照前旨，赶紧督带兵勇船炮，驶赴下游会剿，以为武昌策应。所需军饷等项，着骆秉章即设法供支，以资接济，毋稍延误。将此由六百里加紧谕令知之。”钦此。遵旨寄信前来。

臣前奉派兵救援湖北之旨，即经函商抚臣，派令候补知府张丞实、候选同知王錱管带湘勇三千前赴湖北，尚未起行，又奉两次谕旨，令臣亲带练勇前往，臣理应遵旨即日起程。惟连日接准抚臣来函及各处探报，均称贼船于十月初五以后陆续开赴下游，近已全数下窜，汉阳府县业经收复，江面肃清，武昌解严等语。据此，则援鄂之师自可稍缓。

因思该匪以舟楫为巢穴，以掳掠为生涯，千舸百艘，游弈往来，长江千里任其横行，我兵无敢过而问者。前在江西，近在湖北，凡傍水区域，城池莫不残毁，口岸莫不蹂躏，大小船只莫不掳掠，皆由舟师未备，无可如何。兵勇但保省城，亦不暇兼顾水次，该匪饱掠而去，总未大受惩创。今若为专保省会之计，不过数千兵勇，即可坚守无虞。若为保卫全楚之计，必须多备炮船，乃能堵剿兼施。夏间奉到寄谕，饬令两湖督抚筹备舟师，经署督臣张亮基造船运炮，设法兴办，尚未完备。忽于九月十三日田家镇失守，一切战船炮位尽为贼有，水勇溃散，收合为难。现在两湖地方，无一舟可为战舰，无一卒习于水师。今若带勇但赴鄂省，则鄂省已无贼矣；若驰赴下游，则贼以水去，我以陆追，曾不能与之相遇，又何能痛加攻剿哉？再四思维，总以办船为第一先务。臣现驻衡州，即在衡城试行赶办。湖南木料薄脆，船身笨重，本不足以为战舰。然就地兴工，急何能择，止可价买民间钓钩小0105-01 之类，另行改造，添置炮位，教练水勇。如果舟师办有头绪，即行奏明，臣亲自统带驶赴下游。

目下武昌无贼，臣赴鄂之行自可暂缓，未敢因谕旨严催，稍事拘泥。不特臣不必遽去，即臣与抚臣商派援鄂之湘勇三千亦可暂缓起程。行军三千，月费将近二万，南省虽勉强应付，鄂省实难于供支，不能不通盘筹画。臣已咨明抚臣，饬令带勇之张丞实、王錱，无庸起行。如使炮船尚未办齐，逆船仍复来鄂，则由臣商同督抚，随时斟酌，仍专由陆路先行赴援，断不敢有误事机。军情变幻，须臾百出，如有万分紧急之处，虽不奉君父之命，亦当星驰奔救。如值可以稍缓之时，亦未可轻于一行，虚糜饷项。

所有微臣暂缓赴鄂并筹备战船缘由，恭折由驿五百里复奏，伏乞皇上圣鉴训示。谨奏。

朱批：“所虑俱是。汝能斟酌缓急，甚属可嘉。”钦此。

[39] “十月初二”，刻本《曾文正公奏议》作“十月初三”。ft

066. 请截留粤饷筹备炮船片十月二十四日

再，筹备炮船，召募水勇，约需银十余万两。湖南藩库仅存三万余两，实属不敷供支。查有广东解往江南大营饷银十余万两，现留长沙，因鄂省梗阻，未敢前进。臣咨商抚臣，即将此项截留四万余两 [40] ，作为筹备炮船之费，其有不敷，由臣设法劝捐添凑。前七月间，谕旨令两湖筹办炮船，奉部拨粤饷二十万两，解赴湖北作水师之需。不知此项曾否运解到鄂？若尚未解到，将来广东解鄂之款，即将此次预截之四万两划清扣抵。两湖办船，本属一气，其用项自可归并一款。如前项粤饷业已解鄂，应请旨饬下户部查照，另拨四万两补解大营，实于公私 [41] 有裨。谨附片具奏。

朱批：“户部查照办理。”钦此。

[40] “四万余两”，刻本《曾文正公奏议》作“四万两”。

[41] “公私”，刻本《曾文正公奏议》作“公事”。ft

067. 派委兵勇援皖折 [42] 十月

奏为湖北贼船下窜，现派兵勇前赴皖省，以资防剿，仰祈圣鉴事。

窃照逆船前在江西被剿，穷蹙上窜九江，自田家镇失利后，蔓延汉、黄一带，湖北省城戒严。经臣会商前礼部右侍郎臣曾国藩，饬委候补知府张丞实、升用同知直隶州知州王錱等，管带湘勇三千名，正欲驰往救援，适准曾国藩来咨，因贼船业已下窜，援鄂之师可以稍缓。该侍郎现驻衡州，赶办战舰，添置炮位，教练水师，如办有头绪，即亲自统带驰赴下游等因。并经曾国藩驰奏在案。

臣思贼情叵测，飘忽无常，现虽下窜，究未殄灭，沿江州县在在堪虞，是追剿之舟师，固宜赶紧备办，而陆路之堵御，亦须先事预筹。且以现在大局而论，下游安徽省所属之安庆府等处，为长江适中之地，系贼船必经之所，北为豫省屏藩，南为浙、苏保障。故自安庆失守后，而贼遂肆行无忌，今复由皖下窜，则皖省深为可虑。臣既管见及此，未敢稍分畛域。查有前奉谕旨饬调来楚听候递拨之云南兵一千名，业已抵楚，臣即咨商督臣吴文镕，饬令该省游击杨遵管带赴皖。复恐兵力不敷，适安徽抚臣江忠源胞弟从九品职员江忠濬，经臣饬募楚勇一千名，亦已到省。臣随添委前署新宁县戚天保会同管带，俱赴安徽，概交江忠源调遣，俾资堵剿。其余在省兵勇，臣仍督饬训练，亲往校阅。一面咨商曾国藩赶紧筹办船炮，俟有就绪，再行奏闻。

所有委派兵勇赴皖缘由，谨会同湖广督臣吴文镕、前礼部右侍郎臣曾国藩恭折具奏，伏乞皇上圣鉴训示。谨奏。

[42] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。原件缺日期。ft

068. 常宁土匪滋事剿办情形折 [43] 十一月十四日 [44]

奏为常宁土匪滋事戕官，现已派勇往剿，拿获首要各犯，恭折奏祈圣鉴事。

窃查湖南衡、永、郴、桂等府州属界连两广、江西等省，自上年被粤匪蹂躏以后，时有江、广匪徒勾结本境土匪，乘机窃发，旋扑旋起，屡经臣骆秉章饬属查拿，并酌拨兵勇在彼驻防，遇有警报，立即就近驰往剿捕。复恐该处并无大员居中调度，经臣曾国藩奏明在衡驻扎，募勇训练，乘其初起之时，即可派勇赶往，及早扑灭，庶不致 [45] 蔓延贻害。

兹臣骆秉章于十月廿八日接准臣曾国藩咨：访闻常宁县有土匪三百余人聚众滋事，经该县拿获数犯，现委守备周凤山带勇往剿等因。旋据署常宁县知县祥麟先后禀报：十月十九日访闻县属有匪徒吴玉老十，听从东匪勾结，潜谋不轨。廿日密会营汛绅士，率带团勇驰抵吴玉老十家，该犯先已逃匿，当获吴潮兴等六名，并于吴潮兴身畔收获白布码子一张，押带回县。据吴潮兴供：十月十五日伊遇见谭三元，称有范大王即唐定其，在广东流田圩地方邀人入会起事 [46] ，给伊码子一块，令其入伙。伊与吴玉老十商议，吴玉老十称俟纠人在常宁县起手。至流田圩，不知系广东何州县管辖等供。并据已获之吴幅俫等供认，入会为匪属实。正在审办间，讵该匪党欲来扑城，当将吴潮兴等就地正法，一面会营往剿。该匪胆敢于廿七日绕道窜抵城下，该县当即转回，会同营典并绅商张有裕等，带领兵勇团丁，登陴守御，枪炮齐施，轰毙贼匪数十人，贼始畏怯，退至离城四五里之两路口屯扎。随与把总许得禄、典史吴世昌乘势出城追剿，值周凤山等带勇赶至，首尾夹攻，杀 [47] 毙执旗匪首刘石山一名、伙匪数十名，夺获枪炮刀矛多件。该匪冒死冲突，把总许得禄奋不顾身，直前追杀，与典史吴世昌被贼戕害，并伤 [48] 毙丁勇数人，余匪四窜。时值昏暮，未敢穷追，正拟折回，听闻城中痞匪乘风焚劫典铺，该县赶往拿获数人，当场正法。现在民情安静，并据该管道府营汛先后具禀前来。

臣骆秉章查常宁县附近衡郡，界连永、郴所属各县，亟宜及早扑灭，免致滋蔓。随札饬衡永道就近察看周凤山所带 [49] 之勇是否足资剿办，如须酌添兵勇，饬即禀商臣曾国藩先行添拨，一面飞速驰禀，并饬邻近各州县一体合力围拿，不准稍存畛域之见。兹接臣曾国藩函咨，已先后添委其弟文生曾国葆，并候选训导储玫躬等，分带练勇前往会剿，并饬带勇留防永州之候选知府张荣组，在于永属新田等县交界处所抄往合围，业已大获胜仗，首犯吴玉老十已被拿获，并获要犯二十余名，洋泉等处贼巢已经焚毁，现在搜捕余匪等因。

臣骆秉章查该匪首吴玉老十，胆敢于光天化日之下，听从东匪唐定其等勾结起事，拒杀官弁，实属罪大恶极。今已就获，自应尽法惩治。所有余党，必须实力搜拿尽净，免贻后患。除会同札饬在事文武再行查拿，并飞咨两广督臣一体饬属查明流田圩系何州县管辖，严拿唐定其等，务获究办外，惟常宁县知县祥麟，于本境土匪谋为不轨，未能早为觉察，直至聚党起事之时，始据访闻查拿，又未立获首犯，以致纠党扑城，戕害官弁，并致城中地痞乘机焚劫典铺，实属疏于防范。相应请旨将署常宁县知县祥麟即行革职，并饬司委员摘署。一面饬查该县城池、仓库、衙署、监犯曾否被其焚劫占据，如有失事情弊，再行从严参办。至该把总许得禄、典史吴世昌杀贼被害，情殊可悯，应请敕部从优议恤，以慰忠魂。谨合词会同湖广督臣吴文镕、提臣鲍起豹恭折由驲具奏，伏乞皇上圣鉴训示。谨奏。

咸丰三年十一月二十八日奉朱批：“另有旨。”钦此 [50] 。

[43] 此件由骆秉章、曾国藩等会奏。据曾氏家藏手抄本《会奏稿》补入。

[44] “十四日”，据社会科学文献出版社1994年版《清政府镇压太平天国档案史料》（第十一册）补。

[45] 原作“敢”，据社会科学文献出版社《清政府镇压太平天国档案史料》（第十一册）改。

[46] “起事”，据社会科学文献出版社《清政府镇压太平天国档案史料》（第十一册）补。

[47] “杀”，据社会科学文献出版社《清政府镇压太平天国档案史料》（第十一册）补。

[48] “伤”，据社会科学文献出版社《清政府镇压太平天国档案史料》（第十一册）补。

[49] “所带”，据社会科学文献出版社《清政府镇压太平天国档案史料》（第十一册）补。

[50] 有关朱批的文字，据社会科学文献出版社《清政府镇压太平天国档案史料》（第十一册）补。ft

069. 筹备水陆各勇赴皖会剿俟粤省解炮到楚乃可成行折十一月二十六日

奏为筹备水陆各勇驰赴安徽会剿，俟右江道张敬脩解炮到楚，乃可成行，恭折复奏仰祈圣鉴事。

十一月二十三日，兵部递到承准军机大臣字寄：咸丰三年十一月十二日奉上谕：“本日据宋晋奏，曾国藩乡望素孚，人皆乐为效用，请饬挑选练勇，雇觅船只，顺流东下，与江忠源水陆夹击，速殄贼氛等语。前因湖北紧要，谕令该侍郎督带楚勇，驰出洞庭湖，迎头截剿。旋据该侍郎奏称，武昌现已解严，拟暂缓赴鄂，即在衡州赶办战舰，添置炮位，教练水师各等情，谅已办有头绪。现在安徽逆匪势甚披猖，连陷桐城、舒城，逼近庐郡。吕贤基已经殉难，江忠源又复患病，暂住六安，不能前进，皖省情形甚属危急。总由江面无水师战船拦截追剿，任令贼船往来自如，以致逆匪日肆鸱张。该侍郎前奏亦曾筹虑及此。着即赶办船只炮位，并将前募楚勇六千，由该侍郎统带，自洞庭湖驶入大江，顺流东下，直赴安徽江面，与江忠源会合，水陆夹击，以期收复安庆及桐、舒等城，并可牵制贼匪北窜之路。现在广东红单船数十只计已由闽入江，又有艇船数十只，均可备夹击之用。该侍郎忠诚素著，兼有胆识，朕所素知，谅必能统筹全局，不负委任也。将此由六百里加紧谕令知之。”钦此。遵旨寄信前来。

窃自田家镇失防以来，督臣吴文镕、抚臣骆秉章与臣往返函商至十余次，皆言各省分防，糜饷多而兵力薄，不如数省合防，糜饷少而力较厚。即与张芾、江忠源函商，亦言四省合防之道，兼筹以剿为堵之策。臣前月复奏一折，曾言舟师办有头绪，即由臣亲自统带，驰赴下游。是未奉此次谕旨之前，微臣之志已思率师东下，一抒积愤矣。况重以新命委任，天语褒嘉，尤臣子竭诚效命之秋，敢不捐糜顶踵，急图报称于万一？惟炮船一件，实有不宜草率从事者。臣前发折后，即鸠工购材，试行造办，成造样船数只，皆以工匠太生，规模太小，不足以压长江之浪，不足以胜巨炮之震。近由抚臣处送到水师守备成名标一员，又由督抚臣处咨到广东绘来之拖罟、快蟹船式二种，始细加讲求，照快蟹式重新制造。现已先造十号，更须添造二三十号，计必中舱能载千余斤之炮，两旁能载数百斤之炮，乃足以壮军威而摧逆焰。惟新造之舟，百物未备，虽日夜赶办，亦难遽就。上油未干，入水既虞其重涩，捻灰未固，放炮又患其酥松，必须一月以外，乃可下河。至价买旧船，修改舱面，其用力稍省，其为日自少，然至二三百号之多，亦须一月余之久。盖为数过少，则声势太孤，贼众之船未遇，我军之心先怯。至拖罟船只，本奉谕旨令两湖督抚照式制造者，武昌现在照造，未知合用与否。衡州匠少技拙，现在尚未试造。前经奉旨特派之广西右江道张敬脩，带有工匠自粤来楚，若其到湘尚早，臣当令其赶办，如其到湘太迟，亦不能以势难遽成之拖罟延刻不可缓之时日。此办船之大略也。

至于炮位一项，现在衡城仅有广西解来之炮百五十尊，长沙新造之炮虽有三百余尊，除解往鄂省及存城防守外，可取备战船之用者已属无几。闻张敬脩遵旨购办夷炮、广炮千尊，由韶州一带来楚，臣专俟此项炮位前来，乃足以资配放。特乐昌以上之河，上水不易，千斤以上之炮搬岭尤难，计该道到衡之期，即微臣办船之事亦将次就绪矣。

至于募勇一事，前臣添勇六千之信，系为江忠源尚守江西言之也。旋奉带勇六千之旨，系为臣救援湖北言之也。厥后武昌解严，臣奏明暂不赴鄂，因饬江忠源之胞弟先带楚勇千人赴皖，其余五千之数，因舟师尚未办齐，故陆勇亦未发往。今臣接奉此旨，陆勇已属整备，而水勇尚无章程。计张敬脩带来之炮勇与湖南新募之水手，亦须凑成四千人，乃可自成一队。水陆两军合之则两相夹击，分之则各能自立，庶不致一遇大股，即被冲散。

统计船、炮、水勇三者，皆非一月所能办就。臣北望宸极，念君父之忧劳；东望皖江，痛舒、庐之危急，寸心如捣，片刻难安。而事势所在，关系甚重，有不能草草一出者，必须明春乃可成行。且广东购备之炮，张敬脩雇募之勇，皆系奉肃清江面之旨而来者，臣若不督带同行，则殊失皇上命臣统筹全局之意，亦非臣与吴文镕等四省合防之心。臣之斟酌迟速，规画大局，不得不一一缕陈。

所有臣筹备水陆各勇赴皖会剿缘由，恭折由驿六百里复奏，伏乞皇上圣鉴训示。谨奏。

咸丰三年十二月初七日奉 [51] 朱批：“现在安省待援甚急，若必偏执己见，则太觉迟缓。朕知汝尚能激发天良，故特命汝赴援，以济燃眉。今观汝奏，直以数省军务一身克当，试问汝之才力能乎？否乎？平时漫自矜诩，以为无出己之右者，及至临事，果能尽符其言甚好，若稍涉张皇，岂不贻笑于天下？着设法赶紧赴援，能早一步即得一步之益。汝能自担重任，迥非畏葸者比。言既出诸汝口，必须尽如所言，办与朕看。”钦此。

[51] “咸丰三年十二月初七日奉”，据台湾“故宫博物院”《先正曾国藩文献汇编》补。ft

070. 请提用湖南漕米片十一月二十六日

再，臣闻湖北以下沿江市镇逃走一空，千里萧条，百货俱无可买。臣此次一出，必须将米、盐、油、薪等物多为贮备，用船装载，即以水次为粮台，使兵勇无乏食之患，庶无溃散之虞。查今年湖南漕米虽有改征折色之议，而州县仍谨遵谕旨照旧征收。相应奏明请旨，准臣提用漕米二三万石。事关紧急，臣一面具奏，一面咨商督抚，酌提傍水州县之漕米，赶紧交兑。俟兑定后，某县实交若干石，再行开单咨明户部查照办理。谨附片奏闻。

朱批：“户部知道。用之于军需，固不为浪费，尤须迅速咨部，勿稍含混。”钦此。

071. 请捐输归入筹饷新例片十一月二十六日

再，现在经费支绌，民力艰难，即捐输一事，亦无裨益。臣来衡两月有余，仅劝捐钱二万串有奇，再三劝输，终不踊跃。缘此次系开城工劝输之局，向例由城工报捐者，须俟修城完毕后奏明议叙，始给予吏部执照。核计自上兑之日起，至发给部照之日止，相隔常在三四年以外。乡民无知，往往因部照未到，疑经手者或有情弊，故捐生愈观望不前。相应奏明请旨饬下该部查照，此次臣经手由城工例报捐者，仍准归入筹饷新例之内，由臣开单咨部，随时发给部照。嗣后臣行营所至，如湖北、安徽等省，准令随处劝捐，一例咨部，仍随时发给部照。目下南省纷扰，士民情殷报效，愿给虚衔者多，愿授实职者少，诚能如此通融办理，于朝廷之名器无损，而于军营之接济不无小补。伏乞圣恩俯准，饬下该部查照办理。谨附片请旨。

朱批：“该部知道。”钦此。

072. 沥陈现办情形折十二月二十一日

奏为沥陈现办情形，微臣愚见恭折奏明，仰祈圣鉴事。

窃臣前月复奏赴皖援剿，俟张敬脩解炮到楚乃可成行一折，于十二月十六日奉到朱批：“现在安省待援甚急，若必偏执己见，则太觉迟缓。朕知汝尚能激发天良，故特令汝赴援，以济燃眉。今观汝奏，直以数省军务一身克当，试问汝之才力能乎？否乎？平时漫自矜诩，以为无出己之右者，及至临事，果能尽符其言甚好，若稍涉张皇，岂不贻笑于天下？着设法赶紧赴援，能早一步，即得一步之益。汝能自担重任，迥非畏葸者比。言既出诸汝口，必须尽如所言，办与朕看。”钦此。仰见圣谕谆谆，周详恳至，见臣之不事畏葸而加之教诲，又虑臣之涉于矜张而严为惩诫。跪诵之下，感悚莫名。惟现办之情形与微臣之愚见，恐我皇上尚有未尽知者，不得不逐条陈明，伏候训示。

一，起行之期，必俟张敬脩解炮到楚。查张敬脩在广东购炮千余尊，分为十起运解来楚，现在头起业经到衡，仅八十位，其后九起，尚无信息。臣屡次咨催，又专差迎催。本月十六日，永兴境内又有匪徒，道路阻梗，实为十分焦急。臣所办之战船，新造者九十号，改造者百余号，合之雇载者共四百号，可于正月中旬一律完毕。自兴工之日起，统计不满八十日，昼夜催赶，尚不迟缓。惟炮位至少亦须八百尊，乃敷分配。前次钦奉谕旨，令广东购办炮位千余尊，限三个月解楚。计算正月之末，总可陆续解到。纵不能全到，稍敷配用，即行起程。

一，黄州以下，节节有贼，水路往援之兵，不能遽达皖境。前两奉援鄂之旨，命臣筹备炮船，肃清江面。后两奉援皖之旨，命臣驶入大江，顺流东下，直赴安徽等因。查现在黄州以下，节节被贼占据，修城浚濠，已成负嵎之势，与前月情形又已迥殊。若舟师东下，必须克复黄州，攻破巴河，扫清数百里江面贼0115-01 ，乃克达于皖境。此则万难之事，微臣实无把握。万一黄州、巴河之贼亦如扬州、镇江之坚守抗拒，则臣之到皖无期。现在安徽待援甚急，前次江忠源之戚刘长佑带楚勇千余自湖北前往，又令其胞弟江忠濬带勇一千自湖南继往，又有滇兵一千自湖南拨往，计湖南由陆路援皖之兵已三千余矣。臣奉命由水路前往，阻隔黄州一带，何能遽行扫清，直抵安徽？目前之守候船、炮，其迟缓之期有限，将来之阻隔江面，其迟缓之期尤多，昼夜焦思，诚恐有误皖省大事，不能不预行奏明。

一，现在大局，宜堵截江面，攻散贼船，以保武昌。今年两次贼舟上窜，湖南防堵耗费甚多，湖北、江西亦各耗费数十万。三省合力防堵之说，系臣骆秉章与臣函内言之；四省合防之说，系臣江忠源与臣函内言之；待南省船炮到鄂，即与北省水师合力进剿，系臣吴文镕与臣函内言之，是以臣前折内声叙。兹奉到批谕：今观汝奏，直以数省军务一身克当，试问汝之才力能乎？否乎？等因。臣自度才力，实属不能。而三臣者之言，臣以为皆系切要之务。该逆占据黄州、巴河一路，其意常在窥伺武昌。论目前之警报，则庐州为燃眉之急；论天下之大局，则武昌为必争之地。何也？能保武昌，则能扼金陵之上游，能固荆、襄之门户，能通两广、四川之饷道。若武昌不保，则恐成割据之势，此最可忧者也。目今之计，宜先合两湖之兵力，水陆并进，以剿为堵，不使贼舟回窜武昌，乃为决不可易之策。若攻剿得手，能将黄州、巴河之贼渐渐驱逐，步步进逼，直至湖口之下、小孤之间，与江西、安徽四省合防，则南服犹可支撑。臣之才力固不能胜，臣之见解亦不及此，此系吴文镕、骆秉章、江忠源三臣之议论。然舍此办法，则南数省殆不可问矣。臣此次东下，拟帮同吴文镕照此办理。前折未及详叙，故复缕陈之。

一，臣所练之勇，现在郴、桂剿办土匪，不能遽行撤回。湖南土匪，惟衡、永、郴、桂最多，臣二月一折、八月一折已详言之。自驻扎衡州以来，除江西之匪窜入茶陵、安仁一起外，其余本处土匪窜扑常宁、嘉禾、蓝山等县城及盘踞道州之四庵桥，经臣派勇随处攻剿，先后扑灭。昨十二月十五日，又有一股窜入永兴县城，亦经派勇往剿。现在臣之练勇在桂属者尚有千余人，在郴属者八百人。昨十二日奉到谕旨：“曾国藩着仍遵前旨，督带船勇，速赴安徽江面。至湖南常宁一带土匪，即责成骆秉章迅即妥办。”等因。目下桂属正在搜捕之际，未便遽行更换；郴州、永兴正在危急之际，不能不星速进剿。且待船将办齐，炮将到齐，再将各勇撤回，带赴下游。如尚未剿毕，则由省城调兵前来更换。

一，饷乏兵单，微臣竭力效命，至于成效，则不敢必。臣以丁忧人员，去年奏明不愿出省办事，仰蒙圣鉴在案。此次奉旨出省，徒以大局糜烂，不敢避谢。然攻剿之事，实无胜算。臣系帮办团练之人，各处之兵勇既不能受调遣，外省之饷项亦恐不愿供应。虽谕旨令抚臣供支，而本省藩库现仅存银五千两，即起程一月之粮尚恐难备。且贼势猖獗如此，岂臣区区所能奏效？兹奉批谕：“平时漫自矜诩，以为无出己之右者，及至临事，果能尽符其言甚好，若稍涉张皇，岂不贻笑于天下？言既出诸汝口，必须尽如所言，办与朕看。”等因。臣自维才智浅薄，惟有愚诚不敢避死而已，至于成败利钝，一无可恃。皇上若遽责臣以成效，则臣惶悚无地。与其将来毫无功绩，受大言欺君之罪，不如此时据实陈明，受畏葸不前之罪。臣不娴武事，既不能在籍终制，贻讥于士林；又复以大言偾事，贻笑于天下，臣亦何颜自立于天地之间乎？中夜焦思，但有痛哭而已。伏乞圣慈垂鉴，怜臣之进退两难，诫臣以敬慎，不遽责臣以成效，臣自当殚竭血诚，断不敢妄自矜诩，亦不敢稍涉退缩。

以上五条，皆臣据实直陈，毫无欺饰，伏求皇上圣鉴训示。谨奏。

咸丰四年正月初三日奉 [52] 朱批：“知道了。成败利钝固不可逆睹，然汝之心可质天日，非独朕知。若甘受畏葸之罪，殊属非是。”钦此。

[52] “咸丰四年正月初三日奉”，据社会科学文献出版社《清政府镇压太平天国史料》（第十一册）补。ft

073. 衡永一带剿匪未毕折十二月二十一日

奏为衡、永、桂阳一带尚有一股会匪剿捕未毕，恭折奏明仰祈圣鉴事。

窃照湖南上四属土匪繁多，臣屡次具奏在案。十月二十七日，土匪窜入常宁县城，经臣派令千总周凤山、臣弟曾国葆带勇往剿，于初一日在洋泉地方开仗，毙贼二百余人。十一月十四日，该匪窜入嘉禾县城，十九日围逼蓝山县城，臣派令候选训导储玫躬、军功魏崇德带勇往剿，于二十四日在古城地方开仗，毙贼七百余人。二十八日窜据道州之四庵桥，经臣派候选知府张荣组、监生邹寿璋及周凤山、储玫躬等带勇往剿，于十二月初八日在教头坪地方开仗，毙贼三百余人。此三战者，所获旗帜大小一百余面，及腰牌、伪示、令箭、逆书、图记等件，一概解送衡州。臣逐件亲验，实是一股会匪，与金陵之粤匪相通。前在常宁拿获之要犯吴玉老十解来衡州，臣亲自研讯，亦称此股会匪勾结甚多，其大头目为道州之何贱苟，自称为伪普南王。今年永州、广西两次拿获，皆非正身也。其散头目则有唐定其、霍德滔等，其巢穴则常宁之五洞、桂阳之白水洞、道州之岩头村、宁远之癞子山等处，勾结十余州县，到处发牌、吊码，入会者约四五千人。初八日教头坪一战，即杀毙长发贼三人在内。十五日，又有土匪四五百人窜扑永兴县城，现经派勇飞速进剿，尚未查明，未知即是此股分支窜扰否？统计常宁、蓝山、道州，虽经三次获胜，歼毙千余，而余党尚多，首犯何贱苟未获。此股会匪实为湖南之巨患。臣现函商抚臣，拟于臣出征之后，择一贤干之员，带精壮兵勇千余驻扎衡州，随时剿捕，无使其蔓延日盛，不可收拾。

除俟商定妥员再行会奏外，臣奉命查办土匪，于此股剿除未毕，是臣经手未完之件，不敢不据实陈明，伏乞皇上圣鉴训示。谨奏。

咸丰四年正月初三日奉 [53] 朱批：“知道了。汝以在籍人员，能如是出力，已属可嘉。着知会抚臣剿办，或有汝素来深信之绅士，酌量办理亦可。”钦此。

[53] “咸丰四年正月初三日奉”，据社会科学文献出版社《清政府镇压太平天国史料》（第十一册）补。ft

074. 厘正衡清二县保甲片十二月二十一日

再，臣到衡以来，拿获衡、清二县斋匪一案、会匪一案。斋匪聚于衡阳四十都等处，与永兴、祁阳之匪相通，现仅获屈太岷、陈青长等八人。会匪聚于清泉江东岸等处，与常宁之匪相通。起获一簿，载明六十六人，现仅获汪兴生、许兴千等五人。此二案踪迹诡秘，坚不认供。未获之犯甚多，亦是臣经手未完之件。今欲杜绝后患，必须保甲团练认真稽查，已入会者纵不能尽获，未入会者尤可以渐少。

复查衡、清二县保甲，近来专管包征钱粮，反置查匪事件于不问。推原其始，由于道光十五年前任衡阳县沈洽轻改章程，既未奏明，亦未禀知抚、藩，辄将衡阳钱粮概归保甲征收，清泉亦随同办理。厥后弊端丛生，保甲弱者则不胜垫赔之苦，强者则勾结蠹役，借票浮勒。甚至痞棍冒充，领票讹索小民，浮收数倍，名曰“包保”、“包甲”，以致保甲一项，专管催征钱粮，而查团之事，置之不理，匪徒充斥，毫无稽察，实为两县一大弊政，不可不急为更改。

查道光三十年九月，御史吴若准条陈积弊，言及“催征为差役之责，诘盗为保甲之责”。钦奉上谕：“假催科为名，扰及保甲，若不严行申禁，何以靖阎闾而肃吏治？着各督抚饬地方官严行惩办。”等因。通谕在案。衡、清二县尚未遵旨更正。今会匪、斋匪如此之多，自应立即改正。以催科责成差役，严比抗户；以查匪责成保甲，并饬团总。如地方有会匪煽诱，不行查出送官者，将该团总、保甲等一并严惩。如该县因循不改，仍将钱粮事件扰及保甲者，亦即从严参处。

除分咨及札饬外，相应奏明请旨饬下督抚严禁二县保甲收饷之弊，实于团务大有关系。谨附片奏闻。

朱批：“此应亟更易者！着知照骆秉章将改办章程速行复奏。”钦此。

咸丰四年

075. 上年道州等处土匪滋扰业已剿办事竣折 [1] 正月十五日

奏为上年道州等处土匪滋扰，现已剿办事竣，恭折奏祈圣鉴事。

窃查常宁、道州等县土匪滋扰，经臣等派员往剿，连获胜仗。嗣因该匪窜聚道州之四眼桥一带，经护永州镇总兵安长太禀报，督带兵勇三百余名，亲往剿办。臣骆秉章恐其兵力不敷，当即飞催派剿土匪之各路委员合力围剿，由驿具奏在案。旋据安长太及各委员候选知府张荣组等先后禀报，安长太于各委员未到之先，督同护左营游击陈进榜等前往剿捕，于十二月初三日未刻行抵四眼桥地方，遇贼接仗，施放枪炮，击毙贼匪数十名。匪忽分路围抄，安长太亲督将弁奋力击退，又复杀毙数十名。安长太、陈进榜与委员章俊身均受伤，车头汛把总吕至贵、署嘉禾县典史王銮杀贼阵亡。陈进榜因身受炮伤，力难支持，于收队后就近前赴道州城内，并未回营。永州镇左营把总张士秀、署外委陈宗文亦即随往。尽先守备世职罗荣升自回江华汛地。旋据各委员张荣组及武陵县训导储玫躬、监生邹寿璋、永州营千总即升守备周凤山等分带兵勇，先后赶至，会商安长太分路合围。查探该匪聚集四眼桥之教头坪、新屋地等处。张荣组管带练勇，储玫躬带领湘勇，均由小州塘翻山越岭，绕出教头坪之背；周凤山管带道勇，邹寿璋带领湘勇，与安长太所派之守备骆元泰等由四眼桥大路直出新屋地之前；一面移会署道州知州冯昆、护右营游击中军守备周玉佩、吏目郭品珍等带领兵勇由深桥出四眼桥之侧，于初八日同时并进，贼势不支。是日共计杀毙该匪三百余名，夺获洪顺堂图记一颗，旗帜、马匹、枪炮、刀矛等件，并经附近之宁远、江华等县兵勇擒获匪犯数名及数十名不等，余匪翻山逃逸。此安长太会同各委员剿办四眼桥匪徒之情由也。

又据郴州属代理永兴县事应升知县王双福等禀报：该县属金陵乡智木冲一带，突有外来匪徒勾结本境土匪数百人，闻知广东委员管解饷银、夷炮来楚，经过郴州，意图纠伙赴郴抢劫。王双福探知前情，当将该县所征饷钱四千串寄赴衡郡，一面会营带领兵勇前往剿捕，一面赴州禀报。时广东委员吴邦英管解饷银七万两正，于十二月十四日到州。经该署州邹道堃派拨兵役护送永兴县转解前进。随据探有警信，邹道堃即将饷银全数截回州城，委派员弁严密防护，随自会营迎剿。讵该匪闻有准备，不敢前赴郴州，于十五日折赴永兴县五里桥等处，经王双福等带勇剿杀，伤毙贼匪二十余名。该匪目谷毛古随分股绕道至县，因该县城垣早已坍塌无存，前岁被粤逆蹂躏以后，又因被水歉收，居民多已迁徙，该匪遂即直入县署抄抢衣服，复赴署典史严兆勋寓所抄抢。时严兆勋在外巡防，谷毛古等走入卧室，严兆勋之女顺拾铁尺捕殴，被谷毛古用枪戳伤身死。王双福等闻报当即折回，会同营典奋力击退。该匪沿途邀胁多人，分股窜赴青浦滩、油榨墟等处屯聚。

维时剿办四眼桥匪徒之委员相离较远，征调不及，适臣骆秉章由省派往剿匪之委员罗泽南行抵衡州，经臣曾国藩饬令往剿。正在起程间，先据邹道堃十六日亲带练勇三百名并各绅商捐募壮勇三百余名，会同署千总萧绍铃等赶赴青浦滩剿捕。适浙江文生孔广泰、武陵县拔贡陈佑启各捐募壮勇一百名赶至，分路进攻，贼势大败，歼擒百余名，斩首二十八颗，生擒大小头目三人、余匪十一人，夺获旗帜、刀矛多件。十七日复在东瓜垅、三都街等处会同留署宜章营参将积拉明阿等剿杀二百余人，生擒十九人，带勇武监生六品军功喻云会杀贼遇害。该匪随翻山窜赴与兴宁县交界之老虎寨等处，经甫到兴宁县任之知县陆费棻会督营属士绅兵勇，于十八、十九等日连次剿杀五十余名，生擒伪军师李致和、伪先锋李大业、伪左右翼长黄兴汉、邱老满等二十余名，夺获旗帜、火药、枪刀等件。二十日，该匪等随即窜往油榨墟会合伙党。二十一日，萧绍铃与宜章把总毛贵芳等分带兵勇追至彼处。

该墟三面临溪，一面倚山，东有三桥，系通永兴要道。该匪因见官兵追及，将三桥拆毁，负固不出。罗泽南于是日行抵永兴，经王双福派令近墟绅士候补千总陈步元、生员刘锡光指明地势，分带该县营兵勇作为向导，随同罗泽南于二十二日四鼓冒雨前进。罗泽南饬令湘乡县监生萧启江、生员杨昌濬带领右营迂道十余里前赴该墟，以攻其北，自与廪生李杏春攻墟之南，并函致臣曾国藩派往护解粤饷之把总倪长浩，扼其窜赴桂阳州之路。该匪分两路直扑右营，该绅勇亦分两路放枪，击毙执大黄旗贼一名，贼众稍却。罗泽南督勇疾捣该墟之西南，三面攻击，该匪尽窜入墟，各勇奋力夹攻，杀入墟场，巷战经时，杀毙贼匪四百余名，生擒百余名。其藏入墟店楼上者，被火箭火弹顺风烧毙无数。因溪桥已拆，贼众无路可逃，坠水死者数十人，浮水过者，被郴、桂兵勇及隔岸居民击毙。日暮收队，共计夺获大小旗帜数十面、马四匹、枪炮、火药、铅弹、军械等件，逃散者不过十之二三。连日搜捕，续获四十余名。又据绅士拿送三十余名，并经该州县营汛及署郴州训导李元度、吏目吕耀廷、巡检郑家珄等在于隘口擒获数名及十余名不等。又据贼匪供称，匪首黄时中已被焚死，军师刘增周、贼目伍功光等八人均已杀毙。我勇受伤十一人，大获全胜。现已道路肃清，民情安贴。并据永兴营县典史将谷毛古拿获各等情，据邹道堃、积拉明阿、罗泽南等先后禀报前来。

臣等查永兴土匪胆敢图劫饷银、夷炮，并窜赴县署抢掠，抗拒官兵，实属罪大恶极，业经该州文武及罗泽南等分起剿办，首要各犯多被歼除，实足以快人心而伸天讨。现在逸出匪徒无几，仍须赶紧搜捕。已饬该委员等及邻近之兴宁等县一体严拿，务期尽绝根株，勿留余孽，以杜乱萌。至蚁聚四眼桥之匪，亦经各路兵勇合力剿散，歼擒多名。惟查该处近岩头、癞子、九嶷等山，绵亘数百里，箐深林密，鸟道羊肠，并有人迹罕到之所，最易藏奸，查缉稍有不周，即难保不散而复聚。臣等拟仍留员弁在于附近驻扎，随时巡防，以备不虞。一面饬令各州县安抚受害难民，亦示谕该匪党如实系被胁勉从，准其改过自新，不追既往，以期仰副圣主绥靖地方、化莠为良之至意。

护永州镇左营游击事升署广东肇庆协中军都司陈进榜，随同该护镇安长太剿捕贼匪，因身受炮伤，力难支持，辄于收队后擅赴道州城内，并不回营听候差遣，实属荒谬。据安长太禀揭前来，相应请旨将陈进榜及随赴道州之永州镇左营把总张士荣、署外委陈宗文并擅回江华汛地之世职罗荣升一并革职。如查有畏葸退缩情弊，再行从严参办。代理永兴县事王双福，因闻土匪欲赴郴州抢劫粤饷、夷炮，当即带勇往剿，嗣闻该匪分股至县入署抄抢衣物，即据折回，会同营典奋力击退，其拒捕匪目谷毛古亦已拿获；且据派令士绅分带该县营兵勇作为向导，随同委员歼擒首要多名；所征饷钱四千串，已据先期解至衡州，尚无失误。惟此外官项、监犯曾否被贼焚劫，未据该州县禀及，容饬查明另办。车头汛把总吕至贵、署嘉禾县典史王銮及带勇武监生六品军功喻云会均杀贼阵亡，情殊可悯，应请敕部从优议恤。署典史严兆勋之女扑贼被害，节烈可嘉，并请旌表，以慰幽魂。候选训导罗泽南，前因剿办江西上犹等县土匪窜至桂东县境案内，经臣骆秉章拟保以知县归部尽先选用；嗣经臣派随补用道夏廷樾赴援江西，又因剿办吉安府七属土匪，克复泰和、安福等县城池，经江西抚臣张芾等保以同知直隶州留于江西补用，并请赏戴花翎，均未接准部复。兹经臣等委剿永兴土匪，竟能一鼓荡平，洵为难得。且查该员明白晓畅，任事实心，洵为南省带勇绅士中诚笃可靠之员。署郴州候补直隶州知州邹道堃，于匪徒图劫粤饷之时，即将饷银全数截回，派员防范，俾粤饷、州城均无失误，而又能亲督绅勇赶往迎剿，歼擒多名，办事尚属奋勇。查该员于剿办上犹等县土匪案内，经臣骆秉章拟保遇缺即补，尚未接准部复。合无仰恳天恩俯准将罗泽南、邹道堃均以知府升用，先换顶戴，以示鼓励。惟衡、永、郴、桂一带必须派员留防，仍请将罗泽南暂留南省，听候差遣，借资熟手。

再，此次常宁县土匪窜扰嘉禾、蓝山等县，道州、永兴等州县土匪窜至四眼桥等处，均经先后剿除事竣。所有在事出力之文武员弁士绅兵勇人等，可否容臣择尤保奏之处，出自鸿施。至广东委员解楚饷银七万两及夷炮一百二十位，已据邹道堃禀报移拨兵勇，于二十六日护至永兴县交替，合并陈明。谨会同湖广督臣吴文镕、提臣鲍起豹恭折由驿具奏，伏乞皇上圣鉴训示。谨奏。

朱批：“另有旨。”

[1] 此件与骆秉章等会衔。据中国第一历史档案馆藏件补。ft

076. 报东征起程日期折二月初二日

奏为恭报微臣起程日期事。

窃臣于上年十一月二十三日奉旨援剿皖省，迄今已满两月，曾经具奏，一俟战船办齐，广炮解到，即行起程，两次奏明在案。兹于正月二十六日衡州船厂毕工，臣于二十八日自衡起程。湘潭分造之船厂尚未尽毕，臣到潭须耽搁数日，昼夜督办。到长沙时，支领军械数千余件，搬运子药二十余万，又须守催数日，即行趱程长征，驰赴下游。臣所办之船，拖罟一号，快蟹十号 [2] ，长龙五十号，三板艇一百五十号，皆仿照广东战舰之式，又改造钓钩船一百二十号，雇载辎重船一百余号。所配之炮，借用广西者一百五十位，广东购办者，去年解到八十位，今年解到二百四十位，本省提用者一百余位。所募之勇，陆路五千余人，水师五千人。陆路各营 [3] 编列字号，五百人为大营，不满五百者为小营。水路分为十营，前、后、左、右、中为五正营，正营之外，又分五副营。正营旗用纯色，副营旗用镶边。陆路操练已久，差觉可用；水路招集太骤，尚无可恃。所备之粮台，带米一万二千石，煤一万八千石，盐四万斤，油三万斤，军中应需之器物，应用之工匠，一概携带随行。合以陆路之长夫、随丁，水路之雇船、水手，粮台之员弁、丁役，统计全军约一万七千人。

臣才智浅薄，素乏阅历，本不足统此大众。然当此时事艰难、人心涣散之秋，若非广为号召，大振声威，则未与贼遇之先，而士卒已消沮不前矣。是以与抚臣往返函商，竭力经营，图此一举。事之成败不暇深思，饷之有无亦不暇熟计，但期稍振人心而作士气，即臣区区效命之微诚也。

至臣前折称必待张敬脩解炮到楚，乃可起行。顷专弁自粤归来，知张敬脩为粤省奏留，不能赴楚，续购之炮，亦不能遽到。下游贼势急于星火，臣更不可少延矣。合并陈明。

所有微臣起程日期，恭折由驿五百里具奏，伏乞皇上圣鉴训示。谨奏。

咸丰四年二月十三日奉朱批：“知道了。”钦此 [4] 。

[2] “十号”，社会科学文献出版社1994年版《清政府镇压太平天国档案史料》（第十二册）作“四十号”。

[3] 原作“军”，据社会科学文献出版社《清政府镇压太平天国档案史料》（第十二册）改。

[4] 有关朱批的文字，据社会科学文献出版社《清政府镇压太平天国史料》（第十二册）补。ft

077. 代递唐树义遗折片二月初二日 [5]

再，湖北按察使唐树义于正月二十三日在鄂省上游之鲇鱼套殉难，当经手缮遗折，遣伊子举人唐炯赍赴鄂垣陈乞代奏。时因下游贼氛阻隔，鄂城门已封闭，不能前进。唐炯间关跋涉，赴臣行营，呈称伊父力竭捐躯，有封就遗折，恳为代奏等情。臣查该臬司曾任二品大员，素著循声，慷慨殉难，既据伊子吁请代递遗折，不敢壅于上闻。

所有湖北按察使唐树义遗折一件，理合据呈转达。谨奏。

[5] “初二日”，社会科学文献出版社《清政府镇压太平天国档案史料》（第十二册）作“初十日”。ft

078. 湖北臬司唐树义殉难家丁呈缴印信折 [6] 二月初三日

奏为贼船上窜金口，湖北臬司殉难，恭折奏祈圣鉴事。

窃臣前接湖北抚臣咨，并各处探报，知湖北黄州贼船上窜汉阳一带，与湖南岳、常、澧等四府州属相距匪遥，当饬该府州严密防堵，一面知会曾国藩督师东下。

兹于正月廿九日，据贵州委员兴义府经历黄凤禀称，该员经黔省委赴湖北探听军务，船泊北省金口附近地方。正月二十三日，贼船上窜，有湖北臬司唐树义家丁何贵身上枪伤，并怀臬司印信一颗，飞奔该员船上。禀称：该臬司督带水勇，闻贼上窜汉口，赶至金口扼守上游；并迭次派勇前往汉口，夜袭贼船，均获大胜。不料二十三日丑刻，粤匪上窜金口，该臬司督带水勇开炮轰击，沉毁贼船十余只，毙贼无数，并砍毙红衣贼目二名。继因贼船蚁集，众寡不敌，该臬司手刃数贼，执令督战，突被贼炮击破船只，该臬司落江身死，所带水勇多半溃散，伊已身受重伤，合将印信呈缴等情。该丁旋即因伤殒命。该员因道路梗塞，不能赴北，谨将臬司印信呈赍前来。

查该逆胆敢由黄州窜至金口，击破官船，以致臬司大员落水身死，实属狂悖已极。查汉口切近武昌省城，上通荆、襄，为南北往来要地，又与湖南岳、常、澧等府州属路路可通，防不胜防。而岳州为湖南门户，一水可达，最关紧要。虽已派有兵勇在彼堵御，究恐兵力单薄。并闻附近之咸宁等县已有土匪乘机四起，亟须速发大兵驰往剿办，免致蔓延。查曾国藩奉命督带兵勇船炮扫清江面，现拟于正月二十八日自衡起程赴鄂，须由岳州经过。臣已咨商曾国藩先拨兵勇数千，赶赴岳州一带迎击，以剿为堵。并请旨敕下四川、河南督抚臣一体迅拨兵勇，合力堵剿，防其北窜，仰纾宸厪。

再，湖北臬司唐树义带勇剿贼，因船被击破，落水身死，殊堪矜悯。相应请旨从优赐恤，以慰忠魂。其家丁何贵，身受重伤，尚能奔缴印信，旋即殒命，亦属可悯。应如何旌恤之处，出自鸿施。至湖北臬司印信，已饬藩司敬谨收贮，容即委员赍送赴北，合并声明。

谨会同督臣吴文镕恭折由驿具奏，伏乞皇上圣鉴训示。谨奏。

[6] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补。ft

079. 故抚杨健吁请敕祀乡贤折 [7] 二月十五日

奏为故巡抚德洽乡评，其孙义助军饷，吁请特旨敕祀乡贤以昭激劝事。

窃照原任湖北巡抚杨健，系湖南衡阳县人，由嘉庆丙辰进士，授户部主事，累官郎中，外任府、道、运司、藩司，道光□年擢湖北巡抚。（此处原文为□）性敦孝友，公正廉明，历官中外，所至有声，曾典文衡，成就人才甚众。归田后，赈济荒欠，捐助宾兴。值匪猺滋事，捐资练勇，捍卫城乡。嗣因捐备海疆经费，奉旨赏加五级。身后据该邑进士欧阳光等呈恳崇祀乡贤，由地方官造具事实清册，加结详明督抚，于道光二十五年十月会核具题部议。因该故抚在湖北任内，曾奉有“随声附和，年力就衰，着降为三品顶戴休致”之旨，遂以吏治未醇，碍难核准之奏驳在案。

上年臣因剿办土匪，驻扎衡州，示劝捐助军饷，据该故抚之孙候选员外郎杨江首先捐银二万两，为诸绅倡率。自后捐者颇众，借得以济备要需，殊属急公好义。除所捐一万两由臣咨部照例奖叙外，其〈另〉一万两据该员外郎禀称：不敢仰邀议叙，惟伊祖前经邑绅公请崇祀乡贤，未蒙部议允准，至今士林惋惜，久而弗议，似属未尽之憾，呈恳据情转达天听。

臣查前次部驳，因其吏治未醇。窃思名宦以吏治为衡，乡贤当以舆论为断。该故抚德望素优，身没已十余年，而乡人景慕不置。臣在衡接见各士绅，遂加采访，众口一辞，实属乡评允洽。伊孙杨江复能义捐军饷，申念前徽，亦堪嘉尚。合无仰恳天恩，特旨准其从祀乡贤，无庸再交部臣核议，一以洽士民懿好之公，一以为仗义急公者劝，俾臣以后办理捐输，更为得手。出自皇上逾格天恩。

所有故巡抚杨健吁请敕祀乡贤缘由，理合专折陈请，伏乞皇上圣鉴。谨奏请旨。

[7] 据曾国藩家藏手抄本《谕旨奏章汇钞》补入。ft

080. 请派大员办捐济饷折二月十五日

奏为请派大员办理捐输以济军饷事。

窃臣于二月初二日在衡山舟次具报起行日期，恭折奏明在案。其时，臣但知督臣吴文镕〈在〉黄州接仗，官兵失利。近日连接北抚臣崇纶、南抚臣骆秉章来函，知贼船已由汉阳上窜金口及新堤等处。陆路兵溃散极多，水路之师竟至全数溃散，唐树义业已殉难，船只、炮械尽为贼有。东南大局，真堪痛哭。从此湖广、江、皖四省，止有臣处一支兵勇较多，若臣再有挫失，则后此更不堪设想。

臣所以招练万余人，盖欲以收涣散之人心，而作积弱之士气。惟人数众多，每月需饷银八万两，本省难尽供支，邻省亦难协济，专恃劝捐一途，以济口食之需。但劝捐非有大员专办，则畏难避怨怨，无人肯独任其责者。现在湖南、江西、四川较为完善之区，臣于此三省中，各择官绅数人：湖南则择署盐道新授四川盐茶道夏廷樾、翰林院编修郭嵩焘；江西则择前任刑部侍郎黄赞汤、升用知府郴州直隶州朱孙诒；四川则择按察使胡兴仁、前翰林院编修李惺。此数人者，在官则素洽民心，居家则素孚乡望，相 [8] 应请旨饬谕各该员办理捐输，以专济臣军之用。

伏查上年户部议准颁发职衔封典各执照，交各藩司填给；又议每省派捐监生，预将空名部、监二照发各藩司，转发各州县。此二事人所乐从，实为劝捐良策。应请饬下户部、国子监印发空白执照四千张，内职衔照一半，监照一半，分派三省。其大小职衔，均匀搭配，及核减银数，俱照原案办理。以一千张封发臣军营中，以一千张封发湖南，交夏廷樾经收，以一千张封发江西，交黄赞汤经收，以一千张封发四川，交胡兴仁经收。其部、监各照未到之先，恭请特旨谆谕各该员先行筹办，随时解赴臣军，不作别用。

现在师过长沙，搜括省城库项，仅供一月之需，抚臣骆秉章以此事昼夜焦灼，是以奏请川、广二省协济臣军。伏念臣此次成军以出，已属竭力经营，若因饷项不继，饥疲溃散，则从此更无望矣。世小乱则督兵难于筹饷，世大乱则筹饷更难于督兵。臣于万难设措之中，为此接济目前之计，伏乞圣慈垂鉴，特降谕旨，专饬诸臣认真督办，不胜迫切待命之至。谨奏请旨。

[8] “相”，据刻本《曾文正公奏议》补。ft

081. 黄州逆贼上窜汉阳并陷岳州片 [9] 二月十五日

再，二月初八日承准军机大臣字寄：咸丰四年正月二十八日奉上谕：“据崇纶奏，黄州兵勇溃散，贼匪水陆已至汉阳。其德安、荆州、襄阳等处，皆与豫省接壤，甚关紧要，着骆秉章迅即选派精锐官兵一二千名，并派曾经战阵、谙悉贼情之将弁管带，前往湖北交台涌调遣，勿稍延缓。现在贼踪已距武昌甚近，省城兵勇合计约有六七千名，仅敷分布要隘，汉阳、汉口恐难兼顾。倘逆匪溯汉而上，窥伺荆、襄，攻剿更难得手。此时惟有曾国藩迅即统带，刻日间行，由长江下驶，与台涌会合，力遏凶锋，肃清江面。”等因。钦此。

伏查该逆先踞黄州时，逼近武昌，下通皖省，实为心腹大患。臣不敢稍分畛域，即拟派拨兵勇，驰往合剿。适有云南官兵一千名来楚备拨，又臣饬令江忠濬所募楚勇一千亦已到省，臣拟派令赴鄂，或往皖省援应。商之督臣吴文镕，因北省兵饷支绌，并闻安徽桐城、舒城失守，庐州危急，经臣将滇兵、楚勇一并驰往皖省救援，并经臣具奏在案。嗣闻该逆已由黄州上窜汉阳等处，正拟派拨兵勇前往援剿，讵因连日北风，该逆遂即乘舟上驶，窜陷岳州。现在湖南省城兵丁及调到镇筸等营弁兵仅及四千有零，少于北省之兵数。此外，各营员弁，除调赴江南大营及湖北、江西等省外，所余无多，核计各州所存城兵丁及分防汛地弁兵，每处现仅数名及数十名不等。若再于各营中酌量抽拨，杂凑成军，派员统带，则兵不知将，将不知兵，平日既不相习，临事难期应手。是以历次剿办土匪，及此次派出追剿者，俱系臣与曾国藩督率士绅，饬令召募自练之壮勇，较为得力。且该逆现已窜至湖南，鄂省情形较缓。拟俟南省剿办事竣，臣即派拨兵勇，驰往鄂省跟踪追击，总期扫除净尽，仰副圣怀。理合附片奏闻，伏乞圣鉴训示。

[9] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。ft

082. 贼匪窜入岳州湘阴贼船千艘停泊靖港等处片 [10] 二月

正封折间，迭接探报，贼匪已窜入岳州及湘阴县城，自湘阴至临资口、乔口、靖港等处，贼船停泊至千余号之多，距省止五六十里。臣于初八日抵省，所带水师驻扎省河，陆勇分扎城外各要隘，与抚臣会筹剿御。理合附片陈明。谨奏。

咸丰四年二月二十五日奉朱批：“览。”钦此。

[10] 此件据曾氏家藏手抄本《奏章补钞》补入。原件缺日期。ft

083. 留胡林翼黔勇会剿片二月十五日

再，贵州黎平府知府升用道胡林翼，前经督臣吴文镕奏调湖北差遣。该员自带练勇六百名，由黔赴鄂，于正月下旬驰抵金口。适值黄州师溃，贼0115-01 上窜，该员所募黔勇系山民，不习水战，又兼无饷、无夫、无火药锅帐，不能前进。迭据该员具禀南抚臣及臣行营，请支给口粮、军械在案。臣与抚臣函商，派员解送火药、帐棚，拨银二千两往资接济。臣拟先遣陆勇与该员会合援鄂，又值贼匪窜扰岳州、湘阴，道路阻隔，委员仍行折回。臣思岳州一带既被贼扰，自当先攻克岳州，不使南北梗塞，方能全师东下。现拟札饬该员暂驻岳州附近地方，臣迅即东下，与该员督勇先行会剿。理合附陈。谨奏。

朱批：“知道了。”钦此。

084. 逆匪上窜靖港宁乡截剿获胜折 [11] 二月二十三日

奏为逆船上窜，现已派员前往分投截剿，连获胜仗，恭折奏祈圣鉴事。

窃贼船由黄州上窜金口一带，湖北陆路官兵及水路之师均已溃散，船只炮位多为贼有，该逆遂于二月初一日窜陷岳州，经臣骆秉章将办理堵剿情形于初七日由驿具奏在案。初八日接据探报，该逆已乘风直过洞庭湖，于初六日下午窜入湘阴县城，该县文武不知下落。又续据探报，贼船已抵靖港、乔口一带，船约数千余号等情。

查靖港距省仅五十里，所有守御省城事宜，经臣骆秉章会提臣鲍起豹督率官绅，业已妥为布置，人心甚属坚定。惟靖港汊港纷歧，水陆两路可以旁通河西之宁乡至益阳、湘潭等县，其时战舰未集，难于由水路迎击。查有候选知县升用同知直隶州王錱屡立战功，任事勇敢，先经饬令募勇二千四百余名，日夜在省训练，臣骆秉章当即札委该员统带练勇一千六百名，先由陆路驰往靖港一带截剿，适臣曾国藩亦已抵省会商，饬派胞弟文生曾国葆及候选同知赵焕联、武陵县训导储玫躬分带陆路湘勇三营，前赴乔口合击。臣骆秉章复添委郴州知州朱孙诒督同广东监生周金城管带练勇六百名、胜勇百余名前往策应，先后拔营启程。

兹据王錱禀报：先在杉木桥地方见有贼匪上岸掳掠，当即率勇迎剿，击毙贼匪十余名，生擒六名，夺获大旗二面，船四只。十三日，贼匪约集数百人蜂拥而来，经该员督饬带勇之钟近衡战于新河岸，又有贼匪数百由新港〔康〕背后抄尾杀至，经带勇之王文瑞抵住两路，鏖战良久，杀毙贼匪百数十名，生擒二十余名，并用火箭烧其大船十余号，夺获大旗四面、马二匹，复经带勇之谢仁峻、李若霞在于所守隘口擒斩多名，共计生擒长发贼十四名，土匪三十余名，杀毙及落水死者约数百人。我勇胆气愈壮，望见对河尚有红巾贼匪，因无船只，不能渡河而击，现在赶造浮桥，整队前进。

又据曾国葆在新康一带击毙长发贼三十余名、土匪十余名，夺获米船两只、火药二桶、马二匹。又据帮办储玫躬营务之军功魏崇德禀称：储玫躬奉委赴靖港剿贼，途次探闻贼匪分窜宁乡县，攻扑甚急，当即商同赵焕联前往援剿。储玫躬率勇冒雪先行，十三日行抵宁乡南门桥，贼于城边开放枪炮，魏崇德带勇进剿，入南门桥，杀至东门，手受锚伤。储玫躬率勇由龙塘杀进西门，又杀至北门，转至南门，共杀毙贼匪三百余名，落水者不计其数。不料储玫躬转至南门桥边，该匪从东门城外突出二三百人，储玫躬带勇追杀，身受十余伤，当即阵亡。现已面谕县令会同绅耆团勇扎营城外。并据署宁乡县知县马丕庆禀报：该县向无城垣，因被贼匪分扑西、南二关，当即会营督率典史士绅兵勇人等驰往堵御，不料监狱火发，延烧县署大堂、科房，东关亦有贼至，势正危急，幸经储玫躬等带勇迎击，贼匪败窜下船，储玫躬追杀阵亡，监犯十名乘变逃逸未获。

又据探报，窜赴宁乡等处贼匪，因连次被剿，业已连夜窜回贼船，逃赴靖港，开船下窜。并据王錱禀报，该逆已全数下窜乔口等处，现约曾国葆进剿等情。

臣等查该匪船湾泊靖港一带，分股窜扰杉木桥、新康及宁乡等处，业经迭次剿杀，连获胜仗，凶焰顿挫。乘此军威已振之时，亟须水陆并进，合力追剿，庶可扫荡妖氛，仰纾宸廑。臣等随添委前署抚标中军升用副将塔齐布管带抚标兵丁及湘勇、宝勇共一千二百名，又饬委贵州候补道胡林翼管带黔勇六百名，千总周凤山、绅士倪长浩分带练勇各五百名，均由陆路会同王錱等驰赴乔口、湘阴一带，极力攻剿；并饬委广西委员褚汝航、守备诸殿元、千总杨载福、文生彭玉麟分带水师八百名，配齐船炮，顺流跟追，防其回窜。臣等仍随时察看，如须续添水陆兵勇，亦即再行会商办理。

再，武陵县训导储玫躬，前于团防案内经臣骆秉章奏保六品顶戴，尚未接准部复；嗣在蓝山县剿办土匪甚为出力，正拟请奖；兹复在宁乡县奋勇入城，杀贼多名，该逆遂即连夜逃窜，保全实多，今因追贼阵亡，身受十余伤，尤为可惨，应与同时被害之绅士，由臣曾国藩查明，另折吁恳天恩从优赐恤，以慰忠魂。

再，署宁乡县知县马丕庆，于被贼窜扰之时，未能极力堵御，以致被匪窜入县治，焚烧监狱、衙署，并致监犯十名乘变逸出，至今未获。且查魏崇德禀内并未叙及该县堵剿之事，难保非因失城垣畏葸逃弃。又岳州城守营参将乌拉理，现据禀带弁驻扎岳州府附近地方。该参将于贼窜岳州时，因何不能堵剿，失陷城池？现既带兵驻扎附近，何以不即收复？种种荒谬，殊堪痛恨。除委员前往摘署外，应请旨将该署知县马丕庆、参将乌拉理一并革职，饬提来省审办。如讯有畏葸潜逃情弊，再行从严惩办，以肃功令。至巴陵县知县朱元燮，现据署平江县知县汪灏禀，据探已遇害，是否确实，饬再查明另办。岳州府知府贾亨晋，并署湘阴县知县恩霖及其余各文武，现尚不知下落，已饬司将岳州、湘阴、宁乡等府县营失事之文武各员，一并查明，分别撤参，委员署理，断不敢稍存姑息，致滋贻误。

再，湘阴、宁乡县城均被贼匪窜入，臣骆秉章与提臣鲍起豹均有地方之责，未能先事防范，相应请旨一并交部议处。

再，湘阴水陆两路可通，益阳及常德府属州县易被闯入，现已饬派守备杨名声、邹寿璋管带湘勇一千扼要驻扎，防其窜逸。

又闻湖北崇阳、通城等县土匪四起，湖南平江县近与接壤，臣等已委前任平江县林源恩带其自募壮勇，于二十日赶往援剿，合并陈明。

所有连次获胜缘由，谨会同提臣鲍起豹由驿具奏，伏乞皇上圣鉴训示。谨奏。

朱批：“另有旨。”

[11] 此件与骆秉章等会奏。据曾氏家藏手抄本补入。ft

085. 朱孙诒追贼湘阴云田片 [12] 二月二十三日

再，正缮折间，适接委员朱孙诒、王錱等禀报，该委员等于十九、二十等日，追贼行抵湘阴县城，沿途擒斩贼匪，夺获马牛等物。该匪被创下窜，乘风顺流，已赴云田以下，现仍由陆追赶等情。伏查该逆窜扰湘阴、宁乡二县，业经兵勇先后击退，惟岳州一城尚未据报收复。查云田以下即系洞庭大湖，东至岳州，西至常德，亟须乘胜跟追，灭此群丑。除再添派兵勇，会同朱孙诒等驰赴岳州一带进剿，咨明督臣台涌派员督带兵勇，迎头拦截，上下夹击，并饬附近之常德府属一体严密堵剿外，合将贼船下窜缘由，先行附片陈明，伏乞圣鉴。谨奏。

[12] 此件据曾氏家藏手抄本《会奏折稿》补。ft

086. 贼船被剿下窜现已收复岳州折 [13] 三月初三日

奏为贼船被剿下窜，现已收复岳州，恭折奏祈圣鉴事。

窃查逆匪窜陷岳州，扰至湘阴、宁乡二县，前经派员往剿，连获胜仗，该匪已由宁乡、湘阴一带逃赴云田以下，惟岳州一城尚未收复，又经添派水陆兵勇赶往剿办，恭折由驿驰奏在案。兹据署湘阴县知县恩霖禀称，该逆船因被省城兵勇追击，已于二月十九、二十等日陆续窜过县境，驰赴下游，现经大兵追剿。并据署千总萧捷三禀，同前由。又据管带水师委员褚汝航禀，于二十三日在洞庭之西湖等处见有贼船数十号，当即开炮轰毙贼匪数十人，生擒萧茂幅等十五名，击沉贼船十余号，夺获贼船八只，旗帜、军械数十件。又据岳州城守营参将乌拉理禀报，前因贼众兵单，以致岳州失陷，该参将收集溃散弁兵驻扎附近。兹探闻贼船由上游折转，该参将督率弁兵前往追截，贼即下窜，已于二十三日收复郡城。并据朱孙诒、王錱等禀称，该员等由湘阴等陆路赶赴岳州，沿途探闻新墙、黄沙街、三港咀、桃林、鹿角等处泊有贼船，当即带领各营绅勇分途进剿。该匪等望见官兵，纷纷逃窜，追获大小船数十只、马六匹及油米等物，生擒长发贼一名。随于二十五日赶入岳城，未及一时，讵有鹿角等处贼船数百只骤至城下，正欲扒城，经该员等与乌拉理所带弁兵登陴守御，一面派勇出城攻剿，该逆等遂各上船逃走。探闻贼船已赴荆河口以下，因无船只，不能追赶。现在新墙一带土匪甚多，难保无长发贼隐匿，拟即驻扎郡城搜剿，请咨商曾国藩迅率水陆兵勇救援鄂省等情。

臣查黄州逆匪自湖北兵勇溃散之后，大肆猖獗，莫撄其锋，所过郡县，无不被其残破。而湖北之崇阳、通城等县土匪又复勾结滋扰，遂即乘风直上，于二月初一日窜陷岳州，驶过洞庭，初六日扰及湘阴，初七八日上窜乔口而至靖港等处，距省仅四五十里。狼奔豕突，肆意披猖，揆厥逆谋，势将赴省。前经臣饬委升用同知直隶州王錱，酌带练勇一千六百名，先由陆路驰赴靖港，直破贼巢。并委郴州知州朱孙贻等前往策应，由曾国藩饬委武陵县训导储玫躬等前赴乔口一带，以为前后夹击之计。讵储玫躬等行至中途，因闻该匪已分股窜扰宁乡，当即改道赴宁，击退贼众，而储玫躬亦即阵亡，以致乔口无兵阻遏。嗣经王錱、曾国葆节次截剿，连获胜仗之后，凶焰顿挫，仍由洞庭连夜下窜。虽经陆路兵勇绕道穷追，终是鞭长莫及。现在岳州业已收复，道路已通。然逆氛未靖，仍须加意严防。且新墙一带及北省之崇阳、通城、通山、兴国、大冶等州县，土匪四起，逼近岳州府属之巴陵、平江、临湘等县，难保不勾结滋扰。臣已札饬王錱等督带练勇扎驻该郡，不分畛域，就近剿办，以清内患而靖地方。至下窜之贼船，自须乘胜疾追，灭此朝食。现经曾国藩亲带水陆兵勇，于二十八日由省起程，督师东下。当此逆氛已挫、士气已振之时，当可指日荡平，上纾宸廑。谨会同前礼部右侍郎曾国藩恭折由驿具奏，伏乞皇上圣鉴训示。谨奏。

[13] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。ft

087. 贼踪退出南省现驻岳州折三月初五日

奏为贼踪全数退出南省，微臣现驻岳州，搜捕湖汊，并就近剿办崇、通股匪，恭折奏闻仰祈圣鉴事。

窃臣于二月二十四日会同抚臣将分途剿贼获胜各情由具报在案。自靖港、宁乡、新康三获胜仗后，臣即传令各陆营驰赴湘阴，并派水师山西候补知府褚汝航、候补守备诸殿元、千总杨载福、文生彭玉麟四营，各带水军齐赴湘阴截剿。贼闻官兵水陆大至，当即退出湘阴。据褚汝航禀报，二十三日辰刻，探明西湖口贼船尚多，当派五品翎顶张宏邦等驶驾炮船迎击，轰毙贼匪数十名，生擒唐兴道等七名，烧贼船十余号，诸殿元等三营共夺获贼船八只。又据勇目黄忠等禀，在团山地方夺获贼船，砍毙燃炮贼匪二名，生擒贼匪萧茂瑞等五名、泅水贼吕金富等三名，讯明正法。逆匪迭经惩创，全数窜逃，岳州亦已退出。臣前派之陆路各营，均于二十六七等日先后抵岳，分驻城乡，搜捕余匪。臣亦督带水军于三月初二日行抵岳州。

查洞庭一湖，周回近八百里，为资、湘、沅、澧诸大川所汇，小港支汊纷歧至数十处，最易藏奸。全湖入江之所名曰荆河口，上游为监利、荆州，其虎渡河等处多与湖水相通。屡获贼探，均供称贼踪内则藏湖汊，外则窜伏荆河，俟我军东下，再在上游滋扰等语。臣现驻岳州，多派哨船分巡，内则哨探湖中港汊，外则哨探荆河以上，必须逐处搜查，上游肃清，然后一意东下，乃无后路邀截之虞。至陆路各军，屡据禀报，崇阳、通城先后失守，臣已札饬贵东道胡林翼、前平江县知县林源恩带勇千余前往剿办。若能趁臣在岳时就近将崇、通股匪办有头绪，则驰赴下游，庶无彼此牵掣之患。

所有贼踪全数退出南省，微臣现驻岳州，搜捕湖汊，并就近剿办崇、通股匪各缘由，恭折由驿五百里具奏，伏乞皇上圣鉴训示。谨奏。

088. 请提蒋徵蒲捐款并饬总办粮台片 [14] 三月初五日

再，前任湖北荆宜施道丁忧在籍蒋徵蒲，才识优长，廉明谨慎，家资富厚，好义急公。除前捐军资十余万，经前抚臣张亮基具奏外，上年冬月，抚臣骆秉章奉到寄谕，委员前往劝捐，复据该道呈称：世受国恩，合捐制钱四十万串，以助军饷，陆续呈缴等情。

臣此次出征，仰蒙圣慈廑念，屡次饬令湖南抚臣设法供支；又因户部之奏，奉旨令湖南、江西筹款接济臣军；又因臣骆秉章之奏，奉旨令四川、广东筹款解赴臣军。圣怀垂注，反复肫恳，臣感激涕零，恐不能报效万一。惟湖南库项支绌，江西、川、广等省均恐缓不济急，再四思维，惟有仰恳皇上天恩，俯准将蒋家捐款先提十万两拨付臣营，为四、五两月口粮之用。其余一半，由臣与抚臣会商奏明办理。至蒋徵蒲，系丁忧人员，廉明谨慎，家资宽裕，呼应较灵。相应请旨饬令该臣行道赴臣行营，总办粮台事务，实属大有裨益。臣一面具奏，一面委员前往蒋家守提捐项，并札饬该道即日来臣行营。迫切之情，伏乞圣鉴。谨附片请旨。

[14] 据曾国藩家藏手抄本《谕旨奏章汇钞》补入。ft

089. 请恤储玫躬等折三月初五日

奏为请将屡著战功、冲锋遇害之员照拟保升衔赐恤，以昭激劝而慰忠魂事。

窃臣前派兵勇于靖港、宁乡、新康等处剿贼获胜，业经会奏在案。惟宁乡一战，督勇委员武陵县学训导储玫躬奋勇捐躯，将大股贼登时击退，保全实多。当此士气积弱之秋，非破格表章，不足以昭激劝。查该训导自札调带勇以来，屡立战功。上年十一月，常宁土匪窜扰嘉禾、蓝山等处，臣调该训导会剿，于二十四日抵蓝山之古城。时贼众千余，围蓝山已六昼夜。该训导甫至，即督勇目喻西林等分路冲击，共杀贼六百余名，夺获马骡二十二匹，抬枪、鸟枪各数十件，蓝山股匪即日荡平。旋以道州四眼桥土匪滋扰，该训导于十二月初八日驰抵贼巢。时贼负隅抗拒，各营兵勇相持莫进。该训导立督喻西林等直前奋击，追奔十余里，杀贼百余名，道州股匪亦平。此二案业经抚臣骆秉章奏明在案。

本年二月，臣率师抵省，适逆贼已由岳州、湘阴窜扰宁乡一带，距省止数十里。臣于十一日派该训导及各营驰往靖港、乔口截剿。该训导路闻贼窜宁乡，即冒雪疾趋十余里，于十三日未刻先至宁乡，派勇分门抄截。自带亲兵喻西林、文生杨华英等直冲贼队，由龙塘湾痛剿，冲入西门，又至北门，转战至南门。突东城外一股横截而出，该训导力竭遇害，身面受伤十余处。杨华英、喻西林等同时阵亡。此次该训导以五百之勇，敌三千之贼，歼贼至数百名，而我兵丧亡止十八名。逆党胆落气夺，暮夜窜逃，宁乡得以保全，贼遂不敢直犯省城，附近各州县皆获安堵。宁乡被掳难民千余，因贼败得以逃回，合邑感激，欲为该训导建立专祠。实属功不可没。前此蓝山之捷，臣拟奏保该训导请以知县升用。道州之捷，复拟保奏请以同知直隶州升用。曾与抚臣函商，因衡、郴各属剿平土匪，在事出力者甚多，拟俟汇齐后恭折一体保奏。不料该员遽尔殉难，奇功迭著，懋赏久稽，实堪痛惜。合无仰恳皇上逾格天恩，准照同知直隶州例议恤；其阵亡之勇目喻西林，三次战功，臣久拟奏 [15] 保把总，亦请照把总例赐恤；文生杨华英，均请一体议恤，用以 [16] 昭激劝而慰忠魂。

所有恳照升衔赐恤缘由，理合专折具奏，伏乞皇上圣鉴训示。谨奏。

[15] “奏”，据刻本《曾文正公奏议》补。

[16] “以”，据刻本《曾文正公奏议》补。ft

090. 剿办陆贼获胜并出省境追歼折 [17] 三月十三日

奏为剿办由陆路南犯贼匪，迭获胜仗，现添调兵勇，出境追剿，以期悉数歼除，恭折奏祈圣鉴事。

窃自贼船剿败出境，兵勇跟追，收复岳州。维时探闻贼匪有由湖北通城、崇阳等县陆路南犯之信，湖南岳州府之平江县首当其冲。臣会商前礼部侍郎臣曾国藩，饬委补用同知直隶州林源恩，督带练勇，驰往扼要防剿；并札饬题补贵州贵东道胡林翼督带所募黔勇六百名继进。旋据林源恩禀报，扎营通城、平江界之上塔市地方，正拟进剿。三月初二日，哨探贼匪七路来扑营盘，林源恩会同平江县知县汪灏分路迎击，轰毙贼匪数百，杀毙二百余名，阵斩执旗贼目一名，余众败退。忽前面山口另有一起贼匪横出拦截，该勇整队冲击，又毙贼匪数十名。适胡林翼带勇继至，合力追剿，直过界口，始行收队。计歼毙伪监军司马十一名，黄衣长发贼二十六名，花面贼二名，夺获大黄旗四面，黄巾、红巾号衣无数，抬枪八杆，刀矛器械百余件。查点练勇阵亡六名，受伤二名。此初二日接仗获胜之情形也。

初四日，胡林翼派勇巡哨，杀贼三十余名。初六日巳刻，贼众七八千人，分十余股来犯。胡林翼亲督黔勇，先击营后抄尾最劲之贼，轰毙二百余人，杀毙百十五人，贼始败退。其前队贼匪二三千人，直扑林源恩营盘前哨，黔勇奋击，擒斩八十余名。东路贼匪从间道绕过上塔市，意欲直犯平江内地。胡林翼急麾黔勇翻山驰往，迎头截击，又杀毙二百余人。贼众惊骇狂奔，黔勇乘胜穷追，直过平江界外二十五里湖北通城所属九岭地方，始行收队。通计夺获伪太平天国钦差大臣功勋春官又副丞相加二等林协理熊大黄旗一杆，伪太平天国殿前丞相左一检点将使陈两司马黄黄旗一杆，伪太平天国右九军监军右营司马李黄旗一杆，黄风帽二件，红巾、黄巾二百余件，大抬枪十杆，二百斤大炮二尊，刀矛器械百九十余件。通计杀贼六百零三级，并伪副丞相一名、伪司马检点三名。黔勇哨长宗发开等十余人，皆裹创血战，身受重伤，现饬赶紧医治，战士幸无阵亡。此初六接仗幸获全胜之实在情形也。

臣思贼匪上窜，湖北各州县多被蹂躏，其与湖南岳州毗连之通城、崇阳等县，向系土匪啸聚之所，民情浮动，频年屡酿巨案。现在贼匪肆扰，加以煽惑，奸民从乱如归，势将益炽。若不及早剿办，深恐蔓延日广，扑灭尤难。现会同侍郎曾国藩，饬现驻岳州之升用同知直隶州王錱、副将塔齐布等，督带兵勇，出境剿办，冀贼势渐衰，土匪闻风敛戢，妖氛得以迅扫，以仰副皇上殄贼安民至意。此次在事尤为出力绅勇，可否容臣查明酌保数名，以示鼓励之处，出自天恩。

所有剿贼获胜及添调兵勇出境缘由，谨会同前侍郎臣曾国藩、提臣鲍起豹恭折由驿具奏。

[17] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

091. 岳州复失水勇退回长沙防剿折 [18] 三月十五日

奏为贼匪由陆路复窜岳州，官军失利，省城现筹防剿情形，恭折由驿驰奏仰祈圣鉴事。

窃本月初二、初六两日，贼匪自湖北通城南犯平江，经委员题补贵州贵东道胡林翼、补用同知直隶州林源恩等督勇迭获胜仗，经臣奏报在案。探闻崇阳、通城股匪啸聚日多，湖北大江南岸各州县及北岸各州县先后均被贼扰，官弁不知下落。贼匪肆出，勾结土匪，乘机倡乱，所在响应日多，凶焰日炽。湖北株守空城，文报不通，已逾兼旬。臣思湖北与湖南唇齿相依，湖北之贼氛不息，湖南接壤各府县在在可危，与其坐待贼来，不若出境先剿。随与前礼部侍郎臣曾国藩，先后札饬胡林翼及副将塔齐布、升用同知直隶州王錱等，督带兵勇，分道进剿崇、通贼匪。王錱由蒲圻前进，适闻初三四日蒲圻新到贼众甚多，势将南犯，遂拟就近迎剿。初八日行抵羊楼司地方，前营遇贼失利。王錱督中营继至，率勇奋击，毙贼百余，并夺获旗帜、号衣及贼匪名册各件，贼已败退。正造饭间，忽贼蜂拥而前，分路抄袭，王錱率湘勇分投抵拒，鏖战数时之久，渐以不支，遂纷纷溃退，折回岳州。贼众蹑踪紧追，初十日辰刻全股直扑岳州。曾国藩正在水勇营中，即饬委员知府衔郴州知州朱孙诒、补用府经县丞周金城，率南勇六百，先出迎敌，颇有斩获。管带湘勇委员监生邹寿璋、生员曾国葆及守备杨名声等，带勇继进。邹寿璋一营搏战尤力，自辰至酉，互有杀伤。贼众更番抗拒，湘勇忍饥竟日，疲乏难堪，收队暂入岳城。〈岳城〉甫经残破，商民逃尽，米粮油烛俱无。贼分三面急攻，势极危险。曾国藩急调水勇炮船驶赴岳阳楼下，开炮轰击，毙贼百余，贼势稍却，各勇始得缒城而出。此初十日接仗失利之实在情形也。

曾国藩以陆勇失利，水勇难期复振，探闻贼匪水陆并进，省城防兵无多，情形吃重，遂率水勇炮船乘风暂回长沙，共图守御。一面召集溃勇，以图再振。已于十四日午刻抵省。

顷据探报，贼舟前队百余号乘风上驶，已至白鱼矶，距省城仅百五十里，顺风一日可到，而窜岳贼匪有即日分道窜扑省城之耗。省城为根本重地，戒备宜严。臣现会同前侍郎曾国藩、提臣鲍起豹熟筹防剿机宜。存城官兵实止三千有余，仅敷守垛之用。前札调新宁在籍知府江忠济选募楚勇千二百名，甫于十二日抵省，现扎营北城外。江忠济因积年在营感受潮湿，卧病在家。臣复飞札敦促再募楚勇一千，力疾督带来省听调。并飞调辰州各营兵一千名，令都司景福、王重望分带前来。曾国藩现统带水勇战船分布省河，扼其上窜。其未及到岳之湘勇各营，及招募新溃之勇，拟即扎营南城天心阁外一带地方。务期省城内外声势联络，水陆交防，固不敢株守而坐视其横行，亦不敢浪战而疏于防守。惟有殚竭血诚，悉心筹画，率同文武官绅，协力固守，以期歼除丑类，仰慰宸怀。

至前委胡林翼、塔齐布等进剿湖北崇、通贼匪，此时贼匪复窜岳州，该委员等悬军深入，饷道堪虞。臣已密札饬其酌度机宜，全师出险，以期慎重。其岳州失利受伤、阵亡各绅勇，应由曾国藩查明，开单汇奏，分别吁恳赏恤。升用同知直隶州王錱，平素剿匪尚属得力，此次恃勇轻进，以致失利，咎实难辞，应请旨革职留营带勇效力赎罪，以示惩儆。

所有岳州失利，贼匪上窜省城，现筹防剿各缘由，谨会同前礼部侍郎降二级调用臣曾国藩、提臣鲍起豹合词由驿具奏。

[18] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

092. 岳州战败自请治罪折三月二十日

奏为岳州陆军败溃，水军小胜，贼匪大股全数上窜，现带水陆各营回保省城，请旨将臣交部治罪，仰祈圣鉴事。

窃臣于三月初五日在岳州舟次报西路搜查湖汊，东路剿办崇、通股匪，恭折奏闻在案。维时臣已札饬贵东道胡林翼、前平江县知县林源恩前往平江防剿崇、通贼匪，随又派副将塔齐布、守备周凤山带勇直捣通城。旋据林源恩会同平江县知县汪敩灏及胡林翼等先后禀报：初二、初六两日，与贼接战，迭获胜仗，前后共计杀毙贼匪千余，阵斩伪副丞相林大旺、伪检点陈六辅、伪司马黄奇瑜，阵毙土匪伪王廖六胖等，及不知姓名黄衣、红衣贼目数十名，长发贼数十名，夺获抬枪、鸟枪、刀矛、旗帜各数十百件。贼匪连夜狂奔，由通城窜回崇阳。此二股均经抚臣会奏在案。

又据塔齐布禀称：初五日自岳起程，途间闻白港地方有贼匪沿村掳掠。初七日督勇自石南桥进剿，毙贼四十余人，生擒二十二名，夺获器械、旗帜、号衣多件。初八日驰赴通城，收复县城。此剿办平、通股匪，迭获胜仗之实在情形也。

至岳州一城，前经抚臣札饬升用知府朱孙诒带勇六百人在此追剿，又札升用同知王錱带勇二千余人在此扼防，臣随身又带有陆勇一千六百人，兵力本不为单薄。因崇、通股匪过多，王錱亦于初六日自岳起程，取道蒲圻继进。初七日至临、蒲交界之羊楼司地方，适与贼遇，前锋少挫，王錱率勇踵至，杀贼百余。贼众伪败，王錱率勇穷追，忽大股贼匪分四面抄出，众勇势难抵御，纷纷溃散，初八日仍回岳城。初十日早，贼大队即来犯岳，王錱之勇因新在羊楼司败归，不能出队开仗。时官军仅二千人，朱孙诒所带之南勇先获小胜，各营俱有斩获，计毙贼百数十人。而贼集愈众，东门外山冈约十里许，皆黄旗红衣贼队布满。官军见众寡不敌，势难抵御，各营以次奔溃，竟不能止。惟监生邹寿璋一营五百人毫无惊怖，自辰至酉，血战数时之久。贼众数千人层层围住，各勇并力苦战，更休迭进，卒得冲围而出，杀贼极多，积尸满地，我勇伤亡亦众。各勇有退回城内者，贼匪即乘势围城，周城三面皆系贼队，惟西南滨湖一门无贼。城内居民早空，无米无盐，士卒已不食二日，势极危险。臣当遣大小战舰驶赴西门，开炮环击，共毙贼百数十人，贼势稍却，各勇即乘隙缒城而出，船上炮勇亦阵亡数人。此岳城陆路战败、水军小胜之实在情形也。

臣奉命赴下游会剿，舟次岳州之南津港，原饬水陆各勇俱于岳州会齐，原拟俟各勇毕集，誓师东下，为肃清江面之计。不料后帮陆勇二千、水师二千，皆以阻风洞庭，不克依限抵岳，而前帮陆勇又已先遣一千八百人至平、通矣，臣随身止有陆勇一千六百人，猝遇金口大股贼匪数万来犯，遂至溃败。陆路既已失利，水军亦无固志。初七大风以后，各船损坏，力难应敌，诚恐轻于一掷，或将战船洋炮尽以资贼，则臣之罪戾尤重。适因贼水陆大队全数南窜湘省，臣遂乘风上驶，退保省城。但冀保此船炮，留为将来殄寇之资，则臣虽蒙耻获罪，亦不敢惜。

至臣奉命会剿，尚未出境，即有此挫，皆由臣调度乖方所致。深负鸿慈委任，惭憾忧郁，莫可名言。谨据实直陈，请旨将臣交部治罪，以昭大戒，不胜悚惶之至。谨奏。

093. 邹国彪阵亡请恤片三月二十日

再，三月初五日，有贼船扮作民船在西湖经过，派令战船前往查拿，开炮轰击，夺获三十余只，获犯五十四名。其中有靖如邦，襄阳人，供称授伪职师帅，又有张三 [19] 、蒙百鲜供系贼目，其余或供认从贼，或实系客船，分别正法、释放在案。

惟查拿之时，众舟勇敢向前，贼以火球掷入我舟，适中入药桶内，登时桶热火燃，烧伤卫千总一人邹国彪，旋于初七日身故。又烧伤水勇十余名，烧毙九名。

初七日未刻，北风大作，湖中巨浪如山，臣之战船在城陵矶守卡者打沉五只，撞损十余只；泊岳阳楼下者，打沉十一只，撞损二十余只；中帮水师二营及后帮陆勇二千雇民船来岳者，在鹿角一带遭风漂沉战船八只，撞损者无数；水陆各勇溺毙者亦多，尚未确切查明。

本拟在岳州大加修葺，旋因贼匪大股来岳，城内搬徙一空，城外四五十里并无居人，所需工料无从取办。而贼之水陆两股上窜南省，不得已仍回省河，一面修理战船，一面招集溃卒，严汰慎选，与抚臣力筹堵剿。

除初五日被火烧毙之勇、初七日被风溺毙之勇，由臣照例给恤外，所有卫千总邹国彪因打仗受伤，二日身故，应请交部照阵亡例议恤，谨附片具奏。

朱批：“何事机不顺若是！另有旨。”钦此。

[19] “张三”，刻本《曾文正公奏议》作“张见三”。ft

094. 探明前路贼踪片三月二十日

再，臣自去冬以来，常以重金募人深入贼巢，侦察消息，迄今数月，回者寥寥。近有数人回营，及连日在岳探得贼情数端，谨开列附陈以闻：

一，城陵矶以下四十里名白螺矶，北堤内六十里有里河名朱家河。其地有土匪名张台元，于咸丰二年往从粤贼，去年曾经回籍一次，复去在伪指挥费姓属下。昨三月初二日，张台元乘轿回朱家河，自称已封伪军师，劫抢当铺七家，环围五六十里，掳人船银米罄尽。北省之沔阳州、监利县，皆系张台元滋扰失守。张台元新招之匪不过千余人，而伪指挥费姓所属则老贼颇多，有窥伺华容、澧州、荆州之意。

一，贼在汉阳东门外筑一曲尺土城，西门外筑一圆土城，极坚极险；龟山之上筑一望楼，而汉阳所存之贼甚多。贼众皆聚于汉口，有伪将军赖姓守汉口，彭姓守汉阳。二月二十九日，贼大队上窜，坐船至金口，由金口登陆至咸宁、蒲圻。初七在羊楼司开仗，初十早即至岳城开仗。

一，此次自汉口大队上窜之贼，系伪丞相林姓总其事。又为〔有〕伪十七指挥黎姓，伪十一指挥沈姓；又有伪侍卫李八，安仁人也。所带贼众，前十一军六千余人，中十 [20] 军七千余人，后六军一万余人，约计三万余人，湖南老贼居多。

一，崇阳土匪最多，有头目廖姓，系本邑累次严拿之犯，上年从贼。今春廖姓至汉口，带老贼六百人至崇阳，招集崇、通土匪已二万人 [21] 。该匪自誓必招满三万之数。现在胡林翼、塔齐布等剿崇、通之匪，与自金口窜岳、窜湘之贼另是一股。

一，贼在汉阳管水军者，系伪翼王之兄弟，贼中称为国宗兄，其船旗以绣花别之；其有洋炮之船，以白旗别之。

臣在岳时，探得下游之毛埠口、倒口、金口皆停泊贼船甚多。又探得西湖之明山、团山尚有贼船数十号。本拟先清湖面，再行肃清江面。不料初七日大风坏船，初十日陆路战败，臣耿耿微忱，遂不能展布丝毫，实堪愤恨。初三日遣六十人至西湖巡哨，至今未归，不知下落。现在贼船由临资口入益阳河者，已有五六百号之多。

[20] “十”，刻本《曾文正公奏议》作“一”。

[21] “二万人”，刻本《曾文正公奏议》作“二万余人”。ft

095. 汇报崇阳通城剿匪胜仗折 [22] 三月二十二日

奏为崇、通剿匪续获胜仗二次，恭折奏报仰祈圣鉴事。

窃臣与抚臣先后札饬贵东道胡林翼、升用副将塔齐布、升用同知林源恩、千总周凤山、军功倪长浩，前往平江北路，剿办崇、通股匪。初三日 [23] ，林源恩开仗获胜，初六日，胡林翼在上塔市开仗大胜，初七日，塔齐布在江南桥开仗小胜，均经奏报在案。

旋据胡林翼禀称：十二日派黔勇二百人，塔齐布派楚勇五十人放哨，行至石水塘 [24] 地方，距通城三十里，有贼二千余人先匿该处民房，踪迹甚秘，忽于我兵路过之后，突起接仗，截住街口，层层围逼，断我兵归路。黔勇奋力冲杀，毙贼匪五十余人，抢出街口。贼匪大聚，黔勇整队上山，施放枪炮，打毙贼匪二百余人，刀矛并举，又毙百余人，又割尺余长发首级三十六颗，二三寸长发者首级四十二颗，夺获伪春官副丞相熊、伪司马李大黄旗杆及风帽、红巾、刀矛等件。

又据塔齐布禀称：十四日巳刻，贼众万余人由沙坪一路进犯通城，我军出队迎剿。把总李松龄等带兵由东路，把总郭涣浜 [25] 带宝勇由西路，塔齐布自带勇由中路迎杀。贼匪枪炮如雨，我兵伏地前进，及至近贼，三路兵勇始放枪炮，击毙贼匪二百余名。贼势大败，兵勇追奔十余里外，又杀毙贼匪三百余名，并杀毙执旗贼首二十余名，生擒六十二名。正在撤队之际，贼匪又分三路，约共三千余人，由岭上直趋城边。尽先守备周凤山、军功倪长浩、蓝翎千总唐得陞分途堵截力战，又杀毙执黄旗贼目二三十名，杀毙贼匪四百余名，生擒七十余名，贼匪纷纷远窜。由巳至申，鏖战最久，夺获大小黄旗、刀矛、枪炮、贼衣、贼帽、红巾数百件，贼轿一乘，骡马十八匹，火药、枪子、火箭甚多各等因。

伏查崇、通两县向为匪徒啸聚之区。自正月以来，居民畏贼，多已蓄发，乐为贼用。其旁近州县，如通山、蒲圻、大冶、兴国、咸宁、嘉鱼等属，皆已为贼所踞。官兵到境，无土人为之向导，无米盐可供买办，人心之坏，实堪痛恨。自初六日胡林翼上塔市一战，十四日塔齐布沙坪一战，又有初二、初七、十二等日三战，贼势始就衰挫，人心亦渐有转机。本拟再加兵勇二三千人，痛剿崇、通一股，即可直抵鄂省，以资救援。不谓岳州陆勇一败，金口大股之贼全数上窜，不特不能加兵再剿崇、通，且须酌撤通城之兵回保长沙。此皆臣调度乖方、不谙军旅所致。若仗皇上天威，岳州上驶之匪攻剿得手，即日下窜，则陆军仍须由崇、通一路痛加剿洗，乃能与鄂省文报相通。其崇、通屡次获胜，在事尤为出力之员弁，可否开单保奏，出自皇上天恩。

所有崇、通剿贼续获胜仗缘由，谨会同湖南巡抚臣骆秉章恭折由驿六百里驰奏，伏乞皇上圣鉴。谨奏。

[22] 此件与骆秉章会衔。

[23] “初三日”，刻本《曾文正公奏议》作“初二日”。

[24] “石水塘”，刻本《曾文正公奏议》作“石水湾”。

[25] “郭涣浜”，刻本《曾文正公奏议》作“郭涣滨”。ft

096. 请旨速饬广东贵州调兵勇来楚协剿折 [26] 四月初一日

奏为贼势全注湖南，大局堪虞，请旨速饬广东、贵州遄调兵勇来楚协剿，仰祈圣鉴事。

窃逆贼自二月由水路上窜湖南，被兵勇击退，兹复纠聚丑类，水陆并进，大举南犯。贼船数千号，分泊长沙之靖港、铜官，湘阴之樟树港、青泥湾等处，距省城仅数十里。陆路之贼由靖港登陆，取道宁乡，直趋湘潭。臣等现选派陆路兵勇四千 [27] 余名及水师六营，星夜驰赴湘潭，相机攻剿。仍留水师四营扼要驻扎下游，且堵且剿，力遏其上窜之路。

此次南犯匪党，探闻两广、湖南老贼居多，水陆两路约有数万余众。臣曾国藩上年所遣侦探，新自贼中脱归，略悉贼情 [28] 。据云，贼自黄州、汉阳溯江而上，湖北濒江各州县皆已残破，到处裹胁丁壮，掳抢 [29] 船只，沿江筑堡，分屯蚁聚 [30] ，勒令被陷各府州县民人开送户口名册，禁止剃发。奸民乘机倡乱，所在蜂起，环鄂地方，皆被贼据。贼党奸谋欲舍鄂省不攻，待其自困。知湖南衡、永、郴、桂、宝庆一带民风尚强，其地界连两粤，向为会匪盗贼卵育之所，易于煽聚，希图略取各郡县，剪枝叶以溃腹心，一如困鄂之策。屡获贼中奸细，所供亦大略相同。现在贼由宁乡陆路直指湘潭，其奸谋益可想见。臣等虽经选派兵勇相机痛剿，不敢为株守省城之计，但思省城北路与北省交界之处，已道路梗塞，千里萧条，若南省不及早肃清，各郡县奸民从而响应，不独省城势成孤注，难以久存；即界连湖南之两粤、江西、贵州各省，亦必以次浸受其祸。且贼据江湖上游，与江南三城之贼声息相通，皖、鄂之沦胥可虑，三城之克复难期，凶焰益炽，蔓延益广，所忧不仅东南数省已也。

湖南西接巫黔，东连豫章，南跨岭峤，北控江湖，其形势原可有为。自古东南有事，必资上游兵力，图史所载，可考而知。当兹兵燹之余，兵饷两空，蟊贼四起，兹复值巨匪大举南犯，臣等受恩深重，忝膺重寄，敢不竭力支持？但调兵则无兵可调，募勇则无资可募，兵威屡挫，逆胆愈张，若不及早绸缪，悔将无及。窃维邻省如江西、广西，警报时闻，自顾不暇，势难纷纷征调。惟广东、贵州两省现均安谧如常，应请敕下两广督臣、广东抚臣、贵州抚臣，迅速派拨兵勇各二三千名，驰赴湖南，以资援剿之用。救援邻省，亦即自固藩篱。广东兵勇由郴州而至衡州，贵州兵勇由镇远而至常德，相机协剿。湖南之贼平 [31] ，而三省边圉亦固，其于大计不为小补。但千军易得，一将难求，统驭苟非其人，精卒亦归无用。广东将弁，臣等不能周知，请敕广东督臣、抚臣遴选屡经战阵、胆识最优之员，饬其选兵管带。现任广东潮州知府吴均，恩威素著，士民爱戴，以之带勇，可期得力，并请敕广东督臣、抚臣委其迅速带勇来楚。贵州游击图塔纳、参将闪云、游击马清杰、古州营千总黄抡元，胆技素优，亦应饬其自选营兵管带。贵州现署清江厅同知、候补知县韩超，知兵善战；署瓮安县知县徐河清，胆略过人，均堪膺带勇之选，所属部民，又皆朴勇可用。并请敕贵州抚臣迅即札委该 [32] 文武等星速挑兵募勇，配齐军械锅帐，驰赴湖南，预备沿途征剿。如仰仗天威，湖南之贼得及早歼除，此项兵勇即可长驱东下，并力攻剿。盖以逆贼既濒江筑垒，联0115-01 结寨，水师虽难制之水中，夹攻仍须陆路，不可不厚集兵力，以收肃清江面之实效也。

臣等因时局关系甚大，彼此悉心商议，意见相同。除一面飞咨广东督臣抚臣、贵州抚臣外，谨会同提臣鲍起豹合词由驿具奏，伏乞皇上圣鉴训示施行。谨奏。

朱批：“另有旨。”

[26] 此件与骆秉章等会奏。据曾氏家藏手抄本补入。

[27] “四千”，光绪四年刻本《骆文忠公奏议》作“三千”。

[28] “贼情”，刻本《骆文忠公奏议》作“贼党情形”。

[29] “掳抢”，刻本《骆文忠公奏议》作“掳掠”。

[30] “分屯蚁聚”，刻本《骆文忠公奏议》作“蜂屯蚁聚”。

[31] “平”，据台湾“故宫博物院”《先正曾国藩文献汇编》、刻本《骆文忠公奏议》补。

[32] “该”，据台湾“故宫博物院”《先正曾国藩文献汇编》、刻本《骆文忠公奏议》补。ft

097. 会奏湘潭靖港水陆胜负情形折 [33] 四月十二日

奏为官军击贼靖港，互有胜负，贼由陆路攻陷湘潭，官军水陆夹击，大获胜仗，巨股剿灭，克复县城，恭折由驿驰奏，仰祈圣鉴事。

窃逆贼大股水陆并进，逼近省城。陆路之贼先散据岳州、湘阴各境，贼船分布临资口、樟树港、乔口、靖港等处。连日北风甚劲，大雨经旬，水军不能进剿。北路水陆各贼并聚泊靖港港外，环列战船，坚筑炮台，为负隅观衅之计。

三月二十四五等 [34] 日，狂飙稍息，臣曾国藩饬水师各营驶赴靖港，更番迭击，上下往复，周而复始，共毙船中、岸上之贼约二百余名，击沉贼船三只，烧贼火药船一只。贼洞知 [35] 省城水陆防剿綦严，不敢闯入，思由陆路绕越宁乡，径扑湘潭。臣曾国藩先遣湘勇营官伍宏鉴、魏崇德、郭鸿翥率湘勇千八百人扼要立营，防贼侵轶，并饬该营官以贼势方盛，宜谨守营垒，固无与战，俟副将塔齐布兵到，再筹追剿。二十五日，贼分三股齐扑魏崇德等营盘，湘勇在营内施放枪炮，毙贼数十。既而大股贼匪麇聚，约分十余路，四面围逼。该勇等奋力冲突，杀贼百余。贼来益众，势不可支，湘勇阵亡数百，遂纷纷溃败。

二十六日，塔齐布带兵勇一千三百余名驰赴援剿，贼已于是日卯刻卷甲疾趋，由间道直赴湘潭。塔齐布、周凤山等探知，亦即绕道前进，二十八日驰抵湘潭县城外四五里高岭地方。贼前队于二十七日已到。署湘潭县知县刘建德督带团勇，于城外响水坝、沙子岭一带地方堵御。贼已由西路暗袭县城，分遣死党四出掳掠民船，一在城北竖立木城，意图阻遏援师，为久据计。塔齐布以该逆频年猖獗，每用以守为战、反客为主之法，若不及时速剿，俟贼营垒既定，攻克为难。即于二十八日未刻，同周凤山督带弁兵壮勇分路进攻。贼营枪炮如雨，塔齐布令兵勇闻炮即伏，炮止即进，数伏数起，直逼贼营。各兵勇奋不顾身，闯入贼营，施放火箭、火弹，杀贼五百余名，烧毙无算，生擒三十余名，夺获贼马六匹，抬枪、鸟枪二十 [36] 余杆，火药五桶，铅弹三百斤，旗帜、刀矛无数，木城全毁。臣等即饬国子监学正衔、候选训导江忠淑带楚勇一千三百名，都司李辅朝带楚勇八百名，守备张正扬带镇筸绥靖兵丁五百名，先后继进，复挑选得力水师五营，交委员候补知府褚汝航管带，驶往湘潭，乘逆贼甫掳民船，尚未成列，迅速追剿。

二十八夜，贼匪仍于原处竖立木城。二十九日卯刻，塔齐布、周凤山、李辅朝等督饬兵勇，分两路进剿。贼分五路蜂拥而前，塔齐布亦分五路迎敌。贼匪亡命猛扑，塔齐布手执大旗，麾各路兵勇奋勇向前，周凤山严督后队继进，手刃临阵退缩之勇七人。塔齐布与周凤山纵横血战，立斩该逆伪统领先锋六名、伪都督元帅三名，毙贼五百余名，贼匪纷纷败溃。各路兵勇蹑踪紧追，毙贼无数，仍将木城烧毁，夺获紫金冠一顶，红巾、黄巾无数，贼马数十匹，伪印一颗，抬炮四十八杆，旗帜、刀矛无数，巳刻始行收队。兵勇甫回营造饭，贼忽分两路前来扑营。塔齐布令兵勇伪退，诱贼逼近，从营后绕出，枪炮齐施，轰毙贼匪五百余名，且退 [37] 且杀，至岭下塘边，四面围逼，贼匪无路逃窜，淹死不计其数。此三月二十八、二十九两日，塔齐布、周凤山督率陆路兵勇，三获大胜之实在情形也。

委员褚汝航，候选知县夏銮，千总杨载福，附生彭玉麟、邹世奇等，于二十九日管带水勇战船，甫抵湘潭，贼匪已掳上游民船数百号顺流而下。四月初一日辰刻，褚汝航等督率各营水师分队进剿，长龙在前，舢板左右斜出，载炮轰击；夏銮、彭玉麟、杨载福各选派劲勇，飞驾快蟹，直赴贼船。贼匪开炮还击，火弹、火箭齐发，烟焰弥漫，兵贼莫辨。该营官等饬令各勇挽舵，速据上风，施放火具。各队分左右翼飞驰疾进，炮毙红衣贼目十数名。火器飞入贼船，遇船即着，顷刻燃烧。逆贼情急跳上小船，辄被兵勇擒斩，生擒长发贼共一百二十余名，大小船六十余号，夺获旗帜、号衣、黄巾、黄马褂、枪炮、刀矛、火药、铅子、伪书、名册等件无算，戌刻始行收队。

是日，陆路之贼仍在北城外高垒木城四座，塔齐布、周凤山督带兵勇三路进剿，李辅朝带楚勇在后接应。逆渠因连次败北，尽选长发老贼居先，分三路迎敌。塔齐布督率兵勇奋迅向前，身先士卒，誓不与贼俱生。兵勇感激思奋，并力鏖战，往来冲突，杀毙长发老贼约数百人，黄巾、红衣，狼藉道路，被逼溺毙者无算。后队兵勇乘机抛掷火器，烧毁贼据房屋，毙贼亦无算，生擒长发老贼六十余人。逆贼退至城根，兵勇三路合队，尽锐冲杀，毙贼数百，焚烧木城四座、望楼一座，夺获二百斤重大炮三尊，旗帜、抬炮、抬枪数百余件，此又初一日水陆大获胜仗之实在情形也。

塔齐布以连日血战，士卒疲劳，传令暂歇一日。是夜四更，水路贼匪从上游烧放火船数只，顺流而下；小船载油灯无数随之，意欲惊扰我军。兵勇乘坐舢板，将贼所放火船撑开，洄聚一处，任其自烧，各船无恙。初二日辰刻，水师褚汝航等 [38] 督率快蟹，擂鼓督战，广东外委罗管全，哨官张宏邦、欧联彪、吕胜等，齐施枪炮，继以火箭、火罐焚烧贼船。罗管全生擒红衣长发贼目一名。哨官薛飞雄、外委施成任、把总陈武龙、何卓然等连环攻击，自辰至午，击沉贼船八十余只，毙贼二百余名。从九品区本昌、候补千总戴兆熊分途烧毙红衣贼目一名，登岸追获贼马一匹，复抢上贼船，夺获伪前十一营师帅黄大旗一杆，红缎风帽、黄绫帽、逆匪名册、令旗 [39] 等件。褚汝航亲开大炮，轰毙红巾贼匪十数名。长龙、舢板等船鼓舞争先，自午至申，又烧毁贼船二百余只，轰毙水陆逆贼三百余名，夺获大小旗帜十五杆，生擒长发老贼二名，逆船三十只，米三百石，火药四百斤，大小铅子九桶，衣帽、器械无算。营官彭玉麟、杨载福亲坐舢板小艇往来督战，炮声如雷，湘波鼎沸。杨载福身受枪伤，尚复指挥鏖战，自辰至酉，烧毁贼船三百余号，烧毙红衣长发逆贼三百余名，生擒长发贼匪十三名，短发贼匪四十余名。着船之火延 [40] 烧岸上街市房屋，百里外遥见火光烛天，岸上之贼烧毙者，实亦无数可记，夺获旗帜、器械无算。潭城贼船，仅剩文昌阁上三十余只，余悉烧毁净尽。此初二日水师大获全胜之实在情形也。

臣曾国藩以潭城逆贼被水陆官军痛剿，专盼靖港之贼救援，亟应乘机攻剿，俾逆贼首尾不能相顾。明知水师可恃者均已调赴湘潭，陆路各营 [41] ，除塔齐布、周凤山两营正在潭城剿贼，升用同知林源恩一营驻防平江，此外岳州、宁乡两次失利，阵亡湘勇约七八百名，又淘汰、遣散湘勇已千余名，现存营者仅及千名，难期得力。而事机所在，又不敢不急切图之。是日卯刻，亲率大小战船四十余只，陆勇八百，驰赴靖港上二十里之白沙洲，相机进剿。午刻，西南风陡发，水流迅急，战船顺风驶至靖港，不能停留，更番迭击，贼逆炮台开炮，适中哨船头桅，各水勇急落帆收泊靖港对岸之铜官渚。贼众用小划船二百余只，顺风 [42] 驶逼水营，水勇开炮轰击，炮高船低，不能命中贼船，被毁十余只，随风漂散数只 [43] 。各水勇见势不支，纷纷弃船上岸，或自将战船焚毁，恐以资贼，或竟被逆贼掠取。臣曾国藩在白沙洲闻信，急饬陆勇分三路速扑靖港贼营，冀分贼势。陆勇见水勇失利，心怀疑怯，虽小有斩获，旋即却退。臣曾国藩见水陆气馁，万难得手，传令撤队回营。此又初二日靖港剿贼失利之实在情形也。

初三日，塔齐布侦贼在潭城窑湾地方高竖望楼，知逆贼散处潭城总市，将由水路逃窜，〈乃〉知会水师，迅速兜剿。一面于辰刻分派兵勇四路进扑城市，生擒贼匪十余名，杀毙四十余名，贼已败退。忽巳刻大雨如注，官军绳药均湿，遂撤队回营。该逆忽 [44] 蜂拥追来，兵勇折回截杀，署绥靖营守备张万邦单骑冲入贼队，手刃数贼，登时阵亡。额外童添云、四川咨记把总岳炳荣向前抢护，各受重伤。塔齐布指挥兵勇分投痛剿，贼仍败退回巢。是夜四鼓，逆贼所掳上游大船数百只驶至窑湾，城市各贼纷纷上船，希图乘风上窜。彭玉麟商同杨载福，即于初四日卯刻督率两营战船跟帮紧追。午刻行抵下摄司，贼船 [45] 樯帆林立，彭玉麟、杨载福分坐快蟹一只、舢板一只先进，贼开炮抵拒；水勇开放大炮，轰毙贼匪百数十人，贼船四向散驶。彭玉麟、杨载福乘势急进，遇船即烧。船上马匹及所掳财物甚多，彭玉麟、杨载福令众勇毋许上船掠取，专意射火焚船。是时北风甚劲，顺风纵火，遇船即着，自卯至未，烧贼船六七百只，长发、短发逐浪漂流，红巾、黄巾随波上下，其中船户、水手，难以分辨搭救，岸赭水温，同归浩劫！事虽惨而功则奇，水战火攻，未有痛快如此者。

当烧船紧急时，逆贼弃甲 [46] 抛衣登岸，折回潭城。管带楚勇委员江忠淑侦知，商同署湘潭县刘建德，觅熟悉本处路径〈之〉已选安徽从九王炳元、六品军功武生黄德均带楚勇数十，悄伏潭城西北角，俟贼驾梯出入时，即夺梯直上。楚勇严阵以待。寅刻，果见逆贼由西门缘梯而下。伏勇将贼砍毙，乘势夺梯而上，登城大呼：“官兵上城”！逆贼不辨我兵多少，仓猝缘城窜逸。该勇即将城门洞开。江忠淑带勇直入县城，塔齐布督带兵勇继至，分门搜剿，当毙长发、短发二百余名，生擒长发六十余名。内一贼腰牌上写春官副侍卫书士汪秉义，安徽人；一伪司马王玉春，一伪司马洪大贵，皆广西人。一头戴贴金双龙大纱帽，身穿黄缎马褂，下穿红缎绣龙腿裤，背负令旗，自称五军统领大元帅罗，口音似广东人，问其名，坚不吐实，桀骜万状，当即斩决。其日又搜获身穿黄马褂长发老贼 [47] 十三人，以追贼在即，未及起解，概予骈诛，将该逆衣服剥下呈验。夺获大小黄旗一百零一面，大炮三尊，战鼓三面，抬枪五十四杆，鸟枪六十九杆，马骡三十五匹，黄龙金帽二顶，火药六桶，铅子四桶，红衣、黄巾、刀矛、器械无算。此初四日水师追剿大获胜仗、初五日卯刻克复城池之实在情形也。

现在贼匪纷纷窜逸，有上窜者，有下窜者，有径回靖港者，皆零星逃窜，不复成军。已饬塔齐布分投追剿，并札饬各道府州县四处搜拿。管带湘勇已革升用同知直隶州知州王錱，追贼至云湖桥，杀贼四十二名。初六日设伏于鲁家坝，杀贼三百余名 [48] ，生擒二十余名。又一股由渌口窜至醴陵县界，人约数百，将窜入江西萍乡，臣等飞咨江西抚臣速饬堵剿。

此次逆贼大举南犯，多曾经百战凶悍之徒，意图窃据湘潭，与靖港之贼互为首尾。倘不及早扑灭，不仅省城孤注，难以图存，即衡、永、郴、桂及两粤匪党闻风响应，从乱如归，东南大局不堪设想。幸仗皇上威灵，八日之内，水陆十获大胜，全股扫荡，贼胆已寒。讯自贼中逃出者，皆云：“粤、楚满发老贼及皖、鄂新附贼党，经此番屡次痛剿之后，相向痛哭，群起怨尤。老贼恶新贼之不为尽力，新贼疑老贼之暗泄军情，彼此猜忌。初二、初三两日败回收队之后，在潭城分党械斗 [49] ，自相屠戮者约计数百之多。”〈此〉皆臣意想所不到。

此次水陆痛剿，毙贼近万，所获旗帜、器械无算，凶渠伪目除阵斩外，或毙于水，或毙于火，为数极多。被掳解散之人约以万计，逆贼实已闻风丧胆。现在靖港一股，亟应回军剿办，俟水陆兵勇调回，即行相机攻剿。

补用副将塔齐布，忠义奋发，勇敢当先，士卒乐为之用。通城剿贼，已获大胜，此次复著奇功，实属武员中杰出之材。前剿办江西土匪窜至茶陵 [50] 案内，请旨赏换花翎，以副将补用，尚未接准部复。应仍请赏换花翎，加总兵衔，并赏给勇号。

蓝翎守备周凤山，饶有胆略，深得士心。上年冬间在常宁县洋泉、道州四眼桥，本年正月在道州岩岭村 [51] ，屡次带勇剿匪，迭著战功，拟以都司保奏。三月十四日随同塔齐布进剿崇、通贼匪，大获胜仗。此次奋勇当先，克获全胜。应请旨以游击升用，先换顶戴，并赏换花翎。

委员山西升用知府即补同知褚汝航，熟悉水战情形，才优胆壮，调度有方。应请旨免补同知，以知府归原省尽先补用，并赏加道衔。

委员即选知县夏銮，督勇力战，胆识俱壮。应请旨以同知升用，先换顶戴。

蓝翎千总杨载福，以陆路武弁督带水师，被贼枪伤左肋、右腿数处，裹创血战，奋不顾身，陆续烧毁贼船四百余只。请以守备留于本省补用，并请赏换花翎。

六品军功附生彭玉麟，书生从戎，胆气过于宿将，激昂慷慨，有烈士风。臣曾国藩前在岳州派往西湖搜查贼船，该生带水勇三十余名，分坐两小舟，周历重湖，沿途搜剿，杀毙长发贼匪三十余名，夺获贼船数只，拟以县丞府经保奏。此次力疾带勇，犹会同杨载福亲坐小船，焚剿贼船六七百只，免致他窜，厥功甚伟。应请旨以知县归部遇缺即选。

分带水勇哨官张宏邦，奋勇当先，抢上贼船，生擒黄巾贼目，并焚烧贼船数十 [52] ，身受重伤。应请旨以千总归于广东拔补。

国子监学正衔候选训导江忠淑，系前安徽巡抚臣江忠源胞弟，督带楚勇首先登城，立将城池克复，甚合机宜。应请旨赏加五品衔。

此外各文武员弁兵勇，奋勇出力者尚多，俟即核明劳绩最著者，开列名单，吁请皇上恩施，加以鼓励。阵亡员弁兵勇，俟该将弁等查明，分别奏请赏恤。庶才杰进用，而廓清可期；拔擢有真，而群才竞奋。

所有水陆胜负实在情形，谨据实由驿驰奏，伏乞皇上圣鉴训示施行。谨奏。

咸丰四年四月二十三日奉朱批：“另有旨。”钦此。 [53]

[33] 此件与骆秉章、鲍起豹会衔，据曾氏家藏手抄本补入。

[34] “等”，据刻本《骆文忠公奏议》补。

[35] “洞知”，刻本《骆文忠公奏议》作“访知”。

[36] “二十”，台湾“故宫博物院”《先正曾国藩文献汇编》作“三十”。

[37] “退”，台湾“故宫博物院”《先正曾国藩文献汇编》作“追”。

[38] “等”，据刻本《骆文忠公奏议》补。

[39] “令旗”，据台湾“故宫博物院”《先正曾国藩文献汇编》、刻本《骆文忠公奏议》补。

[40] 原作“燃”，据刻本《骆文忠公奏议》改。

[41] “各营”，据台湾“故宫博物院”《先正曾国藩文献汇编》、刻本《骆文忠公奏议》补。

[42] “顺风”，刻本《骆文忠公奏议》作“顺西风”。

[43] “数只”，据刻本《骆文忠公奏议》补。

[44] “忽”，台湾“故宫博物院”《先正曾国藩文献汇编》、刻本《骆文忠公奏议》作“复”。

[45] “贼船”，据刻本《骆文忠公奏议》补。

[46] “弃甲”，据刻本《骆文忠公奏议》补。

[47] “长发老贼”，据刻本《骆文忠公奏议》补。

[48] “初六日……三百余名”，据台湾“故宫博物院”《先正曾国藩文献汇编》、刻本《骆文忠公奏议》补。

[49] “械斗”，刻本《骆文忠公奏议》作“哄斗”。

[50] “窜至茶陵”，据刻本《骆文忠公奏议》补。

[51] “岩岭村”，台湾“故宫博物院”《先正曾国藩文献汇编》、刻本《骆文忠公奏议》作“岩头村”。

[52] “数十”，台湾“故宫博物院”《先正曾国藩文献汇编》作“四十”。

[53] “朱批”及相关文字，据台湾“故宫博物院”《先正曾国藩文献汇编》、刻本《骆文忠公奏议》补。ft

098. 靖港败溃自请治罪折（附遗折遗片）四月十二日

奏为靖港战败，水师半溃，请旨将臣交部从重治罪，并现在急筹补救，吁请特派大臣总统此军，恭折奏祈圣鉴事。

窃臣自三月十四日回泊省河，二十四五等日派水师剿贼靖港，两获胜仗；二十八九、初一、初二、初三、初四等日派水陆各营在湘潭连获大胜，杀贼近万人，烧船千余号，大股歼灭，克复县城，现已会同抚臣另折具报。惟初二日靖港水勇溃败，实由微臣调度乖方，有不忍不直陈于圣主之前者。

自去冬钦奉谕旨，速援皖、鄂，两省之盼望既殷，微臣之求效愈急，而其办理亦愈乖谬。臣之所以失者，约有数端：

征战之事，论胆技或兵不如勇，论纪律则勇不如兵。募勇万余人，必须有大员协同管带，又须有文武员弁及得力绅士一二百人节节统辖，乃足互相维系。我皇上前次谕旨即已预虑及之。臣先时未能奏请大员帮同管带，又未尝多调文武员弁分布各营，每营仅一二官绅主之，纪纲不密，维系不固，以致溃散。其谬一也。

靖港之战，臣因湘潭水陆大捷，意欲同时并举，破贼老巢，使贼首尾不能相顾。是日风太顺，水太溜，进战则疾驶如飞，退回则寸步难挽。逮贼舟来逼，炮船牵挽维艰，或纵火自焚，或间以资贼，战舰失去三分之一，炮械失去四分之一。是臣 [54] 但知轻进之利，不预为退败之地。其谬二也。

水勇无曾经行阵之人，不得已招集船户、水手，编派成军，训练未及一月。陆勇虽曾经训练，亦须随同久经战阵之兵接仗一二次，乃可期得力。今驱未经战阵之勇，骤当百战凶悍之贼，一营稍挫，全军气夺，非真勇不可用，乃臣不善调习而试用之故。其谬三也。

臣整军东下，本思疾驱出境，乃该逆大举南犯，臣师屡挫，鄂省危急不能速援，江面贼氛不能迅扫，大负圣主盼望殷切之意。清夜以思，负罪甚大，愧愤之余，但思以一死塞责。然使臣效匹夫之小谅，置大局于不顾，又恐此军立归乌有，我皇上所倚以为肃清江面之具者，一旦绝望，则臣身虽死，臣罪更大，是以忍耻偷生，一面俯首待罪，一面急图补救。现在臣处一军，除溃败及汰遣外，水师仅留湘潭大胜五营二千余人，陆路仅存战胜湘潭与留防平江之勇二千余人，若率以东下，太觉单薄。而大小战船自洞庭遭风、靖港退败以后，存者须加修葺，失者仍须添造。臣前于二月初五在湘潭时，察知水勇未必可恃，当即咨商广西抚臣劳崇光代募曾经战阵之水勇一千名。旋准咨复，已在浔、梧一带如数招募，委知府李孟群管带。臣已迭次咨催，令其迅速前来。又，臣于三月初七日在岳州遇风坏船，回省时即派人往衡州续造大快蟹船二十号。又准两广督臣叶名琛咨称，现派总兵陈辉龙督水师二百六十名，解炮一百位，已于二月二十五日起程前来。此时尚未见到，亦已咨催。合此三者，又将水手认真挑换，一两月间，水师当有起色。但微臣自憾虚有讨贼之志，毫无用兵之才，孤愤有余，智略不足，仰累圣主知人之明，请旨将臣交部从重治罪，以示大公。并吁恳皇上天恩，特派大臣总统此军。 [55] 臣非敢因时事万难，遂推诿而不复自任，未经赴部之先，仍当竭尽血诚，一力经理。如船只已修，水勇可恃，臣亦必迅速驶赴下游，不敢株守片刻。

所有微臣办理错谬，据实直陈，自请治罪，并请特派大臣缘由，恭折由驿具奏，伏乞皇上圣鉴训示。谨奏。

朱批：“另有旨。此奏太不明白，岂已昏愦耶！”钦此。

靖港败溃后未发之遗折遗片 [56]

未发之遗折

为臣力已竭，谨以〔按：此二字涂去，旁改二小字不清〕身殉，恭具遗折，仰祈圣鉴事。

臣自岳州战败后，即将战船于十四日调往长沙。十五、十六，贼匪水陆大队全数上犯。水路贼舟湾泊离省〈城〉数十里之靖江〔港〕、乔口、樟木〔树〕港一带。陆路之贼于二十五辰刻陷宁乡。臣派往宁乡防堵之勇千八百人在东门外鏖战，自辰至未，杀贼甚多。而贼匪愈聚愈众，多至二万余人，将臣之勇环围数重，死伤极多，余众溃围而出。

二十七日，贼匪即破湘潭，分股至涟江之易俗河及湘水之上游，掳船数百号。臣派副将塔齐布、都司李辅朝、千总周凤山等由陆路往剿，又派候选知府褚汝航、候补知县夏銮、千总杨载福、文生彭玉麟、邹世琦等营由水路往剿。自二十八日至初二日，塔齐布五获胜仗，前者杀死长发贼四千余人，踏破贼营数座，烧毁木城一座，实为第一战功。水师褚汝航等烧毁贼船至五百余号之多，亦为近年所仅见。此二案均由抚臣另行详细奏报。

臣于初二日自带舟师五营千余人、陆勇八百人，前往靖江〔港〕攻剿贼巢。不料陆路之勇与贼战半时之久即行崩溃；而水师之勇见陆路既溃，亦纷纷上岸奔窜。大小战船有自行焚烧者，有被贼抢去者，有尚扎省河者，水勇竟至溃散一半，船炮亦失去三分之一。臣愧愤之至，不特不能肃清下游江面，而且在本省屡次丧师失律，获罪甚重，无以对我君父。 [57] 谨北向九叩首，恭折阙廷，即于△△日殉难。

臣读书有年，窃慕古人忠愤激烈之流。惟才智浅薄，过不自量，知小谋大，力小任重。前年奉命帮办团防，不能在籍守制，恭疏辞谢。臣以墨绖出外莅事，是臣之不孝也。去年奉命援鄂援皖，不自度其才之不堪，不能恭疏辞谢，辄以讨贼自任，以至一出偾事，是臣之不明也。臣受先皇帝知遇之恩，通籍十年，洊跻卿贰。圣主即位，臣因事陈言，常蒙褒纳；间有戆激之语，亦荷优容；寸心感激，思竭涓埃以报万一。何图志有余而力不足，忠愤填胸，而丝毫不能展布。上负圣主重任之意，下负两湖士民水火倒悬之望。 [58] 臣之父，今年六十有五。自臣奉命剿贼，日日以家书勉臣尽心王事，无以身家为念。凡贮备干粮，制造军械，臣父亦亲自经理，今臣曾未出境，自取覆败，尤大负臣父荩忠之责。此数者，皆臣愧恨之端。论臣贻误之事，则一死不足蔽辜；究臣未伸之志，则万古不肯瞑目 [59] 。所有微臣力竭殉难，谨具遗折哀禀于圣主之前，伏乞圣慈垂鉴。谨奏。

未发之遗片

再，臣自去岁以来，日夜以讨贼为心。曾书檄文一道，刊刻张贴。今事无一成，贻笑天下；而臣之心，虽死不甘。谨将檄文抄呈御览，一以明臣区区之志，一以冀激发士民之心。

臣死之后，皇上必于两广、湖南择一讨贼之人。陆路之将，则臣去年所保之塔齐布，实为忠勇绝伦，深得士卒心，愿我皇上畀以重任。水路之将，难得统领大员，现在湘潭获胜之褚汝航、夏銮、杨载福等，均可自将一军。

臣于二月初间，咨行广西抚臣劳崇光，续召粤勇一千。三月中旬，又在衡州续造大船二十号，约于四、五月可齐。广东水师陈辉龙，亦于近日可到。而臣忽以靖江〔港〕之败，失去船炮，臣是以愧恨不能自容。伏冀皇上速简贤员，总统水军，而以塔齐布总统陆军。但使灭贼有期，则臣虽死，犹足以少赎罪愆。不胜瞻恋之至。谨附片具奏。

[54] 原作“日”，据台湾“故宫博物院”《先正曾国藩文献汇编》改。

[55] 此处台湾“故宫博物院”《先正曾国藩文献汇编》有旁批：“汝罪固大，总须听朕处分，岂有自定一拿问之罪？殊觉可笑。想汝是时心摇摇如悬旌，漫无定见也。”

[56] 咸丰四年四月初二日草此遗折、遗片各一，但二件均未发出。此据台湾学生书局1965年影印本《湘乡曾氏文献》补入。

[57] 以下有“臣见事势万不可为”一句被删去。

[58] 以下有“中负生平许国之微忱”一句被删去。

[59] 以下有“君父之前”四字被删去。ft

099. 保水陆统领各员片四月十二日

再，方今东南大局，江南、皖、鄂半沦贼中，万不足以有为。必须两广、湖南并力以成一军，从上游建瓴而下，庶足以扼贼之吭，断贼之饷。两广、湖南之亟宜出师剿贼，此必不可易之局也。特微臣才疏识暗，用兵无术，终必贻误大局，是以吁恳皇上特简谋勇兼资之大臣，畀以水陆总统重任，实见此军关系非细，胜任为难，非臣敢置身事外也。至分统水陆诸人，如副将塔齐布之忠勇绝伦，守备周凤山之精练持重，贵州知县徐河清之胆略优长，堪膺陆路统领、分领之选。塔齐布、周凤山现在臣军，徐河清现经臣与抚臣奏调在案。水勇惟两粤最强，必须粤中官绅统带，方可驾驭得宜。查广西臬司许祥光、右江道张敬脩，皆夙谙水战，素蓄健卒，制备火器多而且精。该二员胆识过人，与现在臣军之褚汝航、新经咨调之李孟群，均堪膺水路统领、分领之选。相应请旨饬令许祥光、张敬脩各带精勇、炮械来楚，并入此军，厚集其势，以保东南之全局。倘蒙我皇上俯如所请，得谋勇兼优之大臣主之于上，而以此数员者分布其间，必能同心努力，迅扫逆氛。臣虽身膺重罪，亦足少纾耿耿之忱。谨附片具奏，伏乞圣鉴训示遵行。谨奏。

100. 恭谢天恩曲贷前愆复勉后效折五月初八日

奏为恭谢天恩事。

本年五月初二日，准湖南抚臣骆秉章咨称：准兵部火票递到咸丰四年四月二十三日内阁奉上谕：“曾国藩亲督舟师进剿，虽小有斩获，旋以风利水急，战船被焚，以致兵勇多有溃败。据曾国藩自请从重治罪，实属咎有应得。姑念湘潭全胜，水勇甚为出力，着加恩免其治罪，即行革职，仍赶紧督勇剿贼，带罪自效。”钦此。

又准抚臣咨称：承准军机大臣字寄：同日奉上谕：“骆秉章等奏官军水陆获胜，克复湘潭县城；又曾国藩奏靖港水师溃败，自请治罪各一折。已明降谕旨，将塔齐布等分别加恩，并将曾国藩革职，仍责令带罪自效，以赎前愆。曾国藩统领舟师，屡有挫失，此折所陈纰缪各情，朕亦不复过加谴责。现在所存水陆各勇仅集有四千余人，若率以东下，诚恐兵力太单。该革员现复添修战船，换募水勇，据称一两月间当有起色。果能确有把握，亦尚不难转败为功。目下楚北贼踪由应山窜回德安，随州之贼亦回武汉，是鄂省望援甚急，该抚等务当督饬水陆各军，迅速将此股败窜之匪歼灭净尽，兼可赴援武昌，以顾大局。将此由六百里加紧谕知骆秉章，兼谕知塔齐布、曾国藩知之。”钦此。

窃臣自上年十月十一日奉命带勇援鄂援皖，嗣后屡奉谕旨严催，饬令迅速东下，不准专顾桑梓。乃臣于正月由衡赴省，即值贼舟上窜，赖宁乡战胜，驱逐出湖；臣率师追至岳州，又值该逆数万人大举南犯；仰托皇上威福，湘潭水陆两军大获全胜，歼贼近万。以本省言之，有岳州、靖港之败，有宁乡、湘潭之胜，臣之功罪尚不相掩。以大局言之，武昌危急不能赴援，江面逆氛不能迅扫，奉命数月之久，而水师忽然半溃，战船复多损失，上无以副圣主饬催之严，下无以应邻省望援之切。臣所以诚惶诚恐，且愧且恨，无地自容，吁请治罪者此也。乃蒙皇上逾格天恩，俯从宽宥，仍令督勇剿贼。既曲贷其前愆，复勉期其后效，重申寄谕，训示周详，闻命之下，感激涕零。现在贼0115-01 全窜下游，所有六溪口、倒口、金口等处支河小湖藏泊船只之所，皆被该匪占据，或于口门筑造炮台，两岸修置土城，以陆路之贼守河干之船，为抵死抗拒之计。臣此次整旅东下，吃紧固在水路，而制胜尤须陆军。日内将陆勇严汰另募，又添用劲兵以济勇之不足。水师亦重整规模，广东派来之兵与广西新招之勇，计于本月内可以到省，衡州新造之船与长沙重修之船，亦于出月初可以竣工。一俟料理完毕，臣即星夜遄征，誓歼此贼，以雪挫败之耻，而赎迟延之罪，庶冀稍答高厚鸿慈于万一。

所有微臣感悚下忱，理合缮折叩谢天恩，伏乞皇上圣鉴。谨奏。

朱批：“知道了。”钦此。

101. 复陈湘潭宁乡靖港胜败情形片五月初八日

再，臣折奉到朱批：“此奏太不明白，岂已昏愦耶！”钦此。

窃臣自三月十四日回泊省河，即有贼舟千余窜至樟树港、乔口、靖港一带。因臣舟师在省，不敢直犯长沙，遂由西岸登陆，上窜宁乡、湘潭，意欲尽掳上游船只，为两头夹攻、困我省垣之计。臣于十三日在湘阴途次，即飞调塔齐布、周凤山、倪长浩等由通城回省，旋于十八日遣魏崇德等带陆勇千八百人由宁乡陆路迎剿，二十一日、二十五日两次遣水勇千余人至靖港水路堵剿。水路之师，二十一日小胜，二十五六等日大胜，歼贼百余。陆路之师，二十五日始在宁乡开仗，我军挫败，伤亡至五百余人。塔齐布、周凤山等回省，即于二十六日渡湘而西，臣送至河干，嘱其与魏崇德等合师堵贼窜湘潭之路，维时尚未知二十五日宁乡已败之信也。塔齐布等在途次闻信，即折回趋潭。二十八日以后，六获大胜，前此会奏折内已详悉具报矣。水军自两次在靖港迎剿后，二十七日仍回省河。闻湘潭失守之耗，二十八日遣候选知府褚汝航等率五营水师二千余人往潭，攻贼上游新掳之船，初一日以后屡获胜仗，亦经会奏在案。四月初二日，臣自率留省之水勇五营、陆勇八百，前往靖港，意欲同时并举，破贼老巢，断贼归路。不料风急水溜，牵挽难行，遂至败溃。前此三月二十五，当靖港水路获胜之日，即宁乡陆军败北之日。后此四月初二，当靖港水陆挫败之时，即湘潭水陆大捷之时。陆路窜潭之贼，系由湘西绕越而上，水路集潭之贼，系由上游掳船而下，均未由省经过。此贼踪及用兵之曲折情形也。

臣自靖港归来，念船炮损失不能遽修，武昌危急不能赶救，忧愤之极，昏愦数日，折内仅自陈纰缪，未能将上下胜败、异地同时之故详晰声叙，诚如圣谕所谓“太不明白”。兹钦奉批饬，不敢不缕细复奏，仰慰圣廑。谨奏。

朱批：“知道了。”钦此。

102. 请提督塔齐布会合东下片五月初八日

再，此次钦奉上谕：“着骆秉章、塔齐布、曾国藩即督水陆兵勇，乘胜即行统兵东下，迅殄妖氛。”钦此。伏查靖港余匪业于四月初八九等日全窜下游，岳州以上现无贼踪。署提督塔齐布即日先赴岳州，臣亲带水陆兵勇出月初准赴岳州。自岳州以下，即出湖南地境。臣有援鄂之责，自应出境剿贼。抚臣骆秉章职任地方，难以出境。署提臣塔齐布亦有地方专责，未敢遽赴外省。惟塔齐布与臣共事年余，实见其忠勇绝伦，堪膺办贼重任，曾经奏保在案。今同奉谕旨统兵东下，该署提督自应会合遄征，无庸稍涉拘泥，株守本省。其提督印务应否派员护理，抑或带印出省之处，伏候圣裁。谨附片请旨。

朱批：“另有旨。”钦此。

103. 请准单衔专折奏事片五月初八日

再，臣系革职人员，蒙恩饬令督勇自效。此后出境剿贼，所有一切军情，必须随时奏报。又迭奉谕旨垂询随带员弁人数、漂损船只数目及通城胜仗遵旨酌保数员，均应详悉复奏。前次挫败，有应行参劾之员，此次水陆二军重定章程，亦拟奏求训示。可否容臣专折奏事之处，出自皇上天恩，微臣未敢擅便。谨附片请旨。

朱批：“着准汝单衔奏事。”钦此。

104. 搜剿湘潭靖港败溃残匪并迎击崇通陆贼获胜折 [60] 五月初十日

奏为靖港贼船丧胆下窜，败残余匪迭经各州县兵勇团众协力截剿，近省地方一律肃清；崇、通贼匪乘间南犯，兵勇迎剿，三获胜仗，恭折由驿驰奏，仰祈圣鉴事。

窃逆贼大股，自窜距湘潭，经水陆兵勇痛加剿洗，零匪胆寒四窜。臣等预饬各州县，会督汛弁团绅，各于所属要隘严密兜截。一面飞调水陆兵勇，回军合剿靖港贼巢。旋据衡州府衡山县、醴陵、浏阳、平江、安仁、常宁、道州、攸县、湘阴、长沙各州县先后禀报，截擒败溃余匪各百余名、数十名、十数名、数名不等，讯系广西、湖南满发老贼居多，希图剃发潜归，复行勾结滋事。内有唐清成、许高发等，皆系广西贼匪目。唐容光一犯，贼中伪称军师，当即就地正法枭示，以昭炯戒。维时靖港贼船，闻逆贼连日大败，凶渠伪目多已授首，仅逆目林绍章一犯，以四骑夤夜奔回靖港。贼党闻风丧胆，即夜将辎重船只乘风下驶。比塔齐布等水陆兵勇回军长沙，该逆已由湾河、芦林潭一带扬帆下窜，经过湘阴、岳州等处，均不敢停泊。中途因舵工、水手逃散，遗弃船只颇多。其由醴陵小路逸出余匪，探由江西萍乡、万载、新昌等县，转至湖北边界，会同通城贼匪，意图乘间南犯。臣随调守备徐统绪、知县陈鉴源带绥靖兵三百名，候选训导江忠淑带楚勇一千三百余名，驰赴平江，会同升用同知直隶州知州林源恩相机进剿。

旋据林源恩、署平江县知县汪敩灏禀称，湖北通城贼匪，于四月初七八日窜入江西义宁州界之桃树港，江西官军剿贼失利，贼势披猖。十六日，伪旅帅夏姓、金姓、胡姓竟敢率贼南犯，前队已至上塔市。林源恩分派随营绅士管带壮勇团丁，暗抄上塔市之后，自率中队迎剿。该逆仓猝整队抗拒，各勇直前冲杀，壮勇团丁左右抄出，毙贼九十余名，生擒贼匪沈连升、王敦才、方荣本、陈滨海、黄沅清五名，夺回江西官营被抢抬枪十八杆、鸟铳十二杆、火药六桶、铅子四桶，贼匪旗帜、号衣多件。知县陈鉴源、守备徐统绪、候选训导江忠淑管带兵勇继至。二十七，移营进扎通城九岭地方。五月初一日，正拟出队攻剿。是日辰刻，该逆忽分三路蜂拥而来，各路约千余人。官军亦分三路抗敌。林源恩、徐统绪分带兵勇当贼左右两路，江忠淑率楚勇当贼中路。俟贼扑近营盘，即令蓝翎千总徐志近、军功六品百长刘长珀、江鉴堂、徐成旃等，协同八品军功陈凤舞向前冲杀，轰毙红巾贼匪数十名，贼匪纷纷败溃，楚勇乘胜掩杀，毙贼多名，过河淹毙者无数。贼复分踞山顶，楚勇亦分路抢上山梁，两路各毙贼数十名，生擒六名，夺获大、中黄旗十三面，小黄令旗十余面，抬枪八杆，大炮一尊，鸟枪九杆，长矛二十三支，火药、火弹两石，铅子一石，腰刀十八把，黄、红号衣包巾各数十件。林源恩、徐统绪两路兵勇踵至，合力猛追，贼匪亡命奔溃，坠岩跌死者无数可纪。此五月初一日官军进剿崇、通贼匪获胜之实在情形也。

昨据署平江县知县汪敩灏禀称，初四日，贼匪忽分三股，由间道抄袭官军后路，经江忠淑、林源恩、陈鉴源、徐统绪及平江团绅黄锡宇、凌煌寿等分途迎击，大获胜仗，毙贼数百，生擒数十名，贼匪仍纷纷败退，后路杨雀坳饷报已通。其杀毙贼匪实数，尚未接据该员等禀报。

臣以崇、通贼匪愈聚愈多，并据探报，有邀约蒲圻长发老贼助逆情事。当复添调蓝翎守备蒋大胜，管带楚勇六百四十名，驰赴平江北界协剿，以资后劲。复面商署提臣塔齐布，督领兵勇，即日驰赴岳州，相机防剿。

所有截拿溃匪各州县员弁团众，及平江剿贼迭获胜仗员弁兵勇，可否择其尤为出力者，汇入湘潭剿贼保举案内，核实开单保奏，以昭激劝之处，出自天恩。谨将贼船下窜，剿贼获胜各缘由，会同署提臣塔齐布、革职前礼部右侍郎曾国藩据实驰奏，伏乞皇上圣鉴训示施行。谨奏。

[60] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

105. 常德府城失守正筹水陆进剿折 [61] 六月初十日

奏为常德府城失守，现筹水陆进剿情形，恭折由驿驰奏，仰祈圣鉴事。

窃逆贼自湖北窜陷华容，勾结逆船窜踞岳州，分陷龙阳县城，常、澧一带情形吃紧，臣等派拨兵勇，驰往援剿，业经驰奏在案。旋据探报，逆贼自五月十三日窜陷龙阳后，贼船由沧港、白沙市驶进，十五日攻扑府城，十六日午刻城陷，知府景星、副将富勒敦遇害。维时附近之桃源县、辰州府禀报，常德十五日以后情形均不能明确。臣等飞催派往援剿之准升游击周凤山、即补都司李辅朝，星速带勇先进。二十五、二十七等日，周凤山、李辅朝等行抵龙阳，闻龙阳以北，现有贼船屯驻，该处所有船只，被贼掳尽，势难飞渡。正计议间，贼船百余只飞驶前来，上下分泊。陆路贼匪，从后绕扑营盘。周凤山、李辅朝督勇分路鏖战，轰毙贼匪百数十名，夺获贼船二十余只，旗帜、刀矛、器械多件，贼船败溃驶回。周凤山等拟即用所夺战船，渡勇前进。忽二十八、二十九等日大雨如注，湖水骤涨丈余，周凤山等营盘被水淹浸。正议移营高阜间，六月初一日辰刻，贼船二千余只乘涨直扑营盘，三面开炮轰击。周凤山等见势难支持，一面分队拒战，一面觅路退回毓德铺。沿途野潦纵横，各勇凫水经过，间有溺毙，军装颇有损失。是日，贵东道胡林翼带黔勇由益阳驰抵毓德铺，询知前途无船，势难飞渡，新涨之后，积水未退，遇水结筏，更未免濡滞愆期，兼之龙阳甫经残破，商民被掳，逃匿一空，无从买食。遂决计从益阳马迹塘，取道黄土店，可由桃源、武陵边境直抵常德。虽程途迂折，山径崎岖，师行未免劳顿，然较之阻水不前，迟速迥异。饬周凤山等带军径回益阳县，整理军装，自带黔勇断后，以防贼匪追袭。初四日，胡林翼拔营回益阳，带勇先发，周凤山、李辅朝亦先后随同前进。据辰州府刘位坦禀称，贵州参将闪云统带黔兵六百行抵辰州，已飞札会同胡林翼进剿。此西路援剿官军胜后小挫，现在改道速进会剿之实在情形也。

臣伏思贼逆攻陷常德，分踞岳州，是全湖之险，已为该逆所据。虽中路进剿岳州之贼，有署提臣塔齐布一军，西路进剿常德之贼，有贵东道胡林翼一军，然只能于陆路相机痛剿。若贼匪跣足上船，官军即未免望洋兴叹。是荡平克复，固重在陆军，而断其勾结，制其死命，终非水军莫济。现在革职前礼部侍郎臣曾国藩战船修造甫毕，广西委员李孟群所募水勇千名甫于昨初六日到省，镇臣陈辉龙所造浅水拖0176-01 尚须旬日后始可完工。臣与曾国藩悉心商议，以目今贼势而论，常德贼船多于岳州，情形较岳州更为吃紧。然湖面宽广数百里，贼船乘风泛驶，飙忽靡常。若舟师全注西湖，该逆或分股转舵东窜岳州，或南犯长沙，舟师为其牵制，恐难迅速歼除。曾国藩现拟将水师分为两起，一由益阳、龙阳直指常德，遇贼即剿；一起补后，察看贼势，或分或合，相机继发。务期与陆军合力夹剿，迅将两城克复，乘势出江东下，以求稍纾皇上殄寇绥疆之至意。

至澧州一路，又在常德之北，与湖北荆州连界。兼旬以来，文报不通，实在情形尚未探确，应俟陆续驰奏。湖南迤北一带驿路梗塞，所有折件，暂改由江西绕道驰递。合并陈明。

所有常德失守，水陆援剿情形，谨会同署提臣塔齐布、革职前礼部侍郎臣曾国藩由驿驰奏，伏乞皇上圣鉴。

[61] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

106. 广东解到协济军饷银两片 [62] 七月初五日

再，臣前奉上谕：“据骆秉章奏，湖南库款支绌，请饬川、广督抚协济军需一折。现在楚北军情甚为紧急，曾国藩督带兵勇炮船，已由湖南衡州驶赴下游会剿，所需军饷甚殷，自应先事预筹。该省历年防剿，需用浩繁，司库所存银两为数无多，不敷支发。着裕瑞、叶名琛、柏贵接奉此旨，即迅速妥筹，无论该省何款项下，有可动支者，立即设法筹拨，派委委员，飞速解交楚省，断不准稍有推诿。”等因。钦此。当经分别咨行在案。嗣准两广督臣叶名琛咨称，查有前经列单奏报粤海关库应解湖南军需尾银一万一千一百两零，湖北炮船经费银一万两，并有前次代筹补解安徽，毋须重解，拟即改解楚省银十万两，合银一十二万一千一百两零，仍于粤海关续征税银内筹出解楚，分作两批委解等因。旋据广东头批委员、顺德县巡检陈熊领解六万一千一百两零到省。行据藩司徐有壬详称，此次解到粤饷，除广东应解湖南军需尾银一万一千一百两一钱一分五厘六毫收归湖南司库外，其余解到银五万两，应归革职侍郎曾国藩水师营内应用。现在曾国藩因逆贼窜扰岳州一带，炮船水手尚在湖南，一切口粮均在湖南支取，自应截留应用，以济急需。已于本年六月二十三日弹收贮库等情，具详请奏前来。臣复核无异。

除分咨户部及两广督臣、粤海关监督、湖北抚臣外，谨附片呈明，伏乞圣鉴。

[62] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。ft

107. 湖北南来就食官弁兵勇难民已筹拨钱米银两片 [63] 七月初五日

再，湖北省城失守，经抚臣青麐率领兵勇、难民就食来南，经臣筹拨米八百石、钱三千串，委员解交青麐查收散放，经臣恭折奏闻在案。嗣准青麐来咨，收到之米，除发过三百六十石外，余交原解委员领回归仓。惟需加给钱六百串，方能一律散给。并准咨称，现将兵勇分别去留，所需盘川、口粮，请筹解银二万五千两，以便支发起程等因。又经臣札饬总局，如数添解钱六百串。惟饷银一项，因南省办理堵剿，兵勇云集，司库现实万分支绌。臣与藩司熟商，于无可筹拨之中，设法凑解银二万两，饬交北省委员禄勋等领解回营。兹青麐已将各营疲乏不堪兵勇及同行难民，分别发给口粮、盘川，仍令各原管带备弁遣散回营归籍。其余员弁兵勇，由青麐会同都统魁玉等亲自统带，于六月二十八日起程，取道宁乡、常德一带，驰赴荆州商剿。

所有北来兵勇、续解银钱资送、并准退回米石各数及起程赴荆日期，谨会同革职前礼部侍郎臣曾国藩、提臣塔齐布附片陈明，伏乞圣鉴。

[63] 此件由骆秉章主稿，曾国藩等后衔会奏。据曾氏家藏手抄本《后衔会奏稿》补入。ft

108. 水师克复岳州南省已无贼踪折 [64] 七月十一日

奏为水师克复岳州，越日大股续至，复被水师痛剿，全数歼灭，南省已无贼踪，恭折驰奏仰祈圣鉴事。

窃逆贼自复踞岳州，分股窜越西湖，攻陷龙阳，分陷常、澧。嗣闻官军大至，即于六月初五六等日，驾驶船只，退守岳州东南门外，添筑土城、木城二十余座，新樯对河及各镇市等处，四路设卡，拆毁桥梁，为负隅久抗之计。

臣等念贼舟累万盈千，非舟师莫能制其死命，即饬水师后营兼营务处道衔山西即补知府褚汝航、副后营升用同知夏銮、左营即选知县彭玉麟、右营即补守备杨载福，各带水勇，合以先锋、向导等船，计共二千人，于十三日自省河头帮起行，进泊鹿角，遏贼上窜之路。时提臣塔齐布陆营驻扎新樯，分兵援常、澧一带。臣等因其兵力稍单，会调保升知府罗泽南带湘勇一千，新授岳州府知府魁联带宝勇一千，先后会剿。复调周凤山由常德驰至新樯，搭造浮桥，约期水陆并进。

二十七日，褚汝航等进泊万石湖，亲驾小船前往君山一带探明虚实，察看地形。见贼舟湾泊甚多，遂将小船前往诱敌，逆舟开炮抵拒。向导官蓝翎军功文生何南青夺获贼船一号，擒贼五名，因天色已晚，仍回泊万石湖。该营官等业已探明虚实，会商定计，以君山、雷公湖等处先须设伏，再用小艇 [65] 驶入南津港，诱贼出追，乘隙截击，遂于二十八日绘图贴说，禀商臣等。

二十九夜，分五队进兵。彭玉麟埋伏君山南岸，杨载福埋伏雷公湖上游，夏銮及先锋营由扁山直趋南津港，褚汝航随后策应，又派何南青在新樯河口多张旗帜，作为疑兵。午刻，夏銮等舟行距港不远，该逆出拒。我军开炮一周，转舵佯败。该逆不敢出追，我军转头开炮，彼此相持。突遣三板数只斜趋入港，贼遂蜂拥而出。三板又复佯却，逆舟左右攻围。忽杨载福雷公湖伏兵先起抄贼之尾，彭玉麟君山伏兵继起拦贼之腰，褚汝航坐船亦到，并力合攻，击沉贼舟数只。中有大头目身穿黄马褂，手持黄旗，被我军轰毙落水，匪船登时淆乱，狂窜下游，自相碰击。我军严鼓进追，毁沉贼船百余号，轰毙、溺毙贼匪约二百余名，生擒六十二名，夺获贼船大小三十四只，铁炮十二位，铜炮一位，抬枪四十杆，马二十二匹，旗帜、伪书无算。是夜，各营暂泊君山东岸南津港，贼舟宵遁。初一日五鼓，各战船驶至城下，见水陆之贼并空，褚汝航率水勇入城，安抚难民，踏毁贼营。此三十、初一等日水师获胜，克复岳城之实在情形也。

时各营水师分泊南津港、君山一带，仍刻刻戒严，防贼再犯。初二戌刻，探明下游有贼船驶至，该营官传令各营，不许张灯，只暗点火香、火绳，坐守炮侧，将小舟设伏港口，大船分布湖心，预备迎敌。初三日卯刻，贼果蜂拥而来。我军分五队迎敌，先令向导官何南青、先锋苏胜等诱敌，褚汝航率夏銮由中路迎敌，彭玉麟领各船仍由左边绕湖之西遥抄其尾，杨载福领各船仍由右边沿湖之东斜击其腰。该匪船驶过城陵矶，即遇向导官小船，意甚轻之。何南青绕湖佯走，逆船尾追。我先锋艇遽出，褚汝航、夏銮催各船齐进，枪炮兼施，趁北风稍逆，之字斜行，穿梭开炮，击折该匪头船之舵，该匪纷纷落水，其船遂为我得。各勇争握藤牌跳船，立斩贼首。复有大钓钩船，上坐戴紫金冠、穿黄马褂、黄伞龙旗之贼目，我军攒炮齐击，各弁勇必欲得而甘心。该匪脱袍扑水，登时泅没。彭玉麟由湖西抄尾而来，正遇大钓钩贼船数只，扣蓬迎敌。彭玉麟亲点大炮，群子散落，中贼十余人，贼船即时纷乱。复抛掷火罐，中贼之火药船，大烟突起，迷漫半湖。哨官把总孙昌国争先跳入贼船，被贼还掷火包，身受重伤。左营各战士不稍退怯，反冒火冲烟，奋力追杀，歼毙伪丞相一名，生擒三十五名。杨载福身坐三板艇，由湖东沿岸斜行，捷如飞鸟，初无炮声，及近贼船，举旗一招，众炮齐响，毙贼十余名。内有船插黄旗、身披黄袍之贼，执兵护卫者十余人，招手相向。杨载福愤甚，手挺长矛，催船前进，登时刺杀，余匪全行扑水，逆船遂为所获。杨载福微伤左臂，转战不休。事后查得黄袍之匪为汪得胜，伪官丞相者也。

该匪三路皆败，自相仇杀，狂窜下游。褚汝航出入于浓烟巨浪之中，往来策应，督令大队进追，由城陵矶、罗山、白螺矶等处直追至临湘县对河，距岳州七十五里。时日已西沉，始行鸣金收队。逆船三四百号，全军覆没。共计斩首二百七十二级，生擒长发、短发一百三十四名，夺船七十六号，烧毙、溺毙之贼难以查悉。所获号旗、军械，据褚汝航、夏銮开单呈缴：大小铁炮二十五位，抬枪、红枪一百一十三杆，火药二十八桶，铁弹三十一桶，药箭一匣，黄马褂三件，黄绣花蟒袍二件，绣龙金花帽十三顶，大黄统伞三把，龙虎旗七面，令箭十三枝，绣字炎三总制龙帽一顶，紫金冠一顶，红旗、号褂、风帽三捆，签筒、笔架等共四十一件。彭玉麟呈缴大小炮十七位，马十四匹，大小黄旗六十余面，红黄号马褂六十余件，火箭一捆，龙袍二件，伪丞相大黄龙虎旗六面，子药八桶，抬枪、刀矛百余件。杨载福呈缴黄旗、号褂、补子三捆，龙袍二件，大小炮十四位，抬枪、鸟枪、长矛、短刀百余件，火药、铅子三桶。何南青呈缴伪秋官又丞相坐船一只，米船二只，号褂、风帽一捆，枪炮、刀矛九十六件，骡马五匹。

此次逆贼重踞岳州，被官军击退，复集老长发悉锐来犯，意欲将我军诱泊孤港，然后水陆夹击，计甚狡毒。幸我师连捷，轰击无遗。其由陆路同时来犯者，复经提臣塔齐布派都司彭三元、诸殿元、普承尧等沿岸截剿，轰毙执黄旗贼目一名，余匪百余名，生擒四十五名，夺贼马十四匹，贼船八只，旗帜、号令、军械二百余件。水路败窜上岸之贼，概经我军截杀。此皆仰托皇上天威远震，故能将士用命，大挫凶锋，郡城克复，贼踪远窜。

道衔山西即补知府褚汝航，综理营务，谋定后战，胆识过人，应请免补知府，以道员归部尽先选用。升用同知遇缺即选知县夏銮，轻舟诱贼，乘胜力追，不避危险，应请以同知归部遇缺即选，并赏戴花翎。即选知县彭玉麟，忠勇性生，气吞凶逆，奋不顾身，应请加知州衔，并赏戴花翎。补用守备杨载福，手刃贼目，裹创力战，所向无前，应请以都司留于本省，遇缺即补，并请赏加勇号。蓝翎军功文生何南青，向导得力，洞悉贼情，应请以主簿归部选用。其余出力员弁兵勇，可否容臣等择其尤为出力者核实开单保奏，出自皇上天恩。

所有水师克复岳州，大股续至，复被水军痛剿，全股歼灭各缘由，谨会同提臣塔齐布恭折由驿六百里驰奏，伏乞皇上圣鉴训示施行。谨奏。

[64] 此件与骆秉章、塔齐布会衔具奏。

[65] “探明虚实……再用小艇”，据刻本《曾文正公奏议》补。ft

109. 附录明谕　嘉奖攻克岳州着速乘胜东下武汉闰七月初五日

为恭录事。

本年闰七月初五日，准兵部火票递到咸丰四年七月二十三日内阁奉上谕：

骆秉章、曾国藩奏水师克复岳州，湖南贼踪全数殄灭一折。逆贼自复踞岳州以后，多添城垒，设卡毁桥，并将攻陷常德逆匪悉数收回，屯聚该郡，意图负隅久抗。经骆秉章、曾国藩于水师战船齐备后，即派令道衔山西候补知府褚汝航等管带头帮师船，进泊鹿角；并调升用知府罗泽南等各带练勇，会同塔齐布所派陆路官兵，约期并进。六月二十九日，水师分队设伏。先遣文生何南青以疑兵佯败，诱贼逆船蜂拥出追，即补守备杨载福、即选知县彭玉麟伏兵齐起，褚汝航坐船亦到，立将手执黄旗大贼目一名轰毙，贼船溃乱，自相撞击。我军乘胜进追，沉毁逆船百余只，夺获三十四只，毙贼三百余人，生擒六十二人。逆匪穷蹙宵遁，当将岳州府城克复。

七月初三日，逆匪复率贼船三四百号悉锐来犯。甫至城陵矶，即与我向导小船相遇。褚汝航与升用同知夏銮催船齐进，枪炮兼施，先将该逆头船夺获，并将戴紫金冠黄伞龙旗之贼攒炮轰击落水。彭玉麟由湖西抄尾而来，炮子所至，洞中贼船，冒火冲烟，奋力追杀，歼毙伪丞相一名，生擒贼匪三十五名。杨载福由湖东沿岸斜进，亲执长矛，将身披黄袍之伪丞相汪得胜登时刺杀，众炮齐发，贼众纷纷落水。逆匪三路皆败，褚汝航等亲督大队乘胜穷追，将此股贼踪全数歼灭，斩首二百七十二颗，生擒长短发贼一百三十四名，烧毙、溺毙者不可数计，夺获船七十六只，大小铁炮五十余尊，枪械、铅药、旗帜、衣帽无算。其由陆路来犯之贼，亦经塔齐布派都司彭三元等沿岸截剿，歼毙贼目一名，余匪百余名，生擒四十五名。由水路败窜上岸者，悉被斩杀。

此次克复岳州，大获胜仗，湖南逆踪业就肃清，江路已通，重湖无阻。即着塔齐布、曾国藩会督水陆兵勇，乘此声威，迅速东下，力捣武汉贼巢，以冀荡平群丑。至此次督战获胜之即补知府褚汝航，综理水师营务，迭著战功，着以道员归部尽先选用。升用同知夏銮，轻舟诱贼，不避危险，着以同知归部遇缺即选，并赏戴花翎。即选知县彭玉麟，亲点大炮，立毁贼船，着赏加同知衔，并赏戴花翎。补用守备杨载福，手刃贼目，裹创力战，着以都司留于本省，遇缺即补，并赏给彪勇巴图鲁名号。蓝翎军功文生何南青，向导得力，诱贼有功，着以主簿归部选用。其余员弁兵勇，着骆秉章等择其尤为出力者，核实保奏，候朕施恩。该部知道。钦此。

110. 附录廷寄　岳州获胜后应妥察机宜速图武汉闰七月初五日

为恭录事。

本年闰七月初五日，准兵部火票递到军机大臣字寄——
湖南巡抚骆秉章、湖南提督塔齐布，传谕已革前礼部侍郎曾国藩：

咸丰四年七月二十三日奉上谕：

骆秉章、曾国藩奏克复岳州一折，已明降谕旨，将督剿出力之褚汝航等分别加恩矣。此次收复岳州，得力全在舟师，塔齐布于陆路亦有斩获，览奏稍慰朕怀。据称，该匪败窜后，率皆自相仇杀。可见此等乌合之众，一经官军剿洗，无不力就殄除。若乘此机会，设计诱擒，又何患剿办不能得手！惟逆众既经宵遁，越日复有大股续至，虽经我师将逆船全行沉毁，其窜往下游之匪为数尚多，究竟遁归何处？褚汝航现在督令大队追至临湘县对河，该处已临近大江。所有此股逆匪是否下趋武汉，抑或上窜荆州，亟须探明贼踪，追蹑其后，随地剿灭，方不致令该逆复肆鸱张。塔齐布所统陆路诸军，着即迅速管带起程，由间道驰赴武昌，遵照节次谕旨，为协同攻克之计。曾国藩已率领后起水师自长沙起行，务即赶紧出湖东下，会合水陆兵勇，沿途察看情势，遇贼即剿，以期节节打通，直达鄂省。倘须先攻汉口贼巢，或用舟师横截江面，断贼往来接济之路，则攻剿武昌较易为力。惟在体察机宜，妥速筹办，以副朕望。仍随时知照官文，严防荆、襄上游。并知会杨霈迅速督兵进攻武汉，南北夹击，毋稍延误。至湖南省虽无贼踪，而岳州一郡屡陷屡复，几为该逆来去自由之地。着骆秉章迅敕胡林翼督带练勇严密筹防，仍竭力搜捕余匪，俾地方一律肃清，毋致再有疏失。另片奏，请敕广东速解炮位，并请调浙江知县龚振麟等来楚铸炮等语。本日已照所请，谕知叶名琛、柏贵、黄宗汉矣。将此由六百里加紧谕知骆秉章、塔齐布，并传谕曾国藩知之。钦此。

遵旨寄信前来。

111. 调浙江龚振麟来楚造炮片七月十一日

再，逆贼占据长江三千余里，掳掠民船数万余号。此次舟次进剿，即使处处得手，亦恐非数月半年所能净尽。所有炮位一宗，必须广为储备。且从前失陷城池，炮位皆为贼有；现在克复岳州、常德，将来克复武汉、黄州，皆须多备炮位，乃足以资防守。除奏请饬催两广督臣续解夷炮数百尊外，查有浙江候补知县龚振麟及其子龚之棠精于造炮，自制铁模，与洋炮无异。合无仰恳皇上天恩，饬下浙江抚臣飞调候补知县龚振麟并其子龚之棠迅速来楚。其曾经造成之大小铁炮模，一并带来，以资速铸。臣等一面奏闻，一面咨商浙江抚臣黄宗汉，专差迎提，搬取铁模等件。如蒙谕旨允准饬调，其于舟师炮位之接济，南北两省各城之防守，均属大有裨益。伏乞圣鉴训示施行。谨附片具奏请旨。

112. 请催广东续解洋炮片 [66] 七月十一日

再，查水师事宜，以造船、置炮二者为最要。船只纵修造坚固，而风波间有飘失，战阵不无损伤。数月之后，损失者 [67] 必须添补，完好者亦须油艌。若非早为预备，随时整理，直待全数破坏之时，众船齐修，必至停兵待船，坐失机宜。

臣国藩自洞庭遇风之后，即于三月中旬在衡州设厂续造新船六十号。自靖港败退之后，又于四月下旬在长沙设厂修理旧船百余号。衡州厂工于五月之末完竣，长沙厂工于六月之末完竣。现虽整备各船，足资征剿，而两处船厂仍不停工。臣骆秉章与臣国藩悉心咨商，酌留战舰十余只，兵勇数百余人，在省河操演。如出征之船偶有损坏，则由衡厂、省河驾放好船，前往更换，庶源源接济，无老师糜饷之患。

至于炮位，适用之品最为难得。此次蒙皇上屡降谕旨，饬令两广督臣叶名琛购备洋炮，为两湖水师之用。现已先后解到六百尊来楚，皆系真正洋装、选验合用之炮。湘潭、岳州两次大胜，实赖洋炮之力。惟原奉谕旨购办千余尊，现止来六百尊，尚属不敷分配。且江面非可遽清，水师尚须增添，尤须有洋炮陆续接济，乃能收愈战愈精之效。相应请旨饬催两广督臣，将应行续解之夷炮数百尊，赶紧分起运解来楚，于江面攻剿大有裨益。谨附片具奏请旨。

[66] 据曾国藩家藏手抄本《奏章补钞》补入。

[67] “者”，据刻本《曾文正公奏议》改。ft

113. 水师前后起行日期片七月十一日

再，前经咨调广西升用道李孟群招募两广水勇一千名，于六月初六日始到长沙。广东续解之五起夷炮一百八十位，于六月十二日始行解到。山东登州镇总兵陈辉龙到湘以后，新造浅水拖罟二号，于六月之末毕功。臣国藩即于七月初六自省河起碇开行。镇臣陈辉龙带广东水师弁兵四百余员，李孟群带两广水勇一千名，亦于六月初八日起行，均用湖南柁工水手人等搀配，约计前后两帮水师共四千余人。又用陆勇二千，雇船随水师以行。每遇战船湾泊之处，即用陆勇登岸扎营，以资护卫。现在水师前帮二千余人到岳，已屡获胜仗。臣国藩率后帮到岳，即当会合痛剿，冀扫逆氛，以慰圣廑。

所有水师前后起行日期，谨附片奏闻。

朱批：“知道了。览奏稍慰朕怀。汝能迅速东下，借此声威，或可扫除武汉之贼。朕日夜焦盼，忧思弥增。护船陆勇，终恐未可深靠。”钦此。

114. 请领捐照折七月十六日

奏为请旨饬部将前请部、监执照颁发，以速捐务而济要需，恭折奏祈圣鉴事。

窃臣于上年十一月二十六日附片具奏，请饬部查照，凡由臣经手援本省城工事例上捐者，仍准归入筹饷新例之内，由臣开单咨部，随时发给部照。此后臣行营所至，如湖北、安徽等省，准令臣随处劝捐，一律咨部，仍随时发给部照，庶捐生不致观望等情。于十二月十六日奉到朱批：“该部知道。”钦此。钦遵在案。嗣于本年二月十五日奏请江西、四川、湖南三省各派大员劝捐，仍照部定新章，预发空名执照，由各员填给，请饬部颁发空白部、监二照共四千张，以一千张封发江西，以一千张封发四川，以二千张封发湖南及臣营。当奉朱批：“户部速议具奏。”钦此。迄今数月之久，尚未接准部文。六月二十二日传阅邸抄，本年三月初六日奉上谕：“户部奏遵议曾国藩请颁发部、监执照，派员劝捐军饷一折，着照曾国藩所请，湖南即派署盐道夏廷樾、编修郭嵩焘，江西即派前任侍郎黄赞汤、升用知府朱孙诒，四川即派按察使胡兴仁、编修李惺，各就地方情形，妥为劝谕，以济曾国藩所带炮船军需之用。并令各该督抚添派公正绅士，帮同地方官实力办理。”钦此。恭读之下，始悉臣前奏已蒙谕旨允准，因道途梗塞，迄未接准部文，亦未见颁到执照。

现在臣与提臣塔齐布一军，水陆共计一万三千余人，月需饷银六七万两。湖南司库久形支绌，即奉谕协济之川、广、江西等省解款，亦属无多。本省派员筹捐，又因换照无期，不甚踊跃。目下水陆两军即日出境剿贼，求一月之口粮尚不可得。臣与提臣万分焦灼，是以专差赍折赴京，即令赴部守领前项执照。合无仰恳皇上天恩，饬部迅将部、监执照共二千张，封给差兵领回。其江西、四川各一千张，亦恳饬令设法封寄各该省，以便广劝而济要需，无任迫切祷企之至。

再，臣自上年八月移驻衡州，即设局劝捐。凡捐虚衔者，俱借用湖南藩司城工例实收；捐实职者，俱借用筹饷事例实收。嗣蒙圣慈俞允，准 [68] 臣随地劝捐，一律咨部换照。自长沙起行后，臣又将原奏自刻实收，一体发给各捐生收执，计自上年九月至本年五月，共捐过三百四十八名，现已造册送部。仍将副实收汇缴，俟前项空白执照领到时，拟先将现捐各员如数填给，庶已捐者不稍留难，未捐者益臻踊跃，于军饷不无裨益，合并陈明。

所有专差请领执照缘由，理合专折陈奏，伏乞皇上圣鉴训示遵行。谨奏。

朱批：“户部速行查办。”钦此。

[68] “准”，据刻本《曾文正公奏议》补。ft

115. 水师迭获大胜将犯岳贼船全歼折 [69] 七月十六日

奏为水师迭获大胜，将二次三次犯岳之贼船全数歼灭，恭折驰奏仰祈圣鉴事。

窃前帮水师于初一日克复岳州，初三日大获全胜，业将各情形会奏在案。初五日戌刻，向导官何南青探知下游擂鼓台一带有贼船数百号，恐复乘风上窜，彻夜戒严。初六日卯刻，该营官等会议，以北风甚劲，与其坐待贼至，不若迎其未至而击之。遂令左营彭玉麟、右营杨载福前敌，副后营夏銮、先锋营苏胜等二队策应，营务处褚汝航自领本营督阵。未刻，行至道林矶，遥见逆舟蜂拥而来。及我军头敌将到，该匪一面开炮抵拒，一面齐卸布帆，停泊老岸，为以逸待劳、反客为主之计。左、右两营由西岸占上风攻击，左营战艇驶近贼巢，开炮数轮，转帆稍息；右营连樯继进，开炮数轮，亦转柁稍息；左营复进，如此更番迭战。正、副后营及先锋营各船分两翼包住，并力向前。浪激烟迷，炮子如雨。有持花筒烧贼者，有将火罐遥掷贼船者，有手握藤牌跃上贼船受伤者，有以三板小艇逼近诱贼、反被击中者。虽杀贼甚多，而我军伤亡亦众。鏖战二时之久，胜负未分。

时日将西坠，北风大作，下游贼艘仍复鱼贯而上，计停泊者、续来者约贼舟五六百号。而我军船仅七十余号，离南津港老营已逾六十里之遥，士卒竟日未食，若即行收队，该匪必趁势压追，有不堪设想者。该营官等于进退两难之中，出万死一生之策。杨载福亲驾三板艇穿入贼队，且战且下约三四里许，绕贼之背，截其来船。轰沉湖北划子三号，船上之贼纷纷堕水。复亲掷火罐、火球，因风纵火，自下而上，连烧十数船，下游续来之船始行退窜，上游贼船回顾本营屯聚之处，延烧已遍，烈焰冲天，仓皇失措，贼阵遂乱。

彭玉麟见五彩画龙三桅船，知系贼目，冒险冲入。该匪攒炮轰击，兼放火箭，彭玉麟颈后及左手右腿三处受伤，哨官秦国长中炮阵亡。彭玉麟犹裹创力进，竟夺其船。船中搜得龙袍、龙帽，上绣金字伪衔，铺陈华丽，金碧荧煌，乃伪北王韦正之兄之座船，贼中称为国宗兄，臣国藩前经密奏者也。时褚汝航麾旗督战，拦腰截击。复遇画龙巨舰，遂作擒贼擒王之计，急起直追，枪炮环击。该匪势不能支，上岸狂窜，落水者无数，其船遂为所获。并获伪印一颗，查系伪丞宣林姓座船。其装饰与韦逆之船相等。

夏銮率哨官欧阳春往来冲击，枪毙伪十三检点黎振辉。该逆向眇一目，屡次上犯湖南，匪党败窜之时，该逆犹持刃督战，竟被歼旃。后营哨官守备罗管全、把总吕镇往来夹击，轰毙伪丞相曾姓，夺获伪印一颗。时各营奋力合攻。上岸之贼，如蚁缘墙；扑水之贼，如凫逐浪。余皆自投烈焰，烧毁无遗。

是日，自未至戌，鏖战数时之久。晚间仍在罗山对岸扎营。约计烧船四百余号，其得脱者仅数十号耳。毙贼约二千名，生擒百二十余名。夺船二十余号，内有长龙战船一只，大炮十四位，绣字北殿右四承宣金龙冠一顶，殿前正丞相龙帽一顶，功勋北殿右二承宣龙帽一顶，北殿右四承宣黄帽二顶，功勋南殿左一指挥帽一顶，功勋南殿左参护帽一顶，承宣将使紫金冠一顶，北殿承宣绣龙风帽二顶，各绣伪衔于冠上。五色缤纷，侈丽无匹。内有十四龙金冠一顶，錾金为字，制尤僭妄。又黄缎伞三把，绣龙黄马褂二件，黄羽绫马褂一件。画龙宫扇六把，红黄绣龙桌围二件。龙袍一件，蟒袍一件，承宣补褂一件，团龙补服圆领袍一件。大红缎靴三双，黄缎鞋一双。承宣龙印一颗，丞相龙印一颗，印匣均用黄龙绣袱裹以银叶。其余旗帜、号衣、红巾、黄帽、抬枪、子药、刀矛、马匹之属，合计千余件，不能悉载。此初六日大获全胜之实在情形也。

臣国藩正拟会折飞报，于抵岳时拜发，随于十五日巳刻到岳。据各营官禀称，十四日午初，该逆在城陵矶下游埋伏小划二百余只，匪党皆上坡藏匿；其罗山对岸之夹洲一带湾船约千余号，沿岸筑有炮台；城陵矶以上，一字排列战船数十号，意欲以小艇诱我军深入，然后伏舟齐起，迎头抄尾，计甚狡毒。时提臣塔齐布陆营驻扎岳州北门外五里许。褚汝航先期禀商，预备水陆夹击，随率杨载福、彭玉麟、夏銮等鱼贯而行。舟过城陵矶，该匪以为中计。伏匪正欲上船抄尾，不期树林内号炮一声，提臣陆路伏兵四起。该匪纷纷上船，水军分途迎击。该伏匪复窜上坡，有陆兵截杀者，有乱挤落水者。该逆见伏船已破，心遂忙乱。我军乘势挤进，候补千总张世基燃烧贼船一只。时罗山一带上驶之贼船约一千五六百号，见火起，即行折回，复被我军趱烧。而该匪战船犹横阻江心，开炮抵拒。候补把总欧联彪奋斩红衣长发老贼一名。右营哨官秦国禄复夺得快蟹贼船一只，上有洋炮十一位，即前此靖港败仗所丧失者也。后营哨官罗管全手挺长矛，跃入贼船，杀毙长发贼数名。左营各哨官并力抛掷火罐，延烧贼船十余只。褚汝航座船与贼舟仅离寻丈，被一炮伤勇三人，立毙其二。各勇愈愤，开炮愈密。贼正思退，有蓝油匪船一只，上插大黄旗，载悍贼百许人，被我军三板七号、长龙四号攒炮围击。该匪纷纷扑水，仅剩七名。欧阳春见剩匪无多，急欲跃上贼船，被贼抛一火蛋，反将我军长龙船延烧。欧阳春等情急，势欲扑水，各三板竭力抢救，而蓝油匪船竟得乘空逃出，其余贼船亦皆下窜。时已昏黑，未便穷追，水陆各营，均即收队。三更后，水军回泊南津港。总计烧贼船三十余号，夺贼船七只，轰毙、溺毙、歼毙约三四百名，生擒三十五名。

此二次该逆从武汉下游分起上犯，誓争岳州，仍处处埋伏，纯用诈谋。幸仗皇上天威，屡战屡捷，以少胜多，歼毙大头目数名。各将士非常奋勉，当酷暑鏖战之际，每出队，俱用长巾渍水围绕心窝，驰骋烈日之下，随渍随干，辛苦万状，伤亡亦复不少，然士气终不稍挫。营务处兼正后营道衔山西即补〈知〉府褚汝航，躬亲督阵，胆力俱壮。前次已保升道员即选，此次应请赏加运使衔。副后营升用同知夏銮，带勇策应，甚合机宜。前次已保同知即选，并请赏戴花翎，此次应请赏加运同衔。左营即选知县彭玉麟，裹创陷阵，誓不与贼俱生。前次已保同知衔，并请赏戴花翎。此次应免选知县，以同知归部选用。右营升用守备杨载福，绕出贼后，乘风纵火，初六日之战甚得其力。前次已保都司即选，并请赏加勇号。此次请免补都司，以游击留于本省遇缺即补。向导官蓝翎军功何南青，侦探得实。前次已保主簿选用。此次请免选主簿，以布政司照磨归部即选。其余出力员弁兵勇，请由臣等核其劳绩最著者，开单吁恳皇上恩施，以示鼓励。哨官六品军功秦国长，前数次打仗出力，拟保千总。此次击贼阵亡，深堪悯恻。合无仰恳皇上逾格天恩，准照千总例给恤，以作士气而慰忠魂。其各营伤亡兵勇，现饬查明照例办理。

所有水师迭获大胜各缘由，谨会折由驿六百里驰奏，伏乞皇上圣鉴训示遵行。谨奏。

[69] 此件与骆秉章、塔齐布会奏。ft

116. 附录明谕　水师再胜应乘势直捣武汉并奖恤出力诸员闰七月十二日

为恭录事。

四年闰七月十二日，准兵部火票递到咸丰四年七月三十日内阁奉上谕：

骆秉章、塔齐布、曾国藩奏水师迭获大胜，将犯岳贼船全数歼灭一折。湖南岳州府城克复后，复有贼船数百号，由擂鼓台乘风上窜。七月初六日，经候选道褚汝航督同同知衔即选知县彭玉麟、即补都司杨载福等带兵迎击。行至道林矶地方，遇贼船蜂拥而来。我军左右两营更番接战两时之久，杀贼甚多。时北风大作，下游贼船续到五六百号，与我军相持，势甚危急。杨载福驾三板艇直穿贼队，绕出贼船之背，截其来路，轰毁贼船三只，逆匪纷纷堕水，复因风纵火，连烧十数船，下游续来贼船始行退窜。其上游贼船回顾屯聚之处，烈焰延烧，遂各仓皇失措。伪检点黎振辉当被即选同知夏銮枪毙，伪丞相曾姓亦被守备罗管全、把总吕镇开炮轰毙，余匪上岸扑水，分头狂窜。其逃避不及者，悉被烧毙。统计焚毁贼船四百余号，毙贼二千余名，生擒百数十名，夺获贼船二十余只，并风帽、马褂、伞扇及枪炮、铅药、刀矛、旗帜等千余件。十四日，逆贼复于城陵矶下游埋伏船二百余号，匪党上坡藏匿；其罗山对岸之夹洲湾船约千余号；城陵矶以上排列船数十号，欲诱我军深入。褚汝航先期禀商塔齐布水陆夹击，遂率杨载福等督兵直过城陵矶。该逆正欲抄截，而我军陆路伏兵四起，水军复分途迎击，贼众大溃。其罗山贼船，被我军放火焚烧，犹复开炮死拒。候补把总欧联彪手刃红衣长发老贼一名，罗管全持矛跃入贼船，杀毙长发贼数名，各兵勇乘势攒击，余贼悉皆下窜。统计烧毁贼船三十余号，夺获贼船七只，毙贼三四百名，生擒三十五名。

逆贼自岳州克复以后，尚复迭次回扑，竟存窥伺。经我军复加痛剿，洵足以寒贼胆。着塔齐布、曾国藩乘此声威，迅督水陆各军东下，直捣武汉，尽歼群贼。

至此次接仗获胜之候选道褚汝航，躬亲督阵，胆力俱壮，着赏加盐运使衔。遇缺即选同知夏銮，带勇策应，颇合机宜，着赏加运同衔。同知衔即选知县彭玉麟，裹创陷阵，奋不顾身，着以同知归部选用。即补都司杨载福，纵火烧贼，极为出力，着以游击留于本省，遇缺即补。候选主簿何南青，着以布政司照磨归部即选。其余员弁兵勇，着骆秉章等择其尤为出力者，核实保奏。阵亡之六品军功秦国长，着照千总例赐恤，以慰忠魂。该部知道。钦此。

117. 附录廷寄　水师获胜除扼防岳州外即会合各方兵力东下武汉闰七月十二日

为恭录事。

本年闰七月十二日，准兵部火票递到军机大臣字寄——
湖南巡抚骆秉章、湖南提督塔齐布，传谕已革前礼部侍郎曾国藩：

咸丰四年七月三十日奉上谕：

骆秉章、塔齐布、曾国藩奏贼船两次复犯岳州，水师迭获胜仗一折，已明降谕旨，将出力各员奖励，阵亡之秦国长议恤矣。贼匪迭犯岳州，其意企图扼我重湖之险。塔齐布、曾国藩等派水陆员弁，均能奋勇出力，迭次获胜，贼胆已寒。正可乘此声威，顺流东下，以期节节打通，直达武汉。此时沿江一带贼船鳞比，我水军师船既已进击至城陵矶下，与荆州官兵声势已相联络。本日据官文奏，石首县之调弹〔弦〕口、监利县之白螺矶，已有派防兵勇二千余名，并魁玉、杨昌泗所带官兵二千名。又有川勇一千名暂驻沙市，以为后路。如该提督等乘胜进逼，则荆郡兵勇亦可乘势下击也，已有旨谕知官文。该提督等如需此项兵力会剿，即与官文妥速商办。原奏内称“与其坐待贼至，不若迎其未至而击之”。所奏甚合机宜。不独擂鼓台一战，即楚省全局，皆应如此办理。该提督等既能见及于此，即着迅速督兵前进，沿江攻剿，毋令坐失事机。武昌既为贼踞，其通城、崇阳一带是否梗阻？塔齐布陆路官兵能否即由此路前进？若能从此进兵，直攻武昌之背，水师顺流而东，肃清江路，杨霈所带兵勇直捣汉阳贼巢，则我兵愈众，贼势愈孤，楚省贼踪当可渐就扫荡。

至塔齐布、曾国藩督率水陆官兵全赴下游，岳郡为南省咽喉，且衡州、长沙两厂接济船炮，皆须由该郡出湖，不可无得力兵勇择要扼防。前有旨令骆秉章饬令胡林翼督带练勇前往防剿，着即迅催该臬司赴岳，扼要严防，为塔齐布、曾国藩后路接应，断不可令下窜贼匪又复乘虚绕越上游，致东下之师有后顾之虞，是为至要。将此由六百里加紧各谕令知之。钦此。

遵旨寄信前来。

118. 水师失利镇道员弁同时阵亡陆营旋获胜仗折 [70] 七月二十一日

奏为水师失利，镇、道员弁同时阵亡，陆营旋获大胜，恭折奏闻仰祈圣鉴事。

窃初三、初六、十四等日水师连获胜仗，业经驰奏在案。臣国藩偕镇臣陈辉龙于十五抵岳。时贼虽屡败，尚盘踞城陵矶下游一带，又将汉口贼舟数千倾巢上犯，连樯数十里，出没无常。陈辉龙即欲亲督广东水师四百余员名，于十六日出队进剿。臣国藩以大队甫到岳州，必须相机渐进，嘱缓其行。臣塔齐布亦劝其稍缓。陈辉龙谓自四月下旬到楚，因船炮未齐，坐糜饷项至两三月之久。启行后，复守风耽搁，焦灼难名，急思杀贼自效。且水陆官军宜先扼城陵矶，以固南省、西川门户。若不乘胜急剿，使贼占踞此地，剿办愈难。其持论不为无见。褚汝航、夏銮亦俱怂恿，并请随同进剿。臣国藩因陈辉龙在水师营伍四十余年，老成练达，必能相机而行。且褚汝航等屡胜之将，每论战守，皆合机宜，当不至于贻误，是以未经阻止。是晚，仍函商该镇，嘱以下游水急，进易退难，如遇南风，不必开仗；且沿江港汊，虑有埋伏，获胜后仍勿穷追等语。镇臣函复，亦深以为然。并知会提臣，预拨陆路兵勇策应。

十六日辰刻，陈辉龙自坐拖罟，督率所部前行。褚汝航、夏銮分坐战船继进。李孟群尚未到岳，其前队广勇先到者，亦随陈辉龙会剿。左营彭玉麟、右营杨载福，均酌拨长龙、三板，借作声援。时风色尚平静，行至城陵矶，正遇该逆出队上犯。该镇、道等排阵合攻，枪炮齐发，轰毙贼匪数十名，烧毁贼船数只，贼即下窜，游击沙镇邦炮船乘胜跟追。陈辉龙见风势愈大，即插旗收队。因恐沙游击头船有失，又复督催拖罟赶往救护。船身重大，胶浅于旋涡激流之中。该逆见拖罟胶浅，即时蜂拥而来；旋湖港伏船亦出，并潜由西岸迤逦而上。复有逆贼数百人，在岸上护纤夹攻。广东弁兵之船与广西何越珽等之船均奔往救护，又被风横吹而下，互相拥挤，枪炮难施。当被贼船拥近，兵勇陷入重围，不能进退，被贼戕毙多名，余皆凫水逃生。陈辉龙、沙镇邦均即阵亡。褚汝航等见陈辉龙危急，义不独生，驰往拼救。无如贼势益众，我军势不能支。褚汝航手刃数贼，夏銮与贼交锋，均被重创，落水殉难。广东署千总何若沣、广西带勇候选府经历唐0197-01 ，一同遇害。维时提臣陆营虽出队至城陵矶，因隔港不能飞越，无从救援。各战船有冒死突回者，赖前营及左、右二营以三板艇断贼尾追；行至城陵矶，又得陆营接应，始获保全。计陈辉龙一营船炮尽失；褚汝航、夏銮二营失去快蟹四只，三板六只；李孟群一营失去快蟹四只，波山艇一只，长龙二只，三板四只；惟彭玉麟、杨载福完全无恙。此十六日水师失利之实在情形也。

臣国藩与陈辉龙等经营数月，昼夜赶办，每船器械至百余件之多。一旦损失将半，伤心陨涕，愤恨何言！十七日收集散亡，点存炮械，一面飞催省城所造三板等船，以资添补。

十八日卯刻，臣塔齐布亲督陆营出队。适逆匪三千余人由城陵矶舍舟登岸，思欲踞险扎营，并分三股来扑。我军亦分三股迎剿。臣塔齐布匹马当先，兵勇奋力猛进，阵斩悍贼十余名，该逆犹抵死抗拒。中军参将玉山将自制火箭亲点数枝，延烧贼队，贼势稍却。突有满发长髯大贼目，身穿青绉短衫，急起来犯，戳伤臣塔齐布坐马，兵丁黄明魁用矛刺翻。该逆回矛相向，致伤右胁，众兵一拥向前，登时砍毙。当夺大黄旗一杆，上书伪秋官又正丞相字样。贼丧头目，始行溃逃。其左右两股，亦被我军截杀四百余名。该逆见中路已溃，犹欲佯败，以图合抄我军中路之尾。我军愈杀愈奋，呼声震天，又毙贼匪三百余名。贼始纷纷败北，抢舟逃窜。复被我军截杀，直追至擂鼓台地方。计共毙歼贼八百余名，落水死者无数，夺获军械、旗帜、号衣三百余件，生擒二十三名。此十八日陆路获胜之实在情形也。

伏查山东登州镇总兵陈辉龙，自到湖南以来，造船制械，事事躬亲，于水师事宜实属阅历有得，每与臣等言及贼势披猖，誓欲决一死战。此次虽乘胜轻进，而忠勇奋发，大节克全，深堪悯恻，应请饬部照例议恤。保升道员并加运司衔褚汝航、保升同知并加运同衔夏銮，自去冬到湖南，经臣国藩委令造船带勇，屡挫逆锋。湘潭大战，岳州四捷，该员等之功为多。此次又以救护镇臣，奋勇捐躯，与败不相救者迥别。可否请旨饬部照保奏升衔议恤之处，出自皇上天恩。广东提标水师右营游击沙镇邦、大鹏协标右营署千总何若沣、候选府经历唐0197-01 奋勇捐躯，均请饬部照例议恤，以作士气而慰忠魂。其余阵亡弁兵，俟查明分别奏咨办理。

至十八日一战，当逆焰方张之会，立挫凶锋，人心大定。所有陆战出力之永绥协把总童添云，湘潭案内已保蓝翎守备。此次冲锋突阵，所向无前，应请免补守备，以都司补用，并赏换花翎。六品军功周岐山已保蓝翎把总，此次杀贼最多，应请免补千、把，以守备用，并赏换花翎。抚标兵丁黄明魁，湘潭案内已保蓝翎外委。此次阵斩贼目，身受重伤，应请免补外委、把总，以千总尽先拔补，仍赏戴蓝翎。其余出力弁兵，可否容臣等核实开单请奖之处，出自皇上天恩。臣国藩虽无节制镇臣之责，惟同办一事，未能极力沮止，谋定后进，以致挫失，咎实难辞。应请旨交部严加议处。

现在水陆关键，以城陵矶、荆河脑为扼要之区。如能防守谨严，则西可塞由荆入蜀之门，南可截由湖入湘之路。惟荆河以上，贼踪游奕不少，水师新挫，上下势难兼顾。臣等惟有竭力筹维，扼守要隘，先清上游，以期速殄逆氛，仰纾圣虑。

所有水师失利、陆军获胜各缘由，谨会折由驿六百里驰奏，伏乞皇上圣鉴训示遵行。谨奏。

[70] 此件与塔齐布、骆秉章会奏。ft

119. 附录明谕　批复前件并议恤褒奖殉难出力人员闰七月十四日

为恭录事。

本年闰七月十四日，准兵部火票递到咸丰四年闰七月初三日内阁奉上谕：

骆秉章、塔齐布、曾国藩奏水师进剿失利，陆营旋获大胜一折。七月十六日，山东登州镇总兵陈辉龙自坐拖罟船，督率所属水师，迎剿城陵矶下游贼匪；褚汝航、夏銮统带战船继进，正遇该逆出队上窜。该镇、道等排阵合攻，轰毙贼匪多名，烧毁贼船数只，贼即下窜。游击沙镇邦乘胜跟追，陈辉龙督催拖罟船赶往策应。惟时风色愈大，船身胶浅。该逆蜂拥而来，湖港贼船亦由西岸潜出。广东等处兵船前往救护，被风横吹，不能上驶。贼船逼近，兵船互相拥挤，兵勇陷入重围。陈辉龙、沙镇邦均即阵亡。褚汝航等前往救援，均被重伤，与广东署千总何若沣等同时遇害。

十八日卯刻，贼匪三千余人由城陵矶舍舟登岸，分三股来扑。塔齐布督兵进剿，匹马当先，兵勇奋力击杀，立斩悍贼多名。中军参将玉山亲点火箭，延烧贼队。突有长发贼匪拚死前来，戳伤塔齐布骑马，被兵丁黄明魁用矛将该逆登时刺死，贼始溃散。其左右两股犹敢佯败，以图抄击我军之后。我兵愈杀愈勇，毙贼三百余名，贼匪纷纷败逃，抢舟窜逸。复被我军截杀，追至擂鼓台地方。计共歼毙贼匪八百余名，落水淹毙者无数。

所有此次阵亡之山东登州镇总兵陈辉龙，奋勇杀贼，因船胶以致捐躯，殊堪悯惜，着交部照例议恤。保升道员运司衔褚汝航、保升同知运同衔夏銮，屡次督战，迭获胜仗，兹以奋勇殒命，均着交部各照升衔议恤。广东提标右营游击沙镇邦、大鹏协标右营署千总何若沣、候选府经历唐0197-01 ，均着交部照例议恤。其陆路出力之保升蓝翎守备永绥协把总童添云，着免补守备，以都司补用，并赏换花翎。保升蓝翎把总六品军功周岐山，着免补千总、把总，以守备补用，并赏换花翎。保升蓝翎外委抚标兵丁黄明魁，着免补外委、把总，以千总尽先拔补。其余出力弁兵，仍着该抚等核实酌保。余着照所议办理。该部知道。钦此。

120. 附录廷寄　指斥轻进失利并作善后安排闰七月十四日

为恭录事。

本年闰七月十四日，准兵部火票递到军机大臣字寄——
湖南巡抚骆秉章、湖南提督塔齐布，传谕已革前礼部侍郎曾国藩：

咸丰四年闰七月初三日奉上谕：

骆秉章等奏水师失利、陆路获胜一折。览奏曷胜愤懑！本日已明降谕旨，将阵亡之陈辉龙等，并陆战出力之童添云等，分别赐恤、奖励矣。我兵克复岳州，水师迭获胜仗，方冀乘势东下，直捣武汉贼巢。该提督等虽经屡胜，仍当于锐进之中，力图万全之策。乃因轻进失利，致镇、道阵亡，失去炮船甚多。虽塔齐布陆路获胜，究属得不偿失。曾国藩系在水路督战，于陈辉龙出队时不能详慎调度，可见水上一军，毫无节制，即治以贻误之罪，亦复何辞？惟曾国藩前经革职，此时亦不必交部严议。仍责令督饬水师将弁，奋力攻剿，断不可因一挫之后，遂观望不前。陈辉龙现已阵亡，所有师船必须派员统带。李孟群丁忧，现在留于军营，即补游击杨载福屡次打仗出力，即可派该管带各船。本日复寄谕叶名琛，拣派水师得力镇将二三员，前赴曾国藩军营，以资调遣。省城所造三板等船，着骆秉章迅速催赴岳州，毋稍延缓。城陵矶、荆河脑既为水陆扼要之区，亟应严密防守，杜其纷窜之路。塔齐布仍督饬将弁兵勇乘胜进剿，以期水陆夹攻，迅殄丑类。并随时知照官文、杨霈一体截剿，毋令贼匪纷窜为要。将此由六百里加紧各谕令知之。钦此。

遵旨寄信前来。

121. 李卿穀请恤片七月二十一日

再，臣国藩前经咨调广西平乐府知府升用道李孟群，招募广西水勇一千名来楚协剿，曾经奏明在案。该道在广西屡著战功，深悉贼情，于六月初六日督勇到省。其时适闻武昌再陷，该道之父李卿穀方署湖北臬司，即知其万无生理，因道途梗塞，未得确信，不敢发丧。该道忠愤郁结，焦急难名，昼夜赶办船炮，以期迅速出征，为报仇殄逆之举。臣国藩于七月初六日起椗，该道即于初八日成行。十五日舟次万石湖，据逃出家丁寇升来报，具述该署臬司殉难情形。该道始得发丧成服。十六日抵岳州，赴臣国藩行营具禀称：

“窃职父系河南光州举人，由大挑分发四川，历任长宁、金堂、华阳等县知县。在泸州知州任内，保送引见，简放云南临安府知府，洊升今职。本年正月，逆匪围攻鄂省，职父兼署臬司，带兵在保安门 [71] 守御，昼夜焦劳，须鬓全白。嗣因饷尽援绝，时时以忠义激励众心，并请出粜仓谷，改铸京铜，人心赖以复固。五月内寄来家信，有竭力待援、城亡与亡之语。嗣后贼匪攻围日急，五月二十八日，官兵出城接仗失利，六月初二未刻，贼遂攻陷东门。其时有以抚、镇均已出城，劝令下城随出者。职父感愤涕零，誓以死报。从容回至行署，焚香冠带，望阙叩头，随即遣散从人，投池尽节。父妾高氏，随同殉难。特恳据情转奏，吁请赐恤，以慰忠魂。再，职惨遭大故，例应丁忧回籍。惟国仇家难，愤激填膺；且武昌一日不复，父骨一日难收；惟有寝苫枕戈，随同大军进剿，以期奔丧收骨，返葬故里。惟是昏愗余生，恐滋贻误，恳将前营统领官另行遴委，俾得墨绖从戎，竭诚自效。”等语。

伏查湖北粮储道署按察使司李卿穀，由县令起家，历著循声。当饷尽援绝之时，以身殉城，克全大节。既据伊子呈请转奏，不敢壅于上闻。合无仰恳皇上天恩，准照臬司例赐恤，庶足以申明与城存亡之义。至李孟群应回籍丁忧，但该道忠勇愤发，为军中必不可少之员。况家国之仇，切迫思报，亦不忍一日置身于事外。应请饬令该道从权统领，以专责成。

所有该署臬司殉难捐躯及伊子留营剿贼各缘由，谨附片奏闻请旨。

[71] “门”，据刻本《曾文正公奏议》补。ft

122. 附录明谕　答李卿穀请恤 [72]

咸丰四年闰七月初三日内阁奉上谕：

曾国藩奏湖北道员殉难，恳请恩恤，并请留丁忧知府各等语。前署湖北按察使督粮道李卿穀，带兵守城，备极劳瘁。迨贼陷武昌，该道感愤，投池尽节，洵不失城亡与亡之义。其妾高氏，亦随同殉难，殊堪悯恻。李卿穀着加恩照道员例从优议恤。伊子广西平乐府知府李孟群，现在丁忧，着准其仍留军营带勇剿贼。该部知道。钦此。

[72] 此件据曾氏家藏手抄本《上谕廷寄补钞》补入。原件缺收到日期。ft

123. 岳州水陆官军四获胜仗折 [73] 闰七月初三日

奏为岳州水陆官军四获胜仗，恭折奏祈圣鉴事。

窃前月十六日水师失利，十八日陆营全胜，业经驰奏在案。十九、二十等日，风雨交加，未便出队。二十一日黎明，臣塔齐布亲督陆营进剿，派都司诸殿元、千总刘士宜从中路进攻；游击周凤山、都司彭三元、保升守备童添云等分左、右两路抄截；其罗泽南所带湘勇，择地埋伏，以备应援。行至城陵矶，遥见该逆筑有土城。诸殿元等奋往抛掷火罐，延烧贼垒帐棚，各勇逾沟扑墙，逆贼败窜。正在跟追，讵该逆先在湖汊偷搭浮桥，见贼营火起，伏匪齐出，约二三千人。诸殿元、刘士宜向前迎击。兵力太单，其所带士卒多已却退，左、右两路以途径纡〔迂〕回，不能趱赴应援，诸殿元力战阵亡，刘士宜同时被害。臣塔齐布闻二将危急，麾军往救，短兵相接，毙贼多名。湘勇突出横截，贼势稍却。中路败退之兵始复回戈向前，转败为胜。共歼贼百余名，夺获旗帜、军械数十件，湘勇割取首级十五颗。此二十一日开仗，先挫后胜之实在情形也。

二十五日申刻，探明逆党万九千人，由湖北悉锐来犯，各裹干粮，意欲鏖战数日，扑我陆营，仍为上犯长沙之计。占踞高桥地方，距罗泽南等湘勇营十里，凤凰山大营十四里，我军彻夜巡防。二十六日卯刻，该逆首扑湘勇营盘，拥踞九塘岭，烧毁望楼。罗泽南督同保升府经历李续宾等，大呼冲突，直趋高岭，阵斩伪国宗石姓，夺其黄绫大旗，长广丈余，贼始大溃。湘勇追至高桥，杀贼数十。时贼队之别驻东岭者驰下救援，复经李续宾奋力击退，又毙贼数十名，贼遂狂窜。其分扑凤凰山大营者，数以万计。臣塔齐布亲督将弁由中路先进，枪炮齐施，毙贼至一二百名，犹抵死抗拒。及至刃毙执旗贼目，贼阵始乱。其左、右两路之贼，经周凤山、彭三元等出奇抄截，各勇愈战愈力。贼之惯技，有所谓螃蟹阵者，常分十余路围绕抄袭。我军亦分十余路迎敌，无不以一当百，呼声震天，约毙贼六百余名。而上下又突出三骑，均着青绉短衣，势极凶猛，胆敢招手直呼臣塔齐布之名。臣塔齐布应声扑去，手刃其一，余二贼下马率众纷逃。适罗泽南等亦追击至此，会合并攻，又毙贼数十名，追贼过河乃止，溺毙不计其数，生擒三十五名。各路夺获枪炮器械共数百件，马二十一匹。此二十六日湖北新添悍贼二万来岳，官军大胜之实在情形也。

臣国藩带来陆勇二千余人内，临武县学教谕李原濬将亲兵五百，署宜章营守备杨名声将宜章勇、辰勇五百，从九品施恩实将新田勇五百，外委黄三清将祁阳勇三百，署把总黄玉芳将常宁勇三百，皆坐船与水军同行，原为护卫舟师之用，驻泊南津港，与臣塔齐布陆营相去约二十里。因陆路贼势浩大，即饬此二千人者移扎凤凰山大桥一带，与各路陆兵联营。故自二十一日以后，陆路添生力之军，较前此兵力更厚矣。

二十八日，臣塔齐布传令直捣高桥贼垒，派罗泽南等攻其南，周凤山等攻其北，亲督彭三元、普承尧等由中路先行。将近贼巢，该逆开炮拒敌。中路兵勇合攻，连毙数贼。正冲突间，大股续至，愈聚愈多。适罗泽南湘勇绕抄贼尾，奋登高阜，该逆后路受敌，立即大溃。周凤山之道州勇、杨名声之宜章勇暨各营均经趱到，并力齐攻，毙贼近百名。因虑有埋伏，暂住高冈，以防回窜。且令摇旗诱贼，贼果拚命扑出。我军猛进，前后围攻，贼又败溃。自辰至午，三扑三溃，力不能支，贼始全退归巢。计共毙贼二百余名，生擒十二名，夺军械、旗帜共六十余件，马骡三匹。此二十八日开仗获胜之情形也。

贼经两次大挫之后，即愤甚，欲大举再一决战。二十九日，分数大股来扑我军，先烧附近民房。臣塔齐布正在出队，突有骑马贼四人扑近营垒，即麾兵勇大呼迎击。童添云等奋力抵御，杀贼十余名，中路之匪旋即败退。右路之贼约三四千人，周凤山迎敌酣战。适杨名声之宜章勇、黄玉芳之常宁勇趱来应援，歼毙骑马贼目二名。该逆见兵勇势猛，其右路即与中路合并抵御。又值岳州府知府魁联带楚勇由山后驰来，呼声震林谷。该逆见各处皆有援应，遂相率溃逃。我军追杀，枪毙手执令旗贼目一名，杀贼三百余名。其左路之贼先从树林中潜上，直据山巅。罗泽南据险以待，各勇静伏不动，俟贼近前，突起开炮，刀矛猛进，斩贼近百名。各逆党已溃，旋有别队千余人，吹角摇旗，分路来扑。李续宾等竭力堵御，李原濬率亲兵趱到，横截中间，分抄贼尾，各勇并击，枪毙黄马褂大旗贼二名，堕山岭死者不可胜计。约共杀贼五百余名，生擒二十三名，夺旗帜、枪炮、刀矛、马匹无数。

臣国藩以陆军大战，贼势全注陆路，其水路必甚空虚，密饬各水军乘隙进剿。右营杨载福为前锋。时左营彭玉麟养伤回省，暂解营务，因飞调湘阴汛千总题补永绥营守备萧捷三来营署理。是日率战船进攻。广西升用道李孟群亦派前营战船策应。行近城陵矶，有逆船十余号往来驰突，冀以虚声沮遏我军。各营烛破诡谋，见船即击，一拥而前，烧毁数船，贼皆堕水。我军用小艇当先，风驰雨骤，东岸追至擂鼓台，西岸追至荆河脑。忽有伏兵两起，从道林矶、白螺矶两岸拥出，希图抄尾，我军愈奋，轰击无遗。哨官把总秦国禄、邓翼升等均深入贼巢，贼遂大溃，纷纷投江。共轰死二三百名，生擒十一名，溺死约五六百名，浮尸蔽江，各勇持矛攒刺，立即飘毙。计焚烧贼船二十余号，夺获贼船大小六十三号，内战船三只，洋炮十五尊，旗帜、号衣、军械、子药及僭逆违禁之物，合计数百件。内有织金团龙黄马褂二件，制尤悖妄。此二十九日水陆大获全胜之实在情形也。

讯据生擒各犯供称，是日悍贼均集陆路，留船之贼，每船仅六人，半系胆怯之弱贼，半系被胁之水手，一见我军焚烧贼舟，即纷纷落水，虽有悍贼督之，不能禁止。故水路战仅三时，而毙贼近千；陆路血战六时之久，而毙贼不过五六百，然功则极大。

自有此数次大战，岳州应可保无虞矣。现在昼夜严防，水陆交资。各兵勇以数千之众，当数万凶猛之贼，酷暑鏖战，踊跃用命，皆我皇上奖励、将士感激思奋之所致。

管带湘勇委员罗泽南，行军整暇，沉毅有谋，尤善审择地势，独当大桥一面，扼守总隘。永兴剿匪案内已保知府，尚未接准部复。此次仍请以知府尽先选用，并请赏戴花翎。蓝翎千总署宜章营守备杨名声，忠勇勤奋，纪律严明，应请免补守备，以都司升用，先换顶戴。已革临武营千总唐得陞，迭次冒险冲锋，最为出力。湘潭剿贼案内已保请开复原官，赏还蓝翎，并加守备衔。此次请以守备尽先补用。抚标兵丁李荣华，屡次执旗向前，杀毙贼目。应请以把总尽先补用，并赏戴蓝翎。其余水陆两营员弁兵勇，容臣等择其尤为出力者开单请奖，出自天恩。升用都司诸殿元，谋勇兼优，晓畅军务，臣国藩曾经专折保奏。正资倚任，力战捐躯，深堪怜悯。应请饬部从优议恤。千总刘士宜，请照例议恤。其阵亡兵勇，均即查明照例办理。

所有二十一、二十六、二十八九等日官军水陆屡捷各缘由，谨会折由驿六百里驰奏，伏乞皇上圣鉴训示遵行。谨奏。

[73] 此件与塔齐布、骆秉章会衔具奏。ft

124. 附录廷寄　谕各路粮台转输粮石事闰七月二十三日

为恭录事。

本年闰七月二十三日，准兵部火票递到军机大臣字寄——
前礼部侍郎曾国藩、湖南提督塔齐布：

咸丰四年闰七月十一日奉上谕：

前据王庆云奏请饬各路粮台运储粮石一折，当交军机大臣会同户部速议具奏。兹据恭亲王奕等酌核例案，详议复奏。现在贼氛未靖，各路军营需饷浩繁，部库筹拨银两，实形支绌。迭经降旨，并由户部奏明，行知琦善、向荣、胜保等军营运储米石，以充军食。湖北等省漕粮，均准截留接济。山东折漕，因恐出入折耗，令将米石拨营备用，各属仓社米谷均准关支。僧格林沁军营亦屡奏劝捐粮草，可见银粮兼支为现时要务。与其空言拨饷，支领不能应时，何如就近筹粮，兵丁得沾实惠。着各路带兵大臣及各该督抚等，严饬粮台承办各员，查照旧章，征兵每名日支口粮米八合三勺，月支盐菜银九钱，并于出边口之日加给盐菜银四钱，凯旋进边口之日即行停止。其各路防兵，除随时酌撤外，其余即照旧例核支，无庸加给银四钱，以示区别。务须各就地方情形，迅速储备粮石。值此秋收之时，筹办较易为力。其有漕省分，征存未运漕粮，均准各该粮台就地动用，并准碾动各属仓谷。其无漕省分，均令于所属仓谷项下酌量关支。仍将动用各项粮石数目分析报部，以凭查核。至各处情形不同，并着随时体察，或筹项采买，或劝谕捐输，或由邻省转运，务即通融筹办。各该大臣、督抚等具有天良，当此军饷支绌之时，均应赶紧设法储粮抵饷，以济急需，毋得狃于粮台积习，坐待拨款，致有贻误。将此由五百里各谕令知之。钦此。

125. 附录明谕　批复水陆四胜并奖恤出力员弁闰七月二十五日

为恭录事。

窃照本部堂于本年闰七月初三日，会同提军门塔齐布、抚部院骆秉章，合词恭折具奏岳州水陆官军四获胜仗一折。今于闰七月二十五日奉到朱批：“另有旨。”钦此。

同日，准兵部火票递到咸丰四年闰七月十三日内阁奉上谕：

骆秉章、塔齐布、曾国藩奏岳州水陆官兵四获胜仗一折。上窜湖南贼匪，自前次击败后，尚蚁聚城陵矶。七月二十一日，塔齐布派都司诸殿元等分路进剿，并择要埋伏。该都司等先将贼垒帐棚纵火延烧。潜伏湖汊之贼，瞥见火起，齐出救援。诸殿元并千总刘士宜因众寡不敌，力战阵亡。塔齐布挥兵急进，伏勇同时突出，却退之兵复回戈反击，共毙贼匪百余名。二十六日，逆党一万数千人由高桥地方直扑湘勇营盘，保升知府罗泽南等大呼冲击，阵斩伪国宗石姓，夺其黄绫大旗，贼始大溃。别队贼匪驰来救援，复经官兵击退。塔齐布亲督将弁，将分扑凤凰山大营之贼击毙数百名，周凤山、彭三元等复出奇抄截。贼分十余路围绕，我兵亦分十余路迎敌，愈战愈力，约毙贼六百余名。山下骑马贼目，复经塔齐布手刃一名，余皆率众分逃，争渡溺毙者不计其数。二十八日，我军直捣高桥，该逆开炮抵拒。罗泽南等前后围攻，自辰至午，共毙贼二百余名。二十九日，复分股来扑，有骑马贼扑近营垒，塔齐布麾兵迎击，杀贼十余名，中路之匪败退。右路之贼被周凤山等率勇合击，岳州府知府魁联亦带楚勇由山后驰来，该逆相率溃逃，约毙三百余名。左路及别队之贼，复经伏勇击斩多名，并枪毙黄马褂大旗贼目二名，堕岭死者不可胜计，共杀贼五百余名。曾国藩以连日陆军大胜，料贼水路空虚，密饬水军将弁乘隙直趋城陵矶，烧毁贼船，贼皆堕水，我军东岸追至擂鼓台，西岸追至荆河脑。把总秦国禄、邓翼升等均深入贼巢，贼众纷纷投江。共轰毙二三百名，生擒十一名，溺毙约五六百名，浮尸蔽江。焚烧贼船二十余只，夺获六十三只，洋炮十五尊，军械数百件。此次岳州连日大获全胜，兵威愈振。所有出力之保升知府委员罗泽南，着以知府尽先选用，并赏戴花翎。蓝翎千总署宜章营守备杨名声，着以都司升用，先换顶戴。守备衔临武营千总唐得陞，着以守备尽先补用。抚标兵丁李荣华，着以把总尽先拔补，并赏戴蓝翎。其水陆两营员弁兵勇，着择其尤为出力者，酌量保奏。都司诸殿元，战功迭著，奋勇捐躯，着交部从优议恤。千总刘士宜，着交部照例议恤。钦此。

126. 附录廷寄　水陆四获胜仗后指授军事机宜闰七月二十五日

为恭录事。

于本年闰七月二十五日，准军机大臣字寄——
湖南巡抚骆秉章、湖南提督塔齐布、已革前礼部侍郎曾国藩：

咸丰四年闰七月十三日奉上谕：

骆秉章等奏水陆官军四获胜仗一折，已明降谕旨，将出力各员分别奖励，并将阵亡之诸殿元等议恤矣。逆贼窜扰岳州，迭经我兵击退。兹复经水陆官军奋勇齐进，四次获胜，洵足以寒贼胆，正可乘此声威，直捣武汉。着塔齐布、曾国藩将城陵矶余匪迅速剿除净尽，即日整师东下，毋再延误。本日据杨霈奏，京山、孝感等州县先后收复，现已派令勒克慎、台涌带兵由双庙进剿，并令双保、福炘等由天门进取汉川，魁玉、杨昌泗等由襄阳水路进趋汉口。诸署督亦即日统师前进。此时南北两路，办理均属得手。并经官文等奏报，已添拨兵勇，派同知衔李光荣等统带，由调弦口协剿。当此官兵云集，应如何联络声势、分投进逼之处，并着塔齐布等与杨霈、官文函商妥办，无失事机。至前谕塔齐布陆路官军能否由通城、崇阳一带直攻武昌之背，并着悉心筹划，随时奏报。塔齐布、曾国藩自带兵以来，既未尝遇败而怯，定不致乘胜而骄，总宜于妥速之中，持以慎重，则楚省贼踪，渐可扫荡。岳郡地属紧要，前谕骆秉章饬令胡林翼督带练勇前往严防，该抚定已遵办。仍着将该臬司于何日抵岳，如何设防之处，迅速驰奏。将此由六百里加紧各谕令知之。钦此。

遵旨寄信前来。

127. 岳州水陆大捷踏平沿江贼营进驻螺山折 [74] 闰七月初九日

奏为岳州陆军大捷，踏平贼营十三座，水师踏尽沿江贼营，追贼至嘉鱼县境，大股歼灭，官军进扎螺山，恭折奏祈圣鉴事。

窃前月二十一、二十六、二十八九等日水陆大胜，业经会奏在案。闰七月初一日，水师营务处升用道李孟群，亲督战船出队，至城陵矶下游，该逆开炮抵拒。我军轰击数轮，贼即败走。我军追至洲尾，该逆忽驾拖罟来迎，即前月十六陈辉龙失利被夺之座船也。李孟群自坐三板，攒炮环攻，击断拖罟中桅。该逆被群子所伤及桅折震压滚跌落水者约四五十名。正欲向前夺船，突有绿篷贼船数只齐来抢护，我军近前施放火箭喷筒，烧船三只。该逆驶窜下游，自放黄绿毒烟迷路，沮我追兵。日暮收队，查点我军，仅阵亡一人，受伤二人。此初一日水战小胜之情形也。

是日申刻，臣塔齐布以陆路贼驻高桥，距我军十余里，未悉其营垒曲折之形，因匹马直赴贼营，周视途径。是夕，贼营明火达旦，往来不绝，知其意在逃窜。初二日巳刻，臣塔齐布传令直扑贼营，派罗泽南等由东路进剿，周凤山等由西路进剿，岳州府知府魁联带勇从后路接应。罗泽南、李续宾、李原濬等于未经接令之先，探知贼众将遁，即分三路并进，直抵高桥贼营。见该营已空，每营仅数十贼，多张旗帜，虚放枪炮。我军扑入，烧毁贼营七座，尽夺其旗帜、军械，擒斩数十人。余匪悉奔城陵矶一带贼营，负隅自固。臣塔齐布带同李续宾等直赴城陵矶，该逆正在出队，约二万人。彼此开炮互击，相持约一时之久。我军伏地前进。臣塔齐布策马大呼，首先冲入，湘勇继之，各兵勇一拥而前。适大雨如注，东南风骤作，贼营大炮点放不燃，我军乘风猛扑。罗泽南、周凤山等分投合击，逾沟越墙，顷刻之际，尸横遍地，歼毙满发老贼之黄马褂贼目多名。一营既破，其五营亦同时踏平。虽竹签数丈，壕沟两重，我军大呼跃入，助杀之声与暴雨之声震动天地，该逆大乱狂奔，自相践踏。我军四路攒杀，直追至江岸，逼溺者不计其数。共踏毁贼营十三座，歼贼约二千名，生擒一百二十三名，逃散者又数千名。夺获骡马六百余匹，枪炮、旗帜、刀矛、锅帐共二千余件。此初二日陆军大胜、扫平贼巢之实在情形也。

臣国藩当饬李孟群亲率前、左、右三营奋力追剿。该逆先开所掳民船，而以战船拒后，希图抵敌。右营杨载福、左营萧捷三等由东西两岸抄击，李孟群从中路进攻，该逆胆落惊窜，有弃舟登岸者，有情急扑水者。其前夺陈辉龙之拖罟坐船，该逆凿沉江心，推炮落水，然后狂奔。时已昏黑，但闻呼号之声愈去愈远。是夕，我军暂泊擂鼓台下。

初三日黎明，分途进剿。先从荆河溯流而入，搜捕三十余里，并无贼踪。其东岸之旋湖港、芭蕉湖、道林矶、鸭栏矶，西岸之观音洲、白螺矶、阳林矶、螺山、夹洲一带，港汊纷歧，逐一穷搜，生擒伏匪三十四名，踏平两岸贼营九座，炮台三座。晚间大船驻泊罗山 [75] ，分遣三板艇往下游进追。

初四日五鼓，杨载福、萧捷三及前营哨官千总何越珽、把总邓清等，各乘势追剿。行至倒口，见贼船二只，上插白旗，从内港驶出。哨官李成谋开炮轰击，遂夺其船。追至石头关，哨官史久立生擒长发贼四名，夺获旗帜多件。追至六溪口，即蒲圻、崇阳河道入江之口也，时大股贼均已下窜，仅截断尾船十余只。该逆施放数炮，争上小划，弃船逃窜，概被我军烧毁。闻口内上游贼舟尚多，即深入搜剿。行二十余里，见贼船纷纷开窜，我军连环轰击，立毙数十人。该逆弃船上岸，潜匿芦洲。杨载福令各哨不许抢船，止许焚烧。凡烧船近百号，生擒十二名，夺旗帜、号衣数百件，六溪口内之贼剿洗无遗。三营弁勇竟夕不寐，次早始回泊新堤。该市镇商民均剃发迎接官军。据称，逆党屡挫后，逃散几及万人。此初三、初四等日水军大胜、穷追二百里之实在情形也。

伏查逆贼从常、澧饱掠归来，占踞岳城。环岳二十里坚筑土垒、木城至二十余处，自荆河脑以下，沿江湾泊贼船，连樯数十里，仍于两岸分扎营垒，设立炮台。而罗山 [76] 、倒口、六溪口等处皆贼舟老巢。层层关锁，沮我东下之师。自我军克复岳城、水陆屡捷之后，又从湖北添集二万人，悉锐上犯，于二十五日到岳。二十六、二十八九等日，三次大战，该逆凶锋顿挫，臣等即知其有逃窜之志矣。向来此贼将窜，往往故张虚声，示以进战之状。幸我军烛破诡计，一鼓而扫平之。是以贼之军火、器械、旗帜、马匹，无一物得返归者。又以水师并力穷追，沿江二百里之贼巢剿洗殆尽，西可塞由荆入蜀之路，南可固由岳入湘之门，稍纾宵旰焦劳于万一。然臣等仍当慎之又慎，步步为营，谨遵屡次训谕，谋定后战，不敢轻于一掷。现在臣国藩进扎监利县属之罗山 [77] ，臣塔齐布亦即日拔营前进。一面咨会荆州将军官文，多派兵勇从大江西岸直下，协助臣等一军。并咨会兼署督臣杨霈，由德安进攻汉口之背，以图克复鄂省，扫荡逆氛。

此次仰仗天威，将士用命，谨择其尤为出力者，酌保数人。升用游击周凤山，分路抄截，屡扑贼营。应请免补游击，以参将补用。已保府经历李续宾，堵截要隘，首先冲破贼营，江西安福剿办贼案内保升府经历，并赏戴蓝翎，尚未接准部复；永兴剿匪案内拟保知县，尚未出奏。此次请免选府经历，以知县选用，仍赏戴蓝翎。守备衔蓝翎千总何越珽，身先士卒，毙贼多名，广西郁林州剿匪案内拟保守备，并请赏换花翎，未知曾否出奏。此次仍请以守备补用，并赏换花翎。长沙协千总佘星元、宝庆协千总滕国献，直冲贼队，奋勇争先，均请以守备尽先补用。湘阴汛千总题补永绥营守备萧捷三，杀贼奋勇，冒险穷追，湘阴失守案内应候查明参办，现值用人之际，合无仰恳皇上天恩，俯准免其查参，以收后效。其余水陆员弁兵勇，容臣等分别等第，酌核保奏，伏候恩施。

所有官军水陆大捷，踏尽贼营，追奔二百余里，现在进扎罗山 [78] 各缘由，谨会同湖南抚臣骆秉章恭折由驿六百里驰奏，伏乞皇上圣鉴训示遵行。谨奏。

[74] 此件与骆秉章、塔齐布会衔具奏。

[75] “罗山”，刻本《曾文正公奏议》作“螺山”。

[76] “罗山”，刻本《曾文正公奏议》作“螺山”。

[77] “罗山”，刻本《曾文正公奏议》作“螺山”。

[78] “罗山”，刻本《曾文正公奏议》作“螺山”。ft

128. 附录明谕　扫清岳武沿江逆垒并赏曾国藩三品顶戴八月初一日

为恭录事。

本年八月初一日，准兵部火票递到咸丰四年闰七月二十日内阁奉上谕：

塔齐布、曾国藩奏水陆官军大获胜仗一折。湖南岳州府城池克复以后，逆贼虽迭被惩创，尚踞沿江营垒，负隅自固，以阻我军东下。闰七月初一日，升用道李孟群督船出队，至城陵矶下游，该逆驾船来迎，被我兵炮击中桅，滚跌落水者四五十名。随有绿篷船数只前来抢护，复被我兵施放火箭，焚船三只，贼往下游败窜。初二日，塔齐布派尽先知府罗泽南、游击周凤山、岳州府知府魁联等统带陆路官军，分三路直抵高桥，烧毁贼营七座，擒斩数十人，余匪惊慌奔窜。我军追至城陵矶地方，逆贼二万余人来拒，塔齐布策马大呼，首先冲入贼队。适大雨如注，贼炮不能点放，我军乘势扑剿，顷刻之间，贼尸遍野。该逆大乱狂奔，我军四路趱杀，直至江岸，逼溺者不计其数。统计踏毁贼营十三座，歼毙逆匪二千余名，内有满〈发〉老贼及黄衣贼目多名，生擒一百二十三名，夺获骡马六百余匹，枪炮、旗帜、刀矛二千余件。

其水路官军，复经曾国藩督饬前进，该逆望风逃窜。我军于初二日进泊擂鼓台下。初三日，李孟群、杨载福、萧捷三等分途进剿，搜捕三十余里，均无贼踪。于东西两岸擒获伏匪四十三名，踏平两岸贼营九座，炮台三座。初四日，杨载福等乘胜追至倒口，有贼船二只驶出，立时夺获。哨官史久立于石头关生擒长发四名。随追至六溪口，烧毁贼船十余只，进口搜剿至二十余里，复烧毁贼船百余只，毙贼数十名，生擒十余名，夺获旗帜、号衣数百件。现在水陆官军已入嘉鱼县境。

逆贼于城陵矶等处建筑营垒，绵亘二百余里，经官兵于数日之间悉数荡平，歼擒贼匪数千余名，办理甚合机宜。塔齐布着交部从优议叙。曾国藩着赏给三品顶戴，仍着统领水陆官军，直捣武汉，与杨霈所领官军会合，迅扫妖氛。游击周凤山，分路抄杀，屡扑贼营，着以参将补用。保升府经历李续宾，堵截要隘，首破贼营，着以知县选用，并赏戴蓝翎。守备衔千总何越珽，身先士卒，胆识兼优，着以守备即补，并赏换花翎。千总佘星元、滕国献，直冲贼队，奋勇当先，着以守备尽先补用。题补永绥营守备萧捷三，接仗奋勇，冒险穷追，该员于湘阴失守案内有应得处分，着免其查参。其余出力水陆员弁兵勇，着塔齐布、曾国藩酌核保奏。该部知道。钦此。

129. 请以夏廷樾总理粮台片闰七月初九日

再，臣等水陆兵勇，合以长夫随丁，约计一万五千余人，每月需饷银六七万两。而每战之赏项恤银，船械之修葺添造，尚不在此数。款项既巨，运送维艰。现在出境东下，步步前进，程途愈远，转输愈迟。水路风信无常，尤难应手。必须派司道大员，专驻岳州，总办粮台，方足以资转运。前经奏调前署湖北荆宜施道蒋徵蒲办理粮台，已奉谕允，钦遵在案。嗣因常、澧被贼劫掠一空，该道所捐之制钱三十六万串尚未缴齐，急须设措，不及分身前来。查有新授湖北藩司夏廷樾，品正才优，精明干练，熟悉两湖情形。现值贼氛梗阻，无从到任，合无仰恳皇上天恩，饬令该藩司经理行营粮台，暂驻岳郡。将来克复武昌，前往新任，仍令兼司粮台，以资接济，庶大军水陆东下，馈饷常充。是否有当，伏乞训示。谨附片请旨。

朱批：“着照所请。”钦此。

130. 胡林翼罗泽南随同东征片闰七月初九日

再，新授四川按察使胡林翼，系前督臣吴文镕奏调赴岳之员。因道途梗阻，经臣国藩及抚臣骆秉章先后奏留湖南，委办军务。该臬司胆识绝人，威望夙著。所带黔勇六百余人，前在贵州黎平府任 [79] 内教练有素，屡著战功。本年剿办崇通股匪、安化土匪，又收复常德郡城，所至皆惬民望。亲奉谕旨饬该臬司仍留湖南军营办理防剿事务，仰见圣虑周详，无微弗至。惟南省现无贼踪，臣等正在出境剿贼。该臬司才大心细，为军中万不可少之员。相应请旨饬令该臬司管带黔勇，酌拨他路兵勇，自成一队，随同臣等东征，于大局必能有济。

又，臣等接准江西抚臣陈启迈来咨，称逆贼窜扰江西，亟待南省应援，请仍饬上年援江之委员朱孙诒、罗泽南带勇前往等因。伏查升用知府朱孙诒，前经臣国藩奏派赴江劝捐，因未接准部文，尚未前往，现署宝庆府事，能否带兵赴援，应由抚臣酌核。至升用知府罗泽南，现带湘勇一千，与臣塔齐布联营协剿，屡次大捷，多由该员独当要隘，以寡击众之力。现已进扎螺山，正当剿办吃紧之际，应请旨饬令随同臣出境东征，免其赴援江省。臣等非敢意存畛域，实因武汉为东南必争之区，理合全力并注，迅图克复。目下水陆官军尚嫌单薄，岂可更分兵力，致有顾此失彼之虞？

所有该二员均请饬令随同东征之处，谨附片奏闻请旨。

[79] “任”，据刻本《曾文正公奏议》补。ft

131. 附录廷寄　谕杨霈塔齐布曾国藩速会合协剿并指示胡林翼罗泽南夏廷樾行止 [80]

军机大臣字寄——
湖北巡抚兼署湖广总督杨霈、湖南提督塔齐布、三品顶戴前礼部侍郎曾国藩：

咸丰四年闰七月二十日奉上谕：

塔齐布、曾国藩奏沿江追杀贼匪，水陆续获大胜一折。已明降谕旨，将塔齐布交部优叙，并赏给曾国藩三品顶戴，其所保出力各员，亦照拟分别加恩矣。

前据杨霈奏收复湖北京山各州县，并所筹分路进剿各情，业经谕令该署督迅速督兵驰赴武汉，以期与上游水陆官军会合剿办。现在塔齐布、曾国藩自岳州城陵矶以下沿江追击，将二百余里贼巢剿洗殆尽，已追至嘉鱼县属，后起大队官兵亦即日跟踪前进。是楚南一军愈逼愈紧，渐可驶抵武昌。杨霈倘仍株守德安，不即统兵前往，必致东下之师又成孤军无援之势，于攻克武汉全局仍无裨益。着杨霈即照前奏三路进兵之议，迅饬领兵各员分道进攻，总以星速出江为要。一面亲率精锐，由杨店进发，直趋汉口，会督各路兵勇，与塔齐布、曾国藩所统各军协同攻剿，乘此声势，上下夹击，自无难一鼓 [81] 歼除。杨霈与塔齐布等一经会合，兵力更厚，或先克武昌，或并攻汉阳，惟在随时审察军情，相机速办，仍须四面兼顾，不致该逆被剿穷蹙，复有乘机奔突之患。此时攻击吃紧，杨霈断不可再事耽延，塔齐布、曾国藩亦应倍加慎重。总期计出万全，肃清江汉，毋负委任。

臬司胡林翼带勇剿贼，尚称得力，着即随同塔齐布等前往湖北，毋庸留于岳州。知府罗泽南本系随营协剿之员，亦着毋庸派赴江西。所有岳州善后防堵事宜，即饬驻扎该郡办理粮台之藩司夏廷樾妥为筹办。将此由六百里加紧各谕令知之。钦此。

遵旨寄信前来。

[80] 此件据曾氏家藏手抄本《上谕廷寄补钞》补入。原件缺收到日期。

[81] 原作“股”，据《文宗实录》改。ft

132. 拨借道库漕折银两以济军需折 [82] 闰七月初十日

奏为军饷支用紧急，司库无款支发，业已先后拨借漕折银两供支，并请以后仍随时提用，作正开销缘由，恭折奏明仰祈圣鉴事。

窃照前因逆贼复窜岳州，由龙阳袭陷常郡，扰及澧州；并东路平江县界连通城、崇阳之贼，时犯南界，抵御未退。惟时省城势处危急，应需防堵兵勇盐、粮等项，司库无饷可筹。当经臣札饬粮道，在于漕折项下拨借银一万两，解交藩库支用。复因该逆屯踞常德，分扰附近一带地方，兵勇征调愈多，需用饷项甚巨，又经札饬粮道，拨借银三万两。嗣逆踪由常窜岳，革职前礼部侍郎曾国藩统带水陆兵勇跟踪追剿，所需口粮无项可支，旋又拨支漕折银一万两应付前进。各在案。计先后在于粮道库内折漕项下拨借银五万两，业已支用无存。而司库正杂各项，早经挪掘一空。捐输、捐监等款，杯水车薪，入不敷出。各属应征钱粮，或因兵燹之后，疮痍未复，或因道路梗塞，完解不前。现在岳州收复，屡获胜仗，提臣塔齐布及曾国藩两路兵勇水陆并进，共计一万数千余人。一切盐、粮杂项皆赖司库供支，加之防守省城及东路平江防堵兵勇，约计一月饷项，共需银十数万两，均请按期支发，刻不可待。仰屋而筹，束手无策。臣与司道悉心熟筹，惟有粮道库存漕折银两尚可随时支提，稍资挹注。第漕务情形，催征亦甚不易，道库现止存银三万余两。应请以后如遇实难缓待之需，随时酌量提借，以供支用，据实报部，作正开销。据藩司徐有壬、粮道谢煌会详前来。

臣查湖南军饷浩繁，现实无饷可筹，自应酌量变通办理。合无仰恳圣恩，俯准将粮道库存漕折银两借给司库支发，俾济急需，而免缺乏。

除饬司严督各员撙节支用，如有浮滥，即行据实严参追赔外，所有先后拨用漕折银两，及请嗣后仍随时支提，作正开销各缘由，谨会同革职前礼部侍郎曾国藩恭折具奏，伏乞皇上圣鉴训示。

[82] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。ft

133. 通筹防剿大局绅民设局捐办船炮折 [83] 闰七月十六日

奏为通筹防剿大局，制办船炮，以固本省藩篱，而资大营接济，现饬绅民设局捐办，仰祈圣鉴事。

窃贼逆本年三次上窜，迭经官军竭力攻剿。仰仗皇上威灵，将士忠勇奋发，水陆连获大捷，余贼丧胆下窜，湖南地方一律肃清，提臣塔齐布、革职前礼部侍郎曾国藩即当遵旨整军东下。臣前奉谕旨，在楚、鄂交界地方妥筹防堵，仰见我皇上洞烛幾先。通筹东南大局，必上游水陆诸军随剿随进，而后江面之肃清可期；必岳州地界防守严密，而后楚、蜀、滇、黔、两粤无虞，而东下之水陆两军饷道亦可无梗。圣谟广运，钦服难名。

窃维天下大局，西北之形势在陆，利用车马；东南之形势在水，利用舟楫。自逆贼狂窜以来，糜烂数省，濒水郡县，生灵受其荼毒，掳胁日众，凶焰日张。所以纵横恣肆，未能遏其冲突者，贼掠取江湖舟舰以数万计，长江数千里，民船为空，沿江险要，均为贼踞。一旦顺风扬帆，伺便狎至，官军有陆路而无水师，来莫拒而去莫追，以致坐受其困。自奉明诏筹备舟师，始有湘潭、岳州诸大捷。逆贼大股剿败，疆圉危而复安。此则舟师协剿之明效也。

臣维楚、鄂交界险要地方，无过岳州城北十五里之城陵矶、荆河口两处。而两处对岸相距不逾十里。湖南全境之水入湖，由城陵矶而入江。四川全境之水入江，由荆河口而东下。水道守此，湖南一省固可无虞，即湖北之荆州、宜昌以及入川水路，均可控扼。所谓地必有争者，此也。然欲于此设防，为重扼上流之计，自不得不筹备水师。欲筹备水师，自不得不筹备船炮，兼购水簰，以重其险，此防守要隘所宜预为筹及者也。且贼势尤盛，贼船复多，非节节攻剿，不能以次收廓清之效。臣曾国藩所统水师船炮本不为多，七月十六日登州镇陈辉龙接仗失利，所失船炮不少，虽经曾国藩多方整理，渐已复振。然战船时须修葺，炮械时需添补，倘攻剿至紧之时，而一物不备，至恐坐失事机。此又接济大营所宜预为筹及者也。

湖南频年以来，兵端迭起，军饷浩繁，库款久空，专盼捐输接济。虽明知制船铸炮为今日万不可缓之举，而力艰时绌，兴办为难。兼之绅民捐输筹饷之外，又有捐输城工及本地团练经费。一户数捐，筋力俱乏，未可强以所难。正在再四筹画之时，连日接见在籍前翰林院侍读学士丁善庆、前工部员外郎陈本钦、同知衔即选知县唐际盛、盐提举衔举人李概等，谈及防剿大局，亟宜制备船炮，意见佥同。该绅等概称，水陆官军既连获大捷，正宜及时妥筹防剿，以期保卫乡里，协济楼船，稍纾皇上宵旰忧勤之意。惟洋炮一项，未稔作法。前蒙奏调浙江候补知县龚振麟及其子之棠，如能速携铁模来南，固可即由绅局捐资铸造。倘来此需时，诚恐缓不及急。即由官咨催广东采办夷炮，以济急需。至制船工料，并旗帜、军械，一切均由绅设局捐办，趱造大小战船百余只。如捐项较多，再行添造。现在一面采购船料，择吉兴工，一面分投劝捐，以期迅速。

臣查该绅等当兹饷需匮乏之时，犹能力肩重任，倡议集资捐办，实为难得。湖南民风敦朴，夙重节概，即此可见。上年曾奉谕旨：绅民人等情愿雇备船炮随同剿贼，着该督抚等随时保奏奖励。今该绅民捐资监造，更与雇备者不同。可否仰恳天恩，俟船炮造成，估验合用，即照筹饷例给与各捐生奖叙，以昭激劝，出自鸿施。此项船炮既由绅捐绅办，将来自应免其造册报销，容臣于专案奏奖时再为申明。

所有遵旨防堵、劝谕捐办船炮原由，会同革职前礼部侍郎曾国藩由驿陈奏，伏乞皇上圣鉴训示施行。谨奏。

[83] 此件由骆秉章主稿，曾国藩后衔会奏。据曾氏家藏手抄本《后衔会奏稿》补入。ft

134. 附录廷寄　谕胡林翼仍驻岳州及湖南捐办船炮 [84]

军机大臣字寄——
湖南巡抚骆秉章、湖南提督塔齐布、三品顶戴前礼部侍郎曾国藩：

咸丰四年闰七月二十九日奉上谕：

骆秉章奏通筹防剿大局，并饬绅民捐办船炮各折片。前以岳州紧要，迭谕骆秉章等饬令胡林翼带兵前往防堵。旋经曾国藩等奏，请将该员带往湖北，复经降旨允准。其岳郡防守事宜，谕令派员接办。兹据骆秉章奏称，岳州必须重兵驻守，方为计出万全。湖南官兵之曾经战阵者，均已调赴湖北，若胡林翼复行随征，则该郡实无可倚恃等语。岳州一郡为湖南全省门户，即为四川、滇、黔等省藩篱。逆贼屡次窥伺，虽经击退，防范更宜严密。且该处驻有重兵，则曾国藩等统帅东下，可无后顾之虞。着骆秉章等即饬胡林翼仍驻岳州，无庸随往湖北。并饬令督率兵勇，严密防堵，以为曾国藩等后路声援。若武汉贼匪被剿下窜，岳州防堵较缓，仍可饬令胡林翼出境随剿。惟在该抚等体察情形，熟筹妥办。至制造船炮，尤为防剿要务，既据骆秉章奏称该省绅士情愿捐办，即着督同在籍学士丁善庆等，速行购料兴工，将应用船炮等克期造铸，并广劝捐输，以期宽为筹备。如所调之浙江知县龚振麟等尚未到楚，即着咨催广东采办夷炮，以应急需。此项船炮系由捐办，着免其造册报销。其捐资监造之绅民人等，并准其照筹饷例请与奖叙，以示鼓励。将此由六百里各谕令知之。钦此。

遵旨寄信前来。

[84] 此件据曾氏家藏手抄本《上谕廷寄补钞》补入。原件缺收到日期。ft

135. 水陆官军迭获胜仗及当前剿办情形折 [85] 八月初四日

奏为水陆官军迭获胜仗，水师现扼金口，俟陆军剿办崇阳后，即会攻武汉，恭折奏祈圣鉴事。

窃自逆匪占据岳州以来，水陆鏖战月余，挫败一次，大胜十二次，克复城池，踏平贼营，追奔二百余里，先后奏报在案。该逆窜回武昌以后，臣等本欲乘胜东下，直捣武汉。既而再四熟商，陆路之贼，尚有崇阳大股，数逾二万，即自岳窜出者，分匿于临、蒲、咸、嘉等县山僻之区，亦恃崇阳为巢穴。若不先剿崇邑而遽下武昌，则恐后路牵掣，饷道中梗，终非万全之策。水路则东有倒口、六溪口、黄盖、大冶、密泉等湖；西有里河，上通洪湖、朱耳湖，下通沌口、汉口，若非节节搜剿，则恐藏匿小舟，抄袭后路，亦非慎重之道。是以审度定计，陆路则臣塔齐布亲往崇阳进剿，水路则臣国藩步步移营，遍搜支湖小河，然后扼险要以蹙之。

初十日，探明黄盖湖内之新店尚存贼船数十号，有贼千余人。右营升用游击杨载福、左营永绥守备萧捷三等，亲驾长龙、三板，由倒口入湖。湖面宽广百余里。初更时行至芭茅湖，距新店三里许。杨载福等将长龙船尽扎湖滨，各坐三板驶进，军士悄寂，击棹无声。三更向尽，突放枪炮，呼声震天。该逆猝出不意，轰毙、溺毙者无数，余皆上岸狂奔。杨载福首冲贼队，被贼回掷火包，舟覆落水，旋即跃上萧捷三座船，大呼突阵，将贼船四十余只登时烧尽。复夺船四只，大炮一尊，旗帜、军械百余件。十一日，上岸搜捕余匪。询之土人，芭茅湖山后尚有贼船四只，沅潭市有贼船二十余只，聂家市有贼船二只。当即飞驾三板往剿。贼闻大军猝至，哄然下窜，各船一概烧尽，黄盖湖一路搜捕无遗。十二日，重搜六溪口。该处为匪党老巢，东通蒲圻、崇阳，北通大冶湖、太乙、密泉等湖，直达嘉鱼。左营萧捷三等搜北路，所过湖港村市，沿途搜伏，尽焚贼舟，直抵嘉鱼县城，绥辑难民。前营把总邓清等搜捕东路，至车埠地方，遇贼船数十号。副哨官冯登开炮轰击，该逆开枪抵御，伤我水勇一名。冯登奋登贼舟，杀贼数人，余匪弃舟逃走，溺毙十余人。内有数贼抵死拒敌，经冯登等纵火焚船，生擒三名，夺船七只，米约四百石，逆书二十余本，枪炮、旗帜百余件。候补守备何越珽等，别由车埠直抵黄龙团，又烧贼船十余只，夺获数只。该弁等正在沿湖搜剿，适遇署蒲圻县知县孙守信自带练勇，会同荆州将军官文所派兵勇追贼至此。当即会商合剿附城大股。该逆约二千人，闻官军至，即窜入崇阳。孙守信等入城安抚居民，各营水师始行收队，回扎新堤老营。东岸之支湖小港搜剿已遍，乃遣向导官何南青搜查西岸里河，一律肃清，于是前、左、中三营水师遂乘胜直下金口，扼据要隘，距武昌仅六十里矣。

金口之东有淮山，西有大军山、小军山，两岸对峙，关锁谨严，为水路必争之地。下瞰武汉，如扼其吭。该逆不虞我军之猝至，乃乘我大队未齐之时，思欲伺隙扑营，夺回关隘。二十七日，贼从水陆两路来犯。萧捷三、何越珽及中营把总秦国禄等严阵以待。各哨官分驾三板，往西岸大军山下，遏贼上窜。陆贼千余人，先由淮山越岭而来，直入金口市，冀诱我军登岸，而以小艇突入，夺我战船。随有贼舟百余号，分两翼来抄。我军三板亦分两路迎击。该逆受伤甚多，犹拚死不退。我军并力围攻，将该逆快船轰坏，并击沉小船二十余只。哨官刘培元、史久立夺船二只，水贼始行败走。岸上之贼齐扑河干，枪炮如雨。我军长龙、快蟹排列江心，向岸开炮，轰毙黄旗贼目数名。前营水勇分二百余人登岸，刀矛并举，杀毙伪指挥一名、余贼二十余名，生擒八名，陆贼乃败北回窜。凡鏖战四时之久。我军陆兵未至，水师大队未齐，竟能以少胜众，大挫凶锋。此初十、十二等日搜剿湖匪及二十七日金口水师大胜之实在情形也。

臣塔齐布既定亲剿崇阳之策，念崇阳、临、蒲三县以羊楼司为总隘之区，必驻扎老营于此，然后可以四面策应。遂于十二三等日督率各营，由岳州先后拔营，驰赴羊楼。即选知府罗泽南率湘勇千人先行，十七日宿长安驿。十八日黎明，有贼千余人，乘我不备，摇旗吹角，分四路扑营。罗泽南令湘勇偃旗息鼓，佯为无备也者，静立以待，诱贼近营，突出抄尾，枪炮刀矛猛进，贼众大溃。追杀八十余名，生擒三名，夺军械、子药无算。追至五里外，因未晨餐，即行收队。次日，进扎羊楼司。各营次第皆到。四川臬司胡林翼亦自常、澧带勇来会。臣塔齐布探明附近之羊楼峒山岩险峻，为赴崇第一关隘，遂派罗泽南于二十三日出队进剿。该逆于峒尾卢家桥扎立大营，外竖松木，内贯黄土，高逾数丈，中跨溪水，拦截隘口，搭盖棚厂。我师于午后直抵贼穴。该逆以数百人守营，以数百人据两山之上，摇旗抗拒。罗泽南分左、右两支，奋登山脊，分抄贼尾。自督弁勇从中路进剿，逾沟冒刃，踏破贼营，堕崖死者无数。追至百花岭，杀毙长发贼八名，夺枪钯木炮数十件，棚厂概行烧毁。卢家桥之卡既破，贼众悉集东偏守佛岭之卡。佛岭两山高峻，羊肠一缕，尤为险绝。臣塔齐布急令都司普承尧带兵勇前往助战。二十四日巳刻，罗泽南督勇由佛岭之西山直攻贼巢，普承尧由佛岭之东出西冲，监生萧启江由佛岭之北出曹家冲，皆攀崖逾岭，冒险而进，贼众大溃。我兵追奔十五里，至双港口乃止。共毙贼二十余名，生擒二十八名。二日之内，东西两卡皆破矣。崇阳首逆伪总制廖敬顺，探知我兵大队未进，在羊楼峒者不及千人，乃自崇城调贼三千余前来。二十六日辰刻，猝至羊楼峒尾，四面环攻，黄旗、红衣，漫天蔽野。罗泽南令普承尧驻右冲口以截佛岭之贼，萧启江排列右山以为右翼，自率弁勇由中路迎剿。该逆亦分三路来攻，我军坚阵不动，相持片刻，猝令抬枪队十二人近贼以诱之。贼亦持重不进。十二人者佯败而走，贼党奔追。罗泽南振鼓驰突，呼声震山谷，贼势瓦解反奔。我军中路之兵乘胜拥上山冈，追至卢家桥约七里许，杀贼二百余名，生擒十八名，内有伪军帅一名，旅帅二名。萧启江追右路之贼，围入石山内，杀贼百余名，生擒九名，内有旅帅三名，余贼窜匿，堕崖死者无算。此陆兵二十三四连破贼卡，二十六日羊楼大获胜仗之实在情形也。

自有此数战，崇阳股匪业已胆寒。臣塔齐布亲统大队进攻。臣国藩现驻嘉鱼，即日驶赴金口。一俟崇阳股匪剿毕，即当水陆并进，疾捣武昌。探明武汉贼党不过二万余人，自岳州大败，人怀离心。臣等布告示于各路，投木牌于江中，解散胁从，量予钱米。近日自贼营剃发逃出、求路票回籍者，几及四千人。又北路有署督臣杨霈之兵，西岸有魁玉、杨昌泗之师，声威大有可恃。然臣等仍当慎之又慎，不敢萌骄矜之志，不敢贪急遽之功，以期仰慰圣怀于万一。

所有水陆连获胜仗，及现在剿办情形，谨会同湖南抚臣骆秉章恭折由驿六百里驰奏，伏乞皇上圣鉴训示。谨奏。

[85] 此件与骆秉章、塔齐布会奏。ft

136. 附录朱批　谕利在速战八月二十六日

为恭录事。

窃照本部堂于咸丰四年八月初四日，会同提督军门塔齐布、抚部院骆秉章，恭折由驿具奏水陆官军迭获胜仗，水师现扼金口，俟陆军剿办崇阳后，即会攻武汉一折。今于八月二十六日奉到朱批：

览奏俱悉。此时非徒知谨慎所能了事。汝等自湘潭大捷后，屡次得手。有此声威，岂可自馁？惟利在速战，莫待两下相持，师劳饷乏。大有可虑处。塔齐布不致为崇阳一股牵制方好。钦此。

137. 恭谢三品顶戴恩折 [86] 八月十九日

奏为恭谢天恩沥陈下情事。

本月初四日接准兵部火票递到咸丰四年闰七月二十日内阁奉上谕：“塔齐布、曾国藩奏水陆二军大获胜仗一折，办理甚合机宜。曾国藩着赏给三品顶戴。”钦此。

窃臣办理军务已逾半年，本识暗而才疏，实过多而功少。前岁丁忧回籍，奉谕帮办团练，本应恭疏辞谢，因值武昌失守，不忍置身事外，是以出而襄办。当经奏明不敢仰邀议叙在案。去岁奉命援鄂援皖，肃清江面，臣岂不知艰大之责，非臣愚所能胜任？只以东南数省，大局糜烂，凡为臣子者，至此无论有职无职，有才无才，皆当毕力竭诚，以图补救于万一。遂自忘其愚陋，日夜焦思，冀收尺寸之效。然守制未终，臣之方寸常负疚于神明，虽治军数月，墨绖素冠，尚如礼庐之旧。而夺情视事，此心终难自安。月前岳州之捷，皆臣塔齐布及罗泽南、杨载福等数人之功，微臣毫无劳绩。荷温纶之宠赐，只惭悚之交增。刻下崇阳业经克复，陆军由蒲、咸北趋，即日两道夹攻，疾捣武汉。仰仗皇上天威，嗣后湖南一军，或得克复城池，再立功绩，无论何项褒荣，何项议叙，微臣概不敢受。伏求圣上俯鉴愚忱，使居忧之人，与在任者显示区别，不得一例希荣。是即圣朝教孝之意，而皇上所以成全微臣者更大也。倘借皇上训诲，办理日有起色，江面渐次廓清，即当据实奏明回籍，补行心丧，以达人子之至情，而明微臣之初志。庶出而讨贼，入而守礼，公私两尽，名义无亏。感戴高厚生成之德，益无既极。

所有微臣感激天恩，并沥陈下情缘由，谨缮折附驿具奏，伏乞皇上圣鉴训示。谨奏。

朱批：“知道了！殊不必如此固执。汝能国尔忘家，鞠躬尽瘁，正可慰汝亡亲之志。尽孝之道，莫大于是。酬庸褒绩，国家政令所在，断不能因汝请稍有参差。汝之隐衷，朕知之，天下无不知也。”钦此。

[86] 此件手稿缺，据曾氏家藏手抄本《奏章补钞》补入。ft

138. 附录廷寄　速克咸宁崇阳各路会攻武汉 [87]

军机大臣字寄——
湖南提督塔齐布、三品顶戴前任礼部侍郎曾国藩：

咸丰四年八月二十五日奉上谕：

前据塔齐布等奏羊楼洞剿贼大获胜仗，并曾国藩搜捕湖河，进驻嘉鱼，拟赴金口会剿各情形，当经批令速战，勿令塔齐布一军为崇阳所牵制。原以逆贼恃武汉为老巢，若能急破其窟穴，则汉江以下余匪自可迎刃而解。本日据杨霈奏，京山贼党已被大军剿灭，惟由白水湖窜驶野猪湖之贼，竟于八月十七日分三路攻扑杨店营盘。经官兵迎敌击退，贼船伏匿湖中。并据探报，汉川逆众有从涢口入湖消息。大抵楚省贼情，南击则北窜，铤险狂奔，是其惯技。塔齐布等自十五日奏到后，迄今旬日，未见续报，朕心实深悬系。据杨霈奏，塔齐布陆路之师，尚在攻剿崇阳、咸宁未下。现闻武昌、汉阳贼众无多，飞饬魁玉、杨昌泗会同李孟群等，乘虚攻复等语。朕思崇阳一股，经普承尧、罗泽南等攻破贼卡后，计已胆寒。惟曾国藩必俟此股蒇事，方攻武汉。两下相持，若逆匪另逞诡谋，则全势北趋，恐杨霈兵勇过单，未能遏其凶焰。而曾国藩所带均系师船，水战有余，陆攻不足。务须与塔齐布妥筹兼顾，水陆并进，为克复武汉之计。该提督是否能亲来督剿，或抽派陆路得力将弁，与曾国藩会合之处，均着迅速商办。总以捣穴擒渠、不被牵制为要。李孟群已抵金口，魁玉、杨昌泗亦前往武昌，亟当乘此声威，各路并举。谅塔齐布、曾国藩接奉此旨后，必能赶紧进兵，勿但专顾一隅也。将此由六百里加紧谕令知之。钦此。

[87] 原件有“未书奉到日期”字样。ft

139. 官军克复崇阳战胜咸宁水师迭获胜仗折 [88] 八月十九日

奏为官军克复崇阳，旋在咸宁大获胜仗，水师连日接战情形，恭折奏祈圣鉴事。

窃陆军前在羊楼洞屡破贼卡，水师搜剿各湖，战胜金口，业经驰奏在案。八月初一日，逆党千余人聚集崇、蒲交界之分水坳，设卡抗拒。臣塔齐布派升用参将周凤山等攻破贼卡两处，毙贼二十余名，生擒五名。是夜，定议分路进兵之策。派候选知府罗泽南、都司彭三元、普承尧等，由南路佛岭、桂口入；臣塔齐布亲督周凤山、岳炳荣、李新华等，由北路分水坳入，期俱会于崇阳。初二日，罗泽南等行至小沙坪，见神桥有贼数百人，扼险抵拒。其地高峰插天，惟羊肠一线可通行人。贼用擂石滚木塞路，搭棚厂于峭壁之上。我军审明形势，彭三元等缘右山而上，候选知县李续宾等缘左山而上，攀藤扪石，绕出神桥之下，以抄贼尾。罗泽南、普承尧由中路进攻，直抵贼垒。贼党败退，我军焚其棚厂，追杀十余里，毙贼数十名，生擒十一名，夺获大黄旗及军械无数，并将贼目熊满珠、沈应隆住宅焚毁。申刻，进扎虎爪市。忽桂口之贼会合神桥败贼共千余人，乘我军营垒未成，扬旗吹角，分三路来攻。罗泽南等亦分三路埋伏，以待贼至。伏兵突出，逆党惊窜，追过高山四重，毙贼千名，生擒九名，日暮收队。次日，在桂口、沙坪一带，遍历山谷，搜剿余匪。臣塔齐布率北路之师，初二日驻桂花树，初三即抵崇阳。距县城里许，该逆二千余人，分三路抗拒。我军亦分三路冲击，斩其前锋，逆党败窜过河，半回县城拒守。我军一面飞渡穷追，一面围城急攻，共杀贼百余名。城上枪炮如雨，滚木擂石纷纷并下，兵勇多带重伤。然屡胜之余，人人皆以退缩为耻，裹创前进，鏖战四时，至日暮收队。适署崇阳县知县钮芳津会同荆州委员候补县吴振镛等，带勇千人，前来会剿。初四日黎明，臣塔齐布复督将弁攻城，南路罗泽南等之兵亦至。探明贼势，并注西城，遂用声东击西之法，先攻东、北二门，以分贼势。选壮士二百人埋伏城根。随督大队奋攻西门。城上贼连放枪炮，抛掷瓦石，我军伤亡虽重，仍冒险力攻。旋用劈山大炮轰破西门，一拥而入。前埋伏之二百人者亦从北城根肉搏而登。四门截杀，凡毙贼约三百人，余匪由东门过河逃走，又经追杀百余名，生擒伪丞相金之亨等十一名，立将县城克复。夺炮十尊，抬枪、鸟枪百余件，马二十四匹，绿缎大轿一乘，大黄伞四把，紫金冠五顶，子药、旗帜、刀矛无数。我军伤亡亦六十余名。

缘崇阳向为乱民萃聚之薮，自钟人杰以后，反者数起。今年贼目廖敬顺据为老巢，盘距数月，资粮尽聚其中，悍贼数千，婴城死守。又山路险峻，城小而固，故官军伤亡较前此诸战独多。虽余匪溃窜，未能尽歼，然非兵勇奋不顾身，未易破此坚城也。

臣塔齐布随饬钮芳津会带荆勇驻城搜捕余匪，即于初六日拔营前进蒲圻，派罗泽南等先赴咸宁。初八日，扎官塘驿。探明武昌贼党八百余人，从金牛地方招集崇阳逃匪，乘虚而入，距城抗御，阻遏大军，杀毙团练首事及居民数十人。罗泽南等于初九日兼程疾进，巳刻驰抵城下。贼从东门溃出，窜至十里外之官步桥，忽回驻要隘，分路埋伏，以待我军。罗泽南由西路进，彭三元、普承尧由中路进，候选知县李续宾由东路进。官军绕出贼伏之后，贼技已穷，遂向北路逃窜。我军拦途截杀，追奔十余里，杀毙长发贼八十余名，生擒二十余名，内有头目二名。夺获伪丞相黄帽一顶，大黄旗三面，上书太平天国丞相刘各等字样，子药、号衣、军械无算。此陆军克复崇阳，旋在咸宁获胜之实在情形也。

水军战船自前月二十七日金口获胜后，该逆不敢上犯。旋于初三、四等日，已革副都统魁玉、总兵杨昌泗带兵勇四千三百人来会，扎营金口之西岸；同知衔李光荣带川勇千余人亦至，扎金口之东岸，皆荆州将军遣来协剿者也。初三日，右营游击杨载福派哨官刘国斌、王明三等六人，各乘三板，往下游探贼虚实。行至盐关，两岸均有贼营，贼船约四五十只。见哨船猝至，水陆出队开炮迎击，中流水急，瞬息之间，我哨船已驶出贼营以下。贼以炮船并小划数十只蚁聚围击，我军且敌且退。王明三殿后，贼炮攒攻，轰损四十余处，水勇带伤二名。王明三履险不惊，直至贼划围近，始将火蛋连掷，延烧贼舱，船小人多，惊翻落水，余划尽靡，遂得冲出重围。初八日，杨载福偕清江营俞晟亲往沌口巡哨。该逆见战船甚少，分两路来抄，我军迎击，鏖战一时之久，轰毙二十余名。逆党已退，忽西岸陆路贼突出千余人，开炮来攻。魁玉、杨昌泗饬派参将恒泰、札勒罕等出队，至沌口抵御。击毙穿黄衣贼目，杀贼十余名，生擒六名，内有伪旅帅杨大顺。余贼扑水退窜，淹毙数十名。杨载福、俞晟仍督三板跟追，击坏数船，始行收队。初十日，李光荣带川勇由东岸出队，拟攻破袁家河贼营，以为进剿地步。升用道李孟群拨水师前营接应。李光荣行抵花园，见有木城三座，当将中、左二座木城冲破，烧贼望楼二座，该逆败走。李光荣正在追杀，忽右边木城贼出，绕道包裹。李光荣等奋力血战，杀出重围。前营水师急往助阵，东岸沿江之贼乃退。而贼船数十，复由江东蜂拥来迎。哨官冯登等奋击，坏贼船三只，贼退下游，又沿西岸而上。李孟群亲自督追，见逆船中惟红布风篷船二只、五彩布篷船二只为最强悍，战船攒炮轰击，将红布篷船击坏，并击沉小划船十余只，贼始败归，我军收回沌口。维时魁玉、杨昌泗率荆州兵勇由沌口渡河，出队汉阳，关上贼营二千余人突出迎敌，荆州兵后队尚未渡河，前队却退。李孟群飞饬水师战船近岸开炮回击，一面拨三板入沌口里河，接渡荆兵。有黄旗骏马贼目数名，首先扑至河边，均被水勇击毙。共毙贼百余名，尸横遍地。荆兵亦转败为胜。该逆奔退回巢。此初三、初八、初十等日水师接济陆营，迭次获胜之实在情形也。

臣国藩已于十一日进驻金口。臣塔齐布自崇阳、咸宁沿途剿贼北来。虽明知余匪未净，大兵一过，仍虞啸聚各县，然武昌为省会重地，拔其根本，则枝叶自萎，势不能兼顾小股，只得飞速进兵，直捣武汉，以图迅复鄂垣。此次陆军力破坚城，水师冒险深入，员弁兵勇均甚出力，应请皇上天恩，容臣等择尤保奖。其阵亡及受伤兵勇，均即查明照例办理。

所有陆营攻克崇阳、战胜咸宁及水路迭次获胜各缘由，谨会同湖南抚臣骆秉章恭折由驿驰奏，伏乞皇上圣鉴训示遵行。谨奏。

[88] 此件与骆秉章会衔具奏。ft

140. 附录明谕　奖勉克复崇阳咸宁大胜九月初九日

为恭录事。

窃照本部堂于本年八月十九日，会同塔军门、抚部院恭折由驿具奏官军克复崇阳，旋在咸宁大获胜仗一折。今于九月初九日奉到朱批：“另有旨。”钦此。

同日，准兵部火票递到咸丰四年九月初三日内阁奉上谕：

杨霈奏击散北窜贼匪，汉川、黄陂、襄河一带渐次肃清；并据塔齐布、曾国藩奏克复崇阳，旋在咸宁大获胜仗各一折。八月二十四日，贼船由马溪河一带湖中窜至孝感县四汊河，陆路贼匪一二千人亦蜂拥奔窜。经守备石清吉等督带兵勇合力剿击，焚烧贼船五六十只，击沉三四十只，夺获十余只，斩杀贼匪六七百名，生擒七十余名，火焚、水溺者不计其数；夺获骡马三百余匹，枪炮、旗帜等四百余件。是日夜间，贼船二千余只由襄河等处拥扑汉口，围攻我兵营垒。经曾国藩等水陆截剿，纵火焚烧，贼船俱成灰烬，贼匪二万余人斩杀殆尽。崇阳股匪于八月初一日聚集逆党千余人，于崇、蒲交界之分水坳设卡抗拒。经参将周凤山等攻破贼卡两处，毙贼二十余名，生擒五名。初二日，候选知府罗泽南、都司彭三元等分路进攻，直抵贼垒。贼匪败退，我军追杀十余里，毙贼数十名，生擒十一名，夺获黄旗、军械无数。忽有败窜贼匪千余人，乘我军营垒未成，分路来扑。罗泽南等亦分路埋伏。贼至突出，毙贼千名，生擒九名。初三日，塔齐布率北路官兵行抵崇阳。该逆二千余人分三路抗拒，我军亦分三路冲击，共杀贼一百余名。初四日，塔齐布等督兵围攻西门，城上贼匪连放枪炮。我军冒险力攻，旋用大炮轰破西门，一拥而入，毙贼约三百人，余匪逃窜。又追杀百余名，生擒伪丞相金之亨等十一名，夺获枪炮刀矛多件，立将县城克复。当派罗泽南等驰赴咸宁。初八日，武昌贼党八百余人，并崇阳逃匪，乘虚入城抗御。罗泽南等于初九日驰抵城下，贼匪溃出。罗泽南等分路追杀，歼毙长发贼八十余名，生擒二十余名，内有头目二名，并夺获军械多件。初三日，水军游击杨载福等往沌口巡哨，遇贼迎击，轰毙二十余名。忽西岸陆路贼匪突出千余人，开炮来攻。经参将恒泰等督兵抵御，击毙黄衣贼目，并杀贼十余名，生擒六名，内有伪旅帅杨大顺一名。初十日，魁玉等带兵由沌口渡河，汉阳关贼营突出二千余人抵御，有黄旗贼目数名，首先扑至河边，均被水勇击毙。共毙贼一百余名。此次陆路攻克县城，水师亦迭获胜仗，所有出力之员弁兵勇，着塔齐布等择尤保奏，候朕施恩。其克复武汉之出力员弁，着一并查明保奏。钦此。

141. 水陆续获胜仗现筹进兵武汉折 [89] 八月二十二日

奏为水陆续获胜仗，并现筹进兵先后情形，恭折奏请圣训指授机宜事。

窃陆军攻克崇阳，战胜咸宁，及水师迭胜，业经奏明在案。臣国藩察看牌洲对岸之新滩口，湖汊纷歧，绵亘千余里，上通荆、襄、沔阳，下通沌口、汉口。其中如蔡店、系马口、侏儒山等处，均系贼巢。恐逆舟从内河驶出，抄袭我军后路，是以酌留战船六十余号，水勇千余人，驻守新滩口，以前署善化县李瀚章总司其事。而臣国藩即以十一日进驻金口，十二日乘小舟赴沌口相度形势，营务处李孟群及各营官皆率战船随往，魁玉、杨昌泗所带陆勇亦出队往护。未刻，行抵沌口，距贼船五里许，该逆不敢上犯。日暮归来，登小军山，遥望武汉贼营，历历在目。游击杨载福等殿后。突有逆船数十来抄，我军开炮迎击，李孟群率各船回柁策应，炮声鼎沸。臣国藩倚山观阵，见陆贼千余沿江来扑，我战船以少半击江中之船，以强半击岸上之贼，炮多子众，顷刻之间，尸横遍地，岸贼败退，逆船亦即下遁。我军追击，于初更时收队。此十二日水师获胜之情形也。

陆军自咸宁大胜后，臣塔齐布率各营直趋省会，饬候选知府罗泽南、都司彭三元、普承尧等先行。十三日，探明横沟桥地方聚贼六七千，意图阻遏我军，并分伏两旁，以图抄尾。罗泽南及候选知县李续宾带湘勇分左右两路前进，彭三元、普承尧带宝勇、新化勇绕山之右，守备岳炳荣带辰勇、川勇以为后应。有大黄旗贼目率众来冲，湘勇鏖战，枪炮雨下，阵斩大旗贼及红巾贼十余名。贼势稍却，逾桥而东，用枪炮跨桥御我。我军亦攒炮进攻，各勇涉水过河，贼势大溃，追杀百余名。贼之埋伏两山者，复经分路搜剿，杀毙约二百余人，伏尸满谷。贼复由徐李铺渡河，屯聚山脊，使我军不能仰攻。各勇大呼直上，杀贼数十名，贼又大溃。凡三奔三聚，穷追十余里。彭三元从桥后抄出，普承尧从右山抄出，截杀逃贼各数十名。余贼狂奔，始行收队。共生擒长发四十三名，内有伪丞相胡姓，江西人，龙袍黄马褂，盘踞咸宁，肆毒甚久，百姓争啖其肉。夺获大小黄旗五十余面，马十五匹。讯据贼供称：逆党七千余人，有自鄂省来者，有自崇阳来者，有自兴国州来者，均于十二日会集金牛地方，拟攻扑咸宁，以拒官军，不意行至横沟桥，猝被痛剿等语。此十三日陆路全胜之情形也。

十五日，罗泽南等进扎纸坊，距鄂城六十里。十六日，臣塔齐布亦至。十七日，偕罗泽南同赴金口，与臣国藩会议进兵先后。窃查逆党盘踞武汉，约共二万余人，自沌口以下，东西两岸水陆贼营密布。连日再四详究，进攻武昌之路有三：一为古驿路，由油坊岭以达洪山；一为新驿路，由湖堤以达板桥；一为沿江之路，由金口以达花园。进攻汉阳之路亦有三：一为沿江之路，由沌口以达鹦鹉洲；一为里河之路，由蔡店以达西门；一由襄河建瓴而下。臣等悉心定议，必以水师先剿江面，使武汉之贼消息隔断；陆路则先攻武昌，后攻汉阳。臣塔齐布暂驻纸坊总要之区，遣罗泽南等由金口一路先攻花园贼营，然后由古驿路进攻洪山。至西岸沿江一路，则令魁玉、杨昌泗等率荆兵进攻。一面咨明署督臣杨霈夹攻汉阳之背，以期诸军会合，迅复坚城。虽据禀，崇阳余烬复合，戕官踞城，而陆军单薄，暂时不及分兵回剿，俟攻克鄂城后，再行四路遣征。

所有水陆获胜及武汉进兵先后各情形，谨会折由驿驰奏。是否有当，伏乞皇上圣鉴指示机宜。谨奏。

[89] 此件与塔齐布会奏。ft

142. 附录廷寄　各路剿办得手速奏克复武汉情形九月初九日

为恭录事。

本年九月初九日，准兵部火票递到军机大臣字寄——
湖北巡抚兼署湖广总督杨霈、湖南提督塔齐布、三品顶戴前任礼部侍郎曾国藩：

咸丰四年九月初三日奉上谕：

杨霈奏击散贼匪，汉川、黄陂等处渐次肃清一折；并据塔齐布、曾国藩奏克复崇阳，旋在咸宁大获胜仗等语。已明降谕旨，令将出力各员酌量保奏矣。马溪河一带湖中贼船，经我兵勇合力剿击，擒斩甚多。北窜贼匪均已击散。其由襄河、涢口、蔡店拥扑汉口贼船二千余只，亦经曾国藩、魁玉、杨昌泗等水陆截剿，纵火焚烧，逆匪二万余人，斩杀、焚溺者不计其数，逃窜者不及十分之一。南北两军办理均甚得手。杨霈于二十七日拔营赴省，自可与曾国藩通筹全局，为水陆并进之举。惟武汉新复，应如何酌留兵勇防堵，使贼匪不得乘虚觊觎，方为妥善。现派桂明驰赴黄冈一带，督同许赓藻等，督率练勇乡团堵剿。如能收复黄州，楚境一律肃清，即可乘此声威，水陆并进，会同江西兵船下攻九江，直达安庆。该署督等相机办理，务臻妥协。至马队及宁夏、延绥等营官兵，留住杨店，即可为北路声援。前据杨霈奏，武汉克复，尚有贼万余，并此次窜出沙口之贼，为数尚复不少。此时攻剿下游，仍须厚集兵力。曾国藩等本日奏报，尚系克复崇阳，其攻剿武汉情形仍未奏到。塔齐布陆路官兵，此时谅与曾国藩水陆合为一军。着俟杨霈抵省后，商榷挑选精兵，水陆进剿，朕日盼捷音之至也。所有克复武汉情形，着杨霈、塔齐布、曾国藩迅速驰奏。将此由六百里加紧各谕令知之。钦此。

遵旨寄信前来。

143. 官军水陆大捷武昌汉阳两城同日克复折 [90] 八月二十七日

奏为官军水陆大捷，踏平贼营十九座，烧船千余号，武昌、汉阳两城同日克复，恭折驰奏仰慰圣怀事。

窃水师自抵金口，陆营进扎纸坊，逼近武昌各六十里，定议进兵先后次第，业经驰奏在案。八月二十一日，臣塔齐布由油坊岭进发，扼东北洪山总汇之区。臣国藩在金口，定沿江三路齐下之策。湖南陆军罗泽南等三千人及荆州派来李光荣川勇千人，攻东岸花园贼营；魁玉、杨昌泗四千三百人，攻西岸虾蟆矶贼营；而水师从大江中路冲击，使贼两岸不能相顾。从来此贼守城之法，不守陴而守险，其精悍者，不聚于城内而堵于城外，往往扼险筑垒，坚不可拔。花园外濒大江，内枕青林湖。该逆立大营三座，掘深沟宽二丈，长约三里，引江水以达于湖。沟内周立木城，实以土沙，中开炮眼；沟外植二尺许木桩，交互连钉；桩外密布竹签，环以荆棘。木城之内，又有砖城内壕，层层抗拒，其坚固几与金川之石碉相等。安炮百余尊，向江者阻我水师，向南者阻我陆军。西岸虾蟆矶贼营，其坚固亦与花园相等。贼船泊于两营之下，水陆依护。臣等深虑此关不破，则各路均无可施手也。因与李孟群等熟商，将水师各营分为前后两班，前班战船从中流飞驰，冲过盐关之下，直至鹦鹉洲。该逆不意我军之猝出其后也，即回船下救。我军分两翼自下抄绕而上，后班战船复自上排轰而下，贼势不支，纷纷落水。其悍贼数舟，风篷五采，每战冒死向前。臣国藩先日悬赏曰：夺五彩篷者，赏钱百千。至是争先夺取，秦国禄、张启基、郑沐等六人各得其一。余贼扑水登岸。杨载福等纵火延烧，顷刻之间，盐关二百余号贼船焚毁尽矣。东岸花园贼船，见西岸已败，相率凫逃。我军攒攻悍者数舟，余亦全数烧毁。

罗泽南等攻花园之陆营，分为三路同进。贼自木城开炮，子如雨点。我军习战已久，炮将发，则伏地以避子；既落，则蛇行以进。凡三伏三进，直逼贼营。候选知县李续宾攻江边之营，从竹签、木桩中逾沟直入；罗泽南攻湖边之营，先烧营外贼划百余号，以断贼之抄尾，随奋力直入；李光荣及教谕唐训方攻中路之营，同时跃入。诸勇或越高墙，或穿炮眼而入，贼众大溃，纵火焚其营垒。而是时西岸魁玉、杨昌泗率兵攻虾蟆矶贼营，亦恰冲进土城，纵火焚之。贼众逾墙四窜，窜出江者被炮轰击，窜入里湖者被魁玉沌口伏兵围剿，尸横遍野。两岸焚营之火，与江中三百余船之火，烟焰相合，天为之赤。杨昌泗穷追直下，与水军夹击，复破鹦鹉洲贼营。计东岸陆军杀毙千余名，生擒四十七名；西岸陆军割首级四百余颗，生擒百余名；江中击毙者百余名；抢登贼舟杀毙者六十余名；焚死、溺死者不在此数。日已西坠，李孟群尚不肯收队，复督同杨载福等乘胜直下，凡沿江木栅，悉用大炮轰击，多放火箭，又攻破汉关贼营一座，白沙洲、金沙洲贼营二座，遂进攻鲇鱼套口，纵火大烧贼舟又数十号，叫杀之声与该逆号哭之声相杂，江水为沸。忽延烧其火药大船，霹雳一声，众船皆飞，贼尸有自半空落下者。我军亦伤亡十七人，遂收队回泊沌口。此二十一日连破贼营九座，焚船五百余号之实在情形也。

前此七月十六日象骨港之役，因贼划围绕太多，我军眩乱致败。自后臣国藩遂陆续招募小划百五十号，以敌贼之所长而辅我炮船之不足。是夜大军收队后，派王策勋小划二十余号前往劫营，连环放枪，虽仅焚贼舟十余号，而该逆时泊时开，船炮乱轰，彻夜不得休息。二十二日辰刻，三路进攻，仍如昨日之旧。李孟群率班先发，攻烧鲇鱼套未尽之船，旋即西渡，攻汉阳朝宗门土城；杨载福、萧捷三、俞晟、秦国禄等仍冲过贼营，直下塘角；何越珽亦冲过贼营，直攻汉口。两城贼炮群子乱落江心，各哨官争先逞长，以低头避子为耻，又以火球不中贼舱为耻，数舟既然，火势遂烈。其桀黠之贼，一面开炮抵拒，一面扬帆下窜。杨载福等急桨驶追，翻出下窜贼船之前，曾不片刻，已近青山，又将该处辎重贼船焚烧。北风甚劲，挂帆归来，见塘角三百余号贼舟火焰正殷，因傍西岸而上。又随李孟群入汉，焚口内之船，两岸火光上薄，红衣、黄旗余烬漂流，断肢贼尸与猪鸡半死之畜，叫号沉浮，蔽江而下，腥臭不复可闻。李孟群回军攻击汉阳，该逆于木栅内开炮拒敌。我军轰击愈紧，魁玉、杨昌泗之兵亦自上游转战而下，会合夹攻，将晴川阁下木栅、大别山下木垒悉数焚毁，杀贼数十名，生擒十二名。东岸之贼自花园既破以后，又有鲇鱼套近湖一营、傍江街口一营。我军分两路进剿，贼从中路迎敌。四川义勇、湖南亲勇、新田勇稍却，退奔里许。李续宾带湘勇由江边折回，急援中路，破鲇鱼套贼营两座，纵火焚之，毙贼三百余名，生擒四十二名。义勇、亲勇等亦转败为胜，焚毁附城贼营四座。此二十二日焚尽汉口塘角逆船，踏平两岸贼营之实在情形也。

自有此两日大战，省河上下无一贼船，武汉城外无一贼营。臣等知其万无可守之理，不日当弃城他遁矣。二十三日卯刻，水陆各营预备攻城。武昌之贼已于四更后潜开东北门逃窜，犹留悍贼数百在西南城摇旗放炮，故作坚守之状。汉阳城上亦然。我水军及东路陆军用大炮向汉阳、望山等门轰击，而别遣壮士从僻处攀堞而登，举火为号，各营拥入，众贼狂窜，截杀百余人，生擒二十余人。内有伪将军陈昌贵、伪总制丁履之，立予正法。李孟群自保安门缘城而入，径奔其父李卿穀殉难之所，痛哭收骨，军士为之感泣。西岸汉阳城上之贼，方与水师连炮对击，杨昌泗之兵勇已自南门梯绳而入。魁玉督带各营在西门外月湖堤一带埋伏，该逆由西门奔赴蔡店，被我伏兵截剿，歼毙无数，生擒二百余名。午未之间，两城同时克复。

臣塔齐布从油坊岭而来，知武昌东北洪山一带为陆路窜贼必由之地，预饬大队四路埋伏。该逆不知我军之猝至，前临大敌，后逼险城，左近梁子湖，右隔阳孙湖，无路逃生，因分三路拼死抗拒。我军亦分三路迎击。臣塔齐布自当中路，指黄袍贼目数人，与亲兵分刺取之，余匪稍却。两路之贼皆退，遂向洪山之背大奔。我军抢登山脊，乘势追北，歼贼约五六百人。余众围逼沙湖塘角湾地方，纷纷赴水，红巾浮波，须臾即没，湖汊浅处，贼尸塞满，后至者践尸而逃，行至中流，亦皆漂溺，计溺毙一千余人。我军喊杀愈厉，声振林谷，耳不忍闻。中有儿童数百人先后奔投湖水，臣塔齐布目睹心伤，不觉泣下。因饬将弁大呼救小儿，不许投水，凡救活二百余人。众贼见小儿得救，遂长跪乞命，亦带回七百余人，分别斩决、释放。小儿则分置各营棚中，将查明籍贯而资遣之。此二十三日克复两城，大剿洪山窜贼之实在情形也。

二十四日，臣等二人先后入城，履勘街道，抚绥孑黎。该逆于大宅多置火药，燃香其上，入者触之，辄被轰烧。二十三日，城内发地雷火炮三次，震毙数十人。二十四五，皆数处火起，市上门窗木器，片片椎碎。所掳各处幼童数千人，酷刑虐役，战败之后，辄大加杀戮以泄其愤，其惨毒如此。伪国宗丞相所居之署，拆神庙以兴修，枬木狼藉，一床之费，可值千金。水陆两军夺获黄伞三百余柄，金冠、龙袍各百余件，镂锡签筒、笔架至二千余具之多，其僭侈如此。该逆为神人所共愤。二城收复，大股破灭，本属意中之事。惟三日之内，焚舟千余，踏尽坚垒，每次纵火，辄遇顺风；杀贼数千，而官军伤亡不满二百人；湖南陆军极薄，恰有北省兵勇助剿；西岸大队扼洪山要路，不先不后，恰痛歼东北之窜匪。事机之顺，处处凑泊。此则仗我皇上威福，天心笃祐，不特非臣等筹谋所能到，亦非臣等梦想所敢期也。现已飞咨湖北巡抚兼署督臣杨霈，请其迅速渡江，镇抚会城，一面妥筹分路进剿事宜。

广西升用道李孟群，忠孝郁积，战必身先，沉毅有谋。应请加按察使衔，并赏加勇号。候选知府罗泽南，候选知县李续宾，自岳州拔营东下，常在各营之前，途中力战，七次大胜，攻克花园坚垒，制贼之命。罗泽南应请记名以道员用。李续宾应请以直隶州选用，赏换花翎。升用游击杨载福，永绥营守备萧捷三，廉明爱士，胆力坚定，从下游逆击而上，甚合机宜。杨载福请以参将补用，并加副将衔。萧捷三请以都司升用，并赏换花翎。候补都司彭三元，候补守备唐得陞，力截洪山要隘，杀贼尤多。彭三元请以游击补用。唐得陞请以都司升用，赏换花翎。同知衔文生李光荣，练勇杀贼，果敢有为。应请以府经县丞归部遇缺即选。已革凉州副都统魁玉，高州镇总兵杨昌泗，身先士卒，克复郡城，实为奋勉出力。可否开复原官之处，出自皇上天恩。其余出力员弁兵勇，容待臣等核明劳绩，开单保奏，仰候恩施。

所有官军克复武汉缘由，谨会同荆州将军官文、湖北巡抚兼署督臣杨霈，恭折由驿六百里驰奏，仰慰宸廑。伏乞皇上圣鉴训示遵行。谨奏。

朱批：“览奏，感慰实深。获此大胜，殊非意料所及。朕惟兢业自持，叩天速赦民劫也。另有旨。”钦此。

[90] 此件与塔齐布等会奏。ft

144. 附录明谕　嘉奖攻克武昌汉阳有功人员九月十二日

为恭录事。

窃照本部堂于本年八月二十七日，会列塔军门，会同荆州将军官，兼署督部堂杨，恭折由驿具奏为官军水陆大捷，武、汉两城同日克复一折。今于九月十二日奉到朱批：“览奏，感慰实深。获此大胜，殊非意料所及。朕将兢业自持，叩天速赦民劫也。另有旨。”钦此。

同日准兵部火票递到咸丰四年九月初五日内阁奉上谕：

塔齐布、曾国藩奏水陆大军同日克复武昌、汉阳一折。览奏欣慰。上年江、皖回窜之贼重扰汉阳、汉口，于今年 [91] 再陷武昌。逆焰披猖，蔓延两楚，神人共愤，覆载难容。迭经降旨令塔齐布、曾国藩于收复岳州后，分督水陆两军，扫荡嘉鱼、蒲圻一带沿江贼垒，会合荆州官兵，乘胜东趋，直捣武汉。兹于八月二十一二等日，塔齐布由油坊岭进扼洪山，曾国藩筹定沿江三路齐下之策，以陆兵分攻东西两岸，水师从中路冲击。复分为前后两军。前军战船飞驶冲过盐关，直至鹦鹉洲，出贼之后，后军战船复自上排击而下，贼势不支，官军夺取悍贼五彩篷船，游击杨载福等纵火焚烧，立将盐关三百 [92] 余号贼船毁尽，并将东岸花园贼船悉数烧毁。其花园陆路之贼，经知府罗泽南、知县李续宾、文生李光荣等分三路进剿，逾沟直入，烧其湖边划船百余号，跃登木城、砖城，或穿炮眼而进，贼众大溃，纵火焚烧贼垒。西岸魁玉、杨昌泗之兵适攻虾蟆矶贼营，冲进土城，亦纵火焚烧。贼众纷窜，或被炮船轰击，或被伏兵围剿。杨昌泗穷追直下，与水军合攻，破鹦鹉洲贼营。计两岸陆军击杀贼匪一千数百余名，生擒一百四十名，割取首级四百余颗，焚死、溺死者无算。道员李孟群督同杨载福等乘胜直追，将沿江木栅烧毁，攻破汉关、白沙洲、金沙洲贼营三座，进攻鲇鱼套，火烧贼舟，江水为沸，并烧其火药大船。李孟群率前营西渡，攻汉阳朝宗门土城；杨载福、萧捷三等冲过贼营，直下塘角；何越珽亦冲过贼营，直攻汉口。两城贼众开炮抵拒，一面扬帆下窜。杨载福等急桨驶追，翻出贼前，烧毁贼船、辎重一空。回舟与李孟群入汉，焚其口内之船，红衣、黄旗余烬漂流，贼尸浮沉蔽江。李孟群回攻汉阳，该逆负隅抗拒。魁玉、杨昌泗之兵自上转战而下，会合夹击，将晴川阁下木栅、大别山下木栅尽行攻毁。杀贼数十名，生擒十二名。其东岸鲇鱼套近湖傍江两营，经官军分路进剿，登时焚烧，毙贼三百余名，生擒四十二名。复焚毁附城各贼营。武昌逆贼乘夜开东北门逃窜，仍留悍贼数百在西南城上坚守。我军于二十三日用炮向汉阳、望山等门轰击，别遣壮勇从僻处攀登，举火为号，各营拥入，杀贼百余人，生擒伪将军陈昌贵、伪总制丁履之等二十余人，立予正法。汉阳城上之贼方与水师对击，杨昌泗已带兵勇由南门梯绳而入，该逆由西门奔逃，被魁玉伏兵截剿，歼毙无数，生擒二百余名。午未之间，武昌、汉阳两城同时克复。武昌陆路窜匪，先经塔齐布在洪山一带扼要设伏，贼分三路拼死抗拒，我兵亦分三路 [93] 迎击。塔齐布由中路督领亲兵，奋力剿杀，立毙黄袍贼目数人，贼势大溃，我军乘胜穷追，歼贼匪一千数百人。余众围逼沙湖、塘角湾地方，纷纷赴水，后至者践尸而逃，溺于中流，计又毙一千余名。二十四日，塔齐布、曾国藩入城，收复安抚遗黎。杨霈亦拔营渡江，即着迅赴鄂垣，与曾国藩等妥筹善后事宜，并会商分路追剿，肃清楚境。

此次克复两城，三日之内，焚舟千余，踏平贼垒净尽。运筹决策，甚合机宜，允宜立沛殊恩，以酬劳勚。杨霈着补授湖广总督。曾国藩着赏给二品顶戴，署理湖北巡抚，并加恩赏戴花翎。塔齐布着赏穿黄马褂，并赏给骑都尉世职。广西升用道李孟群着赏加按察使衔，并赏给珠尔抗阿巴图鲁名号。候选知府罗泽南着记名以道员用。候选知县李续宾着以直隶州知州升用，并赏换花翎。游击杨载福着以参将补用，并赏加副将衔。守备萧捷三着以都司升用，并赏换花翎。都司彭三元着以游击补用。守备唐得陞着以都司升用，并赏换花翎。同知衔文生李光荣着以府经历 [94] 县丞遇缺即选。已革副都统魁玉、已革总兵杨昌泗，均着加恩开复原官。其余出力文武员弁兵勇，着曾国藩、塔齐布查明保奏，候朕施恩。钦此。

[91] “今年”，台湾“故宫博物院”《先正曾国藩文献汇编》作“今夏”。

[92] “三百”，台湾“故宫博物院”《先正曾国藩文献汇编》作“二百”。

[93] “拼死……三路”，据台湾“故宫博物院”《先正曾国藩文献汇编》补。

[94] “历”，据台湾“故宫博物院”《先正曾国藩文献汇编》补。ft

145. 附录廷寄　武昌汉阳攻克后应速扫清四廓会兵进剿九江直捣金陵九月十二日

为恭录事。

本年九月十二日，准兵部火票递到军机大臣字寄——
湖广总督杨霈、二品顶戴署湖北巡抚曾国藩、湖南提督塔齐布：

咸丰四年九月初五日奉上谕：

塔齐布、曾国藩奏水陆大军同日攻克武、汉二城一折。览奏欣慰，已明降谕旨，分别加恩，并令将出力员弁择尤保奏矣。此次两城克复，声威大振。北窜余匪，复经杨霈迭次剿杀，渐就廓清。是楚省大局已定，亟应分路进剿，由九江、安庆直抵金陵，扫清江面。曾国藩虽系署任巡抚，而剿贼之事重于地方。自湖南东下水陆各路官军，必须该署抚与塔齐布会同调度，方能人人用命，断不能株守省垣。杨霈昨奏已于二十七日拔营赴省，谅已与曾国藩、塔齐布晤及。应如何分兵前进，如何留兵防守，当已计议周妥。杨霈所称会同曾国藩等各选精锐，水陆下击；湖北善后事宜，交臬司等妥办，似该督亦拟督师出境。但此时黄州未复，胡林翼尚在岳州，曾国藩等水陆大军正在建瓴破竹之时，万难坐待省城布置完善再同该督前进。且大江风信靡常，逆踪回窜固应严防，即崇阳等处余匪抄袭我军之后，亦甚可虑。自宜酌留大员督办，以为大军后路声援。若专委之臬司，诚恐呼应不能甚灵。着杨霈与曾国藩、塔齐布妥筹商定，即行具奏。曾国藩以杀贼自任，必能谋定后战，计出万全。杨霈遇事持重，审度精详，谅不致孟浪同进，致令楚省空虚也。昨据塔齐布等奏，有崇阳余烬复合，戕官踞城之语。是否所留钮芳津等荆勇续有挫衄？陈启迈昨奏亦称楚匪窥伺德安、义宁，经江西兵勇剿败，窜回楚境，难保不系此股回扑。着杨霈迅即派兵前往扑灭，并饬桂明督同许赓藻收复黄州等处城池。果能一律肃清，则桂明之兵即可由黄梅、广济一带间道斜出，仍与曾国藩等会合，庶英山、太湖贼援亦断，皖省剿办亦易得手。塔齐布所带陆兵既单，魁玉、杨昌泗之兵应否合为一军，随同东下，亦着曾国藩与塔齐布妥筹调遣，并约会陈启迈飞派兵船、炮船由九江出剿，以为水路奇兵，勿令该逆旁窜鄱湖，又与义宁等处陆匪勾结，复致蔓延崇、通一带。总之，江面必须急剿，余匪尤宜严搜。沿江剿贼之事，朕以责之曾国藩与塔齐布，楚省防贼回窜及搜捕江北等处余匪事宜，朕以责之杨霈。该督等务当协力妥筹，不可稍存大意。即官文意有所见，亦可与杨霈会商，慎勿各存成见，致误事机。武昌、汉阳殉难及逃避文武实迹，现在当可详查。着即迅速查明，分别具奏。将此由六百里加紧各谕令知之。钦此。

遵旨寄信前来。

146. 奏调丁忧降革人员李宗涑等来营差委片八月二十七日

再，臣等自办理军务以来，凡管带练勇，襄办粮台，监制军械，在在需员差遣。湖南候补正杂各员现尚不敷委署，未能多调。前此因员弁过少，不能节节维系，遂至挫失，曾于自请治罪折内详悉声明。现在出境剿贼，营务愈繁，需员愈众。月前曾咨请抚臣骆秉章遴选州县一员、佐杂三员，来营差委。臣塔齐布营中，亦请员备用。抚臣因所请拣发未到，正在乏员，迄今未准咨送。昨官军克复通城、咸宁等县，经南抚臣骆秉章飞咨兼署督臣杨霈委员守土。督臣转咨南省就近派员代理，而南抚臣仍以无员可派咨复。目下臣营造船，运饷，接应子药，均属事浮于人，殊形拮据。昨于簰洲设立水卡，稽查民船，即苦无员可委。军务吃紧，未便过于拘泥，致误事机。是以周谘博访，但使人才可用，即不能不兼用丁忧、降革之员。查有湖南候补府经〈历〉县丞李宗涑、王诰、前清泉县杨恩植、大挑教谕唐训方，均系丁忧人员，例应奏明，方准调用。臣因人地相宜，拟令李宗涑、王诰管理军械，杨恩植襄办船工，唐训方分带练勇。

又，已革升用知府凤凰直隶厅同知刘建德、候补从九署永明县典史林周培、试用按照磨署道州吏目秦豫基、武举署茶陵千总刘文焕，该革员等均因失城被议。刘建德署湘潭县任内，因众寡不敌失守，旋即督带乡勇，随同官军克复县城。林周培、秦豫基先均奉委出境，并未在城，惟因监犯被劫，疏于防范，致被议革，均无余罪。刘文焕尚待查参。查该员弁等官声尚好，且系有用之才，是以调赴行营。刘建德委督船工，林周培、秦豫基接济各营子药，刘文焕帮带新田练丁。

又，马丕庆系宁乡失守之员，尚待查办。昨经南抚臣委令解饷来营，臣即留营，令其稽查水卡。实因军务乏人，不能不从权办理。如果始终奋勉，仍当吁恳逾格天恩，一律保奖，以收后效而励戎行。

再，前经广西抚臣劳崇光代招水勇，奏委升用道李孟群统带来南，随员中有已革同知衔广西试用县程桓生、平乐县丞升用县赵启畇，均因疏防土匪被议。此次咨遣来南，未知劳崇光曾否入奏。臣塔齐布行营解饷之候补未入流贺宗澜，亦系革员，办事均甚勤奋。合无仰恳皇上天恩，饬下该部查照，准其仍留臣等营中差遣委用。谨附片奏闻。

147. 附录明谕　李宗涑十二员准留营差遣 [95]

咸丰四年九月初五日内阁奉上谕：

塔齐布、曾国藩奏营务乏员，请权宜委用等语。湖南候补府经历县丞李宗涑等十二员，均着准其留于塔齐布、曾国藩军营，分别差遣委用。该部知道。钦此。

[95] 此件据曾氏家藏手抄本《上谕廷寄补钞》补入。原件缺收到日期。ft

148. 遵旨汇保出力员弁兵勇折 [96] 八月二十七日

奏为钦遵迭次谕旨，汇保出力员弁兵勇，恳恩奖叙，仰祈圣鉴事。

窃〈本年〉 [97] 自贼窜常、澧以后，数万逆党盘踞岳州。六月二十七、二十九等日，各营水师克复郡城；七月初三、初六、十四等日，江面鏖战，烧船逾千；自十八至二十九日，陆路大捷四次，水陆并胜一次；闰七月初二日，遂将贼营二十二座全数踏平。比之湘潭大捷，三倍过之。嗣后分途东下，陆军克复崇阳，沿途大胜七次；水军搜剿各湖，孤军深入，战胜六次。臣等屡次奏报，俱于折尾恳请将员弁兵勇开单保奖，迭蒙皇上天恩，允准在案。谨遵照谕旨，核实保奏，分为三起：自六月二十七至七月十八日三折为第一单，自二十一至二十九日为第二单，自闰七月初二踏平贼营至八月十三日止水陆十余战为第三单。其粮台各员，在省在营，经理子药至三十余万斤之多，千里转输，筹备银钱，采办盐米，有江湖风波之患，有土匪梗阻之虞，昼夜辛劳，亦合仰恳天恩，一体保叙。兹据各营官开单禀保，臣等再三复核，将第一单酌定，吁恳恩施，以奖屡胜之劳，而作将来之气。其第二、第三单，容候核定，续行奏请。

所有汇单请奖缘由，谨会同湖南抚臣骆秉章恭折由驿具奏，伏乞皇上圣鉴训示施行。谨奏。

附出力员弁兵勇请恩奖叙保单

谨将自六月二十七日至七月十八日三次奉谕准保出力员弁兵勇，先行汇列清单，恭呈御览。

彭玉麟水营：

常宁汛蓝翎把总孙昌国。该把总奋勇冲锋，手刃贼目十余名，焚贼船五只，夺船三只，身受火箭重伤，裹创前进，奋不顾身，应请以千总遇缺升补，并赏加守备衔。

咨保外委武生刘培元。该弁忠勇奋勉，前后焚烧贼船十一只，夺船四只，杀贼十余名，屡立战功，应请从优以千总遇缺拔补，并赏戴蓝翎。

抚标兵丁六品军功张声发、史久立、樊泽远。该军功等打仗奋勇，冒险冲锋，前后各杀贼十余名，生擒数名，焚船十余只，最为出力。张声发应请从优以千总遇缺拔补。史久立、樊泽远各以把总遇缺拔补。均请赏戴蓝翎。

衡州协蓝翎外委刘兴让，蓝翎军功汪南英，六品军功萧汉卿。该弁等勇敢直前，前后杀贼各十余名，烧船数只，夺船数只，甚为出力。刘兴让请从优以千总拔补。汪南英请以外委尽先拔补。萧汉卿请以外委遇缺拔补，并赏戴蓝翎。

咨保外委喻吉三。该弁办事勤谨，打仗向前，请以把总遇缺拔补。

蓝翎军功颜厚福。该军功屡次打仗，奋勇杀贼，请以外委尽先拔补。

杨载福水营：

乾州协把总秦国禄。该把总迭次冲锋陷阵，焚毁贼船，手刃贼目，应请以千总遇缺升用，并赏加守备衔。

咨保把总邓翼升。该弁迭次打仗，冒险冲锋，焚船多只，杀贼多名，应请以千总遇缺拔补，并赏戴蓝翎。

蓝翎尽先外委金世连、李成谋、张得志。该弁等屡战皆捷，焚贼炮船甚多，杀贼各十余名，均请以千总遇缺即补。

军功武生张荣贵，兵丁鲍超、黄开甲，军功周青元、王明三、万化林。该军功等奋勇鏖战，手刃贼目，焚船甚多，均请以外委尽先拔补，并赏戴蓝翎。

镇溪营兵丁孙成元，武生史南溥。该兵丁等打仗奋勇，屡立战功，均请以外委遇缺即补。

咨保外委刘国斌、黄开进，军功李济清。该弁等冒险杀贼，不避锋刃，均请以把总拔补。

镇溪营兵丁黄国尧，河溪营兵丁高启得，军功曾绍霖。该兵丁等打仗出力，屡挫贼锋，均请赏戴蓝翎。

褚汝航、夏銮水营：

分发湖南道库大使蓝翎俞晟。该员督勇打仗，接应军火，奋勉勤慎。前在靖州团防案内已保州同衔，尚未接准部复。此次应请以州同知留于湖南补用。

即选府经县丞褚汝梅。该员随同打仗，策应无误，屡次克捷，应请赏戴蓝翎。

即选按察司经历吴敏。该员屡次接仗，夺获贼船及军械多件，应请以布政司经历归部即选。

广西蓝翎候补千总张启基。该弁擒斩贼目，烧毁贼船甚多，最为出力，应请免补千总，以守备归原省补用。

广东阳江镇蓝翎把总曾秉忠。该弁前后夺获贼船五只，伪印一颗，生擒三名，应请以千总归原省尽先补用。

候补千总戴兆熊。该弁连日夺获贼船、炮位、旗帜，应请加守备衔。

咨保把总杨连陞。该弁迭次打仗，杀贼搴旗，左手受枪子伤，应请以把总归于永州镇遇缺即补，并赏戴蓝翎。

蓝翎候补把总苏胜。该弁连日开仗，斩将搴旗，杀贼无数，最为出力，应请免补把总，以千总拔补。

江西咨保把总麦春泉，湖南咨保把总周赵泰。该弁等驾驶三板，屡战获胜，夺获船炮甚多。麦春泉应请以把总归原省遇缺拔补。周赵泰应请以把总归永州镇遇缺拔补。均赏戴蓝翎。

军功萧世祥。该军功连日打仗，夺获船只、炮位、旗帜，应请以外委尽先拔补。

六品翎顶黄忠、黄恩、周得胜。该军功奋勇争先，杀贼多名，夺获炮船、旗帜无数。黄忠请以外委归于广西遇缺即补。黄恩请以外委归于永州镇遇缺即补。周得胜请以外委归于广东遇缺即补。

陆路各营：

宝庆协都司普承尧。该都司督带兵勇，身先士卒，连次打仗获胜，杀贼甚多，应请赏戴蓝翎。

新田候补千总李新华。该弁带勇冒险直前，冲锋杀贼，最为奋勇，请免补千总，以守备补用。

提标千总高振鹗，抚标尽先千总李万清，提标把总陈光胜，宝庆协把总陶藻，提标尽先把总萧长茂，辰沅道标尽先把总滕加洪，古丈坪外委彭开科，宝庆协外委张登云，抚标蓝翎军功张玉恩，辰沅道标额外外委舒廷瑞，四川蓝翎军功马玉麟。该弁等分路进剿，奋勇当先，杀贼极多，最为出力。高振鹗请以守备补用，先换顶戴；李万清请免补千总，以守备补用，先换顶戴；陈光胜、陶藻均请以千总尽先拔补，并请加守备衔；萧长茂请免补把总，以千总尽先拔补；滕加洪请免补把总，以千总尽先拔补；均请赏戴蓝翎。彭开科请以把总尽先拔补，并赏戴蓝翎。张登云、张玉恩、舒廷瑞均请以把总尽先拔补。马玉麟请归原省以把总补用。

抚标把总杨恒升、黄国安，尽先外委吴楚英、朱光裕、陈彪、龙在上、成章鉴、吴兆魁，尽先把总李鹤龄，蓝翎军功李忠亮，尽先外委黄友得、胡文彬，辰勇尽先外委苏万福。该弁等打仗冲锋，杀贼奋勇，最为出力。杨恒升请免补把总，以千总尽先拔补，并加守备衔。黄国安请赏戴蓝翎。吴楚英、朱光裕请以把总尽先拔补。陈彪、龙在上、成章鉴、吴兆魁均请赏戴蓝翎。李鹤龄请免补把总，以千总尽先拔补，并请赏戴蓝翎。李忠亮、黄友得均请以把总尽先拔补，并赏戴蓝翎。胡文彬、苏万福均请赏戴蓝翎。

管带楚勇蓝翎千总郭云汉。该弁躬冒矢石，屡著战功，请以守备补用。

从九品施恩实，监生萧启江。该员等督勇临阵，奋不顾身，屡次得力，均请从优以县丞归部选用，并赏戴蓝翎。

粮台委员：

六品衔湖南试用知县李瀚章。该员品正才优，提调银钱所，随营支发，不避险阻，最为出力，应请免补本班，以直隶州留于湖南补用。

候补内阁中书张家钰。该员核发各营军饷，收支销算，细心经理，随营接济，倍著勤劳，应请补缺后以内阁侍读升用，先换顶戴。

分发湖北府经〈历〉县丞张秉钧。该员点收捐项，支放口粮，随营采办物料，昼夜辛勤，应请免补府经〈历〉县丞，以知县归部选用。

廪生萧忠相。该生襄办团防，专办衡州船厂，监造战船百余号，实力实心，因年过六旬，不求仕进，应请赏加盐提举衔。

举人拣选知县章瑞醴。该举人上年襄办团练，稽查城门；本年分途劝捐，旋帮办火器、军械二所，备著勤劳，应请以知县归部尽先选用。

副贡候选州判左楷。该员襄办火器、军械二所，兼理修造船务，办事勤能，应请以直隶州州判归部尽先选用，并加州同衔。

文生丁际可。该生自上年监制火药，督造火球、火箭，干练廉明，宣力最久，应请以复设训导归部尽先选用。

拔贡候选州判许志洵。该员缮写章疏，办事勤谨，应请以直隶州州判归部尽先选用。

军功文童张景星、唐协和。张景星自上年帮办火器所，精制火蛋、火球，办事勤谨；唐协和委雇民船百余号，随营押运，督率有方，均著劳绩，应请各以从九未入归部选用。

选用府经历县丞熊柄。该员于上年随同安仁剿贼，襄办军务，始终勤奋；此次综理文卷，洵属出力，应请赏戴蓝翎。

六品军功俊秀乔宗岳。该军功经理文案，日夜勤劳，尤能带勇打仗，实属奋勇，应请以九品归部选用。

[96] 此件与骆秉章会衔。

[97] “本年”，据中国第一历史档案馆藏原件补。ft

149. 附录明谕　批复奏保奖叙 [98]

咸丰四年九月初五日内阁奉上谕：

塔齐布、曾国藩奏遵保出力员弁兵勇，开单呈览一折。塔齐布等自湖南统帅东下，于六月二十七日至七月十八日，水陆迭获胜仗，除督战获胜之彭玉麟等业经优奖外，其余出力之员弁兵勇，自应分别加恩，以昭激励。

湖南常宁汛把总孙昌国，着以千总遇缺升补，并赏加守备衔。外委刘培元，军功张声发，均着以千总遇缺拔补，并赏戴蓝翎。军功史久立、樊泽远，均着以把总遇缺拔补，并赏戴蓝翎。外委刘兴让，着以千总拔补。军功汪南英，着以外委尽先拔补。萧汉卿，着以外委遇缺拔补。刘兴让、汪南英、萧汉卿，并着赏戴蓝翎。外委喻吉三，着以把总遇缺拔补。军功颜厚福，着以外委尽先拔补。把总秦国禄，着以千总遇缺升用，并赏加守备衔。邓翼升，着以千总遇缺拔补，并赏戴蓝翎。外委金世连、李成谋、张得志，均着以千总遇缺即补。军功张荣贵、周青元、王明三、万化林，兵丁鲍超、黄开甲，均着以外委尽先拔补，并赏戴蓝翎。兵丁孙成元，武生史南溥，均着以外委遇缺即补。外委刘国斌、黄开进，军功李济清，均着以把总拔补。兵丁黄国尧、高启得，军功曾绍霖，均着赏戴蓝翎。

道库大使俞晟，着以州同留于湖南补用。即选府经历县丞褚汝梅，着赏戴蓝翎。即选按察使经历吴敏，着以布政司经历即选。广西候补千总张启基，着免补千总，以守备归原省补用。广东阳江镇把总曾秉忠，着以千总归原省尽先补用。候补千总戴兆熊，着赏给守备衔。把总杨连陞，着归于永州镇遇缺即补，并赏戴蓝翎。候补把总苏胜，着免补把总，以千总拔补。江西咨保把总麦春泉，着以把总归原省遇缺拔补。湖南咨保把总周赵泰，着以把总归永州镇遇缺拔补。麦春泉、周赵泰并着赏戴蓝翎。军功萧世祥，着以外委尽先拔补。黄忠，着以外委归于广西遇缺即补。黄恩，着以外委归于永州镇遇缺即补。周得胜，着以外委归于广东遇缺即补。

宝庆协都司普承尧，着赏戴蓝翎。候补千总李新华，着免补千总，以守备补用。千总高振鹗、李万清，均着以守备补用，并先换顶戴。把总陈光胜、陶藻，均着以千总尽先拔补，并赏加守备衔。尽先把总萧长茂、滕加洪，均着免补把总，以千总尽先拔补，并赏戴蓝翎。外委彭开科，着以把总尽先拔补，并赏戴蓝翎。外委张登云，军功张玉恩，额外外委舒廷瑞，均着以把总尽先拔补。四川军功马玉麟，着以把总归原省补用。湖南候补把总杨恒升，着免补把总，以千总尽先拔补，并赏加守备衔。黄国安，着赏戴蓝翎。外委吴楚英、朱光裕，着以把总尽先拔补。陈彪、龙在上、成章鉴、吴兆魁、胡文彬、苏万福，均着赏戴蓝翎。尽先把总李鹤龄，着免补把总，以千总尽先拔补。军功李忠亮，外委黄友得，均着以把总尽先拔补。李鹤龄、李忠亮、黄友得，并赏戴蓝翎。千总郭云汉，着以守备补用。从九品施恩实，监生萧启江，均着以县丞选用，并赏戴蓝翎。

试用知县李瀚章，着免补本班，以直隶州知州留于湖南补用。候补内阁中书张家钰，着俟补缺后，以六部员外郎用，并先换顶戴。湖北候补府经历县丞张秉钧，着免补本班，以知县选用。廪生萧忠相，着赏加盐提举衔。拣选知县章瑞醴，着以知县尽先选用。候选州判左楷、许志洵，均着以直隶州州判尽先选用。左楷并赏加州同衔。文生丁际可，着以复设训导尽先选用。军功张景星、唐协和，均着以从九品未入流选用。候选府经历县丞熊柄，着赏戴蓝翎。军功乔宗岳，着以从九品选用。该部知道。单并发。钦此。

[98] 此件据曾氏家藏手抄本《上谕廷寄补钞》补入。原件缺收到日期。ft

150. 水师搜剿襄河续获大胜折 [99] 八月三十日

奏为水师搜剿襄河，续获大胜，烧船千余号，恭折奏祈圣鉴事。

窃自二十三〔一二〕 [100] 日官军大战武汉，烧毁贼船千余号，克复两城，鄂省上下二百余里大江已无贼踪，惟襄河之内贼船尚多。襄河即汉水，居民及船户皆称为小河者也。其正流上通安陆、襄阳，以达于兴安、汉中，其旁派则北枝通于德安、孝感、应城，南枝通赤野湖、沙湖，以达于沔阳、荆州。该逆盘踞武汉之时，其国宗、丞相等率老贼守城，而别遣轻悍之贼在襄河南北掳粮，号令于贼，名曰打先锋；诛求于民，名曰催贡。有船千余号，屯驻蔡店、系马口、长江埠、侏儒山等处，游奕无常。近北枝者，有署督臣杨店一军堵剿；近南枝者，可由侏儒山、新滩口以出大江。前此臣国藩进扎金口之时，曾奏明留水师千余人驻防新滩口，盖恐襄河贼舟由该处以抄袭我后路也。自八月十一日双保、福炘二镇在仙桃镇失利以后，贼舟愈多，其气愈炽。二十三日克复两城，臣等即拟分派水师，入襄河口内溯流搜剿。二十四日探报，贼舟千余已由蔡店顺流而下，将冲出大江，与官军决一死战。魁玉、杨昌泗亲至臣国藩舟次，自请督荆兵攻防陆路，而请臣发水师迎而剿之。臣国藩即派各营以大船错布汉口内外，而以三板迅入迎击。入仅数里，该逆已连樯而下。其前队自杨林沟登岸者约二千人，魁玉等令官兵佯退，杨昌泗及参将恒泰率兵勇自龟元寺绕至杨林沟抄贼之尾，贼众败溃。适战船雷轰而入，该逆开炮抵敌，以河身太窄，贼船太挤，不能回旋取势。该逆仓皇失措，时开时泊，倏进倏反，后船之炮往往自击前船之贼，喧争互詈。我军乘隙逼入，将火球、火蛋杂乱抛掷，间以喷筒、火箭，往来驰突。其凶悍之贼虽以火球回掷我军，而怯弱之贼与被掳之水手，已纷纷凫水登岸逃窜，老贼持刀砍杀，不能禁止。窜至北岸汉口者，幸得脱免；窜至南岸汉阳者，辄被魁玉、杨昌泗之兵截剿，歼毙无数，生擒二百余名，斩首百余级。陆军收队后，水师复乘胜追入。追及上游，有悍贼数舟，掷火包急扑我军。各船出入于浓烟烈焰之中，猝不及避，军士伤亡十余人，营官守备萧捷三头面手足俱受烧伤。杨载福等力前抢救，矛刺一贼堕水，焚悍者数舟，众贼乃扑水大溃。自三更以后，贼船逃窜一空。我水军既不放炮，亦不扬声，惟各持火球、火蛋，每隔一船，辄掷一火，凡行二十余里，至罗家墩地方，将贼船千余号悉数烧尽。四更始行收队。臣国藩在鲇鱼套，与汉水中隔大别一山，遥望火光自山后透出，照见江中波纹尽赤，屋瓦可数，比二十一、二十二两夜尤烈也。盖缘汉水逼仄，乘贼船拥挤喧乱之时而击之。又荆州陆路之兵，两岸被害之民，亦乘间助而纵火；即船户被掳已久，怨极思归，亦有自燔其船以逃者，皆若与水军联为一气。是以二十余号战船，用力甚少，成功甚多。自有此战，襄河以内贼舟无几。更酌留船只，遍为搜剿。从此一意东下，无后路牵制之虞矣。

然臣等细察大局，尚有可虑者数端。水师抢船太多，私匿藏货，破城以后，水陆弁勇各获财物，颇有饱则思飏之意。又以岳州酷暑苦战，保奏稍迟，颇生觖望，时出怨言。屡胜之余，志骄气溢，殊觉散佚，暗伏挫败之机。此可虑者一也。武昌窜出之贼，臣塔齐布洪山截剿，虽歼去四千，然逃者尚多。汉阳窜出之贼，则截剿无几，现有逃归下游蕲、黄一带，尚有数万。自岳州以下直至金陵数千里，久已沦为异域，小民劫于凶威，蓄发纳贡，习为固然。虽经谕令剃发，而乡民畏贼之暴，狐疑观望。崇阳、兴国、蕲州、黄、孝等处，乱民尤多。设官军稍有挫衄，则四面皆贼，饷道易断，此可虑者二也。水陆两军银钱、子药，丝毫皆取给于湖南，此后去湘日远，不特饷项支绌，势难长久接济。且千里以外，转输尤艰。军火、银米一有缺乏，军士溃散，前功尽弃，此可虑者三也。现在机势大有可乘，臣等急思东下，以图克复沿江诸城。然念三者，步步艰难，又不能不熟思审度，缕陈于圣主之前。

所有水师续获大胜，并臣等筹虑各条，恭折由驿驰奏，伏乞圣慈垂鉴训示施行。谨奏。

[99] 此件与塔齐布会奏。

[100] 据中国第一历史档案馆藏件改。ft

151. 附录明谕　搜剿襄河获胜务将逃逆搜捕净尽九月十四日

为恭录事。

窃照本部堂于本年八月三十日，会同塔军门恭折由驿具奏搜剿襄河贼匪，续获大胜一折。今于九月十四日奉到朱批：“另有旨。”钦此。

同日，准兵部火票递到咸丰四年九月初八日内阁奉上谕：

塔齐布、曾国藩奏搜剿襄河，续获大胜一折。我军克复武昌、汉阳两城后，襄河贼船尚多。八月二十四日，探知贼船千条由蔡店顺流而下，经由曾国藩派魁玉、杨昌泗督领荆州官兵攻防陆路，旋派各营大船分布汉口，以三板船入河迎击数里。该逆连樯而下，前股登岸约二千人。魁玉等官兵佯退，杨昌泗及参将恒泰等兵勇自龟元寺抄出贼尾，贼众败溃。适战船雷轰而入，该逆开炮抵拒。河中贼船自相挤击，我军乘间抛掷火球、火箭，往来驰突，群贼纷纷凫水登岸，窜逃至汉阳南岸。魁玉、杨昌泗督兵截剿，歼毙无数，生擒二百余名，斩首百余级。水师乘胜追入，上游悍贼数舟，抛掷火包来扑我军，各船出入于浓烟烈焰中。杨载福等直前，矛刺一贼堕水，火焚悍贼数舟，众贼扑水大溃，贼船逃窜一空。我军复潜行二十余里，追至罗家墩地方，将贼船千余悉数烧尽。此次进剿襄河贼匪，焚烧贼船殆尽。着曾国藩、塔齐布等乘胜进剿，务将武汉窜逃余匪搜捕净尽，无留余孽。钦此。

152. 附录廷寄　武汉克复应全力追剿逃逆廓清江面九月初五日

为恭录事。

本年九月初五日，准兵部火票递到军机大臣字寄——
湖南提督塔齐布、三品顶戴前任礼部侍郎曾国藩：

咸丰四年八月二十九日奉上谕：

本日据杨霈奏称：探闻南、北省官兵于二十二日水陆并进，纠约商民，即日攻克汉阳、汉口，二十三日克复武昌省城，贼匪分路逃窜，约计尚有万余人等语。览奏稍慰朕怀，想塔齐布等亦即有捷报在途矣。楚北贼匪，本恃武汉为老巢，现已破其巢穴，则下游余匪自易剿除。惟据称分窜贼匪尚有万余人，塔齐布、曾国藩等水陆各军如何剿办，此股余匪究竟窜往何处，未据声叙明晰。本日已谕令陈启迈及和春等一体严防。该逆被剿穷蹙，豕突狼奔，踪迹靡定。且汉川、黄陂一带贼匪尚多，尤虑勾结为患。杨霈驻扎杨店，现已谕令进攻黄州，赶紧克复，并严防逆匪北窜。塔齐布剿办崇阳一股，是否已就肃清？此时武汉收复后，即可会合曾国藩水师并力东下，廓清江面。该提督等务当与杨霈妥商筹办，无令东下之师为楚省零匪所牵制，是为至要！将此由六百里加紧谕令知之。钦此。

遵旨寄信前来。

153. 附录廷寄　曾国藩等可速东下扫清江面地方之事责成杨霈九月十四日

为恭录事。

窃照本部堂于本年九月十四日，准兵部火票递到军机大臣字寄——
湖广总督杨霈、二品顶戴署湖北巡抚曾国藩、湖南提督塔齐布：

咸丰四年九月初八日奉上谕：

前以武汉克复，水陆各军亟应为沿江东下之计，曾谕令杨霈等或分兵前进，或留兵防守，会商妥办。本日据塔齐布、曾国藩奏，搜剿襄河贼匪，以二十余号战船焚毁贼舟千余只，现在河内逆船无多，当可悉数歼除。是上游如安陆、襄阳，南北枝流如德安、孝感、沔阳、荆州等处，均可无虞牵制。曾国藩等可以扬帆东下，肃清江面。据称细察大局，尚有三端可虑等语，自系实情。武汉逃匪皆归下游，蕲、黄一带贼尚数万。此次东出长江，不得不加慎重。况屡胜之后，兵勇气骄，转饷稍迟，军心涣散。所筹皆思患预防之策。已谕裕瑞、叶名琛、柏贵、陈启迈筹款拨解，以资接济。惟攘外必先安内，此时黄州尚未克复，崇阳亦有复踞之信，均应酌分兵力，翦除余匪。省垣善后事宜，杨霈固责无旁贷。至曾国藩等以剿贼自任，虽当乘此机会，急思顺流而下，以次攻复沿江诸城，然须计出万全，谋定后战，方无挫衄之虞，着杨霈等悉心布置。地方之事，朕既以责之杨霈，则严遏乱萌，保护饷道，该督必须节节妥筹，曾国藩、塔齐布方能专意剿贼。其水陆弁勇等务须开诚布公，消其骄悍之心，鼓其勇敢之气，策励抚恤，宽猛兼济。至出力将士，尤须及时酌保，不可使有觖望。曾国藩处事精详，必能与塔齐布妥为驾驭。若能由九江、安庆直抵金陵，使长江数千里尽荡妖氛，则从征将弁，朕必破格施恩，以酬懋绩。将此由六百里加紧各谕令知之。钦此。

遵旨寄信前来。

同日准军机处片开：“本日奉有寄信谕旨一道，贵署抚等接奉后，恭录知照湖广总督杨霈一体遵照办理可也。”九月初八日。

154. 奏明曾天养系黄明魁歼毙及贼中各情片八月三十日

再，逆首盘踞武昌，以各衙署为行馆，伪文卷俱萃其中。鄂省克复后，臣等将贼中往来禀牍汇查，于逆谋颇得其详。内有伪东王黄绫诰谕一幅，查悉据守武汉之贼，系伪国宗韦以德、石凤魁，伪副丞相黄再兴等。前次犯岳之贼，系伪国宗韦俊、石镇崙，伪丞相曾天养，伪承宣张子朋、林绍璋等。而惟曾天养为尤骁悍，调度皆出其手。去年破田家镇，破庐州，今年破黄州诸城，破岳、常、澧等属，皆曾天养为一军之主。七月十八日城陵矶之战，臣塔齐布恰与曾天养迎击。该匪直呼塔齐布姓名，被亲兵黄明魁奋矛戳毙，立碎其尸，余贼大败。曾天养系广东惠州人，年六十许，狞髯深目，威令素行于众。贼中善用兵者，自杨秀清外，推曾天养为最。伏诛后，岳州之贼及武汉之贼，为之茹斋六日。臣国藩在螺山时，业已问之居民，屡讯贼供，俱与伪禀牍相符。臣等前奏言七月初六日水师哨官罗管全杀毙伪丞相曾姓，系据褚汝航来禀所云。其实初六日仅夺获曾天养座船及龙冠、黄袍等件，十八日黄明魁始殪其人也。曾天养殁后，胁从者始敢逃散，数以万计。该匪关系贼势盛衰，不敢不声明更正，庶将来编纂方略，亦得据实备书。

再，查逆书中除伪天王及伪东、西、南、北、翼五王外，又有秦日纲由伪顶天侯加封伪燕王，陈承镕由伪佐天侯加封伪豫王。韦俊、韦以德系韦正兄弟，石镇崙、石凤魁则石达开兄弟。自水师前队占据金口后，韦以德即托故先回金陵。昨二十三日，石凤魁、黄再兴等开城逃走，经臣塔齐布截击，歼毙、溺毙约三千人。讯问捞救之幼童二百余名，内有从金陵随首逆来鄂者，据供，贼尸中凡手带金镯、身穿黄马褂者，即系伪国宗、丞相、检点、指挥之属。兵勇中先捞得金镯七只，越日往寻，不知镯出何尸之手，亦不能辨认也。该逆初无逃意，二十一日伪国宗巡城，犹杀缒城逃贼数十名，在城头望见官军战船不避枪炮，直冲下游，始惊顾失色。二十二日见城外贼营尽破，贼船尽烧，杀缒城者愈多，而逃者愈众，遂相向号哭。二十三日卯刻开城，向东南逃窜，复恰与洪山官军相遇，故得聚而歼旃。据守汉阳之贼，有伪丞相陆光祖，不知已就戮否。破贼必先擒首逆，我皇上亦必悬念及此。前奏未甚详备，今既细究各情，理合附片奏闻。

155. 请饬江西等省筹解饷银片八月三十日

再，臣等一军屡蒙圣慈垂念，饬令江西、广东、四川三省解饷协济。江西前后解到银五万五千两。又，在籍侍郎臣黄赞汤筹解捐项银二万两。广东解到银六万两。均交湖南藩库，由抚臣骆秉章拨解臣等军营支用。四川头批解银四万两，系荆州将军臣官文截留，经南抚臣将另款扣抵，奏明在案。二批解银三万两，由酉阳州绕道前来，现尚不知行抵何处，俟其解到，可敷九月之用。惟十月以后饷项，尚属无着。湖南省库万分支绌，现因陆军太单，拟再添二千人，又苦饷无所出，焦急难名。惟江西一省物力较丰，道途较近，此军之起，本为四省合防而设。将来大军下至九江，湖口一带，则江西之防亦可稍弛。合无仰恳皇上天恩，飞饬江西抚臣，不论何款，迅即筹银八万两，径解臣等行营，以济急用。至广东、四川二省，均恳饬谕该督抚，各筹银数万两，飞速解交臣等一军，庶馈饷常继，无待哺不给之虞。臣等不胜迫切待命之至。谨附片具奏请旨。

156. 统筹三路进兵折 [101] 九月初七日

奏为统筹三路进兵，分别水陆，先后直捣下游，恭折奏请圣训指授机宜事。

窃自武汉克复后，襄河以内贼船焚剿殆尽，江、汉一律肃清，急应乘胜进剿。查此次败窜之贼，胁从解散、剃发乞命、分途回籍者约二三万人，逃赴下游、回踞旧巢、再图抗拒者，亦尚有数万人。南岸之剃发解散者为数尚少，其回巢抗拒者多集于兴国州。北岸之剃发解散者为数极众，其回巢抗拒者多集于蕲州、广济等处。而皆以水次为老巢，以舟揖为藏身之固。屡据探禀，北岸之黄州、南岸之武昌县均已收复。自巴河以下，经田家镇、道士洑直至九江，节节皆有贼船。

臣等现与兼署督臣杨霈商定三路进兵：南路由臣塔齐布率湖南兵勇进攻兴国、大冶等处；北路由署督臣派令固原提臣桂明等率各营兵勇进攻蕲州、广济等处；水师由江路直下，杨载福、彭玉麟率前帮先发，臣国藩督同李孟群等率后帮继进。俟抵黄州时，与陆路北军一会；抵田家镇、富池口时，与陆路南军一会。北军行至广济，将入皖境，再与署督臣商定行止。南军则须剿办九江后，乃能渡江而北，以图疾捣安庆，规复省会。

该逆掳掠民船以数万计，经臣等一军轰击焚烧者不及七千，各省官军焚击者亦不过数千，下游现存之贼0115-01 ，为数尚复不少，九江以下必当大战数次。臣等惟有激励士卒，步步整顿，以期廓清江面，仰慰圣怀于万一。

所有统筹三路进兵情形，谨会同兼署总督湖北抚臣杨霈恭折由驿六百里驰奏，伏乞皇上圣鉴训示遵行。谨奏。

朱批：“所筹甚是，即照拟行。”

[101] 此件与塔齐布等会奏。ft

157. 请饬陕西解饷来营片九月初七日

再，臣等水陆进剿，断不敢稍涉迟误，惟虑饷项不能应手，即有掣肘之虞。从前由南省半月解银一次，目下省库已竭，道途复远，水路千余里，风信靡常，又无专办粮台之大员，均由臣等设法支持，深恐贻误军行。幸荷圣慈廑念，屡饬川、广、江西协济此军。昨复奏请饬谕江省筹解十月份饷银八万两，未知能应时解到否。此后深入贼地，必须有巨款以足敷两三月之需，方敢放心前进。合无仰恳皇上天恩，飞饬陕西抚臣王庆云筹银二十四万两，派员径解臣等行营，俾敷三月之用，则 [102] 臣等虽孤军深入，亦有恃而不恐。不胜迫切待命之至。谨附片请旨。

[102] “则”，据刻本《曾文正公奏议》补。ft

158. 成名标浮开船工费用请旨革职严办片九月初七日

再，洞庭营水师守备成名标，上年冬月经南抚臣骆秉章咨送衡州交臣国藩差委，因其系广东水师人员，饬令监造船工，所开工费浮冒不少，彼时急欲告成，昼夜赶快，未经核驳。迨省河重开船厂，又以无人熟悉船工，仍饬该备监造，并于湘潭案内录其造船微劳，附保都司，原望其感激图报，不料该备造册报销，浮开款项至数千串之多。自三月初七大风坏船之后，衡州重设船厂，经绅士萧忠相承造者，快蟹十八号，长龙二十号，驾至长沙，复饬成名标略为添改，并加布篷，册内皆加倍开报。又多开快蟹一号、长龙四号。以承修之员于所修船数尚茫然不知，任意添报，其糊涂实出情理之外。除原册经臣国藩逐条批驳、发交粮台委员确核外，相应请旨将保升都司洞庭营守备成名标先行革职，交由南抚臣查照批驳各条严行审办，以示惩儆。谨附片具奏请旨。

朱批：“另有旨。”

159. 附录明谕　成名标革职严办 [103]

咸丰四年九月十八日奉上谕：

曾国藩、塔齐布奏参浮开造船工费之守备等语。湖南洞庭营水师守备成名标，迭经曾国藩派令监造船工，该守备并不核实造报，浮开款项至数千串之多；且于所修船数任意捏报，实属胆大糊涂。成名标着即革职，交骆秉章查照曾国藩批驳各条，严行审讯，按律惩办。钦此。

[103] 此件据曾氏家藏手抄本《上谕廷寄补钞》补入。原件缺收到日期。ft

160. 附录廷寄　答统筹三路进兵并饬陕西济饷 [104]

军机大臣字寄——
湖广总督兼署湖北巡抚杨霈、兵部侍郎衔曾国藩、湖南提督塔齐布：

咸丰四年九月十八日奉上谕：

曾国藩等奏统筹三路进兵，直捣下游一折。览奏，布置各情，甚合机宜。以长江大局而论，楚北上游既已渐次肃清，则各路官军乘胜东趋，自成破竹之势。杨霈前奏坐守不如进攻，拟亲督后队会合下击。今曾国藩等定议南北两路，一由塔齐布进攻兴国等处，一由杨霈派令桂明等进攻蕲州一带，曾国藩水师则由中路直下。似此三军齐发，直捣贼巢，原属制胜上策。但下游贼0115-01 蚁集，我兵分道进攻，若非首尾相顾，联络一气，则能分而不能合，殊非兵家所宜。所筹于黄州会合北军，于田家镇、富池口会合南军，虽声势不致隔绝，但兵机移步换形，贼情亦诡诈百出，总期出奇应变，步步为营，以免孤军深入，方操胜算。其桂明一军，较之楚南兵勇，强弱是否相当？倘彼强此弱，南岸被剿紧急，该逆必至伺隙北渡，该督等曾否虑及？此次东下之师，关系大局转机，务期成算在胸，相机筹办。能制贼而不为贼制，庶可次第廓清也。所请饬拨陕西饷银，已谕知王庆云照数筹拨，源源接济矣。将此由六百里加紧谕知杨霈、曾国藩、塔齐布，并谕桂明知之。钦此。

遵旨寄信前来。

[104] 此件据曾氏家藏手抄本《上谕廷寄补钞》补入。原件缺收到日期。ft

161. 遵旨汇保出力员弁兵勇折九月初七日

奏为遵旨汇保出力员弁兵勇，恳恩奖叙，以昭激劝事。

窃自本年六月二十七至八月十三等日，岳州水陆屡捷，钦奉六次谕旨，均准择尤保奖。臣等悉心核定，分为三起开单。其自六月二十七日至七月十八等日为第一单，业经具奏在案。兹将第二起汇单仰恳恩叙。

伏查岳州水陆二十余战，自六月二十七至七月十四日，水战功多，而十八日则陆营甚为得力。自七月二十一至二十九日，陆战功多，而二十九日则水陆并为得力。自闰七月初二日至八月十三等日，则水路穷追，陆军鏖战，均属非常用命。臣等汇单请奖，因接仗太多，亦不能拘定以某日之功属某军。惟据各营官开单禀保，臣等反复核定，悉准至公，既不敢吝赏屯膏，亦不敢稍涉冒滥。惟冀就中遴拔将才数人，或得偏裨之才数十人，以备异日疆场之选，则臣等区区，所以仰答圣慈于万一也。

所有第二次汇单请奖缘由，谨会同湖南抚臣骆秉章恭折由驿驰奏，伏乞皇上圣鉴训示遵行。谨奏。

附第二次汇保出力员弁兵勇名单

谨将第二次遵旨核保之出力员弁兵勇，开具清单，恭呈御览。

臣塔齐布本营：

署衡州协常宁汛蓝翎把总黄玉芳，署永州镇祁阳汛外委黄三清。该弁等各带练勇，冲锋杀贼，胆略俱优，均请以千总归入本标遇缺即补。黄三清并请赏戴蓝翎。

广东大鹏协外委刘盛槐，记名外委李子成。该弁熟谙营务，办事勤谨，昼夜辛劳，均请以把总归于原省遇缺即补。刘盛槐并请赏戴蓝翎。

抚标兵丁程登选、周瑞麟、王友元、陈汝彬、吴定升、胡达萼，提标兵丁汪吉升、穆文生，长沙协兵丁滕嗣武、彭述清，古丈坪兵丁尹长兴、张正全，宝庆协兵丁金安泰，楚勇陈希伍。以上十四名，打仗奋勇，擒斩老贼极多，最为出力，均请以外委尽先拔补，并赏戴蓝翎。

抚标兵丁黄大德、佘斌元、胡光裕，提标兵丁李国清、刘一元，长沙协兵丁陈开科、谢茂林，宝庆协兵丁王意贤，道标兵丁杨大喜、杨绍昌、刘可良，新化勇刘胜祥、刘芳贵、曹云从，楚勇郭帛云、余成得，川勇曹金鹏、江长胜。以上十八名，冲锋杀贼，擒斩极多，最为出力，均请赏给六品翎顶。

楚勇六品军功郭光宝。该军功每战向前，搴旗斩将，应请以把总补用。

周凤山营：

已保把总黄虎臣、毛建林。该弁等扬旗带队，奋勇当先，屡次出力。黄虎臣应请以千总遇缺拔补，毛建林请以把总归河南原省补用，均请赏戴蓝翎。

蓝翎把总刘之能，保靖营把总酉元明，外委王吉昌。该弁等奋勇向前，手刃贼目，甚为出力。刘之能请以千总补用。酉元明、王吉昌均请赏戴蓝翎。

蓝翎外委李迪顺、杨光福，外委石受益、何文禄、李凤彩、何绍贤、周得魁、周廷彩、何秀通。该弁等奋勇出力，每战向前，歼贼无数。李迪顺、杨光福应请以把总尽先拔补。石受益、何文禄、李凤彩均请以把总拔补。何绍贤、周得魁、周廷彩、何秀通均请以把总拔补，仍赏戴蓝翎。

永州镇中营千总何文梅，洞庭营把总何文金，河溪营把总欧启贵。该弁等带队冲锋，阵斩贼目，每战当先，均请赏戴蓝翎 [105] 。

李新华营：

六品军功谢云光、刘三富、王孝成。以上三名奋勇冲锋，不避艰险，均请以把总拔补 [106] 。

罗泽南营：

已保蓝翎训导李杏春。该员指挥诸勇，相机攻剿，胆略俱优。应请以知县归部选用。

文童罗嘉城。该童生临阵指挥，不避危险，实为出力。本年衡山草市剿匪案内拟保从九，此次请以主簿归部选用。

六品军功萧积仰，文童李续臻。该军功等带勇出阵，每战当先，均请以从九归部选用。

已保外委何如海，军功周福友、谢征万、胡裕发、朱品隆。该弁等屡战当先，搴旗斩将，奋勇出力。何如海请以千总补用，周福友、谢征万、胡裕发、朱品隆应以把总补用，均请赏戴蓝翎。

已保蓝翎把总朱南桂，已保外委叶九畴，军功王仲光、张清和。该弁等争先陷阵，擒斩贼目多名。朱南桂请以千总补用。叶九畴、王仲光、张清和均请以把总补用。

军功许太吉、周有胜、熊见一、刘人和、罗辅友。该军功等屡执大旗向前冲突，杀贼多名。许太吉、周有胜请以把总补用，熊见一、刘人和、罗辅友请以外委拔补，均请赏戴蓝翎。

杨名声营：

六品军功樊文忠，武举吕克生。该军功等攻打头阵，奋勇当先，手掷火蛋，毙贼甚多。樊文忠应请从优以千总补用，吕克生请以千总尽先补用，均赏戴蓝翎。

六品军功曾庆泰、何英华、曾集发，记名外委佘化南。该军功等督催各哨官奋勇冲锋，擒杀贼目多名，均请以把总尽先补用。

黄玉芳营：

抚标记名外委肖开泰。该外委开队打仗，杀贼最多，夺获军械无数。应请以把总尽先补用，并赏戴蓝翎。

亲兵营：

蓝翎把总陈希昂、蒋荣华，军功唐朝纪。该弁等奋勇冲阵，所向无前，最为出力，均请以千总尽先补用。唐朝纪并请赏戴蓝翎。

军功吕国恩、方城、刘开甲、魏大仲。该军功等骁勇善战，冒险冲锋，甚为得力，均请从优以把总拔补，并赏戴蓝翎。

帮办军功蒋益澧，云南文生林长春。该军功等带勇接应，身先士卒。蒋益澧请以从九选用，林长春请以训导归原省候选。

黄三清营：

勇目蒋有清。该勇目首先冲入贼垒，杀贼甚多，最为出力，应请以把总拔补。

六品军功文童蒋嘉穀。该文童办理文卷，襄事行营，不辞劳苦，应请以未入流归部选用。

粮台委员：

道衔岳州府知府魁联。该府督勇打仗，随同克复郡城，搜剿土匪，接济粮台，转运军械，实属文员中特出之员，应请记名以道员用。

即选同知直隶州左宗棠。该员才略冠时，在南抚臣幕中，自湖南用兵以来，出虑发谋，皆其赞画。现又经营船炮，接济大军，应请以知府归部尽先选用。

候选知府黄廷瓒，安徽候补知县曹光汉，武冈州学正冯卓怀。该员等上年奏明在湖南总办团防，辛勤年余。本年分往各属劝捐，数逾二十万串，亲自运解，艰险不辞。黄廷瓒应请赏戴花翎。曹光汉请以知州归部即选。冯卓怀请以知县在任候选。

州同衔补用府经历县丞吴经炳，候补从九高凌汉。该员等随同打仗，搭造浮桥，兼司侦探，均属出力。吴经炳请以知县补用。高凌汉请免补本班，以府经历县丞补用。

江华县典史冯检。该员运解军饷，冲炎冒暑，不避艰险，应请以府经历县丞升用。

廪生高倬书。该生在衡州襄办团防，兼理捐务，造船制械，倍著辛勤，应请以训导归部尽先选用。

监生邹寿璋。该监生自上年带勇分防郴、永、浏阳、岳州等处，剿办土匪，屡著劳绩。本年三月岳州之战，各营皆溃，惟该生血战竟日，冲出重围，无一逃溃者，究属胆力可嘉。现复随营办事，应请以主簿归部尽先选用。

[105] 与后面的批复对照，此处疑有遗漏。

[106] 与后面的批复对照，此处疑有遗漏。ft

162. 附录明谕　批复保奏奖叙第二单 [107]

咸丰四年九月十八日，内阁奉上谕：

曾国藩、塔齐布奏汇保出力员弁兵勇，恳恩奖叙，开单呈览一折。曾国藩等自湖南统师东下，克复岳州后，水陆屡获胜仗，迭经降旨，谕令择尤酌保。兹据奏称，岳州二十余战，自六月二十七日至七月二十九日，水陆俱极得力，战功甚多；自闰七月初二日至八月十三等日，水路穷追，陆军鏖战，更属非常用命。自应分别加恩，以昭激劝。除第一次出力员弁业经降旨奖叙外，所有续行打仗出力之署衡州协常宁汛蓝翎把总黄玉芳，署永州镇祁阳汛外委黄三清，均着以千总归入本标遇缺即补，黄三清并赏戴蓝翎。兵勇程登选等十四名，均着以外委尽先拔补，并赏戴蓝翎。黄大德等十八名，均着赏给六品翎顶。楚勇六品军功郭光宝，着以把总补用。

广东大鹏协外委刘盛槐，记名外委李子成，均着以把总归于原省遇缺即补。毛建林，着以把总归河南原省补用，均着赏戴蓝翎。把总刘之能，着以千总补用。保靖营把总酉元明，外委王吉昌，均着赏戴蓝翎。外委李迪顺、杨光福，均着以把总尽先拔补。外委石受益、何文禄、李凤彩均着以把总拔补。外委何绍贤、周得魁、周廷彩、何秀通，均着以把总拔补，并赏戴蓝翎。永州镇中营千总何文梅，洞庭营把总何文金，河溪营把总欧启贵，均着赏戴蓝翎。监生张翔，书识王应璜，均着以从九品未入流选用。六品军功谢云光、刘三富、王孝成，均着以把总拔补。六品军功文翼翔，着以从九品未入流选用。训导李杏春，着以知县选用。文童罗嘉城，着以主簿选用。六品军功萧积仰，文童李续臻，着以从九品选用。外委何如海，着以千总补用，并赏戴蓝翎。军功周福友、谢征万、胡裕发、朱品隆，均着以把总补用，并赏戴蓝翎。把总朱南桂，着以千总补用。外委叶九畴，军功王仲光、张清和，均着以把总补用。军功许太吉、周有胜，均着以把总补用，并赏戴蓝翎。军功熊见一、刘人和、罗辅友，均着以外委拔用，并赏戴蓝翎。六品军功樊文忠，着以千总补用。武举吕克生，着以千总尽先补用，均着赏戴蓝翎。六品军功曾庆泰、何英华、曾集发，记名外委佘化南，均着以把总尽先补用。肖开泰，着以把总尽先补用，并赏戴蓝翎。把总陈希昂、蒋荣华，军功唐朝纪，均着以千总尽先补用。唐朝纪并赏戴蓝翎。军功吕国恩、方城、刘开甲、魏大仲，均着以把总拔补，并赏戴蓝翎。蒋益澧，着以从九品选用。云南文生林长春，着以训导归原省候补。勇目蒋有清，着以把总拔补。六品军功文童蒋嘉穀，着以未入流选用。其办理粮台及随同打仗出力之道衔岳州府知府魁联，着记名以道员用。即选同知直隶州左宗棠，着以知府归部尽先选用。候选知府黄廷瓒，着赏戴花翎。安徽候补知县曹光汉，着以知州即选。武冈州学正冯卓怀，着以知县选任。候选州同衔补用府经历县丞吴经炳，着以知县补用。候选从九品高凌汉，着免补本班，以府经历县丞补用。庠生高倬书，着以训导尽先选用。监生邹寿璋，着以主簿尽先选用。该部知道。单并发。钦此。

[107] 此件据曾氏家藏手抄本《上谕廷寄补钞》补入。原件缺收到日期。ft

163. 附录兵部来文杨载福补授事 [108]

据兵部文称：〈咸丰四年〉九月十六日奉旨：“杨载福补授湖南常德协副将。”钦此。为此知会。

[108] 此件据曾氏家藏手抄本《上谕廷寄补钞》补入。原件缺收到日期。ft

164. 谢恩仍辞署鄂抚折九月十三日

奏为恭谢天恩，再行沥陈下情，仰祈圣鉴事。

本月十一日，准兵部火票递到咸丰四年九月初五日内阁奉上谕：“塔齐布、曾国藩奏水陆大军同日克复武昌、汉阳一折。此次运筹决策，深合机宜，允宜立沛殊恩，以酬劳勚。曾国藩着赏给二品顶戴，署理湖北巡抚，并加恩赏戴花翎。”钦此。

窃臣办理戎务，过多功少，屡次陈奏在案。武汉克复，有提臣塔齐布之忠奋，有李孟群、罗泽南之谋略，有杨载福、萧捷三等之勇鸷，故能将士用命，迅克坚城。微臣实无劳绩。至于纵火多顺风之时，西岸得荆兵之助，廿三剿洪山之贼，廿四烧里河之船，事机之顺，处处凑泊，则由我皇上忧勤所积，默挽天心，非臣筹谋所能及，尤无劳勚之可言。荷温谕之褒嘉，只惭悚以无地。至奉命署理湖北巡抚，则于公事毫无所益，而于私心万难自安，有不得不沥陈于圣主之前者。

水师前帮业于初七日启行，沿途剿搜，已过黄州以下。臣率后帮亦拟即日起行，鄂垣缮后事宜，既不能一为兼顾，转瞬出鄂入皖，湖北巡抚之关防，仍须委员赍回武昌，此所谓于公事毫无裨益者也。臣母丧未除，葬事未安，若遽 [109] 就官职，则外得罪于名教，内见讥于宗族。疑 [110] 微臣两年练勇、造船之举，似专为一己希荣徼功之地，亦将何以自立乎？上月谢折内申明前奏，不敢仰邀议叙。本月初九日奉到朱批：“殊不必如此固执。”等因。钦此。臣亦知圣主垂念之殷，恐微臣涉于好名之念，臣更历忧患，屡经败挫，又常奉圣谕，以好名为诫，岂有漫不省察之理？顾自维累然素绖，遽绾符绶，大义亏损，何以临民？康熙间夺情之案，李光地为彭鹏所劾，于养志为陆陇其所劾，载在国史，懔然可畏，揆之大防，返之方寸，均觉悚惶无已。此所谓于私衷则万难自安者也。

臣与督臣杨霈熟商，恐出境在即，关防交替，徒费展转，是以不敢接受，仍由督臣将关防收存，并吁恳皇上天恩，简派贤员接任湖北巡抚，以重疆寄，俾臣得专力东征，感荷生成，实无既极。倘借圣主如天之福，此后剿办得手，廓清江面，不致陨越，则微臣供职之年尚富，受恩之日方长，断不敢矫情要誉，上负圣慈谆谆之训。

所有微臣感激下忱，并沥陈辞免署抚各情，谨缮折附驿具奏，伏乞皇上圣鉴训示施行。谨奏。

朱批：“览。朕料汝必辞，又念及整师东下，署抚空有其名，故已降旨令汝毋庸署湖北巡抚，赏给兵部侍郎衔。汝此奏虽不尽属固执，然官衔竟不书署抚，好名之过尚小，违旨之罪甚大，着严行申饬。”钦此。

[109] 原作“远”，据刻本《曾文正公奏议》改。

[110] “疑”，据刻本《曾文正公奏议》补。ft

165. 申谢违旨辞署鄂抚蒙恩宽宥片 [111]

正封折间，接准兵部火票递回前折，钦奉朱批：“朕料汝必辞，又念及整师东下，署抚空有其名，故已降旨令汝毋庸署理湖北巡抚，赏给兵部侍郎衔。汝此奏虽不尽属固执，然官衔竟不书署抚，好名之过尚小，违旨之罪甚大，着严行申饬。”钦此。跪聆之下，惶悚难名。臣前因母服未阕，不敢附现任职官之列，是以未署新衔，不知自己已蹈违旨之罪。幸荷鸿慈指示，又蒙圣恩宽宥，仅加申饬，于提撕之中寓鉴谅之意，五中衔感，曷胜悚惶。谨附片申谢天恩。谨奏。

[111] 此件据中国第一历史档案馆藏件抄补。原件缺月日。ft

166. 附录明谕　赏曾国藩兵部侍郎衔办理军务毋庸署理鄂抚等九月二十三日

为恭录事。

窃照本部堂于本年九月二十三日，准兵部火票递到咸丰四年九月十二日内阁奉上谕：

曾国藩着赏给兵部侍郎衔，办理军务，毋庸署理湖北巡抚。陶恩培着补授湖北巡抚，即赴新任，不必来京请训，未到任以前，湖北巡抚着杨霈兼署。雷以諴着赏给三品顶戴，补授江苏布政使，仍留扬州军营帮办军务。江苏布政使着杨能格署理。钦此。

167. 附录明谕　罗泽南补授浙江宁绍台道等事九月二十五日

为恭录事。

本年九月二十五日，准兵部火票递到咸丰四年九月十五日内阁奉上谕：

浙江按察使黄乐之，着来京交吏部带领引见。晏端书着补授浙江按察使。所遗浙江宁绍台道员缺，着罗泽南补授。钦此。

168. 附录廷寄　武昌黄州收复着曾知照江皖各抚各军合力兜剿毋失事机九月二十五日

同日，准兵部火票递到军机大臣字寄——
兵部侍郎衔曾国藩、湖南提督塔齐布：

咸丰四年九月十六日奉上谕：

本日据杨霈奏：黄州府、武昌县均已收复，曾国藩、塔齐布水陆之师已分起下行等语。前此搜剿襄河贼匪，曾国藩奏称，细察大局，尚有三端可虑。当即谕令乘此机会，谋定后战。诚以克复沿江诸城，在此一举，必当计出万全，断不可稍有挫衄。现在黄州、武昌次第收复，我兵水陆并进，其行抵何处，及何如布置情形，谅曾国藩等必有奏报在途。黄州贼匪水陆奔窜大冶、蕲州、兴国一带，江面贼船聚泊尚多。我兵乘胜追剿，自必势如破竹。惟黄州而下，即系九江，该郡久为贼踞。前据陈启迈奏，官军进剿失利，湖口、彭泽一带，探有匪船多只，扬言上窜。该抚虽已派臬司恽光宸、赵如胜等水陆防剿，其能否克复九江，殊难预定。若上游追剿得手，难保贼船不窜入鄱湖，设再蔓延江省，牵缀我师不能顺流直下，则剿办又费周章。曾国藩等务当统筹全局，一面迅速进兵浔江，一面会知陈启迈前后夹击，以期一鼓歼除，毋留后患。至皖省久遭蹂躏，安庆府城，贼已踞为巢穴，势必负隅死守。况庐州尚未克复，江北一带如无、和、含等处，江南一带如池、太所属，多为贼踞。太平、芜湖虽经克复，兵力尚单。逆匪屯踞东、西梁山及金柱关等处，每欲乘间窥伺徽、宁。以现在情形而论，向荣派赴太平之兵仅有二千余名，滁州、关山及全椒等处之兵亦仅有一千七百余名，南北两岸兵力究嫌单薄。曾国藩前已赏给兵部侍郎衔，毋庸署理湖北巡抚，既无地方之责，即可专力进剿。但必须统筹全局，毋令逆匪南北分窜，方为妥善。并随时知照江、皖各抚及托明阿、向荣等，四路兜击，以期直捣金陵。固不可迁延观望，坐失事机，亦不可锐进贪功，致有贻误。谅曾国藩等必能兼榷熟计，迅奏肤功也。将此由六百里加紧谕令知之。钦此。

遵旨寄信前来。

169. 遵旨会商分筹战守进取下游折 [112] 九月十六日

奏为遵旨会商分筹战守，派拨兵勇水陆追剿下游贼匪，由九江、安徽直抵金陵，恭折奏陈仰祈圣鉴事。

九月十一日，接奉九月初五日廷寄谕旨，以“楚省大局已定，亟应分路进剿，由九江、安徽直抵金陵，扫清江面。沿江剿贼之事，责之曾国藩、塔齐布；楚省防贼回窜及搜捕江北等处余匪事宜，责之杨霈。”等因。钦此。跪聆之下，仰见指示机宜，数千里了如指掌，钦佩莫名。

奴才〈杨霈〉当即会同臣国藩、臣塔齐布熟商，连日确探下游贼情。大股逆匪多聚兴国州、田家镇一带，两岸扎有贼营，江中贼船甚多，其辎重大船均在田镇之下三五十里湾泊。揣度贼势，全注北岸。盖兴国以下接壤九江、安庆，安庆之贼又较九江为多，故北岸情形甚为吃重。现在桂明已达黄州，又派魁玉、杨昌泗带兵会合，又派军功李玉田、同知衔李光荣带勇为后应，并饬黄州府□赓藻、黄冈县翁汝潮、麻城县贺棨如带挑选练勇及调派罗田练勇，（此处原文为□）督同所在乡团协助防剿，计北岸兵勇已不为单。臣塔齐布带兵循南岸由武昌、大冶而至兴国，与炮船会合，水陆夹剿田家镇贼匪。布克慎带兵搜捕武昌县一带余匪。臣曾国藩亲统炮船顺流而下。俟田镇贼匪剿净后，察看情形，再行筹商南下之策。惟水路炮船难以分面防守，全军南下之后，自武昌至九江数百里江面未能空虚，惟有赶紧筹款，造船铸炮，选练水师，以资战守之用。崇阳余匪复聚，经臣曾国藩委臬司胡林翼带兵前往剿办，亦派军功杨世泽等带川、楚等勇一千三百名前往助剿。其余兵勇分驻汉阳、汉口及省城内外，一面严饬武昌、汉阳二府，江夏、汉阳二县，赶办保甲团练，以清奸宄，并饬各州县分饬各团勇，一律搜捕余匪，毋使伏匿漏网。

所有会筹战守事宜，理合会同抚臣曾国藩、提臣塔齐布缮折由驿具奏，伏乞皇上圣鉴。谨奏。

咸丰四年九月二十三日奉朱批：“知道了。”钦此。

[112] 此件与杨霈、塔齐布会奏。ft

170. 遵旨汇保出力员弁兵勇第三折 [113] 九月二十七日

奏为遵旨汇保出力员弁兵勇，仰恳恩施，以昭激劝事。

窃照水陆各军，自岳州剿贼，转战至金口一带，大捷十余次，钦奉六次谕旨，准将出力员弁兵勇择尤保奖。臣等悉心酌核，分作三起开单请奖。每起多者百余人，少者数十人，业经两次汇奏，均奉恩旨谕允。当即恭录行知，各将士无不感激思奋。本月十四日复奉寄谕：“出力将士尤须及时酌保，不可使有觖望。若能从九江、安庆直抵金陵，使长江数千里尽荡妖氛，则从征将弁，朕必破格施恩，以酬懋绩。”钦此。臣等跪聆之下，仰见我皇上鼓励戎行之至意，莫名钦佩。比即传知各 [114] 将弁转谕各兵勇，莫不感颂皇仁，欢声雷动。兹将第三单酌定，恭呈御览，仰恳天恩奖叙，以作士气而励将来。查李孟群所带广西水勇，于闰七月初一日以后始行开仗，是以列入此单。八月初三、四等日，陆军克复崇阳，大战咸宁等处，亦即汇入此单，不另具奏。

所有第三次汇单请奖各缘由，谨会同南抚臣骆秉章，恭折由驿具奏，伏乞皇上圣鉴训示施行。谨奏。

附保举出力员弁兵勇第三单

谨将第三次遵旨核保之出力员弁兵勇，开具清单，恭呈御览。

李孟群水营：

同知衔前广西试用知县程桓生。该员才优守洁，综理营务，矢慎矢勤，尤为出力。上年署桂明县任内，因疏防艇匪劫狱，被参革职。嗣于郁林、浔州剿匪出力，详准开复，尚未出奏。此次应请开复原官。

湖北武昌府经历伍继勋。该员亲督炮船，冲锋得胜，现因护饷至楚，尚未到任，应请以应升之缺升用。

广西平乐河子街县丞以知县用赵启畇。该员临阵，督催队伍，接应子药，甚为出力。前在广西因疏防土匪，革职留任。嗣于剿灭艇匪及郁林、浔州剿匪各案，详准开复，尚未出奏。此次应请开复处分，以知县补用，并赏戴蓝翎。

广西候补府经历陈瀚。该员熟悉贼情，迭次督驾炮船，接仗出力，应请免补本班，以知县升用。

广西南宁城守营把总邓清。该弁朴诚勇敢，迭次冲锋，焚毁贼船无数，最为出力，应请以千总归广西尽先补用，并赏加守备衔。

湖南协标外委谢光耀。该弁勤干知兵，迭次旁抄截击，不避艰险，应请以千总升用。

六品军功刘英。该弁临敌勇往，迭次冲锋，焚夺贼船无数，应请以把总拔补，并赏戴蓝翎。

六品军功冯登、郑沐、梁清、吴江、吴隆、刘冬上、黄维宝、段章。该军功等管驾炮船，冲锋陷阵，轰毙贼匪、焚夺贼船甚多，乘胜穷追，不遗余力，均请以外委归广西拔补，并各赏戴蓝翎。

湖南营蓝翎把总向家声，六品军功武生安学谦，已革外委刘文珍。该弁等技艺娴熟，饶有胆略，逐北追奔，冒险前进，甚为出力。向家声请以千总升用，安学谦、刘文珍请以外委拔补，均赏戴蓝翎。

六品职衔黄正良。该职员管驾炮船，不避艰险，追贼获胜，搜剿出力，应请以主簿归部选用。

六品军功徐大椿。该员随办营务，当差勤奋。应请以从九未入归部选用。

杨载福水营：

蓝翎千总邓翼升、李成谋。该弁首先冲阵，奋不顾身，杀贼烧船，最为出力。邓翼升请以守备归于湖南补用，李成谋请加守备衔，均请赏换花翎。

蓝翎外委王明三、鲍超、万化林。该弁等奋勇争先，手刃贼目，焚烧贼船极多，最为出力。王明三、鲍超请以千总尽先拔补。万化林请以把总尽先拔补。

即补把总李济清、刘国斌。该弁等陷阵冲锋，穷搜湖汊，冒险远追，均请以千总尽先拔补，并赏戴蓝翎。

遇缺即补千总金世连。该弁堵御荆河，穷搜港汊，杀贼最多，应请加守备衔。

附生吴炳昆，八品军功周星照、毛世晋。该生等办理文卷，昼夜辛劳，随同出仗，不避艰险。吴炳昆应请以训导归部选用。周星照、毛世晋均请以从九品归部选用。

萧捷三水营：

蓝翎千总刘培元，蓝翎把总史久立。该弁等迭次鏖战，烧船杀贼，穷追搜剿，收复沿江城池，有胆有识。刘培元请以守备尽先补用。史久立请以千总即补，并加守备衔。

六品军功文童萧翰庆。该军功每战向前，擒斩满发老贼最多，焚船无数，应请以从九归部遇缺即选，并赏戴蓝翎。

即补把总喻吉三。该弁屡次打仗，奋勇向前，擒斩老长发贼，焚夺逆船无数，应请以千总尽先拔补，仍赏戴蓝翎。

蓝翎把总张声发，蓝翎外委樊泽远、汪南英，蓝翎军功曾绍霖。该弁等奋勇出力，杀贼最多，焚船无数。张声发请以千总尽先拔补。樊泽远、汪南英、曾绍霖均请以把总拔补。

六品军功龙在田、孙昌凯、彭大田 [115] 。该军功等每战当先，轻舟冒险，纵火烧贼，所向有功，均请以外委尽先拔补，并赏戴蓝翎。

即补外委史南溥。该弁屡斩贼渠，搜剿湖汊，穷追下游。应请以把总尽先拔补，并赏戴蓝翎。

即补从九颜厚祚，军功文童陈炳元。该员等襄办营务，结实可靠。颜厚祚请免选本班，以府经县丞选用。陈炳元请以从九选用。

六品军功文童史友侨、罗湘。该文童等随同打仗，追杀贼匪，搜剿湖汊出力，均请以未入流归部选用。

臣塔齐布陆营：

提标中军参将玉山。该参将施放火箭，屡焚贼营，打仗奋勇，应请赏戴花翎。

道标候补守备都司衔滕代清，抚标蓝翎尽先守备钟万升，协标千总守备衔李嵩龄。该备等带队冲锋，每战向前，歼贼无数，实属出力。滕代清请免补守备，以都司补用，并请赏戴蓝翎。钟万升请以都司升用。李嵩龄请以守备尽先补用。

绥宁营千总萧大喜，辰州营蓝翎把总羊瀛，开复湖北提标蓝翎千总徐统恩，宝庆营蓝翎把总朱祖贵，镇筸营前营蓝翎把总袁再春，古丈坪蓝翎把总聂万英，岳州营临湘汛把总王映轸，抚标候补千总彭定魁。该弁等奋勇当先，冒险直扑贼营，所向披靡。萧大喜请以守备升用。羊瀛请以千总尽先拔补，并加守备衔。徐统恩请以守备留于湖南补用。朱祖贵请以千总拔补，并加守备衔。袁再春、聂万英均请以千总尽先拔补。彭定魁、王映轸均请以千总尽先拔补，仍赏戴蓝翎。

抚标右营蓝翎外委易正元，协标蓝翎外委李忠良，常德协蓝翎外委程秉钧，河溪营蓝翎外委程克修，提标右营外委张联升，宝庆协候补把总范九皋，六品军功诸腾汉。该弁等带队冲锋，争先恐后，迭次出力，均请以把总尽先拔补。

永绥协千总刘士文，抚标右营把总邢万升，提标前营把总喻光明，抚标尽先外委李成林，候补外委杨大起、金殿安。该弁等冒险扑营，不避枪炮，均请赏戴蓝翎。

武生章联升，兵丁张武魁、向子荣、伍得洪，军功黄天彤、张明绍、章夺锦。该兵勇等奋勇当先，屡扑贼营，擒斩老贼最多。章联升请以把总拔补。张武魁、向子荣、伍得洪、黄天彤、张明绍、章夺锦均请以外委尽先拔补。以上七名，仍均请赏戴蓝翎。

粮台文案办捐各员：

湖南即补知府裕麟，候补直隶州属厉云官。该员等总办后路粮台。裕麟提调军饷事务，应时筹解，水陆转运，妥贴周详。厉云官提调军械、火器等事务，运解军火至三十余万斤之多，毫无贻误。裕麟应请以道员升用。厉云官应请俟服阕后，以知府仍归湖南补用。

题补永州府江兰同知郑德基。该员承办陆路粮台，悉心筹画，应付无误，应请以知府升用。

内阁中书衔即选教谕李元度。该员综理全军文案，明敏详慎，劳心经年，夷险不渝，应请以知县在任候选。

举人拣选知县文希范。该举人自上年倡办益阳县团练，兼劝捐输，共捐钱三万余串。当贼氛上犯时，冒险解缴大营，心力俱瘁，应请以知县归部尽先选用。

文生刘蓉。该生赞画军谋，德器醇厚，识力坚定。在岳州督勇出阵，履险不惊，应请以训导归部遇缺即选。

指捐广东县丞双庆。该员帮办营务，不辞劳瘁，应请免补本班，以知县升用。

即选从九戴萱荣。该员襄办文案，研审逆犯，始终勤奋。应请免选本班，以县丞归部尽先选用。

湖南试用未入王光斗。该员运转粮饷，甚为出力，请俟补缺后，以府经县丞升用。

候选从九凌荫廷。该员办理文案，精细勤慎，最为出力，应请以府经县丞归部选用。

廪生解仲翱。该生办理侦探事务，勤敏可嘉，应请以训导归部尽先选用。

增生杨金范。该生襄办火器，所管解火药数次，接应无误。捐备火箭五百支、火球五百具，甚为出力，应请以训导归部尽先选用。

文童吴蕃。该童家住鄂省，眷属被贼掳去，受害最酷，捐银二千六百两来营投效，派令帮办水师后营，甚为出力，应请以府经县丞归部尽先选用。

[113] 此件与骆秉章会衔。

[114] “各”，据刻本《曾文正公奏议》补。

[115] 与后面的批复对照，此处疑有遗漏。ft

171. 附录明谕　批复保奏奖叙第三单 [116]

咸丰四年十月初九日，内阁奉上谕：

曾国藩、塔齐布奏遵保迭次剿贼获胜之出力员弁兵勇，续请奖励一折。已革同知衔广西试用知县程桓生，着开复原官。湖北府经历伍继勋，着以应升之缺升用。广西县丞赵启畇，着开复革职留任处分，以知县补用，并赏戴蓝翎。广西候补府经历陈瀚，着免补本班，以知县升用。把总邓清，着以千总归广西尽先补用，并赏加守备衔。湖南外委谢光耀，着以千总升用。六品军功刘英，着以把总拔补，并赏戴蓝翎。六品军功冯登、郑沐、梁清、吴江、吴隆、刘冬上、黄维宝、段章，均着以外委归广西拔补，并赏戴蓝翎。把总向家声，着以千总升用。武生安学谦，已革外委刘文珍，均着以外委拔补，并赏戴蓝翎。六品职衔黄正良，着以主簿选用。六品军功徐大椿，着以从九品未入流选用。千总邓翼升，着以守备归湖南补用，李成谋，着赏加守备衔，均着赏换花翎。外委王明三、鲍超，均着以千总尽先拔补。万化林，着以把总尽先拔补。把总李济清、刘国斌，均着以千总尽先拔补，并赏戴蓝翎。遇缺即补千总金世连，着赏加守备衔。

附生吴炳昆，着以训导选用。八品军功周星照、毛世晋，均着以从九品选用。千总刘培元，着以守备尽先补用。把总史久立，着以千总即补，并赏加守备衔。文童萧翰庆，着以从九品遇缺即选，并赏戴蓝翎。把总喻吉三，着以千总尽先拔补，并赏戴蓝翎。把总张声发，着以千总尽先拔补。外委樊泽远、汪南英，军功曾绍霖，均着以把总拔补。六品军功龙在田、孙昌凯、彭大田、萧辉廷、李富山、唐学发，均着以外委尽先拔补，并赏戴蓝翎。外委史南溥，着以把总尽先拔补，并赏戴蓝翎。即选从九品颜厚祚，着免选本班，以县丞选用。文童陈炳元，着以从九品选用。史友侨、罗湘，均着以未入流选用。

参将玉山，着赏戴花翎。候补守备滕代清，着免补守备，以都司补用，并赏戴蓝翎。尽先守备钟万升，着以都司升用。千总李嵩龄，着以守备尽先补用。千总萧大喜，着以守备升用。把总羊瀛，着以千总尽先拔补，并赏加守备衔。千总徐统恩，着以守备留于湖南补用。把总朱祖贵，着以千总拔补，并赏加守备衔。把总袁再春、聂万英，均以千总尽先拔补。把总王映轸，候补千总彭定魁，均着以千总尽先拔补，并赏戴蓝翎。外委易正元、李忠良、程秉钧、程克修、张联升，候补把总范九皋，军功诸腾汉，均着以把总尽先拔补。千总刘士文，把总邢万升、喻光明，外委李成林、杨大起、金殿安，均着赏戴蓝翎。武生章联升，着以把总拔补，并赏戴蓝翎。兵丁张武魁、向子荣、伍得洪，军功黄天彤、张明绍、章夺锦，均着以外委尽先拔补，并赏戴蓝翎。

湖南即补知府裕麟，着以道员升用。候补直隶州知州厉云官，着俟服阕后，以知府归湖南补用。江兰同知郑德基，着以知府升用。中书衔教谕李元度，着以知县在任候选。拣选知县文希范，着以知县尽先选用。文生刘蓉，着以训导遇缺即选。广东县丞双庆，着免补本班，以知县升用。即选从九品戴萱荣，着免选本班，以县丞尽先选用。试用未入流王光斗，着候补缺后，以府经历县丞升用。候选从九品凌荫廷，着以府经历县丞选用。廪生解仲翱，增生杨金范，均着以训导尽先选用。文童吴蕃，着以府经历县丞尽先选用。该部知道。单并发。钦此。

[116] 此件据曾氏家藏手抄本《上谕廷寄补钞》补入。原件缺收到日期。ft

172. 缕陈鄂省前任督抚优劣折九月二十七日

奏为博采公论，缕陈鄂省前任督抚优劣，恭折奏闻仰祈圣鉴事。

窃臣国藩自入鄂城以来，抚恤遗黎，采访舆论。据官吏、将弁、绅庶佥谓：武汉所以再陷之由，实因崇纶、台涌办理不善，多方贻误，百姓恨之刺骨；而极称前督臣吴文镕忠勤忧国，殉难甚烈，官民至今思之。即于前抚臣青麐，亦尚多哀怜之语，无怨恨之辞。

盖缘吴文镕于上年九月十五日到鄂，卯刻接印，未刻即闻田家镇兵败之信。阖城逃徙一空，官弁仓皇无计，众心涣散。吴文镕传集僚属，誓以死守。即日移居保安门城楼，随身仅一仆一马，无书吏幕宾，无亲兵夫役，昼夜手治文卷，衣不解带者两月。由是人心稍定，溃兵稍集，贼兵仍退下游，不敢径犯鄂垣。若坚守不懈，未始不可转危而为安。乃崇纶因偶怀私怨，辄劾奏 [117] 吴文镕安坐衙斋，闭城株守。其实该前督日夜住宿城楼，并未在衙斋少住片刻也。贼匪所恃以骇人者，全凭船只之多，万帆飙忽，千炮雷轰。官军若无舟师，虽有陆兵数万，亦熟视而无可如何。

自上年田家镇失防以后，吴文镕、江忠源二人与臣往来书函，皆以筹办水师为第一要务。臣在衡州试造战船，吴文镕屡函熟商，言造船、配炮、选将、习战之法，精思研究，每函千余字，忠荩之忱溢于行间。臣愚窃叹以为不可及。其言湖北现仅雇小划、摆江之类，不堪战阵，必待臣处舟师办就，驶至鄂中，始克会同进剿，亦系实在情形。乃崇纶茫焉不察，动称船炮已齐，讥督臣畏葸不出。吴文镕素性刚介，深以畏葸为耻，遂发愤出征。以屡溃杂收之兵勇，新募未习之小划，半月不给之饷项，仓皇赴敌。又居者与出者不和，事事掣肘，遂使堵城之役，全军溃败，湖北府县相继沦陷，盖 [118] 未始非崇纶参劾、倾陷有以致之也。尤可异者，当参劾之后，吴文镕毅然出征，崇纶复率僚属力阻其行。我皇上曾严饬其 [119] 自相矛盾。迨堵城既败，吴文镕殉难，阖省军民人人皆知，而崇纶以不知下落入奏，不惟排挤于生前，更复中伤于死后。正月十九日，崇纶遣守备熊正喜至衡州一带，催臣赴鄂救援，伪造吴文镕之咨文，借用布政司之印信，咨内但称黄州贼势猖獗，并不言堵城已败，督臣已死。种种诈伪，故作疑似之词，无非谓吴文镕未能殉难，诬人大节，始终妒害，诚不知其是何肺肠！

臣国藩于九月二十一日至黄州，二十二日躬诣堵城察看当日营盘地势，并祭吴文镕之灵。细询该处居民，言：吴总督自到营以来，雨泥深数尺，日日巡行各营，激厉士卒。正月十五日见贼踏营盘四座，知事不可为，乃于雪泥之中北向九叩首，痛哭大呼曰无以仰对圣朝，遂自投塘水而死。其塘去营门不过六七丈。土人言其平日之勤苦，临终之忠愤，至今有流涕者，亦可见公道之不泯也。

吴文镕受三朝恩遇，为督抚二十年，前此海塘溃决，尚且慷慨激烈，投海捐躯，岂有全军覆没，反肯濡忍偷生之理？幸赖圣明鉴照，优加恤典，赐予美谥。吴文镕得雪斯耻，永衔感于九泉。否则，名节诬堕，虽死犹有余愤矣。

吴文镕既没，青麐帮办军务。崇纶又与之百端龃龉，求弁兵以护卫而不与，请银两以制械而不与，或军务不使闻知，或累旬不相往还。青麐在长沙时，与臣言及崇纶之多方掣肘，台涌之坐视不救，辄为之椎胸痛恨，怒眦欲裂，未知曾否入奏。大抵治军譬如治家，兄弟不和则家必败，将帅不和则军必败。一人而怨詈众兄弟者，必非令子；一人而排挤众将帅者，必非良臣。上年张亮基欲以全力防田家镇，崇纶既阻挠而不合，继又倾挤吴文镕，旋又忌害青麐，皆使衔恨于地下。平心而论，鄂省前后溃败、决裂之由，不能不太息痛恨于崇纶也。自贼踞汉阳、汉口为老巢，由是西至宜昌，北至德安，南犯湘省，三次攻陷岳、常、澧州，纵横百余州县，蹂躏殆遍，庐舍荡然，寸草不留。崇纶闭坐一城，置罔闻知，土匪掳掠，亦置不问，所失国家土地并不一一详奏。百姓之言皆曰：青巡抚在此，尚有兵勇驱贼之掳掠，尚有告示怜民之疾苦，崇巡抚并告示而无之，全不恤我等为大清之赤子矣！积怨如此。

我皇上优容臣下，仅予革职。崇纶稍有天良，亦当以一死图报。乃六月初二日武昌城陷，崇纶随众军逃出，展转偷生。反称革职回京，已于前一日先出鄂城，呈请转奏。身为封疆大臣，无论在官去官，死难是其本分，即不死亦不妨明言，何必倒填日月，讳其城破逃生之罪。劾人则虽死而犹诬之，处己则苟活而故讳之，岂非无耻之尤者哉！

臣入湖北境内以来，目击疮痍，博访舆论，莫不归罪于崇纶。以年余之成败始末，关系东南大局，不敢不据实缕陈。其应如何声罪严究，圣主自有一定之权衡，微臣不敢拟议。

所有博采公论，缕陈鄂省前任督抚优劣情由，恭折附驿奏闻，伏乞皇上圣断施行。谨奏。

朱批：“另有旨。”钦此。

[117] “奏”，据刻本《曾文正公奏议》补。

[118] “盖”，据刻本《曾文正公奏议》补。

[119] “其”，据刻本《曾文正公奏议》补。ft

173. 附录明谕二件　查明崇纶下落并押解来京 [120]

一

咸丰四年十月初九日，内阁奉上谕：

已革湖北巡抚崇纶，现在曾否到京？着该旗查明，迅速具奏。钦此。

二

咸丰四年十月十一日，内阁奉上谕：

隆迎阿等奏遵旨查明已革湖北巡抚崇纶，现赴陕西就医一折。崇纶经朕简任湖北巡抚，上年贼扰田镇，不能与前任总督吴文镕共筹战守，丁忧后留办防剿，复与巡抚青麐不能和衷协力，共保省城。经朕革职示惩，宜如何愧奋图报。乃当武昌失守，辄即逃往荆州，偷生避难，实属昧良负恩。兹据该旗查明，该革员现在陕西就医。着王庆云派员押解来京，交刑部候旨讯办。钦此。

[120] 据曾氏家藏手抄本《谕旨廷寄补钞》补入。原件缺收到日期。ft

174. 陆军克复兴国大冶水师蕲州获胜折 [121] 九月二十八日

奏为陆军分途大捷，克复兴国、大冶两城，水师在蕲州大获胜仗，恭折由驿奏闻，仰祈圣鉴事。

窃照水陆三路进兵，业经奏明在案。南路之师，臣塔齐布率湖南将弁，十三日自鄂省拔营，由武昌县一路进剿大冶之贼。署湖北提督布克慎、副将王国才、拣发游击阿达春从之以行。候选道罗泽南亦于十三日拔营起行，由金牛堡一路分剿兴国州之贼。游击彭三元、都司普承尧等从之以行。北路之师，副都统魁玉、总兵杨昌泗等于十七日拔营起行，固原提督臣桂明已自杨店先至黄州。水师前帮于初七日起碇，二帮于十三日起碇。臣国藩于二十一日舟次黄州，与北军一会，即饬魁玉、杨昌泗于二十二日西出蕲水，进剿蕲州之贼。此分路先后进兵之大略也。

十七日，罗泽南等由金牛堡进至大冶县探闻。逆匪知官军两路进剿，遂从田家镇纠党六千余人，半由兴国分抄大冶，堵拒武昌一路官兵，半踞兴国州城，堵拒金牛一路官兵。罗泽南等于二十日巳刻驰抵兴国境内之盐埠头地方，急截大冶贼党归路，并御兴国之匪，使不得合为一队。该逆分三路来扑，有众约三千人，黄旗遍野。罗泽南等登山审视，扼险排阵，如不欲战者。然该逆驰下山冈，由田垅进扑我师。罗泽南、彭三元由田垅中路进攻，普承尧由傍山左路进，候选直隶州李续宾由沿河右路进，四面围抄，枪炮刀矛并举，呼声震天，殪其前锋数人，贼遂奔溃，半弃军械而走。我军追杀十里之遥，共毙贼三四百名，生擒五十三名。内有伪总制汪茂先、伪师帅二名、旅帅四名、两司马八名，皆发长尺余，立即枭示。夺获大小黄旗六十余面，抬枪、鸟枪百余件，马十二匹，子药、军装无算。该逆因我军扼截要路，不能前赴大冶，是晚剃发逃生者十之四五，余多回窜兴国州城。二十一日五鼓，罗泽南等派队六成，仍分三路前进，直薄州城外，盘踞之贼悉数狂窜，飞龙、飞虎伪旗及军械、子药，皆委之而去。官军由南门入，克复州城。搜获伪知州胡万智，为贼中伪进士，力守州城，希图再举者。供词狂悖，至死不悔，当即凌迟枭示。复捕获余匪二十余名，就地正法。该知州保忠亦带近乡练勇回城，会同安抚难民。

其大冶之贼，臣塔齐布于二十日由武昌县拔营驰剿，二十一日巳刻抵大冶城外之五里牌。该逆约四五千人，整队来犯。臣塔齐布率湖南弁兵及阿达春等由中路进，王国才等带领云南弁兵由南路进，布克慎等带领湖北弁兵在于北路埋伏。该逆势甚猖獗，官兵鏖战逾时，杀贼多名，尚抵死抗拒。臣塔齐布怒马冲阵，将逆首立斩马下。中路之贼当即败退，左、右两路亦随奔溃。各路兵勇及埋伏之兵乘胜施放火箭、火弹，烧毁贼营二座，烟焰迷漫。讵料败窜之匪，拼死复来，左路另有伏贼突起。臣塔齐布正在扬鞭督阵，忽被数匪扑来，刺伤坐马，幸亲军数人立前刺取伏匪之悍者，四路短兵相接，贼复大溃，尸横遍野。我军由县城北关追出南关，复分兵截贼之腰，共毙贼约一千余名，夺军械千余件，骡马二十七匹。余贼争桥过河远窜，人数拥挤，桥忽折断，坠桥死者近一百人。后至者为追兵所逼，无路可逃，全数落水，溺毙又千余名。与八月二十三日洪山追贼入湖，层累践踏，大致相似。各营生擒逆匪一百三十四名，因其掳掠奸淫，肆毒已久，仅予枭示，不足蔽辜，概令剜目凌迟，以泄居民之愤。此陆军二十一日同时克复兴国、大冶两城之实在情形也。

各营水师分扎蕲州上游之蒜花0295-01 、道士洑、渭源口一带。十八日，探闻蕲州贼党窥我水军深入，距两岸陆营在三四百里外，希图乘隙来扑。我水师升用参将杨载福、候选同知彭玉麟等会商定计，与其待贼至而迎敌，不若及其未至而击之。遂于十九日督同千总秦国禄等，各带长龙、三板 [122] ，自蒜花0295-01 出队，行抵蕲州对岸。贼见我军将近，将船百余号先行开出，放炮迎敌，并于高岸摇旗开炮，以护未开之船。我军奋勇轰击，该逆船势不能支，即行下窜。我军分战船一半追赴下游，趱至距田镇十五里之骨牌矶，先后烧毁三十余号，轰毙贼匪无数。其一半则攻击未开之贼船。该逆轰炮掷火，抵死抗拒。岸上贼复开炮助之，子如雨下。我军习战已久，俱以避子为耻，愈击愈奋。自午至酉，酣战数时，始将未开之船六十余号一概烧尽，轰毙逆党甚多。北岸陆军未到，州城未能即复。收队回营，时已五更。计夺获旗帜、枪炮共数百件，而阵亡受伤者亦不少。此水师蕲州获胜之实在情形也。

伏查鄂省之逆匪，以兴国、崇阳两处之贼为最凶悍。自去年田镇失防，兴国、大冶，该逆久已踞为老巢。上达崇、通，下达九江，制造子药，啸聚党羽，皆以兴国为总汇之所。该逆闰七月在鄂城开科取士，兴国之人应试者最多。是以臣等于克复武汉以后，即决计先剿兴国、大冶。兹幸仰仗皇上天威，两城同日克复。惟歼毙、溺毙虽逾二千之多，而逃窜尚复不少。探得该逆畏南军之劲，从下游渡窜北岸，于田家镇多筑土城，掘壕数重，又以木排横截江面，阻我舟师。分贼数千踞守蕲州城内，亦于临江一面筑垒安炮，拒御水师。臣塔齐布同罗泽南尚在南路痛剿余匪。臣国藩现扎道士洑，相机审度。如果北岸之贼负隅抗拒，仍当令南军渡江会剿，以期一鼓歼除，仰慰宸廑。

此次水陆二军分途获胜，克复坚城，所有出力员弁兵勇，合无仰恳皇上天恩，准臣等择尤保奖，以作士气。其阵亡兵勇，亦即查明照例办理。

所有陆军分路大捷，克复两城，并水师获胜各缘由，谨会同湖广总督臣杨霈恭折由驿六百里驰奏，伏乞皇上圣鉴训示。谨奏。

[121] 此件与杨霈会衔。

[122] 原作“长板”，据刻本《曾文正公奏议》改。ft

175. 拟先攻田镇对岸半壁山夺贼要隘片九月二十八日

正封折间，适接探报，该逆于田家镇江面横安铁锁二道，相距约十数丈；铁锁之下排列小划数十只，以枪炮护之；北岸筑土城，多安炮位，专防我军战船。该逆屡次大败之后，而气力尚凶横如此，殊堪痛恨。臣等拟先攻田镇对岸之半壁山，夺其要隘，则铁锁一岸无根，当易拔去。理合附片陈明。谨奏。

176. 代转魁玉杨昌泗谢恩折 [123] 十月初七日

奏为据情转奏，恭谢天恩事。

九月二十一日，准前任凉州副都统魁玉、高州镇总兵杨昌泗移称：窃魁玉等接准咨会，咸丰四年九月初五日内阁奉上谕：“已革副都统魁玉，已革总兵杨昌泗，均着加恩开复原官。”钦此。窃魁玉满州世仆，由荆州协领补放凉州副都统。昌泗一介武夫，由行伍出身，洊擢高州总兵。前值逆匪上窜，经湖北前任督抚奏调赴省防剿，因兵单援绝，未能尽殄逆氛，旋至省城失事，获咎弥深，罪均难逭。蒙恩先后革职，仅予薄惩，仍令带罪自效。嗣奉荆州将军奏派，带领兵勇同赴监利县境之螺山一带，会合南省官兵随剿随进，分攻汉阳府城。仰仗皇上天威，武、汉同时克复。冀前愆之稍赎，岂非分之敢期？乃蒙圣主生成，均予开复，宽既往之罪戾，加逾格之殊恩，感激涕零，愧奋交集。自惟负疚余生，受恩深重，惟有并力前驱，躬先士卒，勉竭犬马之劳，以期仰答高厚鸿慈于万一。现拟进扎蕲水，遏贼上窜之路，因拔营在即，军中别无应行专奏之件，未敢轻渎宸聪，合词移请转达天听。等因。准此。查副都统、总兵官例得专折陈奏，兹既据陈前因，理合转奏代谢天恩，伏乞皇上圣鉴。谨奏。

朱批：“知道了。”

[123] 据中国第一历史档案馆藏件补。ft

177. 附录明谕　嘉奖水陆大胜并饬沿江夹击十月十六日

为恭录事。

窃照本部堂于本年九月二十八日，会同塔军门、督部堂，恭折由驿具奏陆军克复兴国、大冶两城，水师进攻蕲州，大获胜仗一折。今于十月十六日奉到朱批：“另有旨。”钦此。

同日，准奉咸丰四年十月初九日内阁奉上谕：

曾国藩、塔齐布奏陆军克复兴国、大冶两城，水师进攻蕲州，大获胜仗一折。楚省官军于收复武、汉诸城以后，由曾国藩等统领全师，分三路东下，先攻南岸兴国贼巢。罗泽南等于九月二十日驰抵该州境内，即截断大冶贼匪归路，使不得合而为一。该匪纠众来扑，我师分投迎击，四面围攻，立斩贼先锋数人，贼即奔溃，追杀十余里，共毙贼三四百名，生擒五十三名，内有伪总制、师帅、旅帅多名，夺获旗械、马匹多件。次日，罗泽南等督队直抵州城，城外盘踞之贼悉数狂窜，龙、虎伪旗及军械、火药皆委之而去。官军即由南门入城，搜获伪知州胡万智一名，凌迟枭示。复搜捕余匪多名，立予正法。

其大冶之贼，经塔齐布督领阿达春、王国才等分兵设伏进剿，于该州五里牌地方击杀多贼，该逆仍抵死抗拒。塔齐布怒马冲阵，登时擒斩逆首，群贼纷纷窜溃。我军乘胜施放火箭、火弹，立毁贼营二座。败匪拼死复来，另有伏贼突起，塔齐布令亲军数人向前刺杀，四路短兵相接，贼势大溃，尸横遍野。我兵由北关追出南关，分路扼剿，毙贼一千余名，夺获器械千余件。余贼争桥过河，桥断坠死者约百余名，后至者无路可逃，为追兵所逼，全数落水，溺毙又千余名。生擒一百三十四名，概予凌迟，以泄民愤。

各营水师分扎蕲州上游，杨载福等探知该州贼党意欲伺隙来扑，即督同秦国禄等分带长龙、三板各船，自蒜花0295-01 出队迎战。该逆先行开出百余船，放炮迎拒，并于高岸摇旗开炮，以护未开之船。我军奋勇轰击，逆船势不能支，尽行下窜。我战船一半追赴下游，先后烧毁贼舟三十余号，轰毙贼匪无数；一半攻击未开之贼船，自午至酉，酣战数时之久，将六十余号船只概行烧尽，毙逆不可胜计。

此次陆军分途进剿，同日克复两城，水师亦大获胜仗。即着曾国藩、塔齐布乘势激励各路兵勇，沿江夹击，以次歼除余党，迅靖妖氛。所有在事出力员弁兵勇，并着准其择尤保奏，候朕施恩。钦此。

178. 附录廷寄　设法毁贼横江铁锁并饬桂明以下文武概归节制调遣十月十七日

为恭录事。

本年十月十七日，准兵部火票递到军机大臣字寄——
兵部侍郎衔曾国藩、湖南提督塔齐布：

咸丰四年十月初九日奉上谕：

曾国藩等奏水陆剿贼一折，并片奏筹攻铁锁情形，已明降谕旨，将出力人员准予酌保矣。此次连克兴国、大冶两城，南岸贼巢已破。而蕲州贼势尚众，水师既经攻剿得手，何以桂明等陆路一军未能赶到？该提督所统兵勇，较南岸能否得力，前已有旨查询。且南军攻逼紧急，则该逆必伺隙北窜，亦经朕早虑及此。今览所奏各情，适与朕前旨相符。曾国藩经朕畀以剿贼重任，事权不可不专，自桂明以下文武各员，均归节制。倘有不遵调遣，或迁延畏葸、贻误事机者，即着该侍郎专衔参奏，以肃戎行。该逆现于田家镇筑城挖壕，并于蕲州城外筑垒安炮，显系欲图久踞。此时进剿之计，自属北重于南。该侍郎等拟令南军渡江会剿，并筹攻田镇对岸之半壁山，设法毁贼横江铁锁，即着相机速办。仍严檄催提北路官兵，协同围剿。俟蕲州收复，应如何分兵南下，直捣九江、安庆，并着随时体察情形，统筹办理，以副委任。将此由六百里加紧谕令知之。钦此。

179. 陆军踏破半壁山贼营及水师续获大胜折 [124] 十月初七日

奏为陆军踏破半壁山贼营，水师续获大胜，恭折由驿奏闻，仰祈圣鉴事。

窃水师在蕲州获胜，陆营克复大冶、兴国，业经驰奏在案。查逆党全力占踞田家镇，自蕲州至该镇四十余里，沿岸增筑土城，安设炮位，江面用铁锁横亘，阻截舟师；其南岸之半壁山、富池口，均令重兵驻守。两岸之贼，舟楫往来。我军欲破田镇，必须先夺南岸。上年田镇失防，因半壁山、富池口为贼所据，势遂不支，故南岸为必争之地，臣等在鄂省时已经筹及。是以克复兴国、大冶后，即定议占据半壁山、富池口两处。臣塔齐布于二十八日自兴国拔营，进扎富池口；新授浙江宁绍台道罗泽南进扎半壁山。是夜宿桃港。初一早，整队进发。罗泽南自带湘勇九百，合以游击彭三元、都司普承尧所带宝勇九百，各派七成队为前敌，而以三成护辎重居中。升用直隶州李续宾带湘勇九百，以三成护辎重前行，而以七成居后，防贼抄尾。巳刻行抵马岭坳，距半壁山贼营二三里。见该处孤峰峻峙，俯瞰大江，与田镇诸山相雄长。上扎大营一座，小营四座，挖沟深丈余，阔三四丈不等，引内湖之水环灌之。沟内竖立炮台、木栅，沟外密钉竹签、木桩，其坚固与前次花园贼垒相埒，而地险过之。罗泽南等登高审度形势，正欲扎营，贼忽以数千人来扑。其田镇之贼渡江助战者又数千人，藏匿民房者亦纷纷突起，约共万余人。半壁山至马岭坳，湖汊纷错，惟两堤可通行人。我军列阵以待，拟待李续宾到后开仗。贼恃人众，遽来搦战。宝勇居左，向前迎敌，被害数名，诸勇尽退。罗泽南恐一溃之后，不可复救，自带敢死之士数十人，匹马冲出，奋力堵杀，贼众退归堤北。罗泽南复由右堤冲出，杀贼数人。蓝翎千总何如海手刃伪丞相一名，与六品军功彭称祥并力向前，从左堤杀出，毙贼数十名。突被高阜之贼抛掷石块，击中何如海额端，登时阵亡。彭称祥赶救，一同遇害。左堤湘勇亦稍却退。罗泽南从右堤回马冲入左堤，督勇截住贼众，愈杀愈多，炮子雨下，火箭、喷筒交集，凶极异常。我军进则贼稍退，我军却则贼复前，如此者数十次，血战三时之久。贼虽屡挫，尚拼死抵拒。适李续宾带湘勇后队趱来救应，军气益振。罗泽南与候选知县李杏春从左堤冲进，李续宾从右堤冲进，歼数十名，贼众大败。乘胜直逼大营，从木桩、竹签中逾沟而入，纵火焚烧，烟焰蔽空，焚毙以数百计。彭三元分途截杀，普承尧亦从右坳抄出，围住贼营。各勇追至江岸，贼即 [125] 登舟，我军抢入舟中，杀毙近千人，江水尽赤；覆舟溺毙者亦不下千人，浮尸蔽江。伪秋官丞相林绍璋被湘勇追至舟边，杀于马下。贼惧我军飞渡，自将浮桥折断。生擒四十余名。据供，除林绍璋外，又有伪将军陈姓，伪指挥彭姓，及伪官十数名，均已就戮。夺获黄旗百余面，马三十余匹，子药、军装无算。申刻收队，查明各勇阵亡者计十三人。此初一日陆军罗泽南等在半壁山大获胜仗之实在情形也。

水军自十九日战胜后，分扎渭源口之两岸，与蕲州贼船相距二十余里。二十九日辰刻，澄海营营官白人虎、定湘营营官段莹器驾船十余号往下游巡哨。风平水溜，忽近蕲城。该逆猝出船百余号围击，澄海营被烧船一号，被击破一号，我军小挫，一面迎敌，一面转舵回营。该逆见官军却退，遂乘东风大作，饱帆来追。凡尾追十余里，乘势上犯，直近老营。左营彭玉麟、右营杨载福亲往救应，中营秦国禄、清江营俞晟、向导营孙昌国，各率快蟹、长龙等大船尽出，逆风开戗，排轰而下。哨官任星元、李陞元、鲍超等傍南岸而行，冲至蕲州以下之钓鱼台，先包贼尾，然后逆击而上，将贼船裹入中段。该逆先乘顺风上犯，仓猝不能退转，又见官军上下围抄，遂纷纷弃船登岸。我军自上而下者，攒炮以轰登岸之贼目；自下而上者，纵火焚钓鱼台之贼船。是日上犯之船悉数焚夺，无得脱者。计延烧贼船近八十号，夺获贼船大小四十六号，巨炮六十三尊，抬枪、鸟枪、旗帜、号衣、子药、伪书无算。白人虎因初时小挫，后得大胜，愤极恋战，戌初犹未收队，被岸上之贼以抬枪中伤额角，即夕殒命。

当逆船来犯时，陆贼千余人亦沿岸上扑。护卫水师之陆勇，先派八十余人放哨，突遇贼至，鼓勇格斗，伤亡十余人，各营始出队救应。前任江西巡检石炽然偕浙江监生徐国本，急禀请亲率勇十余人，奋往助阵。石炽然刺倒大旗贼目，复手刃六贼，乘胜进追。树林内伏匪突出，石炽然、徐国本同时遇害。赖大队前往救应，水军复向岸轰击，始将陆贼击退。此二十九日水军先挫后胜之实在情形也。

初一夜，该匪乘北风甚劲，前来惊我水营，以小划十余，乱抛火球，而于北岸施放火箭。臣国藩以黑夜风厉，一经开动，必至自相撞击，急传令军中曰：船不开动者，该哨官立即奏保；其开动者，立即革责。各营坚壁不动，手持水斗，见火球落船，即时扑灭。该逆射火箭数百支，仅烧一船，余俱无恙。次日，查明开动之船仅十余号，此外皆坚坐不动。此初一夜大风惊营之实在情形也。

伏查该逆自武汉败窜，即全数防守田家镇。盖以南岸之大冶、兴国，北岸之蕲州、广济，向为众贼之渊薮，而田镇与半壁山又实为天然之关隘，故上游之贼，并萃于此。复自下游江、皖纠集满发老贼，来此拼拒，阻我东下之师。现在铁锁尚牢系江心，两岸贼众尚近四万，计日内必须大战数次。臣等谋定后发，断不敢稍涉疏虞。此次与该逆争此关隘，幸仗圣主天威，水陆获胜。所有在事出力员弁兵勇，仰恳天恩，容臣等酌量保奖，以示鼓励。至阵亡各员，除白人虎另片请恤外，蓝翎千总何如海，自岳州以来，身经数十战，争先陷阵，奋勇被戕，合营皆为痛哭。克复武汉案内，拟保守备，尚未出奏，应请从优照守备例赐恤。前任江西马当司巡检石炽然，臂力刚强，胆勇俱壮，因众寡不敌遇害，碎首屠肠，死事最烈，应请饬部议恤。监生徐国本，襄办营务，明敏勇敢，武昌案内拟保从九，尚未出奏。此次助阵捐生，尸首无获。合无仰恳圣恩，即照从九例议恤，借以激劝而慰忠魂。

所有水陆大捷各情由，谨会同湖广督臣杨霈恭折由驿六百里驰奏，伏乞皇上圣鉴训示施行。谨奏。

[124] 此件与塔齐布会奏。

[125] “即”，台湾“故宫博物院”《先正曾国藩文献汇编》作“急”。ft

180. 请饬江西开局制造火药铅弹解营片十月初七日

再，臣等军中所需子药，前后用至数十万斤之多，概系湖南省局支应。不特抚臣等竭力筹解，即委办后路粮台之保升道员裕麟、保升知府厉云官等，均能设法预筹，或水陆〔路〕虞其阻滞，忽改陆路；或前批尚未起行，接办后批，委官委绅，络绎不绝，实属勉力供支，无误要需。惟目下全军将出楚境，距南省千数百里，江湖阻隔，风信靡常，此后殊难应手。且南省供亿经年，力量不继，亦赖协济于邻封。湖北残破之余，竟难措办。相应请旨饬下江西抚臣陈启迈，遴委干员，筹款开局，监制火药，铸造铁子、铅弹，由湖口解运出江，就近接济，庶可无误军行。俟江省子药办成解到后，即可渐纾湖南省局之力。理合附片具奏请旨。

181. 附录廷寄　指示机宜并已命江西制备弹药十月二十四日

为恭录事。

本年十月二十四日，准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布、江西巡抚陈启迈：

咸丰四年十月十六日奉上谕：

曾国藩、塔齐布奏水陆官军续获大胜一折，已明降谕旨，将出力及阵亡各员弁分别准保、赐恤矣。此次陆路官军踏破半壁山贼巢，虽已占据险隘，而蕲州未复，田镇未破，两岸贼众尚有四万余人。倘江西战船一时未能出湖，湖北后路官军相距又远，曾国藩等以孤军转战，即屡次获胜，亦尚可虞。前此杨霈奏请亲督后队会合下击，至今未见起程。现在夏廷樾是否到省？武汉等处布置事宜当已渐次就绪。北路桂明一军，总未会合，非杨霈亲督后军前往接应，恐此路软弱，则塔齐布以一路兼顾南北岸，愈形支绌。着杨霈迅督官军，妥筹进剿，以为曾国藩等后路声援。下游九江一带，昨据陈启迈奏，已令赵如胜等各带战船堵截湖口，预备攻剿，并饬居隆阿等先攻郡城。倘该省战船能出湖溯流而上，迎头拦击，亦可为曾国藩等前路接应。着即妥筹联络，不可各防各境，致湖南官军前后无援，是为至要。

另片奏请饬江西制造火药、铁子、铅弹，由湖口运解出江，以资接济等语。着陈启迈即行筹款制备，赶运出江，毋稍延误。昨据陈启迈奏，匀出大小炮位一百五十尊，咨商湖南拨船前来，就近配驾。能否即由江西本省战船带解出湖，径交曾国藩等军应用之处，亦着妥筹办理。将此由六百里加紧各谕令知之。钦此。

遵旨寄信前来。

182. 奏请白人虎照守备例赐恤片十月初七日

再，澄海营官白人虎，籍隶华容，刚正嫉恶。本年三月十七日，逆首王光鼎、丁魁生等聚匪千余人，逐官踞城。白人虎捐资募勇，与生员白明月等带勇千余往剿，及贼战于万庾市，杀贼七十余名。白人虎右腰受伤，复手刃二十二贼，遂乘胜收复县城，生擒匪目尹其正等，追贼至石首县境之招商河，歼毙九十余名。逆党恨甚，旋于五月初二分三路悉数来攻，众寡不敌，县城再陷，知县宋昌期殉节，义勇死者七十人。白人虎遂赴荆州请兵，偕李光荣、黄鹏程等援石首，并攻华容。十二日，白人虎先驱及贼，战于板桥，杀匪千余人，再复县城，倡办团练，经荆州将军官文咨赏五品顶戴，未知曾否入奏？复剿捕巴陵陈家林土匪，杀催贡之匪目杨大连、易正清，生擒王光鼎之父。六月二十二日，逆船二百余号在九都焚掠，复带勇剿毙五百余名，烧船二十四号。旋于华容、石首、监利三邑交界之塔市驿搜捕丁魁生家口，杀之。义声所倡，各团响应。该县曾数月无官，合邑士民咸奉白人虎为依归，土匪终不敢肆虐。即粤匪往来荆州、岳州之间，不敢多扰华容，亦赖白人虎保护之力。臣国藩札调来营，华容士民留之，嗣令其招集水勇，修理船炮，驻扎新滩口，以防里河之贼。白人虎昼夜辛勤，自家运米二百石以佐该营之用，所得公项银两，尽数分给士卒。其义侠廉正，均不可及。臣等方以国士期之，武昌克复案内拟保守备，尚未出奏，遽力战捐躯，深堪恸惜。该营官殁后，其部曲挥涕如雨，皆思为之报仇，其义愤亦尚可用。合无仰恳皇上天恩，俯念该营官徒手倡义，功在地方，即照守备阵亡例饬部议恤，以示旌异而慰忠魂。臣等为激励人心起见，是否有当，谨附片奏闻请旨。

183. 附录明谕　批复半壁山水陆获胜并准恤白人虎十月二十四日

为恭录事。

窃照本部堂于本年十月初七日，会同提军门塔、督部堂杨恭折由驿具奏为陆军踏破半壁山贼营，水师续获大胜一折。今于十月二十四日奉到朱批：“另有旨。”钦此。

同日，奉到咸丰四年十月十六日内阁奉上谕：

曾国藩、塔齐布奏水陆两军大获胜仗一折。曾国藩等自克复兴国、大冶后，水陆并进。罗泽南等于初一日进扎马岭坳，距半壁山贼营不远。逆匪突出万余人，纷纷来突。我军从左右两堤分队冲出，贼众愈杀愈多，血战三时之久。适升用直隶州知州李续宾带勇踵至，两路齐进，军威益振，乘胜直逼贼营，从木桩、竹签中逾沟而入，纵火焚烧，烟焰蔽空，焚毙贼匪以数百计。游击彭三元、都司普承尧分途截杀，围住贼营。贼众情急登舟，我军抢入舟中，杀毙千人，覆舟溺毙者浮尸蔽江，歼毙伪丞相林绍璋、伪将军陈姓、伪指挥彭姓及伪官多名，生擒四十余名，夺获黄旗、马匹、军械无算。

其水路一军，先经营官白人虎等管带 [126] 战船驶近蕲城，该逆猝出船百余号，乘东风大作，并力上犯。经彭玉麟、杨载福等各率快蟹、长龙大船，逆风开戗，排轰而下；哨官任星元等复抄出蕲城以下之钓鱼台地方，逆击而上，将贼船裹入中段。该逆仑猝不能退转，遂各弃船登岸。我军一面攒轰登岸之贼，一面纵火将上犯贼船悉数焚夺。计延烧贼船约八十只，夺获四十六只，并获巨炮六十三尊，各项军械不计其数。

此次水陆两军均获大胜，将半壁山贼巢立时踏毁，我军已占形势。着曾国藩、塔齐布督饬各军，迅速克复蕲州，顺流东下，将浔、皖各境贼匪悉数扫除。所有在事出力员弁兵勇，着该侍郎等查明，据实保奏，候朕施恩。

营官白人虎两次收复华容县城，倡义集团，最为得力。复剿捕巴陵塔市驿等处贼匪，迭著战功。此次力战不退，中枪殒命，深堪悯恻。着照守备阵亡例议恤，以慰忠魂。其余阵亡之蓝翎千总何如海，着照守备例议恤。前任江西马当司巡检石炽然，着照例议恤。监生徐国本着照从九品例议恤。该部知道。钦此。

[126] “带”，据《文宗实录》补。ft

184. 查明湖北盐法道刘若珪尽节请恤片十月初七日

再，臣克复武汉，即派员查明殉难官绅下落。据已革湖北盐法武昌道刘若珪家丁赵升呈称：窃家主前在署黄州任内，值粤匪数万来攻，孤城无援，遂至失守。当经投环自尽，被众家丁挽救复苏。时以苟延残喘为耻，郁郁不乐。嗣经部议发遣，因道梗难行，粤匪复又上窜，鄂省戒严，奉崇巡抚札委巡守小东门。夙夜在公，不遑安息，原冀戴罪自效，稍赎前愆。不料六月初二日省城再陷，家主感愤愈甚，即在蛇山望阙叩头，悬树自尽。家丁见其情词激烈，不敢劝救；又恐逆党残毁其尸，随负至寓所后院煤房掩厝，用瓦砾标识，即缒城躲避乡间。昨大军攻克武昌，家丁趱回原寓查看，家主尸身虽腐，面目如生，呈恳奏明请恤等因。据此，当即委员前往查验无异，仍饬妥为棺殓，搬回原籍。

查革道刘若珪，系前任大学士刘权之之子，由知府补授盐道，世受国恩。自去年以来，屡以前事为疚，愤不欲生。卒能一死殉城，克完初志。我皇上表章节义，凡获谴之员，但能遂志捐躯，均荷加恩赐恤。此外乡绅义勇，有因杀贼捐生者，虽一命未膺，犹蒙恩恤，屡奉通饬钦遵在案。今刘若珪引义自裁，深堪悯恻。合无仰恳皇上逾格天恩，饬部议恤，以励臣节而慰忠魂。

所有据呈请恤缘由，理合附片奏闻请旨。

185. 附录明谕　刘若珪着交部议恤十月二十四日

为恭录事。

窃照本部堂于本年十月初七日，会同军门塔、督部堂杨奏已革湖北盐法武昌道刘若珪殉难一片。今于十月二十四日奉到朱批：“另有旨。”钦此。

同日，奉咸丰四年十月十六日内阁奉上谕：

曾国藩、塔齐布奏，查明已革道员殉难，请饬议恤等语。已革湖北盐法道刘若珪，前因黄州失守，拟遣未行。至贼匪复窜武昌，经该抚派委巡守小东门。该革员戴罪守城，颇知奋勉，城陷之日，感愤自尽。刘若珪着交部照同知殉难例议恤。钦此。

186. 谢兵部侍郎衔恩折十月初七日

奏为恭谢天恩，仰祈圣鉴事。

九月二十七日，准兵部火票递到咸丰四年九月十三日内阁奉上谕：“曾国藩着赏给兵部侍郎衔，办理军务，毋庸署理湖北巡抚。”钦此。

窃臣墨绖从戎，毫无劳绩。前荷恩纶，畀以封疆重寄。臣因母忧未除，义不忍遽绾符绶，且出境东征，于地方公务尤难兼顾，是以具折叩谢天恩，并辞巡抚之任。乃前折尚未赍到，即蒙圣慈垂念，体恤周详，免其署理巡抚，俾臣内不亏于名义，外得效乎驰驱。凡私衷不敢上达之隐，无一念不在洞鉴之中，感激涕零，莫可言喻。至头衔之宠锡，尤惭悚之交增，未展寸功，叨司九伐，责任愈重，报称愈艰。现在师抵蕲州，水路两获胜仗，又幸有半壁山之捷，拟即将田镇老巢并力攻破，以便直捣下游。臣益当慷慨誓师，枕戈待旦，拯生民于水火，纾宵旰之忧勤，以期仰答高厚鸿慈于万一。

所有微臣感激下忱，谨缮折附驿叩谢天恩，伏乞皇上圣鉴。谨奏。

朱批：“知道了。”钦此。

187. 代奏罗泽南谢恩折十月初七日

奏为据情代奏，叩谢天恩事。

据新授浙江宁绍台道罗泽南呈称：九月二十九日在兴国行营接奉行知：咸丰四年九月十五日内阁奉上谕：“浙江宁绍台道员缺，着罗泽南补授。”钦此。窃泽南湘中下士，才识迂愚。值粤匪扰及乡闾，倡办本邑团练，猥蒙保荐，由廪生候选训导。嗣于剿办桂东土匪案内，经湖南巡抚保擢知县。上年六月带勇赴援江西，剿平吉安、泰和股匪案内，经江西巡抚保升同知直隶州，留于江西补用，并请赏戴花翎。均未接奉部复。十二月剿平郴州、永兴土匪案内，经湖南巡抚保升知府，请仍留湖南带勇，奉旨交部议复，亦未奉到部文。本年七月岳州剿贼案内，奉旨：“罗泽南着以知府尽先选用，并赏戴花翎。”钦此。八月内克复武汉，奉旨：“候选知府罗泽南，着记名以道员用。”钦此。自惟草茅寒畯，骤玷崇班，初无汗马之劳，徒切濡鹈之愧。兹复渥荷恩纶，备员东浙，初登仕版，遽躐监司。凡此非分之殊荣，实为梦想所不到，捐糜顶踵，岂足云酬？惟有勉策驽骀，誓歼丑逆，蹈汤赴火，所不敢辞，冀稍答破格殊恩于万一。除当设香案、望阙叩头外，呈恳代谢天恩。等情。

据此，查该道荷蒙超擢，例应叩谢圣恩。既据呈请代奏，理合转达天听。惟现当剿办吃紧之际，该道为臣军中万不可少之员，不能即赴新任，仍恳皇上天恩，简员署理该缺，俾得并力东征，则感激益无涯矣。

所有代谢天恩并请将该道留营剿办各缘由，谨专折附驿奏闻，伏乞皇上圣鉴。谨奏。

朱批：“罗泽南着仍留军营。”钦此。

188. 复陈不克随时知照江南片十月十四日

再，臣于九月二十三日在黄州行营钦奉寄谕：“着随时知照江、皖各抚及托明阿、向荣等，四路兜击，以期直捣金陵。”等因。钦此。自应钦遵办理。惟自岳州以下，久为逆匪占踞，军中信息实有难于常通者。臣国藩自办理军务以来，于侦探、文报二事亦尝认真讲求，不敢稍涉疏忽。在衡州时曾遣人探至安徽、金陵一带，及至本年五月始归。又曾买船装炭，用重金雇人放至下游，使贼掳去，以探彼中消息。前后放去炭船四只，共掳去二十七人，现在逃回者止六人，余或业遭杀害，或杳无音信。至遣人专探贼情，亦多遇贼被害，或被官兵盘拿，或被乡团捆获，皆因口音不符，即示以护票而不见信。前遣三人，至江西即被高安县锁拿。昨遣四人，至安徽又被英山县锁拿。虽经飞札饬放，而横被拘戮者尚多。所遣探卒，现有数人未归。此侦探之难也。

武汉未复以前，臣营奏报均专差送荆州交驿。三月内，遣外委刘培元送折赴荆，归途被贼掳去，两月始获逃归。嗣遣外委陈金鳌赴荆，复被土匪拦抢行李、川资，仅以身免。凡被贼州县，驿站俱废，往往迂道数日，中途忽又折回。八月初四日克复崇阳，二十四日大烧襄河贼船，相去将近一月，而臣报克复崇阳一折与督臣杨霈报襄河烧船一折，同日奉到谕旨。缘一由杨店发行，一由金口送荆州转递，遂至迟速悬殊，此文报之难也。至与长沙通紧要文件，均需专差前往。即与半壁山陆营通信，所过之地，居民尚蓄发盈尺，使者疑畏，动辄迂回数日。目下臣营折报仍须专人送至汉口，方能交驿。臣等深虑奏报不能迅速，上厪圣虑。然道途多梗，办理实形竭蹶。至与金陵、扬州各营通信，则须专差赴江西，转由浙江绕道前进，动须数月之久。前闻粤省红单船已至东西梁山，不胜欣喜。顷闻忽又折回江浦，为之疑虑，屡经查探，终未深悉其详。合无仰恳皇上天恩，凡江南、扬州各营现在情形，及红单船现泊何处，饬令军机处于谕旨交寄之便，随时示知一二。其安徽庐州等处，臣即广遣差探，时通消息，以期无误军事。

所有江南不克随时知照情形，理合附片陈明。谨奏。

189. 南路陆军斫断江中铁锁水师绕出贼前折 [127] 十月十五日

奏为南路陆军大捷，毙贼约万余人，斫断江中铁锁，水师绕出贼前，屡获胜仗，恭折奏祈圣鉴事。

窃前月二十九日水师获胜，本月初一日陆军大捷，业经驰奏在案。初二日，余贼聚集湖汊，扛抬贼尸，忽出数千人，摇旗搦战。宁绍台道罗泽南因各勇久战力疲，不令出队。臣塔齐布自兴国拔营，本与罗泽南分为两路，罗泽南西往半壁山，臣塔齐布东往富池口。初一日夜宿南村。初二日行至军山咀，值该逆分数股来扑，随督参将周凤山等奋力击退，焚烧富池口贼营一座，即在军山咀扎营。与罗泽南之营相去十余里，中隔小河。初四日，臣塔齐布遣人搭造浮桥，以通南营之路。罗泽南派队接应。桥尚未成，忽逆党千余人阻遏渡处，而江中贼船忽以数千人上坡，排列半壁山之左，北岸田家镇之贼渡江者又数千人，排列半壁山之右，其占踞旧垒之贼，亦皆摇旗出队。罗泽南急登高阜瞭望，见伪官坐拥将台，高声发令，龙旗、黄伞，气焰甚张。数路贼党约共二万余人。我军以臣塔齐布之师无桥可渡，仅罗泽南等湘勇、宝勇二千六百人，众寡悬殊。军士恇怯，临时逃去三人。候选直隶州李续宾遣人飞马追回此三人者，挥涕而手刃之，慷慨誓厉，人心始固。罗泽南与众将士约曰：贼众我寡，当以坚忍不发胜之。即督勇驻扎高阜之左，李续宾驻高阜之右，游击彭三元等排列江岸，都司普承尧等排列马铃山左坳，防反奔半壁山旧营 [128] 。该处孤峰拔起，惟后路有级可登，前瞰长江，下临绝地。我军乘胜追杀，飞上山巅，逆党无路可逃，被剿千余人，从峭壁之上横坠而下死者数千人，触石挂树，血肉狼藉。余贼奔江觅船，我军亦缘壁下击，呼声震山谷。有十余舟因人数过挤，自行沉溺；有数十舟未及遽开，被我军跃入，悉数扑水；即已开之船，亦战栗不能鼓棹，我军复用火弹、火箭纵横延烧。即合营之长夫余丁，亦各执械争出，或一人杀十余贼。平地血流，崖有殷痕，江之南岸，水皆腥红。自湘潭、岳州以来，陆战数十次，未有毙贼如此之多者也。该逆大败之后，贼船概归北岸。我军将南岸贼营尽数焚毁，遣壮士百余，缒崖而下，将横江铁锁六条、竹缆七条尽行斫断，日暮收队。

是日，臣塔齐布亦隔港分击，斩获颇多。忽有贼千余人自下游富池口沿岸而上，冀抄我军之后。臣塔齐布亲率将弁回头截击，该逆败窜江边，亦被我军追逼，溺毙百余人，与上游溺贼继续而下。前此闰七月初二陈〔城〕陵矶之役，八月二十三洪山之役，九月二十一大冶之役，皆以追贼落水，溺毙甚多，未有如此次之惨者也。

是夕，浮桥始成。该逆经此大创，犹复积愤思逞。初五日，复从田家镇渡江来犯，约三千余人，意图抢过浮桥，先扑臣塔齐布营垒。当率游击阿达春、守备李新华等，先过浮桥迎击。酣战良久，罗泽南、李续宾由左路出半壁山下，彭三元扼截江岸，普承尧据守马铃山一路。贼忽以千余人抢踞山冈，火球连掷，烧毙湘勇二名，前队尽退。罗泽南奋力冲截，李续宾由山坡抄来，贼始败溃，乘胜追至江边，臣塔齐布亦已追至，两军夹击，杀贼四百余名，溺毙二百余名，内有黄马褂及黄龙风帽之贼四名 [129] 。我军仍列队江干以俟。该逆见官军尽赴下游，遂开船百余号，从上游登岸轰击，意欲径扑罗泽南之营。幸彭三元等奋勇堵截，添派三成队登堤协剿。该逆复扬帆上行数里，至牛灌矶对岸蜂拥上坡。各勇亦沿江追击数里，罗泽南等复从半壁山下游趱来援应，毙贼数十名，溺毙四五十名，焚贼船三只，该逆始悉数败归。此初四、初五陆军大捷、斫断铁锁之实在情形也。

讯据生擒贼供称，初四日登将台指挥者，为伪燕王秦日纲，愤岳州、武汉之败，率满发老贼新来扼守田家镇。初一日，该逆泊舟彭塘观阵，见官军数止五六千人，意甚轻之。初四日，挟全力来犯，冀以一股遏臣塔齐布之军，使不得渡；以一股围扑湘勇、宝勇各营；不期大败。初五日，兴愤极复仇之师，思以 [130] 一股先攻下游，诱我军全队下击，别以一股从上游潜渡扑营。不图屡战屡败。从此贼计已穷，不敢复窥南岸，而半壁山遂为我军所有矣。

水师自二十九日大捷后，贼船湾泊蕲州城下，以岸上之枪炮护之。我军屡次诱击，坚匿不出。臣国藩与各营官熟商曰：蕲州贼船不过百余，而牵缀我军不得直攻下游。初四、初五半壁山大战，我水师不能前往援应，此贼之诡计也。我留水师之半与蕲州贼船相持，而以强半直冲下游，与半壁山陆军相合，则不堕贼计之中。而贼船裹在中段，亦自无可逃矣。初八日，左营彭玉麟、后营萧捷三等，因移营之便，顺攻蕲州之贼船，轰炮数千，贼尸遍地。逆船坚伏不出，惟岸上土城之炮与船上之炮两层环击，与我相持。官军受伤亦多，哨官萧世祥中炮殒命。鏖战之际，钓鱼台下有逆船数十号开窜，我军分船追剿，抛掷火弹，烧毁贼船二十余号，夺获二号，乘胜追下，遂进扎骨牌矶，冲过贼营之下十五里。初九日，复用小划诱贼出战，而以大队围击，萧捷三营烧贼船八只，各营共烧十余只，贼舟仍坚伏不出。然上下皆官军战船，该逆船裹入中段，大小不满六十号，万无久驻之理，遂以初十夜乘大风挂帆遁去。此初八、九等日，水师迭胜，绕出贼前，逆船夜窜之实在情形也。

伏查该逆以东、西梁山为江南门户，以田家镇为安徽门户，并力与我争此关隘。臣等定计，先夺南岸之半壁山，次攻江面之船，然后合攻北岸之贼。兹幸仰托皇上天威，南岸业经夺取，北兵不甚得力，俟江面剿办得手，即当调南兵渡江会剿，务期速破此关，庶退可以固守两湖，进可以规复江、皖。

此次水陆鏖战，将士用命，应请立沛恩施，以昭激厉。

候选直隶州李续宾，手刃逃勇，临阵誓师，有名将之风，应请记名以知府用，并赏加勇号。

升用游击彭三元，于全队下击之时，独能力堵上游偷营之贼，进退有方，应请以参将升用。

宝庆协都司普承尧，以少击众，胆力坚定，应请以游击升用，先换顶戴。

其余出力员弁兵勇，仰恳天恩，俯准臣等择尤保叙，以励戎行。

即补外委萧世祥，屡著战功，武昌克复案内拟保千总。此次奋勇捐躯，深堪悯恻，应请饬部从优照千总阵亡例议恤。

所有陆军夺取半壁山，水师迭胜各缘由，谨会同湖广督臣杨霈恭折由驿六百里驰奏，伏乞皇上圣鉴训示施行。谨奏。

咸丰四年十月二十二日奉朱批：“获此大胜，皆因汝等和衷共济，调度有方，故能将士用命，以少击众。朕披览之余，感慰莫能言喻。仍另有旨。”钦此。 [131]

[127] 此折与塔齐布等会奏。

[128] “防反奔半壁山旧营”，台湾“故宫博物院”《先正曾国藩文献汇编》作“防贼分抄，均布一字阵，如不欲战者。然则〈贼〉众屡放枪炮，呼声雷震。我军一炮不开，一声不应。相持约二时之久，贼复鸣鼓吹角，齐来扑阵，我军仍坚伏不动。俟贼锐气既竭，我军突起急攻，大呼冲阵，瞬息间已透重围，连毙大旗贼目，余众尽靡，反奔半壁山旧营”。

[129] “内有黄马褂及黄龙风帽之贼四名”，台湾“故宫博物院”《先正曾国藩文献汇编》作“内有黄马褂、黄龙风帽之贼，不知是何伪官，弃马登舟，被斫落水。又毙黄马褂及狮、凤等帽之贼四名”。

[130] “以”，据台湾“故宫博物院”《先正曾国藩文献汇编》补。

[131] “朱批”，据台湾“故宫博物院”《先正曾国藩文献汇编》补。ft

190. 附录明谕　褒奖南路陆军及水师机智获胜十月三十日

恭录事。

窃照本部堂于本年十月十五，会同贵军门、督部堂恭折由驿具奏南路陆军大捷、水师屡获胜仗一折。今于十月三十日奉到朱批：“获此大胜，皆因汝等和衷共济，调度有方，故能将士用命，以少击众。朕披览之余，感慰莫能言喻。仍另有旨。”钦此。

同日，奉咸丰四年十月二十二日内阁奉上谕：

曾国藩、塔齐布奏水陆迭获大胜，毙贼万余，断贼江面铁锁一折。曾国藩等官军自踏破蕲州半壁山贼营，余贼聚众湖汊。十月初二日，忽出数千人搦战。塔齐布随督参将周凤山等兵击退，焚烧富池口贼营一座，至军山嘴扎营。初四日，塔齐布遣人搭造浮桥，忽贼千余人前来阻遏，江中贼匪登岸，及田家镇贼约共二万余人，占踞半壁山旧垒，摇旗呐喊。罗泽南督兵坚持不动，贼众屡次来扑。我军突起，大呼冲阵，连毙执旗贼目，余众尽靡，回奔半壁山。我军乘胜追杀上山，杀贼千余人，从峭壁之上坠下死者共数千人，余贼奔江觅船。我军缘壁下击，贼数十余舟自行挤溺，及被我军焚歼殆尽，平地血流，江水皆赤。余贼船归北岸，我军尽焚南岸贼营，并缒崖而下，将贼横江铁锁及竹缆等尽行斫断。是日，塔齐布亦隔港分击，斩获甚多。忽贼千余自富池口上抄，塔齐布兵回击，贼窜江边，溺毙百余，与上游溺贼蔽江而下。我军浮桥是夕始成。初五日，田家镇贼三千余人复渡江来犯，欲抢浮桥。塔齐布率游击阿达春等迎击，罗泽南兵亦奋力冲截，贼始败溃。两军追至江边，杀贼四百余，溺毙二百余名，内有黄龙风帽及黄马褂贼四名。我军列队江干。该逆见我军尽赴下游，开船百余，从上游登岸，欲扑罗泽南营。彭三元等奋力堵截。该逆扬帆上至牛灌矶登岸，各勇沿江追击，毙、溺各数十名，焚烧贼船三只。蕲州城下贼船，经我军屡次诱击不出。初八日，彭玉麟、萧捷三等移营攻打，贼船及土城开炮，伤我官军，哨官萧世祥中炮阵亡。适贼船数十自钓鱼台下开窜，我军追剿，烧毁二十余只，夺获二只，乘胜冲过贼营，进扎骨牌矶。次日，复用小划诱贼出击，焚毁贼船二十余只，余船被官军裹入，坚伏至初十日夜，乘风遁逃。

此次水陆迭胜，将士用命，以少击众，杀贼逾万，洵属调度有方。着曾国藩等乘胜即将蕲州、田镇速行克复，顺流直下，以次扫除浔、皖各贼，迅殄妖氛。浙江宁绍台道罗泽南，着赏给叶普铿额巴图鲁名号。候选直隶州知州李续宾，着记名以知府用，并赏给挚勇巴图鲁名号。升用游击彭三元，着以参将升用。宝庆协都司普承尧，着以游击升用，并先换顶戴。其余出力员弁兵勇，着曾国藩等一并查明保奏，候朕施恩。即补外委萧世祥，屡著战功，此次奋勇捐躯，深堪悯恻，着交部从优照千总阵亡例议恤。该部知道。钦此。

191. 附录廷寄　谕曾国藩节制诸军违者参办十月三十日

为恭录事。

本年十月三十日，准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布：

咸丰四年十月二十二日奉上谕：

曾国藩、塔齐布奏南路陆军毙贼万余，斫断江中铁锁，并水师屡获胜仗一折。览奏稍慰朕怀。已明降谕旨，将出力及阵亡各员分别奖励赐恤矣。此次我军陆路夺取半壁山，水师亦屡获大胜，逆贼不敢复窥南岸，办理甚为得手。惟蕲州之贼坚匿不出，田镇亦未克复，北岸情形甚为吃重。据奏，北兵不甚得力，究竟桂明一军现在何处？何以总未与南军会合？殊不可解。前谕令杨霈亲督后军前往接应，此时是否已经起程，久未据奏。曾国藩等孤军深入，甚为可虑。着杨霈迅速前进，为曾国藩等后路声援，不准稍有迁延，致滋贻误矣。田镇为皖省门户，逆匪必图久踞。设此股贼匪不能迅速剿除，则曾国藩、塔齐布两军为其牵制，不能乘胜下击，办理又多棘手。前次曾国藩等奏北路兵勇未能会合夹击，当谕令曾国藩节制诸军。如有不遵调遣、贻误事机者，即着专折参办。乃此次桂明等仍未能会同剿贼，如不能得力，即着曾国藩严参惩办。此时江面已可渐就肃清，务当乘此声威，迅调南兵渡江会剿，克日收复蕲州、田镇，即可分路直捣下游，并随时知照江西、安徽水陆各军，互相策应，毋失事机。

另片奏请示知江南扬州各营情形，并红单船现泊何处等语，已谕军机大臣，将近日两处奏报及所奉谕旨择要摘录封寄矣。将此由六百里加紧各谕令知之。钦此。

192. 官军大破田家镇贼折 [132] 十月二十一日

奏为官军大破田家镇贼防，烧毁贼船四千余号，田家镇及蕲州两处之贼悉数逃窜，恭折驰奏仰祈圣鉴事。

窃官军与逆贼力争田家镇一关，初四、初五等日，陆军大战，斫断铁锁，夺占南岸，业经驰奏在案。该逆安置铁锁之法，与吴人成法不同。吴人于两岸凿石穿铁，江中无物承之，故一处熔断，全锁皆沉。该逆则节节用小船承之，中用木排三架承之。船与排之头尾，皆用大锚钩于江底。铁锁四道，横于船、排之上，以铁码钤之。故虽南岸斫断一节，而其余数十节仍牢系如故。自初六以后，该逆复将南岸一节续行钩联于半壁山下。排上安炮，船上置枪，以防我舟师之进逼；排上铺沙，船中贮水，以防我火弹之延烧。自铁锁以上，皆贼之战船，大小约三四十号；自铁锁以下，皆贼之民船，湾泊约六十里，大小约五千号，亦时放枪炮，以助声威。其北岸则于田镇街外筑一土城，长约二里。街尾为吴王庙贼营一座，系铁锁北岸之根，伪燕王秦日纲驻其中。街之上为老鼠山贼营一座，又上为磨盘山贼营一座，又上为牛肝矶贼炮台一座。自牛肝矶下至吴王庙，长约六七里，皆密排炮眼，向江心轰击，全力以防舟师。南岸自初四、初五大败之后，不敢复于半壁山上扎营，仅于山下十里富池口扎营三座，以护下游之贼舟。此该逆设防之实在情形也。

我军战船自初九日进扎蕲州之下，十二日遂进扎见峰咀，去田家镇仅九里。右营参将杨载福、左营同知彭玉麟等密登南岸，至臣塔齐布及罗泽南营内共商大举破贼之策。杨载福、彭玉麟归船，传知各营官、哨官曰：“明日破贼，当分战船为四队：第一队专管斩断铁锁，凡炭炉、铁剪、大椎、大斧之类皆备；第二队专管攻贼炮船，与之对相轰击；第三队俟铁锁开后，直追下游，大烧贼船；第四队坚守老营，以防贼船冒死上犯。”十三日辰刻，战船出队。臣塔齐布督同罗泽南、周凤山等率陆军六千人，排列江之南岸，以助水师之声威。该逆自牛肝矶炮台以下直至吴王庙，尽锐抗拒，千炮环轰，子落如雨。我水师第一队哨官刘国斌、万瑞书等循南岸急桨而下，一炮不发，径赴半壁山下铁锁之前。贼以炮船开近救护，我军第二队环围击之，烧其快蟹船二号，该逆不敢复护铁锁。刘国斌等椎断船上之铁码，船即自锁下抽出，哨官孙昌凯继以洪炉、大斧，且熔且椎，须臾锁断，各三板飞桨驶下。该逆见官军冲过铁锁，惊顾失色，即时旗靡众乱。排上放炮之贼，已驾小划而遁；下游贼舟，仓皇扬帆下窜。我军三板追及，纵火焚之。杨载福等先夕与各哨官议曰：“先烧在上者，则在下者开窜远矣，不如穷追数十里，从下游延烧而上。”至是，各哨船梭穿于千百贼船之中，迅如飞鸟，炮声雷动。申酉之际，追至三十余里之武穴地方，乃纵火大烧，烟焰蔽天。仰托皇上威福，苍穹默佑，是时东南风大作，贼舟不能下行，纷纷扑水，号哭浮沉，昏懵无知，或反攀战船求救，辄被官军刺毙；或缘登贼舟，贼亦抽刀斫之，不能相顾。其悍贼开驾下窜，或被劲风吹还，撞近南岸，陆路之军又从而纵火，焚毁其火药大船最多，往往冲入重霄，碎板乱飞。当水军冲过铁锁之时，臣塔齐布即督饬陆军从半壁山飞驰而下，呼声震天，与战船炮声相应。将近富池口贼营二三里，该逆并不抵敌，出营大溃。尚有二三百人逃窜不及者，全数追逐落水。陆军与水勇争前刺杀，纵火烧其营盘。自半壁山以至富池口，中间沙洲数里，前此初四、初五之战，尚有千余贼尸未收，至是焚溺半死之贼，复混杂于沙际水滨，残骸堆积，断肢漂流，目不忍睹。

杨载福、刘培元、洪定陞、李成谋等，见武穴以上焚烧略尽，武穴以下尚有贼船，复率十余舟鼓棹穷追，又三十里至龙坪，时已三更，凡烧船约四千余号，百里内外，火光烛天。皆该逆历年所掳民船，同归浩劫。杨载福至次日巳刻始行归队，以竟日不食，积劳呕血。各勇夺获贼船至五百余号之多。彭玉麟恐船只太多，争夺贻误，又恐众勇饱则思飏，遂将夺回之船一并焚之。

臣等一军，陆路杀贼之多，无过初四半壁山之战；水路烧船之多，无有过于是日者。该逆舟楫被毁，无巢可归，无粮可食，无子药可用，遂于十三夜四更自焚营垒而遁。此水师大破田家镇贼防之实在情形也。

至蕲州陆贼，号与田镇之贼为一，而两路抗拒各有头目。踞田镇之逆首为伪燕王秦日纲、伪国宗韦俊等，踞蕲州之逆首为伪检点曾凤传、陈玉成等，各有真贼数千，胁从数万。田镇之贼力争南岸之半壁山，南军破之于前，水师焚之于后。蕲州之贼与北军相持日久，本拟调罗泽南渡江会剿，因臣塔齐布兵力单薄，未敢分兵北渡。臣国藩屡饬魁玉、杨昌泗等深沟高垒，暂主守而不主战；并饬署黄州府许赓藻等扼要驻守，遏贼上窜之路；又有南军护卫水师之陆勇二千人，亦饬扼守北岸烂泥滩一带。十二日，都司杨名声、教谕唐训方等率护水师之二千人移营栅栏山。十三日，田镇鏖战之时，蕲州贼忽出数千人来扑。杨名声等督勇迎敌，接战逾时。该逆忽从左侧山后抄出一股，各营惊溃，阵亡四十余人，营棚被毁。逆党尾追，水师战船向岸开炮，轰毙大旗贼目数名，贼始退入蕲城。十四日，贼党三千人复偷搭浮桥，从牛马坳来扑魁玉等各营，别由东路菩提坝分股抄尾，并扑至曹家河，劫抢粮米，营盘亦被焚毁。杨昌泗等分途抵御，许赓藻、李玉田等并力策应，始将该逆击退。蕲州之贼两次上扑北岸各军，尚不知田镇老巢已破，逆舟已焚，遂尔猖獗自恣。旋闻下游大败，顿失所恃，遂于十四夜三更弃城而逃，窜往广济一带。此北岸官军虽挫，蕲州之贼闻败逃窜之实在情形也。

伏查该逆以田家镇为金陵咽喉，并力争此关隘。臣等以南岸山高，早经筹定先攻南岸，次攻江面，然后合攻北岸。不图铁锁一破，焚舟数千，不特田镇之贼不战自溃，即蕲州乘胜之贼亦胆破宵遁。此皆我皇上忧勤惕厉，上格天心，故能使风伯助威，祝融效命。且大战数日，伤亡亦并无多。臣等实念不到此。现已飞饬水师全队乘胜进攻九江。臣塔齐布等即日由陆路前进。

此次水陆将士非常出力，应请立沛破格恩施，以劝将来。副将衔升用参将杨载福、即选同知彭玉麟，共定四队进兵之议，众船大战，条理不乱。杨载福彻夜追贼，劳苦无比，应请记名以副将用，仍加总兵衔。彭玉麟将夺获之船烧尽，禁贪息争，纪律尤严，应请记名以知府用，并赏加勇号。浙江宁绍台道罗泽南谋勇俱备，夺占半壁山，为此次第一功绩，应请赏加按察使衔。保升游击普承尧，首先扑营，应请赏换花翎。守备刘培元，守备衔千总秦国禄、孙昌国，外委洪定陞，各带本营战船，奋勇冲阵，穷追下游四十余里。刘培元武汉之役身受重伤，拟保都司，尚未出奏。此次仍请以都司升用，并赏换花翎。秦国禄，武汉案内拟保都司，尚未出奏。此次仍请以都司即补，并赏戴蓝翎。孙昌国请以守备补用。洪定陞武昌之役头面受伤，拟保千总，尚未出奏。蕲州两战，最为奋勇。此次请以千总即补，加守备衔，并赏戴蓝翎。其余出力员弁兵勇，仰恳天恩，容臣等开单保奖，以励军心。阵亡兵勇，查明照例办理。

所有官军攻破田家镇，烧尽逆船，收复蕲州各缘由，谨会同湖广督臣杨霈恭折由驿六百里驰奏，伏乞皇上圣鉴训示遵行。谨奏。

咸丰四年十月二十九日奉朱批：“另有旨。续获此胜，皆因汝等筹画尽心，朕甚厪念。”钦此。 [133]

[132] 此件与塔齐布等会奏。

[133] “朱批”，据台湾“故宫博物院”《先正曾国藩文献汇编》补。ft

193. 附录明谕　嘉奖田家镇大胜十一月初七日

为恭录事。

窃照本部堂于本年十月二十日，会同塔军门、督部堂恭折由驿具奏，为水陆官军大破田家镇贼防一折。今于十一月初七日奉到朱批：“另有旨。续获此胜，皆因汝等筹画尽心，朕甚厪念。”钦此。

同日，奉咸丰四年十月二十九日内阁奉上谕：

曾国藩、塔齐布奏攻破田家镇贼巢，毁尽逆船，收复蕲州一折。逆贼踞守田镇老巢，自上次我军攻夺半壁山后，仍于南岸富池口结营抗拒，复用铁锁横江，阻我舟师进逼之路。我军战船于十二日进扎见峰嘴地方，次日，列船出队，南岸陆军排列六千人，以助声威。逆众自牛肝矶悉锐来拒。我水师第一队急桨驶至铁锁之前，贼用炮船护救。第二队环围击之，逆势退却，当将贼船铁码先行斩截，继以火具熔化，须臾锁断。各三板飞棹驶下，逆众登时溃乱，仓皇窜逸。维时陆军亦从半壁山飞驶而来，与水勇争前刺杀，即将富池口贼营烧毁，逃窜不及之匪，全数追逐落水。该逆见官军冲过铁锁，悉数扬帆下窜。我军且追且烧，先经各哨船驶至下游武穴一带，适东南风起，贼舟不能下行，乃纵火大焚，烟焰蔽天，贼众攀船求救，均被官兵刺毙，或缘登贼舟，贼亦抽刀斫杀。悍贼开船下驶，被劲风吹还，南岸陆军又纵火焚毁，并烧其火药大船多只。武穴以下贼船，又经官军鼓棹穷追，焚烧净尽。共计烧船四千余号，并所夺贼船五百余只，一并烧毁。田镇之贼遂不战而自溃。其分踞蕲州贼匪，于十三四日两次来扑官军营盘，均经我兵奋力击退，斩获多名。旋闻下游贼势大败，老巢已破，亦即丧胆宵遁，官兵即时克复州城。

曾国藩、塔齐布自岳州统师东下以来，沿江攻克城池，歼除丑类，所向克捷。皆由同心戮力，调度有方。节次披览奏章，朕心实深欣慰。在事文武员弁兵勇，亦能人人用命，奋不顾身，尤堪嘉奖。大军现已追至九江，沿途焚击贼众甚多，该郡城外已无贼0115-01 。即着该侍郎等乘胜追剿，直达皖江，与下游金陵大营会合夹剿，以期肃清江面，净扫妖氛，用副委任。

湖南常德协副将杨载福，穷追贼船，竟日不食，以致积劳呕血，勤勚最著，加恩着赏加总兵衔。即选同知彭玉麟，将所获贼船悉数烧毁，有谋有识，着记名以知府用，着赏给详勇巴图鲁名号。浙江宁绍台道罗泽南，着赏加按察使衔。游击普承尧，着赏换花翎。守备刘培元，着以都司升用，并赏换花翎。守备衔千总秦国禄，着以都司即补，并赏戴蓝翎。孙昌国，着以守备补用。外委洪定陞，着赏加守备衔，以千总即补，并赏戴蓝翎。其余出力员弁兵勇，着即据实保奏，候朕施恩。该部知道。钦此。

又附奏请各省严谕〔防〕贼匪分窜，及水师前队行抵九江各一片，同日奉朱批：“另有旨。”钦此。

194. 附录廷寄　田家镇大胜后指授作战布署十一月初七日

为恭录事。

本年十一月初七日，准兵部火票递到军机大臣字寄——
兵部侍郎衔曾国藩、湖南提督塔齐布、江南提督和春、安徽巡抚福济：

咸丰四年十月二十九日奉上谕：

曾国藩、塔齐布奏大破田家镇贼巢一折。览奏欣慰，已明降谕旨，将杨载福、彭玉麟等分别加恩矣。此次烧毁贼船至四千余号之多，田镇、蕲州之贼溃败奔窜，皆由该侍郎、提督等筹画尽心，和衷共济。即杨载福、彭玉麟、罗泽南等，亦能人人用命，制胜出奇。朕心实深厪念。现在水师前队早抵九江，该郡城外已无贼0115-01 ，大队舟师自可顺流下捣。惟北岸之贼窜往广济、黄梅一带，止系闻败溃逃，并未大受惩创。北岸系桂明统带，何以屡次奏报，并未见其带兵助剿，即扼堵蕲州之军，亦并无该提督在内，究竟逗留何处？殊不可解。魁玉、杨昌泗等遇贼即挫，犹是从前孱弱积习。如此军威大振，尚不能鼓舞奋兴，尤为可恨。今塔齐布已率罗泽南等渡江而北，自系先其所急，为节节打通之计。但广济、黄梅直接皖境，皖省西南一带，如潜山、太湖等处，皆为贼踞，一闻楚军进剿，势必悉力抗拒。若北岸一军再有迁延，必至塔齐布等后路无援，殊为可虑。着曾国藩等即行严饬桂明等迅速进剿，一面飞咨杨霈督兵继进，不得稍形观望。袁甲三前奏已派参将刘玉豹、举人臧纡青带领兵勇二千，先趋潜、太一路接应，不知曾否行抵该处。如能克期会合，则塔齐布等前路亦有接应，可以沿江攻击，直抵安庆，与水师会合，自成破竹之势。曾国藩大队师船如能于日内驶过九江，则江面贼0115-01 已无回窜江西之虑。该省派防湖口之炮船一百五十只，为数不少，亦可令其出境随征，以为后路声援。较之远待湖南接应，自觉顺便。东、西梁山为金陵第一门户，贼船之多，贼垒之固，尚不下于田镇。红单艇船上驶者止三十九只，倘未能突过梁山，径扼芜湖，必须厚集师船，方能上下夹击。曾国藩等务当加意慎重，妥筹办理。庐州逆匪日久负隅，和春等不能迅图克复，以致桐、舒一带兵力不能兼顾。若楚军得胜之后，余逆纷纷内窜，则旁通颍、亳，上接淮、徐，处处皆形吃重。曾国藩等水陆各军，本为肃清江面，直捣金陵，岂能尾贼北追，致成隔绝？本日已谕知托明阿、向荣随处严防，拨兵协剿。着和春、福济即行分拨兵勇，于沿江一带接应塔齐布之兵。仍知会袁甲三严扼临淮南北要隘。其六安、正阳等处，前已有旨饬调河南南路防兵出境堵剿，着即飞咨英桂，妥速调拨，万不准任令贼踪踵至。秦定三初到舒城，尚形奋勇，近来又复疲玩。着和春等督饬该提督，迅将该城克复，则此路官兵接应楚军，尤为近便。若处处为贼牵制，徒以兵力难分为解，致逆匪被逼北窜，和春等不能当此重咎也。将此由六百里加紧谕令知之。钦此。

遵旨寄信前来。

195. 请饬诸路带兵大臣各省督抚堵贼片十月二十一日

再，逆贼经屡次大创，前后焚毁逆船约计万余号，长江之险，我已扼其上游，金陵贼巢所需米石、油、煤等物，来路半已断绝，逆船有减无增，东南大局似有转机。然阅看贼中文卷，并细询逃出各犯，知其头目伤亡者无多，而凶悍亡命之党为数实尚不少。臣等初虑江面不清，或成割据之势；朱批：事或不至如此。若剿办得手，又虑江面一清，或成流贼之患。朱批：实在意中。盖水师一入皖境，毁其舟次之巢穴，失其飘忽之长技，分支四窜，乃事势之所必至。臣等一军，以肃清江面、直捣金陵为主，设该逆旁窜他县，陆军竟难兼顾。相应请旨饬下诸路带兵大臣及各省督抚，择要堵御，预防流贼之患。其不临江之府县，或为该逆盘踞、官兵所必争之地，臣等亦必迂道往攻，断不肯舍难就易，稍误事机。理合附片陈明。谨奏。

196. 抄呈贼中伪牍片十月二十一日

再，水师夺获伪燕王秦日纲座船，内有伪奏牍、禀稿二册，伪文卷无数。查悉秦逆于九月内经伪东王传令，专守田家镇，与已革伪豫王胡以晃，伪佐天侯陈承镕，伪国宗韦俊、石镇0328-01 、韦以德、石凤魁，伪丞相罗大纲、黄再兴等统带贼众并力拒守。韦以德、石凤魁、黄再兴系武汉逃出者，亦令带罪协防。黄再兴曾具禀，劝回九江。秦逆以伪东王迭次谕诰，田家镇为金陵咽喉，不许退行一步。现在踞安庆者为伪翼王石达开，踞九江、湖口者为伪丞相何潮元、罗琼树，伪指挥赖桂英等。其韦以德、石镇0328-01 及伪指挥黄凤歧，伪承宣吉志元，伪将军梁修仁、陈文金、陆炼福等，则于初四、初五等日伏诛。兹将伪禀奏抄呈数件，以见贼中文案之大概。该逆伪宪书大月三十一日，小月三十日，并不置闰，不相符合，故用红纸签出。又讯据贼供，秦逆统带老贼数千，胁从数万。惟老贼被诛者见诸禀牍，余皆隐匿不报，以讳其败，故伪禀中言就戮者为数极少，合并附片陈明。谨奏。

咸丰四年十月二十九日奉 [134] 朱批：“览奏均悉，抄单留览。”钦此。

[134] “咸丰四年十月二十九日”，据台湾“故宫博物院”《先正曾国藩文献汇编》补。ft

197. 水师前队已至九江拟水陆两军相机剿办片十月二十一日

正封折间，接据禀报，水师前队彭玉麟等十九日已追贼至九江，沿途续焚贼船百余号。九江城外已无贼0115-01 ，城内贼亦无多。惟十三夜逃出贼战船八号，尚泊九江之北岸。其田镇、蕲州之贼，概由北岸窜至黄梅孔垅驿一带。臣塔齐布于二十日率罗泽南等渡江至田镇，巡北岸而下，拟至九江对岸，与水师一会，再行相机剿办。理合附片奏闻。谨奏。

198. 固原提督桂明留驻黄州片十一月初六日

正封折间，据报，陆路官兵克复广济后，于十一月初一日在离黄梅十五里之大河铺地方大获胜仗，杀贼三千余人，踏破贼营五座，系逆首罗大纲之党。其开仗情形，即日缕晰奏报。现查黄梅县孔垅驿及江岸之小池口，悍贼尚多，日内当有数次大战。臣等陆军单薄，惟当步步谨慎，谋定后进，不敢稍涉大意。至固原提督臣桂明一军，臣国藩曾与督臣商定，咨令桂明驻扎黄州，以防贼由蕲水抄袭后路，是以该提督未能同赴下游会剿。缘奉两次谕旨垂询，谨附片陈明。谨奏。

199. 魏作霖请恤片十一月初六日

再，蕲州克复后，据州判魏作霖之子候选训导魏孝儒呈称：“窃职父系四川成都府新都县人，由廪贡生历任忠州学训导。复由海疆议叙，选授今职，于道光二十九年到任。本年九月内，奉魁都督、杨总兵札委，亲赴各乡劝捐兵米。蕲州自被贼以后，居民市肆焚掠已空，惟职父素得民心，采办尚易。大兵到蕲，经月口粮皆其筹济。不期十月十四日解米回营，值大股贼扑至，即与都司咸恒带兵出御，至野塘咀地方，职父奋力督勇杀贼二名。该逆愈杀愈多，我军寡不敌众，职父身受矛伤，被贼围去，执至蕲城，先挖双目，继以酷刑。职父骂不绝口，被支解而死。十五日贼退，蕲民收拾残骸，代为殓厝。时职亦奉委在乡采买米石，闻变痛不欲生，吁恳据情转奏。”等情。据此，伏查蕲州州判魏作霖，由教职擢任州佐，莅蕲数载，士民爱戴。兹因骂贼被戕，惨遭屠戮，实堪悯恻。既据伊子具呈前情，臣等复查无异，合无仰恳皇上天恩，饬部议恤，以慰忠魂。理合附片陈明，伏乞圣鉴。谨奏。

奉旨：“已录。” [135]

[135] “奉旨已录”，据台湾“故宫博物院”《先正曾国藩文献汇编》补。ft

200. 附录明谕　魏作霖从优议恤 [136]

咸丰四年十一月十七日内阁奉上谕：

曾国藩、塔齐布奏州判骂贼被害等语。湖北蕲州州判魏作霖，因解米赴营，适值贼匪扑至，该员奋力带勇出御，以众寡不敌，受伤被执，骂贼不屈，被害最惨，深堪悯恻。魏作霖着交部从优议恤，以慰忠魂。钦此。

[136] 此件据曾氏家藏手抄本《上谕廷寄补钞》补入。原件缺收到日期。ft

201. 陈明服阕日期片十一月初六日

再，臣国藩于咸丰二年六月出差江西，七月二十五日在安徽太湖县途次闻讣，丁母忧回籍。本年十月二十五日服阕，例应入京叩请圣安。兹臣办理军务，不及赴京，谨已遵制释服。理合将服阕日期附片陈明。谨奏。

202. 调张丞实带勇片十一月初六日

再，湖南永州府知府张丞实，朴实勇敢，志切忧时。上年壬子岁召对时，曾请杀贼自效，久邀圣鉴。臣国藩驻扎衡州，该守屡以从军为请。时方署理衡永道，地方紧要，未便遽行奏调。兹道篆早经交卸，臣等出境剿贼，正在需员差委之时，昨已咨商南抚臣，飞调该守来营，将现在添募之湘勇左营交该守管带，与罗泽南、李续宾联营进剿，行止相依，以厚兵力。

所有调员带勇缘由，理合附片陈明，伏乞饬部查照办理。谨奏。

朱批：“着照所请。”钦此。

203. 广瑞咨回户部片十一月初六日

再，户部员外郎广瑞，前在盛京刑部员外郎任内呈请军前投效，奉旨发交向荣军营差委，当即驰赴江南，委办营务。嗣经前江苏抚臣许乃钊调赴上海随征。本年三月，复经前湖北抚臣青麐奏调差遣，由江西绕赴湖北。行抵湖南时，适闻武昌再陷，该司员即权在臣塔齐布行营听候差委。八月二十三日，在洪山随同督阵，克复武昌。因系奏调湖北之员，此时将出楚境，即将该司员咨回户部当差，业于前月启程。理合附片陈明。谨奏。

204. 遵旨酌保克复武汉兴冶出力员弁兵勇折十一月初六日

奏为遵旨酌保克复武、汉、兴、冶各城之出力员弁兵勇，恳恩奖叙以励军心事。

窃照水陆官军于八月二十一、二十二三等日攻克武汉，二十四日搜剿襄河，扫平巢穴，各营官如李孟群、罗泽南、杨载福等，当蒙优擢。其余出力员弁兵勇，钦奉恩旨，着臣等查明保奏。嗣水师于九月十九日在蕲州大获胜仗，陆军于二十日克复兴国州城，二十一日克复大冶县城，复奉谕旨，准将在事员弁兵勇择尤保奖，钦遵各在案。

伏查武汉之役，血战三日夜，踏平贼营十九座，焚贼船千余号。次日搜剿襄河，复焚船千余号。共毙贼万余人，解散以数万计。南路进剿兴、冶，荡平贼巢，省、府 [137] 、州、县城池，先后克复。水师复有蕲州之捷，各将士以寡击众，奋不顾身，实属出力。我皇上俯念此军关系东南大局，迭沛恩纶，岳州保奖两单，及自岳州以下沿途十余战保奖一单，均蒙俞允，各营无不同声感颂。嗣因罗泽南特简浙江道员，杨载福超擢常德副将，圣主用人破除资格，各将士逖听之余，尤觉鼓舞奋兴，争先恐后。今将武、汉、兴、冶、蕲州各战之出力员弁兵勇，悉心酌核开单，共三百四十人，进呈御览，伏恳天恩赏准，以作士气而劝将来。

所有钦遵两次谕旨开单请奖缘由，谨会同湖广督臣杨霈恭折附驿具奏，伏乞皇上圣鉴施行。谨奏。

附克复武汉兴冶出力员弁兵勇保单

谨将克复武汉及兴国、大冶，两此钦奉谕旨酌保之水陆员弁兵勇，汇列清单，恭呈御览。

臣塔齐布陆营：

湖南提标中军参将玉山，补用参将周凤山。该将等督带兵勇，身先士卒，连次获胜，杀贼极多。均请以副将升用，先换顶戴。

抚标补用都司童添云，湖南补用守备周岐山、李新华。该员等督带劲勇，每战向前，奋不顾身。童添云请以游击升用，先换顶戴。周岐山、李新华均请以都司升用，先换顶戴。

桂阳营补用守备佘星元，宝庆协补用守备滕国献，抚标千总黄明魁。该守备等带队冲锋，杀贼无数，均请赏换花翎。黄明魁系手刃贼首曾天养之人，并请免补千总，以守备补用。

抚标补用守备郭涣浜、李嵩龄、李万清。该备等每战向前，杀毙贼目，不避危险。均请赏加都司衔。

提标守备衔千总陈光胜，抚标守备衔尽先千总杨恒升，宝庆协守备衔千总陶藻，四川守备衔尽先千总岳炳荣，湖南尽先千总黄虎臣。该弁等冲锋陷阵，奋勇向前。陈光胜、杨恒升、陶藻、岳炳荣均请以守备尽先补用。黄虎臣请免补千总，以守备补用。

提标尽先千总萧长茂，道标尽先千总滕加洪，抚标尽先千总李鹤龄，永州镇中营千总何文梅，洞庭营把总何文金，河溪营把总欧启贵。该弁等奋勇冲阵，擒斩贼目。萧长茂、滕加洪、李鹤龄、何文梅均请赏加守备衔。何文金、欧启贵均请以千总拔补，并加守备衔。

补用千总刘之能，把总毛建林、何绍贤、周连彩、李光佐，尽先把总王孝成，四川尽先把总马玉麟。该弁等打仗向前，奋不顾身。刘之能请加守备衔，毛建林、何绍贤、周连彩、李光佐、王孝成、马玉麟均请以千总尽先拔补，并各赏加守备衔。

宝庆协把总张登云，宜章营把总齐福珍，抚标尽先把总吴楚英、黄友得，补用把总杨光福、周得魁、李占得，尽先把总曾得胜、李宜太。该弁等打仗奋勇，焚烧贼巢，杀贼极多。张登云、齐福珍请以千总尽先拔补。吴楚英、黄友得、杨光福、周得魁、李占得、曾得胜、李宜太均请免补把总，以千总尽先拔补。

抚标蓝翎外委胡达萼，尽先把总刘三富。该弁等独力向前，杀毙贼目。胡达萼应请从优以千总尽先拔补。刘三富请免补把总，以千总拔补，并赏戴蓝翎。

抚标蓝翎外委周瑞麟、刘仁贵、胡大胜、黄元亮、段洪范、杨得春、胡文彬，蓝翎军功佘斌元，提标蓝翎外委柳余亮，长沙协蓝翎外委滕嗣武、彭述春，尽先外委彭再升，古丈坪蓝翎外委尹长兴，宝庆协蓝翎外委金安太，道标蓝翎军功刘可良、杨大喜、杨绍昌，辰勇蓝翎外委李万年，宝勇蓝翎外委金殿安，尽先外委罗寅，新田勇蓝翎外委张明绍，尽先外委郭万兵、林仁杰、侯正雄、雷金生，宝勇蓝翎外委张夺锦。以上二十六名，屡次打仗，奋勇当先，最为得力，均请以把总尽先拔补。

尽先把总范九皋、谢云光。该弁等扑入贼营，歼毙贼目，均请赏戴蓝翎。

道州勇尽先外委黄代喜、曾允思、周喜开、唐加潮、宋启光、丁光清、李之春、杨世太、周得隆、陈遇春、周玉辉，新田勇尽先外委李秀昌、王永安、刘必胜、李克敌、唐任珍、蒋昌彪、郑国玉。以上十八名，每战向前，不避艰险，均请以把总拔补，并赏戴蓝翎。

选用从九品乔宗岳，奏留差委已革未入流贺宗澜。该员等或帮办营务，不辞劳苦；或运解军饷，无误要需。乔宗岳请免选本班，以府经历归部即选。贺宗澜请开复原官，仍留湖南补用。

湖南候补县丞尚宗康。该员屡次管解军饷、子药，不避险阻。应请以知县升用。

罗泽南陆营：

候选知县李杏春，候选府经历县丞萧启江。该员等带勇策应，运筹军务，最为出力。李杏春应请加知州衔。萧启江应请以州同归部尽先选用。

候选主簿罗嘉城，候选从九李续臻，文童罗嘉亮、潘家馥。该员等筹画军务，悉中机宜，甚为得力。罗嘉城请以州判归部尽先选用。李续臻请以县丞归部选用。罗嘉亮、潘家馥以从九品归部选用。

蓝翎千总朱南桂，蓝翎把总周友胜、朱品隆。该弁等督率各勇，争先陷阵，屡次扑入贼营。朱南桂应请以守备尽先补用。周友胜、朱品隆均请以千总补用，并加守备衔。

即补把总张清和，屡次临阵当先，所向克捷，应请以千总拔补，加守备衔，并赏戴蓝翎。

蓝翎把总胡裕发、谢征万，蓝翎外委罗辅友、刘人和。该弁等奋勇向前，搴旗斩将。胡裕发、谢征万、罗辅友应请以千总尽先拔补。刘人和请以把总拔补。

即补把总叶九畴，咨保外委杨太友、喻能益，六品军功曾献成。以上四弁，争先陷阵，屡次出力，均请以千总补用，并赏戴蓝翎。

咨保外委易传武，六品军功张以德、朱桂秋、杨佐清、萧楚材、唐凤飞、邹上元、赵克彰、张文焕、夏光辉、罗泽芹、刘锡文、叶必信。以上十三名，临阵勇敢，屡次扑入贼营，均请以把总补用，并赏戴蓝翎。

六品军功朱为堂、朱文光、胡中玉、李茂勋、张普沾、成大吉、熊登武、张开辑、季长林、雷风云、左国光、周康世、杨正春、沈俊德、叶楚南。以上十五名，每战必先，冒险扑阵，均请以把总补用。

六品军功王品高、胡首发、龙吉元、李赞勋、胡元则、刘辰山、彭玉美、熊世春、朱升开、胡克安、罗嘉典。以上十一名，争先陷阵，屡次出力，均请以外委拔补，并赏戴蓝翎。

湖北蒲圻县廪生贺寿椿。该生捐助军需，向导得力，请以训导归部选用。

李孟群水师前营：

广东候补守备何越珽。该备冲过贼营，烧船最多，克复两城，战功迭著。应请逾格加恩，以游击升用。

广西尽先即补千总守备衔邓清。该弁冒险冲锋，夺获采篷贼船，歼贼多名，应请以守备补用，并赏换花翎。

湖南补用千总谢光耀。该弁屡战屡胜，抢烧贼船，裹伤力战，应请以守备升用。

湖南补用千总向家声。该弁哨探军情，勤能机警，接仗获胜，杀贼甚多，应请以守备升用。

广东升用守备刘瑞麟。该备结实勇敢，带队冲锋，焚船夺械甚多，应请以都司升用。

同知衔广西即补知县程桓生。该员综理营务，昼夜辛劳，督催出队，屡次获胜，应请免补本班，以直隶州补用。

广西升用知县陈瀚。该员督勇出队，焚毁贼营，擒获伪总制丁履之并逆贼多名，应请以知州升用，先换顶戴。

广西补用知县赵启畇。该员勤干勇往，督勇出队，冲过贼营，焚剿出力，应请以知州升用，先换顶戴。

广西革职知州俸满河池州州同高汝霖。该员明干有为，领队出仗，杀贼多名，实属出力。前在署永康州任内，因外匪窜劫衙署，奉参革职。嗣经查明实系先期公出，尚无临事逃避情事，与失守有间，请饬随营效力在案。此次出力，应请开复原官。

六品军功俊秀王嵩龄、唐恭厚、周英。该军功等襄理营务，动合机宜，督驾战船，连获胜仗。均请以从九品归部即选。

六品军功文生万邦桢、李居廷。该生等办理营务，勤慎得力，接应战船，屡获胜仗。李居廷在汉河身被火药烧伤，均甚出力。应请以县主簿归部即选。

广西遇缺即补县丞韩彤文。该员支应军饷，勤速无误，随同出仗获胜，应请以知县升用。

六品衔湖北九道梁巡检鲍莹，广西自良司巡检李元荣。该员等随营剿贼，屡次克捷，在事出力，均请以县丞升用。

蓝翎把总刘英，蓝翎外委冯登、吴江、梁清、安学谦、段章。该弁等奋勉出力，焚船杀贼，迭获胜仗，均请以千总拔补。

蓝翎外委黄维宝、吴隆、刘冬上，武生王得剑、林瑞，六品军功叶升、廖珍、唐瑞廷、张泰和、李允升、杜坤、许昌、何智、麦保、张荣升、林才、陈贵、彭士鸿、杨忠、曾辉、蔡太学。以上二十一名，胆力强壮，屡次驾船冲阵，杀贼最多，均请以把总留营拔补。

从九衔姚体渥、郭炳垣，六品军功王允吉，候选从九梁春晖。该员等当差勤奋，采办军装，随同打仗。姚体渥、郭炳垣均请以从九品归部选用。王允吉请以县主簿归部即选。梁春晖请以按察司照磨归部即选。

监生李孟荃。该生前在荆河防御出力，捐募练勇，随同剿贼获胜，并捐助军饷一千两，应请以县丞归部不论双单月选用。

杨载福水师右营：

守备衔千总李成谋。该备忠勇奋发，无战不前，杀贼烧船，不避危险，应请以守备尽先补用，并赏加都司衔。

蓝翎千总王明三、刘国斌、李济清、鲍超。该弁等勇敢过人，冲锋出力，烧船杀贼极多，均请以守备尽先补用。

补用守备邓冀升。该备奋勇出力，无战不克，应请以都司升用。

蓝翎把总万化林。该弁烧船杀贼，奋不顾身，夺获大炮多位，请以千总尽先补用，加守备衔。

守备衔千总金世连，尽先千总张得志。该弁等焚船突阵，骁勇直前，均请以守备尽先补用。

蓝翎外委周青元、黄开甲。该弁等或裹创血战，或奋力焚船。周青元请以千总尽先补用。黄开甲请以把总尽先补用。

咨保外委宋美富、张志超、言秀山、范玉林。该弁等纵火焚船，争先恐后，均请以把总遇缺拔补。

哨官曾泗美、杨正兴、刘双惠、王席珍、邓长里、邓桂二、陈东友。该哨官等各带舢板，陷阵冲锋，焚船夺械，最为出力，均请以把总拔补，仍赏戴蓝翎。

哨官彭华迎、沈光荣。该哨官骁勇向前，冲锋出力，均请赏戴蓝翎。

彭玉麟水师左营：

守备衔蓝翎千总史久立。该弁胆力俱壮，克复武汉，首先入城，请以守备尽先补用，并赏加都司衔。

蓝翎即选从九萧翰庆。该员屡建战功，最为勇敢，始终出力。应请以府经历归部尽先选用。

蓝翎千总张声发，蓝翎千总喻吉三。该弁等明干勇往，悉锐摧坚，擒斩贼目，均请以守备尽先补用。

蓝翎把总樊泽远、汪南英、史南溥、曾绍霖。该弁等纵火焚船，冲锋杀贼，均请以千总遇缺即补。

蓝翎外委龙在田、彭大田、孙昌凯。该弁等奋勇争先，屡歼悍贼，均请以千总尽先拔补。

咨保即补外委罗胜发、苏在位。该弁等一往无前，手刃悍贼，均请以把总拔补，并赏戴蓝翎。

候补把总黄开进。该弁杀贼备勇，甚为出力，应请以千总拔补。

六品军功杨柏林、蔡宏元、夏丙成，咨保外委杨发科、王采藻、萧先松、张锦芳、李忠立、萧光耀、孙月栋、周国才、黄连胜、伍英华、喻清汉。以上十四名，杀敌致果，一往直前，实属奋勇，均请赏戴蓝翎。

已革湖南试用按察司照磨前署道州吏目秦豫基。该员前经奏留差委，支应左右各营子药，每当开仗，冒险接济，无误要需，应请开复原官，以按照磨留于湖南尽先补用。

萧捷三水师后营：

广西补用守备张启基。该备驶船冲阵，夺获彩篷贼船，焚斩无数，穷追下游，应请以都司归原省补用。

广东蓝翎千总曾秉忠，把总施有政，江西蓝翎把总麦春泉，湖南蓝翎把总周赵泰。该弁等争先陷阵，纵火焚船，搴旗馘首，均甚出力。曾秉忠请以守备归广东补用。施有政请以千总归广东拔补，仍赏戴蓝翎。麦春泉请以千总归江西遇缺拔补。周赵泰请以千总归永州镇遇缺拔补。

即选布政司经历吴敏。该员督驾三板，焚烧贼船，夺获旗帜、军械无数，应请加州衔，并赏戴蓝翎。

守备衔千总戴兆熊。该弁打仗迭胜，焚船杀贼极多，请以守备遇缺即补。

哨官六品军功何春藻、张定元、张瑞麟。该哨官等争先出仗，焚毁逆船，穷追窜贼，均请以把总尽先拔补。

六品军功江成祥、李铨。该军功等随营效力，打仗向前，始终勤奋，均请赏戴蓝翎。

监生何敦五。该生帮办营务，干练勤能。当营官萧捷三受伤之后，代理月余，毫无贻误，并能督勇出阵，勇往当先，应请从优以县丞归部选用。

已革湖南候补从九署永明县典史林周培。该员曾经奏准留营差委，支应各营子药。每当开仗之际，接济无误，不避艰险，应请开复原官，免补从九，以县主簿仍留湖南遇缺即补。

秦国禄水师中营：

哨官六品军功李升元、李朝斌、任祖文、任星元、孙成元、张国安，蓝翎军功黄国尧。该哨官等冒险冲锋，争先恐后，杀贼极多，均请以把总尽先拔补。李升元、李朝斌、任祖文、任星元并请赏戴蓝翎。

蓝翎军功高敦得，军功秦国胜。该军功等打仗奋勇，各夺悍贼五色篷船，搜剿襄河出力，均请以把总拔补。

厢中营军功兵丁王策勋。该军功驾驶小划，乘夜惊扑贼营，焚船无数，夺械甚多，请以把总留于水师补用。

俞晟水师清江营：

营官湖南补用州同俞晟。该营官熟谙营务，办事勤能，迭次打仗获胜，克复城池，应请免补州同，以通判留于湖南补用，并赏加知州衔。

蓝翎外委黄恩、黄忠、周得胜。该弁等每战出力，夺械搴旗，焚船杀贼无算，均请以把总补用。

蓝翎把总杨连陞。该弁迭战出力，夺获炮位，焚毁逆船，平日恪守营规，应请以千总遇缺即补。

六品军功冯彪。该弁熟谙水战，打仗屡捷，请以外委拔补，并赏戴蓝翎。

六品军功韩锡湘、黄福和、彭得胜、刘发、梁文。该军功等争先杀贼，奋不顾身，或夺获炮位，或歼擒贼目，均请赏戴蓝翎。

副清江营军功文童李镜源。该军功等督驾小划，往来冲突，掷火烧船，应请以县主簿归部选用，并赏戴蓝翎。

刘培元水师副左营：

长沙协军功马兵武生罗德煌，军功战兵熊殿元、凌忠元，军功马兵谢泰平。该弁等奋勇杀贼，收复城池，攻烧里河，连番转战。罗德煌请以把总尽先拔补。熊殿元、凌忠元、谢泰平请以把总拔补，仍均请赏戴蓝翎。

长沙协军功马兵严定国、唐定远，六品军功李文田，蓝翎外委唐学发，外委喻荣升。该弁等冲锋冒险，转战无前，杀贼烧船最多，均请以把总拔补。

厢左营军功文童贺虎臣。该军功亲驾小划，奇兵突阵，襄河烧船，最为出力，应请以县主簿归部即选，并赏戴蓝翎。

洪定陞水师副右营：

蓝翎军功唐培植。该军功冲锋杀贼，冒险烧船，实属最为出色之弁，应请从优以千总尽先补用。

军功李鼎三、石大绪、陈树勋、郭先树。该军功等驶突贼阵，夺炮焚船，均请以外委尽先拔补，并赏戴蓝翎。

军功文童袁聘。该军功打仗向前，焚船出力，应请以府库大使归部选用。

厢右营军功武生秦有成。该军功督驾小划，随同出仗，应请以把总补用。

留防新滩口水师各营：

定湘营官候选县丞段莹器。该营官昼夜巡防，搜剿内河伏匪，应请赏戴蓝翎。

署永州镇标把总外委段康侯，长沙协尽先外委刘正隆。该弁等防堵辛勤，肃清余匪，均请以把总拔补。

护卫水师各陆营：

大挑教谕唐训方。该员扑城勇敢，督带新田勇争先杀贼，克复城池。前经奏准留营差委，服阕后请免选教谕，以知县归部尽先选用。

蓝翎尽先千总黄玉芳、黄三清。该营官等各带练勇，奋往杀贼，收复城池，均请赏加守备衔。

蓝翎千总吕克生，尽先把总佘化南。该弁等打仗向前，杀毙贼目。吕克生请以守备升用。佘化南请以千总升用。

武举前署茶陵州千总刘文焕。该弁熟谙营务，当差勤奋，首先缒入鄂城，夺获伪关防四颗，子药无算。前在署茶陵汛任内，因奉委出差，州城失守，尚待查办，前经奏准留营差遣。此次出力，应请免其查参，以千总留湖南补用。

咨保六品顶戴唐三祚、黄三春。该军功等奋勇当先，杀贼扑营，均请赏戴蓝翎。

蓝翎把总刘开甲、魏大仲。该弁等明干勇往，杀贼多名，均请以千总升用。

咨保外委杨得武、李选众。该弁等冲冒矢石，奋不顾身，均请以把总拔补。

军功钟永泰。该军功屡次奋勉，打仗出力，应请以外委即补，仍赏戴蓝翎。

行营委员：

湖南即补府经历应升之缺升用孙第培。该员年富才优，综理火器所，随营接应，不避艰险。上年桂东剿匪案内，已保免补本班，以知县补用，并加同知衔，尚未接准部复。此次仍请以知县遇缺即补，并加同知衔，赏戴蓝翎。

湖南候补府经历县丞李宗涑。该员综理军械、盐米二所事务，随营接应，无误要需，前经奏明差委，请俟服阕补官后以知县升用。

举人拣选知县李兴谟。该举人采办盐米，制备军装，解送战船，宣力甚久，应请以知县归部选用。

前湖南清泉县巡检杨恩植。该员上年在衡州船厂弹压稽查，嗣在湘潭验收漕米，省河经管船只，委解军火无误，曾经奏明差委，请俟服阕后以县丞补用。

湖南试用未入流王诰，广西已革主簿孙畛。该员等帮办军械、盐米二所，应时采办，随营接济。王诰前经奏留差委，服阕后请免补本班，以县主簿补用。孙畛在署三防主簿任内，因劫案革职留缉。嗣于限内全数获盗，正在详办，奉委随营赴楚，承办军火出力，应请开复原处分，以县丞归于广西补用。

湖南即补府经历陈安。该员收管捐局款项，悉心稽核，应发之款，毫无延误，应请补缺后以应升之缺升用。

监生丰家焯，从九职陈洁、廖献廷。该生等或稽复粮台，或监修船工，或制备军火，当差均属勤奋。丰家焯请以从九品归部尽先选用。陈洁、廖献廷请以吏目归部选用。

升用守备彭山屺。该备充当巡捕，昼夜辛劳，谙练勤慎，出力最久，应即免补守备，以都司尽先补用。

州同职钟荣翰。该职员随营效用，并捐制钱一千串以助军饷，应请以县丞本班双月选用，仍留原衔。

六品军功李秉苑。该军功随营收管枪炮，当差勤奋，应请赏戴蓝翎。

书吏谭茂修、张家斌、严瀛清。该书吏等当差经年之久，昼夜辛劳，均请以从九未入归部选用。

文生欧阳钰、曾兆安。该生等随营效力，并捐制钱一千串以助军饷，均请以训导归部选用。

六品军功文童邹元采。该军功办理侦探，深入贼巢，屡濒危险，应请以道库大使归部选用。

湖南候补府经县丞邓尔昌。该员襄事粮台，收发军饷，悉心稽核，勤慎不懈，应请免补本班，以知县归于湖南补用。

湖南即补府经县丞应升之缺升用陈鸿年。该员帮办火器所，春间缒城运送，颇著辛劳，迭解军饷无误，服阕后，应请以知县补用。

八品职衔陈凤舞。该员帮办盐米所，旋赴平江带勇，打仗出力，迭次解饷无误，后始丁忧，应请服阕后以县主簿归部尽先选用。

[137] “府”，据刻本《曾文正公奏议》补。ft

205. 附咨文　咨塔齐布杨霈（转录明谕　批复武汉兴冶保案）十一月二十八日

为恭录事。

窃照本部堂于本年十一月初六日，会同提军门塔、督部堂杨恭折由驿具奏，酌保克复武、汉、兴、冶各城之出力员弁兵勇一折。今于十一月二十七日奉到朱批：“另有旨。”钦此。同日，奉咸丰四年十一月十七日内阁奉上谕：

曾国藩、塔齐布奏遵保迭次出力员弁兵勇，开单请奖一折。湖北武昌、汉阳、兴国、大冶、蕲州各府州县，经曾国藩等督饬水陆官军，先后克复城池，复在襄河等处连获大胜。在事文武员弁，以寡击众，奋不顾身，均属著有微劳，自应立沛恩施，以昭激劝。所有迭次出力之湖南提标中军参将玉山、补用参将周凤山，均着以副将升用，并先换顶戴。抚标补用都司童添云，着以游击升用，并先换顶戴。湖南补用守备周岐山、李新华，均着以都司升用，并先换顶戴。桂阳营补用守备佘星元、宝庆协补用守备滕国献、抚标千总黄明魁，均着赏换花翎。黄明魁并着免补千总，以守备补用。抚标补用守备郭涣浜、李嵩龄、李万清，均着赏加都司衔。提标千总陈光胜、抚标千总杨恒升、宝庆协千总陶藻、四川千总岳炳荣，均着以守备尽先补用。湖南千总黄虎臣，着免补千总，以守备补用。提标千总萧长茂、道标千总滕加洪、抚标千总李鹤龄、永州镇千总何文梅，均着赏加守备衔。洞庭营把总何文金、河溪营把总欧启贵，均着以千总拔补，并赏加守备衔。千总刘之能，着赏加守备衔。把总毛建林、何绍贤、周连彩、李光佐、王孝成、马玉麟，均着以千总尽先拔补，并赏加守备衔。宝庆协把总张登云、宜章营把总齐福珍，均着以千总尽先拔补。抚标把总吴楚英、黄友得、杨光福、周得魁、李占得、曾得胜、李宜太均着免补把总，以千总尽先拔补。抚标外委胡达萼，着以千总尽先拔补。

把总刘三富，着免补把总，以千总拔补，并赏戴蓝翎。外委周瑞麟、刘仁贵、胡大胜、黄元亮、段洪范、杨得春、胡文彬，军功佘斌元，外委柳余亮、滕嗣武、彭述清、彭再升、尹长兴、金安太，军功刘可良、杨大喜、杨绍昌，外委李万年、金殿安、罗寅，新营张明绍、郭万兵、林仁杰、侯正雄、雷金生、张夺锦，均着以把总尽先拔补。把总范九皋、谢云光，均着赏戴蓝翎。外委黄代喜、曾允思、周喜开、唐加潮、宋启光、丁光清、李之春、杨世太、周得隆、陈遇春、周玉辉、李秀昌、王永安、刘必胜、李克敌、唐任珍、蒋昌彪、郑国玉，均着以把总拔补，并赏戴蓝翎。从九品乔宗岳，着免选本班，以府经历归部即选。已革未入流贺宗澜，着开复原官，仍留湖南补用。湖南候补县丞尚宗康，着以知县升用。候选知县李杏春，着赏加知州衔。候选府经历县丞萧启江，着以州同归部尽先选用。候选主簿罗嘉城，着以州判归部尽先选用。从九李续臻，着以县丞归部选用。文童罗嘉亮、潘家馥，均着以从九品归部选用。千总朱南桂，着以守备尽先补用。把总周友胜、朱品隆，均着以千总补用，并赏加守备衔。把总张清和，着以千总拔补，并赏加守备衔，赏戴蓝翎。把总胡裕发、谢征万，外委罗辅友，均着以千总尽先拔补。外委刘人和，着以把总拔补。把总叶九畴，外委杨太友、喻能益，六品军功曾献成，均着以千总补用，并赏戴蓝翎。外委易传武，六品军功张以德、朱桂秋、杨佐清、萧楚材、唐凤飞、邹上元、赵克彰、张文焕、夏光辉、罗泽芹、刘锡文、叶必信，均着以把总补用，并赏戴蓝翎。六品军功朱为堂、朱文光、胡中玉、李茂勋、张普沾、成大吉、熊登武、张开辑、季长林、雷风云、左国光、周康世、杨正春、沈俊德、叶楚南，均着以把总补用。六品军功王品高、胡首发、龙吉元、李赞勋、胡元则、刘辰山、彭玉美、熊世春、朱升开、胡克安、罗嘉典，均着以外委拔补，并赏戴蓝翎。

湖北廪生贺寿椿，着以训导归部选用。广东候补守备何越珽，着以游击升用。广西即补千总邓清，着以守备补用，并赏换花翎。湖南千总谢光耀，着以守备升用。千总向家声，着以守备用。广东守备刘瑞麟，着以都司升用。广西知县程桓生，着免补本班，以直隶州补用。知县陈瀚、赵启畇，均着以知州升用，先换顶戴。已革知州俸满河池州州同高汝霖，着开复原官。六品军功俊秀王嵩龄、唐恭厚、周英，均着以从九品归部即选。文生万邦桢、李居廷，均着以县主簿归部即选。广西县丞韩彤文，着以知县升用。湖北九道梁巡检鲍莹、广西自良司巡检李元荣，均着以县丞升用。把总刘英，外委冯登、吴江、梁清、安学谦、段章，均着以千总拔补。外委黄维宝、吴隆、刘冬上，武生王得剑、林瑞，六品军功叶升、廖珍、唐瑞廷、张泰和、李允升、杜坤、许昌、何智、麦保、张荣升、林才、陈贵、彭士鸿、杨忠、曾辉、蔡太学，均着以把总留营拔补。从九品衔姚体渥、郭炳垣，均着以从九品归部选用。六品军功王允吉，着以县主簿归部即选。候选从九品梁春晖，着以按察司照磨归部即选。监生李孟荃，着以县丞归部，不论双单月选用。千总李成谋，着以守备尽先补用，并赏加都司衔。千总王明三、刘国斌、李济清、鲍超，均着以守备尽先补用。守备邓冀升，着以都司升用。把总万化林，着以千总尽先补用，并赏加守备衔。千总金世连、张得志，均着以守备尽先补用。外委周青元，着以千总尽先补用。外委黄开甲，着以把总尽先补用。外委宋美富、张志超、言秀山、范玉林，均着以把总遇缺拔补。哨官曾泗美、杨正兴、刘双惠、王席珍、邓长里、邓桂二、陈东友，均着以把总拔补，并赏戴蓝翎。哨官彭华迎、沈光荣，均着赏戴蓝翎。千总史久立，着以守备尽先补用，并赏加都司衔。

即选从九品萧翰庆，着以府经历尽先选用。千总张声发、喻吉三，均着以守备尽先补用。把总樊泽远、汪南英、史南溥、曾绍霖，均着以千总遇缺即补。外委龙在田、彭大田、孙昌凯，均着以千总尽先拔补。外委罗胜发、苏在位，均着以把总拔补，并赏戴蓝翎。候补把总黄开进，着以千总拔补。六品军功杨柏林、蔡宏元、夏丙成，外委杨发科、王采藻、萧先松、张锦芳、李忠立、萧光耀、孙月栋、周国才、黄连胜、伍英华、喻清汉，均着赏戴蓝翎。已革湖南试用按察司照磨、前署道州吏目秦豫基，着开复原官，以按察司照磨留于湖南尽先补用。广西补用守备张启基，着以都司归原省补用。广东千总曾秉忠，着以守备归广东补用。把总施有政，着以千总归广东拔补，并赏戴蓝翎。江西把总麦春泉，着以千总归江西遇缺拔补。湖南把总周赵泰，着以千总归永州镇遇缺拔补。即选布政司经历吴敏，着赏加知州衔，并赏戴蓝翎。千总戴兆熊，着以守备遇缺即补。六品军功何春藻、张定元、张瑞麟，均着以把总尽先拔补。六品军功江成祥、李铨，均着赏戴蓝翎。监生何敦五，着以县丞归部选用。已革湖南候补从九品署永明县典史林周培，着开复原官，免补从九品，以县主簿仍留湖南遇缺即补。六品军功李升元、李朝斌、任祖文、任星元、孙成元、张国安，军功黄国尧，均着以把总尽先拔补。李升元、李朝斌、任祖文、任星元并赏戴蓝翎。军功高敦得、秦国胜，均着以把总拔补。兵丁王策勋，着以把总留于水师补用。

湖南补用州同俞晟，着免补州同，以通判留于湖南补用，并赏加知州衔。外委黄恩、黄忠、周得胜，均着以把总补用。把总杨连陞，着以千总遇缺即补。六品军功冯彪，着以外委拔补，并赏戴蓝翎。六品军功韩锡湘、黄福和、彭得胜、刘发、梁文，均着赏戴蓝翎。文童李镜源，着以县主簿归部选用，并赏戴蓝翎。武生罗德煌，战兵熊殿元、凌忠元，马兵谢泰平，均着赏戴蓝翎。罗德煌着以把总尽先拔补。熊殿元、凌忠元、谢泰平，均着以把总拔补。马兵严定国、唐定远，六品军功李文田，外委唐学发、喻荣升，均着以把总拔补。文童贺虎臣，着以县主簿归部即选，并赏戴蓝翎。军功唐培植，着以千总尽先补用。军功李鼎三、石大绪、陈树勋、郭先树，均着以外委尽先拔补，并赏戴蓝翎。文童袁聘，着以府库大使归部选用。武生秦有成，着以把总补用。候选县丞段莹器，着赏戴蓝翎。外委段康侯，尽先外委刘正隆，均着以把总拔补。大挑教谕唐训方，着俟服阕后免选教谕，以知县归部尽先选用。尽先千总黄玉芳、黄三清，均着赏加守备衔。千总吕克生，着以守备升用。尽先把总佘化南，着以千总升用。前署茶陵州千总刘文焕，前在署任失守之案，着免其查参，以千总留于湖南补用。六品顶戴唐三祚、黄三春，均着赏戴蓝翎。把总刘开甲、魏大仲，均着以千总升用。外委杨得武、李选众，均着以把总拔补。军功钟永泰，着以外委即补，并赏戴蓝翎。湖南应升即补府经历孙第培，着以知县遇缺即补，并赏加同知衔，赏戴蓝翎。候补府经历县丞李宗涑，着俟服阕补官后以知县升用。拣选知县李兴谟，着以知县归部选用。前湖南清泉县巡检杨恩植，着俟服阕后以县丞补用。湖北试用未入流王诰，着俟服阕后免补本班，以县主簿补用。广西已革主簿孙畛，着开复革职处分，留于广西，以县丞补用。湖南即补经历陈安，着俟补缺后以应升之缺升用。监生丰家焯，着以从九品归部尽先选用。从九衔陈洁、廖献廷，均着以州吏目归部选用。升用守备彭山屺，着免补守备，以都司尽先补用。州同衔钟荣翰，着以县丞本班双月选用，仍留原衔。六品军功李秉苑，着赏戴蓝翎。书吏谭茂修、张家斌、严瀛清，均着以从九品未入流归部选用。文生欧阳钰、曾兆安，均着以训导归部选用。文童邹元采，着以道库大使归部选用。湖南候补府经历县丞邓尔昌，着免补本班，以知县归于湖南补用。应升即补府经县丞陈鸿年，着俟服阕后以知县补用。八品衔陈凤舞，着俟服阕后以县主簿归部尽先选用。该部知道。单并发。钦此。

相应恭录咨会，为此合咨云云。

206. 陆军克复广济县城水师九江获胜折 [138] 十一月初六日

奏为官军陆路在北岸莲花桥大获胜仗，克复广济县城，水师在九江开仗获胜，恭折驰奏仰祈圣鉴事。

窃官军大破田家镇贼防，收复蕲州，业经驰奏在案。该逆自经痛剿后，蕲州之贼为伪检点陈玉成等所统者，窜距广济县城；田家镇之贼为伪燕王秦日纲所统者，窜踞黄梅县城及九江对岸之小池口等处；而伪冬官丞相罗大纲又新自安徽带满发老贼万余来援，亦分布黄梅境内各要隘。

臣塔齐布督同罗泽南等陆军，自田家镇全数渡江，凡三日渡毕，绕至蕲州，二十五日进扎去蕲三十里之菩提坝。二十六日，罗泽南率后队亦至。营垒未定，贼党已至莲花桥，距我师五里，分两路来扑。臣塔齐布派参将周凤山等为前队，自带各营为后劲，由北路迎击。罗泽南列阵南路，以防抄尾。贼从北路沿途设伏，以轻骑搦战。前队交锋，贼即佯败，追至数里之遥，伏贼突起，蜂拥而来。鏖战时许，前队皆却，贼众返追逾四五里，势甚凶悍。臣塔齐布后队踵至，匹马冲截，阵斩大旗悍贼，各勇始回戈向敌，贼遂大溃。我军乘胜追杀百余名。忽北路之左又有贼党埋伏，冀图抄袭。臣塔齐布复督敢死之士移冲左路，立斩黄衣骑马伪官，歼贼无数。追不数里，该逆又回头反扑。我军愈进愈厉，该逆仍不能支，且战且退，先后击败三次。罗泽南等在南路，中隔山冈，行十余里，始闻北路开仗小挫，急由山腰横截而北，正值贼众大败之时，会合追剿，追至二十里外之朱云铺、栗木桥地方，共计杀贼一千二三百名，尸横遍地。是夜，贼入广济，五更后尽数逃窜，遗弃米谷、军械无算。二十八日，官军收复广济县城，严谕居民剃发。此陆军大捷、克复广济之实在情形也。

水师自十九日前队已抵九江，见江中之贼仅战船八号，惟两岸营垒较多，因驻泊二套口，俟隙进剿。讵该逆见官军猝至，两岸营内贼众顿集，并力固守；又自湖口赶来大小战船，坚守江面，仍用陆路之贼稳护江心之船。南岸则郡城老贼与湖口贼营相通。北岸即小池口，秦日纲与罗大纲之党所共踞守者也。二十五日，营务处李孟群偕各营带船进剿，履勘形势，见南岸九江城外设炮台三座，附城泊大战船六只，杂船十余只；北岸小池口贼营三座，炮台三座，江心沙洲营盘一座，高建望楼，密排炮位，洲尾有巨排横亘数十丈，拦截江面，上环木城，安炮两层，以大战船数只、杂船百余只护之。我军两路进发，南岸之贼开炮拒敌，子飞过江，我船冲出其下，直向木城攻击，又循北岸鼓棹而还。岸贼呼声震天，我军若罔闻知，虽众炮雷轰，往来自如，凡毙岸贼百余名，申刻收队。此水师履勘贼营、接仗获胜之实在情形也。

二十六日，李孟群坐长龙船督阵，协同后营都司萧捷三、中营守备秦国禄、清江营州同俞晟等，直抵九江城下。城上贼摇旗放炮，傍岸贼船亦同时轰击。我军冒险仍冲出下游，回柁急攻，炮无虚发，贼众纷纷坠水，立焚数船。该逆弃舟奔窜，焚其快蟹二只，杂船十余只。岸上之贼犹据墙开炮，我战船沿岸而上，轰毙数十名，始窜入城中。李孟群见南岸虽已得手，而北岸沙洲贼营甚固，排上之木城，岸上之炮台，傍排之大船，傍岸之小划，层层依护。将欲攻夺其坚，必须由下游兜剿而上。乃复与各营顺流直下，冲过七八里之遥，始行急桨回攻。该逆水陆攒炮，子落江心，密如撒豆。我勇受伤愈多，众船愈厉，哨官苏胜、郑沐等由下包抄，闵世庆等砍悍贼落水，随焚烧北岸贼船二十余只。惟快蟹屡烧不燃，黄正良跃入贼舟，断其柁桨，犹复拼死不退。麦保击毙黄衣贼目，其阵始动，众贼纷纷向内奔走，而木排大船之贼仍坚悍如故。李孟群移船亲自往攻，各哨随之，誓必夺其大船。众炮对轰，群子乱落，浓烟蔽江，咫尺不辨旗帜。一巨子由李孟群身旁飞过，击中亲丁骨折，旋又击穿舱板，又中守备何越珽右脚。船多穿孔，江波鼎沸，各船始暂停以观其变。该逆旋将大战船开动下驶，附以小划数只，我军竟不能夺之也。各船冲下过远者，归途单弱，苏胜中炮殒命，郑沐被戕落水，吴隆炮伤左腿，李金梁三板被炮击沉，人船俱失。各哨官愤极，复力进轰击，卒得追焚贼船七只，夺回一只。秦国胜至上岸与贼争拖一划，人人奋怒，如报私仇。李孟群因日暮恋战恐有挫失，饬令收队。凡血战四时之久，烧毁两岸贼船四十余只，炮毙、砍杀水陆贼匪五六百名，抢获黄旗、黄伞、红衣、枪炮、子药不计其数。而官军伤亡亦殊不少。此二十六日水师苦战大胜之实在情形也。

伏查该逆水中屡次大败，皆因民船太多，被我烧毁，顿失所恃，贼众奔溃。此次民船甚少，纯用大小战船，抵死抗拒，又以两岸及洲中营盘木排互相保护，局势为之一变。欲攻江中之船，必先破北岸之贼；欲攻北岸之小池口，必先破黄梅大河埔、孔垅驿之贼。臣塔齐布督同诸陆军，惟当攻克黄梅，扫荡诸处，速至江岸，与水师会合夹击。一俟剿办得手，再行渡江会攻九江郡城。

此次水陆将士均极用命，特恳天恩容臣等择尤保奖，以示鼓励。

守备衔苏胜、把总郑沐、六品军功李金梁，由粤赴楚以来，无战不奋，均属冲锋敢死之士。武昌、田镇两案，苏胜拟保守备。郑沐拟保千总，加守备衔。李金梁拟保蓝翎外委。今俱力战捐躯，深堪恸惜。合无仰恳皇上逾格鸿恩，苏胜、郑沐均准照守备例，李金梁准照外委例饬部议恤，以慰忠魂。其余伤亡弁勇，查明照例办理。

所有陆军克复广济、水师大捷各缘由，谨会同督臣杨霈恭折由驿六百里驰奏，伏乞皇上圣鉴训示施行。谨奏。

[138] 此件与塔齐布等会衔具奏。ft

207. 官军克复广济后在大河埔大获胜仗片十一月初六日

正封折间，据报，陆军官兵克复广济后，于十一月初一日，在离黄梅十五里之大河埔地方大获胜仗，杀贼三千余人，踏破贼营五座，系逆首罗大纲之党。其开仗情节，即日缕晰奏报。现查黄梅县孔垅驿及江岸之小池口，悍贼尚多，日内当有数次大战。臣等陆军单薄，惟当步步谨慎，谋定后进，不敢稍涉大意。至固原提督臣桂明一军，臣国藩曾与督臣商定，咨令桂明驻扎黄州，以防贼由蕲水抄袭后路，是以该提督未能同赴下游会剿。缘奉两次谕旨垂询，谨附片陈明。谨奏。

208. 附录明谕　克复广济及九江获胜准议恤阵亡并择尤保奏十一月二十七日

为恭录事。

窃照本部堂于本年十一月初六日，会同提军门塔、督部堂杨恭折由驿具奏，为陆军克复广济县城，水师在九江开仗获胜一折。今于十一月二十七日奉到朱批：“另有旨。”钦此。

同日奉咸丰四年十一月十七日内阁奉上谕：

曾国藩、塔齐布奏克复广济县城，水师在九江获胜一折，已于杨霈奏到时降旨矣。所有此次力战捐躯之守备衔千总苏胜、把总郑沐，均着交部照守备例议恤。六品军功李金梁，着交部照外委例议恤。其水陆出力文武员弁兵勇，着曾国藩等查明择尤保奏，候朕施恩。钦此。

209. 官军双城驿大获胜仗克复黄梅县城折 [139] 十一月十一日

奏为官军在双城驿大获胜仗，追至大河埔，踏毁贼营，旋在夏新桥大获胜仗，克复黄梅县城，恭折驰奏仰慰圣怀事。

窃照陆路官军在莲花桥获胜，克复广济县城，业经驰奏在案。该逆以黄梅一县为湖北、安徽、江西三省总汇之区，必拼力死守，拒我东下之师。伪燕王秦日纲率田家镇大股，伪检点陈玉成等率蕲州大股，伪丞相罗大纲率安庆新到大股及太湖、宿松小股，皆集于黄梅一县。其守黄梅也，不守城而守险，不守一隅而分拒数处，以万余贼据江岸之小池口，抗我水师；以数万贼据城西二十里之大河埔，拒我陆军；以万余贼安营北城之外；以数千贼往来孔垅驿，如游击之兵，与诸处相为联络。贼营年二十以上者谓之牌头，二十以下者谓之牌尾。十月三十日，贼将牌尾送入城内，牌头悍贼尽留大河埔营中。大河埔凡立营五座，其最大者二座，一在龙头寨山上，一在古义丰县废城之南，小者三座，夹立于左右，深沟坚墙，木桩竹签，与田镇相似。

臣塔齐布与罗泽南商用该处蓄发之民，直入贼垒，探明情形。三十日自广济拔营，行三十里，驻扎荆州埔。十一月初一日巳刻进至双城驿，离大河埔十里许扎营。拿获贼探伪将军苏政春一名，立予斩枭。贼乘我军初至，营垒未定，率众来扑。双城驿地方，中系田垅，广数千亩，左右高峰森列。贼分三路而来，用 [140] 声东击西之法，先以数千人排列于右路山巅，摇旗搦战；复以数千人伏于左路山冈之下，计乘我兵前进，从后抄尾；其由中路而进者亦分三路，共二万余人，漫山遍野，旌旗蔽日。臣塔齐布与罗泽南急登高冈，审明形势，亦分三路击之。臣塔齐布率各标兵勇及湘勇右营、左营居中路，以御田垅之贼；周凤山、彭三元等率道州勇、宝勇、辰勇出左路，以防冈下之伏；罗泽南率湘勇中营及湖北参将扎拉罕等之兵勇八百出右路，以御山巅之贼。右路贼吹角放枪，迭次进扑。我军以高阜难于仰攻，按兵不动，如不敢战。待其下山，始从而击之，一鼓而前，贼不能支。诸勇 [141] 奋登山尖，贼众反在其下，右路之贼先溃。左路周凤山等亦奋登山冈，冲杀而出，冈下之伏贼亦溃。惟中路贼党排列溪岸，死守不退。鏖战良久，我兵勇跃溪而过，刺取悍贼数人；右路之追贼者，渐绕出中路之后，该逆知抵敌不住，回旗狂奔。三路分追，呼声震天，追至十里之遥，直逼大河埔贼垒。其守垒之贼，又从营内冲出抵御，败贼亦回旗来扑。我军因逐北太远，队伍稍乱，罗泽南等令按旗少息。待各路齐集，大呼直前，无不以一当百，将贼营五座立时踏破，尽数焚毁，烟焰迷天。各路共毙贼约三千余人，生擒九十四名，就地正法。夺获旗帜、马匹、军械无算。该逆所聚之粮，亦皆为我所有。此初一日战双城驿，追至大河埔，踏毁贼营之实在情形也。

初二日，雨雪不能进兵。初三日，由双城驿拔营，未刻抵黄梅城西四里之夏新桥驻扎。臣塔齐布与罗泽南率兵勇在城外，周历高冈，审视形势，以定进攻之策。黄梅城东南依山，高峰排列，一溪环绕城根。西面沟港错集，水深泥烂，惟二桥可渡。北面则冈阜迭起，有险可据，为攻城必由之路。贼于北门外扎大营三座，墙壁坚固，营外悉掘梅花陷坑，深逾丈余，布以地雷、竹签，冀陷我师。其精锐万余人悉萃其中。西门扎小营一座，又拆民房砖石将城增高数尺，滚木檑石，四面环布，誓相死守。以日暮不能进攻，焚西门外小贼营而归。初四日辰刻，派参将周凤山、守备李新华带道州勇攻西门，杨名声、吕克生、黄玉芳等之勇助之。臣塔齐布率抚协各标兵，罗泽南率湘勇中、左、右三营，彭三元、普承尧等率宝勇，会攻北门，恒泰、扎拉罕率湖北兵勇助之，直逼贼垒。因二桥逼窄，过去恐为贼所邀截，彭三元等列阵桥西以待。臣塔齐布与罗泽南绕北面沟港之中，择涸处取道而入。贼众万余人，排立营栅，摇旗放枪，火箭迭施；东北隅林中多设伏兵，图抄我师之后。因与诸将议曰：贼以逸待劳，以高拒卑，攻之未易得手，须以前茅仰击，更番迭进，俟其少疲，后劲从而乘之，可立破矣。乃以辰勇、湖北兵勇扎东北隅冈上，防林中之伏，而使各营迭击之。鏖战良久，臣塔齐布督同候补知府李续宾先进，逼贼木栅，立斩大旗贼目数名。罗泽南与蒋益澧带湘勇中、左二营随进，彭三元、普承尧亦从西面越二桥而来，呼声震天地。诸勇从栅门冒险跃入，纵火焚烧，贼势大败。辰勇、湖北勇从东南而来，道州各勇从西南而来，是时魁玉、杨昌泗亦率兵勇由大河埔继进，闻战迅至，以为后应，四面围剿。贼见火起，仓皇无计，由营垒溃出，堕入陷坑者以二千计。坑固深峻，又有木桩极锐，我师从坑上刺之，如刺死豚，宛转哀号，鲜得脱者，遂乘胜直逼北门城根。城上之贼，枪炮齐开，木石纷掷，贼之缘城而走者，反为所击。诸勇冒险追杀，连毙千余人，尸填盈沟，水为腥赤，城外余贼悉奔赴城东南马尾山。城中之势，不能自固。诸勇或肉搏而上，或乘梯而登，入城复杀数百人，城内贼党遂从小南门、化龙门缒城而出，亦奔东南山谷中。当登城之时，城上木石纷掷，我兵勇亦多伤亡。臣塔齐布头受石伤，血流满襟，即补千总王映轸跃马救护，扶回营中。王映轸被城上炮伤落马，匪党执去，立遭戕害。诸将旋亦收队，不复穷追，而贼党已全数远窜矣。是夜，臣塔齐布仍裹创巡行营垒，以安士卒之心。初五日，偕罗泽南等入城安抚难民，谕令剃发。此黄梅城西北大获胜仗，克复县城之实在情形也。

现在贼之小股下窜宿松、太湖，其大股仍屯踞孔垅驿、小池口，以图尽力抗拒我师。臣国藩飞咨督臣杨霈及提臣桂明，即日整队东来，于梅、济交界之处择要扎驻，以堵西窜之路。臣塔齐布头伤已愈，即日进捣小池口，与水师会合，先剿北岸，次清江面，然后渡江，以图攻克九江郡城。

此次官军深入贼地，逆党拼死来争，我军以寡击众，并不用虚声奇计，专以扎硬寨、打死仗为能，士卒益加用命。守备衔千总周友胜手执大旗，争先陷阵，杀贼最多。应请以守备补用，赏换花翎。补用守备佘星元、滕国献，每战冲锋，不避矢石。均请免补守备，以都司补用。其余出力员弁兵勇，容臣等核实保奖，仰候恩施。临湘汛把总蓝翎升用千总王映轸，屡立战功，田镇案内拟保守备。兹因情切救援，带伤落马，被戕最惨。仰恳天恩，即照守备例赐恤，以慰忠魂。此外阵亡兵勇，查明照例办理。

所有陆军连捷、克复黄梅县城缘由，谨会同湖广督臣杨霈恭折由驿六百里驰奏，伏乞皇上圣鉴训示施行。谨奏。

[139] 此件与塔齐布等会奏。

[140] “用”，据台湾“故宫博物院”《先正曾国藩文献汇编》补。

[141] “如不敢战……诸勇”，据台湾“故宫博物院”《先正曾国藩文献汇编》补。ft

210. 附录明谕　双城驿大胜攻克黄梅出力人员奖叙十二月初一日

为恭录事。

窃照本部堂于本年十一月十一日，会同贵军门、督部堂恭折由驿具奏为官军在双城驿等处大获胜仗，克复黄梅县城一折。兹于十二月初一日奉到朱批：“另有旨。”钦此。同日，奉咸丰四年十一月二十一日内阁奉上谕：

前据杨霈奏，塔齐布等督兵剿贼，于十一月初二日攻克黄梅县城。兹据曾国藩、塔齐布等奏，贼匪自广济败窜后，于大河埔立营五座。塔齐布与罗泽南探明贼垒，初一日进至双城驿。贼匪乘我军初至，分三路来扑，计共二万余贼。塔齐布等亦分三路迎击，右路之贼先溃。周凤山等奋登山冈冲杀，冈下之贼亦溃。其中路贼排列溪岸，死守不退。兵勇跃溪刺取悍贼数人，该逆抵敌不住，回旗狂奔。我军分追，直逼大河埔贼垒。守垒贼众从营内冲出，败贼复行回扑，罗泽南等挥兵进战，将贼营五座踏破，尽数焚毁，毙贼三千余人，生擒九十余名，夺获旗帜、军械、马匹无算，该逆聚粮皆为我有。初二日，进兵至黄梅。初四日，周凤山等攻西门，塔齐布、罗泽南等攻北门，令彭三元等列阵桥西。塔齐布与罗泽南绕北面沟港中取道而入，贼众万余，排立营栅，摇旗放枪，火箭齐施。塔齐布督饬各营将弁兵勇奋力攻击，鏖战良久。塔齐布督同李续宾先逼木栅，立斩大旗贼目数名，罗泽南等带勇随进，彭三元等亦从西面越过二桥，各勇从栅门跃入，纵火焚烧，贼势大败。辰勇、湖北勇从东南来，道州各勇从西南来，适魁玉、杨昌泗率兵勇由大河埔至，四面围剿。贼由营垒冲出，复经我兵刺毙二千余人，乘胜直逼北门。城上贼匪仓猝奔溃，各勇追杀，毙贼千余人。入城后，复杀数百人。当将黄梅县城克复。所有杀贼最多之守备衔千总周友胜，着以守备补用，并赏戴花翎。补用守备佘星元、滕国献，均着免补守备，以都司补用。其余出力员弁等，着曾国藩、塔齐布择尤保奏，候朕施恩。阵亡之升用千总王映轸，着照守备例议恤。该部知道。钦此。

211. 附录明谕　全楚肃清速图安庆 [142]

咸丰四年十一月十五日内阁奉上谕：

杨霈奏官军克复广济、黄梅，全楚肃清一折。楚北溃匪自田家镇受创以后，勾结安庆贼众，并入广济、黄梅两县，仍图乘虚窜扰。当经塔齐布自南岸率领陆军渡江会剿，魁玉、杨昌泗亦跟踪追击，取道清水河，行抵广济。塔齐布与罗泽南等由菩提坝南路进攻。逆匪分路来扑，我军奋力冲杀，贼势溃散，复乘胜纵击，立斩黄衣贼目一名，先后擒斩一千数百名，于十月二十八日收复广济县城。余贼仍窜往黄梅。官兵拔营追袭，行至双城驿地方，该逆分三大股迎拒。塔齐布督同周凤山、罗泽南等分中、左、右三路迎击，愈杀愈奋，贼众披靡，尸横遍野。魁玉、杨昌泗后队继至，乘胜追逐。塔齐布大军直抵贼营，纵火焚烧，计杀贼三千余名，生擒九十余名，夺获旗、械多件。兵勇进逼城下，复斩获千余名，生擒一百余名。初二日，即将黄梅县城克复。楚北境地一律肃清。其九江贼匪，亦经李孟群、彭玉麟等会同夹攻，渐次剿洗。该督现由黄州移兵援应后路，指日塔齐布与曾国藩水师会合，即可直达安庆，齐捣金陵贼巢，谅无难一股歼除，廓清余孽也。钦此。

[142] 此件据曾氏家藏手抄本《上谕廷寄补钞》补入。原件缺收到日期。ft

212. 附录廷寄　谕各军合力会剿共图九江及恽光宸等归曾国藩调度

军机大臣字寄——
湖广总督杨霈、兵部侍郎衔曾国藩、湖南提督塔齐布：

咸丰四年十一月十五日奉上谕：

杨霈奏克复广济、黄梅一折，已明降谕旨宣示矣。折内所叙进攻九江情形，似该郡贼党尚复不少。塔齐布渡江而北，南岸官军即不能得手，是江西陆路兵勇殊不足恃。塔齐布仍须渡回南岸，攻克九江，方能水陆会齐，顺流东下。若塔齐布一军由宿松、太湖径抵安庆，而南岸兵力较弱，则九江不能即克，水军为所阻截，未免声势隔绝。此时曾国藩当已与杨霈会晤筹商，详细情形，谅经奏报在途。着即南北兼筹，勿致顾此失彼。杨霈折内有逆踪窜扰瑞昌之语，未据详晰声叙。如果系大股分窜，则该逆仍欲上窥湖北，兴国、大冶一带，尚未可恃以无虞。杨霈既驻黄梅、广济之间，与瑞昌仅隔一江，自应酌量分兵渡江会剿，先通水师之路，然后能上保楚境，下捣皖城。该督前奏除桂明、李光荣兵勇撤回外，北岸兵勇尚不下一万六千人，与其分驻田镇、蕲州遥作声援，何如会合进攻，杜其绕窜？倘南北两岸专恃一塔齐布奔驰追剿，则湖北、江西两省官兵岂不皆成虚设耶？江西派出督剿之臬司恽光宸、前任总兵赵如胜，距省稍远，亦可由曾国藩等就近调度，俾有禀承，不可稍存畛域，贻误事机。将此由六百里加紧各谕令知之。钦此。

遵旨寄信前来。

213. 附录明谕　李续宾补授安庆知府 [143]

咸丰四年十一月十九日内阁奉上谕：

安徽安庆府知府员缺，着李续宾补授。钦此。

[143] 此件据曾氏家藏手抄本《上谕廷寄补钞》补入。原件缺收到日期。ft

214. 附录廷寄　黄梅克后速图九江郡城并准参保在事人员十二月初一日

为恭录事。

本年十二月初一日，准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布：

咸丰四年十一月二十一日奉上谕：

曾国藩、塔齐布奏官军克复黄梅县城，并剿办情形各一折，已明降谕旨，将出力及阵亡各员分别奖励赐恤矣。我军克复广济之后，于初四日收复黄梅。是陆路一军，颇为得手。惟大股逆匪尚集于孔垅驿、小池口等处，我军水陆两路声势未免隔绝。况江西水师未能得力，两岸贼营甚多，水陆抗拒。曾国藩水上一军，介处贼营之中，情形颇觉危险。据奏，所虑各端，甚为周密。此时自应于屡胜之后，倍加慎重，万勿稍涉孟浪，致误事机。倘将孔垅驿等处贼匪剿尽，扎营江岸，使水师与陆路互相联络，然后相机进剿，庶不致有顾此失彼之虞。杨霈现驻黄梅、广济之间，即应督饬魁玉、杨昌泗等迅速进剿。北岸一带，即责成该督实力堵剿，俾塔齐布、罗泽南等可以全师渡江，为图攻九江之计。若专恃该提督一人奔驰南北两岸，徒劳兵力，更恐锐气销磨，于攻剿转无裨益。江西带兵之臬司恽光宸、前任总兵赵如胜等，已有旨由曾国藩等调度。倘该员等不知奋勇剿贼，即当严参惩办。逆匪抢夺江省战船四十余号，又在安徽造船三十余号，意在拼力死拒。该侍郎等务当督饬水陆各军，谋定后战，设法迅图克复九江郡城，毋令逆贼盘踞日久，牵制我军，是为至要。将此由六百里加紧各谕令知之。钦此。

遵旨寄信前来。

215. 水师初一日开仗小胜并陈剿办情形折十一月十一日

奏为水师初一日开仗小胜，并附陈近日剿办情形，恭折具奏仰祈圣鉴事。

窃照前月廿五六等日水师开仗情形，业经驰报在案。嗣据探报，二十八日，江西战船在姑塘地方被贼扑营，小有挫失，我军水师防范愈严。十一月初一日，该逆用小划数十只及快蟹等船水陆并进，前来扑营。左营彭玉麟、副左营刘培元、后营萧捷三暨孙昌国、段莹器等出队迎敌，李孟群驾长龙随后督阵。该逆甚为汹涌，两岸贼巢并木排、大船，三面炮子密如骤雨；复以小划往来江中，欲图抄袭。彭玉麟等督勇围攻，轰毙贼匪无数，其小划败退下窜，其战船亦收近北岸，与陆贼营垒相依护。各哨官锐意欲夺其快蟹，焚其木排，鏖战三时，卒不能夺。该逆两岸炮台、排上木城攒炮相迎，各营弁勇被群子中伤多人，彭玉麟坐船被炮伤者三名，因鸣金收队回营。

伏查我军初到九江之时，仅见该匪大战船八只，旋在湖口赶来贼船百余号。我师两次苦战，卒未能大挫凶锋，皆因两岸贼营太多，水陆依护，抗拒甚力。而我师与陆军隔绝，孤悬大江，介处贼营之中，昼夜戒严。该逆每夜以火球、火箭近岸抛掷，连日雨雪交加，师船泊中洪则为风波所撼，泊岸边则为陆贼所扑，故日来水军劳苦，有倍过于田镇以上者。

臣等细察近日剿办情形，有可恃者数端，而可虑者亦有数端。凡觇军事之胜败，先视民心之从违。前此官兵有骚扰之名，贼匪有要结之术，百姓不甚怨贼，不甚惧贼，且有甘 [144] 心从逆者。自今年以来，贼匪往来日密，抢劫日甚，升米尺布，掳掠罄空，焚毁屋庐，击碎釜缶，百姓无论贫富，恨之刺骨。其自遭家难，既有创深痛巨之情；其追溯皇恩，遂有浃髓沦肌之感。臣等一军所到之处，民间焚香顶祝，夹道欢迎。扎营之地，或送薪米，或送猪羊，蓄发之民，愿为侦探，愿为向导。贼匪虽严刑禁杀，百姓不甚畏忌，犹殷殷输诚于官军。我国家深仁厚泽二百余年，不当此大乱之后，不知感人之深一至于此。臣等适逢其会而食其报。而今年两湖三江，又皆年谷顺成，丰收三倍，万民乐业，翘首望治。视往年官兵过境，无物可供买办、无人可为向导者，气象为之一大变。此民心之可恃者一也。

此军初起，饷项支绌，几有朝不谋夕之虑。自蒙我皇上殷勤垂念，饬令湖南供支，又饬谕四川、广东协济，又饬江西、陕西筹解巨款，又颁发部监各照。臣等所请者，仰邀圣慈俞允，臣等所不及请者，亦蒙特旨饬催。今湖南、江西捐项日形踊跃，陕西已解到六万，四川又续报三万。前此之饷无欠，腊月之项有着，军士有饱腾之象，臣等鲜意外之虞。此饷需之可恃者一也。

军兴以来，多以意见不合、将卒不和贻误事机。臣等一军，勇逾万余，兵仅数百。其管带之员，文职多择取士绅，武职多拔取末弁，有夙昔之恩谊，无军营之气习。不特臣国藩、臣塔齐布二人亲如昆弟，合如胶漆，即在事人员，亦且文与武和，水与陆和，兵与勇和，将与卒和，粮台官绅与行间偏裨均无不和。全军二万人，几如家人骨肉之联为一体，而无纤芥嫌隙之生于其间。此臣等秉承圣训，和衷共济，亦可恃之一端也。

江西水师本可借以协助臣军，顷据德化县知县禀报，自前月二十八孤塘失利，退扎吴城，该匪水陆来扑，江省战船四十余号尽被抢夺，旗帜、炮械皆为所有等情。又据探报，该逆在安徽仿照我军船式，新造战船三十余号，意图西上拒御官军等情。该逆前次屡以民船致败，自至九江，专用小划夹护战船，紧贴岸营。臣等方反复筹思，不得所以破之之法。今又益以江西抢去之船与安徽新造之船，贼0115-01 益增，其氛益炽。若使屯踞湖口，梗塞于鞋山、孤塘之间，内窥江西，外拒我军，地形险隘，势难遽下。我军与江西咫尺，隔绝不能相通，其可虑者一也。

陆路贼党，北岸固多，而南岸亦复不少。屡据禀报，九江府城之贼出扑总兵居隆阿营盘，湖口之贼分窜饶州。臣等陆军单薄，在南则不能顾北岸，渡北则不能顾南岸。即欲渡江，亦须绕至上游，迂回百余里，三四日乃能渡毕。而该逆愈剿愈多，愈击愈悍。我师皆长征之卒，无生力之军，转战千里，筋骨劳困，若更往来频渡，即令全不挫衄，亦恐疲于奔命，销磨锐气。其可虑者一也。

军事以练将为最要。臣等一军，皆招选乡勇，本乏将弁，苟有翘出之材，臣等不惜破格超保，储为将领。乃甄择已久，求其独当一面者，殊难其选；求其虽遇败挫仍能搘拄者，尤难其选。今水师营中杨载福以积劳致疾，何越珽以受伤出营，陆路诸将亦皆勇多谋少，设一遇败挫，无晓事之将领以搘拄之，则恐溃散而无以自立。此又臣等隐以为虑之一端也。

目今之计，惟有力攻孔垅驿、小池口之贼，扎营江岸，使水师得所依护。待督臣杨霈率师至黄梅后，北路足资堵御，然后臣塔齐布与罗泽南全师渡江，以图攻克浔郡。步步谨慎，不敢稍涉疏虞，以期仰副圣主委任之意。

所有水师续获小胜及近日剿办情形，恭折附驿具奏，伏乞皇上圣鉴训示施行。谨奏。

[144] 原作“忠”，据刻本《曾文正公奏议》改。ft

216. 罗泽南濯港破罗大纲贼股片十一月十一日

正封折间，接据禀报：罗泽南等于初七日由黄梅先行拔营，行二十里至濯港地方，适逆首罗大纲率贼众二万余人扑至。我军分途迎击，大获全胜，杀贼一千四五百名。俟各营到齐后，即当驰剿孔垅驿一带。除接仗情形另折详晰具报外，合先行附奏，以慰圣廑。谨奏。

217. 官军濯港大捷浔郡江面肃清折十一月二十一日

奏为官军在濯港大捷，旋即攻破孔垅驿、小池口，贼营夜遁；水师焚毁排船，浔郡江面肃清，现在进扼湖口，恭折由驿奏闻，仰祈圣鉴事。

窃陆军踏破大河埔贼营，旋在夏新桥大捷，克复黄梅县城，业经驰奏在案。自我师北渡后，该逆三次大败，皆伪燕王秦日纲、伪检点陈玉成两股居多。其伪丞相罗大纲率安庆新到之贼尚盘踞孔垅驿、小池口一带，与浔郡之贼对江而营，使逆船得依岸久踞，老我水师。

本月初七日，宁绍台道罗泽南督同候补知府李续宾、参将彭三元、游击普承尧等共四千人，拔营前进。行二十里至濯港地方，突遇大股贼二万余人由孔垅驿至。时彭三元、普承尧尚未齐集，罗泽南登高审视，自驻西冈，令李续宾及教谕唐训方等驻中冈，候选从九蒋益澧等驻东冈。濯港一小市，东面为田垅，广千余亩，西面濒池，长数里，水深岸峻，池外多湖汊。贼众排立市北，摇地〔旗〕搦战。罗泽南自与此贼接战以来，专用以静制动之法。每交锋对垒，贼党放枪数次，大呼数次，而我军坚伏不动，如不敢战，往往以此取胜。是日，罗泽南仍饬诸军坚伏不起。相持五六刻，该逆分一支从田垅绕山扑我东冈之师，一支从湖尾扑我西冈之师，而由中路进者独多，直逼冈前。我东冈之勇一鼓而下，毙大黄旗贼数名。西冈诸勇旋亦冲出，西路贼溃，分途追杀。中路悍贼，鏖战良久，前者已死，后者不退。东、西官军进至市前，渐抄中路之尾，贼党始分三路同溃。追入濯港市内，毙贼四百余人，逼溺市西池中者八九百人，贼尸积累，几与半壁山相等。其大股循市奔逃，我兵以众寡难敌，不欲穷追，卓旗小驻。贼辄回马搦战，乃复追之。又驻，则贼又搦战，而又追之，如是者四五次，追至十里外之中路庵地方，沿途毙贼百余人。其小股由湖汊之西逃者，湘勇分数队往追，宝勇继之，追及数里，有伏贼缘树林中突出，势甚凶猛，诸勇退却，阵亡三名。李续宾等率勇由湖中横堤抄过，湖边之贼又溃，追杀百余人。共毙贼约千四五百名，生擒八十五名，夺获旗帜、枪械、子药无算。该逆自孔垅而来，中途猝遇我军，解衣出战，行李尽存市店。既败之后，罗泽南等令堆积衣物，悉数焚之。故各勇一心追贼，无稍迟者。此初七日自黄梅拔营，至濯港遇贼，大获胜仗之实在情形也。

初九日，臣塔齐布冒雪拔营至濯港。十一日雪霁，进驻白湖渡，偕罗泽南亲至孔垅驿附近审视形势。孔垅南通小池口，东绕溪港，西则稻田万顷，北去白湖渡十里，长堤一线，两旁皆寒流泥淖。贼首罗大纲及伪丞相曾姓、赖桂英等踞孔垅市中，东面凭水为固，西、南、北三面环筑土城，密安炮孔，搭盖望楼，竹签、木桩，密钉无间。十二日，我军八千人全师进攻。以北路单堤太窄，不能布阵，乃至乌鱼金坝，访有小路可绕贼巢之西南，因商定列阵之法。臣塔齐布带各标及参将周凤山、都司李新华之勇，从北路堤上入；罗泽南带湘勇中、左、右三营及参将彭三元、游击普承尧之宝勇、教谕唐训方之常勇，从西南面乌鱼坝分路而入。杀毙前队贼匪数名，追至孔垅驿。贼见我兵三面环至，负墙施放枪炮，子如雨下。其悍者出墙迎战，势甚凶猛。我兵奋不顾身，一拥而前。悍贼亦入墙抵御，木石纷掷，枪炮愈急。我军跟踪乘之，突入土城，或不由墙门，三四人以肩为梯，互乘而入；其尤勇者，卓矛于地，一纵跃入。入土城者已多，而城外仍合成长围。贼党无处可逃，逼入东面寒流泥淖之中，溺死者以千余计，奔入市中被诸勇追杀者近二千人。其余或匿民楼，或缘登屋脊，抛掷瓦片。因纵火大烧街市，烟焰弥天，会西北风作，孔垅市中数百家，须臾灰烬。诸勇环守，贼众鲜得脱者。生擒长发七十九名，内有又副丞相余福胜一名，总制陈姓、雷姓二名，师帅、军帅十余名，立予正法。此十二日在孔垅驿大获胜仗之实在情形也。

臣国藩以孔垅既破，小池口之贼必不能支，即飞饬水师进击。升用道李孟群、候选知府彭玉麟等于十四日卯刻进攻，而小池口陆贼已于十三夜全数奔窜矣。余贼争驾小划南渡，我军急起直追，贼划驶近南岸，岸上贼开炮护之。中营都司秦国禄、向导营守备孙昌国等，冲烟进击，贼众纷纷堕水，击沉贼划七八只。傍岸贼船恐被包裹，开窜下游，我军追击，轰烧数号。见北岸洲尾大木排一座，贼船十余只，遂回柁北攻。排上贼枪炮齐施，我军冒死前进，船上之贼先逃，轰毙、溺毙者近百名。哨官史久立、刘瑞麟等截击下游贼船，使不得抢护木排，用火弹百余，乘风掷去，立刻燔尽，余船皆毁，复延烧洲上贼营一座。遂纵火遍烧小池口陆路贼营，烟焰蔽空。彭玉麟乘胜追至新港，又见大木排一座，贼船数十只，即挥旗围击。南岸贼炮子如雨，各哨船雷轰而前，毙黄旗贼目一名，贼遂披靡，排上贼亦登划奔窜。彭玉麟跃入贼排，夺获大炮十三位，尚有二千斤大炮不能移动，遂纵火焚排。岸上贼痴立毒骂，不能救护。此十四日水军焚烧船排、肃清浔江之实在情形也。

臣国藩即于是夜泊扎九江城外。十五日，臣塔齐布亦至小池口，水陆会合。该逆于西门出数百人，向江心施放枪炮，李孟群饬前营广勇二百余人上岸追杀，各战船复轰炮助之，贼始奔溃。广勇 [145] 连掷火球，烧毁龙开河木城一座。彭玉麟、萧捷三、秦国禄、刘培元、俞晟等遂率大队，是日直下湖口。至扁担夹洲边，见有贼船大小四十余号，分途围击，悉数烧毁，并烧贼草棚二座。追及鄱湖汇江之所，逆船悉泊湖口县城下，有木排三座，战船数十号，民船近千号，抢去江西之战船、炮位，亦均拦截内河。见我军骤至，遂将民船数十号开出下窜。我军从中截击，烧毁二十余号，贼皆扑水。内有大红船三号，辎重山积，概予烧讫。各营遂分泊口内，并口外之梅家洲、八里江等处，紧扼要隘。此十五日水师获胜、进扎湖口之实在情形也。

连日据生擒之贼与投诚之贼供称，伪燕王秦日纲，自黄梅大败，窜往舒城。伪丞相罗大纲，自孔垅大败，即日窜至小池口，率其死党千余渡江，连夜奔至湖口。伪丞相林姓，现据九江，与湖口相犄角，将为死守抗拒之计。臣塔齐布于郡城上游渡江，绕出南路；罗泽南于郡城下游渡江，将围攻东路；水师扼截湖口，务使贼所抢夺江西船炮全数兜剿，不许窜出大江，免遗后日无穷之累。三路痛歼，以期上复浔城，下清湖口，一制剧贼之命。

此次水陆兵勇，廓清摧陷，转战无前。补用守备朱南桂，冒险冲阵，连扑贼营，应请免补守备，以都司补用。都司童添云，每战摧锋，不避矢石，武汉案内已保游击，此次应请以参将升用。其余出力员弁兵勇，请由臣等核明保奖，仰候恩施。其阵亡兵勇，查明照例办理。

所有陆军濯港、孔垅连次大捷，水师攻烧排船，肃清浔江，进扼湖口各缘由，谨会同湖广督臣杨霈恭折由驿六百里驰奏，伏乞皇上圣鉴训示施行。谨奏。

[145] “二百余人……广勇”，据刻本《曾文正公奏议》补。ft

218. 调胡林翼来浔助剿片十一月二十一日

再，臣等一军，陆路实尚单薄，北渡则不能兼顾南岸，南渡则不能兼顾北岸，曾经奏明在案。屡欲添调兵勇，然非实在得力之军，则无益而反有损，是以加倍审慎。现在由小池口南渡，上则围攻浔城，下则剿办湖口，已属不敷调遣，而北岸宿、望、潜、太等县，尤须有得力之员协剿，方无顾此失彼之虞。查湖北按察使胡林翼，识略冠时，所带之勇曾经训练。臣国藩前与督臣杨霈往返咨商，札饬该臬司带勇二千驻防田家镇，外助大军之声援，内固鄂省之藩篱，中则搜剿匪党以靖兴、冶、蕲、黄之余孽，酌留炮船以巡江楚接壤之河面。该臬司接札后，即驰至广济之武穴，筹议设防事宜。武穴去浔仅九十里，臣等现围攻九江，陆兵太单，因就近飞调胡林翼来浔助剿，一俟克复郡城，攻破湖口，再行饬回楚境驻防田家镇。

至北路黄梅、太湖等县，鄂、皖毗连，北通舒、庐，东接宿、望，必须有重兵分布。查鄂省有副将王国才、都司毕金科，朴实勇敢，驭军有法。臣国藩咨商督臣杨霈，即酌拨劲旅，札饬该副将、都司交臣等调遣，拟俟鄂境肃清，即由臣塔齐布督带出境东征。

至皖省各员，查有池宁太广道何桂珍，现带勇千余人，督同革职知县李沛苍在六安等处防剿；四品衔臧纡青亦带勇至霍山。迭准袁甲三函开：该道等齐集英山，俟臣等一军入皖，即可会合进剿。等因。在案。今臣等攻破黄梅已逾半月，而何桂珍、臧纡青等尚无来会之信。现值剿办吃紧，急须并为一军，乃能呼吸灵通，首尾相应。拟即就近札调何桂珍、李沛苍、臧纡青由英、霍南出潜、太，并入此军，概归臣等调遣。合无仰恳皇上天恩，饬谕鄂省之王国才等，皖省之何桂珍等，概入此军，归臣调遣。其所带之兵勇由臣等简汰，分别办理，庶兵力稍厚，于大局更有裨益。

所有暂调臬司胡林翼来浔助剿及就近添调鄂、皖各员缘由，理合附片奏闻，谨奏请旨。

219. 水师抵达湖口连日获胜片十一月二十一日

再，水师于十五日抵湖口，十六、十七、十八等日俱获胜仗，十八日踏破岸上贼营一座。除查明接仗情形续行奏报外，合先附片奏闻，仰慰圣廑。谨奏。

咸丰四年十二月初二日奉朱批：“览。”钦此。

220. 附录廷寄　上游剿办得手江皖匪踪必至饬合力扫清滨江两岸十二月初八日

为恭录事。

本年十二月初八日，准兵部火票递到军机大臣字寄——
湖广总督兼署湖北巡抚杨霈、兵部侍郎衔曾国藩、湖南提督塔齐布：

咸丰四年十一月二十八日奉上谕：

本日据陈启迈奏，安庆逆匪分窜九江、湖口，扰及吴城一折。又据和春、福济奏，楚北败匪由太湖窜至英山，县城失守等语。湖北逆匪经曾国藩等大军痛剿之后，余匪窜入皖境，本属意中之事。惟和春等攻剿庐州，兵力不敷分拨；袁甲三驻扎临淮，亦恐兵力较单，势难兼顾。此时安徽北路情形吃重，杨霈现驻黄梅、广济之间，该处与皖境毗连，该督应即相机移师前进，遏贼北窜之路。着即悉心筹画，迅速办理，毋得以楚境肃清，稍分畛域。至安庆逆匪分窜九江，扰及吴城，江西兵勇业经失利，既不能与曾国藩等会合剿击，且恐该逆深入江西，牵制我师，则曾国藩等水陆诸军，亦难直抵安庆。孔垅驿、小池口等处贼匪是否业已歼除？塔齐布等能否渡江攻剿浔郡？此时该侍郎等所带兵勇，虽不能分拨赴吴城协剿，亦当设法兼顾，毋令纷窜。总之，上游攻剿得手，则江西、安徽皆匪踪所必至。杨霈等务当统筹全局，使水陆各军联为一气，将滨江两岸贼氛以次扫除，实深殷盼。将此由六百里加紧各谕令知之。钦此。

遵旨寄信前来。

221. 附咨文　咨塔齐布杨霈骆秉章陈启迈（转录明谕　嘉奖濯港大捷九江江面肃清）十二月

为恭录事。

窃照本部堂于本年十一月二十一日，会同提军门、督部堂恭折由驿具奏为官军在濯港等处大捷，水师肃清浔郡江面一折。今于十二月二十四日奉到朱批：“另有旨。”钦此。

同日，奉咸丰四年十二月初二日内阁奉上谕：

曾国藩、塔齐布奏水陆官军续获大捷，肃清浔郡江面一折。逆匪自黄梅受创后，纠合安庆新到之贼，盘踞孔陇驿、小池口一带，与对岸之九江贼巢联络抗拒。本月初七日，罗泽南、李续宾、彭三元等由北岸督兵进至濯港地方，突遇大股贼众。我勇分东、西两路冲杀，贼势溃败，追入濯港市内，击毙、溺毙者贼尸山积。其溃逃之贼，经兵勇分投追杀，并抄袭树林中伏贼，前后共毙匪一千四五百名，生擒八十五名，夺械无算。十二日，塔齐布率领全军进攻孔陇驿，三面环剿。我兵勇不避枪炮，一齐突入土城，仍用长围困逼，逆众溺入泥淖中，死者千余人，被诸勇追杀者又二千人，因即纵火焚烧街市，余贼无一得脱。生擒长发贼七十九名，伪丞相、总制等多名。孔陇驿既破，其小池口之贼亦即闻风先遁。余贼争驾小划，驶入南岸，我军乘胜追击，该逆纷纷堕水，沉毁贼船多只。旋回柁北攻，将 [146] 北岸洲尾大木排一座，乘风烧毁，余船亦被焚烧，复延烧洲岸贼营一座，遂纵火遍烧小池口陆路贼营。其新港地方，又有大木排一座，彭玉麟挥众跃入贼排，夺获大炮十三位，立将船、排尽行焚毁。经十四日水军一战，浔阳江面遂就肃清。曾国藩驻军九江城外，于十五日与塔齐布两军会合。

西门出贼数百人，李孟群率勇上岸追杀，贼即奔溃，毁其木城一座。彭玉麟率大队直下湖口，烧毁贼船四十余号，又烧毁自县城下窜贼船二十余号，并装载辎重之大红船三号。现在大军扼守湖口内外要隘，九江逆匪首尾不能相顾，可期即日扫除。曾国藩、塔齐布运筹决胜，戮力同心。麾下将士，率皆转战无前，争先用命，皆由曾国藩等调度有方。览奏之余，实堪嘉慰。曾国藩着赏穿黄马褂，并发去狐腿黄马褂一件、白玉四喜搬指一个、白玉巴图鲁翎管一支、玉靶小刀一柄、火镰一把，交曾国藩祗领；又白玉四喜搬指一个、白玉巴图鲁翎管一支、玉靶小刀一柄、火镰一把，交塔齐布祗领，以示优奖。补用守备朱南桂，冒险冲阵，连扑贼营，着免补守备，以都司补用。升用游击童添云，每战摧锋，不避矢石，着以参将升用。其余出力员弁兵勇，即着查明保奏，候朕施恩。钦此。

相应恭录咨会。为此合咨贵军门、督部堂，请烦钦遵查照施行。须至咨者。

右〈咨湖南〉提军门塔〈齐布〉、〈湖北〉督部堂杨〈霈〉、〈湖南〉抚部院骆〈秉章〉、〈江西〉部院陈〈启迈〉。

[146] “将”，据《文宗实录》补。ft

222. 附录廷寄　浔郡江面肃清水陆续获大胜后指授机宜十二月二十四日

为恭录事。

四年十二月二十四日，准兵部火票递到军机大臣字寄——
湖广总督兼署湖北巡抚杨霈、兵部侍郎衔曾国藩、湖南提督塔齐布、江西巡抚陈启迈：

咸丰四年十二月初二日奉上谕：

曾国藩、塔齐布奏水陆官军续获大胜，浔郡江面肃清一折，已明降谕旨，发给曾国藩等赏件矣。所称陆路兵单，南北不能兼顾，朕已早虑及此。是以迭次降旨，命杨霈出省督剿北岸，命陈启迈派兵出江夹击；并有桂明等不能得力，准曾国藩单衔参奏，及恽光宸、赵如胜之兵，均归曾国藩等调遣之谕。原以皖、鄂、江西三省带兵之员，多有距本省督抚较远而离曾国藩大军转近者，非事权归一，则呼应不灵，倘隔绝推诿，于军情大有关系。所有湖北臬司胡林翼所带之勇，副将王国才、都司毕金科所带之兵，均着杨霈饬令星夜驰赴曾国藩等军营。到营之后，悉听该侍郎调遣。其和春等派出之已革道员何桂珍，袁甲三派出之四品衔臧纡青等，现在桐城一带，谅因英山失陷，是以未能南出潜、太，着曾国藩即行飞饬催提，并归一军。如有将弁桀骜、兵勇孱弱者，即行认真简汰，不可稍存避嫌之见，致一军中强弱不齐，转费周折。皖、鄂毗连各属，昨已谕杨霈移师前进，迅速防剿，着即懔遵办理，由宿、望、潜、太一路次第进攻，并防逆贼由瑞昌绕窜兴国，转出曾等大军之后，不得专驻楚境，致成株守。杨霈带兵出省后，湖北省不免空虚，着俟克复九江后，即饬胡林翼带兵回至楚境，以资防堵。江西逆匪，昨据陈启迈奏，已于初五日窜聚吴城，尚在此次楚军获胜之前。明系我军攻剿甚急，该逆闻风内窜，仍坚踞浔城，牵制大兵。陈启迈所请酌调楚师之处，能否分拨，着曾国藩等妥筹兼顾。江西兵力软弱至此，年余以来，所谓训练者安在？恽光宸系督办大员，赵如胜亦曾膺专阃，若再不整顿全军，迅将吴城逆匪击退，或致省城复有震动，朕不能为陈启迈宥，尤不能为恽光宸等曲从宽典也。曾国藩另片奏请饬江西制造夹布口袋一万条，每条计可盛土百斤等语，即着陈启迈如数制备，迅解曾国藩等军营备用，毋稍迟延。将此由六百里加紧各谕令知之。钦此。

遵旨寄信前来。

223. 附录廷寄　九江未克应会合江军并剿 [147]

军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰四年十二月十五日奉上谕：

曾国藩、塔齐布奏水师破贼火船，并陆军围逼浔城，踏破贼垒一折。我军自肃清浔江、进扼湖口以后，满拟九江郡城乘胜可克。乃连日焚毁贼船，踏破贼垒，而该逆死党仍负固拒守，殊属凶悍。虽此股逆匪多有由楚败 [148] 窜之老贼盘踞其中，亦由江西兵力软弱，未能两路夹攻，以致骤难克服。塔齐布虽已渡江与曾国藩会合，扎营城外，胡林翼之勇亦分布要隘，而岸边之逆船既坚匿不出，城中之逆众亦设备甚严。现在李孟群欲放出贼船，免分兵力；彭玉麟欲严扼关隘，继而歼旃。惟陆军尚未到齐，攻具亦未齐备，贼情变幻靡常，着曾国藩、塔齐布相机筹画，不可稍有孟浪，致误事机。吴城贼未击退，该处距省甚近。陈启迈所派之恽光宸、赵如胜等均系督剿之员，何以自前月奏报筹办会剿以后，未据该抚续行入奏？岂贼窜江境，该臬司等竟敢置之度外，专恃曾国藩等分兵应援耶？着陈启迈一面严密设防，一面饬令恽光宸等迅速将吴城贼匪击退，以便与曾国藩等军并图攻剿。曾国藩等即先剿湖口、孤塘之贼，剪其羽翼，仍设法攻城，以期收复。此次冒险深入之员弁兵勇等，准曾国藩、塔齐布择尤保奏。所有阵亡之蓝翎千总曾献成、蓝翎把总周福友、蓝翎外委罗嘉典，均着交部从优议恤。将此由六百里加紧各谕令知之。钦此。

遵旨寄信前来。

[147] 此件据曾氏家藏手抄本《上谕廷寄补钞》补入。原件缺收到日期。

[148] 原作“被”，据《文宗实录》改。ft

224. 川勇沿途掳掠请将李光荣革职片 [149] 十一月二十一日

再，同知衔即选府经县丞李光荣，前经荆州将军臣官文派令管带川勇，由监利、沔阳赴鄂协剿，军无纪律，沿途骚扰。该勇强坐民船月余之久，不给船价，船户来营喊禀，经臣国藩屡加训饬。闰七月二十九日在金口时，该勇将船户右臂砍断，臣国藩当传李光荣饬查。李光荣哓哓忿争，纵容庇护。九月师次汉口，臣国藩拿获该营滋事之勇四名，交委员吴坤修审讯。李光荣带勇持械，将犯抢出，经臣国藩面斥，仍敢抗辩。本欲即行参究，念其随同克服武汉，著有微劳，曾经保叙，是以仅加诫饬，冀其改悔。不料该勇掳掠愈甚。据船户朱万胜、彭福顺等赴营投诉者十余案之多。佥称川勇借查河为名，拦江索诈，见船即抢，军民视为畏途。十月十四日，蕲州贼退后，该勇即驾驶十余船前往抢赃，反敢捏禀出奇攻击、收复蕲城等语，出人意表。二十三日，罗泽南移营蕲州，用船载饷，派夫搬运，突被该勇抢掠，将长夫登时杀毙四名，杀伤九名，抢去钱百余串。当据罗泽南指禀，即经飞咨湖广督臣杨霈、荆州将军臣官文，严拿究办，并押遣川勇回籍，不准逗留楚境在案。

查行军首重纪律。臣等水陆二军，如遇骚扰百姓者，立即枭示，约束不敢不严。今川勇诈索良民，擅劫军饷，杀毙勇夫，酿成巨案。虽经臣塔齐布会同魁玉、杨昌泗拿获犯勇四名正法，而李光荣身为带兵官，纵兵殃民，恃强夺犯，屡戒不悛，实属目无法纪。相应请旨将李光荣先行革职，交督臣杨霈严行审讯，按律治罪，以申军律，而警将来。理合附片陈明请旨。

[149] 此件据曾氏家藏手抄本《奏章补钞》补入。ft

225. 附录明谕　李光荣管带川勇滋事严旨治罪 [150]

咸丰四年十二月初二日内阁奉上谕：

曾国藩等奏请将带勇滋事之员革职治罪等语。同知衔即选府经历县丞李光荣，管带川勇协剿，于该勇等乘坐民船，不给船价，并将船户砍伤，有心庇护。迨师至汉口，经曾国藩拿获滋事之勇，派员审讯，李光荣胆敢率众持械夺犯，复纵容该勇拦江索诈，驾船抢赃。并于罗泽南移营搬饷之时，突往抢劫钱文，伤毙长夫多名。种种不法，实出情理之外。李光荣着即革职拿问，交杨霈严行审讯，按律治罪，毋稍宽纵。钦此。

[150] 此件据曾氏家藏手抄本《谕旨廷寄补钞》补入。原件缺收到日期。ft

226. 奏请江西制攻城布袋片 [151] 十一月二十一日

再，臣等一军克复各城，皆在城外，水陆大战数次，该逆贼残败狼狈，弃城而遁。而攻城之时较少，一切攻具未及办齐。臣国藩曾在衡州雇募挖煤垅者五百人，以为开挖地道之用。三月岳州之败，煤垅夫役散去。八月初四日攻崇阳，十一月初四日攻黄梅，各兵勇皆肉搏而登，城上木石纷掷，伤损不少，臣塔齐布亦受石伤。现在进剿安徽各属，拟制备布袋一万件，随身携带。遇攻城则囊土填壕，层累而上，百堵之高，片时可集。克城后将土倾出，仍可再用，实属便利之器。惟南省相距过远，武汉残毁之后，购造亦艰。相应请旨饬下江西抚臣陈启迈仿照米袋之式，饬局趱制夹布口袋一万件，每袋计可盛土百斤，就近解交臣等行营，以应急需而备攻击。除飞咨江西抚臣外，谨附片奏闻请旨。

[151] 此件据曾氏家藏手抄本《奏章补钞》补入。ft

227. 湖口水师屡胜陆军围逼浔城折 [152] 十二月初三日

奏为湖口水师屡胜，破贼火船，陆军围逼浔城，焚踏贼垒，并现筹攻剿情形，恭折奏祈圣鉴事。

窃陆军在濯港、孔垅连捷，遂破小池口贼营，水师肃清浔江，进扼湖口，业经驰奏在案。逆党被剿后，伪丞相罗大纲奔踞湖口，与现踞九江之伪丞相〈林〉凤祥、伪检点林启容等遥相犄角，牵制我军。其小池口败贼，由彭泽渡江绕道赴浔者约近万人，增垒浚壕，为死守计。湖口之贼，自抢得江西战船后，联樯结筏，拦截内河；东岸为湖口县城，依据狮子山连扎数营；西岸为梅家洲，连扎二营，木城、炮台，紧相依护。我水师左营彭玉麟、向导营孙昌国等直扎湖口以内；前营李孟群，后营萧捷三，中营及各营战船，分扼由湖出江之口扁担夹、梅家洲及北岸之八里江一带，层层关锁，如犬牙之交错。自十五接仗后，十六日，李孟群等复烧沿途未尽之船十余只，各营均派三板进攻内河，逆党水陆开炮抵御，鏖战逾时之久，焚其小划三十余只，轰毙岸贼数名。十七日，各营番休出队，岸贼轰拒如故。我战船冲锋直入，击毙多名，烧毁贼踞民房十余间，收队后仍泊原处。是夜，贼于老岸添筑土城二座，洲尾添筑一座，又挖地窖藏人放炮，冀图两岸惊逼水军。十八日，各营入口，溯流攻击，李孟群率二百人循大江南岸攻其新营。其内河贼船泊于湖口城下者搁浅不动，惟岸贼开炮抵御。各战船驶近岸左，轰毙黄旗贼目一名，一面排舟江边，开炮指击；一面派勇登岸，助攻贼巢，数伏数起，争先抢近，遂烧焚其新营二座。贼从地窖开枪失火，又烧伤数人。时洲上一营之贼已经退走，见我军由后攻来，复分途抵拒。前营开放鸟枪，毙贼十数名，贼遂大溃，洲尾之营亦毁。忽有数贼跪地乞降，我军恐系诡计，不令迎前。日暮收队。各营受伤者共十九人。此十六、十七、十八等日水师屡捷、焚毁贼营之实在情形也。

十九日卯刻，河口左右两小营贼忽撤退，李孟群派勇立将空营烧尽。探系罗大纲查知该二营贼欲投诚，故撤移城外贼营之后。然贼党中竟有弃械直奔军船求救者，概予免死。

二十日夜二更后，风顺水流，忽见上游火光冲天，炮声雷动。该逆用小船百余号，或二三只一联，或五只一联，堆积柴草，实以硝药，灌以膏油，分十余起纵火下放，炮船随之；两岸出队千余人，呼声鼎沸，兼放火箭、火球。时彭玉麟、孙昌国两营之泊内河者，早经准备，屹然不动。李孟群、萧捷三、刘培元、俞晟等各驾三板迎击，秦国禄、段莹器、洪定陞等继进，拨开火路，将已燃之船用篙杆撑入中流，向空溜下。我战船反迎火光而上，向岸贼开炮、放箭之处并力攒击，毙贼无数。且攻且追，追至木排之侧，忽又拥出火船数起，火药不时轰发。我军不为惊扰，反疾移而进，烧贼炮船十五六号，贼党纷纷堕水，随火船同付东流。当贼放火舟之时，天阴月黑。三更后，月明如昼，该逆油苇之船与我军焚贼之船，火光照耀，秋毫毕现。贼党计穷，四更收队。我军一无所伤。此二十夜破贼火船百余号之实在情形也。

陆路官军自十五日与水师会于小池口，十八日，臣塔齐布从上游琵琶亭渡江，次日移营南门外。适湖北按察使胡林翼带勇二千人驰至，分扎要隘。二十一日，罗泽南从下游白水港 [153] 渡江，以期上下夹击。是日辰刻，该逆趁我军尚未渡完，突出数千人，由北门及小东门分路来扑。罗泽南一面派夫守护营帐，一面列队迎击。该逆挥旗搦战，分三起埋伏。罗泽南督同候选知府李续宾、从九蒋益澧等分途迎剿。时贼众我寡，官军殊死战，殪其前锋，贼遂败退。伏贼继进，移时又败。罗泽南从宝塔湾进追，沿途赶杀百余名，逼溺老鹳塘内者约二百余名，追奔十里之遥。其接渡之战船，亦遂溯江而上，向岸轰炮，毙贼甚多。军功蒋菖梧，系督臣杨霈从汉川招抚者也，久在贼中，骁勇敢战。臣等咨调来营，自带精勇百人，矢志杀贼自效。是日追贼尤奋，匹马冲突，行在罗泽南之前，焚毁城外贼营二座。追及九华门外，贼营一座尤为坚固，各勇大呼扑入，抛掷火弹、火球，毙贼无数，逆党奔窜，声若溃堤。讵该逆暗埋地雷于营内，延烧所及，烈焰轰腾，我军之扑营者，猝被烧伤十余人。败贼之奔入北门者，城内贼目持刀督截，贼党冲出。各勇见我军前队被烧，而贼众回头来扑，遂相率退奔。蒋菖梧率精勇十余，急登小划，被贼追击落水；各营骁将追贼最猛者，阵亡三十余人。罗泽南见大胜之后有此小挫，即勒马小驻，挥令在后者无许续追，在前者无许再退，且驻且战，回至岳师门外。我军退则贼复尾追，我军住则贼仍却顾，如是者数次。罗泽南右臂及手指再受石伤，力麾诸勇冲进，歼贼十数名，贼众尽靡，乃从容收队，扎营白水港。各勇忍饥鏖战，帐房均未渡毕，夜间雨雪交加，多露立于风寒泥淖之中。此二十一日湘勇渡河未毕、开仗获胜、焚踏贼营二座之实在情形也。

二十七日，水师各营会合出队。舟抵湖口城边，见该逆于城下沙洲密排巨木，横系筏缆数道，联络于对岸贼营之下；战船数十只排列缆边，开炮抵御，子如雨密。各三板回柁收泊，示之以弱。别遣奋勇数舟冲入贼队，诱令出巢。该逆开船迎敌，各营遂扬帆疾进，攒炮聚攻。前队三板冲过贼排之前，斫断巨缆，乘势轰击，毙贼无数。该逆力不能支，纷纷凫水上岸。各船追逼，直抵南岸洲尾，轰毙岸贼尤多，贼遂弃营内奔。惜陆兵未到，未踏其营。时上游忽有贼船救应，依附营樯之下，木排之旁，枪炮更密。我军从烟焰之中抢入迎击，毙贼约百名，烧其战船二只，贼始全数败回。傍晚收队。各营阵亡十余名，带伤四十余名。二十八日，各营仍复出队，岸贼见船至即走，追击多名。逆船坚匿不出。自此，贼以舟师不敢拒敌，夜夜以陆师千余，火箭、火球，大呼惊营。我军彻夜戒严，不敢安枕。此又二十七八等日水师鏖战之实在情形也。

伏查官军自大破田镇之后，私拟九江一郡，指日可破。不料陆军北渡，扫荡广济、黄梅、濯港、孔垅一带，转战六百余里，奔驰二十余日。而九江、湖口两处之贼，守备日固，人数亦日增。迨十四日水军将浔城河下之船只、木排尽数焚毁，二十以后陆军南渡，四面攻围，而该逆尚能负固死守。其坚悍凶顽，实出意计之外。连日陆军攻城，伤亡甚众，因攻具未备，拟即先剿湖口、孤塘之贼，剪其羽翼。水军在湖口与贼相持，李孟群之意，欲纵令贼船放出大江下游，免其内窜江西，分我兵力。彭玉麟之意，以为贼夺江西船炮，纵之出江，其祸愈烈，必欲严扼此关，聚而歼诸鄱湖之内。俟陆军到时，再行相机办理。

此次水陆兵勇冒险深入，奋不顾身，吁恳天恩，由臣等择尤保叙，以固士气。蓝翎千总曾献成、蓝翎把总周福友、蓝翎外委罗嘉典，追贼过猛，力战捐躯，深堪悯恻。应请饬部从优议恤，以昭激劝而慰忠魂。伤亡兵勇，查明照例办理。

所有水师屡胜，破贼火船，陆军围逼浔城，焚踏贼营各缘由，谨会同湖广督臣杨霈恭折由驿具奏，伏乞圣鉴训示施行。谨奏。

[152] 此件与塔齐布等会奏。

[153] “港”，据刻本《曾文正公奏议》补。ft

228. 浔城逆党两次扑营均经击败折 [154] 十二月十四日

奏为浔城逆党两次扑营，均经击败；官军分剿湖口，两战皆捷；水师夹击，焚贼排船；现仍并力攻剿，恭折奏祈圣鉴事。

窃湖口水师破贼火船，陆军围逼浔城，焚踏贼垒，业经驰奏在案。浔城北枕大江，东北有老鹳塘、白水港，西南有甘棠湖，西有龙开河。独东南多山，为姑塘入城要路。臣塔齐布率各营扼驻其上。该逆亦严防东南，其濒水之处，率将各路挖断。其西门一路虽未挖断，而城外新坝筑有大营一座，木城数丈，列炮三层，倚龙开河以自固。二十六日，臣塔齐布亲督兵勇及胡林翼之黔勇进攻西门，逼近贼垒。该逆设卡过坚，大炮数十，同时并发。我军殊死战，伤亡甚多，三进三却，相持四时，不能攻入，遂行收队。定议于本月初一日四面合攻。臣塔齐布由新坝进攻西城，罗泽南等攻东门，胡林翼等攻南门，别遣副将王国才带奋勇七百人，由舟次登岸，拟由九华门掩入。部署已定，卯刻，臣塔齐布师抵城西。该逆连日夜加挖濠沟，宽深各三丈有余，沟外树立木栅；众炮齐发，子若飞蝗。我军毫不畏惧，三次扑栅栏，毙贼十余人。奈地险而路曲，难以仰攻，参将童添云攀堞而登，被炮击穿胸膛倒地，各勇抢抬而出。该参将自湘潭以来，身经百战，每次单刀陷阵，千人辟易，诸将皆服其骁悍。至是受伤过重，合营气阻，延至初八日殒命。游击阿达春颈脖亦受枪伤。各营过于勇猛，阵亡十余人，带伤至百余人。胡林翼、罗泽南等之分攻各门者，因城上枪炮、木石交施，屡次抢登，不能得手，伤亡亦百余人。此二十六、初一等日陆军血战、攻捣浔城未破之实在情形也。

臣等以江城穷寇死守，我军攻具未备，不若舍坚而攻瑕。因商派胡林翼、罗泽南及永州府知府张丞实、候选知府李续宾等，先攻湖口对岸梅洲贼营，而调王国才及参将恒泰等由小池口渡江，与南军合营。初五日，胡林翼、罗泽南等拔营前进；王国才移扎臣塔齐布大营之旁；恒泰及参将扎拉罕分带兵勇七百人，尚在官牌夹江边，未移近大营也。逆党探知恒泰等人数单薄，初六日寅刻，突出二千人来扑孤营。官牌夹旧搭浮桥，为我军移营之用，贼众过桥而西，恒泰麾兵力抵，斩大旗贼三人，自放火箭落桥东贼队之中，贼阵乱反奔。恒泰过桥力追，追及二里许，贼见人数过少，复挟大队回扑我军，火包乱掷。恒泰身面俱被烧伤，犹负痛力战，且战且退，仍回桥西，凡杀贼四十余人。是日，移营城之东南，与臣塔齐布等营相联络。初七日，逆党四五千人分数股出扑王国才之营。经王国才等击退一股，而贼来愈众，势将不支。臣塔齐布整队往援，阵斩约近百名，贼遂分向城边奔窜。我军鼓勇跟追，直逼小东门，城上枪子雨集，兵勇被伤数十人。臣塔齐布坐马受伤，遂徒步督战。诸军愈击愈奋，其进城不及之贼约百余名，尽为我军所殪。其尤骁勇者，从浓烟密子之中，大呼跃入月城，手曳一贼而出，挥刀斩之，贼遂闭门坚拒。时东北城隅尚有一股败归，我军从老鹳塘突出截尾，沿城赶杀约二三百名。追至江边，臣国藩复饬战船向岸指击，毙逃贼百名，尸横遍地。其自西城出者，另有千余贼，攻扑居隆阿江西营盘，相持良久，臣塔齐布飞饬副将周凤山等带勇往援，一律击退，毙贼二十余名。此贼匪两次出城扑营，初六小胜、初七大胜之实在情形也。

胡林翼、罗泽南分捣湖口之军，于初六日巳刻行抵盔山，距梅家洲八里许。梅家洲之尾为拦嘴湖 [155] ，江省内河出口之西岸也，伪丞相罗大纲踞焉。湖口县在其东岸，伪翼王石达开自安庆统众来援者踞焉。该逆惧我舟师进击内河之船，搜剿鄱湖之贼，于口内扎大木排一座、小木排一座；东岸县外厚筑土城，多安炮位；西岸立木城二座，高与城等，炮眼三层，周围密排，营外木桩、竹签广布十余丈。较之武昌、田镇更为严密。掘濠数重，内安地雷，上用大木横斜搭架，钉铁蒺藜其上。我盔山之军驻营甫定，派队前进。胡林翼带黔勇、平江勇由洲东入，罗泽南带湘勇及唐训方、邹寿璋等由中路入，李续宾、张丞实同蒋益澧等带湘勇左、右营从洲西入。贼众负固不出，凭墙施放枪炮，子如骤雨。我勇伏地以进，逼近垒前，去其竹木，以水泼其地雷。湘勇哨长叶楚南、杨玉芳，黔勇哨长姜凌浩，从竹签、木桩中逾沟而前，直入贼营。以路窄人少，叶楚南、杨玉芳、姜凌浩俱为贼刃。诸勇抱愤，攻之愈力，日暮不愿撤队，终以地险不能入。初七日，方欲进攻，忽见梅家洲贼七八千人，分三路而进，两路到洲之柳林中，一路由江边绕出盔山、石嘴，以攻我营之左腋。而大姑塘之贼，又以四千余人扑我盔山大营之背。盖欲诱我师进攻洲上，而姑塘之贼得以乘其后也。胡林翼、罗泽南等酌定，以湘勇右营、左营御山后之贼，湘勇中营、黔勇营御洲上之贼。贼之自狮子山来者，势甚凶猛，蒋益澧自执大旗，向前抵御，以各勇未齐，阵势稍却。李续宾率右营以进，短兵截杀。张丞实从后督之，斩悍贼十余名，山后之贼大败。追至兜口湖，贼复列阵以拒，相持一时。两营分路围剿，毙贼三百余名，贼乃大溃。追奔十余里，沿途杀贼近百名，至小湖而止，贼众悉由湖汊浅处涉水而过，诸勇有逾汊夺贼旗帜者。洲上三路之贼，因见山后贼败，不敢前进。罗泽南带数百人直逼垒前诱敌，佯退数次，而贼终不进。未刻收队。此胡林翼等分剿湖口，两次获胜之实在情形也。

水师之在湖口者，以内河狭窄，贼排数十丈横亘江心，排侧有炮船，排外有铁锁、篾缆，层层固护，两岸营墙，百炮轰击，皆以坚守此排，百计攻之，终不能冲入排内。伤亡愈多，军心愈愤。初六日，闻陆军一至，即出队夹攻。彭玉麟、刘培元、孙昌国之扎口内者，先抵木排之下。前营李孟群、后营萧捷三及秦国禄、俞晟、段莹器、洪定陞等，均从外江进口，攒炮环攻。贼排环以木城，中立望楼，亦设枪炮，计排上与船中望楼与两岸贼炮四发，群子喷落。我军每伤一人，则拖入船舱，进击如故。又伤，则又入舱，又进如故，终无一船退缩者。将其铁锁、篾缆立时砍断。哨官刘国斌一炮轰中排上药箱，巨烟轰发，响若山颓，排已燃烧过半。而未烧之一面，贼仍开炮不绝。尤可异者，望楼之贼屹立不动，直待全排火满，望楼倾倒，始自投烈焰，或没身以缘排底，良久乃自他处旋波以出，其狠忍如此。我军四旁长围，人持一矛，专刺凫逃之贼。排上二百五六十名，同归一烬，无漏网者。排后贼船，时犹负固轰拒。我军分一支抄出，立烧大战船六只、民船二十余只。贼之登岸者，被李孟群亲军截杀十余名。罗泽南之陆勇击杀亦众，且放火助烧排船，水陆相辅。是日，血战四时之久，烧毙、溺毙、歼毙之贼四百余名，夺获大炮十余位，生擒一百一十三名。内有伪将军梁国安，伪总制熊长易，伪司马许学受，伪总制熊廷诏、陈经纶，皆排上贼目。凶悍聚歼，全军为之一快。此初六日水师攻破木排贼卡之实在情形也。

伏查该逆上踞江城，下踞湖口，复分股盘踞大姑塘，迭扰南康府城，原图牵制我师，使江西与湖口不能联合一气。臣等定谋，先攻湖口，搜剿内河，使鄱湖之贼舟悉灭，则浔城之外援益断。今幸攻破木排，去此大害，以后水师进攻，或易得手。

此次陆军攻城攻垒，水师攻排攻卡，冒险摧坚，受子伤至四百余名之多，而气不少馁。蓝翎守备刘国斌，攻剿田镇，首先冲开铁锁，拟保都司，尚未出奏。此次焚排，又系首先冲入，身受子伤。蓝翎守备孙昌国，随同彭玉麟进扎口内，第一帮，屡次进攻，身先士卒，月余不眠。刘国斌、孙昌国均请以都司即补，并赏换花翎。其余出力将弁兵勇，吁恳天恩，容臣等汇案保奖，以固士心。升用参将童添云，自随臣塔齐布出征以来，转战二千里，无战不只身陷阵。其胞弟在湘潭阵亡，该将又因伤重殒命，合营皆为痛哭。应请饬部照参将阵亡例从优议恤，以慰忠魂。把总叶楚南，田镇案内拟保守备。外委杨玉芳，六品军功黄韵南，武生陈烈，田镇案内拟保把总。姜凌浩，崇阳捕剿案内拟保把总。均未出奏。合无仰恳皇上天恩，叶楚南准照守备例议恤，杨玉芳、黄韵南、陈烈、姜凌浩均照把总例议恤，以昭激劝。其余伤亡兵勇，查明照例办理。

所有两次击败浔城之贼，并湖口水陆夹击，焚贼船排，连日获胜各缘由，谨会同湖广督臣杨霈，恭折由驿六百里驰奏，伏乞皇上圣鉴训示施行。谨奏。

[154] 此件与塔齐布等会奏。

[155] “拦嘴湖”，刻本《曾文正公奏议》作“拦湖嘴”。ft

229. 附录廷寄　谕迅复九江湖口并兼顾大江南北 [156] （咸丰五年）正月十八日

军机大臣字寄——
湖广总督兼署湖北巡抚杨霈、兵部侍郎衔曾国藩、湖南提督塔齐布：

咸丰四年十二月二十六日奉上谕：

杨霈、曾国藩、塔齐布奏九江水陆获胜各一折。逆贼以全力抗踞九江、湖口，而宿松之贼复分股窜扰黄梅，牵制北岸之师。若非迅复九江，则水陆各军不能会合；非尽毁湖口贼船，则九江不能即克。览曾国藩等所奏情形，虽屡获胜仗，于攻克城池尚无把握。杨霈既未能遽攻安庆，而赴援黄梅之刘富成等，又复不能得力。北弱于南，殊为可虑。杨霈所称必须九江扫荡后，方能确定行止，所见甚是。湖口贼船，自以不放出口、全数聚歼为上策。但恐江西力不能支，贼匪内窜，又分楚军之力。究应如何剿办，方免后患，想曾国藩等已能筹画万全。杨霈现驻广济，即着会合皖兵，先取黄梅，进取太湖、宿松，为节节打通之计。湖北本境，仍应兼顾。不但防贼回窜，即搜捕土匪，安定人心，亦关紧要。小池口及田家镇等处要隘，有无防兵，能否与南岸联络，尤宜妥筹布置。

署提督丰伸，已准其开缺。该员所带驻扎襄阳之陕兵，必须派一要员管带。邱联恩现在带兵防堵固始一带，皖、豫接壤地方甚形吃紧，河南带兵武职现在乏人，未便令该员离省署事，该督自行酌量派员署理可也。将此由六百里加紧各谕令知之。钦此。

遵旨寄信前来。

[156] 此件据曾氏家藏手抄本《谕旨廷寄补钞》补入。原件注明：“咸丰五年正月十八日收到。”ft

230. 附咨文　咨杨霈塔齐布陈启迈骆秉章（转录明谕　湖口捷后指授军事机宜）（咸丰五年）正月十八日

为恭录事。

窃照本部堂于咸丰四年十二月十四日，会同塔军门、督部堂恭折由驿具奏为浔阳官军分剿湖口之贼，两战皆捷，水师焚贼排船一折。今于咸丰五年正月十四日奉到朱批：“另有旨。”钦此。同日，奉咸丰四年十二月二十六日内阁奉上谕：

曾国藩、塔齐布奏水陆官军连获胜仗一折。逆贼占踞九江，迭经攻捣未破。经曾国藩、塔齐布派胡林翼等往攻湖口对岸梅家洲贼营，调王国才、恒泰等由小池口渡江攻城。本月初六日，城中出贼数千人扑恒泰营盘，经恒泰麾兵斩执旗贼目三人，复将火箭放入贼队，贼众奔逃，追杀四十余人。初七日，复出贼四五千人扑王国才营盘，塔齐布整队往援，阵斩百余人，贼匪向城奔窜，复毙百余人，并被我兵跃入月城，手刃一贼，贼遂闭门坚拒。其东北城隅及西城贼匪，均被我军趱杀，约共毙三百余人。其胡林翼等一军，分三路进攻梅家洲，贼亦分股抵拒。李续宾、张丞实奋力截杀，阵斩悍贼十余人，贼遂大败，复追杀四百余人。水路官军，于初六日陆军鏖战之时，由外江进口，攒攻内河贼排。哨官刘国斌开炮击中排上药箱，排被烧毁，贼众悉毙，并延烧贼船二十余只。登岸之贼，复被李孟群等截杀约共四百余人，生擒一百余人，伪将军梁国安，伪总制熊长易、熊廷诏、陈经纶，伪司马许学受等，悉被擒获。此股贼匪分踞浔城等处，意图牵制我师东下，经曾国藩等派兵分剿，迭获胜仗，自不难悉数歼除。所有尤为出力之守备刘国斌、孙昌国，均着以都司即补，并赏换花翎。其余出力员弁兵勇，着曾国藩等据实保奏。阵亡之参将童添云，着照参将阵亡例从优议恤。把总叶楚南，着照守备例议恤。外委杨玉芳、六品军功黄韵南、武生陈烈、拟保把总姜凌浩，均着照把总例议恤。又据杨霈奏，参将刘富成派赴黄梅堵剿贼匪，被贼抛掷火弹，焚烧营盘等语。刘富成着摘去顶带，以示惩儆。钦此。

相应恭录咨会。为此合咨贵军门、部堂、部院，请烦钦遵查照施行。须至咨者。右咨总督杨、提督塔、抚院陈、骆。

231. 内河水师三获胜仗折 [157] 十二月三十日

奏为内河水师三获胜仗，恭折驰奏仰慰圣怀事。

窃水师于十二日焚烧湖口卡内贼船，乘胜冲入内河，业经另折具奏。萧捷三、段莹器等及各营长龙、三板百二十余号，挂帆上驶，行至大姑塘，尚无贼0115-01 ，即行宿泊。十三日，上至平凤地方 [158] ，见贼战船、民船共二百余号，突起击之。该逆自恃在湖口卡内百里，不虞我军之猝至也，大炮、群枪抵死抗拒。我军先烧其民船，贼阵既乱，乃焚其战舟。凡焚船二百余号，夺获三十五号，夺炮七十余位。各三板自先日出队，小艇不便宿食，至是始得一餐。

十四日，该逆以前夕所抢我军之船，冒为官兵，自湖口驶上，袭我内河之师，辅以小划百余号。时萧捷三、段莹器等已闻十二夜老营被烧之信矣。因约各哨，寂静以待。逆船扑近，众炮齐发，群子喷飞，该逆立刻败下，纷纷凫水，击沉、烧去小划、三板共五十余号。追至湖口，见该逆搭浮桥二道，旧卡一道，关锁牢固，势难冲出，收队回泊大姑塘以上。各营官以十三所抢民船，恐其累重，为贼所乘，至是尽数焚之。外既与九江大营隔绝，内又与江省远离，银两、子药俱无所出，不得已就取于南康。

十九日入至吴城镇，探悉逆匪由彭泽湖口而来者约有数千人，窃据都昌县城，筑城挖壕，掳有大小船只四百余号，停泊县河，装载辎重。二十六日，水军各营官在灌子口熟商，以都昌既有逆船窃踞，倘我军一出，仍复滋扰，转不能一律肃清，不如趁此时烧尽。因派定三板、划船四十余只，营官萧捷三、孙昌国、段莹器、贺虎臣、邓冀升亲督之，于二十七日五更即开行，并派熟悉河道之翟秉茂前往指引。是晨，烟雾迷漫，严戒各船不准放一炮，出其不意，突而袭之。巳刻，抵都昌县，见逆船排于河面，大小数百号，黄旗飘拂，该逆尚未惊觉。各营蜂拥而前，枪炮齐放，火球、火箭并发，时值东南风，顷刻之间，火光贯日，将逆匪辎重船只数百号烧毁净尽 [159] 。贼匪击死者、扑水死者不计其数，生擒五十一名，即时正法，余匪奔入县城。因无陆兵，不敢上岸穷追，师还，路过鸡公湖，有小划船三百余号，各营官带勇下水，概行烧尽，免为贼有。此搜剿都昌河内，大获全胜之实在情形也。

伏查水师自冲入内河，日夜辛勤，三获全胜，搜洗鄱湖支河，劳勚可嘉。然冒险冲入，与外江水师相隔，疏失实甚。目下外江苦乏小船，即拟赶添民划。内河水师，饬令决战冲出，两面会剿，务期力破湖口一关。

所有内河水师屡胜缘由，谨会同江西抚臣陈启迈恭折由驿驰奏，伏乞皇上圣鉴训示施行。谨奏。

[157] 此件与塔齐布等会奏。

[158] “平凤地方”，台湾“故宫博物院”《先正曾国藩文献汇编》作“平峰”。

[159] 原作“清净”，据台湾“故宫博物院”《先正曾国藩文献汇编》改。ft

232. 水师三胜两挫外江老营被袭文案全失自请严处折 [160] 十二月三十日

奏为水师三次获胜，两次败挫，恭折驰奏仰祈圣鉴事。

窃水师攻破贼排，陆军在梅家洲获胜，业经驰奏在案。初十日，胡林翼、罗泽南等锐意欲攻破梅家洲贼垒，负布袋囊土，人持火包，一拥而前，冲突于贼炮攒簇之间。前者虽伤，后者犹进，逼近贼墙，超跃而入。已入数十人矣，抛掷火包，误伤同入之侣，以数人负送而出。在外者误认为败退，适南头一垒贼队冲出，西路官军相率退奔，入垒者恐外队挫失，亦即退出，奔溃至三四里之遥，始行卓旗驻立，回军与战。该逆亦反奔，我军追之更急，杀贼三十余人，该逆遁入坚垒，固匿不出。水师自初六攻破贼排后，该逆连夜将大船凿沉江心，实以砂石，仅西岸留一隘口，拦以篾缆。初十日陆军攻垒之时，约水师同攻此卡，彭玉麟、孙昌国、萧捷三等督三板各船，斩缆冲入，焚其战船三十余号，民船三百余号，毙贼约百名 [161] 。我军受其隘口三面之炮，伤亡亦数十人。十二日，陆军复攻贼垒，攻逼终日，以炮多垒坚，卒不能破。水师复冲入卡内，燔贼战舟三十余号，民船约五十号。自是，贼所夺江西战舟焚烧略尽，仅余夹洲内十余船。自湖口至姑塘四十里，贼0115-01 肃清矣。此初十、十二日陆军攻垒、水师战胜之实在情形也。

营官萧捷三、段莹器、孙昌国等，欲速清鄱湖以内，遂乘胜追至姑塘以上，从之者各营长龙、三板百二十余号，皆轻便之舟，勇锐之士，扬帆内驶，日暮不归。讵料该逆窥我军小船冲入内河，即出小划二十余号突出卡外，围我军快蟹大船。保升都司史久立首当其冲，被围良久，船只延烧，力战死亡。是夜三更，该逆复用小划三四十号攒入老营，烧我船只。两岸贼匪数千，火箭喷筒，迷乱施放，呼声震天。我军以内河百余小船未归，无以御之，被焚大战船九号，小者数号，杂色坐船三十余号。各勇狃于屡胜之余，变起仓卒，快蟹、长龙等船挂帆上驶，李孟群、彭玉麟不能禁止。次日，悉回九江大营。臣国藩闻信之下，不胜愤懑。战船焚失虽属无多，而百余轻捷之船，二千精健之卒，陷入鄱湖内河，业被贼卡隔绝，外江所存多笨重船只，运棹不灵，如鸟去翼，如虫去足，实觉无以自立。

副将杨载福自攻破田镇后，即在武穴养病，因飞调来营，十七日力疾往下游进剿。行抵浔城十五里之张家洲头，贼船已分两路上犯。杨载福派哨官张荣贵、陈金鳌等由新河下击，自率各哨由老河下击，澄海营官何敦五亦由老河随剿。鏖战良久，该逆败退下窜。追至老湾，其快蟹船贴靠北岸，陆贼护之，不能夺取。炮毙贼数十名，我军哨官沈光荣 [162] 阵亡。张荣贵等自新河下者，遇贼三板及小划约三十只，我军九船胜之，追至湖口县，绕出老河，与杨载福会合。两路凡焚船二十六号，夺船五号，四更收队。此十二夜水师败挫、十七日进剿获胜之实在情形也。

自十二夜水师失利后，贼之凶焰顿长。梅家洲之贼，夜夜往扑胡林翼、罗泽南等营，赖并力坚守，得挫凶锋。湖口之贼，渡江上犯，扎营九江对岸之小池口。二十一日，臣等派副将周凤山渡江击之。四更渡毕，黎明开仗，该逆猝不及防，踏平贼营一座，杀贼百余 [163] 。江边一支，追出街外；堤内一支，因抢夺马匹、衣物，为贼所乘，先胜后挫，被追七八里之遥。

臣等酌商，以水师既陷于内河，陆军复挫于小池口，遂调胡林翼、罗泽南二军由湖口回剿九江。二十五日驻扎南岸官牌夹。是夜三更，浔城与小池口两岸之贼，各抬小划数十只入江，乘月黑迷漫，攒入我军船夹内，火蛋、喷筒，百支齐放，右营被烧战船一只，各哨慌乱，挂帆上驶。臣国藩坐三板督阵，禁黑夜不许开船。江阔船多，莫能禁止。该逆已用小划数十，将臣坐船围住。管驾官广东把总刘盛槐、李子成，监印官安乡县典史潘兆奎，文生葛荣册阵亡，文案全失。臣国藩遂饬各战船与罗泽南陆营紧相依护，而遣人四出追回上驶之船。黎明陆续归队，复将贼船追击，夺回船三只。此二十一日陆军先胜后挫，二十五夜水军复挫之实在情形也。

伏查水师自岳州以来，屡获大捷，武汉、田镇，声威尤震。自至湖口，苦战经月，破排焚船，费尽气力，贼舟所存无几。讵意各营长龙、三板过于勇鸷，冲入内河，竟夜不归；而外江老营，两次为该逆所偷袭，实堪愤恨。皆臣国藩训练不素 [164] 、调度无方所致。应请旨饬部将臣国藩交部严加议处。

广东保升蓝翎把总刘盛槐、保升把总李子成、典史潘兆奎，请交部照例议恤。哨官保升都司史久立，奋勇忠直，为合营所推服，请照都司从优议恤。候补把总李允升、李选众，或中炮阵亡，或烧伤殒命，均请交部议恤。蓝翎军功沈光云，田镇案内拟保把总，尚未出奏。文生葛荣册，襄办劳勚，田镇案内拟保主簿，尚未出奏 [165] 。吁恳天恩，沈光云即照把总例赐恤，葛荣册即照主簿例赐恤。其余查明察例办理。

除内河水师屡获胜仗另折奏报外，所有水师三胜两挫缘由，谨会同湖广总督臣杨霈、江西巡抚臣陈启迈恭折由驿具奏，伏乞皇上圣鉴训示施行。谨奏。

[160] 此折与塔齐布、杨霈、陈启迈会奏。

[161] “约百名”，台湾“故宫博物院”《先正曾国藩文献汇编》作“约数百名”。

[162] “沈光荣”，台湾“故宫博物院”《先正曾国藩文献汇编》作“沈光云”。

[163] “百余”，台湾“故宫博物院”《先正曾国藩文献汇编》作“二百余人”。

[164] “训练不素”四字，据台湾“故宫博物院”《先正曾国藩文献汇编》补。

[165] 该段台湾“故宫博物院”《先正曾国藩文献汇编》作：“哨官保升都司史久立，奋勇忠直，自入水师营以来，每战当先，为合营所推服。应请饬部照都司例从优赐恤。蓝翎把总刘盛槐，把总李子成，安乡县典史潘兆奎，请交部照例议恤。文生葛荣册，襄办劳勚，田镇案内拟保主簿。蓝翎军功沈光云，田镇案内拟保把总，尚未出奏。”ft

233. 附廷寄饬水陆依辅内河外江联络并速奏李孟群回援楚北事（咸丰五年）二月十一日

军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰五年正月二十二日奉上谕：

曾国藩等奏十二月初十日以后水陆剿贼情况，并内河水师三获胜仗各一折。此次我军进剿梅家洲贼卡，未能攻入小池口，复先胜后挫，是陆路尚未得手。而水师锐气过盛，由湖口驶至姑塘以上，长龙、三板各船与外江师船隔绝，虽四十里之内贼0115-01 肃清，但江舰板重，小船不能相辅，以致逆氛顿炽，两次被贼袭营，办理未为得手。曾国藩自出岳州以后，均能与塔齐布等协力同心，扫除群丑，此时偶有小挫，尚与大局无损。曾国藩自请严议之处，着加恩宽免。惟此时百余轻捷之船，二千精健之卒，均在鄱湖内河，中阻贼卡，虽胡林翼、罗泽南二军业经调回九江，亟应赶添民划，以便运棹轻灵。即萧捷三等搜剿都昌之船，亦须设法冲出，俾内外会剿，力破湖口一关，攻剿方有把握。陈启迈前派往协剿之布克慎、恩龄等兵勇，本为接应楚军，即恽光宸、吴锡光，亦应内防贼地，外筹协剿，岂能坐听萧捷三等悬军深入，不为接应之理！着陈启迈严饬该带兵官会合攻击，毋令稍有疏失。曾国藩、塔齐布并须步步为营，层层相顾，不得任令兵勇轻率偾事。不但外江与内河声势必须联络，即陆军与水营亦须互相依辅，免生他变，方为妥善。前据陶恩培奏贼扰汉口、汉阳，曾国藩已派李孟群等带领炮船前往救援，未知近日楚北情形究竟如何？并着随时奏闻，以慰悬系。将此由六百里加紧各谕令知之。钦此。

遵旨寄信前来。

234. 附咨文　咨塔齐布（转录明谕　抵九江后屡获胜仗准议恤保奏出力人员（咸丰五年）正月）

为恭录事。

窃照本部堂于咸丰四年十二月三十日，会同贵提军门恭折由驿具奏为水师三次获胜、两次败挫一折。于本年二月十七日奉到朱批：“另有旨。”钦此。同日，准奉咸丰五年正月二十二日内阁奉上谕：

曾国藩、塔齐布奏水陆迭次获胜情形一折。曾国藩等水陆各军驰抵九江，自水师攻破贼排、陆军在梅家洲获胜后，上年十二月初十日，我军攻梅家洲贼垒，杀贼三十余人，该逆遁入 [166] 坚垒不出。水军攻贼江心船卡，彭玉麟等督三板各船，斩缆冲入，焚贼战船三十余号，及所夺民船三百余号，毙贼数百名。十二日，陆军复攻贼垒，水师入卡，又燔贼舟三十余号，民船约五十号，将湖口至姑塘一带贼船焚烧殆尽。都司史久立力战阵亡。各营长龙、三板上驶至平峰地方，见贼船二百余号，突起击之，尽数焚烧，夺船三十五号，炮七十余位。十四日，贼船自湖口上袭，我军水营众炮齐发，该逆即时败下，纷纷凫水逃逸，击沉、焚烧贼船五十余号。十七日，副将杨载福自武穴来营会剿下游贼船，行至张家洲，贼已分路上犯，我军下击，毙贼数十名。哨官沈光荣 [167] 阵亡。自新河下击，遇贼船数十只，焚毁二十六号，夺获五号。其陆路梅家洲贼复扎营小池口，副将周凤山带兵渡江攻击，平毁贼营一座，杀贼二百余人。我军自吴城镇至灌子口，行至县河，各营蜂拥，枪炮齐施，将贼辎重船只数百号烧毁净尽，毙贼及扑水死者不计其数，生擒五十一名，并将鸡公湖贼划三百余号全行焚烧。曾国藩等水陆各军，自抵九江，屡经获胜。该城逆匪犹敢负隅死守，复于湖口设立水卡，与陆贼互相抵拒，着曾国藩等严督诸军，奋力攻剿，务即尽歼丑类，克复城池。其阵亡之保升都司史久立，着照都司例从优议恤。蓝翎把总刘盛槐，把总李子成，安乡县典史潘兆奎，均着照例议恤。拟保主簿文生葛荣册，着照主簿例议恤。拟保把总蓝翎军功沈光云，着照把总例议恤。该部知道。钦此。

相应恭录咨会。为此合咨贵军门、部院，请烦钦遵查照施行。须至咨者。右咨提军门。

[166] “贼垒……遁入”，据台湾“故宫博物院”《先正曾国藩文献汇编》补。

[167] “沈光荣”，台湾“故宫博物院”《先正曾国藩文献汇编》作“沈光云”。

咸丰五年

235. 谢赏穿黄马褂等项恩折 [1] 正月初五日

奏为恭谢天恩，仰祈圣鉴事。

咸丰四年十二月二十四日，准兵部火票递到十二月初二日内阁奉上谕：“曾国藩、塔齐布奏水陆官军续获大捷，肃清浔郡江面一折。览奏之余，实堪嘉慰。曾国藩着赏穿黄马褂，并发去狐腿黄马褂一件、白玉四喜搬指一个、白玉巴图鲁翎管一枝、玉靶小刀一柄、火镰一把，交曾国藩祗领；又白玉四喜搬指一个、白玉巴图鲁翎管一枝、白玉靶小刀一柄、火镰一把，交塔齐布祗领；以示优奖。”等因。钦此。二十六日，又准军机处咨开：十一月二十六日，由内交出年终奉赏福字、荷包、银钱、银锞、食物等件，由驿递到营。当经恭设香案，望阙叩头，先后祗领。

窃臣等谬典戎行，毫无功绩。荷生成之逾格，业甄叙之频加。乃蒙迭沛恩纶，特颁宠赍。缨彯孔翠，羽仪增玉管之辉；袖染鹅黄，华衮炫金英之色。饰容刀于珌琫，佽抉拾于弢弦。重以天藻亲挥，云章下贲，鞶帨则锡从内府，珍馐则赏自天厨。凡兹逾分之殊荣，实属非常之异数，鹈濡滋愧，鳌戴难胜。况当时局艰危，适拜殊恩稠迭，恐事机之多拂，力不从心；念报称之愈难，感尤恩奋。臣等惟有同心戮力，竭虑殚精，切枕戈待旦之忱，以期仰答圣主鸿慈于万一。

所有臣等感激下忱，谨合辞附驿陈奏，叩谢天恩，伏乞皇上圣鉴。谨奏。

[1] 此件与塔齐布会奏。ft

236. 陆军渡江剿小池口贼并陈近日贼势军情折 [2] 正月初五日

奏为陆军渡江剿小池口之贼，先胜后挫，北岸贼踪大股上窜，并陈近日贼势军情，恭折奏祈圣鉴事。

窃官军水师精锐二千陷入鄱湖以内，被贼隔截，及内湖水师大捷，外江再挫情形，业经驰奏在案。二十九日，臣等以两岸之贼逼处，水师新挫，恐难自主，商派李续宾、蒋益澧等带湘勇一千二百人，从二套口渡江攻剿小池口之贼，辰刻渡毕。恐湘勇辗转疲劳，难以取胜，罗泽南带勇二百渡江接应，臣塔齐布自率亲兵数十人巳刻渡江督之。李续宾、蒋益澧从内堤入，逼近贼垒，鏖战一时，杀贼十余名。前锋冲入贼营，忽贼队从营外一枝抄出，蒋益澧左营却退。江边之贼复出数千 [3] ，横截我师。罗泽南从外堤往援，将江边贼队冲退。营内之贼愈出愈多，李续宾等内堤一支且战且退。臣塔齐布恰至，跃入督阵，湘勇回戈击贼，杀贼目二人，数次逼入贼垒。以野旷贼众，该逆从远处大围包抄，我军以贼数太多，众寡莫敌，后队旗靡，前队亦不能按住阵脚。臣塔齐布匹马冲突，罗泽南、李续宾亦回马力战，使悍贼不得穷追。有黄马褂贼三人，各带十余贼直奔臣塔齐布马前，群矛攒搠。臣塔齐布直前，斫一黄马褂贼落地，而夺其马，又横突而西，二贼目皆落马，余党始靡。而大队贼自内堤出者，尚穷追不止。臣塔齐布念悍贼所以苦追者，止欲得一人而甘心也。因麾令湘勇大队沿江西驰，而独勒马至北路乡间，自是贼众不甚西追。罗泽南率湘勇收队渡江，余贼北逐者，臣塔齐布间刺杀一二，贼终不敢逼，日暮后始渡江归营。此二十九日湘勇北渡，遇贼万余，先胜后挫之实在情形也。

伏查臣等陆军，在北则不能顾南岸，在南则不能顾北岸，久在圣明洞鉴之中。无如南岸浔城围攻正在吃紧，而北岸小池口之贼相逼已甚，不得已分渡南岸之兵，击北岸之贼，士卒久劳，隔江远战，主客势殊，众寡不敌，至二十一、二十九两次挫衄。调度失宜，自愤自恨。该逆自腊月十六日由湖口分支来踞小池口，二十五日大队复至，二十六日分千余人上窜龙坪、武穴，二十八日，李孟群炮船在武穴击之，又麾勇登岸力击，毙贼数十人，余众败回。竟以三十日引大股贼三千人，沿江上窜。初一日窜至武穴，初二日至蕲州，声言直犯武汉。至督臣杨霈广济一军，腊月十二及二十四等日两次败衄，闻二十九日又被该匪扑营，兵勇纷纷逃至蕲州一带，道路梗塞，屡次差探未确，不知督臣现驻何处。黄梅、广济股匪，闻亦有四五千人上犯，与沿江之贼会于蕲州，一并西窜。

目今局势，臣等一军进止机宜有万难者，不得不为我皇上陈之。

该逆大队上犯武汉，鄂省兵勇难资抵御，意图抄我后路，断我饷道。若掳上游无数之民船，抢汉镇新造之战舟，梗塞江汉之间，则大江千里，上下皆贼。臣等水军裹于中段，钱粮、子药来源已截，水勇之心断难自固。若果重踞武汉，西窥荆、襄，南伺湘省，防不胜防，其可虑者一也。若使臣等一军回驻武汉，则艰难百战肃清江面，一旦委而弃之，实属可惜。且臣等水师 [4] 西旋，九江、湖口之贼势必内犯江西，臣等此后军饷更难仰给于江省。且陷入内湖之战舟百余，精锐二千，从此断难冲出，与外江水师会合。年余讲求练此精华，一旦置之无用之地，后日难以再振，其可虑者二也。陆军屡胜之余，士气极盛，自至九江、湖口，攻城攻垒，伤亡健卒多至数百人，锐气挫损，若使一意前进，得胜仗数次，尚不难于振刷精神，再接再厉。若使回军武汉，则兵勇之雄心先减，加以远道跋涉，消磨精气，虽认真振厉，亦难作其方新之气，其可虑者三也。臣等反复筹思，进退两难。现派李孟群督带炮船至黄州一带跟追，毋使上窜之贼掳船下水。如果大股贼匪占踞武汉，水师当全军回剿，陆兵亦当相机返顾。进止机宜，关系极大。此后饷项设措愈艰，惟求我皇上指授方略，俾臣等得所遵循。不胜迫切待命之至。伏乞圣慈垂鉴训示施行。谨奏。

[2] 此件与塔齐布会奏。

[3] “数千”，台湾“故宫博物院”《先正曾国藩文献汇编》作“若干”。

[4] “水师”，台湾“故宫博物院”《先正曾国藩文献汇编》作“水陆”。ft

237. 大风击坏战船并近日剿办情形折 [5] 正月初八日

奏为大风击坏战船，饬令全数开赴上游，并陈近日剿办情形，恭折奏祈圣鉴事。

窃江北贼匪上窜蕲、黄，业经驰奏在案。正月初二日，臣等已饬李孟群率三营战船四十余号回救武汉。其大队驻浔江者，欲全回武汉，则恐下游江面仍为贼有；欲坚扼浔江，则恐上游船少，不敷剿办。正在进退两难之际，忽于正月初四日东北风大作，巨波排击，终夜喧豗。初五日早查点，漂沉长龙、三板二十二号，击坏十四号；延至午刻，又破坏七号。其存者亦俱撞损漏裂，柁折缆断。仓卒之间，只得将坏船委弃，而令略好者七十余号全数开赴上游，直趋武汉，名为速剿上犯之贼，实则修整已坏之船。

臣国藩自二十五夜失去座船，暂驻陆营。本拟另办一船督饬水师，不图逆党上窜，既不能不分军回剿；风波突起，又不能不往修理。而自浔至汉，数百里江面将复为贼所有，曷胜愤懑！细思臣等办理错谬之处，盖有二端：武汉当留重兵驻守，并当留战船数十号以为后路声援。兹因江汉无战船，致该匪乘虚上窜。其失一。九江未破，遽攻湖口，冀通江西饷道。弁勇冒险轻进，致轻舟百余号陷入内河，一军分为两截，外江无小舟，内湖无大船，顿形薄弱。其失二。至两次被袭之后，更遭大风坏船，则又事机不顺，出于意表者也。

目前筹办之法，谨条列具奏，伏乞圣慈垂鉴。

一，回救武汉之战船，前后共百余号，被风击坏者多，其完好可战者，约不过四五十号。汉口若被贼踞，则修整船只当在金口以上。臣国藩曾于沔阳之新堤地方设立船厂，现已飞饬李孟群、彭玉麟等即在鄂渚扎营。在新堤整船，可以固荆、湘之门户，可以剿窜汉之新贼。第离臣大营太远，各船口粮银两及修整破船之费，添造舢板之资，概无所出。应请旨饬下湖广总督、湖南巡抚，迅筹饷银，交李孟群、彭玉麟水营应用。

一，鄂省兵勇，臬司胡林翼带二千余人，经臣等奏调来浔会剿。副将王国才带三千余人，经督臣杨霈饬令来浔会剿。都司石清吉带千余人，经督臣饬令在富池口设防。均在南岸。臣等闻贼从江北上窜之信，即飞饬胡林翼、石清吉先后回援武昌矣。其王国才一军，俟江西借拨饷银后，探明鄂省确耗，再定进止。

一，水师陷入内湖者，皆三板、长龙轻利之船，不便宿食，不能扎营。本拟俟春水生时，即与外江水师并力攻出。今外江船坏，全回武汉，则内湖须添造大船，添募水勇。各小舟有所依附，乃能自成一军。回鄂省之师船，有李孟群、彭玉麟经理。陷内湖之师船，无得力将领统之。各勇闻老营被烧，衣物全失，如鸟失巢，人无固志，甚不放心。臣国藩拟亲至吴城等处，统辖此支水师，重加整顿。或竟至江省一次，将造船、添勇事宜，一一与抚臣陈启迈面商妥筹，仍回大营。

一，陆军各营，锐气尚盛。现在围攻九江，开挖地道，人人踊跃用命。若回军武汉，则雄心顿减，锐气销磨，以后断难复振。且湖口、九江之贼皆将内犯江西，有碍大局，昨经奏明在案。臣等定计，月内设法破城。一俟内湖水师整理就绪，仍当鼓行东下，直捣金陵。该逆上窜武汉，攻我之所必救也。我军下捣贼巢，亦攻其所必救。该逆纵复踞汉阳，我军亦不肯辗转回顾，听其多方以误我也。臣等自誓有进无退，区区愚忱，实欲一雪积愤，成败利钝，皆不敢计。

以上四条，系臣等目前办法及将来定局，是否有当，伏乞皇上圣鉴训示施行。谨奏。

[5] 此件与塔齐布等会奏。ft

238. 浔城贼出扑营迎剿获胜折 [6] 正月初八日

奏为贼匪出城扑营，官军迎剿获胜，恭折奏祈圣鉴事。

窃臣塔齐布陆军自扎八里坡后，日夜围攻浔城，逆匪坚匿不出。我军于东城外半里许潜开地道，而令得力兵勇一百四十名，带同夫役二百名，扎营其上；别拨亲兵百人，往来巡哨。本月初六日卯刻，逆党千余人从大东门旁开洞门出城来犯，逆首罗大纲从小池口率悍贼二千余名渡江助战，一扑开挖地道之营，一扑副将王国才之营。我军之挖地道者，逆料贼必来犯，密排枪炮以待。贼至，寂然不动。待其扑近营边，枪炮齐发，轰毙带队之黄马褂贼目一名，及随贼数名，余贼仍抵死不退。臣塔齐布亲率宝勇及升用副将周凤山之道州勇驰往应援，冲杀十余贼，追至大东门，逆党半由洞门入城，半即缒城而上，被官军枪毙、刺死无数。城上炮子如雨，我军亦伤亡十余人，遂绕城追至沿江一带。

贼之分扑王国才营盘者，共分三路前来。该营连环开炮，贼不敢逼，逆党遂以全力扑周禄等营盘。王国才饬都司毕金科带奋勇五百人从后门潜出，抄周禄营盘之左，猝冲贼队，杀毙十余人，逆众披靡。适各营援兵亦至，横截之。该逆腹背受敌，狂奔不止。我军追至锁江楼，沿途赶杀，适臣塔齐布从东门绕出，并力追剿。逆党争舟回渡，人数拥挤，翻沉四船，溺毙近百人。罗大纲从岳师门入城，我军奋追，为城上枪炮所格。午刻收队，计歼毙、溺毙共二百余名，生擒二十一名。讯据供称，罗大纲原扎小池口，屡催林启容出扑官军大营。林启容惧不敢出，罗逆遂渡江助战，约会城内之贼夹攻，现在败奔入城等情。查罗大纲凶悍诡谲，因官军坚扼浔城，急欲来扑。经此次败挫，我军锐气愈振，日内仍当激励三军，并力攻剿，以殄凶锋。

所有逆党出城扑营，陆军迎击获胜缘由，谨会同江西抚臣陈启迈恭折由驿驰奏，伏乞皇上圣鉴训示。谨奏。

[6] 此件与塔齐布等会奏。ft

239. 附录廷寄　分析军事形势指示进止正月二十七日

军机大臣字寄——
湖广总督杨霈、兵部侍郎衔曾国藩、湖南提督塔齐布、江西巡抚陈启迈：

咸丰五年正月二十七日奉上谕：

曾国藩、塔齐布先后奏报陆军渡江剿贼，并迎剿九江城中扑营逆匪，及筹办情形各折。览奏殊深悬系。所称办理错误之处，如水师冲入内河，以至声势隔绝，诚不免锐进贪功。至武汉收复后，未留后路声援一节，则其势本有不及。水陆两军全数进剿，犹恐兵力单弱，若彼时即分防武汉，兵数愈少，刻下更不知如何棘手。以现在情形而论，上窜汉口之贼，现有杨霈督军江北，李孟群等师船亦已驶抵武昌，统计杨霈收集及续调之汉川官兵、沔阳等处练勇，不下六七千名；李孟群战船可用者，亦尚有四五十号；胡林翼等回援之兵，复有三千余名，尽可相机夹击。曾国藩等原定直捣金陵之计，即着迅速设法攻克九江，合军东下，毋得再存顾虑。该侍郎等营中粮饷、军资，上赖湖南、下赖江西接济，此时若轻舍九江，回顾武汉，不但江西之贼全行窜出，即汉口 [7] 之贼亦必愈逼愈上，两路饷道俱梗，孤军尤属可虞，自以力攻九江为扼要之策。

萧捷三等冲入内河之船，虽屡经获胜，而轻舟散泊，不能成军，殊非胜算。亟应设法接应出湖，以为陆军犄角。外江大船，现既全令上驶，添船添勇，自系紧要机宜。但制造尚需时日。而陆军锐气正盛。览所奏，塔齐布独当贼队，情形亦属过于冒险。曾国藩原拟亲至吴城，即着一面与陈启迈商酌制船事宜，一面谆嘱塔齐布加意慎重。总须内河师船驶回，与城外陆军会合，进攻方有把握。曾国藩抵吴城后，能将前项船只即行带出，固为应手；若一时未能全数出湖，必须察看军情，仍回大营，免致与塔齐布内外睽隔。居隆阿、恽光宸、恩龄等现攻九江，赵如胜、吴锡光等现攻都昌，必系内外分办，总宜速筹会合，攻破湖口贼卡，以通援应之路。本日陈启迈奏省城现造长龙、三板，而水营所须乃在大船，着该抚即行赶紧添造，毋稍迟误。李孟群、彭玉麟等武昌水营需用粮饷、铅药及修整船只经费，着杨霈迅筹接济，并知会骆秉章一体筹款拨解，不得推诿。

杨霈自抵德安后，未据续有奏报，现由何路进剿汉镇？续调兵勇已到若干？荆州官兵是否即能下击？均着迅速奏闻。该督节节退守，已属咎无可辞，若再株守德安，致逆贼负隅久踞，试问能当此重咎否耶？将此由六百里加紧各谕令之。钦此。

遵旨寄信前来。

[7] “口”，据台湾“故宫博物院”《先正曾国藩文献汇编》补。ft

240. 贼匪扑营轰击获胜并近日军情折正月二十七日

奏为贼匪扑营，官军轰击获胜，并陈近日军情，恭折奏祈圣鉴事。

窃陆军初六日获胜，水师被风坏船，全数开赴上游，已经驰奏在案。臣等以浔城一面临江，两面濒湖，惟东门有陆路可入。逆贼负嵎固守，攻之不克。因于东门外小岭下扎一新营，开掘地道，冀轰破城垣。讵该逆业已侦知，于东城内深掘濠沟，添筑子城；东门外增修木垒，暗通城内。自正月十四日以后，日以贼千余由木垒潜出，扑我新营；夜间复以火球、喷筒抛掷营前。我军穴地负土，日夜巡防，不胜其扰。臣塔齐布与诸将熟商，地道原以攻其无备，今该逆筑子城，掘内濠，备我甚严，攻之必难得手，不若乘其屡来扑营，设计陷之。遂于十八日停工，将新营器物夜中运归，佯以百人守之；营内暗藏地雷、火炮，掩以茅草。贼众果于十九日黎明乘雾来攻，于木垒中出贼千余人，扑我地道新营；又于小东门出贼二千余人，上平岭，冀扑副将王国才之营；又于小池口渡贼二千余人，由城北宝塔岭潜伏松林，冀袭诸营之后。其来扑我地道者猝抵营前，守营之兵勇佯退，贼众突入营中，遍掷火球，一时地雷、火炮齐发，烧毙贼匪二百余人，贼众败溃。臣塔齐布督令参将彭三元、都司周岐山率各营兵勇追袭其后，复杀毙贼匪四十余人。其自平岭来攻者，王国才率四川练丁御之。浙江宁绍台道罗泽南遥见地道火起，带领湘勇自东路直抵平岭，毙贼八十余名。安庆府知府李续宾，自北路绕出平岭之后，毙贼七十余名。两路夹攻，将贼包入中段，复歼毙数十名，追至城根，贼众遁入木垒。其伏于宝塔松林中者，罗泽南分湘勇往扑，毙贼目数名。王国才川勇从而乘之，毙贼百余名。松林之贼，尽由老鹳塘奔入九华门。三路共毙贼四百余名，生擒十二名。以我军尚未晨餐，巳刻收队。此地道停工，设计陷贼，大获胜仗之情形也。

水师之陷入内湖者，轻舟百余，精卒二千，本向来所借以冲锋陷阵者也。然三板小艇，只利战阵，不便宿食，皆另有座船以资栖止，以备食具，一旦与老营隔绝，座船被烧，弁勇露处半月，饥冻备尝。自腊月二十七攻焚都昌贼船以后，开赴江西省河，抚臣陈启迈给以口粮，优以犒赏，众心始安。继闻外江被风战船回鄂，老营之相离愈远，内湖之军心愈摇，几有溃散之虞。臣国藩奏明驰至江省，亲自统带而安辑之。以三板艇不便宿食，与陈启迈商定，将江省现造之长龙三十号，先拨臣军应用。又虑春夏水盛，江湖并涨，非臣舰不足以压浪而立营，拟再造快蟹大船十余号，酌派员弁回楚续招水勇，自成一军，先将湖内支河贼0115-01 剿灭净尽。一俟鄱阳春涨，冲出湖口，击破贼卡，以期与外江水师会合夹攻。此内湖水师重加整理之情形也。

湖北副将王国才一军，共三千余人，前经奏明俟借拨江西饷项，探明鄂省确耗，再定进止。嗣经探得湖广督臣杨霈于初五日回至汉口，逆匪于初七日数百人窜入汉镇，臣等即飞饬王国才回援武汉。又据探报，逆党勾结兴国州匪徒复行滋扰，并图窜入江西武宁县境内。抚臣陈启迈与臣国藩熟商，王国才回鄂之师，若取道沿江一路，则贼卡太多，而米粮不便；若取道武宁山路，则免其蔓延江境，而绕出兴国之背，剿办亦易。复经札饬王国才，由武宁、兴国剿洗回鄂。此湖北来浔会剿诸军先后旋鄂之情形也。

伏查臣等陆军，以转战千里，往返渡江，锐气稍挫。目今攻围浔城，除出队接仗外，臣塔齐布仍日日操练，以期蓄养英锐，振将乏之气而使之作新。水师一军，分为两截，惟有分头整饬，各自成军，庶几转败为攻，仍不堕屡胜之威。区区愚忱，但于士气、军情，细察其可用与否，缕晰入奏，以期仰慰宸廑于万一。

所有贼匪扑营，诱剿获胜，并陈近日军务各缘由，恭折由驿具奏，伏乞皇上圣鉴。谨奏。

241. 附咨文　咨陈启迈塔齐布（转录廷寄　击败扑营贼后指授机宜）三月十六日

为恭录事。

窃照本部堂于本年三月十四日准兵部火票递到军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰五年二月十六日奉上谕：

曾国藩、塔齐布奏剿败扑营贼匪，并陈近日军情一折。我军围剿浔郡，因该逆备我地道，乘其扑营，设伏诱陷，得获胜仗。而九江郡城未复，都昌匪党又恃湖口党援，肆行占踞。前此水师之陷入内湖者，轻舟百余，精卒二千，亦久与外江声势隔绝。曾国藩恐兵心溃散，驰往南昌省垣，亲自安辑，已与陈启迈商定，将江省现造之长龙三十号调拨应用。惟江湖水盛，既非巨舰不能压浪，若尚待鄱阳春涨始行冲出，恐稽时日。急宜与江西所拨船只合力，设法将支河贼0115-01 剿净，驶出湖口，以便与外江战舰联为一气。则水陆会攻，方能得力。现在水师已援武汉，塔齐布陆军攻剿九江，尤为吃重。陈启迈拟造快蟹各船，着即派员迅速督办，以便与湖南师船会同出江。吴锡光所带兵勇既难资堵御，亦应另行筹拨，借壮声威。王国才业已由武宁回援武汉，绕出兴国之背，虽该州一带土匪横行，王国才能否速到武昌，尚难预料。而有此一军剿捕土匪，即可稍分武昌吃紧之势。曾国藩续由楚省招募水勇，亦恐有需时日，必得将湖内长龙一百余号速行驶出，与塔齐布陆兵会合，迅歼丑类，克复九江，始能与武汉水师声援联络。所需军饷，并着陈启迈就近随时接济为要。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院、军门，请烦钦遵查照施行。须至咨者。右咨江西抚部院陈、塔军门。

242. 恽光宸回江西臬司任片正月二十七日

再，江西臬司恽光宸，自上年督带兵勇剿平武宁各属逆匪，节经抚臣陈启迈奏报在案。嗣于冬月移营九江，与镇臣居隆阿合营。复奉迭次谕旨，归臣等就近调遣。惟该臬司出征半年之久，本任事件系粮道邓仁堃代办。现在造船、铸炮及支应各局，均由邓仁堃一手经理。其粮道本任事务已繁，又代办臬司秋审事件，实难兼顾。抚臣陈启迈与臣国藩熟商，目下九江带兵大员不少，恽光宸所带信新勇三百名，业经归并居隆阿统辖，拟即檄调该臬司回任，趱办秋审事件，俾邓仁堃得以专办造船、铸炮等要务，庶不至丛脞滋误。除陈启迈自行具奏外，臣等有就近调遣之责，理合附片陈明。谨奏。

243. 请饬湖南抚臣严拿万瑞书到案片 [8] 正月二十七日

再，上年腊月廿五夜，贼匪用小划百余烧袭水营，各战船纷纷开动，其粮台各所雇用民船，益觉仓皇失措，水手惊逃上岸，有全船无一人看守者。右营哨官万瑞书，竟敢至粮台空船上搬抢银两。三十日，臣等饬令永州府知府张丞实至该哨官船上，搜出银一千一百余两，正拟分别首从，严讯究办，讵该哨官于初二日开船上驶。查该哨官久在水营出力，曾经咨保外委，田镇破锁，亦在应保之列。乃不自爱惜，丧心昧良，乘危乱之际，搬抢粮台银两，实属法无可贷。现在外江水师各营业已全数遣回武汉，万瑞书一船或尚在武汉，或竟回湖南，均未可知。臣等远隔九江，难遽拿获，相应请旨饬下湖南巡抚臣骆秉章，在于水师营内及湘阴原籍严拿万瑞书到案，即行正法，以肃军令。谨附片具奏请旨。

[8] 此件与塔齐布会奏。ft

244. 谨遵五次谕旨保奖出力员弁兵勇折 [9] 正月二十七日

奏为钦遵五次谕旨，将出力员弁兵勇恳恩奖叙，以昭激劝事。

窃照上年十月初一、初四、初五等日，陆军踏破半壁山贼营，水师屡捷；十三日水陆大破田家镇，收复蕲州；二十八及十一月初一、初四等日，陆军克复广济、黄梅，均经先后驰奏在案。营官罗泽南、杨载福、李续宾、彭玉麟等，当蒙优擢，并各赏加勇号。其余出力员弁兵勇，钦奉五次谕旨，准其核实保奏，仰候恩施。各等因。当即恭录转行水陆各营。兹据各营官开单请奖前来，臣等复核无异。

伏查自武汉以来，转战千里，军士用命，无坚不破，可谓极顺。自陆军南渡，攻围浔城，而北岸黄梅、广济、蕲州等属，复为贼踪往来之地。水军精锐二千陷入内河，外江老营两次被袭，一次遭风，全数撤回武汉，而江面田家镇、道士洑等处复为贼0115-01 往来之地。前此战功，竟成空虚，可愤可恨。然军机之不顺，调度之失宜，咎在臣等。而将士血战十余次，伤亡千余人，其劳绩究不可没。且营中贤愚不一，其诡滑者，见事势稍拂，辄怀退志；其忠朴可恃之人，率皆前此力战受伤之人，创痕未复，见事势稍拂，愈愤极思战。惟不没其既往之功，乃益作将来之气。臣等谨遵五次谕旨，开单汇奏，吁恳天恩，俯如所请，以资激劝。

所有汇单保奖缘由，恭折附驿具奏，伏乞皇上圣鉴训示施行。谨奏。

附请恩奖叙保单

谨将官军踏破半壁山贼营，及水陆屡捷，攻破田家镇贼防，收复蕲州、广济、黄梅，五次钦奉恩旨准保之出力员弁兵勇，汇列清单，恭呈御览。

臣塔齐布陆营

湖北拣发游击阿达春。该游击冒险冲锋，裹创力战，杀贼多名，应请免补本班，以参将尽先补用，并赏戴花翎。

湖南升用蓝翎都司李新华，宝庆协尽先守备蓝翎千总陶藻。该员等督勇冲阵，身先士卒，均请赏换花翎。

四川督标中营世袭云骑尉陈文耀。该员打仗杀贼，奋不顾身，请免补守备，以都司归四川补用。

四川遇缺即补守备岳炳荣，湖南补用守备黄虎臣。该员等打仗冲锋，奋勇直前，最为出力，均请加都司衔。

湖南提标守备衔尽先千总羊瀛，守备衔补用千总朱祖贵。该员等督带兵勇，打仗冲锋，不避矢石，均请免补千总，以守备尽先补用。

湖南抚标尽先千总吴楚英、胡达萼，宝庆协尽先千总张登云，永州镇标尽先千总彭定太，古丈坪尽先千总聂万英，道州勇营尽先千总何文禄、杨光福。该弁等打仗争先，奋勇杀贼，均请加守备衔。

湖南提标尽先把总程秉钧，镇筸镇标把总袁再春，尽先把总金殿安，湖北蓝翎把总段大海。以上四弁，打仗出力，奋勇争先。均请免补把总，以千总尽先拔补。袁再春、金殿安、段大海并请加守备衔。

湖南提标尽先守备陈光胜，宜章营尽先千总齐福珍，提标右营把总金启荣。该弁等打仗争先，冒险冲锋，均请赏戴蓝翎。

湖南抚标尽先把总朱光裕，提标尽先把总柳馀亮，古丈坪尽先把总彭开科，宝勇营尽先把总章联申，道州勇营尽先把总唐加洧、石受益。以上六弁，奋勇打仗，杀毙贼目，实属出力，均请免补把总，以千总尽先补用。石受益并请赏戴蓝翎。

四川咨记把总马金魁，湖南蓝翎军功詹荣清。该弁等打仗争先，迭次获胜，均请以把总尽先拔补。马金魁请赏戴蓝翎。

湖南抚标外委李正选、黎金申、谢发元，提标外委张武魁，保靖营六品军功王茂兰，宝勇营外委黄武太、文得源、李上达、李有章，辰勇营蓝翎外委苏万福，新田营外委谢宏得、李生荣，宝勇营外委刘芳贵。以上十三弁，打仗向前，杀贼无数，均请以把总尽先拔补。

湖南抚标外委黄兆升、任玉田、邓世太、柳宏胜、戴文岚、袁芳、黄鹏飞、李忠楷、黄映奎，提标外委黄丕春，长沙协外委赵得亮、王启玉、雷正元、佘星焕，桂阳营外委熊辅朝，古丈坪外委向明友、林再思，道标外委杨正鸿，道州勇营外委胡玉贵、何秀兰、黄上玉、文正德、杜义品、彭茂发、戚宏贵、唐占喜、张文松、龚廷贵、邓先甫、阳胜美、杨光仁、段文邦，宝勇营六品军功彭觐光，外委戴长青、朱步青、曾得元、杨廷玉。以上三十七弁，屡战向前，杀贼无数，均请赏戴蓝翎。

湖南抚标兵丁李国彬、熊炳芳、戴国太、罗运昌，提标兵丁陈明德、王得胜，宝庆协兵丁任光楚、周连拔、彭宗贵、朱虎臣、陆之平、雷明亮、李正魁，古丈坪兵丁萧长友，道标兵丁刘元发、曾明德、田庆元、田珍喜，辰勇营陈明升、梁正秀、戴国斌、吴荣楝、王得奎、张步成，川勇营傅祥兴、黄顺金、陈占龙，道州勇营六品军功黄天盖、熊得胜，新田勇营萧荣芳、周永清，宝勇营罗近秋、王荣香、黄日胜、刘光明、刘玉洪、刘显魁、陈玉和、康迪红、李世颜、吴清亮、黄金玉、宋魁元、蔡连甲、刘定达、刘元成、何太祥、游得胜、龚亿和。以上四十九弁随同打仗，勇往直前，均请以外委尽先拔补，并赏戴蓝翎。

六品顶戴福建候补从九魏曾，即选府经历乔宗岳，湖南补用未入流贺宗澜，湖南升用府经历县丞未入流王光斗，监生胡兆增、郑宝谟。该员等或运解军饷，或办理军务，均无贻误。魏曾请免补本班，以县丞归原省补用，并请赏戴蓝翎。乔宗岳请赏戴蓝翎。贺宗澜、王光斗均请免补本班，以府经县丞补用。胡兆增、郑宝谟请以从九未入即选。

军功文童梅文裕。该军功帮办营务，打仗奋勇，请以从九归部即选。

罗泽南陆营

湘乡县生员杨昌濬、李续禋。该生等筹办军务，动合机宜，均请以训导归部选用。

金牛巡检马效良，通山县生员王新运。该弁等倡办团练，接济军粮，兼办营务。马效良请开缺以县丞即补，并赏戴蓝翎。王新运请以训导选用。

军功李续焘、李光炽。该军功等襄办营务，出力最久，均请以把总拔补。

守备衔蓝翎千总朱品隆，蓝翎千总杨太友。该弁等朴忠骁勇，所向无敌，均请以守备遇缺即补。

守备衔蓝翎千总张清和，蓝翎千总胡裕发。该弁等勤干奋勇，出力最多，均请以守备补用。

蓝翎把总杨佐清、萧楚材、刘锡文、夏光辉、赵克彰、张文焕。该弁等猛勇绝伦，无坚不破，均请以千总补用，并加守备衔。

候补把总张开辑、周康世、成大吉。该弁等督勇冲锋，每战得力，均请以千总补用，并赏戴蓝翎。

咨保外委胡福武、黄惠清、杨太和、何秀聚、唐义训、熊桂瑞、王载禄、胡坤山。该弁等骁勇善战，所向有功，均请以把总补用，并赏戴蓝翎。

蓝翎把总罗泽芹、雷风云、李长林、邹上元、唐凤晖。该弁等争先陷阵，杀贼最多，均请以千总补用。

蓝翎外委熊见一、龙吉元、李赞勋、胡元则、胡克安。该弁员等冒死冲锋，不避矢石，均请以把总拔补。

六品军功萧孚泗、钟锡蕃、黄存升、何有贵、刘鸿翔、金品俊、吴朝万、周崇高、李祥和、李登辟、王隆祥。该弁等齐心努力，屡歼贼渠，均请以把总拔补，并赏戴蓝翎。

六品军功李登阜、曾益美、梁万贵、刘开若、王载驷、赵有才、彭念志、罗泽诒、朱云章、胡孚陆、王仁庄、钟能久、张元锡、左河清、秦华祝、赵太和、龙青义、李续阀、张运馥、曾传荣、刘敬贵、邹祥杰、谢大洲、李文奎、李集贤、龙方仁、彭万锦、刘国近、杨通文、丁怀本、陈尹琳、朱品文，武生谢永祜。以上三十三名，协力冲锋、斩将搴旗，均请以外委拔补，并赏戴蓝翎。

六品军功陈光孚、邹祥学、李登晋、李义胜、胡洪福、朱泗滨、周太山、胡廷槐、胡元魁、彭楚宪、刘孚友、周三杨、王名滔、胡衷和、张逢盛、张胜禄、王德光、蔡呈祥。以上十八名，奋勇向前，屡战出力，应请以把总拔补。

选用从九蒋益澧。该员管带湘勇左营，屡次冲锋，应请以县丞归部选用，并赏戴蓝翎。

尽先选用知县唐训方。该员管带常宁勇，朴诚勇敢，屡战出力，应请赏戴蓝翎。

选用从九唐协和，六品军功唐文山、陈克广。该员等熟谙营务，打仗出力，均请赏戴蓝翎。

咨保外委萧明忠。该弁手执大旗，冲锋克敌，请以把总拔补。

彭玉麟水师左营

尽先守备喻吉三。该备有胆有识，每战当先，应请加都司衔。

蓝翎千总孙昌凯。该弁首先冲过贼炮，斩断浮桥铁索，最为出力，请以守备遇缺即补。

蓝翎把总罗胜发、苏在位，蓝翎千总樊泽远、曾绍霖、彭大田。该弁等冒险冲锋，深入敢死。罗胜发、苏在位均请以千总补用，并加守备衔。樊泽远、曾绍霖、彭大田均请赏加守备衔。

蓝翎军功蔡宏元。该军功勇敢向前，焚船夺械，应请以把总拔补。

蓝翎尽先府经历萧翰庆。该员奋勇冲阵，焚贼多船，应请以直隶州州判归部尽先选用。

选用从九陈炳元。该员打仗奋勉，所向无前，应请以府经历归部选用，并赏戴蓝翎。

补用千总黄开进。该弁屡次冲锋，争先恐后，应请赏戴蓝翎。

蓝翎军功杨柏林，蓝翎外委杨发科、孙月栋、张锦芳。该弁等勇往直前，不避炮火，均请以把总拔补。

文童彭兆熊。该文童屡战屡胜，奋不顾身，应请以从九品归部即选。

咨保外委余朝响、喻鸿宾、刘厚和、曹其上。该弁等鼓勇先登，焚船歼贼，均请赏戴蓝翎。

六品军功曾复泰、樊忠贵、李如胜、彭昌禧、欧阳惟孝。该军功等每战出力，杀贼最多，均请赏戴蓝翎。

咨保外委喻荣升、周国才，蓝翎军功张永华。该弁等争先杀贼，追烧逆船无数，请以把总尽先拔补。

选用府经县丞颜厚祚。该员帮办营务，甚为得力，应请赏戴蓝翎。

从九衔喻光晖，文童马振勤。该从九等屡立战功，不避艰险，均请以从九归部选用。

外委周葆恬，监生伍耀廷，军功郑三阳、黎天才、陈顺友、苏正南、杨云祥、邹云礼、萧光福、向光德、陈瑞昌、赵登甲、张向荣、邓明贵、潘仕坤、彭昌安、文如海。以上十七名，屡战奋勇，追烧贼船无数，均请赏戴蓝翎。

杨载福水师右营

都司衔尽先守备李成谋。该备在蕲州屡战出力，田镇之战，摧断铁链，从浓烟密子中首先冲突，应请以都司补用，并加游击衔。

尽先守备鲍超、王明三。该备等深入贼阵，左冲右突，焚斩最多，均请加都司衔。鲍超并请赏换花翎。

守备衔尽先千总万化林。该弁裹创力战，冒死冲阵，应请以守备补用。

蓝翎千总周青元。该弁屡战争先，最为出力，应请以守备补用。

湖南抚标外委左光培。该弁鏖战竟夕，手刃贼渠，应请以把总拔补，并赏戴蓝翎。

蓝翎外委张荣贵。该弁急桨冲锋，不避炮火，蕲州、田镇最为出力，请以千总拔补。十二月十二夜，湖口被贼烧袭老营，各营皆乱，该弁独能镇静，次早率本营各船全数回浔，实属救败之才，应请赏加守备衔。

尽先守备金世连。该备冲入贼阵，焚烧最多，应请以都司补用。

蓝翎把总曾泗美、邓长里、陈东友。该弁等杀敌致果，无坚不摧，均请以千总遇缺拔补。

尽先把总黄开甲、言秀山。该弁等一往直前，焚船歼贼，均请以千总遇缺拔补。

咨保外委彭玉鸣。该弁焚船杀贼，出力最多，应请赏戴蓝翎。

尽先守备张得志。该备骁勇善战，所向有功，应请加都司衔。

武生陈金鳌，军功张复泰。该武生等椎开铁锁，冒险冲锋。陈金鳌请以把总拔补，张复泰请以外委拔补，均请赏戴蓝翎。

遇缺把总宋美富、范玉林。该弁骁勇无前，临阵敢战，应请以千总补用，并赏戴蓝翎。

咨保外委颜万和、周国兴、张志超、杨积华。该弁等屡战出力，奋勇争先，均请以把总尽先拔补。

咨保外委刘玉春，军功吴千乘、谭良灿、罗光云、陈鼎泰、周久临、罗宏德、吴明善、杨积福、陈明云、周德昌。以上十一名，争先恐后，转战无前，均请赏戴蓝翎。

李孟群水师前营

把总叶升、麦保、廖珍、许林瑞、蔡太学，外委冯胜、陈胜、陈茂、王得元，候选主簿黄正良。该弁等屡战出力，杀贼焚船，均请赏戴蓝翎。

军功文童黄济。该军功襄办营务，不辞劳苦，应请以县主簿归部即选。

六品军功张贵和。该军功接仗奋勉，歼贼最多，应请以把总尽先拔补。

萧捷三水师后营

升用都司萧捷三。该都司管带后营，屡立战功，应请加游击衔。

广东候补守备曾秉忠。该备身先士卒，所向有功，应请以都司升用，先换顶戴。

江西遇缺千总麦春泉，湖南蓝翎千总周赵泰，候补把总何春藻、张瑞麟、张定元。该弁等急桨冲锋，焚船夺械。麦春泉请赏戴蓝翎。周赵泰请加守备衔。何春藻、张瑞麟、张定元均请以千总遇缺即补。

广西补用都司张启基。该员接仗勇往，擒斩最多，请赏换花翎。

遇缺守备戴兆熊。该备胆勇俱优，甚为得力，应请赏加都司衔。

蓝翎军功江成祥、李铨，六品军功郑湘谦、张绍绪、陈德高、萧廷玉、李培元，四川咨保外委张三元，咨保外委黄金魁、谢得胜，广西咨保外委蔡芝涟。以上十一弁，屡次冲锋，不避艰险，始终奋勉，均请以把总遇缺即补。张三元、黄金魁、谢得胜并请赏戴蓝翎。

水师中营及副左、副右、清江各营

尽先把总李朝斌、黄国尧、李升元、高启得、任祖文、任星元、孙成元、秦国胜。该弁等冒险突阵，乘风纵火，折断浮桥铁锁，均请以千总遇缺即补。李朝斌并请加守备衔。黄国尧、孙成元、秦国胜并请赏戴蓝翎。

咨保外委朱楚成，六品军功周立贵、周方明。该弁等直逼贼阵，纵火焚船。朱楚成请以千总拔补。周立贵、周方明均请以把总拔补。

从九衔易珪章。该职员驾驶炮船，争先杀贼，胆力甚壮，应请以从九品归部尽先选用。

知州衔湖南补用通判俞晟。该员熟谙营务，进止有方，始终不懈，应请赏换花翎，以同知留于湖南补用。

补用把总黄忠。该弁屡战向前，见敌不乱，请以千总拔补，并加守备衔。

蓝翎外委彭得、刘发，外委黄得。该弁等冲入贼阵，歼毙贼目，焚船最多，均请以把总补用。

补用把总黄恩，外委黄贵。该弁等杀敌致果，奋勉立功。黄恩请以千总补用。黄贵请以把总补用，并赏戴蓝翎。

六品军功汤彪、阳利见、彭玉升。该军功等骁勇善战，进止有法。汤彪、阳利见均请以外委补用，并赏戴蓝翎。彭玉升请赏戴蓝翎。

六品军功唐仁、曾真、唐松。该军功等一往直前，不避炮火，均请以把总拔补。

长沙府学生员李福源，善化监生陈淳。该生等办理营务，勤慎奋勉。李福源请以训导归部遇缺即选。陈淳请以从九未入归部尽先选用。

即补把总罗逢元。该弁麾船直下，砍断铁锁，日夜穷追，焚夺擒斩最多，胆略过人，应请以千总即补，并赏戴蓝翎。

蓝翎把总凌忠元、谢泰平。该弁等拼命向前，拆毁浮桥数段，焚斩最多，均请以千总拔补，并加守备衔。

蓝翎把总罗德煌。该弁两次冲阵，冒险穷追，应请以千总遇缺拔补。

候补把总李文田、严定国、唐定远。该弁等努力向前，追烧贼船无数，均请赏戴蓝翎。

武举戴兆熊，候补把总唐学发。该弁等屡经战阵，动合机宜，均请以千总拔补。

咨保外委黎万新、杨正谟、刘连升、张得胜、罗启勇。该弁等屡次出力，焚斩甚多，均请以把总尽先拔补。

蓝翎尽先千总唐培植。该弁每战争先，杀贼无数，应请以守备升用。

蓝翎外委石大绪、李鼎三。该弁等奋勇当先，不避艰险。石大绪请以千总补用。李鼎三请以把总尽先补用。

候选府库大使袁聘。该员深入敢死，杀贼甚多，应请赏戴蓝翎。

六品军功周德山、阮至清。该军功等奋勉勇敢，均请以外委拔补，并赏戴蓝翎。

新选广西修仁县典史周启华。该员帮办营务，昼夜勤劳，梭巡不懈，应请开缺，以县丞归原省尽先补用。

署永州镇标把总即补把总段康侯，候补把总刘正隆。该弁等勤慎奋勉，出力最久。段康侯请以千总遇缺即补，加守备衔。刘正隆请以千总遇缺拔补，仍请赏戴蓝翎。

咨保外委潘庆余，六品军功陈立夫。该弁等打仗奋勇，出力最著，均请以把总即补。陈立夫并请赏戴蓝翎。

六品军功何启长、柏正良、唐诒清。该军功等捐船投效，屡战出力，均请以把总拔补。何启长并赏戴蓝翎。

六品军功唐时习。该军功奋勇出力，杀贼甚多，应请以把总补用。

咨保外委胡友亮、张开榜、杨玠、邓登芝、胡兆兰。该弁等拆毁浮桥，砍断铁锁，焚船杀贼甚多，均请以把总尽先拔补，并赏戴蓝翎。

选用从九毛世晋。该员亲驾小艇，杀贼焚船，应请免选从九，以县丞归部选用。

抚标马兵军功李文光、杨镇魁、汤定国，衡州协尽先外委隆意得、李国祥。该军功等身先陷阵，杀贼焚船最多，均请以把总尽先补用。

文童魏喻义。该文童管带小划，随同接仗，歼贼极多，应请以县主簿归部遇缺即选。

即选县主簿贺虎臣。该员管带小划，出奇制胜，甚为出力，应请免选主簿，以府经县丞归部尽先选用。

军功杨光泽、刘光裕、邰得胜。该军功等随同恒泰、札勒罕等带勇来浔，因移营以后，贼用大股来扑，该军功等裹创力战，杀贼冲锋，保全营垒，应请附入田镇案内，均赏戴蓝翎。

军功丁义方。该军功明白谙练，随营效力两年之久，应请以把总归湖南抚标拔补。

军功兵丁马德谦、张定泰、张占鳌、黄开亮、赵清益。该军功等护解饷银，在蕲州地方遇贼，打仗歼毙多名，均请以外委拔补，赏戴蓝翎。

候选县丞段莹器。该员管带定湘营水师，办事结实，不辞劳瘁，应请以知县选用。

军功贺秉钧。该军功蓄发侦探，深入贼巢，应请以把总补用。

行营粮台文案委员

已革湖南凤凰直隶厅同知、升用知府刘建德。该员监造战船，勤敏干练，核实报销，自捐制钱一千串，接济要工。前署湘潭任内，因众寡不敌失事，即日带勇随同克复，业经湖南巡抚奏准留营差委。此次出力，应请免其捐复，开复原官，以同知留于原省补用。

候选知县李元度。该员才敏心细，两年以来，综理全军文卷，始终勤慎，不避险难，实于军务大有裨益，应请免选知县，以同知尽先选用，并请赏戴花翎。

同知衔湖南即补知县吴坤修。该员随营发审案件，盘诘奸细，日夜辛勤，现在江西内河办理水师营务处，接济粮饷、军械，最为出力，应请免补知县，留于湖南以同知用。

同知衔湖南即补知县陶寿玉。该员于上半年春间，经臣国藩派往江西，随同在籍刑部侍郎臣黄赞汤周历江省，劝捐至五十万金之多，甚属出力，应请免补知县，以同知留于湖南补用。

湖南补用同知直隶州林源恩。该员前经带勇在平江防剿，屡著战功，现复随营，专司支应，昼夜辛勤，应请赏戴花翎。

文生陈源豫、罗萱、刘世墀、周能宣。该生等襄办营务，兼管支发银钱、核收捐款等件，最为出力。周能宣并捐钱千串助饷。该四人均请以训导归部尽先选用。

监生李熙瑞。该生巡查河道，彻夜不眠，盘获奸细甚多，应请以道库大使尽先选用。

工部七品小京官何源。该员专管文案，勤敏出力，夷险一致，应请免其试俸三年，作为本部额外主事。

[9] 此折与塔齐布会奏。ft

245. 附咨文　咨塔齐布骆秉章（转录明谕　批复请恩奖叙）二月十六日

为恭录事。

本年三月十四日，准兵部火票递到咸丰五年二月十六日内阁奉上谕：

曾国藩、塔齐布奏遵保五次出力员弁兵勇，恳恩奖叙，开单呈览一折。曾国藩等水陆各军，自武汉克复后，踏破半壁山贼营，大破田家镇，并先后收复蕲州、广济、黄梅等处。在事各员弁等自应分别奖励，以作士气。湖北拣发游击阿达春，着免补本班，以参将尽先补用，并赏戴花翎。湖南升用都司李新华，尽先守备千总陶藻，均着换花翎。四川世袭云骑尉陈文耀，着免补守备，以都司归四川即补。守备岳炳荣，湖南补用守备黄虎臣，均着赏加都司衔。湖南守备衔千总羊瀛、朱祖贵，均着免补千总，以守备尽先补用。尽先千总吴楚英、胡达萼、张登云、彭定太、聂万英、何文禄、杨光福，均着赏加守备衔。尽先把总程秉钧、金殿安，把总袁再春、段大海，均着免补把总，以千总尽先拔补。袁再春、金殿安、段大海，并赏加守备衔。尽先守备陈光胜，尽先千总齐福珍，把总金启荣，均着赏戴蓝翎。尽先把总朱光裕、柳馀亮、彭开科、章联申、唐加洧、石受益，均着免补把总，以千总尽先补用。石受益并赏戴蓝翎。

四川咨记把总马金魁，湖南军功詹荣清，均着以把总尽先拔补。马金魁着赏戴蓝翎。湖南外委李正选、黎金申、谢发元、张武魁，六品军功王茂兰，外委黄武太、文得源、李上达、李有章、苏万福、谢宏得、李生荣、刘芳贵，均着以把总尽先拔补。湖南外委黄兆升、任玉田、邓世太、柳宏胜、戴文岚、袁芳、黄鹏飞、李忠楷、黄映奎、黄丕春、赵得亮、王启玉、雷正元、佘星焕、熊辅朝、向明友、林再思、杨正鸿、胡玉贵、何秀兰、黄上玉、文正德、杜义品、彭茂发、戚宏贵、唐占喜、张文松、龚廷贵、邓先甫、阳胜美、杨光仁、段文邦、戴长青、朱步青、曾得元、杨廷玉，六品军功彭觐光，均着赏戴蓝翎。兵丁李国彬等四十九名，均着以外委尽先拔补，并赏戴蓝翎。

福建候补从九品魏曾，着免补本班，以县丞归原省补用，并赏戴蓝翎。府经历乔宗岳，着赏戴蓝翎。湖南补用未入流贺宗澜，升用府经历县丞未入流王光斗，均着免补本班，以府经历县丞补用。监生胡兆增、郑宝谟，均着以从九品未入流即选。军功文童梅文裕，着以从九品归部即选。湘乡县生员杨昌濬、李续禋，均着以训导归部选用。金牛巡检马效良，着开缺以县丞即补，并赏戴蓝翎。通山县生员王新运，着以训导选用。军功李续焘、李光炽，均着以把总拔补。千总朱品隆、杨太友，均着以守备遇缺即补。千总张清和、胡裕发，均着以守备补用。把总杨佐清、萧楚材、刘锡文、夏光辉、赵克彰、张文焕，均着以千总补用，并赏加守备衔。候补把总张开辑、周康世、成大吉，均着以千总补用，并赏戴蓝翎。

外委胡福武、黄惠清、杨太和、何秀聚、唐义训、熊桂瑞、王载禄、胡坤山，均着以把总补用，并赏戴蓝翎。把总罗泽芹、雷风云、李长林、邹上元、唐凤晖，均着以千总补用。外委熊见一、龙吉元、李赞勋、胡元则、胡克安，均着以把总拔补。六品军功萧孚泗、钟锡蕃、黄存升、何有贵、刘鸿翔、金品俊、吴朝万、周崇高、李祥和、李登辟、王隆祥，均着以把总拔补，并赏戴蓝翎。六品军功李登阜、曾益美、梁万贵、刘开若、王载驷、赵有才、彭念志、罗泽诒、朱云章、胡孚陆、王仁庄、钟能久、张元锡、左河清、秦华祝、赵太和、龙青义、李续阀、张运馥、曾传荣、刘敬贵、邹祥杰、谢大洲、李文奎、李集贤、龙方仁、彭万锦、刘国近、杨通文、丁怀本、陈尹琳、朱品文，武生谢永祜，均着以外委拔补，并赏戴蓝翎。

六品军功陈光孚、邹祥学、李登晋、李义胜、胡洪福、朱泗滨、周太山、胡廷槐、胡元魁、彭楚宪、刘孚友、周三杨、王名滔、胡衷和、张逢盛、张胜禄、王德光、蔡呈祥，均着以把总拔补。选用从九品蒋益澧，着以县丞归部选用，并赏戴蓝翎。尽先选用知县唐训方，着赏戴蓝翎。选用从九品唐协和，六品军功唐文山、陈克广，均着赏戴蓝翎。外委萧明忠，着以把总拔补。尽先守备喻吉三，着赏加都司衔。千总孙昌凯，着以守备遇缺即补。把总罗胜发、苏在位，均着以千总补用，并赏加守备衔。千总樊泽远、曾绍霖、彭大田，均着赏加守备衔。军功蔡宏元，着以把总拔补。尽先府经历萧翰庆，着以直隶州州判归部尽先选用。

从九品陈炳元，着以府经历归部选用，并赏戴蓝翎。补用千总黄开进，着赏戴蓝翎。军功杨柏林，外委杨发科、孙月栋、张锦芳，均着以把总拔补。文童彭兆熊，着以从九品归部即选。外委余朝响、喻鸿宾、刘厚和、曹其上，均着赏戴蓝翎。六品军功曾复泰、樊忠贵、李如胜、彭昌禧、欧阳惟孝，均着赏戴蓝翎。外委喻荣升、周国才，军功张永华，均着以把总尽先拔补。选用府经历颜厚祚，着赏戴蓝翎。从九品衔喻光晖，文童马振勤，均着以从九品归部选用。外委周葆恬，监生伍耀廷，军功郑三阳、黎天才、陈顺友、苏正南、杨云祥、邹云礼、萧光福、向光德、陈瑞昌、赵登甲、张向荣、邓明贵、潘仕坤、彭昌安、文如海，均着赏戴蓝翎。

都司衔尽先守备李成谋，着以都司补用，并赏加游击衔。尽先守备鲍超、王明三，均着赏加都司衔。鲍超并赏换花翎。守备衔尽先千总万化林，千总周青元，均着以守备补用。湖南抚标外委左光培，着以把总拔补，并赏戴蓝翎。外委张荣贵，着赏加守备衔。尽先守备金世连，着以都司补用。蓝翎把总曾泗美、邓长里、陈东友，均着以千总遇缺拔补。尽先把总黄开甲、言秀山，均以千总遇缺拔补。外委彭玉鸣，着赏戴蓝翎。尽先守备张得志，着赏加都司衔。武生陈金鳌，着以把总拔补。军功张复泰，着以外委拔补。陈金鳌、张复泰均着赏戴蓝翎。把总宋美富、范玉林，均着以千总补用。外委颜万和、周国兴、张志超、杨积华，均着以把总尽先拔补。外委刘玉春，军功吴千乘、谭良灿、罗光云、陈鼎泰、周久临、罗宏德、吴明善、杨积福、陈明云、周德昌，均着赏戴蓝翎。把总叶升、麦保、廖珍、许林瑞、蔡太学，外委冯胜、陈胜、陈茂、王得元，候选主簿黄正良，均着赏戴蓝翎。军功文童黄济，着以县主簿归部即选。六品军功张贵和，着以把总尽先拔补。

升用都司萧捷三，着赏加游击衔。广东候补守备曾秉忠，着以都司升用，先换顶戴。江西遇缺千总麦春泉，着赏戴蓝翎。湖南蓝翎千总周赵泰，着赏加守备衔。候补把总何春藻、张瑞麟、张定元，均着以千总遇缺即补。广西补用都司张启基，着赏换花翎。守备戴兆熊，着赏加都司衔。军功江成祥、李铨，六品军功郑湘谦、张绍绪、陈德高、萧廷玉、李培元，四川外委张三元、黄金魁、谢得胜，广西外委蔡芝涟，均着以把总遇缺即用。张三元、黄金魁、谢得胜，并着赏戴蓝翎。尽先把总李朝斌、黄国尧、李升元、高启得、任祖文、任星元、孙成元、秦国胜，均着以千总遇缺即补。李朝斌并加守备衔。黄国尧、孙成元、秦国胜，均着赏戴蓝翎。外委朱楚成，着以千总拔补。

六品军功周立贵、周方明，均着以把总拔补。从九品衔易珪章，着以从九品归部尽先选用。把总罗逢元，着以千总即补，并赏戴蓝翎。把总凌忠元、谢泰平，均着以千总拔补，并赏加守备衔。把总罗德煌，着以千总遇缺拔补。候补把总李文田、严定国、唐定远，均着赏戴蓝翎。武举戴兆熊，候补把总唐学发，均着以千总拔补。外委黎万新、杨正谟、刘连升、张得胜、罗启勇，均着以把总尽先拔补。千总唐培植，着以守备升用。外委石大绪，着以千总补用。李鼎三，着以把总尽先补用。府库大使袁聘，着赏戴蓝翎。六品军功周德山、阮至清，均着以外委拔补，并赏戴蓝翎。

新选广西修仁县典史周启华，着开缺以县丞归原省尽先补用。通判俞晟，着以同知归于湖南补用，并赏换花翎。把总黄忠，着以千总拔补，并赏加守备衔。外委彭得、刘发、黄得，均着以把总补用。把总黄恩，着以千总补用。外委黄贵，着以把总补用，并赏戴蓝翎。六品军功汤彪、阳利见，均着以外委补用，并赏戴蓝翎。彭玉升着赏戴蓝翎。六品军功唐仁、曾真、唐松，均着以把总拔补。长沙府学生员李福源，着以训导归部遇缺即选。监生陈淳，着以从九品未入流归部尽先选用。把总段康侯，着以千总遇缺即补，并赏加守备衔。刘正隆，着以千总遇缺拔补，并赏戴蓝翎。外委潘庆余，六品军功陈立夫，均着以把总即补。陈立夫并赏戴蓝翎。六品军功何启长、柏正良、唐诒清，均着以把总拔补。何启长并赏戴蓝翎。六品军功唐时习，着以把总补用。外委胡友亮、张开榜、杨玠、邓登芝、胡兆兰，均着以把总尽先拔补，并赏戴蓝翎。从九品毛世晋，着免选从九，以县丞归部选用。军功马兵李文光等三名，外委隆意得、李国祥，均着以把总尽先补用。

文童魏喻义，着以县主簿归部遇缺即选。县主簿贺虎臣，着免选主簿，以府经历县丞归部尽先选用。军功杨光泽、刘光裕、邰得胜，均赏戴蓝翎。军功兵丁马德谦等五名，均着以外委拔补，并赏戴蓝翎。县丞段莹器，着以知县选用。军功丁义方，着以把总归湖南抚标拔补。贺秉钧，着以把总补用。已革湖南凤凰厅同知升用知府刘建德，着免其捐复，开复原官，以同知留于原省补用。中书衔候选知县李元度，着免补知县，以同知尽先选用，并赏戴花翎。同知衔即补知县吴坤修，着免补知县，留于湖南以同知补用。陶寿玉，着免补知县，以同知留于湖南补用。工部七品小京官何源，着免其试俸三年，作为本部额外主事。湖南补用同知直隶州林源恩，着赏戴花翎。文生陈源豫、罗萱、刘世墀、周能宣，均着以训导归部尽先选用。监生李熙瑞，着以道库大使尽先选用。该部知道。单并发。钦此。

相应恭录咨会。为此合咨贵军门、部院，请烦钦遵查照施行。须至咨者。右咨湖南提督军门塔〈齐布〉、湖南巡抚部院骆〈秉章〉。

246. 附咨文　咨兵部及塔齐布骆秉章（破田镇复蕲州广济黄梅出力弁勇均以外委注册补用）三月三十日

为咨请核办事。

窃照上年十一月十三日，本部堂与塔军门水陆兵勇大破田家镇，收复蕲州；二十八及十一月初一、初四等日，陆军克复广济、黄梅，均经先后驰奏。所有在事出力员弁兵勇，钦奉谕旨，准其核实保奏。正月二十七日，由本部堂会同塔军门具折请奖，钦奉谕旨允准在案。惟兵勇血战十余次，伤亡千余人，其尤为出力之人，业经奏保。其次出力各弁勇，未便没及微劳。相应咨达贵部，请烦查核，将单开各营兵勇，均准以外委注册，转咨各省督抚分别补用，以昭激劝，实为公便，望切施行。须至咨者。

计咨送清单一件。右咨兵部、塔军门、湖南抚院。

附攻破田镇贼防，克复蕲、黄、广济案内咨保各兵勇清单

湖南抚标兵丁卢正亮、罗保林、刘凝位、易定得、游定泽、黄发甲、陈先兆、马之恒、欧逢春、王起凤、黄金灿、张佳友、梁洪胜、任开元、曹开亮、杨堃；提标兵丁王定胜、詹全、刘占魁、陈大发；长沙协兵丁李春龙、阳晓春、蔡定发、张逢春、蒋文炳、杜荣华、凌国南；宝庆协兵丁夏正禄、唐玉元、周云升；道标兵丁张玉林、涂连芳、田景科；衡州协兵丁苏昌仁。以上三十四名，均应以外委归各营补用。

蓝翎军功彭德、刘发，勇目张玉桂、梁正林、周昌桂、李仙子、荆宗亮、彭东升、吴兆升、向玉成、雷遇春、朱清兰、陈丹桂、彭凤祥、余得胜、刘万高、李大胜、聂玉林、陈光熙、曾智霖、潘润景、黄世宗、杨世泽、周良珏、唐国安、胡太山、黄上选、涂朝贵、彭东贵、谷如金、刘得光、石高明、廖祖义、廖士集、萧保俊、胡紫云、贺荣瑚、易永盛、毛治祺、王其志、钟宣俊、刘三清、彭献杰、许太陆、冯贵昌、黄德荣、宋惠英、李隆山、周光普、萧祥发、李续杰、王友才、谢嗣雍、萧胜发、李大魁、江世荣、萧华湘、萧德裔、刘玖春、钟开祥、周兴文、黄理元、向文鳌、丁云友、刘祥云、向敦山、罗兑禄、黎魁南、赵三元、李菊生、赵登高、何习艺、何占魁、陈道富、任典伍、焦东贵、李荣友、刘高举、毛鹏程、余善长、成明友、缪福宾、李文泰、苏光彩、段春元、汪先甲、朱德树、唐百早、段兴武、申毓浸、甘露霜、周耀南、阳利见、曾观保、黎志洛、柏正才、唐永盛、孙成义、唐训信、彭玉升、胡文有、唐定晋、向朝阳、李道连、曾荣贵、唐怡寿、戴翟山、李学福、黄有赞、廖得胜、蒋德、唐永清、朱小和、万俊英、段清钱、郭子云、陈忠东、覃日升、唐经玉、王朝治、黄福田、贺世清、贺策勋、易清平、王国清、袁辅仁、刘德大、佘文习、吴光楚、熊得照、李青山、夏时正、刘义方。以上一百三十三名，均应以外委补用。

广东蓝翎军功黄和，广西蓝翎军功梁文，四川勇萧巨鳌、汪永钊，云南勇杨兴泰、金大荣、姚得胜、唐隆保，安徽勇许桂林。以上九名，均应以外委归各该省补用。

247. 附咨文　咨塔齐布陈启迈（转录廷寄　陶恩培奏湖广总督杨霈退回汉口特指授机宜）二月十八日

为恭录事。

窃照本部堂于五年二月十七日准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布、湖北巡抚陶恩培：

咸丰五年正月十二日奉上谕：

据陶恩培奏，总督营盘失利，退回汉口，恐逆踪回窜武汉，请拨援兵来鄂。等语。杨霈于上年十二月十七日在广济发报，但言逆匪分扰黄梅，并无贼扰广济之事，何以忽有此败？实所不解。究系皖贼上窜，抑或另有股匪突起？杨霈所带兵勇为数不少，何至遽尔失利？抑或小有挫失，亦不应一退再退，径回汉口。详细情形，着该督速行驰奏。陶恩培所称恐逆贼水陆上窜，虽未必即有此事，惟大兵全力专注九江，该逆知楚省空虚，此军软弱，乘间回扑，亦不可不防。此时皖、豫两省均无兵可拨，惟曾国藩、塔齐布之兵可以就近赴援。着该侍郎、提督迅即确探贼踪，如果实有此事，即飞速分拨官兵，如胡林翼、王国才所带兵勇，无论何人，皆可令其折回迎剿。既以保障鄂省，且免九江官军腹背受敌之患。陶恩培既经抵省，虽城中兵饷未充，亦当力筹堵御，万不可稍涉张皇，以致人心愈惑。杨霈断无竟回武昌之理，现在作何行止？本日已谕知官文，酌拨荆州官兵，顺流下剿。该督务即咨催，会合前进，以剿为防。若武汉稍有疏失，恐该督不能当此重咎也。将此由六百里加紧各谕令知之。钦此。

遵旨寄信前来。等因。到本部堂。承准此，相应恭录咨会。为此合咨贵军门、部院，请烦钦遵查照施行。须至咨者。右咨塔军门、抚院陈。

248. 附咨文　咨塔齐布陈启迈（转录廷寄　杨霈革职留任并会兵遏贼北窜严保武汉）二月十八日

为恭录事。

窃照本部堂于本年二月十七日准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布、湖北巡抚陶恩培：

咸丰五年正月十七日奉上谕：

前因陶恩培奏杨霈自广济行营失利，退回汉口，当谕令曾国藩、塔齐布于胡林翼、王国才所带兵勇中，酌量折回迎剿。兹据杨霈奏称，贼由黄梅、武穴窜至汉镇，该督现驻德安，严 [10] 防北窜之语，更堪诧异。已降旨将杨霈革职，暂留本任，并拔去花翎，以示薄惩矣。自十二月二十九日起，至本月初七日，计期不过一旬，何以一退再退，全军挫败？该督复退至德安，以赶调兵勇为词，殊属不成事体。曾国藩等督师九江，杨霈为其后路应援。现在九江尚未攻克，汉口又遭窜扰，督剿失利，在该督罪无可辞。而东下之师腹背受敌，思之实堪痛恨。所有陕、甘官兵及宜昌镇兵二千余名，现已调赴德安、沔阳等处，练勇亦经调往，杨霈断无株守德安之理。着一面遏其北窜，一面相机进剿。其首先溃败兵勇，并着从严惩办，仍须于收集之后，认真防范，毋生他变。武昌省城，着责成陶恩培竭力保护，毋稍疏虞。惟湖北兵力既不足恃，贼势又甚猖獗，亟须得力将弁前赴援剿。着曾国藩与塔齐布悉心商办，或该提督亲自督兵往援，或派罗泽南、胡林翼、李孟群等酌带兵勇，星驰剿办。总期扫除贼氛，使水陆各军均无后顾之虑，方为妥善。谅曾国藩等必能统筹全局，妥为办理。至前命官文派兵会剿，本日又谕令迅速拨往，着杨霈飞催前进，以资协剿。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵军门、部院，请烦钦遵查照施行。须至咨者。右咨提军门塔、抚部院陈。

[10] “严”，据台湾“故宫博物院”《先正曾国藩文献汇编》补。ft

249. 附咨文　咨陈启迈塔齐布 [11] （转录廷寄　贼扰汉镇汉阳着速会合各兵迎剿)

为恭录事。

窃照本部堂于本年二月十七日准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布、湖北巡抚陶恩培：

咸丰五年正月二十一日奉上谕：

陶恩培奏贼扰汉镇，汉阳并省城防御情形一折。前据杨霈奏，贼匪窜回汉口，该督退驻德安，当经谕催官文由荆州派兵，与杨霈调集之兵勇合力歼剿。并谕杨霈相机前进，陶恩培保护省垣，曾国藩拨兵援应。兹阅该抚所奏，李孟群自下游带炮船四十只，曾国藩亦派炮船八十余只，均经接续赶到，武昌当可无虞。惟该逆于汉阳滨江筑垒，意图抗拒，非水陆各路纠集兵力，迅速扫除，诚恐复成蔓延之势。杨霈既已挫师于前，若再株守德安，任令贼氛猖獗，更复何颜对朕！此时亟应重整兵威，与官文、曾国藩派往各兵勇协同兜剿，以赎前愆。陶恩培虽以坚守省城为要务，亦不能将宜昌、陕甘各兵徒为保卫武昌之计，置汉口、汉阳于不顾。炮船虽到，而陆路尚须精兵协剿。曾国藩、塔齐布围攻九江，若楚北贼党未除，后顾甚有可虑，着再于陆军内酌派赴援。惟此股贼匪，据陶恩培奏，俱系江西 [12] 老贼；而英桂前奏，则云曾国藩等水军于上年岁底在九江两次失利，战船兵勇损伤甚多，以致该逆回窜黄梅、广济等处，由蕲、黄直达汉江。究系何路贼匪？九江近日接仗如何？朕心实深悬系。着曾国藩等飞速奏闻，以慰殷念。楚北贼焰复燃，于曾国藩等剿贼机宜大有关系。此时惟有会合各兵，迎贼攻剿，使曾国藩、塔齐布各军无腹背受敌之患，方为妥善。四川、陕西饷银，本日已谕令该督抚赶紧筹解，到楚后，着杨霈、陶恩培分济军食，不得全数留于武昌，致各军有匮缺之虑。荆州援兵，并着杨霈等飞催前往。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院、军门，请烦钦遵查照施行。须至咨者。右咨江西抚部院陈、湖南提军门塔。

[11] 原件无发文日期。

[12] “江西”，台湾“故宫博物院”《先正曾国藩文献汇编》、《文宗实录》作“江南”。ft

250. 谢宽免处分恩折二月二十七 [13] 日

奏为恭谢天恩事。

本年二月十七日，承准军机大臣字寄：咸丰五年正月十二日奉上谕：“曾国藩自出兵以后，均能与塔齐布等协力同心，扫除群丑。此时偶有小挫，尚于大局无损。曾国藩自请严议之处，着加恩宽免。”等因。钦此。

窃臣杀贼有心，治兵无术。上年十二月十二日，因水师乘胜攻入内河，溯流迎剿，欲净洗鄱湖以内之船。该逆将隘卡加筑，以致内外隔绝，被贼划焚袭老营。臣治军年余，当声威稍振之后，忽有此挫，上廑宵旰之忧劳，调度乖方，罪无可逭。乃荷逾格天恩，宽免处分。皇上之鉴原愈挚，微臣之感激愈深。惟有殚竭血诚，力图补救，或可稍赎愆尤。现在造船添勇，将次就绪，即当亲督出湖，水陆痛剿，迅扫逆氛，冀仰答高厚鸿慈于万一。

所有微臣感悚下忱，理合缮折叩谢天恩，伏乞皇上圣鉴。谨奏。

[13] 原作“十七”，据刻本《曾文正公奏议》改。ft

251. 统筹全局折 [14] 二月二十七日

奏为统筹全局，将臣等一军应办事宜，分条驰奏，仰祈圣鉴事。

窃正月十九日用地雷轰毙贼众，及内河水师重加整理情形，业经奏明在案。自后该匪未敢出城。二月十二日，逆贼约出千余，分路来扰，四处山脚，广为埋伏。我军不动声色，暗自提防。该匪之凶悍者，一股进前猛扑，臣塔齐布分道抄击，贼众败窜，毙四十余名，生擒十二名，当予凌迟枭示。

屡接各路文报及探卒禀报，臣等两次所遣回李孟群、彭玉麟等炮船，于正月初七、初九先后到鄂，共船一百三十余号，分泊武昌城下，屡次开仗获胜。北岸之贼，其由黄梅、广济攻扑督臣杨霈营盘而上犯者，已于初七日窜至汉口；其由小池口、武穴沿江岸而上犯者，初九日始窜至黄州。自黄州以下各市镇，如巴河、兰溪、蕲州、武穴、隆坪等处，现均有贼盘踞。南岸初本无贼，北岸之贼分千余人由富池口南渡至兴国州，掳人数千，攻陷兴国、通山、崇阳、通城等州县，现尚分屯崇阳、咸宁、兴国，时扰江西武宁境上。九江之贼，于新坝添筑砖城，对岸小池口亦筑砖城，为死守抗拒之计。其在鄱湖以东者，湖口之贼虐役乡民，增高城堞，梅家洲大筑土城，长逾三里，贼卡浮桥，至今未拆，上盖木板，加以土石。都昌之贼，攻扑饶州，又有匪党自东流、建德而来，并集于饶州，分扰乐平、石镇街，屯聚于景德镇，合计七八千人。又东窜祁门、休宁，并有攻陷徽州之信。伪翼王石达开、伪丞相罗大纲久踞九江、湖口两处。而饶州贼党亦张罗大纲之旗帜，意将侵扰广信，窥伺浙江各等情。此近日探报各路贼情之大略也。

以湖北、安徽、江西三省全局论之，陆路须有劲兵四支，水路须有劲兵两支，乃足以资剿办。北岸自蕲水、广济、黄梅以达于太湖、宿松，是为内一路；自汉口、黄州、蕲州、田镇、武穴滨江而下以达于小池口、望江县，是为外一路；南岸自九江以上，兴国、通山、崇阳、武宁等属，皆土匪勾结粤贼之渊薮，是为西一路；自湖口以下，东流、建德，饶、池、徽、宁四府，皆逆匪觊觎浙江之要途，是为东一路。北岸之黄梅、太湖，前临大江，后枕灊岳，一山绵亘数县，屏蔽舒、庐，为该逆必争之地。南岸池洲虽瘠区，而大通镇、殷家汇水陆交冲，南窥徽、严，东障芜湖，亦为该逆必争之地。故南岸以东一路为最要，而西路次之；北岸以内一路为最要，而滨江一路次之。此四路者，须陆兵四支，缺一不可者也。水师自武昌以达湖口为上一支，自小孤山逾东、西梁山以达太平、采石为下一支，乃与红单船相接。两支各自成军，分段肃清，庶免首尾不顾、腹背受敌之患，亦缺一不可者也。今臣等水军陷入鄱湖之船百余号，回救鄂省之船百余号，业已分为上下两支，似有因祸得福之机。然内湖一军，臣国藩来江整理造船、添勇，无难就绪。回鄂一军，以被风击坏之船，当将士疲劳之后，与汉口新窜之贼相持，臣等又不能分身前往统领，日夜悬念。每闻春风之怒号，则寸心欲碎；见贼帆之上驶，则绕屋彷徨。不知李孟群等果能添置小船，复振军威否？至陆路须劲旅四支，而臣等只此一军，欲分为两支，则立形单弱，欲常聚一处，而事势所迫，有不得不分者，又不敢过于持重，致失机宜也。谨就目前之急务，度臣等力之所能办者，分条布置，为我皇上陈之。

一，现在贼窜饶州、乐平，分扰景德镇、祁门、徽州等处，所谓东路者也，为江、浙转饷之路，亦为奏报入京之路，关系大局非轻。臣等分派罗泽南统带湘勇三千，由江西省城绕出湖东，攻剿饶州之贼。又与抚臣陈启迈合募平江勇四千，同剿东路。俟饶郡克复，即引兵直下，或趋景德镇，或由建德进攻池州。此路有重兵，使安庆之贼大为震动，则浙江之患可以少纾。臣等前折所谓贼攻我之所必救，我亦攻贼之所必救也。

一，悍贼石达开等坚守九江及对岸之小池口，臣塔齐布一军仍留五千人稳驻浔郡，伺隙攻城，使贼不敢全数上窜武汉，亦不敢奔突他处。惟前此攻围浔城至万五千人之多，两次派胡林翼、王国才回援鄂省者六千余人，此次派罗泽南驰剿饶州者又三千人，存浔官军，过形单薄，俟筹添兵勇，续行具奏。

一，正月二十八日，臣国藩派水师船六十余号至康山地方驻扎，外防大江之贼驶船入湖，内防饶州之贼掳船出湖，其余弁勇尚在江省修船，日内修完，大队进扎南康、青山一带。其湖口贼卡浮桥既坚，铺以木板，填以土石，人力难以遽破。俟春江盛涨，水陆并攻，即当力破浮桥，冲出大江。

一，臣国藩来江已逾月余，日内船只修齐，即驻扎鄱阳湖内，四处游绎，西近臣塔齐布九江一军，声息常通，东近罗泽南饶州一军，调度亦便。两军相隔已在六百里外，全赖水师在湖中递接信息，庶几首尾相应。如东路攻剿得手，能至彭泽、东流等处，将来水师出江，乃得所依护而无孤悬之患。

以上四条，就目前之急务，臣等力之所能行者，筹商办理。是否有当，伏乞皇上圣鉴训示施行。

再，臣等正月初五、初八、廿七日三次奏报，均未奉到朱批。此次改由湖南绕出荆州驿递进京，合并声明。谨奏。

[14] 此件与塔齐布会奏。ft

252. 请饬袁甲三招募寿勇迅出黄州片二月二十七日

再，折内言陆路须有四支劲兵。臣等进剿饶州、乐平，只能办南岸之东一路。其西一路，兴国、崇、通，附武昌之背者，已不能兼顾矣。至江之北岸，尤非臣等一军所能为力。然论中原之大势，则江北重于江南；论此贼力争长江、坚守庐州之情，亦必须梅、太、舒、桐一带有一支坚强可恃之兵，然后内可以克庐郡，外可以清江面也。此时江北纵不能筹备两军，亦断不可不添置一军。

伏查凤阳之临淮关，由寿州、光、固以达于麻城、黄州，程途不过八百余里。寿州、光、固虽属两省，而风俗略同，民气强悍。自武备久弛，官兵怯弱，万不得已而出于募勇之一途，则必择其素所熟习者训练而用之，庶几流弊较少。副都御史袁甲三在临淮驻扎年余，与寿州相隔咫尺，光、固亦其梓桑之地。若令该副都御史招募二处之勇，练成五千劲旅，由麻城出黄州之背，不过十余日可到。人地既熟，道途无梗，出其不意，邀而击之，则蕲、黄各属可复，皖、鄂两省之气可通也。舍此一策，更无他处可添。江北一军，若征调太远，愈久则愈蔓延矣。臣国藩愚见，请旨饬下副都御史袁甲三招募寿州、光、固之勇，由麻城迅出黄州，以全江北大局，不胜至愿。若袁甲三能至湖北，则上游李孟群等之水师即归该副都御史统领，水陆相辅，尤有裨益。至于临淮关，亦系要隘。现闻高唐连镇剿办将次完毕，可否分拨北师南下防御临淮之处，出自皇上圣裁，微臣未敢拟议。

所有谋增江北一军，冀通皖、鄂两省声息缘由，谨附片奏闻请旨。

253. 附奏遗失部照查明再行咨部片 [15] 二月二十七日

再，上年十二月二十五夜，贼匪用小划烧袭老营，臣国藩座船亦被焚夺，文卷全失，当经奏明在案。其遗失部照，因清册无存，未将数目查确，未经声明。臣所请部照，除江西、湖南、四川各领一千张外，臣行营实领祥字号一千张。当将癸丑年在衡州劝捐各生，填写部照三百七十号，专差送衡；又于汉口设局分拨部照，广为督劝。自文卷册照全失后，仓卒无从查考，臣即专差至汉口分局查核 [16] 册籍数目，以凭续报。不料行至鄂省，而北岸之贼业已窜至汉口，捐局迁徙湖南，难遽查悉。计船上失去花翎照二张，蓝翎照一张，各项职衔监照约二百余张。除俟查明汉局簿册，并行文各州县详查捐生领照号头，核对再行咨部外，理合附片陈明。谨奏。

[15] 此件与塔齐布会奏。

[16] 原作“校”，据刻本《曾文正公奏议》改。ft

254. 请饬江西酌拨漕折银闽浙各筹协济银解营片二月二十七日

再，臣等一军，曾经奏请江西、湖南、四川三省劝捐助饷。今贼匪占踞汉口，臣军远隔下游，粮道已断，四川、湖南之饷不能运解来营，即去岁奏准陕西协饷下欠十二万两，亦不复能解至臣军矣。仅恃江西一省捐项，臣等水陆万余人，殊不足以资接济。相应请旨饬下江西抚臣陈启迈，在于四年漕折项下，每月酌拨银两，以济臣军。如江北添一支劲兵，臣等奏准川、陕之款即可拨归江北一军应用。惟上游西通川、陕，北通河南，来源尚广。臣军仅取给于江西，来源太隘，势难久支。不揣冒昧，请旨饬下福建督臣王懿德、浙江抚臣何桂清，每月各筹银二万两解赴臣军，俾兵勇口食不匮，免生他虞。臣等不胜迫切待命之至。谨附片具奏请旨。

255. 附咨文　咨塔齐布骆秉章陈启迈（转录廷寄　答统筹全局等三折片）三月三十日

为恭录咨会事。

窃照本部堂于本年二月二十七日，会同贵军门恭折由驿具奏为统筹全局一折；又请旨饬下副都御史袁甲三招募寿州、光、固之勇，由麻城迅出黄州，以全江北大局；及请旨饬下江西、福建、浙江筹济军饷各一片，均于本年三月廿九日奉到朱批：“另有旨。”钦此。同日，准兵部火票递到军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰五年三月十二日奉上谕：

曾国藩、塔齐布奏统筹全局，并请饬袁甲三募勇由麻城出黄州，以全江北大局，及筹拨饷银各折、片。详览折内所论楚、皖、江西三省全局，陆路须分兵四支，水路须分兵两支，于剿办机宜，颇为明晰。惟前据杨霈等奏，武昌于二月十七日失守，抚臣殉难，贼势愈形猖獗。杨霈现赴枣阳一带，防贼上窜荆、襄，河南信阳等处，亦极紧要。幸胡林翼等兵勇尚在金口南岸，李孟群等师船尚扎京口，均未 [17] 挫失，或可借图收复。节次谕令川、陕拨兵赴楚，湖南抽拨兵勇赴下游援剿，并谕僧格林沁派马步官兵四千赴荆、襄一带，交杨霈调遣。楚、豫交界地方，统计兵力，尚敷堵剿。但武汉复遭蹂躏，贼势益张，该侍郎等水陆两军已成孤立之势。现在贼扰饶州、乐平，分扰景德等处，罗泽南已带勇进剿，着即饬该员赶紧克复郡城，以次扫除。

昨据何桂清奏，贼破徽州已经收复，现扰休、黟等处。罗泽南如剿除饶州贼匪，即可相机前进，攻剿池州、安庆之贼。塔齐布围攻九江，亦未便撤动，仍当添募兵勇，奋力攻击，以牵制逆匪，使不得肆行奔突。曾国藩师船并江西所造战船，尤须设法将湖口贼卡浮桥并力攻毁，驶出大江，与塔齐布在九江会合，以图克复。袁甲三现已革职，饬令来京。临淮兵勇本不甚多，既不能拨赴麻城、黄州，若募勇训练，尚恐缓不济急。本日已谕令和春等酌量办理，其能否派拨进剿之处，尚未可定。总俟山东军务告竣，不但兵力可分，并可派员前往，于江北一带妥为布置。

至曾国藩等所需饷银，已谕闽、浙两省照数筹解，但恐尚需时日，着陈启迈于四年漕折项下每月酌拨银两，以济要需。四川、湖南等处饷银，仍当设法催提，俾资接济。正月初五、初八、二十七等日奏报，所降朱批谕旨，已饬抄寄矣。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵军门、部堂、部院，请烦钦遵查照施行。须至咨者。右咨湖南提督塔齐布、湖南巡抚骆秉章、江西巡抚陈启迈。

[17] “均未”，据《文宗实录》补。ft

256. 附咨文　咨塔齐布陈启迈转录廷寄　指授军事机宜并抄寄兵部王茂荫及军机大臣议复杜原折等事）三月十一日

为恭录咨送事。

窃照本部堂于本年三月十一日准兵部火票递到军机大臣字寄——
兵部侍郎衔曾国藩、湖南提督塔齐布：

咸丰五年二月二十二日奉上谕：

前因襄河贼匪上窜岳口，官军失利，曾谕曾国藩等，或酌分陆军，或添派水师，折回会剿。嗣据曾国藩等奏整顿水师情形，并湖北赴浔协剿官军已先后回援，复谕令该侍郎等迅将陷入内河各船设法驶出，为水陆夹击之计。该侍郎等谅必筹画尽善，不至顾此失彼。

兹据侍郎王茂荫奏，贼以九江为扼要，故用全力守之。曾国藩等不可回救武汉，亦不可多分兵力。等语。现在塔齐布围攻九江，并未撤兵，王茂荫尚未知悉，且不知此时荆、襄紧急，武汉兵勇不能得力，有不得不分兵援应之势。其所称由间道入江西，从南康、星子水陆横冲而出，内外夹攻，亦尚未知曾国藩已抵南昌，萧捷三等师船尚在都昌一带。军情移步换形，固不容专顾一隅，亦岂可处处受贼牵制？着曾国藩、塔齐布仍遵迭奉谕旨，迅图克复九江，则上下游江路自通，贼0115-01 可断。其应拨兵回援，及如何前后兜剿之处，均着妥速筹办。王茂荫折是否有可采择，即着酌量办理。

又，军机大臣议复礼部侍郎杜0445-01 奏请裁汰冗兵一折。内称各省征调官兵，未必尽皆精锐，应由各省督抚及带兵大员，于征调之初，到营之后，认真简阅，裁汰疲弱等语。自为撙节军饷起见，已随时谕知各路军营。着曾国藩、塔齐布按照所议妥为筹办，并知照陈启迈一体懔遵办理。原折各一件，均着抄给阅看。将此由六百里谕令知之。钦此。

遵旨寄信前来。等因。又抄录恭亲王奏稿一件、兵部右侍郎王茂荫奏稿一件到本部堂。承准此，相应恭录抄送。为此合咨贵军门、部院，请烦钦遵查照施行。须至咨者。计咨送奏稿二件。右咨塔军门、江西抚部院。

附件一兵部左侍郎王茂荫原折抄件

兵部左侍郎臣王茂荫跪奏：为敬陈管见，恭折仰祈圣鉴事。

窃臣知识庸愚，见闻浅陋，各路军情，鲜能深悉。然于访问所及，而以形胜揆其大势。窃谓南方之势，全在长江。长江之要，全在九江。此陆建瀛当日之败逃所为关乎东南全局也。夫以曾国藩、塔齐布水陆两军，三日而克武汉，长驱直下，势如破竹。独于九江数月不下者，盖贼以九江为扼要，故悉全力以守之。如扬州之瓜步，虽屡挫败，终不肯舍也。今之分窜汉口，正欲使我师回救，彼乃得保九江而无忧耳。若曾国藩等一行回救，不独前此之功废于一旦，即后此欲复至九江城下，窃恐难矣。何则？贼惩前失，但得我师一动，悉九江之全力以上拒，使我不能下行也。贼势之盛，全在得长江千数百里之地恣其游行，数省沿江郡县恣其劫掠，兵无阻处，粮无断处，故得肆行无忌。今自汉口至九江，其间亦几六百里，我兵驻扎九江，不退，则此段江面为我有，虽不回救，而与上游声势联络，尽可调兵拨船于其间，贼终有所畏忌，不能往来自如。一退，则全江皆为彼有，下游消息不通，纵留兵于九江，亦必被其拦截。此九江之所以万不可舍，而回救之非策也。

或曰，不上救武汉，则下攻金陵。此尤不能。九江以下，彼必皆有防守，我兵岂能直达？倘贼情诡谲，故纵我兵东下，因而抄袭我后，腹背受敌，祸更难测。为今之计，惟有专心壹志，力图九江。九江未下，不独将不可轻动，即兵亦不可多分。九江既下，亦必多用兵勇扼要驻扎，以成重镇。盖此地为贼所必守，即为贼所必争。其守瓜镇者，意在扼我之吭也。其守九江者，惧我之扼其吭也。我得其吭而扼之，彼岂肯遂甘心？唯以重兵驻之，以大将守之，使汉阳之贼不能下窜，安庆之贼不能上驶，全江之险为我所踞。上下调度，呼应皆灵。此九江之守与不守，得失攸分，而万万不可轻动者也。

其攻九江之策，曾国藩等自必筹之已熟。而由臣愚见，我兵若由间道入江西，与江西之兵联为一气，从南康、星子一带水陆横冲而出，彼必难防。若曾国藩由内攻出，塔齐布等由外攻入，似更易于得手。湖面既清，江西安堵，更可招募练勇，多备饷需，为严扼九江之助。至于汉阳之贼，总督则有杨霈，将军则有官文，若能办贼，似不必定须曾国藩等二人；若皆不能办贼，专恃二人之来，恐二人来亦无济。然此则在圣明筹度之中，非臣下所敢妄为拟议也。

臣以愚昧之见，私为悬揣。是否有当，伏乞皇上圣鉴训示。谨奏。

附件二　军机大臣奕议复杜0445-01 原折抄件

臣奕等跪奏为遵旨妥议具奏事。

礼部右侍郎杜0445-01 奏请裁汰冗兵，以节糜费，并各省防堵专用本省官兵各折、片。咸丰五年二月十五日奉朱批：“军机大臣妥议具奏。片并发。”钦此。臣等详阅原奏，系为简练精锐、节省饷需起见，本属军营应办事宜。惟所奏各情，于向来例案及现在军情，间有未能悉合之处。如所称汉兵余丁、满兵闲散，每正兵一千名，准余兵三百名，按口授食，积少见多等语。查余丁、闲散，本有例定名数，原备接仗时守营助阵、空额后顶补名粮之用，不得概目为无用之兵。若悉数裁汰，则兵丁出队，又须顾守营盘，临阵已形掣肘。而出有伤病、裁遣之缺，任其悬额，则兵力愈单，仓卒募充，又不谙行阵，是徒有省饷之名，转受裁兵之累也。又所称老弱残病之兵，分别查点，或作一二次，或作三四次沙汰，遴员押递归伍等语。查裁撤冗兵，见于各路军营奏报者，如琦善有酌裁东路兵勇、归并粮台之奏，杨霈有陕兵不能得力、撤令回营之奏，其余附折声叙者，尚复不少。而上年十二月，易棠所奏，则专将各营撤回伤病官兵抵派操防，钦奉朱批：办法甚属简便等因。是军营凡有冗兵，即应随时裁遣，并不得积有成数，始行专员押递也。且各路军营，现当攻剿吃紧之际，每虑兵力不敷，若如该侍郎所奏，总须于十成之中严汰二三成，直似限以定额，亦恐拘执难行。惟所称各省征调，多系按籍点充，刻日遄发，不必尽皆精锐；及抵营到防，往往不服水土，久缠疾病等情，诚为军营夙弊，自应由各省督抚及带兵大员于征调之初，到营之后，认真简阅，不准以老弱滥充，并饬各营将弁于逃散征兵严查速报，阵亡官兵核实补充。倘有含混积压情弊，即行据实严参，以振兵威而简军实。

至另片奏请饬防堵省分将邻省之兵酌量撤回，专用本省之兵防堵，但照防兵开销等语。虽意在划清款目，而此时用兵省分较多，其专办防堵者，如山西现已撤防，浙江、四川、湖南则本无邻省防兵，陕西调有甘肃官兵，河南调有陕甘官兵，亦多系预备调遣，并非专事防堵。若一律划分，各归本省，则设防省分必致借口兵单，将征兵调守本境，转致进征各营无兵可用，亦属窒碍难行。所奏应毋庸议。

所有臣等遵旨复议缘由，理合恭折具奏，伏乞皇上圣鉴。谨奏。

257. 附咨文　咨杨霈塔齐布陶恩培（转录廷寄　答杨霈陶恩培各奏）三月十四日

为恭录事。

窃照本部堂于本年三月十四日准兵部火票递到军机大臣字寄——
湖广总督杨霈、兵部侍郎衔曾国藩、湖南提督塔齐布、湖北巡抚陶恩培：

咸丰五年二月十二日奉上谕：

杨霈奏克复汉川、蕲水，进攻汉口，并截剿上窜贼匪一折。又据陶恩培奏逆贼勾结兴国州、通山县土匪肆扰，省垣吃紧，并请饬曾国藩、塔齐布回军江汉各折、片。详览杨霈所奏，现在刘富成等兵勇已至蔡店，进逼汉阳，与胡林翼等水陆夹击。汉川既经克复，上窜岳口之贼与汉口之贼隔绝不通，现派兵勇分路进攻。惟该督驻扎德安，原为防贼北窜，而陶恩培奏称逆贼勾结兴国等处土匪，大肆杀掠，省垣愈形吃紧。该督与省城声息隔绝，此时总当迅速克复汉阳、汉口，为保守武昌之计。该督万勿株守德安，借词延误。况该督由北路节节进攻，距汉镇仅二百余里，能否分兵兼顾武昌，较之曾国藩等折回救应尤为便捷。现在武昌兵力单弱，督队打仗，仅胡林翼、常恩二员，设该省稍有疏虞，贻误之罪，杨霈岂能诿卸耶？曾国藩等前因战船损坏，全数开赴上游修理，又因陆军锐气尚盛，仍欲鼓行东下，直捣金陵。原以逆匪上窜，牵制我师，若辗转回顾，不但前功可惜，且恐兵勇之气不能复振，是以谕令该侍郎等攻克九江，即合军东下。惟现在贼踞汉口、汉阳，武昌情形关系紧要。设有疏失，该逆势踞上游，我兵仍系腹背受敌。应如何设法协济武昌，而与攻剿九江大局仍无妨碍，着曾国藩等体察现在情形，或该侍郎带兵自行前往，仍令塔齐布会同江西兵勇攻剿九江，务当统筹全局，斟酌办理。杨霈、曾国藩接奉此旨，即将如何筹办情形迅速具奏，以慰厪念。陶恩培仍当督饬胡林翼等，以剿为防，固守省垣，以待援兵之至。所需军饷，已饬邻省拨解矣。该抚片奏省城现任候补各员闻警逃匿等语，实出情理之外，着即查明参办。金安清等已有旨饬催矣。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵军门、部院，请烦钦遵查照施行。须至咨者。

258. 附咨文　咨塔齐布陈启迈（转录廷寄　官文等奏仙桃镇击贼等事）三月十四日

为恭录事。

窃照本部堂于本年三月十四日准兵部火票递到军机大臣字寄——
荆州将军官文、湖广总督杨霈、兵部侍郎衔曾国藩、湖南提督塔齐布、湖北巡抚陶恩培：

咸丰五年二月十四日奉上谕：

官文等奏仙桃镇击贼获胜，岳家口追贼失利一折。详览所奏，贼踪相距荆郡不过百余里之遥，该处官兵既须分布设防，又须沿河下击，实有无可抽拨之势。杨霈安坐德安，所带兵勇至一万七千余名之多，于襄河之贼，则称为意图牵制，于汉镇之贼，则称为势难久踞，且应赴上游，应剿汉口，尚在游移未定。究竟一月以来，所办何事？该督折内已有贼至岳口之语，则该逆之窥伺荆、襄，已无疑义，犹以收复汉川、蕲水谓为贼匪声势隔绝，抑何愦愦至此！贵陞此次失利，诚不免孟浪失机，何以与贼接仗之时，仅有荆州官兵，而该督所派之李锦銮、葛以敦、蒋立松等，并未见随同援应？是该督直置荆、襄门户于不顾，而终日筹划，不出杨店、蔡店数十里之间，殊为可恨！现在荆州紧急，载增既已出城，郡城重地亦不可无人镇守。官文所称亲督进剿之处，务须斟酌尽善，不可轻易尝试。杨霈前派各兵，着即飞催前进，并于进攻汉阳兵勇内酌量改拨，折赴上游，以遏襄河贼势。若再事耽延，是杨霈屡次玩误，朕不能再以薄罚示惩也。逆匪由江入汉，竟分两岸北趋，显系水陆并进。昨据陶恩培奏，贼船放入襄河口内，为数不少，且有我军战船二十余只。是该逆无船可掳之说，断不可信。李孟群等水师仅在外江轰击，亦须追入内河，方能破其藏匿之路。其沔阳以上沿河船只，亦应一体撤赴上游，方能绝其抢掠。以武昌现在情形而论，患不在江面，而在兴国、通山一路土匪。曾国藩等进攻九江，连日不知胜负若何？或酌分陆军以救武昌东路，或再添派水师沿江而上，协济李孟群等之师，使得进剿襄河，则上游可冀得手，于浔郡事机亦有裨益。着即妥为筹酌，迅速奏闻。贵陞实在下落，仍着官文确查具奏。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵军门、部院，请烦钦遵查照施行。须至咨者。右咨塔军门、陈抚军。

259. 谨陈水陆军情折 [18] 三月二十三日

奏为谨陈水陆军情，遵旨复奏，仰祈圣鉴事。

咸丰五年三月十四日，臣国藩在江西内河舟次，准兵部递到承准军机大臣字寄：二月十二日奉上谕：“曾国藩等前因战船损坏，全数开赴上游修理，又因陆军锐气尚盛，仍欲鼓行东下，直捣金陵。原以逆匪上窜，牵制我师，若辗转回顾，不但前功可惜，且恐兵勇之气不能复振。是以谕令该侍郎等攻克九江，即合军东下。惟现在贼踞汉口、汉阳，武昌情形关系紧要。设有疏失，该逆势踞上游，我兵仍系腹背受敌。应如何设法协济武昌，而于攻剿九江大局仍无妨碍，着曾国藩等体察现在情形。或该侍郎带兵自行前往，仍令塔齐布会同江西兵勇攻剿九江，务当统筹全局，斟酌办理。杨霈、曾国藩接奉此旨，即将如何筹办情形迅速具奏，以慰厪念。”等因。钦此。又于三月十七日兵部递到承准军机大臣字寄：二月十四日奉上谕：“曾国藩等进攻九江，连日不知胜负若何？或酌分陆军以救武昌东路，或再添派水师沿江而上，协济李孟群等之师，使得进剿襄河，则上游可冀得手，于浔郡事机亦有裨益。着即妥为筹酌，迅速奏闻。”等因。钦此。

伏查江西东路饶州、广信等处被贼窜扰，安徽池州、徽州等属贼势猖狂，臣等酌派罗泽南带兵前往广、饶一路进剿，业经奏明在案。目下臣等一军分为四支：陆路两支，臣塔齐布驻扎九江，罗泽南分剿广、饶，相去已在六百里外；水路两支，臣国藩整理陷入内河之水师，驻扎鄱湖，李孟群等回援武汉，屯扎金口，相去更在八百里外。兵合则力厚，分则力薄。陆军之分，犹斟酌再三而后析为两股。水军之分，其初本无意于分也。自去腊十二日轻舟百余冲入内湖，被贼卡塞断，遂与外江老营隔绝，犹冀内外夹攻，仍可合而为一。自正月初三日饬李孟群等回援武汉，外江之船愈少。初五日，彭玉麟等因大风坏船，全数开赴上游，遂与内河一军相去日远。逮至武汉再陷，沿江两岸数百里复被贼踞，而金口水军与鄱阳一军乃不复可以遽合矣。今水陆各军之在江西境内者，伤者平复，劳者休息，羸弱者汰遣添换，仍可复去秋壮盛之气，足以仰慰宸廑。金口一军，与臣等相隔太远，当转战积劳之后，值两次败挫、三次遭风之余，以未经修理之船，御武汉方张之贼，撑持数月之久，不得一日休息，此兵家之所大忌，而臣等之所以深以为虑者也。屡据禀报，彭玉麟等回汉之师，一面与贼接仗，一面修整破船，次第完好。湖南抚臣骆秉章复以百余船前往接济，差足重整军威。而陆军单薄，饷项缺乏，岌岌乎有溃散之虞。

论天下之大势，则武昌据金陵上游，为古来必争之地；论行兵之常道，则上下皆贼，而臣军坐困于中段，亦决非万全之策。是以臣等一闻武昌沦陷之信，即再四筹商，思所以为回剿之计。顾回剿之策有难言者。浔郡据长江之腰膂，宜有重兵驻守其间，一经撤退，则九江、湖口、小池口之贼皆肆然无所顾忌，内犯江西，上窜岳、鄂，均不可知。军士进则气胜，退则气歉，即剿办得手，未知何日始能重至九江。其难一也。

正月初八日一折，言贼之上窜，不过意图牵缀，使我军回救耳。我军鼓行东下，不为其所掣动，贼攻我之所必救，我亦攻贼之所必救等语。其时未知上窜之贼果至汉口与否，亦未知回救之船即不可以复下也。今该逆不特攻陷武、汉，而且窥伺襄、樊，自金口以下，上下江面皆为贼踞。内河水师若徒株守鄱湖，不出江面，则保护一隅，无济大局。若乘此春涨，由湖出江，则不难于冲出湖口，而难于出江之后，一军孤悬，四面无依，上不能遽合金口之水军，下不能速剿安庆之贼艇。其难二也。

湖南用兵已久，库款既空，捐项亦竭。本年贼踪上窜，胡林翼、王国才等之陆军，李孟群、彭玉麟等之水军，皆仰给于湖南。弁勇万余，嗷嗷待哺，有月余未给饷者，有两三月未给饷者。事机愈挫，来源愈断。现在金口一军，口粮不继，即有溃散之患。臣等欲再 [19] 率六七千人前往，江西既难于供支，湖南更无可筹拨。大抵兵勇之积习，久住不战，口粮尚可展缓，若有行役之苦，有战阵之危，则不可一日而无饷。狡者借词鼓噪，朴者亦无斗心，患有不可胜言者。其难三也。

兼此三端，实乏良策，臣等调度乖方，上负皇上委任之意，下负苍生企望之情，终夜以思，不觉泣下。刻下若分兵往鄂，则已无可再分矣。若臣等自行回剿，则须预筹两月之饷。臣国藩上年曾奏请四川劝捐助饷，顷已札委前任湖南常宁县知县祥麟兼程赴蜀，守催饷银十二万两。如此项有着，即可恃以为回剿之用，若其无着，则姑驻江省境内。与其千里驰逐，卒以饷匮而至意外之虞，又不如坚扼中段，保全此军，犹得以供皇上之驱策。瞻望北阙，翘切待命。臣等微悃，万言莫诉。

所有近日军情，遵旨复奏缘由，理合缮折驰奏，伏乞皇上圣鉴训示施行。谨奏。在江西七里街舟次发。

[18] 此件与塔齐布会奏。

[19] “再”，据刻本《曾文正公奏议》补。ft

260. 附咨文　咨塔齐布陈启迈（转录廷寄　答前折）五月初二日

为恭录事。

窃照本部堂于本年三月二十三日，会同贵军门恭折由驿具奏为谨陈水陆军情，遵旨复奏一折。今于本年五月初二日奉到朱批：“另有旨。”钦此。同日，准兵部火票递到军机大臣字寄——
兵部侍郎衔曾国藩、湖南提督塔齐布：

咸丰五年四月十四日奉上谕：

曾国藩等奏陈水陆军情一折。行兵之道，合则力厚，分则力薄。自师船陷入鄱湖，贼匪再扰武汉，广、饶一带复有贼踪窜突，该侍郎等水陆两军实有不能不分之势。现在金口一军相隔虽远，昨据胡林翼奏，由湖南添船募勇，兵威复振。曾国藩若竟回剿楚北，恐九江、湖口、小池口之贼势必内犯江西，而塔齐布陆军亦无声援。至株守鄱湖，徒糜军饷，自应乘此春涨，由湖冲出。惟出江后，既未能遽合金口水军，复不能速剿安庆贼艇，不如仍与塔齐布陆军会合，先行攻克浔郡，再图进取。惟前此曾国藩师船遇风败挫，漂失多只，现在金陵即有此等战船，必为贼匪所得，愈以增其凶焰。此时鄱湖师船出泊九江，能否保护使无意外之虞，惟在该侍郎酌度情形，妥为筹画。设或九江难以停泊，而武汉情形更为吃紧，即分兵应援武汉，曾国藩仍带兵船居中策应。江面得此一军，亦足断贼匪往来之路。该侍郎所谓千里驰逐，不如坚扼中段，所奏亦不为无见。当此上下皆贼，总宜计出万全，勿以浪战失机，勿以迟回误事。一切机宜，朕亦不为遥制。该侍郎不可因挫失之余，遂至束手无策，仍当激励军士踊跃用命，谋定后动，勿负初心，以副委任。

至军营需饷孔殷，委员赴蜀守催，亦恐鞭长莫及。前此令闽、浙二省协济饷银每月二万两。据何桂清奏，已拨银二万两，探明广信情形，委员起解。本日又谕令该抚先筹两三个月饷银，由浙解往江西，并谕王懿德先将一月饷银二万两赶紧筹拨，并交该侍郎军营，以资接济。塔齐布攻剿九江，近日情形未据奏及，岂为贼氛阻隔，竟不能声息相通耶？并着随时奏报，以纾悬系。将此由六百里加紧谕令知之。钦此。

遵旨寄信前来。

同日，又准军机处片开：“本日奉有寄信谕旨一道。贵侍郎接奉后，即恭录知照湖南提督塔齐布一体钦遵可也。为此知会。四月十四日。”等因到本部堂。承准此，相应恭录咨会。为此合咨贵军门，请烦钦遵查照施行。须至咨者。右咨塔军门、江西陈抚台。

261. 陆军攻剿弋阳克复县城折 [20] 四月初一日

奏为陆军攻剿弋阳，连获大胜，克复县城，恭折驰奏仰祈圣鉴事。

窃饶州贼匪于三月初四分股由乐平、德兴窜扰弋阳，先期由抚臣陈启迈派委署抚州府知府林福祥带兵防剿，暨与臣国藩商派赴饶剿匪之罗泽南统带湘勇三千五百余人先至弋阳会剿各情，均经臣等及抚臣先后奏闻在案。缘广信、河口地方，商贾辐辏，财货充牣，且系通浙江要区，为逆贼所觊觎。林福祥等前在石镇街与贼相持，兵分力单，总未大挫贼锋。嗣浙江游击常海在贵溪接仗阵亡，贼势尤张。臣等即饬罗泽南兼程前进，相机速剿。

兹据罗泽南会同林福祥禀称：三月十九日，该道等由贵溪拔营，驻宿水门埠。二十日，向弋阳进发。罗泽南与安庆府知府李续宾带湘勇中、右两营为前队，候补从九蒋益澧带湘勇左营、候补知县唐训方带训字营为二队，林福祥与赵如胜率捷胜军为三队，前安福县知县文明偕蓝翎千总戴正才、伍连魁率宝勇为四队，即选训导钟世桢率志同军、候选通判程迪昌率安全军为五队，合以六成队迎敌，留四成队保护辎重。前队至大水桥，为入弋阳城之要道，前多水田，无驻营之地，罗泽南方相度形势，传询土人，突见贼三四千人由五里亭扬旗吹角而下，李续宾即以右营堵截大水桥，罗泽南督带中营由桥北绕出陈家山上，冀抄贼后，且择安营之处。不意该逆见我兵初至，营盘未筑，复以四五千人列于陈家山下瓦夕塘桥之南，又以四五千人由弋城北门而出，图抄我营之尾，与五里亭之贼共为三股，黄旗蔽野，呼声震天。罗泽南飞饬蒋益澧、唐训方迅速来援，林福祥督诸军继之，堵北门一路之贼。贼之在陈家山瓦夕塘桥者，大队扼住桥上，枪炮排列，悍贼迭出搦战。罗泽南率中营湘勇拒之，坚与相持，如不欲战。俟诸营毕至，往堵北门，然后以中营进攻，直逼桥上，枪炮之后，继以刀矛，毙贼二十余名。贼溃，遂逾桥而南，追杀百余人，窜入村庄者，以火焚之，死者不可胜计。余贼俱由西门外之西江桥入城。先是贼于桥上砌一石门，仅容一人出入，原以防我师之进攻。至是，我兵从后追之，贼众拥挤，骤不能入桥门，坠水死者以数百计。生擒长发贼十二名，内有伪总制程礼周、稽老吕、王富德，讯明立予正法斩枭。

贼之在五里亭者，李续宾率右营由大水桥蹙之，罗泽南从上截击，杀毙百余人。该逆见陈家山败贼拥塞桥头，无路可归也，遂从五里亭之南上窜江边。右营乘之，追入湖汊，杀毙者百余人，溺死者不可胜计，湖水为赤。余贼窜至西江桥，李续宾复督诸勇截之，生擒长发贼十八名。贼之由北门出者，蒋益澧、唐训方先到，奋力抵御，林福祥速督捷胜军踵至，分数路围剿。戴正才、伍连魁、钟世桢、程迪昌诸军从而薄之，共歼毙百余名。贼溃，追至北门城外。贼于城内复出大队，众寡不敌，我军稍却。贼众来追，我军返戈击之，各营四成队之护辎重者，亦皆执刃以逐，贼复大败，追至城根，贼多溺死港中。生擒三十四名，内有伪将军王姓一名。此二十日三路击贼，第一次大胜之实在情形也。

罗泽南以军未午餐，饬令收队，急修营垒以自固。讵料贼败之后，复挟全力来扑。其由北门出者以万计，直抵陈家山东 [21] 大松林内，分三大股排列。一股之中，复分数股，旗帜之多，众目为眩。李续宾以右营御于松林之南，唐训方副之；罗泽南以中营御于松林之北，蒋益澧继之；各分数股以待。贼屡冲突，我军屹然不动，乘其气竭，一呼而进，杀毙大黄旗贼数十名。贼狂奔不止，乘胜追之，溺毙港中者以数百计。直抵北门之下，贼闭城以守。其由西门出者约二三千人，林福祥督率捷胜军、宝勇、志同军、安全军堵之，逾桥奋击，贼屡冲屡截，无敢越港者。追至西江桥，共杀毙贼数十人，生获十五名，以日暮收队。此第二次截击北门大股贼匪、及西门堵剿获胜之实在情形也。

是日两次鏖战，分路围剿，诸营无不一以当百，杀毙、焚毙、溺毙之贼不下三千余名，夺获旗帜、军装无算。查点士卒，湘勇候补蓝翎把总张以德，千总易传武、喻能益，均受炮子伤殒命，兵勇亦伤亡数十名。

二十一日五鼓，罗泽南督同李续宾、蒋益澧、唐训方等攻西门，林福祥督同文明、戴正才、伍连魁、钟世桢、程迪昌等攻东门，广信府知府袁泳锡亦自上游驰至，率同弋阳县知县王兰并力围攻。该逆于二十日大败之后，被掳之民尽皆逃散，长发亦多溃走，其在城者，犹闭城自固。湘勇先登，诸军继入，擒获长发贼二百余名，逃窜出城者，复截拿三百余名，内有伪指挥刘姓、伪总制余姓及师帅八名，夺获伪盘龙冠、金龙袍等件，黄旗五百余面，大小枪炮刀矛数百件。适署德安县知县刘希洛带平江勇至弋助剿，亦沿途搜捕败贼多名。讯据生擒各犯供称：弋阳贼目有检点三人，长发老贼三千余人，浮梁、乐平、德兴裹胁土匪二万余人，将上攻河口、广信，以扼江、浙咽喉之路，不意遽为大兵所败。逃遁各贼，多由北门而出。此二十一日克复弋阳县城之实在情形也。

伏查广信为江西富饶之区，奏报必由之路。保全广信，则内可以屏蔽抚、建，外可以进攻饶州。兹幸仰仗天威，弋阳股匪就歼，大挫凶锋，即当跟踪追剿，肃清江西东路，以期渐逼皖境。所有此次出力员弁兵勇，容臣等择尤奏请奖叙，以资激劝。蓝翎候补把总张以德，候补千总易传武、喻能益，奋勇捐躯，恳恩饬部照阵亡例议恤。伤亡兵勇，查明照例办理。

所有连获胜仗、克复弋阳缘由，除江西抚臣陈启迈另行奏报外，恭折由驿驰奏，伏乞皇上圣鉴训示施行。谨奏。

[20] 此件与塔齐布会奏。

[21] “东”，据刻本《曾文正公奏议》补。ft

262. 附咨文　咨塔齐布骆秉章陈启迈（转录明谕　克复弋阳着保出力文武员弁）五月十一日

为恭录事。

窃照本部堂于本年四月初一日，会同贵军门恭折由驿具奏为陆军攻剿弋阳，克复县城一折。今于五月初十日奉到朱批：“另有旨。”钦此。同日，奉咸丰五年四月二十二日内阁奉上谕：

前据陈启迈奏，官军克复弋阳，已降旨将打仗阵亡之游击常海并把总张以德等分别议恤矣。本日据曾国藩、塔齐布奏，宁绍台道罗泽南、知府李续宾会同署抚州府知府林福祥等，各带兵勇，连获胜仗，凶锋大挫，现在跟踪追剿等语。所有此次出力文武员弁，着曾国藩等择尤保奏，以示鼓励。钦此。

相应恭录咨会。为此合咨贵军门、部院，请烦钦遵查照施行。须至咨者。右咨湖南提督军门塔〈齐布〉、湖南巡抚部院骆〈秉章〉、江西巡抚部院陈〈启迈〉。

263. 湖北兵勇不可复用大江北岸宜添劲旅折四月初一日

奏为湖北兵勇不可复用，大江北岸宜添劲旅，敬陈管见，仰祈圣鉴事。

窃查武、汉两城，三次沦陷，固由守御不善，而兵勇积习之坏，亦实有万不可用者。盖鄂中两府一镇，繁华甲于天下，督抚两标之兵习于淫侈、偷惰，已久不可用矣。自咸丰二年粤匪至鄂，迄今不满三载，而全兵覆败大溃者五次，其间小溃小败不可胜数。二年腊月初四日，粤匪以地道轰破城垣，逆旗犹未登城，而城内外兵勇已狂奔四窜，逃匿各县，是为第一次大溃。三年春间，署督臣张亮基等招复溃兵，添招练勇，击粤匪于团风，剿土匪于通城、广济，稍有起色。九月十三日，田家镇失防，水陆兵勇同时弃甲回奔，是为第二次大溃。其时，臣函致前督臣吴文镕，谓鄂省之兵视奔溃为故常，不宜再行收集，必须改弦更张，另募额兵，另招练勇，而后可以成军，而后可以言战。吴文镕未及更改，即被崇纶参劾，仓卒出师。四年正月十五日堵城之役，十三营均被踏毁，将弁兵勇尽数逃散，是为第三次大溃。崇纶、青麟等收复溃兵并广募湖南、四川之勇，支持数月，饷尽援绝。六月初二日奸细窃发，贼旗入城，青麟率兵勇奔赴湖南，沿途逃散大半，是为第四次大溃。臣与提臣塔齐布奉命东征，仰仗天威，幸复武汉。督臣杨霈复收溃兵，又招湖北、河南之勇，新旧兵勇数近三万，兵力不为不厚。杨霈屡次奏报、咨文，亦自叙其战功之多，士卒之劲，意谓可简练精锐，顿改旧规矣。不图广济一败，退至蕲水，又退至汉口，又退至德安、枣阳，万余兵募，或从之以行，或星散无归，是为第五次大溃。

夫古今所以激励军士者，重赏以鼓好胜之心，严刑以诛奔溃之卒，故可用也。今湖北兵勇既不好胜，又不畏刑，视溃散为常行之道，恬然不以为怪。若因循不改，其可笑必更有甚于今日者。臣愚以为，宜变易前辙，扫除其迹而更张之。凡标兵之求归行伍者，一概不收；凡练勇之曾经败溃者，亦不复用。大抵山僻之民多犷悍，水乡之民多浮滑，城市多游惰之习，乡村多朴拙之夫。故善用兵者，尝好用山乡之卒，而不好用城市、近水之人。臣愚以为，欲另募湖北额兵，宜在襄阳、郧阳等属深山穷谷之中，招选寒苦力作之民，择其英鸷者编入兵籍，假以时日而训练之。与武、汉、德安等府远相隔绝，使向来之溃兵溃勇浮游无归者，不得改名而混入其中。然后可得一旅之劲兵，而免致虚糜数万之饷。古之谋大事者，克一二名城不以为喜，得一二良将、数千精卒则以为大喜；失一二名城不以为忧，失一二良将、损伤数十壮士则以为忧；即素称精劲之师，或积劳而疲，或饷匮而散，或不和而骄蹇，则愈引以为忧。今日湖北之事，省城不遽收复，尚不足患；惟通省无一劲兵精卒，乃为无穷之患。虽调他省之兵幸而克复，而本省无强兵守之，亦终非可久之道。臣愚以为，湖北之急务，在于另募额兵，另招新勇，目前之收复鄂垣在此，异日之保守楚疆亦在此。效虽稍迟，而事属至切。

前者二月二十七日，臣具奏江北宜添两路劲兵，外一路沿江岸而下，内一路循灊岳之麓，由蕲、广而出宿、太，请旨饬下副都御史袁甲三募寿州、光州之勇，出汉、黄之背，不知我皇上已俞允否？如未蒙允准，则江北千里极为空虚，无论江面不能清，武昌、庐州不能复，即使侥幸而肃清恢复 [22] ，而流贼四散，旁出横逸，截我后路，已清之江面不旋踵而梗塞，已复之城垣不旋踵而复失，去冬之事，即前车之鉴，不可不早为之所也。伏乞我皇上廑念南服，神算独操，纵袁甲三不克西上，亦恳饬筹一支劲旅，疾出黄州之背。并恳饬下湖北督抚，另立新军，将前此溃兵溃勇一概革除，荡涤旧习，重振军威，使江之北岸得两路足恃之兵，可合可分，可内可外，不特有益于大局，即臣等南岸之陆兵、上下两处之水师，亦皆得所凭借，得所联络，有恃以不恐矣。

所有请撤湖北兵勇，另立新军，江北一岸宜添劲旅缘由，恭折附驿驰奏，伏乞皇上圣鉴训示施行。谨奏。

五月初十日奉到朱批：“另有旨。”钦此。同日，准军机处片开：“贵侍郎奏湖北兵勇不可复用一折，本日已有寄信谕旨交湖广总督杨霈、署湖北巡抚胡林翼钦遵办理矣。为此知会。四月二十二日。”

[22] “无论江面不能清……恢复”，据刻本《曾文正公奏议》补。ft

264. 请拨浙引盐抵饷以充军用民食折四月初一日

奏为请拨浙引用盐抵饷，以充军用，以济民食事。

窃臣等一军水陆万数千人，上游运道已断，饷项缺乏，久在圣明洞鉴之中。二月间奏请福建、浙江两省协济臣军，嗣闻浙省因徽州戒严，难济急需；闽省亦系积疲之区，难筹协款；惟奏请动拨江西四年漕折银两，稍纾眉急。特为日甚长，为数较巨，漕折一项，亦难久于供支。既处孤立之势，又有坐困之虞，欲捐则无可再捐，欲拨则无可指拨。中夜以思，良深焦灼。伏查国家岁入之款，盐课为一大宗。自贼居金陵，长江阻塞，淮南盐务，片引不行。场产堆积如山，而江西、湖南无盐可售，民忧淡食。淮南之盐，奸民偷送贼营，粤匪贱售于各口岸，大获其利。江西南路食粤私，北路食贼之私盐；湖广南路食粤私，西路食川私，东北亦食贼之私盐。以国家富有之物产，不克设法 [23] 行销，自食之而自利之，而反资以为贼之利，诚可惜也。

伏查近年各路军营，或以钞抵饷，或以米抵饷，或以大钱抵饷。无非通融办理，以济银两之不足。臣等一军，恳恩饬下户部，拨给浙盐三万引，用抵饷银，由臣招来绅富，自备场价，自备运脚，自行运至江、楚两省而销售之。以浙省之盐斤，行淮南之引地。浙省正杂钱粮，邀恩豁免，淮纲正杂钱粮，则虚纳而虚解。在户部不以为所拨者盐也，仍令臣军向盐务衙门虚报纳课，掣一凭批，即与拨银无异矣。在臣军不以为所领者盐也，仍令盐务衙门向臣粮台虚报解饷，掣一凭批，即与领银无异矣。伏查上年江西缺盐，经抚臣张芾、陈启迈先后奏请借行浙盐四万引，是浙鹾可行于淮南引地，已有明证。本年二月，浙江抚臣何桂清咨明江西巡抚，浙江各场存廒盐斤尚多，商人顾源兴等情愿认办浙盐三万引，运赴江西行销等语。是浙场存盐之富，又有明证。合无仰恳天恩，饬下户部，准拨浙盐三万引，听臣设法自运自销 [24] 于淮引口岸，以济军饷之不足，不胜企幸。如果运销畅旺，有裨军食，则可免邻省协济之艰，可减民间捐输之苦，臣当续行奏请添引售销。如其行销不畅，流弊滋多，臣亦必奏明停止。臣为请拨饷银起见，非为变通盐法起见。倘其稍损于盐务，无益于军饷，臣权衡轻重，断不敢有片刻之回护，丝毫之迁就也。除运盐条目缕晰咨商户部外，所有请拨浙引、以盐抵饷缘由，恭折具奏，伏乞皇上圣鉴，饬部迅速议覆施行。谨奏。

五月初十日奉到朱批：“户部速议具奏，片、折并发。”钦此。

[23] “设法”，据刻本《曾文正公奏议》补。

[24] “自销”，据刻本《曾文正公奏议》补。ft

265. 请饬大员总理盐饷派员协理盐运片四月初一日

再，臣奏请以盐抵饷，如蒙圣恩俞允，则不难于到岸行销，而难于招商领运。盖缘东南数省，现当干戈扰攘之时，道路多梗，人心惊惶，殷实之家，率多隐匿不出，孰肯挟资出为盐商？西省去浙千有余里，楚省去浙二千余里，有风鹤之警，有亏折之虞，又孰肯拿数万金之成本，求不可必得之利？若轻险之徒，冒死逐利，影射官盐，自作私枭，臣又断不敢招徕 [25] 此辈，以滋弊端。招商一事，殊属不易。臣之愚见，欲仍以劝捐之法行之，劝令地方绅富，凑助成本，倡首领运，庶票商可期踵至。查在籍刑部侍郎臣黄赞汤，上年奉旨派令在江西劝捐，会同抚臣陈启迈，督劝至四五十万之多，官绅交孚，物望允协。若蒙圣慈谕令于江西临江府属之樟树镇设局，交该侍郎总理西、楚两岸盐饷事务，各属绅富当可响应。惟樟树镇以督销为主，浙江督运事件，仍须有大员综理，方昭慎重。查前任浙江学政、礼部侍郎臣万青藜，才优心细，办事稳实，丁忧在浙，未能回籍，若蒙圣恩谕令在浙江督办盐运事务，必能与江西总局一气呵成。当此寇乱未平之际，大小臣工，或督兵，或筹饷，苟可自效，皆当力竭血诚，以图涓埃之报。况该侍郎等二人，位望较崇，夙怀忠悃，每与臣往返函商，常以受恩深重，未能报称为耻。如经理盐务，仿唐臣刘晏成法，引用士人，招集绅富，悉心经画，自可有利无弊。至西、楚两省引地宽广，所有配引、分运、截角、缉私等事，非一二人所能督办。查江西有现署盐法道之南昌府知府史致谔，明而能断；候补道万启琛，精细笃慎，堪以协理西省盐运事件。湖南有 [26] 总办后路粮台之署盐法道裕麟，办理团练、劝捐之候补知府黄廷瓒，曾经臣等奏保，堪以协理楚省盐运事件。三万引为数无多，而微臣欲请二品大员两人督理，又请派两省官绅道府四人分理者，盖有治人无治法，得其人而董之，则军饷可渐期充裕，而淮南数千里引地，为贼私、粤私、川私侵占者，可以反而为官引之地。不得其人董之，则即此三万引者，亦不免暗滋流弊，而仍无益于军饷。是以与两省官绅反复熟商，莫不谓以盐抵饷之举，必须多求实心任事者以经理之也。倘蒙饬部议准，合无仰恳天恩，饬下前任刑部侍郎臣 [27] 黄赞汤，前任礼部侍郎臣万青藜总理盐饷事务，并饬派史致谔等四人协理两省盐运事件，于盐政、饷项均有裨补。谨附片具奏请旨。

五月初十日奉到朱批：“览。”钦此。

[25] 原作“来”，据刻本《曾文正公奏议》改。

[26] “有”，据刻本《曾文正公奏议》补。

[27] “臣”，据刻本《曾文正公奏议》补。ft

266. 附咨文　咨户部及何桂清等 [28] （已奏请盐引抵饷特抄送节目咨照户部核议具奏施行）四月初一日

为咨商事。

窃照本部堂与塔军门水陆两军分为四支：塔军门率陆军一支，久驻九江；宁绍台道罗泽南率陆军一支，分剿广信、饶州；本部堂率水军一支，驻扎鄱湖，以陆军二千人护之；李孟群、彭玉麟等率水师一支，驻扎金口。自武汉再陷，上游运道已断，饷项缺乏，日夜焦灼。金口一支近五千人，每月需饷将及三万，道远不能兼顾，深恐无食溃散，几有鞭长莫及之叹。其三支在江西境内者，每月需银九万两。捐输之银业已告罄，漕折一项亦难久支。屡欲奏请大部拨款，以济急需。惟念东南数省多系积疲之区，大部亦无可指拨，不得已奏请以盐抵饷。除抄稿送贵部查核外，其中节目，原奏中尚有未能一一渎陈者，兹特分条缕布，恳祈贵部详察，迅赐核准施行，实叨公便。须至咨者。

一，去年自岳州以下之新堤起，及武汉、黄州，下至武穴、龙坪、九江等处，皆食贼中之淮盐，皆从贼营贱售而来。本年在江西，见东北各州县遍食贼中私盐。以国家之大利，国家之引地，被该逆暗中夺去，殊堪痛恨。此次奏请以盐抵饷，意在先断贼中之私盐。上年江西抚部院张芾、陈启迈先后奏请浙盐四万引，委候补道沈涛赴浙办运。今已一年，仅仅售盐一千一百五十引。续经委员招商办运，而运销亦属无几。盖缘沈涛办理章程，既纳淮课，又纳浙课，又津贴军需银两，每引成本至十七两零之多。借行之官盐太贵，贼中之私盐太贱，是以行销不畅。兹本部堂奏请以盐抵饷，必须一面缉贼私，一面减官价，方可期其畅销。所有江西借行浙引之盐，应即奏明停止。双课之盐万不能行。一经停止，则私贩不能借端影射矣。

一，淮盐奏定新章，六百斤一引，每引正杂钱粮二两六钱八分零。浙盐分杭、嘉、绍、松四所，多者四百斤一引，少者三百七十五斤、五十五斤一引不等。正杂钱粮多者二两六钱零，少者二两五钱、四钱零不等。若按淮盐六百斤大引合算，实每引应纳课四两九分有零。上年江西奏明借行浙引，委候补道沈涛办运，即系照淮纲之例，以六百斤成引。以其行淮南之引地，不能不照淮南之章程也。此次奏请以盐抵饷，仍照沈涛现办成案，以浙盐作淮引，每引定为六百斤，所有浙课正杂钱粮四两九分四厘零，现经奏请豁免，其淮课二两六钱八分三厘，即作为大部拨交敝营军饷之款。如拨三万引，即抵部拨军饷八万两。在贵部以现无着落之课变为有着，在敝军于无可筹划之中借此一筹，虽难必销售之畅旺，然尽力督办，不无小有裨益。

一，盐法重引地。此次以盐抵饷，系照江西上年奏准成案办理，概行淮南引地，于浙盐引地毫无浸灌。惟江西奏案仅行江省境内，此次则兼行湖南境内。拟于江西之樟树镇地方设立总局，江西、湖南两省商贩概至总局领运，仿照票盐章程，给与护照，于照内注明准至某处售卖。如盐与照离，或越出淮南引地一步，即从严惩办。如非此项奏明之盐，或有他处私盐侵占淮南引地者，亦必从严惩办。

一，此次奏请以盐抵饷，出于万不得已之计。如稍有流弊，即奏请停止。然江、楚两省淮南引地纵横千余里，皆为贼私、川私、粤私占夺。今以浙盐三万引行之，不及额引十分之一，想断无流弊也。惟事属创行，与前明王守仁于用兵而请抽盐税，同为一时权宜之计。从前成案无可援之例。盐务各官应办之责，现经奏请前任刑部侍郎黄赞汤总理局务。其由浙运局，由局运楚，或官运，或商运，或尽照票盐旧章，或略改章程，均难预定。如有与定例不符之处，即随时咨明贵部，务请贵部通融办理。

以上各条，未及琐屑陈奏，如大部以为可行，请烦逐条核议，具奏施行。计咨送折稿一件。右咨户部。

[28] 此件并咨湖南提督塔齐布、湖南巡抚骆秉章、江西巡抚陈启迈、前刑部右侍郎黄赞汤、前礼部右侍郎万青藜、湖北巡抚胡林翼。ft

267. 附咨文　咨何桂清（为浙盐引抵饷预请拨银为领运成本）四月十二日

为咨商事。

窃照本部堂水陆各军，现在江西分剿九江、广、饶等郡窜匪。所有各勇口粮及在省河添船募勇等款，计已用过江省捐输、漕折两项银四十余万金。目下江西濒湖各郡迭被蹂躏，本省协剿之需实已搜罗殆尽，断难再供楚军。迭准咨商另筹请饷，已由本部堂奏明每月请拨浙江饷银二万两，以资接济，于三月二十九日奉旨允准在案。继思浙江每月有运解向军门大营军饷之款，又以逼邻贼境，分道防堵，颇形竭蹶，不能兼顾情形，已准贵部院咨复。复于无可筹划之中，拟为通融办理之法，奏请借行浙引，以盐抵饷，并附片陈明，请旨饬派前浙江督学部堂万青藜在浙督办转运事宜。惟折中声明自备成本，自行运销等语。成本一项，就浙场采办及沿途脚费，均须给发现银，反复思维，实无所出。用再咨商，乞赐查照，即在准拨浙饷项下先行筹支银数千两。一俟此折奉旨允准，即将银两交前督学部堂万青藜设法试行。如果将来浙引畅销，拨款即可停止。除将请拨浙饷、借行浙盐两次折稿另文咨送查核，并此次附片，拟请前督学部堂万青藜督办转运之处，俟奉到朱批，再行恭录咨达外，所有预请筹拨银两为领运成本缘由，相应咨商。为此合咨贵部院，请烦查照，预饬筹拨，仍祈见复施行。须至咨者。右咨浙江巡抚部院何〈桂清〉。

268. 附咨文　咨万青藜（浙引请浙预拨银两领运）四月十二日

为咨会事。

窃照云云同上不能兼顾情形，已准浙江抚部院何桂清咨复，于无可筹划之中，拟为通融办理之法，奏请借行浙引，以盐抵饷，并附片陈明，请旨饬派贵部堂在浙督办转运事宜。惟折中声明自备成本，自行运销等语。成本一项，就浙场采办，每斤场价须九文、十文不等，由浙运至樟树镇，沿途水脚又须九文、十文不等，均须给发现银。反复思维，实无所出，用特咨商浙江抚部院，即在准拨浙饷项下，先行筹支银数千两，一俟此折奉旨允准，即将银两交贵部堂设法试行。如果将来浙引畅销，拨款即可停止。除将折片两稿另文咨送查核，仍俟奉到朱批，再行恭录咨达外，所有预请浙省筹拨银两为领运成本缘由，相应咨会。为此合咨贵部堂，请烦查照施行。须至咨者。右咨前任浙江督学部堂万〈青藜〉。

269. 奏请胡大任甘晋二员委管粮台片四月初一日

再，湖北在籍礼部主事胡大任，系奉旨回籍帮办团练之员。自上年闰七月在新堤起，即随同臣军办理沿江团练，辛勤督劝，颇著成效。武汉收复，委令在汉口劝捐，并办理臣军转运粮台。该司员深明大义，志在急公，本年贼窜汉镇，于万难措手之时，犹复拮据筹画，接济军饷。

又，江西在籍礼部主事甘晋，丁忧服阕，应即赴部，江西抚臣留该司员办理捐输事件。臣到西省，因陆军两支、水军一支相距太远，必须于省城设立后路粮台，支应三路粮饷、军火，方免缺乏之虞。当经会商抚臣陈启迈，饬令甘晋与湖南候补直隶州知州李瀚章综理其事。该司员品端才裕，委管粮台，借资臂助，军事方殷，难遽赴部当差。相应请旨饬下吏部查照办理。谨奏。

五月初十日奉到朱批：“吏部知道。”钦此。

270. 陆兵追剿广信股匪克复郡城折 [29] 四月十二日

奏为陆兵追剿广信股匪，迭获大胜，克复郡城，恭折驰奏仰祈圣鉴事。

窃饶州贼匪由乐平、德兴窜扰弋阳，谋攻广信、河口，臣等派委罗泽南、林福祥等先后驰剿，克复弋阳情形，业经奏报在案。嗣据罗泽南等迭次禀报，二十一日克复弋阳后，余匪窜踞兴安北门外民房，街市尽被焚毁。当以兴安为入广信要道，不可不急为扑灭，兼恐余匪匿藏山谷，乘虚回扑，因留林福祥率带诸勇及德安县知县刘希洛所带之平江勇暂驻弋阳，而罗泽南即带湘勇、训字营勇共三千五百人，由贵溪驰赴兴安，驻营城西十里。二十三日辰刻抵兴安城外，访知该县之贼系另股由安徽婺源而来，冀与弋阳之贼共攻广信，并掳船百余，将分股以掠河口，二十一日初至兴安。是日，我兵破贼于弋阳，该逆尚未之知也。既闻弋贼大败，兴安股匪不及待弋贼之来会，已于二十二日五鼓由北门逃窜，被胁者仍径回德兴，凶悍者东上广信，径至府西三十里之坑口、大路口一带。罗泽南率师入兴安县城，绥辑难民，搜擒余匪，即以二十四日五鼓由兴安驰赴广信，函商林福祥由弋邑移驻兴安，以为我军后路声援；别令刘希洛带平江勇八百，倍道前进，与湘勇合上广信。此克复弋阳后，跟踪追剿，收复兴安，迅赴广信之实在情形也。

二十四夜，罗泽南驻大路口，探闻广信郡城已于先一夕沦陷矣。盖缘此股窜匪不下万余人，半系长发老贼，星奔飙至，迅疾 [30] 莫测，二十三日早抵广信，四面围攻。城内施放枪炮，奋力堵御，贼不敢近。黄昏之际，大雨淋漓，枪炮莫施。贼冒雨缘梯而上，攻陷郡城。罗泽南闻之愤甚，即于二十五日带湘勇、训勇驰三十里，辰刻抵广信城西之乌石山。其地孤峰高耸，俯瞰一切，贼之出入，莫能隐遁。罗泽南驻营山下，饬安庆府知府李续宾营于山左，候选知县唐训方、从九蒋益澧营于山右，防贼数路夹击。贼见我兵突至，筑垒未就，遽统大众来扑。始以数千人由西门出攻我军之中营，继由北门出数千人为一股攻右营，又以一股由南绕出攻左营、训勇营。黄旗满谷，呼声震天，势极枭悍。我勇惟自整营盘，若不知贼之已至，相持二时之久。贼愈逼愈近，各营始整队以出，排列山冈，不速与战。俟贼屡冲力竭，然后振鼓而前。贼之强悍者鏖战良久，初无退志。诸勇立前，毙大黄旗贼十余名，贼稍却，乘胜而进，贼 [31] 大溃，追至城西，共击毙八百余名，发长尺余，内有穿黄马褂贼，须长八寸，不知是何贼目。其余溺死城西池内及焚死民房者无算。夺获大小黄旗五十余面，伪印六颗，大小枪炮七十余件。是日，刘希洛带平江勇自贵溪倍道前进，日暮来营助剿。此抵广信后痛剿获胜之实在情形也。

二十六日辰刻，我军方欲整队攻城，贼众万余忽分三路而出，又以数千人卷旗息角，埋伏于树林深密之处。罗泽南登高瞭望，知贼伏所在，即饬蒋益澧带湘勇左营隐伏右路之高冈下，刘希洛带平江勇踞右路之平冈，排阵以待，遏贼不得径逼右路。湘勇中、右两营及训字营，饬令勿出营盘，诱贼近前，然后接战。又派精锐之勇约百余人为一队，分途潜往，截其埋伏之路。约俟大旗招展，四出齐应。贼之三路来者，于营前一里许放枪大呼，来冲数次。见我兵不动，又自中止。旋又大呼，相持已久。罗泽南知彼竭而我盈也，遂督湘勇中营由中路出，唐训方带训字营从中路之右出，李续宾带湘勇右营从左路出，逼近贼前。贼枪连施，我兵仍衔枚无声，如是者又片时，大旗一摇，三营齐进，杀毙长发悍贼千余人。刘希洛、蒋益澧之勇皆从大路绕出，贼之藏伏树林者，亦为我伏所袭。贼众大败，乘胜追剿，沿途杀毙者又千余人，匿民房者烧之，堕池中者刺之，所夺黄旗、鸟枪、刀矛不可胜计。诸路之贼四窜，其拥挤入城者，城上贼开放大炮，轰毙者皆入城拥塞之贼，我兵反一无所伤。贼遂闭城以拒。忽大雨如注，沟浍皆盈，城上炮不能开，我军四面围攻，植立雨中，无一退者。日暮收队，防贼宵遁，暗使敢死之士四路巡逻。二十七日五鼓，饬令各 [32] 营再行围剿，诸勇奋跃登城，刺杀数百人，贼溃，从东门逃出，又于乡间捕剿四百余人，克复郡城。安抚孑黎，吊恤文武殉难之员。被杀百姓填街塞巷，目不忍睹，捐资收瘗，招民复业。此广信连日攻剿、克复府城之实在情形也。

接据探禀，贼于二十八日由玉山北门而遁，驻七都口。三十日入浙江开化县之华埠，其地东近常山，北接婺源，西邻德兴，尚不知贼意之所向。罗泽南、林福祥等暂驻信郡，审明贼踪，观衅而动。

伏查该逆自饶州内犯江西，兼窥浙江，以大股占踞弋阳，抗拒官军，以另股由兴安径扑广信，扼浙之吭嗌而固皖贼之藩篱，其计狡毒已极。臣等二月具奏三省全局一折，言南岸之东一路须有一支劲兵，盖尝筹虑及此，调罗泽南等东趋饶、广，渐逼皖境。兹幸仰仗天威，屡获大胜，要郡坚城，三日克复。按察使衔宁绍台道罗泽南，转战千里，审幾度势，谋深勇沉，每于未筑营垒之际，猝遇贼至，常能从容镇定，以寡胜众，应请旨交部从优议叙。其余出力员弁兵勇，容臣等择尤保叙，以资激劝。广信城陷时殉难之文武各官，由江西抚臣查明请恤。

除陈启迈另行具奏外，所有迭获胜仗、克复广信郡城缘由，恭折由驿驰奏，伏乞皇上圣鉴训示施行。谨奏。自吴城发

[29] 此折与塔齐布会衔。

[30] 原作“即”，据刻本《曾文正公奏议》改。

[31] “贼”，据刻本《曾文正公奏议》补。

[32] 原作“右”，据刻本《曾文正公奏议》改。ft

271. 附咨文　咨塔齐布陈启迈骆秉章 [33] （转录明谕　饬奏保克复广信出力员弁兵勇）五月十八日

为恭录事。

窃照本部堂于本年四月十二日，会同贵塔军门恭折由驿具奏为陆军追剿广信股匪，克复郡城一折。今于五月十八日奉到朱批：“另有旨。”钦此。

同日，奉咸丰五年五月初二日内阁奉上谕：“曾国藩、塔齐布奏追剿广信贼匪获胜情形，并请保出力人员一折。按察使衔浙江宁绍台道罗泽南，着交部从优议叙。其余出力员弁兵勇，着曾国藩等择尤保奏。”钦此。相应恭录咨会。为此合咨贵军门、部院，请烦钦遵查照施行。须至咨者。右咨提督塔〈齐布〉、抚院陈〈启迈〉、骆〈秉章〉。

[33] 此件并札知罗泽南。ft

272. 奏水师小挫一次小胜二次五月十三大战获胜折 [34] 五月二十一日

奏为水师小挫一次，小胜二次，五月十三日大战获胜，恭折奏祈圣鉴事。

窃臣国藩于三月十三日自江西省城登舟，在吴城驻扎半月，饬令前队进扎南康府城。四月十三日，臣国藩移驻南康，前队战船进泊青山地方。

南康之为府，前有彭蠡，后有匡庐，背山面湖，去罐子口四十里。自罐子口而上，由都昌以达于饶河，为东鄱湖；由潴矶 [35] 以达于吴城，为西鄱湖；自罐子口而下直至府城，为宫亭湖；自府城以下为土目、屏峰、青山、姑塘、鞋山等处，凡九十里而至湖口县。南康之与九江，中仅隔一庐山。山北为浔郡，山南为康郡。下游青山、姑塘及湖口对面之灰山，皆庐山之支麓也。我水师老营驻泊南康，下则攻湖口之贼，冀欲力破此关；上则防都昌之贼掳船而袭我后路。四月十九日，青山前队水军萧捷三、邓翼升、孙昌国等方在操演之际，该逆已由姑塘扬帆上犯，约炮船百余号，小划数十号，雁列而来。其船亦快蟹、长龙、三板之类，长短大小尽仿我军制法。桨枝之密，炮位之备，旗帜之鲜明，一一效法我军，视去年之贼炮船无多、水战较钝者迥不相同。我军弁勇见之，不觉惊骇。与之接战，轰炮数轮，该逆自西岸斜行而上，渡至东岸；我军亦斜行东渡，排炮攒击，鏖战两时。该逆忽出小划数十，沿西岸而下，将及青山，我战船皆在东岸力战，青山驻扎之所，仅有雇坐民船数号，例不出队，致被焚夺。该营坐船既失，东岸战舟亦稍忙乱，无心恋战，仓卒收队。该逆追逐十余里，我军船驶回上游，至火焰山扎泊。此十九日水师三营接仗小挫之实在情形也。

二十一日，臣国藩以都昌尚有陆贼，恐其掳船来袭，有上下夹攻之患，派定湘营何启长前往搜剿。二十二日抵马家堰。该逆匪装运辎粮船只一百余号，见官军忽至，扬帆疾走。各哨奋往力追，围绕焚烧，无一存者。嗣至徐家埠，复烧贼船五十余号。又至都昌城下，烧贼船一百余号。何启长偕护都司李逢春入城，谕令百姓剃发。又上至土塘，烧贼船四十余号。合计焚烧大小船三百有余，皆该逆掳以运粮接济湖口者。夺获短刀十九把，生擒长发五名，被焚溺水者数十名。二十四日收队，仍泊南康。五月初八日，闻逆匪复在都昌掳船掳粮，又派孙昌国前往搜剿，毁船二十余号，其新掳者，呼百姓而还之。此都昌等处搜烧贼掳民船，两次小胜之实在情形也。

五月十三日，我军派船九十余号至青山一带放哨，适值贼船自姑塘扬帆上犯，我军停棹小泊，观衅而动。该逆复用十九日之故智，自西岸斜上，渡至东岸，队伍整齐，气势骁悍。我中营贺虎臣、定湘营何启长带船三十余号，渡至东岸迎敌，而留萧捷三、陈炳元、邓翼升三营各船于西岸，将欲抄贼之尾。该逆全力扑我东岸两营，千炮对轰，力几不支，哨船间有退者。贺虎臣、何启长挥旗苦战，该逆稍却。又见西岸各营来抄其尾，贼舟即回注西岸，攒炮对击，鏖战两时之久，群子雨落，伤贼约计三百人，西岸之贼败北，东岸之贼亦败。是日巳刻，臣国藩闻下游接仗，鉴于四月十九日之失，派都司孙昌国及各营添船六十号驰往接应，风顺水溜，片刻行三十余里。当东岸贼败之际，我接应之船恰至，该逆眩乱失措，我军列炮环攻，追奔二十余里，至鞋山以下，烧毁贼船三只，始行收队。此十三日众船大战获胜之实在情形也。

伏查该逆去年专恃民船数千，震眩耳目，其能战者不过战船数十号、小划数百号而已。十月间，始闻其在安徽修造炮船，操习水战，曾经臣等奏明在案。不谓数月之久，遽已操练成熟，枭悍异常，为我军所惊骇。幸赖内湖水师多久经战阵之士，将弁屡受天恩，感激思报，十三日之战，萧捷三等慷慨誓众，期与该逆决一死战。仰仗天威，幸获全胜。所有出力员弁，吁恳天恩容臣等择尤保奖，伤亡兵勇，查明照例办理。

所有内湖水师近日接仗情形，恭折由驿驰奏，伏乞皇上圣鉴训示施行。谨奏。

[34] 此件与塔齐布会奏。

[35] “潴矶”，刻本《曾文正公奏议》作“潴溪”。ft

273. 塔齐布罗泽南两军未克会剿缘由片五月二十一日

再，五月初二日准兵部递到承准军机大臣字寄：四月十四日奉上谕：“塔齐布攻剿九江，近日情形未据奏及，岂为贼氛阻隔，竟不能声息相通耶？并着随时奏报，以纾悬系。”等因。钦此。

伏查臣国藩前在江省月余，隔日与臣塔齐布通信一次。自至吴城、南康，每日与臣塔齐布通信一次。九江与南康仅隔一庐山，臣等二人屡次约会，匹马相见。因浔城之贼时时窥伺，意欲扑我陆营，湖口之贼时时窥伺，意欲扑我水营，故臣等二人皆不敢远离营盘，虽相距仅数十里，而彼此不得会晤。两地寸心，同深焦灼。浔城之贼，每次出队扑营，臣塔齐布辄出队邀击，小有斩获，毙贼数人或数十人不等。近日贼船由上游驶下者甚多，湾泊浔江，声言大举扑我陆营。臣塔齐布日夜严防，务保无虞。若能趁该逆出巢大战，乘势破城，则尤所甚愿也。

至宁绍台道罗泽南一军，自克复广信府城后，闻贼匪大队屯聚景德镇，罗泽南驰赴景德追剿。该逆又由祁门、婺源窜扰徽州等处，浙江巡抚臣檄调罗泽南往徽会剿。臣等以此军去徽太远，声势阻隔，饷道难通，飞饬罗泽南仍回饶州、都昌，与水师会攻湖口。方拟俟罗泽南军至湖口东岸，不特可与水师会合，并可与九江陆营联为一气。三路合师，军威无难复振矣。乃忽于十七日准江西抚臣陈启迈咨称，义宁州失守，省城震动，飞调罗泽南回省，以固根本等情。是罗泽南之师，仍不能由都昌进剿湖口。东岸既无陆兵，则水军之孤悬可虑，三路之会合无期，事机未顺，处处牵制。当二月调罗泽南赴饶州之时，实不料数月之久，尚未能绕出湖口也。

所有臣塔齐布陆军在浔昼夜严防，及罗泽南一军不克会剿湖口缘由，理合附片具奏，仰慰圣厪。谨奏。

274. 附咨文　咨塔齐布骆秉章陈启迈（转录明谕　水师获胜准将出力员弁兵勇择优酌保并议恤伤亡）六月二十八日

为恭录事。

窃照本部堂于本年五月二十一日，会同贵塔军门恭折由驿具奏水师小挫一次，小胜二次，五月十三日大战获胜一折。今于六月廿八日奉到朱批：“另有旨。”又附片奏塔齐布等一军不克会剿湖口缘由一片，奉朱批：“知道了。”钦此。同日，准兵部火票递到咸丰五年六月十二日内阁奉上谕：

曾国藩、塔齐布奏水师剿贼迭获胜仗一折。据称，四月二十一日，经该侍郎派定湘营何启长前往搜捕都昌陆贼，防其掳船来袭。二十二日抵马家堰，围烧该逆运粮船只一百余号。至徐家埠，复烧贼船五十余号。又至都昌城下，烧贼船一百余号。至土塘，烧贼船四十余号，生擒长发贼五名，被焚溺水者数十名。五月初八日，闻该逆复在都昌掳船掠粮，又派孙昌国前往搜剿，毁贼船二十余号。五月十三日，我军派九十余船至青山放哨，适值贼船自姑塘上犯，势甚凶猛，经贺虎臣、何启长等两营带船渡至东岸迎敌，留萧捷三等三营于西岸抄贼之尾。该逆力扑东岸，贺虎臣等挥旗大战，贼势已却，又见西岸各营来抄其尾，贼复回拒，攒炮对击，鏖战两时，〈伤贼约三百人〉 [36] ，东西两岸之贼，纷纷败窜。曾国藩上游接应师船亦同时驶至，该逆迷乱失措，我军列炮环攻，追奔二十余里，至鞋山以下，烧毁贼船三只。此次内湖水师奋勇击贼，迭获大胜，所有出力员弁，着该侍郎等择尤保奏，候朕施恩。伤亡兵勇，着查明咨部议恤。钦此。

相应恭录咨会。为此合咨贵军门、部院，请烦钦遵查照施行。须至咨者。右咨军门塔〈齐布〉、湖南部院骆〈秉章〉、江西抚院陈〈启迈〉。

[36] 此六字据中国第一历史档案馆藏件补。ft

275. 附咨文　咨塔齐布陈启迈骆秉章（转录廷寄　水师获胜后应通筹大局合力会剿）六月二十九日

为恭录事。

窃照本部堂于本年六月廿八日准兵部火票递到军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰五年六月十二日奉上谕：

曾国藩、塔齐布奏水师获胜一折，已明降谕旨，准将出力人员酌保矣。曾国藩等水陆两军，必须声势联合，方可得力。自师船阻入内湖，塔齐布一军孤悬无助。现闻贼势猖獗，而该处又无兵可拨，甚为可虑。曾国藩水师固应速出湖口，而此时姑塘、青山一带贼船蚁聚，若非剿除净尽，则内患未除，何以御外？着曾国藩督饬将弁，先将湖内贼船尽力扫除，方能出江与塔齐布会合。至罗泽南一军，为贼牵制，未能即归九江，着俟义宁剿办得手后，即行调回，与曾国藩、塔齐布等并力会剿。现在塔齐布兵力稍单，总须攻守兼施，不可稍涉大意，致损声威。此外，江西省有无可调兵勇，并着陈启迈悉心筹画，酌拨 [37] 前往塔齐布军营助剿，以壮声势而挫贼锋。或先克九江，或先将鄱湖贼船悉数扫除，则水陆两军可并而为一，庶几逆氛渐就肃清，不致如今日之掣肘矣。该侍郎等务当通筹大局，谋勇兼施，以副朕望。将此由六百里加紧各谕令知之。钦此。

遵旨寄信前来。承准此，相应恭录咨会。为此合咨贵军门、部院，请烦钦遵查照施行。须至咨者。右咨提军门塔〈齐布〉、江抚部院陈〈启迈〉、南抚部院骆〈秉章〉。

[37] 原作“机”，据《文宗实录》改。ft

276. 奏参江西巡抚陈启迈折六月十二日

奏为江西巡抚陈启迈劣迹较多，恐误大局，恭折奏闻仰祈圣鉴事。

窃惟东南数省，贼势蔓延，全赖督抚得人，庶几维持补救，转危为安。臣至江西数月，细观陈启迈之居心行事，证以舆论，实恐其贻误江省，并误全局，有不得不缕陈于圣主之前者。

已革总兵赵如胜，系奉旨发往新疆之员。上年奏留江省效用，陈启迈派令管带战船百余号、水勇四千余人、大小炮位七百余尊。十一月初五扎泊吴城镇，一闻贼至，赵如胜首先逃奔，各兵勇纷纷兽散，全军覆没，船只、炮械尽为贼有。其实贼匪无多，民间至今相传仅长发九十余人耳。闻风先逃，殊可痛憾。乃陈启迈入奏之词，则曰赵如胜奋不顾身，力战终日，其所失船数百余、炮数七百，并不一一奏明，含糊欺饰，罔恤人言。又派赵如胜防堵饶州等处，正月间败逃三次。贼破饶州，陈启迈含混入奏，不惟不加赵如胜之罪，并其原定新疆罪名，亦曾不议及，始终怙非袒庇，置赏罚纲纪于不问。

已革守备吴锡光，系被和春参劾、奉旨正法之员。吴锡光投奔江西，吁求救全。陈启迈奏留江西效用，倒填月日，谓留用之奏在前，正法之旨在后，多方徇庇，虚报战功，既奏请开脱罪名，又奏保屡次超升，又奏请赏给勇号。吴锡光气质强悍，驾驭而用之，尚不失为偏裨能战之才。至其贪婪好淫，纵兵扰民，在南康时，军中妇女至百余之多；过樵舍时，将市肆抢掠一空，实为远近绅民所同恶。而陈启迈一力袒庇，颠倒是非。正月二十九日，吴锡光纵其麾下贵州勇无故杀死龙泉勇一百八十七名，合省军民为之不平。陈启迈既不奏闻，又不惩办，乃于武宁县囚内取他勇之曾经犯案者，假称贵勇，缚而杀之，以掩众人之耳目。而众人愈积愤于吴锡光，道路以目矣。饶州之贼屯聚于四十里街，三月二十八日，吴锡光攻剿饶州，仅杀贼数十人，此绅庶所共见共闻。而陈启迈张皇入奏，谓克复饶郡，杀贼三千，焚船百余，吴锡光与其子侄均保奏超升，即素在巡抚署内管帐之胡应奎亦随折保奏。义宁州之陷，实系兴国、崇通等处土匪居多，长发尚少，吴锡光骄矜散漫，仓卒败亡，并非有大股悍贼与之交锋也。乃陈启迈粉饰入奏，则曰鏖战竟日，杀贼千余。吴锡光薪水、口粮较别营独多，且带勇七百，支领八百人之饷，此陈启迈所面嘱司道总局者，乃入奏则曰系自备资斧。种种欺饰，实出情理之外。

自军兴以来，各路奏报，饰胜讳败，多有不实不尽之处，久为圣明所洞鉴，然未有如陈启迈之奏报军情，几无一字之不虚者。兹风不改，则九重之上，竟不得知外间之虚实安危，此尤可虑之大者也。

臣等一军自入江西境以来，于大局则惭愧无补，于江西则不为无功。塔齐布驻九江，防陆路之大股；臣国藩驻南康，防水中之悍贼；罗泽南克复一府两县，保全东路。此军何负于江西？而陈启迈多方掣肘，动以不肯给饷为词。臣军前后所支者，用侍郎黄赞汤炮船捐输银四十余万两，奏准漕折银数万，皆臣军本分应得之饷，并非多支藩库银两。即使尽取之江西库款，凡饷项丝毫，皆天家之饷也，又岂陈启迈所得而私乎？乃陈启迈借此挟制，三次咨文，迭次信函，皆云不肯给饷，以此掣人之肘而市己之恩。臣既恐无饷而兵溃，又恐不和而误事，不得不委曲顺从。罗泽南克复广信以后，臣本欲调之折回饶州、都昌，以便与水师会攻湖口。陈启迈则调之防景德镇，又调之保护省城，臣均已曲从之矣。旋又调之西剿义宁，臣方复函允从，而陈启迈忽有调往湖口之信；臣又复函允从，陈启迈忽有仍调往义宁之信。朝令夕更，反复无常，虽欲迁就曲从而有所不能。

二月间，臣与陈启迈面商，江西亦须重办水师，造船数十号，招勇千余人，以固本省鄱湖之门户，以作楚军后路之声援，庶与该抚正月之奏案相符。陈启迈深以为然，与臣会衔札委南河候补知府刘于浔董其事。业已兴工造办，忽接陈启迈咨称，江西本省毋庸设立水师，停止造船等因。臣既顺而从之矣，因另札刘于浔在市汊设立船厂，专供臣军之用。忽又接陈启迈咨称，欲取厂内船只，交吴锡光新募之水军，又饬令厂内续造十五号，船厂委员亦遵从之矣。迨船既造成，陈启迈又批饬不复需用。倏要船倏不要船，倏立水军倏不立水军，无三日不改之号令，无前后相符之咨札。不特臣办军务难与共事，即为属员者亦纷然无所适从。

数年以来，皇上谕旨谆谆，饬各省举行团练，类皆有虚名而鲜实效。臣所见者，惟湖南之平江县、江西之义宁州办团各有成效，两省奏牍亦常言之。以本地之捐款练本地之壮丁，屡与粤贼接仗，歼毙匪党甚多，故该二州县为贼所深恨，亦为贼所甚畏也。去年义宁州屡获胜仗，捐款甚巨，事后论功，陈启迈开单保奏，出力者不得保，捐资者不得保，所保者，多各署官亲幕友。陈启迈署中幕友陈心斋，亦得保升知县。义宁州绅民怨声沸腾，在省城张贴揭帖，谓保举不公，团练解体；贼若再来，该州民断不捐钱，亦不堵贼等语。陈启迈不知悛悔，悍然罔顾。迨四月间贼匪攻围州城，该州牧叶济英迭次禀请救援，陈启迈亦不拨兵往救。困守二十余日，州城果陷，逆匪素恨团练，杀戮至数万之多，百姓皆切齿于巡抚保举之不公，致团散而罹此惨祸也。

去年四月，塔齐布在湘潭大战获胜，余贼由靖港下窜岳州，其败残零匪由醴陵窜至江西，萍乡、万载等县并皆失守。万载县知县李峼弃城逃走，乡民彭才三等或以马送贼，或以米馈贼，冀得免其劫掠。贼过之后，举人彭寿颐倡首团练，纠集六区合为一团，刊刻条规，呈明县令李峼批准照办。乃彭才三愚而多诈，谓馈贼可以免祸，谓练团反以忤贼，抗不入团，亦不捐资，遂将团局搅散，反诬告彭寿颐一家豺狼，恐酿逆案等语。县令李峼受彭才三之贿，亦袒庇彭才三而诬陷彭寿颐，朦混通禀。该举人彭寿颐恨己以刚正而遭诬，以办团而获咎，遂发愤讦告李峼弃城逃走、彭才三馈贼阻团，控诉各衙门。袁州府知府绍德，深以彭寿颐之练团为是，彭才三之馈贼为非，严批将李峼申饬。巡抚陈启迈批词含糊，不剖是非，兴讼半年，案悬未结。今年正月，臣至江西省城，彭寿颐前来告状。臣以军务重大，不暇兼理词讼，置不批发。而观其所刊团练章程，条理精密，切实可行，传见其人，才识卓越，慷慨有杀贼之志。因与陈启迈面商，言彭寿颐之才可用，其讼事无关紧要，拟即带至军营效用。两次咨商，陈启迈坚僻不悟。不特不为彭寿颐伸理冤屈，反以其办团为咎；不特以其办团为咎，又欲消弭县令弃城逃走之案，而坐彭寿颐以诬告之罪，颠倒黑白，令人发指。自粤匪肆逆，所过残破，府县城池，动辄沦陷，守土官不能申明大义，与城存亡，按律治罪，原无可宽。各省督抚因失守地方太多，通融办理，宽减处分，亦常邀谕旨允准。即以本年江西而论，饶州、广信两府失守，鄱阳、兴安等县失守，陈启迈通融入奏，宽减府县各守令之处分，均蒙谕旨允准。此系一时权宜之计，朝廷法外之仁，并非谓守土者无以身殉城之责也。该县令李峼弃城逃走，陈启迈能奏参治罪，固属正办；即欲宽减其处分，亦未始不可通融入奏。乃存一见好属员之心，多方徇庇，反欲坐彭寿颐诬告之罪，此则纪纲大坏，臣国藩所为反复思之而不能平也。

乡民劫于粤匪之凶威，或不敢剃发，或不敢练团，或馈送财物，求免掳掠，名曰纳贡，此亦各省各乡所常有。其甘心从贼者，重办可也；其愚懦无知者，轻办可也，不办亦可也。彭才三以财物馈贼，既经告发，陈启迈自应酌量惩治，何得反坐彭寿颐以诬告之罪，使奸民得志，烈士灰心？顷于五月二十九日，陈启迈饬令臬司恽光宸严讯，勒令举人彭寿颐出具诬告悔结。该举人不从，严加刑责，酷暑入狱，百端凌虐，并将褫革参办。在陈启迈之心，不过为属员李峼免失守之处分耳。至于酿成冤狱，刑虐绅士，大拂舆情，即陈启迈之初意，亦不自知其至此。臬司恽光宸不问事之曲直，横责办团之缙绅，以伺奉上司之喜怒，亦属谄媚无耻。方今贼氛犹炽，全赖团练一法，以绅辅官，以民杀贼，庶可佐兵之不足。今义宁之团既以保举不公而毁之，万载之团又以讼狱颠倒而毁之，江西团练安得再有起色？至于残破府县，纵不能督办团练，亦须有守令莅任，以抚恤难民而清查土匪。乃臣驻扎南康两月，陈启迈并不派员来城署理南康府、县之任，斯亦纪纲废弛之一端也。

臣与陈启迈同乡、同年、同官翰林，向无嫌隙，在京师时见其供职勤慎，自共事数月，观其颠倒错谬，迥改平日之常度，以致军务纷乱，物论沸腾，实非微臣意料之所及。目下东南贼势，江西、湖南最为吃重，封疆大吏，关系非轻。臣既确有所见，深恐贻误全局，不敢不琐叙诸事，渎陈于圣主之前，伏惟宸衷独断，权衡至当，非臣下所敢妄测。

所有江西巡抚臣陈启迈劣迹较多，恐误大局缘由，恭折缕晰具奏，伏乞皇上圣鉴训示施行。谨奏。

奉到上谕：“陈启迈着即革职，听候新任巡抚文俊查办。该抚到任后，着即将曾所参各情，逐款严查具奏。”钦此。

277. 附录明谕　处置江西抚臣陈启迈等溺职 [38] 七月

咸丰五年七月初二日内阁奉上谕：

曾国藩奏巡抚劣迹较多，恐误大局一折。自上年冬间贼扰江西吴城，本年二月复陷饶州，巡抚陈启迈于迭次奏报折内，历叙已革总兵赵必〔如〕胜、阵亡游击吴锡光等战功；于失事折内，则称赵必〔如〕胜奋不顾身，竭力鏖战；于克复折内，则称吴锡光奋力围攻，斩馘数千。朕以封疆大吏奏报军情，谅不致有虚饰。兹据曾国藩奏，吴城之失，赵必〔如〕胜闻贼先逃，全军覆没。饶州之失，赵必〔如〕胜败逃三次，致贼破城，与该抚所奏，已属不符。吴锡光攻剿饶州，仅只杀贼数十，该抚辄铺张入奏，甚至将抚署幕中之胡应奎滥行奏保。而吴锡光纵勇惨杀，匿不奏闻，支领口粮，又称为自备资斧。种种欺饰，实出情理之外。且于曾国藩军营需饷，屡次不肯发给。于水师战船，则忽办忽止。于罗泽南一军，则任意改调，朝令暮更，反复无定。并将各署官亲幕友及抚署幕友，列入团练保举，而义宁州实在捐资出力之人，转不得与。以致人心解体，州城失守。上年贼窜万载，该县李峼弃城逃走，乡民彭才三等馈贼财物，该抚徇庇不办，转将首告之举人彭寿颐坐以诬告之罪，并不将该县失守处分据实参奏。似此颠倒错谬，坚僻自是，实属辜恩溺职。江西按察使恽光宸，于彭寿颐一案，不问曲直，将该举人严刑凌虐，亦属有意逢迎。陈启迈着即革职，恽光宸着先行撤任，均听候新任巡抚文俊查办。该抚到任后，着即将曾国藩所参各情节，逐款严查，据实具奏，不得稍有徇隐。钦此。

[38] 此件据曾氏家藏手抄本《上谕廷寄补钞》补入。原件缺收到日期。ft

278. 附录明谕二件　文俊补授江西巡抚周玉衡补授按察使 [39] 七月

一

咸丰五年七月初二日内阁奉上谕：

江西巡抚着文俊补授。未到任以前，着陆元烺署理。钦此。

二

咸丰五年七月初二日内阁奉上谕：

江西按察使着周玉衡补授。所遗吉南赣宁道员缺，着耆龄补授。钦此。

[39] 此二件据曾氏家藏手抄本《上谕廷寄补钞》补入。原件缺收到日期。ft

279. 水师开仗获胜夺回拖罟大船折 [40] 六月十二日

奏为水师开仗获胜，夺回拖罟大船，恭折奏祈圣鉴事。

窃四月十九日水师小挫，五月十三日大战获胜，业经奏报在案。五月三十日，贼船上犯至姑塘、青山一带，我水师出队迎敌，该逆从西岸鱼贯而上，将近我军，逆船斜渡东岸，队伍甚整。其领队头船系拖罟大船，臣国藩去年之座船，腊月二十五夜被贼划袭夺者也。其第二号系长龙花船，伪右十二承宣胡鼎文、黄文奎、李继远贼目三人者，均在此两船中挥旗督战，扬帆直上，炮声如雷，意欲由东岸转抄我军之尾。我军循西岸而下，一炮不发，千桨齐施，从逆风中驶至下游，将近贼船之末，乃渡向西岸包抄贼尾，群炮攒轰，子如骤雨，鏖战两时之久后，贼后 [41] 队纷纷败退，前队数十船阵脚亦乱，我军合长围以包之，各将弁誓死力战，必欲夺回拖罟大船以雪积愤。该逆知难出重围，即用三板数只将伪承宣胡鼎文等飞桨逃脱，而留伪功勋张百长于拖罟船上，与我苦战。我军四面环攻，船上五十余贼，或扑水，或中炮，须臾伤毙四十余人。独张贼凶悍异常，手持刀叉，身怀火蛋，我军抢登者多被张贼杀伤。各哨官绕舟齐登，矛搠张贼落水，然后夺回拖罟大船，生擒长发十六人。其第二号花船亦同时夺获。外又夺得三板三号，小划二号，夺大炮十八尊。方贼目胡鼎文等驾三板逃脱之时，我军一面围攻拖罟，一面追逐贼目，急炮排轰，群子乱落，该逆纷纷凫水，计炮毙、淹毙二百余人，因天黑无月，即行收队。次早始回老营。查点我军，右营哨官苏光彩中子阵亡，各勇伤亡十余人。

伏查水军自去岁湖口失利以来，陷入内湖各船与外江水营隔绝，卒与将离，兄与弟隔，小船之素附大船者，皆隔绝而不得相见。臣国藩特至江西造船添勇，另立新军，方虑士气已伤，难期再振，幸仗我皇上威福，两次获胜，夺回拖罟大船，积愤为之稍申，军心为之一振。若使此军果足自立，则扼断长江之腰膂，上有金口水军以击其首，下有红单战船以击其尾，二千余里之江面，分为三段剿办，或有肃清之期。此次将弁兵勇踊跃用命，吁恳天恩容臣等择尤奏保，以昭激劝。保升外委苏光彩，力战阵亡，请旨交部照例议恤。

所有水师开仗大胜，夺回拖罟座船缘由，恭折驰奏，仰慰宸廑，伏乞皇上圣鉴。谨奏。

[40] 此件与塔齐布会奏。

[41] “后”，据刻本《曾文正公奏议》补。ft

280. 附咨文　咨骆秉章陆元烺（转录明谕　饬扫除江西湖内匪艇并保奏水师大胜出力员弁兵勇）八月初二日

为恭录事。

窃照本部堂于咸丰五年六月十二日，会同塔军门恭折由驿具奏为水师开仗获胜，夺回拖罟大船一折。今于咸丰五年七月二十四日奉到朱批：“另有旨。”钦此。同日，奉咸丰五年七月初二日内阁奉上谕：

曾国藩、塔齐布奏水师获胜一折。江西湖内贼匪，迭经曾国藩等剿办获胜。五月三十日，贼船复至姑塘、青山，由西岸直上，渡向东岸。官军陡合长围，将贼船包裹，大炮攒轰，鏖战至两时之久，贼目张百长被刺落水，余匪被轰及扑水淹毙者无数。生擒长发贼十六人，夺回拖罟大船，并夺获长龙、三板等船多只，大炮十八尊。伪承宣 [42] 胡鼎文等纷纷脱逃，复被官军追剿，击毙二百余人。逆贼经此次惩创，势已穷蹙，着曾国藩督率将弁等，迅将湖内匪艇悉数扫除，无留余孽。所有出力员弁兵勇，着曾国藩酌量保奏。保升外委苏光彩，力战阵亡，殊堪悯惜，着交部照例议恤。钦此。

相应恭录咨会。为此合咨贵部院，请烦钦遵查照施行。须至咨者。右咨南抚部院骆〈秉章〉、署江西抚院陆〈元烺〉。

[42] 原作“丞相”，据《文宗实录》改。ft

281. 奏乘乱抢劫粮台饷银逃犯前哨官万瑞书正法片六月十二日

再，臣国藩接准湖南巡抚臣骆秉章咨称：附折复奏乘机搬抢饷银之水营哨官万瑞书，已据赴省投案讯明，请旨办理一片。今于四月十八日奉到朱批：“着解归曾国藩军营严讯。”钦此。当饬按察司札委升用知县黄杰押解，佥拨兵役护送到臣军营等因。兹于六月初五日据黄杰将该犯万瑞书锁解到营，即派委员严行审讯。该犯供认去腊二十五夜贼匪袭营，乘乱危之际，搬抢粮台银饷不讳。臣查该犯在营日久，当贼划劫营之时，不能极力抵御，反乘危乱搬抢银两，数在千两以外，实属法无可贷，即于初五日将万瑞书军前正法，以示惩儆。理合附片奏闻。谨奏。

282. 附咨文　咨陈启迈（转录廷寄　义宁州城失陷调兵防剿事）六月二十二日

为恭录事。

窃照本部堂于本年六月二十一日，准兵部火票递到军机大臣字寄——
兵部侍郎衔曾国藩、江西巡抚陈启迈：

咸丰五年六月初四日奉上谕：

陈启迈奏义宁州城 [43] 失陷，调派兵勇防剿一折。游击吴锡光既经阵亡，贼势益炽，恐南昌省城人情震动，该抚饬调刘开泰带勇前进，兵力究嫌单薄，吴锡光所带之勇，着刘开泰收集统带，借壮声势。前据向荣、王懿德先后奏报，逆匪于四月二十二日复陷休宁，其饶、广一带，原未可稍形松劲，惟此时省城急需兵力，着即照该抚所请，速调罗泽南一军兼程来省，以为后援。省城布置周妥，罗泽南仍当星速出省，与刘开泰合兵进剿，不可专以保卫为名，致成株守。曾国藩水军近在吴城，船只业已齐备，既不能迅克都昌，扼贼往来之路，即当保卫省垣，先固根本，岂可专恃罗泽南陆军，而置水军于闲地？着与陈启迈妥速布置，俾罗泽南到省后，即可进攻义宁，不致牵制。该处与湖北通城、湖南平江等处均属接壤，万不可令其日久负嵎，致三省声势隔绝，剿办愈难得手。饶州一带，仍着该抚饬令赵如胜等妥筹防剿，毋得稍有疏懈。将此由六百里各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨江西巡抚部院陈〈启迈〉。

[43] “城”，据《文宗实录》补。ft

283. 浔城陆兵获胜及水军胜负折 [44] 七月初六日

奏为浔城陆兵开仗获胜，水军在徐家埠获胜一次、湖口小挫一次，恭折驰奏仰祈圣鉴事。

窃水师前在姑塘获胜，夺回座船，业经奏明在案。六月十一日，据探浔城逆匪在于新坝添筑炮台，龙开河泊有贼船四百余只。臣塔齐布于十二日轻骑前往查看地方。新坝之东为甘棠湖，西为龙开河，中间堤塍约宽箭余。该逆在于新坝街口坚砌石卡，添修炮台，卡外濠沟二道，宽约丈余，中引湖水注之。十三日，饬令升用副将周凤山等分带道勇、新田勇明攻东门，为声彼击此之法。各营兵勇掩旗息鼓，于四更时急赴西路，以攻新坝。饬九江镇居隆阿等伏兵于三川岭之左，候补守备长春等伏兵于三川岭之右，臣塔齐布率参将彭三元、阿达春等携带板片，搭造浮桥，抢过濠沟。时已五鼓，我军一面摇拆卡外木桩，一面抛掷火弹，延烧贼船二只，贼众惊觉，纷纷抗拒。攻未片时，城中之贼随亦拥出，约二千余人。我军开放连环枪炮，毙贼虽多，该逆因恃水陆并拒，殊无怯意。天已将晓，臣塔齐布以我军在于一线堤塍，分攻水陆，用力过苦，陆贼恃卡死抗，贼船更番来迎，彼逸我劳，势难取胜，因令兵勇佯为退走。该逆见我军无多，出卡追袭。我军且战且走，诱过濠沟二道，地面稍宽，遂令岭左伏兵起抄贼尾，岭右伏兵同时并起，佯退之兵回旗转战，枪炮齐施，短兵夹击，贼众大溃。堤塍狭隘，贼党拥挤，为濠所阻，约计击毙三百余名，坠濠溺湖者甚多，争舟情急，覆船三只，溺水之贼约近百人。升用副将玉山、都司毕金科等，先携大炮伏于龙开河之水府庙，比见逆船退出，连 [45] 炮环轰，亦毙数贼。彭三元、阿达春等见水陆之贼均已披靡，乘胜扑卡，卡内贼炮，子密如雨，彭三元右胸受伤，阿达春子伤左臂，天气酷热，均未晨餐，随传令收队，将生擒之贼十三名就地挖目凌迟。查点我军，阵亡四名，受伤二十余人。抚标尽先守备黄明魁，提标外委李芳祥，均因扑卡伤亡。其周凤山等攻东门之贼，相持四时，亦于午刻收队。此十三日浔城陆兵大获胜仗之实在情形也。

臣国藩驻扎南康两月有余，下游湖口之贼炮船甚多，上游都昌之贼虽无炮船，而所掳民船小划动逾百数，亦常有侵袭老营、上下夹攻之患。曾于四月二十二、五月初八等日，派船前往都昌，搜洗贼舟，均经奏明在案。特以东岸无陆兵，故陆贼添掳划船，终难净尽。都昌之下有徐家埠，去湖口六十里，为伪监军姜万祥盘踞之所，催民纳贡，诛求极酷。上游马家堰有小河直达徐家埠，为各处奸民与贼通商之路。六月十二日，臣国藩派令水师中营贺虎臣酌带长龙、三板二十号，千总李逢春带小划四十号，前往徐家埠搜洗贼巢，并派试用知县李锟带陆勇四百会剿。十三日寅刻，贺虎臣等由马家堰驶入小河，所过木桥、贼卡，拆毁六座，巳刻到埠。该逆以河身浅窄，我军船难于转旋，即出陆贼三百人前来抗拒。李逢春带水勇登陆迎剿，贺虎臣继之，排枪轰击，毙贼二人，贼众纷纷奔溃。我军一面追逐，一面烧毁河下贼船，逐北数里。李锟所带陆勇亦至，乘胜穷追，伤毙贼匪十余人，生擒七人，焚毁伪监军衙署一所，守棚、望楼数座，伪圣粮馆五处，焚烧贼船八十余只，水陆屯聚贼粮数千石尽数烧毁，夺获旗帜、军械无算。次日，仍渡湖回南康大营。此十三日搜洗徐家埠贼巢，水陆获胜之实在情形也。

水师前帮自进扎青山以后，本拟俟陆勇东渡，会合进剿。六月十五日，各营派二十余船前往湖口探看贼营形势，弁勇冒险贪功，冲出梅家洲贼卡，卡外贼船与卡内湖汊贼船齐出，我军二十余船三面被围，续到二十余船亦尚单弱，贼众我寡，鏖战两时，适值南风大作，不能驶回，被贼围去长龙一号、三板三号，千总洪建勋、把总李文田同时阵亡，勇目五十余人，有被掳遇害者，有凫水逃归者。姑塘大队前往救应，该逆始畏怯反奔，日暮收队，仍泊青山。此十五日弁勇冲出湖口贼卡，开仗小挫之实在情形也。

伏查水师自至南康以来，与湖口悍贼四次接仗，两胜两挫。论船炮之精，战阵之法，官军实远胜于贼。特该逆水战，两岸皆有陆贼护之，我军两岸皆无陆兵，水营孤立，终不宜冒险出卡，致涉疏虞。陆路尽先守备黄明魁，屡次打仗，奋不顾身。去岁岳州之役，伪秋官正丞相曾添养系其手刃。此次力战阵亡，应请饬部从优议恤。水营蓝翎千总洪建勋，把总李文田，五月两次血战获胜，均拟开单奏保。此次冲锋阵亡，均请饬部从优议恤。其余伤亡弁勇，查明照例办理。

所有近日水陆接仗情形，谨缮折由驿驰奏，伏乞皇上圣鉴训示施行。谨奏。

[44] 此件与塔齐布会奏。

[45] 原作“阵”，据刻本《曾文正公奏议》改。ft

284. 附咨文　咨骆秉章陆元烺（转录明谕　据奏水陆获胜及小挫后应即乘胜攻剿力通江路迅速东下）八月十四日

为恭录事。

窃照本部堂于本年七月初六日，会同前塔军门恭折由驿具奏为浔城开仗获胜，水军在徐家埠获胜一次、湖口小挫一次一折。今于本年八月十三日奉到朱批：“另有旨。”钦此。同日，奉咸丰五年七月二十二日内阁奉上谕：

曾国藩、塔齐布奏水陆获胜情形一折。江西九江等处贼匪，经曾国藩等水陆进剿，迭获胜仗。六月十一日，塔齐布探知九江之贼于新坝添筑炮台，龙开河亦聚有贼船，遂于十三日派升用副将周凤山等进攻东门，总兵居隆阿、候补守备长春带兵伏于三川岭左右，塔齐布亲督兵勇，于四更时，出贼不意，直抵新坝，抛掷火弹，延烧贼船，贼船惊觉抗拒。城内亦出贼二千余人救应，官军开放枪炮，毙贼极多，贼犹死拒。塔齐布挥令兵勇退走，将贼诱过濠沟，三川岭左右伏兵齐起，兵勇回旗夹击，升用副将玉山等先伏于龙开河上之水府庙，亦开大炮轰击，贼众大溃，约计歼毙贼匪三百余人，坠壕溺湖者无数。曾国藩水师于六月十三日进攻徐家埠贼巢，并令试用知县李锟带领陆勇会剿，贼众奔溃，被歼十余人，生擒七人，烧毁贼船八十余只，伪衙署、望楼数处，粮馆五处，贼粮数千石。该逆经此水陆痛剿，自可克期扫荡。着曾国藩等饬将弁兵勇，乘胜攻剿，以期力通江路，迅速东下。尽先守备黄明魁，千总洪建勋，把总李文田，力战阵亡，殊堪悯惜，均着交部从优议恤，以慰忠魂。钦此等因到本部堂。

承准此，相应恭录咨会。为此合咨贵部院，请烦钦遵查照施行。须至咨者。右咨湖南抚部院骆〈秉章〉、署江西抚部院陆〈元烺〉。

285. 附咨文　咨陆元烺骆秉章（转录廷寄　浔城开仗获胜特指授战守机宜）八月十四日

为恭录事。

窃照本部堂于本年七月初六日，会同前塔军门恭折由驿具奏为浔城开仗获胜，水军在徐家埠获胜一次、湖口小挫一次一折。今于本年八月十三日奉到朱批：“另有旨。”钦此。同日，准兵部火票递到军机大臣字寄——
兵部侍郎衔曾国藩、湖南提督塔齐布：

咸丰五年七月二十二日奉上谕：

曾国藩、塔齐布奏拟移浔郡陆军会剿湖口等语。该侍郎等水陆两军隔绝已久，湖口、九江两处俱不能得手，自应速筹变计，以期制胜。惟据所称，拟将陆军移至青山渡湖，会剿湖口，意在力通江路。如能迅即攻破，则水陆两军分而复合，自是胜算；倘不能遽破，则上游贼势方炽，岂能遽舍九江，径趋建德、东流？不特浔郡逆匪乘我东下，有牵缀后路之虞；即大军移撤后，该逆四出滋扰，或窜入江西腹地，或上结湖北逆党，均属可虑。该侍郎等既已筹议及此，自必胸有成竹。着再详细审度，如果确有把握，原可照议办理。但不可顾此失彼，置九江于不问。现在下游师船仅止克复芜湖，该侍郎等即由彭泽直下，相距尚遥，恐未能联为一气。必须通盘筹画，方为妥善。义宁贼匪已由通城屡扰临湘等处，虽经湖南兵勇击退，而崇阳、通山一带，尚与义宁之贼络绎披猖，罗泽南赴剿后，未知情形若何？此亦该侍郎等后路之患，不可不兼权并计，期出万全也。将此由六百里加紧谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨署江西巡抚部院陆〈元烺〉、湖南巡抚部院骆〈秉章〉。

286. 奏请万启琛暂缓赴湖北粮道任片七月初六日

再，新选湖北督粮道万启琛，上年随同在籍刑部侍郎臣黄赞汤劝捐炮船、军饷，最为出力，曾经奏奉恩旨交部议叙。本年三月，臣国藩奏请借行浙引，拨盐抵饷，派万启琛协理西省盐运事件，旋经户部议复，奉旨允准亦在案。兹接据部文，万启琛新选湖北督粮道，例应即赴新任。惟查浙盐充饷，事属创举。该道廉明详慎，办理易于就绪，欲改行奏派，一时实乏得力之员。相应请旨敕下吏部查照，留万启琛在樟树镇总局协理盐饷事件，暂缓赴湖北粮道之任。谨会同侍郎臣黄赞汤附片奏闻。谨奏。

287. 拟七月内与塔齐布会剿湖口片 [46] 七月初六日

再，臣国藩、塔齐布自正月一别，不相见者半年。六月二十七日约会于青山，言及顿兵江境，老师糜饷，上负主恩，下失民望，两人愧愤交集，哽咽难言。刻下浔城之贼时多时少，臣塔齐布之师若分剿他处，则恐大营单薄，反为逆贼所乘；若合聚一处，则五千之众，久无成功，日对坚城，徒深焦灼。而湖口水军，无陆兵以护之，彼此俱不能得手。罗泽南进攻义宁，是否能仍折回湖口，正未可知。不得不思所变计，以求有济于大局。拟于七月以内，臣塔齐布移至青山，渡湖之东，会剿湖口。如能攻破此关，全局固有转机；即不能遽破，亦当由彭泽而下，直趋建德、东流，以期与下游池、太之师联为一片，是亦大局转旋 [47] 之一策也。是否有当，伏乞圣慈指授机宜，俾有遵循。谨附片具奏请旨。

[46] 此件与塔齐布会奏。

[47] 原作“旋转”，据刻本《曾文正公奏议》改。ft

288. 附咨文　咨陆元烺骆秉章（转录廷寄　湘勇可否折回湖南着曾国藩酌情妥筹分拨迅速具奏）八月初二日

为恭录事。

本年七月二十四，准兵部火票递到军机大臣字寄——
兵部侍郎衔曾国藩、湖南提督塔齐布、江西巡抚陈启迈：

咸丰五年七月初一日奉上谕：

骆秉章奏湖南邻省贼气四逼，兵力不敷，请饬调回湘勇，以资防剿一折。前因罗泽南一军为贼牵制，未能即归九江，谕令曾国藩等俟义宁剿办得手后，即将该道调回，与该侍郎等并力会剿。兹据骆秉章奏称：两广之贼窜陷郴州、东安等处，永州、宝庆一带处处紧急；楚北之贼复窥伺平江等处；又有黔匪滋扰西路。该省兵勇既多调赴在外，复须防剿黔、粤、楚北、江西五省之匪，不敷分布，必须罗泽南一军折回湖南防剿，自系实在情形。惟昨据陈启迈奏，现筹调集兵勇，进攻武〔义〕宁，已咨罗泽南等妥速攻剿。该道能否即折回湖南助剿之处，着曾国藩等酌量现在情形，妥筹分拨，迅速具奏。至江省军务，或先克九江，或先将鄱湖贼船扫除，仍着遵照前次谕旨，迅筹剿办。将此由六百里加紧谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨江西署巡抚部院陆〈元烺〉、湖南巡抚部院骆〈秉章〉。

289. 塔齐布病故出缺折七月二十四日

奏为湖南提督塔齐布因病出缺，微臣驰赴九江大营料理丧事，兼统陆军，恭折驰奏仰祈圣鉴事。

窃臣与提臣塔齐布六月二十七日在青山地方会晤，言及浔城未破，顿兵已久，愤恨同深。微臣之意，谓宜移师东渡，会剿湖口，扫荡东流、建德一带，长驱直下，期与下游芜湖之师会合。塔齐布之意，谓自六月以来，攻城之具增置完备，七月以内即行大举攻剿，誓当力破此城，以雪积愤。如环攻不破，七月底再行移师东渡。商酌已定，曾于七月初六日附片具奏在案。其后，塔齐布益广置攻具，备云梯数百，布袋四千，扎草人以缘城，结竹筏以渡水，各营弁勇，皆自备挡牌、竹盔之属，无一不齐，专俟月黑阴雨之夜，大举攻城。臣在南康，亦派平江勇三千余人渡湖之东，攻剿湖口，订期十五以后，两城同攻，水陆并进。不料七月十八夜，浔城陆营专弁飞报南康，言塔齐布于辰刻传令出队攻城，尚未出营，陡患气脱之症，昏迷不醒，竟于午刻因病开缺。臣闻信之下，不胜悲愕。

伏查提臣塔齐布，肫诚报国，忠勇绝伦。自其为都司时，毅然有杀贼立功之志。上年蒙恩超擢提督，出师岳州途次，于左臂涅刺“忠心报国”四字。每战匹马当先，麾下士卒附从，辄麾之使后，不令出己之前；或他营被贼围困，辄跃马驰往救援；凡相度战地及察看贼营情形，常以单骑清晨独往，不使将士得知，屡被贼众狙伺追逼，从容御之。臣以不宜冒险，迭次劝阻，诸将亦日日谏止。而塔齐布气吞凶逆，不为怯惧，屡濒危险，常有奇缘，得免于难。湘潭之战，被贼围攻，纵身越墙得脱；崇阳、黄梅两次受伤，均以麾下易马扶去得脱；小池口之战，群贼曳其马尾，挥刀斫之，卒能纵横冲突，转败为功，贼中惊以为神。而该提督雍容恬退，未尝一语自伐其能。宅心仁厚，所得薪水银两，尽以犒赏士卒，或深夜呼兵勇与之絮语家事，亲如父子。洪山之战，围逼贼众溺水，其中幼孩甚多，塔齐布大哭，立即传令不杀幼孩，救出数百人，资送回籍。纪律严明，不许兵勇骚扰民间，有违犯者，秋毫必惩。身殁之后，军士百姓同声悲泣，不独臣军失此名将，大损声威，即东南众望所推，亦均恃为长城之倚。远近官绅，并深惊悼。

臣于十九日驰赴九江陆营，照料该提督丧事。二十一日丑刻送其灵柩出营，派副将玉山、守备长春、提标抚标官兵三百五十名，护送至江西省城。臣即暂驻浔城，统领陆兵，拊循士卒，保此劲旅，仰慰宸厪。惟念提臣塔齐布出师二年，日夜忧劳，赍志长逝，并无子嗣，家世清贫，上有老母，其兄弟三人，季弟去年阵亡。合无仰恳天恩，交部从优议恤。湘潭、岳州之战，保全湖南，为功甚巨。吁恳天恩准于湖南省城建立专祠，以慰忠魂，而洽民望。其湖南提督遗缺，请旨迅赐简放，以重职守。

所有提臣塔齐布因病出缺，微臣驰赴九江料理丧事，兼统陆军各缘由，恭折由驿驰奏，伏乞皇上圣鉴训示施行。谨奏。

奉旨：“已录。” [48]

[48] “奉旨已录”，据台湾“故宫博物院”《先正曾国藩文献汇编》补。ft

290. 附咨文　咨陆元烺（转录廷寄　塔齐布病故出缺着曾国藩择优保奏）九月初一日

为恭录事。

本年八月三十日，准兵部火票递到军机大臣字寄——
兵部侍郎衔曾国藩：

咸丰五年八月初九日奉上谕：

陈启迈奏提督塔齐布病故等语，已明降谕旨，优与赐恤矣。楚南水陆两军，互为声援，全赖统领得人，方可得力。该提督遽尔溘逝，虽据陈启迈奏称，曾国藩现已亲往浔营分别部署，惟水陆两路，断难以一人兼顾。着曾国藩于江西军营带兵之文武官员中，择其谋勇并裕、可为统帅者，据实保奏。并无论他省及各路军营人员，果为该侍郎素所深悉者，均准奏请调往，俾令统带全军，借资剿办。现在九江逆贼，深恐奔突，或致蔓延，曾国藩谅能妥为防范，并着速行奏报。将此由六百里谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照，并希将赐恤谕旨恭录见移施行。须至咨者。右咨署江西抚部院陆〈元烺〉。

291. 附咨文　咨陆元烺骆秉章（转录明谕　塔齐布因公病故准在湖南建立专祠）九月初二日

为恭录事。

窃照本部堂于本年七月二十四日，恭折由驿具奏为湖南提督塔齐布因病出缺，微臣驰赴九江大营料理丧事，兼统陆军一折。今于九月初二日奉到朱批：“另有旨。”钦此。同日，奉咸丰五年八月十三日内阁奉上谕：

曾国藩奏提督因病出缺，恳恩建立专祠一折。原任湖南提督塔齐布在九江军营病故，业经降旨加恩赐恤。兹据奏称，该提督上年克复湘潭、岳州，保全湖南，厥功尤伟。着准其于湖南省城建立专祠，以慰忠魂。钦此。相应恭录咨会。为此合咨贵部院，请烦钦遵查照施行。须至咨者。右咨署江西抚部院陆〈元烺〉、湖南抚部院骆〈秉章〉。

292. 塔齐布灵柩甫行即与贼接战二次获胜片七月二十四日

再，臣至九江陆营，因士气伤沮，恐贼匪探知前来扑营，严饬各营加意防守。二十一日丑刻，将塔齐布灵柩送出数里，即归营大加操演。会操甫毕，该匪自西门出队搦战。臣派广东罗定协副将周凤山统领全军，督率将弁，出队迎敌。都司岳炳荣率辰勇由东路前进，总兵居隆阿率江西兵勇、游击普承尧率宝勇由西路前进，周凤山率道勇督战。枪炮之后，继以刀矛，该逆败退，我军追至新坝，伤毙贼匪六七十人，逼溺湖水者十余人，攀登贼船各勇，追击沉船二只。未刻收队，查点我军，阵亡一人，受伤十余人，幸获全胜。二十四早，各将官告请奋勇大举攻城，锐气百倍，已缘登矣，该逆掷烧全桶火药，炮子瓦石如雨，伤亡数十人。虽未克攻破浔城，而将士忠愤有为，殊属难得。当统军新易、人心危疑之际，得此二仗，此支劲旅可无涣散之虞，足以仰慰宸厪。谨附片奏闻。

293. 罗泽南萧捷三李元度各军获胜片七月二十八日

再，前据宁绍台道罗泽南具禀，七月初八日在义宁州之梁口大获胜仗。又据游击萧捷三等禀，七月十四日水师在鞋山大获胜仗。尚未具奏，臣即于十九日前来九江陆营。旋于二十二三等日迭据罗泽南禀称，十三日在乾坑大战，十四日在鳌岭大战，十五日在城西大战，均获全胜，十六日克复义宁州城。又迭据统带平江勇之李元度等禀称，攻剿湖口之师，十五日在徐家埠接仗获胜，十八日在文桥接仗获胜，二十一日在苏官渡大战获胜各等因前来。当名将新失之际，而事机甚为顺利，仰托皇上威福庇荫，臣军声威尚足自振。除水陆三路屡次胜仗情形续行详叙奏报外，谨附片先行具奏，仰慰圣怀。谨奏。

294. 攻剿义宁克复州城折八月初七日

奏为攻剿义宁，迭获大胜，克复州城，恭折驰奏仰祈圣鉴事。

窃义宁州城被贼攻陷，都司吴锡光阵亡，江省震动，飞调宁绍台道罗泽南统带全军驰往剿办，业经奏明在案。嗣据罗泽南迭次禀报，该道于六月二十四日自江省起程，七月初五日驻营义宁州之梁口地方，访明州城形势及进兵之路，拟由四都高乡迂道五十里攻州西门。初八日辰刻，突报州城贼匪由梅岭来扑，该道督同安庆府知府李续宾、候选县丞蒋益澧登山瞭望，见贼七八千人屯聚抱子石之下，忽分两支，一支循修江南岸而下，约四五千人，旌旗蔽野，渐逼营前，分作三路排列冈阜；一支循左路山冈而下，约三千余人，潜行林间，掩旗息鼓，以抄我营之后。其旗帜多系所夺州城兵勇之物，假冒团练，冀混官兵。其后路之埋伏者，复不一而足。该道等辨认清晰，饬李续宾带湘勇右 [49] 营，候选知县唐训方率训字营三哨，从营后绕出山阜，为奇兵，而击循山之贼；又令训字营二哨埋伏山阿，以备策应；该道亲率湘勇中营，蒋益澧率左营，排列营前，为正兵，以击沿江之贼。部署既定，按兵 [50] 不动，示之以弱，相持一时，知贼气已竭，中营、左营始扬旗振鼓，大呼而进，击毙骑马悍贼十余名，贼败。右营及训字营三哨悄从山后绕出，横冲直突。此路之贼原冀抄我之尾，不料我兵反抄其后，击毙长发悍贼八九名，此股亦败。我军奋力追杀，莫不一可当百，共计各路毙贼七八百名，尸填载道。贼之沿江而逃者，忽为我军绕前截住，逼贼凭河而渡，水深浪急，溺毙无数。追逐二十里，前值一溪，群贼争渡，并拆断桥板以阻我师，因未午餐，始令收队。生擒三十余名，夺获旗械、子药无算。时候补知府林懋勋带勇驻扎对河之三都山上，闻贼攻梁口营盘，亦率所部及团勇循三都北岸而上，贼之浮江而过者，悉为林懋勋兵勇阻截，杀毙多名。此初八日贼来梁口扑营，迎剿获胜之实在情形也。

十一日，由梁口拔营，迂道四都，十二夜，驻高山棋盘岭。查该处入州有二道：一经杭口攻州城之西门摆，为正道，惟倚崖 [51] 濒水，势难并进；一经乾坑度小南岭、鳌岭攻州城之西门坑，为间道。南、鳌二岭各高二里许，从万山中盘旋而入，羊肠鸟道，人皆视为畏途。该道探闻小南岭尚无贼踞，亲率敢勇百人，同该州举人李炎携土人为向导，登小南岭瞭望形势。鳌岭虽高，其上犹可驻营，贼据之，则杭口一路可以诡道横截，我据之，则俯瞰州城，居高临下。且我师不度南岭，而自四都以达棋盘岭，已有由杭口直捣州西之势，贼必注意杭口而忽视鳌岭，则鳌岭可以乘虚而入。因与李续宾等定计由鳌岭进发。

十三日巳刻，饬中、右两营前进，辎重居中，左营、训字营居后。时闻贼来杭口者甚众，知必乘我之后，密谕管带左营蒋益澧，待辎重尽行，即整队紧守乾坑隘口。贼来虽多，但守此隘，贼必不敢与我敌。即小路之通杭口者，守此亦足以御之。复饬知州衔候选知县李杏春、候选从九萧积仰与蒋益澧相为援应。该道与李续宾前进，掩旗度小南岭，从树林中登鳌岭。守岭之贼不料我之猝至，酣卧亭上，骤见旗开，纷然回窜。我兵奋勇而上，毙贼百余名，疾据其岭。该道方筹度营基，喜我之得据要地也，忽报贼果由杭口来扑，追至乾坑，以大股逼坑之左，精悍捣坑之右，又以贼二千人由小路踞乾坑山脊以临之。蒋益澧已先驻乾坑隘口，旗帜间杂林中，贼莫测其虚实。唐训方率训字营登山以御小路之贼，萧积仰率左营后哨助之；蒋益澧率左、右两哨当先奋击。先败坑右之贼，其小路之贼亦为唐训方、萧积仰冲败。贼之精锐在此两股，故中路贼虽众而不敢前，李杏春乃率左营前哨冲出，中路贼亦败，诸勇乘胜跟追，贼屡拒屡却，毙贼六百余人，尸遍山谷，生擒二十余人。该道在鳌岭闻报，驰回救援，迨至棋盘岭，见蒋益澧等已获胜收队，遂率各营同驻鳌岭。此十三日移营鳌岭，后队在乾坑接仗，大获胜仗之实在情形也。

鳌岭距州城仅七里，南面高逾四五里，左为南岭大山，蜿蜒而至城北之凤凰山，为州城之主峰；右为鸡鸣峰，其下即西门摆，城外菁华之所聚也。蒋益澧驻岭左防凤凰山一路；唐训方驻岭右防鸡鸣峰一路；鳌岭中支峰上峻下平，可以四应，该道率中营驻之；其次岭长而脊瘦，仅足搭一二棚，李续宾率右营驻之，阵如长蛇。又前一峰高而锐，与凤凰山相埒，搭望楼其上，贼之来踪，莫能隐遁。左右有坑，深而莫测，由岭逾坑，一升一降，约二十余里，鸟道蚕丛，险逾蜀道，大军驻此，贼来攻我甚难，我攻州城之贼，则有建瓴之势。

十四日辰刻，方拟进捣州城，讵意城内贼约数万人，五更出队，分五路而来：一从凤凰山直抵南岭大山，欲扑我左营；一从西门摆踞鸡鸣峰，与左路凤凰山之贼如张两翼；其中路由西门坑来者，则分三路：一由两坑之会合处跨岭而上，直抵望楼之前，摇旗放枪，以号召两翼之贼；一从坑左大路而上，多系精锐，直抵中、右两营之左；一埋伏坑右树林中，冀攻中、右两营之右。布置周密。该道与李续宾登高审视，饬唐训方攻右路，蒋益澧攻左路，别分数哨击右坑之贼，登鸡鸣峰分路以截右贼之尾，又分数哨击左坑之贼，依凤凰山以截左贼之尾，饬右营前、中二哨踞锐峰以击望楼下之贼。部署既定，严饬不可躁进，必俟各路贼已逼近，然后分路迎剿。

时中路之贼见我兵伏营不出，摇旗呐喊，愈逼愈前，左坑贼亦抛掷火箭、火球，已及营盘，诸勇乃整队大呼而出，贼抵敌不住，回旗奔走，我军截之，毙贼数百。望楼下之贼亦为乱石所击，蜂拥而退，坠崖死者以数百计。乘胜追之，两路之贼卓旗于两坑会合处，计诱我兵前进，不料复为我所袭，上下夹击，诸贼无路可逃，攀缘绝壁，登而复坠，及藏匿丛莽间者，皆为我兵搜杀，约千余人，尸填溪涧，水为之赤。该道中路之兵既已获 [52] 胜，拟循凤凰山麓径攻州城。因闻鸡鸣山诸贼未溃，惧乘我后，中路兵遂先收队。其左路之贼依凤凰而来者，见左坑贼败，我兵穷追，欲循山而下以横截之。而左坑之败贼数百，先奋跃登山，冀与左路会合，并力堵御。见左坑跟追之勇亦扪石扳藤牵连而上，贼不能走，蒋益澧复率诸勇由南山大岭横过，直逼贼前，奋力相杀，又得左坑之勇自下而上以截杀之，贼遂望凤凰山返奔，我勇追杀，毙贼近千许，余悉逃入州城。其右路之贼，排列于鸡鸣山者，见各路贼败，诸勇穷追，不敢回城，惟踞峰巅以待。此峰极峭，我兵不能仰攻，以十数人诱之，贼乃循崖而下，徐度数峰，冀扑训字营。唐训方率勇奋力迎杀，贼以火球、乱石伤我兵数人，诸勇仍前，奋力杀毙悍贼数十人。贼败，疾登峰顶，诸勇猱升而上，思 [53] 寻间道以分抄之，贼畏包裹，反从峰侧以走，诸勇更出峰上，贼气益馁，坠死峭壁者数百人。我兵复从鸡鸣峰下循脊而上，分道抄之，李续宾亦由鸡鸣峰左绕道截之，贼无一脱者，杀毙、跌毙者无数，未刻收队。杀贼之多，未有如此役者。数路共计毙贼约五六千人，生擒二百七十余名，中多长发老贼，夺大小旗四百余面，马十余匹。此十四日鳌岭数路分剿，大获胜仗之实在情形也。

该道等既有此大胜，欲熟审形势，进攻州城。十五日午后，饬蒋益澧率勇登营 [54] 左之凤凰山一带，观州城东北之路；唐训方率勇登营右之鸡鸣山一带，观州城西门摆之路；该道与李续宾由西门坑审视，复分登左右各山以望之。正拟归营，不意贼疑搦战，遽出大队，以数千人立凤凰山巅，掷木滚石，阻我左路；以数千人聚西门摆山坡，扬旗放枪，阻我右路；其中路之西门坑，于两山交互处设卡三重，横跨溪上，各高丈余，外砌木石，内灌土砂，密排炮眼，以万余人守之。我师突与相遇，见日色将晡，进退未决，各营踊跃请战，遂乘贼队未整，急以抬枪横排卡外，连环施放，轻捷者援两岸之峭壁以击之。贼不料我速进，气为之夺，所设堵卡皆一呼而破，死于火器、刀矛者以数百计，乘胜追至西门城根，将江边贼垒悉数焚烧。左路凤凰山之贼见中路诸卡已破，不能自持，纷纷下窜，诸勇奋临其巅，乘胜追杀，贼堕崖死者数百人，山上贼营立时焚尽。右路鸡鸣峰诸勇见两路并进，亦扬旗直下，训字营继之，贼〈之被〉截杀者不下三百人，西门摆所设望台、木城一时灰烬，火光四起。贼无路可归，浮沉修江中者以千余计。城中之贼，闭门死拒。

先是，南赣镇总兵刘开泰带兵分剿修江之南岸，十三日由黄沙桥移营湘洲，已函商该道约期南北夹攻。是日正欲收队，忽闻南岸炮声震天，火箭、喷筒交加，猪婆滩诸贼营相继火起，知刘开泰之兵已至，急遣亲兵相与定约，于十六日五更出队，刘开泰统带各弁兵由南岸渡河，该道督饬李续宾带湘勇右营自鸡鸣峰攻西门，唐训方率训字营、蒋益澧率湘勇左营攻北门，该道亲率乡〔湘〕勇中营攻东门。又知府林懋勋先守南岭彭姑要隘，防贼东窜，十五日亦自南岭赴州，随同攻剿。诸兵勇不顾炮石，四面围攻，或乘梯而登，或肉薄而上，登时克复州城，杀毙长发贼千余名，生擒三百余人，讯明正法。义宁被虏之民七八千人，审明释放。夺获伪书、伪印、器械无算。败匪乘夜散入各乡，多为团练格杀，或送营正法。此十五、十六等日进攻获胜，会同南岸官兵克复州城之实在情形也。余匪由杭口一带潜逃，现已督饬兵勇严行追捕等情 [55] 前来。

臣伏查义宁居万山之中，形势险阻，地连湖北、湖南，一隅不靖，三省戒严。自逆贼攻陷，凭险负固，日聚日众。兹幸迅速克捷，江西、湖南两省肘腋之祸已纾，而湖北崇、通贼薮亦已闻风胆寒。

所有此次出力员弁，实属奋勇争先，出奇制胜。除刘开泰一军由江西抚臣另折奏保外，按察使衔宁绍台道罗泽南专善察看山势，迂道数十里，力争鳌岭要隘，杀贼之多，与去年半壁山相等。前此克复广信府，此次克复州城，并关系数省大局，为功甚伟。可否准加布政使衔，出自天恩。安庆府知府李续宾朴诚勇敢，战必身先。应请交军机处记名，以道员请旨简放。知州衔候选知县李杏春，候选知县唐训方，均请以同知直隶州不论双单月即选。候补县丞蒋益澧，请以知县补用，并加同知衔。其余出力人员，容俟详查，开单请奖。阵亡弁勇，查明分别办理。

所有攻剿义宁，迭获胜仗，克复州城缘由，恭折由驿驰奏，伏乞皇上圣鉴训示施行。谨奏。

[49] 原作“后”，据刻本《曾文正公奏议》改。

[50] 原作“之”，据刻本《曾文正公奏议》改。

[51] 原作“岸”，据刻本《曾文正公奏议》改。

[52] 原作“合”，据刻本《曾文正公奏议》改。

[53] 原作“忽”，据刻本《曾文正公奏议》改。

[54] “营”，据刻本《曾文正公奏议》补。

[55] “情”，据刻本《曾文正公奏议》补。ft

295. 附录明谕　嘉勉克复义宁州城并赏罗泽南等九月十六日

为恭录事。

本年九月十五日，奉咸丰五年八月初九日内阁奉上谕：

陈启迈奏进剿义宁州贼匪，迭获大胜，克复州城一折。逆匪自占踞义宁州城后，南北两岸近城险隘俱筑营垒，以图抗拒。七月十三日，浙江宁绍台道罗泽南移军驻扎乾坑，贼众七八千人分路抄来，该道率同候补县丞蒋益澧等并力夹击，毙贼六百余人，生擒五十余名。十四日，贼众四五万由凤凰山等处进至鳌岭，我军分队截击，杀毙一千六七百人，经各勇追杀，又毙二千余人。其右路之贼，占踞鸡鸣峰巅，四面被围，杀毙、跌毙者甚多。统计毙贼六千余人，生擒二百七十余名，夺获大小旗三百余面。十五日，赣州镇总兵刘开泰于南岸分路进兵，直捣贼营，杀毙三四千人，斩获首级五百余颗，生擒二百四十余名。是日午刻，罗泽南复派兵于鸡鸣峰等处截杀，焚烧贼营，贼众大溃，投水者千余人。十六日，刘开泰、罗泽南约同南北两军合剿，各兵勇奋力登城，州城登时克复，杀毙贼匪千余人，生擒四百余人。此次剿贼，连获大胜，克复州城，办理尚为得手。罗泽南着赏加布政使衔。刘开泰着交部从优议叙。安庆府知府李续宾着交军机处记名，以道员请旨简放。知州衔 [56] 候选知县李杏春，候选知县唐训方，均着以同知直隶州知州不论双单月即选。候补县丞蒋益澧，着以知县补用，并赏加同知衔。候选训导钟世桢，着以知县升用。候选从九品萧积仰，着以府经历县丞不论双单月即选。千总吴邦柱记拔千总。即补把总吴邦枢、候补千总孙衡山，均着免补本班，以守备补用。守备林保、戴正才，均着以都司升用。其余在事出力员弁，着文俊查明，另行汇案奏请奖励。该部知道。钦此。

[56] “衔”，据《文宗实录》补。ft

296. 附咨文　咨陆元烺（转录廷寄　攻克义宁出力各员着曾国藩文俊查明保奏并催征江西粮饷以济军需）九月十六日

为恭录事。

窃照本部堂于本年八月初七，恭折由驿具奏为攻剿义宁，迭获大胜，克复州城一折。今于本年九月十五日奉到朱批：“另有旨。”钦此。同日，准兵部火票递到军机大臣字寄——
兵部侍郎衔曾国藩、江西巡抚文俊：

咸丰五年八月二十四日奉上谕：

前据陈启迈奏，官军进剿义宁州贼匪，克复州城，已明降谕旨将罗泽南等加恩，其余出力人员，谕令文俊查明，汇案请奖。本日复据曾国藩奏克复义宁州城一折，与陈启迈前奏情形大略相同，除罗泽南等业经加恩外，其余出力各员，着曾国藩会同文俊查明保奏，候朕施恩。又据陈启迈奏上忙钱粮请展限造报一折。据称，江西地方多被贼扰，农工尽废，民困未苏，各属完解分数短绌甚巨，自系实在情形，着照所请，本年江西省上忙丁耗等款钱粮，准其展至八月底奏销。惟现在军务未蒇，筹饷维艰，其本省应用各款并军营粮饷，皆系迫不及待，若因展缓奏销，概行停催，将来何以为继？该省固多被扰地方，其完善之区尚复不少，着文俊于到任后体察情形，仍于应征地方，严饬该州县实力催征，毋任借端延宕，以济饷需。将此由五百里谕知曾国藩、文俊，并谕令 [57] 陆元烺知之。钦此。

遵旨寄信前来等因。到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨署江西抚部院陆〈元烺〉。

[57] “令”，据《文宗实录》补。ft

297. 水陆进攻湖口已入县城折八月初七日

奏为水陆两军进攻湖口，迭获胜仗，已入县城，湖内贼船焚烧将尽，恭折具奏仰祈圣鉴事。

窃鄱湖水师未能攻破湖口一关，必须东岸有陆兵夹攻，乃能得手，迭经奏明在案。七月十四日，贼船数十号由鞋山分两路来扑我青山水营，萧捷三等佯为弗知，坚泊不动。该匪东岸各船直趋沙湾，欲截我军上流，其西路一股，已抵青山，炮子落我船头，我军排成一字，仍坚泊不动。直待贼船逼近，我船百余号一齐起碇，众炮同轰，并力围抄，轰沉该逆舢板三只，燔烧二只，贼败，捩舵回奔。各营击鼓挥旗，追近鞋山，贼忽回头抵敌，我军追击在前者，停桨少待，复整全阵，轰沉贼船二只，追至皂湖，又围截贼船二只，直追至上钟山凡四十里，因逼贼巢，日暮收队，生擒贼十五名，夺炮七尊，旗帜、刀矛多件。此十四日水师在鞋山接仗获胜之实在情形也。

陆军欲攻湖口，必由徐家埠、文桥、苏官渡等处节节攻破贼卡，乃可规复湖口。七月十四日，候选同知李元度、江西候补知县李锟、刘希洛等，带平江勇三千余名，由南康度湖。十五日，行至段家铺，三道齐进。李锟绕出贼前，断贼归路，该匪逾岭奔逃，歼毙五名，生擒三名，搜拿伪监军、旅帅等十一名，讯明正法，夺获黄旗、刀矛百余件。十九日，李元度进至文桥，闻伪总制刘得胜、伪指挥张立旺与徐家埠败贼皆聚于此。李锟、彭斯举、胡盖南、吴齐源等分作四路包抄，该逆开炮轰拒，我军并力冲入，毙贼百四十余人，生擒伪总制刘得胜等十一名，凌迟枭示，夺获贼械尤众。

二十一日，进攻苏官渡，中途探知湖口逆首伪承宣胡鼎文亲率悍贼千人来扑，我军三路迎剿。行至曹均桥，见贼马三十余匹驻阜瞭望，彭斯举即令开炮，先毙一贼，又歼大旗贼四名；哨官丁峻、李庆云飞马冲队，手刃二人；各勇歼毙三十余人。该逆退奔四五里，仍驻山坡卓旗搦战。彭斯举、丁峻等追及，枪炮齐施，鏖战一时，阵斩骑马贼目伪总制苏秀成、伪旅帅杜得胜等五名，毙贼百四五十名。该逆复退奔五里，至苏官渡过坝，复驻山冈，卓旗搦战。李锟、刘希洛各挥勇冲杀，哨官李锡发并力驰击，追至三家市，阵斩穿黄马褂贼一名，又毙贼百五六十名，尸横道左。是日，该逆三次卓旗驻队，三次败北，共追奔二十里，毙贼三百余名，夺获贼盔、旗帜、器械无数。此陆军由徐家埠进攻文桥、苏官渡，三战获胜之实在情形也。

二十三日，李元度等拔营直趋湖口。刘希洛攻大岭，段莹器继之；彭斯举攻黄土岭；李锟攻小岭，胡盖南居后策应，三路并进。由大岭入者，各哨争先鼓勇，逾越险隘，杀毙守卡贼二十余名，遂乘胜入城。其由小岭入者，至西门外，于陷坑内见贼埋伏大炮，遂跃坑而过，夺其炮位，并将守门悍贼立时斫杀。由黄土岭而入者，亦将守险之贼击毙十余人，余众溃散。我军一拥齐登，立破马房岭贼营一座，抛掷火球，毙贼无算。余贼觅船逃窜，我军追杀，直抵湖壖。贼舟用炮回击，伤我弁勇数十人，我军抵死不退，用抬炮轰毙入船之贼多名。其城内贼营，沟宽丈余，枪炮猛烈，各勇从炮烟中一跃而进，踏毁营墙，毙贼及踩践死者三百余人，随将城内火药局、炮局、粮局一概焚烧，烟焰蔽天。我军既入湖城，蹋平贼营二座，勇气百倍。惟濒湖下钟山贼垒尚存，墙极坚固，地尤险峻，中藏悍贼千余。我军大呼跃近，连掷火球，该逆亦以炮石火弹相击，拒战数时，杀贼百余人，我军伤亡数十人。

是日，水师各营亦抵湖口，北风甚劲，浪立如山，遥见陆兵已临城下，皆奋勇直进，两岸贼船向前迎敌，我军开炮轰击逾时，贼坚持不退。我船轮番出队，冲过贼艘夹击，围攻、突进者数次。后营营官都司萧捷三见贼凶悍，挥旗大呼陷阵，诸船随之并进，意欲乘胜直下。不料下钟山及梅家洲两岸贼墙排炮齐发，萧捷三中炮阵亡。我军虽折一将，各营尤奋力向前，战逾数时，逆船不敢抵敌，退扎贼墙之下，凭险负固，水陆死守，环而攻之，不能得手。适后营长龙船失火，贼意我军慌乱，蜂拥而来。各营喜贼舟出巢，趁势冲入，千炮齐发，群桨如飞，顷刻之间，冲出贼卡，驶至大江之外。贼败船乱，或逃出八里江，或窜入扁担夹，或回泊下钟崖贼墙之下。我军环攻贼舟，近前抛掷火弹，将下钟崖贼炮船三十五只立时燔为灰烬，其民船装载火药者，亦皆毁灭，烟薄重霄。又分军追八里江之贼，逐北二十里。薄晚，水军泊梅家洲，陆军遂宿城内之月台山，通夕犹数出队，惊扰贼营。二十四日，陆军舁铜炮数尊，对下钟山贼墙轰放，贼情窘迫，突开南门，出数百人登山劫炮，我军围杀六贼，各勇预持草把，拟填壕破卡，贼忽以二股出御，又杀其数人，始退。我军追近贼垒，亦为逆炮所伤。是日，水师见八里江贼船十余只上驶，复冲出卡外，追烧贼船三只，扎泊八里江。此水陆两军会攻湖口，直入县城，蹋毁贼营，焚烧湖内贼船之实在情形也。

二十五日，李元度等以下钟山贼卡急难攻克，我师接战两日一夜，精力已疲，遂仍扎离县十二里之苏官渡；水军复出卡外游绎，见八里江仅有贼船闻炮即遁，莫由追剿，因亦折回，分泊青山、螺丝港等处。

臣在九江陆营，闻湖口开仗，萧捷三阵亡，即带陆勇四百名驰抵青山。据水陆各营陆续禀报前来。伏查该逆久踞湖口，恃有下钟山与梅家洲对峙，据险筑卡，坚如石城，水军经过，辄为丛炮所击，莫敢逼近。目下陆军虽入县城，水军虽冲出大江，而两岸贼墙未破，必须厚添劲旅，先夺下钟山之卡，使梅家洲贼卡势成孤立，然后水师扎出外江，乃操胜算。现复筹添陆兵前往助剿。惟此次杀贼千余名，受伤弁勇至二三百名之多，实属勇敢出力，吁恳皇上天恩，容臣择尤保叙，以示鼓励。水师营官、游击衔湖南都司萧捷三，去年在外江力战数十次，沉毅鸷勇，中炮殒命，使臣顿失指臂之助，深堪悯恻。本年在内湖打仗屡胜，日夜以攻破湖口、肃清江面中段为念，忠愤 [58] 内蕴，迭拟超保副将，尚未出奏。可否饬部照副将例议恤，出自皇上逾格天恩。阵亡弁勇，俟查明另行办理。

所有水陆两军进攻湖口，迭获胜仗，已入县城，烧毁湖内贼船缘由，恭折由驿驰奏，伏乞皇上圣鉴训示施行。谨奏。

[58] 原作“情”，据刻本《曾文正公奏议》改。ft

298. 附咨文　咨陆元烺骆秉章（转录明谕　嘉勉湖口获胜议恤萧捷三并着奏保出力员弁兵勇）九月十六日

为恭录事。

窃照本部堂于本年八月初七日，恭折由驿具奏为水陆两军进攻湖口，迭获胜仗，已入县城，湖内贼船焚烧将尽一折。今于本年九月十五日奉到朱批：“另有旨。”钦此。同日，奉咸丰五年八月二十四日内阁奉上谕：

曾国藩奏水陆官军进攻湖口，迭获胜仗一折。逆贼占踞湖口，阻遏舟师。七月十四日，由鞋山来扑水营，萧捷三等用炮轰击，贼众败退，师船追剿至四十里，始行收队。是日，候选同知李元度等统带陆军由南康渡河，十五日至段家铺，十九日至文桥，二十一日至苏官渡，连日进攻，均有斩获；二十三日，分三路直趋湖口，各守卡贼匪均被杀毙，官军乘胜入城，遂进攻下钟山贼垒。水师见陆军既至，奋勇直前，贼匪始犹负固死守，继遂蜂拥出巢，师船乘势冲击，驶出大江，贼众披靡。二十四、二十五日，水陆各军复迭有斩获。此股贼匪，经官军水陆会剿，连获大胜，统计轰毁贼船三十余只，歼毙贼匪一千数百名，擒获三十余名，并生擒伪总制刘得胜、苏秀成、伪旅帅杜得胜等正法，办理均属得手。着曾国藩督饬各军，迅将下钟山、梅家洲等处余匪悉数歼除，毋任久踞。所有在事出力员弁兵勇，并着曾国藩查明保奏。游击衔湖南都司萧捷三，带兵以来，屡立战功，兹以锐意陷阵，中炮阵亡，深堪悯恻。萧捷三着交部照副将阵亡例议恤，以慰忠魂。钦此。

相应恭录咨会。为此合咨贵部院，请烦钦遵查照施行，须至咨者。右咨署江西巡抚部院陆〈元烺〉、湖南巡抚部院骆〈秉章〉。

299. 会攻湖口陆营迭胜水师小挫折八月二十一日

奏为水陆两军攻剿湖口，陆勇迭战获胜，水师小挫一次，小胜一次，恭折具奏仰祈圣鉴事。

窃七月二十三四等日，水陆两军会攻湖口，连日血战大胜，已入县城，蹋破贼垒两座，湖内逆船焚烧将尽等情，业经奏明在案。二十七日，闻贼由彭泽运来火药船数只并战船十余只，在流澌桥小河停泊，李元度派令胡盖南、吴齐源带勇焚剿。贼见我军骤至，纷纷开驶，我军连放抬枪，毙贼数名，复抛火球，焚其火药船、战船数号。二十八日，探得离湖口五里之柘矶，与八里江遥对，有伪关一座，系伪典圣库黄贼把守，征收船税，屯匪数百名。派从九彭斯举等驰往剿办，该逆弃关上船逃窜，即将伪关署及附近贼巢一并焚洗。正欲收队，忽下钟山贼垒突出二三百人来援，我军整队迎击，先刃悍贼一名，余匪败退。后路之贼，尚分数股抄截，彭斯举先冲迎头一股，擒斩数名。适李锟、刘希洛之勇亦分击抄后之贼，歼毙多名。是日，苏官渡亦有贼扑老营，别伏数百人于山凹塘坳之间。李元度派兵先搜其伏，截贼归路，饬胡盖南从苏官渡过坝，一拥而前，呼声震天，贼败退至五里桥，被我军横截，杀贼百余人，追至大岭，与彭斯举之勇相合，遂结队而旋。

八月初三日，探知安庆有贼千余来援湖口。初四日辰刻，有骑马贼二十余人，带贼数百来苏官渡搦战，黄旗蔽野。我军出队逾时，见贼已过坝，距营百余步，其埋伏山后者，贼数尤夥，密派吴齐源从间道抄贼之后，度其将至，然后以大队过坝迎击，炮毙二贼，余众稍却。我军空壁驰入，大呼而进，手刃大旗贼五名，黄马褂贼四名，搜出伪印照，知系伪总制秦加训及伪旅帅功勋等。贼正败走，而接应之贼踵至，拒战一时，败贼齐奔。是日共杀贼三百余人，生擒十四名。罗泽南自义宁驰至南康，仅带亲兵六十人，臣饬其东渡湖口，督率平江勇痛加攻剿。初八日，约会水师并攻下钟崖贼垒，由黄土岭、大岭、小岭分三路并进，经马房岭及旧城贼营二处，前为我军踏毁者，已复为贼所踞。我军分股抢登，武生钟辅朝等首先跃入旧城，连杀数贼，匪众溃散，退守下钟山。我军登岭，焚其望楼，遂升月台山，舁炮轮轰贼巢。忽三百余贼拼死冲出，登山夺炮，我军并力截击，手刃十余贼，贼败退回。各勇疾驰跟追，已及下钟山营门，将乘势冲入，贼闭门死拒，门外尚有三十余贼未得入壁，悉为我勇歼毙。此七月二十七八等日，陆勇焚烧流澌桥贼船、柘矶伪关，及八月初四、初八等日，接仗获胜之实在情形也。

初八日，陆路约会水师并攻湖口。后帮五营各船开赴湖口，扎泊上钟山。自二十三日水军大胜、贼船尽窜之后，该逆仅剩三十余号。是日，又 [59] 在九江添来十余号，分泊梅家洲两岸。午刻，南风大作，贼船约五十号，由两岸冲上，开炮齐轰，抵敌逾时，因风急水流，船势直趋下游。贼船进则包抄我军，我船进则流入贼卡，弁勇慌乱，遂各捩舵回奔，而贼船已乘势上追，各哨见贼逼近，或推炮入湖，凫水而遁，或掷火弹焚船登岸，间有殿后被贼围困、力战捐躯者，共失去长龙、舢板二十一号。初九日五鼓，贼乘胜来扑，我水军前帮之泊青山者，因一湖之隔，不及救应，后帮各营新败之后，通夕巡逻，严阵以待。贼至，我船排列一字，万炮对轰一时之久。贼扬帆返舵，佯为退却，我军严立不动。贼船果复回驶，猛勇冲突，我军各炮饱食群子，愈击愈奋，鏖战三时，轰沉贼船二只，落水死者以百计，始纷纷散窜，追逐四五里收队。此初八日水师因风顺失利弃船，及初九早接仗获胜之实在情形也。据水陆各营先后禀报前来。

臣伏查湖口仅剩下钟山及梅家洲二卡，石墙坚固，屡次血战不能攻破，惟有筹派劲旅，再图力剿。至水师因风顺失利，弃船多只，贻误事机。去年靖港、城陵矶之败，均因南风太大，不能收队。嗣后臣谆谆戒饬，不许顺风开仗。乃各弁勇不能遵守教令，致蹈覆辙，殊属轻进。该五营营官保升都司秦国禄，已革翰林院编修吴嘉宾，均撤去营官。秦国禄失船较多，并请旨即行革职。保升花翎都司孙昌国，蓝翎把总何启长，蓝翎县丞贺虎臣，于次早贼匪 [60] 扑营时，尚能奋勉堵剿，轰沉贼船，保全老营。应免其斥革，均请旨革去翎枝，暂留营官之任，以观后效。其余失事各哨，分别审办，以示惩戒。哨官葛惟柱，五月十三、三十等日屡战获胜，拟保千总，尚未出奏。此次力战捐躯，请旨照千总例赐恤。

所有水陆两军攻剿湖口，陆勇迭战获胜，水师小挫一次、小胜一次缘由，恭折由驿驰奏，伏乞皇上圣鉴训示施行。谨奏。在南康神灵湖舟次发

[59] “又”，据台湾“故宫博物院”《先正曾国藩文献汇编》补。

[60] “匪”，据台湾“故宫博物院”《先正曾国藩文献汇编》补。ft

300. 附咨文　咨陆元烺骆秉章（转录明谕　湖口水陆胜败分别奖惩议恤）九月二十八日

为恭录事。

窃照本部堂于本年八月二十一日，恭折由驿具奏水陆两军攻剿湖口，陆勇迭战获胜，水师小挫一次、小胜一次一折，今于本年九月二十六日奉到朱批：“另有旨。”钦此。同日，奉咸丰五年九月初六日内阁奉上谕：

曾国藩奏水陆两军攻剿湖口情形一折。七月二十七八等日，贼匪聚流澌桥、柘矶伪关署及附近贼巢一并焚毁。八月初四日，苏官渡有贼千余，我军由间道抄袭，驰入壁垒，奋力攻击，共杀贼三百余人，生擒十四名。初八日进攻下钟山贼垒，乘势冲入营门，贼闭门死拒，歼毙三十余贼。初九日并攻湖口、梅家洲等处，鏖战三时，轰沉贼船二只，落水死者以百计，贼始纷纷败退。此次水陆两军攻剿湖口，业经迭次获胜，着曾国藩督饬水陆诸军，奋力进剿，迅图克复浔城，毋再延缓。所有管带水勇失利之保升都司秦国禄、已革翰林院编修吴嘉宾，均着撤去营官。秦国禄并着即行革职。保升花翎都司孙昌国、蓝翎把总何启长、蓝翎县丞贺虎臣，均着拔去翎枝，暂留营官，以观后效。哨官葛惟柱，力战捐躯，殊堪悯恻，着照千总阵亡例议恤。该部知道。钦此。

相应恭录咨会。为此合咨贵部院，请烦钦遵查照施行。须至咨者。右咨署江西抚部院陆〈元烺〉、湖南巡抚部院骆〈秉章〉。

301. 调派罗泽南一军取道崇通回剿武汉折八月二十一日

奏为调派罗泽南一军由崇、通一带回剿武汉，恭折复奏仰祈圣鉴事。

咸丰五年七月二十四日，准兵部火票递到承准军机大臣字寄——

七月初一日奉上谕：

骆秉章奏湖南邻省贼氛四迫，兵力不敷，请饬调回湘勇，以资防剿一折。前因罗泽南一军为贼牵制，未能即归九江，谕令曾国藩等俟义宁剿办得手后，即将该道调回，与该侍郎等并力会剿。兹据骆秉章奏称，两广之贼窜陷郴州、东安等处，永州、宝庆一带处处紧急；楚北之贼复窥伺平江等处；又有黔匪滋扰西路。该省兵勇既多调赴在外，复须防剿黔、粤、楚北、江西五省之匪，不敷分布，必须罗泽南一军折回湖南防剿，自系实在情形。惟昨据陈启迈奏，现筹调集兵勇，进攻武宁，已咨罗泽南等妥速攻剿。该道能否即折回湖南助剿之处，着曾国藩等酌量现在情形，妥筹分拨，迅速具奏。至江省军务，或先克九江，或先将鄱湖贼船扫除，仍着遵照前次谕旨，迅筹剿办。将此由六百里加紧谕令知之。钦此。

遵旨寄信前来。

窃臣前于提臣塔齐布沦逝后，即飞函至义宁，令罗泽南来营面商大局。罗泽南得信，由义宁之杭口直至南康，连日熟商剿办事宜。上而武汉，下而湖口，皆东南所必争之地。湖口破，则扼长江之腰膂，使安庆贼舟不能与湖广相通；武汉破，则雄据长江之上游，使金陵贼巢百货皆绝其来源，而有日就穷蹙之势。故论古来争关夺要之道，则湖口之与武汉，其轻重亦略相等。而论目前形格势禁之道，则必力争武汉，而后可以保全邻省。能保全完善之省，而后可以规复被陷之区。罗泽南于二十九日抵南康，臣即饬令渡湖，带亲兵数十人，督率平江勇于初八日攻剿湖口一次，仍以下钟崖石垒过坚，未能遽破。恐顿兵日久，老我劲旅。罗泽南亦具禀数千言，规画详明，慨然以援鄂为己任，遂决定回剿武汉之计。已于八月十六日自南康起程，由义宁进捣崇、通一带，西上武昌矣。

伏查骆秉章原奏，所称邻氛四逼者，西防黔匪，东防义宁。今义宁克复，黔匪亦靖，则东西两路均可弛防。惟南路有两粤之土匪窜入永、郴，北路有鄂城之分支上 [61] 犯岳郡，二者相衡，北路更为吃重。今 [62] 罗泽南一军由崇、通横截而出，仍自蒲、咸扫荡而下，则鄂贼不敢上犯岳州，是即所以纾湘省北路之忧也。湖北一省，钦差大臣西凌阿、总督官文两军均在北岸，惟巡抚胡林翼一军向在南岸，近闻移师北渡，进扎汉阳，南岸极为空虚。设武昌之贼逸出，由紫防〔纸坊〕上犯蒲、咸，则勾结蔓延，为患方长。得罗泽南一军由崇、通截出，直捣武昌，是又所以救鄂省南岸之疏也。臣反复思维，权衡缓急，姑舍湖口而不攻，令罗泽南回剿武汉，取道较便，而所全较广。罗泽南所统湘勇、训勇仅三千六百人，臣又在九江陆营拨参将彭三元、都司普承尧宝勇一千五百名，足成五千之数。其饷项由江西酌拨漕折捐输银两，交该道亲行赍带。臣又咨札编修孟培桢、主事胡大任、王柏心等在荆州劝捐，以资接济，暂可无虞缺乏。

惟罗泽南一军，将领多谙练老成，士卒亦久征惯战，回武汉以剿粤匪则可，回湖南以剿土匪则不可。方今东南大局，即不能遽破金陵，犁庭而扫穴，亦当力争江面，拊背而扼吭。湖南为臣桑梓之邦，岂不思所以保全？特不力挽大局，则一乡一邑，亦终无独全之理。合无仰恳皇上天恩，饬下两湖督抚诸臣，罗泽南一军不得调回湘省，其麾下五千人亦不得分支调拨，致兵力单薄，难以图功。一俟湘省北路肃清，武汉剿办得手，臣仍飞调罗泽南前来会师，以图进取。

所有调派罗泽南由崇、通回剿武汉缘由，恭折由驿复奏，伏乞皇上圣鉴训示施行。谨奏。

[61] “上”，据刻本《曾文正公奏议》补。

[62] “今”，据刻本《曾文正公奏议》改。ft

302. 何桂珍在江北攻剿英山蕲水罗田迭获胜仗折八月二十一日

奏为道员何桂珍在江北攻剿英山、蕲水、罗田股匪，迭获胜仗，谨汇前后禀报，补行具奏，仰祈圣鉴事。

窃臣于上年十月奏调安徽道员何桂珍来营助剿，钦奉谕旨饬催该道归并臣等一军，当即转饬遵照。嗣因贼匪回窜，江路复梗，该道派委前署贵池县知县李沛苍来营，禀商带兵会合之路。李沛苍中途遇贼，绕越汉口、金口以上，驰赴江西，二月间始到臣营。何桂珍在江北，不能渡江并入臣军，即屯扎英山、蕲水等属皖、楚交界之处，与贼匪接战十余次，屡获胜仗。常雇长毛探卒渡江来臣营递送禀报，往往中途沉失。五月以后，续据该道补抄英、蕲各案具禀前来。查该道系皖省之官，其剿贼在皖、楚交界之地，又系奉旨调归臣军之员，理合将前后各战摘叙入奏，仰慰圣怀。

缘何桂珍去秋招集开化、合肥等勇，剿办豫省捻匪，降其头目李兆寿、马超江等，即以投诚之豫勇三千名归李兆寿、马超江统带，在于蕲、英等县往来堵剿。正月初六日，该道由英山督率员弁兵勇行抵罗田县境，适闻逆匪攻破蕲水之信。十七日，我军抵蕲水之蔡家河，饬署桐城县知县任春和、代理太湖县知县娄业仕率带李兆寿、马超江之豫勇，安徽候补知县刘兆彭带开化勇，怀宁县知县许垣、冯元霔带合肥勇，教谕李培带英、霍、蕲水诸勇，十九日分路进攻，杀贼二百余名，乘胜破城而入，又杀贼五百余名，出其不意，一鼓克复。此正月十九日攻克蕲水县城之一案也。

二月初二日，英山县禀报，有太湖贼数千入境，该道率同任春和、娄业仕、刘兆彭等带勇往剿。时英城贼共五六千人，我军分道齐进，奋力夹击，安徽守备阿克敦亦带兵继进，贼翻山逃窜，追杀十余里，毙贼千余，生擒七十九名。旋闻蕲州土匪勾结逆贼数千，欲由蕲水蔡家河进扑罗田，二月初六日，飞调阿克敦等与合肥勇进攻。贼为枪炮所伤，败奔上山，我军仰攻，贼全股扑下，杀贼四百余人，相守一夜。次早，贼遂奔溃，豫勇与开化勇跟踪夹击，追至蕲水县之松柏坳。此二月初二英山城外击贼获胜，初六蕲水蔡家河击贼大胜之二案也。

后蕲贼复欲来扑英邑，该道飞调各勇赶回英山。二月十七日，贼声言将攻太湖，该道知其诡计，专力扼守英城，严阵以待。贼果三路来攻，马超江奋勇急进，刺杀伪总制田金爵一名。田金爵为蕲、黄一带巨魁，到处敛钱募丁，以助虐焰，自上年腊月受伪东王印照，勾结匪党数千，常有悍贼百余随之以行，黄衣黄帽，乘坐绿轿。自该逆被杀，贼即大败，窜自彭家畈，屯踞山头。我军围攻，贼败，分路窜逸，追二十余里，直过大畈河，轰毙、溺毙之贼不下千人，滚崖落涧 [63] 者死伤枕藉，生擒七十余名，内有伪总制、伪司马二名。此十七日彭家畈战胜、歼剧贼田金爵之一案也。

三月二十一日，探闻贼众复聚蕲水，欲攻英山，为田金爵复仇。该道于英、蕲交界之陈家畈扎营，并分兵埋伏。闻贼由朱阳河蜂拥而来，我军迎击，杀三百余人，追至数里外，忽见数处火起，知有匿贼，四路兜剿，斩首一百四十六级，生擒三十四名。嗣闻逸贼踞查儿山为负隅之计，该道以贼匪恃险死拒，难以力争，即扬言由查儿山进攻，而潜师由鸡鸣河进袭洗马畈，相距二里，贼始闻知。我军分三路直捣巢穴，毁营三处，毙贼四五百人，乘胜追贼过河，时大雨如注，我军溺毙数人，斩首及生擒贼匪共一百三十二名。五月初一日，蕲贼复纠约土匪万余，假冒乡团，并集英城。该道亲督光州勇及任春和等诸勇迎击，毙其头目共十七人，杀贼无算，追至大畈河，擒斩过半，余皆抛弃兵械逃回蕲境。此三、四、五等月在朱阳河、鸡鸣河、大畈河击贼获胜之三案也。

五月初六日，蕲贼复窜英境，该道亲率光州、合肥诸勇驻城防守，并派任春和、刘兆彭带豫勇、开化勇分防彭家畈、大畈河等处。十一日，蕲贼万余，分路来扑，经豫勇、开化勇击退。十二日，该逆乘五鼓大雨，攻豫勇营盘，我军拒战 [64] 逾时，杀贼多名，因李兆寿腿受刃伤，被贼围困，豫勇扶掖溃围而出，阵亡百余人。时马超江之勇亦败，纷纷散回。该道闻报，带勇出城接应，兼堵南口，任春和等亦绕出贼前，分路扼截。该道猝遇多贼来冲，马被矛伤坠地。见贼众我寡，势难取胜，次日遂同英山县知县苏秀槐飞调罗田各属团练会剿。时贼已入城，我兵为贼所隔，不能进攻。豫勇绝粮三日，散走过半，李兆寿已受伤，遂饬其督带豫勇回籍。该道一面招聚散卒，一面号召诸路团练，计随营听调者不下万余人。二十六日，分数路由英山西、南、北三门进攻，该逆突围而出，被我军枪毙千余人，登时收复县城。败贼跃河逃窜，复截杀数百人，夺获贼械无算。此五月十二日，官军小挫，英山被陷，二十六日大获胜仗，克复英山之二案也。

伏查该道自正月以来，大小十余战，屡挫凶锋，克复蕲水、英山两城，阵斩渠魁田金爵，劳绩尤著。惟据前后禀称，所带各勇从征半年，未给口粮，屡次血战，不惟赏恤无资，甚至日鲜一饱。每勇日给白面四两，或两日领米一升，该道与各委员并有断炊之事。迭派许垣、娄业仕等分途劝捐米石，往往为贼所阻，不得入城，必俟贼退，二千余人始得一饱。三月内曾分别遣散，五月间豫勇饥疲过甚，竟以小挫致溃等情。臣接阅之下，不胜感喟。何桂珍以二千疲劳之卒，当群盗出没之区，数月无饷，转战不休，在该道受恩深重，自当力图报效，其从征员弁兵勇，劳苦倍于他军。合无仰恳天恩，准臣择尤保奏，以作士气，抑或归于皖、楚各督抚保奏之处，伏候圣裁。

所有何桂珍在江北攻剿英山、蕲水、罗田股匪，迭获胜仗缘由，理合汇案补行具奏，伏乞皇上圣鉴训示施行。谨奏。

[63] 原作“港”，据台湾“故宫博物院”《先正曾国藩文献汇编》改。

[64] 原作“城”，据台湾“故宫博物院”《先正曾国藩文献汇编》改。ft

303. 请饬何桂珍督办楚皖交界团练片八月二十一日

再，查蕲、黄、英、霍，当皖、楚之交，万山回互，匪党最多。康熙年间，于成龙办蕲、黄之贼，驱除数年，斩夷无算，始就肃清。近年以来，南岸之大冶、兴国，北岸之蕲水、蕲州、黄梅、广济，土匪尤众，一经粤匪勾结，群起响应，动满数千。幸罗田、麻城、黄冈、黄安等县绅民好义，团练杀贼，历有成效；英山之民，亦多深明大义，敌忾同仇。该道何桂珍往来皖、楚之界已近一载，各属绅耆信义相孚，每遇匮乏之时，乡里常以箪壶犒军，屡次剿贼获胜，亦赖团练之力。微臣愚见，拟令何桂珍总办该处团练。以皖省言之，太、宿则莠民较多，英、霍则良民较多。以鄂省言之，黄、广、二蕲则莠民较多，罗田、麻城则良民较多。此时办法，练数县之良民，杀数县之莠民，用该处之钱办该处之事，目前能杀一著名之匪，将来大军到日，即少数百从贼之人，实属裨益不浅。惟匪徒在楚境最多，而团练亦惟楚境之罗、麻等属最为可恃。合无仰恳天恩，饬下湖北、安徽各督抚，转饬何桂珍督办罗田、英山、麻城等属团练，严清皖、楚各处土匪。所需费用，准在各属劝捐，俾该道有专责之事，而于大局亦有无穷之益。一俟武汉克复，罗泽南一军剿贼东下，该道与之会合，仍可归并臣军，遵照前次谕旨办理。

所有拟请何桂珍督办皖、楚交界团练缘由，谨附片具奏请旨。

304. 附咨文　咨陆元烺胡林翼和春官文福济并札知何桂珍（转录明谕　嘉赏何桂珍江北攻剿得力并督办皖楚交界团练）九月二十八日

为恭录事。

窃照本部堂于本年八月二十一日，恭折由驿具奏道员何桂珍在江北攻剿英山、蕲水、罗田股匪，迭获胜仗一折，又附奏请旨饬下何桂珍督办皖、楚交界团练一片，均于本年九月二十六日奉到朱批：“另有旨。”钦此。同日，准兵部火票递到咸丰五年九月初六日内阁奉上谕：

曾国藩奏道员攻剿股匪，迭获胜仗一折。已革道员何桂珍，剿办英山、蕲水贼匪，迭次获胜，并克复英山县城，经和春、福济先后奏报。兹据曾国藩奏称，何桂珍于正月间行抵罗田，闻逆匪攻破蕲水，当即督率兵勇分路进攻，立将蕲水县城克复。此后于蔡家河、彭家畈、朱阳河等处连获胜仗，杀贼无算，并阵斩剧贼伪总制田金爵等语。何桂珍剿匪勇往，尚知愧奋，着赏给六品顶戴。在事出力员弁兵勇，着曾国藩查明保奏。钦此。

又准贵侍郎奏保留已革道员督办皖、楚交界团练一片，本日已奉有寄信谕旨，令湖广总督官文、安徽巡抚福济钦遵办理矣。为此会咨等因到本部堂。承准此，相应恭录咨会。为此合咨贵部堂、部院，请烦钦遵查照施行。须至咨者。右咨江西巡抚部院陆〈元烺〉、湖北抚部院胡〈林翼〉、江南提督军门和〈春〉、湖广总督部堂官〈文〉、安徽巡抚部院福〈济〉。并札知宁池太广道何〈桂珍〉。

305. 派委周凤山接统九江陆军片八月二十一日

再，提臣塔齐布病故后，浔军猝无统属，臣札派广东罗定协副将周凤山统领全军。七月二十一日，该逆扑营，经周凤山督率各营击退。二十四日督勇攻城，极为出力。均已奏明在案。嗣二十六及八月初十日，周凤山率各勇分路与贼打仗，连获胜仗。查浔城一军，除将宝勇千数百名拨归罗泽南统带、会攻武昌外，尚有三千余人，皆经塔齐布训练已久，足称劲旅。理合奏明归周凤山统领，以一军心，而资堵剿。惟塔齐布声威炳耀，士卒亲附，后来殊难为继。周凤山新领此军，臣饬令止重防守，不图进取。现在江西境内，惟九江、彭泽两城，湖口、梅家洲两垒，被贼占踞。而我军西扼浔城，东扼湖口，水师扼驻青山。如果分三路防守严密，贼不能内犯一步，江省土地均可不被蹂躏。

所有派委周凤山统领九江陆军缘由，谨附片奏闻。

九月二十六日奉到朱批：“知道了。周凤山既能统属，仍应相机进取。”钦此。

306. 派长春等护送塔齐布灵柩回京片八月二十一日

再，前任九江镇标后营游击、降补守备长春，于咸丰三年五月防守江西省城，身受重伤，不时举发，请假医治半年未痊。经江西巡抚照例咨明两江总督，准其回旗调理，正在候咨起程。本年二月，臣在江西，因九江乏员差遣，见该守备病愈，饬令前赴提督塔齐布军营当差。七月，据长春禀称，该守备父母年逾八旬，现接家信，知亲弟长祥前在天津府独流地方打仗阵亡，父母年老，家无承丁，恳乞俯念孤子，赏准回籍养亲等情。适塔齐布病故，臣派湖南提标、抚标官兵三百五十名护送灵柩，正需委员沿途照料。长春告养回旗，臣即派定护送回京，并派府经历乔宗岳、把总陶藻一同护送。相应请旨饬下该部、该旗查照办理。谨附片奏闻。

307. 遵旨奏保克复广信胜仗出力弁勇折 [65] 九月初五日

奏为遵旨奏保陆军克复广信及水师迭获胜仗出力弁勇，开列清单，恳恩奖叙，恭折奏祈圣鉴事。

窃三月间，贼踞弋阳，分股窜兴安，经臣檄调宁绍台道罗泽南前往剿办，二十一日克复弋阳，二十三日收复兴安县城。闻贼已攻陷广信府，罗泽南赶至郡城，连日痛剿，杀贼数千，二十七日克复郡城。均经臣奏明，奉旨准将出力员弁择尤保叙在案。至水师屡次获胜，全湖肃清，迭奉谕旨允准开单酌保。除广信案内江省会剿之在事员弁，由江西巡抚另行请奖外，谨遵旨核实保叙，汇列清单，吁恳恩施，伏乞皇上圣鉴训示施行。谨奏。

附克复弋阳广信出力员弁兵勇保单

谨将陆勇克复弋阳、广信等城，水师迭获胜仗，奉旨准保出力员弁兵勇，开具清单，恭呈御览。

蓝翎尽先州同萧启江。该员办事勤劳，临阵奋发，戎行久历，辟易无前。请以同知即选，并请赏换花翎。前署江西德安县知县刘希洛。该令前因德安失守革职，奉旨准免治罪，委带平江勇随同攻剿，设伏杀贼，克复郡城，实为得力。请开复原官，留于江西遇缺即补，并免缴捐复银两。

六品顶戴蓝翎湖北即补县丞马效良。该员明干英挚，随营年余，洵属有用之材。请免补本班，以知县留于原省尽先补用。

蓝翎从九唐协和，从九潘家馥，文童萧积梧。该员等帮办营务，勤敏谙练，历著劳勚。潘家馥请以县丞尽先选用，并赏戴蓝翎。唐协和以府经历县丞尽先选用。萧积梧请赏从九职衔。浏阳县文童谢景乾，湘乡县文童李续艺、刘生0529-01 、罗拱畴、罗嘉鼎。该童等协助指挥，勤劳久著，均请以从九归部选用。江西后补从九唐礼筠。该员遇事奋勇，实为出力，请以县丞仍留原省补用。江苏江阴县附生金国琛。该生襄办军事，洞晓事宜，并指劝军需，请以县丞归部选用。把总李续焘，蓝翎外委谢永祜，衡山县外委谢维德。该弁勇襄办军务，久著劳绩，临阵不避艰险。李续焘请以守备补用，并赏戴蓝翎。谢永祜、谢维德，均以把总补用。谢维德并赏戴蓝翎。

蓝翎守备杨太友、朱品隆。该弁等每战身先，蹈险如夷，均请以都司补用。守备衔蓝翎千总刘锡文、赵克彰。该弁等骁勇异常，质实可靠，请以守备补用，加都司衔。蓝翎千总罗辅友、周宽世、成大吉、张文焕、李长林、雷风云。该弁等争先陷阵，所向披靡，均请以守备补用。蓝翎千总叶九畴。该弁勇敢戆直，整理营务，诸臻妥协，请加守备衔。蓝翎把总黄存升、陈光孚、杨佐清、何有贵、李登辟。该弁等奋不顾身，骁勇出众，均请以千总拔补，加守备衔。蓝翎把总李祥和、钟锡蕃、萧孚泗、刘人和、胡克安、胡坤山、唐义训、叶必信、金品俊、胡孚武。该弁等带队冲锋，猛勇无前，均请以千总补用。

把总沈俊德、张胜禄、王名滔、刘孚友、王德光，外委彭献杰。该弁等摧坚挫锐，精悍绝伦，均请以千总补用，并赏戴蓝翎。

蓝翎外委彭言志、朱品文。该弁等果敢无前，镇定不乱，甚为得力，均请以把总补用，加千总衔。把总胡中玉、左国光、胡廷槐，外委廖自集、江世荣，六品军功陈仁兰、詹广嘉。该弁等当先突阵，杀贼最多，均请赏戴蓝翎。蓝翎外委王载驷、丁怀本、杨通文、赵友才、朱升开、秦华祝、赵太和、彭万锦、王仁庄、张运馥、曾传荣、张九锡、李集贤，外委冯贵昌、胡紫云、向文鳌、王有才、李才发、洪时隆、张凤连，六品军功尹大发、陈文楷、谢国俊、罗泽友、胡肖翼、刘时和、罗高政、易光荣、肖念武、沈宝成、左玉佩、苏明德、胡学端、阳正武、李存汉、陈复胜、黄顺发、沈树祥、陈日元、陶茂林、赵荣清、王运发、成立福、向国封。该弁等争先杀贼，奋不顾身，均请以把总补用。外委黄德荣、赵三元、王其志、刘三清、易永盛、贺荣瑚、刘祥云、李隆山，六品军功王联芳、李进发、萧永吉、杨得武、彭祥瑞、张有贵、王桐柏、刘碧山、潘泰山、欧阳爵和、李白衮、杨富有、于高胜、胡晖堂、晏公山、许凤翔、李舒荫、王周书、萧馥山、彭柄武、萧庆衍、易才全、彭以受、刘正南、杨玉和、刘高远、朱春堂、李曙堂、左桂实、成德升、左传贵、陈见善、李太来、刘高升、曹日升、李菊生、何占魁、何习艺、钱得胜。该弁等冒险冲锋，最为出力，均请以把总补用，并赏戴蓝翎。

知州衔署广信府铅山县程嘉杰，候选教谕副贡生雷采。贼踞弋阳、广信，逼近铅山县之河口镇，其地三省咽喉，商贾集聚，为贼所力争。程嘉杰督勇巡守，得以保全，应请免补本班，以直隶州知州补用。雷采倡捐团练，最为出力，应请赏加五品顶戴。即补都司刘国斌，升用都司邓翼升。该将等管带哨勇，劳苦公明，战必身先，均请免补各缺，以游击归部尽先选用。候选府经历陈炳元，候选县丞凌荫廷。陈炳元统带哨勇，宽严得中，带队冲锋，勇而能稳，应请以知县选用，并赏加知州衔。凌荫廷书生临阵，胆气过于宿将，应请赏戴蓝翎。

蓝翎军功李秉苑，军功胡松荣。该军功等办事忠实，极耐劳苦，均请以县主簿归部尽先选用。蓝翎千总黄金魁。该弁督率哨勇，争先陷阵，请以守备补用。守备衔蓝翎千总罗胜发。该弁打仗奋勇，不避危险，裹创血战，劳绩较多，请免补守备，以都司升用。守备衔蓝翎千总彭大田，蓝翎千总罗逢元。该弁等力御悍贼，坚持不退，实属奋勇，均请以守备尽先补用。蓝翎把总熊传彪、张锦芳、熊殿元。该弁等猛锐冲锋，身先士卒，不避炮石，以坚众心。熊传彪请免补千总，以守备升用。张锦芳、熊殿元均请以千总拔补，并赏加守备衔。

蓝翎外委杨云祥、周葆恬、喻清汉，外委史兆翔、陈友德、杨宏胜，蓝翎军功李如胜、彭昌禧、曾复泰。该弁等夺船杀贼，奋不顾身，均请以把总尽先拔补，史兆翔、陈友德并赏戴蓝翎。蓝翎军功文童欧阳惟孝。该军功胆识坚定，奋勇争先，请以主簿归部即选。外委周维祺、谭洪亮，六品军功余定发、李高余、王益善、王承业、杨正元、刘武德、陈镜贤。该弁等每战身先，始终勤奋。周维祺请以千总拔补。谭洪亮等八弁均请以把总拔补。周维祺、余定发、李高余并请赏戴蓝翎。蓝翎都司金世连。该都司挥旗督阵，骁勇直前，杀贼烧船，不避危险，请赏换花翎。蓝翎千总曾泗美、陈东友、邓长里、石大绪。该弁等屡次冲锋，奋勇杀贼。曾泗美、陈东友、邓长里均请以守备尽先补用。石大绪请加守备衔。

蓝翎府库大使袁聘。该员带船打仗，每战身先。请以州判升用。蓝翎外委彭玉明，蓝翎军功陈鼎泰，外委彭致和、邓永胜、杨文榜、易有成。该弁等冲锋冒险，转战无前，均请以把总拔补。外委曹得胜、史连城、黄明亮，六品军功萧云胜、邓万林、曾友贵。该弁等夺炮烧船，迭战出力，均请以把总拔补。史连城、黄明亮并赏戴蓝翎。蓝翎把总刘双惠。该弁夺械杀贼，猛锐无前。请以千总尽先补用。蓝翎千总任星元、李升元。该弁等冒险突阵，屡夺船炮，均请以守备即补。把总周芳明。该弁果敢杀贼，奋不顾身，请以千总尽先补用，赏戴蓝翎。

外委黄福田、粟克明、吴光楚、贺世清、潘宏盛、易清平、熊德照，军功唐明顺、俞大胜。该弁等每战当先，杀贼夺械。均请以把总尽先拔补。黄福田、俞大胜并请赏戴蓝翎。蓝翎千总麦春泉。该弁骁勇善战，冲锋出力，请以守备尽先补用。蓝翎把总张三元、谢得胜。该弁等督率各勇，争先陷阵，均请以千总尽先补用，并赏加守备衔。

武生萧谨善，蓝翎外委萧辉庭，外委刘炳南、戴坤大。该弁等迭次冲锋，转战不懈，均请以把总拔补。六品军功陈世顺、尹正桂、刘玉章。该弁等夺械焚船，迭著战功，均请以把总拔补。陈世顺、尹正桂并赏戴蓝翎。守备衔蓝翎千总黄忠。该备猛鸷有谋，战必身先，请以守备尽先补用。蓝翎把总刘发，蓝翎外委阳利见、汤彪。该弁等屡次冒险突阵，最为奋勇。刘发、阳利见均请以千总补用。汤彪请以把总归入广东协标拔补。

外委申毓浸、黎志洛、戴翟山、段兴武，六品军功唐敏义。该弁等夺械杀贼，战功较著。均请以把总拔补。申毓浸并赏戴蓝翎。把总杨镇魁、汤定国。该弁等镇定有谋，炮不虚发。均请以千总尽先补用，并赏戴蓝翎。外委熊德发，军功孙昌晋、罗振太、孙有中、许鼎臣、王有桂、龙有升、甘寿廷、黄荣贵。该军功等焚船夺炮，冒险争先，均请以把总拔补。许鼎臣、黄荣贵并请赏戴蓝翎。

文生戴荣垲。该生督带炮船，冲锋屡捷，请以训导尽先选用。文童孙步峰。该文童帮办军务，敏练勤奋，最为得力，请以从九品归部选用。蓝翎千总黄国尧。该弁焚船夺械，所向有功，请以守备补用。外委杨占鳌。该弁首先冲锋，甚属奋勇，请以把总拔补。

[65] 此件末有曾国藩手批：“咨西抚、湘抚，札罗道。”ft

308. 附咨文　咨兵部（奉旨准将水师四月以后攻剿都昌等处获胜出力兵勇汇单咨保）九月初五日

为咨会事。

照得三月间，贼踞弋阳，分股窜扰兴安，檄调浙江宁绍台道罗泽南前往剿办，二十一日克复弋阳，二十三日收复兴安县城，时贼已攻陷广信府，罗道赶至郡城，连日痛剿，杀贼数千，二十七日克复郡城，均经奏明，奉旨准将出力员弁兵勇择尤保叙在案。至水师四月以后攻剿都昌县之徐家埠、马堰、土塘等处，焚烧贼船，及在青山、姑塘等处接仗获胜，亦奉谕旨允准开单酌保在案。兹将各员弁中尤为出力者汇单具奏。其次出力兵勇，未便没其微劳，另具清单，均保外委补用。相应咨会。为此合咨贵部，请烦查核，照单均准以外委补用，分别注册施行。须至咨者。

计咨送清单一件，右咨兵部。

附咨兵部清单一件

浙江宁绍台道罗泽南军营

六品军功彭若山、熊绍德、杜廷光、袁绍祥、徐仁发、黄正和、杨富厚、陈起云、王美在、赵崇义、罗四海、罗懿德、刘纯尔、萧南桂、彭启俊、王佑来、谢光秀、周光曙、刘仁光、朱乐浩、梁星田、王峻宇、胡克成、易大淳、邓吉升、刘宇世、陈忠仁、曹起龙、陈克广、陈道富、赖镜清、严胜发、卓炳元、王先发、鲍德洋、贺常林、杨海志、万良友、王永章、王汉升、胡显高、王日升、周忠容、朱肃彝、沈枝发、刘星明、罗长发、朱运来、张诗日、戴茂林、黄光胜、彭协和、李春华、刘名选、彭致德、钟瑞祥、汤光裕、胡裕庆、陈德华、丁仙源、刘国定、朱富名、贺文义、周福高、胡立发、张致和、邓茂先、吴秀东、赵登高。该军功等奋勇杀贼，克复弋阳、广信等城，实为出力，均请以外委拔补。

水师各营

蓝翎军功周九林、谭良灿，军功谭三捷、聂成名、曹得勋、杨金榜、李德元、林克英、曹应章、夏国宝、李芳贵、刘永福、陈聘龙、周有才、申道惠、陆成。该军功等焚烧贼船，最为奋勇，均请以外委尽先拔补。

六品军功廖本和、周华堂、张大禄、刘攀桂、谈桂春、潘长顺、晏贵祥、杨长得、杨起家、雷世贞、张洪岐、朱家光、黄式榜、谭正汉、刘义盛、李明德、熊耀南、王斌元、裴大胜、刘德益、董光玉、唐明盛、张学仕、冯荣贵、童正泰、倪定发、叶兴发、王存支、刘万隆、龙得富、颜湘波、宋积富、李顺习、赵春和、彭万里、彭邦杰、黄茂森、赵炳勋、沈万盛、胡有才、徐开明、郭德山、黄其才、谢辉远、陶连□、曾关福、许宝坤、黄作带、梁遇春、朱有成、刘直上、罗运隆、刘玉龙、李昌全、罗协、余兴国、彭得和、熊本立。（此处原文为□）该军功等熟谙水战，焚船杀贼，最为得力，均请以外委拔补。

309. 附咨文　咨骆秉章陆元烺 [66] （转录明谕 批复水陆攻克广信等处奏保案）十月二十日

为恭录事。

窃照本部堂于本年九月初五日，恭折由驿具奏遵旨奏保陆军克复广信及水师迭获胜仗出力弁勇一折，今于本年十月十九日奉到朱批：“另有旨。”钦此。同日，准兵部火票递到咸丰五年九月二十六日内阁奉上谕：

曾国藩奏遵保水陆各军员弁一折。本年三月间，逆匪自江西弋阳县分窜兴安，经曾国藩调罗泽南一军往剿，收复府城；其水师攻剿鄱阳湖内贼匪，一律肃清，所有在事出力员弁兵勇，自应分别奖励。州同萧启江，着以同知即选，赏换花翎。已革署德安县知县刘希洛，着开复原官，留于江西遇缺即补，并免缴捐复银两。湖北县丞马效良，着免补本班，以知县留于原省尽先补用。从九品唐协和，着以府经历县丞尽先选用。潘家馥着以县丞尽先选用，并赏戴蓝翎。文童萧积梧，着赏给从九品职衔。文童谢景乾、李续艺、刘生0529-01 、罗拱畴、罗嘉鼎，均着以从九品归部选用。江西从九品唐礼筠，着以县丞归部选用。把总李续焘，着以守备补用，并赏戴蓝翎。外委谢永祜、谢维德，均着以把总补用。谢维德并着赏戴蓝翎。

守备杨太友、朱品隆，均着以都司补用。千总刘锡文、赵克彰，均着以守备补用，并赏加都司衔。千总罗辅友、周宽世、成大吉、张文焕、李长林、雷风云，均着以守备补用。千总叶九畴，着赏加守备衔。把总黄存升、陈光孚、杨佐清、何有贵、李登辟，均着以千总拔补，并赏加守备衔。把总李祥和、钟锡蕃、萧孚泗、刘人和、胡克安、胡坤山、唐义训、叶必信、金品俊、胡孚武，均着以千总补用。把总沈俊德、张胜禄、王名滔、刘孚友、王德光，外委彭献杰，均着以千总补用，并赏戴蓝翎。外委彭言志、朱品文，均着以把总补用，并赏加千总衔。把总胡中玉、左国光、胡廷槐，外委廖自集、江世荣，六品军功陈仁兰、詹广嘉，均着赏戴蓝翎。外委王载驷、丁怀本、杨通文、赵友才、朱升开、秦华祝、赵太和、彭万锦、王仁庄、张运馥、曾传荣、张九锡、李集贤、外委冯贵昌、胡紫云、向文鳌、王有才、李才发、洪时隆、张凤连，六品军功尹大发、陈文楷、谢国俊、罗泽友、胡肖翼、刘时和、罗高政、易光荣、肖念武、沈宝成、左玉佩、苏明德、胡学端、阳正武、李存汉、陈复胜、黄顺发、沈树祥、陈日元、陶茂林、赵荣清、王运发、成立福、向国封，均着以把总补用。外委黄德荣、赵三元、王其志、刘三清、易永盛、贺荣瑚、刘祥云、李隆山，六品军功王联芳、李进发、萧永吉、杨德武、彭祥瑞、张有贵、王桐柏、刘碧山、潘泰山、欧阳爵和、李白衮、杨富有、于高胜、胡晖堂、晏公山、许凤翔、李舒荫、王周书、萧馥山、彭柄武、萧庆衍、易才全、彭以受、刘正南、杨玉和、刘高远、朱春堂、李曙堂、左桂实、成德升、左传贵、陈见善、李太来、刘高升、曹日升、李菊生、何占魁、何习艺、钱得胜，均着以把总补用，并赏戴蓝翎。

知州署铅山县知县程嘉杰，着免补本班，以直隶州知州补用。候选教谕雷采，着赏加五品顶戴。即补都司刘国斌，升用都司邓翼升，均着免补各缺，以游击归部尽先选用。候选府经历陈炳元，着以知县选用，并赏加知州衔。候选县丞凌荫廷，着赏戴蓝翎。军功李秉苑、胡松荣，均着以县主簿归部尽先选用。把总黄金魁，着以守备补用。守备衔千总罗胜发，着免补守备，以都司升用。千总彭大田、罗逢元，均着以守备尽先补用。把总熊传彪，着免补千总，以守备升用。张锦芳、熊殿元，均着以千总拔补，并赏加守备衔。外委杨云祥、周葆恬、喻清汉、史兆翔、陈友德、杨宏胜，军功李如胜、彭昌禧、曾复泰，均着以把总尽先拔补。史兆翔、陈友德并赏戴蓝翎。

文童欧阳惟孝，着以主簿归部即选。外委周维祺，着以千总拔补，并赏戴蓝翎。外委谭洪亮，六品军功余定发、李高余、王益善、王承业、杨正元、刘武德、陈镜贤，均着以把总拔补。余定发、李高余、并赏戴蓝翎。蓝翎都司金世连，着赏换花翎。千总曾泗美、陈东友、邓长里，均着以守备尽先补用。石大绪，着赏加守备衔。府库大使袁聘，着以州判升用。外委彭玉明，军功陈鼎泰，外委彭致和、邓永胜、杨文榜、易有成，均着以把总拔补。外委曹得胜、史连城、黄明亮，六品军功萧云胜、邓万林、曾友贵，均着以把总拔补。史连城、黄明亮并赏戴蓝翎。把总刘双惠，着以千总尽先补用。千总任星元、李升元，均着以守备即补。把总周芳明，着以千总尽先拔补，并赏戴蓝翎。外委黄福田、粟克明、吴光楚、贺世清、潘宏盛、易清平、熊德照，军功唐明顺、俞大胜，均着以把总尽先拔补。黄福田、俞大胜并着赏戴蓝翎。千总麦春泉，着以守备尽先补用。把总张三元、谢得胜，均着以千总尽先补用，并赏加守备衔。武生萧谨善，外委萧辉庭、刘炳南、戴坤大，均着以把总拔补。六品军功陈世顺、尹正桂、刘玉章，均着以把总拔补。陈世顺、尹正桂并着赏戴蓝翎。

千总黄忠，着以守备尽先补用。把总刘发，外委阳利见，均着以千总补用。外委汤彪，着以把总归入广东协标拔补。外委申毓浸、黎志洛、戴翟山、段兴武，六品军功唐敏义，均着以把总拔补。申毓浸并赏戴蓝翎。把总杨镇魁、汤定国，均着以千总尽先补用，并赏戴蓝翎。外委熊德发，军功孙昌晋、罗振太、孙有中、许鼎臣、王有桂、龙有升、甘寿廷、黄荣贵，均着以把总拔补。许鼎臣、黄荣贵并赏戴蓝翎。文生戴荣垲，着以训导尽先选用。文童孙步峰，着以从九品归部选用。把总黄国尧，着以守备补用。外委杨占鳌，着以把总拔补。该部知道。单并发。钦此。相应恭录咨会。为此合咨贵部院，请烦钦遵查照施行。须至咨者。右咨湖南巡抚部院骆〈秉章〉、署江西抚部院陆〈元烺〉。

[66] 此件并札宁绍台道罗泽南。ft

310. 请饬催浙江饷银如数解营片 [67] 九月初五日

再，臣二月间奏明闽、浙两省按月拨银二万两接济臣军。入夏以来，闽省仅解银二万两。昨据督臣王懿德抄折咨会：该省应拨饷银，业经奏明免其按月筹解。浙江应解之款，据抚臣何桂清复奏，于四月起，每月由藩库筹银一万两，运、粮二库合筹银一万两，委解接济在案。嗣据该省将四月分银以一万两为运盐成本，以一万两解到臣营，稍纾眉急。而五月以后，报解之数尚无消息。八月初五，何桂清为协拨滇饷一案，附片声明：江西军饷无款可动，现在筹议浙盐运销江右，即以盐课抵拨。曾国藩军营饷需，俟议定章程，再行具奏等语。该抚抄片咨送前来。

伏查臣军奏请借拨浙引，用盐抵饷，至今已满半年，尚未运盐到江，将来能否销行畅旺，殊难悬揣。若浙省再议行盐拨饷，则自定议之日以至销售之日，更属遥遥无期。而臣军万余人嗷嗷待哺，江省独力难支。中夜思维，万分焦灼。浙江物力富饶，迥非闽省支绌可比。合再吁恳皇上天恩，饬下浙江抚臣，迅将五月以后未解饷银如数源源补解，俾此军不以饷溃而致他虞。感荷圣慈，曷有涯极 [68] 。谨附片具奏，不胜迫切待命之至。谨奏。

[67] 此片末有曾国藩手批：“咨闽督王懿德、湘抚骆秉章、西抚陆元烺。”

[68] 原作“报”，据刻本《曾文正公奏议》改。ft

311. 请饬罗泽南自行奏报军情片九月初五日

再，臣接据禀报：金口南岸陆军，被该逆于八月初二日蹋毁营盘；署抚臣胡林翼北岸陆军，亦于初八日被逆匪 [69] 蹋毁营盘。罗泽南援鄂之师，计此时尚在崇、通一带，若剿办得手，进至咸宁、江夏等县，去臣营在八百里以外，出入贼地，信息难通。罗泽南营中大小军情，若仍由臣处奏报，往返耽搁，动逾一月。此时鄂事孔棘，我皇上盼望捷报愈速愈妙。胡林翼收集溃兵，尚在江北，能否与罗泽南文报常通，不为贼氛所隔，正未可知。微臣愚见，拟令罗泽南自行具折，每遇开仗之后，迅速缮折奏报，专差由间道送至荆州，或送长沙交驿驰递，仰慰圣厪，较之由臣处转奏，可期速到一月。伏查《会典》定例，司道原有奏事之责。近岁各路粮台，均由司道专折奏事。罗泽南统领一军，尤应权宜办理。如蒙谕允，请旨饬下罗泽南，大小军情，自行奏报，庶慰我皇上盼捷急切之意。谨附片请旨。

[69] “匪”，据刻本《曾文正公奏议》补。ft

312. 师久无功自请严处并兼保各员片 [70] 九月初九日

再，臣自抵江西整饬水军，本拟四、五月间水陆会剿，攻破湖口一关。缘义宁州失陷，罗泽南率师回救，不能赴湖口会剿；继而与塔齐布面约，移师东渡，攻剿湖口，该提督又遽尔殂谢；后饬平江勇往攻湖口，二十三日水陆大战，极为得手，而下钟山石垒坚固异常，竟不能破。自办理内湖水师，已逾半年，鄱湖以内虽已一律肃清，而未能横截江面，终无裨于大局。转瞬霜降水涸，攻剿愈难，师久无功，饷项虚縻，应请旨将臣交部严加议处。

惟臣调度乖方，咎无可辞，而助臣办理军务实有劳绩不可泯灭者，亦不敢壅于上闻。

侍郎臣黄赞汤，自去岁督办捐输，已逾六十余万两，孜孜劝谕，毫无抑勒，绅民为之感动。其致臣书函有云：“军务一日不竣，办捐一日不息。”其致罗泽南书函有云：“如饷项紧急，则倾家破产，亦所不恤”等语。实属力拯大局，公尔忘私。

南昌府知府史致谔，于九江、广信、湖口等军支应诸件，昼夜丛冗，毫无贻误；水军所需子药，动辄数万斤，亦能措置裕如，综理繁剧，举重若轻。

候补直隶州知州李瀚章，自去岁办理粮台，每于艰难挫折之际，逶迤经营，不激不随；今年在江西与礼部主事甘晋应付各路军需，亦能权衡缓急，毫无浪费。

至外江金口水营，正月初三日李孟群等赴援武昌，仅炮船五十余号，初五日彭玉麟等赴援武昌，亦仅炮船八十余号，尚有被大风损坏、舵折揖摧者，到武昌后又复三次遭风。臣时深虑外江水师不克搘持，曾于奏牍内言之。赖湖南巡抚臣骆秉章一力维持，接济船炮，拨给饷项，添募水勇，俾金口水师危而复安，弱而转强，以保湘省，即以卫大局。该抚署内幕友候选同知左宗棠，于外江水师尤为殷勤保护，一船一炮，一哨一勇，皆苦心照料，劳怨兼任；一面在长沙操练，一面发往鄂省，力挫水贼凶锋。

候补知府彭玉麟，于大风坏船之后，督率舟师赴援武昌。其时贼势方张，我军气馁，彭玉麟一面修整破船，一面鏖战悍贼，与李孟群同心协力，目不交睫八十余日，竟能保守金口，水军复振。其坚忍之力，殊属难得。

礼部主事胡大任，自贼氛再犯武汉以后，在于新堤地方劝捐助饷，安定民心，接济军火，历艰险而不渝。现复往荆州劝捐，筹济援鄂之师。

前任知府黄冕，专办湖南炮局，前后造炮至六百余尊之多。不特外江水师借此大振军威，即臣在鄱湖亦提来炮位一百零二尊。其所造皆精练光莹，与洋炮无异。所制竹筒炸弹之类，亦皆具有精心，利于攻剿。实属有用之才，不敢不一一沥陈于圣主之前。

侍郎臣黄赞汤、巡抚臣骆秉章受恩深重，自应竭诚报国；李孟群职任两司，亦不敢仰邀奖叙。其史致谔等以下各员，拟即归入义宁州案内开单保奏，吁恳恩施。

所有微臣师久无功，请交部严议，及助益臣军劳绩较多诸员各缘由，谨附片具奏请旨。

[70] 此件并抄咨前刑部右侍郎黄赞汤、湖南巡抚骆秉章。ft

313. 附录廷寄　胡林翼奏金口兵溃着曾国藩迅饬罗泽南应援 [71] 九月二十二日

为恭录事。

本年九月二十二日准兵部火票递到军机大臣字寄——
兵部侍郎衔曾国藩：

咸丰五年九月初一日奉上谕：

胡林翼奏金口兵溃，回剿奓山各勇亦因饷绌溃散，请仍饬罗泽南来鄂合剿等语。金口、蔡店等处陆军先后挫溃，胡林翼由蔡家岭仍扎大军山，王国才亦引军退驻，水军势成孤立，贼锋猖獗南北两岸，胡林翼实难兼顾。据曾国藩奏，官军已入湖口县城，师船冲出大江，惟下钟山与梅家洲贼巢未破。本日又据陆元烺奏，湖口连获胜仗，马受祜收复都昌，剿办已有头绪。此时武汉贼情较为吃紧，着曾国藩仍饬罗泽南迅即带兵赴鄂会剿，冀可转败为功。谅曾国藩必能妥筹全局，速饬应援也。将此由六百里加紧谕令知之。钦此。

遵旨寄信前来。

[71] 此件有曾国藩手批：“屏风舟次奉到，此件未行。”ft

314. 附咨文　咨黄赞汤骆秉章 （转录明谕　曾国藩自请议处着加恩宽免黄赞汤赏戴花翎）十月二十日

为恭录事。

窃照本部堂于本年九月初五日附奏师久无功，请交部严议，及助益臣军劳绩较多一片。今于本年十月十九日奉到朱批：“另有旨。”钦此。同日，准兵部火票递到咸丰五年九月二十六日内阁奉上谕：

曾国藩奏师久无功，自请严议，并保劳绩较多人员等语。兵部侍郎曾国藩督带水师，屡著战功。自到九江，虽未能迅即克复，而鄱湖贼匪已就肃清。所有自请严议之处，着加恩宽免。前刑部侍郎黄赞汤，督办捐输以济军饷，尤为出力，着加恩赏戴花翎。钦此。相应恭录咨会。为此合咨贵部堂、院，请烦钦遵查照施行。须至咨者。右咨前刑部右堂黄〈赞汤〉、湖南抚部院骆〈秉章〉。

315. 遵旨保举堪胜总兵人员折九月二十三日

奏为遵旨保举堪胜总兵人员，恭折具奏仰祈圣鉴事。

五月十五日准兵部咨开：咸丰五年四月十二日内阁奉上谕：“各省保举堪胜陆路总兵人员，现经用竣，着各该督抚于陆路副将内，即行遴选晓畅营务、堪胜总兵者 [72] ，酌保数员，送部引见，候朕记名，以备简用。并着各路统兵大臣，于军营副将内察核保奏。其参将、游击、都司、守备各员，如有才能出众、勇敢有为者，该督抚大臣一并核实开单具奏。”钦此。行令臣钦遵办理等因到臣。

伏查军中将领，各有偏长，而足畀方镇之寄者，颇难其选。臣接奉谕旨，详加体察。查有总兵衔湖南常德协副将杨载福，廉明爱士，深得众心，每战冲锋陷阵，贼党披靡。湖南弁勇所以奋发敢战者，陆路赖塔齐布为之倡，水路赖杨载福为之倡。现经胡林翼奏明统领外江水师。

又广东罗定协副将周凤山，纪律严明，与士卒同甘苦，每战调派队伍，防贼抄袭埋伏。现经臣奏明统领九江陆营，尚能和协将弁，力遏贼锋。

又保升参将彭三元，晓畅营务，为士卒所悦服，前提臣塔齐布素加器重，现经臣派令随罗泽南援剿武汉。

此三人者，似皆足以胜总兵之任。

所有遵旨保举缘由，恭折具奏。伏乞皇上圣鉴训示施行。谨奏。

[72] “者”，据台湾“故宫博物院”《先正曾国藩文献汇编》补。ft

316. 附咨文　咨骆秉章胡林翼陆元烺 [73] （转录明谕　杨载福等准保总兵记名总兵）十一月初七日

为恭录事。

窃照本部堂于本年九月二十三日，恭折由驿具奏遵旨奏保堪胜总兵人员一折。今于本年十一月初六日奉到朱批：“另有旨。”钦此。同日，准兵部火票递到咸丰五年十月十五日内阁奉上谕：

曾国藩奏遵保堪胜总兵人员一折。除副将杨载福业经简放湖北郧阳镇总兵外，广东罗定协副将周凤山、保升参将彭三元，均着记名以总兵用。俟军务完竣，再行送部引见。钦此。相应恭录咨会。为此合咨贵部院，请烦钦遵查照施行。须至咨者。右咨湖南抚院骆〈秉章〉、署湖北抚院胡〈林翼〉、署江西抚院陆〈元烺〉。

[73] 此件并札副将周凤山。ft

317. 罗泽南一军由义宁进克通城县城折九月二十三日

奏为罗泽南一军由义宁进剿获胜，克复通城县城，恭折驰奏仰祈圣鉴事。

窃宁绍台道罗泽南克复义宁后，驻军杭口，轻骑驰抵南康，与臣熟商由崇、通援剿武汉之策，八月十六日复由南康起程回营各情，业经奏明在案。嗣据罗泽南禀报，八月二十七八日，率湘勇五营、训字营暨参将彭三元、游击普承尧所带之宝勇，次第由杭口拔营，九月初一日抵通城界之南楼岭下。阻雨二日，初四日由岭拔营，初五日驻通城之东南山上。管带平江勇五品衔即选知县李源濬、何忠骏、蓝翎即选知县黄崇策、蓝翎千总方城等，亦于是日赶到，驻营通城之西南山上。

贼之在通城者，初止四五千人。钟姓贼首自义宁败后，惧我军进攻崇阳，屯聚万余人于崇阳之桂口。嗣闻我军进剿通城，亦于九月初四、五等日陆续来贼六七千人，于城之西门外山上筑大木城两座，层布炮眼，深掘重壕，壕外竹签、木桩纵横密钉，冀以抗拒我师。该道驻营后，自带勇敢之士数百人，沿城审视形势，旋由城之西南登山瞭望。该逆见我军无多，忽出大队追袭，诸勇回旗击之，杀毙骑马贼目三名，生擒七名，贼败归垒，负固不出。

初六日辰刻，方集各营会议进攻。部署甫定，平江勇分三路直扑城外贼垒，贼于垒中以大炮轰击，该道急饬各营继进。记名道李续宾率湘勇右营、候选训导刘蓉率湘勇副右营、候补直隶州李杏春率湘勇副中营攻城外贼营，与平江勇接应。该道率中营继之，攻城西北。参将彭三元、游击普承尧率宝勇，与唐训方率训字营，蒋益澧率湘勇左营，攻城东南。值平江勇进剿吃紧，我军乘之，杀毙当先悍贼数十人，乘胜夺入贼垒，纵火焚烧。垒中诸贼，悉由西北渡溪而奔，诸勇分路截杀，积尸溪中，水为之赤。时城中各门皆闭，惟留北门通桂口之路，留西门通城外贼垒。垒中贼为我勇所截，拼死逃窜，仍由西、北二门奔入城中。诸勇奋力尾追，直逼城根。守城之贼以砖石下击，我勇多受重伤，皆冒死夺门而入。东南路诸勇亦攀援而上，将南门、宾阳门拆开，各营之勇继之而入，杀毙城中贼无算。城中之贼铤而走险，尽从北门蜂拥而出，城门半启，值我军冲入，共相拥挤，贼践死于瓮城者甚多，我军亦有为贼践伤者。该道见众匪犹踞城楼，以巨石拒抵，因饬各营分伏北门外之树林中，俟贼大队奔出，四路截杀。有未出者，我军又退，俟其再出而再杀之。如是者六七战，城中贼尽，追至十余里外，鲜得脱者。前后斩馘约三千人，内有穿黄褂长发贼数十人，生擒共三百五十余名，夺获大小旗帜百余件，马百余匹，军械、谷米无数。随讯生擒诸贼，供称钟姓贼首因受湖北贼目伪谕，令其力守通城，遏我师北下，俾武汉之贼得以径窥岳州等语。狡黠已极。该道入城后，招抚难民，搜捕余匪，待稍绥定，即行进剿崇阳、桂口等情前来。

臣伏查钟逆自义宁败后，防我师直取崇阳，即屯匪众万余人于桂口，极力堵御。嗣见我师先移通城，复移桂口之贼并力救援，经罗泽南诸军痛剿，杀贼三千，一鼓克复，实足以寒贼胆，而夺崇阳、桂口之气。所有在事出力员弁，俟查明汇案请奖，以昭鼓励。把总李懋勋首先登城，奋不顾身，以致阵亡，并请敕部从优议恤。阵亡各勇，查明照例办理。

所有克复通城县城缘由，专折驰奏，伏乞皇上圣鉴训示施行。谨奏。

十一月初六日奉到朱批：“李懋勋着交部从优议恤。”钦此。

318. 鄂省军情由罗泽南径报或胡林翼转奏片九月二十三日

再，罗泽南由崇、通回剿武汉，去臣军营渐远，禀报往返，稽延动逾旬月。臣前请旨饬下罗泽南，准令专折自报军情，业于九月初五日附片奏明在案。旋据探称，湖北抚臣胡林翼驻扎嘉鱼之六溪口，系在大江南岸，与罗泽南崇、通之师，声息可期常通。此后鄂省大小军情，或由罗泽南奏报，或由抚臣胡林翼转奏，臣即不复具奏矣。除分别咨行外，谨附片奏闻。

十一月初六日奉到朱批：“已有旨归胡林翼奏报。”钦此。

319. 附咨文　咨陆元烺胡林翼 [74] （转录廷寄　浙江补解饷银困难及罗泽南军军情改归胡林翼奏报）十月二十日

为恭录事。

窃照本部堂于本年九月初五日附奏请饬浙江抚臣迅将五月以后未解饷银如数补解，及请旨饬下罗泽南大小军情自行奏报各一片。均于本年十月十九日奉到朱批：“另有旨。”钦此。同日，准兵部火票递到军机大臣字寄——
钦差兵部侍郎曾国藩、署江西巡抚陆元烺：

咸丰五年九月二十六日奉上谕：

曾国藩奏请饬浙江省补解饷银等语。前因曾国藩军营需饷孔殷，当经谕令何桂清每月筹拨银二万两，以济要需。嗣据何桂清奏称，徽、宁一带防剿军饷专赖浙省接济，江西军饷仅于四月分解银二万，此后无款可筹等语。自系实在情形。惟曾国藩一军，需饷刻不容缓，着陆元烺在江西漕项银两内，每月筹拨银三万两，就近暂行接济数月，毋误亟需。

又另片奏请准罗泽南专折奏事等语。现在罗泽南攻克通城，将与胡林翼会攻武汉，所有该道军中应奏事件，着即归胡林翼奏报。将此由五百里谕令知之。钦此。

遵旨寄信前来等因到本部堂。承准此，相应恭录咨会。为此合咨贵部堂、院，请烦钦遵查照施行。须至咨者。右咨署江西抚部院陆〈元烺〉、署湖北抚部院胡〈林翼〉。

[74] 此件并札罗泽南。ft

320. 附咨文　咨陆元烺骆秉章（转录明谕　着曾国藩补授兵部右侍郎等事）九月二十八日

为恭录事。

本年九月二十六日，准兵部火票递到奉咸丰五年九月初四日内阁奉上谕：“匡源着调补吏部右侍郎。兵部右侍郎着曾国藩补授。曾国藩现在督办军务，兵部右侍郎着沈兆霖兼署。”钦此。相应恭录咨会。为此合咨贵部院，请烦钦遵查照施行，须至咨者。右咨署江西抚部院陆〈元烺〉、湖南巡抚部院骆〈秉章〉。

321. 谢补授兵部右侍郎恩折十月二十日

奏为恭谢天恩仰祈圣鉴事。

九月二十七日，准兵部火票递到咸丰五年九月初四日内阁奉上谕：“兵部右侍郎着曾国藩补授。曾国藩现在督办军务，兵部右侍郎着沈兆霖兼署。”钦此。

窃臣赋性拘迂，谬膺重寄。睹烽烟之不靖，元恶稽诛；愧军旅之未娴，愚忱徒抱。自水师半入鄱湖，重加整辑，频烦摩垒之劳，难夺负嵎之险，已阅时而经岁，觉功少而过多，乃复渥荷温纶，补授斯职。以本兵而司挞伐，任似负山；以薄植而履艰危，情深踬垤。臣惟恪循训饬，殚竭血诚，永独矢夫冰心，稍申坠露轻尘之报；誓廓清乎江面，仰答高天厚地之恩。

所有微臣感激下忱，谨专折附驿驰奏，叩谢天恩，伏乞皇上圣鉴。谨奏。屏风舟次发

322. 罗泽南一军分剿崇阳及参将彭三元殉难折十月二十日

奏为罗泽南一军分剿崇阳援贼，在壕头堡获胜一次，败挫一次，参将彭三元等殉难，旋在羊楼峒接仗，续获大胜，恭折具奏仰祈圣鉴事。

窃罗泽南一军克复通城县城，进攻崇阳情形，经臣奏明在案。当以罗泽南去臣军营渐远，附片声明：嗣后湖北军情，准令罗泽南专折奏报，或由湖北抚臣转奏，臣即不复具奏矣。九月十四日罗泽南督率诸军克复崇阳县城一案，经该道就近禀明楚省各督抚，谅已专折奏闻。兹复据该道禀称：九月十七日在崇阳闻湖南官兵进剿羊楼峒 [75] 失利，退守岳州，该道惧贼乘胜上窥岳郡，直犯长沙，因派记名道李续宾、训导刘蓉、知县蒋益澧、直隶州知州唐训方、游击普承尧等，分率各勇，于十八日黎明由崇阳拔营，十九日驻羊楼峒，以防西路上犯之贼。罗泽南与参将彭三元、知州李杏春等暂驻崇阳，以资弹压，拟即两路合攻蒲圻。适崇邑官绅以伪总制杨万年率败贼七八百人据梯木山为老巢，骚扰壕头堡地方，冀乘我师一去，复陷崇阳，禀请剿办。罗泽南以壕头堡离县四十里，贼仅八百，可以一鼓殄灭，免贻后患。二十二日派彭三元、李杏春往剿，行抵道口，突遇贼二百余人，为我师击退，驻营塘泥岭。二十三日，李杏春率湘勇前行，彭三元率宝勇继之，扪藤扳石，至梯木山，见贼二百余人摇旗放枪，我勇分路追杀，毙贼数十名，纵火悉烧杨逆之宅，收队循原而下。忽报伪翼王石达开带悍贼六七千人将至，登山望之，黄旗漫野，喊声震天。我军分三路应之，左、中两路之勇分途疾进，杀毙当先悍贼。贼溃，诸勇或尾追，或腰截，戮尸遍地。右路松林内黄旗愈集愈多，李杏春复驰马登山，督勇整队以俟。该逆为山岗所隔，不知中路、左路之贼已溃，扬旗吹角而至，势甚凶猛。诸勇分路雕剿，连毙大旗悍贼八九名，贼反走。彭三元督勇横截之，杀贼尤众，余向白羊山奔投咸宁而去。日暮收队，计三路毙贼八九百人，内有伪将军、伪指挥二名，夺获伪印二颗，大小旗帜、马匹、伪冠服无数。据生擒之贼供称，伪翼王由金陵水路至武昌县登岸，取道金牛，统贼二三万人，昨夜宿咸宁，今日交战系其前队之贼等语。此彭三元等分兵剿壕头堡，初次接仗获胜之实在情形也。

二十四日，彭三元等拟拔营回崇阳，罗泽南亦以书促之归。甫传令间，倏闻翼贼大队遽至，约二万人，势极凶恶，枪炮、火箭、喷筒连环施放。彭三元、李杏春见众寡不敌，饬诸勇不得轻进，择隘堵截。贼众麕至，与战二三十合，彭三元左耳受炮伤，血流满襟，犹率勇力战如故。自卯至未，鏖战五时之久，贼党始退，前后毙贼约百余人。二十五日黎明，翼贼由咸宁率大股尽数赶至，崇阳土匪又从而益之，将营盘三面围绕，彭三元、李杏春誓以身殉，各跨马分路堵御，相持二时之久，屡却屡进。忽贼从后路绕入营盘，抛掷火球，勒马回救，贼众尾追，彭三元大呼冲突，手刃黄马褂贼一名，遂为群贼刺于马下。李杏春见彭三元已死，义不独生，遂殉难。把总萧馥山始终随李杏春不离，为贼所杀。其胞弟把总李光炽居营守辎重，闻其兄遇害，亦死之。哨长守备衔候补千总彭献杰、把总刘碧山独当一路，与贼力战，及营中火起，犹执旗冲入贼中，同时死难。诸勇知无能为，且战且却，整队而归。罗泽南在崇阳闻壕头堡危急之信，于先一夕派李续宜率勇往援，又调蒋益澧由羊楼往援。二十五卯刻，复自率五成队疾驰救援，距营十里，见诸勇溃归，已无及矣。因督队排列山岗，贼不敢穷追。此壕头堡突遇大股悍贼，参将彭三元等殉难之实在情形也。

罗泽南回至崇阳，因与蒋益澧商议，我师分扎崇阳、羊楼，两路兵力皆单，新挫之后，不如仍合为一，以固军心。遂于是夜五鼓拔营，午刻抵羊楼峒，与李续宾、刘蓉等并为一营。探知伪国宗韦俊自鄂省率贼万余，由纸坊而上，二十四日已至蒲圻矣。二十六日，罗泽南甫抵羊楼，方令传餐，突报蒲圻贼大股来攻。罗泽南与李续宾登山瞭望，见贼屯聚峰头，为二大支。一支薄山而下，逾田陇，旋分三支，直逼我营，是为贼之正兵。一支卷旗息鼓，埋匿七里冲各山内，深藏不见，是为贼之奇兵。冀诱我师御其正兵，即以奇兵从后乘之，扑入营盘。罗泽南会各营商定，以我师自崇阳至者，久战之后，疲于远行，不令应敌；饬刘蓉击田陇贼阵之腰，李续宾从左路石山抄田陇贼阵之尾，唐训方以三哨当田陇之贼，以二哨搜贼营前山内之伏；普承尧之勇令分二路，以搜七里冲诸山之伏。时壕头堡新败收集之勇各欲争先出队，报仇雪愤，罗泽南许之，令其策应各路。田陇贼见唐训方人少，锐意直前，枪炮、火箭齐至。我兵不动，诱贼渐逼营前，以抬枪击之，继以短兵鏖战逾时，贼不能支。刘蓉率勇从中段截之，贼乱，反旗而走，为诸勇所包，不得出。贼之在后者回奔峰巅，李续宾已先绕至，截杀之。蒋益澧亦分路策应，贼之正兵大败。其伏于山内者，不知田陇之贼已败，急思出战。普承尧诸勇或绕出山巅，或从山口分路杀入，贼之奇兵亦败，分途追杀至十里之遥，日暮收队。各路共杀毙九百余名，多系长发老贼，内有伪总制黄姓、伪指挥李姓，身怀伪印。生擒七十余名，杀之以祭壕头堡阵亡将士。诸勇犹痛恨切齿，争啖其肉。此羊楼峒续获大胜之实在情形也。

罗泽南以壕头堡两营失利，方思休息数日，缓图进剿。得此胜仗，士气复扬，拟稍加振厉，即当相机克期会攻等情前来。

臣伏查壕头堡余匪无多，罗泽南分兵剿洗，覆巢歼贼，已除后患。不料伪翼王石达开大股由金牛间道猝至，致遭挫衄。良将贤员，相继沦丧，诚堪悯恻。至羊楼峒为湖南接壤之区，日前官军溃退，楚疆岌岌可危。该道分军扼要堵守，或可重振军威，规复鄂垣。保升参将彭三元，忠勇明练，屡著战功，克复通城案内拟保副将；而九月二十四日臣遵旨保举堪胜总兵人员一折，亦以彭三元晓畅营务，足胜专阃之寄。兹矢志殉节，请旨饬部照副将例议恤，以慰忠魂。候补直隶州知州李杏春，韬略熟谙，深明大义，通城案内拟保知府。兹力战捐躯，请照知府例从优议恤。其余殉难各员，守备衔候补千总彭献杰，把总萧馥山、李光炽、刘碧山，均请从优议恤。阵亡勇目，查明照例办理。其羊楼峒获胜出力员弁，由罗泽南汇案禀请奖叙。

所有分剿崇阳援贼、接仗各缘由，谨专折驰奏。

再，此次军情，应由楚省具报。缘殉难彭三元系臣军屡战得力之将，未便没其忠绩，是以仍行奏报，合并声明。伏乞皇上圣鉴训示施行。谨奏。

十二月初三日奉到朱批：“已有旨。”钦此。

[75] “峒”，据刻本《曾文正公奏议》补。ft

323. 殉难参将彭三元童添云请准祔祀塔齐布专祠片十月二十日

再，保升参将彭三元，向隶提臣塔齐布营，战功迭著，为塔齐布素所赏拔。兹以兵单挫衄，犹负伤血战，誓以身殉，忠勇之概，偏裨中实为罕俦。臣前奏请湖南省城为塔齐布建立专祠，钦奉谕旨允准。应并请以彭三元入祠祔祀，俾义烈幽灵得所依附，益昭圣代褒节劝忠之意。又参将童添云，随塔齐布转战二千里，每战只身陷阵，去腊在九江受伤殒命，合营皆为痛哭。经臣奏明，请照参将例从优议恤，亦蒙允准在案。此次并请祔祀塔齐布祠宇，以慰忠魂。合并陈明。谨附片具奏请旨。

324. 附咨文　咨骆秉章陆元烺（转录明谕　彭三元童添云准祔祀湖南省城塔齐布专祠）十二月初三日

为恭录事。

为照本部堂于本年十月二十日，附奏请将参将彭三元、童添云等祔祀塔齐布专祠一片，今于本年十二月初三日奉到朱批：“另有旨。”钦此。同日，准兵部火票递到咸丰五年十一月十二日内阁奉上谕：“曾国藩奏请将阵亡参将祔祀专祠等语。除保升参将彭三元业经降旨，准其祔入塔齐布专祠外，所有前在九江伤亡之参将童添云，着一并祔祀湖南省城塔齐布专祠，以慰忠魂。”钦此。相应恭录咨会。为此合咨贵部院、署部院，请烦钦遵查照施行。须至咨者。右咨湖南巡抚部院骆〈秉章〉、署江西巡抚部院陆〈元烺〉。

325. 附咨文　咨陆元烺（转录廷寄　准官文奏留罗泽南军在楚助剿）十二月初十日

为恭录事。

本月初十日，准兵部火票递到军机大臣字寄——
钦差大臣湖广总督官文、钦差兵部侍郎曾国藩、署湖北巡抚胡林翼、署江西巡抚陆元烺，传谕布政使衔浙江宁绍台道罗泽南：

咸丰五年十一月二十日奉上谕：

官文奏前军攻剿贼匪，连获大胜，请留罗泽南助剿一折。罗泽南自入楚境，连克三城，逆首石达开率其败窜余众逃回江西，其在武汉之贼，当必闻风窘蹙。此次官文前队已将汉阳出巢贼匪痛加歼剿，军情正在吃紧。据该大臣奏称，江西欲令罗泽南回军剿贼，自系因匪踪阑入义宁境内，急筹堵御起见。惟该道一军甚为得力，若遽撤回江西，则楚军攻剿武汉，恐难得手。罗泽南仍应由蒲圻进发，俾官文各军得以专注汉阳，早图克复。着官文、胡林翼传谕该道，俟江汉肃清，再行回兵援应江西。官文亦当乘此机会，速饬王国才、都兴阿、讷钦赶紧攻克汉阳府城，为进捣武昌之举。至石达开著名凶悍，既已窜据义宁州界腹地，亦应严防。耆龄、遮克敦布所带赣勇一千七百余名，此时当已驰抵义宁。周玉衡、阿隆阿进剿吉安，前已奏报获胜，如贼势已衰，即可移缓就急，以援义宁。其曾国藩军营及陆元烺省垣各兵，有可再行抽调之处，并着妥商办理，不得专恃罗泽南一军仆仆往返，以致顾此失彼，受贼牵制。将此由六百里加紧谕知官文、曾国藩、胡林翼、陆元烺，并传谕罗泽南知之。钦此。

遵旨寄信前来等因到本部堂。承准此，相应恭录咨会。为此合咨贵署部院，请烦钦遵查照施行。须至咨者。右咨署江西巡抚部院陆〈元烺〉。

326. 附咨文　咨陆元烺（转录廷寄　着调周汝筠速带南康练勇驰赴崇阳通城应援剿贼）十二月初十日

为恭录事。

本月初十日，准兵部火票递到军机大臣字寄——
钦差兵部侍郎曾国藩、署江西巡抚陆元烺：

咸丰五年十一月二十一日奉上谕：

昨据官文奏，江西因匪踪阑入义宁，欲令罗泽南回军剿贼。已谕知官文等传谕该道，毋庸撤 [76] 回江西，并谕令曾国藩、陆元烺酌量调兵援剿义宁矣。崇阳、通城系江西、湖北往来要路，向为盗贼渊薮。罗泽南带兵不过数千，现须由蒲圻进发，与胡林翼会攻武汉。而义宁州贼势又炽，可见崇、通后路尚未肃清，恐我军不免受其牵制。因思江西升用知府周汝筠所带南康县练勇六千名，上年经陈启迈派往龙南一带并广东韶州剿匪，现在广东业已肃清，江西南路情形较缓，此项练勇，着该署抚查明，即令全数调赴崇、通等处，仍交周汝筠统带剿贼，以为罗泽南一军后路。至周汝筠未到以前，江西有无可调之兵，着曾国藩、陆元烺酌量先行拨往助剿，俟义宁克复后，即遵前旨，将耆龄等所带兵勇一并饬赴湖北，既可固江西之藩篱，并可绝武汉贼党之援应，于大势当有裨益。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵署部院，请烦钦遵查照施行。须至咨者。右咨署江西巡抚部院陆〈元烺〉。

[76] 原作“掣”，据《文宗实录》改。ft

327. 谢宽免严议恩折十一月二十一日

奏为恭谢天恩仰祈圣鉴事。

十月十九日，准兵部火票递到咸丰五年九月二十六日内阁奉上谕：“曾国藩奏师久无功，自请严议等语。兵部侍郎曾国藩督带水师，屡著战功。自到九江，虽未能迅即克复，而鄱湖贼匪已就肃清。所有自请严议之处，着加恩宽免。”钦此。

窃臣自入内湖整辑水师，意在攻破湖口，力扼长江中段，使上下游之贼不得相通。区区微志，久在圣明洞鉴之中。乃五月初调罗泽南会攻湖口，旋以义宁赴援，不克前来。七月底调李元度环攻湖口，已复县城，又以石垒未破，不克成功。前与塔齐布会晤之时，议将九江陆军长驱东下，会合向荣芜湖之师，而该提督倏尔沦谢，遂乏慷慨同志之人。近闻庐州克复之信，拟将湖内水军冲出大江，会合和春北岸之师，而浔城陆军撤入腹地，南岸又无依傍之处。机不遽顺，谋不克成，累月旷时，师老饷匮，中夜以思，惭愤交并。自以调度无方，应获严谴，乃蒙天恩曲宥，宽免严议处分。祗聆之下，感悚难名。臣惟有殚竭愚诚，激扬士气，不敢偷安片刻，不敢浪费一钱，俾锐气之常新，冀逆氛之速靖，庶以仰答高厚鸿慈于万一。

所有微臣感激下忱，谨专折附驿驰奏，叩谢天恩，伏乞皇上圣鉴。谨奏。

328. 九江湖口水陆接仗近日军情折十一月二十一日

奏为九江、湖口陆军剿贼先后获胜，青山水师两次接仗情形，恭折具奏仰祈圣鉴事。

窃九江兵勇自派副将周凤山统领，七月、八月与贼接仗四次，均获小胜；暨湖口水陆各营八月会攻下钟岩贼卡各情，业经分别奏明在案。嗣九月十二、十七、十月二十一日，九江逆匪分股来扑，屡经我师击退。迨十一月初五日，贼众约二千名，由九江东、北两门绕城行至八里坡高岭地方，分为六股，排列岭之东西各三股，卓旗呐喊。西门亦出贼约三四百名，由枫树塆前来。复有贼由南门湖内用船登岸，扑我军西面。周凤山见贼党四面麕至，出八成队迎敌。以岭东贼较多，派参将阿达春带勇冲击岭东左路之贼，都司毕金科带勇冲击岭东右路之贼，周凤山亲率都司滕国献、滕代清、千总张登云、滕家洪 [77] 、彭开科诸勇冲击岭东中路之贼，另派都司李新华、周岐山带勇共击岭西三股，而令辰、常两营迎击西门一股。时九江镇总兵居隆阿亦派队出击湖内之贼。各路官兵分股迎击。贼在八里坡正欲前行，经阿达春之勇由左绕至，刀矛并举，首先冲锋，毙贼十数名。滕国献率带官兵亦至，枪炮齐施，呼声震谷，冲杀岭东中路。毕金科之勇亦由岭东右路冲入，各毙贼数十名。贼败，岭东三股齐退入东门树林内，抗拒二时之久。我军见城上枪炮如雨，不敢近逼，周凤山遂令阿达春等分股往湖边抄贼后路。贼见我兵抄袭，始行奔至北门江边，欲乘船而逸，滕国献乘势追逼，贼上船不及，溺毙者计数十人。盖岭东之贼系由小池口渡江而来，故败后仍窜江边也。时都司李新华、周岐山等带勇在岭西各敌一股，杀贼数十名，夺获旗、械多件。贼败退走入东门，城上大炮连轰，我兵遂不敢进。其西门贼一股，经守备岳炳荣等辰勇分左右夹击，各有斩获。至南门湖内之贼，系大炮船四号、小划十余号，已驶进甘棠湖、袁家嘴等处，上岸焚掳。经总兵居隆阿用炮轰沉大船、小划二只，击毙、淹毙之贼十余名。贼败，驶出湖外。时已申刻，各路依次收队。是日共杀贼二百余名，黄马褂贼四名，溺毙尤多。此十一月初五日九江陆军剿贼大胜之实在情形也。

初七、初八，该逆复出城来犯，均经击退，小有斩馘。湖口下钟山贼党，自屡创后，坚匿不出。十月底三次来犯，我军出队追击，飞奔回巢，皆未穷追。十一月初五、六日，闻下游来援贼千余人，添集钟山。初七日巳刻，分五股来犯，直抵苏官渡北岸，摇旗放枪。同知李元度传令饱餐，不许轻动，候贼气已疲，遣守备羊瀛率右营从马影桥东路包抄，从九彭斯举率中营、前营从劳家渡西路截击，知县胡盖南、训导吴齐源率左营从中路直冲。三面兜剿，杀毙当先贼一名，贼退。追过五里桥，突起伏贼二百余人，我军众炮抵敌，伤贼十余名。逆首伪承宣黄文金骑马冲阵，经投诚之蒋文焕等指认，遂令各哨围击，直取贼渠。该逆狂窜，追至三家市，逆众回匿下钟山。我军登大小山岭，各据山椒，麾勇焚其卡房、望楼七所，直逼下钟岩石墙之下，又杀贼七名。逾时，见逆船从梅家洲渡贼至东岸，皆新到之贼。时已日晡，各营收队卷塘而归。讵黄文金复率众来追，势极凶悍。彭斯举、羊瀛等分路冲截，往复十余次，辄有斩馘。因日暮不敢恋战，徐徐收至三家市。忽逆党千余人倾巢尾追，各营且战且退。至五里桥，我接应兵毕至，直冲向前，李元度催兵返斗。彭斯举、羊瀛等望见逆首黄文金，遂率抬炮指击，该逆被轰落马，贼众拖曳。我军乘势回攻，立斩二十余贼，夺旗三杆，逆党奔溃，不复成军。各营仍追至三家市，乘月收队归营。是日，杀贼不过四十三名，炮伤不过数十名，而往返追逐，鏖战竟日。该逆凶悍狡诈，殊难轻视。查点我军，受伤、阵亡十一名。此十一月初七日湖口陆军久战获胜之实在情形也。

水师久驻青山。九月二十七日，贼船五十余号窜至姑塘。我军列阵御之，与贼相持。该逆佯往东路退败，我乘势进攻，贼复分船开向西岸，枪炮连施。时青山陆营亦已出队至姑塘，见匪船近岸，用抬枪、火箭轰射，贼不敢近。我船一齐驶近猛攻，贼始败窜。将抵鞋山，我军追击，贼又回柁迎敌，我船分左右包抄，贼复败北。追至盔山，日暮收队。是日炮伤贼匪甚多，我军仅受伤三名。十月二十七日，贼船数十号来至东岸螺丝山。申刻，各营会商，恐逆船潜匿。二十八日，我军前、右两营循西岸，新中、向导两营循东岸，均近鞋山中流湾泊，先派哨船巡探。逆瞥见我军哨船，两岸出队。我哨船且战且走，引至鞋山，贼见我船阵势严整，枪炮猝发，即行败走。右、前两营由西岸尾追，风急水溜，顷刻追及湖口。贼忽回船拒战，我军因顺风穷追，队伍稍乱，势少退却。营官刘国斌往复苦战，每战一合，辄麾大船卷塘先退，小船殿后。右营长龙船一只，因滩干搁浅，不能驶回，被贼围夺。退至鞋山，东岸二营近前接战，擂鼓助威，万炮齐集，悍贼始捩柁回奔。我军又复尾追数里，日暮收队。是日，鏖战四时，虽毙贼以百余计，我军亦伤亡三十余人。此水师九月二十七日及十月二十八日接仗之实在情形也。

据各营禀报前来。

伏查周凤山一军，士卒新附，臣每饬其加意防维，相机进取。兹该逆以大股数路来犯，幸分投抵御，大挫凶锋，我军士气为之一振。湖口陆营经李元度设计招降，离其党羽，陆续投诚之伪官、伪书记已七十余人。此次逆首受伤，稍摅积愤。臣惟有督饬各路，坚壁固守，伺隙而动，以期力破贼垒。战亡兵勇，查明照例办理。

所有九江、湖口水陆各军接仗各缘由，恭折驰奏，伏乞皇上圣鉴训示施行。谨奏。

六年正月初二日奉到朱批：“览奏均悉。”钦此。

[77] “滕家洪”，刻本《曾文正公奏议》作“滕加洪”。ft

329. 新昌万载逆匪攻陷瑞州临江并条陈处置折十一月二十一日

奏为新昌、万载逆匪分股攻陷瑞州、临江，逼近省垣，急调副将周凤山九江全军驰往堵剿，并抽拨水师严防省河情形，恭折驰奏仰祈圣鉴事。

窃臣迭接署江西巡抚陆元烺来咨及官绅函称：义宁股匪窜入新昌，安福股匪初窜分宜，继陷万载，十一月初十、十一等日复分股将瑞州、临江两府城池攻陷，江西候补知县李锟、刘希洛所带之平江勇在瑞州与贼接仗，亦多伤亡，李锟、刘希洛 [78] 俱无下落；续调新授赣南道耆龄带饶州防勇三千名回省防剿，并嘱臣酌派楚师劲旅赴援。等语。又据各路探报：李锟、刘希洛俱已阵亡，并称此次贼犯江西，实系伪翼王石达开、伪豫王胡以晄<晃>、伪翼丈黄姓、伪丞相曾姓、张姓，率众二三万人，大举内犯。九月间从安庆上窜湖北樊口登岸，取道金牛西上。九月二十五日壕头堡之挫，参将彭三元等殉难；十月初五日通城之挫，知县李源濬等殉难；十五日义宁之挫，总兵刘开泰殉难；此次瑞州之挫，知县李锟、刘希洛等殉难，系与石逆大股相遇。该逆往来于湖北、湖南、江西三省交界之区，蹂躏猖獗，逆氛极恶。万载股匪，自湖南茶陵而来者，已与粤匪合而为一各等情。

臣查石达开为贼中著名骁悍之魁，上年在湖口与臣军水陆接仗，诡计百端，卒挫我师。今乃大举内犯，又附以茶陵股匪，自非厚集劲旅，不足以资堵剿。谨就臣愚见，调遣布置，分条具奏，伏乞训示。

一，臣处陆路兵勇，除罗泽南一军业经奏明调赴鄂省外，惟副将周凤山九江一军，久征惯战，较为得力。臣接瑞、临失陷之信，即于十五日飞调周凤山统带全军前往堵剿，已于十八日自九江拔营，由江西省城进攻瑞州矣。臣亦知浔防吃重，不宜轻撤，奈石逆大股窜踞瑞州，恐其肆扰腹地，江省难以抵御。臣处别无重兵，不得不先其所急，暂解九江之围，移剿瑞、临之贼。

一，江省水师，系河南候补知府刘于浔统带。八、九月间，随臣扎泊南康。后因茶陵股匪窜至安福，臣调刘于浔带水师至吉安防堵。旋因万载、新昌先后窜陷，署抚臣陆元烺又调刘于浔至樟树镇防堵。今石逆大股攻陷瑞州，臣恐江西水军过于单薄，又在青山楚军水师内抽调贺虎臣一营，带战船三十号，驶赴省河，与刘于浔协同防守，梭巡上游一带，无使该逆东渡，直薄省城。

一，罗泽南一军，系两湖巡抚奏调，奉旨饬赴湖北剿贼。入楚以后，克复通城，克复崇阳，大捷羊楼峒，克复蒲圻，战功屡著。兹石逆大股猝来江西内郡，恐周凤山一军尚难迅速扑灭，江省官绅皆思调罗泽南回江会剿，以壮声援。臣思湖北通城县为三省适中之地，与湖南之巴、平，湖北之崇、蒲，江西之义宁州，相去皆在百里内外。已飞饬罗泽南在于通城地方驻扎，俾石逆大股有所牵制顾忌，不敢深入江西腹地，三省有急，可以兼顾。如周凤山一军不敷剿办，再调罗泽南由义宁回江助剿，以为后劲之继。如瑞、临之贼迅就扑灭，则罗泽南由通城回攻武昌，亦不过二百余里。

一，赣南道耆龄督同游击遮克敦布带赣勇二千在饶州防堵，联络绅团，屏障东北，深得民心。署抚臣调耆龄至吉安、义宁等处防剿，饶州士民来臣营两次，禀请该道留饶，以重东路之防。情词至为恳切。旋因瑞事愈急，署抚臣飞檄饬催耆龄，令遮克敦布先带赣勇一千驰赴省城。今瑞、临并陷，九江重兵已撤赴省城，局势大有变更，则遮克敦布之兵，自应仍回饶州，以严东北之防。查江省入九、十月以后，土匪自湖南茶陵而来，粤逆自湖北通城而来，西边吉、袁、瑞、临四府并遭蹂躏。此时惟当防守东北，力保饶、广、抚、建四府，庶钱粮有可征之处，奏报有可通之路，保全半局，冀以挽回全局。臣屡次函商署抚臣陆元烺，留耆龄久驻饶州，无庸调往他处。近又两次咨商，请饬遮克敦布带赣勇仍回饶州，防堵东路，以免疏虞。

以上各条，谨就目前情形酌量布置，是否有当，伏乞皇上圣鉴训示，指授机宜。

再，本年自三月以后，奏报均由湖南驰递。此次临江失陷，道途梗塞，奏报仍由浙江驰驿呈递。合并声明。谨奏。

[78] “所带之平江勇……刘希洛”，据刻本《曾文正公奏议》补。ft

330. 附咨文　咨文俊陆元烺（转录廷寄　瑞临失守饬曾国藩等拨兵驰援剿截）（咸丰六年）正月初四日

为恭录事。

本年正月初三日，准兵部火票递到军机大臣字寄——
钦差兵部侍郎曾国藩、江西巡抚文俊、署江西巡抚陆元烺：

咸丰五年十二月初七日奉上谕：

陆元烺奏瑞州、临江先后失守，请调湖南兵勇，并催浙江、广东军饷一折。已谕知骆秉章赶紧派拨，并谕叶名琛、柏贵、何桂清各将欠解江西之款照数筹解矣。临江距省城仅二百七十里，瑞州距省城仅一百二十里，均系一水可达。此时省城防兵仅只二千余名，缓急万不可恃。曾国藩近在九江，所带水陆兵勇为数不少，数月以来，并未与贼接仗，九江既不能克，徒糜饷项，株守一隅。现在省城紧急万分，岂可再行坐视？着即迅拨兵勇驰往瑞州、临江二处，与本省兵勇合力剿截，以遏贼锋。并着会同该抚等，分兵严扼要路，保护省垣，毋稍疏懈。前谕令将黄赞汤所带练勇四千名分拨布置，原恐湖南、湖北逆匪合而为一，扰及袁、临。今既已合股内窜，着陆元烺即将该侍郎所带练勇，派委文武干员统带前进，与周玉衡、周汝筠等合力攻剿，加以耆龄所带兵勇与曾国藩所拨兵勇，前后夹击，庶不致扰及省垣，万不可专待湖南之兵，致滋贻误。

本日复据廉兆纶奏，江西募勇一万五六千，而名目繁多，竟有百余人为一队者。似此散而无纪，遇敌何能制胜？该学政所请裁去一切名号，并为三四军，每军可得四五千人，派素有威望大员各统一军，责成剿贼，较为得力。即着陆元烺酌量归并，派员管带。

此时南昌省城逼近贼氛，一切守御事宜甚为吃重。新任巡抚文俊现抵何处？着即迅速赴任，与曾国藩妥筹剿办，毋再耽延。文俊自楚省赴江，已迂回绕道至陕，名为迎折北上，实则故意耽延，勿谓朕见闻莫及也。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨江西巡抚部院文〈俊〉、前署江西抚部院陆〈元烺〉。

331. 附咨文　咨文俊陆元烺（转录廷寄　瑞临失陷省城危急着曾国藩速筹会剿等事）（咸丰六年）正月初三日

为恭录事。

窃照本部堂于咸丰五年十一月二十一日，恭折由驿具奏新昌、万载逆匪分股攻陷瑞州、临江二府，逼近省垣，急调副将周凤山九江全军驰往堵剿，并抽拨水师严防省河一折。今于本年正月初二日奉到朱批：“另有旨。”钦此。同日，准兵部火票递到军机大臣字寄——
钦差兵部侍郎曾国藩、署江西巡抚陆元烺：

咸丰五年十二月十二日奉上谕：

前因江西瑞州、临江同时失陷，省城危急，谕令曾国藩拨兵前往合剿。本日据曾国藩奏，已饬副将周凤山将九江全军带往瑞州，复于青山水师内拨船三十号，赴省河协防，自系先其所急。惟九江如何布置，未经奏及。设或周凤山全军赴省，而浔城逆贼潜蹑其后，或扰江西腹地，或上窜湖北，下连芜湖，随在可虑。曾国藩现驻南康，存营兵勇共有若干，能否严扼九江之冲，即着妥筹布置，不可专顾一路。罗泽南进攻武昌，正在得手，据胡林翼等奏，即日可期克复，未便遽行撤回。俟武汉克复后，该道或径趋江西，或由崇、通攻贼之后，再当酌量催调。至耆龄、遮克敦布驻扎饶州之勇，既将调赴省城，再令撤回，亦多周折。惟该侍郎意在保全完善之区，亦不为无见。着陆元烺通盘筹计，将耆龄、遮克敦布二员，酌留一员在饶，督同本地练勇，扼要防守；其现调兵勇，仍饬前往瑞州，以期兵力厚集。至临江踞城之贼，亦应急筹分剿，现派兵勇，均系前往瑞州，尚未计及临江。本日廉兆纶奏称，临江窜匪，漫无制遏，裹胁日众，尤恐其互相犄角，牵缀我军。况周汝筠练勇业 [79] 经遣散，尚须重募；刘长佑又未必能来；所调湖南兵勇，亦恐骤难分拨。着曾国藩、陆元烺妥筹兼顾，万不可因有警信，张皇失措，徒使兵勇有调拨之烦，转授贼以可乘之隙也。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者。右咨江西巡抚部院文〈俊〉、前署江抚部院陆〈元烺〉。

[79] 原作“当”，据《文宗实录》改。ft

332. 附录廷寄　指示江西诸路防剿 [80] （咸丰六年）正月

军机大臣字寄——
钦差兵部侍郎曾国藩、署江西巡抚陆元烺：

咸丰五年十二月十五日奉上谕：

陆元烺奏查明临江府城被扰情形，并催集兵勇分路进剿一折。所称防堵抚州、建昌两处要隘，及派遮克敦布赴樟树镇协剿各情，布置均属周妥。惟周汝筠一军，自吉安兜剿而下，迟速尚未可定。闻该员所带练勇多已遣散，尚须重募，恐一时未能即到临江。臬司周玉衡，着俟吉安布置妥协，责令该地方文武克期剿洗，该臬司即回临江，会督各军，奋力进剿。曾国藩派往瑞州兵勇四千余人，加以周玉衡先派之勇一千一百余名，为数尚不甚少。乘此逆匪初到，守御未坚，奋力攻击，先挫凶锋，则克复城池较易为力。石逆所带贼党虽多，一经罗泽南痛剿，即连次挫败。可见兵力不在多寡，全在统帅得人。着曾国藩等激励在事文武，奋勉图功，殄此巨寇。

至九江一路，陆元烺已咨商曾国藩酌拨一军，协同居隆阿扼要守御。究竟该侍郎军营陆勇，除周凤山所带外，尚有若干，能否足恃堵截？倘稍有疏懈，不特江西内地堪虞，并碍长江大局。该侍郎等不可顾此失彼，是为至要。

另片奏，请责成恽光宸、李桓办理省城防务等语。文俊现未到任，恽光宸既无应办公事，即着准其办理巡缉事宜。俟文俊到后，再行归案查讯。其守城兵勇，即着署道李桓综理钤束，以专责成。将此由六百里加紧各谕令知之。钦此。

遵旨寄信前来。

[80] 此件据曾氏家藏手抄本《上谕廷寄补钞》补入。原件缺收到日期。ft

333. 九江湖口近日接仗水陆胜败军情折十二月十二日

奏为九江陆军拔营，贼乘间来攻，接仗获胜；浔军既撤，贼众分扑湖口、青山陆营，我军两次大胜，恭折具奏仰祈圣鉴事。

窃瑞、临两府失陷，飞调副将周凤山九江全军由省城驰往堵剿，业经奏明在案。臣料九江撤营之时，该逆必出城猛扑；既撤之后，该逆必合攻附近之青山陆营与湖口陆营，均经谆饬严防。讵该逆探知周凤山将于十八日拔营，十七日，浔城由东门约出八九百人分股扰犯，我军迎剿，贼退至城根。周凤山戒勿远追，将次收队，贼又回敌。南门湖内亦出贼划多只。各营旋追旋伏，每追则贼即退回，如是者数次。该逆忽前忽却，意在疲劳我师。周凤山与都司滕国献、毕金科商定，分兵要截。遂带勇由中路首先冲锋，并调参将阿达春、都司李新华带勇由左路进剿，守备岳炳荣、千总黄玉芳、吕国恩带勇由右路进剿，分途抄袭，伏兵齐起，沿途共杀贼二百余名。吕国恩亦受炮伤殒命。贼众败退入城。其时，南门 [81] 湖内贼划开炮拒战，都司周岐山、唐得陞带勇由湖汊施放连环枪炮，击沉贼船二只，毙贼十余名，船随驶出湖外。申刻收队，查点兵勇，伤亡二十九名。此十七日九江陆军拔营，贼乘间来攻，接仗获胜之实在情形也。

十八日，浔师既撤之后，浔贼千余人与湖口、梅家洲之贼三处聚集，大举而犯湖口李元度之营。二十日黎明，分七路来扑。其由山家市三股至苏官坝者，为贼之正兵；由酒坊岭斜趋马影桥者，为贼之疑兵；由菱角塘、劳家渡列三路直趋营前堤岸者，为贼之奇兵，合众三千余人，黄旗遍野，马数十匹，往来冲突。我军坚持不动。贼以正兵直犯苏官坝，逼近营墙，烧更棚一座，左营开炮轰毙三贼，该逆仍悍立不退。李元度以贼气方盈，戒勿轻动。贼之奇兵千余人，愈逼愈近，时我军于营前筑两堤，蓄水环护，以为外濠。贼近堤首，坌涌而前，我军隔港枪炮轮轰，该逆不敢过堤。忽别股从下游跃马揭衣而渡，抢近山岭，势极凶猛。李元度令从九品彭斯举率各哨突从山下包抄，知县胡盖南率左营分路围截，前营各哨李大雄等亦怒马冲锋，短兵相接，三路合击，立将过港之贼杀毙二十余人，夺马三匹，逆党凫水奔逃。彭斯举等渡港跟追，堤上之贼亦败。李元度遂率诸军过桥，将大股正贼击退。追至五里桥，适守备羊瀛率右营遥从马影桥包抄而至，前后夹击，杀贼二百余名。贼之在洲堤者犹轰炮抵御，我军奋力死战，呼声动地，阵斩骑马贼十余名，轰毙、杀毙三百余人，贼遂狂奔，不复成队。我军乘胜追杀，尸横十余里，填坑满谷，直至山家市接应之贼踵至，各营轰炮抵御，回合十余次。彭斯举率勇复绕路围抄，羊瀛、胡盖南各截一路，贼复大败，追至大岭、黄土岭，余贼退奔入巢。其潜匿民房者，搜杀二十余人。我军卷塘收队，仍分三路振旅而还。是日歼贼约七百余名，生擒十一名，夺获号褂、旗、械四百余件。此二十日浔湖贼众合攻湖口，大战获胜之实在情形也。

青山陆营与湖口李元度之师夹湖而军，本以护卫水师。臣派同知林源恩、都司黄虎臣两营同驻该处，与水师相依。陆勇仅及千人，距九江四十里，前此专恃浔军以为声援。自浔师既撤，青山陆营单薄无援，深以为虑。二十日湖口战胜之后，即调军功胡应元管带平江勇六百人渡湖，合驻青山，以资堵御。十二月初三日，九江、小池口、梅家洲三处之贼约二千余人，攻扑青山陆营，逆舟四十余号同时上犯。贼之正兵据姑塘、蔡家岭，其东一路沿湖岸而上，西一路屯集广信桥，黄旗漫山，势甚凶猛。黄虎臣、林源恩等商定，各带队向穆家埂分途进剿。黄虎臣先敌广信桥一股，潜派二百余人伏于左侧松林内，约闻号炮，即行截杀。林源恩直趋蔡家岭，别遣两哨循湖岸绕出姑塘之背。广信桥之贼见我军猛进，列阵抵御。号炮一发，松林内伏兵冲出，呼声震天，包抄贼尾。黄虎臣合师围剿，短兵相接，各勇冒死陷阵，锐气百倍，歼毙悍贼四百余名，内有伪先锋谢姓、伪将军邓姓二名，余贼狂奔，自相践踏，我军追及，毙匪多名。林源恩方在蔡家岭与贼相持，大呼登山，贼旋下岭抵敌，我军直冲而入，贼队散乱，立斩骑马贼二名，贼败窜，又追杀十数名。胡应元扼守要口，见两处贼败，乘势邀击，亦杀数贼。计陆军杀贼将及五百人，夺获旗帜、军械六十余件。是日，逆舟上犯，辰刻已抵姑塘，我水军战船驶下，枪炮轮轰，相持不决。陈炳元各水营佯为败退，俾贼尾追，诱至湖宽水深之处，回棹大战，万炮齐轰，约三时之久，该逆纷纷败窜。我军追奔三十余里，至盔山，月出始行收队。此初三日青山水陆接仗获胜之实在情形也。

据各营先后禀报前来。

臣伏查九江、湖口、梅家洲、小池口四处逆匪，分合靡常，善于避坚击瑕，知我军拔营倥偬，不暇迎敌，则先一日出偏师以疲我；知浔阳大营已撤，湖口、青山兵勇单薄，则合全力以乘我，诡计多端，不可究诘。兹幸三次获胜，浔贼不敢出巢内犯，或可保全江省之北路。阵亡蓝翎千总吕国恩，请敕部从优议恤。伤亡兵勇，查明照例办理。

所有九江陆军拔营，贼乘间来攻，接仗获胜，及湖口、青山两次大胜缘由，恭折具奏，伏乞皇上圣鉴训示施行。谨奏。

[81] “门”，据刻本《曾文正公奏议》补。ft

334. 吕国恩阵亡请恤折 [82] 十二月十二日

窃瑞、临两地失防，飞调副将周凤山九江全军由省城驰往堵剿，业经奏明在案。臣料九江撤营之时，该逆必出城猛扑。十七日浔贼由东门约出八九百人，分股扰犯。我军迎击，千总黄玉芳、吕国恩带勇进剿，分途抄袭，沿途共杀贼二百余名。吕国恩受炮伤殒命，贼亦败退入城，不敢出战内犯。蓝翎千总吕国恩，请敕部从优议恤，伤亡兵勇，查明照例办理。谨奏。

咸丰六年正月初二日奉朱批：“知道了。吕国恩着照所请办理。”钦此。

[82] 此件据中国第一历史档案馆藏件补入。ft

335. 李锟刘希洛刘希濂殉难请准议恤片十二月十二日

再，江西前署宜春县知县李锟、前署德安县知县刘希洛，经前抚臣陈启迈饬委管带平江勇各一营。春间贼陷 [83] 弋阳、广信，刘希洛带勇八百名，随同罗泽南往剿，克复两城；李锟之勇则随臣驻扎南康，五月令往剿洗都昌、马家堰一带贼巢。七月望后，同知李元度进攻湖口，李锟、刘希洛之勇均令同往，在段家铺、文桥、苏官渡等处屡战获胜。七月二十四五等日，分路夹剿，攻破湖口县城，该令等亲冒炮石，迭著战功，方冀再加历练，可成劲旅。讵九月底茶陵土匪肆扰吉安之永新、安福、万载等县，而义宁石达开股匪复窜踞新昌，署抚臣陆元烺迭次咨商，调李锟、刘希洛之勇由湖口先后驰赴援剿。旋因瑞州紧急，调往堵御，扎营离城二里之高岗。十一月初十日，贼众数千来犯，我军迎击，杀贼五六百名，生擒七十余名，贼退驻十五里外。其夜，新昌悍贼毕至，十一日黎明，贼万余人来瑞州，分五路扑营。刘希洛率把总李进发分途出剿，毙匪四百余名。贼愈聚愈多，四面围逼，刘希洛亲执桴鼓督阵，各勇枪炮轮轰，继以刀矛，自辰至申，血战数时，火药俱竭。刘希洛叱呼亲勇，冲突贼阵数次，身受矛伤，血流被体，坐马亦受伤倒地，弃马步战，手刃三贼，力竭遇害。李锟亦被贼围数时，以枪炮前后抵御，贼围逼愈紧，抛掷火蛋，焚烧营盘，李锟手剑突围而出，率亲兵数人，苦战逾时，贼涌如潮，矛戟丛刺，亦力竭阵亡。

伏查刘希洛、李锟均由拔贡、举人署理江西知县，素著循声，临危慷慨，忠勇可嘉。其殉难情形，业由陆元烺具奏请旨优恤在案。惟该令等迭战出力，均拟汇案保奖，尚未出奏。据刘希洛之家丁及李锟之子李荫雯来营具禀，理合据禀奏闻。可否将刘希洛、李锟各加赠知府衔之处，出自天恩。又据禀称，刘希洛之胞兄、祁阳生员刘希濂，于咸丰四年七月在德安力战阵亡，相应请旨饬部一并议恤，以慰一家之忠魂，而作全军之士气。谨附片具奏请旨。

[83] 原作“蹈”，据刻本《曾文正公奏议》改。ft

336. 捷报周凤山军克复樟树镇片十二月十二日

正封折间，接据省信，周凤山一军于初四日在樟树镇大获胜仗，踏平两岸贼垒，杀贼千余人；水师拆毁浮桥，尽烧贼船，立将樟树镇克复。日内进兵临江府，剿办大股贼匪等因。除查明开仗情形，详细奏报外，合先附片，仰慰宸厪。谨奏。

337. 附咨文　咨陆元烺 [84] （转录廷寄　御史萧濬兰奏江西南北被扰着速筹全策早克九江）十二月十五日

为恭录事。

本月十五日，准兵部火票递到军机大臣字寄——
钦差兵部侍郎曾国藩，署江西巡抚陆元烺：

咸丰五年十一月二十四日奉上谕：

御史萧濬兰奏江西省南北被扰，请择要严防一折。据称，义宁毗连奉新，以毛竹山为扼要；安福毗连袁、临，水通临江，陆通袁州，北近义宁，以安福之枫田迤北沿河南岸为扼要。在籍侍郎黄赞汤所带兵勇及曾国藩营练勇四千名，皆驻扎固江镇，仅顾吉安一面。若贼匪滋扰袁、临，勾结义宁，不但省垣震动，兼恐蔓延。袁、临存城兵弁无多，樟树镇亦关紧要，请饬江西巡抚统筹全局等语。现在江西贼势，分窜可虞，自应扼要防守，未可专顾一隅。着曾国藩、陆元烺体察情形，将黄赞汤所带兵勇，并各路派出兵勇，应如何分布要隘，勿令窜匪四出滋扰，蹂躏完善之区。至曾国藩水陆各军，日久未闻接仗，虽鄱湖以内一律肃清，而九江终未克复，该侍郎岂不知饷糈艰难，日甚一日，何堪顿兵不战，坐耗军需耶？着即激厉将弁，迅筹破贼之策，早克九江，以孤贼势，毋再迁延贻误。原折着抄给阅看。将此由六百里各谕令知之。钦此。

遵旨寄信前来，并抄原折一件等因到本部堂。承准此，相应恭录咨会。为此合咨贵署部院，请烦钦遵查照施行。须至咨者。计抄原折一件。右咨署江西巡抚部院陆〈元烺〉。

附萧濬兰原折抄件

咸丰五年十月二十日，江南道监察御史臣萧濬兰跪奏，为江西省南北被扰，亟宜迅图剿灭，扼要严防，恭折具呈仰祈圣鉴事。

窃湖南茶陵贼匪由永新分窜安福，奉旨饬陆元烺添调练勇助剿，迅速扑灭，毋任蔓延。署抚臣凛遵宸训，自必办理得宜。惟义宁州又复告警，省垣腹背受敌，情形吃重。查义宁在省西北，毗连奉新县，当以交界之毛竹山为扼要；其安福县在省西南，毗连袁、临两郡，东北则水路通临江，西北则山路通袁州，再北即近义宁。若此路堵剿，当以安福县之枫田迤北沿河南岸为扼要，必须厚集兵勇，方能迅速蒇事。现闻在籍侍郎黄赞汤管带省城兵勇及曾国藩营练勇共四千名，驻扎吉安西五十里之固江镇，原为保卫府城起见。第固江在安福东七十里，尚隔一河，鞭长莫及。且仅顾吉安一面，若不派勇渡河，协同将弁进剿，万一北扰袁、临，不但易合义宁贼势，而省垣先已震动，即吉安亦无险可防。分扰回窜，恐致蔓延。况袁、临近在腹地，尚属完善之区，存城弁兵无多，而临江之樟树镇，南北通衢，商贾辐辏，现办局运盐事宜，尤关紧要。可否请旨饬下江西抚臣统筹全局，将该侍郎所带兵勇及各路兵勇，均分派拨扼要严防，毋使窜合。一面激励将士并力兜围攻剿，以期迅速荡平。臣愚昧之见，是否有当，伏乞皇上圣鉴训示。谨奏。

[84] 此件据曾氏家藏《奏章》过录本所收件补。ft

338. 周凤山军克复樟树镇旋复新淦县城折十二月十九日

奏为周凤山一军会合水师，大获胜仗，克复樟树镇，旋收复新淦县城，恭折具奏仰祈圣鉴事。

窃水陆两军攻克樟树镇，焚烧贼营、贼船，臣甫得捷报，即经附片先行奏闻在案。兹据周凤山、刘于淳等先后禀称，十一月二十七日，周凤山在江西省城探闻贼中藤牌手最为凶悍，即预制钩连枪，明定赏格，有杀毙藤牌手者，予以重赏。本月初三日，行抵临江界，距樟树镇十五里，与水师刘于淳、贺虎臣等会商，次早进剿。探知逆匪于该镇西南岸扎营五座，高墙深壕，密钉竹签，以拒陆师；对河东北岸搭浮桥，有贼营一座，兼筑炮台，以抗水师。须分投夹击，使贼首尾不能兼顾，庶可制胜。初四日黎明，周凤山派都司滕国献、周岐山、唐得陞、李新华、守备黄玉芳等，带勇攻西路贼垒三座；参将阿达春、都司毕金科、岳炳荣等，攻南路贼垒两座；刘于淳与经历贺虎臣，各带师船，分攻东北岸一股，水陆并进。该匪倾巢而出，约三四千人，周凤山诸将奋勇当先，枪炮刀矛轮轰丛刺，鏖战数时。贼之藤牌手骁勇善战，急难取胜，周凤山调钩连枪数队疾进破之，杀贼五六百人，贼众奔溃。我军追击，掷放火弹、火箭，立将贼巢五座烧毁，又毙数百人。其藏匿民房者，未及穷搜，当于该镇两头纵火，焚贼无数。余匪突围而出，由浮桥逃窜，我军追至，匪众皆凫水逃命。时东北岸一股，坚拒逾时，我军仅有水师，无陆兵接应，刘于淳等与贼枪炮对轰，急难攻破，令军功李廷栋疾驾小划，首先登岸，用火弹、喷筒绕贼营后路抛掷，登时火发；千总蔡康业、李逢春率诸勇蜂拥冲入，贼弃营逃走。李逢春等抢登炮台，将守炮贼杀毙，夺炮三尊，立将贼营烧毁，余贼或逃入村庄，或争渡浮桥。当派千总佘化南与贺虎臣等，将战船排成一字，连放枪炮，对桥轰击，该逆穷蹙，自相践踏死者不下百余人。我水师立时斫断浮桥，直冲而过，烧贼船百余号，并夺新改之战船数号，一并烧毁。贼之奔匿村庄者，陆军又搜擒二十余名，均即正法。是日水陆共歼贼一千余名，尸横遍野，夺获伪印、旗帜、军械无算。此十二月初四日克复樟树镇、踏平两岸贼垒、拆桥烧船之实在情形也。

初八日，周凤山行抵灌溪，闻新淦县城有贼千余人盘踞。该县为通抚州府及省城要道，若舍此径剿临江，恐贼由东岸窜扰，蔓延抚、建。必须先克新淦，乃无后路牵制之虞。遂于初九日约同水师星夜进攻。适临江府知府史麟善、署新淦县知县李作士、代理清江县知县金汉带勇会剿，我军衔枚疾进。讵该逆闻风惧怯，即于初十日黎明在县城四门放火，纷纷渡窜临江。我军跟踪追击，毙贼十余名，水师抛掷火球，烧毁浮桥，亦毙贼多名。其登岸之贼，狂奔远遁。我军入城，安抚居民。此初十日水陆各营会攻新淦、收复县城之实在情形也。

臣伏查伪翼王石达开占据临江府，匪党分布瑞州、新昌、新淦、奉新及袁、吉各属，又以精锐屯聚于樟树镇，扼省城之咽喉，意在蚕食腹地，窥伺省垣。且攻陷樟镇未久，即已仿造战船，谋占上游，逆计实为凶狡。周凤山初统此军，骤当大敌，臣深恐其难遽得手。兹幸先破樟镇，次收新淦，仰仗天威，军声已振。刻下进攻临江，臣饬其加意谨慎，勿因胜敌而骄，力求自固，以歼巨寇。此次水陆弁勇奋猛出力，吁恳皇上天恩，容臣择尤汇保，以示鼓励。伤亡各勇，查明照例办理。

所有水陆两军克复樟树镇及收复新淦县城缘由，恭折驰奏，伏乞皇上圣鉴，训示施行。谨奏。

339. 附咨文　咨文俊（转录明谕　嘉勉克复樟树新淦着择尤保奏）（咸丰六年）正月三十日

为恭录事。

窃照本部堂于咸丰五年十二月十九日恭折由驿具奏周凤山一军会合水师，大获胜仗，克复樟树镇，旋收复新淦县城一折。今于本年正月三十日奉到朱批：“另有旨。”钦此。同日，准兵部火票递到咸丰六年正月十一日内阁奉上谕：

曾国藩奏水陆兵勇克复樟树镇，并收复新淦县城一折。上年十二月初四日，官军克复樟树镇，业经陆元烺奏报。兹据曾国藩奏，副将周凤山于克复该镇后，闻新淦县城有贼盘踞，于初九日约同水师，星夜进攻。该逆闻风逃窜，官军跟踪追击，毙贼多名。登岸之贼亦各远遁，当将县城收复。此次周凤山与在籍南河候补知府刘于淳，督同水陆各军，迭获胜仗，收复樟树镇及新淦县城，办理尚属得手。所有在事出力文武员弁兵勇，着曾国藩择尤保奏，候朕施恩。钦此。相应恭录咨会。为此合咨贵部院，请烦钦遵查照施行。须至咨者。右咨江西巡抚部院文〈俊〉。

340. 遵旨汇保克复义宁州城攻破湖口县城出力员弁兵勇请奖折十二月十九日

奏为遵旨汇保陆军克复义宁州城及攻破湖口县城出力员弁兵勇，开单请奖，恭折奏祈圣鉴事。

窃七月间，逆匪攻陷义宁州城，宁绍台道罗泽南督带湘勇驰往堵剿，在梁口接仗获胜；遂由间道至乾坑、鳌岭等处，连日血战，杀贼六七千名，克复州城。当将出力人员奏请汇保，奉旨允准在案。

又七月间，候选同知李元度等由段家铺、文桥、苏官渡等处与贼接仗，迭次获胜，会同水军攻破湖口县城，仅余下钟岩 [85] 石垒未破。奏明请奖，亦奉谕旨准保在案。

至江西、湖南办理军务之官绅，如南昌府知府史致谔等七员，臣曾附片奏请归入义宁案内一并请奖。除礼部主事胡大任、金华知府彭玉麟，业由署湖北抚臣胡林翼另案奏保外，兹据罗泽南等开单禀保前来，理合汇列清单，恭折吁恳恩施，伏乞皇上圣鉴训示施行。谨奏。

附汇保请奖名单

谨将克复义宁州城及攻破湖口县城奉旨准保出力员弁兵勇，开具清单，恭呈御览。

罗泽南军营

蓝翎尽先选用县丞潘家馥，候选从九李续宜。该员等筹画军糈，襄办营务，历著劳绩，为士卒所亲附。潘家馥请以知县尽先选用，李续宜请从优以知县尽先选用。文生罗嘉穱、文奎。该生等襄理军务，甚为得力，均请以训导尽先选用。候选从九谢景乾、李续艺。该员等老成持重，待勇得宜，均请赏戴蓝翎，谢景乾并以县丞选用。

候补盐库大使左茂醇。该员赞益军务，不辞劳瘁，请以本班归湖北尽先补用。文童谢嗣湘、刘润、贺广泽、黄文国、朱富新。该童等临阵指挥，能合机宜。均请以从九选用。谢嗣湘并请赏戴蓝翎。蓝翎都司朱品隆。该都司督勇陷阵，不避艰险，极为得力，请以游击补用。蓝翎都司衔 [86] 守备刘锡文、赵克彰，蓝翎守备周宽世、成大吉、张文焕、李长林、雷风云。该弁等奋勇攻剿，无坚不破，均请以都司补用。蓝翎守备衔千总陈光孚、李登辟，蓝翎千总刘人和、张胜禄、张开辑、叶必信、沈俊德、胡孚武、王名滔、谢征万、李祥和，蓝翎千总衔把总朱品文，蓝翎把总王联芳。该弁等屡战冲锋，所向克捷，均请以守备用。

蓝翎把总赵三元、李舒荫、罗泽诒、王其志、丁怀本。该弁等身先陷阵，所向无前，均请以千总补用，加守备衔。蓝翎把总张有才、胡中玉、王周书、王桐柏、张有贵、李白衮、胡晖堂、彭柄武、朱云章、彭祥瑞、李曙堂、杨玉和、曾传荣、易才全、彭以受、张运馥、黄惠清、成得升、刘三清、曹日升、胡庭槐、刘高远、李集贤、萧庆衍、朱升开、刘正南、朱春堂、李菊生、何习艺、钱得胜、李隆山、谢永祜、杨德武、张福田，蓝翎外委钟能久、龙青义、刘神山、邹祥杰。该弁等奋不顾身，骁勇出众。均请以千总补用。把总苏明德、沈宝成、胡肖翼 [87] 、成立福、尹大发、冯贵昌、胡紫云、陶茂林、陈日元、赵荣清、李存汉、李登进、向文鳌，外委刘禹实、周福高、戴茂林、汤光裕，六品军功彭玉山、李续远、李登梗、刘文彬、李光荣、康必胜、向明清、刘义成。该弁等冒险冲锋，最为出力，均请以千总补用，并赏戴蓝翎。外委张诗日、鲍德洋、王俊宇、黄光胜、刘星明、萧祥光 [88] 、王佑来、彭协和、曹起龙、吴秀东、邓茂光、陈道富、王汉升、胡显高、王日升、高连陞、张致和、李续杰，六品军功左临武、曾月升、杨拾珊、邹仁和、邹见思、萧意文、朱瑞武、萧福高、李明志、朱纯怡、姚宗利、张林锦、熊有章、萧起掌、刘定国、冯仁友、李荣华、刘泽益、佘福松、王伯玉、曾旺益、金品高、彭本馀、唐永飞、萧开印、张正元、郭鹏程、曾盛珊、邓廷简、罗泽镜、刘盛德、罗嘉士、高兴发、沈兼达、高见山、周玉堂、张国贤、王顺太、王龙辉。该弁等争先杀贼，奋不顾身。均请以把总补用，并赏戴蓝翎。

蓝翎外委李登阜，蓝翎军功詹广嘉、陈仁兰，六品军功张光明、唐文山、王桂堂、刘青四、吴秀高、罗重世、曹载久、葛清太、黄德、张占魁、王伦四、姚宗六、王存龙、周达武、李良济、周齐玉，武生赵世英，外委刘忠荣、杨海志。该弁等向前突阵，杀贼最多，均请以把总补用。六品军功唐训连、陈道生、罗得兴、陈忠仁、李玉纠、罗本廷、陈友胜、晏礼周、尹得荣、余永胜、林桂廷 [89] 、余金榜、朱三元、贺采芹、王昌亮 [90] 、何万华、钟兴、李汉元、熊瑞清、殷生意、罗盛典、蔡胜才、曾青云。该军功等奋勇杀贼，实为出力。均请以外委补用，并请赏戴蓝翎。

已革前署德兴县知县王文玮。该员因漕务擅离职守，奏请参革，随营筹办军糈，均属妥协，应请其置议，开复原官，仍留江西补用。已革前署德化县知县李辅。该令前因九江失守，拟斩监后〔候〕。嗣于咸丰三年粤匪攻扑江省，守城出力；今春在弋阳、广信等处冒险运济军糈，毫无遗误 [91] ；兹复随营管理水陆军火、钱物，源源接济，实属奋勉出力，应请加恩免其治罪。

不论双单月即选知县陈鸿绪，义宁州举人李炎。该员等督勇向导，不避险阻，筹画军米，实为得力。陈鸿绪请以知县遇缺即选，并赏戴蓝翎。李炎请以知县尽先选用。

义宁州举人陈景星，候选训导黄先铎。该举人等筹采军米，随营接济。黄先铎请以训导不论双单月尽先选用，并赏戴蓝翎。陈景星请以训导先用。义宁州六品军功候补训导陈玉章，六品军功由供事议叙府经历陈嗣源 [92] ，八品军功陈泰鸿，监生陈泰春。该员等筹捐军需，陆续接济。陈玉章并自捐米四百石，请俟服阕后以训导分缺先用。陈嗣源捐米八百石，请以府经历分缺尽先补用。陈泰鸿捐米八百石，请以县丞尽先选用。陈泰春捐米四百石，请以未入流分缺先用。

湖口各营

陕西大挑知县胡盖南，湖南尽先选用训导吴齐源，六品衔即选从九彭斯举。该员等分管中、左、右三营，训练经年，身先士卒，带队冲锋，屡获全胜。胡盖南请以知县归陕西不论繁简遇缺即补，并赏加知州衔。吴齐源请以训导归分缺前先用，并赏加国子监学正衔。彭斯举请免选本班，以府经历县丞遇缺即选，并赏戴蓝翎。

候选从九翁学本，监生刘汝璆，文童周尚桂。该员等转运军饷、子药、器械，不避艰险，无误要需，始终出力。翁学本请免选本班，以府经历县丞不论双单月遇缺即选。刘汝璆、周尚桂请以从九未入不论双单月遇缺即选。从九品丁峻。该员带队冲锋，屡蹈危险，请以县丞不论双单月遇缺即选，并赏戴蓝翎。候补外委朱德树，六品军功彭大寿、李锡发、赖准发、童梅华、李卿云。该弁等屡摩贼垒，冒险立功，均请以把总遇缺即补，并赏戴蓝翎。

六品军功吴稳正、方仲恩、朱陶峻。该军功等勇鸷坚悍，冒险杀贼，均请以外委遇缺即补，并赏戴蓝翎。外委梁国茂，六品军功易祥泰、张诗华、黄云、佘佐衡、彭让三、吴林魁、方应会、朱正平、王春法、凌周汉。该弁等奋勇突阵，手刃贼目，均请以把总遇缺即补。六品军功武生钟辅朝，六品军功王连发、刘步鳌。该军功等斩将搴旗，最为骁勇，均请以把总拔补，并赏戴蓝翎。六品军功张诗美、张见甫、邱光辉。该军功等奋勇冲锋，深入敢死，最为出力，均请以外委拔补，并赏戴蓝翎。

湖南长沙县学附生郭式源，平江县学廪生李元嘉，贵州附生李荩臣。该生等训练出力，已历两年，带队冲锋，迭著战绩，均请以训导不论双单月遇缺即选。

外委曾纪仁，六品军功向平阶、单绥福、满发喜、田清贵、李乘龙、姚才立、喻万清、刘世昌。该弁等每仗当先，所向披靡，均请以把总拔补。（湖口止）

蓝翎千总李进发，把总罗启勇。该弁等奋勇身先，不避危险。李进发请以守备升用。罗启勇请以千总尽先拔补。蓝翎外委刘玉春，外委刘德大、王朝治、傅万春，六品军功陈致斌、刘得、任典五、刘文辉、蒋信玉、杨有德 [93] 、胡友胜、叶光岳、周有富、熊宗洛、黄秋亭。该弁等屡次冲锋，焚船杀贼，所向有功，均请以把总尽先拔补。

同知衔拣选知县汪元慎。该员在营襄办军务，洞悉机宜，综理全军文案，敏给慎密，应请免选本班，以同知不论双单月归部尽先选用。新选广西平乐县县丞曹禹门，湖北候补县丞魏栋。该员等在营最久，熟谙军务，始终勤奋。曹禹门请开缺以知县不论双单月归部尽先选用。魏栋请以知县归原省补用。

湖北武昌府学廪生方翊元，湖南宁乡县学文生丁应兰 [94] 。该生等办事忠实，不辞劳瘁，均请以训导不论双单月尽先选用。湖南军功 [95] 文童王三锡，湖南文童罗韶融、阎炜，湖北文童王士奇。该童等办事最久，屡蹈危险，王三锡请以从九归部选用 [96] 。罗韶融、阎炜、王士奇均请以从九未入不论双单月选用。

道衔南昌府知府史致谔。该员综理炮、药、子弹三局事务，并筹备各路军资器械，均能无误要需。应请交军机处记名，遇有江西道员缺出，请旨简用。前任江苏知府候选同知直隶州知州黄冕。该员精于铸炮，在湖南筹集捐款，铸造铜铁各炮至八九百尊之多，外江、内湖两路水师皆资利用，洵属干济之才，应请交军机处记名以知府用，并赏戴花翎。

即选同知直隶州左宗棠。该员在湖南襄办军务，添置船炮，选练弁勇，解赴下游，维持水师，保卫两湖，大有裨益，应请以郎中分发兵部行走，仍请赏戴花翎。

礼部主事甘晋，湖南候补直隶州知州李瀚章。该员等提调水陆粮台，综核支放，力求撙节，办事结实可靠，历久不渝。甘晋请以礼部员外郎补用。李瀚章请以知府归湖南补用。同知衔江西候补知县王顺曾。该员管理支应，接济各路，俱无贻误，请以同知留于江西补用。把总丁义方。该弁打仗冲锋，晓畅军务 [97] ，请以千总拔补 [98] ，并赏戴蓝翎。

[85] “下钟岩”，台湾“故宫博物院”《先正曾国藩文献汇编》作“下钟山”。

[86] “衔”，据台湾“故宫博物院”《先正曾国藩文献汇编》补。

[87] “胡肖翼”，台湾“故宫博物院”《先正曾国藩文献汇编》作“胡萧翼”。

[88] “萧祥光”，台湾“故宫博物院”《先正曾国藩文献汇编》作“萧祥先”。

[89] “林桂廷”，台湾“故宫博物院”《先正曾国藩文献汇编》作“林贵廷”。

[90] “王昌亮”，台湾“故宫博物院”《先正曾国藩文献汇编》作“王曰亮”。

[91] “今春……遗误”，据台湾“故宫博物院”《先正曾国藩文献汇编》补。

[92] “陈嗣源”，台湾“故宫博物院”《先正曾国藩文献汇编》作“陈嗣沅”。

[93] “杨有德”，台湾“故宫博物院”《先正曾国藩文献汇编》作“杨友德”。

[94] “丁应兰”，台湾“故宫博物院”《先正曾国藩文献汇编》作“丁应南”。

[95] “军功”，据台湾“故宫博物院”《先正曾国藩文献汇编》补。

[96] “选用”，台湾“故宫博物院”《先正曾国藩文献汇编》作“即选”。

[97] “该弁打仗冲锋，晓畅军务”，台湾“故宫博物院”《先正曾国藩文献汇编》作“该弁晓畅营务，屡次冲锋”。

[98] “请以千总拔补”，台湾“故宫博物院”《先正曾国藩文献汇编》作“请以千总尽先拔补”。ft

341. 附咨文　咨兵部（克复义宁州城攻破湖口县城出力诸勇请奖）（咸丰六年）正月初九日

为咨会事。

照得咸丰五年七月间，逆匪攻陷义宁州城，宁绍台道罗道泽南督带湘勇驰往堵剿，在梁口接仗获胜；遂由间道至乾坑、鳌岭等处，连日血战，杀贼六七千名，克复州城。又，去年七月间，候选同知李元度等，由段家铺、文桥、苏官渡等处与贼接仗，迭次获胜，会同水军攻破湖口县城，仅余下钟山石垒未破。所有两案出力人员，均经先后奏明请奖在案。除将尤为出力各员业经汇单奏保外，其次出力诸勇，开列清单，请以外委分别注册补用。相应咨会。为此合咨贵部，请烦查照单开各名，分别注册施行。须至咨者。计清单一件。右咨兵部。

附请保出力各勇名单

咨保各勇清单

宁绍台道罗道泽南军营

六品军功刘春林、武明秀、胡太旗、饶万福、沈大本、胡裕大、魏福盛、沈有鹏、李有章、罗嘉太、刘葆堂、凌有和、邹宗耀、毛治军、殷绍配、谢光晋、王九和、王迎祥、谭益和、胡日祥、王方来、胡怀太、杨平选、刘祥发、易静轩、龙得光、林志高、赵玉鲜、廖得麟、邹吉成、谢正康、谭太和、王际尚、彭洪胜、胡以章、艾文彬、林九梅、沈先智、马紫元、张宗唐、何南杰、黄兴发、黄定升、袁秀林、贺三元、罗龙辅、李福春、徐胜禄、蒋运喜、谭高照、刘志高、宋佐国、周立田、欧阳林、雷宗惠、宋长生、李得胜、詹青云、阳其中、吕继前、王道兴、尹昌元、李大开、唐训立、吴功常、黄良士、张自申、朱福胜、贺芝兰、戴有亮、黄复胜。该军功等奋勇杀贼，均请以外委拔补。

湖口各营

六品军功张瑞云、龚岐皋、钟清香、程昆喜、戴丰福、吴耀先、刘斗寅、童礼安、缪执中、樊日新、陈增应、童树德、杨太和、单祥福、向祥盛、向恩隆、李连升、湛占魁、张慎典、戴高升、吴仁照、钟定发、毛玉奇、艾兴建、喻罗意、吴兰蕙、汪子龙、彭宝田、全正义、吴斌、李隆香、喻早攀、黄金胜、佘大有、李占春、罗大贵、欧奇照、严循南、张富泰、吴启情、何皇恩、张阳目、喻立和、钟昌哲、吴如愿、李正繁、钟言香、戴朴芳、赵子麟、王敬德、苏怀高、彭德林、李超群、李有厚、方胜会、佘照曜、张兆繁、毛金升、何和祥、王曜三、洪得意、李正盛、何梦连、彭贲喜、方佐朝、吴少林、杨发成、辜进义、吴树松、方若登、钟声传、吴尽臣、杨迪成、龚景怡、徐鹤喜、杨明有、李得胜、张天均、向显发、喻魁岳、黄朝立、吴伍喜、毛大祥、湛德善、谭贵达、丁再兴、龚茂发、陈松林、郑荣升、陈义兴、严应发、黄桂香、龚蘅芳、张要全、欧阳忠、毛政举、方迪仁、彭墨照、张应龙、张恒彩、朱积善、黄连升、吴茂盛、吴德意、单理谟、黄启祥、余福祥、唐顺利、陈忠信、钟庆德、谭必达、张成礼、林得发、刘多庆、吴南浦、刘玉望、李达逢、苏奇才、张玉堂、张进德、李家恩、李元戎、喻增祥、喻科登、李焕若、徐新德、刘发观、李新名、刘体厚、黄虎胜、钟世全、黄明胜、李龙池、刘大义、刘敦厚、陈法政、李宗富、张诗藻、黄玉轮、谢兴焕、李鉴香、王殿香、汤大喜、向大元、石得胜、刘天士、邱亮采、李富廷、吴东亮、陈孝连、林得兴、方鸣玉、陈怀珠、彭会元、赵维新、周得胜、刘德茂、杨大俊、刘百胜、颜重绩、颜祥麟，武生彭定元、姜道行、李志光、吴楚安。该军功等争先杀贼，均请以外委拔补。

342. 附咨文　咨文俊胡林翼骆秉章 [99] （转录明谕　批复奏保各员弁）（咸丰六年）正月三十日

为恭录事。

窃照本部堂于咸丰五年十二月十九日，恭折由驿具奏遵旨汇保陆军克复义宁州城及攻破湖口县城出力员弁兵勇一折。今于本年正月三十日奉到朱批：“另有旨。”钦此。同日，准兵部火票递到咸丰六年正月十一日内阁奉上谕：

曾国藩奏遵保克复义宁并攻破湖口出力员弁兵勇，开单呈览一折。除克复义宁州城出力各员弁，据胡林翼奏报，业经降旨加恩外，所有攻破湖口之陕西大挑知县胡盖南，着以知县归陕西不论繁简遇缺即补，并赏加知州衔。湖南候选训导吴齐源，着以训导归分缺前先用，并赏加国子监学正衔。候选从九品彭斯举，着免选本班，以府经历县丞遇缺即选，并赏戴蓝翎。候选从九品翁学本，着免选本班，以府经历县丞不论双单月遇缺即选。监生刘汝璆，童生周尚桂，着以从九品不论双单月遇缺即选。从九品丁峻，着以县丞不论双单月遇缺即选，并赏戴蓝翎。候补外委朱德树，军功彭大寿、李锡发、赖准发、童梅华、李卿云，均着以把总遇缺即补，并赏戴蓝翎。吴稳正、方仲恩、朱陶峻，均着以外委遇缺即补，并赏戴蓝翎。外委梁国茂，军功易祥泰、张诗华、黄云、佘佐衡、彭让三、吴林魁、方应会、朱正平、王春法、凌周汉，均着以把总遇缺即补。武生钟辅朝，军功王连发、刘步鳌，均着以把总拔补，并赏戴蓝翎。张诗美、张见甫、邱光辉，均着以外委拔补，并赏戴蓝翎。

湖南生员郭式源、李元嘉，贵州生员李荩臣，均着以训导不论双单月遇缺即选。外委曾纪仁，军功向平阶、单绥福、满发喜、田清贵、李乘龙、姚才立、喻万清、刘世昌，均着以把总拔补。千总李进发，着以守备升用。把总罗启勇，着以千总尽先拔补。外委刘玉春、刘德大、王朝治、傅万春，军功陈致斌、刘得、任典五、刘文辉、蒋信玉、杨有德、胡友胜、叶光岳、周有富、熊宗洛、黄秋亭，均着以把总尽先拔补。拣选知县汪元慎，着免选本班，以同知不论双单月尽先选用。新选广西平乐县县丞曹禹门，着开缺以知县不论双单月尽先选用。湖北候补县丞魏栋，着以知县归原省补用。湖北生员方翊元，湖南生员丁应南，均着以训导不论双单月尽先选用。童生王三锡，着以从九品即选。罗韶融、阎炜、王士奇，均着以从九品未入流不论双单月选用。至江西、湖南办理军务之官绅，候选同知直隶州知州黄冕，着交军机处记名，以知府用，并赏戴花翎。即选同知直隶州知州左宗棠，着以郎中分发兵部行走，并赏戴花翎。候州〔补〕知县王顺曾，着以同知留于江西补用。把总丁义方，着以千总尽先拔补，并赏戴蓝翎。以示鼓励。该部知道。单并发。相应恭录咨会。为此合咨贵部院，请烦钦遵查照施行。须至咨者。右咨江西巡抚部院文〈俊〉、湖北巡抚部院胡〈林翼〉、湖南巡抚部院骆〈秉章〉。

[99] 此件并札知李元度。

人名索引

二画

丁　峻

丁义方

丁云友

丁仙源

丁再兴

丁光清

丁应兰

丁廷仙

丁怀本

丁际可

丁善庆

丁魁生

丁履之

三画

三音阿

于成龙

于养志

于高胜

万青藜

万化林

万邦桢

万良友

万启琛

万俊英

万瑞书

马之恒

马应祥

马玉麟

马丕庆

马金魁

马受祜

马效良

马振勤

马清杰

马超江

马紫元

马德谦

四画

王　兰

王　诰

王　瑞

王　銮

王　錱

王　植

王　棨

王士奇

王九和

王三锡

王文玮

王方来

王友才

王友元

王日升

王仁庄

王允吉

王双福

王汉升

王永安

王永章

王玉春

王存支

王存龙

王龙辉

王兴祖

王庆云

王守仁

王吉昌

王孝成

王有桂

王成保

王光斗

王光鼎

王先发

王仲光

王伦四

王名滔

王应璜

王启玉

王运发

王克盛

王秀深

王佑来

王伯玉

王迎祥

王美在

王定胜

王其志

王兴祖

王茂兰

王茂荫

王国才

王国清

王昌亮

王明三

王采藻

王周书

王承业

王建勋

王炳元

王春法

王荣香

王柏心

王映轸

王品高

王重望

王顺太

王顺曾

王俊宇

王益善

王席珍

王载驷

王载禄

王起凤

王桂堂

王桐柏

王得元

王得奎

王得胜

王得剑

王隆祥

王道兴

王意贤

王敦才

王斌元

王富得

王联芳

王葆生

王敬德

王朝治

王策勋

王新运

王嵩龄

王殿香

王德光

王曜三

王懿德

古振奇

支孝德

长　臻

长　瑞

长　寿

书　元

韦　正

韦　俊

韦以德

扎拉罕

丰　伸

丰家焯

双　庆

毛大祥

毛玉奇

毛世晋

毛治军

毛治祺

毛金升

毛建林

毛贵芳

毛政举

毛鹏程

乌兰泰

方　城

方　墉

方应会

方佐朝

方仲恩

方若登

方迪仁

方鸣玉

方荣本

方胜会

方翊元

文　奎

文　俊

文　明

文　顺

文　祥

文　瑛

文天祥

文正德

文如海

文希范

文得源

文国魁

文翼翔

尹大发

尹长兴

尹正桂

尹其正

尹昌元

尹得荣

邓　清

邓万发

邓万林

邓十儿（邓大）

邓长里

邓世太

邓仁堃

邓永胜

邓尔昌

邓吉升

邓先甫

邓廷筒

邓茂光

邓茂先

邓明贵

邓桂二

邓翼升

邓登芝

孔庆鍸

五画

玉　山

艾文彬

艾兴建

左　楷

左玉佩

左光培

左传贵

左河清

左宗棠

左茂醇

左国光

左临武

左桂实

厉云官

石大绪

石生玉

石得胜

石凤魁

石达开

石全安

石受益

石炽然

石高明

石清吉

石镇崙

龙方仁

龙吉元

龙亚满

龙在上

龙在田

龙有升

龙得富

龙得光

闪　云

卢元泮

卢正亮

申道惠

申毓浸

叶　升

叶九畴

叶兴发

叶济英

叶必信

叶光岳

叶名琛

叶楚南

叶德济

田庆元

田学韬

田金爵

田珍喜

田清贵

田景科

史久立

史友侨

史兆翔

史南溥

史致谔

史麟善

白人虎

冯　检

冯　昆

冯　胜

冯　彪

冯　登

冯卓怀

冯荣贵

冯贵昌

冯元霔

冯仁友

冯日溶

台　涌

六画

权大肯

圭方和尚

吉志元

邢万升

西凌阿

成　玉

成　林

成　魁

成大吉

成立福

（周）成王

成名标

成明友

成章鉴

成德升

尧

托明阿

毕金科

吕　胜

吕　镇

吕至贵

吕志漳

吕克生

吕贤基

吕国恩

吕金富

吕佺孙

吕继前

吕耀廷

朱　子

朱　云

朱　森

朱　雄

朱　嶟

朱三元

朱万胜

朱小河

朱文光

朱为堂

朱元燮

朱云章

朱升开

朱正平

朱乐浩

朱有成

朱光裕

朱廷贵

朱孙诒

朱运来

朱步青

朱纯怡

朱泗滨

朱虎臣

朱肃彝

朱祖贵

朱春堂

朱南桂

朱品文

朱品隆

朱家光

朱桂秋

朱积善

朱陶峻

朱清兰

朱富名

朱富新

朱福胜

朱瑞武

朱楚成

朱德树

乔宗岳

伍功光

伍宏鉴

伍连魁

伍英华

伍继勋

伍乾典

伍化蛟

伍得洪

伍耀廷

任开元

任玉田

任光楚

任典伍

任祖文

任春和

任星元

向大元

向平阶

向玉成

向　荣

向显发

向文鳌

向光德

向家声

向祥盛

向明友

向明清

向恩隆

向国封

向敦山

向朝阳

向子荣

江长胜

江世荣

江成祥

江忠淑

江忠源

江忠濬

汤　彪

汤　斌

汤大喜

汤光裕

汤定国

羊　瀛

讷勒恒额

齐福珍

刘　三

刘　大

刘　发

刘　英

刘　润

刘　得

刘　蓉

刘　晏

刘一元

刘人和

刘之协

刘之能

刘三清

刘三富

刘于淳

刘于浔

刘士文

刘士宜

刘大义

刘万高

刘万隆

刘义方

刘义成

刘义盛

刘斗寅

刘广发

刘文珍

刘文焕

刘文彬

刘文辉

刘开甲

刘开若

刘开泰

刘天士

刘元庆

刘元发

刘元成

刘长佑

刘长珀

刘仁光

刘仁贵

刘双惠

刘永福

刘玉龙

刘玉洪

刘玉春

刘玉豹

刘玉章

刘玉望

刘正南

刘正隆

刘世昌

刘世墀

刘可良

刘石山

刘占魁

刘生0529-01

刘发观

刘必胜

刘冬上

刘老二

刘兴让

刘汝璆

刘宇世

刘亚义

刘权之

刘百胜

刘光明

刘光裕

刘兆彭

刘名选

刘多庆

刘良驹

刘玖春

刘志高

刘芳贵

刘辰山

刘连升

刘步鳌

刘时和

刘孚友

刘位坦

刘体厚

刘希洛

刘希濂

刘纯尔

刘泽益

刘定达

刘定国

刘武德

刘青四

刘若珪

刘直上

刘国近

刘国定

刘国斌

刘忠荣

刘明导

刘明顺

刘建德

刘洪义（刘通义）

刘源灏

刘洪新

刘炳南

刘祖思

刘春林

刘厚和

刘显魁

刘星明

刘胜祥

刘神山

刘高升

刘高远

刘高举

刘祥云

刘祥发

刘清平

刘鸿翔

刘培元

刘盛愧

刘盛德

刘得光

刘得胜

刘敦厚

刘富成

刘葆堂

刘敬贵

刘幅道

刘瑞麟

刘锡文

刘锡光

刘禹实

刘碧山

刘增周

刘德大

刘德茂

刘德益

刘凝位

刘攀桂

安长太

安学谦

许　昌

许　垣

许　阊

许乃钊

许太吉

许太陆

许凤翔

许兴千

许志询

许学受

许宝坤

许林瑞

许高发

许祥光

许桂林

许得禄

许鼎臣

许赓藻

阮至清

阳正武

阳利见

阳其中

阳胜美

阳晓春

孙　大

孙　畛

孙月栋

孙汉煐

孙守信

孙有中

孙成义

孙成元

孙应昭

孙步峰

孙昌国

孙昌凯

孙昌晋

孙第培

孙葆元

孙嘉淦

孙衡山

孙毓溎

多隆阿萨里杭阿

兆那苏图

七画

麦　保

麦宏佳

麦春泉

严正基

严兆勋

严应发

严定国

严胜发

严循南

严瀛清

劳崇光

苏　胜

苏万福

苏正南

苏在位

苏光彩

苏廷魁

苏怀高

苏秀成

苏秀槐

苏奇才

苏昌仁

苏明德

苏政春

杜　兴

杜　坤

杜　0115-01

杜义品

杜廷光

杜受田

杜荣华

杜得胜

杨　江

杨　玠

杨　忠

杨　畋

杨　健

杨　堃

杨　霈

杨大连

杨大顺

杨大俊

杨大起

杨大喜

杨万年

杨文榜

杨云祥

杨太友

杨太和

杨长得

杨平选

杨玉芳

杨玉和

杨正元

杨正兴

杨正春

杨正鸿

杨正谟

杨世太

杨世泽

杨占鳌

杨发成

杨发科

杨兴泰

杨有德

杨光仁

杨光泽

杨光福

杨廷玉

杨华英

杨名声

杨宏胜

杨连陞

杨秀清

杨佐清

杨昌泗

杨昌濬

杨明有

杨迪成

杨金范

杨金榜

杨绍昌

杨恒升

杨柏林

杨能格

杨拾珊

杨海志

杨载福

杨起家

杨恩植

杨积华

杨积福

杨通文

杨得武

杨得春

杨富有

杨富厚

杨镇魁

杨德武

李　八

李　纲

李　菡

李　炎

李　桓

李　峼

李　铨

李　培

李　跃

李　辅

李　惺

李　概

李　锟

李　僡

李　曦

李之芳

李之春

李大开

李大业

李大胜

李大雄

李大魁

李万年

李万清

李才发

李上达

李义胜

李子成

李文田

李文光

李文奎

李文泰

李元戎

李元度

李元荣

李元嘉

李太来

李升元

李长林

李长清

李凤彩

李允升

李汉元

李玉田

李玉纠

李正钧

李正选

李正盛

李正魁

李正繁

李世颜

李龙池

李占春

李占得

李生荣

李仙子

李白衮

李兴谟

李庆云

李存汉

李有章

李有厚

李达逢

李成林

李成谋

李光地

李光佐

李光炽

李光荣

李光宽

李兆寿

李廷栋

李如松

李如胜

李良济

李进发

李志光

李芳贵

李芳祥

李克敌

李杏春

李连升

李秀昌

李作士

李沛苍

李学福

李宗涑

李宗富

李宜太

李青山

李茂勋

李若霞

李松龄

李国祥

李国彬

李国清

李昌全

李明志

李明德

李忠立

李忠良

李忠亮

李忠楷

李秉苑

李居廷

李孟荃

李孟群

李金梁

李济清

李春龙

李春华

李荣友

李荣华

李荩臣

李荫雯

李迪顺

李昪特

李选众

李顺习

李高余

李家恩

李祥和

李原濬

李致和

李乘龙

李逢春

李卿云

李卿穀

李继远

李菊生

李培元

李辅朝

李隆山

李隆香

李续艺

李续远

李续宜

李续杰

李续阀

李续宾

李续焘

李续禋

李续臻

李富山

李富廷

李焕若

李得胜

李道连

李超群

李朝斌

李鼎三

李集贤

李舒荫

李登进

李登阜

李登晋

李登梗

李登辟

李源濬

李新名

李新华

李福春

李福源

李熙瑞

李嵩岭

李锦銮

李锡发

李鹤龄

李鉴香

李德元

李德旺

李赞勋

李镜源

李曙堂

李懋勋

李瀚章

酉元明

励杜讷

吴　江

吴　均

吴　纯

吴　敏

吴　隆

吴　斌

吴　棠

吴　蕃

吴千乘

吴文镕

吴少林

吴仁照

吴兰蕙

吴正道

吴玉老十

吴世昌

吴功常

吴东亮

吴齐源

吴吉昌

吴邦英

吴邦枢

吴邦柱

吴光楚

吴兆升

吴兆魁

吴延雄

吴伍喜

吴尽臣

吴如愿

吴启情

吴秀东

吴秀高

吴学淳

吴定升

吴若准

吴茂盛

吴林魁

吴坤修

吴明善

吴经炳

吴炳昆

吴荣楝

吴南浦

吴树松

吴振镛

吴清亮

吴朝万

吴幅俫

吴楚安

吴楚英

吴锡光

吴嘉宾

吴稳正

吴潮兴

吴德意

吴耀先

闵世庆

谷毛古

谷如金

何　贵

何　智

何　源

何万华

何习艺

何文金

何文梅

何文禄

何太祥

何占魁

何有贵

何如海

何启长

何秀兰

何秀通

何秀聚

何彤云

何若沣

何英华

何卓然

何忠骏

何和祥

何绍贤

何绍輴

何春藻

何皇恩

何贱苟

何南青

何南杰

何桂珍

何桂清

何梦连

何敦五

何越珽

何潮元

布克慎

邱文藻

邱华东

邱光辉

邱老满

佘文习

佘大有

佘化南

佘佐衡

佘星元

佘星焕

佘斌元

佘福松

佘照曜

余　庆

余永胜

余兴国

余成得

余定发

余金榜

余得胜

余善长

余朝响

余福胜

邹上元

邹元采

邹云礼

邹见思

邹仁和

邹世琦

邹吉成

邹寿璋

邹宗枚

邹宗耀

邹国彪

邹祥学

邹祥杰

邹道堃

汪　灏

汪子龙

汪元慎

汪永钊

汪兴生

汪吉升

汪先甲

汪敩灏

汪茂先

汪秉义

汪南英

汪得胜

沙老七

沙老九

沙得胜

沙镇邦

沈　洽

沈　涛

沈大（三）

沈大本

沈万盛

沈有鹏

沈光荣（云）

沈兆沄

沈兆霖

沈先智

沈应隆

沈连升

沈宝成

沈枝发

沈树祥

沈俊德

沈兼达

言秀山

宋　晋

宋长生

宋廷善

宋启光

宋佐国

宋昌期

宋美富

宋积富

宋惠英

宋魁元

肖开泰

肖念武

邰得胜

邵鹤龄

张　三

张　芾

张　英

张　翔

张九锡

张三元

张士秀

张士荣

张大禄

张万书

张万邦

张子朋

张文松

张文焕

张开辑

张开榜

张天均

张元锡

张见甫

张凤池

张凤连

张以德

张立旺

张永华

张玉林

张玉桂

张玉恩

张玉堂

张正元

张正扬

张正全

张世基

张占魁

张占鳌

张伦升

张有才

张有贵

张有裕

张百长

张夺锦

张成礼

张光明

张兆繁

张自申

张向荣

张阳目

张应龙

张宏邦

张启基

张进德

张运馥

张志超

张声发

张步成

张学仕

张宗唐

张定元

张定泰

张诗日

张诗华

张诗美

张诗藻

张武魁

张林锦

张国安

张国贤

张明绍

张秉钧

张佳友

张绍绪

张承实

张洪岐

张亮基

张恒彩

张荣升

张荣组

张荣贵

张要全

张景星

张贵和

张复泰

张胜禄

张家钰

张家斌

张泰和

张致和

张逢春

张逢盛

张清和

张得志

张得胜

张普沾

张慎典

张富泰

张联升

张敬脩

张登云

张祥河

张福田

张瑞云

张瑞麟

张嘉琳

张嗣康

张锦芳

张振魁

陆　成

陆　贽

陆之平

陆元烺

陆光祖

陆应穀

陆陇其

陆建瀛

陆费棻

陆炼福

阿　桂

阿　祥

阿达春

阿克敦

阿隆阿

陈　平

陈　安

陈　茂

陈　贵

陈　胜

陈　烈

陈　彪

陈　楷

陈　熊

陈　瀚

陈大发

陈义兴

陈六辅

陈文金

陈文楷

陈文耀

陈心斋

陈开科

陈友胜

陈友德

陈日元

陈见善

陈仁兰

陈丹桂

陈凤舞

陈尹琳

陈立夫

陈玉成

陈玉和

陈玉章

陈世顺

陈本钦

陈东友

陈占龙

陈孝连

陈庆锴

陈光孚

陈光胜

陈光熙

陈先兆

陈怀珠

陈启迈

陈进榜

陈克广

陈步元

陈佑启

陈希伍

陈希昂

陈经纶

陈武龙

陈青长

陈松林

陈昌贵

陈明云

陈明升

陈明德

陈忠仁

陈忠东

陈忠信

陈金鳌

陈和保

陈承镕

陈炳元

陈树勋

陈复胜

陈顺友

陈家林

陈泰春

陈泰鸿

陈起云

陈致斌

陈继宗（陈大）

陈鸿年

陈鸿绪

陈　彪

陈道生

陈道富

陈辉龙

陈鼎泰

陈景星

陈遇春

陈滨海

陈源豫

陈瑞昌

陈聘龙

陈嗣源

陈增应

陈鉴源

陈德华

陈德高

陈镜贤

八画

范　大

范　錱

范九皋

范玉林

范东山

范仲淹

林　才

林　保

林　瑞

林九梅

林大旺

林长春

林仁杰

林凤祥

林再思

林启容

林志高

林克英

林周培

林扬祖

林绍璋

林桂廷

林得发

林得兴

林源恩

林福祥

林懋勋

欧阳光

欧阳林

欧阳忠

欧阳春

欧阳钰

欧阳惟孝

欧阳爵和

欧启贵

欧奇照

欧逢春

欧联彪

易　棠

易大淳

易才全

易永盛

易正元

易正清

易有成

易光荣

易传武

易定得

易祥泰

易珪章

易普照

易清平

易静轩

罗　协

罗　寅

罗　湘

罗大纲

罗大贵

罗长发

罗本廷

罗龙辅

罗四海

罗光云

罗兑禄

罗宏德

罗启勇

罗运昌

罗运隆

罗近秋

罗泽友

罗泽芹

罗泽诒

罗泽南

罗泽镜

罗荣升

罗拱畴

罗重世

罗保林

罗胜发

罗锦川

罗高政

罗振太

罗逢元

罗盛典

罗辅友

罗得兴

罗琼树

罗嘉士

罗嘉太

罗嘉典

罗嘉亮

罗嘉城

罗嘉鼎

罗嘉穱

罗韶融

罗管全

罗德煌

罗懿德

罗　镶

和　春

季长林

岳炳荣

金　汉

金之亨

金大荣

金世连

金安泰

金安清

金启荣

金国琛

金品俊

金品高

金殿安

金德辉

周　英

周　禄

周九林

周三杨

周久临

周方明

周云升

周云耀

周太山

周太兴

周友胜

周凤山

周立田

周立贵

周永清

周玉佩

周玉堂

周玉辉

周玉衡

周兴文

周汝筠

周齐玉

周有才

周有胜

周有富

周达武

周光普

周光曙

周廷彩

周华堂

周良珏

周启华

周芳明

周连拔

周连彩

周岐山

周青元

周尚桂

周国才

周国兴

周国虞

周昌桂

周忠容

周季琬

周金城

周赵泰

周星照

周宽世

周能宣

周康世

周崇高

周得胜

周得隆

周得魁

周维祺

周喜开

周葆恬

周福友

周福高

周瑞麟

周德山

周德昌

郑　四

郑　沐

郑三阳

郑光宝

郑宝谟

郑国玉

郑昇儒

郑荣升

郑家珄

郑湘谦

郑敦谨

郑德基

单祥福

单绥福

单理谟

官　文

居隆阿

孟树纶

尚　泰

九画

赵　二

赵　四

赵　升

赵三元

赵子麟

赵太和

赵友才

赵玉鲜

赵世英

赵世祥

赵有才

赵如胜

赵启畇

赵克彰

赵和顺

赵炳勋

赵春和

赵荣清

赵清益

赵焕联

赵崇义

赵得亮

赵维新

赵登甲

赵登高

荆宗亮

胡大任

胡大胜

胡万智

胡文有

胡文彬

胡元则

胡元魁

胡太山

胡太旗

胡友胜

胡友亮

胡日祥

胡中玉

胡以晃

胡以章

胡立发

胡玉贵

胡兴仁

胡有才

胡达萼

胡光裕

胡孚陆

胡孚武

胡兆兰

胡兆增

胡廷槐

胡应元

胡应奎

胡怀太

胡志尧

胡克安

胡克成

胡学端

胡坤山

胡林翼

胡松荣

胡洪福

胡首发

胡庭槐

胡显高

胡衷和

胡晖堂

胡盖南

胡富龄

胡肖翼

胡裕大

胡裕发

胡裕庆

胡紫云

胡鼎文

胡福武

柏　贵

柏正才

柏正良

柳　三

柳宏胜

柳馀亮

贵　陞

钟　兴

钟人杰

钟乃康

钟万升

钟开祥

钟永泰

钟世全

钟世桢

钟庆德

钟言香

钟良珍

钟声传

钟定发

钟昌哲

钟宣俊

钟荣翰

钟能久

钟清香

钟辅朝

钟瑞祥

钟锡蕃

钮芳津

俞　晟

俞大胜

段　章

段大海

段文邦

段兴武

段洪范

段春元

段莹器

段清钱

段康候

侯凤歧

侯正雄

胜　保

饶万福

洪大贵

洪时隆

洪利九

洪定陞

洪建勋

洪得意

涂连芳

涂朝贵

姜万祥

姜凌浩

姜道行

娄　鼎

娄业仕

奕　

施有政

施成任

施恩实

恒　山

恒　春

恒　泰

恒　諴

恽光宸

姚　莹

姚才立

姚体渥

姚宗六

姚宗利

姚得胜

贺广泽

贺三元

贺文义

贺世清

贺芝兰

贺寿椿

贺宗澜

贺虎臣

贺秉钧

贺荣瑚

贺采芹

贺炳翊

贺常林

贺策勋

贺棨如

骆元泰

骆肥子

骆黑子

骆秉章

觉罗同熙

十画

秦日纲

秦加训

秦有成

秦华祝

秦定三

秦国长

秦国胜

秦国禄

秦钟英

秦豫基

袁　芳

袁　铣

袁　聘

袁甲三

袁再春

袁秀林

袁绍祥

袁泳锡

袁辅仁

都兴阿

耆　龄

聂万英

聂玉林

聂成名

真　宗（宋真宗）

桂　丰

桂　明

贾　桢

贾亨晋

夏　銮

夏正禄

夏丙成

夏光辉

夏廷桢

夏廷樾

夏时正

夏国宝

夏超群

载　铨

载　增

顾源兴

晏公山

晏礼周

晏贵祥

晏端书

恩　龄

恩　霖

钱东垣

钱得胜

翁汝潮

翁学本

积拉明阿

倭　仁

倪长浩

倪定发

徐　大

徐大椿

徐开明

徐仁发

徐有壬

徐成旃

徐志近

徐河清

徐国本

徐胜禄

徐统恩

徐统绪

徐继畬

徐嘉瑞

高启得

高连陞

高凌汉

高振鹗

高倬书

高敦得

郭万兵

郭子云

郭云汉

郭长安

郭式源

郭光宝

郭先树

郭帛云

郭炳垣

郭涣浜

郭梦龄

郭鸿翥

郭嵩焘

郭鹏程

郭德山

唐　仁

唐　松

唐　炯

唐　0197-01

唐三祚

唐义训

唐文山

（唐）太宗

唐凤飞

唐凤晖

唐礼筠

唐训方

唐训立

唐训连

唐训信

唐永飞

唐永清

唐永盛

唐玉元

唐占喜

唐加詴

唐加潮

唐协和

唐百早

唐兴道

唐任珍

唐时习

唐际盛

唐学发

唐诒清

唐怡寿

唐定远

唐定其

唐定晋

唐国安

唐明顺

唐明盛

唐经玉

唐树义

唐顺利

唐高宗

唐高祖

唐容光

唐恭厚

唐清成

唐培植

唐敏义

唐得陞

唐隆保

唐朝汉

唐朝纪

唐瑞廷

凌有和

凌国南

凌忠元

凌周汉

凌荫廷

凌煌寿

诸葛亮

诸殿元

诸腾汉

谈桂春

陶　藻

陶寿玉

陶连□（此处原文为□）

陶茂林

陶恩培

隆迎阿

十一画

黄　云

黄　凤

黄　杰

黄　忠

黄　和

黄　济

黄　贵

黄　恩

黄　钺

黄　冕

黄　德

黄三春

黄三清

黄大德

黄上玉

黄上选

黄文国

黄文金

黄文奎

黄开甲

黄开进

黄开亮

黄天彤

黄天盖

黄元亮

黄友得

黄日胜

黄凤歧

黄玉芳

黄玉轮

黄正良

黄正和

黄世宗

黄丕春

黄代喜

黄乐之

黄兴汉

黄兴发

黄庆安

黄式榜

黄再兴

黄存升

黄光胜

黄兆升

黄先铎

黄廷瓒

黄沅清

黄良士

黄启祥

黄连升

黄连胜

黄抡元

黄时中

黄作带

黄宗汉

黄定升

黄武太

黄其才

黄茂森

黄杰高

黄虎臣

黄虎胜

黄国安

黄国尧

黄明亮

黄明胜

黄明魁

黄金玉

黄金胜

黄金魁

黄金灿

黄锡宇

黄荣贵

黄映奎

黄秋亭

黄复胜

黄顺发

黄顺金

黄桂香

黄理元

黄崇策

黄维宝

黄曾郁

黄朝立

黄惠清

黄福田

黄福和

黄鹏飞

黄鹏程

黄韵南

黄德荣

黄德均

黄赞汤

萧大龙

萧大喜

萧开印

萧开诚

萧云胜

萧世祥

萧巨鳌

萧长友

萧长茂

萧永吉

萧汉卿

萧庆衍

萧光福

萧光耀

萧先松

萧廷玉

萧华湘

萧启江

萧孚泗

萧茂幅

萧茂瑞

萧明忠

萧忠相

萧绍铃

萧南桂

萧荣芳

萧保俊

萧胜发

萧濬兰

萧祥发

萧祥光

萧起掌

萧积仰

萧积梧

萧捷三

萧辉廷

萧谨善

萧福高

萧楚材

萧德裔

萧翰庆

萧馥山

梅文裕

梅震荣

曹开亮

曹云从

曹日升

曹光汉

曹应章

曹其上

曹尚父

曹金鹏

曹贻嘉

曹禹门

曹载久

曹起龙

曹得胜

曹得勋

戚天保

戚宏贵

戚继光

龚　裕

龚之棠

龚亿和

龚廷贵

龚歧皋

龚茂发

龚振麟

龚景怡

龚蘅芳

常　海

常　恩

阎　炜

鄂　烽

（清）仁宗

（清）世宗

（清）宣宗

（清）高宗

梁　文

梁　清

梁万贵

梁正秀

梁正林

梁治殷

梁国安

梁国茂

梁洪胜

梁春晖

梁星田

梁修仁

梁鼎辕

梁遇春

章夺锦

章联升

章联申

章瑞醴

康　熙

康必胜

康迪红

绵　愉

十二画

瑛　桂

琦　善

彭　得

彭　鹏

彭　德

彭三元

彭士鸿

彭大田

彭大寿

彭万里

彭万锦

彭才三

彭山屺

彭开科

彭以爱

彭让三

彭玉山

彭玉升

彭玉明

彭玉鸣

彭玉美

彭玉麟

彭本馀

彭东升

彭东贵

彭会元

彭邦杰

彭再升

彭协和

彭兆熊

彭华迎

彭言志

彭启俊

彭寿颐

彭宝田

彭宗贵

彭定元

彭定太

彭定魁

彭茂发

彭若山

彭述春

彭述清

彭昌安

彭昌禧

彭念志

彭洪胜

彭贲喜

彭柄武

彭祥瑞

彭致和

彭致德

彭称祥

彭得和

彭得胜

彭斯举

彭献杰

彭楚宪

彭觐光

彭墨照

彭德林

辜进义

蒋　满

蒋　德

蒋文炳

蒋文焕

蒋大胜

蒋立松

蒋邦光

蒋有清

蒋运喜

蒋昌彪

蒋荣华

蒋信玉

蒋益澧

蒋菖梧

蒋嘉穀

蒋徵蒲

葛以敦

葛荣册

葛清太

董光玉

董光甲

韩　超

韩彤文

韩锡湘

塔齐布

惠　丰

粟克明

覃日升

景　星

景　福

喻万清

喻云会

喻立和

喻吉三

喻西林

喻光明

喻光晖

喻早攀

喻罗意

喻荣升

喻科登

喻能益

喻清汉

喻鸿宾

喻魁岳

喻增祥

程礼周

程克修

程昆喜

程迪昌

程秉钧

程桓生

程矞采

程登选

程嘉杰

焦东贵

储玫躬

游得胜

湛占魁

湛德善

普承尧

曾　真

曾　辉

曾天养

曾友贵

曾月升

曾凤传

曾允思

曾世珍

曾关福

曾庆泰

曾兆安

曾传荣

曾观保

曾纪仁

曾泗美

曾青云

曾旺益

曾国葆

曾明德

曾秉忠

曾绍霖

曾荣贵

曾复泰

曾益美

曾盛珊

曾得元

曾得胜

曾智霖

曾集发

曾献成

童礼安

童正泰

童树德

童添云

童梅华

富勒敦

裕　瑞

裕　麟

谢　煌

谢大洲

谢云光

谢仁峻

谢永祜

谢正康

谢发元

谢兴焕

谢光秀

谢光晋

谢光耀

谢宏得

谢茂林

谢国俊

谢征万

谢泰平

谢维德

谢得胜

谢敬纹

谢辉远

谢景乾

谢嗣雍

谢嗣湘

十三画

赖准发

赖桂英

赖镜清

雷　采

雷风云

雷以諴

雷正元

雷世贞

雷宗惠

雷明亮

雷金生

雷遇春

舜

魁　玉

魁　联

瑞　兴

福　济

詹　全

詹广嘉

詹青云

詹荣清

鲍　莹

鲍　超

鲍起豹

鲍德洋

解仲翱

满发喜

褚汝航

十四画

蔡太学

蔡芝涟

蔡宏元

蔡连甲

蔡呈祥

蔡定发

蔡胜才

蔡康业

臧纡青

僧格林沁

遮克敦布

廖　珍

廖六胖

廖本和

廖士集

廖祖义

廖得胜

廖得麟

廖敬顺

廖献廷

赛尚阿

谭三元

谭三捷

谭太和

谭必达

谭正汉

谭全清

谭良灿

谭茂修

谭洪亮

谭贵达

谭益和

谭高照

熊　柄

熊见一

熊有章

熊长易

熊正喜

熊世春

熊本立

熊廷诏

熊传彪

熊宗洛

熊绍德

熊炳芳

熊桂瑞

熊辅朝

熊得胜

熊赐履

熊登武

熊满珠

熊瑞清

熊殿元

熊德发

熊德照

熊耀南

翟秉茂

缪执中

缪福宾

裴大胜

裴龄阿

十五画

樊文忠

樊日新

樊泽远

樊忠贵

稷

黎万新

黎天才

黎志洛

黎金申

黎振辉

黎魁南

滕代清

滕加洪

滕国献

滕家洪

滕遇春

滕嗣武

潘　铎

潘长顺

潘仕坤

潘庆余

潘兆奎

潘宏盛

潘润景

潘家馥

潘泰山

颜万和

颜以燠

颜永福

颜厚祚

颜厚福

颜重绩

颜祥麟

颜湘波

德　恒

十六画

霍德滔

稽老吕

穆文生

十七画

戴文岚

戴丰福

戴长青

戴正才

戴正洸

戴有亮

戴朴芳

戴兆熊

戴茂林

戴坤大

戴国太

戴国斌

戴荣垲

戴高升

戴萱荣

戴翟山

魏　栋

魏　曾

魏大仲

魏孝儒

魏作霖

魏崇德

魏喻义

魏裔介

魏福盛

二十四画

麟　魁

编制者：羊绍红
李昱峰
杨代春

曾国藩全集（二）

奏稿之二

曾国藩

岳麓书社

注释

□□□□□

本书中所出现的如上方框同原版纸书。

目录

咸丰六年

001．迭奉谕旨缕陈各路军情折　正月初九日

002．周凤山军瓦山大捷折　正月二十二日

003．黄虎臣等攻九江胜仗片　正月二十二日

004．请抽上海厘金专济楚军片　正月二十二日

005．附咨文　咨文俊（转录明谕：饬令周凤山军乘胜克复各城事）四月初一日

006．附咨文　咨怡良文俊等（转录廷寄：答请抽上海厘金专济楚军片）七月十一日

007．会筹各路堵剿情形折　二月二十一日

008．谢赏福字荷包等恩折　二月二十一日

009．附录军机处咨送咸丰五年年终恩赏原件及赏单　正月十五日奉到

010．请借拨上海关税银片　二月二十一日

011．单舟晋省途次闻警片　二月二十一日

012．请饬调罗泽南来江援剿片　二月二十一日

013．捐输实官人员开单汇奏折　二月二十一日

014．奏留丁忧各员在营片　二月二十一日

015．军营未补实缺人员择尤请给封典片　二月二十一日

016．附咨文　咨文俊（转录明谕：答军营未补实缺人员择尤请给封典片）三月二十七日

017．附录廷寄　答吉安失陷等情折

018．水军先胜后挫并参处营官片　二月二十一日

019．附咨文　咨文俊（转录明谕：答水军先胜后挫并参处营官片）三月二十七日

020．周凤山陆军在樟树镇胜败情形折　三月初一日

021．附咨文　咨文俊（转录明谕：答周凤山陆军在樟树镇胜败情形折）四月十一日

022．近日各路军情片　三月初一日

023．附咨文　咨文俊何桂清（转录廷寄：指示各路军事机宜事）四月十一日

024．陆军平江营克复进贤县城折　三月二十六日

025．附札文　札知总局司道及楚江二军平江营（转录明谕：饬李元度等迅复抚州事）四月三十日

026．吴城水师三获胜仗折　三月二十六日

027．附札文　札知总局司道等（转录明谕：答吴城水师三获胜仗折）四月三十日

028．刘长佑统带援师克复萍乡县城折　三月二十六日

029．附札文　札知总局司道（转录明谕：饬刘长佑各军节节搜剿克复袁州）四月三十日

030．遵保克复樟树新淦水师出力员弁折　三月二十六日

031．附札文　札知总局司道等（转录明谕：答遵保克复樟树新淦水师出力员弁折）四月三十日

032．附咨文　咨兵部（咨保克复樟树镇出力稍次各员弁）三月二十四日

033．近日江省贼情片　三月二十六日

034．请饬军机处重为抄寄谕旨片　三月二十六日

035．附咨文　咨文俊廉兆纶（转录廷寄：饬保卫饶广援救省城事）四月初二日

036．官兵克复东乡县城进剿抚州折　四月二十一日

037．附札文　札知总局司道（转录明谕：东乡克复后李元度等迅复抚州）五月二十五日

038．官军克复建昌县城折　四月二十一日

039．附札文　札知总局司道（转录明谕：饬查明克复建昌城出力及阵亡员弁分别奖恤）五月二十五日

040．江西士民请建罗泽南专祠折　四月二十一日

041．仍请拨上海关税银片　四月二十一日

042．江西近日军情片　四月二十一日

043．官兵攻剿抚州迭获胜仗折　五月二十三日

044．饶州防剿迭次接战折　五月二十三日

045．附札文　札知总局司道（转录明谕：答饶州防剿迭次接战折）六月三十日

046．建昌官绅办理防剿折　五月二十三日

047．水师近日开仗情形片　五月二十三日

048．陈明邻近各省援兵协饷片　五月二十三日

049．何栻李吉言锡荣现在建昌万载袁州出力片　五月二十三日

050．吴文澜在籍当差请饬部到班仍选片　五月二十三日

051．五六两月攻剿抚州连获胜仗折　六月三十日

052．官军会剿建昌府城连获胜仗折　六月三十日

053．附札文　札知总局司道（转录明谕：答官军会剿建昌府城连获胜仗折）八月初六日

054．水师连获胜仗收复南康府城折　六月三十日

055．附札文　札知总局司道（转录明谕：答水师连获胜仗收复南康府城折）八月初六日

056．饶州失守旋经克复折　六月三十日

057．附札文　札知总局司道（转录明谕：答饶州失守旋经克复折）八月初六日

058．各路援师情形片　六月三十日

059．附咨文　咨文俊廉兆纶（转录廷寄：饬严防饶广以固藩篱事）七月十二日

060．附咨文　咨文俊廉兆纶（转录廷寄：饬闽将张从龙攻建昌陈上国驰往广信事）七月十五日

061．附咨文　咨昆寿（转录廷寄：饬昆寿迅赴丹阳攻剿事）八月初三日

062．查明吉安阵亡殉难文武员弁请恤折　八月初七日

063．附咨文　咨怡良等（转录明谕：答查明吉安阵亡殉难文武员弁请恤折）九月十四日

064．赣州府城解严并各属剿办情形折　八月初七日

065．六至七月攻剿抚州迭获胜仗折　八月初七日

066．湖北援师进攻瑞州府城折　八月初七日

067．附咨文　咨两江湖广总督湖南湖北巡抚等（转录明谕：奖叙湖北援师各员弁事）九月十四日

068．水师迭获胜仗折　八月初七日

069．附咨文　咨怡良（转录明谕：答水师迭获胜仗折）九月二十九日

070．专弁咨催昆寿赴江南及江西近日军情片　八月初七日

071．请饬山西陕西两省每月各筹饷银三万两片　八月初七日

072．附咨文　咨山西陕西巡抚（转录廷寄：饬山西陕西解款协济江西军饷事）九月十四日

073．请饬湖南抚臣严拿周万胜片　八月初七日

074．附札文　札知总局司道（转录廷寄：着骆秉章查拿逃弁周万胜正法事）九月二十一日

075．报瑞州援军胜仗片　八月初七日

076．围攻瑞州收复靖安安义二县折　八月三十日

077．附札文　札知总局司道（转录明谕：答围攻瑞州收复靖安安义二县折）十月初七日

078．边钱会匪围攻广信府城浙兵援剿解围折　八月三十日

079．附咨文　咨廉兆纶何桂清（转录明谕：答边钱会匪围攻广信府城浙兵援剿解围折）十月初七日

080．闽兵援剿建昌府前后获胜情形折　八月三十日

081．请饬湖南抚臣筹拨火药硝磺片　八月三十日

082．玉亮病故请恤片　八月三十日

083．李沛苍免罪留营片　八月三十日

084．附咨文　咨福济（转录明谕：李沛苍着准免罪交曾国藩差遣）十月初九日

085．李新华改捐双月知府片　八月三十日

086．附咨文　咨文俊（转录廷寄：飞催陈上国赴江南营酌拨兵勇往广信协剿）九月初二日

087．附咨文　咨何桂清（转录廷寄：饬曾国藩等援剿广信何桂清派兵驻扎玉山事）九月十二日

088．附咨文　咨怡良王懿德等（转录廷寄：饬派兵前往广信规复被陷各城事）九月十四日

089．瑞州一军九月接仗情形折　十月十一日

090．抚州分兵克复宜黄崇仁老营被贼扑陷折　十月十一日

091．请饬饶廷选仍驻广信李元度驻扎贵溪片　十月十一日

092．请饬部颁发执照交黄冕等劝捐济饷片　十月十一日

093．请江西捐输照湖南成案片　十月十一日

094．请饬部查销潘兆奎恤典片　十月十一日

095．赣南匪势滋蔓请添调粤兵会剿折　十一月十七日

096．附咨文　咨文俊（转录明谕：张仁法等革职留任并饬叶名琛会剿赣匪事）（咸丰七年）正月十三日

097．瑞州奉新两军接仗情形折　十一月十七日

098．建昌官军获胜旋挫折　十一月十七日

099．附咨文　咨文俊（转录明谕：着曾国藩派兵援剿建昌及优恤陈上国等）（咸丰七年）正月十三日

100．附札文　札知总局司道（转录廷寄：饬会剿建昌事）十二月二十日

101．湖南援师克复袁州折　十一月十七日

102．江西近日军情据实复奏折　十一月十七日

103．谢赏加湘乡县文武学额恩折　十一月十七日

104．谢弟国华以同知尽先选用恩折　十一月十七日

105．遵保克复饶州丰城等前后六案出力员弁折　十一月十七日

106．附咨文　咨文俊（转录明谕：答遵保克复饶州丰城等前后六案出力员弁折）（咸丰七年）正月十三日

107．湖口等县团绅请奖片　十一月十七日

108．附咨文　咨文俊（转录明谕：答湖口等县团绅请奖片）（咸丰七年）正月十三日

109．请饬部无庸另颁建昌府印片　十一月十七日

110．周凤山等一军克复安福县城折　十二月二十三日

111．饶防军进剿泥湾等处获胜折　十二月二十三日

112．刘于淳水师迭获胜仗折　十二月二十三日

113．遵保鄂省援师出力员弁折　十二月二十三日

114．附咨文　咨兵部（请将水陆军其次出力员弁分咨各省拔补）十二月十七日

115．具陈近日军情并请饬催各省协饷片　十二月二十三日

116．遵查邓仁堃被参各款据实复奏折　十二月二十三日

117．附录明谕　着曾国藩等确查邓仁堃被参各款

118．附录明谕　着将邓仁堃交部严加议处

119．附咨文　咨两江总督江苏江西巡抚（转录廷寄：饬派员带造船工匠赴皖及制办洋炮等）（咸丰七年）正月十三日

咸丰七年

120．吴坤修军克复奉新县城折　正月十七日

121．官军克复建昌武宁及两湖诸军收复各县城折　正月十七日

122．目疾请假折　正月十七日

123．附咨文　咨文俊（转录廷寄：饬水陆各军夹攻九江）正月十九日

124．报丁父忧折　二月十六日

125．附录明谕　答报丁父忧折

126．附录廷寄　饬催江西炮船并酌带米石事　二月十七日

127．呈请代奏奔丧到籍日期折　二月三十日

128．呈请代奏谢恩折　三月二十六日

129．沥陈下情恳请终制折　五月二十二日

130．恭谢天恩并吁请开缺折　六月初六日

131．沥陈办事艰难仍吁恳在籍守制折　六月初六日

132．钦奉两次谕旨复奏折　九月初九日

133．此后不轻具折奏事片　九月初九日

134．酌拟报销大概规模折　十二月初七日

135．邓辅纶捐造战船片　十二月初七日

136．请饬部查销李新华捐银片　十二月初七日

咸丰八年

137．恭报起程日期折　六月十七日

138．湖口建昭忠祠九江建塔齐布祠折　八月十二日

139．附录明谕　答湖口建昭忠祠九江建塔齐布祠折　九月十二日

140．湘乡县城建忠义祠折　八月十二日

141．附录明谕　饬湘乡忠义祠春秋致祭并准湘乡建罗泽南王錱刘腾鸿祠　九月十二日

142．遵旨移师援闽折　八月十二日

143．广丰玉山两县解围折　八月十二日

144．附录明谕　答广丰玉山两县解围折　九月十二日

145．调李瀚章来营片　八月十二日

146．附录明谕　饬李瀚章赴湖口水营办理报销事件　九月十二日

147．调喻吉三随营差遣片　八月十二日

148．遴员总理粮台及办理营务处片　八月十二日

149．官军攻克安仁县城折　八月二十四日

150．附录明谕　答官军攻克安仁县城折　九月二十五日

151．刘本杰阵亡请恤片　八月二十四日

152．附录明谕　刘本杰照同知阵亡例议恤　九月二十五日

153．请饬四川按月协饷片　八月二十四日

154．附录军机处知会　饬四川按月协饷　九月初八日

155．胡兼善请照知府军营病故例议恤片　八月二十四日

156．附录明谕　胡兼善着照知府军营病故例议恤　九月二十五日

157．移师由杉关入闽折　九月十三日

158．请饬部给纪以凤王家瓒执照片　九月十三日

159．调派官军分道入闽折　十月十六日

160．各营患病情形片　十月十六日

161．附录廷寄　答调派官军分道入闽等两折片　十一月二十日

162．附咨文　咨王懿德耆龄等（转录廷寄：饬周天培迅赴扬州军营）十月二十四日

163．附咨文　咨王懿德（转录廷寄：着曾国藩或王懿德分兵攻顺昌俾周天培交卸赴江北助剿等事）十一月初三日

164．附咨文　咨王懿德（转录廷寄：着俟曾国藩入闽即饬周天培所部驰回江苏）十一月十六日

165．遵保防守广丰玉山两城出力员弁折　十月十六日

166．附录明谕　答上折优叙广丰玉山防守出力员弁事　十一月二十日

167．附咨文　咨兵部（咨保防守广丰玉山两城出力较次各弁勇）十月十六日

168．附录廷寄　催令李续宜星速赴皖力扼潜太并着胡林翼驰赴湖北署任事　十一月十九日

169．分军追剿闽省窜贼并移剿景德镇股匪折　十一月二十六日

170．附咨文　咨官文王懿德等（咸丰九年）正月初四日（转录廷寄：饬令张运兰会同刘于淳剿洗景德镇之贼）

171．剿办石城潮勇片　十一月二十六日

172．石达开踪迹不明片　十一月二十六日

173．遵旨斟酌具奏折　十二月十一日

174．目疾请假片　十二月十一日

175．附咨文　咨官文胡林翼等（咸丰九年）正月十八日（转录明谕：准允目疾请假事）

咸丰九年

176．通筹全局仍请添练马队折　正月十一日

177．请调健锐营内外火器营各员及得力文员赴军营片　正月十一日

178．附咨文　咨官文胡林翼等（转录明谕：着李榕发往曾国藩军营差委事）二月二十三日

179．请暂缓移营并调饶廷选来江西片　正月十一日

180．附照会　照会饶廷选（饬令饶镇驰赴大营）二月二十二日

181．李续宾死事甚烈功绩最多折　正月十一日

182．曾国华殉难三河镇折　正月十一日

183．附咨文　咨官文胡林翼等（转录明谕：着将李续宾事迹交国史馆采入列传及赏曾骥云从二品封典事）二月二十三日

184．附录廷寄　饬令各地严行查禁私磺偷贩资匪等事　二月二十三日

185．附咨文　咨官文王懿德等（转录廷寄：答通筹全局仍请添练马队等折片）二月二十三日

186．萧启江军南康大捷并驰援信丰折　二月初九日

187．附咨文　咨耆龄骆秉章等（转录明谕：答萧启江军南康大捷驰救信丰折）三月十七日

188．遵保新城安仁两次出力员弁折　二月初九日

189．附咨文　咨耆龄骆秉章（转录明谕：答遵保新城安仁两次出力员弁折）三月十三日

190．附札文　札张运兰（奉明谕：奖叙安仁等案出力各员）三月十三日

191．附咨文　咨兵部（咨保张运兰等军克复新城安仁出力稍次各弁勇）二月初十日

192．附札文　札广丰玉山安仁等案咨保各员弁（兵部咨复奖叙广丰玉山解围克复安仁等案劳绩稍次各弁勇）三月十三日

193．张运兰军攻剿景德镇情形折　二月初九日

194．水陆各军阵亡病故各员汇案请恤折　二月初九日

195．恭谢年终恩赏折　二月初九日

196．谢曾国华追赠优恤恩折　二月初九日

197．再陈邓辅纶捐造战船片　二月初九日

198．萧启江军攻克南安府城折　二月十五日

199．附咨文　咨耆龄骆秉章等（转录明谕：答萧启江军攻克南安府城折）三月十一日

200．谢曾骥云赐封典恩折　二月十五日

201．移驻抚州片　二月十五日

202．信丰解围并调萧启江军赴吉安援应湖南折　二月二十八日

203．附咨文　咨耆龄等（转录明谕：答信丰解围并调萧启江军赴吉安援应湖南折）三月二十六日

204．曾国荃保升道衔知府谢恩折　二月二十八日

205．江西添济月饷片　二月二十八日

206．附咨文　咨骆秉章耆龄（转录廷寄：调萧启江军驰回湖南剿逆事）三月十二日

207．景德镇官军两月以来攻剿情形折　三月二十六日

208．谢曾纪寿及岁引见恩折　三月二十六日

209．新募兵勇在抚州教练及近日军情片　三月二十六日

210．楚军连月进攻景德镇获胜及添兵助剿折　五月二十六日

211．调饶廷选接防广信片　五月二十六日

212．李鸿章留营襄办片　五月二十六日

213．陈明服阕日期片　五月二十六日

214．复陈防蜀缓急折　六月十八日

215．官军攻克景德镇及浮梁县城折　六月二十二日

216．保吴嘉宾中书加五品衔片　六月二十二日

217．附咨文　咨耆龄（转录明谕：答官军攻克景德镇及浮梁县城等两折片）七月二十一日

218．黄翼升归宗片　六月二十二日

219．调张运兰会剿宝庆片　六月二十二日

220．恭报景镇两路拔营回援湘楚日期折　七月初六日

221．遵保萧启江军南安信丰两次出力员弁折　七月初六日

222．咨附文　咨耆龄（转录明谕：奖叙克复南安解围信丰诸出力员弁）八月初五日

223．附咨文　咨兵部（咨保攻克南安及信丰解围两案出力稍次各员弁）七月二十一日

224．酌保楚师三局出力官绅片　七月初六日

225．复奏钦奉四次谕旨折　七月二十五日

226．谢交部优叙恩折　七月二十五日

227．遵旨会商大略折　九月十二日

228．遵旨会筹规剿皖逆折　十月十七日

229．请饬浙江按月协饷片　十月十七日

230．目疾请假片　十月十七日

231．附咨文　咨官文胡林翼（转录廷寄：答遵旨会筹规剿皖逆等折片）十一月初六日

232．特保贤才请旨记名简放折　十月十七日

233．李续宜请假片　十月十七日

234．附咨文　咨官文胡林翼（转录明谕：答特保贤才请旨记名简放等折片）十一月初六日

235．酌保攻克景德镇浮梁县城出力员弁折　十月十七日

236．附咨文　咨骆秉章恽光宸（转录明谕：答酌保攻克景德镇浮梁县城出力员弁折）十一月初八日

237．附吏部咨文（咸丰十年）正月初二日（遵旨复议将革职黄冕等六员开复原官）

238．附咨文　咨兵部（咨保克复景德镇浮梁两城出力稍次各弁勇）十月十六日

239．刘锡绶捐银壹万两片　十月十七日

240．邬世莲归宗片　十月十七日

241．附咨文　咨官文胡林翼等（转录廷寄：饬援皖剿粤两无贻误事）十月二十三日

242．附咨文　咨曹澍钟（萧启江一军仍请速饬赴鄂）十月二十三日

243．恭报入皖日期折　十一月十九日

咸丰十年

244．皖逆纠合捻匪上犯楚军剿办大胜折　正月十五日

245．调兵赴曾国藩军营片　正月十五日

246．调兵将赴胡林翼军营片　正月十五日

247．粤捻逆匪西犯征皖各营夹击大胜折　正月二十五日

248．请饬催陕西等省按月协饷片　正月二十五日

249．附咨文　咨官文等（转录廷寄：饬楚皖各军克期大举）正月二十六日

250．谢年终恩赏折　二月初六日

251．恭缴余剩部照折　二月初六日

252．目疾请假片　二月初六日

253．附录明谕　曾国藩着赏假在营调理　三月二十三日

254．楚军征皖克复太湖城池折　二月初七日

255．附录上谕　答楚军征皖克复太湖城池折　二月十四日

256．楚军克复潜山县城折　二月初十日

257．请奖叶兆兰并准其回籍丁忧片　二月初十日

258．附录上谕　答楚军克复潜山县城等折片　二月十七日

259．谢交部从优议叙恩折　闰三月初五日

260．遵议分析楚军克复景德镇浮梁县城出力各员折　闰三月初五日

261．附咨文　咨吏部（分析克复景德镇浮梁县城案内请保各员）四月十六日

262．官军剿办粤捻逆匪大胜克复太湖潜山三案会保折　闰三月十一日

263．附太湖保案谕旨　四月二十二日

264．楚军夹击援贼克复太湖潜山续保折　闰三月二十八日

265．请奖潜山县出力士民折　闰三月二十八日

266．请奖善山保巴克坦片　闰三月二十八日

267．附官文来咨（转录廷寄：饬都兴阿等赴援江北）

268．复奏未能舍安庆东下并恳简用左宗棠折　四月十三日

269．附咨文　咨官文等（转录廷寄：饬遵前旨率师东下）四月十七日

270．附咨文　咨左宗棠（转录明谕：左宗棠以四品京堂候补随同曾国藩襄办军务）五月二十七日

271．调张运兰军来皖片　四月十三日

272．附浙江巡抚王有龄等咨到四月十一日奏稿副本　四月二十日（请饬曾国藩速援苏保浙）

273．附咨文　咨官文等（转录廷寄：饬赴援苏常）四月二十六日

274．附咨文　咨官文等（转录廷寄：饬曾国藩张玉良赴苏州援剿）五月初三日

275．附咨文　咨官文等（转录廷寄：赏曾国藩兵部尚书衔署理两江总督并饬径赴苏州进剿）五月二十七日

276．附咨文　咨官文等（转录廷寄：着遵前旨迅赴苏州）五月二十七日

277．谢署两江总督恩折　五月初三日

278．附咨文　咨薛焕等（转录明谕：薛焕暂署两江总督）五月初十日

279．附咨文　咨官文等（转录明谕：饬即赴两江总督署任迅扫贼氛）五月初十日

280．苏常无锡失陷遵旨通筹全局并办理大概情形折　五月初三日

281．请起用沈葆桢折　五月初三日

282．催调张运兰军迅赴江西片　五月初三日

283．委李元度另募新勇片　五月初三日

284．附咨文　咨官文等（转录廷寄：答通筹全局等折）五月二十七日

285．察看海漕并保盐场片　五月初三日

286．拟设江西总办粮台及牙厘总局片　五月初三日

287．附咨文　咨官文等（转录明谕：准设粮台厘局）六月初一日

288．代陈故巡抚死事及妻女侄妇殉难情形吁请旌恤折　五月初三日

289．奏销历年军需折　五月初六日

290．遵旨复陈并恭报起程日期折　五月十七日

291．附咨文　咨官文等（转录廷寄：饬酌量缓急妥筹办理）五月二十日

292．附咨文　咨官文等（转录廷寄：饬裁汰兵勇清除奸细）六月初三日

293．预筹淮扬宁国太湖三支水师折　五月十七日

294．拟请简派彭玉麟统宁国水师李瀚章会办牙厘片　五月十七日

295．请查京仓存米片　五月十七日

296．饬吴全美等师船赴防江北片　五月十七日

297．请毋再抽调鄂省兵勇片　五月十七日

298．请饬军机处抄寄批谕片　五月十七日

299．附咨文　咨官文等（转录廷寄：答拟设三路水师各折片）六月十六日

300．遵旨妥筹办理并酌拟变通章程折　六月初三日

301．附咨文　咨官文等（转录廷寄：答妥筹办理并酌拟变通章程折）七月初一日

302．请开复成名标原官片　六月初三日

303．附咨文　咨官文等（转录明谕：开复成名标原官）七月初一日

304．水陆营员请给予封典片　六月初三日

305．附咨文　咨官文等（转录明谕：奖叙陈发翔等）六月二十八日

306．调冯卓怀来营差委片　六月初三日

307．附咨文　咨曾望颜等（转录明谕：着冯卓怀赴曾国藩军营听候差委）七月初一日

308．成发翔归宗片　六月初三日

309．恭报行抵祁门日期折　六月十六日

310．皖南军务暂时未便接办片　六月十六日

311．请留左宗棠襄办江皖军务折　六月十六日

312．遵旨调遣水师折　六月十六日

313．遵旨斟酌进兵暨兼顾皖南军务折　七月初三日

314．遵旨兴办淮扬水师拟派李鸿章先往筹办并请简授实缺折　七月初三日

315．遵保黄翼升堪胜淮扬镇总兵片　七月初三日

316．附廷寄　皖南军务统归曾国藩督办周天受交曾国藩差遣及筹办淮扬水师等事　八月初一日

317．附廷寄　严办通贼广勇并拣员保奏候旨简放　七月

318．附廷寄　饬体察情形规复地方并转饬常昭二县劝捐接济民团　七月十七日

319．附咨文　咨官文等（转录明谕：江西赣南道沈葆桢准其终养遗缺着李瀚章补授）七月二十二日

320．附咨文　咨左宗棠等（转录廷寄：饬派员前往广饶一带办理防务）七月二十二日

321．平江县城捐建忠义祠折　七月初三日

322．附咨文　咨骆秉章等（转录明谕：平江县城捐建忠义祠）八月十二日

323．行营设立忠义局采访忠义第一案片　七月初三日

324．附咨文　咨左宗棠等（转录明谕：优恤程枚等）八月初七日

325．复奏统筹全局折　七月十二日

326．附咨文　咨官文等（转录廷寄：饬相机攻剿苏州无锡）八月十一日

327．谢补授两江总督并授钦差大臣恩折　七月十二日

328．奏请李元度简放皖南道折　七月十二日

329．附咨文　咨翁同书等（转录明谕：着李元度调补皖南道支方廉补温处道）八月十一日

330．附咨文　咨张芾等（转录廷寄：饬派劲旅往援宁国）七月十八日

331．附咨文　咨张芾等（转录廷寄：饬由淳安严州剿除陈逆）七月十八日

332．附廷寄　饬遵前旨迅由淳安严州进兵　七月二十一日

333．附咨文　咨瑞昌等（转录廷寄：饬进攻苏松并迅援宁郡）七月二十三日

334．钦奉四次谕旨复陈折　七月二十三日

335．附咨文　咨左宗棠等（转录廷寄：饬酌保办理皖南团练人员）八月初五日

336．派宋梦兰办理皖南团练片　七月二十三日

337．附咨文　咨胡林翼等（转录明谕：着宋梦兰办理皖南团练）八月二十六日

338．保毛鸿宾任苏藩片　七月二十三日

339．附咨文　咨官文等（转录明谕：毛鸿宾补授江苏布政使李续宜补授安徽按察使）十月初四日

340．收复广德州城片　七月二十三日

341．附廷寄　饬瑞昌迅援上海曾国藩直捣金陵　八月初一日

342．恭报调派进兵日期折　八月初三日

343．上海情形已松目前未能即图金陵片　八月初三日

344．附咨文　咨官文等（转录廷寄：饬驰援宁国并自严催协饷）八月二十七日

345．奏请骆秉章暂缓入蜀片　八月初三日

346．附咨文　咨官文等（转录廷寄：着张运兰援剿杭州左宗棠襄办曾国藩军务等事）九月十三日

347．附咨文　咨左宗棠等（转录廷寄：饬派各员督率兵勇进攻苏州无锡或溧阳宜兴）九月十二日

348．宁郡被陷现筹堵剿折　八月二十三日

349．俟皖南立脚稍稳即分军先趋苏境片　八月二十三日

350．请饬江陕两省协饷片　八月二十三日

351．附咨文　咨官文等（转录廷寄：饬两湖江西补解军饷）九月十四日

352．附咨文　咨左宗棠等（转录廷寄：着毓科谭廷襄协济曾国藩军饷）十月初八日

353．钦奉训饬懔遵复陈片　八月二十三日

354．附咨文　咨官文等（转录廷寄：饬张芾赴浙帮办瑞昌军务着曾国藩速筹救援上海）九月二十三日

355．奏请带兵北上以靖夷氛折　九月初六日

356．附咨文　咨官文等（转录廷寄：饬密查萧盛远事切实具奏及鲍军毋庸来京等事）十月初七日

357．徽州被陷现筹堵剿折　九月初六日

358．附咨文　咨左宗棠等（转录廷寄：曾国藩胡林翼鲍超毋庸来京并答徽州失守折）十月初九日

359．附咨文　咨官文等（转录廷寄：饬拨兵驰援镇江）十月初八日

360．附咨文　咨薛焕等（转录廷寄：饬令左宗棠迅由广德进援浙江）十月

361．周天受殉节请恤及陈奏徽宁在事人员折　九月十六日

362．附刑部咨文　十一月二十四日（转录明谕：优恤周天受等并处分李元度诸员）

363．奏请蒋益澧带勇来皖助剿片　九月十六日

364．附咨文　咨官文等（转录廷寄：饬蒋益澧毋庸赴皖会剿）十月十八日

365．皖南北近日军情片　九月十六日

366．遵旨统筹缓急机宜折　十月初四日

367．会攻休宁接仗获胜片　十月初四日

368．截留江西漕捐银二万两片　十月初四日

369．奏请恩恤金坛殉难官绅折　十月初四日

370．奏请优恤方濬泰片　十月初四日

371．展缓江南江西各营举劾年限片　十月初四日

372．附密谕　夷酋所送通行各省条约告示着悉心筹办　十月

373．进攻休宁获胜立复黟城折　十月二十六日

374．附咨文　咨官文袁甲三胡林翼等（咸丰十一年）二月十二日（转录吏部咨开上谕抄单）

375．请将宋国永等拔补副将实缺片　十月二十六日

376．请将已故统兵臬司萧启江赐谥建祠折　十月二十六日

377．代奏黄翼升谢恩折　十月二十六日

378．转奏安徽学政邵亨豫吁恳开缺养病片　十月二十六日

379．请参革莫祥芝片　十月二十六日

380．附札文　札知莫祥芝（转录刑部咨开上谕抄单：莫祥芝着即革职交曾国藩提营审讯）（咸丰十一年）二月

381．遵旨复奏借俄兵助剿发逆并代运南漕折　十一月初八日

382．附咨文　咨薛焕等（转录廷寄：答借夷剿贼运漕折）十二月十六日

383．附录密谕　借夷剿贼流弊滋多　十二月

384．附咨文　咨薛焕等（转录廷寄：饬各省各关迅解所欠京饷）十一月十二日

385．附咨文　咨胡林翼等（转录廷寄：彭斯举等军暂行留浙刘于淳军暂缓遣散）十一月十六日

386．遵旨查复萧盛远实迹片　十一月初八日

387．附咨文　咨官文等（咸丰十一年）二月十六日（转录兵部咨开上谕：萧盛远着革职发往新疆效力赎罪）

388．近十日军情及伪王李秀成李世贤等四人行迹片　十一月初八日

389．奏请徐扬各属续经被兵地方应征钱粮分别蠲缓折　十一月十九日

390．左宗棠军连复德兴婺源二城折　十一月二十八日

391．建德县城失陷旋经官军克复折　十一月二十八日

392．附咨文　咨官文等（咸丰十一年）二月初五日（转录吏部咨开上谕抄单：答建德县城失陷旋经官军克复折）

393．皖南江西近日军情片　十一月二十八日

394．水陆各师保守湖口并克复都昌县城折　十二月十三日

395．附咨文　咨毓科（咸丰十一年）正月二十九日（转录明谕：答上折）

396．杨载福统军救拔南陵军民折　十二月十三日

397．附咨文　咨胡林翼等（咸丰十一年）二月初二日（转录明谕：答上折）

398．黟县各军四战迭胜折　十二月十三日

399．近日皖南江西军情片　十二月十三日

400．上溪口江湾两营盘失陷现筹收集整理折　十二月十三日

401．江苏被灾被扰地方来春可毋庸接济折　十二月十七日

402．奏请江淮等属被兵及临近各州县卫应征钱粮分别蠲缓折　十二月十七日

403．保李万杰署苏松粮储道片　十二月十七日

404．奏请江苏灾歉各属应征漕粮等一体蠲缓折　十二月二十三日

405．奏请丁忧知县留省片　十二月二十三日

406．请奖金咸高丙谋片　十二月二十三日

407．江苏各属秋禾木棉被灾情形折　十二月二十三日

408．复奏刘培元金国琛能否赴浙折　十二月二十八日

409．湖南设立东征局请颁发部照折　十二月二十八日

410．近日李秀成黄文金窥伺江西军情片　十二月二十八日

411．奏请湖南借销粤盐片　十二月二十八日

412．请简放九江镇员缺片　十二月二十八日

413．附咨文　咨胡林翼等（咸丰十一年）二月初六日（转录明谕：江西九江镇总兵着黄开榜补授）

414．奏请知县杜滋柴时霖改教职归部选用片　十二月二十八日

415．请饬军机处抄发谕旨片　十二月二十八日

416．附札文　札曾国荃（咸丰十一年）二月初七日（转录廷寄：答上片）

417．忠义局第二案折　十二月二十八日

418．忠义局第三案片　十二月二十八日

人名索引

返回总目录

咸丰六年

001．迭奉谕旨缕陈各路军情折正月初九日

奏为迭奉谕旨缕陈各路军情，恭折复奏，仰祈圣鉴事。

窃臣迭次承准军机大臣字寄，咸丰五年十一月二十四奉上谕：

御史萧浚兰奏江西省南北被扰，请择要严防一折。据称，在籍侍郎黄赞汤所带兵勇，及曾国藩营练勇四千名，皆驻扎固江镇，仅顾吉安一面等语。着曾国藩、陆元烺体察情形，分布要隘，勿令窜匪四出滋扰等因。钦此。

臣伏查石达开大股贼匪，由湖北窜入瑞、临，系在十一月初十以后；茶陵另股土匪，由湖南窜入吉、袁，系在十月以前。其时，臣并未调派兵勇前赴固江。黄赞汤专办捐务、盐务，亦并无带兵之事。假令固江镇有此项兵勇，臣与陆元烺、黄赞汤等断无不会折驰奏之理。此该御史萧浚兰所奏传闻失实者也。

又准十二月十二日奉上谕：

临江踞城之贼，亦应急筹分剿。现派兵勇均系前往瑞州，尚未计及临江。本日廉兆纶奏称，临江窜匪漫无制遏，裹胁日众，尤恐其互相犄角，牵缀我军。着曾国藩、陆元烺妥筹兼顾等因。钦此。

窃臣前调周凤山一军，饬令先攻瑞州，后剿临江，以瑞州逼近省垣，仅百二十里也。厥后周凤山至省，与陆元烺等熟商：瑞、临在河之西，与省城尚有一水之隔；樟树镇在河之东，于省城尤为肘腋之患。遂舍瑞州不攻，改为先攻樟树，次剿临江之策。迨克复樟树一镇、新淦一县，本可渡河以剿临江矣。因吉安被围紧急，司道等移文周凤山，嘱其赴援，以解吉安之围。而臬司周玉衡、知府陈宗元在吉安围城之中，亦飞书请援于周凤山。迫切待命，往返耽延，遂逾二旬。现臣与抚臣文俊函商，省城为根本之地，瑞、临为切近之灾，决计先剿临江，无得以四处告警，东瞻西顾，徒延时日。此周凤山一军，未克遽赴瑞州，与臣前奏不符之实情也。

又奉上谕：

曾国藩现驻南康，存营兵勇共有若干？能否严扼九江之冲？即着妥筹布置，不可专顾一路等因。钦此。

伏查九江为陆路入省之驿道，南康为水路通省之总汇，青山距两府城各四十余里。臣之水军久驻青山两岸，皆以陆军护之，实与九江呼吸相通。自周凤山浔军撤去之后，九江、小池口、湖口、梅家洲四处之贼，日夜环伺。十一月二十日东岸湖口大战，腊月初三日西岸青山大战，幸获全胜，均经奏明在案。厥后，又有土匪二千余人，自湖北兴国州而来，窜据德安县城。去来不定，聚散无常。臣处青山老营，防御五处之贼。陆路存营之数，除江西协防兵勇及湖口绅士捐勇外，不过二千九百人。水路存营之数，除拨赴省河及分巡吴城外，不过二千三百人。兵力至为单薄，而地形又觉散漫。此臣处勉力支撑之情形也。

伏念臣军自岳州而下，水陆万余人，合并一支，从未分散。去岁以来，陆军分为三支：罗泽南率援鄂之师五千人为一支；周凤山接统塔齐布之旧部四千人为一支；李元度等率平江各勇三千人为老营之一支。水军分为两支：武昌十营杨载福所统者为外江一支；鄱湖八营，臣新调彭玉麟来此统带者，为内湖一支。既已分而为五矣。而李元度驻湖之东，又抽拨平江勇、虎勇千余人驻扎西岸。是陆军三支之外，又分一小支。外江则李孟群带船六十号，别入襄河。内湖则前拨船三十号外，顷臣又饬彭玉麟带船三十号，驰赴临江。是水师两支之外，又分二小支。愈分则人数愈寡，愈析则气势愈弱。其在湖北者，距臣八百余里；在临江者，距臣五百余里。虽欲急图合并，而势有所不能。至于行军之道，择将为先。得一将则全军振兴，失一将则士气消阻。甲寅年秋冬之间，臣军所以长驱千里，势如破竹者，以陆路有塔齐布、罗泽南，水路有杨载福、彭玉麟诸人。军中士卒，皆以塔、罗、杨、彭为法。沿江村市，亦知有塔、罗、杨、彭之称。故能旌旗生色，席卷无前。不幸塔齐布中道殂谢，而罗泽南、杨载福、彭玉麟三人者，又分往湖北、临江，不克遽聚一处。而后起之才，如周凤山、李续宾、李元度数人者，又未知果能血战成名、仰邀恩眷否？臣久困一隅，兵单将寡，寸心焦灼，愧悚难名。惟当督饬老营水陆严防五路之贼。一俟湖北、临江两处剿办得手，再图会合，归并一军，扫荡群丑，以期仰慰宸廑于万一。所有迭奉寄谕缕陈各路军情，恭折由驿五百里复奏，伏乞皇上圣鉴，训示施行。谨奏。

朱批：“览奏各情，知道了。”

002．周凤山军瓦山大捷折正月二十二日

奏为周凤山陆军分兵小挫一次，旋以全队与贼接仗，大获全胜，樟树水师战胜三次，恭折驰奏，仰祈圣鉴事。

窃周凤山一军扎驻新淦，因吉安被围，迫切请援，迟疑未定。抚臣文俊与臣函商，以瑞、临逼近省垣，决计先剿临江，业经奏明在案。当抚臣与臣往返函商之际，周凤山未经奉札之前，陆军在新淦县，水师在樟树镇，中隔七十余里，两军不相联络。周凤山因拨岳炳荣、黄玉芳带辰勇、常勇八百人回驻樟树，护卫水师，二十八日到镇。讵临江之贼侦知官兵分支，人数单薄，遂于除夕、元旦，由上游偷渡悍贼四五千人，初二日寅刻，来扑岳炳荣等之营。岳炳荣随塔齐布日久，素称骁健，匹马冲突十余次。奈众寡悬殊，渐退入营。该逆层层包围，自卯至午，火药罄尽，营盘被陷，锅帐全失，士卒伤亡二百余人。岳炳荣冲出重围，奔至丰城收辑余勇。此陆军分支初二挫衄之实在情形也。

该逆乘胜直上新淦，冀扑周凤山之大营。周凤山闻警，亦率全军折回樟树。初三日，与贼遇于瓦山地方。该处地势宽敞，东有山岭数处，下为平原，西边沿河长堤一道。堤内系大树林，树之左旁民房颇密。该逆分为六股：堤上二股，树林四股。周凤山传令各营先据山岭，扎住营盘，以高击下。自督都司滕国献、毕金科击树林之左两股；都司周岐山、唐得升击树林之右两股；参将阿达春、都司李新华击堤上两股。各营迎头截尾，奋勇向前。六处逆贼枪炮、火箭、火球纷纷掷放，我军奋不顾身，冲入贼队。刀矛对搠，鏖战逾时，共杀贼一千余名。贼众败窜，沿河逃奔。各营奋力追剿将二十里，一路歼毙又三四百名。逼入河中溺毙者无数，生擒八十余名，讯明正法。夺获翼拾承宣伪印一颗，黄马褂多件，枪炮、刀矛、旗帜、号衣各数百件，骡马十四匹。讯据生擒贼犯供称，此股贼匪四千人内，有长发老贼一千五百余名，皆系能战好手。伪翼王石达开特调令过河打仗，归右拾承宣张贼管带。初三之战，被我兵斩馘殆尽，脱逃得归临江者，实已无几。此初三日陆军在瓦山大战获胜之实在情形也。

当初二日贼扑樟树陆营之时，水贼亦有战船顺流而下，西岸又有陆贼二千人助之。统带江军水师南河知府刘于淳派千总李逢春、蔡康业击江中之贼舟，余〔佘〕化南等击东岸之陆贼，吴步鳌等击西岸之陆贼。旋见陆营火起，岳炳荣等陆兵失利。刘于淳自上战船，直前接应，喊声雷动，分两岸穷追。细数贼船大小三十五号，我军四面包裹，贼抵敌不住，纷纷斩断炮索，弃船下水。溺死者不计其数，在船者尽被歼毙。夺得长龙贼船四号，烧毁三号。西岸贼筑炮台二座，我军齐炮攻击，贼死守抗拒。刘于淳传令有人夺炮一尊者，赏银二十两。弁勇奋不顾身，蜂拥登岸，各手刃数贼，夺大炮十一尊，火药十余石，伪印一颗，刀矛、旗帜、号衣无数。此初二日刘于淳水军获胜之实在情形也。

臣自初闻瑞、临二府失守之信，即派贺虎臣战船三十号驰往，与刘于淳水师同防河面之贼。旋闻贼在瑞、临、峡江等处随地造船，恐我水军单薄，又饬记名道彭玉麟带二十余船继往先后奏闻在案，彭玉麟初四日抵樟树镇，初七寅刻，贼用破旧大船自上游放下，意图冲动我营，而战舟与小划继之。彭玉麟督同都司孙昌国带舢板十余号前进，贼舟退却，进逼临江河口。贼之战船、民船数十号，岸上贼垒三座，以大炮、抬枪护之。我军连环轰击，贼以小划抵敌，而其大者尽退入口内，挽纤上行。我军尽夺小划，击毙多贼，乘胜冲过贼垒，追入内河，抢贼粮船三只，拆毁浮桥，夺杉木千余株。初九日，彭玉麟督同孙昌国、贺虎臣至临江河口，攻打贼垒。群子如雨，毙贼甚多。该逆弃垒逃退入城，各水勇登岸，踏毁贼墙三座、望楼一座。此水师初七、初九两次战胜之实在情形也。

伏查瑞、临、袁州三府沦陷，吉安被围，西路业已糜烂。省城与抚、建各府，在赣水大河之东，久为该逆所窥伺。幸去腊有樟树之克，今春有瓦山之捷，贼匪两次东渡，均被我军击败。水师扼泊樟镇，迭获胜仗，东岸当可保全无虞。日内浮桥造成，陆师西渡，即当激励将士，迅克临江，以慰圣主眷怀南服之意。所有陆军分兵小挫，周凤山全队大胜，暨水师战胜三次各缘由，恭折由驿驰奏，伏乞皇上圣鉴，训示施行。谨奏。

003．黄虎臣等攻九江胜仗片正月二十二日

再，臣驻扎南康，水师前队扎泊青山，陆军则黄虎臣等扎西岸之青山，李元度等扎东岸之湖口，防御九江、小池口、湖口、梅家洲四处之贼，兵数较寡，勉力支撑情形，两次奏明在案。入春以来，黄虎臣等熟商，与其株守老营，示之以虚弱，不如进攻九江，示之以不测。遂于正月十八日丑刻分两路进攻九江府城。都司黄虎臣、同知林源恩率虎勇、平勇由东路周家岭进，武生黄之一由西路吴障岭进，九江后营游击曾昭麒带官兵二百继之。辰刻行抵东城，多方挑战，该逆负隅不出。黄虎臣饬哨官李大雄伏于左，詹永清伏于右，自带小队近前诱敌。饬哨官张吟，同各勇佯为败退，该逆始由小南门开壁而出，自大东门缒城而下。诱至路径歧隘之处，黄虎臣督各弁回马大战，两路伏兵冲出，勇气百倍。该逆回奔，追至城根，奈城上炮石过多，仅歼二十余贼。当东城接仗之时，西门之贼出队三百余，由接官亭至凤凰山，意图抄东路官军之尾。黄之一自西突出，率弁勇冲入贼队，短兵接杀，连毙三十余贼，并杀伪十五军副总制，搜获伪印一颗。贼遂溃散，乘势直追。该逆复纠悍贼五百余，贼船八号，水陆猛扑。我军且战且诱，佯为退走，俟与曾昭麒接应兵近，亦回旗大战，奋不顾身。复入贼营，杀贼八十余名，溺水者不计其数。夺黄旗十四面，小枪、刀、矛数十件。未刻收队。此次兵勇仅及千人，进攻浔城悍贼，以少击多，两路均以佯败取胜。可否奖拔数人归于樟树镇案内汇保之处，出自天恩。理合附片奏报。谨奏。

004．请抽上海厘金专济楚军片正月二十二日

再，臣军在江西境内者万一千人，每月需饷六万有奇。而入款约有三端：一曰奉旨允拨之漕折，二曰黄赞汤督办之捐输，三曰借行浙引之盐务。今贼匪大势全注江省，西路四府，蹂躏殆遍。漕折难以催征，捐输不能措办，盐引甫经到岸，无处销售。三者来源俱竭，岌岌有坐困之势。腊月饷项，即系搭放钞票一半。当此攻剿吃紧，口食不继，深恐饥疲溃散，大局决裂而不可复振。

查近年各处筹饷，惟抽取厘金，尚属有利无弊。如扬州之仙女庙，浙江之北新关，及湖南、湖北各市镇，行货抽厘，接济军饷，均经奏明在案。目下贼氛逼近，无处可以抽办。近省惟江苏之上海县，商贾云集，货物山积，并未收取厘金。合无仰恳天恩，敕下该省督抚，即饬上海道及府县等官，晓谕绅民商旅，按货抽厘，拨送臣处，专济楚军之饷。如蒙俞允，请旨敕下现在浙江办理厘务之前任杭嘉湖道顾椿、江苏松江府知府袁芳瑛，驻扎上海专司其事。若得此项厘金接济臣营，不特现在江西境内之兵勇可以赡给，即将来罗泽南、杨载福水陆两军与臣会合，亦无虞饷项之缺乏。微臣才薄智疏，若得专心于战守机宜，不复以筹饷之事分萦忧虑，亦不复以请饷之奏屡渎圣聪，感激天恩，曷有既极。所有上海抽取厘金，专济楚军饷项缘由，谨附片具奏请旨。

三月二十九日奉到朱批：“另有旨。”钦此。

005．附咨文　咨文俊四月初一日（转录明谕：饬令周凤山军乘胜克复各城事）

为恭录事。

窃照本部堂于本年正月二十二日，恭折由驿具奏周凤山陆军分兵小挫一次，旋以全队与贼接仗，大获全胜，樟树水师战胜三次一折。又附奏都司黄虎臣等进攻九江府城，大获胜仗；及上海抽取厘金，专济楚军饷项各一片。均于三月二十九日奉到朱批：“另有旨。”钦此。同日准兵部火票递到咸丰六年二月十一日内阁奉上谕：

曾国藩奏水陆剿贼迭获大胜一折。逆贼盘踞瑞、临等府，经周凤山及水陆各军并力进剿。正月初二日，临江悍贼四五千人，自上游偷渡，扑至岳炳荣营盘，直上新淦。周凤山闻警，督兵折回樟树镇迎剿。初三日遇贼于瓦山地方，贼分六股抵拒。周凤山令各军据险立营，自督都司滕国献等分路齐冲贼队，鏖战逾时，共杀贼一千余名。追奔二十余里，又毙贼三四百名，逼入河水死者无算，生擒八十余名。惟时江中贼船亦顺流而下，西岸复有陆贼二千，相继齐至。知府刘于淳派令千总李逢春等分投截击。两岸官兵同时围杀，贼势不支，弃船凫窜，溺死不计其数。夺取长龙贼船四只，焚沉三只，击毀西岸贼台二座，夺获大炮十一尊，火药十余石。初四日，彭玉麟抵樟树镇，贼用大船由上游放下，复有小划贼舟纷来。初七、初九等日，彭玉麟督同都司孙昌国等带舢板师船进攻，直逼临江河口。夺贼划船，杀贼多名。乘胜追入内河，获贼粮船三只，拆毁浮桥。逆匪弃垒遁入城中，兵勇登岸，将其护墙、望楼全行踏毁。此次水陆大捷，着曾国藩即饬周凤山等，乘势克复各城，毋任久踞。另片奏都司黄虎臣等进攻九江，诱贼出城，截击获胜，杀贼甚多，并歼其伪总制一名。所有出力员弁，着准其归入樟树镇获胜案内一并保奏。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院文〈俊〉。

006．附咨文　咨怡良文俊等 ⁽¹⁾ 七月十一日（转录廷寄：答请抽上海厘金专济楚军片）

为恭录事。

七月十一日，准兵部火票递到军机大臣字寄——

钦差兵部侍郎曾国藩、两江总督怡良、署江苏巡抚赵德辙：

咸丰六年六月二十三日奉上谕：

前因曾国藩奏，请在上海抽取厘金，接济江西军饷等情，当谕令怡良等体察情形具奏。兹具奏称，江苏军需局用款浩繁，专赖抽厘济饷，未能分拨江西。且上海地杂华夷，该地方官绅年余以来，办理尚属相安。若再另行派员前往办理，实多窒碍。所奏自系实情，抽厘济饷，本属不得已之举。况江苏本省需饷已多，所有上海厘金，只可留作苏省经费。曾国藩所请饬调顾椿专办抽厘，以济江西军饷之处，着无庸议。将此由四百里各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部堂、院，请烦钦遵查照施行。须至咨者：右咨两江总督部堂〈怡良〉、江西巡抚部院文〈俊〉、署江苏巡抚部院赵〈德辙〉、浙江巡抚部院何〈桂清〉。

————————————————————

(1)  此件并札知前杭嘉道顾椿、江苏松江知府袁芳瑛等。

007．会筹各路堵剿情形折 ⁽¹⁾ 二月二十一日

奏为会筹各路堵剿情形，遵旨复奏，并请敕下广东迅拨重兵防守赣州，恭折奏祈圣鉴事。

二月初五日，承准军机大臣字寄，咸丰六年正月十七日奉上谕：

文俊奏江西各属贼势蔓延，请饬催兵拨饷一折，已谕知叶名琛、柏贵、何桂清赶紧筹款拨解，并谕知骆秉章添调兵勇，速饬刘长佑出境应援矣。江西逆匪久踞瑞州、临江，分扰袁州、吉安各属，贼势披猖，人心惶惑，兵单饷绌，固系实在情形。文俊甫经到任，于该省地势军情，一时未能周悉。现当万分棘手之时，倘布置稍疏，难免贻误。曾国藩自抵江西，为时已久，贼情亦所深悉。此时江西匪踪，几欲蔓延全省。既不能处处调兵，又不能顾此失彼，自应择其最要之处，先为攻剿。现在瑞州、临江、袁州、吉安四府，究竟何处贼情最为凶悍？周凤山一军，既由新淦进兵，自应急剿临江、瑞州，以殄贼渠。周汝筠一军，现阻泰和，尤应设法疏通，俾得迅抵吉安。刘长佑一军离楚后，应由何路进剿方能扼要？着曾国藩即与文俊妥速会商，务筹全局，不可徒事张皇，亦不可专顾一处。军情变幻靡常，大势所关，应从何处下手，则身在行间者，必能挈其纲领。该侍郎与该抚酌度机宜，即着会同驰奏，以慰廑念。至德安县城，据文俊奏称，已被浔城贼匪窜踞。是否周凤山全军远撤，致有疏失？抑或多隆阿等堵剿不力，致该逆复有窜出？此路一有疏懈，关系长江大局。该侍郎等近日如何布置，并着速行奏报。将此由六百里各谕令知之。钦此。

仰见圣主眷怀南服，宵旰焦劳，指示机宜，烛见万里。臣等钦佩之下，尤切悚惶。

伏查江西全省，以赣水为中路之经，上发于赣、南二府，下达于鄱阳一湖。吉、袁、瑞、临及极北之九、南两郡，皆在赣水与鄱湖之西，广、饶、抚、建及省会、宁都州，皆在赣水与鄱湖之东。一水中分，而两岸州县之多寡，地形之大小，盖略相等。其袁州、临江二府之河，名曰袁江，至樟树镇而汇于赣河。樟树镇者，西近瑞、临，东接抚、建，两岸之关键，省城之咽喉。谕旨垂询最要之处，臣等以为，此时形势实以樟树镇为最要。臣国藩饬周凤山陆军、彭玉麟水师，扎驻该镇。臣文俊又调周尊彝、林葆等之陆军，刘于淳之水师，随同驻扎。用全力扼守樟树镇，以保东岸，以卫省垣。前此正月初六日，周凤山由新淦回驻樟树镇之时，本拟迅速西渡，进攻临江。因搭造浮桥甫成，为二十一日狂风所坏。而东岸无 ⁽²⁾ 重兵扼守，又恐一经渡河顿兵坚城之下，反增东顾之忧。此水陆严扼樟树镇，未遽西剿之情形也。

谕旨垂询何处贼情最为凶悍一节。查各路探报，并搜获贼中文书，据称金陵逆匪由湖北通城入江境者，以伪翼王石达开为首。伪检点赖裕新攻陷瑞州，伪翼贵丈夏姓、伪豫王胡以晃攻陷袁州，伪春官丞相张遂谋、夏官副丞相曾姓先攻临江，后攻吉安。粤东另股土匪，由湖南茶陵等处入江境者，以周培春人数为最多。又有贼目葛耀明、陈守、邓象、卢纬等，均于瑞州投入石逆大股之中。贼目关志江、陈植槐等，均于临江投入石逆大股之中。贼目王义潮、刘梦熊分屯吉安、泰和，亦已与石逆合并为一。又据周凤山等禀称，吉安府城于正月二十五日失守。石贼于正月前赴吉安，二月初十日复回临江，分遣贼党攻围赣州。又有鄂省新到之贼，及兴国土匪，于二月初八日攻扑武宁县。臣等细心察看，石贼久踞临江，为上下适中之地，凶悍之贼必萃于此。南则窥伺赣州、南安，以通两粤之余匪；北则踞守武宁、新昌，以通九江之归路。全势注于江西，意图尽披枝叶，困我省会。凶谋诡计，实可痛恨。此贼匪各路分布之情形也。

谕旨垂询刘长佑一军应由何路进剿一节。查刘长佑在楚追贼至道州，因接札甚迟，正月十五始回湖南省城。旋带兵由醴陵前进，月饷不敷，起程稍迟，道途梗塞，尚无入江确信。臣等愚见，拟令刘长佑先攻袁州。俟克复后，即由分宜、新喻直下，与周凤山一军会合，以攻临江。不必先往吉安，恐孤军深入，腹背受敌，东不能抵江省，西不能返湖南，文报不达，饷道不通，有进退维谷之患。此刘长佑一军酌筹进剿之路也。

至德安县城被贼窜踞一节。上年腊月十七日，有瑞昌、兴国州土匪，窜入德安县城。贼目系武宁之叶至华，兴国之刘宗魁、刘大中及炎九将军林姓，匪徒约二千人。该县与瑞昌毗连，贼踪去来不常，聚散无定，春初仅剩数百人。正月十三日全数窜出，啸聚于武宁、瑞昌之间。二月初二日，窜入武宁县内，被该县兵勇追剿四散。初八日，有湖北新到贼股合之兴、瑞土匪，攻扑县城。据湖北巡抚胡林翼专差咨称，武昌城内分出贼五六千人，窜往下游，恐入江西等语。不知攻扑武宁之贼，是否即武昌分出之股？此土匪先在德安，后窜武宁并入粤匪之情形也。

至周汝筠一军设法疏通一节。查搜获伪文书，内称粤东贼目王义潮，统贼万余，阻御泰和，使周汝筠之师不得进援吉安。臣文俊前因其救援不力，曾经奏参摘去翎顶，另调游击遮克敦布统率各勇四千，由乐安、永丰一带取道援吉。讵遮克敦布起程数日，即得吉安失陷之信。臣等即令遮克敦布扼驻乐安，屏蔽抚、建，拟令周汝筠退回赣州，防守该府。赣郡天然雄镇，为古来必争之地。倘有疏虞，则两广积年之零股，湖南郴、桂之余匪，皆将以赣州为巢穴，后患不可胜言。臣等一面饬令驻赣文武设法防御，一面饬周汝筠折回郡城，协同环守。惟贼众兵单，不得不急求外援。相应请旨饬下两广总督、广东巡抚，迅派兵勇三四千人直赴赣州，会同战守，保此重镇，庶足顾全大局。除吉安失陷，文武殉难各情，另由臣文俊查明具奏外，所有遵旨会筹各路堵剿并请拨广东援兵防守赣州缘由，恭折由驿六百里复奏，伏乞皇上圣鉴，训示施行。谨奏。

三月二十六日奉到朱批：“另有旨。”钦此。

————————————————————

(1)  此件与文俊会衔。前此二月初五日咨江西巡抚文俊，转录本折内谕旨。

(2)  “无”，据台湾“故宫博物院”《先正曾国藩文献汇编》补。

008．谢赏福字荷包等恩折二月二十一日

奏为恭谢天恩，仰祈圣鉴事。

咸丰六年正月十五日，准军机处咨开：咸丰五年十一月二十七日，由内交出年终奉赏福字、荷包、银钱、银锞、食物等项，由驿递到营。当经恭设香案，望阙叩头祗领。窃臣猥以庸愚，谬司挞伐。愧愆尤之丛集，荷覆载之优容。乃以岁籥更新，复蒙恩膏特沛。睹云章之藻丽，福自天申；识宝气之璚煌，品征夏贡。欢擎赐果，更颁珍馔于天厨；瑞迓锡鞶，共沐殊施于内府。凡此非常之宠赉，实为逾分之光荣。未靖烽烟，弥觉驹光之虚度；渥承雨露，倍惊鳌戴之难胜。臣惟有昕宵惕励，殚竭血诚，以翼仰答高厚鸿慈于万一。所有微臣感激下忱，恭折附驿驰奏叩谢天恩，伏乞皇上圣鉴。谨奏。

009．附录军机处咨送咸丰五年年终恩赏原件及赏单 ⁽¹⁾ 正月十五日奉到

办理军机处为咨行事。

十一月二十七日，由内交出年终赏贵大臣福字、荷包、银钱、银锞、食物等项，交兵部由驿驰递贵大臣，按照单开数目，分别祗领可也。须至咨者：右咨兵部侍郎曾国藩。

赏单

福字一张，兰瓣花大荷包一对，小荷包二对，银钱二个，银锞四个，杞果十二两，藕粉一斤十二两，莲子十二两，奶饼二斤半，百合粉一斤十二两，南枣一斤十二两，挂面五把。

更多好书分享关注公众号：sanqiujun

————————————————————

(1)  此件据曾氏家藏手抄本《谕旨奏章》补入。

010．请借拨上海关税银片二月二十一日

再，江西饷项支绌，各省道路梗塞，惟江、浙饷道可通。查上海县商贾云集，财物殷阜，关税极旺。臣国藩昨奏请于该处抽取厘金，尚未奉到朱批。目下需饷甚迫，若待抽办厘税，实属缓不济急。合无仰恳天恩，敕下两江总督、江苏巡抚于上海关税项下，借拨银十万两，迅解江西，以济眉急。如将来该处厘金办有头绪，尚可扣还归款。谨合词附片具奏请旨。

三月二十六日奉到朱批：“户部速议具奏。”钦此。

011．单舟晋省途次闻警片二月二十一日

再，臣等自奉会筹军务之旨，臣文俊函请臣国藩晋省面商一切。臣国藩以青山、湖口水陆两军，外则关系长江大局，内则为本省东北藩篱，未敢遽行抽身赴省。二月十八日接据省信，乐安陆军挫损，贼踪已近抚州，上游十分紧急等语。不得已，即于是日单舟由南康起程赴省。十九日，行至吴城镇地方，接周凤山十四日樟树胜仗之信。二十日行四十里，又接周凤山十七日胜仗、十八日大败之信，系由彭玉麟专函飞禀。据称，周凤山陆军十四、十七连日血战，俱幸获胜。十八日，贼党数万，层层围逼，我军疲劳过甚，众寡不敌，全军挫失，营盘亦被扑去等语。臣伏查我军水陆全力扼守樟树镇，虽陆军仅四千余人，而劲旅已萃于此。一旦挫败，所关极大。该逆若直犯省城，深为可虑。臣国藩一面单舟晋省会商城守事宜，一面飞调湖口、青山水陆各军，同回省城，以固根本。除胜败各仗情形另行具奏外，所有臣国藩单舟进省会商，途次闻警缘由，谨附片奏闻。

三月二十六日奉到朱批：“览奏已悉。”钦此。

012．请饬调罗泽南来江援剿片二月二十一日

再，石逆初陷瑞州、临江之时，臣等奏请罗泽南带兵回剿。先后奉上谕：“俟武汉克复，酌量催调。”等因。钦此。

现在贼氛日炽，为军兴以来各省所未见，周凤山等军断难翦灭。迭接胡林翼等来函称，武汉之贼，坚守不出。我军攻城，不与贼兵斗，但与炮子斗，伤亡甚多，攻坚良苦等语。是罗泽南在鄂一时尚难得手。臣等伏思军情有缓急，利害有轻重。两害相形，则从其稍轻者。假令武汉功在垂成，亦断不敢顾此失彼，堕贼牵缀之计。今既势难遽克，与其顿兵坚城，攻遥遥无期之湖北，又不如移师腹地，救岌岌将殆之江西。武汉两岸三万余人，即无罗泽南一军，亦尚足敷防剿。江省西南与湖南、广东接壤，若不迅速殄除，实为三省无穷之患。除臣国藩函商胡林翼等酌调湘勇回剿外，谨合词陈恳请旨饬下湖北抚臣，速令罗泽南兼程来江援剿，实有裨于大局。理合附片具奏请旨。

三月二十六日奉到朱批：“另有旨。”钦此。

同日准军机处片开：“本日贵侍郎奏请调广东兵赴赣州一折，并请调罗泽南回江援剿一片，均已奉有谕旨寄信广东、湖北矣。”为此知会。

013．捐输实官人员开单汇奏折二月二十一日

奏为捐输实官人员开单汇奏，请旨敕部注册，颁给执照，仰祈圣鉴事。

窃臣咸丰三年奉命肃清江面，奏明随地劝捐。其捐职衔者，业于请颁空白部、监各照内随时填给。其捐实官者，例须专折奏明。咸丰四年十二月二十五夜大江袭营之役，臣之座船文案全行遗失，所有衡州等处捐生履历清册一并失去，迟延未及具奏。旋经行取各属捐生补送履历前来，理合汇缮清单，请旨敕部注册，即将应得议叙，颁发执照，递交臣营，转发各捐生祗领。至劝捐助饷，理应迅速奖叙。臣具奏迟延，请旨将臣交部照例议处。所有捐输实官各员开单请奖缘由，恭折具奏，伏乞皇上圣鉴，训示施行。谨奏。

朱批：“户部核议具奏，单并发。曾国藩着改为交部察议。”钦此。

附清单

捐输实官各生清单

监生杨准，捐银捌百肆拾陆两，请以翰林院待诏双月选用。

监生杨鸿，捐银贰千肆百陆拾陆两，请以通判双月选用。

监生杨涛，捐银贰千肆百陆拾陆两，请以通判双月选用。

复设训导杨沅，捐银肆千玖百壹拾肆两，请以同知双月选用。

监生何中泮，捐银壹千肆百捌拾伍两，请以布政司经历归双月本班先用。

府经历衔周元琨，捐银伍百伍拾捌两，请以府经历双月选用。

监生唐修德，捐银柒百零贰两，请以府经历双月选用。

监生王试成，捐银壹百贰拾陆两，请以从九品双月选用。

监生张之铭，捐银贰百陆拾壹两，请以州吏目双月选用。

监生陈锟，捐银壹百贰拾陆两，请以从九品双月选用。

监生王传镕，捐银贰百伍拾贰两，请以从九品不论双单月即用。

廪贡生朱宣模，捐银伍百零捌两，请以复设训导不论双单月即用，并捐分发。

附贡生朱鲁松，原名松林，捐银贰百陆拾肆两，请以复设训导双月选用。

廪贡生李邦彦，捐银壹百陆拾两，请以复设训导双月选用。

附贡生胡玉山，捐银贰百陆拾肆两，请以复设训导双月选用。

附贡生李邦弼，捐银贰百陆拾肆两，请以复设训导双月选用。

监生巴光国，捐银肆百零肆两，请以从九品不论双单月本班尽先选用。

监生覃星举，捐银陆百零贰两，请以巡检不论双单月分缺先用。

从九品衔胡振煜，捐银壹百贰拾叁两，请以从九品双月选用。

布经历衔胡承湖，捐银壹千零玖拾捌两肆钱，请以府经历分发江西补用，仍留布政司经历原衔。

俊秀李清华，捐银玖百叁拾两零肆钱，请作为监生，以府经历不论双单月即用。

附生潘敬昶 ⁽¹⁾ ，捐银伍百贰拾肆两，请作为贡生，以复设训导不论双单月即选。

以上捐生二十二名，共银一万九千三百四十三两八钱。在衡州办捐时，援引旧例，较之后来各省减成新章，实属有盈无绌。除何中泮、王试成、周元琨、覃星举、胡承湖业经报捐监生，杨沅业经报捐贡生外，其杨准、杨鸿、杨涛、唐德修、张之铭、陈锟、王传镕、巴光国、朱宣模、朱鲁松、李邦彦、胡玉山、李邦弼、胡振煜等十三名 ⁽²⁾ ，俱于此次先捐贡生、监生、从九品衔作底，已将部颁祥字号部、监各照，填给该生等收执。其潘敬昶、李清华二员，应捐贡生、监生正项杂款，已经缴齐，而无照可给，应请于部给实官执照之时，一并颁发贡、监各照。所有应缴部饭照费各银共七十余两，俟遇便即行搭解，合并声明。

————————————————————

(1)  曾氏家藏奏议手稿本在此处注明：“本名敬暹，此系误开，已咨部更正。”

(2)  从“杨准”起到“胡振煜”止实为十四人。

014．奏留丁忧各员在营片二月二十一日

再，臣军粮台提调湖南补用知府李瀚章，委员湖北补用知县张秉钧，随臣三年，管理军饷，综画靡遗，勾稽详慎，洵为得力熟手。先后在营闻讣丁忧。又，直隶藁城县知县黎福畴，在任丁忧，经臣调赴军营襄办粮台事件。现值军务吃紧，该三员办事妥协，应令留营当差。张秉钧、黎福畴闻讣之时，曾经回籍，经臣札调来营。李瀚章并未回籍，该提调综理全局，实无他员可以替换。应请照上年臣奏留李孟群成案，俾得终始其事，实于臣军大有裨益。除该员丁忧日期，业由本籍及任所分别呈请咨部查核外，附片奏明，请旨敕下该部查照办理。谨奏。

三月二十六日奉到朱批：“该部知道。”钦此。

015．军营未补实缺人员择尤请给封典片二月二十一日

再，军营出缺，向例先尽在军人员拔补。臣军多系勇目出身，营中无缺可补。所有保至参、游、都、守、千、把等官，均未补有实缺。文职由道、府以至佐杂，亦未能赴选得缺。顷接胡林翼来咨：布政司衔罗泽南、盐运司衔李续宾以战功尤著，请给予二品、三品封典，钦奉特旨允准在案。伏查臣军水陆各营打仗奋勇者，实不乏人。恭逢上年十月二十日覃恩庆典，该员等以未经补缺，不得仰被荣施。合无吁恳皇上天恩，准照罗泽南、李续宾之例，容臣择其尤为出力者，照保举之升阶，咨部请给封典。其曾经告假回籍者，概不准给。俾在营之士卒，咸知战阵无勇不得为孝，即在家之父兄，亦必互相训诫，勖其立功，足以杜绝勇目纷纷告假回籍之陋习。于鼓励戎行之道，实属大有裨益。是否有当，谨附片具奏请旨。

016．附咨文　咨文俊三月二十七日（转录明谕：答军营未补实缺人员择尤请给封典片）

为恭录事。

窃照本部堂于本年二月二十一日附奏军营尤为出力人员，咨部请给封典一片。今于本月二十六日奉到朱批：“另有旨。”钦此。同日，准兵部火票递到咸丰六年三月初八日内阁奉上谕：

曾国藩奏军营保举人员，请准给封典等语。曾国藩军营节次保举各员选补，尚无实缺，自应先被光荣。着援照罗泽南、李续宾给予封典前旨，准其择保尤为出力数员，按照原保升阶，咨部给予封典，毋许冒滥。其有告假回籍者，概不准给，以示区别，而励戎行。该部知道。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院文〈俊〉。

017．附录廷寄　答吉安失陷等情折 ⁽¹⁾

军机大臣字寄——

兵部侍郎曾国藩、江西巡抚文俊：

咸丰六年三月初五日奉上谕：

文俊奏吉安失陷，抚、建、赣南危急情形一折。吉安被围日久，虽在事文武竭力坚守，卒以外援不至，贼势披猖，以致孤城沦陷，览奏实堪愤恨。抚、建二府，密迩寇氛，情形倍为吃重。该逆又复分党麇聚泰和，南窥赣境，且由永丰窜逼乐安。此时周凤山坚扼樟镇，彭玉麟堵御上游，刘于淳驻扎市汊，皆不过以防为剿。周汝筠之勇，既因溃败回赣，遮克敦布一军，亦仅能扼守崇乐要隘，若不严饬该游击等节节进剿，则我退而贼进，其势必更蔓延。着曾国藩、文俊仍令周汝筠、遮克敦布各勇，探贼所向，迅速迎击，庶克转败为胜。周汝筠退缩贻误，降旨革职，仍责令带勇前进。若仍前玩忽，即行严参治罪。本日已谕令叶名琛等拣调精兵五六千名，派委得力大员统带，前赴江西应援。应由何处进兵，着文俊等催提前进。至臬司周玉衡、理问周恩庆遇害情形，着曾国藩、文俊确查，再降谕旨。其阖城文武如何下落一并查奏。周玉衡之子周炎所募赣勇二千，本为救援吉安。现因贼踞泰和，未能冲过，亦着曾国藩等饬令随剿随进，以期稍遏敌氛。再，原任巡抚江忠源前奏军务八条，除撤提镇一条可无庸议外，其余各条，着该侍郎等体察近日时势，采择办理，原折抄给阅看。将此由六百里加紧谕令知之。钦此。

遵旨寄信前来。

————————————————————

(1)  此件据曾氏家藏手抄本《谕旨廷寄补钞》补入。原件缺奉到日期。

018．水军先胜后挫并参处营官片二月二十一日

再，正月二十九日，青山水师赴下游姑塘一带测探水势，猝遇贼船六十余只，由两岸驶上。营官陈炳元等见贼开放枪炮，亦将各船分两岸抵敌。众炮轮轰，伤贼约数十名，贼船纷纷败退。我军追剿，贼复回头冲突，我军亦回击，贼又败退。鏖战数时，伤贼不少。忽哨官彭云汉船炮炸裂，击伤阵亡，各船遂撤队收回。南风骤长，贼船乘势来抄，我军且战且走。因有舢板船在后，浅搁沙洲，贼用挽钩搭住船艄，短兵相杀。诸哨驶回抢救，贼以多船包围。哨官周华堂奋勇突阵，身被重伤，犹手擒长发，互相投水，为他贼所杀。另有三船亦不能救出，共失舢板船六号，伤亡三十余名。

伏查水师以南风为大忌，盖以顺风顺水，往则顺而归则逆，进则易而退则难。臣军因南风致挫，先后已经五次。臣国藩谆谆告诫，屡次严行札饬。此次各营擅违戒令，南风出队。且各营、哨并未会商，队伍错乱。未便因其挫损无多，稍事宽容，应即严加参处。营官蓝翎知州衔选用知县陈炳元、花翎补用游击刘国斌，均请革去翎枝，留营以观后效。阵亡把总周华堂，请敕部议恤。伤亡弁勇，查明照例办理。所有水军出队先胜后挫，请将营官参处缘由，附片具奏，伏乞圣鉴，训示施行。谨奏。

019．附咨文　咨文俊三月二十七日（转录明谕：答水军先胜后挫并参处营官片）

为恭录事。

窃照本部堂于本年二月二十一日，附奏水军出队先胜后挫，请将营官参处一片。今于本月二十六日奉到朱批：“另有旨。”钦此。同日，准兵部火票递到咸丰六年三月初八日内阁奉上谕：

曾国藩奏参轻率出队员弁，并请将阵亡把总议恤等语。蓝翎知州衔选用知县陈炳元、花翎补用游击刘国斌，在姑塘地方，猝遇贼船，未与各营会商，乘风出队，以致失船伤勇。虽挫损无多，实难辞咎。陈炳元着拔去蓝翎，刘国斌着拔去花翎，留于军营以观后效。倘再不知奋勉，即着从严参办。把总周华堂奋勇突阵，力竭捐躯，殊堪悯恻，着交部议恤。钦此。

相应恭录咨会。为此合咨贵部院请烦钦遵查照施行。须至咨者：右咨江西巡抚部院文〈俊〉。

020．周凤山陆军在樟树镇胜败情形折 ⁽¹⁾ 三月初一日

奏为周凤山陆军在樟树镇大胜一次，先胜后挫一次，大败一次，现已回扎省垣，恭折具奏，仰祈圣鉴事。

窃臣等因樟树镇为四达之地，全力扼守，周凤山连日接仗各情，业经附片奏闻在案。缘二月初八、九日，探闻石达开由吉安回临江，带贼数千名，船二百余号，屯踞永泰地方。十一、二日又探得，临郡贼匪由沙湖渡至东岸，欲分三路来袭等语。周凤山因永泰、沙湖皆距樟镇三四十里，易进难退。该处东近荷湖大桥，前途新淦县复为贼据，又可由小路绕至丰城，来袭我后路，途径歧杂。每日派人轮流巡哨，急图进剿。嗣知横梁、荷湖两处，各有贼三四千名。迨十三日，贼以数百人至樟镇堤上、河边，两路游探。经彭玉麟督率水勇，击退河边一股，炮毙长发数名。陆军继至，亦将堤上之贼击退。周凤山以该逆逼近我营，必须痛剿。十四日卯刻，派四成队扎大桥，以防荷湖之贼，兼顾老营后路。水师战船亦扎临江河口，以遏贼船下窜。周凤山亲督五营，并约水师进剿横梁。黎明，行过樟镇数里，至狗颈堤地方。见贼四股，约五千余人，以一股扎河桥，一股扎堤左，两股扎河边沙洲，势甚严整。周凤山急调大桥兵勇，迎击左路，自督诸军，堵击桥上一股。彭玉麟见无贼船出河，又虑河边之贼包抄堤上，陆军腹背受敌，遂令水师登岸协剿，并以大炮轰击。贼亦枪炮连环施放。都司毕金科、李新华各带兵勇，并击沙洲里面一股。贼合为一，我军奋勇前进，刀矛并举，冲突数次，毙贼百余名。贼犹抵死鏖战。桥上之贼，被斩及溺毙者数十名，不能抵敌，遂亦回奔。我军乘势猛进，贼众始败。堤左一股，经都司周岐山、唐得升等击毙，及追逼入水死者，约三四百人。贼亦同时败溃。我军会合，沿途复追斩二百余人，并斩骑马贼目三名，直抵横梁。该处贼于民房外，已先扎营三座，其内贼党尚众。败贼至此，有穷奔兔脱者，有藏入民房者。经我军围住，放火焚烧，群丑尸骸，悉成灰烬。申刻收队。荷湖之贼，因我军扼守来路，亦未敢深入。是日夺获大铜炮一尊，抬炮、鸟枪、刀、矛二百余件，号衣、旗帜八十余件，共杀贼七八百名。我军阵亡四名，受伤四十余名。此十四日接仗大胜之实在情形也。

十六日，石逆率众数万过河，分据横梁、香溪一带。周凤山闻贼以全力来扑，预饬各营同心协剿。十七日辰刻，约水师分路驰击。行过樟镇，见贼约三千人，由狗颈堤斜入香溪。西路各营，奋勇冲锋，杀贼百余，夺获器械、旗帜多件。此股已经败退。堤上、河边复有贼两股，经彭玉麟督饬水师击退，亦毙贼多名。我陆军进逼香溪，猝遇贼之大股。香溪地势宽敞，东有山坡，贼分四队占据。都司滕国献、周岐山带勇由右冲击，贼已败退。正追杀间，山左复出贼一股。因守备岳炳荣、千总黄玉芳等不能抵敌，滕国献等遂率右路之勇回队，极力堵截。不料大股贼匪由后蜂拥而来，我军鏖战逾时，伤亡不少。此十七日先胜后挫之实在情形也。

十八日早，周凤山与彭玉麟商筹进攻，贼匪已四路前来扑营，当派七成队迎击。参将阿达春与毕金科、周岐山、唐得升等带勇抵御东北，李新华与都司林保、知县周尊彝带勇抵御西南，岳炳荣、黄玉芳在后接应。时西路堤边，彭玉麟已派炮船帮击，各营摇旗呐喊，奋力冲突。遥见樟镇西南及大桥东北，四面有贼十余股。毕金科、周岐山等所击东北之贼，业已回奔。其西南之贼，亦经李新华、林保等冲击。两处各毙贼多名。维时，西南贼见东北贼败，遂向我军之外绕冲东路，抄在我军之后。岳炳荣、黄玉芳等力难搘拄，纷纷溃败。逆贼乘势紧逼，重重围裹，致西南路各营不能兼顾，转为大败，伤亡兵勇几近千人，营盘全失。粮台委员前任宁乡县知县马丕庆、候选训导林长春、候选府经历李清华，骂贼捐躯。此十八日接仗大败之实在情形也。

据周凤山先后禀报前来。臣等伏查该副将自腊月初四克复樟镇，本应乘贼不备，速攻临江。乃顾虑东岸之贼，未敢急进。迨该逆已破吉安，各路悍贼毕集樟镇，势遂不支。此次虽因连日血战，疲惫之后，众寡不敌，致遭挫衄。然该副将失机于前，贻误于后，咎无可辞。广东罗定协副将周凤山，应请即行革职；都司衔守备岳炳荣，应请革职；守备衔千总黄玉芳，应请革去守备衔；周凤山、黄玉芳仍留营效力，以观后效。臣国藩奏派周凤山接统九江陆军，保奏失实，请旨将臣国藩交部议处。至阵亡前任湖南知县马丕庆，请开复原官，照知县例从优赐恤。云南候选训导林长春、湖南候选府经历李清华，均请敕部从优议恤。伤亡兵勇，查明照例办理。所有周凤山陆军在樟树镇前后开仗缘由，谨合词恭折具奏，伏乞皇上圣鉴，训示施行。谨奏。

————————————————————

(1)  此件与文俊会衔。

021．附咨文　咨文俊四月十一日（转录明谕：答周凤山陆军在樟树镇胜败情形折）

为恭录事。

窃照本部堂于本年三月初一日，会同贵部院，由驿六百里具奏周凤山陆军在樟树镇大胜一次，先胜后挫一次，大败一次，现已回扎省垣一折。今于本月十一日奉到朱批：“另有旨。”钦此。同日，准兵部火票递到咸丰六年三月二十四日内阁奉上谕：

曾国藩、文俊奏樟树镇接仗情形，请将各员弁分别革职、留营、议恤，并自请议处一折。广东罗定协副将周凤山于克复樟树镇后，不乘贼匪未集，速攻临江，乃敢迁延瞻顾，致该逆大股麇至，抄袭官军后路。虽经两次大胜，旋有挫失，实难辞咎。守备岳炳荣、守备衔千总黄玉芳接应不力，亦属咎有应得。周凤山、岳炳荣均着即行革职，黄玉芳着革去守备衔。周凤山、黄玉芳仍着留于军营，以观后效。倘再不知愧奋，即着严参惩办。曾国藩调度失宜，着交部议处。所有阵亡之前任湖南知县马丕庆，着开复原官，照知县例从优议恤。云南候选训导林长春、湖南候选府经历李清华，均着交部从优议恤。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院文〈俊〉。

022．近日各路军情片 ⁽¹⁾ 三月初一日

再，臣国藩于二月十八日自南康起行赴省，二十一日到城，与臣文俊会商防剿事宜。顷据探报，抚州府城于二十二日夜失陷。抚州与广信接壤，难保不窜扰广信。该府为奏报进京、江浙转饷之路，一有疏虞，四面梗塞，后患何堪设想。现调湖口李元度一军，由饶州绕回进剿抚州，以保广信。调青山水师退扎吴城镇，青山陆兵调赴省城。上年九江、湖口水陆万余人，今全数撤入内地。长江之大局莫顾，东北之藩篱遽弛。前功尽弃，回首心伤。然腹地无兵可调，舍此亦别无他策。目下所望以挽回全局者，在内惟李元度一军，在外惟罗泽南、刘长佑二军。袁、临之路久梗，刘长佑迄无入境确耗。其罗泽南一军，及广东防剿赣州之师，请旨再行饬催，迅速来江援剿。浙、闽两省，与广信、建昌毗连，请旨饬下该省督抚，严密防堵，以免窜越。至周凤山一军，现在省收集溃散，臣国藩暂行统辖，能否整理就绪，容俟续奏。所有近日各路军情，理合附片奏闻，伏乞皇上圣鉴，指示机宜。谨奏。

————————————————————

(1)  此件与文俊会衔。

023．附咨文　咨文俊何桂清四月十一日（转录廷寄：指示各路军事机宜事）

为恭录事。

窃照本部堂于本年三月初一日，会同贵部院、江西抚院由驿六百里附奏近日各路军情一片。今于本月十一日奉到朱批：“另有旨。”钦此。同日，准兵部火票递到军机大臣字寄——

钦差兵部侍郎曾国藩、江西巡抚文俊：

咸丰六年三月二十四日奉上谕：

曾国藩、文俊奏袁、临路梗，请催楚、粤援兵，并饬浙、闽两省严密防堵等语。江西省城贼势蔓延，迭据何桂清、廉兆纶奏报，饶州各属，均有贼踪，建昌亦已失守。则省城四面皆形梗塞，不仅袁、临一路。前此谕令叶名琛等拨兵五六千名，由赣州一路进剿。本日复有寄谕严催，计日当可起程。刘长佑一军于二月十二日克复萍乡县城，进攻万载。恐其孤军深入，后路无援，复谕知骆秉章添派兵勇，饬道员王錱带往策应。并令酌派夏廷樾、朱孙贻二员协带兵勇赴援，亦可陆续赶到。饶、广一路，已允何桂清所请，令万青藜督办防剿。除浙江本省防兵外，由镇江调回师长、镳夏、宝庆各勇一千四百余名，由金陵各营派出秦如虎等兵一千三百余名，均可由浙前进。抚、建一路，当廉兆纶等奏报之时，已谕知王懿德等派兵三四千名，由建宁一带进援，冀可保卫广信，兼顾建昌。

现在该侍郎等将九江、湖口水陆各军全数撤回，舍长江而专顾内地，亦属万不得已之计。但必须迅速设法，使各省援兵，能与本省兵勇相接，方可次第剿办。若内外隔绝，声息不通，援兵虽已渐集，省城终属孤悬，大局何堪设想！着曾国藩、文俊妥为调度。其援兵较远省分，即饬绕道催提，一面酌量拨兵，疏通道路，俾近省先到之兵，得以迅速会合，不可束手坐困，致误事机。至武昌回援之军，前已屡次谕催。讵意罗泽南遽尔阵亡，新易主将。且武昌此时攻剿正在吃紧，本日复谕催胡林翼迅图克复，以便李续宾回援江西。曾国藩等自应先就青山调回之兵，为力保省垣之计，未可专恃此军，致成株待也。

再，前据骆秉章奏，江西失陷各郡千余里内，无一官一兵。似此情形，即官兵克复城池过后，必为土匪窃踞，军行仍多后顾之虑。着曾国藩等转饬带兵各员，遇有克复地方，即由军营派员暂为管理，令其抚辑难民，办团守御。庶文报往来，饷需转运，皆可逐节疏通，不致有旋得旋失之患。将此由六百里加紧谕令知之。钦此。

遵旨寄信前来等因到本部堂。承准此，相应恭录咨会。为此合咨贵院部，请烦钦遵查照施行。须至咨者：右咨江西巡抚部院文〈俊〉、浙江巡抚部院何〈桂清〉。

024．陆军平江营克复进贤县城折 ⁽¹⁾ 三月二十六日

奏为陆军平江营两路在湖口、罗溪先后各获胜仗，克复进贤县城，恭折驰奏，仰祈圣鉴事。

窃候选同知李元度一军，自湖口调赴饶州，保全东路，曾经会奏在案。湖南之平江县与江西之义宁州接壤，风气强健，多经历战阵之士。臣国藩上年招募平江勇，饬李元度练成一军。臣文俊到任以后，又募平江勇二千余人，饬派候选知府邓辅纶、候补同知林源恩一同统带。自周凤山樟镇失利以后，臣等二人熟商，将两处平江勇并成一军，共得六千余人。李元度自饶州而来，邓辅纶、林源恩自省城而往，约会于进贤、东乡等处，冀以保全广信，而规复抚、建，先清省东之一路。方李元度自湖口拔营赴饶之时，逆党探知消息，于二月二十二日出先锋马七骑，近营窥探，我军轰炮逐之。二十三日卯刻，逆党复出千余人，黄旗数百面，分三路来扑。我军坚壁不动，俟其逼近桥坝，左营哨官赖准发轰炮，连毙三贼落马。营官彭斯举、胡盖南、羊瀛、吴齐源等分三路抄击，杀贼六七十名，内黄马褂骑贼一名。追至黄土岭，逆首黄文金勒马督队，各勇排炮指击，伤其坐马，各勇攒刃立毙。余贼奔溃，追入湖口，沿途枪炮伤贼约五六十名。午刻收队，夺获黄马褂、伪印、官照、军械等件。我军亦伤亡十二人。此二十三日李元度在湖口接战获胜之实在情形也。

二十九日，李元度一军行抵饶州。是时，樟镇新挫，抚州沦陷，饶属之馀干、万年皆有贼踪。赣南道耆龄在饶州防堵，兵力单薄，人心震惊，迁徙几空。恰值李元度之师自湖口东来，阖郡为之欣慰。而馀干、万年之贼，虽去饶仅数十里，竟不敢直犯府城。臣等因饬李元度留驻饶州半月，而令邓辅纶、林源恩自进贤一路前往东乡，以图会合进剿。三月初七日，邓辅纶、林源恩自省城起行。臣等又派周凤山带本营勇八百，前往助剿。十一日，行抵罗溪地方。该处左右皆湖，中惟一路，延亘二里，并行可二三人。方春水涨，堤石冲坏，险仄难行，实惟进贤要隘，为贼所必争之地。该逆排立湖岸，旗帜纷纷，炮声四起。邓辅纶、林源恩等督饬各营直前迅行，驰过湖路。该逆分三路来扑，突于松林窜出千余人，贼目手执大黄旗，招引众匪。都司周岐山等带领凤字营迎头剿杀。随有贼千余人，由堤路抄击，点放火箭、喷筒。邓辅纶等派左营耿光宣、李晋发带领五哨，沿堤截剿。李晋发赤足争先，连跃数港，刺贼多名。旋有匪艇数十只驶至河畔，意图抄袭我军。右营高梦汉随带七哨，拦河击退，绕至堤右截杀。邓辅纶等督带中营宝勇，都司毕金科接应后路。该逆力不能支，纷纷败退，奔回进贤县。我军追击十余里，始行收队。计共杀毙贼匪二百余名，取首级六十八颗，夺获旗帜、刀矛、藤牌、抬枪六十二件。此十一日邓辅纶等罗溪接仗获胜之实在情形也。

十二日黎明，林源恩督带中营勇五队当先，邓辅纶领五队继之。左营耿光宣、右营高梦汉分二翼以击其旁，都司毕金科紧为接应。周凤山督率凤字营严防河畔，恐贼由抚河而来，袭我之后。布置一定，各营遄行。离进贤县城三里，即有长发贼数千，从林间蜂拥直前，势甚凶猛。林源恩带前队疾驰迎击。我军士气百倍，立砍毙长发贼一百余名，内伪参赞周姓一名，典粮一名。夺获龙虎旗、伪印等件。随点放劈山大炮及各排枪，轰毙四五十名。该逆退奔，各哨急追兜击。宝勇随同接应，复共杀毙八九十名，共获旗帜、刀矛二百余件，枪炮、子药无数。中营哨勇由西北角梯绳登城，杀守垛贼十余人，烧毁望楼，大呼同进。耿光宣、李晋发由小路飞奔城下，绕至东门。正值该逆启门潜逃，耿光宣拦入截击，李晋发手刃伪指挥一名。该逆抵死夺门争逃，我军复掩杀八十余名，生擒伪司马及真长发三名，夺获刀矛、枪炮、旗帜百余件，克复城池。右营高梦汉、戴亦从西门冲入，周凤山、毕金科由后路追入，各有斩馘，夺获军械甚多。前后共毙贼五六百名，追至二十余里而还。县令史昌寿带勇随同克复，即饬料理善后事宜，安抚居民，谕令剃发。此十二日进剿获胜，克复进贤县城之实在情形也。

伏查省东抚、建、广、饶四府，皆以进贤为咽喉必经之路。此次两战克复，东路渐有转机。臣等现饬李元度自饶州起程，与邓辅纶、林源恩等会合，迅往抚州，图克郡城。所有陆军平江营两路获胜，克复进贤各缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

025．附札文　札知总局司道及楚江二军平江营 ⁽¹⁾ 四月三十日（转录明谕：饬李元度等迅复抚州事）

为恭录事。

照得本部堂、院于本年三月二十六日，会同恭折由驿六百里具奏，陆军平江营两路在湖口、罗溪先后各获胜仗，克复进贤县城一折。今于四月三十日奉到朱批：“另有旨。”钦此。同日，准兵部火票递到咸丰六年四月十三日内阁奉上谕：

曾国藩等奏陆军先后获胜，克复进贤县城一折。江西逆匪自本年二月间分窜进贤等处，经曾国藩等饬令候选同知李元度、候选知府邓辅纶、候补同知林源恩会同进剿。李元度自湖口拔营赴饶，二十三等日逆匪分路来扑，我军分三路抄击，杀贼六七十名。余贼奔溃，追入湖口，沿途枪炮伤贼复五六十名。邓辅纶等自省城往会，曾国藩等复派周凤山带勇助剿。三月十一日，行抵罗溪地方，该逆突出千余人，由堤路迎敌。邓辅纶等督带兵勇，沿堤截剿。该逆力不能支，奔回进贤县。我军追击十余里，共毙匪二百余名，夺获旗帜、刀矛多件。十二日，林源恩带勇五队当先，邓辅纶领五队继之。即有长发贼数千，蜂拥直前，我军士气百倍，砍毙一百余名，轰毙百数十名。各勇梯绳登城，杀守垛贼十余人，烧毁望楼，大呼同进，当将县城克复。周凤山等复由后路追入，各有斩馘。前后共毙贼五六百名。进贤为省东要路，此次两战克复，办理尚属得手。即着饬令李元度等会合兵勇，迅复抚州，毋令逆匪久踞蔓延。钦此。

合就恭录札知。为此札仰该总局、统领、营官即便移行，一体钦遵查照勿违。此札。札行总局司道、统领楚军平江营李丞〈元度〉、统领江军平江营邓守〈辅纶〉、林丞〈源恩〉。

————————————————————

(1)  此件与文俊会衔，并咨两江督部堂、闽浙督部堂、福建抚部院、浙江抚部院、江西学部院。

026．吴城水师三获胜仗折 ⁽¹⁾ 三月二十六日

奏为吴城水师三获胜仗，并各处水师分布情形，恭折驰奏，仰祈圣鉴事。

窃二月间，樟树镇陆军失利。臣国藩驰赴省城，将青山陆军调至省垣，扎营城外；湖口陆军调至饶州，以保东路；青山水师调至吴城，以防下游。业经奏明在案。水师于二十六日行抵吴城，湖口贼船亦即尾追而上，分泊于老爷庙、渚矶等处。而德安、建昌之土匪与湖口、梅家洲之老长发联为一气，日夜眈眈，冀图扑我水师。我水军各营哨弁，骤与臣国藩相离，又与陆军相离。值风鹤迭惊之时，处水陆四面皆贼之地，未免中怀怯惧。臣等因调彭玉麟由樟树驰赴吴城，以资镇摄。三月初二日，彭玉麟尚未到防，有陆贼数百人蜂拥而来，至吴城后河西岸，搭造浮桥，贼船亦至河口之下。左营陈炳元、右营邓翼升、后营丁义方，以长龙船扎泊前河；前营、亲兵营各船扎泊后河。而分舢板之半，由前河直下，包抄贼船，以一半赴后河攻剿陆贼。该匪见官军直下，贼船遂退窜渚矶。而陆贼排立望湖亭对岸，施放枪炮。我军以舟中之炮，击岸上之贼，未能取胜。遂饬各水勇一跃登岸，挥旗直前，刺杀长发十余名。陆贼纷纷败北，我军穷追约二十余里，直至德安河口，夺获军械、大轿等件。贼船之下窜者，水军亦追逐十余里。后河上通建昌县，恐有贼划藏匿，复沿河上溯，将小划概行焚烧。此初二日水师登陆接仗获胜之实在情形也。

初四日，彭玉麟抵吴城镇，饬各营严密防范。十二日，有陆贼约千人，由涂家埠搭浮桥而来，至吴城上游，分股抄出。彭玉麟派向导、左、右三营舢板至前河上游，攻击陆贼；后营舢板扎驻后河，防下游之贼船；仍派长龙大船之勇登岸陆战。贼之至河干者，我军舢板排炮齐发，轰毙贼十余名。该逆无所遮蔽，遂退入堤内抄出，直窜街市。我水勇初改陆队，已至街尾，与贼相遇，火器、刀矛，两相攻击，数进数退。我军突起直前，伤毙二十余名。该匪败北，追至小港之前，凫水而遁。我军因后河陆贼尚多，未及穷追。后河股匪见前岸已败，亦即回窜。据生擒贼匪供称，是日炮毙伪检点周姓一名；该逆火箭、喷筒、水老鼠等件甚利，系潮州之匪新投贼营等语。此十二日水陆获胜之实在情形也。

彭玉麟以吴城水营之患，不患下游湖口之水贼，而特患德安、建昌之陆贼。陆贼之来，系由涂家埠搭浮桥而过。必先清陆贼来路之源，我水军始有安枕之日。并探得贼由奉新等处，掳来船只百余号，聚集涂家埠，意将水陆来扑我营。彭玉麟与各营熟商，涂家埠去吴城仅六十里，与其待贼来而应之，不如我先往而击之。遂派后营、向导营驻守吴城，左、右两营前往涂家埠攻剿。十四日丑刻前进，飞桨疾行，午刻抵涂家埠。见贼浮桥二道，甚为坚固，桥内湾泊贼船约百余号。我军船一齐驶进，该逆用抬枪抗拒，鏖战逾时。我军点放排炮，子如骤雨，贼势稍却。各勇一鼓冲入，砍断锚本、篾缆，拆毁浮桥二道。贼见我军冲过浮桥，将所掳船只急开往建昌河而去，每船有贼四五十人护卫。我军乘势尾追，贼之民船不及我战船之轻便，须臾追及，抛掷火弹，一船焚毁，众贼惊慌。或被炮击毙，或烈焰焚烧，或投水自尽，或登岸窜逃。我军见贼大溃，极力穷追约十余里。建昌县城之陆贼，分两岸前来援应。我军恐深入有失，渐次收队。援应之贼，沿岸追赶，河仄岸高，不便攻击。我军船仍回至涂家埠，见河岸平坦，复开放排炮，攒击陆贼，轰毙数十人。贼复败退，逃匿民房之内。时已黄昏，遂收队，夜回吴城。计烧贼船数号，夺获二十余号，生擒长发二名，旗帜、器械、刀矛、衣物甚多。此十四日至涂家埠拆贼浮桥，大获胜仗之实在情形也。

臣等伏查，内湖水师自去岁驻扎青山、姑塘以来，东岸有湖口陆兵，西岸有青山陆兵，两相依护，声势甚壮。一旦与陆军远隔，驻泊吴城，孤悬贼中，几有防不胜防之虑。兹幸两次登岸陆战，一次远出迎击，俱获胜仗。从此应可坚驻该处，保障下游。自吴城而外，臣等又分派都司金世莲、府经历贺虎臣水师两营驻扎饶州南河；知府刘于淳、游击刘国斌水师两营驻扎市汊；把总何启长一营驻扎省河。相去均在三百里内，以防上游之贼掳船冲出，外江之贼驶船内犯。布置尚为周密，理合一一陈明。所有吴城水师三获胜仗，并各处分布水师缘由，恭折驰奏，仰慰宸廑，伏乞皇上圣览，训示施行。谨奏。

————————————————————

(1)  此件与文俊会衔。

027．附札文　札知总局司道等 ⁽¹⁾ 四月三十日（转录明谕：答吴城水师三获胜仗折）

为恭录事。

照得本部堂、院于本年三月二十六日，会同恭折由驿六百里具奏吴城水师三获胜仗，并各处水师分布情形一折。今于四月三十日奉到朱批：“另有旨。”钦此。同日，准兵部火票递到咸丰六年四月十三日内阁奉上谕：

曾国藩等奏吴城水师获胜一折。曾国藩所领水师，调赴吴城防剿，并调道员彭玉麟前往调度。湖口贼船与德安、建昌土匪勾合，前来冲扑。三月初二等日，我军分路由吴城前后河迎剿，贼船退窜渚矶，陆路贼众蜂拥来犯。各水勇登岸，直前刺杀长发贼十余名，穷追二十余里，夺获军械等件。水军亦追逐十余里，将吴城后河贼划概行焚烧。贼犹敢由涂家埠分股来扑，我军水陆迎击。贼至河干，为我船排炮轰毙多名，退窜街市。水勇登陆追杀，毙贼二十余名，余匪遁逃。彭玉麟复派各营前往涂家埠地方搜剿，该逆恃众迎拒。我军驶进，施放排炮，贼势稍却。各勇一鼓直前，立将贼搭浮桥二道焚毀。贼船开往建昌河逃窜，我军乘贼大溃穷追，烧毁贼船数号，夺获二十余号。其陆路来援之贼，亦为我军轰毙数十人，余匪纷纷逃匿。着曾国藩等仍饬水师各营，防剿兼施，毋任逆贼水陆蔓延。钦此。

合就恭录札知。为此札仰该总局、统领即便移行，一体钦遵查照毋违。此札。札行总局司道、水师统领彭道〈玉麟〉。

————————————————————

(1)  此件与文俊会衔，并咨两江督部堂、闽浙督部堂、福建抚部院、浙江抚部院、江西学部院。

028．刘长佑统带援师克复萍乡县城折 ⁽¹⁾ 三月二十六日

奏为道员刘长佑统带湖南援师，迭获胜仗，克复萍乡县城，恭折驰奏，仰祈圣鉴事。

窃臣等于二月二十五、三月十四日，先后接据统带湖南援师即选道刘长佑禀称，正月二十三日由湖南省起程，驰赴醴陵营次。所部各营兵勇分为两路，一由浏阳进攻万载，一由醴陵进攻萍乡。二月初四日，刘长佑亲督楚勇二千余名，进扎萍乡之黄花渡地方。因西南小路可抄我军之后，遂留守备黄三清之勇暂驻醴陵，派都司田兴恕、守备梁开国之勇暂驻萍乡之油塘铺。初六日往葡萄岭，相度营盘地势。行抵离萍城十里之青山铺，探报有贼数百，悉伏山后。刘长佑派守备梁开国、千总石有周前往侦逻，击毙二十余贼。忽城内拥出大股，约三四千人，分三路抄来。梁开国、石有周等且战且诱，回至青山铺。刘长佑率勇由中路迎击，枪炮齐施，刀矛并举，该逆纷纷退向山坡，欲助左右两路，并力来抄我军。百长许继衡等与黄三清祁勇由左路迎击；百长李明惠等与田兴恕虎威勇由右路迎击。梁开国冲入贼队，手刃红衣贼目。许继衡等复从松林截出，杀贼百余名。左路败退时，右路之贼犹欲傍山来抄我后。勇目沈宏福等不避矢石，冲上山顶。该逆势蹙，多从悬崖坠毙。两路直逼城根，城内贼复悉众出巢，计将乘我。我军返旗回击，将贼队冲为两段，复大败之。计毙贼三百余名，割级七十五颗，夺获枪炮、旗帜、刀矛无算。此初六日在青山铺与贼接仗获胜之实在情形也。

初七日，刘长佑饬令田兴恕、梁开国移营黄花渡，楚勇与黄三清祁勇进扎葡萄岭，定于十一日进攻萍城。方于卯刻出队，该逆已蜂拥前来扑营。刘长佑派百长李明惠等出击左路，许继衡等并黄三清祁勇出击右路，殷开选等击中路。见黄衣贼目于葡萄岭峡扑来，郑金华身先陷阵，枪毙持令贼，而前队犹死拒不退。刘长佑潜由路旁田陇横抄以出，该贼后队败退，首尾不能相应。黄衣贼目与匪众迫欲退走，已被我军前后裹围。时左右两路之贼业经奔溃，因贼首被围，回头冲突，欲求救护。我军分投截杀，田兴恕、梁开国等俱至。该黄衣贼目被围愈急，与其党悉匿贺家民房，犹于墙壁钻穴暗施枪炮，并率老长发百余名跃立屋上，抛掷砖瓦、火弹。我军百长李光祝、唐三祚等短刀直入，该逆放火延烧门壁，其冒火冲出者，悉被我勇截杀。黄衣贼目脱卸衣帽，口咒数遍，扑火自焚。贼党二百余人，俱成灰烬。时各路之贼知贼目被焚，心寒胆落，抛弃器械，鼠窜入城。我勇环攻逾时，饥乏收队。是日约毙贼千数百名，生擒七十余名，割首级三百八十颗，夺获器械、旗帜无算。刘长佑以该逆经此痛剿，自应乘胜进攻，迅图克复，传令次早攻城。四更时，遥见城外火光四起，探报土匪逃散。该逆将城外各巢自行烧毁，势将他遁。即乘月督队前往。黄三清、李明惠等由城西大路进攻，田兴恕、梁开国等由城北小路截出。该逆望风惊溃，自相践踏。我军一面追剿，一面入城安抚孑黎。此十一日大获全胜，十二日克复萍乡县城之实在情形也。

其另一路之由浏阳进攻万载者，为候选同知萧启江、把总杨恒升两营。二月初九日，扎驻万载之株树潭。十一日，察看地形，分布各队。遥见株潭南岸，有贼千余，由树林直趋平冈。又有贼千余绕出河边，欲抄我勇归路。复有贼二千由市口渡桥飞奔而来，绕出营盘之后。把总周崇高率四哨勇，与平冈之贼相持。萧启江急驰平冈助战。忽山下有贼千人蜂拥而至，乃麾令军功彭文德等并力抵住，而把总朱桂秋等亦驰至抄击，贼遂溃奔。萧启江率外委周友胜等由渡桥直趋市口，回顾营盘。适桥边之贼已为把总杨恒升等从后追剿，萧启江复进逼山下之贼，杨恒升亦张左右翼抄之。贼被围纷窜，我军节节追逼，逃者无几。逾时，三路之贼忽合扑营垒。守营之萧启淮等添三成队，从营中击出，四面进蹙。该逆欲逃无路，溺水死者不可胜纪。是日约毙贼千余人，生擒五十余名。此又浏阳一路在万载株潭接仗获胜之实在情形也。

刘长佑以萍乡、万载之贼均经痛剿，自应乘胜直取袁郡。惟萍、万两邑，路径纷歧，沿途市镇，均有贼据。犹恐我军深入，贼或抄出我后，致有顾此失彼之虞。仍拟分派各营，节节搜剿。一俟两路会合，然后并攻袁州等语，先后禀报前来。臣等伏查萍、万两县与湖南接壤，山路歧杂，最易藏奸。长发、土匪勾联一气，若非步步廓清，即恐深入贼地，腹背受敌。已批饬刘长佑节节搜剿，庶免疏失。所有湖南援师克复萍乡缘由，恭折由驿驰奏，伏乞皇上圣鉴，训示施行。再，此案因道路梗塞，禀到稍迟，湖南巡抚或已先行具奏，合并声明。谨奏。

————————————————————

(1)  此件与文俊会衔。

029．附札文　札知总局司道 ⁽¹⁾ 四月三十日（转录明谕：饬刘长佑各军节节搜剿克复袁州）

为恭录事。

照得本部堂、院于本年三月二十六日，会同恭折由驿六百里具奏，道员刘长佑统带湖南援师迭获胜仗，克复萍乡县城一折。今于四月三十日奉到朱批：“另有旨。”钦此。同日，准兵部火票递到咸丰六年四月十三日内阁奉上谕：

前据骆秉章奏，官军援剿江西获胜，并克复萍乡县城。业经降旨，着该抚迅饬带兵员弁，将万载一路股匪次第剿除。兹据曾国藩、文俊奏湖南援师迭获胜仗，克复萍乡一折。二月初六日，刘长佑等督勇在青山铺与贼接仗，先后毙贼四百余名，割取首级七十五颗，夺获器械无算。十一、二等日进攻萍乡，约毙贼一千数百名，生擒七十余名，割获首级三百八十颗，当将县城收复。候选同知萧启江等由浏阳进攻万载，于株树潭接仗获胜，约毙贼千余人，生擒五十余名。与骆秉章所奏情形，大略相同。现在萍乡、万载之贼，业已迭经痛剿，仍着曾国藩等饬令刘长佑分派各军节节搜剿，廓清土匪，以期进剿袁州，迅图克复。钦此。

合就恭录札知。为此札仰该总局，即便移行，钦遵查照毋违。此札。札行总局司道。

————————————————————

(1)  此件与文俊会衔，并咨两江督部堂、闽浙督部堂、福建抚部院、浙江抚部院、江西学部院。

030．遵保克复樟树新淦水师出力员弁折 ⁽¹⁾ 三月二十六日

奏为陆军无庸保奖，水军仍遵旨开单请叙，分别奏明，仰祈圣鉴事。

窃臣等于上年十二月间，因水陆两军克复樟树、新淦，请将出力人员保奏，钦奉谕旨允准。凡在行间将弁，自应感激天恩，益图报效。乃本年二月十八日，樟树陆军溃败，以致贼党蔓延，前功尽弃。除周凤山、岳炳荣等业经奏参革职，所有陆军员弁，应一概无庸保奏，以示惩警，而励戎行。至水军三营，前在樟树协剿屡胜，现在市汊、吴城、饶州等处驻防，经理有条，并无挫衂，自应遵照前旨，择尤保奏。为此开单呈览，吁恳鸿恩，俯准奖叙，于激扬士气之道，实有裨益。谨分别具奏，伏乞皇上圣鉴，训示施行。谨奏。

附保单

谨将遵旨准保水师出力员弁开具清单，恭呈御览。

道衔南河补用知府刘于淳。该员综理江军水师，不辞劳瘁，调度悉协机宜。请交军机处记名，遇有道员缺出，请旨简放。

即补都司孙昌国。该员屡督水队攻入临江河内，拆毁浮桥、木排，又登岸陆战获胜。去年八月初八日，因失船案内革去花翎，此次应请赏还花翎。

即选府经历贺虎臣。该员在樟镇等处获胜四次，防守三月，并无疏懈。去年因失船案内，革去蓝翎。此次应请赏还蓝翎，仍请以知县不论双单月归部选用。

江西南湖营千总李逢春。该弁随办防剿，昼夜辛勤，屡获全胜。请以守备尽先补用，并赏戴蓝翎。

蓝翎千总蔡康业。该弁督阵冲锋，不避危险，请以守备尽先补用。

尽先千总佘化南。该弁屡次冲锋，所向克捷，请以守备尽先补用，并赏戴蓝翎。

蓝翎外委梁弼矩，六品军功武生拔补外委朱仁杰，六品军功外委曾德勋、袁辅仁、谭三捷，六品军功战兵吴步鳌，六品军功万立松、李廷栋、黄德凯、陈邦荣。该外委等带队冲锋，临阵奋勇，均请以把总尽先拔补。

已革把总杨奉标。该弁屡次冒险，奋勇陷阵。请开复把总，尽先补用。

六品军功、武生、拔补外委龙廷杰，六品军功、战兵涂安邦，六品军功、马兵张发，守兵陈元胜，六品军功王吉。该军功等奋勇当先，毙贼多名。均请以把总尽先补用，并赏戴蓝翎。

六品军功刘怡卿、邹达、曹笃清。该军功等临阵奋勇，夺获贼船。均请以外委拔补，并赏戴蓝翎。

候选直隶州州判杜棻。该员督率训练，最为出力。请以直隶州州判不论班次遇缺即选。

指捐南河候选从九涂临坤。该员稽查营务，屡著劳绩。请以本班从九仍归南河遇缺即补。

从九衔六品军功左祥云，文童李寿增。该军功等奋勇有为，遇事精细。左祥云请以从九尽先选用，李寿增请以从九未入〈流〉选用。

福建洛阳司巡检罗士瀛，六品军功文生许熔。该员等转运接济，不避劳险。均请以主簿州吏目不论双单月尽先选用。

六品军功即补府经历县丞辜继昌。该员随营帮办训练出力，请赏加盐提举衔。

蓝翎千总杨镇魁。该弁冲锋出力，杀贼焚船，请赏加守备衔。

江西试用从九陈乃澍。该员由湖南两次解炮接济江西水师，不辞劳瘁。应请以县丞归于江西补用。

江西升用知县浮梁县县丞黄际昌。该员办理船厂事务，条分缕析，实心实力，辛勤年余。请免补知县，以知州归于江西尽先补用。

————————————————————

(1)  此件与文俊会衔。

031．附札文　札知总局司道等 ⁽¹⁾ 四月三十日（转录明谕：答遵保克复樟树新淦水师出力员弁折）

为恭录事。

照得本部堂、院于本年三月二十六日，会同恭折由驿六百里具奏，陆军无庸保奖，水军仍遵旨开单请叙，分别查明一折。今于四月三十日奉到朱批：“另有旨。”钦此。同日，准兵部火票递到咸丰六年四月十三日内阁奉上谕：

曾国藩、文俊奏遵保水军出力人员，开单呈览一折。上年十二月间，江西贼踞樟树镇、新淦县城，曾国藩等派令水军三营协同防剿，屡获胜仗，收复镇、城。所有在事出力各员，自应量予奖叙，以昭激劝。道衔南河补用知府刘于淳，着交军机处记名，遇有道员缺出，请旨简放。即补都司孙昌国，着赏还花翎。即选府经历贺虎臣，着赏还蓝翎，以知县不论双单月归部选用。千总李逢春、蔡康业、佘化南，均着以守备尽先补用。李逢春、佘化南并赏戴蓝翎。外委梁弼矩、朱仁杰、曾德勋、袁辅仁、谭三捷，战兵吴步鳌，军功万立松、李廷栋、黄德凯、陈邦荣，均着以把总尽先拔补。已革把总杨奉标，着开复把总，尽先补用。外委龙廷杰，兵丁涂安邦、张发、陈元胜，军功王吉，均着以把总尽先补用，并赏戴蓝翎。军功刘怡卿、邹达、曹笃清，均着以外委拔补，并赏戴蓝翎。候选直隶州州判杜棻，着以直隶州州判不论班次，遇缺即选。南河候选从九品涂临坤，着以本班仍归南河遇缺即补。从九品衔军功左祥云，着以从九品尽先选用。文童李寿增，着以从九品未入流选用。巡检罗士瀛、文生许熔，均着以主簿州吏目不论双单月尽先选用。即补府经历县丞辜继昌，着赏加盐提举衔。千总杨镇魁，着赏加守备衔。从九品陈乃澍，着以县丞归于江西补用。升用知县县丞黄际昌，着免补知县，以知州归于江西尽先补用。该部知道。单并发。钦此。

合就恭录札知。为此札仰该总局、司、统领即便移行，一体钦遵查照毋违。此札。札行总局司道、布政司、江军水师营务处刘道〈于淳〉、楚军水师统领彭道〈玉麟〉。

更多好书分享关注公众号：sanqiujun

————————————————————

(1)  此件与文俊会衔，并咨两江督部堂、闽浙督部堂、福建抚部院、浙江抚部院、江西学部院。

032．附咨文　咨兵部 ⁽¹⁾ 三月二十四日（咨保克复樟树镇出力稍次各员弁）

为咨会事。

照得去冬逆匪攻陷临江，屯踞樟树镇，经本部堂、院先后派周副将统带陆勇、南河候补知府刘于淳统带水师进剿，于十二月初四日克复樟树镇，奏明请将出力员弁开单汇保。除将尤为出力员弁开单奏奖外，所有其次出力兵勇，汇具清单，均请以外委注册，尽先拔补。相应咨明。为此合咨贵部，请烦查照注册施行。须至咨者：计清单一件。右咨兵部。

附咨保清单

六品军功刘笋、蔡接、桂攀、谢凤高、马飞雄、邹得详、丁继祖、徐於龄、张湘、王得连、陈步云，七品军功守兵官林云，八品军功李锦、陈镳、阎廷臣、詹升、魏学源，六品军功马兵程景刚、周庆元、王炳、王占鳌，战兵熊德凯，武生邱飞熊，武童萧越。以上二十四名，临阵奋勇，杀贼夺船，均请以外委尽先拔补。

————————————————————

(1)  此件与文俊会衔。

033．近日江省贼情片 ⁽¹⁾ 三月二十六日

再，二月二十三日，贼匪窜扑抚州，二十八日窜扰建昌。臣等方以广、饶二府为虑，适李元度一军自湖口来饶。而大股贼匪于二十六、七等日，自万年、安仁窜至安徽之婺源、祁门等县。据各路探报，互有同异。或云该逆因金陵穷蹙，伪翼王石达开带大股贼二三万人东下救援；或云庐州官军攻剿桐城甚急，石逆回救安庆之集贤关；或又云石逆尚坚据临江府城，派广东新附之贼下救金陵各等语。臣等伏查石逆现在何处，虽无确耗，而万年、安仁等处，实有贼二三万人经过，下窜婺源，此则人人共见，众口一词。臣国藩已飞函驰告向荣军营。目下江西贼势稍分，剿办较易措手，臣文俊督饬司道讲求城守事宜，料理差为完备。臣国藩收集溃散陆军，裁并训练，拟即派赴西路，攻克近省各属，以冀肃清腹地。所有近日江省贼情，理合附片驰奏，仰慰圣主宵旰廑系之至意。谨奏。

四月三十日奉到朱批：“知道了。”钦此。

————————————————————

(1)  此件与文俊会衔。

034．请饬军机处重为抄寄谕旨片三月二十六日

再，臣国藩于正月二十一日，驰奏周凤山正月初三日胜仗一折、上海抽厘助饷一片，至今已满两月，尚未奉朱批。想因二月之季贼氛正盛，致夹板折件中途沉失。合无仰恳天恩，敕下军机处，将臣国藩正月二十一日陈奏各折、片所奉朱批、谕旨，重为抄录寄交微臣，以便钦遵施行，不胜企幸。谨附片请旨。

035．附咨文　咨文俊廉兆纶四月初二日（转录廷寄：饬保卫饶广援救省城事）

为恭录事。

本月初二日，准兵部火票递到军机大臣字寄——

钦差兵部侍郎曾国藩、江西巡抚文俊、江西学政廉兆纶：

咸丰六年三月十四日奉上谕：

廉兆纶奏江省支郡迭陷，省城危急，请速饬救援一折。前因文俊奏报吉安府城失陷，当经谕令曾国藩、文俊相机扼剿，并谕令叶名琛等拨兵五六千名前赴江西，交文俊调遣。兹据廉兆纶奏，抚州、进贤、东乡、安仁于二月二十三等日，相继失守。是该逆已逾赣江而东延及饶境，省城四面要害悉为贼踞。文俊等前派遮克敦布、林福祥两军，分援吉安、抚州，何以不飞速前进，致贼势愈形延蔓？遮克敦布等所带兵勇，合之周凤山、彭玉麟、刘于淳等水陆各军，为数不少。着曾国藩、文俊督饬该副将等，迅速择要分投攻剿，克保省垣，毋得再事株守，致逆氛愈逼愈近，无可措手。广信、饶州两郡，为该省完善之区，未容再有疏失。廉兆纶所请援兵，现已谕令王懿德等拨兵三四千名，何桂清酌拨兵勇，分投赴援。即着曾国藩等飞催各该省援兵，分别由建昌、广信等处前进。既以保卫饶、广，即可援救省城。其饶、广各属要隘，并着廉兆纶督饬耆龄等，就现有兵勇实力堵御，仍相机将安仁县城速图克复，与省城联络声势。并将近日情形，随时奏报。将此由六百里谕令知之。钦此。

遵旨寄信前来等因到本部堂。承准此，相应恭录咨会。为此合咨贵部堂、院，请烦钦遵查照施行。须至咨者：右咨江西督学部堂廉〈兆纶〉、江西巡抚部院文〈俊〉。

036．官兵克复东乡县城进剿抚州折 ⁽¹⁾ 四月二十一日

奏为官兵克复东乡县城，进剿抚州，破贼五营并全军渡河，连日围攻抚城各情，恭折驰奏，仰祈圣鉴事。

窃三月十二日，邓辅纶、林源恩等克复进贤县城，业经奏报在案。嗣据李元度禀称，三月二十日，行抵安仁、东乡二县交界之白港，遇有逆党窥探，即派哨官赖准发等追击，直至东乡县城。时伪监军熊近光、伪军帅钱怀荣在城盘踞，并有抚州新来之贼二百余名。经赖准发等击杀四名，生擒十一名，余党窜往抚州。适署东乡县令吴朗亦带团勇赶到，因令入城安民。此三月二十日李元度克复东乡县城之实在情形也。

二十二日，邓辅纶、林源恩、周凤山等齐到东乡，与李元度一军会合，分扎南关外，共八千余人，冀先规复抚州。抚郡之贼闻官军将至，调集丑类，希图抗拒。二十三日，伪指挥李逆率众三四千人，分三路来犯，我军出队迎击。哨官周有胜等奋力冲突，立杀悍贼数十名，伪官十余名。该逆纷纷溃退，追至八里外之石桥，扑水者数百人，兵勇攒矛，溪水尽赤。逃匪之过桥者，营官彭大寿等穷追三十五里。适贼在民房解甲传餐，兵勇围剿，复杀三百余名，当斩伪指挥李逆，褫其狮帽红袍，并杀黄马褂伪官一名。午刻收队回营。查明邓辅纶、林源恩一军，杀贼六百余名，李元度一军，斩馘三百余名。共生擒一百七名，夺获旗帜、号衣、军装无算，马十六匹。此三月二十三日抚州之贼来扑东乡，我军迎剿大获胜仗之实在情形也。

二十五日，进扎汀桥，距郡城十里，探知城河东岸有贼营数座。彭斯举等察看地势，遇贼来扑，斩获十余人。日暮归队，议休息一日，大举夹攻。二十七日卯刻，大雾迷漫，我军行近贼垒，贼始知觉。中路林源恩首攻横街口贼营。该逆将民房数所并为一营，增立砖城、木栅，左据大溪为濠，右因小港为堑，鹿角、铁菱，森立环布。隘口砌石成台，留门置炮，势极坚固。守备周友胜、吕克生等偕勇直扑，枪炮齐施。该逆从炮孔轰拒我军，且扑且进，受炮伤凡数十人。各勇愈加愤励，从炮石雨注之中，拔地刺而入。适放炮子落贼药桶，贼中火起，各勇乘势从炮门缘入，连杀百余贼。又掷火弹，中贼之药局，烈焰冲霄，焚剿殆尽。横街口一营既破，遂分攻正觉寺两营。耿光宣、李晋发等攻迤左一营，高梦汉督勇舁炮，击毙望楼之贼数人，立毁其楼。各勇跃入纵火，该营遂破。彭斯举等攻迤右一营，斩关直入，亦纵火焚之。贼营只立两门，紧闭千金闸，火起猝不得出，攀檐上屋，纷纷堕烈焰中，两营相继而破。维时左直街尚有一营，余贼方欲逃入，不料已为彭斯举等所围。先锋唐廷健等抛掷喷筒，烟焰蔽空。林源恩、陈大力、高梦汉、耿光宣等营，及周凤山之勇，左驰右突，围歼立尽。又有河东湾一营，为吴齐源、彭大寿等绕道围攻，该逆闭门轰炮死拒。哨官赖准发首从炮孔扑入，童梅华等各放喷筒，贼首累累，然从墙隙探望，数以千计。转瞬火发，有缘树颠自掷而死者，有跳墙外被刺而死者。文昌桥以东五营，一时尽破。轰毙、杀毙、溺毙、烧毙约共五六千人，生擒百余人，夺获三四百斤大炮五尊，铜炮、子母炮各二尊，抬枪、刀矛、旗帜、号衣、藤牌、虎叉等物一千四百余件。查点我军阵亡十六人，受伤百余人。此三月二十七日在抚州剿贼，连破五营之实在情形也。

贼之在城内者，阻水为固，以巨炮横截文昌桥。我军因移营南城外之千金陂，拟从上游搭桥过渡。四月初二日，李元度督勇绾搭浮桥，城内二三千贼分股来扑。一从清风门过河，埋伏千金陂之树林中；一出文昌桥，抄我后路；一从五里塘对岸，列阵阻截造桥之处。邓辅纶派两营从右堤上抄截，林源恩率勇迎击中路，周凤山从左边堤上邀击，平江中营、右营等过港尾追，该逆纷纷退走。追至文昌桥畔，逆党鼠伏亭中，从石窗内开枪抵御，相持至四时之久。方鏖战时，李元度念造桥难成，不若乘隙飞渡之为先着。因令左营、新中营用小划、木筏先济，各哨继之，大半解衣凫水，不过两时即已渡讫。其城东各营酣战者，闻渡河之师已毕，始从文昌桥收队。是日，楚师直逼城下，与江军夹河而营。次日全军毕渡，同扎五里塘。此四月初二日在千金陂御贼，乘间潜渡之实在情形也。

全军既已渡河，即可乘势进攻。初四日，定议邓辅纶等所部各营攻南门、清风门，周凤山及宝勇等攻西门，李元度所部各营攻北门。均备长梯，以便乘墉而上。城上城下，枪炮对放，毙贼约二百名，我军受伤者亦有二百余人。午后，鼓勇复进，而大雨如注，火器尽湿，遂传令收队。初七夜，分路袭城，以该匪准备严密，无隙可抵。初九日，进扎西南隅，距城止半里许。该逆出城分扑，各营且扎且战，杀贼七八十名，贼遂闭城拒守。是夜，李元度等分队攻城，轮班更替。次早，逆匪倾巢而来，我军短兵相接。自辰至午，酣战三时。周凤山亲自冲锋，唐德升尤为骁健。虽杀贼仅四百余人，而回合苦战，誓死不退，凶悍实异寻常，我军伤亡亦近百人。此四月初四、初七、初九、初十等日夜在抚郡攻城，士卒奋励之实在情形也。

伏查李元度自克复东乡以来，步步为营，与邓辅纶、林源恩之师会合，声威颇壮。进逼抚郡，连破贼营，昼夜环攻，士卒洵属用命。惟城内悍贼坚守如故，而建昌、瑞、临之匪，犹敢伺隙来援。臣等现派水陆两营，扼扎李家渡地方，以绝逆党接应之路。仍饬各军激励士心，以期克复要郡，先清东路。所有克复东乡县城，进剿抚州连破五营，并全师渡河攻城获胜各情，恭折由驿奏闻，伏祈皇上圣鉴，训示施行。谨奏。

————————————————————

(1)  此件与文俊会衔。

037．附札文　札知总局司道 ⁽¹⁾ 五月二十五日（转录明谕：东乡克复后李元度等迅复抚州）

为恭录饬知事。

照得本部堂、院于本年四月二十一日，恭折由驿具奏官兵克复东乡县城，进剿抚州破贼五营，并全军渡河，连日围攻抚城各情一折。今于五月二十四日奉到朱批：“另有旨。”钦此。同日，准兵部火票递到咸丰六年五月初七日内阁奉上谕：

曾国藩、文俊奏克复东乡县城，进剿抚州，破贼五营一折。逆匪窜踞江西抚州府及东乡县城，我军克复进贤县城后，李元度等由安仁、东乡交界之白港地方进剿，直抵东乡县城，迭有斩擒，将县城克复。三月二十日，抚州之贼犹敢率众来犯，我军迎击，毙贼九百余名，生擒百余名。二十五、二十七等日，由汀桥进攻，将抚州城外文昌桥以东贼立五营尽行烧毁，轰毙、杀毙、溺毙贼匪五六千人，生擒百余人，夺获军械千余件。我军移营千金陂，贼复分股来扑，亦为我军击退。渡河直逼城下，连日分攻各门。四月初四至初十等日，各毙贼数十名及数百名不等。该匪闭城死守。着曾国藩、文俊饬令李元度等督率兵勇，迅图克复郡城，聚歼丑类，无令久拒待援。钦此。

应行恭录札知。札到该局，即便钦遵查照办理。此札总局司道。

————————————————————

(1)  此件与文俊会衔。

038．官军克复建昌县城折 ⁽¹⁾ 四月二十一日

奏为官军水陆克复建昌县城，旋复进攻瑞州、奉新，未能得手，恭折驰奏，仰祈圣鉴事。

窃南康、青山陆军调省扎营城外，及吴城水师三次获胜，均经奏明在案。臣等以水师无陆兵依护，恐致挫失。二月十五日，札调都司黄虎臣督带三营，驰赴吴城，护助水师，相机攻剿建昌县。陆军至吴城镇，搜剿涂家埠等处。二十二日，约会水师后营丁义方、向导营孙昌国同往进攻建昌县城。该县西南两门临河，前营胡应元带弁勇从下游渡河，黄虎臣、李大雄带各弁勇从上游渡河。我军半渡之时，贼匪分三路来迎。南门出贼约二千余人，排列沙洲；西门出贼千余人，前抵河岸；东门出贼亦二千余人，于堤上包抄，欲截我军之尾，势均凶悍。黄虎臣派李耀南、朱邦武等冲击沙洲，胡应元带勇进击河岸，李大雄带许志清等直攻堤上。水师亦开炮轰击，以壮声势。朱邦武奋不顾身，首先陷阵，手刃数贼，中枪阵亡。各弁勇不稍怯退，发愤争先。是时，哨官许志清冲锋突阵，杀一贼目，并夺其马，被他贼矛搠而坠，我军几不能支。黄虎臣与各营哨商曰：今日前有坚城，后有河水，一退则全军皆没，不如并力进战，幸而获全。于是人人皆知背水之险，争前血战。适黄再玉驰救，许志清得脱于难。须臾转为大胜，贼众纷纷败北。我军追剿，歼毙约四百人，扑水溺毙者不计其数。黄虎臣等勒马萦回周城，驰骤指挥环攻，水师亦出旱队协攻，该匪闭城抗拒。城上炮石，骤如雨下，火包、火箭纷落，烈焰蔽空。我军负伤虽众，犹复拽树梯城。至日暮始行收队，回至二里半地方驻扎。黄虎臣以逆贼受此大创，众已胆寒，即与各营官计定，乘夜复攻。三更时，携带火器前进。五更复抵城下，四面围攻。李大雄首先登城，抛以火弹，焚烧贼棚。各门亦先后齐登，贼突北门败走。我军一面追剿，一面穷搜城内余匪，杀毙数十名。城上贼棚，概行烧毁，东门延烧民房，立即扑救。在城安抚一日，仍即收队回省。此二十二、三等日，在建昌大获胜仗，克复县城之实在情形也。

四月初四日，复由省城派黄虎臣等营进攻瑞州府，派水师之驻市汊者，前往会剿。大雨如注，日夜不息。初六日，陆军扎营距城十五里之祥符观。黄虎臣带勇百余名，赴城下探视情形，猝遇骑马贼目，亦带匪百余出哨，我军向前冲击，杀毙长发及溺死者十余名。初七日，进攻城垣。瑞州府分南北两城，中跨一河，四面环以深濠，该逆负隅坚守。黄虎臣传令佯为退后，诱其出城。贼果由孚顺门突出数百人，势甚凶猛。我军奋力直前，杀贼三十余人，毙黄旗贼目一名。正在鏖战之际，大雨倾注，濠深逾丈，因收队回营。初八日，知府刘于淳、游击刘国斌自市汊带领战船到瑞，会合夹攻。该逆坚守如故，我陆军无可施力，水军溯流上击。两城对峙，中有石桥相通，贼于两城及桥上均置大炮。我军深入轰击，并放火箭，烧毁贼巢。贼炮三面俱发，我水师阵亡二人，受伤二十余人。刘于淳、黄虎臣等正商再攻之策，忽闻丰城一带有贼乘虚下窜。水师因于初九日拔营回赴市汊，陆营亦于是日拔营回剿奉新县。奉新距瑞郡六十里，黄虎臣欲乘贼不备，轻骑掩袭，督率弁勇，冲过南门木桥，攻破土垒，杀贼二十余人。贼遂退入北门，我军环绕城下，攻击三时之久，传令收队。不意城内之贼，蜂拥而出，黄虎臣挥队回敌，而我军远来饥困，主客劳逸，情势迥殊，士卒小挫退奔。都司林保、胡应元、滕加洪等极力抵拒，连毙数贼，夺获黄旗十余面，贼始退回。查点我军，伤亡一百余人，仍调回省城驻扎。此四月初八、九等日攻剿瑞州、奉新未能得手之实在情形也。

臣等伏查近省郡县，为贼占据，自应逐一剿除，以清肘腋之患，且大军现攻抚州，尤宜雕剿各处，以为牵制之计。惟逆贼惯技，长于坚守，而我兵勇单寡，又不能处处围攻。建昌虽经克复，旋有贼踪往来，现将各营调归省垣，时加训练，以期相机再剿近省各属，克复名城，廓清贼氛。所有克复建昌县城，后剿瑞州、奉新各缘由，理合具折驰奏，伏乞皇上圣鉴，训示遵行。谨奏。

————————————————————

(1)  此件与文俊会衔。

039．附札文　札知总局司道 ⁽¹⁾ 五月二十五日（转录明谕：饬查明克复建昌城出力及阵亡员弁分别奖恤）

为恭录饬知事。

照得本部堂、院于本年四月二十一日，恭折由驿具奏官军水陆克复建昌县城，旋复进攻瑞州、奉新未能得手一折。今于五月二十四日奉到朱批：“另有旨。”钦此。同日，准兵部火票递到咸丰六年五月初七日内阁奉上谕：

曾国藩、文俊奏官军克复县城一折。江西建昌县城，前为贼匪占据。二月二十二日，官军水陆进攻，各门出贼数千人，欲截我军之尾。都司黄虎臣等分击沙洲、河岸，水师亦开炮轰击。哨官许志清突阵杀毙贼目，旋被贼矛搠而坠，官军几不能支。经黄虎臣等激励弁兵，背水鏖战，转败为胜。贼众退走，我军追剿，歼毙约四百人，扑水溺死者不计其数。是夜，将该城四面围攻，登城焚毁贼棚，贼突北门败走。我军搜剿余匪数十名，县城当即克复。现在黄虎臣等进攻瑞州、奉新等处，仍着曾国藩等严饬各员弁奋勇进剿，次第克复，尽歼丑类。所有出力及阵亡员弁，着查明分别奏请奖恤。钦此。

应行恭录札知。札到该局，即便钦遵查照办理。此札总局司道。

————————————————————

(1)  此件与文俊会衔。

040．江西士民请建罗泽南专祠折 ⁽¹⁾ 四月二十一日

奏为布政司衔道员罗泽南在湖北阵亡，江西士民吁请建立专祠，以伸爱慕，恭折具奏，请旨饬遵事。

窃罗泽南自去秋克复义宁州之后，单骑来南康，与臣面筹进取之策，矢志廓清武、汉，以图会合水师夹江而下，仍为建瓴之势。遂以八月十六日启行遄往，力破崇、通、蒲圻之贼，直捣武昌。臣国藩以其顿兵坚城，日久未下，恐师老挫衄，而江西寇氛孔棘，奏调罗泽南来援。于时道路梗阻，自正月以后，五次遣使赴鄂，迄无音耗，中心惶惑。至三月二十九日，始得胡林翼细字复书，则罗泽南已于月初受伤殉节矣。臣以正在用兵之际，恐损士气，秘不告人。而江右士民，潜知消息，咸深恸悼。旋以公论，欲为建立专祠，禀请前来。

臣伏查罗泽南自咸丰三年正月随臣出办团练，管带湘勇，慨然有志杀贼，以拯时艰。经今四载，大小百数十战，所向克捷。与江忠源、塔齐布同时并起，而战功则较两人为尤著。自岳州以至九江，虽水陆并进，与大队齐驱，而独当一面之处为多。岳州之战，罗泽南力扼大桥一路。崇、通之战，罗泽南力破羊楼峝数垒。规复武汉之时，塔齐布、罗泽南与各员并集臣舟会议。罗泽南手出一图，定南岸分为三路，而花园坚垒，则自任攻之。田家镇之役，罗泽南大战半壁山，破南岸之贼营，而后可断江中之铁锁。此罗泽南与人同功，而究不因人成事者也。

若其功在江西者，咸丰三年六月，贼围攻江西省城，罗泽南偕诸军赴援。抵江后，独剿吉安、安福之贼，以数百劲旅，御五千匪徒，旬日戡定。吉郡至刊刻诗文数卷，歌颂功绩。五年三月广信之役，贼破府城甫及三日，罗泽南四战克复。贼退之后，严禁兵勇入城，并禁土匪抢掠。百姓之逃难归来者，但见家室依然，仓箱无恙，相与感激刺骨。义宁州之战，以三千人破数万众，居民尤诧为神奇。是时，腹地安谧，闾井晏然无惊。逮罗泽南率师赴鄂，粤东新匪自茶陵入窜吉安，石达开自通城入陷瑞、临，曾不数月，各属糜烂。故江省士民，深悔罗泽南去日未得攀留。而此日之吁请建祠，为出中心之诚，舆论之公者也。

臣又窃念罗泽南以穷苦诸生，砥学砺行，伏处授徒。咸丰元年荐举孝廉方正，亦未请咨赴京。其胸怀恬淡，不求闻达，概可想见。乃一旦仗义从军，毅然以身许国，冒危险而不顾及。蒙圣恩荐升监司，加衔藩牧，赏赐勇号，赏戴花翎。弥觉受宠若惊，誓灭贼以报君恩。闻其弥留之际，殷殷以武、汉未复为憾。忠诚内蕴，久而弥笃。揆之有功德于民则祀，以死勤事则祀之义，实属相符。合无仰恳天恩，准予江西地方为罗泽南建立专祠，以褒臣节，而从民望。是否有当，伏乞皇上圣鉴，训示施行。谨奏。自章江门外舟次发

五月二十四日奉到朱批：“已有旨。”钦此。

————————————————————

(1)  此件与文俊会衔。

041．仍请拨上海关税银片四月二十一日

再，臣等因江西饷项支绌，曾于二月二十一日附片奏恳天恩，饬拨上海关税银十万两，以济眉急。兹准户部咨称：前件于三月十五日遵旨议奏。本日奉旨：“依议。”钦此。钦遵抄录原奏前来。臣等查户部奏称：“江西军务吃紧，应请饬下浙江巡抚，将前拨未解银三万两迅速筹解外，拟请于该省无论何款，再行速筹二万两，解往江西，以济急需。至上海关税，现在金陵、镇江、扬州三处军营，皆取给于此，尚不敷用。江西请拨之款，应无庸议。”等语。既经奉旨依议，臣等何敢再渎。惟江西自去冬以来，八府数十州县相继失陷，本省饷源已竭。目下攻剿抚州之师，及省城与各路水陆，尚有二万五千余人，欠发口粮两月、三月不等，几与咸丰四年夏间鄂省情形相似。臣等补救无术，实不忍以此等情形上渎九重之听。而大局攸关，又不敢不以军中事实，陈诉君父之前。浙江拨项，虽照户部奏定，五万两全数拨解，尚属不敷散放。况该省严、衢一带，防务紧急，恐一时未能全解。惟上海商贾辐凑，货物骈罗，中外交资，税务极旺。虽本省三营于此取给，而地利攸殊，挹注较易，尚可波及邻封。合无仰恳皇上天恩，仍饬两江督臣、江苏抚臣，于上海关税项下，筹拨银十万两，迅速运解江西，以济急需，不胜迫切待命之至。谨附片具奏请旨。

五月二十四日奉到朱批：“户部速议具奏。”钦此。

042．江西近日军情片四月二十一日

再，逆首石达开，或云下窜徽、宁，或云回救安庆，或云仍据临江府，探报不一，传闻异词，业经臣等于三月二十六日附片奏明在案。近来吉、袁、瑞、临、抚、建等府之贼，深濠密签，闭城坚守。近省之丰城、奉新、安义、靖安、建昌、德安等县，亦皆有两广老贼督率新附之匪，据守城池。官兵不至之处，则掳粮催贡，民不堪命。官兵一往，则援贼四集。该逆诡计，盖欲坚守各城，使我疆土日狭，饷源日竭，省会成坐困之势。遂谋凶毒，实堪发指。臣等悉心商筹，目前剿办之法，惟当力保广、饶以通苏、杭之饷道，先剿抚、建以固闽、浙之藩篱。此江西本省之兵勇所能竭力以图者。其南路赣州，则不能不借广东之援师；西路吉、袁，则不能不借湖南之援师。顷接据探禀，万载已于四月十三日克复。又接刘长佑函禀，连日获胜，渐逼袁郡。胡林翼亦派刘腾鸿、普承尧等率勇四千，来江援剿。仰托皇上威福，西路或有转机。南路吉、赣一带，文报久梗。仰恳天恩，饬下两广督臣，檄催援兵，星驰逾岭，保全赣州，会剿吉安，不胜跂幸。至于江西军务，臣等身在局中，闻见较确。其各处奏报之词，前此或称省会被围，近日或称真贼尽去。皆因贼踪飘忽，道路阻塞，传闻失实，在所难免。臣等忝厕军旅，不敢过事张皇，亦不敢稍涉大意。理合将近日军情，缕晰具奏，伏乞圣慈垂鉴，指示机宜。谨奏。

五月二十四日奉到朱批：“知道了。广东已屡有寄谕，饬催昆寿带兵进援矣。”钦此。

043．官兵攻剿抚州迭获胜仗折 ⁽¹⁾ 五月二十三日

奏为四月十一日至五月初十日，官兵攻剿抚州，迭获胜仗情形，恭折具奏，仰祈圣鉴事。

窃官兵自三月下旬进剿抚州，破贼五营，并四月初旬围攻各情，业经具奏在案。嗣据李元度会同邓辅纶、林源恩等陆续禀称，四月十一日，探知建昌援抚之贼，盘踞油墩等处，派兵驰往截击，擒斩十六名。十四日黎明，贼倾巢来犯，先扑左右两营，分党千余排列堤上接应。李元度亲率中营驰进，彭大寿从左路抄袭贼后，彭斯举从右路直冲贼锋。该逆前后受敌，力不能支，奔赴水田断港，被官兵刺杀二百余名，港水为赤。各营直趋城下，又刃贼七八十名。是日周凤山绕御西门大股，耿光宣、李进发等截击南门一路，高梦汉迎击堤上之贼，陈大力迎击堤下塘岸之贼，均斩获多名。收队后查点贼尸，由营外至堤外，共三百十六具，而城下及港中溺毙者不与焉。此十四日迎剿大胜之实在情形也。

十八、十九、二十等日，贼均出队搦战，我军每出不意，开炮殪贼，贼不敢前。二十日，水师定湘营在城外文昌桥轰炮攻城，各营出队夹攻，该逆出城迎拒，被炮轰毙十余名，追杀数名，贼遂归巢。二十二日，贼忽大举来犯，一从西门直扑中营，为正兵；一从南门绕至清风门，为牵制之兵。我军卷旗埋伏，潜袭贼后，贼遂惊溃。各军并力驰击，伤贼二百余名。别股贼由文昌门至堤上，各营追击，轰毙及逼溺水中者，约近百人。是日自辰至午，鏖战三时之久，我军亦受伤八十余名，阵亡二名。二十五日，贼仍出队先扑中营，以千余人列阵堤上，以百余人直逼濠边，复分一股从东门绕出堤上。我军或伏民房，或伏丛林，或从堤内斜抄。大炮对轰，刀矛交错，血战两时，歼贼二百余名，我军受伤者十八人。二十六日，探知瑞、临援贼三千屯扎西津渡对岸，距北门仅五里，因派兵前往防剿。城内贼窥我军出队，缒城来扑。李进发身先陷阵，杀贼数名，受伤力战，直抵城下，复毙贼多名。李元度见西北城空虚，督兵负梯进攻。该逆并力坚御。胡盖南、吴齐源、彭大寿、周凤山等分路鏖战，贼遂败奔，伤毙计百余名，我军亦阵亡七名，受伤六十二名。二十七日，贼复出犯中营，亲兵刘步鳌等杀贼四十余名。其时，沿堤另有伏贼突出，邓辅纶派右营搜剿，火器环攻，追杀十余名。此十八至二十七日接仗小胜，互有损伤之情形也。

二十八日，城内贼由北门分二股绕出，一直冲堤上，一从堤下包抄。对岸之援贼，亦趁势分数起渡河，希图会合。其时，耿光宣堵住上游，贼不得渡。彭斯举、彭大寿、陈大力等包抄贼后，奋力冲杀，约毙三百余名。余贼折回河干，复被张应龙等追逼，溺水无数。对岸之贼移船接渡，我军百炮齐轰，下游水师又至，击沉贼船十余只，约毙四五百人，抛弃刀矛、旗帜不计其数。二十九日，我军复沿河堵截，夺获贼船十余只，焚毁三只。三更后，贼用小划偷渡，我军排炮截之，并沉其船。三十日，我军复过河搜剿援贼，追逐七八里，将河岸新筑贼垒三座尽行焚烧，夺获帐房二十余架，刀矛数捆，大小船四十余只，黄旗、号褂百余件，子药十余石。此二十八、二十九、三十日截击援贼，踏毁营盘，迭获胜仗之情形也。

五月初一日，探知崇、宜交界之棠埠地方及相距十里之秋下地方，均有贼盘踞，希图来援。初二日五鼓，派兵往剿。当我军出队时，城内贼已侦知，辰刻，倾巢出犯，专扑南门、清风门。我军力战，相持两时之久，回合数十次。别队从两旁抄住，杀贼百余名，枪伤二百余名，贼终不退。我军因见城内空虚，传令负梯登城，扑营之贼乃退。登陴击鼓，百炮齐轰，我军受伤二十余人，贼之伤毙者亦以百计。初五日，贼复以全力扑我中营，我军开炮，轰毙大旗四贼，追至堤上，枪炮对击。伤毙之贼二百余名，我军带伤亦五十余人。收队后，探知崇、宜援贼复踞棠埠，搭桥至秋下，啸聚几二千人，恐其乘间入城，急派弁勇往击。申刻行抵秋下，兵力已疲，两旁伏贼抄出，我军遂至小挫。幸丁峻、陈英等殿后，回追杀贼数人，乃得卷塘收队。初七日，贼又出城直犯中营。李元度以中营最当贼冲，先期于贼之来路埋伏铜炮三尊，拨勇守护。贼近营墙，轰炮连毙数贼，贼遂奔回。初八日，贼又来扑中营，愈出愈多，其由后路抄出者尤凶悍。我军静待数刻，始行出队，并命对击，伤贼杀贼计一百数十名。追至城根，该逆暗设突门地孔，倏忽不见。城上炮子如雨，我军阵亡九人，带伤四十余人。是日，各营血战，而都司唐得升怒马陷阵，尤为诸弁所不及。初九日，贼又分股出犯，我军传令勿动，惟轰炮御之，而北门忽出千余贼，往西津一路，迎接援贼进城。我军派队截击，贼仍退入北城。初十日黎明，秋下援贼二千人，纠合城内之贼，大举来扑中营。从上顿渡来者分三路驰至，从城内出者亦分三路围攻，直逼营前港外及卡门。我军分投迎击，彭大寿大呼过港，唐得升怒马冲锋，吴齐源、童梅华、李锡发、陈增应等从港之上下游分途围杀，连毙凶悍大旗贼十余人，贼遂奔溃。各勇追杀计三百余人。彭斯举、李卿云带兵从塅下过港冲杀，殪贼二百余名。其援贼逃至上顿渡回巢者，被李锡发、童梅华、陈上进等且追且杀，尸横遍野。其城内出犯之贼，仍回西北城，被彭斯举、耿光宣、丁峻等轰击，不成队伍。其分犯江军老营者，亦经林源恩等击退。是日城内城外之贼，纠集来犯，凶猛异常。我军奋勇直前，仅阵亡一人，受伤数人。杀贼五六百名，轰毙三四百名，生擒七名。夺获大旗、号褂二百余件，抬枪、红枪、刀矛二百六十余件。此五月上旬接仗及初十日大获全胜之实在情形也。

伏查李元度、周凤山督带楚军，邓辅纶、林源恩督带江军，自三月之季进剿抚州，大小二十余战，惟五月初五日小挫一次，余皆仰托天威，迭获大胜。只以该逆倚恃坚城，上排大炮，我军屡逼城下，辄被轰伤，以至前后伤亡至八九百人之多。瑞、临援贼，源源不断，郡城未能遽复。然贼虽愈剿愈悍，我军仍愈战愈愤。臣等时加激励，誓当力复此城，先清东路，以挽大局。所有四月十一日至五月初十日抚州攻剿各情形，理合据实缕陈，伏乞皇上圣鉴。谨奏。

六月二十七日奉到朱批：“知道了。”钦此。

————————————————————

(1)  此件与文俊会衔。

044．饶州防剿迭次接战折 ⁽¹⁾ 五月二十三日

奏为饶州防剿，迭次接战，互有胜负，并五月十五日大获胜仗情形，恭折具奏，仰祈圣鉴事。

窃饶州一郡，外防江、皖，内障广信，实为江西东北之藩篱。自二月间樟树镇失利，湖口东岸之陆军撤赴抚州，青山西岸之陆军撤赴省垣，都、湖、彭、建之贼匪虎视眈眈，常有窥伺饶州之意。吉南赣宁道耆龄自调防以来，办理诸务，俱臻妥善。惟部下兵勇仅二千余人，军势实行单薄。所办乡团又皆未经战阵，若无官兵维持，亦未足恃。臣等因派都司毕金科带陆兵一千名，都司金世莲、候选知县贺虎臣带水师千人，前往饶郡，听候该道调度，以资防剿。嗣据该道陆续禀报，三月初旬，股匪屡犯鄱阳地境，迭经防兵、团勇迎击，俱有斩获。十七日，贼合大股进犯十六都地方。团首陈鸿烈、军功赵德溶等率勇出队，毙贼五六十名。内有伪土十二将军张姓，金九将军汪姓，及伪总制等三人。该逆另股从后抄袭，赵德溶力竭捐躯，士卒伤亡四十余人。次日整队复出，五更时用喷筒、火弹焚毁贼踞民房。火光中，时闻炮声迸烈，乃贼所藏火器之局也。该逆不虞我军猝至，火器被焚，仓皇回窜。我军乘胜跟追，伤毙贼党五十余名，追逼落水死者百余名，夺船十余号。追至二十里外之黄家祠，始行收队。此三月十七、十八连日接仗之情形也。

自此以后，该逆退屯都昌之张家岭，鄱阳境内为之一清。然张家岭与鄱阳邻近，处处可以入寇。该道相度地势，绘图贴说，详称章田渡、响水滩、十六都三处，尤为紧要。派拨陆勇、水师，分屯扼守，仍规画进取张家岭之策。意在以剿为堵，以战为守。其由省派去之都司毕金科千人者，则令驻扎童子渡，以与各营互相控制。正在调遣之际，而都昌、湖口逆匪，勾结彭泽、南康之贼四千余众，于五月初六日直扑十六都。该处团勇接仗失利，响水滩营会同章田渡营驰往援剿，毙贼百余名。我军阵亡二十余人，受伤十余人，遂退至章田渡东岸，并力守御。初九日，闻贼将自荻溪滩渡河来扑，营官康国器等出队河干御之，立将贼船击沉，夺获旗帜，毙贼二十余人。我汤家岭营内之勇乘势过河追剿，章田营之勇亦渡河接应。伏贼突起，前队失利，贼遂以大股围包我接应之师。我军见众寡不敌，仍复渡回东岸，贼亦未敢追逼。惟前队汤家岭营各勇未及回渡，伤亡百余人，营盘陷失。此五月初六、初九接仗挫损之情形也。

自此西路要隘响水滩、十六都、章田渡三处，均被该逆占据。惟都司毕金科所部千人，驻扎童子渡，尚属完全无恙。十四日，探得该逆于章田渡搭造浮桥，将扑我童子渡之营。毕金科意以我仅千人，贼数五倍，若待其四面围扑，必难抵御，不如中途邀截击之。遂于十五日丑刻，出七百人进剿，留三成队守营。行抵油墩地面，尚距章田十五里，闻该逆亦以整队前来。毕金科饬令帮办朱洪章，哨长杨承英、李正清等带勇一支，当前迎击。又派千总龚廷贵，哨长李克封、黄兴贵等带勇一支，随后策应。而自督哨长李兴隆、吕绍全等，暨云南征兵压队，以防后面抄袭。分拨后未及三里，即遇黄马褂骑马贼、老长发约二千余人，前来迎战。朱洪章、龚廷贵等饬我兵开放枪炮，轰毙骑马贼数名。另率一队，从逆贼后路抄出，连毙悍贼多名，贼即溃败。迄至我兵追逼近前，而该逆又竭力反噬。山后又抄出伏贼一股，约四千余人。浮桥上又添援贼一股，亦近千人。四面围扑，势甚猖獗。毕金科督云南兵暨哨长李兴隆等奋力抵御，鏖战逾时，贼党败北。步步追杀，逼近河岸，即将浮桥拆断。该逆纷纷坠水，共击毙长发贼六百余人，生擒二十四名，夺获骡马一百余匹，大旗七十余面，刀矛、器械无数。此十五日毕金科由童子渡进剿大获胜仗之情形也。

伏查饶州一郡，西接都、湖悍贼，北邻皖南大股，防务极为吃重。臣等以本省之兵全力攻剿抚州、建昌二府，仅拨水陆各千人分防饶郡，兵力实属单薄。赣南道耆龄到饶年余，劝团抚民，筹捐练勇，百计经营，始臻妥善。此次该逆大股入寇，一战大捷，人心为之镇定。然众寡悬殊，隘口过多，仍须由省城添拨兵勇前往，始足以资防御。都司毕金科自臣国藩咸丰四年奏调入营以来，每战身先士卒，骁勇冠伦，军中称为塔齐布以下一人。去腊攻破樟树镇，亦系首先陷阵。此次独当一面，以少胜多，关系东北全局甚重。吁恳皇上天恩，赏加巴图鲁名号。其余出力员弁兵勇，容臣等酌保数人，以励戎行，而作士气。阵亡弁勇，查明照例办理。所有饶州防剿大获胜仗各缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

045．附札文　札知总局司道 ⁽¹⁾ 六月三十日（转录明谕：答饶州防剿迭次接战折）

为恭录饬知事。

照得本部堂、院于本年五月二十三日，恭折具奏饶州防剿，迭次接仗，互有胜负，并五月十五日大获胜仗情形一折。今于六月二十七日奉到朱批：“另有旨。”钦此。同日，准兵部火票递到咸丰六年六月初十日内阁奉上谕：

曾国藩、文俊奏饶州剿贼获胜一折。江西饶州地方，时有贼匪窥伺。经江西布政使耆龄设法堵御，并经曾国藩等派委都司毕金科等，统带水陆官兵，前往协同防剿。自三月至五月初间，贼犯鄱阳县十六都等处，被团勇先后歼毙数百人，兵勇亦间有伤亡。毕金科等到防后，于十五日派队由童子渡进剿，毙贼多名，贼即奔溃。官军乘胜追杀，伏贼四五千人，齐出围扑。毕金科督饬弁兵，奋力抵御，击毙长发贼六百余名，生擒二十四名，夺获旗帜、器械等无算，贼众败退。此次逆贼大股来犯，都司毕金科带兵堵剿，以少胜多，洵属奋勉出力。着赏给呼尔察巴图鲁名号，以示鼓励。其余出力员弁兵勇，着曾国藩、文俊酌量保奏。仍督饬耆龄等实力防守，相机攻剿，毋稍疏懈。钦此。

应行恭录饬知。札到该局，即便钦遵查照办理。此札总局司道。

————————————————————

(1)  此件与文俊会衔。

046．建昌官绅办理防剿折 ⁽¹⁾ 五月二十三日

奏为建昌官绅办理防剿，并由省城分拨兵勇三千余人赴建会剿各情，恭折具奏，仰祈圣鉴事。

窃建昌府城于二月二十九日失陷。其时路途梗阻，至三月二十五日，始接据该府何栻禀报。并据禀称，探得各属贼匪，裹胁居多，不甚凶悍。冀欲艰难号召，次第收复。即会同丁忧在籍之安徽候补知府张家驹，筹办口粮，招勇五百名。并札谕新城县拔贡生杨希闵，招勇五百名，与游击名谦分带，于三月二十八日收复新城县。因驻扎新城，再行招募，共得勇一千八百余名。分派游击名谦、署守备杨锦斌管带六百名，驻鸿门；拔贡杨希闵、把总刘兴扬管带五百名为中队，驻下长巷；前署守备吴瀛、外委赵金彪管带三百名，驻上长巷；该府与张家驹管带四百余名，轮赴各营调度，相机进剿。四月十五、十八、十九、二十等日，迭次打仗，俱有斩获。自是宜黄、崇仁等处，援贼日增，城上之防御日密。二十七日，城内之贼由东关出一千人，由南关出一千二百人，分队至庙岭地方搦战。名谦、杨锦斌分本营为三队，贼以右支冲我左队，杨锦斌策马大呼，兵勇应声而出，杀贼数十名，贼遂败退。继以左支冲我中队，右支之贼退而复进。名谦、杨锦斌督率中、左两队，奋力抵御，歼贼数十名，并歼大旗贼目，贼队自乱。我军右队从旁突进，杀贼百余名。贼不能抵御，两支并退。逆首二人，提刀拦截，贼众复回旗搦战。我军蜂拥而前，一以当百，刀矛枪炮，各自为战。自辰至未，该逆三战三北，纷纷回窜入城。统计毙贼四百余人，驱散胁从二百余人，夺获器械百余件。我军伤亡二十余人。此四月二十七日大获胜仗之实在情形也。

自此以后，贼愈婴城固守，坚伏不动。五月初五日，学政廉兆纶派廪生郭守谦带广信义勇一千二百名，何栻等派教谕袁英带南丰勇五百人，均赴建郡。因约会各营，分路进攻。名谦、杨锦斌等扎南路之麻桥，杨希闵、赵金彪等扎东北之万家桥，郭守谦等扎西北之登高山。初六日，逼城而阵，以枪炮仰攻，毙贼二十余人。一勇扒城，杀贼五人，受伤而坠。初七日，复议进攻，自辰至午，贼仍不出。忽闻西路有宜黄援贼千人将至，守备杨锦斌、教谕袁英各带兵勇驰往迎击。该逆不虞官兵猝至，抛弃炮械而奔。我军追杀一百余人，余贼奔据山巅。我军饥疲收队，贼忽下山追逐。武生张荣燮扼住山口，杨锦斌回军合击，杀贼三十余名，生擒五人，贼遂窜逸。此五月初六、初七日攻城并截击逆援之实在情形也。

臣等以建昌与抚州两府相为唇齿，能破建昌，则抚贼之右臂已断，声援益孤，或可迅速得手。而建昌之何栻、张家驹等，当无兵无饷、群情涣散之秋，尚能招集义旅，自成一军。若非由省城另派兵勇助之，一旦挫败，则官绅中更无敢出而任事之人。而广信及南丰新集之勇，未可深恃，亦须有久经战阵者，列前行以为之倡率。于是商定派楚军黄虎臣等二千三百人，益以九江赣标兵勇千余，共三千五百人，于五月初二日由省城驰赴建昌。十二日行抵该府。以张家驹前在安徽屡著战功，即派该守总理营务处，与何栻会办建昌防剿事件。合之该郡兵勇，及广信、南丰之勇，统计建昌一军不下六千五百人，与抚州大军互为声援，气势颇觉雄厚。该逆坚忍顽悍，素以善守为长技。臣等严饬张家驹等激励士卒，昼夜环攻，务期力复名城，肃清东路。所有建昌府官绅办理防剿，并由省城添拨兵勇会剿各缘由，理合恭折驰奏，伏乞皇上圣鉴，训示施行。谨奏。

六月二十七日奉到朱批：“知道了。”钦此。

————————————————————

(1)  此件与文俊会衔。

047．水师近日开仗情形片五月二十三日

再，水师九营，惠潮嘉道彭玉麟带四营驻吴城，防下游湖口之贼。记名道刘于淳带二营驻市汊，防上游瑞、临之贼。又分拨两营驻饶州，一营驻省河，均经奏明在案。嗣据李元度等迭次禀请水师赴抚州会剿，臣等分拨饶州一营、省河一营，前赴抚州，水陆夹攻。而吴城及市汊上下游之防如故也。据刘于淳先后禀称，丰城被贼占据，相逼太近，市汊终无安枕之日。必须克复丰城，而后上可以规取临江，下可以保全市汊。四月初十日，督战船至丰城。十一、十二，连日鏖战。十五、十八，亦督队轰击丰城一线大堤。我开炮，则贼隐堤以避之；贼登堤，则我排炮以击之。终以无陆兵助剿，未能得手。二十日初更，乘月光未出，于丰城县东、西、北三门各派战船，放炮攻城，牵制贼匪。一面亲督舢板十号，从西岸暗渡，派令千总李逢春、万元昌，右营涂安邦，丰城县把总宛世雄等，督带哨勇登岸，各持火器直扑南门外贼营。登时火起，贼即退走。我勇随后追赶，复烧贼堤内营盘，并将四门战船调齐轰击。贼疑陆军已至，前后夹攻，不敢驻足，悉往樟镇上窜。击毙、杀毙约二三百人，克复县城。旋督各勇搜捕城内城外，夺获大炮、铅子、枪械百余件，米五百余石，分赏各勇。此刘于淳水师克复丰城之情形也。

又据彭玉麟督同吴城水师四营禀称，五月十三日辰刻，有贼船四十余号，偃息旗鼓，混称民船，蜂涌上犯。将近望湖亭，开炮轰击。时各营哨探已先后侦知，彭玉麟派定后营、向导营走东路，由夹河包抄；左、右两营走西路，由大河直下。比贼船已近，各带船只，分途而下，两相攻击，鏖战逾时。约击毙贼匪数十名，贼始败退。我军乘胜追赶，烧毁贼掳民船四只。追三十里，至德安河口，日昃风起，收队回营。我军无一伤损。此吴城水师迎剿获胜之实在情形也。

伏查水师各营，分驻要地，均尚得力。只以西岸数百里无一陆兵，水军不能独树功绩。刘于淳专用水师克复丰城，吁恳天恩，准臣等酌保数人，以示鼓励。所有水师近日开仗缘由，理合附片具奏，伏乞皇上圣鉴。谨奏。

六月二十七日奉到朱批：“贼先窜出，焉得谓克复？姑念其打仗奋勇，着准其酌保数人。”钦此。

048．陈明邻近各省援兵协饷片五月二十三日

再，江西军务，除抚州、建昌、饶州三府剿办吃紧各由，专折具奏外，至各省援兵，湖南援师分两路而来：南路系道员刘长佑统带，由醴陵、萍乡以至袁州，屡获胜仗，现已围逼郡城；北路系同知萧启江、都司刘培元等管带，由浏阳以至株树潭。四月二十九日，克复万载县城，军威大振。湖北援师系游击普承尧、同知吴坤修及臣国藩之弟曾国华管带。普承尧等所带之兵勇，则去年八月自九江派去，奏明随罗泽南援剿鄂省者也。现经胡林翼派拨回援江西，业已克复咸宁、蒲圻，拟由通城以达于义宁州。计两湖援兵三路，共万余人，集厚力以相拯救，而贼亦出死力以相抗拒。凡江、楚文报自贼中经过，辄被杀害。臣等雇募长发探卒，蜡丸细字，作为隐语，以通消息。但能知三路胜仗之大略，而不能详悉何营何地及鏖战之情形也。至浙江援师，前经奏明派万青藜前来广、饶等处援剿。厥后因宁国失守，浙防孔亟，不暇议及援江之事。福建援师参将舒隆阿所带之五百人，已至河口镇，现调赴建昌府会剿。副将张从龙所统之三千余人，尚无入境确信。广东援师，蒙恩派重兵五六千人，臣等亦屡次函咨，陈词恳切，迄今未见援师，未接回文。每念赣州天险，为古来必争之地，非得广东厚援，终恐不免疏虞。道途久梗，呼救无从，中霄念此，魂梦屡惊。合无吁恳皇上天恩，饬下广东督抚先拨一二千人，星速逾岭，保守赣州。先据上游，俟大队齐集，再图入援吉安。不独江西之幸，亦广东之先著也。至各省协济之饷，浙江五月间解到银二万两，分拨各军，尚不敷抵换钞票之用。广东之饷，亦以道途梗阻，尚无音耗。所有邻近各省援兵协饷，理合附片缕晰陈明，伏乞皇上圣鉴。谨奏。

六月二十七日奉到朱批：“另有旨。”钦此。

049．何栻李吉言锡荣现在建昌万载袁州出力片 ⁽¹⁾ 五月二十三日

再，江西八府沦陷，州县失守至四十余属之多。文武员弁有守土防汛之责者，若不严行参办，则居官者不复知城守之重，几以国宪为不足畏。然使一律严办，则其中不无情有可原之人。臣文俊拟逐一查明，察其平日居官之贤否、临时被贼之情形，分别轻重参办，恭候钦定。因军务旁午，道途梗塞，尚多不知下落之员，一时未能访察确实，未及悉行入奏。惟现在攻剿抚、建、袁州等府万分吃紧之际，中有一二守令，艰难颠沛，出而任事，筹兵筹饷，慨然以克复为志者。臣文俊与臣国藩再四熟商，不得不假以事权，作其愧奋之气。即如建昌府知府何栻，到任甫经月余，兵饷两空，无可藉手，猝被沦陷。即赴各乡纠合绅耆，号召义旅，竟能成军以出，围攻郡城。目下省城暨广信兵勇赴建会剿，该守又赴新城等处筹捐钱米，接济军饷。万载县知县李吉言，于去冬城陷之后，率举人辛辰云等招募浏勇，誓图克复。嗣同知萧启江在铁山界防堵，卑词乞援。逮援师入境，大小十二战，李吉言自率浏勇千人，扼守株树潭后路，派其弟李审言随同进剿，屡次陷阵冲锋，攻克县城。所捐钱五万余串，于给发浏勇口粮外，概接济萧启江等援师饷项。宜春县知县锡荣，于候选道刘长佑援师入境以后，竭力供支，捐钱四万余串，赡给楚师，俾无缺乏。目下建昌大兵云集，实自何栻创其端。万载援师，赖李吉言为之主。袁州援师，赖锡荣为之主。此一府两县者，实属失守案内愧奋有为之员。臣等责令襄办一切，如果始终出力，再行奏请宽免处分。除文武各员弁由臣文俊查明另行分别参奏外，所有何栻、李吉言、锡荣现在建昌、袁州出力之处，谨合词先行附奏，伏乞皇上圣鉴。谨奏。

六月二十七日奉到朱批：“览。”钦此。

————————————————————

(1)  此件与文俊会衔。

050．吴文澜在籍当差请饬部到班仍选片 ⁽¹⁾ 五月二十三日

再，江西在籍绅士候选知府吴文澜，现准部咨行令起文赴选。查该员在省办理绅团局务，训练认真。咸丰三年随同守城，甚为得力。现值贼踞抚、建、瑞、临等郡，省垣戒严。该员讲求守御事宜，诸臻妥善，正资襄助，不便遽令赴都。且查前经臣国藩奏办浙盐，协济军饷，派委该员管理省局事务，谙练精详，亦难更易生手。惟该员本应赴部投供，今因军务羁身，转致不克与选，未免向隅。合无仰恳天恩，敕下吏部援照成案，准其在籍当差。到班一体开选，得缺后察看军情缓急，再行给咨送部引见。该员感激思奋，益能勉力报效，臣等实得收臂指之助。据总局、司道具详前来，谨合词附片陈明，伏乞圣鉴训示。谨奏。

六月二十七日奉到朱批：“吏部查议具奏。”钦此。

————————————————————

(1)  此件与文俊会衔。

051．五六两月攻剿抚州连获胜仗折六月三十日

奏为五月十一日至六月十一日，官兵攻剿抚州，迭获胜仗，恭折具奏，仰祈圣鉴事。

窃官兵攻剿抚州，五月初十日以前迭获胜仗各情形，业经会奏在案。嗣据李元度会同邓辅纶、林源恩等陆续禀报，五月十一日，贼分三支来犯楚军中营。我军预伏炮位于濠外树间，出其不意，轰毙数名。各勇随烟抢进，贼仍死拒。都司唐得升从右手抄击，直扑城下，互有杀伤。贼遂从堤上横过，更犯江军，经各军奋力击退。十六日，约会水陆夜攻。四更时，从文昌桥攻击东北门。其驻扎千金陂之炮船十号，攻击清风门及南门。楚军复于西城轰炮，以分贼势。城内更鼓加严，枪炮不绝。江军之在清风门梯城而登者，被火弹烧伤十一人，遂于黎明收队。十八日，探得瑞、临援贼由棠埠、秋溪进扎上顿渡对岸。初列三营，继并为一大营。高垒深沟，冀与抚贼为犄角之势。因约会水师，于十九日合攻。辰刻，楚、江两军派哨驰抵渡口，该逆列队河干，红伞黄衣，怒马充斥。所掠民船百余号，尽泊对岸。我军水师二十余艘驶至，炮毙数十贼，贼遽败退。我勇凫水过河，牵船接济陆军。营官彭大寿等由上游径渡，童梅华等继之。哨官易祥泰等由下游过渡，夏宏江等继之。同时飞渡十〔千〕余人。该逆分股抵敌，我军枪炮先轰，刀矛续进，斫倒悍贼数名。贼始退却，仍复回御。是时我军进易退难，已成背水之势，人人并〔拼〕命，直逼贼垒。彭大寿等从左手冲来，刘体厚等从右门薄入，立将贼垒踏平，贼从垒后狂窜。我军乘胜追杀，合计歼毙四五百名，逼溺百余名，逃散殆以千计。夺获黄旗百七十三面，号褂四百余件，抬枪、刀矛、药铅甚多。此十九日冒险渡河，踏破援贼营垒之实在情形也。

二十三日，贼探知我军开掘地道，因出二百人傍城开濠，并埋枪炮，以为抵御之计。我军出队驱逐，用大炮轰毙数名，贼始缒城而入。二十四夜，用火箭、喷筒前来惊营，四更始尽击退。我军旋于五更水陆夹攻，千炮雷动，该逆登陴死拒，黎明收队。次日辰刻，贼复分股出城，一扑右营，一扑中营，经各营击退。二十七日，我军在悬鹤岭筑一边墙，安炮俯击城内。贼出三百人，奋力相争，我军亦奋力迎击，互有伤亡而退。六月初一日，贼用全力来扑江军，我军用铜炮排轰，纷纷踣地，仍坚忍不退。其分犯楚军者，亦极强悍。鏖战两时之久，歼毙一百余名，我军阵亡二人，受伤四十余人。初三日，省城解运大炮十尊到营，是夜轰攻达旦。初四日，水师营官金世莲带船十四号，扎于千金陂，会合攻城。自昼至夜，水陆巨炮连联不绝，声如墙，城内震怖。初五日，城内遣散百姓七八百人，复出贼二百余人，趁便劫掠。我军出队追击，贼仍入城。我军复排炮攻城，轰倒垛口，守陴者尽皆伏匿。我军即负梯薄城，贼又拼命死拒。队长周芝芳、外委方鸣玉中炮阵亡，受伤者十余人，遂收队罢攻。十一日，有贼数百由东岸来袭我水军，营官成章鉴先期防贼来犯，多削竹签，暗钉两岸沙草之中。贼至，半为竹签所窘，连发炮轰毙二十余名，贼党稍退，或伏堤下，或匿树间。少顷再进，复被轰毙十余名，贼始飞遁。我军尾追数里而还。此自五月二十三日至六月十一日水陆围攻，迭获胜仗之实在情形也。

伏查抚州贼匪，婴城拒守，又有瑞、临援贼相继而来。经李元度等水陆夹攻，迭有斩获。而相持两月有余，郡城尚未克复。自五月初十以后，惟十九日渡河踏毁逆垒，杀贼最多。此外虽屡次报捷，我军伤亡亦多。将士同深愤激，臣等更切悚惭，誓当力复此城，以清东路。所有五月十一日至六月十一日攻剿各情，理合据实缕陈，伏乞皇上圣鉴。谨奏。

八月初三日奉到朱批：“知道了。”钦此。

052．官军会剿建昌府城连获胜仗折 ⁽¹⁾ 六月三十日

奏为官兵会剿建昌府城，连获胜仗，恭折具奏，仰祈圣鉴事。

窃建昌官绅办理防剿，并省城分拨兵勇应援各情，业经会奏在案。嗣据该府何栻、在籍知府张家驹等禀称，省兵黄虎臣等于五月十二日到郡，与建昌兵勇更番派队，分驻西、南、北三面，昼夜环攻。闽兵张从龙等于五月二十七、八等日次第到郡，分驻东面，断贼接济。并派哨赴宜黄侦探，以防贼之应援。建昌城外民房栉比，我军分驻房内，开掘地道，复派队分段缘梯而登。该逆顽悍不出，平时城上并无旌旗，声息俱寂。我军于登高山设立望台，俯视城中，不见一贼。忽然炮声陡起，铅子从山顶飞过。及我军约会进攻，贼匪了不接应。兵勇扛梯而进，飞掷火球，则城上旗帜林立，号鼓雷鸣，枪炮如雨。每垛用皮木箱满盛砖石，倾筐而下，我军受伤甚多，因之却立。稍却，则枪炮顿息。每夜用铁链木板，堆积棉花桐油，四面燃放号火，至四鼓渐熄。我军即支梯飞耸而上，才至梯巅，则木石、枪炮齐下，或倾倒火药，往往跌坠阵亡。苦攻半月之久，未能得手。六月初一日，探得宜黄援贼自茅排地方蜂拥而来。各营集议派队分守要隘，截击外援，并堵城内出应之贼。是夜二鼓，南城内突出数百人，暗扑建昌营。经虎字营江永和带勇横截击之，歼贼五十余名。建昌营闻声拦击，又歼二十余名，贼遂鼠窜入城。次日黎明，援贼忽分三路而来，一扑西门，一扑南门，一袭建昌营并扑南门，突过虎字营地道之旁。营官黄虎臣大队未至，率勇九人挺矛邀击。冲突过早，前面之贼为其所歼，后股蜂拥攒刺，该营官身受十余伤，力竭捐躯。各营驻建昌者，以黄虎臣为众望所归，未成列而遇害，三军为之气夺。幸本营哨官黄之一、江永和及外营营官李大雄、胡应元等闻信奔救，大队齐出，于刀矛丛中将黄虎臣尸首夺回。且涕且战，愤气百倍。该逆纷纷败北，兔走鸟飞，自相践踏。广义军郭守谦等从登高山直趋而下，声震山谷，所向披靡。两路共杀贼五百余人，生擒二十三人，讯明正法。夺获黄旗、呢轿、文卷、衣服甚多，大小炮位十一尊。步队追至二十里外，马队追至三十里之枧卞，撤队回营。建昌营守备杨锦斌另击麻源之贼，分路抄追，亦毙贼匪百余名，生擒十六名，夺获黄旗、军械八十余件。此六月初一、初二连日接仗获胜之实在情形也。

伏查建昌郡城之贼，侦探皆云真贼不过千余。乃环攻半月，该逆婴城拒守，寸步不出。较之抚州悍贼时出搦战者，情形迥不相侔。此次截剿援贼，酣战获胜，军心为之一振。然黄虎臣为数营领袖，遽尔殉难，亦属得不偿失。适因初五日饶州挫败，臣等恐饶贼东援抚州，南犯省城，而建昌一隅，兵力尚厚，遂将攻剿建郡之六营者，移驻抚州，撤回省城，以便调遣。都司黄虎臣朴实鸷勇，前此克复建昌县案内，拟保游击，尚未出奏。此次力战捐躯，应请照游击例赐恤。营官蓝翎把总李大雄、胡应元，哨官江永和，均系建昌县案内克城先登之员，此次当黄虎臣初逝之际，俱能愤极力战，转败为胜，关系甚大。李大雄请以守备补用，胡应元、江永和均请以把总即补，并赏戴蓝翎。阵亡弁勇，查明照例办理。所有官兵会剿建昌迭获胜仗缘由，理合具折会奏，伏乞皇上圣鉴，训示施行。谨奏。

————————————————————

(1)  此件与文俊会衔。

053．附札文　札知总局司道 ⁽¹⁾ 八月初六日（转录明谕：答官军会剿建昌府城连获胜仗折）

为恭录事。

照得本部堂、院于本年六月三十日，恭折具奏官兵会剿建昌府城，连获胜仗一折。今于八月初三日奉到朱批：“另有旨。”钦此。同日，准兵部火票递到咸丰六年七月十七日内阁奉上谕：

曾国藩、文俊奏官兵会剿建昌，连获胜仗一折。逆贼踞守建昌，经各路兵勇迭次环攻，该逆婴城抗拒，坚匿不出。六月初一日，探得宜黄援贼，自茅排蜂拥而来，我军派队分守要隘，截击外援。是夜城内突出贼数百人，经哨官江永和带勇横击，歼贼五十余名。建昌营闻声截剿，复毙二十余名，贼窜入城。次日，贼分三路来扑，都司黄虎臣因大队未至，率勇九人挺矛邀击，身受重伤，力竭遇害。把总李大雄等闻信奔救。该逆纷纷败北，自相践踏。广义军郭守谦等从山顶趋下，所向披靡，共杀贼五百余人，生擒二十三人。其麻源之贼，经守备杨锦斌分路抄追，亦毙匪百余名，生擒十六名，夺获器械无算。此次截剿援贼，军威颇振。即着饬令将士，乘胜克复城池，毋令逆贼久踞蔓延。都司黄虎臣力战捐躯，殊堪悯恻，着照游击例赐恤，以慰忠魂。把总李大雄着以守备补用。胡应元、江永和均着以把总即补，并赏戴蓝翎。余着照所议办理，该部知道。钦此。

应行恭录饬知。为此札仰该局，即便钦遵查照办理。此札总局司道。

————————————————————

(1)  此件与文俊会衔。

054．水师连获胜仗收复南康府城折 ⁽¹⁾ 六月三十日

奏为水师连获胜仗，收复南康府城，恭折奏祈圣鉴事。

窃南康府城，为江西全省水道之总汇，外接大江，内控鄱湖，为古来舟师战争之地。去年臣国藩驻扎该府及屏峰等处，水陆布置，尚无疏虞。自本年二月间樟树镇官军失利，将分驻青山、屏峰之水师调扎吴城，下游之贼遂窜踞南康城中，不时乘间上犯。水军统领惠潮嘉道彭玉麟，督率各营防剿兼施，四获胜仗，迭经会奏在案。兹据该道禀称，六月十一日，探有贼船上驶，因派后营、向导营由东路包抄，左、右两营由西路直下，麾旗向前，两相攻击。该逆溃窜，我军尾追，炮轰其后，子落贼船，伤亡甚众。顺水顺风，该逆扬帆而遁。十四日，贼复上窥，又经各营击坏其船二只，毙贼十余人。此六月十一、十四连日获胜之情形也。

旋探贼在南康一带，迫胁民夫，修造战船。因派各营分途往剿。长龙在前，舢板继后。于十八日五鼓出队，行抵老爷庙地方，焚贼舰六只，贼即下窜。维时风劲浪高，我军暂行停息。风波稍定，将长龙分泊两岸，各带舢板直赴南康城下。该逆婴城拒守，我军将炮口高抬，轰子入城。而沿岸堆积船料甚夥，一概焚烧。贼见城外火起，即开东门逃窜。该道同营官邓翼升、孙昌国、陈炳元、丁义方麾水勇登岸进城。因水兵不惯陆战，尾追十里而还。城内砖墙，为贼撤毁熬硝，瓮盎累累。将其硝厂、船厂一概荡毁。此十九日收复南康府城之情形也。

伏查南康地瘠民贫，城内贼党无多，水军出其不意，即时收复。惟吴城水师只有四营，下游之贼虽经惩创，前后两河，尚有德安、建昌之贼截我后路。又无陆兵为之犄角，故不敢守此荒城。只得安抚居民，仍回吴城驻泊。每日派船十余号，游绎郡城，以巡哨为防守。所有善后事宜，臣等另筹陆兵，与水师依护，庶足以资堵御。所有收复南康府城缘由，理合由驿驰奏，伏乞皇上圣鉴训示。谨奏。

————————————————————

(1)  此件与文俊会衔。

055．附札文　札知总局司道 ⁽¹⁾ 八月初六日（转录明谕：答水师连获胜仗收复南康府城折）

为恭录事。

照得本部堂、院于本年六月三十日，恭折具奏水师连获胜仗，收复南康府城一折。今于本月初三日奉到朱批：“另有旨。”钦此。同日，准兵部火票递到咸丰六年七月十七日内阁奉上谕：

曾国藩、文俊奏水师连获胜仗，收复南康府城一折。六月十一日，下游有贼船上驶，经惠潮嘉道彭玉麟派水师由东、西两路包抄，直下攻击，该逆溃窜。我军尾追，炮轰贼船，毙贼甚多。十四日，贼复上窥，又击坏贼船二只，毙贼十余人。十八日五鼓出队，焚贼舰六只，贼即下窜。我军分泊两岸，各带舢板直扑南康城下。该逆婴城拒守，我军将炮轰入城，沿岸堆积船料，一概焚烧。贼开东门逃窜，该道督率水勇登岸进城，将贼硝厂、船厂全行荡毁，安抚居民，并派船巡哨防守。此次水师奋力攻剿，收复郡城，剿办尚为得手。着曾国藩等激励军士，乘胜进攻，歼除丑类，毋稍迟延。钦此。

应行恭录饬知。为此札仰该局，即便钦遵查照办理。此札总局司道。

————————————————————

(1)  此件与文俊会衔。

056．饶州失守旋经克复折 ⁽¹⁾ 六月三十日

奏为饶州失守，旋经克复，恭折具奏，仰祈圣鉴事。

窃饶郡防剿事宜及五月十五日大获胜仗等情形，业经会奏在案。臣等以此股贼匪虽经惩创，而饶郡西通都、湖，北接彭、建，实为群贼之渊薮。四路可通，时虞窥伺。仍饬新任布政司耆龄，督率水陆各军，择要扼防，相机攻击。并添派参将阿达春带得胜军五百名，前往应援。耆龄与各营商酌，拟以阿达春一军进扎童子渡，而令毕金科移营扎陶溪渡，会合赣营，并力守御。初一日，探得都、湖、建、德逆匪分三路内犯，已抵陈家岭。毕金科等会商，亦分三路迎敌。初二日平明，进至陈家岭。毕金科奋勇当先，派千总龚廷贵督勇冲杀，歼毙长发四百余人，夺获骡马九匹。追及卧虎山，四面壁立，遥见密林中尚有伏贼四股。毕金科勒马压队，毋许再追。该逆知我兵不入伏中，遂由山背抄至陶溪渡，直袭赣勇营盘。须臾火起被陷，赣营各勇退屯四十里街。毕金科以陶溪营垒被陷，恐童子渡亦难孤立，带勇暂退，扎北门外。此初二日接仗互有胜负，两营退扎之实在情形也。

阿达春得胜军到饶四日，初三日方进扎四十里街，中途闻信，亦折回扎北门外。赣勇亦回屯府城。初四日，探闻该逆分窜景德镇，知其为声东击西之诡谋。议定赣营诸军力扼东路，阿达春、毕金科防御西路，相机进剿。水师则分布于祝君岭、黄龙庙沿河一带，既防贼舟突入，兼为陆路声援。初五日，贼众分五股来扑郡城。毕金科与得胜军哨官朱光裕、李鹤龄、李遐龄等分途迎敌。鏖战两时，阵斩伪指挥张姓等四名，贼党败走。追不数里，忽分股抄出队尾，两营腹背受敌。赣勇之在茅园者亦已败退。贼众由北门窜入，直出东门。各营纷纷溃散竞渡，沉溺者约二百人。得胜军哨官蓝翎千总李鹤龄，与其弟把总李遐龄，回合冲击至六七次，被该逆重重包裹，逼入湖中，力竭阵亡。水师贺虎臣、康国器两军，见事势危急，督带水勇登岸。毕金科率亲兵百余回击，由高门进至东门。水勇登城，短刀相接，杂以砖石，歼贼三百余名。该逆先胜后败，狂奔出城。我师虽于收队时转败为胜，然以伤亡过多，劳乏过甚，亦未敢久驻城内。耆龄督率水师泊于城河对岸，陆营亦分扎角山圲等处，旋与贺虎臣退至距饶三十里之表恩汛地方。此六月初五日官军挫衄，郡城失陷，并该司等移营退守之实在情形也。

臣等以陆军帐械全失，即饬毕金科驰回省城，重加整辑，迅图克复。十八日，复自省驶赴饶州。因阿达春告病，乃另派都司林保等协和营千人，而以九江镇总兵居隆阿前往督同剿办。十九日，师至表恩汛，与耆龄扎泊一处。该逆于城外扎营四座：一营黄龙庙，并于河边立炮台九座，阻我兵登岸之路；一营东门外；一营毛〔茅〕园，防我兵抄袭；一营北门外，以为退步。尚有小营分布数处，坚垒深濠，竹签鹿角，极为周密。二十一日，耆龄等定大举进攻之议。毕金科、林保两军，由角山圲进攻东路及北门，赣营由沙洲进攻西路及芝山，期于风雨山相会。水师金世莲、贺虎臣两营助攻东路，康国器助攻西路。二十二日，东路水师金世莲等先抵黄龙庙，该逆枪炮齐施，火箭、喷筒，形如骤雨，我军几不得进。各战船饱食群子，万炮齐轰。哨官杨占鳌首先登岸，毕金科与林保随换小船，一跃而登。兵勇如墙继进，奋力冲杀，火箭、火弹，四面抛放，贼营火起。千总龚廷贵等堵截该处股匪，毕金科攻剿沿河炮台，冲蹋一座，各处溃散，遂合攻东门。该处悍贼毕萃，并力死拒。自卯至巳，尚未击退。迄协和营继进，水师亦舍舟登岸，环攻数重，始冲入贼营，夺获枪炮数十件。我兵进城，乘势跟追，直逼至大街。城中伏贼突起，三路抄来，势似潮涌。毕金科积前日之愤，乘新胜之气，下马怒战。又值从九品杨玉辉带守船丁勇前来助剿，连刺骑马贼十一名。该逆将旗帜各物抛弃，坠城逃奔。计杀死及轰毙约五六百人。林保等至茅园绕出，会合追贼，共蹋北门外及张王庙贼营。水师亦由祝君岭进，蹋去高门内教场贼营一座。维时，居隆阿同赴东门，督励将弁，追杀尤多。其自西路进者，康国器先带炮船于高门上下开炮，故作攻扑之势。城西之贼稍稍分撤往救。耆龄督令守备罗玉祥等分为三队，风飞登岸。贼之撤救高门者，回顾不及。济胜军水师及陆勇乘机分道上城，先将其坐纛砍倒，剿散守城之贼。旋分为二，一扑高门，一扑灵芝门贼营。纵火焚烧，贼胆惊落，遂大奔溃。分途追剿，自西城转战而出北门者，适与城外罗玉祥剿散芝山股匪之兵相遇，前后夹攻，杀贼无算。其奔逃不及者，纷纷窜匿东湖。东西两军合并，穷追至风雨山收队。武举于宣等遥见援应之贼自山后卷旗而来，企图暗袭我后，各营严阵以待，贾其余勇，并力追击，复杀贼百余，并烧道旁小营二处。通计江、楚水陆各军，杀贼千余，生擒八十五名，先后解送省城。夺获旗帜四百一十面，枪炮、子药、骡马无数。此二十二日克复饶州府城之实在情形也。

伏查饶州一郡，捍御都、湖、皖南之贼，东蔽广信，南卫省垣，实为江省要区。特以逆踪切近，无城可守，遂致屡复屡陷。该逆以善守为长技，此次甫经半月，修筑营垒、炮台至十余座，为坚悍不拔之计。幸我军文武同心，愤激用命，一鼓克捷，保全东北藩篱。然近而都、湖，远而徽、池，匪党环窥，仍须厚集兵力，乃足以资防剿。此次酷暑鏖战，克复神速，所有水陆将弁尤为出力者，吁恳天恩，容臣等开单保奖，以示鼓励。布政司耆龄有专办饶防之责，饶州府知府张澧翰、鄱阳县知县夏燮有地方之责，均有应得处分。惟克捷迅速，功过尚足相抵，应请免议。哨官李鹤龄，请交部从优照守备例赐恤。李遐龄，请照千总例赐恤。阵亡弁勇，查明照例办理。所有饶州失守旋经克复缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

057．附札文　札知总局司道 ⁽¹⁾ 八月初六日（转录明谕：答饶州失守旋经克复折）

为恭录事。

照得本部堂、院于本年六月三十日，恭折具奏饶州失守旋经克复一折。今于八月初三日奉到朱批：“另有旨。”钦此。同日，准兵部火票递到咸丰六年七月十七日内阁奉上谕：

曾国藩、文俊奏饶州失守，旋经克复一折。江西饶州府城，屡经逆匪窥伺。曾国藩等饬布政使耆龄督率水陆各军，择要扼防，相机攻剿。六月初一至初五等日，在陈家岭等处与贼接仗，互有胜负。贼众分股扑城，毕金科等分途迎敌，乘胜追杀。忽另股贼匪抄袭我军后路，遂由北门窜入。千总李鹤龄、把总李遐龄力战阵亡。毕金科率亲兵回击，转败为胜。耆龄亦督率水师进泊于城河对岸。复经曾国藩等派令总兵居隆阿带兵前往，会合耆龄等水陆各军，于二十二日分路进攻。该逆坚垒深濠，死力抗拒。各水军万炮齐轰，哨官杨占鳌首先登岸，毕金科等兵勇如墙继进，烧毁贼营，攻蹋沿河炮台一座，贼匪溃散。我军乘势力破东门贼营，进克府城。城中伏贼，经毕金科等兵杀死及轰毙五六百人。城外各贼营，亦经居隆阿、耆龄等兵勇分投剿杀。并有援应贼从山后而来，经武举于宣等并力击退，毙贼百余名。通计是日杀贼千余名，生擒八十余名，夺获军械无算。当将府城克复，办理尚为得手。所有出力将弁，着准其择尤保奏，以示鼓励。布政使耆龄专办饶防，及饶州府知府张澧翰、鄱阳县知县夏燮，均有应得处分。惟克捷迅速，功过尚足相抵，均着免其置议。阵亡千总李鹤龄，着交部照守备例议恤。把总李遐龄，着照千总例议恤。该部知道。钦此。

应行恭录饬知。为此札仰该局，即便钦遵查照办理。此札总局司道。

————————————————————

(1)  此件与文俊会衔，并照会九江镇总兵居隆阿。

058．各路援师情形片六月三十日

再，福建援江兵勇三千一百人，现到建昌府者已有二千六百人。屡接浙闽总督臣王懿德来咨：先派护副将陈上国带一千五百人，驰赴金陵，交向荣调遣。其余兵勇仍交副将张从龙留于江西攻剿建昌等因。抄折咨送前来。六月初五日，饶州失陷。臣等恐贼踪窜扰广信，拟俟陈上国闽兵过郡之便，截留防守广信，咨明学政臣廉兆纶会折具奏在案。今饶州业已克复，此项闽兵即无庸留防广信，应令迅速赴金陵，以资援剿。惟查该副将等一军，口粮取之闽省粮台，夫船取之江省州县，虽经臣等札催，刻下尚未据报起程。至湖北援师，由普承尧、曾国华等统带来江，已于六月十八日克复新昌县，二十四日克复上高县。接据细字隐语书函，七月初旬可至瑞州。从此两湖声息可通，大局当有转机。广东援师，接据禀报，潮州镇总兵寿山于五月十九日至赣州入城，二十二日大获胜仗。赣郡防守尚严，当可保全要郡，仰慰宸廑。所有各路援师情形，理合附片奏闻。谨奏。

八月初三日奉到朱批：“知道了。”钦此。

059．附咨文　咨文俊廉兆纶 ⁽¹⁾ 七月十二日（转录廷寄：饬严防饶广以固藩篱事）

为恭录事。

七月十二日，准兵部火票递到军机大臣字寄——

钦差兵部侍郎曾国藩、江西巡抚文俊、江西学政廉兆纶：

咸丰六年六月二十七日奉上谕：

廉兆纶奏广、饶情形危迫，请迅速拨兵救援一折。据称，饶州自毕金科一军接仗失利，贼势披猖，防守吃重。广信水陆可通饶州，而练勇仅二千余人，不敷分拨，势极孤危等语。览所奏情形，自系万分紧急。业经谕令王懿德、吕佺孙、何桂清于附近广、饶等处酌拨官兵助剿矣。惟贼踞徽、宁、浙之湖州一带，防堵正形吃紧。闽省前调兵勇三千，令改赴江南，尚未过浙，恐军装、器械急切不能完备。令调赴广、饶之兵，亦恐一时未必即到。现在广、饶二郡，尚为该省完善之区，断不可再有失事。着曾国藩、文俊通筹大局，设法分兵兼顾饶州，即以保全广信，毋令与省城声音不通，致成孤危之势。其援兵未到以前，着廉兆纶督同地方官实力团练，以固藩篱。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院、堂，请烦钦遵查照施行。须至咨者：右咨江西巡抚部院文〈俊〉、江西督学部堂廉〈兆纶〉。

————————————————————

(1)  此件并札知总局司道。

060．附咨文　咨文俊廉兆纶 ⁽¹⁾ 七月十五日（转录廷寄：饬闽将张从龙攻建昌陈上国驰往广信事）

为恭录事。

七月十五日，准兵部火票递到军机大臣字寄——

钦差兵部侍郎曾国藩、江西巡抚文俊、江西学政廉兆纶：

咸丰六年六月二十九日奉上谕：

昨因廉兆纶奏广、饶情形危迫，已有旨令曾国藩等设法兼顾饶州，保全广信，毋令与省城声息不通。本日复据奏称：饶郡于六月初五日失守，广信万分危急，攻剿建昌，愈难松劲，请将拨赴向荣军营之闽省兵勇三千全数截留，以资分拨等语。饶郡与省城、抚州、广信壤地毗连，现既为贼窜踞，当防其四出滋扰。倘由安仁、馀干横扑，则省城道路梗塞，文报、饷运无路可通，即抚、建两路进攻，亦恐未能得手。着准其将张从龙所带兵一千六百名，专攻建昌；陈上国所带一千五百名，驰往广信，会合本郡练勇，分防要隘，仍即相机规复饶州，以遏贼势。该侍郎等亦当统筹全局，设法兼顾。一面赶紧攻克抚、建，一面即拨兵勇与闽兵会合，务将饶郡及早克复，庶不受逆贼牵制之患。现在金陵剿匪正当吃紧，其由闽省速派琳润等所带兵勇一千四百名，如过江西境内，即饬迅赴金陵大营。至昨谕福建添调兵二千名，原为援应广、饶之用。今广信既截留兵一千五百名，所有续调福建兵二千名，已谕知王懿德等，饬令驰赴向荣军营，江西毋得再行截留，致滋贻误。将此由六百里加紧各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院、堂，请烦钦遵查照施行。须至咨者：右咨江西巡抚部院文〈俊〉、江西督学部堂廉〈兆纶〉。

————————————————————

(1)  此件并札知总局司道。

061．附咨文　咨昆寿 ⁽¹⁾ 八月初三日（转录廷寄：饬昆寿迅赴丹阳攻剿事）

为飞咨事。

咸丰六年八月初三日，准兵部火票递到军机大臣字寄——

大学士两广总督叶名琛、广东巡抚柏贵、钦差兵部侍郎曾国藩、江西巡抚文俊：

咸丰六年七月十七日奉上谕：

前因向荣军营兵单，谕叶名琛拨兵四千名，酌派昆寿、通安等统带，由海道前往江南。嗣因叶名琛奏昆寿已由和平前赴赣州，复谕该督以江南情形较赣州尤为吃紧，如昆寿尚未出粤境，仍令带兵赴江南军营。想叶名琛等接奉此旨，自当迅速派拨。惟此时丹阳等处，贼氛大炽，不徒贼众兵单，并乏得力带兵大员。现在广东赴援江西之兵，已有寿山、谢焜、孙福同等管带，着即饬令昆寿径往江南丹阳军营，借资攻剿。该提督克复和平后，是否已由江西折回，改由海道前进？或已出粵境，行抵江西？着叶名琛、柏贵、曾国藩、文俊确探该提督现在何处，传旨催令迅赴丹阳，毋稍延误。至江西省，各路援军渐次云集，南康、饶州两府城已报收复，建昌、抚州亦获胜仗，大局当有转机。且逆贼麇聚江南，则江西境内情形较松。曾国藩等务宜乘此机会，激励将士，将临江、瑞州等府次第克复。此次毕金科攻克饶州，尚能奋勇，着令随剿随进，毋得株守一隅，专待外省援兵，致稽时日。将此由六百里加紧各谕令知之。钦此。

遵旨寄信前来等因到本部堂、院。承准此。查前据赣州镇道咨禀，潮州寿镇及孙福同均已带领兵勇到赣援剿，谢镇一军七月望间可抵南雄。惟贵军门统带兵勇，尚在和平剿匪，并无来江信息。今江南军情紧急，应自迅速前进。钦奉前因，相应飞咨。为此合咨贵军门，请烦钦遵查照。如已折回粤省，希即改由海道前进。若已入江境，即由陆路绕道，迅赴丹阳攻剿，幸勿稍迟，望切施行。咨广东陆路提督军门昆寿。（专弁沿途迎投。）

————————————————————

(1)  此件与文俊会衔，并咨两江总督、两广总督、广东巡抚。六百里排单。又札总局司道。又札委某弁确探昆寿行营，沿途迎投。

062．查明吉安阵亡殉难文武员弁请恤折 ⁽¹⁾ 八月初七日

奏为查明吉安阵亡殉难文武员弁，请旨从优议恤，恭折奏祈圣鉴事。

窃照吉安府城，于本年正月二十五日被贼攻陷，业经臣文俊缮折奏报。嗣臣等于三月二十六日，承准军机大臣字寄钦奉上谕：“文俊奏吉安失陷一折。臬司周玉衡、理问周恩庆遇害情形，着曾国藩、文俊确查，再降谕旨。其合城文武如何下落？一并查奏。”等因，钦此。钦遵行局查明详办在案。

查吉安府城，于咸丰五年十一月二十日被围，逆匪愈集愈多，百计图攻。经臬司周玉衡，督同道衔吉安府知府陈宗元、前任吉安营参将柏英，及在城文武员弁兵勇，登陴坚守，昼夜严防。十二月初八日，该逆用地雷轰坍西门月城，经周玉衡等督率士卒奋勇堵截，立时抢筑完固，毙匪多名。贼众屡次用云梯四面来攻，均为我军击退，每次杀贼三四百名不等。并乘贼不备，开城出剿，迭有斩擒，焚营多座。该逆聚众数万，图攻益急。距郡周围数百里外，皆为贼踞，接济阻绝。援兵久顿泰和，以致城中食用俱竭。势虽十分危急，而士卒齐心，不稍懈怠。讵本年正月二十五日，被贼复用地雷轰塌城墙，逆众拚死蜂涌冲入。周玉衡、陈宗元、柏英，与同知衔吉安府通判王保庸，推升湖北兴国州知州现任庐陵县知县杨晓昀，提举衔准升知县署吉安府经历余焯，吉安府照磨胡瀚，吉安府教授余步蟾，准升知县庐陵县县丞吕承恩，庐陵县典史章德懋，国子监学正衔庐陵县教谕李传心，训导吴襟浩，推升浙江处州镇标右营游击万安营，都司马福寿，署吉安营守备拣发都司克什布，周玉衡之子江宁布政司理问周恩庆，六品军功顶戴试用县丞周自新，六品军功顶戴直隶候选训导张滋，六品军功顶戴浙江生员范云程，六品军功顶戴即补县丞秦振元，准升清江县知县王见周，湖北举人李鸿钧，候补未入流孟国观，陈宗元之子监生陈世济，署兴国营千总赣标左营候补把总武举张捷魁，赣标中营署守备蔡元升，署把总事外委李得魁，左营兼署千总事本营把总吴廷瑞，把总蓝珩，外委千总邝昌贵，后营把总戴文斌，外委黄万成，吉安营千总谢明亮，额外刘起元、刘效熊，准发临江营候补外委武生邓家璧，已革准升德化县知县本任吉安府经历林蔚，六品军功顶戴王虎臣，直隶俊秀程虎炳，九品军功顶戴秦登元，已革甘肃凉州镇标外委千总韩衍彬，督兵力战，奈寡不敌众，均遭戕害。周玉衡、陈宗元、杨晓昀遇害尤惨。兵勇绅民，被杀甚多。时永丰县县丞候选知县万庆章，在郡办理支应局务，知城已失陷，将县丞钤记交家丁严义密藏身边，嘱令前赴邻郡呈缴。该员即在府义仓后，投井殉难。兹据总局司道以迭据各该员家属禀报，具详请奏前来。

臣等伏查吉安被围两月有余，逆众数万，百计攻扑。经在城文武悉力守御，歼擒多贼。乃因城墙两次轰坍，以致失陷。该员弁或临阵捐躯，或从容殉节，大义凛然。该员弁等前次抢护缺口出力，曾经臣文俊奏，奉朱批：“查明汇保。”钦此。臣文俊当即逐加酌核。臬司周玉衡拟请加布政使衔。陈宗元拟保以道员补用。柏英拟加副将衔。王保庸拟保以同知补用。杨晓昀拟保以知府升用。马福寿拟保以参将用。周恩庆拟保以知州补用。周自新拟保以知县补用。张滋拟保以知县即选。范云程拟保以从九品即选。秦振元拟保以知县补用。王见周拟加同知衔。陈世济拟保以县丞选用。黄万成拟保以千总拔补。张捷魁拟保以千总补用。王虎臣拟保以府经历即选。程虎炳拟保以从九品即选。秦登元拟保以从九品选用。林蔚拟请开复，准升知县。韩衍彬拟请开复外委。正在核办，旋闻该郡业已失陷，是以未经出奏。合无仰恳逾格天恩，均照拟保官衔敕部议恤。余焯、胡瀚、余步蟾、吕承恩、章德懋、李传心、吴襟浩、李鸿钧、孟国观、克什布、蔡元升、李得魁、吴廷瑞、蓝珩、邝昌贵、戴文斌、谢明亮、刘起元、刘效熊、邓家璧、万庆章，俱请交部从优议恤。周玉衡久任赣南，堵剿粤匪，力卫边疆，素著声威，士民感戴。并请于吉、南、赣三府，各建专祠。陈宗元等均于吉安祠内附祀，以慰忠魂，而励节义。除饬查各署殉难眷属、幕友姓名及兵勇名数，另行办理外，所有查明吉郡阵亡员弁请恤缘由，谨合词恭折具奏，伏乞皇上圣鉴训示。谨奏。

————————————————————

(1)  此件与文俊会衔。

063．附咨文　咨怡良等 ⁽¹⁾ 九月十四日（转录明谕：答查明吉安阵亡殉难文武员弁请恤折）

为恭录咨行事。

窃照查明吉安殉难文武员弁，请旨从优议恤缘由，经本部堂、院于咸丰六年八月初七日恭折具奏，并抄录折稿，分别咨行在案。今于九月十四日准兵部火票递到前折，奉朱批：“另有旨。”钦此。同日，奉到咸丰六年八月二十七日内阁奉上谕：

曾国藩、文俊奏查明吉安阵亡员弁，恳请优恤一折。上年江西吉安府被匪围攻，按察使周玉衡、知府陈宗元等督同在城文武，登陴固守两月之久，毙贼多名。经文俊以抢护城垣出力拟保升阶，尚未奏到。旋因兵单食竭，府城失守。该员等捐躯殉节，大义凛然。着各照升阶赐恤，以示优异。江西按察使周玉衡，着照布政使例；吉安府知府陈宗元，着照道员例；参将柏英，着照副将例；吉安府通判王保庸，着照同知例；推升知州庐陵县知县杨晓昀，着照知府例；都司马福寿，着照参将例；周玉衡之子江宁布政司理问周恩庆，着照知州例；县丞周自新、训导张滋，均着照知县例；生员范云程，着照从九品例；县丞秦振元，着照知县例；知县王见周，着照同知例；陈宗元之子监生陈世济，着照县丞例；外委黄万成、把总张捷魁，均着照千总例；六品军功王虎臣，着照府经历例；俊秀程虎炳、九品军功秦登元，均着照从九品例；府经历林蔚，着照知县例；已革外委千总韩衍彬，着照外委例，各议给应得恤典。提举衔准升知县署吉安府经历余焯，府照磨胡瀚，吉安府教授余步蟾，准升知县庐陵县县丞吕承恩，典史章德懋，国子监学正衔教谕李传心，训导吴襟浩，湖北举人李鸿钧，未入流孟国观，拣发都司克什布，署守备蔡元升，署把总外委李得魁，兼署千总把总吴廷瑞，把总蓝珩，千总邝昌贵，把总戴文斌，千总谢明亮，额外刘起元、刘效熊，候补外委武生邓家璧，县丞候选知县万庆章，均着交部从优议恤。周玉衡着于吉、南、赣三府各建专祠。陈宗元等着于吉安府祠内附祀，以慰忠魂。钦此。

相应恭录咨会。为此合咨贵部堂、署镇，钦遵查照施行。须至咨者：咨钦差大臣两江督部堂怡〈良〉、署赣州总镇。俱四百里。

————————————————————

(1)  此件与文俊会衔，并札知总局司道。

064．赣州府城解严并各属剿办情形折 ⁽¹⁾ 八月初七日

奏为赣州府城解严，并各属剿办情形，恭折奏祈圣鉴事。

窃赣州据江西上游，为古来用兵者所必争之地。又与粤东毗连，时有土匪滋事。本年正月，吉安失守，泰和继陷，沿途文报不通。该郡一切军务，传闻异词。六月间，广东援师至赣，臣等附片奏闻在案。兹接据护南赣道汪报闰、署南赣镇总兵阿隆阿等专差绕道赍文来省，据称，本年春间，泰和一带寇氛日炽。汪报闰带领新城、南康之勇三千余名，文英、羊角二营官兵同往进剿，接仗失利。三月十二日，兴国武进士韩进春至良口地方，十五日，与泰和之贼战于万安武索一带，大获胜仗，擒斩颇多，并击沉贼船三只。十七日，该匪复四路来攻，我军陆路失利，水军不能独支。韩进春一军退扎大湖江，汪报闰即带余勇回赣。适值署饶州营参将遮克敦布抚州战败之后，于宁都收集兵勇到赣。三月二十二日，南康所属之潭口地方会匪滋事，将委员邹庆云戕害。数日之间，土匪四起。下游之长发贼，又于二十五日破龙泉。于是潭口之贼，纠集大庾、新城土匪，于四月初二日围南康；塘江一带之贼，于初四日破上犹。风鹤迭警，人心摇动。适汪报闰先期招募之湖南东岭勇从崇义而来，十四日克复上犹县；商借之广东南雄勇，从大庾而来，初九日将新城土匪剿散。于是南康之勇，会合东岭、南雄各勇，连日攻剿金鸡岭、李家山、镜坝墟以及塘江、潭口各处。赣州亦派兵勇夹击，先后六十余战，杀贼近万，军威日振。此东岭、南雄等勇剿办土匪得手之情形也。

南赣界连楚、粤，群盗渊薮，连岁三省梭剿斩刈，不为不多。无如党羽甚繁，蔓延日广，又复纠邀泰和、万安一带之长发贼，上窜赣州。四月十九日，韩进春在大湖江战败之后，各贼即分东西两路，于二十九日直薄赣城两岸，扎营数十座，炮船数十号，在城北龟角尾地方停泊。复于上游掳取船只，搭造浮桥。五月初三日，贼分东西两路过河，径扑城下。经兵勇出队擒斩三百余人，击沉贼船七号，淹毙百余人。余匪渍溃追逐，落水者尤多。由是贼锋稍挫，连日未敢过河。南路陆贼迭至扛道坪岭上扎营，均经我军击败，毁其营盘。十五日以后大雨河涨，涌金门一带，水与雉堞相平，防守吃紧。适东岭勇因南康缺粮，前来赣州就饷，即令该勇入城守垛。而广东督抚奏调潮州镇总兵寿山督带兵勇一千五百名来江助剿，于十六日攻破雩都，十八日亦抵赣城。官军援师日集，贼数亦日增。二十二日，东河贼匪会合南路贼万余，直扑东、南两门。各兵勇由南门出队，枪炮齐施，刀矛继进，擒斩五百余人，割级一百八十八颗。追逐落水，除漂失不计外，壅塞汊河贼尸，尚有六百余具。并开放大炮，击沉贼船，夺获旗帜、器械无数。其东岸岭上营内各贼，亦由旱路逃往山后。我军追逐，烧毁贼营十数座。此赣郡被围，二十二日接仗获胜，东岸肃清之情形也。

总兵寿山等与汪报闰熟商攻剿西河之策，欲赶造浮桥，则船只不敷，且对岸贼炮甚多，难于措手。于是佯为置之不理，令我军分日出队。或攻东南路之楼梯岭、湖里塘，或攻正南路之南桥，或攻西南路杨梅渡、老虎坑等处。至六月十七日，乘其不备，仍令兵勇于各路诱战。待至贼众应接不暇之时，我军千余人突出西门，乘船过河，直至对岸，一拥而登。先杀毙执旗贼目数人，并焚毁沿河贼营两座，匪始退走。我军分路抄击上游，杨梅渡等处之兵勇，亦各用竹筏、木排过河，上下夹击。计擒斩六百余名，割级三百八十五颗，夺获大炮十一尊，抬炮一百五十三杆，炮船三只，又大小船只三十余号，踩平岭上贼营二十余座。余匪即日逃遁，我军追逐十余里。次日搜捕及乡民捆送者，又得五十余人。并将已受伪职之举人刘效忠生擒正法。此六月十七日攻破西岸贼营，赣郡解围之情形也。

现据乡民禀报，东河自赣城至兴国得团勇数万人。西河自赣城至八十里之沙地，均无贼踪。北路自赣至良口一百二十里，亦赶办团练，一律剃发。惟南路之贼，尚须迅图攻剿。前经汪报闰禀明广东督抚臣，准令南澳镇总兵带兵来江协剿。如能上下夹击，则潭口一带，当可指日荡平。又前任按察司周玉衡之子候选同知周炎，先于四月二十八日自备军需钱二万串，招集龙南乡勇二千余人来赣，曾屡次出仗获胜。嗣于六月间，因广东和平之贼窜入定南围城，以致长宁、安远、信丰一带时有警报。饬周炎带勇前往信、安、长、定一路相机剿办各等因。禀报前来。

臣等伏查江西自吉安、抚、建并陷之后，赣州远隔南路，道途梗阻。臣等每闻警报，寝馈不安，历次陈奏，皆以此为虑。该护道汪报闰，就近禀请广东督抚拨兵赴援，并接济军饷十余万。又有东岭、南雄、南康等勇，及周炎捐募之龙泉勇，先后协剿，借以殄逆党而保郡城，实为江省大局旋转之一端。除俟查明尤为出力人员吁请保奖，伤亡弁丁照例请恤外，谨据护南赣道汪报闰、署南赣镇总兵阿隆阿来文，附驿具奏，伏乞皇上圣鉴。

再，此案经汪报闰就近禀报广东督抚臣，或已先行具奏，合并声明。谨奏。

九月十四日奉到朱批：“知道了。”钦此。

————————————————————

(1)  此件与文俊会衔。

065．六至七月攻剿抚州迭获胜仗折 ⁽¹⁾ 八月初七日

奏为六月十二日至七月十三日，官兵攻剿抚州，迭获胜仗，恭折具奏，仰祈圣鉴事。

窃官军攻剿抚州，六月十二日以前迭获胜仗，业经臣等会奏在案。嗣据李元度会同林源恩陆续禀报，六月十四日，楚军拟于西南城根堤下筑一新垒，以绝贼踪，而挖隧道，以为轰城之计。贼即并力来争，我军抵阵冲锋，杀贼四十余名，杀黄旗贼目十一名。堤上之贼，复经江军轰毙数十名。十六日五鼓，贼由文昌桥渡河趋正觉寺，江军派队过河迎击。贼忽分股直扑老营，又分股在楚军对岸堤上挑战。我军分路迎剿，并乘势夹攻，炮毙数十名。贼退，复追杀七名。二十日，楚军定计仍于西南城堤上潜筑新营，以便再掘隧道。夫役众多，四更工竣。次日黎明，贼出城来争。我军预安大炮八尊于新营之内，先出数十人搦战，佯败，诱至墙边，开炮轰毙三四十名。各营并力冲击，追至城根。忽值狂风暴雨，遂各收队。中有数十悍贼，冲风冒雨扑来新垒，复被刘长培等轰退。是日共计刃贼四十余名，炮毙四十余名，枪伤尤多。二十二日，贼复来犯新垒，各营飞驰应援，刃贼三名，炮毙二十余名，贼遂败退。二十四日五更，贼复向新营大呼围扑。营内静守不动，迨各勇驰赴，一齐奋追，毙贼十余名。其分股牵制江军者，出清风门沿堤来扑，复被斩获二十余名。此六月十四日至二十四日，攻剿屡胜之实在情形也。

七月初一日，探报伪翼贵丈黄玉昆、伪承宣黄士福等，由临江经崇仁，统贼七千余人，冀图与郡城悍贼内外夹攻，猛扑我军老营。然后并力以西，御两湖来援之师。是夕至上顿渡民房打馆。我军定议，于初二日五鼓派队驰剿。逆党四千余人，已于四更时潜伏卡外。我军行抵该处，贼分三路包来，黄旗遍野，势甚汹汹。周岐山、胡德璜、邓国祥从左路抄出贼后，彭大寿策马涉水冲贼之右，耿光宣、吴齐源夹攻中路，歼贼二百余人，贼遂奔溃。经周岐山、彭大寿等怒马穷追，沿途杀毙二百余名。黄玉昆仅以身免，绿呢大轿抛弃沙洲。当各军乘胜追捕之时，城内突出二千余贼，以数百人犯江军，以数百人犯掘隧之新垒，以千人犯楚军之中营。其犯中营者，复分三路直扑濠边。经丁峻、钟朝辅、黄兆麟等协力鏖战，毙贼数十名。其犯新垒者，经刘长培督勇出营，立取大旗贼之首级。贼遂气夺而奔，复被斩获多名。其犯江军者，由堤上包抄右军营盘，经吕克生、雷福尧等堵击，被歼数十名而退。是日自卯至午，鏖战四时，计共杀贼五六百名，裒尸十余里，杀伪官数名，生擒十四名，夺获黄旗、黄伞、黄帽、黄马褂多件，军器数百件。此初二日大破援贼之实在情形也。

是夜，逆党仍聚上顿渡。次日，我军派队再往。城中贼党窥营内空虚，倾城出犯。以两支扑新垒，两支扑楚军之中营，两支扑江军营。经我军分投迎击，众炮齐发，踣尸遍地。维时进剿上顿渡之军，业已列阵市门，该逆纷纷过河避遁，我军亦即收队。初五日，贼分数支出犯江、楚二军，而其扑新垒者尤悍。炎天炮热，不便连开，我军更番轰击，计毙四五十名。每毙一人，新贼哄然遽退，老贼持矛督后，凶狠异常。我军用大队冲之，斩十余名，贼遂退去。是夜五鼓，我军派队埋伏民房，贼党出城拒战，李晋发、吕克生、耿光宣等中营诱之，伏兵从旁抄出，枪毙、轰毙甚多，贼遂鼠窜入城。初六夜，贼出百余人来袭新垒，火箭、喷筒突入墙内。我营寂然不动，但指人影所在，轰炮指击。天明视之，血痕殷地。此初三、初五、初六等日夜接战之实在情形也。

初十日黎明，贼党三四千人出犯中营，我军用炮轰毙数名，贼仍屹立不动。每开一炮，反进数步，相持两时之久。周岐山、彭大寿并力冲突，贼始退至堤边，旋复猛扑新垒。缘新垒之中，开掘两隧，贼党侦知，特用全力围逼。忽值大雨如注，我军枪炮皆不能燃，贼遂扑入。迨吴齐源等率勇再进，贼以反客为主，混战一时之久，不能夺回。计阵亡十三人，受伤八九十名。是夕我军彻夜戒严。次早，贼复大至。各营坚壁不动，待其疲乏，一拥而前。贼出不意，溃至堤根，我军用排枪并击，每开一轮，辄进十余步。如是数次，轰毙约二百余人。又有埋伏民房之贼，亦经围烧，死者累累。又有从洲头扑营之贼，被击落水无数。是日，我军愤激，誓洒前耻，血战半日，呼声震天。计歼贼四百余名，夺回五百斤大炮一尊。此初十日被贼扑去新垒，十一日复获全胜之实在情形也。

十三日寅刻，贼即吹角出城，火光遍野。黎明时，分三路来犯中、左、右三营。我军先日赶筑长墙，于堤下埋伏劈山炮。以俟逆党先踞营前山嘴，大炮轰倒八九名，群子如雨，贼仍不退。其下塅来扑者，经埋伏之炮排轰之，连毙十余人。时督队之贼，有黑、白马二匹，左突右冲，前后窥探，大队皆受其指挥。突被炮轰落马，马遂狂奔。有数十黄旗簇拥，百余人抬以入城。于是各路之贼，皆丧气而归。收队尚在辰初。其来也如潮涌，其去也如山溃。击毙者，必为著名贼首无疑。是日贼党数千人，出北门过西津渡而去。有马四五十匹，轿二十余乘，妇女二百余名。受伤之贼，用竹床舁去。附近百姓，一概逃尽。据报称人数在六千以上，悉赴瑞、临，以御两湖之援师。由是抚州之贼数稍减，我军久战力疲，亦少资休息矣。

伏查临江援抚之贼，前经李元度等击退三次，踏毁四营，受创不为不重。今伪翼贵丈黄玉昆，复率大股七千余众来援，气势浩大。民心军心，一时大为摇动。我军竭力支持，合计斩获伤夷，数在千名以外。惟初十日贼因探知地道所在，出其全力扑去新垒，小挫一次。余皆连获胜仗，足以固士气而折逆锋。目下两湖援师已至，瑞州贼势全注西路。臣等仍饬李元度围逼抚城，力图克复，以期肃清东路。历次接仗奋勇，初终不懈者，吁恳天恩准臣等核保数人，其始勤终怠者，甄别数人，以昭激劝。所有六月十二日至七月十三日抚州攻剿各情，理合据实驰奏，伏乞皇上圣鉴，训示施行。谨奏。

九月十四日奉到朱批：“知道了。着查明举劾。”钦此。

————————————————————

(1)  此件与文俊会衔。

066．湖北援师进攻瑞州府城折 ⁽¹⁾ 八月初七日

奏为湖北援师进攻瑞州府城，江省派兵四千前往会合，屡获胜仗，江、楚之路渐通，恭折驰奏，仰祈圣鉴事。

窃湖北援师克复新昌、上高等县，将至瑞州，业经附片具奏在案。嗣据探禀，候补参将普承尧、候补同知吴坤修、同知衔曾国华、候选知县刘腾鸿，于七月初一、二等日先后抵瑞州府城外，初三、五等日大获胜仗。臣等因派湖南河溪营都司彭山屺、都司李新华、守备万泰、羊瀛等率兵勇七营四千人，于初九日自省起行，十五日驰抵瑞州，与援师相会合。自上高、新昌以前接战情形，均由湖北、湖南抚臣具奏。既至瑞州城下，十五以前接战情形，仍是细书隐语，略叙大概。十五以后，省兵已到，接战情形，禀报较详。臣等谨据原禀分别陈奏。

六月三十日，援军于距瑞州二十里之大山地方驻扎。七月初一日，率队赴府城察看形势，猝与城外贼遇，格杀数十名，生擒六名。初二日，移扎西门外。查瑞郡分建南、北两城，北曰官城，南曰民城，中夹一河，上有大桥一道。初三日，伪北王韦昌辉自临江率党三千余人来援。我军派定两大支，以一支留河北，攻剿城内之贼；以一支过河南，列阵堵截外贼，使不得入。比韦逆至，我军之先过河者，已拔其南城，即从南城出剿。望见贼势甚盛，仪从赫奕，奢僭非常。头队排刀手，凶悍直前，刘腾鸿坚持不动，静以待之。该逆三次猛扑，锐气稍衰，我军突起乘之，贼众败溃。我军复从北岸渡兵，抄其后尾，贼队大乱。歼毙近五百人，夺获伪王黄轿、绣伞、金碗、金盆各僭物及银钱甚多。韦逆逃窜乡间，是夜偷入城内。初五日，我军大举攻城，缘梯踏肩，肉薄而登。该匪枪炮、木石同时并发，壮士多伤，未能得手。初九日，贼匪乘雨前来扑营，先犯吴坤修彪勇营盘。我军悄寂无声，佯呼：“天雨药湿，何以御敌？”贼悉锐扑至濠外，我军点放劈山大炮，饱食群子，轰倒数人。各营抄出截击，贼党败溃，纷纷四窜。有不及进城者，追杀几尽。十一、十二两日，贼复倾城出犯。我军相戒勿动，俟其疲乏，奋勇直前，歼毙甚多，追至城根而还。此楚军到瑞后，十五日以前六次接仗获胜之情形也。

当楚军初至瑞州之时，该逆方大举扑犯省城。于省河之对岸数十里内，筑立贼垒五六处，另详水师奏中。其塘头堎一垒，去省垣十里而近。逆旗日来沙井搦战，一河仅隔。臣等欲派兵勇迎接瑞州之援师，必先攻破沙井之贼垒。七月初四日，渡兵二千余人进剿。派守备羊瀛义武营击中路，守备万泰、把总胡应元两营击西路，守备李大雄、滕加洪两营击东路，如墙排进，直抵塘头堎贼垒。该逆出营迎敌，未及片时，我西路兵已截断其尾。营内逆党，纷纷溃窜，前敌之贼，亦相继败退。踏破逆垒二座，夺获大炮四尊，旗帜、军械无算。此初四日进剿省河对岸贼营获胜之情形也。

初九日，添派新字营、虎字营合四千人前赴瑞州，十五日到郡，与鄂省援师相会。十七日，该逆以楚军精强，未可轻犯；江军稍弱，且新到营垒未坚，遂出二千余人牵制楚军，而以大队六千人，猛扑新到江军之营。江军各营官议定，整队以待，俟其切近，始行出击。右路一股先至，直向平江营，胡应元带队冲出。中路继至，李大雄出御之。万泰率九江营抵御左路，义武、得胜两营合抄右路之后。回合数十次，右路退挫。义武营勇夫纷纷逃溃，几至不支。都司李新华带新字、虎字营驰出力堵，楚军湘、宝勇驰至救援，各营先挫者亦回旗转战。李大雄力冲中坚，贼即败溃，势如山颓。杀贼五百余人，追至城下，后者不及入城，逼入濠签，自相践踏。城上火球、大炮，自相击毙，余皆鸟惊兽散，未得归队。此十七日江、楚两军初合击贼获胜之情形也。

二十七日，楚军派三成队出迎饷项，贼又分股来犯。西门三股，湘勇、宝勇御之。江军各营，惩十七日之小挫，坚壁不动，以观楚军之战。湘勇、宝勇鏖战二时许，该逆抵死不退。滕加洪带得胜军策应宝营，胡应元策应湘营，又相持一时，未能取胜。李新华、李大雄等从东北抄出，枪炮兼施，刀矛并举，声震天地，贼众大败。江军由北门追至西门，与湘、宝各营会合，杀贼共五百余人，余众狂奔入城。城上巨炮轰击，烟尘蔽空，火箭、石块骤如雨下。不及入城者，自毙约近百人。此二十七日接战获胜之情形也。

伏查湖北援师，四月初间自鄂省起行追贼，绕至长沙，旋复驰至江西。酷暑行军，转战千有余里，克复咸宁、蒲圻、崇阳、通城、新昌、上高六县，扼驻瑞州以通两湖之路。江西全局之转机，胥系乎此。所有带兵得力之员，应即吁恳恩施，以示鼓励。湖北补用参将普承尧，请以副将归部遇缺即选。湖南候补同知吴坤修，请以知府归于湖南补用。同知衔曾国华，系臣国藩之弟，未敢仰邀奖叙。臣文俊查曾国华，经其父曾麟书因闻罗泽南伤亡，遣令驰赴湖北，帮理营务。即经湖北抚臣委带湘勇，兼统湘、宝各营，来江援剿。辛苦备尝，战功卓著。请以同知归部尽先选用。候选知县刘腾鸿，谋勇为全军之冠，请以直隶州归于江西补用，并请赏加勇号。其余出力员弁，仰恳鸿恩，容臣等择尤开单保奖，以昭激劝。所有湖北援军已至瑞州，并派江军赴瑞会合，迭获胜仗各缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

067．附咨文　咨两江湖广总督湖南湖北巡抚等 ⁽¹⁾ 九月十四日（转录明谕：奖叙湖北援师各员弁事）

为恭录咨行事。

窃照湖北援军已至瑞州，并派江军赴瑞会合，迭获胜仗。及八月初一日瑞州贼匪纠集临江等处之贼，猛扑营盘，幸获大胜各缘由，经本部堂、院分别折片，于咸丰六年八月初七日由驿具奏，并抄录折稿咨行查照在案。今于九月十四日准兵部火票递到前折，奉朱批：“另有旨。”钦此。同日，奉到咸丰六年八月二十七日内阁奉上谕：

曾国藩、文俊奏湖北援师攻剿瑞州迭胜，请将带兵出力各员鼓励一折。湖北救援江西之师，自克复新昌、上高后，屡获胜仗，直逼瑞州府城。经曾国藩、文俊派兵二千先将省河对岸贼匪击败，于七月初九日，添派两营兵勇四千人，前赴瑞郡会合攻剿。自十七至二十七等日，迭次获胜，杀贼共千余人。其自相践跻、击毙者，不计其数。楚军现驻瑞州，以通两湖之路。所有带兵文武各员，均能奋不顾身，冒险攻击，自应量予恩施，以示鼓励。湖北补用参将普承尧，着以副将遇缺即选。湖南候补同知吴坤修，着以知府归湖南补用。同知衔曾国华，着以同知尽先选用。候选知县刘腾鸿，着以直隶州知州归江西补用，并赏给冲勇巴图鲁名号。其余出力员弁，着准其择尤保奏，候朕施恩。该部知道。钦此。

相应恭录咨会。为此合咨贵部堂、院，请烦钦遵查照施行。须至咨者：咨钦差大臣两江督部堂怡〈良〉、湖广督部堂、湖北、湖南抚部院。俱五百里。

————————————————————

(1)  此件与文俊会衔，并札知总局司道及管带宝勇即选副将普承尧、管带湘勇湖南补用知府吴坤修、管带湘勇尽先选用同知曾国华、管带湘勇江西补用知州刘腾鸿。俱五百里。

068．水师迭获胜仗折 ⁽¹⁾ 八月初七日

奏为水师迭获胜仗，恭折驰奏，仰祈圣鉴事。

窃江、楚水师分布各路，使水贼不致蔓延，先后收复丰城、南康郡县，业经陆续奏报在案。该逆自去冬今春攻陷吉、袁、瑞、临等府，因水路不得逞志于我，遂于吉安、临江、瑞州三府修造战船，于临江铸造炮位。又复煎硝制药，采铁铸子，勒派乡官，多设分局。议定秋间大举围扑省城。上游瑞、临之贼船出而下窜，下游湖口之贼船入而上犯，冀图困我水师于中段也。

六月二十五日，该逆于生米司筑立贼垒，二十七、八等日，于塘头堎、万寿宫、瑞河口筑立贼垒，七月中旬，又于临江河口筑立贼垒。其在塘头堎者，去省城不过数里。逆旗逼于沙井，一水仅隔，猖獗已极。七月初四，臣等派陆军渡河攻剿，踏毁贼营，另于瑞州案内具奏。其在生米司、瑞河口、临江河口者，深沟高垒，密排炮位，专击官军船只，而护瑞、临贼舟，为冲出省河之计。七月初一日，贼由松湖带战船三十余号，陆贼千余，将抵瑞河口。该处经我军先钉排桩，仅容一船出入。是日辰刻，江军水师刘于淳派李鸿泰等相机进剿，傍山迎敌。该贼船身笨重，甫近排桩，被我军哨官陈元胜、唐书麒冲锋直入，百炮轰击，火器并举。各哨船两路分追，击毙、溺毙之贼各数十名。熊吉华管带小划，督勇登岸，杀毙陆贼多名，余贼逃避山中。共烧毁贼匪大快蟹船二号，夺获大战船二号，舢板小划三号，大炮十二尊，子药旗械无数。其生米河沿之贼，被楚军前营游击刘国斌炮船日夜轰击，新附逆党，不肯入垒。因初一日水师有瑞河口之捷，初三、初四陆军有瑞州之捷、沙井之捷，贼众胆寒，遂于初五夜弃营而遁。我军追夺大炮四尊，火药五十九桶，大小子弹、枪械、旗帜尤多。此水师获胜瑞河口，及生米贼营逃遁之情形也。

七月二十七日，记名道刘于淳亲督守备李鸿泰、李逢春、蔡康业等营战舟小划，前往临江河口巡哨。该逆于南、北两岸坚筑炮台二座，外设浮桥，内闸木板。又于里河为连珠小炮台五座。刘于淳传令往樟树镇会齐，派李逢春等船六号，竟上吉安河，以为疑兵；派曹笃清等船六号，上前引贼；派黄金彪等紧傍北岸，以便入营放火。曹笃清等至浮桥口门，彼此开炮，贼坚壁不动，我军佯为胶浅，回船退走。贼果拥出口门，乘势追赶。我军小划随即进口，一面斩断浮桥，曹笃清等六船一拥直前，李鸿泰左营各船衔尾进剿。李逢春等从南岸上墙放火，黄金彪等从北岸上墙放火。谢凤高、张桂林之陆勇，分投登岸。水陆夹击，贼不能支。我军将贼船围在河心，进退无路，杀毙、击毙、溺毙之贼，约四百名。夺得大小战船九号，大小炮位四十七尊，火药、炮子百余石，大小黄旗五六十面，夺米、煤船十三号，烧毁数十号。割取伪元帅王姓首级，伪印两颗。二十八日，探得贼匪尚余炮船五号，退守临江城下。刘于淳派舢板船王炳等径入内河，嘱令见贼即退，暗派李逢春等带陆勇，伏于南岸堤下。贼见我军船少，果水陆来追，我军佯退，堤下伏兵忽起，贼船退败。我军回棹返追，阎廷臣跃入贼船，枪炮齐开，毙贼甚多。陆贼见事急，自上游厉水前来救援。我军纵火焚贼划二十余号，夺获大炮六尊，煤、米船十余号，子药十余石。此二十七、二十八日刘于淳水师获胜，扫除临江河口贼垒之情形也。

下游水师之驻扎吴城者，自六月收复南康之后，久未接仗。七月二十七日，惠潮嘉道彭玉麟带后营、向导营赴下游巡哨，行九十里，巳刻至南康，循东岸而下。遥见谢司塘逆旗招展，陆贼上犯，贼舟亦自西岸神灵湖列阵而出。彭玉麟率各营哨仍自东而下，将抄尾而兜击之。贼船斜趋而西，彼此横列一字阵，对敌逾时，贼舟败北。我师乘胜穷追，直至屏风，去吴城老营已隔一百三十里，捩柁收队。行不数里，南风忽起。该逆见我军远来劳乏，又见南风之不利于退师也，遂回棹返攻，极力猛扑，子如骤雨。我军亦停棹对击，炮烟蔽空，湖波大作，军心摇惑，几至不支。彭玉麟传令大舟下碇，与之坐战。阵脚稍定，各舢板亦回头奋击，衔枚无哗，千炮雷震。贼势蹙，复败。我军扬帆佯作欲追之势，实则静待，以观其变。待贼舟奔北已逾二十里，始行卷塘收队，五更乃抵老营。此吴城水师巡哨南康接仗之情形也。

伏查江西水贼，以湖口逆舟最为凶悍。而吉安、临江、瑞州三处，造船铸炮，各治水军，以图上下夹击，困我省垣。谲谋毒计，深堪发指。臣等派彭玉麟驻吴城以防湖口之贼，刘于淳驻丰城以防赣河、临江河，刘国斌驻市汊以防瑞河。兹幸仰仗天威，数战俱胜，夺获炮位至六七十尊之多。从此瑞、临两河贼舟不足为害，上游渐易肃清。记名道刘于淳，自督带水师以来，无战不胜，以寡御众，士卒乐为效命。吁恳天恩，赏戴花翎，以示鼓励。其麾下出力员弁，及彭玉麟麾下屡战出力之员，可否容臣等核保数人，出自皇上天恩。伤亡弁勇，查明照例办理。所有水师迭获胜仗缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

069．附咨文　咨怡良 ⁽¹⁾ 九月二十九日（转录明谕：答水师迭获胜仗折）

为恭录咨行事。

窃照江、楚水师迭获胜仗情形一折，经本部堂、院于咸丰六年八月初七日恭折由驿具奏，并抄录折稿，分别咨行在案。今于九月十四日准兵部火票递到前折，奉朱批：“另有旨。”钦此。同日，奉到咸丰六年八月二十七日内阁奉上谕：

曾国藩、文俊奏水师迭获胜仗一折。江西逆匪修造船炮，于生米司、瑞河口、临江口等处筑垒。经记名道刘于淳等督带水军进剿，迭获大胜，先后击毙、溺毙贼四五百名，烧毁贼船数十只，夺获大小战船并米、煤船二十七只，大小炮六十三尊，火药、子弹、旗械不计其数，将贼垒尽行扫除。其谢师塘之贼，亦经彭玉麟奋击败窜。此股逆匪胆敢于省城附近地方筑垒，记名道刘于淳水陆夹攻，以次扫荡，剿办甚为得力，着赏戴花翎，以示鼓励。出力员弁，着曾国藩等择尤保奏。钦此。

相应恭录咨会。为此合咨贵部堂，请烦钦遵查照施行。须至咨者：咨钦差大臣两江督部堂怡〈良〉。五百里排单。

————————————————————

(1)  此件与文俊会衔，并札知总局司道、楚军水师惠潮嘉道彭玉麟、江军水师记名道刘于淳。俱五百里排单，往吴城镇、樟树镇一带探投。

070．专弁咨催昆寿赴江南及江西近日军情片 ⁽¹⁾ 八月初七日

再，臣等于八月初三日承准军机大臣字寄，七月十七日奉上谕：

现在广东赴援江西之兵，已有寿山、谢焜、孙福同等管带，着即饬令昆寿径往江南丹阳军营，借资攻剿。该提督克复和平后，是否已由江西折回，改由海道前进？或已出粤境行抵江西？着叶名琛、柏贵、曾国藩、文俊确探该提督现在何处，传旨催令迅赴丹阳，毋稍延误。至江西省，各路援军渐次云集，南康、饶州两府城已报收复，建昌、抚州亦获胜仗，大局当有转机。且逆贼麇聚江南，则江西境内情形较松。曾国藩等务宜乘此机会，激励将士，将临江、瑞州等府次第克复。此次毕金科攻克饶州，尚能奋勇，着令随剿随进，毋得株守一隅，专待外省援兵，致稽时日等因。钦此。

臣等于七月十七日接赣州镇、道来文，尚无提督昆寿入境确信。兹钦奉谕旨，臣等即恭录咨明，专派把总曾耀坤，绕道驰赴赣州，确探昆寿行营投交，催令迅赴丹阳，毋稍延误。

至江西贼势之浩大，党类之众多，臣等于二月二十一日复奏一折，业已缕晰言之。厥后三月初间，逆首石达开窜扰皖南，带去男妇三万余人。然所带者多系江西新掳之民，非尽两广久从之贼。江西贼势，仍未见其衰落。八郡名城，久被沦陷。南康虽经收复，尚无陆兵驻守。刻下赣州、建昌、饶州三府，各有兵勇数千。抚州、瑞州、袁州三府，各宿重兵将近万人。兵力不为不厚，鏖战不为不苦。杀贼动以千计，自损动以数百计，不为不多。而迄未能克复要郡，挽回全局，固由臣等调度之乖方，亦足见此贼以全力围困江西，未尝有一处瑕隙、一日之松懈也。臣等查阅俘获伪文，参核各处探报，贼首之在江西主持军务者，自去年十一月至本年二月底，以伪翼王石达开为主。三、四、五月，以伪翼贵丈黄玉昆为主。六、七月后，以伪北王韦昌辉为主。如九江之林启容，瑞州之赖裕新，湖口之黄文金，皆著名剧贼。抚州之三检点，建昌之张三和，袁州之李能通，虽不甚著名，亦复谲谋百出，坚悍异常。统计江西境内，广西满发老贼，与广东、湖南新附之贼，约在四万以外。本省甘心从逆之匪，约在三万以外。而皖、鄂两省上下往来之贼，不在此数。臣等忝列戎行，惟当壹意镇静，化大为小，以安军民之心，何敢稍涉张皇？然贼势之多寡，军情之轻重，亦当悉心考究，又何敢稍事含糊，反蹈讳饰之咎。所有专弁咨催提督前赴江南，及江西近日军情，理合附片复奏，伏乞皇上圣鉴。谨奏。

九月十四日奉到朱批：“知道了。”钦此。

————————————————————

(1)  此件与文俊会衔。

071．请饬山西陕西两省每月各筹饷银三万两片八月初七日

再，臣等本年因饷项支绌，先后奏请于上海抽厘者一次，请拨上海关税银者二次，均经江苏督抚臣议驳，未得筹拨来江。广东协款，亦以道路梗阻，不克解至江省。本省则八郡沦陷，钱漕捐输，无从措手。竭蹶情形，久在圣明洞鉴之中。欠饷愈久，兵勇愈疲。且亡者无恤银，伤者无养银，怨望之情，积而为挟制之状。胜仗不能加赏，败挫亦难于言罚。臣等日夜焦灼，毫无良策。今幸湖北援师驰至瑞州，军威为之一振。然其欠饷已满两月零三日矣，若不急筹放给，则劲旅亦将变为疲兵，此后安得复有振兴之机？合无吁恳皇上天恩，敕下山西、陕西两省抚臣，每月各筹银三万两，协济江西，委员解至荆州，臣等派委大员在于荆州府守候催提，转解至瑞州等处，专供两湖援师之用。倘有赢余，分拨各营，稍补前数月之欠项。臣等为保全劲旅、挽回大局起见，迫切下忱，伏希圣慈垂鉴。谨附片具奏请旨。

072．附咨文　咨山西陕西巡抚 ⁽¹⁾ 九月十四日（转录廷寄：饬山西陕西解款协济江西军饷事）

为恭录咨明事。

窃照江省饷项支绌，吁恳天恩敕下山、陕两省，每月各筹银三万两，协济江西，专供两湖援师之用缘由，经本部堂、院于咸丰六年八月初七日附驿具奏，当经抄录片稿咨送在案。今于九月十四日准兵部火票递到前件，奉朱批：“另有旨。”钦此。同日，承准军机大臣字寄——

钦差兵部侍郎曾国藩、江西巡抚文俊、浙江巡抚何桂清：

咸丰六年八月二十七日奉上谕：

曾国藩等所请山、陕两省协济饷银，已谕知王庆云、吴振棫等筹办。该二省解款甚多，势不能按月照办。已令酌解数月，以资接济等因。钦此。

遵旨寄信前来等因到本部堂、院。承准此，相应恭录咨明。为此合咨贵部院，请烦钦遵查照，无论何款项下，酌解数月，以资接济。仍希迅速示复施行。须至咨者：咨山西、陕西抚部院。六百里排单。

————————————————————

(1)  此件与文俊会衔，并咨湖广总督官文、两江总督怡良、湖南巡抚骆秉章、湖北巡抚胡林翼。五百里排单。札总局司道。

073．请饬湖南抚臣严拿周万胜片八月初七日

再，虎字营哨官周万胜，自都司黄虎臣阵亡之后，动辄借口粮不足为词，煽惑军心。经臣国藩出牌晓谕，胆敢藐法毁牌，当即严加棍责，发交南昌府收押三日。适值江军拔营前赴瑞州，都司李新华具保禀请释放周万胜，带至瑞州军营，责令立功赎罪。兹据李新华禀称，周万胜怙恶不悛，私自逃回湖南宁远县原籍等情。相应请旨敕下湖南抚臣，饬查宁远县虎字营哨长周万胜，严拿务获，立正典刑，以为煽惑军心、藐法私逃者戒。谨附片具奏请旨。

更多好书分享关注公众号：sanqiujun

074．附札文　札知总局司道 ⁽¹⁾ 九月二十一日（转录廷寄：着骆秉章查拿逃弁周万胜正法事）

为恭录札知事。

照得虎字营哨官周万胜，煽惑军心，藐法私逃原籍，请旨饬查严拿究办缘由，经本部堂、院于咸丰六年八月初七日附驿具奏，并抄录片稿札知在案。今于九月十四日准兵部火票递到前件，奉朱批：“另有旨。”钦此。同日，承准军机大臣字寄——

钦差兵部侍郎曾国藩、江西巡抚文俊、浙江巡抚何桂清：

咸丰六年八月二十七日奉上谕：

逃弁周万胜，亦〔已〕谕知骆秉章查拿正法矣等因。钦此。

遵旨寄信前来到本部堂、院。承准此，合就恭录札知。为此札仰该局，即便钦遵查照办理毋违。此札。札行总局司道。

————————————————————

(1)  　此件与文俊会衔。

075．报瑞州援军胜仗片 ⁽¹⁾ 八月初七日

正封折间，接据禀报，八月初一日，瑞州贼匪纠集临江、奉新、安义、武宁、义宁等处之贼约二万人，猛扑官军营盘。鏖战四时，幸获大胜。该匪欲困江西，必不使我与两湖相通，瑞州乃其必争之地，日内仍当有数次大战。除查明初一日开仗情形续行具奏外，理合附片先行奏报，仰慰宸衷。谨奏。

九月十四日奉到朱批：“览。”钦此。

————————————————————

(1)  　此件与文俊会衔。

076．围攻瑞州收复靖安安义二县折 ⁽¹⁾ 八月三十日

奏为官军围攻瑞州屡获大胜，并分支出剿奉新，收复靖安、安义二县，恭折驰奏，仰祈圣鉴事。

窃照湖北援师自抵瑞州，臣等派兵四千前往会合，七月内屡获胜仗，业经具奏在案。八月初一日，伪指挥黄姓，纠集临江、奉新、安义、武宁、义宁各处逆党，并合城内大股，号称四万，四路拥至。旗分五色，排列山冈。黄旗一股，对我湘营；红旗一股，对我宝营；白旗、蓝旗二股，对我省兵五营；青旗及杂色镶旗一股，伏在树林之间。我军派定队伍，静以待之。贼亦排立不动，相持约一时许。另有青旗一股，从东北数里外风驰雨骤而来，截我军之后路。排列山冈之贼，呼声震天，直扑我军。待至濠外，我军一齐冲击。而贼势浩大，前者已殪，后者不退，黄旗已却，红旗又至，青旗一股，更为凶悍。我湘营以数人翼蔽劈山炮，俟其逼近，则轰击之，退而又进，又指击之。贼阵大乱，弃甲狂奔。有数百贼扑平江营者，恋战不退，几欲摩垒而入。我军以数营追逐败贼，而以二营回抄平江营前之贼之尾，围此数百逆匪于垓心。千矛丛刺，黄埃殷地，官军与贼队混乱将不可辨。悍贼露刃外向，冲出重围者近五百人，歼毙者二百余人。其大队分追败贼，驰逐奉新之西道，分投擒斩，横尸遍野，弃械塞途，穷追三十里而返。讯据生擒贼供，号称四万，实二万余人，广贼数千，极为骁悍。本日被杀约计千余。此八月初一日瑞城之匪与援贼合攻我营，迎战大胜之情形也。

赴援之贼一经败溃，即欲分归各处。初三日，伪将军石姓自九江来援，勒令败贼仍回瑞州。于东北大路，夹立营盘五座，与城内之贼为犄角，欲断我军通省之路。楚军刘腾鸿、普承尧与省兵营务处彭山屺、罗萱等商议，援贼初败，其众已馁，石逆新到之援，强之同战，志气未一，壁垒未坚，宜速战以挫之。定议楚军之湘后营、宝中营自守营盘，以防城内贼党之出犯。而以湘中营、宝右营与省兵五营者，往攻东北援贼之营。刘腾鸿恐省兵不可深恃，亲率楚军三百人者，与之偕往。初四日黎明出队，行未三里，该逆蜂拥而至，恃其众倍于我，大围包抄，渐逼渐近，悉锐以扑。刘腾鸿之师三百人者，植立如树，不进不退，寂然无声。该逆大呼动地，我军不之应。火器如雨，亦不之应。待其扑近，乃发劈山炮，殪其执旗贼目，贼稍却，则三百人者，植立如故。又近，又殪之。如是者凡六七次，贼气稍沮。省兵得胜军跃马冲阵，各营并力齐进，贼遂败退。追至小桥，忽卓旗排立，我师斩其先锋二名，追至墙下，贼又排立。刘腾鸿率三百人者继至，乘胜一呼，破其大垒一座。火球齐掷，烟焰障空，各垒惊惶，又连破其四座。败贼拥聚一处，我军以一队横截之，纷纷四窜，追杀数里而还。方悍贼卓旗排立之时，城内之贼，出扑官军营垒。湘中营、宝右营飞驰回救。我进则贼却，我稍瑕则贼仍进。更番回合，至三时之久。直待刘腾鸿与省兵五营者，尽踏贼垒，追贼归来，然后并力以击城内之贼，始获全胜，日暮收队。此初四日城外续添援贼，大获胜仗，踏破贼垒之实在情形也。

得此两战，军心大定。援贼窜归各处，省城之路无梗，江西、两湖遂获疏通矣。初六日，我军派队渡河，禁南城之民与贼贸易，诛运送贼粮者五人。西门出贼千余来争，我军迎击，驱而败之。初九日，贼出二三千人，分扑湘营、宝营。刘腾鸿、普承尧督队堵击，该逆反奔。河沿甚窄，遂徒步而涉，以趋南城。河干竹签，贼之预防我军者，至此反以自刺。南城先有伏贼千余，突出来援。我军乘胜涉水追之，矛搠港内，歼毙无数。十一日，北城出贼二千余，扑省城兵各营；西门出贼四五千，分趋两路；南城出贼千余，护炮船而上。我军亦分三路迎之，刘腾鸿击西南，普承尧击西北，万泰、李大雄等击北路。分道扬镳，枪炮并发。鏖战三时，西、南两路，相继败溃，北路之贼，望风亦退。十二日，贼又出数千，来扑省兵各营。我军出队，施放连环枪炮，毙贼百余人，贼奔入城，午刻收队。传餐甫毕，贼又来犯。以千余人出北路，牵制省兵各营，而出全队近万人，猛扑刘腾鸿之湘营。长发悍贼，蚁附濠外。火箭、喷筒，迸落营中，帐棚屡燃，即时扑灭，弁勇悄寂不动。相持二时，该逆气竭。湘营开壁驰之，贼遂大败，如山溃河决，歼毙甚多。讯据生擒贼供，贼中闻刘腾鸿分兵出剿奉新，遂定计以全力攻扑湘营。自辰至午，出战一次，以疲之。北路另出一支，以牵缀之。其注意在专扑湘营，不料反为所败等语。此初六、初九，十一、二等日接战获胜之情形也。

嗣后逆匪常出搦战，小有斩获。二十六日，南城出贼千余，护炮船而上，抵湘营之对岸。北城西门，出贼约二千，横列堤上，扑省兵之营。刘腾鸿以炮轰南岸之贼，而令刘连捷、刘芳贵由西南横截之。省兵得胜军出击北路之贼，毙尤悍者十余名，我军亦伤数人。二十七日，奉新援贼复至瑞州，由西南门出五六千人，抵西北隅向省兵冲突者为第一队，其抵正西接应者为第二队，其横布西南隅者为第三队。南城仍出贼千余，护炮船以上，牵制石鼓岭之湘营。刘腾鸿令省兵各营静镇以待，以湘后、宝中营直捣中坚，攻其第二队，自带亲兵堵击南城并炮船一股。西路之队先到，将贼之第二队冲开，蹂践田垅间，杀毙百余人。第一队已被我军截断，省兵开壁逐之，四围包裹，桀者突围而出，杀毙者近二百人。正追逐间，南岸贼忽徒涉来扑，分支堵之，一律败退。此二十六、二十七日连获胜仗之情形也。

前此七月下旬，官军急攻瑞州之时，上高、新昌又有贼徒占据，湖南之路复梗。臣等因于瑞州营内，抽派候选同知吴坤修，率原带之彪勇一千名，益以义武勇七百名，作为游兵，回剿新昌、上高，相机规复奉新、安义、靖安等县。四路雕剿，不惟断瑞州贼援，且可扫除游匪，无令到处蔓延，民不聊生。吴坤修等于七月二十五日，重收复新昌县。派员于二十八日，重收复上高县。停留数日，搜捕余匪。八月初八日，行抵奉新。夜半派队渡河，至县城北门外之狮山。守城之贼，寂不闻声。各勇急欲梯城而上，将近城头，则火弹齐发，若预知者。我军高踞狮山，对城轮放枪炮，自寅至午，声震山谷。正拟暂行休息，忽贼绕东城而出狮山之麓，直扑我营，被我军歼毙百余人。十一日，安义援贼约二三千人，分为两股，一股由正东扑义武营，一股排列东北山冈。我军先击山冈之贼，连毙数人。正东股匪，亦即却退。两路追杀，夺获旗械三百余件，斩馘百余，生擒十七名。收队不及一时，靖安援贼又来数百人，亦被我军围杀，纷纷逃窜。十三日，吴坤修饬令守备羊瀛等坚守营垒，以防城内之贼，而自带各勇，驰剿靖安。该逆探知，倾巢逃窜。当即穷追，截杀后队甚多，即日收复县城。十六日，复带各勇，驰剿安义。先饬邑人余英庆混入城中，约会被胁乡兵举火为号。我军抵城，天尚未曙，衔枚渡河，由南门梯城而上，城内之火亦起。该逆仓皇失措，开北门而逃，屯聚王家桥。其地树木丛杂，贼旗隐见，绵亘数里。未几，反戈来扑。我军奋力直前，开炮连击。该逆不能抵御，尽气狂奔。而民房尚有辎重小车百余辆，吴坤修恐各勇贪财，行伍散乱，纵火焚之。申刻进城安民，次日仍返奉新。此吴坤修分剿奉新，击散援贼，并先后收复安义、靖安二县之实在情形也。

臣等伏查逆贼欲困江西，必先力争瑞、临。瑞州城内，本集悍贼万余，又调各援贼扑我营垒。初一、初四两次大战，关系全局甚巨。所有尤为出力人员，应请立沛恩施，以示鼓励。营务处湖南河溪营都司彭山屺、九江营守备万泰，均请赏戴花翎。候选训导罗萱，请以知县归部分班选用，仍加知州衔。守备衔千总滕加洪，请以都司归于湖南尽先补用。蓝翎把总詹荣清，请以守备归于湖南尽先补用。外委黄纯珍、黄在玉，均请以蓝翎把总归于永州镇标补用。外委黄兆麟，建昌案内拟保千总，尚未出奏。此次奋勇捐躯，请敕部照千总例议恤。其余伤亡弁勇，查明照例办理。所有瑞州官军屡获大胜，并分支攻剿奉新，克复安义、靖安各缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

077．附札文　札知总局司道 ⁽¹⁾ 十月初七日（转录明谕：答围攻瑞州收复靖安安义二县折）

为恭录事。

照得本部堂、院于本年八月三十日，恭折具奏官军围攻瑞州，屡获大胜，并分支出剿奉新，收复靖安、安义二县一折。今于十月初七日奉到朱批：“另有旨。”钦此。同日，准兵部火票递到咸丰六年九月十八日内阁奉上谕：

曾国藩、文俊奏官军围攻瑞州，屡获大胜，并分剿奉新，收复靖安、安义县城一折。江西瑞州贼匪，纠集临江、奉新、安义、武宁、义宁逆党，合城内大股分路来犯。各营兵勇奋力剿杀，于八月初一日大获胜仗，毙匪千余。各路援贼遂欲分归各处。初三日，伪将军石姓自九江来援，勒令败贼仍回瑞州。楚军刘腾鸿、普承尧与彭山屺、罗萱乘贼壁垒未定，于初四日黎明出队，合力进攻。斩贼先锋二名，踏破大垒一座，火球齐掷，各垒惊惶，复连破四座，贼众纷〈纷〉败窜，追杀数里。鏖战三时之久，五营兵勇踏尽贼垒，始行收队。省城、瑞州声势联络，江西、两湖之路现已疏通。初六至二十六、七等日，接战连获大胜。吴坤修等先于七月二十日后，复将重踞上高、新昌之贼剿除尽净，收复两县城池。遂于八月初八日，行抵奉新，连战数日，十三日收复靖安，十六日收复安义。共毙贼匪约数百人，现在仍回奉新。所有此次出力员弁，均能奋勇杀贼，自应立沛恩施，以示鼓励。湖南河溪营都司彭山屺、九江营守备万泰，均着赏戴花翎。候选训导罗萱，着以知县分班选用，并赏加知州衔。守备衔千总滕加洪，着以都司归湖南尽先补用。蓝翎把总詹荣清，着以守备归湖南尽先补用。外委黄纯珍、黄在玉，均着以蓝翎把总归湖南永州镇标补用。其奋勇捐躯之外委黄兆麟，着照千总例议恤。该部知道。钦此。

应行恭录札知。札到该局，即便钦遵查照办理。此札总局司道。

————————————————————

(1)  此件与文俊会衔。

078．边钱会匪围攻广信府城浙兵援剿解围折 ⁽¹⁾ 八月三十日

奏为边钱会匪窜陷建昌、广信各属，并围攻广信府城，现经浙兵援剿解围，各属并未占据，恭折驰奏，仰祈圣鉴事。

窃江西吉安、建昌等处，向有边钱会名目，以钱涂朱描金为字。地方官历经查禁，而党与已多，不能遏绝。渐且勾结已革之游勇、新附之长发，煽聚千余人，滋事于吉、建交界之区。臣等接据署广昌县朱国干、署广昌营都司张腾霄禀报，七月十五日，探有会匪窜扰宁都州、永丰县连界之黄坡地方，官兵接仗失利。十八日，窜至该县城西门外，典史周德耀之子从九周光裕，抵御阵亡。经张腾霄督带弁兵绅勇，攻破隔河贼垒。贼于二十日即窜下游南丰县境。旋接建昌府何栻、在籍知府张家驹禀报，南丰县于十九日告急，当派闽兵及本处义勇前往会剿。援师未至，该县已于二十三日失陷。贼多本地会匪，因四月间曾经拿办会首林双桂，故破城之日，屠戮甚惨。文武各官，俱无下落。先经张家驹函谕该县绅民，协力规复。收复之后，禀请豁免钱粮。众心鼓舞，声势甚壮。贼遂于二十四夜弃城而去，窜往新城县境。新城为建昌府营粮台所在，何栻恐有疏虞，即日带领义勇七百名驰往防护，仍调闽兵续往援应。不意二十四日，贼分三股，蜂拥入城。关厢内外，四面火起。在城之县令诸葛槐、县丞马长、巡检吴毓浚、在籍知府杨堃父子，同时殉难。何栻妻薛氏、女三人、胞侄何彦猗、幕友陈德亮、陈济之、仆婢八人，全家尽节，无苟免者。该府何栻身被矛刺，死而复苏。兵勇舁至鸿门地方，不食二日，气息仅属。适续调援应之建昌一军闽兵五百前后赶到，该府带同回县，掩杀匪党，遂于二十七日收复县城。二十九日，贼由新城窜至泸溪县境之长兴岭，即乘势进城。知县田彬、外委林长延带兵烧毁贼营一座，杀毙贼党百余。次日，贼由北门窜往贵溪。此会匪扰陷建昌各属，并未占据之实在情形也。

复据贵溪县令札拉丰阿禀报，八月初三日，贼至贵溪四十里之杜湾。初四日，学政廉兆纶派令前皖南道石景芬、教职郭守谦等，各带广义勇分投迎击。先胜后败，郭守谦阵亡，余俱溃散。匪党即于是日进城。该县招集乡兵堵击，贼旋纷纷东窜，由弋阳、兴安一带行走。初七日，即到铅山之河口镇，焚烧房屋，掳掠船只。闻该匪将分两股，一窜铅山县城，一窜广信府城。据署铅山县令陈汝桢禀称，贼踞河口，为境内山河所阻，初九日尚未到城。旋据探报，该匪初十日突入铅山，随即窜出，径奔郡城。此会匪扰陷广信各属，亦未久据之实在情形也。

复据署广信府沈葆桢禀称，该守先随廉兆纶在河口筹办军饷，忽闻贵溪失守，因于初六日五鼓，单骑驰回府城。不但居民铺户移徙一空，即兵勇、胥役、仆从亦皆散去。当即飞函，请驻防玉山之安义镇总兵饶廷选就近赴援。初九日，饶廷选统带浙兵二千，顺流抵郡。十一日，贼亦麇集城下，四门皆有贼踪。饶廷选令开东北二门，出队迎击，杀贼百余名。十二、十三，复有斩获，贼尚未退等语。臣等自闻贵溪之败，广义军全数溃散，一面咨调玉山浙江之兵前来救援，一面飞檄抚州李元度之师抽拨驰剿。部署甫定，接据禀报，十五日浙兵大获胜仗，歼其渠魁，余匪遂于是夜全行遁去，由兴安窜往德兴一带。广信之围已解，河口亦无贼踪。此会匪围攻广信府城，浙兵援剿解围之实在情形也。

臣等伏查此股会匪，初本不甚猖獗。即旬日之间连扰数县，亦实无兵勇与之拒御，非果由贼势之凶悍。迨广义军溃于贵溪，于是逆焰遽张，裹胁愈众，遂敢围逼广信，梗塞江省咽喉之路，大局几不可问。幸知府沈葆桢先驰入城，得以预请援师，与参将荣寿、知县杨升、千总胡再升四人者，立志坚守，提调援师，保全要郡，实属危而获安。沈葆桢系原任云贵总督林则徐之甥，又系其女婿，讲求有素。此次守城，吏民散尽，衙署一空。其妻亦同在危城，无仆无婢，躬汲爨具壶浆以饷士卒。沈葆桢与杨升等徒步登陴，昼夜辛勤。两年以来，江西连陷数十郡县，皆因守土者先怀去志。惟汪报闰守赣州，沈葆桢守广信，独能伸明大义，裨益全局。除汪报闰归于赣州案内奏请外，所有署广信府知府沈葆桢、参将荣寿、知县杨升、千总胡再升，及饶廷选所带之出力员弁，可否容臣等分别保奖，抑或另将浙江援师归于浙江抚保奏之处，伏候圣裁训示。至新城县在籍广东知府杨堃、知州衔署知县诸葛槐、县丞马长、州同衔极高司巡检吴毓浚、从九周光裕，均请照阵亡例，从优赐恤。贡生陈德亮，监生陈济之、何彦猗，均请照外委例赐恤。何栻一门殉难，其妻薛氏及其三女，均请旨敕部旌表。仍请分别官绅男妇，准于殉难地方及各原籍建祠立坊，仆妇照例附祀，以慰忠魂。监生陈廷弼手刃二贼，身中五矛，越宿而苏。城中绅士，惟该绅仅存。恳恩赏给六品翎顶，以昭激劝。此外新城及各县殉难官绅，俟确切查明，续行具奏。失事各员弁，由臣文俊分别查办。所有边钱会匪窜陷各属，围逼广信，浙兵来援，府城围解各情由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

079．附咨文　咨廉兆纶何桂清 ⁽¹⁾ 十月初七日（转录明谕：答边钱会匪围攻广信府城浙兵援剿解围折）

为恭录事。

窃照本部堂、院于本年八月三十日，恭折具奏边钱会匪窜陷建昌、广信各属，并围攻广信府城，现经浙兵援剿解围，各属并未占据一折。今于十月初七日奉到朱批：“另有旨。”钦此。同日，准兵部火票递到咸丰六年九月十八日内阁奉上谕：

曾国藩、文俊奏查明会匪窜扰情形一折。江西边钱会匪，七月内由宁都州、永丰县连界之黄陂地方，窜入南丰县境，连陷南丰、新城、泸溪、贵溪等县城。旋即窜出，围攻广信府城。经驻防玉山之总兵饶廷选统带浙江兵勇，与知府沈葆桢内外夹击，立解城围，余贼全行败窜。业据廉兆纶、何桂清先后驰奏，已将总兵饶廷选、知府沈葆桢、知县杨升分别奖励。所有随同出力之千总胡再升，着与前此谕令保奏之参将荣寿，一并交何栻查明奏请奖励。其阵亡之新城县在籍知府杨堃、知县衔署知县诸葛槐、县丞马长、州同衔巡检吴毓浚、从九品周光裕，均着照阵亡例，从优议恤。贡生陈德亮，监生陈济之、何彦猗，均着照外委例议恤。建昌府知府何栻之妻薛氏及其三女，均着该部照例旌表，并准于殉难地方及各原籍建祠立坊。其随同殉难之仆妇，并着一并照例附祀。监生陈廷弼手刃二贼，身受重伤，着赏给六品翎顶，以昭激劝。其余殉难官绅及失事员弁，着文俊分别查明具奏。钦此。

相应恭咨会。为此合咨贵部院，请烦钦遵查照施行。须至咨者：右咨江西督学部堂廉〈兆纶〉、浙江巡抚部院何〈桂清〉。

————————————————————

(1)  此件与文俊会衔，并札知总局司道、建昌府知府、安徽候补知府。

080．闽兵援剿建昌府前后获胜情形折 ⁽¹⁾ 八月三十日

奏为闽兵援剿建昌府前后获胜情形，恭折驰奏，仰祈圣鉴事。

窃官军于六月初旬，会剿建昌府城，连获胜仗。嗣因饶州告警，将省兵调回各情形，业经具奏在案。省兵调回之后，广义一军，亦经学政臣廉兆纶撤回广信。其在建昌会剿者，惟有福建副将张从龙、护副将陈上国等所带援师二千六百名，及本府之兵勇千余人。嗣据知府何栻、在籍知府张家驹暨张从龙等禀称，闽兵扼府之东南，更番攻击，以防贼之内出。本地义勇在西北一带，往还会哨，昼夜设伏，以杜贼之外援。复于南城逼近，筑炮台二座，即于其下开挖地道二处，为明攻暗陷之计。六月三十日，贼从水闸钻出，突袭炮台。守台弁勇，短兵相接，杀毙执旗老贼多名，贼之后队奔溃入城。张从龙等旋派守备吴景芳、伍连青、勇目庄廷礼，各带兵勇分扎炮台前后，而身偕参将舒隆阿，各带精兵，驻扎距城半里秋水园地方。派建昌营千总杨锦斌等分探贼踪，乘机截剿。自七月初旬以来，分兵驰赴二三十里外，堵截九次，屡有擒斩，逆援断绝，贼首张三和、陶文发俱经受伤。虽地道掘至城根，为贼窥破，壅水灌注。然城中之贼，日益惶惧，势甚穷蹙。正拟指日克复府城，不意十九日有边钱会匪勾结逆党，啸聚数千人，窜扰南丰、新城等县。不得不商派闽师并本地兵勇二千余人，驰往属县分途堵剿。此围剿建昌正在得手，因会匪窜扰近县，郡城之围稍弛之情形也。

知府何栻以新城设立粮台，亲率兵勇前往防护，郡城军务交张家驹等办理。维时城内之贼，见官军纷纷调拨，计图内外夹攻，扑我营垒。张家驹等探知，即与张从龙、陈上国商议严防，并筹截击。二十七日，宜黄援贼果分两路而来，一由西南麻源偷扑张从龙后山，一由西路黄堂庙夹击闽营之左。城内之贼亦分三股而出。张从龙以山后贼至，挥军出迎，先据山巅，立刺数贼。余党滚跌下山，自相践踏，死者甚多。西路贼众，经闽营分军击败，复与西南之贼会合。张从龙跃马指挥，刀矛齐进，贼遽逃窜入城。其出南门之贼，正思接应，经闽军另支截住，遂并股冲突，势极凶悍。我军迭开连环枪炮，该逆冒烟直扑而来。陈上国手刃一贼，将弁齐赴，先斩执大黄旗贼目，乘胜追北。其出东门者，经建昌隔岸兵勇截击其后，闽省兴化、泉州两营夹击其前，次第败窜。合计歼贼近六百名，闽营之功为多。夺获大旗帜、枪械五十余件。此二十七日官军分调他县，贼匪乘虚扑营，击剿获胜之情形也。

二十九日，贼复由东门渡河，武生张烈、赵金彪会兴化营迎击，败之。八月初一日，复分两路出城，官军分头夹击。闽营外委曾瑞英奋勇争先，中伏殒命。闽军愤怒追击，直逼南门城下，共杀毙三百余人，生擒二十一人。初三日黎明，复倾巢出战，为官军所败。午后偷渡东岸，簰运粮糈，复经东营兵勇擒斩数人。此又连日获胜之情形也。

臣等查建昌之贼，婴城固守，闽师百道围攻，该逆势已不支。乃因边钱会匪突起，大军分调四出，即勾引外援，出城冲突。幸我军连获胜仗，足以寒贼胆而定人心。目下撤调外县之师已回郡城，臣等又派都司张大雄、道库大使李熙瑞，带赣标龙泉兵勇六百余人，前往协剿。严饬各军，誓必力破此城，以冀全局之转。外委曾瑞英，冲锋殒命，请从优照把总例赐恤，以慰忠魂。其余伤亡弁勇，查明照例办理。所有闽兵援剿建昌前后获胜情形，理合具折驰奏，伏乞皇上圣鉴，训示施行。谨奏。

十月初七日奉到朱批：“知道了。曾瑞英着从优照把总例议恤。”钦此。

————————————————————

(1)  此件与文俊会衔。

081．请饬湖南抚臣筹拨火药硝磺片 ⁽¹⁾ 八月三十日

再，臣等前因江、楚军局火药应用不敷，飞咨闽、浙两省，无论火药、硝磺，每省筹拨十万斤，委解来江，以应急需，于本年正月间附片具奏。嗣准闽、浙两省先后解到硝磺共五万八千余斤，分给药局配制拨用。数月以来，所存无几。臣等咨催闽、浙两省将短解硝磺赶紧筹补。惟江西水陆兵勇，数近五万，需用火药甚巨。一经缺误，关系非轻。因思湖南境内，现已肃清，自可设法协济。合无仰恳天恩，饬下湖南抚臣，无论火药、硝磺，筹拨十万斤，迅速委解来江，以资防剿。臣等仍一面飞咨该省，先行拨解。谨附片具奏请旨。

十月初七日奉到朱批：“另有旨。”钦此。

————————————————————

(1)  此件与文俊会衔。

082．玉亮病故请恤片 ⁽¹⁾ 八月三十日

再，据统带福建援兵延平协副将张从龙等禀称，署兴化协左营都司玉亮，拣发到闽，即行调派出征。于咸丰六年五月二十四日，带兵至江西建昌府援剿。六月十一日，进逼郡城东门扎营，围攻截击。逆匪屡次扑营，均经玉亮率师击退，连获胜仗。昼夜督兵巡哨，不稍松劲。凡遇攻剿，无不勇往直前。嗣因积受寒热，染患病症，仍力疾办事，未尝稍懈。讵于七月初五日，病势增剧，医药罔效，在营病故。现将该故员身后事宜，妥为料理，禀请核办等情。当经批据总局司道查议具详，请奏前来。

臣等伏查该故都司玉亮，带领闽兵，来江援剿。围攻建昌府城，屡获胜仗，昼夜督兵巡哨，不辞劳瘁。以致积受寒热，患病身故，殊堪悯惜。合无仰恳天恩，将已故署福建兴化协左营都司玉亮，敕部照军营病故例议恤，以资激劝。理合附片奏闻，伏乞圣鉴训示。谨奏。

十月初七日奉到朱批：“玉亮着照军营病故例议恤。”钦此。

————————————————————

(1)  此件与文俊会衔。

083．李沛苍免罪留营片八月三十日

再，安徽已革署贵池县知县李沛苍，于咸丰四年经抚臣福济据署池州府龚培元揭报，以擅离职守奏参。奉上谕：“着即革职，交刑部治罪。”钦此。嗣该革员在庐州具禀，前署贵池时，沿江贼匪肆扰，屡请拨兵未到，遂通报公出，就近赴金陵大营请兵。先见护理道员潘筠基，谕以应赴庐州大营禀商。旋经潘筠基禀请，留于宁国府帮办巡防劝捐，有案可查。龚培元并不代为声明等语。复经福济奏奉上谕：“署池州府龚培元，着暂行解任，交福济提同李沛苍讯究确情。倘有被参诬揭情事，即着加等治罪。”钦此。适值道员何桂珍，剿办捻匪，该革员随营差遣。臣国藩奏调何桂珍带同李沛苍来九江行营，襄办军务。该革员奉札先到，经臣留营当差。是以被参革讯之案，久悬未结。本年四月，李沛苍呈请给假前往庐州，以凭质讯，而剖冤诬。臣以该革员承办发审，经手案件甚多，一时未便更易生手。因饬具确切亲供，由臣移咨抚臣福济，请其据供定案。旋据福济函称，该革员系特调人员，仍应由臣处奏留。臣伏查该革员两载以来，于发审事件，研鞫精详，不辞劳瘁，实为营中得力之人。合无仰恳天恩，免其治罪，留营当差，俾臣得收臂指之助。仍请敕下抚臣福济，将李沛苍亲供，就近传龚培元讯明奏结，实出圣主鸿施。谨附片具奏请旨。

084．附咨文　咨福济十月初九日（转录明谕：李沛苍着准免罪交曾国藩差遣）

为恭录事。

窃照本部堂于本年八月三十日，附奏已革署贵池县知县李沛苍留营当差，请敕安徽抚臣，将李沛苍亲供，就近传龚培元讯明奏结一片。今于十月初六日奉到朱批：“另有旨。”钦此。同日，准兵部火票递到咸丰六年九月十八日内阁奉上谕：

曾国藩奏请将已革知县免罪留营等语。已革安徽贵池县知县李沛苍，前经福济以擅离职守奏参，降旨将该员革职治罪。嗣因该革员向该抚禀诉，离任请兵并留宁国办事，俱有案可查。该府龚培元不为声明，复经福济奏请讯究。兹据曾国藩奏称，前因道员何桂珍奏请带同该革员赴九江军营襄办营务，承审案件。两载以来，颇称得力，恳恩免其治罪，留营当差。李沛苍着准其免罪，仍留江西军营，交曾国藩差遣。仍着福济将该革员所递亲供，传该府龚培元讯明办理。钦此。

相应恭录咨会。为此合咨贵部院，请烦钦遵查照施行。须至咨者：右咨安徽巡抚部院福〈济〉。

085．李新华改捐双月知府片八月三十日

再，都司李新华，系湖南新田县人，由监生捐千总衔。咸丰三年，在江西管带楚勇出力，奏赏蓝翎。四年，经臣国藩饬募新田勇五百名，随塔齐布克复岳州，会保以守备补用。嗣克复武昌，会保以都司升用。克复田镇，会保赏换花翎。现在管带新字营勇攻剿瑞州。据呈愿改双月知府，比照贡监生报捐。双月知府银九千五百七十六两，减去二成，应捐银七千六百六十两。除在本籍捐银六千零三十两，作为新田各弁勇补领月饷及恤赏之款，仍在营交银一千六百三十两，合银七千六百六十两，请以知府归部双月选用。臣复查无异，应准其注销升用都司，改捐双月知府，仍留大营当差。至改捐文职，自不得仍留翎枝。惟该员系克复田镇案内奏保赏换花翎，且上年攻剿九江，克复樟树镇，均属出力。现剿瑞州，亦系应保之员。合无仰恳天恩，仍留花翎，以示鼓励。伏恳敕下各该部查照，并将李新华改捐双月知府执照，封递臣营给领。谨附片具奏请旨。

十月初七日奉到朱批：“依议。”钦此。

086．附咨文　咨文俊九月初二日（转录廷寄：飞催陈上国赴江南营酌拨兵勇往广信协剿）

为恭录事。

九月初二日，准兵部火票递到军机大臣字寄——

钦差兵部侍郎曾国藩、江西巡抚文俊、江西学政廉兆纶：

咸丰六年八月初五日奉上谕：

廉兆纶奏分布闽兵信勇攻守地方，并江省近日各路情形一折，览奏均悉。所称闽兵须全留建昌，自因抚、建等处均有贼匪滋扰，恐兵力单薄起见。惟现在江苏丹阳一带，情形万分吃紧，必得各路援兵齐集，方足以资攻剿。前据曾国藩等奏，饶郡克复，业将福建护副将陈上国所带闽兵一千五百名，饬赴江南军营。已谕令怡良等飞速催提。倘此项官兵道经广信，廉兆纶不准截留防守，致误大局。至所奏信勇只二千余名，不能当抚、建、饶郡三面之冲，亦系实在情形。着曾国藩、文俊迅即酌拨兵勇，前往广信协力防剿。现在南康、饶州均已克复，广东、湖南援兵助剿，各有起色。该侍郎等务当通筹全局，设法兼顾，赶紧攻克抚、建，保卫广、饶，毋令贼匪再肆纷窜，是为至要。将此由六百里各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照施行。须至咨者：右咨江西巡抚部院文〈俊〉。

087．附咨文　咨何桂清 ⁽¹⁾ 九月十二日（转录廷寄：饬曾国藩等援剿广信何桂清派兵驻扎玉山事）

为恭录事。

窃照本部堂、院于九月十二日，准兵部火票递到军机大臣字寄——

钦差兵部侍郎曾国藩、江西巡抚文俊、浙江巡抚何桂清：

咸丰六年八月二十五日奉上谕：

廉兆纶奏广信被匪窜扰，练勇溃败一折。据称宁都州会匪勾结革勇，迭陷广昌、南丰、新城、泸溪等县。广信练勇在贵溪之张家桥及港口地方，两次失利，该学政现在铅山截集溃勇等语。廉兆纶本系学政，并无统兵之责。因其适在广信，是以准其练勇筹防。所有广、饶等处战守事宜，仍应曾国藩、文俊调度，岂能竟〔尽〕委之该学政，遂谓可保无虞？今此股会匪，突起窜扰，该学政远驻铅山，郡城是否失陷？抑系被围？折内均未叙及。虽经咨调饶廷选防守玉山兵二千名赴郡援剿，仍恐兵力尚单。着曾国藩、文俊即行派委大员，统带兵勇，驰赴该郡，迅图扑灭。该郡为通浙要道，曾国藩等不得以无兵可拨，坐令匪势鸱张。至饶廷选既于初八日移营广信，玉山防兵又形单弱。着何桂清酌量添派官兵，前往驻扎，以为饶廷选后路，兼保衢州门户。俟曾国藩等派兵到后，该郡肃清，饶廷选仍可回驻玉山。谅该抚必能斟酌缓急，妥筹兼顾也。将此由六百里各谕令知之。钦此。

遵旨寄信前来等因到本部堂、院。承准此，相应恭录咨会。为此合咨贵部院，请烦钦遵查照施行。须至咨者：右咨浙江巡抚部院何〈桂清〉。

————————————————————

(1)  此件与文俊会衔。

088．附咨文　咨怡良王懿德等 ⁽¹⁾ 九月十四日（转录廷寄：饬派兵前往广信规复被陷各城事）

为恭录咨明事。

咸丰六年九月十四日，承准军机大臣字寄——

钦差兵部侍郎曾国藩、江西巡抚文俊、浙江巡抚何桂清：

咸丰六年八月二十七日奉上谕：

前因廉兆纶奏，宁都会匪窜陷广昌等四县，广信危急。谕令曾国藩、文俊速派大员，带兵赴剿。并谕何桂清兼顾常、开后路。本日据何桂清奏，玉山防所，现留游击高士濬带兵一千一百名驻守，又派候补知府王庆勋带勇七百名，江苏候补同知俞斌带勇六百名，赴常山防堵。三衢门户，已臻严密。惟广信仓卒闻警，初无准备，现据何桂清奏，饶廷选到郡后，与署知府沈葆桢合筹防剿，杀贼多名，尚为得力。而江西并无兵勇会剿，专恃客兵，恐难应手。饶廷选一军既抵广信，俟贼匪击退，自应设法将失陷各县次第收复，而兵力尚单，着曾国藩、文俊即遵前旨，酌派大员带兵前往，会同饶廷选克复被陷各县。并着何桂清饬知饶廷选，如广信贼踪败退，即带兵前进，会合江西派出之军，务将被陷各城收复，再行回驻玉山。所有广信剿匪阵亡之漳州城守营外委陈飞凤，着交部从优议恤等因。钦此。

遵旨寄信前来到本部堂、院。承准此。

查广信贼匪，业经饶镇督率闽、浙官兵击败，逃窜徽州，信郡业已解围。所属各县，亦无匪踪，境内肃清。并经本部堂、院饬调湖南候补知府吴坤修，带领彪勇、义武勇赴信戍守，又经贵部院奏留琳署副将所部闽兵驻守该郡。一俟琳将、吴守到境，饶镇即可回驻玉山。承准前因，相应恭录咨明。为此合咨贵部堂、院，请烦钦遵查照施行。须至咨者：咨钦差大臣两江督部堂怡〈良〉，五百里〈排单〉；闽浙督部堂王〈懿德〉、福建抚部院吕〈佺孙〉、浙江抚部院何〈桂清〉、江西督学部院廉〈兆纶〉，六百里排单。

————————————————————

(1)  此件与文俊会衔，并札知总局司道。

089．瑞州一军九月接仗情形折十月十一日

奏为瑞州一军九月接仗情形，及上高县再被贼扰，旋即收复，恭折驰奏，仰祈圣鉴事。

窃瑞州一军，八月二十七日以前迭次胜仗，业经具奏在案。嗣据即选副将普承尧、候选同知曾国华、候补直隶州刘腾鸿禀称，二十八日，贼出西路搦战，旋分股往北，向省兵营冲突。我军宝营、湘中营出队击之。贼防宝勇之横截也，仍退聚西路。官军两路夹击，贼败走。刘腾鸿舁炮丛伏树林中，击却之。九月初三，刘腾鸿、刘连捷由南城外直趋飞蛾亭，朱祖贵、刘芳贵率宝营由金川门入。时甫五鼓，飞蛾亭守卡之贼数百，均枕戈酣睡。我军围而歼之，烧济贼之户百余家。初十日，贼由西门出队，伏于城北田畔。省兵五营出队击之，贼即败走。方追杀间，田畔贼伏突起，回合十余次，枪炮对轰，伤亡相当。新保守备詹荣清腹中炮子，次日殒命。宝营朱祖贵、刘芳贵出队横击，贼阵溃乱，申刻收队。十五日，西门出贼二三百人，护炮船上犯。北城出贼约二三千，意在扑省兵营垒。刘腾鸿派黄泽远击贼之正兵，自率后营由河岸趋西门横截之，舁大炮堵击贼船。瑞州城内多广东老贼，枪炮最准。刘腾鸿亦以火器擅长，往往伤毙二三百名，而贼队坚立不退。我军有受伤者，亦坚立相持，未刻收队。贼忽回头搦战，刘腾鸿之亲兵素称骁悍，莫不一以当十，刀矛摩戛有声，贼遂纷纷夺路入城。此九月十五日以前接仗获胜之情形也。

臣国藩以九月初三日赴瑞州军营，二十日仍回省河。在瑞周视城垣，履勘各路，与各营官熟商，必须先断南路临江之接济，而后可以困贼。自二十日后，连朝大雨，河水盛涨。贼之炮船不时上冲石鼓岭，扰湘勇各营之后。二十七日，普承尧、曾国华、刘腾鸿等因南路之阴冈岭、傅家墟等处，系临江各贼接济之薮。即饬黄泽远、刘连捷两营往剿。二十八日，贼窥我分兵远出，遂来扑犯老营。西门出贼二千，伏树林中，南城贼数百护炮船上冲营垒。刘腾鸿舁大炮至河岸截击贼船，普承尧率宝营击树林之伏，千炮万枪，声如墙。积年悍贼专以持久为得计，直待伤毙数百，始纷纷鼠窜入城。二十九日，贼党复出搦战，与二十八之战相似，特为时更久，灯初乃克收队。三十日，贼复以战船上犯，而陆贼数百，出南城外纵烧民房。又二千余人出西北纵烧民房，扑省兵之营垒。适黄泽远、刘连捷两营前日出剿阴冈岭、傅家墟者，自南路归来，南城之贼即遁窜入城。曾国华、刘腾鸿分两路飞趋西北，贼遂败退。我军追逼城下，已过小港，枪炮对施，刀矛互进，城上炮子，密如骤雨。我军后背港水，无地可退，一意噤声力战。贼知不能敌，全数奔退。此九月底三日苦战之情形也。

当我师之全集瑞州也，后路之新昌、上高二县，时有逆匪回窜。前经吴坤修回剿一次，而上高之贼复来窜据。知县傅自铭招募壮勇五百，并请新昌县令沈曦添拨锦字营勇协同剿办。九月十六日，傅自铭正欲进剿，适有湖南候选同知凌煌寿带领平江勇二千余名来江，即商请同往上高协助。十七日，傅自铭、凌煌寿率平江勇由北路进新昌，拨魏大伸、高祥霖两营由南路抄击，十八日驰抵上高。逆匪大队由西门来扑，傅自铭会督平江勇奋力出战，魏大伸、高祥霖由南路夹击。鏖战三时，我军大胜，夺获马匹、器械多件。不意又有临江援贼数千，拚死坚拒，愈杀愈多，平江勇众寡不敌，即时溃散。傅自铭手刃数贼，力竭阵亡，所有印信交家丁呈缴藩库。此上高县接战小挫之情形也。

曾国华、刘腾鸿等以上高为瑞军后路，不可令寇氛梗阻。即派黄泽远、朱祖贵、周福昆等三营二千人，于十月初三、四等日进剿上高，连获胜仗，克复县城，先后禀报前来。

臣等伏查江西各府久陷，逆贼据城死守，坚不可拔。智穷力困，焦灼难名。然瑞州通接两湖，扼据西路中段。但使此军屹然不动，大局终有可转之机。上高县知县傅自铭，上年到任，未及一月，即已失守。此次募勇剿贼，勉赎前愆，力战殉难，深堪悯惜。吁恳天恩，交部照知县例从优议恤。新保守备詹荣清，应请照例赐恤，以慰忠魂。伤亡弁勇，查明照例办理。所有瑞州一军九月各胜仗，及上高县再被贼扰，旋即收复各缘由，恭折驰奏，伏乞皇上圣鉴，训示施行。谨奏。

090．抚州分兵克复宜黄崇仁老营被贼扑陷折十月十一日

奏为抚州一军，分兵克复宜黄、崇仁郡城，老营被贼扑陷，现在并扎崇仁，恭折驰奏，仰祈圣鉴事。

窃同知李元度、林源恩分统江、楚两军，围攻抚州，屡获胜仗，迭经具奏在案。自七月十三以后，伪翼贵丈黄玉昆，率大队以去，城中留广贼不过三千余人，不常出战。战亦小有斩获，无甚胜负。我军因四、五两月伤亡过众，又以盛暑鏖兵，热湿郁蒸，疾疫至千余人之多。八月中旬，有边钱会匪随同粤匪自建昌窜扰广信。臣等即饬李元度等，派拨数营，赴援广信。行至流坊，适浙兵之驻防玉山者先到，将匪击退，抚州兵勇仍归本营。李元度与林源恩商议，抚、建之贼，以宜黄、崇仁为来路。取宜黄，则建昌之贼源可断；取崇仁，则抚州之贼源可断。此搤吭拊背之计也。因于九月初二日，分兵四营，先剿宜黄。初四日，五岳营举人陈大力带兵先到城外。贼即出城迎敌，被我军轰毙、刃毙十余人，贼将望城返奔。陈大力督率哨官彭厚坤等，抢占县城东关之大通桥，断贼入城之路。贼见归路已绝，沿港斜趋。训导郭式源率勇续至，复毙十余名。贼窜南关，守备伍连魁、知县钟世祯等截杀二十余名，知县傅培峰、县丞曾毓璋等亦追杀十数名。陈大力簇拥入城，城内守贼纷纷由北关夺门而逃，即将县城收复。乘胜遂赴崇仁。崇仁有民城与官城，相间一河，中有大桥，其形势与瑞州相似。贼踞城中，重关铁锁，缭以短垣，木石堆积，铁签密布。百长钟连升等冲入桥边，伏贼突出，短兵相接，身被重伤。守备刘长培率二哨凫水过河，城上炮石并施，相持两时之久。彭厚坤、李富廷、童梅华等首先梯城，砍倒点炮二贼。亲兵罗顺高力开城门，各营蜂拥而入，歼贼百余。贼党由北门逃往临江，复追杀数十名。查点城内积谷万余石，子药数十石，火箭、喷筒数十篓。知县费兆熔等随同入城。此九月初四日收复宜黄，初九日收复崇仁之实在情形也。

当我军之分剿宜黄、崇仁也，抚州之贼无日不出城来犯。初六日，全队来扑犯江军者，吕克生率八哨御之，枪伤百余贼。五音营由悬鹤岭至城边，破屋抄击。犯楚军者四股，约千余人，连炮指击，贼退伏树林。另股三百人，踞左营之空垒。周岐山迎剿，李元嘉继之，三进三诱，贼遂折回塅下。是日两军共伤贼三四百名，我师亦伤亡九十三人。初八日，大雾漫天，城贼分路来扑。一由清风门出至堤上，右护军在卡上轰炮御之。该逆败窜，绕至南门，左护军迎剿。营官耿光宣严督队伍，且轰且进，炮烟与晨雾相迷，随烟抢进。不期已近城根，耿光宣被城上炮子中腹穿髀，登时阵亡。该营愤管带官殉难，愈愤不退，纵横驰突，贼遂败窜。其犯楚军者，周岐山、李元嘉出队抄截。该贼退近城堤，复进犯中营。李元度派丁峻迎击，百炮对轰，贼之火箭雨集，我军据卡不动，连毙大旗数贼。贼退，追击，伤毙者七八十人，裒尸满地，我军亦伤亡四十余人。初九日辰刻，贼复出犯，尽萃于江军之左营，盖探知营官耿光宣新失故也。江军冲出，交矛对垒，枪炮已红，挑水渍之。良久贼退，李进发等搜杀枪毙一黄马褂贼目。是夜贼惊江军之左营，火弹、喷筒飞入墙内。我军出两哨潜抄击却之。初十日，贼又扑江军，以二百余人牵制楚军。江军出队直冲，贼又败溃。追上悬鹤岭，鏖战一时。楚军派五哨应援，贼乃悉退。十一日，贼复来犯，楚军炮毙三贼。江军出队轰击，贼折入左右营旧地。周岐山三往三返，伤贼数十。贼遂潜伏已毁之民房，穴墙开炮，伤毙我军七人。李元度率后哨从田陇斜截，贼党惊奔。我师追击，贼辄卓旗回立。又击又追，又复回立。相持三时，始行收队。此九月初六、初八、初九、初十、十一等日，贼窥我军分剿崇、宜，连日扑营，迎击获胜之情形也。

李元度等见贼虽屡挫，势仍凶悍，我军分兵出剿，老营实形单薄。商议退扎四五里许，江、楚两军团聚一处。又飞调宜黄、崇仁之师，回保抚州老营。无如欠饷日久，各弁勇见宜黄可捐银数万两，崇仁有贼积谷二万余石，遂欲据此二县，以补旧欠而筹新款，不肯回郡城老营。适有另股贼匪三千余人，自景德镇而来，窜扰万年、安仁以至东乡，势将先抵许湾，即援抚州。李元度等以许湾系捐局所在，军资百物，取给于此。因派把总彭大寿、曹锦荣等，带八百人往守许湾。于是郡营之兵，愈单弱矣。十六日，城贼大举出犯，我军迎击，毙贼三十余名，贼不退，亦不进。而援贼千余人从流坊过河，意图夹击官军。李元度等急派风字营及左护军四哨往截。贼忽从下游近城处偷渡，水浅河宽，不能截住，援贼遂与城贼合犯江军。李元度、林源恩并都司唐德升亲自冲锋，鏖战竟日，杀伤相当。援贼一股进城，一股分扰河东，而省城道路遂梗。十七日，城贼出犯，先分三支扑楚军中营，经彭斯举等击败。另支围扑江军，经唐德升亲兵击败，夺黄旗十四五面，斩首四十余级。忽大股援贼又从流坊过渡，合围江军。将附营民房，一律纵火，烟焰障天，火箭、火弹，纷入营中。唐德升跃马冲突，手刃十余贼，驰赴中营，入视林源恩，时右营已火起矣。林源恩曰：“今日全营必陷，此吾死所也。”誓不出营。唐德升不忍林源恩独死而己独生，遂麾亲兵出垒，而嘱其侄以报仇为念，从容与林源恩同死。兵勇死事者，计三四百人。粮台委员从九周尚桂等殉焉。李元度先率陈英、吴修敱、李升平等往救林源恩，势已无及。回营则贼来愈多，四面合围。李元度将聚军装纵火自焚，亲兵挟之上马，与陈英、丁峻、吴修敱、李升平、钟铺朝、单绥福等并力突围而出。因与都司周岐山定计，直趋崇仁。崇、宜两处，尚有左、右两营，志同、宝勇等军，益以许湾彭大寿之师。计完好者，尚有七营四千余人，暂驻此处，招集溃散，重加整顿，以图再振。此十七日抚州老营被扑陷，并扎崇仁之实在情形也。

现在抚州败卒之回省者，收辑溃散，另编队伍。其赴崇仁者，由李元度重加整辑。二十九、三十等日，抚州大股前往扑营，均经力战击退，追奔二十余里。据李元度等先后禀报前来。

臣等伏查抚州一军，大小五十余战，除五月初五、七月初九两次小挫外，余俱获胜。三、四、五、六等月，各府之贼，萃于该郡，尚能肃清。东路外通江、浙，内蔽省垣，惟此军是赖。厥后伤亡过多，暑疫交臻。臣等虑其疲乏致挫，札饬全军退驻七里冈。李元度志在破城，坚不肯退。九月克复宜黄、崇仁两县，方期军威更振，终可断贼援而复名郡。不图分兵太多，复值景德镇另股援贼突至，遂致挫败。即选同知李元度，调度失宜，请旨革去花翎、同知，仍以知县降补。至殉难之湖南补用同知直隶州林源恩，忠愤填膺，见危致命。前在平江任内，倡团保境，力遏寇冲。自调赴大营后，每战身先，应请赏加道衔，即照道员例赐恤。湖南即补都司唐德升，朴诚骁勇，从容就义，有烈士风，应请照游击例赐恤。副贡教谕耿光宣，忠勇廉明，前此拟保知县，加同知衔，尚未出奏，应请照同知例赐恤。即选从九品周尚桂，请照县丞例赐恤。以昭激励，而慰忠魂。其余阵亡兵勇，查明照例办理。所有抚州一军，分兵克复宜黄、崇仁，老营被贼扑陷，现在并扎崇仁缘由，恭折由驿驰奏，伏乞皇上圣鉴，训示施行。谨奏。

091．请饬饶廷选仍驻广信李元度驻扎贵溪片十月十一日

再，臣等于九月十二、十四等日，迭奉谕旨，饬臣等派委大员，统带兵勇，驰赴广信。俟派兵到后，该郡肃清，饶廷选仍可回驻玉山等因。臣等当即调派驻扎奉新之湖南候补知府吴坤修，统带彪勇等营二千五百人前赴广信，咨明学政及浙江巡抚在案。嗣据奉新、安义、靖安三县绅士、御史帅方蔚等禀称，官军一去，贼匪出而焚掠，更甚于前，民不堪命。恳留吴坤修一军，剿办奉新匪党，解三邑之倒悬等语，具禀前来。臣等查奉新等三县，距省皆在百里内外，既据绅民合词恳留，自不宜调开此军，以失民望。现在新驻崇仁一军，尚可移缓就急。即札饬李元度由崇仁带兵驰赴广信驻防，以保江西之要郡，而固闽、浙之藩篱。惟江西饷项，万分支绌，久在圣明洞鉴之中。若此军仅驻郡城，则不能设法筹饷。若令驻扎贵溪，则河口之商民可以复业，而七属之钱漕可以征收，于饷需大有裨益。合无吁恳天恩，敕下浙江抚臣，咨行总兵饶廷选，统率得胜之师，仍驻广信府城。臣等即饬李元度之师，驻守贵溪，俾该府得赶紧征收钱漕，以济眉急。玉山去郡城仅八十里，同系江西境内，饶廷选之驻广信，与驻玉山无甚区别。万一婺源、开化等处有警，饶廷选仍可驰往策应，李元度即可移驻府城。是饶廷选之师，并非坚守一郡，不能策应四路也。如此一转移间，于浙江之兵力无损，而于江西之筹饷有益。是否有当，伏乞皇上圣鉴训示。谨附片具奏请旨。

092．请饬部颁发执照交黄冕等劝捐济饷片十月十一日

再，新授吉安府知府黄冕，自奉特旨简放之后，忠义奋发，于湖南劝捐募勇，急图另集援师，规复吉安。会同奉旨援江之前任湖北藩司夏廷樾，竭力筹办，亲赴常德、湘潭等处，就江西之贸易湖南者，剀切劝导，以济军饷。迭接函禀，募勇一千五百名，训练三月，诸务就绪，即日来江援剿。又已革广东罗定协副将周凤山，自与李元度会攻抚州，每怀樟树镇败挫之耻，誓图奋翼渑池，以赎前愆。经臣国藩饬令绕道回楚，另募劲旅，以通两湖之路，而伸忠愤之气。嗣据节次来禀，该革将由福建、广东以达湖南，奔驰六千余里，艰苦备尝。五月自抚州启行，至八月始抵长沙。禀商湖南抚臣，募勇千七百名，急欲驰赴江西，力扫寇氛。臣等与湖南抚臣骆秉章往返熟商，周凤山一军，与黄冕、夏廷樾新募之师，合并三千余人，兵力较厚。即饬其径捣吉安，取上游建瓴之势，南通南赣，北接瑞、袁，冀击中而首尾皆应。如吉郡不能即下，再行酌量调拨。惟该员等所募各勇人数较多，口粮甚巨。目前虽勉为供支，将来实无可接济。臣等伏思江、楚两省，处处毗连，商贾仕宦，互为主客，久相亲附，无复畛域之分。黄冕以湖南之绅而仕于江西，夏廷樾以江西之绅而仕于湖南。平日皆物望夙孚，此次共办援师，尤为两省士民所推重。若令该二员悉心筹捐，必可源源不竭。合无吁恳天恩，敕部颁发各项执照二千张，内监生照一千张，从九照八百张，封典翎枝及各职衔照二百张，递至湖南发交黄冕、夏廷樾手，认真劝办，专济此军之用，实于江西军务大有裨益。如蒙俞允，此项执照所得银两，无论捐于何省，用于何军，责成黄冕统归臣国藩粮台报销，以昭核实。是否有当？伏候训示遵行。谨附片具奏请旨。

093．请江西捐输照湖南成案片 ⁽¹⁾ 十月十一日

再，查江西捐输章程，遵照筹饷事例，核减二成，以制钱二千作银一两，久经通行在案。惟地方糜烂，民力益形拮据。各属捐输，未能如前踊跃。臣等正拟奏请量为变通。兹准湖南抚臣骆秉章咨开，咸丰五年十一月二十五日户部核议，该抚奏请将湖南省捐输章程，照江南、河南、湖北等省于新例减二成外，仍以制钱一千六百文作银一两，俾士民乐效输将，而军饷可资接济等因。奉旨：“依议。”钦此。臣等查江西与湖南境壤相接，而现在物力之困敝过之。合无仰恳天恩，准将江西捐输，亦照湖南成案，于新例减二成外，乃以制钱一千六百文抵银一两，庶与邻省事例不致两歧，而于本省筹捐可期应手。谨会同前任刑部侍郎臣黄赞汤附片具奏请旨。

————————————————————

(1)  此件与文俊、黄赞汤会衔。

094．请饬部查销潘兆奎恤典片十月十一日

再，臣国藩于咸丰四年驻扎九江，十二月二十五日夜间，贼以小划袭营，将臣坐船围住，有监印官湖南安乡县典史潘兆奎冲围落水。因于奏报折内，附请敕部照例议恤，已蒙恩准在案。不意该典史本年忽来臣营，当经查讯，据称，是夜见事危迫，自行投水，浮至下游，遇有商船救起，载至枞阳镇，绕道折回泾县本籍。因受寒过重，患病经年，病愈亟投大营。又值江路梗阻，间关展转，是以迟滞。再三研诘，并无别情。臣查潘兆奎平日悫诚，所言尚无遁饰，拟仍留营听候差遣。惟所得恤典，应请旨敕部查销，仍以原官留于湖南补用。臣未及查明，率行具奏，应请旨将臣国藩交部查议。理合附片奏闻。谨奏。

095．赣南匪势滋蔓请添调粤兵会剿折 ⁽¹⁾ 十一月十七日

奏为赣南各属土匪、邻匪勾结滋蔓，兵力不敷分剿，请旨敕下广东督抚，添拨劲旅，接济军饷，以资剿洗，恭折具奏，仰祈圣鉴事。

窃照赣郡解围，并各属剿办情形，业经臣等缮折奏报，并咨行该镇、道，会督诸军，设法攻剿在案。兹据广东潮州镇总兵寿山、署赣州镇总兵阿隆阿、护理吉南赣宁道汪报闰，暨各府厅县先后咨禀，六月十九日起至二十五日，派拨兵勇，分攻西南路之老虎坑、盘龙墟、马坳等处股匪，并添拨田勇助剿。将该三处贼营，先后攻破焚毁，杀贼三百余人，余匪逃散。二十六日，会拨江、粤兵勇分剿沙河口、楼梯岭之贼，均获小胜。并于兴国江口地方，击沉贼匪米船三只，淹毙匪党三十余人，夺获匪船五只。二十九日以后，分攻楼梯岭、沙河口、画眉泷、砂石铺，俱获小胜。斩获首级二十九颗，生擒八名。其南康之塘江一带，亦经已革知府周汝筠进剿，连获胜仗，道路已通。七月初十日，探知南路来贼六七百人，卷旗息鼓，欲偷越西岸山背下窜。该镇、道即派兵分伏密林山坳以待。贼众窥见，惊惧回窜。兵勇乘势追杀，斩馘三十，我军亦伤亡数人。该镇、道以官军进剿南路贼匪，须先走十余里，贼转以逸待劳，于十三日派彪勇赴离城十里之高楼地方，分扎水陆两营。自八月初间以后，连日分攻南路各匪，歼毙一千余人，割取首级、耳记九百余件，焚毁下寒滩等处贼巢二十余处、大南坑等处匪棚寮四十余处。九月初四日，江、粤各兵勇会出大队，贾勇过河，将楼梯岭贼巢焚毁，击杀贼匪甚多，内有骑马贼目三名。斩取首级一百三十七颗，发长一二尺者居半。又耳记五十三件。夺获大铜炮一尊，旗帜、刀矛多件。初五日，攻剿从埠、沙河岭之贼，亦有斩获。其楼梯岭附近之砂石铺、大埠、华林寺均为贼薮，现筹剿办。并令东莞勇及守备孔庆林所带兵勇，留于南康县协剿，会同该县田勇，屡攻附近潭口之黎边、王村，杀贼千余人，贼巢焚毁大半。武举匡化隆等之勇，及续派彪勇、广勇进剿下游之贼于武索、大王庙、大廖石、华山，并万安县城下，连获胜仗，杀贼三百余名，生擒四十余名，夺获贼船三只，击沉八只。淹毙匪党百余人，又获大炮二尊，鸟枪、旗械二百余件。此赣郡连日分路攻剿之情形也。

定南厅地方，于五月初六日，有广东和平县逆匪翟火姑，率其党与六七千窜入厅境。初七日，围攻厅城，愈聚愈众，数至万余。经代理定南厅姚世恩，会同把总欧阳钊，督率兵勇、居民，竭力固守。该逆攻扑二十余次，幸兵民同心，屡次击杀，统计毙匪七百余人。二十八日，该逆由东门挖掘地道，轰倒城墙五丈余，姚世恩等督饬兵民堵御，杀贼四五十人，枪炮轰毙无数，立将缺口修筑完固。我军阵亡七名。该逆复在西南二门挖掘地道，姚世恩等察出，饬令兵勇破其地穴，杀贼十人。六月初八日，由府派往援剿之候选同知周炎，带龙南勇二千名行抵厅境。姚世恩遂令各堡乡团，协力助剿。逆匪分股屯聚天花寺地方，堵我援兵来路。十七日，周炎会同署横冈营都司吉勒通阿，督带兵勇并五户村团勇，直入贼营，毙匪多名，余匪败退长桥地方。十九日，周炎进攻长桥，讵该逆先令党与五路埋伏，突起袭击，我军失利。周炎将勇撤回龙南，设法整顿，再图进剿。自援兵败后，逆焰愈张，勾结鹅公墟、天花寺土匪，约有数万之众。二十三日，围攻横冈营时，下历司巡检孙云锦先期前往月子江一带催收捐项，接济军饷。都司吉勒通阿、外委赵云龙督兵守御，寡不敌众，被匪扑入营内，兵勇伤亡多名。吉勒通阿等各受重伤，退扎径脑地方。嗣经姚世恩等齐集各堡田勇，连日设法剿洗。七月初十日，该逆被击败退，窜往信丰境内，厅城解围。此定南厅被匪窜扰，连日防剿之情形也。

和平县逆首翟火姑之党与陈芝麻，勾结土匪叶绍品、李元古等，纠匪五千，窜扰安远县太平堡。经署安远县知县张仁法、署把总李正秾带领兵勇，于五月十七及二十三、四等日，迭次进剿，先后毙贼四百余名，生擒三十余名。二十六日，张仁法等在石口墟遇贼接仗，乃另股贼匪翻越山岭，攻扑县城。守城兵力无多，被匪攻陷。典史曹秉正受伤，经兵勇救出。在籍候补兵马司吏目郑家成，被匪逼胁，自缢殉难，兵勇亦多伤亡。张仁法等赶回救援不及。旋于六月二十四日，经张仁法添集团勇合力攻剿，贼匪败窜，当即收复城池。此安远县被匪扰陷，旋经克复之情形也。

五月二十五日，赣县韩坊匪徒数千，窜入信丰县之小坑、月岭，扰及竹丝河。适候选同知周炎带勇赴援定南厅，路过信邑。该署县吴秉衡，即与周炎商派练勇一千五百名，吴秉衡又带自募练勇八百名往剿，击毙贼匪一百数十人，生擒二十七名，该匪败退月岭。六月初二日，该匪窜踞曾姓围内，周炎又派勇一千七百名，随同吴秉衡驰往围攻，杀贼数十名，焚毙无数，余匪败散。周炎因定南待援甚急，即拨营起程。旋有安远贼匪，分股窜至信丰县凤凰墟。幸初七日从九品孙福同带领彪勇到县，吴秉衡即与相商进剿，毙贼十余名，贼始退踞韩坊一带。孙福同押护饷银赴郡，留勇数百，在县协剿。十四日，击毙安息堡贼匪数十人。十八日，探闻韩坊之贼愈聚愈众。十九日，吴秉衡会同汤彪带领彪勇，进攻韩坊贼巢，毙匪多名，余党四散。旋又探闻和平股匪啸聚于定南之八十冈，有众数万，逼近信丰。而安息堡、瘌痢石等边界，亦有和平、安远等处匪徒越入境内，围攻县城。吴秉衡商令前任南康县训导熊福茹，招募南康龙回地方田勇二千名，与本县团勇合力援剿，屡获胜仗，杀贼不计其数，割取耳记六十余件。已追至离城二十里之新仁墟，因沿途节节有贼，尚未直抵县城。此信丰县被匪围攻之情形也。

六月初九日，安远县贼匪勾通粤逆二千余人，窜入长宁县西南等乡肆扰。该县知县杨长杰会同署羊角营都司蓝瑢，率领弁兵、田勇于十二日往剿，毙贼十余人，生擒四名，该逆退窜菖蒲塘。十五日，跟踪追捕，该逆遁回广东境内，各自散去。二十六、七等日，该逆散而复聚，共三千余人，窜扰古坑冈等村。七月初一日，蜂拥扑城。杨长杰等会督兵勇绅民，婴城固守，开放枪炮，击毙贼之藤牌手数人。施放火箭，烧毁贼营火药二桶，贼势稍却。一面飞调各乡田勇赴援，随有北乡廪生罗福基等带练勇三百余人，三堡绅士胡德贵等带练勇一千余人，先后来城。杨长杰等亦派勇出剿，两面夹击，贼众溃败，追杀六十余人。是日酉刻，该逆回旗来扑。我军仍分两路迎敌，鏖战逾时，杀贼二十余名，贼复败退，乘夜逃遁。我兵进至河岭地方，歼毙匪党数十人。绅士刘士杰率勇沿途生擒贼目陈立谦等十六名。十四日，匪首谢满、石广丰各率伙党三千余人，至县属牛斗关焚抢。杨长杰派兵三路进攻，杀贼四十余人，生擒谢满、石广丰正法，余贼退入咸水池地方。我兵被伤三十余人。二十日，蓝瑢带各堡壮勇，袭击溪尾村贼营，歼毙五十余名。二十一日，匪众围扑我营，经团勇奋力击退。余匪仍踞公平、菖蒲二墟，勾结愈众。须厚集兵力，方可擒渠扫穴。此长宁县节次被扰之情形也。

七月初一日，上犹县营前之贼，窜至崇义县杰坝地方。初二日，署崇义县何允廉派勇往剿，两获胜仗。讵是夜蜗牛坳营盘失火自焚，合营惊溃。何允廉正在添募壮勇。初五日，探知贼匪由茶潭、高滩两路来扑县城，何允廉即与汛弁分投堵御。而杰坝之贼，已由蜗牛坳径抵北门，被城上兵勇击毙多匪。该逆全股攻扑南门，城池遂陷。何允廉闻警驰回，已不能入城，只得退守密溪，赶紧招勇，以图收复。此崇义县城被扰失陷之情形也。

上犹县城，亦被营前股匪攻扑，连挖地道两处，轰塌城墙二十余丈。经代理县程烜、把总毕开录等，会督兵勇，奋力堵御，抢筑完固。八月初六、七等日，该逆又在西门外开挖隧道，并于各要路扎营，断绝城中接济。正在危急之际，经该县绅士前任御史李临训招募南康古楼堡田勇千余名，又经汪报闰派委候补按察司知事章澍带勇千余名，同往救援。初九日抵县，各乡绅士亦带团丁数千前来协助。程烜等即率兵勇由东门出队，内外夹攻，枪炮迭击，毙贼一百数十人，夺获旗帜数十件，将东北一带贼营悉行焚毁。逆匪败窜西街，我军乘胜进攻，又轰毙匪党数百人，夺获五百斤大炮一尊，抬炮、鸟枪数十杆，火药铅弹数十桶，贼船四十余只。败匪窜往烂泥湖一带，复被乡团出奇邀截，擒斩多名。是役鏖战竟日，毙匪六百余人，城围遂解，我军仅伤七名。此上犹县剿匪获胜，县城解围之情形也。

雩都县城，经候补同知潘毓瑞带勇收复以后，堵御邻匪，迭获大胜。搜捕伏莽，屡有歼擒，地方赖以无虞。龙南、会昌二县及宁都州并瑞金、石城等县，亦均有粤匪、土匪滋扰，幸俱随时击退。惟信丰被围，崇义未复，应请速调大兵救援各等情前来。

臣等伏查赣州府城虽已解围，而南路之砂石铺等处贼匪尚未翦灭。南康县塘江之路虽已无阻，而潭口余孽亦未肃清。是赣郡兵勇势不能分顾外县。其定南、安远、信丰、长宁、崇义、上犹等厅县，均被邻匪、土匪勾结滋扰，仅只安远克复，定南、上犹解围。此外各厅县，或被贼围攻，或城池被踞，匪党勾通诱胁，日见蔓延。兵勇战守巡防，渐形疲乏。况各该处均系瘠苦之区，饷糈无多，势难持久。若不赶调客兵协力剿洗，深为可虞。无如省城兵力本属无多，并须兼顾广信。两湖、福建援师，分屯瑞州、袁州、建昌三府，均值围剿吃紧，难以抽拨。且赣南距省千里而遥，贼踞吉安，路途多梗。递送文报，均系绕道而行。省中实有鞭长莫及之势。臣等再四筹商，惟有仍请添调粤兵，以资会剿。合无仰恳天恩，饬下两广督臣，再行筹拨劲旅三四千名，随时接济饷糈，取道和平，径趋定南等处厅县，会同本地兵勇，次第剿办。务将各属逆匪，歼除净尽。倘败匪逃回粤境，即并力跟踪搜捕，尽绝根株。庶免此拿彼窜，聚散靡常，防剿无已，洵于两省边界俱有俾益。至署安远县知县张仁法、署安远汛把总李正秾，于城池被匪攻陷，虽因兵单饷绌所致，业已据报自行克复，尚知愧奋。第地方究已被扰，应请将张仁法、李正秾均革职留任，办理善后，以赎前愆。典史曹秉正，请免置议。署崇义县事义宁州州同何允廉，被匪窜扑入城，虽因贼分三路并进，堵御难周，究属防守不力，应请将何允廉先行革职，仍令留营攻剿，以观后效。同城武弁及佐杂等官，俟查明系何员在任，有无奉委出境，再行核办。除咨行该镇、道会督士卒，并饬令各属实力攻剿防御，并确查伤亡员弁兵勇及殉难绅士分别请恤外，所有赣南匪势蔓延，请添调粤兵会剿缘由，理合恭折附驿具奏，伏乞皇上圣鉴训示。谨奏。

————————————————————

(1)  此件与文俊会衔。曾国藩于原稿上注明：“系文抚主稿。”

096．附咨文　咨文俊（咸丰七年）正月十三日（转录明谕：张仁法等革职留任并饬叶名琛会剿赣匪事）

为恭录事。

窃照本部堂于咸丰六年十一月十七日，会同贵部院恭折由驿具奏，赣南各属土匪、邻匪勾结滋蔓，兵力不敷分剿，请旨敕下广东督抚，添拨劲旅，接济军饷，以资剿洗一折。旋于十二月二十八日奉到朱批：“另有旨。”钦此。同日，准兵部火票递到咸丰六年十二月初八日内阁奉上谕：

曾国藩、文俊奏参失守城池之员弁一折。江西署安远县知县张仁法、署安远汛把总李正秾，于城池被匪攻陷，虽即自行克复，惟地方究已被扰，均着革职留任，办理善后，以赎前愆。典史曹秉正身受重伤，着免其置议。署崇义县事义宁州州同何允廉，防守不力，着革职，仍留营攻剿，以观后效。钦此。

又准军机处片称：贵侍郎等奏请粵兵会剿赣匪一折，本日已奉寄信谕旨，交大学士两广总督叶名琛筹办矣。为此知会等因。准此，相应恭录咨会。为此合咨贵部院，请烦钦遵查照，并饬恭录札知总局，分副咨札各处施行。须至咨者：右咨江西巡抚部院文〈俊〉。

097．瑞州奉新两军接仗情形折 ⁽¹⁾ 十一月十七日

奏为瑞州一军，十月接仗，屡次获胜，现在新修南北两城，及奉新接仗获胜情形，恭折驰奏，仰祈圣鉴事。

窃瑞州一军九月接仗情形，并分兵克复上高县城，业经具奏在案。嗣据普承尧、曾国华、刘腾鸿等禀称，瑞州分兵两营，于初四日克复县城。寻获知县傅自铭尸首，安抚遗黎，搜剿余匪，拟于初十日回瑞州老营。是日卯刻，探报有贼数千，隔河浩荡而至。约分三支：一由河南，一由河西，一由河东。湘、宝各营商议，朱祖贵敌河南之贼，黄泽远敌河西，周福昆敌河东。而贼之从河西来者，因水深未能猝渡，又分而为二，与河南、河东两支，涉水急渡。黄泽远见贼不从西面径渡，乃分兵助朱祖贵、周福昆，而自率亲兵，抄河东之贼之尾。该逆济河甫毕，朱祖贵、周福昆迎击。贼背水而阵，死战不退。黄泽远自东旁抄，前后围逼。自辰至午，杀贼四百余名，溺死无数，夺获枪炮、旗帜、刀矛、号褂五百余件。此分兵克复上高后，初十大战获胜之情形也。

瑞州分南北两城，中跨一河，北曰官城，南曰民城。鄂省援师初到瑞时，于七月初三日攻破南城，贼党尽归北城。然南路与临江相通，贼中之接济，顽民之贸易，犹以南城为藏奸之薮。我军屡赴南路搜剿，大小数十战，终不能绝其接济。自九月下旬，大雨涨河，浮桥冲断，而南路之贼，日益猖獗。候补直隶州刘腾鸿与曾国华、普承尧等熟商，必须筑坚垒于南岸，造极固之浮桥，而后南路之外援可断。十月初八日，刘腾鸿于南岸修筑新垒，拆取旧南城之砖石，搬移新营之前，有贼数百出而争之。刘腾鸿先派队伍埋伏于旧城之内，贼至遇伏，突起奋击，贼夺桥而遁。后遁者数十名，凫水而渡。我军小枪入水击之，须臾皆毙。初九日辰刻，贼数百人抄省兵各营之后，经都司滕加洪、守备李大雄击退。午后，城内贼大股拥出，实二千余人。滕加洪复与胡应元出队迎击。副将普承尧派宝勇分两支而出，一从田垅抄贼之尾，一接应滕加洪等之军。进退数合，贼不能支，即行败退。田垅之师，从中邀击。逆党大败，退至树林。当宝勇与贼鏖战之时，刘腾鸿率亲兵百余名至西门外，牵制贼势。与城门之贼，正尔相持。而大股贼之为宝勇击败者，悉至其地。因刘腾鸿队仅百余人，二千余贼，并力来扑。刘腾鸿令各勇植立不动，枪炮环击，该逆虽众，亦不敢犯。忽一骑马贼目，挥众前进，我军劈山炮适中其胸，余贼遂如鸟兽散矣。十一日，贼队全出，我军坚守不动。俟其稍近，各营会合齐出，将四面围剿以大创之。该逆甫经接仗，即逃回城根。我军跟追，仅毙数名，贼遂全窜入城。我军愤极，绕城仰攻。刘腾鸿攻南门，万泰、胡应元等攻北门，滕加洪、李大雄攻东门，普承尧、曾国华攻西门，而往来接应。北路直逼城下，云梯甫进，城上火蛋、炮石纷如骤雨，骁敢者多受重伤。自午至亥，未能得手，收队时已三鼓矣。各营官会商，多制长梯，广储稻草，添造挡牌。十八日，复大举进攻。普承尧率宝勇二千独当前敌，直入濠内，拔其木桩、竹签，低头于炮子乱石之中，相戒不复仰视。前者已死，后者继进，伤者舁归，舁者仍来。苦战四时，城贼以全桶火药倾下，烧毙过多，始传令收队。凡伤亡者二百余人。都司衔刘芳贵身受重伤，普承尧据地涕泣，矢以城不破不肯还营，各弁勇强扶之以归。此初八以后各仗获胜，及十八日攻城未克之情形也。

刘腾鸿以南路为贼所力争，每日派队伍五成，排立南岸，而以其半修筑新垒。高厚坚固，屹然如一石城。南工既毕，又于北岸石鼓岭就现在之营基筑一新城。派湘勇长夫四千余人，并力兴工。刘腾鸿与曾国华昼夜监视，至十一月初旬，一律竣工。垒石为基，移砖为壁，环以雉堞，排以枪眼。四门巩固，闭以闸板。高皆二丈有奇，内濠深一丈，外濠倍之。崇墉仡仡，与瑞州之北城相隔二里有余，宽广不逮旧城，而坚固实过之。自是贼之南城，拆毁殆尽。而我军南北两城，占据上游，岿然新立。此刘腾鸿等因瑞州通江、楚要路，特筑新城之情形也。

湖南候补知府吴坤修，管带彪勇各营，驻扎奉新之甘洲地方。臣等前派赴广信府防守，因三县绅士禀留，仍令留驻奉新，业经具奏在案。旋因甘洲去城稍远，近城之贼，焚劫奸淫，不堪言状，绅民泣求进剿。九月三十日，吴坤修派彪左营由东路六分桥进，彪右营、义武营由中路百尺桥进，长字营由西路乌岚桥进。黎明起行，先扎据城五里外。吴坤修自率亲兵，登城北狮山，周览城垣。复绕至南城，登岐岭瞭望。该逆由南门出队，蜂拥而来，当即渡河迎敌。且战且退，佯作畏缩之状。该逆逞志狂追，引至数里外，方卓旗回战。彪左营全队从东抄出，彪右营两哨并义武营抵敌中路，长字营全队御西门之贼。枪炮先施，刀矛继进，伤贼极多。而该逆知我距营较远，难忍饥渴。计欲疲乏我军，倾城而出，漫山遍野，进退数十回合，自辰至申，更番饮食，力战五时，酉正始收队。贼复以数十人尾追牵掣，俟其来既远，我军鼓勇扑回击之，又毙数人。自来交锋之久，以是日为最。吴坤修因城贼四出窜扰，即移扎近城之六分桥地方。十月初八日，贼来诱战，坚忍不出，使其久立以劳之。初九日，复分数股直来扑营，吴坤修派彪左、右营两路冲出，长字营从左首远包，义武营从右首远包。贼即败退，轰击无算，追至城下而旋。十八日，各营派七成队分作两路，绕城五里外游绎。该逆亦分两路来迎，彪右营、长字营抵东门一股，彪左营、义武营抵西北一股。贼匪愈战愈多，凶狠已极。长字营官把总王吉昌，奋勇逾恒，进退数十合，贼不能抵御，即退回南城。王吉昌接踵而至，意欲乘胜入城。该逆复从城中冲出，各勇稍却，王吉昌殿后，被伤阵亡。彪右营、长字营又合队冲击，杀贼无数。彪左营独当西面，力战尤久。营官千总吴修考冲锋二十余次，中贼火蛋，身受重伤。是日我兵伤亡逾百，而毙贼三倍过之。此吴坤修在奉新屡战获胜之情形也。据普承尧、曾国华、刘腾鸿、吴坤修先后禀报前来。

臣等伏查江西贼匪，以瑞、临为根本。自鄂省援师抵瑞，该逆并力固守，坚不可拔。现在我军新修南、北两城，亦以为西路各军之根本。如瑞城不能遽克，则留五千人守此新城，余兵或分或合，可以调遣如意。把总王吉昌，由湖南千里来援，自备口粮三四千金。前在新昌、上高屡获胜仗，后随同进剿奉新，克复安义，均甚出力。此次力战捐躯，应请照千总阵亡例从优赐恤，以慰忠魂。所有瑞州一军十月接仗，屡次获胜，现在新修南、北两城，及奉新屡战获胜各缘由，恭折由驿驰奏，伏乞皇上圣鉴，训示施行。谨奏。

十二月二十八日奉到朱批：“知道了。王吉昌着照千总例议恤。”钦此。

更多好书分享关注公众号：sanqiujun

————————————————————

(1)  此件与文俊会衔。

098．建昌官军获胜旋挫折 ⁽¹⁾ 十一月十七日

奏为建昌官军屡获胜仗，十月二十五日挫败，营垒被陷，闽兵退回本境各情形，恭折驰奏，仰祈圣鉴事。

窃建昌军营八月间分兵救援南丰、新城，及郡营击退援贼各情，业经奏明在案。嗣据副将张从龙、陈上国、琳润等先后禀称，自琳润续带闽兵抵建，与省城之赣兵、龙泉勇合扎。北路建勇亦自新城回军，驻扎西北，兵力较厚。即于十五、十六七等日会合，四面并力环攻。奈我军当攻击之际，贼匪了不接应。有欲扛梯而进，则炮子飞落如雨，兵勇即被枪伤，因之却立。且每于我军收队之时，该逆窥视后队人寡，即出数百人搦战，被我兵预先提防。十七日，北路一军回头迎击，大获胜仗。二十一日，各营会合攻城。该逆突出南门，数百人冲抵营盘。我兵分道拦击，歼贼十数名。西路黄家驹带勇驰至，东路张家驹、林士魁督兵勇凫水截击。该逆三面被围，杀毙百余，旗帜、军械横弃遍野，纷纷逾短垣逃遁，退至城门。城内老贼闭门不纳，仍驱出数百人回战，又被火箭、枪炮力击却之。二十三日，北路各营出队，城贼出数百人迎战。我军以枪炮毙红旗贼目一名、匪党十余。该逆抵死向前力拒，我军各扎定阵脚，静以持之。大炮环施，贼众且拒且退。西北接应之兵勇，从旁横击而出，逆贼势不能支，退入城内。二十四日，探知逆贼由东门出城取水，派兵勇三百名前往埋伏。贼至溪边，号炮一响，伏兵齐起。刀矛殪其前锋，数人抬炮绕旁击败之。二十五日，逆贼六七百人开城搦战。琳润带兵趋北门，张大雄、李熙瑞、名谦、杨锦斌等，各领队而出。约各拨奇兵一队，绕左右旁击。正兵以火炮连环并击，伤毙甚多。奇兵起而乘之，逆贼败入城内，坚守不出。二十六日，琳润、张大雄围攻如故，贼仍坚守不出。二十七日，琳润令兴化勇一人，手执籐牌，跃入子城，斩取贼旗，诱贼出城。该逆果愤怒出城迎战。我军伏兵齐起，杨锦斌、张大雄等从左、右截出，逆贼纷纷败散。追抵子城，相持两时。兴化营把总陈光升，被枪飞伤，犹自督兵奋击。九月初二日，将邵武运来之大炮对城轰击，逆贼分路出城。三百余人由中路直扑琳润之阵，又出两队由城左右包抄而来。琳润令曾大升带各兵诈退三十余步，然后名谦、张大雄等三路并进。金鼓齐鸣，与枪炮之声相应，伤毙贼匪百余。我军三面围裹，城贼出而接应，始得逃出重围。午后收队，我军亦受伤多名。初五日，琳润、张大雄等复由东北进攻，名谦等由西北夹击。逆贼出城迎御，我军左右包裹，该逆虽得力战以出重围，而已割取首级二十五颗，夺获旗帜、器械四十余件。张从龙等以屡次攻战未能得手，由是重修工具，重悬赏格，力图大举。九月十三日四更出队，趁月光将沉，负薪向南门堆积，扛梯西南城下。一面烧其挡门千斤闸板，一面奋力扒城。该逆于门外筑有护城短垣，暗伏墙内。我军甫近，枪炮连施。外委徐荣生冲锋直前，被长矛刺伤。扛梯有竖至城上，有未及扶立者，城上炮石纷纷雨下，火罐、火包乱掷。我兵挡牌不能抵御，又经被伤数人。十九日，我军出队环攻之际，该逆即于西门突出迎敌。我西路兵勇稍却，南路大队伏出夹攻，连毙大旗老贼。众贼夺尸，我兵抢入，迭进迭退，伤毙贼匪数十名，夺获旗帜、火药、刀矛等件。此八月下旬及九月上半月迭次攻剿获胜之情形也。

自九月十七日抚州李元度之营被贼扑陷，贼之凶焰顿长，建昌之局势为之一变。盖缘建郡一军，以闽兵三千人为大宗，本府额兵与新募各勇千余人次之，自省城拨往之赣标兵、龙泉勇六百又次之。臣等责成知府何栻、在籍安徽知府张家驹，综理该郡军务。其于闽兵，有主客之分，无统属之权。七月底新城之陷，何栻一门八口殉难，该员伤病余生，颠连万状。张家驹以本地绅士，筹饷筹兵，任劳任怨，虽使心力交瘁，实亦呼应不灵。而省城库款支绌，臣等竟不能筹备粮饷军火，远解建昌。该郡竭蹶情形，想在圣明洞鉴之中。至九月十七，抚州营盘失陷，建郡与之毗连，唇亡齿寒，军心不固。何栻等屡次禀请济师，臣等以无大支劲旅可供调拨，深用焦灼。盖建昌军营岌岌危殆之势，臣等寝食忧之，亦已意料及之矣。旋据何栻、张家驹禀称，自李元度崇仁之兵撤调贵溪，初七日贼匪即入崇仁，初十日又陷宜黄。前伪监军冷逆于初九日入金谿，又于陷宜黄之后，扰及枫林、神冈、大雄关、军山以逼南丰；陷金谿之后，扰及黄狮渡、高陂以逼泸溪。建郡地界四五十里，如西路之泽泉、茅排，北路之青泥、石门，无不面面皆贼。何栻等计无所出，即设为雕剿之策。闻贼踪扰近郡界，各营抽兵数百掩袭之。远则五六十里，近则三四十里，尽夜而出，向晓而归。南丰、宜黄交界，搜剿一遍，人心借资镇定。十五日，探报宜黄出贼二千余人，直抵岱七都。十七日已逼枧下，距郡城三十里。各营议定，抽兵赴枧下迎剿，潜师夜出。建营署守备杨锦斌，偕世职崔思坤引军疾驰，天明已抵枧下。该逆正拟饭后扑城，零星四散，猝不及防。杨锦斌挥军掩杀，该逆不及措手，缘崖逃窜。我兵勇蹑追搜剿，响震山谷，毙贼百余，颠扑殒命及掳胁逃散者甚多。夺获大旗、炮械无数。追至魏岭、云梯关收队。此建营于危急之际，抽兵出剿枧下获胜之情形也。

何栻等以该逆为崇、宜劲敌，必不因此一挫，遂戢其锋。仍嘱各营面面戒严，连日派拨兵勇，四处雕剿。二十一日，探称枫林、埂口、里塔墟一路，有逆匪七八千前来。张从龙派兵六百名，驰往迎击。候选同知黄家驹带勇百名，为之向导。张家驹自带壮勇三百堵东路，张大雄率赣标兵勇三百为接应。三更起程，夹岸而进。二十二日黎明抵距城四十里之大安桥，与贼相遇。贼分三股，皆为我军击败，杀伤百余人。正待穷追，殊左右逆匪抄出山后，将我军冲为两段。先胜后挫，共阵亡五六十名，被伤亦数十名。管带漳勇之保举把总苏廷美力战阵亡，前湖南长沙县典史李廷耀不知下落。南军并由东岸纷纷败退。张家驹、张大雄接应兵至，截住败卒，扎住山头，杀贼数十名，直抵河沿。贼众却退，我军始得收队。是日贼即扑至上湖、桥下两处，距郡城三十余里。张从龙因南岸兵勇伤亡较多，锐气稍挫，即亲督所部，扼住庙岭，立待与该贼死战，张大雄连夜赴南岸助之。张家驹复调杨锦斌带建营六百人，并往击之。次日迎贼复战，贼漫山塞野而来。马队数百匹，横冲直突。我军分三路迎敌，张大雄、杨锦斌身先士卒，奋力掩杀，将贼左右两路击败。中路贼亦退走。追至十余里，轰毙、杀毙之贼，不计其数，夺获骡马不少。正待收军，贼复掩至。如是数次，我军更番迭进。战至日中，城内之贼探知外援已到，遍吹海螺，出城接应。我军气力稍懈，回顾营内有贼，众志稍慌，队伍稍乱。贼将马队分两翼驰骤包裹，将我军围在垓心。署闽安协副将陈上国截住南门之贼，我军首尾不能相顾。东岸之勇方待接应，而有贼千余人，由田螺石突至，为所牵制。北营之兵方来助战，而又有贼二三千从界山岭扑来，从枧下扑来，为所牵制。时西北路官军，仅琳润兵九百名、赣标守营兵一百名，及龙泉勇、建营兵五百名而已。西北两城内之贼，蜂拥而出。琳润正分途迎击，而南营败卒，纷纷由西奔回。琳润知南军失利，急于驰援。乃会同拔营，冀得全师以出。一面截断北路之贼，一面移军东行。时已申酉之际，南营张从龙、张大雄、杨锦斌始从重围冲击。贼马攒追，张从龙受伤投水，遇救始苏。张大雄手受矛伤。贼即扑渡而东，混战逾时，我勇败溃。副将陈上国督同管带漳兵之守备伍连青、候补通判吕文炌、巡检丁开第并入漳营，在麻桥苦战。内外之贼，并力交击。二十五日，天色微明，营中火起，遂为贼陷。陈上国、吕文炌、丁开第同时遇害。北军福建兵勇，退驻闽境之飞鸢自守。南军郡营，溃散甚多。赣营受伤患病亦众，令把总谢福麟带回赣郡归伍。张家驹率龙泉勇及将弁由贵溪河口一路回省。此十月二十二、二十四、五等日，建昌苦战，营盘被陷之情形也。

臣等伏查抚、建两郡，辅车相依。抚营既陷，建昌势难孤立。加以师老力疲，饷项久缺，援贼新至，鏖战两昼夜之久，遂至挫失。除福建各将弁应行赏罚，由闽浙总督奏明办理外，所有护闽安协副将陈上国，深明大义，力战之苦，遇难之贞，无愧大将风节。应请与同时遇害之把总苏廷美、守备伍连青、通判吕文炌、巡检丁开第，一并从优赐恤，以慰忠魂。其余伤亡员弁兵勇，查明照例办理。所有建昌军溃，闽兵退回本境缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

099．附咨文　咨文俊（咸丰七年）正月十三日（转录明谕：着曾国藩派兵援剿建昌及优恤陈上国等）

为恭录事。

窃照本部堂于咸丰六年十一月十七日，会同贵部院恭折由驿具奏，建昌官军屡获胜仗，十月二十五日挫败，营垒被陷，闽军退回本境各情形一折。旋于十二月二十八日奉到朱批：“知道了。”钦此。同日，准兵部火票递到咸丰六年十二月初八日内阁奉上谕：

曾国藩、文俊奏建昌官军屡获胜仗，闽兵营垒被陷情形一折。福建官军赴援江西建昌府城，八月十五至九月十三等日，会合并攻，屡获大胜，斩擒贼匪甚多。九月十七日，抚州营盘失陷，贼分扰郡城，经署守备杨锦斌等驰赴带兵击退。二十二日，副将张从龙等赴大安桥与贼接仗，先胜后挫。二十五日，遂为贼陷。副将陈上国等同时阵亡。此次闽兵赴援建昌，因众寡不敌，营垒被陷。着曾国藩等派兵援应，与闽兵夹攻兜剿，迅克郡城。阵亡护副将陈上国、把总苏廷美、守备伍连青、通判吕文炌、巡检丁开第，均着交部从优议恤，以慰忠魂。钦此。

相应恭录咨明。为此合咨贵部院，请烦钦遵查照，并赐恭录札知总司，分别咨札各处施行。须至咨者：右咨江西巡抚部院文〈俊〉。

100．附札文　札知总局司道 ⁽¹⁾ 十二月二十日（转录廷寄：饬会剿建昌事）

为恭录事。

十二月二十日准兵部火票递到军机大臣字寄——

钦差兵部侍郎曾国藩、江西巡抚文俊、闽浙总督王懿德、护理福建巡抚布政使庆端：

咸丰六年十一月二十六日奉上谕：

王懿德等奏，闽师援剿建昌失利，署副将陈上国等力战阵亡，张从龙、琳润等现在飞鸢、杉关扼守各情。此项闽兵赴援建昌，节次攻剿获胜。兹因该逆勾结抚州、宜黄股匪，内外夹攻，致遭挫败。杉关、飞鸢等处，为江、闽交界要区。王懿德以闽兵新败，暂令该副将等固守边防，俟江西拨兵来援，再行会合进剿。现在江西〔西安〕将军福兴，已带兵一千名，由浙江前赴江西，不日当可到省。该将军或即带兵前赴建昌，与张从龙等两路夹攻。着曾国藩、文俊与福兴妥商办理。福兴未到以前，如江西省另有兵勇可分，亦着该侍郎等迅速调派应援，勿令匪势更增猖獗。至闽省近因顺昌等处匪徒滋扰，内患未消，王懿德等务饬张从龙、琳润力扼要冲，勿令匪踪阑入，以致勾结为患。俟曾国藩、文俊派兵到日，即令该副将等夹攻兜剿，以战为防，是为至要。将此由六百里各谕令知之。钦此。

遵旨寄信前来等因到本部堂、院。承准此，合行恭录札知。为此札仰该局，即便钦遵查照办理。此札总局司道。

————————————————————

(1)  此件与文俊会衔，并咨闽浙总督王懿德、护理福建巡抚布政使庆端、钦命会办江西军务西安将军福兴。

101．湖南援师克复袁州折 ⁽¹⁾ 十一月十七日

奏为湖南援师克复袁州，恭折驰奏，仰祈圣鉴事。

窃湖南援军，围剿袁州，防剿万载，臣等于三月二十六日具奏一次。旋因道路梗塞，禀报未能常通。所有袁州军情，概由湖南抚臣奏报。兹于十一月初六、初八等日，先后接据道员刘长佑、候补知府萧启江、游击刘培元禀称，自九月屡破援贼之后，袁州之贼，十分穷蹙。旋于吉安纠合伪检点傅逆、龙泉黄逆并安福贼共万余，临江贼数千，齐集分宜，设卡昌山。十月初三夜五鼓，前队已到彬江。翌日，我军出队下浦以待。贼果三路至，遂分头迎击，又大败之。至初七、八，贼遂悉数驻扎合山，筑立土城，深沟高垒，誓决死战。刘长佑等飞书至万载，调游击田兴恕一军，来袁州助剿。十三日，迎击援贼于下浦，贼溃，转守合山巢窟。十六日，萧启江、田兴恕等分三路进，破合山贼巢，大获全胜。贼连营二里，一炬焦土，斩夺无数，积聚概行烧尽。乘势追逐，距分宜仅十五里，乃收队。是夜分宜贼悉数遁去。二十三日，复有窜转者。二十四日，刘长佑派队会剿，收复分宜县城。贼援至此绝矣。袁城之贼，计穷力尽，纷纷投诚。惟广贼尚欲忍死以待，坚不肯降。我军乘其内溃，连夜环攻。二十七日，贼目伪侍卫李能通诣刘长佑军中乞降，群贼益无固志。十一月初一日，游击刘培元率兵列阵杨家山，令哨官黄开甲、莫有升等，伏于山下诱战。城贼数千，由秀江桥蜂拥而来。我军佯为败退，贼众追来，黄开甲等率勇横截，毙贼十余。进而冲击，又毙贼目二名，余贼溃走。乘势力追，城门下闸，贼众大乱。未申之际，降贼俱供称，城中贼束装将遁。初更后，伪检点黄逆果率数十贼由北门出，余众续出。我军恐其窜向萍乡，派队堵御。贼之出者，悉皆惊回，欲逃无路。我军乃收队暂避，暗伏各处。四更后，贼多缒城出者，我师并力攻之。萧启江营勇斩缒城之贼，而自夺其索，缒入，急开北门，以纳诸勇。西门内应之贼，亦启关以纳刘长佑军中之勇。贼悉向东南冒死突出，我军分路跟追，沿途剿杀，伏勇横出追击，俱往返百余里，逃贼殄灭殆尽。城内投诚者计二千余，伪检点亦经生擒，立将城池克复，该逆漏网无几。各等情禀报前来。

臣等伏查江西八府沦陷，惟南康府聚贼无多，余皆悍贼数千，悉力固守，坚不可拔。自湖南援军围攻袁州，吉、临等处之贼，尽锐以救袁城。逮鄂军围攻瑞州，又尽锐以救瑞城，互相援应，转相灌输。我之兵力已疲，而贼之负隅如故。臣等焦灼之余，弥增惭悚。兹幸仰仗天威，袁州克复，一郡得手，全局或有转机。除应保员弁及安置降贼各事宜，由湖南抚臣详细奏报外，所有袁州克复缘由，谨缮折由驿驰奏，仰慰宸廑，伏乞皇上圣鉴，训示施行。谨奏。

十二月二十八日奉到朱批：“知道了。”钦此。

————————————————————

(1)  此件与文俊会衔。

102．江西近日军情据实复奏折 ⁽¹⁾ 十一月十七日

奏为江西近日军情，据实复奏，仰祈圣鉴事。

窃臣等于十一月初八日，承准军机大臣字寄，十月二十日奉上谕：

曾国藩、文俊自八月三十日奏报瑞州、建昌胜仗之后，已及月余，未见续报。昨据廉兆纶奏，有探闻抚州官军失利之语，与本月何桂清奏报相同，亦未见曾国藩等入奏。前闻贼匪多回至金陵，而江西失陷各郡，尚无一处克复。所有占据城池之贼，闻皆石逆党与，诱胁土匪，为之拒守。即广东新附匪徒，亦皆系石逆所纠集，与金陵逆党，尚未归并。现据江浙各省奏报，皆言金陵内乱，杨逆已为韦逆所杀。又闻杨逆被杀后，石逆不服，逃出金陵。洪逆现悬重赏，购其首级，可见石逆断不再返金陵，金陵亦不肯更助石逆。昨又据福济等奏，石逆现在安庆、桐城一带，其为纠合党与，自图占据，已可概见。现在福济等已攻克巢县、和州，不日即可进捣安、桐。而湖北沙口、田镇水陆兵勇，屡绝贼援。恐石逆不得逞志于皖、楚，势必窜入江西。该逆于诸贼之中，最为凶悍。若令回窜江西，占据数郡，煽惑莠民，其势愈难收拾。着曾国藩等乘此贼心涣散之时，赶紧克复数城，使该逆退无所归，自不难穷蹙就擒。若徒事迁延，劳师糜饷，日久无功，朕即不遽加该侍郎等以贻误之罪，该侍郎等何颜对江西士民耶？

又闻石达开系湖南拔贡，现因与韦逆不睦，颇有投诚之意。虽未必即系确信，而穷蹙思降，亦或事之所有。此辈狼子野心，原难轻议招抚。倘向曾国藩处乞降，应如何处置之法，或使先自立功赎罪，再邀重赏，亦当预为筹画。经权互用，以收实效。现在仍将失陷各城，先图攻克，使该逆无所凭借，不敢退至江西，是为至要。

本日据何桂清奏，请饬催候补同知吴坤修，将所带彪勇二千五百名，速赴广信等语。此项壮勇，何以日久未到？着曾国藩等查明，饬令该员迅速驰往，以便饶廷选回驻玉山，毋稍延缓。将此由六百里谕令知之。钦此。

臣等伏查贼首之在江西主持军务者，自上年十一月至本年二月底，以伪翼王石达开为主。三、四、五月，以伪翼贵丈黄玉昆为主。六、七月，以伪北王韦昌辉为主。曾于八月初六日，附片具奏在案。自韦昌辉在瑞州战败，窜回金陵，被杨秀清斥责。洪、韦二贼，谋杀杨秀清，并诛其宗族党与。于是石达开自湖北洪山归去，黄玉昆自江西临江归去，并赴金陵，谋为杨秀清伸冤复仇。八月以后，江西军事，即系九江贼首林启容主之。臣等正思趁此机会，克复数城，仰慰宵旰忧勤之意。不意九月中抚州以分军致挫，十月间建昌以疲乏致溃，而拿获贼中伪文，均称石达开谕令诸贼，谨守江西。凡江西境内之贼，概未调赴下游，而下游之贼，反由景德镇以赴援抚、建。盖安庆为石逆旧踞之巢穴，江西为石逆新陷之土地。谕旨所谓石逆纠合党与，自图占踞，已可概见。圣天子明见万里之外，洵属无微不照，臣等曷胜钦服。

至石达开系湖南拔贡，颇有投诚之意一节。查石逆系广西浔州府桂平县大梭村人。在金陵时，先据故明张侯第，后住上江考棚。甲寅八月，踞守安庆。十一月臣国藩师次九江，石逆与罗大纲同赴湖口救援，官军被挫。乙卯春，武汉复陷，该逆往来蕲、黄一带，提调贼军。十月，由通城窜入新昌，招纳广东新附之匪，连陷江西数府。本年三月，下窜宁国、芜湖等处。七月初九，复由兴国州上援武昌，为李续宾之师所败。现据各路探报，石逆纠集匪党十余万人，前往金陵，誓杀洪、韦二贼，为杨秀清报仇。以臣等愚见揆之，如果洪、韦胜而石逆败，则投诚乃意中之事。若其石逆胜而洪、韦败，则该逆挟诡诈以驭众，假仁义以要民，方且飞扬自恣，未必遽有投诚之心。臣等曾檄谕九江贼目林启容，令其归顺；又作伪文调瑞州贼目赖裕新，令赴下游，均无成效。假令石达开自知大势已去，识天威之难犯，翩然归命，稽颡投诚，则臣等招抚之法，当令其立功赎罪，献城为质。以大局言之，北岸安庆，南岸九江，该逆之所必争也。以江西言之，瑞州、临江为根本，抚州、吉安为膏腴，亦该逆之所不肯轻弃也。能于此六城中，献一二城为质，则可信其为忠心归附。国初之施琅、黄梧，近日之张国梁，成例具在。臣等立即奏恳鸿恩，縻以高位，优以厚禄。若不能献城为证，外称归义，内怀叵测，如阿睦尔撒纳先降后叛之案，几至不可收拾。臣等不敢贪招抚之虚名，弛防剿之实务。是否有当，伏乞训示，指授机宜。

刻下瑞州、奉新两军，迭获胜仗，剿办尚属得手。周凤山、黄冕等之师，初赴吉安，差称劲旅。袁州新复，西路大有振兴之机。水师则彭玉麟驻下游之吴城镇，刘于谆〔淳〕驻上游之樟树镇，均甚得力。惟抚、建迭挫，东路空虚，臣等惟当严饬西路诸将，恪遵谕旨，先图攻克数城，使该逆无所凭借。仰副圣主眷怀南服，拯民水火之至意。所有江西近日军情，恭折据实复奏，伏乞皇上圣鉴，训示施行。谨奏。

十二月二十八日奉到朱批：“尔等主见，甚属允妥。剿抚固应并用，尤重先剿后抚。可随时审其机宜，好为之。”钦此。

————————————————————

(1)  此件与文俊会衔。十一月初十日，曾、文会衔，将篇内所录廷寄全文札知总局司道。

103．谢赏加湘乡县文武学额恩折十一月十七日

奏为恭谢天恩，仰祈圣鉴事。

窃臣接阅邸钞，咸丰六年六月二十一日内阁奉上谕：

骆秉章奏请赏加湘乡县文武学额一折。湖南在籍侍郎曾国藩，前经招募乡勇一万余人，驻扎衡州，颇资捍卫。嗣后军分水陆，克复武、汉、田镇，屡著战功。迨贼窜湘潭等处，该绅勇截击获胜，地方得以保全。连年土匪窃发，亦赖该县士民不分畛域，实力防剿，南路肃清。先后捐输，数逾巨万，洵属踊跃急公，自应优加鼓励。所有湘乡县学额，着于原额取进文童十五名外，加增三名。取进武童十二名外，加增三名。均作为永远定额，以示优奖。钦此。

窃臣于咸丰二年十二月，奉命帮办团练，即邀同县生员罗泽南、刘蓉、王錱数人至省，招募湘勇千人，认真训练。三年六月，与抚臣骆秉章熟商，复招湘勇二千，救援江西，均经奏明在案。是年冬间，臣驻扎衡州，迭奉谕旨，饬令援鄂援皖，筹备船炮，肃清江面。遂招募水陆弁勇，数逾万人。虽概称湘勇之名，实不尽湘乡之籍。频年以来，或在江西、湖北随征，或在本省南路防剿。薄效涓埃之力，屡邀高厚之恩。计一县之中，数年之内，文员保举道府以下至州县佐杂者数十人，武弁保举参、游以下至千、把、外委者数百人。悉荷恩旨俞允。而罗泽南、李续宾均蒙赏加藩司之衔，锡以二品之封。在合县诸人言之，已觉劳薄而赏厚；在微臣一身言之，尤为功寡而过多。乃蒙闿泽宏敷，皇仁特沛，增文武三名之学额，宠锡温纶；励水陆万众之军心，欢如挟纩。鳌戴地而深知其重；蚊负山而不惮其难。臣惟有勉策驽骀，誓除丑逆，率湘中之子弟，永矢同胞同泽之忱；扬泮沼之芬芳，无忘献馘献囚之义。所有微臣感激下忱，谨缮折恭谢天恩，伏乞皇上圣鉴。谨奏。

104．谢弟国华以同知尽先选用恩折十一月十七日

奏为恭谢天恩事。

九月十四日准兵部火票递到八月二十七日内阁奉上谕：“同知衔曾国华着以同知尽先选用。”钦此。窃曾国华系微臣之胞弟，出继叔父为嗣。世守清门，家承儒术。惟缥缃之初涉，实军旅之未娴。本年三月，因闻罗泽南受伤，驰赴湖北军营。经抚臣胡林翼派委管带湘勇，兼辖各营，救援江西。同行如普承尧、吴坤修、刘腾鸿等，皆久历戎行，夙谙将略。臣弟国华与之谘商，得所依倚。类因人而成事，敢贪天以言功。乃蒙皇仁广被，宠锡头衔。仕版初登，遽分猷于五马；恩纶特沛，如负重于六鳌。臣惟有督饬臣弟，共摅丹悃。念累世践土食毛之义，欲全孝必思全忠；法古人卧薪尝胆之诚，必有忍乃能有济。明耻教战，补拙习勤。冒锋刃以先驱，效铅刀之一割。庶冀仰答高厚鸿慈于万一。所有微臣感激下忱，谨率同臣弟国华，北向叩头，恭谢天恩。伏乞皇上圣鉴。谨奏。

105．遵保克复饶州丰城等前后六案出力员弁折 ⁽¹⁾ 十一月十七日

奏为遵旨汇保克复饶州、丰城等前后六案出力员弁，开列清单，仰恳恩施，恭折奏祈圣鉴事。

窃本年六月二十二日克复饶州，所有在事出力员弁，当经奏请开单保奖，奉上谕：“准其择尤保奏，以示鼓励。”钦此。伏查饶州东蔽广信，南卫省垣，实为江西要郡。布政司耆龄自上年四月调赴该郡，部下兵勇仅二千人，防剿兼施，已逾一载。本年三月，复经臣等派都司毕金科带陆兵一千名，都司金世莲、候选知县贺虎臣带水师一千名，前往饶州，随同防御。至六月初五日，该郡失陷。臣等复派都司林保、知县黄振成带协和营一千名，以九江镇总兵居隆阿率本镇之兵，督同剿办。文武同心，调度合宜，两旬之间，一战而复。臣等仰体皇上微劳必录之意，公同酌核，开列清单，仰恳恩施，不敢稍涉冒滥。惟毕金科一军，上年在九江樟树镇案内，奋勇逾常，奉旨准令保奏。林保、黄振成一军，上年克复义宁州案内，奉旨交臣等复查保奏。此次均系两案并保，人数较多。又即用道刘于淳管带水师，四月二十二日克复丰城，七月初一日攻破瑞河口，二十七、八等日攻破临江河口，夺获船炮甚多。迭奉恩旨，准予保奖。此次系三案并保。又广东惠潮嘉道彭玉麟所带水师，收复南康案内，遵旨酌保数人，亦归入此次汇列全单，恭候圣裁。至耆龄所辖员弁，六品军功文生汪焕文，本年在章田渡追贼阵亡。军功赵德溶，在陈家巷杀贼被戕。即补府经县丞黄邦治，因出队失跌身故。汪焕文请照训导例，赵德溶请照把总例，黄邦治请照军营病故例，仰恳天恩，敕部分别议恤。刘于淳所辖员弁，外委萧樾，因巡哨落水淹毙，照阵亡例议恤，以慰忠魂，而作士气。所有遵旨保奏克复饶州、丰城等案出力员弁，理合具折会奏，伏乞皇上圣鉴，训示施行。谨奏。

附保单

谨将遵旨汇保克复饶州、丰城等案出力员弁兵勇，开具清单，恭呈御览。

九江镇总兵居隆阿，可否赏换花翎，恭候钦定。

云南临沅镇都司毕金科，即选都司金世莲，升用都司林保，均请赏加游击衔。

江西候补知县黄振成，前署义宁州知州任内，带勇赴援武宁，以致州城被匪扰陷。今克复饶郡出力，应请免其失守处分。

抚标右营守备罗玉祥，请交部从优议叙。

即补府经历县丞乐安县招携司巡检康国器，请开本缺，并免补府经历县丞本班，以知县留江遇缺即补，仍请赏戴六品翎顶。

抚标左营把总吴攀魁，把总满长喜，均请赏戴蓝翎；吴攀魁并赏加五品顶戴。

外委丁应龙，武举于宣，均请以把总补用。

武生于翎魁，请以外委补用；文童金相，请以从九品归部即选；均请赏给六品顶戴。

六品顶戴候选从九品董绍昌，请赏加五品顶戴，并赏戴蓝翎。

试用县丞吴光业，请以本班县丞遇缺前即补，并俟补缺后，以应升之缺升用。

双月候选府经历沈书，请以府经历不论双单月归部选用。

广西委用从九品高衔，请补缺后，以应升之缺升用，并赏给六品顶戴。

从九职衔丁元煦、高寅、李际昌，九品顶戴朱灿鋆，均请以从九品不论双单月归部选用。

监生陈鸿烈，请以从九品归部选用。

文生李香筠，请以训导归部选用。

候选从九品廖谦，请以从九品不论班次遇缺即选。

武生揭鸿升，请以把总即补。

水师哨官唐忠，请赏戴蓝翎，并以外委遇缺即补。

军功钱德、郑敬、龙胜、徐得标，均请赏给六品翎顶。

南康营都司倭楞额，请以游击尽先升用。

尽先升用千总南昌城守分防靖安汛蓝翎把总翁荣，请免补千总，以守备遇缺即补，先换顶戴。

武宁营把总吴凤仪，九江营把总胡奏勋，后营外委千总龚庆魁，均请赏戴蓝翎；胡奏勋并以千总尽先拔补。

广信营蓝翎把总张明，请以千总尽先拔补。

后营外委千总吴茂盈，请以把总尽先拔补。

蓝翎尽先把总龚廷贵，请以千总尽先选用，加守备衔，并赏换花翎。

蓝翎尽先千总守备衔李飞龙，请免补本班，以守备尽先补用。

从九职衔杨玉辉，请以从九品归部选用，并赏戴蓝翎。

蓝翎尽先把总朱洪章，请免补本班，以千总尽先选用，并加守备衔。

尽先把总吴天保，蓝翎把总郑国玉，请免补本班，以千总尽先补用。

尽先外委何钟清、黄兴贵、吕绍全、萧明忠、王步云，均请以外委尽先拔补，并赏戴蓝翎。

六品军功李占洪、滕步云、李正清、杨承英、李兴隆、李克封、张定邦、金加升、陈玉贵、陈占魁、阙国顺、李白玉、胡占魁、陈怀星、蒋国玉、萧三元、王胜坤、黄立胜、张明恩、胡元凤、邹青德、段大章、黄方林、刘金福、吴通林、傅保华、李月长、岳崇富，兵丁陈宣、刘正明、金有材、郭有年、孙玉魁、王得雄、周广、苏槐桂、高士珍、徐长胜，均请赏戴蓝翎。

蓝翎尽先外委吴荣栋、戴国斌，请免补本班，以把总尽先选用。

蓝翎六品军功罗正明、徐学文、孙恩选、陈再榜，均请以千总尽先补用。

蓝翎六品军功包天福、刘汉、张家第，均请以把总尽先补用；张家第并请赏戴蓝翎。

六品军功侯文魁、张永泰、李金，均请以外委尽先补用，并赏戴蓝翎。

抚标右营蓝翎千总艾连升，请以守备留于江西遇缺即补。

蓝翎五品顶戴九江镇标前营候补千总陈启忠，请以守备即补。

蓝翎把总谭全胜，请加守备衔。

蓝翎千总李玉兴，请以守备尽先补用。

蓝翎把总吴正邦，请以千总升用，并加守备衔。

蓝翎即补把总向得胜，请以千总拔补。

蓝翎即补外委李全胜，请以把总拔补。

蓝翎即补额外王有才，请以外委拔补。

即补外委张祖贵，六品军功杨胜武、何占胜，均请以把总拔补，并赏戴蓝翎。

即补外委王得胜，请赏戴蓝翎。

蓝翎六品军功田占魁、吴宗松、高得胜、谭正喜，请以外委补用。

六品军功叶伯安、黄英彪、张得胜、滕兴泰、涂月桂、张友升，均请以外委补用，并赏戴蓝翎。

把总马成龙，六品军功游理亭、杨珍连，军功路友贵、林定名、谭正祥、林明、刘兴顺、沈大建，均请赏戴蓝翎。

六品军功任国韬、黄翰，外委陈良显，均请赏戴蓝翎，归广东分标效力。

千总陈捷魁，外委黄源开，均请以千总归广东提标尽先补用。

外委陈应雄，请以把总归江西抚标遇缺即补。

蓝翎尽先守备黄国尧，请以都司补用。

临湘汛蓝翎把总邢万升，请免补千总，以守备尽先补用。

蓝翎尽先把总刘仁贵，请以千总拔补。

尽先把总刘连升，请以千总拔补，并赏戴蓝翎。

蓝翎外委戴国太、佘星焕、任玉田，均请免补把总，以千总拔补。

蓝翎军功黄大德、谭良灿，六品军功张元龙，均请以把总拔补；张元龙并赏戴蓝翎。

六品军功柳寿田、谭玉成、谭得胜、高启典、冯荣贵、萧长清、赵世清，均请以外委补用，并赏戴蓝翎。

尽先把总杨占鳌，请以守备补用，并赏戴蓝翎。

蓝翎尽先千总任祖文，请以守备补用。

文童李堡、陈国华，均请以从〈九品〉未〈入流〉不论双单月归部即选。

从九易珪章、张家斌，请以府经历县丞不论双单月归部选用，并赏戴蓝翎。

外委聂成名、林克英、曹应章、刘义方、杨金榜，请以把总尽先拔补。

六品军功李廷忠、成师吉、向俊龙，请以把总拔补。

候补教谕张承洛，请以本班不论双单月遇缺即选。

蓝翎守备任星元，请以都司尽先补用。

蓝翎千总周芳明，请以守备尽先拔补。

蓝翎把总黄福田，把总王朝治、袁辅仁、曹德勋、熊得兆、潘宏胜、唐明顺、贺世清、刘德大、吴光楚，均请以千总尽先拔补。

从九王三锡，请以府经历尽先选用。

守备罗逢元，请加都司衔。

守备衔千总熊殿元，请以守备尽先补用。

千总已革守备衔黄玉芳，请赏还守备衔。

把总杨宏胜，请赏戴蓝翎。

外委刘光裕，请以把总拔补，并赏戴蓝翎。

蓝翎南康府额外任得胜，请以把总归江西尽先拔补。

湖南已革知县周继芬，请开复原官，归湖南补用，并免其捐复倍半银两。

蓝翎尽先守备南湖营千总李逢春、蔡康业，赣标蓝翎守备李鸿泰，均请赏加都司街，并请赏换花翎。

蓝翎尽先外委曹笃清，请以千总留于江西补用。赣标羊角营蓝翎把总陈元胜，请以千总升用。均请赏加五品衔。

尽先把总杨奉标、李廷栋，外委熊得凯，蓝翎把总张桂林，均请以千总升补。李廷栋、熊得凯并请赏戴蓝翎。

羊角营外委邱飞熊，外委桂攀、王炳，军功唐书麒、但得魁，南河外南厅记名把总万立松，均请以把总补用，并请赏戴蓝翎。

奉新汛把总朱仁杰，永镇营把总吴步鳌，均请赏戴蓝翎。

军功六品顶戴陈三贤，蓝翎外委刘怡卿、邹达，尽先外委陈镳、陈步荣，军功六品刘秉福、吴筠、戴昭坤、刘彬、熊吉华、白天佑，均请以把总补用。

建昌营外委程景刚，尽先外委谢凤高、周庆元、阎廷臣、王占鳌，均请以把总补用。

文童李振武，请以从九品用。

州同衔直隶州州判左楷，请以本班直隶州州判尽先选用，并请赏换知州衔。

拣选知县朱景伊，请以知县本班不论双单月尽先选用。

文生万光绚，请以训导不论双单月选用。

文童衷兴梂，请以从九不论双单月尽先选用。

漕标卫千总万元昌，请赏加守备衔。

南昌县附生汪蘅，请以训导不论双单月选用。

工部额外主事何源，请以员外郎归部遇缺即选，先换顶戴。

同知衔江西即补知县姚镶，请以同知直隶州留于江西尽先补用。

浙江候补县丞龙森，请免补本班，以知县留于浙江补用。

湖南候补主簿林周培，请以知县归于湖南补用。

候选训导陈源豫，请以知县分班选用。

安徽胡乐司巡检陈斌，请赏戴蓝翎。

湖北遇缺即补府经历县丞张德坚，请以知县归于湖北遇缺即补。

湖南即补府经历县丞贺宗澜，请免补本班，以知县归于湖南补用。

候补同知王顺曾，请赏加知府衔。

————————————————————

(1)  此件与文俊会衔。

106．附咨文　咨文俊（咸丰七年）正月十三日（转录明谕：答遵保克复饶州丰城等前后六案出力员弁折）

为恭录事。

窃照本部堂于咸丰六年十一月十七日，会同贵部院恭折由驿具奏，遵旨汇保克复饶州、丰城等案出力员弁兵勇一折。旋于十二月二十八日奉到朱批：“另有旨。”钦此。同日，准兵部火票递到咸丰六年十二月初八日内阁奉上谕：

曾国藩、文俊奏遵旨汇保克复饶州、丰城等前后六案出力员弁，开单请奖一折。江西饶州、丰城等处，前后克复，所有在事出力员弁兵勇，著有微劳，自应量予恩施，以昭激劝。

总兵居隆阿，着赏换花翎。都司毕金科、即选都司金世莲、升用都司林保，均着赏加游击衔。候补知县黄振成，前署义宁州知州任内失守处分，着准其宽免。守备罗玉祥，着交部从优议叙。即补府经历县丞、乐安县招携司巡检康国器着开本缺，并免补府经历县丞本班，以知县留于江西遇缺即补，并赏戴六品翎顶。

把总吴攀魁、满长喜，均着赏戴蓝翎，吴攀魁并赏加五品顶戴。外委丁应龙、武举于宣，均着以把总补用。武生于翎魁，着以外委补用；文童金相，着以从九品归部即选；均赏给六品顶戴。候选从九品董绍昌，着赏加五品顶戴，并赏戴蓝翎。试用县丞吴光业，着以本班县丞遇缺前即补，补缺后以应升之缺升用。双月候选府经历沈书，着以府经历不论双单月归部选用。

广西委用从九品高衔，着候补缺后以升用之缺升用，并赏给六品顶戴。从九品衔丁元煦、高寅、李际昌，九品顶戴朱灿鋆，均着以从九品不论双单月归部选用。监生陈鸿烈，着以从九品归部选用。文生李香筠，着以训导归部选用。候选从九品廖谦，着以从九品不论班次遇缺即选。武生揭鸿升，着以把总即补。水师哨官唐忠，着赏戴蓝翎，以外委遇缺即补。军功钱德、郑敬、龙胜、徐得标，均着赏给六品翎顶。都司倭楞额，着以游击尽先升用。尽先升用千总翁荣，着免补千总，以守备遇缺即补，先换顶戴。把总吴凤仪、胡奏勋，后营外委千总龚庆魁，均着赏戴蓝翎；胡奏勋并以千总尽先拔补。把总张明，着以千总尽先拔补。后营外委千总吴茂盈，着以把总尽先拔补。把总龚廷贵，着以千总尽先选用，赏加守备衔，并赏换花翎。尽先千总李飞龙，着免补本班，以守备尽先补用。从九品衔杨玉辉，着以从九品归部选用，并赏戴蓝翎。尽先把总朱洪章，着免补本班，以千总尽先选用，并赏加守备衔。

尽先把总吴天保、把总郑国玉，均着免补本班，以千总尽先补用。尽先外委何钟清、黄兴贵、吕绍全、萧明忠、王步云，均着以外委尽先拔补，并赏戴蓝翎。六品军功李占洪、滕步云、李正清、杨承英、李兴隆、李克封、张定邦、金加升、陈玉贵、陈占魁、阙国顺、李白玉、胡占魁、陈怀星、蒋国玉、萧三元、王胜坤、黄立胜、张明恩、胡元凤、邹青德、段大章、黄方林、刘金福、吴通林、傅保华、李月长、岳崇富，兵丁陈宣等十名，均着赏戴蓝翎。

尽先外委吴荣栋、戴国斌，均着免补本班，以把总尽先选用。六品军功罗正明、徐学文、孙恩选、陈再榜，均着以千总尽先补用。六品军功包天福、刘汉、张家第，均着以把总尽先补用，张家第并赏戴蓝翎。六品军功侯文魁、张永泰、李金，均着以外委尽先补用，并赏戴蓝翎。千总艾连升，着以守备于江西遇缺即补。候补千总陈启忠，着以守备即补。把总谭全胜，着赏加守备衔。千总李玉兴，着以守备尽先补用。把总吴正邦，着以千总升用，并赏加守备衔。

即补把总向得胜，着以千总拔补。即补外委李全胜，着以把总拔补。即补额外王有才，着以外委拔补。即补外委张祖贵，六品军功杨胜武、何占胜，均着以把总拔补，并赏戴蓝翎。即补外委王得胜，着赏戴蓝翎。六品军功田占魁、吴宗松、高得胜、谭正喜，均着以外委补用。六品军功叶伯安、黄英彪、张得胜、滕兴泰、涂月桂、张友升，均着以外委补用，并赏戴蓝翎。把总马成龙，六品军功游理亭、杨珍连，军功路友贵、林定名、谭正祥、林明、刘兴顺、沈大建，均着赏戴蓝翎。六品军功任国韬、黄翰，外委陈良显，均着赏戴蓝翎，归广东分标效力。千总陈捷魁，外委黄源开，均着以千总归广东提标尽先补用。

外委陈应雄，着以把总归江西抚标遇缺即补。尽先守备黄国尧，着以都司补用。把总邢万升，着免补千总，以守备尽先补用。尽先把总刘仁贵，着以千总拔补。尽先把总刘连升，着以千总拔补，并赏戴蓝翎。外委戴国太、佘星焕、任玉田，均着免补把总，以千总拔补。军功黄大德、谭良灿，六品军功张元龙，均着以把总拔补；张元龙并赏戴蓝翎。六品军功柳寿田、谭玉成、谭得胜、高启典、冯荣贵、萧长清、赵世清，均着以外委补用，并赏戴蓝翎。尽先把总杨占鳌，着以守备补用，并赏戴蓝翎。尽先千总任祖文，着以守备补用。

文童李堡、陈国华，均着以从九品未入流不论双单月归部即选。从九品易珪章、张家斌，均着以府经历县丞不论双单月归部选用，并赏戴蓝翎。外委聂成名、林克英、曹应章、刘义方、杨金榜，均着以把总尽先拨补。六品军功李廷忠、成师吉、向俊龙，均着以把总拔补。候补教谕张承洛，着以本班不论双单月遇缺即选。守备任星元，着以都司尽先补用。千总周芳明，着以守备尽先拔补。

把总黄福田、王朝治、袁辅仁、曹德勋、熊得兆、潘宏胜、唐明顺、贺世清、刘德大、吴光楚，均着以千总尽先拔补。从九品王三锡，着以府经历尽先选用。守备罗逢元，着加都司衔。千总熊殿元，着以守备尽先补用。千总已革守备衔黄玉芳，着赏还守备衔。把总杨宏胜，着赏戴蓝翎。外委刘光裕，着以把总拔补，并赏戴蓝翎。额外任得胜，着以把总归江西尽先拔补。湖南已革知县周继芬，着开复原官，归湖南补用，并免其捐复倍半银两。尽先守备李逢春、蔡康业，守备李鸿泰，均着赏加都司衔，并赏换花翎。尽先外委曹笃清，着以千总留于江西补用；把总陈元胜，着以千总升用；均赏加五品衔。

尽先把总杨奉标、李廷栋，外委熊得凯，把总张桂林，均着以千总升补；李廷栋、熊得凯并赏戴蓝翎。外委邱飞熊、桂攀、王炳，军功唐书麒、但得魁，记名把总万立松，均着以把总补用，并赏戴蓝翎。把总朱仁杰、吴步鳌，均着赏戴蓝翎。军功六品顶戴陈三贤，外委刘怡卿、邹达，尽先外委陈镳、陈步荣，军功六品刘秉福、吴筠、戴昭坤、刘彬、熊吉华、白天佑，均着以把总补用。外委程景刚，尽先外委谢凤高、周庆元、阎廷臣、王占鳌，均着以把总补用。文童李振武，着以从九品用。直隶州州判左楷，着以本班尽先选用，并赏加知州衔。拣选知县朱景伊，着以知县本班不论双单月尽先选用。文生万光绚，着以训导不论双单月选用。文童衷兴梂，着以从九品不论双单月尽先选用。千总万元昌，着赏加守备衔。附生汪蘅，着以训导不论双单月选用。

工部额外主事何源，着以员外郎归部遇缺即选，先换顶戴。江西即补知县姚镶，着以同知直隶州留于江西尽先补用。浙江候补县丞龙森，着免补本班，以知县留于浙江补用。湖南候补主簿林周培，着以知县归于湖南补用。候选训导陈源豫，着免选本班，以知县分缺选用。巡检陈斌，着赏戴蓝翎。湖北遇缺即补府经历县丞张德坚，着以知县归于湖北遇缺即补。湖南即补府经历县丞贺宗澜，着免补本班，以知县归于湖南补用。候补同知王顺曾，着赏加知府衔。

其追贼阵亡之六品军功文生汪焕文，着照训导例；杀贼被戕之军功赵德溶，着照把总例；因出队失跌身故之即补府经历县丞黄邦治，着照军营病故例；因巡哨落水淹毙之外委萧樾，着照阵亡例；分别议恤，以慰忠魂。该部知道。单并发。钦此。

相应恭录咨会。为此合咨贵部院，请烦钦遵查照，并饬恭录札知总局，分别咨札各处施行。须至咨者：右咨江西巡抚部院文〈俊〉。

107．湖口等县团绅请奖片 ⁽¹⁾ 十一月十七日

再，鄱阳湖之东岸湖口、彭泽、都昌、鄱阳四县，为饶、九、南三府接壤之区。外滨长江，内临大湖，东邻皖南池州各县，久已陷于贼中。乡民迫于凶威，蓄发纳贡，编充伪职。三年以来，几若沦为异域。而其间一二忠心之士，抗节不屈，变易名姓，避迹山林。或阴结壮士，密办团练，以待官军之至。咸丰五年，臣国藩驻扎南康，有湖口、都昌绅士举人袁英等，来营请兵，情词恳挚，分任向导、侦探之责。自李元度师抵湖口后，该绅等办团办捐，任劳任怨。前后捐米一万石，银一万五千两，添募三营二千人，分驻鄱湖两岸。两月口粮，及制备军械、棚帐等件，共费二万余金，皆系取给捐款，为该绅董等合筹。本年二月，官军撤营后，土匪复仇，贼目缉拿，各绅士家破无归，生业荡尽。内如袁英之子弟遭屠，谢庭芝之全家受戮，谭焱奎之父叔被戕，均系大兵未到之先，因办团致触贼怒，一门殉难。上年七月，官军克复涂家埠，袁英胞兄袁蕃安子侄五人，均被贼擒，死事尤惨。曾经臣文俊遵旨查明复奏在案。方湖口驻军之时，前翰林院编修吴嘉宾与彭泽绅士刘文藻等，倡办二十五都团练于程山庙地方，扼要设防。募勇六百人，捐饷五万余缗。两次克复彭泽县城，杀贼颇多，团勇随剿者五六千人。在事绅耆，类皆自备资斧，跋涉经营，不避难险。今春湖口撤营之后，彭泽各团绅之家，屋宇被焚，赀财被掠。父母、兄弟、妻子，流离播越，尤可矜悯。据总局司道具详，请将各县团绅，择尤保奖。臣等正核办间，复据鄱、彭、都、湖四县绅士公同具禀，以乡里被贼久据，片瓦无存，奸淫掳掠，民不堪命。愿纠合四邑义愤之士，办团杀贼。由鄱阳进剿都昌，由都昌归复彭、湖，以助官军，而泄私愤等情。臣等查江西被贼蹂躏之区，以四县为最久，其受害亦最深。该绅等忠愤激发，始终不懈。理合吁恳天恩，附案褒奖，以励团练，而策将来。除鄱阳陈鸿烈等归于此次饶州案内奏保外，所有都昌、湖口、彭泽三县办团绅士，谨开列清单，仰恳恩施，伏乞皇上圣鉴，训示施行。谨附片具奏请旨。

附保单

谨将拟保都昌、湖口、彭泽办团劝捐始终出力之绅董，开具清单，恭呈御览。

都昌举人、大挑二等现署南城县学教谕袁英，请免选教谕，以知县归部不论班次分缺先用。

湖口捐职州同谢庭芝，请以州同归部分缺先用。

都昌文童谭焱奎，请以从九品尽先选用。

湖口举人叶锡骈，请以知县归部尽先选用。

湖南〔口〕廪生屈蟠，请以县丞归部不论双单月尽先选用。

都昌岁贡段凌云，请以训导不论双单月尽先选用。

都昌拔贡黄昌蕃，请以教谕不论双单月遇缺即选。

湖口捐职按经历邹英，请以按察司经历选用。

湖口例贡生屈子淦，请以按察司照磨尽先选用。

湖口生员张珖、陈钺、高秋鄂、王嵩龄，文童曹元春，均请赏给六品顶戴。

彭泽举人彭振澜，请以教谕不论双单月遇缺即选。

彭泽县贡生刘文藻，请以教谕分缺先用。

廪生刘文澜，请以复设训导尽先选用。

例贡欧阳春如，请以县丞选用。

湖口县生员洪钟镗，请以府经县丞选用。

彭泽县廪生曹炯，请以复设训导尽先选用。

生员周维新，请以主簿尽先选用。

文童高联珠，请以从九品即选。

彭泽县武生李纲，请归营以把总拔补。

彭泽县生员高浚明、詹仪桂，湖口县生员洪钟式，均请以训导选用。

彭泽县武生欧阳静，请以把总拔补。

————————————————————

(1)  此件与文俊会衔。

108．附咨文　咨文俊（咸丰七年）正月十三日（转录明谕：答湖口等县团绅请奖片）

为恭录事。

窃照本部堂于咸丰六年十一月十七日，会同贵部院附奏都昌、湖口、彭泽三县办团绅士附案保奖一片。旋于十二月二十八日奉到朱批：“览。另有旨。”钦此。同日，准兵部火票递到咸丰六年十二月初八日内阁奉上谕：

曾国藩、文俊〈奏〉查明办团劝捐之各县绅董，开单请奖等语。江西鄱阳、都昌、湖口、彭泽四县，被贼蹂躏最久。该绅士等办团劝捐，协助官军，屡次出力，始终不懈。洵属深明大义，自应量予恩施，以昭激劝。除鄱阳县陈鸿烈等，另案奖励外，所有都昌等县出力之署南城县教谕袁英，着免选教谕，以知县归部不论班次分缺先用。捐职州同谢庭芝，以州同归部分缺先用。文童谭焱奎，着以从九品尽先选用。举人叶锡骈，着以知县归部尽先选用。廪生屈蟠，着以县丞归部，不论双单月尽先选用。岁贡生段凌云，着以训导不论双单月尽先选用。拔贡生黄昌蕃，着以教谕不论双单月遇缺即选。捐职按经历邹英，着以按察司经历选用。例贡生屈子淦，着以按察司照磨尽先选用。生员张珖、陈钺、高秋鄂、王嵩龄，文童曹元春，均着赏给六品顶戴。举人彭振澜，着以教谕不论双单月遇缺即选。贡生刘文藻，着以教谕分缺先用。廪生刘文澜，着以复设训导尽先选用。例贡生欧阳春如，着以县丞选用。生员洪钟镗，着以府经历县丞选用。廪生曹炯，着以复设训导尽先选用。生员周维新，着以主簿尽先补用。文童高联珠，着以从九品即选。武生李纲，着归营以把总拔补。生员高浚明、詹仪桂、洪钟式，均着以训导选用。武生欧阳静，着以把总拔补。该部知道。单并发。钦此。

相应恭录咨会。为此合咨贵部院，请烦钦遵查照，并饬恭录札知总局，分别咨札各处施行。须至咨者：右咨江西巡抚部院文〈俊〉。

109．请饬部无庸另颁建昌府印片十一月十七日

再，据建昌府知府何栻禀称，前新城失陷之时，家人谷二元护印而出，日久不知下落，即禀报印信遗失，业经具奏在案。兹据新城汛把总刘兴扬带何栻旧勇丁一名，送出建昌府原印来郡，诉称当日跟随谷二元，见贼众骤至，欲救其母，恐不得脱。谷二元将印交付该勇丁，不可同死，务须带印逃生，寻交官府。该勇丁随即飞奔出城，谷二元母子被执遇害，该勇丁逃赴乡间，将印信藏匿破庙土中。顷遇刘兴扬来乡，始抱印奔赴呈收，当经验明收用，以昭信守等情禀报前来。理合检举更正，请旨饬部查照，无庸另颁建昌府新印。谨附片具奏，伏乞皇上圣鉴。谨奏。

十二月二十八日奉到朱批：“该部知道。”钦此。

110．周凤山等一军克复安福县城折 ⁽¹⁾ 十二月二十三日

奏为周凤山等一军迭获胜仗，克复安福县城，恭折驰奏，仰祈圣鉴事。

窃照新授吉安府知府黄冕，与前任湖北藩司夏廷樾、前任广东罗定协副将周凤山，共筹援师，进剿吉安府，业经臣等于十月十一日附片具奏在案。嗣准湖南抚臣骆秉章咨称，派委臣国藩之弟曾国荃带湘勇二千人先发，黄冕、夏廷樾随后继进等语。曾国荃由萍乡入，周凤山由万载入，约定会攻安福，以趋吉郡。十一月十二日，周凤山驻军枫溪，距安福城四十里。次日五鼓，行至清溪。探报大岭、小岭伏有贼匪拦截，即派守备刘之能等自左路进攻，守备杨光福等自右路抄出。初及交锋，贼即折回。我军乘势追北，杀贼数十名，夺获黄旗、马匹、枪炮等件。曾国荃亦于是日行至江口遇贼，距安福尚三十余里。登高瞭望，贼匪两枝，迤逦而来。曾国荃派都司陈光孚拒其右，萧孚泗截其左，而自率队伍御于中路。有骑马黄袍贼目六人突前，我军植立不动。相距二丈许，该逆亦不复进逼。张开辑以劈山炮拟定，一发立毙三贼，夺马与印，群贼遂纷纷兽散。我军三路抄追，杀毙二百余贼，生擒十六人，穷追三十里。申刻即抵安福，克复县城。周凤山亦即入城，安抚遗黎，搜剿余匪。两军会合，均扎东门之外。此十三日两路获胜，同克安福县城之情形也。

嗣据探报禀称，通吉安之东路大汾、枫田等处，屯贼甚多，约有五六千人，约其来扑官军营垒。十七日，周凤山等出队分三路进兵。曾国荃派都司萧孚泗等由中路进，周凤山派守备刘之能等抄右路进，欧启贵等抄左路进。该逆亦分三股迎敌，枪炮雷轰，自辰至午，我军坚不可撼。该逆悉众向右路冲突，哨官李发枝奋勇直前，刺取黄袍贼目一人，贼势小却。刘之能、彭东贵、何正旺等大呼齐进，刀矛摩戛，毙贼二百余名。该匪败窜，追过大汾河十余里，夺获旗帜、绣帽、龙袍、枪械百余件，生擒十一人。正拟移营进剿间，探得吉城、永新来援贼千余，屯聚固江、里田，并驱还安福。败匪二千余，窜至竹江青一带，思据河以拒我军。十九日，周凤山率哨官刘之能、杨光福等，由河东北分五支径击竹江青之贼。曾国荃率湘营由楼背、洋口分三支兜剿里田之贼。周凤山行三十里，竹江青股匪已先遁矣。曾国荃侦知贼在洋口对河之千金坛山上，各弁勇赤身涉河。贼见我军至，列一字阵于山腰，有黄袍贼目四人，拥队前冲。又伏贼一支，出陇中大村，冀绕击官军之旁。蓝翎都司萧孚泗、陈光孚御中、左两路，而张开辑偃旗蛇行，由右路包出贼伏之外。群贼由山半乘高扑下，枪炮兼施，并放喷筒。我军静寂无声，屹立不动。贼下山甫毕，我军冲锋拥进，贼势稍却。众勇大队趁之，群贼奔窜。追杀五里，至桥东村，贼据石桥相拒，思俟伏贼之胜，卓旗回战。不意官军追骑奄至，刀矛相格。张开辑之伏兵已从右路抄出伏贼之旁，中路之贼，顿失所恃，首尾不能相应，遂大败狂奔。我军穷追，直至距营六十五里之固江亭子，始行收队。夺获洋枪、炮械、藤牌四百余件，旗帜尤多。此十七、十九日，大汾、里田两次获胜之情形也。据周凤山、曾国荃等禀报前来。

臣等伏查吉安为江西膏腴之地，该逆悉力固守，与瑞、临、抚州并重。兹幸克复安福，迭获胜仗。乘此声威，围攻吉郡，或可迅速得手，成上游建瓴之势，以固南赣天险之区。所有周凤山等一军，克复安福各缘由，恭折由驿驰奏，伏乞皇上圣鉴。谨奏。

————————————————————

(1)  此件与文俊会衔。

111．饶防军进剿泥湾等处获胜折 ⁽¹⁾ 十二月二十三日

奏为饶防一军进剿泥湾等处，迭获胜仗，鄱阳境内肃清，恭折奏祈圣鉴事。

窃照饶州府城，自六月克复以后，防剿各情，业经臣等具奏在案。嗣据云南临元镇都司毕金科、升用都司林保等先后禀称，该逆屡次受创之后，纠集都昌、彭、湖各处匪党八千余人，盘踞鄱阳县西北百余里之泥湾一带，奸淫焚掠，民不聊生，绅民纷纷来营请兵。毕金科等熟商，该逆即萃各处之贼，窜踞泥湾，势必扑犯郡城。与其使人薄我，不若我先薄人。遂定议于九月十三日进剿。十四日至泥湾。十五日黎明，该逆约四五千人，分五股直扑我军，毕金科等亦分五路迎敌。升任都司林保拒中路，已革都司岳炳荣击右路，毕金科派千总龚廷贵、把总朱洪章等分击左路，而自率亲兵迎头冲杀。鏖战数时，该逆抵死不退。毕金科下马大呼，冲入贼阵。岳炳荣由松岭之旁包袭贼后。该逆首尾不能相顾，遂如鸟兽散矣。我军乘胜穷追，毙贼四百余名，生擒十二名，夺获旗帜、刀矛、马匹无数。次日仍回老营。此十五日进剿泥湾贼匪，大获胜仗之情形也。

十一月十六日，探报前窜饶州之聂、张二贼，由建德、东流等处各聚悍贼数千，与新到李、邱贼目所带匪党，不日来犯官军营垒。毕金科等筹商，以我军仅二千人，而贼众数倍过之，不可力胜，但可智取。当派龚廷贵等五百余人，于初更时乘暗潜赴陶溪渡。复派百余人，分布各路丛林埋伏，以作疑兵。十七日，贼分两路而来，一由陶溪渡，一由童子渡。尘土涨天，黄旗遍野。龚廷贵等前夕已至，由左路远包，以防童子渡之贼抄袭后路。朱洪章等由右路绕过山后，横出以截之。岳炳荣向前迎敌，而自率亲兵策应。不逾时间，龚廷贵等已抄左路之贼之尾，朱洪章等亦将右路之贼截为两段。该逆分为两支，殊死鏖战。毕金科饬放号炮，丛林中伏兵四起，呼声雷动。毕金科纵马冲突，各哨弁亦回合力击，无不以一当十，贼党大败。我军两路穷追至卧虎山、青田埠两处，始行收队。歼毙及生擒共六百余名。此十七日在陶溪渡大获全胜之情形也。

二十三日，绅民禀称该逆经痛剿之后，窜踞缐州地方，催贡搜抢，民不堪命。毕金科以鄱境未清，终为饶州之患。且闻调湖口之贼千余，约期大举入犯。遂于二十四日，派队前进。二十五日黎明，甫抵离缐州三里。贼于望楼下点放信炮，侦候之贼飞奔而退。毕金科登高瞭望，见该处四面皆山，中横一港，两岸民房数百间。该逆已于两路列阵而待。毕金科派龚廷贵由西路进，岳炳荣由东路进，而自伏中路，静观其变。方接仗时，民房之内，伏贼齐起，势如潮涌。我军四面受敌，几不能支。龚廷贵等跃马冲阵，斩大旗贼目一人。中路亲兵突起冲击，刀矛摩戛有声，杂以喷筒、火箭，该逆纷纷败北。毕金科截住桥头，擒斩尤多。贼多揭衣渡港，我军投鞭追之。至村后金龙桥，以山峻力疲，即行收队。是日击毙及生擒者，多系长发老贼，我军亦伤亡十余人。此二十五日缐州接仗获胜之情形也。

臣等伏查饶州一郡，西接都、湖，北邻皖南，为郡〔群〕盗出没之区。毕金科等一军仅二千人，臣等虑其单薄，常饬严守老营，不宜轻出，免致疏失。毕金科以绅民迭次吁请，远出迎剿，以少胜多。鄱阳肃清，办理尚属得法。现仍饬其严加防守，以固藩篱。一俟鄂师进攻九江，即可调赴湖口，水陆会剿。所有饶防一军迭次进剿获胜缘由，恭折由驿驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

112．刘于淳水师迭获胜仗折 ⁽¹⁾ 十二月二十三日

奏为道员刘于淳一军，再克新淦县城，及在樟树镇迭获胜仗，恭折驰奏，仰祈圣鉴事。

窃道员刘于淳一军，驻扎樟树镇，屡次击败瑞河、临江、河口贼船，克复新淦，为上游之锁钥，迭次具奏在案。自十月以来，据刘于淳先后禀称，九月之季，水军至上游黄山夺获大木簰一次，至临江城下夺获船炮二次。十月之初，焚剿茂林、荷塘墟两处贼卡者二次，击败樟树镇扑营之贼者一次。自抚州师溃，临江之贼数日增，樟树之警报频闻。而新淦县克复之后，未能分兵防守，复为贼党所踞。十月二十一日，刘于淳督带战船十五号，飞划十二号，夤夜前往袭之。派陆勇三百随船驰进，黎明抵县。贼见我军人数无多，城池新葺，竟敢负隅固拒。蔡康业督广勇攻北门，白天佑带川贵勇攻南门，谢凤高带团勇攻东门，以分贼势。西门滨临大河，炮船自河下轰击。贼见四面受敌，于城上掷下大黄旗两次，暂求解围，即出投诚。我军自前夕二更至酉刻，未得少息，收队传餐。因令百姓赶办稻草，暗置门洞里，以火药喷筒射入。顷刻火起，城内鼎沸。西门亦放火延烧，枪炮乘之，声震山谷。各勇梯足于肩，缘城而入。百姓跪称，贼已开南门逃走。其存者概系长发，不辨是民是贼。遂出南门，追逐十余里，夺得旗帜、刀矛，入城安民。贼存米盐、食物，分给各勇。当刘于淳袭击新淦之时，临江之贼乘虚来犯樟镇老营，从西岸突出。李逢春派船上下迎击，管带彰武军谢得龙、吴攀魁等亦出队冲锋，广勇、川贵勇从堤内包裹。该逆三次回旗返战，俱被我军击却。适新淦之师从上游归来，炮声不绝，群贼一律败退。此二十二日再克新淦，次日樟镇交战获胜之情形也。

自袁州克复之后，袁城败贼二三千，陆续至临江，城内不纳，在西岸沙湖屯驻。抚州、乐安复陷，有贼三四千，在东岸永泰屯驻。声言约会，二十四日来樟树镇围扑官军营盘。至期，刘于淳派蔡康业带广勇，白天佑带川贵勇，沿河直上。谢得龙带彰武军，谢凤高带团勇，由堤内包裹，专击东岸之贼。水师轰击江中，防西贼渡而相援。水师先至永泰，贼匿堤下以避炮子。广勇、川贵勇冲锋出战，以人寡稍却。后彰武军、团勇继至，并力击退。临河口有贼数百，亦经炮船击败。二十五日，西岸之贼出二千余来犯。刘于淳令陆军暂缓出队，炮船排列河口，连毙数贼。贼避匿堤里，广勇、川贵勇分两路抄裹，一人直前，刺取首逆伪张指挥，殪之。夺其大旗，贼尽败退。我军水陆登岸，追北十余里，始行收队。二十六日，贼匪出队来犯，东西两岸约共五六千名。水陆弁勇各告奋勇，登岸相持半日，胜负未决。刘于淳传令收队，饬弁勇登舟饱餐。贼仍站立两岸不退，并车载千斤重炮三四位，临河施放。我军饭毕，刘于淳挥旗登岸。我饱贼饥，勇气百倍，贼党亦自知馁腹不可以久持，徐徐引退。我军鼓噪乘之，杀贼二百余，追北数里。贼由堤里奔命四散，时已酉正矣。二十七日，贼复两岸来犯。东岸之贼以乡音与广勇相约曰：我愿投诚，助官军以攻西岸匪党。西岸之贼亦以乡音相约曰：我愿投诚，助官军以攻东岸匪党。我军方推心待之，该逆复放排枪，伤官军五人。各弁勇愤甚，登岸力战。我猛进，则贼退。我稍却，则贼又进。刀矛对举，洞胸目，回合十余次，毙贼百余，我军亦伤亡数十人。二十八日，复出队鏖战，自辰至酉，更番迭进。贼众皆百战之余，顽钝凶狡，彼此互有杀伤。此二十四以后五日苦战之情形也。

该逆以数日未受大挫，遂为久踞之计。距我军五里杜家村，一夜之中，筑起炮台三座，用木桶架砌，中实以土，外挖深濠，十分坚固。官军炮船连环攻击，该逆即藏匿炮台之内，负固不出。樟树镇两岸民房皆贼，时出时没，多寡不定。刘于淳日夜筹思，正不得所以破之之法。适臣等派康国器水军前往济师，二十九早至樟树镇。各营因骤添劲旅，欢欣鼓舞。康国器之水勇尚未扎营，一拥登岸。刘于淳恐其初到不知地形，嘱令扎住河滩。派蔡康业带水陆广勇与之同进，以御中路。派白天佑川贵勇、团勇分股包裹。派谢得龙带彰武军两路接应。派署临江都司罗玉祥带本营兵前导。派战船二十号，牵制杜家村炮台之贼。小筏上下飞巡，以迷贼目。留李逢春、涂安邦水师两营留樟镇以固老营。行抵大堤，望大小村庄黄旗遍插，中有大营盘二座，与杜家村炮台遥遥相对。该逆分五队迎敌，马队当先，势如潮涌。我军初见，凶惧却退。刘于淳带亲勇督队，大呼：“退奔者斩！”白天佑卓旗停驻。彼此施放枪炮，喷筒、火球连环抛掷，相持不下。康国器舁小炮，食以群子，击必命中，贼稍畏惧。刘于淳施放一窝蜂火箭，贼遂溃败。我军乘胜追北，蔡康业匹马冲突，围攻贼营，纵火环烧。衣服、钱、米，堆积如山，同时火起，烟焰涨天连日。受伤之贼与守营之贼、败归之贼，无一逃脱。两营既焚，军威大振。李逢春、涂安邦亦即带勇登岸，拆毁杜家村炮台三座。是日之战，贼死于火、死于炮、死于刀矛者，约六百余人。我军受伤者甚少。二更后，该逆用民船扎成巨排，上载枯草数百石，火药十余石，意欲冲烧水营。又被我哨船立刻击散。此二十九日踏毁贼营及炮台之实在情形也。

伏查道员刘于淳，自督带水军以来，劝捐供支，不尽取之官帑。战则身先，功则归人。军心民心，乐为效命。此次临江、抚州之贼，两面环伺，臣等深以众寡不敌为虑。该道以水陆二千之众，拒凶悍三倍之贼，实属谋勇兼优。记名道刘于淳，吁恳天恩，赏加巴图鲁名号。蔡康业骁勇尤著，恳请赏换花翎，以示鼓励。其余出力员弁，可否容臣等择尤保奖，出自圣主鸿施。所有再克新淦县城，及樟树镇迭获胜仗缘由，恭折驰奏，伏乞皇上圣鉴，训示施行。谨奏。

————————————————————

(1)  此件与文俊会衔。

113．遵保鄂省援师出力员弁折 ⁽¹⁾ 十二月二十三日

奏为遵旨酌保鄂省援师出力员弁，开单奏恳恩施，恭折仰祈圣鉴事。

窃照鄂省援师，经湖北抚臣胡林翼奏派来江援剿。四月初自武昌起行，七月初一驰抵瑞州。冒暑远征，转战千里，克复咸宁、蒲圻、崇阳、通城、新昌、上高六县。又分兵围攻奉新，克复安义、靖安二县。七月初三，击败伪北王韦昌辉之兵。八月初一、初四，击败大股援贼二万有奇。迭奉谕旨，准令择尤奏奖。兹据各营开单禀保前来，臣等公同酌核。鄂省援军湘勇、宝勇、彪勇六千人中，共保二百四十七人。其由省城派往瑞州会剿之虎字、雄字、九江等营三千五百人中，共保四十人。理合开具清单，叩恳鸿施，以励戎行，而作士气。至迭次阵亡将弁，蓝翎把总潘河清，蓝翎外委李经元、呙长源、唐梅洪，外委李上安、彭益胜、姚长青、刘家全、吴秀山，千总向秀武，均请交部从优赐恤。所有遵旨酌保鄂省援师出力员弁缘由，恭折驰奏，伏乞皇上圣鉴，训示施行。谨奏。

附保单

谨将鄂省援师，先后克复八县，遵旨保举出力员弁，开单呈览。

蓝翎六品顶戴选用从九黄秉珍，请以府经历县丞留江西补用。

衡阳学附生曾广翼，请以训导尽先选用。

蓝翎把总普承忠，请免补千总，以守备尽先补用。

蓝翎都司衔尽先守备刘芳贵，请以都司尽先选用，并赏戴花翎。

蓝翎守备衔尽先千总罗近秋、吴开泰，蓝翎五品顶戴千总姚得胜，均请以守备尽先补用；罗近秋并加都司衔。

蓝翎把总姜维扬、邓忠、刘迪轩，把总伍兴照，均请以千总尽先补用；姜维扬、邓忠并赏加守备衔。

外委刘定邦、谈开亮、周金声，军功金玉堂，均请以把总尽先拔补，并赏戴蓝翎。

军功余瑞林、杨连城、普玉林，均请以外委尽先拔补，并赏戴蓝翎。

把总唐士珍，军功罗必超、吴发宗、袁以鳌、姚锦华、傅四美、刘金先、姚德祥、姚福友、尹世凤，均请赏戴蓝翎。

蓝翎外委刘珮琏、吴安仁，外委汤得胜、孔九莲、贺荣升、李联芳，均请以把总尽先拔补。

蓝翎守备衔千总刘光明，请以守备尽先补用，并赏换花翎。

蓝翎都司衔尽先守备章夺锦、李宜泰，均请以都司尽先补用。

蓝翎守备衔千总朱步清，请以守备尽先补用，并赏加都司衔。

蓝翎尽先千总丁秉胜、申明亮，丁秉胜请以守备补用，申明亮请加守备衔。

蓝翎把总朱虎臣，蓝翎外委李福申、陈玉和、张炳勋、赵步云、梁文栋，均请以千总尽先拔补；朱虎臣请加守备衔。

军功车德元、王怀秀、何瑞元、刘万胜，均请以外委尽先拔补，并赏戴蓝翎。

外委黄云汉、黄德喜、孙开甲、黎玉发，武生徐树棠，军功杨天贵、龙扬林、谢先光、杨占春、张宗全、李正喜、刘太有、唐金声、郭昌吉、黄北海、邓祚盛，均请赏戴蓝翎。

蓝翎守备朱祖贵，请以都司尽先补用。

军功邹兰桂、何连贵、聂常本，均请以外委尽先拔补，并赏戴蓝翎。

军功龚连璧、李金玉、谭吉祥、李东陵，均请赏戴蓝翎。

选用从九刘岳曙、黄文国，均请以县丞尽先选用，并赏戴蓝翎。

文童刘胜鹄，请以从九品尽先选用，并赏戴蓝翎。

蓝翎把总周福昆、杨时和、易楚南、万如云，均请免补千总，以守备尽先补用。

蓝翎把总李辅志、欧文友、李宝贤，蓝翎外委冯玉莲，均请以千总尽先补用，并请加守备衔。

蓝翎千总李玉田，请以守备尽先补用。

蓝翎外委文得高、黄安盛，均请以把总尽先补用。

外委唐清和、彭万胜、龙连山、陈瑞和、周光正、谢得桂、朱得胜、李用敬、田百钧、王定臣、戴正友、王竞成、曾交八、萧时六，军功朱连胜、刘青棫、刘东上、宋华美、邹三元、刘奇才、丁蔚堂、刘明德、刘复宗，均请以把总尽先拔补，并赏戴蓝翎。

六品军功萧品元、刘凤山、邹楚贤、刘立瑞、彭长胜、王有元、刘琴玉、王长发、刘汉青、萧中玉、彭三馀、陈镜春、梁清和、姚祖芳、刘文虎、萧有贞、龚瑞庭、王功义、刘泰景、谷文礼、罗得升、吴清桂、李高槐、甘万文、李瑞清、李其祥、梁福缘、萧有序、吴吉祥、李玉和、王荣华、李瑞二、刘清元、刘祖佑、王楚胜、谭其益、周厚亭、邓日胜、王育五、童青一、张德元、贺怀德、杨德元、黄金镒，均请以外委尽先拔补，并赏戴蓝翎。

文童刘连捷、刘岳晴，刘连捷请以县丞归部即选，刘岳晴请以从九品尽先选用，并均请赏戴蓝翎。

蓝翎把总刘开岳，请以千总尽先补用。

外委贺连璧、邬世发、邓吉三，均请免补把总，以千总拔补，并赏戴蓝翎。

外委曾昭仁、罗光明，六品军功肖桂和、萧信集、张得胜、刘湘亭、刘理恢、王清和、黄玉莲，均请以把总尽先拔补，并赏戴蓝翎。

六品军功邓复惠、李复胜、萧高二、梁玉发、周永发、李廷轩、湛金山，均请以外委尽先拔补，并赏戴蓝翎。

守备衔蓝翎千总王载驷，蓝翎千总唐义训、彭炳武，蓝翎把总彭星占，王载驷请以守备尽先补用，加都司衔；唐义训、彭炳武请以守备尽先补用；彭星占请以千总尽先补用。

蓝翎把总王载禄，把总郭清泰，均请以千总尽先选用。

外委廖世林、刘得怀，军功胡玉元、刘步云，均请以把总尽先补用，并赏戴蓝翎。

军功李善溢、朱明亮、谭兴辅、王华堂，均请以外委尽先补用，并赏戴蓝翎。

生员罗昌祺，请以训导不论双单月尽先选用。

蓝翎千总吴修考，请以守备尽先补用，并赏加都司衔。

六品军功孔广晋，请以从九品不论双单月尽先选用，并赏戴蓝翎。

蓝翎千总滕代富，请以守备补用。

蓝翎把总舒占魁、邰得胜，请以千总尽先补用。

蓝翎外委田宗友、陈有才，请以把总尽先补用。

外委向志喜、谭光富、李炳章，六品军功朱发贵、张锦亭、全福胜，均请以把总尽先补用，并赏戴蓝翎。

六品军功吴景星、姚得胜、杨天顺、刘大有、谢明喜、杨伯荣、张仁远、罗荣灿、刘应凯、杨世行、张大胜、金德扬、张富喜、谭伦良、滕仁喜、刘全义、雷隆方、万福胜，均请以外委拔补，并赏戴蓝翎。

蓝翎守备秦国胜，请以都司补用。

尽先外委傅承云，六品军功杨歧山、石有仁、余英庆、秧启礼，均请以把总补用，并赏戴蓝翎。

六品军功杨通全、张正举、唐明静、杨忠、杨秀义、高启才、张定晓、张胜云、胡玉元、杨必胜、毛得胜、刘绍松、滕家名、杨大来、杨天锡、王荣良、瞿永和、吴耀先，均请以外委拔补，并赏戴蓝翎。

文童许志清，请以从九品归部不论双单月分缺先选，并赏戴蓝翎。

外委萧宝俊，六品军功吴葆光，均请赏戴蓝翎。

蓝翎外委文正德，请免补外委，以把总补用。

文童黄式瓒、李耀南，请以从九品归部不论双单月分缺先选。

外委张呤，请以把总尽先补用，并赏戴蓝翎。

守御所千总衔克什泰，请以守御所千总尽先补用，并赏戴蓝翎。

文童杨斌，请以从九品归部不论双单月尽先选用。

外委张诗义、彭有胜，均请赏戴蓝翎。

军功张恒彩、高连胜，均请以外委拔补，并赏戴蓝翎。

六品军功李文胜，请以把总归于湖南永州镇标尽先补用，并赏戴蓝翎。

外委黄芳玉，请以把总尽先补用。

六品军功周得富，请以外委尽先拔补，并赏戴蓝翎。

优廪生邓吾南，请以教谕不论双单月遇缺尽先选用。

蓝翎把总李秀昌，请以千总归永州镇标尽先补用，并赏加守备衔。

候选训导胡定杰，请以州判归部选用。

理问衔胡嗣福，请以布理问归部即选。

湖南抚标右营蓝翎把总李华荣，请免补把总，以千总尽先拔补，并请加守备衔。

守备衔千总王孝成，请免补千总，以守备归部遇缺即选，并赏戴蓝翎。

六品军功武生李鹏程，请赏戴蓝翎。

蓝翎外委黄天彤，请免补外委，以把总归永州镇标尽先拔补。

六品军功即补府经历黄照，请免选本班，以知县归部分缺选用。

湖南辰沅道标兵丁田宗武、张国正、陈玉龙，均请赏戴蓝翎。

宝庆协蓝翎外委雷明亮，请以把总尽先补用。

军功陈考元、张玉龄，请以外委尽先拔补，并赏戴蓝翎。

九江前营千总吴起荣，请赏戴蓝翎。

代理前营把总外委曾麟魁，请以把总尽先拔补。

代理前营外委杨春发，后营千总杨青，把总程廷发，均请赏戴蓝翎。

南康营把总郭家骏，请以千总尽先拔补。

水师营外委李锦云，请以把总尽先拔补。

后营兵丁傅立全，请以外委尽先拔补，并赏戴蓝翎。

九江前营尽先千总、署水师营守备张金璧，请免补千总，以守备尽先补用，并赏戴蓝翎。

————————————————————

(1)  此件与文俊会衔。

114．附咨文　咨兵部十二月十七日（请将水陆军其次出力员弁分咨各省拔补）

为咨奖事。

窃照江省水陆官军先后克复丰城、饶郡，及瑞、临河口节次焚夺炮船。又鄂省援师转战千里，克复咸、蒲、崇、通、新昌、上高六县，并围攻瑞城，屡获大捷。所有出力员弁兵勇，除两次奏奖外，其次出力弁勇，经本部堂核明，饶州案内九十九人，瑞州鄂师案内一百六十二人，相应并案开单，咨明贵部，请烦查照注册，分咨各省，按标拔补，以示鼓励，望切施行。须至咨者：计粘单，右咨兵部。

附咨奖单

蓝翎军功吴东凤，军功曾成芝、李正泰、王国臣、张友胜、罗玉贵、周清华、蒲德贵、谢为朝、杨长庆、周位升、萧大年、黄日新、周全福、刘有元、熊兰桂、李华国、唐延福、罗昌明、刘云祥、姚玉霖、龚上达、廖转兴、姚时中、张鸣汉、项魁元、杨春芳、杨定昌、普元发、刘光汉、姚华珍、贺万祥、雷相义、罗清禄、唐凤翥、刘宗魁、余忠胜、江宗良、孙有光、何联芳、陈明亮、贺连升、梁有贵、石莲青、刘玉友、刘长春、刘廷彪、贺献瑞、曾繁永、黄玉胜、邓兴莲、傅春华、赵廷魁、莫鉴金、彭俊德、欧阳惠德、黄澄清、刘益友、萧惠南、方林桂、冯道岐、刘文彬、谢明高、邬定益、周上贤、曾赞高、李庆堂、彭长春、郭金山、李泰发、彭荣华、江林祥、乔拱照、王秉朝、贺龙光、彭青莲、何迎发、胡恒义、李泽乔、龙胜友、陈得胜、张发一、谢太元、王兰轩、刘声杨、刘东清、文柏从、杨廷松、杨玉彩、梁伯玉、丁玉祥、黄楚南、刘香山、郑上胜、刘辅日、曾盛祈、龙尚志、萧正珊、贺俊仁、唐之纯、张福元、曾昭集、朱连升、李宏珍、贺猷武、萧习文、杨仁堂、伍明胜、言树勋、朱茂才、姚傅生、王德辅、匡德惠、邓明远、杨定邦、周友胜、谢鸿禧、张万世、刘上一、杨松朝、曹升云、朱南英、李文泰、杨定和、刘清杨、刘玉万、郭佑兴、张杨顺、刘祥云、苏开甲、易进春、朱邦维、黄玉清、骆赐林、宋文显、黄登云、周洪兴、王佐臣、胡廷光、周天禄、欧兴邦、姚孝开、钟开仁、黄彩文、米占魁、杨通春、萧良进，九江前营兵丁张殿元、陶鸿升、曹光兴，后营兵丁吴盛先、向茂林，九江水师营兵丁欧阳鋆、周遇雄，南康营兵丁谢步瀛，六品军功廖永清、杜海万、凌亨、田兴高、徐珍善、田应宗、刘裕春、叶荣、蒋得胜、张志胜、张长喜、张通礼、舒光才、郑高升、任得志、张大贤、戴仁凤、刘如松、高绍辉、潘云祥、贺世贵、张春财、江洪胜、郭立和、魏德容、卢高照、刘宏福、曾连山、陈福胜、袁品美、雷廷侠、杨光吉、郑逢时、刘正顺、曾有馀、胡东海、李朝梁、曾应科、周士美、余长胜、周日升、彭必胜、谭飞雄、陈喜、刘锡荣、冯和生、冯兰、傅寿柏、严朝栋、马国恩、黄飞龙、朱达荣、郭子奇、王友谅、刘坤泰、张万胜、殷开岭、文治昌、邓得胜、陈本通、乐显锽、黄诗禄、杨再学、彭齐仕、杨开卓、诸必和、刘永发、吴正标、周士喜、洪兆虎、陈观光、陈祥、严志、苏悦和、黄玉麟、余顺清、黄升、萧国材、汪怡、罗洪标、彭发、汪文才、熊朝云、张泰华、刘广福、胡胜、阮胜、张益之、刘进福、杨昌能、饶元发、奎生洪、于章暄、于富荣，千总衔郭鸿捷，以上二百四十九名，均请以外委尽先拔补。

六品军功李宝秋、李双秋、成杰、李明光，均请以外委归广东分标拔补。

九江前营马兵孙金荣，后营六品军功马兵刘焜，南康营马兵骆祖兴，鄱湖水师战兵吴起龙，均请以额外外委尽先拔补。

守备衔蓝翎外委陈新，军功外委杨忠林，六品军功胡廷周，均请以把总拔补。

蓝翎额外殷文玉，请以经制外委拔补。

115．具陈近日军情并请饬催各省协饷片 ⁽¹⁾ 十二月二十三日

再，臣国藩于十二月初一日由江西省河赴吴城镇，与广东惠潮嘉道彭玉麟商酌水师进剿事宜。连日接据署湖北提督杨载福、布政司衔李续宾函禀，武、汉、蕲、黄、大冶、兴国三府七州县，于十一月底次第克复。杨载福督水师于十一月二十九日直抵九江，焚夺贼船殆尽。李续宾督陆师进剿南岸贼匪，于十二月初九日，进攻九江府城。臣展阅之下，不胜忭慰。查外江水师，上年正月初五日经臣国藩奏明饬赴湖北援剿。是时，战船或入内湖，或为风损，仅存一百四十余号驶至武昌。今重来九江，陆续添至四百余号。李续宾陆军，系上年八月遵旨派赴湖北援剿。是时，罗泽南、李续宾所带湘、宝各营仅五千人。今重来九江，添至八千余人。该二军驰驱数省，转战三年，所向有功。而江宁将军都兴阿统带之马队，亦由北岸以至小池口。臣国藩于十八日由吴城驰赴九江，迎劳诸军。见其军威严肃，士气朴诚。自十二至十八日，环攻六昼夜，并未收队。杨载福、李续宾与都兴阿联络契合，爱敬交至。虽积劳之后，屡胜之余，犹复日夕兢兢，衣不解带。不特东三省马队忠勇可风，即湘营与水师亦实为不可多得之劲旅。惟是饷项匮乏，积欠口粮一百三十余日。臣等前次奏请山、陕两省每月各拨协饷三万两，恭奉恩旨，饬令酌解数月。现闻晋饷起解三万两，已有一万到江。合无吁恳天恩，饬催山西、陕西迅速筹解，概交湖北抚臣胡林翼经收，由水路解至九江，专济此军之用。至于江西各府，尚有分驻兵勇五万余人。旧欠无从补给，新岁尤难支持。合再沥恳天恩，敕下两广督臣、广东抚臣，于该省无论何款项下，每月筹拨银四万两，解至长沙，由湖南抚臣骆秉章转解江西，以济急需。能多发一日之饷，则多收一日劲卒之用。能早克一处之城，则早收一处钱财之利。臣等补苴无术，迫切渎陈，不胜惶悚待命之至。除新到各军接仗情形另行查明续奏外，谨附片具奏请旨。

————————————————————

(1)  此件与文俊会衔。

116．遵查邓仁堃被参各款据实复奏折 ⁽¹⁾ 十二月二十三日

奏为遵旨确查臬司邓仁堃被参各款，据实复奏，仰祈圣鉴事。

六月初八日承准军机大臣字寄，咸丰六年五月二十一日奉上谕：

廉兆纶奏沥陈江省实在情形一折。逆匪窜扰江西，蔓延八府。前据曾国藩等奏报克复建昌、东乡两县，而瑞州、奉新尚未得手，抚州等府犹为贼踞。该侍郎等自应拣派妥员分投剿办。乃据廉兆纶奏称，自省城派出之兵，以捐职知府邓辅纶主之。该员年少轻脱，本不知兵，又非江西官员。伊父邓仁堃系本省臬司，其子本不应与闻公事。现在带兵万余，时将两月。军情重大，该省岂无妥员可派？何以令邓辅纶管带兵勇？设有疏虞，咎将谁诿？着曾国藩、文俊接奉此旨，即将邓辅纶撤回，另行拣派得力大员前往，会同李元度赶紧攻剿，毋许延误。

至臬司邓仁堃，兼署藩司、粮道，钱粮各项均系该员经手。据廉兆纶奏，捐办城濠各工，不能洁己远嫌，致物议沸腾，怨声载道。又令伊子邓辅纶办理军务等语。现在军饷支绌，臬司邓仁堃如有营私舞弊情事，曾国藩等近在省城，见闻较近，即着严密确查，据实参奏，毋得稍有徇隐。即有未能胜任之处，亦着曾国藩等奏明撤任。

并据奏，石逆下窜，贼势渐松。各府大抵土匪，长发贼甚少等语。土匪啸聚，剿办较易，正宜乘此机会，分路进剿，迅速克复。着曾国藩、文俊亟筹剿办，毋令该匪日久盘踞，是为至要。将此由六百里谕令知之。钦此。

臣等接奉谕旨，当将邓辅纶撤委。邓辅纶交卸营务，七月初二日自抚州起行回省。

伏查上年十一月初十日，瑞州、临江两府同时失陷，江西省城震动。官绅会议，招募楚勇千余人，防守省垣。分为两军，曰保卫军，曰捍卫军。又因平江勇随同知县刘希洛、李琨在瑞州打仗，力战两日，义愤可用，令李进发重为招辑。以其均系湖南籍贯，议以候选知府邓辅纶权理营务。邓辅纶坚辞不肯任事，邓仁堃亦以其子未娴军旅，不令其出冒锋镝，仅令点验名册，校看技艺。维时臣国藩驻扎南康，臣文俊尚在途次。十二月十六日，臣文俊抵任后，因查悉营伍散碎，通省并无大支劲旅，深以为虑。嗣接见邓辅纶数次，见其局度安详，心地明白，新到之平江勇及前此宝勇、志同各军，多各与之同乡熟识，情意联络，因饬令综理营务。一面函商臣国藩，调曾任平江县之同知林源恩来省，与邓辅纶同统一军。此札饬邓辅纶带勇之原委也。

二月十八日，樟树镇官军败挫，臣国藩星夜进省会筹一切。定议调李元度之四千余人，自湖口、饶州而来。邓辅纶、林源恩率四千余人自省城、进贤而往。两军会合，号称万人，并力以攻抚州。曾于三月二十六日克复进贤折内，缕晰具奏在案。是抚州一军，李元度辖其半，邓辅纶、林源恩共辖其半，并非邓辅纶全主之也。自塔齐布沦谢之后，罗泽南、李续宾等遵旨派赴湖北，周凤山、毕金科等春初正驻樟树。而江西各官，多以失守获咎。维时实无妥员可付以统军之任。臣等岂不知军情重大，思得将材以肩艰巨。无如兵凶战危，畏避者多，自任者少。即素称贤员，谈及戎事，则借词规避，不愿以身试险。自七月初撤回邓辅纶以后，江军、平江勇责成林源恩主之。厥后口粮缺乏，分兵出剿崇仁，援贼大至。于是有九月十七日之挫，林源恩、唐得升、耿光宣先后阵亡。臣等亦竟无得力大员可以另派，日夜焦虑，常以乏材为患。想圣主必能曲谅苦衷也。

至廉兆纶奏邓仁堃捐办城濠各工，不能洁己远嫌一节。臣等于八月间传集承办城濠经手银钱各委员，饬令将工程做法，用钱细数，逐条开报。据现在省城委员南康府同知张赋林，候选知府吴文澜、邓辅纶，前江苏常州通判陈进修及各员等，先后呈送清折。内称咸丰二年冬间，粤匪窜扰长沙，江西筹办防堵。邓仁堃时在首府任内，创议于进贤、顺化等城外筑建虚中炮台五座。其三座于二年腊月兴工，三年三月毕役。其二座修筑未毕，值三年夏间，粤匪窜围南昌，八月解围后，续修完毕。其台基皆排大木长桩，铺以松板，垒砌麻石，糯米之粥，洋藤之水，融浆灌缝，俾无虚罅。下层开圈瓮炮眼七门、五门不等。中层二门、三门不等。各辅以葫芦枪眼数十个，上列垛口，高建敌楼。又开铁闸门，以便奇兵出入。此虚中炮台工程之大概如此。

当贼围省城之时，开掘地道两次，轰坍城身三十余丈。城内亦掘洞出外，仰凿天窗，基脚虚松，又坐坍十余丈。解围后，就坍陷之处建造炮城，以护其外。分德胜门界内为五段，章江门界内为一段。每段大城膨裂，土牛倾卸，皆拆修而坚筑之。其炮城则用木桩巨石迭砌成台，开安炮洞十二，枪眼数十。内平石，上构走廊。其第二、第三两段毕工后，因雨多土涨，台身受损。四年五月，拆修一次，挑去积土，换用红石，开砌级坡，附建兵棚。此德胜门外六段炮城工程之大概如此。

其培修全省大城，自三年十一月兴工，各员分门承办。地段有长短，工费有繁简，毕事有早迟。城上垛墙一律增高培厚，拆砌敧倾，外施兔耳，以系档牌，内安葫芦，以作枪眼。高者砌炮台，低者挖炮池。池面铺石塓灰，镶嵌坚致，开砌八字小洞，以铁裹门。五垛置一兵棚，数十垛一官棚。每门建瞭台数座，官厅数所。又设栅栏川门，以严汛地。分硝磺各库，以慎职守。外筑护坡，内濬水门。各城大约相类。惟顺化门倾卸拆砌较长，德胜门附建虚敌台一座，忠义祠一所，水窨一区，比之各门工费为多。此七门城身工程之大概如此。

又于章江等门，添建炮城五座。章江门为临河险要之地，旧时月城单薄。三年贼退之后，乃于左角建立炮城，就旧濠之内下基，深掘一丈六尺，始筑实址。钉桩累石，迭砌成台。左右各接造牛马墙，复以坚石。北建瓮城，以障月城之外。开砌炮门，嵌安铁菱。右留突门，以出游兵。内有生门，以通月城。其顺化、德胜二门暨进贤门之东西各炮城，与章江门做法相似。牛马墙长者八十丈，短者八、九丈不等。又于永和、广润、惠民三门新建月城，巨石排砌，灌以糯浆，外安炮洞，内施悬闸。此炮城五座、月城三座工程之大概如此。

咸丰四年十月，大城将毕，濠工始兴。环城修浚，深各二丈有奇，用红石镶砌，泊岸护以巨桩。各门钓桥，砌成八字，长墩临濠，炮台添砌护基。德胜门外，飞沙向与城齐，旧濠久被淤塞。此次加工挑挖，一律深通。其豫章沟、西水关、稽疑津等处，立闸引水，叠石为堤。西城各门之外，瓦砾堆积，多成小阜，濠内之土亦填入近岸，处处挡塞炮路。此次逐段挑去，一律铲平。此修濠平土工程之大概如此。各委员开折呈报，并开列银钱数目前来。

据此，臣等悉心查核，周历履勘。凡城守之道，攻者为客，守者为主。如果主强而客弱，则当开城迎击。若其主弱而客强，则当闭门坚守，惟恐有一处之松懈，一穴之偷入。江西修理城垣，留突门五处，奇兵门五处。除大城内外，尚有十处可以偷入。又炮洞各门，大者低头可入，矮者短梯可登，实有防不胜防之虑。濠工石岸，平石迭砌者少，侧石立砌者多，未能镶培稳固，以致广润等门毕工未久，即有三处冲塌，重行修补之案。此皆办理未甚合法者也。

又查定例，修理工程，事前有勘估之员，事后有验收之员，则承修者不得任意开报。当癸丑八月江西解围之后，城外民房庙宇，十余里撤毁殆尽。砖石料木，堆积如山，取携甚便，价值甚廉。收买红石，每块不过数文至六十而止。青石、麻石，每块不过数十至二百而止。是时兴工修城，若先行核实勘估，则物价之贱，共见共闻，承修者亦不敢互有低昂。乃当时未经勘估画一，致委员各自开报，多寡悬殊。进贤门之城垣，与德胜门垛口相等，长短相等，章江门则地段更短。乃进贤门仅用钱二千二百余串，章江门则报至九千余串，德胜门则报至二万余串。又如委员陈敬修承办永和门之月城，并其城身，同系一段之工，同经一人之手，而开报两折，亦滋迷混。又各员或一面修工，一面劝捐，自捐自用。委员之贤愚不一，捐生之疑义斯起。原参折内所称物议沸腾，殆即因此类而时有所闻。然在臬司邓仁堃，当时但求城濠之速成，未暇遵勘估之定例；但求工料之坚实，未及防各员之浮领。究属急于大端，略于小节。且自咸丰二年贼犯长沙以来，江西风鹤震惊，已无固志。适三年粤贼围南昌，土匪扰吉安，九、饶等府相继沦陷。嗣是湖口、南康无时无逆舟，义、武、安、建无日无警报。邓仁堃于三、四两年烽烟扰攘之际，毅然独以修城为己任。不辞劳怨，不事苟简，卒能完缮高坚，俨若金汤。擂石滚木，守具必备，兵房官厅，各有定所，为东 ⁽²⁾ 南数省第一名城。自去冬七郡失陷，贼踪常在百里内外，终不敢窥伺省垣，而兵民亦有恃以无恐，未始非新修此城之功。臣等再四察访，邓仁堃综理城工，谓不能防人浮冒，在所难免；谓不能洁己远嫌，则实不至如此。

谕旨垂询邓仁堃是否胜任，及营私舞弊一节。查邓仁堃在江西十余年，历任南安、广信、南昌等府，于山川之险易，民情之朴浇，乡里之殷实瘠苦，一一洞悉本末。前在蜀省，久任州县，刑案素所研究。虽阅历过深，不免失之宽厚，而持心平慎，尚无不能胜任之处。自去岁八月，邓仁堃兼署布政司，藩粮两库一手经理。适值寇氛四扰，郡县沦陷，钱漕无可征收，邻省无由协济，而两库例应支放之款，纷至沓来，刻不容缓。按照部章，搭放钞票，搭放大钱，犹不足以供给。于是设法腾挪，或暂发四成、五成，或展缓两月、三月，甚至兵糈役食，屡催不应。公私拮据，怨望日生。遂疑邓仁堃兼管两库，领款迟延，恐吏胥不无弊窦。而不知春夏数月，涓滴已竭，罗掘俱穷。臣等目击时艰，不特无弊之可舞，实亦无筹之可借。迨七月间，新任布政司耆龄接管藩库，新任督粮道李桓接管粮库，邓仁堃不复经手银钱，而各款之支绌如故，群情亦坦然共释矣。惟是邓仁堃在江日久，承办事件较多，营私市恩，在所不免。于营务及城上差使，好引用同乡及亲族子弟，请托易行，幸门时开。复不能约束家丁，致滋物议。现有参革前任进贤县知县潘尊贤，在臣文俊处讦告各款，亦非尽出无因。相应请旨将江西按察使邓仁堃交部严加议处。其城濠各工，臣等一面札饬布政使耆龄逐段验收，将突门、奇兵门酌量封闭数处。各委员折报钱数，指明驳诘。如有确系浮冒者，再行从严参办。除江西各府军务，业经臣等按月逐细奏报；暨潘尊贤禀揭之案，由臣文俊另折奏闻外，所有遵旨确查臬司邓仁堃被参各款，恭折据实复奏，伏乞皇上圣鉴，训示施行。谨奏。

————————————————————

(1)  此件与文俊会衔。

(2)  “东”，据光绪二年湖南传忠书局刻本《曾文正公奏稿》卷九补。

117．附录明谕　着曾国藩等确查邓仁堃被参各款 ⁽¹⁾

咸丰七年正月十四日内阁奉上谕：

文俊奏江西已革知县潘尊贤指控臬司邓仁堃各款，着派曾国藩、文俊、龙启瑞会同逐款确查，据实具奏。钦此。

————————————————————

(1)  此件据曾氏家藏手抄本《上谕廷寄补钞》补。原件缺奉到日期。

118．附录明谕　着将邓仁堃交部严加议处 ⁽¹⁾

咸丰七年正月十四日内阁奉上谕：

前据廉兆纶奏参江西按察使邓仁堃，派令伊子邓辅纶办理军务，并捐办城濠等工，不能洁己远嫌，致滋物议各情。当交曾国藩、文俊查明参奏。兹据奏称，邓辅纶督带兵勇，系因平江等勇均籍隶湖南，经文俊函商曾国藩，派令该员与林源恩统带，并非该员统领全军。至兴修炮台、炮城、月城等各项工程，尚属工料坚实。惟该臬司于兴修之始，并未照例勘估，但求城濠速成，以致各委员开报用项，浮冒参差，弊端百出。且在江西年久，每好引用同乡亲族，又不能约束家丁，致滋物议，实属不知远嫌。邓仁堃着交部严加议处。其各委开报工程钱数，仍着曾国藩、文俊逐细确查，按款核算。如有浮冒情事，即着从严参办。钦此。

————————————————————

(1)  此件据曾氏家藏手抄本《上谕廷寄补钞》补。原件缺奉到日期。

119．附咨文　咨两江总督江苏江西巡抚（咸丰七年）正月十三日（转录廷寄：饬派员带造船工匠赴皖及制办洋炮等）

为恭录事。

正月十二日，准兵部火票递到军机大臣字寄——

钦差兵部侍郎曾国藩、两江总督怡良、江苏巡抚赵德辙：

咸丰六年十二月十一日奉上谕：

福济奏拟添备炮船，以资防剿一折。据称，巢湖水面辽阔，必得战船巡缉，俟皖省肃清，即可驶出长江助剿。曾国藩前在江西所造长龙、舢板等船，最为得力。请饬令拣派将弁带同工匠前赴庐州仿照制造。所需洋炮，请饬怡良等在上海关税内拨款办解等语。皖省剿匪如果得有战船，则水陆互相策应，较可得力。着曾国藩即拣派水师得力将弁一二员，带同熟谙造船工匠数十名，前赴庐州听候福济差遣。至制办洋炮需款较巨，苏省军务孔急，深恐筹措维艰。惟事关行军要需，未堪贻误。现在安徽造船尚需时日，着怡良、赵德辙届期于上海关税内拨款制办五六百斤至二三百斤洋炮百余尊，派员解往以资攻剿。将此由五百里各谕令知之。钦此。

遵旨寄信前来等因到本部堂。承准此，相应恭录咨会。为此合咨贵部堂、院，请烦钦遵查照施行。须至咨者：右咨两江总督部堂怡〈良〉、江苏巡抚部院赵〈德辙〉、江西巡抚部院文〈俊〉。

咸丰七年

120．吴坤修军克复奉新县城折 ⁽¹⁾ 正月十七日

奏为吴坤修一军迭获胜仗，克复奉新县城，恭折驰奏，仰祈圣鉴事。

窃湖南候补知府吴坤修，管带鄂省援师来至瑞州，分兵克复安义、靖安，围攻奉新。臣等拟调防广信府城，经三县绅士、御史帅方蔚等具禀请留，均由臣等奏明在案。旋据吴坤修陆续禀称，十一月初八日，探知建昌之贼将欲上犯安义，派彰武军丁峻、长宇营易修桂、彪中营滕代富等驰往迎击。初九日，贼匪扑城，安义把总蓝占魁冲其前，彪营等自后策应。佯北诱贼，折回击之，割取首级者百有九颗。追奔二十余里，保全安义县城。吴坤修以我军分队往援安义，贼必乘虚攻扑，遂飞函瑞州，约会副将普承尧，于十一日来奉新助战。该逆果于是日蜂拥而来，吴坤修掩旗息鼓，佯示以怯。该逆志得气骄，声震山谷。适普承尧率所部六百人至，两军自武昌同来，亲如手足，分军数月，忽然相聚，欢欣鼓舞，奋勇百倍，该逆气夺。鏖战三时，贼党大败。其悍者回扑愈猛，擒斩愈多。十三日，贼复出搦战。我军坚忍不动，疲而击之。刀矛摩戛，贼尸林积。追逼近城，吴坤修饬士众少退，避城上之贼炮。该逆见我军收回，以为败怯，悉力扑出。宝勇分支包抄，势如山压，毙贼计在六百以外，官军亦伤亡四十余人。蓝翎外委余瑞林力战殒命。二十一日，贼来诱敌。我军力战穷追，忽于树林中冲出悍贼，官军小退，伤亡近百。吴坤修愈近营则贼势愈猛，营垒且不能自保，立马麾众，与贼相膊，死者曳归，后者复进。苦战经时，贼旋败窜。次日复战，亦如之。二十三日又战，亦如之。二十四日，逆党大举来犯，我军坚忍不出，俟其惰归，开壁逐之，势如潮涌，贼遂大败。自有此数日苦战，士气愈坚，贼焰渐落。奉新逆党不敢复出，而下游之建昌、安义警报日三四至。吴坤修于二十九日带各营驰往安义救援。奉新城内之贼乘虚出犯，各营官守吴坤修坚立之法，排队冈岭，横亘数里，屹立如山。卒亦以此取胜，杀贼无算。此十一月苦战屡胜之情形也。

自二十一、二以后，吴坤修于营外修筑长濠，立坝遏水。每遇贼众我寡之时，利则前进，否则阻水自固。十二月初二、三日，初十日，十八、九，二十等日，均与该逆接仗。贼虽强悍而多，吴坤修终守此法，自立于不败，伺其隙而破之。该逆遂于瑞州邀来悍贼，于二十三日黎明，乘天大雾来扑我营。我军寂然不动，若漫无惊觉者。广贼本以枪炮擅长，发必命中。是日与官军连环对击，自卯至申，鏖战六时。除夺去贼尸受伤不计外，尚割首级八十四具。从此贼胆已丧，坚闭不出。吴坤修料其不能固守此城矣，但以官军单薄，甫及三千，剿办则有余，围攻则不足。乃严饬各乡赶办团练，以相协助。贼在奉新肆虐已久，百姓恨之切骨。绅士御史帅方蔚等督令比户练丁，各持器械。二十七、八、九等夜，贼由南门出城，赴向各乡掳劫。顷刻之间，聚集团练数万人，鸣锣震天。贼知官兵方盛，团练又成，不复敢出城半步。声息断绝，始有逃遁之意。咸丰七年正月初五日，吴坤修派队直逼城下，以火箭喷筒焚其更楼，而以枪炮环击。传齐三县团练，尽夜环攻，使之不得休息。二更时城上枪炮已稀，各营由北门狮山梯绳而上，纵火焚烧。该逆由西、南两门奔窜。列炬追杀，毙贼极多。三更时克复奉新城池。蓝翎把总陈有才手刃十余贼，中炮殒命。初六、七等日，各营及四乡团练遍搜山林民房，生擒老贼二百二十一名。宝勇追至大坵斩杀，及瑞州营内截击者，均不在此数内。百姓恨之切齿，每生擒一贼，辄剖肠剥皮，罥树磔石以雪其愤，见者无不凛凛。此十二月力战迭胜，及正月初五日克复奉新县城之情形也。

臣等伏查逆党之在江西，专以坚守为长策。自九江、瑞、临等六府之外，又以全力守湖口、奉新二县，盖以湖口与九江为唇齿，奉新与瑞、临为犄角故也。吴坤修自抵瑞州，即思先拔奉新，以剪瑞贼之羽翼。乃围攻四月，大小五十余仗。我兵伤亡至七百余人之多，尚赖团练协助，乃克夺此坚城。贼之凶狠善守，实有出于情理之外者。湖南即补知府吴坤修，自鄂省率援师而来，分兵独攻奉新。所办捐款，既以供其本军，复能解济省库。实属谋勇兼优，仰恳天恩，交军机处记名，以道员请旨简放。候选知县杜霖，请免选本班，以直隶州知州不论双单月遇缺即选。蓝翎即选从九品孔广晋，请免选本班，以知县留于江西补用。其余营中员弁兵勇，暨随同出力之地方各官团练绅士，可否容臣等开单酌保之处，出自圣主鸿恩。蓝翎把总陈有才，请旨敕部照守备例议恤。蓝翎外委余瑞林，请照千总例议恤，以慰忠魂。所有迭战获胜，克复奉新县城缘由，恭折由驿驰奏，伏乞皇上圣鉴，训示施行。谨奏。

更多好书分享关注公众号：sanqiujun

————————————————————

(1)  此件与文俊会衔。

121．官军克复建昌武宁及两湖诸军收复各县城折 ⁽¹⁾ 正月十七日

奏为官军两克建昌，一复武宁，及湖北官军收复瑞昌、德安，湖南援师克复新喻、永宁等县城，恭折汇奏，仰祈圣鉴事。

窃查瑞州、奉新经臣等分派大兵围攻，而由西迤北，至于九江。中间建昌、武宁、德安、瑞昌等县数百里间，均有逆党盘踞往来，遥为瑞、奉声援。而建昌近接省城，武宁近接兴国州，尤为贼匪出没啸聚之区。吴坤修奉新一军，亦只能兼顾安义、靖安，不能远及建昌、武宁。十一月初六日，臣等由省派令千总张金璧带九江兵，从九品段起、樊俊带衡勇四百名，驰赴建昌雕剿。初八日至老官嘴，探知小河口有贼数千人。初九日抵三角湖，焚毁把卡贼船二只，整齐队伍，分四路直扑小河口老巢。贼亦分股迎敌，鏖战两时之久，未分胜负。亲兵丁世昌、周高升等抛掷火球十余，适中贼队，贼始败退。跟踪力追，杀毙溺毙四百余名，阵斩守城之吴贼目，及来援之德安贼目。即将建昌县城克复。张金璧等带勇旋省，嗣闻该县仍被德安之贼窜踞。十二月初一日，臣等复派张金璧、段起、樊俊等前往攻剿。探知离马路口二十里之麻藉有贼千余人，离麻藉二十里之滩头有贼二千余人，存城之贼尚有千余人。张金璧等初二日行抵马路口，适遇管带平江勇投效之李元音。正议进兵，而麻藉、滩头之贼闻风先逃。是夜我军宿半边、花桥山一带。初三日黎明，张金璧督同把总李华荣、从九段起、樊俊及投效之李元音前进。贼于距城八里之廖姓村迎敌，我军四面兜击，追至河边。平江勇稍却，贼众猛追。张金璧等直前截之，贼党溃乱，纷纷入城。我兵四面环攻，登山瞭望，贼旗已靡。亲兵丁世昌、周高升等首先登城，衡勇继之，共毙贼五百余名，生擒二十三名，夺获黄袍、黄褂、旗帜五百余件，骡马三十一匹。此十一月初九日、十二月初三日，两次克复建昌之实在情形也。

又迭据代理武宁县候补府经历冒溶禀报，十月初八日贼匪千余，自纽丝岭犯境。举人柯芬、管带平江勇李述攀驻扎横路，预定前后夹攻之计。柯芬由东路潜绕贼后，李述攀迎击贼前。行至芭蕉地方，遇贼接仗，炮毙数贼。岭巇路狭，难以成列，我军小却。贼蜂拥直扑，势几不支。而柯芬一军之抄出路口者，已袭贼背。贼仓皇回顾，为我兵击杀五十余名。平江勇乘势转战，呼声震山谷。贼众大溃，由旁峡分窜，又毙六十余名，生擒三名。夺获马匹、旗帜、刀矛无算。查点兵勇阵亡六十五名。十八夜，贼复分股扑营。柯芬领大队伏于岭头大营之右，军功黄量成督中营伏于岭头大营之左，张瑞岚等伏于杨神坪。贼由清溪、延山绕入，意图抄袭。甫至杨神坪，张瑞岚等伏兵出其不意，开炮轰击，毙贼多名。其别路分进之贼，闻败回窜，岭头左右伏兵齐出，追杀数里。贼多有颠崖坠涧死者。二十三夜，贼目张佩五率党千余，由瑞昌王家铺扑紫鹿岭营。军功罗烛予等带勇先由僻路抄出贼后，教职黄先铎等督队迎剿，行至上庄，猝与贼遇。枪炮齐施，毙十余贼。罗烛予等复从后截击，贼尽弃械越岭而逃，生擒张佩五。别股贼目柯定耀，带数百人由羊肠山冲出，亦经罗烛予击却之。二十八日，贼众四千人由黄坊、清溪港两路入犯。柯芬与黄量成议分三路迎剿，贼尽锐扑左路。黄量成督勇杀毙大旗贼目一名，中右两支乘胜冲出，四围兜击，毙贼百余。三十夜，柯芬、黄量成侦知贼在路口、洪家源滋扰，分派队伍蓦往围剿获胜。十一月初一日，贼数千人由瑞昌之王家铺窜入上庄一带，经紫鹿岭练勇迎击，众寡不敌，我〈兵〉小挫。初五日，贼忽间道由建昌之猴子崖窜至草坪。冒溶督带存城义勇及团勇，又辅以童益彰之平江勇四百名，初七日击贼于潘塅港，连毙十余贼。乘胜直追。贼愈集愈众，我兵被困，纷纷溃散。县城洊罹兵火，陴堞不完，贼扑城下，冒溶等退扎澧溪，与举人刘馨翰招集溃勇，一面迅催横路柯芬、黄量成之勇，一面饬各〈团〉派兵助剿。初十日，贼出千余人，至石口渡焚劫。冒溶带乡勇二千余名驰击，柯芬、黄量成等横路之勇继进。适臣等飞调驻扎奉新之府经历郑奠管带义武营先到。遇贼开仗，并力夹攻，毙贼百余。居民积苦荼毒，怨恨入骨，或持木棍、锄锹之属助战，瓦石攒击如雨。诸军人人思奋，斩馘四五百名，逐北四十余里。是夜我军驻距城八里之罗塅。郑奠因贼胆已寒，带勇绕至西南山坡，千声大呼，杂以枪炮。冒溶亦率勇从南路堵截，城内之贼逃去大半，跌毙、践毙、溺毙无算。伪检点李同、伪将军黄光手刃诸贼，迄不能制。十一日卯刻，四面攻城。贼由东门窜出，皆为乡团擒杀，立复县城。此十月初九、十八等日屡获胜仗，十一月初七日先胜后挫，兵单城陷，初十、十一大获胜仗，克复县城之实在情形也。

又据布政使衔李续宾禀报，自大冶、兴国追贼东下，十二月初六日行次距瑞昌县十里之亭子山。该逆闻风遁去，该县署汛外委扈高发与绅耆率练勇抄击，歼贼多名，生擒十二名。内有伪探花舒三峰，讯明正法。夺获黄风帽、黄马褂多件，收复瑞昌县城。李续宾一面进驻九江，一面派兵收复德安县城。此十二月初五、六等日，鄂师抵浔收复瑞昌、德安之实在情形也。

又据道员刘长佑禀称，十一月二十日，探报新喻贼目伪将军朱一点率众二千，势将上窜。刘长佑派队驰赴分宜，并催候选知府萧启江进屯洋桥，互为声援。二十三日三更，贼果悉众来犯。一股进界首，一股进界桥。界首之贼抵离城五里白田地方，楚勇奋击，破之。界桥之贼亦为汪正准亲勇及团练所败。十二月初三日，刘长佑率楚勇及投诚李能通之义勇千名，由袁州赴分宜，朱一点退踞新喻，分股扼守宝山。初八日，我军屯扎界首。是夜进剿宝山。李能通率众先进，刘长佑随后策应。宝山之贼先严阵以待，李能通匹马突阵，各勇鼓噪从之，贼遽败退。我军并力穷追，至离新喻县城里许之大头山。贼悉据山巅，义勇冲击，贼犹拚死抵拒。候选知县刘坤一麾众绕向山后，贼势不支，乃败入城中。义勇逐之而入，贼遂出东门。楚勇在城外邀击，贼渡河欲断浮桥，我军一拥登桥，贼于对岸开放枪炮。正在相持，义勇从下游渡河，贼首尾受敌，始狂奔四窜。追杀百余名，生擒五名。此刘长佑一军克复新喻县城之实在情形也。

又据知府衔即选同知赵焕联禀报，奉湖南抚臣札饬会商县各军，先攻永宁。十二月初九日，派左右两营进扼永新之桥头。初十日，赵焕联督中营越山而进，永宁外委吕宗标、莲花厅照磨沈鹤鸣随带兵勇助剿。探知宁、新交界之泥湖坳，有逆党设伏守隘。十一日且探且进，该逆闻风遁去。未刻行抵渡陂，营垒未定。砻头贼目何逆因乘我军疲乏，掩旗息鼓，分三路来犯。赵焕联分三路击之。中路之贼先败，左右同时奔溃，歼毙四十余名。次日黎明，派队往击，贼窜入乱山中，尾杀十余人。十三日，行抵县城。我军甫入南门，侦知贼伏城外五里之蕉碧村，赵焕联率众奋击，大破之。杀贼目二名，余匪三百余名，生擒伪协理王起盛等。此赵焕联一军克复永宁县城之实在情形也。据各营禀报前来。

臣等伏查咸丰五年冬间，瑞、临、袁州相继失陷，西路州县多沦于贼。自去秋援军来瑞，而两湖之路始通。自袁州克复，鄂师抵浔，而西路各属以次恢复。目下南昌八属，袁州四属，一律肃清。南康四属已复其三，临江、瑞州、吉安、九江四府，亦各克复二属、四属不等。臣等仍当激励诸将，规复府城。俟西路局势大转，即当分兵东路，扫荡群丑，以期仰慰宸廑。其武宁县一案，可否容臣等酌保数人，伏候训示遵行。所有官军两克建昌，一复武宁，及湖北官军收复瑞昌、德安，湖南援师克复新喻、永宁等县城各缘由，理合恭折汇奏，伏乞皇上圣鉴，训示施行。谨奏。

————————————————————

(1)  此件与文俊会衔。

122．目疾请假折正月十七日

奏为微臣现患目疾，恳恩赏假一月，在营医调，恭折奏祈圣鉴事。

窃臣于上年十二月初一日，驰赴吴城、九江各军营，业经附奏在案。旋于二十八日回省，迭接禀报，南岸李续宾之师于三十日与城贼、援贼接仗大胜。北岸续到之副将鲍超，管带三千六百人，于初五日接仗获胜，踏毁小池口贼垒二座。目下九江南北两岸，水、陆、马、步至二万余人之多，声势浩大，事务繁多。臣即日拟由瑞州前往九江料理一切，庶可与湖北、安徽联络一气。惟现患目疾，竟日不能开视，合无吁恳天恩，赏假一月，即在瑞州、九江军营静心调养，恭候训示。除九江各战情形另行会折详报外，理合附驿具奏，伏乞皇上圣鉴。谨奏。

123．附咨文　咨文俊正月十九日（转录廷寄：饬水陆各军夹攻九江）

为恭录事。

正月十九日，准兵部火票递到军机大臣字寄——

钦差兵部侍郎曾国藩、江西巡抚文俊：

咸丰六年十二月二十一日奉上谕：

官文、胡林翼奏收复湖北五州县，并九江焚毁贼船，大获胜仗一折。楚北官军自攻克武、汉、黄三郡后，连次收复大冶、兴国、蕲州、蕲水、广济城池。杨载福等率领水师，直抵九江，大获胜仗。该逆弃垒入城，九江以上之贼船，片帆不返。胡林翼复饬参将鲍超由北岸趋小池口，以瞰九江对岸，统归都兴阿节制。如果江西内湖水师力能会合，则浔城不难即拔。前据曾国藩等奏，该省各路军情似有起色，并称刘于淳驻樟树镇，彭玉麟驻吴城镇，上下游水营均能得力。现在楚兵迭胜，机会可乘，亟宜激励将弁，由湖出江，与杨载福、都兴阿水陆之师两路夹攻，俾九江贼匪应接不暇，而克复后亦不致内窜。各郡勿得专恃客兵为株守待援之计，致误事机。将此由六百里谕令知之。钦此。

遵旨寄信前来等因到本部堂。承准此，相应恭录咨会。为此合咨贵部院，请烦钦遵查照，并饬恭录札知总局施行。须至咨者：右咨江西巡抚部院文〈俊〉。

124．报丁父忧折二月十六日

奏为微臣现丁父忧，恭折驰报，仰祈圣鉴事。

窃臣于正月十七日自省河拜折后，即驰至奉新，督带候补知府吴坤修一军，同赴瑞州，四面合围，开掘长壕，断贼接济。二月初四日回省一次，与西安将军臣福兴、巡抚臣文俊晤商大局。初九仍来瑞州。十一日接到家信，臣父诰封光禄大夫曾麟书于二月初四日病故。臣系属长子，例应开缺丁忧。溯查臣自咸丰二年奉命典试江西，奏蒙恩准假归省亲，行至太湖县闻讣丁母忧。即由九江奔丧回籍，甫经百日，奉旨饬办团练。时值武昌失守，数省震动。臣出而襄事折内声明，俟大局稍转，即当回籍终制，具奏在案。咸丰三年冬间，迭奉援鄂、援皖、肃清江西之命。四年八月折内声明，臣系丁忧人员，如稍立战绩，无论何项褒荣，何项议叙，微臣概不敢受；办理稍有起色，即当奏明回籍，补行心丧等因，具奏亦在案。五年九月蒙恩补授兵部右侍郎。维时虽已服阕，而臣之私心常以未得在家守制为隐憾。今又遽丁父忧，计微臣服官二十年，未得一日侍养亲闱。前此母丧未能妥办葬事，今兹父丧未能躬视含殓。而军营数载，又过多而功寡，在国为一毫无补之人，在家有百身莫赎之罪。椎胸自责，抱痛何极。瑞州去臣家不过十日程途，即日遵制丁忧，奔丧回籍。一面由驿驰奏，恭候谕旨。

臣之胞弟曾国华出继叔父为嗣，现在瑞州军营，即日交卸回里，丁本生降服忧。胞弟曾国荃，现在吉安军营，亦应奔丧回籍。惟抚、建大股贼匪二万余人赴援吉安，连日与官军大战。虽迭获胜仗，而我军亦有伤亡，国荃之能否遄归，尚未可知。

伏查微臣经手事件，以水师为一大端。署提督杨载福驻扎九江，所统外江水师十五营；道员彭玉麟驻扎吴城，所统内湖水师八营。合计船只五百余号，炮位至二千余尊之多。此非臣一人所能为力。臣在衡州时，仅奏明造船百六十号，岳州以下虽陆续增添，而九江败挫之后，则水师中衰。其时回援湖北者仅船百余号，赖彭玉麟力支危局，胡林翼、杨载福重廓规模，而又有广东督臣购运洋炮，湖南抚臣督率官绅，广置船只、子药，于是外江之水师始振。陷入鄱湖者亦仅船百余号，赖江西抚臣及总局司道竭力维持，增修船炮，筹备子药，于是内湖之水师亦振。合四省之物力，各督抚之经营，杨载福等数年之战功，乃克成此一支水军。臣不过因人成事，岂敢无其实而居其名。惟臣因事离营，内外水军或分歧而不定，相应奏明，请旨特派署提督臣杨载福总统外江、内湖水师事务，惠潮嘉道彭玉麟协理外江、内湖水师事务，庶几号令归一，名实相符。杨载福战功最伟，才识远胜于臣；彭玉麟备〈历〉险艰，有烈士之风。伏乞圣恩时加训励，该二人必能了肃清江面之局。仍请旨饬下湖北抚臣胡林翼月筹银三万两，江西抚臣文俊月筹银二万两，解交杨载福、彭玉麟水营，俾此军不以饥疲致溃。则不特为攻剿九江、湖口所必需，即将来围攻金陵、巡防长江，亦必多所裨益。此臣经手事件之大端也。

自水师而外，惟湘勇系同县之人，宝勇系久从之卒，于臣略有关系。现在李续宾之湘勇驻扎九江，精劲朴实，隐然巨镇，久在圣明洞鉴之中。刘腾鸿之湘勇，普承尧之宝勇，驻扎瑞州，严明勤谨，足〈当〉大敌。但使饷项稍敷，必能树立功绩。臣在军中亦无所益，即不在军中亦无所损。此外，江西水陆诸军及各省援师，自去岁以来，皆由抚臣文俊与臣会商调遣。今臣丁忧开缺，应由西安将军福兴与抚臣会商办理。近日洪、杨内乱，武、汉肃清，袁州、奉新等处克复数城，江西局势似有旋转之机。惟臣猝遭父丧，苫块昏迷，不复能料理营务。合无吁恳天恩，准臣在籍守制，稍尽人子之心，而广教孝之典。全家感戴皇仁，实无既极。抑或赏假数月，仍赴军营效力之处，听候谕旨遵行。现在函商将军福兴、巡抚文俊两臣，酌请一人前来瑞州，抚循各营将士。臣拜折后，即由瑞州奔丧回里。除俟抵家后再行呈报外，所有微臣丁忧开缺缘由，理合由驿六百里驰奏，伏乞皇上圣鉴，训示施行。谨奏。

125．附录明谕　答报丁父忧折 ⁽¹⁾

咸丰七年三月初一日内阁奉上谕：

曾国藩奏丁忧回籍，请派员督办军务一折。曾国藩丁父忧，前据骆秉章奏到，业经降旨赏假三个月，回籍治丧。所带湖南兵勇，暂交其弟曾国华管带。惟曾国华职分较卑，仍须有大员统带，方能得力。所有曾国藩前带水师兵勇，着派提督衔湖北郧阳镇总兵杨载福就近统带；广东惠潮嘉道彭玉麟协同调度。所需兵饷，并着官文、胡林翼、文俊源源接济，毋使缺乏。该侍郎假满后，着仍遵前旨，即赴江西督办军务，以资统率。钦此。

————————————————————

(1)  此件据曾氏家藏手钞本《上谕廷寄补钞》补入。原件缺奉到日期。

126．附录廷寄　饬催江西炮船并酌带米石事二月十七日

咸丰七年二月十七日，准兵部火票递到军机大臣字寄——

钦差兵部侍郎曾国藩、江西巡抚文俊：

咸丰七年正月二十五日奉上谕：

福济奏请饬催江西炮船并酌带米石等语。九江、安庆相为犄角，曾国藩既有先拨炮船二百只协攻安庆之议，不但可断贼援九江之路，兼可分桐城后路贼势。现在安徽贼匪，麇至无为，庐江复陷，兵力甚单，着曾国藩即选派大员督带炮船下驶，以资攻剿。至庐江一带旱荒，米粮缺乏，兵食万分艰窘。并着文俊酌拨米石，即交各船装载带赴皖省，俾福济一军得有接济。将此由六百里谕令知之。钦此。

遵旨寄信前来。

127．呈请代奏奔丧到籍日期折 ⁽¹⁾ 二月三十日

为呈请据情代奏，仰祈圣鉴事。

窃国藩在瑞州营次闻讣丁忧，奔丧回籍，业于二月十六日由驿驰奏在案。嗣经西安将军福兴、江西巡抚文俊派令督粮道李桓于二十日来至瑞州军营，联络将领，拊循士卒。国藩将一切军情面为述告。布政司衔李续宾亦令其胞弟李续宜由九江驰至瑞州帮同照料营务。瑞州开挖长壕三十一里，于正月二十五日兴工，昼夜催趱，二月十八日完竣。贼之接济文报均已断绝，谅无他虞。国藩即于廿一日匍匐起行，廿五日入湖南境，廿九日抵家。所有奔丧到籍日期，理合呈请据情代奏，伏乞皇上圣鉴。谨呈。

————————————————————

(1)  此件由湖南巡抚骆秉章代奏。

128．呈请代奏谢恩折 ⁽¹⁾ 三月二十六日

为呈请据情代奏，恭谢天恩，仰祈圣鉴事。

本年三月十一日准湖南巡抚咨开，咸丰七年二月二十七日内阁奉上谕：

骆秉章奏统兵大员现丁父忧一折。兵部侍郎曾国藩之父曾麟书在籍病故，该侍郎现在江西督师，军务正当吃紧。古人墨绖从戎，原可夺情，不令回籍。惟念该侍郎素性拘谨，前因母丧未终，授以官职，具折力辞。今丁父忧，若不令其奔丧回籍，非所以遂其孝思。曾国藩着赏假三个月，回籍治丧，并赏银四百两，由湖南藩库给发，俾经理丧事。俟假满后，再赴江西督办军务，以示体恤。钦此。

跪聆之下，感泣难名。当即宣读谕旨，祭告先灵，恭设香案，率领阖家大小，望阙叩头。窃国藩才识庸劣，军旅未娴，数载从戎，过多功寡。睹烽烟之未靖，愧调度之无方。兹又遽遭大故，解职离营，方忧惧之交深，欲陈情而悚息。乃蒙皇上天恩，赏假三月，回籍治丧，并赏银两，经理丧事。凡臣子难言之隐，早在圣明体谅之中。不匮之思，锡类罔遗于一物；非常之典，殊恩下贲于九泉。国藩惟有殚竭愚诚，效图报称。战战兢兢，常怀履薄临深之义；子子孙孙，永矢衔环结草之忱。所有国藩感激下忱，理合率同诸弟，呈请据情代奏，叩谢天恩，伏乞皇上圣鉴。谨呈。

————————————————————

(1)  此件由湖南巡抚骆秉章代奏。

129．沥陈下情恳请终制折五月二十二日

奏为沥陈下情，恳请终制，仰祈圣鉴事。

咸丰七年二月二十七日奉上谕：

骆秉章奏统兵大员现丁父忧一折。兵部侍郎曾国藩之父曾麟书在籍病故，该侍郎现在江西督师，军务正当吃紧。古人墨绖从戎，原可夺情，不令回籍。惟念该侍郎素性拘谨，前因母丧未终，授以官职，具折力辞。今丁父忧，若不令其奔丧回籍，非所以遂其孝思。曾国藩着赏假三个月，回籍治丧，并赏银四百两，由湖南藩库给发，俾经理丧事。俟假满后，再赴江西督办军务，以示体恤。钦此。

三月初一日奉上谕：

曾国藩奏丁忧回籍，请派员督办军务一折。曾国藩丁父忧，前据骆秉章奏到，业经降旨赏假三个月回籍治丧。假满后着仍遵前旨，即赴江西督办军务，以资统率等因。钦此。

仰见我皇上深仁渥泽，既俯鉴臣子之隐，曲示矜怜；复不弃驽下之材，曲加器使。凡属旁观，犹为感泣；矧在身受，能无奋兴？惟微臣下情，有不敢不沥陈于圣主之前者。臣通籍时，祖父母、父母皆无恙。在京十四年，在军五年，堂上四人，先后见背。生前未伸一日之养，没后又不克守三年之制。寸心愧负，实为难安。前代及我朝夺情之案，被人弹劾者，层见迭出。而两次夺情，则从古所无。臣到籍以来，辗转思维：欲终制，则无以报吾君高厚生成之德；欲夺情，则无以报吾亲恩勤鞠育之怀。欲再出从军，则无以谢后世之清议；欲不出，则无以谢患难相从之军士。进退狼狈，不知所裁。

伏查近日军务，我皇上不动声色，芟夷大难，潜移默运，实已挽回十分之七八。以大局言之，河北荡平，洪、杨内乱，武、汉肃清，水师精劲，迥非咸丰二、三年气象可比。以江西言之，西路克复十余州县，浔、瑞、吉、临皆驻重兵，亦迥非上年春夏情形可比。自臣出营而后，又闻瑞州长濠日固，临江四面合围，吉安贼船焚毁一空，东路贵溪屡获大捷。江西军事，渐有起色。得将军、巡抚两臣办理裕如，添臣一人，未必有益；少臣一人，不见其损。臣恭阅邸钞，上年大学士贾桢丁忧，皇上赏假六个月，令其回籍治丧。旋因贾桢奏请终制，又蒙谕旨允其所请，并指明御史邹焌杰传闻之误。臣假期将满，葬事未毕，合无吁恳天恩，援照贾桢之例，准臣在籍终制。感激鸿慈，永无既极。微臣报国心长，治军才短。守制之日有限，事君之日无穷。瞻望北阙，惶恐待命。所有沥陈下情，恳请终制缘由，恭折由驿五百里驰奏，伏乞皇上圣鉴，训示遵行。谨奏。

130．恭谢天恩并吁请开缺折六月初六日

奏为恭谢天恩，仍吁请开缺，恭折仰祈圣鉴事。

咸丰七年闰五月十七日，兵部火票递到闰五月初五日内阁奉上谕：

曾国藩奏沥情恳请终制一折。曾国藩在江西军营闻丁父忧，前经降旨，赏假三个月，回籍治丧。俟假满时，再赴江西督办军务，以示体恤。兹据该侍郎奏称，假期将满，葬事未毕，吁准在籍终制。曾国藩本以母忧守制在籍，奉谕帮办团练。当贼氛肆扰皖、鄂，即能统带湖南船勇，墨绖从戎。数载以来，战功懋著，忠诚耿耿，朝野皆知。伊父曾麟书，因闻水师偶挫，又令伊子曾国华带勇远来援应，尤属一门忠义。朕心实深嘉尚。今该侍郎以假期将满，陈请终制，并援上年贾桢奏请终制蒙允之例。览其情词恳切，原属人子不得已之苦心。惟现在江西军务未竣，该侍郎所带楚军，素听指挥。当兹剿贼吃紧，亟应假满回营，力图报效。曾国藩身膺督兵重任，更非贾桢可比。着仍遵前旨，假满后即赴江西督办军务，并署理兵部侍郎，以资统率。俟九江克复，江面肃清，朕必赏假，令其回籍营葬。俾得忠孝两全，毫无余憾。该侍郎殚心事主，即以善承伊父教忠报国之诚，当为天下后世所共谅也。钦此。

微臣自顾何人，膺兹宠奖，非分之荣，惶悚无地。臣父畎亩效忠，既蒙颁赐赙银，复荷温语褒嘉。当即焚香祭告，宣读谕旨。合家跪聆，感激涕零。伏念臣材识驽下，本乏寸长，而事会所乘，复多乖舛。自咸丰三年初奉援鄂、援皖之命，维时吴文镕总督鄂中，系臣之座师；江忠源巡抚皖省，系臣所保举。公义私情，望援孔切。书牍催促，皆相勖以忠义，期共济于艰危。不图臣甫出师，而吴文镕、江忠源相继殉难，臣亦旋有岳州之败、靖江之挫。厥后凭仗天威，水陆东征，岳、鄂、蕲、黄，长驱席卷，谓可成破竹之势。不图舟师挫于湖口，陆兵溃于北岸，遂有武昌再陷之变。五年秋间，九江、南康水陆安稳，又分湘勇回援湖北，军势尚沛然而有余。不图塔齐布、罗泽南相继沦谢，而两路悍贼适于其时窜入江西腹地，局势为之大震，声威亦为骤减。六年，困守江西，备极艰险。冬春之间，西路克复十余州县，渐有转机。臣进驻瑞州，开掘长濠，甫经合围，不图又有闻讣丁忧之耗。材智本极庸愚，事机复多不顺。臣每独居深念，常恐福分浅薄，终不能立功以报圣明于万一，所为暗自伤感者也。计湖南一军，有功可言者，往年则陆路塔、罗，水路杨、彭，久立声绩；近年则李续宾，力振湘军。而刘腾鸿、李元度亦有撑持坚忍之力。微臣因人成事，毫无功效，屡经具奏在案。谕旨战功懋著之褒，读之惶悚流汗。在圣主善善从长，或姑为过情之誉，以试将来。在微臣循名责实，又何敢掠人之美，以为己有。

至楚军素听指挥一节。查湖南练勇，昔年犹有见贼逃遁、怀乡思归之事。近则阅历既久，胆气皆壮。轻贼匪之伎俩，慕天家之官爵。以投营为名利两全之场，以战阵为日用常行之务。湘中勇夫赴江西、湖北投效者，络绎不绝。父缺子代，此往彼归。较之臣初募练之时，风气迥不相同。但使稍给口食，即可静听指挥。臣二月闻讣之初，亦虑将士相从日久，恐难骤离而他属。自出营而后，各路安谧如常。吉安、临江，屡获胜仗。将军福兴至瑞州视师一次，巡抚耆龄遣员至瑞州犒赏一次，各营皆欢欣踊跃，乐为用命。可见士无常亲，惟抚驭者是亲，不必楚人而后能用楚众也。我皇上器使庸材，嘉矜并至。于有过宜罚之时，曲赐恕原；于无善可录之中，曲加奖借。既荷温语宠答，复蒙饬署兵部侍郎，以资统率。臣伏念丁忧人员，未开实缺，寸心终抱不安。衰绖从事，明臣黄道周目为凶丑不祥之人。况臣两遭亲丧，自度不祥之身，决非宏济时艰、挽回大局之象。合无吁恳天恩俯准，开除兵部侍郎缺，感激皇仁，实无既极。除将微臣办事艰难情形同日另奏外，所有恭谢天恩，并吁请开缺缘由，恭折由驿五百里驰奏，伏乞皇上圣鉴，训示施行。谨奏。

131．沥陈办事艰难仍吁恳在籍守制折六月初六日

奏为沥陈微臣办事艰难竭，终恐贻误，吁恳在籍守制，恭折奏祈圣鉴事。

窃臣谬厕戎行，与闻军事。仰蒙圣慈垂注，帱载恩深。凡有奏请，多蒙俞允；即有过失，常荷宥原。遭逢圣明，得行其志，较之古来疆场之臣掣肘万端者，何止霄壤之别。惟以臣之愚，处臣之位，历年所值之时势，亦殊有艰难情状无以自申者，不得不略陈于圣主之前。

定例军营出缺，先尽在军人员拔补，给予札付。臣处一军，概系募勇，不特参、游、都、守以上无缺可补，即千、把、外委亦终不能得缺。武弁相从数年，虽保举至二三品，而充哨长者仍领哨长额饷，充队目者仍领队目额饷。一日告假，即时开除，终不得照绿营廉俸之例，长远支领。弁勇互生猜疑，徒有保举之名，永无履任之实。或与巡抚、提督共事一方，隶人衙门，则挑补实缺；隶臣麾下，则长生觖望。臣未奉有统兵之旨，历年在外，不敢奏调满汉各营官兵。实缺之将领太少，大小不足以相维，权位不足以相辖。去年会筹江西军务，偶欲补一千、把之缺，必婉商巡抚，请其酌补。其隶九江镇标者，犹须商之总兵，令其给予札付。虽居兵部堂官之位，而事权反不如提镇，此办事艰难之一端也。

国家定制，各省文武黜陟之权，责成督抚。相沿日久，积威有渐。督抚之喜怒，州县之荣辱，进退系焉。州县之敬畏督抚，盖出于势之不得已。其奉承意旨，常探乎心之所未言。臣办理军务，处处与地方官相交涉。文武僚属，大率视臣为客，视本管上司为主。宾主既已歧视，呼应断难灵通。防剿之事，不必尽谋之地方官矣。至于筹饷之事，如地丁、漕折、劝捐、抽厘，何一不经由州县之手。或臣营抽厘之处，而州县故为阻挠；或臣营已捐之户，而州县另行逼勒。欲听之，则深虑事势之窒碍；欲惩之，则恐与大吏相龃龉。钱漕一事，小民平日本以浮收为苦，近年又处积困之余。自甲寅冬间，两路悍贼窜入江西，所在劫掠，民不聊生。今欲于未经克复之州县征收钱漕，劝谕捐输，则必有劲旅屯驻，以庇民之室家，而又或择良吏，以恤民隐；或广学额，以振士气。或永减向日之浮收，或奏豁一年之正课，使民感惠于前，幸泽于后。庶几屡捐而不怨，竭脂膏奉公上而不以为苦。然此数者，皆巡抚之专政。臣身为客官，职在军旅，于劝捐扰民之事，则职分所得为。于吏治、学额、减漕、豁免诸务，则不敢越俎代谋。纵欲出一恺恻详明之告示，以儆官邪而慰民望，而身非地方大吏，州县未必奉行，百姓亦终难见信。此办事艰难之一端也。

臣帮办团练之始，仿照通例，镌刻木质关防，其文曰：“钦命帮办团防查匪事务前任礼部右侍郎之关防”。咸丰四年八月，臣剿贼出境，湖南抚臣咨送木印一颗，其文曰：“钦命办理军务前任礼部侍郎关防”。九江败后，五年正月换刻：“钦差兵部侍郎衔前礼部侍郎关防”。是年秋间补缺，又换刻：“钦差兵部右侍郎之关防”。臣前后所奉援鄂、援皖，筹备船炮，肃清江面诸谕，皆系接奉廷寄，未经明降谕旨，外间时有讥议。或谓臣系自请出征，不应支领官饷；或谓臣未奉明诏，不应称钦差字样；或谓臣曾经革职，不应专折奏事。臣低首茹叹，但求集事，虽被侮辱而不辞。迄今岁月太久，关防之更换太多，往往疑为伪造，酿成事端。如李成谋战功卓著，已保至参将矣，被刑辱于芷江县，出示以臣印札而不见信；周凤山备历艰辛，已保至副将矣，被羁押于长汀县，亦出示以臣印札而不见信。前福建巡抚吕佺孙，曾专函驰询臣印不符之故。甚至捐生领臣处之实收，每为州县猜疑，加之鞫讯。或以为不足据，而勒令续捐。今若再赴军营，又须另刻关防，歧舛愈多，凭信愈难。臣驻扎之省，营次无定，间有部颁紧要之件，亦不径交臣营。四年所请部照，因久稽而重请。六年所请实官执照，至今尚无交到确耗。此外文员之凭、武官之札，皆由督抚转交，臣营常迟久而不到。军中之事，贵取信如金石，迅速如风霆，而臣则势有所不能。斯又办事艰难之一端也。

兹三者其端甚微，关系甚巨。以臣细察今日局势，非位任巡抚，有察吏之权者，决不能以治军。纵能治军，决不能兼及筹饷。臣处客寄虚悬之位，又无圆通济变之才，恐终不免于贻误大局。凡有领军之责者，军覆则死之；有守城之责者，城破则死之。此天地之常经，古今之通义。微臣讲求颇熟，不敢逾闲。今楚军断无覆败之患，省城亦无意外之虞。臣赴江西，无所容其规避，特以所陈三端艰难情形既如此，而夺情两次，得罪名教又如彼。斯则宛转萦思，不得不泣陈于圣主之前者也。臣冒昧之见，如果贼势猖狂，江西危迫，臣当专折驰奏，请赴军营，以明不敢避难之义。若犹是目下平安之状，则由将军、巡抚会办，事权较专，提挈较捷。臣仍吁恳天恩在籍终制，多守数月，尽数月之心；多守一年，尽一年之心。出自圣主逾格鸿慈，不胜惶恐待命之至。所有沥陈办事艰难，仍吁恳终制缘由，恭折驰奏，伏乞皇上圣鉴，训示施行。谨奏。

132．钦奉两次谕旨复奏折九月初九日

奏为钦奉两次谕旨，恭折复奏，仰祈圣鉴事。

七月初一日准兵部火票递到六月十九日奉上谕：

前因曾国藩以假期将满，吁恳终制，当经谕令假满后即赴江西，督办军务，并署理兵部侍郎，以资统率。原因该侍郎督剿有年，楚军正资调度，墨绖从戎，忠孝两尽。兹据奏称，江西各营安谧如常，毋庸亲往抚驭。并沥陈才难宏济，心抱不安，仍请开缺守制各等语。曾国藩以督兵大员，正当江西吃紧之际，原不应遽请息肩。惟据一再陈请，情词恳切，朕素知该侍郎并非畏难苟安之人，着照所请，准其先开兵部侍郎之缺，暂行在籍守制。江西如有缓急，即行前赴军营，以资督率。此外各路军营设有需才之处，经朕特旨派出，该侍郎不得再行渎请，致辜委任。钦此。

九月初三日准湖南巡抚咨称，八月十四日奉上谕：

在籍侍郎曾国藩，前经降旨，准其暂行在籍守制。倘江西军务紧急，或他省有需人之处，仍着候旨前往。昨据给事中李鹤年奏，曾国藩自丁父忧，迭蒙赐金给假，褒奖慰留。此后墨绖从戎，宜为天下所共谅。岂容以终制为守经，再三渎请。请饬仍赴江西，及时图报等语。军务夺情，原属不得已之举。朕非必欲该侍郎即入仕途，然如该给事中所奏，亦可见移孝作忠，经权并用，公论自在人心。现在江西军务有杨载福统带，虽无须曾国藩前往，而湖南本籍逼近黔、粤，贼氛未息，团练、筹防，均关紧要。该侍郎负一乡重望，自当极力图维，急思报称。所有李鹤年原折，着抄给阅看。将此谕知骆秉章，着传旨谕令曾国藩知之。钦此。

臣初奉暂准守制之旨，因军势未定，恐有后命，是以未及遽行复奏。自七月以来，闻龙泉克复、吉安挫失之信。又闻克复瑞州府城、进贤县城之信。顷又闻九江一军攻克黄梅县及小池口之信。仰托圣主威福，江西军务，办理得手。批谕饬令缓急赴营之处，揆度时势，自可无庸前往。兹复钦奉谕旨，饬臣在湖南本籍办理团防，力图报称。圣主使臣以礼，因时制宜。跪聆之下，感悚曷胜。目下湖南全省肃清，臣当仍遵前旨，暂行守制。如果贼氛不靖，湖南告警，所有应须团练筹防之处，届时商之湖南抚臣，再行奏明办理。臣自到籍以来，日夕惶悚不安。自问本非有为之才，所处又非得为之地。欲守制，则无以报九重之鸿恩；欲夺情，则无以谢万世之清议。惟盼各路军事日有起色，仰纾宵旰之忧，即微臣恪守礼庐，寸心亦得以稍安。所有奉到两次谕旨，恭折由驿三百里复奏，伏乞皇上圣鉴，训示施行。谨奏。

咸丰七年十月十二日奉到朱批：“江西军务渐有起色，即楚南亦就肃清，汝可暂守礼庐，仍应候旨。大臣出处以国事为重，抒忠即为全孝，所云惧清议之訾，犹觉过于拘执也。”钦此。

133．此后不轻具折奏事片九月初九日

再，臣奉命办理湖南团防，此后不轻具折奏事。前在江西尚有一二经手未完事件，拟即函致江西抚臣耆龄请其代奏，理合附片先行奏闻，伏祈皇上圣鉴。谨奏。

十月十二日奉到朱批：“知道了。”钦此。

134．酌拟报销大概规模折十二月初七日

奏为酌拟报销大概规模，请旨饬部核议，恭折奏祈圣鉴事。

窃臣处一军，未经奏派大员综理粮台，亦无专司之员始终其事。初在衡州造船、募勇，冒昧从事，条理未精。厥后越境剿贼，用银渐多，历时渐久。所募概系勇丁，将领多系绅士。官事非其所娴，册报间有未备。而又与湖南、湖北、江西三省总局相交涉，有先在臣处粮台领饷，而后在他处支领者；有本在臣处领饷，而他处亦时为接济者；又有由江援鄂，由鄂援江，忽分忽合，中间并无饷可领者。臣处办理报销，比他军尤觉散漫难清。臣之愚见，拟将统辖较多者，分为数大款。将臣处领饷之月日，及他处领饷之月日，先行具奏。俾眉目清楚，起讫分明。庶免混淆之弊，亦无重复开报之虞。如：

塔齐布所统为一款。该提督所带道勇、宝勇等，于咸丰四年二月，在臣处粮台支饷；其所带抚标等兵，仍在湖南省局支饷。在通城、湘潭、岳州皆系如此办理。四年闰七月初二日，岳州贼退，塔齐布出境追剿。其所带全军，应自闰七月初三日起，至五年七月二十日止，概由臣处粮台报销。二十一以后，即归入周凤山款下接算。

罗泽南所统为一款。该员所带湘勇，自咸丰二年腊月，随臣同赴长沙。嗣后年余，均在省局领饷。自四年闰七月初三日起，直至五年十一月二十八日，由江西抵湖北洪山之日止，应归臣处粮台报销。其二十九日以后，即应归湖北总局报销。

杨载福所统水军为一款。该镇自咸丰三年十一月衡州造船起，至五年正月初五日止，应归臣处粮台报销。其因病离营后，再出统带水师，则由湖北、湖南报销。

彭玉麟所统为一款。该员自三年十一月衡州造船起，至五年正月由九江赴援湖北，尚在臣转运局支饷。拟截至四月三十日止，归臣处报销。五月初一日以后，则归湖北总局报销。是冬，调赴江西，自十二月起，至六年腊月底止，仍归臣处报销。七年正月以后，则归江西总局报销。

李孟群所统为一款。该司经臣咨调由广西来楚，自四年六月初八到长沙之日起，至五年正月初三由九江赴援湖北之日止，应归臣处粮台报销。此后则归湖北报销。

李元度所统为一款。该员自五年正月在南昌募勇起，至六年腊月三十日止，应归臣处粮台报销。七年以后，则归江西省局报销。

周凤山所统为一款。该将自咸丰三年九月剿办常宁、道州土匪，即在臣处支饷。自四年二月至五年七月，应并入塔齐布款下核算。自七月廿一日，接统浔营全军起，至六年九月止，应归臣处粮台报销。其再由长沙募勇援剿吉安，则归湖南、江西报销。

以上七款，皆为日较久，用银较多。交涉各省，宜分别界限者也。

此外，水陆两军营数尚多，或先分后并，或因败撤遣，与各省并无交涉者，将来汇册报部，不必先行琐陈。又如李续宾、蒋益澧，前在臣军年余，拟即并入罗泽南款下核算。厥后该员等各统一军，则归湖北等省报销。又如臣弟曾国华、曾国荃，或自武昌赴援瑞州，或自长沙赴援吉安，在臣处领饷甚少，应归江西等省报销。凡此皆出款之大概规模也。

至若经手人员，臣在衡州时，出入银钱，多系自行经理。委员即补同知陶寿玉检点账目。四年二月至长沙，委员候补知府李瀚章管理收支事件。七月由岳州赴鄂，于长沙设立后路粮台，派湖南即用道裕麟、湖北记名道厉云官司其事。其水陆行营收支事务，则李瀚章及江南同知郑德基主之。九月以后，于汉口设立转运局，派礼部员外郎胡大任司其事。五年驻军南康，于南昌设立后路粮台，派礼部员外郎甘晋及李瀚章司其事。六年十二月撤毁粮台，自七年正月起，归并江西省局司道办理。除郑德基业经病故外，其裕麟、厉云官、胡大任、甘晋、李瀚章、陶寿玉六员，现在分处两湖、江西、安徽四省。俟江西军务将毕，即行设局，饬该六员为臣办理报销事件，遵照定式，造册送部。大约水陆数年之饷糈，船炮各厂之经费，通共用银在三百万两内外，勾稽尚易完竣。惟是该六员者，并非总理，本无专责。自始至终，皆系穷窘之境。劝捐挪垫，委曲维持。或因败挫迸散奔走于危地，或因空乏屡屡受侮于弁兵。廉谨将事，艰苦备尝。而九江一败，又有烧劫饷船、遗失文卷之事。将来如有款目不符，着赔追缴之处，皆系臣一身承认，不与该六员相干。是否有当？谨拟大概规模，请旨饬下该部核议施行。理合具折，送交江西抚臣附奏，伏乞皇上圣鉴，训示施行。谨奏。

朱批：“户部议奏。”钦此。

135．邓辅纶捐造战船片十二月初七日

再，湖南武冈州拔贡生、捐输双月知府邓辅纶，于咸丰五年在江西捐造头号长龙战船二十只，舢板战船二十只，解交臣营应用，查验尚属坚厚灵快。据呈称共用工料银六千四百余两，开折禀请议叙。又据续禀，江西巡抚衙门称，查筹饷事例，由候选知府捐足，不论双单月道员，并指省分发，共实银六千二百九十四两。邓辅纶造船银数核计有盈无绌等情。由抚臣耆龄移咨到臣。理合奏请饬部查核，邓辅纶可否议叙，以道员指省分发之处，行文湖南、江西遵照办理。谨奏。

朱批：“户部核议具奏。”钦此。

136．请饬部查销李新华捐银片十二月初七日

再，咸丰六年八月三十日，臣国藩具奏花翎都司李新华改捐双月知府一片。据呈称，除在本籍捐银六千零三十两，作为新田各弁勇补领月饷及恤赏之款，仍在营交银一千六百三十两，请以知府归部双月选用等因具奏。十月初九日奉朱批：“依议。”钦此。旋查新田弁勇补领月饷及恤赏之款，李新华并未在籍交楚。而该营勇丁又有在瑞州闹索口粮之事，因将其捐银一千六百三十两立即掷还。正拟附片奏明，注销前案，适臣丁忧离营，未及具奏。闻李新华业已殉难，而捐项关系报销，理合奏请饬部将前项捐银查销，以期入款有着。谨奏。

朱批：“户部知道。”钦此。

咸丰八年

137．恭报起程日期折六月十七日

奏为恭报起程日期，仰祈圣鉴事。

窃臣于六月初三日准湖南巡抚咨称，承准军机大臣字寄，五月二十一日内阁奉上谕：

前因江西贼匪窜入浙江之常山、开化，围逼衢州府城，迭由江南、徽州等处调拨援师，驰往救援。恐官军无所统属，特加漳州镇总兵周天受提督衔，督办浙江防剿事宜。嗣因处州失守，并攻陷金华所属之永康、武义二县，恐周天受资望较浅，未能统率众军，复谕和春前往督办。兹据和春奏，现在患病未痊，刻难就道。东南大局攸关，必须声威素著之大员，督率各军，方能措置裕如。曾国藩开缺回籍，计将服阕。现在江西抚、建均经克复，止余吉安一府，有曾国荃、刘腾鹤等兵勇，足敷剿办。前谕耆龄饬令萧启江、张运兰、王开化等驰援浙江。该员等皆系曾国藩旧部，所带勇丁，得曾国藩调遣，可期得力。本日已明降谕旨，令曾国藩驰驿前往浙江，办理军务。着骆秉章即传旨令该侍郎迅赴江西，督率萧启江等星驰赴援浙境，与周天受等各军力图扫荡。该侍郎前此墨绖从戎，不辞劳瘁，朕所深悉。现当浙省军务吃紧之时，谅能仰体朕意，毋负委任。何日起程？并着迅速奏闻，以慰廑念。将此由六百里各谕令知之。钦此。

伏念浙江完富之区，关系东南大局。贼势方张，亟应迅筹援剿。遵即于初七日自家起程，十二日抵长沙，与抚臣骆秉章会商。并一面飞饬萧启江、张运兰、王开化等，由抚、建拔营进驻铅山县之河口镇。臣拟由水路至九江登陆，遄抵河口大营，即便督率，星驰赴浙。盖由湖南、江西陆路赴浙，与假道湖北，程途远近相同。而夏令南风，顺水舟行较速。且臣军后路饷需转运一切，亦须与湖北督抚臣面相商榷，庶期无误师行。臣才质凡陋，频年饱历忧虞，待罪行间，过多功寡。伏蒙皇上鸿慈，曲加矜宥，惟有殚竭愚忱，慎勉襄事，以求稍纾宵旰忧勤。所有军务一切，俟行抵河口后，再行详悉陈奏。理合将微臣起程日期，恭折由驿复奏，伏乞皇上圣鉴，训示施行。谨奏。

七月初五日奉到朱批：“汝此次奉命即行，足征关心大局，忠勇可尚。俟抵营后，迅将如何布署进剿机宜，由驿驰奏可也。”钦此。

138．湖口建昭忠祠九江建塔齐布祠折 ⁽¹⁾ 八月十二日

奏为湖口建立水师昭忠祠，九江建立前提臣塔齐布祠，请旨敕部核议，恭折奏闻，仰祈圣鉴事。

窃臣国藩于咸丰三年在衡州制造战船，设立水师。四年越境剿贼，自湘潭以至九江，焚烧贼舰万余，事机甚顺。旋以湖口之挫，战船半入内湖，半阻外江。其在外江者，由彭玉麟带领回援武昌。复经湖南抚臣制造船炮交臣杨载福，募勇会同援鄂。苦战两年，再克武汉。湖北抚臣胡林翼经营恢廓，外江水师遂增至一十八营。其在内湖者，初仅战船百零七号。臣国藩入南昌后，会同江西抚臣，添置船炮，札调彭玉麟来江统带，内湖水师亦增至二百余舟。七年二月，臣国藩丁忧回籍，请旨特派臣〈杨〉载福总统外江、内湖水师事务，彭玉麟协理，仰蒙圣恩允准。九月会同规取湖口，彭玉麟攻其内，臣杨载福攻其外，臣李续宾亦以陆师从山后抄击，立将湖口克复。自是而逆舟之精锐略尽，九江之贼势益孤矣。仰荷圣主威福，合三省之物力，成此一支水师。上下三千里，舳舻不绝，旌旗相望。臣杨载福复进剿旧县一次，进剿芜湖一次，肃清江面之局，大致粗定。惟是数年以来，弁勇出入于炮子如雨之中，挺身殉难，郁为国殇，合计阵亡、伤亡不下三千余人。其有虽死而册名偶遗，及大风覆舟而溺死、失火药箱而焚死者，均不在此数中。臣杨载福与彭玉麟会商，就湖口石钟山上，建祠一所，合祀水师阵亡各员弁勇丁，名曰“水师昭忠祠”。上以体圣主褒崇忠义之意，下以动各营观感奋发之心。彭玉麟留防湖口，就近监修，分别正祀、附祀，刊刻木主，依次列入。此湖口建立水师祀宇之原委也。

前提臣塔齐布署湖南抚标守备时，已毅然有杀贼立功之志。湘潭一役，以千余新集之师，当数万方张之贼。楚军之勇敢实倡于此，大局之转机亦始于此。逮渥荷圣恩，超擢提督，涅臂刺字，精忠报国。转战岳州、武昌、大冶、兴国、田家镇、广济、黄梅等处，身先士卒，所向有功。只以九江一郡未能速下，忠愤填膺，郁忧成疾，日对孤城，竟以身殉。本年四月，水陆诸军克复九江，该处士民及在营弁勇语及塔齐布，当时遗憾，无不感叹流涕。异口同声，公请建立专祠，并附祀陆师阵亡各员弁，以报功而示劝。已就郡城隙地择期兴工，名曰“塔忠武公祠”。臣李续宾委员监修。其附祀之员弁、勇丁，确切查明，刊刻木主，依次列入。此九江建立塔齐布祠宇之原委也。

臣国藩钦奉谕旨，驰赴浙江。经历九江、湖口，见两处祠宇俱以将次工竣，瞻拜争趋，往来相属。广盛世褒忠之典，卜斯人向善之忱。伏思皇上眷念荩臣，恩施逾格。凡兹效命疆场之士，悉本朝廷鼓舞而成。臣等不揣冒昧，吁恳天恩，敕下该部，九江、湖口两祠宇，照各府昭忠祠之例，饬地方官春秋致祭。于圣朝褒忠劝善之道，或亦足以裨补于万一。谨会同湖广总督臣官文、湖北巡抚臣胡林翼、江西巡抚臣耆龄，恭折附驿具奏，伏乞皇上圣鉴，训示施行。谨奏。

————————————————————

(1)  此件与官文、胡林翼、耆龄会衔。

139．附录明谕　答湖口建昭忠祠九江建塔齐布祠折九月十二日

九月十二日准兵部火票递回原折，奉朱批：“另有旨。”钦此。同日，又准兵部火票递到咸丰八年八月二十六日内阁奉上谕：

曾国藩等奏湖口、九江建立祠宇，请饬地方官春秋致祭一折。着照所请。所有江西湖口石钟山上建立水师昭忠祠，九江府城建立塔齐布祠，现在将次工竣，即着各该地方官照各府昭忠祠之例，春秋致祭，以褒忠节。该部知道。钦此。

140．湘乡县城建忠义祠折八月十二日

奏为湘乡县城捐建忠义祠，汇祀阵亡员弁勇丁，恭折奏闻，仰祈圣鉴事。

窃臣国藩于咸丰二年十二月奉旨帮办湖南团防时，长沙解围未久，抚臣张亮基札调湘勇千人，臣国藩率同罗泽南、王珍〔錱〕、刘蓉、罗信南数人督带湘勇赴省，仿照前明戚继光之法，编束队伍，练习胆技。当经缕晰奏明在案。三年二月，衡山土匪曹戭、李跃构乱于草市，派刘长佑、王珍〔錱〕前往剿灭，是为湘勇杀贼立功之始。

五月十八日，江西省城被围，前安徽抚臣江忠源由九江入省，登陴守御，飞书请援。臣国藩会商湖南抚臣招募湘勇二千，楚勇一千，配以三厅兵八百人，赴江救援。其监护军行者，则有夏廷樾、郭嵩焘、朱孙诒、罗泽南。其管带湘勇之员，则有谢邦翰、易良幹、罗信南、康景辉、杨虎臣等。而罗泽南亦自带一营。七月二十日，军至南昌。二十四日因进兵太锐，先胜后挫。谢邦翰、易良幹及罗信南之弟罗信东等，同时阵亡。此湘勇出境剿贼、带勇绅士力战捐躯之始也。臣续宾时在谢邦翰营中帮办营务，谢邦翰没后，遂接带斯营。臣国藩时在衡州，闻援军挫衄之信，倡议于湘乡建立祠宇，祀谢邦翰、易良幹及在江殉难之人。此后如有死事员弁，以次附祀。名曰“忠义祠”。四年冬间，祠工告竣。数载以来，湘勇援鄂、援江、援广东、援广西，几无虚日。今臣国藩复奉命援剿闽、浙，臣续宾奉命援剿皖、豫。统计湘勇之出境征伐者，不下六七万人。员弁、勇丁之阵亡伤亡者，亦不下五千余人。其间死事最著者，罗泽南靖节于武昌，王珍〔錱〕尽瘁于乐安，刘腾鸿效命于瑞州。罗泽南奉旨于三省建立专祠，王珍〔錱〕奉旨于两省建立专祠，自应于本县各建一祠。刘腾鸿奉旨于瑞州建立专祠，亦应推广皇仁，建祠本县。此外殉难各员，如李杏春宣劳最久，而勋名未彰；钟近衡死绥最先，而恤典尚缺；及其他营官、帮办、哨弁死难之人，或慷慨以赴敌，或力穷而就义，均应汇入总祠，上以体圣世褒忠之意，下以励湘人观感之诚。本年六月，臣国藩于役浙省，经过县城。周览旧立祠宇，规模狭小，附祀之主，无可安设，思欲稍加廓大。行次黄州，晤臣续宾商议，意见相同。臣等拟即倡捐银两，择交邑绅，就四年所修之祠，添购基地，重加修葺。凡阵亡将领、弁勇，分别正祀、附祀，刊刻木主，依次列入。合无吁恳天恩，敕下部议。湘乡县所建忠义祠，俯准照各府昭忠祠之例，饬地方官春秋致祭。于圣朝褒忠励节之道，或亦不无小补。所有湘乡县捐建忠义祠缘由，谨会同湖南巡抚臣骆秉章恭折附驿具奏，伏乞皇上圣鉴，训示施行。谨奏。

141．附录明谕　饬湘乡忠义祠春秋致祭并准湘乡建罗泽南王錱刘腾鸿祠九月十二日

九月十二日准〈兵部〉火票递回原折，奉朱批：“另有旨。”钦此。同日，又准兵部火票递到咸丰八年八月二十六日内阁奉上谕：

曾国藩等奏捐建忠义总祠，请饬地方官致祭一折。湖南省自咸丰二年长沙解围后，经侍郎曾国藩等督率湘勇先后剿贼，数年以来死事官绅忠节昭著。现经该侍郎等于湘乡地方捐资倡建忠义总祠，着准其照各府昭忠祠之例，由地方官春秋致祭。至已故布政使衔浙江宁绍台道罗泽南，赠布政使衔记名道员王錱，补用直隶州知州刘腾鸿，前经降旨分别建立专祠，着再于本县各建一祠，以昭忠荩。该部知道。钦此。

142．遵旨移师援闽折八月十二日

奏为遵旨移师援闽，拟从崇安进剿，敬陈现在贼情军势，恭折奏祈圣鉴事。

窃臣自六月十六日长沙拜折后，旋于二十四日行抵武昌，与督臣官文、抚臣胡林翼筹商转运事宜。七月初四日抵蕲水县属之兰溪，晤巡抚衔浙江布政使臣李续宾，商调所部总兵衔副将朱品隆前营湘勇五百名，副将唐义训强字营湘勇五百名，随同援剿。十二日抵湖口县，与福建水师提督杨载福、布政使衔广东惠潮嘉道彭玉麟定议，于该处设立转运局。臣在湖口患病四日，二十一日行至南昌，与江西抚臣耆龄筹商进剿机宜。二十三日迭据广信探报，伪杨国宗带大股贼数万，从福建浦城窜出二度关，围攻广丰、玉山二县，广信各属戒严。臣即于二十四日启程，驰援东路。途次承准军机大臣字寄，七月初十日奉上谕：

本日据和春、何桂清、赵德辙奏，福建情形危迫，请饬曾国藩改道驰援一折。前因浙江军务紧急，谕令曾国藩赴浙剿办。现在衢州业已解围，处州等府县亦相继克复。境内余匪，不难克日肃清。惟闽省浦城、崇安、建阳、松溪、政和等处，贼势蔓延，亟应赶紧剿办。和春等现饬总兵周天培于援浙兵勇内，挑选精锐三千数百名，由龙泉一带进剿。饶廷选带漳州兵勇亦驰往浦城。曾国藩业已奏报起程，着即以援浙之师，由江西铅山直捣崇安，相机进剿。迅将闽省各匪，一律扫除，毋少延误。曾国藩赴闽援剿所需军饷，着官文等仍遵前旨，由湖南、北按月筹银各二万两，解赴曾国藩军营，以资接济。将此由六百里各谕令知之。钦此。

旋接准部咨，七月二十日内阁奉上谕：

和春奏，浙江军务平定，请旨可否毋庸赴浙等语。浙江被陷郡县，现经周天受督兵先后克复，全境渐就肃清，和春着毋庸前赴浙江。总兵李定泰前令帮办和春军务，此时与周天受等会剿窜闽各匪，着总归曾国藩调度。曾国藩未到以前，即归庆端调度。钦此。

又，七月二十二日内阁奉上谕：

周天受奏，浙江军务将次完竣，拟即带兵前往福建助剿等语。署福建漳州镇总兵周天受，着加恩赏还提督衔，即着驰往福建，与周天培、饶廷选、张腾蛟等分路进剿，俟前任侍郎曾国藩到后，即归曾国藩调度。钦此。

伏思浙境既已肃清，其自浦城窜犯广丰、玉山之伪国宗杨逆，复经官军击败，窜往德兴、婺源一路而去。臣同日另折具奏。其现扰闽境者，迭据探报，伪翼王石达开尚屯踞崇安县境之星村、黎源一带地方及建、邵各属。总兵周天培等已入浦城。又据九江道沈葆桢、候选道李元度禀称，讯据贼供，伪国宗杨辅清与石逆共带贼党十余万。杨逆先踞浦城，石逆自衢、处败窜入闽，窥犯延、建等郡。本年五月内，杨逆仍假杨秀清伪号，自称东殿，石逆妒之，互相仇杀。杨逆遂带贼六七万，弃浦城而出，扰犯广丰、玉山，分道而驰。石逆尚有七八万众，盘踞闽省各属，未能测其所向各等语。

臣于八月初八日行抵河口镇，前奉谕旨饬调之张运兰、萧启江两军，及臣在湖南带出之吴国佐一军，在湖北拨出之朱品隆等一军，均已陆续到镇。惟道员萧启江，前经奏明给假两月，目下尚未回营。伏查贼渠以石逆为最悍，其诳煽莠民，张大声势，亦以石逆为最诘。臣谨遵谕旨，即日亲督兵勇，由铅山入分水关，直捣崇安。由崇安而东北，可出小关、仙霞岭，仍趋广丰、玉山一路，以达于皖境。由崇安而南，约有三路：东路出建阳、叶坊以至延平府；西路出光泽、龙湖以至建宁县；中路出麻沙、挐口而至将乐，则可达于汀州，而遁入广东矣。现在署督臣庆端驻扎延平，东路当可无虞。西路各境，在在与江西毗连，现经抚臣耆龄调派布政使衔江西候补道刘长佑一军，由抚州移防新城、泸溪，严扼杉关等隘口，或无回窜江西之虑。其或北归皖省，并入贼党，南回广东，仍返老巢，均在意中。目前未与接仗，不能遽测其所之。俟抵崇安后，探确贼踪，再行缕晰具奏。所有遵旨援闽，即日由崇安进兵，并现在贼情军势，恭折由驿六百里驰奏，伏乞皇上圣鉴，训示遵行。谨奏。

九月十二日准兵部火票递回原折，奉朱批：“览奏均悉。”钦此。

143．广丰玉山两县解围折八月十二日

奏为闽贼窜扑广丰、玉山两县，官军力战守御，屡获胜仗，两城先后解围，恭折奏祈圣鉴事。

窃浦城大股贼匪，于七月初十日，回窜广丰县五都地方，平江营营官守备彭大寿、候选知县夏宏江等，与在城文武一面禀请援师，一面分拨堵御。十一日黎明，前队长发老贼数百名，直犯县城。彭大寿等派三成队出城迎击，贼稍却退。巳刻，复绕东门山背而来，黄旗殷山，喊声震地。数次猛扑，猖獗异常。彭大寿等以众寡不敌，饬各勇坚守勿动，排列垛口，以枪炮轰之。待贼气已疲，突出不意，出城奋击，贼遂大溃，退三四里屯踞。未刻，候选道李元度续派平江老左营都司衔守备童梅华、新左营千总张诗华、右营候选知县郭式源，驰来救援，人心稍定。十二日辰刻，贼息〔悉〕锐薄城，我师仍坚忍相持。未刻，分三门出队奋击，毙贼百余名，阵斩乘坐红呢大轿贼渠二人。我军阵亡把总易金榜、李传纶二员。十三、四两日，逆贼愈聚愈众，三面环攻，并于东、南两门暨小北门外近城房屋加筑墙垒，另立坚卡，图开地道。又于大北门高岭，时出大队，往来放枪发喊。十四日申刻，彭大寿等商定，左营出三百人，排立北门岭上，以拒北路援贼；右营、前营、潮勇营、新左营各挑奋勇，俱出小北门，直扑贼垒。贼列队屋外，枪炮连施。右营冒险冲入，毙悍贼十余人，贼仍退屋内坚拒。我军抄过屋背放火，围杀五六十人，烧毙无数。当将小北门外地道填塞。时北路接应之贼拥至，我左营之三百人者，奋力拦截，毙二十余名，贼始败溃。十五日黎明，彭大寿等商定，新左营及前营由大南门、东门，左、右两营由北门，分门突出。用劈山炮轰毙守卡之贼，合力毁卡，夺关拥入。哨目彭学仕、先锋洪文杰及各勇目带重伤者数名，犹复鼓勇继进，贼遂不支。当将南门外贼垒四座焚烧，地道填塞。乘胜追击，毙贼数百，夺获旗械无数。隔河南岸之贼出援，亦经潮勇击退。同时东门外之火已发，杀毙、烧毙之贼约二百余名，生擒九名。贼遂向北逃奔。左营带队尾追一二里，余贼奔过山背。是夕二鼓后，前营、左营、新左营、右营各出五成队，乘月色出城，分八支前进。放炮为号，齐队向前，破贼垒五座，余贼越岭狂奔，城围立解。探闻浦城后至股匪，已至五都。五鼓时，复将守城之五成队换出，直抵毛家村，拆毁浮桥，沿河列队拒之。贼侦知有备，折回北去，不敢复窥广丰。此十一日至十六日广丰县城力战解围之实在情形也。

其窜玉山县者，十五日至十里塔前搭桥渡河。候选道李元度率勇扼七里街口，该逆三次冲突，均经击退，毙贼数十名，逼溺二十余名。我勇追过浮桥遇伏，阵亡六人。酉刻，贼忽分两股，从三里街河滩抢渡，李元度回军逆击。对河之贼，即从七里街拥进，又分股直扑城下。李元度恐城中有失，乃带队入城，登陴守御。飞调老中营、武威军、奇兵、彰武等营陆续入城协守。十六日辰刻，贼围西、北两门，另股登南门塔上，俯瞰城内。我军开炮指击，悍贼尽伏三里街民房墙内，开挖地道，距城仅三四丈。十七日，我军赶挖西门壕沟。该逆于墙中凿洞轰炮，击毙我勇二人，伤十九人。李元度悬赏选募把总刘斗寅等百余人，直开西城，援屋而上，施放火箭、喷筒，破卡三处，将贼踞各屋焚毁，生擒五贼。李元度在城上督战，被抬炮子打伤左目之下三分，流血数升，晕绝扑地，半时始苏。时城外之贼，较官军多至十余倍，环城掘洞，锄锹之声相闻。城中米粮缺乏，主将又复受伤，人心惊惶，其势岌岌。李元度傅药甫毕，裹创登城，激励将士，安抚居民。饬各勇从城内自挖地洞出城后，横绕城根，暗截贼之隧道。又从小西门起，至西北角止，赶筑月城五十余丈，高与城齐，日夜竭力抵御。贼炮向城环击，各营轰害者十一人。委员议叙八品职衔监生李家纯，中炮殒命，百姓多被击伤。十八日，贼出队犯东门，彰奇兵营官丁峻带队出击，各营派队继之。奇兵哨官龚茂发阵斩伪总制胡先祥一名，夺获伪印、伪官照及马匹等件。逆党大败归巢，又在西门四五丈外民房扎卡之处开挖地道，仍穴墙开枪，使人莫敢近。李元度复悬赏百金，选募刘斗寅等，开城缘屋而上，将卡焚毁，烧毙挖隧之贼数十人于土穴之中。贼党退数丈，扎卡于北门外，添营七座。又从东门小港外搭桥过渡，希图四面合围。二十日辰刻，贼在东北城添大小营垒二座，阻我常山来路。各营派五成队出击，丁峻带彰奇营从东津桥包抄，屈蟠、黎献、丁应龙等从中路分进，抢进贼营，立将二垒踏毁，追击里许。援贼大至，漫山遍野，不下二万人。丁峻等督队相持，回合十余次。黎献等另从北门横冲贼阵，刀矛相交。哨官张应龙、彭飞雄、龚茂发、龚拱纶等乘胜深入，而贼来益众。龚茂发、龚拱纶中炮阵亡，张应龙、彭飞雄各受重伤，张应龙旋亦身死。李元度见时已向晚，传令收队入城。查点各勇，阵亡七人，受伤五十一人。二十一日黎明，贼在西城搭造望楼，有贼酋黄帽黄衣，登楼瞭望。我军用两劈山炮指击，一发下之。是日衢州镇总兵李定太自江山派宝胜勇千人来援。平江左营童梅华、右营郭式源等亦自广丰会同广信府防勇祥字、豫胜等军来援，士气愈壮，贼之凶锋稍敛矣。二十二日，贼复于东北隅添营三座，常山来路已断。李元度等以此路不可不通，令彰奇、武威、同字及两中营从东门出队，直捣新扎之营。时近黄昏，贼不为备，立将三营踏尽，杀贼约二百余名，夺获旗帜六百余面。正鏖击时，李元度见三里街一带之贼均往东城救应，遂潜饬水师登岸，将南门对河之街房焚烧。其地与三里街郭家洲贼馆相连，风劲火烈，一律延烧。该逆扑救不及，势甚慌乱。三更候，烧及贼之火药馆，烟焰冲霄，声如巨霆。各营乘势开城出击，连破大西门贼卡三处，贼不能支，尽弃行李辎重，狂窜德兴一带。我师黎明跟追，杀贼二百余名，生擒四十七名，夺获军装、旗帜数百件，骡马三十一匹。穷追三十里，始行收队。此十五日至二十二日玉山县城力战解围之实在情形也。

伏查广、玉两城，当浙江、福建、江西三省之冲，与安徽之婺源相距亦不过二百里。一有疏虞，则四省震动。候选道李元度以一军分守两城，身受枪伤，苦战旬日，卒能杀贼解围，保全大局。李元度自衡州从军以来，备尝艰险，百折不回。上年臣丁忧回籍，该员以孤军支柱东路，屡能以少胜众。此次力保两城，较之上年之守贵溪，厥功尤伟。可否吁恳赏加按察使衔，并赏给勇号。其平江各营可否择尤保奏之处，出自天恩。阵亡之把总易金榜、李传纶、龚茂发、张应龙，外委龚拱纶，八品职衔监生李家纯，监生黄查，请旨饬部照各该员本职从优议恤，以奖忠义，而励将来。所有广丰、玉山两城力战解围各缘由，理合恭折由驿六百里具奏，伏乞皇上圣鉴，训示施行。谨奏。

144．附录明谕　答广丰玉山两县解围折九月十二日

九月十二日准兵部火票递回原折，奉朱批：“另有旨。”钦此。同日，又准兵部火票递到咸丰八年八月二十六日内阁奉上谕：

曾国藩奏闽贼窜扑广丰、玉山县城，官军击剿屡胜，先后解围一折。福建浦城大股贼匪，回窜广丰县五都地方，自七月十一至十五日，迭次攻扑县城。守备彭大寿会合候选道李元度所派弁兵分路攻击，毙贼百余名，阵斩乘坐红呢大轿贼渠二人。北路围杀六七人，截毙接应贼二十余名。南路焚烧贼垒四座，毙贼数百人。东门外杀毙、烧毙之贼约二百余名，生擒九名。余贼向北逃奔。是夜官兵出城，复破其贼垒五座，城围力解。其窜扑玉山县城之贼，自七月十五至二十二日，亦经李元度率勇守御，并出城迎击，歼毙无算。其力战解围情形，与前此耆龄、李定太等奏报大略相同。李元度以一军分守两城，身受枪伤，苦战旬日，力保危城，厥功甚伟。着加恩赏加按察使衔，并赏给色尔固楞巴图鲁名号。其平江各营出力将士，并着曾国藩择尤保奏。阵亡各员，除把总易金榜业已议恤外，所有把总李传纶、龚茂发、张应龙，外委龚拱纶，八品职衔监生李家纯，监生黄查，均着各照本职从优议恤。钦此。

145．调李瀚章来营片八月十二日

再，湖南补用知府李瀚章，向在臣国藩军营综理粮台，内方正而外圆适，办事结实周详，甚属得力。咸丰五年该员闻讣丁忧，经臣国藩附片奏留。迨六年十二月裁撤粮台，归并江西省局，该员恳请回籍守制，臣国藩给咨令其回庐州原籍。旋闻安徽抚臣奏请，留办团防捐务。七年十二月，臣国藩奏明汇办历年报销，李瀚章经手最久，应饬该员入局核办。钦奉谕旨，饬部议准在案。臣粮台前后委员及一切文案，多存于湖口水营舟次，李瀚章文卷尚存江西省城，相应请旨饬下安徽抚臣，即饬该员迅来湖口水营，设立总局，办理报销事件。俟事竣后，令李瀚章仍回安徽，即留于臣〈李〉续宾营中帮办军务。该员于军情地势，均所熟悉。臣等二人，皆得借收臂指之效。理合附片陈明，伏乞圣鉴施行。谨奏。

146．附录明谕　饬李瀚章赴湖口水营办理报销事件九月十二日

九月十二日准兵部火票递回原片，奉朱批：“另有旨。”钦此。同日，又准兵部火票递到咸丰八年八月二十六日内阁奉上谕：

曾国藩等奏请饬调丁忧知府办理报销等语。丁忧湖南补用知府李瀚章，前在曾国藩军营办理粮台，嗣因裁撤粮台回安徽原籍守制。现在曾国藩委员文案多在湖口水营。着翁同书即饬李瀚章迅赴湖口水营，设立总局，办理报销事件。事竣后仍回安徽，即留李续宾军营差委。钦此。

更多好书分享关注公众号：sanqiujun

147．调喻吉三随营差遣片八月十二日

再，湖北汉阳营中军守备尽先游击喻吉三，前经广西抚臣劳崇光奏调赴粤，管带水师。该游击于咸丰四、五等年，曾在臣营充当水师哨官。本年六月，臣至长沙，该游击前来谒见。据称，广西水师早已招募成军，由道员蒋益澧派员管带，业著成效，可无须该员前往等语。臣以此次援浙，尚拟派设水师，以保钱塘江之险。该员原系水师出身，兼系臣之旧部，可期得力。遂与湖南抚臣商酌，札调该游击随营听候差遣，理合附片陈明，请旨饬下兵部查照办理。谨奏。

九月十二日准兵部火票递回原片，奉朱批：“知道了。兵部知道。”钦此。

148．遴员总理粮台及办理营务处片八月十二日

再，臣军除湖口设立转运局外，目下由江入闽，自应于广信府城、铅山县城设立粮台，遴委大员总司其事，以便转运米粮、军火等件。查九江道沈葆桢现在驻防广信，臣已札委兼理臣军粮台。所有两湖、江西协济之饷银、军火，均由该道派员转解。又查有运司衔前湖北荆宜施道雷维翰，前因告病开缺，病痊请咨后，旋丁父忧。该道籍隶铅山，与闽属崇安、光泽等县毗连，人地均所熟悉。现闻崇安等县搬掠一空，米盐均无购处，拟由广信采办米石、油盐运至铅山起岸。由该道督同地方官委解赴营，源源接济。又候选道李元度在玉山、贵溪一带防守两年，于闽、浙地势厄塞，皆所洞悉。该道员自衡州以来，从臣最久。臣由铅山进剿，已札调该道，酌带平江勇一营，随臣赴闽，即令综理营务处事件。其余平江勇各营并交九江道沈葆桢接管，留防广信等处。又候选知府王勋，系已故道员王珍〔錱〕之胞兄，向在王珍〔錱〕军营，兄弟协力，所向有功。臣在长沙已札调王勋来营，与李元度会办营务处。所有遴员总理广信、铅山粮台及办理营务处各缘由，理合附片奏闻，伏乞皇上圣鉴。谨奏。

九月十二日准兵部火票递回原片，奉朱批：“知道了。”钦此。

149．官军攻克安仁县城折 ⁽¹⁾ 八月二十四日

奏为闽贼分股回窜江西，扰入泸溪、金溪，屯踞安仁。官军移师截剿，攻克安仁县城，恭折奏祈圣鉴事。

窃臣军改道援闽，拟由崇安进剿，业于本月十二日在河口镇驰奏在案。拜折后，正在料理成行，迭接探禀，邵武、光泽之匪，分股万余人，窜出铁牛关，直犯泸溪。时候补道刘长佑分军防守泸界，初七日迎击获胜。以追剿过远，另股贼乘虚扑营，遂至失利，该逆扰入泸溪。初九日，窜入金溪。十一、二等日，分扰许湾、邓家埠一带。十三日，窜入安仁，抚、建、饶、广，处处戒严。臣以江西腹地，并臣军后路所关，必须先行扫荡，方可入闽。爰于十四日饬调道员张运兰率老湘营，自河口拔营往剿。臣亦于十五日移驻弋阳，以便调度。张运兰等行抵贵溪，探报该逆将趋万年、乐平，归并皖南，即与候选知府王文瑞分为两支，横截乐、万去路。贼遂折回安仁，踞城抗拒。臣于十七日加派主簿吴国佐带义字营，由弋阳驰往策应，并调平江营战船及水师济胜军扼截安仁河面，使贼不能南渡。十九日卯刻，张运兰等折赴安仁，行抵青山铺，命老湘营一、二旗伏山之右，副湘营、吉左营伏山之左。自率六旗及侍勇出中路诱贼。该逆登陴坚守，另以悍贼数千埋伏城外。见官军无多，径犯中路。张运兰鸣鼓为号，伏兵从左右杀出。适王文瑞带队分三路驰至，我军力战，呼声震天。该逆败退入城，张运兰等跟踪追进。蓝翎千总拟保守备周玉田暨外委李益和、文春阳首先入城，死之。逆党闭关抗御，矢石如雨。各勇遂从两旁攀堞而登，纵火先烧民房，以断街道。水师战船自南面轰击，该逆无路可逃。城内伏尸山积，约毙四千余贼。余党夺路狂奔，张运兰等复出东北门，分路追杀，又毙贼约二千人，溺毙千余。水师轰毙数百，生擒一百七十六名，夺伪印二十颗，伪官照十一张，骡马百余匹，绣袍、绣帽、旗帜、军械之属数千件。内有绣龙红呢轿一乘，为向来所未见。吴国佐一支因绕道包抄，于城破后数刻始到。次日仍分路奋追。王文瑞等追二十余里，殪贼无算。吴国佐追至万年境内，尚未收队。此十九日攻克安仁县城之实在情形也。

臣查该逆自闽窜出，牵制我军后路，往来飘忽，幸获歼除。讯据贼供，此股人数万余，系石逆前队伪经略杨在田所带，逃去者不过二三千名等语。惟石逆是否尚在闽境，未得确探。如无另股窜出，臣拟改道由泸溪入云际关至光泽，进剿延、邵各属。惟闻景德镇尚有大股，果否内窜抚、建，尚未可知。臣当专视悍贼所在，以定趋向。按察使衔即选道张运兰从前路兜截，迟速攻剿，皆合机宜。可否赏加勇号？候选知府王文瑞，可否以道员归部尽先选用？水陆各营出力员弁兵勇可否择尤褒奖之处，出自天恩。阵亡拟保守备蓝翎千总周玉田，请照守备阵亡例饬部议恤，以慰忠魂。所有官军移师回剿，攻克安仁县城缘由，谨会同江西抚臣觉罗耆龄，恭折由驿六百里具奏，伏乞皇上圣鉴，训示施行。谨奏。

————————————————————

(1)  此件与耆龄会衔。

150．附录明谕　答官军攻克安仁县城折九月二十五日

九月二十五日准兵部火票递回原折，奉朱批：“另有旨。”钦此。同日，又准兵部火票递到咸丰八年九月初八日内阁奉上谕：

曾国藩奏官军截剿窜匪，攻克安仁县城一折。福建邵武、光泽等处贼匪，分股万余人窜出铁牛关，由江西泸溪、金溪并许湾、邓家埠一带，扰入安仁县城。曾国藩移营弋阳，饬令道员张运兰自河口镇拔营往剿，与候选知府王文瑞等军，先截贼由乐平、万年纷窜之路。又派主簿吴国佐军与张运兰等分路逼攻安仁，平江营战船横截河面，使贼不得偷渡。张运兰等行至青山铺，即分军诱贼出城，各路伏兵齐起，将贼击败入城。张运兰等跟踪追进，蓝翎千总周玉田、外委李益和、文春阳等首先入城。该逆闭关抗拒，矢石如雨。各勇两旁攀堞而登，纵火焚烧。水师战船亦自河面轰击，贼不得逃。城内伏尸山积，毙贼四千余名。其夺路狂奔者，复被官军追杀约二千人。水师轰毙数百人，溺毙者千余人，生擒一百七十六名。夺获伪印、骡马、旗帜、军械数千余件，当将安仁县城克复。着曾国藩乘胜督饬诸军，迅将各路窜匪剿除净尽，毋令蔓延。按察使衔即选道张运兰，带兵攻剿，进止合宜，着赏加克尔格依巴图鲁名号。候选知府王文瑞，着以道员归部尽先选用。其余水陆各营出力员弁兵勇，该侍郎择尤保奏，候朕施恩。阵亡拟保守备蓝翎千总周玉田，着照守备条例议恤，以慰忠魂。该部知之。钦此。

151．刘本杰阵亡请恤片八月二十四日

正缮折间，接据吴国佐禀报，十九日追剿败贼，二十日进扎中村地方。二十一日，行七十里，追过万年。未及午餐，正与贼遇，各弁勇奋击杀贼百余名。适另股接应贼至，我军深入过远，被贼包抄，伤亡五六十人。帮办刘本杰手刃数贼，力竭而亡。吴国佐力战断后，该逆不敢回追，仍窜乐平、景德镇而去等语。查同知衔即选知县刘本杰，屡立战功。此次追贼过猛，死事最烈，合无仰恳天恩，准照同知阵亡例敕部议恤，以慰忠魂。理合附片奏闻，伏乞圣鉴。谨奏。

152．附录明谕　刘本杰照同知阵亡例议恤九月二十五日

九月二十五日准兵部火票递回原片，奉朱批：“另有旨。”钦此。同日，又准兵部火票递到咸丰八年九月初八日内阁奉上谕：

曾国藩奏请将阵亡知县议恤等语。同知衔即选知县刘本杰屡立战功，此次克复安仁后，追剿深入，被贼包抄，犹复手刃数贼，力竭阵亡，实堪悯恻。刘本杰着照同知阵亡例议恤。该部知道。钦此。

153．请饬四川按月协饷片八月二十四日

再，臣现调各军计额勇一万二千人，每月口粮及各员弁薪水，除两湖各协济二万两，江西奏明接济萧启江添募之营饷银一万七千余两外，尚不敷银二万余两。而臣弟曾国荃克复吉安，现拟酌调之营尚不在此数中。浙、闽皆被扰之区，难期馈饷。合无仰恳皇上天恩，敕下四川督臣王庆云，按月协解臣军银二万两，由蜀江运至湖北，转解前进，以期无误军行。目下江西全省肃清，数月后如可就近筹济，臣即飞函告知四川督臣，止其续解。谨附片具奏，伏乞皇上圣鉴施行。谨奏请旨。

154．附录军机处知会　饬四川按月协饷九月初八日

九月二十五日准兵部火票递回原片，奉朱批：“另有旨。”钦此。同日，又准兵部火票递到咸丰八年九月初八日军机处片开：贵侍郎具奏请饬四川拨饷片，本日已奉有寄信谕旨交四川总督王庆云办理矣。为此知会。

155．胡兼善请照知府军营病故例议恤片八月二十四日

再，花翎候选同知胡兼善，前年自桂东募勇攻剿龙泉，设计克复县城后，随已故道员王珍〔錱〕转战吉安、抚州之间。又随候选道张运兰防守吉水，克复建昌及乐安各府县城池，先后百余战，所向有功。本年七月内，以积劳兼受暑湿，致患疟疾，八月初九日在军营病故。该员年甫二十五岁，胆识俱优。方冀更加历练，为国家有用之才，遽以病终，可为悯惜。查该员于克复建昌、乐安各府县案内，经张运兰禀保以知府选用。可否仰恳天恩，准照知府军营病故例议恤之处，出自逾格鸿慈。谨附片具奏，伏乞圣鉴施行。谨奏。

156．附录明谕　胡兼善着照知府军营病故例议恤九月二十五日

九月二十五日准兵部火票递回原片，奉朱批：“另有旨。”钦此。同日，又准兵部火票递到咸丰八年九月初八日内阁奉上谕：

曾国藩奏同知积劳病故，恳请议恤等语。拟保知府候选同知胡兼善，上年在桂东募勇攻克龙泉，随同道员张运兰等防守吉水，克复建昌及乐安各府县城池，先后百余战，所向有功。兹以积劳在营病故，殊堪悯惜。胡兼善着照知府军营病故例议恤。该部知道。钦此。

157．移师由杉关入闽折九月十三日

奏为闽贼大股回窜江西新城，官军移师建昌，由杉关入闽，恭折奏祈圣鉴事。

窃臣军回剿安仁窜贼，克复县城，拟改道由云际关入闽，业于八月二十四日在弋阳县驰奏在案。拜折后，于二十七日拔营，二十九日行抵双港。节据探报，闽贼大股三万余人回窜新城，道员刘长佑扼守隘口，连日苦战，虽迭获胜仗，而该逆愈来愈多，更番猛扑。又吉安城中八月初十夜，乘大簰冲出追杀未尽之贼尚余数百人，沿途裹胁，复聚至千余人，连陷崇仁、宜黄，两县令殉难，抚、建各属处处戒严。臣以抚、建两城收复未久，民心易于动摇。刘长佑一军兵力本不甚厚，其分防泸溪各营，曾于八月失利，堵御闽贼大股，已虑难以支持，复闻崇、宜之警，尤恐军心不固。民间喧传石逆全股希图回窜，南城等县飞书请援，张运兰亦禀请先救新城。臣遂令张运兰率所部兼程驰进，臣亦改道南行回顾建昌。途次接准江西抚臣咨开，八月十四日奉上谕：

崇安之贼窜出岑阳关，现在铅山、河口处处戒严。石逆又有窜往建宁，为回窜抚、建之计，是江西军情，亦形吃重。曾国藩已于七月二十一日行抵江西省城，其前部萧启江之兵已至广信。着耆龄飞咨曾国藩，饬令该道亟筹堵剿。该侍郎迅即前进，探明贼势趋向何处，即往策应，是为至要。钦此。

石逆窥伺抚、建之说，遂已上达宸听，圣天子明见万里，无微不照。臣督队趱行，初七日驰抵金溪，闻刘长佑大获胜仗，自八月十九至九月初五等日，竭力痛剿，歼擒之贼不下二万人，夺获骡马至五百余匹。贼仍由建、宁一带窜去。接见各团绅民，无不称为奇捷，鼓舞欢欣。现在建昌边界均已肃清，崇仁、宜黄之贼亦由南丰窜入闽境。臣于初九日抵建昌府城，拟将抚、建、宁都各府州防剿事宜，咨商江西抚臣，妥为布置，即率师由杉关入闽。除刘长佑堵剿获胜情形应由江西抚臣奏报外，所有臣移师建昌，改从杉关入闽缘由，恭折由驿五百里具奏，伏乞皇上圣鉴，训示施行。谨奏。

十月十六日准兵部火票递回原折，奉朱批：“知道了。”钦此。

158．请饬部给纪以凤王家瓒执照片九月十三日

再，臣于咸丰四年在黄州行营，经收武昌县试用训导纪以凤捐项银伍百伍拾捌两陆钱肆分，副贡生王家瓒捐项银陆百壹拾柒两陆钱。正拟汇案奏奖，适值九江之挫，文卷焚失。当经行查该捐生饬令补禀，旋因武昌再陷，该捐生等避乱远徙，未据禀复。本年七月，臣道经武昌县，该捐生等补禀前来。查纪以凤由试用训导改捐过入接展新班，以复设训导分缺先用，仍分发试用。王家瓒于湖北办理牙厘案内，经抚臣胡林翼保奏，以复设训导不论双单月选用，兹请以复设训导遇缺先用，仍分发试用，并加内阁中书衔。核与例定银数，均属相符，自应给予奖叙。请旨敕下吏、户两部，填给执照，发交湖北巡抚衙门转饬武昌县该捐生等祗领。除分别咨部外，理合附片陈明，伏乞圣鉴。谨奏。

十月十六日准兵部火票递回原片，奉朱批：“该部知道。”钦此。

159．调派官军分道入闽折十月十六日

奏为调派官军分道入闽，现在办理情形，恭折奏祈圣鉴事。

窃臣移师建昌，改由杉关入闽，业于九月十三日在建昌驰奏在案。十四日，札派张运兰一军向杉关进剿顺昌、将乐之贼；派萧启江一军向广昌进剿汀州、宁化之贼；派吴国佐一军赴南丰、广昌、石城一带，择要驻扎，以为萧启江后路策应。分派已定，值大雨经旬，勇夫多病。二十四日，张运兰始能拔营。萧启江前经奏明给假回籍，二十四日驰抵建昌，即于二十七、八两日，分起拔营。吴国佐二十六日拔营。迭接闽省函咨，洋口、顺昌先后克复，顺昌、将乐尚有余匪未净，大股贼势并注汀州，分扰宁化及江西之瑞金等县。据萧启江禀称，汀州、宁、瑞一府两县，贼势浩大，复有千刀会匪，盘踞石城县属之回龙砦。臣批饬萧启江先将石城会匪剿灭，再行进攻瑞金。俟江境一律肃清，然后进规汀州、宁化。适准闽浙督臣王懿德缄商，请派劲旅由邵武赴援汀州，并另拨一旅堵贼由汀回窜瑞金、石城之路，与微臣意见不谋而合。

查江、闽交界，中隔大岭。北自仙霞，南至武平，一岭绵亘，殆逾千里。大关小隘，处处可通。现派张运兰由北度岭，萧启江由南度岭。中间泰宁、南丰等处，尚觉空虚，该逆仍可伺隙回窜。而二年以来，贼匪往返蹂躏，岭内如建昌各属，岭外如邵、汀各属，邑井萧条，百物荡尽。今岁疾疫流行，居民鲜少。闽中田荒米贵，油盐无从购买，且无现钱可换。臣驻扎建昌，一面防中路回窜之贼，一面转运钱米等件，解赴萧启江、张运兰两处。计臣一军分为三起，臣距萧启江四百余里，距张运兰三百余里，而萧、张相距亦在五百里外。拟俟张运兰将顺昌、将乐贼匪搜剿净尽，归并汀州一路，臣亦率后队继进。三军先分后合，庶无此剿彼窜之虞。是否有当，伏求圣慈指授机宜。所有调派官军分道入闽缘由，理合恭折由驿五百里具奏，伏乞皇上圣鉴，训示施行。谨奏。

160．各营患病情形片十月十六日

再，现在建昌、宁都各属，疾疫流行，为从来所未见。张运兰一军前拔营之时，留八百人在建昌养病。启行之后，又续病三百余人。萧启江一军，据开单禀报，病者一千三百五十六人。吴国佐一军，病者亦不下八百余人。军行数日，长夫病困，锅帐、子药，沿途抛弃，辄遣勇丁回舁病者，兼拾弃物。以此节节迟延，实深焦灼。萧启江、张运兰等平日忠勇奋迅，最为出力。苟可勉强趱行，断非肯托故逗留者，臣亦不忍催之。又道员刘长佑一军，驻守新城，本拟调赴建昌，俾臣得以督队入闽，无后顾之虑。而该营积劳过深，患病尤众，几于十人而九，不复能以成军。据禀新城无从觅取医药，恳请移驻抚州，稍资调理。已批令暂行赴抚，俟病势痊愈，即行回驻建昌。所有各营患病情形，理合附片陈明。伏乞圣鉴。谨奏。

十一月二十日准兵部火票递回原片，奉朱批：“知道了。”钦此。

161．附录廷寄　答调派官军分道入闽等两折片十一月二十日

十一月二十日准兵部火票递回原折，奉朱批：“另有旨。”钦此。同日，并准兵部火票递到军机大臣字寄——

前任兵部侍郎曾国藩：

咸丰八年十一月初三日奉上谕：

曾国藩奏官军分道入闽，并陈现办情形一折。据称现派张运兰一军向杉关进剿，萧启江一军向广昌进剿，吴国佐一军赴南丰等处择要驻扎，均分起拔营前进，办理情形，朕亦不为遥制。该侍郎惟当督饬将士，相机剿办，探知何处有贼，即由何处进剿，以期迅歼丑类。现在福建大股贼匪并注汀州，俟顺昌、将乐贼匪剿除净尽，即着曾国藩督率后队，会合张运兰等所带各军，进剿汀州、宁化各匪，毋稍缓延。至建昌等属，疾疫流行，各营兵勇，现多染病，着该侍郎妥为拊循，裨得迅速调治，无误军行。将此由五百里谕令知之。钦此。

遵旨寄信前来。

162．附咨文　咨王懿德耆龄等十月二十四日（转录廷寄：饬周天培迅赴扬州军营）

为恭录咨会事。

为照本部堂于咸丰八年十月二十四日准兵部火票递到军机大臣字寄——

钦差前任兵部侍郎曾国藩、闽浙总督王懿德：

咸丰八年十月初九日奉上谕：

王懿德奏总兵周天培在闽攻剿吃紧，不能赴援江北，咨商曾国藩派兵往援一折，已于折内严切批示矣。周天培一军，本系江南派援浙江，由浙赴闽援剿。虽据奏该总兵在闽剿匪得力，现于麻溪桥等处扼要设防，正在与贼相持，未便移调他往。惟现在江北情形，较之闽省更为吃重。虽仪征、扬州业经收复，而六合尚为贼踞。该处并无劲旅应援，急盼周天培协剿，岂容闽省久留。至曾国藩统领官军，前据该侍郎奏报，已于九月初九日驰抵建昌，即由杉关入闽等语，计此时已抵闽境。着曾国藩于所部兵勇内酌分一军驰赴洋口、顺昌等处，会同闽兵剿匪。周天培即可交替，迅速赶赴扬州德兴阿军营听候调遣，毋再延误。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵部堂、部院，请烦钦遵查照施行。须至咨者：右咨闽浙总督部堂王〈懿德〉、江西巡抚部院觉罗耆〈龄〉、太子少保两江总督部堂何〈桂清〉、浙江巡抚部院胡〈兴仁〉、头品顶戴湖南巡抚部院骆〈秉章〉。

163．附咨文　咨王懿德十一月初三日（转录廷寄：着曾国藩或王懿德分兵攻顺昌俾周天培交卸赴江北助剿等事）

为恭录咨会事。

为照本部堂于咸丰八年十一月初三日准兵部火票递到军机大臣字寄——

钦差前任兵部侍郎曾国藩、闽浙总督王懿德：

咸丰八年十月十七日奉上谕：

王懿德奏攻拔洋口逆巢，收复泰宁县城，并筹攻顺昌各情一折。洋口逆巢及谢屯等处贼垒，业经周天培督军一律荡平，即当乘胜进攻顺昌。而泰宁虽经收复，连界之将乐等县尚多踞匪，福建贼众兵单，须借客兵之力。惟周天培一军因江北急盼助剿，曾谕曾国藩前往交替，实未便久留闽境。今该侍郎已由杉关入闽，务当探贼所向，节节扫荡。现在顺昌尚未攻克，或由曾国藩分兵往剿，或由王懿德派令张腾蛟等驰往剿办，俾周天培得以交卸起程，是为至要。顺昌被陷，文武如何下落？着该督查明具奏。代理泰宁县知县万焘，虽经失守后，自行克复，亦着查明分别参办。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵部堂，请烦钦遵查照施行。须至咨者：右咨闽浙总督部堂王〈懿德〉。

164．附咨文　咨王懿德十一月十六日（转录廷寄：着俟曾国藩入闽即饬周天培所部驰回江苏）

为恭录咨会事。

为照本部堂于咸丰八年十一月十六日准兵部火票递到军机大臣字寄——

前任兵部侍郎曾国藩、闽浙总督王懿德：

咸丰八年十月二十九日奉上谕：

前因江北军情吃紧，迭经谕令王懿德将周天培一军迅速调回援应，并于该督请留该总兵折内明白批示矣。本日复据王懿德奏汀属军情紧急，周天培正由顺昌、将乐进剿，已调副将张腾蛟等兵勇驰回金陵。俟曾国藩入闽，再令周天培驰回等语。周天培一军本由江南调往援浙，断难久留闽省。现在江北江浦、六合未复，仪、扬空虚，急盼此军前来助剿。着俟曾国藩入闽，即饬该总兵统率所部迅速驰回江苏，交和春调度。曾国藩现虽暂驻建昌，不日即可到闽。所有汀州、连城、宁化等匪及江西瑞金、石城应需分防之处，即着责成并力兼筹，认真堵剿。至王懿德所称咨照曾国藩酌派劲旅，一并赴援江北之处，如果周天培、张腾蛟两军先后前赴江苏，曾国藩即毋庸再行派兵赴援。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵部堂，请烦钦遵查照施行。须至咨者：右咨闽浙总督部堂王〈懿德〉。

更多好书分享关注公众号：sanqiujun

165．遵保防守广丰玉山两城出力员弁折 ⁽¹⁾ 十月十六日

奏为遵旨保举防守广丰、玉山两城出力员弁，择尤开单恳请奖励事。

窃闽贼窜扑广丰、玉山，浙江记名道李元度所统平江营，以一军分守两县，力保危城。经臣奏请择尤保奖，仰荷圣慈允准在案。所有在事出力员弁，除彰武、奇兵等营及地方官绅应由江西抚臣查明奏奖，衢州镇总兵李定太所派援兵应由该镇奏奖，又劳绩较次各弁勇，由臣另行咨部办理外，理合将平江各营尤为出力员弁，开具清单，吁恳皇上天恩，俯准奖叙，以示鼓励。谨会同江西巡抚臣耆龄，恭折附驿具奏，伏乞圣鉴，训示施行。谨奏。

附保单

谨将防守玉山、广丰两城出力员弁，开具清单，恭呈御览。

蓝翎遇缺即选同知彭斯举，同知衔遇缺即选知县李元嘉，蓝翎遇缺即选知县屈蟠，蓝翎补用守备吴荩臣，蓝翎即选府经历县丞捐升同知黎献，蓝翎都司衔即补守备熊应文，该员等剿守得法，战必身先。彭斯举，请免选同知，以知府不论双单月遇缺选用，并赏换花翎。李元嘉，请免选知县，以直隶州知州用，并赏换花翎。屈蟠，请免选知县，以同知直隶州不入班次遇缺即选，并加知府衔。吴荩臣，请以都司补用。黎献，请以同知不论双单月即选，并赏换花翎。熊应文，请以都司遇缺即选，并赏换花翎。

蓝翎守御所千总衔刘斗寅，蓝翎外委贺接华，蓝翎守御所千总李锡发，外委彭宝山，把总李定贵、吴得胜，外委刘青山、吴仁学、方合辉、彭泽仁、黎遇春、徐首登、李立元，把总朱作舟、颜雨喜，外委凌望书，六品军功林金奉，外委方初学、王伟春，俊秀张文蔚，把总钟升旦、喻高尚、吴富宜、吴成宜，外委方义发、胡元名、黎多福、方得志，六品军功余罕杰。该弁等屡告奋勇，缒城破贼隘卡，断贼地道。刘斗寅，请以守备即选，并加都司衔。贺接华，请以守御所千总遇缺即选。李锡发，请以守备拔补。彭宝山、李定贵、吴得胜，均请以守御所千总即选，并赏戴蓝翎。刘青山、吴仁学、方合辉，均请以把总即补，并赏戴蓝翎。彭泽仁、黎遇春、徐首登、李立元、朱作舟、颜雨喜、凌望书、林金奉，均请加守御所千总衔。方初学，请以守御所千总即选。王伟春，请以千总遇缺即补，并赏戴蓝翎。张文蔚，请以从九品遇缺即选。钟升旦、喻高尚、吴富宜、吴成宜、方义发、胡元名、黎多福、方得志、余罕杰，均请赏戴蓝翎。

守备衔蓝翎把总钟辅朝，湖南乾州协标蓝翎千总李升平，蓝翎把总王春发，江西湖口县廪生杨以勋，即选巡检李瑞珍。该弁等由常山回援玉山，力保危城。钟辅朝，请以守备遇缺即选，并赏换花翎。李升平，请以守备归湖南提标遇缺拔补。王春发，请以守备归江西九江镇标补用。杨以勋，请以训导不论双单月遇缺即选。李瑞珍，请免选巡检，以府经历县丞不论双单月遇缺即选，并赏戴蓝翎。

蓝翎守御所千总哈必发、李佑厚，蓝翎千总唐顺利，蓝翎把总吴兰蕙、张恒彩、欧阳忠、项品贵，蓝翎千总陈祥吉，千总彭琼英，蓝翎把总戴丰福，千总黄菊亮，把总毛全升、李献厚、萧赏谦，蓝翎军功李廷銮，把总王富甲、张桂清，候选千总查声显，军功刘烈、刘兴、刘春，从九品衔查廷桢，六品衔湖口县增生王嵩龄，即选未入流陶云，外委湛取德。该弁等赴援玉山，奋勇出力。哈必发、李佑厚，均请以守备遇缺即选，并赏换花翎。唐顺利、吴兰蕙、张恒彩、欧阳忠、项品贵，均请以守备归部即选。陈祥吉、彭琼英、戴丰福，均请加守备衔。黄菊亮，请以守备拔补，并赏戴蓝翎。毛全升、李献厚、萧赏谦，均请加守御所千总衔，并赏戴蓝翎。李廷銮，请以守御所千总选用。王富甲、张桂清，均请以千总选用。查声显，请赏戴蓝翎。刘烈、刘兴、刘春，均请以把总拔补，并赏戴蓝翎。查廷桢，请以从九未入流不论双单月即选。王嵩龄，请以训导尽先选用。陶云，请免选本班，以府经历不论双单月即选。湛取德，请加守御所千总衔。

分缺先用训导李元钺，即选县丞李元泰，尽先训导李传蔚，该员等积劳最久，始终出力。李元钺，请俟选缺后，以知县在任候选；李元泰，请以县丞不入班次遇缺即选；均请赏戴蓝翎。李传蔚，请加国子监助教衔。

福建浦城县县丞遇缺补用知县翁学本，湖南知县补用同知直隶州贺宗澜，湖南遇缺即补府经历县丞潘兆奎，蓝翎指发湖南知府刘汝璆，广东遇缺即补监课大使李积经。该员等夷险不逾，奋勇结实。翁学本，请加同知衔。贺宗澜，请免补知县，以同知直隶州遇缺即补。潘兆奎，请免补本班，以知县即补。刘汝璆，请赏换花翎。李积经，请加盐课司提举衔。

蓝翎外委喻科登，蓝翎把总喻科癸，把总祝鸿恩、艾锦青、张诗综、李人文、李元戎、孔旭日，外委李达逢、李道六，蓝翎把总方宗照，把总熊菊香。该弁等屡告奋勇，杀贼甚多。喻科登，请加守御所千总衔。喻科癸，请以守御所千总遇缺即选。祝鸿恩、艾锦青，均请赏戴蓝翎。张诗综、李人文、李元戎、孔旭日、李达逢、李道六、方宗照，均请以千总归湖南抚标尽先拔补。熊菊香，请以千总升用。

尽先从九品李元坤，善化生员黄仁声，候选府检校高镛，俊秀余本湘、李瑛、杨世瑛。该员等在事日久，结实可靠。李元坤，请以从九品不入班次遇缺即选。黄仁声，请以训导尽先选用。高镛，请以主簿选用。余本湘、李瑛、杨世瑛，均请以从九即选。

五品军功蓝翎把总邱采邦，五品军功黎光发、彭绪芳，蓝翎外委黎希文，蓝翎把总张俊炳，五品军功汤文千，六品军功罗芳义、鲁隆棨。该弁等战必向前，守不能懈，深为得力。邱采邦，请以守备拔补。黎光发、彭绪芳，均请以把总拔补，并赏戴蓝翎。黎希文，请以把总拔补，并加守御所千总衔。张俊炳，请以千总拔补。汤文千、罗芳义、鲁隆棨，均请赏戴蓝翎。

五品军功黎钲湖，六品军功包清胜。该军功等办事周妥，甚为出力。黎钲湖，请以从九品归部选用。包清胜，请以未入流选用。

六品军功郑步高、魏业德、韩德贵、何象先、曾宗豪、陈锡扬、张鑫、余亦高、邹和浴、陈世玖。该军功等迭次临敌，奋不顾身。请俱以把总拔补，并赏戴蓝翎。

六品军功彭飞雄、陈子来、陈占鳌、陈泰锦、王朝发，把总陈泰财。该军功等裹伤扑垒，胆勇兼优。彭飞雄，请以把总拔补，并加守备衔。陈子来、陈占鳌、陈泰锦、王朝发、陈泰财，均请以千总尽先补用。

生员周景嵩，六品军功俊秀李洪铎。该生等随营日久，办事周妥。周景嵩，请以训导归部选用。李洪铎，请以从九品归部选用。

都司衔花翎分缺先用卫守备彭大寿、都司衔蓝翎即补守备童梅华、蓝翎尽先选用知县郭式源、蓝翎守御所千总张诗华。该员等坚守广丰，血战数昼夜，胆勇俱优。彭大寿，请赏加游击衔。童梅华，请以都司遇缺即选，并赏换花翎。郭式源，请免选知县，以同知不论双单月遇缺即选，并加知府衔。张诗华，请以守备遇缺即选，并赏换花翎。

选用知县夏宏江，尽先从九品彭维藩，新选云南罗平州吏目六品蓝翎李浚，选用县丞李炳，花翎湖南河溪营都司彭山屺，守备衔蓝翎千总黄储宝，蓝翎千总余懿文，守御所千总衔蓝翎外委易咸临，守备衔蓝翎千总邱光辉，蓝翎即选县丞盛昌麟。该员弁等登陴守御，出城杀贼，所向有功。夏宏江，请以知县不论双单月遇缺即选，并赏戴蓝翎。彭维藩，请免选本班，以府经历县丞不论双单月遇缺即选，并赏戴蓝翎。李浚，请开缺以盐课大使归云南尽先补用，并加五品衔。李炳，请以县丞不论双单月遇缺即选，并赏戴蓝翎。彭山屺，请以游击尽先选用。黄储宝，请以守备遇缺即补，并加都司衔。余懿文、易咸临、邱光辉，均请以守备遇缺即补。盛昌麟，请以州判不论双单月遇缺即选，并加五品衔。

守御所千总衔蓝翎外委李正盛，蓝翎守备姚才立，蓝翎外委朱斌胜，把总钟志瑞、彭学士、钟敏遂、吴仁照、陈端发、谭有福、周生武、彭仪，外委赖长，军功李巨卿，把总毛题名、刘得胜、李太兴、方体元、尹忠德、凌加添、皮有光、周正发、李初发，蓝翎把总徐国香。该弁等冲锋冒镝，奋不顾身，出力最久。李正盛，请以守御所千总遇缺即选，并赏换花翎。姚才立，请加都司衔。朱斌胜，请以守御所千总遇缺即选。钟志瑞、彭学士，均请以守御所千总即选，并赏戴蓝翎。钟敏遂、吴仁照、陈端发、谭有福、周生武、彭仪、赖长、李巨卿，均请赏戴蓝翎。毛题名、刘得胜、李太兴、方体元、尹忠德、凌加添、皮有光、周正发、李初发，均请以千总补用。徐国香，请以守备补用。

蓝翎千总缪执中、李昌福，蓝翎把总张诗义，把总郭式浚、湛德美、诸腾汉、吴棣辉、李传俊、车得贵、童惠然、樊龄熙、王寿泉，外委姜道行、鲍神发，生员王德新，把总黄怡训、谢义香、杨太和，蓝翎都司衔彭传善，监生盛汇湘。该弁等敢战向前，不避矢石，最为奋勇。缪执中、李昌福，均请以守备即选。张诗义，请加守备衔。郭式浚、湛德美，均请以守御所千总即选，并赏戴蓝翎。诸腾汉，请以守备拔补。吴棣辉、李传俊，均请以千总遇缺即补，并赏戴蓝翎。车得贵、童惠然、樊龄熙、王寿泉，均请赏戴蓝翎。姜道行、鲍神发，均请以把总即补，并赏戴蓝翎。王德新，请以训导不论双单月即选。黄怡训、谢义香，均请以千总即补。杨太和，请加守御所千总衔。彭传善，请赏换花翎。盛汇湘，请以千总遇缺即补。

蓝翎千总石得胜，遇缺即选道库大使李益谦，俊秀葛培因，千总戴梅魁，把总黄俊香，外委汤勋猷、林得发、秦龙瑞、黄赐履，蓝翎把总陈龙香，千总邹定邦，把总徐即发、邱恩发、易佳瑞，六品军功戴得福、张锦堂、谢绍运。该弁等奋勇当先，甚为得力。石得胜，请以守备遇缺即选。李益谦，请免选本班，以布政司库大使不论双单月遇缺即选。葛培因，请以主簿尽先选用。戴梅魁，请加守备衔，并赏戴蓝翎。黄俊香，请加守御所千总衔。汤勋猷、林得发、秦龙瑞、黄赐履，均请以把总即补，并赏戴蓝翎。陈龙香，请以守御所千总即选。邹定邦，请加守备衔。徐即发，请赏戴蓝翎。邱恩发，请加守御所千总衔。易佳瑞，请以千总遇缺拔补。戴得福、张锦堂、谢绍运，均请以外委即补，并赏戴蓝翎。

千总严仕立，蓝翎把总姚珍凤，安徽亳州义门巡检章寿麟，六品俊秀张文炳，把总余显兆、程庆才、胡月明，蓝翎把总唐拱照，把总吴赓飏、彭德凤、谭德喜、陈有宗、陈春华、童恩寿、胡巨庆，六品军功向国封、张诗宝。该弁等搴旗杀贼，屡战得力。严仕立，请加守备衔，并赏戴蓝翎。姚珍凤，请以守御所千总选用。章寿麟，请开缺，以府经历县丞仍归安徽遇缺即补。张文炳，请以从九不论双单月遇缺即选。余显兆、程庆才、胡月明，均请加守御所千总衔，并赏戴蓝翎。唐拱照、吴赓飏、彭德凤、谭德喜、陈有宗，均请加守御所千总衔。陈春华、童恩寿、胡巨庆，均请以千总遇缺拔补。向国封、张诗宝，请以外委拔补，并赏戴蓝翎。

湖南升用府经历县丞前江华县典史冯检、候选训导李元善、俊秀郭鸿翥。该员等奋往出力，历久不渝。冯检，请免补府经历县丞，以知县仍归湖南补用。李元善，请以训导不入班次遇缺即选，并加国子监学正衔。郭鸿翥，请以主簿尽先选用。

————————————————————

(1)  此件与耆龄会衔。

166．附录明谕　答上折优叙广丰玉山防守出力员弁事十一月二十日

咸丰八年十一月二十日在建昌营次准兵部火票递回原折，奉朱批：“另有旨。”钦此。同日，并准兵部火票递到咸丰八年十一月初三日内阁奉上谕：

曾国藩遵保防守广丰、玉山出力人员，开单请奖一折。本年七月间，逆匪由福建回扑江西之广丰、玉山，经总兵李定太、记名道李元度等会兵防剿，力解城围，实属著有微劳。除江西官兵绅勇及李定太援兵另案办理外，所有李元度一军尤为出力之即选同知彭斯举，着免选本班，以知府不论双单月遇缺即选，并赏换花翎云云。俊秀郭鸿翥，着以主簿尽先选用。该部知道，单并发。钦此。

167．附咨文　咨兵部十月十六日（咨保防守广丰玉山两城出力较次各弁勇）

为咨会事。

窃照本年七月闽贼大股窜扑广丰、玉山两县，经按察使衔浙江记名道李元度，督率平江等营力战守御，屡获胜仗，两城先后解围。经本部堂奏明，奉旨准将出力员弁兵勇择尤保奏在案。兹将各员弁中尤为出力者，汇单具奏。其出力较次各弁勇，未便没其微劳，相应另具清单，咨请以把总、外委分别保叙。为此合咨贵部，请烦查核，照单注册，并祈示复施行。须至咨者：计咨送清单二件，右咨兵部。

附广丰解围案内咨保清单

计开：

平江前营

外委洪文杰、江春山、陈远明、凌贤耀、邹连升、钟步高、涂成远、皮斗天、潘举贤、彭德炀、陈世林、朱宏诚、汤有发、易奇华、李盛和、王博泉、魏禄升、张礼和、童碧发、吴仪兴、冷美廷、冯得华、曹玉怀、吴雄廉、彭定龙、李家伦、徐德亮、王翔翥、彭锦腾、毛普照、刘开泰、李雪映、姚正发、张聘珍、方宗甫、苏秉乾、戴万胜、徐元和、凌长升、方献珍、彭有松、江都清、夏祖福、湛先绪、易荣花、彭泽润、李精一，以上肆拾柒名，均请以把总归标遇缺拔补。

六品军功李太兴、吴腾桂、皮定山、何忠启、潘金友、江本有、湛喜元、汪广兴、徐新发、江彦喜、何良彩、王佳成、童胜发、郑首登、郑若圣、向见林、敖占发、李含章、王翠树、许连保、黄攀庆、辜蛟凤、张宗仁、陈上达、杨绵龄、方四咏、万荣升、湛奇龙、李裕后、张保全、方茂林、魏四乐、杨菊林、钟美亮、易雍华、苏宠恩、吴龙仪、童高坤、王风义、李永凤、毛经训、张菊发、樊希仲、曾贵三、吴森元、冯家才、袁年兴、李传照、刘训道、王成五、张广发、余科怀、钟彩华、王岐山、万怀献、毛达先、冷象吉、汤宗应、张百福、彭举选、游顺意、凌合明、晏元旦、聂丰恒、戴选拔、赖明、江春、赖万、林登镜、郑神佑、吴壮科、李元吉、童滋根、林招贵、徐绚彩、赖朴、林和、赖谦、赖发、赖福、李上寿、李平轩、唐昌瑚、黄宗太，以上共捌拾肆名，均请以外委拔补。

平江左营

外委童在天、张成德、邓桂馨、李琴堂、湛德彰、黄荣华、喻万安、陈蕴山、朱绍启、刘隆兴、徐大进、陈显麒、余遂应、彭聿修、吴近仁、巫光连、汤天喜、李传孝、凌清香，六品军功苏藻，以上二十名，均请以把总归标遇缺拔补。

六品军功李传颂、蔡德馨、杨惟发、何先资、凌兴发、黄志有、童攀桂、张道德、钟德受、向高翥、陈文喜、方玉相、胡寿庆、黄正元、童覃香、单积堂、余愿龙、郑云红、张谱发、胡闻韶、刘蒲香、童崇发、刘寅相、凌胜辉、何钦典、吴遂诞、徐纯林、林森桂、吴开泰、吴有容、余麒麟、彭宣发、童特发、喻德发、童明哲、王接发、王岳南、童仕发、熊门庆、彭泽梓、方宗华、车德文、湛丰发、方遂南、冯协麒、张明望、童启文、邓勤望、江杨先、童振仁、邓九香、陈明高、程连发、李保国、王茂清、童荫堂、李庸轩、李积琛、李得标、易坚义，以上陆拾名，均请以外委拔补。

平江右营

外委周作霖、郭应麟、向贤忠、唐先众、彭德远、王殿香、邱燕鸣、王勇发、李松泉、吴春瑞、唐恒立、向立和、邓德表、邓望高、李洪恩、粟履泰、黄南岳、阳善勤、黎泰珍、徐克经、戴怀亮、吴益泰、童泰山、袁文晋、黄连旺、吴临发、何生发、邹训召、何煌发，以上贰拾玖名，均请以把总归标遇缺拔补。

六品军功李举达、喻清斯、戴富魁、王开泰、鲍富兴、朱乐义、凌熙照、郭馀森、袁国泰、贺遇春、湛自亮、贺撑旺、李志忠、李载发、余胜香、戴殿魁、李调三、王政源、王俊杰、郑东华、童春喜、李积定、易戴高、向美贤、孙亮然、杨晋益、余益圆、邱礼成、江载德、贺集瑞、张效颜、高松发、余家章、张堪扬、毛遇龙、林朝义、李从兴、童隆兴、朱高发、喻福临、苏朝玉、叶理辉、阳胜发、谢心希、李连山、刘德茂、徐普照、贺缙绅，以上肆拾捌名，均请以外委遇缺拔补。

平江新左营

苏梅暎、陈清辉、钟昌泰、黄丹元、唐义彪、傅儒珍、向吉林、向振兴、唐坤山、江寿有、黄定发、单南发、张凤山、李本兴、钟卫道、陈孝连、李华堂、单全福、张行达、江成香、夏永贵、赖华胜、邹仪仁，以上贰拾叁名，均请以把总归标遇缺拔补。

六品军功朱玺印、吴明发、王祥庆、刘煌喜、吴贵名、李惠望、向昭钦、谢运贵、余文斗、李典谟、凌上达、翁宗厚、张成龙、吴来仪、吴正芳、程招喜、饶西廷、李喜发、黄采芹、唐明德、赖菊辉、吴桂松，以上二十二名，均请以外委拔补。

以上合共叁百叁拾叁名。

附玉山解围案内咨保清单

计开：

平江新中营

六品军功彭行义、彭廷英、姜永怀、吴飏康、李春洋、陈普兴、涂添贵、刘孝瑜、张积发、吴照盛、毛清雅、彭寿喜、苏益高、王千春、王德招、陈道典、胡胜德、喻生发、吴品吉、黄世隆、彭周贤、刘多三、李就云、林明发、余积庆、张浚明，外委邓嘉义、刘安寅、方辉映、黄述贵、方训华、刘创基、黄明发、邹唐发、杨英姿、凌怡发、袁作兴、王六春、吴占宏、顾春和、林兴、徐循发、顾添喜、赵保万、邬连正、余虎恩、喻嵩岳、何青云、钟考贻、胡发香、罗兴彪、毛重庆、方神资、吴顺有、顾德望、李喜魁、彭全胜、郑善道、毛忠亮、罗庚发、曹近章、唐进德、方馨桂、毛传兴、谢召班，以上陆拾伍名，均请以把总尽先拔补。

亲兵哨目

六品军功方明绪、李积祐、李复亨，外委李泰一、李卫卿、李谦六、张斐文、曾和荣、陈朝贵、彭辉廷、钟世铨、李崇林，以上十二名，均请以把总尽先拔补。

六品军功李绵兆、游志亮，均请以外委尽先拔补。

老中营

外委廖寿山、高桂云、龚信云、毛耀彩、黄洽文、高连升、李保清、黄功卓、李超龙、郑恒和，军功彭耳顺、刘校典、陈厚先、朱上林、何育贤、江孝友、李自明、朱有怀、杨旺兴、杨明德、丁启贤，以上二十一名，均请以把总归标遇缺拔补。

六品军功曹桂和、陈德三、何早发、黄协吉、戴长元、赵行彩、李愈铨、喻团溥、冷得胜、吴魁奇、吴厚国、黄益诰、胡兴发、王亮华、彭三喜、任炳胜、李克勤、邹焕彩、单朝启、童发旺、李永林、吴华魁、谭万寿、张宗发、陈以德、何青云、易日和、徐思美、刘积恒、刘朋交、张连升、徐恒泰、陈安泰、沈永华、吴锡藻、李煜辉、凌凤翔、王益丰、杨晋发、湛德宗、陈先祥、王祥兴、李全胜、张香成、龚福恩、方登高、赖三连、余真金、涂正兴、周歧镜、吴逢奇、邓桥恩、方从顺、喻思和、梅吉普、萧言慎、单照伍、吴正南、戴宝香，以上五十九名，均请以外委拔补。

同字营

六品军功黄举之、李世和、李发森、王庭胜、王隆恒、杨兴汉、萧泰胜，外委罗大胜，以上八名，均请以把总拔补。

六品军功谢栋发、李春果、卢其魁、汤祥芹、卢恩享、杨友文、张以庆、张来福、胡英先、萧同燕、罗福贵、李馀科、谢正南、苏继发、陈际昌、李芹华，以上拾陆名，均请以外委拔补。

武威军

六品军功熊曾魁、熊高汝、黄厚旦、熊瑞祥、吴盛华，以上五名，均请以把总拔补。

六品军功王俊曾、唐长松、陈国忠、张才森、邓德云、王彦朝、韩声呈、刘安赞、张光发、李太和、张玉书、张得明、吴昌华、王明孔、凯旋，以上拾伍名，均请以外委尽先拔补。

亲兵哨先锋六品军功陈绘麟、徐梅萼，以上二名，均请以外委尽先拔补。

以上合共二百零五名。

168．附录廷寄　催令李续宜星速赴皖力扼潜太并着胡林翼驰赴湖北署任事 ⁽¹⁾ 十一月十九日

咸丰八年十一月十九日在建昌营次准官制军咨到军机大臣字寄——

钦差大臣协办大学士湖广总督官文、署湖北巡抚胡林翼：

咸丰八年十一月初三日奉上谕：

前因贼扑桐城，都兴阿兵力不支，迭经谕令官文即饬李续宜等赴援。本日据官文奏，桐城兵溃，都兴阿前后受敌，已令由石牌、宿松一路撤退。请饬曾国藩赴楚督剿，并请饬抚臣胡林翼即赴署任等语。福建顺昌、将乐、汀州等处贼众肆扰，军情紧急。曾国藩本拟由杉关入闽，因军士染患疾疫至三千之多，以致未能前进，尚驻建昌。现在闽省待援孔亟，而兵勇患病，更未便令其跋涉，长途绕赴楚北。统计楚省派出官兵及截留湖南、四川两军，为数已不为少。普承尧即抵九江，李续宜所留兵勇亦可更换抽拨。着官文催令李续宜等星速前进，力扼潜、太，以卫楚疆。此外兵勇酌量布置，仍会合都兴阿官兵，相机进剿，不得以盼望援师，转涉延误。胡林翼办理军务，洞悉机宜，现值军务紧急，该抚业已葬亲事毕，着驰赴署任，协同官文筹办军务，毋得过涉拘牵，致有贻误。将此由六百里各谕令知之。钦此。

遵旨寄信前来。

又准片开：本日奉有寄信谕旨一道，贵大臣接奉后，即行恭录一份知照署湖北巡抚胡林翼，一体钦遵办理。为此知会。

————————————————————

(1)  此件据曾氏家藏手抄本《谕旨奏章》补。

169．分军追剿闽省窜贼并移剿景德镇股匪折十一月二十六日

奏为分调官军追剿闽省窜贼，并移剿景德镇股匪，恭折奏祈圣鉴事。

窃臣抵建昌，调派官军分道入闽，及各营患病情形，业于十月十六日恭折驰奏在案。拜折后，张运兰一军行抵邵武府城，节据禀称，顺昌、将乐业已无贼，汀州、宁化各城次第收复。惟连城尚有余匪，人数闻亦无多。大股逆贼并趋江西之宁都各属等语。接准闽浙督臣函咨，大略相同。又据萧启江及赣南道汪报闰先后禀称，闽贼回窜江西者，约分三起：一起长发，系石国宗统带；一起花旗，大半皆南康、万安、赣县之匪，系何先锋、傅检点统带；一起广码，系罗都督、卢检点统带。先窜瑞金、会昌、雩都等县，近则三县皆已无贼，尽窜信丰及南安府界中。意在窥伺赣州，回窜广东等语。又据刘于淳、彭玉麟先后禀称，景德镇官兵于十月二十八日失利，鲇鱼山营垒被陷。贼氛日炽，恐其内犯广信。下游东流县复陷，恐其合景德镇股匪再窜湖口，扰及九江各等语，禀报到臣。

伏查臣现驻建昌，东有福建连城之贼，南有信丰之贼，北有景德镇之贼。以远近言之，去臣营皆在五百里以外。以缓急言之，连城之贼其数尚少，其势已衰，闽事不足深虑。信丰之贼或图踞赣南，或谋窜楚、粤，均属可虞。然愈趋愈南，愈去愈远，追逐不及，尚有畏避官兵之意。景德镇之贼，无论东犯广信，西犯湖口，皆为莫大之患。迭接湖广督臣等函咨，自三河败溃，安庆撤围，大江北岸业已防不胜防。若使南岸彭泽、湖口复有蹉跌，则九江亦且岌岌可危。就大局而论，景德镇情形又较重于南路。江西抚臣耆龄亦两次函咨，商请拨兵往援。适值汀州、宁化肃清之后，张运兰自闽、浙回，将赴宁、赣。臣因调之驰回建昌，面商机宜。即日令其赴景德镇，与刘于淳会同剿办。纵不能助江北之势，但使保全饶州、湖口，即于九江两岸不无裨益。其信丰、南安之贼，一面飞咨江西抚臣饬地方官认真防守，一面札饬萧启江跟踪紧追，以冀痛加剿洗，不留余孽。是否有当，理合恭折由驿五百里具奏，伏乞皇上圣鉴，训示施行。谨奏。

170．附咨文　咨官文王懿德等 ⁽¹⁾ （咸丰九年）正月初四日（转录廷寄：饬令张运兰会同刘于淳剿洗景德镇之贼）

为恭录咨会事。

为照本部堂于咸丰八年十一月二十六日，由驿恭奏分调官军追剿闽省窜贼，并移剿景德镇股匪一折，当经咨送折稿在案。兹于咸丰九年正月初四日准兵部火票递回前折，奉朱批：“另有旨。”钦此。同日，并准递到军机大臣字寄——

前任兵部侍郎曾国藩：

咸丰八年十二月十四日奉上谕：

前据王懿德奏，张运兰援闽之师已抵邵武辖境，请饬暂缓移动，以卫闽疆。当经谕令曾国藩、王懿德通筹全局。如闽省尚赖援师，即将此军留于该省剿办。本日据曾国藩奏，景德镇官兵接仗失利，情形紧急，已调张运兰回建昌，即日令其拔营前赴景德镇，与刘于淳会同剿办各等语。景德镇之贼，如果窜犯广信、湖口等处，恐其掣动江西全局。闽省现止连城尚有余匪，为数无多，剿办当不难得手。该侍郎以援闽之师折回移剿，即着责成张运兰，将景德镇一带之贼，会同刘于淳实力剿洗，毋令扰及饶州、湖口等处，以固江右边防。惟闽省兵力单薄，如果江西省军务已有就绪，而闽省贼踪未能净尽，仍着该侍郎妥筹兼顾，毋令再有蔓延。将此由六百里谕令知之。钦此。

遵旨寄信前来等因。承准此，相应恭录咨会。为此合咨贵大臣、部堂、部院、京堂，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、闽浙总督部堂王〈懿德〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院觉罗耆〈龄〉、钦派督办徽池防剿事务三品京堂张〈芾〉。

————————————————————

(1)  此件并札知江西广饶九南道沈葆桢、统带老湘营按察使衔张运兰、统带湘果营按察使衔萧启江、统带饶防兵勇布政使衔甘肃安肃道刘于淳、营务处按察使衔浙江记名道李元度。

171．剿办石城潮勇片十一月二十六日

再，前据萧启江禀称，访闻石城驻扎潮勇，恃众骚扰，拆毁民房，抢夺财物，掳掠妇女，无所不至，并有暗通贼匪情事。当经批令密察实情，设法惩办去后。兹据禀，该道行抵小松地方，所接石城县绅民控告潮勇荼毒呈词不下数百纸。询据石城县知县张熔所禀情形，与各绅民所控大略相同。并称久思禀请究办，因恐激成事端，是以未敢妄动。萧启江即密谕各营，戒备入城。本拟诱致勇目，诛治首恶数人，其余分别办理。不意官兵入城时，潮勇队目许朝金竟敢率党持械抗拒。官兵分门并入，败其前队，许朝金尤敢踞守县前典铺，排列枪炮刀矛，轰击格斗。鏖战经时，始将典铺攻破，歼其凶党。生擒许朝金及潮勇四十七名，搜获贼旗多面，并于辫发中搜出太平天国暗号。又于潮勇所住公馆内，查出被虏妇女、幼孩百余人。队目卢友道方赴乡抢掠，亦经团众捆送到县。查潮勇通贼扰民，种种不法，均已确有实据。地方绅民无不切齿痛恨。许朝金、卢友道，应立即正军法，以快人心。除札饬遵照，并令安抚居民，搜捕土匪外，理合附片陈明，伏乞圣鉴。谨奏。

咸丰九年正月初四日准兵部火票递回原片，奉朱批：“知道了。”钦此。

172．石达开踪迹不明片十一月二十六日

再，逆首石达开，狡悍为诸贼之冠。本年三、四月间，臣在本籍闻石逆率贼十余万窜扰浙江。八月初间，臣行抵河口，闻石逆屯踞崇安之黎源、星村一带。九月间，又闻该逆回窜新城。臣即驰至建昌，并将石逆踪迹先后驰奏在案。入冬以来，察看入闽出闽之贼，势乱而无纪，气散而不整，迥不似石逆往年情形。又据擒获贼探及贼中逃出之人所供，贼目亦只有石国宗、敦天燕、何先锋、傅检点、罗都督、卢检点等名色，无有知石逆所在者。前此，顺昌、洋口佥称石逆在内，近日瑞金、信丰亦称该逆在内，皆系谣传惝恍之词。或云该逆已伏冥诛，或云中途剃发潜逃。二说虽不甚确凿，然大约石逆不在此股贼内，则事有可信。谨附片陈明，伏乞圣鉴。谨奏。

咸丰九年正月初四日准兵部火票递回原片，奉朱批：“知道了。”钦此。

173．遵旨斟酌具奏折十二月十一日

奏为遵旨复奏，仰祈圣鉴事。

窃臣分调官军追剿闽省窜贼，并移剿景德镇股匪，业将办理情形，于十一月二十六日恭折驰奏在案。二十八日，承准军机大臣字寄——

十一月十一日奉上谕：

骆秉章奏楚军失利，闽贼渐远，请饬曾国藩移师援皖一折。李续宾一军进攻三河，全军失陷，至今尚无下落。都兴阿围攻安庆之师，亦经撤回宿松一带。皖北贼势鸱张，楚省边防吃紧。谅曾国藩亦必有探报。此时闽省之贼已南趋漳、泉，距江西渐远。若照骆秉章所请，令该侍郎移师赴皖，而留萧启江所部四千余人防守江西，亦未始非权衡缓急之计。惟曾国藩所部各军，多染疾疫，前奏尚须休息。且景德镇尚有大股逆匪，随剿随进，亦非计日可到。着曾国藩预为筹度。如果闽省贼匪，本省兵勇足资剿办，而江西边境防剿有人，自以赴援皖省尤为紧要。不但庐州省城可收南北夹攻之效，即上窜湖北之路亦可借资堵扼。倘因汀州、宁化等处尚须兵力，一时不能移军，或须俟景德镇股匪歼除再回楚北，亦着斟酌具奏。将此由六百里谕令知之。钦此。

臣伏查近日贼势，以皖江南、北两岸为最重。

皖南约分两路，中隔大山，如彭泽之浩山，祁门之历山，绩溪之鄣山，以及黄山、九华，皆此一山之所绵亘。自山以北，如贵池、铜陵，下至芜湖、当涂滨江各属，自咸丰三年以来，久为粤匪出没之区。自山以南，现惟婺源、景德镇两处有贼。两处之贼不除，则饶、广、徽、衢四府时时可危。若能驱除两处之贼，逐出山外，归并江边，则江、浙两省防务皆松，而皖南亦有一条鞭之势，办理较易得手。

皖北约分两路，中隔一湖，周围四百余里，名曰焦湖。自湖以南，如安庆、无为、巢县、和、含各属，久为粤匪盘据之所。自湖以北，如庐州、凤阳以及淮北各属，则粤匪与捻匪错杂纷扰，几至汗漫而不可收拾。前此都兴阿之师，由石牌进攻安庆，势趋湖南，即臣五年二月折内所称外一路者也。李续宾之师，由舒、桐进剿庐州，势趋湖北，即臣五年折内所称内一路者也。自十月中旬，三河、桐城相继挫败，安庆撤围，湘军死者逾五千人，士气大伤，逆氛日炽。皖北贼势之浩大，实倍甚于皖南。逮十一月初，将军都兴阿、总兵鲍超屡获胜仗，湖广督臣官文分派各军防布要隘，抚臣胡林翼闻警起，复驰赴李续宜军中重加整顿。楚、皖之交，人心渐定。而皖南自湾沚、黄池之变，戴文英、邓绍良先后殉难，亦恐其悉力上窜，合景德镇之股匪，扰及湖口，窥伺九江。以臣愚见，论大局之轻重，则宜并力江北，以图清中原。论目前之缓急，则宜先攻景德镇，以保全湖口。臣于前月二十六日奏明后，即札张运兰一军，于腊月初二日自建昌启行，驰剿景德镇，计十四、五可以接仗。臣亦拟于正月初旬，移驻鄱阳、彭湖等处，联络水师，先固南岸，屏蔽九江，与宿松都兴阿等营，不过一江之隔，百余里之遥。如果北岸有警，亦可就近策应。

至谕旨垂询闽省贼匪、江西边防一节。查福建之汀州、宁化次第收复，仅连城有贼，为数无多。臣前折业经奏明，本省兵力当足以资剿办。闽贼之回窜江西者，臣前次奏明，尽入信丰及南安府界中。顷接禀报，南安被围，信丰之贼亦尚未退。萧启江所部病勇新愈，臣已饬其迅速追剿。将来此股贼匪，或久扰南赣，或分窜楚粤。萧启江一军，或随臣北行，或留防南路，应俟贼踪既定，相机调遣，续行具奏。所有遵旨斟酌具奏缘由，恭折由驿五百里驰奏，伏乞皇上圣鉴，训示施行。谨奏。

咸丰九年正月十六日奉到朱批：“览奏均悉。所拟尚属妥协。”钦此。

174．目疾请假片十二月十一日

再，臣自咸丰六年即染目疾，七年正月奏明在案。两载以来，迄未全愈。本年十月，闻三河、桐城之挫，亲友殉节者多，大局顿坏，忧郁之余，目光愈蒙，难于开视。相应奏明，恳恩赏假一月，即在军营调理，伏乞圣鉴。谨奏。

175．附咨文　咨官文胡林翼等（咸丰九年）正月十八日（转录明谕：准允目疾请假事）

为恭录咨会事。

为照本部堂于咸丰八年十二月十一日，附奏因目疾请假一片。兹于咸丰九年正月十六日准兵部火票递回前片，奉朱批：“另有旨。”钦此。同日，并准递到军机处片开，咸丰八年十二月二十九日奉上谕：

曾国藩奏现患目疾，恳恩赏假调理等语。曾国藩着赏假一个月，即在军营调理。钦此。

相应恭录咨会。为此合咨贵大臣、部院，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院觉罗耆〈龄〉。

咸丰九年

176．通筹全局仍请添练马队折 ⁽¹⁾ 正月十一日

奏为遵旨通筹全局，并陈近日军情，仍请添练马队，以图进取，恭折奏祈圣鉴事。

窃臣前调萧启江一军赴援赣南，张运兰一军进攻景德镇，并遵旨斟酌援皖事宜，于十二月十一日恭折驰奏在案。嗣承准军机大臣字寄，咸丰八年十二月初八日奉上谕：

王懿德奏，请饬曾国藩暂缓移师，留张运兰一军保卫闽境一折。曾国藩援闽之师，前因所部兵勇多染疾疫，暂驻建昌调度，徐图拔队继进。嗣值李续宾全军失利，皖北贼势披猖，经骆秉章奏请，饬令该侍郎移师援皖，留萧启江所带四千余人，防守江西。当经谕令曾国藩，倘因汀州等处尚须兵力，江西景德镇大股匪徒尚未尽歼，未能即日由楚入皖，令其斟酌情形具奏。兹据王懿德奏，接曾国藩咨称，拟率即选道张运兰等军赴楚剿办。该督以闽省贼炽兵单，连城尚被占踞，接壤之饶州、宁都等府州，纷纷告警，专赖曾国藩大军镇定边陲。其前部张运兰一军，已抵邵武辖境，正资协剿，未可撤回。所奏亦系实情，着曾国藩通筹大局，如闽省贼匪犹赖援军，即将张运兰一军暂留攻剿，与王懿德会商办理。至湖北防堵，现已周备，惟皖南北，粤、捻麇聚，有须兵力。而江西地方尚有大股贼匪，该侍郎亦难舍近而图远，仍着斟酌调度可也。将此由六百里各谕令知之。钦此。

臣才识短浅，何足以规画全局。就近处数省而论，则安徽军务最为吃重，江西次之，福建又次之。皖南中界一山，皖北中隔一湖，两路贼势，臣前疏已详悉具奏。近闻福建之贼尚踞连城，江西之贼，窜入南安，赣州戒严，定南、崇义相继失守。以臣愚见，连城之贼，闽省兵力应足了之；南赣之贼，人数尚多，悍者较少，非一支客军所能猝办，必须本省兵力辅以团练，方可徐起有功。惟安徽贼党，其氛甚恶，其患方长。大凡官军与贼，此消则彼长，彼消则此长，断无中立之理。我能进而剿贼，则贼将竭力御我，不暇他窜；我不能进而剿贼，则贼将乘隙犯我，旁出四溢。皖南无进剿之师，则贼必东犯浙江；皖北无进剿之师，则贼必犯齐、豫。故就一隅观之，则江西之南赣，福建之连城，均是贼党，均须兵力，不可舍近而图远。就全局观之，则两利相形，当取其重；两害相形，当取其轻。又不得不舍小而图大，舍其枝叶而图其本根。诚使大江两岸，各置重兵，水陆三路，鼓行东下，剿皖南则可分金陵之贼势，即可纾浙江之隐忧；剿皖北则可分庐州之贼势，即可纾山东、河南之隐忧。方今湖北全省肃清，然与皖境处处紧接，防不胜防者，莫如湖北；据上游之势，能制皖贼之死命者，亦莫如湖北。臣与官文、胡林翼等熟商，就现在之兵力稍加恢廓，北岸须添足马步三万人，都兴阿、李续宜、鲍超等任之；中流现有水师万余人，杨载福、彭玉麟任之；南岸须添足马步二万人，臣率萧启江、张运兰等任之。三道并进，夹江而下，幸而得手，进占十里，则贼蹙十里之势；进占百里，则贼少百里之粮。即不甚得手，而上游之势既重，即下游之贼不得不以全力御我。其于金陵、庐州两大营，均足以抽釜底之薪，而增车外之辅。此遵旨通筹全局，宜并力大江两岸之微意也。

至臣处近日军情，萧启江一军自石城拔营，南赴雩都。据禀，南赣各属，贼踪蔓延，力难兼顾。臣批令专救赣州以保要郡，不必旁顾他处。张运兰一军，自腊月十七日驰抵景德镇。十九日吴国佐小挫一次，二十七日张运兰大胜一次。开仗情形，由臣另折具报。赣州居江西之极南，景德镇居江西之极北，相距千有余里。臣驻建昌，距两军各五六百里，调度不灵，转运不便。且两处皆孤军深入，贼众兵单。日夜焦思，无师可济。臣前次折尾声明，萧启江之军，或留防南路，或随臣北行，容俟续行具奏。近日详加体察，顾此则失彼，顾南则失北。与其悬心两地，不若专力一方。已咨商江西抚臣耆龄，请其另调劲军，以剿南赣，兼办团练，以散胁从。臣即专办北路，调回萧启江一军，归并饶州、彭、湖等处。在江西则臣管北边，耆龄管南边。在皖、楚则臣攻南岸，都兴阿等攻北岸。地有分防，斯责无旁贷；师有定向，斯士无二心。免致到处牵制，一无所成。此臣处近日军情，拟调萧启江并赴北路之微意也。

臣往岁在军，未闻贼匪能用马队。近闻粤匪常以马队冲锋，捻匪则马匹尤多。李续宾三河之败，即系贼马数千，为湘军向来所未见。昨吴国佐景德镇之挫，亦为贼马所眩。今欲整顿陆军，不得不添设马队。东三省马队，天下劲旅，根本所在，不敢多为奏调。臣与湖北督臣、抚臣缄商，拟由官文等奏调察哈尔马三千匹，请旨饬上驷院押解来南。颍、亳一带，有善骑之勇可募，名曰“马勇”。应即添练新马队二千余骑，与都兴阿之旧队，相辅而行。于九江、湖口等处，择平原旷野，驰骋而操习之。惟以南人而骑北马，以勇丁而学弓箭，非仓卒所能奏效。臣愿竭数月之力，朝夕讲求，从容训练，期于成熟而止。练成之后，以二千匹交江北隶都兴阿、舒保等麾下，以五百匹交江南隶臣麾下，以壮步军之气，而寒贼党之胆。余剩马匹，游牧于黄州。鞍辔等具，设局于九江，以备随时添补更换之用。仰仗皇上威福，兹事若成，皖、豫等省军务可期大有起色。此添置马队，臣愿自任教练之微意也。

溯自咸丰六年，洪、杨内乱，河北肃清，武、汉再克，臣方庆幸，以为大难计日可平。不谓迁延岁月，粤匪未靖，捻匪复滋。饷项有日竭不支之势，将士有久疲思退之心。若非奋发精神，变换局面，将有类乎古人所谓惰气、归气者。不得不改弦更张，亟思所以振之。区区愚忱，谨就近三省军事遵旨通筹全局，恭折复奏，伏乞皇上圣鉴，逐条训示施行。谨奏。

————————————————————

(1)  咸丰八年十二月二十六日，转录此篇内寄谕全文，咨湖广、闽浙总督，湖北、湖南、江西、浙江巡抚。并札按察使衔浙江记名道李元度。

177．请调健锐营内外火器营各员及得力文员赴军营片正月十一日

再，此次添练马队，须选调熟谙弓马枪炮之员来营教练。南人使马不甚精熟，相应请旨敕下健锐营、内外火器营，选派精练弓马、曾经战阵之三、四品官共五六员咨送臣营，备操练及带队之选。至得力文员，查有道衔翰林院编修郭嵩焘，学识兼优，曾在臣营三年，备尝艰苦。礼部主事李榕，通达时务，志趣远大。合无仰恳皇上天恩，饬下部院衙门，令该二员驰赴臣军。俾臣得收指臂之效，似于营务大有裨益。理合附片具奏请旨。

178．附咨文　咨官文胡林翼等二月二十三日（转录明谕：着李榕发往曾国藩军营差委事）

为恭录咨会事。

为照本部堂于咸丰九年正月十一日附奏，请调健锐、内外火器营各员并得力文员一片。当经咨送片稿在案。兹于二月十三日准兵部火票递回前片，奉朱批：“另有旨。”钦此。同日，并准递到军机处片开——

咸丰九年正月二十六日内阁奉上谕：

曾国藩奏请饬司员赴营差委等语。礼部主事李榕着发往曾国藩军营差遣委用。钦此。

相应恭录咨会。为此合咨贵部堂（院），请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉。

179．请暂缓移营并调饶廷选来江西片正月十一日

再，臣前折声明，拟于正月初旬移驻鄱阳、彭湖等处。比即咨商江西抚臣耆龄，拨兵来建昌换防。顷准复函，以赣南方棘，无兵可拨，欲臣暂驻建昌，兼防闽贼内窜等语。查南路防剿吃紧，而连城一股经闽兵阻截，难保不回窜江西。且臣拔营北行，去萧启江一军愈远，声息难通。目下有不能遽行移营之势，自应暂留建昌，相机办理。再查建昌、宁都各属，别无防兵，江、闽交界千里空虚。赣南镇总兵饶廷选带兵在闽，前因患病未痊，经督臣王懿德另派豫祺接统连城诸军。入春以来，饶廷选病体当已渐愈，该总兵系江省地方官，曾奉旨归臣调度。前守广信、衢州，著有成效。合无仰恳天恩，饬令饶廷选酌带所部前来江西，或驻扎宁都、建昌，或即赴赣州本任，应俟临时酌夺。臣与耆龄往返函商，意见相合。如蒙饬调，则南路边陲有备，兼可为闽境声援。所有臣军暂缓移营，及请调总兵来江各缘由，理合附片陈明，伏乞皇上圣鉴。谨奏。

180．附照会　照会饶廷选二月二十二日（饬令饶镇驰赴大营）

为恭录照会事。

照得本部堂于咸丰九年正月十一日，附奏暂缓移营，并调南赣饶镇来江一片。当经抄发片稿在案。兹于二月十三日准兵部火票递回原片，奉朱批：“另有旨。”钦此。同日，并奉到寄谕一道，合行恭录照会。为此照会贵镇，请烦钦遵查照，即日秉明闽督部堂，一面束装驰赴本部堂大营。须至照会者：计录寄谕一道，右照会统领援闽兵勇江西南赣总镇饶〈廷选〉。

181．李续宾死事甚烈功绩最多折正月十一日

奏为巡抚衔浙江藩司李续宾，死事甚烈，功绩最多，恭折奏祈圣鉴事。

窃臣于上年十月，闻皖北三河镇官军失利，比念李续宾刚烈性成，必已见危致命。惟相距过远，未悉其死事情形。兹据其胞弟李续宜禀称，李续宾自攻克潜、太、舒、桐四县后，遵旨进攻庐州。因三河镇为舒、庐冲要，贼筑伪城一座，坚垒九座。九月二十八日，进扎三河。十月初二日，亲攻九垒下之。适粤逆陈玉成率大股贼自六合、庐江来援。捻逆张乐行率大股贼自庐州来援。众十余万，昼夜兼程，直趋金牛镇，连营数十里，抄大军后路。李续宾所部除留防九江及舒、桐外，随征不过五千余人，又攻垒血战，锐卒损伤过多，遂飞调防兵策应。未及至，而贼已来逼。初十日，派队迎击金牛镇，战樊家渡，已获全胜。忽左路出贼数万，乘雾来抄，我军回戈返斗，前后受敌。参将彭友胜、游击胡廷槐、饶万福等力战死之，余皆截阻不能归营。李续宾自领亲兵救应，而伪城之贼复出，与援贼相合，我军四面被围。初更时，最后两营李续焘、彭祥瑞越垒冲出。于是贼踞其垒，断我军去路。或劝以突围退保，无难再振。李续宾曰：“某在军前后数百战，每出队，即不望生还。今日固必死此。有不愿从死者，请各为计。”各员弁皆跪泣曰：“某等愿从公，以死报国，不愿去。”李续宾具衣冠望阙叩首。二鼓向尽，怒马直出，赴悍贼林立处，死之。臣胞弟曾国华及何忠骏、何裕、王揆一、李续艺、吴立蓉、万斛源等皆死之。而副将李存汉、道员孙守信、运同丁锐义等，犹督守孤垒，以俟桐城援兵。至十三日亥刻，子药、水米俱尽，孙守信等死之。十九日，贼攻桐城，李存汉、赵友财、谢嗣湘、李景均等死之，桐城复陷。凡湘军员弁兵役随李续宾死者，近六千人。十一月，三河附近绅民从贼中觅得李续宾尸骸，潜送霍山，迎至黄州，即将返葬湘乡各等情，禀报到臣。

伏查李续宾战绩，自咸丰三年赴援江西，克复太和、安福、永兴，有江西、湖南奏报；四、五两年攻克岳州、武、汉、广信等处，有臣国藩奏报；六、七、八等年，攻克武、汉、九江、皖北各处，有官文、胡林翼等奏报，各在案。此次死事之烈，官文等必详奏请恤。惟臣与李续宾从事较久，相知颇深，有不得不渎陈于圣主之前者。李续宾初援江西，为谢梦草营中帮办，嗣随罗泽南征剿各处。循循弟子，退然若无所知，不自表异，人亦未有以异之。逮岳州大桥之战，塔齐布独称湘勇白旗为无敌，贼亦深畏白旗。白旗者，李续宾所部右营也。既而田家镇之役，以少胜众。九江之败，士卒多逃散，独右营勇丁依依不去。然后众称其贤，得士心矣！犹复粥粥无能，转战江西、岳、鄂之间。经过州县不见一客，稠人广坐不发一语。自楚军之兴，人人皆以节烈相高，或涅臂自盟，或歃血共誓，慷慨陈词，预相要约。李续宾独默然深藏，初不预作激烈自许之言。然忠果之色，见于眉间。远近上下，皆有以信其大节之不苟。

臣所立湘勇营制，编队立哨，略仿古法。计事授糈，皆有定程。行之既久，各营时有变更。惟李续宾守法五年，始终不变。尝谓臣曰：立法者，但求大段妥善；行法者，当于小处弥缝。臣初定湘营饷项，稍示优裕，原冀月有赢余，以养将领之廉，而作军士之气。李续宾统营既多，历年已久，节省赢余及廉俸至数万金，不寄家以自肥，概留备军中非常之需。咸丰六年冬，曾寄银五千两于南昌，济臣粮台之急。七年冬，又寄银万两至吉安，济臣弟曾国荃一军；又寄三千两至贵溪，济李元度一军。此外赢余银两，亦皆量力济人，不忍他军饥而己军独饱。

往者故抚臣江忠源尝论兵勇利病：勇则畛域不分，而患其踪迹无定，此之所革，彼之所收；兵则尺籍有定，而患其界限太分，胜不相让，败不相救。兵则规矩较肃，而患无陷阵刚猛之风；勇则锐气较新，而患无上下等威之辨。故用兵以和为贵，用勇以严为贵。李续宾驭下极宽，终年不见愠色。而弁勇有罪，往往挥涕而手刃之。甲寅十月，在田家镇斩退怯之勇，臣奏牍称其有名将之风。故刑人无多，而岁久无敢弛慢。至于临阵之际，专以救败为务，以顾全大局为先。遇贼则让人御其弱者，而自当其悍者。分兵则以强者予人，而携弱者以自随。或携随数次，弱者渐强矣，则又另带新营以自随。江、楚诸军，每言肯携带弱兵，肯临阵救人者，前惟塔齐布，后惟李续宾。此次三河之败，亦由所部强兵，分留湖北，分拨臣处，分防九江，分驻桐城，而多携弱者以自随。其仁厚在此，其致败亦未始不由乎此。此军民所尤感泣不忘者也。

臣昔观李续宾厚重少文，百战无挫，私心慰幸，以为可跻中兴福将之列。不意大难未夷，长城遽陨。督臣官文等具奏请恤，想蒙圣慈矜鉴。臣与李续宾同县姻戚，不敢饰辞溢美，亦不敢没其忠勋。谨就夙昔所知，渎陈宸听，伏乞皇上圣鉴，饬付国史馆查照施行。谨奏。

182．曾国华殉难三河镇折正月十一日

奏为臣弟曾国华殉难三河镇，恭折奏祈圣鉴事。

窃臣自上年十月，闻皖北三河镇之败，即知臣弟曾国华同时殉难。因道路遥远，传闻鲜据，专丁函询李续宜及都兴阿、鲍超等处，又派人至舒城附近查访。旋接各路先后函禀，三河营垒于十月初十日被围。是夜二更，李续宾怒马赴敌，死之。臣弟曾国华与李续宾儿女姻亲，又谋人之军，义不可以独生，亦冲骑赴贼中，死之。同幕诸客，如何忠骏、何裕、王揆一、李续艺、吴立蓉、万斛源等，同时并殉。惟孙守信复坚守两日，至十三夜，乃从容就义等情。

溯查咸丰五年十月，翼贼石达开率众由湖北通城窜入江西，勾结广东匪徒周培春等，自湖南茶陵州窜入，与石逆会于新昌县，连陷瑞、临、袁州三府。六年春，又陷吉安、抚、建三府。臣所部诸军，罗泽南既先赴湖北，周凤山又败于樟树镇。臣不得已，率水师入援省城，而令李元度陆军进攻抚州。维时人心震惊，道路梗阻，楚军不得通乡书，因募死士，蜡丸隐语，回楚乞救。贼亦悬赏，购奸民捕杀。湖南致书者，无一幸免。臣几有岌岌坐困之势。臣弟曾国华驰赴武昌，乞师以救江西。经湖北抚臣胡林翼奏委国华统领普承尧、吴坤修、刘腾鸿各军赴援。遂由咸宁、蒲圻沿途迎剿，取道万载，攻克新昌、上高。两月之间，连复六县，遂围瑞州。由是江西、湖南始通音问。而国华积劳致疾，就医南昌。与臣握手相见，悲喜交集。盖以新募之众，千里来援，节节攻打，摧江西十余万之贼，鏖战于酷暑烈日之中，艰险备尝，乃有此兄弟会晤之一日也。病痊，仍回瑞州督剿。七年正月，臣赴瑞州，与国华定计合围，掘长濠三十里，断贼接济。二月丁父忧，兄弟奔丧回籍。厥后瑞城克复，尚未变国华原定之规模。

臣叔父曾骥云无子，以国华为嗣。八年二月，降服期满。四月，李续宾调赴湖北，奏明留营帮办。相与讲求戎政，晨夕商酌。国华性好读史，颇怀大志。于古人艰危之境，反复推究其得失。平昔持论过高，臣恒诫之。近日议论军事，渐归于精细稳实，与李续宾兄弟意见多合。十月初九日，犹以家书寄臣，称援贼麇至，各营意欲退保，国华与主帅坚持不退。二人谋合，必不为众说所摇等语。岂料其发信之次日，即为效命之秋；而其坚持不摇之计，即为全军并殉之机也。七年五月间，钦奉恩谕有“曾国华带勇援应，一门忠义，实深嘉尚”之褒。跪读之下，感激涕零。今幸临危不苟，仰副圣慈，捐糜以报生成之德，在门户亦足增荣。子弟得附忠义之林，在臣心更复何恨！特以臣叔父年齿日高，倚闾望切，孤侄曾纪寿幼稚何依？臣六载军中，愆尤业集，即手足私爱，亦觉愧负良多。建昌去舒城千有余里，兵力不能遽及。山川间隔，日月寝淹，骸骨未收，遗恨难雪。追思昔年，若无国华援救，臣无以至今日，臣军无以图幸全，即江西亦无以转危为安。悯念微劳，不忍不渎陈于圣主之前。至于例得恤典，应由湖北督臣、抚臣汇案具奏，臣不敢妄为乞恩，伏祈皇上圣鉴，训示施行。谨奏。

183．附咨文　咨官文胡林翼等 ⁽¹⁾ 二月二十三日（转录明谕：着将李续宾事迹交国史馆采入列传及赏曾骥云从二品封典事）

为恭录咨会事。

为照本部堂于咸丰九年正月十一日，由驿恭奏巡抚衔浙江布政使李续宾死事甚烈功绩最多一折；又臣弟曾国华殉难三河镇一折。当经咨送折稿在案。兹于二月十三日准兵部火票递回前折，均奉朱批：“另有旨。”钦此。同日，并准递到军机处片开，咸丰九年正月二十六日内阁奉上谕：

巡抚衔浙江布政使李续宾前在三河镇剿贼阵亡，业经降旨优加褒恤。兹据曾国藩胪陈该员功绩具奏，览之益深悼惜。李续宾从军数载，所向成功，及其见危授命，麾下将士，无一偷生，实有古名将之风。允宜垂诸信史，百世流芳，着将曾国藩此奏交国史馆采入列传，以示褒嘉。钦此。

又咸丰九年正月二十六日内阁奉上谕：

曾国藩奏伊弟曾国华殉难情形一折。候选同知曾国华在三河镇殉难，当经降旨追赠道员，从优议恤。该故员历著战功，一门忠义，着再加恩赏给伊父曾骥云从二品封典，以示褒嘉。钦此。

相应恭录咨会。为此合咨贵部堂〈院〉，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院觉罗耆〈龄〉。

————————————————————

(1)  此件并札统带湘勇按察使衔湖北补用道李续宜。

184．附录廷寄　饬令各地严行查禁私磺偷贩资匪等事 ⁽¹⁾ 二月二十三日

咸丰九年二月十三日在建昌行营准兵部火票递到军机大臣字寄——

各路统兵大臣，直隶、山东、山西、河南、陕西、江苏、安徽、浙江、江西、福建、湖南、湖北、四川各督抚：

咸丰九年正月二十四日奉上谕：

胜保、翁同书奏，请饬各路统兵大臣及各省督抚，严禁偷贩私磺等语。据称参将李世忠详禀，逆匪横行，皆由私磺接济。并指出大江南北水陆口岸、各要隘，奸商通匪、偷贩各情，亟应严行查禁，以杜私售。惟现在用兵地方，袤延数省，隘口过多，私磺贩运之处，断绝匪易。其各省会及著名镇市，商贾辐辏之所，尤应详加盘诘。除山西等处产磺之地，严禁私磺出售外，其各路军营及用兵省分，非有统兵大臣及该督抚委员解送印文知照者，概不准擅行采买。其经过关津隘卡，如无印文护票者，即着查拿惩办。倘有不肖官吏私行贿放者，察出严行治罪。军营兵勇如有偷漏硝磺、火药接济贼营者，即以军法从事。着官文、德兴阿、和春、胜保、曾国藩、张芾、傅振邦等，及各直省督抚，严定章程，实力盘禁，毋稍松懈。至所呈该参将原禀太平关、无为州等处，粵逆日收税银，为数甚巨，并着和春、何桂清等严饬地方员弁，于东坝一带，晓谕商民，不准在太平关等处贩卖货物，使该逆收税日少，无从接济米粮，以冀制贼死命，是为至要。将此各谕令知之。钦此。

遵旨寄信前来。

————————————————————

(1)  此件据曾国藩家藏手抄本《谕旨奏章》补。

185．附咨文　咨官文王懿德等 ⁽¹⁾ 二月二十三日（转录廷寄：答通筹全局仍请添练马队等折片）

为恭录咨会事。

窃照本部堂于咸丰九年正月十一日，由驿恭奏遵旨通筹全局，并陈近日军情，仍请添练马队以图进取一折。又附奏暂缓移营，并调南赣饶镇来江一片。所有折片两稿当经咨送在案。兹于二月十三日准兵部火票递回前件，均奉朱批：“另有旨。”钦此。同日，并准递到军机大臣字寄——

钦差前任兵部侍郎曾国藩：

咸丰九年正月二十六日奉上谕：

曾国藩奏遵筹全局，请添马队进取一折。所称安徽贼氛甚恶，湖北据皖境上游，北岸须添足马步三万人，都兴阿、李续宜、鲍超任之；现在水师万余，杨载福、彭玉麟任之；南岸须添足马步二万人，由该侍郎率张运兰、萧启江等任之。又称驻扎建昌，距赣州、景德镇两军较远，调度不灵。拟调萧启江一军并赴北路等语。该侍郎统筹全局，意在并力大江两岸，为节节进剿之计，所见甚是。惟现在江西南赣等处贼氛尚炽，该侍郎未能即日北行。俟南路稍松，再赴皖、楚交界筹办大局。其调察哈尔马匹一节。上年调赴袁□等军营之马，沿途倒毙十之七八，一路解费，概属虚糜。翁同书因庐营缺马，曾有就地采买之请，较之远路调拨，似有实济。本日已谕知官文等设法筹办矣。

另片奏请饬健锐等营选派精练弓马之三、四品官赴营等语。已谕都兴阿先于该营内酌量选派，或京营及东三省中有素所深悉之人，并着指名奏调，以资教练。将来楚军东下，如马队不敷，并可由胜保等军营酌量协拨。编修郭嵩焘现随僧格林沁前赴天津，俟该处撤防，再降谕旨令赴该侍郎军营主事。李榕已令赴营差委。

至江西建昌、宁都现无防兵，亦已谕令王懿德即饬饶廷选酌带所部兵勇驰赴江西，听候曾国藩调度矣。

汝弟曾国华在三河阵亡，可嘉可悯，业经追赠道员，从优赐恤。该员之子例有应得世职，本日复明降谕旨，赏给伊父曾骥云从二品封典，以示褒奖。将此由六百里谕令知之。钦此。

遵旨寄信前来等因。承准此，相应恭录咨会。为此合咨贵部堂院，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、闽浙总督部堂王〈懿德〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院觉罗耆〈龄〉。

————————————————————

(1)  此件并咨福建水师提督杨载福、浙江巡抚胡兴仁、荆州将军都兴阿。并札统带老湘营按察使衔道员张运兰、统带湘果营布政使衔道员萧启江、广信粮台广饶九南道道员沈葆桢、协理水师布政使衔广东惠潮嘉道道员彭玉麟等。

186．萧启江军南康大捷并驰援信丰折 ⁽¹⁾ 二月初九日

奏为萧启江一军在南康大捷，攻克新城墟及池江等处贼巢，现在驰救信丰，以期力解城围，恭折奏祈圣鉴事。

窃臣于上年十一月檄调萧启江由石城赴援赣州，业经奏明在案。接据该道禀报，本年正月初五日行抵赣州。其时南康吃紧，兼署南安府周汝筠所带各勇不敷堵剿，遂于十六日抵南康。查探得前陷南安之贼，一支为伪翼府宰制陈亨容、傅忠信、何名标，一支为伪渠帅萧寿、蔡次贤，一支为伪尚书周竹歧、李遇隆，一支为伪军略赖玉新、黄玉发，一支为伪承宣刘逸才、张遂谋，众至七八万，希图由南康直犯赣州。在新城墟地方，筑立伪城，开壕列栅，设望楼百余座，占踞村庄二十余里。其首逆则踞池江地方为第二巢。传闻石达开尚在此路，势甚披猖。十七日，萧启江抵贤女埔，因贼众兵单，可以智胜，难以力取，遂传令偃旗息鼓，商令管带田勇之知县周庆榕、府经历周庆夏等，先行出队诱贼，楚军设伏待之。十八日出队，衔枚疾走，埋伏赤石塘地方。周庆榕带田勇三千，直逼新城墟，诱贼出巢。田勇者，赣南团练，按田派出之勇也。贼素轻田勇，鸣角出队，约六七万人，漫山遍野。田勇开枪数次，佯败诱之。贼不虞楚军之骤至也，猛追七八里，萧启江声炮为号，伏兵四起，先将去路截断。前营参将梁万贵、左营参将胡中和、奇胜军都司黎得盛，由左路截击。右营游击毛治祺、后营知府刘岳昭、新果营都司唐星照，由右路截击。萧启江率亲兵及中营游击秦华祝、副果营县丞戴龄，由中路迎击。贼见楚军旗号天外飞来，败后丢弃军械，狼狈就戮，伏尸遍地，烟焰迷天。田勇亦乘势截杀南岸之贼。该逆退过浮桥死拒。胡中和、梁万贵率队冲入。正酣战间，忽到悍贼七八千，旗色鲜明，与前迥异。我军殊死战，贼又败北。追过数里，接应贼复至。适我军接应亦到，追过新城墟十余里，逾麻布陇，至小溪界。申刻分番收队，往返九十余里。除田勇斩获不计外，楚军毙贼二千余名，生擒二百一十名，阵斩伪渠帅、统戎、检点、庆天侯、指挥、将军之属。搜获伪印四十二颗，大小旗五百零八面，均解建昌老营。此十八日大获全胜，攻克新城墟之实在情形也。

二十日，萧启江进攻池江贼巢，谍报贼数甚少，恐有诡谋。行过麻布陇，列阵以待。萧启江自率数骑登高瞭望，知有贼伏，传令勿进。正收队间，田勇之在前者，忽蜂拥奔回。先是，十八之胜，田勇夺获贼赃最多，遂益放胆。是日集者约四万人，与楚军队伍相间杂。田勇见贼即进，被贼轰毙二人，旋即返奔。伏贼大起，官军队伍为田勇所乱，该逆愈扑愈众。胡中和、毛治祺、刘岳昭、黎得盛、唐星照、梁万贵、秦华祝等，力战断后，枪毙杀毙二百余贼。都司龙复胜、把总洪复胜等战死。各路无兵接应，退至麻布陇，仍卓旗回马冲击数次，返追二里，毙贼百余名，斩伪官二骑，贼始退奔。是役毙贼三百有余，生擒十九名，夺伪印二颗。我军亦阵亡二百六十四名，各将士愤欲再战。二十二日，仍出伏麻布陇沿河一带，而以二三旗诱贼。贼竟不出，仅出数百人，往来不定。我军奋追，生擒三人而返。据供，十八、二十两役贼中死者逃者甚多。萧启江等遂于二十四日再攻池江，仍埋伏小溪一带诱贼，竟无影响。久之对岸村庄出四五千贼，卷旗而前。我军进击，轰毙多名。田勇亦到，贼党奔逃。我军离营太远，遂未穷追。立将池江、小溪、凤凰城、长江墟等处贼巢焚毁。败贼均窜近南安府城一带。正欲跟追，适接周汝筠函禀，信丰被围数月，军米告竭，岌岌可危，不能不先其所急。且信丰、崇义未靖，遽以孤军进逼南安，亦虞后路抄截。萧启江遂饬周庆榕等严扎新城墟要隘，而潜率所部，由龙回一带驰赴信丰。西路总兵遮克敦布现扎信丰北路，约定环攻，冀可迅解城围。然后会合遮克敦布进攻南安，庶兵力厚而无牵缀之虑。此二十日小挫，二十四日焚毁池江、小溪、凤凰城、长江墟贼巢，及现援信丰之实在情形也。据萧启江节次禀报前来。

臣查南安各属，贼势浩大，经萧启江设伏制胜，虽二十日小挫，旋即鼓勇进攻，该逆弃垒遁逃，其气已夺。惟信丰官民，苦守围城数月，若不竭力救援，何以劝守土之吏？且信丰、崇义不能扫荡，亦未便孤军深进。臣现批饬如禀办理。一俟解围后，会合遮克敦布再图南安，庶剿办更易得手。所有阵亡之都司龙复胜，蓝翎把总洪复胜、陶泰益、欧得胜、朱源、鲁再高、谭怀玉、萧清元，把总谢明高，蓝翎外委涂清贵，外委张连升、余凤山、萧品南、李春元、章隆泉、谢仁四、陈高升等十七员，应请敕部各照本职从优议恤，以慰忠魂。除飞咨湖南抚臣派兵从郴、桂各属以剿为堵、合力夹击外，所有十八日大捷，攻克新城墟贼巢，二十日小挫，二十四日攻破池江等处贼巢，及现援信丰各缘由，理合会同江西巡抚臣耆龄，由驿六百里驰奏，伏乞皇上圣鉴，训示施行。谨奏。

————————————————————

(1)  此件与耆龄会衔。

187．附咨文　咨耆龄骆秉章等 ⁽¹⁾ 三月十七日（转录明谕：答萧启江军南康大捷驰救信丰折）

为恭录咨会事。

为照本部堂于咸丰九年二月初九日会同江西抚部院，由驿具奏萧启江一军在南康大捷，攻克新城墟及池江等处贼巢，现在驰救信丰，以期力解城围一折。当经咨送折稿在案。兹于三月初九日准兵部火票递回前折，奉朱批：“另有旨。”钦此。同日，并准递到咸丰九年二月二十四日内阁奉上谕：

曾国藩奏官军驰抵南康，剿匪大胜，攻克新城墟等处贼巢，并赴援信丰一折。逆匪自攻陷南安之后，聚众数万，由南康直犯赣州，占踞新城墟及池江地方。正月十七日等，萧启江令管带田勇之知县周庆榕等设伏诱贼，分路截击，杀贼甚夥。正鏖战时，又到悍贼七八千名。我军奋力死战，又将匪众击败，攻克新城墟贼巢。除田勇斩获不计外，楚军毙贼二千余名，生擒二百十名，阵斩伪渠帅等贼目多名。二十日进攻池江贼巢，互有伤亡。计毙贼三百余名，生擒十九名。二十四日，官军仍伏兵诱贼，轰毙多名，立将池江、小溪、凤凰城、长江墟等处贼巢一律焚毁，剿办尚属认真。着曾国藩饬令萧启江等迅解信丰城围，以图克复南安，毋稍迟延。所有阵亡之都司龙复胜，把总洪复胜、陶泰益、欧得胜、朱源、鲁再高、谭怀玉、萧清元、谢明高，外委涂清贵、张连升、余凤山、萧品南、李春元、章隆泉、谢仁四、陈高升等十七员，均着交部各照本职从优议恤，以慰忠魂。钦此。

相应恭录咨会。为此合咨贵部院堂，请烦钦遵查照施行。须至咨者：右咨江西巡抚部院觉罗耆〈龄〉、头品顶戴湖南巡抚部院骆〈秉章〉、闽浙总督部堂王〈懿德〉。

————————————————————

(1)  此件并札统带湘果营布政使衔即选道萧启江。

188．遵保新城安仁两次出力员弁折二月初九日

奏为遵旨酌保出力员弁，汇案具奏，恳恩奖叙，以励戎行事。

窃道员张运兰等力解新城重围，经江西抚臣耆龄奏奉谕旨：所有老湘营员弁兵勇，着曾国藩查明保奏。又该道等攻克安仁县城，经臣奏奉谕旨：水陆员弁兵勇，准择尤保奖等因，钦此。钦遵各在案。仰见圣主激励戎行、微劳必录之至意，当即恭录转行。据张运兰具禀缮单请奏前来。

臣查上年七月，福建大股贼回窜新城，合围攻犯。经张运兰等兼程赴援，殄灭净尽。八月内，另股出铁牛关，由泸溪、金溪窜入安仁县。经臣饬派张运兰一军，并道员李元度原带之平江营水师，合力围攻，克复县城，实属著有微劳。钦奉前因，谨悉心查核，将两次遵旨酌保之水陆员弁及地方得力官绅并案请奖，恭缮清单，加具考语，吁恳皇上恩施，以昭鼓励。除劳绩稍次，现保把总、外委各弁，另册咨送兵部查照外，理合会同江西抚臣耆龄，恭折附驿具奏，伏乞圣鉴，训示施行。谨奏。

附保单

谨将张运兰一军力解新城重围，攻克安仁县城，两次遵旨酌保之出力员弁，并平江水师营协守玉山，会攻安仁，及新城、安、弋等县出力官绅，并案汇保，缮具清单，恭呈御览。

计开：

营务处

花翎即选知府王勋。该员实心办事，晓畅戎机，一家数人，宣力军营，不辞劳瘁。应请免选本班，以道员归于湖北补用。

老湘营

花翎即选知府王开来。该员熟悉营务，忘私忘家，遇紧督率士卒，不避险艰，应请赏加道衔，并赏给正四品封典。蓝翎尽先即选知县刘生。该员心精力果，每战分督各勇，布置合宜。请免选本班，以同知归部即选，并赏换花翎。双月选用教谕李崇基。该员赞襄军事，每具特识，尤能分督士卒，出奇制胜。请免选本班，以知县分发湖南即补，并赏加同知衔。即选从九张恒祥。该员干事周详，督阵奋往。请以县丞归部即选，并赏戴蓝翎。

文生舒翰。该生朴诚端重，劳瘁不辞，分督各勇，布置合宜。请以训导归部即选。即选从九刘心怀。该员每遇紧急，梭巡营垒，随队冲锋。请以主簿归部即选。佾生龙甘霖。该生勤敏恬静，尤能督队制胜。请以县主簿归部尽先选用。文童张恒舟。该童办事明断，督队冲锋，最为得力。请以从九品归部尽先即选。童生康荣诰。该童管理军装，妥洽周详，不避艰险。请以从九品归部即选。军功童生陈义诏。该童诚朴勤能，襄办帐房，一毫不苟。请以从九品归部即选。童生彭先俊。该童竭力赞襄，诚慎可靠。请赏给从九衔。

花翎湖南即补游击文恒久、刘松山、朱绍辉、叶明瑞。该四员识定胆优，每战身先士卒，奋不顾身。均请以参将留于湖南即补。蓝翎湖南即补游击刘光明。该员朴诚忠勇，安仁之役厥功最伟。请以参将归于湖南即补，并赏换花翎。蓝翎游击衔湖南补用都司贺国秀、易荣华。该二员英锐罕匹，安仁之战，登陴陷阵。均请以游击归湖南即补，并加参将衔、赏换花翎。蓝翎湖南补用游击王华国。该员胆壮气雄，于危迫时尤征定力。请加参将衔，并赏换花翎。

花翎湖南补用都司王万友，蓝翎游击衔湖南补用都司陈世隆。该二员血诚自矢，带队冲锋，极有定识。请以游击即补，并赏加参将衔。花翎游击衔湖南补用都司何本高、陈青云、戴云辉、曹义胜、谭发律，蓝翎补用都司张义贵、黎以成、唐玉益、文兼武、谷代维、黄和鸣、喻福庆。该十二员勤慎勇敢，每仗率队冲锋，最为出力。均请以游击归于湖南即补。蓝翎湖南补用都司陈玉恒、易开俊、李纯典、朱华清。该四员认真办事，遇仗争先，相机善战。均请赏加游击衔。

蓝翎都司衔拔补守备李竟成、曾正汉、熊常富、喻方元、廖定升。该五员胆力沈雄，每战冲锋陷阵，立功最多。均请以都司留于湖南补用，并赏加游击衔。蓝翎都司衔拔补守备辜胜友、刘义胜，蓝翎拔补守备王开琳、何万胜、胡益志、易福升、邹捷先、张福星、王茂林、赵连玉、颜焕楚、王洪贵，蓝翎守备衔拔补千总刘友春、王景星、许元珍、何国集、萧章开。该弁等十七名，胆力俱壮，艰险不辞。均请以都司留于湖南即补。

蓝翎拔补守备王庆福、唐有章、江发荣、李印典、罗紫临。该五弁任事备极勤劳，遇仗不避锋镝。均请赏加都司衔。蓝翎守备衔拔补千总喻致维、陈裕英、贺国桢、彭英祥、易致海、龚明国、喻启英、周福贵、陈泰清、郭运连，蓝翎拔补千总龚隆贵、胡文高、熊长清、陈秀林、刘永清。该弁等十五名，小心任事，力战冲锋，尤能历久不懈。均请以守备拔补，并赏加都司衔。

蓝翎守备衔拔补千总王茀庆、刘福春，蓝翎拔补千总康光耀、刘位能、易致中、漆长春、熊常成、萧合胜、席德元、戴明前、雷太顺、彭福田、宋均和、黄坦登、黎德盛、刘华富、胡高俊、刘三友、陆春祥、周就安、杨纯修、汤芝明、袁彦贤、席俊和、李芳菲、易德麟、陈玉才、陈寅和、方一元、张国胜。该弁等三十名，冲锋陷阵，鏖战出奇，斩馘极多。均请以守备拔补。

拔补千总李元和、严昌明、关仕洪、胡敬忠。该四弁接仗奋勇，杀贼最多。均请以守备拔补，并赏戴蓝翎。蓝翎拔补千总赵华国、王细祥、黎玉春、邓德芳、萧长青、廖德福。该六弁每战奋身杀贼，英气无前。均请赏加守备衔。蓝翎拔补把总胡世爱、张化龙、刘峻福、庞茂生、杜名仙、李承临。该六弁矢慎矢勤，知进知退，屡著战功。均请以千总拔补，并赏加守备衔。

拔补把总罗国日、彭振武、喻先达、石伯政、周友胜、黄得祥、蒋开典、李就三、汤日升、萧凌云，经制外委王发隆，拔补外委陆添升，军功郭昌林、叶明世。该弁等十四名，冲锋杀贼，战功最多。均请以千总拔补，并赏戴蓝翎。

蓝翎拔补把总张锦棠、张名灿、龙锦明、周亲和、周明山、黄辉山、陈荣清、彭玉秀、唐香益、方鸿春、彭永发、刘酉山、胡文道、胡理明、周仁秀、陈文英、宋世交、彭倬宜、易碧山、刘荣绅、金占魁、周万和、谷为骏、余名香、周盈瑞、廖得胜、张复胜，蓝翎经制外委萧瑞祥、汤胜南，蓝翎拔补外委刘启元、杨恒隆、曾德喜。该弁等三十二名，遇事不辞劳瘁，临阵皆合机宜。均请以千总拔补。

拔补把总曾诸保、熊得寿、彭永昌、钟玉和。该四弁摧锋陷阵，履险如夷。均请以千总拔补。拔补把总龙明德、钟声和、彭荣致、萧仁魁、萧长发，军功张镇湘。该六弁胆力俱优，战功屡著。均请赏戴蓝翎。

经制外委彭才瑶、李开诚、陈步方、秦元章、刘旺明、左维新、胡高志、郭万斌、李玉堂、王维得、张玉池，拔补外委王奇云、贺文郁、周东亮、范宝林、葛佐朝、刘长春、刘佐卿、杨得胜、熊光开、吴耀彩、郭同发、庞宝田，军功罗基淼、左茂盛、蒋复胜、李乾裕、谷清云、唐盛世、彭锦湘、马学易、朱万发、彭景名、张湘才、萧本言、赵桂莲、赵克政、林得胜、陈吉开、沈连朝、刘兴文、魏兴洪、谭义林、李福兴、刘承光、曾永发、赵兴云、何春林、李维新、赵三光、左成泰、毛得贵、徐三元、陈清泗、鸿楚山、陈考祥、王可加、邹中祖、郭盛明、彭尚珍、萧正祥、张明万、关期友、曾武道、汤万胜、杨复胜、王义富、孙桂亭、唐邦巨、邹家东、成致轩、王义发、张永得、刘得云、邹礼仪、黄玉亭、朱寿松、文泰胜、彭开武、周和美、谷本立、杨荣华、彭盛荣、雷兴祥，广东阳江镇外委黎登照，外委曾忠恕，武生王忠。该弁等八十七名，技艺精强，每战勇敢，杀贼最多。均请以把总拔补，并赏戴蓝翎。

军功廖福先、谭瑞堂、钟仕彬、胡国忠、王裕春、元秀盈、陈太和、何星明、向仁义、彭立荣、周元吉、曾松其、陈洪胜、王文汉、程择方、贺心田、李朋思、萧章林、陈敬缉、刘得升、向友典、陈广发、阳长春、龙青云、宋习武、易长胜、朱菊亭、陈星保、杨得庆、吕祖开、邹得胜、祝庆方、彭忠康、邓廷升、朱作魁、潘成宗、赖明方、朱荣华、晏文祥、汪大胜、方荣盛、彭祯祥、彭友堂、简连芳、文青山、梁惠堂、周清河、周金和、谢宜安、张德云、贺文星、周德富。该军功等五十二名，戮力同心，遇仗不计利害，始终出力。均请以外委拔补，并赏戴蓝翎。

副湘营

蓝翎即选县丞胡宝善。该员英锐勇敢，临阵督队，极合机宜。请免选本班，以知县归部即选，并赏加同知衔。即选训导易光济。该员办事勤干，不避艰辛。请以教谕归部即选。文童钟人瑞。该军功在营日久，办事不避艰辛。请以从九品归部即选。蓝翎拔补千总何长庚。该弁胆勇俱壮，首先登城，奋不顾身。请以守备拔补，并加都司衔。蓝翎拔补守备何福盛。该弁沈雄果敢，遇战奋不顾身。请以都司即补。

蓝翎守备衔拔补千总罗才有。该弁诚朴勇敢，战阵争先。请以守备拔补，并加都司衔。蓝翎守备衔拔补千总王有胜、邓建勋，蓝翎拔补千总陈锦云、成龙胜、赵贵顺。该五弁打仗奋勇，办事勤能。均请以守备拔补。蓝翎拔补千总陈星福。该弁勇敢向前，杀贼颇多。请加守备衔。蓝翎拔补把总谭洪典、邓建邦、颜得盛，拔补把总张其生、黄兆祥、扶永庚、郭瑞芳、郭正荣。该弁等八名，奋勇向前，最为出力。均请以千总拔补。

吉左营

蓝翎即补都司朱宽义。该员朴诚英勇，临阵率队冲锋，所向无敌。请以游击即补，并赏换花翎。军功童生张汝能。该军功任事勤奋，督率有方。请以从九品未入流归部即选。花翎补用都司朱维高、蓝翎即补都司胡克安。该二员等智勇足备，动合机宜。均请以游击即补。

蓝翎拔补守备朱涟甲，蓝翎守备衔拔补千总陈万合。该二弁英锐沈毅，胆略俱优。均请以都司即补。蓝翎即补都司贺长春、蓝翎都司衔即补守备王春华。该二员勇敢英鸷，调度得宜。均请赏换花翎。蓝翎守备衔拔补千总彭惠武。该弁奋勇向前，擒斩极多。请以守备拔补，并赏加都司衔。

蓝翎拔补千总陈广学、朱斯皇、李冠群、宋楚怀。该四弁勇猛当先，斩馘甚多。均请以守备拔补。拔补把总刘绍林、胡作成。该二弁任事勤能，打仗勇往。均请以千总拔补，并赏戴蓝翎。蓝翎拔补把总彭文炳、罗南城、龚有志、戴友品，拔补把总王广才、王存福、胡见田、胡荣发。该弁等八名，转战无前，不避锋镝。均请以千总拔补。拔补把总谢如辉。该弁实心办事，放胆冲锋。请赏戴蓝翎。

拔补外委吴鸿宾、罗明泗。该二弁打仗勇猛，办事周详。均请以把总拔补，并赏戴蓝翎。军功胡坤才、曹胜和、谢光前。该军功等三名，精锐强毅，打仗争先。均请以外委拔补，并赏戴蓝翎。

平江水师营

水师营官蓝翎都司衔即补守备朱德树。该员打仗奋勇，办事结实，不避险艰。应请以都司遇缺即选，并赏换花翎。

蓝翎外委祝嘉恩、王访卿，云骑尉世职石泽光，拔补千总朱蕊榜，把总刘有胜，外委朱常久、王昭谦、朱佑章，把总李煌应，蓝翎千总汪加具，把总李三保、毛锡玉，外委湛占魁，蓝翎外委朱积善，蓝翎守御所千总彭让三，五品顶戴褚景锠，蓝翎把总黄大德。该弁等陷阵冲锋，不遗余力。祝嘉恩、王访卿，均请以把总即补，并加守御所千总衔。石泽光，请以守备拔补，并加都司衔。朱蕊榜，请以守备拔补，并赏戴蓝翎。刘有胜，请赏戴蓝翎。朱常久、王昭谦、朱佑章，均请以千总拔补。李煌应，请以千总遇缺拔补。汪加具，请以守备遇缺拔补。李三保，请以千总拔补，并赏戴蓝翎。毛锡玉、湛占魁，均请赏戴蓝翎。朱积善，请以把总即补。彭让三，请加守备衔。褚景锠，请以守御所千总即选。黄大德，请以千总拔补，并加守备衔。

新城等县出力官绅

拣发知县雷嘉澍。该员练达勤能，办团得力。请赏加同知衔。指捐福建县丞邓仕骥、监生龚杰、文生邓葆萱。该员等办事认真，始终不懈。邓仕骥，请仍归原省以县丞遇缺即补。龚杰，请以从九品归部即选。邓葆萱，请以训导归部即选。

同知衔署弋阳县事补用知县胡长芝。该员带领团练向导会剿，并捐备火药二万四千斤接济大营，应请赏戴花翎。岁贡生汤咸有，该生办理安仁团练，亲率向导，随同克复县城。请以训导归部不论双单月尽先选用。

赏还七品顶戴革职翰林院编修吴嘉宾。该员学识兼优，实心任事。咸丰三年，带勇救援省城，扼扎武阳渡。五年在臣军分带水师，旋在彭泽，督带练勇。六、七两年，带勇防剿抚、建两属。八年赴援福建，克复光泽、邵武等县。现在籍办理团练，备历艰辛，出力最久。应请加恩，以同知归部不论双单月遇缺即选。

即选从九品李仁俊，监生郭家镛、阎泰。该员等襄办营务，不辞劳瘁，出力最久。李仁俊，请免选从九，以府经历县丞遇缺即选。郭家镛、阎泰，均请以县主簿不论双单月遇缺即选。

共三百九十八员。

189．附咨文　咨耆龄骆秉章三月十三日（转录明谕：答遵保新城安仁两次出力员弁折）

为恭录咨会事。

为照本部堂于咸丰九年二月初九日会同江西抚部院，由驿具奏遵旨酌保出力员弁一折，当经咨送折稿并清单在案。兹于三月初九日准兵部火票递回原折，奉朱批：“另有旨。”钦此。同日，并准递到咸丰九年二月二十四日内阁奉上谕：

曾国藩奏遵保援剿江西出力员弁，开单请奖一折。上年七月，福建大股贼匪回窜江西新城县，合围攻犯，另股由泸溪、金溪窜入安仁县。经道员张运兰等兼程赴援，力解新城重围，并会同平江营水师合力围攻，克复安仁县城。该员弁、官绅均属著有微劳，自应量加鼓励。即选知府王勋，着免选本班，以道员归于湖北补用。王开来，着赏加道衔，并赏给正四品封典。即选知县刘生，着免选本班，以同知归部即选，并赏换花翎。选用教谕李崇基，着免选本班，以知县分发湖南即补，并赏加同知衔。从九品张恒祥，着以县丞归部即选，并赏戴蓝翎。文生舒翰，着以训导归部即选。从九品刘心怀，着以主簿归部即选。佾生龙甘霖，着以县主簿归部尽先选用。文童张恒舟，着以从九品归部尽先即选。童生康荣诰、陈义诏，均着以从九品归部即选。彭先俊，着赏给从九品衔。即补游击文恒久、刘松山、朱绍辉、叶明瑞、刘光明，均着以参将留于湖南即补，刘光明并赏换花翎。补用都司贺国秀、易荣华，均着以游击归湖南即补，并赏加参将衔、赏换花翎。补用游击王华国，着赏加参将衔，并赏换花翎。补用都司王万友、陈世隆，均着以游击即补，并赏加参将衔。何本高等十二员，均着以游击归于湖南即补。陈玉恒等四员，均着赏加游击衔。守备李竟成等五员，均着以都司留于湖南补用，并赏加游击衔。辜胜友等十七名，均着以都司留于湖南即补。王庆福等五名，均着赏加都司衔。拔补千总喻致维等十五名，均着以守备拔补，并赏加都司衔。王茀庆等三十名，均着以守备拔补。李元和等四名，均着以守备拔补，并赏戴蓝翎。赵华国等六名，均着赏加守备衔。胡世爱等六名，均着以千总拔补，并赏加守备衔。罗国日等十四名，均以着千总拔补，并赏戴蓝翎。张锦棠等三十二名，曾诸保等四名，均着以千总拔补。龙明德等六名，均着赏戴蓝翎。经制外委彭才瑶等八十七名，均着以把总拔补，并赏戴蓝翎。军功廖福先等五十二名，均着以外委拔补，并赏戴蓝翎。即选县丞胡宝善，着免选本班，以知县归部即选，并赏加同知衔。即选训导易光济，着以教谕归部即选。文童钟人瑞，着以从九品归部即选。千总何长庚，着以守备拔补，并赏加都司衔。守备何福盛，着以都司即补。千总罗才有，着以守备拔补，并赏加都司衔。王有胜等五名，均着以守备拔补。千总陈星福，着赏加守备衔。把总谭洪典等八名，均着以千总拔补。都司朱宽义，着以游击即补，并赏换花翎。童生张汝能，着以从九品未入流归部即选。都司朱维高、胡克安，均着以游击即补。守备朱涟甲、千总陈万合，均着以都司即补。都司贺长春、守备王春华，均着赏换花翎。千总彭惠武，着以守备拔补，并赏加都司衔。陈广学等四名，均着以守备拔补。把总刘绍林、胡作成，均着以千总拔补，并赏戴蓝翎。彭文炳等八名，均着以千总拔补。谢如辉，着赏戴蓝翎。外委吴鸿宾、罗明泗，均着以把总拔补，并赏戴蓝翎。军功胡坤才等三名，均着以外委拔补，并赏戴蓝翎。守备朱德树，着以都司遇缺即选，并赏换花翎。外委祝嘉恩、王访卿，均着以把总即补，并赏加守御所千总衔。云骑尉世职石泽光，着以守备拔补，并赏加都司衔。千总朱蕊榜，着以守备拔补，并赏戴蓝翎。把总刘有胜，着赏戴蓝翎。外委朱常久、王昭谦、朱佑章，均着以千总拔补。把总李煌应，着以千总遇缺拔补。千总汪加具，着以守备遇缺拔补。把总李三保，着以千总拔补，并赏戴蓝翎。毛锡玉、外委湛占魁，均着赏戴蓝翎。朱积善，着以把总即补。守御所千总彭让三，着赏加守备衔。五品顶戴褚景锠，着以守御所千总即选。把总黄大德，着以千总拔补，并赏加守备衔。拣发知县雷嘉澍，着赏加同知衔。指捐福建县丞邓仕骥，着仍归原省以县丞遇缺即补。监生龚杰，着以从九品归部即选。文生邓葆萱，着以训导归部即选。同知衔补用知县胡长芝，着赏戴花翎。岁贡生汤咸有，着以训导归部不论双单月尽先选用。七品顶戴已革编修吴嘉宾，着以同知归部不论双单月遇缺即选。从九品李仁俊，着免选本班，以府经历县丞遇缺即选。监生郭家镛、阎泰，均着以县主簿不论双单月遇缺即选。该部知道，单并发。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院觉罗耆〈龄〉、头品顶戴湖南巡抚部院骆〈秉章〉。

更多好书分享关注公众号：sanqiujun

190．附札文　札张运兰 ⁽¹⁾ 三月十三日（奉明谕：奖叙安仁等案出力各员）

为恭录饬知事。

照得本部堂于咸丰九年二月初九日会同江西抚部院耆龄，由驿具奏遵保克复安仁等案出力员弁一折。兹于三月初九日准兵部火票递回原折，奉朱批：“另有旨。”钦此。同日，并奉到上谕一道。除分别转行外，合行恭录饬知，并抄发折稿、清单。又劳绩稍次各弁勇，经本部堂于二月初十日开单咨部保奖，兹一体分别饬知，并将清单抄发札到该道，即便知照。此札。计录上谕一道、折稿一件、清单二件。右札统带老湘营按察使衔张道〈运兰〉。

————————————————————

(1)  此件并札知保单内各员弁。

191．附咨文　咨兵部二月初十日（咨保张运兰等军克复新城安仁出力稍次各弁勇）

为咨会事。

窃照咸丰八年七月，福建大股贼匪回窜新城，按察使衔即选道张运兰等力解重围，剿灭净尽，经江西抚部院耆龄奏奉谕旨，恭录咨会前来，所有老湘营员弁兵勇归本部堂查明保奏。嗣八月间，另股贼匪由泸溪、金溪窜陷安仁，张道一军并平江营水师合力围攻，克复县城，复经本部堂奏奉谕旨，准将水陆员弁兵勇择尤保奖各在案。除已将尤为出力各员弁汇案开单具奏请奖外，其出力稍次各弁勇，未便没其微劳，相应另具清单，咨请以把总、外委分别拔补。为此合咨贵部，请烦查核照单注册，仍希示复施行。须至咨者：计咨送清单一件。右咨兵部。

附援剿新城克复安仁两案咨保清单

计开：

老湘营

蓝翎拔补外委李彦清，拔补外委项德胜、张成孝，军功易纯红、尹德方、谢德凤、李德友、文盖世、刘忠义、李文胜、唐占玉。以上十一名，均请以把总拔补。军功丁得全、陈崇义、何世辉、雷胜友、杨定福。以上五名，均请以经制外委拔补。军功蒋香萍、郭福堂、刘志学、萧大有、罗文秀、陈益源、庞得魁、刘玉顺、汤得明、邓万胜、刘福生、袁国富。以上十二名，均请以外委拔补。

副湘营

拔补外委黄由先、郭对扬、扶兴隆、扶联升、罗建胜、邓满禄、华祥安、朱茂盛、谷亮发、黄燕方、王恩福、邝荣魁、萧年禄、李福胜、曹乾山、王东初、邓忠源、黄盛昌。以上十八名，均请以把总拔补。军功陈全胜、扶兴洪、李新禄、杨隆昌、蒋昌林、谭光亮、谢玉来、袁禄云、罗玉山、彭胜云、郭兴荣、郭天福、廖大胜、唐蓝保、扶性全、张玉林、黄科发、张全福、邓见光。以上十九名，均请以外委拔补。

吉左营

蓝翎拔补外委王恒林、李复胜，蓝翎七品军功胡希禄，拔补外委胡任重、李锦堂、胡清泉、萧星禄、贺云龙、谢惠泽。以上九名，均请以把总拔补。军功李光明、周升云、丁福祥、康群林、王甫德、彭秀来、李光言、余有桂、聂朝一、向如春、吴金福、宋祥春、王英俊、王品贤、向朝先、朱国昌。以上十六名，均请以外委拔补。

平江水师营

六品军功唐光曜、余惟德、喻和远、王德明、胡禄元、李青云、张良才、王本发、陈麟祥、魏接诏、吴星耀、丁尊贵、湛得善、曾得标、朱掌发、李定芳、王瑞槐、朱平福。以上十八名，均请以把总拔补。六品军功方美奂、余九一、周定胜、胡定金、夏得福、吴定胜、凌斗贵、易乐三、喻科德、余月受、黄五福、谭有才、刁福远、李驾鳌、李兆松、喻惠吉、李戬谷。以上十六名 ⁽¹⁾ 均请以外委拔补。

以上总共一百二十四名 ⁽²⁾ 。

————————————————————

(1)  实为十七名。

(2)  实为一百二十五名。

192．附札文　札广丰玉山安仁等案咨保各员弁三月十三日（兵部咨复奖叙广丰玉山解围克复安仁等案劳绩稍次各弁勇）

为饬知事。

照得广、玉解围，克复安仁案内出力员弁兵勇，除奏奖外，其劳绩稍次弁勇，经本部堂于咸丰八年十月十六、咸丰九年二月初十造册咨部保奖。兹准兵部咨复□□以把总、外委拔补等因。准此，合行饬知札到该弁，即便知照。此札。右札广、玉解围，克复安仁案内咨保各弁。

193．张运兰军攻剿景德镇情形折二月初九日

奏为张运兰一军攻剿景德镇，小挫两次，大胜一次，现仍守隘相持，济师助剿，恭折奏祈圣鉴事。

窃上年十二月，臣调张运兰等进剿景镇贼巢，节经奏明在案。该道等于腊月十五，由乐平拔赴柳家湾，探得镇贼三四万人，与婺源贼相为犄角。其辎重屯集浮梁，悍贼尽聚镇上，将各要路挖断，筑卡开濠，设望楼烟墩数十座。近镇之上李村、下李村，横亘二十里，皆踞为巢。地势散漫，港汊纷歧，进攻不易。十九日，道员王文瑞、主簿吴国佐出队，由崖角岭、吴开岭两路进攻镇之中路，张运兰由黄泥岭、鸡脚岭两路进攻镇之右路，派第五旗扎牛角岭，堵截镇之左路。行抵胜梅亭，见左路老鸦滩出贼千余，当即迎击败之，毙贼数十。追至下李村，骑贼复出迎战，亦为我军所败。忽景镇及上李村、小港嘴、回子墓各巢之贼，一拥皆出，约二万人。下李村贼焰愈肆，守备扶正元等力战死之。王文瑞飞往接应，击杀数十贼，贼甫败退。而小港嘴、回子墓两股斜抄，将我军围困，守备何长庚等战死。其时吴国佐两营为老鸦滩伏贼所牵，首尾不能相应。张运兰之营又相距数里，派援之吉左营正遇伏贼鏖战，守备李冠群等死之。贼遂直扑王文瑞所占山冈。都司朱宽义等力御之，回合十数次，并力冲突，杀贼数十名。守备朱正魁等皆没于阵。幸吉左营接应，时已日暮，贼亦不敢进逼，二更收队。是日毙贼四五百名，副湘营阵亡四十八人，义字营九十四人，吉左营十二人。缘各营均出六成队，贼盖十倍于我也。自后雨雪泥泞，贼不敢出。二十七日稍晴，张运兰预派第五旗扎牛角岭，六旗守湖角岭，吉左营守崖角岭。王文瑞派队会同团勇，站立中、左、右三路高岭。贼至则摇旗击鼓以疑之。布置定后，张运兰自率四旗，从鸡脚岭进攻上、下李村。随分一旗专断浮梁援贼，约副湘营两面包抄。行抵李村，该逆寂无声响。旋见白旗摇漾，数十骑出站河岸。我军渡河迎击，贼已飞遁。良久寂然，申刻收队。忽角声四起，回视则贼队已出万余，四路来扑，马队当先。我军转队列阵，忽有贼目八骑涉水冲来。中路勇炮击一贼落马，众起逐之，八骑皆殪。张运兰等遂乘势分三路过河冲击。贼党败奔，旋复回拒。王文瑞等包抄截击，呼声震天。时第一旗已将浮梁援贼击败，又从北路横截而来。该逆弃械狂奔，伏尸枕藉。追至上、下李村，贼遂弃巢而遁，纵火焚巢。追至镇市，时已昏黑，雨雪交加，传令收队。是日破上、下李村二巢，歼贼二千名，解散胁从千余名，夺劈山炮八尊，阵斩伪指挥杨大鹏、郭正云、张明万，伪东殿后营将军李正陇、邓见光、陈金陇等，尸边搜出伪照。自后我军屡出，贼不敢动。本年正月十一日，复出六成队进攻。列队河岸，自辰至午，对面寂然。惟墩台上烽烟四起，浮梁来贼七八百，镇贼亦出千余，倚山排阵，马队隐约林间。我军知有埋伏，申刻收队。忽接探报，是日大股贼围犯道员刘于淳饶防各营，旋忽退去。始悟日中举火者，调贼回镇也。刘于淳一军距张运兰等六七十里，而张运兰派扎牛角岭之第五旗，人止三百名，距老营又十六里。是役我军趋镇，借解饶防之围。而回镇之贼，必从牛角岭下经过。竟以万余贼来扑岭卡，游击王华国等出卡迎战，贼来益多，遂回卡坚拒。王华国等血战终夜，被贼扑去营卡，阵亡四十一人。张运兰派第三旗往援，已无及矣。十二日辰刻，加队驰援，将贼击退。贼亦回镇，不敢再犯。第三旗仍扎牛角岭坚守原卡。此十二月十九日小挫，二十七日大捷，正月十一夜小挫之实在情形也。据张运兰等禀报前来。

臣查镇贼，狡猾异常，多而且悍。避我朝锐，击我惰归。楚军现扎柳湾，人止四千有奇，距镇三十里。出队六成进剿，则众寡主客、劳逸饥饱之势既已悬殊，又为地势所阻，易进难退。刘于淳一军屡不得手，与张运兰等相隔太远，呼应不灵。而张运兰、王文瑞分扎要隘，备多而力益分。臣现添调九江道沈葆桢所统之平江前营、新中、新左营，由玉山赴镇。又调祥字营由弋阳赴镇助剿。并批饬张运兰等以静待动，无庸远出攻坚，徒伤精锐。除阵亡员弁现已另折请旨赐恤，及刘于淳一军应由江西抚臣耆龄奏报外，所有楚军攻剿景德镇情形，恭折由驿六百里驰奏，伏乞皇上圣鉴，训示施行。谨奏。

三月初九日奉到朱批：“览奏均悉。”钦此。

194．水陆各军阵亡病故各员汇案请恤折二月初九日

奏为水陆各军阵亡、病故各员弁，汇案奏请恩恤，以慰忠魂事。

窃照打仗阵亡及因伤身故、军营病故各员，例应分别请旨赐恤。臣所部各军，除随案请恤外，其道员王文瑞之副湘营，上年十二月十九日进攻景德镇，阵亡候补守备何长庚等十九名。主簿吴国佐之义字营，同日攻景德镇，阵亡蓝翎都司张良清等八名，积劳病故训导黎宗铭一名。道员张运兰之老湘营，上年八月十九日克复安仁，阵亡外委李怡和等六名，积劳病故遇缺知县李开畇等六名。又上年十二月二十七日，该营及吉左营攻景德镇，阵亡蓝翎都司朱华清等二十二名。道员萧启江之湘果营，上年攻建昌，阵亡都司黄日胜等二名，积劳病故花翎都司萧启淮等三名，因伤身故蓝翎外委徐万春等二名。此皆现隶臣部下之营也。至臣七年丁忧回籍，水陆死事人员，有漏未开报者。其派往庐州之水师，亦有阵亡未及议恤者。臣去年回营，纷纷来营禀请，自应一体补奏，邀请恤典，以广皇仁。谨汇案缮具清单，吁恳天恩，饬部查照阵亡、伤亡、积劳病故例分别议恤，以作士气而慰忠魂，是否有当，伏乞皇上圣鉴，训示施行。谨奏。

三月初九日奉到朱批：“均照所请，分别议恤。该部知道，单并发。”钦此。

附清单

谨将水陆各营阵亡、伤亡及积劳病故，例应请恤之各员弁，汇案缮单，恭呈御览。

计开：

阵亡各员弁

副湘营

已保都司候补守备何长庚，请照都司例议恤。候补守备朱正魁、扶正光，均请照守备例议恤。候补把总刘俊仕，请照把总例议恤。候补千总周云升，请照千总例议恤。已保都司候补守备何国集，请照守备例议恤。已保守备候补千总陈景云、陈龙胜，五品衔武举陶焕勋，均请照守备例议恤。候补把总陈喜禄、龙得寿、王东初、罗魁武、黄兆祥，均请照把总例议恤。拔补外委邓荣臣、唐年庆、张义才、邓虎臣、李福胜，均请照外委议恤。

义字营

蓝翎都司张良清，请照都司例议恤。蓝翎守备周嘉宾、刘占先，均请照守备例议恤。蓝翎千总苏怀云，请照千总例议恤。蓝翎把总蓝友胜，请照把总例议恤。蓝翎外委王廷松，外委王仁壮、徐开泰，均请照外委例议恤。

老湘营

现保游击衔蓝翎都司朱华清、李纯典，均请照游击例议恤。都司衔蓝翎守备沈位烈，请照都司例议恤。蓝翎守备杨春和、左珍玉，现保蓝翎守备汤芝明，现保守备衔千总萧长青，均请照守备例议恤。现保蓝翎千总周友胜、周仁秀，蓝翎千总陈致和、丁光胜、周定胜，均请照千总例议恤。蓝翎把总李礼文，现保蓝翎把总王义发、杨德胜，均请照把总例议恤。拔补外委李万晴，请照外委例议恤。

吉左营

现保守备蓝翎千总李冠群、陈广学，均请照守备例议恤。蓝翎千总刘桂林，蓝翎把总蒋清高、罗晓南、李定福、方鸿春，均请照千总例议恤。蓝翎外委张尚二，外委李怡和、文春阳、段玉美、李云甲，均请照外委例议恤。

湘果营

候补都司黄日胜，请照都司例议恤。蓝翎把总李贵华，请照把总例议恤。

湘楚等营

广东阳江镇外委署左营把总林茂祥，请照把总例议恤。候选从九品罗融韶，请照从九品例议恤。蓝翎外委张桂龄，长沙协马兵即补外委许国梁，武生拔补外委李传琛，外委刘长伟、章廷弼，均请照外委例议恤。

平江营

蓝翎把总余榜绪、把总喻万清，均请照把总例议恤。

因伤身故各弁

蓝翎外委李复齐，已保蓝翎外委徐万春，均请照外委伤亡例议恤。

军中劳积病故各员弁

副将衔花翎即补参将成章鉴，请照副将军营病故例议恤。花翎都司萧启淮、李大雄，蓝翎都司周定和，均请照都司军营病故例议恤。蓝翎守备彭重九、王臣树，均请照守备军营病故例议恤。遇缺即选知县刘开畇、知县唐自陶，均请照知县军营病故例议恤。遇缺即选从九品龙文宾，请照从九军营病故例议恤。候选训导黎宗铭，请照训导军营病故例议恤。江西宜黄县绅选用县丞吴世熙，请照县丞军营病故例议恤。江西候选教谕朱轮，请照教谕军营病故例议恤。

以上共八十员名，理合登明。

195．恭谢年终恩赏折二月初九日

奏为恭谢天恩事。

咸丰九年正月十三日，臣在建昌军中，承准军机处咨开，十一月二十七日，由内交出年终赏福字、荷包、银钱、银锞、食物等项，交兵部由驿驰递等因到臣。当即恭设香案，望阙叩头祗领。窃臣犀渠谬典，豹略多疏，虚掷年华，空糜岁廪。神驰北极，正殷恋阙之忱；春满东郊，忽荷自天之宠。奎章日丽，瞻羲画以迎祥；宸翰星辉，备箕畴而锡羡。重以紫罗之佩，益叨华衮之荣。赤仄朱提，传内府金刀之式；黄封绿乳，分尚方玉食之珍。迭沛鸿施，重同鳌戴。臣惟有勉驱驽驾，迅扫狼烽，以期仰答高厚生成于万一。所有微臣感激下忱，理合缮折，叩谢天恩，伏乞皇上圣鉴。谨奏。

三月初九日奉到朱批：“知道了。”钦此。

196．谢曾国华追赠优恤恩折二月初九日

奏为恭谢天恩，仰祈圣鉴事。

窃臣弟曾国华上年十月初十日在三河镇殉难情形，业经臣专折奏陈在案。昨准湖广督臣官文恭录咨会：咸丰八年十二月十八日奉上谕：“候选同知曾国华，着追赠道员，照道员例从优议恤。”钦此。

臣闻命之下，悲感难名。伏念臣弟国华，一介书生，满腔热血。鹡原急难，虎穴孤行。为画救赵之谋，曾作乞秦之举。转战千里，连下六城。东道始通，西江无恙。乃长围之甫合，适衔恤以遄归。梓里言旋，筠州亦克。嗣以降服期满，重赴皖营。与李续宾共济艰危，誓同患难。逮三河之失利，竟一蹶而偕亡。田横之客俱从，先轸之元未返。幸邀恩恤，得备哀荣。赠秩监司，延光苗裔，魂招千里，泪滴九泉。昔荷一门忠义之褒，今叨百世馨香之典。执干戈以卫社稷，聊摅自靖之忱；听鼓鼙而思将臣，渥荷非常之泽。阖门衔感，累叶增荣。臣仰沐殊施，怆怀同气。志不忘乎沟壑，名已重于泰山。在胞弟黄壤有知，敢忘结草衔环之报？在微臣素餐无状，永矢卧薪尝胆之诚。所有感激下忱，理合缮折附驿，叩谢天恩，伏乞皇上圣鉴。谨奏。

三月初九日在建昌行营奉到朱批：“知道了。”钦此。

197．再陈邓辅纶捐造战船片二月初九日

再，咸丰五年臣在江西筹办水师，据候选知府邓辅纶具禀，捐造战船长龙二十只，舢板二十四只，共用工料银六千四百余两，请以道员指省分发补用。经臣查核验收具奏在案。咸丰八年正月二十三日奉朱批：“该部议奏。”钦此。旋准部咨：遵查邓辅纶捐造船只，核算银两，是否与例相符？查据工部片称，此案捐造船只工料银两，系照何项工例开报，未据详细声明，碍难核算。相应请旨饬下该侍郎，详造该员捐办船只做法工料，合银数目清册，咨报到日，再行核办等因，准此。

臣查江、楚创造战船，本系臣新立规模，并未仿照别省战船成式，实无工例可援。邓辅纶捐造时，一切工料，均经臣派员确核，计长龙二十只，舢板二十四只，实共用过库平银六千四百一十两一钱六分。查筹饷事例，由候选知府捐道员，不论双单月并指省分发，需银六千四百两。核计捐数，有盈无绌。邓辅纶应请以道员不论双单月指省浙江分发补用。除将另造细数清册咨部查核外，理合附片奏闻，伏乞皇上圣鉴，饬下该部查照施行。谨奏。

三月初九日奉到朱批：“着照所请奖励。该部知道。”钦此。

198．萧启江军攻克南安府城折二月十五日

奏为萧启江一军协同各勇攻克南安府城，现仍驰援信丰，恭折奏祈圣鉴事。

窃正月十八、二十四等日，萧启江等攻克新城墟、池江一带贼巢，业经驰奏在案。萧启江本拟由龙回间道先援信丰，再图合攻南安。臣亦批饬令解信丰之围，以劝守土之吏矣。因迭据生擒贼供，该逆自迭次痛歼后，退保南安，极为惶恐，一夕数惊，纷纷逃走等供。萧启江等以机会既有可乘，不若趁破竹之势，直取南安，免致死灰复炽。遂亲率所部，协同管带田勇、练勇之知县周庆榕、县丞周庆夏等，进扎青陇、黄陇一带地方，会攻郡城。二十九日，黄陇一路踞匪见官军大至，即行逃窜。追杀十数名。三十日，出队至三角岭，遥望城中烟焰迷天，知贼中内乱。即派营官朱桂秋、黎得盛、胡中和、刘岳昭、梁万贵，督队会同练勇，进攻东、北两门。营官毛治祺、秦华祝、唐星照、戴龄，督队会同田勇，攻剿城外各村贼馆、贼垒。南安原系两城，北为水城，中有一河之隔。逆党初犹抗拒，见我军锐气百倍，炮毙二百余名，复凫水进攻北城。该逆倾巢西窜，且战且奔。我军冲锋过猛，登时阵亡七人，受伤九人。跟追数里，闻各村角声四起，虑有埋伏，且时已申正，遂收队。仍回黄陇餐宿，戒勿入城。二月初一，探报西北路烽火相连，时有贼旗登山瞭望。疑贼故空此城，诱我深入。适大庾田勇旗长吴昌馀等在城外被掳，我军窥破贼谋，且知城内米粮罄尽，亦欲待贼入城，再行围剿。是夜，陶、张两逆首果率万余人回屯城内矣。正筹剿间，而信丰告急之禀迭至。欲赴援，则南安功在垂成；欲不赴，则信丰万分危急。因定议初三日大举攻剿，期以一鼓下之。是日巳刻，分数路进攻。贼亦分路迎敌，我军枪炮、刀矛、喷筒、火箭同时并举，阵斩悍贼二三百名，贼党奔溃入城。我军跟踪而入，或攀堞而登，转瞬间，东、北两门尽插官军旗帜。贼仍由西门夺路奔逃，追击二十里，伏尸累累。败贼仍分两路鼠窜，一由浮江、西坑，一由义安、内梁等处，皆系往粤之路。是日克复府城。除田勇、练勇斩获不计外，楚军共毙贼六百余名，生擒五十一名。夺获马骡、旗帜、军械无数。我军阵亡十八人。萧启江克城后，以信丰紧急，随于初五日，冒雨亲率所部，取道龙回赴援信邑。并派奇胜军都司黎得盛留勇八百人驻守南安，会同周庆榕等搜捕余匪，一面飞移该管道府，调集各勇，坚守严防。此二月初三克复南安，并驰援信丰之实在情形也。据萧启江禀报前来。

臣查南安被陷数月，贼数十倍于官军。幸仗圣主天威，各将弁及团勇力战用命。自十八日埋伏取胜后，该逆胆落气沮，屡次败奔。攻克郡城，甚为得手。又据禀报，崇义县城亦于正月二十五日克复。目下萧启江驰援信丰，解围后，江省南路可冀肃清。除管带练勇、田勇之周庆榕及各官绅等应由抚臣耆龄奏报外，其楚军出力员弁兵勇，合无仰恳皇上天恩，容臣择尤保奖，以昭激励。布政使衔即选道萧启江，久著战功，老成果毅。缓急分合之际，皆洽机宜。可否赏加勇号之处，出自鸿恩。所有楚军协同团勇，克复南安缘由，谨会同江西抚臣耆龄，恭折由驿六百里驰奏，伏乞皇上圣鉴，训示施行。谨奏。

199．附咨文　咨耆龄骆秉章等 ⁽¹⁾ 三月十一日（转录明谕：答萧启江军攻克南安府城折）

为恭录咨会事。

为照本部堂于咸丰九年二月十五日会同江西抚部院，由驿具奏萧启江一军协同各勇攻克南安府城，现仍驰援信丰一折。当经咨送折稿在案。兹于三月初八日准兵部火票递回前折，奉朱批：“另有旨。”钦此。同日，并准递到咸丰九年二月二十六日内阁奉上谕：

曾国藩奏攻克南安府城一折。即选道萧启江一军攻克新城墟、池江一带贼巢后，贼党退保南安府城。萧启江亲率所部，协同管带练勇之知县周庆榕等，进扎青陇、黄陇一带会攻。逆党死力抗拒，官军鼓锐进攻，毙贼二百余名。二月初三日，兵勇分数路而进，贼亦分路迎敌。官军枪炮刀矛同时并举，阵斩悍贼二三百名，贼复奔溃入城。各军跟踪而入，或攀堞而登，贼由西门夺路奔逃。复追击二十里，歼戮无算，当将南安府城克复。除周庆榕等所带练勇斩获不计外，萧启江一军是日毙贼六百余名，生擒五十一名，夺获马骡、军械等不计其数，所办尚为得手。布政使衔即选道萧启江，久著战功，兹复带兵协克郡城。着赏给额呼斯图巴图鲁名号，仍着率领所部赴援信丰，迅解城围。其余出力员弁兵勇，着曾国藩择尤保奏。至周庆榕等官绅练勇，着耆龄核实奏奖，并即责成搜捕余匪，以靖地方。钦此。

相应恭录咨会。为此合咨贵部院、部堂、大臣、署部院，请烦钦遵查照施行。须至咨者：右咨江西巡抚部院觉罗耆〈龄〉、头品顶戴湖南巡抚部院骆〈秉章〉、浙江巡抚部院胡〈兴仁〉、闽浙总督部堂王〈懿德〉、钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉。

————————————————————

(1)  此件并札统带湘果营布政使衔即选道萧启江、广信粮台广饶九南道沈葆桢。

200．谢曾骥云赐封典恩折二月十五日

奏为恭谢天恩，仰祈圣鉴事。

窃臣弟曾国华在三河殉节，经臣奏报后，嗣准湖广督臣恭录咨会，蒙恩优恤，复经臣于本年二月初九日专折叩谢天恩在案。顷准兵部由驿递回前折，钦奉朱批：“另有旨。”咸丰九年正月二十六日内阁奉上谕：

曾国藩奏伊弟曾国华殉难情形一折。候选同知曾国华在三河镇殉难，当经降旨追赠道员，从优议恤。该故员历著战功，一门忠义，着再加恩赏给伊父曾骥云从二品封典，以示褒嘉。钦此。

臣伏读之下，感激涕零。窃念臣弟一介儒生，捐躯报国，荷蒙温谕频颁，殊恩迭被，既赠监司之秩，复膺封典之荣。存没均沾，哀感无既。伏查臣胞叔曾骥云，道光三十年正月二十七日恭遇覃恩，臣在侍郎任内加一级，曾邀封从一品荣禄大夫。咸丰二年四月三十日恭遇覃恩，又以臣官加二级，得晋封正一品光禄大夫。兹复仰蒙锡类之仁，特荷褒嘉之典。臣已肃具家书，恭宣谕旨。诰轴则祗领新纶，谨拜此日九重之命；顶戴则仍从旧秩，不忘昔年两次之恩。惟是隆施稠迭，报称尤难。臣惟有竭尽愚忠，代臣弟弥未竟之憾，代臣叔抒向日之忱，以期仰答高厚生成于万一。所有微臣感激下忱，理合专折附驿，叩谢天恩，伏乞皇上圣鉴。谨奏。

201．移驻抚州片二月十五日

再，去冬今春以来，张运兰一军进攻景德镇，未甚得手。并闻镇贼日增，将由乐平绕抄官军后路，图窜抚州。查建昌僻在东隅，驻建则不能兼顾抚州，驻抚则可以屏蔽建昌。正月下旬，臣即拟移驻抚州，因虑福建连城股匪内窜，是以未便移军。昨准闽浙督臣来咨，连城已于正月初十克复。宁都、建昌两属，可无回窜之虞。臣已于二月十二日移扎抚州，相机调度。抚郡距景德镇较近，即距萧启江南安一军，亦较建昌稍近。南北两路，声息易通。除俟将景德镇攻剿情形另折奏报外，所有臣军移驻抚州缘由，理合附片奏闻，伏乞皇上圣鉴。谨奏。

三月初八日奉到朱批：“知道了。”钦此。

202．信丰解围并调萧启江军赴吉安援应湖南折二月二十八日

奏为萧启江一军力解信丰城围，现在调赴吉安，为湖南援应，恭折奏祈圣鉴事。

窃萧启江等克复南安后，旋即驰救信丰，经臣于二月十五日奏报在案。初七日，该军行抵离信丰二十里之大小窝地方，查探得城内官民万余人，粮食止支三日。贼党尽屯城外，东门浮桥已被水冲。惟吴家岭浮桥断而复续，逆党筑垒吴家岭及石子岭一带，阻截援师。萧启江约会总兵遮克敦布，于初八日进攻。传令果后、果右两营，从右路进；果前、果左两营，从左路进；副果、新果两营，从中路进；萧启江自率中营接应。商令遮克敦布之飞虎勇、署南安府周汝筠之练勇，会同赣勇，先行诱贼出巢，楚军偃旗息鼓以待。先攻吴家岭，再攻北门。辰刻贼果出队抗拒。营官刘岳昭等由右路沿河而进，悉力猛扑，连破贼垒四座。石子岭之贼，蜂拥来助，又经左路胡中和率队力战，梁万贵由左路之右继进。是时戴龄、唐星照已由中路直捣吴家岭下。萧启江见贼墙火起，知已得手，飞驰督剿。正鏖战间，而吴家村忽出贼万余，各执五色旗，前来抄截。各营乘胜压之，直逼河岸，纷纷投水，浮尸蔽江。贼正无路可逃，忽大雨如注，官军枪炮湿不能燃，穷寇拚命回扑。北门外之贼，一概回戈反斗。混战一时，毙贼数百，我军亦阵亡九十六人。营官胡中和、刘岳昭、戴龄均受矛伤。萧启江卓旗力御，贼始大奔。虽因雨未及痛剿，而贼已胆落矣。初十日，分八路进剿。萧启江行至小溪桥，见西北一带火起，知前队已破贼营，呼声震山谷。该逆夺渡奔逃，各营并力追杀，人马死者无算。城内兵勇亦乘势出击，伏尸遍野。遮克敦布一军适当去路，斩馘尤多。楚军毙贼二百余名，生擒二十八名。败贼悉往东路逃走。此初八日鏖击获胜，初十日力解城围之实在情形也。据萧启江等禀报前来。

臣查信丰被围三月有余，力穷粮竭，经萧启江等驰救，会合遮克敦布等力战解围。计楚军八日之内，克府城一，解县围一，死事至四百人之多，尚属踊跃用命。除飞虎军、康勇、赣勇，及力守危城之信丰县知县钱兰等，咨请江西抚臣查明保奖外，其萧启江一军，可否由臣并入南安克复案内保奖，以示鼓励。阵亡之蓝翎外委李先益、李楚文，蓝翎把总黄龙光，外委刘文友，均恳天恩，各照本职从优议恤，以慰忠魂。

连日接据咨报，南安之贼窜入湖南，连陷桂阳、宜章、兴宁、永兴等县及桂阳州。频年以来，楚军出剿江西、湖北、广西、贵州、安徽等省，将士分布各路，本省空虚。该逆乘隙窜入，骤无应敌之师，殊形吃紧。臣已飞调萧启江一军，驰赴吉安，为湖南援应。如贼犯安仁、茶陵一带，即行横出截击，以免蔓延。除飞咨湖南抚臣共筹防剿外，所有萧启江一军力解信丰城围，及调赴吉安援应湖南各缘由，谨会同江西抚臣耆龄，缮折由驿五百里驰奏，伏乞皇上圣鉴，训示施行。谨奏。

203．附咨文　咨耆龄等 ⁽¹⁾ 三月二十六日（转录明谕：答信丰解围并调萧启江军赴吉安援应湖南折）

为恭录咨会事。

为照本部堂于咸丰九年二月二十八日会同江西抚部院，由驿具奏萧启江一军力解信丰城围，现在调赴吉安，为湖南援应一折，当经咨送折稿在案。兹于三月二十三日准兵部火票递回原折，奉朱批：“另有旨。”钦此。同日，并准递到咸丰九年三月十一日内阁奉上谕：

曾国藩奏信丰县城解围一折。道员萧启江一军自克复南安后，驰抵离信丰二十里之大小窝地方，约会总兵遮克敦布进攻吴家岭等处贼垒。各营兵勇分路前进，萧启江自率中营接应，连破贼营四座，直捣吴家岭下。吴家村援贼万余，被我军压逼，纷纷投水，浮尸蔽江。该匪拚命回扑，经我军毙贼数百。二月初十日，分八路进剿。行至小溪桥，前队先破贼营，追杀逃逆无算。城内兵勇亦乘势出击，伏尸遍野。遮克敦布一军斩馘尤多，立解信丰县城之围。各营将士踊跃用命，所有萧启江一军，着该侍郎择其尤为出力者，并入克复南安案内保奏，候朕施恩。此次力战阵亡之蓝翎外委李先益、李楚文，把总黄龙光，外委刘文友，均着各照本职从优议恤。该部知道。钦此。

相应恭录咨会。为此合咨贵部院、部堂，请烦钦遵查照施行。须至咨者：右咨江西巡抚部院觉罗耆〈龄〉、浙江巡抚部院胡〈兴仁〉、头品顶戴湖南巡抚部院骆〈秉章〉、太子少保头品顶戴署湖北巡抚部院胡〈林翼〉、钦差大臣太子少保协办大学士湖广总督部堂官〈文〉、闽浙总督部堂王〈懿德〉、钦派督办徽池防剿事务三品京官张〈芾〉。

————————————————————

(1)  此件并札统带老湘营按察使衔即选道张运兰、统带湘果营布政使衔即选道萧启江、协理水师布政使衔广东惠潮嘉道道员彭玉麟、广饶九南道道员沈葆桢。

204．曾国荃保升道衔知府谢恩折二月二十八日

奏为恭谢天恩，仰祈圣鉴事。

窃臣接准湖南抚臣补行咨会，克复吉安案内汇奏请奖，奉上谕：“候选同知曾国荃，着免选本班，以知府尽先选用，并赏加道衔。”钦此。

窃念臣弟国荃，一介书生，未娴军旅。前因咸丰六年逆匪窜扰江西，列郡沦陷。其时袁州一路有湖南助剿之师，瑞州一路有湖北乞援之师。而贼势浩大，南路空虚。吉安一郡，尤上游必争之地。江省兵单，未遑攻取。国荃与前任吉安府知府黄冕禀商湖南抚臣，建议劝捐募勇，亲率进攻。并经臣奏请空白部照二千张，筹捐济饷。是年十月，师次吉安，连复数县。七年二月，国荃丁忧回籍。六月，师复败退。经湖南抚臣严檄迭催，墨绖复出，进扎城下，趱挖长壕。经江西抚臣奏明，总理全军，围攻两载之久。上年八月，始克坚城。仰仗天威，幸摧逆焰。本属因人而成事，讵敢贪天以为功。乃蒙懋赏特颁，微劳必录。荣纾银印，忝居二千石之班；秩晋水衔，渥荷九重天之赐。鸿慈逾格，鳌戴曷胜。臣弟国荃克吉后，于十月内诣臣建昌大营，适闻三河之变，臣弟国华死绥，当即驰赴鄂、皖访寻消息，仓皇归里。月前拟束装来营，又值逆匪窜扰郴、桂，湖南防剿吃紧，暂不及来。臣惟有谆饬臣弟，虔伸蚁悃，勉效驽驱。切枕戈击楫之忱，图坠露轻尘之报，以期仰答高厚生成于万一。所有微臣感激下忱，理合缮折附驿，叩谢天恩，伏乞皇上圣鉴。

再，前奉恩旨后，湖南抚臣漏未恭录咨行，经臣缄询，昨始补行咨会。是以拜折稍迟，合并声明。谨奏。

三月二十三日奉到朱批：“知道了。”钦此。

205．江西添济月饷片二月二十八日

再，臣去腊因萧启江一军援剿南赣，张运兰一军攻剿景德镇，相去千有余里。臣在中路，存营人数太少，仓猝无以应敌。因函商江西、湖南两省添招兵勇三千余人，所需口粮，即在江西设法筹措。江省欠饷累累，且前次奏明协济臣军月饷一万六七千金，本属拮据万分。抚臣耆龄深维大局，共济时艰。昨准咨复，自本年二月为始，再筹万余金，照两湖章程，合成每月三万两之数。而所需枪炮子药，仍于江省随时取给。臣军藉免空乏之虞，得以专力剿办，足慰宸廑。理合附片奏闻，伏乞皇上圣鉴。谨奏。

三月二十三日奉到朱批：“知道了。”钦此。

206．附咨文　咨骆秉章耆龄 ⁽¹⁾ 三月十二日（转录廷寄：调萧启江军驰回湖南剿逆事）

为恭录咨会事。

为照本部堂于咸丰九年三月初十日承准军机大臣字寄——

前任兵部侍郎曾国藩、江西巡抚耆龄：

咸丰九年二月二十九日奉上谕：

本日据骆秉章奏江西大股贼匪窜陷湖南各县城，请调援军回剿一折。江西南安大股贼匪，突窜湖南，攻陷桂阳要隘后，桂阳、宜章、兴宁三县城池相继失守。现在此股逆匪，既全数扑扰湖南，且恐勾结粤东接境之匪，窜及衡、永、郴、桂一带。萧启江一军四千余人，本系派援江西剿办南安贼匪。昨已据报克复府城，今贼既由江窜楚，亟应驰回剿办。着曾国藩、耆龄即饬萧启江统带所部兵勇，由间道驰回湖南，听候骆秉章调遣，以资堵剿，而免蔓延。将此由六百里各谕令知之。钦此。

遵旨寄信前来等因。承准此，除转行萧道钦遵查照办理外，相应恭录咨会。为此合咨贵部院，请烦钦遵查照施行。须至咨者：右咨头品顶戴湖南巡抚部院骆〈秉章〉、江西巡抚部院觉罗耆〈龄〉。

————————————————————

(1)  此件并札统带湘果营布政使衔即选道萧启江。

207．景德镇官军两月以来攻剿情形折三月二十六日

奏为景德镇官军两月以来攻剿情形，恭折奏祈圣鉴事。

窃张运兰等进攻景德镇，本年正月二十三日以前接仗各情形，业经驰奏在案。二十八日，各营约会进攻。道员王文瑞率副湘营出右路黄泥岭，堵御浮梁援贼。张运兰率亲兵及平江前营，由中路鸡脚岭进。而以五旗出中路之右，四旗出中路之左。并派三旗、六旗及吉左营、平江新左营，协同乐平各局团勇，分守要隘，以为接应。巳刻抵镇，该逆坚闭不出。我军过河烧毁望楼二座，并焚李村民房。贼党分支出扑，各军亦分途迎击。回合十余次，轰毙百余名。吉左、新左等营，均出隘夹击。其时浮梁援贼，复经王文瑞等击退。自午至酉，鏖战竟日收队。忽另股悍贼万余，从栗树山后面横截归路，马队尤多。我军苦战之后，忽遇新贼，路隘不能施展，虽更番奋击，杀贼三百余名，而老湘营亦阵亡二百三十八人，副湘营十人，平江前营二十八人，团勇十五人，长夫十三人。游击喻福庆等弁力竭阵亡。帮办王开琳等因归途拥遏，遂绕道从湘湖街回营。

臣以景镇地势崎岖，难打行仗。且自去冬皖北失利，湘勇之士气未复。此次捐伤三百，皆系锐卒。遂批饬张运兰等少为休息，坚守隘口。贼来则与决战，无庸轻出进攻，庶致贼而不为贼所致。自后贼亦伏巢不出。二月二十四日，贼见湖角岭要隘止扎祥字一营，距张运兰老营十余里，遂出队阳攻各隘，牵制官军，而以马步队万余人直扑祥字营。守备刘胜祥竭力坚守，张运兰飞饬游击朱绍辉、文恒久驰往救应。另派游击杨虎臣、都司张广胜等，截剿湘湖街援贼。王文瑞及平江前营彭大寿、新中营吴荩臣，均出队援剿。其时吉左营都司朱宽义、副将陈品南、平江新左营张诗华，已从牛角岭抄击贼后，乐平团勇亦至。当殪大旗贼目二名，先锋悍贼十余名，逆焰顿挫。刘胜祥见援兵齐集，即出营奋击，阵斩伪官六名，夺伪印两颗，伪照四张，杀毙轰毙二百余名。该逆弃械狂奔，自此军威仍振。

三月十三日，张运兰等以各营休息月余，可试决战，遂分三支出队进攻。卯刻行近景镇，贼在望台举烽，副将黄万友等将望台焚毁。伏贼四起，张广胜及游击刘松山等迎击大路之贼，杨虎臣截击浮梁援贼，同知刘生往来策应，陈品南、朱绍辉等搜截栗树山伏贼。三路得手，计毙贼百余名，斩贼目二名，日暮收队。十六夜，镇贼忽举火焚屋，执炬北行，伪作宵遁之势，旋即折回埋伏。黎明时，张运兰、王文瑞督队往追，一面查探虚实。查悉该逆狡诈之谋，严阵以待。祥字营直入街口，伏贼尽起，酣战逾时，千总易执圭战没。张运兰等整队接应，贼虽数倍，亦不敢来扑。未刻大雨，遂各收队。此正月二十八、二月二十四、三月十三、十七等日攻剿景镇之实在情形也。据张运兰等禀报前来。

臣查镇贼狡悍而多，地势散漫。张运兰等各营，分扎要路，延袤二三十里。距刘于淳、饶防各军较远，中隔一江，两难救应。楚军抵镇后，损折六百余人。众寡悬殊，难遽得手。南安克复后，本拟调萧启江一军从浮梁夹击。又因郴、桂告陷，回援湖南。目下情形止得扼要严防，观隙而动。蓝翎游击喻福庆、蓝翎都司易福升等五十二员名，先后力战捐躯，深堪悯恻。谨另缮清单，吁恳天恩，俯准各照本职从优赐恤，以慰忠魂。除刘于淳一军应由江西抚臣详晰奏报外，所有两月以来攻剿景德镇各情形，理合恭折由驿五百里驰奏，伏乞皇上圣鉴，训示施行。谨奏。

四月十九日奉到朱批：“知道了。喻福庆等均照所议办理。”钦此。

附阵亡员弁清单

谨将进剿景德镇阵亡之员弁，开具清单，恭呈御览。

计开：

蓝翎候补游击喻福庆，蓝翎候补都司易福升、辜胜友，蓝翎都司衔守备朱仲明、汤荣臣，蓝翎候补守备刘位能、王茀庆、黄坦登、宋均和，守备衔蓝翎千总赵华国、黎玉春、胡世爱、杜名仙，候补千总刘启元，蓝翎千总龙锦明、杨恒隆、王春开、杨定朝、易执圭、陈文英，蓝翎把总唐用世、刘胜玉、彭锦明、马学易、萧本言、魏兴洪、刘长春、龙明德、李开诚、龙名贵、贺文郁、李金玉、李定元，候补把总秦必胜、陈泽汇，蓝翎把总郑万平、罗祖义，候补把总李彦清、易纯红，蓝翎外委何星明、王豫恒、晏文祥、王敦伦，外委蒋林顺、周楚云、蒋香萍、刘志学，蓝翎外委杨得庆，外委刘友胜、吴雄连、熊林芝、黄友胜，以上共五十二名。该员弁等在营日久，劳绩最多，此次力战捐躯，均堪悯恻。应请饬部各照本职从优赐恤。

208．谢曾纪寿及岁引见恩折 ⁽¹⁾ 三月二十六日

奏为恭谢天恩，仰祈圣鉴事。

本年三月初八日准兵部火票递回臣谢恩前折，奉朱批：“另有旨。”钦此。同日，并准递到咸丰九年二月二十六日内阁奉上谕：

前因曾国藩奏伊弟曾国华殉难情形，当降旨赏给曾国华之父曾骥云从二品封典。本日曾国藩谢恩折内声明曾骥云曾邀封正一品封典等语。所有曾国华之子曾纪寿，着再加恩，俟及岁时由吏部带领引见，以示朕褒奖忠节，有加无已之至意。钦此。

臣闻命之余，感激无措。窃臣弟国华一身就义，阖室铭恩。既邀锡类之仁，复蒙延世之赏。臣侄曾纪寿年甫数岁，即荷温纶，地望未崇，敢冀重申之命；天官引对，忝居任子之班。计舞象舞勺之匪遥，仰为龙为光以在望。羽林逐队，托余荫于孤露之中；角丱趋朝，瞻天威于五云之上。在圣世褒崇忠节，古今无以比其隆；在臣家感戴鸿施，存没均不知所报。臣惟有教督臣侄，敦品读书，励名砥节。修文兼以肄武，全孝即以尽忠。庶期仰答高厚鸿慈于万一。所有微臣感激下忱，理合专折附驿叩谢天恩，伏乞皇上圣鉴。谨奏。

四月十九日奉到朱批：“知道了。”钦此。

————————————————————

(1)  咸丰九年三月十一日转录篇内明谕咨官文、胡林翼、骆秉章、耆龄、胡兴仁、王懿德、张芾。并札知彭玉麟、沈葆桢及湖南湘乡知县。

209．新募兵勇在抚州教练及近日军情片三月二十六日

再，臣正月间因萧启江、张运兰两军相距太远，老营空虚，又有进规皖南之议，遂行添募兵勇，于上次奏明在案。兹据总兵衔竹山协副将朱品隆、游击喻吉三、五品衔知县张岳龄、同知衔布政司经历凌阴廷等，共募南勇三千五百余人，均经陆续成军。其游击彭山屺回南挑募之营兵四百、勇二百，及道员王勋添募之湘勇五百，则均经湖南抚臣咨留，协助本省防务。所有新募各营，现皆随臣驻扎抚州，亲加教练。目下贼扰湖南，蔓延郴、桂。萧启江一军已由吉安驰抵茶陵一带。江省吉、袁各属，壤地毗连，均须预防回窜。是南路之贼情较北路之景镇，其吃紧正复相等。一俟湖南贼势稍松，即当调派各营协攻景德镇。理合附片奏闻，伏乞圣鉴训示。

再，自婺源贼窜陷建德后，知府刘腾鹤进剿阵亡，彭、湖均甚吃重。臣已派候选知府屈蟠带领平江老中营千人，自抚州驰赴湖口协防，合并陈明。谨奏。

四月十九日奉到朱批：“着照所拟办理。”钦此。

更多好书分享关注公众号：sanqiujun

210．楚军连月进攻景德镇获胜及添兵助剿折五月二十六日

奏为楚军进攻景德镇逆巢，连获胜仗，现在添兵助剿，恭折奏祈圣鉴事。

窃张运兰一军，自正月二十八至三月十七等日攻剿情形，业经驰报在案。三月二十日，张运兰等攻入下李村，吉左营及祥字营接应平江三营，迎击回子墓之贼，计共毙贼百余名。二十八日，张运兰、王文瑞约水师夹击，一由河面攻镇，一进小河攻回子墓贼墙。陆军沿河护之，破贼卡数重。贼党别出一路，直犯平江三营，回合六七次。祥字营、吉左营驰往策应，杀贼百余，贼始崩溃。已革皖南道石景芬率各团截击，毙贼四百余人，我军亦阵亡十七人。自后屡次进攻，贼皆坚匿不出。四月二十四日，张运兰、王文瑞约会刘于淳及水师游击任星元等，乘水涨进攻，将沿岸守卡贼轰毙无数，内有黄衣贼目五六名。惟街口坚卡数重难破，兼有一港之隔。二十八日，复合诸营进攻。参将文瑞一军，专防河岸。石景芬督团丁，分守各隘。我军诱贼出卡，用劈山炮排轰，当者糜碎，立毙数十贼，贼遂败奔。是日，刘于淳等攻破西瓜洲贼垒，江、楚两军互为声援。此三月二十日至四月二十八日，楚军攻剿景镇获胜之情形也。迭据张运兰等禀报前来。

臣查镇贼屡败，势焰已衰。各军打仗，亦不为不力。惟地势散漫，路径纷歧，逆党多而且稳。江、楚两军相距数十里，呼应不灵。臣久欲济师往剿，因湖南永、宝被扰，防贼四窜，故未敢将抚州各营调出，致南路过于空虚。目下湖南贼踪尽趋西路，即派驻抚之湘前营、强中营、吉字营、振字营、岳字营、护卫军共五千八百人，于五月初九、十一等日，分起拔营，助攻景镇，交臣弟曾国荃督率以行，与张运兰、刘于淳等面商进取机宜。总期迅扫逆巢，肃清江境。现驻抚州者，仅抚臣所募之升字营六百余人。又湘后营千余人，盖刘腾鸿兄弟之旧部，抚臣调赴抚州，交臣为之整饬者也。除刘于淳一军由抚臣耆龄详晰奏报外，所有楚军连月进攻获胜及添兵助剿各缘由，谨缮折由驿五百里驰奏，伏乞皇上圣鉴，训示施行。谨奏。

六月二十日奉到朱批：“知道了。”钦此。

211．调饶廷选接防广信片五月二十六日

再，臣迭准江西抚臣耆龄来函，九江道沈葆桢现拟饬赴本任，惟广信系东路要郡，景德镇尚未克复，防务不可稍松，须得威望夙著之大员，前往接办。拟商调赣南镇总兵饶廷选，赴广信接防等因。查饶廷选现已由闽来江，臣前因宁都、建昌各属空虚，拟令该总兵驻守。又或酌量缓急，令赴赣南本任，均经奏明在案。兹查赣、宁一带，贼氛已远，广信地属要区，自应先其所急，即令该总兵率所部闽省兵勇，驻扎广信。其信属防兵，均归节制。俟景德镇克复，信防稍松，再行酌量办理。所有现调饶廷选接防广信缘由，理合附片陈明，伏乞圣鉴训示。谨奏。

六月二十日奉到朱批：“知道了。”钦此。

212．李鸿章留营襄办片五月二十六日

再，按察使衔记名道翰林院编修李鸿章，咸丰三年正月奉旨随同工部侍郎吕贤基办理安徽团防。嗣经提臣和春、安徽抚臣福济奏留军营，襄办一切。在事日久，懋著勤劳。七年九月，福济奏报该员丁父忧服阕，俟经手事件料理完竣，给咨回京供职。钦奉谕旨在案。该员皖营经手事竣，于上年冬间来江西省母后，即欲回京。臣因该员久历戎行，文武兼资，堪以留营襄办。昨因添兵助攻景德镇，檄李鸿章会同曾国荃等前往督剿。理合附片奏闻，伏乞皇上圣鉴。谨奏。

六月二十日奉到朱批：“知道了。”钦此。

213．陈明服阕日期片五月二十六日

再，臣于咸丰七年二月十一日，在江西瑞州军营闻讣，丁父忧回籍。本年五月十一日服阕，例应入京叩请圣安。兹因办理军务，不及赴京，谨已遵制释服，理合将服阕日期附片陈明。谨奏。

六月二十日奉到朱批：“知道了。”钦此。

214．复陈防蜀缓急折六月十八日

奏为奉到防蜀谕旨，恭折复奏，仰祈圣鉴事。

窃臣添调五千余人协攻景德镇，并商派总兵饶廷选换防广信，业于五月二十六日驰奏在案。六月初五日承准军机大臣字寄，咸丰九年五月二十一日奉上谕：

官文奏探知湖南贼众势将入蜀，请饬曾国藩带兵迅赴夔州一折。逆首石达开窜扰湖南，大股萃于祁阳，与官军相抗，复分窜邵阳、新化、武冈等州县。据称该逆蓄谋已久，欲逞志于四川。由湖南入蜀，道路纷歧。若由资江、沅江，遽窥常、澧，则湖北之荆、宜两郡俱危。或由辰、沅走秀山、酉阳，或由黔中假道，皆可蔓延川境。湖北水陆各军，全力施之于皖省，即再分拨，亦仅能近防洞庭、常、澧，不能再顾西路。详览该大臣所奏各情，实为通筹大局起见。本日已谕令有凤派兵扼要严防。惟该省兵力恐不能当此悍贼。曾国藩前派萧启江带兵援剿湖南，现在湖南吃重，此一军自未能调回。此外，如江西、湖北、湖南、四川等兵，均素称得力，着曾国藩即日统带由楚、江前赴四川夔州扼守，以据两湖上游之势。倘贼踪窜至，即可有备无患。至江西景德镇之贼，尚未剿平。据官文奏请饬李定太守饶州，饶廷选守抚州，彭玉麟守九江。着曾国藩斟酌情形，咨商耆龄，妥为布置。俾得迅扫贼氛，不致顾此失彼。是为至要！将此由六百里谕令知之。钦此。

仰见圣主思患预防，熟计兼权之至意。

伏查臣部下，除萧启江之五千人援剿湖南外，其张运兰之三千七百人，上年腊月即调攻景镇，屈蟠之平江营千人，本年三月复调防湖口。昨派臣弟曾国荃带五千八百人赴镇协剿。臣身边并未留一卒一兵，抚州老营惟湘后及升字两营二千余人，均由省局发饷，不归臣处调遣。聊假虚声，以坐镇要郡耳。曾国荃等抵镇后，移营进逼。五月二十六、二十八，六月初二等日，均获胜仗。虽贼多且悍，能否即破坚巢，尚无把握。然兵屡添而愈多，营屡逼而愈近。以机势而论，可期得手。今若改图入蜀，将楚军全行撤退，则饶防仅刘于淳一军，不能扼截东路，贼必乘虚内窜。北而彭泽、湖口，南而抚州、建昌，均虑难支。是未保将危之四川，先弃甫定之江西。臣函商巡抚耆龄，抚臣复书，嘱留朱品隆、王文瑞、屈蟠三千人助攻景镇。臣所部仅此数将，若留以防江，更难入蜀。再四思维，实觉顾此失彼，有碍大局。

谕旨饬令李定太守饶州，饶廷选守抚州，彭玉麟守九江等因。查彭玉麟现扎湖口，尚可兼顾九江。饶廷选初赴广信，系属三省要区，碍难他调。李定太专防衢州，系属浙江门户，能否来江，应由抚臣耆龄奏咨，俟一月以后，始可定局。景德镇能否攻克，一月以后，亦可定局。目下尚当竭力攻剿，不宜径退，以长凶锋。此臣处一军，难遽拔队西行之情形也。

自本年贼扰湖南，永、祁被围，湘勇在江西者各怀内顾之忧。近日宝庆危急，距湘乡不过百里，弁勇瞻顾身家，归思尤切。徒以景镇吃紧，不准告假。一旦拔队征蜀，道经楚境，必且纷纷请假，势难禁止。凡勇之弊，败挫则不知归伍，久征则常思还家。不独湘勇为然，各省均坐此弊。勇之不如额兵者在此。臣丁巳年奏疏，深以弁勇不能补都、守、千、把实缺为虑者，亦职此也。今携湘勇直上夔州，水路三千余里，风涛之恶，三峡之险，程途太远，人地太生，窃恐弁勇未必乐从。即使多方开导，乐于西征，而粤贼现在湖南，号称二三十万。若果窜蜀，裹胁更多。臣以区区万人入蜀，剿固不敷，防亦不足。孤军客寄，伤亡难补。以势度之，恐无裨于大局。若遵谕旨据两湖上游之势，则即臣现在之兵力，略加水师，驻扎宜昌等处，即可稳占上游，固湖广之西门。若必径趋夔州，则不以兼顾湖广为重，而以筹防全蜀为重。不特萧启江一军必须调集同行，且当添调水陆凑齐三万人，乃可携以入峡。此又由鄂赴蜀，应俟兵力略厚之情形也。

自军兴以来，川、陕两省最为完善。而蜀中财力雄厚，百物丰饶，木多足以立舟师，马多足以备骑队，尤为逆党所涎羡。我皇上眷焉西顾，防患未形，洵属刻不可缓之至计。惟景德镇目下难遽抽动，及臣处兵力单弱情形，不得不缕陈于圣主之前。除景德镇开仗情形，即日另行奏报外，理合恭折由驿六百里复奏，伏乞皇上圣鉴，训示施行。谨奏。

215．官军攻克景德镇及浮梁县城折六月二十二日

奏为官军攻克景德镇及浮梁县城，江西全省肃清，恭折奏祈圣鉴事。

窃臣于五月十一日，派道衔候选知府曾国荃带领五千余人，助攻景德镇。二十二日抵镇，约会张运兰等，移营鸡脚岭一带，层层进逼。二十六日辰刻，营垒未成，贼出三大支过河来扑。各营凫水抄击，杀贼百余，逼溺无数，贼败回巢。未刻，浮梁援贼大至，伪杨国宗悉锐来犯，计二万余人。各营分三路截击，鏖战两时，阵斩黄衣骑贼及先锋贼十数名，贼始奔溃。经劈山炮截路排轰，击毙溺毙约四五百名。我军阵亡五人，带伤四十五人。二十八日，贼复来犯，过河直扑老湘营，余皆埋伏对河。我军用枪炮扼港迎击。未刻，贼气已疲，始大呼冲出，杀贼百余名。六月初二日，贼仍倾巢来扑。马队三四百匹，排列对河，而以一支犯老湘营，一支犯岳字营。张运兰带队将贼击退，直冲过河，与岳字营逼李村逆巢。穷追过猛，贼从旁路包抄，我军阵亡五十三人，都司李印典、守备向其昌、陈玉才均没于阵。经朱品隆、唐义训、萧孚泗等各营接应，回合数次，贼始大败。自是三战皆胜，围逼愈紧。贼粮垂尽，知其不能久踞矣。适天雨江涨，刘于淳水师与彭玉麟派来之水师游击任星元，紧逼西瓜洲，昼夜轰攻，排墙倒壁。楚军陆师派队将湘湖街、黄港、臧家湾等处贼卡焚烧，断贼接济。署浮梁县事柴维翰，亦带团将羊坞街贼卡焚毁。贼益穷蹙，遂赶造火簰、火船，图袭下游水师。刘于淳等探知，严加准备。十三夜，贼果出火簰四十余架，夹岸辅以陆贼，焚攻水师。我军排炮对轰，楚军亦出队轰剿两岸之贼，击毙多名，血尸盈岸，贼计不行。十四日夕，水陆各营施放喷筒、火箭，风大火烈，延烧镇市民房。该逆忙乱，遂于是夜子刻，乘黑暗潜窜浮梁。曾国荃亲率参将张胜禄、游击萧孚泗、都司周惠堂、副将朱品隆、知县张岳龄等，由中路黄泥渡进。张运兰亲率参将文恒久、刘松山、朱绍辉，游击王万友，都司张广胜、易开俊等，由左路李村羊坞街进。道员王文瑞偕副将唐义训，游击朱宽义、潘经历、凌阴廷，游击喻吉三，游击衔彭大寿，都司吴荩臣，守备刘胜祥、张诗华等，由右路湘湖街进。一面焚烧各卡，斩馘追奔。十五日辰刻，抵浮梁县。该城有一河之隔，贼搭浮桥，上下三道，炮船十余号，轰护归路。其殿后之贼，尚有数千，未过浮桥。我军穷追紧逼，溺尸满河。贼用枪炮扼桥，伤我弁勇十数人。守备衔高成春死之。抵敌良久，中路难进，城内忽出悍贼三四千人，回过浮桥，直冲中路。朱品隆、张岳龄等方分翼抄击，适左路张运兰等已追至下渡浮桥边，右路王文瑞等已追至上渡浮桥边，刘于淳所派之江军亦到，曾国荃等遂奋击中路，立毙悍贼二百余名。该逆自相践踏，落水死者近千人。当即跟踪入城，张运兰从西门外抄入，王文瑞从东门外抄入。所有断后悍贼，殄歼殆尽。已革皖南道石景芬、前浮梁县杨、署浮梁县柴维翰率浮、乐各团勇，由东乡追捕前来，随同克复县城。败贼奔窜祁门、建德一带，我军仍分三路追剿，追过县城四十余里，伏尸盈路，戌刻收队。是日追逐七十余里，毙贼二千余名，生擒二百零七名，夺获旗帜、军械之属将二千件。楚军阵亡四十九人，带伤百三十余人。此五月二十六、二十八等日迭获全胜，六月十四、五等日攻克景镇、浮梁县城之实在情形也。据张运兰、曾国荃等禀报前来。

臣查景德镇为江西、皖、浙三省要冲，去腊派张运兰带领楚军与刘于淳之江军会剿，前后数十战，互有胜负。楚军阵亡至七百余人之多。今幸济师助剿，力战成功，仰仗皇上天威，江西全省，一律肃清。除曾国荃系臣亲弟，不敢仰邀议叙，及江军出力人员，应由抚臣奏奖外，按察使衔即选道张运兰，治军坚忍，艰险不渝，可否赏加布政使衔。候选道王文瑞，勇敢明练；候补游击任星元，忠实勤劳。可否均赏加勇号。其余楚军出力员弁，可否由臣择尤保奖，以励戎行，出自天恩。阵亡之都司李印典，守备向其昌、陈玉才，守备衔千总高成春，请照各本职从优赐恤，借慰忠魂。所有官军攻克景镇逆巢、浮梁县城，江境肃清各缘由，恭折由驿六百里驰奏，伏乞皇上圣鉴，训示施行。谨奏。

216．保吴嘉宾中书加五品衔片六月二十二日

再，臣接准兵部咨，咸丰九年五月初七日奉上谕：

吏部奏革员保升同知，与例不符，声明请旨一折。七品顶戴已革翰林院编修吴嘉宾，前因援剿江西出力，经曾国藩奏保以同知遇缺即选，业经降旨允准。兹据该部奏称，核与定例不符，着曾国藩按照定章，以编修对品官，另行核奖。仍饬该员照例补缴捐复银两，俟军务告竣，再行送部引见。所有前保以同知遇缺即选之处，着即撤销。钦此。

遵查编、检人员，例止准其改捐中书，并须补缴加倍半捐复银两，自应钦遵办理。惟查吴嘉宾自咸丰三年带勇救援省城，防守武阳渡。五年，分带水师，旋在彭泽督带练勇。六、七两年，带勇防剿抚、建各属。八年，赴援福建，克复光泽、邵武等县。前后在南丰本籍办团，备尝艰险，其胞叔贡生吴光祖、胞侄生员吴昌筹、堂弟吴嘉文，均杀贼死事。该员出力数年之久，倍著辛劳，合无仰恳皇上天恩，俯准以内阁中书，不论双单月遇缺即选，并加五品衔，免缴捐复银两，以为始终出力者劝。如蒙恩允，俟军务告竣后，给咨送部引见。所有遵旨另行核奖缘由，谨附片奏闻，伏乞圣鉴。谨奏请旨。

217．附咨文　咨耆龄 ⁽¹⁾ 七月二十一日（转录明谕：答官军攻克景德镇及浮梁县城等两折片）

为恭录咨会事。

为照本部堂于咸丰九年六月二十二日，由驿具奏官军攻克景德镇及浮梁县城，江西全省肃清一折；又附奏吴嘉宾另行核奖一片。所有折片两稿，当经抄咨在案。兹于七月十一日准兵部火票递回前件，均奉朱批：“另有旨。”钦此。同日，并准递到咸丰九年七月初二日内阁奉上谕：

曾国藩奏官军攻克景德镇及浮梁县城一折。江西景德镇地方，久为贼匪占据。五月二十六等日，该逆分股来扑各营。我军凫水抄击，杀贼百余，复阵斩黄衣骑贼及先锋贼十数名，又击毙、溺毙约四五百名。六月初二日，张运兰带队将贼击退，刘于淳等水师于西瓜洲尽夜轰攻，楚军陆师亦将贼卡焚烧。十三日夜，贼出火排四十余架，焚攻水师。我军俱排炮轰剿，击毙两岸之贼甚多。十四日夜，景德镇之贼乘黑暗潜窜浮梁。曾国荃与张运兰等督兵分路进攻，一面焚烧各卡，斩馘追奔。十五日，浮梁城内出悍贼三四千人，过浮桥冲扑。经官军奋击，立毙悍贼二百余名。该逆落水死者约有千人，当将浮梁县城克复。复追剿奔窜之贼，伏尸盈路。是日共毙贼二千余名，生擒二百零七名，夺获旗帜、军械将及二千件之多。现在江西全省一律肃清，剿办甚为得手。曾国藩调度有方，着交部从优议叙。在事出力之道衔候选知府曾国荃，着免选知府，以道员用。按察使衔即选道张运兰，着赏加布政使衔。候选道王文瑞，着赏给扬勇巴图鲁名号。候补游击任星元，着赏给励勇巴图鲁名号。其余楚军出力员弁，着曾国藩择尤请奖。其江西各军出力人员，着耆龄查明请奖。阵亡之都司李印典，守备向其昌、陈玉才，守备衔千总高成春，着各照本职从优议恤。

另片奏，撤销前保同知之已革翰林院编修吴嘉宾，带勇出力，遵旨另行核奖等语。吴嘉宾，着准其以内阁中书，不论双单月遇缺即选，并赏加五品衔，免交捐复银两，以示奖励。该部知道。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院觉罗耆〈龄〉。

————————————————————

(1)  此件并咨湖广总督官文、署湖北巡抚胡林翼、湖南巡抚骆秉章、浙江巡抚胡兴仁、督办徽池防剿事务通政使张芾，又札布政使衔即选道张运兰、布政使衔广东惠潮嘉道彭玉麟、江西广饶九南道沈葆桢、管带副湘营候选道王文瑞、管带水师中营候补游击任星元、江西南丰县署令潘、五品衔即选内阁中书吴嘉宾。

218．黄翼升归宗片六月二十二日

再，臣接据水师右营营官总兵衔直隶河间协副将邓翼升禀称，该副将原系黄姓，湖南长沙人，曾祖黄世兴、祖黄寿山、父黄楚武均故。自幼孤苦，随母改适邓氏，遂从邓姓。积功保至今职，例应复姓归宗，禀请奏明更正，姓复黄氏，名仍翼升等情。臣复查无异，除咨明礼、兵二部外，所有黄翼升复姓归宗缘由，理合附片奏闻，伏乞饬部查照施行。谨奏。

七月十一日奉到朱批：“该部知道。”钦此。

219．调张运兰会剿宝庆片六月二十二日

再，臣前奉防蜀寄谕，业将景镇吃紧难遽撤动，据实复奏在案。今幸景德镇克复，情形又自不同。窃思防蜀之行，原系防湖南之贼也，倘能于湖南协力痛歼，岂不事半功倍？现在大股贼围宝庆，湖北已派李续宜带兵赴援。臣拟檄调张运兰等一军四千人，先行驰赴宝庆，并力会剿。在楚多杀一贼，即入蜀少去一贼。乘景镇得胜之气，用弁勇迫救桑梓之情，或可得力。臣部署定后，即由湖口、武昌而上，或先扼驻宜昌等郡，使湘贼不敢渡江窥伺荆、宜，以保湖北之西路。如贼果入川，再行酌量调齐萧启江、张运兰两军，督同赴蜀防剿。除两路拔营各日期续行驰报外，合先附片奏闻，伏乞皇上圣鉴。谨奏。

220．恭报景镇两路拔营回援湘楚日期折七月初六日

奏为恭报两路拔营日期，仰祈圣鉴事。

窃臣自景镇克复后，檄调道员张运兰一军回援宝庆。臣拟率各营，先赴湖北宜昌等郡扼防，已于六月二十二日附片具奏，并声明两路拔营各日期续行驰报在案。兹据张运兰禀报，已于六月二十八日自景德镇拔营，由南昌、临江、袁州一路回湘。臣亦拟于初七日自抚州拔营，由江西省城至湖口，溯江而上，所有前派往会攻景镇之湘前、强中、护军、振字、岳字五营，已饬令由饶州至湖口过江，先赴小池口一带等候。其吉字中营，现来抚州，因令其由湘潭雇船至荆州取齐。除俟抵鄂后察看各处情形，再行驰报外，所有两路拔营各日期，恭折由驿五百里具奏，伏乞皇上圣鉴。谨奏。

七月二十七日奉到朱批：“知道了。”钦此。

221．遵保萧启江军南安信丰两次出力员弁折 ⁽¹⁾ 七月初六日

奏为遵旨酌保萧启江一军攻克南安府城、力解信丰重围两次出力员弁，恳恩奖励事。

窃道员萧启江等，本年二月初三日攻克南安府城。经臣奏奉谕旨：“出力员弁兵勇，着择尤保奏。”钦此。嗣该道于初十日力解信丰重围，复经臣奏奉谕旨：“着择其尤为出力者，并入克复南安案内保奏。”钦此。钦遵恭录转行各在案。兹据萧启江具禀请奏前来，臣细心查核，谨将两次出力员弁，并案缮单。吁恳皇上恩施，以昭激劝。除田、练等勇与地方官绅应由江西抚臣请奖，及劳绩稍次现保把总、外委各弁由臣另册咨部外，所有遵旨酌保出力员弁缘由，谨会同江西抚臣耆龄，恭折附驿具奏，伏乞圣鉴，训示施行。谨奏。

附保单

谨将萧启江一军攻克南安府城，力解信丰重围，两次遵旨酌保之出力员弁，并案缮具清单，恭呈御览。

计开：

花翎同知李奏勋，请赏加知府衔。花翎参将梁万贵，请以副将升用，先换顶戴。花翎都司彭良佐，请以游击尽先补用，并赏加参将衔。花翎守备廖文明，请以都司尽先补用。蓝翎尽先守备陈高益、倪世仪、冯茂春等三名，均请以都司补用；倪世仪，并请赏换花翎。

蓝翎千总戴贵泰、洪辉堂、刘本胜、刘维耕等四名，均请以守备尽先补用。戴贵泰、洪辉堂，并请赏换花翎。蓝翎把总徐三胜、朱楚英、彭义益、周德元、凌学文、凌兴发等六名，均请以千总补用，并赏加守备衔。

蓝翎把总王化成，蓝翎外委王金榜、王星胜、贺必发、戴贵传、周殿举、文正笏、晏崇顺、张鼎魁、赵德益、刘芳远、李玉堂、贺运贵等十三名，均请以千总尽先拔补。

外委彭基明、彭廷光、刘文秀、易得胜、孙志高、郭华桂、吴秀福、龚先知、卿仕祥、谭传位、刘荣华、倪荣华等十二名，均请以把总尽先拔补，并赏戴蓝翎。

军功陈永和、董世湖、彭正义、郑芝扬、刘映清、张桂林、李明魁、萧馀胜、刘财庚、邹万胜、张如意、刘位七等十二名，均请以外委拔补，并赏戴蓝翎。

候选从九彭绪烈，请免选本班，以府经历县丞留于江西补用。军功石聘侯，请以从九品归部选用。花翎湖南补用参将胡中和，请以副将仍留湖南尽先补用。蓝翎都司赵国泰，请以游击留于湖南尽先补用，并赏换花翎。蓝翎尽先守备苏国忠，请以都司留于江西补用，并赏换花翎。蓝翎尽先千总李季昌，请以守备尽先补用，并赏加都司衔。蓝翎尽先千总沈长青，请以守备尽先即补，并赏换花翎。

千总邹本五，请以守备补用，并赏戴蓝翎。蓝翎把总刘万春，蓝翎外委萧举臣，均请以守备补用。蓝翎把总彭称先、李长春、童法三、周春华等四名，均请以千总尽先拔补，并赏加守备衔。把总胡尊贤，请以千总拔补，并赏戴蓝翎。蓝翎外委李成一，外委胡日祥、沈得安等三名，均请以千总尽先拔补，并请赏戴蓝翎。

外委龚福八、彭发一、曾献耀、王聚南、李顺桂、徐富二等六名，均请以把总尽先拔补，并赏戴蓝翎。外委陈得胜、舒本立、方存如、王东富、贺玉贵、刘太琼、戴帮赓、贺世明、曾玉音等九名，均请以把总拔补，并赏戴蓝翎。军功洪金元、田兴尚、刘名崇、张大发等四名，均请以把总尽先拔补，并赏戴蓝翎。军功谭世魁、刘光时、王喜桂、彭顺五、周春发、黄芝兰、张大有、罗维贵、张祥集等九名，均请以外委尽先拔补，并赏戴蓝翎。

遇缺即选府经历县丞毛官作，请仍以府经历县丞留于江西遇缺尽先补用，并赏加通判衔。候选从九徐斯匡，请以县丞归部选用。湖南补用游击毛治祺，请以参将仍留湖南尽先补用。花翎都司何胜必，请以游击尽先补用，并赏加参将衔。花翎都司彭东岳，请以游击补用。花翎守备胡腾芳、李萃林，均请以都司尽先补用。蓝翎守备姚美奂、乐寄樟、唐秀升等三名，均请以都司即补，并赏换花翎。蓝翎千总杨长青、丁义茂、毛福一、李永和等四名，均请以守备尽先补用，并赏加都司衔。

蓝翎千总秦福五、刘昌仁、石得胜、王金志、曾秀贤、朱作规等六名，均请以守备尽先即补。

蓝翎把总秦龙林、魏忠海、罗青友、唐更新等四名，均请以千总尽先拔补，并赏加守备衔。

把总谢楚玉，请以千总拔补，并赏戴蓝翎。蓝翎外委沈茂胜，请以千总拔补。蓝翎外委秦芳轩、曹志金、张南廷、陈云知、秦光文等五名，均请以把总拔补，并赏加千总衔。外委彭祥胜、何玉林、吴成元、廖连坤等四名，均请以把总拔补，并赏戴蓝翎。

军功毛芳恒、杨桂兰、谭必胜、曾秀清、周定安、袁思宗、郑兰汤、陈得胜、周有才、谢有胜、朱成俊、彭万芗、周福胜、全登科、周东兴、萧占元等十六名，均请以外委拔补，并赏戴蓝翎。即选直隶州州同萧积松，请赏加同知衔。军功黎日晟，请以从九品归部选用。花翎选用知府刘岳昭，请赏加道衔。花翎都司李复胜，请以游击留于湖南补用。蓝翎守备周东益，请以都司即补，并赏换花翎。蓝翎守备衔千总谢玉堂、蓝翎千总刘祥隆等二名，均请以守备即补，并赏加都司衔。

蓝翎千总喻德俊、王运亨，蓝翎千总衔把总刘坤益等三名，均请以守备补用。蓝翎把总胡志奇、李兰亭等二名，均请以千总尽先拔补，并赏加守备衔。蓝翎把总谢兴时，蓝翎外委沈迎祥、周致友、邓华立，外委程修武、谢景春等六名，均请以千总拔补。程修武、谢景春，并请赏戴蓝翎。外委唐寿山、刘三益、廖永福、王东发、钟福俊、刘作星、周起凤、宋学美、李照美、邓坤信等十名，均请以把总拔补，并赏戴蓝翎。

军功萧有训、朱能道、谢华恂、周连山、刘正庭、杨正高、李文才、彭称顺、王有政、刘节高、廖长益等十一名，均请以外委拔补，并赏戴蓝翎。增生梁硕钊，请以教谕归部遇缺即选。军功曾广凝，请以从九品归部选用。军功萧瑾敷，请以未入流归部选用。

蓝翎即选县丞戴龄，请以直隶州州同归部遇缺即选，并赏加同知衔。花翎游击萧庆高，请以参将留于湖南补用，并赏加副将衔。花翎游击彭维玉，请以参将升用，先换顶戴。花翎都司彭太和，请以游击尽先补用，并赏加参将衔。蓝翎都司衔守备李季东，请以都司尽先即补，并赏换花翎。蓝翎千总彭基品，请以守备尽先补用，并赏加都司衔。蓝翎千总张南益、杨得胜、颜长发、萧龙祥、曾桂四等五名，均请以守备即补；张南益，请赏换花翎。

蓝翎把总萧庆音、毛铭山，把总闻正富、杨占魁，蓝翎外委宁之元、戴忠信等六名，均请以千总拔补，并赏加守备衔。蓝翎外委蔡敬堂、文星明、陈海一、李世福、曾威烈、萧隆泰等六名，均请以千总拔补。外委钟连升、解洪德、陶正发、李清二、王文进、田兴仁、王正元、陈复泰、钱日胜、周积盛等十名，均请以把总尽先拔补，并赏戴蓝翎。

军功刘十二、欧得龙、萧集山、韩万林、谢佑七、邹元盛、辛上元、杨文洪、向正发、陈兴胜、戴贵青等十一名，均请以外委拔补，并赏戴蓝翎。候选从九曾庆勋，请以府经历县丞归部选用。军功萧积玉、刘淇清等二名，均请以从九品不论双单月归部即选。即选教谕邹仰高，请赏加盐提举衔。花翎都司唐星照，请以游击留于江西即补，并赏加参将衔。蓝翎都司邓太志、蓝翎都司衔尽先守备刘景春，均请以游击留于湖南补用；刘景春，请赏换花翎。蓝翎都司衔守备唐桂林，请以游击补用，并赏换花翎。

蓝翎尽先守备曹文先、周大起，均请以都司补用；曹文先，请赏换花翎。蓝翎千总李玉兴，请以守备尽先补用，并赏加都司衔。蓝翎千总贺纪臣、李复慎，均请以守备尽先补用，并赏加都司衔。把总马家谟，请以千总拔补，并赏戴蓝翎。蓝翎外委黄昭怡、王友胜，均请以千总尽先拔补。蓝翎外委邹明涛、谢崇效、贺朝仙、彭忠堂、胡映六、陈福祥、吴桂芳、谢生藻、王云孚、刘寿二等十名，均请以把总拔补，并赏加千总衔。外委曾如二、彭称贵、彭明先、曹方山、左清华、王忠六、胡宝林等七名，均请以把总尽先拔补，并赏戴蓝翎。

军功胡文光、马传华，均请以把总拔补，并赏戴蓝翎。军功楚玉松、廖逢春、彭以彰、何乃景、邹祥发、贺有声、彭称秀、彭仁六、李成龙、彭得胜、饶贵升、汤镇南、王道元、聂忠茂等十四名，均请以外委拔补，并赏戴蓝翎。监生萧积芹，请以从九品归部选用。军功杨载春，请以未入流归部选用。

花翎都司黎得盛，请以游击尽先补用，并赏加参将衔。蓝翎守备衔千总黎得亮，请以都司留于湖南补用。蓝翎尽先守备秦飞雄，请以都司升用，先换顶戴，并赏换花翎。蓝翎把总孙均，请以守备尽先补用。蓝翎把总蒋玉生、张显祖，蓝翎尽先外委王其发等三名，均请以千总尽先拔补；蒋玉生、张显祖，并请赏加守备衔。蓝翎把总罗章才、伍文奇、吴必发，把总熊明良、邓燮里等五名，均请以千总尽先拔补；熊明良，请赏戴蓝翎。把总董寿之，请赏戴蓝翎。外委余盛兰、唐仕顺、胡顺发、罗山寿、邓宗虎、张宜华等六名，均请以把总拔补，并赏戴蓝翎。

军功刘高发、钟志堂、冯得贵、袁得胜、李文彬、刘正祥、钟森胜、黎光明、潘山和、王玉新、周佳良、蒋得亿、涂贵彪、林意得、颜三阳等十五名，均请以外委拔补，并赏戴蓝翎。即选从九胡慎行，请以县丞留于江西补用。蓝翎军功温则光，请以主簿归部选用。

附生周开第，请以训导归部即选。花翎游击朱桂秋，请以参将留于江西补用，并赏加副将衔。花翎湖南补用游击秦华祝，请以参将仍留湖南尽先补用。花翎都司萧文太，请以游击留于湖南尽先即补。花翎都司冯翊翔，请以游击补用，并赏加参将衔。蓝翎都司衔尽先守备莫有升，请以都司归部遇缺即补，并赏换花翎。花翎尽先守备文梅胜、王胜友、姚美仑等三名，均请以都司尽先补用，并赏加游击衔。

花翎尽先守备彭称鹤，请赏加都司衔。蓝翎尽先守备萧志高、戴贵发、赵魁南、毛湘庵、杜恒万等五名，均请以都司尽先补用，并赏换花翎。蓝翎守备王久龄，请以都司补用。蓝翎守备沈华堂、吴太盛、萧庆祥、楚东亮、陈茂盛、杨寿益、吕春元、胡太武等八名，均请以都司即补；沈华堂、陈茂盛，并请赏换花翎。蓝翎守备衔千总张春旗，请以都司补用，并赏换花翎。蓝翎守备沈福堂，请赏加都司衔。蓝翎千总杨耀关、萧德扬、沈祥发、萧呈祥、周南书、萧楚胜、黎有馀、陈百胜、童三元，蓝翎千总郭惠忠、黄文焕、潘容坤等十二名，均请以守备尽先补用，并赏加都司衔。

蓝翎千总刘玉兴，蓝翎千总戴登高、萧庆福、萧桂祥、彭连升、谭献定、何文魁、潘以德、唐新桂、胡星元、陈步高、王先胜等十二名，均请以守备尽先补用。蓝翎把总唐振先、贺万胜、夏祖德、彭日新、彭有益，蓝翎把总黄三十、萧友章、彭盛世、萧又三、萧积思、李得凤、萧仁才、刘宗佑、彭得胜、刘万春、颜得胜、杜得云等十七名，均请以千总尽先拔补，并赏加守备衔。蓝翎把总周玉隆、周成就、罗青友、谢华艾等四名，均请以千总尽先拔补。

蓝翎把总阳兰玉、谢崇锡，补用把总洪福胜，蓝翎外委王安书、王福齐、黄义方、黄清源、谭茂盛、萧庆友、彭基彩，蓝翎外委罗亮华、萧星文、沈玉遂等十三名，均请以千总拔补。蓝翎外委曾昌山、胡春华、曾正林、谢华良，蓝翎外委冯广胜、邹吉福、杜荣慎、刘万胜、贺南桂、彭称道、萧中禄、柳里安等十二名，均请以把总尽先拔补，并赏加千总衔。

外委萧俊三、汤得胜、彭旺益、魏松亭、曾步招、钟玉胜、许源胜、何义胜、黎万胜、魏廷胜、郭万胜、伍春元、李得高、罗家榜、刘文秀等十五名，均请以把总尽先拔补，并赏戴蓝翎。外委李孝坎、刘庶清、杜胜秀、王英华、万玉田、钟礼胜、黄崇中、王步周、熊三和、黄清文、曹洪亮、彭坤林、赵朝瑞、胡得元，军功戴贵字、萧积蕊、萧玉堂等十七名，均请以把总拔补，并赏戴蓝翎。

军功张声扬、陈三元、戴润四、陈训和、张如桂、杨清泉、杜荣梅、曾松四、汤发祥、徐有五、彭万仁、王松四、周友德、罗志德、萧孝林、萧迎祥、简细谋、单大有、陶如山、李考成、鲁成章、黄宗照、曾念四、刘祥兴、黄明藻、朱仁有、王扬声、谭太和、梁永培、周定淮、唐万泰、曹得华、谢文四、虢启东、张春山、黄复胜、黄清桂、萧东遂、李逢源、祝兆贵、毛达楚等四十一名，均请以外委拔补，并赏戴蓝翎。

遇缺即选知县王沐，请以本班留于江西尽先补用。候选同知谢大舒，请以本班留于湖南补用。文生谢寿祺，请以教谕不论双单月归部即选，并赏加五品衔。蓝翎即选通判萧启源，请免补本班，以同知归部即选，并赏换花翎。安徽即补同知刘大馥，请赏加运同衔。遇缺即选训导黄应诰，请以知县升用。军功周福瑞，请赏给太医院吏目衔。

前署金溪县事留江委用知县杨照藜，该员失守县城处分，于克复抚州案内，奉旨免其查办。兹复随同克复南安府城，解信丰县围，履危冒险，督队立功。请开复原官，免缴捐复银两，仍留江西补用。

前金溪县知县卢开甲，该员于咸丰六年三月十九日失守县城，旋于四月初九日随同克复，汇案奏参革职留任，经部议革职。此次随同克复南安府城，解信丰县围，宣力行间，深知奋勉。请开复原官，免缴捐复银两，仍留江西补用。

代理万安县事峡江县县丞边其丰，该员于咸丰五年十一月十五日失守县城，七年五月二十五日随同克复，并协同克复泰和县城，汇参革职留任，经部议革职。此次随同克复南安府城，驰驱险阻，督队立功。请开复原官，免缴捐复银两。

代理瑞金县事按察司知事黄曾慰，该员于咸丰七年闰五月初一日失守县城，旋即自行克复，汇参革职留任，经部议革职。此次随同克复南安府城，奋勉出力，始终不懈。请开复原官，免缴捐复银两。

候补知县刘世伟，该员于咸丰三年奏参革职，此次随同克复南安府城，办事详慎，奋勉立功。请开复原官，免缴捐复银两。双月候选知府李审言，请以本班不论双单月归部即选。前补江西馀干县知县升用知州张韶南，该员于六年二月丰城县失守案内，有革职留任处分，此次调营以来，昼夜辛勤，不辞劳瘁。请开复原官，免缴捐复银两。六品顶翎选用知县何敦五，请免选知县，以知州不论双单月归部选用。

文生伍华瀚，请以训导不论双单月选用。安徽候补知县李沛苍，请以直隶州仍归安徽补用。候选训导李兴锐，请以知县不论双单月归部选用。候选县丞谢希迁，请免选本班，以知县归部不论双单月遇缺即选，并赏加知州衔。四川补用同知喻卿燮，请以同知仍留四川遇缺即补，并赏加运同衔。题补江西定南厅同知署临川县知县邹桐，请赏换花翎。候选从九孙国琛，请以府经历县丞归部不论双单月遇缺即选。

湖南长沙协尽先千总杨镇南，请免补千总，以守备尽先补用，并赏戴蓝翎。湖南长沙协蓝翎尽先把总张吟，请免补把总，以千总尽先拔补，并赏加守备衔。蓝翎尽先千总湖南抚标高连胜，请免补千总，以守备尽先补用。湖南长沙协军功杨世俊，请以外委尽先拔补，并赏戴蓝翎。蓝翎外委朱明亮，请以千总尽先拔补，并赏加守备衔。湖南提标蓝翎把总彭述清，请以千总归本标尽先拔补。咨革都司杨名声，该员系升用都司，本任临武营千总，前于署提标后营都司任内，因案咨革。调营以来，艰险备尝，应请免其查办，开复原官。云骑尉世职白定燮，请以千总归于湖南提标尽先拔补。候选直隶州知州李元嘉，请以原官归部，不论双单月遇缺即选。南丰县岁贡生刘衍，请以训导不论双单月遇缺即选。湖南提标蓝翎候补守备李升平，请以都司升用，先换顶戴。

更多好书分享关注公众号：sanqiujun

————————————————————

(1)  此件与耆龄会衔。

222．咨附文　咨耆龄 ⁽¹⁾ 八月初五日（转录明谕：奖叙克复南安解围信丰诸出力员弁）

为恭录咨会事。

为照本部堂于咸丰九年七月初六日会同贵部院，由驿附奏遵旨酌保萧启江一军攻克南安府城，力解信丰重围，两次出力员弁一折。当经咨送折稿并清单在案。兹于七月二十七日准兵部火票递回原折，奉朱批：“另有旨。”钦此。同日，并准递到咸丰九年七月十八日内阁奉上谕：

曾国藩奏遵保克复南安并信丰解围出力员弁，开单请奖一折。本年二月间，道员萧启江一军攻克南安，力解信丰重围，在事出力各员弁，自应量予鼓励。同知李奏勋，着赏加知府衔。参将梁万贵，着以副将升用，先换顶戴。都司彭良佐，着以游击尽先补用，并赏加参将衔。守备廖文明，着以都司尽先补用。尽先守备陈高益、倪世仪、冯茂春，均着以都司补用；倪世仪并赏换花翎。千总戴贵泰等四名，均着以守备尽先补用；内戴贵泰、洪辉堂，并赏换花翎。把总徐三胜等六名，均着以千总补用，并赏加守备衔。把总王化成等十三名，均着以千总尽先拔补。外委彭基明等十二名，均着以把总尽先拔补，并赏戴蓝翎。军功陈永和等十二名，均着以外委拔补，并赏戴蓝翎。候选从九品彭绪烈，着免选本班，以府经历县丞留于江西补用。军功石聘侯，着以从九品归部选用。参将胡中和，着以副将仍留湖南尽先补用。都司赵国泰，着以游击留于湖南尽先补用，并赏换花翎。守备苏国忠，着以都司留于江西补用，并赏换花翎。千总李季昌，着以守备尽先补用，并赏加都司衔。沈长青，着以守备尽先即补，并赏换花翎。邹本五，着以守备补用，并赏戴蓝翎。把总刘万春，外委萧举臣，均着以守备补用。把总彭称先等四名，均着以千总尽先拔补，并赏加守备衔。胡尊贤，着以千总拔补，并赏戴蓝翎。外委李成一等三名，均着以千总尽先拔补，并赏戴蓝翎。龚福八等六名，均着以把总尽先拔补，并赏戴蓝翎。外委陈得胜等九名，均着以把总拔补，并赏戴蓝翎。军功洪金元等四名，均着以把总尽先拔补，并赏戴蓝翎。谭世魁等九名，均着以外委尽先拔补，并赏戴蓝翎。即选府经历县丞毛官作，着留于江西遇缺尽先补用，并赏加通判衔。候选从九品徐斯匡，着以县丞归部选用。湖南补用游击毛治祺，着以参将仍留湖南尽先补用。都司何胜必，着以游击尽先补用，并赏加参将衔。彭东岳，着以游击补用。守备胡腾芳、李萃林，均着以都司尽先补用。姚美奂等三名，均着以都司即补，并赏换花翎。千总杨长青等四名，着以守备尽先补用，并赏加都司衔。秦福五等六名，均着以守备尽先即补。把总秦龙林等四名，均着以千总尽先拔补，并赏加守备衔。谢楚玉，着以千总拔补，并赏戴蓝翎。外委沈茂胜，着以千总拔补。秦芳轩等五名，均着以把总拔补，并赏加千总衔。彭祥胜等四名，均着以把总拔补，并赏戴蓝翎。军功毛芳恒等十六名，均着以外委拔补，并赏戴蓝翎。即选直隶州州同萧积松，着赏加同知衔。军功黎日晟，着以从九品归部选用。选用知府刘岳昭，着赏加道衔。都司李复胜，着以游击留于湖南补用。守备周东益，着以都司即补，并赏换花翎。千总谢玉堂、刘祥隆，均着以守备即补，并赏加都司衔。喻德俊等三名，均着以守备补用。把总胡志奇、李兰亭，均着以千总尽先拔补，并赏加守备衔。把总谢兴时等六名，均着以千总拔补；内程修武、谢景春，并赏戴蓝翎。外委唐寿山等十名，均着以把总拔补，并赏戴蓝翎。军功萧有训等十一名，均着以外委拔补，并赏戴蓝翎。增生梁硕钊，着以教谕归部遇缺即选。军功曾广凝，着以从九品归部选用。萧瑾敷，着以未入流归部选用。即选县丞戴龄，着以直隶州州同归部遇缺即选，并赏加同知衔。游击萧庆高，着以参将留于湖南补用，并赏加副将衔。彭维玉，着以参将升用，先换顶戴。都司彭太和，着以游击尽先补用，并赏加参将衔。守备李季东，着以都司尽先即补，并赏换花翎。千总彭基品，着以守备尽先补用，并赏加都司衔。千总张南益等五名，均着以守备即补；张南益并赏换花翎。把总萧庆音等六名，均着以千总拔补，并赏加守备衔。外委蔡敬堂等六名，均着以千总拔补。外委钟连升等十名，均着以把总尽先拔补，并赏戴蓝翎。军功刘十二等十一名，均着以外委拔补，并赏戴蓝翎。候选从九品曾庆勋，着以府经历县丞归部选用。军功萧积玉、刘淇清，均着以从九品不论双单月归部即选。即选教谕邹仰高，着赏加盐提举衔。都司唐星照，着以游击留于江西即补，并赏加参将衔。都司邓太志、守备刘景春，均着以游击留于湖南补用；刘景春并赏换花翎。守备唐桂林，着以游击补用，并赏换花翎。尽先守备曹文先、周大起，均着以都司补用；曹文先并赏换花翎。千总李玉兴、贺纪臣、李复慎，均着以守备尽先补用，并赏加都司衔。把总马家谟，着以千总拔补，并赏戴蓝翎。外委黄昭怡、王友胜，均着以千总尽先拔补。外委邹明涛等十名，均着以把总拔补，并赏加千总衔。外委曾如二等七名，均着以把总尽先拔补，并赏戴蓝翎。军功胡文光、马传华，均着以把总拔补，并赏戴蓝翎。军功楚玉松等十四名，均着以外委拔补，并赏戴蓝翎。监生萧积芹，着以从九品归部选用。军功杨载春，着以未入流归部选用。都司黎得盛，着以游击尽先补用，并赏加参将衔。千总黎得亮，着以都司留于湖南补用。守备秦飞雄，着以都司升用，先换顶戴并赏换花翎。把总孙均，着以守备尽先补用。把总蒋玉生、张显祖，外委王其发，均着以千总尽先拔补；蒋玉生、张显祖并赏加守备衔。把总罗章才等五名，均着以千总尽先拔补；内熊明良，并赏戴蓝翎。把总董寿之，着赏戴蓝翎。外委余盛兰等六名，均着以把总拔补，并赏戴蓝翎。军功刘高发等十五名，均着以外委拔补，并赏戴蓝翎。即选从九品胡慎行，着以县丞留于江西补用。军功温则光，着以主簿归部选用。附生周开第，着以训导归部即选。游击朱桂秋，着以参将留于江西补用，并赏加副将衔。补用游击秦华祝，着以参将仍留湖南尽先补用。都司萧文太，着以游击留于湖南尽先即补。都司冯翊翔，着以游击补用，并赏加参将衔。守备莫有升，着以都司归部遇缺即补，并赏换花翎。守备文梅胜等三员，均着以都司尽先补用，并赏加游击衔。守备彭称鹤，着赏加都司衔。守备萧志高等五员，均着以都司尽先补用，并赏换花翎。守备王久龄，着以都司补用。守备沈华堂等八员，均着以都司即补；内沈华堂、陈茂盛，均着赏换花翎。守备衔千总张春旗，着以都司补用，并换花翎。守备沈福堂，着赏加都司衔。千总杨耀关等十二名，均着以守备尽先补用，并赏加都司衔。千总刘玉兴等十二名，均着以守备尽先补用。把总唐振先等十七名，均着以千总尽先拔补，并赏加守备衔。把总周玉隆等四名，均着以千总尽先拔补。把总阳兰玉等十三名，均着以千总拔补。外委曾昌山等十二名，均着以把总尽先拔补，并赏加千总衔。外委萧俊三等十五名，均着以把总尽先拔补，并赏戴蓝翎。外委李孝坎等十七名，均着以把总拔补，并赏戴蓝翎。军功张声扬等四十一名，均着以外委拔补，并赏戴蓝翎。即选知县王沐，着以本班留于江西尽先补用。候选同知谢大舒，着以本班留于湖南补用。文生谢寿祺，着以教谕不论双单月归部即选，并赏加五品衔。通判萧启源，着免补本班，以同知归部即选，并赏换花翎。同知刘大馥，着赏加运同衔。训导黄应诰，着以知县升用。军功周福瑞，着赏太医院吏目衔。前署金溪县委用知县杨照藜、前金溪县知县卢开甲，均着开复原官，免交捐复银两，仍留江西补用。前峡江县县丞边其丰，按察司知事黄曾慰，候补知县刘世伟，均着开复原官，免交捐复银两。候选知府李审言，着以本班不论双单月归部即选。前补馀干县知县升用知州张韶南，着开复原官，免缴捐复银两。选用知县何敦五，着免选知县，以知州不论双单月归部选用。文生伍华瀚，着以训导不论双单月选用。安徽候补知县李沛苍，着以直隶州知州，仍归安徽补用。训导李兴锐，着以知县不论双单月归部选用。县丞谢希迁，着免选本班，以知县不论双单月遇缺即选，并赏加知州衔。四川补用同知喻卿燮，着以同知仍留四川遇缺即补，并赏加运同衔。署临川县知县邹桐，着赏换花翎。从九品孙国琛，着以府经历县丞归部不论双单月遇缺即选。千总杨镇南，着免补千总，以守备尽先补用，并赏戴蓝翎。把总张吟，着免补把总，以千总尽先拔补，并赏加守备衔。千总高连胜，着免补千总，以守备尽先补用。军功杨世俊，着以外委尽先拔补，并赏戴蓝翎。外委朱明亮，着以千总尽先拔补，并赏加守备衔。把总彭述清，着以千总归本标尽先拔补。已革都司杨名声，着免其查办，开复原官。云骑尉世职白定燮，着以千总归于湖南提标尽先拔补。候补守备李升平，着以都司升用，先换顶戴。候选直隶州知州李元嘉，着以原官归部，不论双单月遇缺即选。岁贡生刘衍，着以训导不论双单月遇缺即选。该部知道，单并发。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院觉罗耆〈龄〉。

————————————————————

(1)  此件并札知被奖赏各员弁。

223．附咨文　咨兵部七月二十一日（咨保攻克南安及信丰解围两案出力稍次各员弁）

为咨会事。

窃照布政使衔即选道萧启江一军，本年二月初三日攻克南安府城，经本部堂奏奉谕旨，准将出力员弁兵勇择优保奖。嗣该道于初十日力解信丰重围，复经本部堂奏奉谕旨，准择其尤为出力者，并入克复南安案内保奏，各在案。除已将尤为出力员弁于七月初六日并案开单具奏请奖外，其出力稍次各弁勇，未便没其微劳，相应另具清单，咨请以把总、外委分别拔补。为此合咨贵部，请烦查核照单注册施行。须至咨者：计咨送清单一件。右咨兵部。

附克复南安及信丰解围两案咨保清单

计开：

军功彭兴科、王轩太、唐兴胜、刘永兴、陈起凤、李旭二、彭爵儒、龙从云、李福胜、罗元四、李光林、齐三胜、吴玉坤、杨德胜、李金瑞、李地久、吴顺隆、赵家桂、陈藩鹤、文正义、刘大喜。以上二十一名，均请以外委拔补。

军功杨秀三、龚文超、邓明胜、熊桂林、戴帮祥、戴帮贵、张楚南、胡福荣、李万林、胡大渊。以上十名，均请以把总拔补。

军功蒋鸿琪、李天元、李兰桂、曹步文、向之兰、刘仁寿、廖永清、罗地久、邵福善、喻再成。以上十名，均请以外委拔补。

外委胡贵楚、彭紫云，军功陈清秀。以上三名，均请以把总拔补。

军功周仁五、毛振咸、王福成、李国轩、王俊高、唐远武、唐光远、曾光武、唐国轩、吴长青、朱益新、潘金元、李启贵、谢全方、唐锡纪、张青奇、王定安、李益发、张富贵、谢得泗、彭福胜、瞿升安。以上二十二名，均请以外委拔补。

蓝翎外委谢永芳、唐桂源、彭春魁、汤福山、胡凤歧、谢永寅，外委李辅仁、谢文明，军功李本美、周万胜、刘先益、李肇迪、萧德志、李照琪、胡文高、易汉清。以上十六名，均请以把总尽先拔补。

军功李尚宾、李高益、屈先明、谢华庙、宋得胜、廖康信、刘荣辉、李盛灿、万吉祥、宋兰桂、熊开昭、唐锡东、欧太和、熊清喜、朱明汉、谢仁和、谢华绩。以上十七名，均请以外委拔补。

蓝翎外委朱明亮，尽先外委黎华钊，军功罗洪德、章立明、王茂山、周定佩、刘明先、唐锡常、戴贵明。以上九名均请以把总尽先拔补。

军功萧发一、文启运、罗胜荣、许有才、舒成胜、徐汉章、邹万选、胡文定、唐有胜、张高盈。以上十名，均请以外委拔补。

军功黄盈魁、刘大发、周新二、朱廷贵、曹元七、萧德胜、袁正彪、杨胜如、李明孝、冯其进、周迎七、谭显科、朱茂太、唐恒胜、刘文胜、周林武、刘胜二、杨立山。以上十八名，均请以外委拔补。

外委邓其相、桂成彪，军功何洪亮。以上三名，均请以把总尽先拔补。

军功蒋世其、李仁益、伍可重、王玉得、吴正简、张易贤、唐云汉、李来有、何玉亨、汪膺禄、杨得喜、赵吉贤、萧万忠。以上十三名，均请以外委拔补。

外委吴聪六、赵四海、王怀德、刘明魁、刘星三、易上达、罗仁山、刘文有。以上八名，均请以把总尽先拔补。

武生许彤辉，军功彭必胜、邹祥晚、李成玉、朱赏星、张其胜、张怡辉、田万明、刘玉泉、刘祥光、彭胜发、谭能德、彭东成、冯义德、萧仁遂、湛先富、邓新连。以上十七名，均请以把总拔补。

军功胡志洪、何帮连、贺祥胜、王楚堂、陈省三、晏崇耀、沈志善、吴呈瑞、邬彩云、刘正兴、王隆二、李庆五、彭长胜、徐庆章、邓南恒、谭传富、谢仁贵、萧得贵、刘明亮、刘万盛、萧庆富、萧其昌、邵同贵、袁荣松、曾庆烈、首南田、李绳武。以上二十七名，均请以外委拔补。

224．酌保楚师三局出力官绅片七月初六日

再，臣自咸丰五年至江西重整水师，与前江西巡抚商定，设立楚师子、药、炮三局，专济楚军之用。嗣臣于七年二月丁忧回籍，该局仍照常应付。去年七月，臣至江西，始与抚臣耆龄商同裁撤。计自设立各局，历时三载有余。该局员悉心筹济，从无脱误，实属著有微劳。现江西全省肃清，自应吁恳恩施，量予奖叙。因与抚臣函商，择尤酌保，理合缮单附入南安案后，仰恳鸿施，以为实心办事者劝。所有酌保楚师三局出力官绅缘由，谨会同江西抚臣附片由驿具奏，伏乞皇上圣鉴，训示施行。谨奏。

附保单

谨将酌保楚师三局出力官绅，缮具清单，恭呈御览。

计开：

以道员用前南昌府知府史致谔，署江西南昌府事即补知府杨咏邠。该员等综理局务，精细耐劳。史致谔，请以道员不论双单月尽先选用。杨咏邠，请仍以知府留于江西，不论繁简尽先补用。

炮局委员蓝翎尽先补用同知直隶州卢陵县知县姚镶。该员自备资斧，办事精详，并曾铸靖远大炮，亲往临江郡城施放，轰破逆贼坚墙。请免补同知直隶州，以知府补用。

子局委员湖南补用知县冯检，江西试用府经历谢廷珩。该二员制造如法，办事结实。冯检，请俟补缺后，以同知补用。谢廷珩，请以原官遇缺即补。

药局委员暂革江西万年县知县弓嵩保，江西补用按察司经历张开诚，咨补万年县县丞程乃文，尽先补用未入流邱同绶，两淮候补盐运司知事戴嘉玉，候选州吏目张开龄，候选从九品张启。该七员勤慎自矢，不避艰险。弓嵩保，前在万年任内欠解漕折，汇案奏参摘去翎顶，暂行革职；请赏还翎顶，开复原官。张开诚，八年八月代理乐平任内，县城被贼窜扰，所有应得处分，请宽免查议。程乃文，请以知县补用。邱同绶，请俟补缺后，以县主簿补用。戴嘉玉，请俟补缺后，以盐课大使仍留两淮补用。张开龄、张启，均请以原官留于江西遇缺即补。

帮办三局委员江西九江前卫领运千总蓝翎尽先升用卫守备彭永龄。该员往来协理，不惮勤劳。请俟补卫守备后，以都司升用，先换顶戴。

炮局帮办委员江西补用县主簿杨桐生，不积班选用盐课大使胡海清，子局帮办委员六品翎顶广东海阳县县丞徐德度，未入流衔黄道南，药局帮办委员尽先选用县丞黄秩普，从九品衔曹六鳌。该六员自备资斧，竭力趋公。杨桐生，请俟补缺后，以府经历县丞用。胡海清，请以原官遇缺即选。徐德度，请以知县用。黄道南，请以未入流不论双单月即选。黄秩普，请以原官遇缺即选。曹六鳌，请以从九品不论双单月即选。

办理三局文案选用詹事府主簿王德禄，军功六品顶戴姚勷宸，俊秀李鹏翰。该三员心细耐劳，历久不懈，实资得力。王德禄，自备资斧，请以原官不论双单月遇缺即选。姚勷宸、李鹏翰，均请以从九品不论双单月遇缺即选；姚勷宸，并请仍留六品顶戴。

三局经承典吏王光裕、徐云辉、陶履元、王廷选、周席珍，该五员始终出力，备著辛勤，均请以从九品归部即选。

附批复明谕

七月二十七日准兵部火票递回前片，奉朱批：“另有旨。”钦此。同日并准递到咸丰九年七月十八日内阁奉上谕：

曾国藩奏请奖军火局出力各员等语。曾国藩在江西重整水师，设立子、药、炮位三局，数载以来，运济军用从无脱误。现在江西全省肃清，在局出力各员，自应量加奖励。候选道史致谔，着以道员不论双单月尽先选用。即补知府杨咏邠，着以知府留于江西，不论繁简尽先补用。尽先补用同知直隶州姚镶，着免补同知直隶州，以知府补用。湖南补用知县冯检，着俟补缺后以同知补用。江西试用府经历谢廷珩，着以府经历遇缺即补。暂革万年县知县弓嵩保，着开复原官，并赏还翎顶。按察使经历张开诚，着将前代理乐平县任内被贼窜扰应得处分，免其查议。万年县县丞程乃文，着以知县补用。尽先补用未入流邱同绶，着俟补缺后，以县主簿补用。两淮候补盐运司知事戴嘉玉，着俟补缺后，以盐课大使仍留两淮补用。候选州吏目张开龄，从九品张启，均着以原官留于江西遇缺即补。尽先升用卫守备彭永龄，着俟补卫守备后，以都司升用，先换顶戴。补用县主簿杨桐生，着俟补缺后，以府经历县丞用。候选盐大使胡海清，着遇缺即选。广东海阳县县丞徐德度，着以知县用。未入流衔黄道南，着以未入流不论双单月即选。候选县丞黄秩普，着遇缺即选。从九品衔曹六鳌，着以从九品不论双单月即选。选用詹事府主簿王德禄，着不论双单月遇缺即选。军功姚勷宸，俊秀李鹏翰，均着以从九品不论双单月遇缺即选；姚勷宸，并仍留六品顶戴。典吏王光裕、徐云辉、陶履元、王廷选、周席珍，均着以从九品归部即选。该部知道，单并发。钦此。

225．复奏钦奉四次谕旨折七月二十五日

奏为钦奉四次谕旨，恭折复奏，仰祈圣鉴事。

窃臣自抚州启程，已将两路拔营日期专折驰报在案。七月初九日，行至茬港途次，承准军机大臣字寄，咸丰九年六月二十九日奉上谕：

前因官文等奏，湖南贼势蔓延，意图窥伺川省，当即谕令曾国藩带兵由湖北入川防堵。兹据该侍郎奏称，楚军进攻景德镇正在吃紧，难遽抽动，拟就现在兵力驻扎宜昌等处，以固湖广西门等语，自系熟筹江西、湖北两省大局起见。惟昨据耆龄奏，景德镇业经克复，江西军务稍松。该侍郎应将景德镇善后事宜妥速办理，酌留防兵，仍遵前旨，统带所部兵勇，由楚赴川。至萧启江一军赴援湖南，该侍郎兵力较单，可至湖北与官文、胡林翼商酌，拨兵带往，以壮声威。原折所称驻扎宜昌等处，即可稳占上游。是但为镇守湖北起见，尚未能筹防蜀省。曾国藩当熟思大势，应如何定计之处，详悉驰奏，毋得迁延等因。钦此。

十一日，在南昌省城承准军机大臣字寄，七月初二日奉上谕：

曾国藩奏攻克景德镇并浮梁县城一折。尤为出力之张运兰等，已降旨先行给奖，并将曾国藩交部优叙。伊弟曾国荃以道员用矣。该侍郎檄调张运兰一军先赴宝庆会剿。如能在湖南界内将该逆协力痛歼，使其不至西窜，自与该侍郎入川无异。所恐贼势散漫，路径纷歧，未能拦截。曾国藩虽先驻宜昌等处，仍当侦探贼情。如宝庆一带未能遏其入川之路，即当亲督兵勇赴蜀，以便调度堵剿机宜，未可迁延贻误。着曾国藩仍遵前旨，俟到楚后与官文等妥商进扎地方，并酌拨兵勇以备带往。设或贼犯四川，则萧启江、张运兰两军皆可调赴防剿。该侍郎随时酌办可也等因。钦此。

十三日，承准军机大臣字寄，七月初四日奉上谕：

张芾奏浮梁、景德镇败匪，悉窜祁门边境，请饬援师合剿一折。曾国藩因江西肃清，调张运兰一军赴援湖南。该侍郎亦即日拔营由武昌前往宜昌等处。乃浮梁、景德镇败匪，竟倾巢东窜，突至祁门边界，延及箬坑、禾沙、坑口一带。建德之军既隔于外，祁门之兵复绌于内。徽州势处甚迫，亟应由江西就近拨兵援应。曾国藩能否暂留兵勇，前赴徽州，越境会剿。或以兵力已单，须亲自带往湖北，则江西一省，必尚有可用之兵。着耆龄即行抽拨劲旅，赴祁门一带协剿。着该侍郎与该抚会同商办，以免蔓延等因。钦此。

二十日湖口县途次，承准军机大臣字寄，七月十二日奉上谕：

前因浮梁、景德镇败匪窜入祁门边境，曾谕知曾国藩、耆龄会商拨兵援应。兹据张芾奏，祁门窜匪业经击退，惟石埭、建德两路吃紧，请饬景德镇带兵大员移兵会剿等语。现在祁门之匪，经副将余永椿等，并该处兵团，迭次击败后，复窜入石埭之七都，势甚猖獗。各营被围数重，先后被陷。贵池、青阳之贼乘机蠢动，建德城贼又倾巢扑营，情形极为紧迫，亟应由江西就近拨兵援剿。曾国藩如可酌拨兵勇暂留江西，着即饬令移扎建德，会同该处官兵合力剿贼。其普承尧一军，两月来株守彭泽，并未出境援应。着耆龄饬令该总兵，迅即带兵前往夹击等因。钦此。

仰见圣主明烛万里，权衡缓急，训示谆谆，委曲周详。

伏查江西虽全省肃清，而防务未可稍弛。南则防湖南、广东之贼，北则防皖南徽、池之贼。前此江军之在北路者，饶州有刘于淳一军，彭泽有普承尧一军。臣昨经过省城，抚臣耆龄与臣熟商，拟留饶廷选在江添领一军，又令吴坤修出省另领一军，皆防守北路九、饶各属。普承尧一军，自建德败挫，士气未复，只能谨守彭泽，不能进图皖境。其刘于淳、饶廷选、吴坤修三人，拟以二军分防北边，以一军助攻皖南，稍济徽州兵力之所不逮。至南路吉、赣等属，如系粤中小股来犯，本省兵力足以御之。如系宝庆大股回窜，仍须奏调萧启江一军拦头迎剿，与湖南追击之师共收夹攻之效。至臣随身所带各营，人数无多，不特不能抽拨赴皖，并不能酌留防江。且商调湘后营之千六百人，携以赴鄂。除江西分防布置，应由耆龄详细奏报外，臣处兵单，不克分剿皖境之情形也。

臣以初十日抵省，十七日至吴城镇，十九日行抵湖口，与杨载福、彭玉麟会晤。臣所设之报销局各员，亦随至湖口，其中有须亲为核对者，约须三四日乃能清厘就绪。前自景德镇调来之朱品隆等五营，由饶州来至九江，途次感受暑热，病卒甚多，纷纷请假医调。溯查上年七月，张运兰等军冒暑遄征，未得少休。厥后九、十月间，疾疫大作。屡次陈奏，上烦圣廑，竟不能克期入闽。今年鉴前此之失，不能不少与休息。已饬各营给假十日，多者给假半月，赶紧医调。一俟暑病稍愈，即当趱程西上。辎重、病卒概由水路，各营队伍仍由陆路。臣督率遄行，由鄂入川，筹防全蜀。仰副皇上弭患未形之至意，断不敢稍事迁延，致有贻误。除俟抵鄂后察看贼势，与官文、胡林翼会商，再行驰报外，所有钦奉四次谕旨，恭折由驿五百里复奏，伏乞皇上圣鉴，训示施行。谨奏。

八月十三日奉到朱批：“知道了。”钦此。

226．谢交部优叙恩折七月二十五日

奏为恭谢天恩，仰祈圣鉴事。

七月十一日，准兵部递到咸丰九年七月初二日内阁奉上谕：

曾国藩奏官军攻克景德镇及浮梁县城一折，现在江西全省一律肃清，剿办甚为得手。曾国藩调度有方，着交部从优议叙。在事出力之道衔候选知府曾国荃，着免选知府，以道员用等因。钦此。

当即恭设香案，望阙叩头。伏念臣知识短浅，韬略未娴。昔年督带水师，曾乏寸功之足录；去岁重来江右，尤无成效之可言。臣弟国荃迭承恩惠，未报涓埃。乃蒙闿泽并颁，鸿施下逮。同拜九天之诏，宠贲丝纶；愧无百战之勋，荣齐璘玠。臣惟有督同臣弟，勉效驽驱，深求豹略，恒卧薪而尝胆，冀捍患而御灾，庶以伸答高厚生成于万一。所有微臣感激下忱，谨率同臣弟曾国荃缮折附驿，恭谢天恩，伏乞皇上圣鉴。谨奏。

八月十三日奉到朱批：“知道了。”钦此。

227．遵旨会商大略折九月十二日

奏为钦奉谕旨会商大略，由鄂省回驻巴河，恭折复奏，仰祈圣鉴事。

窃臣行抵湖口，已将清厘报销、休息病卒各情，驰报在案。在湖口小住十日，八月初一日解缆出江。十一日行抵黄州，与抚臣胡林翼晤商一切。十八日，由黄赴鄂阳逻。途次承准军机大臣字寄，咸丰九年八月十三日奉上谕：

官文奏皖省贼势日张，筹议由楚分路剿办一折。皖省粤匪与捻匪勾结，蔓延日甚。胜保图攻怀远，翁同书退守寿州，庐州以外并无一旅之师。前此楚军东下，复以深入失利，以致匪势漫无牵制，肆意窜扰。官文以宝庆解围，败贼悉数南窜，川省已有备无患，请饬曾国藩缓赴川省，暂驻湖口。俟湖南大定，分军四路，步步为营，进剿皖省。所筹实于大局有益。曾国藩前奏尚在湖口清厘报销，并休息病卒。此时如已起程赴鄂，着与官文商酌，如湖南大局已定，川境可保无虞，即暂赴湖口，俟调回湖南各军，为分路进剿皖省之计。设湖南败匪尚未免有入蜀之虞，只可从缓酌量办理。军情变幻靡常，该大臣等近在邻省，侦探较确，必能相机筹画，力顾全局。至皖省糜烂已极，胜保自护城挫败后，其势不可复振。非由楚省派援，不能牵制贼势。该大臣等务须亟筹协剿，预为布置。一俟湖南定局，即照所议，调拨水陆各军分路进剿，实深盼望！另片请饬催四川等省饷银，已谕令各该督抚迅解等因。 ⁽¹⁾ 钦此。

仰见皇上权衡大局，熟计兼筹，尤以援皖为急务，令臣等相机酌办。虚衷委任，感悚曷胜。

臣于八月二十三日行抵武昌，晤商督臣官文。维时探闻湘贼大股全窜粤西，前队已趋义宁，距黔省边界甚近。或由龙胜、怀远一带入黔，以遂其窜蜀之谋，亦未可定。固不敢谓川境可保无事，此贼必无入蜀之虞。惟以道里计之，贼踪离蜀尚隔三千余里，粤、黔两省万山丛杂，贼多食少，势难遽达蜀境。查皖北粤、捻各匪，蔓延日广，南为金陵、芜湖之援，北为齐、豫数省之患。自安庆至宿、亳千余里，人民失业，田庐荡然。火热水深，迫切待救。胜保、翁同书两军相隔既远，兵饷并绌，东北各路亦无协剿之师。诚如圣谕“非由楚省派兵驰援，不能牵制贼势”。官文、胡林翼拟将援湘马步各军调回，分路进发。皖、鄂接壤，途径纷歧。上年李续宾锐意深入，连克四城。因兵数太少，有战兵无守兵，有正兵无援兵，是以中道挫衄。今惩前之失，须合全力图之。多添一兵，得一兵之力；早办一日，救一日之难。中原腹地，莫要于皖。生民苦厄，莫甚于皖。就大局缓急而论，臣自应回军援皖，先其所急，以其速苏民困，仰慰宸廑。

臣于九月初三日，由武昌回驻黄州下游四十里之巴河，简校军实，详考入皖形势。进兵须分四路：南则顺江而下，一由宿松、石牌以规安庆，一由太湖、潜山以取桐城。北则循山而进，一由英山、霍山以取舒城，一由商城、六安以规庐州。南军驻石牌，则可与杨载福黄石矶之师联为一气；北军至六安州，则可与翁同书寿州之师联为一气。臣所部不及万人，仅足自当一路。若将援湘之萧启江调回，则臣处可分为两支。若并将张运兰调回，则臣处可分为三支。一支之力，仅能会剿皖北。三支之力，则可专任皖南。臣于正月十一日曾经缕晰具奏在案。此时湘事虽纾，边防尚紧。臣拟酌留张运兰一军，协防湖南；咨调萧启江带勇五千，先行来鄂。相应请旨饬下湖南抚臣，檄催萧启江克日前来，会同鄂省各军，陆续东下，以期廓清皖境，荡平寇氛。除进剿事宜另行会商驰报外，所有遵旨商筹全局，并回驻巴河各缘由，恭折由驿五百里复奏，伏乞皇上圣鉴，训示遵行。谨奏。

————————————————————

(1)  此段上谕已于八月二十二日转录咨湖南巡抚骆秉章、江西巡抚耆龄、署湖北巡抚胡林翼、湖广总督官文。

228．遵旨会筹规剿皖逆折 ⁽¹⁾ 十月十七日

奏为遵旨悉心筹酌，恭折复奏，仰祈圣鉴事。

窃咸丰九年九月二十八日承准军机大臣字寄，九月二十一日奉上谕：

曾国藩奏遵旨筹剿皖匪机宜，现已由鄂回驻巴河一折。皖省贼氛甚炽，必须楚师东下方可扫荡。曾国藩奏称，以两军循江而下，规取安庆、桐城；两军循山而进，规取舒城、庐州。各军所部兵勇，自即照官文前奏派拨。该侍郎独任一路，尚拟将萧启江调回，派张运兰留湘协防。但萧启江一军已入粤西，现当桂林危急万分，全恃此军援应，急切未能调回。至湘中防堵，尚有兵勇可派，着该侍郎斟酌情形，即将张运兰调取回鄂，亦可补萧启江之缺。

再本日据袁甲三、庚长奏，现闻官文等筹议进兵剿办皖逆，并议令胜保等于东北路截剿。惟胜保、傅振帮兵力单弱，一经楚师大举，深恐驱贼北窜，请饬由光州、固始、颍州一带，绕赴北路进剿等语。曾国藩所奏，北路一军由商城前进，本去颍州不远，惟须折赴六安，规取庐州，则蒙、亳等处已难兼顾。此时捻、粤勾结，设因南路不支，竟图北窜，恐傅振帮、翁同书等不能堵遏，袁甲三等所虑，亦不为无见。着官文、曾国藩、胡林翼再行悉心筹酌。所有东下四军内，应如何派出一军，取道光、固、颍州，绕出怀、蒙以北，与胜保等官军会合南剿，俾逆匪不致北犯，是为至要。袁甲三等原折，着抄给阅看。至此次官文等会筹大举，关系全局利害，总须计出万全，不妨稍迟时日，谋定后动也。将此由六百里各谕令知之。 ⁽²⁾ 钦此。

仰蒙皇上筹维全局，指示机宜，曷胜钦感！

伏维自古办窃号之贼，与办流贼不同。剿办流贼，法当预防以待其至，坚守以挫其锐。剿办窃号之贼，法当剪除枝叶，并捣老巢。今之洪秀全据金陵，陈玉成据安庆，私立正朔，伪称王侯，窃号之贼也。石达开等之由浙而闽、而江、而湖南、而广西，流贼之象也。宫、张诸捻之股数众多，分合无定，亦流贼之类也。自洪、杨内乱，镇江克复，金陵逆首凶焰久衰，徒以陈玉成往来江北，勾结捻匪，庐州、浦口、三河等处，迭挫我师，遂令皖北之糜烂日广，江南之贼粮不绝。臣等窃以为欲廓清诸路，必先攻破金陵。全局一振，而后江南大营之兵，可以分剿数省，其饷亦可分润数处。欲攻破金陵，必先驻重兵于滁、和，而后可去江宁之外屏，断芜湖之粮路。欲驻兵滁、和，必先围安庆，以破陈逆之老巢，兼捣庐州，以攻陈逆之所必救。诚能围攻两处，略取旁县，该逆备多力分，不特不敢悉力北窜齐、豫，并不敢壹意东顾江浦、六合。盖窃号之贼，未有不竭死力以护其本根也。现拟四路进兵，自江滨而北，第一路由宿松、石牌以规安庆，臣国藩亲自任之；第二路由太湖、潜山以取桐城，多隆阿、鲍超等任之；第三路由英山、霍山以取舒城，臣林翼亲自任之，先驻楚、皖之交，调度诸军，兼筹转运；第四路由商、固以规庐州，调回李续宜一军任之。

袁甲三等原奏，恐驱贼北窜，请由光、固、颍州绕赴北路等语。查湘勇久战江滨，于淮北贼情地势，不甚熟悉，能否绕出怀、蒙以北，应俟李续宜军至固始后，察看情形，再行奏明办理。

至萧启江一军，臣国藩前于奏明后，即经檄调来鄂。嗣闻桂林解围，又经飞札催调，计日内当已由粤回湘。张运兰一军，经湖南抚臣派防郴州。该道久劳于外，适值防务稍纾，禀请给假三月，暂予休息。臣国藩与骆秉章皆经批准，难遽北来。应恳皇上天恩，仍饬萧启江来皖，俾臣等少收臂指之助。除俟各军取齐，再行驰报外，所有遵旨悉心会筹缘由，谨合词恭折由驿五百里复奏，伏乞皇上圣鉴，训示施行。谨奏。

附袁甲三庚长原折抄件 ⁽³⁾

三品顶戴署理漕运总督臣袁甲三、江南河道总督臣庚长跪奏，为探闻楚师赴皖进剿，北路兵力不支，恐致纷窜，请旨饬令分兵绕由北路前进，南北兜剿，以期一气扫除，恭折奏祈圣鉴事。

窃皖匪猖獗，北路防不胜防，迭经臣等奏闻在案。近闻两湖总督官文会同湖北巡抚胡林翼，以宝庆解围，湖南全省肃清，请曾国藩之军会合楚北官兵，同剿皖逆，候李续宜等由楚南回来，分路前进。并请胜保兜住东北，翁同书截住北捻等因。其如何定议，如何具奏，臣等相距甚远，未能深悉。

伏思官文、胡林翼公忠体国，宏济时艰，数年来廓清本省，旁及邻境。凡人所难能之事，无不力任艰巨。此次李续宜等带领马、步官军援剿宝庆，立解重围，办理均属迅速，湖南已一律肃清。现在值皖北捻、粤勾连，长淮以南，大江以北，糜烂不堪言状。胜保力扼五河，而前后左右不能兼顾，怀远一城，急切亦难进攻。翁同书一军驻扎寿州，饷道尚未通畅，势难进取。捻、粤两逆，时思旁窜。不惟清、淮为南北关键，刻刻可虞；即山东、直隶各境，亦岌岌可危。官文等力筹大局，以得胜之师全力注皖，必可荡平狂寇，重奠江、淮。惟楚师进剿，必于楚、皖交界之安庆、潜山、太湖一带入手，南路一经得势，恐至驱贼北趋淮北。胜保、傅振帮两军兵力单弱，本有应接不暇之势。若再加以南路逆贼大股北趋，万难撑持。此臣等所目睹心忧，而又自愧无能，不克助官文等一臂之力，为皇上绥靖疆域也。

查楚师自成一家，此番入皖，贼势过重，必须步步为营，互相援应，断不宜零星分布，致被牵制日久，不克成功。况胡林翼身任封疆，亲历戎马，一切军务赖其总持，万难分身北来。谅该督、抚等熟筹详计，无可如何者也。惟侍郎曾国藩向来督办军务，本系独来独往，与楚师可分可合。若率本部兵勇取道光州、固始、颍州一带，绕赴北路，会同胜保、傅振帮等，诸军并力南攻，与楚北各军呼吸一气，再得和春、张国梁等督饬江南、江北诸军击其东面，翁同书、胜保等击其西面。如此面面兜裹，既可收夹击之功，即以杜北窜之路。臣等本拟与官文等函商妥办，而一信往还，动经数旬，恐误事机。应请旨敕下两湖督臣官文、湖北抚臣胡林翼、侍郎曾国藩等妥为筹商。即令曾国藩督师绕赴北路，会合进攻，实于南北剿务大有裨益。臣等愚昧之见，是否有当，伏祈皇上圣鉴训示。谨奏。

————————————————————

(1)  此件与官文、胡林翼会衔。

(2)  此段上谕已于九月三十日转录咨官文、胡林翼、骆秉章、耆龄、翁同书、杨载福、张芾。又札知营务处、彭玉麟、萧启江、张运兰。

(3)  此折咸丰九年九月十六日奏，同年九月二十九日由兵部火票递到。

229．请饬浙江按月协饷片 ⁽¹⁾ 十月十七日

再，湖北水陆各军，并力图皖，鄂饷不敷供支，臣官文已于八月初五日附片沥陈，钦奉谕旨饬令四川、陕西、山西、江西等省，各按月协济臣国藩军饷三万两在案。除江西按月拨解外，仅陕西报解壹万两，四川、山西并未报解。缘该督抚但知鄂中近年稍就宽裕，不知此次图皖人数甚众，不敷甚巨。臣等再四商筹，万分焦虑。查浙江抚臣罗遵殿，前任鄂藩，通省出入款项，经手已久，其艰难情形，实所深悉。浙江完善之区，该抚公忠夙著，谅能勉力代筹。仰恳皇上天恩，饬下罗遵殿按月协拨援皖饷银四万两，径解湖北总粮台，由臣官文分拨臣国藩军中。同办皖事，饥饱均分，不致稍有歧视。谨合词附片具陈，伏乞圣鉴训示。谨奏。

————————————————————

(1)  此件与官文、胡林翼会衔。

230．目疾请假片十月十七日

再，臣近年屡患目疾，医调迄未就痊。自至巴河月余，营地高敞，两目作痛，兼患头晕。合无仰恳天恩，赏假一月，仍在营中调理。谨附片具奏。

231．附咨文　咨官文胡林翼 ⁽¹⁾ 十一月初六日（转录廷寄：答遵旨会筹规剿皖逆等折片）

为恭录咨会事。

为照本部堂于咸丰九年十月十七日会列贵大臣、署部院，既署湖北抚部院胡〈林翼〉、钦差大臣阁督部堂官〈文〉前衔，由驿具奏遵旨悉心筹酌恭折复奏一折。又附陈请饬浙江每月协拨饷银四万两一片，当经咨送会回稿在案。兹于十一月初六日准兵部火票递回前件，均奉朱批：“另有旨。”又原折内“兼捣庐州，以攻陈逆之所必救”，旁朱批：“惟恐言之甚易，行之甚难。”又“第某路”至“某某任之”，均朱笔勾挑。又“李续宜军至固始后察看情形”，旁朱批：“诚恐缓不济急”各等因。钦此。同日，并准递到军机大臣字寄——

钦差大臣协办大学士湖广总督官文、钦差前任兵部侍郎曾国藩、头品顶戴署湖北巡抚胡林翼：

咸丰九年十月二十六日奉上谕：

前因楚军东下，应防匪众北窜，并萧启江一军已准暂留广西，张运兰派防郴州，谕令曾国藩别筹兵勇。本日据官文等奏称，湘勇于淮北形势未能熟悉，尚须俟李续宜兵到，再行察看具奏。并曾国藩现患目疾请假各等语。曾国藩着赏假一月在营调理。该侍郎一路兵勇，既待另筹，而李续宜亦系独当一面，复因母病给假，是四路中已有二路急难进征，于皖北待援情形，实有缓不济急之势。至所称先围安庆兼捣庐州，以攻贼之所必救，该逆备多力分，不惟不敢悉力北窜，并不敢壹意东顾浦、六，所筹尚为周妥。但恐言之易，而行之难。此时捻匪、粵匪既连为一气，皖、豫、徐州各带兵大员，竭力环攻，犹时虞其北窜。若得楚师鼓行而东，声威较壮，然必须取道淮北，方不致驱贼北趋。所有前谕于四军内派出一军，取道光、固、颍州，绕出怀、蒙以北之处，仍着官文、曾国藩、胡林翼悉心筹酌办理。至所请饬令浙江协解饷需，该省于徽州、宁国两营月饷，仅能敷衍，再令协济楚饷，恐徒托空言。本日仍谕令四川、陕西、山西各督抚，将应解楚饷速即按月筹解矣。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵大臣、署部院，请烦钦遵查照。至谕旨饬令派出一军取道光、固、颍州，绕出怀、蒙以北一节，应请悉心筹酌，由贵大臣主稿会奏施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉。

————————————————————

(1)  此件并咨湖南巡抚骆秉章、安徽巡抚翁同书、江西巡抚恽光宸、署漕运总督袁甲三，又札营务处、湖北粮台。

232．特保贤才请旨记名简放折 ⁽¹⁾ 十月十七日

奏为特保贤才，请旨记名简放，以示鼓励，而昭激劝，恭折奏祈圣鉴事。

窃维求才必试以艰危，用人当责以实效。湖北军务迭兴，兵事饷事，惟在办理得人。而得人于凋敝残破之区，尤非易易。查有四品卿衔礼部员外郎胡大任，于咸丰三年奉旨回籍帮办团练。四年闰七月，臣国藩率师入鄂，委办捐输转运，接济军饷。臣林翼于五年正月由九江援鄂，胡大任同在籍绅士，倡率董劝办理厘金，奋勉出力，奏奉谕旨以员外郎用，并赏戴花翎。嗣复委办荆、沙牙帖厘金，计筹解钱五十余万串。七年三月奏请加四品卿衔，俟军务告竣，送部引见，听候简用。该员感激奋兴，以后又筹解银钱巨万，军饷借以接济。查四年、五年贼屡上犯，全省糜烂，当烽烟四逼之时，绅民迁徙殆尽。胡大任独能于万难措手之际，奋不顾身，经营筹画。不独稳固军心，实足激发士气，盖其沈毅果决，力济时艰，悉本忠荩之诚，乃能任艰危而不变，历险阻而不渝。此后责以事功，必收大用。该员前已奏请简放，现在楚境肃清，给咨赴部，可否吁恳天恩，以四品京堂记名，遇缺题奏之处，出自逾格鸿施。

又盐运使衔湖南、湖北补用道厉云官，咸丰三、四两年，臣国藩委办发审及粮台事务。五年十月，臣官文、臣林翼奏留鄂省总理水陆各军粮台。七年三月，奏奉谕旨，免补知府，遇有湖南、湖北道员缺出，尽先补用，并加盐运使衔。该员勤慎廉明，每月军饷三十余万两，出入勾稽，丝毫不苟，加以采办制造，昼夜辛勤。自留鄂以来，历五年如一日。现在大军东指，兵分则事愈繁，饷多则责愈重，必得办理熟习之员，近在本省筹画度支，方使粮饷军火四应不竭。湖北征皖正当吃紧之际，拟请特恩，将厉云官交军机处记名，遇有道员缺出，请旨简放。俾得就近一手经理，更于军务有裨。所有特保缘由，谨合词恭折具奏，伏乞皇上圣鉴训示。谨奏。

————————————————————

(1)  此件与官文、胡林翼会衔。

233．李续宜请假片 ⁽¹⁾ 十月十七日

正缮折间，接据布政使衔荆宜施道李续宜禀称，日内料理由湘起程，带勇回鄂。接家信，知伊母病笃，心绪已乱等情。臣等查该道胞兄李续宾殉难后，其母忧伤致疾。该道乞归省视，自应给假，以示体恤。现令李续宜所部各营先行回鄂，由商城、固始一路进发。俟该道假满，来至楚、豫之交，再由臣等相机调度，奏明办理。谨附片奏闻。

————————————————————

(1)  此件与官文、胡林翼会衔。

234．附咨文　咨官文胡林翼 ⁽¹⁾ 十一月初六日（转录明谕：答特保贤才请旨记名简放等折片）

为恭录咨会事。

为照本部堂于咸丰九年十月十七日，会列贵大臣、署部院，既署湖北抚部院胡〈林翼〉、钦差大臣阁督部堂官〈文〉前衔，由驿附奏特保贤才，请旨记名简放一折。当经咨送会回稿在案。兹于十一月初六日准兵部火票递回前折，奉朱批：“另有旨。厉云官所改，以期驾轻就熟。”又原折内“胡大任以四品京堂记名遇缺题奏”，旁加连点；“厉云官遇有道员缺出”，旁加“两湖”二字。钦此。同日，并准递到咸丰九年十月二十六日内阁奉上谕：

官文等奏，请将办理捐输粮台各员，记名简放一折。四品卿衔礼部员外郎胡大任，在籍办理捐输，奋勉出力。盐运使衔湖南、湖北补用道厉云官，总理粮台，丝毫不苟，均属著有微劳。胡大任，着以四品京堂记名，遇缺题奏。厉云官，着交军机处记名，遇有两湖道员缺出，请旨简放，以示鼓励。钦此。

又会奏荆宜施道李续宜给假省亲一片，同日奉朱批：“知道了。”钦此。相应恭录咨会。为此合咨贵大臣、署部院，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉。

————————————————————

(1)  此件并咨湖南巡抚骆秉章。

235．酌保攻克景德镇浮梁县城出力员弁折十月十七日

奏为遵旨酌保楚军克复景德镇、浮梁县城出力员弁，恳恩奖叙，仰祈圣鉴事。

窃道员张运兰等会合江军，于六月十四日攻克景德镇，十五日攻克浮梁县城，经臣奏奉谕旨：“楚军出力员弁，着曾国藩择尤请奖”等因。钦此。仰见圣主激励戎行、微劳必录之至意，当即钦遵恭录转行。兹据张运兰等具禀缮单请奏前来。臣查景镇、浮梁为江西、皖、浙三省要冲，地险路歧，贼众且悍。去腊派张运兰带领楚军，与刘于淳之江军会剿。前后数十战，互有胜负。五月初旬，添派臣弟曾国荃督带抚州全军五千八百人，前往协剿，进逼围攻。巨镇坚城，相继克复，江西全境，一律肃清。各员弁冒暑鏖战，即转运军饷、督率团练各官绅，亦皆出入锋镝，不避艰险，实属著有微劳。臣谨悉心酌核，恭缮清单，吁恳皇上恩施，以昭激劝。除江军出力人员由江西抚臣请奖，及劳绩稍次现保把总、外委各弁另册咨部外，所有遵旨酌保出力员弁缘由，恭折附驿具奏，伏乞皇上圣鉴，训示施行。谨奏。

附保单

谨将楚军水陆各营克复景德镇、浮梁县城，肃清江西，遵旨酌保出力员弁官绅，汇缮清单，恭呈御览。

计开：

总兵衔湖北竹山协副将朱品隆，请交军机处记名，遇有总兵缺出，请旨简放。花翎副将衔参将张胜禄，请以参将归于江西补用，并赏加勇号。花翎尽先推补副将唐义训，花翎湖南补用副将黄万友，均请赏加总兵衔。副将衔尽先参将黄惠清，花翎湖南补用参将刘松山、朱绍辉、文恒久，花翎即补参将刘光明，均请以副将归于湖南尽先补用。

花翎参将萧孚泗，请以副将归于江西补用。花翎参将罗逢元，请免补各缺，以副将归部尽先选用。花翎参将衔湖南补用游击王万友、贺国秀、王华国，均请以参将仍归湖南补用，并赏加副将衔。参将衔尽先补用游击沈宝成，请以参将归于江西尽先补用，并赏加副将衔。尽先游击胡晖堂、成立福，均请以参将留于湖北补用。

花翎游击衔湖南补用都司杨虎臣，花翎湖南即补游击何本高，蓝翎湖南补用游击杨桂武、曹义胜、戴云辉、黄和鸣、丁长胜、文兼武，蓝翎游击衔湖南补用都司易开俊、曾正汉，蓝翎参将衔湖南补用游击陈世隆，均请以参将仍归湖南补用。陈世隆并请赏换花翎。

花翎游击喻吉三、朱宽义、朱维高，均请以参将尽先补用。蓝翎游击喻焕成，请赏加参将衔。花翎都司张光明、周惠堂、萧开印，蓝翎游击衔都司朱云章，蓝翎都司张诗日，均请以游击归于湖北补用；张诗日，并请赏换花翎。花翎湖南补用都司张广胜，蓝翎游击衔湖南补用都司龙见田、陈玉恒、杨上元、廖定升、陈明南，蓝翎湖南补用都司胡益志、熊隆名、章在作，均请以游击仍归湖南补用，并赏加参将衔。

蓝翎都司吴荩臣，请以游击留于江西补用，并赏加参将衔。蓝翎游击衔都司胡太旗，请以游击留于江西补用，并赏换花翎。蓝翎游击衔都司章合才，蓝翎都司胡玉元，均请以游击归于湖南补用，并赏换花翎。蓝翎游击衔湖南补用都司喻方元，蓝翎湖南即补都司何万胜、杨鸣歧，蓝翎都司谭长胜、王景星、刘义胜、萧章开、王茂林，蓝翎都司衔守备易致海、胡文高，均请以游击留于湖南补用。

蓝翎游击衔湖南补用都司喻胜荣、王明辉，蓝翎都司王开琳、周芳明，均请以游击尽先补用，并赏换花翎。赣州城守营花翎都司胡达萼，蓝翎都司邓荣达、郭德馨、陈万合，均请以游击尽先补用。蓝翎守备刘胜祥，请以游击遇缺即补。蓝翎游击唐玉益、李升元，蓝翎湖南补用都司赵连玉，蓝翎都司朱涟甲，蓝翎守备衔千总阮明德，均请赏换花翎。

湖南候补知府李瀚章，请免补本班，以道员仍归湖南尽先补用。运司衔前任荆宜施道雷维翰，请赏戴花翎。花翎即选同知刘生，请免选本班，以知府归部即选。江西即补直隶州知州黄鸣珂，请俟补缺后，以应升之缺升用。湖北补用同知张秉钧，请免补本班，以知府仍归湖北补用。湖北候补同知魏栋，请赏加知府衔。花翎都司王桂堂，蓝翎都司苏明德，花翎守备张诗华，均请以都司归于江西补用，并赏加游击衔。

蓝翎都司衔守备佘星焕、熊登武，均请以都司归于湖北遇缺即补，并赏加游击衔。花翎游击衔卫守备彭大寿，花翎都司衔守备王春华，蓝翎都司衔守备左临武、龚隆贵、赵仁和、姚才立，蓝翎守备徐国香、李绳武，靖州协标蓝翎守备杨喜贵，均请以都司即补；王春华、左临武、龚隆贵、赵仁和，并请赏加游击衔。

蓝翎都司衔守备胡光辉、丁登云、潘运璋、方有才、易文元、喻启英、刘永清、贺国桢、陈裕英、江发荣、张福星，蓝翎守备王应达、易德麟等十三名，均请以都司留于湖南补用，并赏加游击衔。蓝翎都司衔守备彭万全、廖世霖、周玉堂、朱文光，蓝翎守备胡松江、王仕益等六名，均请以都司归于江西补用；彭万全、胡松江，并请赏换花翎。蓝翎都司衔守备王品高、黄储宝、刘斗寅，蓝翎守备张定魁、王友胜、宋楚怀，蓝翎守备衔千总阳利见，蓝翎千总杨金榜、贺世清等九名，均请以都司尽先补用；王品高、刘斗寅、阳利见，并请赏换花翎。

花翎守备黄思学，蓝翎都司衔守备陶日升，均请以都司归于湖北补用；陶日升，并请赏换花翎。蓝翎都司衔守备宋学平，都司衔守备龚大翥，蓝翎守备戴明前、邓芝益、易致中、刘福春、谭玉贵、彭福田、曾润学、吴楚南、周就安、李芳菲、陈寅和、尹松友、康光耀、何作霖，蓝翎守备衔千总雷文焕、谭兴名、雷照雄、王端立等二十名，均请以都司归于湖南补用。

蓝翎守备黄福田，请加都司衔，并赏换花翎。守备王朝治，请加都司衔，并赏戴花翎。五品衔候选知县张岳龄，请以同知直隶州知州不论双单月遇缺即选。广西候补知州曹禹门，请免补本班，以同知直隶州知州仍归广西遇缺补用。同知衔即选知县李崇基，请免选本班，以同知不论双单月遇缺即选。

湖南会同县知县邓尔昌，请以直隶州知州在任遇缺即补。蓝翎知州衔布政司经历凌荫廷，请以知州不论双单月遇缺尽先选用。知州衔候选知县王积懋，请免选本班，以知州不论双单月尽先选用。蓝翎江西即补知县刘晋卿，请免补本班，以知州仍归江西补用。蓝翎江西候补知县魏瀛，请赏加同知衔。

湖南候补知县周继芬，请赏加知州衔。候选县丞冯帮秉、刘履祥，均请免选本班，以通判不论双单月遇缺即选，并赏戴蓝翎。蓝翎候选直隶州州判王三锡，请免选本班，以通判不论双单月遇缺选用，并赏加知州衔。副贡生王凤喈，请以州同遇缺即选。蓝翎州判衔朱声隆，请以州判不论双单月遇缺尽先即选，并赏加通判衔。候选教谕曹炯，请赏加盐提举衔。候选县丞叶宝树，请以州判不论双单月尽先选用。拔贡生欧阳焘，请以直隶州州判不论双单月遇缺选用，并赏加五品衔。拔贡生曹炜，请以直隶州州判不论双单月遇缺即选。

蓝翎候选府经历县丞王嵩龄、候选教谕黄履亨，均请免选本班，以知县不论双单月遇缺即选。王嵩龄，并请赏加五品衔。同知衔江西即补知县沈鹤鸣，请将连花厅照磨开缺，仍留江西以知县遇缺即补。湖南候补府经历秦豫基，湖南候补县丞莫祥芝，均请免补本班，以知县仍归湖南补用；秦豫基，并请赏戴蓝翎。江西升用知县试用县丞张同生，请免补县丞，仍以知县归于江西尽先补用。候选府经历王必昌，请免选本班，以知县不论双单月尽先选用。蓝翎即选府经历县丞彭维藩，候选县丞刘廷选，均请以知县不论双单月选用。江西副贡生何元炳，请以知县不论双单月遇缺即选。

安徽候补府经历县丞章寿麟，请免补本班，以知县仍归安徽补用。蓝翎即选训导杨志伊，举人徐澜、潘先珍，均请以知县遇缺即选。即选训导舒翰，请免选本班，以知县归部即选。举人杨起予，请以知县归部即选。蓝翎即选县丞张恒祥，请免选本班，以知县不论双单月选用。蓝翎守备戴丰福，请以都司即选。千总成师吉、李廷忠，均请以守备尽先选用，并赏加都司衔、赏戴蓝翎。蓝翎守备李祖祥、袁彦贤、关仕洪、方一元、陈北春等五名，均请赏加都司衔。蓝翎守备衔千总严仕立，蓝翎守御所千总单绥福、贺经仁、彭宝山、李定贵、姚珍凤，守御所千总彭泽仁、方初学，蓝翎千总王连发等九名，均请以守备遇缺即补，并赏加都司衔。

守备衔千总田兴胜、张鼎峰、张夔、唐炳奎，蓝翎守备衔千总陈星福、江远发、谭清涟、刘峻福、张化龙、陈世福、邓玉和，守备衔千总邓德芳，蓝翎千总袁辅仁、谭三捷、熊德照、聂成名、刘长春、颜得胜、康立福、张焕周、胡安志、文柏从、汤胜南、王常清、杨清源、陆添升、漆长春、唐义山、杨福交、刘荣绅、周盈瑞、李就三、宋发兴、余名香、刘声集、黄有盛、谢明月，千总林大伸，蓝翎把总佘文习、张集云等四十名，均请以守备尽先拔补，并赏加都司衔。

蓝翎守备衔千总李美玉、李楚盛，蓝翎千总刘湘南、黄东南、沈济泰、曾良佐、周新南、罗轩禄、谢光晋、黄崇孝、李胜阴、丁得胜、胡学易、查声显、董维思、李卿云，蓝翎千总衔把总曹仁美、罗朝云，蓝翎把总萧致祥、胡开泰等二十名，均请以守备归于江西补用；刘湘南，并请赏加都司衔。蓝翎守备郭松林，请以守备归于江西补用，并赏换花翎。蓝翎守御所千总吴得胜、贺接华、彭学士、钟志瑞、张诗美，守御所千总朱作舟，花翎守御所千总李正盛，蓝翎千总陈从龙，千总冷福缘，蓝翎守御所千总衔把总唐拱照、胡月明、程庆材等十二名，均请以守备遇缺即补。

千总胡巨庆、吴光楚、刘义方、唐明顺、曾诸保、欧阳廷、熊得寿、喻中德、彭永昌、蒋开胜、钟玉和、郭瑞芳、郭正荣，把总贺象臣等十四名，均请以守备尽先拔补，并赏戴蓝翎。蓝翎守备衔千总喻荣升、李承临，守备衔千总张德清、李得顺，蓝翎千总杨和贵、谭洪典、邓建邦、谭经魁、成孔修、唐光辉、张明灿、黄辉山、龙自蛟、何友田、王明高、张九元、汤永定、谭启荣、刘荣贵、曾得喜、王发隆、叶明世、刘酉山、胡理明、陈隆兴、成玉春、宋世交、文禹商、萧凌云、谷楚南、曹定汉、曾隆祥、黎冠湘、胡作成、王盛德、伍彩胜、刘复宗，湖南抚标千总孔旭日，千总单理谟、黄仁和、易首乾、张元魁、胡大胜、何明顺，蓝翎把总方万盛、粟克明、向俊龙等四十七名，均请以守备尽先拔补。

蓝翎守备衔千总贺湘洲、朱述高，蓝翎把总林克英，均请以守备拔补，并赏换花翎。千总胡荣发、萧必友、潘宏胜，均请赏加守备衔；潘宏胜，并请赏戴蓝翎。守备王学纯，请赏戴蓝翎。州同谢庭芝，布经历衔吴芳春、吴廷球，教谕易光济，均请赏给五品顶戴。

五品衔训导丁应南，请以教职不论双单月遇缺即选。新选玉山县教谕刘培藻，前都昌县教谕徐瞻岱，均请赏加五品衔。候选训导高俊明，请以教谕遇缺尽先选用，并赏加六品衔。廪生孝廉方正姜演，请以教谕不论双单月遇缺即选。文生吴锡蕃，请以教谕不论双单月选用。廪生石振变，文生齐防、宁泰阶、黄以楠，均请以训导归部即选；黄以楠，并请赏加五品衔。文生王庆奎、刘嗣向，廪生黄心谷、庄思永，均请以训导不论双单月遇缺即选。文生黄杰，请以训导不论双单月尽先选用。文生胡金诏，请以训导不论双单月即选，并赏戴蓝翎。岁贡生彭荣麟，廪生梅士杰，文生吴铣，均请以训导不论双单月选用。廪生潘本庆、朱瑚枝、程泉，均请以训导遇缺即选。文生蔡志皋，请以训导归部选用。

即选府经历余鋆，请以本班不论双单月遇缺即选。候选府经历廖献廷，请赏戴蓝翎。廪生陈炳南、附生朱咏香，均请以府经历县丞不论双单月尽先即选，并赏戴蓝翎。蓝翎候选从九彭毓橘，候选从九龙清垣、易良豹、徐镇楚，均请免选本班，以县丞不论双单月遇缺即选；龙清垣、易良豹，并请赏戴蓝翎。候选从九李启仁、冯至沂，均请以县丞不论双单月选用，并赏戴蓝翎。从九衔钟仰诏、候选从九查廷桢，均请以县丞不论双单月遇缺即选；钟仰诏，并请赏戴蓝翎。候选从九阎炜，请免选本班，以府经历县丞不论双单月遇缺即选。

文童余崇宪，从九袁廷赞、刘有炳，均请以府经历县丞不论双单月尽先即选。候选从九聂琪，请以府经历县丞不论双单月即选。即选主簿龙甘霖、刘心怀，即选从九张恒舟，均请免选本班，以府经历县丞归部即选。即选从九张文炳，请以府经历县丞归部选用。从九衔禹志涟，请以府经历不论双单月遇缺即选。

江苏尽先补用从九蔡懋赓，请免补本班，以府经历归于原省遇缺即补。候选未入流李公选，请免选本班，以县丞不论双单月选用。监生厉绶青，请以县丞不论双单月遇缺即选。候选从九何章林，请以县丞不论双单月尽先选用。候选从九萧锦臣，候选未入流周均，均请以县丞归部遇缺即选。候选从九魏承显，请免选本班，以县丞归部即选。即选从九余帮仲、王冕，从九衔彭先俊，均请以县丞归部即选。

蓝翎候选府经历县丞易珪章，请以布政司经历归部选用。监生曹长青，请以按察司照磨遇缺即选。把总许金元、罗高正、贺玉田、陈武职，外委郭立和、阳长春、武交青等七名，均请以千总尽先拔补，赏加守备衔并赏戴蓝翎。九江镇标蓝翎把总詹鸿宝，长沙协标蓝翎把总滕嗣武，均请以千总遇缺尽先拔补，并赏加守备衔。

蓝翎守御所千总衔把总余显兆，千总衔把总黄石谷，蓝翎把总彭锦湘、朱玉胜、李福兴、黄永胜、符秉福、王与仁、彭永清、文泰胜、黄玉亭、彭开武、刘富春、朱寿松、龙荣和、段云东、葛南世、周和美、李福钧、杨荣华、黄孔遴、王连胜、朱山胜、左茂盛、刘海晏、陈步方、易有临、喻高尚、钟升旦、邝荣魁、易谷方、扶合秀、唐年泰、左俊逸、陈维照、吴得意、任德志、黄国栋，把总喻贤能、袁禄尔、隆德元、段清和、周德魁、曾有美、李逢源、陈明遂、许德龙、项德胜、张功富、朱寿元，蓝翎外委王华云、江宗良等五十二名，均请以千总尽先拔补，并赏加守备衔。

把总谢明久、萧清世、李南山、熊国府、夏必胜、王上国、彭秀清、萧清山、周嘉宾、王群贤、崔文田、吴隆海、龚朝明、王福林、钟昌泰、吴锡锦、江成香、黄丹元，军功刘福升等十九名，均请以守御所千总拔补，并赏戴蓝翎。

蓝翎把总唐景春、谢仁抚、范隆文、钟茂兴、周大观、陈复茂、左祥泗、左文山、张泰交、周济盛、谭有福、李科兆、陈端发、周生武，把总李春洋、陈世林、黄占魁、李雪堂、曹文坤、叶楚胜、陈发政、彭全胜、方馨桂、徐尚德、方相容、方南窗、唐坤山、姜凤山、李春辉、朱亮仪、江寿有，蓝翎外委杨西平、刘芳兰、赵其拔、雷复胜、鲍昌胜、廖孝武、陈楚珍等三十八名，均请以守御所千总尽先拔补。

军功向玉堂，请赏加守御所千总衔。把总贺云祥、黄莲青、刘训三、钟洪元、杨立泗、彭开宇、赵永和、赵光舞、李雪映、蒋福春、黎启盛、尹德方、王复清、李文成、李文胜、董辰保、刘应昌、张咸临，武举徐占魁，外委吴吉方、刘承汉、蒋大周、朱胜祥、马骏发、彭贵，军功张添习、周天吉、萧万顺等二十八名，均请以千总尽先拔补，并赏戴蓝翎。

蓝翎把总杨顺兴、谭高升、吴承恩、谭有胜、李旭景、陈考元、李复胜、罗明泗、谢如晖、杨湘泗、王恒林、吕新发、张时康、赖长、左维新、彭才瑶、赵克政、林得胜、何春林、胡高志、张永得、曾松明、钟声和、曾忠恕、罗家和、王荣华、周国胜，武生张佐廷，把总李崇德、钟敏遂、戴万胜、袁作兴、张斐文、吴金科、陈清辉、彭经俊、凌怡发、顾添喜、林得意、顾春和、乌连政、熊辟雍、彭寿喜、毛清雅、胡清泉、杨先华、刘三元、黄光辉、阳福春、喻恒清、陈云良、刘文哲、张义胜、成光远、田胜瑞、严得胜、王得升、陈广学、张大喜，蓝翎外委李华林、贺绪良、喻礼泰、萧正伦、张声文、谭会友、宋光隆、张遐龄、邹兴发、何启明、彭玉堂、喻乾元、蒋得胜、张国才，外委刘庠学、朱运掌、江殿榕、刘时雨、屈发久，军功朱日祥、李凤翎、蒋幼龙等八十一名，均请以千总尽先拔补。

监生余在碧、彭荣泮，文童陈炳章，均请以县主簿不论双单月尽先选用。增生吴文泰，文生杜光帮、戴秉钧，文童喻佐卿，均请以县主簿归部遇缺即选。文童袁椿、童定勋，均请以县主簿归部即选。文童刘嵩、陈鸣凤、罗国桢、刘拔南、郑卓立、段克明、杨荣炳，从九彭光斗等八名，均请以从九品不论双单月遇缺即选；罗国桢，并请赏戴蓝翎。文童李灿枝、吕能忻、彭康本、张思慎、凌书云，均请以从九品不论双单月尽先即选。

从九衔周岐铎、钟咏，均请以从九品遇缺即选，并赏戴蓝翎。从九廖安邦、文童潘谟，均请以从九品归部遇缺尽先选用，并赏戴蓝翎。监生杨起瑚、王承炽，文童黄润章、余炳圭、彭益龄、龙扬谦、左茂泰、龙作霖、黄石安等九名，均请以从九品归部即选；黄润章，并请赏戴蓝翎。监生吴钟镛、吴乐生，均请以从九品归部选用。文童曹光丹，请以从九品不论双单月选用。文童金世醇，请以未入流留于江西遇缺即补。蓝翎外委卢万兴，请以把总尽先补用，并赏给五品顶戴。

守御所千总衔把总陈有宗，把总张仁有、林明发、皮有光、毛题名、张顺照、凌贤曜、彭和贵、周俊交、萧星禄、曾和荣等十一名，均请赏戴蓝翎。蓝翎外委马文益、王升祥、周平福、罗自来、罗景集、阳得胜、张焕文、熊澧仁、汤得上、张诗宝等十名，均请以把总拔补，并赏加守御所千总衔。

外委彭元吉、王太山、成玉昆、谢胜三、杨馥春、周长发、苏有奇、戴名山、戴洪福、姚义方、罗泽泗、胡万清、王永桂、雷正清、王熙俊、陶青松、李楚臣、龚凤林、王林山、汤连城，军功任启泰、彭九皋、王本祥、杨义胜、陈友志、武志清、张明星、周恒礼、张东阳、张玉隆、黄宏藻、朱开杰、谈玉声、袁名桂、刘星翥、胡光祥等三十六名，均请以把总尽先拔补，并赏戴蓝翎。

外委喻光祝、周阳春、杨先品、张拱照、胡弼武、胡自发、谭友成、张声洁、周清瑞、彭克胜、张德青、刘昌全、秦玉春、刘万清、何世辉、刘华上、方义高、朱三义、艾兴建、邓成章、李益贵、吴桂定、周定得、吴禹文、刘普寅、吴国平、朱国昌、熊义胜，军功方雪昌、王三友、廖宗友、朱义和、刘志友、彭必胜、喻光彪、周振美、罗楚芝、万年青、王保清、陈连升、欧阳鼎九、朱大雄、张思齐、张普发、曾炳荣、辜德兴、杨旬德、钟定帮、张发先、邓绍先、黄海青、刘朝美、唐义洪、贺鹏程、刘起义、罗复祥、张笃辉、贺忠国、唐远方、彭菽章、王永鳌、唐仪选等六十二名，均请以把总拔补，并赏戴蓝翎。

军功张泰、鄢仕安、王福修、文俊明、罗光盛、周庆龙、方福田、萧春华、匡得选、萧先达、殷长胜、张声复、谭仁义、王前程、谢仕有、侯云武、成新发、张辉隆、胡新发、方名卿、左光胜、尹忠瑜、周日祥、黄吉祥、廖显朝、何碧江、席大成、方孟傅、陈永锡、胡明清、黄定山、陈秀发、朱得胜、刘洪道、彭义俊、朱成开、杨春和、朱和田、谷隆祥、王仁智、陈凤源、杨胜克、熊正坤、舒克相、陈玉贤、曾万友、易成立、张运秬、谷万顺、康文定、邹迎祥、聂光明、王荣春、张尔昌、喻琼林、艾开益、倪昌明、梁作章、蒋时庆、龙通达、周天宝、左连升、何光瑞、刘金振、曾松林、许其明、李云贵、邹忠贵、陈柏家、朱正泰等七十名，均请以外委尽先拔补，并赏戴蓝翎。

武生方良玉，请以把总归江西抚标尽先拔补。军功胡光明、尹光前、谢雄魁、彭友年、胡青贵、朱锦胜、周秀发、曾日祥、刘锦祥、刘泗海、吴长发、李选焱、刘焕南、刘福田、周惠秀、陈辉章、熊祖锡、颜向阳、周永发、何金友、周从德、刘得胜、王万胜、邹云胜、李定元、易忠信、张叶江、刘成秀、文日开、彭伦禄、贺纲明、盛得华、宋茂英、熊文魁、鄢南亭、罗受山、孙得元、张延寿、唐胜武、冯守典、熊贵茂、李朝阴、梁逢春、李承友、孙学正、曾长寿、丁祥云、魏光荣、周振楚、王有才、朱家隆、王云胜、黄锦云、侯记亭、周为干、王启凤、喻任才、陈国俊、佘紫福、万有胜、喻怀远、王春和、潘楚忠、左三元、朱楚英、赵焕榜、胡玉堂、刘本立、周桂荣、梁来友、余有庆、刘承汲、刘福松、高佩琴、杨永兴、杨智珩、吴五达、张得贵、李玉成、杨昌泰、刘建林、晏忠谅、罗琳瑯、陈其昌、唐得胜、黄作立、程玉先、陈明美、胡运贵、唐正明、朱开亮、李得胜、刘光松、廖玉林、赵有名、陈永隆、陈会亭、彭复顺、刘高宏、竹有胜、胡光翰、王启群、李得才、彭立延、陈德金、粟得胜、李帮占、王廷辉、蒯亮容、黄家安、邹青云、廖首举、何国宝、李淳友、梁泽明、杨九成、任印恬、梅天宝、任九龄等一百一十九名，均请以外委拔补，并赏戴蓝翎。

外委王端胜、金瑞兰、张恒山、李长发，军功阳得顺、邓正扬、胡寿颐、隆柏春、张诗豪、钟昌柄、刘世、刘呈祥、张万泰、陈正赞、张友才、刘志谋、王福春、朱明日、王正春、邓雷松、刘上钦、卢得胜、武洪谱、唐随意、方训良、萧大有、全廷贵、黄福胜、凌护益、邓年贵、杨太清等三十一名，均请赏戴蓝翎。

江西候补直隶州署饶州府知府吴秉衡，请免补本班，以知府仍留江西补用。江西候补同知直隶州知州蔡锦青，请免补本班，以知府仍留江西遇缺即补。前代理彭泽县知县候补布政司理问谢绍谦，请赏加知州衔。代理乐平县知县江西候补县丞高淳，请免补本班，以知县仍留江西补用。都昌县县丞萧广芬，请以知县遇缺补用。

即用道前吉安府知府黄冕。该员当吉安未复之先，首倡援剿之举，筹兵筹饷，饱历艰虞。此次肃清江省，未便没其微劳。前在吉安，有摘去翎顶革职留任处分。此次应请开复，免缴捐项，仍以道员不论双单月遇缺尽先选用。

已革皖南道石景芬。该革员督带团勇屡战获胜，歼贼甚多，并采办军粮，源源接济。此次随同克复景德镇、浮梁县城，实属最为出力。请免其发往军台，开复原衔，仍令呈缴台费，交江西藩库解部。

前任建昌府知府何栻。该员到任甫经匝月，兵饷两匮，以致失守，全家殉难。旋即自行措饷招勇进剿，力图克复。经臣等奏明，如果始终奋勉，再请宽免处分。此次帮办江、楚各军营务，极为出力，应请宽免处分，免缴捐复银两，仍留江西补用。

已革补授定南厅同知前署浮梁县知县杨。该员于咸丰七年因景德镇守御不力，奏参革职。旋即带勇收复，经抚臣耆龄奏明在案。此次督勇随同克复，实属勤奋出力，请开复原官，仍留江西以同知补用，免缴捐复银两。

已革同知衔前任江西南城县知县金第。该员随征日久，办事认真，深知愧奋，请开复原官，仍留江西补用。

六品军功革职从九品戴朝议。该员随营日久，尤能分队御敌，不避艰险。请赏还原职，仍以从九品不论双单月遇缺即选。

已革花翎湖南都司秦国禄。该员于咸丰六年攻剿湖口失利，奉旨革职，后随营效力，勇往勤慎，颇知愧奋。请开复原官，仍以都司归于湖南补用。

蓝翎守备衔千总降补把总朱洪章。该弁自咸丰七年以把总降补后，深知愧奋，屡立战功。此次克复景德镇、浮梁县城，尤为出力，请以守备拔补。

236．附咨文　咨骆秉章恽光宸十一月初八日（转录明谕：答酌保攻克景德镇浮梁县城出力员弁折）

为恭录咨会事。

为照本部堂于咸丰九年十月十七日，由驿附奏遵旨酌保楚军克复景德镇、浮梁县城出力员弁一折，当经咨送折稿并清单在案。兹于十一月初六日准兵部火票递回前折，奉朱批：“另有旨。”钦此。同日，并准递到咸丰九年十月二十六日内阁奉上谕：

曾国藩奏遵保楚军克复景德镇、浮梁县城出力员弁，开单请奖一折。江西逆匪窜踞景德镇及浮梁县城，经曾国藩调派张运兰带领楚军，会合江西兵勇进剿，并派曾国荃带兵协剿逼攻，巨镇坚城，相继克复，江西全境肃清。在事出力员弁，均属著有微劳，自应量予奖励。副将朱品隆，着交军机处记名，遇有总兵缺出，请旨简放。参将张胜禄，着以参将归于江西补用，并赏给□□巴图鲁名号。尽先推补副将唐义训，补用副将黄万友，均着赏加总兵衔。尽先参将黄惠清，补用参将刘松山、朱绍辉、文恒久，即补参将刘光明，均着以副将归于湖南尽先补用。参将萧孚泗，着以副将归于江西补用。罗逢元，着免补各缺，以副将尽先选用。补用游击王万友、贺国秀、王华国，均着以参将仍归湖南补用，并赏加副将衔。尽先补用游击沈宝成，着以参将归于江西尽先补用，并赏加副将衔。尽先游击胡晖堂、成立福，均着以参将留于湖北补用。补用都司杨虎臣，即补游击何本高，补用游击杨桂武、曹义胜、戴云辉、黄和鸣、丁长胜、文兼武，补用都司易开俊、曾正汉，补用游击陈世隆，均着以参将仍归湖南补用；陈世隆并着赏换花翎。游击喻吉三、朱宽义、朱维高，均着以参将尽先补用。喻焕成，着赏加参将衔。都司张光明、周惠堂、萧开印、朱云章、张诗日，均着以游击归于湖北补用；张诗日并着赏换花翎。补用都司张广胜、龙见田、陈玉恒、杨上元、廖定升、陈明南、胡益志、熊隆名、章在作，均着以游击仍归湖南补用，并赏加参将衔。都司吴荩臣，着以游击留于江西补用，并赏加参将衔。胡太旗，着以游击留于江西补用，并赏换花翎。章合才、胡玉元，均着以游击归于湖南补用，并赏换花翎。补用都司喻方元，即补都司何万胜、杨鸣岐，都司谭长胜、王景星、刘义胜、萧章开、王茂林，守备易致海、胡文高，均着以游击留于湖南补用。补用都司喻胜荣、王明辉，都司王开琳、周芳明，均着以游击尽先补用，并赏换花翎。都司胡达萼、邓荣达、郭德馨、陈万合，均着以游击尽先补用。守备刘胜祥，着以游击遇缺即补。游击唐玉益、李升元，补用都司赵连玉，都司朱涟甲，千总阮明德，均着赏换花翎。都司王桂堂、苏明德，守备张诗华，均着以都司归于江西补用，并赏加游击衔。守备佘星焕、熊登武，均着以都司归于湖北遇缺即补，并赏加游击衔。卫守备彭大寿，守备王春华、左临武、龚隆贵、赵仁和、姚才立、徐国香、李绳武、杨喜贵，均着以都司即补；王春华、左临武、龚隆贵、赵仁和，并着赏加游击衔。守备胡光辉、丁登云、潘运璋、方有才、易文元、喻启英、刘永清、贺国桢、陈裕英、江发荣、张福星、王应达、易德麟，均着以都司留于湖南补用，并赏加游击衔。彭万全、廖世霖、周玉堂、朱文光、胡松江、王仕益，均着以都司归于江西补用；彭万全、胡松江，并着赏换花翎。王品高、黄储宝、刘斗寅、张定魁、王友胜、宋楚怀，千总阳利见、杨金榜、贺世清，均着以都司尽先补用；王品高、刘斗寅、阳利见，并着赏换花翎。守备黄思学、陶日升，均着以都司归于湖北补用；陶日升并着赏换花翎。宋学平、龚大翥、戴明前、邓芝益、易致中、刘福春、谭玉贵、彭福田、曾润学、吴楚南、周就安、李芳菲、陈寅和、尹松友、康光耀、何作霖，千总雷文焕、谭兴名、雷照雄、王端立，均着以都司归于湖南补用。守备黄福田，着赏加都司衔，并赏换花翎。王朝治，着赏加都司衔，并赏戴花翎。守备戴丰福，着以都司即选。千总成师吉、李廷忠，均着以守备尽先选用，并赏加都司衔、赏戴蓝翎。守备李祖祥、袁彦贤、关仕洪、方一元、陈北春，均着赏加都司衔。千总严仕立等九员，均着以守备遇缺即补，并赏加都司衔。千总田兴胜等四十员，均着以守备尽先拔补，并赏加都司衔。千总李美玉等二十员，均着以守备归于江西补用；内刘湘南一员，并赏加都司衔。守备郭松林，着以守备归于江西补用，并赏换花翎。守御所千总吴得胜等十二员，均着以守备遇缺即补。千总胡巨庆等十四员，均着以守备尽先拔补，并赏戴蓝翎。千总喻荣升等四十七员，均着以守备尽先拔补。千总贺湘洲、朱述高，把总林克英，均着以守备拔补，并赏换花翎。千总胡荣发、萧必友、潘宏胜，均着赏加守备衔；潘宏胜并着赏戴蓝翎。守备王学纯，着赏戴蓝翎。把总许金元等七员，均着以千总尽先拔补，并赏加守备衔、赏戴蓝翎。把总詹鸿宝、滕嗣武，均着以千总遇缺尽先拔补，并赏加守备衔。把总余显兆等五十二员，均着以千总尽先拔补，并赏加守备衔。把总谢明久等十九员名，均着以守御所千总拔补，并赏戴蓝翎。把总唐景春等三十八员，均着以守御所千总尽先拔补。军功向玉堂，着赏加守御所千总衔。把总贺云祥等二十八名，均着以千总尽先拔补，并赏戴蓝翎。把总杨顺兴等八十一名，均着以千总尽先拔补。把总陈有宗等十一员，均着赏戴蓝翎。外委马文益等十员，均着以把总拔补，并赏加守御所千总衔。外委彭元吉等三十六员，均着以把总尽先拔补，并赏戴蓝翎。外委喻光祝等六十二员，均着以把总拔补，并赏戴蓝翎。军功张泰等七十名，均着以外委尽先拔补，并赏戴蓝翎。武生方良玉，着以把总归江西抚标尽先拔补。军功胡光明等一百十九名，均着以外委拔补，并赏戴蓝翎。外委王端胜等三十一名，均着赏戴蓝翎。已革花翎湖南都司秦国禄，着开复原官，仍以都司归于湖南补用。守备衔千总降补把总朱洪章，着以守备拔补。其文职湖南候补知府李瀚章等一百五十一名，均着交部核议具奏。该部知道，单并发。钦此。

相应恭录咨会。为此合咨贵部院，请烦钦遵查照施行。须至咨者：右咨头品顶戴湖南巡抚部院骆〈秉章〉、江西巡抚部院恽〈光宸〉。

237．附吏部咨文（咸丰十年）正月初二日（遵旨复议将革职黄冕等六员开复原官）

咸丰十年正月初二日准吏部咨开：为遵旨核议具奏事。内阁抄出咸丰九年十月二十六日奉上谕：

曾国藩奏遵保楚军克复景德镇、浮梁县城出力员弁，其文职候补知府李瀚章等，均着交部核议具奏等因。钦此。

钦遵抄出到部。臣等查该侍郎保奏克复景德镇、浮梁县城出力文员内，惟革职留任前吉安府知府以道员用黄冕等六员，清单内业经叙明劳绩。臣等先行按照章程，遵旨核议，敬缮清单，恭呈御览。其候补知府李瀚章等，应令该侍郎分晰开单，再行分别核议等因。咸丰九年十一月二十六日奉旨：“依议。”钦此。

谨将清单内叙明劳绩各员，按照章程遵旨核议，开列清单，恭呈御览。

计开：

革职前任建昌府知府何栻，今请免其处分，开复原官，仍留江西补用，免缴捐复银两。革职同知前署浮梁县知县杨，今请开复原官，仍留江西补用，免缴捐复银两。革职南城县知县金第，今请开复原官，留于江西补用。查奏定章程，失守城池人员，得有劳绩开复，仍令补交加倍半捐复银两。其有保举留省等项，应照常例减半呈缴银两等语。查何栻因失守城池革职；杨因所属景德镇被贼窜扰，援战不力，并任内有征存未解银两革职；金第因失守城池革职。今因克复出力保奏，应均准其开复，仍令补交加倍半捐复银两，并常例留省减半银两，并杨经征未解银两，一并解交，再行给咨赴部引见。

革职留任前吉安府知府黄冕，今请开复处分，仍以道员不论双单月遇缺尽先选用。已革皖南道石景芬，今请免其发往军台，开复原衔，仍令呈缴台费，交江西藩库解部。查奏定章程，军营获咎人员保奏开复，应行免交捐复银两等语。今黄冕因欠发军饷，以致战士饥疲，奏参革职留任。石景芬因办理军务，私心自逞，有意邀功，奏参革职；复因驻守贵溪，贼至不能援应，私回原籍，殊属谬妄。钦奉谕旨发往军台效力赎罪各在案。今黄冕请开复处分，石景芬请开复原衔，按照章程准其开复。惟黄冕前保奏以道员用，系在各省候补人员，应请以道员归候补班先用，所保以道员归部遇缺先选之处，应毋庸议。石景芬请免发往军台，仍缴台费，应移咨兵部核实办理。

革职从九品戴朝议，今请赏还原职，仍以从九品不论双单月遇缺即选。查戴朝议，并无革职案据，应令该侍郎查明，该员于何年月日革职，声复报部，再行办理。

238．附咨文　咨兵部十月十六日（咨保克复景德镇浮梁两城出力稍次各弁勇）

为咨会事。

窃照布政使衔即选道张运兰等军，本年六月十四日攻克景德镇，十五日攻克浮梁县城，江西全省一律肃清。经本部堂奏奉谕旨：“楚军出力员弁，着择尤请奖”在案。除已将尤为出力员弁官绅，汇案缮单奏请奖叙外，其出力稍次各弁勇，未便没其微劳，相应另具清单，咨请以把总、外委分别拔补。为此合咨贵部，请烦查核照单注册施行。须至咨者：计咨送清单一件。右咨兵部。

附咨保克复景德镇、浮梁县城出力弁勇清单

计开：

老湘营

蓝翎外委汤万才、杨贵和、曾松其、杨见山、庞永和、易长胜、鲁振帮、陈星保、王承赞、李掌材、王南胜、廖福先、彭友堂、邓廷升、赖明方、黄孝宅、吕祖开、文青山、李敦仁，外委聂仙峰、刘富春、萧元亨，军功汤荣宦、潘魁胜、袁长发、易天金、袁友顺、马德和、李祖振、聂万盛、刘凤应、李茂风、谭见审、李玉成、雷桃玉、鲁佳美、彭庆元、李正升、李玉喜、侯太昌、张九字、彭绪山、李杰连、李景朝、石百胜、赵永山、王承佑、张裕贵、陈易普、黄有馀、黄敬亭、刘恒升、唐凤鸣、李得发、周德元、彭进贤、谷忠和、贺元峰、王云志、汤德明、王应选、龙杰俊、李义云、刘占华、刘华山、刘焕南、陈维德、方金玉、马沧海、石庆旺、曹才禄、姜明三等七十二名，均请以把总拔补。军功刘正伦、齐继志、张起予等三名，均请以外委拔补。

吉字中营

蓝翎外委章明德、黄寿林、殷绍周、王三友、刘双集、阳清鉴、曹良臣、冯文魁、陈万春、王定祥、陈济帮、袁光明、萧启本、熊洞试、冯连升、龙慎徽、蓝瑞祥、王启玉，外委吴芝云、刘恒祥、谭碧礼、何清全、刘义胜、刘清照、张星林、文明茂、成与国、欧长青、周春光，武生瞿遵训、谢为翰、许标林，军功朱长彪、彭岚云、李鼎荣、潘文质等三十六名，均请以把总拔补。军功陈吉元、鄢正泰、李正兴、王本立、苏有胜、毛益友、徐荣魁、颜作玉、蒋玉贵、朱林桂、陈良才、文官耀、文若清、刘洪发、罗三阳、刘得勋、李宜阴、彭如胜、朱以俊、彭敬林、邓积柏、邹明崇、钟致胜、唐玉德、刘清沄、熊绍南、杨友胜、杨文彪、郭琳珠、谷学科、王章日、武兴晋、傅发楚、周其相、胡竭其、左隆胜等三十六名，均请以外委尽先拔补。

副湘营

蓝翎外委左蛟龙、谢敦福、周云步，六品翎顶余树忠，外委李年瑞、黄合胜、黄义荀、李发春、谭光亮、杨隆昌、曹鸿开、扶兴洪、李干和、黄年发、罗贵成，军功蓝家秀、张义珍、谭日升、蓝福魁、蓝万成、何宗求、何宗明、廖彩华、张光省、唐荣德、李新禄、詹荣发、高发光、丁开发、黄新发、石光册、邵观有等三十二名，均请以把总拔补。军功扶恩荣、郭孟仁、方名文、罗华坤、钟辰学、朱云寿、陈六魁、黄载朝、陈承贵、黄位高、钟天宝、涂华山、刘楚云、王石棠、黄友开、胡启禄、罗和发、李为交、黄体兴、王远禄、陈大光、李蒸灵、黄琮恳、吴熙太、李登魁、李定魁、邓德魁、胡宗元、项道敏、王云华、陈启祥、黄朝歧、金遇隆、吴元浪、张宗贤、余和喜等三十六名，均请以外委拔补。

吉左营

蓝翎外委谭果堂、郑洪胜，外委丁福祥、彭端大、王品贤、罗其大、杨代章等七名，均请以把总拔补。军功曾玉山、熊又四、龚义一、张复喜、张青云、朱声振、黄其秀、胡东焕、彭有发、彭福成、罗珍祥、陈浦文、向顺义、龚复义、向维翰、夏泽民、郭茂盛、朱明瑞等十八名，均请以外委拔补。

湘前营

外委熊春祥、朱章学、王之定、谭兴富、萧德魁、张贵和、何友三，军功朱太和、张和兴、彭春富、邓心和、蒋友和、陈先胜、朱三元、罗傅庆、王得胜、朱廷瑞、杨正贵等十八名，均请以把总尽先拔补。军功赵再二、朱晋益，均请以外委尽先拔补。

强中营

蓝翎外委刘荣华、刘位升，外委沈青云，军功傅克珍、沈云峰、赵安友、唐远、刘胜和、彭万盛、韩德友等十名，均请以把总拔补。军功曾明升、周楚佳、颜洪开、陈玉和、胡仁义、巫开林、刘玉贵、晏光廷、唐国胜等九名，均请以外委拔补。

护军营

蓝翎外委周汉英、邓有胜、宋声平、王乐春、佘有德、李德胜、袁有胜，外委杨振声、朱福骈、周富升、王福田，军功邹光前、胡似玉、胡名扬、蒋义才、师礼和、左芝兰、王怀修、潘绍全、江彪、黄南夔、冯连山、陈宝安、李公智、魏德田、陈凤岐、石茂兰、罗洪发等二十八名，均请以把总尽先拔补。军功胡朝选、邓高杨、喻思乔、湛七贤、徐镇楚、张茂才等六名，均请以外委尽先拔补。

振字营

蓝翎外委萧云贵、甘大有、张美里、唐桂林，外委任玉池、唐名扬、林德贵、张能坤、吴祠青、王喜德等十名，均请以把总尽先拔补。军功黄仕贵、蒋得高、陈崇树、刘本兴、苏盈廷、粟广运、方德发、李新胜、陈贵德、刘思贵、袁复盛、刘新益、侯荣文、邓善周、吴永高、邓文忠、蔡新祥、余年胜、方启胜、杨启太、雷胜友、陈孝岑、李德福、杜宗先、喻喜发、刘万明、罗道明、罗意鉴等二十八名，均请以外委尽先拔补。

祥字营

蓝翎外委李正泰、李龄龙、易执圭，外委王有定，军功刘显约、苏保泰、邹吉祥、朱允保、曾喜元、何文元、何启山、蒋明升、杨得贵、文爱林、彭苏章等十五名，均请以把总拔补。军功刘承诰、谢可仕、刘贵喜、马福玉、唐吉陶、蔡锡钧、刘焕彩、李福兴、刘开泰、师得意、彭礼和、刘正先、张玉兴、段福元、李德魁、钟芝胜、何国能、陈以兴、黄万富、杨天谟、邓明兰、谭忠惠、易四海、胡崇德、贺有玉、曾惟恒、胡云飞、莫楚和等二十八名，均请以外委拔补。

岳字营

蓝翎外委丁照祥、丁姿发、唐自新、方赐寿，外委戴中和、张寿泰、孔凤珑、湛自亮、毛振举、黎攸和、袁裕应、余春义、余达荣、李攸喜、罗总胜、罗必隽、黄武明、张仲才，军功赖永寿、贺金榜、钟占先、翁光斗、彭林发、陈嵩高、童忠德、贺经纶、方庆升、吴赏魁、张武吉、方宗培、张诗镇、石华山、王建德、吴宇隆、宋善德、唐体杰等三十六名，均请以把总拔补。军功曾远香、杨魁名、陈及望、游以纯、凌建万、杨辉及、杨来滋、苏宗炳、杨林发、黄连升、梁汝滋、佘端文、骆鸿才、张遂意、毛云宗、张旺发、邹贵泰、朱德平、周耀勋、张佑发、余长月、王国才、陈清泰、陈绂典、欧阳岷山、张戴厚、朱调重、彭经绪、游长厚、戴武成、钟望书、曾钦明、尹遂意等三十三名，均请以外委拔补。

平江中营

蓝翎外委方义发，外委吴咸吉、张文宗、温春荣、方纯仁、吴谷良，军功刘发训、彭接喜、吴晓关、喻青选、刘连升、刘忠恕等十二名，均请以把总拔补。

平江左营

外委钟南寿、方瑞气、何晓春、严柱兴、陈在国、刘相德、赖菊辉、杨文和、唐东茂、胡洪运、毛朝灿、谢运贵等十二名，均请以把总拔补。

平江前营

外委吴仕科、彭福昌、万荣升、张保全、杨晚香、辜高凤，军功周义生、黄杰宝等八名，均请以把总拔补。

水师中营

军功段寿凝、刘久馀、王金寿、黄元群、李敦楼、王正元、蔡山如、任成交、杨鸿胜、陈德清、雍昌富、万有庆、魏有德、熊长胜、陶安国、金有馀、潘英祥、朱以和、周帮陶、刘文洲、成义顺、戴仁凤、卜世亮、吴得茂、李昌富、夏安谦、李为美、何启华、邓有和、朱杏浓、佘浓芳、魏三阳等三十二名，均请以外委尽先拔补。

239．刘锡绶捐银壹万两片十月十七日

再，江西庐陵县绅士江苏候补同知刘锡绶，随营攻剿，历著勤劳，并报捐军饷库平银壹万两。经江西总局转饬前吉安府知府黄冕陆续催缴，径解吉字中营，弥补欠饷。实属深明大义，踊跃急公，自应照例给予奖叙。刘锡绶拟请免补本班，仍留江苏以道员遇缺补用。请旨饬下该部查核办理。谨附片具陈，伏乞圣鉴训示。谨奏。

十一月初六日奉到朱批：“该部核议具奏。”钦此。

240．邬世莲归宗片十月十七日

再，据管带水师亲兵营副将衔尽先参将江西抚标右营游击金世莲禀称，该员本姓邬，湖南长沙府长沙县人。生六七岁，父母相继殁，零丁孤苦，不能自存。赖姑夫金开科、姑母金邬氏携归抚养，收为己子，遂改姓金。其金氏父母，又相继殁，丧葬已毕。惟念本生父邬国丰别无子嗣，请准归宗复姓。各等情前来。理合附片具奏，请旨饬下该部查照办理。谨奏。

十一月初六日奉到朱批：“依议。该部知道。”钦此。

241．附咨文　咨官文胡林翼等十月二十三日（转录廷寄：饬援皖剿粤两无贻误事）

为恭录咨会事。

为照本部堂于咸丰九年十月二十三日准兵部火票递到军机大臣字寄——

钦差前任兵部侍郎曾国藩、头品顶戴湖南巡抚骆秉章、署广西巡抚曹澍钟：

咸丰九年十月十五日奉上谕：

曹澍钟奏，逆匪分窜柳州等处，请全留湖南援兵截剿，并先调张运兰赴鄂等语。刘长佑所带之兵，前已准留粵西剿匪。萧启江一军，亦已谕令穷追石逆，毋令免脱。并谕知曾国藩，现在萧启江未能调回，酌量另调张运兰回鄂。兹据曹澍钟奏称，萧启江接奉曾国藩札调会剿皖匪，禀请拔营回楚，自系该侍郎尚未接奉前次谕旨。广西贼势，非蒋益澧所能独支。该抚现拟分兵由柳北、融县、怀远一带绕出贼前，由雒容、柳城一带包抄贼后，为会合夹攻之计。着准其留萧启江一军，与刘长佑会同剿办，俟事竣酌撤回楚。至该抚请将张运兰先调赴曾国藩军营差遣，以补萧启江一军之数，固属兼筹并顾。惟据骆秉章前奏，张运兰率所部由衡赴郴获胜后，即饬由郴、宜越境追贼，急切未能更调。而皖境自庐以北，粵逆勾结捻匪，势甚鸱张。曾国藩议分四路进兵之举，亦属不能稍缓，并须厚集兵力，方能大举深入。萧启江、张运兰既不能刻即回军，除调回李续宜一军外，有无别项兵勇可调？能否即日东征？着曾国藩妥筹调派，总期援皖、剿粤两无贻误，方臻妥善。至石达开逆踪飘疾，能即在粤境聚歼，固为上策。据曹澍钟奏，该逆欲由怀远至洪江等处，趋黔入蜀，急应预筹堵剿。虽田兴恕已由武冈、绥宁、靖州一带扼截，但与其扼于黔、蜀之交，不若控其奔黔之路。着骆秉章飞饬该署总兵，探贼所向，择要防剿，迎头截击，勿致落后，是为至要。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵大臣、部院，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉。

242．附咨文　咨曹澍钟十月二十三日（萧启江一军仍请速饬赴鄂）

为恭录咨会事。

为照本部堂〈于咸丰九年十月二十三日准兵部火票递到军机大臣字寄，咸丰九年十月十五奉上谕〉 ⁽¹⁾ 云云。承准此。查皖北捻、粤勾结，诚如圣谕须厚集兵力，方能大举深入。石逆在粵穷蹙，有刘臬司等军足敷剿办。本部堂会议分四路进兵援皖，所部单薄，实无别项兵勇可调。萧道一军，应请仍饬赶紧来鄂，合力图皖，以维全局，而免贻误。除业经会同钦差大臣湖广督部堂官〈文〉、署湖北抚部院胡〈林翼〉复行奏调外，钦奉前因，相应恭录咨会。为此合咨贵署部院，请烦钦遵查照，饬催萧道迅速启程，望切施行。须至咨者：右咨署广西巡抚部院曹〈澍钟〉。

————————————————————

(1)  尖括号内文字系整理者据前文内容补。

243．恭报入皖日期折十一月十九日

奏为恭报入皖日期，仰祈圣鉴事。

窃楚军分路援皖，臣由第一路循江而进，业于十月十七日会奏在案。拜折后，即于十月二十四日由巴河拔营。十一月初三日，行抵黄梅，小驻八日。十三日，进驻皖省之宿松县，扎营东北门外。所有萧启江、张运兰二军，遵旨均不调回。臣目疾医调尚未痊愈，就现在兵力勉强支持，进剿实虞不足，防守或尚可恃。除遵旨另筹一军绕赴淮北，由臣官文会奏办理外，所有拔营入皖，进驻宿松缘由，恭折由驿五百里驰奏，伏乞皇上圣鉴训示。谨奏。

十二月初六日奉到朱批：“知道了。”钦此。

咸丰十年

244．皖逆纠合捻匪上犯楚军剿办大胜折 ⁽¹⁾ 正月十五日

奏为皖逆纠合捻匪，悉众上犯，楚军分路剿办，大获胜仗情形，仰祈圣鉴事。

窃楚军围攻太湖，节次击退贼援，前已驰奏在案。嗣十二月二十一日，探悉逆首陈玉成，即四眼狗，纠聚捻首龚瞎子等，在潜山县属之地灵港东、西两岸，筑垒二十余座，依山傍岭，贼营尤多。意将分路上犯，以解太湖之围。福州副都统多隆阿察看地势，与总兵鲍超商议，分路进兵。当派副都统衔协领喀尔库马队，会同鲍超五营步队，由西路进剿；又派副都统衔协领西林布马队，与精选左右、飞虎中右及开化五营步队，又派委营总金顺、巴彦杜楞，各带马队，会同候选道蒋凝学四营步勇，由中路进剿；多隆阿亲率弁勇三路策应。二十二日辰刻，各军布置甫定，贼众漫山遍野，层列密布，多有悍捻施放背枪，慓悍异常，直前迎拒。多隆阿以东、中两路马、步各军直趋地灵港，而以西路一军分绕贼垒之后，腹背夹击，该逆悉众抗拒。多隆阿、鲍超指挥兵勇奋力冲击，当将东岸贼垒十一座全数踏平，斩杀悍贼无算。适山岭贼众蜂拥而至，西林布率队直入贼中，擒斩多名。而贼围愈众，枪子如雨，西林布连被数枪，登时阵亡。维时西岸贼垒，亦经喀尔库率同马、步兵勇连踏数座，毙贼甚夥，逆众往山溃逃。喀尔库匹马当先，率领各队且追且杀。追过山峡，喀尔库被伏贼枪炮击中阵亡，马、步员弁兵勇伤亡者亦三百数十余名。时值天晚，当即收队。计是日鏖战五时之久，毙贼不下六七千名，内毙黄衣逆首甚多，生擒数十名正法等情，驰报前来。

奴才等查此次陈四眼狗纠合龚捻，号称十余万，踞潜援太，悉众上犯，尤为狡悍异常。我军以少克众，实由将士齐心用命，得以奋力击退，关系东征大局良非浅鲜。而皖地贼势蔓延，剿办殊非易事。现仍谆饬各军慎密戒备，相机进取。副都统衔墨尔根城镶白旗协领阿木尔罕巴图鲁西林布，又副都统衔吉林满洲镶白旗佐领尽先协领奇车格勒巴图鲁喀尔库，均系转战数省，身经数百仗，所向有功。此次力战捐躯，深堪悯惜。仰恳天恩俯准，饬部照副都统例从优议恤。又，阵亡尽先参将吴明亮，请照参将例从优议恤，以慰忠魂。其余阵亡员弁兵勇，容查明另行造册，分别奏咨，吁恳恩恤，合并陈明。谨将皖逆纠合捻匪，悉众上犯，楚军分路剿办，大获胜仗情形，会折由驿五百里驰奏，伏乞皇上圣鉴训示。谨奏。

朱批：“另有旨。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

245．调兵赴曾国藩军营片 ⁽¹⁾ 正月十五日

再，楚师近年以来克敌制胜，利于马队冲锋。兹因侍郎臣曾国藩筹议分兵征皖，需用骑兵练习马队，较为精锐。除已拨往新到西丹二百名外，奴才等当即调派提标中、左、右、前及襄阳城守等营内挑选精兵一百名，宜昌镇标中、左二营及施南协营内挑选精兵一百名，郧阳镇标中、前、左、右及郧阳城守竹山协等营内挑选精兵一百名，经署提臣颜朝斌选择善骑精兵共三百名，拣派各该营千、把、外、额十一弁管带，先后到省。已由粮台发给军装器械，配齐火药等项，已经饬令驰赴宿松曾国藩军营听候调遣。所有该官兵等出师外省，例需行装银两，业经饬令各该府县，在于钱粮、盐厘款内筹款，照减半例先行借支。其不敷之数，在于粮台补足，以利遄行。理合附片陈明，伏乞圣鉴训示。谨奏。

朱批：“知道了。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

246．调兵将赴胡林翼军营片 ⁽¹⁾ 正月十五日

再，现值陈逆纠众上犯，皖省贼势甚炽，征剿吃紧，新旧马队官兵各路分拨，尚不敷用。所有副都统巴扬阿随带管解战马到楚之黑龙江佐领政通吉尔杭阿，即补佐领满达尔玛，骁骑校棍布车楞，五品官委参领倭克吉布，领催委参领常山，骁骑校委防御萨英额，领催委防御特克升额，前锋委防御倭升额，前锋委骁骑校富惠、苏章阿，披甲监生委骁骑校凌寿，共官十二员，甲兵一百三十五名。查皆系正兵，技艺纯熟，拟即留楚，派委协领察隆额充当营总，令其管理。即饬前赴抚臣胡林翼大营，接应各路，以资调遣，实于军务大有裨益。是否有当，奴才等未敢擅专，谨附片具奏，伏乞圣恩训示祗遵。谨奏。

朱批：“依议。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

247．粤捻逆匪西犯征皖各营夹击大胜折 ⁽¹⁾ 正月二十五日

奏为粤捻逆匪大股西犯，征皖各营现均调集于潜山、太湖，山内山外并力夹击，大获胜仗情形，恭折驰奏，仰祈圣鉴事。

查九年十一月，探知逆首伪英王陈玉成，以其悍众勾串捻逆宫〔龚〕瞎子、张落刑等，自江浦、庐州、定远分道上犯，号称十余万人。奴才等往返函商，均以抽拨太湖围师迎击援贼为先着。十二月十六日，探称贼分三路并进。遂移鲍超之霆营于潜山小池驿，以当前敌；移蒋凝学湘军驻龙家凉亭；多隆阿自以其马、步各军驻新仓。而援贼已漫山遍野，循潜山城西、太湖城东，傍山为营，均逼小池驿霆营一带，袤斜三十里，作垒百十座。十八日，太湖城贼见我围军抽调前敌，遂突围以接应援贼。适蒋凝学湘军尚留四营未移，遂设伏于东门，诱击胜之，贼仍入城。臣曾国藩以太湖兵单围解，大局可虞，而迎击援贼之师，尤恐腹背受敌。十二月二十日，抽派宿松十营六千人，交总兵朱品隆、主事李榕驰赴太湖，与唐训方合军，驻于城之西、北、南三面，而围师之力乃厚。十二月二十一日，小池驿援贼以大股围扑霆营，日夜不息，总兵鲍超独力御之。二十二日，多隆阿、鲍超、蒋凝学各军，约分三路迎击，踏平贼垒十三座，毙贼约六七千名。官军焚贼垒，而不忍延烧民房，不知伏贼豫〔预〕藏村落之中，我军深入，为贼所包抄。自巳至酉，血战纵横，再接再厉，贼始败退。整队回营，而我军马、步各营阵亡亦六七百余员名。昨已将获胜情形驰奏，并声请将力战阵亡之副都统衔协领西林布等，仰恳恩恤在案。

嗣贼势专趋于小池驿，十二月二十四日至二十八、九等日，更番迭进，围逼霆营。署霆左营事副将衔候补参将苏文彪，霆后营尽先参将段福，尤当贼垒之冲。贼匪日夜环攻，子落如雨，锅帐均破，士卒伤痍，志气弥厉，以孤军力抗十倍之贼，自誓不退一步，不弃一垒。臣曾国藩加拨护军长胜、平江等营三千人，并顺字营马队驰赴太湖，而抽唐训方一军赴援小池驿。奴才等又飞调麻、罗防兵之建威等营赴新仓；飞调恒左、恒右曾贞幹、督前赵克彰、督右朱希广、督左杨得武等营赴太湖；又调管带郧兵阿达春、督中李续焘等营，臣曾国藩亦调喻吉三、凌荫庭各营赴潜山之罗溪河，遏贼绕我军之后。多隆阿于十二月二十九日，督队为霆营护运。旋于三十日，派精选前营副将衔尽先参将杨朝林驻霆左营之垒，移霆左营于霆中营，暂行养伤。精选前营换入霆左营，以遏贼垒之冲。士卒续有伤亡，勇气百倍。正月初六日，唐训方移营于蒋凝学、鲍超两军之中，以资联络，而通饷道。多隆阿亦派精选右营尽先参将王可陞，驻霆左之旁，而令霆左仍驻原垒。马、步各军，忿与贼战。精选右营之垒即日而成，训营之垒未成，而贼已进逼，遂令我军合扎新仓。多隆阿于正月十二日，复派精选中营、精选前营，移扎小池驿。十三日，派胜勇营驻小池驿之南。臣曾国藩饬太湖各营，抽调七营，派总兵朱品隆驰赴新仓，以资援剿。兵力渐厚，饷路可通，刻期会剿，当可破贼。此太湖、潜山山外各军布置调度，力战兼旬之情形也。

初，贼之西犯也，声言北窜寿州、六安。其霍山等处，士民震恐。奴才等已派步兵五营、马队四百人，驰入霍山乐儿岭矣。而大队且持重不发，俟贼情之毕露，而后起而乘之。潜山之天堂镇为太、潜、英、霍、舒、桐六县之关键，万山丛薄，雄踞皖疆。贼匪力争此险，我军均已击退。此固可用奇兵之要道也。密饬候选知府金国琛，领抚湘十四营，会同前驻天堂之九营，间道疾趋，陴山而行。积雪满山，坚冰在途，士卒攀援险阻，除夕、元旦，行役不倦。阅十日，乃出潜山之高横岭仰天庵。从万山深处俯视，平原均在目中，已可拊其背而扼其吭。遂密与多隆阿等订内外夹攻之约。正月初十日，金国琛率各营驻仰天庵一带，居高临下，小池驿、龙家凉亭诸军亦在望中。十一日寅刻，天尚未明，贼分四大股来扑。或攀援而上，或伏莽而进，声震山谷。金国琛严饬各军，静镇以待。其时大雾未收，贼已潜至山腰。巳刻，我军发令，骤起扑之，或迎击其首，或横截其腰，或斜抄其尾。贼大败，枪毙、杀毙、坠崖落涧死者不计其数。并擒斩伪职崇天富蓝承宣一名，获其伪印、伪照，此即昔年扰害楚疆，专管蕲、黄一路之贼目也。午刻，参将余际昌、训导丁华先率昌字、礼字、桂字九营，已在高横领出队击贼。金国琛因令各营并力夹攻，近营之贼垒、贼馆尽破之。酉初收队，计毙贼三千余名，夺获贼械无算，生擒四百余名，讯明正法。此则山内一军援剿大胜之情形也。

此次逆首陈玉成啸聚庐州，定远、舒城、桐城、庐江、三河、浦口、六合各路之贼陆续麇至，急援太湖，亦实以梗阻楚军。仰赖天威，士卒用命，山外一军已知山内之军剿贼得手，订期夹攻，大破援贼。现仍谆饬各军，慎密戒备，相机进取。除将伤亡员弁分别另单请恤外，其力战坚守之各营将士，或以孤垒力遏贼锋，或以血战保全大局，仰恳皇上天恩，准其择尤汇案保奏，以励戎行。谨将调集各军，并力夹击，大获胜仗缘由，合词恭折驰奏，伏乞圣鉴、训示。谨奏。

朱批：“另有旨。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

248．请饬催陕西等省按月协饷片 ⁽¹⁾ 正月二十五日

再，楚军入皖，马、步、水师六万人，分布各路，力遏凶锋，尚苦兵力之不厚。饷项积欠已近百万两，加以山路转运，劳费十倍。前于咸丰九年十二月十四日，奏恳天恩，饬催陕西、山西、四川、江西、浙江等省按月协济。荷蒙朱批：“户部查议，速奏。”而各省并无起解日期。狂贼并力西犯，深恐饷糈匮乏，贻误全局。合无仰恳天恩，饬催陕西、山西、四川、浙江、江西各省赶紧按月协济。

至湖北漕折银两，历经奏明，专济皖省马、步、水师行粮。昨于正月初八日接准部文，以湖北军务告竣，行令将九年分漕折银十九万余两解部。奴才等查湖北之大举谋皖，大队征兵全在皖疆，并非专为堵防起见。挟鄂省之全力全势，而尚兢兢焉恐其不胜，悉索敝赋注重皖疆，本省并未留存防兵也。征兵饷糈支绌万分，设有饥溃，不仅贻误皖境，东南大局亦多隐忧。九年冬间，前敌饷项不敷，派令州县勒限提前征解，挹注行粮，尚多积欠。应恳皇上天恩，饬下部臣，俟皖省军务告竣，再将漕折款项批解部库。谨附片具奏，伏乞圣鉴训示。谨奏。

朱批：“另有旨。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

249．附咨文　咨官文等 ⁽¹⁾ 正月二十六日（转录廷寄：饬楚皖各军克期大举）

为恭录咨会事。

为照本部堂于咸丰十年正月二十六日，准兵部火票递到军机大臣字寄——

钦差大臣江宁将军和春、帮办军务江南提督张运兰〔国樑〕 ⁽²⁾ 、钦差大臣协办大学士湖广总督官文、钦差前任兵部侍郎曾国藩、头品顶戴署湖北巡抚胡林翼、钦差大臣漕运总督袁甲三、帮办军务安徽巡抚翁同书、督办皖南军务都察院左副都御史张芾、署湖南提督周天受：

咸丰十年正月十九日奉上谕：

和春奏官军攻克浦口沿江一带贼垒及九洑洲贼巢，逆势穷蹙，请饬楚、皖各路官军，乘机进剿各等语。已明降谕旨，将出力各员照请奖励矣。九洑洲为金陵水路出入咽喉，今为官军攻克，已成合围之势。惟浦口、六合、天长等处踞贼尚多，若不先加扫荡，恐九洑洲势孤难守。其地既为粵逆所必争，尤当严为防备，以免掣肘。着和春、张运兰〔国樑〕 ⁽³⁾ 督饬将士，先行进攻浦口。并饬李若珠督兵进攻六合、天长，将江北贼援剿除净尽。既不至军临险地，而江北藩篱既固，金陵处坐困之势矣。至洪逆被围情急，必号召粵、捻各匪赴援，亟应各路进兵，使其不能相顾，以冀早收成效。现在曾国藩已抵宿松，胡林翼亦进扎英山，皖北逆众业已震慑。袁甲三自攻克临淮后，军威甚盛。翁同书一军进攻炉桥，亦渐得手。均可迅速进兵至皖南池、太等处，为金陵后路应援，亦应急攻以分贼势。即着官文、曾国藩、胡林翼、袁甲三、翁同书、张芾、周天受各饬所部将士，克期大举实力进剿。其杨载福水师，并着官文等饬令与江南水师互相策应，趁此机会，各路攻剿，既可乘虚规复各城，并可使贼水陆各有牵制，不能回顾金陵。洪逆如槛兽釜鱼，必早授首。惟在各将帅不分畛域，协力同心，以期迅奏肤功，同膺懋赏，朕实有厚望焉。将此由六百里各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院恽〈光宸〉、钦命总统水师福建水师提督军门杨〈载福〉、福建福州副都统多〈隆阿〉、湖南绥靖总镇鲍〈超〉。

更多好书分享关注公众号：sanqiujun

————————————————————

(1)  此件并札知彭玉麟、统领前帮各营、营务处。

(2)  据中国第一历史档案馆《清政府镇压太平天国档案史料》改。

(3)  据中国第一历史档案馆《清政府镇压太平天国档案史料》改。

250．谢年终恩赏折二月初六日

奏为恭谢天恩事。

咸丰十年正月十九日，臣在宿松军中，准湖广督臣官文咨称，承准军机处咨开：九年十一月二十七日，由内交出年终赏福字、荷包、银钱、银锞、食物等项，交兵部由驿驰递等因，转赍到臣。当即恭设香案，望阙叩头祗领。窃臣谬典犀渠，未娴豹略。愧涓埃之莫报，实兢惕之弥深。乃蒙宸翰遥颁，鸿恩下逮。值天子万寿之年，锡皇极九畴之福。云封锦轴，江淮之草木生辉；日丽奎章，蛇鸟之旌旗变色。加以双鱼纫佩，荷囊则锦灿七襄；百鹿呈珍，榆荚则金登三品。莲分西液，杞采南山。颁尚方玉食之珍，甘流绿乳；啖禁篽琼林之果，矢报赤心。臣惟有殚竭愚诚，讲求戎政，以惜寸惜分之志，致己千己百之功，庶期仰答高厚鸿慈于万一。所有微臣感激下忱，理合专差恭折叩谢天恩，伏乞皇上圣鉴。谨奏。

三月二十三日奉到朱批：“知道了。”钦此。

251．恭缴余剩部照折二月初六日

奏为恭缴余剩部照，仰祈圣鉴事。

窃臣于咸丰十年正月二十九日，准湖南抚臣骆秉章咨，据湖南捐输总局司道呈详，案查臣国藩于咸丰四年奏颁空白执照，以一千张交翰林院编修郭嵩焘，转发在籍候选知府黄廷瓒、候选教谕冯卓怀等，劝捐填用。内除湘乡县知县唐逢辰填用部、监照五十张，将捐项径解臣营弹收外，所有黄廷瓒、冯卓怀等填用部、监照五百零八张，应归湖南藩司衙门另行核办。又填用各色照二百五十五张，应由湖南捐输局另行核办。此项执照，计余剩一百八十七张，未便留于湖南，致滋歧混等因。将原照赍送到臣。准此。

同日又接骆秉章咨，据湖南捐输总局司道呈详，据前江西吉安府知府黄冕详称，咸丰六年奉委劝捐军饷，援剿江西吉安。十月间由臣会奏，颁发祥字职衔封贡照一千张，部、监照二千张，内除经臣陆续委员文希范等取用各照一百零二张，又经湖南抚臣饬拨水师广东惠潮嘉道彭玉麟从九照一百五十张，部、监照各五十张外，其由黄冕经手者，填用职衔封贡照二百三十三张，部、监照各六百六十五张此项执照，计余剩一千零八十五张。等因。亦将原照赍送臣营，并造具字号清册，盖用藩司印信前来。

臣查咸丰四年二月，臣奏请颁发湖南执照一千张案内，惟唐逢辰填用之五十张，应归臣处粮台报销。其七百六十三张，应归湖南藩司及捐输局报销。至余剩各照一百八十七张，自应专差赍送京师，交部、监各衙门查收。咸丰六年十月，臣会奏颁发吉安执照三千张案内，惟文希范等填用之百零二张，应归臣处粮台报销。其彭玉麟经手之二百五十张，黄冕经手一千五百六十三张，业经该道府造册呈送江西，应并归江西总局报销。至余剩各照一千零八十五张，亦应专差缴还部、监各衙门查收。除另录湖南抚臣来咨，分咨户部、国子监，并将原封清册送部查核外，所有缴还部照缘由，理合恭折具奏，伏乞皇上圣鉴，饬部查照办理。谨奏。

三月二十三日奉到朱批：“户部知道。”钦此。

252．目疾请假片二月初六日

再，逆酋四眼狗陈玉成于去腊上援太湖，前敌各军御之于小池驿，危险万状。至正月二十五、六等日，迭获大胜，踏平贼垒七十余座，克复太湖、潜山两城。业经臣咨明督臣官文等会奏在案，目下拟分路进兵。惟臣于正月初间，肝气作痛，目疾复发。顷得家信，臣叔曾骥云病故，涕泣之余，眼光益蒙。合无吁恳天恩，赏假四十日，仍在营次调理。所部各营，可饬令先赴前敌会剿。谨附片具奏，请旨。

三月二十三日奉到朱批：“另有旨。”钦此。

253．附录明谕　曾国藩着赏假在营调理 ⁽¹⁾ 三月二十三日

准吏部咨开，咸丰十年三月初二日内阁抄出二月二十九日奉上谕：

曾国藩奏目疾复发，请假调理等语。曾国藩着赏假四十日，在营调理。钦此。

————————————————————

(1)  此件据曾氏家藏手抄《谕旨奏章汇抄本》补。

254．楚军征皖克复太湖城池折 ⁽¹⁾ 二月初七日

奏为楚军征皖，大破援贼十数万，踏毁贼垒百余座，贼棚、贼馆数百处，克复太湖城池，恭折驰奏，仰祈圣鉴事。

查逆首伪英王陈玉成，以其悍众十数万，勾串各路捻逆，力援大〔太〕湖。所有奴才等调集各军，于潜山、太湖山内、山外，预筹夹击，兼厚围师，及山外前敌力战兼旬，山内于正月十一日援剿大胜各情形，均经缕陈驰奏。

正月十二日以后，各军遂订期夹击，并密约小池驿三次排枪为号。山内诸军亦三次应之，而皆为风雨所止。贼亦乘阴雾四塞，潜移其贼垒于罗山冲、白沙畈一带，冀与太湖城贼勾通，分股绕犯，牵缀我军。我军因即雨雪之中，得从容会商，分拨各路，以大围包裹援贼，复以伏兵横截城贼。正月二十五日，多隆阿率所部马队，并精选、开化、飞虎、胜勇、亲兵、建威、督前、督右等营各步队，鲍超率霆字五营，唐训方率训字七营，蒋凝学率湘军八营，朱品隆率湘军七营，均黎明会齐，移营逼贼。贼之黄盖红旗弥山弥谷，蚁聚蜂屯，马贼驰骤，尤为凶悍。多隆阿令其步队 ⁽²⁾ 诱之，贼果分股来扑。我军骤起回击，蒋凝学横截之，唐训方尾抄之，朱品隆扼之于右，鲍超遏之于前，多隆阿自率马、步冲坚陷阵，从中路杀入，贼遂大败。杀贼三千余名，阵斩黄衣马贼及长发老贼甚多，夺获骡马百余匹，旗帜、器械无算，生擒百余名，均讯明分别斩释。赵克彰等并擒获伪庶天侯麦乌富，伪军帅、旅帅、巡查汪遂林、陈得胜、曹正太等二十七人，斩之。戌刻收队。是夜，多隆阿等筹分东、西、中三路乘胜急攻之策。二十六日黎明出队，东路为小池驿，鲍超以五营及赵克彰、朱希广二营出其左，唐训方七营出其右，而以吉林二起、黑龙江二起马队绕外，以截窜贼；西路为罗山冲，朱品隆七营由冲西进，蒋凝学八营由冲口进，而以吉林六起、黑龙江九起马队绕外，以截城贼；中路则多隆阿之精选四营、飞虎左营、开化、胜勇、建威及亲兵等营进攻，而以吉林八起、黑龙江八起马队由后策应。多隆阿审察地势，自东堰口而西，周围袤广二十余里，贼馆、贼垒密如蜂房。逆首陈玉成踞罗山冲内，悍贼、马贼萃此尤多。正列队进攻间，山贼一齐拥出，层列如云压军，而阵势甚凶猛。我军踊跃直前，逼攻冲外之垒。贼枪炮齐施，子落如雨。我军无一退却，山贼愈集愈多。多隆阿因思山贼不破，则垒贼难平，遂督中路、西路并力攻山，奋呼直上。蒋凝学连破冲口贼卡，攻入山内；朱品隆越山而进，两军层层杀上。多隆阿马、步由贼垒枪炮之中冲突而前，前者伤亡，后者继进。山贼抵敌不住，纷纷败窜。冲外冲内，两面奋击，轰毙杀毙，尸盈涧谷。东路小池驿之贼分作四路抗拒，约数万人，而田垅中大股尤多。鲍超亲督霆左郑阳和、苏文彪，霆右余大胜、易昌焕，霆前黄庆，霆后段福，霆中陈由立、宋国永、刘车龙等，由东路左面冲击田垅之贼，朱希广、赵克彰继之。唐训方在东路之右，见左面贼众且悍，而霆营独当其冲，又由右面拨四营助之。鏖战二三十合，勇气益奋，声震山谷。贼遂回奔。唐训方亦亲督各营，由右面斜刺而来。我军左冲右突，贼益狂窜。我军遂合东、西、中三路，一齐追杀，尸横遍野，血流成渠。旋乘胜合攻贼垒。时值东南风紧，火箭、火蛋触处即然〔燃〕。顷刻，贼棚、贼馆一齐火起，延烧七八里，风利火急，燎及山腰，烟焰蔽天，树焦山赤。大小贼垒一百数十座，顷刻胥平，棚馆数百亦无一存者。毙贼约七八千名，生擒三百余名，均讯明正法，夺获枪炮、军械无数。鲍超营中又独获大炮二十四尊，二千五百斤夷炮一尊，抬枪、小枪千余杆。此太湖、潜山山外各军二十五、二十六等日大破援贼之情形也。

山内之军知府金国琛、参将余际昌、训导丁华先等，自正月十一日仰天庵战胜后，侦知银朱塔一带之贼，尽移白沙畈、小池驿等处。我军因于十八日移进红长山、观音岩一带，以逼贼垒。十九日，闻山外号炮之约，即由广福寨分路出队。旋遇雨雪，多隆阿由山外飞骑止之，遂收队。而贼以大股乘其后，我军回兵力击，胜之。二十日，侦知广福寨下之贼移入东堰口上之罗家山冲，其地为小池驿后畈。我军因又移进太湖界之玉房尖、天头山、甑皮尖等处逼之，并派守兵于潜山之水吼岭、天堂，以重后路。二十六日，山外大战，即派贞中萧庆衍、副左胡紫云、元右沈俊德、元左刘长槐、强右李续远、刚右彭炳武、信左巢日升七营，循甑皮尖而上；吉右朱品文、信中彭星占、毅右郭鹏程，循红长山而进；金国琛同毛有铭、李光燎率湘中、湘右营，由广福寨山直下；余际昌、丁华先及潜山知县叶兆兰，亦率昌、礼、桂及兆字等营，由高横岭进至银朱塔、王家牌楼等处，均沿山兜击。其时，山外马、步各军正在得手，贼沿山内窜，而不虞我军又由山内突出也。奋力夹攻，贼遂前后受敌，夺路乱窜。我军纵横截击，斩擒约三千余名。是夜，金国琛、丁华先、叶兆兰分率各营，乘胜追剿至潜山河边，而桥已折断，逼贼淹毙无数。余际昌亦派昌营衔枚夜走，追贼至柏树湾，又分路追至野人寨，擒斩均不下数百名，并生擒黄衣贼目伪指挥傅得高、伪丞相叶荣发、伪将军舒春华，斩之。此则潜山山内各军会剿夹击之情形也。

太湖城围之师，均臣曾国藩所部，以总兵朱品隆、主事李榕统带管理。奴才等加派恒左、恒右曾贞幹、督左杨得武益之。臣曾国藩以援贼既悍且多，援贼大破则城贼自孤，因拨出围师七营，交朱品隆前往助剿援贼。其围攻太湖之师，则交李榕专主之。正月二十二日，城贼出队东南隅山冈，约二时之久，欲渡河以窥我营。湘后右营出队击之，贼遂出大股由河边包抄而来。曾贞幹派恒左、恒右前往策应，扼其包抄之路，贼另以悍贼千余死力抗拒。曾贞幹督勇直前，击毙黄旗、花旗悍贼数十名。岳字营张岳龄督勇继至，李榕督西门各营并力痛剿，毙其悍贼多名。贼遂败退入城，自是不敢复出，日盼援贼接应。二十六日，援贼大败，李榕知城贼胆寒，预伏各营分路截剿。恒左、恒右曾贞幹则以一营迅绕其前，一营追剿于后。多隆阿亦先于桃花铺一带派各起马队，并知会各营设伏。是夜二鼓，贼果宵遁，伏兵四起击之，大〔太〕湖县知县蔡锷亦率团练截杀，擒斩无算。其未能逸出者尚半，尽数歼之。遂将太湖城池克复。此二十六日城贼知援贼已败，窃路而逃，马、步设伏邀截，克复城池之情形也。

是役也，逆首陈玉成勾结各路粤、捻大股十数万而来。非鲍超以三千余人独御前敌，伤亡千余，尤复血战兼旬，不却一步，不失一垒，则援应各师，必有缓不济急之势；非潜山县知县叶兆兰据天堂筹兵食以导楚军，则金国琛、余际昌、丁华先各军，无由间道出奇，以拊其背而扼其吭；非宿松各军如朱品隆、李榕等去易就难，换围太湖，分扼罗溪河，助剿小池驿，急则密为补救，胜则无一言功，则太湖围师无由抽拨，即无以迎击援贼；非多隆阿去岁先克石牌，制贼要害，审机审势，料贼如神，其马队之骁果，步兵之精强，苦战弥月，勤劳独著，则新仓、小池驿粮道难通，必无以破援贼而全大局。今幸仰仗天威，各军同心戮力，合计各路各战杀贼约二万余，踏平贼垒百十座，焚毁贼棚、贼馆数百处，太湖城池亦即同日克复。此军兴数年以来仅见之大战也。

福州副都统多隆阿，统筹大局，谋勇兼优，摧坚陷阵，所向披靡。湖南绥靖镇总兵鲍超，勇挚坚强，力遏凶锋。惟均系二品大员，奴才等未敢擅拟请奖，伏候圣裁。所有战功尤著之员，吉林伯都讷镶黄旗佐领图尔格齐巴图鲁金顺，拟请以协领尽先补用，并加副都统衔。黑龙江呼兰镶蓝旗佐领尽先即补协领绷武巴图鲁温德勒克西，拟请加副都统衔。总理营务候补知府邢高魁，拟请免补知府，遇有湖北道员记名简放。总理营务户部主事阎敬铭 ⁽³⁾ 、翰林院编修卫荣光 ⁽⁴⁾ ，拟请均以知府留于湖北遇缺补用。礼部主事李榕，拟请免补主事，以员外郎遇缺即补，并请赏戴花翎。记名总兵湖北竹山协副将朱品隆，拟请交部从优议叙。总兵衔湖南乾州协副将成大吉，拟请以总兵记名简放。副将衔尽先参将四川梁万营都司直勇巴图鲁雷正绾，拟请以副将尽先补用，并加总兵衔。副将衔尽先参将四川重庆镇中军游击穆正春、候补副将王载驷，拟均请赏给勇号。副将衔尽先参将壮勇巴图鲁杨朝林，拟请以副将尽先推补。尽先都司佘福象，拟请以游击尽先推补，并请赏给勇号、花翎。尽先都司唐启虞、李德彦，拟均请免补都司，以游击尽先补用，并加参将衔。尽先副将宋国永 ⁽⁵⁾ ，拟请记名以总兵简放。副将衔尽先参将苏文彪，拟请以副将尽先补用，并请赏给勇号。尽先副将唐义训，请赏给勇号。副将衔尽先参将郑阳和，拟请以副将尽先补用，并请加总兵衔。尽先参将段福，拟请以副将尽先补用，并请赏给勇号。道衔候选知府金国琛，请免选知府，以道员用。副将衔参将余际昌，请免补参将，以副将尽先推补。湖南候选训导丁华先，请免选训导，以知县不论双单月尽先选用，并加同知衔。革职留任太湖县知县蔡锷，请开复原官，免缴捐复银两。至此外出力文武员弁兵勇，拟请择尤保奏，出自天恩。

又，员弁兵勇血战捐躯，均堪悯恻。除另行查明奏咨请恤外，所有阵亡之游击徐胜禄，游击衔都司陈士富、易长春，均请照参将例议恤。守备朱荣发、李年冶、阮镇定，守备衔千总王发贵，均请照都司例议恤。文童曾益明、蒋益彰，均请照从九例议恤。守备衔千总邹国胜，千总丁光玉、周得祥、张建功、彭美材、江庭梧、刘明日，五品蓝翎千总李凤林，均请照守备例议恤。五品蓝翎把总张伦震，蓝翎把总张得胜，把总杨名伦，均请照千总例议恤。外委杨得信、李洪兴、陈东六、姜益胜、曾志祥，均请照把总例议恤。又，把总朱年升、吴双贵，均请照千总例议恤。拟保把总刘上元、蔡立阶，均请照把总例议恤。外委黄海清、黄光亨、邹宇鸿、张殿甲、王叶梦、马得胜、胡得胜、吴永清、何长有，均请照把总例议恤。文童谭魁廷、柏玉成，均请照从九例议恤。蓝翎千总成宇周，请照守备例议恤。蓝翎把总胡光祥，请照千总例议恤。又，霆营守备衔蓝翎千总刘鉴秋，请照都司例议恤。蓝翎把总徐玉麟，请照千总例议恤。蓝翎外委赵长福，外委孙益和，均请照把总例议恤。一并仰乞恩施格外，以慰忠魂。谨将大破援贼，克复太湖城池各缘由，合词恭折驰奏，伏乞皇上圣鉴训示。谨奏。

朱批：“另有旨。多隆阿着赏戴头品顶戴，鲍超着赏加提督衔。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

(2)  “于罗山冲……多隆阿令其步队”一段，因《先正曾国藩文献汇编》有次序颠倒之误，故据岳麓书社1999年版《胡林翼集》改。

(3)  原折内“阎敬铭”旁加“改为以本部员外郎即补”十字。

(4)  原折内“卫荣光”旁加“改为赏加五品衔遇有侍讲缺出开列请简”十七字。

(5)  原折内“宋国永”旁加“改为补副将后记名以总兵简用”十三字。

255．附录上谕　答楚军征皖克复太湖城池折 ⁽¹⁾ 二月十四日

咸丰十年二月十四日奉上谕：

官文、胡林翼、曾国藩奏官军大破援贼，克复太湖城池一折。官文、胡林翼、曾国藩督师进剿，调度有方，均着先行交部从优议叙。副都统多隆阿，着赏戴头品顶戴。总兵鲍超，着赏加提督衔。吉林镶黄旗佐领金顺，着以协领尽先补用，并赏加副都统衔。黑龙江镶蓝旗协领即补协领温德勒克西，着赏加副都统衔。候补知府邢高魁，着免补知府，记名遇有湖北道员缺出，请旨简放。户部主事阎敬铭，着以本部员外郎即补。翰林院编修卫荣光，着赏加五品衔，遇有侍讲缺出，开列请简。礼部主事李榕，着免补主事，以员外郎遇缺即补，并赏戴花翎。记名总兵竹山协副将朱品隆，着交部从优议叙。乾州协副将成大吉，着以总兵记名简放。尽先参将梁万营都司雷正绾，着以副将尽先补用，并赏加总兵衔。游击穆正春，着赏给勤勇巴图鲁名号。候补副将王载驷，着赏给扬勇巴图鲁名号。尽先参将杨朝林，着以副将尽先推补。尽先都司佘福象，着以游击尽先推补，并赏给绩勇巴图鲁名号、花翎。尽先都司唐启虞、李德彦，均着免补都司，以游击尽先补用，并赏加参将衔。尽先副将宋国永，着俟补副将后，记名以总兵简用。尽先参将苏文彪，着以副将尽先补用，并赏给确勇巴图鲁名号。尽先副将唐义训，着赏给坚勇巴图鲁名号。尽先参将郑阳和，着以副将尽先补用，并赏加总兵衔。段福，着以副将尽先补用，并赏给勋勇巴图鲁名号。候选知府金国琛，着免选知府，以道员用。参将余际昌，着免补参将，以副将尽先推补。候选训导丁华先，着免选训导，以知县不分双单月尽先选用，并赏加同知衔。革职留任太湖县知县蔡锷，着开复原官，免缴捐复银两。此外出力员弁兵勇，着准其择尤保奏，候朕施恩。

其力战阵亡之游击徐胜禄，都司陈士富、易长春，均着照参将例议恤。守备朱荣发、李年冶、阮镇定，千总王发贵，均着照都司例议恤。文童曾益明、蒋益彰，均着照从九品例议恤。千总邹国胜、丁光玉、周得祥、张建功、彭美材、江庭梧、刘明日、李凤林，均着照守备例议恤。把总张伦震、张得胜、杨名伦，均着照千总例议恤。外委杨得信、李洪兴、陈东六、姜益胜、曾志祥，均着照把总例议叙。把总朱年升、吴双贵，均着照千总例议恤，拟保把总刘上元、蔡立阶，均着照把总例议恤。外委黄海清、黄光亨、邹宇鸿、张殿甲、王叶梦、马得胜、胡得胜、吴永清、何长有，均着照把总例议恤。文童谭魁廷、柏玉成，均着照从九品例议恤。千总成宇周，着照守备例议恤。把总胡光祥，着照千总例议恤。千总刘鉴秋，着照都司例议恤。把总徐玉麟，着照千总例议恤。外委赵长福、孙益和，均着照把总例议恤，以慰忠魂。该部知道。钦此。

————————————————————

(1)  此件录自岳麓书社1999年版《胡林翼集》。

256．楚军克复潜山县城折 ⁽¹⁾ 二月初十日

窃征皖之兵，于正月二十五、二十六等日大破援贼，立克太湖县城，业经奏报在案。

查接壤太湖之潜山，四面环河阻水。该逆自八年冬复踞以来，修城浚濠，旁出四扰。赖潜山县知县叶兆兰，于去年率其团众，夺获天堂要隘，始不得逞。本〔正〕月二十六日我兵大捷之后，小池〈驿〉、太湖余贼窜入潜城者万数千人，与城贼合力抗拒。多隆阿会商诸军，以鲍超、唐训方等营搜剿各山匿贼，而自率马、步，同蒋凝学八营，赵克彰、朱希广、李云麟三营，并约会叶兆兰督率练勇，乘贼大创，惊魂未定，轻骑裹粮，逼城而垒。以六成队整旅前行，以四成队押运锅帐，巳刻抵潜山，距城约数里立营。乃该逆收合余烬，乘我修垒未成，悉众直前冲突。我军排队迎击，多隆阿以所部步队各营，并建威营攻其左；蒋凝学以湘军八营，及新前、新后两营攻其右；多隆阿亲带马队直击其前，马步并进，奋力冲杀，毙贼甚多。该逆拼死抵拒，转战数时，我军屡胜之兵，勇气百倍，贼势不支。叶兆兰督练袭击其尾，贼遂大溃。多隆阿先以马队截其归路，该逆不敢入城。巢穴既失，贼愈狂奔。马队追杀至桐城县属之青草塥，沿途杀贼，不计其数。各营步队搜杀余匪，即于正月二十八日克复潜山城池。夺获枪炮、刀矛万余件，米粮万余石。

此次大破援贼，连复坚城，仰赖皇上天威，将弁齐心，士卒用命。其战功尤著之副将衔候补参将杨富有、周忠容，可否均请以副将尽先补用。尽先参将王可陞，可否请加副将衔。以上三员，可否均请赏给勇号。尽先游击毅勇巴图鲁赵既发，可否请以参将尽先补用，并加副将衔。其余在事出力员弁兵勇，可否择尤保奏，出自天恩。其首先冲阵力战阵亡之都司王定和，都司衔守备蒋贵禄，均请从优照游击例议恤。把总曹自文、王澄清，均请从优照千总例议恤。尽先外委樊禄斌、蓝良贵、周义和、彭行吉、刘光英、李桂元，均请从优照把总例议恤。其余伤亡弁勇，容再查明，分别请恤，以昭激劝而慰忠魂。谨合词恭折驰奏。

————————————————————

(1)  此件与官文、胡林翼会衔，录自岳麓书社1999年版《胡林翼集》。

257．请奖叶兆兰并准其回籍丁忧片 ⁽¹⁾ 二月初十日

再，革职留任潜山县知县叶兆兰，廉明勇敢，深得民心。前岁三河变后到任未十日，在乡练团，客兵既溃，潜城旋陷。被议革职留任，以观后效。时太、霍、桐、舒四围皆贼，叶兆兰能于万难措手之中，约集团练绅民倡举义旗，立为兆字五营，夺还天堂要地，廓清潜境三百余里，分防力守，以扼城贼。嗣因官军入皖，复能确探贼情，图呈地势，共成山内山外夹击之策，为官军向导，预备米粮夫役，运济无误。虽经贼匪迭争此险，卒随屹立不移，并以兆字五营助防助剿，力挫贼锋。旋即大破援贼，越境收复太湖城池。未及三日，又克复潜山县城。实属良吏良将，为军务地方不可多得之才。此次劳绩尤著，不仅功过相抵，合无仰恳天恩俯准，将革职留任潜山县知县叶兆兰开复原官，免缴捐复银两，并请开缺以同知直隶州仍留安徽，遇缺即补。伏候圣裁。

再，该员于九年冬报丁母忧，时值援贼上犯，潜山地方尤为吃紧，士民遮道攀留，情词迫切。经臣等批饬暂留五月，咨会皖抚臣翁同书核奏在案。刻下潜山克复，该员叶兆兰禀请归葬守制，自应俯如所请，遂其孝思。惟潜山员缺紧要，饷道所关，应由皖抚臣遴委明干贤员，赶紧接替。除分别咨行外，谨合词附片具奏。

————————————————————

(1)  此件与官文、胡林翼会衔，录自岳麓书社1999年版《胡林翼集》。

258．附录上谕　答楚军克复潜山县城等折片 ⁽¹⁾ 二月十七日

咸丰十年二月十七日奉上谕：

官文、胡林翼、曾国藩奏官军克复潜山县城，请将出力及阵亡将士分别奖恤，并请将已革知县开复原官奖励等语。

安徽潜山县城自被陷后，逆匪修城浚濠，为久踞计。知县叶兆兰于上年夺获天堂隘，贼势始蹙。正月二十六日，官军攻克太湖后，余匪窜入潜山，并力抗拒。副都统多隆阿等督兵前进，距城数里。贼众悉行出扑，兵勇奋力追击，贼遂大溃。并因马队截其归路，不敢入城，狂奔至青草塥地方，被歼无数，潜山县城即于二十八日克复。

所有在事尤为出力之副将衔候补参将杨富有，着以副将尽先补用，并赏给冠勇巴图鲁名号；周忠容，着以副将尽先补用，并赏给勤勇巴图鲁名号。尽先参将王可陞，着赏加副将衔，并赏给奋勇巴图鲁名号。尽先游击赵既发，着以参将尽先补用，并赏加副将衔。阵亡都司王定和，都司衔守备蒋贵禄，均着从优照游击例议恤。把总曹自文、王澄清，均着从优照千总例议恤。尽先外委樊禄斌、蓝良贵、周义和、彭行吉、刘光英、李桂元，均着从优照把总例议恤。其余出力员弁兵勇及阵亡将士，着官文等查明，奏请分别奖恤。

潜山县知县叶兆兰，前因城池失陷，革职留任。其时该员到任未经十日，随纠集团练，为官军向导，遂能夺获天堂要地，并确探贼情，图呈地势，俾太湖、潜山两城得以先后克复，洵属著有劳绩。叶兆兰着开复原官，免缴捐复银两，并准其开缺，以同知直隶州知州留于安徽，遇缺即补。该员丁母忧，复经官文等奏请，暂留本任，现值县城克复，即着准其回籍守制。该部知道。钦此。

————————————————————

(1)  此件录自岳麓书社1999年版《胡林翼集》。

259．谢交部从优议叙恩折闰三月初五日

奏为恭谢天恩，仰祈圣鉴事。

准督臣官文咨抄咸丰十年二月二十四日内阁奉上谕：“官文、胡林翼、曾国藩奏官军大破援贼，克复太湖城池一折。曾国藩督师进剿，调度有方，着先行交部从优议叙。”等因。钦此。

当即恭设香案，望阙叩头。伏念臣才识迂拘，未谙方略。前此下游剽悍之贼，实有倾巢深入之虞。赖督臣官文、抚臣胡林翼调度应机，副都统多隆阿、总兵鲍超等骁果善战，皆同心以戮力，遂扫穴而摧坚。微臣本无尺寸之功，圣主不遗涓尘之助，恩荣特被，感愧独深。臣惟有勉率偏师，力襄全局，矢忧勤于夙夜，策奠定于江淮，以期仰答高厚鸿慈于万一。所有微臣感激下忱，谨缮折附驿，恭谢天恩，伏乞皇上圣鉴。谨奏。

闰三月二十七日奉朱批：“知道了。”钦此。

260．遵议分析楚军克复景德镇浮梁县城出力各员折闰三月初五日

奏为景德镇保案，遵议分析开单，恳恩给奖，仰祈圣鉴事。

窃臣于上年十月十七日遵保楚军克复景德镇、浮梁县城出力员弁一案。咸丰九年十月二十六日奉上谕：

江西逆匪窜踞景德镇及浮梁县城，经曾国藩调派张运兰带领楚军，会合江西兵勇进剿，并派曾国荃带兵协剿逼攻，巨镇坚城，相继克复，江西全境肃清。在事出力员弁，均属著有微劳，自应量予奖励。其文职候补知府李瀚章等一百五十一员名，均着交部核议具奏等因。钦此。

旋准部咨：文员内惟黄冕等六员，业经叙明劳绩，先行按章核议。其候补知府李瀚章等一百四十五员，清单内仅开列所请官阶班次，并未将该员系何项劳绩，详细声叙。应令该侍郎分析开单等因具奏。奉旨：“依议。”钦此。恭录知照到臣。臣查湘勇带队打仗者，文员居多，即随营转运支应各员，遇有战阵亦帮同守墙督队，躬冒矢石。又浮梁、乐平及湖口、彭泽等县团练，久称得力，上年进攻景镇，该团并力协剿，与兵勇无异。据彭玉麟、张运兰开单，酌保官绅四十余人，臣亦未便驳饬。至转运委员，臣尤加斟酌，不敢稍涉冒滥，仰副我皇上慎重名器之至意。谨遵部议，复将各员劳绩详析分叙，恭缮清单，吁恳恩施，以励戎行。

再，原单内从九衔钟仰诏、文童童定勋二员，向在平江本籍防剿，屡著战功，经湖南抚臣骆秉章汇奏，咸丰十年正月二十二日奉上谕：“钟仰诏着以府经历即选，童定勋着以从九未入遇缺即选。”等因。钦此。

该二员既另案给奖，系在臣保案部议之后，其隶臣营出力之处，应酌改升阶，以昭公允，合并声明。所有遵议分析开单缘由，谨缮折附驿具陈，伏乞圣鉴训示。谨奏。

闰三月二十七日奉朱批：“吏部再行核议速奏。单并发。”钦此。

附分析单

谨将克复景镇、浮梁案内保举文员，遵议分析开单，恭呈御览。

计开：

湖南补用知府李瀚章。该员从征日久，干练朴诚，此次协同各营，冒暑鏖战，劳绩卓著。请免补本班，以道员仍归湖南尽先补用。

运司衔前任荆宜施道雷维翰，湖北补用同知张秉钧。该员等屡于攻剿吃紧之时，督饷赴营，协赞戎机，帮同战守，不避艰险。雷维翰请赏戴花翎。张秉钧请免补本班，以知府仍归湖北补用。

花翎即选同知刘生。该员襄办营务，临战奋勇。请免选本班，以知府归部即选。

广西候补知州曹禹门。该员整饬战船，屡挫贼锋。请免补本班，以同知直隶州仍归广西遇缺即补。

湖南会同县知县邓尔昌。该员练达戎机，临战有识。请以直隶州知州在任遇缺即补。

五品衔候选知县张岳龄。该员督带兵勇，调度合宜。请以同知直隶州知州不论双单月遇缺即选。

知州衔候选知县王积懋。该员襄理营务，协剿勤奋。请免选本班，以知州不论双单月尽先选用。

同知衔即选知县李崇基。该员帮同督战，奋勇争先。请免选本班，以同知不论双单月遇缺即选。

蓝翎知州衔布政司经历凌荫廷。该员治军严整，督阵从容。请以知州不论双单月遇缺尽先选用。

蓝翎江西即补知县刘晋卿。该员分督队伍，胆识俱壮。请免补本班，以知州仍归江西补用。

同知衔江西即补知县沈鹤鸣。该员勤慎当差，不辞劳瘁。请开莲花厅照磨缺，仍留江西以知县遇缺即补。

江西升用知县试用县丞张同生。该员随营办事，奋往驰驱。请免补县丞，仍以知县归于江西尽先补用。

候选县丞冯邦棅、刘履祥。该员等帮办营务，督阵得力。均请免选本班，以通判不论双单月遇缺即选，并赏戴蓝翎。

蓝翎候选直隶州州判王三锡。该员带领炮船，冒暑鏖战，陷阵冲锋。请免选本班，以通判不论双单月遇缺选用，并赏加知州衔。

蓝翎州判衔朱声隆。该员分督哨勇，布置得宜。请以州判不论双单月遇缺尽先即选，并赏加通判衔。

蓝翎候选府经历县丞王嵩龄，候选教谕黄履亨。该员等赞画军事，每具特识，临阵亦能奋往。均请免选本班，以知县不论双单月遇缺即选；王嵩龄并请赏加五品衔。

湖南候补府经历秦豫基，湖南候补县丞莫祥芝。该员等帮办营务，久历艰辛，临战亦有定力。均请免补本班，以知县仍归湖南补用；秦豫基并请赏戴蓝翎。

候选府经历王必昌，安徽候补府经历县丞章寿麟。该员等干事明敏，临战坚定。王必昌请免选本班，以知县不论双单月尽先选用。章寿麟请免补本班，以知县仍归安徽补用。

蓝翎即选府经历县丞彭维藩，候选县丞刘廷选。该员等料理营务，井井有条。均请以知县不论双单月选用。

副贡生王凤喈。该员帮办营事，备尝艰苦。请以州同遇缺即选。

蓝翎即选训导杨志伊。该员分督队勇，奋往争先。请以知县遇缺即选。

蓝翎即选县丞张恒祥。该员督勇协剿，杀贼颇多。请免选本班，以知县不论双单月选用。

即选训导舒翰。该员奋勇明练，临阵有胆。请免选本班，以知县归部即选。

文生王庆奎，廪生黄心穀、庄思永，文生刘嗣向。该生等办事勤奋，侦探得力。均请以训导不论双单月遇缺即选。

文生胡金诏、吴铣。该生等分带士卒，勇敢向前。均请以训导不论双单月即选；胡金诏并请赏戴蓝翎。

候选府经历廖献廷。该员随剿奋勇，请赏戴蓝翎。

蓝翎候选从九彭毓橘，候选从九龙清垣、易良豹、徐镇楚。该员等帮同督队，胆壮心细。均请免选本班，以县丞不论双单月遇缺即选；龙清垣、易良豹并请赏戴蓝翎。

候选从九李启仁、冯至沂。该员等带勇争先，不避锋镝。均请以县丞不论双单月选用，并请赏戴蓝翎。

候选从九阎炜、查廷桢。该员等练达军事，带队出力。阎炜请免选本班，以府经历县丞不论双单月遇缺即选。查廷桢请以县丞不论双单月遇缺即选。

候选从九聂琪。该员帮理营务，不辞劳瘁。请以府经历县丞不论双单月即选。

即选主簿龙甘霖、刘心怀，即选从九张恒舟。该员等于攻剿吃紧时，督守营垒，诚慎可靠。均请免选本班，以府经历县丞归部即选。

即选从九张文炳，从九衔禹志涟。该员等巡查营垒，不辞劳瘁。张文炳请以府经历县丞归部选用。禹志涟请以府经历不论双单月遇缺即选。

候选未入流李公选，江苏尽先补用从九蔡懋赓。该员等随同督队，颇有胆气。李公选请免选本班，以县丞不论双单月选用。蔡懋赓请免补本班，以府经历仍归原省遇缺即补。

候选从九何章林，监生厉绶青。该员等办事勤谨，熟悉军情。何章林请以县丞不论双单月尽先选用。厉绶青请以县丞不论双单月遇缺即选。

候选从九萧锦臣，候选未入流周均，即选从九童定勋。该员等帮理营务，悉臻妥协。均请以县丞归部遇缺即选。

候选从九魏承显。该员临战奋勇，请免选本班，以县丞归部即选。

即选从九王冕，从九衔彭先俊。该员帮办营事，勤奋诚慎。均请以县丞归部即选。

蓝翎候选府经历县丞易珪章。该员随剿奋往，请以布政司经历归部选用。

增生吴文泰，文生杜光邦、戴秉钧，文童喻佐卿。该生等襄办营事，能知缓急。均请以县主簿归部遇缺即选。

文童袁椿。该童随同督勇，进止有方。请以县主簿归部即选。

文童刘嵩、陈鸣凤、罗国桢、刘拔南、郑卓立、段克明、杨荣炳，从九衔彭光斗。该童等临阵有胆，办事勤奋。均请以从九品不论双单月遇缺即选；罗国桢，并请赏戴蓝翎。

文童李灿枝、吕能忻、彭康本。该童等分督士卒，约束严明。均请以从九品不论双单月尽先即选。

从九衔周岐铎、钟咏。该员等帮带哨勇，奋力向前。均请以从九品遇缺即选，并赏戴蓝翎。

从九廖安邦，文童潘谟。该员等协同堵剿，勤慎无误。均请以从九品归部遇缺尽先选用，并赏戴蓝翎。

文童黄润章、余炳圭、彭益龄、龙扬谦、左茂泰、龙作霖、黄石安。该童等督修营濠，巡查得力。均请以从九品归部即选；黄润章并请赏戴蓝翎。

文童金世醇。该童随营日久，不避艰险。请以未入流留于江西遇缺即补。

廪生孝廉方正姜演，廪生潘本庆、程泉，文生吴锡蕃、蔡志皋。该生等临阵筹画，动中机宜。姜演请以教谕不论双单月遇缺即选。吴锡蕃请以教谕不论双单月选用。潘本庆、程泉均请以训导遇缺即选。蔡志皋请以训导归部选用。

江西候补同知直隶州知州蔡锦青。该员数年筹济军饷，不辞劳瘁，于攻剿景镇吃紧时，设法运解，殚竭心力，与亲冒矢石者无异。请免补本班，以知府仍留江西遇缺即补。

江西即补直隶州知州黄鸣珂。该员履险相随，转运无误。请俟补缺后，以应升之缺升用。

湖北候补同知魏栋。该员管理粮饷，数载勤劳，始终不懈。请赏加知府衔。

蓝翎江西候补知县魏瀛。该员转解粮饷，备历艰辛。请赏加同知衔。

湖南候补知县周继芬。该员运解军火，不避险阻。请赏加知州衔。

候选教谕曹炯，布经历吴廷球，教谕易光济。该员等运解军装，数载勤劳。曹炯请赏盐提举衔。吴廷球、易光济请给五品顶戴。

候选县丞叶宝树。该员运解军火，不辞劳瘁。请以州判不论双单月尽先选用。

五品衔候选训导丁应南。该员筹解军火器械数年，均无遗误。请以本班不论双单月遇缺即选。

即选府经历余鋆。该员运解军饷，艰险备尝。请以本班不论双单月遇缺即选。

江西候补直隶州署饶州府知府吴秉衡。该员督带鄱阳、浮梁、乐平三属团勇，协力攻剿，亲冒矢石，迭著战功。复筹办口粮，接济饶防各军，源源无误。请免补本班，以知府仍留江西补用。

代理乐平县知县江西候补县丞高淳。该员督率团练，出境堵剿。请免补本班，以知县仍留江西补用。

前代理彭泽县知县江西候补布政司理问谢绍谦。该员督办团练，著有成效。请赏加知州衔。

都昌县县丞萧广芬。该员屡督团勇，打仗出力，请以知县遇缺补用。

彭泽县拔贡生欧阳焘。该生办理团练，公正无私，带勇助剿，奋往出力。请以直隶州州判不论双单月遇缺选用，并赏加五品衔。

浮梁县监生吴钟镛、吴乐生，乐平县监生杨起瑚、王承炽。该生等勤干练团，随同御敌。均请以从九品归部选用。

浮梁县即选从九余邦仲。该绅带勇协剿，认真不懈。请以县丞归部即选。

乐平县廪生石振变、朱瑚枝，文生齐防，浮梁县文生宁泰阶、黄以楠。该生等竭力团练，随同官军扎营攻剿。均请以训导归部即选；黄以楠并请赏加五品衔。

乐平县副贡生何元炳。该生认真团练，不顾身家，助剿出力。请以知县不论双单月遇缺即选。

乐平县举人杨起予。该绅办团勤能，不辞劳瘁。请以知县归部即选。

新选玉山县教谕刘培藻，前都昌县教谕徐瞻岱。该员等经理团练，勤奋周详。均请赏加五品衔。

湖口县绅士州同谢庭芝，乐平县绅士布经历衔吴芳春。该绅等竭力办团，勤慎将事。均请赏给五品顶戴。

文生黄杰，湖口县岁贡生彭荣麟，廪生梅士杰。该生等督带团勇，随剿出力。均请以训导不论双单月选用。

星子县徐澜、潘先珍。该绅等筹饷练勇，备极辛勤。均请以知县遇缺即选。

湖口县拔贡生曹炜。该生督办团练，急公好义。请以直隶州州判不论双单月遇缺即选。

彭泽县候选训导高俊明。该绅带练助剿，奋勇争先。请以教谕遇缺尽先选用，并赏加六品衔。

彭泽县廪生陈炳南，附生朱咏香。该生等带领团勇助剿，屡立战功。均请以府经历县丞不论双单月尽先即选，并赏戴蓝翎。

湖口县监生余在碧，彭泽县监生彭荣泮，文童陈炳章。该生等屡次带团助剿，奋不顾身。均请以县主簿不论双单月尽先选用。

都昌县文童余崇宪，从九袁廷赞、刘有炳。该绅等办团筹饷，备尝辛苦。带勇协剿，亦能奋勇。均请以府经历县丞不论双单月尽先即选。

彭泽县监生曹长青。该生办团公正，临阵勇往。请以按察司照磨遇缺即选。

彭泽县文童张思慎、凌书云，都昌县文童曹光丹。该童等分带团勇，勇敢出力。均请以从九品不论双单月尽先即选。

即选府经历钟仰诏。该员督带壮勇，队伍整齐。请免选本班，以知县不论双单月遇缺即选，并请赏戴蓝翎。

261．附咨文　咨吏部 ⁽¹⁾ 四月十六日（分析克复景德镇浮梁县城案内请保各员）

为咨复事。

咸丰十年四月十六日准贵部咨开：文选司案呈，内阁抄出办理军务前任兵部侍郎曾国藩奏称，上年十月，遵保楚军克复景德镇、浮梁县城出力员弁一案。旋准部咨：文员内惟黄冕等六员，业经叙明劳绩，先行按章核议。其候补知府李瀚章等，清单内仅开列所请官阶班次，并未将该员系何项劳绩，详细声叙。应令该侍郎，分析开单具奏。奉旨：“依议。”钦此。查湘勇带队打仗者，文员居多，即随营转运支应各员，遇有战阵亦帮同守墙督队，躬冒矢石。又浮梁、乐平及湖口、彭泽等县团练，久称得力。上年进攻景镇，该团并力协剿，与兵勇无异。谨遵部议，复将各员劳绩，详细分叙，恭缮清单，吁恳恩施，以励戎行。再，从九衔钟仰诏、文童童定勋二员，在本籍防剿，经湖南抚臣骆秉章汇奏，钟仰诏以府经历即选，童定勋以从九未入遇缺即选。该二员既另案给奖，系在臣保案部议之后，应酌改升阶，以昭公允等因。

咸丰十年闰三月十六日奉朱批：“吏部再行核议速奏。单并发。”钦此。钦遵到部。查军功打仗出力人员，例准保奏免补、免选本班及越级请升。其随营粮台、文案出力人员，只准保奏免补、免选本班，仍不准越级保奏、越级请升，以示区别。至寻常劳绩出力监生、文童、俊秀职衔等项，初次保奏只准以从九品、未入流选用。均经奏准通行各在案。今江西景德镇、浮梁县出力员弁请奖一案，前经臣部因该侍郎并未将该员系何项劳绩详细声叙，奏请饬令分析开单，另行具奏，再行核办等因，知照在案。今据该侍郎详细声明开列清单，钦奉朱批，交臣部再行核议速奏。臣等查清单内各该员名下注明：“带勇打仗，不避艰险。临战有识，奋勇争先”等项，应按照军功出力核奖，准其免补免选本班及越级请升。其有注明：“办理军务，不辞劳瘁。巡查营垒，熟悉军情”等项，虽同系军营出力，究与身在行间冲锋冒镝者有间。应照随营出力人员，只准保奏免补、免选本班，不准越级请升成案办理。此内监生、文童、俊秀职衔等项，应照寻常出力，初次保奏，只准以从九品、未入流选用。谨将原保各员分别准驳，另缮清单敬呈御览，命下施行。至原折内所称从九衔钟仰诏、文童童定勋二员。既经湖南巡抚骆秉章保奏，钟仰诏以府经历即选，童定勋以从九品、未入流遇缺即选。此次劳绩出力，自应准其酌加升阶，以符例案等因。咸丰十年闰三月二十七日具奏，奉朱批：“李瀚章等均照曾国藩原请。聂琪等均照部议更正。”钦此。

计粘单二纸等因到本部堂。准此。除分别咨行外，相应咨复。为此合咨贵部，请烦查照施行。须至咨者：右咨吏部。

附吏部核议清单二件 ⁽²⁾

一

谨将遵旨核议曾国藩保奏克复景德镇、浮梁案内出力与例案相符人员，缮具清单，恭呈御览。

计开：

湖南补用知府李瀚章，请免补本班，以道员仍归湖南尽先补用。

运司衔前任荆宜施道雷维翰，请赏戴花翎。

湖北补用同知张秉钧，请免补本班，以知府仍归湖北补用。

花翎即选同知刘生，请免选本班，以知府归部即选。

广西候补知州曹禹门，请免补本班，以同知直隶州知州仍归广西遇缺即补。

湖南会同县知县邓尔昌，请以直隶州知州在任遇缺即补。

五品衔候选知县张岳龄，请以同知直隶州知州不论双单月遇缺即选。

知州衔候选知县王积懋，请免选本班，以知州不论双单月尽先选用。

同知衔即选知县李崇基，请免选本班，以同知不论双单月遇缺即选。

蓝翎知州衔布政司经历凌荫廷，请以知州不论双单月遇缺尽先选用。

蓝翎江西即补知县刘晋卿，请免补本班，以知州仍归江西补用。

同知衔江西即补知县沈鹤鸣，请开莲花厅照磨缺，仍留江西以知县遇缺即补。

江西升用知县试用县丞张同生，请免补县丞，仍以知县归于江西尽先补用。

候选县丞冯邦棅，请免选本班，以通判不论双单月遇缺即选，并赏戴蓝翎。

候选县丞刘履祥，请免选本班，以通判不论双单月遇缺即选，并赏戴蓝翎。

蓝翎候选直隶州州判王三锡，请免选本班，以通判不论双单月遇缺选用，并赏加知州衔。

蓝翎州判衔朱声隆，请以州判不论双单月遇缺尽先即选，并赏加通判衔。

蓝翎候选府经历县丞王嵩龄，请免选本班，以知县不论双单月遇缺即选，并赏加五品衔。

候选教谕黄履亨，请免选本班，以知县不论双单月遇缺即选。

湖南候补府经历秦豫基，请免补本班，以知县仍归湖南补用，并赏戴蓝翎。

湖南候补县丞莫祥芝，请免补本班，以知县仍归湖南补用。

候选府经历王必昌，请免选本班，以知县不论双单月尽先选用。

安徽候补府经历县丞章寿麟，请免补本班，以知县仍归安徽补用。

蓝翎即选府经历县丞彭维藩，请以知县不论双单月选用。

候选县丞刘廷选，请以知县不论双单月选用。

附贡生王凤喈，请以州同遇缺即选。

蓝翎即选训导杨志伊，请以知县遇缺即选。

蓝翎即选县丞张恒祥，请免选本班，以知县不论双单月选用。

即选训导舒翰，请免选本班，以知县归部即选。

文生王庆奎，请以训导不论双单月遇缺即选。

廪生黄心穀、庄思永，请以训导不论双单月遇缺即选。

文生刘嗣向，请以训导不论双单月遇缺即选。

文生胡金诏，请以训导不论双单月即选，并赏戴蓝翎。

文生吴铣，请以训导不论双单月即选。

候选府经历廖献廷，请赏戴蓝翎。

蓝翎候选从九彭毓橘，请免选本班，以县丞不论双单月遇缺即选。

候选从九品龙清垣、易良豹，请免选本班，以县丞不论双单月遇缺即选，并赏戴蓝翎。

候选从九品徐镇楚，请免选本班，以县丞不论双单月遇缺即选。

候选从九品李启仁、冯至沂，请以县丞不论双单月选用，并赏戴蓝翎。

即选府经历钟仰诏，请免选本班，以知县不论双单月遇缺即选，并赏戴蓝翎。

候选从九品阎炜，请免选本班，以府经历县丞不论双单月遇缺即选。

候选从九品查廷桢，请以县丞不论双单月遇缺即选。

即选主簿龙甘霖、刘心怀，请免选本班，以府经历县丞归部即选。

候选未入流李公选，请免选本班，以县丞不论双单月选用。

江苏尽先补用从九品蔡懋赓，请免补本班，以府经历仍归原省遇缺即补。

候选从九品魏承显，请免选本班，以县丞归部即选。

蓝翎候选府经历县丞易珪章，请以布政司经历归部选用。

增生吴文泰，文生杜光邦、戴秉钧，文童喻佐卿，请以县主簿归部遇缺即选。

文生袁椿，请以县主簿归部即选。

文生刘嵩、陈鸣凤、罗国桢、刘拔南、郑卓立、段克明、杨荣炳，从九品衔彭光斗，请以从九品不论双单月遇缺即选。

文童罗国桢，请以从九品不论双单月遇缺即选，并赏戴蓝翎。

文童李灿枝、吕能忻、彭康本，请以从九品不论双单月尽先即选。

从九品衔周岐铎、钟咏，请以从九品遇缺即选，并赏戴蓝翎。

从九品廖安邦，文童潘谟，请以从九品归部遇缺尽先选用，并赏戴蓝翎。

文童黄润章，请以从九品归部即选，并赏戴蓝翎。

文童余炳圭、彭益龄、龙扬谦、左茂泰、龙作霖、黄石安，请以从九品归部即选。

文童金世醇，请以未入流留于江西遇缺即补。

廪生孝廉方正姜演，请以教谕不论双单月遇缺即选。

廪生潘本庆、程泉，请以训导遇缺即选。

文生吴锡蕃，请以教谕不论双单月选用。

文生蔡志皋，请以训导归部选用。

江西候补同知直隶州知州蔡锦青，请免补本班，以知府仍留江西遇缺即补。

江西即补直隶州知州黄鸣珂，请俟补缺后，以应升之缺升用。

湖北候补同知魏栋，请赏加知府衔。

蓝翎江西候补知县魏瀛，请赏加同知衔。

湖南候补知县周继芬，请赏加知州衔。

候选教谕曹炯，请赏盐提举衔。

布经历吴廷球，教谕易光济，请给五品顶戴。

候选县丞叶宝树，请以州判不论双单月尽先选用。

五品衔候选训导丁应南，请以本班不论双单月即选。

即选府经历余鋆，请以本班不论双单月遇缺即选。

江西安远县候补直隶州署饶州府知府吴秉衡，请开缺免补本班，以知府仍留江西补用。

代理乐平县知县江西候补县丞高淳，请免补本班，以知县仍留江西补用。

前代理彭泽县知县江西候补布政司理问谢绍谦，请赏加知州衔。

都昌县县丞萧广芬，请以知县遇缺补用。

彭泽县拔贡生欧阳焘，请以直隶州州判不论双单月遇缺选用，并赏加五品衔。

浮梁县监生吴钟镛、吴乐生，乐平县监生杨起瑚、王承炽，请以从九品归部选用。

浮梁县即选从九品余邦仲，请以县丞归部选用。

乐平县廪生石振变、朱瑚枝，文生齐防，浮梁县文生宁泰阶，请以训导归部即选。

浮梁县文生黄以楠，请以训导归部即选，并赏加五品衔。

乐平县副贡生何元炳，请以知县不论双单月遇缺即选。

乐平县举人杨起予，请以知县归部即选。

新选玉山县教谕刘培藻，前都昌县教谕徐瞻岱，请赏加五品衔。

湖口县绅士州同谢庭芝，乐平县绅士布经历衔吴芳春，请赏给五品顶戴。

文生黄杰，湖口县岁贡生彭荣麟，廪生梅士杰，请以训导不论双单月选用。

星子县举人徐澜、潘先珍，请以知县遇缺即选。

湖口县拔贡生曹炜，请以直隶州州判不论双单月遇缺即选。

彭泽县候选训导高俊明，请以教谕遇缺尽先选用，并赏加六品衔。

彭泽县廪生陈炳南，附生朱咏香，请以府经历县丞不论双单月尽先即选，并赏戴蓝翎。

湖口县监生余在碧，彭泽县监生彭荣泮，文童陈炳章，请以县主簿不论双单月尽先选用。

都昌县文童余崇宪，从九品袁廷赞、刘有炳，请以府经历县丞不论双单月尽先即选。

彭泽县监生曹长青，请以按察司照磨遇缺即选。

彭泽县文童张思慎、凌书云，都昌县文童曹光丹，请以从九品不论双单月尽先即选。

以上各员，清单内注明“带勇打仗，不避艰险，临战有识，奋勇争先”等项字样。应按照军功出力核奖，所有该侍郎保奏免补免选本班，及越级请升职衔、翎枝等项，均与例案相符，如奉旨准照所请，由臣部行文该侍郎钦遵办理。

二

谨将遵旨核议曾国藩保奏克复景德镇、浮梁案内出力与例案不符人员，缮具清单，恭呈御览。

计开：

候选从九品聂琪，请以府经历县丞不论双单月即选。即选从九品张恒舟，请免选本班，以府经历县丞归部即选。即选从九品张文炳，请以府经历县丞归部选用。候选从九品何章林，请以县丞不论双单月尽先选用。

以上四员，清单内注明系“办理营务，不辞劳瘁；督守营垒，诚慎可靠；办事勤谨，熟悉军情”等项字样。应按照随营出力给与奖叙，准其保奏免选本班，不准越级请升。应请将聂琪，免选从九品，以县主簿不论双单月遇缺即选。张恒舟，免选从九品，以县主簿归部即选。张文炳，免选从九品，以县主簿归部选用。何章林，免选从九品，以县主簿不论双单月尽先选用。所有保奏越级请升之处，均毋庸议。

候选从九品萧锦臣，候选未入流周均，即选从九品童定勋。请以县丞归部遇缺即选。即选从九品王冕，请以县丞归部即选。

以上四员，清单内注明系“帮理营务，悉臻妥协；帮办营事，勤奋诚慎”等项字样。应按照随营出力给与奖叙，准其保奏免选本班，不准越级请升。应请将萧锦臣，免选从九品。周均，免选未入流。童定勋，免选从九品。均以县主簿归部遇缺即选。王冕，免选从九品，以县主簿归部即选。所有保奏越级请升之处，均毋庸议。

从九品衔禹志涟，请以府经历不论双单月遇缺即选。监生厉绶青，请以县丞不论双单月遇缺即选。从九衔彭先俊，请以县丞归部即选。

以上三员，清单内注明系“巡查营垒，熟悉军情；帮办营事，勤奋诚慎”等项字样。应按照章程，寻常劳绩出力，初次保奏，只准以从九品未入流选用。应请将禹志涟、厉绶青，以从九品归于双单月遇缺即选。彭先俊，以从九品归部即选。所有保奏以府经历县丞选用之处，均毋庸议。

————————————————————

(1)  此件并咨官文、胡林翼、骆秉章、毓科。又札知张运兰、彭玉麟、统领前帮各营。

(2)  此件署有日期：闰三月二十七日。件末原有文案就此案起草的札文一件，拟分札有关诸员，经曾国藩删去，并批示云：“应将去年初奏、部驳、本年复奏、朱批及此次部文，另办一稿，刻板呈阅，分别行知，无庸叙于此稿之内。四月十八日。”

262．官军剿办粤捻逆匪大胜克复太湖潜山三案会保折 ⁽¹⁾ 闰三月十一日

奏为钦遵迭奉谕旨，择尤保奖，仰恳圣恩事。

窃咸丰十年二月初二日钦奉上谕：

官文等奏，剿办粤、捻逆匪，大获胜仗一折。剿办甚为得手，仍着官文等督饬各军相机进取，力扫贼氛。此次出力各营将士，着准其汇案择尤保奏等因。钦此。

又于二月十四日钦奉上谕：

官文等奏，官军大破援贼，克复太湖城池一折。实足以寒贼胆而快人心。官文、胡林翼、曾国藩督师进剿，调度有方，均着先行交部从优议叙。此外出力员弁兵勇，着准其择尤保奏，候朕施恩等因。钦此。

又于二月十七日钦奉上谕：

官文等奏，官军克复潜山县城，请将出力及阵亡将士，分别奖恤等语。其余出力员弁兵勇及阵亡将士，着官文等查明，奏请分别奖恤等因。钦此。

仰见圣恩高厚，微劳必录，宣布各营，同深感奋。

官文等伏查此次楚军东征，围攻太湖，该逆坚城死守。迨我兵攻克石牌，绝其后路，而下游逆贼、悍捻，纠合大股，分路麇至，急切救援，以图阻梗我军。仰赖天威，马、步各营将士齐心用命，迭次血战痛剿，大破援贼。继复连克太湖、潜山坚城，保全大局，实军兴数年来仅见之大捷。兹迭奉恩旨准奖，遵即行据福州副都统多隆阿暨各营择其迭次征剿尤为出力之文武员弁兵勇，列单请奖前来。官文等复加详核，实系冲锋陷阵，战功懋著。其同保之文员，亦皆备历艰险，久在行间，最为出力，毫无冒滥。现值东征吃紧，亟宜鼓励人材。除尚未查到各营另行请奖外，兹将查明迭次出力人员，分为迎击大股援贼、克复太湖、克复潜山三案，并臣曾国藩分兵会合剿办出力员弁，遵旨择尤核实，分案缮具清单，恭呈御览，仰候恩施，以昭激劝。其请保蓝翎千、把总、外委及专请蓝翎、专请千、把总、外委各弁，均于清单内总叙名数。除另册咨送军机处，暨咨兵部外，相应请旨饬部分别注册，均准尽先拔补，伏乞皇上圣鉴训示。谨奏。

附保单一

谨将遵旨酌保击退小池驿援贼，克复太湖县城，各营出力员弁，汇缮清单，恭呈御览。

计开：

吉字中营

蓝翎即选知县曾席珍，督队稳练，请仍以知县归部不论双单月遇缺尽先即选，并赏加同知衔。

候选从九刘润，督队勇敢，请免选本班，以府经历不论双单月遇缺即选。

花翎副将衔江西补用参将张胜禄，请免补参将，以副将仍留江西补用，并请赏加总兵衔。

花翎江西补用副将萧孚泗，请赏加勇号。

花翎湖北补用游击张光明、张诗日、周惠堂，均请免补游击，以参将仍留湖北补用。张光明并请赏加副将衔。

蓝翎游击衔江西补用都司苏明德，请以游击仍留江西补用，并赏换花翎。

蓝翎湖北补用游击朱云章，请赏换花翎。

蓝翎游击衔湖北补用都司熊登武，请以游击仍归湖北补用，并赏换花翎。

花翎江西补用都司胡松江，蓝翎江西补用都司廖世霖、王仕益，均请以游击仍留江西补用。王仕益并请赏换花翎。

蓝翎江西补用守备黄东南、谢光晋、罗朝云、李卿云、胡学易、黄崇孝、曾良佐、李楚盛等八员，均请以都司仍归江西补用。黄东南并请赏加游击衔。

宝庆协标蓝翎守备李臣典，蓝翎都司衔守备凌有和，蓝翎守备赵清和、晏玉春，均请以都司尽先选用。李臣典并请赏换花翎。

蓝翎守备衔千总武交清、罗高正、朱寿元，蓝翎守御所千总龚朝明，守备吴宗国，均请以守备尽先拔补，并赏加都司衔。吴宗国并请赏戴蓝翎。

蓝翎守御所千总谢仁抚、刘芳兰、周大观、王上国、崔文田、李南山、吴隆海、谢明久、陈楚珍、张泰交、王群贤、萧清世、鲍昌胜、陈复茂、钟茂兴，蓝翎守御所千总衔把总张焕文，蓝翎千总衔把总葛奇益等十七员，均请以守备尽先拔补。

蓝翎守御所千总衔把总熊澧仁、王升祥、周平复，蓝翎把总王熙俊、王定祥、蓝瑞祥、戴洪福、罗景集、王永桂、苏有奇等十员，均请以守御所千总尽先选用。

蓝翎把总张东扬、周恒礼、陈友志、姚义方、阳清鉴、胡万清、罗泽泗、王本祥、杨义胜、陈万春、冯文魁、刘祥曜、袁光明、李楚臣、陈济邦、张玉隆、雷正清、周裕堂、曹良臣、何胜辉等二十弁，均请以千总尽先拔补。

蓝翎外委易忠信、刘成秀、邓太福、宋茂英、鄢南亭、萧上林、仇祥、邵玉兰、陈万胜、沈镇楚、张叶江、盛德华、李定元等十三名，均请免补把总，以千总拔补。

把总唐葵英、刘清照、谭碧礼、吴芝云、张星林、曾岂凡、赵日胜、周载拔等八名，均请以千总拔补，并赏戴蓝翎。

外委黄开元、文若青、刘洪发、罗三阳、颜连玉、陈致祥、李宜荫、邹启禄、刘大贵、蒋玉贵、董文华，六品军功陈定胜、李佑胜、朱文礼等十四名，均请以把总拔补，并赏戴蓝翎。刘洪发并请赏加千总衔。

军功蒋福胜、陈明德、何长龄、张俊德、陈德盛、刘德祥、袁明亮、张凤鸣、谢洪训、龙裕春、胡其清、邓承益、汪茂材、邹定吉、罗兴祥、李正光、武湘林等十七名，均请以外委拔补，并赏戴蓝翎。

湘前前左二营

丁忧湖南永绥厅同知候补知府陶寿玉，勇敢任事，请俟服阕后，免选同知，以知府仍归湖南尽先补用。

选用训导补缺后以知县选用易润坛，督队接应，亲冒矢石，请免选训导，仍以知县不论双单月遇缺尽先即选，并赏加同知衔。

候选训导刘世墀，协剿勤能，不避锋镝，请免选本班，以知县不论双单月遇缺即选。

副将衔江西补用参将沈宝成，请免补参将，以副将仍归江西遇缺尽先推补，并赏加总兵衔。

湖北补用参将成立福、胡晖堂，均请免补参将，以副将仍留湖北遇缺尽先推补。

江西补用游击胡太旗，请免补游击，以参将仍留江西遇缺尽先补用。

蓝翎尽先都司彭永清，请免补都司，以游击归于湖南尽先补用，并赏换花翎。

湖北即补都司陶日升，请免补都司，以游击仍留湖北遇缺即补，并赏加参将衔。

蓝翎都司衔尽先守备田兴胜，请免补守备，以都司归于湖南尽先补用，并赏换花翎。

蓝翎尽先守备贺湘洲、胡大胜、张元魁，均请免补守备，以都司留于安徽遇缺即补。

蓝翎守备衔尽先千总喻贤能，请免补千总，以守备尽先补用，并赏换花翎。

蓝翎千总衔尽先把总洪德发，请以守备尽先补用，并赏加都司衔。

蓝翎尽先千总朱运掌、刘时雨，蓝翎守御所千总周德魁，均请以守备归于湖南遇缺即补。朱运掌并请赏换花翎。

蓝翎尽先守备黄仁和、易首乾、何明顺、刘高升、张德清，均请免补守备，以都司尽先补用。

蓝翎守备衔尽先千总段清和、钟洪元、曾玉成、隆德元、黄莲青、舒得胜、王其宗、邓仑奂、何明胜、冯连升，蓝翎尽先千总邹绍益等十一名，均请免补千总，以守备尽先补用，并赏加都司衔。

蓝翎守备衔尽先千总袁禄尔，蓝翎尽先千总文祥峰、贺云祥、文云胜、刘训山、刘永胜，均请免补千总，以守备留于安徽尽先补用。

蓝翎守备衔尽先千总王庆春，蓝翎尽先千总周信义、刘文哲、张义胜、赵永和、陈云良，尽先千总严得胜，均请免补千总，以守备尽先补用。严得胜并请赏戴蓝翎。

蓝翎把总刘星翥、成玉昆、朱章学、喻乐廷、张永泰、谢胜三、阮得胜、何友山、萧德魁、彭春富等十弁，均请免补把总，以千总尽先拔补，并赏加守备衔。

蓝翎千总李清河、易镜海，均请赏加守备衔。

把总张贵和、朱太和、张和兴、蒋学三、王佑五、罗光辉、张以仁，均请免补把总，以千总尽先拔补，并赏戴蓝翎。

尽先把总易荣华、田星辉、彭元吉、喻克发、余春华、赵荣华，蓝翎外委周庆龙、沈辅咸、周恒昌，蓝翎军功隆柏春等十弁，均请以千总尽先拔补。

外委梁清和，请以把总尽先拔补，并赏加千总衔。

尽先外委周正国，六品军功武生王定禄、高大寿，六品军功唐朝万、朱宝隆、成荣华、陶金镛、曾华国、易隆晖、李先敏、朱晋益、萧东华、彭枝江、赵再二、朱长青、周春生、萧新盛、凌万资、曹春发、沈得胜、黄福春、洪汉淇、蔡远桂、朱周祥、李玉桂等二十五名，均请以把总尽先拔补，并赏戴蓝翎。

六品军功曾升登、贺常林、黄仁志、邓义元、胡永胜、王新盛，均请以外委尽先拔补，并赏戴蓝翎。

从九衔杨庆春，带队攻剿，请以从九品不论双单月遇缺尽先即选，并赏戴蓝翎。

六品军功文童刘锦淳，带队出力，请以从九品不论双单月遇缺尽先即选。

文童周梓元，不畏艰险，请以从九品不论双单月遇缺尽先即选。

护军营

湖北汉阳营守备尽先参将喻吉三，请免补参将，以副将仍留湖北遇缺尽先推补，并赏加总兵衔。

蓝翎游击衔湖北补用都司佘星焕，请以游击遇缺尽先补用，加参将衔，并赏换花翎。

花翎湖北补用都司黄思学，请以游击遇缺尽先推补，并赏加参将衔。

蓝翎尽先守备喻荣升，请以都司尽先补用，并赏换花翎。

长沙协蓝翎守备衔千总滕嗣武，请免补守备，以都司尽先补用。

蓝翎游击衔都司左临武，请以游击尽先补用，并赏换花翎。

靖州协标蓝翎都司杨喜贵，请以游击遇缺尽先补用。

九江镇标蓝翎守备衔千总詹鸿宝，请免补守备，以都司遇缺尽先补用。

蓝翎千总贺绪良、喻礼泰、李华林、张声文、谭会友，均请以守备尽先拔补，并赏加都司衔。

蓝翎千总张光辉、陈考元，均请以守备尽先拔补。

蓝翎把总罗楚芝，请免补千总，以守备尽先拔补。

长沙协蓝翎把总彭必胜，蓝翎把总喻光彪、周振美、周汉英，均请以千总尽先拔补，并赏加守备衔。

蓝翎外委张学修、黄锦云、周维干、王启凤，均请免补把总，以守御所千总拔补。

把总蒋义才、师礼和、潘绍全、石茂兰、胡名扬、江彪、陈宝安、罗洪发、朱福骈等九员，均请以守御所千总拔补，并赏戴蓝翎。

蓝翎把总邓有胜、宋声平、喻光祝、邓友训、张恒泰、周阳春，均请以守御所千总拔补。

蓝翎外委周振楚、李有和、佘紫福、范开第，外委彭开元，均请免补把总，以千总尽先拔补。

把总王福田、左芝兰、胡似玉，均请以千总尽先拔补，并赏戴蓝翎。

军功罗恒达、徐梓臣、黄金台、王义方、袁有杰、黄金云、胡德俊、陈钰斌、萧仁益、罗明德、黎泰春、李镇南、盛洪德、陈有才、王桂高、张时清、陈履端、佘佩元、周春和、李光元、李常德、喻汉珍、李世才、周汉胜、杨良桂、刘永林、陈鸣鸾等二十七名，均请以外委尽先拔补，并赏戴蓝翎。

江西升用知州张韶南，运筹制胜，督队勇敢，请免补各班，以知府仍归江西补用。

已革江西试用知县李作士，咸丰五年署新淦县任内失守革职，此次调营以来，从事行间，备历艰险，请开复原官，并免缴捐复银两。

文童刘廷忠，队伍整齐，请以从九品遇缺尽先即选，并赏戴蓝翎。

文童杨济南，进止有法，请以从九品不论双单月遇缺尽先即选。

蓝翎主簿易雍大，勤襄营务，请以县丞不论双单月尽先选用。

湘后左营

留江补用参将李宝贤，请免补参将，以副将仍留江西遇缺尽先推补。

文童陈兆青，督队奋勇，请以从九品不论双单月遇缺尽先即选，并赏戴蓝翎。

文童刘华翰，耐苦忍劳，请以从九品不论双单月遇缺尽先选用。

蓝翎都司衔尽先守备梁德和、刘笃志，均请以都司尽先补用，并赏加游击衔，赏换花翎。

蓝翎守备衔千总黄安盛，蓝翎五品军功千总李步升、谢祥元，均请以守备尽先补用，并赏换花翎。

蓝翎千总王荣辉，蓝翎五品军功把总梁里仁，均请以守备尽先补用。

蓝翎千总梁伯玉、李明德、彭发山，均请以守备尽先补用。

蓝翎把总梁清和、李泽朝、周定才、龙豪益、李庆云、刘定三、张显朝，均请以千总尽先补用，并赏加守备衔。

外委陈荣辉、邓上元、张太和、武开山、李长贵、周代端、曾毓蔚，均请以千总尽先拔补。

五品军功额外外委王文成、许惠胜，额外外委周贻名、吴广泰，六品军功樊有胜、李乖春、蔡松一、周东容、屈复茂、唐元成、李先集、王维才、吴韶华、尹俊甫、丁胜奇、谢融和、刘得胜、谢任南等十八名，均请以把总尽先补用，并赏戴蓝翎。

六品军功刘和山、王育胜、贺隆山、刘顺成、蔡鸿启、梁求六、熊清义、彭祥发、彭庆元、李瑞日、谢品五、刘德志等十二名，均请以外委尽先补用，并赏戴蓝翎。

湘后右营

候选知县何应祺，督勇鏖战，斩馘甚多，请免选本班，以直隶州知州不论双单月尽先选用。

都司衔蓝翎守备邬定益，请以都司尽先补用，并赏换花翎。

蓝翎千总瞿端明，请以守备尽先补用，并赏加都司衔。

蓝翎都司衔尽先守备宋华美、邹楚贤，均请以都司尽先补用，并赏换花翎。

蓝翎千总田顺有，请以守备尽先补用，并赏加都司衔。

蓝翎千总李碧池、彭荣祥、何迎发、宋兆发、罗得升，均请以守备尽先补用。

蓝翎把总潘尚友、彭品中、李春山、邹国胜、萧兴泗，均请以千总尽先拔补，并赏加守备衔。

尽先把总周万胜、熊得胜、彭清佑、杨忠恕，五品军功周秀坤，均请以千总尽先拔补，并赏戴蓝翎。

把总唐得胜、李楚南，尽先外委彭玉胜、胡永胜、曾玉衡，均请以千总尽先补用。

五品军功额外外委萧柳五，额外外委吴长发、彭万胜、戴芝兰、彭遂良、谭品元、曹恩发、杨瑞益、李得胜、胡理和、郭玉堂、曾必发、邬长胜、黎高升，外委邹吉齐、符长青，六品军功彭迎祥等十七名，均请以把总尽先拔补，并赏戴蓝翎。

六品军功罗长胜、王光盛、蔡有胜、方正华、朱品祥、李大勋、彭永德、黄芥卿、张南邦等九名，均请以外委尽先拔补，并赏戴蓝翎。

六品军功周绍、梁朝贵，均请赏戴蓝翎。

善化县附生许志圻，协剿辛勤，请以县丞不论双单月遇缺即选。

监生江绍华，采办出力，请以主簿不论双单月尽先即选。

知县刘星炳，临阵不乱，请赏戴蓝翎。

亲兵营

花翎游击彭山屺，请免选游击，以参将不论双单月尽先选用，并赏加副将衔。

都司衔尽先守备叶光岳，请以游击不论双单月尽先选用，并赏加参将衔。

都司衔补用守备任祖文，请免补守备，以都司尽先选用，并赏加游击衔。

蓝翎升用守备蓝占魁，蓝翎尽先守备周光正，均请以都司尽先选用。

蓝翎守备杨镇南，请以都司尽先补用。蓝翎五品顶戴尽先千总何兴榜，请以守备遇缺即补，并赏加都司衔。

尽先千总刘德大，请以守备补用，并赏戴蓝翎。

湖北督中营蓝翎尽先千总王廷贵，请以守备拔补。

外委曾德麟，请以守御所千总尽先选用，并赏戴蓝翎。

尽先把总潘文质、章世德，均请以千总拔补，并赏戴蓝翎。

尽先外委胡长发，军功宋元魁、王梦龙、王启明、邓业良、杨晓春，均请以把总拔补，并赏戴蓝翎。

乾州协左哨千总尽先守备周大定，辰州营领哨千总尽先守备萧长茂，河溪营左哨千总尽先守备升用都司魏正荣，均请免补守备，以都司尽先补用。

乾州协左哨头司把总滕湘云，请赏戴蓝翎。

辰州营把总尽先千总陈占魁，请免补千总，以守备尽先补用。

辰州营左哨外委尽先把总田兴柏，请免补把总，以千总尽先补用。

河溪营右哨千总高启得，请以守备尽先补用。

河溪营外委高胡雄，请以把总尽先补用。

河溪营外委六品军功田祖喜、熊金榜、段文星、张胜元，均请以把总尽先补用。

候选县丞吴希颜，随剿奋勇，请免选县丞，以知县不论双单月选用。

文童韩杰、王业晋，临敌勇敢，均请以从九品不论双单月遇缺尽先即选。

吉左营

尽先参将朱宽义，请免补参将，以副将遇缺即补。

六品顶戴蓝翎即选县丞朱贤来，训练得法，请免选本班，以通判不论双单月遇缺即选。

六品顶戴即选从九李兴云，进止有方，请赏戴蓝翎。

八品军功文童罗运崇，队伍不乱，请以从九即选。

蓝翎即补游击胡克安，请加参将衔，并赏换花翎。

花翎游击衔都司王春华，请免补游击，以参将尽先补用。

蓝翎即补都司宋楚怀，请以游击即补。

花翎守备衔千总阮明德，蓝翎即补守备胡作成、王盛德、李永和，均请免补守备，以都司即补。

蓝翎即补守备黎冠湘，请加都司衔，并赏换花翎。

蓝翎即补千总罗定发、李复胜、潘泗知、胡贵荣、黄万盛、罗明泗、戴友品、喻恒清、杨湘和、谢如辉、黄光辉、胡德成、易得禄、文继辉等十四弁，均请以守备尽先补用。

蓝翎即补把总汤福春、胡喜禄，均请以千总即补，并赏加守备衔。

蓝翎即补把总谭果堂、朱昌国、郑洪胜、萧星禄、彭和贵、朱石岩，蓝翎外委胡春阳、谢春堂，均请以千总即补。

即补把总贺云龙、罗其泰，均请以千总补用，并赏戴蓝翎。

即补把总罗义山、郭占先、胡任重、张永汉，拔补外委夏泽明、朱明瑞、张泽霖、彭友发、朱福祥，六品军功蔡定国、谭隆开，均请赏戴蓝翎。

拔补外委黄义章、莫正春、罗桢祥、张太和、喻与奇、朱声振、张青云，均请以把总拔补，并赏戴蓝翎。

六品军功向祖庆、朱秀芳、罗茂森、彭际志、黎光裕、周克昌、周慎秀、周麒麟、邹德明、罗泰顺、刘传胜、朱万兴、余瑞祥等十三名，均请以外委拔补，并赏戴蓝翎。

岳字中营

蓝翎遇缺即选县丞李光泰，协剿出力，请选缺后以知县在任不论双单月遇缺即选。

文童刘兆祥，协剿奋勇，请以州吏目不论双单月遇缺即选。

候选内阁中书陈大力，督队严整，请以同知不论双单月遇缺选用。

从九衔郭觐，六品军功文童熊首朴，随剿出力，均请以从九品不论双单月遇缺即选。

蓝翎都司衔即补守备单绥福，请以都司遇缺即补，并赏换花翎。

蓝翎把总王保青，请以守备归湖南抚标尽先补用。

湖南尽先守备孔旭日，请加都司衔，并赏戴蓝翎。

尽先守备单理谟，请以都司补用。

守备衔千总陈维照，请以守备尽先补用。

千总张佐廷、张斐文，请以守备归于湖南尽先补用，并赏戴蓝翎。

把总欧阳鼎九、张思齐，请加守御所千总衔。

把总何羽仪、张佛照、李盛和，蓝翎外委曾顺泰，均请以千总拔补。

蓝翎守备衔千总吴得意，请以守备尽先拔补，并赏加都司衔。

蓝翎把总张普发、辜德兴，均请以千总尽先拔补。

把总吴赏魁、陈嵩高、湛自亮、黄武明，外委佘端文、曾钦明、刘德懋，六品军功余修凤、张伟文、戴家仁，均请赏戴蓝翎。

把总曾炳荣、方庆升，均请加守御所千总衔。

外委张旺发、贺缙绅、曾敬学，六品军功陈治邦、李对珍，均请以把总拔补，并赏戴蓝翎。

岳后营

福建试用通判史喜孙，协剿奋勇，请免补本班，以同知仍归福建尽先补用。

湖南候补县丞刘曾撰，临阵有胆，请免补本班，以知县仍归湖南尽先补用。

文生汤象垚，协剿出力，请以训导不入班次遇缺即选。

从九品衔钟诰，带队奋勇，请以州吏目不论双单月遇缺即选。

监生凌谟谅，随剿奋勉，请赏给六品翎顶。

蓝翎湖南抚标千总方宗照，请免补千总，以守备尽先补用，并赏换花翎。

蓝翎把总汤连城，请以千总遇缺即补，并赏加守备衔。

蓝翎千总江桂香，请以守备补用。

蓝翎把总谈玉声、袁名桂、朱开杰、杨旬德、张拱照、张发先、胡弼武、唐自新，均请以千总尽先补用。

把总赖永寿、丁清贤，均请赏戴蓝翎。

蓝翎把总钟定邦，请加守御所千总衔。

外委曾远香、方宗华、辜寿龙，军功凌谟询、甘春三，均请以把总拔补，并赏戴蓝翎。

把总李瑶光、李千寿，均请以千总拔补。

军功曾继林、汤益吾，均请以外委尽先拔补，并赏戴蓝翎。

振字营

候选府经历韩峻勋，襄办营务，临阵履危，请免选本班，以通判不论双单月尽先即选。

文童金万生、刘继棠、周翼浚、陶淳缃等，步伐整齐，均请以从九品不论双单月尽先即选。

帮带振营花翎尽先副将罗逢元，请赏加总兵衔。

蓝翎尽先都司张定魁、王友胜，均请以游击尽先选用，并赏换花翎。

蓝翎尽先千总彭玉堂、喻乾元、蒋得胜、张国才，均请以守备尽先补用，并赏加都司衔。

蓝翎守备方万盛，请赏加都司衔。

蓝翎外委张泰、鄢仕安、陈晓棠，蓝翎把总张声洁、萧友元、张伟臣、张兴隆，五品军功胡万春、唐志琳、陈志荣等十名，均请以千总尽先拔补。

外委邹仲坤，请以把总尽先拔补，并赏戴蓝翎。

蓝翎千总杨光华，请以守备升用。

把总王步高，请赏戴蓝翎。

六品军功何得贵、王致祥、李楚胜，均请以外委尽先拔补，并赏戴蓝翎。

六品军功左清胜、周恒胜、任英俊、何秀石、李明德、蒋云魁、王应学、程添麒、王炳开、李原林、李长青、武玉堂、刘礼田、杨永芳、侯荣槐、张继孝、张继发、陶福昌、崔得胜、刘玉和、刘才发、周崇德、邓荣孝、陈崇舜、萧大桢、陈崇枝、雷名孝、单绍述、周生发、魏长春、朱廷辅、吴锡友、张荣桃、郑光彩、李光保、彭可禄、曾德成、周荣贵等三十八名，均请以外委拔补，并赏戴蓝翎。

平江老中营

候选知府屈蟠，督勇冲锋，战功卓著，请免选本班，以道员选用。

花翎升用都司李佑厚，请免补都司，以游击归江西补用，并赏加参将衔。

花翎都司衔即选守备哈必发，蓝翎都司衔即选守备吴兰惠，蓝翎都司衔拔补守备黄菊亮，均请以都司归江西补用，并赏加游击衔。

蓝翎都司衔即选守备唐训利、项品贵、欧阳忠，均请以都司即选。唐训利并请赏换花翎。

蓝翎九江镇标补用守备王春发，蓝翎即选守备毛全升、危廷贵，蓝翎升用守备陈祥吉，均请免补守备，以都司归江西补用。王春发、毛全升、陈祥吉，并请赏换花翎。

蓝翎守备衔千总彭琼英，蓝翎守御所千总喻科癸，蓝翎守御所千总衔尽先千总萧赏谦，蓝翎守御所千总衔把总李献厚，蓝翎千总刘仁贵、王富甲、龚歧皋，尽先千总吴水梅，选用千总张桂清等九弁，均请免补千总，以守备即选。彭琼英、喻科癸、萧赏谦、刘仁贵、王富甲、龚歧皋，并请赏加都司衔。吴水梅、张桂清，并请赏戴蓝翎。

五品蓝翎把总潘光前，蓝翎守御所千总衔外委喻科登，均请以守备即选。

蓝翎把总高连升、曾和荣、刘烈，蓝翎外委张时雨，五品蓝翎外委邱占彪，蓝翎外委刘积恒，均请以守御所千总即选。

把总李愈铨、林斗华、李保清、毛耀彩，均请以千总即选，并赏戴蓝翎。

外委陈德三、方进得、曾云滔、吴炳蔚、彭占魁、胡兴发、童发旺、何梦莲、李棉兆等九弁，均请以把总拔补，并赏戴蓝翎。

五品军功杨致和、杨朋钦、张文光、黄高发，六品军功张梅魁、陈泰煌、姜凤兴、陈时发等八名，均请以外委拔补，并赏戴蓝翎。

蓝翎把总陈厚先、刘合，把总龚信仁，均请以千总即选。

文童张祖恺，督队奋勇，请以从九品归部不论双单月遇缺即选。

六品顶戴不论双单月选用教谕王嵩龄，五品军功拔贡生候选教谕吴江青，副贡生候选教谕徐文翰等三员，步伐严整。王嵩龄请以原官不入班次遇缺即选。吴江青、徐文翰，均请以原官不论双单月遇缺即选。

附生蔡珍，赞襄诚慎，请以训导不论双单月遇缺即选。

从九品衔黄益清、徐宝奎、李萼等三员，诚朴勤能，均请以从九品不论双单月遇缺即选。

把总黄功卓、廖寿山、钟世铨、朱工林，均请赏戴蓝翎。

监生屈舒，队伍整齐，请以主簿不论双单月尽先选用。

湘副后营

江西补用同知刘连捷，冲锋陷阵，所向无敌，请免补本班，以知府仍留江西遇缺即补。

湖南平江县附生周咏春，临阵知机，请以府经历县丞不论双单月遇缺尽先选用。

文童刘毓英、刘蔚昌，久历戎行，均请以从九未入流不论双单月遇缺尽先选用。

花翎尽先都司邬世发、曾昭礼，均请免补都司，以游击遇缺尽先补用。

蓝翎都司衔尽先守备李瑞二、李用敬，均请以都司尽先补用，并赏换花翎。

五品军功蓝翎千总谭国泰，蓝翎尽先千总张胜辉，均请以守备归湖南抚标尽先拔补。

蓝翎千总冯有翼、聂福厚，均请免补千总，以守备尽先补用。

五品军功蓝翎把总王士元、刘玉春，均请以守备尽先拔补。

蓝翎把总侯永清、李圣和，均请以千总尽先拔补，并赏加守备衔。

蓝翎把总刘仑昆、杨本贵，均请以千总归湖南抚标拔补，并赏加守备衔。

把总杨定发、彭龙翔，五品军功尽先外委胡俊升，均请以千总尽先拔补，并赏戴蓝翎。

五品军功蓝翎把总王玉元，蓝翎把总喻名华、刘本仁、彭复胜、唐芝纯、李开德、萧有益，均请以千总尽先拔补。

六品军功杨光福，请以把总归湖南镇筸镇标尽先补用，并赏戴蓝翎。

外委彭泰山、郭有盛、刘昌修、刘泰才、周太和，均请以把总尽先拔补，并赏戴蓝翎。

六品军功谢长庆、易熙春、孟应田、张玉藻、程正元、郑桢祥、李庆禄、万青渠等八名，均请以外委尽先拔补，并赏戴蓝翎。

湘强中营

礼部员外郎甘晋，随营六年，练达军情，请赏给四品卿衔，俟服阕后，送部引见，听候简用。

河南候补府经历李昌基，解运辛勤，请补缺后以知县补用。

即选主簿阎泰，协剿勇往，请免选本班，以县丞不论双单月遇缺即选。

文童唐义谟，率队冲锋，请以从九品归部选用，并赏戴蓝翎。

从九衔金士衎，督阵出力，请以从九不论双单月遇缺尽先即选，并赏戴蓝翎。

花翎湖北补用游击胡玉元，请免补游击，以参将仍归湖北遇缺即补。

花翎尽先都司王品高，请免补都司，以游击归于湖北即补，并赏加参将衔。

蓝翎都司衔尽先守备刘长春，请免补守备，以都司归于湖北即补，并赏换花翎。

蓝翎守备衔尽先千总王华云，请以守备归于江西尽先补用，并赏加都司衔。

蓝翎尽先守备张有贵，蓝翎守备衔千总左俊逸，请以都司尽先补用。

蓝翎尽先千总张遐龄、宋光隆、周国胜，均请以守备尽先补用，并赏加都司衔。

蓝翎千总刘德怀、王宝章，请以守备尽先补用。

蓝翎把总贺鹏程、刘朝美、唐远方、张笃辉，均请以千总尽先拔补，并赏加守备衔。

蓝翎把总刘位升、罗复祥、刘荣华、陈桂芳、曾桂堂，蓝翎外委颜鸿魁，均请以千总尽先拔补。

把总韩德友、沈云峰、易惠南、唐远、沈青云，均请以千总尽先拔补，并赏戴蓝翎。

外委胡仁义、陈玉和、阳培裕，军功曾云庆、冯江南、彭邦达、贺敏求、陈金胜、文龙祥、贺彰胜、李东福等十一名，均请以把总尽先拔补，并赏戴蓝翎。

军功朱光廷、李春林、易文胜、王廷秀、沈三垣、谢席嘉，均请以外委拔补，并赏戴蓝翎。

营务处

州同衔坐选蓝山县教谕杨鸿烈，久事戎行，备历艰险，请免坐选，以知县归部不论双单月遇缺即选。

廪生黄润昌，带队出力，请以训导归部不论双单月选用。

礼部供事高森，带队奋勇，请以从九品归部不论双单月遇缺即选，并赏戴蓝翎。

文童瞿盛庆，带队勇敢，请以从九品归部不论双单月遇缺即选。

文童徐德润，劳绩历著，请以从九品归部即选。

花翎尽先参将叶必信、李详和，均请免补参将，以副将尽先补用。

花翎都司辜巨元，请以游击尽先补用。

蓝翎守备衔千总唐肇虞、廖孝武、王玉贵、张玉珂，均请以守备尽先补用，并赏加都司衔。

外委葛光明、高益寿，均请以千总尽先补用，并赏戴蓝翎。

外委刘桂林、刘纯益、成文斌、刘可复，均请以把总尽先补用，并赏戴蓝翎。

蓝翎千总杨瑞堂、胡楚南，均请以守备尽先补用。

蓝翎把总彭世辉、周庆顺、陈应祥、孔新胜、熊品佳、武祥发、胡京升、王胜德，蓝翎外委苏以胜、黄文清、廖洪桂、陈恒升、胡义山、潘家杰等十四名，均请以千总尽先补用。

六品军功龚绍基、陈宗海、李麟定，均请以把总尽先补用，并赏戴蓝翎。

蓝翎把总徐上达、张茂林、贺光明，均请以千总尽先补用，并赏加守备衔。

把总李逢春，请以千总尽先补用，并赏戴蓝翎。

长胜营

尽先守备朱洪章，请免补守备，以都司留于湖南，遇缺尽先推补，并赏换花翎。

湖南候补县丞郑宝谟，转运无误，请补缺后，以知县补用。

蓝翎即选县丞杨玉辉，久历戎行，请免选本班，以通判不论双单月尽先选用。

军功熊杰，襄事勤劳，请以从九品不论双单月归部尽先选用。

蓝翎都司衔尽先守备江世荣，蓝翎尽先守备滕代茂，均请以都司尽先补用，并赏换花翎。

蓝翎守备衔尽先千总蒋仲梅、杨举秀、李万年，蓝翎尽先千总姜祖玉、郭大顺，均请以守备尽先拔补，并赏换花翎。

蓝翎尽先把总吴荣栋、沈鸿宾、刘良寿，均请以千总尽先拔补，并赏加守备衔。

尽先把总陈德元，请以千总尽先拔补，并赏戴蓝翎。

尽先外委姜固国、毛启贵，军功罗雨春、朱冠英、瞿正荣、郑安文、邱元章、谭玉明、田兴发、闻洪贵、朱有荣、戴玉振、唐光明、邓祖芳、姜开义、陈万山、邓光全、杨定国、何兴武、杨光福、童瑗光等二十一名，均请以把总尽先拔补，并赏戴蓝翎。

军功滕建中、谭连胜、唐宗尧、朱怀德、陈桂芳、郑士庭、黄安贵、刘锦清等八名，均请以外委尽先拔补，并赏戴蓝翎。

节字营

花翎湖北补用游击萧开印，请以参将仍留湖北补用。

广西候补直隶州知州程桓生，随剿有年，屡经大敌，请免补本班，以知府仍归广西尽先补用。

蓝翎都司衔江西补用守备刘湘南，蓝翎江西补用守备萧致祥、沈济泰，均请以都司仍留江西补用。

蓝翎江西补用守备丁得胜，请赏加都司衔。

蓝翎守御所千总杨西平、周济盛、彭秀清、萧清山，蓝翎千总戴佑胜，均请以守备尽先拔补。

蓝翎把总王林山、于仕珍、陈文山，把总文明茂、萧启本，均请以千总拔补。文明茂并请赏戴蓝翎。

外委张彩亮、郭琳珠、武兴晋、李祥发、刘青沄，均请以把总拔补，并赏戴蓝翎。

蓝翎尽先千总金占魁，请以守备尽先拔补。

蓝翎把总周贞祥，请以千总补用。

蓝翎千总曾纪仁，请以守备补用。

外委杨开甲，请以把总尽先拔补，并赏戴蓝翎。

军功杨占鳌，请以外委拔补，并赏戴蓝翎。

嘉字营

蓝翎都司武明良，请免补都司，以游击尽先补用，并赏换花翎。

议叙候选县丞吴嘉仪，打仗出力，请免选县丞，以知县不论双单月尽先选用。

文童黎英培，勇往有为，请以从九归部遇缺选用。

蓝翎守备衔尽先千总武义山，请以守备尽先补用，并赏加都司衔。

蓝翎把总龚利恒，请以千总尽先补用，并赏加守备衔。

外委武银山、刘子贵，六品军功周得胜，均请以把总尽先补用，并赏戴蓝翎。

把总王连升，请赏戴蓝翎。

千总黄一升、徐泰和，均请以守备尽先补用。

把总刘洛望、张绍武，均请以千总尽先补用。

顺字营马队

六品军功马德顺，请以千总尽先拔补，并赏戴蓝翎，加守备衔。

候选训导彭舒焱，带勇督阵，胆识俱优，请免选本班，以知县归部尽先选用。

七品顶戴黄用宾，文童陈乃祺，督阵果敢。均请以从九品归部尽先选用。

蓝翎守备高连胜，请以都司补用，并赏换花翎。

六品军功彭源洽，蓝翎五品军功李贵寿，均请免补把总，以千总尽先补用。彭源洽并请赏戴蓝翎。

把总谢为翰，请加守备衔，并赏戴蓝翎。

六品军功武生汤秉中，请以千总尽先补用，并赏戴蓝翎。

蓝翎外委杨世俊、孙绍凯，均请以千总尽先补用。杨世俊并请赏加守备衔。

武生张会元、杜林武、韩进智，均请以把总尽先补用，并赏戴蓝翎。

武生周金诺，六品军功曾定元、冉经武、谢复云、张显杨、刘万升、裴思朝、陈茂旺、闵遇知、马思永等十弁，均请以外委拔补，并赏戴蓝翎。

花翎都司杨芳桂，请以游击尽先补用。

蓝翎守备黄宣发，请以都司升用。

蓝翎外委张志玉、文茂林、祝士亮，请以把总尽先补用。

守备衔蓝翎千总黄其才，请以守备归于湖南尽先补用，并赏加都司衔。

蓝翎千总向长春、杨太和、谢洪春，均请以守备尽先选用。

蓝翎外委吴福云，请以千总归于湖南尽先拔补。

军功朱丽春，随剿出力，请以县主簿不论双单月选用。

附保单二

击退小池驿援贼、克复太湖县城两案咨保清单。

计开：

吉字中营

蓝翎外委李春森、谢长青、颜向阳、陈辉章、熊祖锡、周从德、何金友、沈镇湘、刘得胜、彭三奇、秦世民、文日开、彭伦禄、贺三胜，尽先外委易思传、皮开云、冯光顺、鄢正泰、孟进财、朱林桂、王荣桂，六品军功凌子龙、卿桂芳、方三和、曾毓衢、李金洲、黄洪魁。以上二十七名，屡冒锋镝，均请以把总尽先拔补。

六品军功冯定秀、罗光明、毛永发、吴次明、文秀林、王光禄、袁南玉、曾明贵、陈太和、王国珍、王玉成、章继先、王华春、郑岐山、杜荣华。以上十五名，勇敢朴诚，均请以外委尽先拔补。

吉字左营

拔补外委朱道先、廖玉堂、秦文益。以上三名，临仗争先，均请以把总尽先拔补。

六品军功朱章南、胡日遂、黄锦益、李永发、贺双林、熊太和、王太连、周玉贵、李太贵、曹云胜、刘盛亮、孙光林、杨兴德。以上十三名，冒冲矢石，均请以外委尽先拔补。

营务处

蓝翎外委王树田、周德友、张与朋，军功杨镗、方进云、闻定元、李兴福、卢孟海、张锦标。以上九名，临敌冲锋，均请以把总拔补。

六品军功唐明贤、李本岳、李修来、唐安邦。以上四名，勇敢历著，均请以外委拔补。

顺字营

外委陶洪升、罗亨桢、石中琼。以上三名，勇敢直前，均请以把总拔补。

六品军功胡吉祥、杨开科、罗定魁。以上三名，奋勇冲锋，均请以外委拔补。

嘉字营

外委刘安邦，六品军功萧锦芳。以上二名，屡立战功，均请以把总尽先拔补。

六品军功刘大春、杨德、李定国、向玉山、聂永芳、申青山、彭启发、李得受、李连荣、杨宣清、向宗榜、曾献廷、杨占春、余仁宗、张万胜、伍安邦，九品衔武缘。以上十七名，打仗得力，均请以外委尽先拔补。

平江老中营

外委喻团溥、黄益诰、彭松森、毛赏发、吴洪奇、杨晋发、喻思和、李全胜、李九龄、邹超新、吴华魁、杨嗣名、张香成、李炟辉，军功何润桂、方惟光、余谦才、何金亮、吴正元、周光辉、吴初兆、李嗣佑、黎葵玉、彭九莲、黄安仁、彭鼎德、何和祥、李眉寿、吴锡贵、喻丹桂。以上三十名，每战必先，均请以把总尽先拔补。

六品军功林贵德、张纯正、李敏贤、郭时早、张士兴、吴六逢、张道恒、李芳大、钟新旺、何得喜、林应均、吴作思、胡珊曜、童永临、曹启秀、徐仁兴、刘兴华、李进光、陈清典、李海清、吴华章、黎举一、萧自谦、喻武阶、吴宗和。以上二十五名，冲锋杀贼，均请以外委尽先拔补。

亲兵营

蓝翎外委王世发，外委王焯元、汤定元、周凤桂，军功任大德、刘芳来、李贵友、赵光胜。以上八名，打仗出力，均请以把总尽先拔补。

军功彭珍、程正洪、刘连魁、陈敬廷、曾克文、马勇、安正南，六品军功田兴富、孙成美、高启善、田生隆、舒国熙、张天佑、杨宗明，兵勇向文星、罗宏荣、杨秀恒、杨正能、孙忠应、孙义庆、孙成科、刘光辉、曲占魁、田连升、彭顺文、石盛富、刘邦彦、陈连升、刘谦益。以上二十八名，奋勇可靠，均请以外委尽先拔补。

节字营

蓝翎外委杨显名、梁逢春、吴南珥、丁祥云，外委马邵益、陈际星、危得胜、唐宏福，军功周兴云、杨芳胜、吴得胜、周启泰、邓致鳌、熊登照。以上十四名，勇敢当先，均请以把总拔补。

岳字营

蓝翎外委甘纯亮、魏显初、陈大勋、何聪宇、李巨卿、李胜发，外委张遂意、单迎凤、彭孔发、黄神喜、邹谱初、单朝胜、王金泰、周胜先、吴生意、黄天喜、杨来滋、苏春发、毛际昆、钟清贵、张得胜、王传三，军功张诗谦、张彤文、余本链、张段华、童能敬、李志升、高文镜、黄新诒、张诗贵、李元瑛、王佑清、宋佳兴、江静泉、钟石玉、杨梅林、张训文、陈遂泰、钟总贵、皮顺从、钟永锡、方纪猷。以上四十三名，冲锋陷阵，均请以把总尽先拔补。

军功钟万泰、邹宝林、凌其升、毛守德、林凤恩、陈佳泰、李才旺、陈绩勋、钟宏规、黄增福、雷进科、童定佐、李恩光、余贵仪、郑自香、孔元照、欧阳乐三、湛庇全、童正顺、晏发贵、刘国良、曹盖运、李月辉、余恒泰、汤平山、凌迁乔、凌胜发、艾其英、凌颖贤、皮总发、熊亮发、陈气和、彭庆亮、洪让贤、方贵发、方宗渭、曾裕庆、朱怡华、张年凤、黄富连、戴算高、贺恩泰、唐得福、余见隆、张赏庆、罗三元、徐衍庆、皮得寿、彭凤香、钟继贤。以上五十名，杀贼颇多，均请以外委拔补。

护卫军

蓝翎外委万有胜、喻友文、王云胜、黄本笏、喻怀远、戴光明、左云集、滕国义、黄敬亭，六品军功王福庆、黄云义、叶化龙、彭定邦、杨光照、谭元发、李慎德、孙俊杰、王立端、邹如高、李东禄、张云策、李澍春、聂兰桂、周训农、李春亭、潘绍池、喻慎堃、王先发、徐发祥、王凤祥、彭复发、张友胜、彭岳英、张策振、谭鹤鸣、屈禄益、谭庚铭、刘洪盛、杨永明、罗定禄、潘绍连、刘明照、喻子鹏、解得正、姜正魁、喻松乔、彭正泰、隆福春、孙定元。以上四十九名，奋勇杀贼，均请以把总尽先拔补。

六品军功文有章、喻祥瑞、文正南、娄春山、赵楚南、张道胜。以上六名，打仗出力，均请以外委尽先拔补。

湘后左营

尽先外委张其国、魏发桂、李发五、朱呈祥、梁伯峤、严致祥、谢履中、李莲芳、萧介堂、朱克振。以上十名，打仗出力，均请以把总尽先拔补。

六品军功黄正贵、周代尚、彭洪南、李圣四、陈倬云、钟昌其、徐祥云、彭贤敬、曾大亨、李明亮、曾朝发、萧国泰、张意成、欧景辉、叶佑五、何为先、郭章生、彭光裕。以上十八名，杀贼有功，均请以外委尽先拔补。

湘后右营

六品军功贺荣华、田友胜、朱献廷、赵连鸿、蒋星堂、杨玉亭、曾兴泗、傅信田、夏玉辉、袁菊桂、唐桂南、朱而珍、刘东有、王京祥、陈恒益、王鹏程、李致祥、黄福昌、丁华容、谢三洪。以上二十名，打仗奋勇，均请以外委尽先拔补。

湘副后营

蓝翎外委杨志仁、万安易、谭位高、王习之、李廷轩、谭贵华，六品军功陈应元、袁桂秀、成斐章、曾玉策、刘秀兰、刘有昌。以上十二名，奋勇冲锋，均请以把总尽先拔补。

六品军功程宝香、刘芳炳、杨芳权、徐尚龙、刘星德、彭云扬、周孝魁、黄锡瑞、宋琛光、谢葆芳、萧锡珍、李正照、戴碧朝、彭元瑞、刘春霆、凌宝林、刘太乔。以上十七名，杀贼奋勇，均请以外委尽先拔补。

强中营

蓝翎外委左三元、余有庆、刘本立、贺致章，六品军功沈文湘、毛惠德、陈凤翔、马世望、汪洪泰、萧成贵、罗元彪、邹琼荣、邹清和、唐永发。以上十四名，每战争先，均请以把总尽先拔补。

六品军功方春和、姜时来、李春至、易杏桂、朱星垣、谭祝喧、刘寿林、曾定雄、贺玉良、罗得盛、刘高义、周国顺、宋顺升。以上十三名，争先对敌，均请以外委拔补。

湘前前左二营

六品军功田上保、郑芬荣、彭得胜、蒋茂盛、杨定发、喻本立、彭世藻、梁洪元、龙胜庭、周东旸、杨大舟、王长青、朱润华、胡俊和、彭小春、汪择卿、贺中和、曾文富、朱茂盛、陈佐朝、汤春和、陶芝才、尹祖翼、黄福荣、王秋林、秦洪顺、吴再贵、马尊三、金得胜、陈东泰、易开元、沈清和、刘怀德、阳胜堂、邹长泗、沈义训，尽先外委王楚南、徐春林、冯永兴、满建福。以上四十名，杀贼无数，均请以把总尽先拔补。

六品军功周寿山、黄泰和、刘广发、邓恒香、秦馥松、杨正好、周芝立、田有元、谭琼芝、刘金胜、胡星武。以上十一名，打仗勇猛，均请以外委尽先拔补。

振字营

蓝翎军功朱明日、萧大有、唐随意，蓋翎外委王福修、罗升斌、赵光富、李长发，尽先外委刘德章、雷胜友、陈孝岑、王志清，六品军功谢修庆、段则恭、曹楚玉、宋明照、张玉林、彭明发、余维德、易柒有、马正和、杨寿仁、李星彪、龙乾发、何成源、钟福胜、单理斌。以上二十六名，不避矢石，均请以把总尽先拔补。

六品军功陈孔胜、罗君文、艾本来、何福清、张继奎、朱政杰、曾紫卿、彭华林、谢文通、陈吉定、李恭怀、易孝忠、曾广明、钟永德、李华定、陈辉隆、孟福堂、陈秀魁、陈山仁、雷定荣、张元发、吴楚湘、贺招达、吴崇高、刘寿山、杨福喜、喻清顺、唐千祥、李茂照。以上二十九名，勇敢可嘉，均请以外委尽先拔补。

长胜营

蓝翎外委熊伟煌，蓝翎军功陈占魁。以上二名，每战必先，均请以把总尽先拔补。

六品军功罗福高、向得标、闵立洲、胡得贵、张长应、徐元庆、陈步云、张寅发、向先正、黄胜兴、陈洪胜、陈开国、段鸿翥、张高盛、杨玉山、田玉林、滕世昌、滕有富、罗亨隆、李兴玉、滕家有、张志武、滕代贵、李文华、刘永成、窦安邦、钱有贵、邱元成、周明杰、刘伦考。以上三十名，奋勇争先，均请以外委尽先拔补。

————————————————————

(1)  此件与官文、胡林翼会衔。

263．附太湖保案谕旨四月二十二日

节录官中堂四月二十二日咨到太湖保案谕旨。

咸丰十年闰三月二十一日，内阁奉上谕：

官文等奏，遵保迭次出力人员分案开单呈览一折。楚军东征迎击大股援贼，围攻太湖并克复太湖、潜山。所有在事出力文武员弁，实属著有微劳，自应量予奖励。即选知县曾席珍，着仍以知县归部不论双单月遇缺尽先即选，并赏加同知衔。候选从九品刘润，着免选本班，以府经历不论双单月遇缺即选。补用参将张胜禄，着免补参将，以副将仍留江西补用，并赏加总兵衔。江西补用副将萧孚泗，着赏给襄勇巴图鲁名号。湖北补用游击张光明等，均着免补游击，以参将仍留湖北补用；张光明并赏加副将衔。补用都司苏明德，着以游击仍留江西补用，并赏换花翎。补用游击朱云章，着赏换花翎。补用都司熊登武，着以游击仍归湖北补用，并赏换花翎。胡松江等，均着以游击仍留江西补用；王仕益并赏换花翎。补用守备黄东南等八员，均着以都司仍留江西补用；黄东南并赏加游击衔。守备李臣典等，均着以都司尽先选用；李臣典并赏换花翎。千总武交清等，均着以守备尽先拔补，并赏加都司衔；吴宗国并赏戴蓝翎。千总谢仁抚等十七员，均着以守备尽先拔补。把总熊澧仁、王升祥等十员，均着以守御所千总尽先选用。把总张东扬等二十员，均着以千总尽先拔补。外委易忠信等十三名，均着免补把总，以千总拔补。把总唐葵英等八名，均着以千总拔补，并赏戴蓝翎。外委黄开元等十四名，均着以把总拔补，并赏戴蓝翎；刘洪发并赏加千总衔。军功蒋福胜等十七名，均着以外委拔补，并赏戴蓝翎。丁忧同知陶寿玉，着俟服阕后，免选同知，以知府仍归湖南尽先补用。训导易润坛，着免选训导，仍以知县不论双单月遇缺尽先即选，并赏加同知衔。候选训导刘世墀，着免选本班，以知县不论双单月遇缺即选。补用参将沈宝成，着免补参将，以副将仍归江西遇缺尽先推补，并赏加总兵衔。成立福等均着免补参将，以副将仍留湖北遇缺尽先推补。补用游击胡太旗，着免补游击，以参将仍留江西遇缺尽先补用。尽先都司彭永清，着免补都司，以游击归于湖南尽先补用，并赏换花翎。即补都司陶日升，着免补都司，以游击仍留湖北遇缺即补，并赏加参将衔。尽先守备田兴胜，着免补守备，以都司归于湖南尽先补用，并赏换花翎。尽先守备贺湘洲等，均着免补守备，以都司留于安徽遇缺即补。尽先千总喻贤能，着免补千总，以守备尽先补用，并赏换花翎。尽先把总洪德发，着以守备尽先补用，并赏加都司衔。尽先千总朱运掌等，均着以守备归于湖南遇缺即补；朱运掌并赏换花翎。尽先守备黄仁和等，均着免补守备，以都司尽先补用。尽先千总段清和等十一名，均着免补千总，以守备尽先补用，并赏加都司衔。袁禄尔等，均着免补千总，以守备留于安徽尽先补用。王庆春等，均着免补千总，以守备尽先补用；严得胜并赏戴蓝翎。把总刘星翥等十名，均着免补把总，以千总尽先拔补，并赏加守备衔。千总李清和、易镜海，均着赏加守备衔。把总张贵和等，均着免补把总，以千总尽先拔补，并赏戴蓝翎。尽先把总易荣华等十名，均着以千总尽先拔补。外委梁清和，着以把总尽先拔补，并赏加千总衔。尽先外委周正国等二十五名，均着以把总尽先拔补，并赏戴蓝翎。军功曾升登等，均着以外委尽先拔补，并赏戴蓝翎。从九品衔杨庆春，着以从九品不论双单月遇缺尽先即选，并赏戴蓝翎。文童刘锦淳、周梓元，均着以从九品不论双单月遇缺尽先即选。尽先参将喻吉三，着免补参将，以副将仍留湖北遇缺尽先推补，并赏加总兵衔。补用都司佘星焕，着以游击遇缺尽先补用，并赏加参将衔，赏换花翎。都司黄思学，着以游击遇缺尽先推补，并赏加参将衔。守备喻荣升，着以都司尽先补用，并赏换花翎。千总滕嗣武，着免补守备，以都司尽先补用。都司左临武，着以游击尽先补用，并赏换花翎。都司杨喜贵，着以游击遇缺尽先补用。千总詹鸿宝，着免补守备，以都司遇缺尽先补用。贺绪良等，均着以守备尽先拔补，并赏加都司衔。千总张光辉等，均着以守备尽先拔补。把总罗楚芝，着免补千总，以守备尽先拔补。彭必胜等，均着以千总尽先拔补，并赏加守备衔。外委张学修等，均着免补把总，以守御所千总拔补。把总蒋义才等九员，均着以守御所千总拔补，并赏戴蓝翎。邓有胜等，均着以守御所千总拔补。外委周振楚等，均着免补把总，以千总尽先拔补。把总王福田等，均着以千总尽先拔补，并赏戴蓝翎。军功罗恒达等二十七名，均着以外委尽先拔补，并赏戴蓝翎。升用知州张韶南，着免补各班，以知府仍归江西补用。已革江西试用知县李作士，着开复原官，并免缴捐复银两。文童刘廷忠，着以从九品遇缺尽先即选，并赏戴蓝翎。杨济南，着以从九品不论双单月遇缺尽先即选。主簿易雍大，着以县丞不论双单月尽先选用。补用参将李宝贤，着免补参将，仍留江西，以副将遇缺尽先推补。文童陈兆青，着以从九品不论双单月遇缺尽先即选，并赏戴蓝翎。刘华翰，着以从九品不论双单月遇缺尽先选用。守备梁德和等，均着以都司尽先补用，并赏加游击衔，赏换花翎。千总黄安盛等，均着以守备尽先补用，并赏换花翎。王荣辉等，均着以守备尽先补用。梁伯玉等，均着以守备尽先补用。把总梁清和等，均着以千总尽先补用，并赏加守备衔。外委陈荣辉等，均着以千总尽先拔补。军功王文成等十八名，均着以把总尽先补用，并赏戴蓝翎。刘和山等十二名，均着以外委尽先补用，并赏戴蓝翎。候选知县何应祺，着免选本班，以直隶州知州不论双单月尽先选用。守备邬定益，着以都司尽先补用，并赏换花翎。千总瞿端明，着以守备尽先补用，并赏加都司衔。尽先守备宋华美等，均着以都司尽先补用，并赏换花翎。千总田顺有，着以守备尽先补用，并赏加都司衔。李碧池等，均着以守备尽先补用。把总潘尚友等，均着以千总尽先拔补，并赏加守备衔。周万胜等，均着以千总尽先拔补，并赏戴蓝翎。唐得胜等，均着以千总尽先补用。军功萧柳五等十七名，均着以把总尽先拔补，并赏戴蓝翎。军功罗长胜等九名，均着以外委尽先拔补，并赏戴蓝翎。周绍等，均着赏戴蓝翎。附生许志圻，着以县丞不论双单月遇缺即选。监生江绍华，着以主簿不论双单月尽先即选。知县刘星炳，着赏戴蓝翎。游击彭山屺，着免选游击，以参将不论双单月尽先选用，并赏加副将衔。守备叶光岳，着以游击不论双单月尽先选用，并赏加参将衔。补用守备任祖文，着免补守备，以都司尽先选用，并赏加游击衔。守备蓝占魁等，均着以都司尽先选用。杨镇南，着以都司尽先补用。千总何兴榜，着以守备遇缺即补，并赏加都司衔。刘德大，着以守备补用，并赏戴蓝翎。王廷贵，着以守备拔补。外委曾德麟，着以守御所千总尽先选用，并赏戴蓝翎。把总潘文质等，均着以千总拔补，并赏戴蓝翎。外委胡长发等，均着以把总拔补，并赏戴蓝翎。尽先守备周大定等，均着免补守备，以都司尽先补用。把总滕湘云，着赏戴蓝翎。尽先千总陈占魁，着免补千总，以守备尽先补用。把总田兴柏，着免补把总，以千总尽先补用。千总高启得，着以守备尽先补用。外委高胡雄，着以把总尽先补用。田祖喜等，均着以把总尽先补用。候选县丞吴希颜，着免选县丞，以知县不论双单月选用。文童韩杰等，均着以从九品不论双单月遇缺尽先即选。尽先参将朱宽义，着免补参将，以副将遇缺即补。即选县丞朱贤来，着免选本班，以通判不论双单月遇缺即选。从九品李兴云，着赏戴蓝翎。文童罗运崇，着以从九品即选即补。游击胡克安，着赏加参将衔，并赏换花翎。都司王春华，着免补游击，以参将尽先补用。都司宋楚怀，着以游击即补。千总阮明德等，均着免补守备，以都司即补。守备黎冠湘，着赏加都司衔，并赏换花翎。即补千总罗定发等十四名，均着以守备尽先补用。把总汤福春等，均着以千总即补，并赏加守备衔。谭果堂等，均着以千总即补。贺云龙等，均着以千总补用，并赏戴蓝翎。罗义山等，均着赏戴蓝翎。外委黄义章等，均着以把总拔补，并赏戴蓝翎。军功向祖庆等十三名，均着以外委拔补，并赏戴蓝翎。县丞李光泰，着俟选缺后，以知县在任不论双单月遇缺即选。文童刘兆祥，着以州吏目不论双单月遇缺即选。内阁中书陈大力，着以同知不论双单月遇缺选用。从九品衔郭瑾等，均着以从九品不论双单月遇缺即选。守备单绥福，着以都司遇缺即补，并赏换花翎。把总王保青，着以守备归湖南抚标尽先补用。守备孔旭日，着赏加都司衔，并赏戴蓝翎。单理谟，着以都司补用。千总陈维照，着以守备尽先补用。张佐廷等，均着以守备归于湖南尽先补用，并赏戴蓝翎。把总欧阳鼎九等，均着赏加守御所千总衔。何羽仪等，均着以千总拔补。千总吴得意，着以守备尽先拔补，并赏加都司衔。把总张普发等，均着以千总尽先拔补。吴赏魁等，均着赏戴蓝翎。曾炳荣等，均着赏加守御所千总衔。外委张旺发等，均着以把总拔补，并赏戴蓝翎。通判史喜孙，着免补本班，以同知仍归福建尽先补用。县丞刘曾撰，着免补本班，以知县仍归湖南尽先补用。文生汤象垚，着以训导不入班次遇缺即选。从九品衔钟诰，着以州吏目不论双单月遇缺即选。监生凌谟谅，着赏给六品翎顶。千总方宗照，着免补千总，以守备尽先补用，并赏换花翎。把总汤连城，着以千总遇缺即补，并赏加守备衔。千总江桂香，着以守备补用。把总谈玉声等，均着以千总尽先补用。把总赖永寿等，均着赏戴蓝翎。钟定邦，着赏加守御所千总衔。外委曾远香等，均着以把总拔补，并赏戴蓝翎。把总李瑶光等，均着以千总拔补。军功曾继林等，均着以外委尽先拔补，并赏戴蓝翎。府经历韩峻勋，着免选本班，以通判不论双单月尽先即选。文童金万生等，均着以从九品不论双单月尽先即选。副将罗逢元，着赏加总兵衔。都司张定魁等，均着以游击尽先选用，并赏换花翎。千总彭玉堂等，均着以守备尽先补用，并赏加都司衔。守备方万盛，着赏加都司衔。外委张泰等，均着以千总尽先拔补。邹仲坤，着以把总尽先拔补，并赏戴蓝翎。千总杨光华，着以守备升用。把总王步高，着赏戴蓝翎。军功何得贵等，均着以外委尽先拔补，并赏戴蓝翎。军功左清胜等三十八名，均着以外委拔补，并赏戴蓝翎。知府屈蟠，着免选本班，以道员选用。都司李佑厚，着免补都司，以游击归江西补用，并赏加参将衔。守备哈必发等，均着以都司归江西补用，并赏加游击衔。守备唐训利等，均着以都司即选；唐训利并赏换花翎。守备王春发等，均着免补守备，以都司归江西补用；内王春发、毛全升、陈祥吉并赏换花翎。千总彭琼英等，均着免补千总，以守备即选；内彭琼英、喻科癸、萧赏谦、刘仁贵、王富甲、龚歧皋均着赏加都司衔；内吴水梅、张桂清并赏戴蓝翎。把总潘光前等，均着以守备即选。高连升等，均着以守御所千总即选。李愈铨等，均着以千总即选，并赏戴蓝翎。外委陈德三等，均着以把总拔补，并赏戴蓝翎。军功杨致和等八名，均着以外委拔补，并赏戴蓝翎。把总陈厚先等，均着以千总即选。文童张祖恺，着以从九品归部不论双单月遇缺即选。教谕王嵩龄，着不入班次遇缺即选。吴江青、徐文翰，均着不论双单月遇缺即选。附生蔡珍，着以训导不论双单月遇缺即选。从九品衔黄益清等，均着以从九品不论双单月遇缺即选。把总黄功卓等，均着赏戴蓝翎。监生屈舒，着以主簿不论双单月尽先选用。同知刘连捷，着免补本班，以知府仍留江西遇缺即补。附生周咏春，着以府经历县丞不论双单月遇缺尽先选用。文童刘毓英等，均着以从九品未入流不论双单月遇缺尽先选用。都司邬世发等，均着免补都司，以游击遇缺尽先补用。守备李瑞二等，均着以都司尽先补用，并赏换花翎。千总谭国泰等，均着以守备归湖南抚标尽先拔补。千总冯有翼等，均着免补千总，以守备尽先补用。把总王士元等，均着以守备尽先拔补。侯永清等，均着以千总尽先拔补，并赏加守备衔。刘仑昆等，均着以千总归湖南抚标拔补，并赏加守备衔。把总杨定发等，均着以千总尽先拔补，并赏戴蓝翎。王玉元等，均着以千总尽先拔补。军功杨光福，着以把总归湖南镇筸镇标尽先补用，并赏戴蓝翎。外委彭泰山等，均着以把总尽先拔补，并赏戴蓝翎。军功谢长庆等八名，均着以外委尽先拔补，并赏戴蓝翎。礼部员外郎甘晋，着赏加四品卿衔，俟服阕后，送部引见，听候简用。府经历李昌基，着俟补缺后，以知县补用。主簿阎泰，着免选本班，以县丞不论双单月遇缺即选。文童唐义谟，着以从九品归部选用，并赏戴蓝翎。从九品衔金士衎，着以从九品不论双单月遇缺尽先即选，并赏戴蓝翎。游击胡玉元，着免补游击，以参将仍归湖北遇缺即补。都司王品高，着免补都司以游击归于湖北即补，并赏加参将衔。守备刘长春，着免补守备，以都司归于湖北即补，并赏换花翎。千总王华云，着以守备归于江西尽先补用，并赏加都司衔。守备张有贵等，均着以都司尽先补用。千总张遐龄等，均着以守备尽先补用，并赏加都司衔。千总刘德怀等，均着以守备尽先补用。把总贺鹏程等，均着以千总尽先拔补，并赏加守备衔。把总刘位升等，均着以千总尽先拔补。韩德友等，均着以千总尽先拔补，并赏戴蓝翎。外委胡仁义等十一名，均着以把总尽先拔补，并赏戴蓝翎。军功朱光廷等，均着以外委拔补，并赏戴蓝翎。教谕杨鸿烈，着免其坐选，以知县归部不论双单月遇缺即选。廪生黄润昌，着以训导归部不论双单月选用。供事高森，着以从九品归部不论双单月遇缺即选，并赏戴蓝翎。文童瞿盛庆，着以从九品归部不论双单月遇缺即选。徐德润，着以从九品归部即选。参将叶必信等，均着免补参将，以副将尽先补用。都司辜巨元，着以游击尽先补用。千总唐肇虞等，均着以守备尽先补用，并赏加都司衔。外委葛光明等，均着以千总尽先补用，并赏戴蓝翎。外委刘桂林等，均着以把总尽先补用，并赏戴蓝翎。千总杨瑞堂等，均着以守备尽先补用。把总彭世辉等十四名，均着以千总尽先补用。军功龚绍基等，均着以把总尽先补用，并赏戴蓝翎。把总徐上达等，均着以千总尽先补用，并赏加守备衔。把总李逢春，着以千总尽先补用，并赏戴蓝翎。守备朱洪章，着免补守备，以都司留于湖南遇缺尽先推补，并赏换花翎。县丞郑宝谟，着俟补缺后以知县补用。县丞杨玉辉，着免选本班，以通判不论双单月尽先选用。军功熊杰，着以从九品不论双单月归部尽先选用。守备江世荣等，均着以都司尽先补用，并赏换花翎。千总蒋仲梅等，均着以守备尽先拔补，并赏换花翎。把总吴荣栋等，均着以千总尽先拔补，并赏加守备衔。把总陈德元，着以千总尽先拔补，并赏戴蓝翎。外委姜固国等二十一名，均着以把总尽先拔补，并赏戴蓝翎。军功滕建中等八名，均着以外委尽先拔补，并赏戴蓝翎。游击萧开印，着以参将仍留湖北补用。候补直隶州知州程桓生，着免补本班，以知府仍归广西尽先补用。守备刘湘南等，均着以都司仍留江西补用。丁得胜，着赏加都司衔。守御所千总杨西平等，均着以守备尽先拔补。把总王林山等，均着以千总拔补；内文明茂，并赏戴蓝翎。外委张彩亮等，均着以把总拔补，并赏戴蓝翎。千总金占魁，着以守备尽先拔补。把总周贞祥，着以千总补用。千总曾纪仁，着以守备补用。外委杨开甲，着以把总尽先拔补，并赏戴蓝翎。军功杨占鳌，着以外委拔补，并赏戴蓝翎。都司武明良，着免补都司，以游击尽先补用，并赏换花翎。县丞吴嘉仪，着免选本班，以知县不论双单月尽先选用。文童黎英培，着以从九品归部遇缺选用。千总武义山，着以守备尽先补用，并赏加都司衔。把总龚利恒，着以千总尽先补用，并赏加守备衔。外委武银山等，均着以把总尽先补用，并赏戴蓝翎。把总王连升，着赏戴蓝翎。千总黄一升等，均着以守备尽先补用。把总刘洛望等，均着以千总尽先补用。军功马德顺，着以千总尽先拔补，并赏戴蓝翎，加守备衔。训导彭舒焱，着免选本班，以知县归部尽先选用。七品顶戴黄用宾等，均着以从九品归部尽先选用。守备高连胜，着以都司补用，并赏换花翎。军功彭源洽等，均着免补把总，以千总尽先补用；彭源洽并赏戴蓝翎。把总谢为翰，着赏加守备衔，并赏戴蓝翎。武生汤秉中，着以千总尽先补用，并赏戴蓝翎。外委杨世俊等，均着以千总尽先补用；杨世俊并赏加守备衔。武生张会元等，均着以把总尽先补用，并赏戴蓝翎。周金诺等十名，均着以外委拔补，并赏戴蓝翎。都司杨芳桂，着以游击尽先补用。守备黄宣发，着以都司升用。外委张志玉等，均着以把总尽先补用。千总黄其才，着以守备归于湖南尽先补用，并赏加都司衔。千总向长春等，均着以守备尽先选用。外委吴福云，着以千总归于湖南尽先拔补。军功朱丽春，着以县主簿不论双单月选用。该部知道。钦此。

264．楚军夹击援贼克复太湖潜山续保折 ⁽¹⁾ 闰三月二十八日

奏为楚军征皖，夹击粤、捻大股援贼，并克复太湖、潜山各案，续经查明各营出力员弁兵勇，钦遵迭奉谕旨，择尤保奖，仰恳圣恩事。

咸丰十年二月初二日内阁奉上谕：

官文、曾国藩、胡林翼奏，剿办粤、捻逆匪，大获胜仗一折。剿办甚为得手，此次出力各营将士，着准其择尤保奏等因。钦此。

又于二月十四日奉上谕：

官文等奏，官军大破援贼，克复太湖城池一折。出力员弁兵勇着准其择尤保奏，候朕施恩等因。钦此。

又于二月十七日奉上谕：

官文等奏，克复潜山县城等语。出力员弁兵勇，着查明保奖等因。钦此。

仰见我圣主鼓励军心，微劳必录，宣布之下，感奋同深。业经奴才等先将多隆阿查到马、步各军出力员弁，开单吁乞恩施。并于前折内声明，尚未查到各营另行请奖在案。兹续据领兵大员查明呈保前来，奴才等逐一稽核，实无一名冒滥。其将士非迭次冲锋陷阵、杀贼最多者不保。即所保随营文员，亦皆从戎年久，筹防筹剿，督队带队，粮饷军火，分途转运，备历艰险，著有微劳。相应缮列清单，遵旨择尤保奖。仍分为夹击援贼、克复太湖、克复潜山三案，恭呈御览，仰候天恩，以昭激劝。至请保蓝翎、千、把、外委，及专请六品蓝翎，专保千、把、外委各员弁，除于清单末幅叙明总数，并咨送军机处、兵部存档外，一并吁恳恩施，饬部分别注册，谨合词恭折具奏，伏乞皇上圣鉴训示。谨奏。

朱批：“另有旨。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

265．请奖潜山县出力士民折 ⁽¹⁾ 闰三月二十八日

奏为潜山县士民练团战守出力，屡破援贼，随同官军克复潜山县城，谨缮单择尤保奖，以励士节而饬戎行，仰祈圣鉴事。

奴才等查皖省各郡县，自咸丰三年以来沦陷贼中，难于振拔。究之民风因士习为向背，而士习因吏治为转移。潜山县天堂地方，为太、潜、桐、舒、英、霍各路枢纽。咸丰八年十月三河失利之后，客兵既溃，潜城亦陷。知县叶兆兰在乡练团，莅任未十日，起而倡之，士民感激奋兴，以团众数百人拒贼于柳家畈。九年正月，火攻长领岗，夺还湖乡。二月、三月，击贼于水吼岭、天堂，生擒伪检点张逆正法，遂夺还天堂，并大破雷家岭贼栅，扼而守之，断贼接济。五月，破贼于菖蒲潭。六月，编立兆字五营，扎五垒于白云山，营制一如楚军。别遣练目，分守各卡。其余团众，则士、农、工、商均编入伍，闻警毕集。十月，贼谋袭太湖官军之后，兆字营扼水吼岭，而分出逆水、槎水击之。两战皆捷，追贼至龙井关。及楚军入天堂，兆营实为向导，同破贼于黄婆坳，又破舒城援贼于槎水。十二月，援贼麇聚潜西，奴才等调派大队，复由天堂山内间道以拊贼背。团勇分守各隘，遏贼内窜，并协助官军击破援贼。十年正月，连捷于高横岭、松树坛、王家塝、白水湾一带。二十六日，越境剿太湖之银朱塔、东堰口，旋同下太湖城。二十七日，追贼至潜西河桥。二十八日，遂随官军合击潜城，克之。此潜山士民自八年十月至十年正月，先后夺还险隘，剿贼获胜，随同官军连复二城之实在情形也。

天堂为贼所必争之地，该处士民扼守险要，以待楚师，历一年三月之久，战守均为出力。所有军装军饷，以及伤亡养恤，又皆民捐民办，不取公家一文，亦不经吏胥之手。在潜山士民，各摅忠愤，本属义分之当为。惟念偏隅小邑，被贼扰害，尚能倡率义旅，同仇敌忾，自应据实访举，以副圣朝教忠旌善之至意。除屡次力战阵亡勇丁另行造册咨部外，其杀贼立功，力竭捐躯之州同衔徐贵馨，拟请追赠知州，照知州例议恤。文生汪春涛、储者才、聂世芬、汪炳南、储士砚五名，均拟请追赠训导，照训导例议恤。监生储万理、储笃因二名，均拟请追赠从九，照从九例议恤。六品军功武生宋如虎、储列二名，均拟请追赠千总，照千总例议恤。六品军功童生王三畏、张金元、王心维、叶含英、崔守信、叶兰芬、张文俊、储超远、汪同德、黄时昭、储为美、陈芳元、王含章、陈玉泉、黄家麒、储三魁、金魁元十七名，均拟请追赠把总，照把总例议恤。并乞恩旨，准饬潜山士民自行捐建昭忠祠。俾阵亡绅勇，一体入祀，以慰忠魂而彰节义。其管带各营，及首倡义举，督队、带队杀贼立功之尤为出力士绅，谨缮单请奖，可否均邀恩施格外，以昭激劝之处，伏候圣裁。奴才等为振作士习民风起见，谨合词会同安徽抚臣翁同书恭折具奏，伏乞皇上圣鉴训示。谨奏。

朱批：“另有旨。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

266．请奖善山保巴克坦片 ⁽¹⁾ 闰三月二十八日

再，黑龙江尽先补用骁骑校蓝翎披甲善山保，前于咸丰二年，随同布特哈正白旗布吞车佐领下领催克木升、披甲舒尔德善等充当跟役，出师江南、山西、直隶、湖北、安徽等处，屡次征战杀贼出力，历保今职。此次大破援贼，克复太湖、潜山二城，实属奋勇出力，不愿保奖。惟查该员系布特哈正白旗伊勒尚阿佐领下领催丁福名下家丁，未便仍入家丁档册。又，黑龙江正黄旗满洲绰杭阿佐领下闲散巴克坦，系现署荆州左翼副都统巴扬阿胞弟，于咸丰四年秋间，前赴连州军营探视伊兄。因未告假出京，经该旗查寻无着，销出旗档。复随巴扬阿前来楚北军营效力，迭次打仗立功，未经保奖。合无仰恳天恩俯准，将善山保收入布特哈正白旗依〔伊〕勒尚阿佐领下另户注册，并将巴克坦仍入旗档之处，出自恩施，奴才未敢擅便，谨附片具奏，伏乞圣鉴训示。谨奏。

朱批：“善山保准其另户注册，巴克坦仍准其入旗档。”

————————————————————

(1)  此件与官文、胡林翼会衔，系由官文主稿。据台湾“故宫博物院”《先正曾国藩文献汇编》补入。日期为具奏之日。

267．附官文来咨 ⁽¹⁾ （转录廷寄：饬都兴阿等赴援江北）

军机大臣字寄——

钦差大臣协办大学士湖广总督官文、钦差前任兵部侍郎曾国藩、署湖北巡抚胡林翼：

咸丰十年闰三月二十六日奉上谕：

本日据和春奏，金陵逆贼围攻大营，官军不支，退守镇江等语。逆贼乘大营调出各军援浙 ⁽²⁾ 之际，分路夹攻和春等营盘，〈自本月初七日起〉昼夜鏖战。官军虽屡获胜仗，力不能支，遂于十五日退守镇江。该将军等围攻数载，不能出奇制胜，至有今日，实堪痛恨。惟现在溧阳等城尚未收复，只可准其先图规复各城，以固苏、常门户，再图进取。其江北、六合等处踞匪，此时和春等难于兼顾，虽已谕令袁甲三等力扼北路要隘，无 ⁽³⁾ 任贼众肆扰。并谕杨载福督率水师驶赴下游，会同吴全美、李德麟等梭巡江面，以掣贼势。而江北究无重兵驻扎，深恐袁甲三、翁同书未能遏其凶焰，北窜可虞。楚军已定大举入皖，太湖、潜山业已克复，〈自应亟筹进取〉 ⁽⁴⁾ 。都兴阿病已痊愈，着即督带马、步各队四五千名驰赴皖北，或由舒、桐，或由霍、六进兵，与袁甲三等各军联络声势，驻扎江北，进攻六合、浦口、天长等处，以杜粵逆北扰，捻匪旁趋。惟口粮、军火，此时江、皖渐难支应，必须宽为筹备，方可无虞匮乏。即着官文、曾国藩、胡林翼将如何进取之处悉心筹酌。传旨令都兴阿迅速带兵驰往，是为至要，将此由六百里谕令知之。钦此。

遵旨寄信前来。同日又准片开，本日寄信谕旨一道，贵大臣于奉到后，即恭录知照前任兵部侍郎曾国藩、署湖北巡抚胡林翼一体遵照办理，为此知会。

————————————————————

(1)  此件据曾氏家藏手抄本补。原件缺收到日期。

(2)  “浙”，原作“剿”，据中国第一历史档案馆《清政府镇压太平天国档案史料》改。

(3)  “无”，原作“每”，据中国第一历史档案馆《清政府镇压太平天国档案史料》改。

(4)  尖括号内文字据中国第一历史档案馆《清政府镇压太平天国档案史料》补。

268．复奏未能舍安庆东下并恳简用左宗棠折四月十三日

奏为遵旨复奏，仰祈圣鉴事。

窃臣承准军机大臣字寄，咸丰十年四月初一日奉上谕：

前因金陵大营官军不支，退守镇江，当谕令曾国藩等传旨，令都兴阿驰赴江北，将如何进取之处，悉心筹酌。兹据瑞昌、王有龄奏，上游悍贼麇集，金陵、镇、常处处吃紧，请饬曾国藩会同杨载福分剿芜湖，并入宁境，以分贼势等语。金陵大营退守镇江，军威不振。而逆贼分踞句容、溧水等处，图犯苏、常，江、浙安危，在于呼吸。曾国藩现扎安庆，若与杨载福率领所部水陆各军，迅由东流、建德一带分剿芜湖，并入宁境，以分贼势，而顾苏、常，于东南大局实有裨益。惟安庆贼势颇众，曾国藩能否舍安庆而东下，着酌度情形，相机办理，迅速奏闻。如该侍郎兵力不敷，未能前进，即饬杨载福统领水师，进攻芜湖，扼贼之吭，并与李德麟等梭巡江路，亦足以牵制贼势，是为至要等因。钦此。

伏查臣军共计一万数百人，现在图攻安庆；多隆阿一军，现攻桐城；李续宜一军，现驻青草塥，援应两路，均属吃紧之际。前奉寄谕，命臣等传旨令都兴阿酌带马、步队四五千人，驰赴江北。当经飞咨该将军，并咨商督臣官文、抚臣胡林翼悉心筹酌。计都兴阿之军，须从皖北各营中抽调，兵力已不能不分。此刻安庆贼势尚强，臣若尽撤以赴芜湖、宁国，则桐城之师不能独立。该逆若再乘机上犯楚疆，必将应接不暇。臣处自萧启江、张运兰拨赴楚、蜀后，不独将领无独当一面之才，且兵力亦太单薄，难当巨寇。目下贼势全趋常、苏，如常州不支，断非进攻芜湖一着之所能牵缀。此臣军不能舍安庆而趋芜湖之实情也。

谕旨又以“左宗棠熟悉湖南形势，战胜攻取，调度有方。目下贼氛甚炽，两湖亦所必欲甘心，应否令左宗棠仍在湖南本地，襄办团练等事。抑或调赴该侍郎军营，俾得尽其所长，以收得人之效，并着曾国藩酌量办理”等因。钦此。查左宗棠刚明耐苦，晓畅兵机。当此需才孔亟之际，或饬令办理湖南团防，或简用藩臬等官，予以地方，俾得安心任事，必能感激图报，有裨时局。除飞咨杨载福钦遵谕旨，迅巡下游江面，并俟都兴阿成军，由督臣官文主稿会奏外，所有遵旨复奏各缘由，理合专折由驿六百里驰奏，伏乞皇上圣鉴，训示施行。谨奏。

269．附咨文　咨官文等 ⁽¹⁾ 四月十七日（转录廷寄：饬遵前旨率师东下）

为恭录咨会事。

咸丰十年四月十七日准兵部火票递到军机大臣字寄——

钦差大臣协办大学士湖广总督官文、钦差前任兵部侍郎曾国藩、头品顶戴署湖北巡抚胡林翼、帮办军务荆州将军都兴阿：

咸丰十年四月初九日奉上谕：

前因金陵大营被陷，官军退守镇江，当谕令都兴阿即督带马、步各队四五千名，或由舒、桐，或由霍、六进兵，与袁甲三等各军联络声势，驻扎江北，进攻六合、浦口、天长等处。本日据乔松年奏，丹阳被贼围攻，已于上月二十九日失陷。江南、北军情同时吃紧，李若珠陡患痹症，势难临阵督队等语。现在丹阳已失，天长、六合之贼时时出巢窥伺，江北无重兵驻扎，该逆难保不乘此鸱张，更思窜扰。着都兴阿督带马、步各队四五千名赶紧前进，与袁甲三等各军互相联络，力图进取。并着官文等仍遵前旨，将所需口粮、军火宽为筹备，毋稍迟误。曾国藩现在围攻安庆，着即迅图克复，遵照前旨率师东下，迅扫贼氛。其杨载福水师，仍着进攻芜湖，扼贼之吭，并与李德麟等梭巡江面，以牵贼势，毋令北窜。将此由六百里各谕令知之。钦此。

遵旨寄信前来等因到本部堂。承准此，相应恭录咨会，请烦钦遵查照办理，须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、帮办军务荆州将军都〈兴阿〉、钦命总统水师福建水师提督军门杨〈载福〉、头品顶戴湖南巡抚部院骆〈秉章〉。

————————————————————

(1)  此件并札知彭玉麟。

270．附咨文　咨左宗棠五月二十七日（转录明谕：左宗棠以四品京堂候补随同曾国藩襄办军务）

为恭录咨会事。

为照本署部堂于咸丰十年五月二十日，准兵部火票递到咸丰十年四月二十日内阁奉上谕：

左宗棠着以四品京堂候补，随同曾国藩襄办军务。钦此。

相应恭录咨会，为此合咨贵京堂，请烦钦遵查照施行。再，此案早经接准部文，因驿递稽迟，至今始奉到谕旨，合并咨明。须至咨者：右咨钦命襄办军务四品京堂左〈宗棠〉。

更多好书分享关注公众号：sanqiujun

271．调张运兰军来皖片四月十三日

再，臣目疾迄未痊愈，每作字一二行，即须闭目少停。闰三月中旬，肝气复痛一次。本拟奏请回京调理，因皖北甫经进兵，未敢制〔掣〕动大局。现在安庆各营，派记名总兵竹山协副将朱品隆、员外郎李榕为统领，臣弟曾国荃照料一切。宿松老营，派道员李元度综理营务。虽可勉力支持，而臣以病躯将事，又乏著名统将，殊不足以当大敌。上年臣奏调萧启江、张运兰两军，未蒙俞允。萧启江现在援蜀，势难调回。张运兰驻防郴州，现尚无贼。臣已飞咨湖南抚臣骆秉章，商调该军。如果军事棘手，拟再奏调张运兰一军前来，以厚兵力。合先据实附陈，伏乞圣鉴。谨奏。

272．附浙江巡抚王有龄等咨到四月十一日奏稿副本 ⁽¹⁾ 四月二十日（请饬曾国藩速援苏保浙）

奏为苏省军情万分危急，恳恩敕催曾国藩克日统师东下，会合闽、楚各省所调之兵援苏保浙，以维大局；并陈近日淳安、广、建两路军情，分别派兵堵剿各缘由，恭折奏祈圣鉴事。

窃照常、苏同时吃紧情形，前经臣等于本月初五日专折驰奏在案。自初五以后，苏省文报不通，谣言四起。仅据嘉兴府吴江县禀报，上游溃勇、难民纷纷而来，势难截止，并望见苏城火光等语。臣等以苏、浙唇齿相依，不胜焦急。拟将浙省城守事宜归臣瑞昌专办，而臣王有龄自提一旅之师迎头截击，誓灭此贼，以保苏、杭。无如在城兵勇不满五千，既鲜精锐，亦难抽调。而且淳安之贼氛方炽，广、建之警信频闻。浙东、西面面须防，未免为之牵制。不得已派江苏候补道张景矩、候补知府孙士达带炮二十只，配募舱舡二百只，先至苏、浙交界之平望镇，扼要设防。总兵江长贵统领二千七百余人，现已驰抵湖州，即令由平望一带相机进剿。而苏州以北实在情形，迄无确耗。初八日，臣王有龄所遣探丁自苏回杭，并据署苏藩司蔡映斗、署苏州府吴云禀称，本月初四日总兵马得昭来苏布置，已将城外民房尽行烧毁，溃散兵勇逐渐截回，张玉良仍在无锡扼守，常州闻尚未失等语。

查东南富庶之地，莫过苏州。而苏之精华大半萃于城外，数百年生聚所成，数十万身家所在，一旦化为灰烬。臣等闻信之余，不禁泪下。窃思军兴以来，江、浙完善之区未遭蹂躏者，恃有金陵大营之救援耳。今五六万兵勇一溃再溃，张国梁既不知下落，张玉良又独力难支，是大营已无足恃。而欲借数千溃勇保守一城，不亦危乎！目前情形非得一二万生力军，断断不能挽回补救。臣等所以节次吁恳天恩，敕曾国藩前来督办军务，而欲徽、宁、湖、广源源济师者，此也。传闻曾国藩前因浙省失陷，慷慨登舟，既思东下，后知克复而止。可见该侍郎素以东南大局为重，闻命之下，谅必星夜起程。第文报往来，动辄经旬累月。兵贵神速，未可后时。而就近统兵各臣威望，迥出该侍郎之下，即所部之精兵良将，亦不若该侍郎之多。再四筹惟，惟有请旨敕催曾国藩速统全部，克日前来。由徽、宁绕赴苏、常，以慰江、浙军民之望。其江西、福建、湖南、湖北等省，并恳俯如前请，即令该督、抚臣各拨劲旅数千，归曾国藩节制调遣，以壮声威，而资剿办。

查现在江南三郡一片逆氛，即使苏、杭幸而复全，已有不可收拾之势。臣愚以为贼以全力注于东南，我亦宜合天下全力以制之，而又得才全德备之臣，如唐之裴度、明之王守仁者，禀受方略，仗钺专征，方足以奏廓清之烈，恐非一二战将所能胜其任也。

至淳安之贼，近日探报欲图回窜分水新城，并勾结金陵逆匪。饶廷选虽已抵严州，而内地空虚尤甚。因派副将刘仁福带勇千名前赴分水，扼其内犯之路。一面飞催饶廷选会合痛剿，以期早殄妖氛。半月以来，广德一路尚称平静。刻据米兴朝来咨，贼匪千余窜逼建平，离广德七十里之桃村埠亦有贼踪，请添兵堵剿等语。适萧翰庆一军仍由张芾饬令援剿常州，日内计已驰抵广德，即令酌量缓急，再行前进。周天受亦饬副将吴再升带勇二千名，由竹塘乡移防广、建，兵力较厚，或可免无虞。所有臣等请饬曾国藩刻日前来，并添兵堵剿淳安、广、建各缘由，谨合词由驿六百里加紧驰奏，伏乞皇上圣鉴训示。谨奏。

————————————————————

(1)  此件由浙江巡抚王有龄与杭州将军瑞昌会衔。据曾氏家藏《谕旨奏章汇抄本》补。

273．附咨文　咨官文等 ⁽¹⁾ 四月二十六日（转录廷寄：饬赴援苏常）

为恭录咨会事。

咸丰十年四月二十五日准兵部火票递到军机大臣字寄——

钦差大臣协办大学士湖广总督官文、钦差前任兵部侍郎曾国藩、署湖北巡抚胡林翼：

咸丰十年四月十八日奉上谕：

前因逆首陈玉成在江浦纠合和州以西之贼，意图倾巢出犯，当谕官文等令都兴阿督带马、步各队，迅赴扬州、六合一带，督办江北军务。本日据乔松年奏，探闻镇江尚能固守，贼于四乡焚掠，将入江阴境内，且掳有船只，希图伺便以渡江北而扰瓜、扬。常州城外各营已溃，郡城被围，无锡乡间已有贼踪等语。江南大营溃退以后，和春等退保常州。大江南北，文报不通，现在常州被围，情形万分危急。无锡为苏州屏障，如贼再越此而南，苏州无险可扼，东南大局，将不可问。曾国藩规取安庆，顿兵坚城，即使安庆得手，而苏、常有失，亦属得不偿失。全局糜烂，补救更难。为今之计，自以保卫苏、常为第一要务。着官文、曾国藩、胡林翼熟商妥议，统筹全局。即令曾国藩统领所部各军，探明道路，赴援苏、常，以顾大局。或未能深入救援，亦可扼截江面，以杜北窜，是为至要。其安庆等处，并着官文、胡林翼等严密防范，毋令上窜。都兴阿一军，即令速赴江北，择要驻扎，妥为布置，毋稍迟误。将此由六百里各谕令知之。钦此。

遵旨寄信前来等因到本部堂。承准此 ⁽²⁾ ，相应恭录知会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、荆州将军都〈兴阿〉、头品顶戴湖南巡抚部院骆〈秉章〉、钦命总统水师福建水师提督军门杨〈载福〉。

————————————————————

(1)  此件并札知彭玉麟。

(2)  曾国藩于此处亲笔加下列语：“查苏、常业已失守，救援不及。昨据安庆各营搜获逆首陈玉成伪文，定于秋间两路大举，上犯湖北、江西。鄙意欲合三省之力，于五、六两个月竭力经营，以御陈逆秋间大举之狡谋。如能并力击退，再行分兵下游，图复苏、常。是否有当，相应咨商贵大臣、署部院，请烦妥筹，迅赐咨复。仍请主稿会奏施行。须至咨者。”

274．附咨文　咨官文等 ⁽¹⁾ 五月初三日（转录廷寄：饬曾国藩张玉良赴苏州援剿）

为恭录咨会事。

咸丰十年四月二十八日准兵部火票递到军机大臣字寄——兵部尚书衔署两江总督曾国藩、督办皖南军务暂革都察院左副都御史张芾、已革署湖南提督周天受：

咸丰十年四月二十一日奉上谕：

本日据徐有壬、许乃钊奏，贼逼苏州，和春受伤身故。张玉良在无锡一带驻扎，请催各路援兵。现在江南情形万分危急，亟待援军速集，以冀挽回大局。曾国藩已有旨署理两江总督，自应统带各军兼程前进。本日复命张玉良署理钦差大臣关防，总统江南诸军。所有江长贵一军，并徽、宁各防抽调兵勇，即着张芾、周天受催令迅速驰往常州一带，听候张玉良调遣，毋许稍有延误。其徽、宁两处防务，仍着张芾、周天受妥筹布置。张玉良着毋庸前往苏、浙。将此由六百里加紧各谕令知之。钦此。

遵旨寄信前来等因。承准此，相应恭录咨会。请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、安徽巡抚部院翁〈同书〉、浙江巡抚部院王〈有龄〉、钦差督办皖南军务都察院左副都御史张〈芾〉、钦差督办江北军务荆州将军都〈兴阿〉、钦命总统水师福建水师提督军门杨〈载福〉、钦差大臣总统江南诸军提督军门张〈玉良〉。

————————————————————

(1)  此件并札知统领前帮各营、营务处及彭玉麟。

275．附咨文　咨官文等 ⁽¹⁾ 五月二十七日（转录廷寄：赏曾国藩兵部尚书衔署理两江总督并饬径赴苏州进剿）

为恭录知会事。

为照本署部堂于咸丰十年五月二十日，准兵部火票递到咸丰十年四月十九日内阁奉上谕：

曾国藩着先行赏加兵部尚书衔，迅速驰往江苏，署理两江总督。未到任以前，着徐有壬暂行兼署。钦此。

同时并准递到军机大臣字寄——

钦差大臣协办大学士湖广总督官文、尚书衔署两江总督曾国藩、署湖北巡抚胡林翼：

咸丰十年四月十九日奉上谕：

昨因常州被围，苏城危急，当谕曾国藩赴援苏、常，扼截江面，以顾大局。本日据何桂清奏，常州失利，和春等退至浒墅关，何桂清退守常熟。已明降谕旨，将何桂清革职，来京听候审讯，并命曾国藩署理两江总督矣。现在常州岌岌可危，无锡又有贼踪，可以径犯苏城，江南大局，几同瓦解。曾国藩接奉此旨，即统率所部兵勇，取道宁国、广、建一带，径赴苏州，相机兜剿，以保全东南大局，毋稍迟误。道员刘于淳一军，所带兵勇四千余人，颇多精锐，现驻东流一带，地近江南，即饬令取道徽、宁，随同赴苏州援剿。知府萧翰庆一军，现在规取池州，亦即飞调赴营，随同前进，不得调回湖北，致有贻误。此两军半系曾国藩旧部，均归节制，必能得力。此外湖南、湖北两省，如有可调之兵，并着官文悉心筹画，酌量调拨，陆续进发，以厚兵力。江南粮台，迁移无定，军火缺乏，并着官文等筹备饷糈，源源接济，是为至要。目下军情紧急，曾国藩素顾大局，不避艰险，务当兼程前进，保卫苏、常，次第收复失陷之地方，重整军威，肃清丑类，朕实有厚望焉。将此由六百里加紧各谕令知之。钦此。

遵旨寄信前来等因。承准此，相应恭录咨会，请烦钦遵查照施行。再，此案早经接准吏部暨钦差大臣官文咨到 ⁽²⁾ ，因驿递稽迟，至今始奉到谕旨，合并咨明。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、钦命总统水师福建水师提督军门杨〈载福〉、钦命襄办军务四品京堂左〈宗棠〉。

————————————————————

(1)  此件并札知彭玉麟。

(2)  此件内所录后一上谕，已于四月二十八日由湖广总督官文咨到曾国藩处，曾氏于五月初三日咨会胡林翼、骆秉章、毓科、翁同书、王有龄、张玉良、都兴阿、杨载福、袁甲三，并札知营务处、统领前帮各营及彭玉麟、刘于淳、萧翰庆。

276．附咨文　咨官文等 ⁽¹⁾ 五月二十七日（转录廷寄：着遵前旨迅赴苏州）

为恭录咨会事。

为照本署部堂于咸丰十年四月十三日，由驿具奏遵旨复奏一折。又附陈目疾迄未痊愈，营中现乏著名统将，拟调张运兰一军来皖一片。所有折片两稿当经抄咨在案。兹于五月二十日准兵部火票递回前件，均奉朱批：“另有旨。”钦此。同日并准递到军机大臣字寄——

兵部尚书衔署两江总督曾国藩：

咸丰十年四月二十日奉上谕：

前因苏、常危急，谕令曾国藩带兵赴援。昨复降旨，令其署理两江总督，统率所部兵勇，取道宁国、广、建一带，径赴苏州。本日据曾国藩复奏，前旨以贼势全趋苏、常，断非进攻芜湖所能牵缀。所奏自系实在情形。惟苏、常为东南财富之区，必须力筹保卫，以全大局。轻重相权，不能不先其所急。楚军既不能进攻芜湖，但于安庆一带，严密扼截，亦足堵其上犯。曾国藩现署两江总督，军务、地方，均属责无旁贷，着即遵照前旨，迅速驰赴苏州，相机援剿。所请调张运兰一军，本日已寄谕骆秉章，饬令该道前赴该署督军营，听候调遣。并明降谕旨，将左宗棠以四品京堂候补，随同曾国藩襄办军务矣。将此由六百里谕令知之。钦此。

遵旨寄信前来等因。承准此，相应恭录咨会。请烦钦遵查照施行。再，左宗棠襄办军务及张运兰赴营差遣各节，早经接准吏部暨贵部院咨到，因驿递稽迟，至今始奉到批谕，合并咨明。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、钦命总统水师福建水师提督军门杨〈载福〉。

————————————————————

(1)  此件并札知营务处、彭玉麟。

277．谢署两江总督恩折五月初三日

奏为恭谢天恩，仰祈圣鉴事。

窃臣于本年四月二十八日承准军机大臣字寄，咸丰十年四月二十一日奉上谕“曾国藩已有旨署理两江总督，自应统带各军，兼程前进”等因。钦此。臣虽尚未接准部文，将钦奉谕旨，恭录行知。闻命之下，谨已恭设香案，望阙叩头谢恩讫。伏念臣从戎七载，未展一筹。既无横草之功，兼有采薪之患。乃蒙龙光曲被，虎节遥颁。膺九陛之殊恩，畀两江之重寄。鸿慈逾格，感悚难名。查江督统辖三省，兼理盐政、河漕、江防诸务。地大物众，任重事繁。在平时已才力之难胜，况目下实艰危之尤甚。建业之沦为异域，苏常又失于崇朝。臣忝任兼圻，仍司九伐，只自惭其棉〔绵〕薄，讵有济于涓埃。惟国家多事之秋，岂臣子怀安之日！计惟有殚心奉职，啮指誓师。揽辔而志澄清，尽收疆土；下车而问疾苦，速拯疮痍。庶几仰答高厚生成于万一。除另折陈报一切军情外，所有微臣感激下忱，理合专折附驿，叩谢天恩，伏乞皇上圣鉴。谨奏。

五月十九日准兵部火票递回原折，奉朱批：“知道了。”钦此。

278．附咨文　咨薛焕等五月初十日（转录明谕：薛焕暂署两江总督）

为恭录咨会事。

为照本署部堂于咸丰十年五月初八日，准兵部火票递到咸丰十年四月二十九日内阁奉上谕：“两江总督着薛焕暂行署理。”钦此。

相应恭录咨会，请烦钦遵查照施行。须至咨者：右咨钦命暂署两江总督部堂薛〈焕〉、江西巡抚部院毓〈科〉、安徽巡抚部院翁〈同书〉。

279．附咨文　咨官文等五月初十日（转录明谕：饬即赴两江总督署任迅扫贼氛）

为恭录咨会事。

为照本署部堂于咸丰十年五月初八日，准兵部火票递到咸丰十年四月二十九日内阁奉上谕：

前因金陵大营溃退，和春伤亡，当经降旨派令张玉良署理钦差大臣，方期激励各军，力图进取。乃昨据巴栋阿、李若珠，及本日据瑞昌、王有龄、乔松年等奏报，常州、无锡被贼攻陷。本月十二日，大股逆匪直扑苏州，省城已于十三日失守，在城文武，不知下落各等语，览奏实深愤懑。广西提督张玉良，驻兵无锡，不能力遏凶锋，又复节节溃退，直奔杭城，实属恇怯无能。着即行革职，暂留军营，交瑞昌差遣，以观后效。杭州将军瑞昌着统江南诸军，即日酌带浙省官兵，并各路援军，迅赴苏州，力图攻克。署湖北提督江长贵着帮同瑞昌办理军务，该员现驻军平望，即统所部各兵，就近攻拔苏城。曾国藩即赴两江总督署任，并统带湖北各兵，迅扫贼氛，以副委任。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、浙江巡抚部院王〈有龄〉、江西巡抚部院毓〈科〉、钦命总督江南诸军杭州将军瑞〈昌〉、钦命襄办军务四品京堂左〈宗棠〉。

280．苏常无锡失陷遵旨通筹全局并办理大概情形折五月初三日

奏为钦奉迭次谕旨，通筹全局，并办理大概情形，恭折复陈，仰祈圣鉴事。

窃臣于四月二十五日承准军机大臣字寄，咸丰十年四月十八日奉上谕：

本日据乔松年奏常州城外各营已溃，郡城被围，无锡乡间已有贼踪等语。为今之计，自以保卫苏、常为第一要务。着官文、曾国藩、胡林翼熟商妥议，统筹全局。即令曾国藩统领所部各军，赴援苏、常，或未能深入救援，亦可扼截江面，以杜北窜等因。钦此。

四月二十八日准官文咨开，二十五日准军机大臣字寄，四月十九日奉上谕：

现在常州岌岌可危，无锡又有贼踪，可以径犯苏城。江南大局，几同瓦解。曾国藩接奉此旨，即统率所部兵勇，取道宁国、广、建一带，径赴苏州，相机兜剿，以保全东南大局，毋稍迟误等因。钦此。

同日承准军机大臣字寄，四月二十一日奉上谕：

本日据徐有壬、许乃钊奏，贼逼苏州，和春受伤身故。张玉良在无锡一带驻扎，请催各路援兵。现在江南情形万分危急，亟待援兵速集，以冀挽回大局。曾国藩已有旨署理两江总督，自应统带各军，兼程前进等因。钦此。

仰见圣主眷怀南服，移缓就急之至意。臣于四月二十二日准张芾来函，苏州于十三日失守。旋接王有龄咨函，常州于初六日失守，无锡于初十日失守，张玉良于十四夜回抵杭州等语。接阅之下，骇愤莫名。窃以为苏、常未失，即宜提兵赴援，冀保完善之区。苏、常既失，则须通筹各路全局，择下手之要着，求立脚之根本。自古平江南之贼，必踞上游之势，建瓴而下，乃能成功。自咸丰三年金陵被陷，向荣、和春等皆督军由东面进攻，原欲屏蔽苏、浙，因时制宜。而屡进屡挫，迄不能克金陵，而转失苏、常。非兵力之尚单，实形势之未得也。今东南决裂，贼焰益张。欲复苏、常，南军须从浙江而入，北军须从金陵而入。欲复金陵，北岸则须先克安庆、和州，南岸则须先克池州、芜湖，庶得以上制下之势。若仍从东路入手，内外主客，形势全失，必至仍蹈覆辙，终无了期。臣所部万余人，已进薄安庆城下，深沟固垒，挖浚长壕。若一撤动，则多隆阿攻桐城之军亦须撤回。即英山、霍山防兵，均须酌退。各路皆退，则军气馁而贼气盛，不但鄂边难以自保，即北路袁甲三、翁同书各军，亦觉孤立无援。是安庆一军，目前关系淮南之全局，将来即为克复金陵之张本。此臣反复筹思，安庆城围不可遽撤之实情也。

臣奉恩命权制两江，必须带兵过江，驻扎南岸，以固吴会之人心，而壮徽、宁之声援。无论兵之多寡，将之强弱，臣职应南渡，不敢稍缓。现定于十日内拔营渡江，驻扎徽州、池州两府境内。拟于江之南岸，分兵三路：第一路由池州进规芜湖，与杨载福、彭玉麟之水师就近联络；第二路由祁门至旌、太，进图溧阳，与张芾、周天受等军就近联络；第三路分防广信、玉山，以至衢州，与张玉良、王有龄等军就近联络。目下安庆之围不可骤撤。臣函商官文、胡林翼酌拨万人，先带起程，一面分遣员弁，回湘添募劲勇，陆续赶赴行营，以资分拨，约须七月方能到齐，八月方能进剿。此臣移师皖南，拟募新勇，分途剿办之情形也。

从前金陵大营以苏、常为根本，饷糈军械，源源取给，故能支拄 ⁽¹⁾ 数年。臣今自皖南进兵，应以江西为根本。昨据安庆营中盘获逆首陈玉成自金陵发来伪文，内称现派贼目杨辅青〔清〕、李世贤、李寿〔秀〕成等，直取苏、常，再攻徽、浙，以窜江西；又拟派贼目吴如孝、张乐行，由定远、寿 ⁽²⁾ 、颍、六、霍，以窜湖北，两路大举等语。苏、常已失，则该逆所称各狡计，均属意中之事，急须先事预防。湖北各军，有官文、胡林翼调度堵遏，谅可无虞。江西兵力单弱，实不足以折新胜之焰，御百倍之贼，必须湖南劲旅越境协防。湖南抚臣骆秉章素顾大局，为圣主所深知。此次贼若窥伺江西，所有兵勇饷械，仍当借资湖南。臣等往返咨商，竭五、六两月之力，办江楚三省之防。仰仗皇上威福，能待兵勇渐齐，布置渐定，然后贼众始至，与之力战。所以保固江西、两湖者在此，所以规复安徽、三吴者亦在此。目今贼焰方炽，人心大震，但求立脚之坚定，无论逆氛之增长。此臣闻贼计大举上犯，拟先防而后剿之情形也。

臣才识短绌，夙乏远略，姑就近处筹画，略陈梗概。其松江等属是否尚存，苏省文武殉难若干，暨淮阳完区如何设法保全，应俟查明熟筹，陆续陈奏。其起程日期，亦俟另疏具报。谨将遵旨统筹全局，并办理大概情形，先行缮折，由六百里复奏。是否有当，伏乞皇上圣鉴训示。谨奏。

————————————————————

(1)  “拄”原作“柱”，据中国第一历史档案馆《清政府镇压太平天国档案史料》改。

(2)  “寿”原作“秀”，据中国第一历史档案馆《清政府镇压太平天国档案史料》改。

281．请起用沈葆桢折 ⁽¹⁾ 五月初三日

奏为请旨起用告养回籍之道员，以固东防而资熟手，恭折奏祈圣鉴事。

窃臣拟三路分兵进取，业经同日奏明。臣由徽、池一路前进，贼必由衢、广等处窥犯江西，为牵制驰突之计。江西之东防即浙江之上游，亦即福建、皖南之关键。是衢、广一路，防兵最为吃重，非得威惠素著之大员，不能得力。查告养按察使衔九江道沈葆桢，明而能断。咸丰六年在署广信府任内，坚守郡城，保全东路，嗣蒙简用监司，仍留防务，筹兵筹饷，吏畏民怀。八年春，石逆自抚、建倾巢窜浙，卒不敢直犯郡城。其后李元度守广丰、玉山，均因该道接济得全。其去广信也，士民遮道攀辕，来臣处递呈请留者凡十数次。该道以二亲年老，又事多掣肘，力请告归。现当时局艰难，闻该道双亲尚健，自应先国后家，共励澄清之志。合无仰恳天恩，俯准敕下福建抚臣，传谕该道，迅由本籍驰赴江西，由臣会商抚臣奏委署理地方官，仍办理广信防务，节制在防文武。将来再请简补司道各缺，以期呼应灵通，于大局必有裨益。至该道器识才略，实堪大用，臣目中罕见其匹。谨会同江西抚臣毓科合词附驿具陈，伏乞皇上圣鉴，施行。谨奏请旨。

五月十九日奉到朱批：“另有旨。”钦此。

————————————————————

(1)  此件与毓科会衔。

282．催调张运兰军迅赴江西片五月初三日

再，臣军现止一万六百余人，不特兵力极单，而将领实乏独当一面之才。臣前札调布政使衔道员张运兰一军，业经附片奏明在案。目下渡江，由徽、池两路进剿，应请敕下湖南抚臣骆秉章，迅催张运兰由湖南取道江西，至饶州一带听候调遣。此外可征之兵，可调之将，容臣与两湖、江西督抚诸臣咨商檄调，随时陈奏。谨附片具奏请旨。

五月十九日奉到朱批：“另有旨。”钦此。

283．委李元度另募新勇片五月初三日

再，按察使衔记名道李元度，向充臣军营务处，现经抚臣王有龄奏调，奉旨饬令赴浙差委。查该道旧带之平江勇五营早经交卸，业由饶廷选带赴浙江，剿办淳安股匪。该道若单骑往浙，无济于事，臣处又别无兵可拨。现札委该道驰赴湖南，另募平江新勇三千人，与饶廷选之平江五营合为一军，拟即令防剿广信、玉山、衢州一路，以资熟手。其沈葆桢如奉旨起用，亦令驻防该处，与李元度、饶廷选三人联络一气，保障一方。于浙江则固上游之咽喉，于江西则保东北之重镇。即于福建、皖南，亦均有裨益。所有李元度无兵赴浙，另募新勇缘由，理合附片陈明，伏乞皇上圣鉴。谨奏。

五月十九日奉到朱批：“知道了。”钦此。

284．附咨文　咨官文等 ⁽¹⁾ 五月二十七日（转录廷寄：答通筹全局等折）

为恭录咨会事。

为照本署部堂于咸丰十年五月初三日由驿具奏，遵旨通筹全局并办理大概情形一折，当经咨送折稿在案。兹于五月十九日准兵部火票递回前折，奉朱批：“另有旨。”钦此。同日并准递到军机大臣字寄——

钦差大臣协办大学士湖广总督官文、兵部尚书衔署两江总督曾国藩、头品顶戴署湖北巡抚胡林翼：

咸丰十年五月十一日奉上谕：

前因江南逆焰鸱张，苏、常失守，特命曾国藩署理两江总督，并迭次谕令统带各军兼程前进矣。本日据曾国藩奏统筹全局并办理大概情形。又据胡林翼奏敬举贤才，力图补救，并沥陈四川军情各折片。览奏均悉。曾国藩现在进兵安庆，已薄城下，骤难撤动。而苏、常一带，望援孔亟，亦须带兵过江，先固人心。所称平江南之贼，必踞上游之势，现拟驻扎徽、池境内，分三路：一由池州进归〔规〕芜湖；一由祁门至旌、太，进图溧阳；一分防广信、玉山，以至衢州。并闻贼欲分窜江西、湖北，须俟湖南协防江西，兵勇布置妥协，约须八月方能进剿各情。通筹全局，甚合机宜，即着照所拟办理。至四川军务，关系紧要。本日据胡林翼陈奏各情，业经降旨，令东纯兼程前往署理四川总督，并令暂时接办军务。曹澍钟已令回籍终制矣。该抚所保之左宗棠一员，前已有旨赏给四品京堂，令其襄办曾国藩军务。若令督办川省军务，能否独当一面，于大局有无裨益，即着妥速筹商。如可胜任，即一面令该员迅赴川省，一面奏闻，再降谕旨。其沈葆桢一员，已谕庆端等饬令前赴江西，俟李元度募勇到时，即可驻防一处。刘蓉一员，并谕知骆秉章饬令募勇六千，前赴江、浙、皖南等省。张运兰一军，已令迅速前往，该员到后，即着曾国藩、胡林翼分别差委调遣。再，本日据曾望颜奏，萧启江在四川省城病故，其所部全军，请迅由楚省拣选得力大员，兼程来川，以资统带。除萧启江业经降旨追赠巡抚衔，照军营病故例优恤外，其所部全军，即着官文等于湖南、北两省中，拣派得力大员，迅速驰往四川接续管带，以资攻剿。将此由六百里加紧各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、浙江巡抚部院王〈有龄〉、安徽巡抚部院翁〈同书〉、钦命总统水师福建水师提督军门杨〈载福〉、钦命督办皖南军务都察院左副都御史张〈芾〉、钦命襄办军务四品京堂左〈宗棠〉。

————————————————————

(1)  此件并札知营务处、统领湘营湖北荆宜施道、广东惠潮嘉道。

285．察看海漕并保盐场片五月初三日

再，苏、常为财赋之区，京仓根本所系，一日不复，则海运无可漕之粟，重大之事，以此为最。臣有地方之责，引颔东望，忧心如焚，而远隔贼氛，又苦鞭长莫及。目下江苏巡抚，想已简放有人。若系驻扎江南，能与署钦差大臣张玉良力保松江、上海，将来尚有办漕之基；若系驻扎江北，能力保淮扬下河州县，亦不失为产米之区。臣移营南渡，即当派员至松江、淮扬两处，缄商新任巡抚，察看海漕事件，兼保盐场之利。谨先附片陈明，伏乞皇上圣鉴。谨奏。

五月十九日奉到朱批：“知道了。”钦此。

286．拟设江西总办粮台及牙厘总局片五月初三日

再，臣蒙恩简署江督，与平时事势不同。江南旧治既被久踞，皖南、皖北均属残破之区。目下苏、常新失，遍地贼氛，几无下手之处，自应以两湖为筹兵之源，而以江西为筹饷之源。查臣自咸丰三年至今，均系自设粮台，自办报销，以本无地方之责也。今拟札委江西藩司总办粮台，仍添委道府数员，帮同办理。其自咸丰三年至十年五月，由臣分作三案造册报销。自臣接总督印务以后，即由江西藩司衙门报销，以专责成而免牵混。至江西岁入之款，除钱漕外，专恃牙税厘金。臣现咨商抚臣毓科，仿照湖南章程，牙厘另设一局，遴委道府大员专管，不归作藩司收款。复仿照湖北章程，督臣、抚臣分办牙厘钱漕，各臻勇跃，仍互相通融，互相稽考，以期无误饷需。此后江西通省钱漕，应归抚臣经收，以发本省绿营及各防兵勇之饷；通省牙厘，归臣设局经收，以发出境征兵之饷。似此眉目分明，庶官吏各有职守，银钱出入，滴滴归源，杜绝影射浮冒诸弊。除酌派会办粮台及专司厘局各员，俟与抚臣商定开单会奏外，所有现设江西粮台及牙厘总局各缘由，理合附片陈明，伏乞皇上圣鉴，训示施行。谨奏。

五月十九日奉到朱批：“户部速议具奏。”钦此。

287．附咨文　咨官文等 ⁽¹⁾ 六月初一日（转录明谕：准设粮台厘局）

为恭录咨会事。

为照本署部堂于咸丰十年五月二十七日，准兵部火票递到咸丰十年五月十七日内阁奉上谕：

户部奏遵议曾国藩请设立粮台厘局一折。署两江总督曾国藩现在督兵进剿，所有该署督粮台，即着札令江西布政使总办，再派道府数员帮同办理，由江西报销。并准其将江西钱漕仿照湖北章程，归巡抚经收，以充本省兵饷。其通省牙税厘金，亦准其照湖南章程，另设一局，由该署督自行经收，以充征兵饷需。仍应彼此互相通融稽考，毋令稍滋流弊。至该署督前次带兵所设行营粮台，尚未报销，着即分案造报，免致轸。江西牙税厘金自设局以来收支数目亦未报部，着曾国藩会同江西巡抚，将前收款项，先行截清数目造报，以清款目而免牵混。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、钦命襄办军务四品京堂左〈宗棠〉。

————————————————————

(1)  此件于五月二十七日札知江西藩司、江西省牙厘总局。

288．代陈故巡抚死事及妻女侄妇殉难情形吁请旌恤折 ⁽¹⁾ 五月初三日

奏为据禀查明故巡抚死事及妻、女、侄妇殉难各情形，吁请旌恤立祠，以彰忠节事。

窃臣等驻军宿松、英山，距故浙江巡抚罗遵殿宿松住宅不远。据候选员外郎罗忠祜呈称，伊父殉难浙江，业经杭州将军奏，奉上谕：“浙江省城被陷六日，即经克复，巡抚罗遵殿及司道等，于城陷后同时殉难，深堪悯恻。浙江巡抚罗遵殿，官声素好，到浙后留心吏治，筹画军饷，颇能实心任事。着照巡抚例从优赐恤。任内一切处分，悉予开复。应得恤典，该衙门察例具奏，以彰忠荩。至该抚等死事情形，仍着瑞昌、王有龄详细查明具奏。”等因。钦此。惟浙中未闻复奏。伊嫡母徐氏、孀姊陈罗氏、族孀嫂周氏同时殉难，及雇妇金梅氏、家丁顾斌骂贼被戕，亦未奉附案奏明。该员迎柩归葬，不及赴浙具呈，就近禀请，奏恳旌恤等情前来。

臣查原禀，本年二月十九日，贼犯杭城，罗遵殿誓以死守，谕家人：“愿出城者，各自为计。”其妻徐氏慷慨言曰：“君以死报国，妾当同死。”孀女陈罗氏，尝割股疗母病，至是泣跪曰：“未亡人八年不死，以亲在耳。今得从两亲地下，何去为？”先是，罗遵殿有族侄妇周氏，苦节而贫，挈以随任，是日亦誓死不去。二月二十七日，贼用地雷轰城。罗遵殿督战，被贼刃伤左额坠马。亲卒救之回署，登时仰药。时徐氏及其孀女已先仰药，未即死，见罗遵殿回署，均解带联环自尽。逾时贼至，周氏及雇妇金梅氏、家丁顾斌，均骂贼被害。三月初三日，杭州克复，家丁朱荣等入署寻获遗骸，面目如生。其孀女犹以手挽母，僵立六日未仆，当请杭州将军验明，以礼殡敛等语。

查故巡抚罗遵殿，由令牧洊擢封圻，官声卓著，久在圣鉴之中。兹因城破殉节，妻、女及侄妇等皆从容就义，忠烈萃于一门。且该故抚外任二十六年，身后止薄田四十亩，土屋十余间，其清廉亦足为数十年来疆吏之冠。业奉恩旨优恤，足慰忠魂。惟伊妻徐氏、孀女陈罗氏、族孀侄妇周氏，视死如归，允推义烈，仰恳皇上逾格恩施，饬部照例旌表，仍准于浙江死事地方及宿松本籍建立罗遵殿专祠，将其妻、女、侄妇配食，并将雇妇金梅氏、家丁顾斌一体祔祀，以彰忠节而树风声。所有据禀代陈各缘由，谨合词恭折具奏，伏乞圣鉴，训示施行。谨奏。

朱批：“已有旨。”

————————————————————

(1)  此件与胡林翼会衔，据台湾“故宫博物院”《先正曾国藩文献汇编》补入。日期为具奏之日。

289．奏销历年军需折五月初六日

奏为历年军需支给官弁兵勇盐粮等款，查照例案，造具总散各册，恭折奏销事。

窃臣自咸丰三年节次钦奉谕旨，办理军务。所有水陆两营军需报销，因与湖南、湖北、江西三省总局相交涉，恐有轸难清，经臣酌拟报销大概规模分为数款，查明各营在臣处领饷月日，与他省领饷月日，划清界限，于咸丰七年十二月内在籍具折，先行奏明在案。九年驻军江西，设局办理报销，臣督同承办各员，逐款稽核，计收到湖南、湖北、广东、四川、陕西、江西各省协济饷银，并臣行营劝办捐输等项，自咸丰三年起，至六年十二月底止，共收银二百八十九万一千四百九十五两九钱二毫八丝。收湖南解到漕米二万八千七百四十石八斗一升四合三勺，收江西协济米二万五千八石二斗六升九合。自咸丰三年九月起，至六年十二月三十日止，共发过官弁兵勇人等盐、菜、马干、驮折、夫价、水脚、工食等项银二百六十六万七千三百七十一两六钱九分六厘三毫五丝九忽五微，口粮米三千七百九十九石五斗八升二合三勺，列为初案报销。尚应存军需银二十二万四千一百二十四两二钱三厘九毫二丝五微，米四万九千九百四十九石五斗一勺，入于二案旧管接续造报。合将支给兵勇盐粮各正款，列为初案，按照军需例案，造具简明总册、分目细册，盖用安徽宿松县印。除将各册专差分送部科外，理合恭折具奏，伏乞皇上圣鉴，敕部核销施行。谨奏。

七月初六日奉到朱批：“户部核议具奏。”钦此。

290．遵旨复陈并恭报起程日期折五月十七日

奏为钦奉谕旨，先行复陈，并恭报起程日期，仰祈圣鉴事。

窃臣奉命权督两江，已将办理大概情形，于五月初三日专折驰奏在案。正在料理起程间，初八日承准军机大臣字寄，四月二十九日奉上谕：

前因苏、常危急，迭次谕令曾国藩带兵迅速驰赴两江总督署任。昨据巴栋阿、李若珠等奏，常州、江阴相继失陷。本日复据瑞昌等奏，苏州于本月十三日失守，文武不知下落，请饬曾国藩来浙督办等语。览奏实深愤懑。本日已降旨将张玉良革职留营，并命瑞昌总统各军，江长贵帮同办理军务，薛焕暂署两江总督矣。江南军务，自和春身故，大营兵勇全行溃散，不独不堪任使，并且扰害民间。非有劲旅，不足扫荡贼氛。张芾派江长贵带兵二千七百名，萧翰庆带兵四千名，周天受派刘仁福带兵二千名，毓科派文瑞、刘芳贵带兵三千八百余名，皆系赴援苏、常之军。据瑞昌等奏，江苏溃散兵勇，纷纷南下，已谕令该将军等饬张玉良截留，认真简汰。惟贼势飘忽异常，官兵能否抵御，尚未可定。着曾国藩即遵前旨兼程前进，由浙赴苏，会同瑞昌调度各军。昨据张芾奏，溧阳股匪，复陷建平，进犯宁国。此路如有梗阻，务当设法绕道前进，以免耽延。逆匪前扑镇江，巴栋阿等尚能固守。江阴失陷，南北梗塞。昨已谕令李若珠调吴全美师船二百号赴狼山、福山，以通南北水路。本日复催令都兴阿迅赴扬州，督办江北军务，并谕官文等筹给曾国藩、都兴阿军饷矣。将此由六百里加紧谕令知之。 ⁽¹⁾ 钦此。

仰见我皇上筹虑全局，备极忧勤。闻命之余，寝食俱废，连日与官文、胡林翼商拨兵勇。安庆之围，业已奏明勿撤。臣所部万人，暂交臣弟曾国荃留皖统带。但于安庆围师中，抽出记名总兵朱品隆、副将唐义训之二千人从征，而饬臣弟另募二千，以补其缺。又于鄂师中咨调绥靖镇总兵鲍超霆字营六千，游击杨镇魁礼字营一千，合之现驻宿松马、步队约共万人，随臣先行过江。又遵旨檄调开归陈许道张运兰一军，并咨商湖南抚臣骆秉章、候补四品京堂左宗棠，在湖南募勇万余人，挑选将佐，配齐军械，陆续由江西以达皖南，会合进剿。惟鲍超因伤疾举发，于二月间奏准给假回蜀，计须六月乃可赶到。张运兰远在郴州，计须七月乃可赶到。左宗棠续募之勇，到皖更需时日。臣目下南渡兵数甚单，统将未齐，应先驻扎祁门县境，东以联张芾徽州之声援，西以保江右、饶州之门户。俟鲍超、张运兰赶到时，即令分赴徽、宁、芜湖两路。俟李元度五千人赶到时，即令由广信赴浙、苏一路。计三人到营之期，先后不甚相远。臣已于十五日自宿松起程，便道至安庆水师营次，与杨载福、彭玉麟面商后，即由建德以趋祁门。倘下游军情愈迫，鲍超等到营稍速，臣当随时策应，不敢稍涉拘泥。所有奉到谕旨复陈，并起程日期，恭折由驿六百里具奏，伏乞皇上圣鉴训示。谨奏。

————————————————————

(1)  此段上谕已于五月十一日转录咨官文、胡林翼、骆秉章、毓科、王有龄、翁同书、瑞昌、都兴阿、杨载福、张芾、左宗棠，并札知彭玉麟。

291．附咨文　咨官文等 ⁽¹⁾ 五月二十日（转录廷寄：饬酌量缓急妥筹办理）

为恭录咨会事。

为照本署部堂于咸丰十年五月十七日湖口老洲头舟次准兵部火票递到军机大臣字寄——

兵部尚书衔署两江总督曾国藩：

咸丰十年五月初九日奉上谕：

前因苏、常失守，迭次谕令曾国藩带兵迅速驰赴两江总督署任，并令兼程绕道由浙赴苏，会同瑞昌调度各军，迅图攻克。本日有人奏，安庆一城，经曾国藩水陆布置，联营围困，贼已援绝势穷，克日可复。如举建瓴之师，直捣金陵，急攻东坝，踞苏之贼，必回顾巢穴。即以援苏之兵，乘势夹攻，则苏州可复，常、镇可图，较之由长江取道赴苏，似为便捷各等语。苏、常为东南财赋之区，且系数省咽喉，自应以急筹攻复为上策。现在贼势已直趋杭、湖，势将糜烂两省，尤为刻不可缓。曾国藩接奉前旨，拟由何路行走，尚未据该署督奏到。如果安庆一城指日可复，该署督正不妨先复安庆，沿江而下，乘金陵贼众空虚之时，直捣巢穴。一面调派援兵，并力夹攻苏州，使贼首尾不能相顾，似较便捷。曾国藩既膺重任，责无旁贷，其安庆是否可以即复，金陵是否可以进攻，不致牵制兵力，久顿坚城；抑或设法先解苏、常之厄，均着酌量缓急，妥筹办理。原折着抄给阅看。将此由六百里加紧谕令知之。钦此。

遵旨寄信前来等因。承准此，相应恭录咨会，并将折稿录送，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、浙江巡抚部院王〈有龄〉、钦命总统江南诸军杭州将军瑞〈昌〉、钦差督办皖南军务都察院左副都御史张〈芾〉、钦命总统水师福建水师提督军门杨〈载福〉、钦命襄办军务四品京堂左〈宗棠〉、钦命大臣漕运总督部堂袁〈甲三〉、安徽巡抚部院翁〈同书〉。

附御史高士濂奏通筹大局敬陈管见折 ⁽²⁾

奏为通筹大局，敬陈管见，恭折奏祈圣鉴事。

窃自东南告警，皇上特命曾国藩署理两江总督，并谕令即赴署任，统带湖北各兵，迅扫贼氛等因。钦此。仰见我皇上轸念民依，知人善任之至意。顾当此军务吃紧之际，臣不无私忧过虑之心，谨以管窥所及，为皇上敬陈之。

闻之兵法有云：善战者致人而不致于人。致人而人知之，胜犹难必；致于人则未有能胜者。前此金陵逆匪东窜杭州，意在分我兵力。迨我分兵援浙，然后悉力攻我大营。尔时统兵大臣未及深思，误中贼计，以致蹉跌，镇江、常州相继失守。今又逾无锡，陷苏州。旬月之间，披猖已极。策时务者莫不谓苏省为财赋要区，又系全浙门户。论现在情形，自应以并力攻复苏州为急务。顾攻苏而苏能迅复，则转败为功，诚计之善也。攻苏而苏不能迅复，将顾此失彼，非万全之策也。臣愚以为欲复苏州，必先图安庆，何也？安庆据长江脊膂，控金陵上游，俯临池州、太平，屏蔽江西、湖北，为自古用兵必争之地。七八年来，我以全力攻，贼以全力守，牵制金陵。致向荣、和春师久无功者，徒以安庆未下故也。近闻曾国藩调集水陆诸军，节节布置，联营围皖，贼已援绝势穷。曾国藩又忠诚素著，士卒用命，计皖城克日可复。由是举建瓴之师，下逼池、太，直捣金陵，急攻东坝。彼踞苏之贼必回顾巢穴，我援苏之兵即乘势夹攻，则苏州可复，常、镇可图，而金陵之贼不难计日殄灭也。若曾国藩遽离皖之苏，不独前功尽废，而现在长江节节道梗，或由饶、广、衢、严取道杭、湖，或由光、陈、归、徐取道淮扬，皆不下二千余里。带兵少则于事无济，带兵多则筹饷尤难。且使楚兵势孤，万一皖贼乘间奔突，蹑我兵之后，则腹背受攻，有犯兵家大忌。况江西、湖北密迩皖城，东征饷糈尽资两省。使曾国藩带兵赴苏，皖贼上窜，将长江之险，悉为贼踞。无论军饷无出，民力不支，而前此所费国帑巨万，皆成虚掷。且贼势益张，欲复苏州，更难措手。即谓有胡林翼驻守英山，亦可进攻安庆，然胡林翼系守土大员，只能在境御贼，不能出境攻贼。且闻该抚患病尚未就痊，以病躯督师进剿，窃恐有误兵机。是胡林翼只可为曾国藩援应，而进攻安庆，仍宜专责之曾国藩也。或谓先复苏州，再图金陵、安庆，亦如治病者急则治标之法。不知克复安庆，举兵东下，其势顺；克复苏州，回攻上游，其势逆。顺逆之势分，即胜负之机判。此不待智者而决之矣。夫欲成非常之功者，必不徇目前之见；欲决必胜之策者，当先审缓急之形。臣为今日计，应请旨饬下署两江总督曾国藩进兵迅复安庆，一俟安庆克复，即率水陆诸军直捣金陵，急攻东坝，并责令将军瑞昌严督江南、江北诸军，一面防剿各路，一面进攻苏州，与曾国藩声势遥为联络。至浙省防剿事宜，应专责抚臣王有龄认真督办，以遏贼东窜之路。如此分别缓急办理，庶长江上下肃清有日矣。臣通筹大局，冒昧渎陈。是否有当，伏乞皇上圣鉴。谨奏。

————————————————————

(1)  此件并札知彭玉麟等。

(2)  原未标明具折者及日期，此据中国第一历史档案馆《清政府镇压太平天国档案史料》补上，日期为五月初九日。

292．附咨文　咨官文等 ⁽¹⁾ 六月初三日（转录廷寄：饬裁汰兵勇清除奸细）

为恭录咨会事。

为照本署部堂于咸丰十年五月二十七日，准兵部火票递到军机大臣字寄——

兵部尚书衔署两江总督曾国藩、杭州将军瑞昌、署江宁将军京口副都统巴栋阿、福建陆路提督李若珠、暂署两江总督江苏巡抚薛焕、浙江巡抚王有龄：

咸丰十年五月十七日奉上谕：

本日据乔松年奏，沥陈江南招勇之弊，并请预调近省营兵备剿一折。览奏均悉，所称苏州等城失守，皆由贼匪预先剃发前来充勇，因而将兵勇勾结，官不及知，临时即纷纷投贼。恐新派统兵大臣到后复须募勇，久则溃之勇又将重出应募，贼匪故智得以复萌。拟请停止招勇，即调派护军营暨北五省之绿营，令其驰赴江南、北，交新授统兵大臣布置。所筹均系思患预防，不为无见。现在江南、北兵额不敷，亟需增补。京营及北五省兵丁骤难调拨，着曾国藩、瑞昌、巴栋阿、李若珠、薛焕、王有龄等通筹办理，如该营余丁多已补尽，即将所出兵缺，行文该省督抚，在本籍补挑精壮，起送到营。其路途资斧，官为筹给，不准以彼省之人，充此省之兵，以重营制，而资得力。至招募勇丁，本多流弊。如曾国藩等所带之勇，俱系土著，始能所向有功。若以乌合之众漫无纪律，无事则虚糜粮饷，有事则临阵溃逃，殊为可恨。现在江南溃勇多已投贼，着薛焕即饬粮台查明开除，不准冒领赏恤及资遣回籍等项银两。其现存之勇，如系无业游民，打仗不能得力者，即着严行裁汰。如查有投贼之勇，剃发再出应募者，着即行正法，以肃军律。将此由六百里各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、浙江巡抚部院王〈有龄〉、钦命襄办军务四品京堂左〈宗棠〉、杭州将军瑞〈昌〉、暂署两江总督江苏巡抚部院薛〈焕〉。

更多好书分享关注公众号：sanqiujun

————————————————————

(1)  此件末注有“扬州一带探报”六字。

293．预筹淮扬宁国太湖三支水师折五月十七日

奏为预筹三支水师，俟皖南贼势稍定，即行分投试办，恭折奏祈圣鉴事。

窃臣自闻苏州失守之信，即以京仓无漕为虑。旋奉命署理江督，海漕系职分中事，日夜焦灼，猝无良策。曾于本月初三日附片具奏在案。迄今又逾旬日，不知新任江苏巡抚简放何人，驻扎何地，其力能设法办漕以济京仓与否，无从函商。查淮、扬之里下河，产米最多，而盐场为大利所在，若改为就场征课，经理得宜，较之近年所入，可多得银百万两以外。如果苏、松久陷，不能办漕，或于里下河办米解京，或于盐课中筹巨款实银解京，专供京仓买米之用，亦足以济权变而固根本。然欲保下河之米、场灶之盐，非于淮安多造战船，急办水师，实有岌岌不可保之势。昨准安徽抚臣咨到奏稿，亦以保里下河为言。湖北抚臣胡林翼七次寄函，皆劝臣奏办水师，以保盐场。淮、扬二郡，自古称为泽国，北有长淮，南有大江，中有洪泽、邵伯、高邮、宝应诸湖，运盐、串场、人字、芒稻诸河，巨浸支流，互相灌注，一片汪洋。若能造战船二三百号，多购洋炮，精选将弁，则不特可以保下河之米、场灶之盐，亦且可以辅扬州之陆军，使逆贼不敢北犯；助临淮之陆军，使川路不至梗塞。此淮扬水师急宜筹办之情形也。

贼之守金陵也，以安庆、庐州为犄角，以太平、芜湖为护卫。芜湖之南，有固城、南漪、丹阳、石臼诸湖，上则通于宁国之水阳江、青弋江，下则止于东坝。掘东坝而放之，则可经太湖，历苏州，以达于娄江，古之所谓中江者也。芜湖孤悬水中，贼匪守之则易，官军攻之则难，是以五年血战，不能得手。而黄池、湾沚屡次失利，皆以全无水师之咎。臣愚以为欲克金陵，必须先取芜湖；欲取芜湖，必于宁国另立一支水师，遍布固城、南漪等湖之中。宁国水师攻其内，大江水师攻其外，如七年攻破湖口之例，庶几芜湖可克，而东、西梁山可期以次恢复。此宁国水师急宜筹办之情形也。

逆匪坚忍善守，各路奏报皆有同词。官兵围攻屡年，往往因水路无兵，不能断其接济。从前武昌、九江、临江、吉安等城之拔，实亦舟师之功居其少半。侧闻红单师船体质笨重，非大江狂风不能起碇，又不能接应陆战，不能巡哨汊河。金陵所以久而无功，亦由水师一面始终不得丝毫之助。今苏州既失，面面皆水，贼若阻河为守，陆军几无进兵之路，城外几无扎营之所。臣愚以为欲攻苏州，须于太湖另立一支水师。浙江无事，宜于杭州造船；浙江有警，亦宜于安吉、孝丰等处造船。必使太湖尽为我有，而后西可通宁国之气，东可拊苏州之背，而陆师亦得所依附。此太湖水师急宜筹办之情形也。

此三者，皆目前之急务。如力不能兼，则先办淮扬及宁国二支。如力仍不逮，则专办淮扬一支。盖苏省财赋之区，沦陷殆遍，仅留下河之米、场灶之盐，若不设法保全，则东南之利尽弃矣。臣自咸丰三年奉旨办理水师，阅历颇久。而三处皆臣管辖之地，盐、漕皆臣应办之事，义无可辞，责无可贷。顷已专丁至钦差大臣袁甲三军营，函询淮安等处尚有木料可以造船者否。其宁国、安吉，亦当派人前往，察看木料之多寡，船工之难易。至炮位一宗，拟即日派员赍银至广东，购买洋炮五百尊，由大庾岭过山，以达江西而出湖口，又由英、霍等县过山，以达固始而出长淮，计往返须五月有奇。程途虽远，而期限必严；搬运虽艰，而志在必行。是否有当，伏乞圣慈详明指示。

屡据探报，逆首陈玉成欲由徽州窜扰江西。臣进驻徽境，与张芾一军联络防剿。俟鲍超、张运兰及左宗棠新募之勇次第到齐，将皖南布置稍定，立脚粗稳，臣或轻骑驰赴淮安，监办水师，或奏派大员，赴淮办理。届时再行奏明，请旨遵行。所有预筹三支水师，俟皖南贼势少定，分投试办缘由，恭折驰奏，伏乞皇上圣鉴训示。谨奏。

294．拟请简派彭玉麟统宁国水师李瀚章会办牙厘片五月十七日

再，治军筹饷，均以得人为要。查布政使衔广东惠潮嘉道彭玉麟，管带水师，身经数百战，艰险备尝。咸丰五年冬，江西各郡县俱陷于贼，湖南、北音问不通。该道带炮船在鄂，由贼中间道来江，徒步七百里。遂令整理内湖水师，逐渐扩充，分攻各城，以次收复。至七年九月克复湖口，始与杨载福外江水师会合。现在协剿安庆，昼夜督战，其任事勇敢，励志清苦，实有烈士之风。臣至皖南后，察看宁国一带，如须添办水师，再行斟酌缓急，奏请简派。

又，湖南尽先补用道李瀚章，廉正朴诚，吏事精核。咸丰三年由湖南善化县任内调赴臣营，襄办粮台。遇有战阵，亦督队指麾。七载以来，宠辱不惊，夷险一致。湖北抚臣胡林翼屡为臣言，欲奏留鄂省以备任使。臣处实有乏才之患，过江以后，兵数渐增，饷需尤迫，前经奏明派员专办江西牙厘，接济军饷。该道随营年久，于江省情形尤熟，拟派署江西藩司督粮道李桓会同该道，办理通省牙厘事务，可期渐有起色。惟隔省人员，恐其呼应不灵，仰恳圣恩，将李瀚章改归江西，以道员遇缺开单请简，俾臣得收指臂之助。

再，闻皖南吏治久未整饬，臣行营所经，留心察看，如现任州县有不称职，容臣拣员委署。若无安省合例之员，随时奏明办理。是否有当，谨附片具奏请旨。

295．请查京仓存米片五月十七日

再，臣拟办淮扬水师，保里下河产米产盐之利。查打造战船，必须料厚工坚，不可借用民船、渔划迁就误事。江北久被贼扰，木料想亦艰绌。约计赴粤买炮，赴淮安设厂造船三百号，采买油铁棕缆各具，自皖、楚起程，以至船炮配齐下水之日，共须一年之久。驶至各河湖港汊，分别防剿，与贼接仗数次，立定脚跟，然后梭巡盐场，疏通引地，又须数月之久。果能在淮扬办米解京，或办买米之银解京，屈指已在咸丰十二年矣。其十一年辛酉应办之漕，尚属毫无着落，功效太迟，忧灼实深。不知部臣另有变通之方筹备京米否？然无论效验之迟速，此事要在必行。仰恳皇上圣恩，宽臣期限，俾得办成水师，庶盐漕俱有把握，即防剿亦有裨益。仍恳敕下户部查明京仓米石存余若干，是否足支辛、壬等年之用，咨行到臣，俾得斟酌筹办，伏乞圣鉴训示。谨附片具奏。

296．饬吴全美等师船赴防江北片五月十七日

再，钦奉寄谕：“江阴失陷，南北梗塞，昨已谕令李若珠调吴全美师船二百号，赴狼山、福山，以通南北水路。”等因。钦此。臣查苏、常既失，南岸沿江州县，恐难自保。尤恐贼匪乘势掳船，径渡北岸。其江北通州、泰兴各口内，河汊分歧，脉络皆贯，一经阑入，里下河即无完土，此实目前至要至急之务。现在芜湖上游江面有杨载福、彭玉麟水师，足资防剿。总兵吴全美、李德麟全军，皆可调赴下游，分扼狼山、福山以至焦山、瓜州一带江面，与扬州陆军就近联络，无任贼船偷渡北岸。责成该镇等总以防堵各江口，保全里下河为主。除一面飞饬该镇等即日起碇下驶外，理合附片具陈，伏乞皇上圣鉴训示。谨奏。

六月初九日奉到朱批：“知道了。”钦此。

297．请毋再抽调鄂省兵勇片五月十七日

再，鄂省为各路用兵之枢纽，自古有事于大江南北者，必争此上游形胜。湖北但有重兵，即足制贼死命。臣于九年正月十一日，曾经详奏在案。此次臣过江兵单，而不敢撤动安庆一军者，实因欲图三吴，宜于上游厚集其势，不敢专顾目前之私计也。然臣调去鄂兵，已分七千；都兴阿带赴扬州，又分数千人。两处各拨饷数万，湖北之力，甚形竭蹶。设愈分愈薄，鄂省一有疏虞，则南六省之奏报不能达于京师矣。据探逆首陈玉成悉众上犯，捻匪亦思窜突鄂疆，捍御良不易易。应请皇上俯念全局攸关，嗣后他处吃紧，无再抽拨鄂省兵勇。俾官文、胡林翼等得以勉力支撑，不致蹈金陵大营覆辙，鄂省幸甚，天下幸甚。臣细察大局，苟有所见，不敢缄默。是否有当，伏乞圣慈垂鉴。谨奏。

298．请饬军机处抄寄批谕片五月十七日

再，臣于四月十三日在宿松县由驿拜发折、片各一件，迄今未奉批回，想系驿递沉失，或绕道迟误。其中如左宗棠之事，业经奉到部文。张运兰之事，业由湖南咨到寄谕。惟恐别有谕旨关系下游军情，仰恳圣恩，敕下军机处恭录朱批，附此次折内递回，伏乞圣鉴施行。谨奏。

六月初九日准兵部火票递回原片，奉朱批：“军机大臣察核办理。”钦此。 ⁽¹⁾

————————————————————

(1)  原件注云：同日准军机处补抄寄谕一道，因已于五月二十日奉到原折批谕，故不另录。

299．附咨文　咨官文等 ⁽¹⁾ 六月十六日（转录廷寄：答拟设三路水师各折片）

为恭录咨会事。

为照本署部堂于咸丰十年六月初九日，在祁门箬坑途次准兵部火票递回五月十七日拜发钦奉谕旨先行复陈，并恭报起程日期一折，奉朱批：“另有旨。”钦此。又奏预筹三支水师，俟皖南贼势稍定，即行分投试办一折，奉朱批：“另有旨。”钦此。又附奏淮扬水师骤难办成，请饬部查明京仓存米若干，俾得斟酌筹办一片，奉朱批：“另有旨。”钦此。又附奏湖北兵力势难再分，请念全局攸关，无再抽拨一片，奉到朱批：“另有旨。”钦此。又附奏宁国如须添设水师，俟斟酌缓急，奏请简派道员彭玉麟督办，暨湖南道员李瀚章请改归江西会办牙厘一片，奉朱批：“另有旨。”钦此。又附奏飞饬总兵吴全美、李德麟率领师船，赴狼山、福山、焦山、瓜洲一带防堵各江口一片，奉朱批：“知道了。”钦此。同日并准递到军机大臣字寄——

兵部尚书衔署两江总督曾国藩：

咸丰十年五月二十六日奉上谕：

曾国藩奏抽拨兵勇起程渡江，拟设三路水师，并筹京仓米石，湖北官兵不宜再调各折片，览奏均悉。苏州失陷以后，昆山、吴江相继不守，贼踪蔓及浙省，遂陷嘉兴。新授巡抚薛焕虽由上海督勇克复太仓、嘉定，而地僻兵单，势难展布。杭州将军瑞昌，前曾命其统师赴苏，现因杭城危急，亦恐未能前进。曾国藩现已抽调兵勇万人，由宿松进驻祁门，俟鲍超、张运兰、李元度到后，即由徽、宁、芜湖、广信分路进兵。具见胸有成竹，谋定后战。惟苏省待援迫切，该署督惟当催令鲍超等迅速来营，会筹进剿。但能援师早到一日，即早一日救民水火，实深殷盼。该署督现统兵勇较单，未可轻率前进，宜加持重为要。

至所称拟设淮扬水师，以保里下河之米、各场灶之盐，兼辅淮扬陆军，均属目前要务，应即兴办。至设宁国水师，以与大江水师夹攻金陵；设太湖水师，以规复苏、常，所筹亦属周妥。惟旷日持久，势难坐待。只可一面照议办理，一面相机进剿，以速解倒悬之众。至京仓米石，久形短绌，苏、常虽经沦陷，而产米之区尚复不少，其本年漕米，应如何酌量催征，起运赴京，即着该署督咨商薛焕，熟筹办理。事关京师根本，该署督责无旁贷，谅能悉心筹画。

至鄂省官军碍难抽调，自属实在情形。曾国藩所募之勇，人数较多，所有饷需，自应早为筹及，总须得力可用，方能饷不虚糜。

再该署督会同官文、胡林翼奏请饬丁忧知县办理团练，并该署督请将道员改归江西办理牙厘等语。已明降谕旨，令叶兆兰署理安庆府知府，总办宿松等八县团练。并将湖南补用道李瀚章改归江西以道员遇缺请简矣。将此由六百里谕令知之等因。钦此。

遵旨寄信前来等因。承准此。又递到咸丰十年五月二十六日内阁奉上谕：

曾国藩奏请将道员改归江西办理牙厘等语。湖南补用道李瀚章，经曾国藩派令会同署江西布政使督粮道李桓办理江西牙厘事务。惟该道系隔省人员，恐致呼应不灵。李瀚章着改归江西，以道员遇缺开单请简，余着照所议办理。该部知道。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、安徽巡抚部院翁〈同书〉、浙江巡抚部院王〈有龄〉、暂署两江总督江苏巡抚部院薛〈焕〉、钦命督办皖南军务都察院左副都御史张〈芾〉、钦命襄办军务四品京堂左〈宗棠〉、钦命总统水师福建水师提督军门杨〈载福〉。

————————————————————

(1)  此件并札知营务处、总理粮台、牙厘总局、湘营统领、安庆全军统领、广东惠潮嘉道。

300．遵旨妥筹办理并酌拟变通章程折六月初三日

奏为遵旨妥筹办理，并酌拟变通章程，恭折复陈，仰祈圣鉴事。

窃臣于五月十五日由宿松起程，十七日于湖口县境专折驰报在案。旋准军机大臣字寄，五月初九日奉上谕：

本日有人奏，安庆一城，经曾国藩水陆布置，联营围困，贼已援绝势穷，克日可复。如举建瓴之师，直捣金陵，急攻东坝，踞苏之贼，必回顾巢穴。即以援苏之兵，乘势夹攻，则苏州可复，常、镇可图。较之由长江取道赴苏，似为便捷。各等语。苏、常为东南财赋之区，且系数省咽喉，自应以急筹攻复为上策。现在贼势直趋杭、湖，势将糜烂两省，尤为刻不可缓。如果安庆一城，指日可复，正不妨先复安庆，沿江而下，乘金陵贼众空虚之时，直捣巢穴，一面调派援兵，并力夹攻苏州，使贼首尾不能相顾。曾国藩既膺重任，责无旁贷。其安庆是否可以即复，金陵是否可以进攻，不致牵制兵力，久顿坚城。抑或设法先解苏、常之厄，均着酌量缓急，妥筹办理。原折着抄给阅看等因。钦此。

十九日，又准兵部火票递回臣五月初三日具奏办理大概情形一折，奉上谕：

曾国藩现在进兵安庆，已薄城下，骤难撤动。而苏、常一带，望援孔亟，亦须带兵过江，先固人心。所称平江南之贼，必踞上游之势，现拟驻扎徽、池境内，分三路：一由池州进规芜湖；一由祁门至旌、太，进图溧阳；一分防广信，以至衢州。俟湖南协防江西兵勇，布置妥协，约须八月方能进剿各情。通筹全局，甚合机宜，即着照所拟办理等因。钦此。

仰见圣主明烛万里，虚怀委任，钦悚莫名。

臣迭次奏报，以安庆之围不可撤动，盖取以上游制下游之势，为进攻芜湖，克复金陵张本。淮阳〔扬〕水师，要在必行，盖取以北岸制南岸之势，为保护盐漕、协剿江淮张本。连日准浙江抚臣王有龄函咨，称苏州各属多为贼陷，又陷松江郡县，太仓、嘉定失而旋复。张玉良督兵万余，进攻嘉兴，两次获胜。广德州业经收复，统计浙省兵勇，现在六万余人等语。是兵力已厚，有瑞昌等商筹调度，不独杭城可保，浙省不至糜烂，且能由嘉兴以渐图苏、松。谕旨虑及贼势趋杭一节，当不至上劳宸廑。至安庆一城，西南濒江，有杨载福、彭玉麟水师扼扎。东北倚山，有臣弟曾国荃陆军扼扎，并令韦志俊协守。枞阳城外之接济渐断，城内之贼粮尚足。北面虽挖长濠，东面尚未合围。逆酋四眼狗母、妻、宗族，皆在城中，秋间援贼必至。如能与多隆阿、李续宜各军合力击退，则城贼势穷，可期得手。即不能遽拔坚城，但使陈逆全股与安庆、桐城官军相持，亦足分下游之贼势，纾苏、浙之兵力。谕旨垂询安庆指日可复一节，应俟援贼战退之后，乃能确有把握。至南岸三路进兵之说，臣前月两奏，业已具陈其略。今贼焰弥盛，占地愈广。我军挟全力以进攻，不患贼之逼我前，而患贼之抄我后，故须广布局势，稳立脚跟。适准王有龄函开，中路不宜遽进溧阳，恐其驱贼南犯。臣拟俟左宗棠、李元度、鲍超、张运兰等先后到齐，北路则直趋池州，南路则直趋广德，中路则暂不深入，先守徽、宁要县。庶免抄我后路之患，亦无逼贼南窜之虞。此臣注重安庆、皖南，不敢先图苏、常一隅之微意也。

臣昨陈淮扬水师一折，奉旨后当即奉派大员先往筹办。臣俟将皖南布置稍定，再行轻骑驰往监造，并督同藩司、运司经理盐、漕，以期济京仓而裕军饷。顷复接奉四月二十日谕旨：“曾国藩现署两江总督，军务、地方，均属责无旁贷。”等因。钦此。是地方公事，未可尽置之缓图。臣在皖南，则于徽、宁一带驻扎行营；在江北，则于淮、扬一带驻扎行营。仍于安庆水次设立老营，规模与行省衙署相似。臣前此历年文卷，概存水次官署，后此地方文卷，亦归水次官署。臣两岸往来，均于安庆水师小住，免致踪迹无定，案卷遗失。惟三省事务较繁，必有实任司道数员，随同襄理。从前总督驻扎金陵，本有江宁藩司、粮、巡各道同驻一处。每年督臣往淮、扬驻扎数月，又有漕、河、盐各属供其差遣。自咸丰三年以后，历任督臣因金陵贼踞，专驻常州，不复偶驻淮、扬，亦不复经营江、皖，殊非朝廷设官之本意，亦非近年通行之常例。臣思整复旧规，为因时变通之法。拟请圣恩饬派苏藩司，随江苏抚臣同驻一处，苏臬司、江宁粮道、巡道，随臣同驻一处，听臣酌量派委。其江宁藩司、两淮运司，仍驻扬州等处，分管丁漕、盐务，以专责成。臣赴淮时，就近督饬办理。臣衙门文卷，递寄安庆水次者，专委司道大员经管。其地方寻常事件，即令代拆代行，紧要者汇封送营，以凭核办。如此明定章程，俾各属有所禀承，而地方公事亦不至久远废搁。此臣兼管地方，拟变通办理之大概也。臣舟次阻风，于二十日行抵黄石矶，晤杨载福、彭玉麟，商筹添办各路水师之法。二十七日抵东流，二十八日抵建德。其湖北调来之霆字各营，尚在北岸，连日风过大，不能渡江。臣在建德略候数日，即驰赴祁门驻扎。除到祁后续行奏报外，所有遵旨妥筹，并拟变通章程，恭折由五百里复奏，伏乞皇上圣鉴训示。谨奏。

301．附咨文　咨官文等 ⁽¹⁾ 七月初一日（转录廷寄：答妥筹办理并酌拟变通章程折）

为恭录咨会事。

为照本署部堂于咸丰十年六月初三日，在建德县行营由驿具奏遵旨妥筹办理并酌拟变通章程一折，当经咨送折稿在案。兹于六月二十七日在祁门县营次准兵部火票递回前折，奉朱批：“另有旨。”钦此。同日并准递到军机大臣字寄——

兵部尚书衔署两江总督曾国藩：

咸丰十年六月十五日奉上谕：

前因江苏军情紧急，瑞昌等亟盼援师进规苏州，谕令曾国藩酌度情形，如所带官军万人，合之瑞昌兵勇，足敷剿办，即行星驰前进，迅图克复各城。兹据曾国藩奏妥筹办法并酌拟变通章程一折，览奏均悉。所称中路不宜遽进溧阳，恐其驱贼南犯。拟俟左宗棠、李元度、鲍超、张运兰等先后到齐，北路则直趋池州，南路则直趋广德，中路则暂不深入，先守徽、宁要县，庶免抄我后路之患，自系持重老成之见。所有行营驻扎处所，及随同差委之司、道各员，均着照所拟办理。惟江苏臬司汤云松昨已降旨，令其帮同庞钟璐办理团练事宜，该员能否随同该署督行营差委，着再酌量调派。江苏藩司一缺，俟简放有人，即可随同该抚同驻一处。至浙江军务，张玉良进攻嘉兴虽获小胜，尚未克复郡城，已命瑞昌出省督师前进。本日据薛焕奏，松江府城于五月二十七日克复，现在会督兵团进攻青浦，是苏省军情渐有起色。若得该署督所派援军分道并进，早与瑞昌等军会合进剿，更可大振军威，迅复各城，免致东南财赋之区，久遭蹂躏。该署督务当兼权缓急，毋得坐失机宜，是为至要。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、钦命襄办军务四品京堂左〈宗棠〉、钦命督办皖南军务都察院左副御史张〈芾〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉、安徽巡抚部院翁〈同书〉、钦命总统水师福建水师提督军门杨〈载福〉。

————————————————————

(1)  此件并札知总理粮台、湘营统领、广东惠潮嘉道、安庆全军统领、营务处。

302．请开复成名标原官片六月初三日

再，升用都司前湖南洞庭营守备成名标，咸丰四年派充水师营官，因办公不力，经臣奏参，奉旨革职。数载以来，当差颇知愧奋。应恳天恩准其开复原官，并免缴捐复银两，以示鼓励。附片具陈，伏乞皇上圣鉴训示。谨奏。

303．附咨文　咨官文等 ⁽¹⁾ 七月初一日（转录明谕：开复成名标原官）

为恭录咨会事。

为照本署部堂于咸丰十年六月初三日，由驿附奏请开复都司成名标原官一片，当经咨送片稿在案。兹于六月二十七日准兵部火票递回前片，奉朱批：“另有旨。”钦此。同日并准递到咸丰十年六月十五日内阁奉上谕：

曾国藩奏革员当差勤奋，恳请开复等语。已革升用都司前湖南洞庭营守备成名标，着准其开复原官，并免缴捐复银两。钦此。

相应恭录咨会，请烦钦遵查照施行。须至咨者：右咨钦命总统水师福建水师提督军门杨〈载福〉、头品顶戴两广总督部堂劳〈崇光〉、头品顶戴湖南巡抚部院骆〈秉章〉、钦命襄办军务四品京堂左〈宗棠〉。

————————————————————

(1)  此件并札知彭玉麟、曾国荃、李桓、成名标。

304．水陆营员请给予封典片六月初三日

再，臣于咸丰六年二月二十一日奏奉上谕：“曾国藩军营节次保举各员，选补尚无实缺，自应先被光荣。着准其择保尤为出力数员，按照原保升阶，咨部给予封典。”等因。钦此。其时正值覃恩之年，因军事不甚得手，未经咨部办理。本年恭逢皇上万寿覃恩庆典，凡实缺人员，均准请封。查有水师营官尽先副将陈发翔，尽先参将喻俊明，尽先游击任星元，游击衔尽先都司丁义方，尽先守备王吉，现围安庆湘勇营官总兵衔副将张胜禄，副将朱南桂、萧孚泗，副将衔参将张光明，知州凌荫廷，出力最久，战功卓著，惟均系候补候选人员，例不得请封。合无援照六年奏准前案，吁恳天恩，准照各该员升衔给予封典。俾在营之将士，咸知战阵无勇，不得为孝。即在家之父兄，亦必互相劝诫，勉其立功。于鼓励戎行之道，实有裨益。除将该员等籍贯履历咨部外，谨附片具奏，请旨。

305．附咨文　咨官文等 ⁽¹⁾ 六月二十八日（转录明谕：奖叙陈发翔等）

为恭录知会事。

为照本署部堂于咸丰十年六月初三日，由驿附奏水陆各营员请给予封典一片，当经咨送片稿在案。兹于六月二十七日准兵部火票递回前片，奉朱批：“另有旨。”钦此。同日并准递到咸丰十年六月十五日内阁奉上谕：

曾国藩奏在营出力文武各员恭遇覃恩，援案恳给封典等语。尽先副将陈发翔，尽先参将喻俊明，尽先游击任星元，游击衔尽先都司丁义方，尽先守备王吉，总兵衔副将张胜禄，副将朱南桂、萧孚泗，副将衔参将张光明，知州凌荫廷，打仗出力，卓著战功。虽现尚未补实缺，着准其援照奏准前案，均按各员升衔给予封典，以示鼓励。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦命襄办军务四品京堂左〈宗棠〉、钦命总统水师福建水师提督军门杨〈载福〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉。

————————————————————

(1)  此件并札知曾国荃、彭玉麟、朱南桂、李桓等，转行奖叙各员，造呈清册以凭核咨。

306．调冯卓怀来营差委片六月初三日

再，臣移师进剿，需员差遣。查有候选知府四川万县知县冯卓怀，爱民敬事，明干耐劳，从前襄理臣军，深为得力。除咨调外，应恳皇上敕下四川督臣，准令该员迅即交卸来营，以资委用，谨附片具奏，请旨。

307．附咨文　咨曾望颜等 ⁽¹⁾ 七月初一日（转录明谕：着冯卓怀赴曾国藩军营听候差委）

为恭录咨会事。

为照本署部堂于咸丰十年六月初三日，由驿附奏调候选知府冯卓怀来营差委一片，当经咨送片稿在案。兹于六月二十七日准兵部火票递回前片，奉朱批：“另有旨。”钦此。同日并准递到咸丰十年六月十五日内阁奉上谕：“曾国藩奏请调员来营差委等语。候选知府四川万县冯卓怀，即着该署督饬令该员，迅赴曾国藩军营听候差委。”钦此。

相应恭录咨会，请烦钦遵查照施行。须至咨者：右咨四川总督部堂曾〈望颜〉、钦命襄办军务四品京堂左〈宗棠〉、头品顶戴湖南巡抚部院骆〈秉章〉、太子少保头品顶戴署湖北巡抚部院胡〈林翼〉。

————————————————————

(1)  此件并札知冯卓怀、曾国荃等。

308．成发翔归宗片六月初三日

再，据惠潮嘉道彭玉麟禀，据水师左营营官尽先副将陈发翔呈称，该员本姓成，自幼出继母舅陈赞朝，遂从陈姓。现陈赞朝已亲生子嗣三人，本宗成氏人丁稀少，理应归宗复姓成氏，恳请咨奏等情前来。臣复查该员委无别项事故，仰恳圣恩，敕部照准施行。谨附片具奏。

六月二十七日奉到朱批：“该部知道。”钦此。

309．恭报行抵祁门日期折六月十六日

奏为恭报行抵祁门日期，仰祈圣鉴事。

窃臣于六月初三日在建德县行营，将妥筹办理情形专折复陈在案。拜折后即于初四日由建德启程，初九日箬坑途次承准军机大臣字寄，五月二十六日奉上谕：

曾国藩现已抽调兵勇万人，由宿松进驻祁门，俟鲍超、张运兰、李元度到后，即由徽、宁、芜湖、广信分路进兵。具见胸有成竹，谋定后战。惟苏省待援迫切，该署督惟当催令鲍超等迅速来营，会筹进剿，但能援师早到一日，即早一日救民水火，实深殷盼。该署督现统兵勇较单，未可轻率前进，宜加持重为要等因。钦此。

仰见宸虑周祥，圣慈恺恻，无任钦感。

臣冒雨遄行，于十一日先抵祁门，所带宿松马、步各营，及由安庆拨来之记名总兵朱品隆、副将唐义训两军，合共四千余人，皆随臣到祁，扼要扎营。惟朱品隆积受暑湿，途间患病，请假医调，未能同来。霆字各营纡道较远，旬日内方可到祁。节次飞催鲍超、张运兰等迅速来皖。据鲍超禀称，五月十二日由夔州起程，适江水陡涨，峡内行舟维艰，略守数日，即兼程由鄂赴营。张运兰禀称，本拟五月二十二日由郴州拔营，因探报广东花旗股匪窜近宜章县界，该处防剿吃紧，须接替有人，方能起行各等语。是该镇、道等均难克期而至，左宗棠、李元度新募之勇，则须七、八月间陆续前来。目下苏省待援迫切，极欲提一旅之师相机进剿，以期速解倒悬。无如兵力过单，将领尤乏，恐不足以当大敌。自应谨遵圣慈指示，宜加持重，未可轻率前进。一俟鲍超、张运兰暨新募各勇，无论何军先到，即先行派拨前往援剿，以仰副我皇上眷怀南服、拯民水火之至意。所有行抵祁门日期，恭折由〈驿〉五百里驰报，伏乞圣鉴训示。谨奏。

七月十二日奉到朱批：“知道了。”钦此。

310．皖南军务暂时未便接办片六月十六日

再，钦奉五月二十六日寄谕：

昨有人奏，张芾等任贼长驱，以致大局决裂。现徽、宁兵勇，尚有三万余名，若统归曾国藩节制，即可简其精锐，以资攻剿，不必专俟新募之勇等语。张芾督办皖南军务，于贼匪入浙，不能堵御，咎无可辞。徽、宁等府，本曾国藩兼辖地方，该处军务，如并由该署督督办，自觉事权归一。惟地方辽阔，能否控驭得宜，着曾国藩于抵徽后察度情形，奏明办理等因。钦此。

仰见皇上严核军实，详慎用人之至意。臣沿途接见官绅，留心访问，皆谓张芾所部兵勇，近来甚不得力。周天受驻守宁郡，饷项久亏，军心涣散。臣窃计该二郡兵勇，如果足资攻剿，则本年不至如此决裂。若其积习太疲，臣亦未能遽使用命。臣现驻祁门，距徽州近二百里，距宁国约五百里。初到此间，情形尚未深悉，且值徽、宁吃紧之际，臣处兵将未齐，势难前进，即未便接办皖南军务。张芾所部各军，应暂由该副都御史统筹调度，俟左宗棠、张运兰等新军到皖后，再行悉心察看详奏，请旨酌办。合先附片密陈，伏乞皇上圣鉴。谨奏。

311．请留左宗棠襄办江皖军务折 ⁽¹⁾ 六月十六日

奏为请将四品京堂左宗棠仍留臣曾国藩军营，共维江皖大局，恭折复陈，仰祈圣鉴事。

窃臣等承准军机大臣字寄，五月十一日奉上谕：

四川军务，关系紧要。本日据胡林翼陈奏各情，业经降旨令东纯前往署理四川总督，并令暂时接办军务，曹澍钟已令回籍终制矣。该抚所保之左宗棠一员，前已有旨赏给四品京堂，令其襄办曾国藩军务。若令督办川省军务，能否独当一面，于大局有无裨益，即着妥速筹商。如可胜任，即一面令该员迅赴川省，一面奏闻，再降谕旨等因。钦此。

仰见我皇上用贤有方，慎重军务，虚怀若谷，下逮刍荛，臣等曷胜感悚。

伏查蜀省居长江之上游，形势险固，财力丰饶。蓝、李各股匪蔓延虽广，究系初起之贼，乌合之徒。果得有威望者为川督，事权归一，办理裕如，即石逆亦不敢再萌窥伺。候补四品京堂左宗棠，前在湖南赞助军事，肃清本境，克复邻省。上年石逆大股窜湘，帮同抚臣骆秉章指挥调度，不数月间遂收廓清之效，其才可以独当一面，固已历有明征。虽其求才太急，或有听言稍偏之时；措辞过峻，不无令人难堪之处。而思力精专，识量闳远，于军事实属确有心得。前奉谕旨，命左宗棠襄办军务，该员感激图报，闻诏之日，即在湘募练五千余人，选择甚严，巨细必躬。专俟秋间成军，率以东下。今若改东师以西行，则臣国藩顿少一支劲旅，恐不足当皖南之逆氛。而左宗棠独往川省，亦恐人地生疏，或致呼应不灵。且以吴、蜀之事论之，蜀省土匪倡乱，占地少而扑灭差易；江、皖狂寇披猖，占地多而扫荡甚难。蜀为鄂、秦两省之根本，吴为京师及东南数省之根本。蜀有可筹之饷项，吴无可靠之协款。事势既分难易，情形亦有重轻，不待智者而可决。左宗棠素知大局，勇敢任事，必不肯舍难而就易，避重而就轻。合无吁恳圣恩，俯念臣国藩襄助需人，仍令左宗棠督勇来皖，实于江、楚等省大有裨益。如将来蜀氛日炽，江南军情稍松，再由臣国藩随时酌量奏明，请旨定夺。臣等再四筹商，意见相同，谨合词据实复陈。是否有当，伏乞圣鉴，训示施行，谨奏。

七月十二日奉到朱批：“知道了。”钦此。

————————————————————

(1)  此件与官文、胡林翼会衔。

312．遵旨调遣水师折六月十六日

奏为钦遵谕旨，调遣水师，恭折复陈，仰祈圣鉴事。

窃臣于六月初二日在建德县行营承准军机大臣字寄，五月二十日奉上谕：

前据曾国藩奏，克期渡江，俟兵勇到齐，即分三路进兵。当经谕令照拟办理。因思将来由池州、芜湖进攻金陵，必须水陆兼筹，方能得力。所有杨载福、彭玉麟水师，均着归曾国藩调遣。此时杨载福攻破蟂矶贼巢，业已得手，着曾国藩即饬令该提督与彭玉麟、李德麟、吴全美等师船联为一气，进攻沿江贼巢，以牵贼势而壮声威。将此由六百里谕令知之。钦此。

臣查北岸安庆、无为、和州各城，南岸池州、芜湖、太平各城，皆滨临大江。将来陆军进攻金陵，沿江扫荡，必借水师夹剿之力。吴全美、李德麟等师船本驻鲁港，现因下游吃紧，遵旨将吴全美调往。并经臣饬李德麟全军并〔开〕赴狼山、福山、焦山、瓜洲一带，以资分布，于五月十七日附片具奏在案。厥后臣至黄石矶，李德麟前来谒见，因饷需军火缺乏，由臣借发银五千两，火药二万斤，俾利遄行。所有芜湖以上江面，臣即商令杨载福、彭玉麟派营接防。目下芜湖县城未复，东、西梁山未破，吴、李二镇下驶后，与上游相隔过远，未易联为一气。至杨载福、彭玉麟等，本系臣之旧部，第杨载福系在湖北领饷，彭玉麟系在江西领饷。臣自前年出统陆军，久已水陆分途，不相为谋。兹复奉命调遣水军，自应钦遵办理。查臣现驻祁门，距安庆江面已三百余里。此后或进驻徽、宁，或驰赴淮、扬，距安庆近者数百里，远或二千里。军情瞬息变更，机宜固不可遥度，奏报尤不可太迟，若概由臣处转奏，诚恐稽延贻误。杨载福统率水师，身经数百战，虽积劳致疾，身体稍弱，而谋勇器识，度越诸将。其江面战守事宜，似应仍令该提督会同彭玉麟妥办，并由该提督自行具奏，以期秉承圣训，无误事机。所有遵旨调遣水师，仍由杨载福自行奏报缘由，缮折复陈。是否有当，伏乞皇上圣鉴训示。谨奏。

七月十二日奉到朱批：“依议。”钦此。

313．遵旨斟酌进兵暨兼顾皖南军务折七月初三日

奏为钦奉谕旨，斟酌进兵，暨兼顾皖南军务，恭折复奏，仰祈圣鉴事。

窃臣于六月十六日业将行抵祁门日期恭折驰报在案。嗣于二十四日承准军机大臣字寄，六月十二日奉上谕：

瑞昌奏请催曾国藩兼程赴浙一折，据称浙省援师及收集兵勇，除由张玉良调攻嘉兴外，尚须分扼孝丰、于潜、嘉善等处。现在存兵无多，急盼援师，方能进规苏州、松江。闻曾国藩已由东流抵徽，请饬兼程赴浙，会商进剿等语。已谕令该将军，即将现有兵勇统带，迅速起程，进取苏、松，不得稍涉观望。惟该将军兵力较单，亦属实情。曾国藩前奏，于行抵徽州后，尚须待新募勇到，再行前进，自为持重起见。第苏、松、常等府，均属财赋之区，果能早为规复，或可不至糜烂。着曾国藩酌度情形，如所带官军万人，合之瑞昌兵勇，足敷剿办，即着星驰前进，将苏州等府县城池速筹克复，不必再俟新勇。其如何取道浙中，以便与瑞昌面商各务，并着斟酌办理。

至张芾督办皖南军务，不能得力，前谕曾国藩，以徽、宁本该署督兼辖地方，如将该处军务归并办理，自觉事权归一，令于到徽后察度具奏。曾国藩现已渡江，着仍遵前旨，即将能否兼顾之处，据实奏闻。将此由六百里加紧谕令知之。钦此。

又于二十七日承准军机大臣字寄，六月十五日奉上谕：

据曾国藩奏妥筹办法所称，中路不宜遽进溧阳，恐其驱贼南犯。拟俟左宗棠、李元度、鲍超、张运兰等先后到齐，北路则直趋池州，南路则直趋广德，中路则暂不深入，先守徽、宁要县，庶免抄我后路之患，自系老成持重之见。本日据薛焕奏，松江府城于五月二十七日克复，现在会督兵团，进攻青浦。是苏省军情，渐有起色。若得该署督所派援军分道并进，早与瑞昌等军会合进剿，更可大振军威，迅复各城，免致东南财赋之区，久遭蹂躏。该署督务当兼权缓急，毋得坐失机宜，是为至要等因。钦此。

仰见圣谟广运，筹画精详，曷胜钦悚。

臣自行抵祁门后，浙江抚臣王有龄派道员孙观前来催臣赴浙，将军瑞昌亦咨催臣由浙赴嘉兴。而宁国被围紧急，张芾屡函，属臣拨兵赴援。臣以所部万人内，仅四千七百人系久战之士，其五千余人皆系新募之卒，未经见仗，不敢轻于一试。又以鲍超为水所阻，尚未旋鄂；朱品隆患病未痊，不能带队；张运兰虽入江西境内，抚臣毓科咨商暂留袁州，以防南赣之贼。臣以不援则宁国有坐困之势，赴援则统将无可派之人。正在万分焦灼，忽于六月二十九日接将军瑞昌咨称，二十日贼逼杭州省城，当经调集各军奋力击退。据奸匪供称，贼股回窜徽、宁等语。又接张芾函开，宁国亦获胜仗，协饷已于二十四日送入府城等语。臣前奏八月进剿，钦奉恩旨俞允。今浙江逼城之贼业经击退，若鲍超等陆续到齐，宁国保全无恙，当可与初次原奏相符。至进兵之路，凡浙中来信，皆劝臣先赴杭州，注重嘉兴；凡江北来信，皆劝臣先攻池州，注重芜湖。钦奉谕旨，饬臣斟酌办理。以臣愚见，由杭、嘉以至苏州，处处阻水，兵从一路而入，必难得手。目下张玉良三万余人，顿兵一面，已属失势。若臣与瑞昌再以重兵继之，愈觉窘束而不能施展。不特进兵苏州毫无把握，抑且地隘兵多，久必生变。臣现以统将未至，新军未齐，若往返商办，徒属虚语，即再三陈奏，亦托空言。且待兵将齐集，察贼势最重之处，疾趋而痛剿之，届时再行专折详奏，仰慰慈廑。

谕旨垂询徽、宁军务能否兼顾一节。臣前奉五月二十六日寄谕：“徽、宁军务，如并由该署督督办，自觉事权归一。着曾国藩于抵徽后，察度情形，奏明办理。”等因。钦此。当将皖南兵勇甚不得力，俟左宗棠、张运兰等到皖，再行详细奏明，请旨酌夺缘由，附片具奏在案。兹复奉谕旨催询。臣入徽境已逾半月，留心察访，张芾自咸丰五年筹办徽、池防务，屡挫贼锋，使不至深入浙境，于大局不为无益。惟所部各军纪律太宽，近日多住民房，或带妇女。张芾于各岭设卡之处，并未亲出查阅一次，即徽州城守之具，亦无预备。观其军心之懈，实已难期再振。周天受向以能战著名，本年二月不能扼守广德，致有杭州之变；三月不能扼守建平，致有东坝之失。徽、宁两防，历年取用浙饷，约计千万。浙中恃为长城，故本省别无防守之师。一旦藩篱尽撤，任贼长驱，杭人惨遭浩劫，百物荡尽。以故浙江官绅士民，莫不恨周天受贻误大局。而张芾有督办之责，亦当分任其过。谕旨以贼匪入浙，不能堵御，张芾咎无可辞，臣固不敢为之宽解也。臣与张芾在京素识，近来同历戎行，书问常通，稔知该副都御史学养深沉，操行廉正，尚为老成宿望。惟治兵非其所长，用人或受蒙蔽，应如何位置得宜之处，圣主自有权衡，非臣下所敢妄拟。已革提督周天受，贻误浙省，情罪较重。惟从前打仗出力，现在宁郡被围，尚能督率将士，忍饥困守。其胞弟周天培，亦以忠勋殉难。相应请旨，可否将周天受仍留臣营差遣，以观后效。出自圣主鸿裁。

至徽、宁、池、太等府，处处与江、浙毗连，地方辽阔，袤延七八百里，一片逆氛，几无完区。臣即调募齐集，人数不满三万，正当狂寇压境之时，不敢遂谓调度得宜，渐有起色。惟系臣兼辖地方，且目下驻师，将来进兵，皆不离乎皖南。自应力筹兼顾，责无旁贷。特是徽、宁两防，兵数尚众，锢习已深，旧欠过多，新饷尤缺。不裁汰则口食无资，一裁汰则变态百出，办理棘手，一言难罄。臣才力短绌，深惧弗胜，如奉旨归并臣处督办，臣兼顾皖南，即断不能更顾浙江。区区微忱，不敢不缕陈于圣主之前。所有钦奉谕旨，斟酌进兵，及兼顾徽、宁军务各缘由，谨缮折由五百里具奏。是否有当，伏乞皇上圣鉴训示。谨奏。

314．遵旨兴办淮扬水师拟派李鸿章先往筹办并请简授实缺折七月初三日

奏为遵旨兴办淮扬水师，拣派大员，先往筹办，并请简授实缺，恭折具陈，仰祈圣鉴事。

窃臣于五月十七日奏请预筹三支水师一折，奉上谕：“所称拟设淮扬水师，以保里下河之米、各场灶之盐，兼辅淮扬陆军，均属目前要务，应即兴办。”等因。钦此。查苏省财赋之区，沦陷几遍，仅留里下河之米，各场灶之盐，若不设法保护，则东南之利尽弃。里下河、通泰各口濒江，南岸之贼时欲乘间北渡。即运河以内，如三汊河、万福桥、邵伯镇等处，均系里河门户。扬州一军，兵力单薄，亦难处处置守。必须设立水师专营，上下逡巡，协力防剿，以辅陆军所不逮。臣前奏声明江北须造战船三百号，臣将皖南布置稍定，或轻骑驰赴淮安监造，或奏派大员赴淮办理，钦奉谕旨允准。现在甫抵祁门，徽、宁军情日紧，调募未齐，布置未定，暂难分身前往。而淮扬水师关系重大，必须赶紧筹办。该处久被贼扰，战船所需木料及油铁棕缆各具，闻俱短绌，事属创始，缔造维艰，非数月所能集事。臣已派都司成名标赴广东购买洋炮，约冬间可以回营，明春可以绕运出淮。应即遴委大员，先行驰往淮扬一带察度办理。

查有按察使衔福建延建邵遗缺道李鸿章，自咸丰三年正月在编修任内奉旨派同前工部侍郎吕贤基，回皖办理团防，在皖北军营六年，历著战功。于淮扬情形，闻见较确。上年五月间，经臣奏赴江西军中，会督兵勇，克复景镇、浮梁，因其力辞保举，是以未经奏奖。嗣随臣周历鄂、皖各处。十月间，蒙恩简授福建遗缺道。臣因襄赞需人，未令赴任。该员劲气内敛，才大心细，与臣前保之沈葆桢二人，并堪膺封疆之寄。而李鸿章研核兵事，于水师窾要，尤所究心。拟请旨饬派该员前往淮扬，兴办水师，择地开设船厂，由两湖酌带委员工匠，并由臣商令杨载福、彭玉麟于水师营中，选派打仗得力之将弁，交该员带往，以资练习。

抑臣更有请者，江北水师设立专营，一切饷需，费用尤巨。闻江北粮台供给扬州陆军，已形支绌，若水师经费再由该台筹给，诚恐力难兼顾。此项水师兼为保护盐场、疏通引地而设，必水师办成，盐务方有把握。二者相辅而行，尤须一手经理。始则暂分盐课之银，供水师办船、办炮之用；继则全仗水师之力，为淮盐护场、护运之兵。李鸿章系隔省人员，呼应不灵，应请旨改授江北地方实缺，乃可措手。倘蒙皇上天恩，破格擢授两淮盐运使，俾得整顿盐课，以济舟师之饷，实于军务、盐务，两有裨益。其现任运司乔松年，久任苏省，才识卓著，早邀圣明洞鉴。或可另予简擢之处，圣主自有权衡，非臣下所敢妄拟。凡兴举大事，必才与事相副，人与地相宜。李鸿章籍隶庐州，洞悉皖北及两淮艰苦，于袁甲三、王梦麟等亦素相投洽。如奉旨允准，当饬该员束装由临淮绕道前进。臣俟皖南各军到齐，立脚渐稳，规模渐定，明年再亲赴淮扬，监造水军，并督同该员等办理盐漕各事宜，以期济京仓而保重地。所有派员兴办淮扬水师，并请简授实缺各缘由，缮折驰陈，伏乞皇上鉴裁训示。谨奏。

315．遵保黄翼升堪胜淮扬镇总兵片七月初三日

再，臣于七月初一日承准军机大臣字寄，六月十八日奉上谕：

本日据载垣等奏遵旨会议裁撤江南河道总督，添设总兵一员，请饬酌保，候旨简放一折。江南河道总督既经裁撤，添设总兵一员，已明降谕旨，作为淮扬镇总兵，暂驻清江，俟军务平靖，改驻扬州。清江地方为南北咽喉，最为紧要。现在粤、捻各匪均未肃清，难保不再行窥伺。必须久历戎行，深谙韬略之员，方堪胜任。着袁甲三、曾国藩各于所部将领中，详加拣选。择其才略素著、曾经出兵打仗、谋勇兼全者酌保数员，迅速具奏，候旨简放，以期防剿得力等因。钦此。

仰见皇上慎重要地，博访将材，莫名钦感。遵即于楚军水陆各将领中，逐加拣选。查有总兵衔直隶河间协副将黄翼升，湖南长沙县人，咸丰元年由协标兵丁出师广西。三年六月，经臣调营当差，嗣派充水师哨官、营官，身经百战，现管带水师右营，协剿安庆。该员治军严整，廉勤自矢。臣本拟奏派与李鸿章同赴淮扬管带战船。如蒙皇上天恩，简授淮扬镇总兵一缺，将来水师办成，更易联络一气，以保要区。查清江地方，众流环汇，河湖襟带，既有河标陆兵驻防，亦须水师相为依附，乃可力遏寇氛。是否有当，伏乞圣主裁酌施行。所有遵保堪胜总兵缘由，谨附片复奏请旨。

316．附廷寄　皖南军务统归曾国藩督办周天受交曾国藩差遣及筹办淮扬水师等事八月初一日

咸丰十年八月初一日在祁门县营次准兵部火票递到咸丰十年七月十五日内阁奉上谕：“张芾着即来京，所有皖南军务统归曾国藩督办。周天受着交曾国藩差委。”钦此。同日并准递到军机大臣字寄——

钦差大臣两江总督曾国藩：

咸丰十年七月十五日奉上谕：

曾国藩奏斟酌进兵，兼顾皖南，并筹淮扬水师，及遵保淮扬镇各折片。览奏均悉。已明降谕旨，令张芾来京，将皖南军务并归曾国藩督办，并将周天受交该大臣差遣矣。皖南防兵为数不少，因张芾驾驭失宜，以致军无纪律，贻患江、浙。现既改归曾国藩督办，即着实力整顿，悉除锢疾，务使兵皆可用，勿再虚糜饷项。宁国被围日久，地关紧要，并着遵照前旨，速行拨兵赴援。现在苏、常亟宜规复，本日据庞钟璐驰奏，探闻贼于苏城设立伪府、伪县，意图久踞。尤应乘此布置未定，速筹攻剿。惟据曾国藩奏，统将未至，新军未齐，急切尚难进攻，亦属实情。转瞬将士调齐，应由何路进兵，着该大臣临时酌度办理。其嘉兴等处贼匪，本日已谕令瑞昌等速行剿办矣。淮扬水师为保护盐、漕起见，自应亟为筹办，着照该大臣所请，即责成福建遗缺道李鸿章前往兴办，实心经画。所保堪胜淮扬镇之黄翼升，并着饬令该员，先赴淮扬管带战船。该两员如何简用之处，再降谕旨。本日据庞钟璐奏，请饬凤阳府知府杨沂孙回籍办团。业经降旨允准，该员现在皖营，即着曾国藩饬令迅速起程回籍。将此由六百里谕令知之。钦此。

遵旨寄信前来。

317．附廷寄　严办通贼广勇并拣员保奏候旨简放 ⁽¹⁾ 七月

军机大臣字寄——

兵部尚书衔署两江总督曾国藩、暂署两江总督江苏巡抚薛焕：

咸丰十年六月二十三日奉上谕：

本日据薛焕奏广勇通贼，请通饬用兵各省督抚及统兵大臣，悉数裁汰等语。已谕令袁甲三等查明，分别严办矣。江苏自省垣失陷后，藩司一缺尚未简放有人，现在筹划饷需抚恤地方，最关紧要，必须得一贤能素著、克理繁剧之员，方能胜任。着曾国藩、薛焕于所属司、道各员内，秉公拣择，会同酌保二员，迅速具奏，候朕简放。将此由六百里各谕令知之。钦此。

遵旨寄信前来。

更多好书分享关注公众号：sanqiujun

————————————————————

(1)  此件据曾氏家藏手抄本《上谕廷寄补钞》补。原件缺收到日期。

318．附廷寄　饬体察情形规复地方并转饬常昭二县劝捐接济民团七月十七日

咸丰十年七月十七日祁门营次准兵部火票递到军机大臣字寄——

钦差大臣两江总督曾国藩：

咸丰十年七月初五日奉上谕：

庞钟璐奏常、昭等处防剿情形，请协济军饷，并请令督臣移师进剿各折片。览奏均悉。前据曾国藩奏，酌拟变通进兵章程，当谕令飞催左宗棠等到齐，由池州、广德分路进兵，规复苏、常。兹据庞钟璐奏称，由浙至苏，必须先复吴江；由沪至苏，必须先复昆山；由江北至苏，必须由常熟进兵。似此三路进兵，再由丹阳、溧阳规复常州、江阴，追蹑其后，庶可歼除贼匪。现在招集之兵，即系溃散之人，民团又无纪律，不能远战，请饬曾国藩迅速统师南下等语。苏、常等郡县，被匪蹂躏，民团尚能杀贼，亟望官军援剿。若任久陷贼中，恐民心易懈，贼守益坚，办理愈难措手。着曾国藩体察情形，应由何路进兵，迅图规复地方，并将办理情形，迅速具奏。

至所称常、昭两县捐饷已竭，请饬协济等语。并着曾国藩饬令该地方官，就附近完善之区，劝捐接济，庶使民团益形勇跃，得以相机攻剿。该大臣务当统筹全局，尽扫逆氛，以慰朕望。将此由六百里谕令知之。钦此。

遵旨寄信前来。

319．附咨文　咨官文等 ⁽¹⁾ 七月二十二日（转录明谕：江西赣南道沈葆桢准其终养遗缺着李瀚章补授）

为恭录咨会事。

为照本部堂于咸丰十年七月十九日在祁门县行营准兵部火票递到咸丰十年七月初七日内阁奉上谕：

庆端等奏告养在籍道员仍恳终养一折。新授江西吉南赣宁道沈葆桢，着仍准其在籍终养，所遗员缺，着李瀚章补授。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、头品顶戴湖南巡抚部院骆〈秉章〉、江西巡抚部院毓〈科〉。

————————————————————

(1)  此件并札知李瀚章、曾国荃等。

320．附咨文　咨左宗棠等 ⁽¹⁾ 七月二十二日（转录廷寄：饬派员前往广饶一带办理防务）

为恭录咨会事。

为照本部堂于咸丰十年七月十九日在祁门县行营准兵部火票递到军机大臣字寄——

钦差大臣两江总督曾国藩、江西巡抚毓科：

咸丰十年七月初七日奉上谕：

前因曾国藩、毓科奏请起用告养回籍道员沈葆桢办理广信防务，当经谕令庆端等饬令该员前赴江西听候曾国藩差委，并降旨将该员补授吉南赣宁道员缺。兹据庆端、瑞昌奏，该员因亲老多病，家无次丁，未能远离。已明降谕旨，仍准其终养开缺矣。惟此时皖南、浙江贼氛蔓延，江西广、饶一带防务均形紧要，所有带勇、督团、抚绥地方各事宜，亟须得力人员办理。着曾国藩、毓科会同商酌，即行拣派熟悉地方情形，素称得力之员，前往广、饶一带办理防务，以固边圉。将此由五百里各谕令知之。钦此。

遵旨寄信前来等因。承准此，相应恭录咨会。请烦钦遵查照施行。须至咨者：右咨钦命襄办军务四品京堂左〈宗棠〉、闽浙总督部堂庆〈端〉、太子少保头品顶戴署湖北巡抚部院胡〈林翼〉、江西巡抚部院毓〈科〉。

————————————————————

(1)  此件并札知李元度、曾国荃等。

321．平江县城捐建忠义祠折 ⁽¹⁾ 七月初三日

奏为平江县城捐建忠义祠，汇祀阵亡员弁勇丁，请旨列入祀典，恭折具陈，仰祈圣鉴事。

窃惟取义成仁，舍生之极轨；旌忠表烈，厉世之微权。我皇上褒崇节义，凡疆场殉难之员，莫不赠官荫爵，予谥建祠。其有一军一邑死事独多，如湖口之水师、湖南之湘乡，均蒙敕建专祠，列诸祀典。所以激励人心，维持风化，洵属无微不至。自粤逆倡乱以来，湖南士民，战功特著。即如平江一县，当江、鄂之冲，为省垣之蔽，四邻皆陷，一邑独完。计自守界御贼，出境荷戈，如湖北、江西、皖、吴、闽、浙、黔、粤、川中，凡属楚军，间多平勇。前后力战死事者，约二千六百余人。兹据统领平江营按察使衔浙江记名道李元度禀称，该县本有忠义祠，附学宫之外，惟地位颇狭，不足以妥众灵。咸丰六年，署知县陈凤舞劝捐筹款，详准特建平江忠义祠，在武庙之右，工未及竣。该道上年假归，复筹集捐费，因已成之局，完未竟之功。廓其规制，峻其垣墉，旁立官厅，后为僧舍。所购祭田，岁可入租三百石，为祭祀牲牢之用。遴派公正绅耆轮流经理，以期垂久。祠之中龛专祀曾任营官之赠太仆寺卿知府衔湖北候补同知直隶州何忠骏、赠总兵谥壮节候补参将童添云、五品衔即选知县李原濬、从九黄锡宇四员。东西龛祔祀武生候补把总李传伦等六十七员。东西廊祔祀阵亡勇目刘汇湘等二千五百五十三名。缮册吁恳查照湘乡忠义祠之例，奏请列入祀典，饬地方官春秋致祭，以妥忠魂，而昭激劝等情前来。臣复查无异，合无吁恳天恩，敕部将湖南平江县所建忠义祠，俯准照各府昭忠祠及湘乡县忠义祠之例，列入祀典，饬地方官春秋致祭。于圣朝褒忠励节之道，实有裨益。除将名册咨部外，所有平江县捐建忠义祠缘由，谨会同湖南抚臣骆秉章，恭折附驿具奏，伏乞皇上圣鉴，训示施行。谨奏。

————————————————————

(1)  此件与骆秉章会衔。

322．附咨文　咨骆秉章等 ⁽¹⁾ 八月十二日（转录明谕：平江县城捐建忠义祠）

为恭录咨会事。

为照本大臣于咸丰十年七月初三日，会同湖南抚部院由驿具奏平江县城捐建忠义祠，汇祀阵亡员弁勇丁，请列入祀典一折，当经咨送折稿在案。兹于八月初一日准兵部火票递回原折，奉朱批：“另有旨。”钦此。同日并准递到咸丰十年七月十五日内阁奉上谕：

曾国藩奏，平江县城捐建忠义祠，恳请列入祀典一折。湖南平江一县，地当江、鄂之冲，自粵匪滋事以来，四邻皆陷，一邑独完。计自守界御贼，出境荷戈，前后力战死事者，约二千六百余人。洵属忠义可嘉，允宜特予褒荣，用光祀典。该大臣请于该县捐建忠义祠，将赠太仆寺卿何忠骏等分别奉祀，遴派公正绅耆经理祭田，均着准其照办。并着照各府昭忠祠及湘乡县忠义祠之例，列入祀典，地方官春秋致祭，以妥忠魂，而彰荩节，该部知道。钦此。

相应恭录咨会，请烦钦遵查照施行。须至咨者：右咨头品顶戴湖南巡抚部院骆〈秉章〉、太子少保头品顶戴署湖北巡抚部院胡〈林翼〉、钦差大臣太子少保协办大学士湖广总督部堂官〈文〉、钦命襄办军务四品京堂左〈宗棠〉。

————————————————————

(1)  此件并札知李元度、曾国荃及平江县知县。

323．行营设立忠义局采访忠义第一案片七月初三日

再，江苏、安徽各省，历年剿贼阵亡殉难官绅，因省垣失守，案卷被焚，未经随时查办者，计必不少。此次苏、常之陷，变起仓猝，其遇害官绅士女，尤不忍令其湮没。臣奉命署理江督后，即于行营设立忠义局，委员采访，详核事实，兼考世系，出示遍行晓谕，或由司道具详，或由府厅州县汇报，或由该家属经禀。臣随时具奏，请建总祠总坊。其死事尤烈者，另建专祠专坊，以慰忠魄而维风化。兹据宁国县绅士廪生周文吉等联名禀称，原任贵州都江通判程枚，现年七十四岁，原籍舒城县人，因避寇寄居宁国县方村地方。本年二月初二日，贼陷该邑，入村掳胁。该员端坐，厉声骂贼，媳、女等矢志不屈。贼遂纵火围烧。该员程枚与其胞侄文童程星轸、女婿监生高浚，并第四媳程高氏、第五媳程高氏、第三孀媳程张氏、亲女高程氏等男妇七人，同时焚殁。其子文生五品军功程耀甫自外归，集练扑救，奋身杀贼，连受重伤，旋因伤重殒命。该员之第二媳程高氏，与其孙文童程坛，亦于咸丰七年在舒城原籍骂贼被害各等情，禀恳请恤前来。臣查该员程枚子、侄、婿、妇等，先后殉难共十人，忠孝节烈，萃于一门，殊堪嘉悯。应恳圣恩俯准，敕部从优议恤，并分别旌表，以褒忠节。嗣后凡两江殉义之官绅男妇，臣当按详报之先后，随时汇奏。即以此次为第一案。理合附片具陈，伏乞圣鉴施行。谨奏请旨。

324．附咨文　咨左宗棠等 ⁽¹⁾ 八月初七日（转录明谕：优恤程枚等）

为恭录咨会事。

为照本大臣于咸丰十年七月初三日，由驿附奏行营设立忠义局，即以请旌程枚等为第一案一片，当经咨送片稿在案。兹于八月初一日准兵部火票递回前片，奉朱批：“另有旨。”钦此。同日并准递到咸丰十年七月十五日内阁奉上谕：

曾国藩奏绅士杀贼遇害，请旨优恤等语。安徽舒城县绅士程枚，寄居宁国，本年二月间贼陷该县，该员厉声骂贼，阖家被焚。伊子程耀甫集练杀贼，因伤殒命。其孙程坛等亦于七年间在舒城原籍骂贼被害。忠孝节烈，萃于一门，殊堪嘉悯。原任贵州都江通判程枚，并伊子文生五品军功程耀甫，伊侄文童程星轸，伊孙文童程坛，婿监生高浚，均着交部从优议恤。该员次媳程高氏，三媳程张氏，四媳程高氏，五媳程高氏，女高程氏，并着分别旌表，以彰忠节，余着照所议办理。钦此。

相应恭录咨会，请烦钦遵查照施行。须至咨者：右咨钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、安徽巡抚部院翁〈同书〉。

————————————————————

(1)  此件并札知曾国荃、舒城县候选知县程燠、采访忠义局委员陈艾等。

325．复奏统筹全局折七月十二日

奏为钦奉谕旨，统筹全局，恭折复陈，仰祈圣鉴事。

窃臣于七月初七日承准军机大臣字寄，咸丰十年六月二十四日奉上谕：

前据曾国藩奏，酌拟变通进兵章程，北路趋池州，南路趋广德，中路先守徽、宁，俟布置稍定后，即亲赴淮扬，筹办盐、漕。大江南北兼顾统筹，尚为周妥。本日已明降谕旨，将曾国藩补授两江总督，并授为钦差大臣，督办江南军务矣。上海官军，自攻克松江以后，进攻青浦。惟薛焕僻处海隅，兵力单弱，剿办恐难得手。瑞昌尚在浙省，张玉良收集溃军，进攻嘉兴，虽获胜仗，亦未收复郡城。此时苏、常一带并无重兵攻剿。前因李若珠已患痹疾，在江北带兵未能得力，是以命都兴阿驰往督办。本日据该将军奏称，湖北无兵可拨，尚在英山驻扎。业经寄谕官文等派拨精兵，刻即驰往。惟都兴阿未到以前，江北各军无人总统，深恐贼势北趋，剿办愈难措手。曾国藩现授为钦差大臣，事权归一，责无旁贷，大江南北，均应妥为布置。着即飞催左宗棠、李元度、鲍超、张运兰等到齐，由池州、广德分路进兵，规复苏、常。其江北一带，尤为紧要，应如何布置之处，并着先行筹画，免致临时周张。该大臣膺兹重任，务当统筹全局，迅扫逆氛，以副委任，将此由六百里谕令知之。钦此。

仰蒙圣主委任至重，指示周详，钦感之余，只深悚惧。臣自奉命署理江督，所筹进取规模，迭经详晰奏报在案。兹谕旨饬催左宗棠等到齐，分路进兵，规复苏、常一节，查左宗棠之勇，选练未齐，闻须八月朔日始由湖南起程。李元度拟于七月初带勇由平江起程，尚未报行抵何处。鲍超因江水封峡，不能行舟，六月十六日始由夔州起程。张运兰六月二十七日行抵萍乡，适江西抚臣毓科以南赣有警，札饬该军暂扎袁州，尚未接臣后二次飞催来皖之札。屈指约计，李元度、张运兰、鲍超等到徽，当在七、八月间，左宗棠到徽，当在九月中旬。臣前奏由池州、广德进兵，维时广德有江长贵扼守，我军由此进攻，冀与嘉、湖各军联络。顷接张芾函称，窜杭之贼由安吉、孝丰回扑广德，该州城竟于七月初四日失陷，江长贵不知下落。贼必踞此要地，使皖、浙之师声气隔绝。又宁国被围一月，虽经周天受督兵固守，而贼仍未退。接据探报，伪谱王杨七麻子带池州之贼，将自北路往扑宁国，新破广德之贼，将自南路往扑宁国。宁郡粮少援孤，窃恐周天受力难久支。军情变幻，旦夕不同。鲍超不能于六月赶到皖境，既与臣原奏不符，江长贵不能一日坚守广德，尤非臣意料所及。目下皖南固危乎其危，浙江亦防不胜防。臣军调齐以后，须一攻广德，一援宁郡。宁、广之间，又须有一支重兵，往来策应，势不能绕越皖境，而径趋苏、常。此苏、常急难规复之实情也。

谕旨又念上海兵力单弱，嘉兴亦未收复一节。前准薛焕咨函，松江、上海等处，水陆人数无多，欲由张玉良处分拨三千人，未知果调得劲旅否？臣相距过远，援应不及。近因浙西多事，文报阻滞，虽彼此各致数函，均尚未接复书。据探报，伪忠王李寿〔秀〕成带领贼众，由金陵往犯上海。顷闻松江复陷，上海舟师大挫，危迫殊甚。至张玉良嘉兴一军，与臣处信息罕通。但闻二十九日地道挖城，轰塌数丈，旋因贼众堵御，未能成功。又微闻将帅不和，文武不协，相持过久，恐生事变。臣所膺督师江南之命，本有统辖该军之责，惟现在值皖南阽危，势不能舍近而图远。且广德复陷，浙事日棘，臣与两处文报，动多梗塞。此嘉兴、上海暂难兼顾之实情也。

谕旨垂询江北一带如何布置一节。臣前于五月十七日，奏饬总兵吴全美、李德麟师船全数下驶，驻泊焦山、瓜州等处，以通镇、扬两府之气，而扼逆匪北渡之路。又于七月初三日，奏派道员李鸿章兴办淮扬水师，以护盐场，而辅陆军，无非为力保江北起见。惟水师庀材鸠工，赤地新立，非数月所能就绪。臣俟皖南各城立脚粗稳，乃能绕道驰赴淮扬，亦非数月所能成行。侧身东望，焦愤实深。都兴阿迭奉谕旨，督办扬州军务，日夜焦灼，谋所以速行之法。官文、胡林翼亦百计经营，谋所以资送之法。无如事多窒碍，迄不能就。不特三千劲旅，五月口粮，鄂省之力一时难以拨付，即弁勇之心，亦实不愿远行。盖自湘省至扬州，绕道五千余里，上游一水可通，人多而气聚。下游百物昂贵，人少而势孤。同一应募之勇，同一额定之粮，其愿就鄂就皖，而不愿赴扬州者，情也，势也。以臣愚见，淮、徐等处，风气刚劲，不患无可招之勇，但患无训练之人。拟即函商官文、都兴阿等，酌带楚师千人，先行驰往，仰慰圣怀。到江北后，用楚军之营制，练淮、徐之勇丁，严其禁约，宽其期限。李鸿章往办水师，亦照此法行之。臣明年驰赴淮、扬，亦照此法行之。饷绌而不改其常，战败而不变其度，期于有成而后止。若仗圣主洪福，得一二名将出乎其间，则两淮之劲旅，不减三楚之声威。此江北先行筹画之微意也。

臣素性愚拙，本无长驾远驭之才。力所能勉者，惟思勤恳以收得尺得寸之功；力所不逮者，何敢欺饰以失顾言顾行之义！除函商都兴阿自行陈奏外，所有遵旨通筹全局缘由，谨缮折由驿六百里复奏，伏乞皇上圣鉴训示。谨奏。

326．附咨文　咨官文等 ⁽¹⁾ 八月十一日（转录廷寄：饬相机攻剿苏州无锡）

为恭录咨会事。

为照本大臣于咸丰十年七月十二日，由驿具奏钦奉谕旨统筹全局一折，当经咨送折稿在案。兹于八月初五日准兵部火票递回前折，奉朱批：“另有旨。”钦此。同日并准递到军机大臣字寄——

钦差大臣两江总督曾国藩：

咸丰十年七月二十三日奉上谕：

曾国藩奏接奉谕旨统筹全局一折。据称，李元度等兵勇，约须七、八月间到徽，左宗棠须九月中旬到徽。到齐以后，亟须分攻广德，救援宁国，未能急议规复苏、常。至嘉兴、上海，亦暂难兼顾。都兴阿督办江北军务，尚未起程。已函商官文等，令该将军酌带楚师千人，驰往江北。到防后，以楚师之营制，练淮、徐之勇丁，可期得力等语。苏省贼氛延蔓，急盼援兵，而该大臣部下兵将未齐，骤难进剿，亦属实情。着俟李元度等陆续到徽后，应如何攻剿广德，派援宁国，即照议迅速办理。至淮、徐勇丁可用，都兴阿即可无须多带兵勇前往江北，所筹亦属妥善。已谕令官文等，酌拨楚师千人，令都兴阿速即起程矣。

再本日据瑞昌等奏，探闻贼目李寿〔秀〕成住居苏城，并不设备，贼数不满千人，时于胥、盘两门之外观看田稻。无锡城内之贼，亦不过三四百人，均甚畏民团等语。苏城之贼围攻上海，其空虚亦在意中。着曾国藩确行侦探，如该处及无锡两城，果系贼匪无多，即着檄调劲旅，间道出奇，前往规复，亦不可失此机会。不必专俟兵勇到齐，转涉拘泥也。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、江西巡抚部院毓〈科〉、钦差督办江北军务荆州将军都〈兴阿〉。

————————————————————

(1)  此件并札知曾国荃等。

327．谢补授两江总督并授钦差大臣恩折七月十二日

奏为恭谢天恩，仰祈圣鉴事。

窃臣于七月初七日准兵部火票递到咸丰十年六月二十四日内阁奉上谕：“两江总督着曾国藩补授，并授为钦差大臣，督办江南军务。”钦此。当即恭设香案，望阙叩头谢恩讫。伏念臣材质驽下，重远难胜。愧摄篆于兼圻，未妥筹夫全局。乃荷丝纶迭沛，节钺真除，拜三锡于师中，添专征于阃外。处大江南北水火日深之地，值各路军民云霓望切之时，臣自顾何人，谬兼斯任。宠荣非分，惶悚莫名。惟是戡乱无才，分忧有志。凡微臣思力所能及，职分所应为，益当殚竭血诚，勉图补救。拟汉臣之二表，少酬圣主高天厚地之恩；赓周雅之两篇，愿佐熙朝北伐南征之业。所有微臣感激下忱，理合专折附驿叩谢天恩。伏乞皇上圣鉴。谨奏。

八月初五日奉到朱批：“知道了。卿数载军营，历练已深。惟不可师心自用，务期虚己用人，和衷共济，但不可无定见耳。”钦此。

328．奏请李元度简放皖南道折七月十二日

奏为皖南道员缺紧要，请迅赐简放，以重职守事。

窃臣接据署徽宁道江南盐巡道福咸禀称，奉浙江巡抚王有龄批示，新放皖南道郭志融，已于春间在苏病故。该署道久患痹症，虽日就痊可，精力尚未复元。皖南道事务殷繁，郭志融既已病故，员缺未便久悬，恳奏请另行简放，以重职守等情前来。臣查皖南道一缺，自咸丰五年经部臣议定，照台湾道之例，如府县委署参撤、地丁漕粮等项应由藩司主政者，命盗案件、勘解审结应由臬司主政者，概归该道就近核办。遇有紧要军务，并准专折驰奏，责任綦重。相应照明，请旨迅赐简放，以重职守。臣尚未接印，所有本衙门案卷，无从查阅。闻皖南道缺，向由督臣酌保请简。今臣驻军徽州，尤须得人相助为理。查有按察使衔新授浙江温处道李元度，血诚果毅，练达戎机，每遇艰危之际，独能贞固不摇。前在江西迭著战功，皖南地势讲求亦熟。仰恳圣恩，可否即以温处道李元度调补皖南道缺，于军务、地方均有裨益。该道玉山守城案内，蒙恩加按察使衔，于此缺加衔之例亦属相符。如蒙俞允，应俟广信布置稍定，即令该道驰赴新任。至江南盐巡道福咸，臣已于六月初三日奏明调营。钦奉谕旨，着照所拟办理。该员现署皖南道，应俟李元度到任后，即将福咸调营差委。所有皖南道缺紧要，拣员请旨简放缘由，谨会同安徽抚臣翁同书，恭折驰奏，伏乞皇上圣鉴，训示施行。谨奏。

329．附咨文　咨翁同书等 ⁽¹⁾ 八月十一日（转录明谕：着李元度调补皖南道支方廉补温处道）

为恭录咨会事。

为照本大臣于咸丰十年七月十二日，在祁门县行营会同安徽抚部院由驿具奏，皖南道员缺紧要，请旨迅赐简放一折。当经咨送折稿在案。兹于八月初五日准兵部火票递回原折，奉朱批：“另有旨。”钦此。同日并准递到咸丰十年七月二十三日内阁奉上谕：

曾国藩奏道缺紧要，请拣员调补一折。按察使衔安徽徽宁池太广道员缺，着准其以浙江温处道李元度调补。钦此。

又递到咸丰十年七月二十三日内阁奉上谕：

浙江温处道员缺，着支方廉补授。钦此。

相应恭录咨会，请烦钦遵查照施行。须至咨者：右咨安徽巡抚部院翁〈同书〉、钦命襄办军务四品京堂左〈宗棠〉、钦命督办皖南军务都察院左副都御史张〈芾〉、太子少保头品顶戴署湖北巡抚部院胡〈林翼〉、浙江巡抚部院王〈有龄〉。

————————————————————

(1)  此件并札知彭玉麟、李元度、曾国荃等。

330．附咨文　咨张芾等 ⁽¹⁾ 七月十八日（转录廷寄：饬派劲旅往援宁国）

为恭录咨会事。

为照本部堂于咸丰十年七月十四日在祁门县行营准兵部火票递到军机大臣字寄——

钦差大臣两江总督曾国藩：

咸丰十年七月初一日奉上谕：

周天受奏旌德等处贼匪窜犯宁国，郡城被围，急盼援师一折。据称，贼匪两万余人由旌德、泾县分路窜扑宁国府城，该提督派拨官军分投迎击。自六月初一日至十三日迭次鏖战，贼势不衰。现在府城被围，情形危急，请速派援师，并饬催军饷以济匮乏等语。本日已谕令江西、浙江、湖北、湖南，将应解徽、宁饷需速行筹拨矣。宁国为江浙屏蔽，倘有疏失，则芜湖等处之贼得与苏、常联络，剿办愈难着手。曾国藩已抵祁门，着即调派劲旅，间道前往宁国，与周天受内外夹击，借解城围。并责成领兵将弁，星速遄行，毋稍迟误。其苏、常等属应如何速筹进剿，一俟鲍超等到营，并着即行筹办。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦命督办皖南军务都察院左副都御史张〈芾〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、江西巡抚部院毓〈科〉。

————————————————————

(1)  此件并札知曾国荃等。

331．附咨文　咨张芾等 ⁽¹⁾ 七月十八日（转录廷寄：饬由淳安严州剿除陈逆）

为恭录咨会事。

为照本部堂于咸丰十年七月十五日在祁门县行营准兵部火票递到军机大臣字寄——

钦差大臣两江总督曾国藩：

咸丰十年七月初三日奉上谕：

前谕曾国藩俟左宗棠、李元度、鲍超、张运兰等到齐，分道进兵，规复苏、常。兹据王有龄奏，逆匪窜入于潜后，复东窜贵芳桥，离临安四十里地，风山、牧亭村等处均有贼踪，势将内犯省城，防剿均难，请饬该大臣迅速赴援等语。逆匪盘踞于潜，东可达临安、余杭，南可达新城、分水、桐庐，均可内犯省城。若占踞严州，则江西、福建饷道不通，援兵隔绝，杭城亦为坐困。省城兵勇虽有一万数千，能守而不能战。该抚接据探报，并盘获奸细，有四眼狗陈逆，由苏纠合贼党五六万，欲窜杭、湖，以解嘉兴之围，又思先取徽、宁之语。省城万分危急，曾国藩现已驰抵祁门，若由此入徽，即由淳安、严州转战而东，先将此股逆匪剿除，则皖、浙可以保全。然后进兵削平江苏诸郡县，庶大局可以挽回。如曾国藩尚未能督兵前往，即着催调张运兰、鲍超等迅速到齐，兼程前进，以顾全局。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦命督办皖南军务都察院左副都御史张〈芾〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、江西巡抚部院毓〈科〉。

————————————————————

(1)  此件并札知曾国荃等。

332．附廷寄　饬遵前旨迅由淳安严州进兵七月二十一日

咸丰十年七月二十一日祁门营次准兵部火票递到军机大臣字寄——

钦差大臣两江总督曾国藩：

咸丰十年七月初九日奉上谕：

前因浙省于潜窜匪有内犯省城之势，当经谕令曾国藩由祁门取道入徽，即由淳安、严州转战而东，先除此股逆匪，以保全皖、浙大局。兹据瑞昌等奏，于潜大股贼匪迭陷临安、余杭二县，并由余杭塘窜逼省垣。虽经总兵刘季三一军击退，而省城兵勇能守而不能战；张玉良攻剿嘉兴之军正在得手，亦难撤调；福建、江西之兵，虽经催调，到尚需时。待援情形，自属非常紧迫。着曾国藩仍遵前旨，迅速取道入徽，即由淳安、严州转战而东，先将此股逆匪扑灭，保全浙省，再图规复江苏诸郡。设或该大臣不能亲往，亦须先派得力之兵，前往救援，以冀挽回大局，是为至要。

再，据王有龄片奏，连日探得苏省逆贼纷纷北走，终日水陆不绝。且据团勇夺获贼匪伪文，内有贼目李世贤尚在苏城，盼望其党速往省垣之语。苏城贼势单薄，似乎可信。着曾国藩乘此机会，应由何路进兵，迅图规复地方，仍遵前旨，体察情形，迅速办理。将此由六百里谕令知之。钦此。

遵旨寄信前来。

333．附咨文　咨瑞昌等 ⁽¹⁾ 七月二十三日（转录廷寄：饬进攻苏松并迅援宁郡）

为恭录咨会事。

为照本部堂于咸丰十年七月二十三日在祁门县行营准兵部火票递到军机大臣字寄——

钦差大臣两江总督曾国藩、杭州将军瑞昌、浙江巡抚王有龄：

咸丰十年七月十二日奉上谕：

前因苏、常等处失守，当谕瑞昌、王有龄将所调彭斯举、吴再升、饶廷选各军，酌派苏救援。兹据薛焕奏青浦官军失利，松江府城复陷，上海情形危迫，请饬督师大臣兼程援救等语。松江复失，与青浦以上逆氛连为一片。嘉定之贼分窜罗店地方，势将扑犯宝山。上海为饷源所系，贼所注意。现在三面皆贼，存城兵勇无多，实属万分危迫。前谕曾国藩自严州转战而东，目下将弁兵勇是否调齐？当此事机紧迫之际，该大臣务当设法探明道路，兼程前进，急攻苏、松各城，使该逆回兵救援，以解上海之危。瑞昌因宜兴之贼直犯余杭，逼近省城，未能前进。现在沪城危急，着该将军即于马得昭、彭斯举、吴再升、饶廷选四员中，酌派一人统带精锐四五千人，前往救应。营中如尚有广勇，毋庸带往。并饬带兵之员，不得迁延观望，致误事机。

本日复据张芾奏逆匪环伺宁郡，援绝兵单，城围未解等语。贼围宁国，愈聚愈众，周天受激励饥军，誓以死守，无从乞援，情形亦甚紧迫。前经谕令曾国藩调派劲旅，间道前往应援。着仍遵前旨，分拨兵勇，派委得力将弁，迅速统带前进，以解宁国之围，是为至要。将此由六百里加紧各谕令知之。钦此。

遵旨寄信前来等因。承准此，相应恭录咨会，请烦钦遵查照办理施行。须至咨者：右咨钦命总统诸军杭州将军瑞〈昌〉、浙江巡抚部院王〈有龄〉、钦命襄办军务四品京堂左〈宗棠〉、署湖北巡抚部院胡〈林翼〉。

————————————————————

(1)  此件并札知曾国荃等。

334．钦奉四次谕旨复陈折七月二十三日

奏为钦奉四次谕旨，恭折复陈，仰祈圣鉴事。

窃臣于七月十四日承准军机大臣字寄，七月初一日奉上谕：

周天受奏旌德等处贼匪窜犯宁国，郡城被围，急盼援师一折。宁国为江、浙屏蔽，倘有疏失，则芜湖等处之贼得与苏、常联络，剿办愈难着手。曾国藩已抵祁门，着即调派劲旅，前往宁国，与周天受内外夹击，借解城围。其苏、常等属，应如何速筹进剿，一俟鲍超等到营，并着即行筹办等因。钦此。

又于七月十五日承准军机大臣字寄，七月初三日奉上谕：

王有龄奏逆匪窜入于潜，势将内犯省城，请饬该大臣迅速赴援等语。曾国藩若由淳安、严州转战而东，先将此股逆匪剿除，则皖、浙可以保全，然后进兵削平江苏诸郡县。如曾国藩尚未能督兵前往，即催调张运兰、鲍超等迅速到齐，兼程前进，以顾全局等因。钦此。

又于七月十七日承准军机大臣字寄，七月初五日奉上谕：

庞钟璐奏由浙至苏，必须先复吴江；由沪至苏，必须先复昆山；由江北至苏，必须由常熟进兵，再由丹阳、溧阳追蹑其后，庶可歼除贼匪。请饬曾国藩迅速统师南下等语。苏、常等郡县被匪蹂躏，民团尚能杀贼，亟望官军援剿。若任久陷贼中，恐民心易懈，贼守益坚，办理愈难措手。着曾国藩体察情形，应由何路进兵，迅图规复地方，并将办理情形迅速具奏。至所称常、昭两县捐饷已竭，请饬协济等语，并着曾国藩饬令该地方官，就附近完善之区劝捐接济，庶使民团勇跃，得以相机攻剿。该大臣务当统筹全局，迅扫逆氛，以慰朕望等因。钦此。

又于二十一日承准军机大臣字寄，七月初九日奉上谕：

据瑞昌等奏，于潜大股贼匪迭陷临安、余杭二县，并由余杭塘窜逼省垣。虽经总兵刘季三一军击退，而省城兵勇能守而不能战；张玉良攻剿嘉兴之军正在得手，亦难撤调；福建、江西之兵，虽经催调，到尚需时。待援情形，自属非常紧迫。着曾国藩仍遵前旨，迅速取道入徽，即由淳安、严州转战而东，先将此股逆匪扑灭，保全浙省，再图规复江苏诸郡。设或该大臣不能亲往，亦须先派得力之兵，前往救援，以冀挽回大局等因。钦此。

仰见圣谟广运，筹示精详，曷胜钦感。臣于七月十二日遵筹全局折内，业将宁国危急、广德失陷等情复奏在案。伏查目下军情，自以规复苏、常为要。而由皖南进兵，必须能保宁国、能复广德，乃有进兵东下之路。则必以急援宁国、急攻广德为要。二者力不能兼办，则又以专救宁国为要。然由祁门、徽州而入宁郡，须分走旌德、泾县、石埭等处，现已一片贼氛，必须节节扫荡，以分贼势，而清后路。则欲援宁郡，又以先剿旌、泾、石三县为要。臣自闻宁国被围之信，续拨银五千两，由张芾派弁转解，因无路可达，中途折回。臣催调各军，急切难来，日夜旁皇，莫知所措。兹幸接据鲍超禀称，已于七月初五日行抵宜昌府；张运兰禀称，十一日行抵江西省城；李元度于十二日亦抵江省。计七月底，均可赶到祁门。臣拟俟该镇、道等到齐，派鲍超率霆营六千，由黟县以攻石埭；张运兰率老湘营四千，由太平以攻泾县；又饬李元度先往广信，布置防务，仍由徽州、旌德前进。必俟泾、旌、石三路肃清，直抵宁郡，然后臣军之立脚始定，皖南之局势始安。皖南安，则浙江亦安，而苏、常亦有可图。若使皖南不安，则臣军且岌岌自保之不暇，又何能屏蔽浙江，更何能规复苏、常。臣之绵力，必俟八、九月间大战数次，然后视打仗之利钝，定入苏之迟速。目下兵力未齐，上不能慰圣主宵旰之忧，下不能答苏人云霓之望。此臣之寸心负疚，惶悚无地者也。

至庞钟璐所称由浙至苏，先复吴江，此张玉良一路之事，必先克复嘉兴，然后能达吴江；由沪至苏，先复昆山，此薛焕一路之事，必先克复松、太，然后能进昆山；由江北至苏，取道常熟，此李若珠一路之事，必先分兵过江，然后能趋常熟。此三路者，闻方自保之不暇，未必能遽图进取。若臣军南赴吴江，仍须由皖南下手；北赴常熟，仍须从淮扬下手。行军本有次第，贼情时有变更。既难侥幸于不可必成之功，又岂敢臆断于不可逆料之事。臣惟有严督皖南诸军，速战一日，速进一步，以期仰副圣廑。至常州捐饷已竭，应饬该地方官劝捐妥办。惟祁门距常熟等处相隔过远，文报不通。臣当札饬州县，兼函商绅士，设法筹捐，以资接济。至月前窜杭之贼，当经击退，由原路退回，窜陷广德，臣已迭次奏明。淳安、严州现俱无事，臣自无庸分兵赴援。所有钦奉四次谕旨，恭折由六百里复奏，伏乞皇上圣鉴训示。谨奏。

八月十七日奉到朱批：“览奏已悉。”钦此。

335．附咨文　咨左宗棠等 ⁽¹⁾ 八月初五日（转录廷寄：饬酌保办理皖南团练人员）

为恭录咨会事。

为照本大臣于咸丰十年七月初十日在祁门县行营准兵部火票递到军机大臣字寄——

钦差大臣两江总督曾国藩：

咸丰十年六月二十七日奉上谕：

许乃普奏皖、浙交界情形，并请饬办皖南团练一折。皖南为江浙门户，地当要冲。曾国藩已抵建德，即日进驻徽境，现在各省举行团练，皖南地方紧要，自应一律办理。前据鸿胪寺卿程祖诰奏，翰林院侍读吕锦文在籍有年，筹办团防，击退窜匪，著有成效，请饬令办理皖南团练事宜。兹据许乃普奏，请饬工部郎中余述祖回籍办理婺源团练。该员资望较浅，若令专办该县团练，当可得力。吕锦文在籍率团击贼，办有成效，未知能否胜督办之任。着曾国藩察看情形，择其谙练军务、素系人望者，酌保一员，迅速奏闻，候旨简派。即令督办皖南团练事宜，以期协助官兵，保卫疆圉。许乃普原折着抄给阅看。将此由六百里谕令知之。钦此。

遵旨寄信前来等因。承准此，相应恭录咨会，并将原折录送，请烦钦遵查照施行。须至咨者：右咨钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉。

附录许乃普原折抄件

吏部尚书臣许乃普跪奏，为敬陈皖、浙交界情形，并保员督办皖南团练，仰祈圣鉴事。

窃臣籍隶浙西，前奉谕旨，饬保浙江省筹办团练各员，业蒙恩准在案。惟浙西门户以皖省徽、宁两府为扼要，贼之窥伺浙杭已非一日，前以徽、宁不能得手而退。今春广德、泗安失守后，即长驱而入，迭犯杭、湖诸郡。迨大兵援浙，金陵老贼遂乘虚突陷苏、常。追究失守根由，皖南诸帅实为罪魁也。然以前之覆败，悔既难追；以后之筹防，理宜加慎。臣查徽、宁两郡，距浙不过数百里，最近者莫如徽州，南界淳安，西界于西，北折至泗安，直通湖郡。徽属之婺源偏在东南，南界江西饶州，东界浙江衢郡，山径丛杂，尤为两省交冲要地。前抚臣黄宗汉专派道府大员扼守徽、宁，并请将两府归浙节制，盖有深意存焉。自何桂清抚浙后，欲卸其责，请设皖南镇以专责成，而皖、浙气脉从此截断矣。虽彼此公文可以关会，而呼吸究不能通。今春坐失机宜，未必不由于此。臣愚以为欲浙江之安堵，莫若固守徽、宁，欲固守徽、宁，莫如分办团练。现在皖省团练，尚未奉钦派人员，皖北距浙较远，其情形非臣所素悉，未敢置议。惟皖南为浙西唇齿之区，虽地属隔省，实有不忍坐视之势。亟应责成本籍为守兼优之员专办团练，以期得力。查皖南京官，除鸿胪寺卿程祖诰之外，并无三、四品京堂，一时实难其选。臣素闻咸丰七年间，逆众数万，由池州抄小路窜至婺源道，经县属沱川村。该村余姓聚族而居，屡集丁壮，御贼著有成效。现查有道衔工部郎中余述祖，即婺源县人，年富力强，素为乡里所重。可否请旨饬令该员回籍，督办本县团练，呼应必灵。一县办理得法，各县自可照办。并请饬下曾国藩察看该员，如果团练得力，即假以事权，立予超擢，使督办皖南全局，以专责成。倘或始勤终怠，亦即随时据实参处。此外如有实心任事办团得力者，仍由皖省京员各举所知，恭候谕旨派往。臣为浙西、皖南不分畛域起见，是否有当，伏乞皇上圣鉴训示。谨奏。咸丰十年六月二十七日

————————————————————

(1)  此件并札知曾国荃等。

336．派宋梦兰办理皖南团练片七月二十三日

再，承准军机大臣字寄，六月二十七日奉上谕：

现在各省举行团练，皖南地方紧要，自应一律办理。着曾国藩察看情形，择其谙练军务、素系人望者酌保一员，迅速奏闻，候旨简派，即令督办皖南团练事宜等因。钦此。

伏查团练本是良法，然奉行不善，县官徒借以敛费，局绅亦从而分肥。贼至则先行溃逃，贼退则重加苛派，转为地方之弊政。臣自咸丰二年奉旨办团，初次折内即奏明自行练勇一千，是臣所办者乃官勇，非团丁也。嗣后经过各省，从未见有团练能专打一股，专守一城者。不过随官兵之后，胜则贪财，败则先奔。常借口于工食之太少，而办理歧异者，往往多给钱文。团丁所领之饷，与臣之官勇例价相同，且或有过之者。其取之民间，无非劝捐、抽厘之类，是于团练已失其本义，于军饷又大有妨碍。本年五月，臣奉命署理江督，即晓谕官民，团练之事，当择地而办之，择人而办之。盖欲得其利，不得不去其弊也。兹复钦奉谕旨，举行皖南团练。查皖南岭隘分歧，若筑碉设卡，一夫当关，万众却步。臣俟进兵后，拟委贤员于徽、宁各要隘择地筑碉，以资防守。必须地方廉正绅士，会同督劝。过江以来留心访察，闻有丁忧在籍之翰林院编修宋梦兰，徽州歙县人。本年春间，贼由太平县图窜箬岭，该员督带练丁，协力严守。品行胆识，众论翕然。相应请旨饬派宋梦兰办理皖南团练事宜，会同委员，董劝各属绅民，兴筑碉寨。其未经克复者，官勇攻剿，概不令团丁随往，已经克复者，绅耆修碉，团丁守之。庶几军民两利，名实相符。如蒙俞允，可否将宋梦兰赏加翰林院侍讲衔，以示优异之处，出自皇上天恩。所有遵旨酌拟皖南团练人员，附片复陈，伏乞皇上圣鉴训示。谨奏。

337．附咨文　咨胡林翼等 ⁽¹⁾ 八月二十六日（转录明谕：着宋梦兰办理皖南团练）

为恭录咨会事。

为照本大臣于咸丰十年七月二十三日，由驿附奏遵旨酌拟办理皖南团练人员一片。当经咨送片稿在案。兹于八月十七日在祁门县行营准兵部火票递回原片，奉朱批：“另有旨。”钦此。同日并准递到咸丰十年八月初五日内阁奉上谕：

曾国藩奏遵保督办皖南团练人员等语。在籍翰林院编修宋梦兰，着赏加翰林院侍讲衔，督办皖南团练事宜。钦此。

相应恭录咨会，请烦钦遵查照施行。须至咨者：右咨太子少保头品顶戴署湖北巡抚部院胡〈林翼〉、安徽巡抚部院翁〈同书〉、钦命襄办军务四品京堂左〈宗棠〉、钦加侍讲衔翰林院编修宋〈梦兰〉。

————————————————————

(1)  此件并札知李元度、曾国荃等。

338．保毛鸿宾任苏藩片七月二十三日

再，承准军机大臣字寄，六月二十三日奉上谕：

江苏省垣陷后，藩司一缺尚未简放有人。现在筹画饷需，抚恤地方，最关紧要。必得贤能素著、克理繁剧之员，方能胜任。着曾国藩、薛焕于所属司道各员内，秉公拣择，会同酌保二员，迅速具奏，候朕简放等因。钦此。

查苏省官员，多往上海，臣尚未接见，不能周知。江西各员，现多派有军务紧要事件。钦奉谕旨，饬于所属司道，秉公拣择。查有安徽按察使毛鸿宾，朴实廉正，练习吏事，忠爱之忱，郁于中而溢于颜面。昨经官文等会奏，请饬该臬司赴皖北总理楚军营务，兼办皖南北地方事宜，业荷恩准在案。臣前奏明江苏藩司随抚臣同驻，臬司随臣同驻，钦奉寄谕，臬司汤云松已令帮同庞钟璐办理团练，饬臣酌量调派等因。钦此。臣查汤云松帮办苏属团练，势难绕赴臣营。如蒙皇上天恩，将毛鸿宾升授苏藩，即饬该司随臣同驻一处，俾臣得专心军务，而地方事件之应恪遵成法者，交毛鸿宾综理，庶纪纲不至久弛。臬司汤云松即随抚臣同驻一处，就近帮办团练。一转移间，实属两有裨益。是否有当，伏乞圣裁。再，祁门距上海过远，文报隔绝，未及与抚臣薛焕会商。臣保一人，仍商令薛焕另保一人，冀与会保二员谕旨相符。除移咨外，谨附片复奏请旨。

八月十七日准军机处片开：“贵大臣具奏保江苏藩司片，本日奉朱批：‘另有旨。’钦此。原片暂留本处，为此知会。八月初五日。”

339．附咨文　咨官文等 ⁽¹⁾ 十月初四日（转录明谕：毛鸿宾补授江苏布政使李续宜补授安徽按察使）

为恭录咨会事。

为照本部堂于咸丰十年十月初四日在祁门县行营准兵部火票递到咸丰十年九月二十日内阁奉上谕：

江苏布政使，着毛鸿宾补授，未到任以前，着薛焕派员署理。钦此。

咸丰十年九月二十日内阁奉上谕：

安徽按察使，着李续宜补授。钦此。

相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴署湖北巡抚部院胡〈林翼〉、署理两江总督江苏巡抚部院薛〈焕〉、江西巡抚部院毓〈科〉、安徽巡抚部院翁〈同书〉、湖南巡抚部院翟〈诰〉、钦命襄办军务四品京堂左〈宗棠〉、钦命统领水师福建水师提督军门杨〈载福〉。

————————————————————

(1)  此件并札知毛鸿宾、李续宜等。

340．收复广德州城片七月二十三日

再，正缮折间，准张芾函称，据江长贵来信，广德州城于十四日寅刻收复，贼向建平、东坝、溧阳一带窜去。周天受来信，宁、广仍为贼阻。又探报有贼二万，由池州窜并石埭各等语。臣查广德收复，暂由浙军戍守。俟左宗棠新军一到，即由广德先入苏境。目下救援宁国，仍应由石埭、泾、旌三路前进。理合附片具陈，伏乞皇上圣鉴。谨奏。

八月十七日奉到朱批：“知道了。”钦此。

341．附廷寄　饬瑞昌迅援上海曾国藩直捣金陵八月初一日

咸丰十年八月初一日祁门营次准兵部火票递到军机大臣字寄——

钦差大臣两江总督曾国藩、杭州将军瑞昌、浙江巡抚王有龄、帮办军务提督顶戴张玉良：

咸丰十年七月十八日奉上谕：

前因松江复陷，上海危急，当谕令曾国藩赶紧援剿。并催令瑞昌等于马得昭、饶廷选、吴再升、彭斯举四员中，酌派一员，统带精锐四五千人前赴上海援应。本日据薛焕奏逆众围扑上海县城，势更猖獗，现在登陴固守，并催令各路援兵迅速驰救一折。上海为江南饷源所自出，关系甚大。该逆于六月三十等日攻窜泗泾镇等处，分路径扑西、南两门，并在大、小东门焚烧民房。捐、厘各局及江海关均被抢掠，占踞近城民屋。薛焕以兵勇无多，不能出城攻剿，只可婴城固守，专待援兵，势甚危迫。现在苏省未复，仅恃此一线饷源，为次第规取苏、常之计。亟应调集援师，力保江南饷源重地。曾国藩现驻祁门，相距较远，兵将均尚未齐，诚恐缓不济急。着瑞昌、王有龄、张玉良迅速于马得昭等四员中，酌派一员，带领精锐四五千人，星夜起程，前赴上海，竭力救援，以拯目前危急。并再续派援兵，以资策应，毋得稍有迟延，致误事机。再据薛焕片奏，江南贼匪，滋蔓难图，惟有以重兵直捣金陵，该逆必回顾根本。前大臣向以全军攻金陵，苏、常得享安全，此其明效。浙省嘉兴本有重兵，一面以劲旅由嘉善直达松江，与该署督会合，迅扫青浦、嘉定。该处胁从者众，定见从顺如归等语。着曾国藩体察情形，或即先捣金陵，亦可牵制贼势。并着瑞昌等饬令所派援兵，即由嘉善一路前进，会同剿办，是为至要。将此由六百里加紧各谕令知之。钦此。

遵旨寄信前来。

342．恭报调派进兵日期折八月初三日

奏为恭报进兵日期，仰祈圣鉴事。

窃宁国府城围困，日久未解。臣俟各军到齐，拟由泾、旌、石三县分路进援各情，业于七月二十三日复奏在案。旋据布政使衔河南开归陈许道张运兰于二十四日驰抵祁门，所部各营除留防郴州两队尚未报到，其余三千人均陆续到祁。阻两三日，于二十八日拔队由徽州进旌德，以援宁郡。又据绥靖镇总兵鲍超禀，已于七月十八日自武昌开船东下，八月初旬必抵祁门。因饬令代统该军之副将宋国永，先带霆字营六千余人，于八月初三日拔队由太平进攻泾县。如鲍超日内赶到，即令赴营督率。无论泾城能否速下，均令张运兰直赴宁国，速解郡城之围，以安万众之心。其石埭、池州，贼众往来，时图内窜。现尚无得力大队可以派往，臣须暂驻祁门，兼筹扼守。李元度所部三千人，行抵江西贵溪县境，缘皖南进剿吃紧，已改调来徽，再饬陆续进发，先清腹地。若欲规复苏、常，须待左宗棠一军到皖，扼驻广德，始能渐入苏境。所有调派进兵日期，理合缮折由驿六百里具陈，伏乞皇上圣鉴。谨奏。

343．上海情形已松目前未能即图金陵片八月初三日

再，承准军机大臣字寄，七月十八日奉上谕：

上海关系甚大，薛焕婴城固守，专待援兵。曾国藩相距较远，兵将未齐，诚恐缓不济急。着瑞昌、王有龄、张玉良迅速派员，带领精锐四五千人前赴上海，竭力救援。据薛焕片奏，江南贼匪，滋蔓难图，惟以重兵直捣金陵，该逆必回顾根本等语。着曾国藩体察情形，或即先捣金陵，亦可牵制贼势等因。钦此。

臣前闻上海被围，正增焦急，旋准张芾抄寄王有龄来函，沪贼业经击退，并股南趋。是上海情形已松，当能自保。至直捣金陵一节，臣本有此意。五、六两月迭次奏报，皆注意专重金陵，亮蒙圣明鉴察。惟目前遍地贼氛，须鲍超、张运兰等节节攻剿，先解宁国之围。左宗棠军至广德后，再添大队，由宜兴、溧阳而入，庶可渐图金陵。谨附片复陈，伏乞皇上圣鉴。谨奏。

九月初四日奉到朱批：“知道了。”钦此。

344．附咨文　咨官文等 ⁽¹⁾ 八月二十七日（转录廷寄：饬驰援宁国并自严催协饷）

为恭录咨会事。

为照本部堂于咸丰十年八月十七日在祁门县行营准兵部火票递到军机大臣字寄——

钦差大臣两江总督曾国藩、已革湖南提督周天受：

咸丰十年八月初五日奉上谕：

周天受奏宁军续获胜仗，请饬催饷援一折。宁国官军自六月十七日以后，续获胜仗，力保郡北粮道，并攻克西、南两路逆卡逆垒。现在败匪负隅，邻疆不守，宁国孤城困守五十余日，饷道益梗，兵势益孤，设有疏虞，关系皖南全局。前谕曾国藩救援宁国，该大臣以兵将未齐，须俟七、八月间李元度等陆续到徽，方能进剿。目下带兵各员，谅已赶到，着即派拨兵勇，驰援宁郡，毋再迟误。周天受仍着就现有兵力固守待援，并联络地方绅团，相机击剿，毋稍疏懈。现在皖南军务，归曾国藩办理，所有湖南等省协饷，并着该大臣自行严催。现在广德克复，士气奋兴，周天受惟当激励士卒，力解城围，是为至要。将此由六百里各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、湖南巡抚部院骆〈秉章〉、江西巡抚部院毓〈科〉。

————————————————————

(1)  此件并札知曾国荃等。

345．奏请骆秉章暂缓入蜀片八月初三日

正封折间，接准王有龄两次咨函，张玉良嘉兴大营于七月二十三日，后路为贼所包，遂至全军溃退。张玉良受伤，退至石门。贼复攻陷石门，距省甚近，杭城危急，请分队救援等语。臣奉旨接办皖南军务，宁郡被围两月，周天受困守孤城，屡次求援，臣亦屡次应允。现派鲍超、张运兰由泾、旌两路赴援。甫经拔队成行，断不能失信于宁国而改援浙江。且浙省贼势浩大，亦非三五千人所能救全。臣处别无大队可拨，必须左宗棠新军抵徽，配足万人，乃可赴杭援剿。特骆秉章奉督办四川军务之命，奏明抽调湖南防兵，又奏请左宗棠入蜀。湖南官绅因吴、蜀两处征调，本省空虚，人心惊恐，是以左宗棠迟迟未能成行。臣闻逆贼石达开尚在广西，并闻久无其人。四川纵或危乱，尚在半年以后。浙江之阽危，则在一月以内。即皖南、江西之安危，亦在两三月之内，缓急情形迥殊。合无仰恳天恩，敕令骆秉章暂缓入蜀，湖南防兵暂不抽动。俾左宗棠星夜兼程来皖，合两湖、江西官绅之全力，共救浙而攻苏，或有补于万一。臣冒昧干请，不胜惶恐之至。除会商张芾先派徽防各军援浙外，谨附片具奏请旨。

346．附咨文　咨官文等 ⁽¹⁾ 九月十三日（转录廷寄：着张运兰援剿杭州左宗棠襄办曾国藩军务等事）

为恭录咨会事。

为照本部堂于咸丰十年八月初三日，由驿具奏恭报进兵日期一折。又附奏杭城危急，请饬骆秉章暂缓入蜀，俾左宗棠兼程来皖一片。所有折片两稿，当经咨送在案。兹于九月初四日在祁门县行营，准兵部火票递回前件，均奉朱批：“另有旨。”钦此。同日并准递到军机大臣字寄——

钦差大臣两江总督曾国藩：

咸丰十年八月十八日奉上谕：

昨因王有龄奏苏、常团练望兵甚殷，谕令曾国藩即派带兵各员，分路进攻，以分贼势，而慰人心。本日复据瑞昌等驰奏，嘉兴大营全行溃退，张玉良身受重伤，退扎石门。杭州情形危急，请饬曾国藩督兵来援。如不能赴浙，即令张运兰星驰援剿。并据曾国藩奏，接王有龄函称，石门已陷，贼匪距省甚近，请分队救援。现派鲍超、张运兰赴援宁国，不能改援浙江，必须左宗棠新军抵徽，乃可赴援等语。现在浙江望援甚切，若待左宗棠到后，始行入浙，诚恐缓不济急。徽防军务已归该大臣兼办，张运兰如尚未交卸，即着该大臣知照张运兰，迅即带兵前往救援。左宗棠前已有旨，令其毋庸入川，仍襄办曾国藩军务。一俟该员到后，或即令赴杭，或令进攻苏、常，以牵贼势，由该大臣酌量办理可也。

至该大臣请令骆秉章暂缓入蜀。现在四川军务紧急，若旷日持久，必至滋蔓难图。前据骆秉章奏，抽调湖南防兵，为数亦不甚多，不至有空虚之虞。朕因翟诰尚称知兵，已赏给二品顶戴，令其署理湖南巡抚，以便骆秉章交卸启程矣。将此由六百里加紧谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、江西巡抚部院毓〈科〉、湖南巡抚部院骆〈秉章〉、浙江巡抚部院王〈有龄〉、都察院左副都御史张〈芾〉、署理两江总督江苏巡抚部院薛〈焕〉、钦命总统诸军杭州将军瑞〈昌〉。

————————————————————

(1)  此件并札知曾国荃等。

347．附咨文　咨左宗棠等 ⁽¹⁾ 九月十二日（转录廷寄：饬派各员督率兵勇进攻苏州无锡或溧阳宜兴）

为恭录咨会事。

为照本部堂于咸丰十年九月初三日在祁门县行营准兵部火票递到军机大臣字寄——

钦差大臣两江总督曾国藩、杭州将军瑞昌、浙江巡抚王有龄：

咸丰十年八月十七日奉上谕：

据王有龄奏苏、常各属团练望兵甚殷，请饬统兵大臣两面会剿，并嘉兴军营失利各折片。览奏具悉。苏、常失陷以来，不见官兵已逾三月，吴县各属举办民团，均尚安静。其无锡、金匮、武进、阳湖、江阴各县，亦行团练，杀贼甚多。惟日久支持，筋疲力尽，若大兵迟到，恐难久存。曾国藩本有八月进兵之议，现在左宗棠、张运兰、李元度等当已赶到。着即派令该员等督率兵勇，或从太湖进攻苏州、无锡，或从广德进攻溧阳、宜兴，以分贼势而慰民心。其嘉兴一军营盘如何失守，着瑞昌、王有龄等查明。首先溃退之员，严参惩办。一面饬令张玉良等奋勉图功，整军前进。一面布置城守事宜，严密防堵，毋令该逆扰近省城，是为至要。将此由六百里加紧各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、浙江巡抚部院王〈有龄〉、钦命总统诸军杭州将军瑞〈昌〉。

————————————————————

(1)  此件并札知曾国荃等。

348．宁郡被陷现筹堵剿折八月二十三日

奏为臣军甫经前进，宁国府城被陷，徽郡戒严，现在筹办堵剿情形，恭折奏祈圣鉴事。

窃张运兰、鲍超两军由祁门进兵日期，业于初三日专折驰报。并声明鲍超尚未到营，暂令副将宋国永代统该军在案。张运兰于初八日带队行抵旌德，探闻泾县之贼窜踞东岸，长兴、建平之贼又乘虚窜袭广德州，逆酋四眼狗窜踞宁国县。该道防贼抄后，暂扎旌德，与宋国永一军东西援应。宋国永于初六日行抵长园，探闻石埭大股贼窜入铁家岭、三叉岭，所有徽军原防太平、甘棠之副将余永椿、参将袁国祥等营盘被陷。宋国永即派五营扎山口，两营扎乌泥关，三营当前敌。初七日辰刻，见余永椿等溃兵及难民络绎上拥，逆众绕过太邑，约三四千人，直扑我营。当即派队迎战，该逆纷纷溃退。初八、九日，宋国永督队追贼至太平、三口一带，旋即进扎甘棠，分布各岭。自广德再陷，四眼狗踞宁国县，赖裕新踞泾县，伪辅王杨七麻子攻围宁郡。八月初一以后，周天受与徽州、祁门文报不通，臣深为焦急，饬张运兰、宋国永卷塘疾进。十六日，忽接周天受十一日戌刻密书，称郡北四十里竹塘地方副将朱景山营垒于初九日申刻失陷，城北庙埠顺勇营盘于十一日失陷，城内粮药俱尽，势将不支等情。正在飞催驰援，十七日接探报，则宁郡已于十二日戌刻失守。旋据张运兰禀称，有副将熊廷芳自宁郡溃围，退至旌德，面称十一日庙埠失利，粮路阻绝，城外尚有营垒十余座。十二日于北门外出六成队，互有杀伤。未刻，大雨如注，火药不燃，贼乘势扑入，各营同时溃散。贼分踞我营，抛掷火器入城。周天受令百姓上城守御，各队兵勇开南门冲出千余人，城池遂陷。周天受及道府以下各官，不知下落等语。

伏查宁防兵勇近七千人，坚守七十余日，屡经击退贼匪。乃自七月底至八月初旬，陈、杨、古、赖各逆目四面麇至，粮尽援绝，军心离散，一朝溃决，实堪痛惜。臣迭次奏明，调募各军拟七月取齐，八月进剿。原冀速援宁郡，先解城围，再图进取。乃调募三月之久，尚未毕集，仅张运兰三千人于七月底来祁。祁门距宁郡五百余里，张运兰驰抵旌德，宁邑狗贼伺其右，泾县赖贼阻其前，兵力过单，势难独进。宋国永驰抵太平，因徽州有余永椿之败，西路未清。该二员尚非赴援不力，应免置议。李元度于八月十六日带平江勇三千抵徽，已在宁郡失事之后，暂令接办徽防事务。鲍超于春间请假三月，乃六月间始由蜀起行，逾期已久。七月二十六日自英山经过，至八月二十日始到祁门。使该镇如期抵营，督率进攻，即未必速解宁围，尚可以牵制悍贼。迁延贻误，咎实难辞。姑念其苦战六年，骁勇罕匹，相应请旨将绥靖总兵鲍超革去勇号，以示薄惩。仍责令督军进剿，力图克复。至浙江记名道廖士彦，本系周天受文案委员，饬令赴浙催饷。嗣浙省拨饷一万，臣处拨银五千两，由张芾委该道协同营员护解饷银，迅往接济。该道深知宁郡危迫，原可乘宁邑无贼之时，轻赍间道，速解至郡。乃沿途逗留，复闻警折回，致宁军因饥败溃，尤属畏葸无能。应请旨将廖士彦即行革职，以示惩儆。臣甫经奉命接办皖南军务，兵将未齐，派援未至，宁郡即已失守，亦有应得之咎，并请旨将臣交部议处。

宁郡之陷已逾十日，周天受捐躯殉节，自无疑义。惟未接确实禀报，应俟专员查明，另折奏请赐恤。其竹塘、庙埠营盘被陷，及城陷之时文武殉难员弁，亦俟查明，另案开单请恤。皖南镇陈大富驻扎南陵，坚守半年，今宁国既失，南陵孤悬城中，万难独守。臣已三次飞书，嘱其自拔出城，潜至江边，由水师接送上游，以图再振。宁郡既失，岭外各股悍逆，乘胜内扑，徽、绩、祁、黟，处处交警。臣仍驻扼祁门，饬李元度防守徽州，添派礼字及河溪等四营，驰往绩溪协防。张运兰仍驻旌德，鲍超一军仍驻太平，坚守静镇，以伺逆贼之隙。飞催左宗棠新军倍道来援，共图克复宁、广，进规苏、常，以慰宸廑，而符原议。所有援军甫进，宁郡失陷，现筹布置各缘由，专折由驿六百里具奏，伏乞皇上圣鉴训示。谨奏。

349．俟皖南立脚稍稳即分军先趋苏境片八月二十三日

再，臣前奏通筹大局，不撤安庆之围，以取上游之势。调募兵勇，原拟七月取齐，八月进剿。冀从广德一路疾趋苏境，庶几以后之速，补前之迟，或可求谅于人。不料广德再失，宁国又陷。八月将尽，兵将尚未毕集。不特不能救浙图苏，并皖南亦岌岌可虑。上无以纾圣主宵旰之忧，下无以慰吴人云霓之望，寸心愧愤，无地自容。然细察地势，舍此别无下手之方。但使陈、杨诸悍贼尽来皖南，分救安庆，则于臣处虽日形竭蹶，于下游或少得苏息，亦臣之所至愿。总之，臣身在皖南，心悬江、浙。财赋菁华之地，蹂躏日甚一日，即饷源日绌一日，生灵困苦，所不待言。圣主轸念东南，臣何敢不以圣主之心为心；苏人痛深水火，臣何忍不以苏人之患为患。俟皖南立脚稍稳，即当分派一路先趋苏境，以慰宸廑，而符原议。为此沥情附片陈明，伏乞皇上圣鉴。谨奏。

九月二十九日奉到朱批：“览奏已悉。”钦此。

350．请饬江陕两省协饷片八月二十三日

再，臣自奉江督之命，久思奏请部拨巨饷。因念时事艰难，各省窘绌，是以不敢具奏，仰劳圣虑。兹复接办皖南军务，合臣处楚军与徽、宁两防，原兵共五万余人，月需三十余万两。臣所收江西牙厘，七月分不满九万，不敷之数太多。江西系臣兼辖之省，自应循照部议，随时通融商办。至皖南、徽防之饷，历奉谕旨江西每月协解八万，近来仅解三万，少或二万。宁防之饷，历奉谕旨饬湖北、湖南协解，尚未解过一次。该三省库藏支绌，皆臣素所深知。江西抚臣毓科新膺疆寄，每思力顾大局，以报圣恩。无奈本省南北两路用兵，入款日减，欠饷日多。京饷、协饷，皆难周转，日夜忧灼，与臣谋裁江西之兵，以凑解京之款。湖北督臣、抚臣，前数年筹饷最旺，本年因江、浙路梗，蜀盐不通，厘务迥不如昔。甚至安庆一军，反向臣处索饷。臣本管无可筹之地，邻省无实协之银，皖南军务实难支持。合无吁恳天恩，饬令江西每月将漕折银协解五万两，内三万两拨济徽防，仍仿张芾旧之例，二万两拨济宁防，以收目前之溃兵。仍恳圣恩，饬下陕西每月协济银二万两，解至湖北，交官文等专发安庆一军。解三个月，即行截止。臣具有天良，断不肯妄行吁请，罔恤时艰。至湖南奉部拨解宁防之饷，臣遵旨自行严催，俟实在解到，再行奏闻。谨附片具奏请旨。

351．附咨文　咨官文等 ⁽¹⁾ 九月十四日（转录廷寄：饬两湖江西补解军饷）

为恭录咨会事。

为照本部堂于咸丰十年九月十一日在祁门县行营准兵部火票递到军机大臣字寄——

钦差大臣两江总督曾国藩：

咸丰十年八月二十四日奉上谕：

据张芾奏，徽、宁饷银，积欠六月之久，宁饷欠已经年。曾国藩咨会，各营口粮，七月以前仍由臣筹给，所有从前积欠各饷，请饬江、楚大吏仍遵部议，速即拨解曾国藩大营，无分新旧，接续筹给等语。皖南军务现归曾国藩督办，自应各归各款，以昭画一。已谕令两湖、江西各督抚，迅即补解矣。惟旧饷固应归还，新饷亦宜筹画，将来此项饷银解到时，着曾国藩体察情形，如可并归新饷，毋庸弥补旧欠，亦可稍资撙节。其各属未缴之盐捐、户捐等项银十万余两，并着饬令该府，会同委员，赶紧催缴，以济要需。张运兰抵徽后，张芾业已交卸。所有派兵援浙之处，即着该大臣筹办可也。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、江西巡抚部院毓〈科〉、湖南巡抚部院骆〈秉章〉。

————————————————————

(1)  此件并札知曾国荃等。

352．附咨文　咨左宗棠等十月初八日（转录廷寄：着毓科谭廷襄协济曾国藩军饷）

为恭录咨会事。

为照本部堂于咸丰十年八月二十三日，由驿附奏请饬江、陕两省协拨饷银一片，当经咨送片稿在案。兹于九月二十八日准兵部火票递回原片，奉朱批：“另有旨。”钦此。十月初二日准江西巡抚部院毓科咨开，咸丰十年九月二十五日准兵部火票递到军机大臣字寄——

江西巡抚毓科、署陕西巡抚谭廷襄：

咸丰十年九月十一日奉上谕：

曾国藩奏请饬江、陕两省协济皖饷等语。据称，皖南徽防之饷，历奉谕旨，江西每月协解八万，近来仅解三万，少或二万。安庆一军亦向该大臣索饷，本省无可筹拨，军务实难支持，自系实在情形。着毓科每月将漕折银解五万两，内以三万两拨济徽防，以二万两拨济宁防。并着谭廷襄每月协济银二万两，解至湖北，交官文等专发安庆一军，解三个月，即行截止。该抚等务即饬令该藩司，迅速拨解，勿误要需，是为至要。将此由六百里谕令知之。钦此。

遵旨寄信前来等因到本部堂。承准此，除行粮道钦遵拨解外，恭录咨明，钦遵查照等因到本部堂。准此，相应恭录咨会，请烦钦遵查照施行。须至咨者：右咨钦命襄办军务四品京堂左〈宗棠〉、陕西巡抚部院谭〈廷襄〉、署湖南巡抚部院翟〈诰〉。

353．钦奉训饬懔遵复陈片八月二十三日

再，臣于八月初五日准兵部火票递回恭谢天恩一折，奉朱批：“知道了。卿数载军营，历练已深，惟不可师心自用，务期虚己用人，和衷共济。但不可无定见耳。”钦此。仰蒙皇上启牖愚蒙，指示亲切，跪聆之下，感悚莫名。臣赋质迂拘，近年阅历渐多。窃见兵兴十载，而军政、吏治二者，积习未改，甚或日趋日下，何以挽回劫运？是以痛心疾首，深自刻责。与将士约，先求勿骚扰百姓，然后能杀敌致果；与官吏约，先求勿沾染坏习，然后能洁己奉公。臣以困勉自励，亦以劝诫僚属。而才智短绌，措施失当，诚恐有师心自用之处。兹奉圣谕，惟有敬谨省察，不敢师心，而务要虚心，以收集思广益之效；勿存成见，而须有定见，贵审轻重缓急之宜。至与各省相交际，两湖、江西督抚四人，与臣水乳交融，实属和衷共济，足慰慈廑。浙江屡次请援，情词迫切，臣既不能自往，又不能拨兵，期望之极，未免疑怨。近日渐知臣兵力之薄，亦已坦然相谅。至江苏抚臣暨各官绅，则但有期望，并无疑怨。每次请援之信，呼吁之声，耳不忍闻，口不忍读。臣忝窃高位，又窃虚名，但有自责自励，求济时艰，断不敢稍存意见，上贻君父之忧。所有钦奉训饬懔遵感激下忱，附片复陈，伏乞皇上圣鉴。谨奏。

九月二十九日奉到朱批：“知道了。”钦此。

354．附咨文　咨官文等 ⁽¹⁾ 九月二十三日（转录廷寄：饬张芾赴浙帮办瑞昌军务着曾国藩速筹救援上海）

为恭录咨会事。

为照本部堂于咸丰十年九月十八日在祁门县营次准兵部火票递到军机大臣字寄——

钦差大臣两江总督曾国藩：

咸丰十年八月二十九日奉上谕：

据瑞昌奏，大兵进剿，统领乏员，请饬张芾赴浙督剿一折。据称，张玉良自嘉兴溃退以后，威望顿挫，不足以资统驭。张芾御兵严整，甚得兵心，前请饬令来浙，可否准以张芾帮办军务，督军进剿嘉兴等语。昨因张芾奏，请回籍补行守制，业经降旨允准。该将军既称统领需员，如张芾尚未离徽，即着曾国藩饬令赴浙，帮办瑞昌军务。

本日又据薛焕奏，苏省民团可用，惟无官兵为之倡率，请饬曾国藩分拨精锐五六千人，统以谋勇兼全之大员，取道浙境，以达松江，得此生力军固守海隅，办理较有把握。现在苏省常、昭已陷，上海岌岌，援兵不至，亦恐难支。着曾国藩酌量情形，速筹援救，是为至要。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦命总统诸军杭州将军瑞〈昌〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、署理两江总督江苏巡抚部院薛〈焕〉、浙江巡抚部院王〈有龄〉、江西巡抚部院毓〈科〉、都察院左副都御史张〈芾〉。

更多好书分享关注公众号：sanqiujun

————————————————————

(1)  咨张芾文内，在“承准此”下，有“查贵都堂已于八月二十日恭报自徽启程，迎折北上。二十六日在祁门会晤时，面商圣驾巡幸热河，贵都堂当驰赴行在，恭请训示。现在贵都堂已离徽，计在江西、湖北境内。钦奉前因，相应恭录咨会，请烦钦遵查照施行”等语。此件又札知曾国荃等。

355．奏请带兵北上以靖夷氛折九月初六日

奏为钦奉谕旨，恭折复奏，仰祈圣鉴事。

窃臣于八月二十六日承准军机大臣字寄，咸丰十年八月十一日奉上谕：

本日胜保奏夷氛逼近关下，请飞召外援，以资夹击一折。据称用兵之道，全贵以长击短。逆夷专以火器见长，若我军能奋身扑进，兵刃相接，贼之枪炮，近无所施，必能大捷。蒙古、京旗兵丁，不能奋身击刺，惟川、楚健勇，能俯身猱进，与贼相搏，逆夷定可大受惩创。请饬下袁甲三等，各于川、楚勇中，共挑选得力若干名，派员管带，即行起程，克日赴京，以解危急等语。逆夷犯顺，夺我大沽炮台，占据天津。抚议未成，现已带兵至通州以西，距京咫尺。僧格林沁等兵屡失利，都城戒严，情形万分危急。现在军营川、楚各勇，均甚得力，着曾国藩、袁甲三各选川、楚精勇二三千名，即令鲍超、张得胜管带。并着庆廉于新募彝勇及各起川、楚勇中，挑选得力者数千名，即派副将黄得魁、游击赵喜义管带。安徽苗练，向称勇敢，着翁同书、傅振邦饬令苗沛霖遴选练丁数千名，派委妥员管带。均着兼程前进，克日赴京，交胜保调遣，勿得借词延宕，坐视君国之急。惟有殷盼大兵云集，迅扫逆氛，同膺懋赏，是为至要。将此由六百里加紧各谕令知之。钦此。

跪读之下，神魂震越，痛愤天地。是日又闻徽州失守之信，旋又接胜保咨，敬悉圣驾巡幸热河。臣既自恨军威不振，甫接皖南防务，旬日之间，两郡失陷。又值夷氛内犯，凭陵郊甸。东望吴越，莫分圣主累岁之忧；北望滦阳，惊闻君父非常之变。且愧且愤，涕零如雨。而以新军败溃，又不得不强颜抚慰，镇定人心。鲍超一军自宁国失后，渐扎太平。自徽州失后，又令其回驻渔亭，以遏寇氛。钦奉谕旨，饬鲍超赴京交胜保调遣。窃计自徽州至京五千余里，步队趱程，须三个月乃可赶到。而逆夷去都城仅数十里，安危之幾，想不出八、九两月之内。鲍超若于十一月抵京，殊恐缓不济急。若逆夷凶顽，犹豫相持，果至数月之久，则楚军入援，岂可仅以鲍超应诏。应恳天恩，于臣与胡林翼二人中饬派一人带兵北上，冀效尺寸之劳，稍雪敷天之愤。非敢谓臣与胡林翼二人遂能陷阵冲锋，杀敌致果也。特以受恩最深，任事已久，目前可带湘、鄂之勇，途次可索齐、豫之饷，呼应较灵，集事较速。鲍超虽号骁雄之将，究非致远之才，兵勇未必乐从，邻饷尤难应手。纵使即日饬令起程，而弁勇怀观望之心，途次无主持之人，必致展转濡滞。本年四月初五日，将军都兴阿奉驰赴扬州之命，即于初十日拜折起程。厥后因楚勇惮远行之劳，途中虞饷项之缺，迁延至八月十九日乃果成行。今若令鲍超率师北上，即再四严催，亦不免于迁延。度才审势，皆惧无济。如蒙圣恩，于臣与胡林翼二人中饬派一人，督师北向，护卫京畿，则人数稍多，裨益较大。惟臣若蒙钦派北上，则当与左宗棠同行。皖南暂不能进兵，只能退守江西境内。胡林翼若蒙钦派北上，则当与李续宜同行。皖北暂不能进兵，只能退守湖北境内。俟该夷就抚之后，仍可率师南旋，再图恢复皖、吴。臣等虽均有封疆之责，而臣国藩本未接印，胡林翼尚有督臣经理，皆无交卸事件，一经派出，数日即可就道。区区微忱，伏乞圣慈垂鉴。所有钦奉谕旨，恭折由驿六百里加紧复奏，伏乞皇上训示施行。谨奏。

356．附咨文　咨官文等 ⁽¹⁾ 十月初七日（转录廷寄：饬密查萧盛远事切实具奏及鲍军毋庸来京等事）

为恭录咨会事。

为照本部堂于咸丰十年十月初四日在祁门县行营准兵部火票递到军机大臣字寄——

钦差大臣两江总督曾国藩：

咸丰十年九月二十日奉上谕：

前因安徽庐凤道萧盛远在江南大营内办理文案，声名平常，当将该员撤任，谕令薛焕查明实迹奏参。本日据薛焕奏，萧盛远性情稍傲，疏于交接。营中来往员弁欲与识面者，投刺拜谒，往往托故不见，自此每招物议。此外，并无实在劣迹等语。朕闻萧盛远前在和春军营，与已故提督王浚把持公事，纳贿营私，以致军心不服。金陵大营溃败，实由于此。若如薛焕所奏，未免意存开脱。着曾国藩再行严密访查，据实具奏。江苏布政使本日已简放毛鸿宾，该藩司现在安徽，随同曾国藩办理军务，已谕令薛焕派员署理矣。

镇江、上海均已解围，贼势稍衰。左宗棠如已赶到，正宜乘此机会会同浙军规复苏、常，毋再延缓。八月间，胜保因夷氛逼近京师，请调外援。当经谕令曾国藩挑选川、楚精勇二三千名，令鲍超管带，克日赴京，归胜保调遣，至今未据该大臣复奏。现在京师兵勇云集，抚议渐可就绪。皖南正当吃紧，鲍超一军着无庸前来。即饬令该镇与张运兰迅克宁郡，力扫贼氛，是为至要。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、钦命总统诸军杭州将军瑞〈昌〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、署理两江总督江苏巡抚部院薛〈焕〉、江西巡抚部院毓〈科〉、安徽巡抚部院翁〈同书〉、浙江巡抚部院王〈有龄〉、湖南巡抚部院翟〈诰〉、钦命统领水师福建水师提督军门杨〈载福〉。

————————————————————

(1)  此件并札知彭玉麟等。

357．徽州被陷现筹堵剿折九月初六日

奏为大股悍贼由绩溪窜入徽州，府城猝被攻陷，现筹堵剿情形，恭折奏祈圣鉴事。

窃宁郡失守案内，臣奏明伪英王陈玉成带大股悍贼屯踞宁国县。旋经探确，踞宁邑者非陈玉成，乃伪侍王李世贤也，八月十八日由胡乐司窜丛山关及楼下各隘口。皖南道李元度于十六日带勇三千抵徽接防。闻丛山关告警，即于十七日派肃字、平字二营，由绩溪前进。十九日出队，分两路进剿，一走丛山关，一走楼下。各行五里许，而原防兵勇已溃。肃字营营官同知童梅华督队猛击，贼败。该营追出关外，伏贼突起，从岭尖翻下，包抄我后。童梅华身受枪伤，登时阵亡，弁勇伤亡百余人。平字营将到楼下，各卡已破数重。该营大呼冲阵，追至卡上，毙贼百余。正酣战间，闻肃字营失利而止。是夜间道趋回。贼乘势窜过绩溪。张运兰岭外旌德之军，与李元度岭内徽军，中间已被贼隔断矣。二十一日，张运兰探知大股贼进踞杨溪一带，派一、三、四旗从中邀击。行五十余里，望见贼卡，整队稳立。少顷，有黄衣骑马贼十余名，步贼数百，冲出街口。余众迤逦分路来扑，约二万余人。我军枪炮并施，鏖战数时，毙贼马数十匹，悍贼一千余名。贼纷纷溃走，坠崖落涧死者无算，追过板桥收队。次日仍回旌德。

臣因徽州贼势浩大，李元度兵力甚单，先由祁门抽派礼字、河溪各营二千余人，倍道驰援，饬于徽城外坚筑濠垒，以静制动。乃李元度以贼逼城下，逐日出队搦战，修筑不及。又，张芾于二十日由徽起程北上，兵勇索闹口粮，力为排解，纠结不清。营垒未成，贼已大至。二十四日，伪侍王李世贤同抡天义、通天义、赞天义诸逆首，共带四万余人，直扑徽城，更番诱战。李元度亲督各营，出城接仗。自辰至午，毙贼数百，岭后伏贼并出，抄我两翼，众寡不支，礼字、河溪各营由西门大路退回休宁。李元度率平江四营，入城固守，贼即跟踪围攻四门，因西门城垣坍塌，又无垛口，是夜三更，乘阴雨黑暗，专攻此门，势极危险。李元度身卧城头，竭力堵御，天明贼退。二十五日申、酉之间，贼伏西门民房，凿墙对城施放火枪。守陴弁勇站脚不住，贼众即缘梯直上。李元度赶调各门队伍来救，贼已四面扒城而入，府城遂陷。迄今十日，因贼氛隔阻，尚未闻李元度下落。

臣自接李元度围城中飞书求救，即调张运兰由旌德入援，鲍超由太平入援。无如城大而圮，绅民搬徙一空，兵勇仅二千有奇，不敷分布。又系新募之卒，由湖南远来，甫经到徽，竟不能支持数日，以待援师，实堪痛惜。臣调度无方，咎无可辞，应请旨将臣交部议处。现在各股悍贼盘踞徽郡、休宁及岭外旌、泾、太、石各县，有分窜浙江、上犯祁门之意。不得已，檄调鲍超回驻渔亭，张运兰回驻黟县，以遏狂寇，而定人心。并咨商左宗棠迅督所部，赴乐平、婺源一带，以防徽州窜江西之路。俟贼势稍定，再行合力进剿。除查明徽城文武下落并殉难员弁再行汇报外，所有徽州失守，现筹堵剿各情，谨缮折驰陈，伏乞皇上圣鉴训示。谨奏。

358．附咨文　咨左宗棠等 ⁽¹⁾ 十月初九日（转录廷寄：曾国藩胡林翼鲍超毋庸来京并答徽州失守折）

为恭录咨会事。

为照本部堂于咸丰十年九月初六日，由驿六百里具奏请带兵北上护卫京畿，又附陈徽州失守，现筹堵剿情形各一折。兹于十月初七日在祁门县行营，准兵部火票递回原折二件，均奉朱批：“另有旨。”钦此。同日并准递到军机大臣字寄——

钦差大臣两江总督曾国藩：

咸丰十年九月二十一日奉上谕：

本日据曾国藩奏请于该大臣与胡林翼二人中，钦派一人带兵北上一折。现在、咈两夷，已于本月十一、十二等日互换和约，抚议渐可就绪，且徽、宁相继失守，舒、桐方议进兵，皖南、北均当吃紧之时，该大臣一经北上，逆匪难保不乘虚思窜，扰及完善之区，江西、湖北皆为可虑。曾国藩、胡林翼均着无庸来京。至鲍超一军，昨已谕知曾国藩，饬令迅克宁郡，无庸前来。该大臣现已令其回驻渔亭，仍着相机前进，力图克复。该大臣甫接皖南防务，连失两郡，虽因饷绌兵单，究属筹画未密。着即振作军心，再接再厉，万勿一挫之后，即损军威。李元度谋勇兼优，此次失衄，殊属可惜，人材难得，着即迅速查明下落具奏。将此由六百里加紧谕令知之。钦此。

遵旨寄信前来等因。承准此，除徽州失守折稿业经咨送外，相应恭录咨会，并补抄入卫折稿一分，请烦钦遵查照施行。须至咨者：右咨钦命襄办军务四品京堂左〈宗棠〉、钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、湖南巡抚部院翟〈诰〉、浙江巡抚部院王〈有龄〉、安徽巡抚部院翁〈同书〉、江西巡抚部院毓〈科〉、署理两江总督江苏巡抚部院薛〈焕〉、太子少保头品顶戴署湖北巡抚部院胡〈林翼〉。

————————————————————

(1)  此件并照会鲍超、札知曾国荃等。

359．附咨文　咨官文等 ⁽¹⁾ 十月初八日（转录廷寄：饬拨兵驰援镇江）

为恭录咨会事。

为照本部堂于咸丰十年九月二十八日在祁门县营次准兵部火票递到军机大臣字寄——

钦差大臣两江总督曾国藩：

咸丰十年九月十三日奉上谕：

本日据巴栋阿奏，苏、常大股逆匪攻扑镇江，请饬曾国藩迅速统师来南，会合进攻，挽回大局等语。据称逆首李世贤纠合悍贼四万，于八月二十六日围扑镇江府城。经巴栋阿督率冯子材等出城奋击，毙贼多名，江面艇船亦开炮协同助剿，相持三昼夜之久，贼势仍不少退等语。江苏自常、昭失守以后，惟有镇江一府孤悬江岸，必须竭力保全，以为进规苏、常之地。虽经巴栋阿等勉力支持，无如饷绌兵单，十分危急，且金陵之贼亦有下窜之信，甚属可虑。前阅曾国藩奏折，知该大臣刻刻以苏、常为念，镇江倘有疏虞，则江南贼势联成一片，异日进兵更为费手。着该大臣统筹兼顾，迅拨劲旅驰往救援，务须设法保全，是为至要。将此由六百里加紧谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴署湖北巡抚部院胡〈林翼〉、署理两江总督江苏巡抚部院薛〈焕〉、安徽巡抚部院翁〈同书〉、浙江巡抚部院王〈有龄〉、江西巡抚部院毓〈科〉、钦命署理江宁将军巴〈栋阿〉、钦命襄办军务四品京堂左〈宗棠〉。

————————————————————

(1)  此件并札知曾国荃等。

360．附咨文　咨薛焕等 ⁽¹⁾ 十月（转录廷寄：饬令左宗棠迅由广德进援浙江）

为恭录咨会事。

为照本部堂于咸丰十年十月初四日在祁门县行营准兵部火票递到军机大臣字寄——

钦差大臣两江总督曾国藩：

咸丰十年九月十四日奉上谕：

据王有龄奏，浙省寇氛日逼，民困日深，请饬派大臣督师进剿一折。据称，浙省三次震动，幸保孤城，现在湖州吃紧，安吉、孝丰、于潜岌岌可虑，张玉良屡经挫衄，锐气全无。瑞昌、来存久患暑疟，调理需时，浙省并无统兵得力大员。曾国藩经营江、皖，有不能援浙之势，请饬左宗棠前来办理江、浙援剿事宜等语。浙中诸将如道员彭斯举、总兵吴再升、副将刘芳贵等，尚属敢战，必须得人统率，方能一气相联。前据瑞昌奏请留张芾帮办军务，昨张芾已奏明不能赴援。计左宗棠此时当抵祁门，着曾国藩酌量情形，如徽、宁一带无须此军，即令左宗棠统率所部，迅由广德前往督军进剿，于江、浙两省军务，均有裨益。将此由六百里谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨署理两江总督江苏巡抚部院薛〈焕〉、钦差大臣太子少保协办大学士湖广总督部堂官〈文〉、太子少保头品顶戴署湖北巡抚部院胡〈林翼〉、江西巡抚部院毓〈科〉、浙江巡抚部院王〈有龄〉、钦命襄办军务四品京堂左〈宗棠〉、钦命总统诸军杭州将军瑞〈昌〉、都察院左副都御史张〈芾〉。

————————————————————

(1)  原件缺咨发日期。此件并札知曾国荃等。

361．周天受殉节请恤及陈奏徽宁在事人员折九月十六日

奏为查明提督周天受殉节情形，请旨赐恤，并徽、宁在事人员分别陈奏，仰祈圣鉴事。

窃宁国府城失陷，臣于八月二十三日奏报，声明已革提督周天受必已殉难。嗣据候补副将林保，参将熊廷芳，都司潘梁柱、邓在伦，暨绅士汤敏等先后自宁国逃出，来至臣营。均称，八月十二日，宁国城中粮米罄尽，已无生理。周天受嘱各将弁带兵勇自南门冲出，亲策马送之。将弁暨道府各官跪请周天受出城，徐图再振。周天受誓以身殉，不肯出城。黄昏时，群贼蜂入，旋即遇害。又据署皖南道福咸之家丁宋林禀称，郡城破时，家主福咸出战，于南门街上遇贼，身受二伤。吩咐宋林速行奔至祁门，禀告总督行营，然后至泰州迎接眷口送京，旋即殉难等情。并据面禀，称宁国府知府颜培文、宣城县知县王乃晋均已殉难。

臣伏查已革湖南提督周天受坚守七十余日，援尽粮绝，军民爱戴，城破身殉，大节凛然。其胞弟周天培去年在江北殉节，胞弟周天孚本年七月十六日在金坛殉节，亦系坚守孤城，力竭不屈。一门忠勋，贞烈可风。周天受应请开复原官，照提督例从优赐恤。并请于宁国府建立专祠，仍于四川省城及本县建立周天受、周天培、周天孚三人祠宇，以褒忠义，而昭激劝。江宁巡道福咸所署皖南道缺，业已另放有人，犹复同守危城，效死弗去。应请与宁国府知府颜培文、宣城县知县王乃晋，暨竹塘营内初九日殉节之永州营游击副将朱景山，均照本职从优议恤，祔祀周天受宁国祠内，以慰忠魂。其余宁国文武员弁数十人，俟确切查明，续行具奏请恤。

至徽州之陷，皖南道李元度躁扰愎谏，暨不稳修营垒，又不能坚守待援，仅守一昼夜而溃，贻误大局，责无可辞。道衔徽州府知府刘兆璜、歙县知县罗德隆、徽州营参将文芳身任地方，均有应得之咎。相应请旨将李元度革职拿问，以示惩儆；刘兆璜、罗德隆、文芳均行革职。其打仗不力之候补参将镇筸右营游击杨镇魁、候补游击萧以德、守备邹良佐、都司姚才立均请革职。都司衔孔旭日、千总余大胜管带亲兵，败不归队，轻弃主将，请旨即行正法，以肃军律。至十九日丛山关力战阵亡之同知童梅华、二十四日力战阵亡之守备张斐文二员，均请交部从优赐恤。其余殉难官绅，查明续行奏咨办理。所有提督周天受殉节情形，及徽、宁在事人员，分别陈奏，伏乞皇上圣鉴，训示施行。谨奏。

362．附刑部咨文十一月二十四日（转录明谕：优恤周天受等并处分李元度诸员）

咸丰十年九月十六日奏查明提督周天受殉难情形，并徽、宁在事人员分别办理一折。十月十六日准兵部火票递回原折，奉朱批：“另有旨。”钦此。十一月二十四日准刑部咨开：“安徽司案呈：所有前事等因。相应抄单，行文钦差大臣两江总督曾国藩可也。”

计粘单

咸丰十年十月初一日内阁奉上谕：

曾国藩奏查明提督殉节，恳请赐恤，并徽、宁在事人员，分别办理一折。已革湖南提督周天受，力守宁国危城七十余日，粮尽援绝，誓以死守，于城陷时遇害。署皖南道福咸，巷战受伤，旋即殉难。宁国府知府颜培文、宣城县知县王乃晋亦皆同时殉难，均堪悯恻。周天受着开复原官，照提督例从优赐恤，并于宁国府建立专祠。其胞弟周天培上年在江北殉节，周天孚本年在金坛殉节，亦系坚守孤城，力竭不屈。一门忠烈，大节凛然。着于四川省城及本县，建立周天受、周天培、周天孚三人祠宇，以褒忠义而昭激劝。江宁盐巡道署皖南道福咸，宁国府知府颜培文，宣城县知县王乃晋，竹塘营殉节之永州营游击副将朱景山，均各照本职从优议恤，祔祀周天受宁国专祠，以慰忠魂。其余宁国殉难文武员弁，并着查明请恤。

至徽州之陷，皖南道李元度不能坚守待援，以致贻误大局，责无可辞。徽州府知府刘兆璜等身任地方，均有应得之咎。皖南道李元度，着革职拿问。徽州知府刘兆璜，歙县知县罗德隆，徽州营参将文芳，均着革职。其打仗不力之游击杨镇魁，候补游击萧以德，守备邹良佐，都司姚才立，均着革职。都司衔孔旭日、千总余大胜败不归队，轻弃主将，均着即行正法，以肃军律。其丛山关力战阵亡之同知童梅华，守备张斐文，均着交部从优议恤。其余殉难官绅，并着查明办理。钦此。

右照原案于十一月二十五日咨行各处。

363．奏请蒋益澧带勇来皖助剿片九月十六日

再，自金陵师溃，嘉兴复败，下游群贼毫无瞻顾，全力上犯皖南，徽、宁迭陷，岌岌可虑。皖北自定远挫失，楚师亦有难支之势。现经臣奏请谕旨，带兵北上，护卫京畿。如果奉旨派出，则抽拨北行，愈分愈单，不特不能规复皖南、皖北，并恐难以保全江西、两湖，日夜焦思，殊乏善策。

查前任广西布政使降补道蒋益澧，英勇果毅，饶有识略。往年随臣剿贼，屡著战功。现在广西大股，经湘、粤官兵痛剿之后，继以解散，已就荡平。相应请旨敕下广西抚臣刘长佑即饬蒋益澧率所部三千人，迅由江西入皖，会合左宗棠一军，并力东征，以期共济时艰。其饷项军火入江西后，即由臣处总粮台支应，以利军行。是否有当，谨附片具奏请旨。

364．附咨文　咨官文等 ⁽¹⁾ 十月十八日（转录廷寄：饬蒋益澧毋庸赴皖会剿）

为恭录咨会事。

为照本部堂于咸丰十年九月十六日，由驿附奏调粵西蒋道带勇来皖助剿一片，当经咨送片稿在案。兹于十月十六日准兵部火票递回原片，奉朱批：“另有旨。”钦此。同日并准递到军机大臣字寄——

钦差大臣两江总督曾〈国藩〉：

咸丰十年十月初一日奉上谕：

曾国藩奏请调粵军助剿等语。现在夷人换约退兵，各路援兵均经撤退。曾国藩前请率兵入卫，业已谕令毋庸前来。兹据奏请饬刘长佑令蒋益澧即率所部三千人入皖会剿，系为厚集兵力起见。惟该大臣北援之举既已停止，无虑兵单，所请饬调粵军会剿之处，着毋庸议。将此由六百里谕令知之。钦此。

遵旨寄信前来等因。承准此，相应恭录知会，请烦钦遵查照施行。须至咨者：右咨钦差大臣太子少保协办大学士湖广总督部堂官〈文〉、两广总督部堂劳〈崇光〉、钦命襄办军务四品京堂左〈宗棠〉、太子少保头品顶戴署湖北巡抚部院胡〈林翼〉、江西巡抚部院毓〈科〉、湖南巡抚部院翟〈诰〉、安徽巡抚部院翁〈同书〉、广西巡抚部院刘〈长佑〉。

————————————————————

(1)  原稿末有曾国藩批语：“此件缓行，即日另奏。”此件并札知曾国荃、蒋益澧等。

365．皖南北近日军情片九月十六日

再，皖南军务，近日因天雨连绵，鲍超、张运兰两军均未进兵。左宗棠于九月初五日自南昌开船，亦因风雨阻隔，尚未遽行抵乐平。其徽州、休宁之贼，盘踞两城，声言以大股来犯祁门。臣处老营兵力虽单，营垒尚坚，或可无虞。所虑者不由婺源以窜江西，即由严州以窜浙江耳。

皖北军情，闻定远官军三四万人概行溃退，寿州、六安俱形吃紧。据探报，逆首四眼狗欲分军两大枝，包袭楚师之后，以解安庆之围，计九、十两月，南北两岸俱有大战。仰托圣主威福，若能大捷数次，痛挫凶锋，庶可振南服之军威，即可分兵北上。理合附片具奏，仰慰圣廑。谨奏。

十月十六日奉到朱批：“知道了。”钦此。

366．遵旨统筹缓急机宜折十月初四日

奏为钦奉谕旨，统筹缓急机宜，恭折具陈，仰祈圣鉴事。

窃臣于九月十八日承准军机大臣字寄，八月二十九日奉上谕：

据薛焕奏，苏省民团可用，惟无官兵为之倡率，请饬曾国藩分拨精锐五六千人，统以谋勇兼全之大员，取道浙境，以达松江。得此生力军固守海隅，办理较有把握。现在苏省常、昭已陷，上海岌岌，援兵不至，亦恐难支。着曾国藩酌量情形，速筹援救，是为至要等因。钦此。

又二十八日承准军机大臣字寄，九月十三日奉上谕：

巴栋阿奏苏、常大股逆匪攻扑镇江，请饬曾国藩迅速统师来南，会合进攻等语。据称，贼于八月二十七日围扑镇城，经巴栋阿督率冯子材等出城奋击，江面艇船亦开炮协剿，相持三昼夜不退等语。江苏自常、昭失守以后，惟有镇江一城孤悬江岸，必须竭力保全，以为进规苏、常之地。虽经巴栋阿等勉力支持，无如饷绌兵单，金陵之贼亦有下窜之信，甚属可虑。前阅曾国藩奏折，知该大臣刻刻以苏、常为念，镇江倘有疏虞，则江南贼势联为一片，异日进兵更为费手。着该大臣统筹兼顾，迅拨劲旅驰往援救，务须设法保全等因。钦此。

臣查规复苏、常，分救镇江、上海，皆臣职分最要之事，亦臣志所欲为而不能即副、刻刻难安之事。仰荷圣慈廑虑，指示方略，至再至三，钦佩之余，弥增愧悚。臣前迭次奏明调募兵勇，由皖南取道入苏。彼时徽、宁二府，广德一州，皆尚无恙。拟八、九月间各军齐集，即可分路进取。不料鲍超、张运兰之师未至，而广德再失。臣接防皖南十日，而宁国即陷。李元度抵任八日，而徽郡、休宁继失。事机不顺，殊非臣始意所及。其故由于嘉兴溃，而浙中无牵制之师；金坛、常、昭陷，而江左有长驱之势。各股悍贼，无所顾忌，遂得全力上犯，阻我进兵之路。适值连旬霪雨，万难进战。贼分踞徽、休两城，并声言抄扑祁门后路。臣正在竭力布置间，又闻夷逆窜逼京城，义应率师入卫。旁皇四顾，日夜忧愤。而皖贼之分窜浙江者，又迭陷严州、淳安各城。浙江之衢州，江西之广信，纷纷告急。屡接瑞昌、王有龄咨函，请臣分军绕出浙境，与张玉良前后夹剿。又搜获伪文，逆首陈玉成纠合李寿〔秀〕成各贼，由北岸庐、六一带上犯；杨雄青〔辅清〕、李世贤各贼，由南岸徽、池一带上犯，急救安庆之围，计甚凶狡。查东流、建德毗连饶州、景德镇，贼若乘虚窜入，则江西大局俱为掣动。幸左宗棠一军于九月十五日行抵乐平，臣飞函商令暂扎该县。如饶州有警，则赴西北截剿；如广信有警，则赴东路截剿。先布远势，伺贼所向，而后应之。并饬鲍超、张运兰乘雨霁拔营进攻休宁，已于二十九日获一胜仗。以目前情形而论，必须将各路防兵安置稍稳，仍分一军由开化、华埠横出，外则与张玉良等夹击严州之贼，内则与鲍超夹击徽州之贼，使之复退出岭外。然后江西可保，浙省可安，而皖南之立脚可定。臣处止左宗棠、鲍超、张运兰三军尚为得力，已有应接不暇之势。如奉旨派臣入援，则此三军中必须抽出一军，随同北上，力量更单。臣之愚见，俟奉到批折，若责令专谋皖、吴，即将皖南设法经营。苟立脚粗稳，臣当于今腊明正，亲率马、步数千，由皖北绕赴淮扬，就近与薛焕、巴栋阿会合联络，相机策应。仍一面严防江贼北窜之路，以维全局，而符原议。至由徽绕浙江以至松江，东有严州之贼，西有嘉兴之贼，节节梗阻，实难绕越。薛焕勇略素裕，兵数虽少，当能力扼海隅，以待臣至淮扬时，商筹办理。镇江兵勇尚有万余人，江面又有吴全美、李德麟艇船新往，果皆奋勇用命，似亦可为数月之守。所有统筹缓急机宜各缘由，恭折由驿五百里复陈，伏乞皇上圣鉴训示。谨奏。

十一月初五日奉到朱批：“览奏均悉。”钦此。

367．会攻休宁接仗获胜片十月初四日

再，九月二十九日，鲍超、张运兰各军会攻休宁。鲍超于卯时出队，行抵硐庭桥，饬余大胜、唐仁廉、张玉田、郑阳和、娄云庆、熊铁生等分路抄击，踏毁贼卡三座，毙贼四五百人，乘势追至城下。贼分股出东门，绕北门迎战，复出一大股接应。娄云庆抄其归路，将贼截作两段。余大胜等督队围杀，又毙七八百人。鲍超派两营凭高堡对城开炮，贼由南门冲出。郑阳和等左右抄击，又毙多贼，遂坚伏不出。张运兰是日先派左、右翼及第六旗稳扎潭口，以防旌、太来路；令陈青云、刘松山由南塘扫清左路；刘光明、易开俊由蓝田扫清右路。该道自率中军马步与诸将会于榔市，攻破冯家岭贼卡一座。又进攻榔市贼卡，贼凭河拆桥踞守，蓝翎千总朱得胜猛扑，中枪死之。守备张添习奋力直前，面中一伤，立将该枪贼刺倒，夺马二匹，遂破第二卡。其卡前有两垒一村，适刘光明、易开俊攻破龙源贼卡，大呼齐至夹击，遂将村垒毁平，追至城边观音阁。毙贼三四百名，生擒十三名，解散胁从无算，日暮收队而回。探闻伪辅王杨雄青〔辅清〕由池州至旌德，伪忠王李寿〔秀〕成由青阳至太平，意图救援休、歙。除饬该镇、道等逼城紧攻，兼防后路，并蓄锐以击援贼外，所有接仗获胜情形，附片具陈，伏乞皇上圣鉴。谨奏。

十一月初五日奉到朱批：“知道了。”钦此。

368．截留江西漕捐银二万两片十月初四日

再，准部咨奉上谕：“淮扬镇总兵，着黄翼升补授。”等因。钦此。该员先奉寄谕，饬赴淮扬管带战船。臣闻江北地方木料短绌，因于江楚上游设法先造船百余只。俟粤东洋炮购到，添募水勇，即令黄翼升管带，候风由长江下驶。约计明春船炮配齐，臣当亲往江北督筹防剿，并令福建遗缺道李鸿章随臣前往。黄翼升带水师由金陵贼中穿过，臣带陆师由凤阳绕越而行，均于淮扬会齐。惟此项炮船，专备淮扬协防之用，正苦制造无资。准江西抚臣毓科咨称，遵奉谕旨，饬江省有漕州县，已捐集江北饷银二万两，将解往署漕臣王梦龄粮台交纳。适值定远军溃，寿州、六安被围，委员无路绕越。臣思以江北之饷，办江北之事，应将漕捐二万通融截留，以济急需。除分咨查照外，附片具陈，伏乞皇上圣鉴施行。谨奏。

十一月初五日奉到朱批：“依议办理。惟明春汝带兵亲往淮扬，尚须临时斟酌。”钦此。

369．奏请恩恤金坛殉难官绅折十月初四日

奏为江苏金坛县被陷，查明守城殉难官绅，恭折奏请恩恤，仰祈圣鉴事。

窃据镇江府知府师荣光详称，金坛县自四月初一日复被大股逆匪围攻，经驻守该县前高州镇总兵萧知音，参将艾得胜、周天孚，同知衔署金坛县知县李淮，督同总局董事吴秉礼等，激励军民，竭力抵御，昼则开门接仗，夜则缒城劫营。数月以来，任贼百计环攻，坚守不退。屡募死士，潜出重围，诣各大营求救。奈围久援绝，药尽粮匮，仍复搜括妇女钗环，以助饷需；挖削草根树皮，以资民食。迨七月十六日，守备马得胜、外委王文荣率奇胜勇投入贼营，暗约川奋勇为内应。是日大雾，川奋勇遂乘雾于北丹阳门投布，悬贼上城。当将周天孚戕害，并击杀守垛百姓百余人，城中兵勇溃乱。知县李淮仍督同县丞萧腾龙、同知冯继蕃短兵巷战，官董均经阵亡。其余兵勇遂带同百姓，溃围逃出。沿途经过该逆营卡，复被截杀。其得至镇江者，兵勇不过千余，百姓仅六七百名。其陷在城内之官绅军民男妇大小被屠戮者，约八万余名口。据金坛绅士冯肇蕃等联名具禀，并开具殉难官董清册，请详会奏前来。

臣查金坛弹丸小邑，陷在四面贼巢之中，官绅兵民同心固守一百六日，杀贼无算。粮尽力竭，各以身殉，忠孝节义，萃于一城，实属可敬可悯。谨开列官绅衔名清单，仰恳圣恩，敕部查照各原衔从优赐恤。其有处分者，并请开复原官。将来克复后，请于金坛建立总祠，专祀此案各员，以慰忠魂。其投贼之守备马得胜，于金坛陷后，赴张运兰旌德行营，谋为内应。八月十六日，业经该道盘获，讯明正法。五品蓝翎外委王文荣，请旨革职，俟拿获即行正法。其由金坛冲出之游击朱正华等，念其固守已久，可否加恩宽免处分，出自天恩。所有金坛殉难官绅请恤缘由，恭折具陈，伏乞皇上圣鉴，训示施行。再，江苏抚臣薛焕，相隔过远，未及会衔，合并声明。谨奏。

十一月初五日奉到朱批：“已有旨。”钦此。

附请恤单

谨将金坛县守城殉难文武官绅，汇缮清单，恭呈御览，吁恳圣恩，交部照原衔从优议恤。

计开：

前高州镇总兵萧知音。

江苏补用参将艾得胜。

参将周天孚，该员于九月十六日奏请与伊兄周天受，同入四川专祠。

尽先游击苏坤。尽先都司汪文清。守备曹锦荣。千总马星图。

同知衔署金坛县知县李淮。

镇江营金坛城守千总金诏，阖门殉难。

江苏候补府知事李廷铨。候选县丞张光诰、萧腾龙。候选从九俞汝昌、郑傅羹。

幕友上元县附生刘竹居。

绅董四品封职候选州同知吴秉礼，候选同知吴德照，知州衔前广东布政司经历冯燮，分发浙江县丞冯毅，从九冯竹亭、冯珪、冯堃，候选布政司理问于殿三，候选巡检于文灿，例贡生于长龄，候选守备陈震奎，候选州同杨逢春、于采芹，童生杨逢烺，岁贡生汤树棻、于保邦、于荣上、史钧，文生汤辅德、汤宅俊、冯征麒、冯芬、于懋建、于杰、张振逵、潘俊彩、潘树保、潘之澜、于士芬、史均、周涛、冯宝名、冯瑞华、冯淳耀、冯兆熊、冯有壬、徐鉴，廪生吴飞凤、徐敏、史熔、王守谦，副贡庄振冈，武生陈启龙、毛汉冲、虞斌辉、虞兆龙、钱文俊、钱文炳、陈凤鸣，候选府知事虞照，八品衔汤崑源，监生曹应中、于鸿矩等五十三名，皆阖门殉难。

绅董选用同知冯继蕃，从九冯献夫，分发山东从九冯廷照，升用府经县丞于燮，选用训导于荣甸同妻黄氏。

370．奏请优恤方濬泰片十月初四日

再，据镇江府知府师荣光详称，六品顶翎署丹阳县知县方濬泰，于本年闰三月二十九日，大股贼匪窜犯丹阳城，督带勇练，登陴固守，至未刻城池失陷。该员挥兵巷战，手刃三贼，致被贼众围斫，登时阵亡。据该家属魏斌呈缴丹阳县印，禀请详奏前来。合无仰恳天恩，敕部将方濬泰照知县阵亡例从优议恤，以慰忠魂。谨附片具奏请旨。

十一月初五日奉到朱批：“已有旨。”钦此。

371．展缓江南江西各营举劾年限片十月初四日

再，查江南、江西两省咸丰五年届当二年半荐举，因各营官兵多在江宁、镇江、庐州、九江等处防剿，经前督臣怡良奏请缓俟军务告竣再行办理在案。兹准江西抚臣毓科咨，准部咨，本年已届二年半荐举之期等因。惟贼匪现在粤东及皖、浙二省滋扰，江西界连各属，均应加意严防，各将弁斯时未便调考，请展缓前来。臣查苏、常沦陷，将弁多无下落，刻下皖南逆焰鸱张，须筹办堵剿。所有江南、江西二省，届当二年半举劾之案，应请仍展俟军务告竣再行查办。谨附片陈明，伏乞圣鉴训示。谨奏。

十一月初五日奉到朱批：“着照所请。”钦此。

372．附密谕　夷酋所送通行各省条约告示着悉心筹办 ⁽¹⁾ 十月

军机大臣密寄：

盛京户部侍郎兼管奉天府府尹倭仁、府尹景霖、直隶总督恒福、传谕直隶布政使文谦、钦差大臣两江总督曾国藩、署两江总督江苏巡抚薛焕、闽浙总督庆端、福建巡抚瑞瑸、浙江巡抚王有龄、两广总督劳崇光、广东巡抚耆龄、山东巡抚文煜：

咸丰十年九月三十日奉上谕：

据恭亲王奕䜣等奏，夷人送到刊刻条约通行各省，请密谕沿海各督抚酌办等语。、咈两夷业经换约退兵，该夷酋送到刊刻通行各省条约告示，请钤用钦差关防，由该酋等自行带往各省，交府尹、督抚宣布。恭亲王等以事既通行，若不钤印，恐为借口，业已照办。此次该酋称兵犯顺，扰及京师，虽经互换和约，其条约中所载多有滞碍难行之处，朕恐荼毒生灵，不得不保全大局，俯从所请。既经通行各省，势难再有变更，全在各省封疆大吏设法羁縻，于条约外不得任令另生枝节。如该酋等在各省请议详细章程，仍可于权宜之中寓限制之意，总期不至贻患无穷，庶可相安于永久。着倭仁、景霖、恒福、文谦、曾国藩、薛焕、庆端、瑞瑸、王有龄、劳崇光、耆龄、文煜等，于该酋到后妥为驾驭，悉心筹办。其奉天、天津、山东等处，系新设埠口，尤关紧要，并着酌核妥议办理，是为至要。将此由六百里密谕倭仁等，并传谕文谦知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补。原件缺收到日期。

373．进攻休宁获胜立复黟城折十月二十六日

奏为进攻休宁迭获胜仗，大股援贼由羊栈岭窜入黟县，我军迎剿大胜，立复黟城，追贼出岭，恭折具陈，仰祈圣鉴事。

窃鲍超、张运兰进攻休城，臣于十月初四日已将伪忠王李寿〔秀〕成由青阳至太平图扑我军后路各情，附片声明在案。初二日，鲍超移营西馆，张运兰移营迪祥湖，距休城皆十余里。初四日，贼四五千欲由榔市扑迪祥营。张运兰派队出击，阵斩伪将军汪怀忠及冲锋贼百余，枪伤数百名。侍讲衔宋梦兰带安勇协剿，亦多斩获。初六日攻城，贼伏不出。探知徽州援贼麇聚休东万安街，与城贼相犄角。鲍超、张运兰会齐，于十五日出其不意，夹击大破之，追十余里，杀贼二千有奇。伪侍王李世贤因休宁围攻甚紧，由严州退徽州。十六日解子药大炮进休城。十七日霆、湘各营乘胜攻之。北门出贼数千，张运兰挥兵直前，鲍超督马、步左右包抄，杀贼千余。复围攻东门贼营。贼弃垒逃窜，斩馘殆尽，立毁贼垒二座。将弁兵勇受伤一百三十三名，阵亡八名。此十月初四至十七日进攻休宁县城之实在情形也。

伪忠王带三万余人，由苏州、芜湖而来，经过南陵时，提臣杨载福见贼大队上犯，即飞函告臣，预为防备。十九日，该逆约二万人，突由羊栈岭窜入，图解休宁之围，断鲍、张两军之粮路。游击赵廷贵受伤，黟岭各防皆溃，贼遂由卢村阑入黟县。二十日，张运兰先分老湘营二、五旗迎剿，小挫。午后，鲍超派副将宋国永带副中营、后营、右营、礼前，后并张应超各营赶至，迎头痛击，毙贼千余。会同老湘各旗，追入黟县，立将城池克复，贼仍退踞卢村一带。二十一日，鲍超添派两营，张运兰添派各旗进剿。贼由卢村出队而来，大战于柏庄岭。我军十荡十决，贼众大溃，狂奔出岭，积尸遍山谷，生擒三百十八名，毙贼约四千余人。都司杨云贵、守备郑德亮射中伪检点艾逆落马。把总罗紫亭刺死伪丞相吴桂先，该把总旋亦受伤身死。讯据贼供，李寿〔秀〕成亦受伤而遁。此二十日、二十一日大破羊栈岭股贼，克复黟县之实在情形也。

伏查伪侍王李世贤由严州回徽，伪辅王杨雄〔辅〕清稳踞旌德。环徽郡二百里，群贼极多。而伪忠逆复由苏、常上援，竟欲攻破黟县，直犯祁门，窥伺江西，计殊狡毒。我军急驰百余里，两日之间连获大捷，驱出岭外，实足寒贼胆而快人心。提督衔湖南绥靖镇总兵鲍超，调度神速，前宁国失守案内经臣奏参革去勇号，尚未奉到谕旨部文，可否仰恳天恩，另行赏加清字勇号，出自圣主鸿施。布政使衔河南开归陈许道张运兰，布置周妥，拟请旨交部从优议叙。花翎参将湖南镇筸右营游击杨镇魁，于徽州失守案内奏参革职，亦未奉到谕旨部文，拟请开复原官，毋庸开游击原缺。副将衔尽先参将娄云庆，拟请免补参将，以副将遇缺尽先即补。副将张玉田、余大胜均拟请赏加总兵衔。其余在事出力员弁兵勇，可否准其开单择尤请奖之处，出自皇上天恩。除饬派三营严防羊栈岭，并饬鲍超、张运兰蓄锐以待援贼、围攻休宁外，所有迭获胜仗并击退大股悍贼各缘由，专折由六百里驰陈，伏乞皇上圣鉴训示。谨奏。

374．附咨文　咨官文袁甲三胡林翼等 ⁽¹⁾ （咸丰十一年）二月十二日（转录吏部咨开上谕抄单）

为咨会事。

为照本部堂于咸丰十年十月二十六日，由驿具奏进攻休宁迭获胜仗，并击退大股援贼，立复黟县城池一折。当经咨送折稿在案。旋于十一月二十八日准兵部火票递回原折，奉朱批：“另有旨。”钦此。兹于本年 ⁽²⁾ 二月初五日，准吏部咨开：“内阁抄出奉上谕一道，相应先行恭录知照。此内如有本部应行核办之处，俟办结后另行知照可也。”等因到本部堂。准此，相应抄粘咨会。为此合咨贵大臣、部院、京堂、军门，请烦查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、安徽巡抚部院翁〈同书〉、李〈续宜〉、江西巡抚部院毓〈科〉、江苏巡抚部院薛〈焕〉、钦命襄办军务四品京堂左〈宗棠〉、钦命统领水师福建水师提督军门杨〈载福〉。

附抄单

咸丰十年十一月十一日，内阁奉上谕：

曾国藩奏官军进攻休宁迭获胜仗，并克复黟县城池一折。总兵鲍超等移营进逼休宁县城，贼由榔市来扑，张运兰派队迎剿，斩伪将军汪怀忠并悍贼百余名。其由徽州来援之贼，麇聚东路万安街。官军前后夹击，毙匪二千余名，并将城内出扑之贼击杀千余，攻毀东门贼垒二座，斩馘殆尽。另股贼匪由苏州、芜湖上犯，突窜羊栈岭内，阑入黟县。副将宋国永等迎头痛击，毙贼千余，追入黟县，立将城池克复。逆众退踞卢村后，经鲍超、张运兰派队于柏庄岭痛剿，贼众大败，狂奔出岭，积尸遍满山谷，生擒三百余名，击毙四千余人。把总罗紫亭刺毙伪丞相一名，都司杨云贵等射中伪检点一名，伪忠王李秀成亦受伤遁去。剿办甚属得手。提督衔湖南绥靖镇总兵鲍超，着赏给苏博通额巴图鲁名号。布政使衔河南开归陈许道张运兰，着交部从优议叙。已革参将湖南游击杨镇魁，着开复原官，毋庸开游击原缺。参将娄云庆，着免补参将，以副将遇缺尽先即补。副将张玉田、余大胜，均着赏加总兵衔。以示奖励。其余在事出力员弁兵勇，着曾国藩择尤保奏，候朕施恩。钦此。

————————————————————

(1)  此件同时照会鲍超，并札知彭玉麟、张运兰等属员。

(2)  即咸丰十一年。

375．请将宋国永等拔补副将实缺片十月二十六日

再，鲍超所带霆字各营，在鄂、皖苦战多年。此次调拨过江，攻剿休宁连获大胜，又剿败黟县大股援贼，立复城池。各营官多系著名骁勇，其已保升尽先班次者，日久未经选补，臣处亦无遗缺可以请补，殊不足以示激励。查有尽先副将、俟补缺后以总兵简用之宋国永，此次击退羊栈岭大股，即以该副将为首功。总兵衔尽先副将黄庆、陈由立，亦属尤为出力。仰恳圣恩，敕部将该三员先行拔补副将实缺，俾励戎行。是否有当，伏乞训示。谨附片具奏请旨。

376．请将已故统兵臬司萧启江赐谥建祠折十月二十六日

奏为已故统兵臬司萧启江，功绩最多，据实奏恳加恩赐谥建祠，仰祈圣鉴事。

窃布政使衔记名按察使萧启江，统带湘军赴四川协剿，本年四月二十七日在营病故。经前四川督臣曾望颜奏，奉上谕：“萧启江着追赠巡抚衔，照军营病故例从优议恤，以慰忠魂。”等因。钦此。仰蒙笃念荩臣，恩施逾格，伏读之下，钦感莫名。兹据记名总兵胡中和，尽先副将萧庆高、何胜必，候补同知王沭等，自四川联名具禀，据称，记名臬司萧启江自咸丰三年奋袂从戎，随李续宾攻击郴州、岳州、武昌、田家镇等处贼匪，所向有功。五年江右寇炽，窜犯湖南，萧启江奉札募带湘勇果字营，九月攻复茶陵州，进援江西，克复万载县。六年十一月克复袁州府城、分宜县城，十二月克复上高县城。七年二月，大破贼于瑞州之阴岗岭，进围临江，八月破石达开于大坪，十二月克复临江府城。八年三月克复崇仁县城，四月克复抚州府城，十月剿灭石城潮匪，招安胁从数百寨。九年二月克复南安府城，解信丰县城之围，八月追剿石达开股匪，收复东安、兴安、灵川三县，破贼于大溶江，九月初十日，解桂林省城之围。数年来身经数百战，驰驱四省，所至克捷。本年带勇入川，在营溘逝，实属忘家忘身，尽瘁以殁。缕陈战绩，仰恳据情奏请赐谥，给予世职。并恳于湖南、江西省城暨湘乡县城建立专祠，以慰忠靖等情，具禀前来。

臣等伏查记名臬司萧启江，性情果毅，平日粥粥若无能，及其临敌决策，英鸷无前。年来江西失陷九府，萧启江一人独克四府，厥功最伟。上年援湘、援粤、援蜀，一岁之内，奔走万里，积劳身故，实堪悯恻。该部将胡中和等具禀陈请，臣等往返函商，意见相同。合无吁恳加恩赐谥，并于湖南、江西省城及湘乡原籍建立专祠，以表忠荩，出自逾格鸿施。至该部将等禀请给予世职之处，该臬司既奉特旨追赠巡抚衔，从优议恤，照例应得荫袭，毋庸更议。所有据情奏恳恩施缘由，谨合词恭折具陈，伏乞皇上训示施行。谨奏。

377．代奏黄翼升谢恩折十月二十六日

奏为据情代奏，谢天恩事。

窃臣接据新授淮扬镇总兵黄翼升呈称，接奉行知咸丰十年八月十六日内阁奉上谕：

前因添设淮扬镇总兵，当令曾国藩、袁甲三各于所部将领中酌保数员。兹据先后奏保黄翼升、鹤龄二员均堪胜任。鹤龄现任徐州镇总兵，亦系繁要之区，未便遽易生手。所有淮扬镇总兵，着黄翼升补授等因。钦此。

当即恭设香案，望阙叩头谢恩讫。伏念翼升湖湘末弁，材识庸愚。擐甲十年，自粤西以逮皖北，艰辛百战，由陆师而改水军。寸功未效于涓涘，专阃骤膺夫纶。宠荣逾分，惶悚莫名。查清江为南北要冲，总兵有操防专责。邻氛万紧，营制一新，须谋勇之兼资，愧韬钤之未裕。惟有力加整顿，益矢勤廉，以期仰答高厚生成于万一。所有感激下忱，呈请附驿代奏前来。理合据情转奏，伏乞皇上圣鉴。谨奏。

十一月二十八日奉到朱批：“知道了。”钦此。

378．转奏安徽学政邵亨豫吁恳开缺养病片十月二十六日

再，准安徽学政詹事府左赞善邵亨豫咨称，该学臣体素羸弱，屡患吐血之症。自己未春初莅皖，夏间徽、宁、广德两府一州试竣，冬间赴浙办理乡试。旋皖后旧疾复发，日形委顿。本年二月，因徽属未能考试，皖北凤阳、大安等处相继克复，奏明赴皖北体察考试情形，于中秋后力疾北行。比抵祁门，病势沉重，万难前进。据医家云，非静养调治，难有起色。病中不能自行，具折请据情转奏，仰乞天恩开缺调理，并将安徽学政关防一颗，赍送代存，以便附近就医。俟奉恩旨允准，再行回籍等情前来。臣亲往看视，实系患病已深，难以速痊，自应吁恳圣慈俯准开缺调理，并迅赐简放，以重职守。其安徽学政关防，俟奉俞允，再由臣咨送抚臣翁同书照例暂行兼署，以待新任学政接办。理合附片具奏请旨。

379．请参革莫祥芝片十月二十六日

再，臣上年冬驻军宿松，适怀宁县员缺久悬，该士民禀恳就近委员署理，整顿团练，伺应兵差。臣因师行在节，权宜办理，暂令行营委员湖南候补知县莫祥芝代理怀宁县篆。咨商安徽抚臣翁同书，旋准复咨，以隔省人员，与例未符，饬司另详委署。迄今八月之久，尚未据详委前来。莫祥芝初莅怀宁，颇著风厉。方冀其无欲则刚，乃色厉内荏，初任则诛戮伪职，厥后仍以伪职为爪牙。前禀称各营差费太巨，臣饬令开呈清单。据莫祥芝开送清折前来，经臣行查各营，据统领安庆全军即用道曾国荃详复，已多不符；副都统多隆阿咨送该营草帐一簿，由胡林翼转咨到臣，所载夫数、车数，比较莫祥芝原折，不符之数尤巨。显系借兵差之名，以为肥私之地，实属含混取巧。并据怀宁绅民胡寅清等具禀，揭告莫祥芝劣迹多款。相应请旨，将湖南候补知县莫祥芝即行革职，仍调回大营差委，以观后效。除饬司遴委贤员接署并咨明抚臣外，附片具陈，伏乞皇上圣鉴，谨附片具奏请旨。

380．附札文　札知莫祥芝（转录刑部咨开上谕抄单：莫祥芝着即革职交曾国藩提营审讯）（咸丰十一年）二月

为札行事。

照得本部堂于咸丰十年十月二十六日，由驿附奏参革该令一片。当于十一月二十八日奉朱批：“另有旨。”钦此。兹于本年 ⁽¹⁾ 二月十一日准刑部咨开：“安徽司案呈，所有前事等因，相应抄呈，行文钦差大臣两江总督曾国藩遵照可也。”等因到本部堂。准此合行抄粘札知。札到该革员，即便知照。此札。右札已革怀宁县莫代令。

附抄单

内阁抄出钦差大臣两江总督曾国藩片奏，请将含混取巧之知县革职调营差委一折。咸丰十年十一月十一日奉上谕：

曾国藩奏请将含混取巧之知县革职，调营差委等语。湖南候补知县莫祥芝，经曾国藩委令暂行代理安徽怀宁县事。应付各营差费为数过多，且与各营详咨多有不符，显系借口兵差以肥私橐，实属含混取巧。并据绅民揭告劣迹多款，均应彻底根究。莫祥芝着即革职，交曾国藩提营审讯。倘有浮冒等弊，即行严参惩办。钦此。

钦遵于十二月初一日抄出到部，相应恭录谕旨，行文钦差大臣两江总督曾国藩遵照办理可也。

————————————————————

(1)  即咸丰十一年。

381．遵旨复奏借俄兵助剿发逆并代运南漕折十一月初八日

奏为遵旨复陈，仰祈圣鉴事。

窃臣于十月二十五日承准军机大臣密寄十月十一日上谕：

本年秋间，、咈两国带兵扑犯都城，业经换约退兵。俄罗斯使臣伊格那替业幅，亦即随后换约。该酋见恭亲王奕䜣等面称，发逆在江南等处横行，请令中国官军于陆路统重兵进剿，该国拨兵三四百名在水路会击，必可得手。又称，明年南漕运京，恐沿途或有阻碍。伊在上海时，有咪国商人及中国粤商，情愿领价采办台米、洋米运津。如令伊寄信上海领事官，将来洋船、沙船均可装载，用俄、咪旗帜，即保无虞等语。中国剿贼、运漕，断无专借资外国之理。惟思江浙地方糜烂，兵力不敷剿办，如借俄兵之力帮同办理，逆贼若能早平，我之元气亦可渐复。但恐该国所贪在利，借口协同剿贼，或格外再有要求，不可不思患预防。咈郎西在京时，亦有此请。着曾国藩等公同悉心体察，如利多害少，尚可为救急之方，即行迅速奏明，候旨定夺。至代运南漕一节，江、浙地方沦陷，明岁能否办理新漕，尚无定议。然漕粮为天庾正供，自不可缺。该酋所称采办运津之说，是否可行？应如何妥议章程办理之处，并着曾国藩、薛焕、王有龄酌量情形，迅速具奏。将此由六百里各密谕知之。钦此。

具仰皇上圣虑周详，驭夷之方，达变之略，无微弗至，钦服莫名。臣就俄酋所陈二事思之。其请拨夷兵三四百名助剿金陵发逆一节。查大西洋、咈、咪各国，恃其船坚炮大，横行海上。俄罗斯国都紧接大西洋，所用船炮及所习技艺均足相抗，近始由重洋以通中国。该夷与我向无嫌怨，其请用兵船助剿发逆，自非别有诡谋。康熙年间进攻台湾，曾调荷兰夹板船助剿，亦中国借资夷船之一证。惟长江二千余里，上游安庆、芜湖等处有杨载福、彭玉麟等水师，下游扬州、镇江等处有吴全美、李德麟之水师。臣现又在长沙、吴城等处添造师船，为明年驶赴淮扬之用。是皖、吴官军之单薄在陆而不在水，金陵发逆之横行亦在陆而不在水。此时我之陆军，势不能遽进金陵。若俄夷兵船即由海口上驶，亦未能遂收夹击之效。应请饬下王大臣等，传谕该夷酋，奖其效顺之忱，缓其会师之期。俟陆军克复皖、浙、苏、常各郡后，再由统兵大臣约会该酋，派船助剿。庶在我足以自立，在彼亦乐与有成。咈郎西亦有此请，亦可奖而允之，许其来助，示以和好而无猜，缓其师期，明非有急而来救。自古外夷之助中国，成功之后，每多意外要求。彼时操纵失宜，或致别开嫌隙。似不如先与约定兵船若干只，雇价若干，每船夷兵若干，需月饷若干，军火一切经费若干，一一说明。将来助剿时，均由上海粮台支应，庶可免争竞而杜衅端。

至所称咪商领价采米运津一节。江、浙各郡县地方沦陷既多，明年新漕势难赴办。咪商、粤商情愿领价采办台米、洋米，由海道运至津、沽，实亦济变之要着。俄酋既以此为请，似即可因而许之。除粤商采办之米，应由该商自行经理，毋庸插用俄、咪旗帜外，所有咪商采办运津之米，亦请饬薛焕在上海就近与该商订明。粤商领价，须取保户。咪商则听咪酋经理，当可无误要需。为时局计，似亦舍此别无良策。伏乞圣明察酌行之。

抑臣窃有请者，驭夷之道，贵识夷情。以大西洋诸夷论之，咭唎狡黠最甚，咈郎西次之，俄罗斯势力大于、咈，尝与夷争斗，为所惮。咪唎人性质醇厚，其于中国素称恭顺。道光十九年，夷因鸦片肇衅之始，兵船闯入广州省河。咪酋曾于参赞大臣杨芳处递禀，愿为居间调处。酋义律旋出亲笔，有只求通商、不讨别情等语。是并烟价亦不敢索也。杨芳曾据以入奏，而不敢专主其议会。官军烧抢洋行，误伤咪夷数人，其事遂寝，而夷患遂炽。咸丰三年，贼踞金陵，闻咪酋亦曾于向荣处托人关说，请以兵船助剿。未知向荣曾据以入奏否？、咈两夷犯广东省城时，咪酋未尝助逆。上年天津击败夷船时，咪酋即首先赴京换约，并无异词。是咪夷于中国时有效顺之诚，而于、咈诸夷，并非固结之党，已可概见。此次俄夷既称咪商情愿领价采米，似可即饬薛焕与咪酋面订章程，妥为筹办。庶几暗杜俄夷见好中国、市德咪夷之心，而咪夷知中国于彼毫无疑忌，或且输诚而昵就于我，未可知也。此次款议虽成，中国岂可一日而忘备？河道既改海运，岂可一岁而不行？如能将此两事妥为经画，无论目前资夷力以助剿、济运，得纾一时之忧；将来师夷智以造炮制船，尤可期永远之利。区区愚虑所及，合并陈明，伏乞皇上圣鉴训示。谨奏。

382．附咨文　咨薛焕等十二月十六日（转录廷寄：答借夷剿贼运漕折）

为恭录咨会事。

为照本部堂于咸丰十年十一月初八日，由驿六百里具奏遵旨复陈一折，当经咨送折稿在案。兹于十二月十四日在徽州祁门县营次，准兵部火票递回原折，奉朱批：“另有旨。”钦此。同日并准递到行在办理军机处片开：“贵大臣具奏遵议借夷剿贼运漕一折，本日已奉有寄信谕旨，令将袁甲三、薛焕遵议各折片，一并寄交钦差大臣恭亲王等妥筹办理矣。为此知会。”等因。承准此，相应恭录咨会，请烦钦遵查照施行。须至咨者：右咨署理两江总督江苏巡抚部院薛〈焕〉、浙江巡抚部院王〈有龄〉、钦命总统诸军杭州将军瑞〈昌〉、钦差大臣漕运总督部堂袁〈甲三〉、福建陆路提督军门李〈若珠〉。

383．附录密谕　借夷剿贼流弊滋多 ⁽¹⁾ 十二月

军机大臣密寄 ⁽²⁾ ——

钦差大臣两江总督曾〈国藩〉、署理钦差大臣〔两江总督〕头品顶戴江苏巡抚薛〈焕〉：

咸丰十年十二月十四日奉上谕：

恭亲王奕䜣等奏遵议借夷剿贼，并代运南漕各情一折。前据曾国藩、薛焕、袁甲三，并瑞昌、王有龄等驰奏，遵议借夷剿贼及帮运南漕各折片，谕令恭亲王奕䜣等悉心酌议。兹据奏称，将曾国藩等原奏悉心参覈，江南官军现尚未能进剿金陵，即令夷船驶往，非特不能收夹击之效，并恐与贼相持。如薛焕所虑勾结生变，尤宜豫〔预〕防。该抚所拟令夷兵由陆路进剿，非独经过地方惊扰，即支应一切诸多窒碍。夷性贪婪，一经允许借兵剿贼，必至索请多端，经费任其开销，地方被其蹂躏等语。并于英酋威妥玛来见，与之谈论终日。该酋已吐实语，谓剿贼本中国应办之事，若借助他人，不占地方，于彼何益？非独俄、法克复城池不肯让出，即英国得之亦不敢谓必不据为己有。因举该夷攻夺印度之事为证。借夷剿贼流弊滋多，自不可贪目前之利，而贻无穷之患。惟此时初与换约，拒绝过甚，又恐夷性猜疑，转生叵测。惟有告以中国兵力足敷剿办，将来如有相资之日，再当借助，以示羁縻。并设法牢笼，诱以小利。法夷贪利最甚，或筹款购其枪炮船只，使有利可图，即可冀其昵就，以为我用。倘上海夷人谆其助兵剿贼，着曾国藩、薛焕量为奖勉。倘有兵船驶入内地，即按照条约拦阻。并着该大臣等就现有兵力设法攻剿逆匪，毋再观望。至法夷枪炮既肯售卖，并肯派匠役教习制造，着曾国藩、薛焕酌量办理。即外洋师船现虽不暇添制，或仿夷船制造，或将彼船雇用，诱之以利以结其心，而我得收实济。若肯受雇助剿，只可令华、夷两商自行经理，于大局或可有利无弊，并着该督抚斟酌试行。将来于通商各口关税内酌提税饷，仍济军需。其代运南漕一节，亦照恭亲王等所议，由薛焕出示招商运津，无论华商、夷商，一体贩运，按照税则完纳税饷。官为收买，按照时价公同估断，无须与该夷预行会商。米夷质性较醇，与英、法情形不同，其应如何縻系，使为我用，俾其感顺，以杜俄夷市德于彼之心，亦着曾国藩、薛焕随时酌量情形，妥为办理。

另片奏，上海通商各小国见英、法、米三国换约，未免觊觎，前经桂良在上海严行拒绝。薛焕曾随桂良在彼，深知其事，并着该抚务照前年办理情形，预为杜绝，毋令径驶天津，又费唇舌。并晓谕英、法、米三国，以各小国小弱之邦，不得与三国平列，一体换约，令其帮同阻止，方为妥善。如各国不遵理谕，径赴天津，惟薛焕是问。将此由六百里各密谕知之。钦此。

遵旨寄信前来。

————————————————————

(1)  此件据曾氏手抄本《上谕廷寄补钞》补，缺收到日期。

(2)  原作“密寄军机大臣”，据台湾“故宫博物院”《先正曾国藩文献汇编》改。

384．附咨文　咨薛焕等 ⁽¹⁾ 十一月十二日（转录廷寄：饬各省各关迅解所欠京饷）

为恭录咨会事。

为照本部堂于咸丰十年十一月初二日在祁门县行营准兵部火票递到军机大臣字寄——

直隶总督恒福、山东巡抚文煜、署山西巡抚常绩、河南巡抚庆廉、三品顶戴署陕西巡抚谭廷襄、浙江巡抚王有龄、闽浙总督庆端、福建巡抚瑞瑸、钦差大臣两江总督曾国藩、江苏巡抚薛焕、署四川总督崇实、传谕直隶布政使文谦、长芦盐政宽惠、粵海关监督毓清：

咸丰十年十月十七日奉上谕：

户部奏各省欠解京饷过多，请饬催筹拨，开单呈览一折。各直省奉拨京饷，欠解过多，现在部库支绌，冬季支放各款为数甚巨，若再迟延拖欠，致误大局，关系匪轻。据该部开单，本年京饷截至九月止，山西欠解地丁银一百万两，山东欠解地丁银五十万两、盐课银十八万两，河南欠解地丁银六十五万两，陕西欠解地丁银十三万六千两零，四川欠解银二十九万两，浙江盐课银三十万两，江海关税银六十万两，均未据报解。又积欠陈饷应分年带解项下，山东欠银十二万余两，河南欠银二十余万两，浙江欠银十二万余两。又奏拨各省洋药税厘，闽海关已报起程银五万两，山海关未解银四万八千两，河南省未解银四万五千两，其天津关之五万两，临清关之五千两，江海关之二十万两，夔关、山东省、四川省、山西省之各十万两，陕西省之八万两，扬州关、淮安关、浒墅关、北新关之各一万两，均未据解到。当此需用紧急之时，岂容任意延宕。着恒福、文煜、常绩、庆廉、谭廷襄、王有龄、庆端、瑞昌、曾国藩、薛焕、崇实、文谦、宽惠、毓清各将应解欠款迅速筹拨，务于开印前扫数解京，毋得迁延，致干重咎。此外，各关监督，并着该督抚等，一体严催，赶紧报解。

另片奏，另拨附近省分银两，尚未报解等语。前经该部咨拨山西省银三十万两，山东、河南各十五万两。此系赔偿兵费银两，已由内库借动，尤应迅速批解，归还原款。并着常绩、文煜、庆廉，无论何款，即行拨解，毋再延误。将此由六百里谕知恒福等，并传谕文谦等知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨署理两江总督江苏巡抚部院薛〈焕〉、江西巡抚部院毓〈科〉、钦命督理淮、宿等关税务。

————————————————————

(1)  此件并札知江宁藩司、江苏藩司等。

385．附咨文　咨胡林翼等 ⁽¹⁾ 十一月十六日（转录廷寄：彭斯举等军暂行留浙刘于淳军暂缓遣散）

为恭录咨会事。

为照本部堂于咸丰十年十一月初九日在祁门县行营准兵部火票递到军机大臣字寄——

钦差大臣两江总督曾〈国藩〉、江西巡抚毓〈科〉：

咸丰十年十月二十一日奉上谕：

瑞昌、王有龄奏续陈近日军情，请将江西援浙兵勇暂留堵剿，并请刘于淳所部兵勇暂缓遣散一折。前因毓科奏，江省上下游同时告警，请将援浙各军调回堵剿，业经谕令瑞昌等，饬令道员彭斯举等各率所部，兼程回江援剿。兹据瑞昌等奏称，粵逆现由淳安一带扰及威坪，回窜蜀口。徽州北路之贼，亦窜至杞梓里、三阳坑等处。昌化、衢州一带防务空虚。张玉良已统率所部进剿严郡。彭斯举等分踞海宁、海盐等处，防堵嘉兴南窜贼匪，未便撤动。请将彭斯举、刘芳贵、刘长培等军暂行留浙。并请饬曾国藩、毓科将刘于淳陆军暂缓遣散等语。浙省此时贼氛甚炽，防剿在在需兵，江西林福祥、刘于淳各军尚称得力，左宗棠新募勇丁现驻乐平，亦足为该省声援。所有彭斯举等援浙兵勇，着毓科暂缓调回。如果江西防务需用甚殷，即着咨商瑞昌、王有龄等，调回一半，以资防堵。其刘于淳所部陆军，即着曾国藩、毓科暂缓遣散，以厚兵力。将此由六百里各谕令知之。钦此。

遵旨寄信前来等因。承准此，相应恭录咨会，请烦钦遵查照施行。须至咨者：右咨太子少保头品顶戴署湖北巡抚部院胡〈林翼〉、浙江巡抚部院王〈有龄〉、江西巡抚部院毓〈科〉、钦命总统诸军杭州将军瑞〈昌〉、钦命襄办军务四品京堂左〈宗棠〉、闽浙总督部堂庆〈端〉。

————————————————————

(1)  此件并札知刘于淳等。

386．遵旨查复萧盛远实迹片十一月初八日

再，十月初四日承准军机大臣字寄，九月二十日奉上谕：

前因安徽庐凤道萧盛远，在江南大营内办理文案，声名平常，当将该员撤任，谕令薛焕查明实迹奏参。本日据薛焕奏，萧盛远性情稍傲，疏于交接。营中来往员弁欲与识面者，投刺拜谒，往往托故不见，自此每招物议。此外并无实在劣迹等语。朕闻萧盛远前在和春军营，与已故提督王浚把持公事，纳贿营私，以致军心不服。金陵大营溃败，实由于此。若如薛焕所奏，未免意存开脱，着曾国藩再行严密访查，据实具奏等因。钦此。

臣历年在江、楚办理军务，与江南大营相隔较远，而随时留心访问。道员萧盛远声名平常，早有所闻。兹奉谕旨饬查，臣复严密访察。萧盛远系湖北书办，随和春由广西至江南军营办理文案，保至监司大员。军中奏咨公牍出其一手，其亲信实非他员可比。前在庐州，有和春与巡抚会保之员，萧盛远私自删去。逮至金陵，此风尤甚。往往各营应保之人，开单转有遗漏，各营未保之人，开单或得混入。江南将领如王浚、张玉良、李定太等，闻皆与萧盛远至好，均无卓著战功，迭膺保擢。虽萧盛远之纳贿营私无实迹可指，要其巧猾把持已可概见。今和春战败身殉，萧盛远以一书办出身，忝窃至此，犹得腼然偷生人世，律以谋军偾事之咎，亦复何辞？可否请旨将前任安徽庐凤道萧盛远即行革职，发往新疆，以为军营取巧干进者戒，出自圣裁。所有遵旨密查复陈缘由，伏乞皇上圣鉴训示。谨附片具奏请旨。

387．附咨文　咨官文等 ⁽¹⁾ （咸丰十一年）二月十六日（转录兵部咨开上谕：萧盛远着革职发往新疆效力赎罪）

为咨会事。

为照本部堂于咸丰十年十一月初八日，由驿附奏遵旨查复萧盛远实迹一片，当经抄片咨会在案。旋于十二月十四日准兵部火票递回原片，奉朱批：“另有旨。”钦此。兹于本年 ⁽²⁾ 二月十二日准兵部咨开：“车驾司案呈，内阁抄出曾国藩片奏，请将前任安徽庐凤道萧盛远即行革职，发往新疆，以为军营取巧干进者戒。”等因一片，奉上谕：

前因安徽庐凤道萧盛远在江南大营办理文案，声名平常，当将该员撤任，谕令薛焕查参。旋据该抚奏称，萧盛远疏于交接，易招物议，并无实在劣迹。朕以其意存开脱，复谕令曾国藩严密访查。兹据奏称，萧盛远前在庐州，遇有和春与巡抚会保之员，私自删增。迨至江南，此风尤甚等语。萧盛远由书吏擢至道员，辄敢把持公事，营私取巧，实属可恶。着即行革职，发往新疆效力赎罪。薛焕于萧盛远劣迹未能详查复奏，亦属含混，着交部议处。钦此。

钦遵抄出到部。除将该革员萧盛远发往新疆效力赎罪注册外，相应恭录谕旨，由驿行文钦差大臣两江总督曾国藩遵照，迅即派委妥员，将该革员萧盛远押解赴戍，毋任令其逗遛，并将起程日期报部备查可也等因。准此，相应咨会，为此合咨贵大臣、部院、京堂，请烦查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、头品顶戴江苏巡抚部院薛〈焕〉、江西巡抚部院毓〈科〉、安徽巡抚部院翁〈同书〉、李〈续宜〉、钦命襄办军务四品京堂左〈宗棠〉。

————————————————————

(1)  此件除札知彭玉麟等属员外，并咨会杭州将军瑞昌协助查明萧盛远寄迹处所。

(2)  即咸丰十一年。

388．近十日军情及伪王李秀成李世贤等四人行迹片十一月初八日

再，近日军情，伪忠王李秀成自羊栈岭击败之后，已入休宁县城，伪侍王李世贤仍踞徽州。伪辅王杨七麻子率党攻扑建德，自十月二十六日以后，至十一月初二、三，连日鏖战。初四日，普承尧一军挫，建德失陷。其另股贼匪自南赣窜出者，于十月二十五日扰陷德兴，十一月初一日扰陷婺源。经左宗棠一军跟踪追剿，于初一日克复德兴，初三日克复婺源。贼中伪王四人，除伪英王四眼狗在桐城日夜大战外，其三人皆在徽境二百里内，实觉防不胜防，剿不胜剿。仰托皇上威福，若皖南能再支持两三月，则皖北、安庆有必克之理，大局有必转之机。除俟左宗棠、普承尧将接仗细情咨报到日另行详奏外，合将近十日大概情形，先行附片奏报，伏乞皇上圣鉴。谨奏。

十二月十四日奉到朱批：“知道了。”钦此。

389．奏请徐扬各属续经被兵地方应征钱粮分别蠲缓折 ⁽¹⁾ 十一月十九日

奏为查明徐州、扬州二府属，咸丰九年续被匪扰，各县、卫应征钱粮，恳恩分别蠲缓，恭折奏祈圣鉴事。

窃照江苏省咸丰九年被兵及临近各州厅县应行蠲减钱粮，业经前督抚臣奏蒙恩施在案。今查扬州府属之甘泉县、扬州卫，续遭粤匪窜扑。又，徐州府属之铜山、丰县、沛县、萧县、砀山等县，并徐州卫，续遭捻匪滋扰。据该管知府覆勘，明确详由，由江宁藩司王梦龄详请具奏前来。臣等伏查甘泉县之东西湾、孔家桥等乡，于九年十月内，逆匪复由天长、六合窜扑，农具、房屋焚掠一空。公道桥肆境、仙女乡等乡，屡与贼仗，兼之兵勇扎营，田亩挖压，民力苦累。又，铜山县之伍乡、袁家集等乡庄，丰县之七级等十里，沛县之坊壹、汉壹等十五里，萧县之坊壹、红壹、都壹等三十七里，砀山县之崇教等九里，均因九年九月及十一月间捻匪复窜，焚抢掳掠，搜括无遗。即逼近之区，亦多废时失业。又，扬州卫坐落甘泉县，徐州卫坐落铜山、丰县、萧县、砀山四县境内，屯田被兵情形与民田相同。以上各该县、卫被兵地方，小民困苦仳离，殊堪悯恻。所有应征钱粮，实难照常征输。合无仰恳天恩俯准，将续经被兵之甘泉县东西湾等处应征咸丰九年上下忙钱粮，蠲免五成，缓征五成。铜山县之伍乡、袁家集等乡庄，萧县之坊壹等三十七里，应征九年上下忙灾熟钱粮蠲免四成，缓征六成。丰县之七级等十里，沛县之坊壹等十五里，砀山县之崇教等九里，应征九年上下忙钱粮全行缓征。又，甘泉县缺征九年行夫牙税，同八、九两年碾饷、猪牛驴税等款，全行蠲免。至扬州卫坐落甘泉县，徐州卫坐落铜山、丰县、萧县、砀山四县被兵屯田，并请随同民田一律办理。以上甘泉、铜山、丰县、沛县、萧县、砀山等县及扬州、徐州二卫续经被兵地方，应征咸丰九年上下忙、地漕、屯折、扛脚、正杂耗羡钱粮，及学租、杂税、杂办、摊征河工等银，漕南行赠等项米豆，均请按分蠲缓，所缓银米归入十年秋后查办。所有蠲免各处如有预完银米，均请流抵十年新赋。蠲缺俸工、廪粮、祭祀、驿站等款，循案于司库正项银内拨补。佐杂养廉于耗羡项下动拨。学租银两如有不敷，同蠲缺南月等米另行筹补。除饬查应蠲应缓各数，汇造确册，另行题咨外，谨会同署漕运总督臣王梦龄恭折具奏，伏乞皇上圣鉴训示。谨奏。

朱批：“另有旨。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

390．左宗棠军连复德兴婺源二城折十一月二十八日

奏为广东另股逆匪窜扰乐平、贵溪地方，迭经官军驰剿大获胜仗，连复德兴、婺源二城，恭折具陈，仰祈圣鉴事。

窃另股逆匪自广东韶州而来，窜扰南赣，围逼建昌，占踞河口，均经江西抚臣毓科奏报在案。襄办军务候补四品京堂左宗棠一军前往乐平，曾经臣附折奏明。旋因西路有警，移驻景德镇。探报南赣另股由贵溪境内窜过安仁，有直扑饶、景之势。左宗棠派游击王开琳、知府王开来，分带四旗两营，由珠田大桥一带相机迎剿。十月二十日，拔队行抵珠田，贼悉于十九夜窜往贵溪。二十一日，我军行六十里至大田坂，闻大股贼屯踞周坊、丁家坊等处，相距二三十里。是夜四鼓，派七成队，偃旗息号，乘月急驰，出贼不意，以攻捣之。行抵鹤岭，离周坊三里许，贼尚不知我军之至也。王开琳等遂分三路，翻山而进。该逆惊觉，摇旗迎敌。我军奋勇直前，两面伏兵并起，围贼垓心，毙三四百人。贼抛弃旗帜、军械、衣物甚多，我军皆不之顾。正痛剿间，忽三马桥、富村各处大股纷来，势甚凶猛。喻胜荣、丁长胜仍由中路排进，王明辉、陈明南仍由两路抄出，贼即大败。我军乘胜追杀七八里，斩首四五百人。该逆败过小河，忽有丁家坊一股与之合并，隔河猛抵。王开琳令各旗哨排整队伍，对施枪炮。另派哨勇由丁家坊上下小港，冲入中路。正兵过河，直捣贼巢。赵胜国右手被枪子伤穿，犹忍痛陷阵。贼见我军势力更大，遂向高山奔窜。是日自周坊追至丁家坊约二十里，自晨至夕，忍饥力战。共毙贼二千数百名，生擒一百八十余名，阵斩贼酋伪检点陈姓、伪元帅黄姓、伪丞相郑姓多名。此二十二日进剿贵溪、周坊等处大获胜仗之实在情形也。

二十四日，左宗棠接据探禀，周坊败匪已由弋阳方家墩窜至德兴之黄柏塘地方。当即移饬王开化、杨昌浚督带中营及前、左、后三营，前往迎剿。二十七日抵香墩，二十八日在太白司下河干架造浮桥，二十九日黎明过河。比至枫树岭，贼始知觉，遂由三路蜂拥而来。游击罗近秋、都司黄少春、副将崔大光各率亲兵数十人前往觇贼，立斩悍贼数十。各营大队续至，欢呼陷阵。王开化、杨昌浚率中营列队山冈，指挥策应。该逆惊溃，追杀十余里。适老湘各营亦于是日由弋阳界追贼而来。是夜四鼓，探知贼畏剿思窜，王开化等会督各营进攻，直逼城下。贼见我军旗帜，即由南门窜走。我军乘胜追击，一面入城安抚难民，查点各营受伤者，仅十余名。此十月二十九日、十一月初一日攻克德兴县城之实在情形也。

贼由德兴窜去，旋分两路，一走海口，一走太白司。王开化督诸军横截太白司一路，老湘、桂勇右营亦蹑踪而至。初二日，探知窜贼已陷婺源。初三日五鼓，诸军整队前进。辰初行抵高沙，值贼在该村庄掳粮。我军前队驰追，毙贼百余名，生擒十三名。旋督队进攻城北、城西两面，贼出二千余人，负城列阵。我军两路齐扑，贼溃入城，闭门死拒。诸将督勇奋力登陴，该逆即夺东南门逃走。两门外河水环绕，贼夺桥而过。我军两面抄击，并派队由上游截渡，拦桥逼贼，纷纷堕水。我军乘胜过桥，追剿二十余里，沿途尸骸枕藉，余匪由开化窜去。此初三日克复婺源县城之实在情形也。

臣查左宗棠一军，自移师景镇，驻扎未久，一闻贵溪警报，分路调拨，或迎头截击，或跟踪追剿，计十日之内转战三百余里，连克三城。使狼奔豕突之众，喘息不得少定。实属调度神速，将士用命。自此股剿败后，即有池州大股，扑陷建德，直犯浮梁、景德镇，亦惟左宗棠一军独当其冲。左宗棠初立新军，骤当大敌，昼而跃马入阵，暮而治事达旦，实属勤劳异常。惟系襄办京堂大员，应如何优擢奖叙之处，出自圣裁。花翎即选道王开化，请赏加按察使衔。候选训导杨昌浚，请以知县即选，并加同知衔，赏戴花翎。候选训导刘典，请以知县选用，并赏加知州衔。花翎副将崔大光，请赏加总兵衔。暂革花翎游击罗近秋，请开复原官，仍赏加参将衔。从九衔朱明亮、张声恒，均请以州同选用，并赏戴蓝翎。花翎都司黄少春，请以游击归部推补。花翎游击王开琳，请以参将归部推补。花翎道衔知府王开来，请以道员即选。花翎参将眭金城，请仍以参将归部遇缺先补。守备衔千总章荣先，请以都司即补。花翎都司张志超，请赏加游击衔。其余出力员弁，可否准臣开单择尤保奖之处，出自圣主鸿施。所有周坊、德兴、婺源三次大获胜仗，连复二城缘由，专折由六百里驰陈，伏乞皇上圣鉴训示。谨奏。

391．建德县城失陷旋经官军克复折十一月二十八日

奏为建德县城失陷，旋经官军克复，恭折奏祈圣鉴事。

窃池州之建德县，自十年正月克复后，即由江西巡抚派总兵普承尧统带宝勇五千人，驻防该县。臣于五月间率师渡江，经过建德，见其营濠栅卡，尚属坚固。嘱令贼若来扑，但宜坚守卡隘，不必出卡接仗。八、九月间，又屡次批饬，贼来扑建德，能坚守数日，臣即由祁门派兵星驰救援，谆饬各在案。十月二十六、二十九日，池州逆党扑犯建德，普承尧派队击退。十一月初二日，宝勇出队，微有所获。初三日，宝勇接仗小挫。普承尧即于是日酉刻，专人来祁门禀请救援。臣于初五夜接信，即调祁门老营亲兵，令副将沈宝成星速往救。讵行至中途，已闻普承尧于初四早未战而溃，建德县城失陷。普承尧退至彭泽，旋又退至湖口、九江。该逆长驱直入，一股西犯彭泽、湖口、都昌，一股南窜鄱阳、浮梁、景德镇。建德陷，则臣处奏报之路已梗；浮梁破，则粮饷之道亦断。臣于十一日派副将唐义训，带祁门各营驰剿建德，与沈宝成等会合前进。十七日，行抵利步口，贼未知官军之猝至也。十七日，三路出队，唐义训与陈玉恒、叶光岳及马队，由西大路进；朱声隆由东小路进；沈宝成、黄惠清由东大路进。甫行十五里，贼即列队河洲，而以马队扼拒各卡。我军东、西两路缘山而上，中路直前迎击，炮毙骑马悍贼数名，卡贼即退。我军两路会合，夹击河洲之贼。贼众大呼冲阵，我寂静不应，但以枪炮轰击。每进愈厉，山上各哨蜂拥而下，抄贼后路。前者见杀，后者坠溺，贼乃败溃，退至三里街。唐义训见贼伏街村，未便径进，裹饭传餐，仍分街口及街右、街左三路同进，搜杀无算。忽见城内及垒中之贼齐出，我军整队排列河南，贼亦列队河北。枪炮对放，互有损伤。相持一时之久，忽有金盔马贼中炮落地，贼似慌乱。我军乘机渡水，如墙而进，旁抄直击。贼分股窜入城内，大股逃入西北垒中。朱声隆、沈宝成由南门追贼入城，贼向东门窜出。黄惠清驰至东门，拦截其前，朱声隆等追蹑其后。其西北贼卡，经唐义训与陈玉恒、叶光岳分哨循山上下，抛放喷筒火蛋，贼垒立破，由卡间遁窜。卡隘而濠多，人马践踏，尸积山谷。东北攻城之军，与西北攻垒之卒，各追杀十余里。酉正收队，回抵利步口。败贼归张家滩一带。是役约共杀贼千余名，生擒六十三名，夺获骡马一百六十一匹，枪炮、旗帜无算，据唐义训等禀报前来。

臣伏查皖南中隔一岭，岭内为徽州各属，岭外为池州、东流、建德各属。建德一失，则臣与江滨、安庆各路声息不通。普承尧以五千之众，在防十个月之久，不能坚守数日以待援师，贻误江皖大局，实堪痛恨。请旨将九江镇总兵普承尧即行革职拿问，以肃军律。总兵衔尽先副将唐义训，应请交军机处记名，遇有总兵缺出请旨简放。蓝翎通判衔州判朱声隆，请免选本班，以同知留于江苏补用。总兵衔江西尽先副将沈宝成，请赏给正二品封典。湖南补用副将黄惠清，请赏加勇号。湖南补用参将陈玉恒，请以副将留于两湖补用。参将衔选用游击叶光岳，请以参将留于江苏补用。其余出力员弁，可否容臣择尤保奖，出自皇上天恩。所有建德县城失陷，旋经官军克复缘由，恭折由驿驰奏，伏乞皇上圣鉴。谨奏。

392．附咨文　咨官文等 ⁽¹⁾ （咸丰十一年）二月初五日（转录吏部咨开上谕抄单：答建德县城失陷旋经官军克复折）

为咨会事。

为照本部堂于咸丰十年十一月二十八日，由驿具奏建德县城失陷，旋经官军克复一折。当经咨送折稿在案。旋于本年 ⁽²⁾ 正月初八日准兵部火票递回原折，奉朱批：“另有旨。”钦此。兹于二月初四日准吏部咨开：“内阁抄出奉上谕一道，相应抄单知照可也。”等因到本部堂。准此，相应抄粘咨会。为此合咨贵大臣、部院、京堂、军门，请烦查照施行。须至咨者：右咨钦差大臣太子少保协办大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、江西巡抚部院毓〈科〉、安徽巡抚部院翁〈同书〉、署两江总督江苏巡抚部院薛〈焕〉、浙江巡抚部院王〈有龄〉、署湖南巡抚部院翟〈诰〉、钦命襄办军务四品京堂左〈宗棠〉、钦命统领水师福建水师提督军门杨〈载福〉。

附抄单

咸丰十年十二月十七日奉上谕：

曾国藩奏建德县城失陷，旋经官军克复一折。本年十一月间，安徽池州逆匪窜陷建德县城，经副将唐义训等分路缘山而上，立破贼卡。我军乘胜夹击河洲之贼，山上各哨抄贼后路，该逆败至三里街。唐义训复分三路进剿，贼遂分股窜入城内，大股逃入西北垒中。经州判朱声隆等由南门追贼入城，贼向东门窜出，官军前后截击。唐义训等并将贼垒攻破。东北及西北两军各追杀十余里，杀贼千余名，生擒六十三名。建德县城当即克复，剿办尚为迅速。副将唐义训，着交军机处记名，遇有总兵缺出请旨简放。州判朱声隆，着免选本班，以同知留于江苏补用。副将沈宝成，着赏给正二品封典。黄惠清，着赏给才勇巴图鲁名号。参将陈玉恒，着以副将留于两湖补用。游击叶光岳，着以参将留于江苏补用。其余出力员弁，准其择尤保奏，候朕施恩。

九江镇总兵普承尧，带勇驻防建德，不能坚守待援，节节退避，贻误江皖大局，实堪痛恨，着革职拿问，以肃军律。钦此。

————————————————————

(1)  此件并札知李续宜等属员。

(2)  即咸丰十一年。

393．皖南江西近日军情片十一月二十八日

再，自安庆合围以来，伪英王陈玉成大战于江北之桐城；伪忠王李秀成、伪侍王李世贤、伪辅王杨七麻子萃聚于江南之徽州，无非为救援安庆起见。此次南岸各城约分三大支，环绕祁门作大围包抄之势。其西一支于初三日陷东流县，初四日陷建德县，初九日陷彭泽县，十二日围湖口县，十三日陷都昌县；分一小支，于十二日陷浮梁县，十三日陷鄱阳县。其东一支于十五日陷江湾王梦龄〔麟〕营盘，十六日陷上溪口杨名声营盘，十九日陷婺源县。其北一支于十五日破禾戌岭而入，十七日破羊栈岭而入，十八日破新岭而入，二十一日复窜漳岭。实属危险迭见，应接不暇。计祁门之东西南北，四面皆贼。其中如十二至十七日，各路文报皆断。仰托皇上威福，事机尚顺，东流、彭泽、都昌、鄱阳四县，均经杨载福等水师先后克复。湖口一城为江、楚锁钥，经彭玉麟、吴坤修水陆固守，幸保无恙。浮梁县经左宗棠陆军克复。建德县经唐义训率师克复。今西路大股虽尚未退，而各城幸存，可望转危为安。北路各岭之贼，官军十七日获一小捷，二十日获一大胜。贼胆已寒，当不敢再来犯岭。惟东路之贼，据报已由婺源南窜，其或由德兴以犯河口，或由乐平以犯景镇，均未可知。总之，欲断臣之粮道，掣臣之军势，以解安庆之围。此则贼计狡谋，显而易见者也。臣之老营仍驻祁门，张运兰仍防黟县等处。抽出鲍超一军，回顾景德镇。与左宗棠会合堵剿，以保臣军之粮路，以救江西之北边。能否得手，尚未可知。目下舍此别无万全之策。除各属守城、克城暨各岭各营战事，另行专折奏报外，所有近日南岸军情贼势，理合附片具陈梗概，伏乞皇上圣鉴。谨奏。

咸丰十一年正月初八日奉到朱批：“知道了。”钦此。

394．水陆各师保守湖口并克复都昌县城折 ⁽¹⁾ 十二月十三日

奏为逆匪扑犯湖口，经协理水师彭玉麟赶集水陆各军，并力击剿，得保危城，并抽派师船，克复都昌县城各情形，恭折具陈，仰祈圣鉴事。

窃自大股贼匪十一月初四日扑犯建德，普承尧一军溃退，贼即长驱深入，连陷六县。而官军与贼所必争之地，莫如湖口与景德镇两处。景德镇有左宗棠一军驻扎，湖口则并无陆兵，仅有水师后营都司丁义方驻防该县。自建德失守，臣即派道员吴坤修带团防营千余人驰赴湖口，保守名城。惠潮嘉道彭玉麟一面派前营都司胡友胜赶赴彭泽，随同杨载福防剿；一面派左营副将成发翔赶赴湖口，会同丁义方合力守御。十二日，贼扑彭泽，经杨载福水师击退。贼仍率大股上窜湖口，离城十五里之马影桥屯踞。是日，彭玉麟自黄石矶赴援湖口，途次接据成发翔、丁义方禀报，初九日宝营溃勇纷纷逃至湖口，抢劫钱店，当率水勇沿街弹压，将无营官统属之勇一概驱逐。查有宝护左营金殿安、中护军营谈开亮、护左营江必胜、前营刘吉庆等所带之千余人，尚属安静。当会商知县及在城绅董，于三营中择其精壮者酌留五百人，每人日给米一升，分布城头驻守。正虑城大兵单，适臣前派吴坤修之团防营亦于是日赶到，沿途为贼所截。把总李逢贵、六品军功吴修霖力战阵亡。营官吴景星、熊烜煌督率所部入城，当即抽拨大炮数尊，配给子药，分令宝营、团防营陆师驻守东、南两门，以防山城。而成发翔、丁义方自率水师驻守西、北两门，以防水城。此初九日至十二日水师收集陆军，协守湖口之情形也。

十三日，屯踞马影桥之贼拥众万余，分四股直扑各门，均经守城各军并力轰击。自卯至午，鏖战四时之久，贼始却退。湖口一城系咸丰九年彭玉麟督工新修，其南门因沟水浸脚，坍倒数丈，缺口赶修未成。申刻，贼复分四股，舁长梯而至，前队枪炮，中队短刀、火球，后队马贼排列。呐喊之声，山谷皆震。其东、西、南三股先进，对城开枪，子如雨下。继以木梯，如潮涌上。千总江必胜堵住南门缺口，千总吴景星堵住西面，千总谈开亮堵住东面，枪炮石子，环城齐下。悍贼迄不稍退，蜂拥扒城。丁义方见贼势凶悍，率领哨官张三元、黄发甲、熊殿元、杨云辉、彭大田等各带水勇，登陴助战。熊烜煌、金殿安、刘吉庆等往来击杀。自申至酉，齐力抵御。而城南缺口已有悍贼数名冒死登城，经江必胜手执大刀砍倒，突被贼匪洋枪击中头颅。我军急以大桶火药掷轰城下，毙贼无数，贼始退去。我军开城追杀百余人，夺获木梯三百余架。贼仍退踞三里街、马影桥等处。十四日，彭玉麟周城阅视，慰劳将士，重加布置。午后，谍知贼于村庄搜觅楼梯，乘此日风雨，夜半复来扒城，当即饬令谈开亮选带十余人潜出侦伺。见贼负梯送三里街，谈开亮出贼不意，绕出山凹，贼惊遁散，夺梯多件。是夜风雨益大，咫尺不辨。彭玉麟在城垣督饬各营，分头梭巡。二更后见四山僻径，隐隐火光，迷漫空谷，自远而近。各营哨皆雨立垛口，静以待动。夜半云暗天昏，阴风怒号，江涛激响，灯光惨淡。守至天明，各营勇缒城哨探，至三里街各馆及马影桥贼巢，贼已远遁。询之民人，言该匪竟夜环伺，无隙可乘，五更仓猝窜去。此十三、十四日夜坚守，该逆宵遁之实在情形也。

彭玉麟以贼遁不远，防其回窜。一面函商皖南镇总兵陈大富，由东流飞拨千五百人，协同吴坤修之团防营妥筹驻守。并探知另股贼匪分窜都昌，于十四日抽派成发翔左营战船二十一号赴援。成发翔于十五日赶至都昌城下，督饬各哨，排炮轰击。城贼抵敌不住，我军乘胜登岸，由大南门直追至城根。贼众慌乱放火，开东、北两门而窜，立将县城克复。此水师分营收复都昌之实在情形也。

臣查湖口一城，为江、楚之关键，长江之腰膂。咸丰五、六年间，贼目黄文金、胡鼎文等踞守该城，臣率水陆百计攻之，卒不能下。厥后七年九月，杨载福、彭玉麟等以血战得之。至九年议修新城，今冬甫经告竣。此次黄文金挟贼数万，扑犯湖口，尚欲力争此关，以报仇而逞志。经彭玉麟派拨将弁，星夜赴援。于仓皇无备之际，复能收集溃卒，水师登陴，联络陆兵，用以力捍危城，维持大局，洵足伐贼谋而壮军威。布政使衔广东惠潮嘉道彭玉麟，调度有方，吁恳天恩交军机处记名，遇有按察使缺出请旨简放。副将成发翔，朴实果敢，拟请赏加勇号。游击衔都司丁义方，胆识过人，部署迅速，拟请以参将补用，并赏加副将衔。阵亡之把总李逢贵，六品军功吴修霖，均请旨交部照把总阵亡例从优议恤。其余在事出力将弁，可否准其开单择尤保奖之处，出自圣主鸿施。所有水陆击退大股逆匪，保守湖口，并克复都昌县城各缘由，谨会同江西巡抚臣毓科专折由六百里驰陈，伏乞皇上圣鉴训示。谨奏。

————————————————————

(1)  此件与毓科会衔。

395．附咨文　咨毓科 ⁽¹⁾ （咸丰十一年）正月二十九日（转录明谕：答上折）

为恭录咨会事。

为照本部堂于咸丰十年十二月十三日，会列贵部院台衔由驿具奏，水师彭道赶集水陆各军，击退大股逆匪，保守湖口，并克复都昌县城一折。当经咨送会回稿在案。兹于咸丰十一年正月二十七日准兵部火票递回原折，奉朱批：“另有旨。”钦此。同日并准递到咸丰十一年正月初六日内阁奉上谕：

曾国藩奏逆匪扑犯湖口，官军并力击剿，得保危城，并克复都昌县城一折。建德贼匪上犯湖口，经道员彭玉麟等督兵赴援，收集兵勇，协同守御。上年十一月十三日，该逆拥众万余，分四股直扑各门，经守城各军并力轰击，自卯至午，鏖战四时之久，贼始退却。申刻，复分四股蜂拥扒城，都司丁义方等各带水勇登陴助战，千总江必胜砍倒登城悍贼，并以火药掷轰，毙贼无数。复开城追杀百余人，夺获木梯三百余架。次日，该匪复欲乘风雨扒城，经彭玉麟等督饬各营严防，该逆因无隙可乘，率众宵遁。彭玉麟探知另股贼匪分窜都昌，当即飞拨副将成发翔督带战船赶至城下，督饬各哨排炮轰击，城贼抵敌不住。我军乘胜登岸，由大南门追至城根，贼众慌乱，开门逃窜，立将县城克复。此次彭玉麟赴援湖口，数日之间将大股悍贼击败，力保危城，并派兵克复都昌县城，洵属调度有方。布政使衔广东惠潮嘉道彭玉麟，着交军机处记名，遇有按察使缺出提奏。副将成发翔，着赏给协勇巴图鲁名号。都司丁义方，着以参将补用，并赏加副将衔。阵亡把总李逢贵，六品军功吴修霖，均着交部照把总阵亡例从优议恤。其余在事出力将弁，着曾国藩择尤保奏，候朕施恩。钦此。

相应恭录咨会。为此合咨贵部院，请烦钦遵查照施行。须至咨者：右咨江西巡抚部院毓〈科〉。

————————————————————

(1)  此件同时咨会湖北巡抚胡林翼、襄办军务四品京堂左宗棠、统领水师福建水师提督杨载福，并札知李续宜、彭玉麟、曾国荃等属员。

396．杨载福统军救拔南陵军民折十二月十三日

奏为提臣杨载福统带水陆，踏平贼垒，拔出南陵全军，救全百姓十余万人，恭折具陈，仰祈圣鉴事。

窃自苏、常失陷，贼势愈炽。如宁国府城，金坛、南陵两县城，均系官军坚守，被贼重重围困。自金坛、宁国先后失陷，南陵一邑孤悬贼中。总兵陈大富竭力守御，粮尽援绝，势难久全。臣鉴于金坛被害之惨，恐南陵军民又遭屠戮，迭次密饬陈大富由间道冲出，并咨提臣杨载福督派师船，至江滨接应在案。

十一月二十九日，据杨载福咨称，南陵官军向与宁国为犄角，自宁郡失守，百姓扶老携幼，多归此城。陈大富一军久困垓心，已成孤注，军火口粮无由解济。而该军忍饥固守，必须赶紧设法救援，庶免意外之变。惟该城四面皆贼，悉心妥筹，猝难入手。正深焦灼，适九月内秋雨连旬，江水盛涨，沿江小港均可行舟。九月二十七日，准陈大富密函，知贼势趋重，饥军万分危迫，城中饿殍相望，待援甚殷。因定计潜师往援，而留彭玉麟水师围攻安庆，照料黄石矶老营。九月二十九日，杨载福亲督数营炮船，进次枞阳。探闻南陵城外四面贼垒，层层密布，惟北门一港可达鲁港，水程约计百里。而近城一带，贼伏夹港筑垒，踞守甚坚。仅右边沿港一线之路，必须陆师相辅，方可进攻。当就枞阳调出千总尹昌景、韦以琳，各领本营步兵，随同炮船前进，扬言往攻芜湖。十月初二日，师次鲁港，即派总兵李成谋、副将李济清正右、副中二营扼扎港口，使芜湖之贼不得截我军出路。初三日，督率各营进港，沿途见水面窄狭，度非步步为营，贼必议〔截〕我之后。当派参将杨占鳌领亲兵后营，防守峨桥、石硊；都司郭明鳌领亲兵前营，防守小河窑地方。其黄木、马仁两渡有贼把卡，均经我军击退。遂派副将刘正隆率正后营驻扎，并令在月河口搭驾浮桥以待。又派游击罗进贤率新前营，扼堵仓前一带。初四日卯刻，派陆军登岸，依水师并进港左垒。贼见我军掩至，出其不意，舢板开炮轰击，贼遂蜂拥出扑。副将丁泗滨带队先登，副将何瑞祥率师继进，奋力冲突，毙贼多名。乘势将近边一垒焚烧，该逆纷纷惊溃，因并港左数垒概行焚毁。尹昌景、韦以琳领队直攻港右，气势壮猛。该逆出垒列队，未敢遽战。我军冲荡贼阵，尹昌景纵火烧贼垒，逆众败溃。韦以琳带队沿岸进击，贼之另股截尾横抄。副将李朝斌领各船开炮轰击，尹昌景、韦以琳并力冲杀，贼尽披靡，遂将港右十数垒一并焚毁。陈大富知北路援师已至，乘势将东、南、西三门贼垒攻剿，一律扫平。追杀十余里，毙贼不可胜计，夺获旗帜枪械甚多，南陵城围以解。陈大富犹思赶紧缮完，力图守御。杨载福见贼虽暂退，水师万难留驻，该逆必将复至，孤军固守，终成坐困之势。因力劝陈大富同赴上游，拔出全军。初五日，会督水陆大队，缓缓行走，百姓从者约十余万人，沿途如月河口、冈湾、峨桥及各处堤埂隘口，均经先饬各营搭驾浮桥，军民得以通行无滞。高冈铺虽有贼踪，经我军击退，均不敢近。惟伪忠王李秀成率贼数千，并令芜湖贼划百余号，在小河及石跪地方与亲兵前、后二营接仗，意图截我师归路。杨占鳌、郭明鳌极力堵御，相持两昼夜，贼犹不退。杨载福添派亲兵左营及新前营助剿，将该股贼匪击退，水陆军民始得徐行出港。初八日，回次三山夹暂驻。二十五日，同抵黄石矶。十一月初三日，将该军安插东流县城，并与彭玉麟勉筹周恤。仍咨臣饬解口粮军械，以济急需等因前来。

伏查皖南镇总兵陈大富驻守南陵，四面皆贼，城中米粮、军火罄尽，与金坛危困情形无异。该总兵忠勇奋发，与军民团结一气，力保危城，以待援师。经提臣杨载福统带水陆，节节布置，悬军深入，立扫凶氛，拔出全军，保护百姓十余万人处之善地。一时欢庆之声流溢江表，实足以固人心而作士气。杨载福气韵沈雄，出奇制胜。可否吁恳天恩，赏赉荷包、搬指等物，以示旌异。出力将弁，可否由该提臣择尤奏保之处，均出自圣主鸿慈。除饬总粮台拨解饷银二万两，并帐房、子药接济外，合将水师提臣拔出南陵全军，安插东流各缘由，专折由六百里驰陈，伏乞皇上圣鉴训示。

再，此案臣曾函商杨载福自行具奏。杨载福以水陆援应，上下奔驰，咨请由臣转奏。又因道梗十余日，文报不通，是以陈奏稍迟，合并声明。谨奏。

397．附咨文　咨胡林翼等 ⁽¹⁾ （咸丰十一年）二月初二日（转录明谕：答上折）

为恭录咨会事。

为照本部堂于咸丰十年十二月十三日，由驿六百里具奏水师提臣拔出南陵全军，救全百姓十余万人一折。当经咨送折稿在案。兹于咸丰十一年正月二十七日在徽州祁门营次准兵部火票递回原折，奉朱批：“另有旨。”钦此。同日，并准递到咸丰十一年正月初六日内阁奉上谕：

曾国藩奏提督带兵踏平贼垒，拔出南陵全军一折。安徽南陵县城，久被贼众围困，总兵陈大富竭力守御，待援孔亟。经提督杨载福统带水陆各军，节节布置，于上年九月二十九、十月初二等日，由北门外之鲁港进兵，并力冲杀，贼尽披靡，遂将港右贼垒全行焚毀。陈大富乘势将东、南、西三门贼垒一律扫平。毙贼不可胜计，拔出南陵全军，保护百姓十余万人，妥为安辑。杨载福出奇制胜，调度有方，深堪嘉尚。着发去大荷包一对、小荷包四个、白玉搬指一个、白玉翎管一枝、小刀一把，交该提督祗领。其余出力将弁，并着该提督择尤保奏，候朕施恩。钦此。

相应恭录咨会。为此合咨贵部院、军门、京堂、大臣，请烦钦遵查照施行。须至咨者：右咨太子少保头品顶戴署湖北巡抚部院胡〈林翼〉、署湖南巡抚部院翟〈诰〉、江西巡抚部院毓〈科〉、安徽巡抚部院翁〈同书〉、钦命统领水师福建水师提督军门杨〈载福〉、钦命襄办军务四品京堂左〈宗棠〉、钦差大臣漕运总督部堂袁〈甲三〉。

————————————————————

(1)  此件并札知李续宜、彭玉麟等属员。

398．黟县各军四战迭胜折十二月十三日

奏为黟县官军迭次击退犯岭股匪，并迎剿窜扑小溪、渔亭之贼，大获胜仗各情形，恭折具奏，仰祈圣鉴事。

窃伪忠王李秀成于十月二十、二十一等日，纠合大股，突犯羊栈岭防，扰及黟县，经鲍超、张运兰合军痛剿，追出岭外，于十月二十六专折奏明在案。李逆败后，即绕入徽城。旋复于十一月十九日窜至婺源，二十八日窜至玉山。而羊栈各岭之外，贼踪时复麇集，狡计窥伺，图犯祁门北路。臣饬参将杨镇魁、游击蒋信玉分带礼字前、后两营，协同参将张应超之百胜军，合扎卢村。卢村者，去羊栈岭十里，去黟县二十五里。令其深沟高垒，如有岭贼阑入，坚壁勿战，飞报请援，以图夹击之势。十一月十七日，逆目古隆贤、赖裕新纠合大股，分三路突犯羊栈、桐林二岭。乘雾入卡，远抄卢村诸营之后。杨镇魁等闭壁坚守。张运兰派左翼黄万友、六旗朱绍辉各六成队，驰往援应。六旗从左路进，左翼从右路进，该逆拚命力抵。相持一时之久，适五旗亦来助剿，声势弥壮。礼字两营、百胜军开壁齐出，与援兵并力猛攻，毙贼四五百人。贼由新岭山中遁去。是日诸营获胜，以贼遁未远，戒备益严。十九日岭外添贼万余，直于卢村左侧筑造二垒，为久踞以犯祁门之计。维时景德镇危急，臣调鲍超全军赴援景镇，雨阻未能拔行，贼不知其尚在祁门也。因密派升用总兵副将宋国永率霆字四营、河溪营之七成队，并华字营、黑龙江两马队，驰赴黟县。是日风雨交作，不能开仗。二十日辰刻，诸军会合卢村。老湘营左翼黄万友、四旗刘松山陷阵，横截贼为两段。二旗张添习、六旗朱绍辉绕出羊岭，断贼归路。宋国永督霆字各营，由卢村进攻兜剿。礼字两营、百胜军两马队，前后一齐突出，为击为抄，贼势大溃。诸军跟踪追杀，贼尸遍野，血流成渠。余匪纷窜狂奔，器械抛弃殆尽。归路既断，贼皆缘岩而遁，我军追者反出其前。坠岩罥树，涣散哀号，逃出岭外。此二十日诸军合战卢村，大获胜仗之实在情形也。

自是岭外之贼渐觉胆寒，不敢入犯。而休宁城中之贼，因鲍超回剿景镇，张运兰一军退驻叶村，步步逼犯，由蓝田扰及小溪一带。张运兰见我军益孤，贼势益张，思所以惩创之。二十四日，派三旗易开俊由中路进，四旗刘松山沿山边右路，五旗刘光明沿山边左路，六旗朱绍辉由珠坑搜洗而进。未刻，行至小溪。该逆分途摆列，愈聚愈多，鏖战半晌，各村贼馆如蜂房之齐出。刘松山见正路贼数甚厚，分兵往应。适六旗朱绍辉、中军张恒祥、左翼黄万友均各带队赶到。贼见我军大集，势遂不支。各旗乘胜追杀，毙贼约三百人。我军亦受伤数十名，把总贺元峰力战阵亡。此二十四日张运兰一军小溪获胜之情形也。

休城之贼自小溪败后，余匪仍退踞蓝田，其另股在邓公桥一带屯聚者，约众万人。探知自浙而来，与休贼互为声援，逼近渔亭一路。臣因鲍超撤退以后，惟渔亭为前敌最要之区，因令张运兰派一、二两旗，宋梦兰带安、勇两营，又留霆字副中、副后、副左、副右四营，合扎渔亭，以厚兵力。二十五日有贼骑十余，突至安营墙下，往返窥伺，经我军击毙二人，贼即遁去。二十六日该逆合众万余，径犯渔亭，骑贼百余，已驶至安勇濠外。霆字营将官娄云庆，会同副左、副右、副后三营，并湘勇二旗，各派六成队出击。该逆见我军猝至，坚踞大桥，整队抗拒。副中、副右二营冲锋，副左、副后二营接应。安勇由右边山下，湘勇由左边山下，两路抄击。该逆不能抵敌，夺命狂奔。我军愈进愈奋，追至岩脚，杀毙伪宰相黄世瑚、伪宣传吴斌生、伪将军刘广、伪指挥李逆四名，老贼千余名。正追杀间，忽报上溪口之贼从南路来犯，我军自东路收队回营。申刻，南路贼众万余，冲至渔亭街口，霆字四营娄云庆、余大胜、刘顺隆、熊铁生，会同一、二旗张添习、潘运璋、陈青云，分路掩杀，追至牌岭，日已向暮。副后营冲过牌岭，追至当金街。该处山路险窄，只能鱼贯而进，不能排队冲击。副后营哨官游击衔尽先都司陈青云、守备胡克胜冲入街内，遇伏阵亡。娄云庆、熊铁生各督本队，截杀伏贼数百名，更初收队回营。此二十六日早击休宁贼匪，暮击上溪口贼匪之实在情形也。

臣查黟县各军，十日之内，凡四大战。其抽队助打行仗者，远至八九十里，近亦四五十里，风雨严寒，往返驰逐。实因贼股众多，不能不东奔西救，为变化莫测之象。仰赖圣主威福，有战皆捷，卢村一役，该逆精锐殆尽，尤足以寒贼胆，而快人心。阵亡将弁，另行汇开清单，请旨交部议恤。所有黟县各军迭次击退犯岭股匪，并迎剿窜扑小溪、渔亭之贼获胜各缘由，理合专折由驿驰奏，伏乞皇上圣鉴训示。谨奏。

咸丰十一年正月二十七日奉到朱批：“览奏均悉。”钦此。

399．近日皖南江西军情片十二月十三日

再，臣在祁门，贼分三大支四面环扰，曾于十一月二十八日附片具奏在案。旬日以来，贼之西支为伪主将黄文金所带者，臣派鲍超一军赴景德镇与左宗棠会剿。贼自景德镇退至石门、洋塘一带，仍分贼党黄万兴再扰建德，林世发再扰彭泽，即湖口之贼亦尚屯踞张家岭一带。其东一支为伪忠王李秀成所带者，由婺源、开化窜至玉山，攻扑县城，冬月晦日、腊月朔日，城中竭力防守，未知能迅速解围否？其北一支为李逆、古逆所带者，十一月底屡次痛剿，现尚未敢再犯。仰托皇上威福，能将西路黄文金一股大加惩创，然后能分兵援应东路，不使深入江西腹地，庶皖南军务可期日有起色。除各处开仗情形专折另报外，合将皖南、江西全局附片具奏，伏乞皇上圣鉴。谨奏。

咸丰十一年正月二十七日奉到朱批：“知道了。”钦此。

400．上溪口江湾两营盘失陷现筹收集整理折十二月十三日

奏为上溪口、江湾两处营盘失陷，现筹收集整理，恭折具奏，仰祈圣鉴事。

窃臣于九月底调集鲍超、张运兰两军进逼休宁，分扎西馆、迪祥湖一带。因上溪口、江湾两处为贼南窜之路，当于徽防内调取凯迭勇、义勇、安健勇、广武军、果胜军、果敢军等营，饬令已革副将杨名声整理成军，驻扎上溪口一路；饬令副将王梦麟所带良勇，协同副将程永年所带池州兵、广威勇，合扎江湾一路，以资扼守。自十一月十四日鲍超一军由西馆撤退，前赴景德镇之急，上溪口、江湾两处防营颇形单薄，又无可以筹拨协守之兵。正深焦虑，旋于十七、十八两日据报，上溪口营盘为休宁城贼扑陷，江湾营盘为屯溪之贼扑陷，而婺源一路警报迭至矣。据杨名声禀称，十一月十六日，贼匪分三路来犯：一由汪溪桥直扑头敌营盘；一由石田小路横抄广武军、果胜军之右；一由回口祖地山径攻南岸各营。三路贼众约四五万人，登山俯瞰，呐喊摇旗。我军寂静无哗，相持两时之久。南岸一股被果敢、安勇两军枪炮环施，贼势稍沮。旋即涉水过河，并力夹攻北岸营盘。都司谭加耀带队冲突，往返鏖战，斩首数百人。该逆抗拒，自辰至申，绝无退意。杨名声俟其气馁，正欲督带马队前往策应，不料该逆突出一股，绕街市之后，直扑凯勇小队。千总胡明昭弃营而走，各营登时惊扰。杨名声亲堵濠边，手刃二勇，众心稍固。而北岸诸军又被贼围。杨名声驰马过桥接应，忽有骑贼五名从后追逐，刀矛攒刺，腰腿两处受伤，坠马落水，遇救获生。而各营弁勇伤亡过半，不敷守御。持至酉刻，南北各营先后失陷。此十六日上溪口营盘被陷之情形也。

据王梦麟禀称，十四日扑犯江湾之贼，被我军击退。十五日黎明，该逆大股倾巢而来，王梦麟即饬各军凭营固守。程永年亲督守备马登荣、李金山率领弁勇三百人，往来野战。该逆始分三股，继添四股，围扑我营十余次。经马登荣、李金山带队抄击，相持至未刻，逆众忽退二里余。惟远近山梁十数股，仍未收队。王梦麟当令各军赶紧造饭，以备饱胜再战。贼忽分十数股，由远山绕赴江湾村市，散扎街衢，复于村头各处筑卡。王梦麟即督带马登荣、李金山回村鏖战。该逆死力相持，马登荣怒马纵横冲击，忽被洋枪打穿鼻梁，立时阵亡。外委钟洪兴、杨大荣亦殁于阵，李金山肚肋又被矛伤。正鏖战间，忽报贼众各负门板围扑我营，枪炮击之不退，王梦麟恐营盘有误，即带队回顾各营。时村后街市火光烛天，重以木石堆卡，欲阻我军迎击之路。王梦麟即谕各营奋勉出战，时已交亥，贼仍重重更换围裹。不得已，密商程永年督率各军，短刀巷战，分路冲出，以图再振。此十五日江湾营盘被陷之情形也。

臣伏查江湾、上溪口两处，当祁门之东路，婺源之北境。一有疏失，则藩篱尽撤，贼得长驱以入江西境内。现在伪忠王李秀成大股即由此路以犯江西，围扑玉山县城。已革副将杨名声，候补副将王梦麟、程永年，驻防数月，有险可扼，乃不能坚守待援，实属怯懦无能。王梦麟、程永年，均应请旨即行革职，不准留营。杨名声系业经参革之员，亦不准留营。溃退兵勇交署湖北提督江长贵收集整理。阵亡员弁，另缮清单，请旨交部议恤。其休宁、黟县各仗阵亡伤亡之将弁，暨水陆前后阵亡病故人员，一并开单请旨，分别赐恤，以慰忠魂。所有上溪口、江湾两处营盘失陷缘由，专折由驿驰陈，伏乞皇上圣鉴训示。谨奏。

咸丰十一年正月二十七日准兵部递回原折，奉朱批：“王梦麟、程永年，均着革职，与前已参革之杨名声，俱不准留营。单开之徐祚明等，均照所请分别议恤，该部知道，单并发。”钦此。

附阵亡病故人员名单

谨将此次江湾、上溪口阵亡员弁，前次休宁、黟县各仗阵亡将弁，及水陆前后阵亡病故人员，汇开清单，恭呈御览。

计开：

江湾、上溪口阵亡员弁：

蓝翎都司徐祚明，请照都司例议恤。

蓝翎守备程观顺，尽先守备马登荣、李金山，蓝翎守备衔千总汪得魁，均请照守备例议恤。

蓝翎把总郭思昭、陈忠富，蓝翎五品军功把总汤子癸，尽先把总胡松玉，均请照把总例议恤。

蓝翎外委钟洪兴，尽先外委许光荣，五品军功外委杨德顺，蓝翎五品军功程绍泉、章顺吉，蓝翎军功罗福杏、杨大荣、王邦太、彭国云、翟大器、李国栋，均请照外委例议恤。

休宁、黟县阵亡伤亡将弁：

游击衔都司陈青云，请照游击阵亡例议恤。

蓝翎守备陈光友，守备胡光胜，均请照守备阵亡例从优议恤。

蓝翎千总朱得胜、尹嘉春，请照千总阵亡例从优议恤。

蓝翎把总陈贻榜，把总罗紫亭、贺元峰、黄友名，均请照把总阵亡例从优议恤。

蓝翎外委李得胜，蓝翎军功胡基敏，军功邓江南、陈得胜、王勇泰、刘为玺、刘万顺、陈德福、刘自成、刘得才，均请照外委阵亡例议恤。

花翎游击衔都司谢观国，请照游击伤亡例议恤。

水陆各营前后阵亡病故员弁：

花翎都司张继兴，请照都司阵亡例从优议恤。

蓝翎守备赵贵顺、李得顺，蓝翎守备衔千总萧珍玉、刘玉贵、李忠芳，蓝翎守御所千总朱开杰，蓝翎千总张清友、雷明远、汤勋猷，千总黄连胜，均请照守备阵亡例议恤。

蓝翎把总张拱照、洪时隆、龙伟才、张正国、杜九祥、郭万斌、成致轩、刘得云、钟辰学，把总曾关福、杨希胜、喻萃林、萧致和、吴继美、李逢万、彭振武、朱茂盛，均请照把总阵亡例从优议恤。

署镇溪营外委杨秀恒，蓝翎外委刘大顺、魏鄂、曾珍祥、王世龄，五品军功外委周耀勋，外委蒋长典、易松林、袁大才、陈冬福，蓝翎军功江运连，军功侯进康、喻复胜、颜福财，均请照外委阵亡例从优议恤。

同知衔蓝翎知县杨志伊，请照同知阵亡例议恤。

蓝翎理问衔县丞李炳，请照通判阵亡例议恤。

拟保府经历文生凌注经，从九衔彭振逵，文童陈东璧，均请照府经历阵亡例议恤。

尽先副将陈万福，请照副将军营立功后病故例从优议恤。

花翎都司陈友德，蓝翎都司蓝占魁，请照都司军营立功后病故例从优议恤。

黑龙江委防御清福，请照防御军营立功后病故例从优议恤。

守备衔千总曹德勋，千总谭玉成，请照守备军营立功后病故例议恤。

把总王光照，请照把总军营立功后病故例从优议恤。

401．江苏被灾被扰地方来春可毋庸接济折 ⁽¹⁾ 十二月十七日

奏为查明江苏各属被灾被扰地方贫民，来春均可毋庸接济，恭折由驿五百里复奏，仰祈圣鉴事。

窃臣等承准军机大臣字寄，咸丰十年十月十八日奉上谕：

各直省本年被灾被扰各州县，如有应行接济赈恤之处，着详细查明，于封印前奏到，候朕于新正降旨加恩等因。钦此。

仰见圣主念切民依，有加无已之至意。即经恭录行司查办去后。兹据江宁布政使王梦龄、兼署苏州布政使吴煦，饬据各属查明被灾被扰地方贫民，来春均可毋庸接济，详请具奏前来。

臣等伏查江苏各属被贼扰害并逼近贼氛地方应征钱粮，业经奏请蠲减缓征。其余被灾被歉各处，现亦查明实在情形，另行奏恳分别蠲缓。小民仰沐恩施，借以稍纾疲乏，尚不至过于拮据。即有被扰被灾较重地方，困苦黎民仍应由该州县劝捐抚恤，不令失所。今蒙特谕垂询，臣等体察民情，来春均可毋庸请帑接济，谨合词恭折由驿复奏，伏乞皇上圣鉴。谨奏。

朱批：“知道了。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

402．奏请江淮等属被兵及临近各州县卫应征钱粮分别蠲缓折 ⁽¹⁾ 十二月十七日

奏为查明江、淮等属被兵及临近各州县卫应征本年新赋，并上年熟田未完钱粮，恳恩分别蠲缓，恭折具奏，仰祈圣鉴事。

窃照苏、松等属被兵及临近各属应征咸丰十年分钱粮，前经臣等分别奏请蠲缓，声明江、淮等属被兵各处再行奏办在案。兹据江宁藩司王梦龄、江安督粮道王朝纶，饬据各该州府查明各州县卫地方，或被贼踞扰，居民逃散，或逼近贼氛，民情困苦。并饬印委各员确勘实在情形，请将应征钱粮，分别蠲减缓征，详请具奏前来。

臣等伏查江宁府属之上元、江宁、六合三县城乡，均为贼踞。句容、溧水、高淳、江浦四县，本年闰三月内相继复失，一片贼踪。淮安府属之山阳县世美等乡，清河县运河南北两岸人庆等乡，桃源县黄河南北两岸陆吴等图，安东县西路陈溪等镇，本年正、二月间皖匪窜扰，民多逃亡，田地荒废。扬州府属之江都县逼近瓜洲青龙港等处漕田、佛感等洲芦田及湾头等处，甘泉县大仪集、僧道桥等处，高邮州湖西之西南、西北二乡，仪征县西北乡，或因贼扰以后，农民尚未复业，或因接壤天长、六合，贼匪时出焚掠，田地抛荒。徐州府属之铜山县袁家集等庄，宿迁县仁孝顺等图，睢宁县黄山各社，本年正、二月间皖匪扰害，焚掠殆尽。通州所属之如皋、泰兴、靖江三县，均属沿江，江阴失守后不无震动，加之团练防堵，皆须借资民力，体察民情，不得不量予蠲缓。合无仰恳天恩俯准，将上元、江宁、句容、溧水、高淳、江浦、六合、仪征等八县全境，并江都县逼近瓜洲之青龙港等处漕田、佛感等洲芦田，应征咸丰十年上下忙钱粮全行蠲免，其湾头镇等处全行缓征。桃源县陆、吴二乡，十年钱粮蠲免六成，恩福等乡蠲免一成，蠲剩缓征银两归秋灾案内查办。高邮州上河湖西西南乡，十年钱粮全行蠲免，湖西西北乡蠲免五成，缓征五成。甘泉县大仪集等处十年上下忙钱粮蠲免三成，缓征七成；又，十年分缺征行夫牙税等款请全行蠲免。铜山县西北五乡、袁家集等庄，九年熟田银米并十年上忙新赋，宿迁县仁孝顺等乡，应征九年地漕银米并十年上忙新赋，均请蠲免四成。蠲剩缓征银两，同山阳县世美等乡、清河县运河南北两岸人庆等乡、安东县陈溪西路各镇、睢宁县黄山等三十二社应征十年上忙钱粮，及清河、睢宁二县九年熟田未完银两，并清河县九年折色漕米，又山阳、安东二县上年歉田应征本年上忙，一并缓至本年秋后，察看情形，酌量启征。又，如皋县咸丰十年芦田照额减免二成，泰兴县十年漕田照额减免一成，芦田减免二成，靖江县十年钱粮一律减免三成。又，大河卫坐落清河、安东、桃源三县，扬州卫坐落江都、甘泉、仪征三县，徐州卫坐落铜山县屯田，镇江卫坐落扬州府属田亩，请随同民田一律办理。又，镇江卫旗丁家罹兵燹，情殊可悯，并请将减剩应征新赋，同七、八、九三年旧欠原缓屯漕钱粮，缓俟来年秋成后，察看情形启征。

以上上元、江宁、句容、溧水、高淳、江浦、六合、桃源、高邮、江都、甘泉、仪征、如皋、泰兴、靖江等十五州县，及扬州卫并镇江卫坐落扬州府属田亩，应征咸丰十年上下忙，又山阳、清河、安东、铜山、宿迁、睢宁等六县，及大河、徐州二卫，咸丰十年上忙、地漕、屯折、盐课、正杂耗羡钱粮，及芦课、学租、杂税、归公官租、公费关租、地租、杂办、摊征河工等银，漕南行赠、局恤等项米石，清河、铜山、睢宁三县九年熟田银米，宿迁县九年地漕，镇江卫七、八、九年旧欠原缓钱粮，一律分别蠲缓。又，甘泉县咸丰十年缺征行夫牙税等款，全行蠲缓。其高邮、甘泉二州县蠲剩缓征，并江都县缓征十年分上下忙钱粮，俟来年察看启征。至蠲减各处，如有预完银米，均请流抵下年新赋。由该州县卫刊刻免单，备载恩减分数、银数及流抵新赋字样，查明按户付执，为流抵确据。其现赴完纳及未完之户，概于串上钤盖，减免几成戳记注明。实征之数漕粮一律照办，俾归简易。仍令将蠲缓区图村庄明白出示晓谕，并于征册注定，悉照灾蠲成例，以杜弊混。所有蠲缺俸工、廪粮、祭祀、驿站等款，应于司库正项银内拨补。佐杂、养廉亦于耗羡项下动拨。学租银两如有不敷，同蠲缺南、恤、行月等米另行筹补。除饬查应蠲应减应缓各数，汇造确册，另行题咨外，谨会同署理漕运总督臣王梦龄恭折具奏，伏乞皇上圣鉴训示。谨奏。

朱批：“另有旨。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

403．保李万杰署苏松粮储道片 ⁽¹⁾ 十二月十七日

再，苏松粮储道赫特赫讷，经杭州将军瑞昌奏留浙省帮办旗营军务，其苏粮道员缺前经饬委臬司汤云松兼署在案。惟查臬司为刑名总汇，政务殷繁，现值筹办防剿，一切均关紧要。且该臬司前奉谕旨，帮办江南团练事宜，所有苏粮道篆务未能兼顾，应即委员接署，以期无误而专责成。兹查有候补道李万杰，老成稳练，且系遇有本省道员缺出声明请旨之员，堪以委令署理。除分饬遵照外，谨合词附片陈明，伏乞圣鉴。谨奏。

朱批：“知道了。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

404．奏请江苏灾歉各属应征漕粮等一体蠲缓折 ⁽¹⁾ 十二月二十三日

奏为查明江苏各属成灾及勘不成灾田地项下应征漕粮米石并折色银两，恳恩准予一体蠲缓，以纾民力，恭折具奏，仰祈圣鉴事。

窃照前准部咨：“嗣后如有奏请蠲缓漕粮者，该督抚查照旧例，确核情形，于地丁折外另行具折，并将州县区图村庄名目分晰开单，候旨遵办。”等因在案。兹据江宁布政使王梦龄、兼署苏州布政使吴煦详称，江苏各属本年自夏徂秋，连遭飓风大雨，湖河泛涨，低田积水难消。兼之邵伯镇堤工漫溢，田禾淹浸，受伤灾歉情形较重。已据该管府州会督印委各员履勘明确，并无捏饰。所有成灾及勘不成灾田地项下漕粮及改征折色银两，应请一体蠲缓等情，详请专案具奏前来。

伏查本年秋禾成灾被歉之奉贤等州厅县卫各项钱粮，业经臣等查明实在情形，另行奏请，分别蠲缓。其该州厅县起运漕粮，攸关天庾正供，原不敢轻议蠲缓。惟是赋从田出，田既失收，赋即难征。是以历年遇有灾歉，俱将银米一体蠲缓。今岁灾歉各属，体察民情，实属拮据异常，若再责令完纳新漕，力有不逮。除上元等三十六州厅县，已于被兵案内奏请全行蠲免，又安东、通州、海门等州厅县暨各卫帮均无起运漕粮外，相应恭恳天恩俯准，将奉贤、金山、南汇、川沙、山阳、阜宁、清河、桃源、盐城、高邮、泰州、东台、江都、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、泰兴等二十八州厅县成灾及勘不成灾田地项下，并金山县熟田，应征漕粮及改征折色银两，照例分别蠲缓，以纾民力。其余熟田漕粮，均各照旧例启征。除饬造册详咨外，谨合词专折具奏，并缮灾歉州县区图村庄名目清单，敬呈御览，伏乞皇上圣鉴训示。谨奏。

朱批：“另有旨。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

405．奏请丁忧知县留省片 ⁽¹⁾ 十二月二十三日

再，江苏拣发委用知县王寿迈，在省丁忧，例应回籍守制。前督抚臣因值军务吃紧，差委需员，请留苏以资差遣，奏奉朱批：“吏部议奏，钦此。”旋经部臣以该员系办理团练，并非带勇打仗出力，为军营必不可少之员，不得率请留省差委等情具奏。奉旨：“依议。饮此。”钦遵咨行到臣。查该员王寿迈，经前督抚臣奏留后，即饬委办理苏署永昌民团。永昌地方隶长洲县管辖，离苏州省城仅四十里，四面贼氛，情形万分危急。该员竭力督办，使乡民联为一气。逆匪屡图窜扰，均经该员带领练勇击退，每战必有斩擒。其无锡县所管之荡口等处，与永昌地壤相连，亦经该员督饬妥办，声势甚为联络。现在苏、常两属地方贼踪殆遍，惟永昌、荡口乡团巍然独存，洵属著有成效。前经藩、臬两司详请，饬委该员代理长洲县事。臣因该处团练事务断难更易生手，且一时竟无人地相宜之人，是以批准饬委在案。且该员虽属办理团练，实系带勇打仗出力，核与部臣奏定带勇打仗出力章程亦属相符。兹据兼署藩司会同臬司详请具奏前来。合无仰恳天恩，俯念军情万紧，一时差委乏人，准将丁忧知县王寿迈留省，督办永昌、荡口团练，并代理长洲县事，以资防剿而卫地方。一俟军务稍平，即行饬令回籍守制。理合附片具奏，伏乞圣鉴训示。谨奏。

朱批：“王寿迈着留办团练，仍不准代理县事。”

————————————————————

(1)  据台湾“故宫博物院”《先正曾国藩文献汇编》补入。日期为具奏之日。

406．请奖金咸高丙谋片 ⁽¹⁾ 十二月二十三日

再，江北各属，地多疲瘠，灾歉频仍，催科较难，应征地漕等银全完极少。咸丰四年以后，正杂钱粮悉解粮台充饷，每多完解不前。节经管理粮台各总司先后查明勤惰，分别举劾在案。江北粮台军饷虽有协拨之款，类多有催无解，首赖各属钱粮接济。司道衙门待支紧款，尤借属解凑放。惟以积欠之余，值兵警之际，催解实非易易。求其每年按数全完、丝毫无欠者，实难其人。兹查有知府用通州直隶州知州金咸，经征咸丰五、六、七、八等四年地、漕、芦、杂各款钱粮，除去缓纳，实应征正耗银二十三万六千二十三两五钱一分九厘。该州稔知需款紧急，殚力催征，按年按款，扫数全完。内除坐支狼山镇月饷等款，实共提前解交江北粮台及藩粮各库银一十万五千四百八十八两八钱八分五厘。当军饷紧急之际，连年按款全完，为江北绝无仅有之员。又，即补同知直隶州铜山县知县高丙谋，应征咸丰七年熟田地丁等银九千三百八十五两五分。又应征漕赠等项变价米八千四百三十四石四斗三升一合一勺，每石照部价一两二钱，共变价银一万一百二十一两三钱一分七厘。二共应解银一万九千五百六两三钱六分七厘，按数提前全完，解济徐州军营兵饷，亦属催科得力。自应分别从优奖叙。据江宁布政使王梦龄、总办江北粮台两淮盐运使乔松年会详请奏前来。合无仰恳天恩，准将知府用通州直隶州知州金咸开缺，以知府补用，并赏加道衔。即补同知直隶州铜山县知县高丙谋，赏加知府衔。以示鼓励，而昭激劝。谨附片具奏，伏乞圣鉴训示。谨奏。

朱批：“另有旨。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

407．江苏各属秋禾木棉被灾情形折 ⁽¹⁾ 十二月二十三日

奏为查明江苏省各州厅县卫秋禾、木棉或被风被雨，或积水淹伤，成灾及勘不成灾情形，恭折奏恳恩施，仰祈圣鉴事。

窃照江苏地方江南各属，本年四月间被贼窜扰，省城失陷以后，东南半壁蹂躏殆尽。所存松江府属完善各区，八、九月内连遭飓风骤雨。正值禾稻扬花、木棉结铃之际，风撼雨淋，均受损伤。江北各属，自夏徂秋，大雨兼旬。抑且上游诸水下注，湖河泛涨，积水无从宣泄，兼之邵伯镇堤工漫溢，以致秋禾多被淹伤。淮安府之桃源、安东，扬州府之甘泉，徐州府之邳州，海州属之沭阳等五州县田地，并大河卫坐落各县屯田，被淹情形较重，其余各处次之。节据各属先后禀报，均经批司督饬该管道府州暨印委各员确勘详办。兹据江宁布政使王梦龄详称，据该管道府州会督印委各员逐细确勘。该司兼署漕河篆务，督办粮台及江北地方事宜，在在均关紧要，不克分身照例往勘，循案移委各该巡道勘覆。桃源、安东、甘泉、邳州、沭阳五州县，并大河卫坐落各县屯田，成灾七分、五分，并勘不成灾不等。山阳、阜宁、清河、盐城、高邮、泰州、东台、江都、兴化、宝应、铜山、丰县、沛县、萧县、砀山、宿迁、睢宁、海州、赣榆、通州、泰兴、海门等二十二州县厅，并淮安、扬州、徐州三卫，均系勘不成灾。所有成灾及勘不成灾田地，请照例分别蠲缓，并请同收成减色之如皋、靖江二县，将旧欠灾熟原缓钱粮一并缓征。又据兼署苏州布政使吴煦详称，据该管道府会督印委各员勘覆，奉贤、金山、南汇、川沙四县厅暨金山卫田地，均系被欠勘不成灾，应征新旧钱粮，请照例分别缓征各等情，具详请奏前来。

臣等伏查江苏省各州厅县卫，本年秋收成灾及勘不成灾轻重情形，已据该管道府州暨印委各员层层查勘明确。所有成灾七分之甘泉县乏食贫民，已由该县劝捐安抚，毋庸请赈。又，桃源、安东、邳州、沭阳四州县，并大河卫坐落安东县屯田，均系成灾五分，例不给赈。已据各该州县设法抚绥，不致失所，亦毋庸给发口粮，以节帑项。惟成灾及被欠各州厅县卫，例应分别蠲缓。合无仰恳天恩俯准，将桃源、安东、甘泉、邳州、沭阳五州县，并大河卫成灾七分、五分田地应征咸丰十年地、屯等项，除桃源县先归被兵案内蠲免外，其余应征及安东等县灾田钱粮，请照例按分蠲免。蠲剩银米，分年带征。

以上成灾各属，内有勘不成灾之区，及被兵复又被歉之宿迁县，被兵蠲剩上忙及应征下忙，并其余被歉田地上下忙。又清河、睢宁二县，被兵原缓上忙及应征下忙；同其余被歉之山阳、阜宁、盐城、高邮、泰州、东台、江都、兴化、宝应、铜山、丰县、沛县、萧县、砀山、海州、赣榆、通州、泰兴、奉贤、金山、南汇、川沙、海门等二十三县厅，并淮安、扬州、徐州、金山等四卫勘不成灾田地，应征咸丰十年上下忙、地丁等项，及砀山县赵九柳庄二里灾田应征下忙钱粮，请缓至来年秋成后，分做二年带征。该州厅县并卫屯、漕、芦课、学租、湖河滩租、杂办、杂税、归公官租、津贴、增租、摊征河银、出借籽种口粮、新升地亩、芦苇、牧马、草场、复赋、召变筹饷等款，以及抄案入官地亩错杂民田之内，俱照坐落地方，一体分别查办。盐场、灶地应听盐政衙门办理。又淮、扬二属减则芦苇田地，并海州属一水一麦减则田地应征钱粮，请照历届成案一律缓征。至灾歉各属无力贫民、贫军，应否酌借籽种口粮之处，统俟来春察看情形，再行办理。又，成灾五分以上各州县中成熟村庄应征钱粮，例准一体缓征。本年邳州成灾田地，系在额田五分以上，其余熟田应征本年银米尚可征收，其历年递缓银米仍请缓征。又，被兵之县贼扰以后田地半属荒芜情形较重之山阳县世美、泰安、人庆、寿宁等乡，民情极为困苦，请将原缓上忙钱粮展缓至来年秋后启征；安东县西路陈溪等镇原缓上忙钱粮，缓至来年麦熟后启征。其山阳县被兵较轻之年登、丰裕等乡原缓上忙，随同世美等乡及安东县西路陈溪等镇下忙钱粮一律征解。

又，成熟田地应征现年新赋内，惟金山县界连浙江省之平湖、嘉善，逆匪时生觊觎，情形最为吃重。且与青浦密迩，警报频闻。小民迁徙无定，实难启征，请一并缓至来年秋后再行带征。南汇县地接浦东，一苇可达，该逆屡图下窜，势亦危险。请将九年歉田递缓次年上忙新赋银两，一体缓至来年秋后再行带征。其余各属，除被兵案内业经蠲减缓征外，所有熟田应征现年钱粮，仍令照常征输。至灾歉田地应征辛酉年上忙新赋，并请同仪征全境及桃源、高邮、江都、甘泉、铜山、宿迁、大河、扬州、徐州等州县卫被兵处所应征来年上忙新赋，一并缓至该年秋后启征。

又，江苏各属旧欠钱粮，苏、松等属咸丰六年以前已奉恩旨全行查办豁免外，所有咸丰七、八、九三年地、漕等项银米，同江淮等属未完各年灾熟旧欠钱粮，凡坐落本年灾歉田地及被兵地方者，均请一并缓至来年秋后启征。其余成熟田地，仅有如皋县请带征九年钱粮。又，被歉之高邮州，请征熟田项下未完九年正杂钱粮。泰州上年摊征西堤熟田未完民欠，兴化县九年未完熟田地、漕，及十六限西堤工费银两，均令分别征输。其余皆因积歉之余，户鲜盖藏，自用兵以来，团练捐输，皆借民力，实已困苦倍常。本年秋成又仅中稔，若将新旧钱粮责令同时并纳，民力实有未逮。饬据该府州查系实在情形，由司体察无异，并恳圣恩俯准，将山阳、阜宁、清河、桃源、安东、盐城、高邮、泰州、东台、江都、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、如皋、泰兴、靖江、奉贤、金山、南汇、川沙、海门三十三州县厅，并淮安、大河、扬州、徐州、金山五卫，熟田项下民欠、军欠，道光三十年起各年灾熟旧欠及原缓递缓各款银米豆石，并江藩司属不在豁免案内之道光三十年以前津贴、增租等款，一律缓至咸丰十一年秋后，察看情形，分别酌量带征，以纾民力。

再，阜宁、清河、桃源、宿迁、海州、沭阳、赣榆七州县漕粮向系民折官办，于咸丰二年奉准：“毋庸官为买米，改征折色。”本年各州县灾歉田地折征银两，随同各属漕粮漕项银米一体分别蠲缓，熟田仍旧征收报解。此外如有未尽事宜，由两藩司另行详办。并令将各属灾歉田地情形，及蠲缓银米各数，核实造册详送分别题咨，除将蠲缓漕粮各州厅县，开具区图村庄顷亩清单，另行专折具奏外，所有江苏省咸丰十年各州厅县卫秋禾、木棉成灾及勘不成灾情形，谨合词恭折具奏，伏祈皇上圣鉴训示。再，粤匪窜陷苏、常，捻匪滋扰徐、海，各州县办理防堵，未能兼顾，以致勘报稍稽，合并陈明。谨奏。

朱批：“另有旨。”

————————————————————

(1)  此件与薛焕会衔，据台湾“故宫博物院”《先正曾国藩文献汇编》补入。日期为具奏之日。

408．复奏刘培元金国琛能否赴浙折十二月二十八日

奏为钦奉谕旨，恭折复奏，仰祈圣鉴事。

窃臣于十二月初九日承准军机大臣字寄，咸丰十年十一月二十日奉上谕：

瑞昌、王有龄奏请饬总兵、道员赴浙差委等语。浙江炮船剿贼最为得力，现拟筹款添造，以资防剿。惟必须有大员统带。处州镇总兵刘培元，候选道金国琛，均于水师情形熟悉。该两员系曾国藩旧部，着即迅饬驰赴浙江，交瑞昌等差遣委用，俾统带炮船进攻嘉兴逆匪，以为规复苏、常之计。将此由六百里谕令知之。钦此。

臣伏查处州镇总兵刘培元，咸丰四年隶臣部下，管带水师副左营。五年冬间，经湖南抚臣札饬，改带陆军，救援江西，协剿袁州、吉安等处。九年二月，贼窜湖南，仍令改带水师，防剿宝庆，巡查省河。该镇现在湖南，能否驰赴浙江，臣飞咨署湖南抚臣翟诰酌核复奏。一面咨会瑞昌等查照办理。

候补道金国琛，向在巡抚衔李续宾军中办理营务处，并未管带水师，亦未隶臣部下。现在安徽按察司李续宜军营。李续宜统领万余人，总持大纲，营务繁剧，均由金国琛综理。间或分剿两处，则金国琛分统一支。目下安庆、桐城粤、捻麇集，金国琛断不能驰赴浙江，改带水师，舍其长而用其短。前此浙事稍纾，瑞昌、王有龄等奏明，以张玉良之师来徽州境内会剿。近日伪忠王李秀成带贼数万，围扑江西之玉山，连陷浙江之常山、江山两县，且有窜扰衢州之信。臣与浙江文报不通，此时浙中吃紧，似又重在陆军，而不在水师。所有钦奉寄谕，恭折复奏，伏乞皇上圣鉴。谨奏。

咸丰十一年二月初六日准兵部递回原折，奉朱批：“金国琛着毋庸赴浙。”钦此。

409．湖南设立东征局请颁发部照折十二月二十八日

奏为湖南官绅设立东征筹饷局，办有成效，应请仿照江西茶捐章程，颁发部照，随时奖叙，恭折会奏，仰祈圣鉴事。

窃湖南一省，向称瘠苦之区。年来防剿本省，援应邻封，兵勇分道四出，而饷糈犹能为继，良由经理得人，取民有道。前此助剿江西，协济黔、粤，岁费百余万两，久在圣明洞鉴之中。本年夏间，臣与左宗棠在湖南招募勇丁，数近二万，饷项、军装，为款甚巨，皆由湖南竭力协济，得以从容集事。臣以一省之物力只有此数，协助外省者日多，则供给本省者日少。此有所盈，则彼有所缺。本不欲再用湖南之饷，致蒙竭泽而渔之讥。无如添募勇丁，添制枪炮，添造船只，在在与湖南相交涉，不得不借资湘中之力，挹注皖省之师。爰与湖南抚臣熟商，札饬臬司裕麟，道员黄冕、郑元璧等，会同藩司文格，在于长沙设立东征局，凡盐、茶货物，酌抽厘金。于商民税则所增无几，而于本省厘务，两不相妨。臣与官文、胡林翼等所统各军，同系东征之师，同值缺饷之际。议定东征局所筹饷项，以三分之二解江西粮台，协济皖南一军；以三分之一解湖北粮台，协济皖北一军。又会同遴派翰林院编修黄锡彤，员外郎郭征畴，候补道陶桄，知府彭汝琮、胡镛、黄廷瓒、黄芳，知县冯晟等各官绅设立分局，襄同办理。本年七、八月内，次第开局。臣以隔省筹饷，事涉烦难，未敢遽行入奏。九月间夷氛内犯，该局官绅闻臣有带兵入卫之奏，益复倡明大义，急凑东征之饷，先犒北上之师。由是规模渐定，众情胥协，现已报解银二万五千两。其在局制械造船，所费尤多，洵属力拯时艰，著有成效。惟是另设一局，与本省抽厘不同，凡盐、茶各商抽收较多者，应仿照江西茶捐之例，给予奖叙。合无吁恳天恩，饬部颁发执照二千张，内监生照一千张，从九照八百张，各色职衔封典翎枝照共二百张，寄至湖南巡抚衙门，转交东征局司道经收填用。

近岁以来，屡蒙我皇上谕旨，褒嘉湖南官绅有裨大局。今兹时事弥艰，犹能多方筹措，谋及皖、吴之师，虽出自该局官绅报国微忱，亦足见圣主仁言感人之深，有以激发于不自已。所有湖南官绅设立东征筹饷局，请饬颁发部照缘由，谨会同湖广总督臣官文、湖北巡抚臣胡林翼、前湖南巡抚臣骆秉章、署湖南巡抚臣翟诰，恭折由驿驰奏，伏乞皇上圣鉴训示。谨奏。

咸丰十一年二月初六日准兵部递回原折，奉朱批：“着照所请，行户部知道。”钦此。

410．近日李秀成黄文金窥伺江西军情片 ⁽¹⁾ 十二月二十八日

再，近日军情，西路伪定南主将黄文金一股，由景德镇退至鄱、建交界之石门、洋塘等处，与左宗棠、鲍超两军相持，雨水连绵，尚未开仗。东路伪忠王李秀成一股，十一月二十八日围扑玉山，道员王德榜、都司顾云彩等登陴固守，十二月初五日解围以去。其战守详细各情，应由江西抚臣主稿具奏。北路黟县、休宁及各岭之贼，日内尚无窥犯情形，理合附片具奏，仰慰宸廑。谨奏。

————————————————————

(1)  此片原稿本缺，据光绪二年湖南传忠书局刻本补。

411．奏请湖南借销粤盐片十二月二十八日

再，查湖南一省，除郴、桂等十二州、县向食粤盐外，余属皆食淮盐，额销二十余万引。自粤匪滋扰，运道梗塞，淮盐片引不行。于是湖南之民尽食川私，官抽盐厘，以助饷项。本年川井被贼蹂躏，盐价骤贵，而盐厘亦顿减。若不早为变通，则淮引既断，蜀私复梗，民间将有淡食之虞，国家尤失自然之利。惟有借销粤盐，尚可稍济目前之急。咸丰五年，臣在江西曾奏请借运浙盐，抵作部拨之饷。钦奉谕旨允准通行，至今两省俱有裨益。此次借运粤盐，应即援以为例。浙盐行至江西，仅玉山陆运八十里余，皆一水可通。粤盐行至湖南，仅宜章陆运九十里余，亦一水可通。淮盐以六百六十斤成引，臣初案奏请借运三万引粤盐，以一百五十四斤成引。臣此次应请借运十五万引，俟试行有效，再行会同续奏。现与湖南抚臣往返熟商，拟仿照浙盐成案，在于广州设立督运局，由广东、湖南督抚遴员经理。在于长沙、衡州设立督销局，即由东征局司道经理。无论官运商运，由局发给护照，准赴广东省河及高州、惠州产盐之地，概用民价采买，经过粤境及乐、桂各埠引地，不准发卖，违者即以私论。盐为海滨大利，地不爱宝，但患无地可销，不患无产可售。但使不侵占粤引地面，即于广东之盐务无损，于湖南之民食有益。而臣得借抽粤盐之厘，借抵淮冈之课，犹不失为两江任内应筹之饷。据东征局司道文格、裕麟、郑元璧、黄冕等会禀请奏前来。合无吁恳天恩，敕下户部查照，并饬广东督臣、抚臣，转饬运司及地方各属，一体遵照办理。是否有当，谨会同署湖南巡抚臣翟诰，附片具奏，伏乞皇上圣鉴训示。谨奏。

咸丰十一年二月初六日奉到朱批：“户部迅速定议具奏。”钦此。

412．请简放九江镇员缺片十二月二十八日

再，前月逆匪攻扑建德，九江镇总兵普承尧以宝勇五千驻防一年之久，不能坚守待援，弃营溃退，贻误大局。经臣据实奏参，请旨将该总兵革职拿问在案。查该军败溃后，退至彭泽、湖口，又退至九江，哗聚街市。经江西抚臣拨解饷银三万四千两，清给欠饷。臣出示晓谕，将宝勇之精壮者，饬鲍超挑选另编入营，其疲弱者资遣回籍，并派九江镇后营游击尽先副将万泰暂行署理九江总兵印务，以资弹压。所有九江镇总兵一缺，应请旨迅赐简放，以重职守。理合附片具奏，伏乞皇上圣鉴训示。谨奏。

413．附咨文　咨胡林翼等 ⁽¹⁾ （咸丰十一年）二月初六日（转录明谕：江西九江镇总兵着黄开榜补授）

为恭录咨会事。

为照本部堂于咸丰十年十二月二十八日，由驿附奏请旨简放九江镇总兵一片。当经咨送片稿在案。兹于本年二月初六日准兵部火票递回原片，奉朱批：“已有旨。”钦此。查此案已于本年 ⁽²⁾ 正月二十五日准兵部火票递到武选司案呈，咸丰十年十二月十七日奉上谕：

江西九江镇总兵，着黄开榜补授。钦此。

相应汇案恭录咨会。为此合咨贵部院、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、江西巡抚部院毓〈科〉、钦命襄办军务四品京堂左〈宗棠〉。

————————————————————

(1)  此件并札知协理水师布政使衔记名按察使彭玉麟、统领安庆全军曾国荃及总粮台江西布政司。

(2)  即咸丰十一年。

414．奏请知县杜滋柴时霖改教职归部选用片十二月二十八日

再，桐城县知县杜滋，陕西榆林县人，由道光丁未科进士分发安徽知县，补授今职。铜陵县知县柴时霖，直隶保定县人，由道光乙酉拔贡选授衡水县教谕，俸满保荐知县，选授今职。查该二员人俱朴诚，植品端谨，惟才具未能开展，应变尤非所长。桐城当大军围剿之时，铜陵为群盗出没之薮。该二员膺兹繁剧，殊不胜任，惟学问尚优，才堪司铎，未便稍事迁就。所有桐城县知县杜滋，铜陵县知县柴时霖，均应请旨即行开缺，以教职归部选用。理合附片具奏，伏乞皇上圣鉴训示。谨奏。

415．请饬军机处抄发谕旨片十二月二十八日

再，臣驻扎祁门，距京较远，且贼众麇集，常有道路梗塞之时，以致部文到营太迟，诸多不便。即如周天受请恤之案，久见邸报，尚未接到部文。米兴朝交臣查办之案，亦见邸报，尚未接到部文。又如皖南镇之陈大富，水师营之王明山、陈金鳌，皆奉旨简放总兵实缺，事在半年以前，至今未接部文。致臣无由行知该员，该员等亦无由具折谢恩，实属窒碍难行。相应奏明，请旨饬下军机处，凡遇臣处奏事，奉有朱批发下之日，即将本日谕旨随同朱批一并抄发。或折中有保案、恤案、参案、请旨简放之案，尤须速奉谕旨，乃能随到随行。是否有当，伏乞皇上圣鉴训示。谨奏。

416．附札文　札曾国荃（咸丰十一年）二月初七日（转录廷寄：答上片）

为恭录饬知事。

照得本部堂于咸丰十年十二月二十八日，由驿附奏请饬军机处凡遇钦奉谕旨即日抄发一片。当经抄发片稿在案。兹于二月初六日准兵部火票递回原片，奉朱批：“另有旨。”钦此。同日并准递到军机大臣字寄——

钦差大臣两江总督曾国藩：

咸丰十一年正月十七日奉上谕：

曾国藩奏部文到营较迟，请饬军机处将所奉谕旨随折抄发等语。军机处事务纷繁，各处奏报折件所奉谕旨，势难概行抄录随折封发。至军营保举，所奉谕旨字数较多，尤难即时抄发。嗣后该大臣奏报，凡紧要事件或关系缺分者，由军机处抄录谕旨附报发给。其保举各案，接到军机处知会，即可于部文未到以前遵照办理。至奏折寻常事件，仍着听候部文知照可也。将此由五百里谕令知之。钦此。

遵旨寄信前来等因。承准此，合行恭录饬知。札到该道，即便钦遵知照。此札。右札统领安庆全军曾道〈国荃〉。

417．忠义局第二案折十二月二十八日

奏为行营采访忠义，分缮清单为第二案，吁恳天恩，交部分别旌恤，仰祈圣鉴事。

窃臣自奉命署理江督后，即于行营设立忠义局，凡属两江境内剿贼阵亡之官绅，并矢志不屈之士民妇女人等，派员在局，博加采访，详核事实，并出示遍行晓谕。或由司道具详，或由府厅州县汇报，或由该家属径禀，臣随时具奏，请建总祠、总坊。其死事尤烈者，请建专祠、专坊。前于七月初三日附片奏明第一案。钦奉谕旨“着照所议办理”等因。钦此。仰荷天恩下逮，激劝弥昭。兹据委员陈艾等禀称，自七月初设局以来，随时采访，查核事实，汇为一册。合计官绅殉节者共十七员，士民殉难者共一百八十三名，妇女殉难者共五十九口。经臣详加查核，该官绅士女人等，或同仇敌忾，杀贼捐躯；或矢志洁身，临危致命，洵属深明大义。相应分缮简明清单，吁恳天恩俯准，交部分别旌恤，以褒忠节。除将事实清册咨部查核外，所有行营采访忠义第二案，理合专折具陈，伏乞皇上圣鉴训示。谨奏。

附名册

谨将两江第二案官绅士女，分别旌恤，开具清单，恭呈御览。

计开：

请恤官绅十七员名

盐运司经历谢丰升，祁门人。副贡生饶本良，祁门人。生员汪洋，祁门人。生员汪昶受，祁门人。蓝翎尽先外委刘朝英，合肥人。附生郭世树，合肥人。监生潘昌椿，休宁人。武生夏鼎，休宁人。从九品王天佑，太平人。增生孙梦麟，太平人。监生崔文衡，太平人。生员徐秉鉴、储名煌，石埭人。生员吴维垣，青阳人。监生鲍瑔，青阳人。六品衔候选知县生员陈洛周，怀宁人。理问加五品衔胡谅，绩溪人。

以上十七员名，均请交部照阵亡例赐恤，仍入各该县总祠、总坊。

请旌士民一百八十三名

王应祾、陈光靳、王济和、王能枝、叶兴邦，祁门人。朱兆方、邓万全、黄高、汪启发、程福林，休宁人。王高鹏、汪起雨、汪起发、汪起尉、汪起社、王天寿，祁门人。谭兆祥、张守贵、谭庆恩、谭庆扬、王承骏，合肥人。王新栋、王宏川、王祥洽，太平人。吴得顺，休宁人。汪金标、姚顺泰、张龙协，黟县人。王相元、方玉林，祁门人。江胜才、余明金，婺源人。方太斯、张万顺、姜有保，绩溪人。王南高、徐长文，桐城人。周生太，青阳人。王祥潓、王祥睦、崔国载、李泰，太平人。汪学鉴、卢社有、卢道隆、卢双庆，黟县人。王俊，怀宁人。项凌霄，休宁人。汪良佐，石埭人。冯嘉槐，浮梁人。程水佑、胡立安，祁门人。程旺贵，青阳人。冯台房，建德人。韩凤舞，旌德人。陈锦标，上海人。沈德隆、沈燮燃、谢彩画、谢安心、李根、胡今生、王宗信、胡年、沈燮贵、谢合，贵池人。陈文瑞、陈文魁、闵来盛、金可光、王芬林，祁门人。胡富生、苏添喜、夏文彬、施灶福，石埭人。萧树怀、吴光远、余化龙、方亮高、张采芹，太平人。谢兴元、沈修爽、戴养生、方开怀、鲍锦绣、沈元、谢随天、叶云龙、张赏、叶宗佑、方同心、沈金莲、谢九霄、李花苟，贵池人。吴庆礼、孙必昌、苏小九、胡长荣、王锦全、刘得寿、杜福全、程云路、孙火炉、叶得琦、吴春寿、叶沛源，太平人。徐越茂、翟加喜，泾县人。张奴、汪赐、张光、沈云宝、谢文、李得令、胡放心、汪有德、后成寿，贵池人。沈麒子、沈炳前、沈以环、沈开心、叶天养，石埭人。万玉良、凤仁兴、徐守泉、徐守富、徐梅得、徐守茂、王玉田、张必胜、舒维千，泾县人。王明胜、裴国发、陈安邦、刘维贵、徐有成，合肥人。叶长生、邵至显、沈增寿、沈作宾、沈正心、邵佳云、邵至芳、潘国妙、沈光五、沈以东、沈苗盛、王金苟、王梦德、汪江，石埭人。张应海、夏恩太、吴大发、董春盛、杨玉发，合肥人。陈高发、程松林、吴得彪、王观祥、洪贵金、柯元兴、许启荣、许高进、方胜法，歙县人。沈联升、沈有缘、沈勇生、吴荣贵、江至荣、曹守、李如世、李荒年、张美、胡会、韩来顺、沈以梦、邵五林、潘苟，石埭人。汪新保、王百旺，歙县人。张时兆，休宁人。汪信、何锦绣，石埭人。

以上一百八十三名，均请照新章赐旌，入各该县总祠、总坊。

请旌妇女五十九口

盐运司经历谢丰升之妾谢唐氏、监生谢光裕之女、叶善焕之妻叶陈氏、陈昭勋之妻陈胡氏、汪起雨之妻汪王氏，祁门人。谢九之妻谢方氏、谢梦之妻谢沈氏、沈祺之妻沈谢氏、沈平心之妻沈戴氏、胡望生之妻胡李氏、叶贵之妻叶王氏、谢文之女谢让姑、胡养林之女胡痛姑、沈至善之女沈检姑、沈德隆之妻沈张氏、谢安心之妻谢方氏、谢木之妻谢方氏、监生谢仁佳之妻谢王氏、谢松寿之妻谢张氏、谢命之妻谢田氏、沈家兴之妻沈方氏、谢宽方之妻谢汪氏、沈云龙之妻沈方氏、沈旺之妻沈谢氏、汪佳之妻汪沈氏、沈金玉之妻沈方氏，贵池人。从九品王天佑之妻王翟氏、监生王文焘之妻王杨氏、生员方钰之妻方孙氏、胡履贡之妻胡黄氏、崔文烂之女崔掌珠，太平人。王正枝之妻王柯氏、叶金枝之妻叶沈氏、曹生之妻曹沈氏、王三元之妻王沈氏、王春荣之妻王陈氏、沈把寿之妻沈徐氏、洪祖送之妻洪胡氏、谢康之妻谢沈氏、生员储名煌之母储曾氏、生员苏克明之妻苏陈氏、生员桂应清之妻桂吴氏，石埭人。王承骏之妻王唐氏、谭庆昌之妻谭朱氏、谭庆恩之妻谭韦氏、谭兆祥之妻谭徐氏、张守贵之妻张谭氏，合肥人。卢生元之妻卢黄氏、卢祥林之妻卢汪氏、卢灶寿之妹卢汪氏、卢开旺之女、卢必彦之女，黟县人。潘隆升之妻潘陈氏、汪士栋之妻汪金氏，休宁人。生员章焱如之妻章陈氏、监生鲍瑔之妻鲍李氏、方文赞之妻方章氏，青阳人。教谕雷翊清之妻雷周氏，怀宁人。余凌云之女三咏，东流人。

以上五十九口，均请照新章赐旌，入各该县总祠、总坊。

418．忠义局第三案片十二月二十八日

再，内阁中书衔举人赵起，系常州武进县人。咸丰十年四月初二日贼犯常州，该员激励乡团，协守府城四昼夜。初六日巳刻城陷，该员趣令家属尽赴园池，衣冠端坐，自刭而死。其子廪生赵曾寅以身卫父，刃贼被戕。其侄同知衔浙江试用知县赵禄保，在保卫局骂贼殉难。该员之妾、湖北补用知州赵曾裕之母赵蒋氏，其长子福建候补同知赵达保之妻赵刘氏，第三子附监生赵曾凯之妻赵汪氏，第五子廪生赵曾寅之妻赵刘氏，第六子候选通判赵曾锡之妻赵汤氏，其侄从九品衔赵曾乾之妻赵吕氏，附生赵曾晋之妻赵吕氏，其孙从九品衔赵承铨并承铨之妻赵余氏，其孙女五姑、登姑、三姑、细姑，其子赵曾裕之妾赵顾氏，皆相率赴园池自尽。其仆人徐升、王福、余发、李洪，仆妇杨氏、顾氏、蒋氏、王氏、周氏，婢女双福、秋菊、素香、小琴、月芳、雪娥，均随家主自投园池殉难。据知州赵曾裕呈明，由湖北巡抚转咨前来。

臣查内阁中书衔举人赵起，值常州之变，督团御贼。迨府城失陷，该员衣冠端坐，从容就义。其子、侄、孙、男暨老幼妇女仆婢人等，阖门凡三十二人，皆深明大义，视死如归，殊堪嘉悯。应恳圣恩俯准，交部从优议恤。并请于常州府城建立赵起专祠，其阖门殉难人等，皆依次设位祠内。其仆人仆妇婢女等，例不得设位附祀，即照奏定新章，于祠内竖立石碑，镌名其上，以垂永久。

又，五品衔阳湖县职员曹禾，协守常州府城，亲自点炮，炸裂身死。相应请旨，照五品阵亡例议恤，以慰忠魂。所有死事尤烈之赵起请立专祠缘由，理合另片附陈，列为第三案，伏乞皇上圣鉴训示。谨奏。

人名索引

二画

丁宣

丁峻

丁义方

丁义茂

丁开发

丁开第

丁元煦

丁长胜

丁玉祥

丁世昌

丁光玉

丁光胜

丁华先

丁华容

丁应龙

丁应南

丁启贤

丁泗滨

丁秉胜

丁姿发

丁胜奇

丁祥云

丁继祖

丁清贤

丁得全

丁得胜

丁尊贵

丁锐义

丁登云

丁福祥

丁蔚堂

丁照祥

卜世亮

刁福远

三画

于杰

于宣

于燮

于士芬

于文灿

于长龄

于仕珍

于采芹

于荣上

于荣甸

于保邦

于鸿矩

于章暄

于翎魁

于富荣

于殿三

于懋建

万泰

万焘

万元昌

万立松

万玉田

万玉良

万庆章

万安易

万安营

万吉祥

万有庆

万有胜

万光绚

万年青

万如云

万怀献

万青渠

万青藜

万荣升

万斛源

万福胜

义律

弓嵩保

卫荣光

马勇

马飞雄

马文益

马长

马正和

马世望

马丕庆

马成龙

马传华

马沧海

马邵益

马学易

马国恩

马思永

马星图

马家谟

马骏发

马得昭

马得胜

马尊三

马登荣

马福玉

马福寿

马德和

马德顺

四画

王吉

王沐

王忠

王沭

王勋

王俊

王炳

王浚

王冕

王福

王錱

王乃晋

王广才

王之定

王三友

王三畏

王三锡

王士元

王万友

王万胜

王上国

王千春

王义方

王义发

王义富

王义潮

王久龄

王心维

王习之

王习元

王与仁

王文汉

王文成

王文进

王文荣

王文瑞

王六春

王开化

王开来

王开泰

王开琳

王天寿

王天佑

王云华

王云志

王云孚

王云胜

王太山

王太连

王友胜

王友谅

王见周

王升祥

王长发

王长青

王仁壮

王仁智

王化成

王风义

王凤祥

王凤喈

王兰轩

王立端

王必昌

王永桂

王永鳌

王玉元

王玉田

王玉成

王玉贵

王玉得

王玉新

王正元

王正春

王功义

王世发

王世龄

王本立

王本发

王本祥

王可加

王可陞

王石棠

王东发

王东初

王东富

王占鳌

王业晋

王仕益

王乐春

王发贵

王发隆

王百旺

王叶梦

王庆云

王庆春

王庆奎

王庆勋

王庆福

王守仁

王守谦

王安书

王访卿

王邦太

王吉昌

王有才

王有元

王有定

王有政

王有胜

王有龄

王存福

王成五

王臣树

王扬声

王光盛

王光裕

王光禄

王光照

王先发

王先胜

王廷秀

王廷松

王廷贵

王廷选

王廷辉

王传三

王传镕

王伟春

王华云

王华国

王华春

王华堂

王观祥

王含章

王沈氏

王远禄

王应达

王应学

王应选

王应祾

王怀秀

王怀修

王怀德

王宏川

王启凤

王启玉

王启明

王启群

王寿迈

王寿泉

王志清

王孝成

王达禄

王运亨

王芬林

王杨氏

王甫德

王连升

王连发

王连胜

王轩太

王步云

王步周

王步高

王岐山

王佐臣

王佑五

王佑清

王陈氏

王学纯

王京祥

王育五

王育胜

王宝章

王宗信

王定臣

王定安

王定和

王定祥

王定禄

王其发

王其宗

王茂山

王茂林

王茂清

王英华

王英俊

王茀庆

王奇云

王松四

王林山

王虎臣

王国才

王国臣

王国珍

王明山

王明孔

王明胜

王明高

王明辉

王忠六

王秋林

王秉朝

王佳成

王岳南

王金寿

王金志

王金苟

王金泰

王金榜

王试成

王建德

王承佑

王承炽

王承骏

王承赞

王细祥

王前程

王济和

王洪贵

王彦朝

王亮华

王庭胜

王恒林

王炳开

王春开

王春发

王春华

王春和

王政源

王荣华

王荣良

王荣春

王荣桂

王荣辉

王柯氏

王相元

王树田

王南胜

王南高

王星胜

王昭谦

王品贤

王品高

王复清

王顺曾

王保清

王保庸

王俊杰

王俊高

王俊曾

王胜友

王胜坤

王胜德

王勇发

王勇泰

王益丰

王高鹏

王唐氏

王竞成

王家瓒

王祥兴

王祥庆

王祥洽

王祥睦

王祥潓

王载泗

王载禄

王起盛

王桂高

王桂堂

王致祥

王恩福

王积懋

王能枝

王清和

王章日

王梦龙

王梦龄

王梦德

王梦麟

王盛德

王接发

王常清

王得升

王得连

王得胜

王得雄

王隆二

王隆恒

王维才

王维得

王翔翥

王道元

王敦伦

王富甲

王焯元

王裕春

王喜桂

王喜德

王博泉

王朝发

王朝纶

王朝治

王景星

王新栋

王新盛

王福田

王福庆

王福齐

王福成

王福林

王福春

王福修

王瑞槐

王楚南

王楚胜

王楚堂

王揆一

王嵩龄

王锦全

王鹏程

王群贤

王殿香

王端立

王端胜

王聚南

王熙俊

王翟氏

王翠树

王德招

王德明

王德辅

王德禄

王德新

王德榜

王澄清

王豫恒

王懿德

韦以琳

韦志俊

韦昌辉

元秀盈

支方廉

车得贵

车德文

车德元

札拉丰阿

毛云宗

毛汉冲

毛永发

毛有铭

毛守德

毛达先

毛达楚

毛传兴

毛全升

毛启贵

毛芳恒

毛际昆

毛治祺

毛治祺

毛官作

毛忠亮

毛经训

毛重庆

毛益友

毛振举

毛振咸

毛清雅

毛鸿宾

毛铭山

毛得贵

毛得胜

毛普照

毛湘庵

毛朝灿

毛惠德

毛赏发

毛遇龙

毛福一

毛锡玉

毛题名

毛耀彩

仇祥

凤仁兴

乌连政

文芳

文俊

文格

文谦

文煜

文瑞

文云胜

文日开

文正义

文正南

文正笏

文正德

文龙祥

文有章

文启运

文秀林

文希范

文治昌

文青山

文若清（青）

文茂林

文明茂

文官耀

文恒久

文春阳

文柏从

文星明

文俊明

文禹商

文兼武

文祥峰

文泰胜

文爱林

文继辉

文盖世

文梅胜

文得高

方蔚

方一元

方三和

方开怀

方万盛

方义发

方义高

方太斯

方从顺

方训华

方训良

方玉林

方玉相

方正华

方四咏

方庆升

方有才

方存如

方同心

方合辉

方名文

方名卿

方孙氏

方纪猷

方启胜

方初学

方进云

方进得

方体元

方良玉

方纯仁

方宗华

方宗甫

方宗培

方宗渭

方宗照

方茂林

方林桂

方明茂

方明绪

方鸣云

方金玉

方孟傅

方美奂

方亮高

方春和

方荣盛

方南窗

方相容

方贵发

方胜法

方神资

方鸿春

方章氏

方惟光

方雪昌

方得志

方遂南

方辉映

方赐寿

方登高

方福田

方瑞气

方献珍

方德发

方濬泰

方馨桂

尹世凤

尹光前

尹松友

尹昌景

尹忠瑜

尹忠德

尹祖翼

尹俊甫

尹遂意

尹嘉春

尹德方

巴光国

巴克坦

巴扬阿

巴栋阿

巴彦杜楞

邓忠

邓象

邓九香

邓万全

邓万胜

邓上元

邓义元

邓友训

邓日胜

邓仁堃

邓文忠

邓心和

邓太志

邓太福

邓见光

邓仑奂

邓玉和

邓正扬

邓芝益

邓业良

邓仕骥

邓尔昌

邓吉三

邓江南

邓兴莲

邓其相

邓其益

邓在伦

邓有训

邓有和

邓有胜

邓成章

邓光全

邓年贵

邓廷升

邓华立

邓吾南

邓国祥

邓明兰

邓明远

邓明胜

邓宗虎

邓坤信

邓虎臣

邓忠源

邓建邦

邓建勋

邓承益

邓绍先

邓绍良

邓恒香

邓荣达

邓荣臣

邓荣孝

邓南恒

邓祖芳

邓祚盛

邓桂馨

邓桥恩

邓致鳌

邓积柏

邓复惠

邓高杨

邓家璧

邓得胜

邓望高

邓辅纶

邓葆萱

邓新连

邓善周

邓勤望

邓雷松

邓满禄

邓嘉义

邓德云

邓德芳

邓德表

邓德魁

邓燮里

邓（黄）翼升

边其丰

孔九莲

孔广晋

孔元照

孔凤珑

孔庆林

孔旭日

孔亮然

孔新胜

五画

玉亮

甘晋

甘大有

甘万文

甘纯亮

甘春三

艾开益

艾本来

艾兴建

艾连升

艾其英

艾得胜

艾锦青

古隆贤

左楷

左三元

左文山

左云集

左芝兰

左成泰

左光胜

左连升

左宗棠

左茂泰

左茂盛

左珍玉

左临武

左俊逸

左祥云

左祥泗

左清华

左清胜

左隆胜

左维新

左蛟龙

厉云官

厉绶青

石广丰

石中琼

石庆旺

石达开

石百胜

石有仁

石有周

石光册

石华山

石伯政

石泽光

石茂兰

石莲青

石振变

石盛富

石得胜

石景芬

石聘侯

龙胜

龙森

龙文宾

龙见田

龙从元

龙甘霖

龙伟才

龙自蛟

龙名贵

龙扬林

龙扬谦

龙启瑞

龙连山

龙廷杰

龙作霖

龙青云

龙杰俊

龙尚志

龙明德

龙荣和

龙复胜

龙胜友

龙胜庭

龙通达

龙清垣

龙乾发

龙得寿

龙裕春

龙慎徽

龙锦明

龙豪益

东纯

卢纬

卢万兴

卢开甲

卢开旺

卢友道

卢双庆

卢必彦

卢汪氏（卢灶寿之妻）

卢汪氏（卢祥林之妻）

卢社有

卢其魁

卢孟海

卢高照

卢恩享

卢得胜

卢道隆

帅方蔚

申青山

申明亮

叶荣

叶王氏

叶天养

叶云龙

叶长生

叶化龙

叶世明

叶兰芬

叶必信

叶兴邦

叶至华

叶光岳

叶兆兰

叶名琛

叶含英

叶沈氏

叶佑五

叶伯安

叶陈氏

叶沛源

叶宝树

叶宗佑

叶明世

叶明瑞

叶绍品

叶荣发

叶理辉

叶得琦

叶善焕

叶楚胜

叶锡骈

田彬

田万明

田上保

田友胜

田玉林

田占魁

田生隆

田边升

田兴仁

田兴发

田兴尚

田兴柏

田兴胜

田兴高

田兴恕

田兴富

田有元

田百钧

田连升

田应宗

田宗友

田宗武

田祖喜

田星辉

田顺有

田胜瑞

冉经武

史钧

史熔

史昌寿

史致谔

史喜孙

白天佑

白定燮

皮开云

皮斗天

皮有光

皮定山

皮顺从

皮总发

皮得寿

乐显锽

乐寄樟

包天福

包清胜

邝昌贵

邝荣魁

冯兰

冯芬

冯珪

冯晟

冯堃

冯检

冯毅

冯燮

冯广胜

冯义德

冯子材

冯文魁

冯玉莲

冯永兴

冯台房

冯江南

冯守典

冯邦棅

冯协麒

冯有壬

冯有翼

冯至沂

冯光顺

冯兆熊

冯廷照

冯竹亭

冯连山

冯连升

冯宝名

冯定秀

冯其进

冯茂春

冯卓怀

冯和生

冯征麒

冯帮秉

冯荣贵

冯树棻

冯家才

冯继蕃

冯淳耀

冯翊翔

冯得华

冯得贵

冯道岐

冯瑞华

冯献夫

冯嘉槐

冯肇蕃

宁之元

宁泰阶

六画

邢万升

邢高魁

吉尔杭阿

吉勒通阿

西林布

有凤

成杰

成大吉

成义顺

成与国

成文斌

成孔修

成立福

成玉春

成玉昆

成龙胜

成光远

成师吉

成名标

成宇周

成荣华

成致轩

成章鉴

成斐章

成新发

匡化隆

匡得选

匡德惠

毕开录

毕金科

师礼和

师荣光

师得意

曲占魁

吕文炌

吕克生

吕贤基

吕佺孙

吕宗标

吕承恩

吕绍全

吕春元

吕祖开

吕能忻

吕新发

吕锦文

朱轮

朱荣

朱源

朱一点

朱三义

朱三元

朱工林

朱大雄

朱万发

朱万兴

朱上林

朱山胜

朱义和

朱文礼

朱文光

朱开杰

朱开亮

朱云寿

朱云章

朱而珍

朱太和

朱日祥

朱长青

朱长彪

朱仁有

朱仁杰

朱以和

朱以俊

朱允保

朱玉胜

朱正华

朱正泰

朱正魁

朱石岩

朱平福

朱乐义

朱发贵

朱邦武

朱邦维

朱年升

朱有怀

朱有荣

朱达荣

朱成开

朱成俊

朱光廷

朱光裕

朱兆方

朱廷贵

朱廷辅

朱廷瑞

朱仲明

朱华清

朱希广

朱孙诒（贻）

朱怀德

朱宏诚

朱灿鋆

朱咏香

朱寿元

朱寿松

朱运掌

朱声振

朱声隆

朱克振

朱杏浓

朱丽春

朱连升

朱连胜

朱步清

朱呈祥

朱秀芳

朱佑章

朱作舟

朱作规

朱作魁

朱怡华

朱宝隆

朱茂才

朱茂太

朱茂盛

朱述高

朱林桂

朱虎臣

朱贤来

朱国干

朱国昌

朱昌国

朱明日

朱明汉

朱明亮

朱明瑞

朱和田

朱周祥

朱绍启

朱绍辉

朱洪章

朱亮仪

朱宣模

朱祖贵

朱政杰

朱荣发

朱荣华

朱南英

朱南桂

朱星垣

朱冠英

朱品文

朱品祥

朱品隆

朱胜祥

朱涟甲

朱润华

朱益新

朱高发

朱宽义

朱家隆

朱调重

朱晋益

朱桂秋

朱积善

朱玺印

朱能道

朱章学

朱章南

朱常久

朱菊亭

朱得胜

朱维高

朱道先

朱斌胜

朱赏星

朱掌发

朱斯皇

朱景山

朱景伊

朱鲁松（松林）

朱福骈

朱福祥

朱瑚枝

朱楚英

朱献廷

朱锦胜

朱蕊榜

朱德平

朱德树

竹有胜

乔松年

乔拱照

伍文奇

伍可重

伍兴照

伍安邦

伍华瀚

伍连青

伍连魁

伍明胜

伍春元

伍彩胜

任九龄

任大德

任玉田

任玉池

任印恬

任成交

任启泰

任英俊

任国韬

任炳胜

任祖文

任星元

任得志

任得胜

任德志

华祥安

伊格那替业幅

向荣

向之兰

向文星

向友典

向见林

向长春

向仁义

向立和

向玉山

向玉堂

向正发

向吉林

向先正

向如春

向志喜

向秀武

向宗榜

向其昌

向茂林

向贤忠

向国封

向美贤

向祖庆

向昭钦

向顺义

向俊龙

向高翥

向振兴

向得标

向得胜

向维翰

向朝先

全加升

全廷贵

全登科

全福胜

后成寿

危廷贵

危得胜

名谦

多隆阿

邬长胜

邬世发

邬连正

邬定益

邬国丰

邬彩云

庄廷礼

庄思永

庄振冈

庆廉

庆端

齐防

齐三胜

齐继志

刘广

刘汉

刘合

刘兴

刘典

刘春

刘衍

刘烈

刘笋

刘润

刘彬

刘焜

刘蓉

刘嵩

刘十二

刘广发

刘广福

刘之能

刘三元

刘三友

刘三益

刘士杰

刘于淳

刘大中

刘大发

刘大有

刘大春

刘大贵

刘大顺

刘大喜

刘大馥

刘万升

刘万明

刘万春

刘万顺

刘万胜

刘万盛

刘万清

刘才发

刘上一

刘上元

刘上钦

刘义方

刘义胜

刘久馀

刘子贵

刘车龙

刘斗寅

刘文友

刘文有

刘文秀

刘文虎

刘文洲

刘文胜

刘文哲

刘文彬

刘文澜

刘文藻

刘为玺

刘心怀

刘开岳

刘开畇

刘开泰

刘云祥

刘太有

刘太乔

刘太琼

刘友春

刘友胜

刘长佑

刘长伟

刘长春

刘长培

刘长槐

刘仁寿

刘仁贵

刘仁福

刘仑昆

刘凤山

刘凤应

刘双集

刘汇湘

刘汉青

刘立瑞

刘礼田

刘训三

刘训山

刘训道

刘永发

刘永兴

刘永成

刘永林

刘永胜

刘永清

刘玉万

刘玉友

刘玉兴

刘玉和

刘玉春

刘玉贵

刘玉顺

刘玉泉

刘正兴

刘正先

刘正伦

刘正明

刘正庭

刘正顺

刘正祥

刘正隆

刘世伟

刘世墀

刘节高

刘可复

刘本仁

刘本立

刘本兴

刘本杰

刘本胜

刘东上

刘东有

刘东清

刘占先

刘占华

刘世

刘生

刘发训

刘全义

刘兴文

刘兴扬

刘兴华

刘兴顺

刘汝璆

刘安邦

刘安寅

刘安赞

刘邦彦

刘吉庆

刘成秀

刘有元

刘有昌

刘有炳

刘有胜

刘光汉

刘光时

刘光英

刘光松

刘光明

刘光裕

刘光辉

刘兆祥

刘兆璜

刘先益

刘廷忠

刘廷选

刘廷彪

刘竹居

刘传胜

刘伦考

刘华上

刘华山

刘华富

刘华翰

刘自成

刘创基

刘名崇

刘多三

刘如松

刘应昌

刘应凯

刘怀德

刘宏福

刘良寿

刘启元

刘寿二

刘寿山

刘寿林

刘进福

刘志友

刘志学

刘志谋

刘孝瑜

刘声杨

刘声集

刘芳兰

刘芳远

刘芳来

刘芳炳

刘芳贵

刘酉山

刘连升

刘连捷

刘连魁

刘步云

刘步鳌

刘呈祥

刘时雨

刘财庚

刘秀兰

刘位七

刘位升

刘位能

刘佐卿

刘体厚

刘作星

刘希洛

刘纯益

刘泗海

刘庠学

刘怡卿

刘宗佑

刘宗魁

刘定三

刘定邦

刘青山

刘青沄

刘青棫

刘坤一

刘坤益

刘坤泰

刘松山

刘奇才

刘拔南

刘旺明

刘国良

刘国斌

刘昌仁

刘昌全

刘昌修

刘忠义

刘忠荣

刘忠恕

刘迪轩

刘和山

刘季三

刘秉福

刘岳昭

刘岳晴

刘岳曙

刘金义

刘金先

刘金胜

刘金振

刘金福

刘朋交

刘明日

刘明先

刘明亮

刘明照

刘明魁

刘明德

刘建林

刘承汉

刘承光

刘承汲

刘承诰

刘绍林

刘绍松

刘洪发

刘洪盛

刘洪道

刘洛望

刘恒升

刘恒祥

刘祖佑

刘春霆

刘荣华

刘荣绅

刘荣贵

刘荣辉

刘相德

刘显约

刘映清

刘星三

刘星炳

刘星翥

刘星德

刘思贵

刘贵喜

刘笃志

刘香山

刘复宗

刘顺成

刘顺隆

刘俊仕

刘胜二

刘胜玉

刘胜和

刘胜祥

刘胜鹄

刘益友

刘海晏

刘效熊

刘高义

刘高升

刘高发

刘高宏

刘家全

刘祥云

刘祥兴

刘祥光

刘祥隆

刘祥曜

刘泰才

刘泰景

刘珮琏

刘起义

刘起元

刘晋卿

刘校典

刘桂林

刘峻福

刘积恒

刘继棠

刘清元

刘清沄

刘清杨

刘清照

刘淇清

刘庶清

刘寅相

刘焕南

刘焕彩

刘理恢

刘培元

刘培藻

刘梦熊

刘盛亮

刘辅日

刘得才

刘得云

刘得升

刘得兴

刘得怀

刘得寿

刘得勋

刘得胜

刘逸才

刘隆兴

刘维贵

刘维耕

刘普寅

刘曾撰

刘湘亭

刘湘南

刘富春

刘谦益

刘裕春

刘琴玉

刘朝英

刘朝美

刘景春

刘鉴秋

刘新益

刘煌喜

刘福升

刘福田

刘福生

刘福松

刘福春

刘蒲香

刘楚云

刘嗣向

刘锡荣

刘锡绶

刘锦祥

刘锦清

刘锦淳

刘腾鸿

刘腾鹤

刘蔚昌

刘毓英

刘德大

刘德怀

刘德志

刘德茂

刘德祥

刘德章

刘德懋

刘履祥

刘馨翰

羊瀛

关保

关仕洪

关志江

关期友

米占魁

米兴朝

江春

江彪

江长贵

江必胜

江永和

江世荣

江本有

江发荣

江成香

江至荣

江寿有

江杨先

江孝友

江远发

江运连

江宗良

江林祥

江忠源

江绍华

江洪胜

江彦喜

江春山

江胜才

江庭梧

江载德

江都清

江桂香

江殿榕

江静泉

汤彪

汤敏

汤万才

汤万胜

汤子癸

汤文千

汤天喜

汤云松

汤日升

汤永定

汤平山

汤发祥

汤宅俊

汤芝明

汤有发

汤连城

汤定元

汤宗应

汤秉中

汤春和

汤荣臣

汤荣宦

汤树棻

汤咸有

汤勋猷

汤胜南

汤益吾

汤祥芹

汤辅德

汤得上

汤得明

汤得胜

汤焜源

汤象垚

汤福山

汤福春

汤德明

汤镇南

安正南

许熔

许乃钊

许乃普

许元珍

许有才

许光荣

许启荣

许志圻

许志清

许连保

许彤辉

许其明

许国梁

许金元

许标林

许高进

许继衡

许朝金

许惠胜

许源胜

许德龙

阮胜

阮明德

阮得胜

阮镇定

阳长春

阳兰玉

阳利见

阳胜发

阳胜堂

阳培裕

阳清鉴

阳得胜

阳得顺

阳善勤

阳福春

孙均

孙守信

孙士达

孙义庆

孙火炉

孙必昌

孙开甲

孙云锦

孙玉魁

孙有光

孙成美

孙成科

孙光林

孙观前

孙志高

孙学正

孙定元

孙国琛

孙昌国

孙忠应

孙金荣

孙绍凯

孙亮燃

孙俊杰

孙桂亭

孙恩选

孙益和

孙梦麟

孙得元

孙福同

纪以凤

七画

寿山

麦乌富

克什布

克什泰

劳崇光

严义

严志

严仕立

严昌明

严柱兴

严致祥

严得胜

严朝栋

苏坤

苏藻

苏小九

苏开甲

苏文彪

苏以胜

苏再甲

苏有奇

苏有胜

苏廷美

苏章阿

苏怀云

苏陈氏

苏宗炳

苏宠恩

苏国忠

苏明德

苏秉乾

苏春发

苏盈廷

苏保泰

苏益高

苏悦和

苏继发

苏添喜

苏梅暎

苏朝玉

杜棻

杜滋

杜霖

杜九祥

杜光帮（邦）

杜名仙

杜宗先

杜林武

杜恒万

杜荣华

杜荣梅

杜荣慎

杜胜秀

杜海万

杜得云

杜福全

杨升

杨沅

杨芳

杨青

杨忠

杨涛

杨准

杨鸿

杨堃

杨斌

杨

杨德

杨镗

杨九成

杨大舟

杨大来

杨大荣

杨大鹏

杨上元

杨义胜

杨见山

杨文和

杨文洪

杨文彪

杨开甲

杨开卓

杨开科

杨天贵

杨天锡

杨天顺

杨天谟

杨云贵

杨云辉

杨太和

杨太清

杨友文

杨友胜

杨长庆

杨长青

杨长杰

杨仁堂

杨以勋

杨立山

杨立泗

杨必胜

杨永兴

杨永芳

杨永明

杨玉山

杨玉发

杨玉亭

杨玉彩

杨玉辉

杨正好

杨正贵

杨正高

杨正能

杨世行

杨世俊

杨世瑛

杨本贵

杨占春

杨占魁

杨占鳌

杨代章

杨再学

杨西平

杨在田

杨光吉

杨光华

杨光福

杨光照

杨先华

杨先品

杨廷松

杨名伦

杨名声

杨旬德

杨兴汉

杨兴德

杨庆春

杨沂孙

杨宏胜

杨良桂

杨来滋

杨寿仁

杨寿益

杨志仁

杨志伊

杨芳权

杨芳胜

杨芳桂

杨连城

杨时和

杨秀三

杨秀义

杨秀恒

杨秀清

杨启太

杨伯荣

杨希闵

杨希胜

杨纯修

杨歧山

杨定发

杨定邦

杨定国

杨定昌

杨定和

杨定朝

杨定福

杨宗明

杨奉标

杨英姿

杨林发

杨松朝

杨虎臣

杨咏邠

杨旺兴

杨昌泰

杨昌能

杨昌浚

杨明德

杨忠林

杨忠恕

杨鸣岐

杨和贵

杨金榜

杨朋钦

杨承英

杨举秀

杨济南

杨恒升

杨恒隆

杨宣清

杨春发

杨春芳

杨春和

杨珍连

杨荣华

杨荣炳

杨显名

杨贵和

杨复胜

杨顺兴

杨胜如

杨胜克

杨胜武

杨载春

杨载福

杨起予

杨起瑚

杨晋发

杨晋益

杨桂兰

杨桂武

杨桐生

杨致和

杨振声

杨晓昀

杨晓春

杨逢春

杨逢烺

杨通全

杨通春

杨辅清（青）

杨清泉

杨清源

杨鸿胜

杨鸿烈

杨惟发

杨菊林

杨梅林

杨晚香

杨得庆

杨得武

杨得贵

杨得信

杨得胜

杨得喜

杨隆昌

杨朝林

杨绵龄

杨湘泗

杨湘和

杨富有

杨喜贵

杨辉及

杨智珩

杨福交

杨福喜

杨瑞益

杨瑞堂

杨照藜

杨嗣名

杨魁名

杨锦斌

杨镇南

杨镇魁

杨德元

杨德顺

杨德胜

杨馥春

杨耀关

李同

李纲

李金

李炳

李洪

李浚

李泰

李桓

李根

李淮

李跃

李瑛

李琨

李萼

李堡

李锦

李榕

李人文

李九龄

李三保

李干和

李大勋

李大雄

李万年

李万林

李万杰

李万晴

李才旺

李上安

李上寿

李千寿

李义云

李飞龙

李卫卿

李文才

李文成

李文华

李文胜

李文泰

李文彬

李为交

李为美

李开诚

李开畇

李开德

李天元

李元古

李元吉

李元戎

李元坤

李元和

李元音

李元度

李元泰

李元钺

李元善

李元瑛

李元嘉

李太兴

李太和

李太贵

李云甲

李云麟

李云贵

李巨卿

李从兴

李升元

李升平

李长发

李长青

李长贵

李仁俊

李仁益

李公选

李公智

李月长

李月辉

李凤林

李凤翎

李双秋

李兰亭

李兰桂

李立元

李永凤

李永发

李永林

李永和

李平轩

李玉田

李玉兴

李玉成

李玉和

李玉桂

李玉堂

李玉喜

李正升

李正光

李正兴

李正陇

李正泰

李正秾

李正清

李正盛

李正喜

李正照

李世才

李世贤

李世忠

李世和

李世福

李本兴

李本岳

李本美

李东陵

李东禄

李东福

李占洪

李白玉

李用敬

李印典

李礼文

李圣四

李圣和

李对珍

李发五

李发枝

李发春

李发森

李吉言

李兴云

李兴玉

李兴隆

李兴锐

李兴福

李庆云

李庆五

李庆堂

李庆禄

李邦彦

李邦弼

李考成

李地久

李有和

李存汉

李达逢

李成一

李成玉

李成龙

李成谋

李臣典

李光元

李光言

李光林

李光明

李光祝

李光保

李光泰

李光燎

李兆松

李年冶

李年瑞

李先益

李先敏

李先集

李廷轩

李廷忠

李廷栋

李廷铨

李廷銮

李廷耀

李传心

李传伦

李传孝

李传纶

李传俊

李传颂

李传琛

李传照

李传蔚

李华定

李华林

李华国

李华荣

李华堂

李自明

李全胜

李旭二

李旭景

李如世

李宏珍

李灿枝

李启仁

李启贵

李初发

李来有

李寿增

李进光

李志升

李志忠

李孝坎

李芳大

李芳菲

李芹华

李花苟

李克封

李克勤

李杏春

李连山

李连荣

李步升

李秀（寿）成

李秀昌

李佑厚

李佑胜

李攸喜

李作士

李含章

李际昌

李纯典

李青云

李沛苍

李泽乔

李泽朝

李怡和

李宝贤

李宝秋

李定元

李定太（泰）

李定芳

李定国

李定贵

李定福

李定魁

李宜阴（荫）

李宜泰

李审言

李详和

李其祥

李若珠

李茂风

李茂照

李杰连

李述攀

李松泉

李尚宾

李国轩

李国栋

李昌基

李昌富

李昌福

李忠芳

李典谟

李明光

李明孝

李明亮

李明惠

李明魁

李明德

李承友

李承临

李孟群

李驾鳌

李经元

李乖春

李季东

李季昌

李金山

李金玉

李金洲

李金胜

李金瑞

李朋思

李南山

李洪兴

李洪恩

李洪铎

李济清

李举达

李炳章

李美玉

李彦清

李炟辉

李祖祥

李祖振

李春山

李春元

李春至

李春林

李春果

李春洋

李春亭

李春森

李春辉

李奏勋

李帮占

李荒年

李桂元

李临训

李星彪

李冠群

李贵友

李贵华

李贵寿

李选焱

李科兆

李香筠

李复齐

李复亨

李复胜

李复慎

李顺桂

李修来

李保国

李保清

李胜发

李胜阴

李眉寿

李贺鳌

李馀科

李海清

李益发

李益和

李益贵

李益谦

李高益

李高槐

李家伦

李家纯

李祥发

李调三

李泰一

李泰发

李载发

李晋（进）发

李莲芳

李原林

李原濬

李致祥

李振武

李恩光

李积定

李积经

李积祐

李积琛

李逢万

李逢春

李逢贵

李逢源

李卿云

李能通

李淳友

李清二

李清华

李清和（河）

李鸿钧

李鸿泰

李鸿章

李竟成

李庸轩

李萃林

李恭怀

李乾裕

李雪映

李雪堂

李盛和

李盛灿

李辅仁

李辅志

李常德

李崇林

李崇基

李崇德

李敏贤

李得才

李得凤

李得令

李得发

李得受

李得标

李得顺

李得胜

李得高

李得魁

李续艺

李续远

李续宜

李续宾

李续焘

李维新

李绵兆

李绳武

李善溢

李道六

李就三

李就云

李敦仁

李敦楼

李富廷

李谦六

李裕后

李琴堂

李超龙

李喜发

李喜魁

李联芳

李朝阳

李朝斌

李朝梁

李惠望

李蒸灵

李棉兆

李掌材

李鼎荣

李景均

李景朝

李遇隆

李登魁

李遐龄

李新华

李新胜

李新禄

李煜辉

李慎德

李煌应

李福申

李福兴

李福钧

李福胜

李瑞二

李瑞日

李瑞珍

李瑞清

李献厚

李楚文

李楚臣

李楚南

李楚胜

李楚盛

李熙瑞

李龄龙

李照美

李照琪

李嗣佑

李锡发

李锦云

李锦堂

李愈铨

李鹏程

李鹏翰

李澍春

李瀚章

李精一

李肇迪

李瑶光

李碧池

李戬谷

李耀南

李鹤年

李鹤龄

李镇南

李德友

李德顺

李德胜

李德彦

李德福

李德魁

李德麟

李麟定

巫开林

巫光连

来存

扶永庚

扶正元

扶兴洪

扶兴隆

扶合秀

扶性全

扶恩荣

扶联升

肖桂和

闵立洲

闵来盛

闵遇知

吴云

吴朗

吴铣

吴煦

吴筠

吴瀛

吴广泰

吴大发

吴飞凤

吴六逢

吴文泰

吴文澜

吴文镕

吴开泰

吴天保

吴元浪

吴太盛

吴五达

吴长发

吴长青

吴仁学

吴仁照

吴凤仪

吴水梅

吴兰蕙

吴立蓉

吴双贵

吴永高

吴永清

吴必发

吴玉坤

吴正元

吴正邦

吴正芳

吴正南

吴正标

吴正简

吴世熙

吴龙仪

吴东凤

吴占宏

吴生意

吴仕科

吴仪兴

吴乐生

吴发宗

吴江青

吴光业

吴光远

吴光祖

吴光楚

吴兴业

吴壮科

吴次明

吴庆礼

吴齐源

吴宇隆

吴安仁

吴吉方

吴吉祥

吴芝云

吴再升

吴再贵

吴有容

吴成元

吴成宜

吴扬康

吴光远

吴光祖

吴光楚

吴廷球

吴廷瑞

吴华章

吴华魁

吴全美

吴如孝

吴初兆

吴来仪

吴芳春

吴步鳌

吴呈瑞

吴谷良

吴秀山

吴秀福

吴近仁

吴希颜

吴作思

吴飏康

吴宗松

吴宗国

吴宗和

吴定胜

吴茂盈

吴坤修

吴国平

吴国佐

吴昌华

吴昌馀

吴昌筹

吴明发

吴明亮

吴秉礼

吴秉衡

吴金科

吴金福

吴承恩

吴洪奇

吴炳蔚

吴祠青

吴春寿

吴春瑞

吴荣栋

吴荣贵

吴南珥

吴荩臣

吴咸吉

吴厚国

吴顺有

吴顺隆

吴临发

吴星耀

吴贵名

吴品吉

吴禹文

吴修考

吴修敱

吴修霖

吴钟镛

吴益泰

吴朗亦

吴起龙

吴起荣

吴桂先

吴桂芳

吴桂定

吴桂松

吴振棫

吴晓关

吴逢奇

吴通林

吴继美

吴清桂

吴鸿宾

吴盛先

吴盛华

吴崇高

吴得茂

吴得顺

吴得胜

吴得彪

吴得意

吴隆海

吴维垣

吴遂诞

吴斌生

吴赓飏

吴富宜

吴葆光

吴森元

吴棣辉

吴雄连

吴雄廉

吴赏魁

吴景芳

吴景星

吴福云

吴楚南

吴楚湘

吴照盛

吴魁奇

吴锡友

吴锡贵

吴锡锦

吴锡蕃

吴锡藻

吴腾桂

吴韶华

吴嘉文

吴嘉仪

吴嘉宾

吴熙太

吴毓浚

吴聪六

吴德照

吴襟浩

吴攀魁

吴耀先

吴耀彩

呙长源

谷二元

谷万顺

谷文礼

谷为骏

谷本立

谷代维

谷学科

谷忠和

谷亮发

谷清云

谷隆祥

谷楚南

邱飞熊

邱元成

邱元章

邱礼成

邱占彪

邱光辉

邱同绶

邱采邦

邱恩发

邱燕鸣

何栻

何裕

何源

何乃景

何万胜

何文元

何文魁

何为先

何元炳

何友三

何友山

何友田

何中泮

何长有

何长庚

何长龄

何义胜

何允廉

何玉亨

何玉林

何正旺

何世辉

何本高

何占胜

何生发

何兴武

何兴榜

何成源

何光瑞

何早发

何先资

何名标

何羽仪

何应祺

何良彩

何启山

何启长

何启华

何启明

何连贵

何秀石

何作霖

何迎发

何宗明

何育贤

何青文

何青云

何国宝

何国能

何国集

何明顺

何明胜

何忠启

何忠骏

何和祥

何金友

何金克

何金亮

何洪亮

何彦猗

何春林

何帮连

何星明

何钟清

何钦典

何胜必

何胜辉

何润桂

何桂珍

何桂清

何晓春

何清全

何章林

何梦莲

何得贵

何得喜

何象先

何敦五

何联芳

何福清

何福盛

何煌发

何瑞元

何瑞祥

何锦绣

何魁元

何碧江

何聪宇

但得魁

佘文习

佘化南

佘有德

佘佩元

佘浓芳

佘星焕

佘紫福

佘福象

佘端文

余发

余焯

余鋆

余九一

余三咏

余大胜

余文斗

余见隆

余长月

余长胜

余仁宗

余化龙

余月受

余凤山

余永椿

余本湘

余本链

余亦高

余邦（帮）定

余在碧

余有庆

余有桂

余达荣

余年胜

余名香

余步蟾

余罕杰

余述祖

余际昌

余英庆

余虎恩

余明金

余忠胜

余和喜

余恒泰

余炳圭

余春义

余春华

余帮（邦）仲

余树忠

余显兆

余贵仪

余科怀

余顺清

余修凤

余胜香

余真金

余益圆

余家章

余页金

余愿龙

余积庆

余惟德

余维德

余盛兰

余崇宪

余遂应

余谦才

余瑞林

余瑞祥

余榜绪

余麒麟

余懿文

邹达

邹英

邹桐

邹三元

邹万选

邹万胜

邹元盛

邹云胜

邹中祖

邹长泗

邹兰桂

邹礼仪

邹训召

邹本五

邹仪仁

邹兴发

邹庆云

邹吉齐

邹吉祥

邹吉福

邹光前

邹仲坤

邹仰高

邹如高

邹宇鸿

邹良佐

邹启禄

邹连升

邹迎祥

邹宝林

邹定邦

邹定吉

邹青云

邹青（清）德

邹国胜

邹明涛

邹明崇

邹忠贵

邹和浴

邹绍益

邹贵泰

邹唐发

邹家东

邹祥发

邹祥晚

邹清和

邹焕彩

邹焌杰

邹捷先

邹得胜

邹得详

邹琼荣

邹超新

邹楚贤

邹谱初

邹德明

汪江

汪怡

汪信

汪洋

汪赐

汪蘅

汪广兴

汪大胜

汪文才

汪文清

汪王氏

汪正准

汪加具

汪有德

汪同德

汪沈氏

汪怀忠

汪良佐

汪启发

汪报闰

汪学鉴

汪茂材

汪择卿

汪金氏

汪金标

汪春涛

汪炳南

汪洪泰

汪起发

汪起社

汪起雨

汪起蔚

汪昶受

汪焕文

汪得魁

汪遂林

汪新保

汪膺禄

沈元

沈书

沈毅

沈曦

沈三垣

沈大建

沈义训

沈开心

沈云宝

沈云峰

沈长青

沈文湘

沈方氏（沈云龙之妻）

沈方氏（沈金玉之妻）

沈方氏（沈家兴之妻）

沈以东

沈以环

沈以梦

沈永华

沈玉遂

沈正心

沈有缘

沈光五

沈华堂

沈宏福

沈志善

沈连朝

沈位烈

沈作宾

沈迎祥

沈张氏

沈宝成

沈青云

沈茂胜

沈苗盛

沈金莲

沈俊德

沈济泰

沈炳前

沈修爽

沈勇生

沈祥发

沈清和

沈检姑

沈辅咸

沈得安

沈得胜

沈谢氏（沈旺之妻）

沈谢氏（沈祺之妻）

沈联升

沈葆桢

沈福堂

沈增寿

沈鹤鸣

沈镇湘

沈镇楚

沈德隆

沈戴氏

沈麒子

沈燮贵

沈燮燃

冷美廷

冷得胜

冷象吉

冷福缘

辛上元

辛辰云

言树勋

宋林

宋习武

宋文显

宋元魁

宋兰桂

宋世交

宋发兴

宋光隆

宋兆发

宋华美

宋声平

宋均和

宋学平

宋学美

宋茂英

宋国永

宋明照

宋佳兴

宋顺升

宋祥春

宋梦兰

宋得胜

宋琛光

宋善德

宋楚怀

邰武

邰得胜

邵五林

邵玉兰

邵观有

邵至芳

邵至显

邵同贵

邵亨豫

邵佳云

邵福善

张发

张奴

张光

张启

张芾

张明

张吟

张呤

张美

张泰

张珖

张烈

张滋

张湘

张赏

张熔

张夔

张鑫

张九元

张九字

张广发

张广胜

张之铭

张三元

张三和

张士兴

张大发

张大有

张大贤

张大胜

张大喜

张大雄

张万世

张万顺

张万胜

张万泰

张才森

张上进

张义才

张义珍

张义贵

张义胜

张与朋

张文光

张文宗

张文俊

张文炳

张文蔚

张开诚

张开辑

张开龄

张天佑

张元龙

张元发

张元魁

张云策

张太和

张友才

张友升

张友胜

张从龙

张长应

张长喜

张仁有

张仁远

张仁法

张化龙

张凤山

张凤鸣

张以仁

张以庆

张必胜

张礼和

张训文

张永汉

张永泰

张永得

张玉书

张玉田

张玉兴

张玉池

张玉良

张玉林

张玉珂

张玉隆

张玉龄

张玉藻

张正国

张正举

张功富

张龙协

张东扬

张东阳

张叶江

张乐行

张尔昌

张发一

张发先

张百福

张有贵

张成龙

张成孝

张成德

张同生

张年凤

张伟文

张伟臣

张仲才

张伦震

张华堂

张全福

张会元

张行达

张名灿

张光发

张光明

张光诰

张光省

张光辉

张兴隆

张汝能

张如桂

张如意

张杨顺

张应龙

张应海

张应超

张良才

张良清

张来福

张寿泰

张运兰

张运秬

张志玉

张志武

张志胜

张志超

张声文

张声扬

张声洁

张声恒

张声复

张连升

张时兆

张时雨

张时清

张时康

张延寿

张佐廷

张佑发

张佛照

张彤文

张纯正

张学修

张泽霖

张怡辉

张宗仁

张宗发

张宗全

张宗贤

张定邦

张定晓

张定魁

张宜华

张诗义

张诗日

张诗华

张诗宝

张诗美

张诗贵

张诗综

张诗谦

张诗豪

张诗镇

张青云

张青奇

张武吉

张其生

张其国

张其胜

张茂才

张茂林

张尚二

张国才

张国正

张国胜

张国樑

张旺发

张明万

张明灿

张明星

张明恩

张明望

张易贤

张鸣汉

张采芹

张和兴

张秉钧

张岳龄

张佩五

张金元

张金璧

张承洛

张建功

张绍武

张咸临

张美里

张亮基

张恒山

张恒舟

张恒泰

张恒祥

张恒彩

张炳勋

张祖恺

张祖贵

张春山

张春财

张春旗

张荣桃

张荣燮

张南邦

张南廷

张南益

张拱照

张顺照

张显扬

张显祖

张显朝

张星林

张思齐

张思慎

张贵和

张笃辉

张香成

张复胜

张复喜

张段华

张保全

张候第

张俊炳

张俊德

张胜元

张胜云

张胜禄

张胜辉

张浚明

张益之

张效颜

张高盈

张高盛

张家驹

张家第

张家斌

张祥集

张泰交

张泰华

张起予

张桂林

张桂清

张桂龄

张振逵

张积发

张通礼

张能坤

张继发

张继兴

张继孝

张继奎

张清友

张添习

张寅发

张焕文

张焕周

张菊发

张菊林

张梅魁

张捷魁

张彩亮

张得明

张得贵

张得胜

张落刑

张湘才

张普发

张道恒

张道胜

张道德

张遂谋

张遂意

张富贵

张富喜

张裕贵

张堪扬

张辉隆

张赏庆

张斐文

张鼎峰

张鼎魁

张景矩

张赋林

张策振

张集云

张遐龄

张意成

张福元

张福星

张瑞岚

张聘珍

张楚南

张锦亭

张锦标

张锦堂

张锦棠

张腾蛟

张腾霄

张殿元

张殿甲

张韶南

张谱发

张镇湘

张德元

张德云

张德坚

张德青

张德清

张澧翰

张戴厚

陆元烺

陆春祥

陆添升

阿达春

阿隆阿

阿睦尔撒纳

陈艾

陈守

陈英

陈宣

陈祥

陈钺

陈斌

陈喜

陈新

陈锟

陈镳

陈乃祺

陈乃澍

陈士富

陈广发

陈广学

陈三元

陈三贤

陈大力

陈大光

陈大勋

陈大富

陈万山

陈万合

陈万春

陈万胜

陈万福

陈上达

陈上进

陈上国

陈山仁

陈义诏

陈及望

陈子来

陈气和

陈文山

陈文英

陈文喜

陈文瑞

陈文魁

陈六魁

陈开国

陈开榜

陈元胜

陈云良

陈云知

陈云魁

陈太和

陈友志

陈友德

陈从龙

陈凤岐

陈凤鸣

陈凤翔

陈凤源

陈凤舞

陈以兴

陈以德

陈孔胜

陈训和

陈永和

陈永隆

陈永锡

陈玉才

陈玉龙

陈玉成

陈玉贤

陈玉和

陈玉泉

陈玉恒

陈玉贵

陈正赞

陈世玖

陈世林

陈世济

陈世隆

陈世福

陈本通

陈龙香

陈龙胜

陈东六

陈东泰

陈东璧

陈北春

陈占魁

陈占鳌

陈由立

陈冬福

陈立谦

陈发政

陈（成）发翔

陈兴胜

陈汝桢

陈安邦

陈安泰

陈邦荣

陈吉开

陈吉元

陈吉定

陈考元

陈考祥

陈芝麻

陈再榜

陈在国

陈百胜

陈有才

陈有宗

陈光升

陈光友

陈光孚

陈光靳

陈兆青

陈先胜

陈先祥

陈廷弼

陈全和

陈全胜

陈会亭

陈观光

陈芳元

陈亨容

陈应元

陈应祥

陈应雄

陈良才

陈良显

陈怀星

陈启龙

陈启忠

陈启祥

陈进修

陈远明

陈志荣

陈孝元

陈孝连

陈孝岑

陈连升

陈步方

陈步云

陈步荣

陈步高

陈时发

陈秀发

陈秀林

陈秀魁

陈佐朝

陈际昌

陈际星

陈罗氏

陈治邦

陈泽汇

陈宗元

陈宗海

陈宝安

陈定胜

陈青云

陈武职

陈其昌

陈茂旺

陈茂盛

陈国华

陈国忠

陈国俊

陈明亮

陈明南

陈明美

陈明高

陈明遂

陈明德

陈易普

陈忠富

陈鸣凤

陈鸣鸾

陈佳泰

陈金陇

陈金胜

陈金鳌

陈承贵

陈绂典

陈昭勋

陈济之

陈济邦（帮）

陈洪胜

陈洛周

陈恒升

陈恒益

陈炳元

陈炳南

陈炳章

陈春华

陈荣清

陈荣辉

陈厚先

陈柏家

陈省三

陈显麒

陈星保

陈星福

陈贵德

陈品南

陈贻榜

陈复茂

陈复泰

陈绘麟

陈浦文

陈海一

陈益源

陈高升

陈高发

陈高益

陈祥吉

陈泰财

陈泰清

陈泰锦

陈泰煌

陈起凤

陈桂芳

陈致和

陈致祥

陈晓棠

陈倬云

陈钰斌

陈清秀

陈清泗

陈清典

陈清泰

陈清辉

陈鸿烈

陈寅和

陈裕英

陈植槐

陈捷魁

陈崇义

陈崇枝

陈崇树

陈崇舜

陈得胜

陈隆兴

陈绩勋

陈维照

陈维德

陈普兴

陈道典

陈遂泰

陈喜禄

陈敬廷

陈敬修

陈敬缉

陈朝贵

陈辉章

陈辉隆

陈景云

陈源豫

陈福胜

陈福祥

陈瑞和

陈楚珍

陈嵩高

陈锡扬

陈锦云

陈锦标

陈端发

陈蕴山

陈增应

陈震奎

陈德三

陈德元

陈德金

陈德亮

陈德清

陈德盛

陈德福

陈履端

陈赞朝

陈镜春

陈藩鹤

陈麟祥

八画

武缘

武义山

武开山

武玉堂

武兴晋

武交青

武交清

武志清

武明良

武洪谱

武祥发

武银山

武湘林

范开第

范云程

范宝林

范隆文

林云

林明

林和

林保（葆）

林蔚

林士魁

林大伸

林斗华

林长延

林长春

林凤恩

林双桂

林世发

林则徐

林应均

林启容

林克英

林定名

林茂祥

林招贵

林明发

林金奉

林周培

林贵德

林得发

林得胜

林得意

林朝义

林森桂

林登镜

林源恩

林意得

林福祥

林兴

林德贵

欧太和

欧文友

欧长青

欧兴邦

欧阳乐三

欧阳廷

欧阳忠

欧阳岷山

欧阳春如

欧阳钊

欧阳焘

欧阳惠德

欧阳鼎九

欧阳静

欧阳鋆

欧启贵

欧得龙

欧得胜

欧景辉

昆寿

凯旋

易上达

易文元

易文胜

易开元

易开俊

易天金

易日和

易长胜

易长春

易汉清

易四海

易乐三

易有临

易成立

易执圭

易光济

易良幹

易良豹

易进春

易孝忠

易杏桂

易坚义

易谷方

易纯红

易松林

易奇华

易忠信

易昌焕

易佳瑞

易金榜

易柒有

易首乾

易荣华

易荣花

易咸临

易思传

易修桂

易润坛

易祥泰

易珪章

易致中

易致海

易得胜

易得禄

易隆晖

易惠南

易雍大

易雍华

易福升

易楚南

易碧山

易熙春

易德麟

易镜海

易戴高

罗萱

罗三元

罗三阳

罗士瀛

罗大纲

罗大胜

罗才有

罗山寿

罗义山

罗文秀

罗元四

罗元彪

罗升斌

罗长胜

罗仁山

罗必隽

罗必超

罗玉山

罗玉贵

罗玉祥

罗正明

罗兴祥

罗兴彪

罗地久

罗毕隽

罗光明

罗光盛

罗光辉

罗华坤

罗自来

罗亨桢

罗亨隆

罗宏荣

罗进贤

罗运崇

罗志德

罗芳义

罗轩禄

罗近秋

罗君文

罗泽泗

罗泽南

罗定发

罗定禄

罗定魁

罗庚发

罗青友

罗其大

罗其泰

罗茂森

罗雨春

罗国日

罗国桢

罗昌明

罗昌祺

罗明泗

罗明德

罗忠祜

罗受山

罗和发

罗金祥

罗建胜

罗珍祥

罗洪发

罗洪标

罗洪德

罗总胜

罗亮华

罗恒达

罗祖义

罗荣灿

罗南城

罗贵成

罗复祥

罗信东

罗信南

罗顺高

罗胜荣

罗高正

罗家和

罗家榜

罗烛予

罗泰顺

罗桢祥

罗晓南

罗逢元

罗基淼

罗清禄

罗章才

罗得升

罗得盛

罗维贵

罗道明

罗琳瑯

罗朝云

罗紫亭

罗紫临

罗景集

罗傅庆

罗意鉴

罗福杏

罗福贵

罗福高

罗福基

罗楚芝

罗魁武

罗遵殿

罗德隆

罗融韶

和春

岳炳荣

岳崇富

金诏

金相

金咸

金顺

金第

金士衎

金万生

金开科

金玉堂

金（邬）世莲

金世醇

金可光

金占魁

金生洪

金加升

金有林

金有馀

金邬氏

金国琛

金梅氏

金得胜

金遇隆

金瑞兰

金魁元

金殿安

金德扬

周广

周氏（罗遵殿之族侄妇）

周均

周炎

周绍

周涛

周士美

周士喜

周大观

周大定

周大起

周万和

周万胜

周上贤

周义和

周义胜

周文吉

周为干

周天吉

周天孚

周天宝

周天受

周天培

周天禄

周元吉

周元琨

周云升

周云步

周开第

周太和

周友胜

周友德

周日升

周日祥

周从德

周升云

周长发

周仁五

周仁秀

周凤山

周凤桂

周汉英

周汉胜

周训农

周永发

周平福（复）

周玉田

周玉贵

周玉堂

周玉隆

周玉衡

周正发

周正国

周东兴

周东旸

周东亮

周东益

周东容

周生太

周生发

周生武

周代尚

周代端

周兴云

周汝筠

周庆元

周庆龙

周庆夏

周庆顺

周庆榕

周芝立

周芝芳

周有才

周有胜

周成就

周光正

周光裕

周光辉

周贞祥

周竹岐

周华堂

周自新

周全福

周阳春

周寿山

周孝魁

周芳明

周克昌

周连山

周咏春

周秀发

周秀坤

周位升

周作霖

周迎七

周启泰

周学贵

周定才

周定安

周定和

周定佩

周定胜

周定淮

周定得

周其相

周林武

周尚桂

周歧（岐）山

周歧（岐）铎

周歧镜

周国顺

周国胜

周明山

周明杰

周忠容

周和美

周佳良

周金声

周金和

周金诺

周荣贵

周济盛

周洪兴

周亲和

周恒礼

周恒昌

周恒胜

周春生

周春发

周春光

周春华

周春和

周帮陶

周南书

周厚亭

周贻名

周信义

周俊交

周胜先

周盈瑞

周高升

周席珍

周起凤

周载拔

周桂荣

周致友

周振美

周振楚

周恩庆

周积盛

周复祥

周继芳（芬）

周清华

周清河

周清瑞

周培春

周梓元

周崇高

周崇德

周得胜

周得祥

周得富

周维新

周维干

周尊彝

周就安

周富升

周裕堂

周惠秀

周惠堂

周景嵩

周遇雄

周新二

周新南

周慎秀

周福昆

周福贵

周福胜

周福瑞

周楚云

周楚佳

周殿举

周嘉宾

周德元

周德友

周德富

周德魁

周德耀

周翼浚

周麒麟

周耀勋

庚长

郑奠

郑敬

郑士庭

郑万平

郑上胜

郑元璧

郑云红

郑兰汤

郑东华

郑安文

郑芝扬

郑光彩

郑自香

郑阳和

郑芬荣

郑步高

郑岐山

郑宝谟

郑若圣

郑卓立

郑国玉

郑金华

郑洪胜

郑首登

郑恒和

郑神佑

郑高升

郑家成

郑桢祥

郑逢时

郑鸿捷

郑善道

郑傅羹

郑德亮

郑德基

单大有

单全福

单迎凤

单绍述

单南发

单积堂

单绥福

单理斌

单理谟

单朝启

单朝胜

单照伍

庞永和

庞宝田

庞茂生

庞钟璐

庞得魁

怡良

官文

官林云

宛世雄

居隆阿

屈舒

屈蟠

屈子淦

屈发久

屈先明

屈复茂

屈禄益

孟进财

孟应田

孟国观

孟福堂

九画

项品贵

项凌霄

项道敏

项魁元

项德胜

赵起

赵三光

赵云龙

赵长福

赵友财

赵日胜

赵仁和

赵永山

赵永和

赵世清

赵四海

赵兴云

赵汤氏

赵安友

赵吉贤

赵有名

赵达保

赵再二

赵光胜

赵光富

赵光舞

赵廷贵

赵廷魁

赵华国

赵行彩

赵汪氏

赵克政

赵克胜

赵克彰

赵连玉

赵连鸿

赵步云

赵余氏

赵其拔

赵国泰

赵金彪

赵承铨

赵三姑（赵孟铨之孙女）

赵五姑（赵孟铨之孙女）

赵登姑（赵孟铨之孙女）

赵细姑（赵孟铨之孙女）

赵荣华

赵贵顺

赵保万

赵胜国

赵既发

赵家桂

赵桂莲

赵顾氏

赵清和

赵焕联

赵焕榜

赵曾凯

赵曾晋

赵曾寅

赵曾乾

赵曾裕

赵曾锡

赵禄保

赵喜义

赵蒋氏

赵朝瑞

赵楚南

赵魁南

赵德益

赵德溶

赵德辙

荣寿

胡年

胡会

胡胜

胡谅

胡镛

胡瀚

胡大任

胡大胜

胡大渊

胡万春

胡万清

胡义山

胡文光

胡文定

胡文高

胡文道

胡开泰

胡元凤

胡元名

胡云飞

胡太武

胡太旗

胡友胜

胡世爱

胡巨庆

胡日祥

胡日遂

胡中和

胡见田

胡长发

胡长芝

胡长荣

胡仁义

胡今生

胡月明

胡凤岐

胡以晃

胡立安

胡永胜

胡玉山

胡玉元

胡玉堂

胡东海

胡东焕

胡占魁

胡发香

胡兴仁

胡兴发

胡应元

胡安志

胡吉祥

胡再升

胡达萼

胡光明

胡光胜

胡光祥

胡光辉

胡光翰

胡先祥

胡廷光

胡廷周

胡廷槐

胡任重

胡似玉

胡自发

胡名扬

胡运贵

胡启禄

胡寿庆

胡寿颐

胡志奇

胡志洪

胡克安

胡克胜

胡李氏

胡作成

胡希禄

胡学易

胡京升

胡放心

胡宝林

胡宝善

胡宗元

胡定杰

胡定金

胡青贵

胡其清

胡英先

胡坤才

胡林翼

胡松玉

胡松江

胡国忠

胡明昭

胡明清

胡金诏

胡承湖

胡洪运

胡恒义

胡春华

胡春阳

胡奏勋

胡珊曜

胡荣发

胡闻韶

胡映六

胡星元

胡星武

胡贵荣

胡贵楚

胡顺发

胡俊升

胡俊和

胡胜德

胡海清

胡益志

胡益南

胡兼善

胡高志

胡高俊

胡晖堂

胡振煜

胡清泉

胡寅清

胡理明

胡理和

胡基敏

胡费氏

胡崇德

胡得元

胡得胜

胡得贵

胡盖南

胡尊贤

胡痛姑

胡富生

胡禄元

胡喜禄

胡敬忠

胡朝选

胡紫云

胡鼎文

胡弼武

胡新发

胡慎行

胡楚南

胡嗣福

胡腾芳

胡福荣

胡竭其

胡德成

胡德贵

胡德俊

胡德璜

柯芬

柯元兴

柯定耀

查廷桢

查声显

柏英

柏贵

柏玉成

柳寿田

柳里安

威妥玛

奎生洪

闻正富

闻定元

闻洪贵

冒溶

哈必发

段起

段福

段大章

段文星

段云东

段玉美

段则恭

段寿凝

段克明

段凌云

段清和

段鸿翥

段福元

禹志涟

侯云武

侯太昌

侯永清

侯记亭

侯进康

侯荣文

侯荣槐

钟咏

钟诰

钟人瑞

钟万泰

钟卫道

钟开仁

钟天宝

钟升旦

钟礼胜

钟永锡

钟永德

钟玉和

钟玉胜

钟世祯

钟世铨

钟石玉

钟占先

钟仕彬

钟兴旺

钟考贻

钟芝胜

钟仰诏

钟宏规

钟志堂

钟志瑞

钟声和

钟辰学

钟连升

钟步高

钟近衡

钟定邦

钟定帮

钟茂兴

钟昌其

钟昌柄

钟昌贵

钟昌泰

钟洪元

钟洪兴

钟美亮

钟总贵

钟南寿

钟致胜

钟继贤

钟清贵

钟望书

钟辅朝

钟彩华

钟敏遂

钟朝辅

钟森胜

钟新旺

钟福俊

钟福胜

钟德受

俞斌

俞汝昌

胜保

饶万福

饶元发

饶本良

饶西廷

饶廷选

饶贵升

洪文杰

洪汉淇

洪让贤

洪兆虎

洪时隆

洪秀全

洪金元

洪贵金

洪复胜

洪钟镗

洪辉式

洪辉堂

洪福胜

洪德发

姜演

姜开义

姜凤兴

姜凤山

姜永怀

姜正魁

姜有保

姜时来

姜明三

姜固国

姜祖玉

姜益胜

姜维扬

姜道行

娄云庆

娄春山

首南田

施琅

施灶福

奕䜣

恒福

恽光宸

祝士亮

祝兆贵

祝庆方

祝鸿恩

祝嘉恩

费兆熔

贺三胜

贺万祥

贺万胜

贺文郁

贺文星

贺心田

贺元峰

贺云龙

贺云祥

贺中和

贺长春

贺双林

贺必发

贺玉田

贺玉良

贺玉贵

贺世明

贺世贵

贺世清

贺龙光

贺有玉

贺有声

贺光明

贺纪臣

贺怀德

贺运贵

贺连升

贺连璧

贺纲明

贺宗澜

贺招达

贺虎臣

贺国秀

贺国桢

贺忠国

贺金榜

贺经仁

贺经纶

贺荣升

贺荣华

贺南桂

贺俊仁

贺祥胜

贺致章

贺恩泰

贺接华

贺常林

贺敏求

贺象臣

贺隆山

贺绪良

贺湘洲

贺朝仙

贺遇春

贺集瑞

贺猷武

贺献瑞

贺鹏程

贺缙绅

贺彰胜

贺撑旺

骆鸿才

骆赐林

骆秉章

骆祖兴

姚镶

姚才立

姚义方

姚长青

姚玉霖

姚正发

姚世恩

姚华珍

姚孝开

姚时中

姚美仑

姚美奂

姚祖芳

姚珍凤

姚顺泰

姚得胜

姚傅生

姚锦华

姚福友

姚德祥

姚勷宸

十画

秦飞雄

秦元章

秦文益

秦玉春

秦世民

秦龙林

秦龙瑞

秦必胜

秦光文

秦华祝

秦如虎

秦芳轩

秦国胜

秦国禄

秦洪顺

秦振元

秦登元

秦福五

秦豫基

秦馥松

敖占发

载垣

袁英

袁椿

袁大才

袁文晋

袁友顺

袁甲三

袁长发

袁以鳌

袁正彪

袁有杰

袁有胜

袁光明

袁年兴

袁廷赞

袁名桂

袁芳瑛

袁作兴

袁国祥

袁国泰

袁国富

袁明亮

袁荣松

袁彦贤

袁南玉

袁思宗

袁品美

袁桂秀

袁菊桂

袁辅仁

袁复盛

袁得胜

袁禄云

袁禄尔

袁裕应

袁蕃安

都兴阿

耆龄

耿光宣

聂琪

聂万盛

聂丰恒

聂世芬

聂兰桂

聂永芳

聂成名

聂光明

聂先峰

聂忠茂

聂常本

聂朝一

聂福厚

莫正春

莫有升

莫祥芝

莫楚和

莫鉴金

贾桢

桂良

夏鼎

夏燮

夏文彬

夏必胜

夏永贵

夏玉辉

夏安谦

夏廷樾

夏宏江

夏泽民

夏祖福

夏祖德

夏恩太

夏得福

桂攀

桂成彪

桂吴氏

顾斌

顾椿

顾云彩

顾春和

顾添喜

顾德望

柴时霖

柴维翰

晏文祥

晏元旦

晏玉春

晏发贵

晏光廷

晏忠谅

晏崇顺

晏崇耀

钱兰

钱德

钱文炳

钱文俊

钱日胜

钱有贵

钱怀荣

特克升额

秧启礼

翁荣

翁光斗

翁同书

翁学本

翁宗厚

倭仁

倭升额

倭克吉布

倭楞额

倪世仪

倪昌明

倪荣华

侯文魁

徐升

徐氏（罗遵殿之妻）

徐敏

徐澜

徐鉴

徐三元

徐三胜

徐大进

徐万春

徐上达

徐文翰

徐开泰

徐元庆

徐元和

徐云辉

徐长文

徐长胜

徐仁兴

徐玉麟

徐占魁

徐汉章

徐发祥

徐庆章

徐守茂

徐守泉

徐守富

徐有五

徐有壬

徐有成

徐克经

徐即发

徐纯林

徐学文

徐於龄

徐宝奎

徐尚龙

徐尚德

徐国香

徐秉鉴

徐贵馨

徐胜禄

徐首登

徐恒泰

徐祚明

徐春林

徐珍善

徐荣生

徐荣魁

徐树棠

徐思美

徐衍庆

徐绚彩

徐祥云

徐泰和

徐梓臣

徐梅得

徐梅萼

徐得标

徐普照

徐富二

徐越茂

徐斯匡

徐循发

徐新发

徐镇楚

徐德亮

徐德度

徐德润

徐瞻岱

殷文玉

殷开岭

殷开选

殷长胜

殷绍周

殷福元

卿仕祥

卿桂芳

凌亨

凌寿

凌万资

凌上达

凌子龙

凌斗贵

凌长升

凌凤翔

凌加添

凌书云

凌兴发

凌有和

凌迁乔

凌合明

凌荫廷

凌注经

凌护益

凌学文

凌怡发

凌宝林

凌其升

凌贤耀

凌贤曜

凌建万

凌胜发

凌胜辉

凌清香

凌望书

凌谟询

凌谟谅

凌煌寿

凌颖贤

凌熙照

涂月桂

涂正兴

涂成远

涂华山

涂安邦

涂临坤

涂贵彪

涂清贵

涂添贵

衷兴梂

高浚

高淳

高衔

高寅

高森

高镛

高士珍

高士濂

高士濬

高大寿

高文镜

高丙谋

高发光

高成春

高启才

高启典

高启得

高启善

高连升

高连胜

高胡雄

高松发

高秋鄂

高佩琴

高俊明

高绍辉

高浚明

高益寿

高祥霖

高桂云

高梦汉

高得胜

高联珠

高程氏

郭大顺

郭万胜

郭万斌

郭子奇

郭天福

郭立和

郭玉堂

郭正云

郭正廷

郭正荣

郭世树

郭占先

郭对扬

郭兴荣

郭守谦

郭式浚

郭式源

郭有年

郭有盛

郭同发

郭华桂

郭应麟

郭志融

郭运连

郭时早

郭佑兴

郭茂盛

郭松林

郭昌吉

郭昌林

郭明鳌

郭金山

郭征畴

郭孟仁

郭思昭

郭馀森

郭家骏

郭家镛

郭盛明

郭清泰

郭鸿捷

郭鸿翥

郭章生

郭琳珠

郭惠忠

郭鹏程

郭福堂

郭瑞芳

郭嵩焘

郭德馨

郭瑾

席大成

席俊和

席德元

唐忠

唐之纯

唐三祚

唐士珍

唐万泰

唐千祥

唐义山

唐义训

唐义洪

唐义彪

唐义谟

唐元成

唐云汉

唐长松

唐仁廉

唐凤鸣

唐凤翥

唐书麒

唐用世

唐训方

唐训利

唐永发

唐玉益

唐玉德

唐正明

唐东茂

唐占玉

唐仕顺

唐仪选

唐兴胜

唐安邦

唐邦巨

唐吉陶

唐芝纯

唐有胜

唐有章

唐光远

唐光明

唐光辉

唐光曜

唐年庆

唐年泰

唐先众

唐廷健

唐自陶

唐自新

唐名扬

唐宏福

唐寿山

唐进德

唐远方

唐远武

唐远

唐志琳

唐更新

唐秀升

唐延福

唐体杰

唐启虞

唐坤山

唐国轩

唐国胜

唐昌瑚

唐明贤

唐明顺

唐明静

唐明德

唐金声

唐宗尧

唐恒立

唐恒胜

唐炳奎

唐荣德

唐拱照

唐星照

唐香益

唐顺利

唐胜武

唐桂林

唐桂南

唐桂源

唐振先

唐逢辰

唐清和

唐梅洪

唐盛世

唐得升

唐得胜

唐得福

唐随意

唐葵英

唐朝万

唐景春

唐新桂

唐蓝保

唐锡东

唐锡纪

唐锡常

唐肇虞

唐德升

唐德修

宽惠

诸必和

诸葛槐

诸腾汉

谈开亮

谈玉声

通安

陶云

陶桄

陶文发

陶日升

陶正发

陶安国

陶芝才

陶如山

陶寿玉

陶青松

陶金镛

陶洪升

陶泰益

陶淳缃

陶焕勋

陶鸿升

陶福昌

陶履元

十一画

黄升

黄光

黄庆

黄芳

黄杰

黄查

黄高

黄梧

黄冕

黄照

黄翰

黄一升

黄三十

黄三清

黄士福

黄大德

黄万友

黄万兴

黄万成

黄万盛

黄万富

黄义方

黄义荀

黄义章

黄之一

黄飞龙

黄文国

黄文金

黄文清

黄文焕

黄方林

黄心穀

黄开元

黄开甲

黄开榜

黄天彤

黄天喜

黄元群

黄云义

黄云汉

黄世兴

黄世隆

黄世瑚

黄五福

黄友升

黄友名

黄友胜

黄少春

黄日胜

黄日新

黄仁声

黄仁志

黄仁和

黄丹元

黄以楠

黄孔遴

黄立胜

黄永胜

黄玉发

黄玉芳

黄玉亭

黄玉胜

黄玉莲

黄玉清

黄玉昆

黄玉麟

黄正元

黄正贵

黄世兴

黄世隆

黄本笏

黄功卓

黄石安

黄石谷

黄龙光

黄东南

黄占魁

黄由先

黄北海

黄用宾

黄仕贵

黄发甲

黄邦治

黄式瓒

黄吉祥

黄芝兰

黄再玉

黄协吉

黄在玉

黄有馀

黄有盛

黄光亨

黄光辉

黄兆祥

黄兆麟

黄年发

黄先铎

黄廷瓒

黄华岳

黄合胜

黄兴贵

黄安仁

黄安贵

黄安盛

黄时召

黄应浩

黄宏藻

黄寿山

黄寿林

黄志有

黄孝宅

黄芳玉

黄芥卿

黄连升

黄连旺

黄连胜

黄作立

黄位高

黄体兴

黄际昌

黄纯珍

黄昌蕃

黄泽远

黄怡训

黄宗太

黄宗汉

黄宗照

黄定山

黄诗禄

黄武明

黄其才

黄其秀

黄英彪

黄坦登

黄杰宝

黄述贵

黄虎臣

黄国尧

黄国栋

黄明发

黄明藻

黄鸣珂

黄采芹

黄秉珍

黄和鸣

黄金云

黄金台

黄金彪

黄金镒

黄举之

黄洪魁

黄洽文

黄宣发

黄神喜

黄荣华

黄南岳

黄南夔

黄厚旦

黄昭怡

黄思学

黄科发

黄俊香

黄复胜

黄胜山

黄胜兴

黄盈魁

黄润昌

黄润章

黄海青

黄海清

黄益诰

黄益清

黄高发

黄家安

黄家驹

黄家麒

黄泰和

黄载朝

黄莲青

黄振成

黄秩普

黄得魁

黄清文

黄清桂

黄清源

黄菊亮

黄盛昌

黄崇中

黄崇孝

黄彩文

黄得祥

黄得魁

黄道周

黄道南

黄曾慰

黄富连

黄琮恳

黄敬亭

黄朝歧

黄惠清

黄辉山

黄量成

黄赐履

黄储宝

黄登云

黄源开

黄新发

黄新诒

黄福田

黄福昌

黄福春

黄福荣

黄福胜

黄楚武

黄楚南

黄锡宇

黄锡彤

黄锡瑞

黄锦云

黄锦益

黄澄清

黄增福

黄德凯

黄德喜

黄履亨

黄燕方

黄赞汤

黄攀庆

梅士杰

梅天宝

梅吉普

萧越

萧樾

萧又三

萧三元

萧大年

萧大有

萧大桢

萧万忠

萧万顺

萧上林

萧广芬

萧习文

萧元亨

萧云贵

萧仁才

萧仁益

萧仁遂

萧仁魁

萧介堂

萧文太

萧开印

萧中玉

萧中禄

萧友元

萧友章

萧长发

萧长茂

萧长青

萧长清

萧以德

萧必友

萧玉堂

萧正伦

萧正珊

萧正祥

萧占元

萧本言

萧龙祥

萧东华

萧东遂

萧成贵

萧先达

萧自谦

萧发一

萧年禄

萧有训

萧有贞

萧有序

萧有益

萧同燕

萧合胜

萧庆友

萧庆衍

萧庆音

萧庆高

萧庆祥

萧庆富

萧庆福

萧兴泗

萧寿

萧孝林

萧呈祥

萧迎祥

萧言慎

萧良进

萧启本

萧启江

萧启淮

萧启源

萧志高

萧时六

萧孚泗

萧其昌

萧国财

萧国泰

萧明忠

萧知音

萧宝俊

萧珍玉

萧俊三

萧举臣

萧春华

萧柳五

萧树怀

萧星文

萧星禄

萧品元

萧品南

萧信集

萧泰胜

萧致和

萧致祥

萧馀胜

萧凌云

萧桂祥

萧积玉

萧积芹

萧积松

萧积思

萧积蕊

萧高二

萧浚兰

萧得贵

萧清山

萧清元

萧清世

萧章开

萧章林

萧盛远

萧隆泰

萧惠南

萧集山

萧赏谦

萧瑞祥

萧楚胜

萧锡珍

萧锦芳

萧锦臣

萧腾龙

萧新盛

萧瑾敷

萧德志

萧德扬

萧德胜

萧德魁

萧翰庆

曹禾

曹守

曹炜

曹炯

曹戭

曹才禄

曹义胜

曹文先

曹文坤

曹六鳌

曹方山

曹元七

曹元春

曹云胜

曹升云

曹长青

曹仁美

曹玉怀

曹正太

曹光丹

曹光兴

曹自文

曹沈氏

曹应中

曹应科

曹应章

曹良臣

曹启秀

曹志金

曹步文

曹近章

曹定汉

曹秉正

曹洪亮

曹春发

曹笃清

曹禹门

曹胜和

曹桂和

曹恩发

曹鸿开

曹盖运

曹乾山

曹得华

曹楚玉

曹锦荣

曹澍钟

曹德勋

萨英额

戚继光

龚杰

龚大翥

龚上达

龚义一

龚文超

龚凤林

龚庆魁

龚有志

龚先知

龚廷贵

龚连璧

龚利恒

龚茂发

龚歧皋

龚明国

龚绍基

龚拱纶

龚复义

龚信云

龚信仁

龚培元

龚隆贵

龚朝明

龚福八

龚福恩

龚瑞庭

龚（宫）瞎子

盛汇湘

盛昌麟

盛洪德

盛得华

盛德华

常山

常绩

阎泰

阎炜

阎廷臣

阎敬铭

崇实

眭金城

昆寿

崔大光

崔文田

崔文衡

崔守信

崔国载

崔思坤

崔得胜

崔掌珠

符长青

符秉仁

清福

鸿楚山

梁万贵

梁文栋

梁开国

梁永培

梁玉发

梁汝滋

梁有贵

梁来友

梁求六

梁里仁

梁作章

梁伯玉

梁伯峤

梁泽明

梁洪元

梁逢春

梁清和

梁硕钊

梁朝贵

梁惠堂

梁弼矩

梁福缘

梁德和

章澍

章立明

章世德

章在作

章夺锦

章合才

章寿麟

章陈氏

章明德

章廷弼

章荣先

章顺吉

章继先

章隆泉

章德懋

康文定

康立福

康光耀

康国器

康荣诰

康景辉

康群林

扈高发

隆柏春

隆福春

隆德元

巢日升

十二画

琳润

彭仪

彭发

彭珍

彭九莲

彭九皋

彭三奇

彭三馀

彭三喜

彭大田

彭大寿

彭山屺

彭万仁

彭万芗

彭万全

彭万胜

彭万盛

彭才瑶

彭义俊

彭义益

彭小春

彭飞雄

彭文炳

彭文德

彭开元

彭开宇

彭开武

彭元吉

彭元瑞

彭云汉

彭云扬

彭太和

彭友发

彭友年

彭友胜

彭友堂

彭日新

彭长春

彭长胜

彭仁六

彭凤香

彭以彰

彭孔发

彭立延

彭立荣

彭礼和

彭必胜

彭让三

彭永发

彭永昌

彭永清

彭永龄

彭永德

彭玉秀

彭玉胜

彭玉堂

彭玉麟

彭正义

彭正泰

彭世辉

彭世藻

彭可禄

彭龙翔

彭东成

彭东岳

彭东贵

彭占魁

彭发一

彭发山

彭兴科

彭汝琮

彭庆元

彭庆亮

彭齐仕

彭邦达

彭耳顺

彭有发

彭有松

彭有胜

彭有益

彭光斗

彭光裕

彭先俊

彭廷光

彭廷英

彭传善

彭伦禄

彭全胜

彭华林

彭行义

彭行吉

彭聿修

彭如胜

彭良佐

彭启发

彭寿喜

彭进贤

彭苏章

彭克胜

彭连升

彭岚云

彭秀来

彭秀清

彭迎祥

彭际志

彭尚珍

彭学士

彭学仕

彭泽仁

彭泽润

彭泽梓

彭宝山

彭定龙

彭定邦

彭青莲

彭英祥

彭坤林

彭述清

彭林发

彭枝江

彭松森

彭贤敬

彭国云

彭旺益

彭明发

彭忠堂

彭忠康

彭和贵（桂）

彭岳英

彭周贤

彭经俊

彭经绪

彭美材

彭举选

彭洪南

彭春富

彭春魁

彭荣华

彭荣泮

彭荣祥

彭荣致

彭荣麟

彭厚坤

彭星占

彭品中

彭重九

彭复发

彭复顺

彭复胜

彭顺五

彭顺文

彭俊德

彭胜云

彭胜发

彭炳武

彭宣发

彭益胜

彭益龄

彭祥发

彭祥胜

彭祥瑞

彭祯祥

彭泰山

彭振武

彭振逵

彭振澜

彭称先

彭称秀

彭称贵

彭称顺

彭称道

彭称鹤

彭倬宜

彭清佑

彭康本

彭基明

彭基品

彭基彩

彭菽章

彭盛世

彭盛荣

彭接喜

彭得胜

彭绪山

彭绪芳

彭绪烈

彭维玉

彭维藩

彭遂良

彭琼英

彭斯举

彭敬林

彭惠武

彭辉廷

彭紫云

彭景名

彭鼎德

彭舒焱

彭贵

彭源洽

彭福田

彭福成

彭福昌

彭福胜

彭锦明

彭锦湘

彭锦腾

彭端大

彭毓橘

彭德凤

彭德炀

彭德远

彭爵儒

蒋大周

蒋义才

蒋开典

蒋开胜

蒋云魁

蒋友和

蒋长典

蒋玉生

蒋玉贵

蒋世其

蒋幼龙

蒋仲梅

蒋时庆

蒋学三

蒋茂胜

蒋林顺

蒋国玉

蒋昌林

蒋明升

蒋星堂

蒋贵禄

蒋香萍

蒋复胜

蒋信玉

蒋益彰

蒋益澧

蒋清高

蒋鸿琪

蒋得胜

蒋得高

蒋得亿

蒋福春

蒋福胜

蒋凝学

葛佐朝

葛光明

葛奇益

葛南世

葛培因

葛耀明

董文华

董世潮

董寿之

董辰保

董绍昌

董春盛

董维思

辜巨元

辜寿龙

辜胜友

辜高凤

辜继昌

辜蛟凤

辜德兴

韩杰

韩万林

韩凤舞

韩进春

韩进智

韩来顺

韩声呈

韩衍彬

韩峻勋

韩德友

韩德贵

塔齐布

棍布车楞

覃星举

粟广运

粟克明

粟得胜

粟履泰

揭鸿升

景霖

喻万安

喻万清

喻子鹏

喻与奇

喻方元

喻友文

喻中德

喻丹桂

喻汉珍

喻礼泰

喻本立

喻生发

喻乐廷

喻吉三

喻再成

喻光祝

喻光彪

喻团溥

喻先达

喻任才

喻名华

喻怀远

喻启英

喻克发

喻佐卿

喻武阶

喻青选

喻松乔

喻贤能

喻和远

喻恒清

喻荣升

喻思乔

喻思和

喻科癸

喻科登

喻科德

喻复胜

喻俊明

喻胜荣

喻高尚

喻祥瑞

喻致维

喻卿燮

喻清顺

喻清斯

喻焕成

喻萃林

喻乾元

喻琼林

喻喜发

喻惠吉

喻慎堃

喻福庆

喻福临

喻嵩岳

喻德发

喻德俊

喀尔库

程坛

程枚

程泉

程烜

程乃文

程云路

程水佑

程永年

程玉先

程正元

程正洪

程庆才（材）

程廷发

程观顺

程连发

程张氏

程宝香

程松林

程择方

程招喜

程虎炳

程旺贵

程绍泉

程祖诰

程星轸

程修武

程高氏

程桓生

程添麒

程景刚

程福林

程耀甫

储列

储三魁

储士砚

储万里

储为美

储名煌

储者才

储笃因

储超远

储曾氏

傅立全

傅四美

傅发楚

傅自铭

傅寿柏

傅克珍

傅忠信

傅承云

傅春华

傅信田

傅保华

傅振邦（帮）

傅培峰

傅得高

傅儒珍

舒保

舒翰

舒本立

舒占魁

舒尔德善

舒成胜

舒光才

舒克相

舒国熙

舒春华

舒得胜

舒隆阿

舒维千

鲁再高

鲁成章

鲁佳美

鲁振帮

鲁隆棨

游长厚

游以纯

游志亮

游理亭

游顺意

湛七贤

湛丰发

湛占魁

湛先绪

湛先富

湛自亮

湛庇全

湛取德

湛奇龙

湛金山

湛得善

湛喜元

湛德宗

湛德美

湛德彰

温则光

温春荣

温德勒克西

善山保

普元发

普玉林

普承尧

普承忠

曾广明

曾广凝

曾广翼

曾大升

曾大亨

曾万友

曾文富

曾云庆

曾云滔

曾日祥

曾升登

曾长寿

曾必发

曾永发

曾玉山

曾玉成

曾玉音

曾玉策

曾玉衡

曾正汉

曾正林

曾贞幹

曾兴泗

曾关福

曾交八

曾庆勋

曾庆烈

曾有美

曾有馀

曾成芝

曾光武

曾岂凡

曾华国

曾如二

曾纪仁

曾纪寿

曾志祥

曾良佐

曾远香

曾克文

曾连山

曾步招

曾秀贤

曾秀清

曾应科

曾宗豪

曾定元

曾定荣

曾定雄

曾武道

曾珍祥

曾松四

曾松其

曾松林

曾松明

曾国华

曾国荃

曾昌玉

曾明升

曾明贵

曾忠恕

曾忠堂

曾和荣

曾念四

曾炳荣

曾威烈

曾昭仁

曾昭礼

曾昭集

曾昭麒

曾贵三

曾顺泰

曾钦明

曾润学

曾席珍

曾诸保

曾桂四

曾桂堂

曾益明

曾继林

曾望颜

曾惟恒

曾盛祈

曾得标

曾得喜

曾隆祥

曾裕庆

曾喜元

曾敬学

曾朝发

曾紫卿

曾瑞英

曾献廷

曾献耀

曾毓璋

曾毓蔚

曾毓衢

曾德成

曾德勋

曾德喜

曾德麟

曾赞高

曾繁永

曾骥云

曾耀坤

曾麟书

曾麟魁

童三元

童永临

童正顺

童世湖

童仕发

童发旺

童在天

童启文

童法三

童定佐

童定勋

童青一

童明哲

童忠德

童春喜

童荫堂

童胜发

童高坤

童泰山

童振仁

童恩寿

童特发

童益彰

童能敬

童添云

童梅华

童崇发

童隆兴

童滋根

童惠然

童覃香

童瑗光

童碧发

童攀桂

富惠

裕麟

谢九

谢文

谢合

谢梦

谢焜

谢满

谢九霄

谢三洪

谢大舒

谢义香

谢文四

谢文明

谢文通

谢方氏

谢方氏（谢木之妻）

谢方氏（谢九之妻）

谢方氏（谢安心之妻）

谢为朝

谢为翰

谢心希

谢丰升

谢王氏

谢太元

谢长庆

谢长青

谢仁四

谢仁抚

谢仁和

谢仁贵

谢让姑

谢永芳

谢永寅

谢玉来

谢玉堂

谢凤高

谢正南

谢可仕

谢田氏

谢生藻

谢仕有

谢召班

谢兴元

谢兴时

谢安心

谢邦翰

谢有胜

谢光前

谢光晋

谢光裕

谢先光

谢廷珩

谢任南

谢华艾

谢华良

谢华庙

谢华恂

谢华绩

谢全方

谢观国

谢如晖

谢如辉

谢步瀛

谢汪氏

谢沈氏（谢康之妻）

谢沈氏（谢梦之妻）

谢寿祺

谢运贵

谢佑七

谢希迁

谢张氏

谢宜安

谢明久

谢明月

谢明亮

谢明高

谢明喜

谢绍运

谢绍谦

谢洪训

谢洪春

谢庭芝

谢春堂

谢栋发

谢品五

谢复云

谢修庆

谢胜三

谢席嘉

谢唐氏

谢祥元

谢鸿禧

谢梦草

谢崇锡

谢崇效

谢彩画

谢得龙

谢得泗

谢得桂

谢随天

谢敦福

谢葆芳

谢惠泽

谢雄魁

谢景春

谢楚玉

谢嗣湘

谢福麟

谢德凤

谢履中

谢融和

十三画

瑞昌

瑞瑸

鄢正泰

鄢仕安

鄢南亭

蒲德贵

蓝珩

蓝瑢

蓝万成

蓝友胜

蓝占魁

蓝良贵

蓝家秀

蓝福魁

蓝瑞祥

蒯亮容

楚玉松

楚东亮

赖万

赖长

赖发

赖朴

赖明

赖谦

赖福

赖三连

赖永寿

赖玉新

赖华胜

赖明方

赖准发

赖菊辉

赖裕新

雷太顺

雷文焕

雷正清

雷正绾

雷兴祥

雷廷侠

雷名孝

雷进科

雷明远

雷明亮

雷周氏

雷定荣

雷相义

雷复胜

雷胜友

雷桃玉

雷隆方

雷维翰

雷福尧

雷照雄

雷嘉澍

阙国顺

路友贵

简连芳

简细谋

锡荣

催克木升

窦安邦

詹升

詹仪桂

詹永清

詹荣发

詹荣清

詹鸿宝

解洪德

解得正

鲍超

鲍瑔

鲍李氏

鲍昌胜

鲍神发

鲍富兴

鲍锦绣

廉兆纶

雍昌富

满长喜

满达尔玛

满建福

福兴

福咸

福济

褚景锠

十四画

赫特赫讷

蔡珍

蔡接

蔡锷

蔡山如

蔡元升

蔡立阶

蔡次贤

蔡有胜

蔡远桂

蔡志皋

蔡定国

蔡松一

蔡映斗

蔡鸿启

蔡康业

蔡敬堂

蔡新祥

蔡锦青

蔡锡钧

蔡德馨

蔡懋赓

裴度

裴国发

裴思朝

虞照

虞兆龙

虞斌辉

毓科

毓清

僧格林沁

漆长春

遮克敦布

廖谦

廖士彦

廖大胜

廖文明

廖长益

廖永清

廖永福

廖玉林

廖玉堂

廖世林

廖世霖

廖安邦

廖寿山

廖孝武

廖连坤

廖宗友

廖定升

廖转兴

廖洪桂

廖首举

廖显朝

廖逢春

廖康信

廖彩华

廖得胜

廖福先

廖献廷

廖德福

察额隆

谭三捷

谭万寿

谭义林

谭飞雄

谭元发

谭韦氏

谭太和

谭友成

谭日升

谭见审

谭长胜

谭仁义

谭必胜

谭玉成

谭玉明

谭玉贵

谭正祥

谭正喜

谭世魁

谭加耀

谭发律

谭兴名

谭兴辅

谭兴富

谭庆扬

谭庆恩

谭吉祥

谭有才

谭有胜

谭有福

谭光亮

谭光富

谭兆祥

谭朱氏

谭廷襄

谭传位

谭传富

谭伦良

谭全胜

谭会友

谭怀玉

谭良灿

谭启荣

谭连胜

谭位高

谭庚铭

谭其益

谭茂盛

谭果堂

谭国泰

谭忠惠

谭经魁

谭洪典

谭祝喧

谭显科

谭贵华

谭品元

谭高升

谭能德

谭清涟

谭得胜

谭隆开

谭焱奎

谭琼芝

谭瑞堂

谭献定

谭魁廷

谭碧礼

谭鹤鸣

谭德喜

翟诰

翟大器

翟火姑

翟加喜

熊杰

熊又四

熊三和

熊门庆

熊义胜

熊文魁

熊开昭

熊太和

熊长胜

熊长清

熊兰桂

熊正坤

熊吉华

熊光开

熊廷芳

熊伟煌

熊应文

熊近光

熊林芝

熊国府

熊明良

熊金榜

熊绍南

熊洞试

熊首朴

熊亮发

熊祖锡

熊春祥

熊贵茂

熊品佳

熊高汝

熊桂林

熊铁生

熊烜煌

熊菊香

熊常成

熊常富

熊得兆

熊得寿

熊得凯

熊得胜

熊清义

熊清喜

熊隆名

熊曾魁

熊朝云

熊登武

熊登照

熊福茹

熊瑞祥

熊殿元

熊辟雍

熊德凯

熊德照

熊澧仁

缪执中

十五画

樊俊

樊有胜

樊希仲

樊禄斌

樊龄熙

鹤龄

虢启东

黎献

黎万胜

黎日晟

黎以成

黎玉发

黎玉春

黎有馀

黎光发

黎光明

黎光裕

黎华钊

黎多福

黎启盛

黎攸和

黎希文

黎宗铭

黎英培

黎举一

黎冠湘

黎高升

黎泰春

黎泰珍

黎钲湖

黎得亮

黎得盛

黎葵玉

黎遇春

黎登照

黎福畴

黎德盛

德兴阿

滕仁喜

滕世昌

滕代茂

滕代贵

滕代富

滕加洪

滕兴泰

滕有富

滕步云

滕国义

滕国献

滕建中

滕家有

滕家名

滕湘云

滕嗣武

潘苟

潘谟

潘山和

潘之澜

潘文质

潘云祥

潘以德

潘本庆

潘成宗

潘光前

潘兆奎

潘先珍

潘河清

潘宏胜

潘运璋

潘泗知

潘英祥

潘尚友

潘国妙

潘昌椿

潘金元

潘金友

潘经历

潘绍池

潘绍全

潘绍连

潘举贤

潘树保

潘俊彩

潘容坤

潘家杰

潘尊贤

潘程氏

潘楚忠

潘筠基

潘魁胜

潘梁柱

潘敬昶

潘毓瑞

颜三阳

颜长发

颜向阳

颜连玉

颜作玉

颜雨喜

颜洪开

颜培文

颜得胜

颜得盛

颜鸿魁

颜焕楚

颜朝斌

颜福财

十六画

薛焕

穆正春

豫祺

十七画

戴龄

戴

戴万胜

戴长元

戴仁凤

戴文英

戴文斌

戴丰福

戴云辉

戴友品

戴中和

戴玉振

戴正友

戴芝兰

戴光明

戴名山

戴怀亮

戴佑胜

戴宝香

戴武成

戴国太

戴国斌

戴明前

戴忠信

戴秉钧

戴洪福

戴养生

戴帮贵

戴帮祥

戴帮赓

戴昭坤

戴贵发

戴贵字

戴贵传

戴贵青

戴贵明

戴贵泰

戴选拔

戴润四

戴家仁

戴梅魁

戴得福

戴富魁

戴朝议

戴登高

戴殿魁

戴碧朝

戴嘉玉

戴算高

魏栋

魏鄂

魏斌

魏瀛

魏三阳

魏大伸

魏长春

魏正荣

魏业德

魏四乐

魏发桂

魏兴洪

魏有德

魏光春

魏光荣

魏廷胜

魏松亭

魏学源

魏忠海

魏承显

魏显初

魏接诏

魏禄升

魏德田

魏德容

十八画

瞿升安

瞿永和

瞿正荣

瞿盛庆

瞿遵训

瞿端明

编制者：李昱峰　陈琦

暴宏博

曾国藩全集（三）

奏稿之三

曾国藩

岳麓书社

注释

□□□□□

本书中所出现的如上方框同原版纸书。

目录

咸丰十一年

001．官军扼守景德镇会剿洋塘大捷折　正月二十四日

002．洋塘历口等处阵亡员弁请恤单　正月二十四日

003．附咨文　咨胡林翼毓科等（转录明谕：答上折）　四月初四日

004．附咨文　咨胡林翼等（转录明谕：答上件请恤单）　四月初四日

005．逆匪分犯大赤大洪二岭官军迎剿获胜折　正月二十四日

006．附咨文　咨胡林翼毓科等（转录明谕：答上折）　四月初四日

007．请饬部另颁钦差大臣关防片　正月二十四日

008．附咨文　咨官文袁甲三胡林翼毓科翁同书（转录明谕：答上片）　四月初四日

009．近日江皖交界贼势军情片　正月二十四日

010．谢赏福字荷包等项恩折　二月初八日

011．官军破贼黄麦铺等处江西饶九境内肃清折　二月初八日

012．附咨文　咨官文袁甲三等（转录明谕：答上折）　四月十四日

013．拟移驻东流建德抽出霆军以备援应片　二月初八日

014．附咨文　咨胡林翼等（转录廷寄：答上片）　四月十三日

015．拣员请补沿河要缺知府折　二月二十五日

016．官军攻破上溪口贼巢进克休宁县城折　二月十七日

017．附咨文　咨官文袁甲三等（转录明谕：答上折）　四月十三日

018．近日江楚军情片　二月十七日

019．附咨文　咨瑞昌王有龄等（转录廷寄：饬新任浙江布政使林福祥迅速赴任）　三月

020．官军分剿婺源乐平大股窜匪折　三月二十四日

021．附咨文　咨胡林翼等（转录明谕：答上折）　五月初二日

022．岭外逆匪窜扑西北两路官军分剿大胜折　三月二十四日

023．附咨文　咨胡林翼等（转录明谕：答上折）　五月初二日

024．官军进攻徽州未能得手折　三月二十四日

025．附咨文　咨胡林翼等（转录明谕：答上折）　五月初二日

026．景德镇失陷陈大富等殉节折　三月二十四日

027．附咨文　咨胡林翼毓科左宗棠（转录明谕：答以上折片）　五月初四日

028．奏参余述祖申协煊王峻片　三月二十四日

029．附札文　饬知两江总粮台等（转录明谕：答上片）　五月初二日

030．再陈江皖大局并移驻东流片　三月二十四日

031．官军破贼乐平鄱景浮乐一律肃清折　四月初二日

032．附咨文　咨官文等（转录明谕：答上折）　五月初六日

033．请将左宗棠改为帮办军务片　四月初二日

034．附咨文　咨官文左宗棠等（转录明谕：答上片）　五月初六日

035．救援安庆及江皖军事布署片　四月初二日

036．酌保左宗棠一军出力员弁折　四月初二日

037．附咨文　咨左宗棠（转录廷寄：答酌保左宗棠军员弁折）　五月初四日

038．附咨文　咨左宗棠（转录吏部咨开上谕抄单）　六月十七日

039．酌保鲍超一军出力员弁折　四月初二日

040．附照会　照会鲍超（转录上谕：复酌保鲍超军出力员弁折）　五月初四日

041．附照会　照会鲍超（转录吏部咨开上谕抄单）　六月十八日

042．附咨文　咨薛焕耆龄等（转录廷寄：答巴栋阿等各处请筹军饷折）　四月十四日

043．附咨文　咨胡林翼左宗棠等（转录廷寄：着曾国藩酌拨兵勇往扎婺源声援江浙）　四月二十四日

044．附咨文　咨胡林翼李续宜等（转录明谕：饬拣员署任皖南镇总兵）　五月初二日

045．官军围攻赤冈岭贼垒折　五月十八日

046．附咨文　咨官文胡林翼李续宜（转录明谕：答上折）　六月二十七日

047．江南乡试未能举行折　五月十八日

048．李金旸张光照正法片　五月十八日

049．代递唐鉴遗折折　五月十八日

050．附录明谕　唐鉴病故赐谥　六月

051．安庆围师稳守力战拒退援贼折　五月二十日

052．代奏左宗棠谢恩折　五月二十八日

053．附录廷寄　金华府县三城连陷着左宗棠等速统师援浙并饬查参张集馨在九江闻警退逃　五月

054．收复徽州府城折　五月二十八日

055．附咨文　咨官文袁甲三等（转录明谕：答上折）　八月初二日

056．遵保皖南镇道折　五月二十八日

057．附咨文　咨袁甲三等（转录明谕：答上折）　七月二十六日

058．代奏杨载福请假折　五月二十八日

059．附咨文　咨官文左宗棠等（转录明谕：杨载福着赏假四个月回籍省亲）　八月初二日

060．奏参郑阳和等纵勇闹事及不遵军令片　五月二十八日

061．附咨文　咨胡林翼（转录明谕：答上片）　七月二十六日

062．饬陈金鳌赴南赣镇新任片　五月二十八日

063．近日大江南北贼势军情片　五月二十八日

064．请严禁英法等国商船附载汉奸济匪折　五月二十九日

065．克复黟县建德等处出力员弁七案并保折　六月初八日

066．附咨文　咨毛鸿宾（转录行在军机处片：答上折）　七月二十三日

067．附咨文　咨毛鸿宾（转录吏部咨开上谕抄单）　九月十二日

068．附咨文　咨兵部（查询吏部四月七月两次咨抄上谕中遗漏人员）　九月十二日

069．水陆各军阵亡病故各员弁请恤折　六月初八日

070．附咨文　咨李续宜左宗棠等（转录明谕：答上折）　七月二十七日

071．复陈左宗棠军暂难援浙折　六月初八日

072．奏请彭玉麟缓赴新任片　六月初八日

073．附咨文　咨官文劳崇光等（转录明谕：答上片）　七月二十三日

074．遵查张集馨畏葸并声明张敬修病重片　六月初八日

075．附录明谕　江西藩台张集馨革职臬台张敬修休致　七月

076．复陈华祝三胪奏折　六月十八日

077．黄胜林率勇闹饷正法片　六月十八日

078．近日皖江鄂三省军情梗概片　六月十八日

079．附咨文　咨官文胡林翼等（转录廷寄：购买外洋船炮着劳崇光曾国藩等分别妥筹）　七月初一日

080．安庆围师扫平菱湖两岸贼垒折　六月二十二日

081．湖北筹拨协饷情形片　六月二十二日

082．贼陷黄州请旨交部议处片　六月二十二日

083．复陈购买外洋船炮折　七月十八日

084．请先调上海旧有轮船试用片　七月十八日

085．附咨文　咨薛焕等（转录廷寄：着严饬地方实力设防不得徒事捐敛）　七月十八日

086．左宗棠军五六两月战守情形折　七月十八日

087．附咨文　咨左宗棠胡林翼等（转录明谕：答上折）　九月初四日

088．口外购买战马请免马税片　七月十八日

089．请饬查奏折沉失片　七月十八日

090．近日安庆及皖南江西湖北军情片　七月十八日

091．恭报两次接印日期折　七月二十八日

092．附咨文　咨王梦龄薛焕（转录廷寄：饬江北州县将月粮一半变价折银解淮接济军饷）　八月初二日

093．鲍超一军丰城大捷折　八月初二日

094．附咨文　咨官文毛鸿宾等（转录明谕：答上折）　九月

095．克复安庆省城片　八月初二日

096．附咨文　咨官文等（转录明谕：答上片）　九月

097．水师克复池州府城折　八月初十日

098．附录明谕　答水师克复池州府城折　九月

099．奏拨江西漕折银并停解江西协饷片　八月初十日

100．附录军机处来咨　答续提江西漕折银两片

101．附录明谕　江西停解浙江及各省协饷着户部速议　九月

102．附咨文　咨左宗棠官文等（转录廷寄：着曾国藩左宗棠妥筹兼顾应援江西）　九月初三日

103．官军力解太湖城围及桐城安庆围师连获胜仗折　八月十五日

104．克复安徽省城贼众尽数歼灭及攻剿详细情形折　八月二十五日

105．恭慰大孝折　八月二十七日

106．安徽省城酌派司道大员分任责成折　九月初九日

107．鲍超一军追贼抚州克复铅山县城折　九月初九日

108．请将鲍超补授提督实缺片　九月初九日

109．请将福建按察使张运兰留营片　九月初九日

110．降贼候补知县孙润凌迟处死片　九月初九日

111．附录廷寄　着官文曾国藩等援应寿州　九月十三日

112．附录廷寄　着仍遵前旨迅援寿州　九月二十九日

113．附录廷寄　着即饬新授衢州镇总兵朱品隆迅赴本任　十月初四日

114．附录廷寄　饬迅拨劲旅立解寿围并着严树森等军严防苗沛霖军纷窜　十月十二日

115．附录廷寄　苗沛霖应剿应抚饬妥筹商办　十月

116．沥陈前湖北抚臣胡林翼忠勤勋绩折　十月十四日

117．附录明谕　褒奖已故抚臣胡林翼　十一月

118．官军克复铜陵县无为州等处折　十月十四日

119．附咨文　咨官文等（转录明谕：答上折）　十二月二十二日

120．请将陈濬简放安庆府知府折　十月十四日

121．附录明谕　陈濬调补安庆知府并饬拣员请补江西南安知府遗缺　十一月

122．请将徽池军需二三两案免办报销片　十月十四日

123．程迪昌诬告应请革职究办片　十月十四日

124．请令曾国荃回湘募勇来皖片　十月十四日

125．附录廷寄　曾国荃速回湘募勇来皖并饬楚军援皖剿苗　十一月

126．请将宋梦兰张韶南张同生分别议恤片　十月十四日

127．附录明谕　着派员押解何桂清来京审讯　十月

128．附录明谕　沈葆桢听候曾国藩奏请简用　十月

129．克复安徽无为州城情形折　十月二十日

130．阳湖县知县杨溥请免开缺片　十月二十二日

131．谢赏加宫保衔恩折　十月二十六日

132．谢两弟国荃贞幹升秩恩折　十月二十六日

133．谢弟国华予谥恩折　十月二十六日

134．奏明拣发参将富安病故折　十月二十六日

135．附录廷寄　着官文等妥筹剿苗　十一月十五日

136．附录廷寄　着曾国藩察看苏抚薛焕浙抚王有龄能否胜任　十一月十五日

137．附录廷寄　着相机派军援浙并确查所参薛焕王有龄各款　十一月十五日

138．附录明谕　着曾国藩统辖江苏安徽江西浙江四省军务并着速饬左宗棠赴浙剿贼　十一月十五日

139．附录廷寄　着曾国藩节制江皖赣浙四省军务饬即统筹兼顾并命左宗棠赴浙督办军务　十一月十五日

140．附录廷寄　着官文曾国藩等筹商援颍　十一月十五日

141．附录廷寄　有人奏各省设立团练大臣多弊着即体察情形具奏　十一月十五日

142．附录廷寄　饬左宗棠火速援浙　十二月

143．左宗棠定议援浙请节制广徽饶诸军并自行奏报军情折　十一月十六日

144．请署藩司李桓暂缓引见并保升两司折　十一月十六日

145．拣员署理安徽臬司江宁盐巡道折　十一月十六日

146．附录明谕　奖叙万启琛李榕　十二月

147．朱品隆暂缓赴衢州镇任片　十一月十六日

148．采访忠义第四案折　十一月十六日

149．采访忠义第五案片　十一月十六日

150．请将伍兴照京控案撤销片　十一月十六日

151．请改题为奏片　十一月十六日

152．官军攻克赤冈岭菱湖贼垒及克复安庆请奖折　十一月十六日

153．克复休宁黟县及徽州府城三案并保折　十一月十六日

154．附录廷寄　着曾国藩将所参薛焕王有龄金安清各款汇入前参各款内一并详查并着保奏封疆大员　十一月二十日

155．附录廷寄　着会商筹办剿苗事宜　十一月二十日

156．附录廷寄　着遵前旨由彭玉麟统师驰赴颍阜并着查明金安清被参款　十一月二十二日

157．恳辞节制浙省各官及军务等情折　十一月二十五日

158．查复江浙抚臣及金安清参款折　十一月二十五日

159．附录明谕　金安清革职并押赴军营核算　十二月

160．保奏周腾虎等片　十一月二十五日

161．附录军机处来咨　咨告谕旨二件　十二月

162．请将伙同伪造贩木护照之左建业革讯片　十一月二十五日

163．附录廷寄　因大丧暂停年终赏给　十一月

164．附录廷寄　着左宗棠等军星驰援浙　十二月初一日

165．附录廷寄　浙省军情紧急速筹援师　十二月初四日

166．附录廷寄　宋晋奏请饬五省会剿着官文曾国藩骆秉章李续宜毛鸿宾彭玉麟妥议速奏　十二月初四日

167．附录明谕　王履谦着即革职拿问交曾国藩查办　十二月初五日

168．附录廷寄　着将王履谦所奏各情查参并饬左宗棠等军速援浙解围　十二月初五日

169．附录廷寄　饬委员查勘江西残破被灾地区奏请蠲缓并着查所参哈尔噶尚阿周成民各款　十二月十二日

170．附录廷寄　鲍超左宗棠可否并力援浙　十二月十二日

171．附录廷寄　饬鲍超取道援杭及周凤山援豫剿苗　十二月

172．附录廷寄　着曾国藩等筹画援浙力保杭城等事　十二月十九日

173．附录廷寄　有人奏请三路克复苏常着曾国藩妥筹进剿机宜　十二月十七日

174．附录廷寄　安徽省城仍建安庆并添设安徽提督事着妥议具奏　十二月十九日

175．附录廷寄　着庆端等调派水师规复宁波镇海并沿海各省严密设防　十二月二十一日

176．附录廷寄　左宗棠速救杭州并调度节制诸军自行奏报军情等事　十二月

177．附录廷寄　据奏招勇诸多流弊着各督抚及统兵大臣妥为办理　十二月二十五日

178．附录廷寄　答恳辞节制浙省各官并遵查各参款及保举李鸿章才堪重寄各折片　十二月

179．附录廷寄　着奏明彭玉麟能否胜任皖抚　十二月二十五日

180．苗沛霖应剿彭玉麟难离水营折　十二月十七日

181．遵旨派员押解何桂清进京片　十二月十七日

182．鲍军攻围赤冈岭肃清江西全省两案并保折　十二月十七日

183．杭州失守徽郡被围通筹全局折　十二月十八日

184．复奏裁撤江南团练大臣片　十二月十八日

185．开复雷嘉澍革职处分片　十二月十八日

186．请将王开化赐恤予谥片　十二月十八日

187．左军乐平大捷及建德等战汇案保奏折　十二月十八日

188．遵旨筹议五省合力会剿先陈大概情形折　十二月二十九日

189．遵旨会商防剿苗逆情形折　十二月二十九日

人名索引

返回总目录

咸丰十一年

001．官军扼守景德镇会剿洋塘大捷折正月二十四日

奏为官军扼守景德镇，迭获胜仗，旋追贼至洋塘，会剿大捷，恭折奏祈圣鉴事。

窃襄办军务候补四品京堂左宗棠一军驻扎景德镇，连克德兴、婺源二城，经臣于十一月二十八日奏明在案。左宗棠本拟由婺源进攻徽州，因接到臣函，知建德不守，普承尧一军溃退，逆贼黄文金大股已窜饶州，连陷江西数县，飞调各营由婺源回景德镇。十一月十一日，探知贼已窜近离镇五十里之枧田街，即于镇后马鞍山一带修筑营垒，并饬团绅方雪昌等于镇上之里市渡赶造浮桥。十二日，即选道王开化、训导杨昌浚、刘典等，各带亲兵十余人过河至罗家桥、洪源等处察看地势，遇贼前锋突至。王开化等按辔徐归，方过浮桥，贼骑亦至。副将崔大光用劈山炮轰毙骑贼数名，贼始却退。探报贼之大队已逼浮梁县城，随饬各营循河岸绕出截剿。贼众鼠伏不出，而伺官军收队后窜陷浮梁县城。十三日，令各营五更出队，进攻浮梁之贼，分兵守里市渡及下游之西瓜洲。贼之踞罗家桥者，伺我军队伍上赴浮梁，即拥众至对岸，先攻里市渡浮桥，复由中渡驶至西瓜洲，均经我军击退。浮梁之贼亦即遁去。十四日，贼以千余人列里市渡，以千余人列中渡，其大队直趋西瓜洲，踩浅过河，约渡至二千余人之多，排阵如新月之式。比派中营由镇中街出；前营游击罗近秋由河街出，前总哨都司黄有功继之；左营都司黄少春由后街出，后总哨都司李世颜继之。中营先到，列队洲头，枪炮排放，贼众伏地不动。参将眭金城、千总章荣先，都司张志超带队冲击，贼复抵死拒敌。适罗近秋等由左右两路抄出，王开化、杨昌浚率亲兵由中路继进，贼大惊溃，望水狂奔。我军泅水追杀先锋悍贼百余，生擒数十名，溺毙者无算。其对岸之贼，复麾中渡以下数股拥至河边，轮放枪炮。我军亦分三层排列劈山、抬枪，隔水轰击。又值从九朱明亮、副将王明辉、参将丁长胜亦各带队前来策应，贼见我兵层出不穷，遂翻山窜去。十六日，贼悉回窜洗马桥、珠田、界牌等处。此贼匪初次至景德镇，我军力战击退及收复浮梁县城之实在情形也。

左宗棠以贼之前股虽退，而黄文金大股必将复至，遂令老湘、桂营坚扼婺源前后两总哨，坚守浮梁县城；又令楚军四营于观音阁至西瓜洲沿河挖濠，修筑水墙；严饬各营日夜防守滩口，自浮城至朱村、李邙四五十里间，轮流梭巡。二十三日，洗马桥之贼果回窜至罗家桥、龙头山一带。二十四日，中渡、叶家洲、西瓜洲、老虎滩、金鱼滩、鲇鱼山等处各有贼数百踩浅渡河，均经我军击退。是夜，探报伪贼目黄文金即黄老虎率党二万余由湖口、鄱阳窜至。二十五日，贼先出千余人列里市渡；由龙头山出六七千人至西瓜洲对面，层层排列；官庄以下直至鲇鱼山，分为五路，每路约三四千人，旗帜满山。骑贼数十由老虎滩冲过，被桂勇轰退。各滩口均为我军力拒，枪炮连施，贼众披靡，伤毙多名。贼目李远继先以千余人向叶家洲牵制我师，而大队由上流高家滩过河。顷刻间，凫水而过者约三千余人，未渡者不下万余，前数十骑由扬湖街大路直趋景镇。丁长胜带队由李村捷径迎击，立毙骑贼三名。丁长胜身受矛伤，裹创血战。副将陈明南从冲内小路杀出，副将喻胜荣，游击王开琳从浮梁对面山内抄出，副将王明辉复带队赶到，右营、后营亦各率队伍正路冲杀，三面围攻，愈战愈猛，该逆大败，返奔过河。我军乘胜追击，毙贼数百名，堕水死者不计其数。其另股贼攻浮梁县城者，亦经该李世颜等各潜夺获木梯，保全坚城。据生擒贼供，是日阵斩伪指挥三名。二十七日，贼目黄文金拥众复犯浮梁，又经我军击退。适臣派绥靖镇总兵鲍超由祁门回援景德镇，前队已到。是夜四鼓，贼相率遁归枧田街、曹家渡等处。此黄文金大股续犯景德镇，官军凭河坚守，力遏凶锋之实在情形也。

贼由景镇退后，至鄱、建交界之石门、洋塘等处，与左宗棠、鲍超两军相持。雨雪连绵，不能开仗。臣于上年十二月二十八日附奏在案。嗣左宗棠由右路进扼梅源桥，鲍超由左路进扼洋塘。该逆复从下游添集贼党，麇聚于洋塘对岸之鸡公坡，并由谢家滩、泥湾街一带层层筑垒，联络二十余里。我军因雪雨阻河，未能出击。而贼时由谢家滩踩浅过河，联骑结队，意图潜扑鲍超营垒之后。正月初九日，左宗棠派令驻扎洋塘山北之四营游击罗近秋等排列鸡公坡河边以护鲍营老营；并派桂勇、楚右营列队洋塘左边，以防该逆由童家滩抄袭之路。鲍超自率所部由洋塘山左前进，一意专击下游之贼。讵该逆潜在谢家滩乘夜修搭浮桥三座，是日寅刻出，有悍贼数千渡河而南，伏于村房；又有骑贼数百，领步队数千，直趋谢家滩中路；其旁一支由童家滩过河，明突暗抄，共分三路。复于谢家滩对岸山尖密排贼队，呐喊助势。鲍超派霆中营副将陈由立、仁字营守备唐仁廉、霆副前营副将苏文彪进攻中路；霆前营副将黄庆、霆左营副将郑阳和、河溪营游击萧以德进攻左路，以训导伍华瀚华字营马队辅之；霆右营副将陈得胜、霆后营副将张玉田进攻右路，以游击赵廷贵、川海营参领明兴黑龙江马队辅之。正分拨间，鸡公坡之贼过河径袭老营，经陈得胜、张玉田会合罗近秋等各队开放连环枪炮，贼即败退。我军遂于谢家滩三路并进，该逆亦三路迎拒，鏖战二时之久，贼势不支。鲍超督饬各营乘胜猛击，直抵浮桥，杀毙悍贼二千余名。该逆夺桥而走，我军追杀，拥挤溺毙之贼数百名，有过桥不及凫水逃溺者，有逃窜下游过河经任星元炮船击毙者。贼之前队惧官军追剿河北，已将浮桥斫断。鲍超饬陈由立、唐仁廉等由浅滩分途过河，围杀一时之久，贼尸山积，内有黄袍贼及红袍贼目十余名骈死其中。我军乘势将谢家滩一带贼垒全行踏平。该逆后队山冈之贼突又层层来援，我军愈战愈奋，将贼冲为数段，该逆狼奔不顾。日暮收队回营。是日计毙贼四千余人，溺毙逃散者不计其数。据生擒贼供称：逆首林世发、许茂才死于乱军，黄文金身受重伤。夺获枪炮器械旗帜数千件。初十日黎明，鲍超会合左宗棠所部出队过河。鸡公坡之贼已踉跄宵遁，我军追至铁垆港地方。该逆分两路：一由建德回窜青阳，一归并彭泽另股。鲍超与左宗棠分派之营，跟踪追剿，以清西路；左宗棠仍回驻景德镇，稍休兵力，以防东路。此正月初九日洋塘大获胜仗之实在情形也。

臣查逆首黄文金为著名枭悍之贼，自去年十一月扑陷建德，蔓延鄱阳、浮梁等县。其时臣在祁门，三面皆贼，仅留景德镇一线之路以通接济。该逆尽锐攻扑，欲得甘心。赖左宗棠之谋，鲍超之勇，以守则固，以战则胜，用能大挫凶锋，化险为夷，洵足以寒贼胆而快人心。所有出力员弁，可否并入前案汇保，出自鸿施。阵亡之游击周芸亭等三十员弁，另缮清单，请旨交部从优议恤，以慰忠魂。所有官军扼守景德镇及追贼洋塘会剿大捷各缘由，专折由驿六百里驰奏，伏乞皇上圣鉴训示。谨奏。

002．洋塘历口等处阵亡员弁请恤单正月二十四日

谨将此次洋塘、历口等处阵亡各员弁，汇开清单，恭呈御览。

霆字等营阵亡员弁

尽先游击周芸亭，尽先游击柳景福，花翎都司江兴胜，花翎都司陈启焘，蓝翎守备曾纪仁，守备衔千总易芝福，守备衔千总周心田，守备衔千总周光明，蓝翎千总徐松林，蓝翎把总李孔善，蓝翎把总刘贵廷，蓝翎把总王文远，蓝翎把总汪东喜，蓝翎把总朱心连，尽先把总段文星，蓝翎外委李荣廷，蓝翎外委洪桂林，蓝翎外委李辉先，蓝翎外委吴有升，蓝翎外委胡丰启，蓝翎外委王高志，蓝翎外委骆有训，蓝翎外委徐玉林，蓝翎外委丁春和，蓝翎外委危得胜，蓝翎外委刘友胜，蓝翎外委熊萃华，蓝翎外委陈占彪，蓝翎外委胡青茂，蓝翎外委吴恒发。

湘前右营阵亡员弁

蓝翎都司衔尽先守备隆德元，把总谢致和，把总马尊山，蓝翎外委曾升登，外委胡星武，外委李正秾。

以上共三十六员，均请交部照现保官阶从优议恤。

003．附咨文　咨胡林翼毓科等 ⁽¹⁾ （转录明谕：答上折）四月初四日

为恭录咨会事。

为照本部堂于咸丰十一年正月二十四日，由驿具奏官军扼守景德镇，及追贼至洋塘，会剿大捷一折。当经咨送折稿在案。兹于三月二十二日，准兵部火票递回原折，奉朱批：“另有旨。”又折内“收复浮梁之实在情形也”，“力遏凶锋之实在情形也”，“洋塘大获胜仗之实在情形也”。三“也”字旁均奉朱勾。钦此。同日并准递到咸丰十一年二月十二日内阁奉上谕：

曾国藩奏官军扼守景德镇，迭获胜仗，并洋塘会剿大捷一折。逆匪窜扰饶州，逼近景德镇。候补京堂左宗棠遣兵至渡口轰毙骑贼数名，贼始退却。旋陷浮梁县城。官军分队进攻浮梁。贼匪乘虚扑犯景德镇之里市渡、西瓜洲等处，均经官军击退。浮梁之贼，闻风遁去。次日，贼复由里市渡等处过河列阵，官军分出迎剿，贼众抵死抗拒。官军复分路包抄，贼遂惊溃狂奔。兵勇泅水追杀，立毙悍贼百余名，生擒数十名，溺毙无算。并将对岸中渡之贼轰退。该逆复由罗家桥等处回扑景德镇，均经官军击退。逆首黄文金大股续至，五路来犯，经官军枪炮齐施，逆势披靡。另股贼由上游绕渡，兵勇三面围攻，逆匪大败返奔，乘胜追杀数百名，堕水死者不计其数。其攻浮梁县城之贼，亦经兵勇两次击退，并阵斩伪指挥三名。左宗棠复会合总兵鲍超，追贼至石门、洋塘等处，分路迎剿，鏖战数时，贼势不支。各营乘胜猛击，杀毙悍贼千二百余名。该逆夺桥奔溃，拥挤溺毙者复数百名。其逃窜下游过河者，复被炮船击毙。官军分途过河，将贼前队围杀，尸积如山，内有黄袍、红袍贼目十余名。并踏平谢家滩一带贼垒。其由山冈来援之后队贼匪，亦经官军冲为数段，愈战愈奋，逆众狼奔。共计毙贼四千余名，溺毙、逃散者不计其数。夺获枪炮器械、旗帜数千件。逆首林世发、许茂才均被歼戮。

此次逆匪率党攻扑景德镇，经左宗棠、鲍超督兵奋击，大挫凶锋，剿办尚为得手。所有出力员弁，着曾国藩汇案保奏，候朕施恩。钦此。

相应恭录咨会。为此合咨贵部院、大臣、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、江西巡抚部院毓〈科〉、钦差大臣漕运总督部堂袁〈甲三〉、钦命襄办军务三品京堂左〈宗棠〉。

————————————————————

(1)  此件并照会鲍超，札知彭玉麟等。

004．附咨文　咨胡林翼等 ⁽¹⁾ （转录明谕：答上件请恤单）四月初四日

为恭录咨会事。

为照本部堂于咸丰十一年正月二十四日，附折具奏洋塘、历口等处阵亡各员弁，开单请恤一案。当经咨送清单在卷。兹于三月二十二日，准兵部火票递到咸丰十一年二月十二日内阁奉上谕：

曾国藩奏洋塘、历口等处阵亡各员弁，开单请恤等语。游击周芸亭、柳景福，都司江兴胜、陈启焘，守备曾纪仁，守备衔千总易芝福、周光明，千总徐松林，把总李孔善、刘贵廷、王文远、朱心连、段文星，外委李荣廷、洪桂林、李辉先、吴有升、胡丰启、王高志、骆有训、徐玉林、丁春和、危得胜、刘友胜、熊萃华、陈占彪、胡青茂、吴恒发，把总汪东喜，守备衔千总周心田，都司衔尽先守备隆德元，把总谢致和、马尊山，外委曾升登、胡星武、李正秾，均着交部照现保官阶从优议恤，以慰忠魂。钦此。

相应恭录咨会。为此合咨贵部院、大臣、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、江西巡抚部院毓〈科〉、钦差大臣漕运总督部堂袁〈甲三〉、钦命襄办军务三品京堂左〈宗棠〉。

————————————————————

(1)  此件并照会鲍超，札知彭玉麟等。

005．逆匪分犯大赤大洪二岭官军迎剿获胜折正月二十四日

奏为逆匪分犯大赤、大洪二岭，进扑祁门老营，官军迎剿获胜，追贼出岭，恭折奏祈圣鉴事。

窃祁门西北两路，岭隘纷歧，西路之大赤岭，北路之大洪岭，尤为扼要。臣于去年十月内阅视祁、黟东北一带岭防，派副将唐义训踩看祁西各岭形势，在于大赤岭头修筑栅卡，并分防大小榉根岭，派拨祁门老营更番戍守。大洪岭向有徽防戍兵。近日提臣江长贵驻扎柏溪，更于大坦、湘源两处节次设防，以固门户。迭经严饬诸将慎密扼守。

正月初六日午未间，连接西、北两路探报，石埭大股贼匪同日分犯二岭。大洪岭一股，都司曹贵迎击受伤，退至长排，经江长贵派队援应，该逆退伏岭脚，时已昏暮，不能测其踪迹。大赤岭一股，副将黄惠清迎击，伤亡弁勇多名，且战且退，当夜折回祁门，贼已窜至历口。臣以该逆两路进犯，不利分击，当俟其来扑时坚守营垒，添调外援，为夹击之计。初七日，探知大洪岭之贼，经江长贵督队击退，防兵仍至岭头堵塞卡隘，北路可保无虞。而大赤岭窜入历口之贼，乍前乍却，探报歧异。臣以北路既稳，于初八日辰刻，派副将唐义训统领强中、湘前及前左、前右、春字等营，驰赴历口一带迎剿。讵我军行至距祁二十里之石门桥，贼已距桥不远。唐义训与各营官登高瞭望，见白旗之匪约二千余人拥至桥外田垅，见官军大至，排列未动；桥外山冈，黄旗、黑旗、花旗诸逆分三大股，约计四五层；远山之外，遥望旗帜纷纷，不见其尾。唐义训与各营官商派哨队分为三路：以黄惠清一支伏于桥左山冲，以副将沈宝成，都司张遇春一支伏于桥右山后，唐义训督同通判朱声隆当中一路，排列桥头及附近山上。以候选知县易润坛督领接应各队。分派甫定，挥令中路过桥。白旗之贼径由田垅猛扑而前，我军枪炮齐施，该逆后队仍复摇旗大进，白旗贼拼命抗拒。战约半时之久，我军伏兵齐起，黄惠清由左路冲内突出，沈宝成、张遇春由右路山后突出，易润坛后队继至，左右两路均翻山包出贼后，炮毙骑贼一名，杀悍贼数十名。唐义训、朱声隆乘势挥令猛进，中路贼势不支。我军一齐猛扑，声振群山，该逆且退且拒。各军追杀，纯从两旁包抄，贼尸纵横，罥林坠石，抛弃旗帜枪械无算，穷追三十余里至武陵岭外，距祁已五十里矣。酉刻，收队回扎小路口，适前派驻防榉根岭之震字营官马复震亦来会合。初九日早，唐义训率各军出队过岭，仍分左、右、中三支并进。败贼之回聚历口、程村者，望见官军掩至，惊溃而走，我军追剿，直出赤岭之外。是役计毙贼千余名，生擒一百三十五名，阵斩贼首麟天豫古得金，获其伪印，夺获旗帜二千一百余面，枪炮二百三十余件，骡马百零五匹；我军伤亡百余名。经唐义训禀报前来。

臣查此股逆匪，即去年十一月内扑犯羊栈岭、窜踞卢村之贼，经我军大加惩创，甫历四十余日，复敢直犯祁门。据生擒贼供，该逆谍知臣处官军尽回剿景镇一带，祁门老营空虚，意欲攻我不备，计殊狡毒。此次擒斩渠魁，贼之器械抛弃殆尽，足以寒逆党而快人心。副将唐义训与记名总兵朱品隆二人由李续宾部下调至臣处，朴实耐劳，心思静细，口不言功。去年克复建德，及此次保全祁门，均能以少胜众。所有出力将士，吁恳天恩，并入建德案内开单请奖。阵亡各员，另折恳请赐恤，以慰忠魂。所有逆匪分犯大赤、大洪二岭，进扑祁门老营，官军迎剿获胜缘由，理合专折由驿驰奏，伏乞皇上圣鉴训示。谨奏。

006．附咨文　咨胡林翼毓科等 ⁽¹⁾ （转录明谕：答上折）四月初四日

为恭录咨会事。

为照本部堂于咸丰十一年正月二十四日，由驿具奏逆匪分犯大赤、大洪二岭，进扑祁门老营，官军迎剿获胜一折。当经咨送折稿在案。兹于三月二十二日，准兵部火票递回原折，奉朱批：“另有旨。”钦此。同日并准递到咸丰十一年二月十二日内阁奉上谕：

曾国藩奏，逆匪分犯大赤、大洪二岭，进扑祁门营盘，官军迎剿获胜一折。石埭大股贼匪，于正月初六日分犯大赤、大洪二岭。经江长贵督队将大洪岭之贼击退。大赤岭之贼已入历口，曾国藩派副将唐义训等驰往迎剿，并于石门桥设伏以待。白旗贼匪由桥外田垅猛扑，我军伏兵齐起，分路包抄，炮毙骑贼一名，杀毙悍贼数十名。唐义训等乘势挥军猛进，贼势中路不支。各军追杀，贼尸枕藉，抛弃枪械无算。初九日，唐义训复率各军出队过岭，历口、程村之贼惊溃而走。我军追剿，直出赤岭之外。计共毙贼千余名，生擒一百三十五名，阵斩贼首麟天豫古得金，夺获旗帜枪炮二千三百余件。剿办尚为得手。所有在事出力将士，着准其并入克复建德案内，由曾国藩奏请奖叙。钦此。

相应恭录咨会。为此合咨贵部院、大臣、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、江西巡抚部院毓〈科〉、钦差大臣漕运总督部堂袁〈甲三〉、钦命襄办军务三品京堂左〈宗棠〉。

————————————————————

(1)  此件并札知曾国荃等属员。

007．请饬部另颁钦差大臣关防片正月二十四日

再，上年八月接准江苏抚臣薛焕函称，和春失事以后，所用钦差大臣关防，经许乃钊派员送至苏州抚署。城陷之时，一并遗失。嘱臣自行具奏，请旨另颁关防等语。臣之初意，本拟皖南稍有头绪，即当驰赴淮扬，俟军入苏境，再行奏请关防。曾于十月初四日附片具陈。十一月初五日奉到朱批：“明春汝带兵亲往淮扬，尚须临时斟酌。”钦此。仰见圣主权衡缓急，明烛万里。今祁门三面皆贼，正在苦战相持之际，臣断不能舍此而远赴他处。合无吁恳天恩，饬部颁给钦差大臣关防，并敕颁发令箭、旗牌等件，由江西递至皖南交臣祗领。至臣能否亲赴淮扬，应俟安庆克复后，斟酌情形，再行具奏请旨。所有请颁关防缘由，理合附片具奏，伏乞皇上圣鉴训示。谨奏。

008．附咨文　咨官文袁甲三胡林翼毓科翁同书 ⁽¹⁾ （转录明谕：答上片）四月初四日

为恭录咨会事。

为照本部堂于咸丰十一年正月二十四日，由驿附奏请敕颁发钦差大臣关防，并令箭、旗牌等件一片。当经咨送片稿在案。兹于三月二十二日，准兵部火票递回原片，奉朱批：“另有旨。”钦此。同日并准递到咸丰十一年二月十二日内阁奉上谕：

曾国藩奏请饬部另颁关防等语。前颁给和春钦差大臣关防，上年金陵大营溃退后，送往苏州，城陷旋即遗失。着该部另行铸造，并令箭、旗牌等颁给曾国藩祗领。钦此。

相应恭录咨会。为此合咨贵大臣、部院，请烦钦遵查照施行。须至咨者：右咨钦差大臣太子少保文渊阁大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、江西巡抚部院毓〈科〉、安徽巡抚部院翁〈同书〉。

————————————————————

(1)  此件并札知曾国荃等属员。

009．近日江皖交界贼势军情片正月二十四日

再，祁门以北，系石埭太平古、刘、赖各股贼匪。去冬以来，黟县、渔亭及羊栈、大赤诸岭，屡次大战，迭经陈奏在案。祁门以西，系伪主将黄文金大股。自去冬内犯江西，所有湖口之守，景德镇之防，洋塘之战，亦经上年及此次分别奏报。现在贼退下隅坂，尚力拒鲍超一军，相持未决。祁门之东，系伪忠王李秀成大股。上年连陷皖南之江湾、婺源，浙江之常山、江山。本年正月，围攻玉山、广丰、广信三城，均经官军竭力坚守，解围以去。现在窜至铅山之吴坊、陈坊等处，有入扰江西腹地之意。距臣祁门老营相去六百里外，兵力实难兼顾。臣已飞咨江西抚臣饬刘于淳坚守抚州府城，饬黄鸣珂坚守建昌府城，并飞调魏喻义一军驻扎江西省城，预为筹防，或可保全无虞。所有江、皖交界贼势军情，理合附片具奏，伏乞皇上圣鉴。谨奏。

三月二十二日奉到朱批：“知道了。”钦此。

010．谢赏福字荷包等项恩折二月初八日

奏为恭谢天恩事。

咸丰十一年正月二十三日，臣在祁门军中，承准军机处咨开：“十一月二十日，由内交出年终赏福字、荷包、银钱、银锞、食物等项，交兵部由驿驰递。”等因到臣。当即恭设香案，望阙叩头祗领。

窃臣谬领东征，未戡南服，年华易掷，岁廪虚糜。神驰金钥，方殷向日之忱，春到木兰，忽荷自天之宠。奎章璀璨，妙八法以垂型；天语吉祥，综九畴而锡福。重以双鱼迭佩，恩逾华衮之荣；百贝分颁，赏溢俸钱之数。饼香风暖，饫甘而枣核同怀；粉洁云敷，表素而莲心共挹。式饮流酥之乳，兼尝宜麦之珍。迭荷鸿施，莫名悚感！臣惟有惜此分阴，勉图寸进，托一人之有庆，矢每饭而不忘，庶冀仰答高厚生成于万一。所有微臣感激下忱，理合缮折叩谢天恩，伏乞皇上圣鉴。谨奏。

三月二十九日奉到朱批：“知道了。”钦此。

011．官军破贼黄麦铺等处江西饶九境内肃清折二月初八日

奏为官军破贼于黄麦铺等处，大股下窜，江西饶、九境内全数肃清，恭折奏祈圣鉴事。

窃自上年十一月逆贼黄文金大股由建德入犯江西，连陷数县，左宗棠、鲍超两军坚守景德镇、大战洋塘各情，迭经奏报在案。鲍超从洋塘跟踪追贼至彭泽之下隅坂。左宗棠亦派楚军四营由右路驰追，驻扎小麦铺地方。该逆勾结青阳、铜陵援贼，一支仍踞建德县城，大支盘踞金家村、黄麦铺一带，意图抗拒，复犯景镇。正月二十六日，鲍超商令皖南镇总兵陈大富列队建德，牵制城中之贼，而自率大队驰至黄麦铺。贼见官军突至，层层密排，山谷皆满，不见其后。鲍超派霆左营副将郑阳和、霆中营副将陈由立、马队训导伍华瀚、楚前营游击罗近秋、楚左营都司黄少春、霆右营副将陈得胜由左路攻击。又派霆前营副将黄庆、霆后营副将张玉田、前旗都司黄有功、后旗都司李世颜、黑龙江马队佐领明兴、霆副前营副将苏文彪由右路攻击。自率副将宋国永、唐仁廉、萧以德等从中路进攻。贼见我军尚未成列，遽来扑犯，漫山遍野，声振万壑。鲍超督饬各营三路齐进，枪炮密施，刀矛并举，鏖战三时之久。贼阵稍动，我军乘势压之，如墙而进，追奔四十里，愈战愈奋。该逆有扑港淹死者，有悬岩跌毙者，尸横遍野，血溅林谷。鲍超复令各营搜山踏伏，追至建德。适陈大富与水师万化林会攻城贼，克复县城。约共毙贼六千有余，淹毙、跌毙、逃散者共计万余。生擒伪琳天福一名，伪鼎天侯一名，琳天侯一名，擎天裕、将军各一名，检点三名，丞相二十二名，长发老贼三百余名，当即讯明正法。夺获枪炮旗帜刀矛不可数计。据左宗棠、鲍超先后咨报前来。

臣伏查上年冬月以来，逆目黄文金从建德入犯江西，连陷数城，意在断祁门之粮路，解安庆之重围。赖前有景镇之守，洋塘之捷，兹又于黄麦铺获此大胜，江西饶、九等属全数肃清，转危为安，实属有裨全局。提督衔绥靖镇总兵鲍超勇冠三军，每战必克，吁恳天恩交军机处记名，遇有提督缺出，请旨简放。阵亡之守备唐有馀，请交部从优议恤。所有黄麦铺破贼，再克建城缘由，恭折由驿驰奏，伏乞皇上圣鉴训示。谨奏。

咸丰十一年三月初十日奉朱批。

012．附咨文　咨官文袁甲三等 ⁽¹⁾ （转录明谕：答上折）四月十四日

为恭录咨会事。

为照本部堂于咸丰十一年二月初八日，由驿具奏官军破贼于黄麦铺等处，江西饶、九境内全数肃清一折。当经咨送在案。兹于三月二十九日在栗埠口行营，准兵部火票递回原折，奉朱批：“另有旨。”钦此。同日并准递到咸丰十一年三月初十日内阁奉上谕：

曾国藩奏官军攻破黄麦铺贼匪，克复建德县城，饶、九境内肃清一折。逆贼黄文金大股上犯江西，经官军于洋塘等处迭获胜仗，追至彭泽。该逆分踞建德县城，并金家村，黄麦铺一带。总兵鲍超督兵分路进攻，该逆漫山遍野，猝来扑犯。官兵鏖战三时，乘势下压，追奔四十里。该逆扑港跌岩，尸横遍野。复追至建德县城。总兵陈大富会合水师，攻克县城。毙贼六千余名，淹毙、跌毙及逃散之贼不下万余。生擒伪琳天福等多名，长发老贼三百余名。夺获枪炮、旗帜、刀矛不可数计。九江、饶州等属全数肃清。剿办甚属得手。提督衔湖南绥靖镇总兵鲍超，着遇有提督缺出，由军机处提奏。阵亡之守备唐有馀，着交部从优议恤。钦此。

相应恭录咨会。为此合咨贵大臣、部院、军门、京堂，请烦钦遵查照施行。须至咨者：右咨钦差大臣太子少保文渊阁大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、江西巡抚部院毓〈科〉、安徽巡抚部院李〈续宜〉、钦命统领水师福建水师提督军门杨〈载福〉、钦命襄办军务三品京堂左〈宗棠〉。

————————————————————

(1)  此件并札知彭玉麟等属员。

013．拟移驻东流建德抽出霆军以备援应片二月初八日

再，伪忠王李秀成股匪由广信内犯，意图窜扰江西腹地，臣于正月二十四日附片具奏在案。厥后李逆果围建昌府城，昼夜环攻。安肃道刘于淳派兵救援，正月二十七八九等日，屡次开仗，尚与城中文报不通。无论能否解围，而大股既入内地，则或犯南昌省垣，或犯瑞州、临江，皆不可不预为之防，必须有大支劲旅驰往援剿，庶江西完善之区不至糜烂。又皖北四眼狗大股勾结捻匪四路狂窜，闻霍山官军败挫。准抚臣胡林翼函商臣处派兵救援北岸，亦须有大支劲旅渡江援剿，庶安庆垂成之功不至中弃。臣处兵力只有此数，现在张运兰一军防剿徽州、休宁之贼，左宗棠一军防剿新犯婺源之贼，此外别无劲旅可作他处援兵。万不得已，臣当移驻东流、建德，防堵下游池州、芜湖各股，而抽出鲍超一军作为游击之师，或驰援江西腹地，或驰援皖北各路，视其尤急者而应援之，或可少遏凶锋。是否有当？理合附片具奏，伏乞皇上圣鉴训示。谨奏。

014．附咨文　咨胡林翼等 ⁽¹⁾ （转录廷寄：答上片）四月十三日

为恭录咨会事。

为照本部堂于咸丰十一年二月初八日，由驿附奏移驻东流，抽出霆军以备援应一片。当经咨送片稿在案。兹于三月二十九日在栗埠口行营，准兵部火票递回原片，奉朱批：“另有旨。”钦此。同日并准递到军机大臣字寄——

钦差大臣两江总督曾国藩：

咸丰十一年三月初十日奉上谕：

前据官文奏，逆首李秀成由广信内犯，围攻建昌，援兵屡挫，抚州亦被贼围，江西省城势甚震动。当即谕令骆秉章迅即由荆州顺流而下，助剿楚北窜匪，分军由九江迅赴南昌，会同曾国藩等兵合力剿办矣。

本日据该大臣奏建昌被围，大股贼匪既入内地，南昌等府不可不预为之防，拟移兵东流、建德，防堵下游股匪，抽出鲍超一军作为游击之师等语。江西军务吃紧，该大臣前奏飞调鲍超一军由九江一带驰赴。现在逆匪上窜湖北，骆秉章能否分兵驰援江西，尚未可定。所有鲍超一军，即作为游击之师。该大臣即体察江西、皖北情形，何路紧急，即为何路援应。至该大臣请移扎东流、建德，兼顾皖北之处，现在张运兰一军防剿徽州、休宁之贼，是否足资抵御？着曾国藩悉心筹画，不至顾此失彼，方为妥善。将此由六百里谕令知之。钦此。

遵旨寄信前来等因。承准此，相应恭录咨会。为此合咨贵部院、大臣、京堂、军门，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、头品顶戴江苏巡抚部院薛〈焕〉、江西巡抚部院毓〈科〉、安徽巡抚部院李〈续宜〉、钦差大臣漕运总督部堂袁〈甲三〉、钦命襄办军务三品京堂左〈宗棠〉、钦命统领水师福建水师提督军门杨〈载福〉。

————————————————————

(1)  此件并札知彭玉麟等属员。

015．拣员请补沿河要缺知府折 ⁽¹⁾ 二月二十五日

奏为拣员请补沿河要缺知府，恭折具奏，仰祈圣鉴事。

窃照徐州府知府赵作宾于咸丰九年十一月十三日病故开缺，所遗徐州府系沿河冲繁难要缺，例应在外拣补。该府界连皖豫山东，为南北冲途，民情刁悍。现当捻匪出没糜常，贼氛未靖，团练筹防均关紧要，非久历熟悉，精明强干之员，难期胜任。

臣等于通省知府内逐加遴选，惟查有现在署徐州府事候补知府汪尧辰，年四十七岁，四川成都县人，由监生报捐通判分发南河补用。道光二十八年到工，旋丁母忧回籍服阕，回工调赴丰工差委，合龙出力。咸丰三年三月初八日奉上谕：“着遇缺先补用。”钦此。是年调赴徐州，派司制造局务，在局出力。五年九月二十三日奉上谕：“着免补本班，以同知直隶州知州补用。”钦此。徐州解围出力。七年三月初七日奉上谕：“着俟补缺后以知府用，先换顶戴。”钦此。北路剿捻出力。八年六月十五日奉上谕：“着赏戴花翎。”钦此。徐州守城出力。九年五月二十八日奉上谕：“着免补本班，以知府留于江苏，归本班前尽先即补。”钦此。

该员年壮才明，办事认真，且在徐年久，情形熟悉，现署徐州府事，办理城乡团练防剿一切事宜均能得力，舆情洽服。以之请补徐州府沿河要缺知府，洵属人地相宜。据藩、臬两司会详前来。合无仰恳天恩，俯念员缺紧要，准以候补知府汪尧辰补授徐州府知府，是于地方河工均有裨益。如蒙俞允，照例给资，送部引见，恭候钦定。至该员系请补要缺，一切因公处分例免核计，其罚俸银两，仍饬查明，依限完缴，另行咨销。谨会同署漕运总督臣王梦龄合词恭折具奏，仗〔伏〕乞皇上圣鉴训示。谨奏。

咸丰十一年二月二十五日，奉朱批：“吏部议奏。”钦此。

————————————————————

(1)  此件据台湾“故宫博物院”《先正曾国藩文献汇编》补，由曾国藩、薛焕领衔具奏。日期为朱批之日。

016．官军攻破上溪口贼巢进克休宁县城折二月十七日

奏为官军攻破上溪口贼巢，进围休宁县，克复城池，恭折驰陈，仰祈圣鉴事。

窃自上年八月徽州失守后，该逆窜踞休宁县城。经臣派霆字营、老湘营屡次攻剿，渐可得手。适逆首黄文金一股窜陷建德，连破五县，扰入浮梁、景德镇，臣之粮道阻绝，不得已调鲍超统率各营回剿。仅留张运兰老湘营、霆字四营及编修宋梦兰所带安勇驻扎渔亭等处，防堵徽州、休宁之贼。南路上溪口自已革副将杨名声溃败后，无兵驻守。均经随时奏明在案。

臣以休宁不克，徽郡既不可图，即祁门亦终不甚稳。新年以来，屡据探报，该逆多聚上溪口，意欲抄截渔亭后路，扑犯祁门。正月十六日，曾饬张运兰攻剿上溪口一次，逆众败退，以兵单未能驻守。讵该逆见我军退后，复率大股在于上溪口及河村、石田、小当等处层层筑垒，与休城、屯溪之逆互为犄角，力抗我师。二月初七日，臣派记名总兵朱品隆率湘前等营、记名总兵唐义训率强中等营、参将叶光岳率亲兵营由祁门前赴渔亭，会同张运兰老湘营进攻上溪口。令渔亭霆字四营及宋梦兰所带安勇约期列队，牵制休宁城内之贼。初九日，湘前、强中各营由牌岭、当金街一路进，老湘营由李村、凌村一路进，约于上溪口会齐。老湘营行抵长丰、江潭，即见上溪之逆四山摆列旗帜，又于各大村房设立埋伏，沿河两岸遍插地针，坚修重卡。张运兰挥众迎击，刀矛并进，施放喷筒火箭，贼巢火起。一面将卡边装板伏行刀砍，乃破重卡而入。三旗旗官易开俊带伤追至河干，百长廖定升杀悍贼数名，贼遂大溃。时河村之贼复出万余过河迎敌。适湘前、强中、亲兵各营先破石田坚卡，乘胜而来，并至上溪，声势弥壮，大呼疾进，横出腰击，先将上溪口下面一带贼垒烧毁。该逆纷窜狂奔，我军沿河分两路穷追。抵石田地方，又有贼营六座，合攻夹击，火器齐施，遂将河村贼营一并踏破，贼向小当路败走。该处复有伏贼接应，败匪回旗抗拒。朱品隆、唐义训等挥令各军，愈前愈奋，同知朱声隆、从九禹志涟、县丞李公选带领后队一齐赶至，并将小当援贼全行击败。沿途杀毙逆匪二千余名，堕岩投水者不计其数；生擒伪领天豫郑逆、将军洪天胜、检点李德全等二十八名，发贼八百四十余名；解散难民以数千计；夺获伪印六十余颗，骡马一百余匹，旗帜炮械无算。此二月初九日攻破上溪口贼垒之情形也。

是日渔亭霆营、安勇亦出队至蓝渡一带，亦将该处贼卡烧毁，直抵休宁县城。该逆负固不出。朱品隆、唐义训、张运兰等次日会商，该逆经此番痛剿，城贼必已胆寒，急宜乘胜围攻。十一日，各营会抵城下，四面环攻。该逆但于城上轰放枪炮。我军亦用喷筒、劈山炮对击，伤毙城上悍贼多名。唐义训复令朱声隆、叶光岳、胡玉元等督带马队佯退河干，诱贼出城而猛扑之。该逆坚不敢出。我军如墙而进，扒城及被炮子伤者不下四百余名，各营锐气不为少却，誓欲拔此坚城。张运兰、朱品隆等遂商定暂退，诘期再来环攻。该逆见我军围剿甚猛，全股已于是夜三更时分路遁走。比及天明，各营追近城边，业已退尽，当将休宁县城收复。查视城上更棚五百余座，均各完固，抛弃刀矛器械甚多。各军以半分守各门，以半由屯溪、徽郡一路追剿。此二月初九、十一日攻克休宁县城之情形也。

臣查休宁之贼，踞城将及半载，牵缀我师不能进取。赖上溪口一战，连踏逆垒，大挫凶锋，城逆胆寒，遂得一攻而克。仰仗圣主威福，士卒用命。布政使衔河南开归陈许道张运兰，平日苦心训练，临阵寓节制于奋猛之中，吁恳天恩，请交军机处记名，遇有按察使缺出，请旨简放。记名总兵朱品隆、唐义训熟于分合之法，勇而能静，吁恳天恩，简放总兵实缺。江苏补用参将叶光岳，请免补各缺，以副将仍留江苏，遇缺即补。湖南补用参将胡玉元，请免补本班，以副将仍留湖南补用。江苏补用同知朱声隆，请赏换花翎。候选县丞李公选，请以知县不论双单月遇缺即选，并加同知衔。即选从九禹志涟，请免选本班以府经历留于江苏，尽先补用，并加五品衔。其余出力员弁，容臣择尤汇奏请奖。受伤人数较多，俟医调后，查明阵亡人员，另单请恤。所有攻破上溪口贼巢，克复休宁县城缘由，恭折由六百里驰陈，伏乞皇上圣鉴训示。谨奏。

咸丰十一年三月初七日奉朱批。

017．附咨文　咨官文袁甲三等 ⁽¹⁾ （转录明谕：答上折）四月十三日

为恭录咨会事。

为照本部堂于咸丰十一年二月十七日，由驿具奏官军攻破上溪口贼巢，进围休宁县，克复城池一折。当经抄折咨会在案。兹于三月二十九日在栗埠口行营，准兵部火票递回原折，奉朱批：“另有旨。”钦此。又折内“攻破上溪口贼垒之情形也”，“攻克休宁县城之情形也”。两“也”旁均奉朱勾。又随折请奖之开归道张运兰、总兵朱品隆、唐义训、参将叶光岳、胡玉元、同知朱声隆、县丞李公选、从九禹志涟等姓旁均奉朱点。钦此。同日并准递到咸丰十一年三月初七日内阁奉上谕：

曾国藩奏官军攻破上溪口贼巢，克复休宁县城，请将出力员弁奖励一折。逆匪窜踞休宁，聚集上溪口等处，与休宁、屯溪之贼互为犄角。二月初九日，官军会攻上溪口，施放火器，焚烧贼巢，破卡而入，追至河干，杀毙悍贼数名。并将河村迎拒之贼击败，烧毁上溪口一带贼垒。追至石田，复破毁贼营六座。其小当地方伏贼，亦经官军击败。沿途杀毙二千余名，堕岩投水者不计其数。生擒伪领天豫、伪将军、伪检点等二十八名，长发贼八百四十余名。解散难民数千。夺获伪印六十余颗，骡马、旗帜、炮械甚多。官兵乘胜直抵休宁县城，四面环攻，击毙城上悍贼多名。该逆见官军围剿甚猛，连夜弃城逃窜，立将城池克复。剿办甚为得手。河南开归陈许道张运兰，着交军机处记名，遇有按察使缺出题奏。记名总兵朱品隆、唐义训，均着遇有总兵缺出，由军机处题奏。补用参将叶光岳着免补各缺，以副将仍留江苏遇缺即补。补用参将胡玉元着免补本班，以副将仍留湖南补用。同知朱声隆着赏换花翎。候选县丞李公选，着以知县不论双单月遇缺即选，并赏加同知衔。即选从九品禹志涟，着免选本班，以府经历留于江苏尽先补用，并赏加五品衔。其余出力员弁，着曾国藩择尤保奏，候朕施恩。阵亡人员，并着查明请恤。钦此。

相应恭录咨会。为此合咨贵大臣、部院、军门、京堂，请烦钦遵查照施行。须至咨者：右咨钦差大臣太子少保文渊阁大学士湖广总督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、江西巡抚部院毓〈科〉、安徽巡抚部院李〈续宜〉、头品顶戴江苏巡抚部院薛〈焕〉、头品顶戴浙江巡抚部院王〈有龄〉、署湖南巡抚部院翟〈诰〉、钦命襄办军务三品京堂左〈宗棠〉、钦命统领水师福建水师提督军门杨〈载福〉。

————————————————————

(1)  此件并照会鲍超，札知彭玉麟及张运兰等属员。

018．近日江楚军情片二月十七日

再，江楚军情。伪忠王李秀成由广信府内窜，围攻建昌府城，抚州吃紧，江西省城亦为震动。伪英王陈玉成由霍山内窜，直入蕲、黄，湖北省城亦为震动。臣拟自赴东流、建德一带，抽出鲍超一军援应两处。曾于二月初八日附片奏明在案。

兹据刘于淳禀称建昌之贼，开挖地道，城中兵不满千，危在呼吸，援师败挫，贼踪跟至抚州等情。臣查抚、建去省甚近，关系甚大，已飞调鲍超一军由九江一带驰赴江西省城，先顾根本，次援抚、建。臣因休宁新克，徽州可图，暂缓移营，仍驻徽州境内。惟鲍超之军一动，祁门西路建德一带，又将为贼所踞。左宗棠之军小挫一次，祁门南路浮梁一带亦恐为贼所阻。臣惟有激励将士，力攻徽郡，以通浙江之气，而开米粮之路。所有近日军情，理合附片具陈，伏乞皇上圣鉴。谨奏。

三月二十九日奉到朱批：“知道了。”钦此。

019．附咨文　咨瑞昌王有龄等 ⁽¹⁾ （转录廷寄：饬新任浙江布政使林福祥迅速赴任）三月

为恭录咨会事。

为照本部堂于咸丰十一年三月初六日在祁门行营，准兵部火票递到军机大臣字寄——

钦差大臣两江总督曾国藩、江西巡抚毓科：

咸丰十一年二月初九日奉上谕：

瑞昌、王有龄奏，请饬藩司赴任等语。新任浙江布政使林福祥，前曾带兵援浙，威名颇著。近来浙省军情更紧，防剿在在需人。该员现在江西，着曾国藩、毓科即饬迅速赴任。俟浙江军务稍平，再行来京陛见。并饬酌带所部兵勇千人，克日赴浙，毋稍迟延。将此由六百里各谕令知之。钦此。

遵旨寄信前来等因。承准此，同日并准江西抚部院毓科咨同前由，除分别咨行外，相应恭录咨会。为此合咨贵将军、部院，请烦钦遵查照施行。须至咨者：右咨钦命总统诸军杭州将军瑞〈昌〉、头品顶戴浙江巡抚部院王〈有龄〉、江西巡抚部院毓〈科〉。

————————————————————

(1)  此件并札知林福祥本人及曾国荃。

020．官军分剿婺源乐平大股窜匪折三月二十四日

奏为官军分剿婺源、乐平等处大股窜匪，三次大捷，一次小挫，谨将先后接仗情形，恭折奏祈圣鉴事。

窃左宗棠一军，自追贼洋塘，击退黄文金大股后，即回驻景德镇，扼防东路。三月十七日，据左宗棠咨称，伪侍王李世贤纠合大股逆匪，窜陷婺源，分踞清华街。左宗棠分派各营相机防剿，亲率中营继进。二月初二日，饬老湘营、右营拔行，初三日，进扎傅村。探知清华之贼分踞石岭、严田一带，意图由甲路分犯浮梁、景德镇。游击王开琳与知府王开来、从九张声恒、朱明亮等计商，初六日进扎甲路扼之。是日黎明，各派八成队，巳刻抵甲路。甫筑营垒，贼已由石岭、严田扬旗蜂拥而来，王开琳、王开来会饬各营严阵以待。午刻，始令前旗由右路卷旗潜出，后旗由左路卷旗潜出，号鼓齐发，左右两旗及侍壮勇由中路冲出，桂营、右营继之。贼于田垅中层层列阵抵敌。各营奋威冲杀，鏖战一时，毙贼四五百名，贼始败走。我军乘胜力追，贼忽回头猛抵，如是者数次。我军阵斩骑贼二百余名，步贼二千余名，生擒百余名，夺获刀矛旗帜无算。是夕，贼退清华街。初七早，仍纠大股径扑甲路营盘，我军奋击却之。据生擒贼供，清华街贼实有四五万人，专力攻扑甲路，直犯浮梁、景镇。王开琳等禀请加兵助剿。左宗棠饬游击罗近秋，都司李世颜各率所部赴甲路助之。旋据探报，婺源之贼已窜过中云。初八日，左宗棠亲率中、左、后三营及前总哨马队营进驻鲤鱼桥，于是分驻甲路之八营与左宗棠相距渐远，首尾不能相顾。初九日，逆众由石岭分三支直趋甲路，两面山林内，层层埋伏，以万余人由中路搦战。王开琳会商右营与前旗潜伏左边山内，桂营与左旗潜伏右边山内，自率侍壮勇及右、后两旗分列正路。垅中之贼张两翼冲犯而来，我军严阵不动，俟贼逼营，正伏齐出，杀贼四五百人。其后股悍贼日夕扬旗纷来，复经我军直扑旁抄，击毙者约千余人。该逆大败而走，伏贼亦尽缩退。此初六、七暨初九等日甲路两次大胜，一次小胜之实在情形也。

是日，探报婺源大股贼已由中云窜黄沙入乐平界，如蝇如蚁，昼夜趱行，刻无停趾。左宗棠即率中、左二营及前总哨移驻乐平之柳家湾，饬后营驻扎黄泥头横出截之。探报，贼之前队踞涌山，后队踞董门、沿沟一带。是夜四更，派左营前总哨及顺字营马队由柳家湾左路进三汊，攻剿董门、沿沟之贼；亲率中营由柳家湾中路进分水岭，攻剿涌山之贼；又调黄泥头后营之队亦由中路继进。十一日黎明，齐抵该处，始知涌山逆众甫于四鼓窜过。正拟蹑踪追剿，忽见下路逆匪漫山遍野由沿沟、涌山大路而来，我军返旆突出截之。贼不知官军之所自来，蜂拥而至，并有零骑由旁路抄出，直奔左宗棠马前。即选道王开化、训导刘典麾诸哨从中左两路冲出，守备史聿舟率所部跃马而前，斜截旁路，守备萧仁慈，千总张显荣等各带队奋威冲杀，贼始退却。黄有功、黄少春、马德顺从沿沟兜剿而来，贼复大溃，追杀十余里，毙贼近三千人，夺获刀矛旗帜二千余件，骡马百余匹，解散胁从极多。此十一日横击乐平、涌山、沿沟之贼，大获全胜之实在情形也。

是日，罗近秋、李世颜两营甫抵甲路，忽后面之贼扑犯桂营，当经击毙悍贼十余人。前面之贼亦经老湘等营击退。该逆连夜在徽州添纠大股，以图合围我军。十二日，贼党大至，各营前、后、右三路面面皆贼。王开琳、王开来、张声恒合前、后、右三旗堵击正路，朱明亮及左旗堵击右路，罗近秋、李世颜堵击后路。该逆三面并力直扑，更番迭进，势殊凶猛。游击陈明南大呼陷阵，手刃摇旗贼目三人，即率所部横跃入阵，往来荡决，贼众尽靡。不虞中贼飞炮，登时阵亡，我军少却。王开琳等率各营极力堵截，并击毙骑马黄袍贼一名，贼方并归田垅，渐渐缩退。王开琳等以贼数愈增，包围愈近，各营鏖战数日，子药米粮已无存留，共议全师出险之策。是夜三鼓，各营五成队居前，辎重居后，黎明，以五成队排列，徐徐退出。十六日，乃全师还景德镇。共计先后阵亡五十余人，受伤者百余。此甲路一军先大胜，后小挫之实在情形也。

臣查李世贤股匪实有六七万众，狡悍过于他贼，经左宗棠一军屡挫其锋，虽甲路小有疏失，犹赖将士同心，全师出险，实属进止有方。阵亡之蓝翎参将衔湖南补用游击陈明南，前于克复德兴、婺源案内拟保花翎副将衔。该员朴实勇敢，忠义奋发，此次冲锋殒命，实堪悯恻。应请照副将例赐恤，以慰忠魂。其同案拟保外委陈石台，拟保把总赵玉莲、曾文清、喻拔元、陈正彪，均照拟保各职请恤。所有官军分剿婺源、乐平大股窜匪，三次大捷、一次小挫各缘由，理合恭折具奏，伏乞皇上圣鉴训示。谨奏。

021．附咨文　咨胡林翼等 ⁽¹⁾ （转录明谕：答上折）五月初二日

为恭录咨会事。

为照本部堂于咸丰十一年三月二十四日，由驿六百里具奏官军分剿婺源、乐平大股窜匪，三次大捷，一次小挫一折。当经咨送折稿在案。兹于四月二十六日在东流营次，准兵部火票递回原折，奉朱批：“另有旨。”钦此。同日并准递到咸丰十一年四月十一日内阁奉上谕：

曾国藩奏官军分剿婺源、乐平等处大股窜匪，先后接仗情形一折。贼目李世贤纠合大股逆党，窜陷安徽婺源，分踞清华街。经候补三品京堂左宗棠督率各军，于二月初二日拔队进剿，扼扎甲路。该逆纠众来扑，经官军奋力冲杀，毙贼四五百名，贼众败遁。我军乘胜追剿，阵斩骑马贼二百余名，步贼二千余名，生擒一百余，夺获刀矛旗帜无算。该逆连日来扑营盘，官军严阵以待，俟贼逼营，正伏齐出，杀贼四五百名，其后股贼匪复击毙千余名，逆众大败。另有大股逆匪窜入乐平界，复经左宗棠亲督各军痛加剿洗，追杀十余里，毙贼三千余名，夺获刀矛旗帜二千余件，骡马百余匹。该逆纠添大股围甲路营盘，游击陈明南大呼陷阵，手刃贼目三名，率所部往来荡决，贼众披靡。旋因中炮阵亡，殊堪悯恻。拟保花翎副将衔湖南补用游击陈明南，着交部照副将例议恤。阵亡之拟保外委陈石台，拟保把总赵玉莲、曾文清、喻拔元、陈正彪，均着照拟保各职交部议恤，以慰忠魂。钦此。

相应恭录咨会。为此合咨贵部院、京堂、军门，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、钦命襄办军务三品京堂左〈宗棠〉、钦命统领水师福建水师提督军门杨〈载福〉。

————————————————————

(1)  此件并札知曾国荃等属员。

022．岭外逆匪窜扑西北两路官军分剿大胜折三月二十四日

奏为岭外逆匪窜扑西路历口、北路禾戍等岭，分投击剿，大获胜仗，恭折奏祈圣鉴事。

窃正月初六日，逆匪分犯大洪、大赤二岭，提臣江长贵击退北路大洪岭之贼，副将唐义训击退大赤岭之贼，前经奏明在案。臣以西路历口地当要隘，即于祁门抽拨三营驻防历口，以副将沈宝成统之。二月二十三日，西路榉根岭外之贼，破卡而入，窜至箬坑。北路之贼，亦破禾戍岭而入。江长贵亲督将弁由柏溪驰援堵御，尚为得手。西路箬坑之贼，四出焚掠。二十五日，围扑历口营盘，麇集河洲约近万人，并有骑贼百余扼据石桥，横截我军归路。后面山林中，旗帜密布，复有贼八九千人。自卯至午，迭次猛扑。各营将士坚壁固守，不稍摇动，但以枪炮击之，毙贼多名。前者裹尸，后者继进。臣于二十五日派记名总兵竹山协副将朱品隆率湘前、亲兵等营由祁门赴援历口。贼闻援兵将至，解围以去。二十六日黎明，朱品隆派同知朱声隆，文童杨德霖，蓝翎把总朱宝隆率八哨由历口之右翻山包绕而去；朱品隆自与沈宝成、易润坛、杨鸿烈、李公选、副将陈玉恒，都司张遇春，蓝翎从九杨庆春率十三哨由历口之左沿河夹击而出；以副将胡晖堂，都司贺湘洲，守备喻贤能各带哨队伏后接应。朱声隆等行距汪村二里许，正值贼匪大股前来，因整队不动。贼已三次鼓噪，始麾各哨猛击之，炮毙黄衣悍贼数名。败而复进。我军愈战愈奋，贼且拒且走。正掩杀间，见汪村突出骑贼百余，经我军劈山炮击中十余人。又见村后山中贼众前来抵敌。适杨德霖、朱宝隆已至山上，喊声大震；朱品隆等将塘下、陈田、叶村各匪击败，亦追抵汪村，左右两路合而为一，贼遂大溃。我军乘胜追至榉根岭，始行收队。计毙贼九百余名，生擒伪丞相宋先祥等三十七名，解散胁从以千计，夺获骡马四十七匹，旗帜五百余面。败贼悉遁岭外。此二十五日朱品隆赴援历口，二十六日会剿箬坑大获胜仗之实在情形也。

北路犯岭之贼，二十三日窜扑禾戍岭卡，并分犯湘源、枫树岭等处。江长贵亲督游击王金鼎、江国林，守备达金龙等驰往援应。已革副将罗承勋抵御岭贼，正在危急之际，见援兵大至，军心始壮。适犯枫岭之贼经都司马登富，守备达玉元二队由湘源、老岭脚两路抄截，贼遂合股直犯禾戍，愈战愈多。我军并力冲杀，贼始败退回巢。江长贵防其再逞，并虑其避实击虚，分犯方干、钓鱼各岭，因令达金龙并带马队星夜驰赴黟县，一面设伏备援以杜窥伺。旋据参将袁国祥禀报，是日已有股匪窜犯方干岭，参将黄朝升，都司谢永发俱已受伤将溃，袁国祥分头抵御，鏖战三时之久，生擒十一名，夺获器械多件，当将该逆击出岭外。二十四日，大雾弥漫，贼复分犯禾戍、枫树、大洪三岭及湘源隘口。江长贵派王金鼎专顾左路，罗承勋专顾右路，自率亲军及游击林耀龙等掩旗息鼓，以观其变。该逆于浓雾中呐喊三次，蜂拥而至。我军举发号炮，伏兵齐出，火器毙贼甚多。适守备谭加耀、千总张连芳率队由岭卡冲出，贼众大奔，堕岩落涧死者不计其数。其犯枫岭之贼，亦经江国林、张占元等击败。惟湘源一股尤为凶悍，分三路来扑。马登富专压右手山梁，马怀珍扼堵左手山梁，相持两时许。达玉元、徐国春等从中路凭卡轰击，断其首尾，毙贼无算。其时都司曹贵亦由大洪岭抄出策应。贼见我军厚集，大溃出岭。是日犯方干岭之贼，经袁国祥与峰字、礼字各营并力击退。犯钓鱼岭之贼，经黄胜林、达金龙等击退。此二十三、二十四日江长贵分头击退北路各岭窜匪之实在情形也。

臣查岭外逆匪，屡逞狡谋。此次窜扑历口，幸赖三营坚守，朱品隆援兵得以从容策应。江长贵于贼窜各岭时尤能多方应变，悉合机宜。出力员弁，应即附于前案保奖，以示鼓励。所有西、北两路各军击贼出岭缘由，理合专折驰奏，伏乞皇上圣鉴训示。谨奏。

023．附咨文　咨胡林翼等 ⁽¹⁾ （转录明谕：答上折）五月初二日

为恭录咨会事。

为照本部堂于咸丰十一年三月二十四日，由驿具奏西、北两路各军击贼出岭一折。当经咨送折稿在案。兹于四月二十六日在东流营次，准兵部火票递回原折，奉朱批：“另有旨。”钦此。同日并准递到咸丰十一年四月十一日内阁奉上谕：

曾国藩奏岭外逆匪分路窜扑，官军击剿大胜一折。安徽皖南逆匪于二月间由榉根岭窜至箬坑，经提督江长贵等连日击败。该逆仍分路来犯，复经官军追至汪村，两路夹剿，贼众大溃，毙贼九百余名，生擒伪丞相宋先祥等三十七名，解散胁从千余名，夺获骡马四十余匹，旗帜五百余件，贼悉遁回榉根岭外。其窜扑禾戍岭逆匪，经江长贵督饬官军并力冲杀，败遁回巢后，复于二十四日分犯禾戍、枫树、大洪三岭及湘源隘口。官军偃旗息鼓。贼众蜂至，官军伏兵齐出，毙贼甚多。该逆奔溃，堕崖落涧死者不计其数。剿办尚属得手。着曾国藩严饬将士，乘胜将岭外贼匪悉数歼除，毋留余孽。此次出力员弁，准其汇入前案保奖，候朕施恩。钦此。

相应恭录咨会。为此合咨贵部院、京堂、军门，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、钦命襄办军务三品京堂左〈宗棠〉、署湖北提督军门江〈长贵〉。

————————————————————

(1)  此件并札知曾国荃等属员。

024．官军进攻徽州未能得手折三月二十四日

奏为官兵进攻徽州未能得手，恭折奏祈圣鉴事。

窃伪侍王大股贼匪窜扰饶州一带，祁门饷道梗塞，势将坐困。二月十二日，官军攻克休宁，即拟力攻徽州以通浙江米粮之路。臣于十六日曾附片具奏在案。侍讲衔翰林院编修宋梦兰籍隶歙县，尤欲力攻徽州以保桑梓。十四日，督带安勇由歙西绕至北乡，将稠墅贼卡、富堨贼馆剿洗一次，回驻汪村。十九日，徽贼大股图犯汪村，四面包抄，我军枪炮骤不及施，骑贼复从旁绕出，将宋梦兰头额砍伤三处，颠晕马下，经家丁扶救出围。蓝翎守备衔尽先千总梅魁员见势不支，勒马殿后。贼众大至，刀矛攒搠。梅魁员回鞭冲突，手刃二贼，力竭阵亡。此十九日汪村接仗之情形也。

三月初二日，臣派祁门、黟县各防之兵九千余人齐集休宁，大举攻徽。臣亦亲赴休宁就近调度。初四日，由休宁分两路前进：西路以副将唐义训为主，副将沈宝成、同知朱声隆等辅之，是夜驻宿岩市街；北路以开归道张运兰为主，副将娄云庆、参将杨镇魁、张应超等辅之，途次攻破潜口贼巢，斩馘百余人，是夜驻宿潭木地方。初五日，西路唐义训等营由岩市前进，行过七里亭，登高瞭望，踩看地势。城贼出北门搦战，各哨不俟号令，冲过古虹桥。贼匪佯败，我军抢上山梁，马贼数百骑由右包抄。我军前阻坚城，后隔河水，节短势促，不能施展。适值骤雨如注，衣服火药尽湿，骑贼皆用洋枪，乘我于危，遂致挫败。营官副将叶光岳，胡玉元力战死之，弁勇伤亡二百余人。北路娄云庆等因天雨收队，马贼百余骑分途包抄，我军回鞭冲击，且战且退，转塘收回。张运兰令队伍植立不动，俟马贼全退，连环收归。此初五日初次进攻徽郡之情形也。

初六日各军仍回休宁稍为将息。初十日再进攻徽，专由北路行走。十二日，列队于大李、富堨等处，贼亦负城排队，相持竟日，无隙可乘。是夜，唐义训住宿槐塘，张运兰住宿大里。贼于二更忽出万余人由西路包抄而来，焚村劫营，喊声震天。湘营旧规，皆住营垒，不住民房。此次村房被烧，勇夫大惊，队伍错乱。槐塘村庄首先被烧，强中等营挫溃，惟旗官刘松山力战时许，徐徐收队。张运兰、娄云庆等见前村被烧，齐出村房，列队山上，得以保全无恙。次日，同回休宁。其祁门黟县各军，皆回原营。此第二次进攻徽郡之情形也。

臣查徽郡之贼，虽有二三万众，其精悍者不过数千，本可力战攻取，机缘不顺，两次未能得手。记名总兵尽先副将唐义训，初次以号令不严，过桥轻进，二次以哨探不远，被劫惊溃，均难辞咎。姑念平日谨慎，屡著功绩，应请以游击降补。副将沈宝成，请以游击降补。同知朱声隆，请以知县降补。聊示惩儆。副将叶光岳、胡玉元，均请交部从优赐恤。守备衔千总梅魁员，力顾主将，奋勇捐躯，请从优照都司例赐恤，以慰忠魂。所有进攻徽州未能得手各缘由，恭折由驿驰奏，伏乞皇上圣鉴训示。谨奏。

025．附咨文　咨胡林翼等 ⁽¹⁾ （转录明谕：答上折）五月初二日

为恭录咨会事。

为照本部堂于咸丰十一年三月二十四日，由驿具奏官军进攻徽州未能得手一折。当经咨送折稿在案。兹于四月二十六日在东流营次，准兵部火票递回原折，奉朱批：“另有旨。”钦此。同日并准递到咸丰十一年四月十一日内阁奉上谕：

曾国藩奏官军进攻徽州情形一折。逆匪盘踞徽州府城，曾国藩派令记名总兵尽先副将唐义训督队进攻，乃初次以轻进失挫；迨整队复进，被贼乘夜焚村劫营，以致惊溃，实属咎无可辞。唐义训、副将沈宝成，均着以游击降补；同知朱声隆，着以知县降补，以示薄惩。阵亡副将叶光岳、胡玉元，均着交部从优议恤。守备衔千总梅魁员，着从优照都司例议恤。钦此。

相应恭录咨会。为此合咨贵部院、京堂、侍讲，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、钦命襄办军务三品京堂左〈宗棠〉。

————————————————————

(1)  此件并照会宋梦兰、朱品隆及札知张运兰等属员。

026．景德镇失陷陈大富等殉节折三月二十四日

奏为景德镇失陷，总兵陈大富等力战殉节，请旨优恤以励忠贞；并水师力扼河道，救护粮台军械，恭折具奏，仰祈圣鉴事。

窃伪侍王李世贤一股，前在婺源清华街、甲路等处与左宗棠一军相拒。左宗棠分出别部在甲路小挫，退至黄港、景德镇。臣于另折缕晰具奏。二月中旬，景德镇十分吃紧，臣即飞檄皖南镇总兵陈大富迅率驻守建德之四千余人驰赴景镇，会同左宗棠军相机防剿。二月十五日，自建德拔行。二十日抵景镇防所。三月初三日，臣在休宁营次接据左宗棠函称：景德镇于二月三十日失陷，该军救援不及。幸于二十九日扫清砮丹街一带贼踪，打开一路，现已移驻乐平等语。臣以景镇失陷，祁门粮路断绝，当檄鲍超一军急赴鄱阳一路，会合左宗棠之师，夹击景镇。其时文报梗塞，景镇之附近一二百里，一片贼氛，失陷情形无从查悉。三月十四日，据粮台委员湖北补用知府张秉钧禀称，二月二十九日，贼众数万在牛角岭、柳家湾、回龙岭三处潜匿，距镇约三十里。总兵陈大富于是日辰刻出队，至湖田渡河，未见贼踪，仍复收队。午刻，马贼百余由景镇之南双凤桥窜至李村，步队继之。陈大富即督全军迎头截击，贼众不战而退，官军追剿十余里。三十日黎明，大雾迷漫，该逆趁雾先行偷过双凤桥，一伏于都司陈科登营垒之东，一伏于游击胡凤雝营垒之南。陈大富待至雾散，督率大队，跃马当先，参将田应科随其冲锋，将过桥之贼悉行击退。讵该逆大股由景镇之东面观音阁抄出，我军分头截击，队伍稍散。而双凤桥之贼即乘虚蜂拥而入，陈大富当先抵御，正中炮子，穿过右乳，血染马背，犹复裹创呼号众军奋力攻击。众军见主帅受伤，无心恋战。贼复分途拼命抄袭，我军应接不暇，未及收队，贼已进营放火。陈大富负伤血战，见营盘火起，下马向北叩头，跳入李村河殉节。其麾下将领参将田应科，游击萧传科、胡占鳌，都司胡凤雝、熊定邦、吴定魁，千总罗廷材等，亦皆跃马赴敌，同时殉难。此二月晦日景德镇失事之实在情形也。

臣自至皖南，于江西省城设立总粮台。景德镇设立转运粮台，派张秉钧与同知王顺曾、通判朱焕文经理军械子药，概置舟次以水师护之。三十日，陆兵失利，商民纷纷拥至河边，争船竞渡。骑贼已扑至西瓜洲，幸水师营官高寅、哨官李廷忠均在西瓜洲下之鹅颈滩，齐放大炮，贼不敢逼。张秉钧与训导王庆奎将军装坐船开至西岸，即令护台水师哨官谢洪春、何胜悦二哨沿河开炮，保护军装、民船千有余号驶赴下游马家涧。当与各营哨计议，分炮船为前、后、中三路护卫。各船于四更开行，驶至凤冈，天尚未明，西岸之贼枪炮子如雨下，经水师往返轰击，护出各船。天明至古县渡，询悉水师中营游击任星元，会合内河水师营官苏万福，督率战船连日苦战，使贼不能造搭浮桥。贼匪锐意欲成浮桥，冀图围我船只，抢我军火。两岸十余里，竖旗排阵，乘夜赶钉竹木密桩，上用板料搭架，中间尚未合拢。我军既至，开放大炮，毙贼极多。该逆争上浮桥两头夹放枪炮，民船伤亡者不下百数，击沉者亦复不少。各船冲出浮桥缺口之后，贼见前队战船去远，飞开快划赶至，经谢洪春、杨荣炳督带炮划三只，拼命堵截，且战且走，各船赖以保全，仅失去铅子帐棚两船，余船军器均无损失。此水师保护军装冲出贼卡之实在情形也。复据水师任星元禀，暨陈大富部下将官胡凤鸣等具禀前来，大略相同。

臣查皖南镇总兵陈大富以饥军困守南陵，激励将士，镇抚军民，逆匪四面环攻，阅时六月之久，屡挫凶锋，孤城屹立。经提臣杨载福赴援解围，拔出居民十余万众。名将风节，传播江表。此次景镇督军血战，力竭捐躯，尤为大节懔然。应请旨敕部照总兵例从优议恤，并于南陵建立专祠，以表忠荩而留遗爱。其部将等防守南陵案内，迭奉谕旨，准其保奖，迄未出奏。此次随同殉难，尤堪悯恻。拟保副将之花翎参将田应科、拟保参将之花翎游击萧传科、拟保花翎参将之游击胡占螯、拟保游击之花翎都司胡凤雝、拟保花翎游击之都司熊定邦、吴定魁、拟保花翎守备之千总罗廷材等七员，均应请照拟保官阶从优赐恤，并祔祀陈大富祠中，以慰忠魂。水师救护粮台尤为出力之游击任星元，可否以参将尽先拔补，并加副将衔；蓝翎守备谢洪春，可否以都司尽先补用，并赏换花翎；从九杨荣炳以县丞遇缺即选，并赏戴蓝翎之处？出自圣主鸿施。所有景镇失陷，总兵等力战殉节，并水师救护军火各缘由，理合恭折具奏，伏乞皇上圣鉴训示。谨奏。

027．附咨文　咨胡林翼毓科左宗棠 ⁽¹⁾ （转录明谕：答以上折片）五月初四日

为恭录咨会事。

为照本部堂于咸丰十一年三月二十四日，由驿具奏景镇失陷，总兵陈大富等力战殉节，并水师救护军火一折。当经抄折咨会在案。兹于四月二十六日在东流营次，准兵部火票递回原折，奉朱批：“另有旨。”钦此。同日并准递到咸丰十一年四月十一日内阁奉上谕：

曾国藩奏景德镇被贼窜陷，并水师救护粮台情形一折。逆贼窜扑景德镇，经曾国藩派令总兵陈大富带兵往援。二月二十九日，贼由镇南窜至李村，被击败退。三十日，乘雾窜过双凤桥，复被击败。该逆分股由观音阁抄袭，陈大富督兵迎击，身中炮子，负伤血战，旋因营盘被焚，投河殉节。参将田应科等亦皆力战阵亡。其水次转运粮台军械等项，该逆冀图抢掳，经游击任星元等力战保护，尚无损失。据曾国藩另片奏，鄱阳、景德镇、浮梁、乐平，现已一律肃清。着即将克复情形查明，迅速具奏。

安徽皖南镇总兵陈大富，力战捐躯，殊堪悯恻，着照总兵例从优议恤，并于南陵建立专祠；随同殉难之拟保副将参将田应科，拟保参将游击萧传科、胡占鳌，拟保游击都司胡凤雝、熊定邦、吴定魁，拟保守备千总罗廷材，均着照拟保官阶从优议恤，并祔祀陈大富专祠，以慰忠魂。其救护尤为出力之游击任星元，着以参将尽先拔补，并赏加副将衔；守备谢洪春，着以都司尽先补用，并赏换花翎；从九品杨荣炳，着以县丞遇缺即选，并赏戴蓝翎，以示鼓励。该部知道。钦此。

相应恭录咨会。为此合咨贵部院、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、江西巡抚部院毓〈科〉、钦命襄办军务三品京堂左〈宗棠〉。

————————————————————

(1)  此件并札知彭玉麟等属员。

028．奏参余述祖申协煊王峻片三月二十四日

再，工部捐职郎中余述祖，籍隶婺源。前经奉旨回籍办理团练。该员到籍后，并不体察地方情形，妥筹经费，辄自刊刻钦差办理本籍团练关防，招募勇丁。甫经二日，即行遣散。勇目马元喜等纷纷赴臣处控诉。该员前至祁门，臣见其言动躁妄，知非稳练可靠之员。所请抽厘一节，当经批驳在案。讵该员回婺未久，私向本县茶厘项下动用库平银九百九十四两零。代理婺源县知县候补府经历申协煊并不禀请批示，辄敢擅行动支，并浮开该县坐支杂款银一千四百六十余两。婺源所收茶厘凡二千四百七十五两，余述祖、申协煊二人全行冒支，仅剩银十九两零交臣粮台。

又署黟县知县候选知州王峻，被渔埠盐商江生号等指控需索规费劣迹，当经撤任查办。该员前在行营粮台领过承办军米、夫价银一千八百两。旋因徽州失守，兵退渔亭，该员并不将此项米价、夫价缴还，任意支延，率行禀请遗交委员呈缴。并于征存地丁项下，浮开该县坐支杂款一千余两。

当兹军饷万分支绌之际，臣所统三万余人，江西饷道不通，全赖皖南本地杂款稍资接济。乃仅此涓滴之水，该员等或通同挪移，或浮冒支销，均属任意妄为，不知缓急。相应据实参奏，请旨将工部郎中余述祖撤去办团差事，暂行革职，勒令将所支库平银九百九十四两零迅速缴还。署黟县知县候补知州王峻，请旨即行革职，勒令将所征地丁、所领米价、夫价银限两个月缴完。其盐商江生号等所控需索之案，臣即派员审讯，另行奏结。代理婺源县知县候补府经历申协煊一并革职，勒令将所支茶厘银一千四百六十余两缴完，以重公款而儆官邪。谨附片具奏请旨。

029．附札文　饬知两江总粮台等 ⁽¹⁾ （转录明谕：答上片）五月初二日

为恭录饬知事。

照得本部堂于咸丰十一年三月二十四日，由驿附奏参余郎中述祖等一片。当经抄发片稿在案。兹于四月二十六日准兵部火票递回原片，奉朱批：“另有旨。”钦此。同日并准递到咸丰十一年四月十一日内阁奉上谕：

曾国藩奏，请将浮冒饷项各员，分别革职勒追等语。安徽在籍郎中余述祖，于到籍办团时，擅自刊刻钦差办理本籍团练关防，复于婺源县茶厘项下，私自动用银九百九十余两。代理婺源县知县候补府经历申协煊并不禀请批示，辄敢擅行动支，并浮开该县坐支杂款银一千四百六十余两。署黟县知县候选知州王峻，前在粮台领过承办军米夫价银一千八百两，于被控撤任后，并不将此项银两缴还，复于征存地丁项下浮开该县坐支杂款一千余两。该员等于军饷要款，或通同挪移，或浮冒支销，实属胆玩已极。

余述祖着撤去办团差事，暂行革职，勒令将所支银两迅速缴还。王峻、申协煊，均着革职。王峻所支地丁及米价、夫价银两，勒限两个月如数完缴。申协煊所支茶厘银两，着一并勒令该员如数缴清。该部知道。钦此。

合行恭录饬知。札到该府、道、台，即便钦遵知照。此札。右札两江总粮台，统领安庆全军曾道，护理徽州府伊守，行营粮台隋守、张守、岑丞。

————————————————————

(1)  此件并札知暂革工部郎中余述祖。

030．再陈江皖大局并移驻东流片三月二十四日

再，臣自去冬以来，历次奏报，均将江、皖大局附片陈明各在案。大约江、皖之贼分四大股：一曰定南主将黄文金，即上年十一月攻破建德，连陷六县者也。经左宗棠扼之于景德镇，鲍超破之于洋塘、黄麦铺，现闻该逆已赴援安庆矣。一曰伪右军主将刘官方，盘踞池州、泾、旌、石埭等处。去年冬月破羊栈岭，本年正月破大赤岭、大洪岭，二月破榉根岭，皆系刘逆之党。此股在岭外，距臣军最近，战事最多，除三次大仗外，其零支小仗皆未具奏。一曰伪侍王李世贤，即去年八月攻陷徽州者也。本年二月窜扰景镇、乐平一带。左宗棠一军二月与侍逆大战数次，该逆已败溃鼠窜而去，鄱阳、景德镇、浮梁、乐平一律肃清，容臣查明另行具奏。一曰伪忠王李秀成，去年十月攻陷羊栈岭，经鲍超痛剿破之。十一月窜陷浙江之严州、江山、常山等处。本年正月攻围广信、玉山、广丰、均已〔以〕坚守得完。二月攻围建昌、抚州，亦以坚守得完。现闻窜至吉水、永丰一带，距祁门一千余里，文报久梗，莫悉其详。除李秀成一股历由江西抚臣奏报外，其余三股环绕祁门四面，几于无路不梗，无日不战。仰托圣主威福，迭获大胜，各股悍贼均已退窜，皖南军务日有起色。

惟四眼狗救援安庆，夹攻官兵营盘，十分危急。现已调派鲍超一军由景德镇驰援安庆。臣亦即日拔营移驻东流，就近调度。除各处开仗情形专折奏报外，理合将江、皖大局附片陈明，伏乞皇上圣鉴。谨奏。

四月二十六日奉到朱批：“知道了。”又折内“鄱阳、景德镇、浮梁、乐平一律肃清，容臣查明，另行具奏”等字旁，连奉朱点。钦此。

031．官军破贼乐平鄱景浮乐一律肃清折四月初二日

奏为官军大破贼于乐平，鄱、景、浮、乐等处一律肃清，恭折奏祈圣鉴事。

窃左宗棠一军二月内在涌山、甲路等处与伪侍王李世贤大战数次，经臣专折具报。三月内又大战数次，侍逆败溃鼠窜而去，鄱、景、浮、乐等处一律肃清，并经附片陈明大概情形在案。

三月二十三日，接据左宗棠咨称，前于二月十六日，全军回驻景镇。嗣据总兵陈大富于二十日抵镇接防，即于是日拔营向鄱阳进发。师次鲇鱼山，闻大股逆匪已由鄱阳故县渡偷渡昌江，意图合围景镇。二十四日，移驻金鱼桥，击败袁家湾掳掠之贼。二十六日，又冒雨击败太园、石板桥屯踞之贼。二十九日，探报贼之后队由桃岭、范家、墩头窜聚砮丹街一带，当派前、左、右、后四营及老湘两旗、顺字营马队由庵前一带进剿。行抵太园，适与贼遇，营官罗近秋首先冲入，黄少春跃马继至，选用知县刘典率队由右路进，即选道王开化率队由左路墩头进。比右路至桃岭，贼前队尚踞庵前。追至范家村，贼大队万余人分两支林立，我军整队堵击，枪炮连施，贼伏不动。适左路之军由墩头过岭，冲杀前来，截贼两段，始纷纷溃窜。我军合队穷追至砮丹街，沿途踏毁贼巢五处，计杀悍贼三千余名，阵斩伪谢天义黄胜才、娆天福李佳普等贼目百数十名而夺其印，获骡马八十余匹、旗帜炮械以数千计，解散胁从五六千人。此二十九日范家村大捷之情形也。

是日，往返八十里，晡间回营。方拟乘胜追剿，次第翦除。讵三十日贼由柳家湾、湘湖街窜入，总兵陈大富血战阵亡，景镇沦陷。左宗棠所驻之金鱼桥，三面皆贼，后路复断。三月初一日，乃拔营移驻乐平。密诇贼踪，知伪侍王李世贤分遣贼党留踞景镇，亲率大股仍由故县渡、凰冈一带折回，意图窜攻乐平。初五日，贼至桃岭、塔前一带。初六日，各营三路进剿，兼防砮丹街之贼。比抵马家桥，见贼队排列十数层，旗帜林立，山谷皆满。各营整队前进，奋威冲杀，贼势稍却，渐向桃岭缩退。我军追至桃岭，贼仍死拒。适见大轿贼目从山坳突出，满发悍贼百余，各持洋枪护之。营官黄少春麾健卒挺矛丛刺，立毙悍贼十余人，该贼目弃轿而逸。获其伪印二颗：一伪大佐将裨天义李尚阳，一黄胜祥也。贼众大溃。我军追至太园山口，贼复死拒，拟保蓝翎外委熊清石中炮阵亡。日晚收队而还。计毙贼约三千名，生擒百数十名，拔出难民不计其数，夺获旗帜器械千余件，伪印百余颗。初七日，探报景镇之贼，一由柳家湾窜至涌山、厚田等处，一由团岭窜至龙珠、蔡家等处，又于桃岭修砌营垒，太园屯扎民房。初八日黎明，饬左营等由中路塔前进，右营等由左路进，老湘等营由右路龙珠进。比过塔前，贼即列队于桃岭一带，漫山遍野，蜂拥而来。中营、左营、左总哨、右总哨自中路直扑，鏖战多时，贼势稍却。旋有另股自两边山内齐出包抄，正围困间，适守备马德顺率马队横截而来，前营、老湘各营亦由右路抄出，后营等由左路抄出，转败为功，毙贼百余。初十日早，有骑贼数名至桥南窥探，旋即退去。知大股必将续至，严饬各营静镇待之，仍分三路，听中营发号出队，留六营为接应之兵。布置甫毕，贼大队万余由龙珠、桃岭一带涌至，摆列山冈，并于附近村庄放火，意在搦我军急战。我军按兵不动。午初，始传令饱餐。贼匪猛扑后营营盘，右营州同张声恒率队冲锋，左营游击黄少春、副将崔大光从两旁夹击，贼仍抵死抗拒。前营、桂营、老湘各旗两路继进，而中营及各总哨亦迭出策应，贼见我军愈战愈厚，纷纷败溃。前营营官拟保副将罗近秋匹马冲入贼阵，连刃红衣贼目三人，忽右胁被洋枪洞穿，登时阵亡。拟保守备李启昭，蓝翎守备张致和、后总哨都司聂常本，外委聂福申，蓝翎千总孙绍凯，均力战阵亡。士心愈愤，奋威冲杀，穷追二十里，至龙珠始还。计毙长发悍贼千数百名，夺获刀矛旗帜炮械千余件，伪印五十余颗。此三月初六、初八、初十等日大战获胜之情形也。

讯据生擒贼供称：伪京卫军大佐将裨天义李尚阳等，初六日大败后，拟即退窜景镇，伪侍王李世贤不许，调窜扑祁门贼党由天保塘、臧家湾一带折回，并挑选景镇悍贼，亲率以来，誓与官军决一死战。本日后队尚未到齐也。左宗棠以贼将复至，饬各营傍乐平县城东南加修外濠，周十余里；令南乡团练入城，固守以作疑兵；复引长田畈之水塞堰为濠，以陷贼骑。十二日，贼之先锋已逼外濠。是夜，南乡团勇渡河而归，存城者仅二百余名。比调前营四哨入城代守西北一面，各营均守外濠。十三日，贼股麇至，距城营六七里，层层布阵，宽广十余里，可数者约四十余处，旗帜林立，掩映山谷。登高瞭视，远山炊烟缕缕，尚有伏贼未发也。各营凭壕植立，寂静无哗。午刻，贼扑外濠，更番迭至。官军俟其逼近，排枪轰击。逆贼屡却屡前，官军再接再厉，相持自昼至夜，约毙贼数百名。乐平县城坍塌已久，各营于炮石如雨之中，漏夜修砌，略具城形。而该逆环攻，彻夜不息。其城外民房烧毁未尽者，贼伏其中，穴墙开炮，弁勇伤亡者多，屹立城头，未敢少避。十四日，贼之大队渐由东北环趋，纷扑西城，前营勇丁伤亡尤多，拟保副将丁长胜、拟保都司赵克振、易谷方等，挺立城头，身受重创，势殊危迫。王开化、刘典以西城地势太逼，抢护殊难，请调各营齐越外壕，出贼不意击之。计议甫定，王开化率队由南门趋西路，王开琳率队趋右路，左宗棠自与刘典趋中路，每贼一支以官军一队当之，遇贼即斫，退者斩。未刻，各营齐抵濠边，中路发号，各跃出外濠，大呼杀贼，贼骇愕不知所为。我军纵横荡决，无不一以当百。拟保游击史聿舟匹马陷阵，忽被洋枪洞中小腹，坠马阵亡。各营将士，怒不可遏，横冲侧击，愈战愈奋，贼尸骈积道旁。各路追至高桥、小溪，贼之人马自相跆藉，挤毙溺毙者〈无算〉。正穷追间，忽大雨如注，绳药尽湿，乃收队而还。是役计毙贼约四五千人，阵斩黄袍、红袍贼目十数名，烧毁贼垒二十余座。据生擒贼供：伪侍王李世贤自陷景镇后，即传伪令犯祁门。初六日，行至天保塘，调令折回，亲率攻扑乐平。初十、十四两败，伪京卫军大佐将李尚阳几为官军所获，李世贤亦于十四日改装潜遁。此十二、十三贼匪围城、围营，我军开壁大战获胜之情形也。据左宗棠咨报前来。

臣查伪侍王李世贤，自上年攻陷金陵营垒，继陷徽州，严州等处，凶焰尤张。此次窜扰景镇、乐平、鄱阳一带，长围近二百里，又破陈大富官军，几成燎原之势。左宗棠一军，前后转战三十余日，六获大捷，斩馘殆近二万，洵足寒贼胆而快人心。阵亡之拟保副将罗近秋，请照副将例从优赐恤；拟保游击之史聿舟，请照游击例从优赐恤，并入祀湖南昭忠祠。拟保守备李启昭、补用都司聂常本，守备张致和，外委聂福申，蓝翎千总孙绍凯，均请照例赐恤。伤亡之拟保都司赵克振、拟保守备周崇高，把总杨清和，均请照例赐恤，以慰忠魂。按察使衔即选道王开化，沈毅忠实，谋勇兼优，请赏加布政使衔，并请赏给该员父母、祖父母两代二品封典。知州衔知县刘典善审地势，身先士卒，请以直隶州知州归部遇缺即选，并请赏戴花翎。襄办军务候补三品京堂左宗棠，去冬拒黄文金大股，今春破李世贤大股，解祁、休之围困，振江、皖之全局，勋绩甚伟。可否御赏搬指、荷包等物以示旌异，其余出力文武员弁，可否准其择尤保奖之处，出自圣主天恩。所有官军破贼乐平，鄱、景、浮、乐等处一律肃清各缘由，专折由驿驰奏，伏乞皇上圣鉴训示。谨奏。

032．附咨文　咨官文等 ⁽¹⁾ （转录明谕：答上折）五月初六日

为恭录咨会事。

为照本部堂于咸丰十一年四月初二日，由驿具奏官军大破贼于乐平，鄱、景、浮、乐等处一律肃清一折。当经咨送折稿在案。兹于五月初三日准兵部火票递回原折，奉朱批：“另有旨。”钦此。同日并准递到咸丰十一年四月十七日内阁奉上谕：

曾国藩奏乐平等处剿贼获胜，地方肃清一折。本年二月间，逆匪由鄱阳故县偷渡昌江，候补三品京堂左宗棠督兵迎击，由袁家湾、太围、石板桥、直抵范家村，连获胜仗。踏毁贼巢五处，杀贼三千余名，阵斩伪谢天义黄胜才等贼目百数十名，夺获骡马、旗械无算。旋因景德镇被陷，拔营移扎乐平。三月初五日，贼至桃岭、塔前一带，各营分路进剿。营官黄少春立毙悍贼十余人，贼目奔逃，匪众大溃。毙贼约三千名，生擒百数十名，夺获旗械千余件，伪印百余颗。初七等日，贼窥涌山等处，悉被击退。初十日，大股贼匪由龙珠、桃岭猛扑，官军奋勇冲杀，穷追二十里，杀贼千数百名，夺获刀矛、炮械等千余件，伪印五十余颗。逆首李世贤复挑悍贼进逼乐平，贼营连亘十余里。左宗棠亲督各军开城迎击，纵横荡决，贼悉披靡。杀贼四五千人，阵斩黄红衣贼目十数名，烧毀贼垒二十余座，李逆败遁。统计前后转战三十余日，六获大捷，斩馘几二万人。乐平、浮梁、鄱阳、景德镇等处，业已一律肃清。

左宗棠屡挫贼锋，实属奋勇可嘉。着发去白玉搬指一个，白玉喜字翎管一支、小刀一把、火镰一把、大荷包一对、小荷包四个，交左宗棠祗领，以示优奖。其余在事尤为出力之按察使衔即选道王开化，着赏加布政使衔，并赏给该员祖父母、父母二品封典。知县刘典，着以直隶州知州遇缺即选，并赏戴花翎。其余出力文武员弁，并着曾国藩查明保奏。力战阵亡之拟保副将罗近秋，着照副将例从优议恤；拟保游击史聿舟，着照游击例从优议恤，均准其入祀湖南昭忠祠。拟保守备李启昭，补用都司聂常本，守备张致和，外委聂福申，千总孙绍凯，并伤亡之拟保都司赵克振，拟保守备周崇高，把总杨清和，均着照例议恤，以慰忠魂。该部知道。钦此。

相应恭录咨会。为此合咨贵大臣、部院、京堂，请烦钦遵查照祗领施行。须至咨者：右咨钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、署湖南巡抚部院毛〈鸿宾〉、钦命帮办军务三品京堂左〈宗棠〉。

————————————————————

(1)  此件并札知曾国荃等属员。

033．请将左宗棠改为帮办军务片四月初二日

再，候补三品京堂左宗棠，往年在湖南抚臣幕中佐办军务，肃清本省，援剿邻省，如江西、湖北、贵州、两广，常由湖南重兵往援，屡奏大功，久在圣明洞鉴之中。上年奉旨襄办臣处军务，募勇五千余人，驰赴江、皖之交。方虑其新军难收速效，乃去冬堵剿黄文金大股，今春击退李世贤大股。以数千新集之众，破十倍凶悍之贼，因地利以审敌情，蓄机势以作士气，实属深明将略，度越时贤。可否吁恳天恩，将左宗棠襄办军务改为帮办军务，俾事权渐属，储为大用之处，出自圣主鸿裁。理合附片具陈，伏乞皇上训示。谨奏。

034．附咨文　咨官文左宗棠等 ⁽¹⁾ （转录明谕：答上片）五月初六日

为恭录咨会事。

为照本部堂于咸丰十一年四月初二日，由驿附奏，请将左京堂襄办军务改为帮办军务一片。当经咨送片稿在案。兹于五月初三日准兵部火票递回原片，奉朱批：“另有旨。”钦此。同日并准递到咸丰十一年四月十七日内阁奉上谕：“候补三品京堂左宗棠，着帮办曾国藩军务。”钦此。相应恭录咨会。为此合咨贵大臣、部院、京堂，请烦钦遵查照施行。须至咨者：右咨钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、署湖南巡抚部院毛〈鸿宾〉、钦命帮办军务三品京堂左〈宗棠〉。

————————————————————

(1)  此件并札知曾国荃等属员。

035．救援安庆及江皖军事布署片四月初二日

再，自景德镇、乐平等处肃清，安庆危急，臣拟移驻东流，援助江北，业于三月二十四日附片奏明在案。拜折后，臣于三月二十六日自祁门拔营，四月初一日驰抵东流。鲍超于二十五日自景德镇拔营，初一日驰抵下隅坂。其所统全军，拟令即日渡江救援安庆。

逆首四眼狗陈玉成于三月十八日逼扑安庆，盘踞集贤关之内外。所有安庆官军曾国荃等各营，城贼扑之于前，援贼扑之于后，势殊危急。幸自去秋以来，久已开掘长濠二道，有前濠以围城贼，有后濠以拒援贼。现已相持十三日，仰托皇上威福，尚能坚守无恙。臣与官文、胡林翼等熟商，贼以全力救安庆，我亦以全力争安庆。以多隆阿、鲍超两军会剿集贤关之贼，李续宜亦派十营回皖协剿。必须攻破狗酋，迅克安庆，大局乃有挽回之日，金陵乃有恢复之望。

至徽州布置事宜，派令开归道张运兰守休宁，记名总兵朱品隆守祁门，湖北提督江长贵守柏溪，副将唐义训等守渔亭，沈宝成等守历口，参将杨正魁等守羊栈岭，均嘱以暂主坚守，不遽进剿。臣至东流，仅带五百人以行，余皆留防岭内。其左宗棠一军，自击破伪侍王股匪后，现已跟踪追剿，无论窜皖、窜江，均当伺其所向而痛惩之。所有近日军情，理合附片具陈，伏乞皇上圣鉴。谨奏。

五月初三日奉到朱批：“知道了。”钦此。

036．酌保左宗棠一军出力员弁折四月初二日

奏为遵旨酌保出力员弁，恳恩奖叙事。

窃左宗棠一军于去年十月初二、初四等日攻剿周坊、德兴、婺源，三次大捷，连克二城；并扼守景德镇，俾黄文金大股不得内犯；会合鲍超破贼洋塘。经臣迭次奉报，并声明江西内河水师飞划营暨乐平县出力官绅并案请奖，奉旨允准。钦遵转行在案。兹据左宗棠具咨请奏前来，臣悉心酌核，恭缮清单，吁恳皇上恩施，以昭激劝。除劳绩稍次，现保把总外委各弁由臣另册咨部外，所有遵旨酌保出力员弁缘由，恭折附驿具奏，伏乞皇上圣鉴训示。谨奏。

附保单一

谨将左宗棠一军攻克德兴、婺源二城，并扼守景德镇，击退洋塘大股逆匪，遵旨酌保出力员弁，及江西内河水师飞划营，乐平县出力官绅，并案汇保，缮具清单，恭呈御览。

计开

中营

蓝翎守备衔尽先千总杨松柏，请以守备仍归江西尽先补用，并赏加都司衔。

蓝翎千总，前湖南安仁汛外委滕加吉，该员前在安仁汛任内，因失守查办。嗣因军营出力，奏准开复。此次请免缴捐复银两，仍赏加守备衔。

蓝翎都司衔守备何光先，请以都司归湖南即补。

花翎尽先补用都司黄福春，请以游击补用。

蓝翎都司衔尽先守备陈瑞和，请以都司归部尽先推补，并赏加游击衔。

蓝翎守备杨和贵，请以都司归湖南补用，并赏换花翎。

都司衔拔补守备赵克政，请以都司留湖南补用。

武进士唐翚，请以守备归湖南抚标尽先补用，并赏加都司衔。

守备衔湖南尽先千总杨在元，蓝翎千总秦怀亮，均请以守备归湖南补用。

守备衔蓝翎尽先千总鲁杰山，蓝翎千总张人和，请以守备尽先补用，并赏换花翎。

蓝翎千总简桂林、吴兰桂，均请以守备留湖南补用。

五品军功蓝翎千总刘端冕，蓝翎千总康文定、章永胜、陈月桂，均请以守备补用。

武举刘明灯，请以千总归湖南遇缺即补，并赏加守备衔。

蓝翎把总彭立凰，请以千总归湖南拔补。

蓝翎千总史文质、吴得贵，均请赏加守备衔。

五品军功把总李继青，请以千总拔补，加守备衔，并赏戴蓝翎。

武举洪仲魁，请以千总归湖南抚标尽先补用，并赏加守备衔。

五品军功蓝翎把总李裔辉，蓝翎把总胡大发、叶美胜、易清林、刘河清、朱瑞祥、张得云，蓝翎尽先外委何顺升，均请以千总拔补。

把总何福成，即补把总黄东泰，拔补把总李属春，外委谈苞恒，均请赏戴蓝翎。

尽先外委易永茂、周福元，外委喻俊廷、曾秀林，六品军功江桂林、陈玉贵、彭义胜，均请以把总拔补，并赏戴蓝翎。

五品军功谭楚光，六品军功罗宗福、文义胜、马德仁，勇丁滕定旺，均请以外委拔补，并赏戴蓝翎。

尽先外委罗洪彪，请以把总归湖南拔补。

六品军功李春藻、欧阳泰、姚德丰、岳正南、陈泗海、曾毓钟、毛云翔、张兰桂、宋东明、王万隆、彭立凤、黄亮彩、尹月山、刘鸿石、王萼楼、熊道滨、赵志怀、杨青山、黄喜翔、张全胜、师有恒、徐文彩、杨可珍、何万顺、龚桂芳、尹海晏、杨云胜，勇丁李玉田、熊万盛、魏东林、许定升、夏贵和、胡南玉、张瑞春、陈集贤、张兆南、刘旷常、左履祥，请以外委归湖南拔补。

花翎遇缺先补参将眭金城，请赏加副将衔。

蓝翎都司张维美，请赏加游击衔。

蓝翎守备衔千总方雪昌，请以守备归江西拔补，并赏加都司衔。

廪生成定康、杨咏春、黄泽，均请以训导不论双单月遇缺先选。

从九衔李寿荣、王耀荣、万选，六品军功余明珊，蓝翎军功石权中，均请以从九归部不论双单月遇缺即选。

文童胡昌沄，请以未入流不论双单月尽先即选。

举人拣选知县杨文鹤，请以教谕不论双单月遇缺即选。

附生王室藩，蓝翎尽先选用从九陈盛治，均请以府经历县丞归部不论双单月遇缺即选。

湖北试用从九黎锦翰，请以县丞仍归湖北尽先补用。

双月选用从九杨恩澍，请以主簿归部，不论双单月遇缺即选。

六品军功狄兆桢、成传道、周翼朴，均请以从九留于江西遇缺尽先补用。

湖南丁忧按察司司狱陆楷，请俟服阕后，以府经历县丞仍留湖南分缺补用。

湖南即补通判夏献煐，请赏加同知衔。

前营

花翎都司吴清亮，请以游击归部尽先推补。

蓝翎游击衔尽先都司钟南英，请以游击尽先补用，并赏换花翎。

蓝翎都司衔尽先守备王树棠，请以都司尽先补用。

蓝翎五品军功尽先把总袁以鳌，请免补千总，以守备尽先拔补。

蓝翎五品军功尽先把总宋有年、王绍淇、周崇高，蓝翎把总杨占春、杨盛华、王声扬、胡举贤，把总屈登魁，均请以千总尽先拔补；宋有年、王绍淇、周崇高并赏加守备衔。

蓝翎守备衔千总卢明亮、黄北海，蓝翎千总徐春林，均请以守备尽先拔补。

外委柳惠迎、李善长，六品军功唐南山、姜葆元、雷锡恩、廖春和、洪点伍、卞洪亮、罗万清、钟馀庆、罗正寿、廖成章，均请赏戴蓝翎。

蓝翎候选府经历县丞杨彤寿，请免选本班，以知县不论双单月遇缺即选。

左营

蓝翎把总毛正明、喻春林、谢临照、朱三和、张青云，把总黄应春，均请以千总拔补；毛正明、喻春林并赏加守备衔；黄应春并赏戴蓝翎。

蓝翎尽先守备喻可宗、何德劭、张茂林，均请以都司归部即选；喻可宗、何德劭并请赏换花翎。

蓝翎千总李良平、周绍濂、袁有德、董玉春，均请以守备尽先拔补；袁有德并请赏换花翎。

拔补外委张晓林、李庆祥、李本先，均请以把总拔补，并赏戴蓝翎。

六品军功文恒山、黄宝林、廖泰临，均请以外委拔补，并赏戴蓝翎。

附生董绣棠，请以主簿归部遇缺即选。

六品军功刘大训，请以未入流即选。

右营

蓝翎守备彭材瑶，请赏加都司衔。

蓝翎千总齐兰礼，请以守备拔补。

蓝翎把总李启昭，请免补千总，以守备拔补。

蓝翎把总蔡添顺、朱魁武、侯荣文，均请以千总拔补，并赏加守备衔。

蓝翎外委宁俊发，请以千总拔补。

六品军功罗朝松、萧明山、张玉林、黄光涌、朱金石、郑光龙，均请以把总拔补，并赏戴蓝翎。

后营

蓝翎尽先守备陈训华，请以都司拔补，并赏换花翎。

蓝翎千总崔大成、曹作忠，均请以守备拔补；崔大成并赏换花翎。蓝翎把总胡家让，请免升千总，以守备拔补，并赏换花翎。

蓝翎外委冯启韶、曹茂鸿，均请以把总拔补，并加千总衔。

蓝翎把总吴玉琳，请以千总拔补。外委黄家礼、段发桂，均请以把总拔补，并赏戴蓝翎与后面批复对照，此处疑有脱漏。军功李金堂、袁章禄、刘泰运、周应迪、张绍庭、何宜章、廖有发、黄忠元、周庆贵、陈才擅，均请赏戴蓝翎。

蓝翎尽先县丞喻德成，请以知县归部尽先选用。

廪生王楚金，请以训导遇缺即选。

文生崔明高，请以主簿归部不论单双月遇缺即选。

桂勇营

蓝翎把总何德明，请免补千总，以守备升用，并赏换花翎。

蓝翎千总何明亮，守备衔蓝翎千总熊正坤、张继湖，均请以守备尽先补用，并赏加都司衔。

六品军功朱尊贤、宋光隆、曾清远、何得凤、朱名登，均请以外委拔补，并赏戴蓝翎。

六品军功记名外委范世兴、朱连彪，均请以把总拔补，并赏戴蓝翎。

六品军功范贤珩、黄登魁、朱成立，议叙六品顶戴王源秋，均请赏戴蓝翎。

把总朱新喜，请以千总补用，并赏戴蓝翎。

蓝翎把总刘承尧，请以千总尽先补用。

遇缺即选训导范羲驭、朱钟秀，均请赏给五品顶戴。

文童郑德宽，请以未入流归部选用。

老湘营参将王开琳，请以副将留于湖南补用。

花翎副将衔湖南补用参将喻胜荣、王明辉，蓝翎补用参将丁长胜，均请以副将仍留湖南补用；丁长胜并请赏换花翎。

蓝翎参将衔湖南补用游击陈明南，请以参将仍留湖南补用，加副将衔，并请赏换花翎。

花翎尽先补用游击邓荣达，花翎选用游击赵仁和、龚隆贵，均请以参将尽先补用。

蓝翎补用游击莫坤和，请赏加参将衔，并赏换花翎。

蓝翎游击衔补用都司颜焕楚，请以游击补用。

蓝翎湖南补用都司陈隆兴、杨春和，均请以游击仍留湖南补用。

蓝翎都司衔拔补守备葛南世、文任重、易谷方，蓝翎拔补守备蒋福春、周万和、林得胜，均请以都司补用。

蓝翎拔补守备萧万顺、朱祥胜、孙南尔、田百钧，均请赏加都司衔。

蓝翎守备衔拔补千总王维德、朱玉成，蓝翎拔补千总赵盛国、陈国钺、罗舜征、王福昌、谢敦福、刘占华、刘万清、曹思友、贺财福、王诗云，均请以守备尽先拔补；赵盛国、陈国钺并赏加都司衔。

蓝翎拔补千总谢凤仪、胡加祥、何云祥、王兴发，拔补千总胡定昭，均请赏加守备衔；胡定昭并请赏戴蓝翎。

蓝翎拔补把总黄义旬、苏怀徽、朱义和、潘明城，蓝翎五品军功把总傅青发，五品军功拔补把总蓝万盛，均请以千总尽先拔补，并赏加守备衔；蓝万盛并请赏戴蓝翎。

蓝翎拔补把总葛镇郊、廖有贵、王情逸、刘兴文、黄羽习、毛上胜、黄长泽、王锦章、刘义胜、王安槐、赵贵连、李星耀、彭冈翔、汤有光、吴伦明，蓝翎拔补外委谢培青、左连升、贺章彬，均请以千总尽先拔补。

拔补把总陈镜泉、谢友明、彭俊学、李湘汉、周凤翔、张领胜、彭庆元、万杞临、喻先云，拔补外委田顺祥、左荣贵，五品军功外委丁元吉，六品军功喻康成、易胜发，均请以千总尽先拔补，并赏戴蓝翎。

经制外委谭光辉、王友华，拔补外委刘正伦、李玉恒、彭齐楚、熊友朋、谢岳洲、潘如杨、黄忠和、贺吉祥，六品军功丁松龄、李定胜、钟邦林、苏复忠、喻志轩、彭顺祥、彭万清、喻俊先、谭理义、吕文胜、廖恒丰、李湘桂、潘晓堂、王世海、陈吉元、谢仁光、赵玉莲、漆长兴、申维善、王宗玉、刘福万、赵以忠、彭国政、彭福堂、喻碧良、刘致胜、夏清海、沈煦阶、陈荣贵、刘亮彩，均请以把总拔补，并赏戴蓝翎。

五品军功黄永昌，六品军功戴得志、蒋复来、陈玉琢、曹茂林、王平政、李逢春、彭嘉有、陈东阳、阳复礼、王如春、邓青云、李胜云、孙正泗、萧益贵、罗济章、贺卓堂、文彩辉、廖三元、谭明德、李国茂、黄友顺、凌定国、周茂祥、刘桂珍、赵克复、曾先达、吴恒贵、解尚林、王凤兴、周晓堂、喻义峰、胡良怀、刘载远、陈登云、龚嘉宜，均请以外委拔补，并赏戴蓝翎。

蓝翎遇缺即选县丞张鉴南，请免选县丞，以知县遇缺即选。

即选从九文万英、陈义诏，均请免选从九，以县丞遇缺即选。

童生钟大翔，请以从九即选。

童生葛青，请以未入流即选。

内河水师飞划营

五品顶戴蓝翎拔补千总易洪，五品衔拔补千总闵显亮，均请以守备留江西补用。

军功六品拔补把总孙连胜，请以千总留江西补用，并赏加守备衔。

军功六品拔补外委谢占魁、罗永发、张大禄、李益茂，均请以把总归江西补用。

军功六品熊正彪、毛煜和、张瀛海，均请以外委归江西补用。

从九职衔傅作霖，请以从九归部选用。

乐平县出力官绅

署乐平县事候补知县姚近维，请俟补缺后，以同知尽先补用，先换顶戴。

即选知县何元炳，请以本班归安徽补用，并赏加同知衔。

增生徐预猷，请以府经历县丞归部选用。

廪生洪佐、黄云翔、程起资，均请以训导选用。

副贡生石宝书，请以教谕不论双单月遇缺即选。

生员徐中骐，请以主簿归部不论双单月尽先选用。

文童袁闻柝、俊秀马裕修，均请以从九不论双单月选用。

增生程云路，请加主簿衔。

增生彭达，请以府经历归部选用。

文童项景斯，请以从九归部选用。

监生董惟一，请给从九品衔。

武生胡联奎、俊秀吴庆馀，均请以把总归江西补用。

婺源县监生汪文澜，请以从九品归部选用。

附保单二

咨保左京堂一军克复德兴、婺源二城，并扼守景德镇，击退洋塘逆匪出力员弁清单。

计开：

蓝翎尽先外委曾广位、程贵山，蓝翎外委曾南芝、许开阳、陈宗说、陈玉兴、向志祥、赵思文、李良知、任佑璜、袁复春、杨意春、刘祥旺、袁光裕、王发高、张志仁、谢贵养、朱仁虎、陈荣和、谭仪丰、周高照、王文汉、卿士友、朱锦胜、彭迪吉、贺祥发，拔补外委张大雄、杨清和、刘明旺、黄福泰、曾文清，外委伍正得、王振德、盛明德、陈玉和、邓连邦、朱国明、曹步云、唐文麟，五品军功舒万泰，六品军功陈盖南、秦有章、沈成章、陈吉进、章楚重、左万明、赵友德、盛朝文、毛得胜、杨玉贵、李国良、杨正坤、唐得胜、任维高、刘万清、朱永顺、阳继善、黄思仁、黄永南、饶玉星、张祖贵、周世贞、饶全书、范盛章、罗兴隆、黄以义、雷隆达、黄以任、吴光星、侯得胜、齐兰砚、黄永耀、成高魁、李声嘉、姜胜楚、朱凌彪、蒙正开、朱贤彪、朱德明、朱上林、陈正彪、叶廷彪、何朝兴、曹船喜、马长胜、黄国华、丁志南、旷文英、喻祥胜、罗俊儒、喻拔元、尹定贵、李广载、曾复礼、周玉南、文如新、周必林、周邦富、邹福田、杨富春、曹正开、叶文申、谢高明、林仁瑞、彭先禄等一百零五名，均请以把总拔补。

六品军功周品恒，请以外委尽先拔补。

六品军功董史良、刘宗武、张锦标、喻湘滨、董春林、蒋启亭、骆高升、朱名魁、朱利宾、范贤虎、李郁文、何乃古、谭德启、朱开喜、朱盛隆、范继光、何端贵、朱得名、何端方、邓清元、何再发、朱得彪、何文、何胜彪、何得彪、范贤高、马成元、何方正、范贤光、朱长胜、吴得福、何泰胜、朱云彪、刘教耕、范秀喜、范秉诚、范贤琮，蓝翎军功周志和，军功雷宗魁、李茂友、谢白泉、周君臣、李尊章、谭光化、周隆注、冯启昆、陈锡玉、谭廷静、崔定魁、谢复心、唐和胜、汪兆吉、谢金台、龚在林、郭振元、傅忠义、杨大勋、刘义诚、凌洪江、黄永隆、喻洪玉、成如清、王文秀、周鸿烈、喻福星、周步侯、陈石台、李清升、彭丰从、蒋重阳、刘维友、文必喜、李福田、易桂林、王贵昆、刘修和、王长青、余代华、刘秋元、李成湘、李清源、刘友仁、谢恒楚、谢彝训、谭福清、谢金日、钟智山、曾世美、陈临庄、刘魁才、李忠和、郭万杰、贺执礼、陈瑞堂、古国忠、徐青云、殷鉴夏、莫如德、李本江、黄有元、陈桂林等一百零一名，均请以外委拔补。

蓝翎都司谭邦连，该员于九年在道员张运兰营中克复景镇案内，已保以游击留于湖南补用。惟谭邦连误写作谭长胜，请更正以谭长胜仍改作谭邦连。合并声明。

037．附咨文　咨左宗棠（转录廷寄：答酌保左宗棠军员弁折）五月初四日

为恭录咨会事。

为照本部堂于咸丰十一年四月初二日，由驿具奏遵旨酌保左宗棠一军攻克德兴、婺源二城，并扼守景德镇，击退洋塘大股逆匪出力员弁一折，当经抄送折单在案。兹于五月初三日，准兵部火票递回原折，奉朱批：“另有旨。”钦此。同日并准递到四月十七日行在军机处字寄内开“贵大臣具奏克复德兴等处出力员弁一折，奉有谕旨，均照单开奖励。其已经阵亡之游击陈明南，把总李启昭，外委赵玉莲三员，照拟官阶议恤矣。为此知会”等因到本部堂。准此，除俟部文到日另行分别饬知外，相应恭录咨会。为此合咨贵京堂，请烦钦遵查照施行。须至咨者：右咨钦命帮办军务三品京堂左〈宗棠〉。

038．附咨文　咨左宗棠 ⁽¹⁾ （转录吏部咨开上谕抄单）六月十七日

为咨会事。

为照本部堂于咸丰十一年四月初二日由驿具奏，遵旨酌保左宗棠一军攻克德兴、婺源二城，并扼守景德镇，击退洋塘大股逆匪出力员弁一折。所有折单暨钦奉朱批，并军机处字寄，均经先后咨会在案。兹于六月初六日准吏部咨开：内阁抄出奉上谕一道，相应先行恭录知照。此内如有本部应行核办之处，俟办结后另行知照可也等因到本部堂。准此，除分别饬知外，相应抄单咨会。为此合咨贵京堂，请烦钦遵查照施行。须至咨者：右咨钦命帮办军务三品京堂左〈宗棠〉。

附抄单

咸丰十一年四月十七日奉上谕：

曾国藩奏遵保克复德兴等处出力员弁官绅开单请奖一折。上年十月间，候补三品京堂左宗棠督饬官军攻剿周坊、德兴、婺源逆贼，连克二城；并扼守景德镇，俾大股逆贼不得内犯；复会合总兵鲍超，破贼洋塘。所有在事出力文武员弁，洵属著有微劳，自应量予奖励。千总杨松柏，着以守备仍归江西尽先补用，并赏加都司衔。开复千总滕加吉，着免缴捐复银两，并赏加守备衔。何光先，着以都司归湖南即补。都司黄福春，着以游击补用。守备陈瑞和，着以都司归部尽先推补，并赏加游击衔。杨和贵，着以都司归湖南补用，并赏换花翎。赵克政，着以都司留于湖南补用。武进士唐翚，着以守备归湖南抚标尽先补用，并赏加都司衔。千总杨在元等二员，均着以守备归湖南补用。鲁杰山等二员均着以守备尽先补用，并赏换花翎。简桂林等二员，均着以守备留于湖南补用。刘端冕等四员，均着以守备补用。武举刘明灯，着以千总归湖南遇缺即补，并赏加守备衔。把总彭立凰，着以千总归湖南拔补。千总史文质等二员，均着赏加守备衔。把总李继青，着以千总拔补，并赏加守备衔，赏戴蓝翎。武举洪仲魁，着以千总归湖南抚标尽先补用，并赏加守备衔。把总李裔辉等八员，均着以千总拔补。何福成等四员，均着赏戴蓝翎。外委易永茂等七员，均着以把总拔补，并赏戴蓝翎。外委罗洪彪着以把总归湖南拔补。军功李春藻等三十八名，均着以外委归湖南拔补。参将睦金城，着赏加副将衔。都司张维美，着赏加游击衔。千总方雪昌，着以守备归江西拔补，并赏加都司衔。生员成定康等三名，均着以训导不论双单月遇缺先选。从九品衔李寿荣等五名，均着以从九品不论双单月遇缺即选。童生胡昌沄，着以未入流不论双单月尽先即选。拣选知县杨文鹤，着以教谕不论双单月遇缺即选。生员王室藩等二名，着以府经历县丞不论双单月遇缺即选。湖北试用从九品黎锦翰，着以县丞仍归湖北尽先补用。从九品杨恩澍，着以主簿不论双单月遇缺即选。军功狄兆桢等三名，均着以从九品留于江西遇缺尽先补用。按察司司狱陆楷，着俟服阕后，以府经历县丞仍留湖南分缺补用。通判夏献瑛，着赏加同知衔。都司吴清亮，着以游击归部尽先推补。都司钟南英，着以游击尽先补用，并赏换花翎。守备王树棠，着以都司尽先补用。把总袁以鳌，着免补千总，以守备尽先拔补。宋有年等八员，均着以千总尽先拔补；宋有年、王绍淇、周崇高，并着赏加守备衔。千总卢明亮等三员，均着以守备尽先拔补。外委柳惠迎等十二名，均着赏戴蓝翎。候选府经历县丞杨彤寿，着免选本班，以知县不论双单月遇缺即选。把总毛正明等六员，均着以千总拔补；毛正明、喻春林并着赏加守备衔；内黄应春一员并赏戴蓝翎。守备喻可宗等三员，均着以都司即选；喻可宗、何德邵并赏换花翎。千总李良平等四员，均着以守备尽先拔补；内袁有德一员并着赏换花翎。外委张晓林等三员，均着以把总拔补，并赏戴蓝翎。军功文恒山等三名，均着以外委拔补，并赏戴蓝翎。生员董绣棠，着以主簿遇缺即选。军功刘大训，着以未入流即选。守备彭材瑶，着赏加都司衔。千总齐兰礼，着以守备拔补。把总蔡添顺等三员，均着以千总拔补，并赏加守备衔。外委宁俊发，着以千总拔补。军功罗朝松等六名，均着以把总拔补，并赏戴蓝翎。守备陈训华，着以都司拔补，并赏换花翎。千总崔大成等二员，均着以守备拔补；崔大成并赏换花翎。把总胡家让，着免升千总，以守备尽先拔补，并赏换花翎。外委冯启韶等二员，均着以把总拔补，并赏加千总衔。把总吴玉琳，着以千总拔补。外委黄家礼等二员，均着以把总拔补，并赏戴蓝翎。军功熊清石，着以外委拔补，并赏戴蓝翎。李金堂等十名，均着赏戴蓝翎。县丞喻德成，着以知县尽先选用。生员王楚金，着以训导遇缺即选。把总何德明，着免补千总，以守备升用，并赏换花翎。千总何明亮等三员，均着以守备尽先补用，并赏给都司衔。军功朱尊贤等五名，均着以外委拔补，并赏戴蓝翎。范世兴等二名，均着以把总拔补，并赏戴蓝翎。范贤珩等四名，均着赏戴蓝翎。把总朱新喜，着以千总补用，并赏戴蓝翎。刘承尧，着以千总尽先补用。训导范羲驭等二员，着赏加五品顶戴。童生郑德宽，着以未入流选用。参将王开琳，着以副将留于湖南补用。喻胜荣等三员，均着以副将仍留湖南补用；内丁长胜一员，并着赏换花翎。游击邓荣达等三员，均着以参将尽先补用。莫坤和，着赏加参将衔，并赏换花翎。都司颜焕楚，着以游击补用。陈隆兴等二员，均着以游击留于湖南补用。守备葛南世等六员，均着以都司补用。萧万顺等四员，均着赏加都司衔。千总王维德等十二员，均着以守备尽先拔补；内赵盛国、陈国钺二员，并赏加都司衔。谢凤仪等五员，均着赏加守备衔；内胡定昭一员，并着赏戴蓝翎。把总黄义旬等六员，均着以千总尽先拔补，并赏加守备衔；内蓝万盛一员，并着赏戴蓝翎。把总葛镇郊等十八员，均着以千总尽先拔补。陈镜泉十四员名，均着以千总尽先拔补，并赏戴蓝翎。外委谭光辉等三十九员名，均着以把总拔补，并赏戴蓝翎。军功黄永昌等三十六名，均着以外委拔补，并赏戴蓝翎。候选县丞张鉴南，着免选县丞，以知县遇缺即选。候选从九品文万英等二员，均着免选从九品以县丞遇缺即选。童生钟大翔，着以从九品即选。葛青着以未入流即选。千总易洪等二员，均着以守备留于江西补用。把总孙连胜，着以千总留于江西补用，并赏加守备衔。外委谢占魁等四名，均着以把总归江西补用。军功熊正彪等三名，均着以外委归江西补用。从九品衔傅作霖，着以从九品选用。署乐平县事候补知县姚近维，着俟补缺后，以同知尽先补用，先换顶戴。即选知县何元炳，着以本班归安徽补用，并赏加同知衔。生员徐预猷，着以府经历县丞选用。洪佐等三员，均着以训导选用。贡生石宝书，着以教谕不论双单月遇缺即选。徐中骐，着以主簿不论双单月尽先选用。童生袁闻柝等二名，均着以从九品不论双单月选用。生员程云路，着赏加主簿衔。彭达，着以府经历选用。童生项景斯，着以从九品选用。监生董惟一，着给从九品衔。武生胡联奎等二名，均着以把总归江西补用。监生汪文澜，着以从九品选用。其补用游击陈明南，把总李启昭，外委赵玉莲，业经阵亡，已降旨照拟保官阶交部议恤。该部知道。单并发。钦此。

————————————————————

(1)  此件并札知有关员弁。

039．酌保鲍超一军出力员弁折四月初二日

奏为遵旨酌保出力员弁，恳恩奖叙事。

窃鲍超一军于去年九月二十一日收复黟县，破贼羊栈岭，十一月二十日复破贼于卢村，本年正月初九日剿平洋塘等处大股逆匪，经臣奏请保奖，迭奉谕旨允准。钦遵恭录转行各在案。厥后破贼于黄麦铺，克复建德，亦经臣奏明请奖。兹据鲍超呈请具奏前来，臣悉心酌核，恭缮清单，吁恳皇上恩施，以昭激劝。除劳绩稍次，现保把总、外委各弁由臣另册咨部外，所有遵旨酌保出力员弁缘由，恭折附驿具奏，伏乞皇上圣鉴训示。谨奏。

附保单一

谨将鲍超一军收复黟县，羊栈岭、卢村两次获胜，暨击败洋塘等处大股逆匪，尤为出力之文武员弁，遵旨酌保，缮具清单，恭呈御览。

计开：

尽先副将、俟补缺后以总兵简用、先行拔补副将实缺之宋国永，总兵衔尽先副将、先行拔补副将实缺之黄庆、陈由立，总兵衔尽先副将郑阳和。以上四员，请交军机处记名，以总兵简放。

总兵衔尽先副将张玉田、余大胜。以上二员，均请遇有两江副将缺出先行拔补。

尽先副将娄云庆、陈得胜、苏文彪、冯标。以上四员，均请加总兵衔；娄云庆、陈得胜并请赏加巴图鲁名号。

尽先副将易昌焕，请赏加巴图鲁名号。

尽先副将颜绍荣、萧仪斌、段大贵。以上三员，均请遇有副将缺出先行拔补。

副将衔尽先参将马胜奎，请以副将留于湖广遇缺尽先即补。

尽先参将罗运昌，请以副将留于四川遇缺尽先即补。

副将衔尽先参将吴腾芳、刘吉五、罗春鹏、蔡得胜。以上四员，均请免补参将，以副将遇缺即补。

尽先参将刘顺隆、刘玉堂、文九和、马定国。以上四员，均请免补参将，以副将遇缺尽先即补。

参将衔尽先游击熊铁生，请免补游击，以参将尽先补用，加副将衔，并请赏加巴图鲁名号。

已革参将衔尽先游击萧以德，请开复原官，以参将尽先补用，并请赏加副将衔。

参将衔尽先游击鲍济学，请以参将留于四川遇缺尽先即补。

尽先游击黎光照，请免补游击，以参将尽先留于四川遇缺即补，并请赏加副将衔。

选用训导伍华瀚，请免选训导，以知县不论双单月遇缺即选，加知州衔，并请赏戴花翎。

蓝翎佐领委营总明兴，请以额外协领尽先补用，并请赏换花翎。

尽先游击谭胜达、王衍庆、周有胜、刘胜武、李定贵、李文益、吴胜典、尹连升、杨谦万。以上九员，均请免补游击，以参将尽先遇缺即补，并请赏加副将衔。

游击衔尽先都司甘星平、刘天胜、张有凤、胡两美，尽先都司陈天贵、唐友胜。以上六员，均请免补都司游击，以参将尽先补用。

尽先游击邓训诰，请免补游击，以参将尽先补用。

花翎知州衔安徽即补知县袁观丰，请免补本班，以同知直隶州仍留安徽归候补班，遇缺前〈尽〉先补用，并请赏加运同衔。

盐提举衔蓝翎即选通判鲍继高，请以直隶州知州留于湖北遇缺尽先即补，并请赏换花翎。

湖南试用知县康明哲，请以直隶州知州不论双单月归部遇缺即选，并请赏戴蓝翎。

蓝翎即选知县李秉苑，请以本班归部遇缺前先选用，并请赏换花翎。

蓝翎军功、指分江苏补用县丞吴道华，请免补本班，以知县仍留江苏归候补班遇缺补用，并请赏加盐提举衔。

盐提举衔即选通判罗辰五，请赏戴花翎。

蓝翎候选州同许世福，请免选本班，以知县不论双单月遇缺即选，加知州衔，并请赏戴花翎。

候选县丞王士奇，请免选本班，以通判不论双单月遇缺即选。

蓝翎选用县丞胡文烺，请免选本班，以知县不论双单月归部遇缺即选，并请赏加知州衔。

即选县丞李宗潮，请免选本班，以知县不论双单月遇缺即选，并请赏加盐提举衔。

即选府经历县丞高鸿，请免选本班，以通判不论双单月遇缺即选，并请赏加盐提衔。

花翎尽先守备唐仁廉，请以游击超补，并请赏给巴图鲁名号。

湖南河溪营右哨千总，蓝翎守备高启得，请免补各缺，以都司尽先补用，并请赏换花翎。

湖南提标左营领哨千总，蓝翎都司萧长茂、周大定，均请免补都司，以游击尽先补用，并请赏换花翎。

游击衔尽先都司刘新富、王思耀、萧兴春，尽先都司陈仁寿、杨春华、张洪得、许必怡、杨云贵、易正明、龙得亮、李殿华、宋有胜、阳积龙、彭万春、段大有。以上十五员，均请免补都司，以游击尽先补用，并请赏加参将衔。

花翎尽先都司陈永康，请免补都司，以游击留于四川遇缺尽先即补。

尽先守备黄太和、陈世贵、覃连升。以上三员，均请免补守备都司，以游击尽先补用。

蓝翎都司曹志忠、夏任廷、田有贵、魏正荣、杨大有、陈芳树。以上六员，均请免补都司，以游击尽先补用，并请赏换花翎。

都司衔尽先守备凌为高，都司衔花翎尽先守备周荣彪，尽先都司胡国清、鲍占彪、蔡文望、周得胜、陈有升、金明亮、万守根、李鸿元、朱存义、黄国瑞、黄效忠、唐昌元，游击衔尽先都司李玉春。以上十五员，均请免补都司，以游击尽先补用。

花翎都司黄永茂、朱连升，均请赏加游击衔。

候选州判李炳涛，请以通判不论双单月遇缺即选，并请赏戴蓝翎。

选用从九品袁知瑞，蓝翎选用县主簿汤炳烈、即选从九品冯辅廷。以上三名，均请免选本班，以县丞不论双单月遇缺即选；袁知瑞加盐提举衔，并请赏戴蓝翎。

文童刘纯成，请以按察司司狱不论双单月遇缺即选，并请赏戴蓝翎。

文童曹坤，请以从九品不论双单月归部遇缺即选，并请赏戴蓝翎。

文童李秉钧，请以从九品留于江西遇缺即补。

文童崔步云，请以按察司司狱留于江西归候补班遇缺即补，并请赏戴蓝翎。

即选府经历县丞杨浚，蓝翎即选县丞张鸿恩，均请免选本班，以知县不论双单月遇缺即选。

西丹兵正白旗佐领委参领凌德、正黄旗花翎佐领委参领奇布星武，均请以协领尽先补用；凌德并请赏戴花翎。

西丹兵正白旗花翎骁骑校委参领那勒丰阿，请以佐领尽先补用。

西丹兵镶黄旗蓝翎领催委参领精林、正白旗蓝翎领催尽先升用骁骑校委防御经通阿，均请以防御尽先补用，并请赏换花翎。

西丹兵镶黄旗领催委防御德勒顺，正黄旗领催委防御卓三奇、巴布善，七品领催委笔帖式济通阿，镶白旗领催委骁骑校傅欣扎布，正白旗领催委骁骑校双林，正黄旗瑞图佐领下兵岳特凌阿，佛尔吉善佐领下兵洛龙阿。以上八名，均请以骁骑校尽先补用，并请赏戴蓝翎。

西丹兵镶黄旗苏拉委骁骑校台裴善、济吉善，均请赏给六品翎顶。

文生刘景尧、余世纪，均请以训导不论双单月遇缺即选；刘景尧并请赏戴蓝翎。

四川试用从九品张浩，请以县丞仍留四川尽先补用。

即选从九品王克昌，候选从九品刘昌文，蓝翎即选从九品朱銮。以上三名，均请免选本班，以府经历县丞不论双单月归部遇缺即补；王克昌、刘昌文并请赏戴蓝翎。

军功县丞衔徐炳、议叙八品职衔张伯昂，均请以县丞不论双单月遇缺即选；徐炳并请赏戴蓝翎。

即选从九未入〈流〉刘士鑫，请免选本班，以县主簿不论双单月遇缺即选，并请赏戴蓝翎。

蓝翎守备熊高望、金占魁，都司衔蓝翎守备谢景星、李德华，尽先守备何家要、傅堂春、杨忠、张丽堂、刘昌元、曾成武、郑德亮、罗友升、刘恒益、郑元龙、杨道臻、成玉芳。以上十六员，均请免补守备，以都司尽先补用，加游击衔；熊高望、金占魁、谢景星、李德华并请赏换花翎。

守备衔蓝翎千总孙玉林、杨必胜，蓝翎千总郑永福，守备衔尽先千总彭万友、赵柏庄、杨鼎勋、方向先、文先丙、邓正太、萧凌云、曹得胜、谢日升、秦光华、王得胜、潘顺隆、戴美思、吴新华、沈龙山、张炳贵、易贤杰、黄有胜、陈祖甲、周洛全、尹茂才、吴朝胜、贺良德、颜炳文、徐得林、孙得友、向世珍、鄢明高、李得胜、陈朝万、甘枝山、唐发、王玉良。以上三十六名，均请免补千总、守备，以都司尽先补用；孙玉林、杨必胜并请赏换花翎。

守备衔千总秦昂、戴尔昌，均请以守备尽先补用，并请赏加都司衔。

花翎守备谢荣胜、吴定升，均请免补守备，以都司留于湖南遇缺尽先即补。

花翎守备王三星、陈儒龙、杨泽新、彭尚安、孙开华、刘宝春、何先德、周朝富、史宗兴、马胜泰、殷雄亮、萧荣贵、邹友贵、易友胜、李洪兴、萧连贵、丁有贵、刘华容、孙兴发、陈春寿、胡万清、张有德、张贵文、刘友恒、阳其军、易申寿、李世泰、金昌言、粟有田、张九龄、龙承益、曾信贤、鲍昌龄、冯富堂，蓝翎守备刘盛国、陈先贵、李得胜、陈学顺、周德馨、廖秀四、刘应文、萧忠裕、王有明、胡基陟、邹青来，都司衔尽先守备欧阳余资，尽先守备张太和。以上四十七名，请免补守备，以都司尽先补用。

蓝翎尽先守备王镇楚、毛安邦、刘兰桂、萧荣贵、凌兴益、邹连升、杨友益、刘万荣、罗应隆、周有明、张郁林、湛玉连、萧芳云、彭明山、蒋百龄、周正忠、于义山、郑荣戬、王友得、罗云轩、李祖吉、周得元、李长靖、彭言志、胡贵廷、柳焕增、王庆吉、徐尚高、张得胜、姜河清、唐福山、李全之、尹茂兰、王超、谭三元、周怀德、张友德、汤文宦、曾保山、周德明、邓元发。以上四十一名，请以都司尽先补用，并请赏换花翎。

辰州城守营左右两哨把总蓝翎尽先守备陈占魁，都司衔蓝翎尽先守备黄楚一、黄得胜、吴荣贵、杨国超、谭卓元、文开甲、宋光明、甘开来。以上九名，均请免补守备，以都司尽先补用，并请赏换花翎。

都司冉定山，请以都司留于湖北遇缺即补。

蓝翎都司张步升、罗熺，都司衔蓝翎守备李定邦。以上三名，均请赏换花翎。

文童杨际春、凌云程，均请以从九品留于江西遇缺即补。

文童万国栋、张国柱、张万选，军功朱衣客、黎鸿逵，蓝翎军功左新萼，从九品衔朱文蔚。以上七名，均请以从九品不论双单月遇缺即选；万国栋、张国柱、朱衣客、朱文蔚并请赏戴蓝翎。

蓝翎外委王有胜、谭有胜、张有功、黄炳南。以上四名，请免补把总、千总，以守备尽先补用。

守备衔蓝翎千总朱兴荣、许松林、刘大胜、王锡茂、曹嵘、韩正亮、戴宗应、王香廷、蔡百朋、蒋凤祥、梁正元、刘万胜、钟德成、潘得胜、朱学贵、张再胜、唐星垣、陈春和，蓝翎千总齐长青、傅大顺、萧金元、吴云集、刘得胜。以上二十三名，均请免补千总，以守备尽先补用，加都司衔，并请赏换花翎。

守备衔蓝翎尽先千总张贤贵、胡正大、李洪彪、徐茂才、贺茂林、黄得益，蓝翎千总彭家样、陈得胜。以上八名，均请免补千总，以守备尽先补用，并请赏加都司衔。

湖南乾州协左营左哨头司，蓝翎把总滕湘云，请免补千总，以守备尽先补用。

蓝翎把总张鹏飞，请免补把总、千总，以守备留于四川遇缺尽先即补。

把总李济元、钟绍琴，均请以守备尽先补用，并请赏戴蓝翎。

选用训导邹肫溥，请以知县不论双单月遇缺尽先即选。

蓝翎即选从九品陈劢贞，请免选本班，以府经历县丞不论双单月归部遇缺即选。

蓝翎文生张维翰，蓝翎俊秀朱耀衡，蓝翎军功李世靖、符鋆筹，监生阎其锴、郑荣翰。以上六员，均请以从九品不论双单月归部遇缺即选；阎其锴、郑荣翰并请赏戴蓝翎。

文童姚良壁，请以按察使司司狱不论双单月归部分缺先遇缺前先选用，并请赏戴蓝翎。

候选未入〈流〉王建勋，请免选本班，以从九品留于江西遇缺即补，并请赏戴蓝翎。

即选未入流仇星垣，请以本班留于湖北遇缺即补。

湖南镇溪营右哨二司蓝翎把总田兴柏，蓝翎尽先千总彭述清，蓝翎把总陈芗圃、邹连庆。以上四名，均请免补千总，以守备尽先补用，并请赏换花翎。

湖南抚标把总刘锡锟，请免补把总、千总，以守备仍留湖南尽先补用。

守备衔花翎千总陈玉林、陈日有，尽先千总吴建廷、聂得胜、姚三湘、杨仲义、陈九和、胡兴顺、丁邦泰、李华林、税廷彪、文福廷、尹官发、周友盛、张美山、童发亮、傅月明、杨龙彪、罗太和、王俊贵、许登祝、李联芳、张新盛、余星荣、钟如礼、黄树忠、杨得升、刘得贵、杜秀常、郭文武、李大贵，守备衔尽先千总蔡化淳，守备衔蓝翎千总旷大胜、王宗之、曾胜翼、陶仕杰，蓝翎把总王明柯、殷有胜、萧辉绪、萧云贵、李得寿、黄绍山、何发甲、罗运泰、曹良占、黄益胜、蒋本立、郑阳佑、郑明富、黄开荣、郑荣柯、曾明魁、颜万春、邱得胜、李升、夏朝典、彭秋扬、何得能、张安贵、龙鹤鸣、吴定义、沈光远、朱连升、黄翠凤、熊贵元、张寿廷、祝开成、易大宏、黄有才、熊正福、陈得和、蓝添祥、葛绍贤、刘茂元、瞿东海、萧清福、张宏升、周应成、胡以文、欧万和、雷光明、喻名扬、鲁洪远、周士元、黄达五、朱超发、何舜臣、李鸿来、高登亮、郑万雄、陈桂林、黄云祥、何维基、毛荣升、李德泰、刘顺庆、洪世芝、戴维高、黄海清、龙祥云、向前壁、王卓元、龚绍基。以上一百零三名，均请免补千总，以守备尽先补用。

蓝翎尽先选用卫守备李文彬，请以本班遇缺前先选用，并请赏换花翎。

蓝翎尽先卫千总马骏英，请免补卫千总，以卫守备遇缺即补。

守备衔尽先千总杨有升、高连升，均请免补千总，以守备尽先补用，并请赏戴花翎。

蓝翎尽先千总李其昌、刘全胜、易春林、唐金华、黄纯琳、陈耀湘、易定魁、石昌莲、杨福山、邓兴贵、袁长青、罗云黄、曾文礼、陈国顺、庄洪泰、罗福章、马先能、彭长胜、宁世忠、唐得胜、韩义兴、欧阳凯、周得胜、戴得胜、周以发、黄喜禄、吴太、郑虞光、王裕海、朱尧阶、关得文、邓正华、钟志安。以上三十三名，均请免补千总，以守备尽先补用，并请赏换花翎。

尽先千总韩玉廷、石友仁、张胜元、王桂斌、王遇隆。以上五名，均请免补千总，以守备尽先补用，并请赏戴蓝翎。

守备衔蓝翎千总旷长一、罗钟喜、李木强、刘顺山、黄新林、杨茂太、罗家森、冯松乔、黎承高、苏占魁、向得行、张光春、李大海。以上十三名，均请以守备尽先补用，并请赏换花翎。

守备衔蓝翎千总李国珠，请免补千总，以守备留于湖南遇缺即补。

即选府经历县丞黄锡寿，请以本班留于江西遇缺即补，并请赏加盐提举衔。

文童黄崇勋、俊秀王耀鼎，军功文童欧绍修、黄进吾，以上四名，均请以从九品不论双单月遇缺即选；黄崇勋、王耀鼎并请赏戴蓝翎。

候选从九品吴允焘，请以县丞不论双单月遇缺即选。

文童黄步云，请以从九品不论双单月遇缺即选。

外委郑仕喻，请免补外委把总，以千总尽先补用，并请赏戴蓝翎。

蓝翎外委涂祖昌、张唯贵、杨胜辉、王定升、范得贵、许高翔、沈子忠、钟寿衍、张魁元、赵融、蔡文质、刘星祥、李明才、龙义昌、李春和、游有德、汤长茂、胡有胜、罗得山、赵泽建、何其胜、赵得华、唐泗和、廖保林、姚甲榜、柳瑞林，尽先外委李福顺。以上二十七名，均请免补外委把总，以千总尽先补用，并请赏加守备衔。

六品军功许秋盛、徐有升、何世梁、左相得、陈万华、刘云星、夏金山、陈光月、汤顺、魏云先、殷三全、杨友胜、向文英、龚兴发、杨明升、郑春和、徐万和、姜先兆、刘子成、杨美奇、田兴富、江自康、许品魁、杨学礼、师明超、傅连升、黄得胜、彭清和、彭向阳、陈福胜、王大才、彭瑞林、萧元凯、刘致友、龚在位、彭中洋、舒海晏、余三友、张金魁、林如吉、胡元臣、胡胜贵、熊大富、陈宗谦。以上四十四名，均请以千总尽先补用，并请赏戴蓝翎。

六品军功祝士相、宋升祥、高占彪、唐兴元、余得贵、刘赐寿、萧宗云、罗金声，蓝翎军功杨中贵、陈启淦、夏天希、池同惠、王楚胜、胡维扬、唐大兴、蒋富山、梁来友。以上十七名，均请以千总尽先补用。

尽先把总徐莲生、刘文彩，尽先外委孙成柯、刘荣鸿、龙金元、龙太胜、陈得和、彭家兴、周河清、孔裕恒、欧少修、莫益谦、徐越洪、萧洪盛、刘连魁、朱福兴、王东元、朱云贵。以上十八名，均请免补把总，以千总尽先补用，并请赏戴蓝翎。

蓝翎把总易正纲、卢启发、何启海、文在南、李启文、戴文贵、舒初松、彭贵福、王益清、刘发元、曹文清、周顺、萧汉作、何惇仁、黄丰胜、刘因明、蔡得宏、唐守泰、汤有高、贺大明、裴开亮、成万有、朱朝煜、费朝富、彭得胜、童廷佐、刘得胜、刘得贵、李成英、邓长青，蓝翎外委彭昌庚、黄楚连、胡德兴、张海晏、文佐清、夏开鹏、李清华、刘匡成、高祥发、饶庆升、刘纬才、彭清、黄玉林、张本清、彭得胜、陈永胜、王在池、唐万胜、何福成、柳登朝、张永清、蔡文友、曹光廷、屈昌宗、萧正发、李有富、郭锡坤、张福林、汤香九、蒯万春、谢先荣、冯文质、彭智荣、李文才、饶起贵、龙得茂、符得胜、陈代乾、周登凤、钟仁和、胡洪祥、马山益、金连山、周芝莲、秦克成、刘万友、邹玉美、蔡立成、萧占魁、刘萱堂、张荣科、龙启凤、谢保全、左得光、何以思、雷聚贵、张仪卿、胥明希、何拱辰、唐金万、唐泽润、丁洪胜、刘忠元、王以洪、曹胜贤、张连胜、余世友、李建和、丁志敏、周尚福、傅佐廷、王永顺、易明胜、曾子鸿、李光友、王友高、刘福田、王家良、侯桂林、何玉美、黄有元、余宏谟、何文得、王春和、罗仁元、邵有得、李维善、李能寿、章日升、袁有德、全其政、宋飞舞、吴有升、钟旺书、李贞祥、温友胜、蒋万和、曹先辅、彭思贤。以上一百二十九名，均请免补把总，以千总尽先补用。

蓝翎把总周宏胜，请以千总尽先补用，加守备衔，并请赏换花翎。

湖南辰州城守营右哨二司外委熊国政，蓝翎把总程发义、罗有信、张玉春、王应兴、陈义顺、萧长有、闵玉林、王得胜、邱发早、罗有佳、胡国祥、周清亮、罗天贵、李大吟、杨玉贵、周鸣和、于得胜、张荣华、雷得胜、唐立芝、郑有发、萧得胜、刘有明、杨玉贤、周正太、潘立堂、田庆连、吴有德、王光南、姜世友、陈上如、柳育兴、贺得胜、郑得明、陈万山、陈德盛、王明德、王得胜、张仕观、罗有升、邹合田、郑神佑、梁宗昌、杨玉彪、朱兰亭、凌立招、傅得升、夏平富、陈听志、王世发、谭得胜、孙伯俊、鲍昌禄，尽先把总周茂盛。以上五十五名，均请免补把总，以千总尽先补用，并请赏加守备衔。

六品军功袁奎，请以把总留于四川夔州协标尽先补用，并请赏戴蓝翎。

尽先外委甘得和、张亨贞、谢维新、王凤义、蒋得胜、孙荣海、唐成玉、邵信华、胡昌远、贺嗣华、仇宏胜、熊三胜、叶胜友、杨友升、田连升、曲占魁、萧光友、杨宗明、刘邦彦、陈连升、黄青云、万得胜、陈镜堂、李入发、杜嵩龄、王衍庆、王友亮、萧遇文、王九畴、张香元、毛友亮、易定元、龙沛元、喻志兴、伍子骥、彭金城、郝祖德、李应祥、谢富东、吴达朝、王发隆、彭有元、官新盛、刘盛山、许得胜、杨绍德、陈兆瑞、靳绍武、周友才，六品军功武生丁文彬，六品军功张世贵、殷昌南、陈国顺、袁成武、张伯鸾、李定明、袁观寿、杨子龙、沈正富、罗寿文、王光辉、黄俊儒、许和山、尹贵高、龙大盛、张春全、聂振声、谭尚德、易名声、余春华、廖大胜、周国炳、张通胜、曾国胜、冯长胜、毛文珍、马玉恒、王朝武、罗天成、胡应信、周芝友、文维新、管定武、郑世华、李远庸、王庆宝、杨万珍、孙洪胜、彭志发、周端远、郑荣亮、甘瑞年、王小顺、孙福林、曾子星、彭昌贵、罗天元、刘万志、许世万、李明胜、郑泰华、郝青云、刘福清、瞿金贵、陈洪胜、张永寿、冯明春、梅宗华、陈得光、刘顺、蔡其凤、马桂、刘万顺、杨敬堂、王礼周、赵登美、余大才、段廷春、熊高升、贺昌意、胡寿鉴、杨秀坤、刘祖湘、唐桂森、黄大元、陈国瑞、萧连芝、杨宗富、孙昌金、钟长青、陈得太、钟含仪、王洪得、邹三阳、周文胜、魏锡禄、郑元发、萧仁见、戴太和、赵东贵、涂宗德、刘美元、张万堂、陈得胜、柏重发、邓林楷、周有道、宋兴山、张尊学、唐开榜、彭广田、柳金山、朱紫贵、唐学芝、唐有义、李文岳、萧富吉、张友仁、张有发、曾玉亭、胡有馀、贺金和、马友山、言中、文有才、杨培元、苏高才、徐松林、周天亮、吴甫臣、程胜华、阳有龙、罗日新、苏崇星、邹甫田、庞有贵、沈永义、李贵臣、易成美、董华林、朱松林、李先令、张恒升、黄高志、高胡魁、林凤耀、张美宽、宋宣宏、罗志祥、马胜福、杨秀林、田国飞、高得言、潘光应、尚元润、张英杰、高启唐、龚胜林、余作云、胡胜友、张仲胜、杨万春、杨森茂、杨福荣、钱存忠、郑通益、刘文彬、熊桢祥、唐良浩、李凤梧、陈玉龙、章金有、黎大海、周太和、萧良桂、江长庚、刘明胜、危王顺、王君选、陈正发、李宏春、谌宏得、涂得众、潘汉元、高友文、郑国宾、傅盛林、鲍连升、张文贵、彭得胜、李有胜、唐友山、邹洪亮、张永贵、陈燮、邓有胜、易定甲、何文友、文裕胜、罗得权、李光田、陈国珍、徐治平、黄惠章、郝得胜、易春元、周金明、孙高望、阎宗翰、黄福田、杨志友、钟松林、周福胜、彭德源、胡开甲、黄靖忠、尹鸿宾、易东曙、戴礼和、潘明玉、谢仕元、李同心、张兴隆、左森林、宋春元、聂复胜、杨兴桂、易万顺、易文尊、陈万胜、曾鹤廷、文树发、谢代元、王为美、何得胜、秦箕三、陈政德、文辉南、朱福祥、何春芳、葛廷位、周文贤、徐有福、秦朝春、邵有升、危福田、鲁玉山、戴美武、秦星照、王占胜、易南香、伍定新、萧中襄、樊松秀、周正标、陈友德、张清和、彭玉元、陈超宗、石禀山、武凤翔、杨品龙、周桂华、宋连升、郑作志、雷云声、武艺明、陈得义、黄明亮、黎廷照、吴光学、刘远喜、王成章、李得胜、周全贞、赵开明、罗福田、方玉山、唐传正、何定坤、王朝结、曹再兴、欧阳喜、唐得胜、丁长发、罗天顺、周裕贵、左桂、李武科、邓占标、张国宝、邹世贵、阳立元、罗光祖、王名魁、向忠国、彭在忠、萧时丙、李大胜、殷春生、周得贵、谭有才、许九高、郭友胜、邹祥顺、何开发、罗启运、张湘华、王必超、戴惟新、陈昌禄、刘正贵、袁友冯、刘万有、曹凯、江国安、甘开畴、周国忠、贺兴隆、曾茂顺、唐有德、成得胜、甘绍伯、蒋光明、田忠信、宋有元、陈亭萼、朱胜全、张世兴、殷方来、杨顺喜、张洪胜、李品高、张家喜、黄泰富、曹同春、邓伦益、颜廷隆、杨光照、瞿顺明、覃有刚、刘金元、龙得胜、曹得胜、胡元发、伍春溪、陈永隆、向星堂、马世连、胡科升、刘成才、陈得胜、钟高胜、王太山、罗光华、刘俊英、黄先之、王德佑、杨玉林、喻和贞、程有胜、满长科、彭美焕、陈畅贵、王方来、蒋太茂、杨春、郭阳春、王福胜、罗茂亭、朱成应、戴得胜、李凤鸣、胡林、丁望钦、陈仁喜、周良才、谢质美、苏尚义、李锡升、左正德、周寿山、吴邦益、徐荣贵、苏成宝、谢文志、向贤思、谭有明、袁奇珍、周德福、易万全。以上四百三十六名，请以把总尽先补用，并请赏戴蓝翎。

六品军功西丹兵正黄旗博奇佐领下兵悦孙、瑞起，纳衣楞格佐领下兵岳明阿，正福佐领下兵达春，厢黄旗诺衣俸阿佐领下兵依勒喜，那登格佐领下兵海福，富敏保佐领下兵德密善、巴克折苏，苏勒通阿佐领下兵奇克星阿，蒙库多尔济西拉布佐领下兵乌明阿，正黄旗佛尔吉善佐领下兵博奇善、来阔锁托布，崇武佐领下兵图庆阿，伊克唐阿佐领下兵玻勒金保，和昌佐领下兵空禄善，乌里善佐领下兵沙达马勒，博奇佐领下兵郭凌阿，正白旗凌德佐领下兵恩通额，乌凌阿佐领下兵珠克图善，富庆佐领下兵爱通阿，罗科佐领下兵托精阿，勒庆阿佐领下兵富凌图哲，克栋阿佐领下兵瓦尔登额僧格，六品军功黄春垣、王槐圃、左林、张泽忠、王得龙、罗菊畦、陶承志、程恩浩、龚绍遂、胡绍陈、罗长暄、罗克进、易国柄、张俊杰、彭声镛、张先胜、范文斗、彭顺、冯星、胡兆槐、候选同知马中立、从九品林少元、娄登绶、彭隽永。以上四十七名，均请赏戴蓝翎。

六品军功谭光耀、陈登高、易新盛、何奉璋、张洪亮、文益胜、罗天顺、宋得胜、海福、周玉春、罗新盛、董玉成、杜友朋、曾国和、罗启仪、黄文隆、萧大兴、舒茂林、朱光益、臧德、胡友胜、罗百顺、李忠信、彭致和、许星平、尹正述、张金龙、李桢祥、张连升、徐克明、孙显勋、唐连升、张西礼、谭其胜、冯正升、彭宏发、胡玉麟、王登宝、田先魁、何明亮、张文和、朱德明、冯星、胡锡寿、沈登魁、周得胜、周余庆、李代保、周逢胜、彭昌富、陈代龙、刘章仁、沈得彪、许登元、冯勋孝、舒胜照、朱朝燝、凌化龙、廖百全、唐兴恒、刘先云、陈玉林、刘时开、宋其茂、王德荣、江立阁、姚得胜、郑尚信、刘东发、黄明万、刘启信、林长发、胡永成、龚宏溶、何宗玠、宋成龙、龙镇江、彭楚开、蒋九和、唐乾亨、李余鸿、何成皆、王德和、冯顺发、刘华敏、何孝德、龙正春、邓炳盛、宋元贞、陈隆科、谢德盛、钟孝富、张得贵、吴万明、朱德明、林友和、刘照德、周友春、陈恩、周柏林、刘有福、吴宏胜、胡美山、陈得胜、刘从贞、武昌全、苏大名、周得胜、傅国宝、汤佑山、朱新春、孔广应、朱友胜、刘平汉、姜元吉、吴育奇、吴南山、龚家声、张德明、聂汉山、彭元太、熊采芹、余家惠、彭正之、罗有贵、王仕林、唐富山、余慎照、黄发彰、褚丹林、周光胜、吴加远、卢辛贵、汪希主、谭兆一、易泽贵、卢本钦、任春早、张受一、杨瑞朝、刘国宝、田正元、王松林、卢显忠、余忍言、周南田、李正清、冯盛辉、李得胜、朱朝辉、徐元龙、刘加升、旷得胜、谢观朝、谢相桢、全其明、许贵兰、旷东和、许有功、邓必胜、田祚全、陈绍顺、赵道友、邓先耀、陶永胜、刘金龙、李申维、湛为士、李厚裕、谢一山、萧全自、王华山、杨三益、王更发、盛起贤、万得盛、匡长兴、李春华、张得明、姚玉堂、朱太胜、何祖升、李连发、黎星祥、萧维融、冯邦先、马德纯、许士庸、萧大美、黄万清、苏必胜、巢松荣、周阳升、李德亭、刘仁贵、徐连升、杜大胜、吴星喜、程阙胜、龙凤全、王福成、李良才、向云贵、万忠太、邱连升、杨廷邦、张永良、楚锡贵、彭先得、萧长胜、李国清、湛华英、田开元、周春华、湛元甚、袁中和、刘光荣、陈友贵、颜有贵、陈傅苏、刘昭连、龙以善、杨其庚、许锦春、谢遇春、谭开榜、谭高廷、陈春和、冯德高、何家树、王周盖、萧梁升、杨友元、刘大盛、王礼庆、齐得胜、陈清山、谭万雄、李万年、杨宗贵、周启柏、汤立梧、张升让、张清华、黄大鹏、陈三级、陈世得、唐积和、易辉廷、邹凤翔、柏意浩、刘书德、刘连胜、吴嘉宾、安占彪、夏应龙、管定文、侯得胜、陈东海、黄克福、张良进、朱家兴、杨永高、向昆林、戴春台、腾楚益、周洪发、王官思、苏有升、甘有明、吴定元、张吉祥、王南廷、杨光南、潘光华、杨复兴、余龙章、陈天锡、余万泰、鲁荣贵、张全恺、朱宏发、刘春发、任逢春、周开胜、周芸笙、杨显胜、刘辉耀、何星藻、苏兰桂、瞿兴洲、张桂馥、杨洪祥、陈升立、杜应龙、黄文祥、龙光多、唐士盈、刘其元、方得贵、李洪裕、刘复祥、刘万源、李文德、张新胜、柯定国、李瑞隆、刘有德、卜世鳌、沈东林、杨彪、李得元、罗祝胜、杜茂华、黄上先、姚国凤、李国厚、郑玉明、黄培元、杨天成、唐政有、谭济霖、李本林、龙正兴、周得胜、罗茂祥、陈洪得、刘顺贵、黄明福、曾士科、任正祥、唐从之、易振湘、言林、任熙堂、杜桂林、潘得胜、李南宾、胡庆元、谭有升、王梓田、汤明照、周明章、李仁和、张宜用、杨世云、严家福、卢仁贵、李克从、陈本胜、李正彪、曾全胜、孙日华、李成庥、石得胜、雷仕学、张怀瑾、徐茂春、方祥应、阳世谦，谢蔚堂、甘回胜、李文贵、周得胜、陈大有、王光烈、刘明德、滕如友、王佳本、汤东礼、张得全、杨得早、姚戴发、刘邦祖、李宏云、饶洪彪、蒋得胜、刘东武、刘青云、周德泰、汪安邦、周基凤、匡天龙、田为征、杨连胜、邹才荣、蒋昌品、傅文忠、刘永隆、刘孝权、周永贵、范得胜、刘玉春、谭盛义、官大悦、龙升宝、曹纪士、张洪胜、沈用玉、梁运隆、彭名魁、徐兆才、张宏得、李贤伯、张玉贵、林从旺、高得清、罗宏胜、李宏春、田兴家、杨大顺、徐先荣、万云衢、朱远兴、杨正乾、秦国兴、张继霖、孙成殿、全发友、向永春、高现东、罗宏贵、苏光胜、田承渊、萧顺福、张正烈、向国恒、田庆福、吴得贵、杨发文、滕如祥、杨学奇、杨秀槐、张耀升、谢加福、罗廷珍、周大富、罗得胜、杨天才、高启顺、姚长庚、端木楷、樊友胜、周尚宽、张定宏、李清金、寿林、胡长庚、钟开发、盘仕虎、许得太、黄义全、刘全唐、金顺、邓太望、张犹龙、郑梦祥、阮学胜、彭金奎、吴信厚、齐起林、邓先魁、李明福、李逢喜、张发祥、田有发、汪道详、雷天贵、朱庆铭、刘苍盈、屈德发、陶镇午、李绍基、李学山、李得和、陈家贵、张顺常、陈有胜、陈胜发、赵春发、巴玉明、陈家骏、罗三元、钟孝芳、罗贵庚、钟孝贵、刘光耀、甘福林、李昌禄、何玉、湛先得、李安旺、龙九和、贺凯、彭文榜、张吉太、李兴贵、赵镇国、吴大德、许廷超、蒯增寿、周大升、易金榜、黄洪彪、吴华炳、萧顺福、刘祥五、甘光裕、黄俊才、王春见、文得朝、张胜发、彭添胜、仇象环、张立。以上五百一十六名，均请以外委尽先拔补，并请赏戴蓝翎。

江西南昌协马兵军功卢正泰，请以外委归原标尽先拔补，并请赏戴蓝翎。

文童徐清，请以按察使司狱不论双单月遇缺即选。

附生徐堃，请以训导不论双单月归部即选。

文童吕炳勋，请以未入流不论双单月选用。

监生谢景南，文童李家湘，均请以从九品不论双单月选用。

从九未入〈流〉冯声名，请以府经历县丞不论双单月遇缺即选，并请赏戴蓝翎。

附保单二

咨保鲍超一军收复黟县，羊栈岭、卢村两次获胜，击败洋塘等处大股逆匪，出力员弁清单。

计开：

蓝翎外委张喜、邹星正、戴星元、罗明其、陈定邦、唐兴发、薛丙荣、蒋东山、张必胜、陈明德、杨世贵、熊长发、周传宗、章寅先、冯盛名、朱友升、丁向阳、张洪源、杨在贵、刘永成、陈和贵、彭绍荣、黄贵三、刘占敖、陈友元、刘正同、欧阳佳、李文典、李清山、蒋贤贵、冯孝明、彭晋臣、欧行周、梁家启、邓儒生、蒋万梁、沈世贵、龙本扬、萧仁生、伍占福、王臣圭、陈自文、乐得胜、聂文亨、张友泰、万昌喜、刘盛山、邓大钦、唐宗尧、萧昌宏、罗世发、邓福、周绍德、蓝大隆、任连升、张辅臣、刘天宗、舒定国、黄祯祥、向得胜、邓得胜、朱占兴、萧云华、黄楚湘、文太和、黄运兴、李先成、陈太力、蒋有得、胡荣贵、刘祖贤、谢日升、彭能成、邓国清、柳茂林、杨德和、张泗洲、陈见亭、钟明海、王寿田、罗有亮、刘友才、张显声、萧两全、陈定安、梅芝桂，蓝翎六品军功杨德珍、汪景胜、徐洪贵，六品军功侯兴才、潘大富、冯成贵、邱正贵、瞿顺文、张昆、田成喜、万天成、梁廷贵、洪正富、符上尧、罗宏有、黄正邦、侯大忠、孙成忠、罗宏清、罗荣富、全得胜、龚春生、张绍先、田兴玉、刘伦福、符太福、高启栋、符太榜、田应穗、杨士喜、向启高、舒光要、谭必友、刘德恩、李枝连、滕代思、刘选德、杨时禄、吕士太、闪连升等一百二十六名，均请以把总尽先补用。

六品军功周国玉、罗全胜、韩朝喜、石得胜、周亨成、冯香扬、左能才、邓永松、谢级顺、蒋万兴、周定国、秦坤山、尹岐山、李万胜、罗得成、杨得胜、黄得胜、朱长发、王镛、刘康积、覃登荣、罗正尧、马维纲、邓云福、杨辅朝、张庭汉、吴国华、王敦富、陈启珍、吴顺和、唐文玉、文邦发、邹致兴、梁应发、万得胜、尚永江、李青云、许由生、朱国珍、袁德恒、黄宏发、章得喜、方得成、徐得胜、李飞熊、傅河清、张凤云、雷得胜、张宏道、颜玉元、杜大治、曹胜祥、周得胜、郑积仁、彭文元、邓章龙、何万福、张得贵、何正南、江发隆、李从仁、王朝方、杨平心、黄得胜、吕大有、池复友、萧道昌、刘明贵、萧于成、朱有贵、张洪升、胡金德、邹富友、萧传涵、廖长清等七十五名，均请以外委尽先补用。

040．附照会　照会鲍超（转录上谕：复酌保鲍超军出力员弁折）五月初四日

为恭录照会事。

照得本部堂于咸丰十一年四月初二日，由驿具奏遵旨酌保鲍超一军收复黟县，羊栈岭、卢村两次获胜，暨击败洋塘等处逆匪出力员弁一折。当经抄发折单在案。兹于五月初三日准兵部火票递回原折，奉朱批：“另有旨。”钦此。同日并准递到四月十七日行在军机处字寄，内开“贵大臣奏克复黟县等处出力员弁一折，奉有谕旨，均照单开所拟奖励矣。为此知会”等因到本部堂。准此，除俟部文到日另行分别饬知外，合行恭录照会。为此照会贵镇，请烦钦遵查照施行。须至照会者：右照会记名提督湖南绥靖总镇鲍〈超〉。

041．附照会　照会鲍超 ⁽¹⁾ （转录吏部咨开上谕抄单）六月十八日

为照会事。

照得本部堂于咸丰十一年四月初二日，由驿具奏遵旨酌保鲍超一军收复黟县，羊栈岭、卢村两次获胜，暨击败洋塘等处逆匪出力员弁一折。所有折单暨钦奉朱批，并军机处字寄，均经先后照会在案。兹于六月十三日准吏部咨开“内阁抄出奉上谕一道，相应先行恭录知照。此内如有本部应行核办之处，俟办结后另行知照可也”等因到本部堂。准此，除分别饬知外，合行抄单照会。为此照会贵镇，请烦钦遵查照施行。须至照会者：右照会记名提督湖南绥靖镇总镇鲍〈超〉。

附抄单

咸丰十一年四月十七日奉上谕：

曾国藩奏遵保克复黟县等城出力员弁，开单请奖励一折。总兵鲍超一军，经曾国藩调拨剿匪，于上年十月克复黟县，复破贼于羊栈岭、卢村、洋塘、黄麦铺，旋即克复建德县城。在事出力员弁，自应量予奖励。尽先副将宋国永、黄庆、陈由立、郑阳和，均着交军机处记名，以总兵简放；张玉田、余大胜，均着遇有两江副将缺出先行拔补；娄云庆、陈得胜、苏文彪、冯标，均着赏加总兵衔，娄云庆并赏给着勇巴图鲁名号，陈得胜并赏给捷勇巴图鲁名号；易昌焕，着赏给黾勇巴图鲁名号。副将颜绍荣、萧仪斌、段大贵，均着遇有副将缺出先行拔补。参将马胜奎，着以副将留于湖广遇缺尽先即补；罗运昌，着以副将留于四川遇缺尽先即补；吴腾芳、刘吉五、罗春鹏、蔡得胜，均着免补参将，以副将遇缺即补；刘顺隆、刘玉堂、文九和、马定国，均着免补参将，以副将遇缺尽先即补。游击熊铁生，着免补游击，以参将尽先补用，并赏加副将衔，赏给奋勇巴图鲁名号；已革参将衔尽先游击萧以德，着开复原官，以参将尽先补用，并赏加副将衔；鲍济学，着以参将留于四川遇缺尽先即补；黎光照，着免补游击，以参将尽先留于四川遇缺即补，并赏加副将衔。训导伍华瀚，着免选训导，以知县不论双单月遇缺即选，并赏加同知衔，赏戴花翎。佐领明兴，着以额外协领尽先补用，并赏换花翎。游击谭胜达等九员，均着免补游击，以参将尽先遇缺即补，并赏加副将衔。都司甘星平等六员，均着免补都司、游击，以参将尽先补用。尽先游击邓训诰，着免补游击，以参将尽先补用。安徽候补知县袁观丰，着免补本班，以同知直隶州知州仍留安徽归候补班遇缺前先补用，并赏加运同衔。通判鲍继高，着以直隶州知州留于湖北遇缺尽先即补，并赏换花翎。知县康明哲，着以直隶州知州不论双单月遇缺即选，并赏戴蓝翎。知县李秉苑，着以本班遇缺前先选用，并赏换花翎。江苏县丞吴道华，着免补本班，以知县仍留江苏归候补班遇缺补用，并赏加盐提举衔。通判罗辰五，着赏戴花翎。州同许世福，着免选本班，以知县不论双单月遇缺即选，并赏加知州衔，赏换花翎。县丞王士奇，着免选本班，以通判不论双单月遇缺即选；胡文烺、李宗潮，均着免选本班，以知县不论双单月遇缺即选，胡文烺并赏加知州衔，李宗潮并赏加盐提举衔。候选府经历县丞高鸿，着免选本班，以通判不论双单月遇缺即选，并赏加盐提举衔。守备唐仁廉，着以游击补用，并赏给壮勇巴图鲁名号。守备高启得，着免补各缺，以都司尽先补用，并赏换花翎。都司萧长茂等二员，均着免补都司，以游击尽先补用，并赏换花翎；刘新富等十五员，均着免补都司，以游击尽先补用，并赏加参将衔；陈永康着免补都司，以游击留于四川遇缺尽先即补。守备黄太和等三员，均着免补都司，以游击尽先补用。都司曹志忠等六员，均着免补都司，以游击尽先补用，并赏换花翎。守备凌为高等十五员，均着免补都司，以游击尽先补用。都司黄永茂等二员，均着赏加游击衔。州判李炳涛，着以通判不论双单月遇缺即选，并赏戴蓝翎。从九品袁知瑞等三员，均着免选本班，以县丞不论双单月遇缺即选，袁知瑞并赏加盐提举衔，赏戴蓝翎。童生刘纯成，着以按察司司狱不论双单月遇缺即选，并赏戴蓝翎。童生曹坤，着以从九品不论双单月遇缺即选，并赏戴蓝翎，李秉钧着以从九品留于江西遇缺即补；崔步云着以按察司司狱留于江西归候补班遇缺即补，并赏戴蓝翎。候选府经历县丞杨浚等二员，均着免选本班，以知县不论双单月遇缺即选。委参领凌德等，均着以协领尽先补用，凌德并着赏戴花翎；那勒丰阿，着以佐领尽先补用；精林等，均着以防御尽先补用，并赏换花翎。委防御德勒顺等，均着以骁骑校尽先补用，并赏戴蓝翎。骁骑校台裴善、济吉善，均着赏给六品顶翎。生员刘景尧等二名，均着以训导不论双单月遇缺即选，刘景尧并赏戴蓝翎。四川从九品张浩，着以县丞仍留四川尽先补用。从九品王克昌等三名，均着免选本班，以府经历县丞不论双单月遇缺即选，王克昌、刘昌文并赏戴蓝翎。县丞衔徐炳等二员，均着以县丞不论双单月遇缺即选，徐炳并着赏戴蓝翎。候选从九品未入流刘士鑫，着免选本班，以县主簿不论双单月遇缺即选，并赏戴蓝翎。守备熊高望等十六员，均着免补守备，以都司尽先补用，并赏加游击衔，熊高望、金占魁、谢景星、李德华，并着赏换花翎。千总孙玉林等三十六员，均着免补千总、守备，以都司尽先补用，内孙玉林、杨必胜二员，并赏换花翎；秦昂等二员，均着以守备尽先补用，并赏加都司衔。守备谢荣胜等二员，均着免补守备，以都司留于湖南遇缺尽先即补；王三星等四十七员，均着免补守备，以都司尽先补用；王镇楚等四十一员，均着以都司尽先补用，并赏换花翎。把总陈占魁等九员，均着免补守备，以都司尽先补用，并赏换花翎。都司冉定山，着留于湖北遇缺即补；张步升等三员，均着赏换花翎。童生杨际春等二名，均着以从九品留于江西遇缺即补；万国栋等七员名，均着以从九品不论双单月遇缺即选，内万国栋、张国柱、朱衣客、朱文蔚，并着赏戴蓝翎。外委王有胜等四员，均着免补把总千总，以守备尽先补用。千总朱兴荣等二十三员，均着免补千总，以守备尽先补用，并赏加都司衔，赏换花翎；张贤贵等八员，均着免补千总，以守备尽先补用，并赏加都司衔。把总滕湘云，着免补千总，以守备尽先补用；张鹏飞，着免补把总、千总，以守备留于四川遇缺尽先即补；李济元等二员，均着以守备尽先补用，并赏戴蓝翎。训导邹肫溥，着以知县不论双单月遇缺尽先即选。从九品陈劢贞，着免选本班，以府经历县丞不论双单月遇缺即选。生员张维翰等六名，均着以从九品不论双单月遇缺即选，内阎其锴、郑荣翰二名，并赏戴蓝翎。童生姚良壁，着以按察司司狱不论双单月分缺先遇缺前先选用，并赏戴蓝翎。未入流王建勋，着免选本班，以从九品留于江西遇缺即补，并赏戴蓝翎；仇星垣，着以本班留于湖北遇缺即补。把总田兴柏等四员，均着免补千总，以守备尽先补用，并赏换花翎；刘锡锟着免补把总千总，以守备仍留湖南尽先补用。千总陈玉林等一百三员，均着免补千总，以守备尽先补用。卫守备李文彬，着以本班遇缺前先选用，并赏换花翎。卫千总马骏英，着免补卫千总，以卫守备遇缺即补。千总杨有升等二员，均着免补千总，以守备尽先补用，并赏戴花翎；李其昌等三十三员，均着免补千总，以守备尽先补用，并赏换花翎；韩玉廷等五员，均着免补千总，以守备尽先补用，并赏戴蓝翎；旷长一等十三员，均着以守备尽先补用，并赏换花翎；李国珠，着免补千总，以守备留于湖南遇缺即补。即选府经历县丞黄锡寿，着以本班留于江西遇缺即补，并赏加盐提举衔。童生黄崇勋等四名，均着以从九品不论双单月遇缺即选，黄崇勋、王耀鼎，并赏戴蓝翎。从九品吴允焘，着以县丞不论双单月遇缺即选。童生黄步云，着以从九品不论双单月遇缺即选。外委郑仕喻，着免补外委把总，以千总尽先补用，并赏戴蓝翎；涂祖昌等二十七员，均着免补外委把总，以千总尽先补用，并赏加守备衔。军功许秋盛等四十四名，均着以千总尽先补用，并赏戴蓝翎；祝士相等十七名，均着以千总尽先补用。把总徐莲生等十八员，均着免补把总，以千总尽先补用，并赏戴蓝翎；易正纲等一百二十九员，均着免补把总，以千总尽先补用；周宏胜，着以千总尽先补用，并赏加守备衔，赏换花翎。外委熊国政等五十五员，均着免补把总，以千总尽先补用，并赏加守备衔。军功袁奎，着以把总留于四川夔州协标尽先补用，并赏戴蓝翎。外委甘得和等四百三十六员，均着以把总尽先补用，并赏戴蓝翎。兵丁悦孙等四十七名，均着赏戴蓝翎。军功谭光耀等五百十六名，均着以外委尽先拔补，并赏戴蓝翎。江西南昌协马兵卢正泰，着以外委归原标先尽拔补，并赏戴蓝翎。童生徐清，着以按察司司狱不论双单月遇缺即选。生员徐堃，着以训导不论双单月即选。童生吕炳勋，着以未入流不论双单月选用。监生谢景南等二员，均着以从九品不论双单月选用。从九品未入流冯声名，着以府经历县丞不论双单月遇缺即选，并赏戴蓝翎。该部知道。单并发。钦此。

————————————————————

(1)  此件并札知各员弁。

042．附咨文　咨薛焕耆龄等 ⁽¹⁾ （转录廷寄：答巴栋阿等各处请筹军饷折）四月十四日

为恭录咨会事。

为照本部堂于咸丰十一年三月二十六日，准兵部火票递到军机大臣字寄——

钦差大臣两江总督曾国藩、江苏巡抚薛焕、两广总督劳崇光、广东巡抚耆龄、河南巡抚严树森、署山东巡抚清盛、署山西巡抚常绩、署陕西巡抚瑛棨：

咸丰十一年二月二十八日奉上谕：

巴栋阿奏：镇防乏饷，兵勇思溃，请饬催各省协饷等语。镇江饷绌，兵饥四十余日，每名仅放饷银五钱。现值贼匪扑城，危迫愈甚。前有旨令广东等省按照部议每月协拨数目，迅筹解往。何以尚未报解？着劳崇光、耆龄、严树森、清盛、常绩迅即筹款接济，不准空言搪塞，致滋贻误。许惇诗缴款，丝毫未解，实属疲玩，着薛焕严催速缴。并将北台提去之款，饬令赶紧解还镇江，以维大局。

又据田在田奏，徐、宿军饷久缺，山东等省均无报解消息。并着山东、河南、山西、陕西各巡抚不拘多少，速筹一批，先行驰解，毋得再有宕延。该总兵奏称，前准徐营每月提两淮盐课银一万两，现据袁甲三咨称，岸引滞销，难以分润。该总兵请将西坝存盐，按月捆运三四千引，暂借徐州引地销售。应完课银，照淮北科则由徐台按引作收，亦可稍助军饷。着曾国藩、薛焕、清盛即饬知各该运司，照所请通融办理。俟徐饷稍裕，即如数解缴皖营。此节已谕知袁甲三矣。

又据翁同书奏：寿州情形危迫，待饷孔殷等语。着瑛棨、严〈树〉森迅筹拨解，毋稍迟误。本日据谭廷襄奏：请饬陕西筹银五万两，借拨山东等语。并着瑛棨照数借拨，抵作陕西解项。俟谭廷襄到任后，筹借拨还。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵部院、部堂、将军，请烦钦遵查照施行。须至咨者：右咨头品顶戴江苏巡抚部院薛〈焕〉、广东巡抚部院耆〈龄〉、河南巡抚部院严〈树森〉、署山东巡抚部院清〈盛〉、署山西巡抚部院常〈绩〉、署陕西巡抚部院瑛〈棨〉、安徽巡抚部院翁〈同书〉、钦差大臣漕运总督部堂袁〈甲三〉、两广总督部堂劳〈崇光〉、钦命署理江宁将军京口副都统巴〈栋阿〉。

————————————————————

(1)  此件并札知两江总粮台及曾国荃等属员。

043．附咨文　咨胡林翼左宗棠等 ⁽¹⁾ （转录廷寄：着曾国藩酌拨兵勇往扎婺源声援江浙）四月二十四日

为恭录咨会事。

为照本部堂于咸丰十一年四月十六日在安徽东流营次，准兵部火票递到军机大臣字寄——

钦差大臣两江总督曾国藩：

咸丰十一年三月三十日奉上谕：

王有龄奏，贼匪出没于皖南、江、浙之间，以婺源为咽喉要路。请饬曾国藩酌增劲旅，统以名将，分驻婺城，俾浙东、江西道途无梗，商贩自通，得以抽厘济饷，两省均有裨益等语。婺源扼江、浙、皖南之要，若能厚集兵力，屹为重镇，可以固衢、严、广信之防，即祁门军营亦可杜贼匪窥伺。着曾国藩酌量现在情形，调拨得力兵勇，前往婺源驻扎，以为江西、浙江声援。将此由六百里谕令知之。钦此。

遵旨寄信前来等因。承准此，相应恭录咨会。为此合咨贵部院、京堂，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、头品顶戴浙江巡抚部院王〈有龄〉、江西巡抚部院毓〈科〉、安徽巡抚部院李〈续宜〉、钦命襄办军务三品京堂左〈宗棠〉。

————————————————————

(1)  此件并札知曾国荃等属员。

044．附咨文　咨胡林翼李续宜等 ⁽¹⁾ （转录明谕：饬拣员署任皖南镇总兵）五月初二日

为恭录咨会事。

为照本部堂于咸丰十一年四月二十六日在安徽东流营次，准兵部火票递到行在军机处字寄，咸丰十一年四月十一日内阁奉上谕：“安徽皖南镇总兵员缺紧要，着曾国藩拣选堪胜此任人员，奏请升署。”钦此。相应恭录咨会。为此合咨贵部院、京堂、军门，请烦钦遵查照施行。须至咨者：右咨太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、钦命襄办军务三品京堂左〈宗棠〉、钦命统领水师福建水师提督军门杨〈载福〉、署湖北提督军门江〈长贵〉。

————————————————————

(1)  此件并札知曾国荃等属员。

045．官军围攻赤冈岭贼垒折五月十八日

奏为官军围攻赤冈岭援贼，四垒悍贼悉数歼除，恭折奏祈圣鉴事。

窃逆首陈玉成自三月十八日率党回援安庆，候选道曾国荃会同水师凭濠固守，贼不敢逼。旋经臣曾国藩飞调总兵鲍超，臣胡林翼飞调副将成大吉，会合副都统多隆阿之军，进逼集贤关外。陈逆畏惧，于四月初十日由马踏石潜窜，留四垒于关外之赤冈岭以梗我师。臣官文、胡林翼业已具折奏报在案。

兹准鲍超、成大吉呈称：四月十一日黎明，鲍超率中营副将陈由立、新中营副将颜绍荣攻其头垒，左营参将王衍庆、副左营参将刘顺隆、后营副将张玉田攻其二垒，右营副将陈得胜、副右营副将余大胜、仁字营守备唐仁廉攻其三垒，前营副将黄庆、副前营参将刘玉堂攻其四垒，成大吉自率贞右营及发中营副将张连馥，列队于集贤关中路以防关内之贼，派武前营都司曾昭仕、武后营参将王名滔搜剿集贤关以东，武中营参将胡以章，凯前营都司衔守备萧玉元、凯后营都司衔守备吴亮才搜剿集贤关以西。其关内十三垒，经曾国荃作长濠围之，该总兵等遂得专意攻此四垒之贼。讵料垒中皆系多年悍贼、官军窥探，阒若无人，一近垒边，则枪炮如雨。我军奋怒拨签填濠，四面猛扑，多被枪炮伤亡，迄不能前。时水师提督杨载福饬水师助攻，亦有伤亡。湖北候补知州周开锡与该总兵等筹商，遂环濠修筑炮台数十座，传令各营兵勇昼夜轮流出队，用枪炮环攻，誓不使一名漏网。二十四日，成大吉将炮台进逼贼之第四垒，对垒轰击。至二十九日，我军大炮将贼垒轰倒数丈，贼势顿沮，然犹踞垒不出，五月初一日黎明，鲍超、成大吉尽派各营列队，四面围定，又命吴亮才入垒传呼，饬令胁从弃械出降，于是出降者数百人。该逆知势已涣散，万无生理，因皆乞降。该总兵等遂传令各兵勇，以次入垒，悉数生擒。惟刘玱琳踞第一垒，仍然抗拒。查点名数，三垒之贼除先降之短发三百余名释放外，其长发老贼共二千八百余名，悉皆正法。其中有伪屈天豫贾仁富、伪傅天安李仕福、垂天义朱孔堂首逆三名、伪检点将军、丞相、指挥以下共一百八十五名。

初二日，成大吉奉调拔营回援鄂省、鲍超仍围攻刘玱琳之垒。该逆即于是晚三更后，蓦冲出垒，分股逃窜。鲍超即率马步沿途追杀。至马踏石，溪河汛涨，贼不能渡。当经鲍超督率副将陈由立，游击李文益、黑龙江西丹营总明兴、知县伍华瀚等，将全股六百余名悉数生擒。其分窜之股沿河而下，意欲觅船偷渡。水师亲兵右营营官彭楚汉、副右营营官赵三元率水勇登岸兜剿。适有民船一只，该逆二百余人弃马登舟，哨官颜海仙飞桨赶到，一并生擒。其中有逆目伪雨天豫、月天安、略天燕熊里先、丞相刘得胜、检点周子龙暨将军等九十余名，当即正法。其逆首伪靖东主将刘玱琳，就近解提臣杨载福大营，讯明支解；并函首送枭安庆城外，呼城贼、垒贼而告之，以寒逆胆而快人心。

又据杨载福咨，鲍超、成大吉咨呈：刘玱琳、李仕福、贾仁富、朱孔堂等，均系广西老贼，与官兵历年接仗，每次首先冲锋。九年，踞守太湖，数月不下；十年二月，逆首刘玱琳自安徽渡江，充作先锋，破我金陵围师营垒数十座，连陷苏、常等郡邑，皆系该逆等为首肆恶等因。

臣等查粤逆自滋扰以来，虽屡经挫败，然临阵率新掳之众以当前敌，我军所斩长发老贼，至多不过数百名。此次陈逆见我大军云集，乘夜潜遁，而留此四垒于集贤关外，原欲牵制我师。且垒中系其平日第一支悍党战守可恃者，希冀凭坚久拒，以便纠合余党，复来解安庆之围。不料四月十五日陈逆自被多隆阿败于挂车河。四垒之贼虽甚骁悍，而孤守二十途日，援绝势穷，无计可脱。鲍超、成大吉等昼夜环攻，仰赖皇上天威，将士用命，歼除长发老贼至四千名之多，实为从来所未有，厥功甚伟。所有尤为出力之都司衔守备吴亮才，请免补都司，以游击尽先补用，赏换花翎。湖北补用知州周开锡，请免补知州，仍留湖北以知府尽先补用，并赏戴花翎。总兵衔尽先副将余大胜，请以总兵记名简放。尽先副将颜绍荣，请加总兵衔，并赏给巴图鲁名号。副将衔尽先参将王衍庆，请以副将尽先补用，并请赏加巴图鲁名号。副将衔尽先参将李文益，请以副将尽先即补。尽先补用协领委营总明兴，请加副都统衔。知州衔候选知县伍华瀚，请以直隶州知州不论双单月遇缺即选。松子关案内已保参将曾绍仕，请免补参将，以副将尽先补用。都司衔守备萧玉元，请以都司尽先补用，并加游击衔。其余出力员弁，伏祈皇上天恩，准其择尤保奏。其阵亡员弁，应开单请旨交部从优议恤，以慰忠魂。所有赤冈岭围攻贼垒、歼除悍贼情形，谨会同大学士湖广总督臣官文、安徽抚臣李续宜恭折由驿六百里驰陈，伏乞皇上圣鉴训示。谨奏。

咸丰十一年六月初三日奉到朱批。钦此。

附赤冈岭之役阵亡员弁请恤单

谨将赤冈岭前后攻围贼垒受伤阵亡各员弁职名，开单恭呈御览，恳恩饬部从优分别议恤，以慰忠魂。

计开：

总兵衔尽先副将苏文彪，游击衔尽先都司何宗耀，尽先千总祝士相，尽先把总龚春山，尽先都司陈仁寿、彭万春，尽先守备戴连山、刘万荣，守备衔千总蒋凤祥、文先丙、叶界藩、谢日升、戴尔昌、胡以文，尽先千总朱尧阶，尽先把总周盛殷、唐兴元、唐玉元、陈上如、田庆连、易泽明，尽先外委谢得胜、马鹏程、刘万友、李明富、张必胜。以上鲍超营阵亡员弁。

蓝翎守备刘永严，尽先把总戴五春，蓝翎外委熊致祥，从九职衔王春兰，花翎守备衔尽先千总钟富廷，尽先外委龚照华。以上成大吉营阵亡员弁。

046．附咨文　咨官文胡林翼李续宜 ⁽¹⁾ （转录明谕：答上折）六月二十七日

为恭录咨会事。

为照本部堂于咸丰十一年五月十八日，会同贵部院、贵大臣台衔，由驿六百里具奏官军围攻赤冈岭贼垒，歼除悍贼情形一折。当经咨送回会稿在案。兹于六月十七日在东流大营，准兵部火票递回原折，奉朱批：“另有旨。”钦此。同日并准递到咸丰十一年六月初三日内阁奉上谕：

曾国藩、胡林翼奏，围攻赤冈岭，四垒悍贼悉数歼除一折。逆贼陈玉成率党回援安庆，经曾国藩等调总兵鲍超、副将成大吉往剿，会合副都统多隆阿之军，进逼集贤关外。陈逆潜遁，留四垒于赤冈岭。四月十一日，鲍超等督兵进攻，垒贼负隅抗拒。官军沿濠修筑炮台，昼夜轮流出队攻击。二十九日，轰倒贼垒数丈。五月初一日，三垒之贼俱穷蹙乞降，释去胁从三百余人，其长发老贼二千八百余名，悉行正法。内有伪官一百八十五名。剧贼刘玱琳仍据第一垒未下。初三日。该逆乘夜出垒逃窜，鲍超督兵追剿，于马踏石地方，将贼匪六百余名悉数生擒。其沿河分窜之贼二百余人，抢船欲遁，水师哨官颜海仙赶至，一并生擒。内有伪官九十余名，均即正法。刘玱琳一名，经提督杨载福讯明，支解枭示。

此次总兵鲍超等环攻贼垒，歼除长发老贼四千余名，洵足以寒逆胆而快人心。所有在事尤为出力之守备吴亮才，着免补都司，以游击尽先补用，并赏换花翎。补用知州周开锡，着免补知州，仍留湖北以知府尽先补用，并赏戴花翎。尽先副将余大胜，着以总兵记名简放；颜绍荣，着赏加总兵衔，并赏给标勇巴图鲁名号。尽先参将王衍庆，着以副将尽先补用，并赏给猛勇巴图鲁名号；李文益，着以副将尽先补用。协领明兴，着赏加副都统衔。候选知县伍华瀚，着以直隶州知州不论双单月遇缺即选。尽先参将曾昭仕，着免补参将，以副将尽先补用。守备萧玉元，着以都司尽先补用，并赏加游击衔。其余出力员弁，并着曾国藩、胡林翼查明保奏。阵亡之总兵衔尽先副将苏文彪，游击衔尽先都司何宗耀，尽先千总祝士相，尽先把总龚春山，尽先都司陈仁寿、彭万春，尽先守备戴连山、刘万荣，守备衔千总蒋凤祥、文先丙、叶界藩、谢日升、戴尔昌、胡以文，尽先千总朱尧阶，尽先把总周盛殷、唐兴元、唐玉元、陈上如、田庆连、易泽明，尽先外委谢得胜、马鹏程、刘万友、李明富、张必胜，蓝翎守备刘永严，尽先把总戴五春，蓝翎外委熊致祥，从九品衔王春兰，花翎守备衔尽先千总钟富廷，尽先外委龚照华，均着交部从优议恤，以慰忠魂。单并发。钦此。

相应恭录咨会。为此合咨贵大臣、部院，请烦钦遵查照施行。须至咨者：右咨钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、安徽巡抚部院李〈续宜〉。

————————————————————

(1)  此件除同时分别咨照袁甲三、左宗棠、鲍超等外，并札知曾国荃、成大吉等。

047．江南乡试未能举行折五月十八日

奏为江南军务未竣，本年辛酉科暨补行戊午科两届乡试未能举行，恭折奏祈圣鉴事。

窃臣接准礼部咨称：本部具奏，辛酉科乡试，各省能否依限举行，并该考官赴省，有无另行绕道行走？请旨饬查，各省督抚体察情形，先期由驿奏明一折。于咸丰十年十二月十六日奉旨依议，钦遵咨行查照办理前来。

臣查苏、皖两省，现未克复，所属各府州县，亦多沦陷。科场为抡才大典，未便草率举行。九年间，借用浙江贡院乡试一次。现在浙中亦值多事之秋，本省尚难考试，江南岂能借办！若托皇上威福，皖城早克，当奏请于安庆修造贡院，使上、下江士子萃试皖城，以遂观光之愿。所有本年辛酉科暨补行戊午科乡试，体察现在情形未能举行之处，除咨会江苏、安徽抚臣外，理合恭折由驿具奏，伏乞皇上圣鉴。谨奏。

六月十七日奉到朱批：“前据薛焕奏请展缓，已批交礼部议奏。此次该督折，该部知道。”钦此。

048．李金旸张光照正法片五月十八日

再，和后营营官李金旸，经臣咨调来江，江西抚臣派援建昌。二月初十日，见贼即退。十二日，贼扑抚州，危急之际，该将不共谋防守，反行撤队回省。旋经抚臣檄令防剿吉安，不能为一日之守，以致府城失陷。溃走安福，折赴分宜，节节退缩，直至瑞州之大阳墟地方。四月初二日，全军溃败，李金旸为贼所擒。其部将张光照逃至临江府及江西省，指告李金旸率众降贼。逮至四月十二日，李金旸自贼中逃出，赴省自首，坚称被擒属实，并无投逆情事。而力陈张光照未战先逃、挟嫌诬蔑等情。抚臣毓科因彼此各执一词，关系重大，派委知县夏燮等将李金旸、张光照二人一并押解臣营审办。

臣督饬委员再四研鞠，李金旸前此本系贼党，自湖南投诚之后，屡立战功，并无反复可疑之迹。此次被擒数日，即能自拔来归，赴省投首，其非率众降贼尚属可信。惟屡次失律，致府城沦陷，又复偷生贼中，实已法无可贷。张光照未战先逃，诬陷主将，尤为大干军纪。即于五月初三日，按照军法将李金旸、张光照一并处决，以肃军令而儆将来。理合附片具陈，伏乞圣鉴。谨奏。

六月十七日奉到朱批：“知道了。”钦此。

049．代递唐鉴遗折折五月十八日

奏为据情代递遗折，仰祈圣鉴事。

窃臣于四月十三日据原任太常寺卿唐鉴之子唐尔藻具呈到营，称其父唐鉴于正月十八日病故，年八十五岁，临没时谆属：“我以无位之人，仰荷圣主恩遇最深，今当永诀，谨具遗折以鸣恋主之忱。惟籍隶山东，寄居湖南，求人代奏，均多未便。往年去京时，曾奉谕旨仍回江南。此折应交两江督臣代为递奏。”理合专丁赴营，呈请代奏等情。并将正折及草稿赍送前来。

臣查二品衔前任太常寺卿唐鉴，由翰林院检讨，历官至江南布政使，内转太常寺卿。年老致仕，主讲江南钟山书院。咸丰元年奉旨进京，召见十五次，皇上特旨褒嘉。以唐鉴品学兼优，器识安定，赏给二品衔，仍谕令回南主讲书院。咸丰二年，粵匪窜扰湖南，唐鉴念切庐墓，于三年正月回湘。服官三十余年，父子皆位至藩司，而家无儋石，清苦异常；自少至耄，好学不倦，著书二百余卷，多心得实践之言。近因时事日棘，每以圣主过于忧劳为虑。此次所寄折稿，臣审为唐鉴亲笔，字画恭谨，词意肫挚。以八十有五之年，当一息仅存之候，犹复眷怀君国，洵属神明不乱，忠爱可风。可否吁恳天恩，俯念前太常卿唐鉴宿学忠敬，特旨赐谥，出自圣主鸿施。所有代递唐鉴遗折缘由，附驿驰陈，伏乞皇上圣鉴训示。谨奏。

咸丰十一年六月初三日奉到朱批。

050．附录明谕　唐鉴病故赐谥 ⁽¹⁾ 六月

咸丰十一年六月初三日，内阁奉上谕：

原任太常寺卿唐鉴，于咸丰元年来京，朕见其品学兼优，器识安定，降旨赏给二品衔，令其回江南主讲书院。兹据曾国藩奏，该员病故，据情代递遗折，并请特旨赐谥等语。唐鉴学问渊深，耄年不倦，着加恩予谥，该部知道。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

051．安庆围师稳守力战拒退援贼折 ⁽¹⁾ 五月二十日

奏为安庆围师稳守力战拒退援贼各情形，恭折驰陈，仰祈圣鉴事。

窃逆首陈玉成回援安庆，多隆阿之师五次大捷，逆首窜逃，先后恭折奏闻在案。嗣据统带安庆围师候选道曾国荃禀称，狗酋陈玉成率马步悍贼由楚北回援安庆，三月十八日至集贤关内，焚烧房屋，火光烛天。该逆骑马亲至后濠，往来窥伺。二十日黎明，贼分三大股而来，自毛岭东至萧家墈纵横二十余里，旗帜林立。该逆率党列队于菱湖之北岸，城贼叶芸来亦率党出城列队于菱湖之南岸，以为接应。我军环濠屹立，不为之动，贼不敢逼，惟连夜于菱湖北岸筑垒十余座，城贼亦于南岸增垒五座，城中出贼划置湖中，以通往来。二十二日，曾国荃商请水师提督杨载福，调蔡国祥全营炮船由东岸抬入菱湖，兼派曾贞幹之湘恒营与萧孚泗之吉中节字营出濠护卫炮船。狗酋遂分大队卷旗疾趋，由萧家墈蜂拥而来，萧孚泗由中路堵御，鏖战两时，多有斩获。忽贼马数百骑，由右路抄来，将萧孚泗围在垓心，赵其拔力战死之。曾贞幹急派张胜禄带吉中义字营出濠接应，枪炮齐施。萧孚泗冲突出围，仍大呼回旗陷阵，杀贼百余名，贼众溃退。是时蔡国祥炮船二十余号，已入菱湖，轰击岸贼，夺获贼船。二十三日，杨载福又调唐学发舢板船十余号入菱湖助战，轰贼最多。惟狗贼督率群贼，增修炮垒，渐加逼近。曾国荃旋与杨载福商，东路湖边有要地，须先据之为水师安泊之所，乃可制垒贼之纵横。二十六日，派湘恒吉左、吉中、义字、智字、和字、节字等营，及周万倬之新后营，出东路横濠倚水畔，扼要修垒。狗酋果欲以死力争此要地，率大股悍贼连番猛扑，枪子如雨。我军以一半接战一半修垒，一昼夜而垒成。二十七日，周万倬派都司刘祥胜率队与水军扼守新垒。两日之内，水陆各营枪炮共伤毙贼约五百余人，内有贼目二名，而我军被贼枪炮阵亡数十名，受伤亦百余名，然自是我军水陆稳守严密无隙可乘。适多隆阿军连破璋、玕、黄等逆，又鲍超、成大吉两军均旦夕将至。狗酋自知前阻围师后受援军走入绝地，遂谋逃遁，于四月初四、五、六等日陆续进屯关外。

初七日，曾国荃与彭毓橘率步队八十余人，并杨镇南马队百人至关外，审看地势，阴与援军约会，夹击甫近贼垒。狗酋即以大股分数路来扑马步，据险列队以待。该逆疑我师为诱敌，恐山后有伏，遽止不前，乃徐徐收队，适毛岭之贼将近后濠。曾国荃即派本营数哨出濠迎击枪队，排轰追逐，共杀贼八十余名，夺获抬枪刀锚旗帜九十余件。日将晚，狗酋又督大队继进求战，我军仍凭濠以待，贼不敢犯。旋据探报，狗酋率党于初十日晚，由马踏石凫水而遁，尚于关外赤冈岭留贼垒四座，关内近濠留贼垒十三座，以为死守待援之计。曾国荃见关外贼垒已有鲍超、成大吉两军围攻。惟十三垒之贼占踞死守，必非一时所能攻克，惟作长濠围之以断其去路，则不攻而自困，适因江水泛涨，安庆西路自所扎之营渐可抽拨。十三日，派副后、长胜、吉中、信字等营共二千余人，分八垒驻扎，又于东路吉左营抽拨二哨扎萧家墈堤埂，以炮船护之，又调枞阳之吉中、仁字营，扎萧家墈湖水边。各营通力合作开挖夹濠，数日而成深沟高垒，现在十三贼垒尽在长围之中，仍加意严防，不敢疏忽。据曾国荃禀报前来，奴才等查此次逆首陈玉成以全力来援安庆，该道所统围城之师前后受敌，乃会同水师从容布置，悉合机宜，使该逆终不得逞志，将弁兵勇迭次苦战，拒退悍贼，亦皆著有劳绩。

应恳天恩，准俟克复城池汇案保奖，惟阵亡各员弁，容查明另行开单请旨交部赐恤，以慰忠魂。除水师营出力打仗业由提臣杨载福驰陈外，所有曾国荃围师稳守力战拒退援贼各情形，谨会同湖北抚臣胡林翼，安徽抚臣李续宜，恭折由六百里驰奏，伏乞皇上圣鉴训示。谨奏。

朱批：“知道了。”

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩领衔具奏。日期为具奏之日。

052．代奏左宗棠谢恩折五月二十八日

为据情代奏恭谢天恩事。

窃臣接准帮办军务候补三品京堂左宗棠咨开，五月初十日准臣恭录上谕，并赍到御赏各件，转交祗领。内开四月十七日内阁奉上谕：

曾国藩奏，乐平等处剿贼获胜，地方肃清一折。前后转战三十余日，六获大捷，斩馘几二万人；乐平、浮梁、鄱阳、景德镇等处，业已一律肃清。左宗棠屡挫贼锋，实属奋勇可嘉。着发去白玉搬指一个、白玉喜字翎管一支、小刀一把、火镰一把、大荷包一对、小荷包四个，交左宗棠祗领，以示优奖。钦此。

同日钦奉上谕：

候补三品京堂左宗棠，着帮办曾国藩军务。钦此。

比即恭设香案，望阙叩头，恭谢天恩。感涕垂膺，罔知攸措。伏念宗棠湖湘下士，樗栎庸才。属因群盗跳梁，乡邦多警，偶抒盾墨，勉佐帷筹，十载于兹，寸长未效。中间迭承恩命，擢至兵部郎中，赏戴花翎，钦加四品卿衔。上年复奉特旨，以四品京堂候补，襄办军务。德兴、婺源两城克复，晋擢三品京堂。兹以乐平诸战，复蒙圣恩，帮办军务，并御赏多件。自天有命，期张大国之军；受地视侯，复拜尚方之赐。凡兹宠荣之下逮，实皆梦想所难期，自顾何人，频叨异数。惟有殚竭愚诚，随同督臣讨贼自效，以求稍答高厚鸿慈于万一。所有感激下忱，理合咨请代奏等因到臣。谨缮折附驿转奏，恭谢天恩，伏乞皇上圣鉴。谨奏。

七月二十五日奉到朱批：“知道了。”钦此。

053．附录廷寄　金华府县三城连陷着左宗棠等速统师援浙并饬查参张集馨在九江闻警退逃 ⁽¹⁾ 五月

军机大臣字寄——

钦差大臣两江总督曾国藩、帮办军务候补三品京堂左宗棠：

咸丰十一年五月十八日奉上谕：

瑞昌、王有龄奏，常山、江山之贼绕越衢州，连陷龙游、汤溪二县及金华府城，请饬催援师救应一折。据称贼匪自窜陷常山、江山后，另股窜踞寿昌县城，分股下窜，均经兵练迎击退回。四月十六日，该逆越过衢城，十七、十八、十九等日，龙游、汤溪二县及金华府城先后失守，张玉良退守严州，咨商左宗棠统师援浙等语。该逆以寿昌牵制我师，而大股仍从江山一路绕窜而下，以致三日内连陷府县三城，猖獗已极；其窥伺宁、绍更在意中。张玉良各军不能得力，藩司林福祥带勇千名，甫抵贵溪、弋阳一带，已革道员李元度新募楚勇八九千人，计方抵江西省城，未能克期赶到。浙省情形万分吃紧，必须设法援应，以顾大局。前据曾国藩奏，左宗棠自击败李逆股匪后，现在伺其所向，跟踪追剿。目下该逆以全股深入浙境，果能四面兜剿，不难聚而歼旃。左宗棠一军屡获胜仗，声势颇壮，即着统带所部克日启程，应援浙江，会同瑞昌等所派官兵，将失陷城池次第收复，以靖逆氛，毋稍延缓。

再前据恭亲王奕等呈递英国照会，内有湖北广济、黄梅两县于三月十二日、十三日先后失陷；黄梅失守之信到九江，藩台私行退去之语。张集馨赴九江办理通商，何以一闻警报辄即避去？如果属实，必为外国人轻视。着曾国藩严密访查，据实参奏。将此由六百里加紧谕令知之。钦此。

遵旨寄信前来。

附军机处来咨：

本日奉有寄信谕旨一道，贵大臣接奉后，即恭录行知帮办左宗棠一体钦遵办理可也。为此知会。

————————————————————

(1)  据曾氏家藏手抄本《上谕廷寄补钞》补入。原件缺收到日期。

054．收复徽州府城折五月二十八日

奏为逆匪窜犯各岭，袭陷黟县，官军合力剿办，旋即克复，并乘胜收复徽州府城，恭折奏祈圣鉴事。

窃官军分驻祁、黟、休宁三县，坚守岭隘。去冬今春，石埭、太平之贼屡次犯岭，迭经奏报在案。臣移驻东流，贼疑岭内空虚，欲合股窜扰祁、黟，以断我军粮路。四月二十六七、五月初一等日，群逆纠踞岭外琅田、美坑、佘溪等处约二三万之众，扬言分五路犯岭。五月初二日，贼由羊栈岭蜂拥而入。该防所兵势本单，署湖北提督江长贵饬令游击王金鼎、守备张占元率队往援，驻防渔亭之副将娄云庆亦统军千余往援。羊栈之贼方退，而樟岭与方干二岭外贼众麇集。初三日辰刻，各大股贼众分扑羊栈岭、方干岭、樟岭。其犯羊栈者，贼数较少，原扎庐村峰字、礼字各营及霆营援兵御之，贼不敢近。其犯方干、樟岭者，各军极力迎击，颇有斩获。忽值大雨如注，火药难施，暂革副将衔参将袁国祥，身受矛伤，绕道退至渔亭。参将黄朝升为贼所包，亦即溃退。记名总兵降补游击唐义训迎战正酣，夺获贼械，正拟追逐出岭，不知贼之分股绕袭后路，业已潜陷黟县城池。唐义训作偃月阵势，卷塘收队，绕回渔亭老营。娄云庆等之援羊栈者为贼所隔，亦于是夕回至渔亭。即原驻庐村之礼字、峰字等营，亦因后路已断，拔移渔亭。由是黟贼中梗，东而休宁、渔亭，西而柏溪、祁门，四军不能相通矣。江长贵即饬军驻西武岭以顾柏溪门户。贼于陷黟之后，果纠众窜至西武岭下四五里地方，修筑墙垒并分驻四都、古竹等村，意图窥伺柏溪、进扰祁门。此五月初三日岭贼入犯，黟县失陷之情形也。

初四日，西军驻扎柏溪之提督江长贵，驻扎祁门之总兵朱品隆，东军驻扎休宁之记名按察使开归道张运兰，驻扎渔亭之副将娄云庆、唐义训，四路商定，两面夹攻。初五日，西路朱品隆率前营知县朱声隆，前新营知县易润坛、李公选等，江长贵督领王金鼎、张占元，游击马登云，守备傅裔喜等，布列西武岭上，分途前进，一面围攻贼垒，一面抄击村庄各垒及各村。踞贼始犹拚命抗拒，我军竭力猛进，贼不能支，弃垒而遁。其伏处各村之贼，亦败走逃命。东路张运兰派老湘营三旗，两翼唐义训、娄云庆各率所部，由渔亭分三路进攻黟城：老湘营由中路进，娄云庆率霆、礼、峰等营由右路进，唐义训率强中等营由左路进。至距黟十里之石山桥，悍贼约二千余坚守二卡。老湘营先至，正在猛攻，唐义训急令队伍驰助，即平贼垒四座。娄云庆继至，并力合击，将贼卡拆毁。乘胜追杀，直至城边，并将附城二垒立刻击破。我军分段攻城，枪炮齐施，勇气百倍，城贼惊慌，纷纷弃城遁走，比将县城克复。随齐队伍跟追，败窜余孽翻山越岭而逃，不复成队。合计毙贼二千余名，夺获旗械马匹甚多。此初五日西军攻剿西武岭贼卡，东军三路克复黟县之情形也。

其岭外续至之贼，希图复仇，分股窜踞羊栈、方干及樟岭三处。初六日，唐义训等仍分三路进兵：霆字、礼字等营从右路剿羊栈岭，老湘营从中路剿樟岭，强中营从左路剿方干岭。贼之大股，聚踞三都、汪村，并于樟岭口外筑卡数座。老湘营力击三都之贼，唐义训亦自左路往助。贼踞卡垒，希图由岭右潜出包抄。我军分途奋击，即将卡垒概行踏毁，追至樟岭之下。初九日，仍分三路进剿。贼已尽并入庐村、十都，占踞旧垒二座，添筑新垒五座，守御愈固。老湘、强中营围其五，霆营、礼营围其二，四面埋伏。先攻新垒，鏖战甚久，贼党死拒。经喷筒火箭燃着贼棚，奋力猛进，四新垒以次悉平。其一垒逃聚庐祠之内，我兵围攻，生擒四百余名，悉行骈诛。惟余旧垒二座，正拟诘朝合攻，该逆等已于三更遁出岭外。初十日各军跟追扫荡，诸岭一律肃清。徽郡之贼，闻风胆落，亦于十二、十三日分两路遁去。张运兰带队至郡搜杀余贼，收复府、县两城。唐义训带队移守休宁。此初六、初九日大破贼垒、肃清岭防，十四日收复徽州之情形也。据各营禀报前来。

臣查此次群贼犯岭，袁国祥、黄朝升堵剿不力，以致岭防不守，贼得袭入黟县，虽系贼众兵单，究有应得之咎，暂革副将衔参将袁国祥、参将黄朝升，均请即行革职，不准留营，以示惩儆。记名按察使开归道张运兰于饷竭兵疲之际，激励军心，挽回全局，调度有方，应如何优加奖励之处，恭候圣裁。降补游击之记名总兵唐义训，于徽郡小挫之后，振作士气，苦战却敌，应请开复原官，仍请升署皖南镇总兵缺，由臣另折具奏。总兵衔副将娄云庆，请交军机处记名，遇有总兵缺出，请旨简放。知县朱声隆，请开复原官，以同知归安徽补用。徽州府知府刘兆璜、歙县知县罗德隆、徽州营参将文芳，均请开复原官。其余出力人员，吁恳皇上天恩，容臣择尤保奏。阵亡员弁，查明开单，请旨交部议恤。所有贼窜各岭，袭陷黟县，官军合剿，旋即克复，并收复徽州府城各缘由，恭折由驿六百里驰陈，伏乞皇上圣鉴训示。谨奏。

055．附咨文　咨官文袁甲三等 ⁽¹⁾ （转录明谕：答上折）八月初二日

为恭录咨会事。

为照本部堂于咸丰十一年五月二十八日由驿驰奏，贼窜各岭，袭陷黟县，官军合剿，旋即克复，并乘胜收复徽州府城一折。当经咨送折稿在案。兹于七月二十五日准兵部火票递回原折，奉朱批：“另有旨。”钦此。同日并准递到咸丰十一年七月初八日内阁奉上谕：

曾国藩奏，逆匪窜陷黟县，官军合力剿办，旋即克复，并乘胜收复徽州府城一折。曾国藩大军移扎东流后，五月初二日，逆匪由羊栈岭蜂拥而入，经游击王金鼎等往援，贼始退去。初三日，贼匪分扑羊栈等岭，各军极力迎击，参将袁国祥等受伤溃退。贼绕袭后路，潜陷黟县城池，各军退扎渔亭。贼窜至西武岭下筑垒，并分驻四都、古竹等村。初五日，四路官军会合夹攻。江长贵督军进攻贼垒，抄击村庄，贼弃垒而遁。各村之贼，亦败走逃命。各军乘胜进攻黟县，至石山桥，悍贼据卡坚守。老湘营先至，奋勇攻击，降补游击唐义训派队助剿，立平贼垒四座。副将娄云庆并力合击，将贼卡拆毀，并将附城二垒击破。分段攻城，贼弃城遁走，当将黟县克复。计毙贼二千余名，夺获旗械马匹甚多。

其岭外续至之贼，分据羊栈、方干及樟岭三处。初六日，唐义训等分路进兵，将聚踞三都大股贼匪卡垒踏毁。初九日，分攻卢村、十都贼垒，焚烧贼棚，将贼垒五座以次悉平，生擒贼匪四百余名正法，余贼遁去岭外。各军跟追扫荡，诸岭一律肃清。徽郡之贼闻风逃遁。福建按察使张运兰带队入城，搜杀余贼，收复府、县二城。办理甚属得手。

暂革参将袁国祥、参将黄朝升堵剿不力，以至岭防失守，均着即行革职，不准留营。福建按察使张运兰调度有方，着交部从优议叙。记名总兵降补游击唐义训力战却敌，连克城池，着开复原官。总兵衔副将娄云庆着交军机处记名，遇有总兵缺出，请旨简放。知县朱声隆，着开复原官，以同知归安徽补用。徽州府知府刘兆璜、歙县知县罗德隆、参将文芳，均着开复原官，以示鼓励。其余在事出力人员及阵亡员弁，着曾国藩查明奏请奖恤。钦此。

相应恭录咨会。为此合咨贵大臣、部院、京堂，请烦钦遵查照施行。须至咨者：右咨钦差大臣太子少保湖广阁督部堂官〈文〉、钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、头品顶戴江苏巡抚部院薛〈焕〉、头品顶戴浙江巡抚部院王〈有龄〉、安徽巡抚部院李〈续宜〉、江西巡抚部院毓〈科〉、署湖南巡抚部院毛〈鸿宾〉、钦命帮办军务太常寺正堂左〈宗棠〉。

————————————————————

(1)  此件并札知张运兰等属员。

056．遵保皖南镇道折五月二十八日

奏为遵旨拣员署理皖南镇、道，并请饬部另颁关防，恭折奏祈圣鉴事。

窃臣准兵部火票递到咸丰十一年四月十一日奉上谕：“安徽皖南镇总兵员缺，着曾国藩拣选堪胜此任人员，奏请升署。”钦此。查皖南四府一州，群盗如毛，蹂躏殆遍。总兵统辖各营，必须熟于军务、忠勤笃实之将，方足以资镇守。查有记名总兵唐义训，战功卓著，精实不浮。前次徽州小挫案内，奏请以游击降补。此次克复黟县，肃清诸岭，收复徽郡，最为出力，经臣另折奏请开复原官。如蒙俞允，可否即将唐义训升署皖南镇总兵之处，出自天恩。

又咸丰十年十一月三十日奉上谕：“翁同书奏，请将道员暂留署府篆等语。新任徽宁池太广道程钰，着暂留颍州府署任。所有徽宁池太广道着曾国藩拣员署理。”钦此。查有江西候补知府姚体备由进士知县分发江西，历著循声。上年经臣札调来皖，委办营务处，器识恢闳，不惮艰险。现奉谕旨，饬臣保举道府大员，该员堪应斯选。合无吁恳天恩，将江西候补知府姚体备以道员归于安徽补用。如蒙俞允，即令署理徽宁池太广道缺，于军务、地方，均有裨益。

至皖南总兵印信，系陈大富在景德镇遗失。皖南道印，系福咸在宁国府遗失。相应请旨敕部另铸皖南镇、道关防各一颗，由驿递至臣营，转交该员等祗领，以昭信守。所有遵旨拣员署理皖南镇、道，并请另颁关防缘由，恭折驰陈，伏乞皇上圣鉴训示。谨奏。

057．附咨文　咨袁甲三等 ⁽¹⁾ （转录明谕：答上折）七月二十六日

为恭录咨会事。

为照本部堂于咸丰十一年五月二十八日附驿驰奏，遵旨拣员署理皖南镇、道，并请另颁关防一折。当经咨送折稿在案。兹于七月二十五日，准兵部火票递回原折，奉朱批：“另有旨。”钦此。同日并准递到咸丰十一年七月初八日内阁奉上谕：

曾国藩奏遵旨拣员请署皖南镇、道一折。安徽皖南镇总兵员缺，着准其以开复总兵唐义训署理。江西候补知府姚体备，据曾国藩奏，该员著有循声，上年调办营务处事务，复能不惮艰险，着准其以道员归于安徽补用，并署理安徽徽宁池太广道。所有该镇、道关防，着礼部另铸颁发。钦此。

相应恭录咨会。为此合咨贵大臣部院、京堂，请烦钦遵查照。须至咨者：右咨钦差大臣漕运总督部堂袁〈甲三〉、太子少保头品顶戴湖北巡抚部院胡〈林翼〉、安徽巡抚部院李〈续宜〉、头品顶戴江苏巡抚部院薛〈焕〉、江西巡抚部院毓〈科〉、钦命帮办军务太常寺正堂左〈宗棠〉。

————————————————————

(1)  此件并照会唐义训，札知安徽布政司及曾国荃等属员。

058．代奏杨载福请假折五月二十八日

奏为据情代奏请旨遵行事。

咸丰十一年五月，臣接准福建水师提督杨载福咨呈称：窃载福自咸丰三年在湘阴县外委任内，奉调管带水师，维时父母在堂，年俱六旬，以有事戎行，不得依恋膝下。转战数省，违侍九年，中间惟咸丰四年十二月在湖口打仗受伤，回籍调养，不满十日，复以羽檄严催，仍回军营。重荷皇上天恩，委任逾格，不敢稍息仔肩，乞归省亲。乃近来屡接家信，母氏向老病日增，前此跌伤右脚，迩来气血益亏，足渐干枯。本年感受风湿，病状增剧，已有不可起之势。查现在狗酋远扬，援贼击退，安庆城池，可期克复。江面贼船，焚夺殆尽。为此呈请据情转奏，吁恳皇上天恩，赏假四个月，俾载福回籍省亲，稍展乌私，即当迅速来营，不敢迁延取戾。至江面防剿事宜，芜湖以上有漳州镇总兵李成谋，会同各营悉心照管；安庆一带有寿春镇总兵王明山，会同各营协力剿办，可期无误。咨呈代奏请旨遵行等因到臣。

臣伏查福建水师提督杨载福，征战八年，肃清江面。近来贼氛愈炽，蹂躏愈广，而长江、太湖之中，终不敢与官军争衡，实赖水师之功。杨载福因母病沈笃，请假四月，除往返程途外，在籍不过月余。如果安庆克复，此后征途愈远，为日方长。可否准其回籍省亲之处？出自圣主鸿慈。如蒙俞允，所有江面事宜，该提督交总兵李成谋、王明山等防剿，可期得力。所有据情代奏缘由，理合附驿转奏，伏乞皇上圣鉴训示。谨奏。

059．附咨文　咨官文左宗棠等 ⁽¹⁾ （转录明谕：杨载福着赏假四个月回籍省亲）八月初二日

为恭录咨会事。

为照本部堂于咸丰十一年五月二十八日附驿代奏，杨军门恳假省亲，请旨遵行一折。当经咨送折稿在案。兹于七月二十五日准兵部火票递回原折，奉朱批：“另有旨。”钦此。同日并准递到咸丰十一年七月初八日内阁奉上谕：

曾国藩奏提督请假省亲据情代奏一折。福建水师提督杨载福着赏假四个月回籍省亲。钦此。

相应恭录咨会。为此合咨贵大臣、部院、军门、京堂，请烦钦遵查照施行。须至咨者：右咨钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林冀〉、钦命统领水师福建水师提督军门杨〈载福〉、钦命帮办军务太常寺正堂左〈宗棠〉。

————————————————————

(1)  原稿有七月二十七日曾国藩手批：“杨军门咨今日即发，外有一信。”

060．奏参郑阳和等纵勇闹事及不遵军令片五月二十八日

再，臣接据提督衔绥靖镇总兵鲍超呈称：霆字左营营官、总兵衔副将郑阳和，任性妄为，纵勇索闹口粮，骚扰地方；其哨官副将邓云贵、守备蒋揖让，管束不严，私放犯罪之勇，张贴匿名揭帖，均属有干军纪。应请将副将郑阳和降为蓝翎守备，副将邓云贵、守备蒋揖让即行革职，均留霆营效力，以观后效。

又据参将张应超禀称：都司郑元超，因裁去营官，委以帮办营务，辄敢违抗不遵，又复浮开勇数。应请将都司郑元超即行革职，不准留营各等情到臣。

伏查军营积习，每因口粮不继，动辄挟制上司，自应随时严惩，以儆效尤。请旨将总兵衔副将郑阳和以蓝翎守备降补，副将邓云贵，守备蒋揖让即行革职，均仍留霆营效力，以观后效。都司郑元超，即行革职，不准留营。仰副圣主整饬戎行之意。谨附片具奏请旨。

061．附咨文　咨胡林翼 ⁽¹⁾ （转录明谕：答上片）七月二十六日

为恭录咨会事。

为照本部堂于咸丰十一年五月二十八日附驿奏参郑副将阳和等分别降革一片。当经咨送片稿在案。兹于七月二十五日准兵部火票递回原片，奉朱批：“另有旨。”钦此。同日并准递到咸丰十一年七月初八日内阁奉上谕：

曾国藩奏，请将纵勇滋闹及抗不遵委各员，分别降补革职留营等语。总兵衔副将郑阳和，纵勇索闹口粮，骚扰地方；其哨官副将邓云贵，守备蒋揖让私放犯罪之勇，张贴匿名揭帖；都司郑元超因裁去营官，委以帮办营务，辄敢抗违不遵，又复浮开勇数，均属有干军纪。郑阳和，着以蓝翎守备降补；邓云贵、蒋揖让，均着即行革职，仍留营效力，以观后效；都司郑元超，着即革职，不准留营。该部知道。钦此。

相应恭录咨会。为此合咨贵部院，请烦钦遵查照。须至咨者：右咨太子少保头品顶戴湖北巡抚部院胡〈林翼〉。

————————————————————

(1)  此件并照会鲍超，札知姚体备等属员。

062．饬陈金鳌赴南赣镇新任片五月二十八日

再，查咸丰十年六月初一日奉上谕：“江西南赣镇总兵员缺，着陈金鳌补授。”钦此。比因部文未到，该总兵在水营患病，乞假回籍。至今岁正月，臣始檄催赴任。陈金鳌于三月底来营，即令交卸水师副左营事务，饬赴南赣镇新任。该镇苦战多年，嘱其酌募勇丁，训练弁兵，以冀悉成劲旅，整顿一新。所有饬南赣镇总兵陈金鳌到任缘由，理合附片陈明，谨奏。

七月二十五日奉到朱批：“知道了。”钦此。

063．近日大江南北贼势军情片五月二十八日

再，近日军情。伪侍王李世贤一股，自三月在景德镇败退，即窜至广信一带。左宗棠追至广信，李逆窜入浙江，攻陷金华、兰溪等府县。此次徽州败退之贼，亦系李逆之党，半逃浙江，归并大股，半逃宁国，踞守下游。伪忠王李秀成一股，自窜入江西瑞州后，旁扰武宁、义宁、奉新、靖安等处。近又窜入湖北之兴国、大冶、武昌、通山、崇阳、蒲圻等属，裹胁日多，蔓延日广。伪主将刘官方一股，四月之季，分支由建德扰及鄱阳；另支由漳岭袭陷黟县。窜鄱阳者，经左宗棠派队击退。陷黟县者，经张运兰等合力击退。此大江南岸三大股之贼情也。

其大江北岸各贼，如陈时永踞德安、赖文光踞黄州，暨各县踞贼，均系伪英王四眼狗之党。狗逆又新从南岸邀伪辅王杨辅清一股及林绍璋、黄文金二股，将于近日再攻桐城，救援安庆。臣处搜获伪文数十件，各处贼股狂窜千余里，无非欲分官军之势，解安庆之围。现在胡林翼力疾回救鄂省。臣等往返熟商，以安庆贼粮垂尽，功亏一篑，必须力争此城，而后大局有挽回之望，金陵有恢复之期。除各处战守细情专折另报外，合将近日贼势军情，附片具奏，伏乞皇上圣鉴。谨奏。

七月二十五日奉到朱批：“览奏俱悉。”钦此。

064．请严禁英法等国商船附载汉奸济匪折 ⁽¹⁾ 五月二十九日

奏为英法等国商船经过长江，请严禁汉奸附载轮船贪利济匪，以安大局而敦和好，仰祈圣鉴事。

窃据统领安庆全军即选道曾国荃详称：本年四月十六日辰刻，有洋船一号悬挂红旗，船载约有二千余石，至安庆城下停泊，次早始开赴下游，重载而来，轻载而去。旋据投诚贼供，城内米粮将尽，又无油盐，昨因洋船来此，城内贼匪用金银衣服首饰与洋船买油盐米粮，夜间用小船接递入城，是以各馆又有米粮油盐可吃等语。迭据逃出之贼供亦相同，由该道禀请查办前来。查洋船驶入中国，原与内地各市镇通商，永相和好，自无助贼之理，且大英大法两国皆系海外大邦，素重信义，亦断无与中原贼党往来暗通接济。大约有汉奸附载轮船，并外国有置买内地船只附载出口，难免奸商影射，从中贪利，若不严行禁绝，则安庆省城一日不能克服，皖楚一带肃清无期，后患不可胜言，即各国商船贸易亦多不便。

奴才官文当即札饬委办汉口通商事宜运司衔候补道张开霁察访去，后旋据禀复，询据两国领事官金执尔等，佥称英美两国商船到岸，不能中途私行买卖。安庆停泊之船，其为奸徒假冒无疑。该领事等请，嗣后有贼之处遇商船停泊，即由中国查拿，尽法惩治，果系洋商，照约将货物入官究办等语，由该道禀复前来，察其词意，尚属实情。惟惩办于事后，不若禁止于事前。

相应吁恳天恩饬下总理各国通商大臣，照会英法等国留京使臣，严查奸人附载轮船贪利济匪。凡洋船由安庆等地经过，不得停泊城下，禁止汉奸与城贼勾通接济。此外他国有无商船往来，及上海等处是否别有假冒洋商之奸匪，应如何一律严查禁止，亦请由英法等国使臣妥议办理。庶于我军剿贼事机不至掣肘，而各国通商亦得永敦和好，实于彼此大局均有裨益。除咨明总理各国通商大臣并五口通商大臣一体查办外，谨会同湖北抚臣胡林翼，安徽抚臣李续宜，缮折由驿驰奏，伏乞皇上圣鉴训示。谨奏。

朱批：“另有旨。”

————————————————————

(1)  此折据台湾“故宫博物院”《先正曾国藩文献汇编》补，由官文、曾国藩领衔具奏。日期为具奏之日。

065．克复黟县建德等处出力员弁七案并保折六月初八日

奏为遵旨查明克复黟县、建德等城暨迭次打仗水陆各营出力员弁，七案并保，恳恩奖励事。

窃自去冬十月至今春三月，江西、皖南之交，几于无日不战。除左宗棠、鲍超两军业于四月初二日遵旨保奖外，尚有老湘营张运兰一军及湘前、强中等军，计克复黟县、建德两城，两次击退羊栈岭大股，两次击退历口大股，又水陆各营保守湖口县城，均属著有劳绩。先后七次奏奉谕旨，命臣酌保出力各员弁。随即钦遵分别转行各在案。兹据各营开单请奏前来，臣悉心酌核，该员弁等冲锋陷阵，固守危城，克服地方，未便没其微劳。谨汇缮清单，吁恳皇上恩施，以昭激劝。除把总、外委等官由臣照例移咨兵部外，所有遵旨酌保出力员弁缘由，理合由驿具奏，伏乞圣鉴训示。谨奏。

附保单

谨将克复建德、黟县等处，前后七案，遵旨酌保出力人员，开列清单，恭呈御览。

计开：

老湘营

蓝翎知州衔遇缺前选知县张恒祥，请免选本班，以同知直隶州不论双单月遇缺即选，并请赏加知府衔。

知州衔遇缺前选知县舒翰，请免选本班，以同知直隶州不论双单月遇缺即选，并请赏戴蓝翎。

蓝翎五品衔遇缺即选训导陈名钰，请免选本班，以知县遇缺即选，并请赏加知州衔。

即选县主簿左茂泰，六品翎顶即选从九刘焕葆，即选从九饶佐、曾广浚、张恒性、郭孔浩等六员，均请免选本班，以县丞即选。

遇缺即选从九郭勋泰，请免选本班，以府经历县丞不论双单月即选。

蓝翎从九衔张汝若，请免选本班，以按照磨不论双单月即选。

监生龙宾芳，军功文童龙显翱等二名，均请以县主簿即选。

军功文童陈裕琳、钟文明等二名，均请以从九品不论双单月即选。

军功文童欧阳珍、张隆典、欧阳滨、彭先杰、欧阳端、彭德沛等六名，均请以从九品即选。

提举衔布政司理问夏献诚，请免补本班，以知州即选。

花翎总兵衔志勇巴图鲁湖南尽先补用副将刘松山，花翎总兵衔湖南尽先补用副将刘光明，花翎总兵衔湖南补用副将黄万友等三员，均请免补副将，以总兵交军机处记名；刘光明并请赏加勇号。

花翎总兵衔固勇巴图鲁湖南尽先补用副将朱绍辉，请免补副将，以总兵简用。

花翎副将衔湖南补用参将易开俊，请免补参将，以副将归部尽先推补，加总兵衔，并请赏加勇号。

花翎湖南补用副将王华国、何本高等二员，均请赏加总兵衔。

蓝翎副将衔湖南补用参将叶明瑞，花翎湖南补用参将陈青云、杨桂武等三员，均请免补参将，以副将归部尽先推补；叶明瑞并请赏换花翎。

蓝翎都司衔守备张添习，请免补都司，以游击遇缺补用，并请赏换花翎。

蓝翎即选府经历县丞彭先俊，请免选本班，以知县遇缺即选，并请赏加同知衔。

奉祀生孔安仁，军功文童黄文耀等二名，均请从九品不论双单月即选。

花翎湖南补用参将戴云辉、唐玉益、章在作、曹义胜，蓝翎湖南补用参将易德麟等五员，均请免补参将，以副将遇缺补用。

花翎湖南补用参将熊隆名，蓝翎湖南补用参将萧章开等二员，均请赏加副将衔；萧章开并请赏换花翎。

蓝翎参将衔湖南补用游击杨上元，花翎湖南补用游击易致中、章合才、赵连玉等四员，均请免补游击，以参将补用，并请赏加副将衔。

花翎湖南补用游击陈裕英，请免补游击，以参将归部尽先题补。

花翎湖南补用游击潘运璋，蓝翎湖南补用游击雷照雄、邓芝益、邹捷先，花翎游击衔湖南补用都司贺国桢等五员，均请免补游击，以参将遇缺补用。

蓝翎湖南补用游击李芳菲、彭绪炘等二员，均请免补游击，以参将尽先补用。

蓝翎参将衔湖南补用游击曾润学、喻启英，花翎补用游击彭长春，花翎湖南补用游击方有才，蓝翎湖南补用游击杨鸣岐、彭福田、何作霖、周就安，蓝翎游击衔湖南补用都司易文元、刘声集等十员，均请免补游击，以参将补用；曾润学、杨鸣岐并请赏换花翎。

蓝翎湖南补用游击胡文高、王端立，蓝翎补用游击康光耀等三员，均请赏加参将衔；胡文高，王端立并请赏换花翎。

蓝翎游击衔湖南补用都司江远发、欧阳廷、陈世福、雷文焕、邓玉和、成玉春、龙自蛟、袁彦贤、李青云、陈北春、陈仁和、周益瑞、汤胜南、刘荣绅、余名香、李就三，蓝翎湖南补用都司黄孔遴、宋发兴、张九元等十九员，均请免补都司，以游击补用，并赏加参将衔；江远发、欧阳廷、陈世福、雷文焕并请赏换花翎。

蓝翎湖南补用参将喻方元、黄和鸣、曾正汉，蓝翎湖南补用游击黎以成，蓝翎湖南补用都司宋世交、文禹商等六员，均请赏换花翎。

蓝翎游击衔湖南补用都司杨福交、丁登云、张福星、文柏从，蓝翎湖南补用都司曾得喜、尹松友、曾隆祥、张国胜、汤兆云、谭兴名、谭清涟、李逢源、叶明世、曾诸保、何友田、王明高、张明灿、熊得寿、彭永昌，蓝翎补用都司沈济清、刘三友、彭先拔、扶永庚，蓝翎都司衔守备朱玉胜、刘海宴、李纯成、阳长春、陈秀林、杜长林、陈武职、喻先达、彭永清、康义山、杨清源、曾松明、郭运连、谢明月等三十七员，均请免补都司，以游击遇缺补用；杨福交、丁登云、曾得喜、尹松友、曾隆祥，并请赏换花翎。

蓝翎湖南补用都司喻中德，请赏加游击衔，并请赏换花翎。

蓝翎都司衔守备彭福山、符秉福、贺玉田、廖得福、钟声和、文泰胜、彭开武、李福钧、龙荣和、杨荣华，蓝翎守备唐临福、周云祥、陈明遂、周遐龄、颜如春、刘良玉、汤永定、唐光辉、张锦棠、董辰保等二十员，均请免补守备，以都司遇缺补用，并请赏加游击衔。

蓝翎都司衔守备周和美，蓝翎守备刘德福、沈玉贵、萧凌云、廖福先、朱山胜、马骏发、彭文彬、刘华富、张成孝、何春林、胡理明、吴立名、张复胜，蓝翎守备衔千总张桂林、杨贵和、彭克胜、杨见山、余虎恩、李开泰、倪昌明、邓芝禄、左成泰、鲁振邦、汤万才、王义富、萧三星、文春和、赖明方，蓝翎五品衔千总陈殿元，蓝翎五品军功千总李大有，蓝翎千总王仁智、龙吉发，都司衔守备朱日祥，守备衔千总左维新等三十五名，均请免补守备，以都司遇缺补用；朱日祥、左维新，并请赏戴蓝翎。

守备衔拔补千总萧名科、刘长发，蓝翎守备衔千总黄胜亮、梁作章、张运柜、席大成、孙桂亭、邓廷升、吕祖开、黄孝宅、彭荣致、王承赞，蓝翎千总戴得胜、何光胜、潘际盛、曾长青、李维新、尹德方、陈维德、刘昌全、汤得顺、朱成开、谢泰泗、彭义俊、宋习武、陈凤源、杨玉迪、舒克相、谷隆祥、李云贵、姜明三、周楚见、曾万友、周国胜、匡得选、陈易普、萧先达、朱三义、萧益新、彭添有、汪大胜、王荣春、何海连、李敦仁、黎笔珊，千总易山魁、何久禄等四十七名，均请以守备拔补，并赏加都司衔；萧名科、刘长发、易山魁、何久禄，并请赏戴蓝翎。

蓝翎千总熊长春、谭仁义、张声复、文胜友、陈荣清、张永辉、李祖振、方名卿、官日迎、尹忠瑜、贺祥发、卢荣升、王宗余、方万胜、文青山、胡明广、汤义胜、余华峰、彭九河、庞宝田、方孟传、贺端扬、钟致胜、周际盛、龙青云、谢德凤、朱正泰、陈玉贤、易成立、何雄飞、黄友馀、朱德开、刘恒升、聂光明、喻琼林、黄锡魁、袁长发、张德云，蓝翎把总周道生、黄恒和、赵长春、陈广发、温其林、莫文发、刘云辉、郭万年，千总石百胜、沈克堂，五品军功把总李德友、曹才禄，千总段自荣、李得发，把总欧致德等五十三名，均请以守备拔补；曹才禄、段自荣、李得发、欧致德，并请赏戴蓝翎。

蓝翎把总单福堂、萧明作、黄照云、方政和、谢仕有、郑心开、李运阡、郭洪发、雷致祥、陶定升、田高报、刘荣宗、陈永锡、赵楚材、胡俊修、罗笃义、邓光发、苏全胜、萧长林、胡文贵、洪必胜、谌玉堂、王春旸、彭立志、陈易胜、刘为俊、邓礼清、陈文胜、朱宗祥、王三友，五品军功蓝翎外委许其明，蓝翎外委张辉隆、胡新发、何渭才、邹高山、熊有常、席正伦、彭允暄、张尔昌，六品翎顶刘中立等四十名，均请以千总拔补，并请赏加守备衔。

千总王久清，请赏加守备衔，并请赏戴蓝翎。

五品军功把总潘泽珍，把总向志友、李复胜、杨胜发、刘华山、何万兴、欧日清、张日胜等八名，均请以千总拔补，赏加守备衔，并请赏戴蓝翎。

把总季春来、邓荣发、黄位坎、周应堂、李玉成、吴锡锦、张振寿、胡圣传、雷桃玉、彭云祥、刘泰发、汤南玉、邓经纶、邹忠贤、聂达盛、周添清、杨绪述、王庭芳、李能胜、刘文有、彭永富、王遵山、姚长发、符宜春、张万春，外委方元富、黄正元、潘英辉、张全福、唐国华、唐祥益、罗茂义、刘义夏、文定期、江得泰、蒋兴桂，军功彭广顺、张福升、杨咸林、王恒山、龙桂林、唐文明、刘正中、罗胜南、钟建春等四十五名，均请以千总拔补，并请赏戴蓝翎。

外委彭谨庠、陈起理、何凤才、潘惠南、涂文志、唐运吉、汤友才、尹三云、黎汉林、黄光亮、冷得贵、贾春发、朱喜龙、尹定发、钟元佶、李福山、萧镇南，军功易德发、彭其美、喻福胜、朱仁亮、刘维美、王隆辉、李占椿、王东汉、杨宝寿、唐中兴、朱光辉、彭正朝、成永胜、贺连升、贺玉成、周威仪、萧玉林、阳飞凤、杨有庆、李友胜、曾福升、朱江南、左大源、赵辉春、冯有胜、吴贵南、田福臣、崔庆求、李忠和、蒋芝兰、谭荣芳、方忠有、郭大振、谭锡恒、林中桂、李华林、谭致广、朱长松、刘昌富、汤得和、文德昌、尹秀名、文钦友、高春榜、吴南楚、曹春和、熊开云、宋得清、曹林宦、廖恒思、曹林桂、王楚华、杨华普、王克胜、李仁安、刘宗才、黎贵仁、李有祥、周连祥、李荣富、萧南高、彭松茂、田绪规、伍得云、陈达生、鲍葵芳、贺喜文、庞泰顺、龚良志、杨钦元、汪明理、杨春和、左明楚、黎勤发、王义堂、龚顺祥、李碧文、周曙春、张明玉、苏馀庆、姜元贵、曹俊祥、胡仁义、胡忠文等一百零一名，均请以把总拔补，并请赏戴蓝翎。

外委邓隆合，军功曾在蛟、张维学、黄敦秀、陈德云等五名，均请以把总拔补，并请赏加六品翎顶。

军功郑仕达、许光松、陈崇武、刘正彪、彭清万、万安国、刘友兴等七名，均请以外委拔补，并请赏戴蓝翎。

蓝翎把总蒋复胜、侯云武、陈振奇、彭广源、葛芝藤、谭敬先、彭清胜、尹瑞堂、陈光林、何焕江、詹得彪、庞祥丰、谢永亨、周洪意、刘洪道、黄长发、阳纲修、王时中、易得中、周仁和、易春华、易柱国、萧新恒、张兰桂、方荣盛、陈盛标、朱本南、何彤文、邓万胜、方泗高、甘永泰，蓝翎外委王秀棣、吴义高、萧全胜、冯春龙、康琼林、易远照、陈洪胜、王春华、张映南、陈秀发、赵福星、周善廷、彭胜迎、谢玉林、方福田、蒋书辉、熊文彬、王义洪，把总彭恒泰，外委陈有名，军功席茂来、李复兴、唐邦俊等五十四名，均请以千总拔补。

湘前营

花翎湖北遇缺尽先推补副将成立福、胡晖堂，均请赏加总兵衔。

花翎参将衔湖北遇缺即补游击陶日升，请免补游击，以参将仍留湖北遇缺即补，并赏加副将衔。

花翎安徽即补都司贺湘洲、张元魁，均请免补都司，以游击仍留安徽遇缺即补，并赏加参将衔。

蓝翎都司衔尽先守备洪德发、张鼎峰，均请免补守备，以都司留于江苏遇缺即补，并请赏换花翎，加游击衔。

蓝翎湖南遇缺即补都司龚大翥，花翎湖南遇缺即补守备朱运掌，均请免补都司，以游击仍留湖南遇缺即补；龚大翥并请赏换花翎。

蓝翎尽先都司何明顺、刘高升，均请免补都司，以游击尽先补用。

蓝翎都司衔尽先守备舒得胜，请免补都司，以游击归部不论双单月遇缺即选，并请赏换花翎。

蓝翎都司衔湖南遇缺即补守备刘时雨，请免补守备，以都司仍留湖南遇缺即补，并请赏换花翎。

花翎尽先守备喻贤能，请免补都司，以游击留于江西遇缺即补。

蓝翎都司衔尽先守备李友德、曾玉成、黄莲青、王其宗、邓仑奂等五名，均请免补守备，以都司尽先补用，并请赏加游击衔。

蓝翎安徽补用守备贺云祥、文祥峰、刘永胜等三名，均请免补守备，以都司仍留安徽遇缺即补，并赏加游击衔。

蓝翎尽先守备周性义、张义胜、赵永和等三名，均请以都司归部遇缺即选，并请赏加游击衔。

蓝翎守备衔尽先千总刘星翥，请免补守备，以都司留于江苏遇缺即补，并请赏换花翎。

蓝翎守备衔尽先千总曾友美、谢胜三、许金元，蓝翎尽先守备刘文哲，蓝翎尽先千总周恒昌等五名，均请免补守备，以都司归部遇缺即选。

蓝翎守备衔尽先千总朱章学、阮得胜、易思轩、张永泰等四名，均请免补守备，以都司留于安徽遇缺即补。

守备衔尽先千总彭春富、萧德魁，蓝翎千总廖灿英、彭元吉、张和兴、千总易荣华，蓝翎把总杨馥春等七名，均请以守备尽先补用；彭春富、萧德魁，并请赏戴蓝翎。

蓝翎千总朱太和、张贵和、余春华、喻克发、杨立泗、喻得胜，均请以守备留于安徽遇缺即补，并请赏加都司衔。

蓝翎千总彭启后、王得升、王佑五、田星辉等四名，均请以守备尽先补用，并请赏加都司衔。

蓝翎千总汪贵登、彭先绪、彭开宇，蓝翎把总高大寿、凌万资等五名，均请免补千总，以守备留于安徽遇缺即补。

蓝翎把总朱宝隆，请免补千总，以守备留于江西遇缺即补。

把总汪有志、杨定发、龙胜庭、蒋茂盛，蓝翎把总喻志业、喻本立、成荣华、易隆晖、余应之、江择卿、彭枝江、周春生、曾华国等十三名，均请免补把总，以千总尽先拔补，加守备衔；汪有志、杨定发、蒋茂盛并请赏戴蓝翎。

把总王得胜、田上保、彭得胜、丁高才、胡俊和、颜江山、罗传庆、钟协堂、彭世藻、张慈先、陈佐朝，五品军功尽先外委温九龄等十二名，均请免补把总，以千总尽先拔补，并请赏戴蓝翎。

把总彭小春、左得堂，外委熊光明、张益贵、周明友、谭海富、李政举、李金德等八名，均请免补外委，以千总尽先拔补。

外委张有元，军功彭汉城、洪竹坤、曾玉胜、苏祥云、贺得胜、康在田、黄典齐、张福田、彭定祥、陈寿云、李万胜、杨日章、李知德、喻敬齐、秦胜和、李瑞堂、成芝美、刘平锡、杨光富、罗正祥、张上理、鲁维高、陈福来、喻白溪、韩科发等二十六名，均请以把总尽先拔补，并请赏戴蓝翎。

军功张龙溪、吴太祥、朱吉照、朱润成、陈福寿、喻桂兰、周远明、梁文鸿、秦得胜、杨正科、沈富国、周柏胜、贺仁友、欧光华、成遇春、邓初华、陈仁乐、周裕发、彭云辉、张桂临、朱秀春等二十一名，均请以外委尽先拔补，并赏戴蓝翎。

遇缺即选从九品刘锦淳，请免选本班，以府经历留于江西遇缺即补，并请赏戴蓝翎。

六品军功文童彭寿鹤，请以从九归部选用，并赏戴蓝翎。

前右营

蓝翎安徽遇缺即补都司胡大胜，请以游击仍留安徽遇缺即补，并请赏换花翎。

蓝翎都司衔尽先守备张夔，请以都司留于江西遇缺即补，加游击衔，并请赏换花翎。

蓝翎都司衔尽先守备何明胜，请以都司留于江苏遇缺即补，并请赏换花翎。

蓝翎安徽补用守备文云胜，请以都司仍留安徽遇缺即补，并请赏换花翎。

蓝翎守备衔尽先千总黄石谷、阳得胜、童大兴，蓝翎尽先千总潘慎清、王兴友等五名，均请以守备留于安徽遇缺即补，并请赏加都司衔。

蓝翎尽先千总彭福山、杨如升，尽先千总田胜瑞、谢青云等四员，均请以守备尽先补用；田胜瑞、谢青云，并请赏戴蓝翎。

蓝翎把总张祥元、张仁友、萧新胜、李先敏、朱长青、唐仁魁等六名，均请以千总尽先拔补，并请赏加守备衔。

把总朱润华、阳得胜、谢代有、尹祖冀、蒋友和、陈才太、王秋林、孔馥星等八名，均请以千总尽先拔补，并请赏戴蓝翎。

蓝翎把总李大佑、王国胜、章馥馨、廖国定，蓝翎外委洪世贵、朱道生、周楚胜等七名，均请以千总尽先拔补。

外委文万才、文以成、黄泰和、傅正贵、刘广发，六品军功郑水山、庞定胜、施凤翔、王其顺、彭辉武等十名，均请以把总尽先拔补，并请赏戴蓝翎。

六品军功钟长贵、李敬修、唐得胜、周登笫、任有德、易茂春、王春和、刘凤梧、易有光、陈松寿、吕顺桂等十一名，均请以外委尽先拔补，并请赏戴蓝翎。

军功监生杨德霖，请以从九品不论双单月遇缺即选，并请赏戴蓝翎。

军功文童阎巽，请以按照磨不论双单月即选，并请赏戴蓝翎。

六品军功文生即选主簿汪秉炎，六品军功即选主簿王者香，均请赏戴蓝翎。

六品军功文生王大昌、监生叶光日，均请以主簿不论双单月遇缺尽先即选。

蓝翎把总王维效，请以千总尽先拔补，并请赏加守备衔。

五品军功王世科，请以千总尽先拔补，并请赏戴蓝翎。

五品军功王克昌，请以把总尽先拔补，并请赏戴蓝翎。

五品军功施快祥、胡子香二名，均请赏戴蓝翎。

前左营

花翎江西遇缺尽先补用参将胡太旗，请免补参将，以副将仍留江西遇缺尽先即补。

花翎湖南尽先补用游击彭永清，请免补游击，以参将仍留湖南遇缺尽先即补，并赏加副将衔。

花翎湖南尽先补用都司田兴胜，请免补都司以游击仍留湖南遇缺尽先推补，并赏加参将衔。

花翎尽先补用守备朱述高，请免补守备都司，以游击留于江西遇缺尽先推补，并赏加参将衔。

蓝翎即选从九品杨庆春，请免选本班，以县丞留于江西遇缺补用，并赏加五品衔。

六品军功文童沈先福，请以从九品不论双单月遇缺先选，并赏戴蓝翎。

蓝翎都司衔守备邹绍益，请免补守备，以都司留于江西遇缺尽先拔补，并请赏换花翎。

蓝翎都司衔守备冯连升，请免补守备，以都司留于湖北遇缺尽先推补，并请赏加游击衔。

蓝翎尽先补用守备王庆春、严得胜，均请免补守备，以都司留于湖南遇缺尽先拔补。

蓝翎守备衔千总何友山，请免补守备，以都司尽先拔补。

蓝翎尽先千总隆柏春，请免补千总，以守备留于湖北遇缺尽先拔补，并请赏换花翎。

蓝翎守备衔千总易镜海、李清和，蓝翎千总张以仁、梁清和、罗光辉，尽先千总赵荣华等六名，均请免补千总，以守备尽先补用；易镜海、李清和并加都司衔。赵荣华并请赏戴蓝翎。

蓝翎把总王定禄，请免补千总，以守备留于湖南遇缺尽先推补。

蓝翎把总曹春发、洪汉淇、黄福春，尽先把总金得胜、易开元等五名，均请免补千总，以守备尽先补用。

蓝翎把总李三贵、徐春林、王楚南、陈青秀、周正国、沈得胜、冯永兴、李玉桂等八名，均请以千总尽先拔补，并请赏加守备衔。

蓝翎把总朱继庵，尽先把总刘怀德，蓝翎外委邓义元、胡永胜、王新盛、林彩照等六名，均请以千总尽先拔补；邓义元、胡永胜、王新盛，并请赏加守备衔。

尽先把总邹长泗、沈日升、阳胜堂、沈青和、陈东泰、胡高发、毛正国等七名，均请以千总尽先拔补，并请赏戴蓝翎。

尽先外委蒋维乾、吴慎典、彭青莲、李金魁，六品军功李泰顺、冯世泰、李德配、敖光盛、张国富、刘见瑞、沈富新、王伦先、冯盛堂、刘国胜、周德益、刘高胜、谢俊云、杨玉海、朱添爵、陈决胜、朱述华、黎廷望、喻坤盛、冯明胜、许金胜、谢有胜等二十六名，均请以把总尽先拔补，并请赏戴蓝翎。

六品军功熊日星、朱万和、李绍庭、聂玉堂等四名，均请以外委尽先拔补，并请赏戴蓝翎。

亲兵营

监生袁庆荣，军功杨鼎勋，均请以县主簿不论双单月遇缺尽先即选。

从九品衔成广道，军功刘宗瀚，均请以从九品不论双单月尽先选用。

守备衔蓝翎千总喻乐亭，蓝翎千总周良才、左日升、赵日胜、张起予，均请以守备尽先补用；周良才、左日升，并加都司衔，喻乐亭并请赏换花翎。

都司衔守备何映文、段清和，蓝翎守备王宝彰、曹仁美、李碧池、罗得升、黄中元等七员，均请以都司尽先补用；何映文、段清和，并请赏换花翎。

守备衔蓝翎千总吴胜清，请以守备归于湖南补用。

蓝翎把总胡尊荣、周凤桂、王平西、秦世明、武晋兴、刘玉胜、刘得胜、曹恩发、李光耀等九品，均请以千总尽先拔补，并请赏加守备衔。

把总戴志远、王喜翼、郭兴发、满邦家，蓝翎外委曾松林、许一朝、龙碧胜、胡其清，五品军功罗新泰等九名，均请以千总尽先拔补；戴志远、王喜翼、郭兴发、满邦家、罗新泰，并请赏戴蓝翎。

外委彭余胜、贺定胜，军功张德福、熊锦和等四名，均请以把总尽先拔补，并请赏戴蓝翎。

军功甘洪春、刘举贤、熊得益、田定国、廉成交、帅荣华、伍名岳、王喜春、宋邦明、罗荣福、罗清池、张明亮等十二名，均请以外委尽先拔补，并请赏戴蓝翎。

春字营

花翎都司张遇春，请以游击归于江苏补用。

蓝翎五品顶戴即选府知事文生刘元灏，请免选本班，以州同不论双单月遇缺先选，并请赏加盐提举衔。

新选浙江处州府经历李经棠，请到任后以知县升用。

蓝翎六品顶戴监生梁秉仁，六品顶戴议叙，九品衔文生黄维城，均请赏给五品衔。

从九品衔李芳林，请赏给五品顶戴。

外委丁全胜、张志邦、王广银、贾宏材、陈必胜、张志鳌、谷起旺、吴茂元等八名，均请加守备衔，并请赏戴蓝翎。

蓝翎把总张起发，蓝翎外委周光贵，均请以千总尽先拔补；张起发并请赏加守备衔。

蓝翎六品顶戴谭兆平，请以外委尽先拔补，并赏给五品顶戴。

六品顶戴李正佩、杨玉兆、汤丙旺、张志勇、丁朝栋、周德贵等六名，均请给五品顶戴，并请赏戴蓝翎。

六品顶戴江学时、程邦兴、张载德等三名，均请赏戴蓝翎。

震字营

世袭云骑尉马复震，请以守备归入江苏补用，并请赏戴蓝翎。

文生兼袭云骑尉马寿华，请赏戴蓝翎，并加七品京衔。

文生方林昌，请以训导不论双单月遇缺即选，并请赏戴蓝翎。

文童丁瀚，请以从九品不论双单月遇缺即选，并请赏戴蓝翎。

蓝翎守备衔尽先千总谢得意，蓝翎把总蒋宗顺，蓝翎千总杨松林，千总谭宝臣，蓝翎把总陈南波等五名，均请以守备补用；陈南波并请赏换花翎。

蓝翎把总彭广顺，蓝翎外委杨文胜，均请以千总拔补，并请赏加守备衔。

蓝翎把总戴见礼，请以千总归安徽抚标拔补。

外委卢大鹏，请以千总归两江督标拔补。

外委卢得发，请以把总拔补，并请赏戴蓝翎。

外委马福申、张建升，均请赏戴蓝翎。

六品军功李有德，请以把总拔补，并请赏加守备衔。

军功黄开胜、谭吉士、闵春和、刘伯高、刘新发等五名，均清以外委拔补，并请赏戴蓝翎。

顺字营

蓝翎千总汤秉中、周金品，均请以守备尽先补用，请赏换花翎。

蓝翎把总钟开仁、王洪熙，蓝翎外委马思永等三品，均请以千总尽先拔补用，并请赏加守备衔。

六品军功马德中，请以把总尽先拔补，并请赏戴蓝翎。

尽先把总石中琼，请以千总尽先补用，并请赏戴蓝翎。

强中营

蓝翎即选县丞易良豹，请免选县丞，以知县留于江苏补用，并请赏加同知衔。

蓝翎即选从九品唐义谟，请免选从九品，以县丞不论双单月遇缺先选。

江苏金匮县廪贡生顾济，请以直隶州州判归部即选，并请赏戴蓝翎。

蓝翎即选从九品金士衎，请免选从九品，以县丞不论双单月遇缺先选。

军功文童易润畅、李昭远，均请以从九品不论双单月遇缺先选，并请赏戴蓝翎。

花翎参将衔湖北补用游击王品高，请免补游击，以参将仍留湖北补用，并请赏加副将衔。

花翎湖北补用都司刘长春，请免补都司，以游击仍留湖北补用。

蓝翎都司左俊逸、张有贵，均请免补都司，张有贵以游击尽先补用，左俊逸以游击留于江苏补用，均请赏换花翎。

蓝翎都司衔江西补用守备王华云，请免补守备，以游击仍留江西补用，并请赏换花翎。

蓝翎都司衔守备宋光隆、周国胜，均请免补守备，以都司留于安徽补用，并请赏换花翎。

蓝翎守备倪汝隆、刘德怀、伍彩胜、刘复宗、李存孝，蓝翎守备衔千总唐年泰，均请免补本班，以都司尽先补用。

蓝翎守备衔千总刘朝美、唐远方、杨柳春、张笃辉、胡弼武，蓝翎千总颜鸿魁、唐远昢、刘位升、刘应昌、刘荣华等十名，均请以守备尽先补用，并请赏加都司衔。

蓝翎千总韩德友、曾桂堂、沈云峰、王荣华、陈桂芳等五名，均请以守备尽先补用。

蓝翎把总彭邦达、曾荣庆、冯江南、贺彰胜、文龙祥、贺敏求等六名，均请以千总尽先拔补，并请赏加守备衔。

蓝翎把总杨春廷、左三元、刘本立、胡仁义、贺忠国、李东福、陈玉和、王喜贵、阳培裕、刘启义、阳魁名、贺致章、余有庆、刘复泰、贺开友、刘邦辉，蓝翎外委沈三垣、唐廷扬、朱光廷、钟日新、沈玉堂、张星垣等二十二名，均请以千总尽先拔补。

尽先把总傅克珍、马世望、刘胜和、沈文湘、罗元彪、毛惠德、赵成美、陈凤翔、唐永发、杨泰和，尽先外委姜时来、刘高义、李春致、成竹溪、李大彰等十五名，均请以千总尽先拔补，并请赏戴蓝翎。

尽先外委贺玉良、黄述亭、朱顺升、易杏桂、方春和、谭祝喧、朱加栋、周国顺、罗得盛、胡欢乐、周楚佳、刘寿林、曾定雄、蔡允德，六品军功萧云魁、戴锡庆、罗炳华、贺萱南、曾毓成、邹发胜、巫乾昌、杨富生、周万胜、刘玉和、唐迎和、尹友章、王启周、徐祖意、汪正连、王玉麟、王秀泰、林茂胜、张志存、何汉武、李晟辉等三十五名，均请以把总尽先拔补，并请赏戴蓝翎。

六品军功吴钟龄、周从云、冯昌仁、喻秀廷、贾洪春、赵泰和、沈福隆、彭名贵、蒋连茂、王见隆、陈三元、王贵春、张桂元、蒋甫山、周利贞、钟茂林、喻富彩、李春元、喻定洪、冯东日、刘友德、曹紫峰、梁振武、徐祖林等二十四名，均请以外委尽先拔补，并请赏戴蓝翎。

礼前营

蓝翎游击衔尽先都司杨忠，请免补都司，以游击尽先遇缺即补，并请赏换花翎。

蓝翎尽先把总谭先益，请免补千总，以守备尽先补用，并赏换花翎。

蓝翎尽先千总张大升、张宏泰、李其祥等三名，均请免补千总以守备尽先补用，并请赏加都司衔。

蓝翎尽先把总蔡万高、冯友原、杨清华、张德泰、胡玉泉，蓝翎尽先外委酆显明、黄元义、江国兴等八名，均请免补把总，以千总尽先补用，并请赏加守备衔。

蓝翎都司衔尽先守备邓世太，蓝翎尽先即补守备罗文祥，均请免补守备，以都司尽先补用，并请赏换花翎。

尽先把总邓万乐、晏光照、向大友、邓为忠等四名，均请免补把总，以千总尽先补用，并请赏戴花翎。

蓝翎尽先外委王忠和、邵元吉、彭春华、张录铭、田得胜，六品顶翎曾昭顺等六名，均请以千总尽先补用。

尽先外委李克开、欧得胜、周新元等三名，均请免补外委，以把总尽先补用，并请赏戴蓝翎。

六品军功杨绍基，请赏给五品顶翎。

军功叶占魁、陈洪胜、方得胜、常子云、陈易祥、胡楚珍、刘明发、周荣杰、万友胜、贺鹤鸣、吴德恩、王远成、王德堂、王光喜、沈旦华、谭在屋、徐宗根、萧现龙、黄星胜、文致和、向钦选、谭华国、朱连升、胡连升、黄连升、龙占魁、孙瑞廷等二十七名，均请以外委尽先补用并请赏戴蓝翎。

即选主簿江绍华，请免选本班，以知县不论双单月遇缺尽先选用，并请赏戴蓝翎。

六品顶翎杨寿春，请以主簿不论双单月遇缺尽先选用。

坐补广东连平州知州万永熙，请免其坐选原缺，以直隶州知州留于江西补用。

礼后营

花翎参将衔尽先游击蒋信玉，请以参将尽先补用，并请赏加副将衔。

花翎已革参将衔游击朱祖贵，请开复原官。

蓝翎都司衔尽先守备李祖祥，请以都司尽先补用，加游击衔，并请赏换花翎。

花翎都司衔尽先守备蒋开榜，蓝翎尽先守备谢相选，均请免补，加游击衔。

尽先外委颜必鹏，请以千总尽先补用，加守备衔，并请赏戴蓝翎。

蓝翎尽先千总龚亿和，蓝翎尽先把总周国锡、华盛荣、陈国明等四员，均请以守备尽先补用。

蓝翎守备衔尽先千总蒋必望，蓝翎千总洪昌明，均请以守备尽先补用，加都司衔；蒋必望并请赏换花翎。

蓝翎千总杨定国，请加守备衔。

蓝翎尽先把总林锦堂、吴桂林，尽先把总刘加升等三名，均请以千总尽先补用；刘加升并请赏戴蓝翎。

外委邱隆绥、刘咸泰、周全胜、刘延淮、萧朝科、席慈宣，军功陈友明、李先林、蒋俊臣、陈友胜等十名，均请以把总尽先补用，并请赏戴蓝翎。

军功段家涵、蒋永日、罗玉林、钟廷宣、王麟升、蒋桂发、王国顺、颜先达、凌亨通、黄金先、欧万锡、屈德源、周会宇、萧得富、李青山、裴连升、蒋宾臣、姚正盈、屈金彩等十九名，均请以外委尽先补用，并请赏戴蓝翎。

遇缺即选州同张钟，请免选本班，以同知留于江西遇缺尽先补用。

文童邱廷桢，请以从九品不论双单月遇缺尽先选用。

峰字营

蓝翎尽先都司马得胜，请免补都司，以游击尽先补用，并请赏换花翎。

四川督中把总蓝翎尽先都司王春发，请赏换花翎。

四川督左额外花翎尽先守备卢占鳌，城又战兵守备衔蓝翎尽先千总穆占魁，黔彭战兵守备衔蓝翎尽先千总李自荣，绥定营战兵守备衔蓝翎尽先千总蔡起章等四员，均请免补守备，以都司尽先补用；卢占鳌并请赏加游击衔。

蓝翎尽先守备杨天必，请赏加都司衔。

蓝翎尽先千总林忠信，四川绥定守兵蓝翎尽先千总刘定洲，绥右守兵蓝翎尽先千总徐占魁，蓝翎尽先千总杨树森、马占彪，花翎守备衔尽先千总彭福林，蓝翎守备衔南坪战兵尽先千总范腾龙，四川绥定营守兵蓝翎尽先千总李占奎，督右马兵蓝翎尽先千总马文元，提左战兵蓝翎守备衔尽先千总吴肇龄，蓝翎守备衔尽先千总陈顺友等十一名，均请免补千总，以守备尽先拔补；林忠信、刘定洲、徐占魁并请赏换花翎。

蓝翎尽先把总陈定国，四川松中马兵蓝翎尽先把总余有祥，维左马兵蓝翎尽先把总李发祥，提左战兵蓝翎尽先把总陈级升，蓝翎尽先把总薛定邦，蓝翎尽先外委宋占魁等六员，均请免补把总，以千总尽先拔补，并请赏加守备衔。

蓝翎五品尽先外委沈亦标、傅连升、贺守来、张勇，四川绥定营守兵蓝翎五品尽先外委杨桂兴，督右马兵蓝翎尽先外委许占魁，通江营守兵蓝翎尽先外委李国祥，川北左营战兵蓝翎尽先外委崔安邦，川北中营马兵蓝翎尽先外委黄玉，四川军右战兵蓝翎尽先外委裴天才等十员，均请免补把总，以千总尽先拔补。

把总李国才，五品外委袁江海、张开文、张万贵、程先武、金松点，外委汪玉柱、周文轩、谢文魁、杜瑞林，五品军功罗福、王定邦、江世福、周旦三、洪何足、徐翠法、王观陶、陈与兴、吕顺富、黎占鳌、陈乐心、苏炳全、吴占魁、周得芳、杜逢春、夏昆、吴承乾、王云魁、罗兴成、彭玉林、张玉兴，六品军功程冠声、蔡应祥、王明思、郑维学、郑济元、陈与琴、阮学标、杨昌林、汪天宝、周得胜、方金林、杨易元、张正元、杨有贵、吴国发、潘忠立、方容舟、戴志清、贾得元、李世廷、王连升、余得贵、谢福寿、汪善宝、李禄喜、刘运昌、周占魁、胡起善、杨万春、陈加兴、杜炳发、杜金春，七品军功程本模，川右守兵谢国恩，提右战兵黄占龙，巴州守兵徐占元，阜左战兵刘大受，川右战兵杨国治等六十九名，均请赏戴蓝翎。

五品军功汪应坚，请以从九品不论双单月即选。

湖口水师营

花翎参将衔尽先游击彭大田，花翎尽先游击熊殿元、张锦芳、易光南，花翎游击衔尽先都司杨云祥、彭昌禧等六员，均请免补游击，以参将尽先选用；彭大田并请赏加副将衔。

花翎升用都司周国才、张向荣，均请免升都司，以游击尽先选用。

蓝翎升用都司刘武德、喻清汉，蓝翎都司衔尽先守备王承业、龙藻琦、彭昌安，蓝翎升用守备熊传彪等六员，均请以都司尽先选用，并请赏换花翎。

蓝翎升用都司曾复泰，花翎尽先守备潘长顺、彭盛禄，蓝翎尽先守备梁永学、李宏试、罗俊福，蓝翎升用守备郭恒泰，花翎都司衔尽先守备李如胜、李高余，蓝翎都司衔尽先守备王镇京，蓝翎守备衔尽先千总许廷绶、龚得胜等十二员，均请以都司尽先选用；李如胜、李高馀、王镇京并请赏加游击衔。

蓝翎守备衔尽先千总杨永浩，请以守备尽先选用，并请赏加都司衔。

蓝翎尽先千总胡万清、梁得胜、蒋本元等三员，均请赏加守备衔。

蓝翎外委李大鹏、王兆祥、梁贵友、胡荣伟、谢永谦，尽先把总胡荣清、王荣书等七员，均请以千总尽先拔补；胡荣清、王荣书并请赏戴蓝翎。

尽先把总王友祥，请赏戴蓝翎。

尽先外委毛启贤，六品军功刘金祥，均请以把总尽先拔补，并请赏戴蓝翎。

蓝翎五品顶戴候选从九品毛俊臣，候选道库大使李春棠，均请免选本班，以府经历县丞不论双单月遇缺即选。

文生彭登焯、魏畬先，均请以训导不论双单月遇缺前先选。

花翎游击衔四川补用都司张三元，请免升游击，以参将尽先补用。

花翎调补江西横冈营都司麦春泉，请以游击尽先补用。

花翎尽先守备黄发甲，蓝翎都司衔尽先守备江成祥，均请免补守备，以都司尽先选用，并请赏换花翎，加游击衔。

蓝翎都司衔尽先守备戴坤大、萧辉廷、黄其才等三员，均请免补守备，以都司尽先选用，并请赏换花翎。

花翎都司衔尽先守备谢得胜，花翎尽先守备张瑞麟、张定元，蓝翎尽先守备向长春、杨太和、李铨等六员，均请免补守备，以都司尽先选用；谢得胜并请赏加游击衔。

蓝翎尽先千总曹和清、赵启胜，均请免补守备，以都司尽先补用。

蓝翎尽先千总赵三星，蓝翎千总朱自远、吴福云，蓝翎把总谭飞雄等四员，均请以守备尽先选用；赵三星并请赏加都司衔。

蓝翎候选从九品陈绍平，请以县丞留于江西遇缺补用。

蓝翎外委袁国基、李芳楷、王桂林、刘泰胜等四员，均请以千总尽先拔补，并请赏加守备衔。

尽先外委孙启发、熊正彪，六品军功胡立显、沙广泰等四员，均请以把总尽先拔补，并请赏戴蓝翎。

尽先把总谭献九，请以千总尽先补用，并请赏戴蓝翎。

蓝翎候选州同王澍生，请以知县不论双单月遇缺即选，并请赏加知州衔。

俊秀陈汝为，请以从九品不论双单月遇缺即选，并请赏戴蓝翎。

候选县丞程朴生，请以知县留于江西遇缺补用。

文生袁敬直，请以训导不论双单月遇缺即选。

花翎尽先游击周芳明，请以参将尽先选用。

花翎都司衔尽先守备王朝治、黄福田，蓝翎都司衔尽先守备谭三捷等三员，均请以都司尽先选用，并请赏加游击衔。

蓝翎尽先守备粟克明，请以都司尽先选用。

蓝翎候选布政司经历易珪章，请免选本班，以知县不论双单月遇缺即选。

从九品职衔徐锡祜，请以从九品不论双单月遇缺即选。

蓝翎游击衔尽先都司黄秋亭，花翎尽先都司甘露霖，均请以游击尽先选用；黄秋亭并请赏加参将衔。

蓝翎尽先守备胡民望，请以都司尽先选用。

蓝翎把总粟维善，蓝翎外委陈大纯、胡海平，蓝翎额外吴宗东等四员，均请以千总尽先拔补；粟维善并请赏加守备衔。

广西迁江县典史陈大淳，请开缺，以县主簿仍归广西遇缺补用。

同知衔江西候补知县王文玮，该员署湖口县，亲冒矢石，保守危城，甚为出力。请仍以知县不论繁简遇缺尽先补用，并请免缴捐项银两。

六品军功贺长山、熊东海、彭华森、周华祝、钟光裕、黄锦堂、王鸿年、彭得胜、陈开菊、陶烈孝、叶祥发、张明镜、萧维忠、刘方开、盛忠兴等十五名，均请以外委尽先补用，并请赏戴蓝翎。

把总李福祥，六品军功范得胜、罗家齐、卢得胜、陈全胜、左志富、乔得发、陈翰卿、朱清裕、杨廷发、傅用瑞、彭昌茂、陈仁寿、王云友、龙胜发、龙大钦、萝文达、朱桂庭、郑绳武、梁远桂等二十名，均请赏戴蓝翎。

六品军功黄俊才、李忠华、王世桂、戴文福、吴青云、周春山、龙长胜、李棐高、范万有、赵东亮、贾国明、熊明经、唐治友、邹昌发、林子元、刘正昌等十六名，均请以外委尽先拔补，并请赏戴蓝翎。

尽先外委余兰桂、李洪庆、陈新发、钟玉诗，六品军功刘厚春等五名，均请赏戴蓝翎。

花翎湖北即补都司金殿安，请以游击仍规湖北尽先补用，并请赏加参将衔。

蓝翎尽先守备谭开亮，蓝翎守备谭吉祥，蓝翎尽先千总江必胜等三员，均请以都司尽先选用；谭开亮、江必胜并请赏换花翎。

蓝翎把总朱连升，请以守备尽先选用。

把总欧载阳，蓝翎外委刘吉庆、李士全、刘生继等四名，均请以千总尽先拔补；欧载阳并请赏戴蓝翎加守备衔。

外委熊明宝，请以把总尽先拔补，并请赏戴蓝翎。

六品军功易长洲、谢观春、彭兆裕、张德友等四名，均请以外委尽先拔补，并请赏戴蓝翎。

蓝翎候选从九阎宝麒，请免选本班，以府经历县丞遇缺即选。

团防营

蓝翎遇缺即选同知吴修，请加知府衔，赏换花翎。

千总吴景星，请以都司尽先选用。

候选训导余允圻，请以教谕不论双单月即选。

布理问衔刘承溶，请以布理问留于江西遇缺即补。

候选州判姚震维，请赏戴蓝翎。

千总张胜奎，把总冯佳章，均请以守备尽先选用，并请赏加都司衔。

外委李全胜、李宝章，记名把总高得胜，把总萧炳南、李炳章、吴忠全等六名，均请免升千总以守备尽先选用；李全胜、高得胜并请赏戴蓝翎。

把总欧阳洪鳌、傅芳葆，均请以千总拔补。

六品军功吴敬焜、邵廷魁、袁畴龄、李世清、张发、潘得寿、唐大胜、吴修垚、李大璋、程洪元、陈明伦、张美开、曾炳富、邓龙珠等十四名，均请以把总尽先拔补，并请赏戴蓝翎。

江西候补县丞熊煊煌，请免补本班，以知县仍留江西尽先补用，并请赏加同知衔。

指发江苏候补县丞吴明铸，请免补本班，以知县仍留原省补用，并请赏戴蓝翎。

生员杜仁干，请以训导不论双单月即选。

俊秀韩谦亨，六品军功周逢文，均请以从九品遇缺即选，并请赏戴蓝翎。

都司黄正廷，请以游击选用。

守备谭国富，请以都司尽先选用，并请赏加游击衔。

把总满安邦、蔡经胜、殷定铨，外委吴余照等四名，均请免升千总，以守备选用，并请赏戴蓝翎。

六品军功左正贵、陈东升、孔宽发、胡先锋、吴明忠、熊煊椿、余春发、吴修垒、陈原胜、范守义、杨永裕、胡炳华、李发良、盛培基、刘炳生、胡左江、李贻富等十七名，均请以把总拔补，并请赏戴蓝翎。

把总龚胜喜、段大章，均请以千总拔补。

同知衔候选知县王采藻，请遇缺即选，并请赏戴蓝翎。

湖北候补知县涂宗孟，请补缺后以同知尽先补用，先换顶戴。

江西候补从九沈椿，请以县丞尽先补用，并请赏戴蓝翎。

已革湖南古丈坪巡检疏煜，请开复巡检，仍留湖南补用，并请免缴捐复银两。

候选知县徐德廙，请遇缺即选。

江西候补县丞胡慎行，请得缺后以知县尽先补用。

花翎礼部员外郎李榕，请以道员归于江苏补用。

湖北道员用即补知府刘建德，请免补知府，以道员仍留湖北补用，并请赏戴花翎。

国子监典籍王敬恩，请开缺，以知州遇缺即选。

候补中书冯焌光，请以同知归于江苏补用。

候选中书方瀛，请以主事归部选用。

廪生李元淳，请以训导不论双单月选用。

即选县丞李仁俊，请免选本班，以通判遇缺即选。

文生马征麟、王香倬，增生王以宽，均请以训导遇缺即选；马征麟并请分发试用。

候选从九王瑞徵、韩正国、陈鸣凤，均请免选本班，以府经县丞遇缺即选，并请赏戴蓝翎。

花翎即选知县李秉苑，请免选本班，以同知遇缺选用。

候选从九刘嵩、郭觐，请免选本班，以府经县丞遇缺即选。

文童杨万锦、石文焕、熊焕南，均请以从九品不论双单月尽先即选。

同知衔浮梁县知县沈鹤鸣，请以同知仍留江西补用。

长沙协武举期满补用千总史济源，请免补千总，以守备尽先补用，并请赏戴蓝翎。

蓝翎千总章世德，请以守备补用。

候选通判朱焕文，请免选通判，以同知遇缺即选。

蓝翎候选知州何敦五，请免选知州，以直隶州即选，并请赏换花翎。

安徽拣发知县黎福畴，请免补知县，以直隶州知州仍留安徽补用。

山西候补知县史怿悠，请补缺后以同知补用，先换顶戴。

江西候补从九沈德瑞，请免补从九，以府经县丞即补。

五品蓝翎知县用浙江候补县丞程国钧，请免补县丞，以知县仍归浙江遇缺即补。

江西候补知县李作士，请免补知县，以同知直隶州遇缺即补。

蓝翎候选县丞易雍大，请免选县丞，以知县留于安徽补用，并加五品衔。

同知衔候选通判严瀛清，请免选通判，以同知即选。

候选知县程燠，请免选知县，以同知直隶州选用。

拔贡生陈艾，请以知县归于江苏补用，并加五品衔。

文童邓解，请以从九品即选。

江苏候补县丞陈兆荣，请赏戴蓝翎。

五品军功候选教谕洪赞善，请免选教谕，以知县归于江西补用。

五品蓝翎候选县丞邓士林，请以通判归部选用。

生员宛立俦，请以训导选用。

蓝翎都司杨名声，请以游击补用，并请赏换花翎。

蓝翎守备王廷贵，卫守备用何寿田，均请以都司补用。

候补府经历袁藻，请免选本班，以知县遇缺即选，并请赏戴蓝翎。

即选主簿熊炳南，请免选本班，以知县留于安徽补用。

即选府经历胡云衢，请免选本班，以知县不论双单月即选。

江苏候补知县蔚元埙，请补缺后以知州升用。

即选从九品高森，请免选本班，以府经县丞不论双单月遇缺即选。

从九品衔易华俊，请以从九品不论双单月遇缺即选，并请赏戴蓝翎。

外委熊明宝，六品军功罗良伦、秦鹤山，均请以把总尽先拔补，并请赏戴蓝翎。

把总杨德高、郑芬荣，均请免补把总，以千总尽先拔补，并加守备衔。

同知衔安徽候补知县江国华，请免补本班，以同知仍留安徽补用。

湖南已革知府胡镛，前于郴州案内奏参革职。嗣在营冒险督队，能耐劳苦，尤为出力。请开复原官，以知府仍留湖南补用，并免缴捐复银两。

蓝翎候选县丞彭毓橘，请免选县丞，以知县不论双单月遇缺即选，并请赏加五品衔。

候选知州凌荫廷，请免选知州，以同知直隶州不论双单月遇缺即选，并请赏换花翎。

通判冯邦柄，请赏加五品衔。

把总许连元，请以千总尽先拔补，并请赏戴蓝翎。

外委屈楚轩、罗光明、邓积柏，六品军功张复益、张正荣，均请以把总尽先拔补，并请赏戴蓝翎。

六品军功贺埙篪、曾祥麟、谭明山、张茂林、陈宽珥、余来喜，均请以外委尽先拔补，并请赏戴蓝翎。

蓝翎游击衔尽先都司江发云，请以游击尽先选用，并请赏换花翎。

尽先守备梁宝田，请以都司尽先选用，并请赏戴蓝翎。

蓝翎尽先守备刘德大，请以都司尽先选用，并请赏换花翎。

蓝翎守备衔尽先千总余宗发、罗锡臣，蓝翎千总潘文质，把总朱长彪等四名，均请以守备尽先选用；朱长彪并请赏戴蓝翎。

蓝翎把总王启明，把总李鼎荣，蓝翎军功张镇湘，军功曹广泽、曾恒德等五名，均请以守御所千总尽先补用；李鼎荣、曹广泽、曾恒德并请赏戴蓝翎。

军功夏其祥、罗荣光、杨龙章、王洪升、邱士英、徐邦杰、曹全等七名，均请以把总尽先补用，并请赏戴蓝翎。

附咨保克复建德黟县等处前后七案出力弁勇清单

计开

老湘营

蓝翎拔补外委张隆胜、张以文、龙通达、胡其胜、王永福、李义胜、张振善、李徇章、罗扬胜、黄富升，经制外委曹朝喜，武生黎光荣，军功王楚辉、彭致祥、李玉和、丁宗清、郑乐定、黎先元、张起和、谢荣台、傅廷善、成良玉、杨春元、马三舞、萧日星、孔如成、侯世升、邓显祥、谷云先、彭义忠、王芳庭、周兴长、廖德林、方跃礼、罗恒成、罗义玉、李栋梁、李文光、邓思维等三十九名，均请以把总拔补。

军功罗春发、文为政、陈新泰、蒋明正、贺友胜、王光明、赖三才、吴登榜、刘宗胜、程正兴、刘开芝、吴南镇等十二名，均请以外委拔补。

前左营

尽先外委秦正春、王楚益，六品军功邓华林、龙得胜、黎择章、胡从云、周清堂、杨国政、王兰桂、王胜喜、张茂盛、黄在位、冯和清、马兴发、谢升高、钟发胜、邹玉贤、萧德林、王虎臣、彭又村、王益胜、黎甘棠、冯万明、文华泰、周仁华、舒邦本、许东桂、罗修华、徐兆熊、黄正辉、曹虎臣等三十一名，均请以把总尽先拔补。

六品军功陈泉有、陈名登、陈文贵、谭贵林、黄云拱等五名，均请以外委尽先补用。

亲兵营

外委旷国太、刘煌楼、黎昌胜、谢隆规，军功姚得发、舒义致、谭茂林、彭得志、王芝英、杨清涟、周后德、谢北山、颜济胜、冯正才、谢子渭、张朝德、方相恒、姚恩桃、彭国清、丁贞创、唐鹤元、胡文升、王义益、刘祖任等二十四名，均请以把总尽先拔补。

春字营

蓝翎湖北补用外委张永富，请以把总仍归湖北尽先补用。

六品军功龙策勋、邱明泰、宋宣升、赵青云，军功武生刘传愈等五名，均请以把总尽先拔补。

蓝翎六品顶戴金义科、李得玉、张佑梁、丁胜元、丁栋才、刘基立、刘昌奇、丁大文、韩凤昌、苏梦熊、高崇华、杨士公、汤本性等十三名，均请以外委尽先拔补。

震字营

蓝翎外委李怀清、舒显达，武生林达，军功王永奠等四名，均请以把总拔补。

军功王占春、向光贵、胡邦元、陈乐山、张华山、敖福成、汪前林、雷家盛、李洪传、蔡正洪、胡长发、马得奎、张得胜、戴天榜、彭振彪、高洪元、许春荣、马定邦等十八名，均请以外委拔补。

强中营

蓝翎外委王裕成、易文胜、赵焕榜、王廷秀、谢席嘉、贺春元、黄祥光、宋仁江，六品军功彭义贵、林起泰、廖章润、黄大胜、杨通和、唐美思、朱廷理、唐远赞、谭少春、艾臣辅、聂涌泉、唐儒贤、谭云胜、唐远立、张建义、刘迪祥、刘春堂、陈令和、朱三星、刘全学、黄月山、刘云翘、吴仁喜、罗发胜、张松林、潘显春、萧坤辰、曾远兴、邱本元、黄玉亭、石书益、银盛成、汤必玉、刘亨湘、汤祥禄等四十三名，均请以把总尽先拔补。

六品军功文福春、蔡世章、李逢春、杨春和、杨克东、刘茂盛、郭钺彩、程搏龙、何龙富、谭万胜、曾清汉、刘芳明、陈久南、陶世泽、符照四、欧阳云、刘光庆、胡盛和、黄朝用、陈致和、唐亮禄、王应允、陈本立、周兴启、唐文胜、姚镇国、赖永林、赵步伦、杨明高、伍茂仪、萧有才、董定坤、王茂胜、胡降廷、陈胜友等三十五名，均请以外委尽先拔补。

湘前营

军功谢扬名、刘碧胜、郑春堂、贺仁贵、张以元、官永胜、隆芳策、张德元、李照林、萧桂和、成曙春、周宏胜、何全章、吕春台、朱仕林、黄绍青、邓东海、郑飞报、彭友政、刘寿全、谢美田、张万和、谢心田、谢绍春、黎春益、王胜益、潘玉林、易松溪、周景凤、徐敬举、朱倬云、陈友胜、周立盛、庞有明、赵彰起、张德俊、萧正芳、李宏猷、曾献彪、易文山、萧桂林、江德荃、文明贵、朱德粹、黎见升、黄三保、徐恒顺、杨金元、彭桂贤、周义和、黄添泰、吴典议、曾峻秀、周友元、阮东明、贺荣贵、谭得胜、萧华堂、陈友贵、喻德盛、罗楚峰、李得胜、魏新春、黄有二、罗山风、谢桂华等六十六名，均请以把总尽先拔补。

军功黄春堂、王成才、彭文生、乐中述、张以胜、何友堂等六名，均请以外委尽先拔补。

前右营

蓝翎外委周茂林、李正清，外委周三成、刘胜发、毛成美，六品军功周仁和、李中和、张玉隆、尹皋呜、戴化龙、胡鲤门、邓正清、谭中贵、杨连升、蒋荣宏、洪敬亭、罗声芳、何大胜、田彩云、徐润、杨金邦、甘长青、黎光明、刘秀诗等二十四名，均请以把总尽先拔补。

六品军功刘得胜、郭良玉、雷万年、邓忠良、朱厚宽、杨文魁、易绍正、杨直山、廖成义、张连山等十名，均请以外委尽先拔补。

湖口水师营

蓝翎军功朱家春、赵兴发、李长安，蓝翎外委何胜悦，尽先外委黄荣象、罗国俊、陈文和，六品军功朱安邦、李明贵、陈元庆、陈万顺、李明廷、杨采芹、罗汉文等十四名，均请以把总尽先拔补。

六品军功黄茂林、桑光魁、胡心开、李正元、彭兆扬、胡宗禄、杨兆桂、王清胜、史先达、李方正、单荣淦、龚德魁、杨自佑、曾广庭、周开茂、李魁元、刘名禧、张德盛、陈清翥等十九名，均请以外委尽先拔补。

团防营

外委乐显瑾，蓝翎军功符太清，六品军功温元发、金能升、熊得胜、李绍勖、张得章、刘大胜、胡德泰、谭国盛、李宗春、周德胜、黄兴茂、杨占魁、罗洪山等十五名，均请以把总拔补。

礼前营

军功李年山、沈青廷、杨芝友、缪玉田、杨吉胜、雷永胜、何顺清、蒋易彩、王高盈、陈宏宾、许金胜、宋宏庭、叶承兴、吴正兴、张守仁、徐宗德、王青云、胡太胜、萧得仁、沈得胜、杨昌明等二十一名，均请以把总尽先补用。

礼后营

蓝翎外委王朝增、罗德齐、王光耀、杨得升、李添新、张贵林，外委袁成柳、石明发、李国芝，军功王香柏、伍德春、刘清吉、胡高升、汤金元、陈占彪、吴宝胜、刘大友等十七名，均请以把总尽先补用。

军功黄如松、刘俊禄、邓华山、罗洪发、梁高升、熊长青、孙得胜、周凤鸣、谢启珍、黄迎翔、周昌隆、李廷贵、林添贵、邓得胜、蒋忠信等十五名，均请以外委尽先补用。

峰字营

蓝翎外委吴守家、马得胜、吕友成、郑凌章、邓忠泰、张廷、奚之富，外委李仕凯、周彭元，蓝翎五品汤全胜、刘占春、马盛德、邵宗宝，蓝翎六品郑渭周、张荣升、施有胜，蓝翎刘松林、绥定营五品蓝翎守兵张玉祥，太平营蓝翎战兵刘喜贵，绥定营蓝翎战兵张永魁，重右营蓝翎战兵刘永盛、易经，五品周有等二十三名，均以把总尽先拔补。

蓝翎五品郑启培、杨彩虹、孙廷铭、林得喜，蓝翎王春林、穆玉林、彭香元、汪长贵、吴崇庆、张大兴、王顺喜，五品魏松林、谭占魁、苏文正、邓宝显、汪遇春，六品胡来喜、江生发、曹洪章、焦连方、牟仁朝、周占春、谢文廷、丁国太、陈高旺、陈青龙、林忠开、严家得、商俊明、张荣贵、李占魁、陆信益、应昌福、王天保、蒋得龙、苏得中、赵应龙、汪玉贵、翟秀楣、罗林心、李遇春、程学和、许上庆、范兴春、陈得龙、赵全贵、沈光龙、柯正升、叶联升、张凤堂、陈金元、张宗恒、赵光前、吕成山、王国正、王凤春、汪廷选、王兴元、李长春、程长生、张毓麟、胡绍成、林道多、寇得胜、李喜等六十五名，均请以外委尽先拔补。

066．附咨文　咨毛鸿宾 ⁽¹⁾ （转录行在军机处片：答上折）七月二十三日

为恭录咨会事。

为照本部堂于咸丰十一年六月初八日，由驿具奏，遵旨查明克复黟县、建德等城暨迭次打仗水陆各营出力员弁，七案并保一折。当经咨送折单在案。兹于七月十七日准兵部火票递回原折，奉朱批：“另有旨”。钦此。同日并准递到七月初四日行在军机处片开“贵大臣奏遵保克复黟县等城出力人员请奖折，本日已奉有谕旨，均照所请允准。为此知会”等因。承准此，相应恭录咨会。为此合咨贵部院，请烦钦遵查照施行。须至咨者：右咨湖南巡抚部院毛〈鸿宾〉。

————————————————————

(1)  此件并照会朱品隆、唐义训，札知张运兰、彭玉麟等属员。

067．附咨文　咨毛鸿宾 ⁽¹⁾ （转录吏部咨开上谕抄单）九月十二日

为恭录咨会事。

为照本部堂于咸丰十一年六月初八日，由驿具奏，遵旨查明克复黟县、建德等城，暨迭次打仗水陆各营出力员弁，七案并保一折。所有折单暨钦奉朱批、军机处字寄，均经先后咨会在案。兹于九月初八日准吏部咨开“内阁抄出奉上谕一道，相应先行恭录知照。此内如有本部应行核办之处，俟办结后另行知照可也”等因到本部堂。准此，除分别饬知外，相应恭录咨会。为此合咨贵部院，请烦钦遵查照施行。须至咨者：计恭录上谕一道，右咨湖南巡抚部院毛〈鸿宾〉。

附抄单

咸丰十一年七月初四日奉上谕：

曾国藩奏遵保克复黟县、建德等城及迭次打仗出力员弁开单请奖一折。曾国藩派出各军，由江西进攻安徽，克复黟县、建德二城，及两次击退羊栈岭、历口大股贼匪，并保守湖口县城。在事各员弁，均属著有微劳，自应量加鼓励。

知州衔知县张恒祥，着免选本班，以同知直隶州知州不论双单月遇缺即选，并赏加知府衔。舒翰，着免选本班，以同知直隶州知州不论双单月遇缺即选，并赏戴蓝翎。训导陈名钰，着免选本班，以知县遇缺即选，并赏加知州衔。主簿左茂泰等，均着免选本班，以县丞即选。从九品郭勋泰，着免选本班，以府经历县丞不论双单月即选。从九品衔张汝若，着免选本班，以按察司照磨不论双单月即选。监生龙宾芳等，均着以县主簿即选。文童陈裕琳等，均着以从九品不论双单月即选。欧阳珍等，均着以从九品即选。布政司理问夏献诚，着免补本班，以知州即选。补用副将刘松山、刘光明、黄万友、朱绍辉，均着免补副将，以总兵记名简放；刘光明并赏给才勇巴图鲁名号。补用参将易开俊，着免补参将，以副将尽先推补，并赏加总兵衔，赏给晋勇巴图鲁名号。补用副将王华国等，均着赏加总兵衔。补用参将叶明瑞等，均着免补参将，以副将尽先推补；叶明瑞并赏换花翎。守备张添习，着免补都司，以游击遇缺即补用，并赏换花翎。即选府经历县丞彭先俊，着免选本班，以知县遇缺即选，并赏加同知衔。奉祀生孔安仁等，均着以从九品不论双单月即选。补用参将戴云辉等，均着免补参将，以副将遇缺补用。参将熊隆名、萧章开，均着赏加副将衔；萧章开并赏换花翎。补用游击杨上元等，均着免补游击，以参将补用，并赏加副将衔。陈裕英，着免补游击，以参将尽先题补。潘运璋等，均着免补游击，以参将遇缺补用。李芳菲等，均着免补游击，以参将尽先补用。曾润学等，均着免补游击，以参将补用；曾润学、杨鸣岐，并赏换花翎。胡文高等，均着赏加参将衔；内胡文高、王端立，并赏换花翎。补用都司江远发等，均着免补都司，以游击补用，并赏加参将衔；内江远发、欧阳廷、陈世福、雷文焕，并赏换花翎。补用参将喻方元等，均着赏换花翎。补用都司杨福交等，均着免补都司，以游击遇缺补用；内杨福交、丁登云、曾得喜、尹松友、曾隆祥，并赏换花翎。喻中德，着赏加游击衔，并赏换花翎。守备彭福山等，均着免补守备，以都司遇缺补用，并赏加游击衔。周和美等，均着免补守备，以都司遇缺补用；内朱日祥、左维新，并赏戴蓝翎。千总萧名科等，均着以守备拔补，并赏加都司衔；内萧名科、刘长发、易山魁、何久禄，并赏戴蓝翎。熊长春等，均着以守备拔补；内曹才禄等四员，并赏戴蓝翎。把总单福堂等，均着以千总拔补，并赏加守备衔。千总王久清，着赏加守备衔，并赏戴蓝翎。把总潘泽珍等，均着以千总拔补，并赏加守备衔，赏戴蓝翎。季春来等，均着以千总拔补，并赏戴蓝翎。外委彭谨庠等，均着以把总拔补，并赏戴蓝翎。邓隆合等，均着以把总拔补，并赏给六品翎顶。军功郑仕达等，均着以外委拔补，并赏戴蓝翎。把总蒋复胜等，均着以千总拔补。副将成立福等，均着赏加总兵衔。即补游击陶日升，着免补游击，以参将仍留湖北遇缺即补，并赏加副将衔。即补都司贺湘洲等，均着免补都司，以游击仍留安徽遇缺即补，并赏加参将衔。尽先守备洪德发等，均着免补守备，以都司留于江苏遇缺即补，并赏换花翎，赏加游击衔。都司龚大翥等，均着免补都司，以游击仍留湖南遇缺即补；龚大翥，并赏换花翎。何明顺等，均着免补都司，以游击尽先补用。守备舒得胜，着免补都司，以游击不论双单月遇缺即选，并赏换花翎。刘时雨，着免补守备，以都司仍留湖南遇缺即补，并赏换花翎。喻贤能，着免补都司，以游击留于江西遇缺即补。李友德等着免补守备，以都司尽先补用，并赏加游击衔。贺云祥等，均着免补守备，以都司仍留安徽遇缺即补，并赏加游击衔。周性义等，均着以都司遇缺即选，并赏加游击衔。千总刘星翥，着免补守备，以都司留于江苏遇缺即补，并赏换花翎。曾友美等，均着免补守备，以都司遇缺即选。朱章学等，均着免补守备，以都司留于安徽遇缺即补。彭春富等，均着以守备尽先补用；内彭春富、萧德魁，并赏戴蓝翎。朱太和等，均着以守备留于安徽遇缺即补，并赏加都司衔。汪贵登等，均着免补千总，以守备留于安徽遇缺即补。把总朱宝隆，着免补千总，以守备留于江西遇缺即补。汪有志等，均着免补把总，以千总尽先拔补，并赏加守备衔；内汪有志、杨定发、龙胜庭、蒋茂盛，并着赏戴蓝翎。王得胜等，均着免补把总，以千总尽先拔补，并赏戴蓝翎。把总彭小春等，均着免补外委把总，以千总尽先拔补。外委张有元等，均着以把总尽先拔补，并赏戴蓝翎。军功张龙溪等，均着以外委尽先拔补，并赏戴蓝翎。从九品刘锦淳，着免选本班，以府经历留于江西遇缺即补，并赏戴蓝翎。军功彭寿鹤，着以从九品选用，并赏戴蓝翎。都司胡大胜，着以游击仍留安徽遇缺即补，并赏换花翎。尽先守备张夔，着以都司留于江西遇缺即补，并赏换加游击衔，赏换花翎。何明胜，着以都司留于江苏遇缺即补，并赏换花翎。守备文云胜，着以都司仍留安徽遇缺即补，并赏换花翎。尽先千总黄石谷等，均着以守备留于安徽遇缺即补，并赏加都司衔。彭福山等，均着以守备尽先补用；内田胜瑞、谢青云，并着赏戴蓝翎。把总张祥元等，均着以千总尽先拔补，并赏加守备衔。朱润华等，均着以千总尽先拔补，并赏戴蓝翎。李大佑等，均着以千总尽先拔补。外委文万才等，均着以把总尽先拔补，并赏戴蓝翎。军功钟长贵等，均着以外委尽先拔补，并赏戴蓝翎。监生杨德霖，着以从九品不论双单月遇缺即选。文童阎巽，着以按察司照磨不论双单月即选。以上二员，并赏戴蓝翎。主簿汪秉炎等，均着赏戴蓝翎。生员王大昌等，均着以主簿不论双单月遇缺尽先即选。把总王维效，着以千总尽先拔补，并赏加守备衔。军功王世科，着以千总尽先拔补。王克昌，着以把总尽先拔补。以上二员，并赏戴蓝翎。施快祥等，均着赏戴蓝翎。参将胡太旗，着免补参将，以副将仍留江西遇缺尽先即补。游击彭永清，着免补游击，以参将仍留湖南遇缺尽先即补，并赏加副将衔。都司田兴胜，着免补都司，以游击仍留湖南遇缺尽先推补，并赏加参将衔。守备朱述高，着免补守备都司，以游击留于江西遇缺尽先推补，并赏加参将衔。从九品杨庆春，着免选本班，以县丞留于江西遇缺补用，并赏加五品衔。军功沈先福，着以从九品不论双单月遇缺先选，并赏戴蓝翎。守备邹绍益，着免补守备，以都司留于江西遇缺尽先拔补，并赏换花翎。冯连升，着免补守备，以都司留于湖北遇缺尽先推补，并赏加游击衔。王庆春等，均着免补守备，以都司留于湖南遇缺尽先拔补。千总何友山，着免补守备，以都司尽先拔补。尽先千总隆柏春，着免补千总，以守备留于湖北遇缺尽先拔补，并赏换花翎。千总易镜海等，均着免补千总，以守备尽先补用；易镜海、李清和，并赏加都司衔，赵荣华，并赏戴蓝翎。把总王定禄，着免补千总，以守备留于湖南遇缺尽先推补。把总曹春发等，均着免补千总，以守备尽先补用。李三贵等，均着以千总尽先拔补，并赏加守备衔。朱继庵等，均着以千总尽先拔补；内邓义元等，并赏加守备衔。尽先把总邹长泗等，均着以千总尽先拔补，并赏戴蓝翎。尽先外委蒋维乾等，均着以把总尽先拔补，并赏戴蓝翎。军功熊日星等，均着以外委尽先拔补，并赏戴蓝翎。监生袁庆荣等，均着以县主簿不论双单月遇缺尽先即选。从九品衔成广道等，均着以从九品不论双单月尽先选用。千总喻乐亭等，均着以守备尽先补用；内周良才等，并赏加都司衔，喻乐亭并赏换花翎。守备何映文等，均着以都司尽先补用；何映文、段清和，并赏换花翎。千总吴胜清，着以守备归于湖南补用。把总胡尊荣等，均着以千总尽先拔补，并赏加守备衔。戴志远等，均着以千总尽先拔补；戴志远、王喜翼、郭兴发、满邦家、罗新泰，并赏戴蓝翎。外委彭余胜等，均着以把总尽先拔补，并赏戴蓝翎。军功甘洪春等，均着以外委尽先拔补，并赏戴蓝翎。都司张遇春，着以游击归江苏补用。府知事刘元灏，着免选本班，以州同不论双单月遇缺先选，并赏加盐提举衔。浙江处州府经历李经棠，着俟到任后以知县升用。监生梁秉仁等，均着赏给五品衔。从九品衔李芳林，着赏给五品顶戴。外委丁全胜等，均着赏加守备衔，并赏戴蓝翎。把总张起发等，均着以千总尽先拔补；张起发并赏加守备衔。六品顶戴谭兆平，着以外委尽先拔补，并赏给五品顶戴。李正佩等，均着赏给五品顶戴，并赏戴蓝翎。江学时等，均着赏戴蓝翎。云骑尉马复震，着以守备归江苏补用，并赏戴蓝翎。马寿华，着赏加七品京衔，并赏戴蓝翎。生员方林昌，着以训导不论双单月遇缺即选，并赏戴蓝翎。童生丁瀚，着以从九品不论双单月遇缺即选，并赏戴蓝翎。尽先千总谢得意等，均着以守备补用；内陈南波，并赏换花翎。把总彭广顺等，均着以千总拔补，并赏加守备衔。戴见礼，着以千总归安徽抚标拔补。外委卢大鹏，着以千总归两江督标拔补。卢得发，着以把总拔补，并赏戴蓝翎。外委马福申等，均着赏戴蓝翎。军功李有德，着以把总拔补，并赏加守备衔。军功黄开胜等，均着以外委拔补，并赏戴蓝翎。千总汤秉中等，均着以守备尽先补用，并赏换花翎。把总钟开仁等，均着以千总尽先补用，并赏加守备衔。军功马德中，着以把总尽先拔补。尽先把总石中琼，着以千总尽先补用。以上二员，并赏戴蓝翎。县丞易良豹，着免选县丞，以知县留于江苏补用，并赏加同知衔。从九品唐义谟，着免选从九品，以县丞不论双单月遇缺先选。贡生顾济，着以直隶州州判即选，并赏戴蓝翎。从九品金士衎，着免选从九品，以县丞不论双单月遇缺先选。军功易润畅等，均着以从九品不论双单月遇缺先选，并赏戴蓝翎。游击王品高，着免补游击，以参将仍留湖北补用，并赏加副将衔。都司刘长春，着免补都司，以游击仍留湖北补用。左俊逸，着免补都司，以游击留于江苏补用。张有贵，着免补都司，以游击尽先补用。守备王华云，着免补守备，以游击仍留江西补用。宋光隆、周国胜，均着免补守备，以都司留于安徽补用。以上五员，并赏换花翎。守备倪汝隆等，均着免补本班，以都司尽先补用。千总刘朝美等，均着以守备尽先补用，并赏加都司衔。韩德友等，均着以守备尽先补用。把总彭邦达等，均着以千总尽先拔补，并赏加守备衔。杨春廷等，均着以千总尽先拔补。尽先把总傅克珍等，均着以千总尽先拔补，并赏戴蓝翎。尽先外委贺玉良等，均着以把总尽先拔补，并赏戴蓝翎。军功吴钟龄等，均着以外委尽先拔补，并赏戴蓝翎。都司杨忠，着免补都司，以游击尽先遇缺即补，并赏换花翎。尽先把总谭先益，着免补千总，以守备尽先补用，并赏换花翎。尽先千总张大升等，均着免补千总，以守备尽先补用，并赏加都司衔。尽先把总蔡万高等，均着免补把总，以千总尽先补用，并赏加守备衔。尽先守备邓世太等，均着免补守备，以都司尽先补用，并赏换花翎。尽先把总邓万乐等，均着免补把总，以千总尽先补用，并赏戴蓝翎。尽先外委王忠和等，均着以千总尽先补用。李克开等，均着免补外委，以把总尽先补用，并赏戴蓝翎。军功杨绍基，着赏给五品顶翎。军功叶占魁等，均着以外委尽先补用，并赏戴蓝翎。主簿江绍华，着免选本班，以知县不论双单月遇缺尽先选用，并赏戴蓝翎。六品翎顶杨寿春，着以主簿不论双单月遇缺尽先选用。坐补广东连平州知州万永熙，着免其坐选原缺，以直隶州知州留于江西补用。尽先游击蒋信玉，着以参将尽先补用，并赏加副将衔。已革游击朱祖贵，着开复原官。尽先守备李祖祥，着以都司尽先补用，并赏加游击衔，赏换花翎。蒋开榜等，均着免补守备，以都司尽先补用；蒋开榜，并赏加游击衔。尽先外委颜必鹏，着以千总尽先补用，并赏加守备衔，赏戴蓝翎。尽先千总龚亿和等，均以守备尽先补用。蒋必望等，均着以守备尽先补用，并赏加都司衔；蒋必望并赏换花翎。千总杨定国，着赏加守备衔。尽先把总林锦堂等，均着以千总尽先补用；内刘加升，并赏戴蓝翎。外委邱隆绥等，均着以把总尽先补用，并赏戴蓝翎。军功段家涵等，均着以外委尽先补用，并赏戴蓝翎。州同张钟，着免选本班，以同知留于江西遇缺尽先补用。童生邱廷桢，着以从九品不论双单遇缺尽先选用。尽先都司马得胜，着免补都司，以游击尽先补用，并赏换花翎。王春发，着赏换花翎。尽先守备卢占鳌等，均着免补守备，以都司尽先补用；卢占鳌，着赏加游击衔。杨天必，着赏加都司衔。尽先千总林忠信等，均着免补千总，以守备尽先拔补；林忠信、刘定洲、徐占魁，并赏换花翎。尽先把总陈定国等，均着免补把总，以千总尽先拔补，并赏加守备衔。尽先外委沈亦标等，均着免补把总，以千总尽先拔补。把总李国才等，均着赏戴蓝翎。军功汪应坚，着以从九品不论双单月即选。尽先游击彭大田等，均着免补游击，以参将尽先选用；彭大田并赏加副将衔。升用都司周国才等，均着免升都司，以游击尽先选用。刘武德等，均着以都司尽先选用，并赏换花翎。曾复泰等，均着以都司尽先选用；内李如胜等，并赏加游击衔。千总杨永浩，着以守备尽先选用，并赏加都司衔。胡万清等，均着赏加守备衔。外委李大鹏等，均着以千总尽先拔补；内胡荣清等，并赏戴蓝翎。把总王友祥，着赏戴蓝翎。外委毛启贤等，均着以把总尽先拔补，并赏戴蓝翎。从九品毛俊臣等，均着免选本班，以府经历县丞不论双单月遇缺即选。文生彭登焯等，均着以训导不论双单月遇缺前先选。都司张三元，着免升游击，以参将尽先补用。麦春泉，着以游击尽先补用。守备黄发甲等，均着免补守备，以都司尽先选用，并赏加游击衔，赏换花翎。戴坤大等，均着免补守备，以都司尽先选用，并赏换花翎。谢得胜等，均着免补守备，以都司尽先选用；谢得胜并赏加游击衔。千总曹和清等，均着免补守备，以都司尽先补用。赵三星等，均着以守备尽先选用；赵三星并赏加都司衔。从九品衔陈绍平，着以县丞留于江西遇缺补用。外委袁国基等，均着以千总尽先拔补，并赏加守备衔。孙启发等，均着以把总尽先拔补，并赏戴蓝翎。把总谭献九，着以千总尽先补用，并赏戴蓝翎。州同王澍生，着以知县不论双单月遇缺即选，并赏加知州衔。俊秀陈汝为，着以从九品不论双单月遇缺即选，并赏戴蓝翎。县丞程朴生，着以知县留于江西遇缺补用。文生袁敬直，着以训导不论双单月遇缺即选。游击周芳明，着以参将尽先选用。守备王朝治等，均着以都司尽先选用，并赏加游击衔。粟克明，着以都司尽先选用。布政司经历易珪章，着免选本班，以知县不论双单月遇缺即选。从九品衔徐锡〈祜〉，着以从九品不论双单月遇缺即选。都司黄秋亭等，均着以游击尽先选用，黄秋亭并赏加参将衔。守备胡民望，着以都司尽先选用。把总粟维善等，均着以千总尽先拔补；粟维善并赏加守备衔。典史陈大淳，着开缺，以县主簿仍归广西遇缺补用。候补知县王文玮，着仍以知县不论繁简遇缺尽先补用，并免缴捐项银两。军功贺长山等，均着以外委尽先补用，并赏戴蓝翎。把总李福祥等，均着赏戴蓝翎。军功黄俊才等，均着以外委尽先拔补，并赏戴蓝翎。外委余兰桂等，均赏戴蓝翎。都司金殿安，着以游击仍归湖北尽先补用，并赏加参将衔。守备谭开亮等，均着以都司尽先选用；内谭开亮、江必胜，并赏换花翎。把总朱连升，着以守备尽先选用。欧载阳等，均着以千总尽先拔补；欧载阳并赏加守备衔，赏戴蓝翎。军功易长洲等，均着以外委尽先拔补，并赏戴蓝翎。从九品阎宝麒，着免选本班，以府经历县丞遇缺即选。同知吴修，着赏加知府衔，赏换花翎。千总吴景星，着以都司尽先选用。训导余允圻，着以教谕不论双单月即选。理问衔刘承溶，着以布政司理问留于江西遇缺即补。州判姚震维，着赏戴蓝翎。千总张胜奎等，均着以守备尽先选用，并赏加都司衔。外委李全胜等，均着免升千总，以守备尽先选用；内李全胜、高得胜，并赏戴蓝翎。把总欧阳洪鳌等，均着以千总拔补。军功吴敬焜等，均着以把总尽先拔补，并赏戴蓝翎。县丞熊煊煌，着免补本班，以知县仍留江西尽先补用，并赏加同知衔。江苏县丞吴明铸，着免补本班，以知县仍留原省补用，并赏戴蓝翎。生员杜仁干，着以训导不论双单月即选。俊秀韩谦亨等，均着以从九品遇缺即选，并赏戴蓝翎。都司黄正廷，着以游击选用。守备谭国富，着以都司尽先选用，并赏加游击衔。把总满安邦等，均着免升千总，以守备选用，并赏戴蓝翎。军功左正贵等，均着以把总拔补，并赏戴蓝翎。把总龚胜喜等，均着以千总拔补。知县王采藻，着遇缺即选，并赏戴蓝翎。涂宗孟，着俟补缺后以同知尽先补用，先换顶戴。从九品沈椿，着以县丞尽先补用，并赏戴蓝翎。已革巡检疏煜，着开复巡检，仍留湖南补用，并免缴捐复银两。知县徐德廙，着遇缺即选。县丞胡慎行，着俟得缺后以知县尽先补用。员外郎李榕，着以道员归江苏补用。即补知府刘建德，着免补知府，以道员仍留湖北补用，并赏戴花翎。国子监典籍王敬恩，着开缺，以知州遇缺即选。中书冯焌光，着以同知归江苏补用。方瀛，着以主事选用。生员李元淳，着以训导不论双单月选用。县丞李仁俊，着免选本班，以通判遇缺即选。文生马征麟等，均着以训导遇缺即选；马征麟并分发试用。从九品王瑞徵等，均着免选本班，以府经历县丞遇缺即选，并赏戴蓝翎。知县李秉苑，着免选本班，以同知遇缺选用。从九品刘嵩等，均着免选本班，以府经历县丞遇缺即选。文童杨万锦等，均着以从九品不论双单月尽先即选。知县沈鹤鸣，着以同知仍留于江西补用。千总史济源，着免补千总，以守备尽先补用，并赏戴蓝翎。章世德，着以守备补用。通判朱焕文，着免选通判，以同知遇缺即选。知州何敦五，着免选知州，以直隶州知州即选，并赏换花翎。知县黎福畴，着免补知县，以直隶州知州仍留安徽补用。史怿悠，着俟补缺后以同知补用，先换顶戴。从九品沈德瑞，着免补从九品，以府经历县丞即补。县丞程国钧，着免补县丞，以知县仍归浙江遇缺即补。知县李作士，着免补知县，以同知直隶州知州遇缺即补。县丞易雍大，着免选县丞，以知县留于安徽补用，并赏加五品衔。通判严瀛清，着免选通判，以同知即选。知县程燠，着免选知县，以同知直隶州知州选用。贡生陈艾，着以知县归江苏补用，并赏加五品衔。文童邓解，着以从九品即选，县丞陈兆荣，着赏戴蓝翎。教谕洪赞善，着免选教谕，以知县归江西补用。县丞邓士林，着以通判选用。生员宛立俦，着以训导选用。都司杨名声，着以游击补用，并赏换花翎。守备王廷贵等，均着以都司补用。府经历袁藻，着免选本班，以知县遇缺即选，并赏戴蓝翎。主簿熊炳南，着免选本班，以知县留于安徽补用。府经历胡云衢，着免选本班，以知县不论双单月即选。知县蔚元埙，着俟补缺后以知州升用。从九品高森，着免选本班，以府经历县丞不论双单月遇缺即选。从九品衔易华俊，着以从九品不论双单月遇缺即选，并赏戴蓝翎。外委熊明宝等，均着以把总尽先拔补，并赏戴蓝翎。把总杨德高等，均着免补把总，以千总尽先拔补，并赏加守备衔。知县江国华，着免补本班，以同知仍留安徽补用。已革知府胡镛，着开复原官，以知府仍留湖南补用，并免缴捐复银两。县丞彭毓橘，着免选县丞，以知县不论双单月遇缺即选，并赏加五品衔。知州凌荫廷，着免选知州，以同知直隶州知州不论双单月遇缺即选，并赏换花翎。通判冯邦，柄着赏加五品衔。把总许连元，着以千总尽先拔补，并赏戴蓝翎。外委屈楚轩等，均着以把总尽先拔补，并赏戴蓝翎。军功贺埙篪等，均着以外委尽先拔补，并赏戴蓝翎。都司江发云，着以游击尽先选用，并赏换花翎。守备梁宝田、刘德大，均以都司尽先选用；梁宝田并赏戴蓝翎，刘德大并赏换花翎。千总余宗发等，均着以守备尽先选用；内朱长彪并赏戴蓝翎。把总王启明等，均着以守御所千总尽先补用；内李鼎荣等，并赏戴蓝翎。军功夏其祥等，均着以把总尽先补用，并赏戴蓝翎。该部知道。单并发。钦此。

————————————————————

(1)  此件并照会朱品隆、唐义训，札知彭玉麟、张运兰等属员。

068．附咨文　咨兵部（查询吏部四月七月两次咨抄上谕中遗漏人员）九月十二日

为咨明事。

窃照本部堂于咸丰十一年四月初二日，遵保左宗棠一军攻克德兴、婺源二城，并扼守景德镇，击退洋塘大股逆匪出力员弁，准吏部咨抄四月十七日奉上谕一道，除钦遵恭录转行外，查原单内尚有请以外委拔补并赏戴蓝翎之五品军功谭楚光，六品军功罗宗福、文义胜、马德仁，勇丁滕定旺等五名，请以主簿不论双单月遇缺即选之文生崔明高一名，未邀叙列。

又遵六月初八日遵旨查明克复黟县、建德等城既迭次打仗，水陆各营出力员弁，七案并保一折，准吏部咨抄七月初四日奉上谕一道，除钦遵恭录转行外，查原单内尚有请以守备尽先补用，并请赏加都司衔之蓝翎千总彭启后、王得升、王佑五、田星辉等四名，未邀叙列。是否军机处及吏部抄行偶尔遗漏？应请贵部查明两次原案，将各员弁所保官阶，在于册内分别注明，以示奖励。为此合咨贵部，请烦查照核办，仍希示复施行。须至咨者：右咨兵部。

069．水陆各军阵亡病故各员弁请恤折六月初八日

奏为水陆各军阵亡病故各员弁，汇案请恤，以慰忠魂事。

窃查打仗阵亡及因伤身故、军营病故各员，例应分别请旨赐恤。臣所部各军，自去冬以来，迭次与贼接仗，各员弁或力战捐躯，或伤重殒命，以及积年立功后在营病故，均属没于王事，殊堪悯恻。除随案奏请议恤外，续经各营查明禀报前来。

又查上年春间，南陵击退贼匪，奉旨择尤保奏。周天受以军事倥偬，尚未出奏。逮十月南陵解围案内，总兵陈大富查明在事出力各将弁，呈请奏保。正在核办间，讵景镇失利，陈大富力战阵亡，该营官田应科等七员同时殉难，已经臣具奏请恤在案。所有随同阵亡之营哨各弁，均应照拟保官阶议恤。

相应汇缮清单，吁恳天恩，饬部查照阵亡、伤亡、积劳病故例，分别赐恤，以慰忠魂而作士气。是否有当？伏乞皇上圣鉴，训示施行。谨奏。

附请恤单

谨将水陆各营阵亡、伤亡及积劳病故，例应请恤之各员弁，汇案缮单，恭呈御览。

计开

阵亡各员弁

都司张德清，蓝翎千总邹越胜、易惠南、沈青云、王胜南、吴定国，蓝翎把总陈金胜、吴鸿宾、冯祥兴、屈东升、熊光周、曾文远、陈国洞、罗开富、罗世箴，蓝翎外委钟宝泰、韩元进、何富林、刘宏元、王国桢，花翎都司吴朝锡，蓝翎守备高云来，外委陈文凤、彭春生、谭克昌、胡秀世、虞得发、杨秀兰、曾绍友、袁正兴、张启富、龙光明、黄傅见、萧楚政、王芝英，生员饶舒泽，守备邹酉隆、陈云良，千总郭宏魁、周庆龙，把总潘顺、潘得胜、陈玉祥、萧东华、汤彩和、余端文、欧阳静、满邦家、戴志远，江西安远县教谕邵廷选，代理安徽婺源县事候补县丞申协煊。以上五十一员名，请各照原职从优议恤。

蓝翎参将衔游击廖定升，都司衔守备危寿世、林大伸、唐炳奎，蓝翎都司衔守备张遐龄，守备衔蓝翎千总黄体灵。以上六员名，请各照原衔议恤。

花翎都司拟保游击加参将衔张顺，蓝翎守备拟保花翎都司龚天吉，千总拟保守备吕吉宝，蓝翎把总拟保守备衔千总周正国、沈得胜，蓝翎千总拟保守备杨正兴、罗光辉，军功拟保外委刘桂芳、秦玉堂、尹长清、王德友、刘高仁、汤忍云、石先本、汪西垣、吴越胜、汪得元、吴正胜、何得胜，把总拟保千总胡玉恩，军功拟保蓝翎外委杨先进、黄金、黄永吉，蓝翎外委拟保花翎守备冯正和，蓝翎把总拟保千总加守备衔任用升，蓝翎五品军功拟保尽先外委张荣山，蓝翎千总拟保花翎守备张永发，蓝翎记名千总拟保尽先千总张国恩，蓝翎五品军功拟保外委吴再玺、邹恒广，蓝翎军功拟保从九品朱品三，蓝翎外委拟保把总吴春喜，拟保外委高仕魁、徐长钦，尽先把总拟保千总王金榜，泾县外委兼署南陵汛外委拟保把总阮文喜，蓝翎军功拟保千总萧光福，六品军功拟保把总王凤池、黎廷望、罗修华。以上四十员名，请各照拟保官阶议恤。

因伤身故各员弁

游击衔尽先都司陈万朝，花翎都司周贵发、陈宗贵，都司蒋光成，蓝翎都司衔尽先守备钟洪元，蓝翎守备苏开胜，蓝翎拔补千总刘凤应，蓝翎外委周文运、方秀林，蓝翎把总拟保守备张良金，拟保把总任维高。以上十一员名，请照阵亡例，各按原衔、原职及拟保官阶议恤。

积劳病故各员弁

副将衔江西南安营参将邬世莲，花翎游击邢万升，花翎千总孙月桂，候选从九刘拔南，游击衔都司周有富，外委王正藻，守备衔千总张泰富，都司衔守备刘文辉，守备杨再林，五品衔胡嘉垣，委参领托克通武，蓝翎外委萧青云，蓝翎千总杨友德。以上十三员名，请照各原衔、原职在军营立头等功后病故例，从优议恤。

070．附咨文　咨李续宜左宗棠等 ⁽¹⁾ （转录明谕：答上折）七月二十七日

为恭录咨会事。

为照本部堂于咸丰十一年六月初八日由驿附奏水陆各军阵亡、病故各员弁，汇案请恤一折。当经咨送折单在案。兹于七月十七日准兵部火票递回原折，奉朱批：“另有旨。”钦此。同日并准递到咸丰十一年七月初四日内阁奉上谕：

曾国藩奏请将水陆各军阵亡、病故各员弁分别赐恤，开单呈览一折。都司张德清，千总邹越胜、易惠南、沈青云、王胜南、吴定国，把总陈金胜、吴鸿宾、冯祥兴、屈东升、熊光周、曾文远、陈国洞、罗开富、罗世箴，外委钟宝泰、韩元进、何富林、刘宏元、王国桢，都司吴朝锡，守备高云来，外委陈文凤、彭春生、谭克昌、胡秀世、虞得发、杨秀兰、曾绍友、袁正兴、张启富、龙光明、黄傅见、萧楚政、王芝英，生员饶舒泽，守备邹酉隆、陈云良，千总郭宏魁、周庆龙，把总潘顺、潘得胜、陈玉祥、萧东华、汤彩和、余端文、欧阳静、满邦家、戴志远，教谕邵廷选，代理婺源县知县候补县丞申协煊，均着各照原职从优议恤。

参将衔游击廖定升，都司衔守备危寿世、林大伸、唐炳奎、张遐龄，守备衔千总黄体灵，均着各照原衔议恤。

都司拟保游击加参将衔张顺，守备拟保都司龚天吉，千总拟保守备吕吉宝，把总拟保守备衔千总周正国、沈得胜，千总拟保守备杨正兴、罗光辉，军功拟保外委刘桂芳、秦玉堂、尹长清、王德友、刘高仁、汤忍云、石先本、汪西垣、吴越胜、汪得元、吴正胜、何得胜，把总拟保千总胡玉恩，军功拟保外委杨先进、黄金、黄永吉，外委拟保守备冯正和，把总拟保千总加守备衔任用升，五品军功拟保尽先外委张荣山，千总拟保守备张永发，记名千总拟保尽先千总张国恩，五品军功拟保外委吴再玺、邹恒广，军功拟保从九品朱品三，外委拟保把总吴春喜、阮文喜，拟保外委高仕魁、徐长钦，尽先把总拟保千总王金榜，军功拟保千总萧光福，六品军功拟保把总王凤池、黎廷望、罗修华均着各照拟保官阶议恤。

游击衔尽先都司陈万朝，都司周贵发、陈宗贵、蒋光成，都司衔尽先守备钟洪元，守备苏开胜，拔补千总刘凤应，外委周文运、方秀林，把总拟保守备张良金，拟保把总任维高，均着照阵亡例各按原衔、原职及拟保官阶议恤。

副将衔参将邬世莲，游击邢万升，千总孙月桂，候选从九品刘拔南，游击衔都司周有富，外委王正藻，守备衔千总张泰富，都司衔守备刘文辉，守备杨再林，五品衔胡嘉垣，委参领托克通武，外委萧青云，千总杨友德，均着照各原衔、原职在军营立头等功后病故例，从优议恤。该部知道。单并发。钦此。

相应恭录咨会。为此合咨贵部院、京堂，请烦钦遵查照。希饬各该故员家属知照。须至咨者：右咨安徽巡抚部院李〈续宜〉、钦命帮办军务太常寺正堂左〈宗棠〉。

————————————————————

(1)  此件并照会鲍超、朱品隆、唐义训，札知彭玉麟、张运兰等属员及部分死者家属。

071．复陈左宗棠军暂难援浙折六月初八日

奏为钦奉谕旨，恭折复陈，仰祈圣鉴事。窃臣承准军机大臣字寄，咸丰十一年五月十八日奉上谕：

瑞昌、王有龄奏，常山、江山之贼，绕越衢州，连陷龙游、汤溪二县及金华府城，请饬催援师救应一折。据称贼匪自窜陷常山、江山后，另股窜踞寿昌县城，分股下窜，均经兵练迎击退回。四月十六日，该逆越过衢城。十七、十八、十九等日，龙游、汤溪二县及金华府城先后失守。张玉良退守严州。咨商左宗棠统师援浙等语。该逆以寿昌牵制我师，仍从江山一路绕窜而下，以致三日之内连陷府县三城，猖獗已极。其窥伺宁、绍，更在意中。张玉良各军，不能得力；藩司林福祥带勇千名，甫抵贵溪、弋阳一带；已革道员李元度新募楚勇八九千人，计方抵江西省城，未能克期赶到。浙省情形万分吃紧，必须设法援应，以顾大局。前据曾国藩奏，左宗棠自击败李逆股匪，现在伺其所向，跟踪追剿。目下该逆以全股深入浙境，果能四面兜剿，不难聚而歼旃。左宗棠一军屡获胜仗，声势颇壮，即着统带所部克日起程应援浙江，会同瑞昌等所派官兵，将失陷城池次第收复，以靖逆氛，毋稍延缓等因。钦此。

仰见圣主廑念东南、移缓就急之至计。臣查左宗棠一军，四月间追剿伪侍王大股，直至广信。旋因池州之贼于四月十五再陷建德，将窜扰鄱阳、景德镇，鄱阳失则江西之腹地可危，景镇失则祁门之粮路又梗，各处纷纷告急，臣亦迭次飞咨左宗棠，不得已乃弃东路而回救西路。四月之季，由广信冒雨遄返，五月初七日行抵景镇。维时适值岭贼内犯，黟县被陷，祁门、建德两路同警，左宗棠至镇后，派九营由桃树店进剿。二十二日，收复建德县城。而张运兰等亦已克复黟县，收复徽州。于是各路之军心、民心为之一定。

惟徽郡众岭盘亘，群贼环伺，得之非易，守之更难。现令张运兰守郡城，唐义训守休宁，朱品隆守祁门，而渔亭为徽、休粮路所关，尚无防守之兵。其景德镇为全徽咽喉之路，臣屡次具奏，以为宜驻重兵者也。婺源县为皖、浙绾毂之区，王有龄等前奏请旨饬令驻重兵者也。左宗棠兵仅七千，能分为两支，断不能分为三支；能顾景德镇，即不能兼顾婺源、渔亭。连日往来筹商，正苦不敷分拨。而闽汀大股头起、二起由德兴、婺源上窜，图犯徽州。左宗棠已于六月初一、二日自统各营前赴婺源，一面与张运兰等约会夹击闽汀之贼，一面谋所以保守徽州兼保婺源、饶、景之策。臣暂驻江滨，照料北岸，其徽岭内外及饶州、广信各属战守事宜，均赖左宗棠就近维持。以目下形势而论，左宗棠实不能分身赴浙。浙东贼势浩大，与江、皖唇齿相依，浙若不支，其患先及于皖，次及于江，臣虽至愚，亦知保浙即所以自保。奈自鲍超北渡之后，南岸仅恃左宗棠一军纵横策应七百余里。若并无此支活兵，则张运兰等孤悬岭内，粮路仍有必断之日，徽郡终能无守之理。欲求保徽之方，更无援浙之力，顾此则失彼，图近则遗远，再四筹思，且愧且悚。除俟湖北、江西攻剿得手，或安庆克复，有兵可分，再与左宗棠力谋援浙，会衔具奏外，所有钦奉寄谕，暂难兼顾缘由，谨缮折由五百里驰陈，伏乞皇上圣鉴训示。谨奏。

七月十七日奉到朱批：“览奏俱悉。”钦此。

072．奏请彭玉麟缓赴新任片六月初八日

再，布政使衔广东惠潮嘉道彭玉麟，奉旨补授广东按察使，例应具折谢恩，奏请陛见赴任。查该员统带水师，扼要驻守。屏蔽江西。本年贼犯湖北，统军上援鄂省，分派水营罗列武汉、德安、黄州等处，上下策应。刻下攻剿吃紧，实属万不可少之员。且提臣杨载福现已请假回籍，如蒙俞允，彭玉麟之责任更重，尤难赴广东新任。即照例迎折北上，由臣派员暂管，亦无人可以接办。相应奏明，请旨饬下两广督抚，将广东按察使一缺，遴员署理。一面准臣行知彭玉麟，俟军务稍平，再行奏请陛见。臣为军营得人，攻剿吃紧起见。是否有当，伏乞圣鉴训示。谨奏。

七月十七日奉到朱批：“知道了。”钦此。

073．附咨文　咨官文劳崇光等 ⁽¹⁾ （转录明谕：答上片）七月二十三日

为恭录咨会事。

为照本部堂于咸丰十一年六月初八日附驿具奏留彭臬司仍办水师一片。当经咨送折稿在案。兹于七月十七日准兵部火票递回原片，奉朱批：“另有旨。”钦此。同日并准递到咸丰十一年七月初四日内阁奉上谕：

曾国藩奏，臬司统带水师，未能赴任，并请暂缓陛见等语。新授广东按察使彭玉麟，现在统带水师防剿贼匪，一时未能赴任。所有广东按察使篆务，着劳崇光、耆龄派员署理。彭玉麟俟军务稍平，再行奏请陛见。钦此。

相应恭录咨会。为此合咨贵大臣、部堂、部院、京堂、军门，请烦钦遵查照施行。须至咨者：右咨钦差大臣太子少保湖广阁督部堂官〈文〉、两广总督部堂劳〈崇光〉、太子少保头品顶戴湖北巡抚部院胡〈林翼〉、广东巡抚部院耆〈龄〉、安徽巡抚部院李〈续宜〉、钦命帮办军务太常寺正堂左〈宗棠〉、钦命统领水师福建水师提督军门杨〈载福〉。

————————————————————

(1)  此件并札知彭玉麟本人及曾国荃等属员。

074．遵查张集馨畏葸并声明张敬修病重片六月初八日

再，臣接奉寄谕：

前据恭亲王奕等呈递英国照会，内有湖北广济、黄梅两县，于三月十二日、十三日先后失陷。黄梅失守之信到九江，藩台私行退去之语。张集馨赴九江办理通商，何以一闻警报辄即避去？如果属实，必为外国人轻视。着曾国藩严密访查，据实参奏等因。钦此。

臣查藩司张集馨，前经江西抚臣奏明，派往九江办理通商事宜。于二月初五日到郡，晤吧嗄哩后，守候法、咪两国来浔会议。二月二十间，抚、建贼股窜扰樟树镇、丰城等处，省城戒严，公牍私函，催张集馨回省。该员未即归省。三月十一二等日，湖北广济、黄梅失守，警报频闻，九江震动。张集馨仓皇失措，十二日潜往庐山之白鹿洞书院居住。至四月初七日，并未奉文，却自回省。远近传闻，甚为惊讶。不特为外国人所轻视，即本省属员，湖北来信，亦皆纷纷讥议。实属畏葸无能，难资表率。遵即据实参奏，请旨将藩司张集馨即行革职，以示惩儆。仍恳天恩迅赐简放江西布政司兼总办臣处粮台，以重职守而资臂助。

再，江西按察司张敬修，体弱多病，行动须人扶掖，又兼喘逆、吐血诸症，难期振作。合并声明。所有遵旨密查缘由，谨附片复奏请旨。

075．附录明谕　江西藩台张集馨革职臬台张敬修休致 ⁽¹⁾ 七月

咸丰十一年七月初四日，内阁奉上谕：

曾国藩查明藩司畏葸情形，并臬司患病等语。江西布政使张集馨，在九江府城办理通商事宜，一闻湖北警报，辄即避回省城，实属畏葸无能，着即革职，以示惩儆。江西按察使张敬修，体弱多病，难期振作，着即勒令休致。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

076．复陈华祝三胪奏折 ⁽¹⁾ 六月十八日

奏为钦奉谕旨，恭折复陈，仰祈圣鉴事。

六月初六日承准军机大臣字寄，五月二十四日奉上谕：

御史华祝三奏上年秋间，广东乐昌、仁化之贼，由江西南赣分窜宁都、抚、建、广信，连扰数十州县。本年春间，玉山解围，复由河口、东乡、金溪围攻抚、建，由宜黄、崇仁窜入临江府属之樟树镇、新淦县，攻陷吉安，围扑袁州，占据瑞郡。顷闻奉新、靖安、丰城以及新建之生米镇等处，均有贼垒，窥伺省垣。钱粮厘金，来源俱竭。各营欠饷至四五月之多，兵勇饥溃降贼。有李金旸者，率勇降贼，并且为贼先驱。请饬曾国藩，速派劲兵赴江西省城，并分投剿洗等语。

粤匪阑入江西，肆行窜扰。除乐平、浮梁、鄱阳等处肃清，已据曾国藩奏报，玉山、广丰、抚州、建昌、广信等城解围，吉安府城、新淦县城于失守后即行克复，已据毓科奏报外，现在各属匪踪，尚未尽净。曾国藩统辖该省，且军营饷需全赖江西接济，自应亟筹扫荡，以免饷源告竭。南昌为省垣重地，尤不可稍有疏失。着曾国藩斟酌缓急，应如何派拨官军以及调拨江西原有官兵，应援江西省城及将袁、临等处贼匪分别剿洗之处，妥为筹办，毋任贼势蔓延。

副将李金旸据毓科奏，派令援剿吉安，于龙王庙地方失利，退保安福。是否降贼？并着该大臣查明具奏等因。钦此。仰见圣主筹虑全局，训示周详，曷任钦佩。

臣查去冬以来，窜扰江西之贼，前后凡五大股。其由皖境窜入自北而南者三股：一曰伪主将黄文金股匪。连陷建德、鄱阳六县，经左宗棠、鲍超于洋塘击退。一曰伪侍王李世贤股匪。连陷浮梁、景镇等处，经左宗棠于乐平击退。此二股均未能深入江西腹地。一曰伪忠王李秀成股匪。正月初间，连围玉山、广信、广丰三城，未破，又深入内地，围建昌，扑抚州，亦幸未破。三四月间，窜入崇仁、樟树镇、吉安、峡江，并占据瑞州府城，分扰奉新、靖安、武宁、义宁各州县。五月间，又窜入湖北之兴国、大冶、蒲圻、崇、通等属。此北三股也。其由两广窜入自南而北者两股：一曰广东股匪。其头目有周姓、许姓。上年十月，由仁化、乐昌阑入江境，围攻信丰、南丰、建昌各城，连陷河口、兴安、德兴、婺源。十一月初，经左宗棠攻克德、婺两城，该匪遂归并徽州贼党。一曰广西股匪。其头目为朱衣点、彭大顺等，本石达开之余毒也。由广西窜出湖南，经过南赣，陷福建之汀州。又由汀州回窜江西，蹂躏宁都、建昌、河口等处。其前队已由婺源窜浙，后队尚停留抚州属境。此南二股也。五大股中，又各为三支四支，忽分忽合，时南时北，是以蔓延日广，头绪迷离。御史华祝三奏折所称去秋窜扰宁都、抚、建者，广东周姓等一股也。今春由玉山、抚、建窜陷吉安、瑞州者，伪忠王李秀成一股也。谕旨所指臣奏乐平、鄱、浮肃清者，伪侍王一股也。毓科奏抚、建解围，吉安、新淦失而旋复者，亦伪忠王一股也。

江西本臣统辖之区，臣营饷项，全赖江省接济，自应力筹兼顾，义不容辞。臣处张运兰、江长贵、朱品隆各军，皆驻防徽境，断难移动。左宗棠一军，则久在江西之北境，援剿饶州、广信各属，并未入皖。六月初旬，始以一半留江之景德镇，一半移皖之婺源，保障五六百里，不能再顾他处。惟鲍超一军为江皖两省游击之师。二月间，忠贼由建昌围抚州，臣恐省垣震动，即饬鲍超由湖口赴援省城。旋因抚、建围解，乐平危急，不得已调鲍超先救景镇，不果入省。迨浮、乐肃清，而皖北四眼狗大股攻扑安庆围师之背，势更危险。臣移驻东流，不得已又调鲍超援剿集贤关之贼。五月初间，始将关外赤冈岭四贼垒围剿尽净。臣与胡林翼会商，令成大吉一军回援鄂省，由武昌入兴国、大冶。鲍超一军回援江西，由九江入武宁、瑞州。鲍超于五月十五日自集贤关拔营，行抵宿松，被绅民苦留围攻宿城，五日未能得手。正拟带队西行，而狗逆从南岸邀伪辅王杨辅清及林绍璋、黄文金各股，将由桐城复援安庆。下游各军，思留鲍超仍驻北岸上游。九江、南康各属，亦纷纷禀报瑞昌之贼，分窜德安、建昌境内，迫望援师。臣现檄催鲍超迅速南渡，由九江直捣建昌，先保江西省城，不复能兼顾安庆。冀可廓清腹地，仰慰宸廑。此臣斟酌缓急，派援江西之先后节次也。

瑞州及各县踞贼，逼近南昌省会，前经抚臣毓科商留副将张运桂老湘营千人，并调游击刘胜祥一营扼扎城外，会同江省原有官兵协守，又有内河水师节节布扼，数月以来，省垣重地尚无疏虞。又有刘于淳二千人扎堵安义，宝后营千人扎营生米，丁峻二千人驻守临江，皆为省垣西路屏蔽。此次鲍超由东北进，鄂军由西北进，两路夹击，贼如败遁，必不敢窥伺省城。但恐官军追急，仍回窜吉安一路。臣拟饬南赣镇总兵陈金鳌带新募千勇移驻吉郡，并添陆军数百，拨水师两营，以资控御。所需勇饷，饬江西藩司于吉安地丁项下按月划提一万两，源源济用。又饬赣南道李瀚章固守赣城，以杜窜突。此又省垣无虞及南路筹防之大略情形也。

至李金旸战败陷贼，旋即逃出，臣已讯明正法，于五月十八日附片具奏矣。所有遵旨复陈各缘由，谨缮折由五百里具奏，伏乞皇上圣鉴训示。谨奏。

八月十八日准兵部火票递回原折，后开军机处赞襄政务王大臣奉旨：“览奏俱悉。”钦此。

————————————————————

(1)  此折所奉之上谕，六月十一日已转录咨官文、胡林翼、李续宜、毓科、毛鸿宾、左宗棠，并札知曾国荃等属员。

077．黄胜林率勇闹饷正法片六月十八日

再，都察院左副都御史张芾，前在皖南交卸起程时开单密嘱：咸丰十年八月十四日，各将弁率勇直入徽城闹饷，除将领余永椿、袁国祥二人业经奏参外，其员弁中系千总黄胜林为首，白占春、张占鳌为从。请严拿正法，并请代为奏明等语。臣以初接徽防，众心未附，且值贼氛肆扰，军情涣散之时，未遽拿究。尚冀其改过自新，稍赎前愆。乃本年五月初三日，贼犯漳岭，黄胜林与在防各弁，不战先溃。除白占春业经在营病故，张占鳌先期遣撤外，查都司衔千总黄胜林，首先率勇入城闹饷，不法已极；派守漳岭，又复弃营逃溃，实属罪无可逭。经臣提营讯明后，于六月十三日按照军法即行处决，以肃纪律。理合附片陈明，伏乞皇上圣鉴。谨奏。

八月十八日准兵部火票递回原折。后开军机处赞襄政务王大臣奉旨：“知道了。”钦此。

078．近日皖江鄂三省军情梗概片六月十八日

再，近日各路军情。皖南之徽州、休宁、黟县、婺源，俱幸平安。祁门岭外之贼，六月初旬连日犯岭，朱品隆连日出队击之。初九以后，贼遂远遁。

皖北伪璋王、辅王诸逆从霍山越岭，图攻太湖；四眼狗盘据桐城之三塘埂，将夹攻多隆阿一军，再扑安庆围师之背。安庆城外，前次援贼营垒十八座，经曾国荃于六月初一日全数踏平，将贼众八千余人围杀净尽。此次贼党悉锐前来报仇，计日内必有大战数次。倘蒙皇上威福，再行击退，则城池可克矣。

江西之贼，西路伪忠王一股，分扰德安、建昌，去省甚近，臣现派鲍超全军往援，必可得手；东路朱衣点一股，蔓延金溪、铅山等处，本省无兵往剿，臣亦无兵派援，荼毒民生，深可焦虑。

湖北之贼，南岸蒲圻、咸宁、崇、通，均已肃清，惟大冶、兴国未靖，现派成大吉一军往剿；北岸德安、黄州、蕲州、随州等城，均尚为贼所踞，与下游桐城、霍山之贼粘连一片，剿办实属不易。幸官文、胡林翼、李续宜俱在鄂省，武汉根本之地，深固无虞。除战守情形专案另报外，合将三省军情梗概，附片具陈，伏乞皇上圣鉴。谨奏。

八月十八日准兵部火票递回原折。后开军机处赞襄政务王大臣奉旨：“知道了。”钦此。

079．附咨文　咨官文胡林翼等 ⁽¹⁾ （转录廷寄：购买外洋船炮着劳崇光曾国藩等分别妥筹）七月初一日

为恭录咨会事。

为照本部堂于咸丰十一年六月十三日在安徽东流大营，准兵部火票递到军机大臣字寄——

钦差大臣大学士湖广总督官文、头品顶戴湖北巡抚胡林翼、钦差大臣两江总督曾国藩、头品顶戴江苏巡抚薛焕、两广总督劳崇光、广东巡抚耆龄，传谕粤海关监督毓清：

咸丰十一年五月三十日奉上谕：

前因恭亲王奕等奏，法夷枪炮，现肯售卖，并肯派匠役教习制造。当谕令曾国藩、薛焕酌量办理。本日复据奕等奏请购买外洋船炮一折。据称：大江上下游设有水师，中间并无堵截之船。非独无以断贼接济，且恐由苏、常进剿，则北路必受其冲。据赫德称：若用小火轮船十余号，益以精利枪炮，其费不过数十万两。至驾驶之法，广东、上海等处可雇内地人随时学习，亦可雇用外国人，令其司舵、司炮。其价值先领一半，俟购齐验收后，再行全给。并称：洋药一项，如照所递之单征收华洋各税四十五两 ⁽²⁾ 之外，于进口后，无论贩至何处销售，再由各该地方官给与印票，仿照牙行纳帖之例，每帖输银若干。如办理得宜，除华洋各税外，岁可增银数十万两。此项留为购买船炮，亦足裨益。现在赫德已回天津，令其将船炮洋枪价值分晰开单呈递等语。东南贼势蔓延，果能购买外洋船炮，剿贼必能得力。惟各路军饷不足，必须预筹银款以资购办。奕等现拟于上海、广东各关税内先行筹款购买，俟将来洋药印票税收有成数，再行归款。并给赫德札文，令其购买运到时，即交广东、江苏各督抚，雇内地人学习驾驶。着劳崇光、耆龄、薛焕，并传谕毓清，即按照所奏预为筹计。其应酌配兵丁并统带大员，及陆路进攻各事宜，并着官文、曾国藩、胡林翼先行妥为筹议。一俟船炮运到，即奏明办理。内患既除，则外国不敢轻视中国，实于大局有益。该督抚等务当悉心妥议，期于必行，不得畏难苟安。奕等折，着抄给阅看。

又据瑞昌等奏：浙省需饷，已饬道员义泰由海道前往广东守领，仍恳饬催等语。浙江军情，万分紧急。各防欠饷，业已积至二百数十万之多。自应急为接济，以免哗溃。着劳崇光、耆龄将欠解浙省协饷银两速行如数筹发，即交该道义泰由海道解浙，以应急需，毋得再有蒂欠。将此由六百里谕知官文、胡林翼、曾国藩、薛焕、劳崇光、耆龄，并传谕毓清知之。钦此。

遵旨寄信前来等因。承准此，相应恭录咨会。为此合咨贵大臣、部院、部堂、军门，请烦钦遵查照施行。须至咨者：右咨钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、头品顶戴江苏巡抚部院薛〈焕〉、江西巡抚部院毓〈科〉、两广总督部堂劳〈崇光〉、钦命统领水师福建提督军门杨〈载福〉。

附奕原折抄件

奕等跪奏：为剿贼亟宜乘时，请购买外洋船炮，以利军行而维大局，恭折仰祈圣鉴事。

臣等查粤逆起事以来，蔓延七八省，滋扰十数年。推原其始，由于道光年间沿海不靖，其时遣散之潮勇，从逆之汉奸，窥见国家兵力不足，遂勾结煽惑，乘间抵隙，一发而不可骤制。迨用兵既久，财用渐匮，外国从而生心，得步进步，要求无已。是粤匪之患，萌于外国；而今日外国之张，又乘乎匪患。其事若不相属，而其害则实相因。臣等自去秋办理以来，为目前保全大局，极意羁縻。虽英、法渐见信服，有昵而就我之意，而为国家谋久安之策，则防患正不可不深。伏思外忧内患，至今已极，譬诸木腐虫生，善治者必先培养根本，根本固而蟊贼自消。臣等办理外国各事，不过治其枝叶，而蟊贼未能尽去，非拔本塞源之方也。是以上年曾奏请饬下曾国藩等购买外国船炮，并请派大员训练京兵，无非为自强之计，不使受制于人。然购买船炮之议，曾国藩等现在是否办理，无从询知。而当此时事孔亟之时，何可再事因循！

自英、法住京后，臣等屡次于接晤时，窥知各国心志不齐，互相疑贰，是以彼此牵制，未敢逞志。即如俄罗斯侵占吉林等处边界，英、法两国均以为非。盖其意恐俄国日益强大，不独为中国之患，即伊等亦不能暗为之防。是其猜忌之情，可以想见。臣等探问，英国本有与粤逆两不相犯之约，法国虽攻剿贼以夸其勇，而为英国所制，亦不敢自主。迨本年三月间，巴夏礼自长江来京，历言贼情断无成事之理。而官文、曾国藩、胡林翼等水陆各军，纪律严明，望而生畏。惟饷项不足，船炮不甚坚利，恐难灭贼等语。臣等伏查外忧与内患，相为倚伏。贼势强则外国轻视中国而狎侮之心起，贼势衰则中国控制外国而帖伏之心坚。自臣等笼络英、法以来，目前尚称安静，似可就而昵我。若不及乘此时卧薪尝胆，中外同心，以灭贼为志，诚恐机会一失，则贼情愈张，而外国之情必因之而肆。安危之机，判于俄顷。臣等昼夜焦思，忘寝废食。

前阅邸抄，知楚军甚为得手，安庆大获胜仗。如能指日克复，臣等以地势料之，则曾国藩必规画徽、宁，为分道进剿苏、常之计；胡林翼必规复桐、庐，为沿江扫荡之谋。惟大江上下游均有水师，中间并无堵截之船，非独无以断贼接济，且恐由苏、常进剿，则江北似形吃紧，北路必受其冲。臣文祥曾记上年五月间曾国藩奏陈，攻取苏、常、金陵，非有三支水师不能得手，虽不能悉行记忆，而其一则有由江北造船保护里下河以取金陵之说。但造船必须先设船厂，购料兴工，已非年余不成，自不如火轮剿办更为得力。第南省虽旧有二只，惟询据赫德，则称并非打仗之船，且已有一只败坏。是利器已废，未免可惜。

臣等复询问火轮船价值若干，能否购买。据称，伊国火轮船一只，大者数十万两，上可载数百人；小者每只数万两，可载百数十人。大船在内地不利行驶。若用小火轮船十余号，益以精利枪炮，其费不过数十万两。至驾驶之法，广东、上海等处多有能之者，可雇内地人随时学习，用以入江，必可奏效。若内地人一时不能尽习，亦可雇用外国人两三名，令其司舵、司炮。而中国雇用外国人，英、法亦不得拦阻。如欲购买，其价值先领一半，俟购齐验收后，再行全给。臣等告以库款悉有常经，岂能筹此巨款？赫德因称，洋药一项，如照所递之单征收华洋各税四十五两之外，于进口后，无论贩至何处销售，再由各该地方官给与印票，仿照牙行纳帖之例，每帖输银若干。如办理得宜，除华洋各税外，岁可增银数十万两。此项留为购买船炮，亦足裨益。臣等伏思赫德系英国之人，若谓昵我而输情，亦难遽信。惟贼匪既平，则商贾畅旺，于洋商岂无裨益。所拟印票之法，果能于各口无碍，似属可行。至先给一半银两购办船炮，若谓恐其领银后不知所往，臣等料该税务司正在力图取信之时，断无虑此。现在赫德已回天津，臣等令其将船炮洋枪价值分晰开单，先行呈递。

惟此事如蒙俞允，臣等拟将价值奏明后，即请于上海、广东各关税内先行筹款购买。俟将来洋药印票税收有成数，再行归款。并给赫德札文，令其购买运到时交广东、江苏各督抚，雇内地人学习驾驶熟习后，再驶入大江。惟应酌配兵丁并统带大员，及陆路进攻各事宜，应请饬下官文、曾国藩、胡林翼等预为熟计。一俟运到，即请旨办理。

总之，兵贵神速，不容迟缓。古人所称得策即行，诚以时不可再。若及今速购船炮，则约计明年四月可以到齐。倘失此不图，贼势既难逆料，即英、法之笼络亦恐无以善其后矣。昨法国哥士耆来见，亦称现欲回国，请总理衙门给札，令其购买船炮。伊即禀请该国主代为购买。俟将来税项收有成数，再行扣还等语。其意虽为见好，而其言未可尽恃，但未便遽行拒绝，使其意存轩轾，如伊必欲请办时，亦须先与言明价值，令其代办一半。统俟运到后，其价值再行酌量办，理似于事亦无所损。所有酌筹购买外国船炮，先靖内患缘由，谨恭折驰奏。是否有当，伏乞皇上训示施行。谨奏。

————————————————————

(1)  此件并札知曾国荃、彭玉麟等属员。

(2)  此处疑有笔误。

080．安庆围师扫平菱湖两岸贼垒折 ⁽¹⁾ 六月二十二日

奏为安庆围师扫平菱湖两岸贼垒十八座，斩馘九千有奇，现在逼城环攻各情形，恭折驰陈，仰祈圣鉴事。

窃官军围剿安庆，迭获大胜并攻拔集贤关外赤冈岭贼垒，歼除悍贼情形，已先后会折奏报在案。嗣统领安庆全军即用道曾国荃率所部各营，将关外逸贼搜捕净尽，而城贼仍敢负固死守者，恃有关内菱湖南岸贼垒五座，北岸贼垒十三座，错综分布，以抗我师。先是曾国荃督率各营，竭万余人之力作长濠围之。自五月十五日后，城贼垒贼或十余人或数十人或百余人陆续逃出乞降。曾国荃察其从逆久而凶悍者斩之，被胁老幼则安插之。二十四夜，菱湖垒贼伪主将吴定才率悍贼数千扑我东路横濠。湘恒营曾贞幹等掩旗息鼓，俟其逼近濠沟，大呼出击，枪炮齐发，贼众败退。嗣我军于齐坛埂、棋盘山等处，水陆进攻，迭有斩擒。而察看菱湖南岸贼垒，内与安庆北门相为犄角，外与北岸十三垒气脉贯通，非扼其要冲，断其接济，无以困之。曾国荃遂派振字营凌荫廷，湘后营李宝贤，护军营喻吉三、黄思学，吉中节字营萧孚泗，开字营程学启，各率弁勇直逼北门城下，横扎六营以截其北门城贼接济垒贼粮食子药之路。曾贞幹又派李祥和分营驻守齐坛桥，俾水师安泊，以截水路贼粮。三十日未刻，我军六营甫经筑定，而菱湖北岸垒贼与城贼数千人直扑我军北门新营，经凌荫廷等枪炮排击，毙贼三百余，并炮毙黄袍贼酋一名，逆众大却。又由西门出贼一枝，亦经吉字营彭毓橘等从右路抄击，毙贼数百。时已初更，因即收队，维时菱湖北岸十三垒之贼，见我军扼截北门，城下粮路断绝，不能抵死守垒。自二更起至四更，纷纷争渡入城，又为水师轰击，落水死者无数。曾国荃等闻垒贼呼号，复率曾贞幹、陶保堂、彭万全等多用火药喷筒枪炮出濠轰击，贼益慌乱。五更时，我军陆师各营齐队围攻，巡湖水师各营又从水面抄截，贼已无路奔逃，齐声吶喊，缴械投诚。各营官以此股悍贼坚守五旬之久，必欲得而甘心，当率勇跃登各垒，生擒贼众实数五千四百八十三人，内有伪安、燕、福、豫侯及将军、指挥等数十人。初一日辰刻，释放新掳浅发者三百余人，余党概行斩决。又，菱湖南岸贼垒五座，水师蔡国祥、郭明鳌等会同陆师萧孚泗、凌荫廷、黄思学、喻吉三等同日攻破，斩贼一千余名。

是役也，两岸贼垒十八座，一律荡平，共生擒、斩决、轰毙、溺毙悍贼实数九千有奇，夺获骡马一百三十七匹，大炮五十七位，劈山炮、洋枪共八百余杆，大小伪印一百七十八颗，伪官照五百余张。此五月下旬至六月初一日，我军力攻菱湖南北，两岸贼垒一律扫荡，大获全胜之情形也。

据曾国荃驰禀前来，查安庆居皖鄂之交，为东南数省咽喉，该逆志在必争。数月以来，逆首陈玉成节次纠党回援，经多隆阿于挂车河等处奋力击退歼贼甚多，鲍超等复斩长发老贼数千于赤冈岭，我军声威备振。兹复攻克菱湖两岸贼垒一律荡平，斩馘九千有奇，歼毙凶悍老贼不少，实足以申天讨而快人心。该逆外势既失，城贼心胆以寒，现在曾国荃等督率各营将士，并商同水师近逼城根，昼夜环攻。惟侦知陈玉成自前次败遁后，又纠合徽宁伪辅王杨逆，率党数万与北路捻匪并力上犯，图援安庆。除谆饬各军慎密戒备，一面力图克复坚城，尽歼丑类，仰慰宸厪，此次出力员弁兵勇，可否吁恳天恩由奴才等专案保奖以昭激劝，出自鸿施，并查明伤亡弁勇分别办理外，所有安庆围师扫平菱湖两岸贼垒大获胜仗情形，谨会同湖北抚臣胡林翼，安徽抚臣李续宜，帮办军务福州副都统多隆阿，缮折由五百里驰奏，伏乞皇上圣鉴训示。谨奏。

朱批：“另有旨。”

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩领衔具奏。日期为具奏之日。

081．湖北筹拨协饷情形片 ⁽¹⁾ 六月二十二日

再，湖北省按月筹解两江督臣曾国藩一军协饷，并续议加拨，共银六万两。自八年六月起至十年闰三月二十四日止，先后共计拨解库平银七十万三千两，均经奏报在案。所有十年四月起至十一年四月底止，因饷项支绌于无可筹划之中，竭力设措，并代办安庆各营米粮，合计共银、米等项，拨解库平银三十四万九千九百十九两八钱，均经督饬湖北粮台，先后拨交转运局，署湖北盐法武昌道、荆宜施道厉云官委员解往交收接济。除将先后拨解批数、银数及委员衔名、解交处所、日期另行开单咨部外，所有楚〔湖〕北筹拨曾国藩一军协饷情形，谨附片陈明，伏乞圣鉴。谨奏。

朱批：“知道了。”

————————————————————

(1)  此片据台湾“故宫博物院”《先正曾国藩文献汇编》补，由官文、曾国藩会衔具奏。日期为具奏之日。

082．贼陷黄州请旨交部议处片 ⁽¹⁾ 六月二十二日

再，本年二月，逆匪窜陷黄州，分股上犯德安、随州等处，而伪忠王李秀成又由江西瑞州义宁、武宁等处，扰及湖北南岸各州县。奴才官文因精锐尽出征皖，本省兵力单薄，致辖境多有疏虞。臣胡林翼专务前敌，疏于虑后，所属地方未能先事预防，均难辞其咎，应请旨交部议处，谨附片具陈，伏乞圣鉴。谨奏。

朱批：“另有旨。”

————————————————————

(1)  此片据台湾“故宫博物院”《先正曾国藩文献汇编》补，由官文、曾国藩会衔会奏。日期为具奏之日。

083．复陈购买外洋船炮折七月十八日

奏为遵旨筹议，恭折复陈，仰祈圣鉴事。

窃臣承准军机大臣字寄咸丰十一年五月三十日奉上谕：

前因恭亲王奕等奏，法夷枪炮，现肯售卖，并肯派匠役教习制造，当谕令曾国藩、薛焕酌量办理。本日复据奕等奏，请购买外洋船炮一折。据称：大江上下游设有水师，中间并无堵截之船，非独无以断贼接济，且恐由苏、常进剿，则北路必受其冲。据赫德称：若用小火轮船十余号，益以精利枪炮，不过数十万两。至驾驶之法，广东、上海等处，可雇内地人随时学习，亦可雇用外国人，令其司舵、司炮。其价值先领一半，俟购齐验收后，再行全给。并称：洋药一项，如照所递之单，征收华洋各税四十五两之外，于进口后，无论贩至何处销售，再由各该地方官给予印票，仿照牙行纳帖之例，每帖输银若干。如办理得宜，除华洋各税外，岁可增银数十万两。此项留为购买船炮，亦足裨益。现在赫德已回天津，令其将船炮洋枪价值，分晰开单呈递等语。

东南贼氛蔓延，果能购买外国船炮剿贼，必能得力。惟各路军饷不足，必须预筹银款以资购办。奕等现拟于上海、广东各关税内先行筹款购买，俟将来洋药印票税收有成数，再行归款。并给赫德札文，令其购买。运到时即交广东、江苏各督抚，雇内地人学习驾驶。着劳崇光、耆龄、薛焕，并传谕毓清，即按照所奏预为筹计。其应酌配兵丁并统带大员，及陆路进攻各事宜，并着官文、曾国藩、胡林翼先行妥为筹议。一俟船炮运到，即奏明办理。内患既除，则外国不敢轻视中国，实于大局有益。该督抚等务当悉心妥议，期于必行，不得畏难苟安。奕等折，着抄给阅看等因。钦此。

仰见皇上圣虑周详，安内攘外之至意。

臣查发逆盘据金陵，蔓延苏、浙、皖、鄂等省。所占傍江各城为我所必争者有三：曰金陵，曰安庆，曰芜湖；不傍江各城为我所必争者有三：曰苏州，曰庐州，曰宁国。不傍江之处，所用师船，不过舢板长龙之类。其或支流小港，岸峻桥多，即舢板小划尚无所施其技，断不能容火轮船。想在圣明洞鉴之中。傍江三城，小火轮船尽可施展，然亦只可制水面之贼，不能剿岸上之贼。即欲阻其北渡，断其接济，亦恐地段太长，难于处处防遏。目下贼氛虽炽，然江面实鲜炮船，不能与我水师争衡。臣去冬复奏一疏有云：金陵发逆之横行，在陆而不在水；皖、吴官军之单薄，亦在陆而不在水。系属实在情形。

至恭亲王奕等奏请购买外洋船炮，则为今日救时之第一要务。凡恃己之所有夸人所无者，世之常情也；忽于所习见、震于所罕见者，亦世之常情也。轮船之速，洋炮之远，在英、法则夸其所独有，在中华则震于所罕见。若能陆续购买，据为己物，在中华，则见惯而不惊，在英、法，亦渐失其所恃。康熙、雍正年间，云南铜斤未曾解京之时，皆给照商人，采买海外之洋铜，以资京局之鼓铸。行之数十年，并无流弊。况今日和议既成，中外贸易，有无交通，购买外洋器物，尤属名正言顺。购成之后，访募覃思之士，智巧之匠，始而演习，继而试造，不过一二年，火轮船必为中外官民通行之物，可以剿发逆，可以勤远略。谕旨期于必行，不得畏难苟安。仰见圣主沈几独断，开物成务，曷胜钦服。

至于酌配兵丁及统带大员，应俟轮船驶至安庆、汉口时，每船酌留外洋三四人，令其司舵、司火。其余即配用楚军水师之勇丁学习驾驶，炮位亦令楚勇司放，虽不能遽臻娴熟，尽可渐次教习。其统带大员，即于现在水师镇将中遴选。臣与官文、胡林翼商定，届时奏明办理。惟期内地军民，知者尽心，勇者尽力，无不能制之器，无不能演之技，庶几渐摩奋兴，仰副圣主深远无穷之虑。所有遵旨筹议缘由，恭折由驿复陈，伏乞皇上圣鉴训示。谨奏。

八月二十八日准兵部递回原折。后开军机处赞襄政务王大臣奉旨：“知道了。”钦此。

084．请先调上海旧有轮船试用片七月十八日

再，王大臣等原奏内称：南省旧有洋船二只。询据赫德则称，并非打仗之船，且已有一只败坏。是利器已废，未免可惜等语。伏查前督臣于咪唎坚租得火轮船二只，一名“土只坡”，一名“可敷”。其“土只坡”一只，现泊上海黄浦江，供护饷护运之用。赫德所称一只败坏，如果属实，想即系名“可敷”者。闻此二船，头尾两旁皆有炮位，若操练得人，未必不可用以打仗。现在遵旨购买洋船，据原奏云：船炮配齐，须明年四月始到。臣拟先调现泊上海之“土只坡”轮船一只，由长江上驶安庆一带，就近察勘试用，督令楚军水师将弁，预为练习。俟明年洋船购到，庶易收驾轻就熟之功。惟臣处缺饷日甚，该轮船驶赴上游，弁勇工匠口粮，仍照向章在于上海支领。其损坏轮船一只，如可修理，亦令速修完好，驶赴安庆一带。两船一上一下，轮替更换。遇有军务要件，臣与抚臣往返函商，数日可达。不致如现在文报阻滞，数月难通一信。相应请旨饬下江苏抚臣薛焕，迅派干员，刻日押令上驶，以资演习。是否有当，伏乞圣鉴，训示施行。谨附片具奏。

085．附咨文　咨薛焕等 ⁽¹⁾ （转录廷寄：着严饬地方实力设防不得徒事捐敛）七月十八日

为恭录咨会事。

为照本部堂于咸丰十一年七月十一日在安徽东流大营，准兵部火票递到军机大臣字寄——

钦差大臣两江总督曾国藩、头品顶戴江苏巡抚薛焕、江西巡抚毓科、钦差大臣大学士湖广总督官文、头品顶戴湖北巡抚胡林翼、头品顶戴浙江巡抚王有龄：

咸丰十一年六月二十七日奉上谕：

奕等奏，据英国照会及威妥玛称，有宁波危急，地方官向民间派银雇船，并不设防之说，请饬查办等语。英国卜鲁斯照会内称，乍浦失守后，宁波地方官未能用心设防。又威妥玛面称，宁波地方官不为设备，仅欲雇外国兵船代为防堵，劝百姓捐银五十万两，以为雇船之费，且恐地方官借此从中渔利等情。乍浦失守，宁波戒严，该处尚属完善，宜正早为设防，以杜贼匪窥伺。若不认真设备，徒行敛派捐输，甚至从中渔利，何以使外国人敬服！着王有龄确切查明，严饬该地方官认真防守，不得稍有疏懈。其雇募外国兵船一节，是否属实？并着严密查访，倘有借端侵蚀情弊，即行严参惩办。江苏、江西、湖北通商各处，多逼近贼氛，恐似此弛备派捐者尚复不少，着曾国藩、薛焕、毓科、官文、胡林翼严饬地方文武，实力设防，不得徒事捐敛，致为外国人轻视。果能破除积习，力存体面，庶于剿抚大局两有裨益。

又据都兴阿奏：都司李德禄等轰击君山贼队，忽有外国人乘坐沙关快船一只下驶，师船追击，即弃船逃走。船内搜出伪求天义陈坤书印凭一张，内开上海夷酋玛士哆等采办洋货，由福山进口等字样。有无勾结贼匪情事，已飞咨薛焕办理等语。禁止洋船接济贼匪，据恭亲王奕等奏，已照会各国，并咨行官文等派拨师船，由上海取具告示，于沿江各口认真巡查，遇有接济贼匪洋船，无论何国，实力禁止。此次夷船入江采办洋货，竟有贼匪印凭，恐有接济事情，着薛焕查明，由黄田港驶出之船，究系何国船只？妥为办理，以免別滋事端。将此由六百里各谕令知之。钦此。

遵旨寄信前来等因。承准此，相应恭录咨会。为此合咨贵部院、大臣、军门，请烦钦遵查照施行。须至咨者：右咨头品顶戴江苏巡抚部院薛〈焕〉、江西巡抚部院毓〈科〉、钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、头品顶戴浙江巡抚部院王〈有龄〉、钦命统领水师福建水师提督军门杨〈载福〉。

————————————————————

(1)  此件并照会统领淮扬水师淮扬镇总兵黄翼升，札知彭玉麟等属员。

086．左宗棠军五六两月战守情形折七月十八日

奏为左宗棠一军五、六两月战守情形，恭折汇陈，仰祈圣鉴事。

窃太常寺卿臣左宗棠，于五月间由广信回驻景镇，迎剿建德之贼。六月间，分军移驻婺源，迎剿闽汀股匪。业将大略情形，于六月初八日奏报在案。

先是，池州逆首刘官方一股窜入鄱阳枧田街，距景德镇仅六十里，五月初七日闻左宗棠全军至镇，即夜遁走。左宗棠派左、右营及老湘营由桃树店横出击截之。十七日，至桃树岭。分路入树岭，遇贼前队，副哨张晓林跃马冲击，立刃先锋骑马贼二人。后至之贼乃蜂拥环刾，张晓林身受重伤。正危急间，各营自岭驰下，贼众即夺路狂奔，我军跟踪分追，斩满发悍贼百余名，生擒三十余名。是夜，见山头火光隐约二十余里，知贼巢相去不远。其地寸步皆山，径险箐密。副将王开琳、游击黄少春、州同张声恒会商分进。讵贼诇官军抄出，归路将断，即纷纷向建德后河宵遁。十九日黎明，派队搜山，仅获迷路之贼三十余，及坠崖死者十余人、马数匹。二十一日，追至建德三里街，又斩其落后贼数十。讯知刘逆远遁，遂收复建城而还。此进剿建德，立时收复之情形也。

惟时徽州甫复，后路空虚，婺源介皖、浙、江西三省之要冲，钦奉寄谕，饬臣派兵扼守。臣咨商左宗棠分军移驻。左宗棠即饬王开琳老湘营二千五百人及守备方雪昌新募五百人留守景德镇，而亲率五营、四总哨及桂勇、马队各营于六月初移驻婺源县。该军积劳之余，病疫繁兴，抵婺城后，正值酷暑炎蒸，不能不略为休养。乃逆首赖裕新一股，纠合闽汀窜出头起股匪约二万余人，由常山昼夜遄行，二十三日抵德兴之白沙关。比饬四哨守城，总兵衔副将崔大光、州同张声恒率两营扼王瓜尖岭。二十四日，贼前队已据德兴之九都新建地方，距婺城止四十里。随饬州同朱明亮率桂勇继之。二十五日，贼后队大至。布政使衔即选道王开化、训导杨咏春、县丞王室藩周览地势，拟以王瓜尖下出中路为正兵，而奇兵由小路捣新建。左宗棠又派中营哨长及前营钟南英、左营黄少春、马队营马德顺各率所部二十六夜潜师悉起赴之。是夜三更，崔大光、张声恒由左路进，朱明亮由中路进。天甫明，遇贼，朱明亮大呼陷阵，斩悍贼数人。旋有贼从两旁松林内抄出，蓝翎外委宋光隆阵亡，各勇稍却。崔大光、张声恒突从左路绕出贼后，各营乘势蹙之，斩馘数百。追及新建，王开化率中、前、左三营会合进捣。贼已弃巢纷窜，由新建五里外凫水渡河，忽见追军从谷口驰出，尽弃炮械而走。马德顺率马队冲之。贼分由两岸高岭攀跻而上，手与趾接。我军从下击之，坠崖落涧死者无算。追至五林，贼复回旗抗拒。千总李万彪、都司萧仁慈首先冲扑，均带重伤，犹手刃骑马贼目。众勇腾跃入阵，贼大败，且追且杀，直至白沙关。共计毙贼一千一百余名，生擒八十余名，内有布天燕白伦凤、因天福汪姓及右四提牌佘松林等贼目。解散以数千计。夺获马骡二十余匹。所余红旗一股，仍向浙江开化、华埠窜逸。德兴、婺源境内，一律肃清。此迎剿白沙关、新建等大获胜仗之情形也。据左宗棠咨报前来。

臣查刘官方一股，由建德乘虚深入，图窜江西腹地。幸左宗棠回援神速，力保景镇要道，并追贼出岭，收复建邑。至赖裕新一股，由江、浙边界内窜，欲陷婺源，以图徽郡，计甚狡毒。不虞官军据险以待，一败不支。且新建之战，以二千五百病疫之卒，当二万余慓悍之贼，犹能所向克捷，俾婺城危而复安，于全局亦有裨益。其出力弁勇，仰恳天恩准其择尤并入乐平大捷案内分别优奖，以示激劝。所有左宗棠五、六两月战守情形，谨缮折由五百里驰报，伏乞皇上圣鉴训示。谨奏。

087．附咨文　咨左宗棠胡林翼等 ⁽¹⁾ （转录明谕：答上折）九月初四日

为恭录咨会事。

为照本部堂于咸丰十一年七月十八日由驿具奏，左宗棠一军五、六两月战守情形一折。当经咨送折稿在案。兹于八月二十八日在安徽省城准兵部火票递回原折，后开军机处赞襄王大臣奉旨：“另有旨。”钦此。同日并准递到咸丰十一年八月初四日内阁奉上谕：

曾国藩奏，左宗棠一军战守情形一折。左宗棠于五月间由广信回驻景德镇，迎剿建德之贼。池州逆首刘官方一股窜近景德镇，我军攻剿大胜，斩擒甚多。贼众向建德后河宵遁，我军追至建德三里街，复有斩擒，立将建德县城收复。左宗棠于六月内分军移扎婺源。正值逆首赖裕新一股纠合福建汀州股匪窜据德兴之九都、新建地方，左宗棠督兵分路攻击，斩贼数百。贼由新建五里外凫水渡河，追军驰及，尽弃炮械，由两岸高岭攀跻而上，我军奋击，贼匪坠崖落涧死者无算。官军复由五林追至白沙关。计共毙贼一千一百余名，生擒八十余名，余匪向浙江开化、华埠窜逸，德兴、婺源境内一律肃清。剿办尚为出力。着曾国藩仍令左宗棠激励将士，节节搜剿，毋留余孽。此次出力员弁兵勇，准其汇入乐平案内分别奏请奖励。钦此。

相应恭录咨会。为此合咨贵寺堂、部院，请烦钦遵查照施行。须至咨者：右咨钦命帮办军务太常寺正堂左〈宗棠〉、太子少保头品顶戴湖北巡抚部院胡〈林翼〉、安徽巡抚部院李〈续宜〉、江西巡抚部院毓〈科〉、头品顶戴江苏巡抚部院薛〈焕〉、头品顶戴浙江巡抚部院王〈有龄〉。

————————————————————

(1)  此件并札知曾国荃属员。

088．口外购买战马请免马税片七月十八日

再，皖、江南北，攻剿吃紧。臣所部各营战马，冒暑驰驱，多有疲乏倒毙，必须赶紧添备。兹派守备衔蓝翎千总王世发等前往张家口、古北口一带，购买膘壮战马八百匹，赶解回营。除咨部请给印票外，应援照咸丰九年湖北军营出口买马准其免税之例，仰恳圣恩俯准饬部移行各处，按数查验，免税放行。俾该委弁等迅速管解回皖，以利征战。理合附片具陈，伏乞圣鉴，训示施行。谨奏。

八月二十八日准兵部火票递回原折。后开军机处赞襄政务王大臣奉旨：“着照所请。该部知道。”钦此。

089．请饬查奏折沉失片七月十八日

再，臣自移驻东流，由驿折报，往返不过一月。乃五月二十八日由驿拜发奏折，逾期已久，迄未奉到批回，恐系驿递沉失。查是日所奏四折三片内，克复黟县、徽州府城，又拣员署理皖南镇、道，又提督杨载福请假省亲三折，及参革将领一片，均属要件。仰恳圣恩，敕下军机处察核，恭录朱批谕旨，附此次折内递回。并饬部挨站查明，前项奏折系在何处沉失，照例办理，伏乞圣鉴训示。谨附片具奏。

八月二十八日准兵部火票递回原折。后开军机处赞襄政务王大臣奉旨：“览。”钦此。

090．近日安庆及皖南江西湖北军情片七月十八日

再，近日军情。皖北四眼狗纠合伪辅王、璋王、玕王等十余万众援救安庆。曾国荃一军，但主坚守，不主迎剿，务使援贼与城中之贼声息不通，庶皖城可期克复。多隆阿一军，粮路已断，现拟由水路绕道接济。皖南徽州六属，除左宗棠在婺源击退赖逆股匪，另折具奏外，其余各县、各岭，均尚安静。江西伪忠王一股，六月底窜至生米〈镇〉、万寿宫一带，距省城仅三四十里。总兵鲍超率师赴援，贼众仍退瑞州、奉新等处。闽汀一股，盘据铅山、泸溪境内。广信兵单，情形吃重。湖北南岸八属，一律肃清。北岸德安府城，亦于十一日克复。上游已有转机。若移得胜之师，并力下游，则安庆之克尤有把握。理合附片略陈梗概，伏乞皇上圣鉴。谨奏。

八月二十八日准兵部火票递回原折。后开军机处赞襄政务王大臣奉旨：“知道了。”钦此。

091．恭报两次接印日期折七月二十八日

奏为恭报微臣接印日期，仰祈圣鉴事。

窃臣于咸丰十年六月二十四日钦奉谕旨，补授两江总督，当即具折恭谢天恩。兹于十一年七月初六日在安徽东流营次，准前署两江督臣薛焕委署督标中军副将富勒浑泰等，赍捧钦颁咸字十号两江总督银关防一颗、两淮盐政印信一颗前来。臣恭设香案，望阙叩头，祗领任事。除地方一切政务容臣次第查办外，所有微臣接印日期，理合专差恭折奏报，伏乞皇上圣鉴。

再，臣前于四月初四日，准兵部递到钦颁咸字四百二十一号钦差大臣关防一颗。臣当于四月初七日祗领开用。维时因闻总督关防将到，未及疏报。兹值履任之始，理合一并奏闻。又接印到任日期，例应恭疏题报。缘军务倥偬，兼以皖、豫道途多阻，所有书吏及文卷等项，概行折回上海，由浙江绕道行走，尚未到营，是以改题为奏，合并陈明。谨奏。

092．附咨文　咨王梦龄薛焕 ⁽¹⁾ （转录廷寄：饬江北州县将月粮一半变价折银解淮接济军饷）八月初二日

为恭录咨会事。

为照本部堂于咸丰十一年七月二十八日在安徽东流大营，准兵部火票递到军机大臣字寄——

钦差大臣两江总督曾国藩、头品顶戴江苏巡抚薛焕：

咸丰十一年七月初九日奉上谕：

王梦龄奏饷源支绌，请饬协拨接济等语。清、淮捻逆不时窜逼，水陆兼防，兵勇待哺嗷嗷，饷需业已告匮，亟应迅筹接济。所有无须解淮之漕运总督养廉一款，暨江北各州县月粮变价一半银两，均着准其拨充军饷，以资接济。并着曾国藩、薛焕饬令各该州县，按数解淮，毋稍延误。将此由六百里谕令知之。钦此。

遵旨寄信前来等因。承准此，除行苏、宁两藩司钦遵转饬知照外，相应恭录咨会。为此合咨贵部堂、部院，请烦钦遵查照施行。须至咨者：右咨漕运总督部堂王〈梦龄〉、头品顶戴江苏巡抚部院薛〈焕〉。

————————————————————

(1)  此件并札知江苏布政司、江宁布政司及曾国荃等。

093．鲍超一军丰城大捷折八月初二日

奏为鲍超一军进援江西，在丰城西北岸大获胜仗情形，恭折驰报，仰祈圣鉴事。

窃伪忠王李秀成窜扰江西瑞州、奉新等郡县，蔓延甚广，逼近省垣。经臣派记名提督绥靖镇总兵鲍超督军赴援。于六月十八日奏明在案。鲍超于七月初三日行抵九江，拔营前进。瑞州、奉新、靖安、安义一带踞匪，即闻风退去，由临江过河，盘踞樟树、沙湖、丰城一带，绵亘百余里。鲍超于十九日由瑞州拔赴丰城，过河兜剿。二十三日，行抵丰城对河，正在饬令各营修筑营垒间。据水师报称，该逆业在樟树搭造浮桥，于二十二日过河至西北岸，围扑我军后路。未刻，离我营二十余里一带放火。鲍超以兵士修筑营垒，人马疲乏，天色傍晚，未便出队。二十四日辰刻，该逆出大股排列山冈。鲍超即饬总兵陈由立率霆正中营、副将颜绍荣率霆新中营、副将李文益率霆副右营由中路进兵；总兵黄庆率霆正前营、副将王衍庆率霆正左营、副将刘玉堂率霆副前营、候选直隶州知州伍华瀚率华字营马队由左路进兵，以副将罗运昌、游击翦炳南辅之；副将易昌焕率新右营、副将吴腾芳率新前营、副将熊铁生率副后营、副都统衔委营总额外协领明兴率黑龙江马队由右路，以副将冯标、副将段大贵辅之；又饬总兵宋国永、副将娄云庆、游击唐仁廉、副将张玉田、刘顺隆等由山后进。逆贼见我军至，排列大队，胆敢摇旗呐喊，前来交锋，鏖战一时之久。鲍超督饬各营分途齐进，枪炮齐施，刀矛并举，该逆抵敌不住，纷纷大败，豕突狼奔。我军追杀五十余里，傍晚始行收队。该逆尸横遍野，血流成渠，其赴港赴河溺毙者不计其数。约共毙贼七八千名，夺获伪印六十五颗，枪炮、刀矛、旗帜、马骡不计其数。据擒贼供称：伪忠王李秀成惧大军之威，退去〔出〕瑞州、奉新等处，盘据樟树、丰城一带。先分万余人窜扰抚州。二十三日，在樟树传令，以伪豫王等挑悍贼二万余，一面围攻丰城，一面直冲水师。伪忠王自率大队过河，猛扑鲍超一军。不料官兵精锐，抵敌不住，遂致大败等供。此七月二十四日在丰城西北大获胜仗之实在情形也。

臣查李秀成拥众十万，窜扰江西、湖北，连陷二十余城，盘据瑞州附近各州县，数月于兹。意在断我饷源，以急解安庆官军之围。鲍超督师进援，该逆闻声先遁。至丰城西北岸，复被鲍超追及。经此番痛剿，洵足快人心而寒贼胆。记名提督绥靖镇总兵鲍超，盛暑鏖兵，所向克捷，积劳最久，立功最伟，可否吁恳天恩，赏赍荷包、搬指等物，以示旌异，出自逾格鸿慈。其在事尤为出力之记名总兵宋国永、陈由立、黄庆，骁勇血战，奋不顾身，均请赏加提督衔。总兵衔尽先副将娄云庆、总兵衔两江即补副将张玉田、总兵衔尽先副将冯标，均请以总兵记名，请旨简放。副都统衔委营总额外协领明兴，请先行拔补协领员缺。副将颜绍荣、李文益、易昌焕、吴腾芳、罗运昌、刘顺隆、刘玉堂、段大贵，均请遇有副将缺出，尽先拔补。副将衔尽先参将熊铁生，请以副将尽先补用。四川即补副将鲍济学、四川即补游击陈永康，均请遇有四川参将、游击缺出，先行拔补。游击唐仁廉，请以参将尽先补用，并请加副将衔。候选直隶州知州伍华瀚，请以本班留于四川尽先遇缺即补，并请赏加知府衔。其余出力文武员弁，著有微劳，可否准臣择尤请奖之处，出自天恩。阵亡之运同衔安徽候补直隶州知州袁观丰、尽先都司殷雄亮，仰恳敕部从优议恤，以慰忠魂。除饬东渡赣河迅速追剿外，所有鲍超一军进援江西，在丰城西北岸大获胜仗缘由，谨缮折由六百里驰奏，伏乞皇上圣鉴训示。谨奏。

咸丰十一年八月十八日军机处赞襄政务王大臣奉旨：“另有旨。”钦此。

094．附咨文　咨官文毛鸿宾等 ⁽¹⁾ （转录明谕：答上折）九月

为恭录咨会事。

为照本部堂于咸丰十一年八月初二日由驿驰奏，鲍超一军进援江西，在丰城西北岸大获胜仗一折。当经咨送折稿在案。兹于九月十二日准兵部火票递回原折，后开军机处赞襄政务王大臣奉旨：“另有旨。”钦此。同日并准递到咸丰十一年八月十八日内阁奉上谕：

曾国藩奏鲍超一军进援江西丰城县大获胜仗一折。鲍超一军由九江赴援江西。逆首李秀成方踞瑞州一带，即闻风退踞樟树、沙湖、丰城等处。七月二十三日，鲍超行抵丰城对河。该逆在樟树搭浮桥过河，至西北岸放火。二十四日，该逆大股排列，总兵陈由立等分兵进击，奋勇鏖战。该逆大败奔逃，我军追杀五十余里，赴河溺毙之贼不计其数。约共毙贼七八千人，夺获伪印六十五颗，炮械马匹不计其数。逆首李秀成窜扰江西、湖北，连陷二十余城，盘踞瑞州附近各州县。经鲍超痛加剿洗，大挫凶锋，实属奋勇可嘉。着发去白玉搬指一个、白玉喜字翎管一支、大荷包一对、小荷包四个，交鲍超祗领，以示优奖。其在事尤为出力之总兵宋国永、陈由立、黄庆，均着赏加提督衔。尽先副将冯标、即补副将张玉田，均着以总兵记名简放。额外协领明兴，着先行拔补协领员缺。副将颜绍荣、李文益、易昌焕、吴腾芳、罗运昌、刘顺隆、刘玉堂、段大贵，均着遇有副将缺出尽先拔补。尽先参将熊铁生，着以副将尽先补用。四川即补参将鲍济学、即补游击陈永康，均着遇有四川参将、游击缺出先行拔补。游击唐仁廉，着以参将尽先补用，并赏加副将衔。候选直隶州知州伍华瀚，着以本班留于四川尽先遇缺即补，并赏加知府衔。其余出力文武员弁，着曾国藩择尤保奏，候朕施恩。阵亡运同衔安徽候补直隶州知州袁观丰、尽先都司殷雄亮，均着交部从优议恤。钦此。

其请以总兵记名之副将娄云庆一员，前因克复徽州府城出力，业经奉旨记名以总兵遇缺简放，着该大臣另核，奏请奖励。钦此。

相应恭录咨会。为此合咨贵大臣、部院、军门、寺堂，请烦钦遵查照。须至咨者：右咨钦差大臣太子少保湖广阁督堂官〈文〉、湖南巡抚部院毛〈鸿宾〉、江西巡抚部院毓〈科〉、暂署湖北巡抚部院李〈续宜〉、钦命统领水师福建水师提督军门杨〈载福〉、钦命帮办军务太常寺正堂左〈宗棠〉。

————————————————————

(1)  此件并照会鲍超，札知曾国荃、张运兰等属员。

095．克复安庆省城片八月初二日

再，正在缮折间，接到统领安庆全军即用道曾国荃禀称：八月初一日卯刻，官军用地雷轰倒安庆北门城垣，队伍逾濠登城，该逆仍用枪炮抵死拒敌。经我军奋勇直前，立将安庆省城克复，杀毙长发老贼二万余人。该逆情急，赴江内、湖内凫水遁窜，又经水师截杀，实无一人得脱。其老弱妇女，暂时擒缚，俟讯明分别斩释。四眼狗及伪辅王、璋王、玕王各股援贼，屯扎我军后濠之外，当破城时，列队远望，其胆已落，渐渐退去各等情前来。

臣伏查安庆省城，咸丰三年被贼陷据。九载以来，根深蒂固。自去冬合围至今，逆酋四眼狗迭次拚死援救，我军苦守猛战，卒得克此坚城，围杀净尽。军兴十载，惟五年之冯官屯，八年之九江，及此次安庆之贼，实无一名漏网，足以伸天讨而快人心。至楚军围攻安庆，已逾两年，其谋始于胡林翼一人画图决策，商之官文与臣，并遍告各统领。前后布置规模，谋剿援贼，皆胡林翼所定。除臣即日前往安庆部署一切，及详细情形另由官文、胡林翼、李续宜会衔具奏外，所有克复安庆省城大概缘由，谨附片驰陈，仰慰宦怀，伏乞皇上圣鉴训示。谨奏。

咸丰十一年八月十八日军机处赞襄政务王大臣奉旨：“另有旨。”钦此。

096．附咨文　咨官文等 ⁽¹⁾ （转录明谕：答上片）九月

为恭录咨会事。

为照本部堂于咸丰十一年八月初二日由驿附奏克复安徽省城一片。当经咨送片稿在案。兹于九月十二日，准兵部火票递回原片，后开军机处赞襄政务王大臣奉旨：“另有旨。”钦此。同日并准递到咸丰十一年八月十八日内阁奉上谕：

本日曾国藩驰奏克复安庆省城等语。据称，即用道曾国荃禀称：八月初一日官军用地雷轰倒安庆北门城垣，逾濠登城，立将安庆省城克复，杀毙长毛老贼二万余人。该逆赴江内、湖内凫水遁窜，又经水师截杀，城内悍贼无一得脱。逆首陈玉成等各股援贼，胆落退去等情。逆匪自咸丰三年陷窜安庆省城，负嵎久踞。上年冬间，官军合围以后，逆首陈玉成迭次来援。我军坚壁力战，卒能克复城池，围杀逆匪净尽，洵足以伸天讨而快人心。所有详细情形及在事出力人员，着官文等查明迅速具奏。钦此。

相应恭录咨会。为此〈合咨〉贵大臣、部堂、部院、寺堂、将军、军门，请烦钦遵查照。须至咨者：右咨钦差大臣太子少保湖广阁督部堂官〈文〉、钦差大臣漕运总督部堂袁〈甲三〉、署漕运总督部堂王〈梦龄〉、暂署湖北巡抚部院李〈续宜〉、署安徽巡抚部院贾〈臻〉、江西巡抚部院毓〈科〉、湖南巡抚部院毛〈鸿宾〉、头品顶戴江苏巡抚部院薛〈焕〉、头品顶戴浙江巡抚部院王〈有龄〉、钦命帮办军务太常寺正堂左〈宗棠〉、钦命总统诸军浙江杭州将军瑞〈昌〉、钦命督办江北军务荆州将军都〈兴阿〉、署理江宁将军巴〈栋阿〉、钦命统领水师福建水师提督军门杨〈载福〉。

————————————————————

(1)  此件并照会江长贵、鲍超、朱品隆、唐义训，札知彭玉麟、张运兰、曾国荃等属员。左宗棠名下，有曾国藩手批“送去”二字。

097．水师克复池州府城折八月初十日

奏为水师克复池州府城，现拟进攻铜陵，恭折奏祈圣鉴事。

窃安庆省城于八月初一日经水陆官军克复，业经附片奏明在案。先是，臣与福建水师提督杨载福会商，如安庆克复，即乘势进图沿江各府县。初二日，提臣杨载福派总兵王明山、黄翼升率水陆各营进攻池州。王明山即令赵三元带副右营先发，而自率正前营及严定国之正左营、万化林之副前营、唐学发之副左营、蔡定发之正中营、郭明鳌之亲兵前营继之。黄翼升率亲兵营邓万林之右营、王东华之新左营、蔡东祥之后营，自安庆北岸载周万倬所带陆师东下。初五日寅刻，赵三元带副右营先到，即绕城攻击，万炮雷轰，子如雨注，该逆犹以枪炮抵拒。赵三元率水师奋勇登城，贼不能支，遂开西北门而遁。适王明山、黄翼升率水陆各营赶到，截杀之贼甚多，立将府城克复。夺获枪炮旗帜无数。现派韦志俊带陆师四营守之，仍留水师二营相为倚护。王明山、黄翼升即日进攻铜陵。此初五日克复池州府城之实在情形也。

臣查伪右军主将刘官方盘据池州，与安庆相为犄角，九年老巢，屡攻不破。内则坚守石埭、太平，阻徽师进兵之路；外则上犯建德、鄱阳，为江西北边之患。今幸克复安庆，而池州亦相继而下。从此皖省军务，当日有起色，足以仰慰圣怀。

再，桐城县城亦于初三日经福州副都统多隆阿克复。其详细情形，应由官文、胡林翼奏报。所有八月初五日水师克复池州府城，现拟进攻铜陵各缘由，谨缮折由驿六百里驰奏，伏乞皇上圣鉴训示。谨奏。

098．附录明谕　答水师克复池州府城折 ⁽¹⁾ 九月

咸丰十一年九月初六日，内阁奉上谕：

曾国藩奏，水师克复池州府城情形一折。官军自攻克安庆省城后，提督杨载福派总兵王明山等进攻池州。八月初五日，赵三元带兵先到，绕城攻击。该逆以枪炮抵拒，赵三元率水师奋勇登城，贼开西北门而遁。王明山等水陆各营赶到，杀贼无算，立将府城克复，夺获枪炮旗帜无数，办理甚为得手。着曾国藩即饬水陆各军分路进攻，将失陷城池次第收复，迅扫贼氛。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

099．奏拨江西漕折银并停解江西协饷片八月初十日

再，臣于去年八月接办皖南军务，奏请饬令江西每月协拨漕折银五万两，解济徽、宁两防军饷。经部议准奉旨遵行在案。目下安庆、池州均已克复，南北两岸正须进兵之际，而各营欠饷至七八月之久，兵勇负债过多，裹粮无资，竟不能拔营成行。坐失事机，实为可惜。合无吁恳圣恩，仍饬江西从八月起，每月将漕折银批解五万两作为徽、宁协饷。由臣分拨各军积欠。

至江西今年被贼窜扰，蹂躏甚广，入款甚绌，屡据总局、司道开呈缺饷清单，详请奏拨邻饷前来。臣以现在各省皆窘，无可指拨，批令自行筹划，不敢渎奏。惟江西系臣兼辖之地，亦未敢任其决裂，匿不上闻。相应请旨饬下该部查照，凡江西应拨之款，除京饷仍源源筹解不敢稍迟外，此外浙江及各省协饷，一概停解。所有地丁入款，先清本省守兵欠饷；漕折、厘税，先清臣处征兵欠饷。俟局势稍稳，入项稍纾，再行奏明办理。所有续提漕折及筹清欠饷各缘由，理合附片具陈，伏乞圣鉴，训示施行。谨奏。

100．附录军机处来咨　答续提江西漕折银两片 ⁽¹⁾

贵大臣具奏续提漕折银两片，本日已奉有寄信谕旨，交江西巡抚毓科钦遵办理矣。为此知会。

————————————————————

(1)  此件据曾氏家藏手抄本《上谕廷寄补钞》补入。原件缺发文及收到日期。

101．附录明谕　江西停解浙江及各省协饷着户部速议 ⁽¹⁾ 九月

咸丰十一年九月初六日内阁奉上谕：

曾国藩奏，江西应拨之款，除京饷外，浙江及各省协饷一概停解等语。着户部速议具奏。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

102．附咨文　咨左宗棠官文等 ⁽¹⁾ （转录廷寄：着曾国藩左宗棠妥筹兼顾应援江西）九月初三日

为恭录咨会事。

为照本部堂于咸丰十一年八月十八日，准兵部火票递到军机处赞襄政务王大臣字寄——

钦差大臣两江总督曾国藩、帮办军务太常寺卿左宗棠：

咸丰十一年七月二十八日奉上谕：

毓科奏新昌、奉新股匪分陷靖安、武宁、义宁，现在调兵进剿情形折。据称：逆匪自窜据瑞郡，分陷新昌、奉新，因江省防多兵少，不敷攻剿，以致靖安、武宁、义宁等州县先后窜陷，省城为之戒严。现在新昌、义宁虽经收复，而瑞郡及奉、靖、武三县踞匪负隅如故。贼势披猖，距省均在二三十里不等。刘于淳以分军二千人当各路方张之寇，深恐不支。广信、抚州各防军，均为闽、浙、皖三路贼所牵制，此外无兵可调，省垣势颇岌岌。迭次飞催鲍超一军来江援应，并咨曾国藩就近饬催等语。前据曾国藩迭次具奏，左宗棠一军兼顾江、皖。瑞州各匪逼近南昌，业经饬调副将张运桂老湘营等军扼守，又有内河水师节节布置，刘于淳、鲍超等军分路防剿，省垣可以无虞。兹阅毓科所奏情形，江西贼势蔓延，必须赶紧剿办，克复各城。着曾国藩、左宗棠酌量缓急，妥筹兼顾，务使江西股匪次第肃清。鲍超一军，曾国藩谅已飞催策应。徽州既经克复，皖南军情亦当稍纾，左宗棠能否分投援应？并着妥为调度，毋误事机。将此由六百里谕令知之。钦此。

遵旨寄信前来。

同日并准片开：本日奉有寄信谕旨一道，贵大臣接奉后，即恭录一分，知照帮办军务太常寺卿左宗棠，钦遵办理可也。为此知会等因。

承准此，相应恭录咨会。为此合咨贵大臣、寺堂、部院，请烦钦遵查照施行。须至咨者：右咨钦命帮办军务太常寺正堂左〈宗棠〉、钦差大臣太子少保湖广阁督部堂官〈文〉、太子少保头品顶戴湖北巡抚部院胡〈林翼〉、江西巡抚部院毓〈科〉。

————————————————————

(1)  此件并照会鲍超，札知曾国荃等。

103．官军力解太湖城围及桐城安庆围师连获胜仗折 ⁽¹⁾ 八月十五日

奏为官军击退大股援贼，力解太湖城围及桐城、安庆围师连获胜仗各情形，恭折驰陈，仰祈圣鉴事。

窃逆首四眼狗自安庆败窜之后，复纠伪辅王杨辅清率大股匪党，号称十余万，自无为州窜赴英山，绕至宿松，希图攻扑太湖，为救援安庆之计。经奴才等先期咨行各军，缜密戒备。六月二十九日，该逆马步数万直抵太湖城外山岗，层层密布，势甚披猖。当经派守太湖之总兵胡裕发、沈俊德，副将巢日升，道员欧阳正墉，会同署安庆府知府孙振钟督率员弁兵勇，严密防守，俟贼逼近，齐开枪炮，伤毙悍贼多名，夺获马数十匹。贼遂溃退隐伏八里岗等处，维时天色将晚，又来贼万余人，喊声震天，我军镇静以待，贼不敢逼。

至初一日平明，贼于山岗排列长蛇阵势，巳刻，复有贼数万自龙山宫对岸至塔下，袤延二十余里，旗帜林立，分途诱敌。我军悉力稳守，讵二更后，大雨如注，该逆汹涌围扑，我军先以备御，枪炮连施，子如雨下，毙贼不计其数。直至初二日辰刻，逆众始行退遁，该总兵等即派副左等营跟踪追剿，赶至河干横截，又杀毙贼匪数十名，夺获贼马数十匹，辎重无算，生擒二十二名，讯明正法。该逆分股由黄泥港小池驲而逃。计是役，共毙贼千余名，夺获旗帜多件。此七月初一日，我军击退大股援贼，力解太湖城围之情形也。

旋准多隆阿咨称，探报四眼狗陈玉成与杨辅清各率大股约六七万人七月初二日由太湖下窜清河三桥头、高岭楼一带，绵亘四五十里，势欲勾结桐城股匪，包裹官军营盘，图解皖围。多隆阿遂派吉林、黑龙江各起马队驰赴马鞍山，择要堵剿，讵伪璋王林逆与吴如孝等于初十日辰刻率党六七千，由桐城西大路直至挂车河，排列队伍。黄文金亦率贼五六千，由桐城东路品亭驲东山头、蒋家山一带，绕至鸡公庙、麻子岭排。多隆阿亲率马队数十骑并饬步队各营，疾趋挂车河西，以备迎击。该逆见我军至，即摇旗吶喊，势欲过河猛扑。多隆阿当即派新中营参将谭仁芳、新左营即选知县杨德峻、新右营参将衔朱希广、飞虎中营记名总兵石清吉、飞虎左右等营副将刘宝国等，忠字、年字等营副将曹克忠等，亲兵开化等营副将余福象等，迎击璋逆、吴逆。又派精选中营总兵雷正绾、精选前营总兵杨朝林、精选左右营参将陈应杰等，胜勇等营副将赵既发等迎击黄逆，并派马队继之。部署既定，分途进剿，该逆整队死拒，鏖战三时之久，马步齐呼直上，纵横抄击，贼势披靡，弃械回奔，我军跟追直抵城根。城逆见我军追逼，遂由西、南、东三门出队拦阻。多隆阿复亲率新中、左、右三营，御西门之贼；派亲兵、开化、年字、忠字四营御东门之贼；派飞虎中、左、右三营，御南门之贼；派精选中、前、左、右营、胜勇、义中、得胜、左仁等营疾趋蒋家山，分攻贼垒。时已日暮，该逆奔入垒内，凭墙死拒，枪炮环施。我军奋不顾身，齐声并进，拔毁木城二道，施放火器，入垒延烧草棚，火光烛天，我军争先越濠，缘垒而上，斩贼多名。贼众夺路向东山头狂奔，马步将贼垒五座立时踏毁，跟踪追缴。该逆又于山东头齐队抗拒，我军乘胜直前，勇气百倍，战经数合，逆众纷纷败溃，当即将贼棚二百余处全行焚毁，败逆均向东路而逃，马步追杀十余里而回。是役共枪毙杀毙贼三千余名，生擒二十二名讯明正法，夺获骡马二十七匹，大铁炮二尊，抬枪、小枪、洋枪共六十余杆，旗帜刀矛无算，我军马步亦有伤亡。

旋于十二日黎明探报，狗、辅各酋大队麇集高河铺、马鞍山一带，分路来犯，焚毁民房，烟火四起，势甚猖獗，多隆阿登高瞭望，飞派马步队分击，而令雷正绾、王可陞各军绕攻贼后，马步冲突围剿，贼众立时溃逃，复经我军追杀多名。此七月初十、十一二等日，桐城围师剿退援贼，踏平贼垒，烧毁贼棚，大获胜仗之情形也。

又，据统领安庆全军即用道曾国荃禀称：前于菱湖两岸扫除贼垒，后因附城贼垒尚多，复经杨载福添调水师，会合陆师分道攻城，屡为炮石所阻。七月初十日，参将周万倬率新后营水师，唐学发等率副左营将东门以北贼垒一座奋力踏平，毙贼甚多。十一日，曾国荃派程学启带开字营，乘胜攻北门外三石垒，弁勇从炮眼跃入，生擒贼二百七十余名，内有伪将军及军政司先锋等贼目，均经正法，夺获大炮六尊，抬枪、小枪、刀矛二百八十余件，子药三千余斤，即派程学启驻守北门，扼贼出城之路。十二日夜，曾国荃派刘连捷之副后营、李宝贤之后左营、张胜禄之义字营，会同水师月夜出队攻城。复派程学启带开字营投诚勇丁潜至北门附城石垒，设计跃入，贼首仓皇失措，程学启乘机猛攻。彭毓橘、萧孚泗、张光明、黄思学等各率队策应，又将三垒奋力攻毁，生擒老贼八百三十七名，内有伪侯、丞相、先锋、指挥、检点等贼目十余名，讯明一并正法。夺获大小炮位十四尊，抬枪、刀矛、旗帜八百余件，伪印十一颗。是夜，水师又与新后营焚毁东门外月城。此安庆围师水陆攻城，并毁平城外石垒之情形也。

据胡裕发、曾国荃等先后驰禀前来。奴才等查此次逆首伪英王陈玉成自前次安庆败窜之后，由无为州纠合大股匪党绕道下窜，意图占踞太湖阻抗我师，以解皖围。我军谋定后动，杀贼千余，立解太湖贼围，而桐城各军同时大捷，安庆围师攻克近城贼垒，斩馘甚众，城贼已同槛兽。现仍水陆进攻，期速得手，惟侦知援贼又到关外焚烧民房，旬日内必有数大战。除谆饬各军慎密戒备昼夜严防，一面力图克复坚城，尽歼丑类，仰慰宸廑外，阵亡之蓝翎尽先千总朱耀彩，六品军功曾招发冲锋陷阵，临敌捐躯，殊堪悯恻，均请旨交部从优议恤，以慰忠魂。此外伤亡弁勇，查明分别办理。所有官军击退大股援贼，力解太湖城围，及桐城安庆围师连获胜仗各情形，谨会同湖北抚臣胡林翼、安徽抚臣李续宜、帮办军务福州副都统多隆阿缮折，由驿五百里驰奏，伏乞皇上圣鉴训示。谨奏。

咸丰十一年八月十五日军机处赞襄政务王大臣奉旨：“另有旨。”钦此。

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩领衔具奏。日期为朱批之日。

104．克复安徽省城贼众尽数歼灭及攻剿详细情形折 ⁽¹⁾ 八月二十五日

奏为官军克复安徽省城，合城贼众尽数歼灭无一漏网及攻剿详细情形，恭折由驿驰奏，仰祈圣鉴事。

窃安庆围师自七月初十至十二日，先后毁平城外石垒，屡获大胜，曾经奴才等会折具奏。连日力攻坚城，至八月初一日，即克复安庆省城，大概情形，业经两江督臣曾国藩于八月初二日又行专折奏报在案。奴才等详查，自十三日道员曾国荃又率师攻破北门外石垒二座，城贼自是日蹙。查狗逆陈玉成于本年春率党上援，间经我军击败后，未及两月又纠合伪辅王杨逆及洪逆、朱逆等，共贼四五万人于十六、十七、十八、十九等日陆续入关，焚烧民舍，在关口、毛岭、十里铺一带扎四十余垒，散布山岗，昼则旌旗林立，夜则火光触天。其贼众较前次倍多而凶焰益炽，城贼亦列队西门遥遥相应。二十日申刻该逆出全队扑我后濠，分十余而来，皆卷旗疾趋而进。其扑西北一隅者，势甚汹涌。我军不动声色，俟其逼近濠根，然后以枪炮群子轰击，毙贼无数，至四更时始行退去。二十一夜仍猛扑如前，经我军严密堵击，贼未能逞。二十二早，有先锋悍贼数百人入中路之第二层濠内，而于第一层濠外修筑月墙以避我军炮子。曾国荃虑其占踞护军营盘之后，派数十人追出濠外以踏毁之，并亲率萧孚泗、张胜禄、张光明、周惠堂、李臣典，带吉中各营队伍及护军营黄思学、滕嗣武等，于该处修炮垒一座，占住要地并分一支伏于内濠之右，派彭毓橘带中军伏于内濠之左，以防援贼冲突。甫修垒间，毛岭、十里铺及关上之贼均倾巢而出，由盐河口至十里铺以东层层排列，漫山遍野，其扑中路者约万余人，蜂拥而来，直至新垒之下，我军以枪炮三面夹击，子如密雨，贼之伤毙者尸满田垄。乃狗、辅两伪王亲自督阵，擂鼓发号，贼退即挥刀砍之，前者已死，后者继进，猛扑十余次，未尝稍退。戌刻，我军之新垒筑成，其伏于内濠之队伍亦连环收入。该逆扰扑不休，以火蛋掷入垒内，我军于枪炮之外杂以乱石，并用喷筒火蛋烧之，贼始却退，未几而后队之贼仍大呼齐进，声震山谷。曾国荃督率各弁勇拼力稳击，自夜达旦。其犯西北两路者亦猛扑数次，经彭毓橘、张诗日、凌荫廷、李宝贤、刘连捷等以炮火击退。

是役也，该逆猛扑半日一夜之久，始行收队，贼之精锐实伤毙三千余名，援贼凶锋大挫。先是曾国荃以湘后左右营所守之西路、长濠兵力尚嫌单薄，于二十二日抽拨东路李祥和一营助守盐河口一段，而管带湘垣营曾贞幹带伍助守正北后濠。二十三日至二十八日该逆每日列队濠外，夜深则轮扑后濠，曾国荃与曾贞幹、彭毓橘及各营官严为戒备，贼伏则静以待之，贼扑则枪炮轰击。统领淮扬水师黄翼升及各营水师亦由盐河口开炮，横击毙贼无数。二十七日夜，击毙黄衣贼目数名，次早于濠外搜获贼尸，有伪豫侯、丞相等伪照，抛弃军械，纵横满地，该逆既屡挫于西北，又欲从中路冲突，是以于菱湖北岸陆续筑垒十余座。二十九日夜，贼以大队扑垒而暗畀小划，欲从西路之湖汊，偷送米粮入城。蔡国祥率炮船阻截概行抢夺，其扑水边营垒者亦经朱洪章、朱惟堂督率各弁勇，与水师炮船并力击退伤毙之，皆纷纷抬去。是夜城中派伪梁天福刘真送洋炮出城，经万化林率炮船围击，生擒一名。刘逆及各贼皆落水而死。此自十六日援贼入关，昼夜猛扑后濠至二十九日夜，均经我军击退之实在情形也。

是日，两江督臣曾国藩派陈湜带吉后营亦到濠内。三十日，曾国荃于菱湖南北两岸扼要之处扎垒四座，派人驻守，与水师共为严防。贼划愈难出入。适我军所挖地道业已开竣装药，而城内之贼益形慌乱，加以米粮尽绝，迭讯贼供，称贼酋张潮爵、陈时安、吴定彩、叶芸来、陈仕荣、施永通、梁甲贤等将由水路逃遁等语。三十夜，火药装成，地道封口，密置火信，以五更发火轰开北门之西城，墙垣坍塌。曾国荃派信字、节字、义字、开字、振字、后左、副后各营队伍分班层进登城，分东西两路齐杀。贼从南门投江，死者无数。水师各营从东西两路轰击西门二垒，贼经后左、副后、振字、义字各营杀尽；东门之贼，经新后、吉左、湘恒、智字、长胜各营队伍杀尽；北门正街一路之贼，经中军严字、智字、和字、护军及马队各营队伍杀尽；其从百花亭跳城逃出之贼，经水师营官万化林、蔡国祥派队杀尽。众贼酋死于乱军之中，有擒杀者，有溺毙者。此八月初一日卯刻克复安徽省城杀贼净尽之实在情形也。其菱湖中空一段援贼数垒，亦经长胜、吉左、智字各营队伍攻扑焚烧，杀贼千余人。陈、杨各逆远望我军克城，俱为胆落，退遁集贤关外。据曾国荃及水师营先后禀报前来。

奴才等查安徽省城，沦陷九载，楚军自攻克九江后节节扫荡，旋于去岁进兵，水陆合围城内之贼不下三四万。逆酋陈玉成纠合南北两岸悍贼迭次上窜，图解官军之围；其桐城援逆，经奴才多隆阿力阻凶锋，迭次斩擒无算，未能合并，复经奴才等督饬多营陆仰将援贼痛剿，各营水师扼断接济。曾国荃率围军昼夜稳守长濠。该逆乃以上犯为牵制之计，今春纠合捻众间道入楚。奴才等坚守卧汉原件如此。要地，使该逆无由逞志，仍飞饬前敌围师加动〔劲〕环攻，绝其援应。一面就上游兵力分途剿办，迨诸路得手攻克德安而后，贼之狡计愈穷。此次英、辅、玕、朱四伪王入闽〔皖〕，号称十万，自十六至三十夜猛扑长濠至十余，顷经水路各营全力堵御，前后伤毙贼众六千余名。

迨克复省城之日，除释放妇女老幼数千人外，又杀贼及溺毙之贼实数一万六千有奇，洵足伸天讨而快人心。此皆仰蒙大行皇帝天威，圣至洪福，文武齐心，士卒用命，故能克复名城，大挫凶焰，东南大局渐可挽回。所与水陆各营统领将官，谨开单随折吁请圣恩奖叙，其在事尤为出力及节次阵亡各弁，容俟奴才等查明，分别汇保请恤，出自皇上鸿施。所与克复安徽省城各情形，谨会同湖北巡抚臣胡林翼、安徽巡抚臣李续宜、福建水师提督臣杨载福、帮办军务副都统奴才多隆阿恭折具奏，由驿六百里驰奏，伏乞皇上圣鉴训示。谨奏。

咸丰十一年八月二十五日军机处赞襄政务王大臣奉旨：“另有旨。”钦此。

附保单一

谨将功绩最著各员，随折先行缮单请奖，候恩施。

计开：

陆师各营

蓝翎五品衔即选知县彭毓橘，请免选直隶州，以知府留于两江补用，并请赏换花翎。

花翎江西补用副将萧孚泗，请以总兵交军机处记名，请旨简放，并请赏加提督衔。

花翎总兵衔江西补用副将张胜禄，请以总兵交军机处记名，请旨简放，并请赏加提督衔。

花翎湖南补用都司朱洪章，请免补游击，以参将仍留湖南补用，并请赏给勇号。

花翎江西推补副将李宝贤，请以总兵交军机处记名，请旨简放，并请赏给勇号。

花翎江西即补知府刘连捷，请以道员仍留江西补用，并请赏给勇号。

花翎副将衔湖北即补参将张光明，请以副将仍留湖北补用，并请赏给勇号，加总兵衔。

花翎湖北即补参将周惠堂，请以副将仍留湖北补用，并请赏加总兵衔。

湖北即补参将张诗日，请以副将仍留湖北补用，并请赏给勇号，加总兵衔。

花翎即选直隶州知州凌荫廷，请以知府留于两江补用，并请赏加道衔。

花翎总兵衔即选副将罗逢元，请以总兵交军机处记名，请旨简放，并请赏给勇号。

花翎江西补用都司彭万全，请免补游击，以参将仍留江西补用。

花翎尽先参将周万倬，请以副将归于两江补用，并请赏给勇号。

蓝翎尽先都司陶保堂，请免选游击，以参将归于两江补用，并请赏换花翎。

蓝翎候选同知陈湜，请以知府留于两江补用，并请赏换花翎。

花翎尽先即选副将李祥和，请赏给勇号，并加总兵衔。

花翎参将衔湖北即补游击黄思学，请免补参将，以副将仍留湖北补用，并请赏加总兵衔。

蓝翎尽先都司滕嗣武，请免选游击，以参将归于两江补用，并请赏换花翎。

花翎湖南即补游击朱维，请免补参将，以副将仍留湖南补用。

花翎尽先游击武明良，请免补参将，以副将留于两江补用。

蓝翎尽先都司杨镇南，以游击留于两江补用，并请加参将衔，赏换花翎。

花翎尽先游击曾昭礼，请免补参将，以副将留于两江补用。

尽先参将朱惟高，请以副将留于两江补用，并请赏加总兵衔。

蓝翎都司衔即选守备刘祥胜，请免选都司，以游击留于两江补用，并请赏换花翎。

花翎游击晏恭山，请免补参将，以副将尽先补用，并请赏给勇号。

五品衔即选知县彭椿年，请赏戴花翎，并请赏给正五品封典。

候选知县易良虎，请加同知衔，并请赏给正五品封典。

候选训导黄润昌，请以知县留于两江补用，并请赏加五品衔。

蓝翎同知衔即选知县曾席珍，五品衔即选知县罗麓森，均请仍以知县留于两江即补，并请赏换花翎，赏给正五品封典。

花翎江西补用守备郭松林，请免补都司，以游击仍归江西补用，并请赏给勇号。

蓝翎千总衔把总倪桂，请免补守备，以都司归部选用，赏换花翎。

蓝翎把总罗雨春，免补千总，以守备归部选用，并加都司衔，赏换花翎。

候选从九李肇铎，请以县丞归部，不论双单，遇缺即选，并请赏加五品衔。

安徽寿春镇总兵王明山，请赏加提督衔。

总兵衔尽先副将湖南武冈营游击丁泗滨，请交军机处记名，遇有总兵缺出，请旨简放。

总兵衔尽先副将湖南沅州协晃州守备何瑞祥，请交军机处记名，遇有总兵缺出，请旨简放。

总兵衔贵州遵义协副将李济清，请交军机处记名，遇有总兵缺出，请旨简放，并请〈赏加〉勇号。

总兵衔尽先副将广东南韶连镇标右营守备蔡国祥，请交军机处记名，遇有总兵缺出，请旨简放，并请〈赏加〉勇号。

尽先副将彭楚汉，请赏加总兵衔，并请〈赏加〉勇号。

总兵衔尽先副将刘正隆，请赏加勇号。

尽先副将唐学发，请赏加总兵衔并勇号。

副将衔尽先参将罗进贤，请以副将遇缺尽先选用，并请加总兵衔，赏加勇号。

蓝翎尽先游击郭明鳌，请免升参将，以副将遇缺尽先选用，并请赏换花翎。

尽先游击蔡定发，请免升参将，以副将遇缺尽先选用。

尽先参将赵三元，请以副将遇缺尽先选用，并请赏加勇号。

尽先游击韦志俊，请以参将遇缺尽先选用，并请赏加副将衔。

参将衔尽先游击邓万林，请以参将遇缺尽先选用，并请赏加副将衔。

总兵衔尽先副将杨占鳌，请赏加勇号。

尽先都司罗宏裕，请免升游击，以参将遇缺尽先选用。

总兵衔即补副将万化林，请交军机处记名，遇有总兵缺出，请旨简放。

军机处赞襄政务王大臣奉旨：“览。”钦此。

附保单二

谨将守围接仗尤为出力人员酌拟奖励，敬缮清单，恭呈御览。

副都统用土默特营总兵乌尔贡扎布，拟请赏加勇号。

直隶候补副将常存，拟请记名，以总兵用。

尽先副将莱州营参将玉山，拟请赏加总兵衔。

候补参将保德，拟请免补参将，以副将用，先换顶戴。

尽先参将抚标右营游击绪纶，拟请免补参将，以副将用，先换顶戴。

候补游击傅万清，拟请免补游击，以参将用。

梁山营都司孙大用，拟请以游击用。

题补登中营守备金国宝，拟请以都司用，先换顶戴，并赏换花翎。

守备衔拔补临清营千总唐文箴，守备衔即墨营千总马凌霄，均拟请以守备尽先补用，并赏换花翎。

都司衔尽先守备右营把总程斗山，拟请免补守备，以都司用。

五品蓝翎尽先把总姜顺，五品蓝翎尽先把总李元，均拟请免补把总，以千总尽先补用，并赏换花翎。

军机处赞襄政务王大臣奉旨：“览。”钦此。

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩领衔具奏。日期为朱批之日。

105．恭慰大孝折八月二十七日

奏为恭慰大孝，仰祈圣鉴事。

窃臣接准兵部咨称，咸丰十一年七月十八日奉上谕：

道光三十年皇祖宣宗成皇帝大事，皇考仍遵嘉庆二十五年成例，停止各省将军、督抚、提镇、藩、臬及盐关、织造等来京叩谒梓宫。今皇考大行皇帝在山庄升遐，恭奉梓宫回京，除热河都统本在热河，直隶总督已谕前来热河叩谒梓宫外，其余直隶各大员俱不必前来。各路统兵大臣，各省将军、督抚、副都统、提镇、城守尉，并盛京侍郎、奉天府尹、西北两路将军、大臣，及学政、织造、关差等，均不必奏请前来，致旷职守。各该大臣，将军、督抚、提镇等，受皇考深恩，惟当竭诚尽职，以期无负委任，不在仪节虚文也。将此通谕知之。钦此。

痛惟大行皇帝临御寰宇十有二年，无日不在战兢惕厉之中。值时局之多艰，惟贞持以宏济，圣德之忧劳坚忍，盖从古所未有，亦薄海所共知。乃事机之方转，处遏密而兴悲。臣以愚陋，忝膺重任。不克进兵金陵，大伸天讨。即克复安庆，亦不获早奏捷音，博玉几末命之欢。悲痛之余，弥深愧憾。亟思叩谒梓宫，一展哀忱，钦奉谕旨，停止入谒。瞻望阙廷，神魂震怆。理合专弁进京，恭慰皇上大孝。伏冀节哀顺变，珍重保卫，远师《访落》、《小毖》，近法世祖、圣祖冲龄继序，匕鬯无惊，以答中外臣民之望。臣不胜哀恋恳切，伏乞皇上圣鉴。谨奏。

106．安徽省城酌派司道大员分任责成折九月初九日

奏为安徽省城酌派司道大员，分任责成，恭折奏祈圣鉴事。

窃安庆克复以后，臣移驻省城，诸务纷集，无一司道大员分任其责，实有丛脞不胜之虞。查向来定例，随总督驻扎江宁者，有布政使一员，粮道一员，盐道一员；随皖抚驻扎安庆者，有布政使一员，按察使一员。近因两省沦陷，本缺各员侨驻淮、扬、泗、颍等处。臣忝任江督年余，无司道一人相随，虽佐杂微员，必须亲自札委，刑名钱谷，必须亲自综核，不特体制不合，亦且精力难周。若不急为部署，深虑亲细务而误大局。

再四筹思，拟于安庆省城酌派司道数员，分任其责。如江宁布政使王梦龄，现在署理漕运总督，驻扎淮安。应另派一人署理该缺，随臣同驻安庆，管辖上游印委各员。凡苏省官员来营禀到者，由该司查照班次，酌量委用。凡皖省官员距颍州太远者，升迁调署，由该司权代详办。又如安徽按察使张学醇，现在驻扎临淮，声息不通。应另派一人署理该缺，随驻安庆，管理安、池、徽等郡刑名、驿传事务。又如江安粮道王朝纶，现在代办江北粮台，驻扎扬州。应另派一人署理该缺，随驻安庆，专管皖省七府漕粮事件。该缺之职，向章本管苏粮三府、皖粮七府也。又如江宁盐巡道邢春第，现未到任。亦应另派一人署理该缺，随驻安庆，专管淮盐事件。此四缺者，分别署置，庶几职有专司，思不出位。臣得官盛任使之效，庶几专心军旅，用志不纷，间或驰赴各府巡察营务，亦不至抛废公事，实于军务、地方两有裨益。理合先行具奏。除俟遴选得人，再将四缺陆续奏派署理、请旨遵行外，所有安徽省城酌派司道大员分任责成缘由，恭折附驿驰奏，伏乞皇上圣鉴训示。谨奏。

咸丰十一年九月三十日军机处赞襄政务王大臣奉旨：“依议。”钦此。

107．鲍超一军追贼抚州克复铅山县城折九月初九日

奏为鲍超一军追剿伪忠王股匪，于湖坊、河口等处大获胜仗，克复铅山县城，恭折奏祈圣鉴事。

窃鲍超一军在丰城西岸大获胜仗，臣于八月初二日具奏在案。该逆退出丰城后，大股盘踞白马寨、小塘墟、西竹墟等处，分股窜小江口、大江口一带。鲍超于二十七日过河进剿白马寨、小塘墟一带之贼，沿山抄击，分途齐进。该逆纷纷败窜，我军连日追剿。该逆前有另股围攻抚州，经抚州府知府钟峻、县丞刘于浚既阖城官绅登陴固守。八月初四日，鲍超一军追至城下，抚州之围立解，该逆望许湾大路而逃。此丰城捷后，全军东渡追贼至抚州之情形也。

先是，七月下旬，安庆援贼多而且悍，臣调鲍超驰援江北。该镇于初五日兼程回援，初十日行距省四十里之武扬渡，始知安庆业已克复，乃遂星夜折回，于十四日再抵抚州。查得该逆大股已窜往贵溪、双港、湖坊、河口一带，会合湖坊之花旗广匪三股，贼众号称二十余万，蔓延数百里，层层筑垒，意图回窜，并分股窜往弋、贵、广信一带。鲍超于十五日自抚郡进兵，冒雨遄行，二十日驰抵贵溪。贵溪之贼闻风逃遁，人心稍定。二十二日五鼓，鲍超率队进剿，卯刻，行抵双港。该逆首伪忠王李秀成于先日由河口率众至湖坊，勾结孝天豫朱逆、观天燕童逆、勤天福余逆、享天禄黄逆并花旗广匪等股，整队迎敌，汹涌如潮。鲍超饬宋国永、颜绍荣、王衍庆、刘玉堂等由中路进，饬陈由立、熊铁生、易昌焕、明兴等由左路进，饬黄庆、吴腾芳、翦炳南、伍华瀚等由右路进，又饬娄云庆、刘顺隆、李文益等由东路抄击，张玉田、谭胜达、唐仁廉等由西路抄击。五路齐举，自卯至巳，鏖战三时，该逆纷纷大败，抛弃器械，翻山越岭，夺命狂奔，我军追杀六十余里，该逆尸骸相藉，沿途毙贼一万余名，坠岩落涧死者尤多；将双港、九思岩、同田、河口、湖坊一带贼垒七十余座全行踏平；生擒长发老贼近二千名，内有保天安、豫天福、晓天燕、成天豫、顶天侯、中天侯、检点、丞相、指挥、监军、司马等官，讯明正法；夺获伪印一百四十一颗，枪炮刀矛旗帜山积。追至河口，该处踞贼一并驱逐，即在河口驻宿，少为休息。此二十二日扫清双港、湖坊、河口等处踞贼、大获胜仗之实在情形也。

是夜，探马回称：湖坊、河口之贼败往铅山者，皆盘踞于东门外三十里之梓墟一带，意欲勾通城内之贼，抗拒官军。四鼓初转，鲍超率领马步全军进攻铅山。卯刻，已抵城外。该逆于北门外坚筑七垒，与城内之贼相为犄角，猝见我军之至，施放枪炮，凭墙堵御。鲍超饬令陈由立、谭胜达分投攻垒，拔开鹿角，拥入濠边。该逆枪炮如雨，我军勇气百倍，一拥而登，先将左路贼垒踏平，旋将右六垒踏毁，垒中之贼，尽数歼除。各营乘胜揭水过河，分段攻城。贼于城上施开枪炮，相持两时之久。鲍超亲执桴鼓，如墙并进。火箭燃烧城内药桶，贼众慌乱，副将谭胜达即缘梯登城。该逆见势不支，潜开东门逃走。我军先登者立开北门，迎各营一齐入城，登将铅山县城克复。追杀六十余里，该逆尸横遍野，生擒老贼八百余名，夺获伪印四十三颗，将梓溪一带踞贼全行剿洗。马队追过广信，立解郡围。此二十三日踏毁城外贼垒，克复铅山县城之实在情形也。

伏查闽贼三起与花旗广匪先后由建昌窜至广信，盘踞双港、九思岩、河口、湖坊、铅山一带两月有余，蔓延极广。又加伪忠王一股由抚州回窜该处，并聚一路，声势浩大。经鲍超痛剿两日，扫平贼垒八十余座，克复铅山县城，周围追击二百余里，风驰电掣，洵足彰天讨而快人心。所有阵亡之花翎都司王友得，尽先都司黄友胜，尽先守备周有胜，守备衔千总赵胜武、千总封乐善，尽先把总高林芳，蓝翎外委李安旺、方祥应，尽先外委邹富友、萧于成、周凤禄等，力战捐躯，深堪悯恻。应请旨交部从优议恤，以慰忠魂。尤为出力之尽先副将谭胜达，请加总兵衔并赏加巴图鲁名号。副都统衔协领明兴，请以副都统记名简放，并请赏加巴图鲁名号。尽先副将李文益、刘玉堂二员，均请赏加巴图鲁名号，尽先副将刘顺隆，赏加总兵衔。尽先副将王衍庆、熊铁生二员，均请赏加总兵衔。知府衔四川即补直隶州知州伍华瀚，请免补直隶州，以知府仍留四川遇缺即补，并请赏加巴图鲁名号。知府衔湖北即补直隶州知州鲍继高，请免补本班，以知府仍留湖北遇缺即补。副将衔尽先参将李定贵，请免补参将，以副将尽先补用，并请赏加巴图鲁名号。副将衔尽先参将唐仁廉、翦炳南二员，均请以副将尽先补用。其余出力文武员弁，吁恳天恩，容臣查明保奖。所有鲍超一军于湖坊、河口等处大获胜仗，克复铅山县城各缘由，恭折由驿五百里驰奏，伏乞皇上圣鉴训示。谨奏。

咸丰十一年九月三十日军机处赞襄政务王大臣奉旨：“另有旨。”钦此。

108．请将鲍超补授提督实缺片九月初九日

再，记名提督绥靖镇总兵鲍超，骁勇罕匹，转战安徽、湖北、江西三省，所向克捷。本年正月破黄文金大股于洋塘，四月破刘玱琳大股于安庆，厥功甚伟。其部下各营官如丰城案内随折请保加提督衔之记名总兵宋国永、陈由立、黄庆，请保记名总兵之娄云庆、张玉田等，皆陷阵冲锋，战功卓著。此次克复铅山县城，连解抚州、广信两郡重围，当口粮久缺之候，行烈日骤雨之中，竭力奔驰，不得少休，未满两月，将江西腹地各贼一律扫除，全省肃清，实属劳苦功多。可否吁恳皇上特恩，将鲍超补授提督实缺，抑或另有恩奖之处？恭候圣裁。其所部之记名总兵宋国永、陈由立、黄庆、娄云庆、张玉田等，均请以次补授总兵实缺，以示懋赏而励戎行。是否有当？伏乞圣鉴训示。谨奏。

咸丰十一年九月三十日军机处赞襄政务王大臣奉旨：“另有旨。”钦此。

109．请将福建按察使张运兰留营片九月初九日

再，布政使衔河南开归陈许道张运兰，奉旨补授福建按察使，例应具折谢恩，奏请陛见赴任。查该司统带湘勇驻扎徽州，逼近群贼巢窟，刻下伪侍王股匪在浙之严州，伪辅王股匪在皖之宁国，距徽州仅二百里内外，防剿吃紧。张运兰实属军中不可少之员，势难令其即赴福建新任。即照例迎折北上，由臣派员暂管，亦无人可以接办。相应奏明，请旨饬下福建督抚，将福建按察使一缺，遴员署理；一面准臣行知张运兰，俟军务稍平，再行奏请陛见。臣为军营得人，攻剿吃紧起见。是否有当？伏乞圣鉴训示。谨奏。

110．降贼候补知县孙润凌迟处死片九月初九日

再，安徽候补知县孙润，自道光十四年到皖，历署黟、泾、灵壁、颍上、望江、绩溪、当涂、凤阳等八县，最后于咸丰二年署理铜陵县事。三年正月，粤匪到铜陵，孙润开城降贼，随入安庆省城，充当怀宁县监军伪职。本年八月初一日，官军攻克安庆，孙润自东门逃出，经兵勇拿获，解营审讯，一一认供不讳。据委员录供具详前来。臣以孙润罪大恶极，衣冠败类，比饬凌迟处死，以彰国法。理合附片奏明，伏乞皇上圣鉴。谨奏。

111．附录廷寄　着官文曾国藩等援应寿州九月十三日

咸丰十一年九月十三日，准兵部火票递到军机处赞襄政务王大臣字寄——

钦差大臣大学士湖广总督官文、钦差大臣两江总督曾国藩、头品顶戴湖北巡抚胡林翼、安徽巡抚李续宜：

咸丰十一年八月二十七日奉上谕：

本日据翁同书奏，苗练围攻寿城，城破在即，情形万分危急各折片，业经谕知袁甲三、李世忠赶紧派兵驰往救援矣。前因寿州情形紧急，曾谕官文等拨兵驻扎三河尖以壮皖军声援。嗣据李续宜复奏，宜先复安庆而后可图进取。现在寿州自正月被围，已经七月。苗沛霖与寿州团练寻仇起衅，迨杀死徐立壮等后，仍不肯撤围，必欲攻破寿州。袁甲三派张学醇、博崇武前往和解，而寿州绅民谓其袒护苗练，并因苗沛霖擅杀蒙时中，以致州民愤激死拒。

苗沛霖受粤逆伪职，叛迹显然，断不能再事迁就。袁甲三已专意主剿，而苗练人数众多，能否剿办，尚未可定。此时寿州无饷无兵兼无守将，孤城岌岌可危。昨据贾臻两次奏报，探闻楚军克复安庆后，并克复桐城、舒城、庐江各城。楚军东征，本为肃清皖北。今诸城次第克复，或分拨劲旅进援寿州，或驻兵六安、三河尖一带联络声势，亟须早为布置，使苗练有所顾忌。着官文、曾国藩、胡林翼、李续宜通盘筹画，迅速办理。楚军克复安庆后，势如破竹，必能乘此声威，剿除皖北逆匪也。将此由六百里加紧各谕令知之。钦此。

遵旨寄信前来。

112．附录廷寄　着仍遵前旨迅援寿州九月二十九日

咸丰十一年九月二十九日，准兵部火票递到军机处赞襄政务王大臣字寄——

钦差大臣大学士湖广总督官文、钦差大臣两江总督曾国藩、头品顶戴湖北巡抚胡林翼、安徽巡抚暂署湖北巡抚李续宜：

咸丰十一年九月十二日奉上谕：

前因翁同书奏苗练围攻寿州，情形危急，当经谕令官文等酌量移得胜之师，迅援寿州，或驻兵六安、三河尖一带，以壮声势。

本日据袁甲三奏：皖省军务吃紧，上游楚师得手，贼势已松，请饬催李续宜克日来皖，联络楚、豫声势一折。李续宜现署湖北巡抚，未能遽行赴皖。惟苗练围攻寿州，捻匪肆扰豫东，亟需认真剿办，以遏该匪等北窜之路。现在舒、桐等处均已克复，多隆阿、曾国荃等军如能分拨扼要进扎，与袁甲三之兵声势联络，相机会剿，则苗练、捻匪均可渐就肃清。着官文、曾国藩、胡林翼、李续宜仍遵前旨，酌量情形，迅速筹办，毋误事机。将此由六百里各谕令知之。钦此。

遵旨寄信前来。

113．附录廷寄　着即饬新授衢州镇总兵朱品隆迅赴本任十月初四日

咸丰十一年十月初四日，准兵部火票递到军机处赞襄政务王大臣字寄——

钦差大臣两江总督曾国藩：

咸丰十一年九月十八日上谕：

瑞昌、王有龄奏：衢防紧要，请饬总兵赴任防剿等语。暂留衢防之候补总兵李定太，已派帮办徐、宿剿匪事宜，即需绕道赴徐防剿。惟衢州防务正当吃紧，浙省并无统兵大员可前往接办。着曾国藩即饬新授衢州镇总兵朱品隆迅赴本任，统领衢防各军，接办防剿事宜，以便李定太交卸起程，是为至要。将此由六百里谕令知之。钦此。

遵旨寄信前来。

114．附录廷寄　饬迅拨劲旅立解寿围并着严树森等军严防苗沛霖军纷窜十月十二日

咸丰十一年十月十二日，准兵部火票递到军机处赞襄政务王大臣字寄——

钦差大臣大学士湖广总督官文、钦差大臣两江总督曾国藩、湖北巡抚李续宜、安徽巡抚彭玉麟、署安徽巡抚贾臻、督办剿匪事宜河南巡抚严树森、帮办剿匪事宜团练大臣都察院左副都御史顺天府府丞毛昶熙、督办徐宿剿匪事宜山西太原镇总兵田在田：

咸丰十一年九月二十四日奉上谕：

前据袁甲三等奏，皖省军务吃紧。迭经谕令官文等酌量分拨兵勇会剿苗练。本日据袁甲三奏：苗沛霖怙恶不悛，已将该员革职，拔去花翎，撤去勇号，令李世忠等督率大兵声罪致讨矣。袁甲三片奏：有传闻寿州城南到有楚师，已与苗逆接仗大胜之语。是否官文等已遵前旨派兵进剿，尚未见奏报。现在寿州被围，危在旦夕。安庆、舒、桐均已克复，楚军谅可分拨。着官文、曾国藩、李续宜、彭玉麟迅即派拨劲旅，分道并进，立解寿围。并与李世忠各军联络声势，务令逆练授首，以期廓清皖北。苗沛霖党羽苗金开等，窥伺豫省，久欲肆扰，亟须防其勾结粵、捻各匪北犯。陈州、徐、宿一带地方紧要，着严树森、毛昶熙、田在田严为防范，毋任纷窜。并着贾臻迅速派队由颍上、正阳一路，会合李世忠等，奋力夹击，不得延误。将此由六百里各谕令知之。钦此。

遵旨寄信前来。

又准军机处片开：“本日奉有寄信谕旨一道，贵大臣接奉后，即知照安徽巡抚彭，一体钦遵办理可也。为此知会。”

115．附录廷寄　苗沛霖应剿应抚饬妥筹商办 ⁽¹⁾ 十月

议政王军机大臣字寄——

钦差大臣大学士湖广总督官文、钦差大臣两江总督曾国藩、安徽巡抚彭玉麟、湖北巡抚李续宜：

咸丰十一年十月二十三日奉上谕：

前据官文等奏，派兵驻扎霍、六，与寿州联络声势。如湖北肃清，无为等处官兵得手，即可令曾国荃等相机进剿。兹据袁甲三奏，苗沛霖攻破寿州后，李世忠等进攻怀远获胜。因翁同书信致该大臣，称苗沛霖愿意求抚，已令李世忠等暂行撤队。而另折又称，剿抚两难，如能添调马队，拨给饷需，即可将苗逆扫荡各等语。已谕知袁甲三，将应剿应抚，速行酌定妥办。惟袁甲三于苗沛霖一事，或剿或抚，尚无把握，官文等惟当饬令带兵各员，与袁甲三商定办理，庶不致剿抚两歧。彭玉麟身任皖抚，应将此事悉心筹画。现在随州及无为州，俱已据官文等奏报克复。曾国荃一军如能绕越和、含，取道滁、全，与袁甲三会合，即可壮皖军声势。无论苗练应剿应抚，均有裨益。倘曾国荃不能分身，应如何派拨一军间道驰赴颍、寿，抑或彭玉麟亲赴颍、寿，相机办理，均着官文、曾国藩、李续宜妥为商办，以顾长淮大局，毋稍迟误。将此由六百里各谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

116．沥陈前湖北抚臣胡林翼忠勤勋绩折十月十四日

奏为湖北抚臣忠勤尽瘁，勋绩最多，恭折奏祈圣鉴事。

窃前湖北抚臣胡林翼，由翰林起家，洊历外任。咸丰五年三月，蒙先皇帝特达之知，由贵州道员，不及半载，擢署湖北巡抚。当是时，武汉已三次失陷，湖北州县大半沦没，各路兵勇溃散殆尽。胡林翼坐困于金口、洪山一带，劳身焦思，不特无兵无饷，亦且无官无幕，自两司以至州县佐杂，皆远隔北岸数百里外。一钱一粟，皆亲作书函，向人求贷，情词深痛。残破之余，十不一应。至发其益阳私家之谷以济军食，士卒为之感动。会湘勇自江西援鄂，军势日振。六年十一月，攻克武汉，以次恢复黄州等郡县。论者以为鄂省巡抚可稍息肩矣。胡林翼不少为自固之计，悉师越境，围攻九江，又分兵先救瑞州。督抚之以全力援剿邻省，自湖北始也。九江围剿年余，相持不下，中间石达开自江西窥鄂、陈玉成自皖北犯鄂者三次，胡林翼终不肯撤九江之围回救本省之急。或亲统一军，肃清蕲、黄，或分遣诸将，驱归皖、豫，卒能克复九江，杀贼净尽，为东南一大转机。浔功甫蒇，复奏明以全鄂之力办皖北之贼。迨李续宾覆军于三河，胡林翼先以母丧归籍，未满百日，闻信急起，痛哭誓师，不入衙署，进驻黄州。论者又以李续宾良将新逝，元气未复，但可姑保吾圉，不宜兼顾邻封。胡林翼不以为然，惊魂甫定，即派重兵越二千里援解湖南宝庆之围。援湘之师未返，又议大举图皖。是时臣国藩方奉入蜀之命，胡林翼留臣共图皖疆，先灭发匪，保三吴之财赋，雪溥天之公愤。绘图数十纸，分致臣与官文暨诸路将领，昼夜咨谋。十年春间，大战于潜山、太湖，相继克之。遂定围攻安庆之策，亲驻太湖督剿。本年五月，回援鄂省，病中犹屡寄臣书，缕陈勿撤皖围、力剿援贼之策。故安庆之克，臣前奏推胡林翼为首功，此非微臣私议，盖在事文武所共知，亦大行皇帝所洞鉴也。

大凡良将相聚则意见纷歧，或道义自高而不免气矜之过，或功能自负，而不免器识之偏，一言不合，动成水火。近世将材，推湖北为最多。如塔齐布、罗泽南、李续宾、都兴阿、多隆阿、李续宜、杨载福、彭玉麟、鲍超等，胡林翼均以国士相待，倾身结纳，人人皆有布衣昆弟之欢。或分私财以惠其室家，寄珍药以慰其父母。前敌诸军，求饷求援，竭蹶经营，夜以继日，书问馈遗，不绝于道。自七年以来，每遇捷报之折，胡林翼皆不具奏，恒推官文与臣处主稿。偶一出奏，则盛称诸将之功，而己不与焉。其心兢兢以推让僚友、扶植忠良为务。外省盛传楚师协和，亲如骨肉，而于胡林翼之苦心调护，或不尽知。此臣所自愧昔时之不逮，而又忧后此之难继者也。

军兴以来，各省皆以饷绌为虑，湖北三次失守，百物荡尽，乙卯、丙辰之际，穷窘极矣。自荆州榷盐，各府抽厘，鄂中稍足自存。胡林翼综核之才，冠绝一时，每于理财之中，暗寓察吏之法。咸丰三年，部定漕米变价，每石折银一两三钱。而各省州县照旧浮收，加至数倍，鄂省竟有每石十数千者，上下因之交困。胡林翼于七年春间，创议减漕，严裁冗费。先皇帝朱批奖谕，谓其不顾情面，祛百年之积弊，甚属可嘉。统计湖北减漕一项，每年为民间省钱一百四十余万串，为帑项增银四十二万两，又节省提存银三十一万余两。利国利民，但不利于中饱之蠹。向来各衙门陋规，台局浮费，革除殆尽。州县征收正课，不准浮取毫厘，亦不准借催科政诎之名，为滑吏肥私之地。各卡委员，日有训，月有课，批答书函，娓娓千言。以为取民赡军，使商贾皆知同仇而敌忾，是即所以教忠；多入少出，使局员皆知洁己而奉公，是即所以兴廉。贞白之士，乐为之用；欺饰之徒，谴责亦重。故湖北瘠区，养兵六万，月费至四十万之多，而商民不疲，吏治日懋，斯又精心默运，非操切之术所得与也。

自八月以来，安庆克复，江、鄂肃清，方幸全局振兴，便可长驱东下，不图大功未竟，长城遽颓。湖广督臣官文奏请将胡林翼敕部优恤，谅蒙圣慈矜鉴。臣与该故抚共事日久，相知颇深。咸丰四年，曾奏推胡林翼之才，胜臣十倍。近年遇事咨询，尤服其进德之猛。不敢阿好溢美，亦不敢没其忠勋。谨将该故抚以死勤事大略情形，据实渎陈，伏乞饬付国史馆查照施行。胡林翼之子胡子勋，读书聪慧，可否加恩之处，出自愈格鸿慈。所有湖北抚臣忠勤尽瘁缘由，恭折附驿驰奏，伏乞皇上圣鉴训示。谨奏。

117．附录明谕　褒奖已故抚臣胡林翼 ⁽¹⁾ 十一月

咸丰十一年十一月十一日内阁奉上谕：

曾国藩奏已故抚臣忠勤尽瘁，勋绩最多一折。已故湖北巡抚胡林翼，由翰林起家，仰荷皇考大行皇帝特擢封圻，戮力疆场，勋劳懋著。本年秋间积劳病故，业经加恩追赠总督，照总督例赐恤，并入祀贤良祠，以褒忠荩。兹据奏陈，胡林翼自擢鄂抚数载以来，恢复本境，援剿邻氛，整军经武，以死勤事。综其生平功业，允宜亟予表扬，着即宣付史馆，以光简册。胡林翼之子胡子勋，并着赏给举人，准其一体会试，以示朕褒奖荩臣至意。该部知道。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

118．官军克复铜陵县无为州等处折十月十四日

奏为水陆各军克复铜陵一县、无为一州，并攻夺沿江泥汊、神塘河、运漕镇、东关各要隘，恭折奏祈圣鉴事。

窃总兵王明山、黄翼升等克复池州府，进攻铜陵，臣于八月初十日具奏在案。八月十二日，王明山率水师正前营，并万化林、严定国、唐学发、郭明鳌、蔡定发、赵三元等六营，黄翼升率淮扬水师亲兵营，并蔡东祥、王东华、邓万林等三营暨柳寿田之内江亲兵营，分载陆师周万倬、刘祥胜二营，自池州下剿。先派内江亲兵哨船于十一日将铜陵县东北门外堤埂决开，我水军即于决口驶入。是日巳刻，王明山督水师攻东门，黄翼升督水师与周万倬等陆师攻西门，各军相继登城，杀贼近千人。余匪由北门窜逃、遂于申刻克复。追剿十余里，天晚收队。夺贼粮千余石，军械枪炮无算。派周万倬等两营陆师守之，仍留水师相为倚护。此八月十二日克复铜陵县城之实在情形也。

先是安庆得手，桐城、舒城、庐江相继收复，桐、舒经副都统多隆阿分兵置守，庐江由臣处派兵扼守。臣查皖北形势，惟滨江之无为州为芜湖、金陵援贼所必经之路，利在速攻，使南北之气中断。攻无为则须水陆并进，陆师由庐江进，水师由泥汊口、神塘河进。该逆先于泥汊、神塘各扎石垒以阻我水师进路。因派候补知府陈湜、记名总兵李宝贤带安庆陆师六千余人，于九月初一日由庐江进无为。候补道刘连捷带二千人于初二日往守庐江。记名臬司曾国荃带亲兵及萧孚泗、彭万全陆师两营，密用炮船装载，会同王明山带外江水师，黄翼升带淮扬水师，顺流下驶。九月十五日，抵泥汊口登岸。见贼垒高据口内，倚水为险，炮眼层列，势难仰攻。遂令陆师修垒，水师分扎要路，以枪炮、火箭、火蛋近贼垒轰之。十六日，曾国荃率亲兵至杨家桥，黄翼升率炮船至凤皇颈，开挖堤埂。该逆恐我军合围，断其归路。王明山、萧孚泗等乘贼胆怯，彻夜轰打。贼遂于十六夜四更向无为州遁去。各军追杀，并夺获炮械甚多，弁勇受伤仅二三十人。十八日，黄翼升由泥汊进襄安、黄姑闸，搜查白湖一带余匪。王明山、曾国荃复带水陆各营进攻神塘河贼垒。贼以铁链拦截河口，负隅不出。王明山以大炮置两岸昼夜轰击。十九日，万化林、唐学发、郭明鳌、萧孚泗等均带队直扑垒濠。贼益不支，遂于二更时向无为州遁去。我军俘获尤众。此九月十六夜克复泥汊口、十九夜克复神塘河之实在情形也。

神塘河克复后，是夜王明山率水师尾追，乘胜进无为州，节字、智字等营陆师亦坐船同进。二十日尚未黎明，均抵城下。先是，无为州贼目马玉堂之妻子在安庆城内，曾国荃执而不杀，以密谕招降之。马玉堂感激投诚。其机已于十九日漏泄。伪顶王、朱王将马玉堂锁拿，意图坚守州城。马酋党羽在城中哄乱，人声鼎沸。我军突至，因其内乱而攻之，贼遂大惊。王明山令节字、智字两营旱队潜伏南门外，而自率万化林、唐学发等攻大东门，李朝斌、李济清、张得友等攻小东门，王远和、郭明鳌等攻仓北门，万炮雷轰，子如密雨。逆贼大溃，遂于北门窜出。水陆各勇登岸追击，杀毙二千余人，又入城搜杀五六百人。陈湜、刘连捷等亦率马步大队从盛家桥而来，截剿窜贼。此九月二十日攻克无为州城之实在情形也。

无为、含山之交，有运漕镇者，外濒大江，内通巢湖。自咸丰三年后，贼粮皆聚于此，上而接济安庆、庐州，下而接济金陵老巢，实为南北之锁钥。伪巨王洪酋、伪佐将何雅林带五六千人并李酋炮船数十号在彼驻守。曾国荃侦知贼势惊惶，二十三日，会商王明山派水师三营泊黄洛河以遏巢湖出路。曾国荃自率亲兵，偕黄翼升、李朝斌、邓万林等水师，进取运漕。并派萧孚泗、张胜禄、周惠堂、彭万全各队坐船随水师继进。未刻，行抵该镇。逆船数十号与水师迎敌，邓万林、李朝斌、黄翼升等排炮轰击，贼势少却。邓万林同各师船飞桨而进，夺贼炮船十一号，焚烧贼船数十号，船上之贼，凫水奔窜。镇上之贼，见水路贼败，陆师登岸抄截，遂卷旗而退。各军分途猛追，共杀毙淹毙贼近三千人，获贼粮二千余石，夺贼马十余匹，炮位、器械无数。余贼向铜陵闸一路而遁。二十九日，黄翼升与陈湜会商，派水陆各营进取东关，贼众倾巢出迎。水师以排炮轰击，陆师列陈数里，枪炮甫施，该逆大奔，不复归垒。我军并力抄杀，夺取石垒，获炮位、米粮甚夥。此九月二十三日克复运漕镇，二十九日克复东关之实在情形也。

臣伏查江北之无为州与南岸之芜湖相对。贼南踞金陵，则芜湖在所必争；北踞庐州，则无为在所必争。东关之险，运漕之富，尤该逆所恃以为奥区。三国用兵时，于东关、濡须口苦争不休，即此地也。兹幸仰仗天威，水陆各军旬日之间连复两城、一镇、要隘三处，杀贼甚多。从此庐州、巢县、三河踞贼，粮援路梗，势必渐渐摇动。拟留陆军九千分守无为、运漕及苍头、东关等处，添调淮扬水师数营，分布协守，可期稳固。所有尤为出力之提督衔寿春镇总兵王明山，拟请以提督记名，请旨简放。淮扬镇总兵黄翼升，拟请赏加提督衔。记名总兵万化林、李朝斌、李济清、萧孚泗、张胜禄均请旨简放总兵实缺；李朝斌并请赏加提督衔。总兵衔副将唐学发，请以总兵记名简放。副将郭明鳌、周惠堂，均请赏加勇号。候补参将彭万金、邓万林，均请免补参将，以副将遇缺即补；邓万林并赏加勇号。拟保参将蔡东祥、王东华，均请免补参将，以副将尽先推补。候补知府陈湜，请赏加道衔。五品衔即选知县彭椿年，请以同知直隶州知州留于江苏补用。游击郭松林、程学启，均请以参将遇缺即选。都司倪桂，请以游击遇缺即选。守备伍维寿，请以都司遇缺即选。其余水陆出力员弁兵勇，可否由臣查明开单奏奖，以示鼓励，出自天恩。所有官军连复铜陵县、无为州及北岸沿江各要隘各缘由，缮折由六百里具陈，伏乞皇上圣鉴训示。谨奏。

119．附咨文　咨官文等 ⁽¹⁾ （转录明谕：答上折）十二月二十二日

为恭录咨会事。

为照本部堂于咸丰十一年十月十四日由驿具奏，水陆各军克复铜陵、无为州，并夺获沿江泥汊、神塘河、运漕镇、东关各要隘一折。当经抄折咨会在案。兹于十二月十二日准兵部火票递回原折，后开议政王军机大臣奉旨：“另有旨。”钦此。又递到咸丰十一年十一月十一日内阁奉上谕：

前据官文等奏，水陆各军克复无为州城，并乘胜攻克运漕河贼垒，当经降旨将出力人员优奖矣。本日曾国藩奏，克复铜陵、无为并攻克泥汊、神塘河、运漕镇、东关各要隘一折。据称：南岸铜陵县城，经总兵王明山等将东北门堤埂决开，水军即于决口驶入，攻其东门，总兵黄翼升等攻其西门，官军相继登城，杀贼千人，余匪由北门窜逸，遂于八月十二日攻克县城。北岸自攻克运漕镇后，官军水陆进剿。东关逆匪不复归垒，我军并力抄杀，攻取石垒，即将东关克复。其余情形与官文所奏略同。所有尤为出力之文武员弁，自应量予奖励。除王明山、李朝斌、李济清、萧孚泗、唐学发、郭明鳌、彭万全、邓万林业已分别奖励，万化林已于本日简放威宁镇总兵外，总兵李朝斌，着再赏加提督衔；参将邓万林，着再赏给振勇巴图鲁名号；淮扬镇总兵黄翼升，着赏加提督衔；记名总兵张胜禄，着俟遇有总兵缺出尽先提奏；副将周惠堂，着赏给固勇巴图鲁名号；拟保参将蔡东祥、王东华，均着免补参将，以副将尽先推补；知府陈湜，着赏加道衔；知县彭椿年，着以同知直隶州知州留于江苏补用；游击郭松林、程学启，均着以参将遇缺即选；都司倪桂，着以游击遇缺即选；守备伍维寿，着以都司遇缺即选。其余水陆出力员弁兵勇，着曾国藩会同官文仍遵前旨查明保奏，候朕施恩。该部知道。钦此。

相应恭录咨会。为此合咨贵大臣、部院、寺堂、将军，请烦钦遵查照。须至咨者：右咨钦差大臣太子太保湖广阁督部堂官〈文〉、钦差大臣漕运总督部堂袁〈甲三〉、湖北巡抚部院李〈续宜〉、安徽巡抚部院彭〈玉麟〉、湖南巡抚部院毛〈鸿宾〉、江西巡抚部院毓〈科〉、头品顶戴江苏巡抚薛〈焕〉、署安徽巡抚部院贾〈臻〉、钦命督办浙江军务太常寺正堂左〈宗棠〉、钦命帮办军务荆州将军多〈隆阿〉。

————————————————————

(1)  此件并照会黄翼升、万化林，札知曾国荃等属员。

120．请将陈濬简放安庆府知府折十月十四日

奏为遵旨拣员请补安庆府知府，恭折复陈，仰祈圣鉴事。

窃准吏部咨开，咸丰十一年八月初八日奉上谕：“安徽安庆府知府员缺，现在简放无人，着该督抚于该省内择其人地相宜之员，奏请简放。”钦此。

臣等查咸丰三年以后，安徽历任抚臣皆驻庐、凤一带。逆氛遍地，南北梗阻。所有除授各官已到省者，或留营差遣。未到省者，且闻风裹足。是以安省八府中，现无实缺知府到任。其署事及候补各员，臣等多未接见，无从知其贤否。安庆地当冲要，所属六县，久被贼扰，地方初复，民困未苏，必须廉勤干练之员，方足以资抚驭。臣等公同商酌，本省既无合例之员可以调补，查有江西南安府知府陈濬，丁未科进士，历任编修、御史。十一年正月间，授赣州府遗缺知府，旋补南安府知府。三月间，经臣续宜奏调安徽军营差委，钦奉谕旨允准。八月间，安庆克复，经臣等会商，檄委暂署安庆府事。该员实心爱民，醇正明洁，莅任以来，讲求善后抚绥各事，孳孳不倦，舆情感戴，实属人地相宜。合无吁恳天恩，准将陈濬简放安庆府知府。所遗南安府知府员缺，再由臣国藩会同江西抚臣毓科遴员请补。所有遵旨拣补知府缘由，谨合词缮折驰陈，伏乞皇上圣鉴训示。谨奏。

121．附录明谕　陈濬调补安庆知府并饬拣员请补江西南安知府遗缺 ⁽¹⁾ 十一月

咸丰十一年十一月初十日内阁奉上谕：

曾国藩、李续宜奏请拣员调补省会要缺知府一折。安徽安庆府知府员缺，着准其以陈濬调补；所遗江西南安府知府员缺，即着曾国藩等拣员请补。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

122．请将徽池军需二三两案免办报销片十月十四日

再，前办皖南军务都察院左副都御史张芾，于上年八月交卸时，奏明徽、池粮台自咸丰八年正月起至十年七月止收支总数，并兵勇欠饷数目，由原办各员分款报销在案。

徽州府城，旋于八月二十五日失陷。据原办粮台委员浙江补用道陈泰来，前徽州府知府刘兆璜禀称：该台向设徽城，贼众猝来，夫役逃散，册籍重件，势难搬移。各委员或受伤被掳，或只身冲击，其文卷簿领等件，未能保护出城。各款细数，无凭造报。请附奏等情前来。臣当以军需报销，不容稽延，饬俟徽州克复查获册籍，再行赶办。

本年五月间，郡城收复。灰烬之余，遍寻前失粮台案卷，实皆毁弃无存。查臣所派前皖南道李元度之兵，于八月十七日抵徽州，甫经八日郡城遽失，实出意料之外。迨至仓皇城陷，该委员等欲将册籍救护出城，势所不能。今克复已经五月有奇，臣饬令再三搜寻，片纸无获。所有张芾督办徽、池军务二三两案报销细册碍难臆造之处，理合据实附陈，伏乞皇上圣鉴，敕部查照。谨附片具奏。

123．程迪昌诬告应请革职究办片十月十四日

再，江西新建县候选通判程迪昌，本年在江省各衙门迭控胡传思、郑洪茂馈贼重罚一案。旋据胡传思等以程迪昌与职员胡骘索借未遂，捏禀往年馈贼，诬告陷害等情，赴臣行营禀诉。臣维军兴十载，凡查办馈贼及伪官之案，徒为讼棍及牧令讹索之柄，本应批饬不行。况程迪昌所控胡传思等，系咸丰四年五月间事，至今八年之久，毫无证据，忽经上控，显有挟嫌讹诈情弊。若不严讯定谳，何以惩刁恶而正人心？当经亲提原、被、人证，派员研讯，胡骘已供认捏禀。惟程迪昌于迭次控告，概诿不知。显系情虚畏罪，恃符狡展。除将胡骘议叙县主簿咨部斥革外，应请旨将知州衔候选通判程迪昌先行革职，由臣督饬委员严审究办，咨部拟结，以儆刁风而安善良，伏乞皇上圣鉴训示。谨附片具奏。

124．请令曾国荃回湘募勇来皖片十月十四日

再，水陆各军攻克无为州、运漕镇后，距江宁仅二百里，本可乘贼情惊惶之际，直捣金陵老巢。无如曾国荃一军，深入贼之腹地，得一处须守一处。现分守安庆、枞阳、庐江、无为、运漕、东关六处，人数尚嫌单薄，别无进取之兵。坐失机会，实属可惜。应令曾国荃赶紧回湘，添募六千人来皖替守各城。抽出现在守兵，进剿巢县、和州等处，冀与下游都兴阿扬州之师联为一片，庶剿办易于得势。理合附片陈明，伏乞皇上圣鉴。谨奏。

125．附录廷寄　曾国荃速回湘募勇来皖并饬楚军援皖剿苗 ⁽¹⁾ 十一月

议政王军机大臣字寄——

钦差大臣两江总督曾国藩：

咸丰十一年十一月十一日奉上谕：

曾国藩奏，拟饬曾国荃赶紧回湘募勇等语。曾国荃所部水陆各军，自攻破无为州、运漕镇后，相距江宁仅二百里，自应亟乘贼情惊惶之际，直捣金陵老巢，以期扫穴擒渠，肤公迅奏。乃据该督奏称，曾国荃一军深入贼之腹地，节节分兵驻守，现在安庆、枞阳、庐江、无为等处分守人数尚单，别无可以进取之兵。机会岂宜坐失，着曾国藩即饬令曾国荃赶紧回湘添募新勇，来皖替守各城，俾乘胜得力各军迅即进剿巢县、和州等处，与下游都兴阿扬州水陆各军联为一气，规克江南，毋稍延缓。现在金陵贼势如何？该大臣作何进止？如何布置攻取之策？李续宜、彭玉麟现皆驻军何处？前饬分援浙江之兵曾否派往？并着随时详细奏闻。浙东绍郡有陷失之信，该大臣有无侦探确实情形？尤深廑念。前因寿州被苗沛霖攻入，仍复首鼠两端，袁甲三兵力一时未足力制，剿抚两难，迭经谕令该大臣等派拨楚军，交彭玉麟带赴颍、寿，抑或拨兵间道驰往临淮，俾与袁甲三等军相联声势。该大臣接奉前旨，必能遵筹妥办。昨据袁甲三奏，现因兵单饷绌，惟有暂事羁縻，以待楚军会合，再伸天讨等语。是其盼望楚师殊为急切，该大臣务当迅催彭玉麟带兵前往，以冀挽回皖省大局，是为至要。将此由六百里谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

126．请将宋梦兰张韶南张同生分别议恤片十月十四日

再，侍讲衔督办皖南团练翰林院编修宋梦兰，公正朴诚，不避艰险。因本籍徽境被害最惨，带勇协剿，义愤填膺。本年二月间，在休宁接仗，头额受重伤三处。臣于三月二十四日奏明在案。该员医治未愈，延至六月初七日，因伤身故。

又江西候补知府张韶南，咸丰八年九月间，经臣调营委办粮台。四载以来，竭力筹画。自去冬迄今春，祁、休各营，屡被围困，粮饷俱匮，运道亦梗。该员设法腾挪，接济食米，俾饥军不至溃散，实属有裨全局。其子江西补用知县张同生，随营办理支应。两月之间，该员父子先后以积劳病故，殊堪悯恻。相应请旨敕部，将宋梦兰照伤亡例从优议恤，张韶南、张同生并照军营病故例议恤，以慰忠魂。

再，皖南各属团练事宜，应即责成署皖南道姚体备就近督办，合并声明，伏乞皇上圣鉴训示。谨附片具奏。

咸丰十一年十一月十一日议政王军机大臣奉旨：“宋梦兰等均着照所请议恤，该部知道。”钦此。

127．附录明谕　着派员押解何桂清来京审讯 ⁽¹⁾ 十月

咸丰十一年十月十七日内阁奉上谕：

前据薛焕奏，革员何桂清患病未痊，且有应办事件，暂缓起解。当谕令该抚转饬该革员赶紧妥办，俟办有头绪，仍着派员解京。迄今数月，办理尚无成效。何桂清系革职拿问之员，岂可任其借端延宕。着曾国藩派委干员前赴江苏，迅将该革员押解来京，听候审讯。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

128．附录明谕　沈葆桢听候曾国藩奏请简用 ⁽¹⁾ 十月

咸丰十一年十月二十四日，内阁奉上谕：

前江西吉南赣宁道沈葆桢，经皇考大行皇帝特旨简用。续因吁恳终养回籍。在署广信府知府任内，规画有方，舆情爱戴。兹当需才孔亟，该员亦当移孝作忠，艰难共济。着庆端、瑞瑸传谕沈葆桢，迅赴曾国藩军营，听候该大臣酌量奏请简用。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

129．克复安徽无为州城情形折 ⁽¹⁾ 十月二十日

奏为水陆各军克复安徽无为州城情形，恭折由驿驰陈，仰祈圣鉴事。

窃奴才官文前因楚军克复安庆省城并连克庐江、舒城后，当即函商臣曾国藩分路进兵，以扫荡皖北为要着。嗣臣曾国藩派知府陈湜统带五千余人由庐江规取无为州，又派江西补用道刘连捷统三千人守庐江，臬司曾国荃遂与陈湜等查看盛家桥、黄姑闸一带形势。因三河、庐州、巢县之贼麇集泥汊口、神塘河两路，以阻我师。

九月十五日，曾国荃带中军亲兵及萧孚泗、彭万全开字、杰字等营，会同水师寿春镇总兵王明山，淮扬镇总兵黄翼升及万化林等营，力攻泥汊口贼垒，轰击两昼夜。该逆于十六寅刻遁走，我军踏平贼垒，追斩贼匪数百。十七日，黄翼升率邓万林、蔡东祥、王东华等营，水师由泥汊口入襄安、盛家桥，搜查白湖一带，疏通进粮之路。陈湜、刘连捷等营陆师即于十八日会同王明山水师各营进攻神塘河贼垒。曾国荃派萧孚泗、彭万全等合力猛攻，该逆负固不出。万化林等带队直逼贼垒，拔取木桩，以枪炮、火箭、火蛋四面环轰。该逆惊惧无措，遂于十九日二更时弃垒窜逃。我军截杀甚多，贼尸遍野，夺获炮位军械无数。此水陆官军连日攻毁泥汊口、神塘河两路要隘之情形也。

是夜，王明〈山〉率水师万化林、李朝斌、王远和、郭明鳌、唐学发、李济清、张得友等营均乘胜开船下剿。曾国荃率陆师挥戈齐进，二十日黎明抵无为州城下，该逆犹死拒坚守。王明山遂令萧孚泗等队伍潜伏南门外，而自率万化林等攻大东门，李朝斌、李济清等攻小东门，王远和等攻北门。万炮雷轰，子如雨密，城贼知势难抵御，纷纷由北门窜出。我军水陆围剿，擒斩悍贼二千余名，投水死者无数。王明山等复分队冲突入城，立将无为州城克复，又搜杀悍贼五六百人，内有伪豫侯、丞相等职。此九月二十日辰刻水陆各军克复无为州城之情形也。据臬司曾国荃驰报前来。

奴才等查无为州地大物博，城高而坚，迭次上援之贼每以该州为老巢。今仰圣主威福，将士踊跃用命，得以克此坚城，军威倍振，逆胆愈寒。奴才等仍当激励各军，节节扫荡，以期直捣金陵，仰纾慈廑。

所有此次战功尤著之提督衔安徽寿春镇总兵王明山，请以提督交军机处记名简放。记名总兵万化林、李朝斌、李济清，提督衔记名总兵萧孚泗，均请简放总兵实缺。总兵衔副将唐学发，请以总兵交军机处记名简放。尽先副将郭明鳌，请赏加勇号。参将彭万全，副将衔即补参将邓万林，均请免补参将，以副将遇缺即补，皆出自天恩。此外水陆各军出力员弁勇丁，臣曾国藩相离较近，易于确查，即由臣曾国藩查明缮折，吁恳恩施，以示鼓励。并查明阵亡受伤弁勇一同办理外，所有水陆官军克复无为州城情形，谨会同湖北抚臣李续宜，帮办军务福州副都统多隆阿合词缮折，由驿驰报，伏乞皇上圣鉴训示。谨奏。

咸丰十一年〈十月〉二十日议政王军机大臣奉旨。

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩领衔具奏。日期为奉旨之日。

130．阳湖县知县杨溥请免开缺片 ⁽¹⁾ 十月二十二日

再，前准部文知照，咸丰十一年五月分将阳湖县缺开，选以杜寿朋补授。杜寿朋旋即丁忧，续选以黄际清补授。并据新选阳湖县知县黄际清于十一年五月二十一日到沪，缴凭前来。惟查部咨行，查历年部选人员未缴文凭有无遗失案内，单开阳湖县知县杨溥，因失守开缺等因，是杨溥系于失守案内，奉部开缺。第常州府城失守时，阳湖县知县系候补同知何庆澂署理，应将该员归入失守案内汇办。既正任阳湖县知县杨浦，前于九年四月领凭，六月到省，即经留省查看，尚未饬令赴任，嗣于上年三月经升任藩司王有龄委赴太湖边防差遣。该员于郡城失守时现未到任，并非失守之员，例无应得处分，应请免其开缺，仍留本任。其新选之黄际清应即留省另补，以免歧误。据兼署苏州布政使吴煦、按察使汤云松查明详情具奏，并将杨溥委札呈验前来。臣复查无异，相应请旨，将正任阳湖县知县杨溥札免其开缺，仍留本任，并将新选之黄际清留省另补。除咨明吏部外，谨合词附片具奏，伏乞圣鉴训示。谨奏。

咸丰十一年十月二十二日议政王军机大臣奉旨：“吏部议奏。”钦此。

————————————————————

(1)  此件据台湾“故宫博物院”《先正曾国藩文献汇编》补，由曾国藩、薛焕领衔具奏。日期为朱批之日。

131．谢赏加宫保衔恩折十月二十六日

奏为恭谢天恩，仰祈圣鉴事。

窃臣接准兵部咨称，咸丰十一年八月二十五日内阁奉上谕：“曾国藩调度有方，着加恩赏加太子少保衔。”等因。钦此。当即恭设香案，望阙叩头谢恩讫。

伏念臣谬膺疆寄，兼统师干。谓吴、越之上游，以皖城为雄镇，会同臣官文等，熟筹围剿，力御外援。值一人访落之昌期，复九载陆沉之重地。上托圣皇鸿福，下赖僚友同心，出谋以胡林翼为先，苦战以多隆阿为最，如臣碌碌，何功可言！乃蒙鸿慈曲逮，宠锡头衔。陪侍青宫，忝附前疑后丞之列；仰承丹诏，弥切临深履薄之怀。臣惟有运甓习勤，投鞭励志，勉已百已千之学，图得尺得寸之功。庶冀仰答高厚生成于万一。所有微臣感激下忱，理合缮折叩谢天恩，伏乞皇上圣鉴。谨奏。

132．谢两弟国荃贞幹升秩恩折十月二十六日

奏为恭谢天恩，仰祈圣鉴事。

窃臣接准兵部咨开，咸丰十一年八月二十五日内阁奉上谕：

官文等另片奏，曾国荃等于围攻安庆，智勇兼施。道员曾国荃，着赏加布政使衔，以按察使记名遇缺题奏。并加恩赏穿黄马褂，以示优奖。候选训导曾贞幹，着免选本班，以同知直隶州知州尽先选用，并赏戴花翎等因。钦此。

臣闻命之下，感悚莫名。当即恭设香案，率同臣弟国荃、贞幹，望阙叩头谢恩讫。伏念臣弟国荃，从征江、楚，累擢监司。兹值圣主当阳，皖城告捷，温纶渥被，宠兼师锡之三；章服荣加，吉协坤爻之五。臣弟贞幹，亦以微劳，遽膺懋赏，绾鱼符而佐郡，戴翠羽以舒翘。同产三人，均乏涓埃之报；鸿施九陛，并沾雨露之恩。臣惟有督率臣弟等，益矢忠诚，共图扫荡，叶埙篪以奏凯，无忘汗马之勤；荷戈祋以偕征，冀免濡鹈之刺。所有微臣感激下忱，理合缮折率同臣弟等叩谢天恩，伏乞皇上圣鉴。谨奏。

133．谢弟国华予谥恩折十月二十六日

奏为恭谢天恩，仰祈圣鉴事。

窃臣接准兵部咨称，咸丰十一年八月二十五日内阁奉上谕：

官文等奏：请将殉难道员予谥等语。候选同知曾国华，前在三河殉难，追赠道员。今其兄曾国藩，其弟曾国荃、曾贞幹，率师剿贼，克复安庆。一门忠义，深堪嘉尚。曾国华着加恩予谥，以彰忠烈。钦此。

臣闻命之下，感泣难名。当即恭设香案，望阙叩头谢恩讫。伏念臣弟国华，夙抱愚诚，未娴远略。从戎两载，乏虎头食肉之容；殉难三河，遂马革裹尸之志。荷蒙先皇帝予以阴袭，赠以卿衔，褒亲父以荣封，许孤儿以入觐。至三至再，迭沐高天厚地之恩；有弟有兄，愧无坠露轻尘之报。兹因克复皖省，光贲泉台，更邀逾格之鸿施，畀以易名之令典。河山无恙，重吊国殇毕命之场；魂魄有知，永感圣主怜才之意。臣惟有督率同怀，誓歼丑类。餐冰厉节，运甓习勤。万众一心，同坚破釜沉舟之志；阖门百口，共矢衔环结草之诚。所有感激下忱，理合缮折叩谢天恩，伏乞皇上圣鉴。谨奏。

134．奏明拣发参将富安病故折十月二十六日

奏为拣发参将病故，恭折具奏，仰祈圣鉴事。

窃臣准江西抚臣毓科咨，据署吉安营参将瑞林呈称：前署本营参将事、拣发参将、世袭轻车都尉富安，于咸丰十一年六月二十二日交卸参将事务。本拟于即日起程，前赴袁州协副将署任。奈自二十三日起，因前在建昌营游击署任内，督兵剿匪，积劳成喘，寒热交作，医药罔效，于本月二十七日申刻在吉安府病故。理合呈报等情，咨明会办前来。除另委员接署袁州协副将印务外，谨会同江西巡抚兼提督衔臣毓科，合词恭折具奏，伏乞皇上圣鉴，敕部查照施行。

再，武职守备以上病故日期，例应恭疏题报。缘文卷书吏尚未到营，是以改题为奏，合并陈明。谨奏。

135．附录廷寄　着官文等妥筹剿苗十一月十五日

咸丰十一年十一月十五日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、湖北巡抚李续宜：

咸丰十一年十月十六日奉上谕：

昨日据官文等奏：遵派成大吉等统率马步官军驰往霍山、六安地方，择要驻扎，与寿州联络声势各等语。所办甚为妥协。

前因苗沛霖攻破寿城，谒见城内各官，尚声称求抚。朕因发、捻正当攻剿吃紧之时，苗沛霖如可就抚，则兵力得以专顾发、捻，是以谕令彭玉麟、李续宜酌量情形办理。昨据贾臻奏称：苗沛霖自破寿城后，意图西窜豫疆，欲分股扑犯陈州、光、固等处。虽系探闻之词，已谕严树森严密堵剿。现在成大吉已抵霍、六等处，李续宜想亦仍遵前旨驻扎楚、皖之间，均与寿州相距不远。如果该练尚有可抚之机，见我兵威较盛，则凶焰自戢。袁甲三等办理抚事，亦可较有把握。若仍肆反复，即可会商袁甲三、李世忠迅速进兵会合夹击。着官文等饬令带兵各员，酌量情形，妥筹办理。其曾国荃、多隆阿两军，如果办理得手，并着催令前行，相机协剿。将此由六百里各谕令知之。钦此。

遵旨寄信前来。

136．附录廷寄　着曾国藩察看苏抚薛焕浙抚王有龄能否胜任十一月十五日

咸丰十一年十一月十五日，准兵部火票递到议政王军机大臣字寄——

钦差大臣两江总督曾国藩：

咸丰十一年十月十六日奉上谕：

有人奏，东南军务紧要，请严饬督兵大员速筹进剿，并请密查江、浙抚臣能否胜任一折。据称：上年金陵逆匪窜踞苏、常，蔓延两浙，大行皇帝特授曾国藩为两江总督，薛焕、王有龄为江苏、浙江巡抚，原冀其速奏肤功。乃至今年余，曾国藩尚能整师而出，克复城池，而该抚等旷日持久，捷奏无闻。现在浙省四面皆贼，万一杭城有失，上海岂能独安？该抚等虽势处万难，亟宜谋勇兼资，力除逆焰等语。

江、浙所属郡县，为东南财赋之区，岂容任贼久踞！曾国藩驻军安庆，规取金陵，若得江、浙两省抚臣并力进攻，自不难将被陷城池次第收复。薛焕前在苏州府任内，声誉颇著。及升任上海道，办理关税及外国事宜，亦臻妥协。惟该省军务正当吃紧，督带兵勇，或恐非其所长。且前据有人奏：该府在上海偏隅自固，日享安富。又称：上海离三十里即有贼垒，官吏奔兢如常各等语。如果属实，即不能胜此重任。浙抚王有龄颇有才具，前任苏藩时，虽尚能筹办军饷，惟于浙抚一缺，未知能否胜任？以上二员，均着曾国藩悉心察看，据实具奏。

又另片奏：东南军务，需才孔亟，请饬曾国藩酌量保奏等语。该大臣久历戎行，见闻较广，着择其智勇兼全、堪胜封疆将帅之任者，酌保数员，听候简用。原折片均着抄给阅看。将此由五百里谕令知之。钦此。

遵旨寄信前来。

附请饬密查江浙抚臣能否胜任折

奏为东南军务紧要，请严饬督兵大员速图进剿，并请密查江、浙抚臣果否能胜其任，以彰天讨而挽时局，恭折仰祈圣鉴事。

窃奸邪去而后朝政清，寇贼除而后民气靖。我皇上冲龄践阼，两宫太后亲理大政。将载垣等明正典刑，人心欢悦。犹复圣怀谦抑，博采刍荛，此正欣欣向治之秋也。

特是各省军务，皆宜迅速蒇事，而东南尤为紧要。何则？江、浙为财赋之区，地丁、漕粮甲于天下，海运、织造，国家之衣食资焉。自上年金陵贼焰窜踞苏、常，蔓延两浙，焚烧掳杀无孑遗。我文宗显皇帝宵旰勤劳，特授曾国藩为两江总督，薛焕、王有龄为江苏、浙江巡抚，固冀其速奏肤功也。乃至今一年有余，曾国藩尚能整师而出，克复城池。而该抚等旷日持久，捷奏无闻。一则久驻海滨，处偏隅以自固；一则专防省会，顾他郡而未遑。岂仅以此塞责耶？抑将谋定而动耶？或曰非不欲进攻也，兵不足也，饷不充也。然臣窃谓今日之贼，大半皆由于裹胁，其迹易聚，而其心亦易离。果能奋勇进剿，尚可次第扑灭。若推委于兵单饷缺而委靡不振，岂迟之又久而兵可足、饷可充乎？恐迟之又久而兵愈老、饷愈竭也。且嘉兴自失守以来，未有一师一旅过而问焉。现在浙省四面皆贼，岌岌可危，万一杭城有事，上海岂能独安？该抚等虽势处万难，亟宜谋勇交资，力除逆焰。若再迁延日久，贼久踞财赋之区，征银索米，盗粮足而分股四出，臣恐时事之难图有日甚一日者，不可不早虑也。伏愿皇上一怒安民，严饬江苏、浙江抚臣会同两江督臣曾国藩，迅速进兵收复郡县，万不可托防堵之名而失进剿之实。至该抚等为大局所关，果否能胜其任？并恳饬议政王密查酌择，克协机宜，庶军务日有起色而时事大有转机也。臣为彰天讨、挽时局起见，是否有当，伏乞皇上圣鉴训示。谨奏。

再，兵不论多寡，要在将帅得人。臣窃见用兵以来，惟楚兵最勇而善驭。楚兵者，惟曾国藩最著。曾国藩出师数载，凡有胜仗，从无虚饰捏报之语，此即忠直可靠之征也。现在东南军务需才孔亟，可否请旨专饬曾国藩于军营中择其智勇兼全、堪胜封疆将帅之任者，酌保数员，听候简用。臣为行军需才起见，是否有当，谨附片具奏，伏乞皇上圣鉴。谨奏。咸丰十一年十月十六日抄寄

137．附录廷寄　着相机派军援浙并确查所参薛焕王有龄各款十一月十五日

咸丰十一年十一月十五日，准兵部火票递到议政王军机大臣字寄——

钦差大臣两江总督曾国藩：

咸丰十一年十月十七日奉上谕：

昨因有人奏，请密查江、浙抚臣能否胜任。已谕令曾国藩悉心察看，据实具奏矣。本日又有人奏，浙省军务不振，请另简贤员督办一折。据称：东南大局，以克复金陵为要。而浙江与江苏唇齿相依，尤为全局所关。必须疆吏得人，方能与楚军犄角制胜。瑞昌朴忠素著，惜乏智谋。王有龄但知理财，不娴将略。其所信任属吏，多系贪鄙之徒，但以掊克夤缘为事。大将如张玉良等，拥兵观望，动辄挟制。本年四月间，金华失守，张玉良督率兵勇，恣情抢掠。该将军等一味优容，不敢申明军律各等语。

浙省贼氛日炽，宁、绍两郡情形较为吃重，必得谋勇兼备大员统兵援救，可期渐有起色。鲍超追剿贼匪，已抵广信。如江西全境肃清，即着该总兵前赴浙江督兵进剿。左宗棠一军能否可以抽拔？并着曾国藩相机筹办。王有龄迭被参劾，其平日不协舆情，已可概见。着该大臣仍遵前旨，确切查明，迅速具奏。

又有人片奏：江苏巡抚薛焕，屡奉谕旨派员押解何桂清到京严审，竟敢抗违不解。且该抚娱情古玩，不理军务。其总办粮台之金安清，声名狼藉，恃与薛焕拜认师生，任意侵蚀粮饷各等语。已明降谕旨，令该大臣派委干员，前往江苏押解何桂清到京，听候审办。其所参薛焕娱情古玩、不理军务及金安清拜认师生、侵蚀粮饷各节，着曾国藩一并秉公确切查明，据实复奏，毋稍佝隐。原折片均着抄给阅看。将此由五百里谕令知之。钦此。

遵旨寄信前来。

附奏参王有龄等原折

奏为浙省军务不振，疆地日蹙，请皇上另简贤员督办，以保危疆而维大局，恭折仰祈圣鉴事。

窃惟东南大局，固以克复金陵为要。而浙江与江苏省唇齿相依，尤为全局所关。若浙省疆吏得人，内守外攻，与楚军相为犄角，即可以制贼命而收全功。溯自上年瑞昌、王有龄督办军务以来，将及二载，府县纷纷失守，处处戒严，该将军等一筹莫展，几有坐以待毙之势。刻下贼氛日逼，宁、绍二郡危在呼吸。若宁、绍不保，即省城不能固守。浙省苟有他虞，贼势愈炽，曾国藩一军，独力难支，东南大势去矣！

查瑞昌朴忠素著，惜乏智谋。始居将军之职，颇有令誉。继秉总统之权，竟无胜算。王有龄但知理财，不娴将略。又不能选择贤才，讲求吏治。其所信任府县长吏，皆系贪鄙之徒，但以掊克夤缘为事，全不以保惠训练为心。竭数百万捐输易尽之脂膏，以养数万千骄惰不职之士卒，日复一日，终有财尽兵溃之时，况浙省统兵大将如张玉良等，皆拥兵观望，动辄挟制。本年四月间，金华失守，张玉良不但不肯剿贼，并且手执令旗，督率兵勇，恣情抢掠。万目共睹，哭声震野，该将军等岂无见闻！然竟不敢申明军律，一味优容，以致百姓畏兵同于畏贼。似此督率无方，岂能济事？

臣愚以为当今将才都在楚营，诚得如左宗棠者统率一军来浙，畀以封疆重权，与两江督臣曾国藩声气相通，谋定而战，互相援应，庶几浙省可保，郡县可复。可否请旨将浙省军务，兼归曾国藩督办，并请敕令议政王军机大臣，就楚营带兵大员内公举一人，请旨简授浙江巡抚，专督浙军剿贼；其现任巡抚王有龄，或另行简用，出自圣裁。臣为浙省军务不振，通筹全局起见。是否有当，伏乞皇上圣鉴。谨奏。

附参薛焕违旨拒解何桂清及不胜封疆重任片

再，江苏巡抚薛焕，屡次奉旨派员押解何桂清到京严审，竟敢有意抗违，延不拿解，实属胆玩。复以收复苏、常专折保奏何桂清，显谓不准其保奏，该抚即无收复苏、常之日，迹近要挟，情尤可恶。现闻该抚在上海娱情古玩，不理军务，实不胜封疆重任。至总办粮台之金安清，声名狼藉，行止卑污，恃与薛焕拜认师生，侵蚀粮饷，兵民啧有怨言。应请旨一并查办。臣既有所闻，不敢不据实直陈。谨奏。

138．附录明谕　着曾国藩统辖江苏安徽江西浙江四省军务并着速饬左宗棠赴浙剿贼十一月十五日

咸丰十一年十一月十五日，准兵部火票递到咸丰十一年十月十八日内阁奉上谕：

钦差大臣两江总督曾国藩，着统辖江苏、安徽、江西三省，并浙江全省军务，所有四省巡抚、提镇以下各官，悉归节制。浙江军务，着杭州将军瑞昌帮办。并着曾国藩速饬太常寺卿左宗棠驰赴浙江剿办贼匪，浙省提镇以下各官，均归左宗棠调遣。钦此。

139．附录廷寄　着曾国藩节制江皖赣浙四省军务饬即统筹兼顾并命左宗棠赴浙督办军务十一月十五日

同日又递到议政王军机大臣字寄——

钦差大臣两江总督曾国藩、闽浙总督庆端、福建巡抚瑞瑸、江西巡抚毓科：

咸丰十一年十月十八日奉上谕：

前因浙江情形吃紧，奉旨令左宗棠统带所部克日援浙。旋经曾国藩复奏，以左宗棠方回救西路，未能分身。须俟湖北、江西攻剿得手，或安庆克复，再与左宗棠力谋援浙。兹据瑞昌、王有龄奏：江、皖攻剿得手，浙省贼势狓猖，请饬左宗棠督办浙江军务等语。逆首李秀成大股及江西、湖坊等贼尽驱入浙，加以伪侍王李世贤大股盘踞金华一带，现已攻陷严州府城及浦江、义乌、东阳、馀杭、新城等县，势必直扑省城，旁窜宁、绍，几于全浙糜烂。浙省不保，则金陵、苏、常、宁、广之贼得以进退自如，且徽州、广信必遭肆扰，其患曷可胜言！本日已明降谕旨，令曾国藩节制浙江全省军务，并令江苏、安徽、江西、浙江巡抚、提镇以下各官，悉归节制。该大臣自不能不统筹兼顾。况安庆已经克复，湖北、江西军情亦有起色，将次肃清，自不至有顾此失彼之虞。着曾国藩即饬左宗棠带领所部，兼程赴浙督办军务。浙省提镇以下，统归调遣，迅奏肤功，以图挽救东南大局。

至都兴阿现在江北剿办粵匪，袁甲三现在皖北剿办捻匪，遇有紧要军务，已谕令该将军等会商曾国藩办理。其江北、皖北地方文武，该将军等谅亦时有调遣之处，并着曾国藩谕令该文武等仍遵都兴阿等调遣，不得因已归该大臣节制，致于都兴阿、袁甲三派办公事，稍涉玩视，是为至要。

左宗棠入浙之后，所需粮饷军火，浙江力难猝办。着毓科先行筹拨银十万两解交应用，于浙江代垫江西援军口粮项下如数划还。并着庆端、瑞瑸按月筹银十万两，同军火等项一并源源接济，毋许迁延推诿，致误事机。将此由六百里各谕令知之。钦此。

遵旨寄信前来。

140．附录廷寄　着官文曾国藩等筹商援颍十一月十五日

咸丰十一年十一月十五日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、安徽巡抚彭玉麟、湖北巡抚李续宜：

咸丰十一年十月二十日奉上谕：

前据袁甲三奏，苗沛霖攻破寿城，仍复求抚，当经谕令彭玉麟等酌量情形办理。嗣据官文等奏：已遵派提督成大吉等带兵驰赴霍山、六安一带，扼要驻扎，与寿州声势联络。复谕令该大臣等，应抚应剿，妥商具奏。

昨日据严树森奏称：苗练于破寿城后，拟分党西窜，一由三河尖直扑光、固，一由颍、太沿沙河直扑陈郡，进窥汴梁。贾臻株守颍城，已成坐困。成大吉等虽赴霍、六进扎，倘苗逆由颍西趋，未能迎截。现在楚境肃清，请饬官文等或拨随州兵勇，取道豫境，由信、罗、光、固前进；或拨黄州兵勇，取道麻城，由商、固前进，均由三河尖驰援颍郡，规复寿州。并令彭玉麟亲统而行各等语。

苗沛霖自破寿州后，意图西窜，已据贾臻具奏。惟该署抚在颍困守，莫展一筹。若颍郡有失，则楚、豫均受其害。严树森虽派兵前往，尚未能迎头截剿。如果苗沛霖以求抚为名，冀缓我师，自当合力痛剿，岂可坐失事机？若真悔罪输诚，亦当解散党羽，以孤其势，庶操纵得以在我，不致任其要挟。着官文、曾国藩、彭玉麟、李续宜等悉心筹商。彭玉麟现在安庆，是否能由楚境援颍？黄郡、随州之师，是否可以分拨？务当统筹大局，商酌复奏。不可稍涉大意，致有遗误，是为至要。将此由六百里各谕令知之。钦此。

遵旨寄信前来。

141．附录廷寄　有人奏各省设立团练大臣多弊着即体察情形具奏十一月十五日

咸丰十一年十一月十五日，准兵部火票递到议政王军机大臣字寄——

钦差大臣两江总督曾国藩、江苏巡抚薛焕、浙江巡抚王有龄、河南巡抚严树森：

咸丰十一年十月二十三日奉上谕：

前因军务未靖，各省需员办理团练。经皇考大行皇帝准大学士周祖培等所奏，以毛昶熙、杜、晏端书、庞钟璐、王履谦、桑春荣、刘绎等先后办理河南等处团练。连日有人奏：各省设立团练大臣，诸多弊窦，扰害闾阎，请仍责成地方官办理，以一事权等语。除杜现已回京，本日并将桑春荣、刘绎团练大臣降旨裁撤外，其江北团练大臣晏端书、江南团练大臣庞钟璐，闻其办理团练未能振作，是否仍须该员等经理？抑或即可裁撤？着曾国藩、薛焕体察情形，迅速具奏。王履谦帮办浙省团练，兼办浙东捐务，现在浙省情形吃重，一时自难遽撤。着王有龄会同该员，认真经理，务须和衷筹办，以固疆圉。至毛昶熙在河南归德，尚属著有成效，现已补放顺天府府尹。应否仍令该员督办团练？及办理有无把握之处？着严树森妥筹速奏。将此由四百里各谕令知之。钦此。

遵旨寄信前来。

142．附录廷寄　饬左宗棠火速援浙 ⁽¹⁾ 十二月

议政王军机大臣字寄——

钦差大臣两江总督曾国藩、帮办军务太常寺卿左宗棠：

咸丰十一年十月二十三日奉上谕：

前因浙江军情吃紧，谕令曾国藩即饬左宗棠带领所部，兼程赴浙督办军务；并谕江西先行筹拨银十万两，福建按月筹银十万两，接济左宗棠入浙军饷。兹据庆端奏，浦江等城失陷，浙省危急，拟亲督兵勇赴浙援救，并请饬鲍超就近援剿等语。逆首李秀成一股，一由玉山窜陷常山，一由广丰阑入江山境内，衢防吃紧。其李世贤一股，自连陷浦江、严州等郡县后，据薛焕奏报，贼踪已逼省城，萧山、绍兴郡县先后失守。虽据探有收复绍兴之信，尚恐未能的确，是浙省军情，已万分危急。庆端拟亲统官军赴浙督剿，惟尚需选军筹饷方能前进；且广丰之贼窥伺闽疆，光泽、崇安等防务处处吃紧。本日业经寄谕该督，令其督兵暂驻闽、浙交界，相机进剿。至浙省待援孔亟，急盼左宗棠一军迅速赶到，方能挽救大局。着曾国藩仍遵前旨，迅饬左宗棠带领所部，星驰赴浙督办军务，毋稍延缓。庆端所派总兵林文察一军已赴浦城，由江山直捣金兰；已革道员冯席珍兵勇亦已驰抵严州，即可会合夹击，力扫贼氛。所拨江西军饷十万两，即由左宗棠催提应用，以利师行。鲍超赴援广信，力解重围，江西渐次肃清，能否就近驰往援应？并着曾国藩妥速筹办。将此由六百里各谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

143．左宗棠定议援浙请节制广徽饶诸军并自行奏报军情折十一月十六日

奏为左宗棠一军定议进援浙江，请将广信、徽州、饶州诸军统归节制，以一事权，恭折奏祈圣鉴事。

窃近年以来，江西屡被贼扰。粤、闽之贼，由抚、建北出而入浙、皖，浙、皖之贼，由信、饶南窜而扰腹地，皆以广信为必经之路。本年三月、七月，伪侍王李世贤、伪忠王李秀成先后由江入浙，皆以广信为出奔之途。是欲保江西，宜于广信设防，欲援浙江，宜从广信进兵，必然之势也。自绍兴失守，杭州危急，臣等日夜忧皇，以浙境一日不靖，则江西一日不安，而大局亦终不能转。屡次函商，谋所以救浙之策，无如地广兵单，不敷分布。而浙中贼势浩大，亦非数千人所能救解。臣国藩现令鲍超一军由青阳前进，朱品隆一军由石埭前进，会剿宁国，欲以分掣浙中贼势。第恐伪辅王悉众坚守，势不能遽拔宁郡之城，即不能少解浙江之厄。惟帮办军务太常寺卿臣左宗棠，久驻广信，距贼较近，其平日用兵，取势甚远，审机甚微。近日屡与臣等书函，毅然以援浙为己任。督臣庆端、抚臣王有龄，亦奏请左宗棠统军入浙。臣等往返熟商，即请左宗棠督率所部进援浙江，并将驻防徽州之臬司张运兰、驻防广信之道员屈蟠、驻防玉山之道员王德榜、参将顾云彩、驻防广丰之道员段起各军，及副将孙昌国内河水师，均归左宗棠就近节制调度。兵力稍厚，运棹较灵，于援剿浙、皖之时，仍步步顾定江西门户，庶于三省全局有裨。

左宗棠现驻广信，距臣国藩安庆行营相隔千余里，若一入浙境，相去弥远，声息难通。遇有转奏请旨之件，诚恐耽延贻误。以后该处一切军情，应由左宗棠自行奏报，以昭迅速。是否有当？伏候谕旨遵行。

至其所部各营与信防各军，欠饷太多，难遽用命。臣等拟将信郡各属本年钱漕拨归经收，以清广、玉各军积欠。并将河口、景镇、婺源厘金拨归征收，以清左宗棠所部各营积欠。俟各军整饬就绪，即行分途进发。内防外剿，进止迟速，均由左宗棠相机办理。所有左宗棠一军定议援浙，暨广信、徽州、饶州各军统归节制，并自行奏报各缘由，谨合词缮折，由驿驰陈，伏乞皇上圣鉴训示。谨奏。

144．请署藩司李桓暂缓引见并保升两司折十一月十六日

奏为请留道员署理江西藩司总办粮台，暂缓送部引见，并恳加恩奖励，恭折仰祈圣鉴事。

窃臣国藩于上年四月署理两江总督，统兵进剿，钦奉谕旨，着令江西布政使总办臣处粮台。其时江西藩司，即系督粮道李桓署理。江西通省牙税厘金，奉旨由臣国藩征收充饷，又经奏派该署司李桓会同赣南道李瀚章经理。嗣藩司张集馨到任，暂令李桓将粮台交卸。本年春间，张集馨赴九江办理通商事宜，又经臣国藩札派李桓接办粮台。七月间，张集馨因案革职，又经臣等会奏派李桓署理藩司。

五月间，臣毓科遵旨保举道府，以督粮道李桓等才猷出众，据实奏保。八月二十二日奉旨“着吏部调取引见”等因。钦此。遵即转行去后，兹据该署司李桓详请给咨赴部等情。臣等查按察使衔江西督粮道李桓，廉干勤敏，吏才精核。咸丰五年以道员拣发来江，旋授今职。在任七载，历署藩、臬两司，皆值军务纷烦、饷糈支绌之际，该员任劳任怨，竭蹶经营，卒能保全大局。于通省军政之原委，钱漕之利病，属吏之贤否，靡不深知。举措合宜，舆论翕然，实为江省必不可少之员。办理粮台、厘局，详慎出纳，无误要需。目下调派各军进剿皖、江南北，亟须筹饷接济。本年江西州、县大半被扰，民力拮据，所有额征地丁漕米，不容借词蠲缓，臣等援照近年湖南北减价征收成案，饬令藩司严定章程，禁断一切浮收规费，勒限征解，以济饷需而纾民困。该署司实力奉行，百年积弊，痛加扫除，从此饷事、吏事，可期日有起色。现值更张之始，条目繁多，整顿督催，必资熟手。除将丁漕减收新章俟办有头绪，再行专案具奏外，相应请旨仍留督粮道李桓署理江西布政司，总办粮台，暂缓送部引见，并恳俯念该员在任日久，劳绩最著，敕交军机处以江西藩、臬两司遇缺题奏，出自皇上逾格天恩，于军务吏治皆有裨益。臣等为要缺需人起见，谨合词附驿具陈，伏乞皇上圣鉴训示。谨奏。

145．拣员署理安徽臬司江宁盐巡道折十一月十六日

奏为拣员署理安徽臬司、江宁盐巡道两缺，随驻安庆，恭折奏祈圣鉴事。

窃臣于九月初九日奏明，拟于安庆省城酌派司道数员，分任责成。奉旨：“依议。”钦此。除江宁布政使，江、安粮道两缺，容臣另选贤员请旨饬署外，查安徽按察使向随皖抚驻扎安庆。该臬司张学醇现署布政司，在泗州一带随办防剿。其臬司篆务，本系庐凤道才宇和兼署。嗣才宇和告病，尚未据委署有人。应遵旨由臣派员署理，随驻安庆，责令筹办该省善后事宜。查有按察使衔前任湖北督粮道万启琛，江西丰城人，咸丰五年选授是缺，经臣奏留江西军营办理济楚饷盐。六年，委赴浙省招商督运，先后运盐三万五千余引。嗣经浙江抚臣晏端书奏准留浙差委，又筹运饷盐六万七千余引。统计浙西两局，该员经手征收盐饷银八十余万两。十年正月委赴江西会议盐饷章程，旋奉旨留办江西团练。本年八月，经臣调赴安庆委办牙厘总局，该员廉明干练，敏而不浮，筹饷察吏，尤擅专长。合无吁恳天恩，将前任湖北督粮道万启琛留于苏、皖两省以道员请旨简放，即令署理安徽按察使，于军务、地方皆有裨益。

又江宁盐巡道邢春第尚未到任，经臣奏准派员署理。查有江苏候补道李榕，四川进士，由庶吉士改归礼部主事。咸丰九年，经臣奏调军营差遣，升员外郎。本年六月，于克复黟县、建德出力案内，请留江苏以道员补用。奉旨允准。旋经吏部议驳，以知府分发省分补用。该员办理臣处营务，两载以来，器识豁达，不惮艰险。现委办善后局务，实心讲求。可否仰恳天恩，准令江苏候补道李榕署理江宁盐巡道缺，随驻安庆，俾臣得收指臂之助。所有拣员署理司、道两缺各缘由，谨会同安徽抚臣彭玉麟、江苏巡抚薛焕，恭折具陈，伏乞皇上圣鉴训示。谨奏。

146．附录明谕　奖叙万启琛李榕 ⁽¹⁾ 十二月

咸丰十一年十二月初八日内阁奉上谕：

曾国藩奏，道员办理饷盐出力，恳请奖叙，并拣员署理臬司等缺一折。前任湖北督粮道万启琛，廉明干练，筹饷、运盐，历著成效。着照曾国藩所请，留于江苏、安徽两省以道员请旨简放；即着署理安徽按察使。江苏候补道李榕，着准其署理江宁盐巡道。该二员并着随同曾国藩驻扎安庆，以资得力。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

147．朱品隆暂缓赴衢州镇任片十一月十六日

再，臣国藩承准军机处赞襄政务王大臣字寄，九月十八日奉上谕：

瑞昌、王有龄奏：衢防紧要，请饬总兵赴任防剿等语。总兵李定太已派帮办徐、宿剿匪事宜，即须绕道赴徐。惟衢州防务吃紧，浙省并无统兵大员可以前往接办。着曾国藩即饬新授衢州镇总兵朱品隆迅赴本任，统领衢防各军，接办防剿事宜。以便李定太交卸起程。将此由六百里谕令知之等因。钦此。

仰见皇上权衡缓急，留意将材，曷胜钦悚。

臣查浙江危急情形，在杭州、宁、绍，而不专在衢州；欲拯浙江之危，宜以大队直赴省垣，而不宜仅顾衢防。臣现拟左宗棠一军由广信进兵，以救浙江之上游。鲍超一军由宁国进兵，以分浙中之贼势。同日另折具奏，想邀圣鉴。

至朱品隆一军，兵数不满三千，只可依人而行，不能独当一路。臣已令鲍超由山外循池州进青阳，朱品隆由山内循祁门进石埭，然后会合一路，以攻宁国。该二军者，分支则互为声援，缺一则不能独进。一至宁国，去杭州仅二百余里，必足以慑浙贼之胆，不必赴衢而后为救浙也。衢州自解围以后，防务较松，闽浙督臣庆端奏明即日赴三衢统兵督剿。李定太似可抽身赴徐，不必待朱品隆前往接替。且朱品隆久带湘勇，征皖数年，形势熟谙，留皖则人地实为相宜，赴衢则统率难期得力。审度情势，自以先赴宁国为妥。所有朱品隆会攻宁国、暂难赴衙缘由，理合附片复奏，伏乞皇上圣鉴训示。谨奏。

148．采访忠义第四案折十一月十六日

奏为行营采访忠义，分缮清单为第四案，吁恳天恩，交部分别旌恤，仰祈圣鉴事。

窃臣行营于上年七月间设立忠义局。凡属两江境内剿贼阵亡之官绅，并矢志不屈之士民妇女人等，派员在局博加采访，详核事实，并立出示遍行晓谕，或由司、道具详，或由府、厅、州、县汇报，或由该家属径禀。臣随时具奏，请建总祠、总坊；其死事尤烈者，请建专祠、专坊。前经陆续采访，分案奏明。钦奉谕旨“着照所议办理”等因。钦此。仰荷天恩下逮，激劝弥昭。

兹据委员陈艾等禀称：续行采访忠义，查核事实，汇为一册，合计官绅殉节者共六十一员名，士民殉难者共三百二名，妇女殉难者共一百四十二口。经臣详加查核，该官绅士女人等，或同仇敌忾，或杀贼捐躯，或矢志洁身、临危致命，洵属深明大义。相应分缮简明清单，吁恳天恩，俯准交部分别旌恤，以褒忠节。除将清册咨部查核外，所有行营采访忠义第四案，理合专折具陈，伏乞皇上圣鉴训示。谨奏。

149．采访忠义第五案片十一月十六日

再，准兵部咨，咸丰十年十二月初一日奉上谕“都察院奏刑部主事柯钺，以粤匪窜扰徽境，伊母骂贼殉难等词。赴该衙门呈诉。着曾国藩查明，奏请旌恤”等因。钦此。当饬行营采访忠义局钦遵查报。

兹据禀称：“刑部主事柯钺，安徽歙县人，父华辅，母王氏，俱膺五品封典。自咸丰三年后，柯华辅历办本乡团练。十年四月间，贼逼徽境，柯华辅督率练勇，协同官军驻守六葛岭。讵逆匪分由山僻小径窜至柯华辅住居之水竹村，柯王氏骂贼遇害。及伊族人柯宗、柯五寿、柯永仁既柯茂海之妻节妇洪氏，同时被杀。又柯钺之胞伯母、举人柯华国之妻吴氏，咸丰元年旌表节孝，十年覃恩封五品，亦于是年十月贼窜入村自缢殉难。”一门节烈，实堪嘉尚。相应请旨将柯王氏等遵照新章，建立专坊，以示旌异。理合附片复陈，列为臣营第五案，伏乞皇上圣鉴。谨奏。

150．请将伍兴照京控案撤销片十一月十六日

再，咸丰十年十一月三十日奉上谕：

张芾奏：遵旨回籍，京控案件，请饬曾国藩提讯等语。都司伍兴照具控副将刘芳贵一案，着交曾国藩亲提人证卷宗，秉公研讯确情，按律定拟具奏。钦此。

当即钦遵转饬提讯去后。惟查该弁所控情节，必须副将刘芳贵到案，始能质讯明确。刘芳贵上年带勇援浙，业经阵亡。该营又已遣撤，案内人证，皆系营中弁勇，伤亡逃散无从传集。兹据管带祥字营游击刘胜祥禀称：都司伍兴照系其同乡，前又同营。央恳代为禀请和息销案，俾得回籍养母等情前来。自应准将伍兴照原控案件撤销，并将抱告杨秀珩释放回籍，以免羁累。理合附片复陈，伏乞皇上圣鉴，饬下该部查照。谨奏。

151．请改题为奏片十一月十六日

再，两江总督关防、两淮盐政印信，已据委员于本年七月初六日赍到。臣当将接印日期恭折奏报。其书吏及文卷等项，准署漕臣王梦龄咨会，奏明改道航海至宁波，绕赴浙江行走各在案。臣查两江统辖江、安、苏三省地方，政务殷繁。又兼管两淮盐政，漕河营制多由臣衙门主政。必须详查例案，核明准驳，不致遗漏舛误，方昭慎重。刻下书吏文卷，因浙江路梗，尚未到营。从前办过成案章程，此间一无所有。且苏、常等城未复，各衙门案卷亦不齐全。值此南北攻剿吃紧，筹兵筹饷皆臣亲自综理，地方事件，尚难兼顾。所有刑名钱谷，盐员补缺，武职补缺，营汛疏防，按限参劾，以及寻常事件，应由臣衙门主政循例具题者，均请暂行展缓。如系万不可缓，即请改题为奏，以归简易。统俟书吏文卷到日，江南军务稍定，再行照例具题。除咨部查照外，谨附片陈明，伏乞圣鉴训示。谨奏。

152．官军攻克赤冈岭菱湖贼垒及克复安庆请奖折十一月十六日

奏为遵旨查明水陆各军攻克赤冈岭、菱湖贼垒，及克复安庆省城三次出力员弁，并案请奖，仰祈圣鉴事。

窃本年五月初二日，鲍超、成大吉等攻克集贤关外赤冈岭逆垒四座。六月初一日，杨载福水师、曾国荃陆师踏平安庆城外菱湖贼垒十八座。遂于八月初一日，克复安庆省城，擒斩净尽。在事员弁兵勇，三次奏奉谕旨命臣等查明保奏在案。除曾国荃一军业由湖广督臣官文等保奏，鲍超一军由臣另案汇奏外，总兵成大吉所部本系鄂军，前湖北抚臣胡林翼病革时，饬该总兵开单送臣国藩处代奏。提督杨载福所统外江水师十八营暨陆师韦志俊、周万倬等营，杨载福假旋时，亦饬各营开单送臣国藩处代奏。此外臣玉麟所统内湖水师，黄翼升等所统淮扬水师，均开单请奏前来。臣等逐加察核，均无冒滥。谨分缮清单二件，仰恳皇上天恩，准照所请，以昭激劝。除把总、外委各弁咨部注册外，所有遵旨酌保出力员弁缘由，谨合词恭折由驿具陈，伏乞圣鉴训示。谨奏。

附保单一

谨将外江、内湖及淮扬水师各营，克复安庆省城尤为出力员弁，开列清单，恭呈御览。

计开：

外江水师正前营

花翎游击衔补用都司王远和，请以参将尽先即补，并加副将衔。

蓝翎守备拔补千总李得胜，请以都司留于安徽遇缺尽先题补，并赏换花翎。

花翎补用守备李新燕，请以都司尽先补用，并加游击衔。

花翎补用参将张光德、刘添麒、廖德茂、黎定忠、唐连胜、陈定国等六员，均请以副将遇缺尽先推补。

蓝翎补用参将田名魁，请以副将尽先补用，并赏换花翎。

蓝翎参将衔补用游击杨星照，请以参将尽先补用，并加副将衔。

蓝翎补用游击左有才，花翎补用游击张文彪、周南侯等三员，均请以参将尽先补用；左有才并赏换花翎。

蓝翎补用都司朱魁南，花翎补用都司陈维新，均请以游击尽先补用；朱魁南并赏换花翎。

蓝翎守备湖南洞庭水师营左哨千总王鸣凤，蓝翎补用守备成永祥、何德富等三名，均请以都司尽先补用，并赏换花翎。

蓝翎拔补千总刘玉万、赵玉田，均请以守备尽先补用，并赏换花翎。

蓝翎守备衔拔补千总彭万里，蓝翎拔补千总邓良荣、叶怀德、欧荣贵、田名得、陈秀发等六员，均请以都司尽先补用。

蓝翎拔补把总江福山，请以守备尽先补用。

蓝翎外委朱万胜，请以千总留于安徽寿春镇标尽先拔补，并加守备衔。

蓝翎把总蒋光培，蓝翎外委左春耀、易洪茂、陈德亮、高得胜、韩正明等六名，均请以千总尽先拔补；蒋光培、左春耀并加守备衔。

蓝翎安徽即补府经历县丞文祖迪，请免补本班，以知县仍留安徽旧候补班前，遇缺尽先即补。

荫袭双月候选县丞吴葆俊，湖南选用训导王寿祺，候选训导杨绍铨等三员，均请免选本班，以知县不论双单月遇缺尽先选用，并赏戴蓝翎。

六品军功刘添熊、廖汉清、彭有馀、王明友、杨仕敬、王得胜等六名，均请以把总尽先拔补，并赏戴蓝翎。

六品军功梁汝骑、周海祥、黄明贵、张三元、李成山、赵祥泰、陶德斌、谭谦和、吴贤春、罗鸣凤、易择榜、王俊兴、王福茂、胡祥海、屈开泰、陈万和、楚南山、廖汉湘、王明亮、唐晓南、袁云俊、王春兰、谢昌荣、周贵南、陈世其、王有胜、袁世德、王有明、杨升之、冯定有、王忠义、张云礼、杨月恒、王文富、易长清、杨彩莲、易登榜、萧友贵、蒋佑南、张友胜、易万高、唐先胜、萧训堂、陈友章、文祖烈、陈福春、陈春华、袁得胜、杨洪发、胡国胜、曾广华、郭得胜、邹生财、朱先发、龚渤海、汤德富、刘益初、张世贵、刘乐善、李馀华、周玉兴、罗国庆、王松柏、冯永祥、杨开洪、袁瑾瑜、周玉元、袁南山、李永胜、赵得胜、郭子临、段河胜、萧章汉、张复泰、蒋春田、赵明胜、谢泰开、雷勋章、袁光辉、许献帮、李其祥、郑克勤、谢得胜、朱恒发、胡金发、王会友、刘代喜、罗大光等八十八名，均请以外委尽先拔补，并赏戴蓝翎。

文童袁锦云，请以从九品不论双单月选用，并赏戴蓝翎。

副前营

游击萧东凌，请免补参将，以副将尽先补用。

蓝翎都司唐启发，守备白友梅，均请免补都司，以游击尽先补用；唐启发并赏换花翎。

蓝翎守备王大猷，蓝翎守备衔千总刘松林，守备衔千总凌新益，千总毛宗翰、罗明东、葛定名、周朝发等七名，均请免补守备，以都司尽先补用；王大猷、刘松林并赏换花翎。

蓝翎守备葛坤泰，请以都司尽先补用，并赏换花翎。

蓝翎千总彭海瑞、万克昌、廖文传、邓玉胜等四名，均请以守备尽先补用，并赏换花翎。

外委谢文亮、颜新元、何连贵、伍金玉、周宜璋、李学武等六名，均请免补千把，以守备尽先补用；谢文亮并赏戴蓝翎。

文童易鸣冈、吴盛松，均请以从九品不论双单月尽先选用，并赏戴蓝翎。

外委黄国庆、吴文瑞、周维新、罗景春、刘连城、萧稀凤，均请免补把总，以千总尽先补用。

六品军功张连升、童定西、罗文略、任玉林、罗春华、陈得盛、谢水年、周南英、张晓春、刘万胜、吴玉连、易协和、周宏胜、张亮魁、刘东海、甘太贵、李正阳、万全升、王宏哲、胡有胜、邹福友、杨克广、张先交、罗明诗、成桢祥、戴岐山、徐维彬、张南亭、危荣泰、李明福、朱孔福、傅长荣、章洪胜、赵德有、高洪亮、陈复胜、刘克让、葛南光、高光林、李信堂、龙腾甲、陈振家、何贵福、周得胜、阮志中、刘世评、陈义高、萧何清、李光照、罗有宏、彭定福、宋长春、刘文阁、吴万兴、王鼎武、萧文友、鲁怀亮、熊远猷、彭世珍、王占魁、蔡远鸿、危百万等六十二名，均请以外委尽先补用，并赏戴蓝翎。

新前营

蓝翎游击刘高应，请免选游击，以参将遇缺尽先选用。

花翎游击衔都司蓝尚升，花翎都司陈福友、朱高胜等三员，均请免选都司，以游击遇缺尽先选用；蓝尚升、陈福友并加参将衔。

蓝翎都司衔守备周胜发，蓝翎守备张志和，均请免选守备，以都司遇缺尽先选用，并加游击衔；周胜发并请赏换花翎。

蓝翎都司衔守备任启耀，蓝翎守备俞泗洪、邓永发、郭明山等四名，均请免选守备，以都司遇缺尽先选用；任启耀、俞泗洪并赏换花翎。

蓝翎守备衔千总尹祖德、成友志、姚大亮、彭致和等四名，均请以守备遇缺尽先选用，并加都司衔；尹祖德并请赏换花翎。

蓝翎千总成楚贵、姚万顺、糜元顺、刘洪万等四名，均请以守备遇缺尽先选用。

蓝翎外委周吉祥、周才富，均请以千总遇缺尽先选用，并加守备衔。

文童张绍良、胡郧贞、彭诗仑、黄德树、阎顾、杨元灏、秦铨等七名，均请以从九品归部不论双单月遇缺尽先选用，并赏戴蓝翎。

六品军功杨光禧、罗顺生、曾楚南、张义元、夏高阁、谭资富、艾泽胜、刘育荣、夏永年、冯金腾、张运茂、曹聚胜、黄标元、成凤池、王胜友、陈彩芹、谭清胜、成昆胜、成凤翔、冯明辉、曹荣兴、邓永和、陈玉怀、高良玉、秦仁旺、张成益、朱得胜、张延华、彭若仑、张学林、陈桂兰、曾永发、邓胜彩、冯云祥、龙跃海、郭宏亮、成先平、陈全胜、熊明德、尹祖发、王迎和、李众德、贺友志、舒怀德、卜世友、汤海胜、刘茂发、易得胜、王发云、钟河清、曹有胜、易万胜、陈应元、吴友德、刘有胜、陈永和、黄升南、陈洪泰、陈云胜、王久馀、汪得胜、张万胜、蓝长胜、周得胜、罗连发、夏明贵、沈廷贵等六十七名，均请以外委遇缺尽先选用，并赏戴蓝翎。

正后营

花翎参将衔游击戴廷立，花翎游击杨龙光，均请以参将归部遇缺尽先补用；戴廷立并赏加副将衔。

花翎游击欧阳森茂，请加参将衔。

花翎游击衔都司谢九和，花翎都司郭仕林，蓝翎都司贺光耀等三员，均请以游击尽先补用；贺光耀并赏换花翎。

花翎都司衔守备殷定文，请免补守备，以都司遇缺尽先补用。

蓝翎都司衔守备熊济圃、张清日，蓝翎守备楚玉和、彭福连等四名，均请以都司尽先推补；熊济圃、楚玉和并赏换花翎。

蓝翎守备雷三清，请加都司衔。

蓝翎守备衔千总袁明亮、周正新，蓝翎千总刘长发、杨得意、邓发苏等五名，均请以守备尽先推补；袁明亮、刘长发并加都司衔。

蓝翎千总王有胜，请以守备尽先拔补，并赏换花翎。

蓝翎把总易姚胜，请以千总拔补，并加守备衔。

蓝翎把总刘得秀，请以守备尽先推补。

蓝翎安徽遇缺即补知县陈烺，请免本班，以直隶州知州仍留原省归候补班前即补，并赏换花翎。

蓝翎即选从九品徐堂赓，请免选本班，以府经历县丞留于安徽归候补班前遇缺即补，并赏加五品衔。

六品军功宋昌龄、李春台、徐纯忠等三名，均请以把总尽先拔补，并赏戴蓝翎。

六品军功龙任成、周锦耀、刘光廓、张守志、谭明亮、夏思祜、曾飞舞、欧阳长发、贺宗祜、欧阳春全、谭其祥、王庆德、萧义胜、余先捷、唐季成、周魁亮、王启才、张在位、许为美、刘大福、曹神佑、方国义、吴定胜、欧阳贵胜、唐兆胜、吴有山、邵万年、曹朝本、楚金湘、陈启祯、胡荣升、刘义俊、李福昌、查宏兴、雷贤举、黄春台、宁云华、周正兴、刘光海、龙有才、谭明海、曹开有、余广福、苏光启、雷傅汉、刘明积、王永胜、边复荣、彭添望、蒋东昆、刘先诚、杨任有、陈定国、刘有盛、陈德彪、萧甫文、刘先成、傅运会、周家春、朱贵太等六十名，均请以外委尽先拔补，并赏戴蓝翎。

副后营

花翎参将张得友、萧腾芳，均请加副将衔。

花翎参将衔游击尹坤山，花翎游击余佩玉、黄华翰、言秀材等四员，均请以参将尽先补用。

花翎游击宾得桂，蓝翎游击黄玉成、曹东汉等三员，均请加参将衔；黄玉成、曹东汉并赏换花翎。

花翎游击衔都司罗芝云，蓝翎游击衔都司廖明顺，花翎都司廖得胜，蓝翎都司曾其富等四员，均请以游击尽先补用；曾其富并赏换花翎。

花翎都司胡俊友，请以游击尽先补用，并赏加参将衔。

花翎守备许云发，蓝翎守备张得胜、赵升扬等三名，均请以都司尽先补用；赵升扬并赏换花翎。

蓝翎都司谭云福，请加游击衔。

蓝翎把总赵荣亮，请以守备尽先补用。

蓝翎外委刘永胜，请以千总尽先补用。

蓝翎即选府经历县丞吴廷选，请免选本班，以知县留于安徽归候补班前即补，并赏加五品衔。

蓝翎候选从九品周煌枝，请免选本班，以府经历留于安徽遇缺尽先补用，并加盐提举衔。

蓝翎外委丁义辉，请以把总尽先拔补，并赏加守备衔。

六品军功刘友胜、杨如意、易友升、段楚发、龙金万、易桂林、周瑞林、谭星照、刘宗义、王必高、赵彩云、袁桂山、刘运贤、杨大贵、甘三元、成复新、毛洪泰、杜启有、萧正祥、张明亮、杨明远、江国祥、刘永盛、周兰桂、曹有福、刘正友、任其善、蒋传家、刘正复、陈贵发、夏云华、王茂胜、张豹良、苏昌仁、罗源佑、朱朝元、屈有胜、龙胜发、曹松茂、曾其信、汪炳成、熊儒美、萧有才、邱承祖、周福茂、唐宏发、刘万胜、成玉林、黄得胜、李年胜、罗玉鸿、张恒盛、胡湘辉、周玉林、颜大兴、林恭敏、陈玉泉、李宗贤、杨必有、刘履福等六十名，均请以外委尽先补用，并赏戴蓝翎。

正左营

尽先参将严定国，请以副将遇缺尽先选用。

花翎游击陈百向、张三清，均请以参将尽先补用；陈百向并加副将衔。

蓝翎游击丁际盛，请以参将尽先补用，并赏换花翎。

花翎游击衔都司汪得元，请以参将尽先补用。

花翎都司刘湘溢、蒋永庆，均请以游击尽先补用；刘湘溢并加参将衔。

蓝翎都司李盛臻、张祥新，均请以游击尽先补用，并赏换花翎。

蓝翎都司衔守备周馥桂、左兆喜，均请以都司尽先补用，并赏换花翎。

蓝翎千总周见都，请以守备尽先补用，并赏加都司衔。

蓝翎千总陆成祖，请以守备尽先补用，并赏换花翎。

蓝翎千总陶咏贵、熊春山、尹益德、刘春华、黄荣礼等五名，均请以守备尽先补用。

蓝翎外委易永魁，请以千总尽先补用。

承荫八品监生胡镇藩，军功曹良尚，均请以把总尽先补用，并赏戴蓝翎。

军功尹益启、陈金友、颜承意、周人全、刘名扬、颜连山、蒋有财、丁万胜、黄清瑞、陈官富、罗志秀、徐加东、刘显扬、王得名、汤开榜、温林春、周耀有、何其中、汤光茂、王勋达、张桂林、黄章各、黄林开、张扬浩、罗振和、蒋全加、杨正宏、黄华扬、余兴安、唐明仕、向金玉、黄诗同、王善苏、何祥发、夏得邻、陶咏发、袁堂贵、周开颂、李连升、谭兰富、孙光遥、张湘俊、王全孝、王朝家、宋维益、邓光辉、李宏发、邓良富、谢玉洪、黄林德、龚玉元、刘代友、阳定元、王名德、王定储、周国用、黄林贤、陈楚南、谭得山、吴永芳、唐开廷等六十一名，均请以外委尽先补用，并赏戴蓝翎。

蓝翎胡国桢，文童卢董礼、张扬康等三名，均以从九品不论双单月归部遇缺尽先补用；卢董礼、张扬康并赏戴蓝翎。

副左营

花翎参将高得效、杨政谟，均请以副将尽先补用。

花翎游击陈禄庵，请以参将尽先补用，并加副将衔。

花翎游击王源泰、彭大光，蓝翎游击刘连升、周鸣高，花翎都司刘万雄、扈照乾等六员，均请以参将尽先补用；刘连升并赏换花翎。

蓝翎千总蒋金和、罗纯芳，均请以守备尽先补用，并赏换花翎。

花翎都司杨作霖，蓝翎都司罗荣升、雷大胜、王廷贵、高德仕、李邦昆、冯维明等七员，均请以游击尽先补用；罗荣升、雷大胜并请赏换花翎。

蓝翎守备胡桂清，请以都司尽先补用。

蓝翎千总陈建廷、唐万明，均请以守备尽先补用；陈建廷并加都司衔。

蓝翎把总莫纲常、黄耀盛，均请以千总尽先拔补；莫纲常并加守备衔。

蓝翎外委刘岐忠、陈德胜、张万美、邓裕逢，均请以千总尽先拔补。

蓝翎府经历县丞罗振，请免选本班，以知县不论双单月遇缺尽先前选，并加五品衔。

童生杨其纬，请以从九品不论双单月遇缺尽先前选，并赏戴蓝翎。

外委吴得胜，请以把总尽先拔补，并赏戴蓝翎。

六品军功谢克明、刘长清、严永芳、杨冠三、张明友、杨政才、王大明、刘洪胜、李致全、颜邦正、谭明义、易祥兴、唐友发、李岳云、宋加富、陈致蛟、易修书、裴安品、李玉成、向先典、周振声、王必胜、吴家玉、向大才、王福堂、张振海、刘起立、罗纯崔、江延年、杨三友、梁铁生、周兴义、李尊荣、方德胜、曹耀盛、王正太、颜友胜、宋嘉洲、张致和、王文定、黄文年、刘直先、凌祖佑、黄正湘、陈荫洪、刘德龄、田忠顺、杨佐政、李本枝、戴楚霞、谷金汉、邓渐逵、杨凤全、王万华、朱克建、韩光明、郭得华、潘荣胜、彭云贵、刘祖佑、陈大镇、刘名扬、段宏发、周聚汉、满凯胜、颜起树、陈赐恩、全成友、彭荣才、封良贵、吴荣科、彭荣行、宋嘉友、田开元、韩文贵等七十五名，均请以外委尽先拔补，并赏戴蓝翎。

正右营

花翎副将彭志友，请赏加总兵衔。

花翎副将衔参将钟良保、唐修己，花翎参将曹明友等三员，均请以副将尽先补用；钟良保并赏加总兵衔。

花翎参将衔游击夏开凤，请以参将尽先补用，并赏加副将衔。

花翎游击衔都司刘开友、刘照志，均请以参将尽先补用。

蓝翎游击衔都司李明，花翎都司熊廷燮、谭仁凤、田荣光等四员，均请以游击尽先补用，并加参将衔。

蓝翎游击衔都司刘隆照、黄天柱，均请以游击尽先补用；刘隆照并请赏换花翎。

湖北试用训导刘中孚，请免选本班，以知县留于安徽遇缺尽先即补，并加五品衔。

蓝翎都司衔守备彭定先、尤大缙，蓝翎守备李得胜、胡逢春等四名，均请以都司尽先补用，并加游击衔。

蓝翎守备杨福春、周世魁、庄以临等三名，均请以都司尽先补用，并赏换花翎。

蓝翎守备刘明焕，请以都司尽先补用。

州同衔唐光昱，请以直隶州州同不论双单月归部遇缺尽先即选，并加五品衔。

蓝翎守备衔千总周酉山，请以都司尽先补用，并赏换花翎。

蓝翎千总黄锦云、杨毓魁、刘祥泰、邓贞祥、谭得胜等五名，均请以守备尽先补用；黄锦云、谭得胜并加都司衔。

蓝翎把总周名扬、熊兆飞、颜先清等三名，均请以守备尽先补用。

蓝翎把总段学贤、徐海元，均请以千总尽先拔补，并加守备衔。

蓝翎外委张凤美、赵义方、黄正方等三名，均请以千总尽先拔补；张凤美并加守备衔。

蓝翎外委唐守赞，请以千总尽先补用。

蓝翎即选从九品秦茂松，请免选本班，以府经历县丞不论双单月归部遇缺尽先即选。

文童卢显锦，请以从九品不论双单月归部遇缺尽先即选，并赏戴蓝翎。

六品军功阳俊发、张定邦、方文林等三名，均请以把总尽先拔补，并赏戴蓝翎。

军功龙胜发、易亮照、孙正贵、刘玉和、洪太先、萧复胜、胡志钧、胡志升、左凌云、张聚胜、何启才、张世泰、龙清华、萧开玉、彭三友、萧胜交、何竹林、刘诗发、何聚盛、李长发、王贵发、田见龙、熊占魁、龙清胜、华万贵、张家兴、张大鹏、姚玉贵、周元和、陈致中、张松林、彭万春、李定仁、黄才兴、张玉林、廖云先、龙秀芳、尹芝文、刘星辉、李永湘、李奉钦、王廷相、田兴才、孙钧盈、唐万胜、陈复胜、于胜宝、杨明寿、夏蓝田、邓得高、向光祖、吴忠亮、胡开友、刘茂富、夏全泰、潘复泰、许端柏、许端善、唐明玉、李秀林、赵福林、江运华、蒲大兴、周岳泰、李大明、谢昌正、谭万胜、潘云祥、陈志富、曾廷耀、王清胜、向耀南、聂汝藻、曾春元、汪得先、黄国胜、王维友、许荣贵、殷世登、苏玉兴、唐祥发、龚贵荣、周昌贵、高广顺、易文友、冯永龙、李成才、杨得和、刘必元、谢得友、朱盛德、谭洪发、田胜祥、刘文成、张友光、汤绍松、张开文等九十七名，均请以外委尽先拔补，并赏戴蓝翎。

副右营

花翎游击衔都司向光德，请以参将尽先推补，并加副将衔。

花翎都司林得胜、刘发胜，均请以游击尽先补用，并加参将衔。

蓝翎千总张定邦、李东江，均请免补守备，以都司尽先补用，并赏换花翎。

蓝翎把总陈星德，请以守备尽先补用，并赏换花翎。

军功萧士干、张锐之、罗安福，均请赏戴蓝翎。

蓝翎千总邓鸣凤、李廷干、冯国启、徐炳文等四名，均请以守备尽先补用；邓鸣凤并赏换花翎。

候选知县王钟麟，请以同知选用。

蓝翎守备衔千总龙馀道，千总夏友成，均请以守备尽先补用，并加都司衔。

蓝翎把总成益树、曾载扬，均请以千总尽先补用，并加守备衔。

文童陈瑞楠，请以从九品留于安徽遇缺尽先补用，并赏戴蓝翎。

军功蔡芝桂、向光甲、姜世名、许得胜、钟永茂、严宏发、王恒发、庞得胜、刘春复、唐先玉、周芳清、罗启勋、陈天佑、唐绍大、周永德、杨复胜、盛有章、周玉连、黄新元、杨礼贵、白保和、罗光明、杨伯藩、彭宏道、张春华、刘忠祥、潘厚德、何云发、李启顺、朱家大、傅金林、王明亮、戴先荣、李本吉、王光业、陈伍元、萧胜玉、朱必有、杨东海、左德太、李长发、张宏胜、程常美、苏正发、刘兴隆、熊昌与等四十六名，均请以外委尽先补用，并赏戴蓝翎。

新右营

花翎参将衔游击杨明海，请以副将遇缺尽先选用。

花翎参将衔游击李惟善、杨松保，花翎游击庾光东，蓝翎游击骆万春等四员，均请免选游击，以参将遇缺尽先选用；李惟善、杨松保并赏加副将衔。

花翎都司陈福山、李助发、周正林，均请免选都司，以游击遇缺尽先选用，并加参将衔。

蓝翎都司李荣富、萧瑞南、程声远，均请免选都司，以游击遇缺尽先选用；李荣富并赏换花翎。

蓝翎都司严荣华，请加游击衔。

蓝翎守备秦得胜、李昌和、龙志顺、谭定国等四员，均请免选守备，以都司遇缺尽先选用；谭定国并加游击衔。

蓝翎守备衔千总杨开太，请免补千总，以守备遇缺尽先选用，加都司衔，并赏换花翎。

蓝翎千总蔡玉堂，请免补千总，以守备遇缺尽先选用，并赏换花翎。

蓝翎遇缺选用知县罗庆藩，请以同知直隶州留于安徽归候补班前遇缺即补。

蓝翎外委吴正朝，请以千总尽先补用。

外委张正卿，请赏戴蓝翎。

蓝翎即选教谕邓逢汉，请加盐提举衔。

六品军功雷玉春、李得胜、张启玉、胡得胜、郭章荣、萧得贵、傅明有、包耀林、苏东耀、邓忠聘、柳太才、胡德胜、韩辅忠、蔡得胜、李光玉、周得友、万荣华、姚正顺、刘宏芝、钱福胜、冯正彪、李东源、唐得喜、潘福良、徐正家、刘宏贵、方中有、黄金发、罗代文、李洪友、郭腾汉、聂云发、蒋大胜、何山贵、吴广兴、李新胜、胡耀发、黄大才、孟泽交、文太和、蓝佑廷、黄宏远、刘寿堂、谭有章、李有馀、张三爵、钱昌德、王汉章、刘赐第、张开元、张得胜、马开意、李钟彪、彭得胜、张鹤高等五十五名，均请以外委尽先拔补，并赏戴蓝翎。

正中营

游击王金楷，都司率永林，均请以参将即选。

花翎都司邓永茂，请以游击尽先选用。

花翎守备彭开胜、王东山，蓝翎守备黄得胜、梁正清、周福安等五名，均请以都司尽先选用；黄得胜、梁正清、周福安并赏换花翎。

蓝翎守备衔千总舒桂江、熊世泰，蓝翎千总曹玉昆等三名，均请以都司尽先选用，并赏换花翎。

蓝翎守备衔千总周有升、杨青山，蓝翎千总蔡运照、吴东汉、彭朝惟等五名，均请以守备尽先选用，并加都司衔。

蓝翎把总夏有明，请以守备尽先选用。

蓝翎外委赖明福、欧阳福春、朱荣耀等三名，均请以千总尽先拔补，并加守备衔。

文童杨照，请以从九品不论双单月归部遇缺前尽先选用，并赏戴蓝翎。

从九品衔刘良佐、钟黎正，文童刘晟，均请以从九品不论双单月遇缺选用。

蓝翎外委彭清胜、曾广胜、胡采畴、刘至登、涂显耀、曹定元、陈东海、王太和等八名，均请以千总尽先拔补。

六品军功冯昌扬、张得胜、周复胜、曹致斌、李定芝、李逢春、屈全胜、王象贤、萧江华等九名，均请以把总尽先拔补，并赏戴蓝翎。

六品军功李祥胜，请以千总尽先拔补，并赏戴蓝翎。

六品军功张得昌、易春亭、刘开忠、彭万云、戴光前、周世洪、陈河清、张楚元、李宏太、蔡得桂、邓建发、刘得胜、彭春华、姜绍庭、赵兴华、聂宏发、谭洪立、贺大志、刘显耀、杨友胜、冯友胜、刘明芳、周顺发、吴友复、杨鹤鸣、李永兰、陈大旺、王家福、刘香远、袁友胜、刘明福、罗德明、黄得明、邓汉贵、谭秀峰、庐枝福、萧显才、姚富友、朱荣益、周赏祝、赵得发、徐得云、滕成元、颜正富、曹友元、邓广胜、彭贵义、钟志友、李荣宣、汤得胜、宋荣三、萧忠得、唐洪宙、罗在忠、陈华贵、易明德、宋维明、郭太胜、萧复胜、刘长云、王春和、王明德、邓云彪、蒋福胜、邹基胜、易盛堂、凌祖意等六十七名，均请以外委尽先拔补，并赏戴蓝翎。

副中营

花翎参将萧复胜、邓贵二、郑汉友、陈明云等四员，均请免选参将，以副将遇缺尽先选用。

花翎游击李辑五，请免选游击，以参将遇缺尽先选用。

花翎都司韦尚爵、李益定、谭发友，蓝翎都司周莲芝等四员，均请免选都司，以游击遇缺尽先选用；周莲芝并赏换花翎。

花翎守备陈洪发，蓝翎都司衔守备贺万方，均请免选守备，以都司遇缺尽先选用，并加游击衔；贺万方并请赏换花翎。

蓝翎都司衔守备刘胜和、金复青，均请免选守备，以都司遇缺尽先选用；刘胜和并赏换花翎。

蓝翎守备衔千总李胜庭，请以守备遇缺尽先选用，并赏换花翎。

蓝翎守备衔千总胡荣桂，请以守备遇缺尽先选用，并加都司衔。

蓝翎把总田泰山，请以守备遇缺尽先选用。

丁忧遇缺即选县丞刘成业，请俟服阕后免选县丞，以知县留于安徽遇缺尽先补用。

文童李进修，请以从九品不论双单月遇缺尽先即选，并赏戴蓝翎。

蓝翎千总罗泗滨、李济祥，均请以守备遇缺尽先选用。

蓝翎外委张品祥、李甫林，蓝翎把总刘友胜，均请以千总归营拔补；刘友胜并加守备衔。

六品军功朱春祥，请以把总拔补，并赏戴蓝翎。

六品军功赵世贵、谭广馥、成金元、李凤辉、张胜发、潘寿五、陈得胜、黄青秀、罗志友、胡青元、倪昌世、邓三元、贺耀辉、刘元利、陈泰元、陈开德、易玉南、唐胜先、陈玉林、刘胜先、李得胜、彭胜九、刘金兰、周得胜、杨复胜、刘希贤、邓复胜、龙永茂、李复胜、熊富元、刘高元、彭青秀、李云富、李耀辉、李甫珍、艾青和、蔡光胜、曹青泉、杨奇胜、段光辉、彭复青、王永顺、彭开二、成青发、喻巨富、王卓云、胡志先、彭仲贤、曾永南、李遵才、李大义、李得方、朱再明、王文魁、左端元、杨得胜、刘云发、朱春复、柳华山、张永顺等六十一名，均以外委拔补，并赏戴蓝翎。

亲兵前营

花翎都司衔守备傅以德、潘复顺，均请免补都司，以游击尽先补用。

蓝翎守备衔千总蒋其祥，请免补守备，以都司尽先补用，并赏换花翎。

蓝翎守备衔千总阳凤麟，请以守备尽先补用，并加都司衔。

蓝翎把总蒋华山、刘星耀，均请以守备尽先补用，并赏换花翎。

蓝翎外委宋怀德，蓝翎守备衔千总申元盛，均请以守备尽先补用。

六品军功王德清、赵光华，均请以把总尽先补用，并赏戴蓝翎。

留鄂补用从九品龙兆霖，请免缴三班银两，以府经历县丞仍留原省遇缺尽先即补，并赏戴蓝翎。

六品军功滕春发、宋国宝、金昌印、倪昌凤、王德益、刘贤交、宋德修、陈虞绪、萧启佑、陈正春、王升有、邹德俊、欧阳迪、易明和、甘文台、范国银、朱秀登、王德祥、陈廷辉、曾复胜、王福祥、周长贵、李胜章、孙元亨、易达配、吴胜榜、刘怀德、周兴发、朱德祥、林云志、覃有才、秦日华等三十二名，均以外委尽先拔补，并赏戴蓝翎。

候选从九李灿枝，请免选本班，以县主簿遇缺选用。

蓝翎安徽补用府经历县丞夏礼耕，请补缺后以知县仍留安徽补用。

亲兵后营

花翎参将衔游击孙月栋，请以参将尽先选用，并加副将衔。

花翎都司衔守备赖迎发、柳德槐，均请以游击尽先选用。

花翎都司衔守备陈义胜，蓝翎守备贺发益、萧汉祥等三员，均请以都司尽先选用，并加游击衔；贺发益并请赏换花翎。

蓝翎守备衔千总陈金顺、李立德，蓝翎千总邓大有等三名，均请免选守备，以都司尽先选用；陈金顺、李立德并赏换蓝翎。

蓝翎千总阳馀良、刘维升，均请以守备尽先选用，并赏换花翎。

蓝翎把总李有高、彭金魁，请以守备尽先选用，并加都司衔。

应升升用蓝翎从九夏世荣，请免选本班，以县丞不论双单月遇缺尽先选用。

文童胡嵩，请以从九品留于安徽遇缺尽先即补，并赏戴蓝翎。

六品军功杨占鼎，请以把总归于湖南提标遇缺选先拔补，并赏戴蓝翎。

蓝翎外委成志高，请以千总尽先拔补。

六品军功邓明助、李仁美、宋廷芝、周万祥、宁有忠、吴致旺、王三玉、刘得胜、周鸿庆、邓良贵、柳春华、蒋平宣等十二名，均请以把总尽先拔补，并赏戴蓝翎。

生员蔡昌遇，请以训导不论双单月遇缺即选。

六品军功张云汉、胡炳照、李永茂、李成友、程秀全、叶忠信、刘国玉、张仙芝、黄启发、谈长炎、秦宏胜、张得胜、张顺禄、熊耀南、凌祖世、莫骥人、邓敬廷、刘东成、周三喜、李玉清、刘华堂、汪荣国、王庆盛、王书柏、黄承益、陈万泰、李承发、杨春禄、颜必凤、曹兴旺等三十名，均请以外委尽先拔补，并赏戴蓝翎。

亲兵左营

副将衔参将莫重定、潘裕麟，参将朱楚善、曾祥光、成仪泰等五员，均请以副将尽先补用。

参将许得胜，请加副将衔。

游击文成学，请以参将尽先补用，并加副将衔。

都司李学文、刘诚意、葛定有等三员，均请以游击尽先补用，并加参将衔。

都司陈飞龙、何运升、赵俊秀等三员，均请以游击尽先补用。

蓝翎都司赵得胜，请加游击衔，并赏换花翎。

蓝翎守备李永胜，请以都司尽先补用，并赏换花翎。

把总柳三喜，请以守备尽先补用。

外委高道贤，请以千总尽先拔补。

军功何其俊，请以把总尽先拔补，并赏戴蓝翎。

安徽候补府经历杨克勤，请免补本班，以知县仍留原省遇缺尽先补用，并赏戴蓝翎。

军功夏代荣、王翰文、阎得山、夏绍富、王俊隆、夏思谷、曹椿林、傅昆山、周耀南、刘名贵、陈照有、何其祥、成茂元、刘汉春、易清南、成东升、曾荣光、曾胜海、唐贵春、刘汉溢、杨源先、廖择中、甘玉田、李彦山、杨星德、胡荣黻、刘富成、冯昌全、崔本忠、冯明德、冯茂有、成永贵、邓长发、陈永生、赵超群、田传高、陈华源、杨占魁、彭玉美、刘昌顺、宋吉德、赵俊彦、萧启才、彭有忠、莫一贤、刘书鸿、萧连榜、李时桂、舒国顺、萧德成、胡逢源、段兆旦、胡友盛、杨广裕、李云会、黄笏山、黄春晓、徐玉璧、王长发、刘呈祥、李经魁、刘昌哲、袁兆顺、颜寿芝、颜永谦、刘有芳、陈永吉、范乐贵等六十八名，均请以外委尽先拔补，并赏戴蓝翎。

候选训导甘时化，请免选本班，以知县留于安徽遇缺尽先即补。

监生黄国忠，请以县主簿尽先选用。

亲兵右营

花翎游击衔都司邬桂芳、曹芳凤，均请以参将尽先补用，邬桂芳并赏加副将衔。

花翎守备傅敏才，蓝翎守备陈先照，均请以都司尽先补用，并加游击衔。

蓝翎千总颜海仙，请以都司尽先补用，并加游击衔，赏换花翎。

蓝翎千总刘永湘、李光华、向玉隆等三名，均请以守备尽先补用；刘永湘并赏换花翎。

蓝翎把总朱兴亨、彭元芳、罗洪发、叶广胜、欧阳桂兰等五名，均请以守备尽先补用；朱兴亨、彭元芳、罗洪发、叶广胜并赏换花翎。

蓝翎外委易维训、朱长胜、江正湘等三名，均请以千总尽先补用；易维训、朱长胜并加守备衔。

六品军功傅清鳌、曹云祥、邬远正、易朝贵等四名，均请以把总尽先补用，并赏戴蓝翎。

候选县丞蒋光吾，请免选本班，以知县归部不论双单月遇缺尽先选用，并赏戴蓝翎。

蓝翎遇缺即选教谕王寿祺，请免选本班，以知县留于安徽遇缺前即补。

六品军功刘加义、易鼎元、朱华晓、文三元、朱得胜、张得林、刘以得、梁魁胜、曹芳麒、王贵林、刘启福、刘明续、陈先道、曾俊高、王得胜、杨大发、欧阳和升、郭至诚、卢玉桂、杨明山、曹云华、彭明万、谭远朝、朱平富、颜复胜、毛得贵、杨麒盛、颜福堂、陈明山、李玉华、杨全胜、李锦贵、林茂元、吴长发、曾长胜、周福胜、赵济荣、王高峰、廖锦山、陈金和、张胜福、张东海、易长发、王荣前、朱荫轩、李万友、田得禄、詹连科、傅万发、李太福、龙久和、成楚芳、朱荣华、易元进、董光耀、李福春、曹福亭、易大举、成盛昌、王忠贵、刘山元、吴开胜、朱兰浜、彭存茂、冯得胜、胡楚义等六十六名，均请以外委尽先补用，并赏戴蓝翎。

亲兵中营

蓝翎湖北候补同知夏钺，请以知府仍留原省遇缺尽先补用，并赏换花翎。

蓝翎守备衔千总朱贞昌、易嵩祝，蓝翎千总陶立志，均请以守备尽先选用，并加都司衔，赏换花翎。

都司衔守备尹昌景、韦以琳，均请以都司尽先选用，并加游击衔。

蓝翎守备薛金榜，请以都司尽先选用，并赏换花翎。

前任湖南长沙协右营右哨千总傅步云，请以守备尽先选用，并赏戴蓝翎。

蓝翎把总邹宇成、文朝清，把总萧治亨，蓝翎外委李和寅等四名，均请以千总尽先拔补；邹宇成、文朝清、萧治亨并加守备衔。

军功冯玉山、丁得盈、罗得胜、王贵友、谢长发、陈启云、吴正南、杨楚华、曾胜友、成坤祥、赵复德、陈照廷、钟富元、冯品太、阳方金等十五名，均请以把总尽先拔补，并赏戴蓝翎。

军功邓松友、成虞斌、朱祖昌、贺祥胜、易彩交、陈得胜、黄应兴、何本立、曹春华、蒋佐卿等十名，均请以外委尽先拔补，并赏戴蓝翎。

蓝翎外委谢发贤，请以千总尽先拔补，并加守备衔。

武举冯勋，请以千总尽先拔补，并赏戴蓝翎。

蓝翎从九袁国材，请以府经历县丞不论双单月遇缺尽先选用。

护卫营

蓝翎千总张东阳、陈明胜，均请以守备尽先补用，并加都司衔，赏换花翎。

蓝翎把总刘长清、杨友胜、冯名彩、萧云达、彭腾芳等五名，均请以守备尽先补用；刘长清、杨友胜、冯名彩并赏换花翎。

蓝翎把总刘绍武，蓝翎外委周志得、彭俊彩、黄庆志、袁连升、易洪胜等六名，均请以千总尽先拔补；刘绍武、周志得、彭俊彩并加守备衔。

军功贺万有、邓若兰、钱金贵、熊有谋、梁仕升、唐德明、萧升林、吴隆谦、张太和、周志发、陈季华、成景芳等十二名，均请以把总尽先拔补，并赏戴蓝翎。

军功徐连升、朱河清、阳得胜、戴添富、殷大有、王佐才、冯友桂、杨兰桂、曹兴发、周惠卿、杨明学、萧九州、邓志青、杨高友、曾添桂、杨东元、汪友泗、彭开泰、彭友发等十九名，均请以外委尽先拔补，并赏戴蓝翎。

蓝翎即选从九宋庆高，请免选本班，以府经历留于安徽归候补班前遇缺即补。

文童周汝骧，请以从九品留于安徽归候补班前遇缺即补，并赏戴蓝翎。

巡湖营

花翎守备梁仁美，请以都司尽先即选，并加游击衔。

蓝翎千总杨维胜、盛永清、万品文、汤万发、欧阳芳禄、周昌洪、刘钺、陈长顺、陈在田、胡清顺、袁俊、姚荣刚、刘长清等十三名，均请以都司尽先即选。

蓝翎把总易介寿、黄鸿魁、赵南山、周文翔、王启胜、蔡国喜、张得胜、邓秀枝、宋昌瑞等九名，均请以守备尽先即选。

蓝翎外委贺春华、易光明、黄华山、杨发芝、郭得山、吴高亮、刘玉田等七名，均请以千总尽先拔补。

六品军功滕国宾、陈维章、胡新喜、陈朝阳、王贵瑶、钟万凯等六名，均请以把总尽先拔补，并赏戴蓝翎。

六品军功邬致和、毛翰廷、王文礼、文秀锦、李逢春、姚荣修、王忠俊、黄炳焕、吴维升、萧有升、蒋廷骏、王廷贵、丁洪祺、胡新甫、彭昌忠、秦春光、杨发昌、刘永和、张大胜、袁士海、王意德、王大胜、易瑞生、刘华东、王得胜、欧阳芳耀、陈长寿、易克友、张洪发、江德元、张文烈、杨致清、周长兴、彭金玉、萧得贵、骆光南、王世贵、刘登云、陈清吉、石松高、黄汉、罗仁芝、彭三贤、龙东云、卢鸣凤、李武胜，武童何献珍等四十七名，均请以外委尽先拔补，并赏戴蓝翎。

监生程经标，请以道库大使不论双单月遇缺选用。

安徽候选教谕章于锦，请免选本班，以知县不论双单月遇缺尽先即选，并赏戴蓝翎。

文童方燮，请以从九不论双单月尽先选用，并赏戴花翎。

内湖水师右营

参将衔游击邓长里、曾泗美，游击黄明亮、彭致和等四员，均请免选游击，以参将尽先选用，并加副将衔。

游击周国兴，请免选游击，以参将尽先选用。

都司李正和、唐鸣盛、王存支、任典五、张学仕、缪福宾、屈伸泰等七员，均请免选都司，以游击尽先选用，并加参将衔。

知府衔湖北候补同知魏栋，请免补同知，以知府仍归湖北不论繁简遇缺尽先补用，并赏戴花翎。

蓝翎都司彭玉明、董光玉、颜万和、廖良胜、倪定发等五员，均请免选都司，以游击尽先选用，并赏换花翎。

守备萧云胜，请免选守备，以都司尽先选用，并赏加游击衔。

蓝翎都司衔守备周九临、颜湘波，蓝翎守备潘志海、谭鸿声等四员，均请免选守备，以都司尽先选用，并赏换花翎。

蓝翎守备衔千总童正泰、易得忠，均请以都司尽先选用。

蓝翎千总周应昌、龚彩云，均请以守备尽先选用，并赏换花翎。

蓝翎把总余绍唐，请以守备尽先选用。

文生金文纬、刘濬川，均请以训导不论双单月遇缺即选；金文纬并赏戴蓝翎。

俊秀于献廷，六品军功王俊臣、彭睦堂、萧宏奎等四名，均请以从九品不论双单月遇缺即选；于献廷并赏戴蓝翎。

外委王得胜、陈致云、张照仁、李云友、刘茂胜、王国勇等六名，均请以把总尽先拔补，并赏戴蓝翎。

六品军功段和清、陈茂盛、周世荣、刘芳春、史德佑、吴正泰、胡致祥、余三茂、周庆基、尚启瑞、王永胜、彭绪华、熊占魁、史新贵、卢永华、沈辉文、彭万胜、梁惟功、周为美、陈得胜、饶复友、萧全友、罗振衡、莫代清、曹作新、杨忠远、彭其志、余泽富、缪呈祥、谭星友、宋廷耀、陈福胜、易桂馨、倪福山、刘云贵、柳玉连、刘金祥、张国明、周益福、魏正名、陈先宽、杨进廷、钟添成、朱三元、刘仁和、戴寿文、向九呈、周志先、张学顺、王德清、邓得胜、王有升、黄逢元、杨森林、刘荣华、刘交登、张祖贵、王金开、周启茂、成春阳、旷学文、黄永元、谭远涟、夏朝喜、文德明、成开胜、萧义贵、萧洪胜、廖国顺、邓得武、吴茂才、徐坤青、魏得胜、张为美、李义才、张顺胜、危明元、成必胜、聂安清、王文选、张岐胜、陈美友、王燕山、易宏亮、杨得仁、曹文元等八十六名，均请以外委尽先拔补，并赏戴蓝翎。

前营

蓝翎升用游击胡友胜，请以参将尽先选用，并加副将衔，赏换花翎。

广西补用同知直隶州知州曹禹门，请免补本班，以知府留于安徽遇缺补用。

蓝翎参将衔游击黄秋亭，请免选游击，以参将尽先选用，并赏换花翎。

游击甘露霖，游击衔都司刘玉春，均请免选游击，以参将尽先选用。

蓝翎游击衔都司廖楚胜，蓝翎都司胡民望，均请免选都司，以游击尽先选用，并赏换花翎。

都司章益胜，守备李西田，均请以游击尽先选用。

蓝翎都司衔守备周德骏、魏国治，均请免选守备，以都司尽先选用，并加游击衔。

守备熊宗洛，请以都司尽先选用，并赏戴花翎。

蓝翎候选知县吴大安，请以同知不论双单月遇缺即选，并赏换花翎。

蓝翎守备衔千总雷绍箕，请免补守备，以都司尽先选用。

蓝翎守备衔千总粟维善，请以守备尽先选用，并赏换花翎。

蓝翎守备衔千总吴长松，蓝翎千总陈大纯、苏罗福、胡海平、吴宗东等五名，均以守备尽先选用，并加都司衔。

监生蔡麟仁，请以从九品留于江西归候补班前遇缺补用，并赏戴蓝翎。

蓝翎守备衔千总任升芝，蓝翎千总王南山、周文富，蓝翎把总孙宝贵、谢观言、胡寅舟等六名，均请以守备尽先选用。

蓝翎候选从九品刘在田，请以县丞留于安徽遇缺补用。

蓝翎外委蔡心田、刘仁亨、张德富、李世富、祝逢春、汤友胜等六名，均请以千总尽先拔补；汤友胜并加守备衔。

候选训导朱桂芳、柳耀玑，均请加盐提举衔。

蓝翎候选训导周甫文，请以通判留于安徽遇缺补用。

外委易万胜、张林宝、盛发榜、贺宗理、邓楚才，六品军功周善昌等六名，均请以把总尽先拔补，并赏戴蓝翎。

六品军功粟东海、艾正贵、吴士元、李新贵、龙有才、任三台、陈金胜、凌祖发、甘春元、黄元吉、赵得海、赵长顺、王得胜、周胜发、段明发、谢元科、刘成庆、甘开禄、刘章宝、喻得胜、熊南山、彭本立、胡作舟、李恒泰、刘英华、余先觉、马森林、王紫明、翁虎臣、罗叔云、刘光韶、贺其华、尹思胜、万得胜、罗仕俊、金大兴、袁金亮、罗玉洪、唐得福、袁尚清、屈传位、戴茂和、方明友、段清和、罗熙宽、周树南、张玉泰、刘春元、刘有才、周开宓、王有才、王正友、葛满城、刘春发、殷九皋、杨林达、徐宏亮、许正清、王品发、伍文喜、唐金益、凌万扬、汤国定、廖裕后、胡泰顺、戴文贵、王得科、张得标、殷得胜、易仁善、万良玉、李文民、王发顺、徐开顺、凌祖信、常东阳、何国珍、李升远、李长焕、潘允川、刘清泰、覃世金、粟学敏、胡春堂、赵胜芳、曹胜德、王世维等八十七名，均请以外委尽先拔补，并赏戴蓝翎。

后营

尽先补用副将丁义方，请赏加总兵衔。

参将张三元，请免选参将，以副将尽先选用。

尽先游击调补江西横冈营都司麦春泉，请免补游击，以参将尽先补用。

蓝翎候选府经历廖献廷，请免选本班，以知县不论双单月遇缺即选。

游击衔都司谢得胜、江成祥、黄发甲，都司张瑞麟、张定元、戴坤大等六员，均请免选都司，以游击尽先选用，并加参将衔。

都司萧辉廷、黄其才、谢洪春等三员，均请免选都司，以游击尽先选用。

蓝翎都司曹和清、向长春、杨太和、李铨、赵启胜等五员，均请加游击衔，并赏换花翎。

留江补用县丞陈绍平，请以知县仍留江西补用，并赏加知州衔。

蓝翎都司衔守备赵三星，蓝翎守备朱自远，均请免选守备，以都司尽先选用；赵三星并请赏换花翎。

蓝翎守备谭飞雄，请加都司衔，并赏换花翎。

蓝翎守备衔千总袁国基，请以守备尽先选用，并请赏换花翎。

监生李运权，请以县主簿不论双单月遇缺即选。

候选从九品黎嘉煦，请以县主簿选用。

蓝翎守备衔千总王桂林、刘泰胜，均请以都司尽先选用。

蓝翎守备衔千总李芳楷，蓝翎把总沙广泰、熊正彪、胡立显、孙启发等五员，均请以守备尽先选用；李芳楷并加都司衔。

蓝翎外委林子元，请以千总尽先拔补，并加守备衔。

候选县丞洪钟铸，请以知县尽先选用。

蓝翎千总谭献九，请加守备衔。

尽先把总祖兴盛、欧阳朝祚，均请以千总尽先拔补，并请赏戴蓝翎。

军功王载光、刘至元、谢延运、王愈胜，均请赏给六品顶戴、蓝翎。

六品军功赵秀庭、吕先进、刘明山、李安保、陈有元、吴家发、丁允生、赵廉升、陈昌膺、徐官澍、周洪发、佘定魁、王兴明、刘光亿、罗有方、陈松祥、刘应元、唐先奇、盛光新等十九名，均请以外委尽先拔补，并赏戴蓝翎。

中营

副将衔尽先参将任星元，请免选参将，以副将尽先选用，并赏加总兵衔。

参将周芳明，请免选参将，以副将尽先选用。

蓝翎游击杨金榜、贺世清，均请加参将衔，并赏换花翎。

安徽候补府经历县丞侯朝栋，请免补本班，以知县仍归安徽遇缺补用。

游击衔都司王朝治、黄福田，均请免升游击，以参将尽先选用。

蓝翎游击衔都司谭三捷、刘义方、佘文习等三员，均请免选都司，以游击尽先选用，并赏换花翎。

蓝翎游击衔都司袁辅仁，蓝翎都司唐明顺，均请赏换花翎。

都司熊德照、林克英，均请免选都司，以游击尽先选用，并加参将衔。

都司李廷忠、聂成名，均请免选都司，以游击尽先选用。

蓝翎即选知县易珪章，请加同知衔，并赏换花翎。

蓝翎都司粟克明、向俊龙，均请加游击衔，并赏换花翎。

都司衔守备成师吉、吴光楚、潘宏胜、郭立和等四员，均请以都司尽先选用，并加游击衔。

蓝翎候选县丞杨荣炳，请以知县不论双单遇缺即选。

六品军功陈书元，请赏给五品顶戴。

留江补用从九品陈廷杰，请以府经历仍留江西遇缺补用。

蓝翎守备彭九皋、任启泰，蓝翎守备衔千总任德志，均请免选守备，以都司尽先选用。

蓝翎守备衔千总杨九成，请以守备尽先选用，并加都司衔。

蓝翎守备衔千总何国宝，蓝翎千总彭立延，均请以守备尽先选用；何国宝并请赏换花翎。

蓝翎外委任九龄、彭观涛，均请以千总尽先拔补，并加守备衔。

候选训导黄杰，请免选本班，以教谕不论双单月遇缺即选，并赏戴蓝翎。

文生屈应升，请以训导不论双单月遇缺即选。

外委陶安国、邓有和，均请赏戴蓝翎。

六品军功文质彬、高昌有、罗逢丙、王晓山、余星贵、谭启胜、程家集、张新发、袁自远、王光林、刘德兴、聂成维、刘广元、向昌明、彭定国、潘云祥、刘阳春、段福胜、韦友顺、王有胜、彭星传、胡汉连、杨立成、苏德裕、刘美元、吴宗贵、周良佐、李立谦、刘席珍、袁经汉等三十名，均请以外委尽先拔补，并赏戴蓝翎。

亲兵营

花翎游击柳寿田，请免选游击，以参将尽先选用，并加副将衔。

都司高启典、梁洪胜，均请免补都司，以游击尽先选用，并加参将衔。

候选知县叶锡骈，请赏加同知衔。

蓝翎都司衔守备萧长清、马志俊，蓝翎守备赵世清、萧定国、冯荣贵、谭玉贵等六员，均请免选守备，以都司尽先选用，并加游击衔；萧长清、马志俊并请赏换花翎。

蓝翎守备龙海云，蓝翎守备衔千总谭良灿、谭得胜、张贵等四员，均请以都司尽先选用，并赏换花翎。

五品顶戴候选州同谢庭芝，请以通判遇缺选用。

蓝翎守备衔千总彭南封，请以守备尽先选用，并加都司衔，赏换花翎。

江西候补从九品蔡体乾，请以县丞仍归江西遇缺补用。

蓝翎守备衔千总何鸣学，蓝翎千总李万荣、尹彩凤、吴友德、曾友仁、胡祥发等六员，均请以守备尽先选用，并加都司衔。

蓝翎候选从九品王呈羲，请以府经历留于安徽遇缺补用，并赏给五品顶戴。

候选从九品未入流陈国华，请选本班，以府经历县丞不论双单月遇缺即选，并赏戴蓝翎。

蓝翎把总王裕春，请以守备尽先选用。

蓝翎把总喻学文、吴宝臣，蓝翎外委李华庭、谭忠亮、张成志等五名，均请以千总尽先拔补，并加守备衔。

蓝翎外委潘义忠，请以千总尽先拔补。

六品军功沈其贵，请以把总尽先拔补，并赏戴蓝翎。

候选县丞李堡，请以通判留于安徽遇缺补用。

文生谢王恩，请以训导不论双单月遇缺即选。

蓝翎候选训导谭近光，请免选本班，以教谕不论双单月遇缺即选，并赏给五品顶戴。

外委陈有庆、高福有、颜比夏、谢正桂、欧阳惟信，军功宁继贤等六名，均请以把总尽先拔补，并赏戴蓝翎。

文生洪厚钰，请以训导遇缺选用，并赏戴蓝翎。

候选从九周良翰，请以县主簿留于江西补用。

六品军功王继述、郭得才、董文葛、康友德、张怡、王永贵、陈发顺、李明海、伍光顺、陈思顺、杨春芳、高先奇、欧金善、曹广林、陈国梁、马春华、刘裕发、资恒贵、刘克诗、刘天文、郭永锡、龙鼎瑞、杨胜友、马映湘、汤凤祥、陈天胜、郑国忠、柳志祥、王万春、汤亨泽、宋积耀、唐元美、陈芝元、成福胜、成振秀、赵福春、萧献福、彭朝士、黄得胜、钟加培、万金山、段升富、李正田、杨宣台、王洪亮、李大顺、黄承业、段有元、熊泗海、金大湖、王笃忠、胡文义、赵敬明、熊青贵、许联德、李福盛、谢世美、张诚发、应启怀、陈如泉、曾异珍、晏大有、廖家声、刘福星、李龙典、李友亮、张国泰、尚炳南、谭光远、李复兴、谭德耀、李海扬、曾树南、韩长华、邓宗献、王炳贵、成凌云、龙名扬、朱炳昌、张如胜、王友元、熊得贵、张镇元、罗遴拔、胡佳友、谭黼臣、吴国祥、秦世洪、刘恒友、李开吉、邓平江、龙立勋等九十二名，均请以外委尽先拔补，并赏戴蓝翎。

留江即补副将孙昌国，请赏加总兵衔。

署江西九江府候补知府蔡锦青，请以道员记名，遇缺请旨简放。

江西湖口县典史吴寰，请以县丞遇缺尽先补用。

淮扬水师左营

蓝翎游击衔都司杨宏胜，请赏换花翎。

蓝翎外委邓世利、李得胜，均请以千总尽先拔补。

外委欧阳季柱、周东万，军功周远佐、向光明、刘盛友等五名，均请以把总尽先拔补，并赏戴蓝翎。

选用从九涂燕廷，请赏戴蓝翎。

军功李全彪、罗有章、罗光烈、陈正友、萧宗义、孙高发、蔡麟厚、李廷桂、程国庆、董禹廷、彭得和、刘义和、黄得胜、李大发、萧金魁、李洪吉、嵇世富、杨升凤、向安吉、胡玉山、张长庆、张金顺、傅长发、戴友富、陆孝茂、左承福、成瑞祥、林商俊、余兴茂、李世万、覃兴朝、彭永连等三十二名，均请以外委尽先拔补，并赏戴蓝翎。

亲兵营

县丞魏承樾，请免选本班，以知县留于安徽补用。

蓝翎外委李才喜、李洪寿、易洪达等三名，均请以千总尽先拔补。

外委杨和元，请以把总尽先拔补，并赏戴蓝翎。

从九马先松，请免选本班，以县主簿不论双单月即选。

军功阳德前、邓荣贵、邓元魁、周有声、彭芝堂、潘先龙、邓益美、胡声万、胡世荣、徐德贵、张广元、李乾元、徐振顺、向荣贵、金有成、刘荣华、易寅春等十七名，均请以外委尽先拔补，并赏戴蓝翎。

新左营

州判叶宝树，请免选本班，以知县不论双单月遇缺即选。

蓝翎守备周复兴，请以都司尽先补用，并赏换花翎。

蓝翎外委易华元、王德斌、尹宗维、向顺福、李光荣、凌祖儒、符国华、林西发、李新福、李得胜、李楚霞、阳德裕、康呈祥等十三名，均请以千总尽先拔补。

附生毛振翼，请以训导选用。

蓝翎外委陈鸣鸾，军功王宗城，均请以把总归湖南长沙协标尽先拔补；王宗城并赏戴蓝翎。

军功王正明、萧国栋、罗锦帆、王得魁、何金镛、邬寿庭、周再田、廖柏余、高得胜、王宗高、涂长龄、刘宏贵、李贵友、胡本义、刘国才、李恒元、荣楚湘、李玉田、张明亮、范升益、苏永福、谭习知、周升喜、周松林等二十四名，均请以外委尽先拔补，并赏戴蓝翎。

后营

蓝翎把总甘高发，请以守备尽先拔补，并赏换花翎。

蓝翎把总熊致胜，请以千总尽先拔补。

蓝翎外委萧胜发、唐修珍、王春和等三名，均请以千总尽先拔补。

蓝翎千总滕代祥，请以守备尽先拔补。

监生彭君烈，请以从九品不论双单月归部尽先选用。

军功何星汉、韩德坚、谢贻福、朱光明、戴华贵、陈时若、陈万胜、吴高升、周国贤、吴玉元、陈德基、吴明友、龙长有、陈永胜、周明贵、周英富、刘大富、雷忠文、符炳堂、张得志、杨汉文、曹国华、谭砚峰等二十三名，均请以外委尽先拔补，并赏戴蓝翎。

右营

训导罗昌祺，请以布政司经历归部遇缺选用。

军功刘德胜、罗德和、王清华等三名，均请以外委尽先拔补，并赏戴蓝翎。

外委邓明清，军功邹干臣、陈友发、彭星垣、张洪胜、刘增扬、钟松亭、刘大鹏、陈新发、王亮胜等十名，均请赏戴蓝翎。

新右营

外委曾连晖、夏定泰、汤宝椿等三名，均请以把总尽先拔补，并赏戴蓝翎。

童生彭湘源、黎志浑、谢象镛，均请以从九品归部选用。

军功张浚、陈雨松、王有章、朱楚绪、杨柏盛、曹广顺、周山云、汤政贤、韩亮采、马昭万、毛鸿亮、吴春华、侯忠武、郭必胜、刘福星等十五名，均请以外委尽先拔补，并赏戴蓝翎。

军功易三胜、萧光胜、徐德贵、许清顺、黄凤山、陈日新等六名，均赏戴蓝翎。

新前营

从九周启善，请以府经历县丞不论双单月遇缺选用。

军功陆祖琪、黄泰山、周光元、凌与笔、黄有源、许开运、邓德胜、陈凌云、颜日新、黄大本、陈贵发等十一名，均请以外委尽先拔补，并赏戴蓝翎。

军功熊友元、成名得、朱森才等三名，均请赏戴蓝翎。

蓝翎把总胡发，请以千总尽先拔补。

前营

花翎游击赖荣光，请以参将尽先补用。

蓝翎外委王启祥、张有胜、袁福荣，均请以千总尽先拔补。

军功赖迎胜、石祥胜、钱荣华、张志胜、赵法云等五名，均请以外委尽先拔补，并赏戴蓝翎。

附生丁庆馀，请以训导不论双单月遇缺即选。

蓝翎把总熊昌凯，请以千总尽先拔补。

外委伍金源、曹汉清、刘有恒等三名，均请赏戴蓝翎。

中营

花翎都司阳利见，请以游击留于两江督标尽先补用。

蓝翎外委黎清南、王正枝、罗时富等三名，均请以千总尽先拔补。

蓝翎把总罗贞祥、陈百胜，均请以千总尽先拔补。

外委瞿元善、李际盈、钟成锦、张怡柏、李洪友等五名，均请以把总尽先拔补，并赏戴蓝翎。

武生许国泰，军功吴有荣、蒋全胜、陈照惠、张文星、谭馥洲、张怡鸿、廖家桐、阳光一、吴子荣等十名，请以外委尽先拔补，并赏戴蓝翎。

童生徐子屏，请以从九品不论双单月遇缺尽先选用。

新后营

花翎游击衔都司张光泰，请以游击尽先补用，并加参将衔。

蓝翎把总刘价贵、杨益胜，均请以千总尽先拔补。

军功钟昌国、萧心广、萧国凤、李昌发、蒋道益、毕云曜、王文宽、陈春湖等八名，均请以外委尽先拔补，并赏戴蓝翎。

童生汤心仁，请以从九品不论双单月遇缺尽先选用。

附保单二

谨将陆军各营攻克石冈岭，并克复安庆省城，尤为出力员弁，开列清单，恭呈御览。

计开：

贞右营

训导段期滋，请以知县尽先选用，并加同知衔。

从九成策达，请以县丞尽先选用，并加五品衔。

从九王对朝，请以府经历尽先选用。

参将张见亭，请以副将尽先补用。

游击萧胜南，请以参将尽先补用。

都司成永吉，请以游击尽先补用，并赏换花翎。

都司成福光，请以游击尽先补用，并赏戴花翎。

花翎守备鲁正发，守备成旗亭，均请以都司尽先补用；成旗亭并赏换花翎。

千总张开捷、张永盛、孟文炳、曾仕胜、丁富华、潘有道、成春圃，把总邓梓林等八名，均请以守备尽先补用；成春圃、邓梓林并赏戴蓝翎。

把总朱尧典、朱平峰、李复青、周维忠、成志义、王司丙、黄茂春、王高照、艾正和、张清贵、萧复胜等十一名，均请以千总尽先补用；萧复胜并赏戴蓝翎。

安徽舒城县在籍丁忧候选知县黄以慎，请加同知衔。

军功彭东贵、胡中和、谢胜恩、游复胜、曾九锡、彭鹤林、张日升等七名，均请以把总尽先补用，并赏戴蓝翎。

候选从九品萧樾，请免选本班，以府经历县丞不论双单月尽先选用。

军功杨清和、涂正魁、潘深林、胡武益、易盛发、杜邦哲、吴正逢、萧友文、易三元、邓椿林、聂胜发、李步林、成思亭等十三名，均请以外委尽先补用，并赏戴蓝翎。

发中营

总兵衔尽先推补副将张运馥，请赏加巴图鲁名号。

从九李德柄，请以县丞选用，并赏戴蓝翎。

文童张家敏，请以从九品选用。

参将李春华，请以副将尽先补用。

游击彭必达、李镇朝，均请以参将尽先补用。

游击衔都司章心作、龙云华、龙步云，都司张隆山、许少文、黄高彩、黄本立等七员，均请以游击尽先补用；龙步云、黄高彩、黄本立并赏换花翎。

守备衔千总黄得胜，千总陈尊荣、李上珍、范荣超、谢长清等五名，均请以守备尽先补用。

把总尹胜瑞、龙有朋、彭桢祥、钟致和、王尚武、李湘林等六名，均请以千总尽先补用，并赏加守备衔；王尚武、李湘林并赏戴蓝翎。

童生胡际唐、张子庆，均请以从九品遇缺即选。

把总王惟麟、刘琼辉、易长发、周明贵、李福堂、罗星胜、谭青山、刘东明、任得胜、张瑞廷等十名，均请以千总尽先补用；周明贵、李福堂、罗星胜、谭青山、刘东明、任得胜、张瑞廷并赏戴蓝翎。

外委颜芳林、李万茂、汪高升、佘福田、熊义宝、尹长兴、杨学礼、彭学益等八名，均请以把总尽先补用，并赏戴蓝翎。

军功张得胜、李如意、潘春华、李邦贞、周清汉、唐荣贵、许修仁、彭祥瑞、刘国胜、王志魁、彭安泽等十一名，均请以外委尽先补用，并赏戴蓝翎。

武前营

拣选知县张杰、徐学醇，均请以知县不论双单月即选。

从九黄仁治，请以县丞留于安徽尽先补用。

游击陈全益、杨隆昌、李前富，均请以参将尽先补用；李前富并赏戴蓝翎。

都司周聚登，请以游击尽先补用，并赏换花翎。

守备黄冠南，请以都司尽先补用，并加游击衔。

候选县丞朱春晓，六品蓝翎候选教谕叶承恩，遇缺即选知县王日修等三员，均请赏加五品衔。

千总曾明高、王明光、彭正五、邓福惠、刘鼎富等五名，均请以守备补用。

把总李上发、曾盛祺、文庆元、陈正元等四名，均请以千总尽先补用。

外委刘山光、邓六十、刘重友，军功罗辉堂、彭发祥、萧有贵等六名，均请以把总尽先补用，并赏戴蓝翎。

军功彭富益、彭高华、邓福祁、符名桂、杨定坤、王德盛、张三元、曾日祥、熊其进、陈福元、邓胜祥、姚有胜、李敬堂、王发三、萧独占、李隆晖、谭泰民、李允迪、蔡克战、曹怀德、刘代清、柳必谏、李聪集、谢福堂、萧祥林、杨东汉、张定藻、张双喜等二十八名，均请以外委补用，并赏戴蓝翎。

候选从九品李晴波，军功董尊三、唐庆增等三名，均请赏给六品翎顶。

武中营

总兵衔即补副将胡以章，请以总兵记名简放。

县丞柳先谔，请以知县选用。

参将杨福成、谭秀元，均请以副将尽先补用。

游击谢文恒，请以参将尽先补用，并赏换花翎。

都司成世音、郭俊秀，均请以游击尽先补用；成世音并赏换花翎。

都司衔守备彭生发、朱光泽，守备陈光明等三员，均请以都司尽先补用；彭生发、陈光明并加游击衔。

候选县丞张鹏程，请俟遇缺后，以升用之缺升用，并加五品衔。

千总胡元魁、彭汉江，均请以守备尽先补用。

把总谭祥雨，请以千总尽先补用，并加守备衔。

把总周太和、萧忠信、朱正万、胡泰山、周锦秀等五名，均请以千总补用；周太和、萧忠信并赏戴蓝翎。

外委谭成章、林九和、周良方、马白眉，军功丁时发、郭万升等六名，均请以把总尽先补用，并赏戴蓝翎。

监生张文煌、程可其、徐云烂、江林等四名，均请赏加国子监学正衔。

军功黄楚胜、向有益、杨贵守、刘福亭、胡美佩、陈福胜、杨永迎、周步青、谭琼辉、欧阳友元、李俊秀、江魁梧、朱荣升、胡福祥、罗德福、彭名魁、李占祥等十七名，均请以外委尽先补用，并赏戴蓝翎。

武后营

总兵衔即补副将王名滔，请赏加巴图鲁名号。

从九方瀚，请免补本班，以县丞留于湖北补用，并赏戴蓝翎。

游击卢金山，请以参将尽先补用。

都司黄鼎贵、蔡胜才，均请以游击补用，并赏换花翎。

即选从九柳铜章，监生殷步云，均请以县丞不论双单月即选。

守备陈清胜，请以都司尽先补用。

千总张发林，请以守备尽先补用。

把总江召陵，请以千总尽先补用，并加守备衔。

把总萧笃林、晏仕旺、王获胜、武业东、成锦云、张福荣、秦韩臣、周洛徽，外委刘择良、王鸿业等十名，均请以千总尽先补用；萧笃林并赏戴蓝翎。

文生汪光生、朱榕、张燮、陈作斌、芮浚源、余容等六名，均请以训导不论双单月即选。

外委李佑武、田金元、萧昆仲，军功谢文武、向明亮、陈兴怡等六名，均请以把总补用，并赏戴蓝翎。

军功毛连科、张泰春、巢焕炳、李德溥、廖蒲益、彭槐桂、黄有发、张应隆、陈友交、易春扬、谢春元、谢玉和、刘仁胜、杨升祺、何忠贵、毛发喜、娄元吉、刘东益、喻声林等十九名，均请以外委尽先补用，并赏戴蓝翎。

军功文童储镜人，监生张道政、张景、卢魁、储宣和等五名，均请从九品不论双单月即选。

凯后营

文童姚森教，请以从九留于湖北遇缺即补，并赏戴蓝翎。

守备衔千总王定清，千总何安贵，均请以守备尽先拔补；王定清并加都司衔。

把总卢成龙，请以千总尽先补用，并加守备衔，赏换花翎。

把总张金榜，请以千总补用，并加守备衔。

监生伍学熙、孙振翼，均请以翰林院典簿不论双单月即选。

把总甘嘉宾、李才旺、陈文会、储开甲，外委王开顺、曾得才、张以高、叶金彪、吴日铭等九名，均请以千总尽先补用；甘嘉宾、王开顺并赏戴蓝翎。

外委李大发、万本怀、赵连贵，五品军功周炳堃，军功宋国清等五名，均请以把总补用，并赏戴蓝翎。

军功林金彪、黄金题、胡金元、张起文、余献德、郭长胜、张成贵、魏复泰、陈正泰、姚连胜、何立廷、安连胜、高得胜、李大兴、李新藻、张勤玉、王雨春、董大贵、吴长胜等十九名，均请以外委尽先补用，并赏戴蓝翎。

知州衔候选州同冯廷，候选县丞姚三楠、杨允钲等三名，均请赏戴蓝翎。

六品蓝翎候选知县张星焕，六品蓝翎候选县丞罗大绶，候选教谕郝凌霄等三员，均请赏加知州衔。

守御所千总郑家驹，尽先守备汪钰，均请赏加都司衔。

武生方鸿辉，请加守御所千总衔。

安徽抚标补用千总张云会，守备衔安徽抚标补用千总储开泰，均请免补千总，以守备仍留原标尽先补用，并加都司衔。

尽先守备陈光华，请免补守备，以都司留于湖北尽先补用。

凯前营

州同衔何中汉，请以州同不论双单月尽先选用，并加运同衔。

从九衔蔡蓂阶，请以从九尽先选用，并赏戴蓝翎。

千总夏子云、陈松扬，均请以守备尽先补用；夏子云并赏换花翎。

把总胡鸿宾、尹庆廷、杨光益、李廷顺、唐得和、何登云、蔡得贵、邓鹏程、胡世清、何常林、陈玉有等十一名，均请以千总尽先补用；胡鸿宾、尹庆廷并加守备衔。

千总蒋先武，请以守备尽先补用，并加都司衔。

候选训导曾道钰、张邦基，遇缺即选训导郭时湘等三员，均请选缺后以知县升用。

把总林必胜、鲁家珍、夏能胜，外委周定昱、李先寿等五名，均请以千总尽先补用；林必胜、鲁家珍、夏能胜并赏戴蓝翎。

外委罗开顺、黄玉胜，军功邓含章、梁茂才、梁学鋈、胡玉祥等六名，均请以把总补用，并赏戴蓝翎。

军功李万镒、陈明捷、黄金禄、刘得才、李云程、胡海廷、张众秀、陈连升、陈金胜、徐步云、张仁支、陈得魁、曾玉胜、石献廷、梁兴修等十五名，均请以外委尽先补用，并赏戴蓝翎。

举人夏梧，请以知县尽先选用，并加知州衔。

附生金殿传，请以训导尽先选用，并赏戴蓝翎。

遇缺即选训导王浚川、王灼，均请加盐提举衔。

从九衔余期曾，请以按察司检校不论双单月即选。

军功武生聂棠、许鼎、朱衣点、余占魁，均请以把总归于安徽抚标拔补。

湘新后营

花翎都司衔守备王仁和，请以游击留于湖北尽先补用，并加参将衔。

蓝翎都司衔守备李万胜，请以游击留于湖南尽先补用，并赏换花翎。

蓝翎都司衔千总傅家桂，请免补守备，以都司留于江西尽先补用，并赏换花翎。

蓝翎守备张仁和，请以都司留于湖南尽先补用，并加游击衔，赏换花翎。

蓝翎把总洪得胜，请以守备归于湖南协标尽先补用，并赏换花翎。

军功刘桂珍、邓德祥，均请以把总归于湖南协标尽先补用，并赏戴蓝翎。

蓝翎千总石子城、彭明胜、潘致德，蓝翎把总罗德彰、覃世珍、李桂林、罗香泉、王季和、向国清、周润泉等十名，均请以守备尽先补用；石子城并加都司衔。

蓝翎把总李云祥，蓝翎外委文盛辉、王高明，尽先外委潘玉坤等四名，均请以千总尽先补用，并加守备衔；潘玉坤并赏戴蓝翎。

蓝翎把总刘复胜、丁云华、杨桂馥，蓝翎外委刘登瀛、翁得胜、翁得发、孔松林等七名，均请以千总尽先补用。

尽先外委张庆祥，请以千总归于湖南协标尽先补用，并赏戴蓝翎。

尽先外委杨如升、傅久和、黄友馀、萧宽武、黄益瑞、陈玉亭、黄复胜、唐邦聚、周万英、周长春、潘光裕、曾明尊、戴云芳等十三名，均请以千总尽先补用，并赏戴蓝翎。

尽先外委罗若千、汤玉祥、康福林、曾清和，军功陈友元、李云发、潘永福、谭义胜、胡有道、燕贵和、丁长胜、朱增宇、陈复胜、谢吉星、廖恒成、傅仁清、赵万才、熊世友、萧义禄、黄诚洪、易光前、刘运友、李祖典、曹得胜、李胜宇、罗高福、谢桂学、王兰桂、周桂林、何玉峰等三十名，均请以把总尽先补用，并赏戴蓝翎。

军功萧芳祥、李祥胜、刘云魁、易润炘、黄定山、阙昌吉、萧明俊、李得胜、李义胜、张汉祥、赵成斋、应明山、李汉清、谢德荣、李必文、王金山、彭胜发、常春福、谢山华、周登青、吴得胜、李春林、莫三元、黄升武、陈恒茂、吴杞文、邓惠南、严庆堂、张长贵、彭恒胜、王亮益、汤大贤、胡盛德、林万顺、刘胜青、许成寿、严维新、朱英才、陈如友、朱祥义、余林兴、邓英轩、周复兴、李楚宗、傅必发、罗志城、周立兴、龙汉才、周芝兰、曾乾元等五十名，均请以外委尽先补用，并赏戴蓝翎。

蓝翎遇缺即选县主簿李式金，请以知县留于湖北尽先补用，并加五品衔。

六品顶翎从九杜定杰、罗信银，均请以府经历不论双单月选用，并加五品衔。

文童朱光笏，请以从九留于安徽尽先补用，并赏戴蓝翎。

湘祥后营

蓝翎千总曾明辉，请以守备尽先补用，并加都司衔，赏换花翎。

蓝翎把总林福秀、萧信集，均以守备尽先补用；林福秀并赏换花翎。

蓝翎把总彭朝贵，蓝翎外委伍立升、傅明暄、傅家勋、陈致祥、徐楚胜、何连贵、刘兴久等八名，均请以千总尽先补用；彭朝贵并加守备衔。

尽先外委李鸣高、蒋光祖，武生黎廷耀，军功贺才蕙、刘世英、方明俊、刘良震、潘福廷、傅万胜、罗云祥、谭福高、罗云蛟、岳得胜、黄有庆、傅楚友、王本实、夏玉桂、萧友生、傅洪友、朱万友、萧得胜、辜胜友、唐锦耀等二十三名，均请以把总尽先补用，并赏戴蓝翎。

军功潘福顺、罗加祥、黄胜德、王得胜、陈玉泉、王胜清、李桂春、田得胜、曾其训、王清和、宋春南、万逢时、罗斌胜、袁世柱、刘道登、杨朝元、罗得胜、秦得胜、龙清汉、龙景春、黄国春等二十一名，均请以外委尽先补用，并赏戴蓝翎。

从九衔易振，请以县主簿尽先选用，并赏戴蓝翎。

文童周顺益、文国宾，均请以从九遇缺即选，并赏戴蓝翎。

志字营

蓝翎守备衔千总刘志坤，请以都司尽先补用，并赏换花翎。

蓝翎千总江新德，蓝翎把总刘文喜，均请以守备尽先补用，并赏换花翎。

蓝翎千总熊正祥、李大贵、韦世华等三名，均请以守备尽先补用，并加都司衔。

蓝翎外委韦以凤、邱得标、张隆珊等三名，均请以千总尽先拔补，并加守备衔。

蓝翎把总郭裕、陈得胜、陈长胜，蓝翎外委汪得胜、李大玉、陈友胜、刘道全、樊开国，军功吴开华等九名，均请以千总尽先拔补；吴开华并赏戴蓝翎。

六品军功胡大鹏、刘举臣、曾荣贵、王复礼、石得桂、陶志德、江兴桂、刘登威、夏寿林、袁文光、汪春逢、汤林芝、朱学灏、姚芝连、黄茂华、詹万明、余胜桂、陈得顺、李攸喜、倪正太等二十名，均请以把总尽先拔补，并赏戴蓝翎。

六品军功赵秀成、朱传铨、冯宏桂、彭诗书、许运亨、栗荣才、杜元汉、王生祥、胡举贤、张宏发、杨得顺、朱大诰、王金龙、尹步升、曾得胜、邱国金、赵自维、王来桂、袁廷焜、李玉贵、孙荣贵、刘顺、陈忠仁、袁干云、邹锡、唐进升、朱长胜、刘凤祥、罗远松、王仁才、刘志兴、王天保、熊光德、邵长胜、漆辉胜、马金胜、巫发祥、谢贵发、邹林章、邓必中、张立保、罗松亭、金占坤、郑德山、王福太、胡元彪等四十六名，均请外委尽先拔补，并赏戴蓝翎。

蓝翎即选从九陈宏勋，请免选本班，以府经历县丞留于安徽遇缺即补，并加五品衔。

六品军功文童殷彝，请以从九不论双单月即选，并赏戴蓝翎。

金字营

蓝翎把总刘宏顺、张县、傅有功、薛金贵、薛如州等五名，均请以守备尽先补用；刘宏顺、张县、傅有功并赏换花翎。

蓝翎把总朱寿亭、吕万顺、赵熊飞、汪森、林引、贺淳贵等六名，均请以千总尽先拔补，并加守备衔。

蓝翎把总陈开、牧治高，蓝翎外委徐德祥、何芝灵、余得胜、汪连升等六名，均请以千总尽先拔补。

六品军功王顺、薛志宽、丁得胜、左长爵、胡作霖、张合璧、吴祥发、金世玉、秦锡有、王公卿、李润滋、刘咸春、姜玉麟等十三名，均请以把总尽先拔补，并赏戴蓝翎。

六品军功李金魁、金为寿、李家文、李吉泰、朱行彦、万谷瑞、汪荣贵、郑洪榜、顾永林、杨宝材、谢朝家、张月、赖安、吴取、张方、陈宝、黄善芳、潘得胜、施绍疆、罗金彪、武胜明、殷莲胜、方启寿、游有宗、张玉书、何奇穗、易太元、邓聚宝、王朝宗、邓尚先、祁天砚、傅发、鲁聚森、陈得兴、范见武、殷成元、谢启祥、陈从明、伍大顺、范得顺、刘启得、吴现振、翁如来、陈天保、薛仁和、张云祥、余得材、张功遐、周明祥、王有本、刘继慰等五十一名，均请以外委尽先拔补，并赏戴蓝翎。

六品军功文童陈邦瀚，文童欧阳泉，均请以从九不论双单月即选，并赏戴蓝翎。

广字营

蓝翎把总万成藻、祝广文、程仕进、刘玉昌等四名，均请以守备归部尽先题补，并赏换花翎。

六品军功韦志英、萧治泰，蓝翎把总时福田、余华庭、丁绍华、牟有才等六名，均请以千总尽先拔补；韦志英、萧治泰并赏戴蓝翎。

六品军功黄昌潮、李德顺、李家祥、万成煌、李全发、杨清和、胡万寿、丁和宝、王大儒、汪玉麟、苏桂蛟、祝广富、詹胜保、沈宝臣、陈大兴、熊添启、梁登鳌、魏宗健、王延年、朱昌运、方启有、马友松、陈用德、范宏胜、刘仕进、韩长明、习世林、胡连发、谢天喜、王楚材、黄有贵、黄正魁、王义和、张国安、王大有、许金彪等三十六名，均请以把总尽先拔补，并赏戴蓝翎。

六品军功余高厚、盛海洲、陈开熔、王印腾、万全胜、黄祥胜、萧方正、周恒益、王升儒、范守祺、杨大贵、郭大有、杨文治、王章福、陈枝梅、李应华、黄林森、陈有发、何怡江、魏家才、贾汉生、吴承先、朱祖泰、库海生、任定高、陈凯泰、蒋国忠、胡友年、施得胜、李胜发、朱新发、黄礼、高茂才、黄有盛、胡寿喜、何道春、鲍必成、石永祥等三十八名，均请以外委尽先拔补，并赏戴蓝翎。

蓝翎即选从九左宗功，请免选本班，以府经县丞留于安徽遇缺即补，并加五品衔。

文童易梁震，请以从九不论双单月即选，并赏戴蓝翎。

昌字营

蓝翎守备陈开和，请以都司尽先即补，并赏换花翎。

蓝翎守备衔千总尹绍琴、邹鲁学，蓝翎千总杨仕凤、应列、张耀忍等五名，均请以守备尽先补用，并加都司衔；尹绍琴、邹鲁学并赏换花翎。

蓝翎把总王祖当、吕家楼、刘为田、尹信志、陈承玉等五名，均请以千总尽先即补，并加守备衔。

蓝翎把总杨锦才，蓝翎外委董如刚、刘明秋、陈守福、戴玉邦、张泗玉、骆耀顺、郑忠友等八名，均请以千总尽先拔补。

六品军功王武税、钱世林、李思云、汪锦发、董富元等五名，均请以把总尽先拔补，并赏戴蓝翎。

六品军功吴正祥、马期才、李春华、唐永吉、何启文、周昌富、王绵长、何必昌、卢芳、杨起义、杨华林、曾宝山、储茂兴、曾申宝、胡福兴、刘得春、胡长寿、刘金喜、石明凤、侯加元、尹昌柳、李得胜、尹启杰、牛得胜、陈昌华、廖登朝、刘朝志、陈正福、王世泰、邱少忠、朱有高、陈景万、车福太、王宗强、陈贞、李同兴、王吉章、郑洪太、龚贵升、成得桂、汪长发、黄保元、方继中、陈树屏、萧云升、杨胜芳、谭作发、曹必成、尹桂发等四十九名，均请以外委尽先拔补，并赏戴蓝翎。

六品军功文童周潮信，请以从九留于安徽遇缺即补，并赏戴蓝翎。

文童尹启健，请以从九不论双单月即选，并赏戴蓝翎。

营务处

五品军功韦志滨，蓝翎把总陶希荣、何宏发、张书林等四名，均请以千总尽先拔补，并加守备衔；韦志滨并戴蓝翎。

蓝翎守备王季康、李有绅，均请以都司尽先补用，并赏换花翎。

蓝翎千总李朝益、张道寿、李文合，蓝翎把总韦以时、张善喜等五名，均请以守备尽先补用。

蓝翎把总黄宗铃、李忠良、许朝盛、田阳生，蓝翎外委王继福、卢金隆、张桂荣、汪春旺、张培芝、向福春、袁振坤、叶锡福、陈宏谟、段大钦、吴朝贵、袁永煌、王福德、易永胜等十八名，均请以千总尽先拔补。

六品军功王自发、钱福友、黄义福、李公波、刘才森、别大坤、赵东福、孙金元、闵仕进、吴得胜、周云霓、李士和、唐鳌、余龙晖、庞云才、王高林、黄振海、秦道国、陆连富、唐晓久、符吉升等二十一名，均请以把总尽先拔补，并赏戴蓝翎。

六品军功周德盛、郑得兴、王立武、熊广、曹胜金、曹声远、喻学礼、周家有、陈得胜、梁盛发、曹官得、刘有明、罗金明、李胜武、刘有兴等十五名，均请以外委尽先拔补，并赏戴蓝翎。

蓝翎即选训导陶鸿，请免选本班，以知县留于安徽补用。

文童韦以成，请以从九不论双单月即选，并赏戴蓝翎。

监生邹恒朗，请以从九留于安徽补用，并赏戴蓝翎。

153．克复休宁黟县及徽州府城三案并保折十一月十六日

奏为遵旨查明克复休宁、黟县及徽州府城既迭次攻剿各岭隘出力员弁，三案并保，仰祈圣鉴事。

窃自上年八月，徽州、休宁相继失守。该逆分踞上溪口，互为犄角。本年二月初八、九日，各营攻破上溪口贼垒，连克休宁县城。二十五六等日，岭外各贼，又窜扑祁门西路历口、北路禾戍等岭，经江长贵、朱品隆等并力击退。臣于四月杪移驻东流。该逆复分五路犯岭，袭陷黟县，臬司张运兰等于饷竭兵单之际，激励将弁，克复黟县，并乘胜收复徽州府、县各城。均属著有劳绩。臣三次奏报，均奉先皇帝谕旨，准保出力人员。随即钦遵分别转行去后。兹据皖南各营开单请奏前来，臣悉心酌核，尚无冒滥。谨汇缮清单，吁恳皇上恩施，以昭激劝。除把总、外委等官汇咨兵部查照外，所有克复徽州等城三案并保缘由，理合附驿具陈，伏乞圣鉴训示。谨奏。

附保单

谨将克复休宁、黟县及徽州府城，攻剿各岭隘出力员弁，三案并保，开列清单，恭呈御览。

计开：

老湘营

蓝翎即选同知直隶州舒翰，请免选本班，以知府不论双单月选用。

蓝翎知州衔即选知县陈名钰，请免选本班，以知州不论双单月尽先即选。

即选知县张声壮，请以知县留于安徽遇缺即补，并赏戴蓝翎。

即选知县龙甘霖，请赏给正七品封典。

即选县丞左茂泰、张恒性，即选府经历县丞郭勋泰等三员，均请免选本班，以知县不论双单月尽先即选。

福建候补县丞杨定基，请免补本班，以知县仍留福建补用。

即选县主簿龙宾芳，蓝翎即选按照磨张汝若，即选州吏目朱增石等三员，均请免选本班，以县丞不论双单月尽先即选。

即选从九马廷寅，请免选本班，以县丞即选。

军功文童陈名镜、欧阳惇、谭邦镛等三名，均请从九品即选。

花翎副将张运桂，请免选副将，以总兵用。

花翎记名总兵刘松山，请赏加提督衔。

花翎补用总兵朱绍辉，花翎总兵衔副将易开俊，均请免补副将，以总兵交军机处记名简放。

花翎记名总兵刘光明、黄万友，均请给正二品封典。

花翎副将陈青云，花翎湖南补用副将贺国秀，均请赏加总兵衔。

花翎游击张添习，请免补游击，以参将尽先即补，并加副将衔。

蓝翎知府衔即选同知直隶州知州张恒祥，请免选本班，以知府不论双单月即选，并赏换花翎。

蓝翎同知衔即选知县彭先俊，请免选本班，以同知直隶州不论双单月尽先即选，并赏加知府衔。

花翎总兵衔副将王华国、何本高，均请免补副将，以总兵用。

花翎副将叶明瑞、章在作，均请加总兵衔，并赏加勇号。

蓝翎副将易德麟，请赏换花翎，并赏加勇号。

花翎副将戴云辉、唐玉益、曹义胜等三员，均请赏加总兵衔。

花翎副将衔参将易致中、萧章开、章合才等三员，均请免补参将，以副将补用，并赏加勇号。

蓝翎参将喻启英，花翎参将杨鸣岐、贺国桢、喻方元，花翎副将衔参将赵连玉、熊隆名等六员，均请免补参将，以副将补用；喻启英并赏换花翎。

花翎参将陈裕英、彭长春、曾正汉等三员，均请免补参将，以副将留于湖南补用。

花翎参将黄和鸣、曾润学，蓝翎参将雷照雄、刘声集、邓芝益、彭福田、李芳菲、彭绪炘等八员，均请加副将衔；雷照雄、刘声集、邓芝益、彭福田、李芳菲并赏换花翎。

花翎参将方有才，请加副将衔，并赏加勇号。

花翎参将衔游击江远发、欧阳廷、陈世福、胡文高、王端立，蓝翎参将衔游击邓玉和、陈北春，花翎游击尹松友等八员，均请免补游击，以参将补用，并加副将衔。

蓝翎都司文春和，请免补都司以游击即补，并赏换花翎。

蓝翎参将衔游击黄孔遴、张九元、周盈瑞、龙自蛟，蓝翎游击李逢源、谭清涟、刘海宴等七员，均请免补游击，以参将即补，并赏换花翎。

花翎参将衔游击雷文焕，蓝翎参将衔游击汤胜南、刘荣绅、余名香、李就三、宋发兴，花翎游击丁登云、曾隆祥、曾得喜、杨福交，蓝翎游击汤兆云、谭兴名、朱玉胜、刘三友、何友田、王明高、阳长春、陈秀林、杜长林、陈武职、康义山、谢明月、郭运连，蓝翎湖南补用游击戴明前等二十四员，均请免补游击，以参将补用。

蓝翎参将易文元、何作霖，蓝翎游击喻先达、熊得寿、彭永昌等五员，均请赏换花翎。

蓝翎游击张福星、文柏从、杨清源、扶永庚等四员，均请加参将衔，并赏换花翎。

蓝翎游击曾松明，请加参将衔。

花翎游击衔湖南补用都司喻中德，蓝翎游击衔都司龙荣和、周云祥、张锦棠、贺玉田、唐临福、陈明遂、周遐龄、李福钧、彭福山，蓝翎游击衔湖南补用都司陆添升，蓝翎都司张复胜、鲁振邦，蓝翎湖南补用都司刘酉山等十四员，均请免补都司，以游击补用，并加参将衔。

蓝翎游击衔都司唐光辉、文泰胜，均请免补都司，以游击补用，并赏换花翎。

蓝翎游击衔都司汤永定，花翎湖南补用都司文禹商、宋世交，蓝翎都司朱日祥、刘华富、朱山胜、马骏发、左维新、萧凌云、萧三星、李开泰、倪昌明、王仁智、邓芝禄、张成孝、赖明方、龙吉发、李大有、周和美、鄢万年等二十员，均请免补都司，以游击补用。

蓝翎都司衔守备李云贵、陈凤源、朱成开、何久禄、梁作章、何光胜、黄胜亮、席大成、许德龙等九名，均请免补都司，以游击补用。

蓝翎都司衔守备黄孝宅、萧益新、邓廷升、王荣春、谷隆祥、姜明三、周楚见、周国胜、萧先达、朱三义、陈易普、刘长发、尹德方、刘昌全、陈维德、匡得选、孙桂亭、吕祖开、王承赞、舒克相、李福兴，蓝翎守备官日迎、张永辉、贺祥发、李文成等二十五名，均请免补守备，以都司即补，并赏加游击衔。

蓝翎都司衔守备黄步国，蓝翎守备方万胜、文青山、卢荣升、陈广发、温其林、李祖振、黄恒和、文胜友、陈玉贤、郭万年、何雄飞、龙青云、钟致胜、刘云辉、方孟传、谭仁义、张德云、朱德开、段自荣、谢德凤、许其明、曹才禄、朱正泰、喻琼林、李得发、莫文发、廖德胜，拔补守备石百胜、苏先秀，蓝翎守备衔千总张玉池、赵楚材、陶定升、郭洪发、席正伦、萧明作、胡文贵、洪必胜、王春旸、谌玉堂、罗笃义、邓光发、胡俊修、徐三元，蓝翎千总张全福等四十五名，均请免补守备，以都司补用；石百胜、苏先秀并赏戴蓝翎。

蓝翎守备衔千总单福堂、雷致祥、胡新发、彭允煊、萧长林、何渭才、陈易胜、陈文胜、朱宗祥、熊有常、张尔昌、张日胜、欧日清、黄照云、刘中立、何光瑞、李玉堂、罗基淼、罗凤齐，蓝翎千总唐国华、周添清、唐文明、龙桂林、李掌材、曾楚成、邓占武、庞祥丰、陈光林、尹瑞堂、王时中、陈秀发、喻执益，千总舒茂华等三十三名，均请免补千总，以守备补用，并加都司衔；舒茂华并赏戴蓝翎。

蓝翎守备衔千总李复胜、向志友，蓝翎千总季春来、雷桃玉、赵福星、彭云祥、刘泰发、萧新恒、潘英辉、周洪意、张振寿、刘洪道、陈洪胜、黄正元、方元富、王春华、杨咸林、康琼林、熊文彬、邓万胜、方泗高、张万春、方荣盛、李能胜、杨绪述、刘文有、蒋兴桂、唐祥益、邹忠贤、李玉成、张映南、王秀棣、葛芝藤、杨宗德、谢宜安、龙云章、马德和，千总唐邦俊、姚福林、席茂来、陈有名、谭得喜，并赏戴蓝翎。

蓝翎把总曾金和、雷奇材，均请以守备补用。

把总黎光荣、邓思维、彭忠义、李茂风、刘赓昌、李润祥、邹学易，蓝翎把总杨春和、易德发、王义堂、胡仁义、涂文志、成永胜、贺玉成、萧玉林、赵辉春、吴贵南、胡其胜、潘惠南、陈起理、李绚章、王楚华、杨华甫、李仁安、贾春发、周连祥、萧南高、李荣富、田绪规、尹定发、刘启荣、刘宝成、陈凌云、王长春、袁林华、杨合泰、左亮胜、萧兴全、邱春林、胡有恒，把总王楚辉，蓝翎外委刘正彪、文荣贵等四十三名，均请以千总拔补，并加守备衔；黎光荣、邓思维、彭忠义、李茂风、刘赓昌、李润祥、邹学易并赏戴蓝翎。

把总杨春元、萧日星、谷云先、彭致祥、邓显祥、李得榜、曾维成、成长云、李平祥、陈炳寿、余坤山、刘复德，外委陈新泰、吕永发，经制外委陈玉春、陈文定、胡惟贵、江胜发，军功扶赞扬、王韶光、唐东山、黄开胜、王顺友、谢名亮、谭彰汉、王岳山、汤玉贵、周明德、李胜福、申品高、王先群、彭德俊、李际盛、刘见上、黎云辉等三十五名，均请以千总拔补，并赏戴蓝翎。

署休宁县额外外委张天霖，请以千总仍留皖南遇缺尽先即补，并赏戴蓝翎。

蓝翎把总杨钦元、汪明理、黎勤发、朱喜龙、左明楚、龚顺祥、廖恒思、曹林宦、钟元佶、高春榜、罗扬胜、崔庆求、汤友才、张振善、谭荣芳、方忠有、李华林、熊开云、王祖祥、杨玉周、杨桂林、洪青扬、彭友堂，把总李玉和、马三舞、周清胜、周福庆、杨得胜、喻文彬、王长胜，军功陈万胜、黄连升、邱才艺、张福德、萧秀高、萧志果，蓝翎外委彭清万、刘友兴、易坤元、何连城、凌青云、李德华、胡其鼎、贺国香、陈洪炳、郭得胜、李明发、赵恒林、黄治平，外委吴南镇、杨楚元、黄俊英，六品翎顶李恒升等五十三名，均请以千总拔补。

军功刘发祥、丁逢春、邓发明、刘孝条、文荣志、李义春、萧良化、胡荣彬、龙国望、卢贵荣等十名，均请以把总拔补，并加千总衔，赏戴蓝翎。

外委胡义朝、庞得魁、刘贵武、谷明友、童光斗，军功陈遂兴、郑荣富、张吉祥、曾维明、贺俊德、萧祥胜、尹德隆、胡正成、杨春祺、陈富华、袁里河、陈得义、刘友胜、陈记文、屈德复、蒋世德、梁虎臣、游德福、李昌忠、李德才、李太恩、赖满生、曾三元、唐杰英、邓国振、彭克用、张运清、欧亦修、萧言玉、朱连升、刘瑞照、周贵和、陈泗忠、黄庭恢、刘春元、萧济安、唐正元、雷登发、李义和、陈信康、刘三元、王花林、萧洪元、沈忠信、张运畔、李笃英、陈文胜、萧日回、钟志元、侯云升、周星联、谢椿芳、彭继林、何凤高、骆祖胜、张如松、刘辉和、陈伯揆、李先荣、彭保林、廖发祥、李玉贵、王名庄、雷相美、张应望、郑吉和、宁仁备、彭有道、陈明辉、杨隆清、戴楚南、张云祥、喻镜堂、曾楚胜、黄清梅、古茂成、唐凤辉、陈德荫、刘大彬、唐逢仁、萧万发、蒋时荣、王福荫、张得忍、罗添才、张志祥、周荣华、刘遐遴、雷祥胜、王福泰、吴仁鹏、易宾臣、唐得信、李名禄、李宗林、田再友、李安良、方胜山、刘知恩、罗兴泰、陈万隆、席如友、胡明甲、陈玉林、毛其祥、喻泰来、潘国恩、黄友信、胡三元、雷胜德、彭春贵、石金寿、江大隆、张其福、尹德楦、郭朝保、李发盛、赖盛科、罗德化、彭新文、杨昌林、吴玉山、牛永凤、杨光祖、黄云桂、贺采芹、赖飞连、彭桂林、吴治平、廖得英、苏萃发、李玉良、谭拔萃、彭训成、刘玉春、胡必友、彭先克、舒瑶林、黄体隆、余万喜、熊舒泰、王森林、殷德盛、李恒茂、朱福祥、陈益谅、罗忠扬、邓章万、万兴标、湛其英、李正兴、陶胜文、黄体先、邓林普、彭其祥、罗世元、陈世光、黄宗馀、熊明庾、朱文胜、李镇国、熊得秀、庞玉林、黄建群、赵福顺、吴高发、赖怡顺、刘长升、李维成、吴宗槐、万玉山、曾宏开、黄谨伦、何福星、罗本春、陆添贵、朱有元、章得林、杨文照、朱宗华、杨芳桂、彭和胜、陈楚宽、李孚臣、李连成、许道详、张胜发、曾水生、胡占魁、侯秀清、唐立田、章荣焕、卜宗报、黎光祥、曹德容、周得宗、石占隆、苏宗华、刘开胜、刘昌佐、黎立山、王亨云、贺万选、姚三元、萧宗保、成玉林、喻胜复、屈本和、谭坤益、陈三俊等二百一十五名，均请以把总拔补，并赏戴蓝翎。

军功何明山、李超得、尹良才、刘长佐、陈得福、谭得升、王良怀、康兴发、黎贵隆、刘俊德、万湖柏、段美溪、周鸿翥、熊越胜、曾钟英、许以灿、邓文才、陈玉胜、霍昌元、罗登科、黄以庄、曾秀春、谭其详、宋有才、王远清、杨峙山、谭光宗、刘德高、罗福元、邱开嘉、徐林宝、王桂林、龙绂胜、李森胜、周明武、周大秋、喻林会、艾得盛、曹康清、张继韬、欧伯正、谢道成、彭钟瑞、邹名初、朱万亿、王正开、刘兴和、廖大胜、萧长兴等四十九名，均请以外委拔补，并赏戴蓝翎。

分发江西试用县丞程尚进，请仍以县丞留于江西遇缺尽先即补，并赏戴蓝翎。

国子监典籍胡启玺，请以县丞即选，并赏戴蓝翎。

湘前营

总兵衔湖北即补副将胡晖堂、成立福，均请以总兵记名简放。

花翎副将衔湖北补用参将陶日升，请以副将仍留湖北遇缺即补。

花翎参将衔安徽补用游击贺湘洲，蓝翎参将衔安徽补用游击张元魁，均请免补游击，以参将仍留安徽遇缺即补；贺湘洲并加副将衔。

花翎江西补用游击喻贤能，请免补游击，以参将仍留江西遇缺即补。

蓝翎补用游击何明顺、刘高升，均请免补游击，以参将留于江西尽先补用。

花翎选用游击舒得胜，请免选游击，以参将留于安徽尽先补用。

花翎游击衔江苏补用都司洪德发，请免补都司、游击，以参将仍留江苏尽先补用。

花翎游击衔江苏补用都司张鼎峰，江苏补用都司刘星翥，均请免补都司，以游击仍留江苏遇缺即补；张鼎峰并加参将衔。

蓝翎游击衔都司周性义，都司许金元，均请免补都司，以游击留于安徽遇缺即补；周性义并加参将衔。

蓝翎游击衔安徽补用都司贺云祥、刘永胜、文祥峰，均请免补都司，以游击仍留安徽遇缺即补，并加参将衔。

游击衔补用都司黄莲青，请免补都司，以游击留于江西尽先补用，并加参将衔。

游击衔补用都司王其宗，选用都司刘文哲、周恒昌，均请免补都司，以游击留于安徽尽先补用；王其宗并加参将衔。

游击衔都司邓仑奂、赵永和，均请免补都司，以游击留于江苏遇缺即补，并加参将衔。

安徽补用都司易思轩、朱章学、张永泰、阮得胜等四员，均请免补都司，以游击仍留安徽尽先补用。

都司衔安徽补用守备朱太和、张贵和、余春华、喻克发、杨立泗、喻得胜，安徽补用守备高大寿、彭开宇、凌万资等九员，均请免补守备，以都司仍留安徽尽先补用；朱太和、张贵和、余春华、喻克发、杨立泗、喻得胜并加游击衔。

都司衔尽先守备彭启后、王得升，尽先守备彭春富、萧德魁，均请免补守备，以都司留于安徽遇缺即补；彭启后、王得升并加游击衔。

都司衔尽先守备王佑五、田星辉，尽先守备张和兴、彭元吉，均请免补守备，以都司尽先补用；王佑五、田星辉并加游击衔。

尽先守备杨馥春，请免补守备，以都司留于江西尽先补用。

蓝翎守备衔千总喻本立、朱福骈、汪有志、杨定发、江择卿、彭枝江、周春生、萧有贵、曾华国、龙胜庭、蒋茂胜，千总颜江山等十二名，均请免补千总，以守备尽先补用，并加都司衔。

蓝翎守备衔千总易隆晖，请免补千总，以守备留于安徽尽先补用。

蓝翎守备衔千总成荣华，蓝翎千总刘纯尔、沈辅咸、彭得胜、千总洪友胜等五名，均请免补千总，以守备尽先补用。

蓝翎把总周长发、秦胜和、刘复泰、李瑞堂、张上理等五名，均请免补把总，以千总尽先拔补，并加守备衔。

尽先选用府经历梅锦源，请免选本班，以通判留于安徽遇缺即补，并赏戴蓝翎。

军功文童喻宝声，请以从九品不论双单月遇缺即选。

监生张鸿运，请以从九品遇缺即选，并赏戴蓝翎。

把总周俊义、郑春堂、王理堂、黄绍青、谢美田、李照林、邓心和、徐敬举、赵彰起、王培安、黄添泰、阮东明等十二名，均请以千总尽先拔补，并赏戴蓝翎。

蓝翎把总彭汉城、洪竹坤、陶金镛、王泰山、喻敬斋、张福典、梁臣贵、杨光富、邓正兴、鲁维高、韩科发、陈福来、喻白溪，把总杨茂春等十四名，均请免补把总，以千总尽先拔补。

外委钟卓堂、黄兰桂，军功杨定甲、唐得胜、梁德和、吴友德、萧通庆、朱文和、欧顺辉、彭克峻、王仁和、刘世兴、周映堂、黎至刚、吴敬二、隆菊芳、李国荣、陈兰桂、刘佑兴、汪有才、谢荣华、朱宏发、袁复胜、邹桂瑞、潘汉亭、梁泰祥、胡魁南、莫峻林、蒋德荣、萧连绥、陈有光、喻仙胜、伍懋全、卢石涟、魏宗连、赵鸿翔、王永宗等三十七名，均请以把总尽先拔补，并赏戴蓝翎。

蓝翎外委朱润臣、王正隆、沈富国，均请以千总尽先拔补。

军功喻安亭、杨定春、李胜泰、贺福自、王嘉禄、杨明熊、喻兰洲等七名，均请以外委尽先拔补，并赏戴蓝翎。

前左营

花翎江西补用副将胡太旗，请赏加总兵衔。

花翎副将衔湖南补用参将彭永清，请免补参将，以副将仍留湖南遇缺尽先补用。

花翎参将衔湖南推补游击田兴胜，请免补游击，以参将仍留湖南遇缺尽先推补，并加副将衔。

花翎参将衔江西推补游击朱述高，请免补游击，以参将仍留江西遇缺尽先推补，并加副将衔。

蓝翎五品衔江西即补县丞杨庆春，请免补本班，以知县仍留江西遇缺即补。

蓝翎即选从九沈先福，请免选本班，以县丞留于安徽遇缺即补，并加五品衔。

蓝翎都司何友山，请免补都司，以游击尽先推补。

蓝翎都司衔守备易镜海，请免补守备，以都司尽先补用，并加游击衔。

花翎湖北补用守备隆柏春，请免补守备，以都司仍留湖北遇缺补用。

蓝翎守备曹春发，请免补守备，以都司尽先补用，并赏换花翎。

蓝翎守备梁清和，尽先守备金得胜、易开元，均请免补守备，以都司尽先补用；金得胜、易开元并赏戴蓝翎。

蓝翎守备衔千总李三贵、邓义元，蓝翎千总陈东泰，均请免补千总，以守备尽先补用。

蓝翎把总许金胜、朱添爵，均请以千总尽先拔补，并加守备衔。

蓝翎把总蒋维乾、李德配、谢有胜、李金魁、周德益、谢俊云、刘高胜等七名，均请免补把总，以千总尽先拔补，并加守备衔。

蓝翎把总敖光盛，蓝翎外委聂玉堂，均请以千总尽先拔补。

尽先把总满建福，请以千总尽先拔补，并赏戴蓝翎。

六品军功刘复升、张容光、萧复胜、曾胜祥、李新才、陈复胜、徐有光、陈玉春、李华昆、彭干元、黄泽南、文裕后、曹祥胜、张荣升、沈玉振、贺发胜、谢春和等十七名，均请以把总尽先拔补，并赏戴蓝翎。

前右营

湖南补用副将黄惠清，请赏加总兵衔。

花翎安徽补用游击胡大胜，请免补游击，以参将仍留安徽遇缺即补，并加副将衔。

花翎游击江苏补用都司何明胜，请免补都司，以游击仍留江苏遇缺即补，并加参将衔。

花翎安徽补用都司文云胜，请免补都司，以游击仍留安徽遇缺即补，并加参将衔。

花翎游击衔江西补用都司张夔，请免补游击，以参将仍留江西遇缺即补。

蓝翎都司衔守备潘慎清、田胜瑞、张祥元、阳得胜、童大兴等五员，均请免补守备，以都司尽先补用，并加游击衔。

蓝翎都司衔守备王兴友，请免补守备，以都司留于江苏遇缺即补，并赏换花翎。

蓝翎都司衔守备黄石谷，请免补守备，以都司留于安徽遇缺即补，并赏换花翎。

蓝翎守备李先敏、谢青云、朱润华、张仁友、萧新盛，蓝翎守备衔千总文万才、唐仁魁、洪世贵等八名，均请免补守备，以都司尽先补用。

蓝翎千总阳得胜、蒋友和、陈才太、王秋林、谢代有、尹祖翼、黄泰和，尽先千总文以成等八名，均请免补千总，以守备尽先补用；文以成并赏戴蓝翎。

蓝翎把总刘广发、施凤翔、周登第、庞定胜、任有德、易茂春、傅正贵等七名，均请免补把总，以千总尽先拔补，并加守备衔。

蓝翎把总郑水山、王其顺，尽先把总周仁和、李中和，蓝翎外委唐得胜、李敬修、舒光祥、贺茂华，尽先外委辜俊雄等九名，均请免补把总，以千总尽先拔补；周仁和、李中和、辜俊雄并赏戴蓝翎。

军功喻清淇、戴秀林、黄先畈、洪世荣、余心忠、洪太和等六名，均请以把总尽先拔补，并赏戴蓝翎。

军功辛锦城、杨在举、曾友胜、韩贤宋、罗德芳、刘金高、霍德铨、阳达凤等八名，均请以外委尽先拔补，并赏戴蓝翎。

蓝翎从九未入〈流〉杨德霖，请免选各班，以府经县丞留于安徽尽先补用，并加五品衔。

文童萧鸣凤，请以从九不论双单月遇缺选用。

前新营

同知衔即选知县易润坛，请以同知直隶州知州留于安徽尽先补用，并赏戴花翎。

花翎湖南即补游击龚大翥，请免补游击，以参将仍留湖南补用。

游击衔尽先都司李友德，请免补都司，以游击归于湖南遇缺即补，并赏换花翎。

花翎湖南补用都司刘时雨，请免补都司，以游击仍留湖南遇缺即补。

花翎江西补用都司邹绍益，请免补都司，以游击仍留江西遇缺即补。

蓝翎江西即补守备朱宝隆，请免补守备，以都司仍留江西补用，并赏换花翎。

守备衔千总谭存文，请免补千总，以守备留于湖南尽先补用，并加都司衔。

蓝翎千总刘庠学，千总周春贵、张雨朋，均请免补千总，以守备留于湖南尽先补用；刘庠学并赏换花翎。

千总彭小春，请免补千总，以守备留于湖南尽先补用，并赏戴蓝翎。

蓝翎把总贺得胜、苏祥云、贺堂胜、陈宇田、陶步云、左三胜、谢胜元、陈福才等八名，均请免补把总，以千总留于湖南补用，并加守备衔。

从九秦维国，请免选从九，以县丞留于安徽补用，并加五品衔。

文童梅锡源，请以从九不论双单月遇缺即选，并加六品衔。

外委陈福庭、陈集和，军功曾峻益、孙天锡、喻清涟、谭桂春、萧吉祥、易经濂等八名，均请以把总拔补，并赏戴蓝翎。

豫字营

把总杨镗，请以千总尽先补用，并加守备衔。

花翎守备吴起元，请以都司尽先补用，并加游击衔。

蓝翎守备衔千总吴盛龙，请免补守备，以都司尽先补用。

把总李定国、萧锦芳、彭必忠，均请免补千总，以守备尽先补用，并赏戴蓝翎。

湖南试用知县杨承瀛，请免补知县，以知州仍归湖南遇缺即补，并赏戴蓝翎。

六品顶戴湖南试用县丞黄昌林，请仍归湖南遇缺即补，到任后以知县尽先升用，并赏戴蓝翎。

从九邓解，请免选从九，以县丞不论双单月遇缺即选，并赏戴蓝翎。

文童戴致中、邓太楠，均请以从九品遇缺即选。

蓝翎把总李常胜，蓝翎外委朱连升、单衍新，均请以千总尽先拔补。

外委杨正受、曹元胜，军功余茂林、杨重义、满邦梁、耿宝元等六名，均请以千总尽先拔补，并赏戴蓝翎。

外委吕代盛、欧阳元，军功杨兴仁、杨荣华、彭锡昌、邓振清、李国芝、宋士彬、梁景春、王明亮等十名，均请以把总尽先拔补，并赏戴蓝翎。

春字营

花翎江苏补用游击张遇春，请免补游击，以参将仍留江苏尽先补用，并加副将衔。

蓝翎守备衔千总张起发、张志邦、王广银、丁全胜，均请免补守备，以都司遇缺尽先选用。

浙江升用知县处州府经历李经棠，请开缺，以知县仍留浙江尽先补用，并加知州衔。

蓝翎五品衔监生梁秉仁，请以县主簿不论双单月尽先选用。

五品衔文生黄维城，监生费日启，均请以从九品留于江苏尽先补用。

盐提举衔蓝翎遇缺选用州同刘元颢，请赏换花翎。

蓝翎千总周光贵、贾宏材、李正佩、张志鳌等四名，均请免补千总，以守备留于安徽抚标补用。

蓝翎千总陈必胜、张志勇、吴茂元等三名，均请以守备留于江苏遇缺尽先补用。

蓝翎湖北拔补把总张永富、龙策勋，蓝翎五品衔外委陈邦兴，蓝翎五品衔汤炳旺、徐纯性、查廷栋、储安泰等七名，均请以守备尽先选用。

把总鲍雄飞、贾立成、靳公朝、周士春、李必生、张治发、吴邦达、宋先明、徐万顺等九名，均请以千总尽先选用，并赏戴蓝翎。

蓝翎五品衔外委谭兆平、沈得明、管其发、金学礼、吴万金、姚靖戎、王明德等七名，均请免补把总，以千总尽先拔补。

六品军功万得元、邹正兴、徐奎胜、张金相、胡心泰、周金龙、吴秉瑜等七名，均请加五品衔，并赏戴蓝翎。

强中营

蓝翎即选县丞唐义谟，请免选本班，以知县不论双单月遇缺即选，并加同知衔。

蓝翎即选直隶州州判顾济，请免选本班，以通判不论双单月遇缺即选，并加同知衔。

蓝翎即选县丞金士衎，请免选本班，以知县留于安徽遇缺即补。

五品衔江苏即补府经历禹志涟，请免补本班，以知县仍留江苏遇缺即补，并赏戴蓝翎。

蓝翎即选从九品易润畅、李昭远，均请免选本班，以县丞不论双单月遇缺即选。

花翎副将衔湖北补用参将王品高，请免补参将，以副将尽先推补，并赏加总兵衔。

花翎湖北补用游击刘长春，请免补游击，以参将仍留湖北补用，并加副将衔。

花翎江苏补用游击左俊逸，请免补游击，以参将仍留江苏补用，并加副将衔。

花翎安徽补用都司宋光隆、周国胜，均请免补都司，以游击仍留安徽补用，并加参将衔。

蓝翎尽先都司唐年泰、伍彩胜、刘复宗、李存孝等四员，均请免补都司，以游击尽先补用，并赏换花翎。

蓝翎都司衔守备张笃辉、胡弼武、刘位升、颜鸿魁、唐远昢、刘应昌等六员，均请免补守备，以都司尽先补用，并赏换花翎。

蓝翎都司衔守备刘荣华，蓝翎尽先守备沈云峰、陈桂芳、韩德友，均请以都司尽先补用。

蓝翎守备衔千总曾荣庆、贺敏求，蓝翎千总马世望、李大彰、唐廷扬、沈三垣、李春致、罗元彪、阳培裕、唐永发、刘复泰、陈凤翔、陈玉和、罗复祥、杨春廷、冯玉山、朱维盛等十七名，均请以守备尽先补用，并加都司衔。

蓝翎守备衔千总文龙祥、贺彰胜，蓝翎千总傅克珍、钟日新、胡仁义、沈文湘、刘高义、王喜贵、贺开友、赵成美等十名，均请以守备尽先补用。

蓝翎把总何汉武、贺玉良、朱加栋、周国顺、王启周、杨富生、方春和、谭柷喧、刘玉和、刘寿林、曾定雄、王玉麟、王秀泰、周楚佳、唐迎和、徐祖意、朱顺升、李晟辉、尹友章、张志存、王裕成、曾毓成、曹金林等二十三名，均请以千总尽先拔补，并加守备衔。

蓝翎把总萧云魁、戴锡庆、贺萱南、巫乾昌、易文胜、赵焕榜、周万胜、王庭秀、罗得盛、罗炳华、章柏涛，蓝翎外委喻定洪等十二名，均请以千总尽先拔补。

把总彭义胜、萧成贵、喻寿发、汤必玉、林起泰、谭少春、朱廷理、廖章润、陈令和、刘云翘、吴仁喜、杨通和、谭云胜、黄大胜、谭正先，外委周兴启等十六名，均请以千总尽先拔补，并赏戴蓝翎。

外委符照四、余世达、赵步伦、陈春普、陈本立、董定坤、陈崇训，军功易光华、彭楚胜、赵福载、左得胜、陈有馀、朱亮南、谢捷胜等十四名，均请以把总尽先拔补，并赏戴蓝翎。

军功成忠义、杨通如、曾正发、王佑坤、赵新华、萧见元、苏圣和、毛荣发、王加富、葛大盛、李兴运、闽福胜、唐明红、辛良明、陈伯清等十五名，均请以外委尽先拔补，并赏戴蓝翎。

强中新营

花翎江西补用游击王华云，请免补游击，以参将仍留江西补用。

文童杨经徽、李蕃，均请以从九品不论双单月遇缺即选，并赏戴蓝翎。

花翎补用游击张友贵，请以参将留于安徽补用。

蓝翎都司衔守备刘朝美、唐远芳、杨柳春，均请以都司补用，并赏换花翎。

蓝翎守备衔千总彭邦达、周益祥，均请以守备尽先补用，并加都司衔。

蓝翎千总周日新、贺万胜、陈云祥、谷仁和、戴长发等五名，均请以守备尽先补用。

蓝翎千总朱光廷，请以守备尽先补用，并赏换花翎。

蓝翎把总田云祥、黄赐福、毛德武，均请以千总尽先拔补，并加守备衔。

蓝翎把总易楚胜、王桂林、刘胜旺、彭日升，蓝翎外委朱楚英、易国安、周桂荣、邹福胜等八名，均请以千总尽先拔补。

把总黄岐鸣、钱德崇、文胜祥、朱和田、易云和，外委朱星垣、谭福祥、萧孔昭、邹德胜，军功沈中和、官启祥、朱任周、钱友盛、张光彦、谭青南、刘华秀、柳三星、何桂芳、王丹桂、赵桂山、黄应发等二十一名，均请以千总尽先拔补，并赏戴蓝翎。

军功陈义方、陈德华、王才民、贺隆元、王攀桂、易大吉、陈涧泉、李言顺、邓有光、杨义春、张河清、唐儒开等十二名，均请以外委尽先拔补，并赏戴蓝翎。

震字营

蓝翎守备马复震，请以都司留于安徽补用，并加游击衔。

蓝翎七品京衔马寿华，请以光禄寺署正选用。

候选州同姚恭望，请留于江西遇缺即补。

文童刘昌邦、杨济诚，均请以从九品不论双单月即选；刘昌邦并赏戴蓝翎。

花翎守备陈南波，世袭云骑尉马宜禄，蓝翎守备谢得意，均请以都司补用；谢得意并赏换花翎。

守备谭宝臣，请加都司衔，并赏戴蓝翎。

蓝翎守备衔千总彭广顺，守备衔千总李有德，均请以守备尽先补用；彭广顺并加都司衔。

外委胡邦元，请以千总尽先拔补，并赏戴蓝翎。

外委陈乐山，军功杨金宝、管春林、吴士明、戴永盛、黄开本、杨登有、彭万林、陈三元，武生彭振军等十名，均请以把总拔补，并赏戴蓝翎。

军功范桂林、徐邦德、张申、梁玉坤、王世仪、贺宣龙、郭其明等七名，均请以外委拔补，并赏戴蓝翎。

外委王明魁，军功蒋学韩、吕琢成、汪涛、潘光朝、李东元、钟其发等七名，均请赏戴蓝翎。

江苏试用府经历袁铎，请赏戴蓝翎。

蓝翎都司吴景星，都司江必胜、谭吉祥等三员，均请加游击衔；吴景星并赏换花翎。

蓝翎守备李全胜、高得胜，守备李宝章、满安邦、蔡经胜、朱连升等六名，均请加都司衔；李全胜、高得胜并赏换花翎。

同知衔江西候补知县熊煊煌，候选知州潘肇镛，均请加运同衔。

蓝翎游击衔都司谭国富，请赏换花翎。

游击黄正廷，请加参将衔。

把总吴敬焜，请加守备衔。

运同衔直隶候补知州钟秀，请赏戴花翎。

江西补用知县洪赞善，即选知县高寅，江西候补从九品郑承先等三员，均请赏戴蓝翎。

附贡生洪性善，廪生倪人瑞，增贡生朱宗涛，贡生汪兆利，增生章宗起、余铨、黄云海、汪承恩、汪光烈，生员吴嘉勋、邵增、张庆庚、方砺金、程树滋、汪飞鹏、万方田等十六名，均请以训导遇缺即选。

浙江候补游击许桂林，请免补游击，以参将留于两江尽先补用。

蓝翎守御所千总衔张绍棠，蓝翎千总刘超廷，均请以守备归于安徽尽先补用；张绍棠并赏换花翎。

蓝翎守备衔千总朱洪春，请以守备仍留江西尽先补用。

蓝翎守备衔千总李道常、周远富，均请以守备归于湖南尽先补用。

五品蓝翎江西候补把总董德春，请以千总仍留江西补用。

前江西建昌府知府张兴仁，请宽免降一级调用处分，仍以知府留江补用，并免其送部引见。

江西补用知府王必达，请记名，遇有江西知府缺出，请旨简放。

江西补用知府姚镶，请以知府仍留江西遇缺即补，并赏换花翎。

已革知州衔江西候补知县孙家铎，请开复原官，仍留江西补用，并免缴捐复及留省银两。

江西候补知府新授山东登州府知府蔡应嵩，请以道员尽先补用。

署安徽建德县知县娄森，该员随同官军克复建德县城，请免其置议。

候选训导许学醇，请加知州衔。

候选主簿郑钦烈，请免选本班，以府经历遇缺即选。

监生叶佩生，请加国子监典簿衔。

从九品胡学惇，请以县丞即选。

童生余贻莲、张载春，均请以从九选用。

文童龙树纲，请以从九不论双单月即选。

花翎贵州丹江营参将富勒浑泰，请开缺，以副将留于江苏补用。

副将衔参将彭山屺，请以副将尽先选用。

花翎游击江西赣州城守营都司胡达萼，请免补游击，以参将仍留江西尽先即补。

花翎游击衔都司任祖文，请免补都司，以游击尽先即补，并加参将衔。

蓝翎都司潘梁柱，请免选都司，以游击尽先选用，并赏换花翎。

花翎守备杨大章，请免选守备，以都司尽先选用。

蓝翎守御所千总曾德麟，请以守备尽先选用，并加都司衔。

湖北候补千总张鹏程，蓝翎把总王梦龙、邓业良，蓝翎外委赵清益等四名，均请以千总尽先补用；张鹏程、赵清益并加守备衔。

守备萧炳南，把总徐兆熊、瞿遵训等三名，均请赏戴蓝翎。

拣选知县饶际可，请以知县不论双卑月尽先即选，并加知州衔。

知州衔候选教谕章日起，请免选本班，以知县不论双单月遇缺选用。

外委杨万泰、舒国熙、张天佑，六品军功张成旺、王国志等五名，均请以把总尽先补用，并赏戴蓝翎。

布库济尔、嘎勒凌庆，均请以骁骑校尽先补用。

六品军功江南督标尽先外委余长贵、杨长贵，均请以把总仍留本标拔补，并赏戴蓝翎。

五品军功魏成鑫，请以县主簿不论双单月尽先即选。

把总熊金榜，请以千总尽先补用，并赏戴蓝翎。

六品军功陈明德、黄齐昂，均请以把总归于湖南抚标尽先补用。

广西即补知府程桓生，请免补本班，以道员仍留广西补用。

道衔江西建昌府知府隋藏珠，请以道员仍留江西遇缺请旨简放。

即选知县李兴锐，请免选知县，以直隶州知州留于安徽补用，并请给五品封典。

江西候补同知岑莲乙，请以知府升用，先换顶戴。

即选县丞阎泰，请免选县丞，以知县留于安徽补用，并加知州衔。

文生鲁秉礼，增生陈茂，均请以训导不论双单月遇缺尽先选用。

监生唐祖仁，文童张复，均请以县主簿不论双单月遇缺即选。

文童龙朝翼，请以县主簿遇缺即选，并赏戴蓝翎。

文童张恩黻、陈辉萼、谭溥济，五品军功曾德炽，六品军功杨耀曾、刘忠勋、张炳曜等七名，均请以从九品不论双单月遇缺即选。

江苏分缺先用从九品桂正华，请免补本班，以府经历县丞仍留江苏补用。

蓝翎捐升江苏候补县丞倪人涵，请免补本班，以知县仍留江苏即补。

江宁城守右营外委六品顶戴成天麒，请免补把总，以千总拔补，并赏戴蓝翎。

湖南即补知县潘兆奎，请加知州衔。

蓝翎即选知州王积懋，请免选本班，以同知直隶州留于安徽补用。

即选训导王庆奎，候选县丞程德，均请免选本班，以知县不论双单月遇缺即选。

拣选知县举人熊庆澜，请免选本班，以知州不论双单月即选。

蓝翎候选教谕升用知县高彦骥，请免选教谕，以知县不论双单月即选，并加知州衔。

武举丁纯，请以千总补用，并赏戴蓝翎。

候选知县前署湖南新宁县教谕欧阳兆熊，请以知州不论双单月选用，并请给五品封典。

江西试用布政司理问孙明鉴，江西试用府经历姚濬昌，均请免补本班，以知县仍留江西尽先补用。

蓝翎侯选县丞朱定藩，请以知县不论双单月即选。

刑部员外郎杨摛藻，请赏加四品卿衔。

把总刘传愈，请以守备尽先补用，并赏戴蓝翎。

蓝翎把总王洪升，请以守备尽先补用。

同知衔浙江候补知县杨殿材，请免补知县，以同知仍留浙江补用。

徽防各营

湖北提督江长贵，请开复革职留任处分。

副将衔尽先参将四川建昌中营守备马怀珍，请免补参将，以副将尽先补用，并加总兵衔。

已革副将罗承勋，请开复副将原官。

花翎游击四川松潘左营守备王金鼎，花翎游击江国林、林耀龙等三员，均请免补游击，以参将尽先补用，并加副将衔。

花翎游击衔尽先都司四川军标右营守备马登富，请以参将尽先补用。

花翎都司安徽徽州营把总段荣基，花翎都司杨龙，均请免补都司，以游击尽先补用。

捐职都司江应斗，安徽游兵营守备长春，均请以都司尽先补用。

蓝翎都司衔守备四川提标右营千总张占元，蓝翎守备四川松潘镇标左哨千总傅裔喜，蓝翎守备郑有禄，五品蓝翎把总庄加受等四名，均请赏换花翎。

蓝翎都司衔守备谭加耀，请免补守备，以都司尽先补用，并赏换花翎。

四川巫山营蓝翎守备熊正鳌，四川提标泸州营蓝翎守备王定邦、孙长胜，四川崇化营蓝翎守备黄得元，四川夔协右营蓝翎守备吴崇贵，花翎守备余岳祥，蓝翎守备蔡玉林、郑万坤等八名，均请免补守备，以都司尽先补用。

都司衔守备李玉贵，请以都司补用。

蓝翎遇缺即选训导倪星垣，请加运副衔，并赏换花翎。

候选知县杨文举，请加知州衔。

尽先选用布政司经历沈国铦，请免选本班，以知州遇缺即选。

候选县丞林魁，安徽试用从九管贻荪，选用主簿程守政，军功许定邦、廖宣本等五名，均请赏戴蓝翎。

候选从九黄琨，请加布经历衔，并赏戴蓝翎。

四川督标蓝翎守备贾长青，请加都司衔。

花翎守备衔千总四川重庆中营把总李定远，蓝翎守备衔千总四川提标左营外委黄得胜，守备衔千总许神应、杨春林，四川川北广元营蓝翎千总李洪发，蓝翎千总王元兴、赵连标、叶玉贵、张连芳等九名，均请免补千总，以守备尽先补用；张连芳并加都司衔。

四川军标左营蓝翎千总尹高仪、刘玉贵，蓝翎千总叙马营外委汪元魁，蓝翎千总陈盛财等四名，均请加守备衔。

四川提标左营蓝翎把总杨正川，茂州营蓝翎把总邹长春，龙安营蓝翎把总丁国栋，提标右营蓝翎把总蔡松林，督标中营蓝翎把总杨廷，督标右营蓝翎把总李耀龙，漳腊营蓝翎把总胥凤鸣、李兴邦，安徽池州营蓝翎外委罗清泰，蓝翎把总张正标、龚大伦、吴应升、刘得连、梁三友，把总朱万九、黄麟等十六名，均请免补把总，以千总尽先补用；杨正川并加守备衔。

四川潼川营蓝翎外委达凤翔，重庆中营蓝翎外委林玉贵，提标中营蓝翎外委杨万春，绵州营蓝翎把总孙正发等四名，均请以千总尽先补用。

蓝翎军功金殿彪，请以把总尽先拔补，并加千总衔。

把总钟泗泉，外委汪治蕃、舒廷魁、王连升、董良栋、黄有才、蒋贤书、徐顺全，四川漳腊营战兵李喜芳，守兵韩志品，松潘镇标中营守兵张玉珍，安徽徽州营兵丁汪国祥，军功江正邦、朱瑞昌、谭清远、哈承志、程维才、张树槐、钟连升、谢戴骐、李应才、姜正标、樊长松、宋忠保、杨步云、张朝兴、唐锦春、王武超、石得胜、王奠安、江应喜、甘吉祥、吴得时、吴守谦、鄢占魁、王良发、赵荣芳、李镜璧、龚辉胜、潘定邦、胡占川、谭得舟、余洪顺、孟怀高、曾发、陈兴邦、欧占元、曾占鳌、欧阳庶、屈志发、吴金祥、朱秀春、牟永清、段兴良、刘玉麟、罗名扬、黄占春、林懋功、李鸿江、马金玉、王炳焜、米占雄、胡得胜、丁东阳、张金祥、许得明、汪锦明、胡根发、牛根祥、刘得胜、舒鸿耀、万宗宝、朱安邦、江得胜、叶双喜、詹永麟、蔡永、黄永林、胡得胜、方宗元、姚子成、胡兆云、汪期明、赵元明、罗升高、张永福、郑仕洪、萧永发、倪金龙、丁保元、罗朝梁、罗锦魁、林玉春、王士标、陆连魁、梁锦发、罗添胜、谭加元、秦有林、戴元和、卫启发、徐荣先、熊定国、汪福友、陈桐、邓兴隆、尤士贵、潘仕荣、阮大成、徐先传、李良发、产年丰、苟国正、白照远、张寿美、黄日新、徐锡交、张学达、陈功授、刘胜武、曹兴发、张承彪、王天贵、马长发、翟锦源、胡定和等一百二十七名，均请赏戴蓝翎。

蓝翎候选从九江起凤、何得芳，均请免选本班，以县主簿不论双单月即选；江起凤并加布经历衔。

蓝翎遇缺选用从九游森，请以本班留于安徽遇缺即补，并加布经历衔。

蓝翎军功汤滨、闽升猷，均请以从九不论双单月即选。

蓝翎候选从九潘锡荣，请加布经历衔。

浙江试用县丞舒萼辉，请得缺后以知县补用。

革职发遣留营效力花翎尽先守备董成，请免其发遣，仍留军营效力。

154．附录廷寄　着曾国藩将所参薛焕王有龄金安清各款汇入前参各款内一并详查并着保奏封疆大员十一月二十日

咸丰十一年十一月二十日，准兵部火票递到议政王军机大臣字寄——

钦差大臣两江总督曾国藩：

咸丰十一年十月二十五日奉上谕：

前因有人奏，江、浙抚臣不洽舆情，玩视军务各节，业经谕令曾国藩秉公查奏。兹有人奏：江苏巡抚薛焕，自到任后，株守上海，莫展一筹。且收买宝玩，性耽曲蘖。并将丁忧候补盐运使金安清违制保奏，派伊劝捐。金安清于通泰设局，喧赫奢侈，逐户搜括，怨声鼎沸。又有人奏，薛焕自办理通商以来，广通贿赂，时辇金银赠遗权贵，军务则不复一城，吏治则不办一事。浙江抚臣王有龄，不以克复为事，惟以暴敛为能。其捐输之入，作为三分：一济军饷，一充私橐，一为交结馈遗之用。该抚籍隶福建，运金归里，舆论哗然各等语。江、浙军务孔亟，全赖封疆大吏实力整顿，方能维持危局，保卫地方。果如所奏情形，营私纳贿，惟顾身家，又安望其奠民生而扫贼氛耶？着曾国藩将所参薛焕、王有龄、金安清各款，汇入前参各款内，一并秉公严密详查，据实复奏，毋稍徇隐。原折片着抄给阅看。

再，曾国藩如果察看薛焕不能胜任，着即遵奉前旨，迅速保奏数员，候旨简放。江苏巡抚现驻上海，所保之员，必得于军务、地方及外国事务均属相宜，方为妥协。

又，前任吉南赣宁道沈葆桢，上年该大臣曾经保奏。本日已降旨，令该员前赴该大臣军营。现在地方军务，在在需人，该员到营后，即由曾国藩查看才具，如果能胜重任，不必拘守常格，迅速保奏，听候简用。将此谕令知之。钦此。

遵旨寄信前来。

附抄发参薛焕王有龄原片

再，牧令之贤否，全在督抚之得人。未有督抚实力整顿而牧令不知振作者也。江苏省郡久陷，地方糜烂。臣闻抚臣薛焕安居上海，遍召画工，日写丹青以自娱，购买玩好珍物，无远不搜。自办理通商以来，广进贿赂，时辇金银赠遗权贵，以为固身之计。军务则不复一城，吏治则不办一事。大江南北，民生涂炭，不可问矣。

浙江抚臣王有龄，自到任以后，失城无数，遍地皆贼。该抚不以克复为事，惟以暴敛为能，贪婪无厌，任用私人，兵不加增而征税日益加倍。臣闻其捐输之入，作为三分：一济军饷，一充私橐，一为交结馈遗之用。该抚籍隶福建，离浙甚近，运金归里，舆论哗然。是以人心瓦解，而寇患日深。

尤可诛者，该二员营私纳贿，宦橐丰盈，已足肥其身家矣。亦自知无平贼之才，只求参劾，以罢黜为福，得以安享余生。此极巧宦之变计，而为圣世所难容。

伏祈皇上垂念东南大局，关系非轻，严法律以惩治贪庸，简贤良以救民水火。臣为保护封疆起见，不避嫌怨，据闻直陈。是否有当，吁请圣裁。谨附片具奏。

155．附录廷寄　着会商筹办剿苗事宜十一月二十日

咸丰十一年十一月二十日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、钦差大臣漕运总督袁甲三、前任安徽巡抚翁同书、安徽巡抚彭玉麟、湖北巡抚李续宜、署安徽巡抚贾臻：

咸丰十一年十月二十五日奉上谕：

前因苗沛霖攻破寿州，剿抚情形，迭经谕令官文等妥为商酌办理。兹据贾臻奏称：苗沛霖自入寿城后，杀害大户不少。翁同书所奏苗沛霖求抚各情，乃系博崇武等授意把持，非翁同书之所欲。苗练现回下蔡，留众二千余人占据寿城。探闻传集逆党，先攻临淮，次攻颍郡；又有分扑蒙城，占取颍上之信。并令阜东各圩，悉众东下。胜保能抽身一到，数旬即可底定等语。苗沛霖就抚情形，本因皖省兵力不敷，暂为一时权宜之计。昨据袁甲三陈奏各情，朕亦洞鉴其办理毫无把握，是以严旨切责。现在贾臻所奏，该练有先攻临淮，次攻颍郡，分扑蒙城，占取颍上之信。是该练鸱张情形，以乞抚为缓兵之计，已可概见。前经迭谕官文等筹商，令彭玉麟或带随州、黄郡之兵，由三河尖驰援颍郡。现在彭玉麟能否前往？未据复奏。该抚有地方之责，设任苗练占踞临淮、颍上，则将来办理愈形棘手。自应酌度情形，倘苗练尚可就抚，即当遥为声援，俾知畏慑兵威；如情形反侧，亦宜迅速进兵，与袁甲三会合攻剿。其驻扎霍、六之提督成大吉等，既与寿城相去甚近，能否即移师前往？并着官文、曾国藩、彭玉麟、李续宜妥为筹商，相机办理。或乘苗沛霖赴下蔡，即将寿城攻克，夺其所恃，并解散其党羽，剿抚均易得手，于皖省必有裨益。袁甲三专办皖省军务，岂容稍有推诿，一误再误，毫无定见！着与翁同书密筹，如果苗沛霖真心归顺，即遵前旨办理。倘万不能抚，翁同书即设法赴霍、六，约会楚军克复寿州。朕可宽其既往，不予惩处。不得再受人意指，代为具奏。贾臻现署皖抚，驻扎颍郡，苗练既有攻取颍郡之信，自当激励兵团，尽力防剿，岂可一无展步，专待胜保南下，为克尽厥职耶！

另片奏：寿州被围，多赖黄鸣铎、王丹二员内守外攻，力持危局。王丹以城垣失陷，发愤捐躯，请饬部优恤。黄鸣铎城陷被执，于见苗沛霖时，极口唾骂苗练，〈被〉焚发割耳，吊倒数日，遍体鳞伤，死在旦夕。并称首先投苗之守备赵森保等，请饬查办等语。守备王丹，忠义可嘉，已明降谕旨，饬部优恤矣。守备赵森保等，身系武弁，甘心从逆，不可不严加惩治。所有首先投苗之寿春中营守备赵森保，为贼内应之署中营游击朱佩芬，都司柏云锦，无为州千总尽先守备吉玉成，外委朱淮潮，均着即行革职，交彭玉麟查办，以昭法纪。副将黄鸣铎，现在是否被苗练戕害？并着彭玉麟查明具奏。

至长发逆贼，探称有窜至固始界内及丁家埠、周家店一带，并有东至正阳与苗营会话之信，已谕知严树森派兵防剿。仍着贾臻固守颍郡，毋得诿为兵单，仅以飞章告急，专待他人援救。倘颍城稍有疏失，朕断不能宽贷也。将此由六百里各谕令知之。钦此。

遵旨寄信前来。

156．附录廷寄　着遵前旨由彭玉麟统师驰赴颍阜并着查明金安清被参款十一月二十二日

咸丰十一年十一月二十二日，准兵部火票递到议政王军机大臣字寄——

钦差大臣两江总督曾国藩、安徽巡抚彭玉麟：

咸丰十一年十一月初五日奉上谕：

前据贾臻奏：苗沛霖攻破寿州，杀害大户，并留众占据寿地，有分攻临淮等处之信。当经谕令官文、曾国藩等筹商，令彭玉麟统兵驰赴颍郡，酌度剿抚情形办理。本日复据贾臻奏称：捻首葛大牛并张洛刑弟、侄等，俱赴苗寨。苗沛霖有俟胜保到皖，即行就抚。并将投赴苗寨之随州败匪，派令攻打宋圩。请饬彭玉麟带兵进援颍、阜等语。苗沛霖心怀反侧，势日鸱张，虽口称待抚，而攻夺附近各圩，焚掠自如。非厚集兵力，不能制其死命。胜保现因豫、东两省匪徒尚未剿尽，难遽分身赴皖，为招抚苗练之举。此时淮北地方兵力较单，设为苗练乘虚窜踞，则豫、东两省均为该匪侵扰，势将益滋蔓延。曾国藩、彭玉麟均有地方之责，着即迅速筹商，仍遵前旨，由彭玉麟统带楚师，驰赴颍、阜一带，严扼北路要隘，相机办理。如果苗练万不可抚，即与驻扎霍、六楚军分路进攻，并约会袁甲三、李世忠各军，东西夹攻，为一鼓歼除之计。彭玉麟身任皖抚，责无旁贷，谅能遵奉谕旨，迅速统兵北上也。

前有人奏，候补运司金安清与薛焕拜认师生，侵蚀粮饷，已谕令曾国藩秉公查奏。兹复有人奏：金安清在泰州，令人向伊捐资投效，方得差委。牟利者争相贿赂，委员及职员、生监奉委者各至百数，四出需索，民不聊生。指捐营私，富户、小民均被勒派等语。里下河地方逼近贼氛，岂可复令劣员肆虐居民，以致人心时虞摇动！着曾国藩严密确查，汇并前案据实参办，毋许稍涉徇隐。原折着抄给阅看。将此由六百里各谕令知之。钦此。

遵旨寄信前来。

附抄发奏参金安清折原件

奏为总办江北捐务之运司，贪劣素著，请旨严饬查办，仰祈圣鉴事。

窃臣闻得候补运司金安清贪污卑鄙，声名狼藉。前在浙江、安徽办理捐务，骚扰地方，勒捐肥己。其经手安徽捐项，以多报少，至今款数未清，前经袁甲三奏请谕令该员赴皖核算。该员营求江南团练大臣庞钟璐奏留办捐，未蒙允准。

该员不敢赴皖，潜至里下河地方避匿，复营求江苏巡抚薛焕，奏派江北总办捐输。该员旋驻泰州，令人风示地方，向伊捐资投效，方得差委。于是牟利者争相贿赂，委员遂至百数十人之多，其余职员、生监希图渔利者又凡百数，四出需索，民不聊生。该员及幕友、家丁坐船三十余只，以及委员车马仆从、胥役人夫相望于道，即此供亿之费，已不可胜计。该员勒派百姓捐输，每岁定额四十万。上户五千两，下户八百两，按年交纳，谓之指捐。指捐者，大率以意为之捐，某姓家资若干，派捐若干。或本知富户，借以讹索，富者冀免后累，关说馈赂，即可免捐；或由挟嫌诬指，一经传押，必至倾家。是借办捐之名，为营私之地。小而担柴、斗米，亦令随处捐资；下而烟馆、娼家，并派按日输纳。查地方不法之徒，理应驱逐严禁，乃该员令其一例捐输，亦属有伤政体。窃思里下河南邻苏、常，西邻天、六，北邻徐、海，粤逆捻踪，三面逼近，民情时虞摇动。今复迫以贪虐，道路怨咨，情势汹汹，诚恐激而生变。应请旨饬下该省大臣，严行查办，据实参奏。

惟向来积习相沿，遇有交查事件，或化大为小，化有为无，情面既多，碍难核实。不知惩一儆百，中材知畏，犹可免为善良；姑息养奸，贪黩成风，终或罹于宪典，转非保全之道，尤失爱护之心。伏乞严谕查办大臣，无徇私回护，无饰词欺蒙，庶以惩官邪而纾民困也。臣愚昧之见，是否有当，仰祈圣鉴训示。谨奏。

157．恳辞节制浙省各官及军务等情折十一月二十五日

奏为钦奉恩旨，沥陈下情，恭折复陈，仰祈圣鉴事。

窃十一月十五日，准兵部火票递到十月十八日内阁奉上谕：

钦差大臣两江总督曾国藩，着统辖江苏、安徽、江西三省，并浙江全省军务，所有四省巡抚、提镇以下各官，悉归节制。浙江军务，着杭州将军瑞昌帮办。并着曾国藩速饬太常寺卿左宗棠驰赴浙江剿办贼匪，浙省提镇以下各官，均归左宗棠调遣。钦此。

同日，承准议政王军机大臣字寄，十月十八日奉上谕：

本日已明降谕旨，令曾国藩节制浙江全省军务，并令江苏、安徽、江西、浙江巡抚、提镇以下各官，悉归节制。该大臣自不能不统筹兼顾。况安庆克复，湖北、江西将次肃清，自不至有顾此失彼之虞。着曾国藩即饬左宗棠带领所部，兼程赴浙督办军务，浙省提镇以下，统归调遣。至都兴阿在江北剿办粤匪，袁甲三在皖北剿办捻匪，遇有紧要军务，已谕令该将军会商曾国藩办理。其江北、皖北地方文武，该将军等谅亦时有调遣之处，并着曾国藩谕令该文武等仍遵都兴阿等调遣，不得因已归该大臣节制，于都兴阿、袁甲三派办公事，稍涉玩视，是为至要等因。钦此。

仰见圣主廑念东南，择人任使之至意。跪读之下，惶悚莫名。

臣于未奉谕旨之先，业将左宗棠定议援浙，并节制广信、徽州各军，会同江西抚臣毓科具奏在案。伏念臣自受任两江以来，徽州失守，祁门被困，竭蹶之状，屡见奏报。幸托圣主威福，仅得自全。至于安庆之克，悉赖鄂军之功，胡林翼筹画于前，多隆阿苦战于后，并非臣所能为力。江苏各郡，群盗如毛，乃臣自分应办之事。受命年余，尚无一兵一卒达于苏境。是臣于皖则无功可叙，于苏则负疚良深。乃蒙皇上天恩，不责臣以无效，翻令兼统浙江军务，并四省巡抚、提镇以下悉归节制。此非常之宠遇，臣自顾非材，实难胜任。

自九月以来，浙省军情，日见危急，臣与毓科、左宗棠等往复函咨，商谋援救。徒以地段太宽，兵力太薄，既须援浙，又须顾皖，又须保江，三者有并重之势，一时乏兼全之策。直至十月下旬，始定议左宗棠由衢州援浙，从正路以张军威；鲍超由宁国援浙，从旁路以掣贼势。大局所系，必应统筹，臣本未敢稍涉推诿，不必有节制浙省之名，而后尽心于浙事也。

兹钦奉谕旨，令浙省提镇以下，均归左宗棠节制，事权更一，掣肘无虞。臣已咨催左宗棠迅速启行。但以臣遥制浙军，尚隔越于千里之外，不若以左宗棠专办浙省，可取决于呼吸之间。左宗棠前在湖南抚臣骆秉章幕中赞助军谋，兼顾数省，其才实可独当一面。应请皇上明降谕旨，令左宗棠督办浙江全省军务，所有该省主客各军，均归节制。即无庸臣兼统浙省。吁恳天恩，收回成命，在朝廷不必轻假非常之权，在微臣亦得少安愚拙之分。其浙省军事，凡臣思虑所能到，才力所能及，必与左宗棠竭诚合谋，不敢稍存畛域。如因推诿而贻误，即求皇上按律而治罪，臣不敢辞。臣忝任江督，三省巡抚、提镇以下各官，例得节制，载之会典，著之敕书，各文武亦均恪遵宪章，不必更加申诫。至袁甲三、都兴阿各路军情，谨当随时商办。其江北、皖北地方文武，臣已严饬仍归该大臣等节制，不得稍涉玩视。

大抵用兵之要，贵得人和而不尚权势，贵求实际而勿争虚名。臣惟当与各僚属同心图治，共济艰难，以慰先皇在天之灵，上佐圣主中兴之业。伏恳皇上俯鉴愚忱，允臣所请，不胜感激悚惧之至。所有钦奉恩旨沥陈下情各缘由，谨缮折由六百里复陈，伏乞圣鉴训示。谨奏。

158．查复江浙抚臣及金安清参款折十一月二十五日

奏为遵旨查明江、浙抚臣暨金安清劝捐各情，据实复陈，仰祈圣鉴事。

窃十一月十五日，承准议政王军机大臣字寄，十月十六日奉上谕：

有人奏，请密查江、浙抚臣能否胜任一折。据称：薛焕、王有龄旷日持久，捷报无闻。现在浙省四面皆贼，万一杭城有失，上海岂能独安？该抚等虽势处万难，亟宜谋勇兼资，力除凶焰等语。薛焕前在苏州府任内，声誉颇著。及升任上海道，办理关税及外国事宜，亦臻妥协。惟该省军务正当吃紧，督带兵勇，或恐非其所长。且前据有人奏：该抚在上海偏隅自固，日享安富。又称上海离城三十里即有贼垒，官吏奔竞如常各等语。如果属实，即不能胜此重任。浙抚王有龄颇有才具，前任苏藩时，虽尚能筹办军饷，惟于浙抚一缺，未知能否胜任？以上二员，均着曾国藩悉心察看，据实具奏等因。钦此。

同日，又承准议政王军机大臣字寄，十月十七日奉上谕：

本日又有人奏，浙省军务不振，请另简贤员督办一折。据称：瑞昌朴忠素著，惜无智谋。王有龄但知理财，不娴将略。其所信任属吏，多系贪鄙之徒，但以掊克夤缘为事。大将如张玉良等，拥兵观望，动辄挟制。本年四月间金华失守，张玉良督率兵勇恣情抢掠。该将军等一味优容，不敢申明军律各等语。王有龄迭被参劾，其平日不协舆情，已可概见。着该大臣仍遵前旨，确切查明，迅速具奏，又有人片奏：江苏巡抚薛焕，娱情古玩，不理军务，其总办粮台之金安清，声名狼藉，恃与薛焕拜认师生，任意侵蚀粮饷各等语。并着曾国藩一并秉公确切查明，据实复奏，毋稍徇隐等因。钦此。

又十一月二十日，承准议政王军机大臣字寄，十月二十五日奉上谕：

兹有人奏：江苏巡抚薛焕，自到任后，株守上海，莫展一筹。且收买宝玩，性耽曲蘖。并将丁忧候补盐运使金安清违制保奏，派伊劝捐。金安清于通泰设局，喧赫奢侈，逐户搜括，怨声鼎沸。又有人奏：薛焕自办理通商以来，广通贿赂，时辇金银赠遗权贵。军务则不复一城，吏治则不办一事。浙江抚臣王有龄，不以克复为事，惟以暴敛为能。其捐输之入，作为三分：一济军饷，一充私橐，一为交结馈遗之用。该抚籍隶福建，运金归里，舆论哗然各等语。江、浙军务孔亟，全赖封疆大吏实力整顿，方能维持危局，保卫地方。果如所奏情形，营私纳贿，惟顾身家，又安望其奠民生而扫贼氛耶？着曾国藩将所参薛焕、王有龄、金安清各款汇入前参各款内，一并秉公严密详查，据实复奏，毋稍徇隐。原折片着抄给阅看等因。钦此。

又十一月二十二日，承准议政王军机大臣字寄，十一月初五日奉上谕：

兹复有人奏：金安清在泰州，令人向伊捐资投效，方得差委。牟利者争相贿赂，委员及职员、生监奉委者各至百数，四出需索，民不聊生。指捐营私，富户、小民均被勒派等语。里下河地方逼近贼氛，岂可复令劣员肆虐居民，以致人心时虞摇动！着曾国藩严密确查，汇并前案，据实参办，毋许稍涉徇隐等因。钦此。

仰见皇上慎重疆寄，整饬官方，曷胜钦悚。

臣查王有龄前任苏藩，其筹饷之才，为远近所推许。上年升任浙抚，适值金陵师溃、苏常并陷之时，败将逃兵，萃于浙省，以万难整驭之卒，又素无统辖之权，时势之难，亦为远近所共谅。然使另练亲兵，裁汰疲卒，亦未始不可以主而制客，转弱而为强。王有龄不谙军情，但求速效，整理尚未就绪，即催令进围嘉兴，且言嘉郡即日可克。臣于去夏颇以为虑，曾奏明嘉兴师疲，恐生他变。厥后嘉兴果败，王有龄不能严参以治罪。严州贼退，又复冒奏以饰功。于是将领狎而生玩，兵勇败而转刁，遂成不可制之象矣。逮至本年金华之失，兰溪之陷，兵团仇杀而不能究，弁勇抢掠而不敢问。谕旨所询，动受张玉良等挟制，系属实在情形，今则贼氛环逼，饷项久亏，即使杭省幸而保全，而数万败军亦断非王有龄所能管辖。自去夏以来，浙饷月需三十余万，大率取之宁波、绍兴，输将不为不尽力，绅士不为不竭诚。乃王有龄奏参团练大臣邵灿，立予罢黜，其下委绅数人，皆革职永不叙用。其所参者，并非军旅之大端，但争体制之末节，以致宁、绍众绅，各怀公愤，痛恨次骨。外间相传有杭兵不许守绍，绍饷不准入杭之说。驯至绍郡沦陷，杭省围困，皆由官绅水火之所致。谕旨所询“舆论哗然”者，或由于此。近年苏、浙官场陋习，以夤缘钻刺为能，以巧猾谲诈为才。王有龄起自佐杂微员，历居两省权势之地。往年曾带浙员赴苏，去岁又带苏员赴浙，袒庇私党，多据要津，上下朋比，风气日敝。其委员派捐，但勒限以成数，不复问所从来。委员既取盈于公数，又欲饱其私囊，朘削敛怨，势所不免。谕旨所询“属吏多贪鄙之徒，但以掊克夤缘为事”，证以臣之所闻，殆非无因。至抄阅折内所称：捐输之入，作为三分：一济军饷，一充私橐，一为交结馈遗之用。该抚籍隶福建，运金归里等语。非吊查卷宗，明察暗访，不能悉其底细。臣处相隔较远，道途久梗，尚无所闻。此遵查王有龄之大略情节也。

江苏巡抚薛焕，前在苏州府任内，颇著循声。在上海道任内，办理关税及外国事宜，亦臻妥协。及擢任巡抚，驻扎上海，陆续募勇四万余人，每月糜饷二十余万，不能专办一路之贼。江苏所存地方，惟镇江、扬州两处尚据形势，该抚未尝亲至两郡一行，又不能多济饷项以联声援。上年夏间，薛焕奏请通饬各路，禁用广勇。而该抚信任之曾秉忠、冯日坤等所部，多系广勇，纵兵扰掠，商民怨愤。曾秉忠之勇，抢劫洋船，酿成巨案；冯日坤之勇，在金山围杀绅首、团勇多名，目无法纪，薛焕莫可如何。沪城绅民，既畏贼踪之环逼，又虞兵勇之肆掠，日夕惊惶，不获安处。谕旨所询“带勇非其所长，株守上海，莫展一筹，三十里外即有贼垒”等语，臣之所闻，大约相符。自苏、常失陷，各县镇市流离转徙，萃于上海一隅，又为西洋各国交汇之所，人民如海，财货如山。中外商贾，文武员弁，肩摩毂击，昼夜喧嗔。地少员多，人浮于事，每有差委，不能不由营求而得。或并无可派之差，亦谋为位置之法，辄复添一捐目，给一委札。其官职较大者，如奏派金安清总办饷局，奏免前藩司蔡映斗、首府吴云失守罪名，且委吴云总办揖局。此数人素工应酬，不惬人望，其所援引之人，类多夤缘之辈。谕旨所询“官吏奔竞如常”，殆即此类也。上海既繁盛异常，苏州之书籍、字画，自贼中贩卖而出，亦充积市肆之中。薛焕设立书画局，多延画工，购买名迹。谕旨所询“日享安富、娱情古玩”者，与臣之所闻相同。至抄示折内所称：“办理通商以来，广通贿赂，时辇金银赠遗权贵”等语。风闻薛焕九年由臬司进京，途次有失银之案，在京有馈遗之情，此外别无所闻。此遵查薛焕之大略情节也。

丁忧候补盐运使金安清，聪明过人，好览书籍，惟矜衒智术，专工揣摩。其办事，广设方略，终鲜成效。前因劝捐军饷款目未清，经袁甲三奏参赴皖核算。展转营求，始得奏派南北筹饷局。自通泰设局，大开幕府，暄赫奢侈。原参折内所称：“令人向伊捐资投效，方得差委，争相贿赂，委员、生监各至百数。四出需索，民不聊生；胥役人夫，相望于道。或派捐富户，关说馈赂，即可免捐；或挟嫌诬指，一经传押，必至破家”等语，证以臣之所闻，多相符合。其有无侵吞实迹，非吊查簿数不能确知。此遵查金安清之大略情节也。

以上三员，皆与臣无一面之识，断不敢稍涉瞻徇，上蔽圣聪，惟臣与苏、浙相距甚远，音书梗阻，不能详查参证，亦未敢以臆见概人之生平。金安清才略颇优，而物议最劣，应请旨即行革职。撤去筹饷差事，不准仍留苏境，以靖民心而息浮言。王有龄办理杭城防务，尚费苦心，惟用人或尚巧滑，取财间有怨言。薛焕偷安一隅，物论繁滋。苏、浙财赋之区，贼氛正炽，该二员似均不能胜此重任。应否降革之处，出自圣主鸿裁。所有遵旨查复缘由，谨专折附驿具陈，伏乞皇上圣鉴，训示施行。谨奏。

159．附录明谕　金安清革职并押赴军营核算 ⁽¹⁾ 十二月

咸丰十一年十二月十四日内阁奉上谕：

曾国藩奏，遵查监司大员劣款先行覆奏等语。丁忧候补盐运使金安清，借捐肥己，声名甚劣，着先行革职；仍着吴棠派员押赴袁甲三军营核算款项，毋任宕延。钦此。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

160．保奏周腾虎等片十一月二十五日

再，臣本年迭奉谕旨，饬令保举人才。兹又钦奉寄谕，令保封疆将帅。臣自愧无知人之明，无储才之素，不足以仰答圣主谦冲之怀。惟经济以历练而成，人才以奖借而出，苟有所闻，即当搜罗荐达，造就为他日之用。去年常州之陷，守土官吏皆去。该郡士民，尚能婴城固守，与贼鏖战多日。城破之后，各村镇团练拒贼，如无锡荡口等镇，至今尚与贼相持不懈，是其中必有二三贤智为之倡率。臣闻该郡素尚节义，其士子多好读书稽古，研究事理。臣所知者，有候选主事周腾虎，疏通知远，识趣闳深；候选同知刘翰清、监生赵烈文，博览群书，留心时事；监生方骏谟不求闻达，行谊卓然；蓝翎六品衔监生华蘅芳、议叙从九徐寿，研精器数，博涉多通。此数人者，若令阅历戎行，廓其闻见，必可有裨军谋，蔚为时望。自常州沦陷之后，诸人多已远避，周腾虎在浙江，刘翰清在山东，方骏谟在河南，其余在本籍。应请饬下各省抚臣访求，咨遣前来。俟到臣营数月之后，臣悉心察看，再行出具考语，奏请皇上量材录用。是否有当？谨附片具奏请旨。

161．附录军机处来咨　咨告谕旨二件 ⁽¹⁾ 十二月

贵大臣具奏，请饬周腾虎等赴营一折。本日已奉有寄谕，令薛焕等饬令前往矣。

再，本月十一日，贵大臣等具奏，克复安庆等处出力请奖一折。奉有明发谕旨一道，张运馥赏给壮勇巴图鲁名号，王名滔赏给烈勇巴图〈鲁〉名号，余俱照所请奖叙。贵大臣即行饬知各该员钦遵可也。为此知会。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

162．请将伙同伪造贩木护照之左建业革讯片十一月二十五日

再，准江西抚臣毓科咨：据布政司张集馨详，据南昌府详，奉厘金总局札发，据吉安高塘墟厘卡及生米卡员申，据永新县商人左德顺禀称：奉楚军水师统领彭玉麟招募该商，前往永新采办木植，运往营局，更造战舰。兹已办就解兑等情。呈验护票，果系商贩曾明德之名，内载奉水师采办木植，并无免厘字样。当饬该商曾明德亲身赴卡完厘。据称曾明德先已晋省，坚不完厘。即经移准彭玉麟咨复，以营中并无发给商人左德顺等护票饬办木植情事。当饬县差拘，左德顺等逃逸无踪，将曾明德、左建业带案由府提讯。据曾明德供称：咸丰十年六月内，云骑尉世职左建业之弟左建寅，以奉有彭道护票采办木植，雇伊前往照料。左建业亦曾在场。质之左建业，则称系伊弟左建寅所为，伊不知情等语。左建寅在逃未获，曾明德已供认左建业亦曾在场，其为伙同伪造显然。乃坚不吐实，恃符狡展。且恐有济匪不法别情。应请将左建业云骑尉世职斥革，以便审讯等情。到司详院转咨会办前来。

臣查左建寅等，伪造护票，贩木漏厘，实属目无法纪。其左建业于雇曾明德照料之时在场，显系知情。若不彻底根究，其何以儆刁玩！相应请旨将云骑尉世职左建业即行斥革，严审讯办。除饬查封木植并严拿左建寅等归案讯办外，谨会同江西巡抚臣毓科附片具陈，伏乞皇上圣鉴训示。

再，此案例应恭疏具题，因臣衙门书吏文卷未到，是以改题为奏。合并声明。谨奏。

163．附录廷寄　因大丧暂停年终赏给 ⁽¹⁾ 十一月

议政王军机大臣字寄——

各路统兵大臣：

咸丰十一年十一月二十五日奉上谕：

每年年终颁赏内外各大臣等福字，原为各大臣经年办公谨慎勤劳，于新年特恩颁赏福字，以期共占祥瑞，永承锡福。今届应赏之期，惟现值皇考文宗显皇帝大事未逾期年，若即赏给福字，不惟朕心追念先徽实未有安，即尔大臣等俱受皇考深恩，亦必无贺岁之意。除在京王大臣及各省将军、督抚等应赏福字，俟二十七个月后再行赏给外，其各路统兵大臣，办理军务，宣力行间，勤劳备著，应赏该大臣等福字、荷包等物，着本年暂停赏给，俟期年后再行照前颁赏。并着遇便将此寄知各路统兵大臣，共当感慕皇考深思，副朕倚畀之意。各宜勤奋从公，以期永受多福。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

164．附录廷寄　着左宗棠等军星驰援浙十二月初一日

咸丰十一年十二月初一日，准兵部火票递到议政王军机大臣字寄——

钦差大臣两江总督曾国藩、帮办军务太常寺卿左宗棠、闽浙总督庆端、江西巡抚毓科：

咸丰十一年十一月十四日奉上谕：

前因严州等城失陷，特谕曾国藩节制浙江军务，左宗棠赴浙剿办并令庆端暂驻闽、浙交界地方，兼顾闽省。嗣因绍兴、萧山等城有被匪窜陷之信，复谕令曾国藩速催左宗棠入浙，并鲍超一军能否援浙，令该大臣酌办。

兹据庆端奏：浙省军务紧急，现已赶筹军饷，择期起程，并已催李元度、林文察等兵勇速行前进，兼调刘于浔等水军赴营候调。请饬左宗棠速行入浙，并催总兵秦如虎赴闽各等语。浙江绍兴、萧山府县城池，前据薛焕奏称，业已失陷。并探闻杭州已无十日之粮，实属万分危急。左宗棠既已行抵广信，着即星驰入浙，将衢、严等处匪徒速行扫荡，并即进援省城，毋稍迟缓。李元度、林文察两军，即着左宗棠会同庆端，催令前进。应由何路分投进剿以分贼势，并着妥为调派。

安肃道刘于浔水勇三千名，知府丁峻之彰奇全军一千四百名，向称得力，现值江西地方肃清，即着毓科迅速调赴浙省，不得稍存畛域之见，致有贻误。总兵秦如虎现在江西，并着毓科催令将前募楚勇招回，一并统带赴浙，并酌给粮饷。左宗棠等兵饷，着庆端、毓科遵照前旨，源源接济。其鲍超一军能否派令援浙？并着曾国藩妥筹调派。左宗棠抵浙以后，自可将各路援军斟酌调遣，分投攻剿。

庆端现已择期出省，着确探左宗棠消息，如该京卿已经入浙，该督即遵前旨于闽、浙交界地方驻扎，为援浙诸军后路声援，兼顾闽省防务，以免稍有疏失。其所调漳、泉等处兵勇，仍着飞催赴浙，以资得力。松阳等处贼匪，即催已革道员张启煊拔队速往堵剿。将此由六百里各谕令知之。钦此。

遵旨寄信前来。

又准片开：“本日奉有寄信谕旨一道，贵大臣于接奉后，即行恭录知照太常寺卿左宗棠一体钦遵办理可也。为此知会。”

165．附录廷寄　浙省军情紧急速筹援师十二月初四日

咸丰十一年十二月初四日，准兵部火票递到议政王军机大臣字寄——

钦差大臣两江总督曾国藩、帮办军务太常寺卿左宗棠、闽浙总督庆端：

咸丰十一年十一月十六日奉上谕：

本日护理浙江提督陈世章及王履谦奏，绍兴、萧山、诸暨俱陷，宁郡万分危迫，并杭州省城万紧，请调兵援应各折片。据称：金、严逆匪，分股窜扰，于九月二十四日陷萧山，二十六日陷诸暨，二十九日陷绍兴。杭省自十月初一日以后，文报不通。探闻逆匪围扑万紧，将九龙山、闸口及馒头山一带卫城营盘悉行攻踏。省垣四面被围，张玉良督率溃军，由九龙头沿江轰打至凤山门外，抢扎营盘六座，并裹创力战，因中隔逆垒，未能直抵城下各等语。宁波虽现办防堵，惟绍郡既陷，势恐不支。且杭城累卵，未有一旅应援之师，张玉良收合各营，本属溃军，粮药俱尽，岂能与贼持久，力解城围！

昨经迭次寄谕曾国藩等，速筹援浙之师。此时惟有左宗棠一军，能由常、玉山一路飞速进兵，取道三衢，与李元度之军设法援杭，尚为切近，可期得力。着曾国藩、左宗棠迅即妥筹，务遵前旨，星速驰援，毋稍延缓，致误事机。庆端前奏赴援浙省，一切情形，谅必早已就绪，惟闻尚未督兵出省。此时杭、宁情形万分紧急，闽、浙海道可通，务将派援浙省兵勇及粮饷、铅药，先由海道驶运宁波，出贼不意，方能有济。抑或应水陆分道设法赴援之处，即着该督迅筹办理，毋稍迟误。李元度一军现在衢州，并着曾国藩、左宗棠饬令与援浙楚军会合，分投攻剿，迅解杭围，克复绍郡。

贼踞江、浙膏腴之地，势将联成一片。若再使得肆志，西合杭州，东连宁郡，则窟穴愈成，根柢愈固，不惟浙省全局沦胥，东南大局愈将不可收拾。谅该大臣等定不视同隔膜，致蹈迁延贻误之咎。将此由六百里加紧各谕令知之。钦此。

遵旨寄信前来。

166．附录廷寄　宋晋奏请饬五省会剿着官文曾国藩骆秉章李续宜毛鸿宾彭玉麟妥议速奏十二月初四日

咸丰十一年十二月初四日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、四川总督骆秉章、安徽巡抚彭玉麟、湖北巡抚李续宜、湖南巡抚毛鸿宾：

咸丰十一年十一月十六日奉上谕：

侍郎宋晋奏，通筹东南大局情形，请饬川、楚、江、皖五省督抚会剿粤寇一折。据称：粤匪窜踞江宁，瞬将十载。苏、常等郡失陷后，贼势愈强。两江督臣曾国藩经营防剿，与官文、胡林翼会合，以全力攻复安庆。惟所部不足二万人，饷糈又时不继，东援西剿，兵力愈形单弱。设贼更窜蔓上游，则江、浙被陷郡县，更难克复。若合四川、湖北、湖南、江西、安徽五省岁入之数，养能战之兵勇十三万人，以七万人分驻防剿，以五万人合湖北之水师，大举东征，月需饷银七十余万两。五省匀派，尚各有余，饷足兵增，可期一劳永逸各等语。

逆匪以金陵为巢穴，苏、常等郡县悉被窜踞。安徽、湖北、湖南、四川，贼踪四出，防不胜防。现在浙江绍郡又陷，省城情形危急，若不迅图大举，扫穴擒渠，筹饷筹兵，迄无了局。该侍郎所筹会剿各情，不为无见。着官文、曾国藩、骆秉章、李续宜、毛鸿宾、彭玉麟等，将此折所陈各情，悉心妥议。是否可以照办之处，迅速据实具奏。该大臣等洞悉兵机，谅必能通筹全局，和衷商酌，计出万全也。曾国藩现在节制江、浙军务，所有江南、江北、浙江等处饷需，并着通盘筹画，酌量分拨，协济各营，以收饱腾之效。原折着抄给阅看。将此由六百里各谕令知之。钦此。

遵旨寄信前来。

附抄发宋晋密陈通筹大局五省合力会剿原折

工部右侍郎臣宋晋跪奏，为密陈管见，通筹东南大局情形，请饬四川、湖南、湖北、安徽、江西五省督抚，合力肃清粤寇，规复江、浙郡县，以保财赋之区，仰祈圣鉴事。

窃惟粤寇窜扰江宁，瞬将十载。上年复蔓延常州、苏州、嘉兴等府。江以南，仅存上海、宝山等数县，镇江府一城。江以北，江浦、六合等县及淮、扬所属，亦多窜扰。皖省之安庆、池州，虽经克复，而庐州、无为、和州等处，与皖南之宁国、太平等府，皆为贼窟。于是我攻徽、宁，则贼窜江西以牵制之，我攻庐州、无为州，则贼窜湖北以掣动之。盖自江宁溃围，苏、常失守之后，贼肆其掳掠裹胁，资财党众不止十倍于前，以致我军顿形单薄。两江督臣曾〈国藩〉经营防剿，一载有余，始得与官文、胡林翼会合，以全力攻复安庆。惟所部不足二万人，饷糈又时时不继，东援西剿，力分见单。而贼复于今春窜入黄州及兴国、大冶，致楚师有返顾之虞。凡皆贼众我寡，贼饱我饥。贼众则易分，我寡则未能遽分。贼势日见其强，我师日形其弱。是以频年攻战，迄未扫除。倘贼更蔓扰上游，则江苏、浙江被陷郡县，更难克复。计惟有增我兵，益我饷，使之可分可合，可聚可散，而后可大举东征，为一劳永逸之计。

顾增兵不易，增饷尤难，各省自筹防剿，犹多支绌之时，岂能更有余力另图大举？然臣反复思维，窃见有不必另筹饷而饷无不足，不必另筹兵而兵无不足者。盖力以分而见绌，以合而见盈。今一省所入，多在数百万，少在亦一二百万，以其所入，供额兵之饷，募勇之饷，及一切经费，必不足也。若合而为一，则无不足而更可有余。今试以四川、湖北、湖南、江西、安徽五省言之，通计五省岁入毋虑千数百万。以之养能战之兵勇十三万人。以二万人为四川防剿之师，以二万人为安徽防剿之师，以三万人分驻扼要之地，为湖北、湖南、江西三省防剿之师，以五万人合湖北之水师为东征之师。十三万人宽为筹备，月需银七十余万两。各省以所入之多寡匀计，不过月出银十数万两，则已饷足兵增，尚各留有余地供缓急之用。二三年间，江、浙郡县恢复，粵寇剪除，则勇可散而兵可罢。所谓一劳永逸之计也。今各省所养之兵，月糜十数万数十万不等，贼至皆不能战守，则又募能战守之勇，或调邻省之兵勇代之战守，是用一兵而费两三兵之饷也。况又有耗散于无形之地，糜费于不可究诘之中者乎？此饷之所以不足也。闻湖北、湖南、四川拨济邻省之饷，为数甚多，日久殊难为继。而如安徽之全省糜烂，势又不能不借资于邻省。受济者未必能足，而继之者已觉告疲。与其分济而各有所难，何如合力而各无不足。所谓力以分而见绌，以合而见盈也。

今请饬下四川、湖北、湖南、江西、安徽五省督抚，令合而为一，通筹本省防剿及东征兵饷，是否如臣所试拟者足敷办理？务须破除畛域，合力同心，迅速筹定。即以东征兵饷交曾国藩、李续宜、彭玉麟、杨载福，由长江督率下行。贼知上游大举东征，势必返顾。我军声势联络，高屋建瓴，数千里江山形胜，屹然有不可动摇之气象。不特东征断可续奏肤功，即江、淮半壁，亦益增巩固，而北路诸帅可以并力剿捻矣。

惟是协恭和衷，固臣子之分义，而合志同道，亦君子之所难。往往意见各殊，则谋猷多忤。今欲合五省共图一事，必先令五省合为一家，五省之督抚合为一人，则兵可转弱为强，饷可转绌为盈，肃清江、浙，捍御东南，庶可克期收效矣。

臣备员京邸，籍隶江苏，十年来，愤切同仇，日盼贼氛殄灭。而熟虑情形，证诸闻见，奏中将帅，节节下攻，兵力太分，饷馈频缺，有不能克期下剿情形。窃虑一再因循，贼势逾滋蔓，我之所备日多，兵饷更形不足。贼之负隅益固，巢穴愈难锄犁。东南之财富已空，天庾之糗糈不继。万一肆其狂悖，北合捻匪，则齐、豫烽烟，或且震惊畿辅；雍、梁富庶，保无掠及关中？且楚、蜀诸省一有动摇，即势成散漫，若不及时筹画，后患其可胜言？用敢竭其愚虑，密陈管见。臣为东南大局起见，必应速复江、浙。所有通筹五省合力规复江、浙等情，谨缮折密陈，伏祈敕下官文、曾国藩、骆秉章等，悉心妥议。期于协力同心，共图大举，为一劳永逸之计，则国家之福，亦东南百万苍生之福矣。是否有当？伏乞皇上圣鉴。谨奏。

167．附录明谕　王履谦着即革职拿问交曾国藩查办十二月初五日

同日又递到咸丰十一年十一月十七日内阁奉上谕：

王履谦奏，贼匪大股攻陷萧山、诸暨、绍兴府城相继失陷一折。浙江严州等处逆匪，勾通八浆炮船，由临浦攻犯萧山，并陷诸暨。该逆占踞萧山后，即率领大股并力下窜，诸暨之贼，同时入寇，绍兴府城腹背受敌。九月二十九日，贼匪用竹梯爬城入西郭门内，杀死守城兵勇数十名，夺开城门，贼众蜂拥而进。王履谦率民团抵敌，贼众勇单，不能堵御，绍兴府城亦于是日失守。览奏曷胜愤懣！王履谦以在籍大员帮办团练，平时漫无布置，临难仓皇出城，厥咎已无可逭。乃览其折内所称，竟有并无统兵之责，纵欲收集队伍，无奈呼应不灵各等语。饰词委卸，居心尤属巧诈。若照所请，予以严议，尚不足以蔽辜。前任都察院左副都御史王履谦，着即革职拿问，交曾国藩查办。如查有弃城逃避情事，即行严参治罪。绍兴等处文武各员下落，并着曾国藩、王有龄查明，迅速具奏。钦此。

168．附录廷寄　着将王履谦所奏各情查参并饬左宗棠等军速援浙解围十二月初五日

咸丰十一年十二月初五日，准兵部火票递到议政王军机大臣字寄——

钦差大臣两江总督曾国藩：

咸丰十一年十一月十七日奉上谕：

王履谦奏，贼匪大股攻陷萧山、诸暨、绍兴府城相继失守一折。业经明降谕旨，将王履谦革职拿问，交曾国藩查办矣。

严州之贼陷桐庐、富阳后，据王履谦奏：该匪勾通王有龄所用之八浆炮船，将贼渡至临浦，旋由临浦攻犯萧山。提督饶廷选与藩司林福祥，本系统兵防守诸暨一路，嗣将防兵一万余名，全数调赴萧山之义桥等处，仅留老弱残卒不满二千，以致诸暨被陷。调守绍郡之八浆船，在昌安门外焚抢，知府廖宗元调处不善，误受微伤，自此兵民成仇，人心涣散。贼匪攻绍兴府城，该员督团巷战，毙匪多名，因贼众勇单，致被攻陷等语。

王履谦帮办浙省团练，浙东一带是其专责。此次贼犯绍兴，该员一筹莫展，仓皇出城驻扎百官渡地方。据奏有并无统兵之责等语，委过于人，实属居心巧诈。着曾国藩将所奏各情查明，严行参奏。饶廷选、林福详究在何处驻扎？知府廖宗元如何调处不善，以致兵民解体？现在各城文武如何下落？王履谦是否督团接仗，抑系先期逃避出城？均即查明，迅速具奏。原折着抄给阅看。

浙江全省糜烂已极，该大臣务遵历次寄谕，饬左宗棠等军迅入浙境以解省围而维大局，是为至要。将此由六百里谕令知之。钦此。

遵旨寄信前来。

169．附录廷寄　饬委员查勘江西残破被灾地区奏请蠲缓并着查所参哈尔噶尚阿周成民各款十二月十二日

咸丰十一年十二月十二日，准兵部火票递到议政王军机大臣字寄——

钦差大臣两江总督曾国藩：

咸丰十一年十一月十二日奉上谕：

有人奏，江省迭被贼扰，亟宜拊循一折。据称：本年二月间，逆首李秀成率众攻陷吉安等郡，逼近省垣，焚掠愈多，杀害愈惨。七月间，经曾国藩调兵援剿，始将逆匪驱除出境。现在疮痍未复，民困未苏，亟应查勘被扰情形，分别蠲缓等语。着曾国藩遴委公正大员，前往查勘，除完善地方收成丰稔，仍照旧供输外，所有残破处所，及水旱灾区，即着分別重轻，奏请蠲缓，以苏民困。

另片奏：本年七月间，逆匪窜踞丰城县。知县哈尔噶尚阿不肯搭造浮桥，以致官军不能径渡，贼遂将附省乡村市镇恣意焚杀。玩误殃民，实堪痛恨。又，南昌县知县周成民，当贼氛正炽，秋稼未登之际，该县并不稍存体恤，即于七月二十二日开征漕折。并创为逐日加增之例，逾五日增钱若干，逾十日又增若干，逾半月、一月，递增几至一倍。暮夜追呼，民不堪命等语。并着曾国藩按照所参该二员劣迹，确切查明，据实参办。

原折片着抄给阅看。将此谕令知之。钦此。

遵旨寄信前来。

附抄发原参片

再，臣恭读谕旨：“致治之道，必先澄叙官方。”训戒周详，实深钦仰。

查江西本年七月间，逆匪窜踞丰城，蔓延河东、河西两岸。时值鲍超统兵来援，贼即渡河而东，将木排渡船全行拆毀。丰城县知县哈尔噶尚阿，不肯造搭浮桥，以致鲍超一军不能径渡。贼遂将附省各乡村、市镇恣意荼毒，焚毁数万家，掳杀四五万人。该县玩误殃民，实堪痛恨。

又，查江西向来征收漕米，十月开征，至十二月半后始行截止。闻今年七月间，省城戒严，贼氛正炽，小民流离失所，秋稼未登，而南昌县知县周成民，并不稍存体恤，即于七月二十二日出示开征。并创为逐日加增之例，逾五日增钱若干，逾十日又增若干，逾半月、一月，递增几至一倍。既困于贼，复困于官。暮夜追呼，民不堪命。

应请饬下督臣曾国藩，即将该二员实在劣迹查办严参，以为玩视民瘼者戒。臣既有所闻，用敢据实沥陈，伏乞圣鉴。谨奏。

170．附录廷寄　鲍超左宗棠可否并力援浙十二月十二日

咸丰十一年十二月十二日，准兵部火票递到议政王军机大臣字寄——

钦差大臣两江总督曾国藩、帮办军务太常寺卿左宗棠：

咸丰十一年十一月十二日奉上谕：

本日有人奏：浙江附省郡县均为贼踞，杭州省城万分危急，若不赶紧救援，万一有失，江、浙两省使贼联成一片，东南大局更不堪问闻。李元度一军虽已抵浙，兵力不厚，未能取胜。左宗棠驻扎徽州，堵剿宁国之贼，正在吃紧，亦恐难以抽拨。惟鲍超一军，近在江西，兵威卓著。逆匪见鲍超旗帜，即望风披靡。请饬令星驰援浙，速解省围，于大局实有关系等语。浙江绍兴府城有与萧山连被逆匪窜陷之信，并闻杭省无十日之粮，情形万分危紧。瑞昌、王有龄久无报到，悬切实深。昨经寄谕曾国藩，以前饬派援浙省之师曾否拨往，并现在有无侦探确实情形迅即奏闻。

因思左宗棠一军，前经屡谕赴浙，尚未据曾国藩等奏复何时移军前往。其鲍超一军，现在何处？能否即移得胜之师，先其所急，与左宗棠一军并力援浙之处？着该大臣等一并妥筹，迅速具奏，以慰廑系。

正在寄谕间，复有人奏统筹东南军务一折。除黄州业经克复外，其余所陈攻剿机宜，是否于现在军情符合？即着曾国藩将所奏各节，悉心斟酌，奏闻办理。原折着抄给阅看。将此由六百里谕令知之。钦此。

遵旨寄信前来。

附抄发统筹东南军务原折

奏为统筹东南军务全局，请饬各督兵大员，迅图会剿以分贼势而防北窜，仰祈圣鉴事。

窃粤贼现据金陵已十年矣。前提臣向荣督兵，历数年之久，相传懋著战功，实则未收复一城。自三年以后，贼氛窜安徽、河南、江西、福建、浙江等处，甚而回窜湖北、湖南，兼及广东、广西。推原其故，向荣以一旅之师驻守金陵，按兵不动，攻战时少，堵御时多，以至将玩兵疲，终无成效。其余各将臣，才并短于向荣，更不知兵贵神速。贼则声东而击西，我则顾此而失彼，无怪上年全军溃覆，苏、松、常、镇，席卷而空，祸连浙省。夫粵贼今日之势，非小弱也，非仅负隅以自固也。其未遽北窜者，苏省已据，垂涎浙省，浙省可图，则东南财赋之区尽归囊括。由是养精蓄锐，一旦渡江，徐州之匪应之，亳州之匪应之，山东、河南之匪群起而应之，数省之间，将成瓦解。虽有谋臣勇士，恐亦无从措手。

前恭读上谕，命督臣曾国藩统辖四省军务。仰见我皇上念深南服，信任专而事权属矣。臣愚以为曾国藩忠义之心，原非向荣可比，必不至坐视成败。而责任之重，筹画之繁，到处掣肘，所值之时，更有难于向荣者。今楚师虽收复安庆，而贼已窜踞黄州，牵掣我军之后；徽州虽捷，而贼又窜严州，抄在我军之前，畏首畏尾，进退维艰。将欲大军其南下，必责成官文迅将黄州一股立即剿灭，以清后路。左宗棠带兵赴浙，必先据常、玉山要隘，以通江西饷道。会合张玉良之兵，互相夹击，方能一鼓而前。抚臣薛焕，驻守上海，拥兵甚厚，应令其亲督将士，进攻苏州，以断贼添兵援浙之众。如此则浙围或可望解，而大军始得由桐城、舒城进谋收复庐州，与水师杨载福会于东坝，庶江南之门户可得。

然兵有缓速，亦有难易。贼挟江苏之全力以攻浙省，嘉、湖已失，人心震动，其势速而易。我以孤军绕道赴浙，一深入则粮尽援绝。安庆以下，贼匪节节坚守，我军节节进攻，其势缓而难。是曾国藩之大军并不能遽抵金陵，已可概见。既不能遽抵金陵，万一贼谋渡江，其鞭长莫及，更可概见。为今之计，楚师固宜力图收复，而淮、扬一带，尤须处处剿防。江北六合县在天长、甘泉之间，与清江尤近，贼攻之最力，守之亦最力，意在牵掣我军，犹湖北之黄州也。镇江丹阳县上距金陵、句容，下接常州、武进。六年向荣退守丹阳，苏、常赖以保全，上年张国梁战殁丹阳，苏、常因之全陷，其明征也。自苏、常失守，一年有余，江以南，上海之兵并无往攻苏州之事，镇江之兵并无往攻丹阳之事；江以北，扬州之兵、清江之兵，并无往攻六合之事。率皆苟安旦夕，希图贪天之功，又不肯推贤让能以自代。即水师所带艇船，亦不过游弋江面，空耗钱粮，并未闻向对岸日寻干戈，开放枪炮。

至团练一节，署漕臣王梦龄及督办之庞钟璐、晏端书等，并未闻将沿江、沿河团练如何章程、如何布置，详细入告。似此敷衍了事，谓足抵渡江之贼，果谁信耶！岂知长江天堑，只此清、淮数百里尚可为南北之限。咸丰三年以后，曾有防河之议，不知南河日徙，久成平地。江不能防，未见有能防河者也。河臣庚长已贻误于先，尚是捻匪焚掠即去。若粵贼北犯，不堪设想。即将该臣等尽予骈戮，毫无补于国家。应请饬下都兴阿，迅简精兵，首先攻复六合。并着王梦龄由天长进兵，与都兴阿两路夹攻。镇江之兵，则令进攻丹阳以分贼势。其水师各船，亦饬其于对江之丹徒口、小河口、江阴口、福山口各口岸，毁其卡地防具，务使声势联络，贼胆已寒。其清江、蒋坝等处，再饬王梦龄挑选精兵，严加防堵，时与袁甲三会商，合为一气。其沿江、沿河一带险要之处，应饬庞钟璐、晏端书等履勘情形，速将如何章程、如何布置详细具奏。

再，清江裁撤河员，专设重镇，其河滩地亩，跨有数县，如已改作屯田，现在屯兵若干，扎营若干，最为第一要务，并令王梦龄详绘图说奏闻，以便查核。

总之，现在东南制胜之兵，只有曾国藩一路。左宗棠分兵赴浙，亦救援之兵，而非制胜之兵。其他处军情，皆迁就徘徊，并未与交锋力战。夫能战而后能守，今日之急务，全在四路进兵，以分贼势，并饬各路统兵大员，激发天良，亲冒矢石，庶可转危为安。诚使黄州克复，则江以南之兵无牵掣矣。六合克复，则江以北之兵无牵掣矣。又使上海之兵攻苏州，不必即克苏州也，而苏州之贼不及添兵援浙矣。镇江之兵攻丹阳，不必即克丹阳也，而金陵之贼不敢屡窥京口矣。而又江面师船多方以扰之，沿江团练密布以捍之。协力同心，众擎一举，夫而后曾国藩一军乃能中坚直捣，扫穴擒渠。否则各路拥兵观望，日复一日，年复一年，丑类愈聚而愈多，民财愈捐而愈竭。浙省一去，势必扰及江西；饶州、九江之间一有疏虞，则曾军腹背受敌，安得所向有功？江北又剿不成剿，防不成防，一概视为具文，尽行诿之劫数，是将举东南全局弃之而不惜乎！抑东南糜烂，尚能保西北高枕而无忧乎！相应请旨饬下各督兵大员，整顿军声，克期进剿。其江北防堵团练各事宜，亦即实为举行，不可苟且塞责。仍请饬曾国藩传檄各路，凡杀贼立功、克复地方者，重应上赏；按兵不动、虚糜帑饷者，即加显诛。务期法立令行，云集响应，俾声威由此振作，而寰宇可望安。臣愚昧之见，是否有当，伏乞皇上圣鉴。谨奏。

171．附录廷寄　饬鲍超取道援杭及周凤山援豫剿苗 ⁽¹⁾ 十二月

议政王军机大臣字寄——

钦差大臣大学士湖广总督官文、湖南巡抚毛鸿宾、钦差大臣两江总督曾国藩、江西巡抚毓科：

咸丰十一年十一月二十九日奉上谕：

前因总兵鲍超剿匪得力，谕令曾国藩饬令由江西星驰援浙。兹据庆端奏，浙江省贼势披猖，杭州危急，总兵鲍超现经曾国藩派令进攻宁国，请饬该总兵即由於潜、昌化取道援杭。并称前任总兵秦如虎现已到营。该总兵于湖南兵勇较为熟悉，请饬调镇筸官兵一千名交千总马朝龙管带赴浙，即归秦如虎统带，以资攻剿等语。浙江至绍兴府城失守后，贼众十余万围攻杭州，情形危急。其由衢州等处赴援官兵，急切均难抵省，鲍超既经曾国藩派赴宁国，去杭最近，着即饬该总兵统率所部，由於潜、昌化取道，星夜驰赴杭城，力解城围，毋稍迟误。浙省全体糜烂，但能省城无虞，则其余郡邑尚可徐图恢复。事关东南大局，谅该大臣必能先其所急，妥为调度也。湖南镇筸官兵素称骁勇，着官文、毛鸿宾斟酌情形，调派一千名即交千总马朝龙管带赴浙，交秦如虎统领，以期得力。其应需粮饷，并着宽为筹备。左宗棠是否业已督兵入浙？并着曾国藩迅催前进，一面复奏。前谕毓科饬令道员刘于浔等带兵援浙，着毓科飞催前进，毋任逗留。

再据严树森奏，苗练图扰豫疆，势渐延蔓，已飞咨官文，饬令副将周凤山招集旧部三千人赴豫等语。苗沛霖叛练图扰河南南路，该省兵力不敷剿办，严树森前饬副将周凤山招其旧部赴豫，即着官文严饬该副将，将旧部湖南弁勇三千人，克日招集起程，取道信阳，将土匪节节扫荡，进扎光、固，听候严树森调遣，毋稍迟误。将此由六百里各谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

172．附录廷寄　着曾国藩等筹画援浙力保杭城等事十二月十九日

咸丰十一年十二月十九日，准兵部火票递到议政王军机大臣字寄——

钦差大臣两江总督曾国藩、帮办军务太常寺卿左宗棠：

咸丰十一年十二月初五日奉上谕：

前因浙江严州、绍兴等城先后失陷，杭州、宁波危急，迭经谕令曾国藩速筹援浙之师，并谕令左宗棠取道三衢与李元度之军星驰赴杭，力解城围。兹据薛焕奏称：宁波府城已于十一月初八日失守。绍兴所属各县，均被贼踞。现在掳掠钓船，为纵横海上之计，杭城被围四十余日，贼匪实有数十万之多。张玉良赴援省城，炮伤殒命。该逆坚筑木城数十里，内外不能通气。前由上海雇船从鳖子亹入江，运送军粮炮火接济杭省，因十城门均有贼营阻隔，不能运入。城中兵民，无从得食，势难持久等语。杭城危急万状，设有疏虞，大局何堪设想？曾国藩节制四省，责无旁贷。前经谕令筹拨楚师援浙，尚未据该大臣复奏。着即懔遵前旨，迅速派调，并将布置情形，速行驰奏，以慰廑念。

前据庆端奏：左宗棠已行抵广信。此时谅已入浙，着即会合李元度一军星驰赴杭，力保危城，毋稍迁延。

至鲍超一军现驻宁国，距杭州省城较近，若由广德州取道入浙，既可径援杭城，兼可分援湖郡，或径由徽郡取道於潜、昌化进援杭城，并着曾国藩饬令该总兵相机办理。此时浙省遍地逆氛，自应先其所急，曾国藩务即饬令鲍超星夜援浙，以顾全局。

至宁波一带，前已谕令庆端将派援浙省兵勇及粮饷、铅药，由海道驶赴该处助剿。着左宗棠于杭城解围后，分兵接应，力图克复浙东各城，毋令久踞。

现在浙省被贼蹂躏，几无完区。东南半壁大局，关系匪轻，应如何添兵援应，迅扫贼氛，该大臣等谅能统筹全局，不至贻误事机也。将此由六百里加紧各谕令知之。钦此。

遵旨寄信前来。

173．附录廷寄　有人奏请三路克复苏常着曾国藩妥筹进剿机宜十二月十七日

咸丰十一年十二月十七日，准兵部火票递到议政王军机大臣字寄——

钦差大臣两江总督曾国藩、帮办军务太常寺卿左宗棠：

咸丰十一年十二月初一日奉上谕：

有人奏：苏、常沦陷逾年，请亟图克复等语。据称：自上年四月苏、常失守以后，人心迫切以待救援。薛焕株守上海一隅，不能进取。倘再需之岁时，贼与民习，更恐滋蔓难图。曾国藩现据金陵上游，军威方盛，贼将悉精锐以迎拒，苏省之守必虚。请饬左宗棠移援浙得胜之师，取道嘉兴，另派良将取道太湖，与薛焕上海之师分路攻苏，力图恢复等语。

苏、常为东南财赋之区，久沦于贼。曾国藩驻兵上游，原期克复金陵后再图苏、常。惟迟之日久，而财赋之区糜烂，益不可问。原折所称左宗棠一军抵浙得胜后移兵由嘉兴进攻，另派一得力之将由太湖进攻，加以薛焕由上海进攻为三路之兵，是否可以照行之处？着迅速妥筹办理。该大臣等洞悉兵机，惟当及早通筹全局，荡平东南半壁，迅奏肤功。所有现在布置情形及进剿机宜，即着妥筹议奏，以慰廑念。原折着抄给阅看。将此由六百里各谕令知之。钦此。

遵旨寄信前来。

附抄发奏请规复苏常原折

奏为苏省沦陷逾年，亟应规画收复情形，以裕国计而拯民生，敬陈管见，仰祈圣鉴事。

窃惟江苏全省为财赋之区，岁资转漕，江苏郡县一日不复，即国家正赋一日不供。自上年四月苏、常失守以后，地方糜烂，百姓久陷于水深火热之中，方日夜引领呼吁以求援救。无如江以南，团练本有而难期得力；苏抚薛焕株立上海一隅，不能展一筹，不敢进一步。总督曾国藩驻兵皖境，力主上游之说，必期克复金陵后再图苏、常，是亦不为无见。但金陵贼踞有年，从前向荣、张国樑攻之，久而未克。在贼固有必破灭之理，在我恐难收旦夕之功。设尚需之岁时，苏、常数郡之民，膏血将为贼吸尽，糜烂更不可问。且苏与浙，唇齿相依，今日之浙又告急矣。苏不复则浙必危，欲保浙必先取苏，形势了然可见者也。

以今日之大计论之，曾国藩现据金陵之上游，军威方盛，贼将悉精锐以迎拒，则苏、常之守必虚，莫若更得一知兵大臣，率锐师攻苏，此兵家捣虚之法。窃查攻苏之道有二：一从嘉兴而入；一从太湖而入。今左宗棠已奉命援浙，一得胜仗，即可提援浙之师进而攻苏，取道嘉兴。再简派一良将率师取道太湖，分途并进。更请饬令巡抚薛焕由上海乘机进剿，力图恢复。攻苏而浙之危自解，取苏而浙之势不孤，且取苏而常郡之复可立致。苏、常既复，直捣金陵，与曾国藩两面兜剿，为上下夹攻之计，较之从前向荣、张国樑由下游一面进兵，成功自易。况曾国藩、左宗棠素号知兵，自能机宜迭运，奏此肤功，而江南可期肃清矣。江南肃清则贼之巢穴已倾，而余贼亦不难扫荡矣。议者或谓此攻彼窜者，贼之常情，驱贼不能剿贼者，用兵之通患，苏、常一带如福山、孟河等处，江口甚多，即攻之而克，势必他窜。臣愚以为江北地面，应请饬下统兵及团练诸臣严为之备，专主堵御，无任一贼渡江。而江以南攻贼之师，一意进剿，务在激励士卒，人人有灭此朝食之心。如或有纵贼避贼等事，必重治其罪。

夫事机之得失在人心，苏、常沦陷久矣！倘再需之岁时，万一贼与民习，民与贼安，滋蔓更恐难图矣。莫若乘此人心迫切呼吁之时，亟图克复，官军一到，未必无响应者。果使东南半壁迅即荡平，百姓既解倒悬之厄，朝廷不缺维正之供，天下之大计莫逾于此。臣为国计民生起见。是否有当，伏乞皇上圣鉴。谨奏。

174．附录廷寄　安徽省城仍建安庆并添设安徽提督事着妥议具奏十二月十九日

咸丰十一年十二月十九日，准兵部火票递到议政王军机大臣字寄——

钦差大臣两江总督曾国藩、安徽巡抚彭玉麟、江西巡抚毓科：

咸丰十一年十二月初四日奉上谕：

有人奏：咸丰三年贼陷安庆，并未据守。自周天爵等奏请改建省会于庐州，贼窥安庆无备，始图占踞，遂致全皖糜烂。查安庆古称重镇，若省会改于庐州，非惟于皖南鞭长莫及，亦距江较远，无从设防。今幸安庆克复，应将安徽省城仍建该府。并宜添设提督统辖水陆各营，其江西九江镇即就近归新设安徽提督节制。查福建、广东两省，均设有水、陆提督，现在江防较海防吃紧，可否于该二省内裁并一缺，移设安庆，则兵饷均无须另筹等语。

贼匪据有长江之险，以致江、皖糜烂。现在安庆克复，亟应整顿江防。所称安徽省城仍应建于安庆，巡抚、藩、臬如前驻扎。并设立提督统辖水陆官兵，九江镇并归节制，则声势联络，江防更为周密。均不为无见。即着曾国藩、彭玉麟、毓科就现在地方、军务情形，悉心筹画，会同妥议具奏。至所请于福建等省裁缺以资移设之处，应俟该大臣等复奏到日，再降谕旨。原折着抄给阅看。将此由五百里各谕令知之。钦此。

遵旨寄信前来。

附抄发奏请安徽省城仍设安庆并添设提督原折

奏为安徽省城宜照旧改建安庆，并请添设提督以资镇守，恭折仰祈圣鉴事。

窃安徽所属八府，南则徽、宁、池、太，北则安、庐、凤、颍。而安庆一府，雄踞江口，对瞰徽、池，皖南诸郡，足以控制。前人于此建立省会，意至深远。自贼氛不靖，咸丰三年正月攻陷安庆后，大股即全窜金陵，安庆城池，并无贼据。失守未久，旋经收复。其时若能严密防堵，力保此城，则不惟无再陷之忧，并可遏上窜之贼。无如督师诸臣，见不及此。自周天爵、李嘉端等奏请改建省会于庐州，弃安庆于不顾，居民逃散，守御空虚。直至三年七月间，贼踪游驶，窥其无备，渐图占据，蚕食各属，骎骎乎分陷舒、庐，旁搜徽、宁，全皖糜烂，而大局遂不可收拾矣。

查安庆府城一面枕山，三面滨江，上有大、小孤，下有东、西梁，实扼中流关键，且居吴、楚之交，又为楚鄂、江右门户。长江千里，古称天堑，上游若武昌、九江，下游若金陵、镇江，均称重镇。安庆峙立其中，首尾相应，振裘挈领，莫要于此。若省会改于庐州，则僻处皖北一隅，非惟皖南一带鞭长莫及，而距江较远，无从设防。所以年来安徽一省四分五裂，徽、宁则委之浙江，颍、亳则委之河南，安庆则委之湖北。譬如人病关格，血脉全不贯通。且贼艘来往自如，屡次上窜，以至武昌迭陷，江右骚然，唇亡齿寒，均由自撤藩篱，未得形胜故也。幸杨载福等舟师顺流直下，扼要堵截，故楚北渐次肃清，安庆亦报克复，军威丕振，此其明验。臣愚窃虑当事者复辙相仍，因改建省会之议前经准行，偷安忘患，关系匪小。相应请旨饬将安徽省城仍建于安庆府，巡抚、藩、臬等官，如前驻扎，以循旧制。

但地利固不可不讲，武备尤不可不修。安徽提督，向系巡抚兼衔。皖北仅设寿春一镇，兵力较为单弱。或因国家承平，地处腹内，无须重兵镇守。然以今视昔，迥乎不侔，故皖南因军务紧急，添设总兵一员，而于全局，尚未筹及。巡抚政务殷繁，亦未能专心训练，似宜添设提督大员统辖水陆各营，节制南北二镇，以资弹压。安徽、江西向归两江总督兼辖，而江西之九江府与安庆相为犄角，地势切近。请将九江一镇就近归安徽新设提督节制，声势更为联络，江防更为周密。似此层层布置，贼舟断难溯流上窜，不但保安徽，即以保江右、楚北三省也。议者谓设官必须添兵，添兵必须增饷。方今国用支绌，事涉纷更，然利害宜权其重轻，而法制贵因时通变，似未可狃苟安之见而忘备预之方。查福建、广东两省均设水、陆提督各一员，原以海防紧要，用壮军威。但以时势论之，则今日江防较海防尤为吃重。可否于该二省内裁并一缺，移设安庆，则兵饷均无须另筹，而地方实大有裨益。

应请旨饬下部臣妥议，抑或命钦差大臣两江总督曾国藩等，因时就地悉心酌议之处，敬候圣裁。是否有当，伏祈皇上圣鉴。谨奏。

175．附录廷寄　着庆端等调派水师规复宁波镇海并沿海各省严密设防十二月二十一日

咸丰十一年十二月二十一日，准兵部火票递到议政王军机大臣字寄——

盛京将军玉明、直隶总督文煜、办理三口通商大臣大理寺卿崇厚、山东巡抚谭廷襄、钦差大臣两江总督曾国藩、江苏巡抚薛焕、闽浙总督庆端、两广总督劳崇光、广东巡抚耆龄：

咸丰十一年十二月初八日奉上谕：

昨因薛焕奏称：闻浙江宁波、镇海府县城池失守，贼匪掳掠钓船为纵横海上之计。吴淞口为上海门户，亟应严密防堵。当经谕令都兴阿、黄彬派拨战船前赴吴淞口设防，并谕庆端速调水师由海援浙，薛焕雇水勇由鳖子亹入江救援杭州矣。

惟该逆氛既掳掠艇船，意图游驶，则各直省沿海地方，均属可虑。上海尤为密迩逆氛，此时若仅于隘口设防，而不图克复宁波、镇海，终恐有防不胜防之患。庆端接奉迭次寄谕，是否已将水师调派？着即于台湾、漳、泉等营及浙省之温州、黄岩等水师内挑选精锐数千名，配齐船炮粮饷，派委得力大员统带，驶赴宁波，将招宝山等处海口占住。即会合陆军，迅速攻克宁波、镇海两城，毋任该匪久踞，得由此肆行海上。其援杭各军，仍催令飞速前进。广东水师素称得力，并着劳崇光、耆龄酌量调派数千名，派员统带，驶赴宁波会剿。薛焕于雇募水勇救援杭州外，并着会同曾国藩悉心筹画，如有可调水师，即着一面奏闻，一面调赴宁波，会合闽、广两省派出官兵进剿，以期得力。此系为海防正本清源之计，庆端等务须实力办理，毋得推诿贻误。洋人与该匪情形，据薛焕奏称，似有往还。其火轮船可否雇为我兵乘坐以备攻剿，并着该抚妥为筹办。

至奉天、直隶、山东、福建、广东等海口，虽去浙省较远，惟该匪既图纵横海上，自亦不可不防。并着玉明、文煜、崇厚、谭廷襄、庆端、劳崇光、耆龄于各该省应防海口，筹酌章程，严密设防。其各省水师应如何分别整顿，均着速为筹办，毋得稍存玩视。至各省商船往来南北海口，深恐良莠不齐，或为匪徒勾结，或该匪冒作商船，借以窜扰，均不可不预为防范。并着玉明等将各该省海口商船，查照旧章，编列字号，于进出海口时，查缴器械，务照向章办理。其船商人数、名姓，均着严行查核，毋许日久生懈。

福建解赴天津战船，于九年九月间据僧格林沁奏称，业经解到。此项战船现在何处？是否尚属可用？着文煜、崇厚查明具奏。

再，据玉明奏，田庄台安设炮位，拟调运赴省。现值海防吃紧，应否无庸调往省城，并着该将军妥筹复奏。将此由六百里各谕令知之。钦此。

遵旨寄信前来。

176．附录廷寄　左宗棠速救杭州并调度节制诸军自行奏报军情等事 ⁽¹⁾ 十二月

议政王军机大臣字寄——

钦差大臣两江总督曾国藩、帮办军务太常寺卿左宗棠、江西巡抚毓科：

咸丰十一年十二月初八日奉上谕：

前因浙江军情吃紧，谕令曾国藩节制该省军务。左宗棠率兵入浙剿办，浙省提、镇以下各官均归调遣。并迭次催令左宗棠进兵，以及鲍超一军速由宁国救援杭州，毓科速饬刘于浔等兵勇援浙。兹据曾国藩、毓科奏，探知绍兴失守，杭州危急，商令左宗棠督率所部赴援，并将张运兰等军均归调度，一切军情由左宗棠自行奏报，并将广信府钱粮、河口等处厘金拨作所部各营兵饷一折。所筹与前降谕旨甚为符合，深协机宜。惟浙省自绍兴失守后，宁波、镇海两城复被攻陷，贼匪围攻杭州，众至数十万，张玉良中炮阵亡，惟记名总兵况文榜等尚于离城十余里地方扎营，因贼众未能进攻。杭城内外声息不通，万分危急。浙西惟存杭州、湖州两府城池，设再沦陷，则贼声联络一片，攻剿益难措手。着曾国藩催令左宗棠统领所部迅速前进。其臬司张运兰，道员屈蟠、王德榜、段起，副将孙昌国，参将顾云彩等水陆各军，均照议悉归左宗棠调遣，一切军情即着左宗棠自行奏报。该京卿务须星速进剿，并须探明间道设法驰救杭州，再图收复各城，方为妥善。左宗棠军饷，前曾谕令毓科筹拨，除广信本年钱漕拨抵广、玉各军积欠，河口、景镇、婺源厘金拨抵左宗棠所部各营积欠，均照曾国藩等所议办理外，其该京卿进剿军饷，仍着毓科源源接济，毋许迟误。至道员刘于浔、知府丁峻之兵勇四千四百名，应否仍照前谕调派赴浙，抑左宗棠兵力已厚，毋容再令前往？即着曾国藩、左宗棠、毓科斟酌办理。其鲍超一军现在青阳，着照该大臣所拟，饬令会合朱品隆，分道并进，迅攻宁国，以掣浙中贼势。如宁郡未能即拔，或有间道驰援杭州、湖州，均着饬令该总兵等临时相机酌办。

另折奏，道员李桓现办粮台出力，恳恩奖励，并请暂缓引见。又曾国藩另片奏，请留朱品隆会攻宁国各等语。江西督粮道李桓，着交军机处记名，以江西藩、臬两司遇缺提奏，并暂缓引见。总兵朱品隆，前谕速赴衢州本任。现在李定太业已留衢，朱品隆着准其留于宁国剿匪，暂缓前赴衢州。将此由六百里加紧各谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

177．附录廷寄　据奏招勇诸多流弊着各督抚及统兵大臣妥为办理十二月二十五日

咸丰十一年十二月二十五日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣兵部左侍郎胜保、钦差大臣大学士湖广总督官文、钦差大臣两江总督曾国藩、帮办军务太常寺卿左宗棠、钦差大臣漕运总督袁甲三、钦差大臣贵州提督田兴恕、督办江北军务江宁将军都兴阿、督办镇江军务甘肃西宁镇总兵冯子材、督办徐宿剿匪事宜山西太原镇总兵田在田、督办河南团练大臣内阁学士毛昶熙，直隶、江苏、安徽、山东、河南、福建、浙江、江西、湖北、四川、广东、广西、云南各督抚：

咸丰十一年十二月初九日奉上谕：

毛鸿宾奏缕陈招勇流弊一折。据称：军兴以来，因制兵不足，更议招募，于是疆场之间，勇多于兵，湖南之勇，又常居十之七八。各省督抚悉闻湖南勇丁得力，纷纷委员前来招募，震其名而昧其实，流弊不可胜言。查前安徽巡抚江忠源办团剿平雷再浩股匪后，从〈征〉粵西，始有楚勇之名。迨前云贵总督张亮基、四川总督骆秉章〈先后抚楚〉、两江总督曾国藩、太常寺卿左宗棠在籍帮办团防，其章程以择将为主。将领而下，有营官、百长、什长，递相钤制。凡勇夫皆取具的保，其姓名、籍贯、户邻、团长，逐一登注于册，按籍可稽。经营筹画，实具苦心。至带勇之多寡，又必因其人之材力为等差。任之苟失其宜，终必至于偾事。游手亡命之徒，杀人放火，视为故常，投身入营，则恃势横行，一倡百从，贻患无穷。前准江苏巡抚薛焕来咨，派委副将滕嗣林回楚募勇万二千人。惟细察滕嗣林，胆识才力，殊非能统万二千人之选。乃不数日，即据该副将禀报，募足四千人。访查始知滕嗣林在岳州招募，不问来历，不看技艺，不取保结，苟图充数。又准河南巡抚严树森等来咨，派委已革副将周凤山回楚募勇三千人。向知周凤山曾随前湖南提督塔齐布军营，迨塔齐布病故后，周凤山接统其众，迭次败绩。是其因人成事，非独当一面之才，已可概见。此次奉委来南，滥收守备刘江清，派为差官。刘江清经过岳卡，倚势凶横滋扰。严树森等未能深知周凤山底蕴，采及虚声，业经缄咨，嘱其勿为所误。此外如浙江、江西等省募勇之员接踵而来，以湖南一省之才，应天下之需，其势亦有所不给。目前湖南农工两途，已觉事多人少，招募不已，其弊不使田野荒芜不止。请饬直省各督抚及统兵大员慎重办理等语。所奏切中时弊，均属可采。

用兵之道，择将为先。求将之道，当量其识之短长、才之大小以为器使。且该督抚及统兵将帅，诚能虚心采访，何地无才，不必湖南之人始能充勇，湖南之勇始能杀贼。嗣后各督抚及各路统兵大臣务当认真选将，就地取才，各就各省，按照湖南募勇章程，妥为办理。其所派募勇之将领，尤须酌量该员才具，果能带勇若干，方令其募勇若干，庶因材器使，不致统率无方。至所募之勇，籍贯、来历尤应认真严查，不得以游手之人滥竽充数。尤不得上下相隔，竟至将与勇两不相识，一旦有警，贼匪得以混入勇中，无从觉察，以致贻〈误〉事机。湖南、湖北所募之勇，在各军营率多勇敢善战。各省如有前赴湘、鄂募勇之员，并着知会该二省督抚，随时察看，妥为办理。如有前项弊端，即着参办。至各营帮办军务大员及各省督办团练大臣，应由各路钦差大臣、各省督抚密速转行，一体照办。原折着抄给阅看。将此各谕令知之。钦此。

遵旨寄信前来。

附抄发毛鸿宾原折

湖南巡抚臣毛鸿宾跪奏，为缕陈招勇流弊，请旨敕下各省督抚及各路带兵大员，慎选将领，以收实效而杜后患，恭折奏祈圣鉴事。

窃惟用兵之道，选将为先。将得其人，斯军令肃而兵无避贼之心，亦约束严而兵无扰民之患。军兴以来，东南数省因制兵不尽足恃，不得不更议招募。湖南首倡义旅，各省踵而行之，于是疆场之间，勇多于兵，湖南之勇，又常居十之七八。各省督抚习闻湖南勇丁得力之名，纷纷委员前来招募，而于其所以得力之故，未加详察，震其名而昧其实，弊将不可胜言！

臣查湖南自前安徽抚臣江忠源办理团练，剿平雷再浩股匪后，粵西贼起，率以从征，始有楚勇之名。迨前云贵督臣张亮基、今四川督臣骆秉章先后抚楚，虚己求贤，知人善任。适值今两江督臣曾国藩在籍奉旨帮办团防，日以忠义节气激劝乡人；又得今太常寺卿左宗棠文武兼资之才，从而赞助之。官绅一体，上下用心，情意交孚，人思自奋。其时募勇章程，首以择将为主，有将领而后有营官，有营官而后有百长，有百长而后有什长，有什长而后有散勇，逐加遴选，递相钤制。凡勇夫皆取具的保，其姓名、籍贯、户邻、团长，逐一登注于册，按籍可稽。在营则营官得而治之，回籍则地方官得而治之，是以无事能恪守营规，有事能凛遵军令。臣详加考究，备悉张亮基等经营筹画，实具苦心，非贸贸然呼聚数百千人，遂可驱之以策战阵之功也。

至于带勇之多寡，又必因其人之才力为等差。用兵日久，有积功保至提、镇、副将而实不能将千人者。任之苟失其宜，终必致于偾事。贼匪蔓延数省，扰攘十年，游手亡命之徒，所在皆有。杀人放火视为故常，投身入营则恃势横行，莫敢谁何！一人倡首而众人从效而尤，一营坏规而众营俱难整饬，匪独虑目前之溃决，更恐滋异日之隐忧。从前三省教匪之役，戡定后重烦兵力；近时苏州之失，潮勇为贼前驱：是其明验。始基不慎，贻患何穷。臣前准江苏抚臣薛焕来咨，派委副将滕嗣林回楚募勇万二千人，分三批起程。臣接见滕嗣林，询悉上海养勇三四万人，均皆不甚得力。惟细察滕嗣林胆识才力，殊非能统万二千人之选，只以江苏军务紧要，未便禁其开招。当即严札谆饬，令先拣选营官，如无结实可靠帮手，与其多募以自累，不如少募之足恃。乃不数日，即据该副将禀报募足四千人，刻期拔营。臣留心访察，始知滕嗣林在岳州招募，不问来历，不看技艺，不取保结，但有自称能募五百人者，即给与营官札委，能募百人者，即给与百长札委，苟图充数，不顾其他。当此军饷万难，以有用之钱，养无用之官与不战之勇，岂不可惜！且此等乌合之众，不能杀贼，徒以扰民。况上海为洋人聚集之处，更恐启其轻视。臣已批饬严加拣汰，如再草率从事，即当咨明停止。又准河南抚臣严树森、河南团练大臣毛昶熙来咨，派委已革副将周凤山回营〔湘〕募勇三千人。臣知周凤山向随前湖南提臣塔齐布军营，洊升副将。迨塔齐布病故后，周凤山接统其众，一败于樟树镇，再败于吉安，三败于进贤，大局为所贻误，是其因人成事，非独当一面之才已可概见。其在吉安时，擅招游勇，异常骚扰，以致失事，江西之人无不痛心切齿。经骆秉章、胡林翼会同奏参，奉旨革职查办，毋庸留营。钦遵在案。此次奉委来南，又于途中滥收守备刘江清，派为差官。刘江清携带妇人，包揽客货，经过岳卡，不服盘查，凶横万状。经臣访闻，将刘江清咨革交长沙府审办，以示惩儆。查周凤山以擅招游勇、异常骚扰被参革职，今勇尚未募，而其差官倚势凶横，滋扰局卡，即已如此，若使成军以出，其骚扰当复何如！河南居天下之中，实为南北枢纽，一省之安危，关系全局。频年捻匪蹂躏，地方已糜烂不堪，岂容更令滋事勇丁前往肆虐！在严树森等未知周凤山之底蕴，固宜采及虚声，臣洞悉其详，何敢稍存迁就。已缄咨严树森、毛昶熙，嘱其不可为周凤山所误。此外如浙江、江西等省募勇之员，亦皆接踵而来，臣若概行禁止，必将议为畛域之区分。而利害攸关，要不能不权衡，以期有济。大抵兵之强弱，视将之强弱为转移。求将之道，当观其深为偏裨而膺统领之责，或并其偏裨之所能者而亦失之。识有短长，才有大小，未可一概论也。

臣更有虑者，湖南兵勇援剿鄂、皖、江、浙、两粵、黔、蜀及留防本省，合计数十万人，以一省之才，应天下之需，其势必有所不给。而目前湖南农工两途，已觉事多人少，招募不已，其弊不使田野荒芜不止。夫十步之内，必有芳草；十室之邑，必有忠信。古今人才，原不择地而生，亟应各就各省，搜求幽隐，鼓舞振兴。果能本至诚恳切之心，作忠义勇敢之气，奇杰之士，必有闻风而起者。不必湖南之勇始能杀贼，不必湖南之人尽能当勇也。

臣详究事理之宜，深为久远之计，谨就管见所及，据实缕陈，仰恳敕下直省督抚及各路统兵大员，认真选将，就地取材，务在募一勇即得一勇之力，不可务虚名而沽实祸。庶平时纪律严明，不致虚糜粮饷，他日事竣遣散，亦免为害地方。湖南幸甚！天下幸甚！臣愚昧之见，是否有当，伏乞皇上圣鉴，训示施行，谨奏。

178．附录廷寄　答恳辞节制浙省各官并遵查各参款及保举李鸿章才堪重寄各折片 ⁽¹⁾ 十二月

议政王军机大臣字寄——

钦差大臣两江总督曾国藩、帮办军务太常寺卿左宗棠：

咸丰十一年十二月十四日奉上谕：

曾国藩奏，接奉节制江浙等四省军务谕旨，沥忱恳辞，并遵查江浙抚臣暨金安清各参款，酌保人员听候简用各折片。览奏均悉。前因江浙等省军情吃紧，特谕曾国藩统辖节制，以期事权统一，可以通筹全局。兹据该大臣沥陈各情，谓遥制浙军，不若以左宗棠专办浙事，请收回成命各等语。谦卑逊顺，具见悃忱真挚，有古大臣之风，深堪嘉尚。惟左宗棠业已降旨，令其督办浙江军务，并准其自行奏事。江浙军情本属相关一气，凡该大臣思虑所到，谅无不协力同心，相资为理。节制一事，该大臣其毋再固辞。杭州自宁绍迭陷，孤城围困已历数旬。本日又据薛焕奏，接到王有龄遣勇泅水递到蝇头帛书，具称城中民食罄尽，饿毙者已三万余人，兵粮亦已垂竭，请由上海预收经过商人货税划抵两湖、江、广各省每月协饷，以资接济。当经谕令薛焕及寄谕各该省督抚遵照办理。薛焕奏称，迭次运往粮饷军火，仅有由澉浦鳖子亹一路可通，亦未知能否运到。左宗棠一军，务即星速驰援，总期早到一日，俾杭省早得一日之救，危而得全。

曾国藩遵旨查王有龄各款，持论平允。惟王有龄困于围城，左宗棠尚须赴援，一时骤难更换。应俟事定之后，权度时势，再降谕旨。鲍超之军仍饬进攻宁国，以牵贼势。薛焕被参各款，亦经该大臣查明得实。上海系僻处一隅。该大臣所筹苏抚应于镇江驻扎之处，于地势军情，极得要领。道员李鸿章既据察看其才可胜重寄，着照所拟，即饬督带水军，并再由曾国藩拨给陆军六七千，驰赴下游。诚如所奏，北可联络淮、扬，南可规复苏、常，拊金陵之背，与该大臣扼吭之师相为策应，实中机宜。薛焕现在办理通商等事，一俟可以移交，再降谕旨，或令其专办外国事宜，分别交替。李鸿章到镇后，着将镇江一带水师战船是否得力，两淮盐务现应如何整顿，及该运司等能否得力之处，一并查明，由该大臣妥筹具奏。至所查金安清种种劣迹，尤堪痛恨，本日已明降谕旨，将金安清革职。昨因有人奏，请饬令该员赴袁甲三军营销算款项，当经寄谕吴棠，严饬该员前往。俟其到营销算，如有情弊，再行治罪。前江苏藩司蔡映斗、知府吴云失守罪名，据称均由薛焕奏免，不惬人望。并着该大臣查明参办，毋任含混。将此由六百里谕令知之。钦此。

遵旨寄信前来。

————————————————————

(1)  此件据曾氏家藏手抄本《上谕廷寄补钞》补入。原件缺收到日期。

179．附录廷寄　着奏明彭玉麟能否胜任皖抚十二月二十五日

咸丰十一年十二月二十五日，准兵部火票递到议政王军机大臣字寄——

钦差大臣两江总督曾国藩：

咸丰十一年十二月十二日奉上谕：

据彭玉麟奏，沥陈下情，不谙地方公事，请开缺专意剿贼一折。彭玉麟管带水师，屡著战功，由诸生蒙文宗显皇帝迭加超擢，经朕简任安徽巡抚。原以安徽全省糜烂之余，吏治、兵事，非得贤员莫能整顿。彭玉麟驻兵皖境，故量才擢用，畀任封疆。兹览所奏，沥陈十载戎行，于水师稍谙驾驶，而刑名钱谷，皆非所知，深恐于地方公事或有贻误，吁请开缺，仍带水师一意办贼。足征真实不欺，不染近来官场沽名钓誉之积习，甚属可嘉。览其所奏，自属实情。惟安徽巡抚，现在简用乏人，本日已谕令彭玉麟仍酌带兵勇，前赴安徽接印任事。一俟斟酌有人可以接替，再行降旨准令开缺，专办军务。惟是安徽地当紧要，非文武兼资者不能措置裕如。彭玉麟随同曾国藩出兵最久，知之必深，是否该抚实系不习吏事，于安徽巡抚能否胜任，即着曾国藩据实迅速驰奏。如彭玉麟实难胜任，并着于所属司道大员内，择其长于吏治、熟悉军情者，不必拘定资格，秉公保奏一二员，候旨简放。

再，任吉南赣宁道沈葆桢，前有旨令赴该大臣军营查看保奏。该员是否到营，未据复奏。本日已谕令庆端传知该员迅速前赴该大臣军营。一俟到营，即着查看。该员于现在时势应如何任用之处，即着迅速奏闻。将此由六百里谕令知之。钦此。

遵旨寄信前来。

180．苗沛霖应剿彭玉麟难离水营折十二月十七日

奏为遵旨筹商苗沛霖剿抚情形，并彭玉麟现带水师，难赴北路，请旨另简贤员接任皖抚，恭折奏祈圣鉴事。

窃臣承准议政王军机大臣字寄，咸丰十一年十月十六、二十、二十三、二十五等日钦奉四次谕旨，以苗沛霖攻破寿州，剿抚情形，饬臣妥商办理。除咨请湖广督臣官文主稿，会同臣与李续宜、彭玉麟四衔复奏外，臣查苗沛霖借受抚之名，行谋叛之实，已数年矣。朝廷假爵赏为羁縻，而彼即窃威权以胁众；帅臣以恩义相劝诱，而彼即挟诈术以要求。枭獍之性，非可感化，徒以长其凶焰，养成尾大不掉之势。今长淮上游，险要如霍邱、寿州、怀远各城，三河尖、正阳关各处，苗沛霖均分党占踞。且欲下窥临淮，上吞颍州、光、固。人心汹惧，逆迹昭彰，断无再抚之理。袁甲三兵单饷绌，力实不足制之。近亦以该练应剿而不应抚，专函遍商臣等，约会楚师并力夹击，且请彭玉麟驰赴颍、寿，就近会办。

臣再四筹度，苗沛霖羽翼已成，巢穴已固，南勾粤逆，西通捻匪，一经进剿，群凶之交必固，战争之日方长。现在楚师剿办发逆，暂难同时并举。须俟攻克庐州以后，与袁甲三临淮之军联为一气，乃可并力剿苗，庶局势顺而兵力较厚。

至彭玉麟身任皖抚，自应亲往北路督剿。惟颍、亳一带，苗、捻各股纵横布满，为抚臣者，须有陆路马步强兵，乃足以立国威而定民志。彭玉麟素统水师，并未带有陆兵，亦未在陆路打仗，一旦舍舟登陆，似觉用违其长。颍、寿虽原有兵勇，骄疲日久，殊难得力；若另行召募，战守皆不可靠；若调拨别部，恩信又不相孚，且现在得力之军，皆分防最要之地，即抽拨亦不能多。彭玉麟只身前往，于事何济？况水师转战数年，肃清上游千余里，实赖杨载福、彭玉麟二人互相维持。杨载福现奉恩准回籍省亲。明春假满回营后，或陆军下剿金陵，杨载福、彭玉麟两人者，当一赴下江，一留上江。或贼匪回窜楚境，两人者，当一援鄂江，一防皖江。江面太长，实非一人所能照料。彭玉麟一离水营，驰援颍、寿，陆路难收夹击之效，水师实有挫失之虞。是以该抚两次奏请开缺，臣未便劝阻，并为缄商袁甲三勿再奏催。可否仰恳圣恩，俯念北路防剿关系至重，另简素统陆兵威望卓著之员接任皖抚，俾彭玉麟仍带水师，于南北大局两有裨益。所有遵旨筹商苗沛霖应剿情形，暨彭玉麟难离水营各缘由，谨专折由驿复陈，伏祈皇上圣鉴训示。谨奏。

181．遵旨派员押解何桂清进京片十二月十七日

再，臣准兵部火票递到咸丰十一年十月十七日内阁奉上谕：

前据薛焕奏：革员何桂清患病未痊，且有应办事件，暂缓起解。当谕该抚转饬该革员赶紧妥办，俟办有头绪，仍着派员解京。迄今数月，办理尚无成效。何桂清系革职拿问之员，岂可任其借端延宕？着曾国藩派委干员，前赴江苏，迅将该革员押解来京，听候审讯。钦此。

查已革总督何桂清，经薛焕奏留，筹办招降苏贼。数月以来，尚无把握，自应遵旨派员押解，勿任借延。查有安徽候补直隶州知州张葆，精明干练，堪以派往。臣即札令该员由安庆至九江，附轮船驰往上海，将何桂清押解进京。除俟何桂清有起程日期再行咨报军机处、刑部查核，并咨明沿途督抚派拨兵役一体护解外，理合附片复陈，伏乞皇上圣鉴。谨奏。

182．鲍军攻围赤冈岭肃清江西全省两案并保折十二月十七日

奏为遵旨查明鲍超一军，围攻赤冈岭大捷，肃清江西全省，在事出力员弁，两案并保，仰祈圣鉴事。

窃本年五月初一、二日，记名尽先提督湖南绥靖镇总兵鲍超，督军攻克安庆集贤关外赤冈岭逆垒四座，擒斩净尽。嗣经臣调援江西，七月二十四日，在丰城西北大获胜仗，伪忠王李秀成遂率众东趋。八月初四日，鲍超追至抚州，立解城围。二十二日，剿平弋阳之双港、湖坊等处贼巢。二十三日，攻克铅山县城，将江西全省一律肃清。在事员弁兵勇，三次奏奉谕旨准择尤请奖在案。据鲍超分别开单请奖前来，臣逐加察核，尚无冒滥。谨汇缮清单，仰恳皇上天恩，准照所请，以昭激劝。除把总、外委各弁咨部注册外，所有鲍超一军攻克赤冈岭，肃清江西两案并保缘由，专折附驿具陈，伏乞圣鉴训示。谨奏。

附保单

谨将鲍超一军围攻安庆赤冈岭贼垒，并肃清江西全省出力员弁两案并保，汇缮清单，恭呈御览。

计开：

副将文九和，着以副将留于湖北遇缺尽先补用。

副将马定国、蔡得胜、罗春鹏、萧仪斌等四员，均着遇有副将缺出先行题补。

湖广尽先副将马胜奎，请遇有湖广副将缺出先行题补。

副将衔参将谭胜达，请免补参将，以副将留于湖北尽先补用。

副将衔参将吴盛典、尹连升、杨谦万、萧以德，参将甘星平、陈天贵、邓训诰、谭友胜等八员，均请以副将遇缺尽先即补。

参将胡两美，请以副将留于安徽遇缺尽先即补。

参将衔游击杨春和，请免补参将，以副将遇缺尽先补用。

参将衔游击萧兴春、张洪得、宋有胜、王恩耀、李殿华，游击翦炳南、覃联升、金明亮、刘得胜、曹志忠、陈芳树、凌为高、夏任廷、章茂，游击衔都司张丽堂、曾成武、刘恒益等十七员，均请以参将遇缺尽先补用；萧兴春、张洪得、翦炳南、覃联升并赏加副将衔。

湖南河溪营千总尽先游击魏正荣，湖南提标左营千总尽先游击萧长茂，都司邹贵友，均请以参将尽先补用。

参将衔游击段大有，请遇有游击缺出尽先补用。

游击唐昌元、成玉芳，均着赏加参将衔。

都司衔守备吴云集，请免补都司，以游击尽先补用。

游击衔都司杨忠、傅堂春，均请以游击尽先补用，并赏加参将衔。

都司孙开华、刘宝春、罗熺、湖南辰州城守营把总尽先都司陈占魁等四员，均请以游击尽先补用；孙开华、刘宝春、罗熺并加参将衔。

游击衔都司王有明，都司杨友益、湛玉莲、谭卓元、孙兴发、萧荣贵、张郁林、唐发、粟有田、罗国才、张步升、姜河清、尹茂兰、王玉良，蓝翎都司周德馨、孙得友、郑永福，守备刘全胜、韩义兴等十九员，均请以游击尽先补用；周德馨、孙得友、郑永福并赏换花翎。

都司衔守备曹嵘、韩正亮、陈春和，守备彭福胜等四员，均请以都司尽先补用，并加游击衔。

蓝翎都司萧忠裕，请加游击衔，并赏换花翎。

都司黄楚一，请以都司留于湖南尽先补用，并赏加游击衔。

都司邹连升、阳其军、邓元发、张得胜等四员，均请赏加游击衔。

湖南即补都司谢荣胜，请遇有湖南、湖北都司缺出先行补用。

守备李国珍、邹连庆、唐得胜等三员，均请以都司留于湖南尽先补用。

都司史宗兴，请遇有都司缺出先行题补。

蓝翎都司衔守备冯连升，蓝翎守备刘业玉、黄益胜、墙明德、姜世友、杨龙彪、胡洪祥、陈德盛、王明德、罗太和、戴惟高、张有功、黄海清、向前壁、罗镇南、萧镇旗，蓝翎守备衔千总戴得凤、何鸣凤、许廷珍、陈敬德、许高翔等二十一名，均请以都司尽先补用，并赏换花翎。

湖南镇溪营把总尽先守备田兴柏，请以都司仍留原省遇缺即补。

蓝翎守备蔡德宏、许登祝、王福山、陈汉阳，守备关德文、黎承高、马先能、戴得胜、阳安民、陈胜惟、王超、刘锡昆，守备衔千总曹开先、李光富、涂祖昌、赵泽建、傅德升等十七名，均请以都司遇缺尽先补用；刘锡昆并赏戴花翎。

守备衔千总罗有升、唐泗和、廖保林，千总周盛经等四名，均请以守备尽先补用，并赏加都司衔。

湖南辰州城守营外委守备衔千总熊国政，请以守备尽先补用，并赏戴花翎。

蓝翎守备陶士杰，请留于湖南遇有镇筸镇标守备缺出先行拔补，并赏换花翎。

蓝翎守备彭秋扬，请留于湖广遇有守备缺出先行拔补，并赏换花翎。

蓝翎守备鲁洪远，请免补守备，以都司遇缺尽先补用，并赏换花翎。

蓝翎都司陈学顺，请以都司留于四川遇缺尽先即补，并赏换花翎。

四川尽先守备张鹏飞，请以都司仍留四川遇缺尽先补用。

盐提举衔即选通判田芬，请免选本班，以直隶州知州不论双单月尽先选用，并赏换花翎。

选用县丞彭治河，请免选本班，以知县遇缺即选，并赏加同知衔。

都司鲍昌龄，请留于四川遇有都司缺出先行题补。

蓝翎守备衔千总沈子忠、尹美清、陶位中、石连升、黄显荣、王应兴、杨维庆、彭先儒、李元茂、何家森、曾得贵、尹正明、吴兴邦、田有胜、张魁元、萧全彬，蓝翎千总夏开鹏、邓洪裕、周登凤、戴太和、汤顺、许品魁、杨学礼、江自康、朱福兴、龙太胜、池同惠、欧占彪、王家良、何文得、曹光廷、黄玉林、覃有胜、刘子成、张金魁、徐连升、龙金元，蓝翎把总蒋魁南、马先益、甘绍伯、章有元、曹致本、邓得胜、王长喜、杨得早、王春见、刘名德、王克明、黎大海、陈友元、雷荣升、梁来友、黄光龙、殷昌南、唐鸿和、袁观寿、杨占魁等五十七名，均着以守备尽先补用，并赏换花翎。

蓝翎守备王遇隆、聂得胜，均请赏换花翎。

湖南抚标右营尽先把总韩春高，请以守备仍归湖南抚标拔补。

蓝翎把总袁成武，蓝翎外委刘万胜，均请以千总尽先补用，并赏加守备衔，赏换花翎。

蓝翎守备衔千总彭乾试，蓝翎千总许秋盛、曾长林、蔡立成、唐首泰、萧昌宏、冯玉堂、柳登朝、陈宗谦、彭镇朝、袁汉亭、唐万胜、冯明春、邓树森、邓大钦，千总彭思贤，蓝翎把总黄先芝、胡元发、刘光梁、陈自福、阳立生、丁胜堂、彭元青、唐开榜、王光辉、刘东海、聂振声、许和山、马玉衡、李定明、陈德和、邹星正、周国炳、丁望钦、刘祖湘、章金有、张志全、罗天元，把总闪连升，外委刘玉福等四十名，均请以守备尽先补用；彭思贤、闪连升并赏戴蓝翎。

蓝翎把总樊有功、郭臣孝、陈微善、龙楚峰、何云凤、陈正发、周有才、邹甫田、王朝武，蓝翎外委胡国玉、赵镇国、陈光盛、石攻位、许保元、蒋有德、黄运兴、陈太力、彭能成、萧荣华、龙升宝、卢锡光、张贵和、萧世杰、周大升，外委卜先兆、萧德昭等二十六名，均请以千总尽先补用，并加守备衔；卜先兆、萧德昭并赏戴蓝翎。

湖南辰州城守营外委张定泰，请以千总仍归湖南尽先拔补。

四川夔州协标尽先把总袁奎，请遇有本标把总缺出先行拔补。

蓝翎外委袁知玺，请以把总留于四川归重庆镇标尽先拔补。

六品蓝翎即选府经历县丞曾纪龄，请免选本班，以知县留于安徽遇缺尽先补用。

即选按察司司狱姚良璧，请以府经历县丞不论双单月遇缺即选，并赏加盐提举衔。

即选按司狱刘纯成，请以布政司理问留于江西尽先补用。

即选从九曹坤，从九衔陆泰衡，均请免选本班，以县丞不论双单月遇缺即选；陆泰衡并赏戴蓝翎。

补用按司狱崔步云，请以按察司经历留于江西遇缺尽先即补。

蓝翎把总薛炳荣、萧选吉、王成章、娄光礼、朱成应、杨新桂、潘明玉、欧行周、沈世贵、龙本阳、凌化龙、舒胜照、伍占福、王臣圭、陈自文、聂文亨、张友泰、刘胜山、郑国泰、郝祖德、冯孝明、蒋贤贵、曾传得、邱元章、陈定邦、张云科、向贤思、廖熙明，把总徐连升，蓝翎外委罗起仪、周国玉、周大明、张宏升、陈玉林、刘庆廷、潘义和、蒋传盛、邓贵林、胡玉林、李岳云、盘仕虎、陈恩、童德亮、周永贵、彭荣升、钟富成、陈德山、刘东兴、罗炳泉、唐兴发等五十名，均请以千总尽先补用。

补用从九王建勋，请以县丞留于江西遇缺尽先即补。

选用从九朱衣客，请以县丞不论双单月遇缺即选。

文童陈启震，请以县主簿不论双单月遇缺选用，并赏戴蓝翎。

蓝翎把总张永寿，请以千总留于湖北遇缺尽先拔补。

把总张昆，请以千总留于四川遇缺尽先即补，并赏戴蓝翎。

把总潘大富，请仍以把总留于四川归重庆镇标遇缺尽先拔补，并赏戴蓝翎。

外委秦坤山、王德亮、刘仁运、刘敦寿、王镛、刘康积、郭洪修、钟其昌、唐文玉、许秩明、吴国华、李席珍，六品军功彭有胜、涂三贵、万国贤、彭祥林、张兴胜、雷记元、熊方来、尹兴隆、罗天堂、袁春林、谢连友、晏宗海、谢辉俊、陈万和、向荣富、湛培庆、曾得太、舒自诚、蒯发祥、黄先春、王礼安、杨明春、倪万友、张维峻、刘飞熊、钟正南，武生涂凤喈、张连寿、刘有才、滕传秀、王国达、周永祥、赖光斗、戚功典、萧华训、李正兴、王胜友等四十九名，均请以千总尽先补用，并赏戴蓝翎。

六品军功陈昌凤，请以把总留于湖南遇缺尽先补用，并赏戴蓝翎。

外委韩朝喜、刘明贵、萧道昌、凌先发、刘得胜、徐宏贵、吴全福、李青云、邹致兴、杨正好、陈启珍、王敦富，六品军功彭连升、李锦贵、张兆连、徐桂林、余典贵、李瀛洲、张正扬、黄国安、曹万胜、陈定元、陈贵和、滕国顺、袁其顺、余东山、彭常玉、蒋恭林、周朗山、彭有则、李月胜、向官耀、王松亭、陈光照、易祥发、涂玉霖、廖得道、李全胜、胡有胜、冯连及、段荣发、舒昌连、袁德顺、陈有元、尹顺名、彭昌明、符国一、龙范围、万守业、欧阳连、何子贵、邓习洛、刘茂兰、王大有、周亨成、晏章健、柏茂禄、盛太和、李万顺、李兆青、杨启金、欧洪贵、周恺亮、杨秀贵、蔡得胜、段宗元、袁世恒、黄智顺、唐守章、彭明兴、罗永福、钟正科、罗万益、何兴碧、贺椿萱、陈得胜、汪正榜、吴占顺、朱茂林、黄南亭、易隆山、傅永贵、刘光立、周来贵、单桂林、曾有贵、孔长林、周茂林、黄万福、杨会元、牟成煌、高长元、罗荣清、林凤英、朱远林、张廷国、谢洪富、张顺旺、萧周良、陈贵、龚有德、陈太加、徐云祥、张宝善、裴得胜、徐得马、冯明信、张桂林等一百零八名，均请以把总尽先补用，并赏戴蓝翎。

六品军功徐荣隆、唐文表、周福宣、李长盛、周时凌、李隆兴、方耀先、阳加升、高之桢、唐楚扬、刘金魁、熊兆瑞、邱占彪、戴恒山、赵青云、文开点、李得志、颜金山、唐兴隆、周元吉、陈旺兴、廖世希、陈三级、龙昌宝、甘瑞年、刘登祥、余建辉、何章仁、黎玉田、周中元、付占彪、陈有名、刘祖元、李先得、贺世望、王大相、卞明万、胡三元、刘锡命、李松来、欧阳松、阳文煌、刘三元、罗启盛、李育秀、尹先相、谭悠远、李金贵、刘得胜、唐朝胜、黎得胜、陈三安、王有信、文元堂、谢汲顺、田学玉、孔三胜、刘瑞春、傅勉如、王开国、欧林拔、张典贵、刘兴荣、贾长林、贺有禄、王家寿、杨世才、苏桂林、杨茂祚、范云龙、顾元宗、朱朝品、徐祖连、李彬元、李新胜、甘景盛、何安清、陈天雀、唐有贵、秦朝春、周禄喜、许开元、易升洋、蒋高贵、蔡逢春、王永清、曹得胜、吴先枝、廖东成、邓以洪、张光裕、曾有才、刘连升、胡锡佑、袁贵三、胡三源、唐定太、骆渭志、江鸿元、张光主、王永祥、杨春发、周大有、杨占魁、傅胜泗、黄荣贵、周宪提、欧三元、邓云福、陈日升、罗兆华、王有才、郭仁义、罗朝魁、张杏林、黄得胜、胡楚福、刘海龙、李正杰、喻宗德、谢兴贵、孔吉清、罗鹏飞、朱友贵、胡金德、萧传涵、张洪升、郝坤、吴得胜、张树勋，武生黄朝林等一百三十一名，均请以外委尽先补用，并赏戴蓝翎。

即选府经历县丞胡瑞桢，请以本班留于安徽补用，并加通判衔。

文童汪兆藩、甘焕章、袁知玉、彭书麟，均请以从九品不论双单月遇缺即选，汪兆藩、甘焕章、彭书麟并赏戴蓝翎。

军功陈云汉、侯建烈、刘国珍、毛万春、周道忠、郑善信、余信芳、施栋等八名，均请赏给六品蓝翎。

西丹兵闲散珠龙武，请以骁骑校遇缺补用，并赏给五品蓝翎。

西丹兵固善、色克精阿、乌尔卿阿、明太、雷星阿、济克精阿、明清托尔托善、诺蒙阿、雷根保、格明额、提木保、岱清阿、经星阿、都当阿、济尔嘎勒图、布蒙库、济尔噶勒等十七名，均请赏给六品蓝翎。

记名总兵娄云庆，请赏加提督衔。

记名总兵冯标，请遇有总兵缺出，先行简放。

参将刘天胜、张有凤，均请免补参将，以副将尽先补用。

副将衔参将周有胜，请免补参将，以副将留于两江，遇缺尽先补用。

参将衔游击杨春华、许必怡、刘新富，游击陈世贵等四员，均请以参将尽先补用，并加副将衔。

参将衔游击杨云贵，请免补游击，以参将遇缺尽先即补，并赏给巴图鲁名号。

四川即补参将鲍继学，请补四川参将实缺。

四川即补游击陈永康，请以参将遇缺尽先即补，并加副将衔。

游击李玉春、鲍占彪、陈有升、万守根、朱存义、蔡文望、周得胜等七员，均请以参将遇缺尽先即补。

游击衔都司周鹏举、熊高望、均请免补游击，以参将遇缺尽先补用。

游击衔都司谢景星、罗友升、刘昌元、杨道臻、郑德亮，都司李世泰、张九林、金昌元、王三星、萧连贵等十员，均请以游击尽先补用，并赏加参将衔。

游击黄太和，请以游击留于江西遇缺即补，并赏加参将衔。

都司杨鼎勋、马胜泰，均请免补都司，遇有四川游击缺出，无论推题遇缺即补。

都司王庆吉、阳文宦、周德明、谢九和、胡贵庭、柳焕增、丁有贵、孙玉林、李长靖、陈德高、杨泽新、张有德、彭尚安、周朝富等十四员，均请以游击遇缺尽先补用。

蓝翎都司沈龙山、戴美思、曹得胜、陈祖甲、张太和等五员，均请以游击尽先补用，并赏换花翎。

都司何先得、冯富堂，均请以游击留于江西遇缺尽先推补。

都司刘华容，请免补都司，以游击留于湖广遇缺尽先即补。

游击衔都司郑元龙、朱联升，均请以游击留于四川尽先补用。

都司彭名山、向世珍、李祖吉、唐福山等四员，均请免补都司，以游击遇缺尽先即补。

蓝翎都司赵柏庄，请赏加游击衔，并赏换花翎。

都司凌兴益、萧芳云，均请以都司留于湖北尽先补用，并赏加游击衔。

蓝翎湖南补用直隶州知州康明哲，请免补本班，以知府仍留原省遇缺即补，并赏换花翎。

提举衔江苏补用知县吴道华，请免补本班，以直隶州知州仍留江苏遇缺即补。

候选从九品陈安怀，请免选本班，以县丞留于江西遇缺即补，并赏戴蓝翎。

都司衔守备刘大胜、黄锡茂、李洪彪、朱学贵、张再胜、朱兴荣、唐星垣，守备王俊杰、王馀庆、刘大有、夏平升等十一员，均请以都司尽先即补，并赏加游击衔。

蓝翎都司衔守备胡正大、杨于胜、贺茂林、徐美才，蓝翎守备李华林、殷有胜、曹良占、蒋占魁、颜万春、黄占魁、张寿廷、熊正福、蓝添祥、陈得和、周应成、萧清福、陈桂林、杜秀常、李德泰、谭有胜、张金璧、雷光明、喻名扬、龙祥云、余星荣、吴建廷、董炳堂、戴得仕、周得胜、唐立芝、许必望、易福盛、瞿珍海、曾胜翼、姚一举、刘顺庆，蓝翎守备衔千总李春和、周鸣和、贺春城、张惟贵，蓝翎千总黄得胜等四十二名，均请免补守备，以都司遇缺尽先补用，并赏换花翎。

千总戴宏胜，请免补千总，以守备尽先即补。

守备石昌莲，请免补守备，以都司留于安徽遇缺尽先补用。

守备易春林，请免补守备，以都司留于湖南遇缺即补。

守备温九章，请免补守备，以都司留于陕西遇缺尽先即补。

蓝翎守备罗运泰，请以都司留于湖南无论推题缺出尽先即补，并赏换花翎。

花翎都司衔守备傅大顺，蓝翎守备曾明魁，均请以都司留于四川遇缺补用；曾明魁并换花翎。

都司衔守备彭家样，请以都司留于江西尽先补用。

都司衔守备潘得胜，守备衔千总王世发，均请以都司留于湖北尽先补用。

蓝翎即选知县张鸿恩，请着赏加同知衔，并赏换花翎。

江西试用从九徐炳，请免补本班，以县丞仍留江西遇缺即补，并赏戴蓝翎。

蓝翎六品军功陈昌汭，文童郑毓，均请以从九品留于安徽遇缺即补；郑毓并赏戴蓝翎。

从九品衔张翼，文童樊文炳、杨世琳、郑鸿钧、范煦、黄齐骥、胡藻、蒋正南、王国桢、王哲汶、李运熙、周秉忠、周莲本、汪熔、陈永翰、潘沛，军功胡维炽、娄良佑、彭光祖、万启方，俊秀唐仁东、张锡爵等二十二名，均请以从九品不论双单月遇缺即选，并赏戴蓝翎。

候选通判王士奇，请以直隶州知州留于江西遇缺即补。

从九衔康朗雅，请以县主簿不论双单月遇缺即选，并赏戴蓝翎。

提举衔补用府经历县丞黄锡寿，请免补本班，以知县留于江西遇缺即补。

都司衔守备许松林，守备宁世忠、谢盛楠、陈玉林、苏占魁、陈世永、邓正华、刘胜才、黄新林、唐金华、李大海、陈耀湘、易定魁、吴太、李其昌、秦得先、杨盛文、张有雄、阳茂泰、杨福山、周得胜、李元茂、谢玉堂、陈九和、杨仲义、谭连胜、李鸿来、尹官发，守备衔千总刘高贵、谭桂林、陈作宾、张得胜、何田玉等三十三名，均请以都司遇缺尽先补用。

蓝翎守备龚绍基，请以都司尽先补用，并赏换花翎。

蓝翎都司方向先，蓝翎守备王福彬，均请以都司留于湖南抚标尽先补用，并赏换花翎。

蓝翎都司萧凌云，请以都司留于江西遇缺即补，并赏换花翎。

都司毛安邦，请以都司留于四川督标尽先补用。

蓝翎都司李得胜、刘盛国，均请赏换花翎。

蓝翎守备陈俊，请以守备留于安徽遇缺即补，并赏加都司衔。

分发试用府经历钟启祥，请免补本班，以通判留于江西遇缺即补，并赏加盐提举衔。

广东试用县丞朱炳，请免补本班，以知县仍留原省遇缺即补，并赏戴蓝翎。

蓝翎守备衔千总葛绍贤、邹合田，守备衔千总周宏胜、梁宗昌、汤容皆、卢耀林、谭得胜、吴占魁、童定左，千总蒯万春、赵西元、何拱辰、武辉雄、吴得贵、彭太仕、周均佑等十六名，均请以守备尽先补用，并赏加都司衔；葛绍贤、邹合田并赏换花翎。

蓝翎千总李清华、彭清、高祥发、刘纬才、刘义信、蒋富山、王良俊等七名，均请以守备遇缺尽先推补；王良俊并赏换花翎。

蓝翎守备王俊贵，请加都司衔，并赏换花翎。

盐提举衔即选知县李宗潮，知州衔即选知县许世福，候选州同李凤章等三员，均请免选本班，以直隶州知州不论双单月遇缺即选；李凤章并赏戴蓝翎。

蓝翎同知衔江西候补知县魏廷弼，请以本班仍留江西尽先即补，并赏换花翎。

同知衔江西补用知县梅毓翰，请赏戴蓝翎。

军功易国柄、黄春垣、蒋嘉安，文童杨征时、段远昌、吴开霍等六名，均请以从九品不论双单月遇缺即选。

江西候补府经历县丞顾尔恒，请免补本班，以通判仍留江西遇缺即补。

同知衔候选知县杨明顺，请以知县留于安徽遇缺即补，并赏戴蓝翎。

捐职都司吕洪修，请赏戴花翎。

候选州判李熿，选用县丞冯重伦，均请以州判不论双单月遇缺即选。

候选训导史世纶，请加盐提举衔，并赏戴蓝翎。

文童施国桢，请以县主簿留于安徽尽先补用。

候选从九品蔡沃、刘藻，均请免选本班，以县丞不论双单月即选；刘藻并加盐提举衔。

四川候补县丞张浩，请免补本班，以知县仍留四川尽先补用，并加盐提举衔。

即选知县杨克焘，请以本班留于安徽遇缺即补，并加同知衔。

即选从未〔九〕李，请免选本班，以府经历留于江西遇缺即补。

即选从九石兆骥、曾广鹤、何隆士等三名，均请免选本班，以县丞不论双单月遇缺即选，并赏戴蓝翎。

文童董正官，请以从九品留于江西补用。

从九朱文蔚，请免选本班，以县丞不论双单月遇缺即选，并加通判衔。

即选训导刘景尧，候选府经历县丞刘昌文，均请免选本班，以知县留于江西遇缺即补；刘昌文并加知州衔。

候选县丞徐炳，请免选本班，以知县不论双单月遇缺即选。

候选通判李炳涛，请免选本班，以同知留于安徽遇缺即补。

江西补用同知直隶州已革高安县知县刘奎光，请开复原官，并免缴捐复银两。

蓝翎衔守备马峻英，请赏换花翎。

守备朱连升、沈光胜，均请以守备留于江西遇缺即补。

蓝翎守备衔千总赵德华、周占云、程发义、王定升、童大有、罗松云、蔡文质、贺得胜、陈万山、张宏升、叶荣华、唐裕昌、刘金才、于得胜、雷得胜、黄炳南、周正太、李长春、周启高、黄昌、杨玉贵，蓝翎千总屈昌忠、王在池、张本清、彭德胜、邵有胜、李有富、左相德、黄楚连、姜先兆、杨友胜、杨玉贤、周文胜、周天才、阙忠志、张得胜、魏云先、杨宗胜、萧占魁、傅佐廷、王楚胜、师明超、孔裕恒、易明胜、李光友、刘致友、彭清和、陈福胜、周尚福、王大才、文在南、周三合、刘发元、方焕升、王如茂、邵有德、彭中洋、龚在位、余三友、侯桂林、唐得胜、周正昌、曹胜贤、王以洪、刘忠元、余世友、张连胜、萧友元、萧宗云、何惇仁、杨成孝、董其祥、张楚祥、杜得胜、刘宏翥、刘湘麟、周登凤、杨镇吉、严有才、刘少五、易正刚、钟望书、刘春和、聂定元，蓝翎把总罗有亮、陈科庆等八十六名，均请以守备尽先补用，并赏换花翎。

守备衔千总许文元、郭照煌，千总夏天希、彭瑞林、曾子鸿、刘福田、李启文、李三发、冯有元、全其政、吴有升、袁有德、刘赐寿、朱朝煜、周顺、刘得贵、章日升、徐越宏、罗金声、李能寿、余得贵、成万有、胡必胜、左开胜、丁得胜、刘来兴、刘万魁、汤有源、张永青、蔡文有、费朝富、谢隆和，把总欧阳喜、冯大胜、欧阳光辉、陈得义、桂廷彪、桂占彪、曾又德、罗得权、刘俊才、杨德珍、赵春发、彭玉元、曹再兴，外委罗天顺等四十六名，均请以守备遇缺尽先补用；夏天希并赏戴蓝翎。

蓝翎千总易隆序，请以守备留于安徽遇缺尽先补用，并赏换花翎。

千总唐德昭，请以守备留于江西遇缺尽先补用。

守备衔千总罗天贵，请以守备留于四川遇缺尽先补用，并赏换花翎。

守备李本强、罗钟喜，均请以守备留于江西尽先补用。

守备王裕海、曹福有、张光春等三名，均请以守备留于湖广尽先补用。

蓝翎守备童发亮、文福廷，蓝翎守备衔千总柳瑞林等三名，均请赏换花翎。

盐提举衔候选通判罗辰五，请免选本班，以直隶州留于安徽遇缺即补，并加知府衔。

即选府经历县丞朱銮，即选县丞孙万杞、汤炳烈等三员，均请免选本班，以知县留于江西遇缺即补；汤炳烈并加知州衔。

无为州训导崔文英，请以知县不论双单月在任候选。

即选从九欧绍修，请免选本班，以府经历县丞不论双单月遇缺即选。

即选县丞张柏昂，请以知县不论双单月遇缺即选。

即选府经历县丞陈劢贞，请免选本班，以知县不论双单月选用，并加同知衔。

蓝翎把总邹世贵，请免补把总，以千总留于重庆镇标尽先拔补，并加守备衔。

蓝翎把总杨万珍、曾子星、孙洪胜、周端远、黄明亮、李武科、王朝结、何定坤、罗福田、张国宝、蒋富、谢维章、沈正富、夏平顺、曾国胜、文维新、马得胜、向建寅、郝青云、管定武、陈科发、周国忠、甘瑞年、陈得熏、唐桂森、彭美焕、曹得胜、黄上先、萧仁见、葛明亮、陆德安、周传宗、朱友升、杨世贵、周名章、谢金诏、徐茂才、张成书、万有胜、邢德盛、谢惟德、刘德顺、黄维泰、易定甲、陈国珍、唐友山、赵玉隆、孙高望、杨得和、邹洪亮、周金明、杨志友、张永贵、张泗洲、黄靖忠、冯大胜、朱福祥、陈德文、何春芳、文辉南、鲁玉山、易文尊、戴美武、汤佑山、聂复胜、章必胜、曾鹤廷、程胜华、沈永义、朱松林、萧富吉、张兴隆、谢代元、黄元嘉、文树发、邹正隆、王占胜、刘天宗、杨连科、胡玉禄、罗玉成、甘长顺、贺昌意、陈金贵、周其胜、周占春、黄光龙、张祖德、万得胜、陈玉龙、唐良浩、邓道发、刘正同、陈镜堂、丁文彬、杨绍德、武凤翔、滕国义、伍定新、李有胜、熊高升、叶胜友、乐得胜、朱洪胜、萧两全、王占胜、丁向阳，蓝翎外委黄培元、王国炳等一百零九名，均请以千总遇缺尽先即补，并加守备衔。

骁骑校尽先佐领那勒丰阿，请免补本班，以协领遇缺即补。

尽先防御精林、经通阿，均请免补本班，以佐领遇缺即补，并加协领衔。

蓝翎尽先骁骑校济通阿、德勒顺、博欣扎布等三名，均请免补本班，以佐领遇缺即补，并赏换花翎。

尽先骁骑校巴布善，请加五品顶戴，并赏换花翎。

六品蓝翎济吉善、悦孙、台裴善等三名，均请以额外骁骑校补用，并赏换花翎。

六品军功温迪善，请以额外骁骑校补用，并赏戴蓝翎。

军功玻勒惠铁精阿、库伦、多明阿、多隆武、都当阿、贡奇、克善、硕吉善、永福、明忠、舒图善、常寿、珠琫阿、齐福、舒蜜善、德隆阿、富勒呼尔善、富林、硕奇、那伊保、济炳阿、孙柏福等二十二名，均请给六品顶戴，并赏戴蓝翎。

即选知县邹肫溥，请加同知衔，并赏换花翎。

即选从九左兴萼，请免选本班，以府经历不论双单月遇缺即选，并加盐提举衔。

六品军功监生康醇甫，请以县丞留于江西遇缺即补，并赏戴蓝翎。

把总汤定元、宋仕杰，外委张寿棠、楚训武，军功刘清溪、黄仁美、张月照、彭得胜、刑有馀、龙德华、蒋三顺、颜成贵、曹仁端、李用斌、王万铭、伍荣怀、龙景云、何秉升等十八名，均请以千总尽先补用，并赏戴蓝翎。

把总杨玉林，请以千总归湖南乾州协标遇缺尽先拔补。

把总黄高志、苏崇星，均请以千总留于湖南遇缺尽先补用。

把总朱紫贵，请以千总留于四川尽先补用。

千总高占彪，请以千总归四川绥宁协标遇缺尽先拔补，并赏戴蓝翎。

蓝翎千总陈启淦，请以卫千总留于漕标遇缺尽先拔补。

蓝翎把总陈得胜、涂宗德，均请加守备衔，并赏换花翎。

蓝翎把总彭志发、李远容、唐茂春、何文友、杜嵩龄、胡开甲、黄惠章、尹鸿宾、易定元、邓友胜、常元彪、万昌喜、李青山、谢质美、周寿山、贺嗣华、张恒升、徐荣贵、阳有龙、马友山、柳金山、李贵臣、张有发、彭广田、胡有馀、周良才、仇宏胜、徐松林、杨培元、吴定元、舒定国、罗世发、王华山、刘顺山、潘汉元、彭友元、邓福、何得贵、刘正高、罗希寿、彭高才、萧维亿、陈玉龙、刘长顺、郭世明、曹明望、龙桂华、王友元、万怡香、郑崇友、徐明玉、李凤梧、傅盛林、刘明胜、江长庚、徐加耀、陈得胜，蓝翎外委冯星、钟孝贵、聂克广、蒋克昌、王邦举、李荣魁、萧梁升、何家树、陈经升、谭开榜、王宏亮、黄大鹏、周启柏、易元恺、张清华、刘清和、汤立梧、管定文、杨彪、李得元、沈东林、晏万福、任正祥、杨世云、李宏云、李正彪、阳世谦、徐大海、伍春和、杜桂林、赵兴武、刘洪元、范得胜、傅文忠、张宏得、李成万、李邦胜、张得胜、李玉成、陈政凤、莫自有、刘美元、陈登高、易新胜、何奉璋、苏宗炳、张金龙、曾国和、张洪亮、宋得胜、张西礼、唐宗尧、龚家声、唐富山、周松林、杨有升、彭元太、褚丹林、聂汉山、孔广应、张受益、刘从贞、胡美山、周先胜、张吉祥、张桂馥、杨光南、董新楼、余万太、黄文祥、杨忠义、高子春、熊炳南、唐政有、郑太和、胡长庚、钟开发、唐金顺、张志彪、彭金奎、雷天贵、张发祥、张定宏、周尚宽、樊友胜、姚长庚、端木楷、臧德、杨灿辉、何玉、罗得胜，外委钟高胜、张新胜，蓝翎军功汪景胜等一百五十一名，均请以千总遇缺尽先即补。

从九品娄良彝，八品军功王茂兰，均请赏戴蓝翎。

文童甘文蔚，请以县主簿留于安徽补用，并赏戴蓝翎。

蓝翎军功陶承志，请以按察司司狱不论双单月遇缺尽先即选。

监生李钟岳，请以州吏目不论双单月遇缺即选。

从九品朱耀衡、宋勋墀，均请以县丞不论双单月遇缺即选。

从九品李世靖、张国柱，均请免选本班，以县丞留于江西遇缺即补。

湖南抚标尽先外委周耀南，请以把总仍留本标遇缺拔补，并赏戴蓝翎。

蓝翎外委王南廷，请以把总留于湖北遇缺尽先拔补。

蓝翎把总梅芝桂，请以把总留于重庆镇标尽先拔补。

六品军功王炳星，请以把总归湖南长沙协标尽先拔补，并赏戴蓝翎。

外委杨纶祚、汤保贵、孙明贵、袁名箕、范正先、袁得兴、唐玉贵、易有章、李仁寿、何兴恒、曹有典、胡世珍、邹得中、许秩明、刘得胜、唐耀庭、李玉升、周有名、傅河清、方得成、李飞熊、张凤云、徐得胜、张得桂、杨平心、李从仁、杜大治、尚永江、吕大有、邓章龙、许由生、朱国珍、吴怀庆、邓有松，军功高明扬、许德明、刘昭忠、许有明、罗阳开、戴发伦、许华章、陈裕隆、陈赟、杨玉田、谢有馀、陈永福、邓顺泽、周廷英、钟胜云、陈锡盛、何敦宏、徐则熏、张正隆、言作朋、陈福庆、张崇本、陈之用、曹德三、杨相树、田必胜、唐茂林、易仁和、彭鉴章、黄得胜、蒋长享、张河清、吴耀彩、蒋荣华、向胜安、龚屈武、滕加富、杨全福、甘荣轩、邓三峰、汤隆飞、朱恩照、田远玉、吴瑞龙、刘开柏、鲁应斗、温九思、龙光前、戴四宝、陈永贵、贺兴旺、雷显扬、贺永锡、祝贵、陈永年、熊兰葵、吴绍文、韶海清、胡绍臣、黄祖佑、李俊太、蔡茂佳、胡大敦、彭添胜、王瑞忠、易福兴、李登科、廖得胜、胡正云、周泽安、任瑞南、张有林、杨仁义、杨文才、刘正魁、黄占春、杨正科、宋有胜、宁太会、萧祥中、周正发、陈武益、吴步云、邓其瓘、姚华璋、刘赐俞、周方杨、周顺成、杨一正、冯名梁、刘华茂、石开华、程有贵、喻利贞、周寿田、梁福胜、袁定奎、戴文斌、杨万和、蔡福胜、李青山、李洪亮、张有升、裴玉成、谢茂林、董在发、毛德元、邓友仁、杨南周、何友升、郑国英、言长胜、刘得胜、丁发胜、邹有功、谌文华、陈其才、陈明玉、刘荣贵、秦远扬、黄定魁、李修仁、徐云山、周光运、殷万元、杨元芳、贺泽礼、萧得胜、黎发祥、任照云、欧绍田、唐羽楼、曾有富、盛德泰、熊永发、瞿能章、陈德盛、陈祖胜、黄瑞林、徐光明、颜华峻、文守广、谢米通、谢北海、胡太武、廖胜发、岳连成、张田元、赵万奇、叶逢春、童光魁、王元明、陈得名、萧相乐、刘金玉、陈盛文、曾东泰、李长清、鲍立贵、鄂占贵、姚得胜、杨明德、范瑞恒、吴胜纪、贺高志、李锬、熊如松、张德俊、黄玉友、徐为政、何万胜、钟得胜、张厚德、雍俊杰、冯立武、周文炳、韩德太、王秀柏、蒋永长、王保和、阳观保、王正礼、周光元、熊得安、康朗然、刘宏禄、陈玉林、何玉龙、郑本槐、孙显发、张光和、钟复胜、王三禄、曾文益、周明照、伍维新、周正祥、杨茂胜、严光汉、李占魁、邓万年等二百三十五名，均请以把总遇缺尽先即补，并赏戴蓝翎。

江西南昌协标蓝翎外委卢正泰，请以把总仍归本标尽先拔补。

军功颜凤麟、曹绍道、张彪、唐明升、冯名发、陈正福、唐玉隆、王名胜、毛棋珍、朱连元、杨联升、何永东、费三元、阳其盛、杨松林、张德仲、黄家声、蔡孔昭、阳安尚、杨东亮、邹与定、刘万化、刘福顺、李正有、黄顺祥、李有胜、雷三才、萧连芳、程玉廷、黄占魁、柳桂林、魏复胜、李祚久、胡安邦、郤永福、刘明忠、曾得胜、唐大元、万楚兴、朱宏胜、郑受贵、徐升其、汤有胜、刘国俊、郭景福、郑连山、唐明章、孟有才、向得顺、张凤朝、周大贵、谢金山、殷昺南、甘泰山、郑树珍、王志和、刘怀春、陈荣光、沈占魁、彭胜发、刘德俊、刘高桂、王泽友、万三桂、龙益元、胡大有、黄运四、王家福、王德清、舒文全、邹敦礼、张维顺、陈云汉、饶昌寿、萧得胜、叶顺祥、陈百胜、杨升高、雷正富、湛正海、黄京亮、刘尚武、邹得元、刘义汉、李荣华、郝长庆、虢武忠、黄连升、何有富、彭得胜、张则发、殷礼湖、王加益、余复胜、覃金奎、谭定国、陈三安、刘光顺、曾庆廷、郑福、陈光华、颜玉升、刘良春、张自达、王衍庆、周国华、郭先有、伍登年、刘玉胜、罗杨林、吕得胜、彭先顺、胡家柏、周得福、姚东山、江世槐、刘道升、萧权柄、王忠祥、周享明、蔡永贞、胡正富、许荣德、欧阳斌、阳光成、孙鼎元、谢世福、贺得贵、洪维福、欧阳春、王芳祝、曾昭著、蔡知云、傅步云、吴世祥、汤有方、郭得胜、曾洪胜、杨亮彩、张顺朝、刘玉典、黄茂森、胡家权、陆联胜、胡长林、曾长德、张三和、向得胜、张辉彩、江兴廷、柯益升、汪志元、李兆南、向正荣、余可权、张玉莲、张国荣、尹荣柏、龙万胜、周立湘、易克俊、罗从景、颜宗位、巢全美、张龙开、周大棋、尹华魁、胡定贵、李金榜、陈松茂、蒋太山、傅河清、彭英梁、贺之洲、李本端、冯占鳌、陈九万、曾子龙、张成有、周清河、杨得胜、吴青秀、吴玉元、谭德盛、左定邦、魏荣胜、舒得胜、吴廷春、雷正超、袁得胜、宋得兴、胡国万、刘万顺、张绍田、阎有贵、江金魁、丁寿山、谢怡元、易泰和、周拔萃、袁有胜、彭星垣、唐松华、邱正坤、朱锡馀、丁上达、丁怀德、廖有元、周得胜、唐明喜、邓汝霖、杨必胜、吴开茂、李得胜、蓝基亮、许宏喜、王玉群、王祖德、尹长太、罗隆华、彭振湘、朱有德、李德懋、何明勋、李中和、舒天福、刘茂星、刘耀红、姜济清、龙有贵、罗家荣、蒋启元、雷巽才、朱秀球、贺新会、欧秀武、吴维嵩、江在心、刘启俊、吴为春、黄宏贵、萧宗玉、连步云、陈肇基、黄明柏、陈益源、曹朝堂、何兆涉、张典元、田复胜、陈宏发、周云山、吴开武、马瑞廷、叶茂盛、胡明魁、刘惟宝、唐有申、钟耀周、邓贵华、吴春高、汤华国、蒋南英、陈神保、石冬生、欧清玲、杨昌林、向得云、李万胜、戴常福、杨复胜、吴振家、邓光廷、黄品贵、杨得胜、龚复胜、刘开胜、颜得胜、刘得兴、胡其彰、仇复胜、唐金胜、张松林、刘从义、张高发、陈有胜、王世田、彭文丙、孙立修、熊清廷、李国梁、李朝升、吴有贵、李忠贵、瞿有德、彭正发、张有贵、刘长清、黎复盛、陈金懋、柳春和、扶安国、高才风、萧正云、李文秀、刘友盛、谭万益、刘义和、余玉林、戈洪茂、周荣华、方典才、范朝南、彭德盛、许光喜、黄连升、易胜轩、易炳南、王胜云、李南英、胡益荣、钟寿元、朱廷云、唐得禄、厉昌官、杨馀贵、萧翔翥、李先隆、史集诚、吴贺兰、高得魁、黄长荣、程正洪、朱鸿庆、余得胜、祁之成、胡从锋、万存喜、连福明、周绍文、宾万胜、陈玉廷、黄占魁、莫有发、张德茂、易登云、苏佳成、彭友胜、黄忠、彭得胜、李文榜、陈占源、李宏胜、汤朝明、全其方、滕易顺、姚通五、张正清、王传贵、陈怀清、徐祖文、李正荣、袁得发、雷茂林、刘能祥、詹茂林、刘华增、雷贤达、谢廷选、尹必贵、张连升、侯显祠、彭昌恒、周金玉、罗维升、刘青科、蒋庆耀、阳传品、杨得忠、蔡启宏、李森泰、吴双凤、欧载莲、邓得元、周万才、李育远、李正魁、颜步瀛、李有和、刘世贞、刘奉林、李占魁、陈得贵、张秀恒、钟玉成、刘胜元、刘时隆、颜永贵、王庆隆、资国恩、田金魁、余魁首、程翰章、朱朝信、曾玉光、麻云东、王友才、陈福胜、熊高应、蔡有成、周意诚、方松林、田仕秀、黄泽宽、童文歧、丁高才、盛万春、李威和、黄得胜、潘南山、陈有馀、王清云、马先贵、王明德、宋太有、马得胜、王维其、李来献、张华若、马祥辉、萧胜高、宋立功、冯欲峰、郭松林、熊锦胜、旷金魁、符嘉秀、黎海悟、冯云保、蒋友胜、黄鹤林、田得胜、黄彩亮、李权厚、萧相欢、邓可礼、蒋福山、萧长青、颜其忠、贺先胜、蔡连升、易昌枢、舒锡林、袁日新、向生林、李崇熏、刘华成、李春德、沈开考、谢发启、周时高、蒋志存、谢福云、易俊田、吴玉堂、吴楚贤、周明安、陈武林、彭越胜、梁定升、戴九洲、程腾蛟、陆有升、杨星月、邓少云、左得胜、朱宏胜、董金城、吴全胜、李南波、奉得胜、陈必胜、刘思聪、廖泗开、雷飞高、叶清玉、王方贵、陈英隆、喻万隆、杨能英、鲍逢胜、汪汉亭、陈西臣、周中和、王敬臣、黄明元、刘荣贵、陈应魁、张遇春、卢昌立、徐克康、向学星、易甫云、邹全胜、田得胜、陈春田、夏启发、张士华、胡南祥、丁道林、王茂清、王心胜、杨之林、汪得胜、余雪胜、张得元、杨照成、李升银、张献廷、张要忠、牟占魁、李润才、徐贵廷、胡应祥、高腾蛟等五百二十五名，均请以外委尽先拔补，并赏戴蓝翎。

江西九江镇步兵六品军功赵盛春，守兵六品军功黄发元，均请以外委仍归本标遇缺尽先即补，并赏戴蓝翎。

把总廖希明，军功罗仲纶、朱辅清、周煦山、杜东森、龙运开、胡有荣、杨立堂、邹焕廷、廖洪范、胡绍西、王茂林、胡臣斌、温大学、陈代判、刘席珍、陈光进、熊纶春等十九名，均请赏戴蓝翎。

军功陈嗣彬、周时坡、王炳甲、万奇峰、吴国清等五名，均请赏给六品蓝翎。

俊秀韩凤翔，请以县主簿不论双单月遇缺即选，并赏戴蓝翎。

江西即用知县解仲翱，请宽免前在瑞金县任内因秋谳造报迟延，部议降一级调用处分，并请补缺后以同知直隶州知州补用，先换顶戴。

文童周锦标，请以未入流留于江西遇缺尽先即补。

孝廉方正，遇缺先选。

教谕章世臣，请加中书衔。

把总王上达，请以把总留于四川尽先拔补。

已革浮梁县知县陆长庆，请开复原官，仍留江西遇缺补用，并免缴捐复银两。

湖北候补知县许荫南，请加同知衔。

署太湖县事泾县知县马文梦，请开缺，以同知仍归安徽补用。

江西候补县丞龚莲芳，请补缺后，以知县升用。

安徽候补未入流陈清河，请以县丞升用。

祁门县大洪巡检程嘉谟，请以县丞补用。

安徽候补按察司司狱印经，请以府经历补用。

例贡生徐承勋，监生周源，均请以县主簿选用。

附生汪交泰，请以训导选用。

从九衔方光烈、冯瑞云，均请以从九品即选。

署江西饶州营中军守备本营千总祝华封，请以都司仍留本标尽先补用。

文生傅彩凤，请以训导不论双单月选用。

员外郎衔额外主事许长怡，请赏戴花翎。

同知衔江西补用知县陈长吉，请归候补班补用。

同知衔丁忧江西候补知县巴光诰，请俟服阕后遇缺即补。

已革江西建昌县县丞赵光裕，请开复原官，留江补用，并免缴捐复银两。

江西即补府经历谢廷珩，请补缺后以知县补用。

两淮候补盐知事戴嘉玉，请加五品衔。

江西即补州吏目张开龄，请补缺后以县丞补用。

九江前卫领运千总尽先卫守备升用都司彭永龄，请以都司尽先补用。

尽先选用守备九江后卫领运千总何建寿，请加都司衔。

六品顶戴即选从九品姚勷宸，请选缺后以县丞补用。

候选知县吴斌，请以原官不论双单月遇缺即选。

署黟县训导选用知县汪煦春，请加同知衔。

知州衔选用教谕余昌庆，请免选教谕，以知县不论双单月选用。

五品封职翰林院待诏衔附生叶承宣，请以训导不论双单月选用。

得缺以知县用指分浙江县丞胡文钺，请免补县丞，以知县仍归浙江补用。

知州衔先选知县程尚椿，请以本班留于江西补用。

翰林院孔目衔附生江徽，增贡生汪淇，均请以训导不论双单月选用。

举人王家瑞，请以知县不论双单月选用。

翰林院待诏衔候选从九俞懋麟，请免选本班，以府经历即选。

附生孙时泰，请加翰林院孔目衔。

五品封职国子监典籍衔朱汝济，请以县丞不论双单月选用。

五品军功生员杨烈，请以从九不论双单月选用。

六品军功监贡生孙兆鸿，请加翰林院待诏衔。

江西拣发游击佛尔国春，请加参将衔。

九江镇后营左哨千总都司衔守备杨青，江西即补守备翁荣，均请免补守备，以都司尽先即补。

江西即补守备虞起荣，请免补守备，以都司升用。

六品军功黎梦龄，请以从九品不论双单月尽先选用。

江西拣发都司嘎尔炳阿，请加游击衔。

六品蓝翎武生郑国香，请给守御所千总衔。

九江后营左哨外委曹光兴，请以千总尽先补用，并加守备衔。

世袭云骑尉刘裕升，请以卫千总尽先选用，并赏戴蓝翎。

香山协兵丁梁廷超，请以把总拔补，并赏戴蓝翎。

183．杭州失守徽郡被围通筹全局折十二月十八日

奏为浙江省城失守，徽州被围，通筹全局，力图补救，恭折条陈，仰祈圣鉴事。

窃臣连日承准议政王军机大臣字寄，咸丰十一年十一月十一、十二、十四、十六等日，钦奉四次谕旨，以杭州省城被围紧急，饬催左宗棠统师援浙。当即钦遵恭录移催左宗棠迅速启行。先是，浙江之贼恐我军进援，为先发制人之计，于十一月十四日分两大股由淳安、开化窜出。二十二日至徽境之街口，二十六日至深渡，副将张运桂派队迎击，大捷一次，小挫一次。伪辅王杨辅清又率宁郡大股分两路内犯，欲取徽州、休宁各城。二十七日，伪成天安桂逆率众万余窜休境之屯溪，署总兵唐义训击走之。二十八日，又窜篁墩，张运桂督军迎剿获胜。杨逆同各股悍贼又由南路径扑徽郡，我军撤回守城。自十二月初二日后，徽州被围甚急。张运桂率勇坚守，屡次出击获胜。贼于城外分布筑垒，不少却退。臣思徽郡为由浙入江、皖第一重门户，我与贼所必争之地。因调总兵朱品隆出岭之师，兼程回援。复函商左宗棠顺道由徽、婺夹击此股，再进严州以援浙省。准左宗棠咨称：已派老湘七旗及驻防玉山之仁右营前赴华埠，直隶州知州刘典带七营前赴婺源防剿窜逆。方冀各军并力击退徽贼，即乘势入浙。乃接据江苏抚臣薛焕咨称：浙江省城已于十一月二十八日失守。又接署皖南道姚体备禀：浙江溃兵纷纷来徽，据称浙省文武大吏殉难甚多，其水陆兵勇约有六万，除阵亡及降贼者外，尚有万余人，沿途又被逆匪截去多名等语。臣迭奉援浙之命，赴救莫及，大局决裂，应请旨将臣交部严加议处。

现在浙、苏两省膏腴之地尽为贼有，窟穴已成，根柢已固。贼数号称五十万，溃勇乱民，裹胁日多，既得逞志于浙，势必上窜皖南，内犯江西，以扰我后路而分我兵力。东南大局，收拾愈难。臣谨就愚虑所及，妄思补救之策，为我皇上一一陈之，条列于后：

一、浙东之金华、严州、绍兴、宁波、台州、处州等府先后失守。温州被土匪窜陷，虽有收复之说，料难终保。惟湖郡与海宁州两城尚存，然皆孤悬贼中，亦无幸全之理。综计全浙，惟衢州一府可以图存。臣拟令各军坚守衢州，与江西之广信、皖南之徽州为犄角之势，先据形胜，扼贼上窜之路。左宗棠应暂于徽、衢、信三府间择要驻扎，相机调度。总须先固江西、皖南边防，保全完善之地。俟徽围既解，立脚渐稳，兵饷调齐，再筹分路进剿。

一、闽浙督臣庆端，闻已进驻建宁。查浙省各郡之贼，由分水、淳、遂内窜，则徽州、婺源当其冲；由开化、江、常内窜，则广信、玉山当其冲；若由遂昌、龙泉至浦城，而窜江西之铅山、福建之光泽，则浦城当其冲。左宗棠以数千人分防徽、信两路，断难兼顾闽防。拟请旨敕下庆端，速派劲旅严守浦城，俾贼不得由闽境而犯江西。

一、浙省将军、巡抚、司道各官，闻多殉节，容俟查明，详晰具奏。应请旨迅赐简放各缺。查有广西按察使蒋益澧，忠勇素著。上年经臣奏调带勇来皖，奉旨允准。旋准广西抚臣刘长佑函称，暂留蒋益澧会攻浔、梧。现浔、梧两郡均已克复，粤西渐就荡平，拟恳圣恩，于浙江藩、臬两司内，将该员蒋益澧调补一缺，饬带所部五六千人，迅速赴浙，随同左宗棠筹办防剿，可收指臂之助。又江苏按察使汤云松，久病废事，难期振作，可否请旨赐令赴部引见？查有候选道陈士杰，湖南桂阳州人。由户部小京官在籍带勇，历著战功，洊升道员。所部桂勇，精悍得力。可否请旨即将陈士杰擢授江苏臬司，饬令带勇四千名，驰赴安庆，听候调遣？出自逾格鸿慈。现在苏、浙糜烂，人皆视为畏途，惟有选择能战之文员，补授两省之实缺，庶可渐渐集事。

一、浙省兵勇，向恃宁、绍为饷源，今既被贼踞，全省糜烂，无可筹画。除福建援浙之师，应仍由闽省筹款接济外，左宗棠所部及衢州原有各军，月饷无出，亟应另筹协款。查广东繁富之区，现臻安谧，拟恳恩饬下广东督抚，粤海关按月协拨银十万两，或由江西转解左宗棠营，或由海道驶运上海，由臣转解左宗棠营。并请饬下福建督抚，闽海关按月协拨三万两，交左宗棠转发衢州各营。臣与抚臣毓科，仍于地丁及厘金项下源源协济，以资腾饱。

以上四条，均系目前急务。至如何进取机宜，臣当与左宗棠悉心筹商，随时会奏。谨将浙江省城失守，徽郡被围，通筹全局各缘由，缮折由六百里加紧驰陈。是否有当，伏乞皇上训示施行。谨奏。

184．复奏裁撤江南团练大臣片十二月十八日

再，臣承准议政王军机大臣字寄，咸丰十一年十月二十三日奉上谕：

前因军务未竣，各省需员办理团练，准大学士周祖培等所奏：以毛昶熙、杜、晏端书、庞钟璐、王履谦、桑春荣、刘绎等先后办理河南等处团练。连日有人奏：各省设立团练大臣，诸多弊窦，扰害闾阎。请仍责成地方官办理，以一事权等语。除杜现已回京，本日并将桑春荣、刘绎团练大臣降旨裁撤外，其江北团练大臣晏端书、江南团练大臣庞钟璐，闻其办理团练未能振作，是否仍须该员等经理，抑或即可裁撤，着曾国藩、薛焕体察情形，迅速具奏等因。钦此。

臣伏查团练之法，只能防小支千余之游匪，不能剿大股数万之悍贼。其练丁口粮，若太多，则与募勇之价相等，不必仅以团名；若太少，则与兵勇之价迥殊，断难得其死力。其团局经费，若取之于丁、漕、厘、捐四者之中，则有碍督抚生财之道；若设法于丁、漕、厘、捐四者之外，则更无丝毫措手之处。事权既无专属，刚柔实觉两难。晏端书之在江北，不设饷局，但劝各邑筑圩自保。庞钟璐之在江南，激劝乡民，俾知同仇敌忾之义，办理极有斟酌。惟目下贼数太多，逆氛正炽，断非团练所能奏功。应俟贼氛渐衰，大功将竣，兵勇凯撤之际，然后办团以善其后，庶几有益无损。晏端书、庞钟璐清操雅望，内任最宜，应请皇上天恩，撤去团练差使，仍饬回京供职。所有江南北应行团练之处，即责成地方大吏，督率官绅妥为经理。所有遵旨体察情形复奏缘由，谨会同江苏巡抚臣薛焕附片驰奏。是否有当，伏乞皇上圣鉴训示。谨奏。

185．开复雷嘉澍革职处分片十二月十八日

再，已革署德兴县江西候补知县雷嘉澍，于上年十月德兴失守后，随同克复，经江西抚臣毓科奏参革职。该员操守清苦，听断尚勤。离任后，适贼目赖文鸿等由玉山窜德兴、婺源交界，左宗棠因其平日颇得民心，委令齐集练勇，遏贼窜路。该员随至五林地方，与官军会剿获胜，未便没其微劳。可否仰恳圣恩，准其开复革职处分，留营差遣以观后效，准左宗棠咨请附奏前来。理合附片陈明，伏乞皇上训示。谨奏。

186．请将王开化赐恤予谥片十二月十八日

再，布政使衔花翎即选道王开化，为已故按察使衔晋赠布政使即选道王錱之从弟。年甫十七，即从王錱剿平湖南南路各逆，以善战闻。嗣分带湘勇剿江西临江、吉安、抚、建诸贼，战功卓著。王錱故后，王开化与现任福建按察使张运兰分统所部。旋以病假归。上年左宗棠奉旨襄办军务，延其入军总理营务。入江、皖后，连克德兴、婺源两城。去冬剿伪主将黄文金股匪，今春剿伪侍王李世贤股匪，入夏剿刘官方股匪，复建德县城，剿婺源、德兴窜匪，均获大捷，王开化之力居多。夏间，追贼过猛，感受暑热，久患疟痢，仍复力疾从征。抵广信后，医治罔效，旋即身故。

查该员厚重沉毅，其用兵每能以寡击众。虽矢石如雨之中，意思安闲，不异平常。至其摧锋陷阵，飙发电举，贲育不足喻其勇也。三月十四日，乐平城外之战，贼众共四十余起，如蚁如蝇，联亘十余里，西门一路尤厚，伪侍王贼营所在也。左宗棠初拟自当西路，王开化当中路，老湘营当东路，约定同时奋击。王开化忽急起跃马而驰，自出西路，而密属直隶州知州刘典随左宗棠共出中路，盖以西路贼多，虑左宗棠犯此重险而愿以身当之耳。卒之三路皆捷，李逆被重创，贼胆由此丧尽，望风溃逃，窜入浙江，实由王开化西路血战所致。该员转战八载，劳绩最多，至其器识端伟，性行均淑，为左宗棠所敬服，军中皆倚赖之。时事方艰，良材倏殒，可胜痛惜！据左宗棠咨报并请奏加优恤前来。可否仰恳皇上天恩，准将布政使衔即选道王开化照布政使军营立功后病故例从优赐恤予谥，以示褒奖之处，出自愈格鸿慈。谨附片具奏请旨。

187．左军乐平大捷及建德等战汇案保奏折十二月十八日

奏为遵旨查明左宗棠一军乐平大捷，及剿退建德、德兴股匪，迭次出力员弁汇案保奏，仰祈圣鉴事。

窃本年二月内，伪侍王李世贤率众由徽州窜陷婺源、乐平，复窜鄱阳、浮梁一带，左宗棠分遣所部，在婺源甲路、乐平涌山，屡战获捷。旋率全军转战浮梁之袁家湾、太园、石板桥，乐平之龙珠、桃岭，及攻扑城营各大股，小捷四次，大捷三次。贼首李世贤被创窜遁。浮、乐、鄱、景一律肃清。五月内，池州贼首刘官方由建德乘虚上窜，左宗棠自广信回军击之，刘逆败窜，收复建德县城。适贼目赖文洪等率别股贼由江西玉山窜至德兴境内，左宗棠督军追剿，又获大捷。迭经臣奏奉谕旨：“出力员弁，准汇案奏请奖励。”等因。钦此。兹准左宗棠开单咨请保奏前来。臣复核无异，谨汇缮清单，仰恳圣恩，准照所请以示激劝。除把总、外委各弁咨部注册外，所有左宗棠一军乐平大捷，及击退建德、德兴股匪出力员弁汇案请奖缘由，专折由驿驰陈，伏乞皇上圣鉴训示。

再，乐平案内漏未请恤之阵亡千总钟辰学，婺源案内漏未请恤之阵亡蓝翎外委宋光隆，并恳敕部照例议恤，以慰忠魂。谨奏。

附保单

谨将左宗棠一军乐平大捷及击退建德、德兴等县股匪出力员弁，并案汇开清单，恭呈御览。

计开：

蓝翎都司衔守备谭得贵，蓝翎守备吴兰桂、张显荣、秦怀亮、杨在元，蓝翎守备衔千总李万彪等六名，均请以都司尽先推补，并赏换花翎。

蓝翎游击衔都司陈瑞和，请以游击尽先推补，并赏换花翎。

蓝翎守备衔千总朱参才，五品军功蓝翎千总李裔辉，均请以守备补用，并赏换花翎。

蓝翎都司衔守备杨先华，蓝翎守备简桂林、刘端冕，均请以都司推补，并赏换花翎。

蓝翎把总刘仕祁，请以守备归湖南尽先拔补，并赏换花翎。

蓝翎守备衔千总史文质，蓝翎千总胡大发，均请以守备归湖南补用，并赏换花翎。

守备衔千总刘明灯，请以都司尽先推补，并赏换花翎。

花翎游击衔都司张志超，花翎都司余萃隆、杨和贵，均请以游击尽先推补。

蓝翎游击衔都司张维美，请以游击推补。

蓝翎都司邓德芳，请以游击补用。

花翎守备鲁杰山，请以都司归湖南尽先补用。

都司衔守备唐翚，请以都司仍留湖南补用。

蓝翎都司衔守备萧仁慈，请以都司补用。

蓝翎守备王前程，请以都司推补。

蓝翎守备衔千总段鸿、文明德，均请以守备补用，并加都司衔。

蓝翎把总唐得胜，请以守备归湖南尽先补用，并加都司衔。

蓝翎守备衔千总唐湘远，请以守备归湖南拔补，并加都司衔。

尽先千总黎时举，请以守备尽先补用，并赏戴蓝翎。

把总沈成章、陈吉进，均请以守备补用，并赏戴蓝翎。

蓝翎守备衔千总吴得贵，蓝翎把总何芝山、黄东泰等三名，均请以守备补用。

蓝翎千总刘河清，请以守备归湖南尽先拔补。

蓝翎把总金友成、陈玉贵、曾南芝、江桂林、易永茂等五名，均请以守备归湖南尽先补用。

蓝翎千总朱瑞祥、王德胜、何顺升、叶美盛等四名，均请以守备归湖南补用。

蓝翎守备衔千总滕加吉，守备衔千总洪仲魁，蓝翎千总彭立凤等三名，均请以守备仍留湖南补用。

蓝翎守备衔千总彭启瑞，请以守备拔补。

蓝翎把总佘浓升、何福成、尹源贵、张明远，蓝翎外委刘仁和、罗正南、梁有胜等七名，均请以千总补用，并加守备衔。

蓝翎把总彭宝林、赵启贵、宋定元、李道生，蓝翎外委袁绍春等五名，均请以千总拔补，并加守备衔。

蓝翎把总李属春，请以千总归湖南拔补，并加守备衔。

蓝翎把总陈玉兴，请以千总归湖南尽先拔补，并加守备衔。

蓝翎外委伍先申，请以千总尽先补拔，并加守备衔。

把总伍正得、尹月山、盛朝文、左万明、赵友德、毛德胜、李国良、王芝顺、赵志怀、唐德胜，外委廖洪英、颜岳峰、张兰桂、熊道宾，五品军功李积庆，六品军功骆有升等十六名，均请以千总归湖南拔补，并赏戴蓝翎。

外委佘兰桂、姚德丰、佘佑民、萧宝林、李春藻、杨友亮、熊万盛、宋东明、王万隆、蒋辉焕等十名，均请以千总补用，并赏戴蓝翎。

把总秦有章，外委黄松胜，军功柳金林、刘春熙、谭正明、周春龙、王申耀、温宗秀、王仁昌等九名，均请以千总拔补，并赏戴蓝翎。

蓝翎把总萧成林、谈芑恒、程贵山、卢复兴、龚家发、章楚重、彭义胜、魏芗兰，蓝翎外委胡南玉、黄正德、宋光裕、卢华胜、袁秉良，蓝翎军功刘春藻等十四名，均请以千总归湖南拔补。

蓝翎把总陈宗说，请以千总归湖南补用。

蓝翎外委黄如松、文席珍、李万贵、苏兰桂等四名，均请以千总补用。

把总杨正坤，请加千总衔。

军功姜先才，请以把总归湖南尽先拔补，并赏戴蓝翎。

外委杨青山、彭立凤、黄亮彩、黄喜翔、徐文彩、董发贵，军功周云廷、邓有才、黎泽山、陈庆益、周福元、黎德忠、谭光宏、刘大胜、李胜友、胡玉田、漆三胜、徐仁祥、丁友封、佘致廷等二十名，均请以把总归湖南拔补，并赏戴蓝翎。

外委冯得胜、夏桂和、何大德、黄善提、毛云翔、李鹤山、李忠元、周致和、唐迪吉、苏得胜、刘鸿石、张得胜、杨云胜，军功刘荣华、杨佑成、龙德和、胡石安、郭文斌、萧常振、滕春山、曾恒胜、蒋国栋、胡万元、王念二、周甫春、丁鸿胜、李升德、彭福胜、周道贵、黄有贵、谭国清、高连升、何飞龙、蓝鸿源、刘开源、蒋葆龄、陈仕坤、戴宗喜等三十八名，均请以把总补用，并赏戴蓝翎。

外委邹耀堂，武生刘逢春，军功夏连升、邓玉林、吴文运、张三元、李友胜、吴锦上、杨柳清、姜岱云、巫廷节、易望东等十二名，均请以把总拔补，并赏戴蓝翎。

军功陈德厚、喻福廷、范连升、周春和、罗玉春、虞先步、齐万明、胡定泰、徐化柯、李振家、尹福田、宋成祥、石开荣、佘海善、张发祥、唐海筹、周正坤、邹南宾、彭有胜、孔元昌、周镜清、熊富厚、李仁德、佘元凤、李名声、田庆武、余谦受、齐树琳、袁玉龙、李南山、曾为政、熊有胜、陈福顺、马松林、龚致和、黄寿广、胡仁胜、魏朝裕、周友贵、宋永清、戴青山、毛圣洋、顾世化、李光前、王宗林、沈兰亭、龚桂芳、李瑞亭、曾在田、陈明武、戴宗禄、汤树德、任友田、甘中和、陈必正、田怀信、谭忠福、钱德魁、黄邦林、李兴秀、瞿恒泰、陈高胜、邓茂胜、刘万安、潘起莲、周尚益、谭迪林、易正升、刘紫江、余廷发、胡国祥、胡福廷、袁咏怀等七十三名，均请以外委拔补，并赏戴蓝翎。

蓝翎府经县丞陈盛治，即选府经县丞王室潘，均请以知县不论双单月遇缺即选，并加五品衔。

湖北补用县丞黎锦翰，请以知县仍留湖北尽先补用，并加五品衔。

江西按察司司狱即补县丞林祖寿，请免补县丞，以知县仍留江西遇缺即补。

即选教谕杨文鹤，请以知县遇缺先选，并加同知衔。

即选训导杨咏春、成定康，均请以知县不论双单月遇缺即选；成定康并赏戴蓝翎。

即选训导黄泽，请加国子监学正衔。

即选县主簿杨恩澍，即选从九品余明珊、李寿荣，均请以县丞遇缺前先选，并加五品衔。

文生许维嵩，请以府经历遇缺即选。

江西补用从九品成传道、周翼朴，均请以县丞仍留江西遇缺尽先补用。

从九品衔夏致堡，请以从九品留于江西遇缺即补。

监生喻兆奎、夏献锟，均请以县丞不论双单月遇缺前先选。

廪生闵振瀚、左征，均请以训导不论双单月遇缺前先选。

五品军功周国恩，八品军功左世廷，均请以从九品遇缺即选。

即选未入流胡昌濡、朱德孚，均请以县丞不论双单月遇缺即选。

即选从九品万选，请给六品翎顶。

文童蔡时懋、姜景焜、黎明飏，均请以从九品不论双单月遇缺前先选。

花翎游击钟南英，请以参将遇缺尽先推补，并加副将衔。

花翎游击吴清亮，请以参将尽先推补。

蓝翎守备黄北海，请以都司尽先推补，并赏换花翎。

蓝翎守备衔千总王绍淇、宋有年，均请以都司留于湖南补用，并赏换花翎。

蓝翎守备徐春林，请以都司补用。

蓝翎千总李有元，请以守备拔补，并加都司衔。

蓝翎外委王克俊，六品军功梁以士，均请以千总拔补；梁以士并赏戴蓝翎。

蓝翎都司王树棠，请以游击升用。

蓝翎千总杨占春、王声扬，均请以守备尽先推补，并加都司衔。

蓝翎把总袁复春、郑五常、杨飞雄、李玉升、曹必洪、李良知、任佑璜、李荣贵、陈玉胜等九名，均请以千总拔补，并加守备衔。

把总朱永顺、杨升明，外委易光华、文光理、杨绍德、徐宏发，军功王宏才、朱万和、张有桂、王福廷、刘学纯、周庆龙、李华龙、杨德高、朱有得、邵福临、任锦廷、吴大桂、李如桂、马咸元、胡步清、李连升、王得友、何用斌等二十四名，均请赏戴蓝翎。

花翎补用游击黄少春，请以参将尽先推补，并加副将衔。

花翎都司喻可宗、何德劭，均请以游击补用。

蓝翎守备李良平、周绍濂，均请以都司尽先推补，并赏换花翎。

花翎守备袁有德，请以都司补用，并加游击衔。

蓝翎守备汤复春，请以都司补用。

蓝翎守备衔千总毛正明、喻春林，蓝翎千总张清云，均请以守备尽先拔补，并赏换花翎。

蓝翎千总张再兴、黄应春、黄锦环、谢临照、朱三和、张泽武等六名，均请以守备尽先拔补，并加都司衔。

蓝翎把总张晓林、李庆祥，蓝翎外委廖泰临等三名，均请以守备留于湖南拔补。

蓝翎把总易万程、杨意春、章日新等三名，均请以千总尽先拔补，并加守备衔。

千总衔把总谢文德，把总彭登翥、张大雄、周万俊等四名，均请加守备衔，并赏戴蓝翎。

蓝翎外委萧惠迪，请以千总拔补。

外委喻湘滨、蒋启亭、董史良、周龙光、刘宗武、董春林、张承烈、黄显章、王隆声、唐国荣、李桂庭等十一名，均请以把总拔补，并赏戴蓝翎。

军功李仁和、刘绍祥、李文质、喻光东、文钟麒、叶天清、刘先孝、张际高、成秉懿、曾绍元、周培仁、刘端绪、王杰仁、方良照、易明亮、吴春田、黄碧春、丁孝纯、潘文杰、刘传仪、张新良、黄义生、黄元吉等二十三名，均请以外委尽先拔补，并赏戴蓝翎。

军功张义举、张华良、徐名翘、喻桂春、杨春和等五名，均请以把总补用，并赏戴蓝翎。

即选主簿董绣堂，请以府经县丞不论双单月遇缺尽先前选，并加五品衔。

童生周金诺，请以未入流遇缺即选。

蓝翎即选州同张声恒，请以同知直隶州不论双单月遇缺即选，并赏换花翎。

蓝翎即选府经历罗佐清，请免选本班，以知县不论双单月遇缺即选，并加同知衔。

蓝翎守备齐兰礼，请以都司即补，并赏换花翎。

蓝翎都司衔守备彭材瑶，蓝翎守备王占鳌，均请以都司补用。

守备衔千总匡忠杰，蓝翎千总欧光保、雷光发，蓝翎把总欧隆光等四名，均请以守备拔补。

把总唐文麟，请以守备拔补，并赏戴花翎。

把总黄忠良，请以守备尽先补用，并赏戴蓝翎。

把总周世贞，请以千总拔补，并赏戴蓝翎。

蓝翎把总郑光龙、黄光涌，蓝翎外委张声记，均请以千总拔补，并加守备衔。

蓝翎把总罗朝松，把总李声嘉、饶全书等三名，均请以千总尽先拔补。

军功萧捷才、艾得胜，均请以把总尽先拔补，并赏戴蓝翎。

把总吴光星、黄以义、欧荣胜、张祖贵、罗兴隆、刘得兴、萧显辉，外委骆高升，军功黄全龙等九名，均请以千总尽先拔补，并赏戴蓝翎。

外委罗选天、汤玉得，军功吴镇湘、郑金麟、黄思芹、张声裕、陈树棠、罗贵略、谢天望、邓有宣、史家胜、张祖炳、曾义成、徐荣喜、李正元、徐宗泰、彭仁里、张声怀等十八名，均请以把总拔补，并赏戴蓝翎。

军功郭胜元、廖上湖、何秀宗、黄永礼、杜高春、李兴安、吴星普、李凤腾、陈义林等九名，均请以外委拔补，并赏戴蓝翎。

把总黄永南、饶玉星，军功林澄清、张声诘等四名，均请赏戴蓝翎。

总兵衔补用副将崔大光，请以总兵记名，请旨简放。

蓝翎即选知县喻德成，请以同知直隶州留于江西尽先补用，并赏换花翎。

花翎都司陈训华，请以参将尽先推补。

花翎守备胡家让、崔大成，均请以游击补用。

蓝翎守备朱德盛、崔大才，均请以都司补用，并赏换花翎。

蓝翎千总吴至琳，蓝翎千总衔把总冯启韶、曹茂鸿，蓝翎把总刘祥旺等四名，均请以守备拔补，并赏换花翎。

蓝翎把总段发桂、王发高、崔慈恬，蓝翎外委张绍龙等四名，均请以守备补用，并赏换花翎。

蓝翎把总何光珠，蓝翎外委杨庆福、谢白泉，蓝翎军功袁章禄、周庆贵、廖有发、张绍庭、陈才擅等八名，均请以千总补用，并加守备衔。

蓝翎把总邓象璜、朱顺兴，均请以千总拔补。

外委陈复兴、崔定魁，军功周世焜、萧芳佐、杨显德、崔大礼、何克宜、杨凤宗、周发荣、丁得胜、廖德胜等十一名，均请以把总补用，并赏戴蓝翎。

军功李孔球、段鸿彪、张鹤高、陈以贵、唐祖兴、詹恩修、陈贤书、崔大书、朱孔春、成昌义、李明通、段兴发、曹孟禄、李得有、邵儒班、何流玉、首炳禄等十七名，均请以外委拔补，并赏戴蓝翎。

军功曹桂元、陈才发、刘光孝、陈昌正、段多文、张寿理、曾传名、李茂梓、曾传开、朱德清、张忠贤、张贤贵、张世钧、李茂徕、王佑来等十五名，均请赏戴蓝翎。

即选训导王楚金，请以教谕不论班次遇缺先选，并加五品衔。

童生崔大经，请以从九品遇缺即选。

即选训导首启梁，请赏戴蓝翎。

蓝翎即选州同朱明亮，请以同知直隶州不论双单月遇缺即选，并赏换花翎。

花翎守备何德明，请以都司留于江西补用。

蓝翎千总刘承光，请以守备补用，并加都司衔，赏换花翎。

蓝翎都司衔守备熊正坤，请以都司尽先补用。

蓝翎千总杨元山，把总叶廷彪，均请以守备补用；叶廷彪并赏戴蓝翎。

蓝翎都司郭正荣，请加游击衔。

蓝翎守备李文杰，请加都司衔。

蓝翎把总朱连彪、范世兴，蓝翎外委朱名登，蓝翎军功黄登魁等四名，均请以千总拔补，并加守备衔。

蓝翎千总何凤鸣、何端始，均请加守备衔。

把总何朝兴、曾桂林、朱国明等三名，均请以千总拔补；何朝兴并赏戴蓝翎。

军功范贤珩，请以千总补用。

蓝翎外委朱尊贤、曾清远，均请以千总尽先拔补。

外委范贤虎、范贤高、范秀喜、范秉诚、朱盛隆，军功何得龙、曹必胜、范贤璜等八名，均请以把总拔补，并赏戴蓝翎。

把总王得胜、朱上林，外委何再发、吴得福、朱得彪、朱名魁、李郁文，军功朱作先、何高贤、钟得胜、朱成名、曹玉龙、范继龙等十三名，均请赏戴蓝翎。

军功何洪彪、何吉秀、胡日明、袁其德、袁初高、黄金发、何得标等七名，均请以外委尽先拔补，并赏戴蓝翎。

五品顶戴即选训导范羲驭，请以知县留于江西补用。

文生朱奎文，请以主簿选用。

廪生陈修，请以训导遇缺即选。

监生陈鸿藻，请以从九品即选。

花翎游击衔都司黄有功，请以参将尽先推补。

蓝翎守备潘正泰，请以都司尽先补用，并赏换花翎。

蓝翎把总颜邦芳，蓝翎外委黄宏茂，均请以千总拔补，并加守备衔。

蓝翎把总邓俊才、邱星田，均请以千总尽先拔补。

蓝翎外委陈有元、张春和，均请以千总补用；张春和并加守备衔。

蓝翎外委吴有章、舒定泰、何荣华、陈定泰、刘后兴、周得亮，五品军功外委胡有胜等七名，均请以千总拔补；胡有胜并赏戴蓝翎。

外委舒立顺，军功冯正泰、唐裕后，均请赏戴蓝翎。

外委罗洪章、徐有元、周得仲、粟正泰，军功凌春台、黄搢廷、江福星、夏奉朝、冯定祥、黄金林、孙裕源、孔三锡、刘方才、裴星胜、周富棠、吴清东、杨三胜、张新胜、陈有贵、易国志、彭正廷、王有德、黄明忠、苏有庆、马文彬、黄金胜、周星南、曾春槐、黄建忠、林有胜、聂克俊、张星元、黄有升、萧定国、鲁其昌、熊正南等三十六名，均请以把总拔补，并赏戴蓝翎。

即选训导王运钧，请以知县不论双单月遇缺即选。

花翎副将衔参将眭金城，请以副将尽先推补。

花翎守备张人和，请以都司推补，并加游击衔。

蓝翎都司雷永清，请赏换花翎。

蓝翎守备殷作，请加都司衔，并赏换花翎。

蓝翎千总刘忠武、陈上达、旷泰山、丁有光，蓝翎把总廖得麒，蓝翎五品军功刘质彬等六名，均请以守备尽先补用。

把总董得和，请以千总拔补，并加守备衔，赏戴蓝翎。

蓝翎把总张有德、栗文申、周万胜、尹吉祥、谭明贵，蓝翎外委周正太等六名，均请以千总拔补；张有德并加守备衔。

把总杨玉贵，外委萧佑飞，均请以千总拔补，并赏戴蓝翎。

外委袁上连、李明先、朱成武，军功左兰桂等四名，均请以把总尽先拔补，并赏戴蓝翎。

军功萧声贵、程洪章、易忠明、何正国、姜南山、何本德、陈荣华、王先仑等八名，均请以外委尽先拔补，并赏戴蓝翎。

童生余世樽，请以从九品不论双单月遇缺即选。

花翎都司章荣先，请加游击衔。

蓝翎守备章永胜，请加都司衔。

蓝翎千总李锦棠，请以都司补用。

蓝翎千总陈万友、周世祥，均请以守备补用。

蓝翎把总易万胜，蓝翎外委谢德祥，均请以千总归湖南拔补。

军功吴新顺，请以把总归湖南拔补，并赏戴蓝翎。

军功颜永胜、刘馥桂、杨三胜、周荣魁、赵玉亭、李定春、顾义胜、贺定贵、谢恒胜等九名，均请以外委尽先拔补，并赏戴蓝翎。

花翎游击衔都司李世颜，请以参将尽先推补。

蓝翎守备衔千总李镇南，请以都司补用。

蓝翎外委江龙瑞，请以千总尽先拔补，并加守备衔。

蓝翎把总孙洪斌、张定元，均请以守备尽先拔补。

把总程萃夫，请以千总补用。

军功杨耀盛、言有元，均请以把总补用，并赏戴蓝翎。

军功何廷万、袁子龙、杨忠和、符兴胜等四名，均请以外委补用，并赏戴蓝翎。

外委朱桂林，请以把总拔补，并赏戴蓝翎。

花翎湖南补用副将王开琳，请加总兵衔。

花翎湖南补用副将丁长胜，请以总兵记名，请旨简放。

花翎湖南补用副将王明辉，请赏给该员祖父母、父母两代封典。

花翎参将邓荣达、龚隆贵，均请以副将补用。

花翎参将赵仁和，请加副将衔。

花翎参将衔游击莫坤和、罗瑞山，均请以参将补用。

花翎湖南补用游击陈清泰，蓝翎湖南补用游击陈隆兴，均请以参将仍留湖南补用。

花翎游击衔都司萧明声，蓝翎游击衔湖南补用都司陈寅，均请以游击留于湖南补用，并加参将衔。

蓝翎湖南补用游击杨春和、颜焕楚、谭邦连、刘义胜等四员，均请加参将衔；杨春和并赏换花翎。

蓝翎游击衔湖南补用都司李竟成，花翎都司曾聚贤，蓝翎都司吴万胜、彭长泰、周万和、葛南世、林得胜、文任重、易谷方、杨毅盛等十名，均请以游击尽先补用。

花翎都司衔守备罗畴范，蓝翎都司衔守备萧万顺、赵盛国、陈国钺、王福昌等五名，均请以都司尽先补用，并加游击衔；萧万顺并赏换花翎。

蓝翎都司衔守备熊长清、孙南尔，花翎守备李化胜、曾昌元，蓝翎守备罗舜征、王开气、罗廷辉、曹思友、陆春祥、王诗云等十名，均请以都司尽先补用。

蓝翎守备谢敦福、刘占华、李世福、王俊久、颜汉云、刘万清等六名，均请加都司衔。

蓝翎守备衔千总朱义和、苏有庆、苏怀徽、谢凤仪、傅青发、胡定昭、黄义荀、蓝万成，蓝翎千总彭正万、彭有亮等十名，均请以守备拔补，并加都司衔。

蓝翎守备衔千总刘象贤、彭龙香、陈胜辉、杨大亨、潘明城，蓝翎千总蒋日新、喻康城、葛镇郊、黄羽习、钟兴发、易得贵、阳仁堂、黄长泽、毛上胜、谢友明、刘义胜、喻先云、李湘汉、周凤翔、张领胜、廖有贵、谢培青、赵桂连、丁元吉、左荣贵、贺章彬、彭冈翔、汤有光、万杞临，蓝翎把总钟邦林等三十名，均请以守备尽先拔补。

蓝翎千总王情逸、曾义和、龙作彬、钟宝臣、杨必耀、刘光泰、钟宣晋、张九高、彭俊学、田顺祥等十名，均请加守备衔。

蓝翎把总李定胜、丁松龄、刘正伦、陈荣和、周高照、谢仁光、漆长兴、萧长发、陈吉元等九名，均请以千总拔补，并加守备衔。

把总梁光辉、黄国华、龙明发、舒万泰、尹定贵、曾复礼、李广载、周邦富、杨富春、林仁瑞等十名，均请以千总拔补，并赏戴蓝翎。

把总王起贵、邹福田，均请赏戴蓝翎。

经制外委万福堂、尹祥发，外委刘金福、罗启贵、杨瑞庭、彭楚德、王溪林、王洪盛、罗楚胜、刘有富、喻柏华、傅忠义、刘义诚、凌洪江、黄永隆、王文秀、彭国瑞、周步侯、李清升、刘维友、文必喜、刘修和、李福田、王贵昆、王长春、丁粹亭、曾世美、谢全日、钟智山、陈临庄、陈凤祥、古国忠、陈瑞堂、郭万杰、杨大熏、袁禄云，军功赵益和、曹荣贵、李盛玉、魏承泰、魏承瑞、张名扬、王定胜、谭福胜、唐克昌、江其祥、蒋光辉、李平章、沈星彩、寻巨涛、罗文秀、杨树春、刘定忠、熊高华、雷楚元、傅以周、徐桂馥、金得荣、李化仁、谭玉明、萧祥春、邵元凤、朱增福、喻吉昌、朱得贵、冯振南、滕云山、曾长义、李鸣凤、文长林、卢先玉、彭迎春、龚尉标、方贵凌、沈得胜、黄永胜、喻楚胜、江道生、萧得元、李光辉、周全义、胡相元、李春元、林忠海、李友良、刘得喜、曹友龄等八十七名，均请以把总拔补，并赏戴蓝翎。

军功陈清彪、伍行镒、张声彩、张景春、黄维学、潘胜辉、龚玉堂、黄顺贵、徐云发、丁龙化、彭顺发、彭立和、杨百万、丁福胜、唐青云、谢吉祥、杨得桂、杨复胜、赵得升、邹大有、胡拔湘、李训江、喻仁庭、萧海鳌、谢云义、萧益高、喻礼斋、曾和山、邓拔忠、殷瑞昌、周名才、欧春和、刘文德、钟世才、周兰桂、罗启云、刘梓武、夏南山、刘连芳、周声腾、章恒山、胡世元、陈能学、张友朋、贺光明、陈维胜、刘坤茂、钟义胜、蒋宜春、周知华、周凤友、钟德高、陈连升、康仁方、杨恒卿、邹友仁、康奉日、曾吉魁、邹以政、邹瑞堂、曾复胜、曾甫湘、刘得清、汤仪信、邹迎祥、赵玉光、胡生魁、周永胜、曹光胜、谭承烈、何桢祥、曾加胜、陈文秀、陈昌和、龙仁和、张有元、张万和、廖连峰、魏复胜、江正明、巫得胜、曹馨望、李富春、胡良贵、黄昆仑、胡俊期、凌忠希、宋绍贵、贺玉林等八十九名，均请以外委拔补，并赏戴蓝翎。

蓝翎把总沈青山、陈永胜、苏复忠、曹正贵、朱朝元、王文朝、胡碧云、赵荣升、龚华峰、李邦达、王显荣、谭光辉、罗美泗、唐家声、陈文胜、杨松九、刘瑞堂、田本立、朱夔府、彭中华、萧荣发、谢仁祥、罗益廷、成正斋、彭万清、吕文胜、成定有、谭理义、熊友朋、王文汉、罗金鹏、潘晓堂、李湘桂、廖恒丰、张清早、申维善、谢岳洲、赵以忠、彭国政、彭福堂、喻碧良、刘致胜、夏清海、沈煦阶、彭有年、陈荣贵、刘亮彩、潘如扬、阳支宗、黄忠和、贺吉祥、朱锦胜，把总宋庆才、王文贵、彭义和、沈呈样、罗廷昌、沈耆胜、周必林、刘焕南，蓝翎外委王如春、魏友盛、龚在胜、朱连芳、凌定国、蒋重阳、曾先达、吴恒贵、解尚林、王奉兴等七十名，均请以千总拔补。

花翎即选道王开来，请加盐运使衔。

即选知县张鉴南、魏承显，均请加同知衔。

即选府经历县丞潘谟，即选府经历王开煦，均请免选本班，以知县遇缺即选。

五品顶戴即选从九彭文定，请免选本班，以县丞遇缺即选，并赏戴蓝翎。

即选未入流葛青，请免选本班，以县主簿遇缺即选。

从九衔成道远，文童王宗丞、贺炳钰、彭先仁，均请以从九品遇缺即选。

蓝翎守备衔千总马德顺，请以都司尽先推补，并加游击衔，赏换花翎。

补用游击杨芳桂，请以参将尽先补用，并加副将衔。

蓝翎千总周金品，请以都司尽先补用。

都司高连胜，请加游击衔。

守备衔千总杨世俊，请以都司补用，并赏戴花翎。

蓝翎守备衔把总谢为翰，请以守备补用，并加都司衔，赏换花翎。

五品军功尽先千总李贵寿，请以都司归于两江督标补用，并赏戴花翎。

蓝翎把总张会元、韩进智，均请以守备尽先补用，并赏换花翎。

把总陶洪升、马德中，均请以守备尽先补用，并赏戴蓝翎。

军功李锦堂、何文德、罗绍成、李贵龙、布天爵、王应山、彭泰山、谢徽典、张仲春、刘开绍，武生张云龙等十一名，均请以把总拔补，并赏戴蓝翎。

守备衔千总向炳，请以守备尽先拔补。

蓝翎守备朱亮清，请以都司补用。

守备衔千总孙友华，千总彭有胜，均请以守备补用。

蓝翎把总杨永昌、喻正南、吴开运，把总张志玉、祝士亮等五名，均请以千总尽先补用，并加守备衔。

蓝翎外委谢复云、陈茂旺、刘万升、裴思朝等四名，均请以千总尽先补用。

外委黄连奎、卢大邦，均请以把总补用，并赏戴蓝翎。

军功杨天邦、邵得胜、贾文华、段秉元、张得志等五名，均请以外委尽先补用，并赏戴蓝翎。

蓝翎守备衔千总钟开仁、王洪熙，均请以守备尽先补用，并赏换花翎。

选用从九品黄用宾，请免选本班，以县丞不论双单月遇缺即选。

文生王炳渠，请以从九品归部尽先选用。

蓝翎守备闵显亮，请加都司衔。

守备衔千总孙连胜，请以守备仍留江西补用。

把总李益茂，请以千总仍留江西拔补。

把总余德彪，请以守备留于江西补用，并赏戴蓝翎。

蓝翎守备衔千总张福元，请加都司衔。

军功张万葵、余国馨，均请以外委拔补，并赏戴蓝翎。

蓝翎守备李济元，请以都司归安徽补用，并赏换花翎。

蓝翎即选同知朱焕文，请赏换花翎。

六品军功詹惟杰，请以从九品归部即选。

文生汪汝昌，请以县丞不论双单月即选。

蓝翎知县吴泽，请以同知遇缺尽先选用。

即选直隶州州同举人王凤喈，请以通判不论双单月遇缺即选，并加五品衔。

廪贡生徐云骧，廪生华玉成，均请以训导不论双单月遇缺即选。

文生孙钰，增生程云路，监生柴占元等三名，均请以县主簿不论双单月遇缺即选。

五品军功即选从九品袁闻柝，请以府经历不论双单月遇缺先选，并赏戴蓝翎。

五品军功李全福，请以从九品遇缺尽先选用。

监生江日章，文童何声和、王孚元等三名，均请以从九品遇缺即选。

188．遵旨筹议五省合力会剿先陈大概情形折 ⁽¹⁾ 十二月二十九日

奏为遵旨筹议五省合力会剿先除〔陈〕大概情形，仰祈圣鉴事。

咸丰十一年十二月初一日承准议政王军机大臣字寄：咸丰十一年十一月十六日奉上谕：“侍郎宋晋奏通筹东南大局情形，饬川楚江皖五省督抚会剿粤寇一折”等因。钦此。跪读之下，仰见圣主轸念东南，亟图绥靖之至意，钦佩莫名。伏查粤匪自咸丰二年窜扰湖南、湖北，遂由长江直下，陷安庆，据金陵，自后日益滋蔓，于是皖南北及江西各郡属蹂躏殆遍。上年苏、常失守，今复肆逞浙中。屈指用兵十〈年〉，糜饷数千万，而贼势益炽，蔓延益广。诚如圣谕，若不迅图大举扫穴擒渠，筹饷筹兵迄无了局，侍郎宋晋所陈五省合力会剿之议诚为有识。奴才与前抚臣胡林翼亦曾筹议及此，徒以安徽全省糜烂，江西、湖南时被贼扰，防剿不惶。四川土寇方兴，湖北东攻安庆、兼顾江西、南援湖湘、西防巴蜀，亦复时形支绌。原拟俟安庆克复，湖北肃清后从长计议，务求剪除枝蔓，铲削根株。

今宋晋所陈贼众我寡，贼饱我饥。贼众则易分，我寡则不能遽分，贼势日强，我师日弱，均属实在情形。其曰不必另筹兵而兵无不足，不必另筹饷而饷无不足。力分而见绌，以合而见盈，其意盖主养有用之矣。节糜费之饷则兵饷皆归实用，即增兵而饷可足数足敷。

今各省所养之额兵，自军兴以来以其疲，酌另募能战之勇助之。日久勇多于兵，额兵几置不用，而饷数如故也。募勇之中亦有强弱之不齐，其强者一人可抵数人之用，其弱者数人不足当一人之用。贼至而弱者溃败，然更以强者为之，仅而获济，其所损已多。又东击则西窜，此衰则彼盛。一省紧急，临近之省不能不防。防之日久，此省之贼复窜至彼省，则彼省之临近者又复设防。是一省有贼，数省用兵，剿者自剿，防者自防。故数省之兵终不能剿一省之贼，所谓耗散于无形之地，糜费于不可究诘之中者也。

诚能五省合而为一，养有用之兵，节糜费之饷，通力合作，互相济助。裒多益寡，挹彼注兹，缓急有无，从容调剂，则进剿之师、援应之师、留防之师皆一气联络，如常山之蛇，首尾相应，手足头目，左右咸宜。或合攻、或夹剿，或分道以围之、或多途以困之。贼之所至常四面受敌，则贼势日蹙，我势日舒。此〈力〉分见绌、力合见盈之说也。即以楚北言之，咸丰三四年间每月兵饷不过八九万至十万而止，五六年后渐增至十余万二三十万。盖其时援江西、攻九江、救湖南、剿安徽，以一省之力办三四省之事，而安徽省首尾四年所费尤巨，今则养兵至水陆六七万人，月饷至四十余万两。各省以为湖北资力有余，不知其左绌右支之苦。故昔者尚有零星协济之饷，今则绝无，两年以来积欠兵饷至四百数十万之多。又值江浙沦陷，商贾不通，四川寇乱，盐贩稀少，厘金盐课大为亏绌。出款日增，进款日减，以致拮据不敷，屈指明年，万难支拄。假令湖北自保封圻，置江西、湖南、安徽之事于不顾，则五六年来必大有赢余；假令早为合力之举，则湖北所用亦不至若是之多。是湖北之累，其病在分。诚如所云，受济者未必能足，济之者已觉告疲。与其分济而各有所难，何如合力而各无不足者也。

奴才昕夕筹思，窃见东南大局岌岌可忧，必当及早图维扫除毛贼，若因循日久，各省筹防筹剿财力日益艰难。下游之寇势日张，上游之兵饷日蹙，更将何以为计！两江督臣曾国藩奉命以来不惶朝夕，徒以兵单饷绌未能大举东征，顾增兵增饷实非一省之力所能为，而五省合力又虑有妨各省防剿之事。故必合五省之战守兼筹，务使兵与饷皆宽有余地，然后进剿应援防守，庶可计出万全。奴才遵即恭录谕旨并抄侍郎宋晋奏稿，飞咨曾国藩及各省督抚，更以文函剀切筹商。惟念五省之中以四川所为最多，次则江西，次则湖北、湖南，以安徽为最苦。现四川寇盗未平，湖南边警方亟，江西窜贼甫退，安徽凋敝之余，其留省防堵之兵实额若干，其所入之数本省应支外，可解济东征之饷若干，皆未能深悉，若均钦遵谕旨如议办理，即将每月某省准解银若干两，共计月饷若干两，可养劲兵若干名，应由各省督抚臣妥速议定。

复奏又闻浙江贼势猖獗，杭州危在旦夕，则全省糜烂，与江苏连成一片，贼之资力更胜于前。今昔情形不同，恐东征五万之师亦需增益，闻江苏办关税、厘金、捐输等款所入尚饶，似宜力筹济助。应请敕下江苏巡抚臣与上游五省一并合力，务成大举，为一劳永逸之计。

奴才等反复筹商，不难于合力剿贼而难于合力筹饷。饷不应手，徒托空言，亟应各省众志一心，破除畛域之见，方于事有实济。除东征事宜及合力筹饷各章程，统俟曾国藩及各省议定复到后，再行详细复奏外，所有遵旨筹议大概情形，理合先行缮折驰陈，伏乞皇上圣鉴训示。谨奏。

咸丰十一年十二月二十九日议政王军机大臣奉旨。钦此。

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩、李续宜领衔具奏。日期为奉旨之日。

189．遵旨会商防剿苗逆情形折 ⁽¹⁾ 十二月二十九日

奏为遵旨会商防剿苗逆情形，恭折复奏，仰祈圣鉴事。

窃奴才等迭准部咨议政王军机大臣字寄：咸丰十一年十月十六日奉上谕：“昨日据官文等奏，遵派成大吉等统率马步官军驰往霍山、六安地方择要驻扎，与寿州联络声势”各等因。钦此。又迭奉圣谕：“苗沛霖应剿应抚，着官文、曾国藩、彭玉麟、李续宜妥为商办”等因。钦此。又咸丰十一年十月二十五日奉上谕：“前因苗沛霖攻破寿州，剿抚情形迭经谕令官文等，妥为商酌办理”等因。钦此。仰见圣心忧劳，顾念大局之至意。奴才等跪诵之余，钦佩莫名。

窃以苗逆包藏祸心，倾危反侧，实属罪大恶极，陷寿之后，犹复挟制翁同书，诡言求抚，借为缓兵之计，亟宜暴列罪状，殄灭凶渠，以申天讨。臣续宜前已将应剿情形，恭折复奏在案。奴才官文因川匪窜据来凤，上浙情形吃重。刘岳昭一军原系入川之师，克随州后，已饬其顺道驰往剿办，虽经骆秉章催调赴蜀，尚须来凤事竣方能遄行，且楚北襄、枣、随、幸原件如此。各郡县，豫捻不时窥伺，亟应力筹捍御而顾之。是道各路防师碍难抽调，即驻扎霍、六之成大吉、萧庆衍、蒋凝学等军，一以屏蔽鄂疆门户，一以防守六安。使苗党慑我军威，借得解散胁从，剪其羽翼，惟各处留防，以致兵力未厚，则难遽行前进。多隆阿一军留防桐、舒、三河，已商同相机窥取庐州，先清皖北，只以备多力分兵力□敷。前经派员回楚，添募勇丁，尚未成军。又曾国荃自克无为、运漕东关等处，在在皆须设防，近攻巢县，贼溃而复聚，因遽难分兵守御，节节进剿，业经臣国藩饬令回湘添募勇丁，尚未到皖。臣玉麟部下向止水勇，别无陆路之兵。近因杨载福请假回籍，尚未来营，长江天堑，暂臣玉麟统筹兼顾，碍难远离。此楚皖各军现在分别防剿之实在情形也。

奴才官文、臣国藩等往返函商，决计剿苗，特是进兵机宜关系大局，不敢不通盘筹划，以期慎密，方操胜算。就此时地势、贼情、行军，次第细加审查，自应以全力先剿发逆。皖北发逆一清，则苗势已孤，剿办亦易为力。盖讨叛之义，在明顺逆而不争强弱；用兵之道，在审全局而不尚近功。拟俟多隆阿抽拨劲旅，图复庐州，曾国荃募勇回皖，窥取和、含。□北稍清，使发、捻二逆无由勾结，则我军声威倍振，即当饬令成大吉等各军会剿苗逆，直捣下蔡，进夺正阳，合围寿州，务期歼厥渠魁，并即分师东征，合谋扫荡，俾金陵、苏、常克期得手，以仰伏皇上轸念大局之至意。所有奴才等会商防剿苗逆缘由，谨会同帮办军务荆州将军多隆阿，缮折由驿六百里复奏，伏乞圣鉴训示。谨奏。

咸丰十一年十二月二十九日议政王军机大臣奉旨。钦此。

————————————————————

(1)  此件据台湾“故宫博物院”《先正曾国藩文献汇编》补，由官文、曾国藩、彭玉麟、李续宜领衔具奏。日期为奉旨之日。

人名索引

二　画

丁　纯

丁　峻

丁　瀚

丁大文

丁万胜

丁上达

丁义方

丁义辉

丁元吉

丁云华

丁友封

丁长发

丁长胜

丁文彬

丁允生

丁龙化

丁东阳

丁邦泰

丁有光

丁有贵

丁贞创

丁向阳

丁全胜

丁庆馀

丁寿山

丁志南

丁志敏

丁孝纯

丁时发

丁怀德

丁际盛

丁松龄

丁国太

丁国栋

丁和宝

丁泗滨

丁宗清

丁绍华

丁春和

丁栋才

丁保元

丁胜元

丁胜堂

丁洪胜

丁洪祺

丁逢春

丁高才

丁得胜

丁得盈

丁鸿胜

丁望钦

丁登云

丁朝栋

丁富华

丁道林

丁福胜

丁粹亭

卜世友

卜世鳌

卜先兆

卜宗报

卜鲁斯

三　画

于义山

于胜宝

于得胜

于献廷

万　选

万三桂

万天成

万云衢

万友胜

万化林

万方田

万玉山

万本怀

万有胜

万存喜

万成煌

万成藻

万全升

万全胜

万守业

万守根

万安国

万兴标

万杞临

万克昌

万谷瑞

万良王

万启芳

万启琛

万奇峰

万忠太

万国栋

万昌喜

万金山

万怡香

万荣华

万品文

万逢时

万得元

万得胜

万湖美

万楚兴

万福堂

才宇和

义　泰

卫启发

习世林

马　桂

马三舞

马山益

马开意

马元喜

马友山

马中立

马长发

马长胜

马文元

马文彬

马文梦

马玉恒

马玉堂

马玉衡

马世连

马世望

马占彪

马白眉

马有松

马成元

马廷寅

马先松

马先贵

马先益

马先能

马兴发

马寿华

马志俊

马怀珍

马松林

马金玉

马金胜

马征麟

马定邦

马定国

马宜禄

马春华

马咸元

马映湘

马思永

马昭万

马复震

马胜奎

马胜泰

马胜福

马峻英

马凌霄

马祥辉

马骏发

马骏英

马盛德

马得胜

马维纲

马期才

马森林

马朝龙

马尊山

马裕修

马登云

马登富

马瑞廷

马鹏程

马福申

马德中

马德纯

马德和

马德顺

四　画

瓦尔登额僧格

王　丹

王　灼

王　顺

王　峻

王　超

王　錱

王　镛

王九畴

王三友

王三玉

王三星

王三禄

王士奇

王士标

王大才

王大有

王大昌

王大明

王大相

王大股

王大胜

王大猷

王大儒

王万华

王万春

王万铭

王万隆

王才民

王上达

王义和

王义洪

王义益

王义堂

王义富

王久馀

王久清

王广银

王小顺

王开气

王开化

王开来

王开琳

王开煦

王天贵

王天保

王元兴

王元明

王云友

王云魁

王太山

王太和

王友才

王友元

王友华

王友亮

王友高

王友祥

王友得

王日修

王见隆

王仁才

王仁昌

王仁和

王仁智

王升有

王长发

王长青

王长春

王长胜

王长喜

王公卿

王丹桂

王凤义

王凤兴

王凤池

王凤春

王凤喈

王文汉

王文礼

王文远

王文秀

王文定

王文玮

王文贵

王文选

王文宽

王文朝

王文富

王文魁

王方来

王方贵

王为美

王心胜

王以洪

王以宽

王书柏

王平西

王平政

王玉良

王玉群

王玉麟

王可陞

王正开

王正太

王正友

王正礼

王正枝

王正明

王正隆

王正藻

王世田

王世仪

王世发

王世贵

王世科

王世泰

王世桂

王世海

王世维

王本实

王东山

王东元

王东汉

王东华

王占春

王占胜

王占魁

王占鳌

王申耀

王生祥

王印腾

王仕林

王汉章

王兰桂

王立武

王礼安

王礼庆

王礼周

王永宗

王永贵

王永顺

王永胜

王永祥

王永清

王永奠

王永福

王必达

王必胜

王必高

王必超

王加益

王加富

王对朝

王司丙

王发三

王发云

王发顺

王发高

王发隆

王邦举

王吉章

王芝英

王芝顺

王臣圭

王在池

王有才

王有升

王有本

王有明

王有信

王有胜

王有章

王有龄

王有德

王存支

王成才

王成章

王光业

王光林

王光明

王光南

王光烈

王光喜

王光辉

王光耀

王廷秀

王廷贵

王廷湘

王先仑

王先群

王传坤

王传贵

王伦先

王华山

王华云

王华国

王自发

王会友

王全孝

王名庄

王名胜

王名滔

王名魁

王名德

王庆吉

王庆宝

王庆春

王庆奎

王庆盛

王庆隆

王庆德

王安槐

王兴云

王兴友

王兴发

王兴明

王如茂

王如春

王观陶

王寿田

王寿祺

王远成

王远和

王远清

王运钧

王志和

王志魁

王声扬

王花林

王芳庭

王芳祝

王更发

王克昌

王克明

王克俊

王克胜

王来桂

王连升

王呈羲

王时中

王秀柏

王秀泰

王秀棣

王延年

王佐才

王佑五

王佑来

王迎和

王亨云

王应山

王应允

王应兴

王宏才

王宏亮

王宏哲

王良发

王良怀

王良俊

王启才

王启周

王启明

王启胜

王君选

王武税

王武超

王青云

王者香

王其宗

王其顺

王茂兰

王茂林

王茂胜

王茂清

王杰仁

王松林

王松亭

王松柏

王雨春

王卓元

王卓云

王虎臣

王尚武

王国正

王国达

王国志

王国顺

王国炳

王国胜

王国勇

王国桢

王明山

王明友

王明光

王明柯

王明思

王明亮

王明高

王明辉

王明魁

王明德

王忠义

王忠和

王忠贵

王忠俊

王忠祥

王鸣凤

王锡茂

王季和

王季康

王岳山

王念二

王金山

王金开

王金龙

王金榜

王金鼎

王采藻

王周盖

王泽有

王宝彰

王宗之

王宗玉

王宗丞

王宗余

王宗林

王宗诚

王宗高

王宗强

王定升

王定邦

王定胜

王定清

王定储

王定禄

王官思

王诗云

王建勋

王承业

王承赞

王绍淇

王春见

王春兰

王春发

王春华

王春林

王春和

王春旸

王荣书

王荣华

王荣前

王荣春

王树棠

王南山

王南廷

王显荣

王贵发

王贵林

王贵昆

王贵春

王贵瑶

王思耀

王品发

王品高

王勋达

王钟麟

王笃忠

王秋林

王香廷

王香柏

王香倬

王复礼

王顺友

王顺曾

王顺喜

王保和

王俊兴

王俊臣

王俊杰

王俊贵

王俊隆

王衍庆

王胜云

王胜友

王胜南

王胜益

王胜清

王胜喜

王亮胜

王亮益

王庭芳

王庭秀

王恒山

王恒发

王炳甲

王炳贵

王炳星

王炳渠

王炳焜

王洪升

王洪亮

王洪盛

王洪得

王洪熙

王前程

王室藩

王祖当

王祖祥

王祖德

王泰山

王载光

王起贵

王获胜

王桂林

王桂斌

王振德

王哲汶

王晓山

王馀庆

王积懋

王高志

王高林

王高明

王高盈

王高峰

王高照

王浚川

王益胜

王益清

王家良

王家寿

王家瑞

王家福

王继述

王理堂

王培安

王梓田

王梦龙

王梦龄

王得友

王得升

王得龙

王得名

王得科

王得胜

王得魁

王象贤

王章福

王情逸

王惟麟

王清云

王清华

王清和

王清胜

王鸿业

王鸿年

王隆声

王隆辉

王维友

王维其

王维效

王维德

王绵长

王喜春

王喜贵

王喜翼

王萼楼

王敬臣

王敬思

王森林

王乾纶

王朝宗

王朝方

王朝治

王朝武

王朝纶

王朝结

王朝家

王朝增

王紫明

王鼎武

王遇隆

王善苏

王奠安

王敦富

王裕成

王裕春

王裕海

王登宝

王瑞忠

王瑞征

王楚华

王楚材

王楚金

王楚胜

王楚益

王楚南

王楚辉

王槐圃

王锦章

王愈胜

王新盛

王意德

王源秋

王源泰

王溪林

王福山

王福太

王福成

王福廷

王福茂

王福昌

王福荫

王福胜

王福泰

王福祥

王福堂

王福彬

王嘉禄

王端立

王韶光

王澍生

王燕山

王镇京

王镇楚

王德友

王德佑

王德和

王德洋

王德亮

王德荣

王德胜

王德益

王德清

王德祥

王德堂

王德盛

王德斌

王德榜

王遵山

王履谦

王翰文

王攀桂

王耀荣

王耀鼎

王麟升

韦友顺

韦以凤

韦以成

韦以琳

韦世华

韦志英

韦志俊

韦志滨

韦尚爵

尤士贵

尤大缙

车福太

仇宏胜

仇星恒

仇复胜

仇象环

毛万春

毛上胜

毛云翔

毛友亮

毛文珍

毛正国

毛正明

毛圣洋

毛发喜

毛成美

毛安邦

毛连科

毛启贤

毛其祥

毛荣升

毛荣发

毛俊臣

毛洪泰

毛昶熙

毛振翼

毛得贵

毛得胜

毛鸿亮

毛鸿宾

毛棋珍

毛惠德

毛煜和

毛德元

毛德武

毛德胜

毛翰廷

牛永凤

牛根祥

牛得胜

长　春

乌明阿

乌尔贡扎布

乌尔卿阿

卞明万

卞洪亮

文　芳

文　祥

文　煜

文九和

文三元

文万才

文万英

文开甲

文开点

文元堂

文云胜

文太和

文长林

文从柏

文为政

文以成

文龙祥

文必喜

文邦发

文在南

文有才

文成学

文光理

文先丙

文庆元

文守广

文佐清

文任重

文华泰

文如新

文青山

文明贵

文国宾

文明德

文季锦

文质彬

文定期

文春和

文荣志

文荣贵

文柏从

文树发

文钟麟

文钦友

文禹商

文胜友

文胜祥

文恒山

文祖迪

文祖烈

文泰胜

文致和

文彩辉

文席珍

文益胜

文祥峰

文盛辉

文得明

文得朝

文维新

文朝清

文辉南

文裕后

文裕胜

文福廷

文福春

文德昌

方　燮

方　瀛

方　瀚

方丈林

方万胜

方元富

方中有

方玉山

方有才

方光烈

方向先

方名卿

方秀林

方良照

方启有

方启寿

方松林

方林昌

方明俊

方忠有

方典才

方国义

方金林

方泗高

方孟传

方春和

方政和

方荣盛

方相恒

方贵凌

方胜山

方砺金

方容舟

方祥应

方骏谟

方继中

方雪昌

方得成

方得贵

方得胜

方跃礼

方焕升

方鸿辉

方福田

方德胜

方耀先

邓　解

邓　福

邓广胜

邓三元

邓三峰

邓士林

邓大有

邓大钦

邓万乐

邓万年

邓万林

邓万胜

邓义元

邓习洛

邓元发

邓元魁

邓云贵

邓云彪

邓云福

邓太望

邓太楠

邓友仁

邓友胜

邓少云

邓长青

邓长里

邓仑奂

邓文才

邓六十

邓为忠

邓心和

邓以洪

邓玉林

邓玉和

邓玉胜

邓正太

邓正华

邓正兴

邓正清

邓世太

邓世利

邓可礼

邓龙珠

邓平江

邓东海

邓占武

邓占标

邓业良

邓汉贵

邓训诰

邓永发

邓永茂

邓永松

邓永和

邓必中

邓必胜

邓礼清

邓发苏

邓发明

邓芝益

邓芝禄

邓有才

邓有光

邓有松

邓有和

邓有胜

邓有宣

邓光发

邓光廷

邓光辉

邓贞祥

邓廷升

邓先魁

邓先耀

邓伦益

邓华山

邓华林

邓兴贵

邓兴隆

邓汝霖

邓志清

邓连邦

邓秀枝

邓含章

邓初华

邓良荣

邓良贵

邓良富

邓青云

邓其璀

邓若兰

邓茂胜

邓英轩

邓林普

邓林楷

邓拔忠

邓尚先

邓忠良

邓忠泰

邓忠聘

邓国振

邓国清

邓明助

邓明清

邓呜凤

邓宝显

邓宗献

邓建发

邓经纶

邓荣发

邓荣达

邓荣贵

邓树森

邓显祥

邓思维

邓贵二

邓贵华

邓贵林

邓复胜

邓顺泽

邓俊才

邓胜彩

邓胜祥

邓炳盛

邓洪裕

邓积柏

邓逢汉

邓浙逵

邓益美

邓梓林

邓得元

邓得武

邓得胜

邓象璜

邓章万

邓章龙

邓清元

邓隆合

邓敬廷

邓惠南

邓道发

邓裕逢

邓椿林

邓楚才

邓鹏程

邓福祁

邓福惠

邓聚宝

邓德芳

邓儒生

双　林

孔三胜

孔三锡

孔广应

孔元昌

孔吉清

孔安仁

孔如成

孔松林

孔宽发

孔裕恒

孔馥星

尹三云

尹友章

尹长太

尹长兴

尹长清

尹月山

尹正述

尹正明

尹必贵

尹吉祥

尹芝文

尹先相

尹华魁

尹庆廷

尹兴隆

尹连升

尹步升

尹岐山

尹秀名

尹良才

尹启杰

尹启健

尹坤山

尹茂才

尹茂兰

尹松友

尹昌柳

尹昌景

尹忠喻

尹宗维

尹定发

尹定贵

尹官发

尹绍琴

尹荣柏

尹思胜

尹贵高

尹信志

尹顺名

尹胜瑞

尹美清

尹祖德

尹祖冀

尹桂发

尹高仪

尹海晏

尹益启

尹益德

尹祥发

尹彩凤

尹鸿宾

尹瑞堂

尹源贵

尹福田

尹德方

尹德龙

尹德楦

巴玉明

巴布善

巴光诰

巴栋阿

巴夏礼

巴克折苏

五　画

艾正和

艾正贵

艾臣辅

艾青和

艾泽胜

艾得胜

艾得盛

玉　山

玉　明

古茂成

古国忠

古得金

甘三元

甘开来

甘开畴

甘开禄

甘太贵

甘中和

甘长春

甘长顺

甘文台

甘文蔚

甘玉田

甘永泰

甘有明

甘光裕

甘回胜

甘吉祥

甘时化

甘枝山

甘绍伯

甘春元

甘荣轩

甘星平

甘洪春

甘泰山

甘高发

甘得和

甘焕章

甘景盛

甘瑞年

甘福林

甘嘉宾

甘露霖

厉云官

厉昌官

石子城

石开华

石开荣

石友仁

石中琼

石文焕

石占隆

石冬生

石永祥

石权中

石达开

石百胜

石先本

石兆骥

石攻位

石连升

石松高

石昌莲

石昌建

石明凤

石明发

石金寿

石宝书

石祥胜

石清吉

石得胜

石得桂

石禀山

左　林

左　征

左　桂

左三元

左三胜

左大源

左万明

左开胜

左日升

左长爵

左正贵

左正德

左世延

左兰桂

左有才

左成泰

左兆喜

左兴萼

左志富

左连升

左茂泰

左明楚

左宗功

左宗棠

左定邦

左建业

左建寅

左春耀

左荣贵

左相得

左俊逸

左亮胜

左凌云

左能才

左得光

左得胜

左得堂

左维新

左新萼

左德太

左德顺

左端元

左履祥

布天爵

布蒙库

布库济尔

龙九和

龙大钦

龙大盛

龙万胜

龙义昌

龙久和

龙云华

龙云章

龙太胜

龙升宝

龙长有

龙长胜

龙仁和

龙凤全

龙以善

龙正兴

龙正春

龙甘霖

龙本扬

龙本阳

龙东云

龙占魁

龙立勋

龙汉才

龙永茂

龙吉发

龙有才

龙有朋

龙有贵

龙光多

龙光明

龙光前

龙兆霖

龙任成

龙自蛟

龙名扬

龙运开

龙志顺

龙步云

龙秀芳

龙作彬

龙沛元

龙启凤

龙青云

龙范围

龙国望

龙昌宝

龙明发

龙金万

龙金元

龙绂胜

龙承益

龙荣和

龙树纲

龙显翱

龙胜发

龙胜庭

龙洪茂

龙桂林

龙海云

龙益元

龙宾芳

龙祥云

龙通达

龙跃海

龙得华

龙得茂

龙得胜

龙得亮

龙清汉

龙清华

龙清胜

龙朝翼

龙鼎瑞

龙景云

龙景春

龙策勋

龙楚峰

龙镇江

龙腾甲

龙碧胜

龙德和

龙鹤鸣

龙藻琦

帅荣华

叶广胜

叶天青

叶文申

叶双喜

叶占魁

叶芸来

叶光日

叶光岳

叶廷彪

叶怀德

叶青瑞

叶茂盛

叶忠信

叶明世

叶明瑞

叶锡骈

叶佩生

叶金彪

叶宝树

叶承兴

叶承宣

叶承恩

叶荣华

叶界藩

叶顺祥

叶胜友

叶美胜

叶美盛

叶逢春

叶祥发

叶联升

卢　芳

卢　魁

卢大邦

卢大鹏

卢仁贵

卢玉桂

卢正泰

卢本钦

卢石连

卢占鳌

卢永华

卢成龙

卢先玉

卢华胜

卢辛贵

卢启发

卢昌立

卢明亮

卢鸣凤

卢锡光

卢金山

卢金隆

卢荣升

卢显忠

卢显锦

卢贵荣

卢复兴

卢得发

卢得胜

卢董礼

卢耀林

田　芬

田上保

田开元

田云祥

田见龙

田为征

田正元

田本立

田仕秀

田必胜

田在田

田有发

田有贵

田有胜

田再友

田百钧

田成喜

田先魁

田传高

田名得

田名魁

田庆连

田庆武

田庆福

田兴才

田兴玉

田兴柏

田兴胜

田兴恕

田兴富

田兴家

田远玉

田连升

田应科

田应穗

田怀信

田国飞

田忠信

田忠顺

田顺祥

田金元

田金魁

田学玉

田定国

田承渊

田星辉

田复胜

田胜祥

田胜瑞

田泰山

田彩云

田高报

田祚全

田得胜

田得禄

田绪规

田朝生

田福臣

申元盛

申品高

申协煊

申维善

史文质

史世纶

史先达

史聿舟

史怿悠

史宗兴

史济源

史家胜

史集诚

史新贵

史德佑

冉定山

白友梅

白占春

白伦凤

白保和

白照远

包耀林

乐中述

乐显瑾

乐得胜

冯　标

冯　星

冯　勋

冯大胜

冯万明

冯子材

冯云保

冯云祥

冯友胜

冯友桂

冯友原

冯日坤

冯长胜

冯文质

冯玉山

冯玉堂

冯正才

冯正升

冯正和

冯正泰

冯正彪

冯有元

冯有胜

冯成贵

冯廷錞

冯名发

冯名胜

冯名彩

冯邦先

冯江南

冯孝明

冯声名

冯连升

冯连及

冯宏桂

冯启昆

冯启韶

冯茂有

冯松乔

冯国启

冯昌仁

冯昌扬

冯昌全

冯明春

冯明信

冯明胜

冯明辉

冯明德

冯和清

冯金腾

冯佳章

冯定有

冯定祥

冯春龙

冯荣贵

冯品太

冯勋孝

冯重伦

冯顺发

冯振南

冯席珍

冯祥兴

冯盛名

冯盛堂

冯盛辉

冯辅廷

冯得胜

冯欲峰

冯焌光

冯维明

冯富堂

冯瑞云

冯德高

宁云华

宁太会

宁仁备

宁世忠

宁有忠

宁俊发

闪连升

边复荣

台裴善

六　画

邦显明

邢万升

邢有馀

邢春第

达　春

达凤翔

达玉元

达金龙

吉玉成

成大吉

成万有

成广道

成开胜

成天麟

成友志

成长云

成凤池

成凤翔

成玉芳

成玉林

成玉春

成正齐

成世音

成东升

成仪泰

成立福

成必胜

成永吉

成永贵

成永胜

成永祥

成芝美

成师吉

成先平

成竹溪

成传道

成名得

成如清

成志义

成志高

成良玉

成青发

成坤祥

成茂元

成昌义

成昆胜

成忠义

成秉懿

成金元

成定康

成春阳

成春圃

成荣华

成思亭

成复新

成振秀

成桢祥

成高魁

成凌云

成益树

成盛昌

成得胜

成得桂

成景芳

成遇春

成策达

成道远

成瑞祥

成楚芳

成楚贵

成虞斌

成锦云

成福元

成福光

成旗亭

成曙春

托精阿

托克通武

毕云曜

匡天龙

匡长兴

匡忠杰

匡得选

师有恒

师明超

吕士太

吕大有

吕万顺

吕友战

吕文胜

吕代盛

吕永发

吕吉宝

吕成山

吕光进

吕春台

吕顺桂

吕顺富

吕炳勋

吕洪修

吕祖开

吕家楼

吕琢成

吕得胜

曲占魁

朱　炳

朱　銮

朱　榕

朱　维

朱三义

朱三元

朱三和

朱三星

朱大诰

朱万九

朱万亿

朱万友

朱万和

朱万胜

朱上林

朱山胜

朱义和

朱开喜

朱太和

朱太胜

朱友升

朱友贵

朱友胜

朱云贵

朱日祥

朱长发

朱长青

朱长松

朱长胜

朱长彪

朱仁虎

朱仁亮

朱文和

朱文蔚

朱心连

朱孔春

朱孔堂

朱孔福

朱平峰

朱平富

朱玉成

朱玉胜

朱正万

朱正泰

朱本南

朱占兴

朱仕林

朱永顺

朱兰亭

朱兰滨

朱必有

朱加栋

朱吉照

朱再明

朱有贵

朱有高

朱有得

朱有德

朱存义

朱成开

朱成立

朱成名

朱成应

朱成武

朱尧阶

朱尧典

朱光廷

朱光泽

朱光明

朱光笏

朱光益

朱光辉

朱贞昌

朱廷云

朱廷理

朱先发

朱传铨

朱华晓

朱自远

朱行彦

朱任周

朱名登

朱名魁

朱庆铭

朱衣点

朱衣客

朱江南

朱汝济

朱安邦

朱兴荣

朱寿亭

朱远兴

朱远林

朱声隆

朱克建

朱连元

朱连升

朱连芳

朱连彪

朱利宾

朱秀春

朱秀球

朱秀登

朱希广

朱作先

朱宏发

朱宏胜

朱茂林

朱松林

朱述华

朱述高

朱国明

朱国珍

朱昌运

朱明亮

朱贤彪

朱锡馀

朱和田

朱佩芬

朱金石

朱宝隆

朱宗华

朱宗涛

朱宗祥

朱定藩

朱河清

朱学贵

朱学灏

朱参才

朱绍辉

朱春复

朱春晓

朱春祥

朱荣耀

朱荫轩

朱厚宽

朱奎文

朱星垣

朱品三

朱品隆

朱贵太

朱钟秀

朱顺升

朱顺兴

朱胜全

朱亮南

朱亮清

朱恒发

朱炳昌

朱洪春

朱洪章

朱洪胜

朱神应

朱祖昌

朱祖贵

朱祖泰

朱桂芳

朱桂林

朱桂庭

朱恩照

朱高胜

朱凌彪

朱润成

朱润臣

朱润华

朱家大

朱家兴

朱家春

朱祥义

朱祥胜

朱继巷

朱盛隆

朱盛德

朱辅清

朱得名

朱得贵

朱得胜

朱得彪

朱惟堂

朱惟高

朱章学

朱焕文

朱清裕

朱鸿庆

朱添爵

朱淮潮

朱维盛

朱超发

朱喜龙

朱联升

朱森才

朱朝元

朱朝信

朱朝品

朱朝辉

朱朝煜

朱朝燝

朱紫贵

朱尊贤

朱道生

朱瑞昌

朱瑞祥

朱楚英

朱楚绪

朱楚善

朱锦胜

朱魁武

朱魁南

朱新发

朱新春

朱新喜

朱福兴

朱福祥

朱福骈

朱德开

朱德明

朱德清

朱德祥

朱德盛

朱德粹

朱增石

朱增宇

朱增福

朱夔府

朱耀彩

朱耀衡

乔得发

伍子骥

伍文喜

伍正得

伍占福

伍光顺

伍先申

伍华瀚

伍行镒

伍名岳

伍兴照

伍茂仪

伍金玉

伍金源

伍学熙

伍定新

伍春溪

伍荣怀

伍彩胜

伍得云

伍登年

伍维寿

伍维新

伍德春

伍懋全

任九龄

任三台

任友田

任开芝

任正祥

任用升

任有德

任连升

任佑璜

任启泰

任启耀

任其善

任典五

任定高

任春早

任星元

任祖文

任逢春

任得胜

任维高

任瑞南

任照云

任锦廷

任熙堂

任德志

华万贵

华玉成

华祝三

华盛荣

华蘅芳

向　荣

向　炳

向九星

向大才

向大友

向云贵

向长春

向文英

向玉隆

向正荣

向世珍

向生林

向永春

向有益

向光甲

向光明

向光贵

向光祖

向光德

向先典

向安吉

向志友

向志祥

向启高

向贤思

向国恒

向国清

向昌明

向明亮

向昆林

向忠国

向金玉

向学星

向官耀

向建寅

向荣贵

向荣富

向星堂

向胜安

向钦选

向俊龙

向顺福

向前壁

向得行

向得顺

向得胜

向福春

向耀南

全发友

全有成

全成发

全其方

全其明

全其政

全得胜

后书益

邬世莲

邬寿庭

邬远正

邬桂芳

邬致和

多明阿

多隆阿

多隆武

危王顺

危百万

危寿世

危明元

危荣泰

危得胜

危福田

色克精阿

刘　典

刘　真

刘　绎

刘　顺

刘　晟

刘　钺

刘　嵩

刘　藻

刘三元

刘三友

刘于浔

刘于浚

刘于淳

刘士鑫

刘大友

刘大训

刘大有

刘大受

刘大胜

刘大彬

刘大盛

刘大富

刘大鹏

刘大福

刘万友

刘万升

刘万化

刘万安

刘万有

刘万志

刘万荣

刘万顺

刘万胜

刘万清

刘万源

刘万魁

刘才森

刘山元

刘山光

刘义方

刘义汉

刘义和

刘义诚

刘义信

刘义俊

刘义胜

刘义夏

刘广元

刘广发

刘飞熊

刘子成

刘开友

刘开芝

刘开忠

刘开绍

刘开柏

刘开胜

刘开源

刘元利

刘元灏

刘天文

刘天宗

刘天胜

刘云发

刘云贵

刘云星

刘云翘

刘云辉

刘云魁

刘友才

刘友仁

刘友兴

刘友胜

刘友恒

刘友盛

刘友德

刘中立

刘中孚

刘少五

刘见上

刘长云

刘长升

刘长发

刘长佑

刘长顺

刘长春

刘长清

刘仁亨

刘仁运

刘仁和

刘仁贵

刘仁胜

刘从义

刘从贞

刘凤应

刘凤祥

刘凤梧

刘文成

刘文阁

刘文彩

刘文哲

刘文彬

刘文喜

刘文辉

刘文德

刘方才

刘为田

刘为俊

刘书鸿

刘书德

刘以得

刘开锡

刘平汉

刘玉田

刘玉昌

刘玉典

刘玉和

刘玉春

刘玉贵

刘玉胜

刘玉堂

刘玉福

刘玉麟

刘正友

刘正中

刘正伦

刘正同

刘正昌

刘正贵

刘正复

刘正高

刘正隆

刘正彪

刘正魁

刘本立

刘世兴

刘世评

刘世英

刘东发

刘东兴

刘东成

刘东武

刘东明

刘东海

刘东益

刘占华

刘占春

刘占敖

刘业玉

刘生继

刘仕祁

刘仕进

刘代友

刘代清

刘代喜

刘令和

刘乐善

刘汉春

刘汉溢

刘兰桂

刘永成

刘永严

刘永和

刘永胜

刘永盛

刘永隆

刘永湘

刘必元

刘加义

刘加升

刘发元

刘发胜

刘发祥

刘邦彦

刘邦辉

刘吉五

刘吉庆

刘在田

刘有才

刘有兴

刘有芳

刘有明

刘有恒

刘有盛

刘有富

刘有福

刘有德

刘成才

刘成业

刘成庆

刘匡成

刘至元

刘至登

刘光亿

刘光立

刘光庆

刘光孝

刘光明

刘光荣

刘光顺

刘光海

刘光泰

刘光梁

刘光韶

刘光廓

刘光耀

刘因明

刘兆璜

刘先云

刘先成

刘先孝

刘先城

刘传仪

刘传愈

刘价贵

刘伦福

刘华山

刘华东

刘华成

刘华秀

刘华茂

刘华容

刘华敏

刘华富

刘华增

刘全学

刘全胜

刘全唐

刘后兴

刘名扬

刘交登

刘江清

刘兴久

刘兴文

刘兴荣

刘兴隆

刘寿全

刘寿林

刘寿堂

刘远喜

刘运友

刘运昌

刘运贤

刘志兴

刘志坤

刘孝权

刘孝条

刘声集

刘芳明

刘芳春

刘芳贵

刘苍盈

刘酉山

刘来兴

刘克让

刘克诗

刘连开

刘连芳

刘连城

刘连捷

刘连胜

刘连魁

刘岐忠

刘旷常

刘呈祥

刘时开

刘时隆

刘时雨

刘赐寿

刘赐俞

刘赐第

刘延淮

刘位升

刘佑兴

刘伯高

刘希贤

刘亨湘

刘应文

刘应元

刘应昌

刘良玉

刘良佐

刘良春

刘良震

刘启义

刘启信

刘宏元

刘宏芝

刘宏贵

刘宏保

刘宏翥

刘纯尔

刘纯成

刘纬才

刘奉林

刘青云

刘青科

刘玱琳

刘武德

刘坤茂

刘其元

刘茂元

刘茂兰

刘茂发

刘茂星

刘茂胜

刘茂盛

刘茂富

刘英华

刘松山

刘松林

刘直先

刘择良

刘拔南

刘尚武

刘贤交

刘国才

刘国王

刘国宝

刘国珍

刘国俊

刘国胜

刘昌文

刘昌富

刘昌元

刘昌邦

刘昌全

刘昌佐

刘昌奇

刘昌顺

刘昌哲

刘明山

刘明发

刘明灯

刘明芳

刘明旺

刘明贵

刘明忠

刘明秋

刘明胜

刘明积

刘明焕

刘明续

刘明福

刘明德

刘忠元

刘忠武

刘忠勋

刘忠祥

刘迪祥

刘质彬

刘锡命

刘锡锟

刘季诗

刘知恩

刘金山

刘金元

刘金兰

刘金玉

刘金龙

刘金高

刘金祥

刘金喜

刘金魁

刘金福

刘岳昭

刘河清

刘学纯

刘宝成

刘宝春

刘宝国

刘宗才

刘宗义

刘宗武

刘宗胜

刘宗瀚

刘定忠

刘定洲

刘官方

刘育荣

刘诗发

刘诚意

刘承尧

刘承光

刘承溶

刘建德

刘绍祥

刘春元

刘春发

刘春华

刘春和

刘春复

刘春堂

刘春熙

刘春藻

刘荣华

刘荣宗

刘荣绅

刘荣贵

刘荣鸿

刘咸春

刘咸泰

刘厚春

刘奎光

刘思聪

刘显扬

刘显耀

刘星祥

刘星辉

刘星翥

刘星耀

刘昭连

刘昭忠

刘贵廷

刘贵武

刘重友

刘秋元

刘复宗

刘复胜

刘复泰

刘复桂

刘复祥

刘复德

刘顺山

刘顺庆

刘顺贵

刘顺隆

刘修和

刘俊才

刘俊英

刘俊禄

刘俊德

刘胜才

刘胜山

刘胜元

刘胜发

刘胜先

刘胜武

刘胜青

刘胜旺

刘胜和

刘胜祥

刘庠学

刘恒友

刘恒升

刘恒益

刘炳生

刘洪万

刘洪元

刘洪胜

刘洪道

刘举臣

刘举贤

刘美元

刘亮彩

刘祖元

刘祖任

刘祖佑

刘祖贤

刘祖湘

刘泰发

刘泰运

刘泰胜

刘起立

刘载远

刘桂芳

刘桂珍

刘致友

刘致胜

刘逢春

刘高义

刘高升

刘高仁

刘高元

刘高应

刘高贵

刘高胜

刘高桂

刘席珍

刘海龙

刘海宴

刘益初

刘祥五

刘祥旺

刘祥胜

刘祥泰

刘能祥

刘继慰

刘教耕

刘基立

刘梓武

刘盛山

刘盛友

刘盛国

刘得兴

刘得连

刘得秀

刘得春

刘得贵

刘得顺

刘得胜

刘得喜

刘得福

刘象贤

刘章仁

刘章宝

刘康积

刘惟宝

刘炳南

刘焕葆

刘清吉

刘清和

刘清泰

刘清溪

刘鸿石

刘添熊

刘添麟

刘隆照

刘维友

刘维升

刘维美

刘琼辉

刘喜贵

刘萱堂

刘朝志

刘朝美

刘紫江

刘鼎富

刘景尧

刘辉耀

刘敦寿

刘湘溢

刘湘麟

刘道升

刘道全

刘道登

刘富成

刘裕升

刘裕发

刘遐遴

刘登云

刘登威

刘登祥

刘登瀛

刘瑞春

刘瑞照

刘照志

刘照德

刘锦淳

刘魁才

刘新发

刘新富

刘煌楼

刘福万

刘福田

刘福亭

刘福星

刘福顺

刘福清

刘碧胜

刘德大

刘德兴

刘德怀

刘德俊

刘德恩

刘德胜

刘德高

刘德福

刘德龄

刘端冕

刘端绪

刘增扬

刘履福

刘翰清

刘耀红

齐万明

齐长青

齐兰札

齐兰礼

齐兰砚

齐树琳

齐起林

齐得胜

庄以临

庄洪泰

产年丰

庆　端

江　林

江大隆

江长庚

江长贵

江正邦

江正明

江正湘

江世槐

江世福

江龙瑞

江生号

江生发

江召陵

江立阁

江必胜

江发云

江发隆

江在心

江成祥

江自康

江兴胜

江兴桂

江远发

江运华

江延年

江应升

江应喜

江其祥

江择卿

江国兴

江国安

江国华

江国林

江国祥

江忠源

江金魁

江学时

江绍华

江胜发

江起凤

江桂林

江得胜

江鸿元

江道生

江魁梧

江新德

江福山

江福星

江德荃

江徽錞

池同惠

池复友

汤　顺

汤　滨

汤大贤

汤万才

汤万发

汤义胜

汤开榜

汤云松

汤友才

汤友胜

汤长茂

汤凤祥

汤文宦

汤心仁

汤玉得

汤玉贵

汤玉祥

汤正贤

汤本性

汤丙旺

汤立梧

汤永定

汤必玉

汤有方

汤有元

汤有光

汤光茂

汤有高

汤兆云

汤华国

汤全胜

汤佑山

汤亨泽

汤忍云

汤林芝

汤明照

汤国定

汤秉中

汤秉旺

汤金元

汤宝椿

汤定元

汤绍松

汤南玉

汤树德

汤复春

汤香九

汤保贵

汤胜南

汤炳烈

汤彩和

汤海胜

汤容皆

汤祥禄

汤得顺

汤得胜

汤隆飞

汤朝明

汤德富

安占彪

安连胜

关得文

关德文

米占雄

许　鼎

许一朝

许乃钊

许九高

许士庸

许上庆

许开元

许开阳

许开运

许云发

许少文

许长怡

许为美

许以灿

许正清

许世万

许世福

许东桂

许占魁

许由生

许必怡

许必望

许有功

许有明

许成寿

许光松

许光喜

许廷珍

许廷超

许华章

许运亨

许连元

许宏喜

许其明

许茂才

许松林

许国泰

许和山

许金元

许金胜

许金彪

许学醇

许定升

许春荣

许荣贵

许荣德

许荫南

许贵兰

许品魁

许星平

许修仁

许保元

许秋盛

许桂林

许秋明

许高翔

许得太

许得明

许得胜

许清顺

许惇诗

许登元

许登祝

许维嵩

许联德

许朝盛

许道详

许献帮

许端柏

许端善

许德龙

祁之成

祁天砚

那伊保

那勒丰阿

寻巨涛

阮大成

阮文喜

阮东明

阮志中

阮学标

阮学胜

阮得胜

阳飞凤

阳支宗

阳友龙

阳长春

阳仁堂

阳凤麟

阳文宦

阳方金

阳世谦

阳立元

阳立生

阳加升

阳有龙

阳达凤

阳光一

阳光成

阳传品

阳安民

阳安尚

阳观保

阳利见

阳纲修

阳其军

阳其盛

阳茂泰

阳季柱

阳定元

阳俊发

阳胜堂

阳积龙

阳馀良

阳继善

阳复礼

阳培裕

阳得胜

阳森茂

阳魁名

阳德前

阳德裕

牟仁朝

牟占魁

牟永清

牟有才

牟成煌

孙　钰

孙　润

孙大用

孙万杞

孙开华

孙天锡

孙元享

孙友华

孙日华

孙长林

孙长胜

孙月栋

孙月桂

孙玉林

孙正发

孙正泗

孙正贵

孙兴发

孙光遥

孙立修

孙成忠

孙成柯

孙成殿

孙兆鸿

孙廷铭

孙连胜

孙时泰

孙伯俊

孙启发

孙昌国

孙昌金

孙明鉴

孙金元

孙宝贵

孙绍凯

孙荣贵

孙荣海

孙柏福

孙南尔

孙显发

孙显勋

孙钧盈

孙洪胜

孙洪斌

孙桂亭

孙振钟

孙振翼

孙高发

孙高望

孙家铎

孙得友

孙得胜

孙鼎元

孙裕元

孙瑞廷

孙福林

七　画

玛士哆

麦春泉

寿　林

杜乔羽

杜大治

杜大胜

杜元汉

杜友朋

杜长林

杜仁干

杜东林

杜邦哲

杜秀常

杜应龙

杜启有

杜茂华

杜寿朋

杜金春

杜定杰

杜炳发

杜桂林

杜逢春

杜高春

杜得胜

杜瑞林

杜嵩龄

杨　龙

杨　青

杨　忠

杨　春

杨　浚

杨　烈

杨　彪

杨　照

杨　镗

杨　溥

杨一正

杨九成

杨广裕

杨之林

杨三友

杨三胜

杨三益

杨于胜

杨士公

杨士喜

杨大发

杨大有

杨大亨

杨大贵

杨大勋

杨大顺

杨大章

杨大熏

杨万春

杨万珍

杨万泰

杨万锦

杨上元

杨义春

杨子龙

杨飞雄

杨开太

杨开洪

杨天才

杨天必

杨天邦

杨天成

杨元山

杨元芳

杨元灏

杨云贵

杨云胜

杨云祥

杨太和

杨友元

杨友升

杨友亮

杨友胜

杨友益

杨日章

杨中贵

杨见山

杨升之

杨升凤

杨升明

杨升高

杨升祺

杨长贵

杨仁义

杨月恒

杨凤全

杨凤宗

杨文才

杨文治

杨文举

杨文胜

杨文照

杨文魁

杨文鹤

杨允钲

杨玉兆

杨玉林

杨玉贤

杨玉迪

杨玉贵

杨玉周

杨玉海

杨玉彪

杨正川

杨正兴

杨正好

杨正受

杨正坤

杨正科

杨正乾

杨正魁

杨世才

杨世云

杨世贵

杨世俊

杨世琳

杨可珍

杨龙光

杨龙章

杨龙彪

杨平心

杨东元

杨东汉

杨东亮

杨东海

杨占春

杨占鼎

杨占魁

杨占鳌

杨仕凤

杨仕敬

杨立成

杨立泗

杨立堂

杨汉文

杨兰桂

杨永昌

杨永迎

杨永诰

杨永高

杨永裕

杨必有

杨必胜

杨必耀

杨礼贵

杨发文

杨发芝

杨发昌

杨吉胜

杨芝友

杨再林

杨在元

杨在举

杨在贵

杨百万

杨有升

杨有庆

杨有贵

杨成孝

杨光南

杨光益

杨光祖

杨光富

杨光照

杨光禧

杨兆桂

杨先华

杨先进

杨廷邦

杨仲义

杨任有

杨华甫

杨华林

杨华普

杨自佑

杨会元

杨全胜

杨全福

杨合泰

杨名声

杨庆春

杨庆福

杨兴仁

杨兴桂

杨如升

杨如意

杨寿春

杨进廷

杨志友

杨芳桂

杨克广

杨克东

杨克焘

杨克勤

杨连升

杨连科

杨连胜

杨步云

杨时禄

杨采芹

杨秀兰

杨秀坤

杨秀林

杨秀贵

杨秀珩

杨秀槐

杨佐政

杨佑成

杨作霖

杨伯藩

杨迎春

杨彤寿

杨灿辉

杨咏春

杨启金

杨宏胜

杨纶作

杨际春

杨青山

杨其纬

杨其庚

杨茂太

杨茂春

杨茂胜

杨茂祚

杨林达

杨松九

杨松林

杨松柏

杨松保

杨直山

杨昌浚

杨国治

杨国政

杨国超

杨昌林

杨昌明

杨明山

杨明升

杨明寿

杨明远

杨明学

杨明春

杨明顺

杨明高

杨明海

杨明熊

杨明德

杨易元

杨忠义

杨忠远

杨忠和

杨鸣岐

杨和元

杨和贵

杨金元

杨金邦

杨金宝

杨金榜

杨征时

杨学礼

杨学奇

杨泽新

杨宝寿

杨宝材

杨宗明

杨宗贵

杨宗胜

杨宗富

杨宗德

杨定甲

杨定发

杨定坤

杨定国

杨定春

杨定基

杨承瀛

杨经徽

杨绍基

杨绍铨

杨绍德

杨春元

杨春发

杨春光

杨春华

杨春廷

杨春芳

杨春林

杨春和

杨春禄

杨培元

杨政才

杨政谟

杨荣华

杨荣炳

杨柏盛

杨相树

杨柳春

杨柳清

杨树春

杨树森

杨南周

杨咸林

杨显胜

杨显德

杨星月

杨星照

杨星德

杨恩澍

杨贵守

杨贵和

杨品龙

杨峙山

杨钦元

杨重义

杨复兴

杨复胜

杨顺喜

杨胜友

杨胜发

杨胜芳

杨胜辉

杨亮彩

杨恒卿

杨洪发

杨洪祥

杨济诚

杨美奇

杨宣台

杨冠三

杨泰和

杨桂兴

杨桂武

杨桂林

杨桂馥

杨起义

杨载福

杨致清

杨彩虹

杨彩莲

杨馀贵

杨高友

杨益胜

杨能英

杨通和

杨盛文

杨盛华

杨辅清

杨辅朝

杨得升

杨得仁

杨得早

杨得忠

杨得和

杨得顺

杨得胜

杨得桂

杨得意

杨清华

杨清和

杨清涟

杨清源

杨鸿烈

杨维胜

杨隆昌

杨绪述

杨联升

杨敬堂

杨森茂

杨森林

杨朝元

杨朝林

杨鼎勋

杨道臻

杨富生

杨富春

杨谦万

杨登有

杨瑞庭

杨瑞朝

杨楚华

杨摛藻

杨照成

杨锦才

杨源先

杨意春

杨新桂

杨福山

杨福交

杨福成

杨福春

杨福荣

杨福星

杨殿才

杨毓魁

杨德和

杨德珍

杨德高

杨德峻

杨德霖

杨镇吉

杨镇南

杨镇魁

杨毅盛

杨鹤鸣

杨馥春

杨麒盛

杨耀盛

杨耀曾

贡　奇

芮浚源

苏大名

苏万福

苏开胜

苏文正

苏文彪

苏玉兴

苏正发

苏东耀

苏占魁

苏兰桂

苏永福

苏必胜

苏圣和

苏有升

苏有庆

苏成宝

苏光启

苏光胜

苏先秀

苏全胜

苏怀徽

苏尚义

苏昌仁

苏罗福

苏佳成

苏宗华

苏宗炳

苏复忠

苏炳全

苏桂林

苏馀庆

苏高才

苏祥云

苏萃发

苏梦熊

苏崇星

苏得中

苏得胜

苏德裕

劳崇光

李　元

李　升

李　明

李　桓

李　铨

李　喜

李　堡

李　锬

李　榕

李　熿

李　蕃

李　瀹

李入发

李广载

李三发

李三贵

李士全

李士和

李大义

李大玉

李大发

李大兴

李大有

李大吟

李大佑

李大明

李大贵

李大顺

李大胜

李大海

李大鹏

李大彰

李大璋

李万友

李万年

李万茂

李万荣

李万贵

李万顺

李万胜

李万彪

李万镒

李才旺

李才喜

李上发

李上珍

李义才

李义和

李义春

李义胜

李飞熊

李开吉

李开泰

李元茂

李元度

李元淳

李云友

李云发

李云会

李云贵

李云祥

李云富

李云程

李木强

李太思

李太福

李友良

李友亮

李友胜

李友德

李中和

李升远

李升银

李升德

李长发

李长安

李长青

李长春

李长清

李长焕

李长盛

李长靖

李仁安

李仁寿

李仁和

李仁美

李仁德

李化仁

李化胜

李从仁

李公波

李公选

李月胜

李凤鸣

李凤胜

李凤章

李凤梧

李凤辉

李文才

李文民

李文光

李文合

李文秀

李文杰

李文典

李文岳

李文质

李文贵

李文益

李文彬

李文榜

李文德

李方正

李允迪

李孔球

李孔善

李玉升

李玉田

李玉成

李玉华

李玉良

李玉和

李玉贵

李玉春

李玉恒

李玉桂

李玉清

李玉堂

李正元

李正田

李正有

李正光

李正兴

李正阳

李正杰

李正和

李正佩

李正荣

李正清

李正彪

李正秾

李正魁

李世万

李世廷

李世贤

李世忠

李世泰

李世清

李世靖

李世富

李世福

李世颜

李西田

李本江

李本吉

李本先

李本林

李本枝

李本强

李本端

李龙典

李平祥

李平章

李东元

李东江

李东源

李东福

李占春

李占奎

李占祥

李占魁

李申维

李仕凯

李仕福

李代保

李用斌

李立德

李汉清

李必文

李必生

李训江

李永兰

李永林

李永茂

李永胜

李永湘

李发良

李发祥

李发盛

李邦达

李邦贞

李邦昆

李邦胜

李吉泰

李式金

李权厚

李臣典

李有元

李有绅

李有胜

李有高

李有馀

李有祥

李有富

李有德

李存孝

李成万

李成才

李成山

李成友

李成英

李成谋

李成湘

李光友

李光玉

李光田

李光华

李光前

李光荣

李光富

李光辉

李光照

李光耀

李贞祥

李同心

李同兴

李兆青

李兆南

李年山

李年胜

李先令

李先成

李先寿

李先林

李先菜

李先敏

李先得

李先隆

李廷干

李廷忠

李廷贵

李廷顺

李廷桂

李华龙

李华林

李华昆

李华庭

李自荣

李全之

李全发

李全胜

李全彪

李众德

李名声

李名禄

李庆祥

李安良

李安旺

李安保

李兴安

李兴邦

李兴运

李兴秀

李兴贵

李兴锐

李如胜

李如桂

李寿荣

李进修

李远容

李远继

李远庸

李运阡

李运权

李运熙

李声嘉

李芳林

李芳菲

李芳楷

李甫林

李甫珍

李克开

李克从

李来献

李连升

李连发

李连成

李步林

李助发

李时桂

李孚臣

李秀成

李秀林

李佑武

李攸喜

李作士

李余鸿

李言顺

李应才

李应华

李应祥

李怀清

李灿枝

李宏云

李宏太

李宏发

李宏试

李宏春

李宏胜

李良才

李良平

李良发

李良知

李启文

李启昭

李启顺

李际盈

李际盛

李青山

李青云

李武科

李武胜

李其昌

李其祥

李茂友

李茂凤

李茂徕

李茂梓

李枝连

李郁文

李尚阳

李贤伯

李国才

李国芝

李国良

李国茂

李国厚

李国珍

李国珠

李国清

李国梁

李国祥

李昌发

李昌忠

李昌和

李昌禄

李明才

李明发

李明先

李明廷

李明贵

李明胜

李明海

李明通

李明富

李明福

李忠元

李忠华

李忠良

李忠和

李忠贵

李忠信

李鸣凤

李鸣高

李知德

李和寅

李锡升

李秉苑

李秉钧

李佳普

李岳云

李金旸

李金贵

李金堂

李金魁

李金榜

李金德

李育远

李育秀

李学山

李学文

李学武

李宝贤

李宝章

李宗林

李宗贤

李宗春

李宗潮

李定太

李定仁

李定邦

李定芝

李定远

李定国

李定明

李定春

李定贵

李定胜

李建和

李承发

李纯成

李经棠

李经魁

李绍度

李绍勋

李绍基

李春元

李春台

李春华

李春和

李春致

李春棠

李春德

李春藻

李政举

李荣廷

李荣华

李荣宣

李荣贵

李荣富

李荣魁

李栋梁

李威和

李南山

李南波

李南英

李南宾

李厚裕

李昭远

李星耀

李思云

李贯友

李贵龙

李贵臣

李贵寿

李品高

李贻富

李笃英

李钟岳

李钟彪

李复兴

李复青

李复胜

李信堂

李修仁

李俊太

李胜云

李胜友

李胜宇

李胜武

李胜庭

李胜泰

李胜章

李胜福

李彦山

李恒元

李恒升

李恒茂

李恒泰

李炳山

李炳涛

李洪友

李洪发

李洪吉

李洪传

李洪庆

李洪兴

李洪寿

李洪亮

李洪胜

李洪彪

李洪裕

李前富

李济元

李济清

李济祥

李祖吉

李祖典

李祖振

李祖祥

李祚久

李绚章

李桂林

李桂庭

李桂香

李桢祥

李顾庥

李致全

李振家

李晟辉

李逢春

李逢喜

李逢源

李积庆

李馀华

李高馀

李席珍

李海杨

李润才

李润祥

李润滋

李益定

李益茂

李家文

李家祥

李家湘

李祥和

李祥胜

李能寿

李能胜

李继青

李盛玉

李盛臻

李彬元

李常胜

李崇熏

李得方

李得元

李得玉

李得发

李得有

李得寿

李得志

李得和

李得胜

李得榜

李竟成

李惟善

李清山

李清升

李清华

李清金

李清和

李清源

李鸿元

李鸿江

李鸿来

李鸿章

李添新

李隆兴

李隆晖

李续宜

李续宾

李维成

李维善

李维新

李联芳

李敬修

李敬堂

李森胜

李森泰

李朝升

李朝益

李朝斌

李喜芳

李超得

李掌材

李辉先

李棐高

李晴波

李鼎荣

李遇春

李敦仁

李就三

李湘汉

李湘林

李湘桂

李善长

李尊荣

李尊章

李道生

李道常

李富春

李属春

李登科

李瑞亭

李瑞堂

李瑞隆

李楚宗

李楚霞

李辑五

李照林

李锦贵

李锦堂

李新才

李新贵

李新胜

李新福

李新燕

李新藻

李禄喜

李裔辉

李福山

李福田

李福兴

李福昌

李福春

李福钧

李福祥

李福顺

李福盛

李福堂

李殿华

李碧文

李嘉端

李聪集

李镇国

李镇南

李镇朝

李德才

李德华

李德全

李德亭

李德柄

李德顺

李德泰

李德配

李德溥

李德禄

李德懋

李镜壁

李遵才

李肇铎

李鹤山

李瀚章

李耀龙

李耀辉

李瀛洲

严永芳

严有才

严光汉

严庆堂

严宏发

严定国

严荣华

严树森

严皋呜

严家得

严家福

严得胜

严维新

严瀛清

巫发祥

巫廷节

巫得胜

巫乾冒

扶永庚

来阔锁托布

旷大胜

旷长一

旷文英

旷东和

旷国太

旷金魁

旷学太

旷泰山

旷得胜

别大坤

吴　云

吴　太

吴　忠

吴　泽

吴　承

吴　斌

吴　棠

吴　煦

吴　寰

吴士元

吴士明

吴大安

吴大桂

吴大祥

吴大德

吴万兴

吴万明

吴万金

吴万胜

吴义高

吴广兴

吴子荣

吴开运

吴开武

吴开茂

吴开胜

吴开霍

吴云集

吴友复

吴友德

吴日铭

吴长发

吴长松

吴长胜

吴仁喜

吴仁鹏

吴文运

吴文瑞

吴为寿

吴双凤

吴允焘

吴玉元

吴玉连

吴玉堂

吴玉琳

吴正兴

吴正胜

吴正泰

吴正逢

吴正祥

吴正朝

吴世祥

吴东汉

吴占顺

吴占魁

吴立名

吴兰桂

吴永芳

吴加远

吴邦达

吴邦益

吴再玺

吴有山

吴有升

吴有荣

吴有贵

吴有章

吴有德

吴达朝

吴至琳

吴光学

吴光星

吴光楚

吴先枝

吴廷选

吴廷春

吴伦明

吴华炳

吴全胜

吴全福

吴庆馀

吴兴邦

吴守家

吴守谦

吴如孝

吴甫臣

吴杞文

吴步云

吴怀庆

吴余照

吴宏胜

吴应升

吴青云

吴青秀

吴现振

吴茂才

吴茂元

吴贤春

吴国发

吴国华

吴国清

吴国祥

吴典议

吴明友

吴明忠

吴明铸

吴忠亮

吴秉瑜

吴锡锦

吴金祥

吴育奇

吴治平

吴宝臣

吴宝胜

吴宗东

吴宗贵

吴宗槐

吴定才

吴定义

吴定元

吴定升

吴定国

吴定胜

吴定彩

吴定魁

吴建廷

吴承乾

吴绍友

吴春田

吴春华

吴春高

吴春喜

吴荣贵

吴荣科

吴南山

吴南楚

吴南镇

吴星普

吴星喜

吴贵南

吴钟龄

吴信厚

吴顺和

吴修垒

昊修凯

吴修喜

吴胜纪

吴胜典

吴胜清

吴胜榜

吴亮才

吴恒发

吴恒贵

吴贺兰

吴起元

吴桂林

吴振家

吴致旺

吴高发

吴高亮

吴家玉

吴家发

吴祥发

吴盛龙

吴盛松

吴盛典

吴崇庆

吴崇贵

吴得时

吴得贵

吴得胜

吴得福

吴清东

吴清亮

吴鸿宾

吴隆谦

吴维升

吴维崇

吴越胜

吴敬二

吴敬焜

吴葆俊

吴朝锡

吴朝胜

吴景星

吴道华

吴登榜

吴瑞龙

吴楚贤

吴慎典

吴锦上

吴腾芳

吴新华

吴新顺

吴肇龄

吴福云

吴嘉勋

吴嘉宾

吴德恩

吴镇湘

岑莲乙

狄兆桢

邱士英

邱才英

邱开嘉

邱元章

邱少忠

邱正坤

邱正贵

邱本元

邱占彪

邱发早

邱连生

邱廷桢

邱国金

邱明泰

邱承祖

邱春林

邱星田

邱得林

邱得胜

邱隆绥

何　文

何　玉

何乃古

何大胜

何大德

何万兴

何万顺

何万胜

何万福

何山贵

何久禄

何子贵

何飞龙

何开发

何元炳

何云凤

何云发

何云祥

何友山

何友升

何友田

何中汉

何凤鸣

何凤高

何文友

何文得

何文德

何方正

何以思

何玉龙

何玉美

何玉峰

何正国

何正南

何世梁

何本立

何本高

何本德

何龙福

何田玉

何用斌

何立廷

何汉武

何必昌

何永东

何发甲

何吉秀

何芝山

何芝灵

何再发

何有田

何有富

何成皆

何光先

何光胜

何光珠

何光瑞

何兆涉

何先得

何先德

何廷万

何竹林

何全章

何兴恒

何兴碧

何安贵

何安清

何奉璋

何运升

何孝德

何克宜

何连城

何连贵

何秀宗

何作霖

何彤文

何宏发

何启才

何启文

何启海

何其中

何其俊

何其胜

何其祥

何奇穗

何国宝

何国珍

何明山

何明亮

何明勋

何明顺

何明胜

何忠贵

何鸣凤

何鸣学

何秉升

何金镛

何宗玠

何宗耀

何定坤

何宜章

何怡江

何建寿

何春芳

何春林

何荣华

何拱辰

何映文

何星汉

何星藻

何贵福

何顺升

何顺清

何胜悦

何胜彪

何洪彪

何祖升

何桂芳

何桂清

何桢祥

何泰胜

何高贤

何海连

何流玉

何家要

何家树

何家森

何祥发

何得凤

何得龙

何得芳

何得标

何得胜

何得能

何得彪

何章仁

何惇仁

何焕江

何隆仕

何维基

何瑞祥

何朝兴

何雄飞

何雅林

何舜臣

何敦五

何敦宏

何渭才

何道春

何富林

何登云

何献珍

何福成

何福星

何聚盛

何端方

何端始

何端贵

何德劭

何德明

何德富

余三友

余大才

余大胜

余万泰

余世友

余世纪

余龙章

余代华

余永椿

余名香

余作云

余宏谟

余忍言

余述祖

余明珊

余虎恩

余春华

余星荣

余家惠

余得贵

余慎照

余端文

佘松林

余福象

邹　锡

邹三阳

邹干臣

邹大有

邹才荣

邹与定

邹友仁

邹友贵

邹长泗

邹长春

邹凤翔

邹以政

邹玉贤

邹玉美

邹正兴

邹正隆

邹世贵

邹生财

邹发胜

邹有功

邹全胜

邹合田

邹名初

邹宇成

邹甫田

邹酉隆

邹连升

邹连庆

邹迎祥

邹青来

邹林章

邹昌发

邹忠贤

邹肫溥

邹学昌

邹绍益

邹南宾

邹星正

邹贵友

邹恒广

邹恒朗

邹洪亮

邹桂瑞

邹致兴

邹高山

邹祥顺

邹基胜

邹捷先

邹得元

邹得中

邹焕廷

邹越胜

邹富友

邹敦礼

邹瑞堂

邹福友

邹福田

邹福胜

邹德俊

邹德胜

邹鲁学

邹耀堂

言　中

言　作

言　林

言长胜

言有元

言秀林

辛良朋

辛锦城

库　伦

库海生

应　列

应启怀

应昌福

闵玉林

闵仕进

闵春和

闵显亮

闵振瀚

况文榜

冷得贵

汪　钰

汪　涛

汪　淇

汪　森

汪　熔

汪大胜

汪飞鹏

汪天宝

汪元魁

汪友泗

汪长发

汪长贵

汪文澜

汪玉柱

汪玉贵

汪正连

汪正榜

汪东喜

汪汉亭

汪尧辰

汪有才

汪有志

汪西垣

汪光生

汪光烈

汪兆吉

汪兆利

汪兆藩

汪廷选

汪交泰

汪汝昌

汪兴廷

汪安邦

汪志元

汪连升

汪希主

汪应坚

汪国祥

汪明理

汪秉炎

汪治蕃

汪宝麟

汪承恩

汪春旺

汪春逢

汪荣国

汪贵登

汪前林

汪炳成

汪高升

汪遇春

汪得元

汪得先

汪得胜

汪得泰

汪期明

汪景胜

汪善宝

汪道详

汪煦春

汪锦发

汪锦明

汪福友

沙广泰

沙达马勒

沈　椿

沈三垣

沈子忠

沈开考

沈云峰

沈日升

沈中和

沈玉贵

沈玉振

沈玉堂

沈正富

沈世贵

沈龙山

沈东林

沈占魁

沈旦华

沈用玉

沈兰亭

沈永义

沈成章

沈光龙

沈光远

沈光胜

沈廷贵

沈先福

沈亦标

沈克堂

沈呈祥

沈宝成

沈宝臣

沈青山

沈青云

沈青廷

沈青和

沈其贵

沈国铦

沈忠信

沈宝臣

沈星彩

沈济清

沈耆胜

沈俊德

沈得明

沈得胜

沈得彪

沈葆桢

沈辉文

沈富国

沈富新

沈登魁

沈煦阶

沈福隆

沈鹤鸣

沈德瑞

宋　晋

宋士杰

宋士彬

宋习武

宋飞舞

宋元贞

宋太有

宋长春

宋仁江

宋升祥

宋世交

宋东明

宋占魁

宋立功

宋永清

宋加富

宋发兴

宋有才

宋有元

宋有年

宋有胜

宋成龙

宋成祥

宋光明

宋光隆

宋光裕

宋邦明

宋吉德

宋廷芝

宋廷耀

宋光明

宋先祥

宋庆才

宋庆高

宋兴山

宋连升

宋怀德

宋宏庭

宋其茂

宋国永

宋国宝

宋国清

宋昌瑞

宋昌龄

宋忠保

宋绍贵

宋春元

宋春南

宋荣三

宋勋墀

宋宣升

宋宣宏

宋积耀

宋梦兰

宋得胜

宋得清

宋维明

宋维益

宋嘉友

宋嘉洲

宋德兴

宋德修

译云福

张　方

张　月

张　立

张　申

张　发

张　廷

张　芾

张　县

张　杰

张　怡

张　贵

张　钟

张　顺

张　勇

张　浩

张　浚

张　彪

张　崐

张　喜

张　葆

张　景

张　燮

张　夔

张　翼

张人和

张九元

张九林

张九高

张九龄

张三元

张三和

强三清

张三爵

张士华

张大升

张大兴

张大和

张大禄

张大雄

张大鹏

张万和

张万美

张万春

张万贵

张万胜

张万堂

张万葵

张上理

张义元

张义举

张义胜

张子庆

张开文

张开元

张开捷

张开龄

张开霁

张天佑

张天霖

张元魁

张云汉

张云龙

张云礼

张云会

张云祥

张太和

张友仁

张友光

张友朋

张友贵

张友泰

张友德

张日升

张日胜

张见亭

张升让

张长贵

张仁支

张仁友

张仁和

张凤云

张凤美

张凤堂

张凤朝

张文和

张文贵

张文星

张文烈

张文彪

张文煌

张为美

张以文

张以元

张以仁

张以胜

张以高

张书林

张双喜

张玉书

张玉田

张玉兴

张玉池

张玉良

张玉林

张玉珍

张玉春

张玉贵

张玉隆

张玉莲

张汉祥

张兰桂

张正元

张正扬

张正荣

张正标

张正烈

张正卿

张正清

张正隆

张功遐

张世兴

张世贵

张世钧

张世泰

张本清

张龙开

张龙溪

张东阳

张东海

张占元

张占鳌

张田元

张仕观

张仙芝

张仪卿

张尔昌

张必胜

张永发

张永寿

张永良

张永青

张永贵

张永顺

张永泰

张永清

张永盛

张永富

张永辉

张永魁

张永福

张发林

张发祥

张邦基

张吉太

张吉祥

张再兴

张再胜

张西礼

张在位

张有元

张有升

张有凤

张有功

张有发

张有林

张有贵

张有胜

张有桂

张有雄

张有德

张成书

张成有

张成志

张成孝

张成旺

张成贵

张成益

张扬浩

张扬康

张光主

张光和

张光春

张光彦

张光泰

张光明

张光裕

张光照

张光德

张同生

张则发

张兆连

张兆南

张先交

张先胜

张廷国

张廷华

张仲春

张仲胜

张华山

张华良

张华若

张自达

张向荣

张会元

张全奎

张全恺

张全胜

张全福

张合璧

张众秀

张名扬

张兴仁

张兴胜

张兴隆

张汝若

张守仁

张守志

张安贵

张如松

张如胜

张寿廷

张寿美

张寿理

张寿棠

张运兰

张运茂

张运柜

张运桂

张运畔

张运清

张运馥

张志仁

张志玉

张志邦

张志存

张志全

张志和

张志胜

张志勇

张志祥

张志彪

张志超

张志鳌

张声壮

张声记

张声怀

张声诘

张声复

张声恒

张声彩

张声裕

张杏林

张丽堂

张连山

张连升

张连寿

张连芳

张连胜

张连馥

张步升

张岐山

张秀恒

张佑梁

张伯昂

张伯鸾

张犹龙

张亨贞

张应龙

张应望

张应超

张怀瑾

张宏升

张宏发

张宏胜

张宏泰

张宏得

张宏道

张良进

张良金

张启玉

张启富

张启煊

张际高

张青云

张其福

张茂林

张茂盛

张英杰

张林宝

张松林

张雨朋

张郁林

张步升

张贤贵

张国安

张国明

张国荣

张国柱

张国胜

张国宝

张国泰

张国恩

张国樑

张国富

张映南

张明友

张明玉

张明灿

张明远

张明亮

张明镜

张忠贤

张典元

张典贵

张受一

张受益

张锡爵

张秉钧

张和兴

张金龙

张金相

张金祥

张金魁

张金榜

张金璧

张怡鸿

张诗日

张学仕

张学达

张学林

张学顺

张学醇

张河清

张泗玉

张洒洲

张泽武

张泽忠

张治发

张宝善

张宗恒

张定元

张定邦

张定宏

张定泰

张定藻

张宜用

张诚发

张建义

张建升

张录铭

张承烈

张承彪

张绍龙

张绍田

张绍先

张绍良

张绍庭

张绍棠

张春华

张春全

张春和

张荣山

张荣升

张荣华

张荣贵

张荣科

张柏昂

张树勋

张树槐

张要忠

张厚德

张南亭

张显声

张显荣

张星元

张星垣

张星焕

张贵文

张贵林

张贵和

张品祥

张香元

张复胜

张复益

张复泰

张复乔羽

张顺旺

张顺胜

张顺常

张顺朝

张顺禄

张俊杰

张胜元

张胜发

张胜禄

张胜福

张笃辉

张亮基

张亮魁

张庭汉

张恒升

张恒性

张恒祥

张恒盛

张炳贵

张炳曜

张洪升

张洪发

张洪亮

张洪胜

张洪得

张洪源

张洛刑

张美山

张美开

张美宽

张祖炳

张祖贵

张祖德

张起文

张起发

张起和

张载春

张载德

张桂元

张桂林

张桂临

张桂荣

张桂馥

张振寿

张振海

张振善

张致和

张晓林

张晓春

张恩黻

张领胜

张高发

张海晏

张益贵

张益胜

张容光

张家兴

张家喜

张家敏

张祥元

张祥新

张通胜

张继湖

张继韬

张继霖

张培芝

张辅臣

张唯贵

张崇本

张泰富

张领胜

张得元

张得云

张得友

张得志

张得忍

张得林

张得昌

张得明

张得标

张得贵

张得胜

张得桂

张得章

张惟贵

张清云

张清早

张清华

张清和

张清贵

张鸿运

张鸿恩

张添习

张隆山

张隆典

张隆胜

张隆珊

张维学

张维美

张维峻

张维顺

张维翰

张敬修

张朝兴

张朝德

张辉彩

张辉隆

张鼎峰

张景春

张遇春

张豹良

张锐之

张集馨

张湘华

张湘俊

张尊学

张道寿

张道政

张遐龄

张瑞廷

张瑞春

张瑞麟

张勤玉

张楚元

张楚祥

张献廷

张照仁

张魁元

张锦芳

张锦标

张锦棠

张鹏飞

张鹏程

张新良

张新胜

张韶南

张慈先

张福元

张福升

张福田

张福林

张福典

张福荣

张福星

张福德

张聚胜

张毓麟

张镇元

张镇湘

张德元

张德云

张德友

张德仲

张德茂

张德明

张德俊

张德泰

张德清

张德盛

张德富

张德福

张鉴南

张鹤高

张潮爵

张瀛海

张耀升

张耀忍

陆　楷

陆长庆

陆有升

陆成祖

陆连富

陆连魁

陆承福

陆春祥

陆信益

陆祖祺

陆泰衡

陆添升

陆添贵

陆联胜

陆德安

陈　开

陈　艾

陈　贞

陈　宝

陈　贵

陈　修

陈　俊

陈　桐

陈　恩

陈　茂

陈　寅

陈　湜

陈　濬

陈　赟

陈　燮

陈九万

陈九和

陈三元

陈三安

陈三级

陈三俊

陈士杰

陈大兴

陈大有

陈大纯

陈大旺

陈大淳

陈大富

陈大镇

陈万山

陈万友

陈万华

陈万和

陈万顺

陈万胜

陈万泰

陈万隆

陈万朝

陈才太

陈才发

陈才擅

陈上达

陈上如

陈义方

陈义诏

陈义林

陈义顺

陈义胜

陈义高

陈久南

陈广发

陈之用

陈飞龙

陈与兴

陈与琴

陈天宝

陈天贵

陈天佑

陈天雀

陈天锡

陈元庆

陈开和

陈开胜

陈开菊

陈开熔

陈开德

陈云汉

陈云良

陈云胜

陈云祥

陈太力

陈太和

陈友元

陈友发

陈友交

陈友明

陈友贵

陈友胜

陈友章

陈友德

陈日升

陈日有

陈日新

陈见亭

陈升立

陈长寿

陈长顺

陈长胜

陈仁乐

陈仁寿

陈仁和

陈仁喜

陈月桂

陈凤祥

陈凤翔

陈凤源

陈文凤

陈文会

陈文秀

陈文定

陈文和

陈文贵

陈文胜

陈书元

陈以贵

陈玉龙

陈玉兴

陈玉有

陈玉成

陈玉怀

陈玉林

陈玉贤

陈玉和

陈玉亭

陈玉春

陈玉恒

陈玉贵

陈玉胜

陈玉琢

陈玉泉

陈玉祥

陈正元

陈正友

陈正发

陈正春

陈正泰

陈正彪

陈正福

陈功授

陈世永

陈世光

陈世其

陈世贵

陈世章

陈世得

陈世福

陈本立

陈本胜

陈石台

陈劢贞

陈东升

陈东阳

陈东海

陈东泰

陈北春

陈占彪

陈占源

陈占魁

陈由立

陈仕荣

陈仕坤

陈代龙

陈代判

陈代乾

陈用德

陈乐山

陈乐心

陈令和

陈发顺

陈加兴

陈汉阳

陈兰桂

陈必正

陈必胜

陈训华

陈记文

陈永生

陈永吉

陈永年

陈永锡

陈永和

陈永贵

陈永胜

陈永康

陈永隆

陈永福

陈永翰

陈邦兴

陈邦瀚

陈吉元

陈吉进

陈芝元

陈芗圃

陈在田

陈百向

陈百胜

陈有元

陈有升

陈有发

陈有庆

陈有光

陈有名

陈有贵

陈有胜

陈有馀

陈达生

陈光月

陈光华

陈光进

陈光林

陈光荣

陈光盈

陈光照

陈兆荣

陈兆瑞

陈廷杰

陈先贵

陈先宽

陈先道

陈先照

陈廷辉

陈伍元

陈华贵

陈华源

陈自文

陈自福

陈全胜

陈全益

陈名钰

陈名登

陈名镜

陈庆益

陈兴邦

陈兴怡

陈汝为

陈决胜

陈宇田

陈守福

陈安怀

陈安定

陈如友

陈如泉

陈级升

陈寿云

陈志富

陈芳树

陈连升

陈时永

陈时安

陈时若

陈听志

陈秀发

陈秀林

陈佐朝

陈作宾

陈作斌

陈伯清

陈伯揆

陈应元

陈应杰

陈应魁

陈怀清

陈宏发

陈宏勋

陈宏宾

陈宏谟

陈青云

陈青秀

陈启珍

陈启淦

陈启桢

陈启焘

陈启震

陈武林

陈武益

陈武职

陈坤书

陈其才

陈茂旺

陈茂盛

陈英隆

陈雨松

陈松扬

陈松寿

陈松茂

陈松祥

陈枝梅

陈贤书

陈旺兴

陈国华

陈国珍

陈国明

陈国顺

陈国洞

陈国钺

陈国梁

陈国瑞

陈昌凤

陈昌正

陈昌华

陈昌汭

陈昌和

陈昌禄

陈昌膺

陈明云

陈明玉

陈明伦

陈明武

陈明南

陈明胜

陈明遂

陈明捷

陈明辉

陈明德

陈易胜

陈易祥

陈易普

陈畅贵

陈思顺

陈忠仁

陈鸣凤

陈鸣鸾

陈凯泰

陈锡玉

陈和贵

陈季华

陈金元

陈金友

陈金和

陈金贵

陈金顺

陈金胜

陈金鳌

陈金懋

陈河清

陈泗忠

陈泗海

陈学顺

陈宗说

陈宗贵

陈宗谦

陈定元

陈定邦

陈定国

陈定泰

陈官富

陈承玉

陈建廷

陈经升

陈绍平

陈绍顺

陈春田

陈春华

陈春寿

陈春和

陈春普

陈荣光

陈荣华

陈荣和

陈荣贵

陈荣清

陈政凤

陈政德

陈树屏

陈树棠

陈南波

陈临庄

陈星德

陈贵发

陈贵和

陈科发

陈科庆

陈科登

陈复兴

陈复胜

陈信康

陈顺友

陈胜友

陈胜发

陈胜惟

陈胜辉

陈亭萼

陈炳寿

陈洪发

陈洪炳

陈洪胜

陈洪泰

陈洪得

陈祖甲

陈祖胜

陈神保

陈泰元

陈泰来

陈起理

陈荫洪

陈桂兰

陈桂芳

陈桂林

陈原胜

陈振奇

陈振家

陈致云

陈致中

陈致和

陈致蛟

陈致祥

陈彩芹

陈泉有

陈高旺

陈高胜

陈凌云

陈益谅

陈益源

陈涧泉

陈家贵

陈家骏

陈宽珥

陈能学

陈盛文

陈盛治

陈盛标

陈崇训

陈崇武

陈得太

陈得义

陈得龙

陈得兴

陈得光

陈得名

陈得和

陈得贵

陈得顺

陈得胜

陈得盛

陈得魁

陈得福

陈得熏

陈清山

陈清吉

陈清河

陈清胜

陈清泰

陈清彪

陈清翥

陈鸿藻

陈盖南

陈隆兴

陈隆科

陈维胜

陈维章

陈维新

陈维德

陈敬德

陈超宗

陈朝万

陈朝阳

陈辉萼

陈景万

陈赐恩

陈赐盛

陈集贤

陈集和

陈傅苏

陈尊荣

陈遂兴

陈富华

陈裕英

陈裕隆

陈裕琳

陈禄庵

陈登云

陈登高

陈瑞和

陈瑞堂

陈瑞楠

陈楚南

陈楚宽

陈虞绪

陈照有

陈照廷

陈照惠

陈嗣彬

陈微善

陈殿元

陈新发

陈新泰

陈福才

陈福山

陈福元

陈福友

陈福庆

陈福来

陈福寿

陈福春

陈福顺

陈福胜

陈福庭

陈福德

陈肇基

陈德山

陈德云

陈德华

陈德和

陈德亮

陈德荫

陈德厚

陈德胜

陈德高

陈德基

陈德盛

陈德彪

陈翰卿

陈镜泉

陈镜堂

陈儒龙

陈耀湘

邵　灿

邵　增

邵万年

邵元凤

邵元吉

邵有升

邵有胜

邵有得

邵有德

邵廷选

邵廷魁

邵林章

邵宗宝

邵信华

邵得胜

八　画

奉得胜

武艺明

武凤祥

武凤翔

武业东

武昌全

武明良

武胜明

武晋兴

武辉雄

林　引

林　达

林九和

林大伸

林万顺

林子元

林云志

林友和

林少元

林中桂

林长发

林仁瑞

林从旺

林凤英

林凤耀

林文察

林玉春

林玉贵

林世发

林必胜

林西发

林有胜

林如吉

林克英

林茂元

林茂胜

林忠开

林忠信

林忠海

林金彪

林绍璋

林祖寿

林起泰

林恭敏

林彩照

林得胜

林得喜

林商俊

林添贵

林道多

林锦堂

林福秀

林福祥

林澄清

林懋功

林耀龙

苗金开

苗沛霖

苟国正

范　煦

范万有

范云龙

范见武

范升益

范文斗

范正先

范世兴

范乐贵

范兴春

范守义

范守祺

范宏胜

范连升

范秀喜

范贤光

范贤虎

范贤高

范贤珩

范贤琮

范贤璜

范国银

范秉诚

范荣超

范桂林

范继龙

范继光

范盛章

范得贵

范得胜

范朝南

范瑞恒

范腾龙

范羲驭

奇克星阿

奇克星武

欧三元

欧万锡

欧万和

欧少修

欧日清

欧占元

欧占魁

欧亦修

欧光华

欧光保

欧行周

欧阳元

欧阳云

欧阳光

欧阳廷

欧阳连

欧阳迪

欧阳凯

欧阳佳

欧阳珍

欧阳春

欧阳泰

欧阳泉

欧阳庶

欧阳惇

欧阳斌

欧阳喜

欧阳滨

欧阳端

欧阳静

欧阳长发

欧阳正墉

欧阳兆熊

欧阳芳禄

欧阳芳耀

欧阳余资

欧阳和升

欧阳春发

欧阳贵胜

欧阳桂兰

欧阳惟信

欧阳朝祚

欧阳福春

欧秀武

欧伯正

欧林拔

欧金善

欧绍田

欧绍修

欧春和

欧荣贵

欧荣胜

欧顺辉

欧洪贵

欧洪鳌

欧载阳

欧载莲

欧致德

欧得胜

欧清玲

欧隆光

卓三奇

尚元润

尚永江

尚启瑞

尚炳南

明　太

明　兴

明　忠

易　经

易　洪

易　振

易三元

易三胜

易大吉

易大宏

易大举

易万全

易万顺

易万胜

易万高

易万程

易山魁

易开元

易开俊

易元进

易元恺

易云和

易太元

易友升

易友胜

易长发

易长洲

易长清

易升洋

易仁和

易仁善

易介寿

易文山

易文元

易文友

易文胜

易文尊

易玉南

易正升

易正纲

易正明

易东曙

易申寿

易永茂

易永胜

易永魁

易芝福

易协和

易有光

易有章

易达配

易成立

易成美

易光华

易光明

易光前

易光南

易华元

易华俊

易名声

易远照

易杏桂

易甫云

易克友

易克俊

易谷方

易宏亮

易良虎

易良豹

易坤元

易茂春

易松溪

易择榜

易贤杰

易国安

易国志

易国柄

易昌枢

易昌焕

易明和

易明亮

易明胜

易明德

易忠明

易鸣冈

易金榜

易泽明

易泽贵

易定元

易定甲

易定魁

易经濂

易绍正

易春元

易春华

易春林

易春亭

易荣华

易柱国

易南香

易思轩

易修书

易俊田

易胜发

易胜轩

易亮照

易炳南

易洪达

易洪茂

易洪胜

易姚胜

易泰和

易珪章

易桂声

易桂林

易振湘

易致中

易彩交

易润坛

易润炘

易润昌

易宾臣

易祥发

易祥兴

易盛发

易盛堂

易得中

易得忠

易得贵

易得胜

易望东

易清林

易寅春

易隆山

易隆序

易隆晖

易维训

易朝贵

易惠南

易辉廷

易鼎元

易登云

易登榜

易瑞生

易楚胜

易嵩祝

易新盛

易雍大

易福兴

易福盛

易德发

易德麟

易镜海

固　善

罗　福

罗　熺

罗三元

罗大光

罗大绶

罗万益

罗万清

罗山风

罗义玉

罗开顺

罗开富

罗天元

罗天成

罗天贵

罗天顺

罗元彪

罗云轩

罗云祥

罗云黄

罗云蛟

罗太和

罗友升

罗日新

罗升高

罗长暄

罗仁元

罗仁芝

罗凤齐

罗从景

罗文达

罗文秀

罗文祥

罗文略

罗玉成

罗玉林

罗玉洪

罗玉春

罗玉鸿

罗正尧

罗正寿

罗正南

罗正祥

罗世元

罗世发

罗世箴

罗本春

罗百顺

罗仕俊

罗代文

罗汉文

罗加祥

罗发胜

罗永发

罗永贵

罗扬林

罗扬胜

罗在忠

罗有方

罗有升

罗有宏

罗有佳

罗有亮

罗有贵

罗有信

罗有章

罗芝云

罗光华

罗光明

罗光祖

罗光烈

罗光辉

罗贞祥

罗兆华

罗廷材

罗廷昌

罗廷珍

罗廷辉

罗传庆

罗仲纶

罗全胜

罗名扬

罗庆藩

罗兴成

罗兴泰

罗兴隆

罗安福

罗阳开

罗寿文

罗辰五

罗运泰

罗运松

罗运昌

罗志友

罗志秀

罗志城

罗志祥

罗进贤

罗声芳

罗克进

罗连发

罗时富

罗佐清

罗近秋

罗希寿

罗应隆

罗宏有

罗宏贵

罗宏裕

罗宏胜

罗宏清

罗启云

罗启仪

罗启运

罗启贵

罗启勋

罗启盛

罗纯芳

罗纯雀

罗若千

罗茂义

罗茂亭

罗茂祥

罗松云

罗松亭

罗林心

罗雨春

罗叔云

罗国才

罗国庆

罗国俊

罗昌祺

罗明东

罗明诗

罗明其

罗忠扬

罗鸣风

罗金声

罗金明

罗金彪

罗金鹏

罗锡臣

罗泽南

罗承勋

罗绍成

罗春发

罗春华

罗春鹏

罗荣升

罗荣光

罗荣清

罗荣福

罗荣富

罗星胜

罗贵庚

罗贵略

罗笃义

罗钟喜

罗钟泉

罗选天

罗复祥

罗信银

罗顺生

罗修华

罗俊福

罗俊儒

罗胜南

罗恒成

罗炳华

罗炳全

罗洪山

罗洪发

罗洪章

罗洪彪

罗洪滨

罗济章

罗美泗

罗祝胜

罗起仪

罗振和

罗振

罗逢元

罗逢丙

罗高福

罗益廷

罗家齐

罗家荣

罗家森

罗基淼

罗菊畦

罗得山

罗得升

罗得权

罗得成

罗清池

罗清泰

罗添才

罗添胜

罗得胜

罗得盛

罗隆华

罗登科

罗维升

罗朝松

罗朝梁

罗朝魁

罗辉堂

罗景春

罗畴范

罗舜征

罗斌胜

罗瑞山

罗楚山

罗楚峰

罗锦帆

罗锦魁

罗鹏飞

罗新泰

罗新盛

罗源佑

罗福田

罗福章

罗熙宽

罗镇南

罗德化

罗德齐

罗德芳

罗德明

罗德和

罗德隆

罗德彰

罗遴拔

罗麓森

图庆阿

季春来

季能胜

依勤喜

岳正南

岳连成

岳明阿

岳得胜

岳特凌阿

岱清阿

金　顺

金士衎

金大湖

金义科

金友成

金文纬

金为寿

金世玉

金占坤

金占魁

金执尔

金安清

金连山

金松点

金昌元

金昌印

金昌言

金国宝

金明亮

金学礼

金复青

金能升

金得荣

金得胜

金殿安

金殿传

金殿彪

周　有

周　顺

周　源

周人全

周九临

周三成

周三合

周三喜

周士元

周士春

周大升

周大定

周大有

周大明

周大贵

周大秋

周大富

周大棋

周万才

周万和

周万英

周万俊

周万胜

周万倬

周万祥

周才富

周山云

周义和

周子龙

周开宓

周开锡

周开胜

周开颂

周天才

周天亮

周天受

周天爵

周元吉

周元和

周云山

周云廷

周云祥

周云霓

周太和

周友元

周友春

周友贵

周友盛

周日新

周中元

周中和

周见都

周升喜

周长发

周长兴

周长春

周长贵

周仁华

周仁和

周仁堂

周从云

周凤山

周凤友

周凤鸣

周凤桂

周凤翔

周凤禄

周文轩

周文贤

周文运

周文炳

周文胜

周文翔

周文富

周方杨

周为美

周心田

周以发

周玉元

周玉兴

周玉连

周玉林

周玉春

周玉南

周正太

周正发

周正兴

周正坤

周正林

周正国

周正昌

周正忠

周正标

周正祥

周正新

周世贞

周世洪

周世荣

周世祥

周世焜

周世魁

周龙光

周东万

周占云

周占春

周占魁

周旦生

周立兴

周立盛

周立湘

周兰桂

周必林

周永贵

周永胜

周永祥

周永德

周发荣

周邦富

周吉祥

周芝友

周芝兰

周芝莲

周再田

周有才

周有升

周有名

周有声

周有明

周有胜

周有道

周有富

周成民

周光元

周光远

周光明

周光贵

周光胜

周廷英

周传宗

周华祝

周会宇

周全义

周全贞

周全胜

周后德

周名才

周名扬

周名章

周庆龙

周庆贵

周兴义

周兴发

周兴启

周汝骧

周阳升

周君臣

周寿山

周寿田

周远佐

周远明

周远富

周志发

周志先

周志和

周志得

周均佑

周声腾

周芳明

周芳清

周芸亭

周芸笙

周甫文

周甫春

周酉山

周来贵

周连祥

周步青

周步侯

周时坡

周时凌

周时高

周利贞

周余庆

周亨成

周应成

周应昌

周应迪

周应堂

周怀德

周宏胜

周良才

周良方

周良佐

周良翰

周启茂

周启柏

周启高

周启善

周际盛

周其胜

周茂林

周茂祥

周茂盛

周英富

周松林

周拔萃

周尚益

周尚宽

周尚福

周国才

周国玉

周国用

周国兴

周国华

周国忠

周国炳

周国顺

周国胜

周国恩

周昌洪

周昌贵

周昌隆

周昌富

周明友

周明安

周明武

周明贵

周明章

周明祥

周明照

周明德

周鸣和

周知华

周和美

周秉忠

周岳泰

周金玉

周金龙

周金明

周金品

周金诺

周享明

周性义

周河清

周泽安

周定国

周定昱

周宜璋

周绍文

周绍德

周绍濂

周春山

周春龙

周春生

周春华

周春和

周春贵

周荣华

周荣杰

周荣彪

周荣魁

周南田

周南英

周南侯

周柏林

周柏胜

周威仪

周映堂

周星南

周星联

周贵发

周贵南

周品恒

周复兴

周复胜

周顺发

周顺成

周顺益

周俊义

周胜发

周盈瑞

周恒昌

周恒益

周恺亮

周炳堃

周洪发

周洪意

周洛全

周洛徽

周涧泉

周宪提

周祖培

周桂华

周桂林

周桂荣

周莲芝

周振声

周致和

周晓堂

周逢文

周逢胜

周高照

周海洋

周益瑞

周益福

周家春

周朗山

周培仁

周基凤

周盛经

周盛殷

周崇高

周得友

周得元

周得仲

周得芳

周得宗

周得贵

周得亮

周得胜

周得盛

周得福

周清汉

周清河

周清亮

周清胜

周添清

周鸿庆

周鸿烈

周鸿翥

周隆注

周维忠

周维新

周彭元

周惠卿

周惠堂

周朝发

周朝富

周赏祝

周景风

周善廷

周善昌

周道生

周道忠

周道贵

周富棠

周裕发

周裕贵

周裕喜

周就安

周遐龄

周登凤

周登青

周登第

周登富

周瑞林

周楚见

周楚佳

周楚胜

周煦山

周锦秀

周锦耀

周魁亮

周腾虎

周鹏举

周新元

周意诚

周煌枝

周福元

周福安

周福庆

周福茂

周福胜

周福宣

周聚汉

周聚登

周端远

周德明

周德贵

周德胜

周德益

周德泰

周德福

周德骏

周德馨

周潮信

周镜清

周曙春

周翼朴

周馥桂

周辉有

周耀南

庞云才

庞玉林

庞有明

庞有贵

庞宝田

庞定胜

庞钟璐

庞泰顺

庞祥丰

庞得胜

庞得魁

郑　福

郑　毓

郑万坤

郑万雄

郑飞报

郑心开

郑元龙

郑元发

郑元超

郑太和

郑五常

郑水山

郑玉明

郑世华

郑本槐

郑士达

郑仕喻

郑乐定

郑汉友

郑永福

郑吉和

郑有发

郑有禄

郑光龙

郑阳佑

郑阳和

郑芬荣

郑克勤

郑连山

郑作志

郑启培

郑尚信

郑国英

郑国忠

郑国香

郑国宾

郑国泰

郑明富

郑忠友

郑金麟

郑承先

郑春和

郑春堂

郑荣亮

郑荣柯

郑荣富

郑荣戬

郑荣翰

郑树珍

郑钦烈

郑洪茂

郑洪泰

郑洪榜

郑济元

郑神佑

郑泰华

郑积仁

郑通益

郑家驹

郑梦祥

郑得兴

郑得明

郑鸿钧

郑绳武

郑维学

郑渭周

郑善信

郑虞光

郑德山

郑德亮

郑德宽

单荣淦

单桂林

单福堂

官　文

官大悦

官日迎

官永胜

官启祥

官新盛

宛立俦

空禄善

屈　璠

屈开泰

屈本和

屈东升

屈有胜

屈全胜

屈志发

屈伸泰

屈应升

屈昌宗

屈昌忠

屈金彩

屈登魁

屈楚轩

屈德复

屈德发

屈德源

孟文炳

盂有才

孟怀高

孟泽交

经星阿

经通阿

九　画

玻勒金保

玻勒惠铁精阿

项景斯

柯　钺

柯正升

柯五寿

柯永仁

柯华国

柯华辅

柯定国

柯茂海

柯益升

柯礻奕宗

查廷栋

查宏兴

柏云锦

柏茂禄

柏重发

柏意浩

柳三星

柳三喜

柳太才

柳玉连

柳必谏

柳先谔

柳华山

柳寿田

柳志祥

柳茂林

柳金山

柳金林

柳育兴

柳春华

柳春和

柳桂林

柳铜章

柳焕增

柳惠迎

柳景福

柳登朝

柳瑞林

柳德槐

柳耀玑

胡　林

胡　骘

胡　嵩

胡　镛

胡　藻

胡三元

胡三源

胡大发

胡大有

胡大胜

胡大敦

胡大鹏

胡万元

胡万寿

胡万清

胡义朝

胡子香

胡子勋

胡开友

胡开甲

胡元发

胡元臣

胡元彪

胡元魁

胡云衢

胡太武

胡太胜

胡太旗

胡友年

胡友胜

胡友盛

胡日明

胡中和

胡丰启

胡长发

胡长寿

胡长庚

胡长林

胡仁义

胡仁胜

胡从云

胡从锋

胡凤鸣

胡凤雝

胡文义

胡文升

胡文贵

胡文高

胡文钺

胡文烺

胡心开

胡心泰

胡以文

胡以章

胡玉元

胡玉田

胡玉林

胡玉恩

胡玉泉

胡玉祥

胡玉禄

胡玉麟

胡正云

胡正大

胡正成

胡正富

胡世元

胡世荣

胡世珍

胡世清

胡本义

胡左江

胡石安

胡占川

胡占魁

胡占鳌

胡生魁

胡立显

胡汉连

胡必胜

胡永成

胡永胜

胡民望

胡圣传

胡加祥

胡邦元

胡邦光

胡达萼

胡有荣

胡有恒

胡有胜

胡有馀

胡有道

胡臣斌

胡兆云

胡兆槐

胡先锋

胡传思

胡庆元

胡兴顺

胡安邦

胡欢乐

胡寿喜

胡寿鉴

胡志升

胡志先

胡志钧

胡声万

胡两美

胡来喜

胡连升

胡连发

胡步清

胡采畴

胡秀世

胡作舟

胡作霖

胡应信

胡应祥

胡良怀

胡良贵

胡启玺

胡际唐

胡青元

胡青茂

胡武益

胡其胜

胡其清

胡其鼎

胡其彰

胡林翼

胡拔湘

胡国万

胡国玉

胡国胜

胡国桢

胡国清

胡国祥

胡昌沄

胡昌远

胡昌濡

胡明广

胡明甲

胡明魁

胡忠文

胡锡寿

胡锡佑

胡佳友

胡金元

胡金发

胡金德

胡学惇

胡定和

胡定春

胡定昭

胡定贵

胡绍成

胡绍西

胡绍臣

胡春堂

胡荣升

胡荣伟

胡荣贵

胡荣桂

胡荣清

胡荣彬

胡荣黻

胡相元

胡南玉

胡南祥

胡星武

胡贵廷

胡郧贞

胡科升

胡俊友

胡俊和

胡俊修

胡俊期

胡胜友

胡胜贵

胡炳华

胡炳照

胡洪祥

胡举贤

胡美山

胡美佩

胡泰山

胡泰顺

胡理明

胡起善

胡桂清

胡根发

胡致祥

胡晖堂

胡逢春

胡逢源

胡高升

胡高发

胡海平

胡海廷

胡益荣

胡家让

胡家权

胡家柏

胡祥发

胡祥海

胡盛和

胡盛德

胡基陟

胡得胜

胡惟贵

胡清顺

胡鸿宾

胡寅舟

胡维扬

胡维炽

胡联奎

胡湘辉

胡裕发

胡尊荣

胡弼武

胡瑞桢

胡楚义

胡楚珍

胡楚福

胡嘉垣

胡魁南

胡新发

胡新甫

胡新喜

胡慎行

胡福兴

胡福廷

胡福祥

胡碧玉

胡镇藩

胡德兴

胡德胜

胡德泰

胡鲤门

胡耀发

封乐善

封良贵

郝　坤

郝长庆

郝青云

郝祖德

郝凌霄

郝得胜

荣楚湘

赵　融

赵三元

赵三星

赵万才

赵万奇

赵开明

赵元明

赵友德

赵日胜

赵升扬

赵长春

赵长顺

赵仁和

赵以忠

赵玉田

赵玉光

赵玉亭

赵玉莲

赵玉隆

赵世贵

赵世清

赵东亮

赵东贵

赵东福

赵永和

赵西元

赵成美

赵光华

赵光前

赵光裕

赵廷贵

赵自维

赵全贵

赵兴发

赵兴华

赵兴武

赵志怀

赵克政

赵克复

赵克振

赵连玉

赵连贵

赵步伦

赵作宾

赵秀成

赵秀庭

赵应龙

赵启贵

赵启胜

赵青云

赵其拔

赵明胜

赵法云

赵泽建

赵春发

赵荣升

赵荣华

赵荣芳

赵荣亮

赵柏庄

赵贵连

赵思文

赵复德

赵俊秀

赵俊彦

赵胜芳

赵胜武

赵恒林

赵济荣

赵继发

赵泰和

赵桂山

赵桂连

赵烈文

赵祥泰

赵彩云

赵盛国

赵盛春

赵得升

赵得发

赵得华

赵得胜

赵得海

赵焕榜

赵清益

赵超群

赵敬明

赵森保

赵辉春

赵道友

赵登美

赵楚材

赵新华

赵福林

赵福春

赵福星

赵福顺

赵福载

赵彰起

赵熊飞

赵镇国

赵德华

赵德有

威妥玛

哈尔噶尚阿

哈承志

钟　秀

钟　峻

钟大翔

钟万凯

钟义胜

钟开仁

钟开发

钟元佶

钟太发

钟日新

钟长贵

钟长青

钟仁和

钟文明

钟玉成

钟正南

钟正科

钟世才

钟发胜

钟加培

钟永茂

钟协堂

钟成锦

钟邦林

钟光裕

钟廷宣

钟如礼

钟兴发

钟辰学

钟寿元

钟寿衍

钟志元

钟志友

钟志安

钟孝芳

钟孝贵

钟孝富

钟声和

钟连升

钟含仪

钟良保

钟启祥

钟其昌

钟茂林

钟松林

钟松亭

钟卓堂

钟旺书

钟昌国

钟明海

钟河清

钟泗泉

钟宝泰

钟宝臣

钟绍琴

钟建春

钟南英

钟复胜

钟胜云

钟洪元

钟宣晋

钟致和

钟致胜

钟馀庆

钟高胜

钟得胜

钟望书

钟添成

钟智山

钟富元

钟富成

钟富廷

钟黎正

钟德成

钟德高

钟耀周

段　起

段　鸿

段大有

段大贵

段大钦

段大章

段升富

段文星

段发桂

段有元

段廷春

段自荣

段多文

段兴发

段兴良

段远昌

段宏发

段明发

段和清

段秉元

段学贤

段河胜

段宗元

段荣发

段荣基

段柏溪

段家涵

段清和

段鸿彪

段期滋

段楚发

段福胜

禹志涟

保　德

侯大忠

侯云升

侯云武

侯世升

侯加元

侯兴才

侯秀清

侯忠武

侯建烈

侯荣文

侯桂林

侯得胜

侯朝栋

郤永福

俞泗洪

俞懋麟

饶　佐

饶玉星

饶全书

饶庆升

饶廷选

饶际可

饶昌寿

饶复友

饶洪彪

饶起贵

饶舒泽

胜　保

施　栋

施永通

施凤翔

施有胜

施快祥

施国桢

施绍疆

施得胜

奕　

闽升猷

闽福胜

洪　佐

洪天胜

洪太先

洪太和

洪正富

洪世芝

洪世荣

洪世贵

洪汉淇

洪必胜

洪竹坤

洪仲魁

洪何足

洪青扬

洪昌明

洪性善

洪点伍

洪钟铸

洪桂林

洪厚钰

洪得发

洪维福

洪敬亭

洪德发

洪赞善

洛龙阿

济吉善

济炳阿

济通阿

济尔噶勒

济克精阿

济尔嘎勒图

首启梁

首炳禄

姜　顺

姜元吉

姜元贵

姜世友

姜玉麟

姜正标

姜世有

姜世名

姜先才

姜先兆

姜时来

姜明三

姜岱云

姜河清

姜绍庭

姜南山

姜胜楚

姜济清

姜葆元

姜景焜

娄　森

娄元吉

娄云庆

娄光礼

娄良佑

娄良彝

娄登绶

祖兴盛

祝　贵

祝广文

祝广富

祝士亮

祝士相

祝开成

祝华封

祝逢春

费三元

费日启

费朝富

胥凤鸣

胥明希

姚　镶

姚一举

姚三元

姚三湘

姚大亮

姚长发

姚长庚

姚玉贵

姚玉堂

姚正顺

姚正盈

姚东山

姚甲榜

姚芝连

姚有胜

姚华璋

姚连胜

姚近维

姚体备

姚良壁

姚国凤

姚荣刚

姚荣修

姚恭望

姚恩桃

姚通五

姚得发

姚得胜

姚森教

姚靖戎

姚福林

姚震维

姚德丰

姚濬昌

姚勷宸

贺　凯

贺　嗣

贺之洲

贺大志

贺大明

贺万方

贺万有

贺万选

贺万胜

贺才蕙

贺开友

贺云祥

贺友志

贺友胜

贺仁友

贺仁贵

贺长山

贺玉田

贺玉成

贺玉良

贺玉林

贺世清

贺世望

贺发胜

贺发益

贺永锡

贺吉祥

贺有禄

贺执礼

贺光明

贺光耀

贺先胜

贺兴旺

贺兴隆

贺守来

贺连升

贺财福

贺良德

贺采芹

贺其华

贺茂林

贺卓堂

贺国秀

贺国香

贺国桢

贺昌意

贺忠国

贺金和

贺泽礼

贺宗祜

贺宗理

贺定贵

贺定胜

贺春元

贺春华

贺春城

贺荣贵

贺俊德

贺宣龙

贺炳珏

贺埙篪

贺致章

贺高志

贺祥发

贺祥胜

贺堂胜

贺敏求

贺得贵

贺得胜

贺淳贵

贺章彬

贺隆元

贺喜文

贺萱南

贺湘洲

贺椿萱

贺新会

贺福自

贺彰胜

贺端扬

贺嗣华

贺鹤鸣

贺耀辉

骆有升

骆有训

骆光南

骆秉章

骆祖胜

骆高升

骆渭志

骆耀顺

十　画

秦　昂

秦　铨

秦日华

秦仁旺

秦玉堂

秦正春

秦世明

秦世洪

秦有林

秦有章

秦光华

秦如虎

秦克成

秦远扬

秦怀亮

秦宏胜

秦坤山

秦茂松

秦国兴

秦锡有

秦春光

秦星照

秦胜和

秦得先

秦得胜

秦维国

秦韩臣

秦朝春

秦道国

秦箕三

敖光盛

敖福成

珠龙武

珠琫阿

珠克图善

袁　奎

袁　俊

袁　铎

袁　藻

袁干云

袁士海

袁上连

袁子龙

袁云俊

袁友冯

袁友胜

袁日新

袁中和

袁长发

袁长青

袁以鳌

袁玉龙

袁正兴

袁世柱

袁世恒

袁世德

袁甲三

袁汉亭

袁永煌

袁有胜

袁有德

袁成武

袁成柳

袁光辉

袁光裕

袁兆顺

袁名箕

袁廷焜

袁自远

袁庆荣

袁江海

袁观丰

袁观寿

袁里河

袁连升

袁初高

袁咏怀

袁其顺

袁其德

袁林华

袁奇珍

袁国材

袁国祥

袁国基

袁明亮

袁知玉

袁知玺

袁知瑞

袁秉良

袁定奎

袁经汉

袁绍春

袁春林

袁南山

袁贵三

袁复春

袁复胜

袁彦贤

袁闻柝

袁桂山

袁振坤

袁辅仁

袁堂贵

袁得发

袁得兴

袁得胜

袁章禄

袁敬直

袁畴龄

袁锦云

袁福荣

袁瑾瑜

袁德恒

袁德顺

都兴阿

都当阿

载　垣

耆　龄

耿宝元

聂　棠

聂云发

聂文亨

聂玉堂

聂汉山

聂达盛

聂成名

聂成维

聂光明

聂汝藻

聂安清

聂克广

聂克俊

聂宏发

聂定元

聂复胜

聂胜发

聂振声

聂涌泉

聂常本

聂得胜

聂福申

莫一贤

莫文发

莫代清

莫有发

莫自有

莫如德

莫纲常

莫坤和

莫重定

莫峻林

莫益谦

莫骥人

桂占彪

桂正华

桂廷彪

格明额

哥士耆

栗文申

栗荣才

贾　臻

贾长青

贾长林

贾仁富

贾文华

贾立成

贾汉生

贾宏材

贾国明

贾春发

贾洪春

贾得元

夏　昆

夏　钺

夏　梧

夏　燮

夏子云

夏开凤

夏开鹏

夏天希

夏云华

夏友成

夏平升

夏平顺

夏平富

夏玉桂

夏世荣

夏代荣

夏礼耕

夏永年

夏有明

夏任廷

夏全泰

夏寿林

夏连升

夏应龙

夏启发

夏奉朝

夏其祥

夏明贵

夏金山

夏定泰

夏绍富

夏贵和

夏思谷

夏思祜

夏桂和

夏高阁

夏能胜

夏得邻

夏清海

夏朝典

夏朝喜

夏蓝田

夏献诚

夏献煐

夏献锟

顾　奇

顾　济

顾义胜

顾元宗

顾云彩

顾世化

顾尔恒

顾永泰

顾吉善

柴占元

晏大有

晏万福

晏仕旺

晏光照

晏宗海

晏恭山

晏章健

晏端书

恩通额

钱友盛

钱世林

钱存忠

钱昌德

钱金贵

钱荣华

钱福友

钱福胜

钱德崇

钱德魁

倪　桂

倪人涵

倪人端

倪万友

倪正太

倪汝隆

倪定发

倪昌凤

倪昌世

倪昌明

倪金龙

倪星垣

倪福山

徐　炳

徐　润

徐　寿

徐　清

徐　堃

徐大海

徐万和

徐万顺

徐子屏

徐元龙

徐云山

徐云发

徐云祥

徐云骧

徐中骐

徐升其

徐长钦

徐仁祥

徐化柯

徐文彩

徐为政

徐玉林

徐玉璧

徐正家

徐占元

徐占魁

徐北熊

徐立壮

徐加东

徐加耀

徐邦杰

徐邦德

徐有元

徐有升

徐有光

徐有福

徐光明

徐则熏

徐兆才

徐兆熊

徐先传

徐先荣

徐名翘

徐克明

徐克康

徐连升

徐宏发

徐宏贵

徐宏亮

徐纯性

徐纯忠

徐青云

徐茂才

徐茂春

徐坤青

徐林宝

徐松林

徐国春

徐尚高

徐明玉

徐锡交

徐锡祜

徐治平

徐学醇

徐宗泰

徐宗根

徐宗德

徐官澍

徐承勋

徐春林

徐荣先

徐荣贵

徐荣隆

徐荣喜

徐奎胜

徐贵廷

徐顺全

徐恒顺

徐炳文

徐洪贵

徐美才

徐祖文

徐祖林

徐祖莲

徐祖意

徐莲生

徐桂林

徐桂馥

徐振顺

徐预猷

徐堂赓

徐得马

徐得林

徐得胜

徐维彬

徐越宏

徐越洪

徐楚胜

徐敬举

徐翠法

徐德贵

徐德祥

徐德廙

殷　作

殷　彝

殷九皋

殷万元

殷方来

殷三全

殷大友

殷世登

殷礼湖

殷有胜

殷成元

殷连胜

殷昌南

殷定文

殷定铨

殷春生

殷昺南

殷得胜

殷雄亮

殷瑞昌

殷鉴夏

殷德盛

翁　荣

翁同书

翁如来

翁虎臣

翁得发

翁得胜

卿士友

爱通阿

奚之富

高　鸿

高　寅

高　森

高大寿

高才凤

高广顺

高之桢

高子春

高云来

高友文

高长元

高占彪

高仕魁

高光林

高先奇

高连升

高良玉

高启典

高启栋

高启顺

高启唐

高启得

高现东

高林芳

高昌有

高明扬

高春榜

高胡魁

高彦骥

高洪元

高洪亮

高祥发

高崇华

高得言

高得胜

高得效

高得清

高得魁

高道贤

高登亮

高腾蛟

高福有

高德仕

郭　裕

郭大有

郭万升

郭万年

郭万杰

郭子临

郭太胜

郭友胜

郭长胜

郭仁义

郭文武

郭文斌

郭孔浩

郭正荣

郭世明

郭仕林

郭立和

郭必胜

郭永锡

郭阳春

郭臣孝

郭至诚

郭先有

郭兴发

郭运连

郭宏亮

郭宏魁

郭其明

郭时湘

郭松林

郭明山

郭明鳌

郭锡坤

郭勋泰

郭俊秀

郭胜元

郭恒泰

郭洪发

郭洪修

郭振元

郭钺彩

郭凌阿

郭得才

郭得山

郭得华

郭得胜

郭章荣

郭朝保

郭景福

郭照煌

郭腾汉

郭觐

席大成

席正伦

席如友

席茂来

席慈宣

唐　发

唐　翚

唐　辇

唐　鉴

唐　鳌

唐士盈

唐大元

唐大兴

唐大胜

唐万明

唐万胜

唐义训

唐义谟

唐开廷

唐开榜

唐元美

唐友山

唐友发

唐友胜

唐中兴

唐仁东

唐仁廉

唐仁魁

唐从之

唐凤辉

唐文玉

唐文表

唐文明

唐文胜

唐文箴

唐文麟

唐玉元

唐玉贵

唐玉益

唐玉隆

唐东山

唐尔藻

唐立田

唐立芝

唐永发

唐永吉

唐邦俊

唐有义

唐有申

唐有贵

唐有德

唐有余

唐成玉

唐光昱

唐光辉

唐兆胜

唐先玉

唐先奇

唐先胜

唐廷扬

唐年泰

唐传正

唐羽楼

唐庆增

唐兴元

唐兴发

唐兴恒

唐兴隆

唐守泰

唐守章

唐守赞

唐进升

唐远方

唐远立

唐运吉

唐远昢

唐远赞

唐茂春

唐克昌

唐连升

唐连胜

唐迎和

唐宏发

唐良浩

唐启发

唐青云

唐茂林

唐杰英

唐松华

唐国华

唐国荣

唐昌元

唐明升

唐明玉

唐明仕

唐明红

唐明顺

唐明章

唐明喜

唐迪吉

唐鸣盛

唐和胜

唐季成

唐金万

唐金华

唐金顺

唐金胜

唐金益

唐绍大

唐学发

唐学芝

唐泗和

唐治友

唐泽润

唐宗尧

唐定太

唐政有

唐郝聚

唐荣贵

唐南山

唐临福

唐星垣

唐贵春

唐修已

唐修珍

唐胜先

唐亮禄

唐炳奎

唐洪宙

唐美恩

唐首泰

唐祖兴

唐桂森

唐致有

唐晓久

唐晓南

唐逢仁

唐积和

唐祥发

唐祥益

唐海筹

唐家声

唐乾亨

唐得和

唐得信

唐得胜

唐得喜

唐得禄

唐得福

唐鸿和

唐朝胜

唐湘远

唐富山

唐裕后

唐裕昌

唐楚扬

唐锦春

唐锦耀

唐福山

唐鹤元

唐德明

唐德昭

唐儒开

唐儒贤

唐耀庭

悦　孙

凌　德

凌万扬

凌万资

凌与笔

凌云程

凌化龙

凌为高

凌立招

凌先发

凌兴益

凌青云

凌忠希

凌定国

凌春台

凌荫廷

凌洪江

凌祖世

凌祖发

凌祖佑

凌祖信

凌祖意

凌祖儒

凌新益

海　福

涂三贵

涂长龄

涂凤喈

涂文志

涂玉霖

涂正魁

涂宗孟

涂宗德

涂显耀

涂祖昌

涂得众

涂燕廷

资国恩

资恒贵

宾万胜

宾得桂

诺蒙阿

谈长炎

谈苞恒

陶　鸿

陶士杰

陶日升

陶立忠

陶世泽

陶仕杰

陶永胜

陶安国

陶先儒

陶志德

陶步云

陶希荣

陶咏发

陶咏贵

陶金镛

陶定升

陶承志

陶胜文

陶保堂

陶洪升

陶烈孝

陶镇午

陶德斌

桑光魁

桑春荣

十一画

黄　汉

黄　玉

黄　庆

黄　礼

黄　杰

黄　昌

黄　忠

黄　金

黄　泽

黄　彬

黄　琨

黄　麟

黄三保

黄大才

黄大元

黄大本

黄大胜

黄大鹏

黄万友

黄万清

黄万福

黄才胜

黄上先

黄义生

黄义全

黄义旬

黄义荀

黄义福

黄开本

黄开荣

黄开胜

黄天柱

黄元义

黄元吉

黄元嘉

黄云拱

黄云海

黄云桂

黄云祥

黄云翔

黄太和

黄友信

黄友顺

黄友胜

黄友馀

黄日新

黄中元

黄少春

黄丰胜

黄升南

黄长发

黄长泽

黄长荣

黄仁治

黄仁美

黄月山

黄凤山

黄文年

黄文金

黄文祥

黄文隆

黄文耀

黄以义

黄以庄

黄以任

黄以慎

黄孔遴

黄玉友

黄玉成

黄玉林

黄玉亭

黄玉胜

黄正方

黄正元

黄正廷

黄正邦

黄正湘

黄正辉

黄正魁

黄正德

黄石谷

黄本立

黄东泰

黄北海

黄占龙

黄占春

黄占魁

黄用宾

黄兰桂

黄发元

黄发甲

黄发彰

黄永元

黄永礼

黄永吉

黄永茂

黄永林

黄永昌

黄永南

黄永胜

黄永隆

黄永耀

黄邦林

黄在位

黄有二

黄有才

黄有元

黄有升

黄有功

黄有发

黄有庆

黄有贵

黄有胜

黄有盛

黄有源

黄达五

黄光龙

黄光亮

黄光涌

黄先之

黄先芝

黄先春

黄先畈

黄华山

黄华扬

黄华翰

黄庆志

黄兴茂

黄齐昂

黄齐骥

黄如松

黄羽习

黄启发

黄寿广

黄运四

黄运兴

黄进吾

黄孝宅

黄克福

黄连升

黄连青

黄连奎

黄步云

黄岐鸣

黄赐福

黄位坎

黄体先

黄体灵

黄体隆

黄迎翔

黄应发

黄应兴

黄应春

黄应清

黄宏发

黄宏远

黄宏茂

黄宏贵

黄启发

黄纯琳

黄际清

黄青云

黄青秀

黄其才

黄述亭

黄茂林

黄茂春

黄林开

黄林贤

黄林森

黄林德

黄松胜

黄国安

黄国庆

黄国华

黄国忠

黄国春

黄国胜

黄国瑞

黄昌林

黄昌潮

黄明万

黄明元

黄明忠

黄明亮

黄明柏

黄明贵

黄明福

黄忠元

黄忠良

黄忠和

黄昆仑

黄鸣珂

黄鸣铎

黄典齐

黄锡寿

黄锡茂

黄锡魁

黄和鸣

黄金龙

黄金发

黄金先

黄金林

黄金胜

黄金题

黄京亮

黄治平

黄泽南

黄泽宽

黄宝林

黄宗馀

黄定山

黄定魁

黄诗同

黄诚洪

黄承业

黄承益

黄建忠

黄建群

黄绍山

黄绍青

黄春台

黄春垣

黄春晓

黄春堂

黄荣礼

黄荣贵

黄荣象

黄标元

黄树忠

黄南亭

黄显荣

黄显章

黄星胜

黄思仁

黄思芹

黄思学

黄贵三

黄秋亭

黄复胜

黄顺贵

黄顺祥

黄保元

黄俊才

黄俊英

黄俊儒

黄胜才

黄胜林

黄胜亮

黄胜祥

黄胜德

黄亮彩

黄恒和

黄炳南

黄炳焕

黄洪彪

黄庭恢

黄冠南

黄祖佑

黄泰山

黄泰和

黄泰富

黄振海

黄莲青

黄彩亮

黄笏山

黄逢元

黄高志

黄高彩

黄效忠

黄添泰

黄海清

黄润昌

黄益胜

黄益瑞

黄家礼

黄家声

黄祥元

黄祯祥

黄祥盛

黄培元

黄崇勋

黄得元

黄得明

黄得胜

黄得益

黄章名

黄清梅

黄清瑞

黄鸿魁

黄维学

黄维城

黄维泰

黄喜翔

黄喜禄

黄惠清

黄惠章

黄朝升

黄朝用

黄朝林

黄鼎贵

黄智顺

黄傅见

黄敦秀

黄善芳

黄善提

黄富升

黄登魁

黄瑞林

黄楚一

黄楚连

黄楚胜

黄楚湘

黄搢廷

黄照云

黄锦云

黄锦环

黄锦堂

黄靖忠

黄新元

黄新林

黄谨伦

黄福田

黄福春

黄福泰

黄翠凤

黄鹤林

黄德树

黄碧春

黄翼升

黄耀盛

萧　樾

萧九州

萧三星

萧于成

萧士干

萧大兴

萧大美

萧万发

萧万顺

萧义贵

萧义胜

萧义禄

萧开玉

萧元凯

萧云升

萧云达

萧云华

萧云贵

萧云胜

萧云魁

萧友文

萧友元

萧友生

萧友贵

萧日回

萧日星

萧中襄

萧见无

萧升林

萧长发

萧长兴

萧长有

萧长青

萧长茂

萧长林

萧长胜

萧长清

萧仁见

萧仁生

萧仁慈

萧文友

萧方正

萧心广

萧以德

萧孔昭

萧玉元

萧玉林

萧正云

萧正发

萧正芳

萧正祥

萧世杰

萧东华

萧东凌

萧占魁

萧仪斌

萧汉作

萧训堂

萧永发

萧吉祥

萧有才

萧有升

萧有贵

萧成林

萧成贵

萧光友

萧光胜

萧光福

萧先达

萧传科

萧传涵

萧华训

萧华堂

萧全友

萧全自

萧全柄

萧全胜

萧全彬

萧名科

萧江华

萧兴全

萧兴春

萧庆衍

萧志果

萧声贵

萧芳云

萧芳佐

萧芳祥

萧甫文

萧两全

萧连芝

萧连芳

萧连贵

萧连绥

萧连榜

萧时丙

萧孚泗

萧秀高

萧佑飞

萧言玉

萧宏奎

萧良化

萧良桂

萧启才

萧启佑

萧青云

萧现龙

萧坤辰

萧国凤

萧国良

萧国栋

萧昌宏

萧明山

萧明声

萧明作

萧明俊

萧昆仲

萧忠信

萧忠得

萧忠裕

萧鸣凤

萧金元

萧金魁

萧宝林

萧河清

萧治亨

萧治泰

萧宗云

萧宗玉

萧宗宝

萧定国

萧荣发

萧荣华

萧荣贵

萧相乐

萧相欢

萧显辉

萧笃林

萧选吉

萧复胜

萧信集

萧顺福

萧独占

萧胜玉

萧胜发

萧胜交

萧胜南

萧胜高

萧炳南

萧洪元

萧洪胜

萧洪盛

萧济安

萧桂林

萧桂和

萧海鳌

萧益贵

萧益高

萧益新

萧凌云

萧宽武

萧祥中

萧祥林

萧祥春

萧祥胜

萧通庆

萧常振

萧得元

萧得仁

萧得贵

萧得胜

萧得富

萧章开

萧清福

萧梁升

萧维亿

萧维忠

萧维融

萧朝科

萧捷才

萧辉廷

萧辉绪

萧遇文

萧稀凤

萧翔翥

萧道昌

萧富吉

萧瑞南

萧楚政

萧献福

萧锦芳

萧腾芳

萧新恒

萧新胜

萧德成

萧德林

萧德昭

萧德魁

萧镇南

萧镇旗

梦春泉

梅　毓

梅芝桂

梅锡源

梅宗华

梅锦源

梅魁员

曹　全

曹　坤

曹　凯

曹　贵

曹　嵘

曹万胜

曹义胜

曹广泽

曹广林

曹广顺

曹开有

曹开先

曹元胜

曹云华

曹云祥

曹友元

曹友龄

曹仁美

曹仁端

曹文元

曹文清

曹玉龙

曹玉昆

曹正开

曹正贵

曹东汉

曹汉清

曹必成

曹必洪

曹必胜

曹再兴

曹有典

曹有胜

曹有福

曹光兴

曹光廷

曹光胜

曹同春

曹先辅

曹兴发

曹兴旺

曹纪士

曹志忠

曹声远

曹声望

曹芳凤

曹芳麒

曹克钟

曹步云

曹作忠

曹作新

曹怀德

曹良占

曹良尚

曹青泉

曹茂林

曹茂鸿

曹林宦

曹林桂

曹松茂

曹虎臣

曹国华

曹明友

曹明望

曹和清

曹禹门

曹金林

曹定元

曹官得

曹孟禄

曹绍道

曹春发

曹春华

曹春和

曹荣兴

曹思友

曹俊祥

曹胜贤

曹胜金

曹胜祥

曹胜德

曹洪章

曹神佑

曹桂元

曹致本

曹致斌

曹恩发

曹祥胜

曹得胜

曹康清

曹船喜

曹朝本

曹朝堂

曹朝喜

曹紫峰

曹椿林

曹福有

曹福亭

曹聚胜

曹德三

曹德容

曹声望

龚大伦

龚大翥

龚亿和

龚天吉

龚玉元

龚玉堂

龚在位

龚在林

龚在胜

龚有德

龚华峰

龚兴发

龚宏溶

龚良志

龚屈武

龚绍基

龚绍遂

龚春山

龚春生

龚贵升

龚贵荣

龚顺祥

龚胜林

龚胜喜

龚莲芳

龚桂芳

龚致和

龚彩云

龚家发

龚家声

龚尉标

龚隆贵

龚辉胜

龚渤海

龚照华

龚嘉宜

盛万春

盛太和

盛中兴

盛永清

盛发榜

盛有章

盛光新

盛明德

盛起贤

盛海洲

盛培基

盛朝文

盛德泰

戚功典

常　存

常　寿

常　绩

常子云

常元彪

常东阳

常春福

眭金城

鄂占贵

崇　厚

崔大才

崔大书

崔大礼

崔大成

崔大光

崔大经

崔文英

崔本忠

崔安邦

崔庆求

崔步云

崔明高

崔定魁

崔慈恬

符上尧

符太清

符太福

符太榜

符吉升

符名桂

符兴胜

符国一

符国华

符秉福

符宜春

符炳堂

符得胜

符照四

符嘉秀

符鋆筹

银盛成

盘仕虎

章　茂

章于锦

章日升

章日起

章日新

章心作

章世臣

章世德

章永胜

章在作

章有元

章合才

章金有

章宗起

章荣先

章荣焕

章柏涛

章恒山

章洪胜

章得林

章得喜

章寅先

章楚重

章馥馨

商俊明

麻云东

庾光东

康义山

康友德

康仁方

康文定

康在田

康光耀

康兴发

康呈祥

康明哲

康朗雅

康朗然

康琼林

康福林

康醇甫

阎　泰

阎　顾

阎　巽

阎有贵

阎其锴

阎宝麒

阎宗翰

阎得山

清　盛

梁　震

梁三友

梁仁美

梁文鸿

梁以士

梁玉坤

梁正元

梁正清

梁甲贤

梁仕升

梁永学

梁有胜

梁光辉

梁臣贵

梁廷贵

梁廷超

梁汝骑

梁兴修

梁来友

梁远桂

梁运隆

梁应发

梁作章

梁茂才

梁虎臣

梁秉仁

梁学鋈

梁宝田

梁宗昌

梁定升

梁贵友

梁洪胜

梁泰祥

梁振武

梁铁生

梁高升

梁家启

梁得胜

梁惟功

梁清和

梁景春

梁登鳌

梁锦发

梁魁胜

梁福胜

梁德和

寇得胜

谌文华

谌玉堂

谌宏得

隋藏珠

隆芳策

隆柏春

隆菊芳

隆德元

巢日升

巢松荣

巢金美

巢炳章

绪　纶

十二画

瑛　棨

博奇善

博崇武

博欣扎布

塔齐布

韩义兴

韩元进

韩长华

韩长明

韩凤昌

韩凤祥

韩文贵

韩玉廷　

韩正国

韩正明

韩正亮

韩光明

韩进智

韩志品

韩贤宋

韩春高

韩科发

韩亮采

韩辅忠

韩朝喜

韩谦亨

韩太德

韩德友

韩德坚

彭　达

彭　顺

彭　清

彭九河

彭九胜

彭九皋

彭又村

彭三友

彭三贤

彭干元

彭大田

彭大光

彭大顺

彭万云

彭万友

彭万全

彭万林

彭万里

彭万春

彭万胜

彭万清

彭山屺

彭义忠

彭义俊

彭义贵

彭义胜

彭广田

彭广顺

彭广源

彭小春

彭开二

彭开宇

彭开武

彭开胜

彭开泰

彭元太

彭元吉

彭元芳

彭元青

彭云贵

彭云祥

彭云辉

彭太仕

彭友发

彭友政

彭友胜

彭日升

彭中华

彭中洋

彭冈翔

彭丰从

彭长春

彭长胜

彭长泰

彭仁里

彭文元

彭文丙

彭文生

彭文定

彭文彬

彭文榜

彭允煊

彭书麟

彭玉元

彭玉林

彭玉明

彭玉美

彭玉麟

彭正之

彭正万

彭正五

彭正发

彭正廷

彭正朝

彭世珍

彭世藻

彭本立

彭龙香

彭东贵

彭生发

彭立凤

彭立凰

彭立志

彭立延

彭立和

彭汉江

彭汉城

彭必达

彭必忠

彭训成

彭永连

彭永昌

彭永清

彭永富

彭永龄

彭发祥

彭邦达

彭芝堂

彭在忠

彭有元

彭有则

彭有年

彭有忠

彭有亮

彭有胜

彭有馀

彭有道

彭存茂

彭光祖

彭兆扬

彭兆裕

彭先仁

彭先克

彭先拔

彭先杰

彭先顺

彭先俊

彭先得

彭先禄

彭仲贤

彭向阳

彭名山

彭名贵

彭名魁

彭庆元

彭齐楚

彭安泽

彭观涛

彭寿鹤

彭志友

彭志发

彭声镛

彭材瑶

彭克用

彭克胜

彭克峻

彭连升

彭余胜

彭迎春

彭宏发

彭宏道

彭言志

彭启后

彭启瑞

彭君烈

彭青秀

彭青莲

彭其志

彭其美

彭其祥

彭茂昌

彭英梁

彭述清

彭枝江

彭松茂

彭尚安

彭罔翔

彭国清

彭国瑞

彭国政

彭昌安

彭昌庚

彭昌明

彭昌忠

彭昌贵

彭昌恒

彭昌富

彭昌禧

彭明万

彭明山

彭明兴

彭明胜

彭忠义

彭迪吉

彭锡昌

彭和胜

彭金玉

彭金城

彭金奎

彭金魁

彭治河

彭学益

彭宝林

彭定先

彭定国

彭定祥

彭定福

彭诗仑

彭诗书

彭绍荣

彭春生

彭春华

彭春贵

彭春富

彭荣才

彭荣升

彭荣行

彭荣致

彭南封

彭星传

彭星垣

彭思贤

彭贵义

彭贵福

彭秋扬

彭香元

彭钟瑞

彭复青

彭秋扬

彭保林

彭顺发

彭顺祥

彭俊学

彭俊彩

彭胜元

彭胜发

彭胜迎

彭恒胜

彭恒泰

彭美焕

彭继株

彭泰山

彭晋臣

彭桂林

彭桂贤

彭桢祥

彭振军

彭振彪

彭致和

彭致祥

彭隽永

彭高才

彭高华

彭海瑞

彭家兴

彭家祥

彭祥林

彭祥瑞

彭能成

彭乾试

彭盛禄

彭常玉

彭得志

彭得和

彭得胜

彭清万

彭清和

彭清胜

彭添有

彭添胜

彭添望

彭绪华

彭绪炘

彭越胜

彭朝士

彭朝贵

彭朝惟

彭辉武

彭智荣

彭湘源

彭富益

彭登焯

彭登翥

彭瑞林

彭楚开

彭楚汉

彭楚胜

彭楚德

彭椿年

彭槐桂

彭睦堂

彭腾芳

彭新文

彭福山

彭福田

彭福堂

彭谨庠

彭福连

彭福林

彭福胜

彭嘉有

彭毓橘

彭镇朝

彭鉴章

彭德沛

彭德俊

彭德胜

彭德盛

彭德源

彭鹤杯

葛　青

葛大牛

葛大盛

葛芝腾

葛廷位

葛坤泰

葛明亮

葛定有

葛定名

葛绍贤

葛南世

葛南光

葛满城

葛镇郊

董　成

董大贵

董文葛

董玉成

董玉春

董正官

董史良

董发贵

董辰保

董在发

董光玉

董光耀

董华林

董如刚

董良栋

董其祥

董金城

董定坤

董春林

董禹廷

董炳堂

董得知

董惟一

董绣棠

董尊三

董富元

董新楼

董德春

蒋　富

蒋九和

蒋三级

蒋大胜

蒋万兴

蒋万和

蒋万梁

蒋开榜

蒋太山

蒋太茂

蒋友和

蒋友胜

蒋日新

蒋长亭

蒋凤祥

蒋书辉

蒋平宣

蒋正南

蒋世德

蒋本元

蒋本立

蒋东山

蒋东昆

蒋占魁

蒋兴桂

蒋必望

蒋永日

蒋永长

蒋永庆

蒋芝兰

蒋百龄

蒋有财

蒋有得

蒋光吾

蒋光明

蒋光祖

蒋光培

蒋光辉

蒋廷骏

蒋先武

蒋传家

蒋传盛

蒋华山

蒋全加

蒋全胜

蒋庆耀

蒋志存

蒋甫山

蒋克昌

蒋连茂

蒋时荣

蒋佐卿

蒋佑南

蒋启元

蒋启亭

蒋其祥

蒋茂胜

蒋茂盛

蒋贤书

蒋贤贵

蒋国忠

蒋国栋

蒋昌品

蒋明正

蒋易彩

蒋忠信

蒋金和

蒋学韩

蒋宗顺

蒋宜春

蒋荣华

蒋荣宏

蒋南英

蒋重阳

蒋复来

蒋复胜

蒋信玉

蒋恭林

蒋桂发

蒋高贵

蒋益澧

蒋宾臣

蒋得龙

蒋得胜

蒋维乾

蒋葆龄

蒋揖让

蒋辉焕

蒋道益

蒋富山

蒋魁南

蒋福山

蒋福春

蒋嘉安

蒋德荣

蒋凝学

覃　恩

覃世金

覃世珍

覃有才

覃有刚

覃有胜

覃兴朝

覃连升

覃金奎

覃登荣

覃联升

粟正泰

粟东海

粟有田

粟克明

粟学敏

粟维善

辜胜友

提木保

喻万隆

喻义峰

喻中德

喻巨富

喻仁庭

喻文彬

喻方元

喻正南

喻本立

喻可宗

喻仙胜

喻白溪

喻乐堂

喻兰洲

喻礼齐

喻吉三

喻吉昌

喻执益

喻光乐

喻兆奎

喻先云

喻先达

喻名扬

喻安亭

喻寿发

喻志业

喻志兴

喻志轩

喻声林

喻克发

喻利贞

喻秀廷

喻启英

喻坤盛

喻林会

喻拔元

喻贤能

喻和贞

喻学文

喻宝声

喻宗德

喻定洪

喻春林

喻柏华

喻俊先

喻俊廷

喻胜荣

喻胜复

喻洪玉

喻桂兰

喻祥胜

喻得胜

喻康成

喻康城

喻清汉

喻清涟

喻清淇

喻琼林

喻敬齐

喻湘滨

喻富彩

喻楚胜

喻福廷

喻福星

喻福胜

喻碧良

喻德成

喻德盛

喻镜堂

舒　翰

舒万泰

舒义政

舒天福

舒文金

舒立顺

舒邦本

舒光要

舒廷魁

舒自诚

舒克相

舒怀德

舒初松

舒茂林

舒国顺

舒国熙

舒昌连

舒图善

舒锡林

舒定国

舒定泰

舒显达

舒胜照

舒洪耀

舒桂江

舒海晏

舒得胜

舒萼辉

舒蜜善

舒瑶林

嵇世富

程　钰

程　德

程　澳

程云路

程斗山

程玉廷

程正兴

程正洪

程可其

程本模

程仕进

程发义

程邦兴

程朴生

程有贵

程有胜

程先武

程守政

程声远

程秀全

程尚进

程尚椿

程国庆

程国钧

程迪昌

程学启

程学和

程经标

程树滋

程贵山

程胜华

程洪元

程洪章

程冠声

程起资

程桓生

程恩浩

程家集

程萃夫

程常美

程维才

程阙胜

程搏龙

程腾蛟

程嘉谟

程翰章

税廷彪

傅　发

傅大顺

傅万发

傅万胜

傅万清

傅久和

傅长发

傅长荣

傅仁清

傅月明

傅文忠

傅以周

傅以德

傅以发

傅正贵

傅用瑞

傅永贵

傅有功

傅廷善

傅运会

傅芳葆

傅连升

傅克珍

傅步云

傅佐廷

傅作霖

傅河清

傅青发

傅国宝

傅明有

傅明暄

傅昆山

傅忠义

傅金林

傅胜泗

傅勉如

傅洪友

傅彩凤

傅家勋

傅家桂

傅盛林

傅堂春

傅敏才

傅得升

傅清鳌

傅楚友

傅裔喜

傅欣扎布

焦连方

储开泰

储茂兴

储镜人

鲁玉山

鲁正发

鲁应斗

鲁怀亮

鲁杰山

鲁秉礼

鲁荣贵

鲁洪远

鲁振邦

鲁家珍

鲁维高

鲁聚森

童大兴

童大有

童文岐

童正泰

童发亮

童光斗

童光魁

童廷佐

童定左

童定西

童德亮

湛元甚

湛为士

湛玉连

湛正海

湛先得

湛华英

湛培庆

温九思

温九章

温大学

温元发

温友胜

温宗秀

温其林

温林春

温迪善

游　森

游有宗

游有德

游复胜

游德福

曾　发

曾九锡

曾三元

曾干元

曾士科

曾万友

曾义成

曾义和

曾广位

曾广胜

曾广浚

曾子龙

曾子星

曾子鸿

曾飞舞

曾友仁

曾友胜

曾友美

曾日祥

曾长义

曾长青

曾长林

曾长胜

曾长德

曾升登

曾文礼

曾文远

曾文益

曾文清

曾为政

曾水生

曾玉成

曾玉光

曾玉亭

曾玉胜

曾正汉

曾正发

曾世美

曾东泰

曾占鳌

曾申宝

曾仕胜

曾永发

曾永南

曾加胜

曾吉魁

曾在田

曾在蛟

曾有才

曾有贵

曾有富

曾成武

曾贞幹

曾廷耀

曾先达

曾先绪

曾传开

曾传名

曾传得

曾华国

曾全胜

曾庆廷

曾异珍

曾纪仁

曾纪龄

曾远兴

曾甫湘

曾连晖

曾秀春

曾秀林

曾宏开

曾其训

曾其信

曾其富

曾茂顺

曾松林

曾松明

曾招发

曾国华

曾国和

曾国荃

曾国胜

曾昌元

曾升登

曾明高

曾明尊

曾明辉

曾明魁

曾明德

曾和山

曾秉忠

曾金和

曾泗美

曾宝山

曾定雄

曾绍元

曾绍友

曾春元

曾春槐

曾荣庆

曾荣光

曾荣桂

曾树南

曾南芝

曾昭仕

曾昭礼

曾昭顺

曾昭著

曾复礼

曾复胜

曾复泰

曾信贤

曾保山

曾俊高

曾胜友

曾胜海

曾胜祥

曾胜翼

曾恒胜

曾恒德

曾炳富

曾洪胜

曾载扬

曾桂林

曾桂堂

曾峻秀

曾峻益

曾润学

曾诸保

曾祥光

曾祥胜

曾祥麟

曾席珍

曾盛祺

曾得太

曾得贵

曾得胜

曾得喜

曾清汉

曾清远

曾清和

曾添桂

曾隆祥

曾维成

曾维明

曾道钰

曾楚成

曾楚南

曾楚胜

曾献彪

曾福升

曾聚贤

曾毓成

曾毓钟

曾德炽

曾德麟

曾鹤廷

普承尧

富　安

寓　林

富凌图哲

富勒呼尔善

富勒浑泰

谢一山

谢九和

谢山华

谢子谓

谢王恩

谢天喜

谢元科

谢云义

谢友明

谢日升

谢升高

谢长清

谢仁光

谢凤仪

谢文廷

谢文志

谢文武

谢文亮

谢文恒

谢文魁

谢文德

谢心田

谢为翰

谢水年

谢玉林

谢玉和

谢玉洪

谢玉堂

谢正桂

谢世美

谢世福

谢占魁

谢北山

谢北海

谢仕元

谢仕有

谢代元

谢代有

谢白泉

谢永发

谢永亨

谢永谦

谢加福

谢发启

谢发贤

谢吉星

谢吉祥

谢有胜

谢扬名

谢廷选

谢廷珩

谢全日

谢名亮

谢先荣

谢米通

谢兴贵

谢观言

谢观春

谢观朝

谢级顺

谢克明

谢连友

谢延运

谢启珍

谢启祥

谢青云

谢茂林

谢昌正

谢昌荣

谢明月

谢岳洲

谢金山

谢金日

谢金台

谢金昭

谢质美

谢怡元

谢宜安

谢绍春

谢春元

谢春和

谢荣台

谢荣华

谢荣胜

谢相桢

谢临照

谢贵发

谢贵养

谢贻福

谢复心

谢复云

谢保全

谢俊云

谢胜三

谢胜元

谢胜恩

谢恒胜

谢恒楚

谢洪春

谢洪富

谢美田

谢泰开

谢泰泗

谢桂华

谢桂学

谢致和

谢高明

谢席嘉

谢培青

谢盛南

谢捷胜

谢得友

谢得胜

谢得意

谢象镛

谢惟德

谢隆规

谢隆和

谢维章

谢维新

谢敦福

谢朝家

谢辉俊

谢景南

谢景星

谢道成

谢富东

谢蔚堂

谢椿芳

谢福云

谢福寿

谢福堂

谢德凤

谢德荣

谢德祥

谢德盛

谢徽典

谢戴骐

谢彝训

疏　煜

十三画

瑞　林

瑞　昌

瑞　起

瑞　瑸

赖三才

赖飞连

赖文光

赖文洪

赖文鸿

赖永林

赖光斗

赖迎发

赖迎胜

赖明方

赖明福

赖怡顺

赖荣光

赖盛科

赖裕新

赖满生

靳公朝

靳绍武

蒯万春

蒯发祥

蒯增寿

鄢万年

鄢占魁

鄢明高

蓝大隆

蓝万成

蓝万盛

蓝长胜

蓝佑廷

蓝尚升

蓝基亮

蓝添祥

蓝鸿源

蒲大兴

蒙正开

蒙时中

楚训武

楚玉和

楚锡贵

楚金湘

楚南山

雷三才

雷三清

雷大胜

雷万年

雷飞高

雷天贵

雷云声

雷文焕

雷仕学

雷玉春

雷正超

雷正富

雷正绾

雷永胜

雷永清

雷再浩

雷光发

雷光明

雷纪元

雷茂林

雷奇材

雷贤达

雷贤举

雷忠文

雷锡恩

雷宗魁

雷绍箕

雷荣升

雷相美

雷桃玉

雷显扬

雷星阿

雷勋章

雷胜德

雷根保

雷致祥

雷家盛

雷祥胜

雷得胜

雷隆达

雷傅汉

雷登发

雷巽才

雷楚元

雷照雄

雷嘉澍

雷聚贵

虞先步

虞起荣

虞得发

简桂林

腾易顺

腾湘云

腾楚益

解仲翱

解尚林

鲍　超

鲍占彪

鲍立贵

鲍必成

鲍连升

鲍昌禄

鲍昌龄

鲍济学

鲍逢胜

鲍继学

鲍继高

鲍葵芳

鲍雄飞

詹万明

詹永麟

詹连科

詹惟杰

詹胜保

詹得彪

雍俊杰

廉成交

阙昌吉

阙忠志

满长科

满邦家

满邦梁

满安邦

满凯胜

满建福

褚丹林

十四画

赫　德

蔡　永

蔡　沃

蔡万高

蔡化淳

蔡文友

蔡文质

蔡文望

蔡心田

蔡孔昭

蔡允德

蔡玉林

蔡玉堂

蔡正洪

蔡东祥

蔡立成

蔡永贞

蔡芝桂

蔡百朋

蔡有成

蔡光胜

蔡远鸿

蔡运照

蔡连升

蔡时章

蔡时懋

蔡体乾

蔡应祥

蔡应嵩

蔡启宏

蔡其凤

蔡茂佳

蔡松林

蔡国祥

蔡国喜

蔡昌遇

蔡知云

蔡定发

蔡经胜

蔡映斗

蔡胜才

蔡起章

蔡逢春

蔡得宏

蔡得贵

蔡得胜

蔡得桂

蔡添顺

蔡锦青

蔡福胜

蔡萱阶

蔡麟仁

蔡麟厚

蔚元埙

臧　德

裴　善

裴开亮

裴天才

裴玉成

裴安品

裴连升

裴星胜

裴思潮

裴得胜

嘎尔炳阿

嘎勒凌庆

毓　科

毓　清

僧格林沁

管其发

管定文

管定武

管春林

管贻荪

端木楷

韶海清

廖三元

廖大胜

廖上湖

廖天望

廖云先

廖长清

廖文传

廖世希

廖东胜

廖汉清

廖汉湘

廖发祥

廖有元

廖有发

廖有贵

廖百全

廖成义

廖成章

廖连峰

廖秀四

廖灿英

廖良胜

廖择中

廖国定

廖国顺

廖明顺

廖泗干

廖宗元

廖定升

廖春和

廖柏余

廖保林

廖胜发

廖恒丰

廖恒成

廖恒思

廖洪范

廖洪英

廖泰临

廖家声

廖家相

廖得英

廖得胜

廖得道

廖得福

廖得麒

廖章润

廖登朝

廖裕后

廖蒲益

廖楚胜

廖献廷

廖锦山

廖福先

廖熙明

廖德茂

廖德林

廖德胜

漆三胜

漆长兴

精　林

谭　四

谭三元

谭三捷

谭万胜

谭万益

谭万雄

谭义胜

谭广馥

谭飞雄

谭习知

谭开亮

谭开榜

谭云胜

谭友胜

谭中贵

谭长胜

谭仁义

谭仁芳

谭少春

谭玉明

谭玉贵

谭正先

谭正明

谭占魁

谭仪丰

谭兰富

谭必友

谭加元

谭加耀

谭发友

谭邦连

谭邦镛

谭吉祥

谭在屋

谭有才

谭有升

谭有明

谭有胜

谭有章

谭成章

谭存文

谭光化

谭光宏

谭光远

谭光宗

谭光辉

谭光耀

谭兆一

谭兆平

谭廷静

谭廷襄

谭先益

谭华国

谭兴名

谭远涟

谭连胜

谭克昌

谭秀元

谭秀峰

谭近光

谭作芳

谭良灿

谭启胜

谭青山

谭青南

谭坤益

谭其胜

谭其祥

谭茂林

谭尚德

谭卓元

谭国清

谭国盛

谭国富

谭明山

谭明义

谭明亮

谭明贵

谭明海

谭明德

谭忠亮

谭忠福

谭迪林

谭锡恒

谭宝臣

谭定国

谭承烈

谭荣芳

谭砚峰

谭星友

谭星照

谭贵林

谭胜达

谭洪立

谭洪发

谭济霖

谭祝喧

谭泰民

谭桂林

谭桂春

谭致广

谭海富

谭资富

谭祥雨

谭理义

谭盛义

谭悠远

谭得山

谭得升

谭得舟

谭得贵

谭得胜

谭得喜

谭清远

谭清胜

谭清涟

谭鸿声

谭琼辉

谭敬先

谭谦和

谭楚光

谭献九

谭溥济

谭福胜

谭福高

谭福清

谭福祥

谭彰汉

谭德启

谭德盛

谭德耀

谭馥洲

谭黼臣

翟　诰

翟秀楣

翟锦源

熊　广

熊三胜

熊大富

熊万盛

熊开云

熊友元

熊友朋

熊日星

熊长发

熊长青

熊长春

熊长清

熊文彬

熊方来

熊正坤

熊正南

熊正祥

熊正彪

熊正福

熊正鳌

熊世友

熊世泰

熊东海

熊占魁

熊兰蔡

熊有胜

熊有谋

熊有常

熊光明

熊光周

熊光德

熊廷燮

熊传彪

熊兆飞

熊兆瑞

熊庆澜

熊远猷

熊里先

熊纶春

熊松如

熊青贵

熊其进

熊国政

熊昌与

熊昌凯

熊明宝

熊明经

熊明庾

熊明德

熊金榜

熊采芹

熊泗海

熊宗洛

熊定邦

熊定国

熊春山

熊南山

熊贵元

熊炳南

熊济圃

熊桢祥

熊致胜

熊致祥

熊铁生

熊高升

熊高华

熊高应

熊高望

熊萃华

熊得安

熊得寿

熊得秀

熊得贵

熊得胜

熊得益

熊清石

熊清廷

熊添启

熊隆名

熊越胜

熊舒泰

熊道宾

熊道滨

熊富元

熊富厚

熊锦和

熊煊煌

熊殿元

熊德照

熊儒美

熊耀南

缪玉田

缪呈祥

缪福宾

十五画

樊开国

樊友胜

樊长松

樊文柄

樊有功

樊松秀

黎大海

黎云辉

黎见升

黎以成

黎玉田

黎甘棠

黎占鳌

黎立山

黎汉林

黎至刚

黎光明

黎光荣

黎光祥

黎光照

黎廷望

黎廷照

黎廷耀

黎先元

黎志浑

黎时举

黎择章

黎昌胜

黎明飏

黎泽山

黎定忠

黎承高

黎春益

黎星祥

黎贵仁

黎贵隆

黎复胜

黎笔珊

黎海悟

黎梦龄

黎得胜

黎清南

黎鸿逵

黎喜煦

黎勤发

黎锦翰

黎福畴

黎德宏

黎德忠

德勒顺

德密善

德隆阿

滕云山

滕代思

滕代祥

滕加吉

滕加富

滕成元

滕传秀

滕如祥

滕国义

滕国顺

滕国宾

滕定旺

滕春山

滕春发

滕嗣武

滕嗣林

虢武忠

潘　沛

潘　顺

潘　谟

潘大富

潘义忠

潘义和

潘云祥

潘长顺

潘文杰

潘文质

潘允川

潘玉林

潘玉坤

潘正泰

潘仕荣

潘立堂

潘汉元

潘汉亭

潘永福

潘有道

潘光华

潘光应

潘光朝

潘光裕

潘兆奎

潘先龙

潘如杨

潘志海

潘寿五

潘运璋

潘宏胜

潘际盛

潘英辉

潘国恩

潘明玉

潘明城

潘忠立

潘锡荣

潘泽珍

潘定邦

潘春华

潘荣胜

潘南山

潘厚德

潘显春

潘复顺

潘复泰

潘顺隆

潘胜辉

潘起莲

潘致德

潘晓堂

潘得寿

潘得胜

潘深林

潘梁柱

潘惠南

潘裕麟

潘慎清

潘福廷

潘福顺

翦炳南

颜大兴

颜万春

颜友胜

颜日新

颜凤麟

颜比夏

颜玉元

颜玉升

颜正富

颜汉云

颜必鹏

颜永贵

颜永胜

颜永谦

颜邦正

颜邦芳

颜有贵

颜成贵

颜廷隆

颜先达

颜先清

颜华峻

颜江山

颜如春

颜寿芝

颜芳林

颜连山

颜步瀛

颜其忠

颜岳峰

颜金山

颜宗位

颜承惠

颜绍荣

颜炳文

颜复胜

颜济胜

颜起树

颜海仙

颜得胜

颜焕楚

颜鸿魁

颜湘波

颜新元

颜福堂

十六画

薛　焕

薛仁和

薛丙荣

薛如州

薛志宽

薛金贵

薛金榜

薛定邦

薛焕株

燕贵和

霍昌元

霍贵和

霍德铨

穆玉林

穆占魁

十七画

戴九洲

戴天榜

戴元和

戴云芳

戴云辉

戴太和

戴友富

戴五春

戴见礼

戴长发

戴化龙

戴文贵

戴文斌

戴文福

戴玉邦

戴四宝

戴尔昌

戴永盛

戴礼和

戴发伦

戴光荣

戴光前

戴华贵

戴廷立

戴寿文

戴志远

戴志清

戴连山

戴岐山

戴秀林

戴宏胜

戴青山

戴坤大

戴明前

戴锡庆

戴宗应

戴宗喜

戴宗禄

戴春台

戴星元

戴恒山

戴美武

戴美思

戴致中

戴得凤

戴得仕

戴得志

戴得胜

戴惟高

戴惟新

戴添富

戴楚南

戴楚霞

戴嘉玉

魏　栋

魏云先

魏友盛

魏正名

魏正荣

魏东林

魏芗兰

魏成鑫

魏廷弼

魏会先

魏松林

魏国治

魏宗连

魏宗健

魏锡禄

魏承显

魏承泰

魏承瑞

魏承樾

魏荣胜

魏复胜

魏复泰

魏家才

魏得胜

魏朝裕

魏喻义

魏新春

糜元顺

十八画

瞿元善

瞿东海

瞿有德

瞿兴洲

瞿金贵

瞿珍海

瞿顺文

瞿顺明

瞿恒泰

瞿遵训

编制者：王启慧　刘　磊

曾国藩全集（四）

奏稿之四

曾国藩

岳麓书社

注释

□□□□□

本书中所出现的如上方框同原版纸书。

目录

同治元年

001．遵保皖抚大员折　正月初十日

002．附录廷寄　饬李鸿章统带水陆军驰援镇江并着拨兵交都兴阿事　正月初四日

003．附录廷寄　颍郡吃紧饬令各统兵大员堵剿事　正月初五日

004．附录廷寄　皖抚着彭玉麟荐贤自代并催杨载福回营等事　正月初五日

005．附录明谕　沈葆桢补授江西巡抚李桓补授江西布政使　正月初五日

006．附录廷寄　饬会商翁心存宋晋筹划江南军务　正月初八日

007．附录廷寄　调授皖鄂豫三抚并筹剿窜颍发捻　正月初九日

008．附录明谕　彭玉麟以兵部侍郎候补　正月初九日

009．附录廷寄　江浙等处军务惟曾国藩是赖　正月初九日

010．附录廷寄　浙省失守等事　正月初九日

011．再辞节制四省军务折　正月初十日

012．附录明谕　节制四省毋许再辞　二月初五日

013．遵保水师总兵折　正月初十日

014．附录明谕　答遵保水师总兵折　二月初五日

015．请优恤罗遵殿瑞昌王有龄片　正月初十日

016．附录明谕　优恤罗遵殿　二月初五日

017．附录明谕　优恤瑞昌王有龄　二月初六日

018．参翁同书片　正月初十日

019．附录明谕　答参翁同书片　二月初五日

020．近日徽州宁国及各路军情片　正月初十日

021．霆营都司李德华革职正法片　正月初十日

022．附录明谕　答奏请霆营都司李德华革职正法片　二月初五日

023．附录廷寄　饬筹徽广饶等处防务事　正月十三日

024．附录廷寄　相机妥办苗逆事　正月十四日

025．附录廷寄　饬五省通筹饷需兵数并力办理事　正月十四日

026．附录廷寄　浙陷徽围通筹全局事　正月十七日

027．附录廷寄　豫省奏调李续焘陈由立事　正月十九日

028．附录廷寄　饬令李鸿章赴镇江筹防等事　正月十九日

029．徽州解围折　正月二十二日

030．附录明谕　答徽州解围并予奖恤　二月十五日

031．附录廷寄　答各折片并指授机宜　二月初五日

032．筹办江浙军务折　正月二十二日

033．谢协办大学士恩折　正月二十二日

034．附录明谕　着曾国藩授协办大学士及鲍超汤云松何桂清王开化蒋益澧曾国荃等八员任免处分优恤事　正月十七日

035．密陈金陵未克以前请勿再加恩片　正月二十二日

036．议复借洋兵剿贼片　正月二十二日

037．鲍超在青阳大捷片　正月二十二日

038．附录廷寄　饬催李鸿章赴镇曾国荃赴沪事　正月二十三日

039．附录廷寄　饬催李鸿章赴镇筹防事　正月二十六日

040．附录廷寄　饬催杨载福回营与彭玉麟规取金陵另着李续宜筹办皖防事　正月二十七日

041．附录廷寄　商酌遴员办理江南粮台　正月二十九日

042．附录廷寄　章奏寥寥饬将一切机宜随时驰奏　正月二十四日

043．遵旨统筹全局折　二月初二日

044．附录廷寄　仍饬催李鸿章赴镇等事　二月初二日

045．附录廷寄　再饬李鸿章赴镇等事　二月初六日

046．附录廷寄　饬催多隆阿攻庐曾国荃赴沪李鸿章赴镇　二月初七日

047．附录廷寄　许如骏接办江南粮台及南北粮台拨解各路军饷等事　二月十五日

048．附录廷寄　饬催曾国荃赴沪李元度进攻龙游事　二月十五日

049．附录廷寄　指授江浙军务机宜并攻剿苏常未宜借助洋人等事　二月十五日

050．附录廷寄　饬议朱潮统筹东南大局折　二月二十一日

051．附录廷寄　水陆通筹并催杨载福回营等事　二月二十一日

052．附录明谕　历次军营亡殁将帅赐祭予谥事　二月二十六日

053．附录廷寄　答遵旨通筹全局折　二月二十六日

054．谢弟国荃补授浙臬恩折　二月初十日

055．遵议安徽省城仍建安庆折　二月十二日

056．附录明谕　答遵议安徽省城仍建安庆折　三月初七日

057．行营采访忠义第六案折　二月十二日

058．附录廷寄　购买外国船炮事　二月初三日

059．奏楚军不能出洋片　二月十二日

060．刘于浔未能赴浙片　二月十二日

061．奏请王敬恩赐恤片　二月十二日

062．条陈旬日各路军情折　二月二十二日

063．谢弟国荃擢授苏藩恩折　二月二十二日

064．附录明谕　曾国荃补授江苏布政使李元度补授浙江按察使事　二月十五日

065．参李元度片　二月二十二日

066．附录明谕　将李元度革职交左宗棠差遣　三月二十一日

067．附录廷寄　抽拨上下游炮船停泊乌江江面防贼北渡事　三月初一日

068．附录廷寄　饬同官文统筹军务情形迅速办理事　三月初二日

069．附录廷寄　饬袁甲三与楚军会逼庐郡并指授办苗练等事　三月初七日

070．附录明谕　曾秉忠革职发往皖营差委等事　三月初七日

071．谢京察从优议叙恩折　三月初八日

072．附录明谕　京察内外各官等事　二月初五日

073．遵旨议复请派员督办广东厘金折　三月初八日

074．李鸿章改由轮船赴沪折　三月初八日

075．请于广信建立饶廷选专祠片　三月初八日

076．附录明谕　准于广信建立饶廷选专祠事　四月初十日

077．近日曾国荃左宗棠等各路军情片　三月初八日

078．萧孚泗陈由立未能赴豫省片　三月初八日

079．请将彭泽知县吕廷楷革职严讯片　三月初八日

080．附录明谕　吕廷楷革职严讯　四月初十日

081．附录廷寄　查抄张景渠家产并查浙海关税银有无亏短事　三月十二日

082．密陈访查林福祥等来自贼中情形折　三月十三日

083．附录廷寄　指授合围庐郡防陈逆北窜并办苗练机宜事　三月十四日

084．附录密谕　饬查复严树森果否胜任鄂抚事　三月十四日

085．附录廷寄　饬防江南贼北渡及允洋人助剿苏常事　三月十四日

086．附录廷寄　饬催陈士杰李鸿章分赴沪镇笼络洋人等事　三月二十一日

087．附录廷寄　饬查周宽世迅催蒋益澧及查贾臻参款等事　三月二十一日

088．附录廷寄　饬各路严密防剿并酌保浙江臬司人选　三月二十二日

089．附录廷寄　饬催杨载福回军营断不再允给假　三月二十三日

090．附录廷寄　饬查薛焕忌才营私事　三月二十四日

091．附录廷寄　饬催曾国荃多隆阿等拨兵遏截援贼　三月二十四日

092．筹议借洋兵剿贼折　三月二十四日

093．附录廷寄　购洋船借西兵拣员赴沪并饬鲍超援救湖州等事　三月初七日

094．附录密谕　答借助洋兵攻剿苏常利弊并查拿王元昌严讯通贼情事　四月十九日

095．克复青阳县城折　三月二十四日

096．附录明谕　奖赏鲍超等攻克青阳县城　四月十九日

097．荻港旧县三山一律肃清片　三月二十四日

098．附录明谕　优恤荻港等处阵亡员弁曾渭贤等事　四月十九日

099．近日李鸿章曾国荃左宗棠各路军情片　三月二十四日

100．复奏革镇普承尧酌拟罪名折　三月二十四日

101．附录明谕　普承尧着加恩发往军台效力事　四月十九日

102．廖安之王峻讯结销案片　三月二十四日

103．成发翔补京口协副将片　三月二十四日

104．颍郡城解围折　三月二十九日

105．附录密谕　指授淮南北军事机宜并饬据实密陈胜保情况　三月二十九日

106．附录廷寄　饬令李鸿章等军督率淮扬水师战船克期下驶　三月二十九日

107．附录廷寄　饬催李鸿章剿镇江贼彭玉麟截上士湾贼事　四月初三日

108．附录明谕　饬会同李续宜委员署理安徽布政使事　四月初三日

109．查复闽浙总督庆端事迹折　四月初四日

110．附录军机处片　五月初一日

111．克复石埭太平泾县三城折　四月初四日

112．附录明谕　答克复石埭太平泾县三城折　五月初一日

113．克复巢含和三城并铜城闸等处四要隘折　四月初四日

114．附录明谕　答克复巢含和三城并铜城闸等处四要隘折　五月初一日

115．克复繁昌县城折　四月初四日

116．附录明谕　答克复繁昌县城折　五月初一日

117．近日各路军情梗概片　四月初四日

118．附录廷寄　饬迅援湖州并驰报李鸿章陈士杰何时到沪到镇等事　四月初七日

119．附录廷寄　饬查李元度克复新昌等处事　四月初十日

120．附录廷寄　饬李鸿章赴沪晏端书督办广东厘金及派员募勇　四月初十日

121．附录廷寄　饬耆龄宜选精壮勇丁赴闽及筹解广东厘金事　四月十二日

122．附录廷寄　饬催多袁各军并力攻围庐州事　四月十二日

123．附录廷寄　饬吴棠军扼剿泗捻李鸿章等援应扬防　四月十四日

124．克复鲁港及南陵县城详细情形折　四月十五日

125．附录明谕　答克复鲁港及南陵县城详细情形折　五月初十日

126．请展缓江南乡试折　四月十五日

127．克复旌德县城折　四月十五日

128．附录明谕　答克复旌德县城折　五月初十日

129．请开复工部郎中余述祖片　四月十五日

130．附录廷寄　饬攻克宁国庐州等事　四月十九日

131．附录廷寄　再饬多袁李各军会攻庐郡事　四月二十六日

132．附录廷寄　饬将湖南借运粤盐地方情形通筹复奏　四月二十八日

133．附录密谕　匪踪阑入陕晋二省防务吃紧饬速酌保藩臬人员　四月二十八日

134．附录廷寄　饬援湖州会攻庐州　五月初一日

135．克复庐州府县城池追剿窜贼折　四月二十九日

136．官军克复太平芜湖两城及金柱关东梁山各隘折　五月初三日

137．附录明谕　答官军克复太平芜湖两城及金柱关东梁山各隘折　五月二十六日

138．拟派办理广东厘金各员片　五月初三日

139．议复王庆云漕督兼巡抚应毋庸议片　五月初三日

140．附录廷寄　着会议将江北暂归漕督兼办　三月初七日

141．奏结莫祥芝参案请以县丞留营差委片　五月初三日

142．附录廷寄　饬会查陈逆败窜情形并布置庐州善后事宜　五月初九日

143．附录廷寄　饬胜保将陈玉成凌迟处死传首各营等事　五月初十日

144．附录廷寄　饬查克复镇海宁波详细情形并派员督办防务及仍遵前旨查办张景渠事　五月十三日

145．附录廷寄　华尔准以副将补用并饬会商李鸿章带兵赴镇催郭嵩焘赴任　五月十三日

146．附录廷寄　饬令黄翼升先攻九洑洲并防洋人接济贼粮　五月十七日

147．迭复秣陵关等要隘驻军雨花台折　五月十七日

148．奏参陈由立等折　五月十七日

149．密陈参劾陈由立郑魁士李元度三将之由片　五月十七日

150．附录明谕　将陈由立等革职事　六月十四日

151．附录廷寄　着派员接办陈由立募勇及袁怀忠革职永不叙用　七月初四日

152．遵查冯子材兵勇滋闹情形片　五月十七日

153．附录廷寄　饬查镇江兵勇滋闹情形并催李鸿章由水路赴镇事　三月初六日

154．近日军情片　五月十七日

155．鲍超军进攻宁郡剿平逆垒折　五月十九日

156．附录明谕　答鲍超军进攻宁郡剿平逆垒折　六月十四日

157．黄翼升署江南水师提督片　五月十九日

158．附录明谕　着黄翼升接署江南水师提督　六月十四日

159．奏参河口同知向绍先暂行革职片　五月十九日

160．附录明谕　准参河口同知向绍先　六月十四日

161．请湖南补用知县秦豫基仍在营起复片　五月十九日

162．官军迭复江岸各城隘出力员弁六案请奖折　五月十九日

163．附录明谕　答官军迭复江岸各城隘出力员弁六案请奖折　六月十四日

164．附录廷寄　饬多隆阿迅速赴陕并查办吕锦文团练事　五月二十日

165．附录廷寄　饬江西福建训练乡兵　五月二十三日

166．附录密谕　着与皖抚会筹剿办苗练办法　五月二十五日

167．附录廷寄　江北兵单饬筹防务并准派随员赴粤办理厘务　五月二十六日

168．附录密谕　饬李续宜速赴颍寿遵旨布置剿苗机宜　五月二十六日

169．附录密谕　江南军务吏治废弛饬查办所参各员　五月二十六日

170．附录密谕　饬查拿浙省通贼大员林福祥等五人严讯奏闻　五月二十六日

171．附录明谕　曾国藩不慎咨会寄谕全文着交部议处　五月二十九日

172．谢弟国荃优叙贞幹加勇号恩折　五月二十七日

173．附录明谕　曾国荃交部从优议叙曾贞幹赏给勇号　五月初一日

174．附录廷寄　饬密查殷兆镛胪陈在籍闻见五条事　六月初三日

175．附录廷寄　饬令阎炜各员遵调赴沪　六月初三日

176．附录廷寄　饬会商李鸿章能否赴镇李续宜有无兵力可分等事　六月初三日

177．议复兼摄通商大臣折　六月初六日

178．附录廷寄　筹商曾国藩兼摄通商事务大臣等事　五月二十九日

179．拣员署理安徽府州县各缺折　六月初六日

180．奏调各员并请饬部添配新进士新拔贡赴皖签枝片　六月初六日

181．附录明谕　答留调各员在皖差委　七月初一日

182．请刘于浔暂缓赴甘肃臬司任片　六月初六日

183．附录明谕　准刘于浔缓赴甘肃臬司任　七月初一日

184．近日李鸿章杨载福曾国荃鲍超各路军情片　六月初六日

185．奏为拣员请补淮南批验所大使员缺折　六月初六日

186．兴国营都司满图病故由外拣员请补片　六月初六日

187．为江西官绅商民捐输请奖折　六月初六日

188．附录廷寄　饬督各军进逼金陵并李世忠就近节制等事　六月初九日

189．附录密谕　饬速查访张威邦林福祥等拿解军营严讯惩办　六月初十日

190．附录廷寄　饬多军赴陕催左鲍两军进兵酌拨张运兰军扎浦城　六月十四日

191．附录密谕　军逼金陵慎勿轻进致挫及有关军事机宜　六月十七日

192．议复调印度兵助剿折　六月二十二日

193．附录廷寄　饬筹洋人调印度兵剿贼等事　五月二十九日

194．江长贵请假回籍奔丧片　六月二十二日

195．林福祥等三员交左宗棠迅办片　六月二十二日

196．近日各路军情片　六月二十二日

197．采访忠义第七案请旌恤折　六月二十二日

198．奏请杨锡嘉等建立专祠专坊片　六月二十二日

199．附录廷寄　饬查复龙潭营盘撤回情形及鲍军兼顾二圩等事　六月二十七日

200．附录廷寄　饬会商多隆阿进止及查复龚耀伦参案　六月二十七日

201．附录廷寄　饬令会商闽浙沪镇进兵及多隆阿军进止机宜　六月二十七日

202．附录廷寄　饬随时奏闻防剿情形并商都兴阿防剿渡江贼　六月二十八日

203．附录廷寄　着筹守里下河及查办金安清捐款案等　七月初一日

204．附录廷寄　潘祖荫请添设四界重镇着妥议具奏　七月初一日

人名索引

返回总目录

同治元年

001．遵保皖抚大员折正月初十日

奏为遵旨保奏皖抚大员，恭折复陈，仰祈圣鉴事。

窃臣于咸丰十一年十二月二十五日承准议政王军机大臣字寄，十二月十二日奉上谕：

彭玉麟奏沥陈下情，请开缺专意剿贼一折。安徽巡抚现在简用乏人，着曾国藩于所属司道大员内，择其长于吏治、熟悉军情者，不必拘定资格，秉公保奏一二员，候旨简放。再，前任吉南赣宁道沈葆桢，前有旨令赴该大臣军营查看保奏。该员于现在时势应如何任用之处，即着迅速奏闻等因。钦此。

又于同治元年正月初五日，承准议政王军机大臣字寄，咸丰十一年十二月二十日奉上谕：

彭玉麟奏，皖抚宜带陆兵，该抚难离水营，仍恳准令开缺等语。着即会同曾国藩、李续宜等筹商人才，荐贤自代。即由曾国藩迅速奏闻，候旨简放。提督杨载福请假回籍，着曾国藩催令该提督迅速回营。如彭玉麟可以赴任，庶水师不至无人统带。贾臻奏探闻庐州业已克复，现在该郡情形若何？并着查明，迅速具奏等因。钦此。

又同日，承准议政王军机大臣字寄，十二月十八日奉上谕：

庐州倘已克复，多隆阿一军，自必乘胜追剿。着曾国藩即饬令该将军渡淮进击。彭玉麟、李续宜亦可饬统率楚军各员，绕出贼前，迎头遏剿等因。钦此。

仰见我皇上慎重要区，虚衷博访，钦悚曷任！窃臣前因彭玉麟难离水营，业于上年十二月十七日专折驰奏，并请简员接任皖抚在案。彭玉麟迭次奏陈不能赴任，系属实情，已在圣明洞鉴之中。臣前与官文函商，本有奏请李续宜仍任皖抚之意，缘鄂省关系极重，一时难觅替人，既恐上侵朝廷黜陟之权，又虑转贻鄂疆未靖之患，是以前折中未敢冒昧渎陈。兹迭荷温谕畴咨，臣反复筹度，所属司道大员内，实无素统陆军者可胜皖抚之任。查有前任云贵总督张亮基，久任封疆，艰险备尝，威望素著。咸丰二三年间，在湖南巡抚署湖广总督任内，筹办防剿，布置得宜，舆论翕服。湘勇之初招赴省城训练，实自张亮基发其端，故楚军将弁，乐为之用。该员籍隶徐州，于颍、亳、宿、蒙等处地势、民情，亦甚熟悉。又与袁甲三儿女姻亲，足资联络。至湖北抚臣李续宜，上年九月曾自行奏请回皖抚本任。该员忠勇沉挚，一则感文宗显皇帝超擢之恩，一则抱伊兄李续宾三河之痛。常思奋身而赴义，不愿就易而避难。其所部成大吉、萧庆衍、蒋凝学各军，皆在皖境。可否仰恳圣恩，于张亮基、李续宜二员中特简一员为安徽巡抚，当于大局有裨。如简授张亮基为安徽巡抚，应请旨饬令在于湖南募勇数千带赴六安一带，仍责成湖北专济饷项。如简授李续宜为安徽巡抚，亦应请旨饬令先驻六安一带，责成湖北专济湘勇全饷。湖北有事，责成李续宜回顾鄂省全境，并请即以张亮基为湖北巡抚，与督臣官文会办一切，庶足保楚北最要之区。张亮基曾任总督，以之补授巡抚，于例稍有未符。但体制本不甚远，人地实在相宜，或可通融办理。

沈葆桢迭经檄催，尚未到营。臣于上年十一月二十五附片复奏该员堪膺疆寄，钦奉谕旨简授江西巡抚，计可迅速赴任。

至贾臻所奏，探闻庐州克复，并无此事。伪英王陈玉成受金陵贼酋伪旨，向以皖北为分地。安庆复后，该逆即退守庐郡。于近城地方，大肆焚掠，多掳米粮入城，意图死守抗拒。并分遣伪公天安陈姓、伪则天义梁成福、伪杰天义赖文光等盘踞庐郡北乡五十里埠，与城贼相犄角。多隆阿前队方抵中派河，因庐境蹂躏过久，人烟稀少，军粮无可采办，仍须由鄂省解运，不免辗转稽延。臣现与官文、李续宜等筹派委员速行运济，正月内必可进攻庐州。如庐城不复，势不能绕赴淮北救援颍州。除俟如何攻剿情形再由官文等合衔驰奏，并饬催杨载福迅速回营外，所有遵旨保奏皖抚大员，恭折由驿六百里复陈，伏乞皇上圣鉴训示。谨奏。

002．附录廷寄　饬李鸿章统带水陆军驰援镇江并着拨兵交都兴阿事正月初四日

同治元年正月初四日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、督办江北军务江宁将军都兴阿、督办镇江军务甘肃西宁镇总兵冯子材、帮办镇江军务江宁副都统魁玉：

咸丰十一年十二月十七日奉上谕：

冯子材、魁玉奏咨调扬防官兵会筹防剿，并进攻贼垒情形一折。据称江、皖大股逆匪合力扑犯镇江，官兵已有防剿难敷之势。续有金陵逆首伪勇王洪仁发 ⁽¹⁾ 率贼万余至东阳打馆，伪守王方贼偕龙潭、石埠桥诸逆水陆分途齐攻镇郡，经都兴阿派令副都统海全带兵二千名赴镇会同冯子材出城剿贼，未能得手，总兵富升中炮阵亡，逆寇愈聚愈多等语。

镇江为南北咽喉，关系紧要，现在逆匪麇聚，势甚危急，都兴阿虽经派兵赴援，而贼众兵单，一时未能击退。且扬防兵力，本不甚厚。诚恐上游贼匪，被楚军剿急下窜，麇聚天、六，齐扑扬郡，尤宜预为防范以固江北藩篱。昨据曾国藩奏称，拟派道员李鸿章统带水军并陆军六七千名，驰赴镇江，联络淮、扬，为规复苏、常之计。已谕令照拟办理。着官文、曾国藩迅速会商，如有可筹拨兵勇，即派委妥员统带，交都兴阿严密布置，以备援剿，兼可策应淮、扬，以固东南大局，是为至要。此时镇城军情紧要，冯子材、魁玉等务宜督饬兵勇，会同扬郡援兵，将近城屯聚贼垒力行攻克，以免被贼围逼。都兴阿仍宜随时相度缓急，添兵策应。并于江北地方，严密防堵，毋令天、六贼匪窜扑扬郡，致滋延蔓。将此由六百里各谕令知之。钦此。

遵旨寄信前来。

————————————————————

(1)  勇王为洪仁达，洪仁发被封信王。

003．附录廷寄　颍郡吃紧饬令各统兵大员堵剿事正月初五日

同治元年正月初五日，准兵部火票递到议政王军机大臣字寄——

钦差大臣两江总督曾国藩、钦差大臣漕运总督袁甲三、安徽巡抚彭玉麟、署安徽巡抚贾臻、湖北巡抚李续宜、河南巡抚严树森、帮办剿匪事宜督办团练大臣内阁学士毛昶熙：

咸丰十一年十二月十八日奉上谕：

贾臻奏，探闻粤逆北窜，颍郡吃紧，请饬各路统兵大员分路堵剿一折。据称：探闻狗逆陈玉成伙党马逆，带贼数万至颍上县西。并探闻庐郡已经克复，发逆程保民于南照集等处屯踞，四眼狗亦接踵到正阳关等语。该逆意图北窜，颍州为所必经，若如该署抚所奏庐州倘已克复，多隆阿一军自必乘胜追剿。着曾国藩即饬令该将军统庐州得胜之师，于正阳关上游南照、润河等处渡淮进击，彭玉麟、李续宜亦可饬统率楚军各员绕出贼前，迎头遏剿。其总兵成大吉、道员蒋凝学等并催令径由三河尖驰赴颍郡，以备北面，毋任该逆深入。

至光、固、信阳一带，为豫省南路门户，即着严树森、毛昶熙督饬各军实力扼守。

又据奏探闻苗沛霖现已赴袁甲三军营乞抚，是否确实？该大臣总宜相机办理，毋令与粤逆互相勾结，以致官军为之牵制。贾臻现在颍郡，责无旁贷，仍应就现有兵力，与在籍绅练实力防剿，不得稍涉松懈。将此由六百里加紧各谕令知之。钦此。

遵旨寄信前来。

本日奉有寄信谕旨一道，贵大臣于接奉后，希即恭录，行知安徽巡抚彭玉麟一体钦遵办理可也。

十二月二十日

004．附录廷寄　皖抚着彭玉麟荐贤自代并催杨载福回营等事正月初五日

同治元年正月初五日，准兵部火票递到议政王军机大臣字寄——

钦差大臣两江总督曾国藩、安徽巡抚彭玉麟：

咸丰十一年十二月二十日奉上谕：

前据彭玉麟奏不习吏事，恳请开缺，仍带水师。当经谕令仍行接印任事，筹剿苗练。一面谕令曾国藩酌量具奏。昨据贾臻奏，粤逆北窜，颍州吃紧，并探闻庐州业经克复。复谕令曾国藩饬令多隆阿移庐州得胜之师，渡淮进剿。并令彭玉麟饬统率楚勇各员，迎头遏剿。其总兵成大吉等军，并催令经由三河尖驰赴颍州，以备北面。兹据彭玉麟奏，苗逆必应剿办，惟楚师须俟庐州攻克，方能并力攻苗；并皖抚宜带陆兵，该抚难离水营，仍恳准令开缺等语。所陈自系实情，该抚居心诚实不欺，即此可见。惟苗练现在勾结发逆肆行窜扰，颍州危急。现在皖抚一时难得其人，彭玉麟身任地方，责无旁贷，自应遵照前旨，统带楚师速行绕赴颍、阜一带，严扼北路要隘，毋任匪踪再得上窜。如彭玉麟自分舍水就陆，诸多掣肘，当此皖省军情万紧，着即会同曾国藩、李续宜等筹商人才，荐贤自代。即由曾国藩等迅速奏闻，候旨简放。

其总兵成大吉、道员蒋凝学等军，现在霍、六等处，去颍、寿较近，并着曾国藩会商官文、李续宜迅饬该总兵等，相机进剿，迎头截击，以固北路藩篱，毋稍迟误。

提督杨载福请假回籍，行抵何处？着曾国藩令该提督迅速回营。如果彭玉麟可以赴任，庶水师不至无人统带。

贾臻所奏，探闻庐州业已克复。袁甲三前奏，有派投诚捻首高意诚前往设计攻取之事。现在该郡情形若何？并着曾国藩查明迅速具奏。将此由六百里谕令知之。钦此。

遵旨寄信前来。

005．附录明谕　沈葆桢补授江西巡抚李桓补授江西布政使正月初五日

同治元年正月初五日，准兵部火票递到咸丰十一年十二月十八日内阁奉上谕：

江西巡抚，着沈葆桢补授，即行驰赴新任，毋庸来京请训。江西布政使，着李桓补授，并着毋庸来京。沈葆桢未到任以前，江西巡抚着李桓暂行署理。钦此。

006．附录廷寄　饬会商翁心存宋晋筹划江南军务正月初八日

同治元年正月初八日，准兵部火票递到议政王军机大臣字寄——

钦差大臣两江总督曾国藩、督办江北军务江宁将军都兴阿、江苏巡抚薛焕：

咸丰十一年十二月二十一日奉上谕：

翁心存奏，请力保通、泰，克复苏、常；知县刘郇膏才堪擢用。并据宋晋奏，苏、常沦陷日久，请合江北兵力以图江南，将所筹规复江南大略，开单呈览各折片。江苏省自苏、常沦陷以后，惟通、泰、如皋等数州县，尚属膏腴。上海为关税所出，足供兵饷，惟皆逼近贼氛，非力筹进剿，终难自立。现在贼势专注浙江，苏、常匪众守御较懈，正应乘此，亟图恢复。翁心存、宋晋所奏，不为无见。

现在曾国藩驻师安庆，为扫荡皖北规复金陵之计，骤难顾及苏、常。都兴阿兵力较厚，且由通州等处进攻，相距匪远，较易为力。薛焕僻处一隅，尤应与该将军联络声势，以剿为防，岂得以目前苟安，毫无策画！

现据翁心存奏称，苏、常绅民结团自保，盼曾国藩如慈父母，请饬该大臣派一素能办贼之员，驰赴通、泰，由江阴、常熟进捣。宋晋则请饬都兴阿选派劲旅由常熟、丹阳等处分道进攻，并先期约会薛焕，派员激励义团，随同剿贼。其单开各条，尤为周密。该大学士等所筹进兵之策，虽各有不同，而其为速复被陷各城，以保完善，则并无异义。即着曾国藩、都兴阿、薛焕按照所奏各情，悉心会商。曾国藩能否派员前往？都兴阿、薛焕应如何会合进兵？均着迅速筹办，以慰民望，以纾朕南顾之忧。

前因苏州贼匪求抚一节，久无信息，谕令薛焕查奏。兹据翁心存奏，贼匪饰词求抚，以术饵我，必无就抚之理。所见甚是。薛焕务与曾国藩等力筹剿办，不得再议招抚，致误事机。

至用人为当务之急，翁心存等所称知府周沐润，知县刘郇膏、赵秉熔，博士赵宗建等，其才是否足资任用？并着曾国藩等确实查明，量材差遣，以资得力。翁心存折片、宋晋折单共四件，均着抄给阅看。将此由六百里各谕令知之。钦此。

遵旨寄信前来。

附翁心存力保通泰克复苏常折

大学士兼管理工部事务臣翁心存跪奏，为敬陈管见，请力保通、泰，克复苏、常事。

窃维逆贼自金陵突围之后，席卷而东。苏、常数郡之地，糜沸鱼烂，尽为贼踞。嗣后曾国藩军威大震，徽州、安庆次第克复，于是苏、常之贼，悉其精锐与曾国藩相抗。不能得志，则并力窜突浙中。其留守苏、常者，类多本处乱民，为贼奔走，饰词就抚。夫贼势方张，焉有就抚之理？是直以术饵我耳。而上海兵勇数万，江、海关税及一切厘金，并沙船捐项，每月不下数十万。按甲不动，仅能自完。务欲购求内应，以幸成功。此苏、常所以久不克复，而百姓终陷于水深火热之中也。

东南之民感沐国家深仁厚泽，向义甚坚。即如臣本籍常熟县，去岁自四月至八月，孤城屹立，相持至百有余日，外援不至，终以失陷。而乡民中尚有团练自保，不愿从贼者。其流亡渡江之人，日夜思招徕义勇，克复乡里。虽事功未能遽就，然其区区报国之忱，亦深可悯念矣。臣思通州、泰州、如皋、兴化一带，沃野膏腴，俗称下河，产米甚富。淮南盐场，鳞次栉比，课税所出，与苏、常属县，仅隔一江，风帆瞬息可达。贼非不垂涎此地，所以不即渡江者，特以迎敌上游，无暇分顾耳。设全浙震动，巢穴已成，回兵北窜，则下河必不能保。今年六月，贼扰寿兴沙，去通州密迩，而通州防御其疏，并无守具。臣里士民，虽有在通州集资募勇思奋一旅者，特以无人提倡，力微形格，不克有为。

臣按沿江形势，西则瓜、仪，东则通、泰。今瓜、仪已有重兵控制，而通、泰尤觉空虚。此时曾国藩驻扎安庆，力扼上游，所部兵勇无多，断不能浮江直下。即左宗棠、李元度等力救杭州，肃清两浙，亦断不能远顾江北。臣每接阅乡人来信，皆望曾国藩如慈父母。以臣愚见，可否密饬曾国藩择一廉明果敢，素能办贼之员，驰赴通、泰一带，察看情形，收拾将散之人心，激励方兴之义旅。果能自立，则乘虚进捣苏、常，当自江阴、常熟始。如或不能，则力保下河数百里沃壤，峙备兵食，遏贼北趋，非特于东南大局为有关系也。

窃谓国家财赋，首重苏、常。而欲克复苏、常，宜及百姓引领望救之时，方可奋发集事。若复玩愒迁延，恐贼势已成，民心渐涣，克复益难为力矣。至上海一隅，尤宜固守。取江、海关无穷之利，以供曾国藩等有用之兵。筹兵糈者，莫要于是，不可忽也。臣籍隶苏州，见闻较确，敬陈管见，伏乞皇上圣鉴施行。谨奏。

附翁心存荐知县刘郇膏才堪擢用片

再，臣传闻上海县知县刘郇膏，官声素好，甚得民心。屡次带勇捍贼，闻警即行，奋然不顾。伏祈饬下曾国藩，查明该员是否名实相副，有无战绩，量材擢用，于地方不无裨益。谨附片具陈，伏乞圣鉴。谨奏。

附宋晋请合江北以图江南折

工部右侍郎臣宋晋跪奏，为江苏地方沦陷日深，请合江北以图江南，恭折奏祈圣鉴事。

窃苏、常两郡，自沦陷至今，已逾一载。闻该逆所在设立伪官，索贡征粮，殆无虚日。又有土匪为之向导。其逃避他乡者，家业荡然，固束手待毙。而闾阎小户，力难迁徙，无不吸髓敲骨，搜刮一空，人人切齿。现闻苏、常、太沿江各州县居民，潜相结约，暗行团练，绅士中多有典质以充饷者。腹内诸地，更皆延颈以望王师之至。且闻各悍贼，均已分赴浙江及芜湖等上游，苏、常各县守城之贼，人数不多。此时若得劲旅数千，督以得力将帅，倡导沿江结团居民，一鼓而前，乘我之愤，击彼之惰，似无难次第克复各县。第抚臣薛焕，现在上海一隅，未克进图收复。惟有合江北将帅之力，乘隙分道进攻，则贼亦已分应势单，易于挠败。

查江北之通州、海门、崇明，与常熟、江阴仅隔数十里或百里海面，镇江与丹阳、常州相距，亦在数十里百里之内。可否密饬都兴阿选派骁劲兵将，出其不意，分道进攻。并先期知照抚臣，密派熟悉地方、才能任事、民情信服之员，分投密约苏、常、太沿江结团义民，同时并举，随同官兵进剿。则被陷州县庶可计日克复，国家漕赋，可望即复旧规。

或谓江北方防南贼来犯，恐难议进讨。不知拘守以防其来，何如进攻以使其退。又谓天、六之贼，恐乘虚来扰。不知都兴阿暨镇臣詹启纶各军，皆仍驻扎彼处，可以随时策应，亦不致骤虞窥伺。审机决计，贵在因时。倘再因循旷日，则浙、江两省民财，悉资于贼。民心日离，国计日亏，饷源日竭，臣不知东南百亿万生灵，何日有苏之望也。情词迫切，不胜干渎宸严之至。所有臣筹计江南北各情，另列清单，恭呈御览，伏乞圣鉴。谨奏。

谨拟规复江南大略

一、欲肃清江北，必兼图江南。江北官军士民，佥议画江而守，不敢窥江南一步。不知江南为江北屏翳，江南陷后，贼方专意浙江。现在据守苏、常各州县者，皆不满数百人，其余皆逼胁之众，莫肯为用。宜先发制人，乘虚袭江南，乃可图江北。

一、江南大局，上海僻处一隅，势难远驭。镇江军力单薄，欲恢复江南，必由江北进兵，须择一威略兼著之人，就近控制南北，以破畛域之见。曾国藩克复安庆等处后，兵饥饷绌，未能即抵江北。苏、常各郡，火热水深，势难日久悬待。查江宁将军都兴阿自抵江北以来，军律严明，屡次奏捷，应请饬令总办江南、江北军务，以期就近相机进剿。

一、江南北地方千有余里，都兴阿一人亦难兼顾。冯子材帮办军务，只能由镇江进兵。如江北之靖江等处，不能顾及。查徐州镇詹启纶与驻防邵伯镇之王万清，贼称为扬州二虎。应请命詹启纶、王万清并帮办南北军务，以詹启纶守御江北，进图天长、六合，王万清、冯子材进攻江南，庶可各收其用。并请特恩开复王万清原官，以示激励。

一、进攻江南，若从镇江、靖江进攻，贼必以全力御之。宜以游兵出靖江，分贼兵势。而以奇兵由泰、兴一路暗袭常州，截贼为两，使首尾不能相顾。如得常州，即南取金坛，则丹阳、无锡、江阴之贼，已如拊其背。常州、金坛两处，先时与贼相持甚力，杀戮最惨，人人含愤。但得官军进攻，必能相助杀贼，收复较易。

一、如得常州，兵力不足，必不能直取苏州。宜先复宜兴、荆溪，进规太湖。合湖州之众，与松江一军，遥为响应。至上海一军，宜分令渡海，合江北之军进攻常熟。苏州之贼，四面受敌，将不攻而走矣。

一、江南太平洲横亘江北中凡九十里，与贼坚拒，斩获甚众，贼甚恨之。如进攻江南，可以收集州民，假资其力。太平洲地界丹阳、武进、江阴三县，处处可以进兵，尤可出奇制胜。

一、溧阳交界之东坝，为江南水路第一门户。前向荣督兵时，以重兵堵扼，屡次力击，不敢下窥。是以苏、常各郡数年得保无患。又安徽之广德州地方，与浙江之长兴，江苏之宜兴、溧阳，皆属接壤，为江、浙两省陆路第一门户，向荣曩日亦屡调兵严堵。自东坝陷，而芜湖以上之贼，悉从溧阳入苏、常矣。自广德陷，而徽、宁之贼遂遍于江、浙两省矣。现在欲剿江、浙之贼，仍须由此两路入手。应请饬曾国藩选派兵将，一面由芜湖进剿东坝，一面由徽、宁进剿广德，庶两省之贼，互救不暇，而我兵可以斩关夺隘而入矣。

一、苏、常被陷以后，郡县各官，皆浮寄无归，莫可殚究，而亦有一二才略素优，官声颇著者，似可量加委任，以系民心。闻上海县知县刘郇膏，循名甚著，近于萧塘地方兵勇滋事，尤能办理迅速，不畏强御，民情悦服。又华亭县知县赵秉镕，前在吴江巡检任内，办理赈务，深得民心。前经随同克复松江府，亦著劳绩。又署常州府知府周沐润，前在金坛坚守危城三月，后在常熟守城，亦历百余日之久。现闻仍与绅士太常博士赵宗建，各自捐资募勇，冀图击贼。以上三员，及绅士赵宗建，可否饬交曾国藩、都兴阿酌量任用。令其各就地方密结民团，随助官兵，分路进剿。庶几官民相信，号召较可得力矣。

谨拟防剿江北大略

一、江北扼要，以靖江为最。通州、如皋一带，江面辽阔。至近者，亦数十里。贼无大船，必不轻渡。靖江与江阴对峙，江面仅五六里，支河汊港，凡十余处。闻艇师皆聚集八围港，其余各小口防范甚疏。靖江为江北门户，倘有他虞，里下河一带，将不可问。宜以重兵守靖江。

一、靖江一路江防，多委艇师。艇师多芜湖人，与贼相狎，且不防南岸，而扎江北，徒足扰民。宜撤艇师，尽泊南岸，而以巡船分防江北各口，方为妥协。

一、巡船与艇师多不相能，闻当事者多重艇师，而以巡船为不足恃，裁减口粮，或不发工食。不知巡船多系乡团自办，各保身家，与艇师之游行江中者，较为得力。宜增巡船口粮，为艇师之后劲，不特足以制寇，且可制艇师之强横不法者。惟江中盗艘，亦有冒为巡船，窃取口粮者。宜令地方官分别收用，毋令蒙混。

一、江北团练，本由江苏藩司专办。后袁营复委淮、徐道，督办沿江五城团练。淮、徐道驻扎徐州，距靖江以下数城，几及千里。名为督办，殊难兼顾。自应将淮以北团练，令淮、徐道督办；淮以南团练，仍令江宁藩司督办。庶事权各有攸归，较可收效。

一、江北西路湖防最要，高邮湖有协镇黄开榜督带艇师，又有漕督遥制，足资捍御。惟湖西尚觉空虚，宜令詹启纶送派得力兵将，扎营陆路，进图天、六，与大营为犄角之势。天、六复而江北益固矣。

以上各条，臣闻见所及，证以形势，是否可以采行，应请饬下曾国藩、都兴阿分别筹议。总期设法迅扫贼氛，不致坐误事机，是则臣区区私忱所旦夕祷祝者也。谨奏。

007．附录廷寄　调授皖鄂豫三抚并筹剿窜颍发捻正月初九日

同治元年正月初九日，准兵部火票递到议政王军机大臣字寄——

钦差大臣大学士湖广总督官文、湖北巡抚严树森、钦差大臣两江总督曾国藩、安徽巡抚李续宜、河南巡抚郑元善：

咸丰十一年十二月二十五日奉上谕：

前据贾臻奏，发、捻各匪，扑犯颍郡，贼众兵单，势甚危急。当经谕令官文等拨兵由三河尖赴颍，以资援救。兹据袁甲三奏称，狗逆屡挫之后，其党皆思倒戈，庐州近城各练，亦皆愿奋力助剿，待时而动。上游苗练，探有勾党攻颍之信。若沿淮一带，任其布置，日久恐难措手。现在蒋凝学等由六安进攻寿州，多隆阿由舒城规取庐郡，事机所凑，未可多延时日各等语。粤逆困守庐州，势已穷蹙，现复勾结捻匪，扑犯颍郡，未始非苗沛霖从中为之设策。现在城中吴永璧等，愿为内应，并倒戈杀贼。附城各圩，复愿助剿。着曾国藩饬令多隆阿迅速进兵，并密约袁甲三激励内应匪党及各圩团练，克期举事，以期速复城池，无稍观望。

至该逆勾结捻匪，扑扰颍州，袁甲三未能越寿赴援，而贾臻复万不足恃。设有疏虞，为患匪细。前因彭玉麟于皖抚固辞不就，尚未简放有人。而皖事日形紧迫，狗逆、苗练凶焰甚炽。贾臻、袁甲三均不足恃。既据袁甲三有仍以李续宜为皖抚之请，是以不及候曾国藩复奏，业经明降谕旨，调授李续宜为安徽巡抚，严树森为湖北巡抚，郑元善为河南巡抚。均迅速各赴新任，毋庸来京请训。着曾国藩酌度情形，一面迅催蒋凝学、多隆阿等分道进兵。官文催令李续宜带兵驰赴皖抚新任，绕出淮北，择要驻扎，调度一切，与袁甲三共图扫荡粤逆，并筹商剿办苗练，万勿迟缓。并着严树森将在豫得力兵勇交郑元善督带后，即行驰赴湖北巡抚之任。

至发、捻各匪窜颍，即为窥豫之计，郑元善于该省情形素所熟悉，自能布置边防。惟近防不如远剿，即着该抚会同毛昶熙调拨得力兵勇，派委得力大员统带，克日出境，会同楚、皖各军，实力剿办，速歼丑类。倘任贼众西趋，或致北犯，朕惟郑元善是问。将此由六百里各谕令知之。钦此。

遵旨寄信前来。

008．附录明谕　彭玉麟以兵部侍郎候补正月初九日

同治元年正月初九日，准兵部火票递到咸丰十一年十二月二十五日内阁奉上谕：

昨因安徽巡抚彭玉麟自陈不习吏治，恳请开缺。当经俯允所请，降旨以水师提督记名，遇缺提奏。惟该员本系文职出身，现在带领水师，有节制镇将之任，骤令改膺武职，转恐不足以资统率。彭玉麟着以兵部侍郎候补。钦此。

009．附录廷寄　江浙等处军务惟曾国藩是赖正月初九日

同治元年正月初九日，准兵部火票递到议政王军机大臣字寄——

钦差大臣两江总督曾国藩：

咸丰十一年十二月二十六日奉上谕：

都兴阿奏，进攻天长连日获胜，并金陵逆援渡江一折。本日已谕该将军妥为防范矣。天、六为江北要隘，楚师沿江扫荡，进规金陵，必由天、六为进兵之地。该逆在天长拆毁民房，勒捐木料，运赴城外，起造木城，以为抗拒之计。并欲搭造浮桥、木排，偷渡高宝湖，抄袭扬营后路，直赴里下河。虽经都兴阿前往督剿，连获大胜，而城内踞匪，尚有六千余人。现在金陵股匪渡江，已抵仪、六，声称攻扑扬城。是其凶狡情形，极为可虑。都兴阿所部水陆兵勇，本不甚厚，而扬城实江北要区。曾国藩节制两江，现筹进捣金陵巢穴，自当通筹兼顾，联络声势。然该大臣分兵援浙，防剿徽、宁，又筹进剿苗练，及沿途列戍之兵，为数已属不少，恐致兵分力薄。

前因谕令将江南、江北等处饷需，通筹协济，并谕将两淮盐务，派员整顿。谅该大臣已设法经理。若得此巨款，不必专仰给湖北、江西饷项，自可裁汰疲弱，添募新勇，拨给都兴阿统带，以固扬防门户。

至上海关税，每岁可得数百万两，尤为饷源所出。该大臣前奏派兵数千人驻守，殊未筹及进攻之策。薛焕、吴煦均不能得力。昨因谕曾国荃统带老勇八千名赴沪，以为力保该大臣饷源，且可进规苏、常，牵制贼势。

现在杭垣已失，江、浙贼氛遍地，江南只有镇江一隅，为进兵适中之地。该大臣前奏李鸿章水陆各军，着迅速调拨，布置起程。抵镇后，即飞速驰奏，迟则此着又恐落后。鲍超如克复宁国，由广德进剿，亦可直达苏、常，互相援应。该大臣身任统帅，事非越俎，亦无旁贷，不必稍避嫌怨，总期于事有济。江、浙等处军务，朕惟曾国藩是赖。所有一切布置情形，即着迅速复奏。将此由六百里加紧谕令知之。钦此。

遵旨寄信前来。

010．附录廷寄　浙省失守等事正月初九日

同治元年正月初九日，准兵部火票递到议政王军机大臣字寄——

钦差大臣两江总督曾国藩、闽浙总督庆端、浙江巡抚左宗棠、江苏巡抚薛焕：

咸丰十一年十二月二十五日奉上谕：

前因浙江省城被围紧急，迭谕庆端驰赴闽、浙交界地方驻扎。并谕左宗棠星速驰援，以解城围。兹据薛焕奏，据报浙江省城粮尽援绝，已于十一月二十八日失守，瑞昌、王有龄均已殉难，并代递奏折各等语。览奏曷胜愤懑！已明降谕旨，将庆端革职，暂留本任；曾国藩交部议处矣。

庆端屡请援浙，迨闻浙报日警，犹复借口北路吃紧，日事迁延，实属心存畏葸。现在浙省，卒以待援不到，力竭城陷。着庆端迅即驰赴闽、浙交界地方驻扎。并迅催曾元福所募台勇，即日内渡。并饬颜青云由海道赴援。乘该逆布置未定之时，迅图攻复省城及失陷各郡县，以赎前愆。倘敢仍前退缩，致误事机，朕必重治其罪，决不宽贷。

左宗棠已授浙江巡抚，责无旁贷。刻下计已抵浙，着即会合闽师，分道进攻，毋令该逆久踞。曾国藩饬令鲍超进攻宁国，以便进规浙省，为左宗棠后路声援，是为至要。此时贼中悍匪，麇聚杭城，苏、常守御必懈，若能分兵直捣苏、常，便可由嘉、湖以扼杭城之背，使该匪应接不暇，未始非出奇制胜之策。着曾国藩、薛焕酌度情形，妥筹办理。

至贼匪攻陷杭城后，凶焰愈张，势将窥伺松、沪。现据探闻，已有大股窜至后冈、新仓等处，声言欲犯黄浦东南各厅县，另股扑过大泖塘，意图直窜洙、泾，并拦截吴淞口，以断上海商民出入之路。逆情实为叵测，不可不防。着薛焕即饬曾秉忠等，缓攻青浦，先固内防。滕嗣林所募楚勇，已经抵沪，即着妥为布置，以保完善之区。曾国荃募勇，是否回营？并着曾国藩催令统带老勇八千人赴沪助剿。既可防守上海，兼可乘虚袭攻青浦等处，为规复苏、常之计，毋失事机。浙江溃军航海，退至吴淞口。着薛焕饬令防堵吴淞口。参将张凤翔将溃军船只截留海口之外，查明妥为安插，毋使奸匪混迹。前由总理各国事务衙门知照该抚，雇觅火轮等船只，着即迅速赶办，以备海口防剿，并攻取宁波之用。

再据薛焕代递瑞昌、王有龄奏折，有前饬宁绍道张景渠等严防宁、绍，经王履谦议格不行，又复袒庇绅富，因之捐借俱穷。署绍兴府知府廖宗元等，力筹布置，以违王履谦不愿设防之意，人遂诬以通贼，因而痛殴，王履谦从旁袖手。比及城陷而走，廖宗元殉难，宁、绍连陷，贻误全局等语。王履谦以帮办团练之员，临难仓皇出城，前经降旨革职拿问，交曾国藩查办。若如瑞昌等所奏种种贻误，实为罪无可逭。着曾国藩确切查明，如果该革员有阻挠设防，袒庇绅富各情形，即行严参治罪。薛焕前奏道员胡光墉，误书胡墉，着交部察议。将此由六百里加紧各谕令知之。钦此。

遵旨寄信前来。

011．再辞节制四省军务折正月初十日

奏为钦奉恩谕，再陈下情，恭折仰祈圣鉴事。

窃臣于去年十二月二十七日，准兵部火票递回臣前奏沥陈下情原折，承准议政王军机大臣字寄，咸丰十一年十二月十四日奉上谕：

曾国藩奏接奉节制江、浙等四省军务谕旨，沥忱恳辞一折，览奏均悉。前因江、浙等省军情吃紧，特谕曾国藩统辖节制，以期事权归一，可以通筹全局。兹据该大臣沥陈各情，谓遥制浙军，不若以左宗棠专办浙事，请收回成命各等语。谦卑逊顺，具见悃忱真挚，有古大臣之风，深堪嘉尚。惟左宗棠业已降旨令其督办浙江军务，并准其自行奏事。江、浙军情，本属相关一气。凡该大臣思虑所到，谅无不协力同心，相资为理。节制一事，该大臣毋再固辞等因。钦此。

臣自顾何人，仰蒙温语褒嘉，委任专一。跪读之下，感悚莫名！臣自闻杭州失守后，业将力图补救各情，于十二月十八日条例具奏。目下浙省，仅存衢州、温州、湖州三府及海宁州一城。温州土匪纷集，恐难终保。湖州、海宁州孤悬贼中，无兵赴援，亦断无幸全之理。综计全浙，惟衢州一府可以图存。然欲保衢州，必先守定江西广信、玉山，而后有运粮之路。欲复杭省，必由徽州以攻严州，而后有进兵之路。是图浙之道，守衢与攻严二者并重，缺一不可也。臣现饬两江总粮台筹拨饷糈军火，接济衢防兵勇。并派员于玉山设立转运局；饬令李定太统领衢防，坚守三月，以待援兵。至进攻严州，则专赖左宗棠一军。必先扫清歙县、婺源之零股，攻克开化、遂安之坚城，乃能达于严郡。目前兵力尚单，难遽深入。而贼焰方盛，亦断不容我深入。计今岁春间，必在开、遂、歙、婺一带，战争不休。须俟广西臬司蒋益澧一军到衢后，衢、严两路分途并进，庶几站脚渐稳，取势渐紧。臣与左宗棠往返熟商所以规复浙江者在此，所以保全江西、皖南者亦在此。愚虑所及，舍此别无谋浙江之方。惟当竭诚合谋，断不敢稍存畛域。

至于节制四省之名，仍恳圣恩收回成命。臣非因浙事既已决裂，预存诿过之意。倘左宗棠办理毫无成效，臣当分任其咎。所以不愿节制四省，再三渎陈者，实因大乱未平，用兵至十余省之多。诸道出师，将帅联翩。臣一人权位太重，恐开斯世争权竞势之风，兼防他日外重内轻之渐。机括甚微，关系甚大。区区愚忱，仰祈圣明鉴纳，无任惶悚恳切之至。所有钦奉恩谕，再陈下情缘由，谨专折由驿具陈，伏乞圣鉴训示。谨奏。

012．附录明谕　节制四省毋许再辞二月初五日

同治元年二月初五日，准兵部火票递到同治元年正月二十三日内阁奉上谕：

前因江浙军务统帅需人，特降谕旨，令曾国藩以钦差大臣节制江南、浙江等省巡抚、提督，以重事权。旋据曾国藩奏陈，自受任两江总督以后，于皖则无功可叙；于苏则负疚良深。并称用兵之要，贵得人和，而勿尚权势；贵求实济，而勿争虚名。恳请收回成命。览奏具见悃忱，深为嘉许。仍谕令节制四省，以收实效。兹据该大臣奏称，接奉恩谕，再陈下情：现在诸道出师，将帅联翩，权位太重，恐开斯世争权竞势之风，兼防他日外重内轻之渐。恳恩仍收回成命各等语。具见谦卑逊顺，虑远思深，得古大臣之体。在曾国藩远避权势，自应如此存心，方不至起骄矜之渐。而国家优待重臣，假以事权，从前本有成例。曾国藩晓畅戎机，公忠体国，中外咸知。当此江、浙军务吃紧，生民涂炭，我两宫皇太后孜孜求治，南望增忧。若非曾国藩之悃忱真挚，亦岂能轻假事权？所有江苏、安徽、江西、浙江四省巡抚提镇以下，仍悉归曾国藩节制。该大臣务当以军务为重，力图攻剿，以拯生民于水火之中，毋许再行固辞。国家用人行政，自有权衡。各路统帅，谅不敢妄行矜诩，希假事权，以琐渎陈奏，上烦朝廷裁抑也。将此宣示中外知之。钦此。

013．遵保水师总兵折正月初十日

奏为遵旨保举水师总兵，仰祈圣鉴事。

窃臣于上年五月间，准兵部咨〈到〉 ⁽¹⁾ 咸丰十一年四月十三日内阁奉上谕：

现在记名水师总兵人员，将次用竣。着两江、闽浙、两广总督于水师副将内遴选堪胜水师总兵者，各保二三员，迅速送部引见，候旨记名，以备简用，不得以无员可保一奏塞责。其水师参将、游击各员，如有才艺出众可备器使者，并着核实保奏，毋拘资格。钦此。

转行到臣，遵于各部水师各营将领中，详加察看，未敢冒滥具奏，恐负朝廷慎简将材之至意。兹查得现保提督衔以总兵尽先题奏之李朝斌，总兵衔尽先选用副将喻俊明、任星元，记名总兵丁泗滨。该四员或由行伍，或由勇目，皆自臣设立水师即隶部下，身经百战，历保今职。现均管带水师一营，防剿芜湖鲁港及东西梁山一带贼匪。臣细察该员等，在营多年，胆识俱优，勇敢沉着，实堪胜总兵之任。合无仰恳圣恩，俯准挨次简放总兵，以励戎行。目下防剿吃紧，实难循照常例送部引见，俟蒙俞允简用后，再由臣随时酌量办理。所有保举水师总兵缘由，谨缮折由驿驰陈，伏乞皇上圣鉴，训示施行。谨奏。

————————————————————

(1)  据传忠书局刻本补。

014．附录明谕　答遵保水师总兵折二月初五日

同治元年二月初五日，准兵部火票递到同治元年正月二十三日内阁奉上谕：

曾国藩奏遵保堪胜水师总兵人员一折，提督衔以总兵尽先题奏李朝斌，总兵衔尽先选用副将喻俊明、任星元，记名总兵丁泗滨，均着记名以水师总兵用。俟军务告竣，再行送部引见。钦此。

015．请优恤罗遵殿瑞昌王有龄片正月初十日

再，上年二月间，浙江省城被陷，前抚臣罗遵殿殉难，经杭州将军瑞昌奏奉上谕：

罗遵殿官声素好，到浙后颇能实心任事，着照巡抚例，从优赐恤等因。钦此。

维时臣驻军宿松，适罗遵殿之子候选员外郎罗忠祜扶柩回籍，赴臣处呈称，杭州破后，罗遵殿之妻徐氏、孀女陈罗氏、族孀侄妇周氏及雇妇金梅氏、家丁顾斌，均同时殉节。经臣会同前湖北抚臣胡林翼，于五月初三日据情奏恳旌恤，奉朱批：“已有旨。”钦此。旋阅邸抄，御史高延祜奏参，奉旨将罗遵殿恤典撤销。

臣查浙省向来供给宁国一军，恃以堵御门户，故省城久不设备。罗遵殿到任未及三月，方思整军选将，自固边防。乃大股贼即由宁国界内窜入，其咎似难独归于该抚。及至城破身殉，妻女眷属相率就义，实堪矜悯。军兴以来，凡疆吏守城殉节，皆得仰邀恤典。即浙省殉难绅民，亦先后查明议恤。独罗遵殿孤忠尽瘁，未荷褒崇，臣窃惜之。该抚由进士、知县，外任二十余年，历著循绩。臣驻扎宿松，曾赴吊罗遵殿之家，见其家无长物，环堵萧然，家属衣食，不甚充裕。既叹其清操之过人，复钦其临难之不苟。粤匪蹂躏各省，有守土之责者，才略有短长，战守有利钝，但能以死报国，即已克尽人臣之道，不必更为苛刻之论。高延祜一时愤激，持论殊欠公允。伏恳皇上查照先皇帝初次谕旨，仍饬将罗遵殿从优赐恤，并将随同殉难之妻、女、侄妇及雇妇、家丁，一并旌恤，以彰忠节。庶几是非不淆，纪纲常振。

至此次浙省再陷，臣处探闻瑞昌、王有龄均已殉难，与薛焕咨报相同。瑞昌忠勋最著，自必仰蒙恩恤。惟王有龄迭被参劾，臣于上月二十五日复奏折内，声明该抚办理杭城防务，尚费苦心。兹以粮尽援绝，见危授命，臣断不敢以一眚掩其忠节。该抚平昔苛派捐饷，严劾绅士，杭州之人感其死守，绍兴之人恨其暴敛，难保无身后之訾议，应请圣主悯念时艰，表扬忠烈，并将王有龄俯赐优恤，为封疆大臣以死勤事者劝。臣愚昧之见，是否有当，伏乞圣鉴，训示施行。谨附片具奏。

016．附录明谕　优恤罗遵殿二月初五日

同治元年二月初五日，准兵部火票递到同治元年正月二十三日内阁奉上谕：

前任浙江巡抚罗遵殿，于咸丰十年二月间，贼陷杭州，即时殉难。当经皇考文宗显皇帝降旨优恤。嗣因御史高延祜奏参故抚当贼匪攻城，不肯出一军抵御，坐待省城失陷，复经降旨将恤典撤销。至伊妻伊女同时殉难，应得旌典，仍着照例办理。我皇考于褒忠之典，偾事之惩，一秉大公，原无成见。兹据曾国藩奏，罗遵殿以死勤事，恳仍照初次谕旨，给予优恤等语。详加核度，罗遵殿历任官声均好，办事实心，浙省向恃宁国一军为藩篱，迨贼由宁国窜入浙境，该故抚到任未及三月，仓猝登城，布置未能周密，尚属情有可原。及至城破之日，从容赴义，妻女眷属，全门殉难，大节无亏，尤堪矜悯。着仍遵皇考文宗显皇帝初次谕旨，罗遵殿照巡抚例从优赐恤。任内一切处分，悉予开复。应得恤典，该衙门察例具奏。罗遵殿之妻徐氏、孀女陈罗氏、族孀侄妇周氏及雇妇金梅氏、家丁顾斌，仍由该部照例一并旌恤，以彰忠节。钦此。

017．附录明谕　优恤瑞昌王有龄二月初六日

同治元年二月初六日，准兵部火票递到同治元年正月二十四日内阁奉上谕：

前据薛焕奏，杭州城陷。当经降旨，令曾国藩等将瑞昌、王有龄殉难情形及在城文武下落查明具奏。兹据曾国藩奏，查明瑞昌、王有龄均已殉难，恳请赐恤等语。杭州将军瑞昌，于前浙江省城失守时，坚守驻防城垣，鏖战待援。六日之内，即将省城克复，厥功甚伟。兹复临难捐躯，忠烈卓著，大节懔然，可嘉可悯。瑞昌着追赠太子太保衔，照将军阵亡例从优赐恤。任内一切处分，悉予开复。所有前次赏给二等轻车都尉世职，着加恩改为一等轻车都尉，承袭六次。袭次完时，给予恩骑尉，世袭罔替。

浙江巡抚王有龄，前经颜宗仪、高延祜、朱潮等先后以劝捐敛怨、不能胜任等词参奏。迭经谕令曾国藩查明具奏。旋据奏称：该抚在浙，因官绅不和，又不能制驭兵勇，以至偾事等语。王有龄虽迭经被人参劾，惟此次贼氛环逼省垣，尚能激励兵民，登陴固守至二月之久。卒以粮尽援绝，见危授命，大节无亏，殊堪悯恻。王有龄着照巡抚例从优赐恤。任内一切处分，悉予开复。应得恤典，该衙门察例具奏，用示朕笃念忠节至意。其余文武官员下落，仍着左宗棠查明迅速具奏。钦此。

018．参翁同书片正月初十日

再，前任安徽巡抚翁同书，咸丰八年七月间，梁园之挫，退守定远。维时接任未久，尚可推诿。乃驻定一载，至九年六月，定远城陷，文武官绅殉难甚众。该抚独弃城远遁，逃往寿州，势穷力绌，复倚苗沛霖为声援，屡疏保荐，养痈贻患，绅民愤恨，遂有孙家泰与苗练仇杀之事。逮苗逆围寿，则杀徐立壮、孙家泰、蒙时中以媚苗，而并未解围。寿城既破，则合博崇武、庆瑞、尹善廷以通苗，而借此脱身。苗沛霖攻陷城池，杀戮甚惨，蚕食日广，翁同书不能殉节，反具疏力保苗逆之非叛，团练之有罪。始则奏称苗练入城，并未杀害平民，继则奏称寿州被害及妇女殉节者不可胜计，请饬彭玉麟查明旌恤，已属自相矛盾。至其上年正月奏称苗沛霖之必应诛剿一折三片，脍炙人口。有“身为封疆大吏，当为朝廷存体制，兼为万古留纲常。今日不为忠言，毕生所学何事”等语，又云“誓为国家守此疆域，保此残黎”，俨然刚正不屈，字挟风霜。逮九月寿州城破，翁同书具奏一折二片，则力表苗沛霖之忠义。视正月一疏，不特大相矛盾，亦且判若天渊。颠倒是非，荧惑圣听，败坏纲纪，莫此为甚。若翁同书自谓已卸抚篆，不应守城，则当早自引去，不当处嫌疑之地，为一城之主，又不当多杀团练，以张叛苗之威。若翁同书既奉谕旨，责令守城，则当与民效死，不当濡忍不决，又不当受挟制而草奏，独宛转而偷生。事定之后，翁同书寄臣三函，全无引咎之词，廉耻丧尽，恬不为怪。军兴以来，督抚失守逃遁者皆获重谴，翁同书于定远、寿州两次失守，又酿成苗逆之祸，岂宜逍遥法外？应请旨即将翁同书革职拿问，敕下王大臣九卿会同刑部议罪，以肃军纪，而昭炯戒。臣职分所在，例应纠参，不敢因翁同书之门第鼎盛瞻顾迁就。是否有当，伏乞皇上圣鉴训示。谨附片具奏。

019．附录明谕　答参翁同书片二月初五日

同治元年二月初五日，准兵部火票递到同治元年正月二十三日内阁奉上谕：

曾国藩奏，请将前任巡抚革职拿问议罪，以肃军律等语。前任安徽巡抚翁同书，身任专圻，当此多事之秋，宜如何力济时艰，勉图报称。兹据曾国藩奏称，咸丰九年六月间，定远失守，文武官绅殉难甚众。该抚独弃城远遁，逃往寿州。复不能妥为办理，致有绅练仇杀之事。迨寿州城陷后，奏报情形，前后多自相矛盾。实属贻误取巧，苟且偷生。翁同书着即革职拿问，交王大臣九卿会同刑部秉公定拟罪名具奏。袁甲三于寿州失陷，虽未给予处分，惟与翁同书共办一事，且有督办军务之责，岂能辞咎，着交部严加议处。钦此。

020．近日徽州宁国及各路军情片正月初十日

再，近日各路军情。伪辅王杨七麻子攻围徽州，环逼月余，断我饷道。张运桂老湘营一军，坚守于内；朱品隆、唐义训二军，援剿于外。腊月初八至二十六日，六次大战，屡败破屯溪、岩市等处贼垒。至除夕止，运道已通，徽郡解围。又另股贼从徽南马金岭而来，冀截官军援郡之路，亦经左宗棠击退。目下徽州全府肃清如常。左宗棠一军，因援剿徽州，移驻婺源，分扎白沙、龙湾等处。鲍超一军进攻宁国，因群贼麇聚青阳城内，不克遽破。又朱品隆回救徽州，不克会剿岭外。是以中隔两城，不能速抵宁国。曾国荃一军，现在分守七处，应俟新军募到，再行进攻和州、巢县一带。李鸿章一军，现在赶紧募练，应俟二月齐集，再行驶赴镇江、上海一带。除浙江军情另折具奏、徽州战状容日续奏外，所有各路军事，头绪繁多，理合附片略陈梗概，伏乞皇上圣鉴。谨奏。

021．霆营都司李德华革职正法片正月初十日

再，据记名尽先提督湖南绥靖镇总兵鲍超呈称：该营亲兵哨官游击衔尽先都司李德华，嗜酒行凶，屡过不悛。十月初间，李德华告假往九江，寅夜入居民江姓家，索取灯笼。酒后乱性，竟将江姓夫妇暨其同居贸易客民唐明雅、彭明经四人斫伤，请明正典刑，以肃军纪等情前来。除批令即行正法示众外，应请饬部将李德华革去游击衔尽先都司，俾得尽法惩治。理合附片具陈，伏乞圣鉴训示。谨奏。

022．附录明谕　答奏请霆营都司李德华革职正法片二月初五日

同治元年二月初五日，准兵部火票递到同治元年正月二十三日内阁奉上谕：

曾国藩奏，请将嗜酒行凶之武弁革职严惩等语。游击衔尽先都司李德华，于上年十月间告假往九江，辄敢酒后逞凶，砍伤多人，实属目无法纪。李德华着即革去职衔，交曾国藩转饬鲍超将该犯即行正法，以肃军律。钦此。

023．附录廷寄　饬筹徽广饶等处防务事正月十三日

同治元年正月十三日，准兵部火票递到议政王军机大臣字寄——

钦差大臣两江总督曾国藩、浙江巡抚左宗棠、署江西巡抚李桓：

咸丰十一年十二月二十九日奉上谕：

毓科奏，浙逆窜近江境，现饬各军严防，并募楚勇防堵石逆等语。据称，浙江寿昌、龙游股匪，窜距衢州府城十余里之乌头一带，遂安踞逆，又窜至开化之华埠地方，均距玉山不远，意在回窜江西。其首逆杨辅清一股，伙党十余万，自浙下窜，有欲取徽、休，并由婺源出江西之信。左宗棠现已分拨各军，赴婺源一带迎剿，并往华埠驻守等情。

前因浙省军务紧要，迭经谕令左宗棠赴浙援剿。昨因杭城失守，复明降谕旨，将左宗棠补授浙江巡抚，并谕令会合闽省援师，进取杭省，力图收复。现据毓科所奏，左宗棠仅分拨各军，往徽、浙两处防剿。是该抚尚在江境，并未亲督兵勇入浙，于浙省军务，仍属无济。此时浙省逆焰方张，势将延及江境。与其堵御于广、饶境内，不若乘贼匪未至以前，迎头截击，以固江省藩篱。着左宗棠迅即督率所部兵勇，亲赴衢郡，将开化及附近衢城股匪，力行扫荡。并会合闽省援师，及李元度进攻龙游之师，节节进剿，为收复金、严之计。倘金、严一经收复，则官军进攻杭郡，自可杜贼匪由浙窜徽之路。左宗棠身任浙省封圻，责无旁贷，自当力筹进取，毋得再事迁延，致滋贻误。近日一切军情，乃如何布置，并着左宗棠迅速复奏。

至由浙窜徽之杨逆一股，现经左宗棠拨兵赴婺源迎剿，着即饬令带兵各员，奋力截击。俟该匪击退后，即饬此路兵勇，由徽入浙，会合进攻，以厚兵力而分贼势。曾国藩现驻安庆，距皖南、饶郡一带较近。着即饬令徽防文武，与左宗棠所拨兵勇，合力堵截。倘徽防兵力尚单，即由曾国藩迅速拨兵驰赴援应。务将此股逆匪击退，毋令阑入江境，是为至要。

饶郡防务，已据毓科饬令副将孙昌国派拨炮船，驰往浮、景一带援应。并着曾国藩就近策应，严密布置。李桓现署江西巡抚，所有广、饶两郡防务，尤应力筹布置。着即督饬在防水陆诸军，并孙昌国派拨炮船，一体严密堵御，毋稍大意。刘于浔等援浙各军，如果尚未起程，并着李桓酌量调派。石达开股匪，现虽窜至辰州，经楚军堵剿获胜，惟该逆踪迹飘忽异常，设因窜蜀不遂，难保不折窜江境。毓科现募楚勇二千拟防吉、袁边界。着李桓于该勇到江时，即饬知州王沐管带，扼要严防，毋得以贼踪尚远，稍形疏懈。将此由六百里加紧各谕令知之。钦此。

遵旨寄信前来。

024．附录廷寄　相机妥办苗逆事正月十四日

同治元年正月十四日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、候补兵部侍郎彭玉麟、安徽巡抚李续宜：

咸丰十一年十二月三十日奉上谕：

官文等奏击退豫捻，襄、枣获安，并会商防剿苗逆情形各折。所请奖励之枣城等处战功较著各员，本日业经明降谕旨，照给奖叙矣。逆捻屡纠大股扑犯，虽经官军追逐出境，湖北边界现已肃清，尚未悉数剪灭，难保不乘间回窜。着官文等督饬地方文武兵勇，实力严防，毋稍松懈。如有乘虚窜突，须与豫省官军联络，合力殄除，方为妥善。至苗逆罪状昭著，亟应声罪致讨，诚属正论。前因袁甲三兵力尚单，未能制贼。而苗练闻楚军声势，颇知畏惧，故为首鼠两端之状。迭经寄谕官文、李续宜等酌派得力之军，由三河尖绕至颍州，与袁甲三合力进剿。昨因颍州大股贼匪攻扑甚亟，未知是否即系苗逆之所勾结？贾臻呼吁频闻，已谕胜保移军赴颍援剿。并因楚军一由庐、凤进攻，恐贼势穷北窜，胜保之军，即可以为北路之防。如果苗逆被剿穷蹙，真心悔罪，一有转圜，该大臣亦可相机妥办。官文、曾国藩等现在曾否派兵由三河尖绕至颍州相机进剿之处，仍着妥筹办理。至官文所请调吉林马队官兵并打牲乌拉壮丁，着即准其咨调。并已寄谕吉林将军景纶酌量派拨矣。将此由六百里各谕令知之。钦此。

遵旨寄信前来。

同日，又准军机处片开：本日奉有寄信谕旨一道，贵大臣于接奉后，即行恭录知照候补兵部侍郎彭玉麟安徽巡抚李续宜一体钦遵可也。为此知会。

025．附录廷寄　饬五省通筹饷需兵数并力办理事正月十四日

同治元年正月十四日，准兵部火票递到议政王军机大臣字寄——

钦差大臣大学士湖广总督官文、钦差大臣两江总督曾国藩、四川总督骆秉章、江苏巡抚薛焕、署江西巡抚李桓、安徽巡抚李续宜、湖北巡抚严树森、湖南巡抚毛鸿宾：

咸丰十一年十二月三十日奉上谕：

官文、曾国藩、李续宜奏，遵议侍郎宋晋奏请川、楚、江、皖五省会剿粤逆情形一折。据称增兵必先增饷，既非一省所能为力，必须五省合力筹画，众志一心，方于事有实济。已据官文等飞咨各省详议饷数，俟复到再行详奏各等语。东南寇势日张，饷需日绌，大有不支之势。现在各省虽各有防剿之事，且有一省兼供数省之饷者。第分计不足，合计有余。骆秉章前此复奏，亦以本省军务未竣为言。然该督抚等素能同心协力，如有大局通筹，可为一劳永逸之计，亦应及早图维。着官文、曾国藩、骆秉章、薛焕、李桓、李续宜、严树森、毛鸿宾熟思至计，仍通筹饷需、兵数，并力办理，一面迅速具奏。将此由六百里各谕令知之。钦此。

遵旨寄信前来。

026．附录廷寄　浙陷徽围通筹全局事正月十七日

同治元年正月十七日，准兵部火票递到议政王军机大臣字寄——

钦差大臣协办大学士两江总督曾国藩、督办军务浙江巡抚左宗棠：

同治元年正月初四日奉上谕：

曾国藩、左宗棠各奏，浙陷徽围通筹全局，以图补救；并请调各路兵饷各折片。当即降旨，均照所请，分别办理矣。曾国藩自请严议之处，前因浙省失陷，已将该督交部议处，毋庸更议。当兹时势阽危，该大臣受国重任，惟当与左宗棠同心戮力，宏济艰难，力图恢复，以挽东南全局，方为不负委任，不在区区小节，引咎自责也。

浙、苏两省膏腴，尽为贼有，窟穴既成，根本已固。贼号称数十万，乱民溃勇，裹胁日多。势将上窜皖南，内犯江西，以扰我军后路。全浙所存，虽尚有湖郡、海宁州两城，又孤悬贼中。独衢州一府，尚可图存。如该大臣所议。左宗棠一军，惟有择要于衢、徽、广信三府之间，相机调度，饬令衢州各军坚守，与徽、信相为犄角。先据形胜，以固江西、皖南边防。一俟徽围得解，即当调济各军，分路进取。其所请调之蒋益澧各军，业经寄谕刘长佑，即饬该员迅率所部与戴盛宽带勇丁五百，速赴浙营，并谕李续宜、江忠义及骆秉章，传谕刘蓉，均各精选一两营之兵。田兴恕派令总兵沈宏富带勇千名赴浙助剿。所过江西、湖南地方，亦谕令毛鸿宾、李桓支应，以利军行。由部发给空白执照，交该抚等速筹办理。蒋益澧之军，即饬劳崇光筹给行资，俾速就道。惟该员等所部各军，均恐一时难以速到。事机如有可乘，该抚务当及时进取，谅不致以坐待济师，转滋贻误。江苏按察使汤云松久病废事，已勒令休致，即将陈士杰简放斯缺。并寄谕毛鸿宾饬令该员带领桂勇四千速赴安庆，交曾国藩调遣。

所请浙省各官，迅赐简放。即日已将蒋益澧简放浙江布政使，曾国荃简放浙江按察使。曾国荃回籍募勇，即可到营。该员久历戎行，与该大臣讲求亲切，庶足与左宗棠指臂相联，以期有济。苏、浙糜烂省分，人皆视为畏途。诚如该大臣所奏，惟有选择能战之文员，以补两省之实缺，或能渐集乃事。并着曾国藩、左宗棠随时访查，将能胜苏、浙两省监司道府之员保奏前来，以备简用。闽浙督臣庆端，自闻浙警，即饬督师援剿，屡次迁延弗进。迭经严加训饬，并将该督革职，暂留本任，姑照曾国藩四条内所议，谕令该督驻师浦城，与左宗棠等军联络。第恐该督臣未必得力，其于福建本省吏治官常，不能振作，早有所闻。并着曾国藩详加访察。如闽省督抚，均属未能胜任，即行据实奏参，毋稍引嫌，致滋贻误。并将能胜该省督抚之员，采访确实，列名具奏。

浙省军情万紧，饷需自不能不宽为筹备。前因薛焕奏，杭城危急，曾照王有龄所筹，将广东每月协浙饷银五万两，江西、湖南、湖北每月协浙饷银各三万两，均由上海预纳中外商人货税，给单执赴各省抵汇浙饷，即由薛焕收集。此项抵饷设法运浙，寄谕各该督抚遵照办理。其各省如有海道及他路可通浙省者，均即各将应协月饷，分途解运。本日又寄谕各该省，即遵前旨妥办接济左宗棠军营。并将曾国藩所请福建闽海关拨济浙江月饷三万两，谕庆端等拨解交左宗棠军营；广东粤海关拨解浙江月饷十万两，谕劳崇光等或由江西转解左宗棠军营，或由海道驶运上海，由曾国藩转解左宗棠军营。总期得以迅筹接济，俾利军行。因思上海虽僻处一隅，势如垒卵。而该处华洋商贾辐辏，饷源甚裕。近闻两月之间，洋税已收至八十万两，如能协力保全，得人而理，于饷需筹济，定属有裨，且能缓急，就近应手。着曾国藩、左宗棠悉心筹画，于将来进攻苏、常一路，亦必有益。

至洋人之在沪者，恐不足恃。其与我和好，究竟惟利是图，一有事机吃紧之时，往往坐观成败。若欲少借其力，必至要结多方，有情理所断不能从之处。昨因薛焕有据苏省绅民公呈，禀请借洋人剿贼之奏，当经从权谕令该抚熟计，以期无拂舆情。谅该大臣早能洞悉。洋人既不足恃，仍须该大臣酌派名将劲兵前往，方可万全无患。现在各省协饷，断难即时得济。沪关、厘税两项，自有盈余。即着该大臣等先行提用。浙饷紧急，本日已谕令薛焕先行酌拨接济。并着曾国藩查明如有收集前项抵汇浙饷，一并催提，以济急需。

各省团练大臣，均已陆续撤回。庞钟璐、晏端书两员，此时恐尚各有经手事件。着曾国藩仍遵前旨，催饬李鸿章带领所部前赴镇江，将江南北各事宜妥为接办，一面迅速具奏。昨据袁甲三奏，六合县城已克复，则天长自可得手。李鸿章到镇后，可与都兴阿联络声势，筹商进剿机宜，届时即可将庞钟璐等撤回。刘培元所部，已谕毛鸿宾迅饬该员带领赴衢。一俟到防，该督即行驰奏，以便降旨，令权衢州总兵，即可将李定太酌撤。其未到以前，仍暂将衢防，责成李定太妥为经理，毋令贻误。左宗棠虽经简放浙抚，一切进兵机宜，仍着与曾国藩通筹大局，不可因身任地方，为职守牵制，稍涉拘泥。苏、常为财赋之区，如果兵力可以规复，即着会商办理，毋失机宜。庆端派办粮台之署金衢严道江允康，如不得力，即着左宗棠将该道撤去粮台，严行参奏，并派员接办，以资得力。曾国藩节制四省，昨又简授协办大学士，其敷乃腹心，弼予郅治，朕实有厚望焉。苗练应剿情形，即饬多隆阿等军迅克庐州，方可与袁甲三合力进剿。浙省关防印信，业饬部铸颁。左宗棠所请刻用木质关防，即着暂行照办。将此由六百里加紧谕令知之。钦此。

遵旨寄信前来。

027．附录廷寄　豫省奏调李续焘陈由立事正月十九日

同治元年正月十九日，准兵部火票递到议政王军机大臣字寄——

钦差大臣大学士湖广总督官文，钦差大臣协办大学士两江总督曾国藩、湖南巡抚毛鸿宾：

同治元年正月初七日奉上谕：

严树森、毛昶熙奏捻踪环逼，请增兵选将一折。据称：颍郡危急，江、楚、皖未能会师合剿，而苗逆乘暇勾结，凶焰日张，其祸瞬及于豫。若不早谋自强自固之术，势必贻误中原。请添派将领以保危疆。查有已革湖北宜昌镇总兵李续焘，朴诚勇敢，善于将兵。候选总兵陈由立，身经百战，骁勇无敌。请饬各募勇丁三千人赴豫防剿等语。河南为腹心要地，近来捻患频仍，苗逆窥伺。若不厚集兵力，慎选将材，不足以顾全大局。着官文、曾国藩、毛鸿宾，即饬该二员前赴河南军营。并于湖南、湖北两省各募劲壮勇丁三千人，即日带赴豫境，听候郑元善、毛昶熙调遣，以资得力。该大臣等，务即饬令迅速前往，毋存畛域之见，是为至要。原折着抄给阅看。将此由六百里各谕令知之。钦此。

遵旨寄信前来。

附严树森毛昶熙原折

督办河南剿匪事宜河南巡抚臣严树森、帮办河南剿匪事宜内阁学士臣毛昶熙跪奏：为豫省贼氛环逼，苗患最巨，应请广选将才，厚集兵力，宽筹饷项，早谋自立，以资战守。谨陈会商布置情形，恭折具奏，仰祈圣鉴事。

窃臣承准议政王军机大臣字寄，咸丰十一年十二月初六日奉上谕“有人奏豫省归、陈、汝、光与皖省连界，并无关隘山水之险”等因。钦此。仰见宸谟密运，胜算先操。臣等身在行间，敢不兼顾统筹，以期有济。伏查河南居天下之中，为南北关键。而四通八达，无险可扼。从前防剿，不过宋东一面。近则蒙、亳捻股，愈结愈多，金楼踞匪，阻我进兵之道，是东面防剿，较前益紧。加以直东教匪、会匪，扰我河朔，逼我省郊，是北路宜防剿也。汝宁有踞贼，正、息有土匪，光、固有苗党。或鸱张于内，或蚕食于外，是南面宜防剿也。而叛逆苗沛霖，尤将为中原之后患。该逆阴险狼悍，与各匪情形不同。他匪志在抢掠，饱则扬去。苗逆妄思吞并，虎视眈眈。特以贼势未定，阳欲就抚，以缓我师。实欲乘暇坚固巢穴，分部党与，为步步进扰之计。近闻勾结粤逆陈四眼狗、捻首张落刑等，为其前驱，已有攻扑颍州之信。盖意在图据寿、颍以为根本，然后窥伺中原，而肆扰西北。颍郡孤城无援，势难固守，豫省陈、汝、光与颍境处处接壤。颍西有警，则沈、项最为吃重，新、息次之，而光、固已有潘四逼处，则必将同时并发。

统计豫省防、宋防、汝防三营马步，仅一万九千余人，以省防一军为劲旅。昨因汝、光处处告急，派总兵穆正春统所部马步五千人，驰往援省郊。仅留杨飞熊所部襄胜前、后、中三营暨亲兵共一千七百余人，既防东匪北来，又防皖捻东至。设有缓急，万难兼顾。现催提副将余际昌新募之昌胜五营楚勇即日来豫，径扎省郊，以固根本，兼备各路策应。此外汝防张曜一军，久为平舆之贼所牵制。且师力已疲，应须抽换简练，庶期得力。宋防一军，进围金楼，退防亳捻，尚形单薄。其周凤山招募之新凤六营，虽经屡次催提，如能迅速前来，只可备光、固一路防剿之用。自沈、项以至新、息，路路空虚，分拨抽调，顾此失彼。深恐各匪乘隙蹈暇，纷至沓来，使我进退失据。

臣等早见及此，是以每欲联楚、皖、豫为一心，合力共济。迭经缄咨官文、曾国藩、李续宜、彭玉麟诸臣，商令李续宜亲统一军，由光、固进扎三河尖，与六、霍之师两路并进，以救颍州，兼规寿州，以固东南路门户。先后接准诸臣咨复，李续宜以楚南辰、沅一带石逆余烬复炽，楚防方亟，未暇越境图苗。曾国藩以庐州未复，兵力难于分援。彭玉麟所部，只有水师，亦难间道援颍。是江、楚、皖均未能会师合剿，而苗逆乘暇勾结，凶焰日张，其祸瞬及于豫，而西北皆将震动。若任其决裂，专盼邻师而不早谋自强自立之术，势必贻误中原，臣等罪戾尤大。再四筹画，欲保危疆，约有三端：一请添派将领。查有已革湖北宜昌镇总兵李续焘，朴诚勇敢，善于将兵。又查有记名提督候补总兵陈由立，身经百战，骁勇无敌。该二员皆属楚产，其材均能将数千人。前经臣严树森函商楚中诸臣，嘱派该员来豫，以资统带，尚未接准函复。应请旨敕下湖广督臣官文、湖南抚臣毛鸿宾调派李续焘，并请旨敕下两江督臣曾国藩转饬记名提督绥靖镇总兵鲍超调派陈由立前来豫营。均令该员在湖南、北两处募劲壮勇丁各三千人，即日成军北来，以资防剿。谨合词恭折具陈，伏乞皇上圣鉴训示。谨奏。

028．附录廷寄　饬令李鸿章赴镇江筹防等事正月十九日

同治元年正月十九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务浙江黄岩镇总兵黄彬、督办镇江军务甘肃西宁镇总兵冯子材、帮办镇江军务江宁副都统魁玉：

同治元年正月初七日奉上谕：

前因贼匪攻扑镇江，谕知曾国藩催令道员李鸿章统带水陆各军，速赴该郡。并因袁甲三等奏，六合县城经李世忠督兵收复。谕令都兴阿等速攻天长、江浦，以清江北。兹据都兴阿奏，江防水师获胜，探闻天、六踞匪剃发投诚，业经李世忠招抚，并派兵赴援镇江各等语。镇江一城，为江南北枢纽，至关紧要。贼匪水陆扑犯，冯子材等堵剿，未能得手。业经都兴阿派委总兵詹启纶，督带兵勇，前往援救。即着催令迅速渡江，相机助剿。现在贼势趋重镇江，而金陵、苏、常各匪，复图窜扰江北。李鸿章所统水陆各军六七千人，如能早行赶到，不独镇城可资保卫，亦可壮江北声势。着曾国藩催令该员迅速起程，无稍迟缓。冯子材等，防守镇江，务须于贼众未至之先，派兵迎剿，方能得力。倘俟其进逼城，或将附近沿江城卡占踞，始行攻击，必至势成坐困。即着该总兵等，悉心策划，勿误机宜。江防水师，虽经获胜，惟寿、兴、沙等处贼匪，急应扫荡净尽，以固北岸藩篱。都兴阿等谅能妥为筹办。天长收复，尚未据袁甲三奏报。都兴阿以该匪投诚，恐难深恃，不为无见。所有西路防务，仍着严密布置。江浦贼已穷蹙，及其余被占地方，均着该将军等速筹攻克，毋任再得久踞。

再，前因宁波、镇海失守，经都兴阿调派总兵鞠耀乾统率所部，驶赴吴淞口扼剿。惟据薛焕奏称，杭州失陷以后，逆贼数十万，水陆分趋沪渎，凶焰甚炽，实为可虑。所有吴淞口师船，如须续调以厚兵力，即着都兴阿等速为派拨。其上海近日情形，并着都兴阿、冯子材等，就近确加侦探，随时驰奏。

正在寄谕间，据冯子材奏称连次剿贼获胜。并称贼众来犯，如仅凭城固守，未免示弱启骄。不若率军迎剿，力挫其锋等语。所见甚为有理。仍着该总兵等督饬兵勇并刁经明协剿之师，将附近镇江一带贼垒，迅速踏平，力图进剿，毋稍迟误。所有阵亡之尽先副将昆山等，已明降谕旨交部以优议恤矣。将此由六百里各谕令知之。钦此。

遵旨寄信前来。

029．徽州解围折正月二十二日

奏为徽州被围月余，我军内外夹击，迭获大捷，立解城围，恭折缕陈，仰祈圣鉴事。

窃伪辅王杨辅清率众围徽，业于上年十二月十八日具奏。厥后破贼解围，又于本年正月初十日附片略陈，并声明容日续奏战状在案。先是该逆大股于徽城南北修筑营垒，意在挑战。张运桂督老湘营坚守，以静制动。十二月初八日，密商各旗先击南门贼营，毙贼甚多。又分出西北门，诱贼过河，我勇佯退。俟群贼追近，齐出大队，分三路进，猛战半时，斩擒三四百名，枪伤千余名。初十日，贼众围扑城外一、二、三旗营墙，我军埋伏夹击，轰毙四五百名。是夜复选奋勇，缒城烧贼踞房，伤贼无数，擒杀三十余名。十六日，城内外各营同时出攻北门贼垒，该逆凭墙死守，我军奋勇齐进。一垒既破，各垒慌乱，连毁贼营五座，尸横枕藉，无一得脱。南路援贼，蜂拥而来，彼此猛扑一二十次，毙悍贼四五百名，生擒百余。其击败之贼分股东趋，又与严州大股并窜屯溪及岩市街、潜口一带，以阻徽军粮路。自初八至二十六日，运道阻塞，文报亦或通或梗。张运桂以围困日紧，时时出城攻打，以接外援之气。掘壕灌水，以防地道之谋。雪夜灭灯，露立垛口，以防扒城暗袭之计。二十日，复令一、二、三旗傍城直上，四、五旗沿河包抄，六、七、八旗及左、右营当中布阵，余皆留守城。我勇齐抵贼垒，施放火器，贼纷纷弃营而遁，毙伤约二百名。此徽州城内张运桂一军战守之情形也。

朱品隆一军，前经奏明出攻石埭，与鲍超会剿宁国。自闻徽州之警，臣调令回军入援。初八日进岭，十三日驰至休宁，与署总兵唐义训商援徽之法，以疏通粮路为急。议定先剿屯溪，次剿潜口、岩市之贼。十七日，两军齐赴屯溪，朱品隆自左路进，唐义训自右路进，先破街口一卡，旋攻毁河边四垒，斩馘约五百人，追贼溺毙者尤多。贼已退遁，是夜复回踞该处。十九日，朱品隆督队将石桥、潜口贼巢节节扫荡，擒斩无算。二十二日辰刻，岩市大股，直扑万安街。是时官军方派三营护粮赴徽，贼占万安街，则归路已断。朱品隆立派六成队分路出击，该逆先由左路抄入，朱品隆迎敌破之。山后之贼又换队冲出，败贼回旗并进。朱品隆督饬各营拚命力堵，几不能支。适解米各营均回助战，贼始却止。唐义训亦派队援助，逐贼东去，杀毙约三百名。此朱品隆、唐义训两军援徽助战之情形也。

张运桂以岩市街被贼坚踞，粮路不通，必须合力剿退，乃可固军心而保要郡。密饬总兵黄万友率左营及六、七、八旗出队，间道驰赴休宁，会商朱、唐两镇兜剿岩市之贼。二十四日辰刻抵休，连日风雨不息。二十五夜少霁。张运桂料诘朝必有大战，遂派队往潜口，迎护粮药，并遥为策应。二十六日，黄万友、唐义训由潜口左路进，朱品隆由中路进。岩市之贼，分路来扑，约二万余，排列五六层，分布三四里。朱品隆先从街口接仗，破坚卡而入。唐义训、黄万友乘胜从街前后包抄，连毁贼垒十余座，斩馘三千余人，夺获旗帜、印凭、骡马、粮米无数。杨逆受伤逃出，余匪退向篁墩，追杀数里，天晚收队。二十七日以后，大雪三昼夜，平地深四五尺。道路阻绝，人马难行。该逆经此重创，无粮可虏，遂于除夕冒雪向遂安、淳安退去。徽城各门之贼，亦于二十九日、三十日全行遁去，郡城解围。此徽、休各军会创岩市立解重围之情形也。

伏查伪辅王率五六万悍众，分布徽郡岩市、屯溪各处，又另股由绩溪、严州继进，欲乘浙省全胜之势，攻陷徽郡，由皖入江，计甚狡毒。仰荷皇上威福，将士用命，内守外援，连战皆捷。二十六日诸军会剿，尤能大挫凶锋。左宗棠一军，亦于二十六日在婺、浙交界之大鳙岭酣战获捷，遂使各路悍贼负创远遁。徽围立解，全境肃清，实于大局有裨。各营于风雪严寒之际，奋力苦战，著有微劳。总兵张运桂系臬司张运兰之胞弟。因其兄抱病离营，代统其众，调度得宜，应请赏加勇号。衢州镇总兵朱品隆，请赏加提督衔。署皖南镇总兵唐义训，请交部从优议叙。提督衔记名总兵刘松山，记名总兵朱绍辉、刘光明，均请交部从优议叙。记名总兵黄万友、易开俊，均请赏加提督衔。总兵衔副将叶明瑞、贺国秀，均请以总兵记名简放。副将衔参将张添习，请以副将尽先选用。总兵衔江西推补副将沈宝成，请以总兵记名简放。记名总兵胡晖堂，请赏加勇号。游击朱步青，请以参将留于安徽尽先补用。其余出力员弁，可否容臣查明，择尤请奖。张运桂所部将弁阵亡四十四员，朱品隆所部将弁阵亡二员，另行开单，请旨饬部议恤。所有徽州各军获胜解围各缘由，专折由驿具陈，伏乞皇上圣鉴训示。谨奏。

附请恤单

谨将徽州解围，迭次打仗阵亡，应请恤各将弁，缮具清单，恭呈御览。

计开：

副将衔参将黄和鸣，湖南衡阳县人。副将衔参将邓玉和，湖南湘潭县人。副将衔参将江远发，湖南湘乡县人。参将衔游击文云胜，湖南湘乡县人。游击衔都司唐临福，湖南湘乡县人。游击衔都司匡得选，湖南醴陵县人。游击衔都司陈易普，湖南平江县人。都司衔守备何渭才，湖南桂东县人。都司衔守备刘中立，湖南桂阳县人。都司衔守备王时中，湖南湘乡县人。守备衔千总李运阡，湖南宁远县人。拟保千总刘碧胜，湖南宁乡县人。游击文春和，湖南湘乡县人。游击李开泰，湖南湘潭县人。游击彭先拔，湖南湘乡县人。都司方万胜，湖南湘潭县人。都司许其明，江西兴国县人。守备蒋兴桂，湖南宁远县人。守备唐邦俊，湖南湘潭县人。守备王云超，四川奉节县人。守备刘景春，湖南酃县人。千总陈洪炳，江西庐陵县人。千总唐山东，湖南湘乡县人。千总萧日星，湖南宁乡县人。千总吴义高，湖南湘乡县人。千总杨得胜，湖南衡阳县人。千总胡圣传，湖南桂东县人。千总黎云辉，湖南宁乡县人。千总方福田，湖南湘潭县人。千总王遵山，湖南桂阳县人。千总江得泰，湖南平江县人。千总陈文定，湖南湘潭县人。千总唐凤鸣，湖南衡山县人。把总袁林革，江西龙泉县人。把总曾维明，湖南湘乡县人。把总张隆胜，湖南湘潭县人。把总高春榜，湖南酃县人。把总匡森林，湖南醴陵县人。把总李镇国，湖南衡山县人。把总吴宗槐，湖南耒阳县人。把总曾宏开，湖南耒阳县人。把总王从耀，湖南清泉县人。把总王楚胜，湖南湘乡县人。把总赖三才，湖南衡阳县人。把总熊舒泰，湖北通城县人。把总李恒茂，湖南湘乡县人。

以上四十六名，均请饬部照例议恤。

030．附录明谕　答徽州解围并予奖恤二月十五日

同治元年二月十五日又递到同治元年二月初四日内阁奉上谕：

曾国藩奏，徽州被围月余，官军内外夹击，迭获大捷，立解城围一折。逆匪杨辅清，率众围攻徽郡。上年十二月初八至二十六日，总兵张运桂内防外剿，击毙贼匪甚多，连毁贼营五座。击败之贼，分股东趋，图阻徽军粮路。总兵朱品隆、唐义训经曾国藩派令回援。两军齐赴屯溪，将岩市街贼卡攻破，复攻毁贼垒贼巢，节节扫荡，擒斩无算。官军护粮赴徽，该逆分股包抄，复经朱品隆等击败。张运桂复密饬总兵黄万友间道驰赴休宁，会商朱品隆等，兜剿岩市之贼。二十六日，黄万友等分路进兵，贼亦分路来扑，约二万余人。朱品隆先从街口接仗破卡而入。唐义训等乘胜包抄，连毁贼垒十余座，斩馘三千人，夺获旗帜粮马无数。杨逆受伤逃出，遂于除夕冒雪向遂安、淳安退去。左宗棠一军，亦于婺、浙交界之大墉岭酣战获捷，各路悍贼，负创远遁。徽围立解，全境肃清，办理甚为得手。

此次防剿尤为出力之总兵张运桂，着赏给彦勇巴图鲁名号。衢州镇总兵朱品隆，着赏加提督衔。署皖南镇总兵唐义训，记名总兵刘松山、朱绍辉、刘光明，均着交部从优议叙。黄万友、易开俊，均着赏加提督衔。副将叶明瑞、贺国秀，均着以总兵记名简放。参将张添习，着以副将尽先选用。副将沈宝成，着以总兵记名简放。总兵胡晖堂，着赏给勃勇巴图鲁名号。游击朱步青，着以参将留于安徽尽先补用。其余出力员弁，着曾国藩择尤保奏。阵亡之参将黄和鸣、邓玉和、江远发，游击文云胜，都司唐临福、匡得选、陈易普，守备何渭才、刘中立、王时中，千总李运阡，拟保千总刘碧胜，游击文春和、李开泰、彭先拔，都司方万胜、许其明，守备蒋兴桂、唐邦俊、王云超、刘景春，千总陈洪炳、唐山东、萧日星、吴义高、杨得胜、胡圣传、黎云辉、方福田、王遵山、江得泰、陈文定、唐凤鸣，把总袁林华、曾维明、张隆胜、高春榜、匡森林、李镇国、吴宗槐、曾宏开、王从耀、王楚胜、赖三才、熊舒泰、李恒茂，均着交部照例议恤，以慰忠魂。钦此。

031．附录廷寄　答各折片并指授机宜二月初五日

同治元年二月初五日，准兵部火票递到议政王军机大臣字寄——

钦差大臣协办大学士两江总督曾国藩：

同治元年正月二十三日奉上谕：

曾国藩奏，沥陈下情，仍请收回节制四省谕旨，并遵保皖抚及徽郡解围各折片。览奏均悉。具见该大臣虑远深思，实深嘉悦。已明白宣示，仍令该大臣节制四省矣。曾国藩所筹浙省进兵情形，虽办理稍行迟缓，然舍此别无可筹之策。已照该大臣所拟，谕知左宗棠妥筹办理。

所保堪胜皖抚之李续宜，前已降旨调补。该大臣所见，适相符合。张亮基才甚可用，惟前因滇省需人，该督在滇有年，情形熟悉，谕令前往督办军务。严树森调补湖北巡抚，不日即可抵任。该抚办事甚属认真，器局较小，军务恐非所长。自应饬令李续宜先驻六安，兼以回顾鄂疆。所需湘勇全饷，即着该大臣知照官文、严树森接续拨解，不得稍有欠缺。

多隆阿因鄂省军粮未到，未能进攻庐州，现在已否解到？庐郡一日不克，则官军一日不得东下，恐军情变迁靡定，不可不迅图克复。

前谕该大臣将江南、北饷项通盘筹画，原因专恃楚省供应，东征必有停兵待饷之虞。仍着该大臣通筹兼济，以期师行迅速。

徽郡既经解围，则朱品隆一军，自可节节进剿，与鲍超会攻宁国。鲍超前已降旨，赏穿黄马褂，昨又简放浙江提督。浃辰之间，迭受厚恩，自当益加奋励，速将青阳县城攻克，以图进攻宁国，为疏通入浙之路。其余将弁中，如有勇往无前者，该大臣不妨先行奏请奖励，以鼓其气，操纵驾驭，全在该大臣调度得宜，不必稍涉嫌疑。

曾国荃谅已抵营，即饬驰赴上海。李鸿章若俟二月间赴镇，为日较迟。现在镇江情形吃紧，该郡兵勇闻不足数，且半无器械，冯子材已因都兴阿奏请，派往上海带兵。海全驻守镇江，恐不能得力。若非李鸿章迅往，则水陆各军无人整理，甚为可虑。即着该大臣另筹拨给兵勇，交李鸿章带赴。俟新募之勇齐集，再行抽换，方合机宜。

上海兵勇虽多，均不得力。现借英、法两国协守，而时时訾议该处大吏，恐日久不行撤换，即为该国人所狎侮，上海亦难固守。李鸿章、曾国荃迅速赴镇赴沪，则南北兼筹，壁垒一新，足以折服外国人之心，自可力图保全，以裕饷源。昨据总理各国事务衙门具奏，购买外国船炮，该大臣前奏称，应行酌配兵勇，俟轮船到后，再行配用。现在上海应用外洋船炮，已催令迅速购买。即着该大臣先行筹备，免致临时贻误。

前谕该大臣保奏闽省督抚及江、浙等省司道，谅已斟酌有人。本日因京察届期，将瑞瑸勒令休致，简放徐宗幹为福建巡抚，令其迅赴新任。如有堪备封疆之任者，该大臣仍当访察具奏。朝廷黜陟之权，原非封疆大吏所能侵越。第该大臣简任纶扉，督师江、皖，膺股肱心膂之寄。朕畴咨岳牧，延访甚殷。该大臣图济时艰，不当稍有避嫌之见，方合古大臣知无不言之义。嗣后如有所知，不妨密封进呈，以备采择。

另片奏，翁同书贻误各情，已降旨将该前抚革职拿问，交王大臣等审拟具奏矣。该大臣不避嫌怨，甚可嘉尚。惟袁甲三与翁同书同办一事，而该大臣并未参劾。谅因袁甲三与该大臣同为统帅，未便奏参，殊非委任之意。嗣后务当以国事为重，断不可存此等意见，方能裨益朝廷。至该大臣奏报，以后总宜随时具奏，我两宫皇太后孜孜求治，并不惮于披览也。将此由六百里谕令知之。钦此。

遵旨寄信前来。

032．筹办江浙军务折正月二十二日

奏为遵奉迭次谕旨，筹办江、浙军务，恭折分晰复陈，仰祈圣鉴事。

窃咸丰十一年十二月十七日奉上谕：

有人奏，苏、常沦陷逾年，请亟图克复等语。原折所称左宗棠抵浙得胜后，移兵由嘉兴进攻。另派一得力之将，由太湖进攻。加以薛焕由上海进攻，为三路之兵。是否可以照行之处，着迅速妥筹办理等因。钦此。

又同治元年正月初九日，承准咸丰十一年十二月二十五日寄谕：

浙江省城失守，左宗棠已授浙江巡抚，刻下计已抵浙，着即会合闽师，分道进攻，毋令该逆久踞。曾国藩饬令鲍超进攻宁国，以便进规浙省，为左宗棠后路声援。此时贼中悍匪麇聚杭城，苏、常守御必懈。若能分兵直捣苏、常，便可由嘉、湖以扼杭城之背，使该逆应接不暇，未始非出奇制胜之策。着曾国藩、薛焕酌度情形，妥筹办理等因。钦此。

臣查杭州未失之先，左宗棠由徽境进援，中间节节为贼所阻，尚未能速达杭州，更何能绕进苏、常。至杭州既失以后，左宗棠于十二月杪，战胜于徽、浙交界之大鳙岭，甫解徽郡之围，拟由徽境进攻严州，以扼杭省之吭，上以作衢州之蔽。目前谋浙之道，舍此别无长策。惟行军自有次第，必须攻克开化、遂安等城，乃有赴严之路；必须留守婺源、华埠等处，乃无抄后之虞。臣于本月初十日奏明，须俟蒋益澧一军到衢，分途进攻，非过于持重，故事迁延也。实因贼数太多，占地太广，动辄以长围困我。若非左宗棠直捣严州，恐衢州终困于长围之中；若无蒋益澧续进常、玉，恐左宗棠亦将困于长围之中。反复筹算，不得不审慎而出于此。至鲍超一军，与贼博战于青阳城下，不能遽克。即使克复青阳，而尚有石埭、泾县等城为贼所踞。未能遽抵宁国，又安能进援杭、湖？以臣所闻，苏、常之贼，守御并未少懈，似尚无机可乘。纵有可图之机，而左、鲍两军隔苏、常各八、九百里，必经过江南十数县有贼之地。前有坚城，后无粮路，将军心之立溃，实寸步而难行。臣之愚见，必俟左宗棠围攻严州、鲍超进抵宁国，浙事乃有下手之处。此筹办浙江军务之大略也。

又正月初四日，承准十二月十七日寄谕：

镇江逆匪麇聚，势甚危急。都兴阿虽经派兵赴援，一时未能击退。昨据曾国藩奏称：拟派道员李鸿章统带水军并陆军六七千名，驰赴镇江。已谕令照拟办理。着官文、曾国藩迅速会商。如有可筹拨兵勇，即派妥员统带，交都兴阿严密布置等因。钦此。

又正月初八日，承准十二月二十一日寄谕：

翁心存奏，力保通、泰，克复苏、常。请饬派一素能办贼之员，驰赴通、泰，由江阴、常熟进捣苏、常。宋晋则请饬都兴阿选派劲旅，由常熟、丹阳等处，分途进攻。并先期约会薛焕，派员激励义团，随同剿贼。其单开各条，尤为周密。即着曾国藩、都兴阿、薛焕按照所奏各情，悉心会商。曾国藩能否派员前往？都兴阿、薛焕应如何会合进兵？均着迅速筹办以慰民望，以纾朕南顾之忧。

至用人为当务之急，翁心存等所称知府周沐润，知县刘郇膏、赵秉镕，博士赵宗建等，其才是否足资任用？并着曾国藩等确实查明，量材差遣等因。钦此。

又正月初九日，承准十二月二十六日寄谕：

都兴阿奏，进攻天长获胜，并江陵逆援渡江一折。都兴阿所部水陆兵勇，本不甚厚。扬城实江北要区，曾国藩自当通筹兼顾，联络声势。前谕令将江南、北等处饷需，通筹协济。并谕两淮盐务派员整顿，谅已设法经理。若得此巨款，不必专仰给湖北、江西饷项，自可裁汰疲弱，添募新勇，拨给都兴阿统带，以固扬防门户。至上海关税，每岁可得数百万两，尤为饷源所自出。该大臣前奏派兵数千人驻守，殊未筹及进攻之策。昨因谕曾国荃统带老勇八千名赴沪，以为力保该大臣饷源起见，且可进规苏、常。现在江、浙遍地贼氛，江南只有镇江一隅，为进兵适中之地。该大臣前奏李鸿章水陆各军，着迅速调拨，布置起程。抵镇后，即飞速驰奏，迟则此着又恐落后。该大臣身任统帅，事非越俎，亦无旁贷，不必稍避嫌怨，总期于事有济。江、浙等处军务，朕惟曾国藩是赖。所有一切布置情形，即着迅速复奏等因。钦此。

又承准正月初七日寄谕：

现在贼势趋重镇江，而金陵、苏、常各匪复图窜扰江北。李鸿章所统水陆各军六七千人，如能早行赶到，不独镇城可资保卫，亦可壮江北声势。着曾国藩催令该员，迅即起程，无稍迟缓等因。钦此。

臣查翁心存所奏，请臣派员驰赴通、泰，乘虚由江阴、常熟进捣苏、常。如或不能，则力保里下河数百里沃壤，遏贼北趋。宋晋所奏，请都兴阿派兵由靖江、泰兴分进江阴、常熟各条，均属详慎周妥。惟都兴阿一军，须先肃清江北，俾后路无牵制之虞。现闻天长、六合均经克复，江北仅浦口、江浦两城。如即乘势攻克，上可通曾国荃无为、运漕各军之气，下可联袁甲三临淮、滁州各军之援。则江北片段既成，根基既固，然后会合上下游，分路规取南岸，方不致凌躐无序。自古江南用兵，以镇江为险要。目前局势，镇江尤属必争之地。若图金陵，则俟鲍超一军攻克宁国后，由东坝、溧阳进，而镇江即出兵会之；若图苏、常，则俟扬州一军肃清江北后，由靖江、泰兴进，而镇江亦出兵会之。是以臣前奏李鸿章统带水陆，下驻镇江，原为将来进取地步。惟镇江现有冯子材、黄彬等军，如果扼守得力，不须添换。李鸿章或移驻通、泰，或驶往上海，应俟该员抵镇后，察看情形，再行具奏。

其两淮盐务，亦可就近与乔松年设法整顿。但江运未通，未必即有巨款可指。现催令该员赶紧募练淮勇，并酌拨湘军数营。如有火轮夹板船可雇，即由水路前进，否则陆师缘北岸前进，二月杪当可成行。曾国荃新勇募到，拟进攻巢县、和州一路，通下游镇、扬各军之气，仍固上游无、巢一面之防。未便远赴上海，顾彼失此。

至上海饷源所出，关系亦重。臣已另片陈明，联络洋人，协力守御。或派陈士杰一军赴沪。应俟陈士杰到皖、李鸿章到镇以后，续行具奏。至松、沪现有兵勇，疲弱颇多。应酌加裁汰，以节糜费，而收实效。上海县知县刘郇膏，深得民心。常州府知府周沐润，才略颇优，并知县赵秉镕、绅士赵宗建等，均在下游，应交李鸿章察看任用。此筹办江苏军务之大略也。

臣才识素拙，仰蒙圣主信任之专，断不敢稍避嫌怨，亦不敢坐失机宜。惟江、浙贼势浩大，尽占富庶之要区，广收官军之降卒，财力五倍，人数十倍。若非慎以图之，不特苏、浙难克，即皖南、江西且有疆土日蹙之虞。过求速效，以至偾事，转非所以仰慰慈廑。所有遵旨筹办江、浙军务缘由，专折由驿复陈，伏祈皇上圣鉴训示。谨奏。

033．谢协办大学士恩折正月二十二日

奏为恭谢天恩，仰祈圣鉴事。

窃臣接准兵部火票递到同治元年正月初一日内阁奉上谕：“曾国藩着以两江总督协办大学士。钦此。”闻命祗惧，感激莫名。当即恭设香案，望阙叩头谢恩讫。伏念臣才识凡庸，谬膺重寄。从军数载，功寡过多。前岁擢任两江，至今无一将一兵达于苏境，下不克慰万姓云霓之望，上不克分九重宵旰之忧。虽宽政之幸邀，实悚惶而无地。乃于圣皇御极之初，元岁复端之吉，特颁丹诏，协赞黄扉，仍领兼圻，并司九法。自顾何人，膺兹殊宠！窃以大乱未平，金陵未复，正国家宏济艰难之候，岂臣子滥邀异数之时？臣惟有殚竭愚忱，周咨忠益，常枕戈而待旦，期作楫而济川。庶以仰答高厚鸿恩于万一。所有微臣感激下忱，理合恭折叩谢天恩，伏乞皇上圣鉴。谨奏。

034．附录明谕　着曾国藩授协办大学士及鲍超汤云松何桂清王开化蒋益澧曾国荃等八员任免处分优恤事正月十七日

同治元年正月十七日，准兵部火票递到同治元年正月初一日内阁奉上谕：

曾国藩着以两江总督协办大学士。钦此。

同日又递到同治元年正月初二日内阁奉上谕：

记名提督湖南绥靖镇总兵鲍超，深谙将略，屡著战功。上年正月，破黄文金大股于洋塘，五月破刘玱林大股于赤冈岭，七八月间，克城破敌，驰驱二千余里，肃清江西全境，厥功甚伟。鲍超着赏穿黄马褂，以示优奖。钦此。

同日又递到同治元年正月初三日内阁奉上谕：

曾国藩奏臬司久病废事等语。江苏按察使汤云松，久病废事，难期振作，着即饬令休致。所遗江苏按察使，着陈士杰补授，即赴新任，毋庸来京请训。钦此。

同日又递到同治元年正月初三日内阁奉上谕：

曾国藩奏遵旨派员押解革员进京等语。已革总督何桂清，前经谕令曾国藩派员前往江苏，将该革员解京审讯。兹据奏称，已派候补直隶州知州张葆驰赴上海，押解进京。着曾国藩即饬令该委员于驰抵上海后，即将何桂清迅速起解赴京，不准迟延。钦此。

同日又递到同治元年正月初三日内阁奉上谕：

曾国藩已奏请将已革职知县开复处分等语。已革署德兴县知县江西候补知县雷嘉澍，前因德兴县城失守，奏参革职。旋即随同克复县城，并经左宗棠委令堵遏玉山窜匪，与官军会剿获胜，尚知愧奋。雷嘉澍着准其开复革职处分，留营差遣，以观后效。钦此。

同日又递到同治元年正月初三日内阁奉上谕：

曾国藩奏请将军营积劳病故之道员优恤予谥等语。布政使衔花翎即选道王开化，随剿湖南、江西股匪，屡著战功。继入江、皖，转战八载，均能以寡击众。每于对垒之际，独当重险，奋不顾身。所到之处，贼皆望风溃散，实属功勋卓著。兹以积劳身故，深堪悯恻。王开化着照布政使军营立功后病故例，从优议恤，并着加恩予谥，以示褒奖。钦此。

同日又递到同治元年正月初四日内阁奉上谕：

浙江布政使，着蒋益澧补授。即着驰赴新任，毋庸来京请训。钦此。

同日又递到同治元年正月初四日内阁奉上谕：

浙江按察使，着曾国荃补授。即赴新任，毋庸来京请训。钦此。

035．密陈金陵未克以前请勿再加恩片正月二十二日

再，密陈者：现在金陵未复，寇势方张，军事反复无常，正恐利时少而钝时多。臣忝膺重任，日夜忧惶。除浙江已陷，苗练已叛，难遽补救外，即上而皖南、江西，下而镇江、上海，亦俱有岌岌可危之势。臣分内之事，尚未知成败何若！乃自去秋以来，迭荷鸿恩。臣既蒙赏加太子少保衔，又蒙饬谕节制四省，兹又拜协办之命。臣弟国荃既蒙赏穿黄马褂，又蒙赏头品顶戴，兹又拜浙江按察使之命。一门之内，数日之间，异数殊恩，有加无已。感激之余，继以悚惧。诚恐军事一旦疏失，即加倍谴责，犹有余咎。臣本拟恭疏辞谢，以除授参政大典，料难收回成命。又以甫经两次辞节制四省之权，不敢更疏渎辞，近于矫情而钓誉。惴栗旁皇，不知所措。理合据实陈明，恳求皇上念军事之靡定，鉴愚臣之苦衷。金陵未克以前，不再加恩于臣家，是即所以保全微臣之功名，而永戴圣主之恩眷矣。

又前此迭奉谕旨，饬臣保荐江苏、安徽巡抚，顷复蒙垂询闽省督抚，饬臣保举大员，开列请简。封疆将帅，乃朝廷举措之大权，如臣愚陋，岂敢干预！嗣后臣如有所知，堪膺疆寄者，随时恭疏入告，仰副圣主旁求之意。但泛论人才，以备采择则可；指明某缺，径请迁除则不可。不特臣一人为然，凡为督抚者，皆不宜指缺保荐督抚。盖四方多故，疆臣既有征伐之权，不当更分黜陟之柄。在圣主虚衷访问，但求投艰而遗大，不惜舍己而从人。惟风气一开，流弊甚长，辨之不可不早！宜预防外重内轻之渐，兼以杜植私树党之端。其督抚有任可履者，不准迁移不到，亦不准他处奏留，庶几纪纲弥隶，朝廷愈尊。是否有当，谨一并密陈，伏乞皇上圣鉴。谨奏。

036．议复借洋兵剿贼片正月二十二日

再，臣钦奉寄谕：

洋人之在沪者，恐不足恃。其与我和好，究竟惟利是图。一有事机吃紧之时，往往坐观成败。若欲少借其力，必至要结多方，有情理所断不能从之处。昨因薛焕有据苏省绅民呈禀，请借洋人剿贼之奏，当经从权谕令该抚熟计，以期无拂舆情，谅该大臣早能洞悉。洋人既不足恃，仍须该大臣酌派名将劲兵前往，方可万全无患等因。钦此。

臣于上年腊月初四日，接苏州绅士潘曾玮等信函，商借洋兵之事。臣此复函言：宁波、上海皆系通商码头。洋人与我同其利害，自当共争而共守之。苏、常、金陵，本非通商子口，借兵助剿，不胜为笑，胜则后患不测。目前权宜之计，只宜借守沪城，切勿遽务远略。谓金陵、苏、常可以幸袭，非徒无益，而又有害。既已借兵守沪，则当坦然以至诚相与，虚心相待，不可稍涉猜疑等语，函复该绅。并咨明抚臣薛焕在案。顷于正月十八日，又接潘曾玮等函牍，业已设立公局，会同英、法二国防守上海。惟又称洋兵调齐之后，势难中止。不仅助守上海，并将助剿苏州等语。臣之愚见，借洋兵以助守上海，共保华洋之人财则可，借洋兵以助剿苏州，代复中国之疆土，则不可。如洋人因调船已齐，兵费大巨，势难中止，情愿自剿苏州等处，我中国当以情理阻之，婉言谢之。若该洋人不听禁阻，亦须先与订定：中国用兵，自有次第。目前无会剿苏州之师，即克复后，亦难遽拨驻守之师。事成则中国不必感其德，不成则中国亦不分其咎。英、法二国，素重信义，一一先与说明，或不因见德于我，而反致生怨。是否有当？伏乞圣鉴训示。除臣处守沪之兵，俟李鸿章到镇、陈士杰到皖，另行续奏外，理合附片具陈。谨奏。

037．鲍超在青阳大捷片正月二十二日

再，鲍超一军，十二月初进扎青阳城下。初七日，该逆乘夜扑营，经我军轰退，并伏兵追杀获胜。初九日，该逆分四路来扑，各营分路迎击，毙贼数百。讵石埭、太平大股贼援齐至，筑垒十余座，与城贼相犄角。十一日，鲍超率马、步由东北门进剿，逆众列队迎拒，鏖战两时，贼大败，倚垒开放枪炮。各营奋勇前进，穿过逆垒，横冲贼队为数段，贼败而走。我军四面兜剿，当将东北门败垒全行划平。一股入城死守，一股往石埭大路逃去。鲍超督军追杀十五里，擒斩二千余名。总兵张玉田，副将唐仁廉力战受伤。二十一日，城外复添贼垒二座。二十二日，鲍超督军毁平之。惟青阳为宁国最要门户，该逆屡次败衄，仍欲并力苦守此城，以梗我师攻宁之路。除饬鲍超设法攻取外，所有阵亡之守备唐泗和、韩玉庭，千总余三友，把总黄明汉、郑崇友、杜得胜、周光元、璩大胜、曾有贵，外委王为美、邓必胜等十一员，应请饬部照例议恤。附片具陈，伏乞圣鉴训示。谨奏。

038．附录廷寄　饬催李鸿章赴镇曾国荃赴沪事正月二十三日

同治元年正月二十三日，准兵部火票递到议政王军机大臣字寄——

钦差大臣协办大学士两江总督曾国藩、督办军务浙江巡抚左宗棠：

同治元年正月初十日奉上谕：

前因上海紧急，谕令曾国荃迅速带勇前往援剿。并谕曾国藩催令李鸿章驻扎镇江。兹据薛焕奏，江、浙两省逆匪纠众数十万，并力东趋，窜陷奉贤、南汇、川沙三厅县，宝山、吴淞口情形吃重，松江、上海危急万分。现在赶催兵勇赴援等语。逆匪李秀成悉众东趋，垂涎松、沪，势甚猖獗。上海一隅，兵力不厚，岂能当此大敌？着曾国藩遵照迭次谕旨，飞催曾国荃将所募湘勇留防安庆，克日督带老勇八千，救援上海，择要堵剿。倘曾国荃尚无实在消息，即着该大臣另派劲兵前往援应。该抚又称已饬副将滕嗣林赴湘募勇一万余人，限于十二月内到沪，至今到者甫数百人，滕嗣林亦未知现在何处。并着该大臣就近严催，无论已募若干人，先行赴沪助剿，毋得借口人数未齐，稽延时月。

其李鸿章所带兵勇已抵何处？连月未据该大臣奏报。昨以江北、镇江军情并紧，令该大臣催令迅即起程，谅可即日到镇，并着再行严催。该道到镇后，一面由该督迅即奏闻，一面饬令相机由间道进攻，挫贼之虚，攻其必救，固当兼顾镇城，亦当筹分上海、松江等处贼势。苏、常沦陷以后，上海即系膏腴之地，南北粮台饷源所出，稍有疏虞，大局更难设想。着即迅速保护，勿稍大意。

现在贼势趋重苏省，浙省各属空虚，必有机会可乘。并着左宗棠赶紧进兵，牵制贼势，迅图规复郡邑。湖州一府，四面皆贼，经道员赵景贤督团固守，赖以保全，实属义勇可嘉，本日已明降谕旨，将该道赏加布政使衔，以示鼓励。惟该郡地方紧急，必须力筹万全。着曾国藩、左宗棠催令鲍超一军迅攻宁国。宁国既克，便可由广德打通湖州一线之路，方能声势联络。左宗棠前保之刘培元，并着催令迅速前赴衢州，责令力筹衢州一路防剿。前有旨令赵景贤赴福建粮道新任，此时湖州吃紧，防务能否接替有人，俾该道赴任之处，并着曾国藩等酌度情形，谕令办理。将此由六百里加紧各谕令知之。钦此。

遵旨寄信前来。

039．附录廷寄　饬催李鸿章赴镇筹防事正月二十六日

同治元年正月二十六日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、督办镇江军务甘肃西宁镇总兵冯子材：

同治元年正月十五日奉上谕：

据冯子材等奏，金陵等处逆贼分扑镇城，连击获胜一折。镇江为南北咽喉，贼众必争之地。该逆自攻陷杭州城后，金陵逆匪即于十二月三十日，派贼三四千名并入华村贼营。正月初三日，逆首伪普王纠合苏、杭大股，并会合伪兑王力扑镇江。官军枪炮齐施，并力击退。复于三更后，携带云梯，衔枚袭攻，官军奋勇截杀。该逆于次日夜间，复由丹徒奔扑北门，围攻城外营盘。分股直扑东、南两门，均经官军击退。是其凶悍情形，极为可虑。虽经冯子材等设法固守，第贼众兵单，设该逆仍更番来犯，其势恐不能支。曾国藩前奏，令道员李鸿章带水师五千名、陆军六七千名前赴镇江。业已迭次催令迅往。现在是否起程？若不添此劲旅，分头进攻丹阳等处，以战为守，则贼众间暇，必将并力。镇城设有疏虞，非独扬防吃紧，即江南亦无驻足之处。着曾国藩迅饬李鸿章统带水陆各军驰赴镇江，相机攻剿。起程后，即迅速驰奏，毋得再有迁延，致误大局。都兴阿前已派副将刁经明等带兵前往援救，现在天、六等城，次第克复。扬防兵勇，如有可以抽拨者，仍着酌量派往。冯子材等，务当督饬将士，攻守兼施，不可稍涉松懈，以保名城。

另片奏请饬催江南、北军饷，已谕薛焕等迅速筹解。其请简富升阵亡遗缺，富升本系南阳镇，阵亡后，其缺已将图塔纳补授。所保之副将黄朝恩、田宗扬、文龙德三员，本日已降旨改为以总兵记名简放矣。再据吴棠奏，捻窜沐阳，恐其东窜阜宁、盐城等语。里下河为江北完善之区，该捻久已垂涎。吴棠甫经到任，兵勇无多，恐难抵御。着都兴阿察看情形，妥筹兼顾，毋稍大意。将此由六百里加紧各谕令知之。钦此。

遵旨寄信前来。

040．附录廷寄　饬催杨载福回营与彭玉麟规取金陵另着李续宜筹办皖防事正月二十七日

同治元年正月二十七日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、江宁将军都兴阿、安徽巡抚李续宜、候补兵部侍郎彭玉麟、江南提督李世忠：

同治元年正月十六日奉上谕：

袁甲三奏，攻克江浦、浦口两城；并复陈布置各路防剿情形；请饬鄂、豫、清、淮派兵堵剿窜匪；催调马匹各折片。李世忠一军连克六合、天长后，又将江浦、浦口两城约会内应，连日攻克。业经明发谕旨，将袁甲三交部议叙，李世忠交部从优议叙，投诚内应之刘开良等，分别奖励矣。江浦、浦口均为江浒地方紧要关键，现经克复，必须拨兵驻守，以期力扫九洑洲贼氛，廓清北岸，进图金陵。李世忠之军，现闻和、含城贼匪窜至金椒、官渡，欲攻六合、全、滁，即须派队回滁防剿，兵力势难分守。着都兴阿就近遴派得力将领，分拨大队，迅赴江浦、浦口扎营防守，并为进剿九洑洲之计。贼以全力趋浙，金陵老巢，势必空虚。下游黄彬等所带师船，亦应协力上攻九洑洲，并着都兴阿酌量调遣。袁甲三所奏，江浦城南三十里桥林，尚有贼营四座，乌江亦有贼垒。即着李世忠乘势迅图扫荡，以与楚师会合。并着曾国藩饬催杨载福回营，与彭玉麟所带上游水师，与下游水陆会合，规取金陵，以为捣穴擒渠之计。于东南全局转机，关系甚要。该大臣等务当竭力迅筹办理，毋或失时。

颍郡情形危急，李续宜身任皖抚，责无旁贷。总兵吉顺兵勇二千余人，现驻六安。或即令其率领所部援颍，或另行抽拨楚军赴颍，而以吉顺之兵防守六安。即着李续宜迅速筹办。庐郡贼援已断，梁园、店埠有机可乘。仍着袁甲三饬令都司褚开泰迅即乘机进剿，并将庐郡双墩集败匪，速饬副将徐探踪堵御。其蒋凝学与多隆阿等分攻庐、寿之兵，亦着李续宜饬催进取。袁甲三另片所奏，请饬湖北、河南及清、浦严防狗逆分股西窜之处，已寄谕官文、严树森、郑元善及吴棠预为筹备。江浦、浦口犒赏银二万两，亦已谕吴棠就近拨解李世忠军营，即令将金安清冒销薪水钱二万三千余串勒缴，归还江北粮台之款。并饬将汪耀奎一员查明避匿何所，押解赴袁甲三营，与金安清质算名帐数目，袁甲三即分别迎提可也。将此由六百里加紧各谕令知之。钦此。

遵旨寄信前来。

又准军机处片开：本日奉有谕旨一道，希贵大臣于接奉后，即行恭录，知照候补兵部侍郎彭玉麟一体钦遵可也。为此知会。

041．附录廷寄　商酌遴员办理江南粮台正月二十九日

同治元年正月二十九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、江苏巡抚薛焕、署漕运总督吴棠：

同治元年正月十八日奉上谕：

前因吴棠奏，南北筹饷局徒增耗费，于军饷毫无实济。当经明降谕旨，将金安清添设之南北筹饷局，并所派劝捐委员，即行裁撤。嗣后江南筹饷，即由江清骥筹办；江北筹饷，即由姚仰云筹办。兹据江清骥奏，南台侨寄江北，实难兼顾筹饷。请饬派江苏现任司道大员接办南、北两台筹饷事宜等语。江南、江北两台，专司支应，即应自行筹饷，于利弊既易纠察，且于经费亦可节省。今江清骥以筹饷局既撤，江南粮台侨寄江北，主客之势判然。深以事权不一，呼应不灵，力难兼顾为虑，力请另派大员接办两台筹饷事宜，是于南北两台之外，仍欲另立筹饷局以为避难卸责地步，实属不成事体。江清骥既称不能兼顾筹饷，亦谅无干济之才，着即撤去粮台，传旨申饬，以后不准再行奏派差使。所有办理江南粮台事宜，着曾国藩、都兴阿、薛焕、吴棠公同商酌，遴员办理。惟粮台专司支放口粮，若必待往返函商，派员接办，实恐有误军糈。着吴棠就近派委妥员先行接办，以专责成。其南台正月分应放之水陆军饷，并着于江北粮台先行筹款支放，迅由薛焕解还归款。一俟议有定章，即须源源接济，勿致缺乏，方为妥善。嗣后办理粮台各员，遇有应行陈奏事件，仍着禀请本省督抚或就近统兵大臣代奏，毋庸自行奏事，以资统率。

再，降调浙江布政使徐宗幹，籍隶江苏通州，前经谕令吴棠传知该员，令其即日来京听候简用。着吴棠再行传谕该员，令其毋庸来京，即日驰赴福建省城，听候谕旨，毋许迟延。将此由六百里各谕令知之。钦此。

遵旨寄信前来。

042．附录廷寄　章奏寥寥饬将一切机宜随时驰奏正月二十四日

同治元年正月二十四日，准兵部火票递到议政王军机大臣字寄——

钦差大臣协办大学士两江总督曾国藩、督办军务浙江巡抚左宗棠、安徽巡抚李续宜：

同治元年正月十三日奉上谕：

曾国藩、左宗棠、李续宜等均负时望，卓著战功，迭经先后简任督抚，畀以重任。曾国藩节制四省，左宗棠虽简任浙抚，并谕以不必为地方职守牵制。复因皖事孔亟，不得已以李续宜移调皖抚。原冀合力通筹，力挽东南大局。现在江、浙贼氛恣肆，亟应设法进兵，早图恢复，拯生民于水火。前经曾国藩等奏称克复漕、镇、无为，方冀东征之师，可以直下江南。乃自去冬以来，该督抚等奏报甚稀，几于月仅一至。而浙省严州、绍兴、宁波、杭州等府县各城，迭次报陷；苏省松江、上海、吴淞口等处，警报频来；皖北则苗练与发逆交乘，围颍甚急。贼氛到处蔓延，日甚一日。朕以冲龄嗣位，荷蒙两宫皇太后孜孜求治，举贤任能，焦劳宵旰。日与议政王军机大臣筹商军务，每于该大臣等奏报到时，详加披览，一切规画，辄深嘉许，言听计从。想该大臣等胜算老谋，于大局必早有布置。惟贼氛日炽，而该大臣等章奏寥寥，南服惓怀，殊深廑念。现在曾国荃募勇是否到营？李鸿章带兵是否到镇？鲍超进规宁国，能否得手？多隆阿、蒋凝学等军，曾否分攻庐、寿？杨载福何时可以销假回营，与彭玉麟并图东下？兵贵神速，东南之民，待救孔急。而军情变幻靡常，总宜赶紧办理。其如何通筹全局，缓急兼权，均着将一切机宜，随时驰奏，以纾悬念。颍郡关北路之防，湖州府、海宁州前据该大臣奏称尚能坚守，上海为饷源所自出，吴淞口守御尤要。曾国藩、左宗棠、李续宜等如何布置筹画万全之处，均着随时分别迅速驰奏，毋再稽延，实深殷盼。将此由六百里加紧各谕令知之。钦此。

遵旨寄信前来。

043．遵旨统筹全局折二月初二日

奏为遵奉谕旨，通筹全局，恭折复陈，仰祈圣鉴事。

同治元年正月二十四日，承准议政王军机大臣字寄，正月十三日奉上谕：

曾国藩、左宗棠、李续宜等均负时望，卓著战功。迭经先后简任督抚，畀以重任。曾国藩节制四省，左宗棠虽简任浙抚，并谕以不必为地方职守牵制。复因皖事孔亟，不得已以李续宜移调皖抚。原冀合力通筹，力挽东南大局。现在江、浙贼氛恣肆，亟应设法进兵，早图恢复，拯生民于水火。前经曾国藩等奏称克复漕镇、无为，方冀东征之师，可以直下江南。乃自去冬以来，该督抚等奏报甚稀，几于月仅一至。而浙省严州、绍兴、宁波、杭州等府县各城，迭次报陷；苏省松江、上海、吴淞口等处警报频来；皖北则苗捻与发逆交乘，围颍甚急。贼氛到处蔓延，日甚一日。朕以冲龄嗣位，荷蒙两宫皇太后孜孜求治，举贤任能，焦劳宵旰，日与议政王军机大臣筹商军务。每于该大臣等奏报到时，详加披览。一切规画，辄深嘉许，言听计从。想该大臣等胜算老谋，于大局必早有布置。惟贼氛日炽，而该大臣等章奏寥寥，南服惓怀，殊深廑念。现在曾国荃募勇是否到营？李鸿章带兵是否到镇？鲍超进规宁国能否得手？多隆阿、蒋凝学等军，曾否分攻庐、寿？杨载福何时可以销假回营，与彭玉麟并图东下？兵贵神速，东南之民，待救孔急。而军情变幻靡常，总宜赶紧办理。其如何通筹全局，缓急兼权，均着将一切机宜，随时驰奏，以纾悬念。颍郡关北路之防，湖州府、海宁州前据该大臣奏称尚能坚守。上海为饷源所自出，吴淞口守御尤要。曾国藩、左宗棠、李续宜等如何布置筹画万全之处，均着随时分别迅速驰奏，毋再稽延，实深殷盼。将此由六百里加紧各谕令知之。钦此。

跪读之下，悚惕实深。谕旨垂询各条，臣于正月初十、二十二两次奏报，亦已粗陈梗概。惟以圣主信任之专，两宫皇太后望治之切，而臣等章奏寥寥，几于月仅一至。疏迟之罪，夫复何辞！臣参列戎行，历年以来，奏报甚稀。其所以硁硁自守者，盖亦有故：一则不轻奏谣传之言。如近日贾臻奏庐州克复，袁甲三奏巢县克复，皆因无稽之探报，以为入告之实据。又或贼踪未近，预相震惊，辄以十万二十万具奏，尤足以惑军心而误大计。臣处向不凭探报入奏，不欲以谣传之词，淆朝廷之耳目也。一则不轻奏未定之事。凡大股悍贼之来，其始常危险万状，能坚忍支持，而后能渐臻安稳。如去岁黄文金之内犯，攻陷七县，坚持三月，而臣仅汇作四次入奏。去冬徽州之被围，苦战九次，坚守弥月，而臣仅汇作两次入奏。不欲以未定之状，增朝廷之忧虑也。一则不轻奏预计之说。兵事成败，难以逆料。咸丰八、九年间，江南屡奏金陵指日可克；十年夏间，屡奏嘉兴指日可克，厥后皆不能践言。臣初督两江之时，奏称由宁国进兵，可达苏境，厥后宁国失守，至今不能践言，臣深以为耻。至近日内臣章奏蒙抄示臣处者，或称援浙之师，可由嘉兴直捣苏州；或称扬州之师，可由常熟进攻苏州。皆不量兵饷两穷之苦，而拟万不可成之计。臣不欲以预计之说入奏，非特虑大言之难践，亦恐纷乱朝廷之规画也。因此三者，每存敬慎之怀，转蹈迟延之咎。前此文宗显皇帝御宇，分任其责于封疆将帅，臣犹得以碌碌随诸帅之后，循愚拙之常。兹值圣皇践阼之初，微臣尤忝非常之遇，倚任弥重，延访更殷。钦奉谆谕，自当变更前辙，随时飞章入告。嗣后拟十日奏事一次，有急则加班具奏。所有此次谕旨垂询之件，及正月历奉寄谕垂询诸事，谨分条一一详对于后。

一、曾国荃新募之勇，据报正月二十日前可以招齐，二十四日自湘起程，由水路东来，二月底可抵安庆。俟到安庆后，即令其进攻巢县、和州、含山等处。能破此三城，则与下游六合、扬州联为一片，毫无阻隔矣。杨载福本应于腊月销假回营，因辰、沅贼警逼近，本地官绅请杨载福代守乾州厅城，因此羁延，至今尚无起程确信。臣已三次飞催，嘱其于二月回营。张运兰前因病离营，因徽州被围，催令力疾就道，即日将抵安庆，可回徽营矣。

一、李鸿章一军，于腊底正初招募淮勇五营，另拨湘勇数营，赶紧训练，二月可以成军。本拟由水路驶赴镇江，因民船不能直冲贼中，洋船又不肯雇载兵勇，不得已，仍须从陆路行走，由巢县、和、含贼中经过。前有坚城，后无粮路，亦极可危之道。应俟曾国荃一面进围巢、含，李鸿章一面旁城冲过，冲至和州以下，则出六合、江浦以达于镇江，毫无梗阻矣。

一、去年攻克无为、运漕、东关等处，本可乘胜直捣巢县、梁山，进图金陵。近日袁甲三一军攻克天长、六合、江浦、浦口，尤有直薄金陵之机。方今东南糜烂，臣等孰不思直攻老巢，擒渠扫穴？惟用兵之道，可进而不可退，算成必兼算败。与其急进金陵，师老无功而溃退，何如先清后路，脚跟已稳而后进？所有进兵金陵之次第，以臣愚计之：多隆阿一军，应俟攻克庐州，而后可进；曾国荃一军，应俟攻克巢县、含山、和州、西梁山，而后可进；袁甲三、李世忠一军，应俟会克庐州，守定六合，而后可进；都兴阿一军，应俟守定扬州、浦口，而后可进；彭玉麟、杨载福之水军，应俟攻克裕溪口、西梁山，而后可进。欲拔本根，先剪枝叶，仍须计算各路游击之师，数倍于金陵围城之师，庶几无撤回之虞。拟即以臣议，商之袁甲三、都兴阿等。是否有当，恭候训示遵行。

一、颍州围城之贼，闻系捻匪与苗党勾结，志在必得颍郡，与寿州、霍邱为犄角之势。李续宜业经奏派成大吉、萧庆衍两军赴颍救援。据报于正月二十六日自霍山起程，惟绕道固始，计程四百七十里，途次无米可买，恐到颍不能迅速。但求颍城坚守月余，胜保救之于北，成大吉等援之于南，必可立解重围。李续宜所部之兵，留三支驻守湖北，分防襄阳、德安、麻城等处，以两支救援颍州，以一支防守六安。此外亲兵带来安庆者，亦无几矣。

一、谋浙之道，保广信之粮路，以守衢州；保徽州之后路，以攻严州。舍此二者，别无良策。臣已两次具奏在案。目下左宗棠驻扎开化境内，正月十七日，在篁岸获胜仗一次。廿日，在马金岭等处获大捷一次。即日进攻遂安等县，系从衢、严之间下手。惟徽州歙、绩二县，群贼又复麇聚。我方图入浙境，贼乃图犯江、皖，春夏间必战争不休也。湖州、海宁久无信息，鲍超围攻青阳未下，不能遽及宁国之境，又岂能遥通湖州之信？昨奉寄谕垂念赵景贤饬赴福建粮道之任，朝廷爱才之心，薄海臣民，闻之生感。特无如音问难通，徒深忧灼。

一、江苏军务，自宝山、奉贤、南汇、川沙失守后，上海已岌岌可危。至今月余，岿然幸存。盖发逆畏忌西洋，不敢骤树大敌。而目下情势，舍借助洋兵，亦实别无良策。臣于二十二日曾经附片具奏。上海僻处东隅，论筹饷为要区，论用兵则为绝地。假使无洋人相助，发匪以长围裹我，官兵若少而弱，则转瞬又成坐困之势；若多而强，则不宜置此无用之地。再四思维，不得所以保全之法，拟仍借洋人之力，开诚布公，与敦和好，共保人财。将来果派何军协同防守之处，应俟李鸿章到镇、陈士杰到皖，再行察看奏明办理。

以上各条均系近日谕旨下问之件，有业经具奏者，有未及详陈者，理合一并胪举，仰慰慈廑，伏乞皇上圣鉴训示。谨奏。

044．附录廷寄　仍饬催李鸿章赴镇等事二月初二日

同治元年二月初二日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、帮办徐宿剿匪事宜署漕运总督江宁布政使吴棠：

同治元年正月二十日奉上谕：

据都兴阿奏筹办江北防剿情形一折，览奏均悉。前因镇江吃紧，迭经谕令曾国藩迅催李鸿章统带水陆各军赴镇防剿。现据总兵詹启纶探称，逆首来天福等逆党屯驻九洑洲，吴天福驻观音门，伪四王扎下关，均候伪令一同渡江。而逆首李受〔秀〕成纠集苏、常逆党屯聚宝堰地方。马陵之贼，又复窜至柘树岗、官塘桥一带，是南北防务，均应妥为筹备。副都统海全虽谕令赴镇督办，第闻该处兵勇大半多无器械，不足以御悍贼。即着曾国藩仍催李鸿章赴镇筹办。如能由江路驶赴，不过旬余可到，万勿再迟，致误事机。

天长、六合各城，李世忠派令降众驻守，洵可省我兵力。惟江浦、浦口无兵驻守，甚为可虑。或将天、六降众移扎江浦、浦口，而都兴阿就近派兵驻守天、六，更为有益。着都兴阿、袁甲三筹商酌办。其衡阳、金沟、黎城等处情形较松，师船当可分拨。着吴棠即挑选二十号，由三河口至蒋坝驶赴临淮交袁甲三调遣。袁甲三军营水师尚有三千余名，如高、宝有警，仍当迅速调回，不得稍分畛域。

另片奏请饬运使乔松年督办沿江各团练等语。沿江团练，准其暂归乔松年督办，往援官军归其节制。该将军即传谕该运使，认真办理，仍由都兴阿调度。并俟李鸿章到镇后，察看情形，应否妥筹之处，再行具奏。着曾国藩转饬李鸿章于抵镇后，即行酌量办理。将此由六百里各谕令知之。钦此。

遵旨寄信前来。

045．附录廷寄　再饬李鸿章赴镇等事二月初六日

同治元年二月初六日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、督办镇江军务广西提督冯子材、帮办镇江军务江宁副都统魁玉：

同治元年正月二十四日奉上谕：

据冯子材等奏，镇郡城围已解，并将马陵等处贼垒踏毁。惟探闻江阴贼匪制造云梯数千架，预为犯镇之用；常州西门外至丹阳一带，屯有伪王三名，率众数万，意图攻犯镇城。伪忠王尚有前来接应之说。约正月十七日大举扑镇，志在必得等语。前因镇城吃紧，迭谕曾国藩饬令李鸿章驰赴镇江。昨因该大臣复奏：李鸿章二月始能抵镇。恐为期过迟，缓不济急。复令该大臣先行酌拨兵勇，交李鸿章带往。俟新募之勇到镇，再行抽换。现在逆匪复有犯镇之信，且以全力攻我一隅，岂可再涉迟缓！即着曾国藩仍遵前旨，迅催李鸿章赴镇，以资防剿。冯子材前谕驰赴上海，是否业已起程？海全接办后，都兴阿自当妥筹兼顾，会合扬防援应之兵，认真堵剿。魁玉统带旗营官兵，协同固守，毋许少有疏懈。惟贼情诡诈，恐为声东击西之计。扬防亦关紧要，都兴阿务当加意严防，未可稍涉大意，是为至要。将此由六百里加紧各谕令知之。钦此。

遵旨寄信前来。

046．附录廷寄　饬催多隆阿攻庐曾国荃赴沪李鸿章赴镇二月初七日

同治元年二月初七日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣漕运总督袁甲三、帮办军务江南提督李世忠、督办江北军务江宁将军都兴阿、京口副都统海全：

同治元年正月二十六日奉上谕：

袁甲三奏，官军进捣桥林、乌江贼营，连战皆捷，夺回要隘；现约楚军进攻庐郡一折。已明降谕旨，准将出力汇案保奏矣。官军自攻克浦口后，进捣桥林、乌江贼营，夺回要隘，办理尚为妥速。惟江边尚有贼营二座，如再攻剿得力，则与楚军水师驻扎之地，仅隔四十里，声息可通。着李世忠即日赶紧围攻，将贼营二座一律扫荡，以期疏通江路，与楚军水师联络声势。陆路中隔庐郡，狗逆驻守城中，守备甚严，且力梗南北要路，使楚、皖两军无从会合。着官文、曾国藩迅催多隆阿等军滚营前进。袁甲三即将分布定、庐交界之五千余人，另派兵将统带，约期并进，先将梁园、店埠攻克，以期会扫贼氛，不可稍有迟误。曾国藩前有正月内必可进攻庐州之说，现在巢县贼势穷蹙，着官文、曾国藩即饬带兵各员迅速进攻，与李世忠一军前后夹击。巢县一复，即可会合进剿和、含，以期节节扫荡，力拔庐郡坚城，以振全局，是为至要。其多隆阿需军粮火药，即由官文、曾国藩派员源源接济，毋令缺乏。桥林及江浦、浦口两城，甫经收复，亟应派兵驻守。惟镇江一城，为江南形胜之地。现在贼氛环逼，李鸿章等兵勇未到以前，都兴阿即须派拨重兵，妥筹兼顾。倘兵力不敷防守，桥林等处，仍由李世忠派兵驻扎，以固藩篱。冯子材是否起程？海全接办后，着即将防剿情形，随时驰奏，以慰廑怀。

再，本日据庞钟璐奏，浦东一带贼氛蔓延数百里，上海腹背受敌。又据探报，贼目黄详庆，欲由江阴窜渡靖江。并探闻贼在白茆、浏河等处，掳船百数十号，欲由常熟、太仓分窜崇明，窥伺通海。现存洲县，势皆岌岌可危等语。江、浙大股贼匪，攻扑淞、沪，情形万分危急。着曾国藩饬催曾国荃带勇星速赴援上海。并一面催李鸿章督带兵勇，迅赴镇江。其靖江、通海等处，无重兵驻扎，专恃民团堵御，实形单薄。并着都兴阿酌派兵勇，分路防剿，毋稍疏虞。将此由六百里各谕令知之。钦此。

遵旨寄信前来。

047．附录廷寄　许如骏接办江南粮台及南北粮台拨解各路军饷等事二月十五日

同治元年二月十五日递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、头品顶戴江苏巡抚薛焕、署漕运总督吴棠：

同治元年二月初三日奉上谕：

前将江清骥撤去办理粮台，谕令曾国藩等遴员接办。并因临淮、镇江等营需饷，李世忠克复六合等城，需赏银米，先后谕令薛焕等筹解。兹据吴棠奏，击剿捻匪获胜，遴员接办粮台，并遵筹应解军饷各折片。已明降谕旨，令吴棠将出力人员保奏矣。此次吴棠奏报，剿捻获胜，并未恳请奖励。惟念此股捻匪较众，在事各员尚为出力，是以加恩，准其保奏。该员弁等自必益加感奋，吴棠务当责令乘胜进剿，将清淮东北两路捻匪先行扫荡，迅就肃清，毋任再有滋漫。德楞额督带马队，业已行抵顺河集，着即催令星驰前进，勿稍迟缓。

江南粮台，即据吴棠奏称，候补道许如骏，于饷项钧稽，办理裕如，着即饬令接办。其才具操守，是否实堪胜任，抑别有员可委。仍着曾国藩、都兴阿、薛焕会同吴棠秉公复奏。金安清已否起解？其汪曜奎一员，系在胜保军营，已谕知该大臣饬令速赴临淮，会同销算矣。镇江军饷，曾谕薛焕按月拨解银五万两。其正月分应放水陆各军饷银，既据吴棠奏称，北台无可垫放。即着薛焕将每月应解镇江水陆军饷银五万两，督饬吴煦如数按月拨解，以应要需，北台无庸垫放。至江北粮台，应行拨给李世忠赏银一万两，米四千石。据吴棠奏，已解过米二千石，仍着将下余银米速行筹解。其淮南盐课，每月应协袁甲三饷银一万两，着吴棠督饬乔松年按月筹拨。筹饷局每月应协袁甲三饷银二万两，即照吴棠所请，着薛焕查照成案，督饬吴煦由江南设法筹解。

吴煦另片奏，阜宁失守，即行克复等语。已明降谕旨，将知县毕培贞革职。其余同城文武，仍着查明参办。将此由六百里各谕令知之。钦此。

遵旨寄信前来。

048．附录廷寄　饬催曾国荃赴沪李元度进攻龙游事二月十五日

同治元年二月十五日递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治元年二月初三日奉上谕：

据刘长佑奏，江苏藩司华日新，因病出缺一折。本日已明降谕旨，将曾国荃升补江苏藩司，李元度升补浙江臬司。并因江苏军务紧要，令曾国荃毋庸遵例回避矣。前因上海军情万分紧要，迭经谕令曾国荃统领楚军赴沪援应。计该藩司此时已可由楚南募勇回皖。现在上海待援孔亟，着曾国藩迅即饬令该藩司，督兵驰赴上海，将松沪一带贼匪剿退。李鸿章是否业已赴镇？曾国藩迅催该道于带兵抵镇后，会同曾国荃筹商进兵，规复苏、常，以固东南大局。毋得再事迁延，致滋贻误。

李元度进攻龙游，日久未克。近日攻剿情形，亦未据左宗棠奏报。该臬司前在徽郡，贻误军情，未经惩办。现经弃瑕录用，既升运使，旋又擢授浙省臬司。曾国藩等务宜饬令该臬司，奋勇立功，迅将寿昌、龙游一带踞匪剿除，攻克城池，以赎前愆。并由上游建瓴而下，会合左宗棠徽郡进攻之师，夹攻严郡，为恢复杭郡之计。倘再因循迁延，拥兵不进，亦必当重惩不贷。将此由六百里谕令知之。钦此。

遵旨寄信前来。

049．附录廷寄　指授江浙军务机宜并攻剿苏常未宜借助洋人等事二月十五日

同治元年二月十五日递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治元年二月初四日奉上谕：

曾国藩奏，遵筹江浙军务并攻剿苏、常，未宜借助洋人各等语。浙江全省沦陷，贼焰方张，惟衢州、湖州两府城仅存。据曾国藩奏，左宗棠必应由徽境进攻严州，鲍超须由青阳、石埭等处进图宁国。舍此则浙事无下手处。谅该大臣胸有成算，定合机宜。惟庆端到建宁后，已令于温、处、衢三路进兵。其李元度一军，由龙游转战，前抵寿昌。左宗棠自应速攻开化、遂安，以期与该臬司会合，进捣严州。蒋益澧由粤赴浙，程途较远，是否必应守候，抑或别有劲旅可筹，仍着该大臣等酌量办理。前因上海吃紧，据都兴阿奏，请饬冯子材赴沪。兹据曾国藩奏，李鸿章于二月杪，即可赴镇。曾国荃未能往沪，或俟陈士杰到皖后，饬令前赴上海。现已谕令冯子材，俟李鸿章到后，再行酌量赴沪。上海、镇江两城，均关紧要。如陈士杰到沪可期得力，则冯子材仍留镇江，借资熟手，较有裨益。即着曾国藩行知该提督等遵办。其整顿盐务，即饬李鸿章于到镇后，会同乔松年妥办。知县赵秉镕、绅士赵宗建等，即交李鸿章详加察看。浦口、江浦，现均克复。应如何会合上下游，分路规取南岸，并着相机办理。镇、沪情形，均极孤危，必得陈士杰、李鸿章及早赶到，方可保全。鲍超进攻宁国之师，曾国荃进攻巢县和州之举，均着该大臣等分别檄催，勿可迟缓。

前据薛焕奏，江浙绅士，呈请借用西兵剿贼。当因上海危急，谕令该抚酌办，未据复奏。洋人惟利是图，难于共事。此时总理衙门与英、法公使相商，亦惟以上海系通商之地，外国应协助中国防守之语，向其开导。并未令其助剿苏、常。该大臣所陈，与现办情形实相吻合。至购买外国船炮，或能办有头绪。该大臣务遵前旨，将应配官兵，早为筹备，以免临时掣肘。

曾国藩另片奏，迭荷殊恩，未敢恳辞，并请慎举措大权等语。昨因华日新开缺，已将曾国荃补授江苏布政使，并谕令无庸回避。该大臣以屡被恩施，自陈惴栗，极见古大臣风范。惟以军务方棘，该大臣但能视国如家，俾疆事日有起色，则朝廷名器应以酬庸，亦非有私于该大臣也。举措之权，固应操之自上，惟能容能保，相臣之责。该大臣果有所知，仍着直陈无隐，以备采择。

再，护理浙江提督参将陈世章等，前因宁波失守，业经降旨革职拿问。兹经陈世章奏称：宁波等城失守之后，该参将与宁绍台道张景渠，均遇英、法两国人救护，退驻定海等语。其为畏葸逃避，显而易见。陈世章、张景渠，均着左宗棠遵照前旨，严行审讯。张景渠经手关税，其扣归洋人二成税银，共计若干，并着讯取确供，迅速知照薛焕，与洋人核对。日来风闻张景渠，并有于宁波失守后，将关税银二百万两载赴定海藏匿之事。是否确实？并着曾国藩、左宗棠秉公设法密查具奏，毋任隐匿。陈世章奏折二封，着寄交左宗棠于阅看后发还。将此由六百里各谕令知之。钦此。

遵旨寄信前来。

050．附录廷寄　饬议朱潮统筹东南大局折二月二十一日

同治元年二月二十一日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、湖北巡抚严树森、湖南巡抚毛鸿宾、江西巡抚沈葆桢、闽浙总督庆端、福建巡抚徐宗幹：

同治元年二月初五日奉上谕：

前据官文奏，议复侍郎宋晋条陈湖北等省会筹东征，请饬薛焕会议。曾谕该抚等，悉心妥筹，尚未据会商复奏。兹据御史朱潮奏统筹东南大局一折，据称，湖北等省，全境肃清，四川、广东，亦底靖安。请饬湖北等省出师会剿，四川、广东协饷。兵事责之曾国藩，饷事则派督抚大员一人，督催各路征输，专司馈运等语。览其所奏，与现办情形均属不相符合。曾国藩节制江、浙等四省，已属不遑兼顾，若再令总制湖北、湖南、福建兵事，则运筹决策，瞬息千里，亦恐缓急机宜，不能遥制。督抚办理粮台，从前乾隆年间，曾有是例，此专为出师一路而言。若自两楚，下至闽省，相去数千里，即因督抚事权较重，专司馈运，亦恐呼应不灵。湖北、湖南边境，尚未解严，江西、福建，逼近邻氛，自固门户，尚虞不足，岂能分兵会剿？四川军务未靖，本省饷项，颇形支绌。广东迭谕拨解左宗棠等军饷，为数已属不少。该御史所筹补救之方，尚不离书生之见。惟军务至重，不妨兼听并观，以广进言之路。且现在东南大势，贼合而我分，兵单饷绌，动为牵制，亦属实在情形。着官文、曾国藩、严树森、毛鸿宾、沈葆桢、庆端、徐宗幹酌量情形，于军务积弊，如何挽救？其言是否可采？遇便复奏，不必因有旨饬筹，稍涉迁就也。原折着抄给阅看。将此各谕令知之。钦此。

遵旨寄信前来。

附朱潮原折

奏为谨陈管见，统筹东南大局，请饬全境肃清之督抚合力会剿，殄灭贼氛，仰祈圣鉴事。

窃惟粤寇之祸，连兵十余年，陷地千万里，为史册中所罕见。江浙财赋之荟区，国家之命脉也。乃池州、安庆，方幸收复，而浙江全省，十九陷没。贼势益横，普天同愤。臣再四思维，西北之贼，出没不常，其势分；东南之贼，盘踞已固，其势合。势分者，今郡县各自为守，而以二三知兵大臣严军备之，使贼无可掠，久则技穷。势合者，非合数省之财，数督抚之兵力，指臂相使，首尾相救，联为一气，尽锐于贼，则贼不能平。且捻匪视粤寇为消长，粤寇不灭，即捻匪不靖，势使然也。窃不自量固陋，揣时度力，谨为我皇上陈之。

湖北、湖南、江西、福建，今全省肃清矣；四川、广东，亦底靖安矣。以江苏之上海一县，货物辐辏。臣闻其捐税所入，每日不下数万。推之一省之金力，即饶富不尽如上海，每月必不下数十万矣。官吏贪婪，上下朘削，以其六充虚额，其三养私人，及于可用之兵者，不过什之一耳。故今军饷之弊，不可收拾。合天下捐输、征税计之，实不患不足。各自征收，各自支放，耗散于无形之地，糜费于无从究诘之中。臣愚以为兵之与饷，散之则见少，聚之则见多。无省不事防堵，即无省不耗经费，则何如以空名防堵之经费，合而为实力会剿之经费。防堵者，安坐以待贼，贼来而我受贼制也。会剿者，奋往以杀贼，我制贼而使之无所窜也。从前军防所以难于会剿者，皆由大吏因循不振，畏葸无能。甚且妒功忌才，动多乖忤。臣闻咸丰十年，福建南平、沙州交界地方，有盗一二百人，抢劫客船，正值浙江军情紧急，督臣庆端，即借抢贼，张大其词，以为本省戒严，不遑兼顾，置浙江于度外。大吏存心类皆如此。我分贼合，又何怪贼日鸱张哉？我皇上旌别淑慝，建置一新。如左宗棠、沈葆桢、徐宗幹等，皆蒙不次超擢，舆论翕然。疆吏同心，气求声应。所谓师克在和者，正在此时。皇上亟下诏书，令湖北、湖南、江西、福建各督抚，乘其全境肃清之暇，速出锐师，协同会剿，声势联络，使贼前后不能相顾；东西不能冲突，全力并注，为聚而歼旃之计。四川、广东，兵难远调，饷可协济。兵事责曾国藩总之，饷事请简派督抚大员廉正有智略者一人总之。责令督催各路征输，专司馈运，源源不绝。俾将士得以长驱直进，无返顾之忧。庶吏尽干城，人皆辑睦。数省督抚，如出一人，千里指麾，若在肘腋。夫合湖北、湖南、江西、福建四省之人，兵非不足也。合四省而又济以四川、广东之赋，饷非不给也。今之论军务者，辄忧饷绌兵单，合数省而为一，兵不单而饷亦不绌。故画疆自守，庸臣之所愿，而志士之所扼腕。办无成效，十载于兹。臣闻楚军得力，惟在于和。一军和协，足以御侮。今合数省而和衷共济，力矢公忠，克期灭贼。窃见一二年之间，贼不足平矣。东南既定，西北诸匪，望风震慑，摧枯振槁，扫荡无余，承平之业，实在于此。否则各为自便之计，贼至则闭关坐困，贼去则苟安目前。托名防堵，实同退避，仅仗一二忠事之臣，驰驱戎马，兵无继至，饷不应时，即使竭蹶以图，幸复江、浙数郡，贼又奔突分窜邻省，顾此失彼，牵制不遑。天下事岂尚堪旷日持久，任其蔓延哉！昔唐天宝之祸，房琯建议分道讨贼，安禄山闻之痛哭，谓吾事必不济，即会剿之策也。仰惟圣人在上，不遗刍荛。臣目击时事，愤切同仇，勉竭涓埃，以冀有裨于万一。愚昧之见，是否有当，伏乞皇上圣鉴。谨奏。

051．附录廷寄　水陆通筹并催杨载福回营等事二月二十一日

同治元年二月二十一日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、帮办剿匪事宜署漕运总督吴棠、帮办军务江南提督李世忠：

同治元年二月初九日奉上谕：

李世忠奏，浦、六既复，请饬拨兵进驻；并该提督军营勇多饷绌，恳饬筹拨接济；及请调炮船，以通粮道各折片。李世忠一军，连复江浦、浦口两城。该处为江北门户，与金陵一江之隔，距九洑洲不过数里。据该提督奏称，察看形势，两城必须各以四千人驻守。又桥林地方，为庐、巢、和、含之贼往来要道，必须以二千人筑垒严防。其小店、乌江，均当贼冲，亦必各以一千人扼堵。统计各处防军，总得万二千人之数。及调炮船数十只，扼扎江边，以通粮道。并须由江北粮台，按照一万二千人之数，源源筹拨军饷接济，以资堵剿。九洑洲四面临江，非水师不能进攻，请由江北调派红单战船二十只及小炮船数十只，驶赴浦口，以资调遣，并通粮道。如江北水师断难分拨，即将现在高、宝一带总兵黄开榜所带小炮船一百四五十只，星即调赴浦口。现在江浦、乌江、桥林被贼围攻，军士日夜鏖战，粮食军火均乏，其势甚危。请即迅饬调派等语。

天、六、江浦等城，相继收复，即经谕令都兴阿拨兵驻守。嗣经该将军奏称：扬营兵勇，不敷调遣，且距江浦较远，势难联络守御。复经谕令袁甲三会商李世忠，仍于皖营旧部酌拨设防。兹据该提督所奏，筹画各情，尚属详明。李世忠之军，分守各城，兼筹进剿，不敷周转，若再增兵，又恐饷需难以为继。天、六本系江北切要地方，仍着都兴阿拨兵驻守，以便李世忠所部移扎江浦、浦口两城，俾资周转。天、六屏蔽淮、扬，而江浦与金陵滨江对峙，为形势所必争。该将军、提督等务当竭力和衷，以期共济，毋得稍存成见，致误事机。扬州防务稍松，皆因天、六等城克复之故。此时江北兵力，自应足资调拨。都兴阿务即选派得力将领，与李世忠商同设法守御，不许再以兵力不敷等词一奏塞责。并着与吴棠会同酌量于黄彬、黄开榜等所带兵船，迅即分拨浦口，以通粮道而资堵剿。江面贼氛中阻，必须上下游师船合力扫荡，着曾国藩迅筹水军进剿之策。彭玉麟之军，能否即行驶下？杨载福假期早满，自应迅速回营。昨据该提督奏请续假，业经谕令回营，毋再迁延。仍着曾国藩星檄来营，俾与彭玉麟前后互为策应，节节进取。李世忠军与楚师无为、漕镇大队，仅隔和、含，并着曾国藩水陆通筹，设法联络，以为扫穴犁庭之计。李鸿章能速赴镇江，亦可整饬江面。水陆诸军，相机进取。均着赶紧督饬办理，毋或失时。

至李世忠部下人数众多，前经谕令吴棠、袁甲三等力筹接济。兹据该提督奏，因经费支绌，在滁、全境内，饬军士垦种闲田，且耕且战。复于淮河上下营运，以为养勇之资。乃自苗练构衅，河路不通，货船不能上驶，厘卡虚设，又被苗练夺截。船盐经营，益形缺乏。现在天、六等城所收降众，又增七千余人，所费愈益不支，自属实在情形。各路军营饷需均绌，一时无从另拨，且恐缓不济急。仍着吴棠于江北厘捐局内或淮关盐课督饬乔松年等实力速筹，每月协拨李世忠军饷银若干万两，以资接济，而免饥溃，毋稍延诿。若能如该提督所请，于江北粮台再行筹给该营防军一万二千人之饷，俾扬防兵勇，不须调赴天、六换防，更为妥善。着吴棠与都兴阿妥筹办理。李世忠所筹，既自称俱有把握，设有疏虞，愿甘罪戾。谅非徒托空言。仍着与袁甲三会商，于战守一切，务增妥善。其军情奏报等件，仍应禀商袁甲三联衔入告，以一事权。

又据海全奏，请将该员所带吉林、黑龙江马队及楚锐两营勇丁，以为镇防表率。着都兴阿酌度办理。将此由六百里各谕令知之。钦此。

遵旨寄信前来。

052．附录明谕　历次军营亡殁将帅赐祭予谥事二月二十六日

同治元年二月二十六日，准兵部火票递到同治元年二月初十日内阁奉上谕：

朕奉慈安皇太后、慈禧皇太后懿旨：前因从征将士、兵勇历次阵亡者，其子孙甚可悯念，谕令各原籍地方官妥为抚恤。因思军兴以来，封疆将帅之臣，或懋著勋劳，运筹规画；或转战数省，保障名城。虽尽瘁捐躯，所遇不同，要皆誓志灭贼，终始不渝。前已迭经赠官、荫恤、赐谥、建祠，饰终之典，备极优隆。缅惟先帝在日，论及诸臣精忠壮节，时时挥泪。今新政颁行，事事仰体先帝之心。诸臣以死勤事，九原不作，遗徽犹在，能勿怆怀！因谕议政王军机大臣，查明诸臣死事情形，择其战功卓著、忠绩懋昭、足以表式人伦者，开单呈览。

兹据查开进呈，详加披览，实皆勋绩卓然，为我国家忠良死节之臣。允宜再沛恩施，以示轸念。江宁将军祥厚，西安将军扎拉芬，湖广总督吴文镕，江苏巡抚吉尔杭阿，浙江提督邓绍良，直隶提督史荣椿、乐善，江南提督张国樑，浙江布政使李续宾，江西按察使周玉衡，厢白旗满洲副都统达洪阿，京口副都统绷阔、副都统佟鉴伊兴额，肃州镇总兵双来，通永镇总兵虎坤元、戴文英，南阳镇总兵邱联恩，徐州镇总兵滕家胜，宁绍台道罗泽南，署庐凤道金光筋，候补道温绍原，延建邵道赵印川，记名道萧翰庆、黄淳熙，候补道刘存厚，知府谢子澄，均着各赐祭一坛。

安徽巡抚江忠源，道员江忠济，提督周天受、周天培，总兵长瑞、长寿，均系兄弟殁于行阵。长瑞、长寿之父塔思哈，从前道光年间，亦在喀什噶尔打仗阵亡。湖北按察使李卿穀，安徽布政使李孟群，父子殉节。九江镇总兵马济美，三世殉难。念其忠烈，萃于一门，尤堪悯恻。湖北巡抚胡林翼，湖北提督向荣，湖南提督塔齐布，记名按察使萧启江，记名道王錱，未收全功，遽就溘逝。迹其功勋卓越，名播寰区，至今江、鄂士民，犹能称颂。没于王事，悯念良深。并着各赐祭一坛。

以上赐祭各员，着该旗都统、原籍督抚，派委参佐道府大员，前往各该员家祠赐祭。其有未经予谥者，着礼部查明加恩予谥，以光泉壤。前任内务府大臣文丰，从容赴难，不愧完人，并着赐祭一坛，加恩予谥。此外大小员弁、绅团兵勇人等，为国捐躯，虽经随时议恤，恐湮没者尚多，殊无以慰忠魂而作士气。着各路统兵大臣、地方大吏访查具奏，毋稍遗漏，以备交功臣馆纂入列传，用副笃念忠节至意。胡林翼，谥文忠。曾国华，谥忠悯。钦此。

又准军机处片开：贵大臣具奏进剿情形折，奉旨留中，为此知会。

053．附录廷寄　答遵旨通筹全局折二月二十六日

同治元年二月二十六日准兵部火票递到议政王军机大臣字寄——

钦差大臣协办大学士两江总督曾国藩：同治元年二月十四日奉上谕：

曾国藩奏遵复通筹全局，并将寄询各事分条详对一折。前因该大臣奏投稀至，惓怀南服，廑念殊深，是以寄谕垂询。兹据历陈所以奏报较稀之故，不欲以未定之事，预计之说及谣传等件，遽行入告，系属敬慎将事。各路军营往往辄以游移无据等词，轻率驰奏，本属近来军营陋习。曾国藩自前次寄询之后，业已于正月二十三、二月初四日两次奏到军务各情，已属不为稀少。此次奏称嗣后拟定十日奏事一次，有警则再加班，转觉近于拘滞。况军营奏报，向无定期，其疏数每视乎军情之缓急。该大臣仍当毋失常度，事事力求实济，以副倚畀之专。当此东南时事孔棘，该大臣但能将办理各情，随时陆续入告，已足纾朝廷廑系，正不必变革前辙，再定章程也。

至所对各条进兵金陵次第，即可咨会袁甲三、都兴阿，即将战守机宜，与曾国荃商同进取。

并据都兴阿奏到：遵筹饬令詹启纶所部进扎六合，另派数营驻守天长，俾李世忠所部进移江浦、浦口两城，筹剿九洑洲贼垒。仍着曾国藩督催多隆阿速克庐州，曾国荃一军节节进图巢县、和、含、梁山，以与江北、江浦等军会合。并飞催杨载福回营，与彭玉麟合谋水军进驶之策。李鸿章招募各营，刻下既已成军，若由陆路经行巢县、和、含，恐多阻滞。据京师总理衙门探悉：洋人轮船，但能出资，仅可雇用。并闻上海官绅即有雇就洋船。该大臣即咨商调取，或随处雇觅，以利军行，总使李鸿章之军，能速抵镇江，方为妥善。亳捻大股出扰豫境，昨经僧格林沁之军，与新到楚军余际昌、杨飞熊等，在杞县痛加剿击，北路军声较壮。胜保督军救颍，已抵陈州，进驻槐店。成大吉、萧庆衍之军能与南北并力援剿，定当速解颍围。上海僻处海隅，情形岌岌。诚如所奏，舍借洋兵，更无良策。节经薛焕奏到英、法两国协同战守，并有米人华尔于松江与贼接仗，甚为出力。当经明谕嘉奖，饬令薛焕迎机妥为联络。京师总理衙门亦与各国驻京使臣熟商，劝导协力守御，尚形踊跃，惟能暂而不能常。沪渎饷源较裕，一俟李鸿章到镇、陈士杰到皖后，即须拨派劲旅往守，以保万全，并可潜化洋人轻藐之心。左宗棠即日筹攻遂安等县，从衢、严之间进取，洵合机宜。其徽州之歙县、绩溪等贼麇聚，及鲍超围攻青阳是何情形，仍增悬系。该抚现驻开化境内，所有篁岸及马金岭迭次获胜，谅已奏报在途矣。曾国藩此折所奏，俱属实在情形，声叙亦极清晰，原折留存备览。将此由六百里谕令知之。钦此。

遵旨寄信前来。

054．谢弟国荃补授浙臬恩折二月初十日

奏为恭谢天恩，仰祈圣鉴事。

窃臣接准湖广督臣咨开：咸丰十一年十月二十一日内阁奉上谕：“官文、曾国藩奏，水陆各军克复无为州城，并乘胜攻克运漕河贼垒，剿办甚属出力。布政使衔记名按察使曾国荃，着赏给头品顶戴。”等因。钦此。又接准兵部火票递到同治元年正月初四日内阁奉上谕：“浙江按察使，着曾国荃补授，即赴新任，毋庸来京请训。”钦此。其时臣弟国荃募勇在籍，臣于营次，恭设香案，望阙叩头谢恩讫。伏念臣弟国荃管带楚师，随同剿贼，迭邀懋赏，洊擢监司。上年克复无为州城，夺回运漕各隘，仰托圣主之威，正席全盛之势，事半功倍，岂敢言劳？乃褒录于九重，遽跻荣于极品。兹复渥荷温纶，真除臬使。凡此非常之宠遇，实非梦想所敢期。臣弟国荃募齐新勇六千，已于正月二十三日驰赴长沙，买舟东下，计日可抵安庆。臣惟有督率臣弟申明军律，整肃官方，执桴鼓以誓师，叶埙篪而敌忾。畇畇原隰，愿复国家土宇之常；世世子孙，永报高厚生成之德。所有微臣感激下忱，专差恭折叩谢天恩，伏乞皇上圣鉴。谨奏。

055．遵议安徽省城仍建安庆折二月十二日

奏为遵旨筹议，恭折复陈，仰祈圣鉴事。

窃臣承准议政王军机大臣字寄，咸丰十一年十二月初四日奉上谕：

有人奏，咸丰三年贼陷安庆，并未据守。自周天爵等奏请改建省会于庐州，贼窥安庆无备，始图占踞，遂致全皖糜烂。查安庆古称重镇，若省会改于庐州，非惟于皖南鞭长莫及，亦距江较远，无从设防。今幸安庆克复，应将安徽省城仍建该府，并宜添设提督统辖水陆各营。其江西九江镇即就近归新设安徽提督节制。查福建、广东两省，均设有水陆提督，现在江防较海防吃紧，可否于该两省内，裁并一缺，移设安庆，则兵饷均无须另筹等语。贼匪据有长江之险，以致江、皖糜烂，现在安庆克复，亟应整顿江防。所称安徽省城仍应建于安庆，巡抚藩臬如前驻扎，并设立提督统辖水陆官兵，九江镇亦归节制，则声势联络，江防更为周密，均不为无见。即着曾国藩、彭玉麟、毓科就现在地方军务情形，悉心筹画，会同妥议具奏。至所请于福建等省裁缺以资移设之处，应俟该大臣等复奏到日，再降谕旨等因。钦此。

仰见皇上眷怀南服，慎重江防之至意。臣查安徽一省，跨乎大江。江以北四府四州，江以南四府一州。安庆府城，处滨江适中之地，实为形势所必争。咸丰三年安庆城陷，江面悉为贼有，千艘往来，飘忽莫测，官军无一舟一筏可以应敌。周天爵等请以省城改建庐州，系属一时权宜，舍此亦别无自全之策。是年腊月庐州复陷，官军屯于郡北定远一带，于是合肥以南之州县，尽沦于贼，而皖南中隔大江，贼氛遍布，文告梗阻，巡抚不复能过而问焉。咸丰四年谕旨令徽宁等属暂归浙江巡抚兼辖。廷臣因上疏请仿前明南赣、郧阳之例，设立皖南巡抚。文宗皇帝饬吏部核议，不设巡抚，而稍重皖南道之权，令其仿照台湾道例，专折奏事。另添皖南总兵一员。数载以来，皖南道一缺，例由两江督臣保荐。皖南之钱粮刑名不隶藩臬，奏报不归巡抚，俨若另为一省。而皖北抚藩等官，散处于颍、寿、临、淮、泗州等处，几无定所。公事废搁，号令纷歧。改建省城之弊，此其明证。现在安庆已复，江路疏通，欲办苏浙之贼，必自力图皖南始。欲办皖南之贼，必自守定安庆始。臣愚以为宜如原奏所请，安徽省城仍应建于安庆，巡抚藩臬，如前驻扎，庶足以资控制而一事权。

至所称设立提督统辖水陆官兵，江西九江镇就近归安徽提督节制一条。查水师陆兵，判然两途。犹耕织皆所以资生，而不能使一人而治两业。安徽寿春镇所辖，向系群捻出没之地。皖南镇所辖，又系万山丛杂之区。皆与江防毫不相涉。应请仍归安徽巡抚节制。江西九江镇所辖，如抚州、建昌等处，距大江六七百里，亦系陆路专政，应请仍归江西巡抚节制。该两省巡抚，向兼提督衔，均应遵守旧章，无庸更改。

至江防局面宏远，事理重大，臣愚以为应专设长江水师提督一员。目下大江水师归彭玉麟、杨载福等统率者，船只至千余号之多，炮位至二三千尊之富，实赖逐年积累，成此巨观。将来事定之后，利器不宜浪抛，劲旅不宜裁撤，必须添设额缺若干，安插此项水师，而即以壮我江防，永绝中外之窥伺。其提督衙门，或立安庆，或立芜湖等处。自提督而下，总兵应设几缺，副、参以至千、把，各设几缺，暨分汛、修舰各事宜，统俟谕旨允准之日，再由吏、兵等部详核议奏。臣等如有所见，亦必续行奏咨，略参末议。至俸薪口粮修补船炮等项，当于长江酌留厘卡数处，量入为出，不必另由户部筹款。其福建、广东原设水师提督，似不必遽议裁缺，转至疏防。所有遵旨筹议缘由，谨会同安徽巡抚臣李续宜、署江西巡抚臣李桓恭折复奏，伏乞皇上圣鉴训示。谨奏。

056．附录明谕　答遵议安徽省城仍建安庆折三月初七日

同治元年三月初七日，准兵部火票递到同治元年二月二十四日内阁奉上谕：

曾国藩等奏遵议安徽省城请仍建安庆，并专设长江水师提督及总兵以下各官等语。着议政王军机大臣会同该部议奏。钦此。

057．行营采访忠义第六案折二月十二日

奏为行营采访忠义第六案，恳恩分别旌恤，仰祈圣鉴事。

窃臣于咸丰十年七月间，在行营设立忠义局以来，凡两江所属境内击贼阵亡之官绅，及遇贼死难之士民、妇女，节据各该家属呈报，或地方官据情转详，均饬发委员，采访事实，由臣分案具奏，请建总祠总坊。死事较烈者，请建专祠专坊。迭奉谕旨准照所议办理在案。兹据局员陈艾等续行采访，得全家殉节绅民四员名，殉节官绅二十七员，殉难士民一百二十八名，殉难妇女五十二口，详列事实，汇造清册请奏前来。臣逐加查核，或阖门赴义，或矢志洁身，大节不渝，洵足维风教而资观感，相应缮具简明清单 ⁽¹⁾ ，仰恳天恩敕部分别旌恤，以褒忠节。除将事实清册循案咨部核办外，所有臣营第六案采访忠义，谨缮折具陈，伏乞皇上圣鉴训示。谨奏。

————————————————————

(1)  清单缺。

058．附录廷寄　购买外国船炮事二月初三日

同治元年二月初三日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚薛焕、福州将军文清、闽浙总督庆端、福建巡抚瑞瑸、两广总督劳崇光：

同治元年正月二十一日奉上谕：

前因杭州、宁波等府失守，沿海各口，宜加防范。谕令薛焕等将购买外国船炮，速筹办理。兹据总理各国事务衙门奏，购买船炮银两，与署总税务司赫德核计，约需八十万两。并据薛焕函称，如事在必办，当尽力筹措银两，请饬该抚与赫德商酌购买。并请饬闽、粤两关分筹银两，两江总督拨派官兵前往上海听调等语。逆匪于宁波海口掳掠钓艇，沿海地方均形吃紧。所有购买外国船炮，核需银八十万两，尚属力能所办，未可再事因循。现已由总理各国事务衙门札饬赫德赴沪商办，并抄录单开船炮价值，飞咨上海等口。即着薛焕督饬该税务司，将应购船炮军械等，速为购买。其船只务须购觅兵船，不可以货船、信船充数。其驾驶轮船，应否雇用吕宋等国之人，以免临时挟制，着薛焕商令赫德相机办理。至酌配兵丁，及统带大员，着曾国藩于水师官兵内遴派得力镇将并兵丁等，听候调遣。一俟船炮购齐，即行饬赴上海等处，以资防剿。现在北洋防务，尤关紧要，并着薛焕于购齐后，酌分数支，驶赴天津，毋使稍分畛域。应需价值银两，着劳崇光于粤海关税项下筹银二十万两；文清、庆端、瑞瑸于闽海关厦门税项下筹银十五万两，以备咨取。其余银两，即着薛焕于江海关关税等项下，赶紧筹款应用。其闽、粤两海关所筹银两，现已令总理各国事务衙门行文各省办理。洋药票税俟征有成数，即为归补各关之款，以昭核实。事关海疆要务，该督等务须协力同心，迅速会同办理，不得稍存意见，推诿迁延，致有贻误。原折着抄给阅看，将此由六百里加紧各谕令知之。钦此。

遵旨寄信前来。

附奕䜣原折

臣奕䜣等跪奏，为海防吃紧，请旨饬下江苏巡抚，迅速购买外国船炮，以资攻剿，而维大局，恭折仰祈圣鉴事。

窃臣等于上年六月间，曾以贼氛未靖，力求制胜之方。因与总税务司赫德论及购买外国船炮之事。据赫德称，伊国火轮船一只，大者数十万两，上可载数百人。小者每只数万两，上可载百数十人。至驾驶之法，广东、上海等处多有能之者。可雇内地人随时学习。内地人一时未能尽习，可雇外国人两三名，令其司舵司炮。如欲购买，其价值先领一半，俟购齐验收后，再行全给。臣等以库款悉有常经，岂能筹此巨款？赫德因称洋药一项，如照所递之单征收华洋各税，于进口后，无论贩至何处销售，再由地方官给与印票，仿照牙行纳税之例，每帖输银若干。如办理得宜，除华洋各税外，岁可增银数万两。此项留为购买船炮，深足裨益。臣等以其说似属可行，当令赫德将船炮价值，分晰开单呈进，并缮专折奏明。拟俟其价值开明后，即请于上海、广东各关税内先行筹款购买。俟将来洋药票税收有成数，再行归款。并给赫德札文，令其购买运到时，即交广东、江苏各督抚雇内地人学习驾驶，惟应酌配兵勇并统带大员各事，应请饬下官文、曾国藩等预为熟计。一俟运到，即请旨办理等因在案。

嗣据赫德开单前来，臣等查其单内所开计置买鸟枪、火箭、车炮、枪刀及大、中、小三样轮船，及煤炭等项，共需银八十一万余两。雇募外国官兵、船户、管轮水手等人，共需工银四十八万两。又挑选演习官兵一万名，又轮船十只，须用中国水手八百余名，以三月计，需费银约三十万两。通计需银约一百五六十万两。臣等以其需费太巨，恐各关税项未能如数抽出，且查单内所开应雇外国船户等人，多至数百名，与前言只需雇用两三名司舵、司炮之说不符，因与驳诘。据称因事急时，恐内地人不能熟习，故非多用外国人不可。臣等以其人数究觉太多，况如鸟枪、手枪、刀等，皆非制胜必需之物，因复与赫德另开一单，核减至八十万两。赫德时将赴沪，因称俟伊到沪时，当与薛焕商办。旋据赫德由沪来信，声称据薛焕云：如只需八十万两，尚不难于筹措。着由总理衙门行文分派粤海关筹银二十万两，闽海关筹银十万两，厦门、宁波各筹银五万两，江海一关亦应筹银二十万两，以备购买等语。臣等以此言出自赫德一面之词，恐不足信。当于十一月内，函致薛焕询其是否实有此论，即行确查声复，以便办理。嗣以薛焕久未答复，又经亟催，兹于正月十六日，始据薛焕复称：购买外国船炮，众多流弊。即如从前所买外国轮船，咸丰十年间，还在需用之时，英领事忽将外国水手、舵手、炮手悉行撤回，不准为中国驾船轰贼，大为掣肘。现在购买外国船只，深恐仍蹈前辙。但如事在必办，亦当尽力筹措银两等语。

臣等伏思该抚所称咸丰十年间，外国将所买轮船，忽撤水手等人一节，查彼时正值天津与外国接仗，彼此相持，是以不愿彼国人为我所用。今既换和约，与十年间情形不同，即使雇佣彼国人驾驶，谅亦不至再有掣肘情事。况赫德前曾言如买轮船，亦不必定用换约各国之人，缘换约各国，各只皆有领事官，少不如意，即不免心存挟制，临时反多掣肘。不如用未经换约各国之人，彼此无隙，可以终为我用等语。即时接薛焕奏报，现在上海打仗亦系雇募吕宋二百人帮同出力，并有受伤多名。则赫德所言，非尽无因。将来购船时，若亦雇吕宋等国人驾驶，更不致临时掣肘之虑。

现在浙江杭、宁失守，难保该逆不为海上纵横之计。是南北各海口处处皆万分吃紧，断不可稍事因循，以致贻误大局。既据该抚声称如事在必办，亦可尽力筹措。谅该抚必系确有把握之言。除宁波一口不能责其照办外，相应请旨饬下江苏巡抚赶紧筹办，与赫德商酌购买船炮，以便防剿等用。并请旨饬两广总督、广东巡抚、粤海关监督，于粤海税项下，筹银二十万两。闽浙总督、福建巡抚、福州将军于闽海、厦门税项下，筹银十五万两，以便江苏巡抚咨取应用。

至驾驶轮船之人，既据赫德称恐事急时，内地人不能熟习。又称此等人须雇用未经换约各国人，可以为我所用。且现在薛焕上海打仗，亦系雇用吕宋人帮助，深为得力。是无约各国人之可用，已有明证。臣等以为此项驾船之人，似不如径用吕宋等国之人为妥。此层应令薛焕与赫德临时相机办理。惟此项船只，有兵船、货船、信船之分，信船最小，而货船较笨，均非可资御侮之物。前据赫德云，南省旧有二只，并非打仗之船，已经废弃，殊为可惜。此次购买，必须查看明确，实系兵船，方可购买。运到时，交江苏巡抚查收应用。至天津大沽一口，密迩京畿，尤关紧要。惟据三口通商大臣崇厚函称：该口并无停泊在彼轮船，无从购买。应令江苏巡抚于赫德购齐运到后，酌分数只驶赴天津，以备北洋防守之用，毋得少存畛域之见，是为至要。

再，粤、闽各海关所筹购买船炮银两，臣等前奏应俟洋药票税收有成数即行归款。此层因购船之事，未经定议，是以尚未行文各省举办。现既奏请赶办此事，则各关所筹之款，即不得不计及于此。臣等应赶紧行文各省，令其于洋药进口后，仿照牙行纳帖之例，给与印票办理。其每帖应输银若干，亦令各地方官酌定征收，俟征有成数，即以此项为归补各关之款，用昭核实。

至臣等前奏内称酌配兵丁及统带大员，应请旨饬官文、曾国藩等妥为熟计等因一层，上年七月间，据曾国藩复奏称：此项兵丁官员，应俟轮船驶至安庆、汉口时，再行配用水师勇丁，学习驾驶。炮位亦令楚勇司放。其统带大员，即于水师镇将中遴选等语。查上年具奏时，海面尚自平靖。故酌配兵丁等事，皆指江上而言。今浙江杭、宁不守，沪城危急。北洋各口，亦属可虞，则将来船炮购妥之后，更应厚积兵力，乘驾出洋，以资攻剿。应仍请旨饬令两江总督俟船炮购齐后，拨派兵丁官员，前往上海听候江苏巡抚调用。所有臣等奏请购买外国船炮各事宜缘由，理合恭折具陈，伏乞皇上圣鉴。谨奏。

059．奏楚军不能出洋片二月十二日

再，臣承准议政王军机大臣字寄，同治元年正月二十一日奉上谕：

逆匪于宁波海口掳掠钓艇，沿海地方，均形吃紧。所有购买外国船炮，核需银八十万两，尚属力所能办，未可再事因循。现已由总理各国事务衙门，札饬赫德赴沪商办，并抄录单开船炮价值，飞咨上海等口。即着薛焕督饬该税务司将应购船炮军械等，速为购买。其船只务须购觅兵船，不可以货船、信船充数。其驾驶轮船，应否雇用吕宋等国之人，以免临时挟制，着薛焕商令赫德相机办理。至酌配兵丁及统带大员，着曾国藩于水师官兵内，遴派得力镇将并兵丁等，听候调遣。一俟船炮购齐，即行饬赴上海等处，以资防剿等因。钦此。

又正月二十三日奉上谕：

昨据总理各国事务衙门具奏购买外国船炮。该大臣前奏称：应行酌配兵勇，俟轮船到后，再行配用。现在上海应用外洋船炮，已催令迅速购买。即着该大臣先行筹备，免致临时贻误等因。钦此。

仰见圣谟宏远，思患豫防，敢不钦遵办理？惟查楚军水勇，多系两湖土著，距江近而距海远。所用师船不过长龙、舢板、快蟹之类，但能泛江，不能出洋。上年七月，臣复奏折内所称俟轮船驶至安庆、汉口时，即令学习驾驶、司放炮位，亦言用之于江面，非言用之于海中也。江与海虽同一水面，而风涛迥别，气候各殊。自崇明出口绕至上海，非熟悉洋面之人，即有寸步难行之势。臣去年复奏之后，尚未将学驾轮船之说，宣示各营。盖其囿于风土之习，既迁地而弗良，而其疑畏洋人之心，尚扞格而难入。今强之试登轮船，或可劝诱为之；若强之遽出洋面，则难矣。发匪所掳之人，多系江楚山民，以臣愚料之，必无遽能纵横海上之事。臣忝任江督，本有海疆之责，拨兵剿贼，亦系分内之事。无如所部勇丁并非生长海隅，势不能遽于重洋用武，不敢不据实复陈，伏乞圣鉴训示。谨奏。

060．刘于浔未能赴浙片二月十二日

再，记名按察使安肃道刘于浔一军，前因杭州危急，经闽、浙督臣庆端奏奉谕旨，调赴浙省援剿。浙省既失，尚屡次檄催，刘于浔具禀请示前来。臣查自江西至浙中，隔常玉一山，陆路八十里，过山之后，河小岸高，滩浅水急，利陆军不利水师。刘于浔所部，现在并无陆军，只有水师。该员自咸丰五年，经臣会檄管带水师，六七年间，水军操练日精，威望日著，屡次苦战获胜，有功桑梓。厥后兼带陆兵，不甚得力。上年秋间，臣以陆兵非其所长，檄令全数裁撤，专办水师。且自省河以上至三曲滩，水路六百余里，责成刘于浔严防汛地，免致贼匪窜江偷渡赣水以西，又蹈上年之覆辙。此时江西本省，并无一支防兵，仅赖刘于浔水勇，率皆江西土著，留江则驾轻就熟，可收指臂之功；赴浙则用短弃长，必无丝毫之补。庆端不知衢河之浅窄，不宜水军，而但催令抬船过山，抬炮过山，系属毫无阅历之言。所有刘于浔一军，自应仍驻江西，分防河面，以资熟手，而保完区。除批饬遵照外，谨会同署江西抚臣李桓附片陈明，伏乞圣鉴。谨奏。

061．奏请王敬恩赐恤片二月十二日

再，候选知州王敬恩前在署祁门县教谕任内，经臣调营委办文案，旋以随营两载，感受风霜积劳病故。可否请旨敕部将王敬恩照军营病故例议恤，以示优异，合附陈请，伏乞圣鉴训示。谨奏。

062．条陈旬日各路军情折二月二十二日

奏为谨陈近日军情，仰祈圣鉴事。

窃臣于二月初二日具陈：嗣后各路军情，每十日奏报一次。近复钦奉迭次寄谕，殷殷以上海、镇江、庐州、颍州、浙江、宁国等处为虑，饬催分路进兵。所有旬日军情，谨分条具报如左：

一、曾国荃募齐新勇，分立营头，带赴湖南省城。正月二十八日，即先雇轻舟下驶，已于二月十五日抵皖。所募新营，亦次第将到。臣拟于二十四日率领各营进攻巢县、含山一带。

一、李鸿章新募淮勇暨调拨湘勇，均已募练成军。惟因民船不能直冲贼中，洋船又不肯雇载兵勇，须由陆路前进，且须裹带行粮。现拟筹给银米，即令于三月初二日自安庆起程，会同曾国荃攻剿江边一路。于巢县、含山、和州三属，但能攻克一城。仍以曾国荃一军围攻他城，李鸿章即傍城冲过，以期速达镇江。

一、多隆阿一军进攻庐郡，自正月二十五日至二月初四，十日之内，攻破东门外贼垒一座，西门、得胜门傍城贼垒四座，焚毁贼卡四处，夺获炮船、货船七只，军械、马匹甚夥。共计毙贼三千有奇，收降卒千余人。惟官兵亦阵亡营官二员，弁勇近七十名，受伤者约以千计，不能不稍事休息，再图进取。除一切详细情形，由湖广督臣官文具奏外，臣谨据来函所称，略陈梗概。伪英王四眼狗坚守庐州，令苗沛霖与捻匪连和，西围颍州，东援庐州。顷据多隆阿搜获苗营与狗逆伪函一件，苗沛霖又与捻首张落刑构衅，苗党不得志于颍，必将以全力援庐，谨将原函，抄呈御览。

一、抚臣李续宜于二月初九日行抵安庆，与臣筹商一切，即将进驻六安。其派援颍州之成大吉、萧庆衍两军已先后行抵固始，离颍州不过百余里。援剿情形，由李续宜自行具奏。

一、左宗棠一军，自正月二十日在马金街获一大捷，肃清开化后，初拟赴援衢州、江山，继因该两处稍松，决意进攻遂安，严州、兰溪等处之贼，并力来援，聚于遂安城西之杨村一带。二月初九日，左宗棠分三路进剿，大获胜仗，杀贼近七千人，擒斩头目百余人，克复遂安县城。闻伪侍王将围衢州，左宗棠拨兵留守遂安，自率大队进援衢州。其详细战状，应由左宗棠自行奏报。

一、恭奉谕旨垂询：蒋益澧赴浙较远，是否必应守候？抑或别有劲旅可筹？目下兵勇不敷分布，实无别项劲旅可以调派赴浙。仍须俟蒋益澧到后，始能合力兜剿。顷接蒋益澧来禀，尚须亲赴广东索取饷银，抵浙日期，殊难预定，深为焦虑。

一、浙江湖州，陷入重围，久无信息。顷据江苏候补知府赵炳麟禀称：湖州沼城一二里，四面皆贼，音信迄不得通。二月初四、初八等日，据吴溇、晟舍各处探报，道员赵景贤尚在湖城，极力支持，屡次出城击贼获胜。并据抄呈坊天豫曹逆劝赵景贤伪函，知该郡实尚无恙，孤悬贼中，无路赴援，徒深忧愤。惟闻城中米粮足支五个月，或者可以保全。

一、徽州解围后，绩溪等处之贼，分居歙县东南四五十里外，时时窥伺郡城。臣以张运兰一军人数较多，改令朱品隆接防徽州，腾出老湘营五千人为游击之师。本月十四日，石、太股匪复窜入羊栈岭，烧毁民房数处，逼犯黟城。十五日，老湘营驰往堵剿，甫抵渔亭，该逆仍退出岭外，不敢深入。目前歙、休、黟、婺一带，必不可少此一枝游兵。朱品隆既换防徽城，即不能出岭与鲍超合力进剿。鲍超久攻青阳，为坚城所阻，不能遽抵宁国，终难掣动浙中贼势。

一、上海于正月二十三、二月初四等日，有高桥、萧塘等处之捷，该城当可保全。镇江为江南必争之地，钦奉二月初三日寄谕，令冯子材仍守镇江，无庸赴沪。臣已飞速行知该提督钦遵办理。

以上各条，皆迭奉谕旨垂询之件，谨分晰条列，由驿五百里具陈，伏乞皇上圣鉴训示。谨奏。

063．谢弟国荃擢授苏藩恩折二月二十二日

奏为恭谢天恩，仰祈圣鉴事。

同治元年二月十五日，接准兵部火票递到二月初三日内阁奉上谕：

江苏布政使，着曾国荃补授，即赴新任，毋庸来京请训。该员系两江总督曾国藩之弟，例应回避。惟该省军务紧要，需员办理，着无庸回避，以资得力。钦此。

维时臣弟国荃适自长沙驰抵安庆，当即率同恭设香案，望阙叩头谢恩讫。伏念臣弟国荃，随征六载，未立寸功，迭蒙高厚之恩，尚乏涓埃之报。乃复渥荷恩纶，擢授斯职。藩司有表率群僚之责，吴下为东南财赋之邦。臣弟愚蒙，惧弗胜任。现在皖北各属发、捻、苗党三患交炽。臣弟所统新旧各勇，除分守六处外，尚有万余人为进剿之师，自应饬令攻取巢县、含山、和州、西梁山等处，冀与袁甲三、都兴阿各军粘连一片，庶金陵有规复之期，大局有转旋之势。其江苏藩司一缺，拟商之抚臣薛焕，仍饬吴煦署理，臣弟国荃暂不接印莅事，俾地方与军务各有责成，而免旷误。所有微臣感激下忱，恭折叩谢天恩，并附陈臣弟不克赴任缘由，伏乞皇上圣鉴。谨奏。

064．附录明谕　曾国荃补授江苏布政使李元度补授浙江按察使事二月十五日

同治元年二月十五日，准兵部火票递到同治元年二月初三日内阁奉上谕：

江苏布政使，着曾国荃补授，即赴新任，毋庸来京请训。该员系两江总督曾国藩之弟，例应回避。惟该省军务紧要，需员办理，着无庸回避，以资得力。钦此。

同日又递到同治元年二月初三日内阁奉上谕：

浙江按察使，着李元度补授。钦此。

065．参李元度片二月二十二日

再，新授浙江按察使李元度，咸丰十年八月徽州失守案内，经臣奏奉谕旨革职拿问。该员并不静候审讯，擅自回籍，与候补道邓辅纶往返函商，求巡抚王有龄奏调赴浙。十一年二月初九日奉上谕：

已革徽宁池太广道李元度，着曾国藩饬令前赴浙江，交瑞昌、王有龄差遣委用。其应得罪名，仍着曾国藩查办。钦此。

李元度并不具禀请示，即行募勇赴浙，名曰“安越军”。旋于义宁案内，经官文奏奉谕旨：

李元度着赏还按察使原衔，其失守一案，仍着曾国藩讯明，分别办理。等因。钦此。

又于奉新、瑞州案内，经毓科奏奉上谕：

李元度着赏加布政使衔，其徽州失守之案，应否免其查办，仍着曾国藩酌核具奏。等因。钦此。

查义宁、奉新、瑞州，皆臣所统辖之地，系贼匪先自退出，李元度并无打仗克城之事。臣所派鲍超一军，与李元度同抵瑞州，亦未报曾见一贼，曾接一仗。李元度屡报克复，冒禀邀功，实出情理之外。

本年正月十四日，皇上弃瑕录用，补授该员盐运使，兹又擢授浙江按察使，谕旨令臣等转饬该员，奋勇立功，以赎前愆。臣查该员李元度自徽州获咎以后，不候讯结，而擅自回籍；不候批禀，而径自赴浙；于共见共闻之地，并未见仗，而冒禀克复。种种悖谬，莫解其故。臣所以迟回隐忍，不遽参奏者，因其军以安越为名，冀其顾名思义，积愧生奋，或能拚命救浙，有裨时局。乃李元度六月至江西，八月抵广信，九月抵衢州，节节逗留，任王有龄羽檄飞催，书函哀恳，不一赴杭救援。是该员前既负臣，后又负王有龄。法有难宽，情亦难恕。所有该员补授浙江盐运使、按察使，及开复原衔加衔之处，均请饬部注销，仍行革职。姑念其从军多年，积劳已久，免其治罪，交左宗棠差遣。该员治军，一味宽纵，多用亲族子弟，平日文理尚优，带勇非其所长。其所部安越军八千人，臣当与左宗棠熟商，或全行遣撤，另派差使；或酌留二三千人，令守城池。俟立有功绩，再由左宗棠奏请开复，仰副圣朝宽大之意。臣奏保在前，咎亦难辞，应请将臣交部议处。所有迭奉谕旨，饬臣酌核查办之处，理合附片复奏，伏乞皇上圣鉴训示。谨奏。

066．附录明谕　将李元度革职交左宗棠差遣三月二十一日

同治元年三月二十一日，准兵部火票递到同治元年三月初六日内阁奉上谕：

浙江按察使李元度，前因徽州失守，奉旨革职拿问。旋据官文等奏称：该员于义宁等处，剿匪出力，迭经加恩赏还按察使原衔，并赏加布政使衔。仍谕令曾国藩将失守之案酌核查办。并因该员在浙江龙游等处带兵剿贼，先后降旨，将该员补授浙江盐运使，并升授按察使，以资鼓励。兹据曾国藩奏，该员前于革职以后，并不候讯，擅自回籍。其义宁、奉新、瑞州等处贼匪，皆系自行退出，该员并未打仗。辄敢捏禀冒功。迨上年秋间，由广信抵衢州后，经王有龄羽檄飞催，并不赴援。实属法所难宥。请将该员革职，念其从军多年，积劳已久，免其治罪，交左宗棠差遣。并因奏保在前，自请议处各等语。李元度着即行革职，加恩免其治罪，仍交左宗棠差遣，以观后效。曾国藩并着交部议处。钦此。

067．附录廷寄　抽拨上下游炮船停泊乌江江面防贼北渡事三月初一日

同治元年三月初一日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿：

同治元年二月十九日奉上谕：

袁甲三奏，南岸贼匪窜渡江浦、浦口等处，请饬曾国藩、都兴阿抽调师船严防窜渡等语。据称：九洑洲贼股，窜至江浦、浦口城外；和州贼众，亦分股出巢，围扑桥林、乌江营盘。经升用总兵李显爵等固守，用枪炮击退。而南岸之贼，由九洑洲、通江集一带渡江，为数不下数万。江浦等两城，情形危急，请于上游楚师炮台内，抽拨二百只，由西梁山至乌江一百二十里江面停泊；下游炮船抽拨一百只，由九洑洲至乌江八十里江面停泊。俾江南发逆，不能飞渡等情。

江浦、浦口等城，为江北紧要门户，现在南岸大股贼匪，由九洑洲等处窜渡北岸，势将以全力并注两城，与官军力争隘口。该两城甫经收复，兵力本不甚厚，设南岸贼匪，再行陆续渡江，防剿更形棘手。亟应将上下游师船移调该处江面，以防逆贼窜渡，俾江北早行廓清，可省无限兵力。着曾国藩督同彭玉麟于上游楚师炮船内，迅速抽拨二百只，由西梁山至乌江江面停泊。并着都兴阿督同黄彬于下游炮船内，抽拨一百只，由九洑洲至乌江江面停泊，联络声势。遇有贼船，即行截击，俾该逆无从驶渡北岸，是为至要。江浦、浦口两城，关系江北全局，乌江水面，路通和州、巢县，为庐郡贼匪水路出入门户。现在庐郡围攻吃紧，尤宜严密防范。谅曾国藩等必能统筹兼顾，速拨师船分防，不至迁延贻误也。将此由六百里加紧各谕令知之。钦此。

遵旨寄信前来。

068．附录廷寄　饬同官文统筹军务情形迅速办理事三月初二日

同治元年三月初二日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩：

同治元年二月二十日奉上谕：

官文奏筹办湖北军务大概情形一折。据称：江、浙、苏、杭贼势披猖，皖、豫、四川逆氛环逼。湖北界连数省，处处防剿不遑。曾国荃新募之十二营，业已到鄂，以江面东西梁山贼卡重迭，陆路无可绕越，骤难进取。现在统筹军务大概情形，拟俟庐州克复之后，留一军夹击捻匪，留李续宜一军驻守安庆，以固皖省根本。再留一军驻守淮扬，会合水师遏截江面。分一军由镇江进攻苏、常。分一军由芜湖急图金陵。分一军攻宁国而趋湖州，直规杭城。分一军由常、玉二县入衢州，而恢复宁、绍。约期齐举，使贼首尾不能相顾。一路得手，则他路可迎刃而解等语。所陈于规画东南大局，极合机宜。惟兵贵神速，军情旦夕变迁，过于迂缓，恐落后着。所有进取布置机宜，着官文、曾国藩统筹全局，会商定议，迅速办理。楚师已抵庐州西、南两门，着即饬多隆阿等，会合袁甲三兵练，迅速进攻。倘能力拔坚城，方可分布各军，直图进取。其曾国荃一军，即饬进图巢县、和、含、梁山，以与江北、江浦等军会合，毋稍迟误。湖北为下游大营后路，官文仍当督饬各军，慎密守御，俾东征无虞返顾。其上游川、黔名匪，并着饬令南北两省兵勇，择要扼防，以维大局，是为至要。

另片奏川、楚、江、皖五省，大举东征，势难合力同谋。楚北兵增饷绌，岁入之数不敷，情形益形支绌等语。侍郎宋晋所陈五省会剿事宜，节经骆秉章、毛鸿宾复奏，事属难行。惟将来大举东下，亦不能不借资各省，以奏肤公。所有东征兵数、饷数，即着官文咨商曾国藩筹议办理。汉阳府知府刘齐衔，前日已简放陕西督粮道，着官文即饬该员迅赴新任，毋稍延缓。将此由六百里各谕令知之。钦此。

遵旨寄信前来。

069．附录廷寄　饬袁甲三与楚军会逼庐郡并指授办苗练等事三月初七日

同治元年三月初七日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三：

同治元年二月二十四日奉上谕：

袁甲三奏，夺回梁园要隘，平毁香积寺等处贼圩，拟与楚军会逼庐城，并西路布置情形一折。梁园贼隘，经都司褚开泰等会合附近民练攻克，并调队将香积寺等处贼圩四座踏毁。梁园西北地方，均已肃清。袁甲三并派总兵张得胜等，督同兵练，滚营前进。拟俟营盘扎定后，即赴楚军筹商进攻庐郡机宜。此时楚军已由南路进逼庐郡，距城十里内外，平毁贼营数座。正可乘此声势，会合进攻，克复城池。该郡城大而坚，逆首陈玉成，积猾善守，难于力取。惟有四面合围，断其粮路，逆众可不战自溃。现在东南店埠、石塘桥等处，尚有贼营数座，与巢县踞贼声息相通。着曾国藩、袁甲三饬令在营将士，迅将店埠等处贼营攻拔，以断庐逆声援。

昨据官文奏称，曾国荃新募楚勇十二营，业已到鄂。并由鄂省筹拨饷需，催令下驶。此时计已行抵安庆，着曾国藩速饬该藩司规复巢县并和、含各处城池，以断庐匪归路，毋稍迁延，是为至要。至庐城西南有无贼营，现在有无官兵进攻，未据袁甲三奏及。如须添兵围攻，即着曾国藩、袁甲三会筹，续派兵勇，前往会剿，为四面合围之计。毋令该逆乘隙他窜，又复蔓延。

至苗练欲赴蒙城寻仇，因官兵进城，将营盘十余座旋行撤退。并据博崇武声称，苗练已进围颍上，俾令张落刑回顾，并即进解颍围一节。昨据胜保所奏，苗沛霖攻破颍上，张落刑老巢进至颍郡，情形大略相同。该练存心叵测，道路皆知。如果诚心就抚，何以尚令大队党与，前赴蒙城寻仇？前已谕知胜保，该练如能将张落刑擒斩，尚可自明心迹。并令胜保于苗练就抚一节慎之又慎，不可率易，致误大局。着袁甲三督饬文武，先将凤、怀、寿、定交界一带附苗各圩收抚，以孤逆势。仍密行知会李续宜，相机行事。如苗练再有反复情形，即着会同剿办。博崇武系党附苗练之人，所禀情形，未可轻信。仍着袁甲三另行确探，斟酌办理。

另片奏，土匪丁潮臣，于小梁庄地方筑营抗拒。经官兵攻拔两营，所剩一营，夤夜潜遁。并攻破王家集各圩等语。现在各圩闻风反正，浍北已渐次肃清，惟逆首丁潮臣尚窜伏李相臣圩内。着袁甲三督饬在事各员，速行攻拔，务将首逆歼擒，以除后患。张学醇、尹善廷、庆瑞，声各均甚平常，带兵未必可靠。并着袁甲三慎选将领，以期得力。本日据御史薛春黎奏，被胁良民，请设法解散，以孤贼势一折，所言有无可采？着曾国藩等斟酌办理。原折着抄给阅看。将此由六百里各谕令知之。钦此。

遵旨寄信前来。

附薛春黎原折

掌山东道监察御史臣薛春黎跪奏，为被贼裹胁良民，请设法解散，以全民命而孤贼势，恭折奏闻，仰祈圣鉴事。

窃惟贼匪滋扰以来，数省迭遭蹂躏。其有被贼裹胁，不得已而从贼者，往往押令随行，与官兵接仗。仓猝之际，锋刃交加，官兵迎头击杀。其冲锋冒刃者，皆吾精壮之民也。官兵从后尾追，则兜擒掩取者，皆吾老弱之民也。幸而乘间得出，又为兵勇盘获，指为奸细，非法拷掠。或讯出与官兵接仗等情，则罪在不赦，立即伏诛。斯民何辜，死于贼，死于兵，又死于法。其幸而得生者，皆历几死之后，侥幸得脱，然十百中仅一二耳。兴念及此，良可痛心。

臣查嘉庆年间，剿办川、楚教匪，前甘肃兰州府知府龚景瀚，著有抚议一篇，载入四川通志。其所言解散胁从之法有二，最为简便。一于大营中，预备大旗十面，上书招抚难民四大字。遇贼接仗，以兵数百人守之，另立于山之上，或营之左右，距营一半里许。其有投弃器械，来奔旗下者，悉不得杀。贼方迎敌官兵，不暇兼顾裹胁之民，必相率来归。并严饬守卡员弁兵勇，及各团绅董，遇有自贼营逃出被盘获者，皆不得擅杀，送交地方官。问其姓氏里居，愿留者妥为安插；归籍者量为资送。风声所布，孰不求生？即或所放之人，未必无一二真贼逃回贼营。然贼既生还，百姓更无死理。在贼营之百姓，无所疑虑，益坚其向化之心。乘间来归者，纷纷恐后矣。此解散之一法也。一有心地明白语言便捷者，予以重赏，令其招徕。招出十人者，给以十人之赏，招出百人者，给以百人之赏。能杀贼缚贼来献者，更加优赉。如系贼之小头目，更为得力。唐李愬之平淮蔡，宋岳飞之平杨么，皆重用降将，转相勾致。即使一人不返，不过失一真贼，于事无关轻重。若使一人成功，则保全无数生灵，于国家实有裨益。此解散之又一法也。

以上两条，与今日剿贼情形，实为切中机宜。但使多解一胁从之人，便少一附从之党。且接仗时，被胁之民，既经解散，则我兵所有斩擒，俱系真贼，尤为事半功倍。臣闻去岁捻匪窜扰山东、河南等处，以五色旗分为五股，更番迭出，每股不下五六万人。其真实捻匪，断不能如此之众，大半皆裹胁之人。臣又每见外省奏报，于接仗获胜后，往往收复难民，多至数千人。具见被贼裹胁者，在在多有。从古无白头之盗贼，固须我之力为剿除；从古亦无赤心之胁从，尤在我之善为解散。可否饬下各路领兵大臣，将臣前陈龚景瀚所议解散之法，谕令各营照此办理，则被胁百姓，必有自拔来归，而倒戈相向者。贼势既孤，人心愈奋，从此扫荡，殆不难矣。臣愚昧之见，是否有当，伏乞皇上圣鉴，采择施行。谨奏。

070．附录明谕　曾秉忠革职发往皖营差委等事三月初七日

同治元年三月初七日，准兵部火票递到同治元年二月二十四日内阁奉上谕：

薛焕奏，洙、泾防兵溃散，请将带兵之提督降补等语。署江南提督、福建陆路提督曾秉忠带兵驻防洙、泾要隘。当逆匪分股来扑，失去炮船，水陆各军，纷纷溃退，以致逆匪阑入该署。提督所部兵勇，于上年曾经抢劫英国丝船，此次督防洙、泾，复不能力遏贼氛，失去要隘，实属不知振作，贻误事机。仅以副将参将降补，不足蔽辜。曾秉忠着即行革职，发往曾国藩军营差遣委用，以观后效。钦此。

071．谢京察从优议叙恩折三月初八日

奏为恭谢天恩，仰祈圣鉴事。

窃臣准兵部火票递到同治元年正月二十三日内阁奉上谕：

协办大学士两江总督曾国藩，督军剿贼，勤劳罔懈，于江、皖地方迭复名城，战功卓著。甄拔所部将士，贤能称职。前经简授协办大学士，仍着交部从优议叙等因。钦此。

当即恭设香案，望阙叩头谢恩讫。窃臣材职凡庸，谬膺重寄，下不能慰两江云霓之望，上不能分九重宵旰之忧，无补涓埃，徒深惭惧。乃荷圣恩稠迭，天语褒嘉，以阃外之下臣，登虞廷之上考，重邀甄叙，弥切悚惶。臣惟有慎简将才，广求忠益，勉已百已千之学，收群策群力之功，以期仰答高厚深恩于万一。所有微臣感激下忱，谨缮折叩谢天恩，伏乞皇上圣鉴。谨奏。

072．附录明谕　京察内外各官等事二月初五日

同治元年二月初五日，准兵部火票递到同治元年正月二十三日内阁奉上谕：

朕奉母后皇太后、圣母皇太后懿旨：三载考绩黜陟巨典，向来满汉诸臣，有能夙夜精勤、勋劳懋著者，特加甄叙；其衰庸不职者，亦必立予罢斥，不能故示优容。当此四方多事、百废待举之时，尤应扬清激浊，以树风声。兹因京察届期，吏部开单照例题请，允宜详审，用示甄叙。恭亲王自简授议政王以来，首赞枢庭，贤亲辅翼，公忠体国。于一切用人行政，事无巨细，综核靡遗，着交宗人府从优议叙。大学士桂良、户部尚书沈兆霖、都察院左都御史文祥、户部左侍郎宝鋆，在军机处行走，实力劻勷，和衷共济；顺天府府丞曹毓瑛，自参机务，克任厥职。均着交部议叙。大学士湖广总督官文，久任封圻，虚怀延揽，于吏治戎行，均能整饬，着交部从优议叙。协办大学士两江总督曾国藩，督军剿贼，勤劳罔懈，于江、皖地方迭复名城，战功卓著。甄拔所部将士，贤能称职。前经简授协办大学士，仍着交部从优议叙。四川总督骆秉章，前在湖南巡抚任内，剿办贼匪，不分畛域。其所荐举人才，尤为有裨实用。自升任川督，办理丹棱股匪及整顿地方，均能妥速，着赏加太子少保衔，用示嘉奖。仓场侍郎廉兆纶，办事颟顸，声名甚劣。福建巡抚瑞瑸，老病昏庸，难期振作。均着勒令休致。二员各有牵涉被参之款，仍均着听候查办，余着照旧供职。钦此。

073．遵旨议复请派员督办广东厘金折三月初八日

奏为遵旨议复，并请钦派大员督办广东厘金，接济浙江、安徽、江苏三省军饷，恭折驰陈，仰祈圣鉴事。

窃臣承准议政王军机大臣字寄，同治元年二月初五日奉上谕：

前据官文奏，议复侍郎宋晋条陈湖北等省会筹东征，请饬薛焕会议。曾谕该抚等悉心妥筹，尚未据会商复奏。兹据御史朱潮奏统筹东南大局一折，据称：湖北等省，全境肃清，四川、广东亦底靖安，请饬湖北等省出师会剿，四川、广东协饷。兵事责之曾国藩，饷事则派督抚大员一人，督催各路征输，专司馈运等语。览其所奏，与现办情形，均属不相符合。曾国藩节制江、浙等四省，已属不遑兼顾。若再令总制湖北、湖南、福建兵事，则运筹决策，瞬息千里，亦恐缓急机宜，不能遥制。督抚办理粮台，从前乾隆年间曾有是例，此专为出师一路而言。若自两楚下至闽省，相去数千里，即因督抚事权较重，专司馈运，亦恐呼应不灵。湖北、湖南边境，尚未解严，江西、福建逼近邻氛，自顾门户，尚虞不足，岂能分兵会剿？四川军务未靖，本省饷项颇形支绌，广东迭谕拨解左宗棠等军饷，为数已属不少。该御史所筹补救之方，尚不离书生之见。惟军务至重，不妨兼听并观，以广进言之路。且现在东南大势，贼合而我分，兵单饷绌，动为牵制，亦属实在情形。着官文、曾国藩、严树森、毛鸿宾、沈葆桢、庆端、徐宗幹酌量情形，于军务积弊，如何挽救？其言是否可采？遇便复奏，不必因有旨饬筹，稍涉迁就也等因。钦此。

仰见皇上好问察言，于剖析精严之中，仍寓虚衷博访之意。臣维东南寇氛蔓延日久，皖南池、宁二府，十室九空，人争相食；皖北庐、凤等处，白骨蔽野，田地荒芜。苏、浙两省蹂躏，亦复相类。生灵之涂炭深矣，圣主之忧劳极矣。为封疆将帅者，孰不思扫荡逋寇，一解倒悬？况臣膺兹艰巨，委任尤专，岂敢稍涉推诿，更分畛域？无如贼之占地过广，股数太多。臣之兵饷两绌，才智太短，受命两年，至今无一兵达于苏、常境；图皖年余，亦迄无一旅进攻宁国。分内之事，不克自效。清夜以思，愧悚汗下。至浙江军事，左宗棠苦战衢、严，独任其难，臣不克分兵往助。赵景贤困守湖州，坚贞盖世，臣不克设法往援。徒有兼辖之名，并无统筹之实。前此钦奉正月二十三日谕旨，仍令臣节制四省，毋许再行固辞，本不敢哓哓渎奏。兹因御史朱潮奏请六七省兵事责成一人，臣既怀大名不祥之惧，弥触隐微抱疚之端。窃计苏、杭、安徽糜烂若此，以一人而办一省之贼，无论如何大才，如何竭力，但觉其不足，不见其有余。况以臣之愚陋，承乏两江，时虞陨越，安能兼顾浙江？安能更及两湖、福建？该御史朱潮所称数省兵事，责成一人之处，固无庸议。倘蒙圣主鉴臣愚悃，并收回节制四省之命，俾臣专力本职，稍释神魂之震惧，尤感圣慈之曲尽矣。

至朱潮所称四川、广东协饷，派大员一人督催馈运等语。其事虽难以尽行，其议则实有可采。上年侍郎宋晋五省会剿一疏，亦系兵饷通筹，与朱潮大致相同。臣查四川内患未平，本省支绌，自难协济外省。即将来蜀贼荡平，尚当先协云南之饷，不能遽及江、浙之远。惟广东最号殷富，其财力为东南之冠，其地势亦宜供江、浙之饷。天下之大利，除丁漕正赋外，约有四宗。曰海关，曰盐场，曰富户劝捐，曰市镇抽厘。他省或据其一，或据其二三，惟广东兼四者而有之。而粤盐一宗，行于江西、湖南者，侵灌淮南之引地，占夺江苏之大利，即乐桂埠商孔广缙一户，七八年来，拥资百万。他商之殷实，可以类推。官项之赢余，亦可想见。而淮课因之全失，粤课并未稍增。厘金一宗，如佛山、韶关、肇庆等处，著名繁富。咸丰十年间，巡抚耆龄于韶关复设一新卡，未及一年，收税至五十余万。藩司周起滨议于肇庆府河设卡，每年亦得四十余万。此外巨镇大卡，不一而足。至于海关一宗，粤海税额远出各口之上。捐输一宗，粤东富室，亦非各省所及，斯中外所共见共闻者。若使经画得宜，但于四宗之中，得其一宗，即可养数万之兵，剿江、浙之贼。溯查庚申五月，臣奏请以江西之厘金，充臣营之军饷。两年以来，臣军赖此无饥溃之忧，似可援以为例，合无吁恳天恩，采纳朱潮之议，特派二三品京卿一人，驰赴广东，驻扎韶关，办理通省厘金，专济苏、浙、安徽三省饷项。乾隆年间，新疆用兵，曾派大学士黄廷桂驻扎肃州，综理兵饷。此次江、浙军务，较新疆尤为重大，即派六部卿贰衔命使粤，专督厘饷，亦不为过。如蒙俞允，臣当奏派贤员熟悉厘务者，随同星使，前赴粤东，设卡抽办。韶关距江西甚近，臣当与该使臣往返函商，务使筹兵筹饷，一气呵成。或绌或赢，随时斟酌。广东官绅有设立私卡者，使臣会同臣处奏参。州县有暗中阻挠者，亦即奏咨参撤。凡厘务所得之饷，先解浙江军营。左宗棠新任浙抚，无尺寸之完土，无涓滴之饷源。蒋益澧等到后，尤觉无米为炊。若以广东厘金济之，则前此奏准之协浙月饷十万两，即在此中抵除。其次则解安徽军营。臣处如鲍超一军，欠饷八个半月。曾国荃一军，欠饷近九个月。徽州各军，欠七个月有奇。急思早得粤饷，一清积欠。李续宜添募新营，亦当另筹接济。袁甲三久处穷困，亦应量为津贴，方足以驭强将而抚饥军。又其次则解江苏军营。闻上海出款太多，亏累甚巨。镇江、扬州两台，亟须另筹协饷。其广东应解红单艇船之费，亦可于此中抵除，由臣咨商韶关使臣，察各军之缓急，定拨解之多寡。其运解之法，或由赣州送至江西转解，或由轮船搭至上海转解，均听韶关使臣察酌办理。

其广东本省应用之项，与夫京款协款，该省除正赋外，尚有海关、盐务、捐输三大宗，尽足以资周转。不许挪移各卡厘金，以清界限。数载以来，部库空虚，从无京饷解军之事。若特简京卿，督办粤饷，则与自京解出者无异，实惠及于士卒，利权操自朝廷，疆臣守其土地，不得私其货财。于谕旨挽救积弊之道，或亦不无小补。所有遵旨议复缘由，谨缮折具奏，伏乞皇上圣鉴训示。谨奏。

074．李鸿章改由轮船赴沪折三月初八日

奏为恭报李鸿章一军改道赴沪，由水路起程日期，仰祈圣鉴事。

窃道员李鸿章所部湘勇、淮勇募练成军，本拟三月初二日拔队启行，取道巢县、含山、和州一带前赴镇江，臣于二月二十二日奏明在案。拜折后，正饬该员简料启程。旋于二十八日，据江苏绅士潘馥、钱鼎铭等自沪来皖禀称：上海一路，虽得英、法各国拨兵协防，有高桥、萧塘之捷。而贼氛四逼，商旅不通，岌岌可危。已由沪局筹款十八万两，雇备轮船，陆续入江，来迎我军，以期力保要地等情。臣查镇江为进兵形胜之区，上海为筹饷膏腴之地。两者并重，均不可稍有疏失。前因洋船不肯雇载兵勇，李鸿章一军拟由陆路续赴镇江，实出万不得已之计。臣以道路阻长，节节有贼，既忧辎重之难带，又恐行程之太迟。钦奉二月十四、二十四日两次寄谕，亦深以李鸿章陆行纾迟为虑。兹据该绅士等与洋人商雇轮船来皖，经费既巨，词意尤挚。自宜先赴上海以顺舆情。已派数营于三月初七日登舟起行，李鸿章于初八日开行，不过四日可到。仍俟后至之船，循环装载，分三起衔尾下驶，不满一月，可以全队到防。俟抵上海后，布置粗定，李鸿章亲至镇江察看情形，应如何分兵防守之处，届对奏明办理。

其李鸿章及黄翼升所部水师，仍当由梁山、金陵冲过贼中，乃可达于镇江。俟起行有日，续行具奏。

所有湘、淮各营，改由水路起程，先赴上海缘由，恭折由驿驰报，伏乞皇上圣鉴训示。谨奏。

075．请于广信建立饶廷选专祠片三月初八日

再，浙江提督饶廷选在杭州苦守两月有余，粮尽援绝，城亡与亡。业经闽浙督臣庆端奏奉谕旨，从优议恤，并入祀本籍昭忠祠，在殉难地方建立专祠在案。兹准江西抚臣沈葆桢函开：正在本籍起程间，据饶廷选亲兵陈大升由杭州间道旋闽，禀称：上年十一月二十八日，杭州城陷，饶廷选之妾方氏、林氏在省寓闻警，仰药自尽。其从弟守备饶廷杰、饶廷夔在局运解军装，飞骑急赴凤山门，力护主将。乃驰至中途，贼队大至，填塞街衢，饶廷夔巷战阵亡，饶廷杰为乱军冲散。旋于二十九日，与副将继兴战死于保叔塔下等语。臣查饶廷选忠勇朴诚，咸丰六年保守广信府城，厥功甚伟。此次临危授命，伊弟伊妾亦于杭垣失陷之时，相率殉难。孤忠亮节，萃于一门，深堪嘉悯。吁恳天恩俯准于广信地方，为饶廷选建立专祠，仍请敕部将都司衔尽先补用守备饶廷杰、饶廷夔，照阵亡例从优议恤。饶廷选之妾方氏、林氏，照例赐旌。并与该守备等，一并附祀饶廷选专祠，以褒忠节。理合会同江西抚臣沈葆桢，附片陈请，伏乞圣鉴训示。谨奏。

076．附录明谕　准于广信建立饶廷选专祠事四月初十日

同治元年四月初十日递到同治元年三月二十七日内阁奉上谕：

浙江提督饶廷选，前于杭州失守时，力战阵亡。当降旨交部从优议恤，入祀本籍昭忠祠，并在殉难地方建立专祠，以慰忠魂。兹据曾国藩奏，饶廷选于咸丰六年，保守广信府城，厥功甚伟。请于广信地方，建立专祠。并请将随同殉难之家属，优恤附祀等语。饶廷选前在广信，保守城池，此次杭州失守，力战捐躯，大节凛然。着准其于江西广信府地方，建立专祠。饶廷选之弟都司衔尽先守备饶廷杰、饶廷夔，力战阵亡，均着照阵亡例，交部从优议恤。饶廷选之妾方氏、林氏，闻警自尽，均着交部照例旌表。饶廷杰、饶廷夔、方氏、林氏，均着附祀饶廷选专祠，以彰忠烈。钦此。

077．近日曾国荃左宗棠等各路军情片三月初八日

再，近日各路军情，曾国荃于二月二十四日由安庆驰赴下游，其所部各营，知府陈湜、总兵萧孚泗等于二十四日在运漕镇获一胜仗，击败桐城闸之贼，破其浮桥，夺获炮船七号，擒斩甚多，歼逆首精天义何雅林于阵。俟曾国荃到防，再行进剿。左宗棠一军，自克复遂安后，该逆复以一支围攻遂城，一支由马金岭窥伺婺源。左宗棠派守遂安之王开来等，于二十三、二十七日，两获胜仗，又派刘典等四千人，援剿马金。臣亦派张运桂等四千人，会剿马金岭，遏贼由婺源窜江西之路。徽州朱品隆等各军，时有贼党犯岭，防守尚属严密。成大吉等援颍之师，已渡淮北，距颍城仅三十余里。因后路苗、捻混杂，良莠不分，尚须添兵防守浮桥，顾全归路，乃敢放心前进。多隆阿围庐州之师，鲍超攻青阳之师，日内俱尚平安。理合附片具陈梗概，仰慰宸廑，伏乞圣鉴。李鸿章一军，改由轮船驶赴上海，同日另折具报。谨奏。

078．萧孚泗陈由立未能赴豫省片三月初八日

再，提督衔河南归德镇总兵萧孚泗，前经奉旨简授今职。并因归德地方紧要，饬赴新任。提督衔记名总兵陈由立，亦经前河南抚臣严树森等奏奉谕旨，饬赴河南军营，敢不钦遵办理？惟查萧孚泗现带所部，随同曾国荃筹攻巢县、含山等处。陈由立现带所部，随同鲍超围剿青阳巨匪。皖南、北军务正紧，该二员扼守要地，均属万难松劲之时。若一经抽调，则迁地弗良，在豫省未必遽收成效；而临阵易将，在皖省深虞尽弃前功。实未便饬赴河南，转致顾彼失此。相应据实附陈，将萧孚泗、陈由立仍留于曾国荃、鲍超原营，竭力图报，伏乞皇上圣鉴。谨奏。

079．请将彭泽知县吕廷楷革职严讯片三月初八日

再，查署江西彭泽县知县吕廷楷，轻浮诡诞，控案累累。并有拨解普承尧营中饷银款项，数目不符，必须面质。经臣札饬撤任来皖，并行查办。特委善后局署司道等，会讯取供。所有该员前被都司徐福禀诉：妄杀遣散勇丁，暨该县众绅控告，纵勇逼毙人命，及私收厘金等款，大致均已讯明。惟于普承尧所带宝营，经该员吕廷楷动支地丁银两，解交济饷。该员称，前后筹给，共计六千两有奇。并言，普承尧溃勇，将征存银二千两抢去，详加证核，实止前解之二千两有案可稽，余悉空言无据。又检阅县绅公禀，亦称该员吕廷楷于解付宝营饷银二千两后，商令绅士随同具禀，将少报多。是该员因值普承尧军败获咎之时，乘隙冒销巨款，情殊险诈。再三驳诘，坚不吐供，显系恃符狡展。相应请旨将提举衔前署江西彭泽县知县南康府通判吕廷楷，先行革职，以便严讯，而成信谳，伏乞皇上圣鉴训示。谨附片具奏。

080．附录明谕　吕廷楷革职严讯四月初十日

同治元年四月初十日递到同治元年三月二十七日内阁奉上谕：

曾国藩奏请将恃符狡展之署知县革职等语。江西署彭泽县知县南康府通判吕廷楷，动支地丁银两，解济普承尧所带宝营军饷，据称前后共计六千余两，只二千两有案可稽。后因普承尧军败获咎，商令绅士随同具禀，以少报多，乘隙冒销巨款，情殊险诈。经曾国藩派员研诘，坚不吐供，显系恃符狡展。吕廷楷着先行革职，仍着曾国藩饬令局员严讯，以期水落石出。钦此。

081．附录廷寄　查抄张景渠家产并查浙海关税银有无亏短事三月十二日

同治元年三月十二日，准兵部火票递到议政王军机大臣字寄——

钦差大臣协办大学士两江总督曾国藩、头品顶戴江苏巡抚薛焕、浙江巡抚左宗棠：

同治元年二月二十七日奉上谕：

前因已革道员张景渠经手关税，并风闻有于宁波失守后，将关税银二百万两载赴定海之事。谕令曾国藩、左宗棠查奏。兹据总理各国事务衙门奏，据薛焕咨称，张景渠于应交英、法国第四结扣款，遽行挪用。迨宁郡失守，又以该郡绅富迁避上海，饬捐归款，一再延宕，以致各该领事催索各情。请饬查抄该革员资财备抵等语。浙海关扣款，系交涉外国之项，张景渠何得擅自挪用？且欲令由宁搬避赴沪之绅富，捐输归款，尤出情理之外，亟应严行惩办。着曾国藩、薛焕、左宗棠将该革员张景渠寄居处所及原籍资财，先行查抄。并查明该革员有无另行寄顿之处，一并查抄备抵。仍严讯该革员，于浙海关第四结应交英、法国各二成银两，有无侵蚀，务得确情。并将该关已征正税银两，及库存各款，确切查明。若有亏短挪用情弊，即照数严追勒缴，毋稍瞻徇。其浙海关第三结收税银若干，应交英、法国二成银各若干，及曾否解沪清交之处，并着薛焕查明复奏。原折着抄给阅看。将此由六百里各谕令知之。钦此。

遵旨寄信前来。

附恭亲王奕䜣原折

臣奕䜣等跪奏，为请旨饬下两江督臣曾国藩等，查抄已革浙江宁绍台道张景渠资产，备抵税饷。恭折具奏，仰祈圣鉴事。

现据江苏巡抚薛焕咨称；据署浙江宁绍台道张景渠禀报，宁波失守后，暂驻定海，该道以宁关第四结期内应扣英、法两国各二成银二万三千九百十三两四钱五分，因宁郡防务吃紧，解局济用，请由搬避赴沪宁郡绅富捐输归款等因。查由宁赴沪绅富，仅止数户，难从责偿公款。现该道暂驻定海，应仍责成作速筹解等因。

臣等查前因浙海关第三、第四两结扣款，近未奏报。曾于二月十四日附片奏参，请旨将署理钦差大臣江苏巡抚薛焕交部议处等因。奉旨：“依议。”钦此。当经行知浙江、江苏各巡抚在案。兹据薛焕咨称：前署宁绍台道张景渠，于应交英、法国第四结扣款，遽行挪用。迨宁郡失守，又以该郡绅富迁避上海，饬捐归款，一再延宕，以致各该领事申请催索等语。查浙海关等四结应交外国扣款，应于上年八月二十六日第四结截止后数日内，如数解沪清交。彼时即该处防务吃紧，亦不得将应付外国扣款，擅自挪用。且该革员如果实将关税银全行办理防务，何以该处仍复被贼攻陷？至该革员请由避居上海宁郡绅富捐输归款一层，尤属任意支吾，不成事体。若不严行惩办，恐将来各口税银，尽饱私囊，何以惩贪墨而儆效尤？该革员业已奉旨拿问，相应请旨饬下曾国藩、薛焕、左宗棠，将该革员张景渠寄居处所，及原籍资财，先行查抄。并查明该革员有无另行寄顿之处，一并查抄备抵。仍严讯该革员，于浙海关第四结应交英、法国各二成银，有无侵蚀，务得确情。并将该关已征正税银两及库存各款，确切查明。若有亏短挪用情弊，即照数严追勒缴，不准稍事瞻徇。其浙海关第三结收税银若干，应交英、法国二成银各若干，以及曾否解沪清交之处，并令薛焕查明复奏。臣等为慎重税课及扣款起见，理合专折奏参，伏乞皇太后、皇上圣鉴。谨奏。

082．密陈访查林福祥等来自贼中情形折 ⁽¹⁾ 三月十三日

奏为浙省藩司等员来自贼中，谨将臣访查各情节，据实密陈，请旨办理，仰祈圣鉴事。

窃臣自闻浙江省城失守，即经专弁赴浙查探城中文武各官下落，均因不得入城，未能探有确信。本年正月以后，杭城被难士民陆续逃出到沪，皆云逆匪入城，兵勇溃散。除将军瑞昌、巡抚王有龄殉难外，尚有学政张锡庚、副都统杰纯、总兵文瑞、署藩司麟趾、运司庄焕文、候补道胡元博均已尽节捐躯。伪忠王李逆占居抚署，将藩署作为招贤馆，大小文武官员皆准投入，或授以伪职，相待甚优；或给与护照，听其自便。藩司林福祥已降贼为伪官。织造恒起、署杭嘉湖道刘齐昂、已革总兵米兴朝均在招贤馆中。臬司粮道以下各官，尚未知其下落。闻李逆寻觅殉难各官尸身，备棺盛殓送出。林福祥从贼后，李逆发令箭提其家眷送还。其妻已被他贼所杀，一女自刎。又闻贼至海宁州，防军纷纷从贼。督防副将张威邦亦在贼中等情。旋于正月二十八日，忽闻林福祥携带家属，运载妻女两棺及王有龄、张锡庚、文瑞之柩，偕同恒起、刘齐昂均到上海，臣即招至行馆面询。据林福祥云，杭城未破之前，奉有王有龄印札及帛书奏稿，令其设法出城，招集溃勇，力图恢复。及城破后，率众巷战，与恒起相遇，遂同入驻防营城，随同将军力战。营城又破，血战冲出，暂驻杭州城外五堡。有监生马廷楷觅得王有龄、张锡庚、文瑞及伊妻女各尸身，即购棺木收殓，由桐乡县屠田市镇、嘉善西塘镇取道运至上海，与恒起、刘齐昂一路同来，曾在松江五索地方拜发奏折，现拟前赴统辖江浙军务两江总督曾国藩军营等语，并出奏稿及王有龄奏稿印札交臣阅看。

臣思道路之言虽无实据，而众口同声，似非无因。且自杭州至屠田市镇，由该镇至西塘沿途均有贼卡，西塘现扎贼营，林福祥等人口众多，又带棺柩五具，何以能行走无阻？其情殊有可疑。不得不密为访察。当经饬据兼署苏藩司苏松太道吴煦，查得该司等乘坐船只到沪，即皆开去，仅存恒起所坐一船。传讯船户陈阿二，据供系在西塘被贼封捉，装载恒起父子及随从五人，与林福祥等共计七船，一同来沪，亲见林福祥两次至伪将军徐姓贼营赴席。杭州同来之船大小共有五六十只，载来四五十人，内妇女大小四口，并尸棺五具。又有送至西塘之长毛枪兵二百多人，仍坐原船回去。林福祥等在西塘剃发而行，闻徐逆送给银二百两等语。旋有参将郭太平，解送临阵投出之被掳杭州驻防旗兵三名。臣亲加讯诘，据顺能、文刚二名供，系上年十一月二十八日被掳带至常熟。关玉一名供，系十二月初一日被掳带至苏州。又据同供，二十八日杭城九门失守，官军或降或逃，并无带兵大员与贼巷战，亦无一人投入旗营。惟钱塘门与驻防营城相连，系副都统关福与总兵继兴带福建兵驻守。至三十日丑刻，兵丁溃散出城，继兴被贼戕害，关福不知下落。贼于二十九日攻打营城，将军瑞昌传令坚守，分给每家火药二罐，如被逆匪攻入，即时自行纵火。三十日奉令出队击贼，未见外城有官员带兵助剿。十二月初一日，被贼攻破营城，将军瑞昌与副都统杰纯、江苏粮道赫特赫讷等皆战殁，参领以下各官大半阵亡，登时合城火发，男妇六千七百余人多成灰烬等语。又有浙江候补主簿裘云章自贼中逃来，即经吴煦传问。据禀，在浙时本系藩司林福祥随营委员，贼匪破城之前数日，王有龄给与林福祥印札，令其临急出城，收集溃兵。其时林福祥部下弁勇，先有缒城出入者，及城破后，林福祥本欲携眷出城，至武林门被贼拦阻，家眷失散。林福祥取出有字黄绸一幅，与贼验视，口称投降。贼目陈永馥即带去见伪忠王李秀成，看待颇好。令与伪主将邓光明同居藩署，又将织造恒起父子、署杭嘉湖道刘齐昂取至一处，给总兵米兴朝银数十两，即行放出。林福祥求李逆查取眷属放还。李逆即发伪令，查在伪主将谭逆处，其妻已被杀，其长女自刎，仅取到子女数人。既而李逆觅得王有龄死身，招林福祥认明，即令备棺收殓。邓逆行文恒起，欲令整理关税。恒起复以须得关书郭姓方能办事。邓逆即于各贼馆中寻得郭书办交至恒起处。李逆于十二月中旬回苏，正月中旬由苏寄信至杭，并有护照，令林福祥送王有龄等灵柩出城。林福祥恳邓逆准将恒起、刘齐昂带出，于十五日自杭起程，带同大小武官五六人，文官只带知州汪廷枢一人。邓逆设席演戏饯行，并致送盘费洋银一千元，银五百两，钱二百五十串，又开账单托买洋枪、洋炮、洋火药等物，并未交有银钱。邓逆令其子带贼兵二百人护送至嘉善县西塘，另行雇船到上海。以上情节因亦陷在贼中，均系目睹等语。臣即传该员面询，复据禀述如前。查与旗兵顺能等及船户陈阿二所供大略相同。林福祥与恒起所奏，似有捏饰。臣前不敢以传闻无据之词冒昧奏达宸听。兹据吴煦查悉前情，且沪上绅民议论沸腾，虚实皆应查究。但林福祥、刘齐昂系邻省司道，恒起又系钦差大员，未经奉有谕旨，不便遽行传问。臣不敢不将访查各情节据实密陈，如奉旨饬将该三员解赴曾国藩行营查办，臣谨当钦遵办理。再，已革总兵米兴朝、副将张威邦亦先后到沪，似应并交曾国藩分别查办，为此缮折附驿密陈，伏乞皇上圣鉴。谨奏。

————————————————————

(1)  此件据台湾学生书局《湘乡曾氏文献》补入。

083．附录廷寄　指授合围庐郡防陈逆北窜并办苗练机宜事三月十四日

同治元年三月十四日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣漕运总督袁甲三、安徽巡抚李续宜：

同治元年三月初一日奉上谕：

胜保奏围颍贼势甚重，现仍督饬各军进剿，一面催饬苗练赶紧图功，并催调援军速进一折。另片奏：查明逆情贼势，并夺获伪书，及苗沛霖原禀，一并呈览各等语。围颍发、捻各匪，知大军分路进援，设法牵制。现在穗子铺已被贼匪占踞。胜保屯扎太和，兵力不敷策应。成禄一军，距颍城虽不过数里，而贼势太盛，尚未能直抵城下，会同驻颍兵勇，立解城围。李续宜派调援颍之成大吉等军，前已由固始进发，何以尚无抵颍消息？着官文等严催成大吉等，星速前进，直捣颍南贼营，以期会合夹击，迅解重围。毋得再事迁延，致干重罪。据胜保奏，苗沛霖专人赴营，禀称感恩知悔，仍欲图报国家。一俟练众调齐，即由正阳至颍上，先攻张落刑老巢，再率所部共解颍围。胜保现办有端倪，请饬楚军暂缓进剿苗练等语。苗沛霖阴蓄异谋，已非一日。此次遣人赴胜保处投递禀函，必因畏楚军攻剿，故作此缓兵之计。着官文等密饬成大吉等，如进兵道路经过苗营，苗沛霖果能率众先驱，协助官军，奋勇剿贼，尚可暂缓进攻。倘敢恃众抗拒，俾道路不得疏通，或佯为反正，察其打仗情形，并不十分出力，即着据实奏明，督军剿办。务与胜保所调援兵，南北夹击，则颍郡之围，可期立解。

至胜保奏，探闻狗逆欲挟庐州之众，全数北来，会合逆捻，分犯陕、豫。虽其言不能尽信，惟现在多隆阿进攻庐郡，业将城外贼垒攻毁。狗逆被围情急，难保不铤而走险。阅其致各逆伪书，内有荷蒙革黜等语，是狗逆已为金陵逆首所不容，意在勾通各匪，别树一帜。且书内谆谆于进攻颍州，及发兵下游正阳关一带。该逆性情狡猾，不可不先事豫防。着官文、曾国藩、袁甲三迅筹添派兵勇，会同多隆阿各军，围攻庐郡。务将陈玉成设法歼擒，毋令乘间脱逃，致窜扰正阳，剿办重烦兵力。其巢湖一带，并着官文、曾国藩等选派水陆将弁扼截，断其接济，时不可失。该大臣等谅能通筹熟计，毋误事机。陈逆伪书三件，并着抄给阅看。将此由六百里各谕令知之。钦此。

遵旨寄信前来。

附陈玉成致马融和等书 ⁽¹⁾

愚兄陈玉成字谕马融和、倪隆淮、谭鼎光、范立川、邱远才、陈汉太、戴仕保贤弟等知之：

缘兄自去岁接到弟等十一月二十八日由颍上来报之后，并未接到贤弟等一文，深为记念。

嗣曾有谕，命弟等在于上游招兵，议或兄亲来，或着导王陈仕荣弟带兵前来会合弟等，再图进剿。

今兄因偶尔见朝中办事不公平，兄在庐郡具本启事〔奏〕，现下不以本章为然，小事酿成大端。本拟先着成安弟等上游面诉一切，使弟等知。奈关山修阻，恐难前进。

兹兄一定于正月底二月初出司前来，奈庐郡现有舒城残妖在于上中派河扎窟十四五座，尚来作怪。今思贤弟等尚在颍州一带，谅未行远，然须发兵下游正阳关一带接兄前来，以便与贤弟等会合，面议进取之机。为此飞行字谕，祈贤弟等见谕立即大齐酌议，或议倪隆淮弟带兵〈前来下游〉正阳〈一带〉接兄，或议邱远才弟带兵前来正阳接兄，千祈弟等速为商议。总之以速铺排，切勿有误，是所切嘱。特此字谕，千祈遵行，切速切速。太平天国壬戌十二年正月十四日自庐州郡发。

附陈玉成致赖文光陈得才等书

愚兄陈玉成书致遵王赖、扶王陈、启王梁、祜王蓝阁下等同览：

缘因阁下等起行之后，兄在庐又接圣诏御照，总以诏兄与阁下等遵诏进兵取粮，兄见庐郡现下军情平善，即与仕荣弟〈计议，或兄〉带兵来会阁下，〈或陈仕荣弟带兵来会阁下〉。前曾于初六日着民人悄递书致一件前来交扶王，祈与阁下等酌议，作速发兵下游正阳一带，于正月底二月初接应我军上游等情，谅阁下已接到此文矣。

至去岁耘天〔燕〕之案，曾经兄直奏回朝，致触圣怒；复命敬王、畏王恭捧圣诏三道，圣旗一道，责兄前退太湖，复退安省，又失挂车河之约，致章王退桐城、庐江、无为、三河等处，皆罪在兄。现已荷蒙圣恩，出以赏罚革黜。思处此时，亦是万幸。

惟念殿下等尚游军情未卜如何。今如阁下等尚在颍州，定与马融和弟等会合，而亦必进攻颍州。用特具此书致前来，千祈阁下等立即酌议，或议派祜王蓝弟带兵下游接应兄来，或陈仕荣前来与阁下等面议紧要机宜，或派振举前来。倘马融和弟之队尚在颍州，或与伊议派倪隆淮、邱远才弟等带兵下游。总之以速为妙，千万不可迟延。至于议定伊等数人拟是何人下游接应，务嘱其抵至庐郡北乡百余里屯扎，一面飞文前来，以便兄或导王前进，切勿进〈兵〉近庐郡，是所至祷。至马弟等若仍攻颍州，可今〔令〕伊仍是实力进攻颍州。阁下可速一面发兵上游，以分妖势。至初十日有舒城之妖进中上派河、三十里铺一带，扎穴十四五座，现来作怪。合并启闻，祈宽心勿念。

兄在庐一切情由，〈候〉兄或导王尚〔上〕〈游〉到来时，再行与阁下等会晤，以叙阔怀可也。见字千祈照文办理，勿误勿误。谨此书致，顺候戎祺。太平天国壬戌十二年正月十四日自庐郡发行。

附陈玉成致张洛行书

英王陈书致沃王张洛行贤弟阁下：

缘兄前迭行书致密递前来，谅俱接到矣。

兹兄现已议定亲自出司前来，与贤弟面议一切军机，以便进剿。怎奈庐郡现下有妖在于上派河一带扎窟十余穴，以致道路不便。为此特行书致，祈贤弟点派一二队官兵并马兵数百骑下游前来庐郡北乡青龙敞〔厂〕一带屯扎，嘱行文与兄，以便兄出司前来与贤弟面议一切军机，以图大征大剿进取之机。书致依行，幸勿负兄殷殷之望可也。至嘱切切。太平天国壬戌十二年正月十四日自庐州郡发。

————————————————————

(1)  此件为同治元年三月十四日军机处廷寄谕旨随同抄发的附件，四月十二日递到曾国藩军营，与中华书局1979年出版太平天国历史博物馆编《太平天国文书汇编》第200—201页《英王陈玉成命马融和等派兵来接谆谕》同。附件二与该书第198—199页《英王陈玉成命扶王陈得才等立即酌议军机书》同。附件三与该书第199—200页《英王陈玉成命沃王张洛行派兵来接书》同。但文字稍有出入，附件中所增补的文字即据该书。增补文字置于尖括号内。

084．附录密谕　饬查复严树森果否胜任鄂抚事三月十四日

同治元年三月十四日，准兵部火票递到议政王军机大臣密寄——

钦差大臣协办大学士两江总督曾国藩：

同治元年三月初一日奉上谕：

前因有人奏严树森到豫抚任后，尚知讲求吏治，惟督办剿匪事宜，未臻尽善。复有人奏参严树森有胆怯、见偏、量狭、性愎等情。兹又有人奏皖师东下，倚全楚为根本，楚抚关系之事，实非所长。上年捻扑河南省城，该抚一筹莫展，豫中人人切齿。今移节湖北，安能望其出境灭贼。官文休休有容，故胡林翼得以宣劳尽力。严树森性情刚愎，若官文待之如胡林翼，该抚必果于自用。万一不和，则楚事必致决裂。严树森前在江夏、随州各任，闻警潜逃。一旦膺鄂抚重任，所统僚属兵勇，必将轻其品行，不遵调遣。上游无事，曾国藩始无后顾之忧。该抚无胡林翼之善谋，又无李续宜之敢战。设布置稍疏，贼踪阑入，曾国藩分兵不暇，安望有成各等语。

严树森操守尚好，留意吏治。自莅豫抚任后，尚无大过。而人言啧啧，谅非无因。特以办事尚能认真，且仕鄂有年，曾为胡林翼奏保，是以简调鄂抚，冀收驾轻就熟之功。若如所奏各节，是该抚非特不谙军务，抑且不协舆情，任以封圻，殊于楚事未有裨益。现在曾国藩筹画东征，必须后路策应有人。鄂、皖联为一气，方能悉锐前行，不至瞻前顾后，关系大局至为紧要。该大臣于鄂中人才、兵势见闻已稔，严树森果否能胜鄂抚之任，抑仅长于吏治，他务非其所习，均着据实详悉复陈，毋稍徇隐。原折着抄给阅看。将此密谕令知之。钦此。

遵旨寄信前来。

附参严树森原折

奏为巡抚人地不宜，谨就访闻所及，据实直陈，仰祈圣鉴事。

窃惟湖北东接江、安，西连巴蜀，北控关洛，四面受敌。现在皖师东下，倚全楚为根本。楚抚紧要，关系东南半壁安危，非久历戎行，深明将略，且素惬人心者，万难胜任。臣访得湖北巡抚严树森，不谙军务，不惬民情，专任封圻，有不宜者四，敢为皇上敬陈之。

兵法能战然后能守，胡林翼智勇忠诚，无分畛域，连岁出境，堵剿兼施，心力俱瘁，地方始就肃清。严树森乃奔走之才，因办理捐厘清查等事，为胡林翼所任用；战阵之事，实非所长。上年捻匪两次扑犯河南省城，其东南数十州县，向来完善之区，皆遭蹂躏。该抚一筹莫展，贼至则闭门自守，不敢出省垣一步；贼退则派兵尾追，捏报胜仗，豫中人人切齿。今移节湖北，尚能望其出境灭贼乎？其不宜一也。

自来军务省分，督抚不和，万难成事。官文休休有容，虚怀善纳，俾胡林翼得以宣劳尽力，相与有成。故楚人爱戴官文，几过于胡林翼。然非胡林翼公忠体国，官文亦何能舍己相从。严树森性情刚愎，若官文待之如胡林翼，该抚必果于自用，不相为谋。万一彼此不能和衷，则楚事必致决裂，其不宜二也。

严树森于咸丰四年在江夏任内，省城危急，先期出城；五年署随州，闻德安失守，又带勇潜逃，以致随州被陷，楚人至今齿冷。一旦握抚篆，所统僚属，所带兵勇，外虽惮其权势，内实轻其品行，必难期其振作。万一地方有事，人心涣散，不遵调遣，所系非轻，其不宜三也。

且曾国藩之以全力收复安庆、廓清江西者，志在直捣金陵，进攻苏、杭也。上游无事，则专心东下，无复后顾之忧。该抚无胡林翼之善谋，又无李续宜之敢战，设布置稍疏，贼踪阑入，则曾国藩分兵不暇，瞻前顾后，安望有成，其不宜四也。

臣极知用人行政，圣心自有权衡。该抚尚未抵楚，成败利钝未有明征，何敢以事前意料之词上渎宸听。顾昔贤有言，先事言之，诚为太过，及其已然，则又无及。古今事势，罔不如斯。故预怀厝火之忧，敢进徙薪之策。臣为东南大局起见，是否有当，伏乞皇上圣鉴。谨奏。

085．附录廷寄　饬防江南贼北渡及允洋人助剿苏常事三月十四日

同治元年三月十四日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿：

同治元年三月初二日奉上谕：

都兴阿奏，探报金陵逆匪派出伪护王等，率领党与三四万众屯聚下关、江宁镇一带，声称渡江，救援庐州。又称欲守九洑洲，又称仍窜浦口、江浦、六合等处。又据探称江南各处逆匪，掳船北渡。现已在乌江等处屯聚，数逾十万，拟欲乘虚窜扑瓜、扬，窥伺里下河。已添派师船巡防江面，并严密布置各情。览奏均悉。金陵逆匪，分党屯聚下关等处，声称欲救庐州，又言欲守九洑洲，仍窜江、浦等处。无非以多方误我之谋，为乘机窜扰之计。陈逆在庐州，势卫穷蹙，为该逆所必救。曾国藩惟当督饬多隆阿等，力图攻拔，若待援贼悉众而来，必又费手。袁甲三前奏夺回梁园要隘，平毁香积寺等贼圩，计可逼近庐城。着即飞饬将弁，会合楚军，克日攻取，毋再延玩。前谕袁甲三饬李世忠将天、六降众，移扎江浦、浦口，力筹进剿九洑洲。现在贼匪既有仍窜江浦各情，该处防剿，势甚吃紧。袁甲三即严饬李世忠认真防剿，以牵贼势，毋稍大意。都兴阿前奏，拟派詹启纶带队驻扎六合，再酌调数营扎于天长。此时想已布置周密。如该逆窜犯六合，谅可有备无患。仍责令詹启纶等，小心防守，以固江北藩篱。其乌江等处屯贼，欲犯瓜、扬，该将军添调师船，昼夜巡防，所筹尚妥。众兴捻股未退时，有窜扑里下河之意，清、淮援兵，未可遽撤。所称扬防兵力单薄，自系实在情形。前调吉林、黑龙江马队各二百五十名。据景纶特普钦奏，已于二月二十一、二日，先后起程。此项马队到扬，都兴阿认真训练，分布要隘，以资得力。另片奏，水陆各军，迭次攻剿出力，往返赴援镇江，请予汇奖等语。着准其归入上年秦栏胜仗内，择尤保奏，毋许冒滥。

前据薛焕奏，江苏绅士殷兆镛等呈称借助西兵，规复苏、常各属城池。当以该绅士等情殷桑梓，或非无见。谕令薛焕酌度办理。嗣据恭亲王等奏称：江苏绅士潘曾玮，带同浙人龚橙，复由沪航海来京，诉称乡闾被陷，恳请借用英、法等国官兵，速筹规复。当谕总理各国事务衙门，向英、法驻京公使筹商。并谕曾国藩，以上海为洋人通商之地，借助尚属有词。若攻剿内地贼匪，辄欲用外国兵力，揆度洋人情形，虽不致遽有他虑，而军行饷随，一切供应之烦，亦恐万难搘拄。以该绅士等情词恳切，固难有拂舆情，亦须顾全国体。此事是否可行，着该大臣悉心筹酌，迅速驰奏。近复据英、法两国驻京公使声称：贼匪与洋人构衅。此时在沪洋人，情愿帮助官军剿贼，并派师船驶往长江，协同防剿等语。洋人性情坚执，若因我兵单薄，借助于彼，势必多方要挟。今该洋人与逆匪仇隙已成，情愿助剿。在我亦不必重拂其意，自应姑允所请，作为牢笼之计。至该两国师船驶入长江以后，作何举动，即着曾国藩、都兴阿查探情形，分别随时驰奏。如该洋人实系与逆匪寻仇，并无他意，则事机难得。该大臣等务当饬令沿江上下游师船，与该洋人联络声势，冀收速效。并当加意拊循，使其乐于助顺，毋令再为贼匪所诱。此实因势利导，一时权宜之计。谅该大臣等定能悉心体会，妥为驾驭也。将此由六百里各谕令知之。钦此。

遵旨寄信前来。

086．附录廷寄　饬催陈士杰李鸿章分赴沪镇笼络洋人等事三月二十一日

同治元年三月二十一日，准兵部火票递到议政王军机大臣字寄——

钦差大臣协办大学士两江总督曾国藩：

同治元年三月初五日奉上谕：

前因上海防剿吃紧，薛焕所部兵勇不能得力，曾经谕令曾国藩迅催陈士杰赶紧带勇赴沪。如该臬司一时未能到营，并着另派得力大员，拨兵前赴上海助剿。兹据薛焕奏，青浦大股逆匪围扑泗泾营盘，意欲窜犯松江。经游击林丛文、参将李恒嵩等会合迎剿，屡次击退贼众。洋人华尔带领洋枪队助战，冲锋陷阵，毙贼无算。复助水军夺获炮船十二只，焚毁贼船百十余只，泗泾之围立解。其七宝镇各营，及宝山防军，亦经屡挫凶锋。惟打铁桥、刘夏镇、王家寺等处逆众，仍麇聚不退。诚恐李逆大股踵至，各防久战力疲，援师未至，深属可虑各等语。

上海为饷源所自出，关系大江南北军务，最为紧要。现虽得洋人助力，迭次获胜，而贼踪尚未远遁。且据薛焕片奏，自曾秉忠洙、泾败退后，又复失利，现已溃至西马港地方。该处距松江，仅止十二里之语。是曾秉忠以屡挫之师，御方张之寇势，不能骤期制胜。薛焕本不知兵，曾秉忠前已革职，交曾国藩军营差委。现在沪上并无带兵大员足资倚任。松、沪门户，在在可虞。着曾国藩仍遵前旨，迅催臬司陈士杰赶紧率领所部，驰赴上海，并迅催李鸿章赴镇。于到防后，迅速驰奏。至曾秉忠所署江南提督一缺，并着曾国藩仍遵前旨，拣派得力镇将，即饬赴沪，接统所带兵勇，整顿裁汰，庶军威一振，可以迅扫贼氛，借保饷源，而维大局。至陈士杰、李鸿章等分抵沪、镇后，务即饬知该员等，妥为笼络洋人，俾为我用，是为至要。将此由六百里谕令知之。钦此。

遵旨寄信前来。

087．附录廷寄　饬查周宽世迅催蒋益澧及查贾臻参款等事三月二十一日

同治元年三月二十一日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、安徽巡抚李续宜：

同治元年三月初六日奉上谕：

据曾国藩奏，驰陈近日军情，分条具报。复据李续宜奏复陈饬筹事件各一折。览奏均悉。贼匪麇聚庐州，亟盼各军会合，四面兜围，为一鼓歼擒之计。曾国荃募勇业已抵皖，即着曾国藩饬令迅速统带各营，进攻巢县、含山一带，遥为攻庐各军声援。袁甲三并须派兵助攻庐城。其张落刑各路援贼，均须分兵断绝，以期速克。李鸿章既募勇成军，着俟巢、含、和一城克复后，即催令傍城冲过，速达镇江，毋稍延缓。

四眼狗坚守庐州，令苗沛霖与捻匪连和。据多隆阿搜获苗营与狗逆伪函，有苗沛霖与张落刑构衅情事。苗沛霖心存叵测，其共解颍围之说，本不足信。惟既与张落刑结怨，二憾相持，或可并除一害。苗沛霖果能将张落刑歼除，以明心迹，或能为楚军前驱，尚可暂缓攻剿。已迭经谕知胜保遵办。若仅以虚言反正，或阻截楚军道路，即当节节痛剿。本日李续宜奏称：大举征苗，应俟庐州克复以后。亦不过稍缓须臾，断不至坠其奸计。颍州待援孔亟，成大吉、萧庆衍两军既已行抵固始，着李续宜饬令星速进兵，以解颍围，不得以购买米粮、火药为词，迁延观望，致误事机。

其贾臻办事竭蹷，妄报军情，及徐晓峰、张学醇参款，着俟颍州解围后，一一由李续宜会同袁甲三，分别确查参办。

左宗棠一军，已抵衢州，渐可为攻复杭城之计。着曾国藩即迅催蒋益澧全军赴浙，以期合力兜剿。湖州孤悬贼中，赵景贤尚能极力支持，坚守待援。惜鲍超兵顿青阳，不能遽抵宁国。朱品隆一军，又不能出岭会合。着曾国藩饬令该提督速行进攻，应否添兵助剿，即着酌办。李续宜所部各军，分防各路，尚形不足，未能拨兵赴浙，自系实在情形。着俟皖北军情稍松，再与曾国藩商拨劲旅，助剿皖南、浙江，以资得力。

至李续宜请应奏事宜，由曾国藩具奏。曾国藩身任兼圻，皖省本其所辖。嗣后如遇应行陈奏事件，仍着循照向章，会同曾国藩具奏。如有军情紧要，不及会衔之件，即仍由李续宜单衔驰奏，勿庸拘泥。

本日据周宽世奏请开缺，专事剿贼。已明降谕旨，令该提督勿庸开缺，带兵赴曾国藩军营差委。周宽世向在安徽潜、太一带，随同李续宾剿贼，尚称得力。此时，湖南边境，在在尚须筹防，未可遽云一律安静。该提督必欲舍其本任，急思出剿立功，是否奋勉出力，抑系有激而为。着俟到营后，由曾国藩察看，据实具奏。曾国藩另片奏：请将逗留不进之浙江按察使李元度革职等语。已明降谕旨，将李元度革职，交左宗棠差遣矣。将此由六百里各谕令知之。钦此。

遵旨寄信前来。

088．附录廷寄　饬各路严密防剿并酌保浙江臬司人选三月二十二日

同治元年三月二十二日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、署漕运总督吴棠：

同治元年三月初十日奉上谕：

都兴阿奏，续据探报，屯聚乌江等处逆匪，分窜和州，及救援庐州府。其江宁镇、下关屯聚者，系伪护王、伪忠王、伪石王、伪对王等，各率逆众数万于二十五、六、七等日，由西梁山及九洑洲等处纷纷渡江，窜扑江浦、浦口。皖军连日接仗，尚未得手，两军相持。逆匪后队，现尚连夜纷渡。且于下关等处，封掳民船数千。现在均安炮火，意欲乘陆贼窜扑之际，一拥下窜。又据总兵李德麟探称：常熟贼首，现派老贼数千，剃发改装，混迹江北，潜匿各处。一俟大股水陆逆众窜扑之时，群起内应。此次所探，甚为的确，断不可视为常事各等语。

逆匪麇聚下关等处，掳船过千。复有奸匪混迹，藏匿各处，希图乘我不备，同时大逞，其谋甚狡。现经都兴阿通饬各帮师船上下梭巡，并多派得力将弁，于各处查拿奸细，所办尚为周妥。江北团练大臣晏端书、两淮运使乔松年，并着都兴阿、吴棠一体知照，分派妥员认真搜访，并严防里下河等处，以杜窥伺。众兴捻股已退，清、淮防务渐松，吴棠酌度情形，或能将都兴阿前派之王万清等队分别撤回，仍交都兴阿调拨，以资得力。该署漕督有地方之责，亟应通饬所属州县，实行保甲，访查奸宄，重悬赏格。研讯得实，即于军前正法，以儆其余。无得视为具文，致滋贻误。庐州业已合围，着曾国藩即饬多隆阿等，实力进攻，务于援贼未至之前，为先发制人之计。镇江孤悬贼中，贼不能逞志于江北，必将力争京口一城，联成一片。冯子材等军，俱不足深恃。李鸿章一军，计可到镇，即饬该道迅即带兵到防，与江北联络声势，相机堵剿。至所称贼扑江浦、浦口，皖军连日接仗，尚未得利。自系李世忠在彼相持，何以未据袁甲三奏报？着袁甲三即将李世忠连日接战情形，迅速具报，并飞饬该提督实力防剿，无稍大意。都兴阿就近调度，探闻何路吃紧，即由何路策应。若将此股援贼尽力歼除，则各路军情，自能渐次得手。将此由六百里加紧各谕令知之。钦此。

遵旨寄信前来。

同日又递到同治元年三月初七日内阁奉上谕：

浙江按察使现在简用乏人，着曾国藩、左宗棠于平日所知，择其才堪胜任并娴军务者，不拘资格，酌保数员，候旨简放。钦此。

089．附录廷寄　饬催杨载福回军营断不再允给假三月二十三日

同治元年三月二十三日，准兵部火票递到议政王军机大臣字寄——

钦差大臣协办大学士两江总督曾国藩：

同治元年二月二十六日奉上谕：

前因杨载福奏，母病未痊，旧疾复作，恳请续假调理。当经谕以水师分防池州等处，江面水营虽有得力将领，必得该提督躬亲调度，令其迅速起程。兹据奏称，伤疾未痊，请赏给三月在籍就医各等语。杨载福自在军营迭受厚恩，当时提督中，无与为比。该提督素知大义，值此和、含攻剿吃紧之时，正臣子力图报效之秋。即使伤疾复发，亦不妨赴营调治，借资坐镇。岂可以伤发为词，再行续假？着曾国藩传谕该提督，朝廷方资倚畀，即当迅赴池州军营，会同彭玉麟等力筹堵剿，断不能再允给假。俾该提督即日起程，会攻和、含等处贼匪，肃清江面。并于该提督到营后，即由曾国藩驰奏，以慰廑念。将此谕令知之。钦此。

遵旨寄信前来。

090．附录廷寄　饬查薛焕忌才营私事三月二十四日

同治元年三月二十四日，准兵部火票递到议政王军机大臣字寄——

钦差大臣协办大学士两江总督曾国藩：

同治元年三月十三日奉上谕：

前因有人奏，江苏抚臣不洽舆情，玩视军务各节，当经迭谕曾国藩查奏。旋据该大臣查明复奏，与所参情节大略相符。兹又有人奏，薛焕恣意营私，于上海城内开设书画局，并与署藩司吴煦等开设钱铺，合伙贩货至各海岸，假商人字号，掩人耳目。该抚之兄薛煐，州县钻营，皆经其手。吴煦之子吴宗麟，气焰均极熏灼。江苏逃官，如吴云、李翰文等，薛焕无不包庇，为之开脱。至于练总徐佩璋、土棍费玉曾，皆经降贼受伪职，而薛焕信任二人，保举至道员、都司。署上海县刘郇膏循声素著，薛焕意存嫉忌，未能尽其所长各等语。着曾国藩将所参各款，秉公详查，据实具奏，毋稍徇隐。原折着抄给阅看。将此谕令知之。钦此。

遵旨寄信前来。

附参薛焕原折

奏为风闻巡抚大员不以军务为重，恣意营私，请旨查办，以救东南大局。恭折具陈，仰祈圣鉴事。

窃维苏、常失陷以来，上海一隅，关系东南全局。该处兵勇，约共有四万余人。每月厘捐，计可得五十万两。兵饷均足，措手非难。如果振作有为，不特克复苏、常，兼可援救诸省。乃查江苏抚臣薛焕，株守上海，已逾二年。苟且偷安，一筹莫展。仅恃借重外国，以御贼锋。既属贻笑于远人，更恐见轻于逆匪。臣闻该抚近来在上海城中开设书画局，用幕友收买古董，日以自娱，不复留意军务。且与现署江苏藩司吴煦、候补知府俞襄，在上海洋泾浜地方开设钱铺。又合伙包估洋船、沙船，贩货至汉口及登莱各海岸。皆假托宁波、广东商人字号，掩人耳目。该抚之兄薛煐，系浙江候补同知，逃居上海。州县钻营美缺，皆经其手。吴煦之子吴宗麟，系候补郎中，寓居上海道署。出入驺从，百姓有小藩司之称，气焰均极熏灼。至于江苏逃官奔至上海者，凡以贿进，该抚无不包庇，为之开脱罪名。如前任苏州府知府吴云、已革长洲县知县李翰文，均前奉文宗显皇帝谕旨革职拿问。而该抚受其重赂，不为查究。于吴云则保奏开复原官，派令总管厘局；于李翰文则纵其潜回原籍。其余似此者，正复不少，于是上海遂为逋逃薮矣。尤可异者，江苏练总徐佩璋，于常熟失守后，降贼受殿前左检点伪官。苏城土棍费玉曾，在知府吴云处充当勇目，聚众万余，亦曾降贼，受探天侯伪封，随贼攻陷杭城。而该抚信任二人，一保举以道员用，一保举以都司用，时济以火药粮饷。此二人者，百姓见之，无不争唾其面。该抚毫无觉察。至如署上海县事刘郇膏，循声素著，最得民心。每当出城打仗，百姓争先助战，贼匪望风而逃。乃该抚意存嫉忌，未能尽其所长。颠倒是非，莫此为甚。以上各款，臣博采人言，大略相同，未必传闻无据。伏思该抚由州县官不数年洊升巡抚，责任固重，恩遇尤隆，宜如何激发天良，力图矢报，乃竟如此偷安纵恣，昏聩贪污。设或百姓离心，兵勇溃散，则上海不保，全局更难收拾。臣忝居耳目之官，既有所闻，不敢不据实胪奏。相应请旨饬下两江总督曾国藩秉公查办，庶几军心鼓励，吏治奋兴可期，苏杭迅即克复。臣为东南大局起见，是否有当，伏乞皇上圣鉴训示。谨奏。

091．附录廷寄　饬催曾国荃多隆阿等拨兵遏截援贼三月二十四日

同治元年三月二十四日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、署漕运总督江宁布政使吴棠：

同治元年三月十三日奉上谕：

袁甲三奏，江南发逆，分路渡江，直扑江浦、浦口两城，均被官军击退。惟江边营盘三座，被贼攻陷。复有伪护王等，带领悍贼径扑六合县城，经提督李显爵等登陴固守。该逆在近城地方，挖掘营盘，势将久困。其大队已由六合窜至施官、集竹镇一带，距滁、来两城不远，势甚猖獗。现派朱元兴统带兵勇，前往援应。提督李世忠，因各处兵饷欠缺，先后筹垫米八千石、银二万两，分别接济。请饬吴棠速由江北粮台归还，并前次犒赏银两，添拨军火，一并赶紧解交。并请饬令都兴阿扼要严防，以遏窜路。又另片奏，贼匪现已渡江，浦、六等城堵剿正当吃紧，难以遽令移扎。应仍责成李世忠，分督将弁防剿。惟吴棠前奏提拨山、陕协饷，为数太少。请饬令江北粮台，再行筹议各等语。

江浦、六合各城，关系沿江要隘，为逆匪所必争之地。前经谕令都兴阿、吴棠酌量调派兵船，分拨浦口。并饬曾国藩迅筹水军进剿。原期上下游师船声势联络，断贼渡江之路。迄今月余，黄彬等水师战船，未据都兴阿等调赴该处。即彭玉麟、李鸿章所部水勇，亦无下驶消息，以致该逆乘机偷渡，蔓延江北。该大臣等，既已失策于先，不可不力图挽救。曾国藩水陆各军，自克复无为州、运漕镇后，养精蓄锐，将及半载。着即严饬各路将弁，迅速攻取巢、和以分贼势。李鸿章所统淮、扬水师六千，兵力不为不厚，何以战船数百只，不能顺流而下，必须由和、含陆路径行？现在风闻外国轮船业已雇就，较之陆路，可以畅行无阻。着即催令李鸿章星速前进，截断江面贼匪往来，借得兼顾浦、六，毋稍贻误。浦、六等县，均系江北切要地方，都兴阿等，责无旁贷，自应力筹兼顾，岂可视同秦越？现在李世忠分投守御，仍恐兵力不敷。着都兴阿迅即调派水陆各军，相机分路策应。并着会同袁甲三督率李世忠等，堵剿兼施，遏贼北窜。如再视为泛常，因小有意见，以江浦等城尽诿之李世忠而不顾，设有疏虞，则全功尽弃，惟都兴阿是问。至李世忠军营饷项，江北粮台，自应随时拨解。着吴棠迅将李世忠垫拨银米先行筹拨，如数还款。并前次犒赏银两等项，一并解交，以重防剿，而免借口。仍着吴棠督饬粮台，于山、陕协饷月提五千两之外，再筹着实款项，每月接济李世忠军营者，实可若干。务令士马饱腾，庶剿办可以得力。

袁甲三奏，探闻苗练现已剃发，苗沛霖亦矢志杀贼等语。现在颍州已经解围，苗练并未抵颍协助官军剿贼。昨日寄谕胜保，已密饬于驱策之中，寓防闲之意。

再据袁甲三奏，探闻江南贼众，纷纷渡江，有由含、和分股赴援庐郡之说。现在店埠已克，庐州贼势日穷。着曾国藩迅饬曾国荃、多隆阿等，分拨兵勇，遏截援贼。并会商袁甲三严密布置，毋稍疏失，是为至要。将此由六百里加紧各谕令知之。钦此。

遵旨寄信前来。

092．筹议借洋兵剿贼折三月二十四日

奏为遵旨筹议，恭折复陈，仰祈圣鉴事。

窃臣于同治元年三月初七日，承准议政王军机大臣字寄，二月二十四日奉上谕：

上海被匪窥伺，势不能不借洋人之力，协同守御。曾国藩亦曾奏及。至规复苏、浙失陷地方，自应别筹良策。前据薛焕奏称，江浙绅士殷兆镛等呈请借助西兵，规复苏、常各属城池。当以该绅士等情殷桑梓，或非无见。谕令薛焕酌度情形办理。兹据恭亲王等奏称，江苏绅士潘曾玮带同浙人龚橙，复由沪航海来京，诉称乡闾被陷，恳请借用英、法等国官兵，速筹规复。已谕令总理衙门向各该国驻京公使筹商。惟上海为洋人通商之地，借助尚属有辞。若攻剿内地贼匪，辄欲用外国兵力，揆度洋人情形，虽不至遽有他虑，而军行饷随，一切供应之烦，亦恐万难搘拄。以该绅士等情词恳切，固难重拂舆情，亦须顾全国体。此事是否可行？即着曾国藩悉心筹酌，迅速驰奏等因。钦此。

又奉三月初二日寄谕：

近复据英、法两国驻京公使声称：贼匪与洋人构衅，此时在沪洋人情愿帮助官军剿贼，并派师船驶往长江，协同防剿等语。洋人性情坚执，若因我兵单薄，借助于彼，势必多方要挟。今该洋人与逆匪仇隙已成，情愿助剿。在我亦不必重拂其意，自应姑允所请，作为牢笼之计。至该两国师船驶入长江以后，作何举动，即着曾国藩、都兴阿查探情形，分别随时驰奏。如该洋人实系与逆匪寻仇，并无他意，则事机难得。该大臣等务当饬令沿江上下游师船，与该洋人联络声势，冀收速效。并当加意拊循，使其乐于助顺，毋令再为贼匪所诱。此实因势利导，一时权宜之计。谅该大臣等，定能悉心体会，妥为驾驭也，等因。钦此。

窃臣才识庸愚，谬膺重寄。受命二载，不能早筹一旅达于苏境，致苏省绅士迫于火热水深，为此不择之呼吁，皆臣治军无状之咎。诚使商借洋兵，即能救民之难，盖臣之愆，岂非至愿。然臣前此奏称：助守上海则可，助剿苏、常则不可，盖亦有故。回纥助唐，收复两京，当时亦赖郭、李诸军，挟与征战。纵主兵未必优于客兵，要自有为之主者与之俱进俱退、偕作偕行。以今日之贼势，度臣处之兵力，若洋人遽尔进攻金陵、苏、常，臣处实无会剿之师。如其克复城池，亦尚难筹防守之卒。上游如多隆阿、鲍超、曾国荃诸军，各当要地，万难抽动；下游如李鸿章一军，甫抵上海，新集之卒，只堪自守，不能远征。反复筹维，竟无大支劲旅与之会剿。假使转战内地，但有西兵，而无主兵，则三吴父老，方迓王师而慰云霓之望，或睹洋人而生疑惧之情。至臣职分所在，责有专归。譬之人家子弟，应试科场，稍能成文，而倩人润色，犹可言也。若既不能文，又不入场，徒倩枪手顶替，则无论中式与否，而讥议腾于远近，羞辱贻于父兄矣。臣所处之位，与报名应试者无异；专借西兵，与倩人顶替者无异。故他人但作事外之议论，而臣当细思事中之曲折。既以借助外国为深愧，尤以无兵会剿为大耻。

谕旨以洋人与逆匪仇隙已成，情愿助剿，在我亦不必重拂其意。臣处搜获伪文，亦知金陵洪逆词意不逊，与洋人构衅甚深。在洋人有必泄之忿，在中国为难得之机，自当因势利导，彼此互商，嘉其助顺，听其进兵。我中国初不干求，亦不禁阻。或乘洋人大举之际，我兵亦诸道并进，俾该逆应接不暇，八方迷乱，殆亦天亡粤逆之会也。惟地形有远近，兵势有次第，仍请饬下总理衙门照会英法公使，目前若进攻金陵、苏、常，臣处尚无会剿之师。庶几定议于前，不致贻讥于后。其或芜湖、梁山一带官兵战守之处，恰与洋人会合。臣当谨遵谕旨加意拊循，胜必相让，败必相救，不敢稍乖恩信，见轻外国，上烦宸廑。所有遵旨筹复缘由，谨缮折由驿驰陈，伏乞皇上圣鉴训示。谨奏。

093．附录廷寄　购洋船借西兵拣员赴沪并饬鲍超援救湖州等事三月初七日

同治元年三月初七日，准兵部火票递到议政王军机大臣字寄——

钦差大臣协办大学士两江总督曾国藩：

同治元年二月二十四日奉上谕：

前因购买洋船须配兵勇，谕令曾国藩先行筹备。后据曾国藩奏，楚军水勇仅能用之江面，未能强令出洋等语。现筹购买外国船炮，本拟用于江面剿贼，并非施之海洋。惟楚军由江北赴沪，陆路多梗，故有由海道前往之谕。至外国船只，向称坚致，而英、法驻京公使则称：凡上海等处洋商所售船只，均不可恃，必须于伊等本国及香港购觅，方可利用。此时伊等已函致各该国带兵员弁，帮同物色。并风闻曾国藩派员到上海买得一只名“博云”者，即系万不堪用之船。薛焕前解粮饷赴浙，未能送到，实系此船误事等语。购船一事，谅可即有头绪。所有应配兵勇，仍着曾国藩先事预筹。其如何赴沪，临时再行酌办。

上海被匪窥伺，势不能不借洋人之力协同守御，曾国藩亦曾奏及。至规复苏、浙失陷地方，自应别筹良策。前据薛焕奏称，江、浙绅士殷兆镛等呈请借助西兵，规复苏、常各属城池。当以该绅士等情殷桑梓，或非无见，谕令薛焕酌度情形办理。兹据恭亲王等奏称，江苏绅士潘曾玮带同浙人龚橙，复由沪航海来京，诉称乡闾被陷，恳请借用英、法等国官兵，速筹规复。已谕令总理衙门，向各该国驻京公使筹商。惟上海为洋人通商之地，借助尚属有词。若攻剿内地贼匪，辄欲用外国兵力，揆度洋人情形，虽不致遽有他虑，而军行饷随，一切供应之烦，亦恐万难搘拄。以该绅士等情词恳切，固难重拂舆情，亦须顾全国体。此事是否可行？即着曾国藩悉心筹酌，迅速驰奏。

美国人华尔、白齐文向于上海教习洋枪队伍。迭据薛焕奏称，随同参将李恒嵩剿贼出力，均经降旨奖励，给与四品顶戴花翎，并准其改用天朝服色。惟闻该洋人等，奉到谕旨后，并不改换服色，亦未戴用翎顶。诘以何故？则称李恒嵩并未剿贼，薛焕辄为铺张入奏，以故心怀不服。似此疆圉危急之秋，薛焕尚不思考核功过，明定赏罚，以励士气，辄欲见好属员，岂复知事势缓急？并闻该抚募勇四五万人，毫无纪律，虚糜饷项，亦与该大臣前奏情形吻合。前因该抚万不足恃，曾谕曾国藩催令李鸿章前赴镇江署理抚篆。并因曾国荃须留皖北，谕令于陈士杰到安庆后即令赴沪。该城偏处一隅，于用兵固为绝地，而海关为饷源所出，自应亟筹保护。此时陈士杰如已到皖，着即催令前往上海。该臬司如尚未到，并着曾国藩于现在安庆人员内，拣派带兵得力大员，速行赴沪。一面起程，一面具奏，将该处兵勇力筹整顿，务使人人足用，饷不虚糜。其滋事勇丁，并着设法惩办，毋令勾通贼匪为患。洋枪队极称得力，亟应加以鼓励。其人数如可增添，自应饬令添募，以资得力，不必徒惜费用。

署提督曾秉忠于洙、泾剿贼挫败，本日已明降谕旨，将该员革职，饬令赴该大臣军营效力。江南水师提督，职任紧要，俟曾国藩所派之带兵大员到后，即令接署，以资得力。前因湖州危急，谕令道员赵景贤即行赴任。本日据薛焕奏，自正月初二日贼匪夺踞大钱口后，音信难通。探闻逆众二十余万将城围住，赵景贤屡次出城冲杀，擒斩甚多，贼皆畏而恨之。前奉饬令赴任谕旨，无从赍入。解往之米粮、军火、饷银，亦中途折回。请饬催鲍超速由西路援救，较为近捷等语。赵景贤保守湖州，几及一年，实属才略出众。人才既应爱惜，地方尤关紧要。断无因贼氛甚炽，无路赴援，任令坐毙之理。统计各路军营，惟鲍超去湖州较近。前据曾国藩奏称，该提督尚在青阳，与湖州音信难通，徒深焦灼。此时已否前进？即着该大臣饬令速攻宁国，取道广德，进援湖州，最为要着。如果鲍超兵顿坚城，猝难攻入，仍须咨商左宗棠，另行设法援应湖郡，毋稍延缓。将此由六百里加紧谕令知之。钦此。

遵旨寄信前来。

094．附录密谕　答借助洋兵攻剿苏常利弊并查拿王元昌严讯通贼情事四月十九日

同治元年四月十九日，准兵部火票递到议政王军机大臣密寄——

钦差大臣协办大学士两江总督曾国藩、头品顶戴办理通商事务大臣薛焕、署江苏巡抚李续宜：

同治元年四月初七日奉上谕：

曾国藩奏遵筹借助洋兵攻剿苏常等处贼匪，并薛焕奏借兵助剿情形各折片。所奏均中窾要，洞悉利弊。此事自咸丰十年冬间因俄法各国有拨兵剿贼之请，经恭亲王等悉心筹议，详陈窒碍难行之处，业经密请停止。

昨因苏州绅士潘曾玮航海来京，向总理衙门诉称乡闾被陷，恳请借用英、法等国官兵，速筹规复。念其航海远来，不忍拂其所请，爰谕总理衙门告知该绅士，洋兵进剿苏、常，必须中国有兵相随为主。纵使洋兵能自备粮饷，我军亦须将军饷宽筹，方能与之同力合作，不至半途而废。况洋兵于道途险易均未熟悉，是否能悉听中国官兵进止？将来苏、常克复后，四面皆赋，凭何驻守？若得而复失，更为中外笑柄。以上各节，令该绅士回沪后详细筹画，必得事事周妥，方可禀请该大臣等举行。原以该绅士等未能深悉洋人性情，恐一时冒昧图功，致多滞碍。兹据曾国藩、薛焕所奏，意见适符。是此事之不可行，实与恭亲王等所议略同。且现在洋兵在沪仅止数千名，若大队进剿苏、常，则沪上又形空虚。况英国公使议及借兵助剿苏、常，以为借兵攻克城池，则主客易位，后患必多。此等言语，总缘中国以诚相孚，彼此肯倾心吐露，并非有意推诿。惟法国仍执前年之议，请前往剿贼。第法国虽性情好胜，然英国如不愿前往，则法国亦断不能独立其事。该绅士潘曾玮等迫于不得已，只计目前之利，未遑计及后患。此时李鸿章方带兵到沪，自应仍与英法之兵力筹守沪，以保饷源。但法国曾有愿带兵入江助剿之语，恐其冒昧前往，不可不防。曾国藩所称胜必相让，败必相救，实能以恩信相孚。着随酌量办理，以期周妥。

至华尔一军，因其尚能得力，谕令添募。兹据薛焕奏称，察其才力，亦不过能带三千人，且渐觉志满气骄，隐然以常胜军为己所部，进止自为主持。每战必求重赏，是其屡胜之后，渐形骄恣，不可不预为裁制，以潜消其尾大不掉之患，不必专借华尔之军方能剿贼。着薛焕、李鸿章酌量情形，如果兵力已敷堵剿，即可无须再添，以杜后患。

现在巢、含克复，和、庐各州亦指日可克，楚师与扬防可期联络。而南岸无人调度，恐逆匪乘虚窥伺，着李鸿章于沪上布置周妥后，仍遵前旨，迅赶镇江，预为布置，兼顾扬防。并着曾国藩妥为策应。该署抚务与南北各军虚衷商酌，断不可刚愎自用，有负委任。

薛焕另片奏都司王元昌有通贼情事等语。王元昌系属职官，与贼往来，难保非有通贼情事。着先行拔去蓝翎，革职拿问，交薛焕、李鸿章提讯。如实有通贼情弊，即着立正军法，断不可稍涉姑息。并严究党羽，以绝根株。将此由六百里各密谕知之。钦此。

遵旨寄信前来。

095．克复青阳县城折三月二十四日

奏为官军击退大股贼援，悉毁青阳逆垒，立将县城克复，恭折驰陈，仰祈圣鉴事。

窃鲍超一军，于上年腊月进驻青阳县，薄城而营，四战皆捷。本年正月二十二日，经臣附片奏报在案。二月十五日，鲍超饬刘顺隆等先平西北门山嘴贼垒，浚治长濠，为四面合围计。城贼势蹙，纠浙江死党三万余众，由南陵窜踞铜陵之顺安镇，延扰附近各村，进扑铜陵，冀分我军之势，以解青阳之围。三月初四、初五等日，铜陵守将周万倬等出奇兵御之，贼乃少却。初六日，鲍超由青阳分军，亲率夜行，潜赴铜陵救援。初七日，遇贼于横塘，令颜绍荣、熊铁生、段大有三营攻中路，黄庆、吴腾芳、唐仁廉、王衍庆、陈得胜、谭胜达六营攻南、北两路。又令明兴、伍华瀚各率马队从左右抄击。贼恃众悍，迎拒两时。王衍庆、陈得胜振臂一呼，陷阵而入。黄庆，颜绍荣潜取小径，绕袭贼后。伍华瀚、唐仁廉、明兴、谭胜达、熊铁生等分领马、步诸军，四出荡决，冲贼数段，斩伪主将洪逆于阵。群贼骇溃，仍向南陵而走。适周万倬、刘祥胜、水师总兵唐学发亦率队来会，各军合力奋追，遂将横塘、箬山、金山、独山、川山、西峰铺、陇冈、东西王村，直至顺安沿途百余卡、二十六垒，一律刬除，擒斩无算，俘获贼酋尤多。此三月初七日击退顺安等处逆援之情形也。

先是伪奉王古隆贤侦知鲍超分兵而北，阴结泾、石、太等县悍贼数千，在青阳南门外猪婆店地方增筑九垒，将欲阻我之师，以通粮路；伺我之暇，以逞狡谋。乃结垒甫成，鲍超已振旅而还。遂于十五日，督饬将士，分九路齐进。古逆亲带龙旗老贼，挥令各垒倾巢出敌，势极猛鸷。我军奋勇争先，以一当十。明兴、伍华瀚以骑队裹贼，贼惧返巢，仍复倚垒施枪，负固死拒。唐仁廉、谭胜达于烟焰中拔开鹿角，跃过濠沟，麾军直上。一垒既破，众垒尽乱。冯标、娄云庆、王衍庆、刘玉堂、陈得胜、马胜奎、段大有等乘势薄之，不逾时而九垒悉平。古逆率余匪遁往石埭，军士追袭四十里，始行收队。此十五日攻毁猪婆店逆垒之情形也。

维时军心愈壮，贼胆愈寒，鲍超知青阳南路既平，利在速攻。以西门属之娄云庆、文九和、刘顺隆、李文益、熊铁生、冯标等，以东门属之王衍庆、陈得胜、翦炳南、颜绍荣，刘玉堂、吴腾芳等，而以杨镇魁、张应超为游兵。十六日，天甫向曙，各营秣马蓐食，衔枚疾进。将近城，城上万炮雷轰，群子雨集。附城卡垒中，亦以火器悉力抵御。诸将弁裹创血战，更番奋攻，志在必得。该逆自知不敌，急退入城。我军毁垒填濠，进攻城下。刘顺隆、熊铁生挽盾自障，攀堞先登。众军乘之，尽洗城中群蛮，登将县城克复。综计先后数战，毙贼近万三千名，擒贼近千一百名。中有逆首伪游天义周得顺、伪审天义金阮明、伪顺天安余士林、伪容天福陈宗保、伪匡天福朱汶兴、伪佐天侯马新凯，暨燕豫将军、丞相各伪职八十六名，悉就擒缚。夺获炮械、旗帜，难以数计。此十六夜各军攻拔青阳之情形也。

臣查青阳一城，沦陷十载，系皖南之门户，据江介之要冲。自上年定计剿办以来，相持四月，踞守益坚，仰赖圣主福威，诸将用命，卒能扫荡援贼，攻拔老巢。从此规复宁国，可分浙贼之势。关系颇大，厥功甚伟。浙江提督鲍超，身先士卒，调度得宜。惟系专阃大员，应如何加恩之处，未敢擅拟。其坚忍苦战之提督衔记名总兵娄云庆，请简授总兵实缺，并请赏给二品封典。甘肃凉州镇总兵冯标，请赏加提督衔。记名副都统明兴，请简授副都统实缺。总兵衔尽先副将谭胜达、王衍庆、刘顺隆、熊铁生、陈得胜、颜绍荣、尽先副将唐仁廉，均请交军机处记名，遇有总兵缺出，请旨简放；刘顺隆并请赏给勇号，唐仁廉并请赏给二品封典。记名总兵黄庆、宋国永、张玉田，均请赏给二品封典。尽先副将刘玉堂、李文益、段大贵、李定贵、萧仪斌、蔡得胜、周有胜，均请赏加总兵衔。湖广即补副将马胜奎，尽先副将吴腾芳、文九和、翦炳南，均请以副将遇缺即补；马胜奎、吴腾芳并请赏加勇号。即补知府伍华瀚，请赏给四品封典。副将衔四川即补参将陈永康，请以副将仍留四川遇缺即补。尽先游击段大有，请以副将尽先补用。其余在事出力人员，可否由臣查明保奖，恭候训示饬遵。至阵亡将弁七十员名，相应另缮清单，请旨饬部从优议恤。所有官军剿退援贼，攻复青阳县城缘由，恭折由六百里驰慰宸廑，伏乞皇上圣鉴训示。谨奏。

附请恤单

谨将顺安、青阳等处剿贼阵亡之将弁，缮具清单，请旨交部各照本职议恤。

参将李遇春、都司阳安民、守备卢廷章、外委雷得胜，右四员名，在顺安一带阵亡。

副将罗春鹏、副将衔参将刘胜武、都司张伯升、蓝翎千总王大有、蓝翎千总吴定元、蓝翎把总刘正高、蓝翎把总黄定魁、蓝翎把总李仁寿、蓝翎外委杨宏勋、蓝翎外委刘名德、蓝翎外委唐从之、蓝翎外委张顺发、蓝翎外委张有贵，右十三员名，在青阳阵亡。

096．附录明谕　奖赏鲍超等攻克青阳县城四月十九日

同治元年四月十九日，准兵部火票递到同治元年四月初七日内阁奉上谕：

曾国藩奏，官军击退大股援贼，攻克青阳县城一折。逆匪窜陷安徽青阳县城，负隅久踞。上年十二月间，提督鲍超督兵进逼青阳，四面合围，贼势穷蹙。本年三月间，逆众纠党三万余人，由铜陵县之顺安镇进扑铜陵，冀分我军之势。鲍超亲率兵勇赴援，贼恃众迎拒，我军四出荡决，冲贼数段，斩伪主将洪逆于阵。群贼骇溃，当将顺安等处贼卡、贼垒二十余座一律刬除，擒斩无算，俘获贼首甚众。适逆首古隆贤阴结悍贼数千，在猪婆店地方增筑九垒，遏我归师。鲍超回军分路进攻，该逆倾巢出敌，我军奋勇争先，以一当十，副将唐仁廉等于烟焰中，拔开鹿角，跃过濠沟，麾军直上，立将九垒平毁。古逆潜遁。十六日，鲍超督同总兵娄云庆等分薄东、西、北三门，衔枚疾进。将近城，城上枪炮齐发，附城卡垒中，众以火器悉力抵御。诸将弁裹创血战，更番奋攻，毁垒填濠，进次城下。副将刘顺隆、熊铁生挽盾自障，攀堞先登，众军乘之，当将青阳县城克复。共计先后数战，毙贼一万三千余名，生擒一千余名，擒斩逆首伪职八十六名，夺获炮械、旗帜不可数计，剿办甚属得手。浙江提督鲍超身先士卒，调度得宜，着交部从优议叙，并发去白玉搬指一个、碧玉烟壶一个、白玉柄小刀一把、白玉珮一件，交鲍超祗领，以示优奖。其尤为出力各员弁，除明兴已简放乍浦副都统、娄云庆已简放直隶正定镇总兵外，娄云庆着再赏给二品封典。总兵冯标，着赏加提督衔。副将谭胜达、王衍庆、刘顺隆、熊铁生、陈得胜、颜绍荣、唐仁廉，均着交军机处记名，遇有总兵缺出，请旨简放；刘顺隆并赏给壮勇巴图鲁名号。唐仁廉并赏给二品封典。总兵黄庆、宋国永、张玉田，均着赏给二品封典。副将刘玉堂、李文益、段大贵、李定贵、萧仪斌、蔡得胜、周有胜，均着赏加总兵衔。湖广即补副将马胜奎、吴腾芳、文九和、翦炳南，均着以副将遇缺即补；马胜奎并着赏给振勇巴图鲁名号，吴腾芳并着赏给锐勇巴图鲁名号。即补知府伍华瀚，着赏给四品封典。四川即补参将陈永康，着以副将仍留四川，遇缺即补。游击段大有，着以副将尽先补用。其余在事出力人员，着曾国藩查明保奏，候朕施恩。其单开顺安、青阳等处剿贼阵亡之参将李遇春，都司阳安民，守备卢廷章，外委雷得胜，副将罗春鹏，副将衔参将刘胜武，都司张伯升，蓝翎千总王大有，蓝翎把总刘正高、黄定魁、李仁寿，蓝翎千总吴定元，蓝翎外委杨宏勋、刘名德、唐从之、张顺发、张有贵，均着交部各照本职议恤，以慰忠魂。单并发。钦此。

097．荻港旧县三山一律肃清片三月二十四日

再，三月初二日，芜湖巨逆黄文金、赖裕新等纠党二万突入荻港，延烧房屋。初四日，复分股窜陷旧县，势将下伺三山夹。初五日，水师李朝斌、罗进贤两营，在营房觜击贼获胜，遂率所部师船驶上旧县，会合万化林、严定国水旱登陆袭贼，战于街心。众勇排炮环轰，贼负重创，悉向山后溃走。初六日，我军乘胜进攻，亦多斩获。该逆不敢踞卡，专事野掠。潜与荻港一股，勾结繁昌、芜湖、鲁港之贼，别图窜伺。时曾贞幹陆师近驻三山夹，距旧县只三十里，密谕各营坚壁以待。十三、十四等日，贼果分道来犯，将谋大逞。曾贞幹即令曾正明亲率兵马队，会约诸营及螃蟹矶水师，循江岸而进，一败贼于洋夹沙，再败贼于三华山，斩黄巾贼酋一名，红旗悍目十余名，歼获百余人。水师各营在斗门、教化渡两处，擒斩亦多，贼始悉众远遁。荻港、旧县、三山等处，一律肃清。

查此股逆党，倚顺安为犄角，作青阳之声援。牵制之谋，亦甚狡毒。幸水陆各军共筹战守，徐剪其枝叶，卒拔其根本。实足使群凶短气，张我军威。除仍饬严密守御外，所有此次阵亡之蓝翎都司曾渭贤、柳成九，及上年九月间，在三山阵亡之花翎游击衔都司刘照志、蓝翎外委王虞廷，应请饬部从优议恤。把总刘华泗击贼过猛，登时阵亡，并请从优照千总议恤。谨附片具陈，伏乞圣鉴训示。谨奏。

098．附录明谕　优恤荻港等处阵亡员弁曾渭贤等事四月十九日

同治元年四月十九日递到同治元年四月初七日内阁奉上谕：

曾国藩奏，荻港等处击贼获胜，并请将阵亡各员优恤等语。本年三月间，芜湖逆首黄文金等纠党突入荻港，并分股窜陷旧县，经总兵李朝斌等剿击获胜。该逆复与荻港一股勾结繁昌、芜湖等贼，别图窜扰。同知直隶州知州曾贞幹等驻扎三山夹，贼众分道来犯，经水陆各军沿江剿击，迭次败贼于洋夹沙、三华山，歼擒匪众多名，并阵斩黄巾贼酋一名，红旗悍目十余名，余贼悉众远遁，荻港、旧县、三山等处一律肃清。阵亡都司曾渭贤、柳成九、刘照志，外委王虞廷，均着交部从优议恤。把总刘华泗，着照千总例从优议恤，以慰忠魂。该部知道。钦此。

099．近日李鸿章曾国荃左宗棠各路军情片三月二十四日

再，近日军情：李鸿章所带头批陆勇，已于三月初七日驰赴上海，其二批于十四等日附轮船前往，三批亦即可成行。计四月初旬，全军皆抵上海。淮扬镇黄翼升乘坐轮船，先至下游，察看一次。回至安庆，再行督带水师，全军乘风下驶。曾国荃一军，十五日在巢县之望城冈苦战获胜。十八日，攻破桐城闸贼垒。十九日，攻破雍家镇贼巢。二十日辰刻，克复巢县，午刻克复含山县城。此外尚有裕溪口、牛屯河、西梁山三处贼巢，拟一面攻此三处，一面进围和州。多隆阿一军，日内未开大仗。庐郡围逼甚紧，闻将有四伪王大股由江浦上援。然巢、含既克，贼已失势矣。左宗棠一军，与伪侍王大股转战于江山南境。闻贼有假道闽境转窜江西之意，深为可虑。徽州各军，近尚安谧。除桐城闸、雍家镇、巢县、含山各战状另行续报外，理合附片具陈梗概，伏乞圣鉴。谨奏。

100．复奏革镇普承尧酌拟罪名折三月二十四日

奏为审明已革总兵失陷建德县城，酌拟罪名，恭折具奏，仰祈圣鉴事。

窃臣于咸丰十年十一月间，因署九江镇总兵普承尧带勇驻防建德不能坚守，致令城池失陷，据实参奏。于十二月十七日奉上谕：

九江镇总兵普承尧，带勇驻防建德，不能坚守待援，节节退避，贻误江、皖大局，实堪痛恨。着革职拿问，以肃军律。钦此。钦遵在案。

复据署江西彭泽县知县吕廷楷禀揭：普承尧军败之后，退至彭泽，不能约束勇丁，并动用该县地丁银共计六千余两。因吕廷楷尚有被控各案，由臣札饬撤任来皖，一并饬委善后局署司道等详审，取供拟办。兹经讯取普承尧亲供，据称，自咸丰十年三月带勇防守建德以来，御贼屡经获胜。嗣各营欠饷，前后二十万有余，迭将困急情形禀明在案。旋值池州大股扑犯，督军力战，兵勇多有伤亡。又因身受重伤，致贼袭夺城池，全军溃失，未能婴城固守，负朝廷豢养之恩。总由抚驭无方，咎有应得。至动用钱粮一款，当时退至彭泽，实止收到吕廷楷拨解制钱三千一百串，作银二千两等语。

查普承尧驻守建德，已逾半载，致失城池，自知责有攸归，据实供明，尚无支饰。至所称动支饷项，与吕廷楷供禀数目不符。复经查核卷宗，合同面质，据普承尧供悉收钱作银之款，当即移复该县，并经咨明江西巡抚及善后局备案，确凿可稽。而吕廷楷所禀前后支银合六千两有奇，并无验收实据，一味狡执。除吕廷楷动支银钱款目及被控应查办各件，臣于三月初八日另行参办外，应将普承尧失陷建德一案，先行拟结。据该署司道等具详请奏前来。

臣查律载，守边将帅，被贼攻围，不行固守而辄弃去，因而失陷城寨者，斩监候等语。此案已革署九江镇总兵普承尧，驻防建德，虽值饷糈支绌，总当善为激劝，力遏贼锋。乃当池逆进犯之时，不能坚守待援，节节溃退，致将县城失陷。按律科罪，诚不容辞。惟念普承尧身经百战，襄事八年，屡次受伤，不无劳绩。此次溃军失事，究由饷缺兵疲。该革镇系专阃大员，不敢过乞矜宥，拟求皇上天恩，量从宽减，将普承尧发往军台效力赎罪。是否有当？伏候圣裁。除吕廷楷查办各款，俟讯明另行奏结外，所有审拟普承尧罪名缘由，理合恭折具奏，伏乞皇上圣鉴训示。谨奏。

101．附录明谕　普承尧着加恩发往军台效力事四月十九日

同治元年四月十九日递到同治元年四月初七日内阁奉上谕：

前因九江镇总兵普承尧失守建德，当经降旨革职拿问，交曾国藩审讯。兹据曾国藩奏称，该革员失陷城池，例有应得之咎。惟身经百战，屡次受伤。建德失陷，实由饷缺兵疲，恳请量从宽减等语。着照所请，普承尧着加恩发往军台效力赎罪，余着照所拟办理。钦此。

102．廖安之王峻讯结销案片三月二十四日

再，已革同知衔浙江候补知县廖安之，前以贻误军糈，任意开销一案，经都察院左副都御史臣张芾奏参革职。已革安徽候补知州王峻，前以迟缴军米夫价，浮开坐支杂款一案，经臣奏参革职。迭奉谕旨饬交臣分别查办追缴在案。臣遵即发委查讯去后，兹据善后局司道详称：该革员廖安之以办存应放之米，迟运被掳，以被掳无着之米率禀领价，且与周锡堡同办一事，并未会稿，径自列衔，固属种种纰缪。惟查该员所供：咸丰十年三月十二日，因病请假，当经委员验明属实，尚非有心规避。其被掳之米一千八百余石，未及发价，旋奉驳斥，业已自认弥补，尚未虚糜正款等情。又据署皖南道姚体备禀称：该革员王峻于署黟县任内，所领承办军米夫价银一千八百两，核对销册。除准销各款及已解粮台之米价银三百四十两外，实因缴银七十四两五钱三分五厘，亦已在该县探勇口粮内划抵归款，外此一无欠缴。至坐支地丁一项，当即饬取卷宗，逐一钩稽，尚无浮冒。惟查该革员应支署任半廉未扣官票搭成银三十两九钱二分二厘，又军营各故员过境夫价银五十九两八钱三分五厘，又接收前任移交捐输银二十两，又借给岭防军饷银六十两，饷米折实银三十一两五钱四分，此中虽多待销之款，亦未便久任虚悬。现已责令该革员先行缴解，以归核实等情。先后请奏前来，臣复查帑项所关，丝毫为重。廖安之居心巧猾，王峻办事颟顸，情节虽有重轻，而一经彻底根查，尚无浮支侵冒等弊，则该革员等均有可原。已经革职，应无庸议。除批饬讯结销案外，相应附片陈明，伏乞皇上圣鉴。谨奏。

103．成发翔补京口协副将片 ⁽¹⁾ 三月二十四日

再，臣接准江宁将军都兴阿咨：江南京口协副将鞠耀乾，现经升补福山镇总兵，所遗京口协副将一缺，应行拣员请补，咨会办理前来。臣查京口协副将，系内河水师题补之缺，应于江南川沙、吴淞二营，各外海水师参将内，拣选请补。自苏、常沦陷，道途梗阻，声息罕通，下游将弁之贤否，实难探悉。自应即于楚军水师立功人员内照例拣补。查有管带内湖左营记名总兵尽先副将成发翔，现年三十九岁，湖南衡山县人，于咸丰四年由武童投入楚军水师。七年以来，迭著战功，历保今职。该员朴实耐劳，以之请补，堪期胜任。合无仰恳天恩俯准，以成发翔拟补京口协副将，以励戎行。如蒙俞允，应即由部先给署札，一俟军务告竣，再行给咨赴部引见。除饬取履历咨移部科外，谨附片具奏请旨。

议政王军机大臣奉旨：“成发翔着依拟升署，该部知道。”钦此。

————————————————————

(1)  此件据曾氏家藏手抄本《奏章补钞》补入。

104．颍郡城解围折 ⁽¹⁾ 三月二十九日

臣官文、臣曾国藩、臣李续宜跪奏，为缕陈湘军渡淮，迭获胜仗，立解颍郡城围情形，恭折驰报，仰祈圣鉴事。

窃臣续宜于二月二十二日，曾将派援颍郡之成大吉、萧庆衍驰抵固始日期奏明在案。成大吉等到固始后，与道员叶兆兰、训导李益林等，赶将一切军需办齐，并抚绥附近各起练众。成大吉、萧庆衍等遂于二十三四等日，分队渡淮，商留为前、礼右两营驻守淮河浮桥，以固后路运道。时该逆马队数千，前来浮桥，希图抗拒我军出击。该逆不战而退，成大吉等步步为营，相机前进。二十八日，成大吉进扎大桥集。二十九日，萧庆衍进持小运河，距颍城二十余里。该逆马、步约四万余人，由东西两路包襄〔裹〕而来，势甚凶猛。萧庆衍一面督率所部赶修营垒，一面奋力堵御。成大吉侦知，当率所统马、步飞驰赴援，与萧庆衍两面夹击，贼众大败。追剿十余里，计共毙贼一千二百余名。时近甲［申］酉，我军始收队回营。是夜，贼复号召巨股，数逾六万，将萧庆衍全军营垒四面围绕。萧庆衍密饬该军静以待之，并函约成大吉督军会剿。次日卯刻，萧庆衍自率贞中营，并派李续宜远率炮右营、杨富有率亨中营、赵太和率为左营、朱吉玉率为右营、洪有元率毅右营、秦亦贵率元左营，分途出队。适成大吉自率贞右营，并派胡以章率武中营、曾昭仕率武前营、王名险率武后营、萧翊率礼左营、张运馥率发中营、李文盛率桂字营、孟翰率霆左营马队、李克俭率霆右营马队，飞驰而来。两军合力奋击，奇正并用，该逆首尾不能相顾，且战且走。我军奋勇截杀，追奔六七里，始各收队。计其［共］毙贼二千三百余人，生擒一百三十七名，分别讯明斩释，夺获枪炮旗帜多件。此二月二十九日、三月初一日击贼获胜之实〈在〉情形也。

初二日，捻首张落刑愤该逆迭受我军惩创，将围城发、捻等匪倾巢而出，分股万余牵制萧庆衍一军，而以八九千人直趋成大吉营盘。当经成大吉督队击败，追杀数里，毙贼六七百名。而马步忓〔悍〕贼约六七万，忽从四面包裹而来，愈逼愈近。成大吉令于师曰：“今日贼众十百于我，非猛挞，断难全生。”于是，饬各营连为圆阵，决命而进，所向无前。该逆因我军锐不可当，凶焰浸衰。我军乘势杀出重围，仍严阵转战，贼渐败退。计毙贼又八九百名，我军伤亡弁勇亦一百余名。其逼近萧庆衍各营之贼，经我军击败，毙贼亦三四百计。此二〔三〕月初二日我军苦战之实在情形也。

初三日，成大吉、萧庆衍等凝〔拟〕督队进攻贼垒。而该逆全队约八九万人，遥列我营前面，不敢逼近。我军分队迎剿，贼众当即溃退，擒斩无多，随于是夜弃垒而逃。经胜保、贾臻等督饬内外诸军荡平贼垒，立解城围。

初四、初五，成大吉、萧庆衍等督队追杀。贼败，斩馘亦复不少。据成大吉等奉报前来。臣等查颍州屏阵北路，最为要区。捻、粤各逆以八九万之众，围攻八旬有余，郡城岌岌，万分莫支。兹仰托圣主威福，各将士齐心用命，喋血苦战，得以痛歼丑类，立解城围，洵足以申天讨而快人心。

记名提督、湖南乾州协副将成大吉，提督衔记名总兵萧庆衍，孤军转战，懋著勋劳。成大吉可否开乾州协底缺，遇有提督缺出，请旨简补；萧庆衍可否以提督交军机处记名，请旨简放。其余在事出力文武员弁人等，可否由臣续宜择尤保奏，均出自天恩。

至迭次力战阵亡之尽先参〈将〉郭俊秀、卢星宝，郧阳镇左营左哨千总、尽先都司刘福升，尽先守备丁富华，尽先千总李存林、杜开玉、杨运昌，尽先把总李世林、罗相周、刘仕成、王可发、邓洪发、张太华、刘和亭、王正意，拟保把总陈楚望，竹山协营蓝翎外委袁世雄，郧阳城守营外委黎上达、高得胜，尽先外委潘得胜、罗成祥、廖兴福、李为柳、胡发龙、何生才、胡世成、胡运德、李昌照、曾善顺、黄春云、江定邦、何海清、严得稳、艾得胜、朱名扬、刘泽先、郭万兴等三十七员名，吁恳天恩，饬部各照原官从优议恤，以慰忠魂。此外伤亡弁勇，容俟臣续宜查明，分别奏咨办理。所有湘军迭获胜仗，立解颍围情形，谨会同漕运总督臣袁甲三、湖北巡抚臣严树森，恭折由驿驰陈，仰纾宸廑，伏祈圣鉴训示。

再，臣续宜以三月十五日自省起行，驰附六安，合并陈明。谨奏。

同治元年三月二十九日议政王军机大臣奉旨。钦此。

————————————————————

(1)  此件与官文、李续宜会奏。据台湾“故宫博物院”《先正曾国藩文献汇编》补。日期为奉旨之日。

105．附录密谕　指授淮南北军事机宜并饬据实密陈胜保情况三月二十九日

同治元年三月二十九日，准兵部火票递到议政王军机大臣密寄——

钦差大臣协办大学士两江总督曾国藩：

同治元年三月十六日奉上谕：

胜保奏颍围已解，捻患未平，统筹皖、豫大局，请饬李续宜、郑元善帮办该大臣军务一折。本日已明降谕旨，令李续宜、郑元善帮办胜保军务矣。惟据胜保奏称，袁甲三为皖省统帅，实则株守临淮，而于苗练、捻匪并未办理分毫，有其名而无其实。李续宜亦知皖北之难，于捻匪、苗练诸事，均未着手各等语。

袁甲三自督办皖省军务后，仅借苗练之力，克复凤阳一城。迨后定远溃围，寿城失守，袁甲三一筹莫展。且以家有老亲，心神未定等词，巧为避卸。即近日所陈攻庐情形，亦不过遥借楚军声势，于李世忠亦未见驾驭得宜。第以临淮一带，曾国藩难以兼顾，日久未予撤调。现在李续宜既已抵皖，即可派员统带此军，力为整顿，以为规画东征之计。况胜保现令进攻颍上，淮南北数百里间，统帅较多，事权不一，亦于军行不甚相宜。惟令袁甲三回漕督本任，则吴棠在清淮与僧格林沁联络，颇资堵剿，亦未便骤易。曾国藩督军皖省，当知袁甲三之为人，如何量加任使之处，即着悉心筹议具奏，候旨遵行。

李续宜现赴六安，如能克复正阳关，即寿州亦有攻克之机。胜保已饬苗沛霖进攻颍上。当兹庐郡未克，未能分兵攻剿，苗练莫如令其歼除张落刑。如张逆既除，则苗练之势渐孤，易于筹办，并着曾国藩密商李续宜妥为办理，毋稍疏虞。

至此次胜保奏请李续宜帮办军务，并饬成大吉等将营中出力员弁开单由该大臣奏请奖励，意存笼络。而张落刑一股未除，若不令胜保办理，则苗沛霖不能帖服。且该大臣在皖多年，于军情地势较为熟悉。楚军现在并力东下，未遑顾及淮北，此朝廷用人不得已之苦衷。惟胜保性情骄恣，实所不免，恐李续宜不能与之共事，着曾国藩密嘱李续宜不必有所避忌。如果胜保有意掣肘，粉饰夸张，贻误军务，李续宜或未便参奏，即着曾国藩密陈。该大臣公忠体国，威名远在胜保之上，谅能知朝廷用人微意，断不肯稍避嫌怨。惟此事关系甚重，设军中或有传播，则彼此各存意见，转于军务有碍，着该大臣严密存记，勿令营中知之，是为至要。将此由六百里密谕知之。钦此。

遵旨寄信前来。

106．附录廷寄　饬令李鸿章等军督率淮扬水师战船克期下驶三月二十九日

同治元年三月二十九日，准兵部火票递到议政王军机大臣字寄——

钦差大臣协办大学士两江总督曾国藩：

同治元年三月十七日奉上谕：

都兴阿奏，逆匪纠合大股扑犯瓜、扬，连日分派马、步各队迎击，虽小有斩获，而贼势太盛，已窜至塘湖、蒋王庙等处，离扬城甚近，在一二十里外筑垒。官军稍一动摇，则里下河千里之地，必成灰烬。李世忠兵勇，号称十数万，不能遏贼北窜。现在六合一带，均无贼踪。李世忠当截贼粮道，则扬郡防守可期稳固等语。逆匪分股渡江，扰及瓜、扬，图窜里下河地，亟宜迅速歼除，以保完善。李世忠所部兵勇，及就抚降众，兵力不为不厚。惟该提督收复天长、六合，因议分兵驻守，借口无从领饷，与都兴阿意见参差，是以彼此不相援应。都兴阿人虽老成，才具亦不甚开展。所统水陆各军，恐难深恃。现在瓜、扬吃紧，里下河等处在在可虞。曾国藩身任兼圻，责无旁贷。着即严饬李鸿章等军，设法督率淮扬水师战船，克期下驶，扬言规取金陵。俾该逆有所顾忌，不敢源源北渡。不但扬防可以稍松，即巢、和等城，攻取亦易得手。毋得以都兴阿、李世忠分驻江北，必能和衷办贼，遂置下游于不顾也。杨载福曾否启程？当此军务紧急之际，该提督受恩深重，岂可优游事外，不思报称！仍着该大臣严催该提督，刻赴军营，毋许借词迁延，至负期望。将此由六百里加紧谕令知之。钦此。

遵旨寄信前来。

同日递到同治元年三月十六日内阁奉上谕：“安徽巡抚李续宜、河南巡抚郑元善，均着帮办胜保军务。”钦此。

107．附录廷寄　饬催李鸿章剿镇江贼彭玉麟截上士湾贼事四月初三日

同治元年四月初三日递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、督办镇江军务广西提督冯子材：

同治元年三月二十一日奉上谕：

袁甲三奏江浦、浦口城围未解，贼扑六合县城，官军截击获胜，现在分筹战守一折。据称前次六合击败之贼，复纠合大股围扑县城。提督李显爵等，挑选精锐，分道出剿，阵斩伪主将等二十余名。逆众遁至仪征境内掳粮，李显爵与黄朝栋等，密令兵勇分路截杀，平毁贼垒及擒斩甚多，贼众为之胆寒。惟滑子口一带，贼垒林立；江浦等处，道路仍未疏通。讯据生擒贼匪供称：贼众欲窜扰仪、扬境内，牵制扬防兵勇不能渡江，而令江南之贼，攻打镇江。

又探悉上游之上士湾地方，贼匪蜂拥过江，麇集于和州之张家集、周家集、黄泥关、赤掣坝一带，未知何往。并密探洪逆出示：凡江、浙被陷郡县，酌留贼匪驻守。其余尽调过江北，拟由天长攻打扬州、邵伯、高宝等处，志在必得。贼匪渡江以后，势甚披猖，官军备多力分，亟应激励将弁，竭力堵剿。昨据都兴阿奏：该逆直扑扬城，经马队兵勇迎击，稍挫凶锋。仍着该将军督饬水陆各军，严密布置，务将窜扰仪征等处掳粮之贼，尽力剿洗。于李世忠毋存芥蒂，务与天长、六合之兵，声势联络，则扬防益可稳固。惟贼匪已源源渡江，势极蔓延，非厚积兵力，恐难扑灭。且讯据贼供，有牵制扬防兵勇径取镇江之语，尤不可不预为防范。近闻曾国藩业已雇就外国轮船，令李鸿章督率兵勇七千人下驶，计不日即可抵镇。着即严饬该道，飞速前进，相机筹剿。扬州、镇江，为南北要冲，何路有警，即向何路策应。现在军情万分吃紧，断不可稍分畛域，致有疏虞。

其上士湾贼匪渡江处所，并着曾国藩速饬彭玉麟等，统带师船，前赴该处截击，断其江面往来之路，是为至要。

至冯子材督办镇江军务，责无旁贷，仍着就现在兵力，随时侦探贼踪，竭力守御，毋稍松懈。将此由六百里加紧各谕令知之。钦此。

遵旨寄信前来。

108．附录明谕　饬会同李续宜委员署理安徽布政使事四月初三日

同治元年四月初三日，准兵部火票递到同治元年三月二十一日内阁奉上谕：

贾臻奏患病日深，请开缺调理一折。署安徽巡抚、布政使贾臻，着准其开缺，所遗布政使篆务，着曾国藩、李续宜会同酌委妥员署理。颍州城围甫解，抚绥弹压，均关紧要。贾臻在颍日久，诸事熟悉。仍着暂留颍州调理，一俟接替有人，再行交卸。钦此。

109．查复闽浙总督庆端事迹折四月初四日

奏为遵旨查明闽浙督臣庆端事迹，据实复陈，仰祈圣鉴事。

同治元年正月十七日，承准议政王军机大臣字寄，正月初四日奉上谕：

闽浙督臣庆端，自闻浙警，即饬督师援剿，屡次迁延弗进，迭经严加训饬，谕令该督驻师浦城，与左宗棠等军联络，第恐该督未必得力。其于福建本省吏治官常，不能振作，早有所闻，并着曾国藩详加访察。如闽省督抚，均属未能胜任，即行据实奏参，毋稍引嫌，致滋贻误。并将能胜该省督抚之员，采访确实，列名具奏等因。钦此。

仰见皇上慎重疆寄，整饬官方，曷胜钦悚！臣与闽浙督臣庆端，素非相识，公事亦罕交涉。夙闻其声名平常，莫由得其实际。近日悉心博访，大抵好谀恶直，专讲私情，信任幕友、属吏数员，使据要津，即至奸状毕露，犹复多方袒庇。其幕友之结为心腹者：一曰山东即补道章琮，前办粮台，各营领饷，皆有折扣规费，现为翼长，亦好收用私人，扶同作弊。一曰浙江运司庄焕文，巧伺意旨，求优缺者，必出其门。一曰山东即补知府李鼐，办理官运盐局，先销私盐，后及官盐，税私入囊，留官运一二分，报作正课。一曰四川成绵道钟峻甫，出督署即权首府，总领官票局，把持市价，忽起忽落，罔利无遗。该员至江西抚州任内，虽有守城之功，而不敌其闽幕之过。其属吏之最善逢迎者：一曰候补道司徒绪，其父以遣戍死，闻讣开奠，即免丧以翎顶谒客，庆端专折留闽，奉旨驳斥，继复留办夷务，亦奉旨驳斥，始行回籍补制。去未几时，又列明保。一曰署福州府陈谦恩，系前任吏部尚书陈孚恩之族弟。通省牙厘捐归其管榷，赃累巨万。该督每与首府谋事，司道莫得与闻。一曰候补道秦金鉴，官局停止时，该道以局票抽换饷票，又以饷票抽换现钱，为同事者所讦。该督属令调停，绝不追究。此数员者，或幕或官，所处不同。而表里为奸，朘削敛怨。庆端或爱之而不察，或明知而故纵。屡经御史纠察，皆得弥缝开脱。谕旨询其吏治官常，不能振作，其故当由于此。近年以来，各省绿营废弛，尺籍多虚，而以闽省为最甚。闻邵武额兵千余，几无一名可点，汛地所悬弁缺，多系该处土棍充当。往往贿纳洋钱百圆，即可到任。三数月后，别有纳者，则又易之。闽中健将，群推林文察为最。往岁克复邵武，近岁克复汀州，皆独立打仗，不避艰险。该督随折奏奖，掩抑其功，而优保记名道张启煊，论者以为赏罚颠倒。臣昔尝闻胡林翼语及天下吏治，以闽省为最劣。又见庆端历次公牍，类皆枝蔓无着，证以谕旨指询之件，庆端似不胜封疆之任。可否简畀贤员，赴闽履任后，将臣折中所指各员分别甄核之处，出自圣主鸿裁。臣见闻浅陋，素相知者，实无堪胜该省总督之员，不敢冒昧荐达，合并陈明。所有遵旨查复缘由，恭折附驿驰奏，伏乞皇上圣鉴训示施行。谨奏。

110．附录军机处片五月初一日

同治元年五月初一日，承准军机处同治元年四月十六日片开：

贵大臣具奏遵查庆端参款折，本日已奉有寄信谕旨，令广东巡抚耆龄、福建巡抚徐宗幹钦遵办理矣。为此知会。

111．克复石埭太平泾县三城折四月初四日

奏为鲍超一军连破垒贼，克复石埭、太平、泾县三城，恭折驰陈，仰祈圣鉴事。

窃浙江提督鲍超率所部击退援贼，攻拔青阳，臣于三月二十四日奏报在案。鲍超在青阳息军三日，休养士卒，料该逆立脚未定，利在速攻。自应先取石埭、太平，以固徽州之防。继取泾县，以达宁国之路。二十日，遍谕诸将士，裹饭传餐，卷旗疾趋，次军龙口，为诘朝进攻计。二十一日，由龙口率队前行，直抵石埭。城垒各贼，始犹闭关死守，伏匿不出。鲍超饬令娄云庆、刘玉堂等攻西门，而以李文益一营佐之。黄庆、熊铁生等攻北门，而以颜绍荣一营佐之。刘顺隆、段大有等则向东门进，唐仁廉、伍华瀚等则向大南门进，冯标、吴腾芳等则向小南门进。分军为五，霎时合围。附郭诸垒，穴墙施炮，向外猛击。我军佯却数武，使贼少懈，突将火器环垒飞掷，燃及哨棚。各营乘贼骇乱之时，囊土填濠而进，刀矛攒刺，殪贼无算，悉踹十四垒平之。将冒刃冲出之贼，尽驱入城。城上矢石交下，猝不可近。奋勇猛扑数次，将弁颇有伤亡。娄云庆、李文益、熊铁生、颜绍荣等愤怒填臆，带领众军士各负片板，直薄城根。萧信春身受数创，犹复往来冲突，奋力急攻，遂从西北二门斩关而入，立复城池。该逆夺命狂奔，追击二十里，歼毙五千有奇，俘获近四百人。此三月二十一日攻克石埭县城之情形也。

石埭既复，贼愈惶惧，因纠合援贼二万余众，由泾县南陵而来，群集于甘棠镇，阻我师之进路。二十二日，鲍超率马、步全军，倍道驰往，遥见贼队如蝇如蚁，密排十数层，势甚枭悍。文九和、黄庆、吴腾芳等三营，先从中路进击，刘顺隆、王衍庆、刘玉堂、陈得胜、谭胜达、段大有等大营，分两翼包抄。搏战数时，该逆屡却屡前，冯标、伍华瀚、唐仁廉、明兴、杨镇魁、张应超等，忽由山后扬旗吹角，整队齐出，冲动贼阵，不复成伍，尽弃甘棠贼垒十七座而逃。我军悉力追逐，进薄太平县西门。谭胜达、文九和、段大有等先毁高山四垒，引军齐上，俯瞰城中，令众勇以火箭环射，延燃药局，烟焰蔽天，喊声动地。贼即惊溃，遂启东门望泾县大道而逸，当将县城收复。各军分投掩袭，一路积尸若阜，流血没胫，俘获之数，较石埭为尤多。并擒伪主将徐国华、伪安天义萧幅胜、伪顶天福刘世民、伪望天侯徐应超、伪中天安何云龙及检点、参护等逆首三十七人。讯据供称，伪奉王古逆，已为乱军冲散等语。此二十二日攻破甘棠，收复太平县城之情形也。

先是鲍超进取青阳，正在围攻未下，忽有伪佐将张遇春率众万余来营乞降。鲍超以劲敌在前，遽收降众，恐生他变，谕令暂驻旌德之三溪，俟立功后，再议。至是太平败匪遁出黄华岭外，不满七八千，将图折入三溪，潜结张遇春之众，窜并泾县。乃行甫数里，见张遇春整队而来，出贼不意，纵横格斗，贼大错愕，望密箐丛莽中逾岭急走。张遇春入山搜捕，杀贼三千，擒贼至八百余名之多，古逆一股，几无孑遗。时鲍超已回军甘棠，既得张遇春献捷之信，旋闻泾贼将由湾滩至凤村上窜。二十七日，传集各营，并张遇春降卒，成军以进。将及凤村，贼已闻风退遁，缩入湾滩。我军知贼怯甚，奋勇疾驰，遂薄湾滩下寨。二十八日，鲍超先派张遇春择险设伏，乃以所部八营连环进击，使出垒之贼无或少休。翦炳南、杨镇魁、刘顺隆等潜出左路，谭胜达、张应超、梅仁富等潜出右路，张遇春伏兵，突从后路，如墙压下。该逆惶遽失措，不能归垒。唐仁廉、马胜奎搴旗纵马，直捣中坚，尽破湾滩卡垒，蹑贼尾追至于城下。梅仁富先拔西门水卡，唐仁廉等随毁东南土垒，一拥入城，登时克复，斩获甚多。此二十三日新收降人截击太平余逆，二十八日进复泾县城池之情形也。

臣查石埭、太平，南蔽黟、歙、泾县，东达宣城，为战守所必争。鲍超一军自拔青阳而后，仗圣主之威，席全胜之势，未逾七日，连复三城。从此群蛮丧胆，筹剿宁国，渐有把握。在事出力员弁兵勇，可否容臣汇入青阳一案保奖之处，出自恩施。至力战阵亡之将弁二十四员名，另缮清单，应请敕部从优议恤。所有官军乘胜克复石埭、太平、泾县三城缘由，谨缮折由驿六百里具奏，伏乞皇上圣鉴训示。谨奏。

附请恤单

谨将进攻石埭、太平、泾县应行请恤之阵亡将弁，缮具清单，恭呈御览。

计开：

花翎都司刘兰桂、萧荣贵，都司罗云轩，花翎守备甘少伯、陈其美，蓝翎千总易元恺、刘仁运、钟高胜、费朝富，蓝翎把总徐则勋、易明升、王东升、邹祥顺，蓝翎从九徐铭，把总田安宇、萧万胜、张安贵，蓝翎外委彭文榜、阳其庚、萧利山、刘光荣、张家喜、湛正海、易飞林。以上二十四员名，均请敕部各照本职从优议恤。

112．附录明谕　答克复石埭太平泾县三城折五月初一日

同治元年五月初一日，准兵部火票递到同治元年四月十六日内阁奉上谕：

曾国藩奏，官军连破贼垒，克复太平、石埭、泾县等城一折。鲍超一军，自攻克青阳后，于三月二十一日，由龙口率队乘胜直抵石埭县城。城垒各贼闭关死守，我军分五路合围，环垒飞掷火器，填濠而进，殪贼无算，立将贼垒十四座悉数踏平。城上之贼，矢石交下。总兵娄云庆等率领军士，直薄城根，从西北二门斩关直入。该逆夺命狂奔。追击二十里，歼毙贼众五千余人，俘获近四百人，当将石埭县城克复。逆众纠合援贼，麇集甘棠镇，以阻我师。二十二日，官军三路进击，复分兵由山后整队冲出，贼不能军，尽弃甘棠二十七垒而逃。我军悉力追逐，进薄太平西门，夺贼高山四垒。俯瞰城中，火箭环施，延烧药局。贼于烟焰中，弃城逃遁。各军分投掩袭，毙贼尤夥，并生擒伪主将等三十七名。太平县城，立即收复。其败溃之贼，图窜泾县，复经新收投降之张遇春截杀三千余名，生擒八百余名。二十八日，我军驰至湾滩分路夹击，破其卡垒，尾追至泾县城下，毁其西门水卡，及东南土垒，一拥入城，并将泾县城池登时克复。此次鲍超一军，自拔青阳后，未逾七日，连复三城，剿办甚为得手，殊堪嘉尚。仍着曾国藩饬令鲍超乘此声威，迅将宁国一带踞匪悉数歼除，毋任久踞。在事出力员弁兵勇，着准其汇入青阳案内，择尤保奏，候朕施恩。其阵亡之都司刘兰桂、萧荣贵、罗云轩，守备甘少伯、陈其美，千总易元恺、刘仁运、钟高胜、费朝富，把总徐则勋、易明升、王东升、邹祥顺、田安宇、萧万胜、张安贵，从九品徐铭，外委彭文榜、阳其庚、萧利山、刘光荣、张家喜、湛正海、易飞林，均着交部各照本职从优议恤。钦此。

113．克复巢含和三城并铜城闸等处四要隘折四月初四日

奏为水陆各军克复北岸巢县、含山、和州三城，并攻夺铜城闸、雍家镇、裕溪口、西梁山沿江四要隘，恭折驰报，仰祈圣鉴事。

窃自逆匪分踞江岸以北，上援庐州，下卫金陵，全恃分布坚城，据守险要，以通上下之气，而阻进兵之路。江苏布政司曾国荃到防以后，与水营总兵李成谋、成发翔等熟商，以为欲制贼命，必先从巢县下手；欲攻巢县，必先从铜城闸下手。因分拨陆队，会合水军，克期进取。三月十五日，曾国荃自率十二营，由林台过河以逼巢县。东北一路，令刘连捷副后、南后等营，赴望城冈，坚修营垒，以扼巢县。正南一路，复令朱宽义、朱惟堂、朱洪章、杨镇南马步各营助之。距营墙甫筑数尺，巢城之贼，绕出田埂，分股来扑。我军排队迎战，贼方少却。把总郑安盛、张兴富冲贼过猛，殁于阵中。朱洪章驰斩贼酋，刘连捷、朱宽义等挥军纵击，毙贼四百有奇，余悉溃走。我望城冈之营，驻扎既定，曾国荃派原驻运漕之陈湜、萧孚泗、周惠堂等，往约记名总兵成发翔带内河师船，暨王东华、蔡东祥等带淮阳师船，夹剿铜城闸之贼。维时成发翔先拨数营驶入清溪河，而亲率所部同淮扬后营蔡东祥、前营赖荣光、右营陈东友、中营阳利见来会于铜城闸渡口。十八日，议以水师攻闸东石垒，陆师攻闸西土垒。我军齐进，贼即出拒。战不逾时，成发翔、阳利见带队登岸，绕垒大呼，众勇抽刃环刺，遇者辄毙，贼乃弃垒散窜。石垒既破，土垒亦平，立将该镇克复。铜城闸之前，则有雍家镇，为焦湖之锁钥，亦巢、含之外藩。水陆两军，谋于十九日乘胜进取。陈湜分制字营趋镇之南，蔡东祥及亲兵营分旱队趋镇之北，仍以战舰数十，密排水次。万炮同轰，声彻天半。适总兵李成谋、李朝斌、彭楚汉、罗进贤等，带外江水师由白马觜飞桨而来，分路登岸，四面环攻。岸上贼众，悉遁入船。河中贼划，悉击入水。幸脱之贼，十不及一。此三月十五日击退望城冈窜贼，十八、十九等日，攻复铜城闸、雍家镇之情形也。

先是雍家镇一隘，尚在攻而未下，曾国荃亲率陆师星夜渡河，已至巢县之北，连营旗山、鼓山、放望冈一带，王东华水师亦由清溪河进攻巢县之东门外。至是成发翔、阳利见各率炮划先后驶抵河下，并力奋攻。时至夜分，城上更鼓忽绝，城中烟焰横飞。旋获贼谍，讯供：逆酋伪顾王吴于孝、伪封天义徐同江恐巢北陆师进而合围，归路已断，焚屋焚粮，图向含山宵遁。曾国荃急令刘连捷、朱洪章、朱宽义、朱惟堂等营，协同水师于二十日辰刻会复城池。而自将张胜禄、武明良、李臣典等十三营，及杨镇南所部骑卒，三路跟追，纵军截剿，伏尸数十里，乘胜驰抵含山城外。该城守贼，甫见败贼之狂奔，旋骇官军之踵至，闻风丧胆，不敢拒战，相率窜奔。各军遂入含山县城，搜获贼粮逾二千石，扑杀余匪近三百名。会以日暮雨集，彻夜不停，次日驻军少息。二十二日，曾国荃拔营疾进，行未中途，侦知巢、含漏网之三贼渠，收集丑党，尚在针鱼觜过江，乃以偏师向针鱼觜，而以正兵进袭和州。逆首伪东天义刘惟久、伪伺天安尹贤瑞未及纠众交锋，各营哨以火球、火箭环城垒而轰，乘贼哗乱，克城毁垒，立复和州，杀毙甚众，得炮械、米谷尤多。乘胜追贼至针鱼觜，合军剿洗，江流尽赤。此二十日连复巢县、含山，二十二日克复和州之情形也。

北岸要区，悉为我有。所未得者，裕溪口而外，尚有西梁山，为第一重险。二十三日，曾国荃统全胜之师，循江而上，将与各水营共设攻取之谋。乃师次木桥镇，忽遇零匪七八百众，排列洲上，呼舟争渡。即派信字、仁字、严字三营及马队一营，绕出洲前，围而杀之，无一得脱。维时李成谋外江水师、成发翔内河水师及蔡东祥等淮扬水师，早至西梁山下，令水勇各执长炬，熔断截江铁索，飞驾师船，环轰不下。比曾国荃一军驰至，见该处倚山为险，深沟高垒，炮眼层列，势难仰攻。商令水师扼江面以击贼船，陆师布长围以困贼垒。筹商甫定，适陈湜、萧孚泗亦引军来助，具述彭毓橘、周惠堂等，于本日会同蔡东祥、陈东友、成俞卿等水军，攻裕溪口克之，随战于江心洲，杀贼无算。贼向北岸下游而窜，乃知我军在木桥镇洲上围杀一股，即裕溪口遁出之贼也。是夜曾国荃冒雨结营，逼垒而阵。另挑锐卒守要路，以杜旁窜。旋有数贼持书自投，诡称贼目伪锭天义涂万起已偷渡南岸，余愿举众乞降。曾国荃察知情伪，姑执之以观其变。二十四日向明，贼乘雨猛，火器不燃，竟悉众逾垒而出，向江洲一路冲走，水师、陆师争起搏击。该逆先有降约，后有退志，众心纷乱，引颈受诛，尸骈洲次，罕有脱者。遂夺取西梁山，拨军驻守。此二十三日攻取裕溪口、进剿江心洲，二十四日旋克西梁山之情形也。

臣伏查长江天堑，久为贼踞。自进兵北岸以来，浃旬之间，连克巢、含、和州三城，并克要隘四处。西梁山古称天险，该逆所恃为金陵门户。兹以轻兵夺获此关，实足伸天讨而快人心。除曾国荃不敢仰邀议叙外，此次尤为出力之提督衔福建漳州镇总兵李成谋，请交军机处记名，遇有提督缺出，请旨简放。提督衔浙江处州镇总兵李朝斌，请交部从优议叙。绥靖镇总兵李济清，记名总兵成发翔、左光培，均请赏加提督衔。总兵衔副将彭楚汉、罗进贤，均请交军机处记名，遇有总兵缺出，请旨简放。尽先副将邓万林，请赏给二品封典。尽先副将何昌登，请赏给勇号。尽先游击郭仕林，请免补游击，以参将尽先选用。五品军功戴德祥，请以千总尽先补用，并请赏戴蓝翎，加守备衔。候补道刘连捷，请赏加按察使衔。提督衔记名总兵张胜禄，请交部从优议叙。副将萧开印、武明良、朱宽义、朱惟堂，均请交军机处记名，遇有总兵缺出，请旨简放。花翎副将蔡东祥、王东华，均请赏给勇号。花翎参将陈东友、赖荣光，均请以副将归两江补用。参将朱洪章、李臣典、杨镇南，均请以副将尽先推补。道衔候补知府陈湜，请以道员归部遇缺即选。花翎知府彭毓橘，请交军机处记名，遇有道员缺出，请旨简放。花翎游击阳利见，请以参将尽先补用，并请赏加副将衔。花翎游击衔都司成俞卿，请以游击尽先补用，并请赏加参将衔。阵亡把总郑安盛、张兴富，请敕部从优议恤。其余在事出力员弁，可否容臣开单奏奖，出自恩施。所有水陆官军克复两县一州、攻夺沿江各要隘缘由，谨缮折会同大学士湖广总督臣官文、安徽巡抚臣李续宜恭折由驿具陈，伏乞皇上圣鉴训示。谨奏。

114．附录明谕　答克复巢含和三城并铜城闸等处四要隘折五月初一日

同治元年五月初一日，准兵部火票递到同治元年四月十六日内阁奉上谕：

曾国藩、彭玉麟奏官军克复巢县、含山、和州三城，并攻克沿江各要隘一折。安徽逆匪，分踞江岸巢县等处，经江苏布政使曾国荃，于三月十五日亲率十二营由林台过河，以逼巢县东北一路，候补道刘连捷等，督饬各营赴望城冈以扼巢县正南一路，该逆分股来扑，我军排队奋击，毙贼四百有奇，余匪溃走。曾国荃复派知府陈湜等，会合总兵成发翔内河师船、副将王东华等淮、扬师船，于十八日由水陆两路，分攻铜城闸东、西贼垒，成发翔等复带队登岸，众勇抽刀环刺，遇者辄毙。该逆弃垒散窜，当将铜城闸克复。十九日我军乘胜进规雍家镇，水师分路登岸，四面环攻，该逆被击落水，淹毙无算。当将雍家镇克复。时曾国荃亲帅陆师渡河，在巢县旗山等处扎营。王东华等水师，亦先后进驶，并力奋攻，于二十日，收复巢县城池。是日分三路跟追，驰抵含山城外，该逆闻风丧胆，相率奔窜，各军遂克含山县城，搜获贼粮二千余石，杀贼三百余名。二十二日，曾国荃侦知巢、含贼渠收集丑党，欲由针鱼觜过江，当以偏师拦截，一面以正兵进和州。各营哨以火球、火箭环城而轰，乘贼哗乱，克城毁垒，立复和州，毙匪甚众，得炮械、米谷尤多。乘胜追贼至针鱼觜，合军剿洗，江流尽赤。二十三日，攻克裕溪口，随战于江心洲，杀贼无数。二十四日，该逆悉数向江洲一路冲走，水陆各军，争起搏击，逆众溃乱，引颈受诛，尸骈洲次，遂克复西梁山，洵足伸天讨而快人心。除曾国藩之弟曾国荃另行降旨优叙外，所有此次尤为出力之总兵李成谋，着交军机处记名，遇有提督缺出，请旨简放。李朝斌着交部从优议叙。〈绥靖镇总兵〉 ⁽¹⁾ 李济清，记名总兵成发翔、左光培，均着赏加提督衔。副将彭楚汉、罗进贤，均着交军机处记名，遇有总兵缺出，请旨简放。尽先副将邓万林，着赏给二品封典。何昌登，着赏给彪勇巴图鲁名号。尽先游击郭仕林，着免补游击，以参将尽先选用。军功戴德祥，着以千总尽先补用，并赏加守备衔。赏戴蓝翎候补道刘连捷，着赏加按察使衔。记名总兵张胜禄，着交部从优议叙。副将萧开印、武明良、朱宽义、朱惟堂，均着交军机处记名，遇有总兵缺出，请旨简放。副将蔡东祥，着赏给雄勇巴图鲁名号。王东华，着赏给骧勇巴图鲁名号。参将陈东友、赖荣光，均着以副将归于两江补用。朱洪章、李臣典、杨镇南，均着以副将尽先推补。知府陈湜，着以道员遇缺即选。彭毓橘，着交军机处记名，遇有道员缺出，请旨简放。游击阳利见，着以参将尽先补用，并赏加副将衔。都司成俞卿，着以游击尽先补用，并赏加参将衔。阵亡把总郑安盛、张兴富，均着交部从优议恤。其余在事出力员弁，并着曾国藩等查明保奏，候朕施恩。钦此。

————————————————————

(1)  尖括号中文字系整理者所加。

115．克复繁昌县城折四月初四日

奏为大股贼众窥扑三山，经官军并力击败，乘势攻克繁昌县城，恭折驰陈，仰祈圣鉴事。

窃三月十三、四等日，驻防三山花翎同知直隶州曾贞幹一军，迎击窜匪，迭获大胜，臣于二十四日附片具奏在案。伪匡王赖文鸿既被重创，遁入繁昌。复约该处踞贼伪佐将林有志、伪亚天豫吴大觜等，于十八日纠党八千余人，乘夜啸聚松林口，将谋再逞。十九日昧爽，由松林口分四路迤逦而来。一股出汪家桥，图犯张吟所部吟字营；一股出月子桥，图犯成东昂所部东字营；一股出木鸡山，图犯黄润昌所部昆前、昆后两营。仍分另股从枫树圩渡河，潜至老山一带，冀袭诸营之后。曾贞幹升高瞭望，见附近村落烟焰不断，旌旗掩映林谷间，往来如织，或却或前。乘该逆尚未逼营，即令黄润昌、成东昂、张吟等各出六成队伍分道驰剿。并令晏恭山恭字营、陶保堂保字营抄出三华山麓，策应各营，兼备老山袭后之贼。未几，贼队齐至，更番迎扑。时值东北风盛，利在火攻。我军以枪炮环轰，火随风猛，对阵眯目，不能仰视。吟字、昆字等营，先将赖、林二逆乘势击却，群贼大乱，仓皇欲遁。逆渠吴大觜犹恃老山伏贼未发，回鞭转斗，驱众向前。曾贞幹亲率曾正明、葛东庭各营哨，骤马而至，突入垓心，枪击吴大觜，殪之。纵横荡决，所向尽靡。诸路败匪，先后溃至马口地方争渡，而溺者无数。

二十日，曾贞幹谍知该逆退踞繁昌城内，不敢复议出战，乘此有隙可图，定计潜师以袭之。是晚漏甫二下，传令黄润昌、成东昂、胡基茂等各拨两哨，携带云梯，偃旗息鼓，向松林口疾驰而进。会抵城下，令昆前营趋北门，昆后营趋东门，东字营趋西门，留南门一面，阙而不围，以恭、保、吟三营为游兵，截击南路逸出之贼。曾贞幹所带湘恒营及曾正明亲兵骑队，设伏于松林口内，一应攻城之官军，一防芜湖之贼援。时至五更，我营束薪为炬，火光突上，炮声环逼，震撼城楼。城贼惊起，排列垛口，亦以火器下掷。相持未久，天已向曙，晏恭山、陶保堂、张吟等正思引军战，瞥见赖逆先率丑党由南门抵关而遁，急回军兜截。曾贞幹率曾正明马队伏兵，齐来夹击，赖逆夺路向南陵、泾县窜走。维时薄城将士，愈攻愈奋，成东昂、黄润昌亲冒矢石，从西北门女墙缺处缘梯先登，猱升而上，众军一拥尽入，合力搜剿。林逆率败残余匪，在乱军中乘间溃逃。遂于二十一日克复繁昌县城。计两日之战，擒贼三十四人，毙贼一千六百名，所获炮械，不可数计。

伏查繁昌地处滨江，沦陷八载，上以屏障南陵，下以犄角芜湖。此次屡挫逆锋，攻克坚城，三山各营将弁，著有微劳。除曾贞幹系臣胞弟，不敢仰邀议叙外，所有尤为出力之两江补用参将曾正明，请赏给勇号，并请赏加副将衔。五品衔补用知县黄润昌，请免补本班，以同知直隶州知州补用，并请赏戴花翎。补用副将直勇巴图鲁晏恭山，请赏加总兵衔。两江补用参将陶保堂、成东昂，均请赏加副将衔。参将衔两江补用游击张吟，请以参将尽先补用。把总胡基茂，请以守备尽先补用，并请赏戴蓝翎。其余出力员弁兵勇，可否容臣查明汇案保奖，以昭激劝。所有击贼获胜，随克繁昌县城缘由，谨缮折由驿六百里陈奏，伏乞皇上圣鉴训示。谨奏。

116．附录明谕　答克复繁昌县城折五月初一日

同治元年五月初一日，准兵部火票递到同治元年四月十六日内阁奉上谕：

曾国藩奏击退窥扑三山贼匪，攻克繁昌县城并接据禀称夺回鲁港要隘，克复南陵县城各折片。逆首赖文鸿经官军击败后，遁入繁昌，复纠约逆党，分路扑我营盘。同知直隶州知州曾贞幹督率各军，乘该逆尚未逼营，分道驰剿。贼队更番迎扑，我军枪炮齐施，顺风纵火，群贼大乱，枪毙伪亚天豫吴大觜一名，争渡溺毙者无数。三月二十日夜间，我军偃旗息鼓，进薄城下，束薪为炬，列炮环攻。贼众奔溃，赖逆由南陵、泾县夺路狂窜。薄城将士，一拥而入，合力搜剿，共计毙贼一千六百余名，生擒三十四名，立将繁昌县城克复，剿办甚为得手。除曾国藩之弟曾贞幹另旨奖励外，所有尤为出力之补用参将曾正明，着赏给恒勇巴图鲁名号，并赏加副将衔。补用知县黄润昌，着免补本班，以同知直隶州知州补用，并赏戴花翎。补用副将晏恭山，着赏加总兵衔。补用参将陶保堂、成东昂，均着赏加副将衔。补用游击张吟，着以参将尽先补用。把总胡基茂，着以守备尽先补用，并赏戴蓝翎。其余在事出力员弁兵勇，并着曾国藩查明汇案保奏。另片所称夺回鲁港，克复南陵详细情形，并着曾国藩查明迅奏。钦此。

117．近日各路军情梗概片四月初四日

正封折间，又接曾贞幹函禀，三月二十七日，水陆会同克复鲁港要隘，荡平石垒石卡，夺获贼船贼炮甚多。三十日克复南陵县城。其详细战状，俟具禀到日，续行奏报。统计近日大江南岸，克复城池六座，关隘一处。北岸克复城池三座，关隘四处。均在万寿前后半月之内。多隆阿围攻庐州，狗逆固守不出，四面援绝，当易得手。左宗棠一军，与伪侍王转战于常山、江山一带。十六、十八、二十二等日，屡获胜仗，扫荡贼垒无数。赵景贤久守湖州，岿然尚存。其三月初二日发出密信，求援甚迫。三月十三日发出密信，贼势少退，情形稍松。臣饬催鲍超一军，一面进围宁国，一面派队由广德驰救湖州。又另派游击李楚材带千余人，由绩溪间道援湖。二者有一处先到，或可保全湖州。理合将近日各路军情，附呈梗概，伏乞皇上圣鉴。谨奏。

118．附录廷寄　饬迅援湖州并驰报李鸿章陈士杰何时到沪到镇等事四月初七日

同治元年四月初七日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚薛焕：

同治元年三月二十四日奉上谕：

据薛焕奏，遵旨汇解湖防饷银，惟米粮、军火、油烛等项无路可运，必须援师速至，方无决裂。总兵朱品隆现已肃清徽郡，倘由绩溪等处拊贼之背，或可出奇制胜。请饬曾国藩等筹商，饬令援湖等语。道员赵景贤，保障湖州，已逾两年。两浙郡县，闻贼麇至，方面大员，相率委城而逃。该员以在籍道员，独能婴城固守，其忠义之气，足为东南生色。前恐湖郡不支，而该员以有用之才，枉弃可惜，迭谕赴闽听候简用。而该员至今固守，其忠义实为可嘉。薛焕此次所汇银二万两，声明系浙省丝捐等语。是畛域之见，尚未能化。米粮、军火等件，尤为守城所必需，岂得以无路可运，即袖手坐视？上海距湖不远，道途汊港纷歧，仍着薛焕妥觅间道，设法运进，源源接济，不准稍存膜视。

鲍超之军，顿于青阳。朱品隆一军，现守徽郡，为左宗棠后路接应。薛焕所奏，于军情地势，自系未能深悉。惟湖郡情形紧急，断无弃而不救之理。着曾国藩于鲍超、朱品隆两军内，酌量情形，分拨一军，从间道迅速往援。如进攻道途较远，或有所牵制，不能前往，即着薛焕迅派劲旅，由沪进援。现闻李鸿章由轮船带兵业已抵沪，其说未知确否？如果楚军到沪，更可酌拨劲旅一二千名，间道赴湖，为赵景贤援应，以收夹击之效。李鸿章前谕赴镇江调度，因镇江地居冲要，且现在贼势趋重，李鸿章自应仍遵前旨，赴镇江驻扎，以便整顿江南、北水陆各军，为规取金陵之计，最为要着。薛焕拥兵四万，毫无足恃，而于援湖一事，委之曾国藩等，不为悉心筹画。至沪上兵勇较多，此疆彼界，积习太深，甚属非是。仍着迅速妥商，相机策应。曾国藩所派陈士杰一军，如果到尚需时，即由李鸿章选派妥员赴沪，将沪上兵勇整顿训练，以资战守。李鸿章、陈士杰何时到沪、到镇？即着曾国藩、薛焕迅速驰奏，毋稍迟缓。将此由六百里各谕令知之。钦此。

遵旨寄信前来。

119．附录廷寄　饬查李元度克复新昌等处事四月初十日

同治元年四月初十日，准兵部火票递到议政王军机大臣字寄——

钦差大臣协办大学士两江总督曾国藩：

同治元年三月十八日奉上谕：

前因曾国藩奏请将捏禀冒功、逗留不进之浙江臬司李元度革职，当经降旨，将该员革职，仍交左宗棠差遣。兹据李桓奏，上年李元度一军先后克复新昌、奉新、瑞州，并收复上高、兴安等处出力，由该革员开具清单，呈请奏奖等语。李元度前次赴援江西，既据曾国藩奏，义宁、奉新、瑞州各处，皆系贼匪自行退出，该员并未打仗，辄敢捏禀冒功等情。是该革员所保各员，必多冒滥。着曾国藩按照单开员名，详加查核，务使出力者不致向隅，无功者不得滥厕，以副朝廷整饬戎行至意。原折单着抄给阅看，将此谕令知之。钦此。

遵旨寄信前来。

附李桓转呈李元度所保各员折

暂署江西巡抚布政使臣李桓跪奏，为遵旨查明道员李元度一军先后克复奉新、瑞州并收复上高、兴安，在事出力员弁兵勇，并案酌保，仰祈圣鉴事。

窃查咸丰十一年三四月间，伪忠王李秀成窜扰瑞州，分陷上高、新昌、奉新等处，势甚披猖。迨六月间，前皖南道李元度督率所部安越军由楚入江，乘势进剿。始于七月初七、初八、初九等日，先后攻克。嗣又收复兴安县城，与总兵鲍超夹信江而上，共解信围，江境一律肃清。在事员弁兵勇，经前抚臣毓科奏奉谕旨允准会同湖广督臣官文保奖在案。兹据李元度分别开列清单，呈由总局司道核明，详请具奏前来。臣逐加察核，尚无冒滥。仰恳皇上天恩俯准奖叙，以昭激劝。除千总、把总、外委各弁咨部注册外，所有李元度一军先后克复新昌、奉新、瑞州并收复上高、兴安，查明出力员弁兵勇并案酌保缘由，谨会同湖广督臣官文恭折具奏，伏乞皇上圣鉴训示。谨奏。

120．附录廷寄　饬李鸿章赴沪晏端书督办广东厘金及派员募勇四月初十日

同治元年四月初十日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章、头品顶戴办理通商事务大臣薛焕：

同治元年三月二十七日奉上谕：

本日据曾国藩奏，李鸿章改道赴沪日期，请派大员督办广东省厘金，请留总兵萧孚泗等差遣。并据薛焕奏，英、法将士会剿贼匪获胜，搜获伪谕逆禀呈览各折片。已明降谕旨，令李鸿章署理江苏巡抚，薛焕专办通商事务，派晏端书前往广东督办厘金矣。上海为饷源重地，稽察税务，联络洋人，在在均关紧要。薛焕既无须兼顾地方，自可专心办理。惟洋人以中外多方笼络，甫为我用，而逆党黄畹为贼画策，欲与洋人通好。设其计得行，于军务殊有关系。阅该逆禀内，于洋人多丑诋之词，业经薛焕饬令吴煦告知英法领事，破其奸谋。仍着薛焕会商曾国藩、李鸿章妥为办理。

至该逆所称派拨党与赴洋泾滨潜往，并勾结游民作为内应，计殊凶狡。并着李鸿章、薛焕严密防范。黄畹是否现匿上海，或窜赴他处，着曾国藩等迅速查拿，毋任漏网。嗣后遇有洋人关涉军务事件，薛焕仍当会同妥为筹画，不得稍涉推诿。松、沪兵勇众多，而纪律不明，于剿匪未能得力。李鸿章既已到沪，即着将各兵勇详加简阅，汰去老弱，挑选精锐，遴派得力将弁管带，以资防剿。李鸿章务当体察洋人之性，设法笼络。上海洋枪队，颇资得力。外国人时常夸耀其力，该署抚不妨多为教演，以鼓舞洋人。

至华尔等名利兼图，亦当遇事牢笼，毋惜小费。镇江一城，为大江南北关键，地属紧要。前据曾国藩奏称，该处系进兵形胜之区，拟令该署抚带兵前往驻扎，为规复各城之计。现在扬防万分吃紧，都兴阿之军，不敷分布。如该署抚能扎镇城，则大江南北，均资联络。该署抚既膺疆寄，苏省之地，均所管辖。如将上海事宜布置稍定，可以分身赴镇。其赴沪各营，应留上海若干之处，均着酌量办理。

广东厘金，现派晏端书督办，并谕令由海道前往，以期迅速。即着曾国藩遴委贤员，随同赴粤办理。其有设立私卡，或州县暗中阻挠，准由该大臣随时参办。所得厘金，即照议分解浙江、江苏、安徽等处军营，镇江、扬州两台，并抵解广东省应解红单艇船经费。至晏端书于抽办厘金，能否熟谙，并着曾国藩详加察看。倘或不能胜任，即着据实奏闻，毋稍迁就。总兵萧孚泗、陈由立，均准其留于曾国荃等军营，以资得力。

再据沈葆桢奏，逆贼李世贤等统率股匪十余万，欲由江山窥伺广信河口，已函商曾国藩，将曾国荃下攻巢、含之师，移缓就急，以固左宗棠后路等语。左宗棠现驻常山，该饷路为贼所断，关系匪轻。曾国荃一军能否移缓就急，为左宗棠后路援应，抑应另派官军前往，即着曾国藩酌量调派。

再据毛鸿宾奏臬司陈士杰恳请在籍养亲。已明降谕旨，准其开缺。江苏按察使以刘郇膏署理矣。刘郇膏深得民心，迭经中外保奏，并着曾国藩、李鸿章察看。如该员于军务可期得力，则李鸿章往镇江后，所有上海军务，即可责成该员接办。倘该员不能驾驭楚军，即着该署抚另简得力之员管带，并将上海附近失陷各城，会同洋人相机进兵，节节攻复，以顾饷源，并为将来夹攻之计。至曾国藩前饬陈士杰募勇四千名赴皖，现陈士杰既经告养，所有勇丁，应否另行派员前往湖南招募，并着曾国藩酌办。将此由六百里各谕令知之。钦此。

遵旨寄信前来。

121．附录廷寄　饬耆龄宜选精壮勇丁赴闽及筹解广东厘金事四月十二日

同治元年四月十二日，准兵部火票递到议政王军机大臣字寄——

钦差大臣协办大学士两江总督曾国藩、都察院左副都御史晏端书、两广总督劳崇光、广东巡抚耆龄：

同治元年三月二十九日奉上谕：

耆龄奏，交卸抚篆，调练筹饷，遵旨赴闽援浙一折。据称庆端所统兵勇劲旅，不过数千，拟由粤酌调飞虎勇石字营及何勇等营，并添募千余名，共成五千余名，一并赴闽，以壮声势。惟驿路崎岖浅窄，拟改由韶州入大庾，出铅山，直达建宁，冀可迅速到防。至军行粮饷，已委运司王增谦等在广东省城设局抽厘，与韶州厘捐一并按月尽数解闽各等语。所筹尚属周妥。惟广勇虽能打仗，其任情骄恣，最易滋事。从前江苏省城潮勇勾合发逆，屡肆荼毒，以后该省始有捕杀潮勇之案，前车可鉴。现在庆端业经进扎浦城，其添募台湾等处之勇，亦经该督严催，不日即可成军。耆龄抵闽后，只须汰其老弱，加以简练，自可壁垒一新。正不必多带客兵，致滞师行也。所有该抚此次酌带勇丁，务宜遴选精壮，严明约束。总使带一人有一人之益，不至贻有后患，方为妥善。

至抽收厘金，用佐军饷，昨因曾国藩奏，请派大员督办广东厘金，协济江、浙军饷。已明降谕旨，令晏端书驰赴广东，督同曾国藩派出委员，将该省抽厘事务，妥为经理。江、浙军务紧急，不能不为此通盘筹画之计。此次该抚遵旨赴闽，亦专为援浙起见，所请抽厘济饷之处，自应准其试办。惟同一江、浙军饷，同一广东厘捐，而耆龄办之于始，晏端书筹之于后，一事两歧，恐有事权不一之患。着晏端书恪遵前旨，迅由海道驰赴广东，与劳崇光将一切厘金事宜，妥商筹办。其江、浙、皖省之饷，与耆龄援浙所需，应如何分别筹解及归并报销之处，并着与曾国藩、耆龄函商妥议具奏。将此由六百里各谕令知之。钦此。

遵旨寄信前来。

122．附录廷寄　饬催多袁各军并力攻围庐州事四月十二日

同治元年四月十二日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚李续宜：

同治元年三月二十九日奉上谕：

袁甲三奏，搜获粤逆陈玉成求援伪护王陈坤书逆信呈览等语。陈逆株守庐郡，望援不至，穷蹙之势，业已情见乎词。信内大意，总因官军现在进逼庐城，四面攻剿，城中众匪，日夜惊惶。该逆所指伪护王来援之路柘皋、烔炀河、石塘桥等处，均经袁甲三分饬将弁先后克复，布置严密。而江浦、浦口渡江之贼，亦经李世忠击败奔逃，平毁贼营数十座。是庐郡逆匪外援已绝，亟宜乘此机会，规取庐城，殄除巨憝。着曾国藩、李续宜速饬多隆阿等围庐各军，会同袁甲三北路兵勇，并力进攻。俾坚城立拔，狗逆就擒，以期永除后患。

至江浦等处败匪，分股窜往和州，恐其乘间由和、含援庐，不可不豫为准备。曾国荃前队，据袁甲三探闻已至巢县。着曾国藩密饬攻巢之军，随时防范堵截，毋令该匪窜越，则攻取庐郡，更易得手。陈逆伪信，着抄给阅看。将此由六百里各谕令知之。钦此。

遵旨寄信前来。

附陈玉成致陈坤书信 ⁽¹⁾

宗弟陈玉成书启护王坤书宗兄殿下惠览：

军情紧急，恕不套言。缘弟执守庐郡，望援半载，奏尽苦难，终无援应，以致残妖日逼日近，军情愈见愈难。所有以前情形以及军事掣肘等等，曾以书启奏闻，谅登瑞鉴。

乃该残妖见我孤城独立，遂纠集皖、桐、舒、六残妖逼近来犯。现下郡城东、西、南三门之外，残妖逼近扎穴，仅离一炮之远。而东北又有定远之妖，离城十余里扎窟，日夜来犯。城边城中天将官兵惊慌不定，日夜不宁。所有城中军需情事，前已申明，谅在瑞鉴之中，无须明告。

今事已燃眉，〈弟〉无从措手。适接章王等递来密文一件，据称于初七八等日，宗兄及趋王大队已抵京都。嗣后接宗兄本章奏云，已与直王、趋王、襄王及掌率赞明弟等已经统兵北渡等。弟得悉，承劳宗兄驾到天京，亲统雄师，已经渡北来援庐郡，真是喜出望外，真如旱天之降云霓，婴儿得有乳哺。旋即宣布城中天将官兵共知共闻，使弟与合城咸感宗兄再造大恩德。但是军机事宜，救在火速。刻下郡中情形万分急迫，诚有旦夕之危〈虑〉，呼吸之间。如蒙爱我，施惠合城，千祈迅速，勿事迟延，祈宗兄准于二月底三月初即要到庐，乃能可挽。倘大军进取之宜，必取就粮之地，可由柘皋、烔〈铜〉炀河而上石塘桥、店埠、梁园而来，先剿东北之妖，则可一鼓成功。扫开东北之妖，再作良图。或出奇谋〈成〉，〈或〉图西北之妖，祈宗兄见文决一定意。若欲由何路进兵，裁定速赐回文，斯时弟当扫径以待，以叙阔别而遂鄙怀。

此系月之十七日所发之文，因宗兄久无回文，诚恐路途有碍，未接斯文，亦〈未〉知大队行抵何所，兹将原文再行录呈，统祈宗兄见文裁定机宜，即行示复，是所切祷。借此顺问戎祺。

————————————————————

(1)  此系《附录廷寄　饬催多袁各军并力攻围庐州事》附件，同治元年三月二十九日由军机处抄寄出京，四月十二日递到曾国藩军营。此文参照中华书局1979年出版、太平天国历史博物馆编《太平天国文书汇编》第252—253页《英王陈玉成请护王陈坤书迅速来救书》勘校。尖括号中文字系据该书补。

123．附录廷寄　饬吴棠军扼剿泗捻李鸿章等援应扬防四月十四日

同治元年四月十四日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、督办江北军务江宁将军都兴阿、署漕运总督吴棠、督办镇江军务广西提督冯子材：

同治元年四月初二日奉上谕：

吴棠奏泗境另捻东趋，派兵扼剿一折。据称：捻首韩老万等纠合大股，由洪泽湖边水涸之处，窜至桃境之湖滩地方，意图东窜，经副将黄国瑞等带队迎击，毙贼二百余名。该捻分股窜扑高良涧等处，经通判秦如棻等带领勇练扼守桥口，逆众迭次冲突，均被击退。现在捻股向山阳西乡仁和集、汊河一带各等语。前股败捻李加英等，甫经击剿回巢，此股巨捻，又复接踵而至。若非痛加剿洗，不足绝其窥伺完善之诡谋。着吴棠严饬在事将弁，实力扼截，尽歼丑类。其蒋坝、衡阳两路，为里下河门户，尤应严密防守，毋稍疏懈。黄国瑞前次迭著战功，为贼所畏，即着饬令带队，由山阳南岸抄出贼前，拦头截击。吴棠仍派得力兵勇，会合夹击，以期一鼓歼除，毋令匪众窜逸，是为至要。

另片奏，发逆窜扑扬城，众十余万，后面尚有贼股，陆续渡江。都兴阿所部，不满两万，情形万紧。请饬僧格林沁等拨兵接应等语。僧格林沁现在攻剿金楼逆匪，不日即可得手。其留防东省兵勇，亦须剿办棍教各匪，本无可分之兵。惟扬城为里下河屏蔽，关系江北大局，至为紧要。着僧格林沁酌量情形，如有可拨兵勇，着酌派一军，驰往应援。若实在不敷分剿，即咨令吴棠，会合都兴阿等军，将东窜另捻，迅速剿除，庶清、淮防兵，即可回援扬郡。均着该大臣相机妥办。

李鸿章现已到沪，其新勇六千，曾国藩前次奏报内，有分作三次由轮船装载到防之语。约计此时第二、三起勇丁，必已陆续启行。即着曾国藩遴派得力将弁管带，迅速东驶，会合扬防各军，将此股匪众尽力剿办，再赴沪防，实于大局有裨。本日亦经另行寄谕李鸿章酌办。其黄翼升所部水师，并着曾国藩饬令迅赴下游，以壮声势，而资策应，勿再迟延。现在围攻江浦、浦口之贼，业经李世忠等击退，各城营一律肃清，败贼余匪，若再并入扬境，窜匪麇集滋扰，其患尤不可胜言。着都兴阿就现有兵力严密堵剿，不可稍涉大意。该将军前奏守则有余之语，想自能以静制动，布置裕如也。

冯子材昨奏，扬境逆势过重，由镇营挑兵三千名，听候策应等语。着都兴阿酌度形势，如扬防地广路歧，兵力不敷分布，即着面商冯子材如数调拨，以资防剿。将此由六百里各谕令知之。钦此。

遵旨寄信前来。

124．克复鲁港及南陵县城详细情形折 ⁽¹⁾ 四月十五日

奏为水陆各军会克鲁港，旋分陆师攻克南陵县城，恭折具陈，仰祈圣鉴事。

窃官军连下鲁港一隘、南陵一城，臣于四月初四日附陈梗概，声明俟禀报到日，续奏战状在案。旋据选用同知直隶州曾贞幹禀报，繁昌既拔之后，谍知芜湖贼援，潜在鲁港，增党屯粮，以图抗拒。遂商同总兵李成谋、李济清等水陆并攻，为日后进取芜湖之地。三月二十六日，曾贞幹率湘恒营及晏恭山、陶保堂、张吟、黄润昌陆师五营，进扎螃蟹矶之前。李成谋正右营及左光培、彭楚汉、郭仕林水师三营，李济清副中营及罗进贤、何昌登水师二营，分泊枭矶并螃蟹矶之下。曾贞幹令各勇多备船筏，搭造浮桥，以济陆兵。仍由江口决开堤埂，将彭楚汉所部舢板、飞划从决口尽驶入港。李成谋令戴德祥带旱队渡过南岸，与入港之炮船紧相倚护。二十七日，曾贞幹、黄润昌、张吟引军渡浮桥而进，专攻北岸贼垒。晏恭山引军循鲁港堤边而进，陶保堂引军循江边大路而进，合攻南岸贼垒。李成谋督同各营官在江面乘驾师船，轰击水路之贼。彭楚汉复从港内率水勇飞桨而出。该逆腹背受敌，扑水死者甚众。贼船百余号，贼炮数百尊，悉为我有。两岸陆师见贼势已挫，急向石垒、石卡尽力奋攻，又得水师各营登岸来助，贼即溃退，立将三垒十余卡一律毁平，遂复鲁港，余匪悉向芜湖窜走。

鲁港既克之后，所可下达芜湖而上蔽宁国者，止有南陵一县，则亦可以速取为宜。二十九日，曾贞幹飞调分守鲁港之黄润昌、张吟等，各率五成队伍，由石硊渡河而南。仍亲率所部，并晏恭山、陶保堂、成东昂各营，出繁昌山路，整军疾进。密约四更时分，各挟火具，会抵南陵城下。初，我军之将攻鲁港也，繁昌戍卒抽调一空。曾贞幹以该处密迩南陵，恐贼伺隙而动。豫遣死士蓄发易装，先往南陵附城一带，相度营基，暗插标识。复扬言大兵即日压境，以慑贼心。贼多自危，不敢外窜。至是曾贞幹带同马、步诸军，乘夜猝至，薄城而营。万炬齐燃，光烛数里。城贼仓皇惊起，疑我军从天而下。一时呼众登陴，纷如蚁旋，手颤股栗，火器不及燃发。曾贞幹挥令各营环城施炮，猛击逾时，豁然一声，轰塌数丈。众军从城缺攀跻而入，纵横击刺，所向尽靡。贼乃拥至东门，望宁国一路而逃。即于三十日卯刻，克复南陵县城。城中捕斩五百余级，搜获米谷、炮械甚多。

臣查鲁港为芜湖门户，南陵亦宁郡藩篱。数日之间，相继攻克。从此分道进兵，规取宁、芜，可无后顾之虑。在事员弁，著有微劳，可否汇入繁昌案内，容臣查明保奖之处，恭候圣裁。所有官军会克鲁港要隘，旋复南陵县城缘由，谨缮折由驿驰奏，伏乞皇上圣鉴训示。

再，臣玉麟现在驰赴下游，驻扎铜陵，督带各营赴前敌西梁山一带，察看进兵形势，合并陈明。谨奏。

————————————————————

(1)  此折与彭玉麟会奏。

125．附录明谕　答克复鲁港及南陵县城详细情形折五月初十日

同治元年五月初十日，准兵部火票递到同治元年四月二十七日内阁奉上谕：

曾国藩、彭玉麟奏水陆各军会克鲁港要隘，并攻克南陵县城详细情形一折。安徽芜湖援贼，潜在鲁港屯踞。三月二十六日，经曾国藩等派令曾贞幹会同总兵李成谋，分拨水陆各营，合力攻击。二十七日，曾贞幹等引军分攻南北两岸，李成谋督率各营在江面专击水路之贼。该逆腹背受敌，扑水死者甚众，夺获贼船百余号、贼炮数百尊。两岸陆师急攻石垒、石卡，水师登岸助剿，贼势不支，纷纷溃退，将三垒十余卡一律毁平，遂将鲁港收复。余匪悉向芜湖败窜。二十九日，曾贞幹等飞调分守鲁港各军，于四更时分，各挟火具，驰抵南陵城下，薄城而营。万炬齐燃，贼众仓皇惊起，手足无措。曾贞幹挥令环城施放大炮，轰塌城缺数丈，我军攀跻而入，纵横击刺，所向披靡。贼乃突出东门，望宁国一路逃遁，即将南陵县城克复，剿办甚为得手。仍着曾贞幹等饬令各军，奋力追剿，并分兵迅克芜湖等城，毋令逆贼久踞。在事出力各员，着曾国藩汇入克复繁昌案内，查明奏请奖励。钦此。

126．请展缓江南乡试折四月十五日

奏为江南乡试现难举行，仍请展缓酌办，恭折具陈，仰祈圣鉴事。

窃臣于咸丰十一年十二月二十二日准礼部咨开：壬戌恩科乡试，各省能否依限举行，并该考官有无绕道之处，请旨饬查各省督抚，体察情形，先期由驿奏明原因。经该部具奏，奉旨：“依议。”钦此。钦遵。行文到臣。伏查乡试为抡才大典，恭值圣皇御极，恩榜特开，苟能设法举行，自应依限办理。当即飞饬江、安、苏三藩司妥议会详去后。兹据该藩司等详称：江南乡试，向系江苏、安徽两省同赴江宁贡院合闱考试。前因江宁省城未复，咸丰九年，曾借浙江贡院，并将戊午、辛酉两科乡试，先后奏请展缓在案。现在江、浙省城均未克复，邻省既无借考之处，江南各属多被贼扰，士子迁徙流离，又无定所，势难依限举行等情，会详请奏前来。臣复查无异。本年壬戌恩科，及应补戊午、辛酉各正科江南乡试，或待金陵克复，分别补行，或于安庆建造贡院，设法举行，统俟来年察酌情形会商具奏，请旨遵行，仰副圣主嘉惠士林之至意。所有江南乡试，仍请展缓办理缘由，谨会同江苏抚臣李鸿章、安徽抚臣李续宜附驿驰奏，伏乞皇上圣鉴。谨奏。

127．克复旌德县城折四月十五日

奏为徽州防军进攻旌德，击走踞匪，遂将县城克复，恭折驰陈，仰祈圣鉴事。

窃自提督鲍超一军连克青、石、太、泾四县以来，旌德与宁郡贼势中断，不能联为一气。现驻徽州之福建臬司张运兰，恐踞旌之贼，穷极思窜，铤走徽境。遂率所部湘营，商同署皖南镇总兵唐义训，派强、中、礼后三营，以剿为防，先发制之。三月三十日，张运兰引军出汤口，进次庙首。谍闻贼在旌城，坚伏未动，并分股在三溪地方往来哨探，谨备官军。张运兰知贼情震慑，乃集各营，偃旗息鼓，乘夜疾进。于四月初一日辰刻，行抵距城十里之跳生桥。先饬陈玉恒带中、右营列旗两岸，复分舒翰、张声壮、潘家麟、张兆辉、张遵恒各队作为游兵，以防贼由三溪抄我后路。仍亲督诸将士悬军深入，一、二、三旗向北门，以唐义谟、蒋信玉强、礼等营应之；四、五、六旗向西门，以张运桂中、左营应之；七、八旗向南门，以彭先俊、杨道东中军四壮应之。比及城，贼匿不出。张运兰密遣前敌军士弃戈释甲，偃卧道旁，故乱其伍，以诱战。又从山后驻马瞭望，遥见城贼四五千众，阵脚渐动，将欲伺隙出巢。遂令攻北门之易开俊、叶明瑞、陈青云，攻西门之刘松山、刘光明、朱绍辉，攻南门之黄万友、贺国秀等麾军突起，排炮仰轰，竞拔地针，跃濠直进。该逆惶急，绕城环走，飞石下击。众勇虽有伤亡，而奋力争先，曾不少却。鼓声炮声，猛若疾雷。轰塌北门城墙丈许，西门城垛十余处。张运桂冒烟突火，躬率士卒，蚁附而升。贼乃抢护垛口，急以火器死拒。我勇中枪而坠者四人，受伤甚多。张运兰恐有挫失，暂令收军，以俟诘朝进攻。初二日昧爽，各军秣马蓐食，再图决战。忽报城中之贼，受创胆落，悉数宵遁。一由乌岭走宁国县，一由梅岭走窜宁郡。张运兰入城捕杀余孽，张运桂会合各旗营，驰斩尾股，毙贼不少。解散胁从千余人，搜获米粮数百石，即将县城克复。

臣查旌德一城，山径丛杂，攻守非易，馈运尤艰。此次孤军进取，逾日告克，可以通徽、宁之气，而固石、太之防。除将在事出力及接战阵亡之员弁兵勇，容臣查明分别奏请奖恤外，所有徽州防军克复旌德县城缘由，谨缮折由驿具奏，伏乞皇上圣鉴训示。谨奏。

128．附录明谕　答克复旌德县城折五月初十日

同治元年五月初十日，递到同治元年四月二十七日内阁奉上谕：

曾国藩奏徽州防军克复旌德县城一折。旌德踞贼，自官军连克青、石、太、泾四县后，与宁郡贼势中断，不能联为一气。福建臬司张运兰，率各营追剿，并亲督将士悬军深入，贼匿不出。张运兰密遣前敌诱战，望见贼众欲伺隙出巢，遂令易开俊等麾军突起，排炮仰轰，跃濠直进。该逆飞石下击，我军奋力争先，轰塌北门城墙、西门垛十余处。张运桂躬率士卒，蚁附而升，城中之贼，悉数溃遁。张运兰入城捕杀余孽，解散胁从，即将县城克复。所有出力及伤亡员弁，着曾国藩查明分别奏请奖恤。钦此。

129．请开复工部郎中余述祖片四月十五日

再，暂革工部捐职郎中余述祖，前在婺源县本籍办理团练，私向该县茶厘项下动用库平银九百九十四两有零。经臣奉谕旨撤去办团差事，暂行革职，勒令将所支银两，迅速缴还在案。兹据署婺源县知县杨式荣转据该绅士汪立中、程光藻等公禀，以余述祖家贫无措，愿将擅动茶厘银九百九十四两四分四厘，由该绅士等代为筹缴等情。旋据祁门粮台将前项银两如数验收申报前来。臣查余述祖不候批准，动用公款，固属任意妄为。既据该绅士等如数代偿，应恳天恩，将工部捐职郎中余述祖暂行革职处分准予开复，仍令回京供职。理合附片陈请，伏乞圣鉴训示。谨奏。

130．附录廷寄　饬攻克宁国庐州等事四月十九日

同治元年四月十九日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚李续宜：

同治元年四月初七日奉上谕：

曾国藩奏，官军南岸克复青阳，并北岸克复巢、含等县各折片。览奏深为欣慰。鲍超既克青阳，着即饬令由泾县进攻宁国，以制浙中贼势。本日已颁赏御用物件嘉奖，并交部从优议叙矣。至逆众盘踞庐州府城，负隅抗拒，虽经多隆阿等分道进逼，迭获胜仗，而该逆坚守待援，情殊诡谲。现在巢县、含山，次第收复，要害已为我据，虽有贼援，谅已夺气。自宜乘此声威，一鼓攻克。着曾国藩饬令多隆阿激励将士，迅速进攻。李续宜计已驰抵六安，即着分兵赴庐，会合多隆阿等军四面围逼，迅下坚城，毋令丑类日久稽诛，是为至要。

浙省逆匪，有假道闽境转窜江西之意。江右为大军饷源所自出，且为左宗棠后路，关系甚巨。现在沈葆桢驰赴广信，力筹堵扼，第兵力尚属单薄。曾国荃一军剿贼正在吃紧，未能分兵策应，江西各防门户，在在堪虞。应如何酌拨兵勇前往协同防剿之处，着曾国藩斟酌情形，妥为办理。

本日复据袁甲三奏，李世忠攻克驻马河贼垒。探闻和州，亦由楚军克复等语。是否属实，着曾国藩一并驰奏，以慰廑念。将此由六百里各谕令知之。钦此。

遵旨寄信前来。

131．附录廷寄　再饬多袁李各军会攻庐郡事四月二十六日

同治元年四月二十六日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣漕运总督袁甲三、安徽巡抚李续宜：

同治元年四月十二日奉上谕：

官文等奏，官军进攻庐郡，开挖城河，击贼获胜一折。庐郡城大而坚，护城河身甚宽。多隆阿因春水渐涨，官军难逼城下，派兵更替挖堤决放河水，并将城内出扑之贼击退。惟地势外阜内洼，所决堤岸，务须就外面地势较低之处，开挖河道，以便水有去路，方不致徒劳无功。着官文、曾国藩即饬多隆阿相机办理。现获陈逆致伪扶王等密书，欲调颍州、河南等处并寿州贼匪回援庐郡，多隆阿务宜乘援贼未至之先，督饬诸军，迅速进攻。张得胜一军，现在驻扎横店，离城尚十余里。着袁甲三即饬该总兵乘势进逼城下，会合楚军，迅克庐城。毋令援贼纷集城下，我军腹背受敌，致垂尽之贼，余烬复燃，是为至要。庐城东面路通巢湖，该逆被围紧急，难保不由巢湖水路肆出掳粮。并着多隆阿将东面水路一带，设法严防，以断城中接济，兼可堵遏逆匪窜逸之路。李续宜现已驰抵六安，着即筹添兵勇，会合进攻，以期迅克城池。其路通颍、寿各要隘，并着袁甲三、李续宜会商，分派将士严密堵截，以杜该逆回援之路，毋稍疏忽。将此由六百里各谕令知之。钦此。

遵旨寄信前来。

132．附录廷寄　饬将湖南借运粤盐地方情形通筹复奏四月二十八日

同治元年四月二十八日，准兵部火票递到议政王军机大臣字寄——

钦差大臣协办大学士两江总督曾国藩、两广总督劳崇光、湖南巡抚毛鸿宾：

同治元年四月十五日奉上谕：

毛鸿宾奏，请借运粤盐以裕军饷等语。据称：湖南一省，频岁办理防剿，饷项支绌，广东尚称富饶，今议合筹兵饷，请饬曾国藩等通筹会商，将粤东之乐、桂埠暂改淮南引地，借运粤盐，以济防兵及东征军饷。无论何处商民，均准赴粤运盐纳课。斤两包数，悉照淮南章程。如在粤境盗卖，即以私论。仍将粤课九万余两，解还粤省，以免。请俟谕旨允准后，再与曾国藩、劳崇光妥议章程，遴派员绅分赴粤东乐、桂埠，设法试办。俟江路肃清，仍复淮盐旧章各等语。粤盐侵及楚境，粤课未加，淮课全失，徒饱粤商私囊。近年湖南办防办剿，需饷浩繁，势将不给，自属实在情形。该抚拟请设法变通所筹，不为无见。前据曾国藩奏，请派大员驰赴广东督办厘金，协济江、浙军饷。业经拣派晏端书前往，督同曾国藩所派委员妥办。厘捐盐务，原属并行不悖。且岁纳之粤课九万四千余两，仍拟还解粤省。似于粤省情形，尚无妨碍。惟所派员绅，必须得人。着曾国藩、劳崇光、毛鸿宾各将地方情形通盘筹画，据实具奏。如其事属可行，即着妥议章程，会商试办。总期变通尽利，公溥为怀，有益军需，无损鹾政，方为妥善。原片着抄给阅看。将此由五百里各谕令知之。钦此。

遵旨寄信前来。

附节抄毛鸿宾原折

再，臣查国家岁入之项，以盐课为一大宗。两淮额每年征解三百八十万两，粤东每年征解六十万两，多寡本属悬殊。即就湖南一省言之，例食淮盐者，九府二州，额定引数，并融销湖北引盐，岁纳课银，已与粤盐全课不相上下。某例食粤盐之十一州县，归乐、桂埠行销，岁纳粤课，仅止九万四千余两。自咸丰二年以来，两淮片引不至，以致湖南全省尽食粤盐。近日四川井厂，被贼蹂躏，川盐出江者少。因而粤盐且行及湖北地境，均由乐、桂埠侵越而来。粤课未见加增，而淮课悉归乌有，徒饱粤商私囊，无人过问。上年两江督臣曾国藩会同奏请借运粤盐。湖南商民，均称乐、桂埠及粤省运盐关卡事权不属，难于经过，商多裹足。窃思湖南一省，向与广西、贵州同为瘠壤。频岁筹防筹剿，兼供数省之需。捐输已至再三，民力难期踊跃。各卡局厘税，又以江、浙糜烂，蜀道艰危，商旅不行，收数日形短绌。以本省之财，资本省之用，已觉岌岌莫支。而筹济东征饷需，及浙江抚臣左宗棠派员回楚募勇，并奏调各营军装行资，俱须由湖南应付。当罗掘俱穷之时，有应接不暇之势。不独湖南将成坐困，即东南大局，亦切隐忧。又湖南郴、桂两州，为自粤入楚门户。积年广东连、韶之贼，由湖南窜入江西，以合金陵大股者，前后数十万。蔓延荼毒，几遍天下。而广东未闻以一旅之师出境会剿，如楚省援江、援鄂之举。是以各省均至糜烂，而广东犹号富饶。当贼踪窜近时，楚省分布各路之兵，远隔数百里，闻警调派，每有缓不济急之虞。现在根株未净，臣抵任后，时思增募新勇，驻重兵于楚、粤交界，以断发逆来源。先事预防，冀使贼党不至增添，大功可期早蒇，如饷项交绌，力有未遑。今议合筹兵饷，应请旨饬令曾国藩等通盘筹画，会商粤东设法变通，将乐、桂埠暂改归淮南引地，借运粤盐，以济湖南边界防兵及曾国藩东征军饷。无论何处商民，均准赴粤运盐纳课。所有斤两包数，悉照两淮章程，以示区别。如在粤境盗卖，即以私论。仍将粤课九万余两，解还粤省，以免。似此因利就便，挹彼注兹，实于军饷有益。惟是粤侵淮课，已阅多年，官吏商厮，无不视为自然之利。一闻变法，必百计阻挠，以遂其垄断之私心。夫徇众沽名，其势顺而易；改弦易辙，其势逆而难。若不破格用人，责成肩任，诚恐阳奉阴违，仍属于事无济。如奉谕旨允准，容臣再与曾国藩、劳崇光妥议章程，遴派员绅分赴粤东乐、桂埠，设法试办。务期联为一气，共济时艰。俟江路肃清，仍复淮盐旧章，以符定制。愚昧之见，是否有当，伏乞圣鉴训示施行。谨奏。

133．附录密谕　匪踪阑入陕晋二省防务吃紧饬速酌保藩臬人员四月二十八日

同治元年四月二十八日，准兵部火票递到议政王军机大臣密寄——

钦差大臣协办大学士两江总督曾国藩、四川总督骆秉章：

同治元年四月十五日奉上谕：

现在粤匪由豫窜入陕境商州，孝义厅各属已有匪踪，川北匪徒复窜至南郑一带，势颇猖獗。其河南剿败之捻，又窜向永宁等处，晋省防务亦形吃紧。该二省系殷富完善之区，饷源所出；近年营伍久弛，又无带兵得力大员。匪踪一经阑入，剿办殊觉费手，且于北路关系至为紧要。自应简用知兵之员，以资保障。惟军营人员简调完善省分，往往因剿贼吃紧，未能迅赴新任，是朝廷虽为未雨之谋，而该省仍未立获得人之效，着曾国藩于所保之道员万启琛、李榕，骆秉章于所保之道员金国琛、席宝田各该员内，择其可胜北省藩、臬两司之任并能刻即起程者，公同酌保，迅速具奏，听候简用。

前任甘肃甘凉道郭柏阴，其人才具识见，于北省两司能否称职，并着骆秉章据实具奏。

此外如有畅晓戎机，堪胜藩、臬之任者，亦着一并查明具奏。将此由五百里各密谕知之。钦此。

遵旨寄信前来。

134．附录廷寄　饬援湖州会攻庐州五月初一日

同治元年五月初一日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、安徽巡抚李续宜：

同治元年四月十六日奉上谕：

曾国藩奏，克复巢县、含山、和州，并克复石埭、太平、泾县，暨击退三山贼众，克复繁昌。又据禀夺回鲁港，攻克南陵，派兵进援湖州各折片。览奏曷胜欣慰。本日已明降谕旨，将曾国荃从优议叙，曾贞幹赏给勇号，总兵李成谋等照所请给奖，并将阵亡都司刘兰桂等优恤矣。

近日江岸南北，连克城池并关隘多处，事机极为顺利。青阳县城，前已据该大臣奏称克复。现复攻克石埭、太平、泾县、繁昌并南陵五城。徽郡北路防务，既可稍纾，兼可南攻宁国，东规芜湖、太平。据该大臣奏称各路贼匪情形，颇有慌怯之势，亟宜乘此声威，一气扫荡。着即饬令鲍超等各军，迅将宁国府城攻克，进取广德，以期与湖郡声势联络。该府城被围日久，岌岌可危。现经曾国藩饬令鲍超，派队由广德、绩溪等处分道援湖。即着迅饬前往，毋稍延误。

芜湖、太平，为金陵四面要隘，并着该大臣饬令水陆各军，会合进攻，先将芜湖收复，再行攻取太平，为进捣金陵之计。西梁山要隘，业经北岸官军夺取。其东梁山一处，亦为南岸紧要隘口，并着派兵乘势攻克，庶水师可以沿江东下，由芜、太江面，直抵金陵。杨载福现已销假，尚未到营。此时水师进剿，正在吃紧之时。并着曾国藩迅催该提督，驶赴安庆，听候曾国藩调度。

巢、含、和三城并裕溪口等处关隘，均经克复，则庐郡逆势益孤，该处城池，可望收复。惟首逆陈玉成分布党与，与北路苗、捻各股，声息相通。现由豫省洛阳一路，折窜陕省之商洛并南山、孝义厅等处贼匪，即系陈逆分党。而张落刑现又由颍上窜至雉河集，为纠捻四窜之谋。倘任陈逆窜出，与张落刑、苗沛霖等勾合，其患何可胜言。着即饬令多隆阿等军，严密堵御，迅克庐城，歼擒狗逆，毋令伺隙兔脱。李续宜欲由六安助攻庐州，前日有旨，谕令移兵颍上一带。如庐郡情形攻剿紧急，可望得手，即着分兵助克庐郡，一面亲赴颍上，均着相机妥办。袁甲三前派张得胜等军，进攻庐郡。东北兵力，本不甚厚。该逆此时援绝势孤，南路无可觊觎，势必由北路窜逸。着袁甲三严饬张得胜等，加意防范，并着添派兵勇，会合楚军，迅图攻克城池。九洑洲与浦、六相近，前据袁甲三奏，李世忠拟即进攻，未知现在曾否得手？着袁甲三迅催速克，即可与曾国藩得胜之师，声势联络。巢县所属之东关，路通巢湖，为庐、巢紧要关隘，现在是否仍为贼踞？并着曾国藩派兵攻取，以断庐逆声援。前有旨，令李鸿章署理江苏巡抚，薛焕专办通商事务。所有前由两广移交两江办理通商大臣关防，本日已谕令薛焕祗领，毋庸再由两江总督兼管，以专责成。将此由六百里各谕令知之。钦此。

遵旨寄信前来。

135．克复庐州府县城池追剿窜贼折 ⁽¹⁾ 四月二十九日

奴才官文、臣曾国藩、奴才多隆阿仅〔谨〕跪奏，为官军连日移营，踏平贼垒，克复芦〔庐〕州府县城池，并追剿窜贼详细情形，恭折由六百里驰奏，仰祈圣鉴事。

窃奴才官文，前因多隆阿率马、步各军进规芦〔庐〕郡，连日〈踏平〉东门、得胜门等处贼垒贼卡，续又开放南门河水，连获胜仗情形，先后驰奏在案。三月二十八日，多隆阿令陕西陕安镇总兵雷正馆〔绾〕、总兵赵既发等率步队六营，逾东门河扎营。二十九日，饬〈总〉兵曹克忠率三营移扎水西门。四月初三日，饬总兵杨庙〔朝〕林率三营移近北门驻扎。初五日，饬亲兵、年字、开化等三营进逼南门。均近河沿筑营，扼其要害。并饬于各营前增修高大炮台，共二十余座，昼夜以大炮向城里〈轰〉击。惟自北门至水西门，间隔板桥河、李四河水二道，中空五六里之地，兵力不敷分扎，严令附近各营设法遥制，毋使城贼出扰。该逆于初六日突自北门出三千余人，图扑杨朝林等营盘，当经兵勇以枪炮击退，毙贼一百余名。初七日至十三等日，多隆阿饬令各营昼夜更番出队东门、北门，或攻其城，或攻其垒，使贼疲劳不备。但每于攻垒之际，该逆迭以大队出救。遂于十四日密饬各营，先将云梯由护城河断水小堤之处暗运城下。酉刻，派总兵石清吉率非〔飞〕虎中营，兼率刘宝国之飞虎左营等，期时之飞虎右营 ⁽²⁾ ；派曹克忠率□字营，兼率五 ⁽³⁾ 清泉之介正营、周吉祥之得胜营，列队西门、水西门一带。派余福象之亲兵营，五 ⁽⁴⁾ 万军之年字营，将〔蒋〕玉顺之开化营，桂学高之冲勇营，果〔梁〕美材之义中营；派朱希广率新右营，兼率万凤营之新前营，谭仁芳之新中营；派陶茂林率茂字营，兼率杨德峻之新左营、张养吾之左仁营，均列队得胜门、南门、小东门一带。饬雷正馆〔绾〕率魏添应之精选中营，刘正高之精选左营，蒋占鳌之精选右营；赵既发率胜勇中营，兼率刘连陞之胜勇左营，陈天佑之胜勇右营；杨朝林率精选前营，兼率余元科之壮勇营、徐明德之强勇营，各八成队，分攻大东门外贼垒三座，以诱贼逆。我军甫玉 ⁽⁵⁾ 垒，逆即以大炮小枪还施抗拒。雷正馆〔绾〕等督令士卒齐呼直前，拔毁木城四道，填濠架梯而上。维时四眼狗陈玉成果率大队悍贼，毙 ⁽⁶⁾ 由东门奔垒而来，希图援救。经雷正馆〔绾〕等分队迎剿，奋力击退，该逆未敢入城，即循城向板桥河而去。攻垒士卒愈攻愈勇，抛放火蛋、火箭，霎时三垒火起，贼众慌乱夺路，我军截剿追杀，毙贼甚夥。多隆阿即飞饬列队各营，树立云梯，由西门、南门、得胜门等处扒城。城逆初犹死拒，枪炮环施，抛掷砖石，继见狗逆败未入城，遂皆荒乱。战军乘势蜂拥上城，施放喷筒、火箭，自上杀下，城逆即奔北门出窜。移时城中火起，光同白昼。雷正馆〔绾〕、杨朝林、赵既发等率精选等各营，飞向北门追，适提督张得胜亦率兵、练赶到北门，两军并力截杀。四眼狗见我军追杀甚急，当将板桥河浮桥撤去，遂向庐北之吴山庙、寿州一路而窜。其雷正馆〔绾〕等营，因阻隔深河，随即折回，由北门杀进城内，喊声震天，贼尸满地。计是役等杀毙杀九千有奇，生擒老贼八百四十七名，内义福安燕豫主将各伪官二百一十三名，均经讯明正法，解散协从男妇七千余人。夺获大小炮等一百余尊，抬、小枪七百余杆，伪印六百余颗，骡马一百零三匹，刀矛旗帜无算。我军亦有损伤者。〈此〉十五日子刻克复庐州府县城池之实在情形也。

多隆阿随饬曹克忠率所部勇丁连桢在李四河起造浮桥，一面飞调温得勤〔勒〕克西、舒亮、穆图善等各队，吉林、黑龙江五起马队，遵桥跟踪追杀，不使窜贼停立。十六日，复饬雷正馆〔绾〕率精选中前左右营，胜勇中左右营，总勇、壮勇、忠字等十营，拔赴寿春追剿，以期肃清皖北，歼除丑类。惟查庐州郡城，高大且坚，为皖北七省通衢要道。狗逆陈玉成率悍党三四万众，盘踞数年，附城筑垒，浚挖宽河。我军屡次诱敌围攻，该逆以水为险，死守不出。此次仰赖两宫皇太后慈德遐敷，圣主天威远震，将士用命，力破坚垒，克复坚城，斩馘几及万众，实足以申天讨而快人心。

所有战功卓署〔著〕之记名简放提督、陕西陕安镇总兵雷正馆〔绾〕，遇有提督缺出，请旨简放。记名遇缺题奏提督、福建建宁镇总兵张得胜，请旨饬部，从优议叙。记名简放总兵、湖北提标中军参将石清吉，记名遇缺题奏总兵杨朝林、余福象，记名遇缺题奏总兵、直隶杜胜营都司曹克忠，记名遇缺简放总兵、湖南永随协螺蛳守备赵既发等五员，均拟请赏加提督衔。总兵衔尽先副将王万年、刘宝国、朱希广、陶茂林、姜玉顺等五员，均请以总兵交军机处记名，遇缺题奏。尽先副将陈天佑、魏添应、蓝期明、王清泉四员，均请赏加总兵衔。副将衔尽先参将刘连陞、谭仁芳、刘正高、张善吾、万凤书、桂学高等六员，均免补参将，以副将尽先即补；桂学高并请赏给勇号。尽先副将余文科，副将衔尽先参将徐明德，均请赏给勇号。尽先参将蒋占鳌、巢端南，均请赏加副将衔。尽先游击梁美材，请免补游击，以参将尽先即补，并请赏加副将衔。都司衔尽先守备周吉祥，请免补守备，以都司尽先即补，并请赏加游击衔。花翎湖北候补同知直隶州知州方策勋，花翎安徽候补同知直隶州知州李宗宝，均请免补本班，以知府记名遇缺简放。花翎候选同知杨德峻，请免选本班，以知府不论双单月尽先选用。记名简放副都统呼兰，正红旗佐领西林，巴图鲁穆图善，请遇有副都统缺出，恳恩补放。记名遇缺题奏副都统、齐齐哈尔厢白旗协领过〔温〕德勒克西，请旨饬部，从优议叙。副都统衔尽先协领、吉林满州厢白旗佐领舒亮，请以副都统记名简放。其余在事出力员弁兵勇，俟查明另行吁恳恩施，并将各营伤亡弁勇查明另行办理外，所有马步各军，连日移营，踏平贼垒，克复庐州府县城池，并追剿窜贼情形，谨会同湖北抚臣严树森，安徽抚臣李续宜，缮折由驿六百里驰奏，仰慰宸廑，伏乞皇上圣鉴训示。谨奏。

同治元年四月二十九日议政王军机大臣奉旨。钦此。

————————————————————

(1)  此件与官文、多隆阿会奏。据台湾“故宫博物院”《先正曾国藩文献汇编》补。日期为奉旨之日。

(2)  原件如此。

(3)  原件如此。

(4)  原件如此。

(5)  原件如此。

(6)  原件如此，疑衍。

136．官军克复太平芜湖两城及金柱关东梁山各隘折五月初三日

奏为水陆各军渡江夹剿，克复太平府城、芜湖县城，并克金柱关、东梁山各要隘，恭折驰陈，仰祈圣鉴事。

窃自逆匪窜踞金陵，以芜湖为屏障，以东、西梁山为锁钥，尤以金柱关之伪城为关键。官军既克北岸之西梁山，贼于南岸三处，防守尤严。臣玉麟与曾国荃定计，必从金柱关入手，则芜湖与金陵老巢，横中截断，贼势乃孤。遂饬总兵李成谋于四月初五日，会督各营师船，由针鱼觜驶近采石矶江口，焚船毁垒，率勇登岸，突薄金柱关伪城。万炮轰击。几将得手，以东梁山贼援大至，整队而还。臣等知该处地险城坚，非水陆并攻，不能制贼死命。乃将上游水师悉调赴裕溪口以下。二十日，曾国荃率马、步十五营，自西梁山驾舟南渡，近逼金柱关下，沿堤结营。臣玉麟恐筑垒未固，贼将扰我陆师。乃派李朝斌带外江新右营，暨喻俊明、任星元、王吉内河水师三营，从上游奋攻，以蹑贼后；派成发翔、邓万林内河左右营，暨王明山、万化林、郭明鳌、唐学发外江水师四营，黄翼升、阳利见、陈东友、张元龙、成俞卿、杨宏胜、王东华、蔡东祥淮扬水师八营，以下游环击，以遏贼前。曾国荃立营既定，料金柱关之贼有军牵制，不暇顾及太平府一路，乃率各营哨潜分队伍，卷旗疾驰。遥望贼在北门修卡，立即挥军掩袭，斩卡突进。贼方骇走入城，闭关不出。及我军涌进北门，群逆狂奔。驱出南门，截杀三百余级，遂复府城。盖贼不料官军越芜湖而先攻金柱关，尤不料甫抵金柱，遽袭郡城。此四月二十日克复太平府城之情形也。

是夜水师众营，轮攻金柱关，并未收队。二十一日，王明山率外江四营，先赴下游针鱼觜一带。臣玉麟亲率成发翔、李朝斌、任星元、王吉、张元龙等，循堤周视：布垒若垤，中峙伪城，雄亘数里，未易猝攻。旋又瞭见曾国荃一军，已绕出三汊河上驷渡，对河而阵，鏖战方酣。遂相率还营，分水师为三队。以一队守定江路；以一队冲入内河，直逼塔下；以一队辇炮登陆，环城垒而轰。墙圮栋折，屋瓦皆飞。贼亦矢石如雨，蔽空而下。时近夜分，黄翼升、李朝斌、成发翔束草为炬，指麾督战。阳利见、王吉带同弁勇，蛇行而进，将越濠沟，外委王有章中枪殒命，众军愈战愈奋，群以火箭飞射西门哨楼。贼于烈焰中，冲突而出。各水勇跃上堤埂，短兵击刺，积骸满渠，即时攻复金柱关。而分拨黄翼升、成发翔、赖荣光、蔡东祥、张光泰、王东华、杨宏胜、张元龙等数营，乘风上驶，往袭东梁山。时值曾国荃陆军击退内河西岸之贼，引军来助，甫将伪城及三汊河、上驷渡数十垒一律毁平，获大炮二百七十余尊，旗帜、刀矛万余件。而谍者又报东梁山经黄翼升、成发翔等一战而下，已移军进次芜湖。此二十一日连克金柱关、东梁山之情形也。

先是芜湖贼目陈星斗、沈国万、陈太和、黄品来等，经选用同知曾贞幹密令黄润昌设法招抚，本有大兵临境，举众内应之约。至是金柱关、东梁山相继攻拨，芜贼已成孤注，正可乘其自疑而图之。二十二日，曾贞幹自率所部将领及周万倬、刘祥胜新后、祥后等军，循江而进，逼垒立营。并会商李成谋决开堤岸，驶入小划，四面合围。适黄翼升、成发翔所统淮扬内河各水师，自金柱关乘胜飞桨而来。万炮同轰，声震天半。群贼内乱，弃垒溃奔。围而杀之，几无脱者。城贼惶惧失措，悉向官陡门、濮家店而逸。维时曾国荃亲督部队，蹑贼至戴桥地方。闻芜湖已复，揣该县逸出之贼，必折窜而东。一面令彭毓橘设伏于薛镇渡口，一面以轻骑追及于贾家湾，乘贼半济，突起奋截，杀毙甚多，生擒二百名。贼乃转走护驾墩掠舟偷渡，李朝斌带各哨舢板自小花津横出截之。薄暮鏖战至三更，水师伤亡甚多，李朝斌不肯稍退。比及黎明，贼趋薛镇渡口，适为彭毓橘伏兵所败。除歼毙溺毙外，生擒至七百五十余名之多，释放面有刺字者，余皆骈诛。黄翼升击贼于清水河，俘馘亦以千计。芜湖、东梁贼党，漏网无几。此二十二日克复芜湖县城，并追贼迭胜之情形也。

王明山所带四营之赴针鱼觜者，二十二日抵乌江镇。该镇对岸有烈山石垒二座，斜对九洑洲，为犄角之势。王明山带各船渡江逼垒，攻击逾时。垒中旗乱，我师各船分泊上下两岸，俟贼出垒，登岸截击，擒斩无算，立破坚卡。其九洑洲之上面，又有大胜关贼垒一座，炮船护之。王明山环攻逆垒，未遽得手。万化林将江中贼船，全行焚毁。垒贼大震，夺路狂奔。我军四面蹙之，刬平逆垒，夺获枪炮极多。此又王明山等攻克太平以下两卡之情形也。

臣等伏查太平府属，莫要于芜湖一城，尤莫重于金柱关一隘。自攻夺此关，未逾三日，上下名城要隘，悉为我有。从此全局一振，上而宁国，下而金陵，均有可乘之机。除曾国荃、曾贞幹不敢仰邀议叙外，此次尤为出力之员，相应缮具清单，吁恳恩施，以昭激劝。阵亡各将弁，俟查明另单请恤。其余在事出力员弁兵勇，可否容臣等查明奏奖之处，恭候训示遵行。所有水陆官军连克府县两城、沿江各要隘缘由，谨会同大学士湖广督臣官文、安徽巡抚臣李续宜恭折由驿六百里具奏，伏乞皇上圣鉴训示。谨奏。

附请奖单

谨将攻克太平、芜湖府县两城，金柱关、东梁山各要隘，恳请鼓励之尤为出力各员，缮具清单，恭呈御览。

计开：

福建提督王明山，请交部从优议叙。

记名提督漳州镇总兵李成谋，应如何奖励之处，恭候钦定。

提督衔浙江处州镇总兵李朝斌、提督衔淮扬镇总兵黄翼升、提督衔记名总兵成发翔，以上三员，均请交军机处记名，遇有提督缺出，请旨简放。

记名总兵喻俊明、任星元，均请赏加提督衔。

尽先副将王吉，请交军机处记名，遇有总兵缺出，请旨简放。

尽先副将王东华、尽先副将蔡东祥、尽先副将邓万林，以上三员，均请赏加总兵衔。

两江补用副将陈东友、两江补用副将赖荣光、副将衔尽先参将阳利见，以上三员，均请赏给勇号。

尽先参将张吟，请以副将尽先补用。

参将衔尽先游击成俞卿，请以参将尽先补用，并请赏加副将衔。

尽先游击张元龙，请以参将尽先补用。

游击衔尽先都司杨宏胜，请以游击尽先补用，并请赏加参将衔。

参将衔尽先游击张光泰，请以参将尽先补用。

补用同知直隶州知州黄润昌，请免补本班，以知府补用，并请赏加道衔。

尽先守备胡基茂，请以都司尽先补用。

候选府经历县丞陈锡纯，请免选本班，以知县归部遇缺选用，并请赏加五品衔。

威宁镇总兵万化林、记名总兵唐学发，均请赏加提督衔。

尽先副将严定国、郭明鳌，均请赏加总兵衔。

副将衔参将向光德，请以副将尽先补用。

137．附录明谕　答官军克复太平芜湖两城及金柱关东梁山各隘折五月二十六日

同治元年五月二十六日，准兵部火票递到同治元年五月十四日内阁奉上谕：

曾国藩、彭玉麟奏克复太平、芜湖两城，并克金柱关、东梁山各要隘，将出力员弁开单请奖一折。逆匪窜踞金陵，以芜湖为屏障，以东、西梁山为锁钥，尤以金柱关为关键。经彭玉麟与曾国荃定计，水陆并攻。将上游水师，悉调赴裕溪口。曾国荃率马步十五营，近逼金柱关下。彭玉麟派李朝斌等从上下游奋攻环击。曾国荃复率各营疾抵太平府北门，挥军掩袭，斩卡突进。该逆骇走，闭关不及，相率狂奔，我军拥进北门，斩首三百余级，遂将府城克复。彭玉麟亲率各军，瞭见曾国荃已绕出三汊河，遂分水师为三队，以二队分扼江汊要隘，以一队分攻金柱关，以大炮、火箭连环轰击。贼于烈焰中，冲突而出，我军跃上堤埂，短兵击刺，积骸满渠，即时攻克金柱关，并将三汊河、上驷渡数十垒一律平毁，夺获大炮二百七十余尊，旗帜、刀矛万余件。其时并据谍报，分拨之黄翼升等军往袭东梁山，亦已一战而下，移军进次芜湖。曾贞幹自率所部循江而进，适与黄翼升等水师会合，万炮同轰，群贼内乱，弃垒溃奔，立将芜湖克复，并攻克烈山石垒二座，办理甚为得手。所有尤为出力之福建提督王明山，着交部从优议叙。记名提督李成谋，着赏穿黄马褂。总兵李朝斌、黄翼升、成发翔，均着交军机处记名，遇有提督缺出，请旨简放。记名总兵喻俊明、任星元，着赏加提督衔。尽先副将王吉，着交军机处记名，遇有总兵缺出，请旨简放。王东华、蔡东祥、邓万林，均着赏加总兵衔。补用副将陈东友，着赏给诚勇巴图鲁名号。赖荣光，着赏给策勇巴图鲁名号。尽先参将阳利见，着赏给强勇巴图鲁名号。张吟，着以副将尽先补用。游击成俞卿，着以参将尽先补用，并赏加副将衔。张元龙，着以参将尽先补用。都司杨宏胜，着以游击尽先补用，并赏加参将衔。游击张光泰，着以参将尽先补用。补用同知直隶州知州黄润昌，着免补本班，以知府补用，并赏加道衔。守备胡基茂，着以都司尽先补用。候选府经历县丞陈锡纯，着免选本班，以知县遇缺选用，并赏加五品衔。总兵万化林、唐学发，均着赏加提督衔。副将严定国、郭明鳌，均着赏加总兵衔。参将向光德，着以副将尽先补用。其余出力员弁兵勇，并着曾国藩查明请奖。该部知道。单并发。钦此。

138．拟派办理广东厘金各员片五月初三日

再，臣前奏请简派大员督办广东全省厘金，解济江、浙军饷。三月二十七日奉寄谕：

广东厘金，现派晏端书督办。并谕令由海道前往，以期迅速。即着曾国藩遴委贤员，随同赴粤办理等因。钦此。

又三月二十九日奉寄谕：

耆龄奏交卸抚篆、调练筹饷一折。该抚遵旨赴闽，亦专为援浙起见。所请抽厘济饷之处，自应准其试办。惟同一江、浙军饷，同一广东厘捐，而耆龄办之于始，晏端书筹之于后，一事两歧，恐有事权不一之患。着晏端书恪遵前旨，迅由海道驰赴广东，与劳崇光将一切厘金事宜，妥商筹办。其江、浙、皖省之饷，与耆龄援浙所需，应如何分别筹解及归并报销之处，并着与曾国藩、耆龄函商妥议具奏等因。钦此。

仰蒙皇上俯念饷需紧迫，指示周详，曷胜钦感。晏端书何日起程赴粤，尚未接其来信。抽厘经始之际，诸事纷繁，必须廉正明干、熟悉厘务之员，随同办理。拟派在籍布政使衔江西即用道黄冕、江西赣南道李瀚章、按察使衔记名道赵焕卿、补用道蔡应嵩即日驰赴韶关，创议规条，部署一切。又派湖南补用知府颜培鼒、前署江西庐陵县丁日昌、前署江西余干县陶庆仍随同前往，分赴各卡，妥立章程。其广东官员中，拟派粮储道蒋志章会商妥办，虎门同知吴赞城随同经理。此九人者，类皆才识闳远，条理精详。总期涓滴归公，无病于广东商民，有益于江、浙军务。其如何分解之处，臣已函商晏端书，应由该副都御史于抵粤后，会商具奏。谨附片陈明，伏乞皇上圣鉴训示。谨奏。

139．议复王庆云漕督兼巡抚应毋庸议片五月初三日

再，臣承准议政王军机大臣字寄，同治元年二月二十三日奉上谕：

据王庆云奏，江北地当冲要，现在督抚分驻，鞭长莫及，请就近暂归漕运总督办理一折。据称：自苏、常失陷，巡抚以下驻扎上海偏隅，与江北各属道途中梗。而守令之升调，与夫钱谷刑名，仍须禀详江苏巡抚核办，辗转需时。其公事之棘手，不问可知。曾国藩统领全师，兼顾浙、皖，恐不暇注意地方。都兴阿等运筹军务，于吏治民生，亦无暇讲求。守令功过不明，何以整顿地方，保卫完善？现在南粮未能挽运，漕运总督公事无多，请颁给敕书，令其巡抚江宁布政司所属地方，仍兼办全漕事务。并于各属适中之地，设为省会。将江宁藩司暂移江北。两淮运司兼办江北刑名、驿传事件，与漕督、藩司同驻一城。地方公务，均归漕督办理，无须复归江苏统辖等语。着曾国藩、都兴阿体察情形，悉心会议具奏。原折着抄给阅看等因。钦此。

臣查王庆云所奏，尚系咸丰十年苏、常初失时情形。至十一年春间，上海粗定，江北各属与巡抚衙门文报常通，纪纲渐立。逮安庆克复以后，苏省官绅纷纷来臣处请兵，设立水驿，专用轮船递送文书，往返不过旬日。李鸿章抵沪以来，声息不隔，呼应尤灵。凡总督衙门应办事件，臣尽可照常管理，未敢将地方公务概行废搁。臣于上年十一月二十五日复奏折内，即建议巡抚宜驻镇江，钦奉谕旨俞允。嗣因苏人以重价雇船来迎李鸿章先赴上海，以答舆情。俟料理就绪，即当速移镇江，以符原议。论江苏之幅员，苏州偏于南隅，淮安偏于北隅，惟镇江居适中之地，而又扼形胜之区，于军务、地方两者，俱可揽其全纲。自应仍照旧制，责成新任抚臣李鸿章统筹兼顾。溯查咸丰四年，皖江南北，贼氛中断。廷臣请设皖南巡抚，部议以窒碍而未行。该尚书王庆云请改漕督为江北巡抚，另设省会之处，事同一律，应请无庸置议。所有遵旨会议缘由，谨会同江宁将军臣都兴阿附片复陈，伏乞皇上圣鉴。谨奏。

140．附录廷寄　着会议将江北暂归漕督兼办三月初七日

同治元年三月初七日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿：

同治元年二月二十三日奉上谕：

据王庆云奏，江北地当冲要，现在督抚分驻，鞭长莫及，请就近暂归漕运总督办理一折。据称：自苏、常失陷，巡抚以下驻扎上海偏隅，与江北各属道途中梗，而守令之升调，与夫钱谷刑名，仍须禀详江苏巡抚核办，辗转需时。其公事之棘手，不问可知。曾国藩统领全师，兼顾浙、皖，恐不暇注意地方。都兴阿等运筹军务，于吏治民生，亦无暇讲求。守令功过不明，何以整顿地方，保卫完善？现在南粮未能挽运，漕运总督公事无多，请颁给敕书，令其巡抚江宁布政司所属地方，仍兼办全漕事务，并于各属适中之地设为省会，将江宁藩司暂移江北。两淮运司兼办江北刑名、驿传事件，与督漕、藩司同驻一城。地方公务，均归漕督办理，无须复归江苏统辖。其原设之河标、漕标官弁，改为抚标。所有卫所，漕运员弁，悉调赴省会，严加甄汰。所出之缺，将曾经战阵之员，参错补用。其前次裁缺之河厅印委各员，并江苏候补人员，均准投效会垣，以供差委。所有江北各属地丁、漕粮、盐课各项，即由该抚藩就近清厘办理，俟苏、常克复，仍复旧制等语。

现在贼势注于苏、浙，江北完善，地方尚为安堵。设浙江、苏、常剿贼一经得手，贼必将穷而北窜，江北正当其冲。该尚书所请改归漕督就近督办，自系为因时制宜起见。惟事关暂改旧章，其所称以漕督巡抚江北地方，另设省会，将江宁藩司暂移江北，两淮运司兼办刑名，及弁兵改为抚标，裁决河厅并候补人员，均准投效各节，与现在情形有无窒碍，着曾国藩、都兴阿体察情形，悉心会议具奏。原折着抄给阅看。

前据曾国藩奏，李鸿章可任江苏巡抚，驻扎镇江，俟其统带水陆各军抵镇后，再行明降谕旨。嗣因镇江军情紧急，并冯子材抚绥兵勇，未能得法。已迭经寄谕该大臣，催李鸿章赴镇。镇江地处适中，于淮、扬、苏、常、金陵处处可以联络。李鸿章带兵到后，令其署理巡抚，必当有所展布。其江藩及苏臬应否均驻江北，沪上应否有带兵大营驻扎，届时由曾国藩酌量奏明办理。王庆云于李鸿章赴镇一节，自系未能知悉，故有此请。仍着曾国藩迅催李鸿章统带水陆兵勇，设法绕道赴镇，毋稍迟缓。将此由六百里各谕令知之。钦此。

遵旨寄信前来。

附王庆云原折

新授工部尚书王庆云跪奏，为江北地当冲要，现在督抚分驻，鞭长莫及，请旨饬议，因时制宜，以固地方事。

窃查江苏省江北各属，向隶江宁布政司，而辖于江苏巡抚。立制既久，原不容遽议纷更。自十年夏间，苏、常失陷，巡抚以下移驻上海偏隅，与江北各属中梗苏、常。而守令之升调，与夫钱谷刑名，仍听命于江苏巡抚。命盗之核办与失缉驿传，仍听命于江苏臬司。该抚等株守一隅，仅克自保。督臣曾国藩统领全师，兼顾浙、皖，恐不暇注意地方。江宁藩司虽欲独任全局，而各有职司，动关体制。属吏之禀详达于上海者，不能朝发夕至。则此一二年间，公事之棘手，可以不问而知。况现在贼势注于浙江，江北完善之区，尚为安堵。一旦浙军殄贼，贼不能逞志南扰，必将穷而北窜，江北正当其冲，臣窃虑之。

臣屡读谕旨，知有都兴阿、吴棠、乔松年等扼守江路，加以事权，然只能于军务运筹，至于吏治民生，非专任巡抚司道，日事讲求，则守令功过不明，贤否淆混。平时泄沓，必至临事周章。查漕运总督，专司转漕，现在南粮不克上供天庾，除办贼外，公事无多。可否颁与敕书，令其巡抚江宁布政司所属地方，仍兼办全漕事务。并拟于各属适中之地，设为省会，将江宁藩司暂移江北。两淮运司兼办江北刑名、驿传事件，与漕督、藩司同驻一城。地方一切公务，均就近归漕督办理，一如巡抚体制，无须复归江苏统辖。其原设之河标、漕标官弁，改为抚标，日加操练。所有卫所，漕运员弁，现在既不能裁，又无公事，廉俸虚糜，勤惰莫见。应悉调赴省会，严加甄汰。所出之缺，将曾经战阵之员，参错补用，以资管带。其前此奉裁之河厅印委各员，并江苏候补人员，均准投效会垣，以供差委。则省会立，而一时文武差委，不患无材矣。各属地丁、漕粮、盐课，散之见少，合之见多，由该抚藩就近督征，年清年款。漕粮或征本色，以实军储；或征折色，以利转运。两淮盐灶利弊，极力清厘，使利源开于不匮，佐以捐输厘税，涓滴归公，则吏治举而缓急不患无用矣。

夫以一省论之，省垣，腹心也；各属，肢体也。腹心充实，则百体从令。以天下论之，则东豫为腹心，而吴越为肢体。淮、扬又腹心之门户，而肢体之枢机也。当大培元气，刚邪无从入，方足以复肢体之疮痍。淮、扬地利民力，不减荆、襄，前者湖北抚臣胡林翼，资荆襄之力，以清武汉而复安庆。则资淮、扬之力，以复苏、常，办理合宜，可操左券。且地据形胜，壁垒一新，与安庆互为声援。长江天堑，飞渡无从。则门户固而腹心安矣。惟须因时制宜，于朝廷之官制未尝纷更，廉俸未尝多费，营制未尝加增，一俟苏、常克复，仍复旧制。惟臣管见所及，究属遥揣之词，且病中起草，运思未能周匝，尚多未尽事宜。相应请旨饬交曾国藩、都兴阿等体察情形，悉心会议变通，以收实效。臣不揣冒昧，恭折具陈，伏乞皇上圣鉴。谨奏。

141．奏结莫祥芝参案请以县丞留营差委片五月初三日

再，已革湖南候补知县莫祥芝，前在代理安徽怀宁县任内，应付兵差，开报不符。并据该县绅民揭告多款。经臣奏参革职，奉旨饬臣审讯在案。旋据承审委员讯得：该革员莫祥芝，于咸丰十年闰三月奉委代理怀宁县事。时值各营攻剿怀宁、桐城两县，在在吃紧。所有粮饷军火等件，需夫转运。该革员遴派公正绅士，于石牌、三桥、丁祠、洪镇、江镇、岭等处分道设局，雇备夫车伺应。营中每日需用夫车多少不等，多则用夫一千余人，用车四五百辆；少亦用夫七八百人，用车二三百辆。当因怀宁未复，人民迁徙靡定，雇募夫车每易缺乏。各局须常川〔用〕养夫二三百名，车一百余辆，以备缓急。局中不能因一日之需用偶少，将雇定夫车辄行遣散，致临时无从雇募。在多隆阿等军，只据到营夫车计算，故与各局实雇之数不符。是年六七月间，湖水涨发，由石牌转运多隆阿营中粮饷、军火、麸料等项，绕道多行四十余里，往返必须两日。在营中仍照平时一日程途计算，不知夫车各价皆增一倍，故不符之数尤巨。又据称夫车本系绅捐绅办，该革员仅总其成，一切支发款项，实未尝经手。所呈清折，皆按照局帐开载。当即吊取局中存记帐目，磨对营中详咨簿册，与所供均相符合。至所控各款，多无实据。饬传原告之胡寅清等，延不到案。讯据案中列名之绅民，佥称并不知情实，系胡寅清捏名诬控，现已畏罪逃脱，此案应无庸议等情。于上年秋间，取具亲供禀请奏结前来。臣复加勘核，尚无遁饰，又经派委粮台支应随时察看。莫祥芝前此初任州县，高自标置，是己非人，以致营中讥议，部民含怨。自获咎以来，修省惕厉，日臻稳慎。所得革职处分，未便遽予开复。应恳天恩将已革湖南候补知县莫祥芝，仍归湖南原省以县丞降补，留于军营差遣委用。理合附片陈请，伏乞圣鉴训示。谨奏。

142．附录廷寄　饬会查陈逆败窜情形并布置庐州善后事宜五月初九日

同治元年五月初九日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣漕运总督袁甲三、帮办军务荆州将军多隆阿、安徽巡抚李续宜：

同治元年四月二十六日奉上谕：

袁甲三奏，皖军会合楚师，克复庐州府城，追剿余贼，歼除殆尽，并庐郡败匪窜至寿州城外，环跪乞降各折片。庐州郡城，被狗逆陈玉成窜踞已久。据奏，多隆阿密约总兵张得胜等诱贼出击，四面合围。该逆众遂分由东、北两门攻扑楚、皖各军营盘。官军奋力迎战，楚师在东门获胜，赶至北门，从贼后包抄，贼遂大溃。两军合力冲杀，该逆回城无路，遂向西北奔窜。多隆阿由东门进城，张得胜由北门进城，当将庐州府城克复。多隆阿等督队追剿，擒斩万数，余贼不过二三千人，首逆在逃，已饬练总姚绍珍设法歼擒等语。庐郡克复详细情形，虽未据曾国藩等奏到，据袁甲三所奏各情，狗逆率其悍贼冲围而出，固由官军围攻甚紧，亦恐尚有与张落刑、苗沛霖等先期勾结情事。前据袁甲三密陈：狗逆因守庐城，东、南两路无可突犯。惟张落刑及马泳和等在寿、六交界，深恐勾结会合。又据奏，该大臣兵练由庐郡西北，扎至东北。今狗逆果由西北窜突。该大臣之兵不能得力，平日布置未能周密，可想而知。其为张落刑、苗沛霖之勾合窝藏，亦在意中。袁甲三惟当急图补救，严饬练总姚绍珍等调集练众，扼要兜击，毋令该逆渡淮北窜，以期力赎前愆。如该练总能将狗逆歼除，定当破格奖励。并着多隆阿、李续宜密饬各路将弁，侦探狗逆去向，跟踪追蹑，不使稍停喘息，自可一鼓歼除。博崇武系往来苗寨之人，狗逆既与苗练相通，博崇武前往截剿，殊不足恃。袁甲三仍当于驱策之中，严加防范。至环跪寿州城外乞降之贼，狗逆是否在内？粤匪余安定，是否尚在寿城？不容败匪入城者系属何人？袁甲三所奏，未甚明晰。着多隆阿、李续宜就近查明，会同曾国藩迅速具奏。据袁甲三奏，苗沛霖心怀叵测，能否不收纳狗逆，尚未可知。如狗逆径投苗寨，或苗练敢与官军抗阻，岂可不声罪致讨？现在庐郡克复，兵力谅敷剿洗。着官文、曾国藩、多隆阿、李续宜密速筹商，应由何路进兵苗寨？何策可以制其死命？但须官文等计议周妥，即一面驰奏，一面进兵，朝廷决不稍为掣肘，官文等亦断不必有顾忌濡忍之见。如苗练能擒斩张陈二逆以自赎，即当另筹办法。庐州善后事宜，着曾国藩会同李续宜妥为布置。

淮盐税课，为款甚巨，现在江路疏通，淮引谅可畅行。着曾国藩督饬运司乔松年赶紧筹办，以裕国课而充军饷。前因陕省军务吃紧，谕令郑元善调派杨飞熊入关会剿，并咨会皖营将袁怀忠一军调赴豫省，以资防剿。现在西安马队业已调回，豫省复另派劲旅赴陕。该省兵力本不甚厚，袁怀忠一军能否赴豫助剿？着李续宜斟酌办理。袁甲三奏，随攻庐郡之所统文武员弁，可否择优酌保之处，着官文、曾国藩等会同袁甲三择优保奏。再，本日据英桂奏，山西防堵吃紧，请饬催蒲州协副将王巨孝赴任等语。着袁甲三即饬王巨孝迅赴本任，毋稍迟延。将此由六百里各谕令知之。钦此。

遵旨寄信前来。

143．附录廷寄　饬胜保将陈玉成凌迟处死传首各营等事五月初十日

同治元年五月初十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、钦差大臣兵部尚书衔兵部左侍郎胜保、钦差大臣漕运总督袁甲三、帮办军务荆州将军多隆阿、安徽巡抚李续宜、河南巡抚郑元善：

同治元年四月二十七日奉上谕：

昨因庐郡克复，狗逆窜至寿城，谕令曾国藩等会同堵截，务擒首恶。并恐其渡淮而北，复谕胜保严密擒拿，毋任西窜。本日据袁甲三奏，逆首陈玉成经苗练生擒，声言解赴胜保军营，余众二千亦投顺苗练一折。据称，陈逆自庐州逸出后，窜至寿州东津渡，游击朱佩棻会商苗练，佯许进城，当将狗逆及随从伪贼七人全行捆传。苗练留守寿州之李万春，将余众安置城外，给与口食。苗沛霖令将该逆派船械送颍州之江口集荣盘，声言解赴胜保军营。贼党二千余人，均令剃发赴下蔡，分散各队调用等语。狗逆屡抗官兵，从前李续宾等均被该逆戕害，实属罪大恶极。既经苗练擒获，人心当为大快，而苗沛霖前罪亦可宽宥。如将狗逆解到后，即着胜保将其凌迟处死，即传首至李续宜、多隆阿、袁甲三等楚、皖各营，以泄众愤而伸天讨。其余安定、信茂林二犯，亦着胜保饬令苗沛霖即行解赴该大臣军营，一并明正典刑。倘苗沛霖意存观望，不肯将狗逆即时献出，或纵令窜逸，又如任听张落刑回窜雉河集故智，则是甘心叛逆，罪无可辞。即着曾国藩、多隆阿、李续宜等，仍遵前旨，督饬将领，将苗练一并剿洗，尽数歼除，毋留余孽。如苗沛霖业将狗逆释放，或勾结张落刑渡淮北窜，着僧格林沁督兵进剿。或该逆西趋陈、项，抑或由南阳一带奔窜商雒，希图会合发逆。即着胜保、郑元善分饬将弁节节堵截，毋得稍有疏懈，致误事机。

本日据曾国藩奏，克复旌德县城，南岸军威甚振。即着饬令曾贞幹等，乘胜迅克芜湖、太平，直逼金陵。鲍超一军，即饬进攻宁、广，分援湖州，规复高淳、东坝，以期与江上之师声势联络，并力进取。又据袁甲三奏，擒获老贼陈潮旺供称，江北各城全被官军克复，金陵粮道已断，万难久踞。该大臣志在灭贼，一切机宜，谅必妥筹熟计，迅奏肤功，毋俟谆谆训谕也。将此由六百里加紧各谕令知之。钦此。

遵旨寄信前来。

144．附录廷寄　饬查克复镇海宁波详细情形并派员督办防务及仍遵前旨查办张景渠事五月十三日

同治元年五月十三日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章、头品顶戴办理通商事务大臣薛焕、督办军务浙江巡抚左宗棠：

同治元年五月初一日奉上谕：

李鸿章奏，已革道员张景渠、署宁波府知府林钧，由定海率领广艇乡勇，于四月初八日攻复镇海县城。十二日，进攻宁波，逆匪开炮抵御，中伤外国船头洋人二名，外国兵船同开大炮，轰入城内，贼始逃窜慈溪，当将宁波府城克复。并暂借华尔兵勇六百名，前往协守。并请饬闽、浙督抚，迅速酌派文武大员，调拨官军驻宁设防等语。上年宁波郡城失陷，传闻逆匪旋即退窜，仅有该郡绅士，会同英国领事官，料理一切事宜。此次官军协同外国兵船进攻宁郡，逆匪坚拒不退，是否该逆退窜后复来郡城？张景渠等有无会同外国兵船攻剿之事？着左宗棠、薛焕、李鸿章等，将克复郡城详细情形查明据实具奏。

宁波、镇海业经收复，亟宜得人而理，绥辑地方。着曾国藩、左宗棠迅即遴派贤能员弁，酌带水陆官兵，由闽航海前赴宁波郡城，督办防务。并将该郡关税，妥为经理，以裕军饷。

至道员张景渠，前在宁波溃退，闻有雇觅轮船装银二百万两，运赴定海之事，节经谕令曾国藩、左宗棠拿问严审。如果属实，该员情罪重大，断不准借收复镇海等处为词，希冀开复。着曾国藩、左宗棠等仍遵前旨，查拿究办，毋稍轻纵。将此由六百里各谕令知之。钦此。

遵旨寄信前来。

145．附录廷寄　华尔准以副将补用并饬会商李鸿章带兵赴镇催郭嵩焘赴任五月十三日

同治元年五月十三日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章：

同治元年五月初一日奉上谕：

李鸿章奏，遵复未能赴镇；并克复青浦、宁波；及道员杨坊丁忧；密陈郭嵩焘堪胜司道各折片。已明降谕旨，将华尔以副将用，出力员弁，准其择尤保奏。并将郭嵩焘简放苏松粮储道矣。

又据冯子材等奏，探闻丹阳、句容等处贼党日增，逐日密制旗帜、号衣，其谋甚密，未知所向，请饬催李鸿章赴镇等语。李鸿章所称甫抵沪上，因兵勇训练未熟，松、沪各军尚待挑汰整顿，未能即赴镇江。自系为慎重起见。沪上固系饷源所出，现在中外兵力呵吸一气，已将附近一带地方攻复肃清，松郡似目前尚可无虞。惟镇江为南北关键，自古用兵必争之地。现在北岸均已肃清，急宜以重兵驻扎于此，为进规江宁之计。况庐郡克复，狗逆授首，曾国藩军威大振，指日克复芜、太，进攻金陵，则京口必有劲旅会攻句容等处，方可与曾贞幹等军声势联络。李鸿章如能抽身赴镇，则呼应较灵，于大局较有裨益。若羁留沪上，则转须周旋洋人，多所牵制。若谓该署抚兵勇训练未熟，亦不妨俟行抵镇城，酌量妥办。其上海兵勇，该署抚亦可于抵镇后，会商曾国藩派员前往整理，似亦不必因此勾留。着曾国藩迅即会商李鸿章，酌量情形，通筹全局，如何可以带兵及早到镇，先占形胜，最为得策。苏省绅士之言，恐有偏私，李鸿章必当审察定见，不可过信。冯子材折，着抄给曾国藩、李鸿章阅看。

华尔此次已照请以副将补用，此后若续有功绩如何办理，该署抚谅已熟筹，此非朝廷有所吝惜，只以事关中外两国，不能不预为后来地步。薛焕于办理军务，实非所长，而驾驶外国，尚能力持大体，不至为其所慑。该署抚于遇有外国事件，仍当筹商会奏。此次攻克青浦各处关涉洋人，薛焕未经会衔，有无意见未洽。倘薛焕有办理未协之处，即着据实具奏，候旨遵行。前谕查参金鸿保等劣款，并林福祥罪状，仍着会同薛焕迅速驰奏，以肃法纪。道员郭嵩焘尚在原籍，即着该督等迅催赴任。将此由六百里谕令知之。钦此。

遵旨寄信前来。

附冯子材魁玉原折

奴才冯子材、魁玉跪奏，为北岸军情绥敉，江南机有可乘，请旨饬催署抚臣李鸿章迅速移赴镇城，会筹进取，恭折奏祈圣鉴事。

窃奴才等接据探报，并准都兴阿咨开：北窜之贼经扬防官军迭次剿杀，踉跄回窜，大半渡江而南，遁回九洑洲老巢，北岸业已肃清各等语。查此次逆贼悉率丑类，尽锐北趋，其意专注里下河一带。今既未能得志于北，必将并力于南。迭据密探，丹阳、句容等处贼党日有增添，逐日密制旗帜、号衣，其谋甚密，未知所向。奴才等揣度贼情，盖知我大兵渐集，必由丹阳一路分道会攻。故欲先发制人，阻我进步。现在附近西南云台、宝盖各山，业已扼要扎营，布置联络，与金山、甘露寺等处水陆营垒呼吸相通。军火枪械，饬局次第添办，务在一律整齐。奴才等督饬各营镇将，部落士卒，挑备选锋，察看情形，当可有备无患。伏查入春以来，各路军情顺利，嘉定克复，扬防解严，贼势稍衰，兵威渐振，此实江南军务一大转机。镇防逼处贼巢，自腊底春初，该逆百计环攻，迭经创败，至今亦未敢内犯。然奴才等频年战守，保此滨江尺土者，实以镇城为南北形势之枢机，即为恢复苏、常之地步。兹幸逆氛屡挫，机会可乘，正宜督率三军，由马陵、谏壁等处步步为营，分道大举，为得寸进尺之计。惟东西南三面距贼，句容、丹阳、金陵，节节险阻，与洪逆老巢密迩，势必多其羽翼，以待我师。镇城根本重地，一经进取，尤须大军留守，始免牵制。而兵力止有此数，进战退守，兼顾为难。且南台饷章未定，军心皇迫，骤难枵腹荷戈。一切军行锅帐等需，屡经奴才等久催粮台筹款赶办，总以饷源支绌为词，种种掣肘情形，倍深焦灼。伏读节次谕旨，饬令署抚臣李鸿章驻扎镇江，整顿水陆诸军为规复各城之计。仰见我皇上宸谟默运，轸念南疆。在防将卒闻之，无不鼓舞欢欣，欲灭此而朝食。查抚臣到沪后，奴才等虽接来函，俟部署稍定，即行来镇。惟传闻苏省绅民，有吁请抚臣留沪，督师进剿苏、常之说，或恐一时未即成行。然就江南形势言之，自以上海、镇江分道进攻，俾该逆首尾不能相顾，尤属因利乘便。合无仰恳天恩，俯赐敕催该督抚臣酌量情形，移缓就急，即日带兵来镇，通筹全局，赶定饷章，会商进取事宜，以冀下拯民生，上纾宵旰。奴才等愚昧之见，是否有当，谨合词缮折由驿六百里驰奏，伏乞皇上圣鉴训示。谨奏。

146．附录廷寄　饬令黄翼升先攻九洑洲并防洋人接济贼粮五月十七日

同治元年五月十七日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿：

同治元年五月初六日奉上谕：

袁甲三奏，官兵击退援贼，江北肃清；并陈李世忠忠义出力，及外国人包货各折片。览奏均悉。已明降谕旨，令袁甲三查明出力，汇案保奏矣。此次江南逆贼图援北岸，经李世忠督军追杀，贼匪不敢立足，均渡江南遁。该提督现筹进攻九洑洲，以固江北，实属忠勇性成，深堪嘉尚。着即饬令进攻九洑洲，与各将弁同膺懋赏。前据曾国藩奏称：饬黄翼升统带水师赴镇，谅必业已下驶。着即饬该总兵于抵九洑洲时，先将贼巢攻克，再行赴镇。其下游炮船，亦可酌量调拨上驶，以期厚集兵力。并着都兴阿督饬水陆各军，协同攻剿，庶李世忠之兵，不至独冲凶锋，而要隘易于攻克，以固北岸门户。该将军务当和衷联络，共奏肤功，以慰廑念。

至英国人包揽客税，借口抢货，拉去护卡炮船五只，并经李世忠给银七百余两，具见该提督秉心正大，不宜计较，深为得体。现已咨明薛焕，自必与之理论。将来照会咨到总理各国事务衙门，亦必代为剖晰，以昭平允。其接济金陵贼粮各情，着曾国藩一面饬知附近金陵一带水路严防，一面由总理衙门设法晓谕阻止。倘续有金陵贼情探报，并着袁甲三随时具奏。将此由六百里各谕令知之。钦此。

遵旨寄信前来。

147．迭复秣陵关等要隘驻军雨花台折 ⁽¹⁾ 五月十七日

奏为官军水陆并进，迭复秣陵关、江心洲等要隘六处，围逼金陵，驻军雨花台，恭折驰陈，仰祈圣鉴事。

窃自水师陆师渡江夹剿，攻克太平、芜湖两城，江岸数隘，臣等于五月初三日会奏在案。旋报丹阳镇大股贼党因薛镇战败，焚粮宵遁。江苏藩司曾国荃于四月二十八日率所部各营，乘胜前进，破周村卡，遂驻江宁镇之板桥地方。熟察形势，必从大胜关、三汊河下手，陆师乃有运粮之路，水师乃有立营之所。然横距三十里外，尚有秣陵一关，环水巍峙，金陵之雄镇，亦大胜关之右辅也。贼备未严，是可袭而取之。五月初一日，曾国荃引军驰抵关下，毁垒杀贼，转战无前。守关贼酋汪伍登、尚彪、周兰璧等举众献关，得驴马二十一匹，收降卒四百余人，余悉解散。乃飞饬前队十二营，进大定坊，绕出三汊河后，紧逼大胜关，编木作桥，为诘朝进攻计。初二日，曾国荃派拨军士，先伏桥边，而以后队六营卷旗疾进，将谋合围。贼见我军抄后，惧为长围所困，乘夜纵火，弃巢而走。公字、敏字、义字、长胜等营，逾桥追袭，戮贼数百，遂夺大胜关、三汊河两垒，平之。此五月初一二等日，攻复秣陵关、大胜关、三汊河之情形也。

维时臣玉麟驻师金柱关，闻曾国荃悬军深入，恐其为贼所乘，急约提督王明山，率水师各营分载和州守卒，渡江策应。甫由烈山驶近头关，适曾国荃亦于初三日昧爽整旅而来，薄关下寨。众水勇于狂风巨浪中排炮仰击，无或少休。陆军乘之，立拔头关。过此以往，则为江心洲，坚大石垒，倚洲双耸。对岸贼众如麻。臣玉麟会同王明山亲督万化林、王吉、成发翔、郭明鳌、唐学发、陈百向、喻俊明、彭楚汉等八营，直逼洲次。飞炮入垒，贼亦穴墙还击。群子蔽天而下，士卒伤亡，裹尸更进。战至日晡，各勇挟火具登岸，蛇行芦苇中，逼垒纵焚，燎及芦苇。一片火光，江面人声，喧若鼎沸。我军振臂齐呼，跃入贼墙，烧剃群丑，扑火溺水，横塞江流。贼船百余号，贼炮数百尊，悉为我有。登岸水勇，仍上师船，鼓桨飞行，并夺蒲包洲，遂泊金陵之护城河口。曾国荃由陆路倚护水师驱军直入，逼扎雨花台，距城不及四里。城贼数来窥犯，辄行击却。此初三日连复头关、江心洲、蒲包洲之情形也。

臣等查金陵城大而坚，未易猝拔。前向荣、和春等屯兵七万，历时八年，师老无功。此次水陆兵数仅逾二万，虽滨江重险，先后攻夺，尚难遽为仰攻之策。应俟曾贞幹六营、多隆阿一军增调到防，再筹大举。所有出力将弁兵勇，可否容臣等归于太平、芜湖案内，择尤保奖，出自恩施。所有水陆各军迭复沿江要隘，围逼金陵缘由，谨会同大学士湖广督臣官文，安徽抚臣李续宜，由驿陈奏，伏乞皇上圣鉴训示。谨奏。

————————————————————

(1)  此件与彭玉麟等会奏。

148．奏参陈由立等折五月十七日

奏为特参私行远扬之将领，请旨革职，以肃军纪事。

窃提督衔记名总兵福建延平协副将陈由立，前奉谕旨饬赴河南军营，当以围攻青阳正紧，经臣奏留鲍超原营，随同进剿。钦奉谕旨允准，转饬钦遵在案。兹据鲍超呈称：该员留营以来，不知感奋。辄因上年有降补守备郑阳和借故告假，私往湖南投效，统带多营之事。相形见绌，遂生觖望，竟与记名总兵余大胜先后托病请假。始在大通养病，旋赴湖北就医。且甫离营次，即遣人潜诱哨弁，摇惑军心，相率扬去。现闻尚在湖南一带。呈请将陈由立、余大胜、郑阳和奏参，并将本年随同陈由立扬去之李殿华一十六员，随同余大胜扬去之吴太等九员，上年随郑阳和扬去之游击龙德亮等三十八员，一并参革等情前来。又迭准湖南抚臣毛鸿宾来咨：郑阳和已令带勇千余，防守边境。河南抚臣郑元善来函：陈由立已行抵河南，仍委令赴湘，募勇三千各等因到臣。

伏查该员陈由立起自勇丁，曾不数年，保至总兵，加提督衔，补授副将实缺，职位不为不崇。余大胜、郑阳和亦均保至总镇，受恩不为不渥。与鲍超相从日久，同甘共苦，乃并不具禀候批，因假离营，任意远扬，实属大干军令。若不严行惩办，则此风一开，以军营为传舍之地，以投效为逋逃之薮，流弊甚长，关系极大。相应请旨将提督衔记名总兵福建延平协副将陈由立、记名总兵尽先补用副将余大胜、记名总兵降补守备郑阳和一并革职，并请敕下湖南抚臣，撤去郑阳和带勇差使，查明陈由立、余大胜等，均不许招勇立营，不许逗留境内，派员押回皖南原营，责令立功自赎。其被诱扬去之李殿华、吴太、龙德亮等，受人指嗾，从宽免其参革，亦令回营效力。仍求皇上通谕各路军营，于外来投效将弁，非有统兵大员移咨文件，概弗准留。庶可惩跋扈之风，而杜效尤之渐。除将陈由立副将札付送部注销外，理合恭折具奏，伏乞圣鉴训示。谨奏。

149．密陈参劾陈由立郑魁士李元度三将之由片五月十七日

再密陈者：军兴十载，凡将弁资格稍久，则思充当营官；劳绩稍多，则思独当统将。盖职守尊则体制较隆，管辖多则入款较厚。其不甘久居人下者，情也，势也。然亦必才略果优，识量颇远者，乃可渐次拔擢，统率一路。若本系偏裨之才，不安本分，妄思拔为统领，则不得不稍示裁抑，以敛其嚣然不靖之气。鲍超一军，不乏骁将，苦战多年，无一人得补实缺，不免觖望。加以鲍超驭下素严，虽保至二品，常有呵斥棍责之事，以是将领郁郁有思去此而他适者。臣于前年十月、上年九月两次奏请叙补实缺，经该部题补宋国永、陈由立、黄庆等三人，授以副将之缺，近又蒙皇上天恩，简放冯标、娄云庆总兵实缺，营中渐有欣欣向荣之象。乃陈由立接到副将部札，掷弃不顾，径奔河南，以巧言耸动郑元善畀以重权。遂其飞扬跋扈之志，遽开朝秦暮楚之风。臣尝熟思，军营上下相与之际，为主帅者，以不蔽贤、不争功为第一美德；为偏将者，以不陵上、不虐民为第一美德。鲍超御众虽严，然向无妒功害能之陋习。臣亦谆谆劝戒，谓利之所在，当与人共分之；名之所在，当与人共享之。又以部卒万余，嘱其分为三支。令宋国永分统三千，娄云庆分统三千。俾在下者，各展其长，庶贤将乐于效命，而统领可以分忧。鲍超亦恐营务之太繁，急思择人而分统。陈由立之勋劳不如宋国永，识量不如娄云庆，乃遽投奔河南，轻去其上。既不禀商鲍超，又不遵臣奏准之案。此鲍超所为痛恨，而臣亦不能宽容者也。郑元善来函婉商，嘱臣无惜一将之才不救中原之急。臣虽愚陋，岂肯吝此裨将，不顾大局！顾念此等浮猾之员，轻背乎皖，安能有益于豫？春秋之世，莒仆奔鲁，季文子不肯纳之；猛获奔卫，石祁子不肯保之。亦以叛于本国，断难忠于他邦。

即以近事而论，总兵郑魁士，薄有时名。咸丰七年二月，统兵两万围攻桐城，为贼所困。郑魁士不告各营，单骑逃奔，致马队全军覆没。皖事之坏，实由此役。郑魁士不自引咎，反归罪于巡抚福济。诬诋嫚骂，纵兵闹饷。福济不堪其苦，奏请调归江南大营，旋又调防宁国。郑魁士又与浙江巡抚胡兴仁为难，至以书函辱其先人。彼此揭参，谕旨交和春查办。和春袒护郑魁士，奏令防守东坝。十年三月之役，郑魁士弃东坝不守，致贼抄金陵大营之后，全军溃败，苏、常沦陷。郑魁士悍然不顾，既不救和春于难，又不随和春以行，独自逃奔江北，托病偃蹇。前既与皖浙抚臣为仇，后亦不报和春之恩。臣尝代为不平。又如道员李元度，亦有誉望。徽州获咎以后，王有龄锐意招之赴浙。李元度不候讯结，轻于去就。厥后迁延数月，卒不能救浙江之危。是二人者，郑魁士之罪重，李元度之情轻，而其背于此并不能忠于彼，则一也。

今陈由立之才，尚远不如李、郑，故臣决其无益于河南。臣一面函复郑元善，劝其参观季文子、石祁子之论；一面函致毛鸿宾，将陈由立等押送安庆，暂留臣处差委，面加劝谕。待痕迹稍化，然后发回鲍超本营。理合缕陈所以参劾三将之故，琐渎宸听。伏求皇上整饬纪纲，各路将领有似此者，立予惩究，暗销其予智自雄、见异思迁之志，则乱端可以日弭。仍求破格鸿恩将宋国永简授总兵实缺，俾鲍超一军，分统得人，庶诸将骧首功名，无复屈抑之嗟，可保常胜之气。是否有当，附片密陈，伏乞圣鉴训示。谨奏。

后记：此片不应说及李元度，尤不应以李与郑并论。李为余患难之交，虽治军无效，而不失为贤者。此吾之大错。后人见者不可抄，尤不可刻，无重吾过。

七年八月国藩批

150．附录明谕　将陈由立等革职事六月十四日

同治元年六月十四日，准兵部火票递到同治元年五月三十日内阁奉上谕：

曾国藩奏请将私行远扬之将领革职一折。记名总兵副将陈由立前因调赴河南军营，经曾国藩奏留皖南军营。该副将竟与记名总兵余大胜、郑阳和等托病告假，并遣人潜诱哨弁，相率扬去。现在郑阳和在湖南本籍带勇，陈由立亦奉郑元善札委赴湘募勇。该员等托故离营，并不具禀候批，辄敢任意远扬，别谋投效，实属大干军令。提督衔记名总兵福建延平协副将陈由立、记名总兵尽先副将余大胜、记名总兵降补守备郑阳和，着一并革职。并着毛鸿宾撤去郑阳和带勇差使，查明陈由立、余大胜等现在何处，派员押送曾国藩军营。其随同陈由立等扬去之李殿华、吴太、龙德亮等各员，并着毛鸿宾一并查明，押送曾国藩军营，听候曾国藩酌办。嗣后各路军营，于外来投效将弁，非有统兵大员移咨文件，一概不准留营，以杜效尤而肃军律。钦此。

151．附录廷寄　着派员接办陈由立募勇及袁怀忠革职永不叙用七月初四日

同治元年七月初四日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚李续宜、湖南巡抚毛鸿宾：

同治元年六月二十一日奉上谕：

前因曾国藩奏，副将陈由立私行远扬，降旨将陈由立革职，并谕知郑元善，如陈由立已募勇赴豫，即派员接统其众，仍将该革员押赴曾国藩军营。兹据郑元善奏称，陈由立业已到湘开招，赶造军装，尚未据报成军、起程日期。遵即撤去该革员募勇差使，并咨毛鸿宾饬令交代清楚，押解回皖等语。陈由立到皖后，着曾国藩即将该革员及余大胜等分别审讯，严行惩办，以肃军令。惟陈由立所募之勇，亟须拣员前往湘省接办一切事宜。豫省将领乏人，现无妥员可派。着曾国藩由皖营拣派熟悉湘楚情形、堪胜统带之镇将一员及营哨各官，饬令速赴湖南接办募勇事宜，饬赴河南，以资防剿。并着毛鸿宾勒令陈由立将所募勇丁造册送验，以凭挑选。其已制军装未用经费，一并饬令交代清楚，毋任稍涉含混。

前因李续宜奏参，袁怀忠夤缘干进，卑鄙无耻，请将该员革职，永不叙用。当以该员曾经郑元善留豫助剿，谕令该抚确查复奏。兹据郑元善奏称，袁怀忠前次道出商城，经该县官绅禀请奏留助剿。汪家园之役，随经访察，该员习染油滑，并非骁健之材，复奏请毋庸截留。自豫省不复截留，即不知其现在踪迹等语。除本日已明降谕旨，将袁怀忠革职永不叙用外，袁怀忠一军现在不知所向，势必任意逗留，肆行骚扰，亟应查明下落，以肃戎行。着曾国藩、李续宜迅速查明该员现住何所及因何逗留之处，据实参奏。其所带游勇妥为遣散，毋令恃众滋扰地方，是为至要！至袁怀忠是否尚在光州一带，本日已谕令郑元善饬属严查矣。将此由五百里各谕令知之。钦此。

遵旨寄信前来。

152．遵查冯子材兵勇滋闹情形片五月十七日

再，臣承准议政王军机大臣字寄，同治元年二月二十二日奉上谕：

镇江防剿，最关紧要。冯子材在镇日久，熟悉地方情形。且逆匪屡次扑城，尚能抵御。是以令其暂缓赴沪，仍留镇江督办军务。若如海全所奏，冯子材于所存捐项，并不随时支放口粮，以致兵勇哗然，扬言抢掠公署，尚复成何事体！都兴阿驻扎江北，去镇城甚近，自必确有所闻。前请将冯子材调赴上海，但云上海无带兵之将，而于冯子材有褒语无贬词。着都兴阿将海全所奏各情，先行据实驰奏。若果如海全所奏，冯子材抚绥兵勇未能帖服，即着据实指参，毋庸有所顾忌，知而不言，致滋贻误。并着曾国藩将镇江兵勇滋闹情形，及冯子材有无存钱不放情事，确切查明，另行据实具奏等因。钦此。

臣遵即恭录谕旨，咨由署江苏抚臣李鸿章派员前往，确切密查。兹准查复：该委员常州府知府薛书堂驰抵镇江，遍访商民，佥称赊米抢掠，实系镇营兵勇滋事。惟群起争夺之时，众口哗噪，亦难保无江北兵勇在内。迨冯子材派兵查拿，海全袒护部下，派队抵御，彼此生隙，尽归罪于江南兵勇，系属实情。至都天庙厘金一项，经前后各委员收放，均属有案可稽。该卡自上年十月起，全归筹饷总局抽收。至十二月，仅将货捐一项改归冯子材派员经收。为数寥寥，远不逮总局全收之多。该兵勇未知底细，以为同此一卡，前盈后绌，妄生猜疑，谓冯子材存钱不收，系属臆度之词等因前来。臣复加察访，自二月以后，镇江饷缺如故，而兵勇亦未闻续有滋扰情事。则前此谓统帅存钱不放，由于妄生狐疑，理尚可信。所有遵旨饬查缘由，理合据实复陈，伏乞圣鉴。谨奏。

153．附录廷寄　饬查镇江兵勇滋闹情形并催李鸿章由水路赴镇事三月初六日

同治元年三月初六日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿：

同治元年二月二十二日奉上谕：

海全奏，察看镇城兵勇，不独多无器械，亦且衣食不周。本月初十日，兵勇齐队，声称冯子材有都天庙等处捐卡四座，现存钱两三万串，不放接济，惟有掳掠度命等语。幸该兵勇等旋即收队，尚未滋出事端。十一日，又风闻该兵勇扬言，欲抢冯子材公寓及镇江府衙门。冯子材调队入城保护，经海全催令冯子材将存钱先行散发，军心稍安。但贼巢相离不远，倘闻风四窜，竟有不堪设想者。惟望道员李鸿章迅速到镇，庶可以资整顿而保危城等语。

镇江防剿，最关紧要。冯子材在镇日久，熟悉地方情形。且逆匪屡次扑城，尚能抵御。是以令其暂缓赴沪，仍留镇江督办军务。若如海全所奏，冯子材于所存捐项并不随时支放口粮，以致兵勇哗然，扬言抢掠公署，尚复成何事体！都兴阿驻扎江北，去镇城甚近，自必确有所闻。前请将冯子材调赴上海，但云上海无带兵之将，而于冯子材有褒语无贬词。着都兴阿将海全所奏各情，先行据实驰奏。若果如海全所奏，冯子材抚绥兵勇未能帖服，即着据实指参，毋庸有所顾忌，知而不言，致滋贻误。并着曾国藩将镇江兵勇滋闹情形，及冯子材有无存钱不放情事，确切查明，另行据实具奏。

前据曾国藩奏，李鸿章统带淮扬水师五千人，战船二百号，再拨给陆军六七千人，便可驰赴下游，保卫一方。现在镇城防剿事宜，亟须得人而理，若李鸿章必俟曾国荃进兵巢、和，傍城趋过，由浦、六以达于镇，未免迂迟太甚。且各部水军，亦岂能舍舟登陆？自应督率师船，由水路进发。该水军攻克安庆、无为等处，素称得力。即间遇贼船贼垒，谅不难奋力冲开，无虞阻遏。其近日所招淮勇，若能另雇民船随同水军前进，固属妥便。如必需添雇轮船装载，即着赶紧雇齐，克日启行赴镇，毋得徒托空言，致冯子材等守御日久，或有疏虞，以落后着也。将此由六百里各谕令知之。钦此。

遵旨寄信前来。

154．近日军情片五月十七日

再，近日军情，自伪辅王杨七麻子退回宁国后，浙东之贼势稍松，江西之边防亦固。伪侍王尚在衢州一带，左宗棠分兵留守开化马金街，以固徽、婺之防，亲率马步各营赴衢剿办。刘培元所部，已由玉山入浙，仍俟蒋益澧大队到防，方可由衢、严两郡分道而进。鲍超一军，于初四日大获胜仗，攻克寒亭、管家桥等处贼垒，移营进扎，节节阻战，尚距宁郡十余里。据江苏候补府赵炳麟禀称：探闻湖州于五月初三日失守，鲍超以宁国贼势太重，万难抽兵援湖。李楚材间道赴援，不知何处梗阻，亦未赶到。臣一闻此信，且愧且愤。俟探明确实，续行具奏。曾国荃一军，由太平下逼金陵，本得建瓴之势。惟该城前此数年，围师七万，此次兵仅万余屯扎南面一隅。洪逆见惯不惊，似无恇惧之情。臣拟调多隆阿一军前往会剿。趁此军威极盛之际，四面猛攻，当可得手。此时各省多故，处处须兵。臣愚谓宜以全力会办江南，先复财赋之区。克一城有一城之利，拓一里有一里之财，究竟远胜于他省。但使每年能解苏漕百余万石、淮课数百万两进京，俾户部稍资周转。京师根本之地，有恃不恐，则各省可次第剿办矣。俟函商官文、多隆阿定议行之。除鲍超初四之捷另行奏报外，理合附片具陈，伏乞圣鉴训示。谨奏。

155．鲍超军进攻宁郡剿平逆垒折五月十九日

奏为鲍超一军，进攻宁郡，破贼于寒亭、管家桥等处，诸垒悉平，恭折驰陈，仰祈圣鉴事。

窃浙江提督鲍超统率马、步各军，于四月二十五日由青阳拔队前进，甫抵青弋江，结筏东渡。谍报伪辅王杨逆纠众十余万，坚守宁国府城；伪对王洪逆一股，屯聚团山，图犯芜湖、南陵等县；伪卫王杨雄清一股，驻扎寒亭、狮子山，分扰梅家店、管家桥一带，以阻进兵之路。鲍超知贼势方盛，未可猝撄其锋。乃于抱龙冈隔河布营，浚治墙濠，不遽出战，以懈贼心。仍带各营哨，循山径而入，勘明地势。于五月初四日先遣刘玉堂、吴腾芳二营，黄庆、唐仁廉、李文益三营，潜度山冈，分道设伏。复饬周有胜、马胜奎所部进薄寒亭，散布队伍，诱贼出垒。鲍超亲督将士，绕越翟村、木瓜桥，涉浅过河。令总兵娄云庆、刘顺隆、王衍庆诸营，突从左路进，以韦志俊志字四营继之。令宋国永、谭胜达、熊铁生诸营，突从右路进，以翦炳南、段大有两营继之。维时寒亭之贼，方以周有胜、马胜奎孤军深入，绝无后援，可吞而取也，遂出巢猛斗，益逞枭悍。瞥见左右两路大军掩至，正在彷徨却顾，乃附近村落中，群贼响应，拥众齐出。排列山梁，数逾四万。鲍超遂令颜绍荣、陈得胜、杨镇魁等腾踔而入，直捣中坚。纵横荡决，将弁颇有损折。明兴、伍华瀚以骑队抄出管家桥，先剪其右翼。宋国永、谭胜达、娄云庆、刘顺隆、王衍庆、熊铁生等横跃入阵，冲贼数段，不复成伍。适山冈后伏兵亦发，扼断归路。唐仁廉擒伪顺天安杨民清、伪抚天福黎奉民于阵。马胜奎、周有胜乘势抢过寒亭浮桥，径取护桥二垒毁之。贼乃负创惊溃，众军追袭二十余里，将寒亭、管家桥、梅家店直至狮子山贼馆数十处、贼垒三十五座，同时踹平。一路毙贼六千有奇。杨雄清纠合零匪，遁回宁郡。

臣查宁国一城，屏蔽苏、浙，为贼与我所必争之地。近日南岸连克数城，败贼多萃于此。闻逆党聚至二十万之多。臣深以兵力单薄为虑。自有此捷，则已复之数县，贼或不暇复萌窥伺。而我军节节进攻，围逼郡城，亦渐有可乘之隙。除仍檄令速筹攻取外，此次阵亡将弁十八员名，另缮清单，应请敕部从优议恤。所有官军击贼获胜，剿平寒亭、管家桥等处逆垒缘由，谨缮折由驿具奏，伏乞皇上圣鉴训示。谨奏。

附请恤单

谨将进攻寒亭、管家桥等处应行请恤之阵亡将弁，缮具清单，恭呈御览：

计开：

花翎游击郑永福，花翎都司陈得胜、向全璧，花翎都司衔守备葛绍贤、陈桂林，蓝翎守备彭思贤，蓝翎守备衔千总酆显明、黄元义，蓝翎千总罗世发，蓝翎把总刘昭德、范瑞恒、陈太加、王敦富、周桂华、晏光照，把总陈宏宾，蓝翎外委常子云，外委周乐成，以上十八员名，均请敕部各照本职从优议恤。

156．附录明谕　答鲍超军进攻宁郡剿平逆垒折六月十四日

同治元年六月十四日，准兵部火票递到同治元年五月三十日内阁奉上谕：

曾国藩奏官军进攻宁郡，剿平寒亭等处逆垒一折。逆首杨辅清纠众十余万，窜踞宁国府城，复分股屯聚团山、寒亭等处，阻我进兵之路。浙江提督鲍超督饬将士进薄寒亭，该逆出巢猛斗，群贼响应，数逾四万。鲍超督兵直捣中坚，纵横荡决。总兵宋国永等横跃入阵，冲贼数段。山后伏兵齐出，扼贼归路，贼始惊溃，追杀二十余里，当将寒亭、管家桥、梅家店至狮子山贼馆数十处、贼垒三十五座，一律踏平，毙贼六千有奇，剿办甚为得手。即着鲍超等迅速进剿，攻克坚城，尽歼丑类。阵亡之游击郑永福，都司陈得胜、向全璧，都司衔守备葛绍贤、陈桂林，守备彭思贤，守备衔千总酆显明、黄元义，千总罗世发，把总刘昭德、范瑞恒、陈太加、王敦富、周桂华、晏光照、陈宏宾，外委常子云、周乐成，均着交部各照本职从优议恤，以慰忠魂。单并发。钦此。

157．黄翼升署江南水师提督片五月十九日

再，臣钦奉寄谕：

署提督曾秉忠于洙、泾剿贼挫败，本日已明降谕旨，将该员革职，饬令赴该大臣军营效力。江南水师提督职任紧要，俟曾国藩所派之带兵大员到后，即令接署，以资得力等因。钦此。

臣查江南营务废弛，提督一缺，须有久历戎行，威望素著之人前往署理，方足以资整顿。查有提督衔已保记名提督淮扬镇总兵黄翼升，朴诚果敢，爱士耐劳。自咸丰十年七月间，经臣奏派与李鸿章共带淮扬水师，蒙先皇帝简授令职，屡著战功。现在统带师船，于本月十二日驶过金陵前赴镇江、上海一带，应遵旨令其接署江南水师提督员缺。松、沪各军，悉归节制，必能与李鸿章讲求军事，相与有成。是否有当，伏乞圣鉴训示。谨附片具奏。

158．附录明谕　着黄翼升接署江南水师提督六月十四日

同治元年六月十四日，准兵部火票递到同治元年五月三十日内阁奉上谕：

曾国藩奏遵旨派员接署提督等语。江南水师提督，着准其以淮扬镇总兵黄翼升接署。所有松江、上海各军，悉归节制。钦此。

159．奏参河口同知向绍先暂行革职片五月十九日

再，署江西河口同知向绍先前经委办该镇厘务，拨归浙江抚臣左宗棠军营济饷。兹准左宗棠来咨：“河口厘金，向于行商二分项下，加抽内河水师炮船经费一分。乃该员向绍先影射加抽二字，于坐贾二分项下，私加一分。并于过水厘金项下，私抽河镇炮船经费一分。不用关防而用小戳，不用局照而用小票。改多为少，改合为分。又于厘局办事之人，或称巡丁，或称柜伙，或称幕友，或称坐卡。通同一气，弊混巧取。请撤任严查”等因。当即札司将该员撤任查办。旋据详复“坐贾一分，系自前署同知孙家铎任内，奉饬添设舢板，于坐贾解省二分外，另捐一分，以充经费。迨向绍先接任，警报纷来，河口镇不能屯货。坐贾捐资，不敷炮船之用。又在过水各货内，酌捐一分，均经牒府存案。此项炮船经费，既出自商捐商办，未便盖用关防，给发局照，转与解省正厘，无所区别。至改多为少，改合为分一节，当经调集厘票尾根，逐一核对，尚无更改之弊。其巡丁诸色人等，亦系按照省局章程，分项开销，亦无浮冒。详请停委一年，以示薄惩”等情前来。

臣查加抽厘金，筹备炮船经费，原为因公起见。坐贾所加一分，亦经禀明有案。惟该员向绍先于过水各货续加一分，既不具禀请示于前，又不开折报明于后，擅用小戳小票，任意抽收。此中侵蚀隐匿，从何稽查？仅予停委，不足蔽辜。相应请旨将前署江西河口同知印务候补同知向绍先暂行革职，以重厘务，而儆官邪，伏乞圣鉴训示。谨附片具奏。

160．附录明谕　准参河口同知向绍先六月十四日

同治元年六月十四日，准兵部火票递到同治元年五月三十日内阁奉上谕：

曾国藩奏请将抽厘含混之同知暂行革职等语。署江西河口同知向绍先，经该督委办厘务，于过水各货续加一分，既不具禀请示于前，又不开折报明于后，擅用小戳小票任意抽收，难保无侵蚀隐匿情弊。向绍先着暂行革职，交曾国藩严行查办，以儆官邪。钦此。

161．请湖南补用知县秦豫基仍在营起复片五月十九日

再，湖南补用知县秦豫基，前于咸丰八年十月二十三日在江西建昌府军营闻讣，丁生母忧，恳请给咨回籍守制。当以营中需员差委，经臣给假百日，回籍治丧，事竣仍令回营当差。扣至十一年正月二十三日，不计闰，二十七个月服满，由营咨报起复。旋准部驳，饬令回籍具报等因。臣查军营奏留人员，例准在营起复。咸丰九年十二月初四日，御史孙楫奏奉谕旨“管带兵勇，打仗出力，实为军营不可少之人，准其奏留差委，并就近起复。俟军务告竣，仍饬令分别回籍，补行守制穿孝”等因，钦遵在案。该员秦豫基在营丁忧，业经给假到籍，穿孝百日，其时在御史未经条奏之前，而与新章相符。且原籍江苏昭文县，久为贼陷，无籍可归。在营呈报起复，与例亦合。应准免其回籍，就近起复，仍赴湖南候补，以示体恤，伏乞圣鉴敕部查照施行。谨附片具奏。

162．官军迭复江岸各城隘出力员弁六案请奖折 ⁽¹⁾ 五月十九日

奏为遵旨查明迭复江岸各城、隘之出力员弁六案并奖，仰祈圣鉴事。

窃水陆各军，于上年八九月间攻克池州一府，铜陵、庐江二县，无为一州，及泥汊、神塘河、运漕镇、东关等处要隘。本年三月间，既克北岸之巢县、含山、和州、铜城闸、雍家镇、裕溪口、西梁山三城四隘。又克南岸之繁昌、南陵、鲁港两城一隘。该将士等不数月间，转战而东，屡倾贼巢，悉据沿江重险，实属著有微劳。臣等六次奏奉谕旨，准将在事人员，查明保奏。当即钦遵分别转行去后，兹据水陆各营开单请奏前来，臣等悉心酌核，均无冒滥。谨汇缮清单二件，仰恳天恩准照所请，以昭激劝。除把总、外委各弁勇咨部注册外，所有遵旨汇保出力员弁缘由，谨会同大学士湖广督臣官文、安徽抚臣李续宜附驿具陈，伏乞皇上圣鉴训示。谨奏。

附请保单一

谨将汇案遵保攻克大江两岸七城五隘，陆师出力员弁六案并奖，缮具清单，恭呈御览。

计开：

吉中各营

花翎提督衔河南归德镇总兵萧孚泗，请交部从优议叙。

花翎总兵衔补用副将张诗日、熊登武、张光明、周惠堂、李祥和、胡松江、王仕益等七员，均请以总兵记名，请旨简放。

花翎五品衔补用知县罗麓森，花翎同知衔补用知县曾席珍，均请免补本班，以同知直隶州归部，不论双单月，遇缺尽先即选。

同知衔候选知县易良虎，请免选本班，以直隶州知州不论双单月遇缺尽先即选。

同知衔补用知县易良豹，请免补本班，以同知归部，不论双单月，遇缺尽先即选。

安徽补用通判徐镇楚，请免补本班，以同知仍归原省尽先补用。

蓝翎知州衔安徽补用知县龙清垣、冯至沂，均请免补本班，以知州仍归原省尽先补用。

五品衔候选府经历县丞汤守重，请免选本班，以知县不论双单月遇缺尽先即选，并赏戴蓝翎。

蓝翎候选县丞王冠珪，请免选本班，以知县不论双单月遇缺尽先即选，并加五品衔。

蓝翎候选县丞王兴韹，请免选本班，以通判不论双单月遇缺尽先即选，并加五品衔。

蓝翎安徽补用从九黄泽湘，请免补本班，以府经历仍归原省尽先补用。

候选从九曾浑仪、戴高、萧宗儒，均请以府经历不论双单月遇缺尽先即选；曾浑仪并赏戴蓝翎。

安徽补用从九王登瀛，请免补本班，以县丞仍归原省尽先补用，并赏戴蓝翎。

五品顶戴沈甲湘、监生沈丽文、从九龚定瀛，均请以县丞不论双单月遇缺尽先即选，并赏戴蓝翎。

蓝翎从九程庆榜，请以县丞不论双单月遇缺尽先即选。监生葛承、职员葛衡封，均请以县主簿不论双单月遇缺尽先即选。

廪生朱式云、文生李上林，均请以训导不论双单月，遇缺即选；朱式云并赏戴蓝翎。

从九衔彭盛桂，文童常巩昌、熊炤南、张隆极、吴明昭、袁垚龄、程境、朱辉春等八名，均请以从九遇缺尽先即选；彭盛桂、常巩昌、熊炤南，并赏戴蓝翎。

同知衔分发试用知县崔煊，请赏戴花翎。

候选教谕谢希桢，请加知州衔，并赏戴蓝翎。

候选训导陈骧云，请赏戴蓝翎。

候选府经历县丞张汝能，请以通判遇缺即选。

候选县丞卫肇文，请加五品衔。

花翎参将凌有和、刘盛德、晏澧周、谢光晋、朱云章、萧致祥、朱文光、刘湘南等八员，均请免补参将，以副将尽先补用。

花翎参将曾良佐，请照本职赏给封典。

花翎参将赵清河、黄东南，均请加副将衔。

花翎参将衔游击武交清、王桂堂，花翎游击崔文田、杨西平、罗朝云、曹仁美、倪桂、雷复胜、刘芳兰、吴宗国、何玉贵、晏玉春，张玉珂，蓝翎游击罗紫临、丁得胜，游击周嘉宾、王道达等十七员，均请免补游击，以参将尽先补用。

蓝翎游击易春光，花翎游击周玉堂、王群贤、苏明德，游击黄崇孝等五员，均请加参将衔；易春光并赏换花翎。

花翎游击衔都司萧清世、周运斌、葛奇益、李大櫆，花翎都司胡万清等五员，均请以游击尽先即补，并加参将衔。

蓝翎都司陈万胜、曾岂凡、周恒礼、汤得上、萧上林等五员，均请以游击尽先即补，并赏换花翎。

花翎游击衔都司彭秀清，蓝翎游击衔都司周玉堂、王玉贵，花翎都司伍维寿、周日升、邓泰福、胡海万、李定元，张东阳、戴佑胜、王上国、吴世仁、谢明久、蓝瑞祥、唐景春、鲍昌胜，蓝翎都司陈福堂、张叶江、马文益、萧玉吉、周平福、陈友志、李雪堂、王永桂、张泰交、朱悦来、谭碧理、易忠信、李楚成、熊澧仁、冯文魁、周裕堂、袁光明、张敦义、王绍羲、曾明德、周济盛、晏定胜、罗泽泗、周大观、戴洪福、萧启本、晏司训、盛得华、周载拔、谢开贵、杨瑞堂，蓝翎都司衔守备陈致祥等四十八员，均请免补都司，以游击尽先即补。

花翎都司王先胜，蓝翎都司阳清鉴、徐上达、鄢南亭、熊春森等五员，均请加游击衔；阳清鉴并赏换花翎。

蓝翎都司衔守备王本祥、罗高正、罗宣禄，蓝翎守备成与国、陈明瑞、杨廷辉、张日升、陈汝俊、李麟定、熊品佳、罗泽湖，守备衔千总裴人杰等十二弁，均请以都司尽先即补，并赏换花翎。

蓝翎都司衔守备罗景集、谢兰青、雷正清、宋茂英、刘清照、陈万春，花翎守备赵砥中等七弁，均请以都司尽先补用，并加游击衔。

花翎守备曾传唐、李金洲、吴次汉、沈镇湘、董文华、李隆典、刘璧友，蓝翎守备周惠章、朱士达、罗兴祥、邹定吉、赵日胜、周光阳、熊登照、刘焕南、黄寿龄、刘第益、贺广兴、李祥发、陈辉章、葛光明、吴得胜、马少益、唐洪福、黄明胜、赵桂华、文若清、刘洪发、罗三阳、颜良玉、刘得胜、黄子秾、刘复胜、刘成秀、罗泽贻、罗泽芹、凌顺清、苏云祥、唐葵英、张光辉、毛启贵、谢岐友、张家魁、曹映祥、周益胜、曾松棋、彭其修、王福林、张春煦、周诒方、王效忠、陈兰亭、周惠秀、彭大中、陈觐光、陈玉春、贺三胜、王上达、刘春生、唐元亨、赵其祥、扶得胜、傅永德、胡楚南、贺开元、刘连升、刘桂林、李春森、朱彩堂、刘代士、朱唐洲、王恒丰、陶青松、凌子龙、陈定胜、邵玉兰，守备萧必有、范德元、刘太和、刘克规、左传贵，蓝翎守备衔千总冯江南、曾明选、刘德生，蓝翎千总熊绍濂、葛青云等八十六弁，均请免补本班，以都司尽先补用。

蓝翎守备邓明远、冯连升、丁云胜、刘大贵等四弁，均请加都司衔。

蓝翎守备衔千总谢洪训、武湘林、崔定富、朱持益、杨显明、蒋复胜、彭玉贵，守备衔守御所千总吴长胜、陈正春、卿桂芳，守备衔千总李正升、周从德等十二弁，均请以守备补用，并加都司衔。

蓝翎守御所千总胡良作、谢金品、袁明亮、赵贵喜、李成友、邓承益、陈万胜、孙得元、熊益和、王致祥、王章日、张玉堂、王佩琼、周成友、李洪胜、王锡泗、周在朝、王忠富、李光明、刘复胜、蒋益和、黄必义、易仁和、吴辉武，守御所千总曾毓衢、彭岚云、叶楚胜、胡泽仁，蓝翎守备衔千总龚先开、易丁山，守备衔千总刘连升、易修光，蓝翎千总曾纪策、袁大升，左祥泗、冯俊贵、张凤鸣、邓积柏、欧秀芳、罗光明、熊国府、王光胜、章继先、吴呈辉、易上胜、吴芝云、李应春、王华春、陈济邦、冯玉堂、潘楚胜、龚方来、胡必胜、周隽棻、张发胜、邓春发、李邦占、谢青胜、凌福山、张金玉、彭孔修、苏明山、莫得云、曾桂华、陈添元、彭余德、钟光斗、曾惟十、谢正印、李臣荣、黄廷爵、彭春堂、吴长发、刘芳元、易思傅、叶彩庭、鄢正泰、周祥久、凌步云、张玉胜、戴声扬、朱仁和、龙开宗、王必胜、张万玉、刘大胜、彭荣玖、卢孟海、刘东成、邓光仁、刘锦祥、凌得和、刘胜隆、萧福星、曾传俊、廖世珍、周致祥、文有贵、陈国升、马镇超、王桂德、沈应瑞、陈庆林，千总杨桂林、何长林、邓致鳌、熊贵茂、唐楚声、周吉德、邓坤元、贺长发、刘纯益、彭辅瞻，蓝翎把总王定山、王幼山、戴名山、王文明、谭松泰、张耀春、何安泰、黄永胜等一百二十一弁，均请以守备尽先补用。

蓝翎守御所千总张正荣、黄正大，蓝翎千总颜胜发、陈新先、曾仁和等五弁，均请以守备尽先补用，并赏换花翎。

千总傅楚发、袁南玉，均请以守备补用，并赏戴蓝翎。

蓝翎千总衔把总李岱云、彭连升、黄升富、王安乐，蓝翎把总阮炳福、陈忠德、程有才、吕正卿，外委陈锡林等九弁，均请以千总拔补，并加守备衔。

候选知县黄维辛，请免选本班，以同知尽先即选，并赏戴蓝翎。

候选知县王必昌，请免选本班，以知州不论双单月遇缺尽先即选。

湖南试用县丞陈延棨，请俟补缺后，以知县补用。

蓝翎五品顶戴山东试用知县张辅宸、同知衔补用知县刘锡禧，均请赏戴花翎。

湖南即补知县吕邦俊，请赏给六品翎顶。

湖南试用府经历卢毓林，请赏戴蓝翎。

千总衔把总张春华、周光吉，把总贺友林、刘永胜、贺隆元、谢洪胜、陈桂元、屈益胜、胡国臣、张再山、方思荣、邓太祥、李三元、贺广清、胡邦杰、邓华忍、戴元盛、阳得胜、危得胜、孙玉彩、刘宗琦、李德友、李盛章、刘行玉、郭瑞成、彭文益、何明元、刘永清、彭华坤、陈明义、赵望益、颜青云、成人美、赵金声、王得彪、郑鹤林、刘定魁、李得秀、刘镇南、杜连升，李长发、曹俊泰、彭际时、陈友义、沈传隆、孙官发、章有名、李先成、唐正顺，外委罗本山、陈友兰、萧桂清、龚生阳等五十三弁，均请以千总拔补，并赏戴蓝翎。

千总杨文彪、毛永发、朱德盛，均请赏戴蓝翎。

千总衔把总王桂明、周良臣、王福来、谢采芹，蓝翎把总余万友、刘汉章、谢东元、刘友胜、曾明达、周华山、汪瑞胜、瞿永约、李永章、马有才、张得荣、喻福春、周先得、周万福、李邦垠、龙名盛、郭琳珠、张美定、杨定源、周仕达、杨连升、何敬仕、周汝明、喻春轩、汪洪泰、彭楚胜、朱显明、李永吉、胡正益、萧玉林、吉廷良、潘步云、左三元、易良斌、张德彪、钟义山、马祥发、杨洪玉、侯维期、毛见祥、彭南书、杨春兰、马本汉、屈禄益、邓光前、张楚胜、黄瑞堂、杨家祥、熊桂林、龙恒盛、吴万胜、王三清、刘明德、颜清胜、黎金祥、潘福盛、邓敬材、张茂堂、李南泗、吴鲜璧、杨春元、刘遐龄、谢明山、郝凤翥、左蛟山、彭敬林、卢有升、陶有平、刘得勋、李高明、罗湘斌、杨大春、廖太仙、陈得胜、李得荣、胡祥日、黄青山、程大胜、朱作云、李太和、王都久、文星桂、蒋月华、李源普、章文彬、邓长泰、艾臣辅、汤得荣、罗泗胜、王玉升、李春和、刘芳桂、杨如春、魏承亨、晏正辉、刘玉峰、黄国朝、王有福、曾楚益、许泰山、刘三胜、陈宽二、贺友胜、王道善、宋顺发、贺福禄、刘荣华、李词成、萧其凤、沈万明、颜有源、李运堂、陈光升、王福元、许有成、雷崇发、刘云俊、邹而开、萧松二、曾友胜、邹长发、邓正世、葛增试、彭焕秋、张后集，把总任柯富、谢惠泽、陈怡昇、陈得发、赵阳生、林太和、杨清胜、熊照林、宋光明、王文蛟、李成学、易炳阳、周易胜、贺胜汝、杨久隆、周友福、胡广善、谭添胜、周中国、乐新胜、汤青林、阳定元、田官胜、凌松云、尹宗友、刘胜康、陈福万、李秀福、熊友亮、李鹤皋、龚长升、阳万胜、朱得胜、熊升和、张日新、张得胜、汤永定、陈玉唐、吴俊、王复兴、凌际芝、杨凤汝，蓝翎外委胡彪、龚万有、陈明义、熊亮彩、何有忠、李正光、李光荣、万再发、杨云胜、李兰桂、陈祖世、陈春华、周荣亭、周怡胜、贺清和、王连发、陈荣亭、曹继周、田友开、郑明高、陈志友、江书典、周万友、曾衡武、李开义、李登甲、冯春和、邹云胜，外委彭长远、刘传贵等二百一名，均请以千总拔补。

五品军功外委张世恩、陈汉三、裴广元，外委胡其胜、艾春林、贺洪元、刘永清、张邦义、高桂林、向子明、蓝胜茂、范秋芳、赵得高、成志兴、李大发、周深林、谭少山、董有信、陈天爵、陈正复、周得方、朱祥胜、蒋楚南、邹玉发，军功陈皋飏、张昌明、傅有元、龙汉彪、文世贵、刘富益、黄云贵、颜楚胜、陈得祥、曾镇楚、阳建彩、龚正益、王亮彩、苏庆隆、王贵棠、黄德峻、刘义和、曾维武、易保堂、彭春尔、黄经魁、萧定拔、郑明友、苏步高、张正星、武盛秀、张寿武、胡在朝、张永发、左祥益、龙祥胜、文华桂、程福明、张行科、裴广有、施福祥、程才茂等六十一名，均请以把总拔补，并赏戴蓝翎。

蓝翎外委邓龙拔、刘忠山、龙春台、彭德星，均请以把总拔补，并加千总衔。

军功邓太和、陈兴发、杨胜福、王连喜、蔡立祥、石清汉、刘晓东、沈先华、冯文高、萧庆元、易宗林、李得胜、黄洪发、姜清香、李凤泰、李坤裕、贺启予、李彩恬、萧仁福、周德发、李长生、刘厚武、李极喜、赵碧文、周庆轩、谢友隆、罗福山、熊定胜、周长拔、李先亭、李珥盛、萧日葵、袁以道、冯玉山、周正和、潘胜辉、彭照坤、罗云海、彭达全、龙春生、刘宏胜、朱太义、胡应祥、周忠福、唐义胜、游有升、黄德安、刘明芳、罗洪彬、谭连升、莫开山、彭基顺、愈明武、赵秉忠等五十四名，均请以外委拔补，并赏戴蓝翎。

长胜营

花翎游击衔都司蒋仲梅，花翎都司陈德元、刘良寿、张洪贵，花翎都司衔守备罗雨春，蓝翎都司衔守备刘永祥等六员，均请免补都司，以游击尽先补用。蒋仲梅，并加参将衔。

蓝翎都司衔守备熊得贵，花翎守备朱冠英、瞿正荣、姜祖玉，蓝翎守备童瑗光、唐光明、姜固国、杨定国、杨拔秀、龙开学、文喜才等十一弁，均请以都司尽先补用。

蓝翎守备衔千总沈鸿宾、禹昌林，蓝翎守御所千总胡耀南、刘宗兴、周家顺，蓝翎千总程步云、周明杰、张志斌、刘伦考、姜兆琮、徐元庆、谢兴隆、钱有德、杨玉山、刘永成、滕家文、申有高、田天禄、张高胜等十九弁，均请以守备尽先补用。沈鸿宾、禹昌林，并加都司衔。

蓝翎把总游应和、姜安世、李得贵、明洪顺、张兴有、夏文富、秦有胜、邓连升、蔡经魁、伍正升、萧得新、沈明曦、陈正富、梁顺理等十四弁，均请以千总拔补，并加守备衔。

尽先把总朱廷龙、李玉洪、伍占贵、吴云和、胡玉坤、侯廷魁、何瑞堂、吴应元、陈永旺、徐维元、陈玉美、罗福胜、张宗汤、张奇峰等十四弁，均请以千总拔补，并赏戴蓝翎。

蓝翎把总陈洪胜、刘第科、柯凤朝、杨再云、张占元、梁正胜、张占春、万林正、王开泰、杨春廷、舒安有、梁应先、许明玉、邓祥泰、杨汝廷、陆文海、刘光祖、罗行春、吴胜兴、邹光胜、罗应春、陈赐喜、张国胜、尹占春、张得贵、刘金贵，把总向万林、杨光才、刘禹祥、张正武、罗士文、段学秀、张德凤、童祥兴、向开喜、张清安、黄先江、杨玉贵、刘开泰、孙有胜、游应开、滕得礼，蓝翎外委谭捷胜、王文秀，外委明启顺、熊有恩、王应奎、杨辉云、王希顺、龙得标、余国洪等五十一弁，均请以千总尽先拔补。

尽先外委罗亨隆、唐启荣、李续情，均请以把总拔补，并赏戴蓝翎。

候选从九品朱铭章、吴崧基、方大泗等三员，均请免选本班，以县丞不论双单月，遇缺即选。

湘副后南后营

花翎两江补用副将曾昭礼，请以总兵记名简放。

花翎副将邬世发，请赏给勇号。

花翎参将衔游击李瑞二，花翎游击周光正，均请以参将尽先补用；李瑞二并加副将衔。

花翎游击衔都司刘玉春、谭国泰、王式元等三员，均请以游击尽先补用，并加参将衔。

花翎都司胡俊升、侯永清、李圣和、邓吉山、刘仑昆、谢得桂，蓝翎都司曾昭集、蒋安旺、杨定发等九员，均请以游击尽先补用。

花翎守备彭复胜、杨本贵，蓝翎守备潘在田、杨光福、刘秀礼、刘泰财、喻明华、夏昆仑、萧训和、胡泽松、刘伦昱、童德照、彭瑞年、萧如友、周林贤、彭龙翔、聂福厚、谭荣华、符长青、彭迎祥、刘昌修、郭友盛、萧友益、陈兰桂、李楚南、谢长胜、李宏珍、谭位高、杨明光等二十九弁，均请以都司尽先补用。

蓝翎都司衔守备田百钧，请赏换花翎。

蓝翎守备衔千总彭介臣、曾玉策、周复堂、万安易、黄声朝、姚圣益、朱品祥、郭兰桂等八弁，均请以守备尽先补用，并加都司衔。

蓝翎千总丁华容、黄福昌、罗耀宗、易熙春、胡嘉才、谢三洪、萧秀庭、郑桢祥、李修厚、杨芳权、李正照、冯长春、胡自新、翁得胜、成中南、晏楚英、周永发、李庆禄、萧有举、张玉藻等二十弁，均请以守备尽先补用。

蓝翎把总王其章、周定湘、萧庆明、黄锡瑞、刘凤藻、宋琛光、匡维义、田昌纯、谢宝芳、王凤仪、刘盛章等十一弁，均请以千总尽先拔补，并加守备衔。

尽先把总黄先福、萧庭魁、萧太元、刘太遂、林熙春、罗文贵、彭维照、舒开朝、古庭盛、刘青圭、梁国瑞、王得昭等十二弁，均请以千总拔补，并赏戴蓝翎。

蓝翎把总周玉堂、黄茂盛、程宝香、吴进德、萧洪胜、彭玉辉、李萼南、邓楚江、刘太乔、贺其昌、罗绍魁、李道试、谭西藩、邹吉斋、邓成馥、谌致南、谢友胜、万安定、赵仁和、范琢玉、唐焕珊、彭云扬、王湘武，蓝翎外委李有胜、曾呈祥、周寿春、程正元，外委李星文、刘星德等二十九弁，均请以千总尽先拔补。

蓝翎补用通判刘镇楚，请赏加同知衔。

蓝翎从九刘贻善，请以县丞不论双单月遇缺即选。

军功姚维勋、萧庆笃，均请以从九品，不论双单月遇缺尽先选用，并赏戴蓝翎。

吉字后营

同知衔候选知县吴光春，请以同知归部选用，并赏戴花翎。

候选从九陈膺福，请以县丞遇缺即选，并加盐提举衔。

游击衔都司阮明德，蓝翎都司吴隆海、陈耀祖，都司王福湘等四员，均请以游击尽先补用。

蓝翎都司衔守备刘开岳，请以都司尽先补用，加游击衔，并赏换花翎。

蓝翎游击李楚盛，请赏换花翎。

都司王友元，请加游击衔。

守备刘胜发，请加都司衔。

守备王国宾、邹桂芳、王清和等三弁，均请以都司尽先补用。

守备衔千总陈必友，千总钱南堂、舒长胜、刘复胜、胡光明、李明轩、周世仁、黄福维、何致明、黄添四、李巨仪、熊太和等十二弁，均请以守备尽先补用，陈必友并加都司衔。

蓝翎把总李朝荫、胡长顺、贺培成、欧阳胜、易顺胜等五弁，均请以守御所千总拔补。

蓝翎把总周三元，请以千总拔补，并加守备衔。

蓝翎把总黄全胜、潘太祥、陈四海、刘庆廷、易辉高、陈发祥、易楚胜、周祥峰、李联芳、胡又拔、贺昆池、杨采臣、谭福临、傅明集、彭如胜、陈得胜、龚镜清、雷昌富、马泗元、俞鸿胜、文湘海、孔祥云、解元吉、胡文升、严善祥、徐得胜等二十六弁，均请以千总拔补；严善祥、徐得胜，并赏戴蓝翎。

外委李明远，军功赵得志、王清兰、周湘甲、宋其祥、张咏春、萧绍珂、章福春、文斌、胡云祥、谢胜山、朱焕友、张春林、黄维新、萧桂山、李运春等十六弁，均请以把总拔补，并赏戴蓝翎。

候选县丞陈麒勋，请赏戴蓝翎。

云骑尉世职试用主簿吴大训，请免补本班，以府经历归部遇缺尽先即选。

吉字左营

花翎副将王春华，请赏加总兵衔。

花翎副将胡克安，请赏给勇号。

花翎参将衔游击朱连甲、陈万合，均请以参将补用，并加副将衔。

花翎游击彭维祥、许泰级、黎冠湘、胡作成，蓝翎游击宋楚怀等五员，均请以参将即补；宋楚怀，并赏换花翎。

花翎都司罗定发、李复胜，蓝翎都司朱连泗、萧见久、胡荣发等五员，均请以游击即补。朱连泗，并赏换花翎。

蓝翎都司潘四知，请加游击衔，并赏换花翎。

蓝翎都司衔守备朱贤孚、胡春阳，蓝翎守备向以田、朱华清、朱文发、罗名泗、朱光庠、谢春堂等八员，均请以都司即补；朱贤孚、胡春阳，并赏换花翎。

蓝翎都司衔守备刘绍林，请以都司即补，并加游击衔。

蓝翎守备衔千总罗义山，蓝翎千总朱昌国、朱秀芳，千总李景堂、涂文仲、胡容光、黄吉春、喻与其、王端胜、谢光前等十弁，均请以守备补用；罗义山，并加都司衔。

蓝翎把总朱益高、胡坤才、朱福祥、罗泰顺、曾献林、邹德明、黄观保、唐赞朝、龚尚志、谢福成、胡国栋、易清云、康攀桂，把总胡益二、彭端大、周玉贵、刘焕章、彭太和、萧兴武、彭维承、戴东明、李兴泰、黄文鉴等二十三弁，均请以千总尽先拔补。

外委萧世福、康向明、王政平、黄其秀、胡其明、徐清友、彭文大、朱芳兰等八弁，均请以把总拔补，并赏戴蓝翎。

军功王品俊、李茂胜、胡秀林、胡连登、朱复泗、胡德禄、王胜武、谢桂林、谢春裕、朱建武、彭永发、朱芳泗、刘复胜等十三名，均请以外委拔补，并赏戴蓝翎。

蓝翎即选通判李鸿先，请免选本班，以同知直隶州不论双单月遇缺即选。

蓝翎即选府经历朱国庆，蓝翎即选县丞朱绍新，均请加五品衔。

亲兵马队营

蓝翎都司曾万昌，请以游击尽先即补，并赏换花翎。

蓝翎都司衔守备周永庆、蒋光晋，蓝翎守备孙俊杰、胡长发等四员，均请以都司尽先补用；周永庆、蒋光晋，并加游击衔。

守御所千总黄品山，蓝翎千总杨遇泰、范德元等三弁，均请以守备尽先补用；黄品山，并赏戴蓝翎。

蓝翎把总王锡昌、黎秀堂、郭南轩，把总夏明德等四弁，均请以千总尽先拔补，并加守备衔。

蓝翎把总张文泰，把总陆邦贵、戴邦明，均请以千总拔补；戴邦明，并赏戴蓝翎。

外委汤复盛、何秀石、罗定魁、彭华林、杨茂春、文明贵，武生杨钾南，均请以把总拔补，并赏戴蓝翎。

即选从九周文伟，请免选本班，以府经历遇缺即选。

嘉字营

花翎游击武义山，请以参将尽先补用。

花翎都司黄一升、徐太和，均请以游击尽先补用。

花翎守备张林芳、王连升、陈敬廷、刘洛望，蓝翎守备武银山、刘子贵、张绍武等七员，均请以都司尽先补用。

蓝翎守备衔千总蒋明世，蓝翎千总雷玉春、舒延碧、刘安邦、舒叙柏、杨辉莲等六弁，均请以守备尽先补用；蒋明世，并赏换花翎。

千总周在远，请以守备尽先补用，并赏戴花翎。

蓝翎把总武文标、向玉山、刘大春、向宗榜、李得受、彭启发、梁宪章，把总胡春和、李连荣、周在合、卢金龙、李定元、刘立清、舒文连、余仁宗，蓝翎外委黄大相、武昌兴，外委卢万和、罗继云、谢连松、蔡高升、谢兴九、谢得胜等二十三弁，均请以千总拔补。

外委张玉贵、武昌善、陈友才、武明镜、丁庆云、梁元福，均请以把总拔补，并赏戴蓝翎。

军功郑元标、杨永隆、李兴汉、李得胜、罗继善、梁邦禄等六弁，均请以外委拔补，并赏戴蓝翎。

文生武光霄，请以训导，不论双单月遇缺即选。

湘后左右营

记名总兵李宝贤，请照本职赏给封典。

花翎副将刘笃志，请赏加总兵衔。

花翎参将邹楚贤，请以副将尽先补用。

花翎游击田顺有，请以参将尽先补用。

花翎游击衔都司王云辉、朱连胜、梁里仁等三员，均请以游击尽先补用，并加参将衔。

蓝翎游击衔都司彭发三、彭荣祥、何迎发，花翎都司周秀坤、梁伯玉、李明德，蓝翎都司潘尚友、刘定三、彭品中等九员，均请以游击尽先补用。

蓝翎都司衔守备贺忠华、戴芝兰、武开山、曾毓蔚、熊得胜、周代端、曾玉衡，蓝翎守备吴韶华、张其国、陈维玉、王文成、吴长发、周东容、许惠胜、严致祥、周怡名、彭遂良、陈清和、杨端益、胡百遂等二十弁，均请以都司尽先补用。

蓝翎千总梁伯硚、戴永和、王长寿、萧介堂、方正华、樊必胜、胡理和、姚盛日、黄介卿、彭清佑、李大勋等十一弁，均请以守备补用。

把总彭长发、杨崇发、刘东友、吴品泗，均请以千总拔补，并赏戴蓝翎。

蓝翎把总姚光山、萧锡祥、朱呈祥、陈正庭、彭庆元、丁胜奇、彭春和、钟昌其、谢汉章、禹景福、谢松九、郭先发、喻镇湘、金玉香、田友胜、成得清、萧得胜、李清载、朱献庭、罗永清，把总李顺清、李瑞一、冯友华等二十三弁，均请以千总拔补。

蓝翎五品衔即选县丞李肇绎，请免选本班，以知县不论双单月，遇缺尽先即选。

蓝翎即选县丞刘华翰，请免选本班，以通判不论双单月，遇缺即选。

振字营

记名总兵罗逢元，请简放总兵实缺。

花翎副将张定魁、王友胜，均请赏加总兵衔。

花翎游击方万盛、喻乾元、彭玉堂、张国才、蒋得胜等五员，均请以参将尽先补用。

蓝翎都司张泰，请以游击尽先补用。

花翎守备彭邦杰，蓝翎守备王福修，均请以都司尽先补用。

蓝翎守备衔千总严洪彬，蓝翎千总张友才，均请以守备尽先补用。

把总张福廷、唐清林、杜华山，蓝翎外委王明元，均请以千总拔补；张福廷、唐清林、杜华山，并赏戴蓝翎。

外委方启胜，请以把总拔补，并赏戴蓝翎。

军功余焕廷、陈廷欢、王德和、马国栋、周召南、曹友胜、杨月照、卢炳镕、杨青云、曹云汉、唐国瑞、罗许桂、刘印国、陈金田、文运升、曹关发、罗有明、李保泰、陈武相、刘从周、方美德、刘从道、刘腾芳等二十三名，均请以外委拔补，并赏戴蓝翎。

蓝翎即选从九简灿廷，请免选本班，以府经历遇缺即选。

监生谭鹍，请以从九品不论双单月遇缺即选。

护军营

花翎两江补用参将滕嗣武，花翎副将衔湖南补用参将杨喜贵，均请以副将尽先补用。

花翎湖北补用游击张声文，蓝翎江西补用游击喻礼泰、贺绪良等三员，均请加参将衔。

蓝翎游击衔都司宋声平、喻光祝、周振美、喻光彪、邓有胜、黄锦云等六员，均请以游击补用。

蓝翎湖北补用都司周振楚、李有和，蓝翎都司彭必胜、喻有朋等四员，均请加游击衔。

蓝翎都司衔守备潘振常、王福田、罗洪发，蓝翎守备李维新等四员，均请以都司尽先补用。

蓝翎守备衔千总周晓棠、王云胜，守备衔千总潘绍池，蓝翎守御所千总杨良贵、黎泰春、周春和、李常德、袁有杰、胡德俊，守御所千总杨永明、潘绍连，蓝翎千总邓有元等十二弁，均请以守备尽先补用。

蓝翎把总刘得发，把总宋兰远、黄毓礽、周如海、杨德升、刘佑明，蓝翎外委喻先恕、罗恒达等八弁，均请以千总拔补。

文童王廷弼，请以从九品遇缺即选。

蓝翎同知衔吴廷庚，请赏给正五品封典。

五品蓝翎候选县丞丁寿昌，请免选本班，以知县不论双单月，遇缺即选。

监生左继明，请以县丞归部即选，并赏戴蓝翎。

廪生刘钟灵，请以训导不论双单月遇缺即选。

俊秀潘鼎琛、周保惠、酆金源、潘元音、陈林、刘盛藻、赵济川、张尔荩、潘访朝等九名，均请以从九品不论双单月遇缺即选；潘鼎琛，并赏戴蓝翎。

文童薛文瀛、刘心田、方尔维，均请赏给州吏目衔。

俊秀焦修梅、邹玉美，均请赏给六品翎顶。

花翎都司王占魁，请以游击尽先补用。

花翎都司衔千总刘铭传，请以都司尽先补用，并加游击衔。

蓝翎守备张树珊，请以都司尽先补用，并赏换花翎。

蓝翎都司衔张登绅，请加游击衔，并赏换花翎。

五品花翎千总解承超，请以都司尽先补用。

蓝翎守备衔千总寿春中营把总李锦章，蓝翎守备衔千总张绍祖，蓝翎都司衔外委何增益，五品蓝翎把总朱先民等四名，均请以守备尽先补用，并赏换花翎。

把总沈勇权，请以守备尽先补用，并赏戴花翎。

千总唐殿魁，请以守备尽先补用，并赏戴蓝翎。

军功束炳元，请赏给五品蓝翎。

军功陈钟灵、周之桢，均请以把总尽先拔补，并赏戴蓝翎。

军功潘国扬，武生刘凤翔，均请以把总尽先拔补，并赏给五品蓝翎。

军功谭秉性，请赏戴蓝翎。

庐江城守外委尽先把总黄占魁，请赏戴蓝翎。

蓝翎千总张光照，请以守备尽先补用。

廪生夏润章，请以训导不论双单月选用。

蓝翎选用同知李秉苑，请赏换花翎。

候选中书方瀛，请免选本班，以同知不论双单月遇缺尽先即选。

湘恒左右两营

花翎守备衔千总葛东庭，请以都司尽先补用。

花翎参将衔两江补用游击朱平海，补用游击徐德明，均请以参将尽先补用。

蓝翎游击衔都司朱茂才，花翎都司衔守备陈寿武，尽先都司周德胜、杨明胜等四员，均请以游击尽先补用；朱茂才，并赏换花翎。

蓝翎即选从九贺荣森、顾崇祺，均请免选本班，以县丞遇缺即选。

都司衔守备熊上珍、赵云龙、张望高，均请以都司尽先补用，并加游击衔。

蓝翎都司衔守备周邦道，蓝翎守备阎凤山、邱以德、唐桂馥，蓝翎守备衔千总周兰亭等五名，均请以都司尽先补用，并赏换花翎。

文童杨激云，请以从九品不论双单月遇缺即选，并赏戴蓝翎。

蓝翎守备衔千总谭飞麟、朱清轩、杨祯明、邓茂胜、刘宗友、蔡绍荣、刘春发，蓝翎千总龙江楼、胡竭其、邓成日、彭秩序、江发武、曹建湘、刘长胜、李长友、曾星彝、王明杰，千总蒋元豹等十八名，均请以守备尽先补用，并加都司衔；蒋元豹，并请赏戴蓝翎。

都司衔守备李星文，守备张春林、刘永兴、黄得桂、王怀秀、凌曜安、黄国安，守备衔千总王云胜，千总彭怀华等九名，均请以都司尽先补用。

附生陈志铨，请以训导，不论双单月遇缺即选。

守备衔千总张亨贞、周庆恩，千总刘复胜、易品山、叶东元、刘国顺，把总朱秀禄、阳恒泰、向明山等九名，均请以守备尽先补用；易品山、叶东元、刘国顺，并请赏戴蓝翎。

花翎补用游击冯盛德，请加参将衔。

文童郭芳亮，请以从九品尽先选用。

蓝翎把总栗淦、李大鉴、向先胜、彭楚胜、朱成志、贺远俊，谢贤才、萧辅元、唐三元、彭桂林、丁长胜、周焕彩、刘金山、王盛德、杨永清、徐晓成、邓景廷、田高照、段星胜、王瑞汉、袁复泰、李春台、陈清阁、傅文彩、贺得荣、汤保成、周兴华、陈沛、彭楚南、戴康林、唐万泰、彭瑞堂、周美田、谢玉春、周荣华、王胜益，把总萧定国、罗三友等三十八名，均请以千总尽先拔补，并加守备衔；罗三友，并请赏戴蓝翎。

守备王科厚、易定胜，均请加都司衔。

把总屈大成、萧永胜、萧永泰、贺永胜、颜光辉、廖云程、胡镇国、成光裕、文得胜、吴秀桂、韩世新、邓存禄、唐义盛、彭镇南、陈华典、王昇泰、王荣华、周复升、贺腾贵、陈有胜等二十名，均请以千总尽先拔补，并赏戴蓝翎。

把总阳凤益、张玉和、左庆堂、周玉来、王定忠、陈楚益、曹启元、师有发、彭开裕，外委王春麟、周有胜、黄龙运、张德明等十三名，均请以千总尽先拔补。

军功王定胜、杨洪亮、罗以连、熊春和、蔡长林、曹复春、彭缙绅、陈宝亭等八名，均请以把总尽先拔补，并赏戴蓝翎。

军功熊佑泗、陈桂堂、左鸿福、刘义蛟、何明贵、张定邦、田为汉、张瑞琪、刘运兑、李桂祥、刘顺贵等十一名，均请以外委拔补，并赏戴蓝翎。

昆前昆后两营

军功罗彬、郎名芳，均请以千总尽先拔补，加守备衔，并赏戴蓝翎。

附生孙灏，请以训导遇缺即选。

文童汪植仑，请以从九品，不论双单月遇缺即选。

军功鲍鼎、黄桂、刘光瀛、张起富、秦定胜、郭安玉、曹国胜、刘福永、钱天荣、吕标、唐瑞麟，武生唐在田等十二名，均请以把总尽先拔补，并赏戴蓝翎。

把总周庆堂、冯有九、萧拾武、吴定泰、张德华等五名，均请以千总尽先拔补；吴定泰、张德华，并赏戴蓝翎。

尽先千总陈应祥，请以守备尽先补用。

恭字营

军功范廷辉、朱承宣、翟英、陶长胜等四名，均请以把总尽先拔补，并赏戴蓝翎。

候选从九品唐寿嵩，请免选本班，以府经历县丞遇缺即选，并赏戴蓝翎。

文童陶湘，请以从九品尽先选用。

把总晏毅成、胡有贵、胡贵益，均请以千总尽先拔补；晏毅成，并加守备衔。

把总刘明胜、王得贵，均请以千总尽先拔补，并赏戴蓝翎。

保字营

外委左馥兰，军功曹得喜、王喜、杨百胜、杭进先、杨名山等六名，均请以把总尽先拔补，并赏戴蓝翎。

候选主簿张咏清，请赏戴蓝翎。

蓝翎即选从九品张玉春，请免选本班，以县丞尽先选用。

蓝翎外委向鹏举、陈立勋、李赞元，把总陈永和、张全胜等五名，均请以千总尽先拔补；陈永和、张全胜，并赏戴蓝翎。

唫字营

蓝翎把总金鹏辉，请以守备尽先补用。

即选从九品王廷耀，请以县丞不论双单月尽先选用，并赏戴蓝翎。

军功曹学元、杨恒胜、胡培元，均请以把总尽先拔补，并赏戴蓝翎。

把总黄元清，请以千总尽先拔补，并加守备衔，赏戴蓝翎。

文童毛运纶，请以从九品不论双单月尽先即选。

军功谭玉恩、张明德、方学太，均请以外委尽先拔补，并赏戴蓝翎。

东字营

军功鲁得胜、查钦河、徐胜荣、鲁为金等四名，均请以把总尽先拔补，并赏戴蓝翎。

五品蓝翎附生龚国淦，请以训导尽先即选。

千总余正坤，请以守备尽先补用，并赏戴蓝翎。

把总彭桂亭、陈友德、冯明山，均请以千总尽先拔补；彭桂亭、陈友德，并赏戴蓝翎。

湘新后营

两江补用副将周万倬，请以总兵记名简放。

参将衔湖北补用游击王仁和，请以参将尽先补用，并加副将衔。

游击衔湖南补用都司张仁和，江西补用都司傅家桂，均请以游击仍归原省尽先补用，并赏加参将衔。

湖南补用守备洪得胜，蓝翎都司衔守备石子城，均请以都司尽先补用，并加游击衔。

蓝翎守备罗德彰、彭明胜、罗香泉，均请以都司尽先选用；罗德彰、彭明胜，并赏换花翎。

守备衔千总潘玉坤、李云祥、文盛辉，千总曾明尊、戴云芳、周长春、周万英，湖南补用千总张庆祥等八名，均请以守备尽先补用，并加都司衔。

蓝翎千总杨如升、丁云华、杨桂馥、黄益瑞、潘光裕，把总邓德祥、燕贵和等七名，均请以守备尽先补用；杨如升，并赏换花翎。

蓝翎把总刘桂珍、周桂林、萧义禄、黄诚洪、罗高福、王兰桂、万安康、何玉峰、陈友元、傅仁清等十名，均请以千总尽先拔补，并加守备衔。

蓝翎把总丁长胜、李胜宇、陈复胜，蓝翎外委李必文、王金山，外委李怀祥等六名，均请以千总尽先拔补；李怀祥，并赏戴蓝翎。

外委邬定发、刘胜奇、彭楚焕、张忍祥等四名，均请以把总尽先拔补，并赏戴蓝翎。

军功杨桂祥、刘高明、周叶炳、朱增玉、曾俊德、范光胜、周廷显、周得胜、黄森林、陈楚胜、周明德、谢光胜、邱文光、王兰贵、唐南玉、黄秉忠、成楚胜、谭汉忠、彭春华、刘玉胜、颜正泰、王山和、袁隆武、贺永贵、傅义昌等二十五名，均请以外委尽先拔补，并赏戴蓝翎。

湘祥后营

两江补用游击刘祥胜，请以参将仍留两江尽先补用，并加副将衔。

花翎都司衔守备曾明辉，守备林福秀，蓝翎守备萧信集、张云祥等四员，均请以都司尽先选用；曾明辉，并加游击衔；萧信集、张云祥，并赏换花翎。

蓝翎千总傅明暄、傅家勋、徐楚胜、陈致祥等四名，均请以守备尽先选用，并加都司衔。

蓝翎千总伍立升、傅久和、何连贵、刘兴久等四名，均请以守备尽先选用。

蓝翎把总潘福廷、方明俊、唐锦耀、罗云祥、辜胜友、贺才蕙、刘世英、黎廷耀、傅洪友、黄有庆、王本实、傅楚友等十二名，均请以千总尽先拔补，并加守备衔。

蓝翎把总傅万胜、谭福高、罗云蛟、萧得胜、岳得胜、萧友生，蓝翎外委王清和等七名，均请以千总尽先拔补。

蓝翎外委潘福顺、胡友明，均请以把总尽先拔补，并加千总衔。

外委张福青、赵祥胜，均请以把总尽先拔补，并赏戴蓝翎。

军功刘杰臣、张玉棠、冯永庆、王迎祥、王芝光等五名，均请以外委尽先拔补，并赏戴蓝翎。

军功萧景春、罗仁义、朱定辉、贺祥辉等四名，均请赏戴蓝翎。

蓝翎守御所千总张镇湘，请以守备归于江西九江镇标补用，并赏换花翎。

举人汪瀚，请以知县留于安徽补用。候选知县洪汝奎，请以知县留于江苏尽先补用，并赏加知州衔。

附请保单二

谨将汇案遵保攻克大江两岸七城五隘，水师出力员弁六案并奖，缮具清单，恭呈御览。

计开：

淮扬水师亲兵营

蓝翎千总李才喜、李洪寿、易洪达，均请以守备尽先补用，并赏换花翎。

蓝翎把总杨和元、彭万里，均请以千总尽先拔补，并加守备衔。

蓝翎把总柳金源，蓝翎外委杨德前、刘华胜，均请以千总尽先拔补。

外委何明广，请以把总尽先拔补，并赏戴蓝翎。

军功张桂华、张宗兴、洪安富、黄春富、刘长和、李在上、周名发、左得标、潘国华、唐显华、周得胜、金致和、傅新发、罗昌藩、易恒富、左世柏等十六名，均请以外委尽先拔补，并赏戴蓝翎。

新左营

花翎都司周复兴，请以游击尽先推补。

蓝翎千总王德斌、符国华，均请以守备补用，并赏换花翎。

蓝翎千总林西发、阳德裕、向顺福，均请以守备尽先补用，并加都司衔。

千总尹宗维、易华元、李光荣、凌祖儒、李楚霞、李新福、康呈祥等七名，均请以守备尽先补用。

把总袁茂才，请以千总尽先拔补，并加守备衔。

蓝翎千总李得胜，请加守备衔。

蓝翎外委王正明、罗锦帆、王得魁，均请以千总尽先拔补。

外委任世和，请以把总尽先拔补，并赏戴蓝翎。

文童黄廷玉，请以从九尽先选用，并赏戴蓝翎。

军功易达禄、范鸿胜、孙刚强、刘开扬、蔡清溪、李朝纪、李桂林、王镇垣、周开贵、杨万春、胡安财、姚礼桂、周政珑、任泽泰、许瑞卿、陈大猷、冯学文、陈世丰、罗德顺、饶占魁、张清山、王雨堂、石高升、陈友德、朱贵发、阳芳秀、杨本立、易星汉、徐洪升、罗有德、涂有桂、彭万茂、李德盛等三十三名，均请以外委尽先拔补，并赏戴蓝翎。

后营

守备甘高发，请以都司尽先补用，并加游击衔。

蓝翎守备滕代祥，请以都司尽先补用，并赏换花翎。

蓝翎千总唐修珍，请以守备尽先补用，并赏换花翎。

蓝翎千总王春和、萧胜发，均请以守备尽先补用，并加都司衔。

蓝翎千总杜万和，请以守备尽先补用。

蓝翎把总曹相主、龙玉麟、唐逢迎，均请以守备尽先补用。

把总赵建勋、李定平、雷代修、蒋赐山、李昌基等五名，均请以千总尽先拔补，并加守备衔。

蓝翎外委何星汉、韩德坚，均请以千总尽先补用，并加守备衔。

蓝翎外委戴华贵、谢贻福、朱光明、张荣桃等四名，均请以千总尽先拔补。

候选从九彭君烈，请以府经历留于安徽遇缺补用，并赏戴蓝翎。

军功李修然，请以把总尽先拔补，并赏戴蓝翎。

军功刘化龙、晏腾蛟、曾香宝、王大贵、孙福权、戈长庚、罗太升、江凤元、赵孝先、许召义、高友诚、谭安定、滕国寿、陈应发、周友胜、张作舟、蔡燮廷、吴拔先、夏光胜、姚文质、刘飞龙、危荣华、冯有元、曾光有、熊仁怀、汪泗宜、杨宗益、张全胜、曾金胜、李星台等三十名，均请以外委尽先拔补，并赏戴蓝翎。

右营

蓝翎千总李洪顺、蒋秀元，均请以守备尽先补用，并赏换花翎。

蓝翎守备衔千总叶兴发，请以都司尽先补用。

蓝翎守备衔千总张耀燕，蓝翎千总邓金楚、朱开亮、易定友等四名，均请以守备尽先补用；易定友，并加都司衔。

蓝翎把总谢世彩，请以守备尽先补用。

把总陈定友，请以千总尽先拔补，并加守备衔。

蓝翎外委易英和、陈紫麟、陈启林、王新华、宁大义、成德源、刘长贵、谷祥发、邓国梁、陈有升等十名，均请以千总尽先拔补。

文童陈积璜，请以从九品，不论双单月尽先选用，并赏戴蓝翎。

蓝翎把总罗松龄，请以千总尽先拔补。

军功赖迎福、周绍俊、廖九林、陈启泰、蒋秀深、罗启芳、易明耀、周敦厚、段荣胜、周永发、曹新发、向楚南、彭德盛、王锡盛、成清胜、陈光前、王大才、段蓝田、段金胜、赵万胜、熊定方、周复明、陈银和、谭云祥、邓春茂、何得胜、刘青山、张新隆、丁添祥等二十九名，均请以外委尽先拔补，并赏戴蓝翎。

前营

蓝翎千总张有胜、袁福荣，均请以守备尽先补用，并赏换花翎。

蓝翎千总王启祥，请以守备尽先补用。

蓝翎把总吴家榜、陈学堂、李永祥，均请以守备尽先补用。

把总徐洪仁、梁崇利、姜有才、杨逢春、罗占儒等五名，均请以千总尽先拔补，并加守备衔。

蓝翎外委钱荣华、张志胜、赵法云、赖迎胜等四名，均请以千总尽先拔补，并加守备衔。

童生蒋国桢，请以从九品，不论双单月遇缺尽先选用，并赏戴蓝翎。

蓝翎把总吴大吉、曹永先、申步南，均请以千总尽先拔补。

军功许兰亭、陈润兰、杨学林、陈维述、罗楚南、郑采华、雷魁发、张有亮、符得胜、孔得胜、任有山、唐先明、彭兴盛、李广道、丁泰顺、滕大胜、张友胜、崔喜才、柳平邦、黄光才、吴乾昌、李克明、张宝林、邓明胜、蓝贵亭、包得胜、邹绍德、湛远德、刘镇章、黄得贵、沈得胜、曹汉清、谭有才等三十三名，均请以外委尽先拔补，并赏戴蓝翎。

中营

蓝翎千总罗贞祥，请以守备尽先补用，加都司衔，并赏换花翎。

蓝翎千总王正枝，请以守备尽先补用，并赏换花翎。

蓝翎千总罗时富、黎清南，均请以守备尽先补用，并加都司衔。

蓝翎把总王兴志、瞿元善、谭金煌，均请以守备尽先补用。

蓝翎把总吴佑祥、钟成锦、黄作立，均请以千总尽先拔补，并加守备衔。

蓝翎外委吴有荣、陈照惠、张怡鸿，均请以千总尽先拔补，并加守备衔。

把总李际盈、张怡柏，均请以千总尽先拔补。

蓝翎外委蒋全胜、廖家桐、阳光一、张文星等四名，均请以千总尽先拔补。

童生谭馥洲，请以从九品，不论双单月尽先选用。

从九李逢源，请以府经历留于安徽补用。

蓝翎守备文玉兴，请加都司衔。

蓝翎把总何元启，请以千总尽先拔补。

外委戴仁凤、段寿凝，均请以把总尽先拔补，并赏戴蓝翎。

武生傅子鼎，军功廖伯远、唐启武、彭锦祥、阳荣镜、蒋鹏飞、蔡增寿、黄际文、邹得胜、卢石宝、曹光明、赵我祝、李立泽、万新禄、陈兴发、吴国佐、卢洪顺、莫汉武、李正太、唐祖东等二十名，均请以外委尽先拔补，并赏戴蓝翎。

新前营

蓝翎守备龙达金，请以都司尽先补用。

蓝翎守备衔千总苏文彩、许开贵、易其祥，蓝翎千总张德贤、胡运贵、赵隆胜、谭为有等七名，均请以守备尽先补用；张德贤，并赏换花翎。

蓝翎把总张彪、谢权衡、朱连升、刘藻廷、屈传级、梁维榜、成保元、刘福亨、金清和、罗显余、阳双茂等十一名，均请以千总尽先拔补。

文童黄士畸，请以从九品不论双单月遇缺尽先选用。

外委刘明耀，请以把总尽先拔补，并赏戴蓝翎。

武生刘镇国，军功梁远生、梁维同、赵联升、杨联升、李忠世、柳松云、赵国益、龙达渠、罗光寅、唐德泰、陈昌焕、汪德胜、刘佑清、邓代增、伍得春、田新贵、李逢泰、黄任胜、屈昌有、杨炳楠、蒲大有等二十二名，均请以外委尽先拔补，并赏戴蓝翎。

蓝翎同知衔即选知县张家斌，请免选本班，以直隶州知州留于安徽遇缺尽先补用。

童生张九奎，请以从九品，不论双单月尽先选用。

候选通判高梯，请以本班留于安徽补用。

从九衔方飞鸿，请赏戴蓝翎。

候选从九品魏学恒，请以县主簿尽先选用。

文童张允玉、高仲良，均请以从九品尽先选用。

文童叶能森，请以从九品留于安徽补用。

外江水师正前营

花翎副将衔参将王远和，请以副将尽先推补，并赏加总兵衔。

花翎都司安徽寿春镇标右营千总李得胜，花翎游击衔都司李新燕，均请免补游击，以参将尽先即补。

遇缺推补副将张光德、刘添麒、廖德茂、黎定忠、陈定国，尽先副将田名魁等六员，均请赏加总兵衔。

蓝翎副将衔参将杨星照，请以副将尽先即补，并赏换花翎。

花翎游击朱魁南，请以参将尽先即补。

花翎尽先参将左有才、张文彪、周南候，均请以副将尽先补用。

都司成永祥、何德富，均请以游击尽先补用。

游击陈维新，请以参将尽先补用，并加副将衔。

花翎都司湖南洞庭水师营千总王鸣凤，请以游击尽先补用。

花翎守备刘玉万、赵玉田，均请以都司尽先补用。

蓝翎都司彭万里、邓良荣、田名得、欧荣贵等四员，均请以游击尽先补用，并赏换花翎。

都司叶怀德、陈秀发，均请以游击尽先补用。

蓝翎守备江福山，蓝翎守备衔新拔安徽无为州千总朱万胜，均请以都司尽先补用，并赏换花翎。

蓝翎守备衔千总左春耀，蓝翎千总易洪茂，均请以守备尽先补用，并加都司衔。

蓝翎把总刘添熊，请以守备尽先补用，并赏换花翎。

把总朱得胜，请以千总尽先拔补，并加守备衔。

蓝翎外委戴扬龙、宋福明、周三才、许得盛、刘良山、高玉炳等六名，均请以千总尽先拔补。

外委吕胜明，军功陈祖武，均请以把总尽先拔补，并赏戴蓝翎。

军功言明珊、蒋年龙、易慎勤、王盛聚、郭运昌、刘兰香、潘富林、杨九思、张光谦、曹福顺、张连治、刘武襄、谭恒泰、柯茂才、彭添文、黄安美、王永清、曾万荣、易光昭、彭清恬、刘正顺、龙昌吉、张明慎、屈传备、刘祥吉、王德寿等二十六名，均请以外委尽先拔补，并赏戴蓝翎。

文童陈云达，请以从九品，不论双单月遇缺尽先即选，并赏戴蓝翎。

副前营

尽先副将萧东凌，请赏加总兵衔。

尽先游击唐启发，请以参将尽先补用。

蓝翎尽先游击白友梅，请赏换花翎。

尽先都司葛坤泰、刘松林、罗明东、周朝发等四员，均请以游击尽先补用。

蓝翎都司凌新益、葛定名、毛宗翰，均请赏换花翎。

尽先守备廖文传、彭海瑞、邓玉胜、万克昌、颜新元、何连贵、周宜璋、李学武、伍金玉等九员，均请以都司尽先补用。

尽先千总周维新，请以守备尽先补用。

文童徐泽畴，请以从九品不论双单月遇缺尽先选用，并赏戴蓝翎。

外委颜三元、王世材、蔡得胜，均请以千总尽先拔补。

军功朱升远、边积玉、袁玉林、柳开士、罗添名、李洪胜、钟祖汉、莫德林、王保元、张光达、孙忠喜、李祖峻、刘积堂、罗明吉、李祥凤、华绍贤、周耀廷、段克意、刘远华、张宝贤、陈立朝等二十一名，均请以外委尽先拔补，并赏戴蓝翎。

亲兵前营

花翎游击潘复顺、傅以德，均请以参将尽先补用，并加副将衔。

花翎都司蒋其祥，蓝翎都司衔守备阳凤麟，均请以游击尽先补用；阳凤麟，并赏换花翎。

蓝翎守备申元盛，请以都司尽先补用，加游击衔，并赏换花翎。

花翎守备刘星耀、蒋华山，均请以都司尽先补用。

蓝翎守备宋怀德，请以都司尽先补用，并赏换花翎。

蓝翎把总王德青，请以守备尽先补用。

军功陈正喜、廖超群、冯开发、沈集华、傅振声、刘善孝、唐星杰、潘海清、胡金楷、蒋大山等十名，均请以外委尽先拔补，并赏戴蓝翎。

副左营

花翎副将高得效、杨政谟，均请赏加总兵衔。

花翎参将彭大光、刘连升、王源泰、扈照乾，蓝翎参将周鸣高等五员，均请以副将尽先补用；周鸣高，并赏换花翎。

花翎游击杨作霖，请以副将尽先补用。

花翎游击罗荣升、雷大胜，均请以参将尽先补用。

蓝翎游击高得仕、冯维明、李邦昆、王廷贵等四员，均请以参将尽先补用，并赏换花翎。

蓝翎都司胡贵清，花翎守备蒋金和，均请以游击尽先补用。

蓝翎都司衔守备陈建廷，请以都司尽先补用，并赏换花翎。

守备罗春芳、唐万明，均请以都司尽先补用。

蓝翎守备衔千总莫纲常，请以守备尽先补用，并加都司衔。

蓝翎千总张万美、刘岐忠、陈德胜、邓裕逢、黄耀盛等五弁，均请以守备尽先补用。

蓝翎把总勾万邦，请以守备尽先补用。

蓝翎外委谢克明，请以千总尽先拔补，并加守备衔。

蓝翎选用县丞陈中娥，请免选本班，以知县留于安徽归候补班前补用，并加盐提举衔。

蓝翎把总刘佑芝，请以守备尽先补用。

外委严永芳，请以千总尽先拔补，并加守备衔。

军功谢洪发、廖青升、贺廷循、彭春元、周东明、李加升、郭仪泗、唐万开、廖蓝田、黄选青、谢岐山、潘长胜、潘广胜、林东海、吴楚斌、雷永丰、张胜发、石得发、杨光明、刘友胜、杨政宽、韩文龙、李开泰、陈复盛、何仕贵、邓科名、甘世万、陈致富、王汉胜等二十九名，均请以外委尽先拔补，并赏戴蓝翎。

正左营

参将丁际盛、汪得元，均请以副将尽先补用。

参将衔游击刘湘溢，游击蒋永庆，均请以参将尽先补用；刘湘溢，并加副将衔。

蓝翎都司衔守备周见都，请以游击尽先补用，并赏换花翎。

守备陆成祖，请以游击尽先补用。

蓝翎守备尹益德、熊春山、黄荣礼，均请以都司尽先补用，并赏换花翎。

蓝翎守备陶咏贵，请以都司尽先补用。

千总易永魁，把总曹良尚、龙意发，均请以守备尽先补用。

蓝翎外委黄诗辉，请以千总尽先拔补。

军功钟开议，请以把总尽先拔补，并赏戴蓝翎。

军功夏元吉、陶士宏、李得才、杨开发、刘楚辂、陈永全、杨学忠、刘智才、胡连胜、徐兴灿、周兆有、王雨松、彭昌纲、李茂林、陶广发、方学庆、廖守富、陶咏太、谢玉纯、陈代坤、黄益和等二十一名，均请以外委尽先拔补，并赏戴蓝翎。

文童郑慎和，请以从九品不论双单月遇缺尽先选用，并赏戴蓝翎。

正中营

副将蔡定发，请赏加总兵衔。

花翎参将王金楷，请以副将尽先选用。

花翎游击邓永茂，请以参将尽先选用。

花翎都司梁正清、黄得胜、王东山、彭开胜等四员，均请以游击尽先选用。

蓝翎都司衔守备周有升、蔡运照，蓝翎守备吕锡龄，均请以都司尽先选用，并赏换花翎。

蓝翎守备衔千总赖明福，请以守备尽先选用，加都司衔，并赏换花翎。

蓝翎选用知县蒋绍元，请以直隶州知州留于安徽归候补班前补用，并赏换花翎。

蓝翎千总彭清胜，请以守备尽先选用。

蓝翎外委孙金榜，请以千总尽先拔补。

蓝翎外委谭有才、陈光星、陈有高、陈洪兴等四名，均请以千总尽先拔补。

军功黄逢春、江心启、王正茂、左福兴、雷逢兴、王克俊、熊荣华、刘有材、吴大有、许东轩、刘勋登、彭楚金、彭福胜、许得胜、黄福田、成耀光、萧大海、周坤有、刘佐尧等十九名，均请以外委尽先拔补，并赏戴蓝翎。

副右营

花翎参将衔游击林得胜，请以参将尽先补用，并加副将衔。

蓝翎都司衔守备龙余道，请以都司尽先补用，并加游击衔。

蓝翎都司衔守备夏有成，蓝翎守备冯国启，均请以都司尽先补用，并赏换花翎。

花翎守备陈星德，蓝翎守备徐炳文、李廷干，均请以都司尽先补用。

蓝翎守备衔千总成益树、曾载扬，均请以都司尽先补用；成益树，并赏换花翎。

军功赵得胜、龙三友、易祥云、王国喜、张友胜、李光胜、姚洪兴、廖荣升、曾益友、宋得胜、龙登贵、杨开三、王太和、屈朝宗、朱云义、龙友胜、张有材等十七名，均请以外委尽先拔补，并赏戴蓝翎。

蓝翎选用府经历县丞任清芹，请以知县留于安徽归候补班前补用，并加同知衔。

蓝翎外委胡仁贵，请以千总尽先拔补。

亲兵后营

游击赖迎发、柳德槐，均请以参将即选；赖迎发，并加副将衔。

尽先都司陈金顺，请以游击即选。

尽先守备杨余良、刘维新，均请以都司即选。

外委潘玉春，请以千总尽先拔补，并加守备衔。

蓝翎把总谭忠义，蓝翎外委黄贵发、胡炳照，均请以千总尽先拔补；谭忠义，并加守备衔。

军功刘再斌、张瑞廷、阎恩义、李远陶、凌万贵、李声扬、游开明、张光耀、刘南轩、殷喜贵、徐连升、凌祖龙等十二名，均请以外委尽先拔补，并赏戴蓝翎。

军功刘绍琨，请以把总尽先拔补，并赏戴蓝翎。

文童黄石麟，请以从九品留于安徽归候补班前补用，并赏戴蓝翎。

巡湖营

记名总兵蔡国祥，请赏加提督衔。

游击衔都司梁仁美，都司欧阳芳禄、刘钺、袁俊、刘长清、胡清顺、姚荣刚、万品文、周昌洪等九员，均请以游击尽先即选，并加参将衔。

蓝翎都司汤万发、盛永清、杨维胜、陈长顺、陈在田等五员，均请以游击尽先即选，并赏换花翎。

蓝翎守备易介寿、黄鸿魁、王启胜，均请以都司尽先即选，并加游击衔。

蓝翎守备邓秀枝、张得胜、赵南山、周文祥、蔡国喜等五员，均请以都司尽先即选，并赏换花翎。

蓝翎千总贺春华、黄华山、杨发芝、吴高亮等四员，均请以都司尽先即选。

蓝翎千总易光明、郭得山，蓝翎把总滕国宾、陈维章、陈朝阳、王贵瑶、钟万凯、胡新喜等八名，均请以守备尽先即选；易光明、郭得山，并赏换花翎。

蓝翎外委邬致和、文秀锦、张开金，均请以千总尽先拔补。

军功旷克彰、曾芳声、田清和、刘明转、章廷宾等五名，均请以外委尽先拔补，并赏戴蓝翎。

正右营

总兵衔副将彭志友、钟良保，均请以总兵记名简放。

副将唐修己、曹明友，均请以副将遇缺前尽先补用，并赏加总兵衔。

副将衔参将夏开凤，参将刘开友，均请以副将尽先补用；刘开友，并赏加总兵衔。

参将衔游击熊廷燮、谭仁凤、田荣光、李明贵，游击刘隆照、黄天桂等六员，均请以参将尽先选用，并加副将衔。

都司周世魁、庄以临、周酉山，均请以参将尽先选用。

游击衔都司彭定先、尤大缙、李得胜、胡逄春，都司杨福春等五员，均请以游击尽先选用，并加参将衔。

蓝翎都司刘明焕，请以游击尽先选用，并赏换花翎。

都司衔守备黄锦荣，守备杨毓魁、刘祥泰、邓桢祥，周名扬等五员，均请以都司尽先选用，并加游击衔。

蓝翎守备熊兆飞、颜先清，蓝翎守备衔千总段学贤，均请以都司尽先选用，并赏换花翎。

守备衔千总张凤美、千总唐守赞，均请以都司尽先选用。

千总黄正芳、把总杨占魁，均请以守备尽先选用；黄正芳，并加都司衔。

蓝翎外委周泰丰、姚秀松、唐祥发、李宝林、向光祖等五名，均请以千总尽先拔补；周泰丰，并加守备衔。

候选从九邱式汉，请免选本班，以府经历留于安徽归候补班遇缺补用。

军功胡星灿、杨国清、邱实岗、高连才等四名，均请以把总尽先拔补，并赏戴蓝翎。

军功熊国恩、胡有福、邓德祥、杨福清、苏占云、刘得正、杨得益、钟大灵、骆友贵、钟昌年、唐绍美、刘周文、曾胜兰、蒋学章、李永斌、王世昭、邓芝林、杜祖基、胡荣富、聂隆勋、邓廷桂、毛科发、张德福、黄忠友、金锦玉、潘裕恬、杨祥发、孙德昌、林东芝等二十九名，均请以外委尽先拔补，并赏戴蓝翎。

军功贺大兴、黄登瀛、王发科、戴德桢、张树勋、高荣贵、夏恩荣等七名，均请赏给六品顶戴蓝翎。

新右营

副将杨明海，请记名以总兵用。

副将衔参将李惟善、杨松保，均请以副将遇缺尽先补用。

参将庾光东，请加副将衔。

蓝翎参将骆万春，蓝翎游击萧瑞南，均请赏换花翎。

参将衔游击陈福山、李助发、周正林，均请以参将尽先选用，并加副将衔。

游击李荣富，请以参将尽先选用。

蓝翎游击衔都司谭定国，都司李昌和、龙志顺，均请以游击尽先选用；谭定国，并赏换花翎。

都司衔守备杨开太、蔡玉堂，均请以都司尽先选用；杨开太，并加游击衔。

蓝翎把总吴光玉、曾玉和，均请以千总尽先拔补，并加守备衔。

蓝翎外委雷玉春，请以千总尽先拔补。

千总吴正朝，请以守备尽先选用。

军功陈景春、黄升启、邓坤连、傅大友、邹大兴、成章文、范先得、蓝玉林、李隆炳、张清里、杨得范、程春发、易容思、唐元仲、陈海山等十五名，均请以外委尽先拔补，并赏戴蓝翎。

新前营

参将刘高应，请加副将衔。

参将衔游击蓝尚升、陈福友，游击朱高升，均请以参将尽先选用；蓝尚升、陈福友，并加副将衔。

蓝翎游击衔都司张志和，游击衔都司周胜发，都司任启耀，均请以游击尽先选用，加参将衔；张志和，并赏换花翎。

都司俞泗洪、邓永发，均请以游击尽先选用。

蓝翎都司衔守备姚大亮、彭志和，均请以都司尽先选用，加游击衔，并赏换花翎。

蓝翎守备姚万顺，请以都司尽先选用，并赏换花翎。

守备成楚贵、糜元顺、刘洪万，均请以守备尽先选用。

蓝翎守备衔千总周吉祥、周才富，均请以守备尽先选用，加都司衔；周吉祥并赏换花翎。

蓝翎把总谭家贵，蓝翎外委曾开胜、游广泰、陈文顺、卢福良等五名，均请以千总尽先拔补，并加守备衔。

军功陈福兴、陈瑞清、周耀林、周云华、李正汉、邓友恒、张长青、胡泽友、陈友胜、夏绍基、曹友清、黄有材、黄春发、颜登榜、罗克勤、李长胜、郭永兴、周义朝等十八名，均请以外委尽先拔补，并赏戴蓝翎。

正后营

副将衔参将戴廷立，请以副将尽先补用。

参将杨龙光，请加副将衔。

参将衔游击欧阳森茂，游击谢九和、贺光耀，均请以参将尽先选用；欧阳森茂，并加副将衔。

都司殷定文、楚玉和、彭福连、熊济圃等四员，均请以游击尽先选用。殷定文、楚玉和、彭福连，并加参将衔。

蓝翎都司张清日，请以游击尽先选用，并赏换花翎。

花翎守备王有胜，蓝翎守备杨得意、周正新，均请以都司尽先选用；周正新，并赏换花翎。

都司衔守备雷三清、袁明亮、刘长发，均请以都司尽先选用，并加游击衔。

守备邓发苏、刘得秀，均请加都司衔。

守备衔千总易姚胜，请以守备尽先选用，并加都司衔。

蓝翎把总张昌亨，蓝翎外委刘克家、刘先发，均请以千总尽先拔补。

军功胡宜春、刘俊发、欧阳有福、潘有元、朱吉祥、蒋定保、丁定胜、刘文恒、刘楮受、严清荣、谢和泰、张福林、周先发、向楚材、蔡文高、陈江贵、谭光德、周三春、周开隆等十九名，均请以外委尽先拔补，并赏戴蓝翎。

副后营

副将衔参将张得友、萧腾芳，均请以副将尽先补用；张得友，并赏加总兵衔。

参将尹坤山、黄华翰、言秀林，均请加副将衔。

参将衔游击胡俊友，请以参将尽先选用。

游击罗芝云、廖明顺，均请加参将衔。

都司许云发，请加游击衔。

蓝翎守备赵荣亮，请加都司衔，并赏换花翎。

千总刘永胜，请以守备尽先选用。

军功曾华发、唐有胜、易风从、黄柏文、尹得胜、杨国祥、龙步云、丁合明、邱其贵、董茂发、李鸿源、夏得胜、涂立雄、杜正友、陈大胜、王明洪等十六名，均请以外委尽先拔补，并赏戴蓝翎。

副中营

副将萧复胜，请记名以总兵用。

副将邓贵二、郑汉友、陈明云，均请以副将留于两江尽先补用，并赏加总兵衔。

参将李辑五，请以副将尽先补用。

游击韦尚爵、李益定，均请以参将留于安徽尽先补用；韦尚爵，并加副将衔。

游击衔都司陈洪发，请以参将尽先选用。

游击衔都司贺万方，请以游击尽先选用，并加参将衔。

蓝翎都司金复青，请以游击尽先选用，并赏换花翎。

守备李胜庭，请以都司尽先选用，并加游击衔。

蓝翎都司衔守备胡荣桂，蓝翎守备田泰山、罗泗滨，均请以都司尽先选用，并赏换花翎。

守备衔千总刘友胜，千总李甫林、曾连五，均请以守备尽先选用，并加都司衔。

把总罗介福、李耀庭，均请以千总尽先拔补；并加守备衔。

蓝翎外委叶盛有，请以千总尽先拔补。

军功朱益祥、朱春泰、刘长瑞、王祥发、金长庆、李恒胜、吴立荣、聂起益、易玉堂、洪万胜、陈荣贵、龚复胜、王义发、贺祥兴、孙照胜等十五名，均请以外委尽先拔补，并赏戴蓝翎。

亲兵左营

副将莫重定、潘裕麟、曾祥光、朱楚善、成仪泰等五员，均请赏加总兵衔。

副将衔参将许得胜、文成学，均请以副将尽先选用。

参将衔游击刘诚意、李学文、葛定有，均请以参将尽先选用，并加副将衔。

蓝翎游击何运升，游击陈飞龙、赵俊秀，游击衔都司赵得胜等四员，均请以参将尽先选用；何运升，并赏换花翎。

都司李永胜，请以游击尽先选用。

蓝翎守备柳三喜，请以都司尽先选用，并赏换花翎。

蓝翎千总高道贤，把总何其俊、何春富，均请以守备尽先选用；高道贤，并赏换花翎。

蓝翎把总刘取仁，请以千总尽先拔补，加守备衔，并赏换花翎。

军功萧玉堂、李萃廷、张德庆，均请以把总尽先拔补，并赏戴蓝翎。

军功陈瑞秀、彭声浩、李隆山、罗龙成、廖云棣、谭云山、陈玉春、成金元、夏金玉、刘三元、曹盛茂、彭京材、曹文学、林长发、成仁和、曹文秀、罗启玉、华绍喜等十八名，均请以外委尽先拔补，并赏戴蓝翎。

亲兵右营

副将衔参将邬桂芳，参将曹芳凤，均请以副将尽先补用。

游击衔都司颜海仙，都司傅民才，均请以参将尽先选用；颜海仙，并加副将衔。

都司陈先照，守备朱兴亨、叶广胜，均请以游击尽先选用；陈先照，并加参将衔。

守备彭元芳、罗洪发，均请以都司尽先选用，并加游击衔。

蓝翎守备向玉隆、欧阳桂兰、李光华，均请以都司尽先选用；向玉隆、欧阳桂兰，并赏换花翎。

蓝翎守备衔千总易维训，请以守备尽先选用，并加都司衔。

蓝翎守备衔千总朱长胜，蓝翎把总易朝贵、傅清鳌、曹云祥、邬远正等五名，均请以守备尽先选用。朱长胜、易朝贵、傅清鳌，并赏换花翎。

把总谭福胜，蓝翎外委刘加意、郭至诚、刘日赞等四名，均请以千总尽先拔补；谭福胜，并加守备衔。

军功易朝福、李荣发、张绍云、李长胜、彭龙义、易新俊、易开云、杨锡祥、曹华贵、聂发友、曹盛祥、黄星芝、楚胜和、万德盛、朱兴仁、陈贵桢、李青海、李德春、张玉成、易恒顺、杨志海、傅高友、龙章廷、谢安福、平加和、王成益、王正辉、唐桂泗、董蔚堂、王广聚、吴淮隆、王永光、张明德、吴大本、谭品飞、葛祥茂等三十六名，均请以外委尽先拔补，并赏戴蓝翎。

健捷营

参将刘三元，请以副将尽先补用。

游击刘松亭，请以参将尽先选用，并加副将衔。

游击衔都司周海涛，都司柳德庆、彭开亮、宋云友、黄得胜、左启岁、罗茂胜、刘厚能等八员，均请以游击尽先选用，并加参将衔。

蓝翎都司郭贵喜、黄江元、邱大忠，均请加游击衔，并赏换花翎。

蓝翎都司衔守备陈大才、叶鸣魁、杨九如、陈品山，守备杨万胜、易正明、丁万泰、柳志诚等八员，均请以都司尽先选用；陈大才、叶鸣魁，并赏换花翎。

蓝翎守备夏平高、刘秋森，均请加都司衔，并赏换花翎。

守备衔千总黄开泰、叶宏彪、盛启顺，千总曾长林、刘开春、左光元等六名，均请以守备尽先选用；黄开泰、叶宏彪、盛启顺，并加都司衔。

蓝翎把总谭定太，蓝翎外委赵新元、赵大胜，均请以千总尽先拔补；谭定太，并加守备衔。

军功钱金福、刘厚毓、夏克照，均请以把总尽先拔补，并赏戴蓝翎。

军功彭芝兰、陈永祥、萧尚彬、刘瑞廷、郑万胜、钟黎明、陈飞楚、邓保和、杨明兴、刘万秋、刘柏盛、潘大有、刘孝光、夏成香、刘万璜、盛东海、徐有定、湛启扬、谢云贵、龙长发、黄明宗、邓曲池、杨武和、王有田、柳宝安、叶中荣、饶定春、易大胜、柳兰桂、戴清扬、杨朝忠、陈代昌、牛明见、刘万秀、刘胜发、易云富、王贞瑞、谭易盛、刘全有、左裕福等四十名，均请以外委尽先拔补，并赏戴蓝翎。

蓝翎选用知县王寿祺，请免选本班，以直隶州知州留于安徽归候补班前补用，并赏换花翎。

即选府经历县丞滕代馨，请免选本班，以知县留于安徽归候补班前补用，并加同知衔。

从九品衔周楷，文童朱祖健、夏远森、刘正炳，均请以从九不论双单月遇缺尽先选用，并赏戴蓝翎。

军功郑高曜，请以外委尽先拔补，并赏戴蓝翎。

蓝翎五品衔安徽补用府经历县丞陈宏勋，请免补本班，以知县仍留原省遇缺尽先即补。

蓝翎候选从九韦以成，请以府经历留于安徽遇缺尽先即补，并加五品衔。

蓝翎千总李忠良，请以守备尽先补用。

文生罗青路，请以训导遇缺尽先选用，并加六品衔。

武生吴煊，请以千总遇缺尽先拔补。

内湖水师左营

副将张锦芳，请赏加总兵衔。

参将张向荣，请加副将衔。

游击龙藻琦、潘长顺、彭昌安、李宏试、梁永学、喻清汉等六员，均请以参将尽先选用；龙藻琦、潘长顺，并加副将衔。

蓝翎游击龚得胜、罗俊福，均请加参将衔，并赏换花翎。

游击衔都司徐廷绶、王镇京，均请以游击尽先选用，并加参将衔。

都司杨永浩，请以游击尽先选用。

知州衔候选知县毛俊臣，请免选本班，以同知留于安徽遇缺尽先补用。

蓝翎都司衔守备李大鹏、王兆祥、蒋本元，均请以都司尽先选用，并赏换花翎。

蓝翎守备胡荣伟、梁贵友、胡荣清、王荣书等四名，均请以都司尽先选用；胡荣伟，并加游击衔。

蓝翎守备衔千总赵兴发、王友祥、朱家春，千总钟光裕，把总易寅阶、李长安等六名，均请以守备尽先选用；赵兴发、王友祥，并加都司衔。

守备谢永谦，请加都司衔。

外委李正元、彭兆扬、唐泽彪，军功李开初等四名，均请以把总尽先拔补，并赏戴蓝翎。

把总陈元庆、李明庭、黄荣象、李明贵，军功向光华、曾玉文、杨德胜、罗纯钦、王朝第、傅志仁、胡源胜、戴正顺、罗纯春、张昌贵、吴泰山、胡镇坤、吕林华、宋成仕、徐呈祥等十九名，均请赏戴蓝翎。

军功谢泰福、叶山青、罗锡仁、吴志兴、李清胜、吴明海、文有顺、梁协廷、程世恩、杨胜才、龚德美、邱林柏、何多福、陈禄升、杨春茂、夏嗣安、王育求、颜乐生、陈荣贵、杨源昌、王三相、王福兴、陈德元、曾玉廷、刘仁兴、屈昌璧、胡宏祖、林泰山、梁维荣、傅文义、凌祖连、陈荣华、朱家泰、罗心达、萧宏胜等三十五名，均请以外委尽先拔补，并赏戴蓝翎。

右营

候选郎中高兆麟，请以知府尽先选用。

参将衔游击唐鸣盛、任典五、屈伸泰，均请以参将尽先选用。

游击董光玉、廖良胜、颜万和，均请加参将衔。

都司潘志海，请加游击衔。

蓝翎都司童正太、易得忠，均请赏换花翎。

守备龚彩云、余绍唐，均请以都司尽先选用。

把总周连升，外委喻万顺、段和清、邹育龙等四名，均请以千总尽先拔补；周连升，并加守备衔。

军功余宗禄，请以把总尽先拔补，并赏戴蓝翎。

外委谭月亮，军功管应举、李发尧、杨福海、孙正启等五名，均请赏戴蓝翎。

军功刘大勋、邓金湘、罗三阳、陶贤同、贾国铭、桂思鼎、刘学明、邓敬亭、段清胜、曹有胜、彭朝士、李惟盛、童其顺、李长春、赵俊福、龙得胜、周楚南、熊仁才、彭胜友、李逢升、吴茂才、董贵友、徐得胜、王方廉、章先权、李华德等二十六名，均请以外委尽先拔补，并赏戴蓝翎。

————————————————————

(1)  此件并与彭玉麟会奏。

163．附录明谕　答官军迭复江岸各城隘出力员弁六案请奖折六月十四日

同治元年六月初一日，内阁奉上谕：

曾国藩等奏，遵查迭克江岸各城隘出力水陆员弁，开单请奖一折。上年八九月间，曾国藩等水陆各军攻克池州、铜陵、庐江、无为各府州县城池，及泥汊、神塘、河运漕镇、东关等处要隘。本年三月间，克复江南、北之巢县、含山、和州、繁昌、南陵各县城池，及铜城闸、雍家镇、裕溪口、西梁山、鲁港各要隘。将士等于数月间，迭克坚城，攻夺要隘，所有在事出力水陆文武员弁，洵属著有劳绩，自应优予奖叙，以示鼓励。

总兵萧孚泗，着交部从优议叙。副将张诗日、熊登武、张光明、周惠堂、李祥和、胡松江、王仕益，均着以总兵交军机处记名，请旨简放。候补知县罗麓森、曾席珍，均着免补本班，以同知直隶州知州，不论双单月遇缺尽先即选。候选知县易良虎，着免选本班，以直隶州知州，不论双单月遇缺尽先即选。候补知县易良豹，着免补本班，以同知不论双单月遇缺尽先即选。安徽补用通判徐镇楚，着免补本班，以同知仍归原省尽先补用。安徽候补知县龙清垣、冯至沂，均着免补本班，以知州仍归原省尽先补用。候选府经历县丞汤守重，着免选本班，以知县不论双单月遇缺尽先即选，并赏戴蓝翎。候选县丞王冠珪，着免选本班，以知县不论双单月遇缺尽先即选，并赏加五品衔。王兴韹，着免选本班，以通判不论双单月遇缺尽先即选，并赏加五品衔。安徽候补从九品黄泽湘，着免补本班，以府经历仍归原省尽先补用。候选从九品曾浑仪、戴高、萧宗儒，均着以府经历，不论双单月遇缺尽先即选；曾浑仪，并着赏戴蓝翎。安徽补用从九品王登瀛，着免补本班，以县丞仍归原省尽先补用，并赏戴蓝翎。五品顶戴沈甲湘等三名，均着以县丞，不论双单月遇缺尽先即选，并赏戴蓝翎。从九品程庆榜，着以县丞，不论双单月遇缺尽先即选。监生葛承等二名，均着以县主簿，不论双单月遇缺尽先即选。生员朱式云等二名，均着以训导，不论双单月遇缺即选；朱式云，并着赏戴蓝翎。从九品衔彭盛桂等八名，均着以从九品，遇缺尽先即选；彭盛桂等三名，并着赏戴蓝翎。知县崔煊，着赏戴花翎。教谕谢希桢，着赏加知州衔，并赏戴蓝翎。训导陈骧云，着赏戴蓝翎。候选府经历县丞张汝能，着以通判遇缺即选。候选县丞卫肇文，着赏加五品衔。参将凌有和等八员，均着免补参将，以副将尽先补用。曾良佐，着赏给参将封典。赵清河、黄东南，均着赏加副将衔。游击武交清等十七员，均着免补游击，以参将尽先补用。易春光等五员，均着赏加参将衔；易春光，并着赏换花翎。都司萧清世等五员，均着以游击尽先即补，并赏加参将衔。都司陈万胜等五员，均着以游击尽先即补，并赏换花翎。彭秀清等四十八员，均着免补都司，以游击尽先即补。王先胜等五员，均着赏加游击衔；内阳清鉴一员，并赏换花翎。守备王本祥等十二员，均着以都司尽先即补，并赏换花翎。罗景集等七员，均着以都司尽先补用，并赏加游击衔。曾传唐等八十六员，均着免补本班，以都司尽先补用。邓明远等四员，均着赏加都司衔。千总谢洪训等十二员，均着以守备补用，并赏加都司衔。胡良作等一百二十一员，均着以守备尽先补用。守御所千总张正荣等五员，均着以守备尽先补用，并赏换花翎。千总傅楚发等二员，均着以守备补用，并赏戴蓝翎。把总李岱云等九员，均着以千总拔补，并赏加守备衔。知县黄维辛，着免选本班，以同知尽先即选，并赏戴蓝翎。王必昌，着免选本班，以知州不论双单月遇缺尽先即选。县丞陈延棨，着俟补缺后，以知县补用。知县张辅宸等二员，均着赏戴花翎。吕邦俊，着赏给六品翎顶。府经历卢毓林，着赏戴蓝翎。把总张春华等五十三员，均着以千总拔补，并赏戴蓝翎。千总杨文彪等三员，均着赏戴蓝翎。把总王桂明等二百一员，均着以千总拔补。外委张世恩等六十一员，均着以把总拔补，并赏戴蓝翎。邓龙拔等四员，均着以把总拔补，并赏加千总衔。军功邓太和等五十四名，均着以外委拔补，并赏戴蓝翎。都司蒋仲梅等六员，均着免补都司，以游击尽先补用；蒋仲梅，并赏加参将衔。守备熊得贵等十一员，均着以都司尽先补用。守备衔千总沈鸿宾等十九员，均着以守备尽先补用；沈鸿宾、禹昌林，并赏加都司衔。把总游应和等十四员，均着以千总拔补，并赏加守备衔。把总朱廷龙等十四员，均着以千总拔补，并赏戴蓝翎。把总陈洪胜等五十一员，均着以千总尽先拔补。外委罗亨隆等三员，均着以把总拔补，并赏戴蓝翎。从九品朱铭章等三员，均着免选本班，以县丞不论双单月遇缺即选。副将曾昭礼，着以总兵记名简放。邬世发，着赏给毅勇巴图鲁名号。游击李瑞二、周光正，均着以参将尽先补用；李瑞二，并赏加副将衔。都司刘玉春等三员，均着以游击尽先补用，并赏加参将衔。胡俊升等九员，均着以游击尽先补用。守备彭复胜等二十九员，均着以都司尽先补用。蓝翎守备田百钧，着赏换花翎。千总彭介臣等八员，均着以守备尽先补用，并赏加都司衔。丁华容等二十员，均着以守备尽先补用。把总王其章等十一员，均着以千总尽先拔补，并赏加守备衔。黄先福等十二员，均着以千总拔补，并赏戴蓝翎。周玉堂等二十九员，均着以千总尽先拔补。补用通判刘镇楚，着赏加同知衔。从九品刘贻善，着以县丞，不论双单月遇缺即选。军功姚维勋、萧庆笃，均着以从九品，不论双单月遇缺尽先选用，并赏戴蓝翎。同知衔候选知县吴光春，着以同知归部选用，并赏戴花翎。从九品陈膺福，请着以县丞遇缺即选，并赏加盐提举衔。都司阮明德等四员，均着以游击尽先补用。蓝翎守备刘开岳，着以都司尽先补用，并赏加游击衔，赏换花翎。蓝翎游击李楚盛，着赏换花翎。都司王友元，着赏加游击衔。守备刘胜发，着赏加都司衔。守备王国宾等三员，均着以都司尽先补用。千总陈必友等十二员，均着以守备尽先补用；陈必友，并赏加都司衔。把总李朝荫等五员，均着以守御所千总拔补。周三元，着以千总拔补，并赏加守备衔。把总黄全胜等二十六员，均着以千总拔补；内严善祥、徐得胜，并赏戴蓝翎。外委李明远等十六员，均着以把总拔补，并赏戴蓝翎。县丞陈麒勋，着赏戴蓝翎。主簿吴大训，着免补本班，以府经历遇缺尽先即选。副将王春华，着赏加总兵衔。副将胡克安，着赏给植勇巴图鲁名号。游击朱连甲、陈万合，均着以参将补用，并赏加副将衔。游击彭维祥等五员，均着以参将即补；内宋楚怀，并赏换花翎。都司罗定发等五员，均着以游击即补；内朱连泗，并赏换花翎。都司潘四知，着赏加游击衔，并赏换花翎。守备朱贤孚等八员，均着以都司即补；朱贤孚、胡春阳，并赏换花翎。都司衔守备刘绍林，着以都司即补，并赏加游击衔。千总罗义山等十员，均着以守备补用；罗义山，并赏加都司衔。把总朱益高等二十三员，均着以千总尽先拔补。外委萧世福等八员，均着以把总拔补，并赏戴蓝翎。军功王品俊等十三名，均着以外委拔补，并赏戴蓝翎。即选通判李鸿先，着免选本班，以同知直隶州，不论双单月遇缺即选。府经历朱国庆、县丞朱绍新，均着赏加五品衔。蓝翎都司曾万昌，着以游击尽先即补，并赏换花翎。守备周永庆等四员，均着以都司尽先补用；周永庆、蒋光晋，并赏加游击衔。千总黄品山等三员，均着以守备尽先补用；黄品山，并赏戴蓝翎。把总王锡昌等四员，均着以千总尽先拔补，并赏加守备衔。张文泰等三员，均着以千总拔补；内戴邦明，并赏戴蓝翎。外委汤复盛等七员，均着以把总拔补，并赏戴蓝翎。从九品周文伟，着免选本班，以府经历遇缺即选。游击武义山，着以参将尽先补用。都司黄一升等二员，均着以游击尽先补用。守备张林芳等七员，均着以都司尽先补用。千总蒋明世等六员，均着以守备尽先补用；蒋明世，并赏换花翎。周在远，着以守备尽先补用，并赏戴花翎。把总武文标等二十三员，均着以千总拔补。外委张玉贵等六员，均着以把总拔补，并赏戴蓝翎。军功郑元标等六员，均着以外委拔补，并赏戴蓝翎。文生武光霄，着以训导，不论双单月遇缺即选。记名总兵李宝贤，着照本职赏给封典。副将刘笃志，着赏加总兵衔。参将邹楚贤，着以副将尽先补用。游击田顺有，着以参将尽先补用。都司王云辉等三员，均着以游击尽先补用，并赏加参将衔。彭发三等九员，均着以游击尽先补用。守备贺忠华等二十员，均着以都司尽先补用。千总梁伯硚等十一员，均着以守备补用。把总彭长发等四员，均着以千总拔补，并赏戴蓝翎。姚光山等二十三员，均着以千总拔补。县丞李肇绎，着免选本班，以知县不论双单月遇缺尽先即选。刘华翰，着免选本班，以通判不论双单月，遇缺即选。记名总兵罗逢元，着交军机处遇有总兵缺出提奏。副将张定魁、王友胜，均着赏加总兵衔。游击方万盛等五员，均着以参将尽先补用。都司张泰，着以游击尽先补用。守备彭邦杰、王福修，均着以都司尽先补用。千总严洪彬、张友才，均着以守备尽先补用。把总张福廷等四员，均着以千总拔补；张福廷、唐清林、杜华山，并赏戴蓝翎。外委方启胜，着以把总拔补，并赏戴蓝翎。军功余焕廷等二十三名，均着以外委拔补，并赏戴蓝翎。即选从九品简灿廷，着免选本班，以府经历遇缺即选。监生谭鹍，着以从九品，不论双单月遇缺即选。补用参将滕嗣武等二员，均着以副将尽先补用。游击张声文等三员，均着赏加参将衔。都司宋声平等六员，均着以游击补用。周振楚等四员，均着赏加游击衔。守备潘振常等四员，均着以都司尽先补用。千总周晓棠等十二员，均着以守备尽先补用。把总刘得发等八员，均着以千总拔补。文童王廷弼，着以从九品遇缺即选。同知衔吴廷庚，着赏给正五品封典。县丞丁寿昌，着免选本班，以知县不论双单月，遇缺即选。监生左继明，着以县丞即选，并赏戴蓝翎。生员刘钟灵，着以训导不论双单月，遇缺即选。俊秀潘鼎琛等九名，均着以从九品不论双单月，遇缺即选；潘鼎琛，并赏戴蓝翎。文童薛文瀛等三名，均着赏给州吏目衔。俊秀焦修梅等二名，均着赏给六品翎顶。都司王占魁，着以游击尽先补用。千总刘铭传，着以都司尽先补用，并赏加游击衔。守备张树珊，着以都司尽先补用，并赏换花翎。都司衔张登绅，着赏加游击衔，并赏换花翎。千总解承超，着以都司尽先补用。把总李锦章等四员，均着以守备尽先补用，并赏换花翎。沈勇权，着以守备尽先补用，并赏戴花翎。千总唐殿魁，着以守备尽先补用，并赏戴蓝翎。军功束炳元，着赏给五品蓝翎。陈钟灵等二名，均着以把总尽先拔补，并赏戴蓝翎。潘国扬等二名，均着以把总尽先拔补，并赏给五品蓝翎。谭秉性，着赏戴蓝翎。外委黄占魁，着赏戴蓝翎。千总张光照，着以守备尽先补用。生员夏润章，着以训导，不论双单月选用。同知李秉苑，着赏换花翎。中书方瀛，着免选本班，以同知不论双单月，遇缺尽先即选。千总葛东庭，着以都司尽先补用。游击朱平海等二员，均着以参将尽先补用。都司朱茂才等四员，均着以游击尽先补用；朱茂才，并赏换花翎。即选从九品贺荣森等二员，均着免选本班，以县丞遇缺即选。守备熊上珍等三员，均着以都司尽先补用，并赏加游击衔。守备周邦道等五员，均着以都司尽先补用，并赏换花翎。文童杨激云，着以从九品，不论双单月遇缺即选，并赏戴蓝翎。千总谭飞麟等十八员，均着以守备尽先补用，并赏加都司衔；内蒋元豹一员，并赏戴蓝翎。守备李星文等九员，均着以都司尽先补用。生员陈志铨，着以训导不论双单月遇缺即选。千总张亨贞等九员，均着以守备尽先补用；内易品山、叶东元、刘国顺，并赏戴蓝翎。游击冯盛德，着赏加参将衔。文童郭芳亮，着以从九品尽先选用。把总栗淦等三十八员，均着以千总尽先拔补，并赏加守备衔；内罗三友，并赏戴蓝翎。守备王科厚等二员，均着赏加都司衔。把总屈大成等二十员，均着以千总尽先拔补，并赏戴蓝翎。阳凤益等十三员，均着以千总尽先拔补。军功王定胜等八名，均着以把总尽先拔补，并赏戴蓝翎。军功熊佑泗等十一名，均着以外委拔补，并赏戴蓝翎。军功罗彬、郎名芳，均着以千总尽先拔补，并赏加守备衔，赏戴蓝翎。生员孙灏，着以训导遇缺即选。文童汪植仑，着以从九品不论双单月遇缺即选。军功鲍鼎等十二名，均着以把总尽先拔补，并赏戴蓝翎。把总周庆堂等五名，均着以千总尽先拔补；内吴定泰、张德华，并赏戴蓝翎。尽先千总陈应祥，着以守备尽先补用。军功范廷辉等四名，均着以把总尽先拔补，并赏戴蓝翎。从九品唐寿嵩，着免选本班，以府经历县丞遇缺即选，并赏戴蓝翎。文童陶湘，着以从九品尽先选用。把总晏毅成等三员，均着以千总尽先拔补；晏毅成，并赏加守备衔。刘明胜等二员，均着以千总尽先拔补，并赏戴蓝翎。外委左馥兰等六名，均着以把总尽先拔补，并赏戴蓝翎。主簿张咏清，着赏戴蓝翎。即选从九品张玉春，着免选本班，以县丞尽先选用。外委向鹏举等五名，均着以千总尽先拔补；内陈永和、张全胜，并赏戴蓝翎。把总金鹏辉，着以守备尽先补用。从九品王廷耀，着以县丞不论双单月尽先选用，并赏戴蓝翎。军功曹学元等三员，均着以把总尽先拔补，并赏戴蓝翎。把总黄元清，着以千总尽先拔补，并赏加守备衔，赏戴蓝翎。文童毛运纶，着以从九品，不论双单月尽先即选。军功谭玉恩等三名，均着以外委尽先拔补，并赏戴蓝翎。鲁得胜等四名，均着以把总尽先拔补，并赏戴蓝翎。生员龚国淦，着以训导尽先即选。千总余正坤，着以守备尽先补用，并赏戴蓝翎。把总彭桂亭等三员，均着以千总尽先拔补；彭桂亭、陈友德，并赏戴蓝翎。副将周万倬，着以总兵记名简放。游击王仁和，着以参将尽先补用，并赏加副将衔。湖南补用都司张仁和，江西补用都司傅家桂，均着以游击仍归原省尽先补用，并赏加参将衔。守备洪得胜等二员，均着以都司尽先补用，并赏加游击衔。罗德彰等三员，均着以都司尽先选用；罗德彰、彭明胜，并赏换花翎。千总潘玉坤等八员，均着以守备尽先补用，并赏加都司衔。杨如升等七员，均着以守备尽先补用；杨如升，并赏换花翎。把总刘桂珍等十员，均着以千总尽先拔补，并赏加守备衔。丁长胜等六员，均着以千总尽先拔补；内李怀祥，并赏戴蓝翎。外委邬定发等四员，均着以把总尽先拔补，并赏戴蓝翎。军功杨桂祥等二十五名，均着以外委尽先拔补，并赏戴蓝翎。游击刘祥胜，着以参将仍留两江尽先补用，并赏加副将衔。守备曾明辉等四员，均着以都司尽先选用；曾明辉，并赏加游击衔；萧信集、张云祥，并赏换花翎。千总傅明暄等四员，均着以守备尽先选用，并赏加都司衔。伍立升等四员，均着以守备尽先选用。把总潘福廷等十二员，均着以千总尽先拔补，并赏加守备衔。傅万胜等七员，均着以千总尽先拔补。外委潘福顺等二员，均着以把总尽先拔补，并赏加千总衔。张福青等二员，均着以把总尽先拔补，并赏戴蓝翎。军功刘杰臣等五名，均着以外委尽先拔补，并赏戴蓝翎。萧景春等四名，均着赏戴蓝翎。守御所千总张镇湘，着以守备归于江西九江镇标补用，并赏换花翎。举人汪瀚，着以知县留于安徽补用。候选知县洪汝奎，着以知县留于江苏尽先补用，并赏加知州衔。千总李才喜等三员，均着以守备尽先补用，并赏换花翎。把总杨和元等二员，均着以千总尽先拔补，并赏加守备衔。柳金源等三员，均着以千总尽先拔补。外委何明广，着以把总尽先拔补，并赏戴蓝翎。军功张桂华等十六名，均着以外委尽先拔补，并赏戴蓝翎。都司周复兴，着以游击尽先推补。千总王德斌等二员，均着以守备补用，并赏换花翎。林西发等三员，均着以守备尽先补用，并赏加都司衔。尹宗维等七员，均着以守备尽先补用。把总袁茂才，着以千总尽先拔补，并赏加守备衔。千总李得胜，着赏加守备衔。外委王正明等三员，均着以千总尽先拔补。任世和，着以把总尽先拔补，并赏戴蓝翎。文童黄廷玉，着以从九品尽先选用，并赏戴蓝翎。军功易达禄等三十三名，均着以外委尽先拔补，并赏戴蓝翎。守备甘高发，着以都司尽先补用，并赏加游击衔。滕代祥，着以都司尽先补用，并赏换花翎。千总唐修珍，着以守备尽先补用，并赏换花翎。王春和等二员，均着以守备尽先补用，并赏加都司衔。杜万和，着以守备尽先补用。把总曹相主等三员，均着以守备尽先补用。赵建勋等五员，均着以千总尽先拔补，并赏加守备衔。外委何星汉等二员，均着以千总尽先补用，并赏加守备衔。戴华贵等四员，均着以千总尽先拔补。从九品彭君烈，着以府经历留于安徽遇缺补用，并赏戴蓝翎。军功李修然，着以把总尽先拔补，并赏戴蓝翎。军功刘化龙等三十名，均着以外委尽先拔补，并赏戴蓝翎。千总李洪顺等二名，均着以守备尽先补用，并赏换花翎。叶兴发，着以都司尽先补用。张耀燕等四名，均着以守备尽先补用；内易定友，并赏加都司衔。把总谢世彩，着以守备尽先补用。陈定友，着以千总尽先拔补，并赏加守备衔。外委易英和等十员，均着以千总尽先拔补。文童陈积璜，着以从九品不论双单月尽先选用，并赏戴蓝翎。把总罗松龄，着以千总尽先拔补。军功赖迎福等二十九名，均着以外委尽先拔补，并赏戴蓝翎。千总张有胜等二名，均着以守备尽先补用，并赏换花翎。王启祥，着以守备尽先补用。把总吴家榜等三员，均着以守备尽先补用。徐洪仁等五员，均着以千总尽先拔补，并赏加守备衔。外委钱荣华等四员，均着以千总尽先拔补，并赏加守备衔。童生蒋国桢，着以从九品，不论双单月遇缺尽先选用，并赏戴蓝翎。把总吴大吉等三员，均着以千总尽先拔补。军功许兰亭等三十三名，均着以外委尽先拔补，并赏戴蓝翎。千总罗贞祥，着以守备尽先补用，并赏加都司衔，赏换花翎。王正枝，着以守备尽先补用，并赏换花翎。罗时富等二员，均着以守备尽先补用，并赏加都司衔。把总王兴志等三员，均着以守备尽先补用。吴佑祥等三员，均着以千总尽先拔补，并赏加守备衔。外委吴有荣等三员，均着以千总尽先拔补，并赏加守备衔。把总李际盈等二员，均着以千总尽先拔补。外委蒋全胜等四名，均着以千总尽先拔补。童生谭馥洲，着以从九品，不论双单月尽先选用。从九品李逢源，着以府经历留于安徽补用。守备文玉兴，着赏加都司衔。把总何元启，着以千总尽先拔补。外委戴仁凤等二员，均着以把总尽先拔补，并赏戴蓝翎。武生傅子鼎等二十名，均着以外委尽先拔补，并赏戴蓝翎。守备龙达金，着以都司尽先补用。千总苏文彩等七名，均着以守备尽先补用；张德贤，并赏换花翎。把总张彪等十一员，均着以千总尽先拔补。文童黄士畸，着以从九品不论双单月遇缺尽先选用。外委刘明耀，着以把总尽先拔补，并赏戴蓝翎。武生刘镇国等二十二名，均着以外委尽先拔补，并赏戴蓝翎。知县张家斌，着免选本班，以直隶州知州留于安徽遇缺尽先补用。童生张九奎，着以从九品不论双单月尽先选用。候选通判高梯，着以本班留于安徽补用。从九衔方飞鸿，着赏戴蓝翎。从九品魏学恒，着以县主簿尽先选用。文童张允玉等二名，均着以从九品尽先选用。文童叶能森，着以从九品留于安徽补用。参将王远和，着以副将尽先推补，并赏加总兵衔。千总李得胜等二员，均着免补游击，以参将尽先即补。副将张光德等六员，均着赏加总兵衔。参将杨星照，着以副将尽先即补，并赏换花翎。游击朱魁南，着以参将尽先即补。参将左有才等三员，均着以副将尽先补用。都司成永祥等二员，均着以游击尽先补用。游击陈维新，着以参将尽先补用，并赏加副将衔。千总王鸣凤，着以游击尽先补用。守备刘玉万等二员，均着以都司尽先补用。都司彭万里等四员，均着以游击尽先补用，并赏换花翎。都司叶怀德、陈秀发，均着以游击尽先补用。守备江福山、守备衔千总朱万胜，均着以都司尽先补用，并赏换花翎。千总左春耀、易洪茂，均着以守备尽先补用，并赏加都司衔。把总刘添熊，着以守备尽先补用，并赏换花翎。朱得胜，着以千总尽先拔补，并赏加守备衔。外委戴扬龙等六员，均着以千总尽先拔补。外委吕胜明、军功陈祖武，均着以把总尽先拔补，并赏戴蓝翎。军功言明珊等二十六名，均着以外委尽先拔补，并赏戴蓝翎。文童陈云达，着以从九品，不论双单月遇缺尽先即选，并赏戴蓝翎。副将萧东凌，着赏加总兵衔。游击唐启发，着以参将尽先补用。白友梅，着赏换花翎。都司葛坤泰等四员，均着以游击尽先补用。凌新益等三员，均着赏换花翎。守备廖文传等九员，均着以都司尽先补用。千总周维新，着以守备尽先补用。文童徐泽畴，着以从九品，不论双单月遇缺尽先选用，并赏戴蓝翎。外委颜三元等三名，均着以千总尽先拔补。军功朱升远等二十一名，均着以外委尽先拔补，并赏戴蓝翎。游击潘复顺、傅以德，均着以参将尽先补用，并赏加副将衔。都司蒋其祥、守备阳凤麟，均着以游击尽先补用；阳凤麟，并赏换花翎。守备申元盛，着以都司尽先补用，并赏加游击衔、赏换花翎。刘星耀、蒋华山，均着以都司尽先补用。守备宋怀德，着以都司尽先补用，并赏换花翎。把总王德青，着以守备尽先补用。军功陈正喜等十名，均着以外委尽先拔补，并赏戴蓝翎。副将高得效、杨政谟，均着赏加总兵衔。参将彭大光等五员，均着以副将尽先补用；内周鸣高，并赏换花翎。游击杨作霖，着以副将尽先补用。罗荣升等六员，均着以参将尽先补用；内高得仕等四员，并赏换花翎。都司胡贵清，守备蒋金和，均着以游击尽先补用。守备陈建廷，着以都司尽先补用，并赏换花翎。罗春芳、唐万明，均着以都司尽先补用。千总莫纲常，着以守备尽先补用，并赏加都司衔。千总张万美等五员，均着以守备尽先补用。把总勾万邦，着以守备尽先补用。外委谢克明，着以千总尽先拔补，并赏加守备衔。选用县丞陈中娥，着免选本班，以知县留于安徽归候补班前补用，并赏加盐提举衔。把总刘佑芝，着以守备尽先补用。外委严永芳，着以千总尽先拔补，并赏加守备衔。军功谢洪发等二十九名，均着以外委尽先拔补，并赏戴蓝翎。参将丁际盛、汪得元，均着以副将尽先补用。游击刘湘溢、蒋永庆，均着以参将尽先补用；刘湘溢并赏加副将衔。守备周见都，着以游击尽先补用，并赏换花翎。陆成祖，着以游击尽先补用。尹益德等三员，均着以都司尽先补用，并赏换花翎。陶咏贵，着以都司尽先补用。千总易永魁，把总曹良尚、龙意发，均着以守备尽先补用。外委黄诗辉，着以千总尽先拔补。军功钟开议，着以把总尽先拔补，并赏戴蓝翎。夏元吉等二十一名，均着以外委尽先拔补，并赏戴蓝翎。文童郑慎和，着以从九品，不论双单月遇缺尽先选用，并赏戴蓝翎。副将蔡定发，着赏加总兵衔。参将王金楷，着以副将尽先选用。游击邓永茂，着以参将尽先选用。都司梁正清等四员，均着以游击尽先选用。守备周有升等三员，均着以都司尽先选用，并赏换花翎。千总赖明福，着以守备尽先选用，并赏加都司衔、赏换花翎。知县蒋绍元，着以直隶州知州，留于安徽归候补班前补用，并赏换花翎。千总彭清胜，着以守备尽先选用。外委孙金榜，着以千总尽先拔补。谭有才等四员，均着以千总尽先拔补。军功黄逢春等十九名，均着以外委尽先拔补，并赏戴蓝翎。游击林得胜，着以参将尽先补用，并赏加副将衔。守备龙余道，着以都司尽先补用，并赏加游击衔。夏有成、冯国启，均着以都司尽先补用，并赏换花翎。陈星德等三员，均着以都司尽先补用。千总成益树、曾载扬，均着以都司尽先补用；成益树并赏换花翎。军功赵得胜等十七名，均着以外委尽先拔补，并赏戴蓝翎。选用府经历县丞任清芹，着以知县留于安徽归候补班前补用，并赏加同知衔。外委胡仁贵，着以千总尽先拔补。游击赖迎发、柳德槐，均着以参将即选；赖迎发，并赏加副将衔。都司陈金顺，着以游击即选。守备杨馀良、刘维新，均着以都司即选。外委潘玉春，着以千总尽先拔补，并赏加守备衔。把总谭忠义，外委黄贵发、胡炳照，均着以千总尽先拔补；谭忠义并赏加守备衔。军功刘再斌等十二名，均着以外委尽先拔补，并赏戴蓝翎。刘绍琨，着以把总尽先拔补，并赏戴蓝翎。文童黄石麟，着以从九品，留于安徽归候补班前补用，并赏戴蓝翎。总兵蔡国祥，着赏加提督衔。都司梁仁美等九员，均着以游击尽先即选，并赏加参将衔。都司汤万发等五员，均着以游击尽先即选，并赏换花翎。守备易介寿等三员，均着以都司尽先即选，并赏加游击衔。邓秀枝等五员，均着以都司尽先即选，并赏换花翎。千总贺春华等四员，均着以都司尽先即选。千总易光明等八员，均着以守备尽先即选；易光明、郭得山，并赏换花翎。外委邬致和等三员，均着以千总尽先拔补。军功旷克彰等五名，均着以外委尽先拔补，并赏戴蓝翎。副将彭志友、钟良保，均着以总兵记名简放。唐修己、曹明友，均着以副将遇缺前尽先补用，并赏加总兵衔。参将夏开凤、刘开友，均着以副将尽先补用；刘开友，并赏加总兵衔。游击熊廷燮等六员，均着以参将尽先选用，并赏加副将衔。都司周世魁等三员，均着以参将尽先选用。彭定先等五员，均着以游击尽先选用，并赏加参将衔。刘明焕，着以游击尽先选用，并赏换花翎。守备黄锦荣等五员，均着以都司尽先选用，并赏加游击衔。熊兆飞等三员，均着以都司尽先选用，并赏换花翎。千总张凤美、唐守赞，均着以都司尽先选用。千总黄正芳、把总杨占魁，均着以守备尽先选用；黄正芳，并赏加都司衔。外委周泰丰等五员，均着以千总尽先拔补；周泰丰并赏加守备衔。从九品邱式汉，着免选本班，以府经历留于安徽归候补班遇缺补用。军功胡星灿等四员，均着以把总尽先拔补，并赏戴蓝翎。熊国恩等二十九名，均着以外委尽先拔补，并赏戴蓝翎。贺大兴等七名，均着赏给六品顶戴蓝翎。副将杨明海，着记名以总兵用。参将李惟善、杨松保，均着以副将遇缺尽先补用。庾光东，着赏加副将衔。参将骆万春、游击萧瑞南，均着赏换花翎。游击陈福山等三员，均着以参将尽先选用，并赏加副将衔。李荣富，着以参将尽先选用。都司谭定国等三员，均着以游击尽先选用；谭定国并赏换花翎。守备杨开太、蔡玉堂，均着以都司尽先选用；杨开太并赏加游击衔。把总吴光玉、曾玉和，均着以千总尽先拔补，并赏加守备衔。外委雷玉春，着以千总尽先拔补。千总吴正朝，着以守备尽先选用。军功陈景春等十五名，均着以外委尽先拔补，并赏戴蓝翎。参将刘高应，着赏加副将衔。游击蓝尚升等三员，均着以参将尽先选用；蓝尚升、陈福友，并赏加副将衔。都司张志和等三员，均着以游击尽先选用，并赏加参将衔；张志和并赏换花翎。俞泗洪、邓永发，均着以游击尽先选用。守备姚大亮、彭志和，均着以都司尽先选用，并赏加游击衔、赏换花翎。姚万顺，着以都司尽先选用，并赏换花翎。成楚贵等三员，均着以守备尽先选用。千总周吉祥、周才富，均着以守备尽先选用，并赏加都司衔；周吉祥并赏换花翎。把总谭家贵等五名，均着以千总尽先拔补，并赏加守备衔。军功陈福兴等十八名，均着以外委尽先拔补，并赏戴蓝翎。参将戴廷立，着以副将尽先补用。杨龙光，着赏加副将衔。游击欧阳森茂等三员，均着以参将尽先选用；欧阳森茂并赏加副将衔。都司殷定文、楚玉和等四员，均着以游击尽先选用；殷定文、楚玉和、彭福连并赏加参将衔。张清日，着以游击尽先选用，并赏换花翎。守备王有胜等三员，均着以都司尽先选用；内周正新，并赏换花翎。雷三清等三员，均着以都司尽先选用，并赏加游击衔。邓发苏、刘得秀，均着赏加都司衔。千总易姚胜，着以守备尽先选用，并赏加都司衔。把总张昌亨等三员，均着以千总尽先拔补。军功胡宜春等十九名，均着以外委尽先拔补，并赏戴蓝翎。参将张得友、萧腾芳，均着以副将尽先补用；张得友，并赏加总兵衔。尹坤山等三员，均着赏加副将衔。游击胡俊友，着以参将尽先选用。罗芝云、廖明顺，均着赏加参将衔。都司许云发，着赏加游击衔。守备赵荣亮，着赏加都司衔，并赏换花翎。千总刘永胜，着以守备尽先选用。军功曾华发等十六名，均着以外委尽先拔补，并赏戴蓝翎。副将萧复胜，着记名以总兵用。邓贵二等三员，均着以副将留于两江尽先补用，并赏加总兵衔。参将李辑五，着以副将尽先补用。游击韦尚爵、李益定，均着以参将留于安徽尽先补用；韦尚爵，并赏加副将衔。都司陈洪发，着以参将尽先选用。贺万方，着以游击尽先选用，并赏加参将衔。金复青，着以游击尽先选用，并赏换花翎。守备李胜庭，着以都司尽先选用，并赏加游击衔。胡荣桂等三员，均着以都司尽先选用，并赏换花翎。千总刘友胜等三员，均着以守备尽先选用，并赏加都司衔。把总罗介福、李耀庭，均着以千总尽先拔补，并赏加守备衔。叶盛有，着以千总尽先拔补。军功朱益祥等十五名，均着以外委尽先拔补，并赏戴蓝翎。副将莫重定等五员，均着赏加总兵衔。参将许得胜、文成学，均着以副将尽先选用。游击刘诚意等三员，均着以参将尽先选用，并赏加副将衔。何运升等四员，均着以参将尽先选用；何运升，并赏换花翎。都司李永胜，着以游击尽先选用。守备柳三喜，着以都司尽先选用，并赏换花翎。千总高道贤等三员，均着以守备尽先选用；高道贤，并赏换花翎。把总刘取仁，着以千总尽先拔补，并赏加守备衔、赏换花翎。军功萧玉堂等三名，均着以把总尽先拔补，并赏戴蓝翎。陈瑞秀等十八名，均着以外委尽先拔补，并赏戴蓝翎。参将邬桂芳、曹芳凤，均着以副将尽先补用。都司颜海仙、傅民才，均着以参将尽先选用；颜海仙，并赏加副将衔。陈先照等三员，均着以游击尽先选用；陈先照，并赏加参将衔。守备彭元芳、罗洪发，均着以都司尽先选用，并赏加游击衔。向玉隆等三员，均着以都司尽先选用；向玉隆、欧阳桂兰，并赏换花翎。千总易维训，着以守备尽先选用，并赏加都司衔。朱长胜等五名，均着以守备尽先选用；朱长胜、易朝贵、傅清鳌，并赏换花翎。把总谭福胜等四名，均着以千总尽先拔补；谭福胜，并赏加守备衔。军功易朝福等三十六名，均着以外委尽先拔补，并赏戴蓝翎。参将刘三元，着以副将尽先补用。游击刘松亭，着以参将尽先选用，并赏加副将衔。都司周海涛等八员，均着以游击尽先选用，并赏加参将衔。郭贵喜等三员，均着赏加游击衔，并赏换花翎。守备陈大才等八员，均着以都司尽先选用；陈大才、叶鸣魁，并赏换花翎。夏平高、刘秋森，均着赏加都司衔，并赏换花翎。千总黄开泰等六名，均着以守备尽先选用；黄开泰、叶宏彪、盛启顺，并赏加都司衔。把总谭定太等三员，均着以千总尽先拔补；谭定太，并赏加守备衔。军功钱金福等三名，均着以把总尽先拔补，并赏戴蓝翎。军功彭芝兰等四十名，均着以外委尽先拔补，并赏戴蓝翎。候选知县王寿祺，着免选本班，以直隶州知州留于安徽归候补班前补用，并赏换花翎。即选府经历县丞滕代馨，着免选本班，以知县留于安徽归候补班前补用，并赏加同知衔。从九品衔周楷等四员，均着以从九品，不论双单月遇缺尽先选用，并赏戴蓝翎。军功郑高曜，着以外委尽先拔补，并赏戴蓝翎。安徽补用府经历县丞陈宏勋，着免补本班，以知县仍留原省遇缺尽先即补。从九品韦以成，着以府经历留于安徽遇缺尽先即补，并赏加五品衔。千总李忠良，着以守备尽先补用。生员罗青路，着以训导遇缺尽先选用，并赏加六品衔。武生吴煊，着以千总遇缺尽先拔补。副将张锦芳，着赏加总兵衔。参将张向荣，着赏加副将衔。游击龙藻琦等六员，均着以参将尽先选用；龙藻琦、潘长顺，并赏加副将衔。龚得胜、罗俊福，均着赏加参将衔，并赏换花翎。都司徐廷绶、王镇京，均着以游击尽先选用，并赏加参将衔。杨永浩，着以游击尽先选用。候选知县毛俊臣，着免选本班，以同知留于安徽遇缺尽先补用。守备李大鹏等三员，均着以都司尽先选用，并赏换花翎。胡荣伟等四员，均着以都司尽先选用；胡荣伟，并赏加游击衔。千总赵兴发等六员，均着以守备尽先选用；赵兴发、王友祥，并赏加都司衔。守备谢永谦，着赏加都司衔。外委李正元等四员，均着以把总尽先拔补，并赏戴蓝翎。把总陈元庆等十九员，均着赏戴蓝翎。军功谢泰福等三十五名，均着以外委尽先拔补，并赏戴蓝翎。郎中高兆麟，着以知府尽先选用。游击唐鸣盛等三员，均着以参将尽先选用。董光玉等三员，均着赏加参将衔。都司潘志海，着赏加游击衔。都司童正太、易得忠，均着赏换花翎。守备龚彩云、余绍唐，均着以都司尽先选用。把总周连升等四员，均着以千总尽先拔补；周连升，并赏加守备衔。军功余宗禄，着以把总尽先拔补，并赏戴蓝翎。外委谭月亮等五名，均着赏戴蓝翎。军功刘大勋等二十六名，均着以外委尽先拔补，并赏戴蓝翎。该部知道。单二件并发。钦此。

164．附录廷寄　饬多隆阿迅速赴陕并查办吕锦文团练事五月二十日

同治元年五月二十日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、荆州将军多隆阿、安徽巡抚李续宜：

同治元年五月初八日奉上谕：

官文、多隆阿奏，追剿庐州窜匪大获胜仗，请将出力各员奖励一折。已明降谕旨，将佐领常星阿等照所请奖叙矣。陈逆窜入寿城，前据胜保奏，经苗练擒献，已谕令在军前凌迟处死，传首楚、皖各营，谅该大臣已遵旨办理。前谕多隆阿率所部驰援陕西，雷正绾赴陕安镇本任督办防剿事宜。本日复据英桂奏，陕匪窜陷渭南，由华州、华阴直逼潼关，势甚猖獗。加以回匪勾结焚抢，与汉民互斗。晋、陕仅隔一河，情形万分危急。该抚已亲自出省调度，并令绅士徐继畬等督办团练，请即催兵赴援等语。多隆阿奉命援陕，着即赶紧拔营，率同雷正绾赴陕。官文所保多隆阿部将杨朝林、赵既发、佘福象，着多隆阿酌量带往，以资调遣。现在贼势趋重潼关，山西蒲州一带尤为吃重。并着多隆阿选派一军，由蒲、绛绕赴潼关扼守，无令该匪肆行窜扰。山、陕营务废弛，镇将多不得力。多隆阿到陕后，据实查参，奏请更换，以期得力。总兵何绍彩丁忧，已令仍留军营，着官文催令就近迅赴陕西。何路最紧，即由何路剿办，勿得迁延观望，致误事机。

本日复有人奏，侍讲吕锦文在籍办团，前年宁郡失陷，该员逃至徽州之祁门县。上年九月，纠合无赖数百人，名为团练，实以抢掠为事。旌德之人在徽州贸易者，该员勒逼捐输，非刑拷打。客商来往，又借盘诘为名，将行李肆夺。似此借团扰害，实属有玷清班。着曾国藩、李续宜即将吕锦文撤去团练，查明该员如有纵勇殃民情事，即行据实奏参。其所带匪勇，分别查办，妥为安插，无任再生事端。原片着抄给阅看。将此由六百里加紧各谕令知之。钦此。

遵旨寄信前来。

附某人原折

再，翰林院侍讲吕锦文，籍隶宁国府旌德县，于咸丰三年冬间，回籍带勇剿贼。嗣闻该员在籍数年，曾无所办，并有传言其多行不端者。前年宁郡失陷，知其逃于徽州之祁门。上年九月，忽纠合无赖之徒，号称千人，实不过三百余人，驻于歙、绩交界处，名为团练，实以抢掠为事。贼未至，则冒充长毛，分投各村搜括。贼将来，则又竞打先锋。打先锋者，贼匪前队抢掠之别名也。该员既不禁止，便难保无纵令殃民情事。近闻旌德人在徽州贸易者，该员勒逼捐输，非刑拷打。客商来往，又借盘诘为名，将行李肆夺。应请旨饬下曾国藩撤去该员团练，派员将其所带匪勇，妥为查办，择尤惩治，以除凶恶而安善良。至该员为原任侍郎吕贤基之子，可否乞恩念系忠节之后，姑免斥革治罪之处，出自圣裁。谨附奏。

165．附录廷寄　饬江西福建训练乡兵五月二十三日

同治元年五月二十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督庆端、广东巡抚耆龄、江西巡抚沈葆桢、福建巡抚徐宗幹：

同治元年五月初十日奉上谕：

御史华祝三奏江西、福建情形吃重，亟宜训练土兵，以资战守一折。据称江北肃清，贼势渐蹙，金陵逆匪不能渡江而北，势必循浙而南，不扰江西，必窜福建。该两省情形吃重，亟宜厚集兵力，预作准备。闻闽省之漳、泉勇，颇多骁健，现俱效力行间。若令耆龄认真挑选，会同徐宗幹遴派贤能绅士管带，必能协助官军，自固门户。江省本有土练，近因饷乏，散遣殆尽。抚臣出省防剿，所部仅三百人。设有挫失，一经窜扰，断左宗棠之粮道，绝曾国藩之饷源，全局必为制动。且江省之义宁、武宁、南康、兴国、信丰、乐平、铅山、贵溪、广丰、万载等县乡兵，或固守城池，贼攻不克；或越境防剿，累著战功。不乏谋勇兼备之士，必有忠义敢死之民。请饬沈葆桢酌留地丁、厘金银两，访求勇敢廉正绅民，各赴乡闾，号召义勇，但得七八千人，归抚臣训练成军，必能因地制宜，协助段起、王沐等防兵，同捍外侮等语。江北郡县，迭经官军收复。江南之师，进逼宁国、芜湖等处。曾国藩指日督兵东下，为捣穴擒渠之计。该逆被剿情急，势必铤而走险，不扰江西，必窜福建。该御史所奏，不为无见。自应预筹备御，杜贼匪旁窜之路。沈葆桢在江有年，熟悉地方情事。该省何县乡兵，最为得力，其绅士中有谋勇兼备者，即着该抚实力访求，激励而鼓舞之，令其招集勇敢乡民数千人，统归该抚训练，俾成劲旅，以备缓急之用。所需饷项，并着会同曾国藩妥筹酌拨。前据沈葆桢奏驰赴广信筹办修寨筑堡，以资守御。若再得一二支得力乡兵，分投援剿，则呼应较灵，于该省防务，更有裨益。其漳、泉等勇，现经庆端等调赴各处剿贼。如尚不敷分剿，着庆端、耆龄、徐宗幹会商妥办，认真挑选。并遴派该省知兵绅士，分别管带，束以纪律，协同官军严密防守，毋令该匪乘间阑入闽疆，是为至要。将此由六百里各谕令知之。钦此。

遵旨寄信前来。

166．附录密谕　着与皖抚会筹剿办苗练办法五月二十五日

同治元年五月二十五日，准兵部火票递到议政王军机大臣密寄——

钦差大臣协办大学士两江总督曾国藩、安徽巡抚李续宜：

同治元年五月十三日奉上谕：

前因颍郡解围，仍令苗党出入，迭经谕令李续宜前赴颍州办理苗练一切事宜，量力之能否，酌事之是非，认真妥办，断不可稍存趋避之心；并将胜保办理是否妥协之处，迅速密陈，毋稍推诿。迄今未据该抚将如何办法据实驰奏，殊属迟缓。

兹又有人奏叛练受抚，包藏祸心，亟宜先事密谋，以除巨患一折。据称苗沛霖志在北犯，先遣姜太龄出扰陕西，阴图割据。幸庐州克复，各圩士民皆思诛叛立功，即从苗练众，亦欲投诚效顺。苗沛霖知李续宜能顺民心，且有威望，不得已将狗逆缚献以自赎。其实寿州、怀远等城不闻退出，凤、颍关隘乡镇各局不闻撤去，淮河米粮盐课百万之利不闻让出，而但责其擒张落刑以献功。窃恐该逆借剿匪之名，威胁各圩，反复如故。且苗练所迫胁者，多安分良民，受其箝制，党与虽多，不甘从逆，若大兵声罪致讨，断无不欢呼响应者。若谓胜保主抚难以自更其说，请饬胜保带兵二三千名，仍回山东办理教匪各等语。

苗沛霖狡狯性成，反正之说本不可恃，人人皆知。现因擒献狗逆而又责令歼除张落刑，总因李续宜尚未前往颍、寿一带，不能不因胜保所请，将计就计，姑示羁縻。苗沛霖攻陷寿城，逼令地方官杀害绅练孙家泰、徐立壮等，并将黄鸣铎拘禁凌虐，并其余种种不法情事，罪不容诛。但官军进剿，势难中止，必须筹画万全，方能制其死命。曾国藩等前有俟克复庐州再图苗练之奏，李续宜到皖后，立论亦专意主剿。该大臣等接到前后谕旨，日来作何计议？现在皖省兵力是否足敷剿洗？苗练党与是否易于解散？张落刑未除，能否不互相勾结？若从南路进兵，当用何术杜其北窜？在李续宜身任皖抚，于此事谅必胸有成竹，预操胜算。着会商曾国藩，即将现在筹办情形，星速驰奏。倘虑胜保一意主抚，于剿苗一事难免掣肘，不妨据实直陈，即将胜保撤回亦无不可。朝廷于苗练一事，总期谋定后动，一鼓歼除，不但不能姑息苗沛霖，即胜保办理此事如未得宜，亦断不稍为姑息。此事关系全局，于李续宜尤属责无旁贷。朝廷并不克期旦夕，责以成功，该抚务当密审机宜，确有把握。着即详陈办法，毋有所隐。原折着抄给阅看。曾国藩接奉此旨，着另录一分，原折亦一并另录，密速递交李续宜，勿稍迟缓。将此由六百里各密谕知之。钦此。

遵旨寄信前来。

附谋剿苗练原折

奏为叛练受抚，包藏祸心，亟宜先事密谋，以杜北路巨患。请旨饬令统兵大员，相机办理。谨就现在可剿实情，恭折仰祈圣鉴事。

窃惟用兵之道，不外知彼知此。知此则能量力，知彼则能审机。神明乎二者之间，未有不动出万全者也。苗沛霖志在北犯，先遣姜太龄出扰陕西，以断京饷，且为割据之谋。幸已克复庐城，皖北士民如大旱之得时雨，其各圩忠义之士，固思诛叛立功，以雪桑梓之耻，即向来从苗各圩，亦欲投诚效力，以免降逆之诛。而抚臣李续宜素有威名，百姓闻其主剿，无不踊跃欢呼，此诚破竹之势也。乃苗沛霖深知李续宜能顺民心，意在主剿；又深知胜保主抚，必与争功；又以狗逆败窜之余，势无可借，不得已而缚献，归功于胜保。既可以遏李续宜主剿之兵，又可释朝廷之疑虑，是以挟制胜保入奏，有受恩图报，不敢二心等语。其意在撤兵，非正为开复原官也。皇上以苗沛霖既擒狗逆，不录其功则无以服苗沛霖之心，亦无以服胜保之心，是以明知苗沛霖枭獍成性，姑予自新，此正统筹大局，计出万全之时也。

臣等正月二十五日曾将剿抚利害上陈，更即现在可剿实情言之。查苗沛霖私刻督办安徽团练关防，愚民信以为真，被其惨害而莫敢抗，由是所胁愈多。人见其声势浩大，遂谓难与争锋。不知苗逆与粤、捻，其情形不同。粤、捻起事之初，所纠集者皆亡命之徒，既无身家，又无生业，死党固结，故一聚而不可复散。若苗沛霖，则假团练为名，其所胁者，大抵皆安分良民，受其箝制，久已太息痛恨。即其切近亲党，平日相与图事之人，如童稚翰、邵长清等，上年随营立功，保举文武官职，皆欲自奋功名，不愿相以叛逆，特畏其威而不能自外。又如苗沛霖每有调遣，各团皆敛钱募人以应其役，咸丰十一年正月该逆调集各团围攻寿城，无人肯应。蒙、宿一带平日从苗各练，咸杀其所派亲党，力与抗拒。现在寿州民团，仍纠众与之相持。各练从苗者虽多，其不肯从逆之心，已历历可见。使督兵大员声罪致讨，断无不欢呼响应者。谁为彼之腹心？谁为彼之羽翼？此苗沛霖易剿之实情也。

或者曰苗逆业已受抚，且许擒张落刑，则皖北可望肃清，何事更烦兵力。而不知此正苗逆之所利，而大害之所伏也。苗沛霖能擒张逆与否，尚未可知。即以目前论之，寿州、怀远、霍邱、颍上各城不闻退出，凤、颍关隘乡镇各局不闻撤去，淮河米粮盐课百万之利不闻让出，大兵云集，不敢以此问罪，而但责其擒张落刑以献功。窃恐该逆借剿匪之名，威胁各圩，抗拒如故，反复如故，而皖、豫、山、陕大局不可问矣。由此观之，不劳兵力之说，殆未可恃也。

或者又曰胜保既已主抚，难以自更其说。即责令苗逆退出城池，亦不过请官入城，听其侮辱，其实百姓仍隶于苗也。百姓虽望李续宜进兵，奈分兵远来，势必不足。臣等窃谓胜保主抚，兵自不劳；李续宜主剿，自可分胜保之兵，以辅其不足。相应请旨饬令胜保带兵二三千，仍回山东办理教匪，而以其余兵勇尽归李续宜统带，饬令进驻寿州，分扼要隘，清理淮河，疏通盐运，先为高屋建瓴之势。然后责令苗沛霖将所据城池地方，全行退出，归官办理；一切团练之事，不准与闻。如苗沛霖抗违不遵，即以乘胜之师，会合袁甲三声罪致讨，水陆夹攻，先收临淮民圩，力扼淮河，使该逆声息不通，首尾不能兼顾，则寿州、怀远、霍邱、颍上等城克期可复。由是进逼各圩，收一圩则众圩感奋，破一圩则众圩寒心。各练收抚，则苗逆自孤。苗逆既除，则党与自散。剿粤、捻难，剿苗逆易，特督兵大臣向来隐忍姑容而未尝试之耳。一经扫荡，则捻逆胆裂，即可会合僧格林沁之兵，南北夹击，直捣张落刑等巢穴。半剿半抚，亦无难克日肃清矣。或虑先剿苗逆，各捻必纠党来救。不知诸捻之与苗逆，素恶其反复，近又以拘逆邀功，应无不唾弃之者，此机之可乘者也。况僧格林沁相去甚近，亦能蹑其后乎。可否请旨密交曾国藩、李续宜迅速商办，无失机宜，则安徽幸甚，天下幸甚。是否有当，伏乞皇上圣鉴。谨奏。

军机处片开：

本日奉有寄信谕旨一道，并抄折一件，希贵大臣于接奉后，即行恭录知照安徽巡抚李续宜一体钦遵办理。此系至密之件，万勿漏泄，为此知会。五月十三日

167．附录廷寄　江北兵单饬筹防务并准派随员赴粤办理厘务五月二十六日

同治元年五月二十六日，准兵部火票递到议政王军机大臣字寄——

钦差大臣协办大学士两江总督曾国藩：

同治元年五月十四日奉上谕：

曾国藩、彭玉麟奏克复太平、芜湖两城，金柱关、东梁山各要隘，并拟派员赴粤办理厘务各折片。已明降谕旨，将尤为出力之提督王明山等分别奖叙矣。该逆窜踞金陵，凭恃险要，经曾国藩调度各军，迭将名城、要隘次第攻克。现在九洑洲亦将得手，指日可进逼金陵。惟该逆既失其所恃，难保不穷极思窜。江南军务，日有起色，而江北都兴阿等防兵，究形单薄。万一该逆铤而走险，亦不可不虑。本日已寄谕李鸿章赴镇江，与都兴阿各军联络声势，以固镇、扬之防。曾国藩现筹规取金陵，自必势如破竹。而江北一带都兴阿一军，尚形单薄。宜如何添兵布置，以防逆匪北窜，该大臣亦须妥筹兼顾，是为至要。所有道员黄冕等九员，着准其派赴广东，随同晏端书办理厘务。将此由六百里谕令知之。钦此。

遵旨寄信前来。

168．附录密谕　饬李续宜速赴颍寿遵旨布置剿苗机宜五月二十六日

同治元年五月二十六日，准兵部火票递到议政王军机大臣密寄——

钦差大臣协办大学士两江总督曾国藩：

同治元年五月十四日奉上谕：

昨因有人奏苗沛霖包藏祸心，宜先事密谋，以除巨患，现有可剿之机，请饬李续宜以大兵声罪致讨，而令胜保带兵仍回山东办理教匪各等语。业经密谕该大臣暨李续宜密审机宜，将办法详细速奏，原折一并抄给阅看矣。

兹据曾国藩奏遵旨密复袁甲三、李续宜、胜保各节，与昨日寄询之谕旨适相吻合。该大臣虑事周详，持论平允。现在袁甲三既不能得力，俟其具疏乞退，即当允其所请。其李世忠一军，届时仍须该大臣妥为驾驭，戢其骄盈，散其党恶，分给以粮饷，而收回国家之利权。苗沛霖系李续宜部民，该抚才既足以绥皖疆，力又足以制苗党，自应令其专办安徽军务，以一事权。至胜保夸诈虚骄，习与性成，所以不即撤回者，因李续宜现在六安，尚未前赴颍、寿一带，恐苗党先发北犯，不能不借以羁縻，实朝廷不得已之苦心也。朝廷倚任疆臣将帅，惟恐不尽其长，岂肯稍掣其肘。所请撤去胜保，令其毋庸兼顾皖省各节，其事亦无不可行。该大臣惟当迅催李续宜，一面速赴颍、寿，一面遵照昨日密寄谕旨，将驰抵颍、寿后如何布置一切机宜，迅速复奏，不准稍涉延缓。将此由六百里密谕知之。钦此。

遵旨寄信前来。

169．附录密谕　江南军务吏治废弛饬查办所参各员五月二十六日

同治元年五月二十六日，准兵部火票递到议政王军机大臣密寄——

钦差大臣协办大学士两江总督曾国藩：

同治元年五月十四日奉上谕：

前奉两宫皇太后懿旨，访问民间疾苦，以慰视民如伤之念。嗣有人呈称，上海已革副将冯日坤，纵兵通贼。署提督曾秉忠，所带长龙船在黄浦一带扰害行旅。且该署提督于上年纵容兵勇，有抢掠英国货船等事。将军都兴阿捏报胜仗，总兵詹启纶掳杀难民以为大捷。督带水师之总兵黄彬，设卡网利；其部下郭定猷、李新明与贼酬酢往来。道员查文经将粮台银二十五万两侵蚀。常镇道高长绅办理税务，悉诿家人，不可复问。管带水师之赖镇海、鞠耀乾、周希濂在焦山与英国领事费姓相见，被其斥骂。惟运司乔松年、署丹徒县知县田祚尚属良吏。提督冯子材、总兵詹启纶、李德麟尚能打仗。江南士民急盼曾国藩抵境，以解倒悬各等语。

江南省水陆各军原为剿贼而设，该省沦陷已久，仅存上海及江北一隅，军火粮饷无一不取资于民力。若如呈内所称，小民何由得离水火？军务何由得有起色？我两宫皇太后睹此情形，寝食俱废。虽所言未必尽实，恐亦不尽无因。水师通贼，早有所闻。前曾令该大臣实力整顿。曾秉忠在沪滋扰，亦经该大臣具奏。现在百废待举，积习过深，非重赏峻法，不足以挽颓风。李鸿章虽已抵沪，尚未暇实力整顿，现又迭催赴镇。即着该大臣密咨该署抚，令其将呈内各款，留意访察，如冯日坤、郭定猷、李新明果有通贼情事，该大臣即行一面传旨正法，一面奏闻。曾秉忠、黄彬有滋扰网利劣款，亦当严行参办。查文经侵蚀饷银至二十五万两之多，岂可令其逍遥事外，必当按律查抄惩办。荆溪县知县田涛、镇江府知府金以诚，委员黄文涵贪劣各款，亦应详细查明。道员高长绅如果贪庸畏葸，何可稍事姑容？田祚等如属循吏，不妨破格保奏。至已革知县冯树勋，前谕该大臣提讯，即着从严审办。总之，江南军务吏治废弛已极，非有不测之恩威，不足以振聋发聩。该大臣仗钺专征，责无旁贷，务当仰体我两宫皇太后忧民之心，实力整顿。其余闻见所不及者，亦当访察查办。现在大兵已抵金陵，庶不至为劣弁贪员所误。至江宁将军都兴阿，前在湖北军营，尚称得力；运司乔松年，为人近于巧滑，呈内所称是否属实？该大臣总当秉公论断，不必因有旨饬查，稍涉迁就。冯子材等是否可用？即着体察奏闻。至该大臣前保赴营习练之主事周腾虎，其人长于持论而心术不端，闻经该大臣保奏后，在沪颇近招摇。该主事与通贼之藩司林福祥交好，因为画策代作奏稿，冀图消弭，并有欲为林福祥求作江苏巡抚之信。颠倒是非，胆大妄为。该大臣素具知人之鉴，谅因军中使诈使贪，冀收指臂之效。第恐马谡言过其实，终至偾事。纵能时加防范，该大臣素负重望，不值因该主事而为人指摘，着即饬令回籍。将此由六百里密谕知之。钦此。

遵旨寄信前来。

附原参条款

一、薛焕信用已革副将冯日坤，纵兵与贼勾结，以致附近上海各乡，无不蹂躏。

一、署江南提督曾秉忠，所带长龙船在黄浦一带扰害行旅。其兵勇勾通发逆，各守地段，贼来则裹首附和，贼退则满载归营。浦东如川南、奉贤一带畏曾秉忠之兵如虎，遂各出重资，雇夷兵二百名驻扎奉贤之南桥，发逆闻风远遁，兵勇不敢过问，是其明效。更有原任荆溪县知县田涛、候补知县冯树勋，尤为水师中第一不堪之人。

一、江宁藩司王梦龄，政以贿成，凡署缺必议值下委，否则实缺亦不准到任。镇江府金以诚，勾通作弊，所遗泰兴县郑猗菉署理，仅每月得银二百两余，俱归之金以诚，如向之包帘缺者然。

一、筹饷总局金安清，本端华、肃顺门生，倚势横行，已非一日。江宁将军巴栋阿误信人言，遂奉筹饷之旨，巧为捐名，实以肥己。所委各员如黄文涵，混名黄老虎，系候补知府，借捐为名，在兴化逼死人命，几至民变。

一、江宁将军都兴阿，驻兵扬州五台山，与贼相去百里而遥，时时报称贼至斩获数十，其实贼尚在百里外也。贼偶一至，即仓皇异常，请詹启纶出仗，彼即掳杀逃难民人，以为大捷。

一、水师总兵黄彬，将艇师全驻北岸各处，设立厘卡，以网厚利，兵勇尽与贼通。甚至上年十月间，靖江、泰兴居民知贼过江，纷纷逃避，久之并无其事。细询土人，始知江阴城内发逆与驻守靖江口之水师参将郭定猷庆寿，率领多人，祝毕而去。郭定猷不自讳言。黄彬以其能通贼也，而优异之。又有李新明者，与黄彬为儿女亲家。前年五六月，上年正月，在焦山对面之东码头，用马迎接攻扑镇江之贼首下船饮宴，彼此送礼，竭尽宾主酬酢之礼。闲来无事，则在江中抢掠客商，行所无事，至今沿江居民犹能历历言之。

一、革员查文经，办理何桂清营务处。贼犯常州，该员倡为守近不守远，守城不守乡，可守不可战之说。又欲敛兵入城，而彼与何桂清扎营东门外，因舆论不允而止。至和春退守常州，该革员即禀何桂清保守后路，移扎苏州，而彼则将粮台移于江北。何桂清之逃，查文经主之也。今则携带重资，寓于兴化，怡然自得，将粮台银二十五万两尽兑金收藏。此人不杀，江南士民之怨气无自而伸。

一、常镇道高长绅，住仙女庙，被巴栋阿四次传往镇城，又复潜逃至泰州，所有税务，悉委之家人，而己坐享其利，以致税务不可复问。金以诚亦借词见抚台而往上海，高长绅知贼氛渐紧，不肯前去。现在该道传染恶疮，且将不能出门。司道如此，可为浩叹。

一、管带水师之赖镇海、鞠耀乾、周希濂三人，至焦山与咭唎领事费姓相见，被费姓大为斥骂，掩面而走，大辱国体。

一、运司乔松年，良心未至丧尽，抚藩及金安清遂俱与之不合，事事掣肘，以致屡次乞退。此贤员也，而不得大权，殊为可惜。

一、署丹徒县田祚，自前年发逆攻镇江，即昼夜防守，直至今日，毫无悔心。而积劳已久，遂至呕血，惜无钱孝敬上司，至今仍一县令。能与之相匹者，惟归安县廖宗元而已。

一、镇江督办冯子材，能得兵心，独守危城扬州。有总兵詹启纶，打仗奋勇，惜尚有长毛气。水师有李逢春，实心实力，惜无权耳。又有李德麟者，虽于行军之道不甚明了，而尚有良心，所惜忠厚太过，然水师中已不可多得。

以上各条，皆系真知确见，并非得自传闻。要之今日惟望曾师之至，则斯民倒悬之厄尚可以解。若仍其旧，窃恐江南必不能复，而江北完善之处，又将岌岌可危，言之痛心。

又目下逆势虽张，而实易扑灭。何以言之，两广、两湖长毛已绝无仅有，其最老者庐州、六合、南京各处人耳。即如宜兴一处，长毛不过数千，而其中溧水、溧阳人居大半，常州、无锡人十分之二，本地游手好闲之人又十之一。而各处贼首情愿投诚者纷纷皆是。即如无锡、江阴等处，皆已暗遣人出来投诚。无如尸居余气之大位，一兵不发，斥为生事。试思一兵不至，城下投诚之人能承领心腹人与逆贼为难，而自取杀身之祸乎？

170．附录密谕　饬查拿浙省通贼大员林福祥等五人严讯奏闻五月二十六日

同治元年五月二十六日，准兵部火票递到议政王军机大臣密寄——

钦差大臣大学士湖广总督官文、钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、江西巡抚沈葆桢、湖北巡抚严树森：

同治元年五月十四日奉上谕：

薛焕、李鸿章奏，遵查浙省通贼大员，先将访获踪迹缕晰密陈一折。据称薛焕等于接奉谕旨后，密饬署藩司吴煦、护臬司李铭皖会同密查。旋据该署司等查得前浙江藩司林福祥、杭州织造恒起、署杭嘉湖道刘齐昂等三人，于正月间抵沪。已革总兵米兴朝、副将张威邦亦续到上海，分住客店。嗣因杭州被难绅民来沪，均指称该员等形迹可疑。林福祥、恒起遂由绍祥洋行搭坐轮船，声言先到九江，即赴安庆投到；刘齐昂亦坐轮船赴汉口，投其兄任所措资，再赴曾国藩军营，听候查办；米兴朝与江苏候补县曾绍勋素识，曾令请假赴江西伊兄处，米兴朝亦搭伴同往南昌；张威邦于四月初间由吴淞口搭船前赴江北，据云与冯子材同乡素识，欲往投依；又都兴阿部下带兵之广东人廖姓，并粮台委员李小峰，均系旧识，亦必前往称贷。若冯廖李三处不能久留，欲赴李世忠处投效各等语。

前据薛焕奏，杭州士民佥称林福祥降贼为伪官，恒起及刘齐昂、米兴朝均在招贤馆，张威邦亦在贼中。该藩司等皆系朝廷大员，如果有通贼情事，审明后自应即行正法，岂可任其辗转七兔脱，日久稽诛？薛焕等于此等重大要犯，办理殊属疏忽。林福祥、恒起计已早抵九江，是否尚在江省？着曾国藩、沈葆桢密派干员迅速查拿，并可由绍祥洋行根究去向。刘齐昂之兄刘齐术，现升陕西粮道。该道员曾否启程赴任？刘齐昂是否随同赴陕？着官文、严树森就近严密访查务获，毋令逃逸。米兴朝既与曾绍勋同赴江西省城，即着沈葆桢密饬稽查保甲委员挨户查察，不难弋获。张威邦行踪未定，除冯子材另行谕令饬查，该大臣等不必行文知照外，着都兴阿密查带兵之廖姓及粮台委员李小峰，系属何名，即传该员等面询。张威邦曾否来扬称贷，现在藏匿何处？现经薛焕密派知府汪有勋跟踪寻访，并咨行该将军等会拿，即着都兴阿严密查办，毋稍宽纵。张威邦既有赴李世忠投效之说，着袁甲三传谕李世忠，如张威邦已到该营，即将该员拿问。

以上五员，该督抚将军等于拿获后，均着随时解赴曾国藩军营，严行审讯。如通贼属实，即一面奏闻，一面正法，不准稍有瞻徇。将此由六百里各密谕知之。钦此。

遵旨寄信前来。

171．附录明谕　曾国藩不慎咨会寄谕全文着交部议处五月二十九日

同治元年五月二十九日，准兵部火票递到同治元年五月十七日内阁奉上谕：

据户部封送军机处钦差大臣曾国藩咨文一件，内系恭录寄信谕旨，咨会户部查照事件。经议政王等将原文呈览。各路军营及督抚等接奉军机处寄信谕旨，如有应行转咨各该衙门遵办者，自应行文抄录，一体知照；若所接奉之谕旨事件甚多，理宜仅将谕旨内干涉各该衙门者节录知照；其余紧要军情等事，皆应秘而不宣，以昭慎密。此次曾国藩因寄谕有办理厘金事件，即全行抄录知照户部，殊属疏忽。曾国藩着交部议处。嗣后凡有寄信谕旨，除将实有办项者节抄知照外，余俱不准全行抄录咨会，以重军务。将此通谕各路统兵大臣及各督、抚知之。钦此。

172．谢弟国荃优叙贞幹加勇号恩折五月二十七日

奏为恭谢天恩，仰祈圣鉴事。

窃臣于五月初一日，接准兵部火票递到同治元年四月十六日内阁奉上谕：

曾国荃等宣力戎行，连克要隘，洵足以褫贼魄而快人心。头品顶戴江苏布政使曾国荃，着交部从优议叙。候选同知直隶州知州曾贞幹，着赏给迅勇巴图鲁名号，以示鼓励等因。钦此。

臣当即恭设香案，望阙叩头谢恩讫。伏念臣同胞既翕，异数频叨。曾吁金陵未克以前，不敢再邀渥泽，岂期玉陛酬庸之典，复蒙迭沛殊恩，录毫末之微劳，命勋曹以优叙；勖肤公之迅奏，赐勇爵以嘉名。天语弥温，臣心增惧。曾涓埃之莫报，实感悚以交并。臣惟有督饬臣弟等，乘胜进攻，克期会剿。勤以补拙，慎以图功。集四七之将材，同收六代虎踞龙蟠之地；宣九重之恩德，一慰三吴水深火热之民。所有微臣感激下忱，理合缮折，恭谢天恩，伏乞皇上圣鉴。谨奏。

173．附录明谕　曾国荃交部从优议叙曾贞幹赏给勇号五月初一日

同治元年五月初一日，准兵部火票递到同治元年四月十六日内阁奉上谕：

曾国藩奏，曾国荃一军克复巢县、含山、和州并铜城闸、雍家镇、裕溪口、西梁山等处；曾贞幹一军克复繁昌县，又据禀称夺回鲁港要隘，攻克南陵县城。本日已分别降旨将出力各员，照所请奖叙矣。该大臣调度有方，深堪嘉尚。本当再沛恩施，用彰殊眷。惟该大臣前次力辞节制四省，至再至三。并另片奏称：“一门之内，数月之间，异数殊恩，有加无已。感激之余，继以悚惧。恳求金陵未克以前，不再加恩”等语。情词恳挚，出于至诚，此次应即俯如所请，不再加恩。至曾国荃等宣力戎行，连克要隘，洵足以褫贼魄而快人心，若不量予恩施，将何以昭激劝？头品顶戴江苏布政使曾国荃着交部从优议叙，候选同知直隶州知州曾贞幹，着赏给迅勇巴图鲁名号，以示鼓励。朝廷赏功罚罪，一秉大公，非独有厚于该大臣也。该大臣惟当督饬曾国荃等，乘胜进攻，尽歼丑类，同膺懋赏，毋再固辞。钦此。

174．附录廷寄　饬密查殷兆镛胪陈在籍闻见五条事六月初三日

同治元年六月初三日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章：

同治元年五月二十日奉上谕：

前任詹事府詹事殷兆镛奏，胪陈在籍闻见情形，列为五条，请饬整顿一折。江、浙地方沦陷，实为非常之变，百姓流离颠沛于水深火热之中。其不肖地方官吏，及军营带兵将弁，乘乱肆行不法，或纵兵焚掠，或借端侵渔，甚有潜谋反侧、两端首鼠者。上海地方本饷源所自出，近复为江、浙官绅、商贾遗烬所聚，蕴利生孽，种种恣睢悖乱，殆所不免。且与外国人杂处其间，现复借其力以剿贼，尤应于抚驭之中，寓防闲之意。如该詹事所陈整饬戎行，澄清吏治，清厘饷项，镇抚遗民，及防维外洋等条，均属不为无见。现当江南北军威渐振，可望转机，亟应预为整饬，力挽颓风，以为改弦更张之计。即所称上海厘捐，为劣员等吞肥，如俞斌、金鸿保等员，及杭州逃出之林福祥等，均经被人参奏，迭次寄谕交曾国藩等查办。兹据所称，如道员杨坊、候补府李姓、候补同知姚姓等所为，更出情理之外。枪船凶横无忌，且有反侧各情，亦必预为之所。着曾国藩、李鸿章按照各条严密访查，并遵照节次寄谕办理。其应行逮问及拿办者，即应惩治一二巨憝，以示惩儆。所有应行预筹办理之处，亦即早为熟计审处。并着将访查各情，确实迅速具奏，毋得一字欺饰。俞斌所买各项禁物，着按照原折查明，勒令缴出。原折着抄给阅看。

正在寄谕间，据李鸿章奏到会同薛焕遵查会防公所各情，先将大概复陈等语。会防用费，吴煦等究竟作何裁汰浮冗，务即认真查办，毋稍姑容。其吴云、俞斌等应查之件，虽据称或牵涉洋人事件，或关系官场要津，当军情紧急之时，不宜挑斥纷更，然亦岂得过事优容，任令奸蠹潜藏，致于军务有碍。仍着李鸿章会同薛焕，懔遵前旨，严密查办。其贵廷芳、陈步高二员，已解曾国藩军营，着即审明定拟具奏。况文榜、吴再升带兵在防，一俟可以派员接带，即行起解，毋得借词延宕。将此由六百里各谕令知之。钦此。

遵旨寄信前来。

附殷兆镛原折

奏为谨就微臣在籍闻见情形，胪陈圣鉴事。

窃臣去春航海奔丧，因原籍吴江县已烬，且贼踞，无可归，仅往潜视坟墓，在上海守制。复避居浙江秀水县油车港，出入贼中，所过村落邱墟，死亡塞路。稽自南宋建炎四年以来，江、浙未有此惨劫也。上海为江、浙官绅、商贾遗烬所聚，苦乐不均。数十里外，遍地贼氛。现经陆续克复，皖省军威尤震，江南当有转机。窃谓济非常之变，全局宜筹；乘极乱之余，改弦是亟。臣来自灾区，敢就见闻真切、关系重大者，为皇上略陈之。

一曰戎行宜整饬也。上海兵勇，号称四万，皆不堪用。何以今年经英、法管带者，便成劲旅？华儿〔尔〕亲兵六百，尽中国人，战无不胜，无他，挑选慎、约束严、训练熟、器械精、赏罚信耳。闻去年巴夏礼在上海，语江、浙官绅云：中国兵弱，非不能强。又腊月土城、炮台、壕沟等工，夷人不许中国员弁经手，恐仍偷减误事。取笑外夷，一至斯极。应饬督抚将帅，振刷精神，讲求武备，冀挽积弱，渐事安攘。提镇中如曾秉忠长龙船水师，专事通贼，焚掠良民。去夏在庄练荡抢夷船买丝银十余万两，后被搜获，几酿巨衅。秋间抢委员孙丰官钱七十千。马德昭于庚申四月焚掠苏州，去年二月又掠上海。李定泰于庚申春焚掠湖州、嘉兴。向奎每战辄败，败则行劫。去秋，冯日坤兵劫杀吴煦未婚婿。九月，刘郇膏出师，百姓环诉冯兵抢掠妇女，经刘郇膏搜获，冯兵几杀刘郇膏，赖百姓救免。李恒嵩兵不行劫，惟今春因冒功并干没鬼子所俘贼船、辎重，大为鬼子所辱，然已共推良将。臣闻长毛大股悍贼，用以攻坚城、扼要隘，其寻常州邑村庄，不过裹胁乌合，或数百人，或数十人守之，亦杂用本地人，搜括取盈，都无斗志。官兵一到，良民响应，贼闻即走。然贼去而官兵焚抢矣，土匪焚抢矣。于是百姓逃散，官兵亦去，而贼复来，以为百姓助妖，益加屠戮。窃谓行师之要，须临阵对垒，首禁焚掳。克城之时，须除莠安良，先筹戍守。否则旋得旋失，民间将无复烬遗矣。

一曰吏治宜澄汰也。各省反侧，皆官逼之。上海除刘郇膏舆论翕然，已蒙特简。李鸿章及知府李铭皖、薛书堂新到外，薛焕统驭无能，诸难辞咎。吴煦精心计在上海开茂记、绂记、元盛、元丰等银号，凡缴捐非伊号银票不收，商贩沙船、火轮船及洋行存银甚多。府州县中尤贪劣者，去秋道署门首有人画一大龟，以俞斌为首，金鸿保为背，闵钊为心腹，观者如堵。金鸿保、闵钊，皆吴煦门生，总持一切卡局。金鸿保丁忧吉服，兼值去年国制，二十七日内，作乐娶妾。闵钊兼充道幕，伊子充江海关书吏。俞斌设卡吴淞口，去年九月被宁波鸟船殴死复苏，卡屋拆毁。又曾买鬼子所抢禁中东珠、翡翠西瓜、颜真卿墨迹及祥符瑞草等物。祥符瑞草，系玛瑙一方，中有草树，随二十四节气，荣枯迭变。闻椟上有高宗纯皇帝御题。休致江西知府张寅，去夏夤缘在德胜设卡，收至腊月，饱囊远扬。新放粮储道杨坊，由洋行担水夫致巨富，为夷人所鄙，产业皆在上海。其妾称蔡三先生，女作男装，五品翎顶挂鬼子所抢禁中东珠、朝珠，出入衙门、夷馆。惟保举华儿〔尔〕，杨坊力也。丁忧留任奉贤令顾国藩，去年二月，酷追咸丰七、八、九年己缓钱粮，激变凌迟粮户十三人，其后土人计小坤等引贼报复，奉贤遂陷。长洲令李翰文、元和令冯树勋，于苏州失守前，偕马德昭焚抢三日。候补同知姚姓，开阊门纳贼。后冯树勋在曾秉忠处管营务，仍四处焚抢。候补府李少卿，臣忘其名，降贼为后军主将，守苏甚见任用，因家属在上海，时与上海官员通信，称为内应。浙江藩司林福祥，杭州破后降贼，戴黄包头，穿黄马褂，奉伪忠王令，带领贼众，送王有龄、张锡庚柩至上海，仍换红顶花翎，拜折候旨。有京员周腾虎，系曾国藩差至上海，遇事招摇，为林福祥撰折，夸于人，以为保管无虞。臣意此等悖员，亟应分别惩创，稍申宪典。

一曰饷款宜清厘也。上海左近官卡，与贼卡枪船卡林立。乡绅武弁，邻省逃官，皆准随地设卡。卡税之外，厘捐、月捐、船捐、亩捐、房捐，日增月异，榷其零星小贩无遗。去夏勒捎娼妓，每日五千金，许请奖叙，经鬼子阻止。数百委员每员月饩数十金、数百金不等，货物匿报者，罚十倍、数十倍无定。甚或倾家罚项归委员瓜分，不入公。于是无项不罚，较贼卡尤暴矣。臣闻官吏、绅商皆云：除中饱及罚项不计、江海关常税不计外，每日约收银二万两，一月六十万两，有赢无绌。以兵勇四万，从其最优者，每名每日三钱计之，一月亦止三十六万，尚赢二十余万，添补军装器械。如此巨数，而当局者，犹恨入不敷出，即曾国藩亦未知也。去冬太仓绅士，赴安庆告知，始来提饷二十万，上海官怨沸腾，陆续借贷以应，而各项税捐，又借口增加矣。请饬曾国藩、李鸿章严密清厘，以裕军饷，酌量减撤，以示皇仁。再，货税以鸦片为大宗。鸦片不禁，官吏、军民怠荒，无自振也。臣在上海见英刻《指迷编》，痛陈其害。言产自印度，非伊所贩，劝中国人勿食。又在海船，夷人昼夜伺察，见有吸鸦片者，必投其具于海。彼既恶之如此，可否俟军务大定，饬通商各衙门向该夷妥议，断其来源，徐图禁止。再苏、松、嘉、湖等郡赋额，甲于天下，加以数倍浮收，近今三十年来，年年蠲缓官民交贝，一遇恩诏，全行豁免，赋成虚额，以致帑藏支绌。现经大乱，田荒户绝，将来更难照旧起征。国家经费有常，又难议减。可否俟军务大定，饬该督抚通盘核计，酌留商税若干，酌减农赋若干，以羡补不足，勿逾定则，俱禁浮收，于国计民生，两有裨益。

一曰遗民宜镇抚也。江、浙交界莠民之最横者，莫如枪船。船小而行速，起于近年。人挟火器，发无不中，始仅保护奸赌，装运鸦片、私盐，乘间作盗而已。臣于咸丰十年五月奏陈江苏团练无益，不如招募枪船。其时苏州已失，在城官员，预雇枪船自卫，如署藩司蔡映斗等，皆伏枪船舱底逃出，并先期运匿藩库银一百三十万两。一路施放枪炮，轰毙难民无算。嗣后各处村庄，官兵、贼匪所未焚抢者，枪船先之；已焚抢者，枪船继之。其船万余，各有头目，弱者为强者所并灭，以费阿玉、孙四喜、卜绍年、卜小二、卜小三、吴小宝、徐有堂诸头目为最富强。各设旗号、令箭、文案、印信、衙局、关卡，除行劫开赌外，征收商税、田租，听断词讼，调停民贼，受贼王侯将相之封。然恐一旦贼平，无以自立也。时至上海结纳官长，拜认师生，求给团练札谕，为日后免罪冒功张本。以贼匪消息告官，即以官兵消息告贼。且买上海火药、军装，接济贼匪。惟孙四喜专吞同类，不劫平民。然臣见其沿途伪示，亦称贼为天朝。又苏州练目徐佩瑗，在贼中则封王，在官则保二品顶戴。去年至上海，请饷十万，云购贼线，人皆知其济匪肥己。此辈视官兵、贼匪盛衰以为向背，克复时必畏惧内应，请饬督抚酌宜处置，于法不容姑息，于势不可胜诛。其枪船务须解散，或令归农，或借为兵办理，勿贻后患。至于失守地方，颇有举贡生监，逢时佐逆，献计殃民。如臣所知，吴江县生员钟石泉其一也。他处闻亦不少，固属无可宽贷。其余孱弱书生，被贼羁禁，受事商贾富户，经贼勒索输财，苟非出自甘心，仅止偷生畏死，可否援助从弗治之文，加恩原宥。

一曰外夷宜防维也。上海屡失屡复，至今尚存，不得谓非鬼子之力。自经助剿，所向无前。或曰夙与贼通，未可终恃。或云通贼者，其小商、教士、漏网鬼子，于夷官及大夷商无与，助剿实出义举。或云欲通自己商贩，或云日后恃功索赏，必生枝节，臣俱不能逆亿。总之，贼匪纵有平时，而夷务终无了日。各处通商码头，尊奉鬼子太过，甚至遍掘冢墓，焚拆民房、庙宇，以拓夷场，而上海人莫与较也。数十商船，雇一鬼子护送，历经官卡、贼卡莫敢索税也。以总兵马德昭之暴，去春大掠上海，赖一法夷神父拿去，批颊骂曰：汝既毁苏州，又毁上海耶？捆缚一昼夜而放。其威焰如此，犹幸夷性势利，见我国新政清明，未敢遽萌觊觎。即如去冬载垣等三凶伏法，彼新闻纸极颂天朝神圣。于僧格林沁、曾国藩亦甚敬服。通商二三十国，俄、英、米、法尤强。四大国相忌不相下，前年圆明园之变，所以卒就和议者，犹春秋时晋、楚、齐、秦之垂涎周鼎，而莫敢先动也。日本、安南，屡为英夷窥视，近颇自强，英不敢犯。况大清幅员，据英人《地理志》云八倍于俄，十倍于米，百倍于法，二百倍于英乎？所虞日久相习，利权尽归于夷，有如龚孝供辈，人情益附彼四大国。或相吞灭，强者愈强，我弱如故，而谓狼子必无野心，实难深信。薛焕尝言：须于开诚布公之中，密寓防微杜渐之意。臣谓筹防，事非一端，不外抚驭得体，整军经武，益求船坚炮利。尤在博知夷情，各国皆有新闻纸，一国之纸，互刊数国之事，并不秘密。前年英、法内犯，其驻中国夷目，如何告诉两国主，如何会议兵丁炮船，如何前来，用何法攻我陆路，何法攻我水路，以及虞不能胜，急欲议和等情，迭次纸来，一一详叙。纸到一两月后，其兵始到。今上海新闻纸多译货价，应饬各口通商衙门遍览各国新闻纸，雇令识夷字人口译有关时事者书记，大则奏闻，借资预备。

以上五条，应否次第整顿，窃以戎行、吏治二端最为要领。果使文武咸得其人，庶务无不举矣。尤须督抚先得其人，属吏争自新矣。行师懋赏，功宜核实，否则隳将士效命之心；破格荐辟，事可偶行，久则启藩镇植党之渐。正途岂尽真才，而杂项益少端士。所有先复地方，拊循控制一切事宜，维新非易，请饬慎简贤能，不可一误再误。欲一省文武得人在督抚，欲各省督抚得人在朝廷。所谓君仁莫不仁，君义莫不义，君正莫不正也。端本毓德，首赖元良；持危扶颠，兼资辅弼。自古未有主圣臣贤，而乱不返治者。臣夙添侍从，备睹艰难，敢附迩言，伏乞圣鉴采择。谨奏。

175．附录廷寄　饬令阎炜各员遵调赴沪六月初三日

同治元年六月初三日递到议政王军机大臣字寄——

钦差大臣协办大学士两江总督曾国藩、安徽巡抚李续宜、江西巡抚沈葆桢：

同治元年五月二十日奉上谕：

李鸿章奏委用乏人，请调员赴沪差遣等语。江苏吏治废弛，积习相沿，风气益敝。现在李鸿章于抵沪后，整饬吏治及一切税务厘捐，在在需员办理。据该署抚奏称，查有安徽候补直隶州知州阎炜，在安徽办厘，著有成效。同知衔浙江候补知县薛时雨，为浙中循吏，现闻侨寓江西，请饬该督抚饬令该员等赴沪，由该署抚酌量器使。自系为整顿地方，力除积弊起见。即着曾国藩、李续宜、沈葆桢饬令该员等迅由轮船驶赴上海，交李鸿章酌量委用，以资得力。将此由六百里各谕令知之。钦此。

遵旨寄信前来。

176．附录廷寄　饬会商李鸿章能否赴镇李续宜有无兵力可分等事六月初三日

同治元年六月初三日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、署江苏巡抚李鸿章、督办镇江军务广西提督冯子材、帮办军务署京口副都统魁玉：

同治元年五月二十一日奉上谕：

都兴阿奏派拨水师策应上游官军，剿办获胜，并续筹会合水陆，进规金陵一折。据称上游水陆各军乘胜东下，将沿江各郡县及各要隘次第攻克，现已进攻雨花台。都兴阿面商黄彬，先派总兵李起高等，抽调师船上驶。吴全美亦亲督师船，由瓜洲起椗，进攻观音门等处，踹平贼卡，并将燕子矶贼垒踏毁。复会同黄翼升等水师，迎击九洑洲、七里洲、下关等处贼匪获胜，该逆遁回城垒。现又添拨所部师船，期与楚军声势联络，进取金陵等语。都兴阿闻上游水陆各军得手，即调派师船，会同攻剿，连破贼卡、贼垒，办理甚属认真。惟九洑洲、七里洲等处悍逆，麇集负隅，亟宜乘胜歼除，肃清江面。着曾国藩、都兴阿分饬上下游水师，并力夹攻，迅图克复。都兴阿所称金陵逆首，现在飞调伪忠逆由苏、常统带大队援救金陵，一经官军剿败，势必铤走窜扰下游，所虑不为无见。

镇江防守情形，最为吃重。李鸿章驻军上海，近因嘉定等县城复被贼踞，沪城军情又紧。该署抚能否抽身赴镇，着曾国藩、李鸿章会商，酌度办理。冯子材、魁玉驻守镇城，责无旁贷。李鸿章恐未能即到，着即激励将士，战守兼资，毋令该匪乘间阑入。曾国藩、都兴阿并当统筹兼顾。如果贼势趋重镇城，即分拨劲旅，前往援应，毋误事机。至扬防现虽肃清，而江北布置，未可稍涉大意。且福山、浒浦各口，时有巨盗连帮出没，并着都兴阿督率各军，严密堵截。江北情形，现在防重于剿，务于进取之中，寓固守之意，是为至要。

都兴阿所称接据曾国荃来函，有曾国藩现已飞调多隆阿、李续宜等马、步各队，进攻金陵等语。多隆阿已有旨，令其督办陕西军务，迭经官文等奏到，催令督率所部万人赴陕；李续宜现在剿办霍、六、颍、寿捻匪，有无兵力可分。着曾国藩兼权缓急，酌量办理，勿致两歧。

另片奏：杭州驻防领催文智、乍浦驻防领催善保等，因差出外，该处城池失陷，不得已航海来扬，可否归并江宁八旗等语。驻防领催文智等十四名，均着准其归并江宁驻防，交都兴阿留营差委。将此由六百里各谕令知之。钦此。

遵旨寄信前来。

177．议复兼摄通商大臣折六月初六日

奏为遵旨筹议，恭折复陈，仰祈圣鉴事。

同治元年五月二十九日，承准议政王军机大臣字寄，五月十七日奉上谕：

前因薛焕熟悉外国情形，谕令以头品顶戴充办理通商事务大臣，并迭谕将洋人协剿诸事，会商新署巡抚李鸿章妥为经理。兹据薛焕奏，南洋通商各口事，隶将军、督、抚监督办理。若专设大臣统辖，地方较多，鞭长莫及，事势亦多格碍。该大臣稽察税务，多属具文。而一切办公经费，以及书吏、差役等项经费，均需添设。糈禄虚糜，于事无益。请即裁撤，各归本省督、抚、将军经理。并片陈：长江通商，事属创始。必须平时勋望隆重，乃能慑服远人。请于官文、曾国藩特简一员兼领其事各等语。南洋通商大臣，本系道光年间经耆英等议定设立，以为交涉事件，在外商办之计。迨英、法各国公使驻京后，一切紧要之件，均由总理衙门办理。其余关税事务，则由管关之监督道员，会同各国领事官经理，仍由该省将军、督抚稽察，已足以资控驭。上海虽为各国汇集之所，而所设只有领事官。若该道办理得宜，巡抚妥为稽察，则诸务已有责成。所请裁撤之处，洵为因时制宜。钦差大臣，本系改为两江总督兼摄。曾国藩威望远著，为外国人所慑服。长江通商事务，由该大臣经画，自能措置合宜。惟前因曾国藩办理军务，在江面布置，昕夕不遑。若再任以通商事务，非所以示体谅。现在江面肃清，应如何妥为兼筹之处，即着酌量情形，迅速具奏。薛焕所称南省宜以督抚兼领，其驻扎之地，须离洋人稍远，办理方可顺手。倘李鸿章驻镇以后，能否兼顾无误，曾国藩从前曾经议及，并着一并详筹奏闻等因。钦此。

仰见皇上循名责实、因时变通之至意。臣才识凡庸，于西洋通商事宜，尤未谙究。第就各省海口论之，则外洋之通商，正与内地之盐务相同。通商系以海外之土产，行销于中华。盐务亦以海滨之场产，行销于口岸。通商始于广东，由闽、浙而江苏，而山东，以达于天津。盐务亦起于广东，由闽、浙而江苏，而山东，以达于天津。通商之有五口大臣、三口大臣，犹盐务之有两淮盐政、长芦盐政也。通商之有监督关道，犹盐务之有运司盐道也。通商之综，汇于总理衙门，犹盐务之综，汇于户部也。通商惟长江交易最广，以汉口为都会，亦犹盐务惟两淮引地最广，以汉口为都会也。今薛焕请裁南洋通商大臣，归并地方，亦犹道光十年陶澍请裁两淮盐政，归并总督也。以南洋之广，设一大臣统辖江、楚、苏、浙、闽、粤六省数千里之远。薛焕所称鞭长莫及，诚属实在情形。所有广东、福建、浙江三省，应遵此次谕旨，即由监督道员经理，将军、督、抚稽察，已足以资控驭。至长江深入腹地，路远事繁，臣窃以为当分别办理。自轮船入鄂以来，洋人踪迹，几遍沿江郡县，或传教于僻壤，采茶于深山。违一言而嫌隙遽开，牵一发而全神〔身〕俱动。关道以洋人恃其凶横，而不敢谁何；督抚以洋务非其专责，而不肯深究。势必至睚眦小忿，皆取决于总理衙门。道途太远，后患孔长。且立法之初，当规久大之计；柔远之事，必择专精之人。今日求一二精于洋务者，尚难其选，而谓此后数十百年，沿江两督四抚，一一求精于洋务者而为之，岂可得哉？臣愚谓此缺似不可裁，宜改为长江通商大臣，专办滨江四省中外交涉事件。或驻镇江、金陵，或驻汉口、九江，添设官属书役若干，廉俸经费若干，应请敕下总理衙门会同该部核议。其汉人洋人之大小词讼，在沪、在鄂之正、子各税，何者由通商大臣专决，何者归总理衙门核复，亦应与驻京公使熟议。其北洋三口通商，事同一律，均宜讨论职掌，永定章程。区区愚见，盖为数省计久长，非为一人图推诿也。

至两江总督一缺，统辖三省，文武兼管。漕、河两端盐务，又其专责。即在承平之际，干济之才，已觉竭蹶不遑。况以微臣迂钝之质，又值发逆糜烂之余，夙夜忧惧，颠踬实在意中。不敢因偶尔之战胜，倘来之虚名，遂自忘其丑陋。军务未竣之前，臣实不能兼办通商事件。署抚臣李鸿章资望尚浅，军事方殷，亦于洋务不甚相宜。伏求皇太后、皇上曲赐鉴谅，臣等幸甚。倘蒙天恩另设长江通商大臣，则所辖地方有关涉洋务者，臣仍当悉心筹画。公家之利，知无不为。昔年两淮盐政未裁之前，江督亦有缉私督运之责，湖广亦有查引督销之责。今于通商，推其意以行之。官文总理于上游，臣则稽查于下游，不敢因别有专员，遂尔置身事外，上负圣主委任之意。所有遵旨迅速筹议缘由，恭折由驿六百里复奏，伏乞圣鉴训示。谨奏。

178．附录廷寄　筹商曾国藩兼摄通商事务大臣等事五月二十九日

同治元年五月二十九日，准兵部火票递到议政王军机大臣字寄——

钦差大臣协办大学士两江总督曾国藩、头品顶戴办理通商事务大臣薛焕、署江苏巡抚李鸿章：

同治元年五月十七日奉上谕：

前因薛焕熟悉外国情形，谕令以头品顶戴充办理通商事务大臣，并迭谕将洋人协剿诸事，会同新署巡抚李鸿章妥为经理。兹据薛焕奏，南洋通商各口事，隶将军、督、抚监督办理。若专设大臣统辖，地方较多，鞭长莫及，事势亦多格碍。该大臣稽察税务，多属具文。而一切办公经费，以及书吏差役等项经费，均需添设，糈禄虚糜，于事无益。请即裁撤，各归本省督抚、将军经理。并片陈长江通商，事属创始，必须平时勋望隆重，乃能慑服远人。请于官文、曾国藩特简一员，兼领其事各等语。南洋通商大臣，本系道光年间经耆英等议定设立，以为交涉事件，在外商办之计。迨英、法各国公使驻京后，一切紧要之件，均由总理衙门办理。其余关税事务，则由管关之监督道员，会同各国领事官经理，仍由该省将军、督、抚稽察，已足以资控驭。上海虽为各国汇集之所，而所设只有领事官。若该道员办理得宜，巡抚妥为稽察，则诸务已有责成。所请裁撤之处，洵为因时制宜。钦差大臣，本系改为两江总督兼摄。曾国藩威望远著，为外国人所慑服。长江通商事务，由该大臣经画，自能措置合宜。惟前因曾国藩办理军务，在江面布置，昕夕不遑。若再任以通商事务，非所以示体谅。现在江面肃清，应如何妥为兼筹之处，即着酌量情形，迅速具奏。薛焕所称南省宜以督抚兼领，其驻扎之地，须离洋人稍远，办理方可顺手。倘李鸿章驻镇以后，能否兼顾无误，曾国藩从前曾经议及，并着一并详筹奏闻。薛焕尚有交办比利时国换约事宜，着俟议定后，一切就绪，再行候旨遵行。薛焕折片各一件，均着抄给曾国藩阅看。

再据户部送到曾国藩咨文内，系抄录三月二十七日所奉寄谕一道，惟粤东厘金关涉户部，而饬拿奸细黄畹，并笼络外国等事，均事关机要，未可宣布。谅该大臣事务烦多，未及检点，办理文案之员，不谙军情，任意咨行，因将该大臣交部议处。嗣后遇有寄谕，应咨行各处者，务宜节录抄咨，其交涉外国事务，尤应慎密，以昭郑重。曾国藩素性谨慎，定能力挽积习也。将此由五百里各谕令知之。钦此。

遵旨寄信前来。

附薛焕原折

头品顶戴办理通商事务大臣薛焕跪奏，为敬陈管见，请旨遵行，恭折具奏，仰祈圣鉴事。

窃臣钦奉谕旨，以头品顶戴，充办理通商事务大臣。当经缮折叩谢天恩，于四月十五日专弁捧赍入都，恭进荷圣慈之下。逮寸衷感悚，勉图报效于涓埃。合全局以通筹，夙夜维殷，愿竭愚忱为献纳。窃念通商事宜，兼筹中外，特置大臣经理，以资统率而专责成。仰见圣主怀柔殊方，慎重权政之至意。惟臣酌度情形，熟思审处，似有不必专员办理者。谨就管窥之见，为我皇上敬陈之。伏查南洋及内江通商各口，惟闽、粤两关隶于将军及专差监督，其余除未报开埠诸口外，所有经通市之处，多由各省督抚委令道员管关。凡有交涉外国事务，责成关员经理，而督抚总其大纲；或由将军监督主持，而督抚会同筹办。各关税钞征收解支，均由督抚稽核。即将军监督管理者，督抚亦必与闻。应行奏咨事件，即可随时办理。遇有领事等官与关员辨论不决，则督抚据理以剖断之，因势而调和之。倘争执不休，则径行咨呈总理衙门，或请察核示复遵行，或照会外国公使。盖各疆臣身膺重寄，事权专一，呼应自灵，而就近指挥，亦易臻周密也。若专设大臣办理，统辖江、楚、苏、浙、闽、粤六省，口岸分为十余处，地方远隔数千里，殊有鞭长莫及之虞，而事势亦多格碍。英、法换约之后，臣曾因公事，照会驻京使臣，未据答复。美国虽通公牍，而使臣蒲麟痕自来中国，臣迭予照会，亦无照复之文。英使额尔金前年出京，声言不能与外省大臣商办公事。故该使与法国副使哥士者，先后经过上海，均未与臣相见。臣两年权篆，驻扎沪城，所行者，仍无异于江苏巡抚应办之事。其余各省相隔迢遥，通商庶务更新，既鲜成规可守；各口情形不一，又难悬揣而知。且驿程梗阻，绕道稽迟。有时经数月之久递到一文，而臣仍无从核办。臣与各国公使，既已无可会商；领事等官，更难遥为驾驭。是以各省与外国交涉，必由督抚诸臣遇事斟酌筹办。

至于关税盈虚，本由疆臣考核，臣仅准据开报数目，而各省奏咨，早已到京。故稽察税务，亦属具文。臣现已交卸抚篆，可以随时巡历各口，诚不必专驻上海。然移驻一处，而其余各处之事，仍属隔阂，则顾此不免失彼。即所移驻之处，亦未能骤悉情形。是臣虽职司通商，而于抚驭远人，稽查榷课，均系有名无实。自上年以来，本拟陈请毋庸署理钦差大臣篆务，会军务孔殷，未遑具折。兹蒙特畀委任，臣正宜及时自效，以冀稍答鸿慈。惟臣详加揆度，觉通商事务，似毋庸专设大臣。臣如缄默不言，则窃位贻讥，负疚滋甚。不敢不披沥忱悃，上陈于君父之前。

溯查道光年间，谕令两广总督佩钦差大臣关防，办理五口通商事宜。维时外国有所干求，其使臣均愿在广东商办。今则情形异昔，似应因时制宜。且通商大臣所领，与内阁学士崇厚之在天津不同。北洋开埠伊始，自应寄以重权。大臣兼督关防，亦略与福州将军之督理福州、厦门二口相似。南省各有责成，另以大臣专司，其实仍同虚领。又从前两广、两江各总督，兼充钦差大臣。暨臣以巡抚署理，皆有本任廉俸足资办公，本署胥役足供驱使。今若特置一官，则凭借毫无，事事创设。所有一切办公经费，均须另筹，并应派委随员，另设书吏、差役及租住馆舍。所需薪水、纸张、辛工、饭食、房金等项，均属必不可少，统计为数不赀。国家经费有常，巨款筹拨不易。即或不惜帑项，创立规模，而公事仍窒碍难行，则糈禄亦虚糜无益。臣愚以为宜将通商大臣一员裁撤，一切事务，各归本省督抚及将军经理。庶耳目较近，利弊周知，措施自必尽善。且由总理衙门察核指示各口，事有统宗，办理最为简捷，亦足使洋人信服，免启衅端。至管关官员，本由疆臣遴委，考课所在，稽察易周，又有统属之权，克收指臂之助。督、抚、将军，各膺专责，总理衙门与户部考其成功，将见抚驭远人，稽查榷课，事事皆有实际，允于全局有裨。臣识见浅陋，不揣冒昧，谨将一切情形，据实敬陈，伏冀圣明采择。如蒙俞允，臣拟将诸务清理，起程入都，泥首宫门，求赏差使，无任惶悚待命之至。所有敬陈管见缘由，谨缮折由驿四百里具奏，伏乞皇上圣鉴训示。谨奏。

附薛焕原片

再，臣因通商事务，责成各省督抚将军，较有实际。拟请裁撤通商大臣，以免虚糜经费。如因北洋三口，现有大臣，南省亦应一律设立，似宜仍以督抚兼领。其驻扎之地，须离洋人稍远，办理方可顺手。又必平时勋望隆重，乃能慑服远人。如两江督臣曾国藩、湖广督臣官文之在皖、楚两省，最为相宜。缘粤闽虽有新立口岸，然皆有本省成案可循，惟长江通商，事属创始。如于曾国藩、官文二员中特简一员饬令兼领通商事务，即可就近会同沿江各督抚，随时商办，亦可毋庸另筹经费。其各口寻常事件，及稽征税钞，仍责成各省督抚、将军经理，随时咨会该大臣查照备案。所以存此通商大臣一职者，亦但资硕望隆名。倘遇各处事有为难，冀可借其一言为重，或于事机有裨。臣愚昧之见，是否有当，伏候圣裁。至臣现奉密谕饬令办理比利时国通商事务，并由总理衙门奏请，将臣加全权大臣便宜行事等字样，以备该国使臣询问，如可不用，即毋庸议。等因。钦奉谕旨，恭录咨行前来。臣谨当恪遵训示，悉心筹酌，妥为办理。事竣入都销差，不敢因有请裁通商大臣之议，稍存诿卸，致外生成。谨附片具奏，伏乞圣鉴。谨奏。

179．拣员署理安徽府州县各缺折六月初六日

奏为拣员署理安徽府州县各缺，恭折奏祈圣鉴事。

窃照安徽一省，自咸丰三年以来，遍地逆氛，吏治久弛。臣国藩甫任江督，即经奏明，现任州县有不称职者，拣员委署。若无安省合例之员，随时奏办，当奉谕旨着照所议办理钦遵在案。现在皖、江南北，渐就肃清。臣等前后委署各缺，已有二十员之多。皖省糜烂极久，仕宦视为畏途。实缺人员固少，即候补者亦属寥寥，各班乏员可委。臣等督同司道，于行营随员中通融委用；或于江西、湖北两省咨调来皖，酌量委署。多不合例之员。理合开列简明清单，恭呈御览。仍饬造具履历册，咨送吏部，请部臣于各员不合例之处，逐一指出，俟咨复到皖之日，臣等择其贤者，再行奏恳天恩留皖补用。其庸劣而又不合例者，亦即随时甄别，不令滥竽充数，仰副圣主澄叙官方之意。所有拣员署理各缺，恭折附驿具奏，伏乞皇上圣鉴训示。谨奏。

附清单

谨将委署安徽府、州、县各缺，开列清单，恭呈御览。

署徽州府知府刘传祺。该员系直隶进士，由刑部京察一等，简放宁国府知府，因徽州府知府刘兆璜病故，酌委该员署徽州府缺。

署庐州府知府唐景皋。该员系湖南举人，由教习、知县，历任湖北监利等县，保升知府，经臣等咨调来皖，委署庐州府缺。

署宁国府知府兼理泾县事黎福畴。该员系湖南进士，由直隶知县起复，拣发安徽，保升直隶州。现在宁国尚未克复，酌委该员署理知府，兼管泾县事。

署和州知府方翊元。该员系湖北文生，由军营历保蓝翎知县，酌委署和州缺。

署怀宁县知县曹光汉。该员系湖南举人，由教习、知县分发安徽。咸丰三年，奏调回湖南办团，历保知州，加运同衔。十一年，札调回皖，委署怀宁县缺。

署宿松县知县刘奎光。该员系湖北举人，由部选任江西高安县知县。经臣等咨调来皖，酌委署宿松县缺。

署潜山县知县张映芸。该员系湖北拔贡，由军营保举知县，酌委署潜山县缺。

署芜湖县知县刘世墀。该员系湖北文生，由军营历保知县，酌委署芜湖县缺。

署祁门县知县史怿悠。该员系指分山西知县，由营保升同知，酌委署祁门县缺。

署休宁县知县李蔚。该员系指分江西知县，经臣等咨调来皖，酌委署休宁县缺。

署黟县知县张仁法。该员系陕西进士，以知县即用，签发江西，历任吉水等县，捐同知升衔。经臣等咨调来皖，酌委署黟县缺。

署婺源县知县杨式荣。该员系江苏副贡生，由就职州判，随营效力，保留安徽补用知县，升用同知直隶州，酌委署婺源县缺。

署贵池县知县李熙瑞。该员系湖南监生，由军营历保蓝翎五品衔，留皖补用布库大使，酌委署贵池县缺。

署东流县知县易雍大。该员系湖南监生，由军营历保蓝翎五品衔，留皖补用知县，酌委署东流县缺。

署建德县知县江景桂。该员系捐职从九，由军营历保蓝翎知州衔，安徽补用知县，酌委署建德县缺。

署无为州知州刘燧基。该员系捐职道库大使，由军营历保蓝翎，留皖补用直隶州知州，酌委署无为州缺。

署庐江县知县熊炳南。该员系由军营历保留皖补用知县，酌委署庐江县缺。

署南陵县知县张世昌。该员系由军营历保花翎同知衔，安徽即补知县，酌委署南陵县缺。

署繁昌县知县滕代馨。该员系由军营历保蓝翎候选府经历县丞，现奏保同知衔，留皖补用知县，酌委署繁昌县缺。

署巢县知县李嘉湜。该员系由军营保举，选授安徽怀宁县县丞。随开缺，保以知县即补，洊保花翎升用同知直隶州。酌委署巢县缺。

以上各员，有自外省咨调者，有由臣等保留者，有由各路保指皖省者。其不合例之处，均开履历清册，咨请吏部核示后，再行分别办理。

180．奏调各员并请饬部添配新进士新拔贡赴皖签枝片六月初六日

再，皖省地方克复渐广，急须讲求吏治。查保升知府、已革江西安义县知县钟泰，上年经前抚臣毓科明保，旋因失守案内革职。由江省粮台，委解军饷来皖。臣国藩接沈葆桢书函，谓钟泰朴诚肫挚，平日官声尚好，即将该革员留营差遣。又保升同知、前任湖北黄冈县知县薛元启，因黄州失守革职。臣续宜察其人尚朴干，历著循声，随带来皖。合无仰恳圣恩俯念皖省乏员，准将钟泰、薛元启以知县改留安徽补用，俟著有成效，再请开复原保升阶。又贵州进士奉天知县李文森，闻其吏治精核，留心军务。并恳敕下奉天将军、府尹，饬令来皖差委，俾皖省贤员稍多，分布各属，抚恤遗黎，臣等得收指臂之助。此外各省绅士，有材具开展，朴实耐劳者，由臣等会商咨调，随时奏明办理。地方当残破之后，苟其经理得宜，培养元气，民间剥极而将复，官员亦苦尽而回甘。相应请旨敕下吏部，于本年新进士、新拔贡两班分发之时，将安徽一省各分配签十余枝，庶几正途较盛，气象一新。其新进士如业经掣签在前，可否改掣数员之处，恭候圣裁，饬部施行，谨附片具奏请旨。

181．附录明谕　答留调各员在皖差委七月初一日

同治元年七月初一日，递到同治元年六月十八日内阁奉上谕：

曾国藩等奏：皖省吏治需人，恳请留调各员差委等语。已革江西安义县知县钟泰，上年由江西解饷前赴安徽。据称其人朴诚真挚，平日官声尚好。已革湖北黄冈县知县薛元启，经李续宜带赴安徽，据称人尚朴干，历著循声。钟泰、薛元启均着准其以知县改留安徽补用，俟著有成效，再行奏请开复原保升阶。奉天知县李文森，据称吏治精严，留心军务。着盛京将军、奉天府府尹饬令前赴安徽，交曾国藩等差遣委用，以资得力。余着照所议办理。该部知道。钦此。

182．请刘于浔暂缓赴甘肃臬司任片六月初六日

再，布政使衔、甘肃安肃道刘于浔奉旨补授甘肃按察使，例应具折谢恩，奏请陛见赴任。查该司刘于浔在江西本籍管带水师，攻守八年，卓著战功。前经闽浙督臣庆端奏调赴浙。臣以水军不能登陆，刘于浔所带师船，又分守省河以上至三曲滩水路六百余里，防务紧要，刻不可离。于本年二月，会同抚臣奏恳留江在案。现在浙氛未靖，江西边境时时戒严，恃刘于浔水师巡防河面，以备缓急，势难令其驰赴新任。即照例迎折北上，而该军多系江西土著，亦无员可以接管。相应请旨敕下陕甘督臣，将甘肃按察司一缺，遴员署理。由臣行知刘于浔，俟邻警稍纾，再行奏请陛见。臣为慎重防务起见，谨会同江西抚臣沈葆桢附片陈请，伏乞圣鉴训示。谨奏。

183．附录明谕　准刘于浔缓赴甘肃臬司任七月初一日

同治元年七月初一日，递到同治元年六月十八日内阁奉上谕：

曾国藩奏，请留带兵臬司办理防务等语。甘肃按察使刘于浔，前在江西本籍管带水师，战功卓著。现在浙江省贼氛未靖，江西边境时时戒严，自未便骤易生手。刘于浔着准其暂留江西，办理防务。俟邻境稍纾，即行驰赴新任。所有甘肃按察使员缺，着沈兆霖遴员署理，以重职守。钦此。

184．近日李鸿章杨载福曾国荃鲍超各路军情片六月初六日

再，近日军情，嘉定、青浦两城，被发逆巨股围攻，洋兵力不能敌，退至上海，逆焰弥炽。李鸿章所派湘、淮各勇，驻扎虹桥者，被发逆四面围裹。李鸿章亲往援救，二十一日，内外夹击，获大胜仗。惟贼氛环逼，李鸿章目下断不能移驻镇江。

杨载福于二十三日到皖后，旋至舒城，与李续宜会晤一次，再行驶往金陵，筹商战守事宜。

曾国荃围金陵之师，于五月十二、十三日，在雨花台获胜一次。惟地面太宽，兵力太单。多隆阿又统兵入陕，不能践东下会剿之约。近闻伪忠王苏州大股，将援金陵。陆路孤军深入，旁近无劲旅援应，颇为可虑。而今年上游两岸，气势百倍金陵。失此可乘之机，又成持久之局，尤为可惜。

鲍超一军，于十五日进攻宁国之抱龙冈等处，连平贼垒，获一大胜。已逾敬亭山，三面围逼。宁国贼多粮少，当可得手。

除鲍超、曾国荃两处详细战状，容臣汇案续报外，谨先附陈梗概，伏乞圣鉴。谨奏。

185．奏为拣员请补淮南批验所大使员缺折六月初六日

奏为拣员请补淮南批验所大使员缺，仰祈圣鉴事。

窃据两淮盐运使乔松年详称，淮南批验所大使钱鸿绩，于咸丰九年正月十九日在任丁忧。遗缺当因批验本班无人，咨准部复，以对品之盐课大使统较到省最先之员借补等因。即经查明，到省最先之盐课大使张聪燮，详请借署。兹张聪燮于咸丰十一年十二月十一日，因病出缺，照例应仍以钱鸿绩丁忧之日，作为开缺日期，另行拣员请补。查到省在先之盐大使严廷瑢，淮南批验所大使出缺时，该员系在告假期内，应行扣补。其次之陈学洪、吕承业、陈昱、刘承廉等，均有事故，亦应扣补。惟查有经历改捐大使陈桂荫，系顺天府通州人，祖籍浙江，由议叙府经历，遵豫工例，加捐盐经历。道光二十二年八月二十八日到淮，二十三年闰七月二十六日遵例改捐盐大使。比较到省日期，系该员名次在先。复核该大使才具干练，办事精详。以之借补淮南批验所大使员缺，实堪胜任，与例亦属相符等情前来。臣查该员陈桂荫详实谙练，堪以请补淮南批验所大使员缺。除将履历册咨移部科查核外，谨会同署江苏巡抚臣李鸿章，恭折具奏，伏乞皇上圣鉴，敕部议复施行。再，查盐员补缺，例应具题，臣前经奏明改题为奏。合并陈明。谨奏。

186．兴国营都司满图病故由外拣员请补片六月初六日

再，臣接准署江西巡抚李桓咨：署吉安营参将事兴国营都司满图，因前在兴国任内，贼匪围攻兴城，督带兵勇昼夜防守，身受暑气，兼之精力劳瘁，结成泄痢病症，维时尚可医治。迨至咸丰十一年十二月内，旧病复发，医药罔效，于同治元年正月十九日亥时病故，咨请会办前来。除将所遗参将事务，另行委员接署外，谨会同江西抚臣沈葆桢附片具奏，伏乞皇上圣鉴，敕部宣照。至所遗兴国营都司员缺，江西现有军功劳绩尽先人员应请扣留，由外拣员请补。合并陈明。谨奏。

187．为江西官绅商民捐输请奖折六月初六日

奏为江西官绅商民捐输臣营饷银，吁恳天恩分别奖励，以昭激劝，恭折具奏，仰祈圣鉴事。

窃臣前因各路攻剿吃紧，需饷孔殷，于咸丰十年五月间奏明江西通省牙厘，归臣设局经收，以发征兵之饷，即经檄委办理。嗣因饷需不济，复饬总局劝谕茶商人等捐输，照依筹饷事例及现行常例，并减成部章，分别请奖，委员经收在案。兹自咸丰十年十月起，截至十一年六月止，共收捐生张宪书等八百二十四名，共收银六万九千四百八十六两，均已拨解粮台充饷。据牙厘总局江西布政使李桓、吉南赣宁道李瀚章造具清册，详请奏奖前来。臣查该捐生等情殷报效，踊跃输将，自应仰恳天恩，分别奖励，以昭激劝。除将各官绅商民籍贯、履历三代、捐输银数清册送部外，谨会同江西抚臣沈葆桢恭折具奏，并缮清单，敬呈御览，伏乞皇上圣鉴。谨奏。

附清单

谨将江西官绅商民捐输臣营军饷姓名、银数及报捐官阶职衔，开具清单，恭呈御览。

计开：

监生张宪书捐银五百四十四两，请准其以道库大使指发江西，归筹饷新例不论双单月试用。

署江西永丰县知县陈鸣谦捐银六百二十三两，请准其给予同知升衔。

监生蔡纯、孙绍祖、张雨林三名，各捐银一百一两，请准其各以从九品，归筹饷新例双月选用。

监生甘重璠捐银四百二十两，请准其给予布政司理问职衔，并父母以六品覃恩封典，其本身妻室应得封典，封祖父母。

监生彭锡华捐银二百八十两，请准其给予府经历职衔，并父母正八品封典。

从九品职衔郭程垂捐银一百二十两，请准其给予父母从九品封典。

未入流职衔况凤鸣、陆昌漋、彭瑞庭、李光郁、幸树珊、阴焕章、刘贵重、陈光春八名，各捐银六十两，请准其各给予父母从九品封典。

俊秀邹居业、汪树成、李逢春、黄奏筠、余光祖、谢佑恩、熊兆鼎、熊兆桢、罗韫成九名，各捐银一百二十四两，请准其各给予未入流职衔，并父母从九品封典。

盐运司知事职衔王之章捐银一千四百四十两，请准其给予同知职衔。其原捐盐运司知事职衔执照，俟奉准后，饬缴查销。

监生范朝桢、张懋先二名，各捐银二百八十八两，请准其各给予翰林院待诏职衔。

监生罗振兹、王如辰、徐伦英、邓炽昌、何源五名，各捐银二百四十两，请准其各给予州同职衔。

监生杨其汉捐银二百四十两，请准其给予布政司理问职衔。

监生乐鸣清捐银一百六十两，请准其给予府经历职衔。

未满吏贺廷玑、赖德淮二名，各捐银五十二两，请准其各给予从九品职衔。

俊秀衷贤元、梁荣先、刘贵重、陆昌漋、况凤鸣、邓光后、刘吾椿、刘星灿、彭瑞庭、萧兆新、萧元金、幸树珊、李光郁、阴焕章、彭纪发、陈日晖、刘学泩、刘尚廉、卢长龄、陈光春二十名，各捐银六十四两，请准其各给予未入流职衔。

俊秀倪耀光、戴韵亭、张凤高、黄金香、宋炳星、廖崇徽、潘正修、涂天禄、辛玉阶、郭光奎、郭云蒸、余廷桢、龚梦麟、余锡畴、上官乾、上官鹏、上官立、刘光明、罗浚明、罗润生、彭恪芳、廖光祖、喻先志、邹礼士、吴信孚、蓝毓辉、罗荣春、饶焕奎、揭光地、钟晖春、萧际昌、梁沄、梁绍先、骆继开、黄光耀、袁步璇、邹能发、邹觐修、徐树森、吴堂璋、曾有恩、李翰英、李成林、龚芝城、龚瑚玉、熊茂谦、王聘仪、熊瑞麟、刘成勋、廖凤书、刘乔龄、陈宝树、李焕书、舒广发、朱存诚、陈庭瑄、石占鳌、聂承福、辛植兰、李福集、张玙、吴震、何佩玉、童增绎、童有恒、兰炳祥、陈永衡、刘德懋、唐昆龄、张联元、钟殿元、朱磻溪、萧绅伟、萧绅健、魏必达、蒋斌、张江清、邓宝贤、罗源霖、陈炳昭、萧培基、吴锦镕、邱纯燮、陈懋修、李芳晖、刘亮采、王锡麒、鲍高翔、龚名显、李观源、李鸿兴、黄如玉、刘绳祖、黄浩源、胡拔元、李逢昌、冯廷轩、温呈辉、陈玉青、陈桂兰、白亮馨、陈芬、彭志庆、龙聚德、刘一照、李存诚、曾志灵、幸文锋、张岐山、彭承宪、刘逢时、王桢生、萧邦道、全品辉、邱泉陵、艾正茂、张志纯、罗逢源、张光廷、袁运德、樊升高、王朝盛、萧凌云、胡寿熙、董继舒、严瑾、萧作丰、胡屏藩、谢兰升、詹能云、吴贤绣、柯凤翥、喻清、焦明善、聂秉泰、杨钟秀、乐净修、陈步墀、黄友恭、胡抡元、周炳照、严克仁、徐坤龙、王国庆、胡腾芳、车翼德、袁锦祥、王克家、谭腾云、黄克明、邱长兴、张映华、王配、刘汉峨、贾发荣、李成蹊、徐声远、熊若泉、胡理高、曾鸿杰、何是诚、陈点、余鸿裁、彭元济、燕步鳌、罗亨元、邱光照、刘翔翎、廖颂平、周庆松、朱霞程、刘长龄、夏秉南、王高翔、谢达国、杨胜云、陈育才、杨熙春、王凤翩、余艺兰、李端成、蔡济川、罗达邦、周秉中、邓茂林、彭经涵、涂拔元、罗采邦、谢香远、罗肇扬、吴杞、张燮、熊六旗、龚兆祥、李芳春、上官麟斌、徐金亮、张瑞椿、徐金明、王焕章、蓝庭玉、潜炽辉、乐储善、罗世禄、陈先辉、谢松河、冷胜春、陈云升、胡焕章、胡焕庚、熊经万、罗福遇、余瑞、廖祥生、陈显扬、黄金鉴、郭葆馚、曾邦泰、胡勉能、胡勉学、王智杰、马汝珵、汪士元、熊高桂、廖含英、廖有庆、廖瑞卿、黄信元、范朝东、萧沾、闵声、熊梦吉、聂采苹、李早儒、李之荣、周学川、欧阳训、张延澍、周天朴、李信义、罗仁珍、曾耀宗、宋思元、钟寿元、蔡发祥、陈维斡、张承本、段珍纬、徐、涂凤初、萧焕彩、萧廷光、左思良、萧步云、萧朝举、徐升、陈大鹏、黄显发、饶文彬、叶如松、傅谦、张启荣、万国祥、赖轶瀛、赖轶成、欧阳能、朱庆余、朱荣光、熊梦弼、夏廷襄、张钰、汤学臣、冷秉煦、郭方熏、揭来宾、饶松奇、彭仁兴、涂宝善、张秀廷、宋赞尧、黄长青、张贵喜、伍星皓、郑其勤、周映辉、杨人德、温木东、周承葑二百九十四名，各捐银六十四两，请准其各给予从九品职衔。

附生谭邦翼、文南午、揭元英、赵宗魏，监生龙祖龄、王荣堃、何仍、鲁绍先、郑梦尧、焦济川、吴起龙、田美玉、张求、吴履廷、张鹄翎、刘森书、邵荣封、白现猷、张锡祚、程嘉猷、曾昆、何作桂二十二名，各捐银一百一十六两，请准其各给予贡生。

增生袁上僖捐银九十六两，请准其给予贡生。

俊秀高献廷、周正明、傅万春、何斌、何宝珍、朱品元、朱荣登、李翠池、陈卜兹、夏耀先、周盛际、郜鸿文、郭锡品、辛基廷、龙起凤、罗文藻、黄宗斌、陈钟英、傅开善、张锦荣、翁步元、吴嘉会、萧湘、张盛千、张书绅、黄英华、彭启暄、卢文瑞、黄儒浩、龙祖龄、郑启亮、梅遇春、石华玉、郭炳曛、朱作霖、唐兴发、曾金从、邓其纯、曾邦瑞、袁有守、邱毓鸿、邹献廷、王佐之、陈景焕、谢瀛洲、萧道轩、熊秉谦、聂希本、夏礼、杨廷魁、周才敦、渠学周、范朝桢、汪树星、李炳煌、邱宝华、陈步庭、王占魁、刘席珍、邹桂三、熊茂诰、王荣堃、刘彬简、李敦、彭锡禧、胡受经、邬炳勋、黄廷俊、汪万林、江梦花、田日新、梁含章、徐凤藻、巢振华、钟国本、钟国章、宋功庆、钟金相、周宣制、范学诗、黄煜照、严誉、严步先、周敦纯、何冠群、揭维新、欧阳楠、曾树楠、余子宾、习承勋、司邦达、蔡用章、彭经洹、熊利宾、丁榜材、丁殿材、赖国川、彭树森、罗振兹、刘挺芳、漆景星、漆咏兰、王龄、许如璋、许如陵、江文哲、黄用滨、张富德、黄步瀛、许春融、卢昆骐、卢玉成、张琢舟、姜显扬、张炳锟、姚堪点、王澍霖、彭昉、李邦彦、周康澍、司玉莹、万里鹏、刘秉煌、欧阳煌、胡国珍、舒应昌、刘德芳、刘日宣、陈步廷、陈舒安、王光裕、张立忠、姚拱瑞、黄钥瑛、李拔贤、何润生、罗运骐、赖依闻、周承斌、邓翰卿、洪映廷、陈铨、幸朝珍、彭士信、彭贤纳、胡世愿、卢及乐、周炽昌、陈玉台、郭如珪、杨光晖、彭凤仪、丁仕升、甘作舟、彭拜扬、张宪书、鲁绍先、陈检、杨培雄、吉利见、帅辅臣、吴世英、袁钟麟、刘奉恩、喻承恩、杨炳、余士纯、刘思绶、王卓云、喻观国、徐玉笏、徐玉辂、田荣恩、张欲成、熊占鳌、陈会嘉、陈辅卿、戴朝栋、夏时雨、廖期瑾、田美玉、章福林、刘织文、刘锦文、尹启光、萧文艺、刘元龙、高星辉、熊松龄、熊际盛、黄遇贵、黎耀琪、邓兆龙、朱斯煌、周文杰、徐朝聘、邬周泰、汪启后、王甫田、王联庆、胡元熙、胡发熙、程汝文、文敏、毛修堂、廖其倬、李正心、祝衍祥、王大隆、吴拱辰、潘大受、颜作宾、章拔廷、傅瑞祥、雷先声、杨庆云、卢树华、卢书润、王式昌、胡步云、袁信裕、唐法广、陈仰晞、黄先诹、朱海鸿、吴耀先、王毓峰、谈步高、吴锡畴、吴毓昌、吴家驹、吴其昌、吴梦杠、吴学河、吴钦闻、潘云潇、吴福祺、龙人瑞、朱云辉、胡源、张建猷、熊灿璧、李同煌、王锡章、卢昆同、廖仲达、潘祖绶、黄应祥、张益汪、黄日华、张道谋、王占和、黄高华、王朝弼、周卜长、卢龙、程松、吴廷求、吴炳、吴锡祉、卢永升、吴宾、吴贤结、吴瑞鲤、邓茂林、郑人杰、卢汝璧、程家琛、吴秉珠、刘子美、蔡纯、张华盛、卢求清、杜连发、张鹄翎、张鸣瑞、夏继虞、杨安邦、杨震邦、吴其彦、邓如渊、张凤翎、刘秉清、张懋先、崔廷桢、戴作霖、温良森、李兆来、刘森书、朱光辅、赖登成、乐鸣熙、黄康济、曾堃、朱有辉、孙绍祖、卢步魁、田锦春、田鸣凤、叶桂芳、张肇泰、邵荣封、查泽溥、黄世荣、陈嘉谋、陈嘉猷、陈朝杰、陈朝桂、彭镕金、黄克荣、熊梦祥、陈文祥、李焘、李树森、曾学龙、胡荣兴、胡长寿、萧凤翙、胡馨山、朱锦兰、柯植蕃、罗敬修、卢胜辉、侯方城、郭铎、白现猷、张锡祚、刘德舆、刘德辉、张兴灿、徐伟、萧克峻、邓景英、陈宝山、梅衍潘、徐士庄、刘燧森、陈元良、周埙、高维汉、彭化邦、周文祥、鲍棕茂、李森、沈爱植、孔思竹、邓炽昌、陈佩兰、温占先、何鸣九、凌茂盛、谭祥光、李华周、盛世谟、徐近河、魏辅廷、袁德纶、罗朝江、周以仁、萧耀成、曾步云、袁亮吉、李正清、徐彬、廖泰宇、钱纯展、徐蛟、徐玉成、刘桂林、李利之、姚亦纯、衷光辉、胡启谟、程大猷、程嘉猷、邓景贤、蔡光勋、余盈煜、左有相、龙腾喜、赵联璧、苏接宗、苏荣宗、张履亨、李上年、汪良彦、徐学泰、刘凤翔、饶仕升、陈学诰、李财兴、周壁奎、曾兴、方英才、李荣华、彭学舜、戴庆祥、李华郁、张雨林、刘金魁、张笃信、刘咸熙、周燠生、熊远烈、李鼎芬、何良俊、吴褓珠、周硕彦、温先深、周清正、周在水、聂守绳、屈睾、蒋钟华、王辉茂、罗宗汉、郭金荣、郭金洪、曾可美、郑秉坤、刘祥英、傅文淦四百二十二名，各捐银八十八两，请准其各给予监生。

从九品职衔王廉清、董继舒、胡寿熙、潘种桃、甘重璠、邓茂林、罗采邦、张瑞椿、龚兆祥、徐金明、李芳春、熊六旗、乐鸣清、张廷桢、赖轶瀛、赖轶成、贺启芳、汤学臣、冷秉南、欧阳瑀、徐燕宾、伍星皓二十二名，各捐银二十四两，请准其各改给监生。其原捐从九品职衔执照实收，俟奉准后，饬缴查销。

未入流职衔陈光春捐银二十四两，请准其改给监生。其原捐未入流职衔实收，俟奉准后，饬缴查销。

俊秀李灿阳捐银八十八两，请准其给予武监生。

武举卫千总衔查廷芬捐银五百二十两，请准其给予都司职衔。其原叙卫千总职衔执照，俟奉准后，饬缴查销。

监生刘彬简、郭铎二名，各捐银三百二十两，请准其各给予守御所千总职衔。

监生陆学翔捐银二百两，请准其给予卫千总职衔。

188．附录廷寄　饬督各军进逼金陵并李世忠就近节制等事六月初九日

同治元年六月初九日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、督办镇江军务广西提督冯子材、帮办军务署京口副都统魁玉：

同治元年五月二十五日奉上谕：

袁甲三奏官军乘间渡江，夺回南岸要隘，并会合上游水师，共攻九洑洲，力图扫荡一折。据称：九洑洲对江南岸，石埠桥、龙潭等处贼垒，均与九洑洲呼吸相通。李世忠密派队伍由六合乘间渡江，水陆并进，先后将石埠桥、龙潭、东洋等要隘攻拔，分别扎营，以图进取。并会同王明山等师船，设法图攻九洑洲等语。前据都兴阿奏，楚师已抵金陵之雨花台，下游水师亦攻克燕子矶、观音门营垒。现经李世忠乘其不备，派队渡江，连克要隘，距金陵仅二十余里，各路军威甚壮，正宜长驱直入，力拔坚城。鲍超一军，前已进攻宁国，何以尚未克复？着曾国藩严饬该提督，迅将宁郡踞匪尽力歼除，以图迅速攻克。湖州已有李楚材等军进援，鲍超即可移兵高、溧等县，与曾国荃等军四面合围，以杜苏、常逆匪援救之路，则剿办更易得手。近闻洋人因官军进取金陵，拟拨轮船，前来助剿。好胜争功，是其故能。若必待西兵会剿，将来攻克金陵后，必启其轻视之心。该大臣等务当激励各军，乘此破竹之势，进逼金陵，迅图克复，毋令洋人以助剿为名，转致另生枝节。曾国藩近由安庆拨给李世忠军营火药、粮饷，具见公忠体国，不分畛域。嗣后该提督进止机宜，即着曾国藩就近节制，以期调度妥速。龙潭、东洋既经官军驻扎，自可扼金陵逆匪赴镇之路。冯子材、魁玉惟当督饬兵勇，遏截丹阳等处股匪分道来援。李世忠所派渡江之参将曹玉梁、黄国栋等军，业已深入重地，尤当慎益加慎，断不可稍有挫失。着都兴阿飞饬黄彬等互相援应，不得意存歧视，或致疏虞。

袁甲三另片奏，筹剿金马胡捻匪，并拨兵前赴灵、宿协剿，及饬怀远县知县英俊入城各等语。金马胡贼巢，着督饬总兵吴秀等赶紧攻克，毋任久踞。宿州情形，前据田在田奏，高黄山等处贼垒，虽已攻拔，而续来匪众，尚复不少。并着袁甲三酌度缓急，分兵策应。英俊业已入城，如该练总等仍存异志，即着痛加剿洗，毋贻后患。将此由六百里各谕令知之。钦此。

遵旨寄信前来。

189．附录密谕　饬速查访张威邦林福祥等拿解军营严讯惩办六月初十日

同治元年六月初十日，准兵部火票递到议政王军机大臣密寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿：

同治元年五月二十七日奉上谕：

前因薛焕等复查浙省通贼大员案内，有续到上海之副将张威邦与林福祥等分住客店。嗣因绅民等指称形迹可疑，该副将潜由吴淞口搭船赴江北，欲投依冯子材；又欲向都兴阿部下廖、李二姓称贷；如不能久留，即赴李世忠处投效。当经密谕袁甲三、都兴阿于拿获后，即解赴曾国藩军营严审。兹据都兴阿密奏，探闻张威邦于前数日同行三四人，带跟役数名，由江上驶，并探得船中携带铜帽自来火大洋炮十数尊、洋火药数百斤，到滁报效，已投效于李世忠。其同行内，有张瞎子一名，系张国樑部下小队各等语。张威邦既未前往江北，都兴阿所探投效李世忠之事，似属可信。其带有洋炮、火药等件，则形迹可疑，是否真心投效，或欲勾结弁兵内应，均未可知。着曾国藩、袁甲三各派妥员密速查访，或即札询李世忠，令其押赴曾国藩军营，听候该大臣严行审讯。如果通贼属实，即遵前旨一面奏闻，一面正法。林福祥、恒起、刘齐昂、米兴朝现在藏匿何处？并可向其根究，分别酌办。委员李光熙到营时，仍着都兴阿向其详细查询。薛焕所派知府汪有勋任意逗留，饰词搪塞，殊出情理之外，已明降谕旨将其严加议处矣。将此由六百里各密谕知之。钦此。

遵旨寄信前来。

190．附录廷寄　饬多军赴陕催左鲍两军进兵酌拨张运兰军扎浦城六月十四日

同治元年六月十四日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、督办江北军务江宁将军都兴阿、督办陕西军务荆州将军多隆阿、督办军务浙江巡抚左宗棠：

同治元年五月三十日奉上谕：

曾国藩等奏官军水陆并进，迭复秣陵关、江心洲等要隘，图逼金陵一折。另片奏探闻湖州失守，并拟调多隆阿一军会攻金陵各等语。前因都兴阿、袁甲三奏楚师乘胜进扎金陵之雨花台，江北各军亦先后渡江，攻克观音门、龙潭等处贼垒，并以洋人有调拨轮船前来助剿之说。当经谕令曾国藩等督饬各军，乘此破竹之势，迅将金陵克复。兹据奏称：水陆官军，连克秣陵关、大胜关、三汊河、头关、江心洲、蒲包洲等要隘，泊护城河，扎雨花台，距城不及四里。该逆恃其城大而坚，毫无恇惧。应俟曾贞幹、多隆阿两军增调到防，再筹大举。自因水陆兵数，不敷分布，非添调劲旅，四面合围，不足以制其死命。惟多隆阿一军，前经调赴陕西，剿办窜匪。该将军已由庐州兼程前进。现在川匪窜扰汉南，其围扑郧西之贼，亦须防其回窜。且同、华一带，汉回仇杀，迄未休息，必得该将军统率大兵，入关一行，借资镇抚。着多隆阿仍遵前旨，迅催雷正绾等军，星速赴陕。该将军亦即径赴秦中。如汉回互斗，万难解散，即着会同瑛棨，分别曲直。其顽梗不遵教化者，毋论是汉是回，即着督兵进剿，慑以军威。剿汉不得借助回民，剿回亦不可借资汉练，免致以偏向贻患将来。多隆阿俟陕南军务廓清，汉回仇愤各释后，仍即行统率全部，驰赴江南会剿，以成大功。现在大军已齐抵金陵，独多隆阿一军为陕省牵制，亦势处于不得已。所幸官文、曾国藩、多隆阿皆能通筹大局，南北兼顾。陕事一竣，即星速驰回金陵，于大局尚不至掣肘。唯现在围攻金陵，兵力究嫌单薄，所有多隆阿留防庐郡之兵，仍着曾国藩查看情形，酌量调赴金陵，以厚兵力。

鲍超进攻宁国，大获胜仗，攻克寒亭、管家桥等处贼垒。着该大臣严饬鲍超移营进逼，速拔坚城。并着传谕该提督激励诸军，恩威并用，俾将士奋兴鼓舞。一俟宁郡克复，即可由广德进至高淳、溧水，节节扫荡，会同攻剿金陵。水陆各军捣穴擒渠，共膺懋赏。

现在楚师之抵金陵者，数仅二万。李世忠渡江之勇，都兴阿登陆之兵，为数亦属无多。曾国藩等务当分饬各营将领，慎益加慎，切不可轻易进攻，致为该逆匪所乘，以致掣动大局。设有缓急，仍须酌量添兵协助。湖郡官绅赵景贤等，婴城固守半年有余，可谓殚竭心力，卒以援绝而陷，殊堪惋惜。其失守情形，及赵景贤等下落，着曾国藩、左宗棠迅速查明具奏。曾国藩前派由间道援湖之李楚材一军，究在何处，并着查明调拨。刘培元所部已由玉山入浙，着左宗棠迅将上游被陷郡县，赶紧攻克，毋得专待蒋益澧来浙协剿，转致稽迟。攻陷湖州之贼，是否杭州逆匪北窜，刻下左宗棠宜如何进兵剿办，即将布置情形，迅速奏闻。曾国藩所参陈由立各员，已明降谕旨，将陈由立等革职，并谕令郑元善、毛鸿宾派员将该员等押赴曾国藩军营矣。

本日有人奏福建臬司张运兰所部五千人，骁勇善战，若令驻扎浦城，筹办防务，呼应较灵等语。着曾国藩于克复宁国后察看。如果徽郡防务稍松，即行酌量调拨，以顾闽疆，是为至要。其鲍超营内宋国永一员，屡有战功，俟有总兵缺出，即可酌量补用。正在寄谕间，复据该大臣驰奏鲍超克复寒亭等处详细情形，并派黄翼升署江南水师提督各折片，及保举出力人员。均已明降谕旨，照所议行矣。将此由六百里各谕令知之。钦此。

遵旨寄信前来。

191．附录密谕　军逼金陵慎勿轻进致挫及有关军事机宜六月十七日

同治元年六月十七日，准兵部火票递到议政王军机大臣密寄——

钦差大臣协办大学士两江总督曾国藩：

同治元年六月初四日奉上谕：

前据曾国藩等奏，官军进逼金陵，因兵数不敷分布，俟增调多隆阿等军到防，再筹大举等语。当经谕令该大臣，必须慎益加慎，不可轻易进攻，或致挫失。因思鲍超一军进取宁国，约计以一万之师抵御二十万之贼，虽日来攻拔寒亭等处要隘，而贼势太盛，鲍超所部兵勇亦不免单薄。且前据奏该提督平日驭将过严，将士有涣散之意，顿兵坚城日久，不无可虑，着该大臣密饬该提督，于勇往之中，仍须加意慎重。宁国、广德为苏、常门户，贼以全力死守，若官军奋勇进攻，伤亡必众。鲍超营内应否必须添兵协助，方可万全无患之处，着曾国藩迅速妥筹办理。如须添兵，以何路兵为最宜？即着酌量调派，毋失机宜。

现在窜赴渑池之贼杨飞熊，迎剿受伤。该逆有图踞洛阳之说，已饬胜保督兵赴豫，驰赴洛城，即系该大臣前此密陈可令胜保前赴河南之意。

所有苗沛霖练众，责成李续宜相机办理。

金陵攻剿正紧，多隆阿为陕省牵制，必须汉回事竣方能撤兵，恐不能克期驰抵金陵。金陵未能即克，苗练一事似应暂示羁縻。事有缓急而势亦出于不得已，并非朝廷本意。胜保去后，苗练失所依傍，若能从此驯顺，李续宜自可驻军庐郡镇抚。多隆阿留防之飞虎十营，该大臣如需调赴，即着酌办。有人奏苗沛霖、李世忠所克复城池，皆伊踞守，与陷于贼中无异。苗沛霖叛迹昭彰，李世忠尚无反侧，但须驾驭有方，始可辑其骄恣等语。李世忠一军，前已谕令归曾国藩节制，朝廷具有深意，谅该大臣必能妥为驾驭，使该提督就我范围也。原片着抄给阅看。将此由六百里密谕知之。钦此。

遵旨寄信前来。

附原片

再，命将出师，所以为国；征兵筹饷，所以为民。地方为贼所扰，则图克复之；人民为贼所扰，则思安辑之。故爵赏不吝而兵饷不惜也。淮北之苗沛霖，淮南之李世忠，得一城则伊踞守之，而皇上不能有尺土也；得一民则伊统率之，而皇上不能有一民也。此虽克复城池，与陷于贼中何异？而数年以来，给以饷盐之利，予以高官之赏，是为贼傅翼而统帅曾不为皇上一筹其得失，诚不知其何心。今苗沛霖逆迹昭彰，万无可抚之理；而李世忠则尚为高爵所縻，心无反侧，但使驾驭有方，辑其骄恣，减其勇丁，裁其利权，则可潜移默化而不生他变。现在攻剿金陵正当吃紧之际，似未便激之生变。可否密饬曾国藩于江宁克复后慑以声威，诱以势利，而使就我范围，以为长久相安之计。理合附片密陈，谨奏。

六月初四日

192．议复调印度兵助剿折六月二十二日

奏为遵奉谕旨妥议具奏事。

同治元年五月二十九日，准议政王军机大臣字寄，五月十七日奉上谕：

总理各国事务衙门奏：据崇厚函称，询据英国领事官吉必勋声称，青浦、嘉定二城，发逆大队涌至。华尔察看情形，难以抵御，现在退回上海休息，有另调印度兵来，秋间大举之说。崇厚拟请许其兴兵，约其助剿，以收有用之效。该王大臣等虑及外国兵入内地攻剿，不特得一处，代守一处，足为中国腹心之患；即得一处，焚毁一处，如嘉定、青浦二城，亦实为地方疮痏之灾。东南蹂躏不堪，何可再受外兵之扰？请饬曾国藩等，于外国兵未到之先，激励三军，将苏、杭要地，先行收复。否则设法防范，或与印度兵同力合作，不致滋扰等语。借兵助剿之议，迭经曾国藩等先后复奏，佥称有害无利。前因上海吃紧，英、法两国帮同战守，是以姑示羁縻，未经阻止。该两国与发逆仇隙已深，若径调大兵，分路进攻，剪除发逆，固属大快人心。惟若尽如嘉定、青浦之势，则利不偿害。且恐守以西兵，运掉不能由我，为患曷可胜言！现在江南之师，连克名城，已成破竹之势。曾国藩函致总理衙门，拟令黄翼升统带水师，由松、沪直入太湖，以为进兵之路，甚合机宜。着该大臣即乘此声势，督饬各军，进逼金陵，迅图克复。李鸿章将上海事宜布置后，亦即赶赴镇江，由句容一路会师进剿。两路夹攻，可期得手。若金陵既拔，则苏、常势必瓦解，官军可一鼓成功，各要地均为我有，自可杜外国觊觎之心。即届时调兵前来，见我兵既已得手，则无所更用彼力，自必废然思返。万一金陵尚难遽拔，而印度大队已到，应如何预筹兵勇，以备临时会同攻取，不致授柄于彼之处，着曾国藩等会商妥议。总期防患未然，免致临时失措。总理各国事务衙门原折片，均着抄给阅看等因。钦此。六月初九日复奉五月二十五日寄谕：

近闻洋人因官军进取金陵，拟拨轮船，前来助剿。好胜争功，是其故态。若必待西兵会剿，将来攻克金陵后，必启其轻视之心。该大臣等，务当激励各军，乘此破竹之势，进逼金陵，迅图克复。毋令洋人以助剿为名，转致另生枝节等因。钦此。

伏查咸丰十年十月，蒙先帝垂询俄、法两国助剿之事，臣复奏以为“当许其来助，而缓其师期”。本年三月蒙谕旨垂询英、法两国助剿之事，臣复奏以为“同防上海则可，借攻内地则不可。洋人若先攻苏、常，臣处无会战之师；若克复城池，臣处亦无派守之卒。定议于先，或不致责怨于后”等情，奏明各在案。兹复钦奉谕旨，以印度兵来，秋间大举，饬令会商妥议。臣函商左宗棠、李鸿章等。据左宗棠复函云：青浦、嘉定二处发逆麇至，夷兵遽遁。夷人之畏长毛，亦与我同。委而去之，真情毕露，断无起印度之兵助剿此贼之事。岛人借助剿为图利之计，借起兵为解嘲之词耳。兵头纵有此意，国主未必允许。印度纵有兵来，其数未必能多。据李鸿章复函云：官军自二十一日虹桥大捷之后，洋兵待我兵敬礼有加。提督何伯来营会晤，词意和顺。然窥其中，若有不足者。青浦、嘉定之退，不免羞恚。自云须八月后，调大英兵来，恢复青、嘉，该提督始能回国，并无调印度兵来之说。臣查西人天性好胜，睚眦小忿，不肯甘休。青浦、嘉定之挫，既羞见侮于发逆，尤虑见轻于天朝。其兴兵前来报复，系属意中之事。惟英、法旧例，兵谋会议于众国，兵费征敛于众商，非一人所能为主。青、嘉一退之羞，不至遽触大众之怒。国主未必因此而大举，商贾未必因此而加征。其兵数必不甚多，亦可悬揣而知。崇厚既有所闻，似宜由总理衙门与驻京公使查询确实，然后申大义以谢之，陈利害以劝之。中国之寇盗，其初本中国之赤子。中国之精兵，自足平中国之小丑。姑无论本年春夏连克二十余城，长江上下肃清三千余里，发逆无能久之理，吴、越有可复之机。即使事机未顺，贼焰未衰，而中华之难，中华当之。在皇上有自强之道，不因艰虞而求助于海邦；在臣等有当尽之职，岂轻借兵而诒讥于后世。此所谓申大义以谢之也。粤匪行径，本属无赖之贼。青、嘉两城，尤属至微之事。英国若征印度之兵，为报仇之役。多调则胜之不武，少调则不胜为笑。徒使印度军士，支领英国之饷银，蹂躏中国之土地。上不利于国主，下不利于英商。不如早议息兵，俾松、沪免无穷之扰，即英法省无穷之费。此所谓陈利害以劝之也。斯二者，总理衙门与驻京公使委曲商榷，如俱不见听，则亦别无阻止之法。仍当先与议定，西兵进攻内地，臣处无会剿之师；若克城池，臣处无派防之卒。区区鄙见，不得不重言申明。

至于设法防范，殊乏良策。洋人语言不通，风俗迥异。彼以助我而来，我若猜忌太深，则无以导迎善气。若推诚相与，又恐其包藏祸心。观于汉口焚船等案，片言不合，戎事立兴。嫌衅一开，全局瓦裂。臣始终不愿与之会剿者，盖亦筹之至熟。与其合而复离，不若量而后入。倘我军屯驻之处，彼亦不约而来，实逼处此，臣当谆饬部曲，平日则言必忠信，行必笃敬；临阵则胜必相让，败必相救。但有谦退之义，更无防范之方。吾方以全力与粤匪相持，不宜再树大敌，另生枝节。庶几有容有忍，宏济艰难。愚虑所及，不审有当万一否。所有遵旨妥议缘由，理合会同浙江抚臣左宗棠、江苏抚臣李鸿章，恭折复奏，伏乞皇上圣鉴训示。谨奏。

193．附录廷寄　饬筹洋人调印度兵剿贼等事五月二十九日

同治元年五月二十九日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章、督办军务浙江巡抚左宗棠：

同治元年五月十七日奉上谕：

总理各国事务衙门奏外国与贼接仗，构衅甚深，闻将调集印度兵大举助剿，请饬江、浙督、抚迅速筹议一折。另片奏请饬江、浙抚臣于宁波失守案内各员外，选派妥员，酌带兵勇，前赴宁波，会同外国兵丁驻守各等语。据称，崇厚函称：询据英国领事官吉必勋声称，青浦、嘉定二城，发逆大队涌至。华尔察看情形，难以抵御，现在退回上海休息，有另调印度兵前来，秋间大举之说。崇厚拟请许其兴兵，约其助剿，以收有用之效。该王大臣等虑及外国兵入内地攻剿，不特得一处，代守一处，足为中国腹心之患；即得一处，焚毁一处，如嘉定、青浦二城，亦实为地方疮痏之灾。东南蹂躏不堪，何可再受外兵之扰？请曾国藩等于外国兵未到之先，激励三军，将苏、杭要地先行收复。否则设法防范，或与印度兵同力合作，不致滋扰等语。借兵助剿之议，迭经曾国藩等先后复奏，佥称有害无利。前因上海吃紧，英、法两国情愿帮同战守，是以姑事羁縻，未经阻止。该两国与发逆仇隙已深，若径调大兵分路进攻，剪除发逆，固属大快人心。惟若尽如嘉定、青浦之势，则利不偿害。且恐守以西兵，运掉不能由我，为患曷可胜言。现在江南之师，连克名城，已成破竹之势。曾国藩函致总理衙门，拟令黄翼升统带水师，由松、沪直入太湖，以为进兵之路，甚合机宜。着该大臣即乘此声势，督饬各军，进逼金陵，迅图克复。李鸿章将上海事宜布置后，亦即赶赴镇江，由句容一路会师进剿。两路夹攻，可期得手。若金陵既拔，则苏、常势须瓦解，官军可一鼓成功，各要地均为我有，自可杜外国觊觎之心。即届时调兵前来，见我兵既已得手，则无所更用彼力，自必废然思返。万一金陵尚难遽拔，而印度大队已到，应如何预筹兵勇，以备临时会同攻取，不致授柄于彼之处，着曾国藩等会商妥议。总期防患未然，免致临时失措。

至宁波郡城，前经张景渠、陈世章带同水师阿伯等前去收复。张景渠等系临事逃避，应行查办之员，断不可令其督兵防守。且阿伯一员，原系广东海盗投诚，尤须妥为驾驭。并着查明阿伯投诚后，改为何名？现充何职？一并详细具奏。左宗棠仍遵前旨，选调得力员弁，带领兵勇，航海赴宁，协同华尔常胜军七百名，联络守御，毋稍迟误。并着李鸿章不分畛域，就近调拨一军，前往助守。总期中国之兵多于外国，不致为外国轻视，方为妥善。至华尔志满气骄，恐日久不受羁勒。李鸿章、左宗棠均须随时留心防范，俾得受我钤束，常为我用。

又据许彭寿片奏，杭城被陷，逃出男妇，大半皆赴上海。现闻上海道吴煦设局抚恤，恐人数众多，日久难继等语。着李鸿章即饬吴煦设法筹款接济，毋令难民失所，亦不得使奸宄混迹，是为至要。总理各国事务衙门原折片，均着抄给阅看。将此由六百里各谕令知之。钦此。

遵旨寄信前来。

附奕䜣原折

臣奕䜣等奏为据崇厚函称，闻外国与贼接仗，构衅甚深，将调印度兵大举助剿，并筹办理各情形，恭折请旨饬交江、浙各督抚妥议办理事。

窃臣等于十年十月间，因外国有借兵助剿之议，彼时未识军营情形如何，曾经奏交江、浙各督抚，悉心核议。旋据曾国藩、袁甲三先后复奏，皆以助剿一举，有害无利。惟薛焕谓利在速办，久恐生变。但非有船数十只，兵数千名不可等语。是薛焕之意，亦未尝直谓可行。是以臣等不敢终主其说，仅将购买船炮一事议定，奏明办理。上年十二月，又据薛焕奏：以江苏绅士联名具呈，恳请借外国兵力助剿，以救水火等情。本年二月，该省绅士刑部郎中潘曾玮，复航海来京，赴臣衙门面诉。当时臣等以为可借外国防守海口，不可使其进剿内地。即经函知曾国藩，历述可虞者数端。缘外国军令最速，我兵恐不能如其迅捷，致为所笑。一也。外国虽不须内地备饷要，不能不资我接济。我军能否源源备解，殊不可恃。二也。外国人性急，且恐乘胜进攻，不知与中国共谋万全，致有挫失。三也。外国只可进攻，不能代守。将来克复各城，万一我军不能固守，必致得而复失，徒劳无功。四也。凡此数端，皆目前必至之弊。此函尚未寄到，旋据曾国藩、薛焕奏借兵助剿各情形折片，亦与臣等所议略同。但彼时各该国在上海攻剿贼匪，业经屡胜，与贼构衅已深。虽未能灭贼，要不致通贼。是以臣等暂且听其攻剿，未经设法阻止。兹据办理三口通商大臣崇厚函称：询据英国领事官吉必勋声称，外国自克复宁波、青浦、嘉定以后，即分拨兵船赴宁，协同我军守御。其青浦、嘉定二处兵数更少，守卫不敷，发逆大队涌至。华尔察看情形，难以抵御。因将该二城焚毁，免致弃为贼有。现在该国官兵退回上海休息，另调印度兵前来助剿。俟印度兵到，秋间再作大举等语。崇厚因思英、法二国与发逆屡次接仗，已有不能两立之势。将来该国援兵大集，发逆迫于剿洗，势将乞降外国，一与和好，其患更不可问。当此之时，诚使许其兴兵，约其助剿，即令由镇江一路水陆并进，直捣金陵贼巢。一面请旨严饬各路统兵大臣，于各要隘尽力堵截。彼此四面兜剿，必可聚而歼旃。缘就目前而论，发逆侵扰通商海口，于外国贸易，大有窒碍，实已与贼为仇。此时中国约其战亦战，不约其战亦战，与其不约其战而虞无穷之患，不若约其战而收有用之效等语。

臣等查崇厚此议，如果各国肯为出力，功成一鼓，实足以伸天讨而快人心。惟所称青浦、嘉定二处焚毁情形，是臣等前次所虞中国于收复城池，不能固守一层，其害已见。若令外国带兵入内地攻剿，不特得一处代守一处，足为中国腹心之患；即得一处焚毁一处，亦实为地方疮痏之灾。目前东南黎庶，被贼蹂躏不堪，何可再受外兵之扰。况且印度兵在外国素称顽悍，其肯出死力倍于粤东之潮勇；其凶狠无赖，亦倍于粤东之潮勇。今欲仗此项兵丁为中国出力，万一深入内地，纵横恣肆，一听外国指挥，民间既显受其殃，国家将隐蒙其祸。臣等于崇厚此议亦不敢遽以为然。譬之于医，崇厚与苏省绅士，系急则治标之法；而臣等则以峻厉之剂，不宜猝投于虚弱之身，恐力不能胜，转受其害也。惟是外省各地方情形，臣等未尝身亲其境，究属未能深悉。应请饬令两江总督曾国藩、通商大臣薛焕、署江苏巡抚李鸿章、浙江巡抚左宗棠悉心核议，迅速复奏。该督、抚等如能妥筹机宜，激励三军，乘上游攻剿得力之时，于外国大队未到之先即将苏、杭要地先行收复，使外国有通商之地，则将来无需借助，实为策之最上。如其不能，万一印度兵到，应作何设法防范，与之同力合作，不致令其滋扰之处，均应一并妥议，以为未雨绸缪之计。庶中国有所防备，免致贻隐患于无穷也。所有臣等筹议借兵助剿各缘由，理合恭折具奏，伏乞皇太后、皇上训示遵行。谨奏。

附奕䜣原片

再，据崇厚函称，询据英国领事官吉必勋声称，外国自会合克复宁波后，即分拨驻守青浦、嘉定之兵前往宁郡，协同守御，以致青浦、嘉定二处守卫不敷。又遇发逆大队涌至，华尔遂将该二城焚毁，免致弃为贼有等语。又据华尔具禀内称，因闻英、法二国规复宁郡，当即随带常胜军七百名，星驰前赴该处，一同防守。并以地近海隅，最为扼要，请添募壮丁五百名，合力固守等因前来。

臣等查宁波为海疆重地，互市要区，与他处地方情形不同。既经外国代为收复，即应由各该督抚迅速拨兵固守，以防该逆复来。兹据崇厚暨华尔前后函禀内称，均以宁波一郡，现有外国拨兵代守，是中国自宁波收复后，并未派兵前往接收设防。虽有华尔常胜军协同守卫，然究系外国兵多。在该省或因攻剿纷繁，兵数不敷调遣，但以内地城池竟全委于外国，无论流弊滋多，即使并无他意，亦太觉中国无人，实为外国轻视。相应请旨饬下江苏巡抚李鸿章、浙江巡抚左宗棠，迅即会商办理。或由江苏，或由浙江，酌定一省，迅速派兵前往，总令中国之兵多于外国，断不可尽听外国主持，致生他虞。

至前据薛焕奏称：华尔自屡战立功，迭邀恩宠，近日渐觉志满气骄，大有不受羁勒之意等语。查华尔虽为中国出力，究系外国之人，性本不羁，心尤难测。近复自署衔名具禀，专呈军机处臣奕䜣，其禀内多系自叙功绩，末复请假微权，俾得调兵自便。即此已见其桀骜不驯之气，尚未消除。臣等已于批禀内，默为裁制。应一并请旨饬令李鸿章、左宗棠，随时留心防范，俾之日就羁勒，不致以骄满自误，是亦爱惜将才之一道也。臣等愚昧之见，是否有当，理合附片陈明，伏乞圣鉴训示。谨奏。

又附奕䜣原片

再，臣等片请饬令李鸿章、左宗棠派兵防守宁波，其派去之兵，自应并派要员率同前往。查此次收复宁郡，据外国人声称本系前宁绍台道张景渠、前总兵陈世章带同水师阿伯前去等语。惟张景渠、陈世章，俱系前次失守案内应行查办之人，若再派令督兵防守，诚恐该郡舆情不协，诸多未便，且恐外国人有所借口。至阿伯一员，并据外国人云，原系广东海盗投诚，闻其素习，不安本分。此次派去各该地方官及防守之员，必须熟悉该处地方情形，能与外国人联络，而又能驾驭阿伯不致滋事，方为妥善。应一并请旨饬令李鸿章、左宗棠于宁波失守案内各员之外，悉心选派，务期得人，庶于该郡地方实有裨益。至阿伯，想系从前为盗时旧名。询之外国人，亦不知其投诚后，改为何名，现充何职。应请一并饬令李鸿章等查明，妥为驾驭。谨此附片具陈，伏乞圣鉴。谨奏。

194．江长贵请假回籍奔丧片六月二十二日

再，臣接准署湖北提督江长贵咨呈称“窃长贵由四川千总从征广西，转战两湖，以至江南，复奉调援皖。于咸丰五年五月二十五日闻讣丁母忧，时以军务吃紧，未获回籍奔丧。旋由四川阜和营都司，奉旨赏给三品顶戴，署理皖南镇总兵。七年八月二十五日服阕。呈请奏报起复，补授皖南镇实缺。八年正月初七日，闻讣续丁父忧，呈乞终制。又以所属婺源、祁门境内战事方殷，未经奏请。自是防徽援浙，终岁奔驰。十年四月初七日服阕。再请奏报起复，奉旨署理湖北提督，受恩愈重，图报愈难。时事艰虞，何敢率陈私悃？惟念长贵兄弟数人，均在戎行。二亲奄殁，未克躬视含殓，又不能早安窀穸。夙夜疚心，不可为子。现在徽、池两属一律肃清，大军进攻宁国，将次克捷。应请据情转奏，吁恳皇上天恩，赏假六个月，回籍葬亲，照例补行穿孝百日。一俟假满，即当兼程回营，不敢迁延取戾。原来队伍，并请派员暂统”等情。咨呈代奏前来。

臣查署提督江长贵，自奉调出师，转战六省，身受数伤，劳苦功多，最惬徽民之望。先后在营闻讣，未尝准假一次。兹以亲柩浮厝，营葬无人。乘军事稍暇之际，乞假回籍，其孝思自不容已。恰值宁国府城克复，皖南将报肃清，可否准其告假六个月归办葬事，并补行守制之处，出自锡类仁施。至江长贵所部将士，征剿有年，半多疲弱，倘荷圣恩俯如所请，拟挑留数营，暂檄署皖南镇总兵唐义训兼辖，余即酌量遣撤，以节饷需。所有陈请回籍葬亲缘由，理合据情代奏，伏乞圣鉴训示。谨附片具奏请旨。

195．林福祥等三员交左宗棠迅办片六月二十二日

再，臣钦奉密寄谕旨：

前据薛焕奏，杭州士民佥称林福祥降贼为伪官，恒起及刘齐昂、米兴朝均在招贤馆，张威邦亦在贼中。该藩司等皆系朝廷大员，如果有通贼情事，审明后，自应即行正法，岂可任其辗转兔脱，日久稽诛？薛焕等于此等重大要犯，办理殊属疏忽。林福祥、恒起计已早抵九江，是否尚在江省？着曾国藩、沈葆桢密派干员，迅速查拿，并可由绍祥洋行根究去向。刘齐昂之兄刘齐衔，现升陕西粮道。该道员曾否启程赴任？刘齐昂是否随同赴陕？着官文、严树森就近严密访查务获，毋令逃逸。米兴朝既与曾绍勋同赴江西省城，即着沈葆桢密饬稽查保甲委员，挨户查察，不难弋获。张威邦行踪未定，除冯子材另行谕令饬查，该大臣等不必行文知照外，着都兴阿密查带兵之廖姓，及粮台委员李小峰，系属何名，即传该员等面询张威邦曾否来扬称贷，现在藏匿何处。现经薛焕密派知府汪有勋跟踪寻访，并咨行该将军等会拿。即着都兴阿严密查办，毋稍宽纵。张威邦既有赴李世忠投效之说，着袁甲三传谕李世忠，如张威邦已到该营，即将该员拿问。以上五员该督、抚、将军等于拿获后，均着随时解赴曾国藩军营，严行审讯。如通贼属实，即一面奏闻，一面正法等因。钦此。

臣遵查林福祥于未奉此次密谕之先，早经行抵江西省河，由藩司李桓派员解往浙江抚臣左宗棠军营。兹接左宗棠函称，林福祥、刘齐昂、米兴朝先后赴浙江衢州投到。旋准李世忠来文称，张威邦甫至滁州，伤病举发。接准袁甲三密咨后，即委江苏候补道许厚如、记名总兵黄银怀、知县李白芳于五月二十七日押解起程。讵在途病剧，医治罔效，延至三十日未刻，在全椒县身故。据该署县陈炳会同委员具报呈请鉴核等情，臣查张威邦业经病故，应请无庸置议。林福祥、刘齐昂、米兴朝等三员既至衢州，若再由衢解皖，则水陆千余里，途次或虞疏失。已函致左宗棠，请严鞫确情，分别定拟，就近奏结，以免巨案久悬。其情节尤重者，即在浙境正法，使人人知有守土之责，庶几惩一儆百，不敢玩视国宪。至恒起一员，尚未知避匿何所，容臣查明去向，务获解营，与现由上海解到之贵廷芳、陈步高二员，并案讯办。所有奉旨交讯缘由，理合附片复陈，伏乞圣鉴。谨奏。

196．近日各路军情片六月二十二日

再，近日军情。鲍超围宁国之师，初八、初十等日屡获胜仗，十二日逼扎城根，十四日大战全胜，杀贼极多，即于十五日克复宁国府城。

曾国荃一军，派队雕剿秣陵关等处，两次获胜。六月初六日，援贼数千，前来窥营，隔濠放枪，各有伤损，未经交仗而退。闻援贼到金陵者已有数万，计秋间当有大战。目下宁国已克，鲍超之兵，尽可援应。金陵无孤军寡助之虞，堪以仰慰宸廑。

多隆阿将赴陕西，虑金陵兵力太单。顷接官文、多隆阿会咨，已调驻守庐州之石清吉十营，令其齐赴金陵，为曾国荃一臂之助。今宁国已复，鲍超之全军足资游击，南岸之兵力足敷调拨。石清吉十营，或可仍防庐州，不遽南渡。臣当与官文、多隆阿函商妥办。

湖州失陷之后，闻城中被害不过数百人，道员赵景贤尚未殉节。应俟查明实在下落，再行具奏。除宁国详细战状，俟接到鲍超文牍续行奏报外，谨将近日各路军情，附陈梗概，伏乞圣鉴。谨奏。

197．采访忠义第七案请旌恤折六月二十二日

奏为臣营第七案采访忠义，恳恩饬部照例旌恤，以彰忠节而端风化，恭折仰祈圣鉴事。

窃两江境内被扰有年，蹂躏过半，凡死事之官绅、士民、妇女人等，前经臣设局，派员博加采访，一俟陆续呈报，集有成数，分案奏乞恩施，先后六次，历经办理在案。兹据该局委员陈艾等续行采访，详核事实，汇成一册。计阵亡官绅三十二员，殉难绅民四百五十五名，殉难妇女三百四十二口。臣复加查核，或赴敌死绥，或守身死义，均属慷慨捐躯，临危不屈。相应分缮简明清单，吁恳天恩敕部分别旌恤，以昭激劝。除将事实清册循案咨部核办外，所有行营采访忠义第七案，理合专折具奏，伏乞皇上圣鉴训示。谨奏。

附请恤单

谨将两江第七案官绅、士女，分别旌恤，开具清单，恭呈御览。

计开：

请恤官绅三十二员名

监生陈思任，崇仁人。生员陈壬三，崇仁人。吏员陈立吉，崇仁人。监生杨嬴士，阳湖人。生员杨原，阳湖人。监生项启，江阴人。生员张勋，桐城人。监生吴埙，桐城人。廪生檀时达，贵池人。从九品桂倚衡，贵池人。安徽抚标右营外委武生洪斌，怀宁人。四品衔候选州同知程国俊，休宁人。布政司理问黄寿基，休宁人。议叙八品黄书甲，休宁人。监生汪祚照，休宁人。生员饶际荣，祁门人。捐职布政司理问加二级浙江杭州府附贡生吴广杓，原籍安徽歙县人。捐职千总浙江钱塘县学武生吴保泰，原籍安徽歙县人。从九品吴鸿镕，歙县人。监生吴钊，寄籍浙江钱塘县，原籍安徽歙县人。训导潘璞，庐州府人。从九品叶裕兆，歙县人。议叙候选县丞附生汪振翎，休宁人。议叙知府衔潘振科，休宁人。五品蓝翎张立功，庐江县人。尽先把总翟大信，泾县人。生员汪世淳，休宁人。六品衔监生江福日，歙县人。九品职衔方英棠，黟县人。从九品衔孙锡封，黟县人。监生黄体仁，休宁人。监生刘子理，贵池人。以上三十二员名，均请交部照阵亡例议恤，仍入各该县总祠总坊。

请旌绅民四百五十五名

岁贡生辛以业，武宁人。岁贡生叶筠，临川人。解元徐朝玺，金溪人。监生高士豪，金溪人。监生胡晴波，金溪人。监生丁守忠，临川人。监生徐益三，金溪人。监生邹兆曙，宜黄人。举人张恬熙，金溪人。生员曹鸿滨，绩溪人。八品议叙陈德荣，绩溪人。监生苏赛荣，石埭人。太常寺博士增贡生罗致，歙县人。监生王学洧，黟县人。孝廉方正监生吴调鼐，桐城人。监生方曜，桐城人。廪生桂连琯，贵池人。监生汪肇桢，休宁人。生员桂连，贵池人。生员洪兆鳌，怀宁人。拣选知县举人邵孝本，休宁人。捐职盐运司运同加三级邵安本，休宁人。前任东流县训导胡玉麟，休宁人。议叙布政司理问胡肇珍，休宁人。候选训导曹无采，休宁人。捐职州同曹襄，休宁人。从九品吴亦，歙县人。六品衔秦炳显，无锡人。生员陈汝金，广德州人。监生孙茂隆，黟县人。从九胡德光，休宁人。候选教授汪正曦，休宁人。附生汪沄，休宁人。附生汪正，休宁人。议叙布政司经历衔附生黄宝琛，休宁人。监生黄善宝，休宁人。从九汪良能，休宁人。从九黄连城，休宁人。生员李嘉树，休宁人。生员李启贤，休宁人。监生李仁英，休宁人。从九曹光年，休宁人。监生曹光年，休宁人。庠生黄焯，怀宁人。从九品刘锦春，南陵人。监生陈恭仁，南陵人。附贡生吴承先，泾县人。郡增生吴承莹，泾县人。廪生刘瑞麟，南陵人。监生姚文科，南陵人。汤太生，广德州人。徐光大，广德州人。徐明桂，广德州人。徐细芽，广德州人。徐明德，广德州人。徐明宗，广德州人。过裕钧，含山人。过裕才，含山人。詹恕存，金溪人。何毓庆，金溪人。熊羊俚，金溪人。何瑶珮，金溪人。章洪福，金溪人。叶金榜，金溪人。丁淇川，金溪人。丁金和，金溪人。胡镇福，泾县人。易启明，临川人。邹作人，宜黄人。邹昌烈，宜黄人。陈后梓，崇仁人。程贞喜，绩溪人。詹锄孤，乐安人。程炎兴，绩溪人。詹辉三，乐安人。程绍文，绩溪人。张继苏，金溪人。汪圣基，绩溪人。苏至诚，石埭人。程交庆，绩溪人。苏礼成，石埭人。王有来，黟县人。汪楚荣，黟县人。余日燃，黟县人。胡玉发，歙县人。方性连，桐城人。胡苟，歙县人。郑福，桐城人。程具林，绩溪人。吴文谟，桐城人。程锡霞，绩溪人。张开运，桐城人。程夏庆，绩溪人。方宗建，桐城人。徐禔，桐城人。甘南薰，桐城人。胡启周，桐城人。张长寿，桐城人。傅宏，合肥人。金咸喜，霍山人。桂双龙，贵池人。韩馨若，贵池人。桂添，贵池人。桂朗照，贵池人。桂祖怀，贵池人。桂淦成，贵池人。洪嗣安，安庆人。洪占奎，安庆人。郑来俚，泾县人。徐润喜，都昌人。李元隆，婺源人。江汉文，都昌人。萧接春，庐陵人。郑把俚，泾县人。张金科，乐平人。杨万荣，都昌人。袁金魁，都昌人。谭裕如，清江人。吕昆全，吉水人。谭高发，清江人。徐重喜，都昌人。徐寿廷，都昌人。徐炳生，都昌人。陈列魁，都昌人。谭锡泰，都昌人。徐永辉，东乡人。刘典川，都昌人。邓恒顺，高安人。汤发廷，临川人。王进保，鄱阳人。徐杨生，东乡人。刘胜得，都昌人。程祖俚，婺源人。袁蕃贵，都昌人。胡正南，都昌人。程裕观，黟县人。陈森培，青阳人。马沛，泾县人。陈圣坤，丰城人。焦和兴，太平县人。程灶盈，黟县人。程茂林，黟县人。孙茂春，黟县人。汤仿涛，黟县人。潘元菼，黟县人。胡金富，太平县人。涂其宗，南昌人。魏金荣，南昌人。杨周都，都昌人。周连喜，湖口人。沈荣盛，湖口人。邹二昌，奉新人。徐金高，都昌人。万春俚，鄱阳人。谭锡作，都昌人。曹魁元，清江人。吴荣寿，万年人。刘富九，清江人。陈发元，丰城人。汪友俚，石埭人。汤灶九，黟县人。金好得，都昌人。叶忠兴，祁门人。傅高大，都昌人。王家修，奉新人。王天寿，进贤人。邵丰振，都昌人。王盛赞，都昌人。程三保，乐平人。吴东生，都昌人。汪关祥，婺源人。臧金登，婺源人。徐爱喜，都昌人。戴得胜，婺源人。程一初，婺源人。曾荣保，鄱阳人。金银保，鄱阳人。王胜保，鄱阳人。孙得全，黟县人。毛玉一，丰城人。陈国九，高安人。金梦雄，浮梁人。陈呈祥，浮梁人。陈丁元，高安人。邵封祥，都昌人。章贵魁，祁门人。席春林，高安人。黄光全，歙县人。陈立传，崇仁人。吴叶椿，歙县人。吴鸿钜，歙县人。吴式我，歙县人。柯茂佳，歙县人。柯永晖，歙县人。柯金豹，歙县人。陆承恩，庐州府人。储万全，潜山人。储隆发，潜山人。余行位，潜山人。章裕丰，潜山人。叶熙萼，歙县人。佾生李宗潞，上元人。李宗澄，上元人。李宗澜，上元人。吴凤韶，阳湖人。吴凤祥，阳湖人。秦舜卿，无锡人。吕耀谦，阳湖人。潘祖浚，广德州人。汪先牧，桐城人。施永煟，广德州人。施桂芳，广德州人。潘振恩，休宁人。孙禄，休宁人。沈昌龄，休宁人。李起发，休宁人。柏五松，休宁人。胡应衡，望江人。叶大绶，祁门人。汪文澄，休宁人。赵光坦，黟县人。孙泰来，黟县人。孙守之，黟县人。孙顺康，黟县人。孙国诰，黟县人。孙荣春，黟县人。孙式敏，黟县人。孙贵山，黟县人。叶有镛，黟县人。舒加乐，黟县人。汪炳顺，黟县人。戴大海，黟县人。黄文溶，休宁人。黄东书，休宁人。黄泰琳，休宁人。黄静波，休宁人。黄介帆，休宁人。黄佐臣，休宁人。黄子悦，休宁人。黄百松，休宁人。黄峻亨，休宁人。黄式均，休宁人。黄治安，休宁人。黄显廷，休宁人。黄太和，休宁人。黄寿彭，休宁人。黄传之，休宁人。黄锡臣，休宁人。黄又新，休宁人。黄在宝，休宁人。黄在舆，休宁人。黄以仁，休宁人。黄官禄，休宁人。黄新台，休宁人。黄昌均，休宁人。黄宽林，休宁人。黄主亭，休宁人。黄荒，休宁人。黄福仂，休宁人。黄调，休宁人。黄橘，休宁人。黄祥，休宁人。金尔昌，休宁人。胡寿，休宁人。叶象，休宁人。舒炳全，休宁人。孙林，休宁人。潘天元，休宁人。刘进财，休宁人。汪有才，休宁人。杜永图，休宁人。汪得财，休宁人。柳东九，休宁人。朱全助，休宁人。陆，休宁人。陆祥，休宁人。金海，休宁人。钟印，休宁人。黄玉如，休宁人。黄中文，休宁人。黄凌章，休宁人。黄子山，休宁人。黄声和，休宁人。黄金，休宁人。黄长嘉，休宁人。黄旺才，休宁人。黄品，休宁人。游茂廷，休宁人。程蓉川，休宁人。吴林，休宁人。周灶庆，休宁人。周百友，休宁人。黄德元，休宁人。陈万青，休宁人。方祥林，休宁人。姚天水，休宁人。章或吉，休宁人。倪三，休宁人。王嘉爵，休宁人。王达义，休宁人。王本，休宁人。王春九，休宁人。王夏九，休宁人。许顺，休宁人。金玉子，休宁人。程冬至，休宁人。孙荣封，休宁人。余喜，休宁人。俞德顺，休宁人。倪阿三，休宁人。倪阿四，休宁人。倪新，休宁人。汪细，休宁人。汪社保，休宁人。程大庆，休宁人。洪五保，休宁人。洪天，休宁人。金财，休宁人。汪天助，休宁人。程来福，休宁人。程聚顺，休宁人。方长保，休宁人。林竹匠，休宁人。黄麻饼，休宁人。石匠章，休宁人。黄四，休宁人。胡元，休宁人。黄年发，休宁人。黄松祥，休宁人。黄松龄，休宁人。程名题，休宁人。叶永光，休宁人。叶万，休宁人。叶苍远，休宁人。张顺喜，休宁人。孙甸凝，休宁人。王五奎，休宁人。孙建中，休宁人。韩天寿，休宁人。李百龄，休宁人。孙铁，休宁人。孙新贵，休宁人。方和元，休宁人。李天顺，休宁人。吴云宝，休宁人。毕细九，休宁人。程长寿，休宁人。巴高贵，休宁人。巴二腊，休宁人。巴长刀，休宁人。巴福，休宁人。巴观贵，休宁人。程志远，休宁人。洪六孙，休宁人。洪天和，休宁人。洪花，休宁人。洪天顺，休宁人。汪凤，休宁人。金七十，休宁人。金天喜，休宁人。胡昆耀，休宁人。胡天诰，休宁人。胡文诒，休宁人。胡道生，休宁人。胡培源，休宁人。胡冠春，休宁人。汪进龄，休宁人。郑绳武，休宁人。姚细发，休宁人。吴志万，休宁人。吴德云，休宁人。程官宝，休宁人。李柜，休宁人。张天禄，休宁人。吴荣福，休宁人。李显南，休宁人。宁志，休宁人。陈善发，休宁人。吴天仕，休宁人。成四群，休宁人。洪三十，休宁人。洪贵，休宁人。洪定，休宁人。洪观有，休宁人。黄阶平，休宁人。黄作颐，休宁人。黄五十，休宁人。王步云、汪仲镳，休宁人。黄春林，休宁人。孙静安，休宁人。韩天求，休宁人。孙林庆，休宁人。孙饭，休宁人。李四龄，休宁人。孙七十，休宁人。汪祥庆，休宁人。汪灶大，休宁人，黄朋，休宁人。孙鸟嘴，休宁人。黄茂生，休宁人。孙九，休宁人。李紫，休宁人。王排，休宁人。李连，休宁人。金见万，休宁人。胡启廷，休宁人。胡诗可，休宁人。李碧桃，休宁人。李毓芝，休宁人。李殿邦，休宁人。朱林，休宁人。吴月俚，休宁人。李喜第，休宁人。汪铨佳，休宁人。汪鸿愉，休宁人。汪照福，休宁人。朱光耀，休宁人。朱三元，休宁人。胡福庆，休宁人。朱德美，休宁人。朱双寿，休宁人。汪金寿，休宁人。朱九仂，休宁人。陈魁，休宁人。吴连招，休宁人。方祖德，休宁人。汪守官，休宁人。汪文照，休宁人。曹光棻，休宁人。曹光炎，休宁人。曹邦本，休宁人。曹元祺，休宁人。曹广发，休宁人。曹献志，休宁人。曹邦礼，休宁人。吴邦礼，休宁人。巴进禄，休宁人。巴观禄，休宁人。巴五德，休宁人。郑辉远，歙县人。方德和，歙县人。胡和，绩溪人。胡云林，英山人。刘作元，南陵人。刘跃池，南陵人。刘国寿，南陵人。何信怀，南陵人。徐家仁，南陵人。程曾士，黟县人。张平中，临川人。郑道洽，祁门人。吕成章，丹阳人。吴业勤，泾县人。吴崇鉴，泾县人。以上绅民四百五十五名，均请照新章赐旌，仍入各该县总祠总坊。

请旌妇女三百四十二口

计开：

徐寿隆之妻何氏，广德州人。徐明全之母冯氏，广德州人。徐柏根之妻李氏，广德州人。施永熥之妻汤氏，广德州人。徐松金之妻姚氏，广德州人。徐春弟之妻董氏，广德州人。廪贡生陈一新之妻高氏，广德州人。徐顺弟之妻戈氏，广德州人。徐应丙之妻汤氏，广德州人。汪联溎之妻胡氏，黟县人。余联众之妾查氏，黟县人。汪楚荣之妾胡氏，黟县人。汪永功之妻江氏，黟县人。余士桢之妻何氏，黟县人。吴学瀚之妻江氏，黟县人。金肇基之妻程氏，黟县人。从九汪联金之妻程氏，黟县人。郭成瑛之妻江氏，黟县人。孙锡瓒之妻项氏，黟县人。赵光坦之妻王氏，黟县人。九品职衔汪履贞之妻节妇朱氏，黟县人。孙式祥之妻叶氏，黟县人。监生孙廷熙之妻舒氏，黟县人。汪长眉之妻孙氏，黟县人。孙廷之妻节妇程氏，黟县人。监生孙肇棠之妻胡氏，黟县人。孙廷燮之妻胡氏，黟县人。监生孙式润之妻黄氏，黟县人。孙裕泰之妻程氏，黟县人。从九孙茂周之妻刘氏，黟县人。孙廷榜之妻舒氏，黟县人。孙曾钥之妻王氏，黟县人。项三六之妻徐氏，黟县人。孙灶顺之妻节妇叶氏，黟县人。程尚保之妻查氏，黟县人。汪康龄之妻节妇孙氏，黟县人。鲍德松之妻陈氏，黟县人。张永盛之妻李氏，石埭人。杨文晃之妻章氏，石埭人。职员张名堡之女爱珠，石埭人。陈效仪之女保，望江人。徐卓先之妻吴氏，望江人。胡应衡之妻商氏，望江人。从九过仕升之嫂吴氏，含山人。过裕钧之妻李氏，含山人。过裕钧之女有儿，含山人。熊羊俚之妻章氏，金溪人。郑志仁之妻苏氏，金溪人。车天喜之妻徐氏，金溪人。举人张恬熙之妻陶氏，金溪人。湖北候补从九品署咸宁县典史胡世观之妻朱氏，泾县人。王象曾之妻包氏，泾县人。议叙九品吴凤谐之妻董氏，泾县人。吴守炎之妻节妇李氏，泾县人。苏世儒之妻黄氏，泾县人。严桂栋之未婚守贞妻刘氏，上元人。李宗洙之女宝珍，上元人。监生徐学海之妻汤氏，临川人。生员黄昌之之妻陈氏，宜黄人。郑九成之妻邓氏，宜黄人。生员黄秩沅之妻陈氏，宜黄人。梅元容之妻邹氏，宜黄人。生员程培滋之女又年，宜黄人。黄道升之妻席氏，宜黄人。陈立传之妻谢氏，崇仁人。陈后梓之妻黄氏，崇仁人。陈其惕之妻唐氏，崇仁人。生员陈壬三之妻方氏，崇仁人。詹长亮之妻游氏，乐安人。方德杰之妻程氏，歙县人。胡玉发之妻张氏，歙县人。光禄寺署正衔候选教谕罗文辅之女爱匀，歙县人。潘世衔之妻徐氏，歙县人。廪生吴广球之母姚氏，歙县人。候选布政司理问吴锡祺之妻王氏，歙县人。吴叶椿之妻姚氏，歙县人。从九叶裕兆之妻汪氏，歙县人。叶裕鉴之妻节妇胡氏，歙县人。江苏候补县丞叶昶之侄媳汪氏，歙县人。休宁县高枧汛外委程德贵之母江氏，歙县人。休宁县高枧汛外委程德贵之妻马氏，歙县人。监生汪利宾之妻孀妇黄氏，歙县人。议叙中书科中书吴光第之继室方氏，寄籍浙江钱塘县，原籍安徽歙县人。四品衔前驻京提塘候选营守备吴光弼之继室汪氏，寄籍浙江钱塘县，原籍安徽歙县人。王汝刘之妻杨氏，阳湖人。张珏孙之未婚守贞妻法氏，阳湖人。法用昌之长女大姑，阳湖人。法用昌之次女二姑，阳湖人。生员吴子湘之妻陆氏，阳湖人。六品衔秦炳显之妻陆氏，无锡人。安徽候补府经历吕成念之妻陆氏，阳湖人。生员吴子湘之女五姑，阳湖人。生员吴子湘之女六姑，阳湖人。六品衔秦炳显之女平保，无锡人。安徽候补府经历吕成念之女二保，阳湖人。安徽候补府经历吕成念之女兰保，阳湖人。程瑞童之妻鲍氏，绩溪人。翟成章之妻余氏，桐城人。朱兆麟之妻倪氏，桐城人。朱兆麟之女大姑，桐城人。朱兆麟之侄女二姑，桐城人。生员郑中彦之妻邵氏，桐城人。张氏婢女桂氏，桐城人。吴准谟之妻方氏，桐城人。生员张聪让之妻刘氏，桐城人。监生吴调琯之妻叶氏，桐城人。生员左穗六之妻方氏，桐城人。陈德贵之妻孀妇汪氏，桐城人。汪先牧之外孙女刘大儿，桐城人。议叙候选县丞汪作丹之妻黄氏，桐城人。布理问衔监生姚济光之妻叶氏，桐城人。陈明阶之妻吴氏，霍山人。孙启元之妻吴氏，霍山人。吴应煦之妻王氏，霍山人。许敦朴之妻叶氏，霍山人。戴元芬之妻沈氏，霍山人。沈道林之妻刘氏，霍山人。王高鹏之媳李氏，祁门人。程元榜之妻汪氏，祁门人。程元桓之妻节妇叶氏，祁门人。金向荣之妻唐氏，潜山人。候选从九品刘兆之妻罗氏，贵池人。廪生汪钟淑之女得珠，休宁人。汪世兴之妻吴氏，休宁人。朱松璠之妻程氏，休宁人。监生方林受之妻戴氏，休宁人。方林受之媳汪氏，休宁人。佾生汪昌佐之伯母节妇洪氏，休宁人。监生朱棨之之妻节妇吴氏，休宁人。职员朱继昌之妻吴氏，休宁人。陈晋宜之妻节妇汪氏，休宁人。庠生朱镜祥之妻节妇黄氏，休宁人。监生陈柏寿之妻节妇朱氏，休宁人。王启沛之妻节妇洪氏，休宁人。王启汾之妻汪氏，休宁人。胡家珠之妻节妇程氏，休宁人。监生胡文源之妻汪氏，休宁人。胡观允之妻汪氏，休宁人。胡如松之妻朱氏，休宁人。胡掌容之妻汪氏，休宁人。候选布政司理问胡景张之侧室汪氏，休宁人。胡星辉之妻程氏，休宁人。胡启廷之妻杨氏，休宁人。胡开旸之妻陈氏，休宁人。胡文奎之妻汪氏，休宁人。胡天仪之妻杨氏，休宁人。李嘉树之继妻胡氏，休宁人。监生胡如衡之妻汪氏，休宁人。李美之妻汪氏，休宁人。监生胡仰韩之侧室陈氏，休宁人。李显南之妻陈氏，休宁人。李迎之妻胡氏，休宁人。李松鹿之妻杨氏，休宁人。李兆昆之妻汪氏，休宁人。汪士杰之妻朱氏，休宁人。汪凤五之妻陈氏，休宁人。汪鸿偲之妻程氏，休宁人。汪本蓁之妻程氏，休宁人。汪铨瑞之妻朱氏，休宁人。汪发之妻胡氏，休宁人。汪贡禹之妻朱氏，休宁人。汪本湘之妻胡氏，休宁人。汪大有之妻朱氏，休宁人。朱世芳之妻汪氏，休宁人。李煦园之妻程氏，休宁人。朱鲁珍之妻程氏，休宁人。朱丹选之妻汪氏，休宁人。朱立品之妻叶氏，休宁人。黄顺福之妻孀妇朱氏，休宁人。黄兆丰之妻朱氏，休宁人。黄运昌之妻孀妇李氏，休宁人。黄声和之妻任氏，休宁人。黄兆泰之妻孀妇程氏，休宁人。黄跃天之妾朱氏，休宁人。黄阜堂之妻孀妇王氏，休宁人。孙甸凝之妻黄氏，休宁人。庠生黄钊之妻孀妇戴氏，休宁人。程加财之妻汪氏，休宁人。黄生美之妻孀妇朱氏，休宁人。黄七保之妻汪氏，休宁人。巴八之妻姚氏，休宁人。州同金昌寅之祖母刘氏，休宁人。优廪生夏文纯之妻徐氏，休宁人。汪乾初之母唐氏，休宁人。监生詹昌龄之女凤第，休宁人。汪乾初之妻余氏，休宁人。州同金昌寅之母方氏，休宁人。曹光第之妻程氏，休宁人。从九黄连城之妻吴氏，休宁人。曹邦本之妻汪氏，休宁人。从九汪良能之妻吴氏，休宁人。曹义明之妻林氏，休宁人。监生曹元振之妻韩氏，休宁人。汪舜扬之妻朱氏，休宁人。候选训导曹元采之妻戴氏，休宁人。监生曹元抡之妻汪氏，休宁人。监生曹元抡之女瑶姑，休宁人。曹光棻之女德时，休宁人。朱学菼之妻吴氏，休宁人。孙新华之妻洪氏，休宁人。孙老之妻江氏，休宁人。孙松之妻程氏，休宁人。李禹之妻汪氏，休宁人。李四龄之妻朱氏，休宁人。孙建中之妻黄氏，休宁人。汤三之妻周氏，休宁人。姚长财之妻方氏，休宁人。胡华美之妻曹氏，休宁人。胡彤章之妻赵氏，休宁人。胡丽章之妻金氏，休宁人。胡松年之妻陈氏，休宁人。监生胡文澋之妻杨氏，休宁人。胡作霖之妻张氏，休宁人。胡文诒之妻汪氏，休宁人。胡惟善之妻吴氏，休宁人。胡加成之妻汪氏，休宁人。胡三庆之妻汪氏，休宁人。胡思道之侧室陈氏，休宁人。胡耀之之妻朱氏，休宁人。胡思顺之妻汪氏，休宁人。胡汇川之妻金氏，休宁人。胡丙初之妻徐氏，休宁人。胡树东之妻潘氏，休宁人。胡天奎之妻汪氏，休宁人。胡大乾之妻王氏，休宁人。胡云明之妻汪氏，休宁人。胡培源之妻徐氏，休宁人。胡勋锡之妻李氏，休宁人。胡双寿之妻汪氏，休宁人。胡松龄之妻程氏，休宁人。胡柏龄之妻汪氏，休宁人。胡蔚文之妻朱氏，休宁人。胡孔堂之妻汪氏，休宁人。胡大花之妻汪氏，休宁人。胡春林之妻汪氏，休宁人。从九胡茂贤之妻叶氏，休宁人。胡茂照之妻汪氏，休宁人。胡春堂之妻汪氏，休宁人。胡万金之妻程氏，休宁人。胡绍廷之岳母陈程氏，休宁人。张喜保之妻朱氏，休宁人。胡聚宝之婢女陈氏，休宁人。朱奇之妻汪氏，休宁人。张贞祥之妻朱氏，休宁人。张天祥之妻朱氏，休宁人。黄观浩之母程氏，休宁人。黄荣熙之妻程氏，休宁人。黄致中之妻吴氏，休宁人。黄以仁之妻吴氏，休宁人。黄赖弼之妻吴氏，休宁人。黄众之母姚氏，休宁人。黄惠之妻姚氏，休宁人。黄宽林之妻金氏，休宁人。黄橘之妻孙氏，休宁人。黄得时之妻程氏，休宁人。程天其之妻黄氏，休宁人。金元林之妻黄氏，休宁人。金尔昌之女寿德，休宁人。程珰之妻汪氏，休宁人。吴惠和之母项氏，休宁人。孙林之妻朱氏，休宁人。朱全助之妻余氏，休宁人。汪元宝之妻吴氏，休宁人。孙春岩之妻黄氏，休宁人。黄在堂之女眉寿，休宁人。黄赞和之妻朱氏，休宁人。黄在宝之妻朱氏，休宁人。黄在舆之妻唐氏，休宁人。黄官三之妻朱氏，休宁人。黄大花之妻姚氏，休宁人。黄金运之妻吴氏，休宁人。黄奕昌之妻朱氏，休宁人。黄利源之妻姚氏，休宁人。黄利源之妹纯，休宁人。黄问之妻许氏，休宁人。黄介帆之妻朱氏，休宁人。黄修吉之妻程氏，休宁人。黄执正之妻叶氏，休宁人。黄在敬之妻金氏，休宁人。黄静山之妻汪氏，休宁人。黄培彦之母姚氏，休宁人。黄在良之妻程氏，休宁人。黄德普之妻程氏，休宁人。黄受滋之妻胡氏，休宁人。黄寿彭之妻朱氏，休宁人。黄维悦之妻金氏，休宁人。黄又新之妻陈氏，休宁人。黄在堂之妻朱氏，休宁人。吴天仕之妻程氏，休宁人。金山之妻吴氏，休宁人。程三之妻方氏，休宁人。吴得意之妻陈氏，休宁人。吴吉坤之妻朱氏，休宁人。程永之妻毕氏，休宁人。吴文中之妻朱氏，休宁人。巴三十之妻朱氏，休宁人。巴聋爱之妻吴氏，休宁人。汪嗣音之妻金氏，休宁人。方永元之妻汪氏，休宁人。李亦轮之继妻朱氏，休宁人。李德彩之继妻胡氏，休宁人。汪宏远之妻朱氏，休宁人。汪照靔之妻朱氏，休宁人。汪质庵之妻胡氏，休宁人。汪超群之妻胡氏，休宁人。汪于田之妻黄氏，休宁人。汪照福之妻陈氏，休宁人。朱海山之妻汪氏，休宁人。朱鸿文之妻吴氏，休宁人。朱仰秀之妻汪氏，休宁人。黄晋三之妻程氏，休宁人。监生詹昌龄之妻苏氏，休宁人。从九曹光年之妻汪氏，休宁人。曹元根之妻程氏，休宁人。监生曹维森之妻程氏，休宁人。黄步千之妻吴氏，休宁人。监生胡景周之妻张氏，休宁人。监生胡锡贤之侧室杨氏，休宁人。黄嘉孚之妻程氏，休宁人。黄正亨之妻韩氏，休宁人。程景岳之庶母白氏，休宁人。游顺遂之妻程氏，休宁人。监生汪肇桢之妻吴氏，休宁人。汪厚廷之妻姜氏，休宁人。监生汪肇桢之女青弟，休宁人。夏文光之妻巴氏，休宁人。生员叶逢昌之妻程氏，休宁人。从九黄礼诚之继母汪氏，休宁人。监生曹元扬之妻叶氏，休宁人。生员胡元栋之妻金氏，休宁人。陈敬仲之妻金氏，青阳人。刘沐日之妻节妇陈氏，南陵人。廪生刘世科之妻孀妇何氏，南陵人。候选训导刘溶之次女三姑，南陵人。刘作元之妻周氏，南陵人。举人刘成勋之继妻毕氏，南陵人。汪锡康之妻程氏，休宁人。吴提能之妻林氏，太湖人。吴多蟠之妻何氏，太湖人。何兴发之妻张氏，太湖人。张朝训之妻舒氏，太湖人。监生姚文科之妻袁氏，南陵人。以上妇女三百四十二口，均请照新章赐旌，仍入各该县总祠总坊。

198．奏请杨锡嘉等建立专祠专坊片六月二十二日

再，阳湖绅士议叙府知事杨锡嘉，于贼围常州时，与胞弟议叙光禄寺署正锡畴率同家属，守陴御贼，力竭城陷，一家三十八人同时尽节。休宁绅士二品封典知府衔捐职郎中汪念祖，于贼入县境时，率同长子员外郎衔试用训导如冈、胞侄三品封典捐职知府嘉诰，纠集团丁，在大阜瀛地方击贼弗胜，一家十九人先后尽节。二品封典同知衔汪志邦，召团驰援不及，亦在齐云山力战陨命。泾县候选训导胡泽顺，力学劬行，为乡里所矜式。贼三入其室，持梃格斗，被创见执，奋掷怒詈，遂与子妇二人一同遇害。据忠义局员采访事实，呈请附奏前来。臣查该绅士杨锡嘉、汪念祖，志切同仇，尽室赴义。死事之烈，实逾寻常。胡泽顺平日以品学仪型乡里，临时从容赴义，尤属讲求有素。合无仰恳天恩敕部将杨锡嘉、汪念祖、胡泽顺三员，暨杨锡畴、汪如冈、汪嘉诰、汪志邦等，均照阵亡例赐恤，其家属妇女人等，照新章赐旌。仍于各该县建立专祠、专坊，并请将汪志邦一员，祔祀汪念祖专祠，以表忠烈。除将事实清册汇入第七案一并咨部查核外，理合附片陈请，伏乞圣鉴训示。谨奏。

199．附录廷寄　饬查复龙潭营盘撤回情形及鲍军兼顾二圩等事六月二十七日

同治元年六月二十七日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿、督办镇江军务广西提督冯子材、帮办军务署京口副都统魁玉：

同治元年六月初六日奉上谕：

冯子材等奏，提督李世忠派参将黄承恩带兵于龙潭、石埠桥分扎营盘。五月二十三日，据黄承恩禀称，伪忠王之子黄老虎等带贼六七千围扑东阳营垒，分股直逼龙潭，势甚危急。经冯子材等派总兵文龙德等带队往援，行至仓头地方，遇贼鏖战。遥见贼氛绵亘，悬军深入，恐有疏虞，遂即收队回镇。旋据探称，二十五日龙潭官兵营盘，业已撤队，全回六合。南岸贼援麇集，未知所向等语。前据袁甲三奏，李世忠一军，乘间渡江，夺回南岸石埠桥、龙潭、东洋等要隘，分扎营盘，为进逼金陵之计。当经谕令冯子材等，遏截丹阳等处援匪，原恐李世忠之军深入重地，稍有挫失。本日据冯子材等所奏情形，自系贼匪悉众争夺要隘，六合援军未到，冯子材派去之军又中途折回，是以龙潭营盘，相机撤退。但未知曾否接仗失利，抑系悉众自行撤回。着曾国藩、袁甲三查明确实情形具奏。其石埠桥、东洋之军，是否一并撤退，并着查明奏闻，以慰廑念。

现在上游各军困逼金陵，王明山等师船刻日下驶，当可会合李世忠一军，将九洑洲克复，然后以全力进取，方有把握。此时功在垂成，务须严饬各带兵将弁步步为营，站稳一步，再进一步，断不可轻进贪功，稍有挫失。谅曾国藩等成算在胸，必能通筹全局，克日奏功也。如上游各军会攻九洑洲等处，都兴阿、冯子材等务即懔遵前旨，督饬各军，相为策应，不得意存歧视，致有疏虞。文龙德等赴援之军是否借词折回，倘有见贼畏葸，救援不力情事，着冯子材据实查参，毋涉徇隐。前据都兴阿奏克复江心洲等处，该处距九洑洲若干远近，现在有无官兵驻守，着都兴阿查明具奏。

本日据给事中吴焯奏：太平府属之官圩、宁国府属之金宝圩，有田数万顷，该处民人至今坚守，请饬鲍超以攻宁之军兼顾二圩，我军亦可资以得食等语。着曾国藩察度情形，饬令妥办。原折着抄给曾国藩阅看，将此由六百里加紧各谕令知之。钦此。

遵旨寄信前来。

附吴焯原折

奏为敬陈管见，恭折仰祈圣鉴事。

臣窃惟苏、浙大势，关系全在宁国郡城。宁郡收复，则水路可由东坝入苏、常，陆路可由广德入浙之湖州，此诚所谓必争之地也。臣前阅日钞，见鲍超寒亭之战，粤逆杨辅清纠众十余万，窜扰宁国府城，是贼亦知此地为苏、浙门户，故不惜以死力拒守。臣闻用兵之法，以粮为先。皖南数郡，全仰食于圩田，而莫大于太平属之官圩、宁国属之金宝圩。金宝圩有田二万顷，官圩田数，几于倍之。皖南水灾之年，但使此二圩未淹，其余诸小圩即有被淹者，亦不成大歉。顷闻南中来人，皆云自贼窜宁郡，属邑皆被贼扰，独此二圩，至今坚守未破。但恐日久力薄，或有疏虞。应请旨敕下鲍超，以攻宁之军兼顾此二圩，勿令贼得乘间窜入，而运其粮，以济攻宁之军。金宝圩不过四十里，官圩不过六十里，我军以饱待饥，而皖南各属残破后，十死其九，山田久无人耕，贼已无从打粮。即使苏、浙悍贼以大股来争宁郡，而由苏、浙运粮至宁，路远势艰，愈众则食愈不给，而溃亦愈速。宁郡指日可克，而苏、浙之大势举矣。臣愚昧之见，是否有当？伏乞皇上圣鉴训示。谨奏。

200．附录廷寄　饬会商多隆阿进止及查复龚耀伦参案六月二十七日

同治元年六月二十七日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、督办江北军务江宁将军都兴阿、督办陕西军务荆州将军多隆阿：

同治元年六月初七日奉上谕：

前因陕省军情吃紧，谕令多隆阿移缓就急，统带兵勇，迅速入关。旋据官文、多隆阿奏，秦中为形胜之区，关系甚重，亟应大举驰援。且江北情形已松，商令由多隆阿统带马步万余人，兼程赴陕剿办。当经明降谕旨，命多隆阿督办陕西军务。原期肃清关、陕，屏蔽中原。兹据都兴阿奏，淮南地势极宽，收复匪易，惟资多隆阿一军，居中重镇，联络声势。若遽行抽调，则江、淮上下空虚。设南逆乘隙复逞，北捻生心觊觎，恐豫东、江、淮、皖、楚同为吃重。若陕西情形稍松，拟请暂留多隆阿帮同曾国藩督办江、皖军务等语。所奏不为无见。多隆阿调赴陕西，原系朝廷移缓就急，不得已之举。前以逆匪东窜出关，西安防剿，稍为松劲。当即谕令多隆阿等酌量于豫省适中之地，扼要驻扎。嗣因瑛棨等驰奏，渭河南北各州县，汉、回互相仇杀，日甚一日，回匪马队日增，已延及附省十余里地方。迭经谕令多隆阿仍遵前旨，星速赴陕。现在汉、回仇衅已深，必须慑以兵威，抑其桀骜不驯之气，方可渐就范围。仍着多隆阿严催雷正绾等星驰前进，克日抵陕。其多隆阿所统后起各营，如能赶紧驰赴秦中，将汉、回事宜迅速办竣，仍着督率所部出关，会同曾国荃等围逼金陵，共图克复，方不至顾此失彼。多隆阿全军若为陕西牵制，致江、淮一带少此劲旅，亦属非计，仍着官文等统筹全局。陕省剿办事宜，若责成雷正绾督兵前往，会同瑛棨筹办，即可成功，即催令雷正绾一军前往。多隆阿即可仍遵前旨，督率后起各营，驻扎适中之地，为江、淮各路屏蔽，毋庸遽行入陕，似于全局尤有裨益。其是否可行，及应于何地驻扎之处，着官文、曾国藩、多隆阿妥速相机会商具奏。都兴阿原奏，着抄给官文、曾国藩、多隆阿阅看。

都兴阿另片奏，杭州驻防马甲金全，乍浦驻防前锋元能等，均因城陷，身受重伤，绕道来扬，求赏差使等语。马甲金全等九名，着准其归并江宁驻防，交都兴阿留营差委。嗣后如再有被难陆续来扬者，着准其照章办理，惟不可径行咨部□，着都兴阿汇案奏明，以备查核。

本日有人奏“署淮、扬镇总兵龚耀伦纵勇劫掠，行抵车桥镇，逐户搜求，所部多与贼通。其有从贼而去者，则捏报阵亡，绝无顾忌。副将黄国瑞，设计剿捻贼，马陷于泥淖，复被龚耀伦由间道攫取，冒功饰禀。迨捻窜桃宿，漕督派令尾追，忽于夜半，全军惊溃。以贼又还扑恐吓居民，乘机抢劫，死者甚多。请立予革职按治”等语。着曾国藩将所参各节，确切查明。如果有冒功、纵寇、殃民等情，着即从严参办。原折着抄给曾国藩阅看。将此由六百里加紧各谕令知之。钦此。

遵旨寄信前来。

附都兴阿原折

奴才都兴阿谨跪奏，为沥陈军务情形，请旨暂留大员督办江、皖，以资捍卫而维大局，恭折由驿驰奏，仰祈圣鉴事。

窃奴才于五月二十六日，承准议政王军机大臣字寄，同治元年五月二十一日奉上谕“都兴阿所称接据曾国荃来函”等因。钦此。奴才钦奉之下，始知陕省复有军情，上廑圣怀，现饬多隆阿前往督师剿办。查多隆阿系由黑龙江骁骑校调赴军营，随奴才在湖北多年，屡破大敌，保固楚疆，多资其力。该将军刚毅果决，识见高超，实为近世不可多得之将材。洵非侥幸天功因人成事谬膺虚名者可比，奴才万分不及。今奉旨调陕督办军务，仰见我皇上圣明洞照，用得其人，曷胜钦佩。以多隆阿之忠勇，到陕布置，自不难一鼓荡平，上纾宸廑。军情事体重大，陕省情形，奴才实未闻知，又何敢妄议攀留，以愚昧之言，上渎天听。惟查淮南郡邑，地势极宽，收复匪易。十年之久，今始肃清。曾国藩现驻安庆，相隔甚远。李续宜扎于霍、六，兼顾楚疆，鞭长莫及。胜保剿抚兼施，当以淮北为重。袁甲三饷绌兵单，时形自顾不遑。李世忠人数虽多，分守甚广。又地多蹂躏，民难归业，饷源更无所出。镇、扬两军，仅能自守。刻下情形，惟资多隆阿一军居中重镇，声势方能联络。且该将军所部节制之师，人人惯战，声威远播。今若遽行抽调，则嫉其功能者，固喜其赴陕，而畏其威勇者，亦幸其远离。庐东各属辽阔，江、淮上下空虚，设南逆乘隙复逞，北捻生心觊觎，则各路仍防不胜防，剿不胜剿。更恐豫东、江、淮、皖、楚同为吃重。合无仰恳天恩俯鉴东南军务大有转机之时，若陕省情形较松，可否请旨暂留多隆阿，帮同曾国藩督办江、皖军务，驻师北岸，为曾国荃等后路声援，则南剿发逆，北慑捻氛，不止克复金陵较易，实保全大局之紧要关键也。奴才一时迫切，管见所及，实为慎重军务机宜起见，是否有当，谨恭折冒昧奏闻，伏乞皇上圣鉴训示。谨奏。

附某人原折 ⁽¹⁾

奏为总兵纵寇肆掠殃民，备列情形，仰祈圣鉴事。

窃臣闻患莫大于纵敌，忍莫甚于残民。查有署淮扬镇总兵龚耀伦，人本恇怯，心复巧狙。当本年正二月间，捻逆窜扰清、淮，更番迭进。直至四月，犹未肃清。其时扑袁、浦，逼郡城，陷阜宁，破东坎，不独淮东一带蹂躏无余，并欲窥伺下河，潜师兴、泰。经署漕运总督吴棠调集援兵，多方抵御，幸副将黄国瑞力战却敌，渐次驱除。而龚耀伦一军，始由漕督派往郡东，堵截迎剿。乃沿途劫掠，闾井一空。及行抵车桥镇地方，贼未至则逐户搜求，贼既来则卷旗却走。所统兵勇，多系徐、邳、南、宿之人，与贼素通，临阵相语。其部下马队百余骑，当即从贼而去，而龚耀伦捏报胜仗，将从贼之马队，禀称阵亡，绝无顾忌。其纵寇肆掠之情形众著于淮东者有如此。

继而贼窜运河西岸，争渡抢船，欲犯高、宝，经副将黄国瑞设计兜抄，引入南闸，其地卑下多淤，贼马半陷于泥淖，黄国瑞扼其要害。旁有小路，适龚军奉檄会剿，即使守之。乃夜半进攻，贼已尽从小路逸去，而龚耀伦复由间道攫取黄军夺获之牛马，驱赴青河，冒功饰禀。沿途劫夺民物，指为贼赃。其纵寇肆掠之情形众著于河西者又如此。

迨至捻匪退窜桃、宿，漕督派令尾追，又复逗留不进。顺清河水甚浅，日以马船渡军。必待数日渡完，方敢带队前进。乃追行未远，忽于夜半全军惊溃，浮水逃回，声称贼又勾合大股，还扑清河，顿使本地居民，争路入圩，自相践踏。龚军乘机抢劫，死者甚多。及至天明，并无一贼。其纵寇肆掠之情形众著于袁、浦者更如此。

夫纵敌者数世之忧，殃民者万姓之蠹。如龚耀伦之畏葸无能，气固不可复鼓，且存心巧诈，法更不可姑容。若不立予革职按治，何以伸民怨而饬戎行？且臣伏查淮扬镇总兵一缺，特设于咸丰十年，原欲捐积弊于河营，遏贼氛于淮右。综操防修防之旧额，则更制必酌其宜；因河滩湖滩之新淤，则屯田可兴其利。此其计画至周，即知职任綦重。前经两江总督曾国藩特保黄翼升足胜斯任，嗣因军务吃紧，仍留曾营，现又派署江南水师提督。可否饬令两江总督曾国藩抡选营员，另行保送，俾得迅赴任所，整顿一切。此时江北军情紧要，即如副将黄国瑞勇敢善战，并有留淮之川北镇总兵鹤龄晓畅兵机，署理亦不患无人。所有龚耀伦前项情事，相应请旨严饬两江总督曾国藩、江苏巡抚李鸿章确切查明，按法惩办，不得稍有宽纵。臣愚昧之见，未知有当，伏乞皇上圣鉴。谨奏。

————————————————————

(1)  上奏人失考。

201．附录廷寄　饬令会商闽浙沪镇进兵及多隆阿军进止机宜六月二十七日

同治元年六月二十七日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、督办陕西军务荆州将军多隆阿、闽浙总督庆端、浙江巡抚左宗棠、署江苏巡抚李鸿章：

同治元年六月初九日奉上谕：

李鸿章奏官军击贼于新桥等处，连获大胜，松郡解围，沪防肃清及密陈请将沪事办妥，再行移师出江赴镇各折片。本日业经明降谕旨，将随折保奏之参将程学启等，分别奖叙矣。贼伪忠王纠合苏、常逆党，号称二十余万，窜入浦西各路，经李鸿章先从浦东剿抚兼施，收复南汇、川沙各厅县，断贼接应。而贼垂涎沪上，以悍贼五六万众，并力围攻新桥各营，势甚凶猛。参将程学启等坚守苦战，李鸿章亲督参将张遇春等各军，会合夹剿，大殄凶锋。所办甚协机宜。有此力战大胜，非惟可寒贼胆而固众志，亦足使外国人观之，不敢复存藐视之心，诚心出力，以为我助。其片奏迭奉寄谕，饬赴镇江，现因沪上兵勇，必须亲自部署，军民系望，未便轻移，拟将沪事办妥，即移师出江等语。所筹自系实在情形。李鸿章现在未能离沪，而镇江地方亦极关紧要，必须妥筹兼顾。着即将沪事迅为妥办，以便移军赴镇。镇城兵单饷绌，该抚迅即知照冯子材激励兵勇固守，一面饬令吴煦将应解镇城月饷，源源拨济。曾国荃大军进逼金陵，气机顺利，而兵力尚虞单薄。苏、浙两省之贼，随在可以赴援。当兹功在垂成，尤宜策画万全，不在急收旦夕之效，而我军断不可稍有挫衄，前者和春、张国樑等可为深诫。李鸿章接到曾国荃函称：我军只能围贼西南两面，以水师为根本，江面为粮路，沟垒自固，徐图剿贼等语。颇为老谋。惟应筹增兵力，此时各路实无可为调拨，仍着曾国藩自为筹计。其有何路之兵可资策应者，即行奏闻，飞速调拨。

昨据都兴阿奏陕省军情稍缓，拟请暂留多隆阿帮办曾国藩江、皖军务。当经寄谕官文等暨该大臣统筹全局。如果陕省剿办事宜责成雷正绾督兵前往，会同瑛棨等筹办即可奏功，即催令雷正绾前军速往，多隆阿便可督率后路各营，择要驻扎，以为江、淮屏蔽。本日复据瑛棨奏省外回匪凶势日炽，并川匪攻陷西乡县城，亟盼多隆阿、何绍彩各军赴援。现在陕省情形吃紧，而皖省地方为曾国藩大营后路，亦须得力大员督率重兵驻守，以资控制。多隆阿应否统率全军赴陕，或仅令雷正绾所部入关助剿之处，仍着官文、曾国藩遵奉前旨，迅速会商，权其缓急轻重，妥为调度。雷正绾所部兵数若干，是否足敷援剿之用，并着官文、曾国藩、多隆阿迅查具奏。何绍彩一军，俟金国琛所部到陨西后，官文即行酌度，催令入陕助剿，毋稍迟缓。

左宗棠由衢州一带进取，刘培元、蒋益澧等军先后可到，兵力较厚。庆端驻扎浦城，其所统率之秦如虎、林文察等军，由温、处进兵。现当金陵逆首调令各路贼党赴援，浙东西之贼势必空虚。该督抚等尤当袭间蹈瑕，力图进剿。既可乘机恢复，得以进步，尤可牵制赴援金陵之贼，使之奔命不遑，以分其势，则曾国荃等军攻捣更易为力。着曾国藩、左宗棠、庆端等随时咨商，合力办理。前据曾国藩奏，据探报称湖州失守，其详细情形日久未据庆端、左宗棠奏报。着即迅速查明复奏。至鲍超一军，攻剿宁国，自踏平寒亭贼垒后，匪势若何？我兵是否得手？并着曾国藩迅催该提督奋力攻取，以图节节进剿，是为至要。其张威邦一员，昨据袁甲三奏已由李世忠派员解赴曾国藩军营。着即秉公讯办，据实复奏。李鸿章另片奏请恤之前河南开归陈许道苏呼讷，谅即前山西归绥道苏哷讷所误，业经于明发谕旨内更正矣。将此由六百里各谕令知之。钦此。

遵旨寄信前来。

202．附录廷寄　饬随时奏闻防剿情形并商都兴阿防剿渡江贼六月二十八日

同治元年六月二十八日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿：

同治元年六月十四日奉上谕：

都兴阿奏逆匪援应金陵，势趋北岸，水陆防剿布置情形一折。据称上游官军直捣金陵。曾国荃已扎营数十余座，布置业经周妥。黄翼升、吴全美等师船，分布沿江要隘。探报逆首普、忠、护、顺四伪王，各率党与，分援金陵，已抵龙潭等处，势甚猖獗。并分股攻犯石埠桥、东阳镇一带，极欲渡江北窜。又迭据各路探报，江南百姓，避贼逃难，上自螺蛳沟，下至沙头镇等处，昼夜渡江，声言欲分投里下河各属谋生，其情甚属可疑。该将军已通饬各营严防，令各地方官访拿奸细，并由黄彬等分拨师船，上下逡巡堵剿。复派富升等驻扎仙女镇，分投稽察办理。均极周密。贼匪图犯北岸，难保不乘我不备，布置内应，冀得遂其狡谋。都兴阿务当通饬各营，一体严密防范，无任奸匪混迹，致生他变。倘盘获形迹可疑及语音不对者，即分别讯办，无稍姑容。当此贼氛甚恶之时，江面何得有如许船只渡民逃难，其为贼之预伏奸慝不问可知。现在已渡江者，如何设法安置，使之不能逞其阴狡。尤不可任听分往里下河等处，或虞滋扰。其未渡者，仍饬水师各营认真逡巡，如何盘查，如何遏截，均不得有名无实，致贻后患。

龙潭官军撤退，前据冯子材等奏报，当经谕令曾国藩等查明确实情形具奏。王明山等师船曾否下驶？李世忠攻围九洑洲有无把握？并着该大臣察度情形，分别催令进剿，以牵贼势。近日防剿情形，并着随时奏闻，以慰驰廑。江面隘口林立，港汊分歧。应如何分拨师船，添兵防剿之处，并着会商都兴阿妥为布置，毋任纷窜。总之，金陵为逆首老巢，该逆等在所必救。援贼之来，必须合力痛剿，使外贼不得入，内贼不得出。石城虽大而且坚，久之自成釜鱼阱兽。前此安庆、庐州次第克复，均用此法。谅该大臣等成算在胸，必能筹策万全，迅速奏功也。江北各境均已肃清，断不可使一贼得以偷渡，致为牵掣，办理又形棘手。曾国藩即飞饬水陆带兵将弁，及沿江各地方官，一体实力稽察防范，勿稍疏懈，是为至要。将此由六百里各谕令知之。钦此。

遵旨寄信前来。

203．附录廷寄　着筹守里下河及查办金安清捐款案等七月初一日

同治元年七月初一日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣漕运总督袁甲三、督办江北军务江宁将军都兴阿：

同治元年六月十九日奉上谕：

袁甲三奏粤逆纠合大股，力争石埠桥要隘，经李世忠调派援军，水陆夹击，贼众败退一折。已明降谕旨，将尤为出力之都司龚文林免补都司，以游击尽先补用，并赏加副将衔，用示鼓励矣。石埠桥为金陵东北屏蔽，此次伪护逆昼夜攻扑，势甚凶猛。李世忠将东阳、龙潭各军撤并堵剿，并调派援军分投渡江，竟能以少击众，转危为安，镇定有为，殊堪嘉尚。惟金陵城大贼众，现在伪忠逆纠合大股前往援救，石埠桥等处为南路要隘，贼所必争，难保不去而复来。仍着袁甲三饬令李世忠督率在防将士，严密防堵，先为自固之谋，庶可相机进取。并着曾国藩妥筹兼顾，随时分兵策应，毋令已为我据之险稍有疏虞。

至金陵逆势未衰，曾国藩函致袁甲三所称，先剪旁近州县，或两路攻取东坝、常州，徐图合围之议，尤属切中兵机。即着与都兴阿等妥速会商，慎筹一切进止机宜，策画万全，以期必胜。

至各路援贼，一经战败，难保不铤而走险。江北地方完善，港汊纷歧，曾国藩、都兴阿务须恪遵历次谕旨，力筹守御。里下河一带兵力空虚，亦应加意，毋稍疏懈。

袁甲三另片奏临、淮两路剿匪情形。览奏均悉。即着饬令吴秀、徐等节节进剿，次第扫荡。其花庄、任桥一带捻匪乞降，尤须辨别真伪，不得率行招抚，致贻后患。通匪副将张威邦，前有旨令解赴曾国藩军营审讯。兹据袁甲三奏，张威邦行抵全椒县境病故。该革员是否患病身死，抑系畏罪自尽，有无别项情节，并着曾国藩查明具奏。

袁甲三奏金安清经手捐款，不清，供词含混，汪曜奎延不到营，请交曾国藩查办等语。即着曾国藩咨提金安清、汪曜奎到营，秉公查办，彻底根究，以免悬宕而杜弊混。本日复经谕令胜保将汪曜奎解送曾国藩军营矣。原折着抄给阅看。将此由六百里各谕令知之。钦此。

遵旨寄信前来。

附袁甲三原折

奏为遵旨核算已革候补盐运使金安清经手捐项，现据逐款登复，诸多含混，必须行查密访，方能定案。请旨饬交两江督臣曾国藩，汇同另案参款并查根究。其道员汪曜奎经手捐项，现以故员搪塞，并请一并饬交曾国藩查办，以重款项而杜狡展。恭折奏祈圣鉴事。

窃已革候补盐运使金安清经手皖捐一案，奉旨交臣督饬核实销算，不准稍有瞻徇。当经臣将该革员到营日期，督饬清查缘由，附片奏闻。并声明道员汪曜奎，现在胜保军营，臣已遵旨咨会胜保，催令迅速来营等情在案。旋据金安清呈递亲供内开：该革员奉胜保、翁同书委赴江浙两省，劝捐皖籍绅商。咸丰八年十二月，在苏州开局。九年四月，赴上海设局。六月，赴浙江设局。截至是年十月底，解过定远、盱眙、五河大营钱十九万五千余串，合银十一万六千余两。又自十一月至十年三月正，解过寿州、临淮两营钱八万二千余串，合银五万一千余两。连各局卡委员坐支、局用等项，现奉奏赔钱二万三千九百串，共三十万余串。军饷紧要，随收随解，尚恐缓不济急，屡有暂时凑垫之事，并无收多报少情弊等语。臣查该革员所供九年十月以前解过定远、盱眙、五河等处钱十九万五千余串，合银十一万六千余两，系批解胜保、翁同书两营兑收。其自十一月至十年三月解过钱八万二千余串，合银五万一千余两，臣营仅收银二万八千两，此外系解赴翁同书军营数目。是否相符，应俟行查各粮台查明另办。其解款之外，有无已收未解银钱，历次禀报因何不符，均为案中紧要关键。臣就现有卷宗逐一条询，除冒销局用钱二万三千九百十三千 ⁽¹⁾ 八百文一款，前已奉旨着赔，现在该员亦自认滥支，应即勒限追缴外，又查出多支枪炮价银二千两一款，据该革员登复，系刊款舛错，亦应追缴。又查出杭绍各卡有续收钱七千八百串一款，该革员以内有预解及坐支局用等项。吴丙齐等捐钱五千四百串一款，该革员以即系烧酒业捐。张聚泰等捐钱一千七百串一款，该革员以即系绸业捐。程恺亭等捐钱二千串一款，该革员以程恺亭即程二贤，原议其兄弟各捐一半，嗣其弟呈明并非殷实，经地方官查明扣除。南汇县知县邓贤芬捐银二千两一款，该革员以已归还垫解。均系一面之词。臣询其当时何以并不禀报，则又以疏忽、疏漏、糊涂、昏愦为词。所领空白部照实收，据称尽在杭局被毁，而又无底号可查，虽据供称：已用之照，应解部□，情愿赔缴，而为数若干，难以悬揣。种种含混，不可枚举。此金安清经手捐款不清之实在原委也。

至汪曜奎所办捐输，与金安清虽系两事，而有借用捐照交涉。既经奉旨饬令来营面结，自应遵照。乃臣前接胜保来函，以汪曜奎禀称，与金安清并无交涉。饬据呈出金安清信函并亲供底稿，亦云与汪曜奎在营甫经认识，所办本系两事，并无牵涉之词。该大臣以所禀确实，不必多此往返。另将所禀情节咨臣察办，一面附片具奏等语。维时金安清甫到臣营，一切款项均无眉目，何以在臣营所递亲供，胜保营内先有底稿？其中情节，不问可知。既称两无交涉，臣亦何必深求，适即函复照办。并嘱将汪曜奎经手捐项早日清结，咨臣奏办。迄今未准咨复，其如何附奏，亦未抄稿咨会。兹据汪曜奎禀称，该道承办捐务内有已故道员涂丹桂、已故知州张伯埙经手款项，亦曾禀明胜保汇造统算，因胜保回京，该营承吏漏未咨行，致烦验查。今检出涂丹桂、张伯埙捐册二本，所收捐票，彼时交存粮台，系有着之款。并检出捐剩空白实收十六张，监照八十八套，尚短监照六十二套，该道情愿赔缴。至该道原造各册捐款，均按例银折计，饷票因何不符？已禀胜保札调原办颍局捐输之通判孙骏猷赴胜保军营，当面核算等情。臣以胜保从前札委汪曜奎一手承办，并无涂丹桂、张伯埙分办之案。即使果有其事，该道既已禀明胜保，岂有不抄禀咨臣并行知颍州捐局之理？案延三载之久，经臣奏参，迭次催调，何以并无只字禀复，乃称承吏遗漏。又不指明承吏何人，显系以故员搪塞，欲掩其短缺亏挪之弊。况查前据颍州捐局册报，汪曜奎所领空白部照实收，除填用并缴回外，尚短筹饷实收六张，常例实收三十六张，贡照十六套，监照六百十二套，从九品衔照四张，以现禀开除计之，数亦不符。此汪曜奎经手捐项，捏禀搪塞之实在原委也。

臣现在患病未愈，金安清各款，均远在江浙，不能一一咨查，无从定案。汪曜奎本系奉旨饬调来皖之员，既不遵调前来，而又怂恿胜保调臣所管辖之颍州捐局案卷自行结算，其为期图遮盖弥缝，尤属显而易见。查金安清参款甚多，应归曾国藩查明议结。其经办皖捐各户，均在上海、苏、浙地方，有无挪移掩饰情事，亦须由上海一带行查密访。上海、苏、浙均归曾国藩统辖，相应请旨饬交曾国藩汇同另案参款并查根究。至汪曜奎经手捐项，既未前来臣营，胜保亦未督饬清结，未便再任迟延，应请一并饬交曾国藩秉公查办，以免悬宕而杜弊混。除照抄金安清登复各款供词，咨送军机处备查外，所有遵旨核算查复缘由，理合缮折具陈。是否有当？伏乞皇上圣鉴训示。

再，金安清应赔局用钱二万三千九百十三千 ⁽²⁾ 八百文，又应缴多支枪炮价银二千两，均归应提充臣营军饷，臣现勒限严催，倘有迟逾，另行参办。合并陈明。谨奏。

————————————————————

(1)  此处疑有笔误。

(2)  此处疑有笔误。

204．附录廷寄　潘祖荫请添设四界重镇着妥议具奏七月初一日

同治元年七月初一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、署漕运总督吴棠、署江苏巡抚李鸿章、安徽巡抚李续宜、山东巡抚谭廷襄、河南巡抚郑元善：

同治元年六月十八日奉上谕：

潘祖荫奏请添设四界重镇，以专责成一折。据称，江苏、安徽、山东、河南四省边界，捻匪披猖。封疆大吏，未忘畛域，致使草泽奸民，日肆蔓延。贼之出掠回巢，任其所之。团练坚壁之弊，又使圩寨头目恣睢跋扈，隐为心腹之忧。徐州府属，地当孔道，设有四界司一官，实为四省交冲，拟请添设四界镇总兵一员，四界分巡兵备道一员，四省沿边州县悉归节制，务使粮足兵强，克为重镇。田在田一军，不独虚糜兵饷，并恐在彼牵掣扰乱，应将其现统兵数挑选淘汰，作为四界主兵。其有不足，再由四省添拨。规画既定，备御必周等语。江南、山东界连皖、豫地方，捻匪纵横，近复圩寨林立，官军防剿往往不敷。贼得乘间肆其荼毒，且有兵至乞降，兵去复叛者。现在僧格林沁大兵攻拔金楼贼巢，不日进捣蒙、亳，即令扫穴擒渠，务必妥筹善后之策。该京卿所奏，不为无见。着僧格林沁、曾国藩、吴棠、李鸿章、李续宜、谭廷襄、郑元善按照所奏，悉心妥议。是否可行，详悉具奏。

各处投诚匪党，反侧靡常，该统兵大臣及各督抚给以免死号旗，应即如何为之限制，仍不得勾结团聚，复行滋扰，并着僧格林沁等妥筹办理。该京卿所陈邹县凤凰山一带之匪既降复叛，知府来秀重往晓谕，竟不听从，反将山口堵塞，拥众数万，公行劫掠，是否实情，现在作何办理，着谭廷襄查明，据实具奏。田在田之兵今春在宿迁开枪攻毁民圩，并抢夺守城将弁器械，并不查究，其所部兵勇皆潜与贼通，是否属实。着僧格林沁、吴棠会同查明具奏。

另片奏，楚军乘胜近逼金陵，大局安危所系。镇江、扬州已有备御。惟通州、靖江、泰兴等处江港可通者十余处，由江南太仓、常熟、江阴出口即能阑入。贼若乘虚扰及里下河等处，江北军饷无筹，即全师不壮等语。着曾国藩、李鸿章设法兼顾，派令妥员防守，保全完善之区。原折片均着抄给阅看。

本日据曾国藩奏到，鲍超进逼宁国，由抱龙冈等处攻击，甚为得手。曾国荃之兵亦于雨花台获胜。惟贼援甚众，地大兵单，金陵有难克日进攻之势。前谕该大臣慎筹进止一切机宜，原以时会难得，而兵力究有未敷，此时惟当策画万全，以期必胜，是为至要！将此由五百里各谕令知之。钦此。

遵旨寄信前来。

附潘祖荫原折

奏为拟请添设四界重镇，以专责成，以防溃逸，仰祈圣鉴事。

窃自军兴以来，捻匪披猖，日炽一日。举凡教匪、幅匪，称名虽殊，而为害则一。其尤甚者惟四省：安徽、山东，捻匪之窟宅也；江苏、河南，捻匪之冲衢也。问来筹办之法，曰团练乡兵，曰坚壁清野，曰剿抚兼施。此皆古人制贼之要策，而行之数年，不独未能荡平，且滋流弊。臣尝揆其弊所滋生，究其弊之终极，知非统筹全局，扼制要冲，则虽以劲兵四出，而欲其尽敌而反也，势必不能。

伏查安徽之贼，蒙城迤西而南数百余里，多为贼巢，而大股屯聚，则在宿、亳、太和、灵壁一带。其地西界河南，北界江苏，安徽之边境也。山东之贼，匪类纷杂，啸聚劫掠，出没无常。不独曹、濮之间邻于直隶、河南者丛生奸宄，其沿海则曰青、曰莱，其在山则曰蒙、曰泗。而贼势尤炽之处，厥惟沂郡之西，兖郡之东。其南界江苏者，山东之边境也。河南之地，其界于山东、江南者，曰陈州、曰归德。而贼踪之往来，贼垒之屯集，则虞城、夏邑、永城之东，履错而踵接也。是河南之边境也。江苏之地，徐州一属，实界三省。贼之窜匿海沐者，其余焰耳。若邳州，若莆、砀，则狼咷其穴，而虎负其嵎也。是江苏之边境也。夫统计四省，而贼之所扰边境最多，是由封疆大吏未忘畛域之心，致使草泽奸民，日长蔓延之势。贼之出掠，名曰装旗，任其所之，而被掠遂为习见之事。贼之归巢，名曰回哨，听其自反，而贼巢俨如化外之乡。势必举数省交错之地委而弃之，使贼得而蹂躏焉，盘踞焉，且纷歧而错出焉。而邻省州县止为诿卸之谋，边境防兵徒作送迎之计。揆兹积弊，有由来也。且夫团练之德兴，而械斗抗粮之案逾时迭出矣。坚壁之议建，而分疆绝界之图立寨争雄矣。招摇之策施，而阳奉阴违之患乘机窃取矣。近来东省、皖、豫圩寨，皆成其显据，为贼巢者，固无论矣。至如江苏徐属境内圩寨头目，类多恣睢自专，通贼藐官，截遏行旅，骄蹇跋扈，无所不为。不于此时划策以制之，臣恐阴怀叵测，据有事权者驰一介之使，要结而迫胁之，奉其号令，恃其声援，一旦有变，固东路咽喉之患，亦中原心腹之忧也。

臣闻方今剿匪，僧格林沁一军督战最力，捻逆畏威，往往望风纳款。受降之后，给与免死大旗；及至兵退，而焚掠如前，地方官莫敢过问。现如邹县凤凰山一带之匪，既降复叛。候补府来秀重往晓谕，竟不听从，反将山口堵塞。拥众数万，劫抢公行，名为就抚，其实缓兵。此其明证也。是即转抚为剿，而岁月迁延，饷需糜费，事机更变，精锐摧残。臣不知一战之胜，贼被芟夷者几何！而一日之间，民被裹胁者几何！旷日持久，庸有济乎？

臣旧闻徐州府属，其地当孔道者设有四界司一官，彼固末秩微员，据四县之冲而名之耳。窃见徐州一郡，实为四省交冲，拟请添设四界镇总兵一员，四界分巡兵备道一员，凡四省沿边州县，悉归管摄。其驻扎之所，必酌乎四界之平，其饷由四省筹备，其兵由四省酌拨，抑或自行召募，务使粮足兵强，克为重镇。然后责以办贼，来者拒之，过者遏之；四界之内，有警则救之，四界之外，乘便则攻之。与以专制之权，即重以守边之罚。并令界内寨圩，听其节制，树置头目，一切禀承。或更选各寨头目之子弟，置之军中，量能妥用，羁縻驾驭，必惟其宜。庶乎诸路有进捣之军倾其巢穴，而冲要有控扼之镇固我疆圉也已。

臣尝反复筹思，方今四省拨兵甚难。查有田在田一军，素在徐属屯扎。田在田统兵无律，畏葸居心。曩时捻匪出巢，田在田名为巡剿，其实避道而趋。今春捻逆窜扰清淮，田在田行至宿迁，并未见贼。欲进城圩，居民防守甚严，不能纵掠。竟敢开枪攻圩，踏毁宿迁县坐轿，抢夺守城将弁器械。田在田亦不查究。所统兵勇，又多系徐、宿之人，与贼潜通，是不独虚糜军饷也；即有制寇之兵，而田在田一军在彼牵掣扰乱，势必无功。相应请旨，将田在田从严查办。按其现统兵数，加以挑选淘汰，作为四界镇重兵。其有不足，再由四省酌令添拨。方今将才难得，时会难稽，拟请饬下两江总督曾国藩保送文武干员，并会同署漕运总督吴棠暨四省巡抚，妥速具议章程。规画既定，备御必周，夫而后分道会剿者不必多为守兵，即溃围狂奔者不致成为流寇。窃料贼于期时，进无所乘，退无所据，痛剿之下，当亦帖然就抚耳。惟投诚者反侧未定，若给以免死号旗，务即注明限期，令其速为解散。倘逾限不遂，仍敢勾结团聚，托为团练名目者，不独首恶必诛，凡党羽之帖，终亦处剿而无赦。请旨饬下统兵各大员，毋稍蒙于贼智之欺，毋轻假以庇身之具。果能策善攻心，群思革面，所谓不战而制胜者，是亦存乎其人焉耳。臣愚昧之见，是否有当？伏乞皇上圣鉴。谨奏。

再，楚军乘胜近逼金陵，当此声威丕振之时，正大局安危所聚。近闻镇江、扬州既慎巡防，亦能援应，贼即欲渡江分扰以为牵制之谋，当必已有备御。惟通州、靖江、泰兴等处江港可通者，凡十有三，由江南之太仓、常熟、江阴出口，即能阑入江北港中。向来虽有巡查，不过虚应故事。贼若将捣虚报亢，窃恐里下河完善之区，精华复竭，江北军饷，更无可筹。一面有疏，则全师不壮。相应请旨饬下两江总督曾国藩、江苏巡抚李鸿章，选派将兵，妥为防守，毋令贼得逞其狡智，庶几有密无疏矣。谨奏。曾国藩全集·奏稿

人名索引

二　画

丁万泰

丁云华

丁云胜

丁长胜

丁日昌

丁仕升

丁庆云

丁守忠

丁华容

丁合明

丁寿昌

丁际胜

丁金和

丁定胜

丁泗滨

丁胜奇

丁泰顺

丁添祥

丁淇川

丁得胜

丁殿材

丁榜材

丁潮臣

卜小二

卜小三

卜绍年

三　画

于玉山

万化林

万再发

万安易

万安定

万安康

万克昌

万里鹏

万启琛

万国祥

万春俚

万品文

万新禄

万德盛

上官立

上官乾

上官鹏

上官麟斌

卫肇文

习承勋

马　沛

马少益

马文益

马本汉

马有才

马廷楷

马汝珵

马国栋

马泗元

马泳和

马胜奎

马济美

马祥发

马新凯

马德昭

马镇超

马融和

四　画

王　本

王　吉

王　沐

王　配

王　排

王　峻

王　喜

王　龄

王　錱

王三相

王三清

王大才

王大有

王大贵

王大隆

王万清

王上达

王山和

王广聚

王义发

王之章

王开化

王开来

王天泰

王元昌

王云胜

王云辉

王长寿

王太和

王五奎

王巨孝

王友元

王友胜

王友祥

王仁和

王从耀

王凤仪

王凤翩

王文成

王文秀

王文明

王文蛟

王方廉

王为美

王玉升

王玉贵

王正茂

王正枝

王正明

王正辉

王本实

王本祥

王东山

王东华

王东升

王世材

王世昭

王占和

王占魁

王仕益

王兰贵

王兰桂

王永光

王永桂

王永清

王必昌

王必胜

王汉胜

王发科

王幼山

王芝光

王式昌

王有田

王有来

王有胜

王有福

王有龄

王达义

王成益

王如辰

王贞瑞

王光胜

王光裕

王先胜

王廷贵

王廷弼

王廷耀

王华春

王兆祥

王庆云

王兴志

王兴韹

王汝刘

王安乐

王寿祺

王进保

王远和

王云超

王甫田

王克俊

王克家

王连升

王连发

王连喜

王步云

王时中

王佐之

王迎祥

王希顺

王应奎

王启汾

王启沛

王启胜

王启祥

王怀秀

王其章

王雨松

王雨堂

王卓云

王国庆

王国宾

王国喜

王明山

王明元

王明杰

王明洪

王忠富

王鸣凤

王佩琼

王金山

王金楷

王学洧

王定山

王定忠

王定胜

王育求

王绍羲

王春九

王春华

王春和

王春麟

王荣书

王荣华

王荣堃

王政平

王贵棠

王贵瑶

王亮彩

王冠珪

王品俊

王科厚

王复兴

王保元

王衍庆

王都久

王桂明

王桂堂

王桂德

王桢生

王夏九

王致祥

王高翔

王高鹏

王效忠

王家修

王祥发

王梦龄

王胜益

王盛聚

王盛德

王盛赞

王得昭

王得贵

王得彪

王得魁

王焕章

王象曾

王敦富

王章日

王清兰

王清和

王联庆

王敬恩

王朝盛

王朝第

王朝弼

王辉茂

王智杰

王湘武

王道达

王道善

王登瀛

王瑞汉

王聘仪

王楚胜

王虞廷

王锡昌

王锡泗

王锡盛

王锡章

王锡麒

王新华

王澍霖

王源泰

王廉清

王福元

王福田

王福兴

王福来

王福林

王福修

王福湘

王群贤

王嘉爵

王毓峰

王端胜

王增谦

王镇京

王镇垣

王德青

王德和

王德寿

王德斌

王遵山

王履谦

元　能

韦以成

韦志俊

韦尚爵

扎拉芬

长　寿

长　瑞

车天喜

车翼德

戈长庚

牛明见

毛见祥

毛玉一

毛永发

毛运纶

毛启贵

毛宗翰

毛科发

毛修堂

毛俊臣

毛昶熙

毛鸿宾

勾万邦

文　丰

文　刚

文　祥

文　瑞

文　敏

文　清

文　斌

文九和

文云胜

文玉兴

文龙德

文世贵

文有顺

文有贵

文成学

文华桂

文秀锦

文运升

文若清

文春和

文南午

文明贵

文星桂

文得胜

文盛辉

文喜才

文湘海

方　曜

方　瀛

方大泗

方万胜

方万盛

方飞鸿

方长保

方正华

方尔维

方永元

方启胜

方英才

方英棠

方林受

方明俊

方和元

方性连

方学太

方学庆

方宗建

方思荣

方美德

方祖德

方祥林

方翊元

方福田

方德杰

方德和

尹占春

尹启光

尹坤山

尹贤瑞

尹宗友

尹宗维

尹益德

尹得胜

尹善廷

巴　八

巴　福

巴三十

巴长刀

巴五德

巴观贵

巴观禄

巴进禄

巴栋阿

巴夏礼

巴聋爱

孔广缙

孔思竹

孔祥云

孔得胜

邓万林

邓长泰

邓太和

邓太祥

邓友恒

邓玉和

邓玉胜

邓正世

邓龙拔

邓代增

邓必胜

邓永发

邓永茂

邓发苏

邓吉山

邓有元

邓有胜

邓存禄

邓成日

邓成馥

邓如渊

邓芝林

邓光仁

邓光后

邓光前

邓曲池

邓廷桂

邓华忍

邓兆龙

邓秀枝

邓良荣

邓其纯

邓坤元

邓坤连

邓茂林

邓茂胜

邓贤芬

邓国梁

邓明远

邓明胜

邓金楚

邓金湘

邓宝贤

邓贵二

邓保和

邓承益

邓绍良

邓春发

邓春茂

邓科名

邓恒顺

邓炽昌

邓桢祥

邓致鳌

邓积柏

邓祥泰

邓泰福

邓敬材

邓敬亭

邓裕逢

邓辅纶

邓景廷

邓景贤

邓楚江

邓德祥

邓翰卿

双　来

五　画

甘少伯

甘世万

甘作舟

甘南薰

甘重璠

甘高发

艾正茂

艾臣辅

艾春林

古庭盛

古隆贤

左三元

左世柏

左有才

左有相

左光元

左光培

左传贵

左庆堂

左启岁

左宗棠

左春耀

左思良

左祥泗

左祥益

左得标

左继明

左鸿福

左穗六

左蛟山

左裕福

左馥兰

石子城

石占鳌

石达开

石匠章

石华玉

石祁子

石高升

石得发

石清汉

石清吉

龙人瑞

龙三友

龙开宗

龙开学

龙友胜

龙长发

龙玉麟

龙汉彪

龙达金

龙达渠

龙名盛

龙江楼

龙志顺

龙余道

龙步云

龙昌吉

龙春数

龙春台

龙恒盛

龙祖龄

龙起凤

龙祥胜

龙得标

龙得胜

龙清垣

龙章廷

龙登贵

龙意发

龙腾喜

龙聚德

龙德亮

龙藻琦

平加和

卢　龙

卢万和

卢长龄

卢及乐

卢文瑞

卢书润

卢玉成

卢石宝

卢永升

卢求清

卢有升

卢廷章

卢汝璧

卢步魁

卢昆同

卢昆骐

卢金龙

卢孟海

卢树华

卢胜辉

卢炳熔

卢洪顺

卢福良

卢毓林

帅辅臣

田　祚

田　涛

田天禄

田友开

田友胜

田日新

田为汉

田兴恕

田在田

田百钧

田名得

田名魁

田安宇

田昌纯

田鸣凤

田宗扬

田官胜

田荣光

田荣恩

田顺有

田美玉

田泰山

田高照

田清和

田锦春

田新贵

申元盛

申有高

申步南

叶　万

叶　昶

叶　象

叶　筠

叶大绶

叶山青

叶广胜

叶中荣

叶东元

叶永光

叶有镛

叶如松

叶兴发

叶苍远

叶怀德

叶宏彪

叶明瑞

叶鸣魁

叶忠兴

叶金榜

叶桂芳

叶彩庭

叶逢昌

叶能森

叶盛有

叶裕兆

叶裕鉴

叶楚胜

叶熙萼

史怿悠

史荣椿

白友梅

白齐文

白现猷

白亮馨

乐　善

乐鸣清

乐鸣熙

乐净修

乐储善

乐新胜

包得胜

宁　志

宁大义

兰炳祥

冯　标

冯子材

冯长春

冯友华

冯日坤

冯文高

冯文魁

冯玉山

冯玉堂

冯永庆

冯有九

冯有元

冯至沂

冯廷轩

冯江南

冯连升

冯国启

冯明山

冯学文

冯春和

冯树勋

冯俊贵

冯盛德

冯维明

司玉莹

司徒绪

司邦达

边积玉

六　画

吉　顺

吉必勋

吉廷良

吉利见

吉尔杭阿

过仕升

过有儿

过裕才

过裕钧

达洪阿

成人美

成大吉

成与国

成中南

成仁和

成东昂

成四群

成仪泰

成永祥

成发翔

成光裕

成志兴

成金元

成保元

成俞卿

成益树

成得清

成章文

成清胜

成楚胜

成楚贵

成德源

成耀光

匡得选

匡维义

匡森林

师有发

吕　标

吕二保

吕正卿

吕兰保

吕邦俊

吕成念

吕成章

吕廷楷

吕林华

吕贤基

吕昆全

吕承业

吕胜明

吕锡龄

吕锦文

吕耀谦

毕细九

毕培贞

朱　林

朱　奇

朱　潮

朱二姑

朱九仂

朱三元

朱士达

朱大姑

朱万胜

朱开亮

朱元兴

朱云义

朱云章

朱云辉

朱长胜

朱太义

朱丹选

朱升远

朱仁和

朱文发

朱文光

朱双寿

朱平海

朱世芳

朱立品

朱式云

朱吉祥

朱有辉

朱存诚

朱成志

朱光明

朱光庠

朱光辅

朱光耀

朱光明

朱廷龙

朱华清

朱仰秀

朱兆麟

朱全助

朱庆余

朱兴仁

朱兴亨

朱汶兴

朱芳兰

朱芳泗

朱连升

朱连甲

朱连泗

朱连胜

朱步青

朱呈祥

朱作云

朱作霖

朱茂才

朱松璠

朱贤孚

朱昌国

朱国庆

朱佩棻

朱学菼

朱定辉

朱建武

朱承宣

朱绍辉

朱绍新

朱春泰

朱荣光

朱荣登

朱显明

朱贵发

朱品元

朱品祥

朱品隆

朱复泗

朱洪章

朱冠英

朱祖健

朱持益

朱彩堂

朱高升

朱唐洲

朱悦来

朱宽义

朱益高

朱益祥

朱海山

朱海鸿

朱家春

朱家泰

朱祥胜

朱继昌

朱铭章

朱得胜

朱焕友

朱惟堂

朱清轩

朱鸿文

朱棨之

朱斯煌

朱辉春

朱鲁珍

朱献庭

朱楚善

朱锦兰

朱魁南

朱福祥

朱增玉

朱德美

朱德盛

朱镜祥

朱霞程

朱磻溪

乔松年

华　尔

华日新

华绍贤

华绍喜

华祝三

伍正升

伍占贵

伍立升

伍华瀚

伍金玉

伍星皓

伍得春

伍维寿

伍世和

伍有山

伍启耀

伍典五

伍泽泰

伍柯富

伍星元

任清芹

向　荣

向　奎

向万林

向子明

向开喜

向以田

向玉山

向玉隆

向先胜

向光华

向光祖

向光德

向全璧

向明山

向宗榜

向绍先

向顺福

向楚材

向楚南

向鹏举

全品辉

危得胜

危荣华

邬世发

邬远正

邬周泰

邬定发

邬炳勋

邬桂芳

邬致和

多隆阿

庄以临

庄焕文

庄　寿

庄　端

刘　兆

刘　典

刘　钺

刘　蓉

刘一照

刘三元

刘三姑

刘三胜

刘于浔

刘大儿

刘大春

刘大胜

刘大贵

刘大勋

刘万秀

刘万秋

刘万璜

刘义和

刘义蛟

刘子贵

刘子美

刘子理

刘飞龙

刘开友

刘开扬

刘开良

刘开岳

刘开春

刘开泰

刘元龙

刘云俊

刘长发

刘长和

刘长贵

刘长胜

刘长佑

刘长清

刘长瑞

刘太乔

刘太和

刘太遂

刘有材

刘友胜

刘日宣

刘日赞

刘中立

刘仁兴

刘仁运

刘化龙

刘从周

刘从道

刘凤翔

刘凤藻

刘文恒

刘心田

刘玉万

刘玉春

刘玉胜

刘玉峰

刘玉堂

刘正顺

刘正炳

刘正高

刘世民

刘世英

刘世科

刘世墀

刘东友

刘东成

刘代士

刘印国

刘立清

刘汉章

刘汉峨

刘兰香

刘兰桂

刘齐术

刘齐昂

刘齐衔

刘永成

刘永兴

刘永胜

刘永祥

刘永清

刘加意

刘再斌

刘存厚

刘成秀

刘成勋

刘光明

刘光荣

刘光祖

刘光瀛

刘先发

刘乔龄

刘传贵

刘传祺

刘华泗

刘华胜

刘华翰

刘伦考

刘伦昱

刘全有

刘行玉

刘兆璜

刘庆廷

刘兴久

刘名德

刘进财

刘远华

刘运兑

刘孝光

刘芳元

刘芳兰

刘芳桂

刘克规

刘克家

刘连升

刘连捷

刘吾椿

刘仑昆

刘秀礼

刘佐尧

刘佑芝

刘佑明

刘佑清

刘作元

刘沐日

刘宏胜

刘良山

刘良寿

刘纯益

刘青山

刘青圭

刘奉思

刘武襄

刘玱林

刘取仁

刘松山

刘松林

刘松亭

刘杰臣

刘厚武

刘昌修

刘岐忠

刘明芳

刘明转

刘明胜

刘明焕

刘明德

刘明耀

刘国寿

刘国顺

刘周文

刘忠山

刘典川

刘尚廉

刘秉清

刘秉煌

刘金山

刘金贵

刘金魁

刘郇膏

刘学泩

刘学明

刘宗友

刘宗兴

刘宗琦

刘定三

刘定魁

刘诚意

刘承廉

刘织文

刘绍林

刘绍琨

刘春生

刘春发

刘荣华

刘挺芳

刘柏盛

刘厚能

刘厚毓

刘南轩

刘咸熙

刘奎光

刘贵重

刘勋登

刘思绶

刘星灿

刘星德

刘星耀

刘昭德

刘贻善

刘秋森

刘顺贵

刘顺隆

刘钟灵

刘复胜

刘笃志

刘禹祥

刘俊发

刘胜发

刘胜奇

刘胜武

刘胜得

刘胜康

刘胜隆

刘亮采

刘洪万

刘洪发

刘洛望

刘泰财

刘桂林

刘桂珍

刘晓东

刘逢时

刘高应

刘高明

刘席珍

刘祥吉

刘祥英

刘祥胜

刘祥泰

刘积堂

刘彬简

刘培元

刘盛章

刘盛德

刘跃池

刘铭传

刘第科

刘第益

刘得正

刘得发

刘得秀

刘得勋

刘得胜

刘焕南

刘焕章

刘惟久

刘清照

刘添熊

刘添麒

刘隆照

刘绳祖

刘维新

刘楮受

刘森书

刘景春

刘智才

刘善孝

刘翔翎

刘湘南

刘湘溢

刘富九

刘富益

刘遐龄

刘瑞廷

刘瑞麟

刘森书

刘楚辂

刘照志

刘锡禧

刘锦文

刘锦春

刘锦祥

刘腾芳

刘福永

刘福亨

刘碧胜

刘镇国

刘镇南

刘镇章

刘镇楚

刘德生

刘德芳

刘德辉

刘德舆

刘德懋

刘燧基

刘燧森

刘璧友

刘藻廷

安禄山

关　玉

关　福

米兴朝

江长贵

江凤元

江文哲

江心启

江允康

江书典

江汉文

江发武

江远发

江忠义

江忠济

江忠源

江梦花

江得泰

江清骥

江景桂

江福山

江福日

汤　三

汤万发

汤云松

汤太生

汤永定

汤发廷

汤仿涛

汤守重

汤灶九

汤学臣

汤青林

汤复盛

汤保成

汤得上

汤得荣

许　顺

许开贵

许云发

许东轩

许兰亭

许召义

许有成

许如陖

许如骏

许如璋

许其明

许明玉

许春融

许厚如

许泰山

许泰级

许得胜

许彭寿

许惠胜

许敦朴

许瑞卿

孙　九

孙　丰

孙　老

孙　饭

孙　林

孙　松

孙　铁

孙　禄

孙　楫

孙　灏

孙七十

孙玉彩

孙正启

孙四喜

孙鸟嘴

孙式祥

孙式润

孙式敏

孙有胜

孙刚强

孙守之

孙廷

孙廷熙

孙廷榜

孙廷燮

孙灶顺

孙甸凝

孙启元

孙茂周

孙茂春

孙茂隆

孙林庆

孙国诰

孙昌国

孙忠喜

孙金榜

孙官发

孙建中

孙绍祖

孙春岩

孙荣春

孙荣封

孙贵山

孙顺康

孙俊杰

孙泰来

孙家铎

孙家泰

孙骏猷

孙得元

孙得全

孙曾钥

孙裕泰

孙锡瓒

孙锡封

孙新华

孙新贵

孙肇棠

孙福权

孙静安

孙德昌

阮炳福

阳万胜

阳凤麟

阳双茂

阳光一

阳安民

阳芳秀

阳利见

阳其庚

阳定元

阳建彩

阳荣镜

阳恒泰

阳得胜

阳清鉴

阳德裕

阳焕章

阳凤益

七　画

严　誉

严　瑾

严永芳

严廷瑢

严克仁

严步先

严定国

严树森

严洪彬

严桂栋

严致祥

严清荣

严善祥

劳崇光

苏云祥

苏文彩

苏世儒

苏占云

苏礼成

苏至诚

苏庆隆

苏步高

苏明山

苏明德

苏哷（呼）讷

苏荣宗

苏接宗

苏赛荣

扶得胜

杜万和

杜正友

杜永图

杜华山

杜连升

杜连发

杜祖基

杜得胜

李　连

李　柜

李　禹

李　桓

李　焘

李　森

李　紫

李　敦

李　蔚

李　榕

李　愬

李三元

李才喜

李大发

李大勋

李大櫆

李大鹏

李大鉴

李万春

李上年

李上林

李小峰

李广道

李之荣

李开义

李开初

李开泰

李天顺

李元度

李元隆

李云祥

李长友

李长生

李长发

李长安

李长春

李长胜

李太和

李少卿

李仁寿

李仁英

李凤泰

李文益

李玉洪

李正元

李正太

李正升

李正心

李正汉

李正光

李正清

李正照

李世贤

李四龄

李白芳

李立泽

李兰桂

李必文

李永吉

李永胜

李永祥

李永章

李永斌

李加升

李加英

李发尧

李圣和

李邦占

李邦昆

李邦垠

李邦彦

李百龄

李臣荣

李在上

李有和

李有胜

李存诚

李成友

李成林

李成学

李成谋

李成蹊

李光华

李光郁

李光明

李光荣

李光胜

李光熙

李早儒

李同煌

李廷干

李先成

李先亭

李华郁

李华周

李华德

李兆来

李兆昆

李庆禄

李兴汉

李兴泰

李观源

李远陶

李运阡

李运春

李运堂

李声扬

李芳春

李芳晖

李甫林

李极喜

李克明

李连荣

李助发

李财兴

李利之

李秀成

李秀福

李迎之

李灿阳

李应春

李怀祥

李宏试

李宏珍

李启贤

李词成

李际盈

李茂林

李茂胜

李坤裕

李松鹿

李拔贤

李昌和

李昌基

李明庭

李明远

李明轩

李明贵

李明德

李臣典

李忠世

李忠良

李秉苑

李岱云

李金洲

李学文

李学武

李宝林

李宝贤

李宗洙

李宗澜

李宗澄

李宗潞

李定元

李定太

李定平

李定贵

李定泰

李春台

李春和

李春森

李荣发

李荣华

李荣富

李相臣

李树森

李南泗

李显南

李显爵

李星文

李星台

李胜宇

李胜庭

李复胜

李顺清

李修厚

李修然

李保泰

李信义

李炳煌

李恒胜

李恒嵩

李美之

李洪寿

李洪胜

李洪顺

李济清

李祖峻

李珥盛

李起发

李起高

李桂林

李桂祥

李鼎芬

李卿穀

李彩恬

李逢升

李逢昌

李逢春

李逢泰

李逢源

李高明

李益定

李祥凤

李祥发

李祥和

李萃廷

李盛章

李雪堂

李常德

李铭皖

李得才

李得秀

李得受

李得荣

李得胜

李得贵

李焕书

李惟盛

李惟善

李清胜

李清载

李鸿先

李鸿兴

李鸿章

李鸿源

李维新

李隆山

李隆典

李隆炳

李续宜

李续宾

李续焘

李续情

李喜第

李联芳

李萼南

李朝纪

李朝荫

李朝斌

李遇春

李景堂

李道试

李登甲

李瑞一

李瑞二

李楚才

李楚成

李楚材

李楚南

李楚盛

李楚霞

李辑五

李煦园

李锦章

李新明

李新福

李新燕

李源普

李肇绎

李福集

李殿邦

李殿华

李碧桃

李嘉树

李嘉湜

李熙瑞

李毓芝

李端成

李翠池

李镇国

李德友

李德春

李德盛

李德彩

李德麟

李鹤皋

李翰文

李翰英

李瀚章

李耀庭

杨　么

杨　原

杨人德

杨九如

杨九思

杨大春

杨万春

杨万荣

杨万胜

杨久隆

杨文晃

杨文彪

杨飞熊

杨开三

杨开太

杨开发

杨云胜

杨月照

杨凤汝

杨玉山

杨玉贵

杨本立

杨本贵

杨龙光

杨占魁

杨永明

杨永浩

杨永清

杨永隆

杨民清

杨发芝

杨式荣

杨再云

杨西平

杨百胜

杨如升

杨如春

杨光才

杨光明

杨光晖

杨光福

杨廷辉

杨廷魁

杨名山

杨庆云

杨汝廷

杨安邦

杨志海

杨芳权

杨连升

杨作霖

杨彩臣

杨宏胜

杨宏勋

杨良贵

杨武和

杨青云

杨其汉

杨茂春

杨松保

杨拔秀

杨国祥

杨国清

杨明光

杨明兴

杨明胜

杨明海

杨周都

杨和元

杨学林

杨学忠

杨宗益

杨定发

杨定国

杨定源

杨春元

杨春兰

杨春廷

杨春茂

杨政宽

杨政谟

杨显明

杨星照

杨钟秀

杨炳楠

杨炳

杨胜福

杨胜才

杨胜云

杨恒胜

杨洪玉

杨洪亮

杨载福

杨桂林

杨桂祥

杨桂馥

杨钾南

杨逢春

杨祯明

杨祥发

杨培雄

杨辅清

杨崇发

杨得范

杨得胜

杨得意

杨维胜

杨喜贵

杨朝林

杨朝忠

杨雄清

杨辉云

杨辉莲

杨遇泰

杨道东

杨瑞堂

杨锡祥

杨锡畴

杨锡嘉

杨源昌

杨福春

杨福海

杨福清

杨熙春

杨毓魁

杨端益

杨震邦

杨镇南

杨镇魁

杨德升

杨得益

杨激云

杨嬴士

杨余良

杨家祥

束炳元

来天福

来重秀

吴　太

吴　云

吴　杞

吴　秀

吴　钊

吴　林

吴　俊

吴　炳

吴　埙

吴　宾

吴　棠

吴　焯

吴　煦

吴　煊

吴　震

吴于孝

吴大本

吴大训

吴大吉

吴大有

吴大觜

吴万胜

吴小宝

吴义高

吴广杓

吴广球

吴子湘

吴云宝

吴天仕

吴天福

吴长发

吴长胜

吴五姑

吴月俚

吴凤祥

吴凤谐

吴凤韶

吴文中

吴文谟

吴文镕

吴六姑

吴正朝

吴世仁

吴世英

吴东生

吴业勤

吴叶椿

吴次汉

吴立荣

吴永璧

吴邦礼

吴式我

吴吉坤

吴芝云

吴再升

吴有荣

吴光玉

吴光春

吴光第

吴光弼

吴廷求

吴全美

吴多蟠

吴亦

吴守炎

吴进德

吴志万

吴志兴

吴连招

吴呈辉

吴秀桂

吴佑祥

吴应元

吴应煦

吴其昌

吴其彦

吴茂才

吴拔先

吴贤结

吴贤绣

吴国佐

吴明昭

吴明海

吴秉珠

吴学河

吴学瀚

吴宗国

吴宗槐

吴宗麟

吴定元

吴定泰

吴承先

吴承莹

吴荣寿

吴荣福

吴拱辰

吴品泗

吴钦闻

吴保泰

吴信孚

吴胜兴

吴泰山

吴起龙

吴高亮

吴准谟

吴家驹

吴家榜

吴调琯

吴调鼐

吴乾昌

吴梦杠

吴堂璋

吴崧基

吴崇鉴

吴得胜

吴得意

吴鸿钜

吴鸿镕

吴淮隆

吴隆海

吴惠和

吴提能

吴辉武

吴瑞鲤

吴楚斌

吴锡祉

吴锡畴

吴锡祺

吴锦镕

吴腾芳

吴福祺

吴褓珠

吴嘉会

吴毓昌

吴韶华

吴德云

吴鲜璧

吴履廷

吴赞城

吴耀先

旷克彰

邱大忠

邱文光

邱长兴

邱以德

邱式汉

邱光照

邱远才

邱纯燮

邱其贵

邱林柏

邱实岗

邱泉陵

邱宝华

邱联恩

邱毓鸿

何　伯

何　勇

何　斌

何　源

何元启

何云龙

何长林

何仍

何玉贵

何玉峰

何仕贵

何有忠

何多福

何兴发

何安泰

何运升

何连贵

何秀石

何作桂

何迎发

何良俊

何其俊

何昌登

何明广

何明元

何明贵

何鸣九

何宝珍

何绍彩

何佩玉

何春富

何是诚

何信怀

何冠群

何桂清

何致明

何星汉

何润生

何得胜

何敬仕

何雅林

何渭才

何瑞堂

何瑶珮

何毓庆

何增益

何德富

余　瑞

何三友

何士纯

何士林

余士桢

何大胜

余万友

余子宾

何艺兰

何日燃

何仁宗

余正坤

余光祖

何廷桢

何行位

何安定

余际昌

余述祖

余国洪

余宗禄

余绍唐

余盈煜

何焕廷

余鸿裁

何联众

何锡畴

何福象

言秀林

言明珊

辛以业

辛玉阶

辛基廷

辛植兰

谷祥发

况文榜

况凤鸣

冷秉南

冷秉煦

冷胜春

汪　凤

汪　发

汪　细

汪　沄

汪　瀚

汪于田

汪士元

汪士杰

汪大有

汪万林

汪天助

汪长眉

汪友俚

汪凤五

汪文照

汪文澄

汪元宝

汪正

汪正曦

汪本湘

汪本蓁

汪世兴

汪世淳

汪立中

汪永功

汪圣基

汪有才

汪有勋

汪如冈

汪先牧

汪伍登

汪仲镳

汪关祥

汪守官

汪进龄

汪青弟

汪贡禹

汪志邦

汪利宾

汪作丹

汪灶大

汪质庵

汪宏远

汪良彦

汪良能

汪启后

汪社保

汪昌佐

汪金寿

汪念祖

汪泗宜

汪祚照

汪树成

汪树星

汪厚廷

汪钟淑

汪炳顺

汪洪泰

汪振翎

汪祥庆

汪乾初

汪铨佳

汪铨瑞

汪得元

汪得财

汪得珠

汪康龄

汪鸿偲

汪鸿愉

汪超群

汪联金

汪联溎

汪植仑

汪耀奎

汪瑞胜

汪楚荣

汪照靔

汪照福

汪嗣音

汪锡康

汪舜扬

汪肇桢

汪嘉诰

汪德胜

汪履贞

汪曜奎

沈万明

沈甲湘

沈先华

沈传隆

沈兆霖

沈丽文

沈宏富

沈应瑞

沈国万

沈昌龄

沈明曦

沈宝成

沈荣盛

沈勇权

沈爱植

沈得胜

沈鸿宾

沈葆桢

沈集华

沈道林

沈镇湘

宋　晋

宋云友

宋功庆

宋兰远

宋成仕

宋光明

宋声平

宋怀德

宋其祥

宋茂英

宋国永

宋思元

宋顺发

宋炳星

宋得胜

宋琛光

宋楚怀

宋福明

宋赞尧

张　求

张　玙

张　芾

张　勋

张　泰

张　钰

张　彪

张　寅

张　葆

张　燮

张九奎

张万玉

张万美

张开金

张天祥

张天禄

张元龙

张云祥

张长寿

张长青

张友才

张友胜

张日升

张日新

张仁和

张仁法

张凤鸣

张凤美

张凤高

张凤翎

张凤翔

张文星

张文泰

张文彪

张允玉

张书绅

张玉田

张玉成

张玉和

张玉春

张玉珂

张玉贵

张玉胜

张玉堂

张玉棠

张玉藻

张正武

张正荣

张正星

张平中

张世昌

张世恩

张东阳

张占元

张占春

张叶江

张尔荩

张立功

张立忠

张永发

张永盛

张发胜

张邦义

张再山

张有材

张有贵

张有胜

张有亮

张贞祥

张光达

张光廷

张光明

张光泰

张光辉

张光谦

张光照

张光德

张光耀

张华盛

张向荣

张全胜

张后集

张行科

张兆辉

张名堡

张庆祥

张江清

张汝能

张兴有

张兴灿

张兴富

张安贵

张寿武

张运兰

张运桂

张志纯

张志和

张志胜

张志斌

张声文

张声壮

张连治

张岐山

张秀廷

张延澍

张作舟

张伯升

张伯埙

张亨贞

张应超

张咏春

张启荣

张启煊

张其国

张茂堂

张林芳

张雨林

张奇峰

张国才

张国胜

张国樑

张昌亨

张昌明

张昌贵

张明慎

张明德

张鸣瑞

张咏清

张金玉

张金科

张怡柏

张怡鸿

张学醇

张宝林

张宝贤

张宗兴

张宗汤

张定邦

张定魁

张诗日

张建猷

张承本

张绍云

张绍武

张绍祖

张春华

张春林

张春煦

张珏孙

张荣桃

张树珊

张树勋

张威邦

张映华

张映芸

张贵喜

张笃信

张顺发

张顺喜

张炳锟

张胜发

张胜禄

张亮基

张恬熙

张美定

张洪贵

张宪书

张泰交

张桂华

张爱珠

张高胜

张益汪

张家斌

张家喜

张家魁

张望高

张继苏

张盛千

张辅宸

张得友

张得荣

张得贵

张得胜

张欲成

张清山

张清日

张清安

张清里

张添习

张隆极

张隆胜

张琢舟

张喜保

张联元

张落刑 ⁽¹⁾

张朝训

张遇春

张景渠

张鹄翎

张敦义

张道谋

张富德

张登绅

张瑞廷

张瑞椿

张楚胜

张锡庚

张锡祚

张锦芳

张锦荣

张新隆

张肇泰

张福廷

张福青

张福林

张聚泰

张聪让

张聪燮

张镇湘

张德华

张德庆

张德贤

张德明

张德彪

张德凤

张德福

张遵恒

张履亨

张懋先

张耀春

张耀燕

陆　

陆　祥

陆文海

陆邦贵

陆成祖

陆昌漋

陆学翔

陈　艾

陈　芬

陈　林

陈　沛

陈　点

陈　昱

陈　检

陈　铨

陈　湜

陈　魁

陈一新

陈丁元

陈卜兹

陈士杰

陈大才

陈大升

陈大胜

陈大猷

陈大鹏

陈万合

陈万青

陈万春

陈万胜

陈文顺

陈文祥

陈文定

陈飞龙

陈飞楚

陈天爵

陈元庆

陈元良

陈云升

陈长顺

陈太加

陈太和

陈友才

陈友义

陈友元

陈友兰

陈友志

陈友胜

陈友福

陈友德

陈中娥

陈壬三

陈玉台

陈玉成

陈玉青

陈玉恒

陈玉美

陈玉唐

陈正春

陈正复

陈正庭

陈正喜

陈正富

陈世章

陈东友

陈由立

陈四海

陈仕荣

陈代坤

陈代昌

陈立吉

陈立传

陈立勋

陈立朝

陈兰亭

陈兰桂

陈汉三

陈汉太

陈必友

陈永全

陈永旺

陈永和

陈永祥

陈永康

陈永衡

陈永馥

陈发元

陈发祥

陈圣坤

陈在田

陈百向

陈有升

陈有胜

陈有高

陈列魁

陈光升

陈光春

陈光星

陈光前

陈先辉

陈先照

陈廷欢

陈华典

陈仰晞

陈会嘉

陈后梓

陈庆林

陈江贵

陈兴发

陈汝金

陈汝俊

陈寿武

陈运逵

陈志友

陈志铨

陈步廷

陈步庭

陈步高

陈步墀

陈呈祥

陈延棨

陈秀发

陈孚恩

陈应发

陈应祥

陈宏宾

陈宏勋

陈启林

陈启泰

陈阿二

陈青云

陈武相

陈其美

陈其惕

陈坤书

陈金顺

陈国九

陈国升

陈昌焕

陈明义

陈明云

陈明阶

陈明瑞

陈易普

陈忠德

陈鸣谦

陈佩兰

陈金田

陈金顺

陈育才

陈怡昇

陈济邦

陈学洪

陈学诰

陈学堂

陈宝山

陈宝树

陈宝亭

陈宗保

陈定友

陈定胜

陈建廷

陈春华

陈荣华

陈荣贵

陈荣亭

陈柏寿

陈致祥

陈显扬

陈贵桢

陈思任

陈星斗

陈星德

陈品山

陈钟英

陈钟灵

陈复胜

陈炳昭

陈炳会

陈庭瑄

陈效仪

陈洪发

陈洪兴

陈洪炳

陈洪胜

陈祖世

陈祖武

陈晋宜

陈桂元

陈桂兰

陈桂林

陈桂荫

陈桂堂

陈致富

陈积璜

陈皋飏

陈海山

陈润兰

陈宽二

陈辅卿

陈景春

陈银和

陈得才

陈得发

陈得胜

陈得祥

陈清和

陈清阁

陈添元

陈维玉

陈维述

陈维章

陈维斡

陈维新

陈敬廷

陈敬仲

陈朝阳

陈朝杰

陈朝桂

陈森培

陈紫麟

陈辉章

陈景焕

陈赐喜

陈舒安

陈善发

陈禄升

陈谦恩

陈瑞清

陈楚胜

陈楚益

陈照惠

陈锡纯

陈锡林

陈新先

陈福万

陈福山

陈福兴

陈嘉谋

陈嘉猷

陈觐光

陈德元

陈德荣

陈德贵

陈德胜

陈瑞秀

陈潮旺

陈膺福

陈懋修

陈麒勋

陈耀祖

陈骧云

阿　伯

邵丰振

邵长清

邵玉兰

邵安本

邵孝本

邵荣封

八　画

武义山

武开山

武文标

武交清

武昌兴

武昌善

武明良

武明镜

武盛秀

武银山

武湘林

幸文锋

幸树珊

幸朝珍

苗沛霖

英　俊

英　桂

范立川

范光胜

范先得

范廷辉

范学诗

范秋芳

范鸿胜

范琢玉

范朝东

范朝桢

范瑞恒

范德元

林长发

林太和

林东芝

林东海

林丛文

林文察

林西发

林有志

林竹匠

林泰山

林得胜

林福秀

林福祥

林熙春

杭进先

杰　纯

欧阳训

欧阳胜

欧阳能

欧阳瑀

欧阳楠

欧阳煌

欧秀芳

欧荣贵

欧阳有福

欧阳芳禄

欧阳桂兰

欧阳森茂

虎坤元

尚　彪

明　兴

明启顺

明洪顺

明善聂

易丁山

易大胜

易飞林

易开云

易开俊

易元恺

易云富

易仁和

易介寿

易风从

易玉堂

易正明

易永魁

易达禄

易光明

易光昭

易华元

易良虎

易良豹

易良斌

易启明

易其祥

易英和

易明升

易明耀

易忠信

易宗林

易定友

易定胜

易春光

易姚胜

易星汉

易思傅

易品山

易顺胜

易修光

易保堂

易炳阳

易恒顺

易恒富

易洪达

易洪茂

易容思

易得忠

易清云

易寅阶

易维训

易朝贵

易朝福

易辉高

易楚胜

易新俊

易雍大

易慎勤

易熙春

罗　致

罗　彬

罗三友

罗三阳

罗士文

罗义山

罗云轩

罗云海

罗云祥

罗云蛟

罗太升

罗仁义

罗仁珍

罗介福

罗文贵

罗文辅

罗文藻

罗心达

罗以连

罗本山

罗龙成

罗世发

罗世禄

罗占儒

罗永清

罗芝云

罗有明

罗有德

罗达邦

罗贞样

罗光明

罗光寅

罗行春

罗名泗

罗兴祥

罗许桂

罗进贤

罗运骐

罗克勤

罗时富

罗采邦

罗亨元

罗亨隆

罗应春

罗启芳

罗启玉

罗春芳

罗纯春

罗纯钦

罗青路

罗茂胜

罗松龄

罗雨春

罗昌藩

罗明东

罗明吉

罗忠祜

罗泗滨

罗泽芹

罗泽泗

罗泽南

罗泽贻

罗泽湖

罗宗汉

罗定发

罗定魁

罗绍魁

罗春鹏

罗荣升

罗荣春

罗显余

罗香泉

罗俊福

罗洪发

罗洪彬

罗恒达

罗宣禄

罗泰顺

罗振兹

罗爱匀

罗逢元

罗高正

罗高福

罗润生

罗浚明

罗继云

罗继善

罗敬修

罗添名

罗朝云

罗朝江

罗紫临

罗景集

罗湘斌

罗韫成

罗楚南

罗锡仁

罗锦帆

罗源霖

罗福山

罗福胜

罗福遇

罗肇扬

罗德顺

罗德彰

罗遵殿

罗麓森

罗耀宗

图塔纳

和　春

季文子

秉　泰

岳　飞

岳得胜

金　山

金　全

金　财

金　海

金七十

金马胡

金天喜

金元林

金长庆

金见万

金以诚

金玉子

金玉香

金尔昌

金好得

金光筋

金向荣

金安清

金阮明

金寿德

金国琛

金昌寅

金咸喜

金复青

金致和

金梦雄

金银保

金清和

金鸿保

金锦玉

金鹏辉

金肇基

周　埙

周　楷

周卜长

周三才

周三元

周三春

周之桢

周才敦

周才富

周大观

周万友

周万英

周万倬

周万福

周义胜

周义朝

周文伟

周文杰

周文祥

周开贵

周开隆

周天朴

周天受

周天培

周天爵

周云华

周长拔

周长春

周友胜

周友福

周日升

周中国

周见都

周从德

周以仁

周玉来

周玉贵

周玉堂

周玉衡

周正和

周正林

周正明

周正新

周平福

周世仁

周世魁

周东明

周东容

周叶炳

周仕达

周代端

周乐成

周兰亭

周兰璧

周永发

周永庆

周召南

周邦道

周吉祥

周吉德

周在水

周在合

周在远

周在朝

周有升

周友胜

周成友

周如海

周光元

周光正

周光吉

周光阳

周先发

周先得

周廷显

周华山

周名发

周名扬

周庆轩

周庆松

周庆恩

周庆堂

周兴华

周酉山

周汝明

周寿春

周运斌

周百友

周连升

周连喜

周秀坤

周灶庆

周希濂

周沐润

周良臣

周诒方

周政珑

周坤有

周林贤

周昌洪

周明杰

周明德

周忠福

周鸣高

周秉中

舟怡名

周怡胜

周学川

周定湘

周宜璋

周承斌

周承葑

周绍俊

周春和

周荣华

周荣亭

周南候

周映辉

周复升

周复兴

周复明

周复堂

周保惠

周炳照

周炽昌

周胜发

周恒礼

周美田

周济盛

周宣制

周泰丰

周载

周起滨

周桂华

周桂林

周振美

周振楚

周致祥

周晓棠

周益胜

周海涛

周宽世

周家顺

周祥久

周祥峰

周硕彦

周盛际

周得方

周得顺

周得胜

周焕彩

周康澍

周清正

周深林

周维新

周朝发

周惠秀

周惠堂

周惠章

周敦纯

周敦厚

周湘甲

周裕堂

周楚南

周锡堡

周隽棻

周腾虎

周嘉宾

周燠生

周壁奎

周耀林

庞钟璐

郑　福

郑人杰

郑九成

郑万胜

郑元标

郑元善

郑中彦

郑汉友

郑永福

郑安盛

郑阳和

郑志仁

郑把俚

郑来俚

郑采华

郑启亮

郑其勤

郑明友

郑明高

郑秉坤

郑桢祥

郑高曜

郑梦尧

郑崇友

郑猗菉

郑绳武

郑辉远

郑道洽

郑魁士

郑慎和

郑鹤林

法二姑

法大姑

法用昌

宝　鋆

宗人府

官　文

郎名芳

房　琯

屈　睾

屈大成

屈传级

屈传备

屈伸泰

屈昌有

屈昌璧

屈益胜

屈朝宗

屈禄益

九　画

赵大胜

赵万胜

赵云龙

赵日胜

赵仁和

赵玉田

赵印川

赵光坦

赵兴发

赵阳生

赵孝先

赵我祝

赵其祥

赵国益

赵秉忠

赵秉镕

赵金声

赵法云

赵宗建

赵宗魏

赵建勋

赵荣亮

赵南山

赵贵喜

赵济川

赵炳麟

赵俊秀

赵俊福

赵既发

赵桂华

赵砥中

赵祥胜

赵望益

赵得志

赵得胜

赵得高

赵焕卿

赵清河

赵隆胜

赵联升

赵联璧

赵景贤

赵新元

赵碧文

郝凤翥

胡　元

胡　寿

胡　苟

胡　和

胡　彪

胡　源

胡又拔

胡三庆

胡大花

胡大乾

胡万金

胡万清

胡广善

胡开旸

胡天仪

胡天诰

胡天奎

胡元栋

胡元博

胡元熙

胡云林

胡云明

胡云祥

胡长发

胡长寿

胡长顺

胡友明

胡仁贵

胡文升

胡文诒

胡文奎

胡文源

胡文澋

胡孔堂

胡双寿

胡玉发

胡玉坤

胡玉麟

胡正南

胡正盖

胡丙初

胡世观

胡世愿

胡世成

胡汇川

胡必胜

胡发熙

胡加成

胡圣传

胡邦杰

胡在朝

胡有贵

胡有福

胡百遂

胡如松

胡如衡

胡光明

胡光墉

胡华美

胡自新

胡仰韩

胡兴仁

胡安财

胡观允

胡寿熙

胡运贵

胡抡元

胡丽章

胡克安

胡连胜

胡连登

胡步云

胡秀林

胡作成

胡作霖

胡应祥

胡应衡

胡宏祖

胡良作

胡启廷

胡启周

胡启谟

胡其明

胡其胜

胡茂贤

胡茂照

胡坤才

胡拔元

胡松江

胡松年

胡松龄

胡林翼

胡国珍

胡国臣

胡国栋

胡昆耀

胡贵益

胡金楷

胡金富

胡彤章

胡受经

胡炳照

胡泽友

胡泽仁

胡泽松

胡泽顺

胡诗可

胡绍廷

胡春阳

胡春林

胡春和

胡春堂

胡荣发

胡荣兴

胡荣伟

胡荣桂

胡荣清

胡荣富

胡柏龄

胡树东

胡星灿

胡星辉

胡思顺

胡思道

胡勋锡

胡俊友

胡俊升

胡勉学

胡勉能

胡冠春

胡屏藩

胡贵清

胡晖堂

胡益二

胡家珠

胡容光

胡祥日

胡理高

胡理和

胡基茂

胡培元

胡培源

胡景张

胡焕庚

胡焕章

胡惟善

胡清顺

胡寅清

胡掌容

胡晴波

胡景周

胡道生

胡楚南

胡锡贤

胡腾芳

胡新喜

胡源胜

胡福庆

胡肇珍

胡聚宝

胡蔚文

胡竭其

胡镇坤

胡镇国

胡镇福

胡德光

胡德俊

胡德禄

胡馨山

胡耀之

胡耀南

南康府

项　启

柯凤朝

柯凤翥

柯永晖

柯茂才

柯茂佳

柯金豹

柯植蕃

查文经

查廷芬

查泽薄

查钦河

柳三喜

柳开士

柳平邦

柳兰桂

柳成九

柳松云

柳金源

柳宝安

柳德庆

柳德槐

柏五松

贵廷芳

姚大亮

姚万顺

姚天水

姚长财

姚文质

姚文科

姚礼桂

姚圣益

姚光山

姚仰云

姚亦纯

姚秀松

姚体备

姚细发

姚绍珍

姚荣刚

姚拱瑞

易姚胜

姚洪兴

姚济光

姚维勋

姚堪点

钟　印

钟　泰

钟大灵

钟万凯

钟义山

钟开议

钟石泉

钟成锦

钟光斗

钟光裕

钟寿元

钟良保

钟国本

钟国章

钟昌年

钟昌其

钟金相

钟祖汉

钟晖春

钟峻甫

钟高胜

钟殿元

郜鸿文

段　起

段大有

段大贵

段寿凝

段克意

段和清

段金胜

段学秀

段学贤

段珍纬

顺荣胜

段星胜

段清胜

段蓝田

顺　能

信茂林

禹昌林

禹景福

侯方城

侯永清

侯廷魁

侯维期

俞　斌

俞　襄

俞泗洪

俞鸿胜

俞德顺

胜　保

饶文彬

饶占魁

饶仕升

饶廷杰

饶廷选

饶廷夔

饶际荣

饶松奇

饶定春

饶焕奎

奕　䜣

施　永

施永熥

施桂芳

施福祥

恒　起

姜有才

姜兆琮

姜安世

姜固国

姜显扬

姜祖玉

姜清香

娄云庆

洪　天

洪　花

洪　定

洪　贵

洪　斌

洪三十

洪万盛

洪天和

洪天顺

洪五保

洪六孙

洪占奎

洪兆鳌

洪汝奎

洪安富

洪观有

洪映廷

洪得胜

洪嗣安

祝衍祥

费玉曾

费阿玉

费朝富

贺三胜

贺才蕙

贺大兴

贺万方

贺广兴

贺广清

贺开元

贺长发

贺友林

贺友胜

贺永贵

贺永胜

贺光耀

贺廷玑

贺廷循

贺远俊

贺启予

贺启芳

贺其昌

贺国秀

贺昆池

贺忠华

贺春华

贺荣森

贺胜汝

贺洪元

贺祥兴

贺祥辉

贺培成

贺清和

贺隆元

贺绪良

贺腾贵

贺福禄

贺德荣

骆万春

骆有贵

骆秉章

骆继开

十　画

秦平保

秦有胜

秦如虎

秦如棻

秦金鉴

秦定胜

秦炳显

秦舜卿

秦豫基

袁　俊

袁大升

袁上喜

袁以道

袁玉林

袁甲三

袁有守

袁有杰

袁光明

袁运德

袁步璇

袁环忠

袁茂才

袁林华

袁林革

袁明亮

袁金魁

袁垚龄

袁南玉

袁钟麟

袁复泰

袁信裕

袁亮吉

袁隆武

袁锦祥

袁福荣

袁蕃贵

袁德纶

都兴阿

耆　英

耆　龄

载　垣

聂发友

聂守绳

聂采苹

聂希本

聂承福

聂起益

聂隆勋

聂福厚

莫开山

莫汉武

莫纲常

莫重定

莫祥芝

莫得云

莫德林

桂　良

桂　添

桂双龙

桂连琯

桂思鼎

桂朗照

桂祖怀

桂倚衡

桂淦成

柳东九

哥士者

栗　淦

贾　臻

贾发荣

贾国铭

夏　礼

夏开凤

夏元吉

夏文光

夏文纯

夏文富

夏平高

夏有成

夏成香

夏光胜

夏廷襄

夏远森

夏克照

夏时雨

夏明德

夏秉南

夏金玉

夏绍基

夏恩荣

夏润章

夏继虞

夏昆仑

夏得胜

夏嗣安

夏耀先

顾　斌

顾国藩

顾崇祺

晏玉春

晏正辉

晏司训

晏光照

晏定胜

晏恭山

晏楚英

晏腾蛟

晏端书

晏毅成

晏澧周

钱天荣

钱有德

钱纯展

钱金福

钱荣华

钱南堂

钱鼎铭

钱鸿绩

倪　三

倪　桂

倪　新

倪阿三

倪阿四

倪隆淮

倪耀光

卿桂芳

徐　升

徐　伟

徐　彬

徐　铭

徐　蛟

徐　福

徐　禔

徐士庄

徐上达

徐元庆

徐太和

徐凤藻

徐玉成

徐玉辂

徐玉笏

徐立壮

徐永辉

徐有定

徐有堂

徐光大

徐同江

徐则勋

徐兴灿

徐寿廷

徐寿隆

徐声远

徐杨生

徐连升

徐呈祥

徐近河

徐应丙

徐应超

徐坤龙

徐松金

徐卓先

徐国华

徐明全

徐明宗

徐明桂

徐金高

徐明德

徐佩瑷

徐佩璋

徐金明

徐金亮

徐学泰

徐学海

徐泽畴

徐宗乾

徐细芽

徐春弟

徐柏根

徐树森

徐重喜

徐顺弟

徐炳文

徐炳生

徐胜荣

徐洪升

徐洪仁

徐晓成

徐晓峰

徐爱喜

徐益三

徐润喜

徐家仁

徐继畲

徐得胜

徐清友

徐维元

徐朝玺

徐朝聘

徐楚胜

徐镇楚

徐德明

徐燕宾

殷兆镛

殷定文

殷喜贵

翁心存

翁同书

翁步元

翁得胜

衷光辉

衷贤元

高　梯

高士豪

高长绅

高玉炳

高仲良

高兆麟

高连才

高延祜

高春榜

高荣贵

高星辉

高桂林

高得仕

高得效

高维汉

高意诚

高道贤

高献廷

郭　铎

郭云蒸

郭友盛

郭方熏

郭仕林

郭仪泗

郭兰桂

郭永兴

郭成瑛

郭如珪

郭至诚

郭光奎

郭先发

郭安玉

郭芳亮

郭运昌

郭明鳌

郭金荣

郭金洪

郭定猷

郭柏阴

郭南轩

郭贵喜

郭炳曛

郭得山

郭琳珠

郭葆馚

郭程垂

郭瑞成

郭嵩焘

郭锡品

席宝田

席春林

唐三元

唐万开

唐万明

唐万泰

唐山东

唐义训

唐义胜

唐义盛

唐义谟

唐元仲

唐元亨

唐仁廉

唐从之

唐凤鸣

唐正顺

唐邦俊

唐在田

唐有胜

唐光明

唐先明

唐兴发

唐守赞

唐寿嵩

唐启发

唐启武

唐启荣

唐明雅

唐国瑞

唐昆龄

唐鸣盛

唐法广

唐泗和

唐学发

唐泽彪

唐绍美

唐南玉

唐临福

唐显华

唐星杰

唐修己

唐修珍

唐洪福

唐祖东

唐桂泗

唐桂馥

唐逢迎

唐祥发

唐景春

唐景皋

唐焕珊

唐清林

唐葵英

唐瑞麟

唐楚声

唐锦耀

唐殿魁

唐德泰

唐赞朝

凌万贵

凌子龙

凌有和

凌步云

凌际芝

凌茂盛

凌松云

凌顺清

凌祖龙

凌祖连

凌祖儒

凌新益

凌福山

凌德和

凌曜安

海　全

涂天禄

涂万起

涂有桂

涂凤初

涂其宗

涂拔元

涂丹桂

涂文仲

涂立雄

涂宝善

祥　厚

谈步高

陶　庆

陶　湘

陶　澍

陶士宏

陶广发

陶长胜

陶有平

陶咏太

陶咏贵

陶青松

陶贤同

陶保堂

陶茂林

继　兴

十一画

黄　四

黄　问

黄　众

黄　庆

黄　钊

黄　朋

黄　金

黄　品

黄　荒

黄　桂

黄　调

黄　祥

黄　彬

黄　冕

黄　惠

黄　焯

黄　畹

黄一升

黄七保

黄又新

黄士畸

黄大花

黄大相

黄万友

黄子山

黄子悦

黄子秾

黄开泰

黄开榜

黄天桂

黄元义

黄元清

黄云贵

黄长青

黄长嘉

黄太和

黄友恭

黄五十

黄以仁

黄日华

黄中文

黄升启

黄升富

黄介帆

黄介卿

黄文金

黄文涵

黄文鉴

黄文溶

黄书甲

黄玉如

黄正大

黄正芳

黄正亨

黄石麟

黄龙运

黄世荣

黄东书

黄东南

黄占魁

黄用滨

黄生美

黄主亭

黄礼诚

黄必义

黄永胜

黄式均

黄吉春

黄执正

黄百松

黄在良

黄在宝

黄在敬

黄在堂

黄在舆

黄有材

黄如玉

黄光才

黄光金

黄光耀

黄年发

黄廷玉

黄廷俊

黄廷桂

黄廷爵

黄先江

黄先诹

黄先福

黄传之

黄任胜

黄华山

黄华翰

黄全胜

黄兆丰

黄兆泰

黄江元

黄安美

黄观保

黄观浩

黄寿基

黄寿彭

黄寿龄

黄运昌

黄声和

黄声朝

黄克明

黄克荣

黄连城

黄步升

黄步瀛

黄利源

黄体仁

黄佐臣

黄作立

黄作颐

黄应祥

黄际文

黄青山

黄其秀

黄茂生

黄茂胜

黄英华

黄松祥

黄松龄

黄旺才

黄国安

黄国栋

黄国朝

黄国瑞

黄昌之

黄昌均

黄明汉

黄明宗

黄明胜

黄忠友

黄鸣铎

黄和鸣

黄秉忠

黄阜堂

黄金运

黄金香

黄金鉴

黄泽湘

黄治安

黄宝琛

黄宗斌

黄定魁

黄官三

黄官禄

黄诗辉

黄诚洪

黄承恩

黄经魁

黄春发

黄春林

黄春富

黄奏筠

黄荣礼

黄荣象

黄荣熙

黄柏文

黄显发

黄显廷

黄星芝

黄贵发

黄品山

黄品来

黄钥瑛

黄选青

黄顺福

黄修吉

黄奕昌

黄眉寿

黄泰琳

黄晋三

黄致中

黄峻亨

黄秩沅

黄逢春

黄高华

黄凌章

黄益和

黄益瑞

黄洪发

黄润昌

黄浩源

黄宽林

黄培彦

黄崇孝

黄银怀

黄毓祁

黄得时

黄得桂

黄得贵

黄得胜

黄康济

黄添四

黄鸿魁

黄淳熙

黄维辛

黄维悦

黄维新

黄森林

黄朝栋

黄朝恩

黄遇贵

黄善宝

黄道升

黄登瀛

黄赖弼

黄锡臣

黄锡瑞

黄锦云

黄锦荣

黄煜照

黄新台

黄福仂

黄福田

黄福昌

黄福维

黄静山

黄静波

黄嘉孚

黄德元

黄德安

黄德峻

黄德普

黄赞和

黄儒浩

黄翼升

黄耀盛

萧　沾

萧　湘

萧大海

萧万胜

萧上林

萧义禄

萧开印

萧元金

萧云贵

萧太元

萧友生

萧友益

萧日星

萧日葵

萧见久

萧仁福

萧介堂

萧凤翙

萧文艺

萧玉吉

萧玉林

萧玉堂

萧世福

萧东凌

萧仪斌

萧必有

萧训和

萧永胜

萧永泰

萧邦道

萧有举

萧如友

萧廷光

萧兆新

萧庆元

萧庆明

萧庆笃

萧庆衍

萧兴武

萧克峻

萧步云

萧利山

萧秀庭

萧作丰

萧孚泗

萧宏胜

萧启本

萧启江

萧际昌

萧其凤

萧松二

萧尚彬

萧宗儒

萧定拔

萧定国

萧绅伟

萧绅健

萧绍珂

萧拾武

萧复胜

萧信集

萧胜发

萧庭魁

萧洪胜

萧桂山

萧桂清

萧致祥

萧凌云

萧培基

萧接春

萧辅元

萧得胜

萧得新

萧焕彩

萧清世

萧朝举

萧景春

萧腾芳

萧道轩

萧瑞南

萧锡祥

萧翰庆

萧耀成

曹　襄

曹义明

曹广发

曹文学

曹文秀

曹元抡

曹元扬

曹元采

曹元振

曹元根

曹元采

曹元祺

曹云汉

曹云祥

曹友胜

曹友清

曹仁美

曹玉梁

曹汉清

曹永先

曹邦本

曹邦礼

曹有胜

曹光汉

曹光年

曹光明

曹光炎

曹光棻

曹光第

曹华贵

曹关发

曹芳凤

曹良尚

曹启元

曹国胜

曹明友

曹学元

曹建湘

曹相主

曹映祥

曹复春

曹俊泰

曹继周

曹盛茂

曹盛祥

曹得喜

曹鸿滨

曹维森

曹献志

曹魁元

曹新发

曹福顺

曹瑶姑

曹毓瑛

曹德时

梅元容

梅仁富

梅衍潘

梅遇春

龚　橙

龚万有

龚长升

龚文林

龚方来

龚正益

龚生阳

龚芝城

龚先开

龚兆祥

龚名显

龚尚志

龚国淦

龚定瀛

龚复胜

龚彩云

龚梦麟

龚得胜

龚景瀚

龚瑚玉

龚德美

龚镜清

龚耀伦

盛世谟

盛东海

盛永清

盛启顺

盛得华

常子云

常巩昌

常星阿

阎　炜

阎凤山

阎恩义

昆　山

崔　煊

崔文田

崔廷桢

崔定富

崔喜才

崇　厚

符长青

符国华

符得胜

焕　文

庾光东

康呈祥

康攀桂

章　琮

章文彬

章有名

章先权

章廷宾

章拔廷

章或吉

章贵魁

章洪福

章继先

章裕丰

章福林

章福春

渠学周

淮　蔡

梁　沄

梁元福

梁仁美

梁正胜

梁正清

梁永学

梁邦禄

梁协廷

梁成福

梁远生

梁里仁

梁伯玉

梁伯硚

梁含章

梁应先

梁国瑞

梁绍先

梁荣先

梁贵友

梁顺理

梁宪章

梁崇利

梁维荣

梁维同

梁维榜

谌致南

扈照乾

绷　阔

巢振华

十二画

瑛　棨

博崇武

彭　昉

彭士信

彭大中

彭大光

彭万里

彭开胜

彭开亮

彭开裕

彭元芳

彭元济

彭云扬

彭长远

彭长发

彭太和

彭化邦

彭介臣

彭凤仪

彭仁兴

彭文大

彭文益

彭文榜

彭孔修

彭玉贵

彭玉堂

彭玉辉

彭玉麟

彭龙义

彭龙翔

彭必胜

彭永发

彭发三

彭邦杰

彭芝兰

彭达全

彭如胜

彭先拔

彭先俊

彭华林

彭华坤

彭兆扬

彭庆元

彭兴盛

彭纪发

彭志庆

彭声浩

彭连升

彭岚云

彭秀清

彭迎祥

彭余德

彭怀华

彭启发

彭启暄

彭君烈

彭际时

彭其修

彭贤纳

彭昌安

彭昌纲

彭明经

彭明胜

彭京材

彭学舜

彭定先

彭承宪

彭经洹

彭经涵

彭拜扬

彭春元

彭春尔

彭春华

彭春和

彭春堂

彭荣玖

彭荣祥

彭树森

彭南书

彭思贤

彭品中

彭复胜

彭胜友

彭恪芳

彭桂林

彭桂亭

彭海瑞

彭基顺

彭盛桂

彭辅瞻

彭焕秋

彭清佑

彭清胜

彭清恬

彭添文

彭维承

彭维祥

彭维照

彭敬林

彭朝士

彭遂良

彭瑞年

彭瑞庭

彭瑞堂

彭楚汉

彭楚金

彭楚胜

彭楚南

彭楚焕

彭照坤

彭锡华

彭锡禧

彭锦祥

彭福连

彭福胜

彭缙绅

彭毓橘

彭端大

彭镇南

彭镕金

彭德星

彭德盛

葛东庭

葛光明

葛青云

葛坤泰

葛奇益

葛定名

葛定有

葛承

葛绍贤

葛增试

葛衡封

董文华

董有信

董光玉

董茂发

董贵友

董继舒

董蔚堂

蒋　斌

蒋大山

蒋元豹

蒋月华

蒋本元

蒋仲梅

蒋永庆

蒋光晋

蒋年龙

蒋华山

蒋全胜

蒋兴桂

蒋安旺

蒋志章

蒋秀元

蒋秀深

蒋其祥

蒋国桢

蒋明世

蒋金和

蒋学章

蒋定宝

蒋绍元

蒋复胜

蒋信玉

蒋益和

蒋益澧

蒋得胜

蒋赐山

蒋楚南

蒋鹏飞

蒋凝学

韩天寿

韩天求

韩文龙

韩玉庭

韩世新

韩老万

韩馨若

塔齐布

塔思哈

揭元英

揭光地

揭来宾

揭维新

景　纶

喻万顺

喻与其

喻礼泰

喻有明

喻光祝

喻光彪

喻先志

喻先恕

喻观国

喻明华

喻承恩

喻春轩

喻俊明

喻乾元

喻清汉

喻清焦

喻福春

喻镇湘

程　三

程　永

程　松

程　珰

程　境

程一初

程二贤

程又年

程三保

程才茂

程大庆

程大胜

程大猷

程天其

程元桓

程元榜

程长寿

程正元

程世恩

程冬至

程有才

程贞喜

程光藻

程庆榜

程交庆

程汝文

程名题

程志远

程来福

程步云

程灶盈

程茂林

程尚保

程具林

程国俊

程炎兴

程学启

程宝香

程官宝

程绍文

程春发

程保民

程恺亭

程祖俚

程夏庆

程家琛

程培滋

程景岳

程曾士

程裕观

程瑞童

程蓉川

程锡霞

程福明

程嘉猷

程聚顺

程德贵

傅　宏

傅　谦

傅大友

傅万春

傅万胜

傅义昌

傅久和

傅子鼎

傅开善

傅以德

傅仁清

傅文义

傅文彩

傅文淦

傅永德

傅有元

傅志仁

傅明集

傅明暄

傅洪友

傅振声

傅敏才

傅高大

傅高友

傅家勋

傅家桂

傅清鳌

傅瑞祥

傅楚友

傅楚发

傅新发

焦和兴

焦济川

焦修梅

储万全

舒　翰

舒广发

舒开朝

舒长胜

舒文连

舒加乐

舒应昌

舒叙柏

舒炳全

鲁为金

鲁绍先

鲁得胜

童正太

童有恒

童其顺

童祥兴

童稚翰

童瑷光

童增绎

童德照

普承尧

曾　兴

曾　昆

曾　堃

曾万昌

曾万荣

曾开胜

曾元福

曾长林

曾友胜

曾仁和

曾玉文

曾玉廷

曾玉和

曾玉策

曾玉衡

曾正明

曾可美

曾邦泰

曾邦瑞

曾有贵

曾有恩

曾贞幹

曾光有

曾岂凡

曾华发

曾传俊

曾传唐

曾纪策

曾志灵

曾芳声

曾连五

曾步云

曾呈祥

曾宏开

曾良佐

曾松棋

曾国华

曾国荃

曾明达

曾明选

曾明尊

曾明辉

曾明德

曾秉忠

曾金从

曾金胜

曾学龙

曾绍勋

曾荣保

曾树楠

曾星彝

曾昭礼

曾香宝

曾俊德

曾胜兰

曾浑仪

曾载扬

曾桂华

曾席珍

曾益友

曾祥光

曾惟十

曾鸿杰

曾维武

曾维明

曾渭贤

曾楚益

曾献林

曾毓蔚

曾毓衢

曾镇楚

曾衡武

曾耀宗

湛正海

湛远德

湛启扬

温木东

温占先

温先深

温呈辉

温良森

温绍原

游广泰

游开明

游有升

游应开

游茂廷

游顺遂

富　升

谢九和

谢三洪

谢子澄

谢开贵

谢云贵

谢长胜

谢友胜

谢友隆

谢玉纯

谢玉春

谢正印

谢世彩

谢东元

谢兰升

谢兰青

谢汉章

谢永谦

谢权衡

谢达国

谢光胜

谢光前

谢光晋

谢兴九

谢兴隆

谢安福

谢克明

谢连松

谢岐山

谢岐友

谢佑恩

谢希桢

谢采芹

谢青胜

谢松九

谢松河

谢贤才

谢明山

谢明久

谢和泰

谢金品

谢宝芳

谢春堂

谢春裕

谢贻福

谢胜山

谢香远

谢洪训

谢洪发

谢洪胜

谢泰福

谢桂林

谢得胜

谢得桂

谢惠泽

谢福成

谢瀛洲

十三画

瑞　昌

瑞　瑸

鄢南亭

鄢正泰

鄢南亭

鄣太平

蓝玉林

蓝尚升

蓝贵亭

蓝胜茂

蓝庭玉

蓝瑞祥

蓝毓辉

蒲大有

蒲麟痕

辜胜友

楚玉和

楚胜和

赖三才

赖文光

赖文鸿

赖迎发

赖迎胜

赖迎福

赖国川

赖明福

赖依闻

赖荣光

赖轶成

赖轶瀛

赖裕新

赖登成

赖镇海

赖德淮

雷三清

雷大胜

雷玉春

雷正清

雷正绾

雷代修

雷永丰

雷先声

雷昌富

雷复胜

雷逢兴

雷崇发

雷得胜

雷魁发

雷嘉澍

简灿廷

催文智

催善保

魁　玉

愈明武

詹长亮

詹启纶

詹昌龄

詹恕存

詹能云

詹辉三

詹锄孤

解元吉

解承超

鲍　超

鲍　鼎

鲍昌胜

鲍高翔

鲍棕茂

鲍德松

廉兆纶

福　济

褚开泰

十四画

赫　德

赫特赫讷

蔡　纯

蔡长林

蔡文高

蔡玉堂

蔡东祥

蔡用章

蔡立祥

蔡发祥

蔡光勋

蔡运照

蔡应嵩

蔡国祥

蔡国喜

蔡定发

蔡绍荣

蔡经魁

蔡映斗

蔡济川

蔡高升

蔡得胜

蔡清溪

蔡增寿

蔡燮廷

裴人杰

裴广元

裴广有

毓　科

僧格林沁

管应举

廖九林

廖云棣

廖云程

廖太仙

廖文传

廖凤书

廖世珍

廖有庆

廖光祖

廖仲达

廖守富

廖安之

廖伯远

廖含英

廖良胜

廖青升

廖其倬

廖明顺

廖宗元

廖荣升

廖泰宇

廖颂平

廖家桐

廖祥生

廖崇徽

廖期瑾

廖瑞卿

廖蓝田

廖德茂

漆咏兰

漆景星

谭　鹍

谭飞麟

谭云山

谭云祥

谭少山

谭仁凤

谭月亮

谭为有

谭玉恩

谭汉忠

谭邦翼

谭西藩

谭有才

谭光德

谭廷襄

谭安定

谭连升

谭位高

谭松泰

谭国泰

谭忠义

谭秉性

谭金煌

谭定太

谭定国

谭荣华

谭品飞

谭胜达

谭恒泰

谭鼎光

谭高发

谭家贵

谭祥光

谭捷胜

谭添胜

谭裕如

谭锡作

谭锡泰

谭腾云

谭福临

谭福胜

谭碧理

谭馥洲

臧金登

暨镇臣

暨燕豫

熊上珍

熊太和

熊友亮

熊升和

熊仁才

熊仁怀

熊六旗

熊占鳌

熊有恩

熊廷燮

熊兆飞

熊兆桢

熊兆鼎

熊羊俚

熊远烈

熊利宾

熊佑泗

熊灿璧

熊际盛

熊茂诰

熊茂谦

熊若泉

熊松龄

熊国府

熊国恩

熊秉谦

熊定方

熊定胜

熊经万

熊春山

熊春和

熊春森

熊荣华

熊贵茂

熊品佳

熊炳南

熊炤南

熊亮彩

熊济圃

熊桂林

熊铁生

熊高桂

熊梦吉

熊梦祥

熊梦弼

熊得贵

熊得胜

熊舒泰

熊登武

熊登照

熊瑞麟

熊照林

熊澧仁

翟　英

翟大信

端　华

十五画

樊升高

樊必胜

滕大胜

滕代祥

滕代馨

滕国寿

滕国宾

滕家文

滕家胜

滕得礼

滕嗣林

滕嗣武

黎云辉

黎廷耀

黎秀堂

黎奉民

黎金祥

黎定忠

黎冠湘

黎泰春

黎清南

黎福畴

黎耀琪

德楞额

颜三元

颜万和

颜正泰

颜乐生

颜有源

颜光辉

颜先清

颜作宾

颜良玉

颜青云

颜宗仪

颜绍荣

颜胜发

颜真卿

颜海仙

颜培鼒

颜清胜

颜登榜

颜楚胜

颜新元

潘　璞

潘　馥

潘大有

潘大受

潘广胜

潘天元

潘元音

潘元菼

潘云潇

潘长顺

潘长胜

潘太祥

潘玉坤

潘正修

潘世衔

潘四知

潘在田

潘有元

潘光裕

潘访朝

潘志海

潘步云

潘尚友

潘国华

潘国扬

潘绍池

潘绍连

潘种桃

潘复顺

潘胜辉

潘祖荫

潘祖绶

潘祖浚

潘振恩

潘振科

潘振常

潘鼎琛

潘海清

潘曾伟

潘裕恬

潘裕麟

潘楚胜

潘富林

潘福廷

潘福顺

潘福盛

翦炳南

额尔金

鹤　龄

十六画

燕步鳌

燕贵和

薛　焕

薛　煐

薛元启

薛文瀛

薛书堂

薛时雨

薛春黎

穆正春

十七画

璩大胜

戴　高

戴大海

戴元芬

戴元盛

戴云芳

戴仁凤

戴文英

戴正顺

戴东明

戴仕保

戴永和

戴邦明

戴芝兰

戴廷立

戴华贵

戴庆祥

戴名山

戴声扬

戴扬龙

戴佑胜

戴作霖

戴洪福

戴盛宽

戴得胜

戴康林

戴清扬

戴朝栋

戴德桢

戴德祥

戴韵亭

鞠耀乾

檀时达

魏必达

魏金荣

魏学恒

魏承亨

魏辅廷

糜元顺

十八画以上

瞿元善

瞿正荣

瞿永约

酆金源

酆显明

编制者：刘敦玉　唐赛兰　刘　凡　徐　镇

————————————————————

(1)  “张落刑”系对张乐行（一称张洛行）的诬称。

目　录

同治元年

001．查复江西被害州县蠲免钱漕分数及被劾各员折七月初二日

002．附录明谕　答上折之一八月二十三日

003．附录明谕　答上折之二八月二十三日

004．奏恳豁免江西历案摊捐款项片七月初二日

005．附录明谕　答上折八月二十三日

006．金陵陆师胜仗并张胜禄等请恤折七月初二日

007．附录明谕　答上折八月二十三日

008．克复宁国府城并请奖恤出力员弁折七月初二日

009．附录明谕　答上折八月二十三日

010．伪保王童容海投诚片七月初二日

011．附录廷寄　着调派多军并分散处置洪容海降众及杨载福毋庸专奏等八月二十三日

012．复陈现无堪胜任北省藩臬人员片七月初二日

013．浮梁营都司胡鸿泰因病勒休折七月初二日

014．两江军政请展缓查办片七月初二日

015．淮南监掣同知徐瀛暂缓赴部引见片七月初二日

016．芜采营守备张学楷病故日期片七月初二日

017．花翎知府衔韩正国请改游击片七月初二日

018．采访忠义第八案请恤折七月初十日

019．展缓江南武闱乡试折七月初十日

020．皖抚李续宜闻讣丁忧折七月初十日

021．附录廷寄　李续宜着仍遵前旨毋庸赏假奔丧八月十四日

022．附录明谕　李续宜丁忧着赏银治丧毋庸回籍八月二十三日

023．提督杨载福更名片七月初十日

024．近日各路军情片七月初十日

025．附录廷寄　着将安徽巡抚关防交还李续宜并酌调多隆阿军等八月二十三日

026．附录明谕　着各督抚刊刻誊黄安抚陷贼难民七月十九日

027．附录明谕　着宋国永补授宣化镇总兵七月十九日

028．附录廷寄　饬查周家圩港民人与洋人争斗案及曾国荃鲍超左宗棠各军情七月十九日

029．据情代奏李续宜恭谢天恩折七月二十日

030．署县张仁法滞销粤盐恳恩免议折七月二十一日

031．赣标守备王尧年年老勒休折七月二十一日

032．吴钟秀请袭云骑尉世职片七月二十一日

033．奏报近日军情并请查上三次折片片七月二十一日

034．附录廷寄　袁甲三开缺李续宜接办钦差大臣等事七月二十二日

035．附录廷寄　胜保督办陕西军务并酌量调派多隆阿军等事八月初四日

036．附录廷寄　着会商整顿江南下游水师八月初五日

037．奉旨垂询各路军情分条复奏折八月十二日

038．附录廷寄　答上折八月三十日

039．筹办广德州受降事宜折八月十二日

040．附录明谕　答广德州受降事宜八月三十日

041．采访忠义局第九案请恤折八月十二日

042．恳将焦王氏张氏等分别旌恤片八月十二日

043．附录明谕　杨锡嘉等着予旌恤建祠建坊八月二十三日

044．复陈豫省停募湘勇片八月十二日

045．恳饬江西拨漕折以济饷需片八月十二日

046．附陈金陵及各路近日军情片八月十二日

047．附录明谕　着僧格林沁节制直隶山东河南山西四省八月二十三日

048．附录明谕　着胜保以钦差大臣督办陕西军务八月二十三日

049．附录廷寄　饬筹长江通商大臣驻所事八月二十三日

050．附录廷寄　着筹驻军里下河并查参驿站耽延等事八月二十三日

051．附录廷寄　着酌度多军驻地并复奏李宗焘才具等事八月二十三日

052．附录廷寄　答诸奏并着酌度唐训方应否驻扎临淮接统袁军八月二十五日

053．遵复严树森被参各情折八月二十九日

054．遵复薛焕吴煦参款片八月二十九日

055．查复何桂清退守情形折八月二十九日

056．刘德大补江西九江内河水师营守备折八月二十九日

057．署江西建昌营游击萧万春病故片八月二十九日

058．近日军情形势片八月二十九日

059．附录廷寄　着采择吴焯条陈军情事八月三十日

060．附录廷寄　着将蠲免江西钱漕分析复奏并查何故勘办延迟闰八月初五日

061．唐训方驻扎临淮折闰八月十二日

062．请简亲信大臣会办军务片闰八月十二日

063．复陈李元度一军请奖应毋庸议片闰八月十二日

064．附录廷寄　着妥筹洪容海降众及查奏李元度被参各事闰八月十八日

065．附录廷寄　唐训方接办临淮并先令马新贻暂统九月初一日

066．附录廷寄　答李元度军请奖及各营疾疫盛行并请简派大臣会办诸务等折片九月初一日

067．徽宁池三属捐助军饷续请广额折闰八月十九日

068．查明徽州绅民捐项恳请奖叙折闰八月十九日

069．乙卯纲淮北盐课奏销折闰八月十九日

070．附录廷寄　着会剿亳捻驾驭苗练及调用马队事闰八月二十一日

071．附录廷寄　酌办华尔恤典等事及妥筹宁波宁国防剿闰八月二十七日

072．复陈皖北军情并察度苗练折闰八月二十七日

073．近日金陵皖南等处军情片闰八月二十七日

074．附录廷寄　剿捻抚苗已谕僧格林沁察度办理等事九月十七日

075．副将韦德馨因病回旗片闰八月二十七日

076．曹贵升补四川建昌营守备片闰八月二十七日

077．直隶候补道张庆安服满起复片闰八月二十七日

078．黑龙江二起马队请撤回旗片闰八月二十七日

079．附录密谕　饬查办江北水师总兵黄彬等人通贼及残害地方事九月初四日

080．附录廷寄　奕等奏俄国拟派水师助剿饬妥筹具奏九月初九日

081．汇报战守军情并请调多隆阿军回皖折九月十二日

082．附录廷寄　常胜军暂归白齐文统带并多隆阿军不能驰援江南九月十七日

083．宁国县城失守片九月十二日

084．江西厘金整顿情形片九月十二日

085．附录廷寄　各路军情紧急饬李续宜迅速回皖等事九月三十日

086．昭麟调补浮梁营都司折九月十二日

087．游击黄国尧阵亡请恤片九月十二日

088．伊凌阿补瑞州营都司折九月十二日

089．泰兴营都司常海病故片九月十二日

090．附录廷寄　句容逆匪窜扰饬酌度分道进攻九月二十日

091．附录廷寄　金陵防剿倍当慎重及传谕李世忠助剿并答诸折片九月二十四日

092．汇报金陵宁国及水师近日军情折九月二十七日

093．附录廷寄　着笼络钤束赴援金陵之常胜军及李世忠军并查报金陵金柱关之战十月十五日

094．采访忠义第十案折九月二十七日

095．宿州练总马维敏等请恤片九月二十七日

096．绩溪胡程氏请恤片九月二十七日

097．附录明谕　旌恤安徽绩溪胡程氏宿州马维敏等十月十五日

098．扬州营守备王世熙病故片九月二十七日

099．附录廷寄　江西漕折暂充本省军饷并酌调蒋益澧等军驰援金陵九月二十七日

100．附录廷寄　着冯子材等合力剿除汤岗逆匪九月二十八日

101．附录廷寄　指示浙江龙游宁波陕西潼关等处军机事宜十月初三日

102．附录密谕　购买外国船炮明春可到着预为筹画十月初八日

103．附录廷寄　指示上海金陵军事机宜等事十月十一日

104．水陆屡胜力保芜湖金柱关要隘折十月十二日

105．附录明谕　答水陆屡胜力保芜湖金柱关要隘折十一月初九日

106．官军迭破颍西捻巢仍回驻皖豫边境折十月十二日

107．附录廷寄　饬疏通宁国粮道并严防胡三麻等捻窜入湖北河南十一月初九日

108．遵旨汇报鲍超一军攻克青阳等四城出力员弁折十月十二日

109．遵保迭复沿江城隘之陆营员弁折十月十二日

110．附录军机处知会十一月初九日

111．陈明应保各案中病故人员不及扣除片十月十二日

112．近日北中南路军情片十月十二日

113．附录廷寄　饬李世忠速拔九洑洲并酌调水师驻防下游及考察黎庶昌十月二十一日

114．附录明谕　黎庶昌着交曾国藩军营差遣十月二十一日

115．附录廷寄　着妥议南北粮台应否归并及查报团练营勇械斗案十月二十二日

116．附录密谕　饬妥为驾驭助剿洋人洋船并防涉外寄谕泄密十月二十四日

117．附录廷寄　着沿海统兵大臣拣员在上海宁波广州福州天津练习洋人兵法十月二十九日

118．江皖赣三省查阅营伍循案展缓折十月二十七日

119．遵保徽州解围出力员弁折十月二十七日

120．附录明谕　答徽州解围出力员弁请奖十一月二十二日

121．缕陈金陵鏖战四十六日得解重围折十月二十七日

122．附录明谕　答金陵各营屡捷出力员弁请赐奖恤折十一月十八日

123．张运兰回籍养病并请简易开俊刘松山总兵实缺片十月二十七日

124．密陈苗练情形拟请撤寿州正阳关防兵片十月二十七日

125．附陈近日军情仍请简派大臣会办诸务片十月二十七日

126．附录廷寄　答缕陈金陵鏖战四十六日得解重围等折片十一月十八日

127．王定国升补兴国营都司折十月二十七日

128．艾连升升补署莲花营都司折十月二十七日

129．盐大使张熊熙告病开缺片十月二十七日

130．附录廷寄　饬查通州发逆混入贸易并速议南北粮台归并及会剿山东幅教二匪十一月初九日

131．汇报近日各路军情并请调江忠义军移守皖北折十一月十二日

132．祁门失守片十一月十二日

133．撤回寿州正阳关防兵片十一月十二日

134．附录廷寄　查询军情并指授各路用兵机宜十二月初一日

135．汇保迭复沿江城隘诸水师员弁折十一月十二日

136．附录明谕　答迭复沿江城隘诸水师出力员弁请奖折十二月初一日

137．审明陈步高等溃走情形分别定拟折十一月十二日

138．附录明谕　处分上年救援杭州不力之副将总兵陈步高等十二月初一日

139．湖南捐输各员发给执照片十一月十二日

140．附录廷寄　着曾国藩等筹议皖北屯田事十一月十三日

141．附录廷寄　饬曾国藩等查明沭阳知县蒋懋勋一案十一月十三日

142．附录廷寄　金陵各营解围后严防逆党分窜及谋犯皖北十一月二十二日

143．附录廷寄　答常胜军进攻九洑洲及归并粮台接待俄船并饬绘用兵图说十一月二十三日

144．附录明谕　总兵黄彬着撤去各差即行革职查办十一月二十三日

145．附录廷寄　伪忠王侍王纠党七八万北窜饬速筹防剿十一月二十四日

146．附录明谕二件　补授黄岩寿春二镇总兵员缺十一月二十四日

147．遵旨复陈南北两岸军情及李秀成踪迹并曾贞幹军营病故折十一月二十七日

148．附录廷寄　常胜军白齐文殴打大员拦抢饷银着革职查办等事十二月十一日

149．附录明谕　优恤曾贞幹军营立功病故十二月十三日

150．旌德泾县解围皖浙各军克复绩溪祁门二城折十一月二十七日

151．附录明谕　答上折并奖恤诸员十二月十三日

152．附录廷寄　答曾国藩冯子材各折片十二月十三日

153．附录廷寄　饬左宗棠趁势规复兰溪会同曾国藩等查明克复绩溪祁门各员保奏并肃清徽境十二月十五日

154．宁国近日军情及请准提督鲍超援成案在营服孝守制片十一月二十七日

155．附录明谕　着提督鲍超丁忧毋庸开缺十二月十二日

156．查明金安清汪曜奎被参各款拟结折十一月二十七日

157．附录明谕　批复金安清汪曜奎查参拟结案十二月十二日

158．采访忠义第十一案请恤折十一月二十七日

159．定远县陈鼎霈阖家死难请恤片十一月二十七日

160．附录明谕　答定远县陈鼎霈阖族死难请恤十二月十二日

161．贺抡元请补江西抚标守备折十一月二十七日

162．靖江营守备病故出缺片十一月二十七日

163．附录廷寄　各路官军协调清扫大江南北并将趋赣逆匪逼回徽郡十二月初八日

164．附录廷寄　申谕劝降金陵城贼江浙并可一体办理十二月初九日

165．附录明谕　晓谕从贼来归者不咎既往严禁杀害十二月初九日

166．附录廷寄　僧格林沁抚苗非抑楚军饬和衷商办十二月初九日

167．附录廷寄　饬速拨弁勇进驻寿州正阳关以遏苗练再踞十二月初十日

168．密陈购买外国船炮预筹管带员弁折十二月十二日

169．李世忠军节次堵战获胜折十二月十二日

170．附录廷寄　答筹办新购轮船布置并饬江北李世忠军速克九洑洲十二月二十六日

171．附录明谕　答九洑洲等处节次获胜并饬速克九洑洲严防江北十二月二十六日

172．附陈金陵大营及南北两岸近日军情片十二月十二日

173．遵保救援颍州克复霍邱出力文武员弁折十二月十二日

174．奏请丁忧人员隋藏珠回营当差片十二月十二日

175．文生伍宏鉴前在宁乡剿贼捐躯请恤片十二月十二日

176．汇报军营病故人员请恤折十二月十二日

177．附录明谕　答军营病故人员请恤及伍宏鉴议恤十二月二十六日

178．附录廷寄　抄发周同珏原折饬妥筹办理十二月十六日

179．附录廷寄　饬速克九洑洲停募扬勇并妥议官运淮盐充饷十二月十七日

180．附录廷寄　谕举荐封疆藩臬人材十二月十七日

181．附录廷寄　严查俞斌借公肥私并押解蔡映斗来京治罪十二月二十二日

182．附录廷寄　指授调度粤赣皖黔川诸省军事机宜十二月二十二日

183．谢曾国荃曾贞幹加恩折十二月二十四日

184．拣员请补两淮盐属各缺折十二月二十四日

185．遵照部议查复到省在先人员未能叙补片十二月二十四日

186．迭奉谕旨复陈有关军务各事折十二月二十四日

187．大江南北近日军情形势片十二月二十七日

188．附录廷寄　答以上二折片（同治二年）正月十三日

189．湖南东征局筹饷官绅请予奖叙折十二月二十七日

190．附录明谕　批复湖南东征筹饷局出力各员请奖案（同治二年）正月十二日

191．黄冕恽世临主持东征局最力请从优奖励片十二月二十七日

192．两淮泰海二属各场被水请分别缓征折价钱粮折十二月二十七日

193．附录明谕　答泰海二属各场缓征折价钱粮（同治二年）正月十二日

194．涂宗瀛留营差委片十二月二十七日

195．武祖德请暂缓咨部引见片十二月二十七日

196．周得胜请准升补守备实缺折十二月二十七日

197．谢得胜请补水师都司实缺折十二月二十七日

198．詹鸿宝请补陆路都司实缺折十二月二十七日

199．汇报各年淮南征课数目折十二月二十七日

200．附录廷寄　指示涡河一带剿捻及驾驭苗练等事十二月二十九日

201．附录廷寄　知县于实之营私贪黩着查明参办十二月三十日

202．附录廷寄　着李鸿章等力图昆太二城并严办白齐文及着吴再升赴直隶军营差委（同治二年）正月初二日

203．附录军机大臣咨文　同治元年年终赏赐（同治二年）正月初三日

204．附录廷寄　着查明福山海口情形及皖北战胜各情具奏（同治二年）正月初六日

205．附录廷寄　着两江两广督抚分别筹给裁撤旧船川资及历年饷欠遣散回粤（同治二年）正月十一日

人名索引

返回总目录

同治元年

001．查复江西被害州县蠲免钱漕分数及被劾各员折七月初二日

奏为查明江西被害州县蠲免钱漕分数及被劾各员，恭折复奏，仰祈圣鉴事。

窃臣于上年十二月间，承准议政王军机大臣字寄咸丰十一年十一月十二日奉上谕：

有人奏，江省迭被贼扰，亟宜拊循一折。据称，本年二月间，逆首李秀成率众攻陷吉安等郡，逼近省垣，焚掠愈多，杀害愈惨。七月间，经曾国藩调兵援剿，始将逆匪驱除出境。现在疮痍未复，民困未苏，亟应查勘被扰情形，分别蠲缓等语。着曾国藩遴委公正大员，前往查勘。除完善地方收成丰稔，仍照旧供输外，所有残破处所及水旱灾区，即着分别重轻，奏请蠲缓，以苏民困。

另片奏，本年七月间，逆贼窜踞丰城。鲍超统兵来援，丰城县知县哈尔噶尚阿不肯搭造浮桥，以致官军不能径渡。贼遂将附省乡村市镇恣意焚杀。玩误殃民，实堪痛恨。又南昌县知县周成民，当贼氛正炽、秋稼未登之际，该县并不稍存体恤，即于七月二十二日开征漕折。并创为逐日加增之例，逾五日增钱若干，逾十日又增若干，逾半月、一月递增几至一倍。暮夜追呼，民不堪命等语。并着曾国藩按照所参该二员劣迹，确切查明，据实参办。原折片着抄给阅看。钦此。

遵即恭录，札行江西布政司，饬令会同臬司、粮道查议详核去后。兹据该司道李桓等两次详称，查上年二月间，逆匪李秀成由抚、建窜陷吉安，占踞瑞州，蔓延各属，逼近省垣。旋经水陆各军并力攻剿，次第克复，驱贼出境。各属当元气未纾之际，复遭蹂躏，或被围日久，绅民协力守城；或被扰甚宽，黎庶流离失所。又九江、南康等府属，上年夏间，有被水淹浸之处，田庐悉为泽国，人民荡析离居。凡兹受害之区，无论兵灾、水灾，均堪悯恻。该司道等当即分饬各府委员查勘，并酌拟章程，请将被扰各州县，应完十一年及未完十年钱漕，量予蠲免，以期实惠及民。如县城被大股重围，苦守二十日以外者，钱漕各免五分，或全免钱粮，全征漕米。如县城虽被重围而守御仅在二十日以内，或县城被贼占踞一月以上者，各免钱漕三分。如县城被踞一月以内及乡村被扰虽久而县城未踞者，各免钱漕一、二分。仍按受害之轻重，定免数之等差。其被水各县极重村庄各免钱漕三分，次重各免二分，再次各免一分，以示体恤各缘由，于上年九月间具详，由臣批准照办在案。此外，贼所未到乡村，及贼仅过而不留，或县城旋失旋复，并未遭害各属应征钱漕，照常催征济饷，不准冒滥请蠲。期灾黎得沾实惠而课赋不至空虚，庶于国计民生两有裨益。通饬各府秉公确查。旋据各府督同州县，将应蠲钱漕分数呈报，该司道等逐一核定，汇开清折，详请具奏。

又查上年七月间，逆匪由瑞郡败窜丰城县河西地方，记名提督湖南绥靖镇总兵鲍超率师追剿。该逆渡河而东，将渡船排筏全行拆毁。由总粮台飞饬前丰城县知县哈尔噶尚阿迅速搭造浮桥，以备我军进剿。该前县哈令于上渡口地方绾搭浮桥，河面宽阔，水势湍急，搭桥将次完竣，突被狂风大浪折断，桥木散失漂流。断复另备船筏，星夜造成，我军东渡。赶办稍迟，尚非有心抗违。

又查南昌县应征漕米，从前原系十月开征。嗣于军兴以后，迭奉各宪札饬，提前赶办，以济饷需。上年七月间，正值各军剿贼得手，饷需万紧之际，该前署县周成民开征漕折，解济饷需。其时各乡早稻俱已登场，花户输将并无难色。至按限加价一节，缘江省各属每多疲玩花户，应完钱漕任催不纳，是以向有酌量加价限期，实为设法催科起见。该署县系属循旧办理，并非创为此例，妄行加增，亦无逐日递增及加至一倍之事。该署县周成民已于另案奏参革职，应请毋庸置议各等情，先后具详前来。

臣详加查核，上年贼窜江西，二月入境，八月肃清，正值耕耘之际，农民失业。加以夏末秋初水灾与兵祸相乘，锋镝余生，转徙无所。仅予缓征，尚不足以广皇仁，自应分别蠲免，以苏民困。该司道等所呈清折，计被扰极重，蠲免五分、三分者九县，被扰次重，蠲免二分以下者十县，被扰较轻，蠲免一分者四县，被水尚轻，蠲免一分者五县及芦州一处。于遭害之地，确查豁免，而于完善之区，照旧催征，尚属斟酌妥善，无滥无遗。谨将原折录呈御览，仰慰圣主视民如伤之意。其全案银米细数，分年分款另造册结，由抚臣沈葆桢分别题奏。

至前任丰城县知县哈尔噶尚阿，平日居官，不协舆论。此次于大军追贼紧急之时，搭造浮桥为风浪所飘毁，迟久始成，致乡村被害弥深，虽非有心玩误，实属不知缓急。应请旨即行革职，以示惩儆。前任南昌县知县周成民，开征漕折，解济饷需，勒限严催，均系循照旧章，亦无逐日递增之事。业经另案革职，应无庸议。

所有查明江西被害州县蠲免钱漕及被劾各员，恭折附驿复奏，伏乞皇上圣鉴训示。

再，此案因展转查询，陈奏稍迟。合并声明。谨奏。

附清折

谨将江西省咸丰十一年被扰、被水实在遭害各州县酌定蠲免钱漕分数，开折进呈御览。

计开：

被扰极重州县

建昌府属之南城县，被大股贼匪围城，苦守二十余日，各乡概遭蹂躏，受害极重，照章准将额征十一年钱漕各免五分。据该县绅民具禀，情愿全纳漕米，恳请全免地丁。钱、漕并计，仍系蠲免五分。

南昌府属之义宁州，除未被贼扰各乡应征银、米照常征收外，其实在被扰各乡，受害极重，照章准将额征十一年钱、漕各免三分。

奉新县通县被扰，受害极重，照章准将额征十一年钱、漕各免三分。

靖安县通县被扰，受害极重，照章准将额征十一年钱、漕各免三分。

武宁县除未被贼扰各乡应征银、米照常征收及业已征完外，其实在被扰各乡，受害极重，照章准将未完十一年钱、漕各免三分。

瑞州府属之高安县通县被扰，受害极重，照章准将额征十一年钱、漕各免三分。

新昌县通县被扰，受害极重，照章准将额征十一年及未完十年钱、漕各免三分。

南康府属之安义县通县被扰，受害极重，照章准将额征十一年及未完十年钱、漕各免三分。

广信府属之铅山县通县被扰，受害极重，除业已征完外，照章准将未完十一年及十年民屯钱、漕各免三分。

被扰次重各县

瑞州府属之上高县通县被扰，受害次重，照章准将额征十一年及未完十年钱、漕各免二分。

吉安府属之永丰县，除未被扰各乡应征各年银、米照常征收外，其实在被扰各乡，受害次重，照章准将额征十一年及未完十年钱、漕各免二分。

吉水县通县被扰，受害次重。据该县绅民具禀，情愿全纳十一年钱、漕，请将未完十年银、米概予蠲免。按照该县额征数目计算，免数均不及二分。

抚州府属之金溪县通县被扰，受害次重，除业已征完外，照章准将未完十一年钱、漕各免二分。

东乡县除未被扰各乡应征各年银、米照常征收及业已征完外，其实在被扰各乡，受害次重，照章准将未完十一年及十年钱、漕各免二分。

建昌府属之南丰县，除未被扰各乡应征银、米照常征收外，其实在被扰各乡，受害次重，照章准将额征十一年钱、漕各免二分。

新城县除未被扰各乡应征各年银、米照常征收外，其实在被扰各乡，受害次重，照章准将额征十一年及未完十年钱、漕各免二分。

泸溪县被扰各乡，受害轻重不等，照章准将额征十一年及未完十年钱、漕，最重之乡各免三分，次重各免二分，再次各免一分。

广信府属之玉山县，除未被扰各乡应征各年银、米照常征收及业已征完外，其实在被扰各乡，受害次重，照章准将未完十一年及十年民屯钱、漕各免二分。

弋阳县除未被扰各乡应征各年银、米照常征收及业已征完外，其实在被扰各乡，受害次重，照章准将未完十一年及十年民屯钱、漕各免二分。

被扰较轻各县

临江府属之清江县通县被扰，受害较轻，除业已征完外，照章准将未完十一年及十年钱、漕各免一分。

新淦县通县被扰，受害较轻，除业已征完外，照章准将未完十一年及十年钱、漕各免一分。

峡江县通县被扰，受害较轻，除业已征完外，照章准将未完十一年及十年钱、漕各免一分。

抚州府属之临川县，除未被扰各乡应征各年银、米照常征收及业已征完外，其实在被扰各乡，受害较轻，照章准将未完十一年及十年钱、漕各免一分。

被水各县

南康府属之建昌县，除未经被水各都应征各年银、米照常征收及业已征完外，其实在被水淹浸、收成歉薄各都，照章准将未完十一年及十年钱、漕并安义县寄庄银、米各免一分。

九江府属之德化县，除未经被水各乡应征各年各款银两照常征收及业已征完外，其实在被水淹浸、收成歉薄各乡，照章准将未完十一年及十年民屯钱、粮各免一分。

德安县除未经被水各堡应征各年各款银两照常征收及业已征完外，其实在被水淹浸、收成歉薄各堡，照章准将未完十一年及十年民屯钱、粮各免一分。

瑞昌县除未经被水各堡应征各年各款银两照常征收及业已征完外，其实在被水淹浸、收成歉薄各堡，照章准将未完十一年及十年民屯钱、粮各免一分。

湖口县除未经被水各都应征各款银两照常征收及业已征完外，其实在被水淹浸、收成歉薄各都，照章准将未完十一年及十年民屯钱、粮各免一分。

九江府同知所辖芦洲，间被水淹，收成歉薄，照章准将十一年及十年压征九、十两年芦课银两各免一分。

统计被扰二十三州县，被水五县及九江芦洲一处。合并登明。

002．附录明谕　答上折之一八月二十三日

同治元年八月二十三日，准兵部火票递到同治元年七月二十八日内阁奉上谕：

前因御史胡寿椿奏参江西丰城县知县哈尔噶尚阿，于官军过境不搭浮桥，玩误殃民；南昌县知县周成民，催征漕折，逐日加增各情。当交曾国藩查明参奏。兹据奏称，前任丰城县知县哈尔噶尚阿平日居官，不协舆情。上年七月间，官军追剿丰城县河西败匪，飞饬该县搭造浮桥。因河水湍急，又遇风浪，将桥木漂失，迟久始成，致乡村被害甚深。虽非有心玩误，究属不知缓急。哈尔噶尚阿着即行革职，以示惩儆。至前任南昌县知县周成民，据曾国藩查明，该员开征漕折，勒限严催，均系循照旧章，尚无逐日递增情事。该员业经另案革职，着无庸议。该部知道。钦此。

003．附录明谕　答上折之二八月二十三日

同日又递到同治元年七月二十八日内阁奉上谕：

前因御史胡寿椿奏，江西省迭被匪扰，请饬查明，分别蠲缓等语。当经谕令曾国藩派员查勘，具奏办理。兹据曾国藩奏，查明被害及被水各州县，恳请蠲免，并开单呈览一折。咸丰十一年二月间，贼窜江西，蔓延各属，八月始行肃清。小民荡析离居，迭遭蹂躏。加以九江、南康等属被水淹浸，流离失所。若将应征钱漕仅予蠲缓，民力尚有未逮。加恩着照所请，所有被扰极重之南城县额征咸丰十一年地丁，着全行蠲免。义宁州除未被匪扰各乡应征钱米照常征收外，其实在被扰各乡暨奉新、靖安二县额征咸丰十一年钱漕，着均各蠲免三分。武宁县除未被贼扰各乡应征银、米照常征收及业已征完外，其实在被扰各乡未完咸丰十一年钱漕，暨高安县额征十一年钱漕，着均各蠲免三分。新昌、安义二县额征咸丰十一年及未完十年钱漕，均各蠲免三分。铅山县除业已征完外，其未完咸丰十一年及民欠钱漕，着各蠲免三分。被扰次重之上高县额征十一年及未完十年钱漕，着各蠲免二分。永丰县除未被扰各乡应征各年银米照常征收外，其实在被扰各乡额征十一年及未完十年钱漕，着各蠲免二分。吉水县未完咸丰十年银米，着概予蠲免。金溪县除业已征完外，其未完咸丰十一年钱漕着蠲免二分。东乡县除未被扰各乡应征各年银米照常征收及业已征完外，其实在被扰各乡未完咸丰十一年及十年钱漕，着各免二分。南丰县除未被扰各乡应征银米照常征收外，其实在被扰各乡额征咸丰十一年钱漕，着各蠲免二分。新城县除未被扰各乡应征各年银米照常征收外，其实在被扰各乡额征咸丰十一年及未完十年钱漕，着各蠲免二分。泸溪县额征咸丰十一年及未完十年钱漕，其实被扰最重之乡，着各蠲免三分，次重着各免二分，再次着免一分。玉山、弋阳二县除未被扰各乡应征各年银米照常征收及业已征完外，其实在被扰各乡未完咸丰十一年及十年民屯钱漕，着均各蠲免二分。被扰较轻之清江、新淦、峡江三县，除业已征完外，其未完咸丰十一年钱漕，着均各蠲免一分。临川县除未被扰各乡应征各年银米照常征收及业已征完外，其实在被扰各乡未完咸丰十一年及十年钱漕，着各蠲免一分。被水之建昌县，除未经被水各都应征各年银米照常征收及业已征完外，其实在被水各都未完咸丰十一年及十年钱漕，并安义县寄庄银米，着各蠲免一分。德化、德安、瑞昌、湖口四县，除未经被水各乡堡暨各都应征各年各款银两照常征收及业已征完外，其实在被水之各乡、各堡、各都未完咸丰十一年及十年民屯钱粮，着均各蠲免一分。九江府同知所辖芦洲，十一年及十年压征九、十两年芦课银两，着各蠲免一分，以舒民力。余着照所拟办理。该督抚即刊刻誊黄，遍行晓谕，务使实惠及民，毋任吏胥舞弊，用负轸念民依至意。钦此。

004．奏恳豁免江西历案摊捐款项片七月初二日

再，咸丰四年十一月，臣于水师胜仗折内奏称，百姓感戴皇恩，沦肌浃髓。我国家深仁厚泽二百余年，不当此大乱之后，不知感人之深一至于此等语。今倏忽又阅八年，每当寇贼非常之警，尤见民情爱戴之诚。即至庚申夏秋，苏、常之失，海淀之变，而中外晏然，纤尘不惊，耕凿如故，益叹我朝人心之固结，殆为亘古所未有。顾人心虽如此固结，而寇盗卒不能廓清；频颁蠲缓之诏书，而民困未曾苏息；屡下整饬之严旨，而吏治亦未振兴。其故何哉？臣尝反复寻思，窃以为民生之困，由钱漕浮勒之未革也；州县之困，由摊捐款项之太多也。欲振民穷，须力除钱漕之弊；欲饬吏治，须尽豁摊捐之款。

江西钱漕一事，臣与抚臣沈葆桢现方设法减征，容俟妥议章程，另案会奏。其摊捐一事，臣请为皇上先陈其概。摊捐云者，从前亏空之款无处弥补，则令州县匀摊以捐补之，目下需用之款，无处筹给，则令州县匀摊以捐给之者也。目下需用之款，不过本省自捐自用，苟能另筹经费，即可立停摊捐。从前亏空之款，则系奏明派摊。屡奉部文者，约有四款：一系道光二十五年豁免案内，查出官垫民欠及摊补兵差经费等银一百二十二万七千余两。经前抚臣陆元烺奏准部议，责成现任州县，自二十九年六月起，分年摊补归款。除已完外，未完银九十六万一千余两。一系道光二十八年清查案内，查出因公挪缺银三十万三百余两。经前抚臣费开绶奏准部议，自三十年起，分作十二年由巡抚、司道、府州暨优缺州县公捐银十二万两，津贴瘠缺各县，归补原挪之款。其余银十八万三百余两，着落各该县自行按年弥补。除已完并巡抚、司道、府州应捐不计外，各州县共未完银十八万一千余两。一系咸丰元年豁免案内，查出清查以前官垫民欠六十六万七千余两。经各前抚臣奏准部议，饬自咸丰二年六月初一日为始，随同上届挪垫兵差银两，分年按限带摊归补。一系清查以后，续垫民欠银三十四万三千余两。部议着落原挪州县及各该管上司全数赔补。此四者，江西各属奏派摊捐之所由来也。往昔地方无事，年谷顺成，各州县于丁漕考成之余，间有略解摊捐之款。迨军兴以后，地方蹂躏，民气凋残，按年额征之正赋，非查办蠲缓，即征解不前。所有应摊前项道光二十五年豁免案内挪垫兵差及二十八年清查挪缺等两款，已觉完解寥寥；其咸丰元年豁免案内查出之清查前后挪垫两款，更属力难兼顾。综计近年解摊款银两者，按限核计，不及十分之一二。且或于摊款少有所盈，反于正赋大有所绌，譬之盗铃而掩耳，挖肉而补疮，虽有摊捐之名，并无补苴之实。

溯查嘉庆十八年十月十六日奉上谕：

直隶等十四省清查亏欠银两等项，节经各督抚等将弥补章程奏明办理。此内除陕西一省扣至本年四月限满，是否全数完交，现尚未据奏到。又广东省亏短银两全完，尚有未完谷石亦据奏明分年弥补。朕思此项亏短银两、谷石，各督抚奏定分限、展限章程，责令州县按限完交，而州县筹补之法，仍不能不借资民力。现在直、豫、东三省邪匪滋扰，其余各省亦间有荒旱处，而民气未纾，若州县官借弥补为名，仍科敛于民，非所以休养生息也。着传谕各该督抚等，即将此次亏缺银谷确数查明，现已完解实储在库者若干？其未完者若干？据实截数奏明，暂行停止弥补等因。钦此。

当经前抚臣先福查明江西未完各款截数奏明，暂停弥补。嗣后屡奉部催，并未报解分厘。迄今已五十年，是嘉庆谕旨之所谓暂停者，实与永停无异矣。然则道光年间摊补之款，又可期其有实收之日乎？至州县之稍知自爱者，无不以摊捐为大患。履一日之任，即有一日之亏。罢官以后，回籍尚有咨追；身没之后，子孙尚须着赔。一经署缺，受累无穷。其不肖者，则又借奏摊之名，为朘削民膏之目。毫无益于国计，大有损于吏治。臣不揣冒昧，吁求圣主施浩荡之恩，锡逾常之典，俯准将江西各州县应摊前项各款共未完银二百一十五万四千余两，概予豁免，俾闾阎无科勒之苦，州县无赔累之虞，庶几政肃令行，日臻上理，仰副我皇上惠爱黎元、勤求吏治之至意。倘托圣主鸿福，军务渐竣，岁事丰稔，此后江西额赋年清年款，何患部库之不充？若亏后此按年之课，徒索前此纸上之债，亦复何补？如蒙恩旨俞允，臣当饬司再查各州县已完及请免各细数，造册送部查核。其本省需用之款，向由州县摊出者，臣与抚臣当另筹一项，永禁摊捐，专案奏办。缘奉谕旨以江西民困未苏，饬臣查办，谨一并附片沥陈。伏乞皇太后、皇上圣鉴训示。谨奏。

005．附录明谕　答上折八月二十三日

同日又递到同治元年七月二十八日内阁奉上谕：

曾国藩奏，江西省民困未苏，请将州县摊补银两，恳恩豁免等语。江西省自军兴以来迭遭蹂躏，现虽全省肃清，而民力凋残，元气未复。该省各州县自道光二十五年以来豁免清查各案内应行摊补各项银两，节经前任督抚奏定分限章程，责令各该州县按限完交。而州县筹补之法，仍不免借资民力，甚或借奏摊名目，科敛百姓，脧削民膏，殊非朝廷体恤黎元、勤求吏治之意。所有江西省道光二十五年豁免案内查出官垫民欠及摊补兵差经费等银，除已完外，欠未完银九十六万一千余两；道光二十八年清查案内查出因公挪缺银，除已完并巡抚、司、道、府、州应捐不计外，各州县未完银十八万一千余两；咸丰元年豁免案内查出清查以前官垫民欠银六十六万七千余两，清查以后续垫民欠银三十四万三千余两；加恩均着全行豁免。经此次豁免以后，各该州县既无赔累之苦，惟当激发天良，整饬吏治，年清年款，源源征解。如有借口民欠以致额征短缺者，即着该督抚查明严参治罪。各该督抚亦当廉隅自励，于州县无所滥取，于民生自无所朘削，大法小廉，实有厚望。所有江西省钱漕如何定立章程，着曾国藩、沈葆桢会同迅速妥议具奏。钦此。

006．金陵陆师胜仗并张胜禄等请恤折 [1] 七月初二日

奏为金陵陆师屡却扑营悍贼，损一良将，恳恩优恤，恭折仰祈圣鉴事。

窃江苏藩司曾国荃一军，在雨花台、秣陵关等处御贼获胜，臣于六月初六、二十二等日，附陈梗概在案。先是，曾国荃督军东下，直逼金陵，以地旷兵单，添调曾贞幹所部各营，驻三汊河、江东桥一带，傍水筑垒，以保西路之粮道。仍派长胜、副后、吉后、嘉字等营，移扎雨花台以扼东路之要冲。五月十二、十三等日，城垒各贼，乘我营寨未成，纠众二万，直前猛扑，伤营勇十数人。我军先派马步各队伏于山后，至是一声鼓角，分左右两翼抄出。朱洪章率同刘永祥冲入贼队，刘玉春、曾昭礼挥兵荡击，斩获二百有奇，贼乃纷溃。刘永祥追蹑骑马贼酋，扑近石垒，中枪殒命。

二十二日探报：秣陵关之贼扰及六郎桥一带，大掠民粮。曾国荃潜遣周日升等各率骑队，出贼不意，邀截于朱门之外。贼见我军猝至，列阵迎敌。周日升、胡良作率各骑自左路抄之，贼党弃粮思遁；杨钾南又自右驰绕其后，缚贼数百，悉斩于阵，尽夺米谷，以给村民。

自贼之数为我败也，阖城惶惧，飞书召援。有伪王宗李酋纠集悍党，来自苏州，于六月初六、初十等日两次窥营，火器对轰，互有损伤。提督衔记名总兵张胜禄中洋枪子，洞穿左足。曾国荃既惜伤一健将，而贼计甚狡，料数日内必有战事，预饬各营密为戒备。果于十六日，城贼、援贼出四五万人，分二十余枝，以一枝向湘、恒等营，以一枝向信、义等营，以一枝向猛、惠等营，以一大枝包过副后、南后、长胜、公字、敏字等十一营之后，而中路悍贼猛攻雨花台一带长濠。我军坚守营墙，凭濠稳击，伤毙极夥。贼竟裂旗裹尸，舁之而行，曾不少却。其犯公字、敏字两营者，已焚哨棚而进。其犯副后、南后两营者，亦将逾卡桥而登。刘连捷、曾昭礼、刘玉春等见有黄衣骑贼指挥督阵，猛鸷罕匹，潜燃巨炮，一发而殪。即乘群贼靡乱之时，派队出卡，并力掩击，立解重围。维时西南一路贼势方张，鄢兰亭力战死之。崔文田、倪桂、李金洲等拔卡而出，驰斩二贼目，遂与刘连捷所派之队合军追剿。计歼贼近二千人，擒贼逾二十名。讯据供称，是日之贼实毙伪官数十，伪对王亦在其中。由是贼胆愈寒，军心愈奋。曾国荃正在冒雨修营，徐图进取。乃宁国克后，余匪窜进金陵，啸聚于雄黄镇者，数又以二万计。二十四夜，勾合城中之贼，卷旗息鼓，谋袭我营，或以大队分伏濠边，或以另股抄出营后。天甫向曙，一齐扬队直扑猛、惠、公、敬四营。易良虎、易良豹、曾岂凡、王仕益、凌有和、崔文田、萧开印等令各勇穴墙施炮，使不得近。伺贼稍懈，突出击之，仓猝交锋，返奔弗及，半就诛夷。而东路围攻副后、南后、长胜等营之贼，亦经刘连捷、刘玉春、曾昭礼、朱洪章等引军击走，俘馘无算。据曾国荃四次禀报前来。

臣查该军围逼金陵，地大兵单，旁无应援。洪逆老奸巨寇，前与围师八万，相拒数年，见惯不惊。此次以官兵为数无多，常挑悍贼前来扑营。我军苦战苦守，盛暑鏖兵，虽欠饷日久，将士尚能用命。今时历两月，布置渐周，自守有余，即可徐谋攻取。记名总兵张胜禄，谋勇兼备。转战湘、鄂、江、皖以达江苏，五省数千里之遥，迭建殊勋。此次克复太平、芜湖案内，拟保提督，未及开单汇奏，乃抢护营垒，猝中枪子，犹复负创强起，力筹攻守。不数日因伤殒命，实堪悯恻。合无仰恳天恩，准将提督衔、记名总兵、图尔古齐巴图鲁张胜禄照提督阵亡例赐恤，并从祀湖南长沙府、湘乡县各该处昭忠祠，俾奠毅魄而作士气。蓝翎游击刘永祥，拟保游击、尽先都司鄢兰亭，应请敕部均照游击阵亡例议恤，以昭激劝。所有金陵悍贼扑营，迭获胜仗，并将死事各员，分别请恤缘由，谨会同大学士湖广督臣官文，缮折由驿驰陈，伏乞皇上圣鉴训示。谨奏。

[1] 此件与官文会衔具奏。

007．附录明谕　答上折八月二十三日

同日又递到同治元年七月二十八日内阁奉上谕：

曾国藩奏，金陵陆师屡却扑营悍贼，请将阵亡名员赐恤等语。江苏布政使曾国荃督军在雨花台、秣陵关等处屡次击贼获胜。六月初六、初十等日，伪王宗李首〔酋〕纠集悍党自苏州来援，火器对轰，互有损伤。总兵张胜禄中洋枪子，洞穿左足。十六日城贼、援贼出四五万人分扑各营，我军坚守营墙，凭濠稳击，毙贼极多。刘连捷等见黄衣骑马贼指挥督阵，猛鸷无匹，潜燃巨炮，一发而殪，即乘群贼縻乱之时，派队出卡，并力掩击，力解重围。崔文田等亦拔卡而出，驰斩贼目，与刘连捷所派之队合军追剿。计歼贼近二千人，生擒二十名。讯据供称，实毙伪官数十，伪对王亦在其中。二十四日，经〔此字衍〕宁国余匪复勾合城贼袭营。易良虎等令各勇穴墙施炮，伺贼稍懈出击之。仓卒交锋，该匪返奔不及，半就诛戮。东路之贼亦经刘连捷等引军击走，俘馘无算，办理甚为出力。着曾国藩饬令曾国荃等，乘胜督军进攻，以期迅克坚城，尽歼丑类。提督衔记名总兵张胜禄谋勇兼优，转战湘、鄂、江、皖以达江苏，殊勋屡建。猝尔因伤殒命，殊堪悯恻。着加恩照提督阵亡例赐恤，并从祀湖南长沙府、湘乡县各该处昭忠祠。游击刘永祥、拟保游击都司鄢兰亭，均着照游击阵亡例议恤，以慰忠魂。该部知道。钦此。

008．克复宁国府城并请奖恤出力员弁折七月初二日

奏为官军攻剿宁国，迭挫贼锋，乘胜合围，遂将府城克复，恭折驰陈，仰祈圣鉴事。

窃浙江提督鲍超督率各营，在抱龙冈等处毁平贼垒后，屡获大胜，随克宁郡。臣于六月初六、二十二等日两次附陈梗概，声明续报战状在案。旋准鲍超先后来文，据称，伪辅王杨逆坚伏城中，正在缮修守具，一闻寒亭战败，即纠逆党四大股，绕城结垒，延亘三十余里：一曰伪保王，踞城东之夏家渡、孙家埠；一曰伪天将，踞城南之绿锦铺、毕冲铺；一曰伪八王，踞城庄之圌山庙埠及洪村岭；杨逆自与伪桂玉合股，由城西之敬亭山连营至望城冈一带，以图力拒我军。五月初十日，鲍超引军进驻乌沙铺，暂息士卒。周历形势，必自抱龙冈得手，而后可击散贼党，尤必从望城冈下手，而后可俯瞰贼巢。十五日向明，先令娄云庆、吴腾芳、伍华瀚、翦炳南等潜出碑林冈，陈得胜、唐仁廉、明兴、马胜奎等潜出安宜口，会伏于望城冈后，而以韦志俊所部为游兵。仍令宋国永、周有胜、王衍庆数队直取中坚以诱贼。贼果轻我兵寡，直压山冈而下。甫及交锋，鲍超复令黄庆、刘玉堂、刘顺隆等十营张两翼抄来。群贼势沮，将图却走，瞥见旗帜林立，掩映山谷间，以为城南、城北之贼悉众来援也，回鞭转斗，汹涌若潮。不意娄云庆、陈得胜等两枝伏军突从山谷中腾踔而前，冲贼数段。韦志俊率薛金榜等营截断贼后，宋国永、周有胜等挥军乘之，短兵击刺，遇者辄殪。逸出之贼，又为明兴、伍华瀚骑队追及，擒获近五百人，歼毙逾八千名，遂破望城冈，并将抱龙冈、安宜口、碑林冈、敬亭山十数村落逆垒悉平。东、南、北三路贼众亦即弃巢纷窜，退聚河西、河东。此五月十五日击贼毁垒、进军城下之情形也。

该逆既受大创，略无斗志，乘我未布长围，阴结另股三伪王，列队城根，并筑坚垒于夏家渡石桥之侧，以为负固自完之计。鲍超四次挑战，匿不出巢，遂于六月初八日，统率马步各军，逼垒下寨。贼不能堪，由北城出万余众，前来迎拒。我军一击败之。初十日，贼复由南城出二万余众悉力扑犯。我军再击，又败之。十四日，伪循王魏超成、伪干王洪仁玕等于南门胡卢山、鲇鱼山一带列队，冀袭我后；伪襄王刘官方等于北门庙埠、圌山一带列队，希图夹攻。而西门亦别出大股，靠垒为阵。鲍超见贼已渡河，喜告诸将：彼有斗心，吾乃可一逞也。遂饬娄云庆、冯标、谭胜达、唐仁廉、伍华瀚等向北门进，张应超、杨镇魁、段大有等向西门进，宋国永、黄庆、明兴、李文益、马胜奎等向南门进，而以韦志俊四营趋南门之左，张遇春二营趋南门之右。维时城贼、垒贼蜂拥出敌。我军如墙并进。搏战逾时，未遽得手。宋国永、黄庆跃入阵中，纵横决荡，先将中路一股击败。明兴、刘顺隆截出夏家渡石桥，遏贼归路。贼旗渐乱，扑河返奔。马胜奎、李文益遂将石桥二垒踏毁。韦志俊、张遇春亦自山腰斜冲而出。贼众纷溃，将过浮桥，周有胜、熊铁生焚桥截住，几无脱者。南门既已获胜，伪襄王一股瞭见南路火发，遂弃庙埠、圌山而遁。娄云庆、冯标、唐仁廉奋力尾追，伍华瀚、吴云集从旁径突出乘之，适张应超、杨镇魁等亦于西门告捷，削平附城三垒，三路整军来会，集于小东门外，将沿河僵仆之贼补刀殪之。十五日，杨辅清复出大东门，收合余烬，为背城借一之举。鲍超率各军骤进，势如风雨。该逆一战即北，狂奔六十里，已近洪林桥矣，杨逆忽率马贼二千余人回阵返扑。马胜奎紧蹑贼后，中枪而殒，将士亦多损折。鲍超令诸营徐列圆阵，将该逆人马并以大围包之，环加剿洗。杨逆单骑脱去，从马千余匹尽为我有。城贼见杨逆一败不返，仓皇失措，有议降者，有议战者，有议闭城再守者，纷纭未定。我军已自洪林桥收队归来，大呼直入东门，除跪降及老弱妇女外，一律斩剃无遗，立将府城克复。前后毙贼几及二万，生擒酋目二百余名，得大小炮位六十五尊。此六月十四日大战全胜，十五日克复宁国府城之情形也。

臣查宁郡一拔，则江浙之门户已开，金陵之机势渐紧。由是略取东坝，会剿下游，可无兵单之虑。浙江提督鲍超，冒暑苦战，屡复名城，厥功甚伟。惟系专阃大员，应如何加恩之处，恭候圣裁。至此次尤为出力人员暨阵亡各将弁，相应分缮清单，恳乞恩施，以昭激劝。其余在事出力员弁兵勇，容臣查明专案奏奖。所有官军剿贼屡胜，攻克宁国府城缘由，谨具折由驿六百里驰奏，伏乞皇上圣鉴训示。谨奏。

附保单

谨将攻克宁国府城，恳请鼓励之尤为出力各员，缮具清单，恭呈御览。

计开：

提督衔记名总兵广西梧州协副将宋国永、提督衔直隶正定镇总兵娄云庆、提督衔记名总兵浙江严州协副将黄庆。以上三员均请交军机处记名，遇有提督缺出，请旨简放。

提督衔甘肃凉州镇总兵冯标、浙江乍浦副都统明兴。以上二员请旨交部从优议叙。

记名总兵熊铁生、记名总兵谭胜达、记名总兵王衍庆、记名总兵刘顺隆、记名总兵唐仁廉、记名总兵陈得胜。以上六员均请赏加提督衔。

即补知府伍华瀚，请交军机处记名，遇有道员缺出，请旨简放。

总兵衔尽先副将周有胜、总兵衔尽先副将刘玉堂、总兵衔尽先副将李文益。以上三员请交军机处记名，遇有总兵缺出，请旨简放。

副将吴腾芳、易昌焕、段大有、刘天胜。以上四员均请赏加总兵衔。

副将衔尽先参将韦志俊，请以副将尽先补用，并请赏加总兵衔。

尽先参将四川顺庆营游击张应超，请以副将仍留四川，遇缺尽先补用。

尽先参将湖南镇筸右营游击杨镇魁，请以副将仍留湖南，遇缺尽先补用。

参将衔尽先游击孙开华，请以副将遇缺尽先补用。

游击吴云集，请以参将遇缺尽先补用。

游击衔尽先都司韦以琳，请以参将遇缺尽先补用。

都司黄海清，请以游击留于安徽，遇缺尽先补用。

蓝翎都司涂祖昌，请以游击遇缺尽先补用，并请赏换花翎。

都司薛金榜，请以游击尽先补用，并加参将衔。

守备衔千总萧治享，请以都司尽先补用，并请加游击衔。

四川即补副将陈永康，请遇有副将缺出，将该员先行补用。

附请恤单

谨将望城冈、宁国府等处剿贼阵亡之将弁，缮具清单，请旨交部，各照原保官阶，从优议恤。

蓝翎千总楚训武，蓝翎把总冯朝富，尽先把总杨吉胜。右三弁在望城冈一带阵亡。

湖广即补副将马胜奎，游击衔花翎都司曹嵘，花翎都司黄新林，蓝翎守备杨树森，蓝翎把总梁加喜，蓝翎把总刘伯洪，蓝翎外委宋太有，蓝翎外委李来献，尽先外委徐士泰。右九员弁在宁国府一带阵亡。

009．附录明谕　答上折八月二十三日

同日又递到同治元年七月二十八日内阁奉上谕：

曾国藩奏，官军剿贼迭获胜仗，克复宁国府城一折。伪辅王杨逆窜踞宁国，闻寒亭战败，即纠约逆党绕城结垒，延亘三十余里，力拒官军。五月初十日，提督鲍超引军进扎马沙铺相度形势。十一日，派令总兵娄云庆等分路设伏于望城冈后，并派宋国永等出队诱贼。贼队直压山冈而下。鲍超复令黄庆等十营分两翼抄击，贼势少却。娄云庆等伏兵突从山谷中腾踔直前，将贼队冲为数段。韦志俊等连营截断贼后，宋国永等挥军进击，遇者辄殪。其逸出之贼，亦被副都统明兴等马队追及。擒获五百名，歼毙八千余名。遂将望城冈逆垒攻破，并将抱龙冈一带十数村落逆垒悉数扫平。该逆复阴结另股列队城根，筑垒坚拒。六月初八日，鲍超率马步各军近逼贼垒下寨。该逆连日出巢迎拒，迭经官军击败。十四日，伪循王魏超成等于南门胡卢山等处列队，冀图夹攻。鲍超饬娄云庆等分向各门进攻。逆众蜂拥出敌，官军如墙并进，搏战逾时。宋国永等直入阵中，纵横荡决，将中路逆匪击败。明兴等在夏家渡石桥截贼归路，该逆扑河返奔，官军遂将石桥二垒踏毁，截斩溃贼，几无孑遗。其北门踞贼瞭见南路火发，弃垒逃遁。参将张应超等亦于西门获胜。附城逆垒，悉数削平。十五日，杨逆复出大东门，负嵎死拒。鲍超率各军骤进，势如风雨。该逆战败，已近洪林桥，忽率马贼二千余人回阵返扑。鲍超令诸营列阵合围，环加剿洗，杨逆仅以单骑窜去。官军遂整队入城，将城内余匪斩剃无遗，立将宁国府城克复。

浙江提督鲍超亲督诸军，冒暑苦战，屡复名城，兹复攻克宁国，洵属战功卓著，忠勇堪嘉，加恩着赏给云骑尉世职，以示优奖。其尤为出力之总兵娄云庆，记名总兵宋国永、黄庆，均着交军机处记名，遇有提督缺请旨简放。总兵冯标、副都统明兴，均着交部从优议叙。记名总兵熊铁生、谭胜达、王衍庆、刘顺隆、唐仁廉、陈得胜，均着赏加提督衔。知府伍华瀚，着交军机处记名，遇有道员缺出请旨简放。副将周有胜、刘玉堂、李文益，均着交军机处记名，遇有总兵缺出请旨简放；吴腾芳、易昌焕、段大有、刘天胜，均着赏加总兵衔。参将韦志俊，着以副将尽先补用，并赏加总兵衔。尽先参将四川顺庆营游击张应超，着以副将仍留四川，遇缺尽先补用。湖南镇筸右营游击杨镇魁，着以副将仍留湖南，遇缺尽先补用。游击孙开华，着以副将遇缺尽先补用。游击吴云集、都司韦以琳，均着以参将遇缺尽先补用。都司黄海清，着以游击留于安徽，遇缺尽先补用；涂祖昌，着以游击遇缺尽先补用并赏换花翎；薛金榜，着以游击尽先补用，并赏加参将衔。千总萧治享，着以都司尽先补用，并赏加游击衔。四川即补副将陈永康，着遇有副将缺出先行补用。其力战阵亡之千总楚训武，把总冯朝富、杨吉胜，副将马胜奎，游击衔都司曹嵘，都司黄新林，守备杨树森，把总梁加喜、刘伯洪，外委宋太有、李来献、徐士泰，均着交部照原保官阶从优议恤。其余在事出力员弁、兵勇，着曾国藩查明奏请奖励。该部知道。单二件并发。钦此。

010．伪保王童容海投诚片七月初二日

再，鲍超攻克宁郡后，派兵追剿败匪，随收复宁国县城。现在进攻建平，尚未得手。并据呈称，有伪保王童容海，骁勇善战，本系石达开死党。上年由汀州入浙，转隶李秀成队下。此次来援宁郡，屯众数万于孙家埠，与官军未开一仗。旋遣人具禀乞降，称与群贼有隙，愿取郡城，缚辅逆以献。鲍超与之期约，许以自新。乃抚事未成，宁郡已克。童容海径走广德，于二十日袭取州城。又禀明鲍超，申言率众六万就抚，速求回文。并声明广德州为伪侍王分地，恐与浙贼有战争之事等语。由鲍超专差请示前来。

臣检查本年正月间，上海搜获伪文，童容海擅杀各酋十余人，贼中猜忌已深。是其自拔来归，情尚可信，或不至再有反侧。惟人数太多，后患孔长。已令鲍超酌留二千人，余则全行遣散。未知该酋童容海果否就我范围？如其抚事有成，则贼党去一大支，皖南即可肃清，于大局不无裨益。宁邑与广德、建平，均在宁郡左近，呼吸相通。理合附片先陈梗概，伏乞圣鉴。谨奏。

011．附录廷寄　着调派多军并分散处置洪容海降众及杨载福毋庸专奏等八月二十三日

同日奉到议政王军机大臣字寄——

钦差大臣协办大学士两江总督曾国藩：

同治元年七月二十六日奉上谕：

曾国藩奏，克复宁国情形，并金陵陆师屡却扑营捍贼各一折。已明降谕旨，赏给鲍超云骑尉世职，并将张胜禄等从优赐恤矣。本日复据杨载福奏，熟筹金陵形势，拟请添调李续宜一军助攻金陵。鲍超一军，可由广德以收湖州，进规苏、常等语。鲍超既克宁国，自宜趁此声威，攻取东坝、溧水、高淳、句容等处，使苏、常之贼与金陵隔绝，便可断其接济，一鼓而下坚城。然后以全师赴湖州等处，苏、常之贼，岂能自保？昨调石清吉十营到金陵助剿，方虑庐郡空虚，李续宜之兵不敷分布，该署抚坐镇皖疆，未可动移一步。苗练、谕匪情形，杨载福自未深悉，所奏应无庸议。至石清吉十营与鲍超所部如可陆续到营，金陵兵力已不为单。如进剿苏、常一带，应否分派水陆各军分赴太湖、湖州，着曾国藩酌量调度。陕西军务已改派胜保督办。多隆阿等军迭次谕令只须剿办南阳捻匪，毋须入陕。此项劲旅，亟须置之有用之地。其应调往何处防剿，着曾国藩迅速调派，一面奏闻。

曾国藩另片奏，伪保王童容海袭取广德州，禀明鲍超，率众六万就抚。该大臣以人数过多，后患孔长，已令鲍超酌留二千人，余则全行遣散等语。所办甚属妥洽，着即饬令鲍超赶紧办理。将该降众六万，仅留二千人，恐余党不能尽散，若复聚而为匪，又成巨股，不可不防。如童容海真心归顺，不妨酌量多留，将降众分隶各营，借资钤束。童容海或令随攻金陵，或令助攻湖州，均着酌度办理。

杨载福应归该大臣节制，以后遇有陈奏事件，仍禀商该大臣酌核具奏。如遇有水师紧要军情不及会商者，即令会同彭玉麟驰奏。其余仍应由曾国藩出奏，以一事权。此次未经寄谕杨载福，着该大臣传谕遵旨可也。将此由六百里谕令知之。钦此。

遵旨寄信前来。

012．复陈现无堪胜任北省藩臬人员片七月初二日

再，臣承准议政王军机大臣密寄四月十五日奉上谕：

现在粤匪由豫窜入陕境，商州孝义厅各属已有匪踪。川北匪徒复窜至南郑一带，势颇猖獗。其河南剿败之捻，又窜向永宁等处，晋省防务亦形吃紧。该二省系殷富完善之区，饷源所出。近年营伍久弛，又无带兵得力大员，匪踪一经阑入，剿办殊觉费手，且于北路关系至为紧要，自应简用知兵之员，以资保障。惟军营人员简调完善省分，往往因剿贼吃紧，未能迅赴新任，是朝廷虽为未雨之谋，而该省仍未立获得人之效。着曾国藩于所保之道员万启琛、李榕，骆秉章于所保之道员金国琛、席宝田各该员内，择其可胜北省藩臬两司之任，并能刻即起程者，公同酌保，迅速具奏，听候简用。前任甘肃甘凉道郭柏荫，其人才具识见，于北省两司能否称职，并着骆秉章据实具奏。此外如有畅晓戎机、堪胜藩臬之任者，亦着一并查明具奏。将此由五百里各密谕知之。钦此。

仰见我皇上慎重戎务，虚心求方，曷胜钦感。臣查署安徽按察使两江简用道万启琛，廉明详慎，敏而知要。第工于筹饷，军务非其所长。且现办安徽通省牙厘总局，兼管盐务，昼夜综核，甫经就绪，碍难调赴他省，致失驾轻就熟之助。署江宁盐巡道李榕，识量豁达，能耐劳苦，于军务最为相近。然仅在太湖亲临行阵，于战守事宜，阅历尚浅。且现派总理善后局务，每月筹办米粮数万石，子药杂械为数甚巨，百度创始，经营匪易，亦难调赴西北，致臣处转乏得力之员。此外晓畅戎机，堪胜藩、臬之任，而又能刻即起程者，臣意中尚无其人。自愧见闻寡陋，平日不能储备人材，无以仰副圣主旁求俊人、下问刍荛之意，曷胜惶悚。理合附片复奏，伏乞圣慈垂鉴。谨奏。

013．浮梁营都司胡鸿泰因病勒休折 [1] 七月初二日

奏为都司久病不痊，照例勒令休致，恭折奏祈圣鉴事。

窃照江西浮梁营都司胡鸿泰，因积劳患病，医治难痊，禀请给假在省调治。嗣经臣沈葆桢以该员病难速痊，即请委验，照例取结，呈请核办。饬据护理九江镇总兵万泰札委署南湖营都司满发喜查验，该员胡鸿泰，委因屡经战阵，久受风湿，筋骨委惫，举步维艰，一时实难就痊，取具医验各结，呈请开缺前来。臣查该都司胡鸿泰，既系久病不痊，未便任其恋栈，致滋贻误。相应请旨将江西浮梁营都司胡鸿泰，照例勒令休致，以肃营伍。除追取该员原领札付另行咨销外，谨会同江西巡抚兼提督衔臣沈葆桢恭折具奏，伏乞皇上圣鉴训示。谨奏。

[1] 此件与沈葆桢会衔具奏。

014．两江军政请展缓查办片 [1] 七月初二日

再，臣准江西抚臣沈葆桢咨：准兵部咨，咸丰七年以后至同治元年，又届军政之期，通行遵照从前钦奉谕旨及条奏各款，查核办理等因，咨会酌办等因前来。

伏查军政之年，关系黜陟大典。其官弁之贤否，人材之优劣，必须详细查办，方昭核实。军兴以来，江苏、安徽、江西三省武职将、备各官，非调派久征他处，即在本境防堵，势难调考。是以二年、七年届当军政之期，均经前督臣奏请展缓，俟军务告竣，再行查办。钦奉谕旨允准在案。兹同治元年又届查办之期，臣驻师安庆，不独江苏各营道途梗阻，难以远调考验，即江西、安徽亦多调出防剿，势难查办。相应请旨展缓，俟军务告竣，再行汇案办理。谨会同署江苏巡抚臣李鸿章、安徽巡抚兼提督衔臣李续宜、江西巡抚兼提督衔臣沈葆桢、署漕运总督臣吴棠，合词附片陈明，伏乞圣鉴训示。谨奏。

[1] 此件与李鸿章等会衔具奏。

015．淮南监掣同知徐瀛暂缓赴部引见片 [1] 七月初二日

再，两淮淮南监掣同知徐瀛，于咸丰元年十月题补江苏扬州府粮捕同知。五年二月，调补今职。连闰扣至十一年七月，历俸已满十年，例应请咨赴部。前准部咨调取，当经转饬遵照去后。兹据两淮盐运使乔松年等会详称：查该员徐瀛，前经饬委总办厘捐事务，两载以来，督催厘务，办理裕如。嗣又饬委总理军火，配造火药、军装，洵属得力。现当扬郡军务吃紧，军火需用孔亟，一切配造，必得老成干练、熟悉情形之员，方足以资经理。查例载，俸满人员如实有承办事件，准其奏明展缓等语。今该员徐瀛办理江北粮台、军火事件，系目前紧要军务，一时更替乏人，不克赴部。一俟江北军务稍定，再行请咨赴部引见。会详请奏前来。除批饬遵照外，谨会同署江苏巡抚臣李鸿章合词附片陈明，伏乞圣鉴训示。谨奏。

[1] 此件与李鸿章会衔具奏。

016．芜采营守备张学楷病故日期片 [1] 七月初二日

再，据芜采营外委马定元呈称：兼护本营游击事中军守备张学楷，系湖北襄阳府襄阳县人。由行伍荐拔湖北提标右营千总，奉部推补今职。于道光二十八年八月内到任，出师江西，咸丰三年三月内回营。八年四月奉委兼护本营游击，带勇驻扎黄、池，随同大军堵剿。历年染受潮湿，筋骨疼痛，医调未痊，病势日重，于同治元年四月十一日病故。理合呈报等情前来。除将缴到札付咨部查销外，谨会同安徽巡抚兼提督衔臣李续宜合词具奏，伏乞皇上圣鉴，敕部查照施行。

再，武职守备以上病故日期，例应恭疏题报。前经奏准改题为奏。合并陈明。谨奏。

[1] 此件与李续宜会衔具奏。

017．花翎知府衔韩正国请改游击片七月初二日

再，管带亲兵营蓝翎通判韩正国，经臣派带湘勇一千赴援上海。五月二十二日虹桥之捷，署抚臣李鸿章以花翎加知府衔奏准奖叙在案。臣察其才具，于武职最为相宜，将来或可多带数营，防剿一路。应请饬下吏、兵二部查照，将韩正国文职注销，改以游击归部选用，仍戴花翎如故。谨附片具奏请旨。

议政王军机大臣奉旨：“着照所请。该部知道。”钦此。

018．采访忠义第八案请恤折七月初十日

奏为行营采访忠义第八案，恳恩分别旌恤，仰祈圣鉴事。

窃自咸丰十年七月间，臣在行营设立忠义局。凡两江所辖境内临危不屈之官绅，矢志不辱之士民、妇女，节经派员采访，由臣随时汇奏请建总祠、总坊。其死事尤烈者，请建专祠、专坊。历蒙恩准办理在案。兹据局员陈艾等续行采访，详列事实，汇为一册，计官绅阵亡者二十八员，士民殉难者一千八百七十八名，妇女殉难者二百四十九口。臣逐加查核，或集团御敌，或抗志洁身，均能大义深明，见危授命。相应缮具简明清单，仰恳天恩敕部分别旌恤，以褒忠节。除将事实清册循案咨部核办外，所有臣营第八案采访忠义，理合专折具陈，伏乞皇上圣鉴训示。谨奏。

019．展缓江南武闱乡试折 [1] 七月初十日

奏为江南武闱乡试未能举办，恳请一律展缓，恭折仰祈圣鉴事。

窃本年壬戌恩科江南文闱乡试，未能依限举行，臣于四月十五日奏请展缓在案。兹准兵部来文，本年十月内举行壬戌恩科武乡试，经该部照例题明，通行各省将军、督抚一体办理。奉旨：“依议。”钦此。并准安徽抚臣咨商到臣。伏查江南两省武闱乡试，自军兴以来，久经停办。即咸丰九年借浙江贡院办理文闱，亦未能举行武场。今安徽渐就肃清，而江苏尚多沦陷，不特苏属士子不能远调隔省考试，即皖属人士，亦尚荡析离居，迁徙靡定。而臣现驻安庆，既无衙署，又乏书吏、文卷，诸多不便。所有本年江南武乡试，自应照文闱之例，一律展缓。谨会同江宁将军臣都兴阿、江苏抚臣李鸿章、安徽抚臣李续宜合词具奏，伏乞皇上圣鉴。谨奏。

[1] 此件与都兴阿等会衔具奏。

020．皖抚李续宜闻讣丁忧折七月初十日

奏为安徽抚臣闻讣丁忧，恭折驰奏，仰祈圣鉴事。

窃臣于七月初九日准安徽抚臣李续宜咨称，同治元年七月初六日在六安州行营接到家信，亲母萧氏于本年六月十六日在湖南湘乡县原籍病故。该抚臣系属亲子，例应丁忧，飞咨臣代奏开缺，请旨另行简放。其前带赴皖之记名提督成大吉、萧庆衍、道员蒋凝学、毛有铭、副将王载驷等军，归臣节制调度。该抚臣即回籍奔丧守制等因前来。臣查李续宜天性纯孝，内行敦笃。咸丰九年因救援宝庆之便，回籍省亲。其时母病沉重，沥禀在家侍疾。因军务紧急，经臣等催令，勉强赴营，李续宜私心内疚。近日因自患喀血之症，尤时时慕恋双亲，或至终夜不寐。此次惊闻母讣，自应遵例丁忧，回籍治丧。惟军事方殷，该抚威望素著，关系甚重。溯查咸丰八年前湖北巡抚胡林翼在任丁忧，督臣官文奏请改留署任，钦奉谕旨：“胡林翼穿孝百日后，仍着署理巡抚。如须扶柩回籍，再行赏假两个月，俟军务告竣，准其补行终制”等因。钦此。维时湖北巡抚印务，系督臣官文兼署。臣现拟仿照办理，已咨复李续宜将巡抚关防派员赍送安庆省城，由臣暂行兼署。成大吉等军，臣亦当悉心照护，妥为调遣。惟两淮剿抚事宜，头绪纷繁。苗沛霖及各巨捻深畏李续宜之威，而良民各圩又感其抚绥之德，皖北及鄂省之兵，多系该抚部下劲旅，实非他人所能接办。臣事繁才短，深恐照料难周，贻误大局。该抚臣奔丧一节，应否援照胡林翼丁忧之例，赏假数月，仍令回皖署理抚篆，抑或准其开缺守制，另行简放安徽巡抚之处，恭候圣裁。所有安徽抚臣闻讣丁忧缘由，恭折由驿六百里驰陈，伏乞皇上圣鉴训示。谨奏。

021．附录廷寄　李续宜着仍遵前旨毋庸赏假奔丧八月十四日

同治元年八月十四日，准兵部火票递到议政王军机大臣字寄——

钦差大臣协办大学士两江总督曾国藩：

同治元年八月初二日奉上谕：

曾国藩奏，李续宜接奉钦差大臣关防，据情仍恳赏假回籍，并陈近日军情各折片。前据奏到，李续宜现丁母忧，当经明降谕旨，将李续宜改为署理安徽巡抚，毋庸赏假回籍，并赏银治丧，由湖南藩库给发，饬该地方官妥为照料矣。

兹据曾国藩奏称，李续宜接受钦差关防，忧惶失措。前此胡林翼、胜保丁忧，均奉赏假回籍治丧之旨。李续宜应仍恳恩赏假归籍，俾少伸哀慕等语。自系尚未接奉前此寄信及明发谕旨。朝廷以李续宜忠勇素著，倚畀正殷，且皖省军务乏人接替，势不得不破格夺情，朝廷实出万不得已，谅该大臣等亦必能体此苦衷。兹阅曾国藩所奏，李续宜接到钦差关防，愈益旁皇罔措，允属至性悱恻。该督为之恳仍赏假回籍，亦系发于至情。惟是李续宜当皖省军情防剿万紧之际，势难暂令离营，较之前胡林翼、胜保丁忧时，军务尤为紧要。前次业经详细谕知。现在江南、北大军进攻金陵，皖省官军，相为犄角。即如曾国藩片内所奏，目下军情，该督即应移扎宁国，与金陵、苏、杭、徽州皆可联络，亦可料理各贼目投诚事件，极为洞中窾要。若许李续宜赏假回籍，则曾国藩当兼顾皖北六安一带，不能移扎皖南，岂不机宜坐失！

逆贼横踞金陵，俶扰东南，已阅十载，东征将士血战之力，方能得此时会可乘。又幸浙东郡县义旗竞举，宁国坚城克拔，东南局势大可转旋。金陵虽未即能旦夕收功，而逆渠徙避苏城，其夺魄情形，灭亡正当立待。朝廷深倚楚军，不啻推心置腹，以望成功。李续宜以国愤家仇填塞胸臆，久思待时乘势，以泄普天下之忿。况国家倚任方隆，即曾国藩亦臂指相须，实属无人可为暂替。允宜移孝作忠，亟图灭贼，即所以慰其先灵。

李续宜着仍遵前旨，毋庸赏假回籍。该抚一门忠孝，谅于金革无避之义，讲之已熟。并着曾国藩将此次谕旨迅速传知，其毋再行渎请固辞。一俟军务大定，即仍准令请假回籍，补行守制，以遂孝思。曾国藩无须兼顾皖北，即着移扎宁国，联络一切，以图进取。所有单开前三次所奏折片，均经一一递到。将此由六百里谕令知之。钦此。

遵旨寄信前来。

022．附录明谕　李续宜丁忧着赏银治丧毋庸回籍八月二十三日

同治元年八月二十三日，准兵部火票递到同治元年七月二十四日内阁奉上谕：

曾国藩奏，安徽巡抚李续宜丁忧，应否赏假，抑或准其开缺请旨一折。安徽地方，现已渐就廓清，惟筹办剿抚及整饬地方一切事宜，均关紧要。且江南、北大军进攻金陵贼巢，皖省官军相为犄角。李续宜自简任巡抚以来，办理一切，深合机宜。当此军情吃紧之时，势难暂令离营。该抚现丁母忧，着即在军营穿孝，改为署理巡抚，毋庸赏假回籍。加恩赏银八百两，由该员原籍湖南省藩库给发经理丧事，并着毛鸿宾饬令该地方官妥为照料。墨绖从戎，垂诸古训。李续宜至性纯笃，谅必能体朝廷军务为重，不得已而破格夺情，移孝作忠，以副委任。其毋再行渎请，仍俟军务完竣，准其奏请补行回籍终制，俾遂孝思。钦此。

023．提督杨载福更名片七月初十日

再，臣接准福建水师提督杨载福函称，原名上一字与御名上一字相同，敬谨回避，拟更名杨岳斌，恳请代奏等情。伏查御名上一字，钦奉谕旨：“无庸敬避。”该提督踧踖不安，急请更改，尚不失臣子敬慎之义。除咨部查照外，相应据情代奏，伏乞皇上圣鉴。谨奏。

024．近日各路军情片七月初十日

再，近日军情。曾国荃围攻金陵之师，与贼相持。常有零股前来搦战，小有擒斩，未开大仗。鲍超克复宁国之后，臣檄令进攻东坝、高淳、溧阳、溧水、句容一带，作远势盘旋而来，然后屯驻于金陵之东北隅，与曾国荃相为犄角。据鲍超呈称：军士劳苦太久，疾病甚多，应请稍为休息，再行进兵。其广德州伪保王投诚一案，亦尚未办理妥适。石清吉守庐州之十营，经官文等调令南渡，助剿金陵，商之李续宜，另拨数营接防庐州。臣意李续宜方以全力经营苗党，自难分拨防庐之师，已咨复官文等饬令石清吉仍守庐州，无庸南渡。乃李续宜筹办苗党，甫有头绪，今忽闻讣丁忧，即须回籍治丧。事机未顺，波折尚多，殊深焦灼。袁甲三病状近日不知何如？李续宜既须离营，应恳圣恩饬留袁甲三驻扎临淮，庶两淮上下不至过尔空虚。谨将近日各路军情附陈梗概，伏乞皇上圣鉴。谨奏。

025．附录廷寄　着将安徽巡抚关防交还李续宜并酌调多隆阿军等八月二十三日

同日递到议政王军机大臣字寄——

钦差大臣协办大学士两江总督曾国藩、钦差大臣署安徽巡抚李续宜、湖南巡抚毛鸿宾：

同治元年七月二十四日奉上谕：

曾国藩奏，安徽抚臣闻讣丁忧，应否赏假回籍一折。本日已明降谕旨，李续宜改为署理皖抚，毋庸给假回籍，并赏银治丧，及派令原籍地方官照料一切矣。从前胡林翼在湖北巡抚任内丁忧，曾经给假两月回籍，并令穿孝百日后仍行署理巡抚。惟此时皖省军务方殷，袁甲三病势较重，难再留营，前已有旨准其开缺。并将李续宜授为钦差大臣，令其酌量驰赴临淮，接统袁甲三营军务。皖北防剿事宜，头绪纷繁，较之胡林翼在鄂时情形尤为紧要。曾国藩远在安庆，势难兼顾。李续宜若回籍两月，则皖北军务无人统摄，深虞大局稍有松动。朝廷因李续宜威望素著，倚畀甚殷，且皖北军务乏人更替，不得不仍令署理抚篆。李续宜务当体朝廷不得已之苦衷，移孝作忠，以期仰副委任。墨绖从戎，古有明训，李续宜亦毋得再行渎请。所有安徽巡抚关防，仍着曾国藩交还李续宜接收，毋稍迟误。并着毛鸿宾饬由藩库给发银八百两，经理其母丧事。并着饬令该原籍地方官妥为照料，以慰该抚孝思。

另片奏，鲍超克复宁国后，现经该大臣檄令进攻东坝等处。前据袁甲三奏报中，亦有现在宁国业已克复之语。曾经寄谕该大臣询问，迄今未据将克复情形复奏。此次奏片，复有鲍超克复宁国等语，是否前次业已奏报，中途遗失，或有淹滞？着即查明迅速具奏。鲍超一军进取机宜，即照所拟办理。仍须速饬前进，毋任久稽时日。防庐之师，曾国藩已咨复官文，仍令石清吉驻守，毋庸南渡。前因陕省回氛甚炽，多隆阿等军隔于贼南，未能速到，已改派胜保督兵入陕救援。其多隆阿、雷正绾等军，只令其剿办豫省南阳一带贼匪，谅不久即可蒇事。以后多隆阿等军，或须驻防庐郡一带，或须赴江南会同进剿，均着曾国藩酌量调度，迅速奏闻。将此由六百里各谕令知之。钦此。

遵旨寄信前来。

026．附录明谕　着各督抚刊刻誊黄安抚陷贼难民七月十九日

同治元年七月十九日，准兵部火票递到同治元年六月二十三日内阁奉上谕：

军兴以来，百姓颠沛流离，惨遭荼毒。朝廷悯念民艰，命将出师，除暴戡乱。更以胁从罔治之意，诏谕各路将帅，至再至三。原期该统兵大臣等咸体此意，以出斯民于水火。近闻江、浙等省被胁难民，有乘间逃出者，兵勇见其头发较长，或面有刺字，不由分辩，夺其所有，杀以冒功；带兵员弁，率以擒斩发贼呈报，冀邀奖叙。以致身陷贼垒者，佥谓不散尚可苟延，逃出反以速死，遂激成从逆之心而不悔。是吾民既死于贼，又死于兵，痛孰甚焉！又况贼匪所踞之地，不许百姓剃发，历时既久，状同发贼。更有被逼勉从作为军帅、旅帅等名目，阳代贼匪征求供给，阴以保卫乡闾，希冀贼不亲往蹂躏，及被贼掳去，迫令前驱以撄锋镝者。此等情形，实堪矜悯。着各路统兵大臣，出示晓谕兵勇，凡遇被胁逃出之难民，苟查无凶器及可疑情迹，即告知本管官，令其剃发回家，或由地方官递送回籍。其无籍可归者，并着妥为安置。即或迹涉可疑，亦必解送大营，讯明妥办。如有抢夺财物、私行杀害者，即按军法从事。本管官不行查办，一经查出，立即从严参办。庶被胁者有生还之乐，闻风者深归向之忱。

现在各路官兵攻剿江、浙两省，兵威甚盛，正斯民自拔来归，出水火而登衽席之日。着江、浙各督抚刊该誊黄，在贼氛附近之处各路张贴，遍行晓谕：凡裹胁难民，除甘心从逆、为贼画策者杀无赦，或不能及早反正，将来克复城池，随贼打仗抗拒官兵〈者〉悉行剿杀外，其余一切为贼所陷者，概予免罪。如能立功自效，并准酌给奖励，以示复帱生成、咸与维新至意。钦此。

027．附录明谕　着宋国永补授宣化镇总兵七月十九日

同治元年六月二十九日内阁奉上谕：直隶宣化镇总兵员缺，着宋国永补授。未到任以前，仍着冷庆署理。钦此。

028．附录廷寄　饬查周家圩港民人与洋人争斗案及曾国荃鲍超左宗棠各军情七月十九日

同治元年七月十九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、头品顶戴办理通商事务大臣薛焕、署江苏巡抚李鸿章：

同治元年七月初二日奉上谕：

都兴阿等奏，周家圩港居民与洋人争斗，请将办理未善之员弁分别革职、摘顶查办一折。已于折内批谕，将参将李润雄革职、总兵李德麟摘顶示惩矣。洋人于未通商各口岸，例不准其前往销货，何以李德麟禀内称近来每有奸商勾雇洋人，分来内江各港销货之语？既有此等情事，即应早为禀明禁止，何以直至周家圩港滋事之后始行禀闻？该总兵等平日全不以营伍为事，以致酿成巨案，其咎实有应得。惟此次洋人既系宁波奸商勾引而来，酗酒滋事，自知情虚，赴水淹毙，何以连次到有轮船，既捉去民人三名，复烧毁红单船三只？是其凶横情形，实出情理之外，不可不严加诘问，使洋人知所警惧。

第洋人驻京以来，凡遇于理不顺之事，一经指驳，如外间文移等件内稍有不实不尽，彼即借口狡赖。此次起衅根由，如全系洋人理曲，固不必代为隐饰。如曲在洋人而内地官民亦居其半，声叙亦必须真实无伪，方足以折服其心。着曾国藩、都兴阿、李鸿章确切查明具奏，不可一字虚假，转致该洋人得以狡展。本日已饬总理各国事务衙门王大臣将该洋人违约妄行各情，告知该国在京公使，与之理论。并着薛焕在沪先行妥为查办。该洋人分上红单师船，将炮门钉塞，该船兵勇所司何事？所称兵勇仓猝奔逃，殊难尽信。恐该总兵等呈报尚有不实不尽之处。并着都兴阿严饬管带各员，认真整顿，于贼匪则痛加剿捕，于商民则妥为保护，于外国洋人则分别是否通商地界，有无执照，防范之中，示以抚绥，以期相安于无事。倘再不善筹维，不知振作，别经访闻，必将管带各员从严治罪。

现在曾国荃等进攻金陵作何布置？援贼麇集，有无动静？深为廑念。鲍超进攻宁国，已否克复？左宗棠久无报到，浙省情形若何？着曾国藩探明奏闻。宋国永昨已简放直隶宣化镇总兵，该员自当感激图报。并着该大臣迅速饬知，以资观感。将此由六百里各谕令知之。钦此。

遵旨寄信前来。

029．据情代奏李续宜恭谢天恩折七月二十日

奏为据情代奏，恭谢天恩，仰祈圣鉴事。

同治元年七月二十日，准安徽抚臣李续宜咨开：准兵部火票递到七月初八日内阁奉上谕：“安徽巡抚李续宜着授为钦差大臣，督办安徽全省军务。”钦此。窃续宜现丁母忧，例应奔丧回籍守制，前经咨请代奏开缺在案。兹奉谕旨，授为钦差大臣。念国恩之弥重，未报涓埃；恸大故之遽撄，空怀杯棬。于臣为不忠，于子为不孝，忧伤惶悚，罔知所措。仍咨臣代陈下悃，叩谢天恩，请旨另赐简放等因前来。

臣查李续宜朴忠敦厚，威望素著。仰蒙圣主知人善任，畀以全皖军事。惟该抚闻讣丁忧，臣于七月初十日奏请赏假数月回籍治丧，计此折尚未到京。兹复渥荷温纶，饬李续宜接受钦差大臣关防。不受事则上负君恩，遽受事则内亏子职。该抚之忧惶失措，自是发于至情之不容已。前此胡林翼在湖北巡抚任内，胜保在钦差大臣任内，先后丁忧，均奉谕旨赏假回籍治丧。此次李续宜事同一律，应仍吁恳天恩，赏假归籍，俾得少伸哀慕之忱。其钦差大臣关防是否照该抚所请，另简知兵大臣迅赴临淮督办军务？抑或饬令袁甲三力疾督师，暂缓交卸之处？恭候圣裁。所有据情代奏，恭谢天恩缘由，谨缮折由驿六百里具奏，伏乞皇上圣鉴训示。谨奏。

030．署县张仁法滞销粤盐恳恩免议折 [1] 七月二十一日

奏为查明署任知县滞销粤盐，事出有因，恳恩免议，仰祈圣鉴事。

窃照现署安徽黟县知县张仁法，于咸丰八年署江西安远县任内，督销五年分粤盐，未完四分以上，部议以降二级调用等因。咸丰十年五月二十日奉旨：“此案因督销盐引未完四分以上，议以降调之邱文光、张仁法、吴秉衡，俱着该督抚出具考语，送部引见，再降谕旨。余依议。”钦此。遵即饬查张仁法滞销引盐原委，由臣等出考送部。旋据前署江西盐法道许本墉查复，并据署皖南道姚体备详称：查明江西赣州府属之安远县，界近闽、广两省，张仁法于咸丰五年二月二十四日到任起，即办防堵。六、七两年，郡属各县，均有贼踪。八年春间，仍未肃清。七月，复有福建大股逆匪窜入县境。居民迁徙靡常，商贩为之裹足，是年引盐滞销，实由于此。详请免议等情前来。臣复查张仁法于安远县署任内，地方被扰，商贩不前，以致额定引盐顿形壅滞，与寻常惰销者不同。且该员由江调皖，自署理黟县以来，舆情爱戴，卓著循声。可否仰恳天恩，准将现署安徽黟县事、前署江西安远县知县张仁法所得降调处分，从宽免议，并免送部引见。出自逾格鸿慈。臣为地方得人起见，谨会同江西抚臣沈葆桢合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

031．赣标守备王尧年年老勒休折 [1] 七月二十一日

奏为降补守备年力就衰，照例勒令休致，恭折奏祈圣鉴事。

窃照前江西赣标中营游击降补守备王尧年，系河南沈邱县人。因精力就衰，左足旧伤复发，步履维艰，医治难痊，禀请委员诣验，准予回籍医调等情。饬据署抚标中军参将荣翰札委署中军守备黄大忠查验属实，取具医验各结，呈请核办等情前来。臣查该降补守备王尧年，既系年力就衰，伤病复发，医治难痊，未便任其恋栈，致滋贻误。相应请旨将降补守备王尧年，照例勒令休致，以肃营伍。谨会同江西巡抚兼提督衔臣沈葆桢合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

032．吴钟秀请袭云骑尉世职片七月二十一日

再，泾县候选从九品吴维祺，于咸丰六年三月内率领团练剿贼打仗，力竭阵亡。经前安徽抚臣福济奏请赐恤。经该部议给云骑尉世职。袭次完时，给与恩骑尉世袭罔替等因。饬查应袭之人取结详办去后。兹该故员嫡长子泾县天文生吴钟秀，年已及岁，据署皖南道姚体备取具宗图供甘各结，详送验看，请准承袭等情前来。臣复加验得该世职吴钟秀，人尚朴实，堪以承袭云骑尉世职。除饬发臣标中营随同学习，并将吴钟秀宗图供结咨部查照外，理合附片具陈，伏乞圣鉴，敕部议复施行。再，此系例应具题之件，前经奏准改题为奏，合并声明。谨奏。

033．奏报近日军情并请查上三次折片片七月二十一日

再，臣于七月十九日接奉初二日寄谕：“现在曾国荃等进攻金陵作何布置？援贼麇集，有无动静？深为廑念。鲍超进攻宁国，已否克复？左宗棠久无报到，浙省情形若何？着曾国藩探明奏闻。”又于二十日由抚臣李续宜咨到七月初八日寄谕：“宁国一城何时克复？是否的实？鲍超一军作何调遣？着曾国藩迅速具奏。”各等因。钦此。同日钦奉廷寄之件，其径发臣营者未到，其由李续宜转咨者先到。盖李续宜奏报往返，多由徐、宿、临淮以达六安，故路近而较速。臣处奏报往返，常由河南、湖北以达安庆，故道梗而较迟也。宁国府城于六月十五日克复。臣于二十二日附片先奏梗概，旋于七月初二日具折详奏战状。不知中途果无疏失否？兹将上三次所奏折、片各件，开单呈览，以备查核。

至近日军情，曾国荃金陵一军，自六月十六、二十五日两次大战后，该逆未再出而搦战，我军亦因疾病过多，未能设法攻城。浙贼伪侍王李世贤大股，本欲与伪忠王同援金陵，因恐官军直逼杭省，故以全力驻守金华、龙游以拒我师。左宗棠定于七月十二日拔营，进扎茶圩、泉江两处。刘培元进扎归塘地方，规复龙游。蒋益澧一军，分为三帮，定于七月初九、十三、十六等日，自长沙起行赴浙。鲍超一军，因童容海投诚之事，人数太多，至今尚未办妥，难遽拔营前进。臣本应移驻宁国，庶与金陵、苏、杭、徽州皆在三百里内外，既可联络一切，又可就近料理各贼目投诚事件。无如李续宜现丁母忧，即须请假离营，臣当兼顾皖北、六安一带，不能移驻皖南。相隔太远，调度不灵，深用焦虑。除洋人焚烧红单船一案，俟专员查明另行复奏外，谨将近日军情附片具陈，伏乞圣鉴。谨奏。

034．附录廷寄　袁甲三开缺李续宜接办钦差大臣等事七月二十二日

同治元年七月二十二日，准兵部火票递到议政王军机大臣字寄——

钦差大臣协办大学士两江总督曾国藩、前任漕运总督袁甲三、钦差大臣安徽巡抚李续宜：

同治元年七月初八日奉上谕：

袁甲三奏病难再支，恳请开缺，将钦差关防饬交李续宜接办；并李世忠扼守石埠桥，进攻九洑洲情形，收复宿、灵等处捻圩，派兵进捣湖沟各折片。览奏均悉。袁甲三驻扎临淮数年，搘拄尚属着有微劳。现在皖省事机较为顺利，而该大臣患病已久，势难再支，恐以病躯贻误，自属实在情形。业经明降谕旨，准袁甲三开缺，回籍调理，将钦差大臣关防交李续宜祗领接办矣。

李续宜身任皖抚，现复授为钦差大臣，皖省军情更属责无旁贷。临淮控扼长淮，毗连徐、宿，最为皖北要地。李续宜前由六安进扎，原为督攻庐州，此时庐州已克，应否移军进扎临淮以资控制，即着妥筹进止。李世忠一军，南岸扼守石埠桥，北岸进攻九洑洲，据袁甲三所奏各情，尚为合宜。李世忠性虽骄悍，然材勇尚为可用，经袁甲三数载以来拊循激励，亦尚能尽其力。现方筹攻金陵，此军于南北两岸扼剿，均甚切要。前经谕令袁甲三饬令李世忠归曾国藩节制。李续宜接办后，亦应妥为驾驭。将材难得，当此用人之际，谅该大臣等亦必能尽将将之道，使之鼓舞，乐为所用。并饬诸军务与同心戮力。毋或意见参差，是为至要。和州驻马河营盘，经杨载福商明李世忠，改归楚师接防，原驻兵勇当经撤归滁州，谅必办理悉臻妥协。惟袁甲三以该营饷需久绌为虑，咨商吴棠，妥为接济。曾国藩前奏，亦曾有接济李世忠营银米等项，想亦必能随时筹及兼顾也。

宿、灵境内各圩归正，地方肃清。近又收复界沟之田圩等多处，并有宿州捻首杨老含立心归正，经袁甲三派员前往办理，其湖沟等积年捻巢，已饬吴秀、徐等军进捣，一经得手，即可与徐、宿兵勇会合扫荡。即着李续宜督饬各员，剿抚兼施，务臻妥协。其未到临淮以前，仍着袁甲三竭力筹办，不准稍存五日京兆之心，致有贻误。侍讲袁保恒仍着留营，归李续宜调遣。其宿州等处各捻圩剿抚事宜，及袁甲三军营一切章程，该侍讲自必详悉，均可查询。

至袁甲三片内有宁国府城业经克复，鲍超一军或会攻金陵，或先剪旁近州县以孤贼势，曾国藩自己斟酌办理等语。宁国一城何时克复？是否的实？鲍超一军作何调遣？着曾国藩迅速具奏。将此由六百里各谕令知之。钦此。

遵旨寄信前来。

035．附录廷寄　胜保督办陕西军务并酌量调派多隆阿军等事八月初四日

同治元年八月初四日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣兵部尚书衔兵部左侍郎胜保、荆州将军多隆阿、陕西巡抚瑛棨、河南巡抚郑元善、署直隶提督成明计：

同治元年七月十九日奉上谕：

胜保奏，统筹陕、豫缓急，督军驰赴河、洛，派援南路；并南阳军情紧急；迭据关中官弁函禀陕省情形，抄录呈览各折片。览其所奏，尚属详妥。陕省回匪鸱张，迭经飞催多隆阿之军星速入关而迟回未进，正深焦急。兹据胜保奏：粤逆攻扑南阳，甚为吃紧。此股逆匪本系由庐州分股出扰，又与汉东大股会合，人数众多，意欲窥伺楚疆，以扰楚师后路。适多隆阿在随州、枣阳一带布置严密，复又窜回攻扑南阳，兼扰信阳。其南召县境之博望镇一带已有贼踪，可由鲁山、卢氏扑犯河、陕，并有仍将西窜陕省之信等语。多隆阿一军已阻于贼之南，为所牵制，不能赴陕，谅系实在情形。

陕省军情万紧。节据瑛棨等奏：省城三面被围，仅余南路尚通文报。回匪凶焰正炽，业将距省二十里之六村堡攻破，屠戮省外各属，肆行焚杀，极为惨毒。孔广顺及马得昭等兵力本单，不能大加剿击，城中坐困，望援万分急切。与胜保抄录呈览各情形大略相同。此时亟须速整大军，迅图攻剿，必得所到痛加惩创，方可殄其凶锋。即着胜保统领全军星驰赴陕，督办陕西军务。所有该省各路官军，均归节制。关中形胜最要之区，该大臣膺兹重任，自当奋力前驱，督率所部迅速前往，将回匪尽力痛剿，立解省围。其省外同州、蒲城等处，应如何分军援剿，先其所急？均着到陕酌度办理。回民人数过多，且其中亦多良善被胁之徒，将来如果被创能知悔惧，就我范围，亦必当剿抚兼施。唯此时逆焰正张，断不许先存安抚之心，轻议招降，致为逆党所窥，愈得肆其凶狡。

南阳贼势亦张，着郑元善迅速移兵叶、裕，亲督剿办，务将栗河店盘踞之匪迅行攻剿。胜保仍饬副将王佐臣之军与豫军合力剿办。尤须力顾贼由博望北窜之路，毋令得肆豕突。楚省藩篱，最关紧要，多隆阿既阻于贼，不能赴陕，着官文即饬多隆阿一军由随、枣前赴南阳一带，力筹防剿，与豫省官军前后夹击，痛歼丑类。

曾国荃等军已逼金陵之雨花台，而兵力尚单，曾国藩是否须留多隆阿一军助剿，亦尚未据奏到。现在多隆阿之军既可无须入陕，应于何处驻扎，着曾国藩酌量调派，一面迅速具奏。多隆阿前军雷正绾所部，计已由襄、郧行近陕疆，仍着饬令星速入关，俾资调遣。

胜保入陕，仍应兼顾豫省。其河、洛等处土匪，仍思啸聚，应如何慑以声威，消其反侧，仍即妥为筹办。陕省军报不至又经数日，自六村堡陷失后，情形又复如何？瑛棨等务当竭力固守，以待援师。成明计已督兵渡河，蒲城是否解围？此项京兵，前饬驰赴潼关，由大路前进，正可与胜保入关之师声势联络，商同进取。胜保所请山东及山、陕等省军饷，业经寄谕谭廷襄等照数拨解。

本年河南省乡闱监临，因郑元善军务紧要，亦经明降谕旨，令黄赞汤入闱办理。该抚即可无庸回省，一意剿贼，并即知照黄赞汤钦遵办理可也。将此由六百里加紧各谕令知之。钦此。

遵旨寄信前来。

036．附录廷寄　着会商整顿江南下游水师八月初五日

同治元年八月初五日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、署江苏巡抚李鸿章：

同治元年七月二十日奉上谕：

有人奏江南水师亟宜整顿一折。据称，曾秉忠所带炮船，冯日坤、冯树勋所募水师，多系广勇，桀骜不驯。身带红巾，多携妇女，私立水卡，劫掠行旅，与贼往来，贼至则退避别港，贼去则捏报收复。勇数不下二万，其不隶营伍游行各处者，更不知凡几。其江路自三江营以下设有艇船，总兵吴全美、李德麟等不能约束。闻其兵勇因饷缺铳击李德麟坐船，有散而为盗者，有举船附逆者。自崇海至通靖江面，劫案迭出，间奉檄饬，则焚毁沿江村庄，捏报胜仗。请饬实力整顿等语。江南多系水乡，水师较陆兵尤关紧要。若如曾秉忠等所部师船，纵寇殃民，抗官附逆，不独养痈贻患，渐成尾大不掉之势。现在水陆大军齐抵金陵，正在攻剿吃紧之际，岂容此等通贼不法水勇滥厕其中，致有贻误？着曾国藩、都兴阿、李鸿章将所参各情查明，据实参奏，毋得稍有徇隐。并将如何设法钤束、严加整顿之处会同商酌，迅定章程，毋稍迟缓。原折均着抄给阅看。将此由五百里各谕令知之。钦此。

遵旨寄信前来。

附原参折

奏为江南水师亟宜整顿，敬陈管见，仰祈圣鉴事。

窃臣近知收复金山卫城，浦东门户可固。惟青浦、嘉定仍为贼踞，如能得手，饷源重地可以无虞。当此之时，楚军新至，纪律严明，将士用命，渐有转机。而松、沪各营以及炮船艇师，亟宜整顿，以期得力。伏查沪、松各水陆兵勇约有四万，而能受约束奋勇杀贼者，正复寥寥。其附近上海各营，业经署抚臣李鸿章大加裁汰，悉依楚军营制，其余自可一律办理。惟曾秉忠所带炮船，冯日坤、冯树勋所募水师，多系广勇，桀骜不驯，为害尤甚。身带红巾，多携妇女，私立水卡，劫掠行旅。且时与贼中往来，贼至则退避别港，任其冲突；贼去则焚毁村庄，捏报收复。此等广勇不下二万，其不隶营伍游行各处者，更不知凡几。时时可以为变，几成尾大不掉之势。今署提督黄翼升已带水师由皖抵松，足资控制。亟须收其炮械船只，可留者酌留，而不可使自为一营；可去者速去，而不可使逗留别处。应请明降谕旨，饬令该抚实力整顿，庶有把握。盖江南多系水乡，水师得力，倍于陆兵，所谓炮船亟宜整顿者，此也。江路自三江营以下设有艇船，以防贼匪北窜。而总兵吴全美、李德麟等不能约束，闻其兵勇因饷缺为词，铳击李德麟坐船，有散而为盗者，有举船附逆者。自崇海至通靖江面，劫案迭出；而南岸贼船出没，置之不问。间奉檄饬，则焚毁沿江村庄，捏报胜仗。盖江路窎远，耳目有所难周，况武弁禀报不实，更甚文吏。可否饬下该督抚于盐司大员中，择其实心任事、熟悉营务者，在通靖一带统辖下游水师，以资弹压？所谓艇师亟宜整顿者，此也。

方今江南仅存之地，论财赋以上海为重，论形势以镇江为重。皇上饬令李鸿章速赴镇江，仰见圣谟广运，胜算远操。惟李鸿章所带楚勇不过万余，若不将松沪各防、各沿江水师整顿尽善，一如楚军之可用，则到镇之后亦无可措手，而下游吃紧，必致复蹈前辙，此愚臣之所深虑者也。至夷兵之助防、助剿，则有可恃而不可恃者。夷人通商之地，以上海为最要，在所必争，故上海屡次告警，防守实资其力。至其攻取城池，利贼之资财则有之，为我复其土地则未也。且能复不能守，如嘉定、青浦之得而复失，更何益哉！故臣愚以为必以自强为本，自强必以核实为先。愚昧之见，是否有当，谨恭折具奏，伏乞皇上圣鉴。谨奏。

037．奉旨垂询各路军情分条复奏折八月十二日

奏为迭奉谕旨，垂询各路军情，分条复奏，仰祈圣鉴事。

窃臣近日以来，迭奉寄谕，指示各路军情，缕晰周详。其中有臣职分应筹之事，亦有非臣力能兼顾之端。谨就闻见所及，勉竭愚虑，分条具陈，以备圣明参核。

一、多隆阿一军，当四月十五日初克庐州之时，臣本欲其会攻金陵：以曾国荃由南岸进兵，先破大胜关，围逼城南雨花台一带；以多隆阿由北岸进兵，先攻九洑洲，围逼城北紫金山一带。曾于五月十七日附片具奏。意在先复江苏财赋之区，以为明年筹办京漕之地。不料陕西告警，羽檄交驰，官文等奏请多隆阿率师援秦，而谕旨亦饬令先保陕西。臣虽觉金陵兵单，机会可惜，然以秦晋为京师饷源所自出，未敢奏调多隆阿西援之师转而东征也。厥后粤逆回窜，秦事稍松，而汉、回仇杀，望援仍切。钦奉六月初七、初九日两次寄谕，以多隆阿应于何地驻扎，饬臣与官文会商复奏。其时宁国已克，南岸兵力足敷调遣，臣先已附片奏明矣。因咨达多隆阿，不必回顾苏、皖，或速剿陕省，或留驻河南，请其定计，由官文主稿复奏。官文是否已奏，尚未准咨到折稿。多隆阿旋于七月二十二日复奏，想邀圣鉴。兹复钦奉七月十九日寄谕：“多隆阿一军，已阻于贼之南，不能赴陕，即着胜保督办陕西军务。多隆阿既可无须入陕，应于何处驻扎？着曾国藩酌量调派，迅速具奏。”又奉七月二十四日寄谕：“多隆阿、雷正绾等军，只令其剿办南阳一带贼匪，亮不久即可蒇事。以后多隆阿等军，或须驻防庐郡一带，或须赴江南会同进剿，均着曾国藩酌量调度，迅速奏闻。”各等因。钦此。圣怀谦挹，殷殷下问，曷胜悚感。臣查多隆阿军抵襄阳，由光化、荆子关入秦，并不为南阳之贼所阻。南阳贼股经鄂军金国琛等会剿解围，亦尚不至为楚疆之患。胜保此次奏报，殊未确实，致朝廷久经派定援秦之局，又复中变。雷正绾前队，已于十一日起行入关，多隆阿后帮，亦于二十二日起行继进。中途接奉改派之旨，不知从何处折回。若业抵秦境，则进退两难。秦人云霓之望，是否吁请多隆阿留陕，臣尚不能悬揣。若多隆阿果回鄂境，则当遵旨驻扎南阳一带，食鄂省之饷，击豫省之贼。凡捻匪有窜入南、汝两府者，责成多隆阿拦截雕〔兜〕剿。痛剿数次，声威必振。西可屏蔽秦中，不令粤捻续窜关陕；南可保障楚省，不令鄂北另筹防兵；北可联络郑元善叶、裕之师，东可联络蒋凝学颍州之师。诚为一举而数善皆备。剿捻以马队为先，僧格林沁挞伐于豫东，多隆阿驰骋于豫西，当可肃清中原，有裨全局。至于防守庐州，石清吉本系多隆阿部将，不须该将军亲往驻守。围攻金陵，鲍超已定由东坝前进，不须该将军遽往会剿。非谓江南不必添兵也，鄂、豫、秦三省交汇之区，不可无大支劲旅以为游击之师也。是否有当，恭候圣裁。

一、里下河一带，屡廑圣怀。江南之贼，若由常熟、江阴偷渡，北岸之靖江、如皋、通州、海门等处，实属防不胜防。前奉六月十四日廷寄，因都兴阿奏，难民纷投里下河，其情可疑，谕旨饬都兴阿严密防范，饬臣实力稽察，不可使一贼偷渡江北。又奉六月十八日廷寄，抄示潘祖荫请防里下河一片，谕旨饬令设法兼顾。又奉十九日寄谕，亦以江北港汊纷歧，饬令臣与都兴阿力筹守御里下河，“毋稍疏懈”各等因。钦此。仰见圣主眷念淮扬各属，刻刻不忘。臣秉承睿谟，亦自钦钦在抱。惟战船太单，地方太广，鞭长莫及，徒切殷忧。顷又接李鸿章咨称，据苏州密探，伪普王杨辅清自宁国败回，伪护王陈坤书自扬州败回，均来苏城与伪忠王商议。金陵危急，皖、浙官军分路进剿，上游已无路可窜，欲分大股由江阴、福山、杨林各口窥窜江北里下河空虚之处，就食于完善之区。并先掳有商船一二百号，预勾江洋盗匪为导引，乘间偷渡北岸等语。臣查杨辅清、陈坤书两股及青阳古隆贤等一股，三支败贼，穷无所之，思窜江北，系属意中之事。李鸿章业已专案具奏，请饬都兴阿、黄彬等严防。以臣愚见，都兴阿之兵力只有此数，红单船之勇丁不甚可靠。其新调之红单船四十号，据劳崇光咨，已在广东省河为飓风所坏矣。是江北应防之要地，尚无专汛派防之水师。臣现咨商杨载福，嘱其亲赴下游，遍历靖江、如皋、通州、海门数百里江面，察看何处最冲，何处次冲，妥筹布置。又拟另办太湖水师一军，造船百六十号，防剿上海、松江，由淀湖以入苏州，而腾出黄翼升水军专防淮扬里下河一带，以符原议。星夜赶办，计四个月可以集事。目下太湖水师尚未办成，黄翼升不可离沪。所有里下河之防，应请谕饬都兴阿、黄彬引为专责，臣亦当力筹兼顾。仍请饬下僧格林沁、吴棠，万一贼窜里下河，即于清江浦严兵以待，此等败残股匪，不难一战歼之。虽未必果有其事，而究当预备不虞。是否有当，恭候训示。

一、李世忠一军，前奉谕旨，归臣节制调度。顷袁甲三告病开缺，又奉七月初八日寄谕，饬臣妥为驾驭。又曾奉六月初四日密谕：有人奏，李世忠所克复城池，皆伊踞守，与陷于贼中无异。饬臣“妥为驾驭，使就范围”各等因。钦此。臣查李世忠投诚之初，胜保奏明，准带一万八千人，实数盖近三万。以降人而仍据其地，仍统其众，当时办法，本未妥善。近闻陆续招收，且增至五六万之多。据有城池，自为风气，于长淮五河等设厘卡数处，于长江新河口设厘卡一处，各县亦有卡局，所获颇厚。又广运盐斤，自捆自卖，上侵公家之利，下为商民之害，殊堪隐忧。然相沿已久，安之若素，今欲大振纪纲，绳以法律，势必有所不能。且去冬今春，克复天长、六合、浦口、江浦，击退陈坤书股匪，于大局不为无功，未可没其劳而遽议其后。臣拟姑循其旧，不设机心。厘盐之利，不加禁遏，偶有请求，亦不拒绝。前曾解济军火三批，米粮两批，近又来请饷银，即当量力分润，仰副朝廷宽厚之意。但不甚资其力，亦不轻调其兵，暗销其予智自雄、非我莫属之骄志。若欲收回国家利权，则须另筹巨款，按月供支，足以养彼之众，乃能行吾之法。臣于本年三月奏请广东抽厘一案，声明分济袁甲三一军，乃能抚驭降将，即系指李世忠言之。将来袁甲三去位，臣节制此军，亦专盼粤东之厘，作滁州之饷。闻晏端书到广东后，竭力经营，事多掣肘，至今尚无头绪，亦未报解分毫。若广东厘金不能大有起色，则不特皖、浙欠饷无出，即李世忠一军亦终虞其决裂。区区愚虑，不敢不预陈其略。

一、镇江一军，前奉五月二十一日寄谕，饬臣统筹兼顾。顷又准冯子材咨到折稿，恭录谕旨，有随时禀请督臣曾国藩指授机宜，以期万全无失之训。臣之愚陋，何足谙悉机宜？宠眷愈隆，悚惕无地。冯子材专员来皖，函商一切。臣复函以镇江饷绌兵单，只宜固守，不可出战。待鲍超攻克东坝、溧阳、溧水、句容等处，屯驻金陵之东北，能与镇江联络一气，不为贼氛所梗。届时，冯子材再行拨兵会剿，庶几声援四应，士气易奋。至署抚臣李鸿章久有移驻镇江之议，无如伪忠王纠率大股悍贼，常在松沪一带，战争不休。前五月二十一日虹桥之役，顷八月初二日七宝街之役，我军皆竭力血战，始获大捷。观忠逆之志，似欲甘心于沪上，而洋人坐观成败，极难调护。以目下而论，李鸿章有万不可离沪之势。或俟太湖水师办成，李鸿章即统水陆诸军，由松沪进兵入苏，亦属因利乘便之法。所有镇江防务，应始终责成冯子材耐苦坚守，不作出剿之计。拙谋浅虑，未审当否？

以上四条，皆两月内所奉谕旨，因事理重大，道途遥远，筹画难定，复奏稍迟。理合并案具陈，伏乞圣慈垂鉴，逐条训示。谨奏。

038．附录廷寄　答上折八月三十日

同治元年八月三十日，准兵部火票递到议政王军机大臣字寄——

钦差大臣协办大学士两江总督曾国藩：

同治元年八月二十一日奉上谕：

曾国藩奏，迭奉谕旨，分条复奏，并请饬江西巡抚协拨漕折银两，及历陈近日军情各折片。已谕令沈葆桢于漕折项下，按月拨银四万两接济徽、宁军饷矣。

多隆阿援陕之师，自庐州拔营后，两月未见官文等奏报。而陕省望援甚急，且胜保有多隆阿为贼所阻之说，是以改派胜保督办陕西军务。嗣因多隆阿有入陕消息，复谕令胜保专办渭北回匪，多隆阿专办渭南回匪。现在胜保已抵临潼，多隆阿计亦可到西安省会。俟陕境回匪剿平后，即着照该大臣所拟，令该将军驻扎南阳一带，俾鄂、豫、秦三省交汇之区，得此大支劲旅，于全局甚有裨益。

曾国藩探悉，伪普王等有勾结盗匪偷渡江北之意。已严饬都兴阿等督率水师，实力防守。并令吴棠严军以待，预备不虞。僧格林沁所部马步各队，分剿皖、豫、山东数省捻匪，已属不敷调遣，恐难再拨劲旅驻守清江。仍谕令该亲王审度机宜，妥为筹办。里下河尚称完善，该逆垂涎已久，都兴阿之兵力只有此数，红单船之勇丁不甚可靠，曾国藩知之甚悉。万一杨辅清等股败贼率众渡江，该大臣务当力筹兼顾，毋稍大意。曾国藩现派杨岳斌亲赴下游，察看江面冲要，着即饬令妥筹布置。太湖水师战船办成后，即令黄翼升一军专防淮扬里下河一带。所筹均合机宜，着即妥为办理。

至所称李世忠自投诚以后，据有城池，自为风气。添设厘卡，广运盐斤，上侵公家之利，下为商民之害，殊切隐忧，必须另筹巨款，按月供支，足以养彼之勇，乃能行吾之法等语。已寄谕劳崇光、晏端书将粤东厘金，迅速妥办。如有不肖官绅，借端掣肘，即令晏端书据实参奏。谅该副都御史必能竭力筹办，以副委任。

昨据冯子材奏，逆匪扑犯，镇防官军击退。当经谕令冯子材以守为战，不可悬军深入。本日曾国藩奏称，镇江饷绌兵单，只宜固守，不宜出战。与寄谕适相吻合。复谕令该提督严守镇城，俟鲍超攻克东坝等处，师抵金陵后，再行拨兵会剿。仍着曾国藩随时授以机宜，以期万全无失。近据李鸿章奏，苏城大股逆匪攻扑青浦，沪防万分吃紧。是李鸿章一时断难移军赴镇。该大臣权衡缓急，自不必拘泥前议，致误事机。

浙省逆匪以全力扼守金华，官军进攻龙游，尚难得力。昨因有人条奏宁郡克复，徽郡敉安，宜饬驻徽将领规取严州等语。已谕该大臣酌办。现在广德州城又经收复，徽防更可无虞。着该大臣饬令张运兰迅速督率兵勇，攻取严郡，则左宗棠进取之师，较易得手。

曾国藩另折奏，收复广德州城。已明降谕旨，将投诚之洪容海等，照请给予奖叙矣。将此由六百里谕令知之。钦此。

遵旨寄信前来。

039．筹办广德州受降事宜折八月十二日

奏为筹办广德州受降事宜，分别遣留，恭折仰祈圣鉴事。

窃伪保王童容海率众乞降，袭取广德州城，臣拟酌留二千人，余悉遣散。前于七月初二日附片具奏在案。旋据鲍超来文，童容海既取州城，袭杀侍逆所派守贼伪阀天义马桂功，并收其众。现在部下一律剃发，不止六七万人。请多留降卒，立为启化营，以资攻剿。呈缴伪印三百五十八颗，伪官照九百五十二张，赍送来省。并转据童容海自陈，本系洪姓，因被胁所改，请即更正等情。臣以洪容海自拔来归，应准复还本姓。惟所部过众，不特野性难于抚驯，即饷项亦难于供亿，因令挑留三千人，编立五营，余则悉数遣散。饬直隶宣化镇总兵宋国永、已革江西吉安府知府曾咏办理遣散事件。各缴军械，发给护照并川资钱壹千文，分遣回籍。竭力凑解钱三万串，尚不知足敷遣资否？另制遣发被胁良民旗号，于降人中择明干头目带领，由陆路分起行走。视各省人数多寡，或合数府为一起，或合数县一起，每起少者四百，多者不过千人。果能沿途约束严明，一无滋扰，俟该头目等回营，准其录用，酌予保奖，以结其心，当不至变生意外。

至洪容海数年被掳，一旦自新，乃能计取坚城，袭杀守贼，力图晚盖，非假以虚名，恐不足以驭下。合无仰恳天恩，赏给降将洪容海游击虚衔。其部下头目王永虎、范长根、陶成有、莫志祥、汪维新、李敦本等，均请赏给五品顶戴；熊正玉、罗文宓、黄广兴、蒋合麟、朱大椒、黄三元、宣鸿猷、洪钜海、洪潮海、洪青海、洪四海、洪龙海、洪虎海、洪富海、洪贵海、洪华海、洪晏海等，均请赏给六品顶戴。仍俟续有劳积，由臣分别奏保官阶。使悔罪投诚者知朝廷有幸邀之宽典，无顾惜之功名，则东南逋寇，或皆闻风知劝，瓦解冰消，于军事不无裨益。如此起降众，办理或有未妥，另生枝节，臣当随时奏明，不敢稍存回护，上烦宸廑。所有筹办广德州受降分别遣留缘由，恭折具陈，伏乞皇上圣鉴训示。谨奏。

040．附录明谕　答广德州受降事宜八月三十日

同治元年八月三十日，准兵部火票递到同治元年八月二十一日内阁奉上谕：

前因曾国藩奏，踞守广德州城之伪保王童容海率众乞降，当经谕令曾国藩妥为筹办。兹据奏称，童容海即洪容海，自诣鲍超军营投诚后，即率所部攻取广德州城，将守城悍贼伪阀天义马桂功擒杀，并收其众六七万人，一律剃发，呈缴伪印三百余颗，伪官照九百余张，当将州城收复。其被胁良民，经曾国藩饬令总兵宋国永等，发给护照川资，分别散遣，办理尚属妥善。洪容海身陷贼中数载，既能自拔来归，复率众效力，计取坚城，袭杀守贼，足见其从前被贼所胁，并非甘心从逆，此次奋勉立功，不无微劳足录。洪容海着赏给游击衔，以示奖励。其部下头目王永虎、范长根、陶成有、莫志祥、汪维新、李敦本，均着赏给五品顶戴；熊正玉、罗文宓、黄广兴、蒋合麟、朱大椒、黄三元、宣鸿猷、洪钜海、洪潮海、洪青海、洪四海、洪龙海、洪虎海、洪富海、洪贵海、洪华海、洪晏海，均着赏给六品顶戴。此外为贼逼迫，勉强胁从者，正复不少。果能悔罪投诚，献城自赎，杀贼立功，各该督抚及各路统兵大臣，即不准过事苛求。一经奏闻，无不予以自新，恩施立沛也。余着照所议办理。该部知道。钦此。

041．采访忠义局第九案请恤折八月十二日

奏为行营采访忠义第九案，恳恩分别旌恤，恭折仰祈圣鉴事。

窃臣自设立忠义局，派员采访，凡两江境内御贼死难之官绅、士民、妇女人等，一经该家属呈报，均饬发局员考核事实，由臣奏乞恩施，历奉谕旨准照所议办理。兹据忠义局委员陈艾等续访，得太湖县殉节官绅三十员，殉难绅民一千三百零二名，殉难妇女一百四十一口，备列事实，汇造清册请奏前来。臣详加复核，或赴敌捐躯，或临危抗节，数年之间，一邑之内，死事至一千四百余人之多，洵足以维持风教。相应分缮清单，仰恳天恩敕部分别旌恤，以褒忠节。除将事实清册循案咨部核办外，所有臣营第九案采访忠义，谨缮折具奏，伏乞皇上圣鉴训示。谨奏。

042．恳将焦王氏张氏等分别旌恤片八月十二日

再，据江宁县文生焦光俊禀称，伊嫂王氏及其妻女子弟家属等，于咸丰三年二月间江宁城破，全家自尽。又据武进县文生吴坦禀称，伊母张氏及其妻妹子侄并舅氏张辰一家，于咸丰十年四月贼陷常州时，均赴水投缳以殉各等情。饬据忠义局员采访事实，呈请附案奏办前来。臣查阖门就义，倡自妇人，大节懔然，实较寻常死难为尤烈。相应另缮清单，恳恩将焦王氏等一门四十一口、吴张氏等一门十口，敕部照例分别旌恤，仍于各该县建立专祠、专坊，并将张辰一门三口照新章旌恤，祔祀吴张氏专祠，以表忠烈。除将事实清册附入第九案咨部查核外，理合专案附陈，伏乞圣鉴训示。谨奏。

043．附录明谕　杨锡嘉等着予旌恤建祠建坊八月二十三日

同治元年八月二十三日，准兵部火票递到同治元年七月二十六日内阁奉上谕：

曾国藩奏，采访官绅、妇女殉节各情，恳请分别旌恤、建祠等语。江苏阳湖县绅士议叙府知事杨锡嘉，于贼围常州府城，与弟议叙光禄寺署正杨锡畴率同家属守御，力竭城陷，一家三十八人同时尽节。休宁县绅士二品封典知府衔郎中汪念祖于贼入县境时，率同伊子员外郎衔试用训导汪如冈、侄三品封典捐职知府汪嘉诰集团击贼，一家十九人先后尽节。二品封典同知衔汪志邦力战陨命。泾县候选训导胡泽顺持梃击贼被执，与子妇二人一同遇害。该官绅等或志切同仇，尽室赴义，或素优品学，殉节从容，深堪嘉尚。杨锡嘉、汪念祖、胡泽顺等，均着照阵亡例议恤。其家属妇女人等，着照新章旌表，仍于各该县建立专祠、专坊。汪志邦一员，并着准其祔祀汪念祖专祠，以表忠烈。钦此。

044．复陈豫省停募湘勇片八月十二日

再，臣钦奉寄谕：

陈由立到皖后，着曾国藩即将该革员及余大胜等分别审讯，严行惩办，以肃军令。惟陈由立所募之勇，亟须拣员前往湘省接办一切事宜。豫省将领乏人，现无妥员可派，着曾国藩由皖营拣派熟悉湘楚情形、堪胜统带之镇将一员及营哨各官，饬令速赴湖南接办募勇事宜。饬赴河南，以资防剿等因。钦此。

遵即于臣部各军及鲍超所统镇将中逐一遴选，均无可独当一路者。查有总兵杨朝林，久历戎行，晓畅军事。上年冬间，准多隆阿保荐堪胜统领之任者杨朝林、王可陞二人。臣比令王可陞统勇二千七百，现守芜湖。闻杨朝林尚在鄂中，即经咨商湖北抚臣严树森，转饬赴湘接办陈由立募勇事宜。旋准河南抚臣郑元善来函，有豫中已添李续焘一军，兵力较厚，所请派员赴湘接统之处，应即停止等语。臣复查李续焘所部亦系湘勇，豫省既添此一支，足资防剿。所有拟派杨朝林往湘接募成军之处，自应停止，以节糜费。除咨严树森查照，仍俟陈由立等到皖审讯奏结外，理合附片复陈，伏乞圣鉴。谨奏。

045．恳饬江西拨漕折以济饷需片八月十二日

再，臣自接办皖南军务以来，两次奏拨江西漕折银每月五万两，解济徽宁军饷，均经部议，奉旨允准遵办在案。二年以来，徽州迭经危险，卒获保全，实赖此项协饷维系军心。现在贼氛仍炽，徽防未可稍懈。宁郡新复，又收降卒数千人，兵数愈增，饷项弥绌，积久过巨，无可补苴。所有协拨漕折一款，本年尚难停止，相应恳恩饬令江西循案于漕折项下，按月批解银四万两协济徽、宁饷需，较上两届请拨较少，庶无碍于解京之款。一俟入款稍充，各营得资周转，当随时察酌情形，奏请停拨。理合附片具陈，伏乞圣鉴训示。谨奏。

046．附陈金陵及各路近日军情片八月十二日

再，近日军情。

金陵贼匪未扑官军营盘，曾国荃因营中病勇过多，亦未进攻。鲍超克复宁国已逾月余，因童容海投诚之事，久未就绪，又疾疫流行，死亡相继，尚未拔营。现值天气稍凉，即当催令进兵。左宗棠在浙，亦苦营中患病者多，不能指㧑如意。自七月十七日油埠一战大捷后，二十一日与贼遇于清塘，斩首百余。二十四日分兵进攻裘家、太平祝两处，均未甚得手。伪侍逆李世贤现在金华修城治濠，并调温、处之贼萃于该郡，将为死守之计。龙游县城，虽已檄调刘培允等军进攻，该处地势平衍，难以逼城立营，一时未能速下。蒋益澧一军，七月十六日已入江西之萍乡县境，日内当可陆续抵浙。皖北苗沛霖之党曾禀明蒋凝学，愿退出寿州、正阳关两处，但求不报克复等情，似不至遽生他变。惟抚臣李续宜闻讣丁忧，病久未痊，不能治事。该抚前在六安患病，臣劝令请假医调。李续宜恐劳圣廑，未敢具奏。兹于八月初三日行抵安庆省城，臣观其哀毁之余，肌肉全瘦，若不令其离营回籍，少伸孝思，恐难期其速痊。该抚于昨初九日具折陈情，臣是以未经劝阻。理合一并渎陈圣听，伏乞慈鉴。谨奏。

047．附录明谕　着僧格林沁节制直隶山东河南山西四省八月二十三日

同日递到同治元年七月二十五日内阁奉上谕：

钦差大臣科尔沁博多勒噶台亲王僧格林沁，公忠夙著，威望聿隆，着统辖山东、河南全省军务，并调度直隶、山西两省防兵。直隶、山东、河南、山西各督抚、提镇以下各官及正白旗汉军副都统遮克敦布、礼部右侍郎毛昶熙、署漕运总督吴棠，均归节制。其蒙、亳、徐、宿等处防兵，并着一并调遣。所有剿匪事宜，即着会商钦差大臣李续宜妥为筹办，肃清北路，迅奏肤功。该大臣其钦承朕命，毋许固辞。钦此。

048．附录明谕　着胜保以钦差大臣督办陕西军务八月二十三日

同日递到同治元年七月二十五日内阁奉上谕：

兵部尚书衔兵部左侍郎胜保，着以钦差大臣督办陕西全省军务。钦此。

049．附录廷寄　饬筹长江通商大臣驻所事八月二十三日

同日递到议政王军机大臣字寄——

钦差大臣协办大学士两江总督曾国藩、头品顶戴办理通商事务大臣薛焕：

同治元年七月二十五日奉上谕：

恭亲王等奏，遵议改设长江通商大臣一折。各国于沿海五口通商，历年已久，均有旧章可循。而长江上下，计有二千余里，地处腹心，事关创始，自应将通商大臣改驻长江。惟应驻何处，该王大臣等无从悬揣。着曾国藩于镇江、金陵，或汉口、九江，察度形势，择一扼要之处，咨商薛焕，酌量具奏。该大臣沿江剿贼，于江面情形自必谙悉，谅能妥为筹画也。至通商大臣廉俸以及委员差役，并沿江口岸应否设立行馆之处，即着曾国藩、薛焕悉心核定。廉俸于何处支给，委员差役应设若干，务当核实议定，未可稍涉浮冒。其上海及长江一带中外交涉事件，固应归通商大臣专管，而粤、闽、浙三省事务，通商大臣亦应兼理，以免歧异。薛焕现在办理比利时国换约事宜，尚未事竣，着于事竣后或亲赴长江沿途察看，或江面尚难行走，即由曾国藩酌定会同具奏，候旨遵行。原折着抄给阅看。将此由五百里各谕令知之。钦此。

遵旨寄信前来。

附奕原折

总理各国事务和硕恭亲王臣奕等跪奏，为遵旨议奏事。

同治元年六月十八日，军机处交出两江总督曾国藩奏遵旨筹议复陈一折，奉上谕：“总理各国事务衙门会同户部妥议具奏。”钦此。查原奏内称：以南洋之广，设一大臣，统辖江、楚、苏、浙、闽、粤数千里之远，薛焕所称鞭长莫及，诚属实在情形。所有闽、粤、浙三省，应遵此次谕旨，即由监督道员经理，将军、督抚稽察，已足以资控驭。至长江深入腹地，路远事繁，臣窃以为此缺似不可裁，宜改为长江通商大臣，专办滨江四省中外交涉事件，或驻镇江、金陵，或驻汉口、九江，添设官属书役若干，廉俸经费若干，应请饬下总理各国事务衙门，会同该部核议等语。臣等伏查南洋五口，旧设钦差大臣一员，以两广总督领之。嗣改隶于两江总督。前于咸丰十年十二月，臣等通筹全局，奏令署理钦差大臣江苏巡抚妥为办理。并经奏明，所办一切事件，由该大员随时知照总理各国事务衙门，以免歧异。除粤海、福州、厦门、宁波、上海五口，旧有管理税务之将军监督道员毋庸另议更张外，其新定之琼州、潮州、台湾淡水，长江通商之镇江、九江、汉口等处，均由本省督抚会同上海钦差大臣奏明派员经理。所有新旧口岸税银、船只数目情形，按月呈报该大臣稽察，由该大臣按月咨报总理各国事务衙门及户部查核等因。奉旨允准在案。

兹据曾国藩奏称，长江深入腹地，路远事繁，宜改为长江通商大臣等语。臣等遵查通商事宜以长江为最要。沿海旧设五口，久经办有定章。琼州地处一隅，亦尚易办。惟长江为中国腹心之地，上下江面有二千余里之遥，随地皆可偷漏，关于税课者甚巨；地广人众，易启衅端。该督奏请移扎内江，不为无见。至应驻何处，原奏内称或于镇江、金陵，或于汉口、九江。臣等于长江形势未经身历，碍难悬拟。应由通商大臣周历查察，详细核明。何处最要，何处次要，会同各该督抚妥为商定，择要驻扎。所有原管镇江、九江、汉口等处通商口岸各员，均由该大臣督饬，随时严密稽查，遇有中外交涉事件，即由该管口岸各员详报该大臣核办。至所称闽、粤、浙三省由监督道员经理，将军、督抚稽查，自系各管各地，责无旁贷。惟事关中外交涉，仍恐办理稍有歧异，或滋外国口实。臣等公同酌议，拟请将五口通商大臣移扎内江，所有上海及长江一带中外交涉事件，由通商大臣专管，而各督抚兼理之；其闽、粤、浙三省中外交涉事件，照旧由各该将军、督抚专管，而通商大臣兼理之。按照臣等奏定章程，各新旧口岸税银，并进出之船只数目各情形，按月呈报管辖之通商大臣稽察，并由该大臣按月咨报总理衙门及户部，以凭查核。即将道光年间颁发钦差大臣关防作为通商大臣关防。凡沿海沿江各监督道员以下，均归该大臣统辖。各路地方官遇有中外交涉之事，由监督道员按约办理。监督道员所不能办理完结者，均由该大臣裁决。

至廉俸一节，查前设三口通商大臣，系裁撤长芦盐政，即以盐政廉俸为三口大臣廉俸。今南省通商大臣兼辖滨海滨江，亦有洋务，地广事繁，若效照三口通商大臣廉俸，恐不敷用。似应查照各省总督廉俸之例，定为该大臣廉俸，庶足以资办公。至应添设委员、差役，及沿江口岸应否设立行馆之处，并由该大臣体察情形，奏明办理。

再，此件通筹江海全局，事关数省，地方官倘或稍存成见，只顾一隅，必至遇事龃龉，有伤大局。应请饬下各督抚、将军等，严饬管理关务各员，务破除积习，不分畛域，以收和衷共济之效。所有臣等遵旨妥议缘由，理合恭折具奏。是否有当，伏乞皇太后、皇上训示遵行。再，此折系总理衙门主稿，合并声明。谨奏。七月二十五日。

050．附录廷寄　着筹驻军里下河并查参驿站耽延等事八月二十三日

同日递到议政王军机大臣字寄——

钦差大臣协办大学士两江总督曾国藩、署江苏巡抚李鸿章：

同治元年七月二十六日奉上谕：

曾国藩奏，妥议西兵助剿，并鲍超克复宁国府城，历陈林福祥等先后赴浙；李鸿章奏，官军进攻青浦，并金山设守情形，及厘定镇饷章程，及伪官刘万东投诚，面讯粤逆情形各折、片。览奏均悉。前因发逆攻扑青浦、嘉定二城，西兵遁走。后有秋间调印度兵助剿之说，谕令曾国藩等先事预防。兹据曾国藩奏，细察洋人调兵一说，当是解嘲之词。如查询果有其事，请申大义以谢之，陈利害以劝之，令总理衙门与驻京公使委曲商确〔榷〕各等语。筹画甚合机宜。着俟探询确实，再行密谕该大臣妥筹办理。鲍超一军既已克复宁郡，自可由东坝等处与曾国荃会师金陵。曾国藩既不虑孤军寡助，似大局已有把握，深堪欣慰。

陕西军务改派胜保督办，多隆阿、雷正绾所部，只须顺道剿办南阳一带捻匪，不难蒇事。此后应否驻扎何处，仍着该大臣酌量情形，妥议具奏。

据李鸿章奏，秋冬以后，贼势不支，恐并出南岸，就食于里下河州县。所言不为无见。多隆阿、雷正绾等应否分拨一军前往驻扎之处，并着曾国藩妥筹具奏。

又据李鸿章奏，据苏州逃出投诚之刘万东供称：洪逆于六月二十八日由南京挈眷来苏，改苏郡曰天京。李秀成自率群贼往金陵救援。闻东坝、溧水俱被官军攻克。如所供果实，是贼势已形衰散，着曾国藩速饬曾国荃等设法进攻，迅图克复。该逆巢穴既破，则苏郡踞匪，势成釜底游魂。

其林福祥、米兴朝、恒起等，据左宗棠奏，该员已先后赴营投到。惟况文榜、吴再升、陈步高、贵廷芳尚未解到，请饬速解。已谕令左宗棠就近审拟办理。除贵廷芳、陈步高二员，本日据曾国藩奏，现经解到皖营，即着曾国藩讯明分别惩办外，其况文榜、吴再升二员，并着李鸿章查明，速解左宗棠军营。

李鸿章密饬参将李恒嵩探明进攻青浦路径，派令程学启等各率所部进攻，又调华尔由松江带兵来会，兵力不为不厚。着即激励该员弁等直抵城下，务将青浦县城赶紧克复。其金山卫城，分兵扼守，并着严饬知府潘鼎新等慎密防守，毋得稍有疏虞。卫城东面海塘被潮冲激，势甚危险，即着照该署抚所议，筹借款项，分别修筑。

至镇江军饷，以沿江厘捐、上海协饷、口岸盐厘为三大宗。除照向章拨给各营外，所有各项进款，以五成归镇江营，四成归水营，其余一成为水陆两营制造军火并台局委员用费。均着照该署抚所拟办理。其水师镇将沿江设卡三十余处，已谕知都兴阿饬令该镇将等核实收放，务令滴滴归公，以济军食。

李鸿章奏，请饬都兴阿严饬水师实力防守，并红单船应否停止添调之处，令该将军酌量具奏矣。

曾国藩此次六百里奏报，系六月二十二日所发，何以迟至今日始到？究系何站耽延，着曾国藩查明参奏。将此由六百里各谕令知之。钦此。

遵旨寄信前来。

051．附录廷寄　着酌度多军驻地并复奏李宗焘才具等事八月二十三日

同日递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、荆州将军多隆阿：

同治元年七月二十七日奉上谕：

官文、多隆阿奏，筹议马步各军分道驰赴豫、陕，并调拨庐郡防兵助剿金陵一折。据称，六月二十日，多隆阿由武昌力疾起程驰往襄阳，探踪前进。已先经飞饬总兵雷正绾之军由荆子关直入山阳商南，迎头进剿。又派穆图善统领马步各营迅赴豫、陕接壤，审察贼势，且剿且进。并令驻守庐郡之总兵石清吉统率十营，克日驰赴金陵，与曾国荃会合攻剿等语。所筹均尚妥协。前因陕西省城被围紧急，回匪猖獗异常，多隆阿尚在楚疆，为贼所隔，探无入关信息，是以谕令胜保统率所部由洛阳一带星速入陕督办军务。多隆阿、雷正绾既为楚、豫之贼所牵掣，已有旨谕令毋庸入陕。本日据奏，多隆阿督率马步由南阳府各属河洛一带分道进兵，先除潼关以外发、捻各逆，保全秦晋要地。现在南阳虽已解围，而匪踪西向，势已蔓延。该将军未知现已行抵何处？急须将南阳西窜之匪剿办肃清。仍候曾国藩檄调驻扎，为金陵后路援应。其雷正绾一军，现在随、枣。前命官文飞饬总兵绕出贼前迎击，着仍遵前旨办理，杜贼入陕之路。并仍将剿贼情形随时驰奏，以慰廑念。

昨据曾国藩奏，宁国克复，鲍超一军檄令由东坝等处进规金陵，与曾国荃联络声势。李鸿章奏，洪逆挈眷赴苏。并据投诚之刘万东供称，东坝、溧水俱被官军攻克。似此情形，金陵逆匪渐成釜鱼槛兽，不难得手。庐州石清吉十营是否业已调到金陵？庐郡亦系要地，李续宜所部是否足敷分拨？多隆阿、雷正绾之军应行驻扎何处最要之地？并着曾国藩酌度具奏。

官文等另片奏，拟饬李宗焘赴多隆阿大营办理文案等语。该将军现在无须赴陕，李宗焘即可无庸调营。该员曾经胡林翼等密保，其人品才具能否独当一面？应如何简用之处？并着官文、曾国藩酌量具奏，以备简用。

又片奏，多隆阿饬委尽先佐领骁骑校伊明阿等赴古北口采买马匹，请各处按数查验，免税放行。已照所请办理。前据严树森奏，内地回民，多以买马为生。现闻陕省回匪猖獗，马匹甚多。近年各路统兵大臣等需用战马，每先给价值派令回民承办，诚恐贩马入关，多带余马阴以济匪。请饬各路统兵大臣等嗣后购买战马，遴派汉人前往，或责令回民之有官职及家道殷实者承办。毋使散贩经手，以杜济匪之弊等语。所筹不为无见。该大臣等嗣后购买马匹，务须遴派妥实可靠之人前往，并注明执照，不得任其多带余马为贼接济，是为至要！将此由六百里各谕令知之。钦此。

遵旨寄信前来。

052．附录廷寄　答诸奏并着酌度唐训方应否驻扎临淮接统袁军八月二十五日

同治元年八月二十五日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、前任漕运总督袁甲三、署安徽巡抚李续宜、暂署安徽巡抚湖北布政使唐训方：

同治元年八月十七日奉上谕：

李续宜奏，沥陈哀悃，吁恳赏假回籍奔丧一折。已降旨赏假百日，准其回籍，并令唐训方暂署安徽巡抚，阎敬铭署理湖北藩司矣。皖省粤逆虽就肃清，而徐、宿、蒙、亳等捻匪屡次出巢肆扰，且正阳关、寿州各处苗练，眈眈虎视，亦未必帖耳就抚，是皖北军务未可稍松。曾国藩节制四省，军务綦繁，现值进剿金陵，调度正当吃紧。皖北关系紧要，必须得人督办，俾曾国藩得以专意东征。据李续宜奏称，唐训方久历戎行，熟谙战守。着官文速饬该藩司前赴安庆接署安徽抚篆，毋稍迟延。其应否驻扎临淮、接统袁甲三一军之处，并着曾国藩酌度具奏。李续宜俟唐训方到皖交卸后方可启程回籍，毋得过于迫切，致误戎机。前因袁甲三奏病势难支，降旨准其开缺。并谕令俟李续宜到防，再行交卸。现在李续宜给假回籍，到防尚需时日。临淮当南北之冲，战守事宜，不容稍懈。唐训方甫经到皖，一切情形尚未熟悉，必须该大臣相助为理。着袁甲三仍遵前旨，力疾从公，妥筹办理，所有钦差大臣关防，着仍俟李续宜假满回皖，再行交卸。阎敬铭现署藩司，所有湖北按察使，即着官文派员署理。

胜保前办苗沛霖抚事，种种迁就，物议沸腾。僧格林沁老成之见，其心无私，且系节制淮北军务，不可与胜保一律看视。唐训方抵皖后，所有驾驭苗沛霖之法，当与僧格林沁详细筹商，不可意存歧视。

昨据袁甲三奏，龙潭地方，复经李世忠之军攻克，现复派兵攻取七里洲，以断九洑洲之粮道。如何守御及能否得手，着曾国藩审度机宜，妥筹办理。

本日又据冯子材奏，鲍超一军，八月间总可整旅而至金陵等语。着曾国藩酌量情形，催令该提督迅速移师，以期厚集兵力。广德州贼目投诚一事，办理有无就绪，着曾国藩迅速具奏。将此由六百里各谕令知之。钦此。

遵旨寄信前来。

又，准军机处片开：本日奉有寄信谕旨一道，希贵大臣接奉后，恭录知照前安徽巡抚李续宜，一体钦遵办理可也。为此知会。八月十七日。

053．遵复严树森被参各情折八月二十九日

奏为遵旨查明湖北抚臣严树森被参各情，恭折复陈，仰祈圣鉴事。

同治元年三月十四日，承准议政王军机大臣字寄三月初一日奉上谕：

前因有人奏，严树森到豫抚任后，尚知讲求吏治，惟督办剿匪事宜，未臻尽善。复有人奏参，严树森有胆怯见偏、量狭性愎等情。兹又有人奏，皖师东下，倚全楚为根本，楚抚关系东南安危，非久历戎行、深明将略者，万难胜任。严树森战阵之事，实非所长，上年捻扑河南省城，该抚一筹莫展，豫中人人切齿。今移节湖北，安能望其出境灭贼？官文休休有容，故胡林翼得以宣劳尽力；严树森性情刚愎，若官文待之如胡林翼，该抚必果于自用，万一不和，楚事必致决裂。严树森前在江夏、随州各任，闻警潜逃。一旦膺鄂抚重任，所统寮属兵勇，必将轻其品行，不遵调遣。上游无事，曾国藩始无后顾之忧。该抚无胡林翼之善谋，又无李续宜之敢战，设布置稍疏，贼踪阑入，曾国藩分兵不暇，安望有成各等语。严树森操守尚好，留意吏治，自莅豫抚任后，尚无大过。而人言啧啧，谅非无因。特以办事尚能认真，且仕鄂有年，曾为胡林翼保奏，是以简调鄂抚，冀收驾轻就熟之功。若如所奏各节，是该抚非特不谙军务，抑且不协舆情，任以封圻，殊于楚事未有裨益。现在曾国藩筹画东征，必须后路策应有人，鄂皖联为一气，方能悉锐前行，不至瞻前顾后。关系大局，至为紧要。该大臣于鄂中人材兵势，见闻已稔。严树森果否能胜鄂抚之任？抑仅长于吏治，他务非其所习？均着据实详悉复陈，毋稍徇隐。原折着抄给阅看，将此谕令知之。钦此。

仰见我皇上轸念东南，慎重疆寄，跪读之余，曷胜钦悚。

湖北巡抚严树森，春间由豫还鄂。臣前此所闻，毁誉参半。近来细加询访，情形较确。大抵人非圣贤，难于求备。短长互见，乃士之常。在朝廷之用才，贵节取其所长，而纠察其所短。在臣子之自饬，贵勉其所已知，而增其所不能。严树森之所短，在负气自矜，计较过熟。负气则自命过高，责人过重，稍有龃龉便事吹求，处人鲜留余地，而人亦攻之甚力。计较既熟，则利害太明，趋避亦所难免。咸丰四年，严树森在江夏知县任内，湖北省城被围，饷道不通，巡抚青麟奏委出城劝捐。逮六月省城失守，严树森以先期奉旨在乡劝捐，免其置议。五年，在随州任内，时督臣杨霈驻军该州，官兵失利，州城沦陷。事后查办，因总督有逃奔枣阳之咎，而严树森又奉有调团协剿之札，亦得奏明免议。厥后遏贼北窜，随克德安，迭蒙保奖。严树森本有应议之案，而反与于保叙之列，虽机缘所值，适有天幸，不由人谋。而议者因其平日计较之颇精，遂疑此次侥幸而获免。原奏所称江夏、随州两案，恐为僚属所轻，殆由于此。至其莅任河南，捻匪扑犯省城，原奏以该抚闭门自守，不敢出城一步。古法称，战不足者，守尚有余。严树森自度新集之卒，未可深恃，与其出战挫衄，不如婴城坚守，此盖未可厚非。惟军旅之事，必有毫无瞻顾之心，而后有一往直前之气。严树森于祸福成败多涉计较，则危急之时，难期坚定。功名之地，难泯矜争。谕旨饬其不娴军务，原折虑其不明将略，参之物论，亦均于此事，未敢深信。兹其所短也。

至严树森之所长亦多，非时流所可及。才思警敏，精神完足。胡林翼综理厘务，新改漕章，严裁各衙门陋规、台局浮费，但持大纲。其节目周详，经营初稿，多严树森赞襄之力。逮胡林翼出省征剿，凡鄂民之疾苦，刑案之出入，州县之积弊，皆由严树森悉心察核，往往昼接寮佐，夜治文书，侵晓从公，达旦未寝。咸丰十年升任豫抚，沿途夫役，到省供应，概不索之州县，一洗从前恶习。其裁汰冗兵，参劾劣员，亦颇力求整顿。谕旨称其操守尚好，留意吏治，自莅豫抚任后，尚无大过。足见圣明垂察之精。臣于咸丰九年经过黄州，见胡林翼座右同官录数册，胪列州县佐杂履历，注载详明，评骘精当，知为严树森手笔。闻其接见属僚，询访一次，历久不忘。胡林翼保荐人才，如阎敬铭、李宗焘、张建基等，皆严树森之所汲引。胡林翼晚年多病，专以荐贤报国为务。严树森被其荐达，感名卿知己之恩，沐文宗不次之擢，祓除旧习，力争上流，亦孜孜焉以崇尚正人、扶持善类为己任。兹其所长也。

官文休休有容，遐迩共知。然昔之待胡林翼，事无大小，推贤让能，多由抚署主政。今之待严树森，资有浅深，军政吏治多由督署主政。原奏所称严树森性情刚愎，果于自用，或致决裂。以臣观之，所虑当不在此。凡位逼则相忌，势均则相疑，督、抚同城，自昔鲜能和协而善终。为抚者，当任劳而不炫己之能。为督者，亦当让善而曲尽人之长，庶几相与有成。如严树森之才，臣愚以为胜鄂抚之任。若得皇上训诲常加，官文推诚相与，当可饬吏阜财，蒸蒸日上。东南用兵，鄂皖本属一气，呼吸相通，利害共之。如该抚别有劣迹，鄂事或就隳坏。臣当随时据实密陈，不敢稍涉徇隐，贻误大局。所有遵旨查复缘由，专折由驿驰奏，伏乞皇太后、皇上圣鉴训示。谨奏。

054．遵复薛焕吴煦参款片八月二十九日

再，臣前此承准议政王军机大臣字寄，三月十三日奉上谕：

前因有人奏，江苏抚臣不洽舆情，玩视军务各节。当经迭谕曾国藩查奏。旋据该大臣查明复奏，与所参情节大略相符。兹又有人奏，薛焕肆意营私，于上海城内开设书画局，并与署藩司吴煦等开设钱铺，合伙贩货至各海岸，假商人字号，掩人耳目。该抚之兄薛煐，州县钻营，皆经其手。吴煦之子吴宗麟，气焰均极熏灼。江苏逃官如吴云、李翰文等，薛焕无不包庇，为之开脱。至于练总徐佩璋、土棍费玉曾，皆经降贼受伪职，而薛焕信任二人，保举至道员、都司。上海县刘郇膏，循声素著，薛焕意存嫉忌，未能尽其所长各等语。着曾国藩将所参各款，秉公详查，据实具奏，毋稍徇隐。原折着抄给阅看。将此谕令知之。钦此。

臣查薛焕性耽书画，设局收买，臣于上年十一月查复折内业经陈明，未敢稍为隐讳。自被参后，此局早经停止。至于开设钱铺，假商人之号，州县钻营，经薛煐之手，臣处尚无所闻。至开脱吴云等之罪名，保举徐佩璋等之官职，皆属实事。现在吴云已由李鸿章另案参劾。徐佩璋与其兄徐佩瑗，前以团练得名，后以骚扰失望，久处贼中，形迹可疑，为良为匪，亦复众论纷歧。惟闻该前抚办理苏州内应事件，曾备银数万由徐姓、马姓转交苏贼。原折所称徐、费二人受贼伪职，济以火药粮饷，或即指此言之。刘郇膏虽非拯救时艰之才，而崇朴黜华，素负民望。该前抚未经荐达，嫉忌之说，或由斯起。臣窃以薛焕前为巡抚，则百官之黜陟，军务之兴衰，措置稍乖，关系甚大。今仅为通商大臣，无用人理财之责，事权已轻，关系较浅。其前此办理未善之处，应否免予惩究，出自圣主鸿裁。

至谕旨垂询吴煦开设钱铺，贩货至各海岸，暨其子吴宗麟气焰熏灼各情；又奉五月二十日寄谕抄示殷兆镛原折中列吴煦劣迹，亦饬臣等查办。臣查吴煦开设银号，置买海舶牟利营私，系属实情。臣与李鸿章久拟列款参奏，惟苏藩、关道二缺，一时难得接署之人。又苏、常失陷以后，上海屡濒于危。吴煦联络洋人，保全要地，具有微劳。且其广交洋商，厚结华尔，吴煦之进退，于华尔全军略有关系。华尔之向背，于英、法各国略有关系。不得不周详审慎，三思后行。除俟上海关道一缺遴委得人，再将吴煦事迹会折参奏外，理合将奉旨饬查薛焕各情，先行附片密陈，伏乞皇太后、皇上圣鉴。谨奏。

055．查复何桂清退守情形折 [1] 八月二十九日

为遵旨查明复奏，仰祈圣鉴事。

窃臣接准部咨，同治元年五月初七日奉上谕：

刑部奏，据何桂清呈出司道公禀，请饬查办等语。何桂清弃城逃避罪名，业经大学士会同刑部审拟具奏。惟据片称：该革员呈出司道公禀一件，系前任江苏按察使查文经、前任江宁布政使薛焕、前任江南盐巡道英禄、江安粮道王朝纶于丹阳失守后，联衔禀请何桂清退守苏州各情。该司道等均有地方之责，当常州危急之际，应如何帮同总督竭力守御，乃联衔禀请退守苏州，显系见事危急，意在同逃。徐有壬原参折内，亦有何桂清率领地方官退避之语。若不从严查办，何以肃军律而饬官方。着曾国藩、李鸿章将该司道当时如何联衔具禀，及如何退避各情形，据实查明具奏；其苏、常等处各逃官，一并查明参办；殉难各员，并着查请议恤，以示劝惩。钦此。

臣比即咨商李鸿章，在于苏境详查。旋据通商大臣薛焕递到节略一函，内抄录廷寄二件，奏稿二件，咨稿一件。据称：薛焕于咸丰九年十二月补授江宁布政司，奉旨饬令随同何桂清办理夷务。十年三月，奉命帮办通商事件。闰三月初旬，由上海转棹常州，奉旨饬令单衔奏事。二十四日，何桂清钦奉十八日密寄谕旨“至所称薛焕应否预饬来京，此言殊属非是。天津非议和之地，该大臣仍当饬薛焕迅赴上海，设法挽救”等因。钦此。薛焕旋于三十日拜疏起程。折尾声明：即日前赴上海，相机酌办。维时何桂清业已议定移驻苏州，其司道公请之禀，系查文经主稿。迨何桂清批发后，亦系查文经录批转咨薛焕。嗣于四月十一日，抚臣徐有壬奏，调薛焕回苏办理防务。奉旨：“着不准行。”钦此。录送各件到臣皖营。臣伏查刑部奏请饬查司道四人中，惟薛焕官职最大。兹该大臣抄送案据，前既奉有迅赴上海之旨，后又奉有不准回苏之旨，则是理应离开常州之员。军机处必有档案可稽。其禀请移驻一节，系属随众联衔，并非别有私图。此外如查文经业已革职，臣奉五月二十六日密谕，另有交查事件。英禄业由吴棠奏参，以原品休致。王朝纶列衔在末，不过随同画诺。臣在外多年，忝任封疆，窃见督抚权重，由来已久。黜陟司道，荣辱终身。风旨所在，能使人先事而逢迎，既事而隐饰。不特司道不肯违其情，即军民亦不敢忤其意。十年七月，嘉兴大营将弁联名数十，具呈请留何桂清在苏，暂不解京，求臣转奏。由王有龄移咨到臣。臣暗加察访，不过通知军中数人，并非合营皆知，是以未及代奏，而王有龄已两次具奏。观营员请留之呈，则司道请移之禀，盖可类推，无庸深究。疆吏以城守为大节，不宜以僚属之一言为进止；大臣以心迹定罪状，不必以公禀之有无为权衡。区区愚见，不审有当万一否？除查文经交查之案，另行复奏，苏、常等处逃官，由李鸿章汇案会参外，所有遵旨查明缘由，谨会同署江苏巡抚臣李鸿章恭折复奏，伏乞圣鉴训示。谨奏。

[1] 此件与李鸿章会衔具奏。

056．刘德大补江西九江内河水师营守备折 [1] 八月二十九日

奏为拣员请补水师守备，恭折奏祈圣鉴事。

窃准兵部咨：江西九江内河水师营守备一缺，并无俸满回任候题及水师卓异千总行文照例题补等因。当经咨会拣选合例人员，移复会办去后。兹准江西抚臣沈葆桢咨复，江西通省额设内河水师三营，查无合例水师千总可题，咨请会办前来。臣查江西九江内河水师营守备一缺，江西省既无合例人员可补，应于军营随剿人员内，拣选请补。谨查有湖南尽先补用都司刘德大，年三十岁，湖南善化县人。投效军营，派令水师厢左营管带哨船，迭次打仗出力，荐保“以都司尽先补用，并赏戴花翎”。钦此。该员久历戎行，谙悉战事，以之请补守备，堪期胜任。惟该员系湖南尽先都司，请补江西九江内河水师营守备，与例稍有未符。但系军营劳绩人员，合无仰恳圣恩俯准，以刘德大补授江西九江内河水师营守备实缺。如蒙俞允，应请由部先行给与署札，俟军务告竣，再行给咨赴部引见。除履历咨移部科外，谨会同江西巡抚兼提督衔臣沈葆桢合词恭折具奏，伏乞皇上圣鉴训示。谨奏。

[1] 此件与沈葆桢会衔具奏，据曾国藩家藏手抄本《奏章补钞》补入。

057．署江西建昌营游击萧万春病故片 [1] 八月二十九日

再，接据署建昌营守备杨锦斌呈称：署本营游击事抚标左营补用游击萧万春，奉护九江镇总兵万泰札委，前赴抚州会同学政校阅武生。不料于同治元年七月初八日在抚州公所患病身故，理合呈报等情。除委员接署外，谨会同江西巡抚兼提督衔臣沈葆桢合词附片具陈，循案改题为奏，伏乞圣鉴。谨奏。

[1] 此件与沈葆桢会衔具奏，据曾国藩家藏手抄本《奏章补钞》补入。

058．近日军情形势片八月二十九日

再，近日军情。洪容海投诚以后，进剿建平小挫而退。其部下头目众多，各争雄长，中怀反侧。洪容海不能弹压。有伪目张得胜、陶子高等，带二万余人投归伪辅王杨七麻处。又有伪目朱大椒、黄三元等带二万余人，在广德州内乱，与洪容海自相仇杀。洪容海带心腹万余人夺门而出，投归宁国鲍超营次。广德州遂仍为贼所占踞。鲍超仍照前议，令洪容海酌留三千人，编立五营，随同官兵打仗，攻克广德，以赎前愆。臣昨于十二日具奏此案，折尾声明，恐其另生枝节，今果有此一变。目下事局尚未大定，是否更有波折，殊难预决。顷奉七月二十八日寄谕，以童容海降众六万，不妨酌量多留。惜谕旨迟到半月，不及钦遵办理。然招降之事，古无良策。必降将之才足以统驭其党，而后无反复争斗之虞；又必官兵之气足以慑服降人，而后无干弱枝强之患。今洪容海归顺之众，虽较前数大减，然后患亦较少，臣尚不深以为虑。臣之所忧虑者，现在杨辅清、黄文金、赖文鸿、古隆贤等诸伪王麇集于广德、建平一带，又有已降复叛之张得胜、朱大椒等，凶焰弥增。又据左宗棠咨，伪侍王将由浙境赴援金陵，自宁国、广德决战而往，群贼将萃于皖南。而鲍超营中疾疫大作，勇夫病者万余人，死者日数十人。张运兰、朱品隆、唐义训各军，亦十人而病其六七。张运兰之胞弟张运桂亦已病故，即去腊坚守徽州，苦战得全者也。曾国荃金陵营中病者，亦逾万数。皆由臣以菲材妄窃高位，上干鬼神之谴，莫救厄运之灾。左宗棠军中病者亦复过半，每次出队不满五成。若秋间有大股恶战，深恐羸卒不足御强寇。中夜萦思，不胜焦灼。至李鸿章奏洪首逆已移居苏州，系属谣传，并无其事。此军务最大关键，臣不敢不留心访察。除俟洪容海投诚之事大定另案续奏，暨张运桂等立功后病故各员汇奏请恤外，谨将近日军情附陈梗概，伏求皇太后、皇上圣鉴。谨奏。

059．附录廷寄　着采择吴焯条陈军情事八月三十日

同治元年八月三十日，准兵部火票递到议政王军机大臣字寄——

钦差大臣协办大学士两江总督曾国藩：

同治元年八月二十日奉上谕：

给事中吴焯奏，宁国府城克复，苏浙已有可乘之机一折。据称，曾国荃进攻金陵，苏常悍贼及宁郡余匪来援，虽经奋力击退，而贼渠老巢，贼必力救。请饬曾国藩分遣各军，截贼来援之路，并图攻严州以牵贼势各等语。前据曾国藩奏，宁郡既拔，江浙之门户已开，金陵之机势渐紧，由是略取东坝，会剿下游。并称鲍超之全军足资游击。是鲍超一军于克复宁郡后，该大臣业拟调其由东坝一带进兵，断贼援路。与该给事中所言，大致相合。惟广德州逆首童容海乞抚，办理曾否就绪？鲍超是否可以由溧水等县径趋金陵，抑或须广德州收复再行整军前进，该大臣谅能审度机宜，妥筹办理。宁郡既克，徽郡更觉安谧。着曾国藩饬令驻徽将领，规取严州，与左宗棠衢郡各军，互相策应，俾贼匪处处受敌，不暇相顾，曾国荃得以专攻金陵，则剿办自易得手。

至吴焯所陈专杀长发老贼，以穷其术；招徕裹胁，以壮吾势；厚恤死事，以鼓吾气；安集流亡，以实吾地各条，节经分别降旨通饬各督抚及各路统兵大臣，次第办理。惟该给事中所奏，间有与现办情形微有不同之处，仍着曾国藩量为采择，当于军务不无裨益。原折着抄给阅看。将此由四百里谕令知之。钦此。

遵旨寄信前来。

附吴焯原折

给事中吴焯跪奏，为敬陈管见，恭折仰祈圣鉴事。

臣窃见南中人家书及来者皆云，宁国府城业已收复，而日钞未有明文。诚如所言，苏浙已有可乘之机，而其要有五：塞要害之地以扼其吭也，专杀长发老贼以穷其术也，招徕裹胁以壮吾势也，厚恤死事以鼓吾气也，安集流亡以实吾地也。臣谨条刊，为皇上敬陈之。

何谓扼其吭？臣读日钞，见曾国荃之攻金陵，苏常悍贼及宁郡余匪来援，曾国荃奋力击退。夫金陵本属坚城而为贼渠老巢。贼之必救，窃恐不但此一次也。应请敕曾国藩或别遣一军，或令鲍超分军，由宁郡规扼溧水、句容、东坝一带，以断苏常之贼与金陵往来援路，进攻常州，与李鸿章为犄角之势。鲍超图攻广德、湖州，使浙贼不得越宁郡以援金陵。宁郡果克，徽郡无内顾忧，亦可图攻严州，与左宗棠为鼎立之势。使贼处处受攻，不暇相顾。曾国荃无腹背受敌之虞，得以专攻金陵。金陵先克，则由川、湖、江西采买，自江入淮从河以运京。苏、浙先克，则由苏、浙采买，从海以运京。是规扼溧水、句容、东坝一带，乃所谓扼贼之吭也。

何谓穷其术？臣闻南中百姓苦贼，甚望官兵；长发老贼无多，亦甚畏官兵。所恃者，驱裹胁于前，以御枪炮，贼从后督之，稍却即戕之，故死者如山而有进无退。官兵却贼，即掩追裹胁，退贼又先遁。盖自兵兴以来，所报胜仗，其曰杀贼无算，大半皆裹胁也。间有杀长发老贼者，辄不过数名十数名。应请敕下诸军将精选数百人，如唐太宗黑甲军之类，临阵别伏一旁，或自后抄袭，或从中截击，专杀长发老贼。裹胁见老贼冲断，知其不能加害，势必立散。如此痛剿数次，贼必胆落而故技无所施。此分兵出奇之法，所谓穷贼之术也。

何谓壮吾势？南中百姓，眷属死于贼，生业毁于贼，恨入骨髓。每战辄为贼当先者，特为所劫耳。诚使一面用截剿之法，使知贼之伎俩实不足畏。一面出示，谕以公义私仇，有能回戈杀贼，贼中所有，一任自取，朝廷兼有厚赏。以数倍裹胁杀一倍老贼，官兵又从而协剿，丑类自可尽歼。所谓壮吾势者此也。

何谓鼓吾气？臣闻兵之胜负，实在赏罚，而莫要于厚恤死事之家，以鼓从征者之气。方今两湖、江西久定，皖省亦渐肃清，其从征阵亡之兵练，应请敕下各督抚查明其眷属，妥为抚恤：有田业者，给免钱粮若干；贫无以生者，养其父母，廪其孤寡；民之有余者，劝其互相赒给而奖励之；死者之身未经奉旨予祀者，查明奏请于各州县广建祠宇。各直省被兵之地克复后，皆遵照办理。以臣所闻，各省厘捐，但能杜绝中饱使归实用，军需而外，尽足以供抚恤而有余。夫从征之士，见死事者之沐恩如此其厚也，奋迅之气自百倍逾常。所谓鼓吾气者此也。

何谓实吾地？臣闻南中克复之处，城乡市镇，尸积如山，向之田畴室屋，尽成瓦砾荆榛，盖由杀贼者死于贼，裹胁者死于阵，逃亡而外，或死于饥，或死于土匪之抢劫，遂至十室九空。应请敕下各督抚于收复之地，选置循良之吏，招集流亡，掩骨埋肉，芟其芜秽，俾立室家以家具，督之耕种。广厉坛之祀，妥强死者之魂魄，以消大兵之后必有大饥大疫之疠气而迓祥和。使凋敝之区，渐成殷富。盖从古用兵，皆随复随抚，非必俟大定之后，乃始徐议善后事宜。所谓实吾地者此也。

以上五条，臣愚昧之见，是否有当，伏乞皇上圣鉴训示。谨奏。

060．附录廷寄　着将蠲免江西钱漕分析复奏并查何故勘办延迟闰八月初五日

同治元年闰八月初五日，准兵部火票递到议政王军机大臣字寄——

钦差大臣协办大学士两江总督曾国藩、江西巡抚沈葆桢：

同治元年八月二十四日奉上谕：

前因曾国藩奏，查明江西咸丰十一年被害被水之南城等州县，恳请蠲免钱粮一折。当经降旨着照所请，分别蠲免。兹据御史刘庆奏称，查该督原奏，系上年九月江西各州县详请查办灾区，曾经批准。如果批准饬行，何以迟至今年七月始行入奏？又闻，当司道详请查办时，该督并未批准。迨奉饬令查勘谕旨，始于十二月札行司道查复。江西省九月至十二月，正当征收钱粮吃紧之际，各州县既未奉文勘办，自必照常征收。且查原单内惟南城一县全行蠲免，其余被灾各区，均系含混开载，小民仍未实惠均沾，请饬复加查核等语。着曾国藩、沈葆桢严饬各州县，将被灾、被扰较重、次重之区，分析都、图、村、社，详细奏报，以昭核实。如有溢征钱漕，即留抵次年正赋。并将因何勘办迟延之故，确切查明，据实具奏。原片着抄给阅看。将此各谕令知之。钦此。

遵旨寄信前来。

附刘庆原折

再，江西上年被贼被水之区，经督臣曾国藩遵旨饬查，于本年七月二十八日奏奉恩旨，分别蠲免。臣等莫名钦感。惟查曾国藩原奏声称，上年九月江省司道将各州县灾区详请查办，由臣批准照办等语。如果当时批准札饬司道照行，何以迟至今年七月始行入奏？臣闻当司道详请查办时，该督业已批饬不准。迨御史胡寿椿陈奏，钦奉上谕，饬令查勘，始于十二月恭录谕旨，札行司道查复。窃查江省自九月至十二月，征收钱漕正当吃紧。各州县既未奉文勘办，自必照例催征。各灾黎能不剜肉医疮，暂免敲扑！先催征而后办灾，殊非我皇上轸念民艰之意。且查阅原单除南城一县全行蠲免外，其余被兵被水各州县，名为分别轻重，实则含混开载，并未将被灾之都、图、村、社，逐一指出，钦奉上谕，刊刻誊黄，遍行晓谕。纵使誊黄遍贴，而何处应否蠲免，小民无从得知。开吏胥舞弊之端，屯皇上拯灾之泽，虚应故事，安望其实惠均沾？相应请旨饬下江西巡抚复加查核，务将各州县被灾被扰较重、次重之某都、某图、某村、某社分析奏报，以昭核实。其应蠲之都、图、村、社，如有溢征钱漕，并准其留抵次年正赋，以昭公允而广皇仁。并请饬下该抚将因何勘办迟延之故，确切查明，据实具奏。是否有当，伏乞圣鉴训示。谨附片具奏。

061．唐训方驻扎临淮折闰八月十二日

奏为暂署抚臣接办皖北军务，遵旨酌度驻扎地方，恭折复陈，仰祈圣鉴事。

窃臣承准议政王军机大臣字寄同治元年八月十七日奉上谕：

李续宜奏，沥陈哀悃，吁恳赏假回籍奔丧一折。已降旨赏假百日，准其回籍。并令唐训方暂署安徽巡抚，阎敬铭署理湖北藩司矣。皖省粤逆，虽就肃清，而徐、宿、蒙、亳等处捻匪，屡次出巢肆扰。且正阳关、寿州各处苗练，眈眈虎视，亦未必帖耳就抚。是皖北军务，未可稍松。曾国藩节制四省，军务綦繁，现值进剿金陵，调度正当吃紧。皖北关系紧要，必须得人督办，俾曾国藩得以专意东征。据李续宜奏称：唐训方久历戎行，熟谙战守。着官文速饬该藩司前赴安庆，接署安徽抚篆，毋稍迟延。其应否驻扎临淮、接统袁甲三一军之处，并着曾国藩酌度具奏等因。钦此。

仰见圣主慎重岩疆，虚衷博访，钦悚曷任。

臣维皖北形势，以淮水为纲领。前此发匪盛于淮南，捻匪扰于淮北，袁甲三驻扎临淮，跨两淮而处其中。上年秋间，苗沛霖攻陷寿州，占淮西之数城，据上游之津要。袁甲三势处孤危，旁无应援，支撑实属不易。自巢、和、庐州次第克复，而发匪扫除殆尽。自三河、霍邱群圩效顺，而苗党解散过半。顷苗沛霖已将寿州、正阳关两处退出，李续宜令蒋凝学进城防守。大江以北，长淮以南，业经一律肃清。地形之险易，视贼势为转移，今日临淮一关，似已无甚紧要，然唐训方暂署皖抚，仍应驻扎临淮，乃足以资控制。李续宜所部，在皖境者约分五枝：一曰安肃道蒋凝学，进次寿州，分防颍、寿、正阳关三处。一曰记名提督萧庆衍，驻军霍邱，与正阳、三河尖为犄角之势。一曰记名提督成大吉，一曰道员毛有铭，两军皆驻三河尖附近之望冈集。并由成大吉分拨一营，出驻河南之固始县城。一曰总兵王载驷，留守六安州，为各军保固后路，接应粮械。淮西各城，布置极为周密。若唐训方进驻临淮关，则西可联络蒋凝学寿、颍之师，东可联络吴棠清江之师，南可联络石清吉庐州之师与李世忠滁州之师，而北路亦可稍助僧格林沁之声援。若不驻临淮，则中段空虚，恐徐、宿、蒙、亳之群捻，又将窥伺淮南。关系甚大，不可不防。闻唐训方拟于闰八月中旬由鄂起行来皖。俟其到省，臣当与之熟商，即接统袁甲三一军，汰弱留强，昕宵训练。楚皖各军，联为一气，庶几防剿兼施，首尾皆应。是否有当，伏候圣主裁夺，敕下唐训方妥筹办理。所有遵旨酌度缘由，恭折复陈，伏乞皇上圣鉴训示。谨奏。

062．请简亲信大臣会办军务片闰八月十二日

再，大江南岸各军，疾疫盛行。臣于八月二十九日附片具奏在案。近日秋气已深，而疫病未息。宁国所属境内最甚，金陵次之，徽州、衢州次之。水师及上海、芜湖各军，亦皆厉疫繁兴，死亡相继。鲍超一军，据初二日开单禀报，除已痊外，现病者六千六百七十人，其已死者数千，尚未查得确数。宁国府城内外，尸骸狼藉，无人收埋。病者无人侍药。甚至一棚之内，无人炊爨。其军中著名猛将如黄庆、伍华瀚等，先后物故。鲍超亦染病甚重。合营将领，因其关系至大，一面禀明臣处，一面用舟送鲍超至芜湖养病。张运兰一军，驻扎太平、旌德等处，病者尤多。即求一缮禀之书识，送信之夫役，亦难其人。张运兰送其弟之榇至祁门，亦自患病，尚难回营。皖南道姚体备至岭外查阅一次，归即染病不起。臣派营务处四品卿衔甘晋至宁国一行，现亦染病回省。杨岳斌自扬州归来，亦抱重病。

天降大戾，近世罕闻。恶耗频来，心胆俱碎。若有大股贼匪扑犯宁国、旌、太等处，鲍超、张运兰两军不特不能出队迎战，并不能坚守城垒，不特不能坚守以待外援，并不能预逃以待再振。若扑犯金陵、徽州，亦深恐病者太多，战守皆无把握。数年来，千辛万苦战争之土地，由尺寸而广至数百里，倘有疏虞，何堪设想！若皖南藩篱一坏，则江西内地空虚，毫无足恃。兴言及此，忧心如焚。而皖北苗、捻两患，时时可虑。袁甲三、李续宜皆将回籍，唐训方新来，诸事且萃于微臣一人之身。疾疫之灾既如彼，责任之重又如此，臣自度薄德不足以挽厄运，菲才不足以支危局。譬诸担夫，力能负百斤者，增至百二十斤则汗流而蹇，增至百五十斤则僵踣矣。臣力本不胜百斤，今且增至数十倍之重，僵踣不足惜，倘遂贻误大局，敢不祗惧。合无吁恳皇太后、皇上天恩，简派在京亲信大臣，驰赴大江以南，与臣会办诸务，分重大之责任，挽艰难之气数。臣具有天良，断不敢稍存推诿，致误戎机。今年军事甫顺，而疾疫流行，休咎之征，莫可推测。中夜默思，惟求德器远胜于臣者主持东南大局，而臣亦竭力经营而左右之，庶几补救于万一。区区愚忱，伏乞圣慈垂鉴训示。谨奏。

063．复陈李元度一军请奖应毋庸议片闰八月十二日

再，臣前承准议政王军机大臣字寄，同治元年三月十八日奉上谕：

前因曾国藩奏，请将捏禀冒功，逗留不进之浙江臬司李元度革职。当经降旨将该员革职，仍交左宗棠差遣。兹据李桓奏，上年，李元度一军先后克复新昌、奉新、瑞州，并收复上高、兴安等处出力。由该革员开具清单，呈请奏奖等语。李元度前次赴援江西，既据曾国藩奏，义宁、奉新、瑞州各处，皆系贼匪自行退出，该员并未打仗，辄敢捏禀冒功等情。是该革员所保各员，必多冒滥。着曾国藩按照单开员名，详加查核。务使出力者不致向隅，无功者不得滥厕，以副朝廷整饬戎行至意。原折单着抄给阅看。将此谕令知之。钦此。

伏查李元度一军，上年在新昌、奉新、瑞州、上高、兴安等处，并未打仗。经臣据实参奏在案。本拟俟续立功绩，即在原保单中会同左宗棠酌量保奖。顷接左宗棠来函，李元度安越一军，业已全数遣撤。是前劳本无可叙，后效亦无可期。所有原单请奖之处，应无庸议。理合附片复陈，伏乞皇上圣鉴。谨奏。

064．附录廷寄　着妥筹洪容海降众及查奏李元度被参各事闰八月十八日

同治元年闰八月十八日，准兵部火票递到议政王军机大臣字寄——

钦差大臣协办大学士两江总督曾国藩：

同治元年闰八月初九日奉上谕：

曾国藩奏近日军情等语。洪容海投诚，以广德州城献出自赎。前据曾国藩奏到时，即虑其降众遣散过多，恐生枝节。兹据奏称：洪容海以进剿建平小挫而退，部下头目众多，不能弹压。遂有伪目复行叛乱，在广德城内与洪容海仇杀。洪容海带心腹万余，夺门而出，广德州仍为贼踞。现在鲍超仍令洪容海酌留三千人，随同官兵攻克广德州，以赎前愆等语。收降之事，自古为难。此次洪容海部众反复，广德复陷，亦在意计之中。鲍超所办，尚属合宜。今洪容海归顺之众虽较前大减，而人数尚复不少，固不可不防其后患，然既已准其来归，亦不可待之过刻，致令反侧难安，阻日后从贼者反正之路。该大臣既知其难，必能妥筹尽善也。

逆目杨辅清、黄文金等既麇集广德、建平一带，又有已降复叛之张得胜、朱大椒等，凶焰弥增。其伪侍王复将由浙赴援金陵。洪逆移苏既属讹传，群丑聚援，其势必死力来并〔拚〕。而鲍超营中暨曾国荃、张运兰、朱品隆、唐义训各军，皆疾疫大作，死者甚多。览奏之余，曷胜轸念。此时金陵进攻，自不能急求速效，惟在各营坚壁自守，总须立脚不败之地，以待可乘之机。广德固须急图攻拔以据形势，而宁国尤为地所必争。着饬令鲍超等竭力固守，使贼不得肆其狡谋。诸营将士病疫者，该大臣其加意拊循，随时存问，以消沴厉。现在杨辅清等诸悍贼既麇聚于广德、建平一带，杭城及苏、松各属，必甚空虚。该大臣可即飞檄左宗棠、李鸿章，各于进兵要害处所，或督队实力进攻，或虚张声势，使贼奔救不遑，以分广德麇聚之势。庶几鲍超一军，可以乘间得手。

至下游江面空虚，贼之窜扑，亦在意中。前据都兴阿奏：江阴一带及福山各口贼船甚多，且密造广艇及官军旗帜号衣，以图北窜，通、如、里下河一带岌岌可危，江面师船寥寥，不敷分布。吴全美尚为得力，如李德麟等，皆不足恃。该大臣前有拟令杨岳斌师船驶赴下游之奏，未识何时可到？下游江面水师，如何整顿布置？俾贼无旁窜之虞。即着妥筹具奏。

另奏查复查文经等暨严树森、薛焕、李宗焘等各情形折片共四件，均已留中备览。又有人奏，已革臬司李元度，罪重罚轻，请仍按律定拟一折。前已寄谕左宗棠复查，并着曾国藩按照所参各情，秉公据实查明具奏。原折着抄给阅看。将此由六百里谕令知之。钦此。

遵旨寄信前来。

附参李元度原折

奏为已革臬司李元度，罪重罚轻，请仍按律定拟罪名，齐法制而肃纪纲，恭折奏祈圣鉴事。

窃惟明罚敕法，驭世之大权。法一则治，法不一则乱。此大较也。近阅邸抄，浙江抚臣左宗棠奏遵查文武大员一折。钦奉上谕，林福祥、米兴朝，着即在衢州军营正法。仰见皇太后、皇上法令森严，不稍宽假。中外臣工，莫不悚惕。

臣因有念于两江总督曾国藩参办已革臬司李元度一案，似于用法之道，未能画一也。伏查曾国藩原奏，李元度守徽州时，弃城逃避，奉旨革职拿问。辄藐抗不遵，擅自回籍。并钻营浙抚王有龄，令其募勇援浙，仍节节逗留。路过江西，适义宁、奉新、瑞州等城贼匪退出，复捏报克复冒功。迨杭州危急，经王有龄羽檄飞催，哀求再四，拥兵坐视，忍不赴援，致阖省官民惨遭荼毒。曾国藩明知李元度之罪，法固难宽，情亦难恕，乃忽用曲笔，念其积劳已久，免其治罪。并请交左宗棠差遣，以为开复地步。在曾国藩念切同乡，自不能不从末减。惟我皇上衡情执法，岂容稍有偏歧。且即以积劳而论，林福祥由丞卒荐升藩司，米兴朝由行伍荐升提督，若非屡著劳绩，文宗显皇帝岂滥予超迁？是则积劳一节，不得为李元度曲解也。况林福祥、米兴朝逃走在杭城已陷之后，李元度逃走在徽州城未破之先。林福祥、米兴朝尚有守城六十日之功，李元度并未经围城一二日之险。又重以抗旨不服拿问之罪，捏冒军功，欺罔君上之罪，拥兵自卫，救援不力之罪。李元度可生，则林福祥等不应论死。林福祥等既死，则李元度不应独生。朝廷用法，一秉大公，曲法以宥李元度之罪，不可也；废法以徇曾国藩之请，尤不可也。若不复核罪名，按律定拟，何以服林福祥、米兴朝赴营投到之心？何以服瑞昌、王有龄死守待援之心？且何以服徽州府城、杭州省城亿万生灵无辜被杀之心？长将帅瞻玩之风，启督抚骄蹇之渐，流弊可胜言哉？

臣近见左都御史李棠阶奏，已革参将蔡润泽系发遣之员，不应留营等语。钦奉上谕：“蔡润泽着仍遵前旨，发往新疆效力赎罪。”仰见皇太后、皇上执两用中，毫无成见。臣下据理以请者，无不立予转圜。李元度本系奉旨拿问治罪之员，辗转两年，又加以抗旨冒功，按兵不救数大罪。经曾国藩奏请，不惟置后罪于不问，并将从前应治之罪悉豁除之。其事与庆端奏留蔡润泽略同，而罪名出入所关尤巨。现正当力求整顿之际，臣昨又读上谕“庚长虽事犯在恩诏以前，着不准其援免，仍发往新疆效力赎罪”等因。钦此。查庚长系河工大员，失守清江，当经拟罪发遣。兹因恭逢恩诏，经刑部奏请查办，而谕旨犹不肯轻准，何况李元度之情法无可解免者乎！臣忝居言路，不为论奏，致前后用法不一，岂不重负我皇太后、皇上求言纳谏之盛心。相应请旨简派大臣，会同刑部查照曾国藩原参李元度前后各折，悉心妥议，定拟具奏。并请仍遵前旨拿问，听候治罪，以一法令而肃纪纲，庶生者惊心，死者瞑目矣。至李元度安越一军，捏报克复义宁州等城，冒功保奖各员，应请饬部查明，一并撤销，以杜冒滥。湖广总督官文，据李元度捏禀率行入奏，亦属失于觉察。并请旨交部议处。臣愚昧之见，是否有当，伏乞圣鉴训示。谨奏。

065．附录廷寄　唐训方接办临淮并先令马新贻暂统九月初一日

同治元年九月初一日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣前任漕运总督袁甲三、暂署安徽巡抚湖北布政使唐训方、传谕署安徽布政使马新贻：

同治元年闰八月二十一日奉上谕：

袁甲三奏，病难再支，伊子袁保恒现丁母忧，亟须奔丧，请催唐训方来临接办，并饬令马新贻暂统临军一折。前因李续宜给假回籍，唐训方署理皖抚，恐其甫经到皖，一切情形尚未熟悉，谕令该大臣仍当力疾从公，妥筹办理。钦差大臣关防，仍俟李续宜假满回皖，再行交卸。兹据奏称：病体支离，势难搘持军务。一切原倚伊子翰林院侍讲袁保恒左右维持，今袁保恒复闻讣丁母忧，亟须奔丧。请催唐训方迅速来临，并先令马新贻暂统临军，守候交代，以重军务等语。自属实在情形。马新贻以道员署理安徽布政使，在皖日久，情形熟悉。既据袁甲三函商曾国藩、李续宜饬调该员克日回临，此时当已到营。着即将临淮军务，暂交马新贻统率，以重防剿而定兵心。袁甲三俟马新贻到后，布置稍定，准其带同袁保恒起程回籍调理。其钦差大臣关防，着即封交马新贻收存。曾国藩于皖北军务，仍应妥筹兼顾，督饬马新贻认真料理。该署藩司到安庆面见该督，一切自必有所禀承。此时唐训方已自鄂起程，着即星速前往，毋稍迟误。并着曾国藩催令赶紧前行，俟到皖即行奏闻，以慰廑念。将此由六百里谕知曾国藩、袁甲三、唐训方，并传谕马新贻知之。钦此。

遵旨寄信前来。

同日递到军机知会：本日奉有寄信谕旨一道，希贵大臣接奉后，即行恭录，知照署安徽巡抚唐〈训方〉，一体钦遵办理可也。为此知会。

066．附录廷寄　答李元度军请奖及各营疾疫盛行并请简派大臣会办诸务等折片九月初一日

同治元年九月初一日，准兵部火票递到议政王军机大臣字寄——

钦差大臣协办大学士两江总督曾国藩：

同治元年闰八月二十一日奉上谕：

曾国藩奏，遵筹暂署皖抚仍应驻扎临淮及查明李元度一军出力请奖之员应无庸议；大江南岸各军，疾疫盛行，战守均难为力，请简亲信大臣前往会办诸务，分任艰难各折、片。本日据袁甲三奏，病难再支。当经准其带同伊子丁忧翰林院侍讲袁保恒回籍。并即谕令曾国藩迅催唐训方速赴署任。所有该署抚仍应进驻临淮，与各路联为一气之处，即着曾国藩饬令唐训方遵照办理。

其李元度一军，既在新昌、奉新等处并未打仗，单开请奖各员，着毋庸议。并着曾国藩饬令李桓遵照办理。

大江南岸各军，疾疫盛行。前据该大臣奏到时，即深轸念。曾经寄谕，进攻金陵，不必急求速效，惟求有以自立。伤亡战士，并须加意拊循。兹据奏称：近日秋气已深，而疫病未息。宁国、金陵、徽、衢、上海、芜湖各军，皆以厉疫，死亡相继。著名猛将如黄庆、伍华瀚等先后物故。鲍超与张运兰、杨岳斌等均各抱病军中，甚至炊爨寥寥。览奏情形，尤深廑念。此时战守均无把握，自属实在情形。惟据奏恳请由京简派亲信大臣前往会办，以分责任之重大，挽气数之艰难。谅该大臣亦为忧劳焦灼所迫。朝廷信用楚军，以曾国藩忠勇发于至诚，推心置腹，倚以挽救东南全局。自诸军进逼金陵，逆匪老巢已成阱槛。惟以艰难，时会诚不易得。迭经寄谕，总以毋徒求效旦夕，惟当立足不败之地，以俟可乘之机。矧兹疾疫繁兴、各军将士疲病之余，讵忍重加督责。该大臣惟宜愈矢忠诚，拊循加意，使军心益固，沴气潜除。各营病疫将士，其各传旨，优加存问。本应明降谕旨慰劳，诚以事关军务，或恐人心疑惧，且致奸宄从而生心，贼人转益张其凶焰。我国家深仁厚泽二百余年，当此艰危时势，又益以疾疫流行，将士摧折，深虞隳士气而长寇氛。此无可如何之事，非该大臣一人之咎。意者朝廷政事多所阙失，足以上干天和。惟斋心默祷，以祈上苍眷佑，沴戾全消。我君臣当痛自刻责，实力实心，勉图禳救之方，为民请命，以冀天心转移，事机就顺。至天灾流行，必无偏及，各营将士，既当其，贼中亦岂能独无传染？想该大臣郁愤之余，未遑探询。刻下在京固无可简派之人。环顾中外，才力气量如曾国藩者，一时亦实难其选。谅该大臣素尝学问，时势艰难，尤当任以毅力，矢以小心，仍不容一息少懈也。将此谕令知之。钦此。

遵旨寄信前来。

067．徽宁池三属捐助军饷续请广额折 [1] 闰八月十九日

奏为徽、宁、池三属绅民缴清捐项，续请加广中额、学额，恭折具陈，仰祈圣鉴事。

窃自前都察院左副都御史张芾驻军徽州，设局筹捐，先后共捐银一百八十一万有余，除截至第八次请奖止，已由张芾于咸丰九年四月二十四日，遵照奏定历办成案，请广文武中额、学额，由部核议，奏蒙恩准在案。十年八月，张芾奉旨内召，奏委原办局员直隶候补道张庆安，留徽办理捐输核奖事宜。兹据张庆安禀称，徽州、宁国、池州等府属及外府外省续捐项下，经张芾咨由前浙江抚臣奏奖第九、第十等次银三十四万一千八百二十八两；张芾自行奏奖第十一次银十五万一千六百十一两。现由该道详经臣奏奖第十二、十三等次银三十八万一千四百二十九两。又张芾附入徽捐十一次案内，奏奖宁国捐输第一次银一万八百七十八两，并咨由前安徽抚臣并入皖捐十九次案内奏奖。咸丰五年以前，徽郡义练大捐银三万六千六百六十九两内，剔除外省捐生不计外，统计皖捐请奖银七十四万八千九十八两，遵奉奏准章程，分别请广文武学额，并请以银六十万两加广乡试文武定额各二名；以银十万两，加广乡试文武中额各一名等情请奏前来。

臣查皖南数属，仍岁构兵，该绅民等蒿目时艰，捐资助饷。徽、宁、池三府，甲于通省。徽州一府，尤甲于皖南。实属好义急公，不遗余力。相应缮具清单，吁恳天恩敕部查议，加广文武乡试中额、文武学额。请自甲子科及此次岁、科试为始，分别中取，以作士气，而资激劝。所有徽、宁、池三属捐助军饷续请广额缘由，谨会同署安徽抚臣李续宜、安徽学臣马恩溥合词具奏，伏乞皇太后、皇上圣鉴训示。

再，徽捐尚有已缴未奖捐项，及皖北各府属捐输案内应广中额，学额，均俟分别查明奖数，另案奏办，合并陈明。谨奏。

[1] 此件与李续宜等会衔具奏，据曾国藩家藏手抄本《奏章补钞》补入。

068．查明徽州绅民捐项恳请奖叙折 [1] 闰八月十九日

奏为查明徽州绅民捐数，缮具清单，恳恩分给奖叙，恭折仰祈圣鉴事。

窃照都察院左副都御史张芾前在徽防设局，派员筹捐济饷，节经查取捐生履历，咨由浙江抚臣奏奖者凡十次。其由张芾自行奏奖者为第十一次。迭奉谕旨，交部议复，先后核准。张芾于交卸之时，又奏称尚有已缴捐款，未及请奖银四十一万三千二百七十六两，钱二万四十九千二百文，均责成原办奏留局员直隶候补道张庆安留徽办理，就近禀由臣核明汇奏，亦经陈明在案。旋据该局员张庆安会同前徽州府知府刘兆璜，详送各捐生十二次奖册。计请实职之俞翔麟等七员，共捐银一万七千三百九十两。请文职虚衔花翎封典等项之张廷约等六十二名，共捐银一万五千四百二十六两。报捐贡监生之方醇等七十九名，共捐银六千七百二十八两。均按照部定推广新例、常例及减成章程核明捐数，填给部颁空名执照。其不敷填发之监生钱有馀等七十五名，并请叙实职之俞翔麟等七员，先给府印实收，请分咨部、监缮照饬换给执。所捐银两，早经陆续解交徽州粮台支发军饷等情。续据张庆安详办十三次奖案，造具各项册籍，请实职者，有许长怡等一百十九员，共捐银十万九千三百四十二两；请文武虚衔花翎加级封典者，有胡诒谋等八百九十三员名，共捐银十五万六百十四两；报捐贡监生者，有王应定等八百九十名，共捐银八万三百七十二两。又，捐生方凤鸣，补交随官监生银四十三两，并前此第五、第六、第十次请奖案内，部驳补交银两之汪本监、汪棠恩、程守谦、俞铭等四名，及第九次请奖案内，部饬声明报捐原案之程枚生一名，各据划补捐项共银一千五百十四两。除前项请奖并补交银两，均于副都御史张芾督办徽防时，先后拨充营饷，掣有粮台印收外，所有随官监生银四十三两，应请随文解部。

至各该捐生所请官阶，悉照部章核奖。惟捐请二品封典之江允康、林耀龙二员，报捐盐运使衔之胡诒谋一员，报捐道衔之汪熙恩一名，报捐知府衔之彭邦杰、胡诒训二名，报捐运同衔之洪道善一名，报捐寻常加级之潘遵溥、江本恩、吴士炯等三名，报捐监生之王守愚等七百九十四名，现因填照完竣，暂发实收，并请与实职一项之许长怡等一百十九员咨部一并颁发执照，由徽州府衙门转饬缴换。

再，查徽州捐输，自十一次奏奖之后，尚存未经给奖银四十一万三千二百七十六两，钱二万四十九千二百文。续准粮台划收银四百七十四两五钱四分，钱七百二十五千一百文，剔除不给奖叙等款，实存应奖银四十万九千七两一钱八分，钱一万九千六百三十二千七百文。自此次统合银数汇核办奖，仅余未奖银三万九千二百十一两四钱二分，钱一千八十八千三百二十三文。正限展限，均已早满。各该捐户，并未赴局请奖。是否迁徙别省？经手绅董亦无从查询。已将收解给奖及存余未奖实数，造册移交徽州府备案。俟商民复业，由该府随时办理各等情具详请奏前来。

臣复加查核，与例均属相符。该捐生等，应行补给虚衔等项执照，及送到年貌、履历清册，除咨部分别核办外，其请叙实职、捐数员名，相应分缮清单，吁乞天恩敕部照议给奖，以昭激劝。所有徽州绅民缴清捐项，恳请奖叙缘由，谨缮折具陈，伏乞皇上圣鉴训示。谨奏。

[1] 此件据曾国藩家藏手抄本《奏章补钞》补入。

069．乙卯纲淮北盐课奏销折 [1] 闰八月十九日

奏为恭报乙卯纲淮北盐课钱粮奏销，仰祈圣鉴事。

窃据两淮盐运使乔松年详称，淮北乙卯纲盐课，先因运道梗阻，经前督臣何桂清奏准，先尽奏额二十九万余引，饬贩领运。其溢运之十六万余引，俟河道通行，再行接续配运。当于咸丰七年八月二十三日启征，扣至八年八月，届应一年，造报奏销。复因运道仍被贼踞，奏准展俟湖路肃清，再行造报。迨至咸丰十年，查核乙卯纲征解皖、扬军需，照额有盈无绌。故于十年五月二十一日，接开丙辰新纲，声明乙卯纲课，容另截数造报等因各在案。今自咸丰七年八月二十三日乙卯开纲起，至十年五月二十日截数造报乙卯盐课奏销止，旧管银无项新收。咸丰五年，分淮北纲食正杂各课，共银二十九万三千三十九两四钱八分七厘。开除银无项实在该存库银二十九万三千三十九两四钱八分七厘。俱经分别提解，业于册内登注扣除，循例造具册揭，详请会题等情前来。臣查例题公事，业经奏明改题为奏。除将送到册揭咨移部院科道外，所有乙卯纲淮北盐课奏销缘由，理合会同署漕河督臣吴棠，合词恭折具奏，伏乞皇上圣鉴，敕部查核。谨奏。

[1] 此件与吴棠会衔具奏，据曾国藩手抄本《奏章补钞》补入。

070．附录廷寄　着会剿亳捻驾驭苗练及调用马队事闰八月二十一日

同治元年闰八月二十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、钦差大臣前任漕运总督袁甲三、帮办剿匪事宜督办河南团练大臣礼部右侍郎毛昶熙、署漕运总督吴棠、河南巡抚郑元善、暂署安徽巡抚湖北布政使唐训方：

同治元年闰八月十二日奉上谕：

僧格林沁奏，遵保马队官兵；并追剿回窜败匪，仍添派马队进扎永城，相机进剿；及苗沛霖现应驾驭，使楚军得以共除捻逆情形各折片。本日业经明降谕旨，将所保之侍卫卓明阿等，照所请奖叙矣。其营总富和等，由砀山追剿永城之薛家湖、郭家楼等处残匪，沿途截杀殆尽，仅余捻首数名及零星从贼奔败回巢。所办甚属妥协。僧格林沁现饬富和并添派之翼长全顺，会同恒龄、卓明阿马队驻扎永城。一俟永、亳一带积潦渐消，道路可行，即行相机进剿亳州捻巢。该捻等股迭经痛剿，一径直捣老巢，势必穷思铤走。若令东西分窜，官军移向各路往追，贼又绕路回巢，官军又复回攻，必致往来周折，为所牵制。此等情形，总当预为筹画，谋定后动，方免临时互相推诿，贻误事机。僧格林沁现在夏邑，将由北路进兵。将来各路约齐会剿之时，贼如窜往北路，自应即由该大臣拨兵追剿。其贼窜西路，应由唐训方拨兵追剿。贼窜东路，应由吴棠拨兵追剿。贼若南窜，即行三路合力追剿。均着各专责成，先期妥为布置。毋得临事观望迁延，自干罪戾。其毛昶熙所部驻扎营廓等处勇营，并着僧格林沁酌量随同官军应由何路进攻，妥为调遣。楚军应由南路进攻，其西路贼窜，责令追剿，是否足敷分拨？有无窒碍难行之处？唐训方署理抚篆，甫莅皖军，于进兵情势未知能否洞悉？既据僧格林沁将督催楚军进剿捻巢各情移咨曾国藩酌量调度，即着妥为筹议。并将驻扎颍郡楚军道员蒋凝学是否堪以统带？抑应添派得力提镇大员督率之处？一并妥筹兼顾，并一面咨复僧格林沁办理。吴棠驻军清淮，筹防里下河一带，于亳州东路灵、宿等处，亦恐相距稍远。黄开榜派赴徐州代领田在田一军，应令如何酌量进扎？袁甲三尚驻临淮，其于亳捻东路防剿，应与吴棠等如何各分汛地合力进攻之处？均当预为筹定。总之，各路责成均须严密部勒，方能及时同心努力，声势联络。着该大臣等会同详悉商酌尽善，迅即奏闻。郑元善现赴河洛督办西路剿匪，所统各军虽难即时撤回助剿，惟亳捻如由西北两面窜走，均系豫境，即着郑元善、毛昶熙严饬各属文武官绅，率领兵练，协同官军悉力防剿。如有贼由何路窜逸，不能实力堵御，该地方官吏与带兵将领厥罪维均。

苗沛霖反复再三，其叵测情状，天下闻知。目前归正，仍恐其首鼠两端。第以胜保赴陕，失所据依，兼之畏慑楚师之威，始将寿州、正阳等处厘卡交出，姑且就我羁縻。僧格林沁以现当剿捻吃紧之际，势宜恩威并用，示以不疑，用之剿贼。贼平之后，苗练势孤，自必尽除傲慢。且使苗练安帖，则蒋凝学所领楚军便可专力与僧格林沁之军合力，各由南北进剿捻巢，以期得力。所筹自是不为无见。此次苗沛霖因僧格林沁札谕该练欲用之剿捻，乘机具禀申诉。揣其意，一则欲借僧格林沁声威，抑制李续宜撤去楚师，使彼得以逞志；一则欲借剿捻之名，冀僧格林沁奏准仍复还其前次占踞之利薮。一面之词，毫无情理，而阴鸷之谋，时流露于意言之表。苗沛霖如果能带练剿贼，为国出力，朝廷屡经明谕，贳其既往，予以自新。该大臣等何难待之坦白，尽释猜嫌。但必须其实心实力，悔罪归诚，有杀贼攻城之实据，方可加之信任。若仍心迹暗昧，或阳为助剿而仍与贼阴相结纳，或第欲冒官练之名以胁制民圩，希图煽惑，渐成尾大不掉之势，其居心行事，朝廷亦必洞见肺肝。谅该大臣等亦断不以欲资其力，稍涉迁就，致为所惑而忘后患。着僧格林沁、曾国藩等仍各悉心会同察度，妥筹万善。正阳等处厘卡既已交出，即该练等果随同奋勉剿贼，心迹已明，曾国藩等并当筹给饷需。至寿州、正阳关等处，利源所在，断不得令该练等借词饷需，再图侵占。前次逆首陈玉成就擒寿州，其余贼骁悍之众尚有二千余人，苗沛霖收隶所部，现在曾否遣散？其窜扰豫省南阳一股捻逆内，有无此项陈逆余党？并着僧格林沁等查明具奏。

毛昶熙具奏，到省筹防折及参将孙之友等攻克亳州马厂贼圩一片。览奏均悉。马厂出力员弁绅练，准其择尤保奏。汴城防务，仍着妥为筹办。勿致疏虞。

僧格林沁请调察哈尔马队官兵，本日已寄谕庆昀等认真挑选。该大臣即派委妥员前往复验，带往军营可也。将此由六百里各谕令知之。钦此。

遵旨寄信前来。

又准军机处片开：本日奉有寄信谕旨一道，希贵大臣于接奉后，恭录行知署安徽巡抚唐训方，一体钦遵办理可也。为此知会。

071．附录廷寄　酌办华尔恤典等事及妥筹宁波宁国防剿闰八月二十七日

同治元年闰八月二十七日，准兵部火票递到议政王军机大臣字寄——

钦差大臣协办大学士两江总督曾国藩、头品顶戴办理通商事务大臣薛焕、署江苏巡抚李鸿章、督办军务浙江巡抚左宗棠：

同治元年闰八月十八日奉上谕：

李鸿章奏，副将华尔克复慈溪，中枪伤亡，宁郡防守吃紧一折。已明降谕旨，将华尔交部优恤，并于宁波、松江建立专祠矣。惟洋人前在总理各国事务衙门微露其词，华尔既经伤殒，若在中国丰碑高冢、表扬事迹以为荣耀，即着薛焕、李鸿章酌度办理。前因恭亲王等面呈崇厚信函，内称华尔受伤殒命等情，当经谕知薛焕、李鸿章、左宗棠妥筹核办。常胜军素称得力。第前据薛焕等奏称募足三千名，何以此次留驻松江者有四千五百余名？是此军为数不少，白齐文能否胜任，将来能否就我范围，不可不预行筹及。恐稍涉迁就，日后转成尾大不掉之势，徒糜饷项。不如交中国大员管带，易为驾驭。或一时无此胜任之员，仍须暂交白齐文接统其众，以示笼络。着薛焕、李鸿章悉心察度，勿贻后患。至英国提督欲派兵头接管，尤多窒碍，着薛焕、李鸿章饬令吴煦设法阻止。如其再三恳请，亦必如华尔归中国版图，受我节制，方可允行。法国武官接带常胜军一事，其议已寝。其所练宁波兵勇，须与该国武官议明，令其暂时管带，听中国调遣。所有筹防宁波一切事宜，准其会同商办，仍须听地方官主持。均着薛焕、李鸿章遵照体察，相机筹办。宁波为沿海要郡，慈溪虽复而兵力甚单，该郡防守之情，仍形吃紧，左宗棠务当随时妥筹。李鸿章亦当不分畛域，力筹兼顾。

本日据左宗棠奏称，逆贼死守金华诸城，以阻官军进攻之路。该抚战船尚未造齐，未能制贼死命。该逆被金陵洪逆召援，因官军苦于相持，未能猝脱。并称李逆挑其悍党屯踞兰溪属之油埠等处，近与广东贼不睦，令其分踞严郡，又嗾新到之贼分踞寿昌，似阻我师进攻金华，而觅路窜皖南以赴金陵。已密致曾国藩预防徽、宁，并饬王文瑞等严扼遂安，飞催蒋益澧星驰赴浙各等语。所筹甚中窾要。李逆图赴金陵，久有此计。而徽、宁为金陵上游，若复被贼窜入，则非独金陵大营掣动，即安庆亦复戒严。谅曾国藩早已筹画，严饬守将妥密防堵。蒋益澧前队计抵广信，而该藩司何以如此行走迟滞？实属迁延。着即飞札催调，刻期赴浙，以资攻剿。倘再不能以速补迟，即行从严参处，以肃军律。左宗棠营内近为疾疫所苦，病弱物故者多，览奏实深驰系。该将士征役劳苦，至于如此，甚为悯恻。着即妥为拊循，毋令失所。鲍超营内并金陵徽防各营，近来疫气已否平安？轸念实深。宁国关系紧要，鲍超务当妥为防范。着曾国藩迅速传知。其广德州情形现在若何，并着查明具奏，以慰廑念。将此由六百里各谕令知之。钦此。

遵旨寄信前来。

072．复陈皖北军情并察度苗练折 [1] 闰八月二十七日

奏为钦奉谕旨，恭折复陈，仰祈圣鉴事。

窃臣承准议政王军机大臣字寄闰八月十二日奉上谕：

僧格林沁现饬富和并添派之翼长全顺，会同恒龄、卓明阿马队驻扎永城。一俟永、亳一带积潦渐消，道路可行，即行相机进剿亳州捻巢。该捻等股迭经痛剿，一径直捣老巢，势必穷思铤走。若令东西分窜，官军移向各路往追，贼又绕路回巢，官军又复回攻，必致往来周折，为所牵制。此等情形，总当预为筹画，谋定后动，方免临时互相推诿，贻误事机。僧格林沁现在夏邑，将由北路进兵。将来各路约齐会剿之时，贼如窜往北路，自应即由该大臣拨兵追剿。其贼窜西路，应由唐训方拨兵追剿。贼窜东路，应由吴棠拨兵追剿。贼若南窜，即行三路合力追剿。均着各专责成，先期妥为布置。毋得临事观望迁延，自干罪戾。其毛昶熙所部驻扎营廓等处勇营，并着僧格林沁酌量随同官军，应由何路进攻，妥为调遣。楚军应由南路进攻，其西路贼窜，责令追剿，是否足敷分拨，有无窒碍难行之处，唐训方署理抚篆，甫莅皖军，于进兵情势未知能否洞悉，既据僧格林沁将督催楚军进剿捻巢各情移咨曾国藩酌量调度，即着妥为筹议。并将驻扎颍郡楚军道员蒋凝学是否堪以统带，抑应添派得力提镇大员督率之处，一并妥筹兼顾，并一面咨复僧格林沁办理。吴棠驻军清淮，筹防里下河一带，于亳州东路灵、宿等处，亦恐相距稍远。黄开榜派赴徐州代领田在田一军，应令如何酌量进扎，袁甲三尚驻临淮，其于亳捻东路防剿，应与吴棠等如何各分汛地、合力进攻之处，均当预为筹定。总之，各路责成均须严密部勒，方能及时同心戮力，声势联络。着该大臣等会同详悉商酌尽善，迅即奏闻。郑元善现赴河洛督办西路剿匪。所统各军，虽难即时撤回助剿，惟亳捻如由西北两面窜走，均系豫境，即着郑元善、毛昶熙严饬各属文武官绅率领兵练，协同官军悉力防剿。如有贼由何路窜逸，不能实力堵御，该地方官吏与带兵将领厥罪维均。

苗沛霖反复再三，其叵测情状，天下闻知。目前归正，仍恐其首鼠两端。第以胜保赴陕，失所据依，兼之畏慑楚师之威，始将寿州、正阳等处厘卡交出，姑且就我羁縻。僧格林沁以现当剿捻吃紧之际，势宜恩威并用，示以不疑，用之剿贼。贼平之后，苗练势孤，自必尽除傲慢。且使苗练安贴，则蒋凝学所领楚军便可专力与僧格林沁之军合力，各由南北进剿捻巢，以期得力。所筹自是不为无见。此次苗沛霖因僧格林沁札谕该练欲用之剿捻，乘机具禀申诉。揣其意，一则欲借僧格林沁声威，抑制李续宜撤去楚师，使彼得以逞志；一则欲借剿捻之名，冀僧格林沁奏准，仍复远其前次占踞之利薮。一面之词，毫无情理，而阴鸷之谋，时流露于意言之表。苗沛霖如果能带练剿贼，为国出力，朝廷屡经明谕，贳其既往，予以自新。该大臣等何难待之坦白，尽释猜嫌。但必须其实心实力，悔罪归诚，有杀贼攻城之实据，方可加之信任。若仍心迹暗昧，或阳为助剿而仍与贼阴相结纳，或第欲冒官练之名以胁制民圩，希图煽惑，渐成尾大不掉之势，其居心行事，朝廷亦必洞见肺肝。谅该大臣等亦断不以欲资其力，稍涉迁就，致为所惑而忘后患。着僧格林沁、曾国藩等会同察度，妥筹万善。正阳等处厘卡既已交出，即该练等果随同奋勉剿贼，心迹已明，曾国藩等并当筹给饷需。至寿州、正阳关等处，利源所在，断不得令该练等借词饷需，再图侵占。前次逆首陈玉成就擒寿州，其余贼骁悍之众，尚有二千余人，苗沛霖收隶所部，现在曾否遣散？其窜扰豫省南阳一股捻逆内，有无此项陈逆余党？并着僧格林沁等查明具奏等因。钦此。

仰见圣谟闳远，布置精详。臣于二十一日接奉此旨，即与抚臣李续宜再三商度。逮二十三日李续宜登舟起程，署抚臣唐训方恰到安庆，臣又与之熟商。如会剿亳州捻巢，楚军应由南路进攻，其西路贼窜，责令楚军追剿，谕旨垂询是否足敷分拨？有无窒碍一节。查李续宜所部湘勇，在皖境者万余人。现在分守颍川、寿州、六安、霍邱、固始五城，又守三河尖、正阳关两隘，皆系最要之区。若再令分剿捻巢，则防守七处之兵与进剿亳南之兵皆嫌其单。湘军素无马队，于追逐捻匪本不相宜，若步军太单，则更无把握矣。屡接官文函咨，石清吉防守庐州之十营，前已调去三营，今又欲再调三营回援鄂省。并云发匪自德安而下，欲由安庆境内回援金陵。如果属实，皖北腹地空虚，处处可虑。颍、寿之湘勇以分守七处而太单，庐州之防兵以抽调六营而亦薄，更无余力可以进剿亳南。此楚军不敷分拨兼有窒碍之情形也。

谕旨垂询道员蒋凝学是否可以统带，抑应添派大员督率一节。据李续宜面称：蒋凝学与毛有铭同为监司，成大吉、萧庆衍、王载驷皆为提镇，势位相侔，才智相等，彼此俱难统属。至臣所部各军，如杨载福、鲍超、张运兰、朱品隆诸统将皆抱病未痊。现在皖南军情，十分警急。臣欲求一人支持危局，尚不可得。又安能另派大员督率淮北剿捻之师？此颍、寿各军，难相统驭之情形也。

谕旨垂询苗沛霖反复叵测，察度妥筹一节。臣查苗沛霖诡谲多端，耳目最广。闻凡李续宜离间苗部之密谕，胜保参劾湘军之微词，苗沛霖皆得抄其全稿。即言官劾苗之疏，廷寄驭苗之法，苗沛霖亦多录其原文。蒋凝学等欲阳抚之而阴防之，固在苗沛霖计算之中。即僧格林沁欲调苗剿捻，并欲调苗离巢，使楚军得放心剿捻，亦未尝不在苗沛霖计算之中。臣愚以为欲苗之不猜疑，必在我者先有诚一不欺之道。欲苗之不反复，必在我者先有坚定不变之谋。大抵驭苗之策有二：一曰剿，一曰抚。抚苗之策亦有二：一曰赦其罪而不资其力，一曰资其力而并予以权。凡良圩之出财出力以从苗者，非心服也。彼挟朝命以临之，不得已而为所胁耳。自夏间党羽离散，苗势渐衰。今调之会剿捻巢，则必听其招集旧部，号令群圩。是予以威权矣。又必听其广收练稻，设立厘卡，是予以利权矣。今日养虎自卫，他日复欲缚虎归柙，岂易言哉。臣愚以为赦其罪而不资其力，犹不失为中策。于征调之札则吝之，使其号令不能遽振。于厘卡之事则宽之，使其生计不至遽穷。情愿假以利权，断不予以威权。俾苗沛霖既服官军之足以自立，又感疆臣之不与争利，或可相安无事。若既欲资其力，又欲结其心，而又不予以威权、利权，则断无是理矣。此臣察度苗练，但用中策之微意也。至苗沛霖所收逆首陈玉成余众曾否遣散，是否混入南阳捻股之内，俟访查明确，续行附奏。

所有遵旨筹议缘由，谨会同署安徽抚臣唐训方由驿复奏。伏乞皇上圣鉴训示。

再，此折系与李续宜面商定议。李续宜奏明于二十六日起程回籍，因业经交印，即于二十三日起行。具咨请臣代奏。理合代为声明。谨奏。

[1] 此件与唐训方会衔具奏。

073．近日金陵皖南等处军情片 [1] 闰八月二十七日

再，近日军情。伪忠王由苏州带大股贼匪，上援金陵，屯踞城南谷里村人字桥一带。二十日扑官军营垒一次。金陵将士多病，迄未稍愈，曾贞幹亦抱病未痊，殊为可虑。逆首黄文金、胡鼎文等大股由东坝扑犯金宝圩，鲍超尚在芜湖养病，宋国永在宁国代统其军，派霆字四副营、峰字两营，于距城五十里之新河庄御之。二十日始到，营垒未定，为贼所乘，官军小挫，退回宁国。探闻黄文金等逆将，自新河庄犯宁郡之西，杨七麻等逆将自建平县扑宁郡之东。官军病者太多，统将鲍超又不在营；张运兰虽已于十七日带病进城，而其部卒亦病莫能兴；朱品隆于十四日移守旌德，亦上下皆为病所苦，防守尚无把握。大疫之后，遇此巨寇，皖南全局几无一处可恃，总由微臣德薄位尊，莫挽厄运，五夜忧灼，悚皇无地。所幸左宗棠于前月之杪，迭获大胜，蒋益澧于十四日克复寿昌。将来徽州有急，或可调蒋益澧就近救援。杨岳斌、鲍超病皆渐愈。鲍超现发遍身疮疖，邪正全除，拟于二十六七日回营，其军纵有疏失，尚可徐图整顿。仰仗皇上威福，犹当力筹挽救，定倾扶危。除金陵、宁国两处接仗情形续行具奏外，理合附片先陈梗概，伏乞皇太后、皇上圣鉴。谨奏。

[1] 此件与沈葆桢会衔具奏。

074．附录廷寄　剿捻抚苗已谕僧格林沁察度办理等事九月十七日

同治元年九月十七日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治元年九月初八日奉上谕：

曾国藩奏，复陈剿捻、抚苗情形，遵筹办法一折。据称，颍、寿之湘勇以分守七处而太单，庐州之防兵以抽调六营而亦薄，更无余力可以进剿亳南。自系实在情形。本日已谕知僧格林沁，令其剿办捻巢，暂且毋庸深入，恐后路或被抄袭。楚军虽不能全力剿捻，如遇该匪出巢，窜入边界，亦须随时邀击。僧格林沁如调蒋凝学等军遥作声援，亦不得不酌量分拨，仍着曾国藩咨会唐训方等妥筹调遣。唐训方现署皖抚，蒋凝学等即应暂归统率。李续宜假满回任，自无庸另派大员统辖。至驭苗之策，总以赦其罪而不资其力为最妥，已谕知僧格林沁察度办理矣。

另片奏近日军情，伪忠王由苏州带大股贼匪上援金陵，屯踞城南，攻扑官军营垒。金陵将士多病。逆首黄文金等股由东坝扑犯金宝圩。宋国永在宁国小挫。探闻黄文金等逆将自新河庄犯宁郡之西，杨七麻等逆将自建平县犯宁郡之东，官军病者太多，大疫之后，遇此巨寇，皖南全局，几无一处可恃。所幸左宗棠于前月之杪迭获大胜，蒋益澧一军亦已克复寿昌，将来徽州有急，或可调蒋益澧就近救援等语。现在天气渐寒，疫气当已销尽，鲍超、杨岳斌等病皆就痊，览奏为之稍慰。着催令鲍超等回营拊循士卒，先图固守，俟人马强壮，再议进攻。蒋益澧何时到浙？其克复寿昌详细情形，并现在剿办何处？着左宗棠迅速具奏。贼势现在趋重金陵、宁国，而楚营兵将均为病所苦，势极危急。左宗棠当设法分兵捣其要隘，借以牵掣其势。嗣后军情随时奏闻，以慰廑念。如徽州有警，曾国藩檄调蒋益澧军就近兼顾，即着左宗棠饬令速往，毋得稍分畛域，是为至要。将此由六百里各谕令知之。钦此。

遵旨寄信前来。

075．副将韦德馨因病回旗片 [1] 闰八月二十七日

奏为补用副将患病，骤难痊愈，恳请回旗调理，恭折奏祈圣鉴事。

窃据署江西南昌城守协副将事补用副将韦德馨禀称：窃副将年五十四岁，镶黄旗汉军国俊佐领下人，由公中佐领递升江西南昌城守协副将。因赴任迟延，奏参革职。嗣因奏保江西省城解围出力案内，钦奉上谕“着以参将留江酌补”等因。复于会保克复安远各城，迭次解围及各军援剿出力案内，钦奉上谕“着免补参将，以副将留于江西补用”等因。钦此。钦遵各在案。正期竭力报效涓埃。因前统带章武全军驻扎德胜门外，历经岁月，湿热深侵，遂觉步履维艰，时发时愈。兹奉考验之后，尚可勉强支持。近日病势增剧，两耳重听。伏思所署南昌城守协副将职任繁重，曷敢恋栈？恳请卸署，俾得回旗安心调理等情。饬据署抚标中军参将荣翰诣验，韦德馨患病属实，取具医验各结，详请核办。兹准江西抚臣沈葆桢咨称：曾于阅看省标三营官兵案内，考验得该员韦德馨弓马尚好，将来病痊，尚堪起用。并据该员声称，资斧不继，应请照例听其自行挈眷回旗等情。咨请会办等因到臣。准此，除委员接署，并将医验各结咨移部、旗查照及饬取该员家口清册另咨外，谨会同江西巡抚兼提督衔臣沈葆桢合词恭折，循案改题为奏，伏乞皇上圣鉴训示。谨奏。

[1] 此件与沈葆桢会衔具奏。

076．曹贵升补四川建昌营守备片闰八月二十七日

再，军营所出之缺，尽归军营人员量功升用，历经办理在案。兹查有总兵衔尽先副将四川建昌中营守备马怀珍，禀请遣发。所遗守备，系军营所出之缺，有带队攻剿之责。查有尽先都司四川绥宁右营千总曹贵，布置稳练，诚实可靠，以之请补守备，实堪胜任。合无仰恳天恩，俯准将曹贵升补四川建昌中营守备，实于军务有裨。如蒙俞允，该员现在军营，应请敕部发给升署札付。俟军务完竣，再行给咨送部引见。其所遗千总弁缺，容臣另行拣员拔补，并查取该员履历咨部查核外，谨附片具奏，伏乞圣鉴。谨奏。

077．直隶候补道张庆安服满起复片闰八月二十七日

再，留徽办理捐务、盐运使衔、直隶遇缺即补道张庆安，于咸丰九年正月十六日丁母忧。因原籍云南太和县尚未克复，经前浙江抚臣胡兴仁奏留徽州军营差遣。嗣因部议，丁忧人员不准留营。经都察院左副都御史张芾具奏，于十年闰三月初七日奉上谕“张庆安着准其留于张芾军营，接办捐务，他省不得援以为例”等因。钦此。惟该员先于三月二十六日在徽州军营，闻讣接丁父忧，又经张芾札调回营，接办捐务。均经先后在浙治丧穿孝百日，期满回营当差。今自咸丰九年正月十六日丁母忧之日起，扣至十一年四月十六日，不计闰，二十七个月服满；又自咸丰十年三月二十六日接丁父忧之日起，扣至同治元年六月二十六日，不计闰，二十七个月服满，例应起复。原籍云南太和县尚未克复，道路阻梗，与无籍可归准其就近起复之例相符。备具供结，就近起复。禀请具奏前来。臣复核无异。除将供结咨送部科查核外，谨附片陈明，伏乞圣鉴。谨奏。

078．黑龙江二起马队请撤回旗片闰八月二十七日

再，臣军需用马队，咸丰十年正月间，准湖广督臣官文咨送管带，续调黑龙江二起西丹马队，委营总明兴带领各旗佐官兵二百十一员名到皖。两年以来，随同各军转战皖南、皖北、江西等处，屡立功绩。惟因水土不甚相宜，该官兵等除陆续病故阵亡外，现仅存八十三员名。其中抱病者尚多，不成队伍。据该营具呈前来，臣即批准撤遣回旗，以资休息。该营总明兴，补授浙江乍浦副都统实缺，自陈受恩深重，愿效力行间，以图报称，不敢回旗，稍涉安逸。除给发川资，并咨明兵部、黑龙江将军、沿途各督抚外，理合附片陈明，伏乞圣鉴。谨奏。

079．附录密谕　饬查办江北水师总兵黄彬等人通贼及残害地方事九月初四日

同治元年九月初四日，准兵部火票递到议政王军机大臣密寄——

钦差大臣协办大学士两江总督曾国藩、署江苏巡抚李鸿章：

同治元年闰八月二十五日奉上谕：

有人奏，帮办军务水师总兵黄彬安坐瓜洲，不理营务，专以收取沿江厘金，侵吞肥己为事；并纵容所部艇师，拦劫商民货物，诬称盗贼，惨杀无辜。上年六月间，游击郭定猷带兵在刘河地面掳劫商船，杀害良民数百人，瓜分资财十余万，捏禀剿贼大胜，由黄彬入奏请奖。迭经被害家属周姓等在巡抚衙门控告。本年三月，有人见黄彬在船宴客，闻即粤逆渠魁。五月内，石埠桥甫经投诚之贼，在仪征县扬钟琛公寓宴饮，门外拥进多人，询系黄彬水勇来寻该贼目索取米账。并有接济贼米之船，经民团查获，该镇辄借词抢案，惩办民团。总兵李德麟分防靖江，率眷属于通州城外占居民房，恣情声色。所部兵勇滋扰居民，致有与洋人构衅，被抢罾船之事。又闻总兵陈国泰、赖镇海、游击张瀚所部，皆有通贼之事。总兵泊承升年老昏聩，领饷肥己，不事操防，以致海盗肆抢。又纵容其第四子在民间生事滋扰。扬州营参将常海，咸丰八年郡城失守时，先期逃避，纵容兵丁拆毁民房，强取木料，坐地分肥，并掌责殉难廪生汪桂之妻，控告后调停息事。泰州营游击文裕，出必乘舆。咸丰十年五月驻防九里沟，闻薛成良兵警，旋撤营逃匿。又交结劣绅，专事游宴，不知防务。以上各员，均请饬严密查办，并于彭玉麟、杨岳斌、黄翼升三军中酌筹一军，奏替黄彬，以固江北。吴全美性情贪滑，纪律不严，战阵虽勇，未可任以专防各等语。

黄彬所部水师通贼等情，前经谕令曾国藩等查办。李德麟一员，前经都兴阿奏参革职留营，其师船已另派吴培元接带。现在长江南岸之贼，时思偷渡江北，正水师防剿吃紧之时，若委任此等劣员驻防江面，必致与贼潜通消息，勾结窜越，于江防大有关系。着曾国藩、李鸿章按照折片内所参各款，严密查办，务得确情。如果通贼属实，即着于审明后以军法从事；另派贤员接带师船，将不法弁兵严加裁汰整顿，毋稍姑容，致酿巨患。原奏内有请以彭玉麟等三军酌筹一军接替之说，黄翼升、彭玉麟现均分驻紧要江面隘口，恐难移驶；杨岳斌一军，曾国藩本拟令赴下游江面，而现在患病是否痊愈，能否派令督带艇师，移扎下游江面，此外有无可派之员，如何妥协布置之处，并着曾国藩、李鸿章悉心筹画，妥议具奏。总期积弊悉除，江防稳固，方为妥善。原折、片均着抄给阅看。将此由六百里各密谕知之。钦此。

遵旨寄信前来。

附抄发原参折片二件

一

奏为风闻江上师船骚扰，并有通贼情事，请旨饬查严办，仰祈圣鉴事。

窃以规复江南，必宜保全江北。近闻传说贼情，时欲窥伺里下河。虽扬州一面有都兴阿督军防守，而通州、靖江各口与常熟，江阴等处仅隔一江，轻舟快桨，飞渡无难。则水师之防，尤宜严密。风闻帮办军务水师总兵黄彬安坐瓜洲，不理营务，专以收取沿江厘金，侵吞肥己为事；并纵容所部艇师，拦江劫掠商民货物，诬称盗贼，惨杀无辜。上年六月间，游击郭定猷带兵在刘河地面掳劫商船，杀害良民数百人，瓜分资财十余万，捏禀逆匪偷窜北岸，经官兵围剿大获胜仗。黄彬即据以入告，奏请奖励。迭经被劫之商民及被害之家属周姓等在巡抚衙门控告有案。甚至潜通逆匪，接济贼粮，逆迹昭彰，在人耳目。本年三月二十三日，有人赴瓜洲军营，见黄彬在船宴客，闻即粤匪渠魁。五月初七日，石埠桥甫经投诚之贼在仪征县扬钟琛公寓宴饮，门外拥进多人，询系黄彬水勇，来寻该贼目索取前日米账，是其平日济贼已有明征。且闻有接济贼米之船，经民团查获，该镇辄以抢案为词，转将民团查办，顺逆颠倒，士庶惊疑。

又闻总兵李德麟分防靖江，率领眷属于通州城外十五里地方占住民房，恣情声色，置师船于不问。所部兵勇逍遥江岸，滋扰民居，以致与洋人因宿娼争斗，被抢罾船。此周家渔港之衅所由来也。

又闻总兵陈国泰、赖镇海，游击张瀚部下皆有通贼之事。设令一旦勾通北窜，则扬、通、淮、海势所必趋。其间多宜稻之乡、产盐之地，一经蹂躏，饷更难筹。且与山东、安徽教、捻各匪勾结甚近，南顾未遑，北忧亦切，于军务大有关系。相应请旨饬下两江总督曾国藩、江苏巡抚李鸿章，将黄彬等通贼情事严密查办，并于彭玉麟、杨岳斌、黄翼升三军中酌筹一军，奏替黄彬，以固江北。

至若吴全美者，战阵虽勇，而贼性贪滑，纪律不严，则未可保以专防之任也。

谨将江北水师情形，疏陈以闻，伏乞圣鉴训示。谨奏。

二

再，闻狼山镇总兵泊承升，年老昏聩，营务废弛，每季在通州州署坐领饷银，并该州按月津贴银五百两。练兵之费，不为不足。乃仅知肥己，不事操防，平日并无一兵一船出洋巡哨，以致海盗肆行，抢案迭出。又纵容其第四子在外招摇生事，滋扰民间，实属难胜专阃。

扬州营参将常海，于扬城逼近贼氛之地，并不实力筹防。咸丰八年失守郡城，该将先期逃避，未经查办。更复恣意横行，纵令兵丁于城厢内外拆毁民房，强取木料，坐地分肥。曾有殉难廪生汪桂之妻向其拦阻，致被掌责。经绅士在知府衙门控告，挽出守备江伟勋调停寝事，有案可稽。

泰州营游击文裕，性耽安逸，出必乘舆。咸丰十年五月间在泰州九里沟驻防，一闻薛成良兵警，旋将营盘撤退，避匿无踪。平时交结劣绅，专事游宴，于地方防务绝不讲求。

现当江北军情紧急之时，以上三员似未便任以专城，致滋贻误。应请旨饬下两江总督曾国藩、江苏巡抚李鸿章，将泊承升三员一并查参，以肃营伍，伏乞圣鉴。谨附片具奏。

080．附录廷寄　奕等奏俄国拟派水师助剿饬妥筹具奏九月初九日

同治元年九月初九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、头品顶戴办理通商事务大臣薛焕、署江苏巡抚李鸿章：

同治元年闰八月二十九日奉上谕：

总理各国事务衙门奏，俄国现派兵船助剿，请饬妥筹办理一折。据称，俄国公使把留捷克递该衙门照会内称，该国现派水师提督颇颇福带领兵船前赴中国。如果贼匪扰乱紧要海口，本地方官独力难支，该提督〈愿〉帮同中国官兵堵御击退。请赶紧代为具奏等情。查宁波、上海，业经英、法二国派兵帮同防剿。现在俄国兵船前来助剿，拟未便听其自为主张。可否令与英、法二国合力剿办，抑此外另有紧要应防海口，专令俄国会同该处带兵官设法防御？请饬下曾国藩等妥筹办理。

并据另片密陈，江北里下河各处地属膏腴，逆匪久已窥伺。而长江水师单薄，若令该国带兵官统率兵船驶入长江，会同江北水师实力防剿，或出其不意，焚烧贼船，似可得力。且查长江一带，时有洋商接济贼匪枪炮火药。虽各该国官员亦偶尔稽查，然船只太众，究难免疏于防范。且恐有心袒庇，未能净尽。惟俄商皆由陆路贸易，长江往来船只稀少，尚无此等弊端。若嘱以办理此事，似无所用其回护。是否可无滞碍之处，请一并饬下曾国藩等筹办等语。

借兵助剿一事，难免流弊。惟英国现在上海助守，法国复派员赴宁波设防。俄国前于王家寺等处，亦曾帮同出力，兹该国复派武员前来助剿，过为拒绝，则该国必以英、法借口，转疑中国有轻视彼族之心。且外国人性情坚执，万一因我不允，彼竟自行带兵前去，转多未便。应即俯如所请，准其带兵前来助剿。惟上海、宁波既有英法二国在彼助守，如该国提督带兵前来，应否即令在上海、宁波与英法二国合力办理，抑此外另有紧要海口，专令俄国会同该处官兵设法防剿之处，着曾国藩、薛焕、李鸿章妥为筹商，迅速复奏。至入江助守里下河一节，前据都兴阿等迭次奏称，该匪垂涎里下河一带，虽经添派兵勇防守，而下游江面二百余里，师船寥寥，不敷分布。并闻贼匪于南岸制造艇船，广掳民船。设乘虚北渡，其患不可胜言。若令该国兵船入江，驻防南岸，出其不意，焚烧贼船，并令稽查各国洋商接济贼匪枪炮火药，于剿办机宜不无裨益。并着曾国藩等与都兴阿会商，密筹办法。如无窒碍难行之处，即着与该国提督当面商定，妥速办理，毋稍迟延。该国兵船到后，恐其不听调度，及将来厚索兵饷，均属意中之事。本日并据该衙门奏，已与该国公使预为筹定。据称颇颇福约一月后方可行抵上海，应令与江省地方及统兵各官公同商酌，察看何处情形吃重，令其前去会剿，无不遵从。又探询其船可否得价受雇，则称该国官船断难受雇，此议系属专为和好，并无他意。察其神情，似觉提及钱财，转嫌轻视。据此似该国提督到彼不至或有狡执及将来借端需索情事。着薛焕、李鸿章于颇颇福到沪后，面晤筹商，妥为驾驭，并将筹办情形随时具奏。原折及照会着抄给阅看。

近来各该省及军营接奉廷寄，往往不能慎密。辗转传抄，不成事体，殊属可恶。嗣后该大臣等接奉寄信及抄阅折片等件，务当格外慎密。即须知照他处，亦必须亲自手录并转行知照接奉之人，毋许漏泄。各衙门军营书吏人等，恐有受习〔洗〕教者，须防其密通消息入于外国人之手。如有疏虞，惟接奉廷寄之该大臣督抚等是问。将此由六百里各谕令知之。钦此。

遵旨寄信前来。

附奕等原折

臣奕等跪奏，为接据俄国照会，现派兵船助剿，请旨饬下薛焕妥筹办理，恭折仰祈圣鉴事。

窃查本年三月间据薛焕等奏称，逆匪窥伺上海，盘踞王家寺、龙珠庵等处，经都司王步云与华尔率领常胜军，会同英、法国提督及俄国新到之兵驰抵七宝，会合进攻，大获胜仗等语。奉有上谕一道，当经臣等照会英、法两国，并俄国驻京公使，一律嘉奖在案。兹据俄国公使把留捷克递臣等照会一件，内称本国现派总管东洋俄国兵船水师提督颇颇福带领兵船前赴中国，如果贼匪扰乱紧要海口，本地方官独力难支，该提督帮同中国官兵堵御击退，请赶紧代为具奏等语。臣等查俄国前在上海王家寺等处助剿，兹复特派水师提督颇颇福前赴中国帮同堵截紧要各海口，具见和好真忱。若必过于拒绝，转失两国修睦之意。惟查上海一口，业经英国代筑炮台，帮同防剿。宁波一口，复经法国派令参将勒伯勒东暂受中国官职，督练设防。现在俄国兵船前来助剿，似亦未便听其自为主张。是否即于上海、宁波二处，令其与英、法国合力剿办，抑此外另有紧要应防海口，专令俄国会同该处带兵官设法防御？臣等于各海口情形未经目睹，不敢臆断。应请旨饬下曾国藩、薛焕、李鸿章度察情形，妥为筹商办理。总期不负俄国拳拳之意，而又于中国攻剿事宜实有裨益，即可决计施行。除将俄国照会抄录一分恭呈御览，并将原照会封送军机处备查外，所有臣等筹商俄国派兵船助剿缘由，是否有当，伏乞皇太后、皇上训示遵行。谨奏。

附俄国原照会

为照会事。贵国军兴以来，江南一带十余年水深火热情形，本国大皇帝时常代虑。屡次谕令所派钦差大臣等与贵国钦差大臣言明，如果闻得贵国渐息干戈，以致共享太平，自然中心喜悦等情。贵王大臣亦无不知。乃本大臣至今不但不能将贵国渐息干戈，共享太平，反至本国得知今年春间江苏、浙江一带贼匪扰乱，并有意窥伺宁波、上海等处紧要海口〈占踞〉。如有此事，实属关系利害甚大，不能悉数，显然可见。而本大臣不禁再三告知贵大臣设法堵御，以免如此被害。现在我大皇帝一欲贵国复回太平，并将两国和好之谊更加亲密，特降谕旨，钦派总管东洋俄国兵船水师提督颇颇福带领兵船前赴中国。如果贼匪扰乱紧要海口，本地方官独力难支，该提督帮同中国官兵堵御击退。钦此。钦遵。本大臣赶紧照会贵王大臣，并祈代行奉知贵国大皇帝，以敦和好而重友谊。为此照会贵王大臣查照办理可也。须至照会者。

081．汇报战守军情并请调多隆阿军回皖折九月十二日

奏为汇报各路军情，请旨敕调多隆阿一军回驻皖北，恭折驰陈，仰祈圣鉴事。

窃伪忠王李秀成救援金陵、黄文金等股图犯宁国各情形，臣于闰八月二十七日附陈梗概在案。现计各路局势可虑者，约有四端：李秀成率十余万贼，更番猛扑雨花台营盘，自闰八月二十至九月初六，昼夜不息。洋枪洋炮，子密如雨，兼有开花炸炮，打入营中，惊心动魄。曾国荃于二十九日面受洋枪子伤，幸尚无碍。其得力部将倪桂，即于是日中炮殒命。贼现多开地洞，百道环攻，并未少休。又据蒋益澧来禀，伪侍王李世贤于前月十四日带贼三四万，由浙赴援金陵。我军以病余之卒，苦守十六日夜，疲乏已极。若再添侍逆一股，殊恐难支。此金陵之可虑也。黄、胡诸逆之窜犯宁国者，自前月二十日我军小挫后，未遽攻扑郡城，盘踞于庙埠、仰贤圩、油榨沟、新河庄等处，绵亘近百里。迭据逃出及擒获匪党佥称，该逆不得逞于宁国，决计绕窜南陵、青阳，上犯江西。目下各营病勇未痊，缺额未补，即能竭力保守宁郡，而湾沚无陆师驻防。该逆若由间道上趋，不能分兵堵截。此宁国之可虑也。小丹阳之贼，已由东坝拖过战船数百号，分布固城、南漪各湖，时图出江。我军水师自湖口以至金陵，分防二千余里，地段太长。兼以营哨弁勇病者过多，又新派李朝斌带三营驰赴上海，兵以分而愈单。设贼船乘间冲出，则江中粮路俱断。此水师之可虑也。连日接湖北督抚臣飞咨，豫省大股发、捻窜至德安、随州，分扰各属。逆首马融和，即上年窜踞德安、本年由颍入陕者也。讯据贼供，有取道皖境、回援金陵之语。自庐州克复以后、皖境各城空虚，一经逆踪阑入，又将到处糜烂。此皖北之可虑也。此外，如芜湖、金柱关等处，亦俱贼多兵寡，在在堪虞。

顾可虑者虽有多端，而仰托皇上威福，似尚有可以挽救之机。前此疾疫盛行之际，臣于八月二十九、闰八月十二日两次陈奏军中病状，方虞巨寇一至，全局瓦裂。今贼氛如此浩大，而支持业经两旬，已非臣意料所及。从此竭力营救，当可勉撑危局，仰慰宸廑于万一。曾国荃营中，初三日获小胜仗一次，初五早获大胜仗一次。臣现飞调驻扎芜湖之王可陞一军驰赴雨花台，又咨调上海程学启一军暂弃青浦，雇坐轮船赶赴金陵，均帮助曾国荃共守营濠。又咨调李世忠一军于龙潭、石埠渡江，由孝陵卫冲北路而来，调鲍超一军与现驻旌德之朱品隆一军，均由采石南路而来，两头夹击，冀解重围。此挽救金陵之拙计也。当群贼甫集之时，鲍超即力疾自芜湖回营，二十七日已抵宁国，竭力整顿，将病者、伤者安置城内，简选精锐扎营城外。张运兰全部登陴主守。鲍超所部出城主战，初三日在庙埠获一胜仗。拟于初六日移扎高祖山，兼顾西河、湾沚等处，计日内必有数次恶战。臣与浙江抚臣左宗棠函咨商，调藩司蒋益澧一军由浙境驰赴皖南，与张运兰会办宁国防剿事宜。鲍超能于日内大破黄、胡各贼，固为至幸。若不能破贼，亦可抽出鲍超一军驰援金陵，而以蒋益澧接办宁国军务。至南陵为内窜之路，鲍超已派总兵娄云庆驻守该县。其皖南之徽州、池州、祁门，江西之湖口、景德镇，臣与沈葆桢亦均派兵防守各城。此挽救宁国之拙计也。至水师防务，杨岳斌病已渐愈，力疾督守金柱关，彭玉麟分巡湾沚、芜湖各要隘。臣又饬驻扎安庆之巡湖副中两营赶紧下驶，又飞调李朝斌三营由上海折回金陵。该逆如欲冲出大江，合各营未病之船，尚可与之力战，挫其凶锋。仰仗圣主鸿福，或者化险为夷，不至遽形决裂。

惟皖北地广兵单，臣前接鄂贼下趋之信，即调提督成大吉由三河尖驰赴霍山、英山，相机防剿。现在安庆、庐州两府料理城守事宜，一面截留李鸿章新募之淮勇五营，暂驻运漕镇，保守膏腴之地。而舒、桐、潜、太一路，非有大支劲旅不足以资控扼。昨接胜保来咨，陕西省城业经解围，附近逆巢亦经扫荡。又接官文、李鸿章两处来咨，已奏请多隆阿一军回援东南。相应请旨敕下多隆阿迅速东还，驻扎舒、桐，兼顾鄂、皖两省，大局幸甚。本年五六月间，臣屡思奏请多隆阿一军会剿金陵，因西事方棘，臣不敢独拥重兵，是以欲奏而复止，欲吐而仍茹，屡蒙圣慈垂鉴。今则军情万紧，才智俱穷，不得不奏添大支劲旅，保全已复之土地。如马融和股匪不果窜扰皖北，多隆阿回军之后，或会剿金陵老巢，或会剿蒙、亳捻匪，再行奏明，请旨定守。除各营战状，俟守事大定分案具奏，及应奖应恤人员续行陈请外，所有各路军情，谨缮折由驿六百里驰陈。伏乞皇太后、皇上圣鉴训示。谨奏。

082．附录廷寄　常胜军暂归白齐文统带并多隆阿军不能驰援江南九月十七日

同治元年九月十七日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章、浙江巡抚左宗棠：

同治元年九月初九日奉上谕：

李鸿章奏，缕陈松沪近日军情，派白齐文接管常胜军，并金陵各营疾疫未痊，请饬多隆阿回援各一折。览奏均悉。常胜一军，既据英国提督何伯推荐白齐文，自应暂为允准，令其统带，克日进攻嘉定，即可察其材力是否足胜管带之任，以收实效。惟此军勇丁已属不少，若始终令外国人管带，恐将来必至掉运不灵。前据英国公使在总理各国事务衙门面称，中国勇丁令外国人训练，渐与相习，该勇丁久且志其为中国人，必致中国官员不能驾驭等语。其言极为有理。该公使既有此言，此时或未能派员分管，将来必须令中国得力员弁，随时留心与兵丁等一同学习，俾资管带，次第收回兵权，最为有益。着李鸿章察看情形，妥为筹办。

至多隆阿一军，前因都兴阿具奏，曾国荃信函请援各情，曾谕令官文等筹商。第自胜保到陕月余，剿办回匪，迄无成效。关中重地岂容日久蔓延，本日复谕令该将军统率所部星驰入关剿办。现在断难南下，且相距较远，非三两月不能驰抵江南。该将军营内亦多患伤病，仆仆道途，缓不济急，殊非善策。昨据曾国藩奏称，蒋益澧已抵浙东，攻克寿昌，徽防有警，可以调赴。鲍超等业已渐就痊愈回营。该抚远在上海，自未悉近日徽、浙军情。倘或金陵情形警急，则蒋益澧所部万人，或分拨十营调往助剿。左宗棠统率所部，与贼相持于金、严之间，俾贼不得绕由皖南偷援金陵。俟围攻金陵军势既振，仍可即行调回，较为迅捷。此时总以先固藩篱为要，如各营疾病全愈，再图进剿，朝廷亦不遽加督责。着曾国藩、左宗棠酌量情形，妥为筹商。江浙唇齿相依，该大臣等必能审酌缓急，通盘筹画，用副委任也。将此由六百里各谕令知之。钦此。

遵旨寄信前来。

083．宁国县城失守片九月十二日

正封折间，又接鲍超文称，宁国县城于九月初六日失守。该县前派韦志浚、洪容海两降将守之，本属不可深恃，而韦志浚又因病就养芜湖，该县失陷，亦系意中之事。惟一县既失，则藩篱已弛。现在徽州、旌德两城，首当其冲。守徽州者为皖南镇唐义训，守旌德者为衢州镇朱品隆，两处兵力皆单。朱品隆又久病未痊，缺饷过久。据称旌德百物皆空，无可市买，并无零钱可办油盐。骤遇大敌，深恐不克支持。臣现催调蒋益澧一军来援徽州、旌德，若两城能如金陵、宁国之坚守两旬，则救兵可至矣。该两城如幸而保全，又恐该逆由绩溪、太平间道窜犯江西。反复筹思，殊无完策。臣前调朱品隆偕鲍超援解金陵之围，今旌德且恐不保，鲍超亦三面受敌，自不能抽出驰救金陵。除宁国县详细战状另行具奏外，理合附片陈明，伏乞皇太后、皇上圣鉴。谨奏。

084．江西厘金整顿情形片九月十二日

再，江西全省厘务，于咸丰十年五月奏明充臣军饷。即经派委督粮道李桓、候补道李瀚章综理。嗣于是年冬间分为两局，下游南、抚、建、广、饶、九、南七属为省局，由李桓经理；上游袁、临、瑞、吉、南、赣、宁七属为赣局，由李瀚章经理。下游各府属商贩行厘，本年二月一律加成，两起两验，收数自应较前倍增。乃近数月以来，总台解数寥寥，计自四月至八月，安庆粮台仅收到江西总台银二十二万两，钱四万串。若除每月应解之漕折银四万两，计此五个月中连钱折算仅解厘金四万余两。每月七府厘金不满一万，殊不可解。臣访闻江省商民，近日颇多怨言，究竟厘金虽已加抽，营饷未得实济。前此批定赣局月解八万，省局月解八万，除去吴城、湖口二卡，仅月责省局六万。当时贼氛在境，就厘金极衰之时而立制。乃今年全境肃清，从无月解六万之事。自河口、景镇、乐平三卡，由臣拨归浙江抚臣左宗棠抽收，饶州一卡，拨归祁门粮台买米支用，彼四卡抽收愈旺，而七属各卡报解愈少。目下彼四卡月收已过五万，将来若收过六万，则七属各卡全无应解之厘，总台且有倒欠矣。臣提用江西厘金漕折，中外通知。乃核其所得，不特不如湖北、湖南之厘，而省局尚不如东征局之数，并不如左宗棠经收景镇、河口、乐平三卡之数。臣徒揽江右利权之名，全无供苏、皖饥军之实。该藩司李桓总办粮台，兼管厘局，漫不经心，玩视饷务。如饶州一局，八月收册尚未送到，即据三、四、五、六、七凡五个月报到收册，除以一半解祁门买米外，其一半划解省局者，已有银七千九百四十两零，有钱九万二千九百四十三串零。即此饶卡业经解省之项，李桓亦未转解来皖。同系近五个月之事，饶州一卡分半解省者，为数反多；七属各卡全行解皖者，为数反少，不知各卡是何弊窦？李桓是何居心？又如河口一局，本年四月以前，系已革同知向绍先经管，每月收数至多不过五千余两。逮左宗棠委周开锡经收，五月解银一万有奇，较前即增一倍；六、七两月共解银三万有奇，较前并增至二倍。李桓果认真察访，向绍先当早已撤退。乃于饬查之案，犹且多方袒护，仅请停委一年。经臣加重奏参革职，该司但图见好属员，不顾贻误饷需，殊属大负委任。自李瀚章奏派赴粤办厘，袁、瑞、临三府归并省局，该藩司事务较繁，臣已添委甘肃臬司刘于浔访察商情，并派署盐巡道孙长绂专司月报，常川驻局，力图整顿，重定规条。嗣后江西各局卡，上月收数若干，坐支局费若干，均限下月初三日缮成清折，专差飞送省局。由孙长绂汇缮总单，专送臣营。赣局四属由署道王德固汇单驿递臣营。臣每月派炮船赴省迎提厘饷，仿照湘省东征局之例。其本年八月奏定月拨漕折四万，臣亦按月派船迎提。所有厘卡大小委员，向由该总局委用黜陟，此后改弦更张，由臣随时札撤，自皖派员赴江办厘，以资互证而备观摩。各卡每月报销册，该局员径备一分申报臣处。商民有无怨言，亦由刘于浔按月禀报臣处。相应请旨饬下江西署盐巡道孙长绂常川驻局，甘肃臬司刘于浔体察商情，均与藩司会同办理。臣统军过多，欠饷太久，今岁疾疫盛行，医药无资，不得不整饬厘章，力求补救。外间皆知上海厘务不实不尽，不知江西厘金疲乏若此，皆臣平日不能稽核申儆之咎。该司李桓经理不善，此次姑免参办。数月后如仍前玩泄，即当从严参奏，并提讯经手员役，以惩积弊。理合附片陈明，伏乞皇太后、皇上圣鉴。谨奏。

085．附录廷寄　各路军情紧急饬李续宜迅速回皖等事九月三十日

同治元年九月三十日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣前任漕运总督袁甲三、闽浙总督耆龄、署江苏巡抚李鸿章、浙江巡抚左宗棠、督办镇江军务广西提督冯子材、帮办镇江军务江宁副都统魁玉、暂署安徽巡抚湖北布政使唐训方、传谕署安徽布政使马新贻：

同治元年九月二十一日奉上谕：

曾国藩奏，各路军情甚紧，请饬多隆阿回皖，并宁国县城失守，及藩司未能实心办理厘金各折、片。览奏曷胜驰念。逆首李秀成等图犯金陵营盘，曾国藩本拟调鲍超、朱品隆两军，而宁邑既陷，皖南吃紧。蒋益澧已否驰援？当此军情万紧之时，朝夕情形不同，一切调度，即着该大臣妥为筹办。陕西回匪，据胜保所奏各情，未可尽信。已谕多隆阿星驰入关，克期剿办。该将军此时万难南旋。本日已谕李续宜迅速回皖。谅该抚闻此警信，亦不忍不克日就道。并着曾国藩函催，令其在楚南或有勇丁可募，酌带数千驰回皖省，以备补足各营缺额。袁甲三本拟俟唐训方到临淮后交卸，惟皖北军情如此之紧，料理需人。袁甲三在营年久，着暂缓回籍，俟李续宜到后，再行交卸。唐训方所带亲军，即着曾国藩酌量情形，应驻何处，或在舒、桐一带驻扎，均由该大臣妥为调度，以顾上游。李世忠人虽桀骜，而贪功喜胜，此时不能不加意笼络。曾国藩现已檄调其军，与前寄谕旨适相符合。即着传旨嘉奖其奋勉立功之意，并催其迅速渡江，俾其部下人人思奋，不与逆贼同立。该提督素有此志，此时谅更不肯稍为退缩，致启人言。曾国荃前此乘破竹之势，直抵雨花台，原冀逆首闻风慑栗，此时援逆麇集，断不可撤退，致为所乘。若能坚守旬月，俟各路援兵齐至，该逆技无所施，必可望转危为安。曾国荃务当激励将士，竭力固守。所有出力各员弁，着曾国藩随时奏请奖励，以示固结士心。已经克复地方，务须竭力支持，保全完善，断不可得而复失。前谕左宗棠檄调林文察一军，现在蒋益澧已赴徽州，则浙军又形单弱。该总兵本系援浙之军，耆龄自当以大局为重，即着该抚恪遵前旨，赶紧檄调，用资防剿。

江西厘金系皖军饷所依赖，藩司李桓并不实心经理，殊属玩泄。该大臣现在添委刘于浔等力图整顿，即照所拟办理。倘李桓始终疲玩，着即严行参奏。

袁甲三另片奏，副都统善庆等分别回旗等语。现当军务方急，善庆、张得胜平日打仗勇往，尚称得力，与穆克德布均着暂缓离营，俟军务稍定，再行请旨遵行。

又冯子材等驰奏蹋平汤岗逆垒一折，已明降谕旨宣示。惟该逆遁回句容，尚未大受惩创，难保不去而复来，着冯子材、魁玉加意严防，无稍疏懈。

有人奏，曾秉忠自革职后，延不交卸，纵兵通贼，到处掳掠，强抢妇女，劫人勒赎。八月间将角直镇焚掠一空，杀戮良民无数。并厘局委员金姓、闵姓贪婪庸劣，请饬查办等语。曾秉忠之缺，既令黄冀升接署，何以尚未交卸？着曾国藩、李鸿章查明，勒令交卸，迅饬赴营差委，毋任逗留。该革员所部均系广勇，此时未便操之过蹙，致生他变。着李鸿章查明，如有前项劫掠等弊，设法遣散回籍，免生事端。委员金姓谅系知府金鸿保，该员与闵钊等狼狈为奸，人所共知。闵钊、俞斌既经李鸿章查参，金鸿保事同一律，岂可独邀宽免？着该署抚懔遵前旨，即行严参，毋为人言所欺，致除恶不尽，于吏治难期整顿也。

将此由六百里加紧谕知曾国藩、袁甲三、耆龄、李鸿章、左宗棠、冯子材、魁玉、唐训方，并传谕马新贻知之。钦此。

遵旨寄信前来。

086．昭麟调补浮梁营都司折 [1] 九月十二日

奏为调补陆路都司，恭折具奏，仰祈圣鉴事。

窃照江西浮梁营都司胡鸿泰因病勒休，经臣会折奏，奉谕旨：“着勒令休致。”钦此。钦遵在案。其所遗江西浮梁营都司，系陆路在外题调要缺，当经咨会拣选合例人员请补去后。兹准江西抚臣沈葆桢咨复，查有南昌城守营都司昭麟，堪以调补。咨请会办等因前来。臣查该都司昭麟，年四十二岁，正蓝旗汉军文安佐领下人。由武生洊补治仪正，拣发江西，以都司差遣委用。补授南昌城守营都司，于同治元年五月十一日受札。该都司笃实稳慎，熟谙营务，以之调补都司，堪期胜任。合无仰恳圣恩俯准，以南昌城守营都司昭麟调补浮梁营要缺都司。如蒙俞允，该员系现任都司调补都司，毋庸送部引见。除履历咨移部科查照外，谨会同江西巡抚兼提督衔臣沈葆桢合词恭折，循案改题为奏，伏乞皇上圣鉴训示。

再，昭麟递出南昌城守营都司，系陆路部推之缺。江西省现有军功著绩人员，应请扣留，由外拣员请补，合并陈明。谨奏。

[1] 此件与沈葆桢会衔具奏。

087．游击黄国尧阵亡请恤片 [1] 九月十二日

再，咸丰六年冬间，安徽抚臣福济奏请添设水师，钦奉谕旨饬臣派员往办。七年正月，臣派委游击黄国尧等赴皖办理。嗣据造成战船，分立水师，驻防巢湖。黄国尧管带一营，屡次击贼获胜。八年七月十五日，逆匪围攻庐州，郡城失陷，陆师全数溃退，水师无地可驻。黄国尧亲督舢板驶入府河，登岸杀贼，力竭阵亡。维时逆氛阻隔，无从查实。本年四月十五日克复庐州，准兵部侍郎臣彭玉麟查明黄国尧死事情形，咨请具奏优恤等因前来。臣查黄国尧由湖南镇溪营马兵调入水师，迭著战功，洊保花翎都司。嗣派赴安徽带船剿贼，保升尽先游击。八年七月十五日，因赴援庐郡，力战捐躯，深堪悯恻。合无仰恳天恩，饬部将黄国尧照游击阵亡例从优议恤，以慰忠魂。谨会同兵部右侍郎臣彭玉麟附片具奏，伏乞圣鉴训示。谨奏。

[1] 此件与彭玉麟会衔具奏。

088．伊凌阿补瑞州营都司折 [1] 九月十二日

奏为请补陆路都司，恭折具奏，仰祈圣鉴事。

窃准兵部咨，江西瑞州营都司刘青云革职，遗缺轮用拣发人员。该省现有拣发都司花良阿，到标名次在先，行文照例题补等因到臣。当查花良阿业经因病身故毋庸议外，即经咨会，以到标名次在次之员拣选请补去后。兹准江西抚臣沈葆桢咨复，查江西省拣发都司，仅有嘎尔炳阿、伊凌阿二员，伊凌阿到标在先，嘎尔炳阿到标在后。按例应伊凌阿请补，咨请会办等因前来。臣查该都司伊凌阿年三十三岁，镶白旗蒙古成祥佐领下人。由前锋营队长承袭骑都尉，于咸丰六年六月内由兵部带领引见，奉旨“着发往江西以都司委用”等因。钦此。于是年十二月初二日到省，奉委署理横冈营都司事务。于克复雩都、瑞金县城案内出力。钦奉上谕“着以游击尽先补用，先换顶戴”等因。钦此。该员年力正强，熟悉营务，以之请补都司，堪期胜任。合无仰恳圣恩俯准，以拣发都司伊凌阿补授瑞州营都司实缺。如蒙俞允，该员系候补都司请补都司，毋庸送部引见。除履历咨移部科查照外，谨会同江西巡抚兼提督衔臣沈葆桢合词恭折，循案改题为奏，伏乞皇上圣鉴训示。谨奏。

[1] 此件与沈葆桢会衔具奏。

089．泰兴营都司常海病故片 [1] 九月十二日

再，据狼山镇总兵官泊承升呈称，署泰兴营都司拣发都司常海，正蓝旗蒙古吉良佐领下人。由火器营蓝翎长洊升委护军参领。咸丰五年六月内奉旨：“常海着发往江南以都司差遣委用。”钦此。九月内到标，九年二月内委署泰兴营都司。兹因劳疾复作，兼患时症，医药罔效，于同治元年六月初七日病故。理合呈报等情前来。除委员接署并咨部、旗查照外，谨会同署江南提督臣黄翼升合词附片具奏，伏乞皇上圣鉴施行。

再，武职守备以上病故日期，例应恭疏题报，前经奏准改题为奏，合并陈明。谨奏。

[1] 此件与黄翼升会衔具奏。

090．附录廷寄　句容逆匪窜扰饬酌度分道进攻九月二十日

同治元年九月二十日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、署江苏巡抚李鸿章、督办镇江军务广西提督冯子材、帮办镇江军务江宁副都统魁玉：

同治元年九月初一日奉上谕：

冯子材、魁玉奏，句容逆股分踞汤岗，官军更番攻击夺卡馘丑一折。另片奏，严定营规，请申明军纪各等语。句容逆首昭天义纠合丹阳、宝堰等处匪党，分屯汤岗一带。经冯子材等督饬副将田宗扬等前往攻剿，先后轰毁贼卡四座。贼众遁回汤岗老巢，以全力踞守，希图牵制大兵。冯子材等务当激励将士，认真兜剿，绝其奔轶之路。

该逆蚁聚句容，难保不四出分扰。曾国荃军营将士病疫曾否痊止？着曾国藩察看情形，如该将士可以出队，即饬令分道进攻，以遏贼势。并着咨会左宗棠、李鸿章分兵进取贼所必争之地，俾苏、浙逆首不敢径援金陵，则曾国荃之师易于得手。江北各州县最关紧要，迭经谕令都兴阿严密防守，仍着该将军督率水陆各军随时防剿，严扼要隘，毋令该逆乘隙偷渡，方为妥善。前据曾国藩奏称，拟令杨岳斌驶赴下游一带防剿。现在该提督是否痊愈？如下游有警，一时未能驶往，李鸿章能否暂赴镇防，督饬水陆各军会同都兴阿合力剿办？均着曾国藩等妥为预筹。

都司田镇武畏葸不前，实属愍不畏法。冯子材等将该都司即在军前正法，办理尚属认真。游击滕代伦、都司李占春约束不严，均着照所请一并摘去顶戴。阵亡之六品蓝翎尽先把总舒宽文，着交部从优议恤。镇营将弁兵勇动以饷需缺乏，借口饥疲，往往当攻剿吃紧时，辄敢不战而遁，必须严加整顿，以挽积习。嗣后镇营中将领如有临阵退缩、未战先溃之员，即着照冯子材等所拟：其都、守以下官弁，即在军前处决；其副将、参、游各员，一面锁禁，一面请旨遵行，以振颓靡而肃纪律。即着冯子材宣示各营，俾知儆惕。将此由六百里各谕令知之。钦此。

遵旨寄信前来。

091．附录廷寄　金陵防剿倍当慎重及传谕李世忠助剿并答诸折片九月二十四日

同治元年九月二十四日，准兵部火票递到议政王军机大臣字寄——

钦差大臣协办大学士两江总督曾国藩、钦差大臣前任漕运总督袁甲三、督办江北军务江宁将军都兴阿、浙江巡抚左宗棠：

同治元年九月十五日奉上谕：

都兴阿奏，南岸贼众，现由扬防拨兵援应；袁甲三奏，江南军务吃紧，李世忠因伤病呈恳开缺，未经允许各一折。江南逆贼，各路大股趋救金陵，计图逞于楚军。曾国荃以孤军深入，南望时深廑念。兹据都兴阿奏，曾国荃各营，屡为大股逆贼扑犯，虽经当时击退，设法堵剿，而逆势日张；军中病疫者多，业经稳守半月，兵勇过形劳苦，迭次飞檄请援。都兴阿当派游击杨心纯督带湖南兵及仁、智等勇五营，由仪、六绕道渡江援剿。其江防下游，吴全美、黄彬亲历梭巡，查拿奸宄。所办尚为周妥。曾国荃身受枪伤，虽据称尚可照料，然自此当倍加郑重，以期稳固军心。着曾国藩饬令该藩司督率所部，与扬防拨援之杨心纯等军坚力固守，务立不败之地，使贼势虽盛，技无所施。现闻江北各营疫气渐消，江南亦可渐减，仍恐诸军新病之余，尚嫌单弱，即着曾国藩仍遵前旨，檄催蒋益澧之军分拨前来，以厚兵力。如一时未能分拨，即着左宗棠饬令蒋益澧等兵力攻金华，进取杭州，以分江南贼势。曾国藩、左宗棠谅均能酌量缓急，以筹万妥也。

袁甲三所奏，李世忠伤病举发，呈恳开缺，自亦实在情形。惟滁军进攻九洑洲及分兵驻扎龙潭、石埠桥，均极紧要。并据称，九洑洲贼突犯副将李显安营盘，虽经击退，难保不去而复来。伪护逆、忠逆等皆纠领大股图援金陵，李世忠所部分扎南岸人数不少，且天长、六合等处均系该提督之军驻守，非但不能遽撤，致滋他患，即由该提督另举一人接统其众，亦恐多有非宜。李世忠本系帮办军务大员，材武甚属可用。且屡立战功，收复天、六等城，忠义奋发。当兹金陵战守紧要之时，朝廷正可借资其力。即该提督亦正当奋勉出力，以赴功名，岂得以伤病遽思引去？前经迭降谕旨，将李世忠一军归曾国藩节制。该大臣节次奏闻，筹给军装粮米。于该提督性情才略各有短长之处，均极深悉。第此等人才，负其雄鸷之姿，既能束身归命，总宜因材役使，化其桀骜，俾为我用，岂能置之无用之地，转以启其猜嫌？曾国藩用兵日久，于军务机宜，人材笼络之方，自能洞悉。着即将此旨由该大臣节录传谕李世忠，令其迅简精锐数千，驰赴曾国荃军营，帮同击剿大股悍贼。彼见该大臣肯给札谕，必能踊跃用命，借资臂助。是否可行，着该大臣酌量办理。袁甲三于该提督呈请代恳开缺，未经允准，所奏尚合机权。仍应告以该大臣与曾国藩治军驭将，俱属朝廷法度，断不致有彼此之殊，以安其心。

袁甲三另片奏，已革臬司张学醇自被参后，益加愧奋。办理浍北剿抚，一切甚为出力，请加奖励等语。张学醇被参之案，前交李续宜等查办，着即由曾国藩等会同查明，酌量奏请谕旨。李续宜现在告假回籍，或即与署巡抚唐训方公同查办。

都兴阿另片奏，已革都司刘大彰通贼，业已军前正法等语。所办甚是。业经明降谕旨。嗣后如有通贼弁兵游勇及抢掠不法者，一经查拿，即行照办。李德麟所统水师，人甚夹杂，此次刘大彰即系所部之员，殊恐其中尚不止此一人。仍着都兴阿督饬吴金美、黄彬等随时密为巡查，毋稍疏忽。

正在寄谕间，官文等奏，贼窜应城，官军攻克。复经阑入孝感县城，虽当时击走，而贼尚蔓扰黄、孝一带，现筹剿办。并请饬多隆阿回援鄂省等语。多隆阿入关剿办逆回，势难复令回鄂，已饬官文等即督舒保等军实力剿办，并饬毛鸿宾于湖南调拨劲旅数千赴鄂助剿。此股逆匪现在黄、孝等处，陆通黄、麻，水通武汉，尤恐其复窥伺皖境英、霍一带，并由江路顺流而下，图犯安庆，均为可虑。着曾国藩于后路水陆等处，妥为预防。唐训方抵皖，于皖省各军亦即知照预为调度，毋失机宜。将此由六百里各谕令知之。钦此。

遵旨寄信前来。

092．汇报金陵宁国及水师近日军情折九月二十七日

奏为汇报近日军情，恭折驰奏，仰祈圣鉴事。

窃金陵、宁国各路军情，臣于九月十二日汇报梗概在案。嗣是伪侍王李世贤大股，亦由浙江赶至金陵，与伪忠王合力，昼夜猛扑，更番迭进，迄未休息。至九月十二日未刻，两处地道同时轰发，土石上飞，贼众如樯并进，前者既殪，后者复登。曾国荃督饬诸将竭力堵，御纯用火球抛掷，间以枪炮，抢险三时，幸得堵御缺口，击毙悍贼极多。十三〈日〉以后，贼焰少衰，白昼不甚环攻，夜间仍轮班逼扑。连扎百余垒于官军营濠之外，相距不过二十丈，仍再开地道三处。据密探称，俟雨夜发火轰裂，希图一逞。自闰八月廿日起，计坚守已满一月。曾国荃所受洋枪子伤左颊，子出之处，虽未收口，右唇子入之处，业已结痂。军心尚属完固，大局可期平稳。惟前此病卒未痊，近日伤者、亡者又添一千余人，疲劳太久，损折弥多。若无大支劲旅从外夹击，深恐难以解围。此金陵一军之大概情形也。

宁国贼目黄文金、胡鼎文等，久盘踞于高岭、梅岭、油榨沟、新河庄等处，时窜湾沚、红杨树一带，冀图抄我粮路。张运兰病未痊愈，坚守郡城之内。鲍超病体全愈，屯扎距郡二十里之高祖山。九月十八日，鲍超派队搦战，该逆亦排队于仰贤圩、新河庄，处处依傍港汊，阻水自固，不敢过河与我接仗。鲍超前因病者太多，新愈者亦黄瘦无力，是以回营两旬，未敢进兵。今见我之守御日完，贼之怯情日露，即日拟将高岭、梅岭之贼痛剿数次，以挫凶锋。其前在宁国县城失守者，为降将韦志俊、洪容海两部，鲍超现亦饬其收集溃散，重整队伍，随同进剿。此宁国各军之大概情形也。

自闰月中旬，大股贼至，即分伪护王陈坤书猛扑金柱关，又分股上犯芜湖，自东坝抬过之贼船，亦群聚于金柱关上下。官兵守金柱者，陆兵仅罗逢元、朱南桂等四营，水军仅彭楚汉、丁泗滨等五营，与贼相持月余，众寡悬殊，昼夜严防，罗逢元等又分兵远防龙山桥、梅塘咀一带，往返六十里，疲于奔命。罗逢元与朱南桂议以苦守太久，不如渡河剿之。九月十八日，与驻守芜湖之周万倬、吴坤修等营，由龙山桥暗渡，会合水师齐进痛剿。陆师自青山包抄而上，将群贼蹴逼落水，溺毙极多。水师夺贼炮船五十余号，从此贼舟无窥伺大江之虑。而内河之湾沚、三汊河亦均有官军战船扼守。此水师及芜湖、金柱关陆军之大概情形也。

至臣处调度，有与前次奏折不相符合者。臣前调王可陞一军驰赴雨花台帮同防守。厥后王可陞带三营先赴金陵，留两营仍防芜湖，兹因芜湖事势已松，即将两营全行拔去。又前调上海之程学启一军，因驻防南渡要区，不能抽动。李鸿章拟调洋将汉兵之白齐文一军来援金陵。此军虽非臣所甚愿，然亦未便却其拯急之情，阻其图功之念。都兴阿未接臣咨，仅接曾国荃一函，立派杨心纯等千八百人渡江协防，实属力顾大局，痛痒相关。前调浙江之蒋益澧一军，旋接左宗棠复函，因日内正攻龙游、汤溪两城，功在垂成，碍难抽拨他往。蒋益澧既不能弃汤溪而换防宁国，则鲍超亦不能弃宁国而先援金陵。征兵千里之外，本难处处应手。至李世忠一军，臣前咨调渡江，由孝陵卫北路而来，夹击伪忠王一股。旋因该提督来文，有江防空虚、南贼分股北窥之说。臣即飞咨止调，令其专防北岸九洑洲一带。又因该提督来文，有挑选精壮万余，派员统援金陵之说。臣又咨令自行酌量，力难兼顾，则专防北岸；力能兼顾，则分援南岸，听其自为裁夺。此又微臣调度各军前后参差之情形也。至鄂省马融和股匪，现闻将由应城一带回窜河南，或不至遽扰皖北。仰托圣主鸿福，先纾一面之患。除金陵十二日之战，金柱关十八日之战，俟接到禀牍另行详报应奖应恤人员续行奏办外，所有汇报近日军情，恭折由驿六百里驰奏，伏乞皇太后、皇上圣鉴。谨奏。

093．附录廷寄　着笼络钤束赴援金陵之常胜军及李世忠军并查报金陵金柱关之战十月十五日

同治元年十月十五日，准兵部火票递到议政王军机大臣字寄——

钦差大臣协办大学士两江总督曾国藩：

同治元年十月初六日奉上谕：

曾国藩奏，汇报近日军情一折。据称九月十二日，贼将地道轰发，曾国荃督诸将竭力守御堵击，毙贼极多。曾国荃伤已渐痊，大局可期平稳。张运兰坚守宁郡，鲍超病体全愈，拟将高岭、梅岭之贼痛剿。其上犯芜湖之贼，麇聚于金柱关上下，经罗逢元等水陆齐进，剿贼大胜各等语。览奏均悉。

贼匪围攻曾国荃营盘，现仍开挖地道，冀图一逞。该营损折不少，必得大支劲旅从外夹击，方能解围。现在都兴阿已派杨心纯带兵渡江，李鸿章复派吴煦、杨坊统带白齐文常胜军四千人赴援金陵。前据官文有调拨何绍彩六营赴援江南之奏。若各军陆续赶到，内外夹击，必可立解重围。常胜军虽非该大臣所愿调，然既已赴援，即须加意笼络。俾人知感奋，自能所向有功。如其情形骄悍，即严饬吴煦等妥为钤束。俟解围后，应否仍留金陵？着曾国藩随时酌度办理。

李世忠有挑选精壮万余，派员统援金陵之说。该大臣咨令自行裁夺，固为合宜。惟袁甲三现在将次离营，李世忠一军，曾国藩仍应妥为钤束笼络，令其心有系属，以图奋勉立功。本日据袁甲三奏，李世忠拟派记名提督董占品，统带万余人渡江助剿。曾国荃以近日军情已松，毋庸再行拔队答复。已谕袁甲三饬令该提督，力剿九洑洲贼匪，以牵制贼势。如金陵情形已松，曾国藩即饬李世忠专顾北岸，无庸分军南岸。并令其力攻九洑洲，能将该处攻拔，朝廷自必立加懋赏，以奖其功。即着曾国藩传谕李世忠知悉。

至蒋益澧，既因龙游、汤溪正在得手，未能换防宁国，应否仍须调令来皖？着察度情形，与左宗棠筹商办理，金陵十二日之战，金柱关十八日之战，其详细情形，并着查明具奏。袁甲三请俟唐训方到任，即行回籍，已谕知俟唐训方到临淮接任后，准其交卸起程矣。将此由六百里谕令知之。钦此。

遵旨寄信前来。

094．采访忠义第十案折九月二十七日

奏为行营采访忠义第十案，恳恩分别旌恤，仰祈圣鉴事。

窃照两江境内屡遭贼扰，凡死难之官绅、士民、妇女人等，经臣于咸丰十年七月间设局采访，胪列事实，吁乞恩施。奉旨准照所议办理，先后九次具奏在案。兹据忠义局委员陈艾等续访得安徽宿松县殉节官绅三员，殉难士民一千九十二名，殉难妇女三百九十九口。详考事实，汇为一册，禀请奏办前来。臣前驻宿松，见该县俗尚俭勤，人敦节义，叹为礼义之乡。此次所报死事绅民，或同仇敌忾，或矢志洁身，均属临难不苟，足以维持风教。相应缮具清单，仰恳天恩敕部分别旌恤，以昭激劝。除将事实清册循案送部核办外，所有臣营第十案采访忠义，理合恭折具陈，伏乞皇上圣鉴训示。谨奏。

附清单

谨将两江第十案宿松县官绅士女分别旌恤，开具清单，恭呈御览。

计开：

请恤士绅三员名：监生吴翘秀、武生陈林、武生苏立功。以上三员名，均请交部照阵亡例议恤，仍入该县总祠、总坊。

请旌官绅士民一千零九十二名。〔整理者按：名单略。〕以上一千零九十二名，均请照新章赐旌，仍入该县总祠、总坊。

请旌妇女三百九十九口。〔整理者按：名单略。〕以上妇女三百九十九口，均请照新章赐旌，仍入各该县总祠、总坊。

095．宿州练总马维敏等请恤片九月二十七日

再，据署安徽宿州知州英翰禀。据该州绅耆周田畴、赵惟贤等禀称，二郎山地居要隘，为群捻往来之冲。练总马维敏、乔元功等率附近居民在山筑寨，屡与贼战。本年五月十三日，贼围山寨，绝我汲道。数日后，寨中杀牲饮血，犹复大义相勖，誓死靡他。至二十三日，贼攻益力，势不能支。该练总等率众各杀家属，闭门纵火，仍将枪炮填满子药，令炸以击贼，枪炸药尽，相率赴火而死。统计渴死、缢死、焚死并赴营乞援被贼截杀而死者二千三百余人。其到营未回及坠墙死而复苏者，合寨仅存一百余人等情。并据马维敏之孙马登臣、乔元功之子乔咏兰、难民马全荣等突围逃出，禀同前由，请奏前来。臣查宿州境内从逆者众，独二郎山练总马维敏、乔元功等始则筑圩坚守，继则阖寨自焚。固结人心，誓同生死，凛然大节，超绝一时。可否吁恳天恩，准将文童马维敏追赠从九品衔，武童乔元功追赠把总衔，各照阵亡例赐恤。仍于死事处所建立专祠、专坊，并将阖寨男妇二千余人一并附祀，以褒忠节。合附陈请，伏乞圣鉴训示。谨奏。

096．绩溪胡程氏请恤片 [1] 九月二十七日

再，准兵部咨，同治元年八月十二日奉上谕：

都察院奏，国子监助教鲍应鸣遣抱告以亲属殉难，恳请旌表等词，赴该衙门呈诉。上年十二月间，贼窜安徽绩溪县境，鲍应鸣之表弟内阁中书胡元洁之妻程氏，以姑榇未葬，守死不去。于城陷时投水殉难，实堪悯恻。着曾国藩、李续宜查明奏请旌表。钦此。

当饬采访忠义局钦遵查报。兹据该局员查复，内阁中书胡元洁之妻程氏，系绩溪县人。平日事姑至孝，居丧尽礼。上年贼逼县城，该氏以姑榇在堂，未及营葬，义不忍舍之而去。旋因城陷，惧辱，赴水自尽，系属实情。臣复核无异。相应请旨将胡程氏照新章建立专坊，以彰孝烈而示旌异。谨会同署安徽抚臣唐训方附片复奏，伏乞圣鉴训示。谨奏。

[1] 此件与唐训方会衔具奏。

097．附录明谕　旌恤安徽绩溪胡程氏宿州马维敏等十月十五日

同治元年十月初六日，内阁奉上谕：

前因都察院奏，助教鲍应鸣遣抱告以亲属内阁中书胡元洁之妻程氏，于上年贼逼本籍安徽绩溪县城，该氏以姑榇未葬，守死不去，城陷自尽，恳请旌表，赴该衙门呈诉。当经降旨令曾国藩等查明奏请旌表。兹据曾国藩奏称：该氏平日奉姑至孝，居丧尽礼。城陷时不忍舍去，竟以身殉。洵属深明大义，殊堪矜恻。胡程氏着准其建立专坊，以彰孝烈。

另片奏，安徽宿州练总文童马维敏、武童乔元功，在二郎山率众堵剿捻匪，筑圩坚守。嗣因贼攻愈力，势不能支。该练总阖寨齐将家属纵火自焚，死难者计共二千三百余人。洵能固结人心，守死不逾。马维敏着追赠从九品衔，乔元功着追赠把总衔，各照阵亡例议恤。并着于死事地方建立专祠、专坊；阖寨男妇二千余人，一并附祀，以慰忠魂而彰节义。钦此。

098．扬州营守备王世熙病故片九月二十七日

再，据调署宝应县知县姚继韶详据家属吉升呈称：窃家长王世熙，系江苏宝应县人。由武生中式举人。咸丰五年投效安徽军营，递拔池州营千总。奉部拟补扬州营中军守备，奉撤回标，在籍办理团练。因家长前在皖北军营历次打仗出力，积劳成疾，医药罔效。兹于同治元年四月初九日在籍因病出缺。理合转报等情前来。臣复查无异。谨合词循案改题为奏，附片陈明，伏乞皇上圣鉴。

再，所遗扬州营中军守备员缺，系陆路在外题补之缺。江苏省现有军营著绩尽先人员，应请扣留，由外拣补。合并陈明。谨奏。

099．附录廷寄　江西漕折暂充本省军饷并酌调蒋益澧等军驰援金陵九月二十七日

同治元年九月二十七日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚左宗棠、江西巡抚沈葆桢：

同治元年九月十七日奉上谕：

沈葆桢奏，江省边防万紧，拟增募勇丁以资战守，请暂留漕折银两一折。本日已谕交户部速议具奏矣。金陵援贼由东坝窜新河庄、东门渡一带，鲍超所统各营退回宁国，皖南军情万紧。豫捻蔓延楚界，上游下驶，一苇可航。非有精锐之师，相机随势与之相持，则乘隙而来，各防几同虚设。沈葆桢现饬参将韩进春赴兴国募勇五千名，以备折冲。自应如此办理。惟所奏本年漕折提解银两，关系京、皖各饷，全行停止，势有难行。现在江省情形急迫，准其悉数提充本省军饷。俟防务稍松，仍应酌量分拨。

至金陵贼势猖獗，大营既苦守待援，宁国又复吃紧。鲍超之病已否痊愈？曾国荃受伤是否平复？颇深廑念。揆度贼情，北犯楚境，南则图窜江西，均欲断曾国藩、左宗棠等军之上游，且以阻其饷源，计甚狡毒。迭谕酌调蒋益澧所部十营驰赴金陵，以厚兵力，未审已否酌调？倘徽防有警，仍需调拨蒋益澧之师，则左宗棠军营兵力又单。前据耆龄奏称，拟调林文察所部六千赴龙游，以助浙军。此时闽省防务较松，兵力较多，该总兵素称得力，距左宗棠大营近在咫尺。倘蒋益澧之师分赴各处，即着该抚檄调林文察所部借资攻剿。沿江上下，竭将士年余苦战之力，克复数十州县，曾国藩等务当先保已成之功，再图进取。其各营现在疾疫情形，并着随时详细具奏。将此由六百里各谕令知之。钦此。

遵旨寄信前来。

100．附录廷寄　着冯子材等合力剿除汤岗逆匪九月二十八日

同治元年九月二十八日，准兵部火票递到议政王军机大臣字寄——

钦差大臣协办大学士两江总督曾国藩、署江苏巡抚李鸿章、督办镇江军务广西提督冯子材、帮办军务署京口副都统魁玉：

同治元年九月十九日奉上谕：

冯子材等奏，汤岗踞逆恣肆掳粮，官军设伏剿胜一折。据称，汤岗逆匪纠合大股东向掳掠，渐图窥伺镇江。九月初五、六日，冯子材等派令总兵文龙德等，带队由南路甘棠桥一带埋伏。瞭见贼股千余，在塔山庙等处肆扰，文龙德等分路兜剿。贼首襄天预黄逆率众抗拒，经守备周克俊挥刀砍毙。适总兵杨青山由东潭包抄而至，两军合剿，毙贼甚众。该逆夺路狂奔，向汤岗一带逃遁。官军乘势追杀，连日鼠伏，未敢肆逞等语。金陵援贼悍而且多，实有分犯镇江之意。汤岗之逆恃有党援，驱其丑类，大肆剽掠，若不赶紧歼除，势必窥伺府城。京口设有动摇，关系江南全局。即着冯子材、魁玉派文龙德以得胜之师进攻匪巢，为先发制人之计。曾国藩添派水陆各军，先将汤岗逆匪剿除。上游援贼如闻警趋救，则曾国荃一军不至十分吃重，且免该逆图窜镇防。着酌度办理，不为遥制。前因镇城防守已固，上海一隅军情甚紧，是以令李鸿章暂驻上海督剿。俟该处防务稍松，仍即移扎镇江，以图进取。现闻嘉定县城业已克复，尚未据李鸿章奏报。上海防剿事务较前已松，而悍贼麇聚金陵，时图下窜。京口情形甚为岌岌，着该署抚即察度情形，或亲带劲兵，或分拨得力兵弁，前赴镇江相机防剿，力保要区，以期顾全大局。至上海防剿事宜，着仍随时力加整顿，勿致稍有疏失，以保饷源。嘉定一城是否克复，近日军情，并着详细奏闻。所有镇江防剿事宜，冯子材等务当实力筹办，不得坐待援兵，致滋贻误。懔之！慎之！将此由六百里各谕令知之。钦此。

遵旨寄信前来。

101．附录廷寄　指示浙江龙游宁波陕西潼关等处军机事宜十月初三日

同治元年十月初三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督耆龄、浙江巡抚左宗棠：

同治元年九月二十四日奉上谕：

左宗棠奏，官军攻剿龙游、汤溪、兰溪逆贼，迭获大胜，攻克寿昌县城及各要隘情形，并请将秦如虎署理浙江提督等各折片。本日业将龙游获胜及克复寿昌县城明降谕旨宣示矣。逆首李世贤等，率其丑类，坚踞龙游、汤溪、兰溪各城，并遣悍贼攻扑总兵刘培元等营垒。经左宗棠督饬各军痛加剿击，破贼龙游南路之援。蒋益澧之军甫到，即能率其前部高连升等军攻拔寿昌，并会同刘典之兵，破贼裘家堰及罗埠、湖镇、五星街等贼垒，均系龙游、汤溪、兰溪要隘。各城之贼，其势已穷。所办甚合机宜。侍逆李世贤虽留悍将李尚扬等死守金华、龙游等城垒，该抚督同刘培元、蒋益澧、刘典等军乘锐进攻，将此数凶殄灭。以下坚城，节节进剿，自当所到迎刃而解，浙江军情渐觉有绪。左宗棠现拟俟龙游、汤溪攻克，缓攻金华，急攻严州。缓急之间，自必权衡至审。

惟折内有李世贤将由分水、桐庐窜回溧阳，护其眷属，然后由溧阳回援金陵之语。金陵逆援甚众，迭经曾国藩及都兴阿等奏闻。节次谕令曾国藩，督饬曾国荃等竭力固守，先保已成之功，再图进取。昨据曾国藩奏，徽宁军情亦甚紧要，已与左宗棠商调蒋益澧一军驰赴皖南，接办宁国军务，即可抽出鲍超一军驰援金陵。刻下浙省军务得蒋益澧之军助剿，正当得手。此军若已调赴皖南，则浙军未免又虞单薄。前据耆龄奏，饬令林文察率所部六千赴龙游会剿，本日左宗棠折内称，耆龄复派知府康国器率粤勇三营至汤溪，即着左宗棠迅即催提，并着耆龄严饬各军星速前往，趁此龙游、汤溪踞贼与金华援贼道路断绝，迅将龙游、汤溪合力攻克，以成破竹之势。李世贤窜往溧阳，能否派兵乘间邀集，俾不得与忠逆合救金陵，致曾国荃之军更形吃重，谅曾国藩与左宗棠随事商略，定能筹及也。

李世贤逆眷既在溧阳为群逆所欺，不能不急回料理。该逆伪文所述，断非无因。是贼中群丑互相猜嫌，其势已成。逆首洪秀全之兄洪仁达，尤为各贼所恨。从前杨、韦两逆交相吞噬之事，必将复见。如其有隙可乘，该大臣督抚等谅亦必能用间出奇，随机应交。江浙各营疫气是否全消？并着随时具奏，以慰驰系。

秦如虎已有旨署理浙江提督，即着左宗棠饬令由台州、奉化速赴宁波防守。另片奏请调战马及崇志赴营等语，业经寄谕庆昀等，于察哈尔选调马二百匹，派员解赴该抚军营；并已有旨令丁忧副将崇志即赴浙江军营，听候差遣。

多隆阿一军饬赴陕西剿办回匪。昨据成明及英桂等报，同、朝一带回逆势甚猖獗，潼关被围，守将哈连升被虏。复经谕令多隆阿即由淅川迅赴潼关扼剿。前将此军不能折回江、皖之处，寄谕该大臣等，刻下计已接奉矣。将此由六百里各谕令知之。钦此。

遵旨寄信前来。

102．附录密谕　购买外国船炮明春可到着预为筹画十月初八日

同治元年十月初八日，准兵部火票递到议政王军机大臣密寄——

钦差大臣大学士湖广总督官文、钦差大臣协办大学士两江总督曾国藩：

同治元年九月二十九日奉上谕：

总理各国事务衙门奏购买外国船炮，明春可到，请饬预派将弁水勇，以备演习，并请妥筹配派各折、片。购买外国船炮，近以剿办发逆，远以巡哨重洋，实长驾远驭第一要务。曾国藩前此复奏，有驶到安庆、汉口时商定奏办之语。第俟该船驶到再行商办，诚恐一时选派难得其人，且停泊过久，难保洋人不另出主见，流弊不可不防。现在既据赫德呈称此项船炮明春可到，其单内所称轮船应派官兵及炮手、水手、水师等兵，并船上当差甚苦，须用健壮之人等语，虽较之上年所开之单尚为核实，惟是否应如此作派，殊难悬揣。官文、曾国藩久辖南疆，见闻较稔，着即相度机宜，参以赫德之言，悉心筹酌，将应用将弁、兵丁、水手、炮手等人，于该船未到之先，一律配齐。俟轮船驶到，即可上船演习，免滋流弊。

至酌留外国水手人等，多则经费太巨，少则教导不敷，应如何办理之处，并着届时与税务司等熟商妥办。其赫德单内有水手用山东人，炮手用湖南人，水师兵用八旗人之语，自系为胆气壮实及火器娴熟起见。惟因地制宜，仍在官文、曾国藩详悉筹办，务收实用。其应如何选派之处，即着迅速具奏。总理各国事务衙门折片各一件、赫德单呈一件，均着抄给阅看。将此由五百里各密谕知之。钦此。

遵旨寄信前来。

附奕原折片及赫德所开清单三件

一

臣奕等跪奏，为购买外国船炮明春可到，请饬曾国藩等预为筹拨将弁、水勇，以备演习，恭折仰祈圣鉴事。

窃臣等前以贼氛不靖，力求制胜之方，奏明请饬薛焕、劳崇光与署总税务司赫德商酌购买外国船炮，以资攻剿。嗣据劳崇光函称，与赫德议定购买中号火轮船四只，小号火轮船三只，共需价银六十五万两。月前赫德来京，据呈称所购船炮，该国现已开造，明春即可驶到中国。惟前议六十五万两实属不敷，经臣等商允照初议之数添银十五万两，共合银八十万两，亦经奏明在案。

伏查此项购买船炮，现据赫德呈称明春可到，所有酌配将弁、水手等事，自当赶筹。查上年曾国藩议复臣等请购船炮折，内称俟驶到安庆、汉口时商定奏办等语。臣等思若俟该船驶到再为商办，诚恐一时选派难得其人，转致多延时日。且恐停泊过久，无人管带，彼又自出主见，据为伊等保护口岸之计，不受中国调度。此等流弊，亦当预防。是以臣等于上年议购船炮之初，即与赫德商及派兵等事，开出一单。惟前单系属粗议，且人数亦觉太多，月前赫德来京，臣等以船已购定，明春可到，复与商及。赫德亦以为此事必须预筹。旋据开单呈称，按轮船七只，应派总兵官一员，会同英国承办船炮武官实纳阿士本综理一切。另派武官七人，每船一人，督带兵勇。其大轮船应用炮手、水手各四十名，水师兵三十名，内十名专送药线。小轮船酌用其半。并称船上当差甚苦，须用健壮之人等语。

臣等查赫德此次所开配派兵弁清单，比之上年所开之单人数较减，尚为核实。惟是应否如此配派，臣等于外国轮船未经目睹，未敢遽以赫德之言为凭。曾国藩、官文久辖南疆，于沿海沿江轮船形式必已熟见，将来该船驶到，应如何酌配之处，自必位置得法。应请旨敕下曾国藩、官文相度机宜，参以赫德之言，悉心筹酌，将应用将弁、兵丁、水手、炮手等人，于该船未到之先，一律配齐。一俟驶到，即可上船演习。万弗俟驶到后再议，致为外国所据。至酌留外洋水手等，人多恐经费太巨，少亦不足以教导驾驶之法，应令曾国藩等于船到后札调总税务司等，与英国承办船炮武官实纳阿士本熟商办理。

至曾国藩前奏所称：购成后访募覃思之士、智巧之匠，始而演习，继而试造，不一二年，火轮船必为中国通行之物，可以剿发逆，可以勤远略等语，实为思深虑远之论，与臣等所谋暗合。应请令曾国藩于船到后，即照所奏，留心办理。如中国人一时未能体会，或访求一二诚实洋人，令其指授造法。倘将来中国能于自造，则洋人不能据为独得之奇，而破浪乘风，可以纵横海上，亦自强之一道也。臣等愚昧之见，是否有当，伏乞皇太后、皇上训示遵行。谨将署总税务司赫德呈递清单抄录，恭呈御览。谨奏。

二

再，查赫德所呈单内有水手用山东人、炮手用湖南人、水师兵用八旗人等语。臣等查向来驾驶海船，熟悉洋面，惟粤东水勇最佳，而赫德之意，因广勇率多顽悍，难于驾驭；山东滨临东海，登莱一带熟悉洋面之人，不亚于广勇，故欲舍彼而用此。至炮手用湖南人，系取其胆气壮实，果于用力。水师兵用八旗人，系取其火器纯熟，易于教练。赫德所陈，不为无见。惟思此项兵丁人等，凡沿海各省，除江浙人多柔脆不堪适用外，其余闽、粤、山东等省人，皆壮实，不畏风涛，可充是选，似不必为赫德之言所拘。况湖南地方滨江而不滨海，八旗兵丁向不熟于洋面，此番购买船炮，虽为长江剿贼起见，然发逆既平之后，仍当用以巡哨重洋，观风外国，为长驾远驭之计，此项兵丁人等，似总以熟于海面者为上选。应请饬令曾国藩等悉心筹商，妥为配派，不必拘定何省之人，但以熟悉洋面、能守法度，日久易于驾驭为要议，庶将来练习纯熟，可收实用。谨附片具陈，伏乞圣鉴。谨奏。

三

赫德所呈轮船应派将弁、兵丁、炮手、水手等人大概清单。

一、应派总兵官一员，会同英国承办船炮武官实纳阿士本管理各船一切事宜。

一、应派武官七员，每船一员，管带兵丁、炮手、水手等人。该员须选年在三十岁以内之人。如七员不敷管带，随时酌添。

一、大火轮船应用炮手四十名，水手四十名，水师兵三十名。内十名专送药线。

一、小轮船应用炮手十余名，水手十余名，水师兵十余名。内酌用数名专送药线。

一、炮手、水手、水师兵，应挑选十八岁以上、三十岁以下之人。

一、船上当差较苦，所派之人，务须坚壮。今炮手拟用湖南人，水手拟用山东人，水师兵用八旗人。以上等人，应预期选备。俟轮船驶到，即可上船演习。

103．附录廷寄　指示上海金陵军事机宜等事十月十一日

同治元年十月十一日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、署江苏巡抚李鸿章：

同治元年十月初二日奉上谕：

李鸿章奏，逆贼纠合大股图扑青浦、嘉定各城。现筹援剿，并派员督带常胜军赴金陵，调副将蔡东祥等营水师赴青浦各折片。逆贼以官军既克嘉定，派兵分守，必将乘势进剿苏、昆，纠合苏、杭、嘉与各处踞贼十余万，由昆山水陆迎拒。据李鸿章奏，贼分两路图扑南翔、黄渡。官军将北路之贼于陆家行、方泰镇迭加剿击。南路贼势尤众，将参将刘士奇等营盘围裹，连日苦战，尚未得手。经李鸿章抽调北路官军前往合军援击。即着激励水陆各营兵勇，将三江口等处之围并力援解，并即将青浦西北白鹤江等处之贼痛加剿洗，务使青浦等城勿致得而复失，以伐逆谋而振军威，再图进取之策。金陵援贼麇集，攻扑官军营垒，相持日久，廑念时深。曾国藩所调程学启一军，既因贼众围扑黄渡、四江口营盘，现督所部昼夜搏战，不能前赴金陵之援。李鸿章饬吴煦、杨坊督带白齐文接管华尔之常胜一军洋枪队四千余人，添备船只，驶往援应，可资得力。白齐文以外国隶归中国，出力剿贼，亦具真心。此军到金陵后，曾国藩即督饬曾国荃等善为笼络驾驭，既可用其力以剿贼，亦可使观吾军师律之盛，以折其心。吴煦、杨坊二员，向与此军相习，李鸿章令其督同前往，最为合宜。并饬令该二员妥为督带，奋勉立功。

大股逆匪上援金陵、宁国，下援青浦、嘉定，江面情形稍松。而都兴阿前调之广东红单船四十号，已经陆续过沪，刻下是否已达江面？着都兴阿催提，并督饬该带领之水师员弁实力巡绰，以助江防，毋令沾染向来水师战船恶习。即将淮扬水师蔡东祥、阳利见二营照李鸿章所调，饬令迅速前赴青浦，归黄翼升统带，并力堵击围扑青、嘉之贼。曾国藩、李鸿章仍将金陵、松、沪近日军情随时具奏，以慰驰念。

李鸿章另片奏，请令道员郭嵩焘毋庸回避，及黄芳留苏之处，均照所请明降谕旨。吴煦现赴金陵，所遗江苏布政司署缺，着照所请，饬刘郇膏兼署；苏松太道缺，即饬黄芳署理可也。将此由六百里各谕令知之。钦此。

遵旨寄信前来。

104．水陆屡胜力保芜湖金柱关要隘折十月十二日

奏为水陆各营屡获胜仗，力保芜湖、金柱关要隘，恭折驰陈，仰祈圣鉴事。

窃自闰八月中旬，苏、杭群贼大举内犯，北扑金陵，南扰宁国，中犯芜湖、金柱关。所有金柱关等处水陆防守，及九月十八日之捷，臣国藩已将大概军情，两次具奏在案。先是伪护王陈坤书等酋，拥众四五万，突入太平府之张公桥，图犯金柱关，横断宁国、金陵之气。臣玉麟以该隘下达高淳、溧水，上通湾沚、芜湖，为中段第一关键。闰八月十三日，饬成发翔、邓万林等于各营中挑集未病炮勇舢板十船，会合唐修已外江水师一营，王可陞、周万倬、罗逢元、朱南桂陆师数营，御贼于花津、护驾墩，五战却之，退踞薛镇。十八日谍报贼以战舰数百，由东坝、拖坝而出，布满固城、南漪两湖。臣玉麟亲率王吉、左光培等，各驾飞划，入湖迎击。讵薛镇之贼节节延窜，潜约贼船衔尾而西，环泊花津、上驷渡之下。臣岳斌一闻此警，留罗进贤、万化林水军于大胜关帮助金陵陆师，而自带丁泗滨、彭楚汉等五营力疾赴援金柱关。适罗逢元、朱南桂等陆军，先在姚老圩毁贼浮桥，获胜一次。得此水陆依护，贼乃数日不敢过河。九月初五日，贼纠大股至龙山桥，先以排炮拒我师船，遂于浅流中结筏偷渡。朱南桂率三哨驰击。战无逾时，罗逢元带队突至，直捣垓心。王明元力战死之。朱南桂斜刺而入，截贼数段，从横掩杀，未及济者悉驱入河。不谓贼又增党数千，倚河筑垒，形若贯珠，以冀乘间再逞。初六日，贼以大队进逼金柱关，水营各船齐开排炮，逆众稍退复合。管带亲兵前营郭明鳌与副后营丁泗滨等，带勇登岸奋击，驰逐里许。鏖战方酣，郭明鳌突被洋炮子打穿左喉，即时殒命。幸得丁泗滨等奋力冲突，杀退贼众，抢护忠骸回船。初八、九等日，朱南桂、张定魁商令驻守芜湖之周万倬、吴坤修等，各率新、后、团防等营，分巡查家湾、梅塘嘴一带，而于十二日自率勇士涉流而渡，尽焚隔河诸垒，击毙数十人，群贼始遁往鱼坝。此闰八月十三至九月十三等日，水陆御贼，昼夜严防之情形也。

臣国藩时以金陵事急，调向守芜湖之王可陞先拨三营，往援金陵。而调向守庐州之梁美材三营，填驻芜湖。水师之由安庆下驶者，则有巡湖、副中两营；其由上海折回者，则有正前、副右、新右三营；兵数较增，可以一战。于是诸将弁会商，十八日水陆大举。周万倬带所部并团防两营哨，由查家湾渡河；朱南桂、朱宽义带吉左营，罗逢元带振字营，由龙山桥渡河；曾泗美以右营战船扼桥下，兼分水勇登岸助阵；丁泗滨、胡俊友率副后、亲兵前营水师，由星子桥决堤驶入，攻贼之后；蔡国祥、严定国、彭楚汉率巡湖正左、亲兵右营水师，由三汊河攻贼之前；唐修己分船守太平府，护定吉左、振字老营，仍亲带炮划，同往三汊河会剿。天甫向曙，分道并进，遇贼于花山，两锋相交，喊声雷动。鏖战数时，贼不少挫。周万倬一骑当先，所向辟易。曾泗美同团防两营哨，横跃入阵，刀矛环刺，贼不能支，且战且走。朱南桂、罗逢元带队从九山埂上压下，朱宽义、张定魁从九山左右两路抄出。贼益震摄，不知所措，争向上驷渡纷纷窜遁。殊不料彭楚汉、蔡国祥等攻破三汊河、钓鱼台贼卡后，早与丁泗滨、胡俊友、唐修己、严定国各水营冲入上泗渡，砍断浮桥，贼船五十余号悉非所有。该逆猝见桥折舟沉，回戈转斗。众军合力围杀，撄刃而死者半，扑河而溺者半。弃尸骈积，河水不流。自上泗渡至龙山桥，聚贼不下万余，无一存者。夺马三百余匹，旗械倍之。此九月十八日击贼大胜之情形也。

龙山桥、上驷渡之贼，虽一鼓剪除。而窑头、护驾墩、大小花津、官圩、青山等处，袤延百余里，尚为贼踞。臣玉麟复饬成发翔、喻俊明水师，梁美材、周万倬、吴坤修陆师，暨王可陞留守芜湖之二营，于二十日进次马音街，会约吉左、振字等营及水师李朝斌、杨友德、李助发等十营，于二十一日裹饭传餐，侵晓出队。先用炮船渡陆师过三汊河，毁平窑头数垒。王可陞、梁美材等即由中路搜剿官圩、大龙口，朱南桂、罗逢元等复由右路搜剿青山，周万倬、吴坤修等同水师径取护驾墩。各水勇登陆焚桥，周万倬等率队直进，贼乃窜聚花津。我军紧蹑贼后，与贼搏斗移时，周万倬困入重围，适王可陞、梁美材等，由官圩联骑冲至，李朝斌、喻俊明等率炮队排击水次，周万倬立刃数贼，突围跃出。面面夹攻，遂破花津两岸坚巢，获贼划七十只，焚贼所掳聚之粮数万石，各营还驻马音街。而朱南桂、罗逢元两队，亦尽洗青山踞贼以归。二十三日，周万倬、王可陞等军冒雨巡哨，袭贼败之。二十四日，风雨转猛，至晚稍霁。议于次日攻洞阳、象山之贼。王可陞、梁美材遵陆而进；罗逢元、朱南桂、周万倬、吴坤修分两翼傍河而进；李朝斌各水营自太平府东循堤而进。甫至小桥，望见贼旗数十层，掩映林谷间。周万倬率哨官洪得胜纵辔冲入，往来荡击，贼尽披靡。正欲围而歼之，俄闻鼓角一声，象山后突出大股，火机触发，枪子群飞。周万倬见洪得胜中枪坠马，驰救不及，辄复跃入贼阵，右膝受伤，裹创猛战。幸王可陞带队来助，罗逢元、朱南桂亦自洞阳振旅而至，合军掩袭，既焚象山贼馆，并将采石矶另股贼援悉驱出。薛镇、小丹阳一路，二十八日，成发翔、喻俊明闻高淳贼船出石臼湖，聚泊小丹阳之背，以护新市镇四垒。乃于二十九日，留曾泗美右营堵守塘沟，亲带左营、定湘营进湖雕剿，破垒殪贼。成发翔得船十二号，喻俊明得船二十八号。自是贼舟之由东坝抬来者，存留无几，距芜湖、金柱关六十里内无一贼矣。此九月二十一至二十九日，迭次剿贼获胜之情形也。

臣等查金柱关一隘，与芜湖辅车相倚。此次伪护王等既由陆路全力攻扑，复于东坝抬船过湖，图窜出江，以截金陵诸营之粮路。安危得失，关系至巨。幸仗天威，大彰挞伐，保全重险，江介肃清，足寒诸逆酋并力一逞之心。诸将士苦战五旬，始终不懈，可否俟金陵贼退后，容臣等汇案酌保？出自逾格鸿施。至花翎总兵衔尽先副将胜勇巴图鲁郭明鳌，忠勇性成，英毅罕匹。咸丰六年投效水营，拔充哨官。七年扫荡蕲、黄，肃清楚境。八年克复九江府城，进攻安庆、大通、枞阳等处。十年派充营官，攻破南陵贼围。十一年攻克安庆省城，收复池州。本年攻打运漕、无为、东、西梁山及金柱关、芜湖县各要地，均属异常出力，战功最著。兹因登岸杀贼，中炮捐躯，实堪悯惜。合无仰恳天恩，追赠提督衔，即照提督阵亡例议恤，以昭激劝。又，花翎游击衔都司洪得胜、拟保守备蓝翎千总王明元，击贼阵亡，并请敕部各照本衔从优议恤，以慰忠魂。所有水陆各军迭获胜仗，力保芜湖、金柱关要隘缘由，谨缮折由驿六百里合词驰奏，伏乞皇上圣鉴训示。谨奏。

105．附录明谕　答水陆屡胜力保芜湖金柱关要隘折十一月初九日

同治元年十一月初九日，准兵部火票递到十月二十日内阁奉上谕：

曾国藩等奏，水陆各营迭获胜仗，力保芜湖、金柱关要隘一折。本年闰八月间，伪护逆陈坤书等纠众四、五万，水陆纷窜，图犯金柱关各要隘。经侍郎彭玉麟等督饬各营御贼于花津，五战皆捷，贼退踞薛镇。十八日，贼船数百由东坝上窜。提督杨岳斌督兵赴援，先在姚老圩毁贼浮桥，击贼获胜。九月初五至十二等日，大股捍贼结筏偷渡，屡逼金柱关。经朱南桂等带队驰击，杀退贼众，尽焚陶河贼垒，群贼始遁往鱼坝。十八日，水陆官军分道并进，遇贼于花山。周万倬一鼓当先，所向辟易，各营兵弁横跃入阵，贼不能支，且战且走。宋南桂等带兵两路包抄，贼向上驷渡逃窜。适官军已将渡江浮桥砍断，击毁贼船五十余只，贼回戈转斗。众军合力围杀，弃尸骈积，河水不流，聚贼万余，无一脱者。其窑头等处之贼，尚延袤百余里。二十一日，我军合队进攻，焚毁窑头等处贼垒，攻破花津两岸坚巢。二十三、四等日，又败贼于象山，焚毁贼馆，并将采石矶另股贼援击退。二十八九等日，官军水陆雕剿，破垒殪贼，夺获贼船无数。败贼悉数窜遁。芜湖、金柱关等处一律肃清，所有在事出力员弁，着准其汇案保奏，以示鼓励。花翎总兵衔尽先副将胜勇巴图鲁郭明鳌，从征有年，战功迭著。此次登岸杀贼，中炮捐躯，实堪悯恻。着追赠提督衔，照提督阵亡例议恤。花翎游击衔都司洪得胜、拟保守备蓝翎千总王明光，击贼阵亡，均着交部各照本衔从优议恤，以慰忠魂。钦此。

106．官军迭破颍西捻巢仍回驻皖豫边境折十月十二日

奏为官军迭破颍州西路捻圩，并毁胡麻三老巢，仍回驻皖、豫边境，恭折驰陈，仰祈圣鉴事。

窃照颍州以西，捻圩林立，著名巨捻曰胡麻三，其次则曰马秉正，曰马大呆，曰张垅、周有功、霍成玉、杨秃子等。徒党众多，蚕食良圩，侵地日广。安徽抚臣李续宜未离任时，颍州官绅请兵剿捻，即经批准在案。所部记名提督成大吉、记名道毛有铭两军，均驻固始之望冈集。因定以成大吉居守老营，毛有铭进剿捻巢。共议以为欲肃清颍西，必自大庄湖始。大庄湖者，阜阳捻巢之门户也。闰八月初十日，毛有铭率湘中、湘右等马步六营前进，以潘立勋所带之勋中营为向导，以蒋凝学所派之亨左、毅左二营为策应。十五日，渡淮而北，驻百步冈。十九日，涉洪河，过方家集，遂次大庄湖，逼圩下寨。该捻逆突出千余人，杂以骑队，纵横驰骤，锐不可当。毛有铭以立营甫成，暂不出击，密令艾亭汛守备陈定邦、练总陈凤仪等，多收秫秆，以备诘朝之战。二十日，派王玉藻溥左营、李致和溥右营，径取马秉正一圩；以湘中、湘右两营亲兵继之，仍分右、后两哨，由西路进；分前、左、中三哨，由南路进；彭星占信中营由北路进。四面合围，猛攻数次。讵马秉正自恃土垣陡峻，濠涧水深，穴墙施炮，相持不下。李致和乃遣死士凫水偷渡，奋凿圩埂。豁然一声，崩裂三丈有奇。军士各负秫杆填濠拥进，短兵击刺，遇者则殪。众军跃入内濠，举火焚屋。烈焰中逸出数十人，经李赞勋马队会合步卒，并力追及，悉就诛夷。毛有铭移全胜之师过马大呆之圩，见圩内皇遽欲遁，并以轻兵袭而取之。擒悍贼马正俊等二十二名，余悉解散。此闰八月二十日攻破马秉正等圩之情形也。

二十二日，毛有铭先令溥左、溥右二营，及王临祥亨左营、雷震云毅左营扬旗出队，以截胡麻三、杨秃子来援之路。自将亲兵等营进薄周有功捻圩，各掷火器，横空飞入，群匪内乱，缘墙纷窜。我军乘势猛进，袭杀无算，遂将墙濠一律刬平。时有□（原文此处为方框）近四圩，如张垅、郑三瞎子、刘老黄、孙耀武等闻马圩、周圩相继而下，自知不敌，弃圩飏去。惟霍成玉、杨秃子较为谲悍，潜结河南息县捻党数千，入圩助守。于二十九日突分三大枝，杨秃子出中路，霍成玉出左路，胡麻三出右路，马步七千余众，扑近我营。毛有铭分军迎战，令勋中营直取中坚，一击败之，左右两路亦尽返奔。各营哨麾兵压下，驰逐数里之遥，歼毙盈千，擒获尤众。比因日已向晡，息军卢家楼，而勋中一营，亦由中路进次洪石桥。九月初二日，毛有铭率湘中、湘右、亨左三营，围攻霍成玉圩；派信中、溥左、溥右、毅左四营围攻杨秃子圩；以亲兵马队往来掠阵。乃湘中等营甫逼圩，而霍成玉已率党西窜。我军焚圩尾追。不二三里，另有蔡大成一圩及谢寨捻众，皆望风惊溃。杨秃子正在悉众拒战，回顾霍圩火起，诸捻星散，心胆欲裂，夺路思奔。信中等四营，各抽刃腾踔而入。圩中溃孽，有就戮者，亦有幸免者。此闰八月二十二至九月初二等日连破周有功等捻九圩之情形也。

群圩既破，所必争者惟刘家寨坚圩，多集亡命，实与胡麻三捻巢为犄角。初五日，毛有铭引军前进，晓以顺逆，谕令归诚。讵该圩守定垛口，摇旗抗命，又得胡麻三纠众驰援。毛有铭先分两营横截援贼，继令六营舁炮环轰。圩墙半圮，烟尘眯目，守垛者不能俯视。王临祥振臂一呼，抢过濠沟，各营将士面面抄入，蚁附而升，尽屠圩中诸匪，无一得脱，伏尸骈积。毛有铭喜告诸将，是殆可制胡麻三之死命矣。然而左则有胡二老天、李万林之圩，右则有余立中、苏性三之圩，后则有胡俊之圩，鼎足雄峙，依护老巢。初八日，我军列队诱敌，该数圩果出大股来扑。毛有铭令信中、溥左、溥右三营从后包抄，亨左、毅左、勋中三营刺斜横击。该逆自知归路已断，落荒溃走。中、右等营驰斩二千余匪，诸圩悉平。维时胡麻三绕圩植棘，环抱重濠，前后各置二巨炮，为负嵎死守计。各军更番迭进，卒以炮子雨集，欲前仍却，猝不得近。毛有铭访诸土人，知西北隅有浅水一线可渡。乃令中右营、勋中营张两冀急攻前圩，诱悍贼尽聚于前。而信中等营则从西北乘虚涉浅，径渡内濠。该捻等方欲回戈转斗，而中右营又从圩前逾濠攻入，亨左、毅左、勋中等营从圩东越墙纵火，合军剿洗，诛戮几尽，仅胡麻三与十数零匪潜向乱军中窜逃。此九月初五、初八等日续破六圩，并攻毁胡麻三老巢之情形也。

臣查捻首胡麻三，踞圩树党，从发贼授顺天燕伪职。本年三月颍州解围后，勾结新息发、捻，四出焚掠，为害滋深。此次羽翼剪除，巢穴倾覆，虽渠魁漏网，已足寒逆胆而快人心。正拟催令各营乘胜进剿，一鼓扫荡。乃鄂省大股将窜入皖，臣调成大吉由英、霍一路防剿鄂贼，不得不调毛有铭回军固始，致颍西群捻功亏一篑，未能全数肃清。颍州绅民伏地泣求留兵捍卫。毛有铭洒涕慰劳，留亨左、毅左、勋中等营暂驻阜阳之西，以资防御。此次在事将弁，具有微劳，可否容臣查明，薄予保奖，出自恩施。所有攻破颍西诸圩，回军扼驻缘由，谨缮折由驿六百里驰奏，伏乞皇上圣鉴训示。谨奏。

107．附录廷寄　饬疏通宁国粮道并严防胡三麻等捻窜入湖北河南 [1] 十一月初九日

同治元年十一月初九日递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、湖北巡抚严树森、暂署安徽巡抚湖北布政使唐训方、河南巡抚郑元善、督办河南团练大臣礼部右侍郎毛昶熙：

同治元年十月二十日奉上谕：

曾国藩等奏，水陆击退金柱关援贼，并金陵大营渐臻稳固、宁国小挫各折、片，览奏均悉。已明降谕旨，将金柱关迭胜各情宣示，出力员弁准其查明请奖，阵亡之总兵郭明鳌等分别优恤矣。此次逆目李秀成等，乘我军疾疫之时纠众来犯，情形危险。该大臣调度合宜，曾国荃等水陆各军均能裹创血战，转危为安，深堪嘉尚。第回思从前危迫之际，我君臣尤当同深警惧，以迓天庥。宁国虽偶尔小挫，鲍超谋勇兼优，谅能支持。该逆已过清弋江西岸，梗塞该提督粮路。闻该郡遍地荒凉，军食转运甚艰，必得疏通粮路，方可无虞，并可截其内犯南陵之路。所有新募之勇，一时尚难赶到，甚为悬系。能否于徽、浙各防就近酌调兵勇，以厚兵力？即着曾国藩妥为筹画。金陵援贼，经曾国荃等杀贼数万，逆胆已寒，目前必可望其解围而遁。第该藩司兵力本不甚厚，顿兵坚城之下，进退两难。恐日久逆党复生诡计，非鲍超之军由东坝驰往会剿，则成相持之势。故宁防甚关紧要，非独逆贼内犯南陵、掣动大局为可虑也。前调林文察一军归左宗棠节制，而令该大臣于蒋益澧所部酌量调拨。现在汤溪已否攻克？蒋益澧之军能否分调数千名赴宁以捍逆氛？着曾国藩筹商办理。

另折奏，官军迭破颍西捻圩，并攻毁胡麻三老巢一折。剿办甚为得手。出力各员，不妨酌给奖叙，着曾国藩查明具奏，候旨施恩。毛有铭剿办颍西捻圩，虽已倾其巢穴。惟因马融和等有由罗麻入皖之信，不得不调回原驻各处，致使捻圩未能廓清，殊为可惜。胡麻三本系与粤逆勾结，又与新息各捻声息相通，若任其连而为一，必致乘虚四窜。官文、严树森现饬周凤山等攻剿信、确等处捻圩，着即饬令该将弁等严防，毋令勾结为患。倘东窜陈、项，则豫省应一体兜剿，并着郑元善、毛昶熙派兵截击，以免死灰复燃。其马秉正等各捻目，是否歼毙，所称胡麻三与十数零匪潜向乱军中窜逃，并其余溃散各匪，究系逃往何处，未据详细声明，着曾国藩等查明具奏。颍州现有何员带兵驻守？着曾国藩、唐训方查明，饬令会合毛有铭所留各营兵勇，将颍西未经肃清地方，迅速剿洗净尽，断不可任令窜入河南境内。将此由六百里各谕令知之。钦此。

遵旨寄信前来。

[1] 据曾国藩家藏《谕旨奏章》第十二本云：同治元年十一月初九日准军机处十月二十日片称：“本日奉有寄信谕旨一道，希贵大臣于接奉后，恭录知照暂署安徽巡抚唐训方一体钦遵办理可也。为此知会。”

108．遵旨汇报鲍超一军攻克青阳等四城出力员弁折十月十二日

奏为查明迭克坚城之出力员弁，汇案恳恩奖叙，仰祈圣鉴事。

窃浙江提督鲍超一军，本年三月十六攻克青阳县城，转战而前，所向克捷破石埭，取太平，并复泾县。两旬之内，力拔四城。臣先后奏恳恩施，请将在事人员保奖，均奉谕旨允准，钦遵转行在案。兹据该营分列等差，开折请奏前来。臣逐加酌核，无滥无遗。谨汇缮清单，仰恳天恩府准所清，以示鼓励。除把总、外委各弁勇循案咨部注册外，所有遵旨汇保出力员弁缘由，恭折附驿具奏。伏乞皇上圣鉴训示。谨奏。

附保单

谨将鲍超一军克复青阳、石埭、太平、泾县等城尤为出力之文武员弁，汇开核保清单，恭呈御览。

计开：

尽先副将甘星平、吴盛典、尹连升等三员，均请赏加总兵衔。

尽先副将邓训诰、陈天贵，均请赏给巴图鲁名号。

尽先副将杨谦万，请以副将留于湖北尽先补用，并请赏给巴图鲁名号。

尽先副将唐友胜，请以副将留于两江尽先补用。

花翎湖南即补知府康明哲，请免补知府，以道员归候补班，仍留湖南尽先补用。

花翎湖北即补知府鲍继高，请免补知府，以道员仍留湖北尽先补用。

副将衔尽先参将张洪得，请免补参将，以副将留于江西尽先补用。

副将衔尽先参将杨春华，请免补参将，以副将尽先补用。

副将衔尽先参将陈世贵、刘新富、萧兴春等三员，均请免补参将，以副将尽先补用，并请赏给巴图鲁名号。

拣选知县陈凤仪，请免选本班，以直隶州知州不论双单月归部遇缺即选。

尽先参将万守根、王思耀，均请免补参将，以副将尽先即补，并请赏给巴图鲁名号。

尽先参将鲍继学，请以副将遇缺尽先即补。

尽先参将曹志忠、刘得胜，均请免补参将，以副将留于江南遇缺即补。

尽先参将周鹏举、熊高望、张丽堂、曾成武、邹贵友、杨云贵、朱存义、蔡文望、周得胜、凌为高、刘恒益、夏任廷、章茂等十三员，均请免补参将，以副将尽先补用。

革职副将邓云贵，该员于咸丰十年因私放犯罪之勇，奏参革职。自参革后，尚知愧奋，随同收复青、石、太、泾四县，打仗奋勇，请开复尽先副将原官，并赏还花翎。

盐提举衔江西即补通判钟启祥，请免补本班，以同知直隶州知州仍留江西遇缺即补。

蓝翎遇缺即选县丞陆泰衡，请免选本班，以知县不论双单月归部遇缺即选。

即选训导朱宏，请免选本班，以知县不论双单月归部尽先即选。

蓝翎遇缺即选按察司经历罗遵翥，请免选本班，以知县不论双单月归部遇缺即选。

尽先参将陈芳树，请以参将遇缺尽先补用，并赏加副将衔。

参将衔尽先游击王三星、萧连贵，均请免补游击、参将，以副将留于安徽尽先补用。

参将衔尽先游击李世泰、成玉芳、唐昌元、张九林、刘昌元、阳道臻、郑德亮、阳积龙、戴元、罗友升、湛玉莲、杨忠、傅堂春、金昌元等十四员，均请免补游击，以参将尽先补用，并加副将衔。

参将衔江西尽先游击黄太和，请免补游击，以参将仍留江西尽先补用，并加副将衔。

尽先游击罗国才、杨泽新，均请免补游击，以参将遇缺即补，并加副将衔。

尽先游击黄效忠、尹茂兰、姜河清、张有德、马得胜、杨友益、邹连升、萧荣贵等八员，均请免补游击，以参将遇缺尽先即补。

四川即补游击朱联升、马胜泰，均请免补游击，以参将仍留四川遇缺即补，并加副将衔。

尽先游击黄国瑞，请免补游击，以参将留于两江遇缺即补，并加副将衔。

蓝翎江西遇缺即补县丞陈安怀，请免补本班，以知县仍留江西尽先补用。

候选府经历黄杰，请免选本班，以知县不论双单月归部尽先选用。

蓝翎安徽即补从九品陈昌汭，请免补本班，以府经历县丞仍留安徽尽先补用。

蓝翎遇缺即选县丞曹坤，请免选本班，以知县不论双单月归部遇缺即选。

蓝翎军功任秉铨，请以县主簿不论双单月归部尽先选用。

尽先游击王有明，请免补游击，以参将尽先补用。

尽先游击向世珍，请免补游击，以参将留于两江，尽先补用。

尽先游击王玉良、唐发、戴美思、粟有田、孙德友、周德馨、孙玉林、李长靖、张太和、彭尚安、谭卓元、柳焕增、胡贵庭、谢九和、田有贵、陈德高、罗熺、杨忠等十八员，均请免补游击，以参将尽先即补。

湖广即补游击刘华容，请免补游击，以参将仍留湖广尽先补用。

四川即补游击郑元龙，请免补游击，以参将仍留四川尽先补用。

尽先游击韩义兴，请以游击留于四川尽先补用。

游击衔尽先都司朱学贵、张再胜、戴惟高等，均请免补都司、游击，以参将尽先补用。

游击衔尽先都司陈春和，请免补都司，以游击留于安徽尽先补用，并加参将衔。

游击衔尽先都司王馀庆、萧忠裕、张得胜、唐星垣、刘大胜、黄锡茂、夏平升、朱兴荣等八员，均请免补都司，以游击尽先补用，并加参将衔。

游击衔尽先都司彭福胜、金占魁，均请免补都司，以游击尽先补用。

游击衔湖北即补都司凌兴益，请免补都司，以游击仍留湖北尽先补用。

蓝翎游击衔都司李洪彪，请免补都司，以游击遇缺尽先即补并赏换花翎。

四川候补未入流姚，请免补本班，以县丞仍留四川尽先补用。

文童谢慎典，请以从九品不论双单月归部尽先选用。

蓝翎军功罗克进，请以县主簿不论双单月归部尽先选用。

蓝翎即选直隶州知州李凤章，请赏换花翎。

即选从九品阮朝福，请免选本班，以县丞留于安徽遇缺即补。

花翎尽先都司周得胜，请免补都司，以游击尽先补用。

四川即补都司鲍昌龄，请免补都司，以游击仍留四川尽先补用。

花翎湖南、湖北补用都司谢荣胜，请免补都司，以游击仍留湖南、湖北尽先即补。

四川遇缺即补都司曾明魁，请免补都司，以游击仍留四川遇缺尽先即补。

尽先都司喻名扬，请免补都司，以游击留于两江遇缺即补。

尽先都司萧凌云、陈得和、熊正福、姚一举、贺春城、史宗兴、邓世太等七员，均请免补都司，以游击遇缺尽先即补。

尽先都司唐得胜，请免补都司，以游击遇缺即补，并请赏给巴图鲁名号。

湖南尽先都司李国珍，请免补都司，以游击仍留湖南遇缺即补，并加参将衔。

花翎尽先都司曹开先、刘顺庆，均请免补都司，以游击留于两江遇缺即补。

花翎尽先都司谭三元、李华林，均请免补都司，以游击留于安徽遇缺即补。

花翎尽先都司吴建廷、许必望、刘胜才、黄占魁、胡万清、冯连升、墙明德、龙承益、戴得凤、于义山、蒋占魁、李得胜、张寿廷、周得元、刘友恒、李洪兴、徐美才、李其昌、贺茂林、余星荣、秦得先、阳茂泰、曾胜翼、张贵文、周应成、李春和、黄得胜、张惟贵、谭有胜、唐金华、李德泰、杜秀常、李大海、瞿珍海、鲁洪远、杨国超、文开甲、戴宗应、杨龙彪、张有功、杨盛文、戴得仁、黄恒春、宁世忠、罗文祥等四十五员，均请免补都司，以游击尽先补用。

湖北尽先都司王世发、潘得胜，均请免补都司，以游击仍留湖北遇缺即补。

四川尽先都司傅大顺，请免补都司，以游击仍留四川遇缺即补。

湖南补用都司易春林、罗运泰，均请免补都司，以游击仍留湖南尽先补用。

湖南抚标左营即补都司王福彬，请以都司仍留湖南尽先补用，并加游击衔。

花翎知府衔安徽补用直隶州知州罗辰五，请免补本班，以知府仍留安徽，归候补班前补用。

花翎即选直隶州知州许世福，请免选本班，以知府不论双单月归部选用。

盐提举衔四川补用知县张浩，请免补本班，以同知仍留四川尽先补用。

蓝翎知州衔江西补用知县刘昌文，请赏换花翎。

蓝翎江西即补知县刘景尧，请免补本班，以同知直隶州知州仍留江西补用。

盐提举衔即选县丞饶兆麟，请免选本班，以知县归部尽先即选。

蓝翎都司何田玉，请免补都司、游击，以参将尽先补用。

蓝翎都司涂祖昌，请免补都司，以游击尽先补用，并加参将衔。

蓝翎尽先都司张鹏飞、周洛全、潘顺隆、吴新华、张贤贵、许登祝、王有明、颜炳文、彭家样、廖秀四、谭连胜、赵泽建、傅德升、穆占魁等十四员，均请免补都司，以游击尽先补用。

蓝翎都司蔡起章、蔡德洪，均请以游击遇缺即补。

蓝翎江西补用按察司经历崔步云，请免补本班，以知县仍留江西尽先补用。

蓝翎县丞何隆士，请免选本班，以知县不论双单月归部尽先选用。

蓝翎即选从九品张锡爵、李运熙、彭光祖、汪镕、杨世琳、范煦等六员，均请免选本班，以县丞不论双单月归部尽先选用。

蓝翎都司衔尽先守备梁正元、周宏胜，均请免补守备、都司，以游击尽先补用。

花翎都司衔尽先守备萧金元、刘得胜、谭其祥、王香廷等四员，均请免补守备，以都司尽先补用，并加游击衔。

蓝翎都司衔尽先守备彭太仕、周国锡、易进春、张坤元等四员，均请免补守备，以都司尽先补用，并加游击衔。

蓝翎都司衔尽先守备武耀雄，请免补守备，以都司留于安徽遇缺即补，并赏换花翎。

蓝翎都司衔即补守备陈俊，请免补守备，以都司仍留安徽尽先补用，并赏换花翎。

蓝翎都司衔尽先守备汤容皆、何拱辰、罗有升、秦昂、周盛经、余尚品、李祺祥、张宏秦等八员，均请免补守备，以都司遇缺尽先即补。

花翎守备龙金元、张金魁、江自康、龙太胜、邵有德、蒋魁南等六员，均请免补守备，以都司遇缺即补。

文童孙汝霖、朱宗徽、冯润森、赵銮、尹宗铨、章逢树、王衍望、熊高泰、周宝源、朱仁溥、邹锡勋、马朝樑、柳和晖、易文杰、胡振翼等十五名，均请以从九品不论双单月归部尽先选用。

花翎尽先守备朱福兴、池同惠、周登凤、黄光龙、黄昌、刘万高、邓得胜、刘顺山、周三合、王应兴、梁来友、钟望书、彭先儒、彭得胜、王在池、覃有胜、萧占魁、刘少五、杨占魁、沈子忠、聂得胜、何文德、彭中洋、林忠信、刘定洲、谭先益等二十六员，均请免补守备，以都司遇缺尽先即补。

花翎湖广尽先守备王裕海，请免补守备，以都司仍留湖广尽先补用。

花翎尽先守备庄洪泰，请免补守备，以都司留于安徽尽先补用。

花翎尽先守备周正昌，请免补守备，以都司留于两江尽先补用。

花翎尽先守备许品魁、易正刚、黎大海、董其祥、杨镇吉、童大有、邓洪玉、尹正明、罗云黄、杨维庆、黄显荣、曾得贵、刘子成、周文胜、章有元、杨玉贤、周天才、吴兴邦、萧宗云、何惇仁、萧友元、郑德明、李有富、张宏升、陈福胜、周尚福、罗有亮、王楚胜、彭清和、于得胜、张光春、李光友、王大才、孔裕恒、严有才、尹美清、陈万山、贺得胜、黄炳南、曹胜贤、杨成孝、黄玉林、周启高、徐占魁、曹光廷、高连升、杨玉贵、唐鸿和、彭秋扬、陈国顺等五十员，均请免补守备，以都司尽先补用。

花翎江西尽先守备罗钟喜、李本强，均请免补守备，以都司仍留江西尽先补用。

湖南尽先守备韩春高，请以都司仍留湖南尽先补用。

盐提举衔蓝翎即选府经历县丞姚良璧，请免选本班，以知县不论双单月归部尽先选用。

蓝翎通判衔即选县丞朱文蔚，请免选本班，以知县留于安徽尽先补用。

江西即补县丞李世靖，请免补本班，以知县仍留江西尽先补用。

监生萧树森，请以按察司司狱，不论双单月尽先即选。

蓝翎遇缺即选从九品彭书麟、张翼，均请免选本班，以府经历不论双单月归部尽先选用。

蓝翎尽先即选从九品唐仁东、黄经略，均请免选本班，以县丞不论双单月归部尽先选用。

蓝翎尽先守备刘万魁、桂占彪、马裕衡等，均请免补守备，以都司尽先补用，并加游击衔。

蓝翎尽先守备黄达五、李定明、谭文安、黄翠凤、桂廷彪、吴定义、闵玉林、罗有佳、祝开成、刘有明、蒋有德、李能寿、全其政、刘赐寿、成万有、袁有德、赵德华、许文元、王卓元、岳中廉、彭源清、唐万胜、蔡立成、瞿东海、彭瑞林、刘得贵、毛荣升、曾又德、黄云祥、杨德升、戴宏胜、蒋富山、王明柯、汤大斌、许秋盛、萧德昭、廖得胜、何发甲、萧云贵、陈德和、李得寿、朱福祥、邹甫田、阳立生、傅月明、刘俊才、陈自福、陈得义、刘福兴、杨树森、马占彪、杨德珍、蔡文有、江兴发等五十四员，均请免补守备，以都司遇缺尽先即补。

蓝翎尽先守备罗天顺，请留于四川以守备补用，并赏换花翎。

蓝翎尽先守备罗宝林、邓得发、张美山、刘光标、李拔南、胡荣庆、蔡化醇等七员，均请免补守备，以都司遇缺即补。

蓝翎江西尽先守备沈光胜，请以守备仍留江西尽先补用，并加都司衔。

蓝翎尽先守备萧昌宏、冯有元、刘茂元、朱洪胜等四员，均请加都司衔，并赏换花翎。

尽先守备罗金声、余得贵、刘玉福等，均请免补守备，以都司遇缺即补。

蓝翎即选从九品黄齐骥、樊文炳、易国柄等三员，均请免选本班，以府经历留于安徽尽先补用。

蓝翎即选从九品娄良佐、彭永、潘沛、胡维炽等四员，均请免选本班，以府经历不论双单月归部遇缺即选。

即选从九品吴开霍、张世禄、汪应坚、凌云程等四员，均请免选本班，以县丞不论双单月归部尽先选用。

花翎守备衔尽先千总张祖述，请免补千总，以守备留于安徽遇缺即补，并加都司衔。

花翎守备衔尽先千总涂宗德、周其胜，均请免补千总，以守备遇缺即补。

花翎守备衔千总刘万盛，请以都司尽先补用。

蓝翎守备衔千总陈镜堂、刘正同、陈正发、唐良浩、周占春、卜先兆、王国柄、郝青云、陈益友、曾腾芳、宋国洪、张成书、何家树、柳育兴、陈定国、蔡万高、邓万乐等十七弁，均请免补千总，以守备遇缺尽先即补，并赏换花翎。

蓝翎守备衔千总郭臣孝、管定武、邹正隆、周有才、黄明亮、黄维泰、赵玉隆、杨志友、邹洪亮、唐友山、陈国珍、杨得和、周金明、吴有德、陆德安、周传宗、王得胜、何春芳、戴美武、聂复胜、易文尊、鲁玉山、汤佑山、文辉南、朱松林、萧富吉、沈永义、何其胜、龙义昌、杨连科、卢锡光、胡玉林、罗玉成、陈金贵、贺昌意、甘长顺、江国兴、胡玉泉、胡国玉、萧两全等四十弁，均请免补千总，以守备遇缺即补，并加都司衔。

守备衔尽先千总陈经升，请免补千总、守备，以都司尽先遇缺即补。

蓝翎守备衔千总游伯胜、游有德、吴秀有、胡玉禄、萧世杰、戴清和、冯有元、周其胜等八弁，均请免补千总，以守备遇缺尽先即补。

蓝翎守备衔千总邓道发、唐桂森、周大升、彭美焕、曹得胜、许保元、张新胜、文树发、谢代元、刘天宗、张兴隆、孙洪胜、周端远、谭良朋、王朝结、唐大兴、张海晏、谭开榜、罗得山、宋占魁、叶胜友、罗天元、宋锡龄等二十三弁，均请免补千总，以守备遇缺尽先即补，并赏换花翎。

蓝翎守备衔千总徐茂才，请免补千总，以守备遇缺即补。

蓝翎守备衔千总蒋富、张国宝、王占胜等，均请以守备遇缺即选。

守备衔尽先千总裴人杰，请以守备留于安徽遇缺即补，并赏戴花翎。

蓝翎尽先守备李大贵，请赏换花翎。

蓝翎湖南绥靖镇标尽先外委张正纲，请以千总仍留湖南尽先补用。

盐提举衔候选县丞刘藻，请免选本班，以知县留于安徽遇缺即补。

蓝翎守备衔千总王朝武，请免补千总，以守备尽先补用，并加都司衔。

军功文童侯成烈、俊秀鲍祖耀，均请从九品不论双单月归部遇缺即选。

花翎即补协领那勒丰阿，遇有协领缺出，请将该员先行拔补。

花翎协领衔即补佐领经通阿、精林济通阿、德勒顺、博欣、札布等五员，均请以黑龙江佐领拔补。

蓝翎尽先补用骁骑校卓奇、三双林，均请以额外佐领尽先补用。

花翎额外骁骑校巴布善，请以佐领尽先拔补，并赏给巴图鲁名号。

花翎额外骁骑校台斐善，请以额外佐领补用。

蓝翎额外骁骑校温迪善，请赏换花翎。

委官军功富丰阿、星格、讷依瑞起等，均请以额外骁骑校尽先补用，并赏戴蓝翎。

蓝翎军功硕奇、那恩通额、常寿、蒙库多尔济、都当阿、铁精阿、奇克星阿、海福、空禄、善图庆阿、诺蒙阿、孙柏福等十二名，均请以额外骁骑校尽先补用。

军功固勒洪阿、雅尔金、保依寿、宝蝉、依勒吞、英耆奇、西讷，西丹兵吉隆阿、乌札大、德穆博兴阿、福寿、乌楞额、明科、阿木常阿、奇成额、松星额、富尔奇、讷德勒和尔、吉勒通阿、倭勒明阿、德勒木保、凌春勒，军功德布星阿等二十四名，均请赏戴蓝翎。

即选知县鲁欲仁，请赏戴蓝翎。

候选按察司司狱徐清，请免选本班，以县丞不论双单月归部遇缺即选。

候补从九品赵莹，请以府经历遇缺选用。

知县李渌霖，请以知州归部选用。

江西即补县丞王建勋，请免补本班，以知县仍留江西遇缺即补。

江苏补用县丞吴奎五，请免补本班，以知县仍留原省补用。

生员曹元恬，请以教谕不论双单月遇缺即选。

江西补用知县孙万杞，请赏戴加同知衔。

候选知县无为州训导崔文瑛，请免选本班，以直隶州知州不论双单月遇缺选用。

蓝翎尽先千总熊万顺、钟开发、张发祥、章金友、胡长庚、罗起仪等六名，均请免补千总、守备，以都司遇缺尽先即补。

监生彭治宽，请以从九品不论双单月遇缺即选。

文童王会图，请以县主簿不论双单月遇缺即选。

文童李仁寿，请以从九品归部选用。

蓝翎知州衔知县胡文烺，请免选本班，以直隶州知州不论双单月遇缺即选。

县丞冯辅廷，请免选本班，以知县不论双单月归部尽先选用。

文生孙树堂，请以训导不论双单月归部尽先选用。

蓝翎千总王保和、唐金顺、汤立梧、刘清溪、刘胜山、蒋贤贵、胡维扬、冯星、王有才、曹文清、龙启凤、向荣富、曾得太、舒自诚、孔广应、刘从贞、杨兴桂、张恒升、阳有龙、向贤司、王成章、李殿元、张洪彪等二十三弁，均请免补千总，以守备尽先补用，并加都司衔。

蓝翎千总罗熙寿、萧维亿、伍荣怀、汤定元、张宏德、刘美元、冯惟会、李用斌、周恺亮、曹仁端、董万安、张禄明等十二弁，均请免补千总，以守备遇缺即补，并加都司衔。

尽先千总陈步阶，请免补千总，以守备仍留安徽遇缺即补。

蓝翎千总傅和清、傅盛林、姚长庚、刘明胜、李凤梧、刘荣鸿、徐加耀、许秩明、彭高才、陈玉龙、刘长顺、黄培元、钟得胜、冯有信、刘清和、马光文、陈希政、王国达、刘君甫、刘敦寿、杨彪、万昌喜、郑国泰、张有泰、潘汉元、彭有元、王华山、舒定国、邓福、宋飞舞、赖光斗、朱云贵、钟孝贵、萧选吉、周大明、何富成、陈永胜、聂克广、张宏升、陈裕林、彭荣升、范得胜、王镛、杨玉林、张宏亮、何文友、邓友胜、张西礼、易定元、宋得胜、易新胜、萧元凯、彭得胜、刘仁贵、谭统斌、郭世名、曹明望、佘永胜、万怡香、彭国升、王友元、杨世云、李宏云、晏宗海、周芝连、周先胜、唐富山、谢质美、周寿山、何秉升、蒋传盛、邓贵林、何得贵、宋仕杰、范正邦、胡克岐、沈亦标等七十七弁，均请免补千总，以守备仍留四川遇缺即补。

蓝翎千总苏崇星，请免补千总，以守备仍留湖南遇缺即补，并赏换花翎。

候选从九品汪明德，请免选本班，以府经历县丞不论双单月选用。

候选从九品叶勋，请赏加州同衔。

文生蒋骏声，请以训导不论双单月即选。

蓝翎千总汪道详、周尚宽、樊友胜、张定宏、方得成、管定文、马必有、王德亮、黄大鹏、贺大明、彭永贵、伍占福、聂文亨、欧行周、龙本阳、舒胜照、饶起贵、唐茂春、萧华训、蒋万和、孙禄连、周茂盛、刘萱堂、何以诗、李玉成、周永贵、萧梁升、阳世谦、倪万有、聂汉山、彭元太、褚丹林、徐荣桂、吴定元、张吉祥、余万太、贺嗣华、吴国华、唐泽润、柳金山、董新楼、马友山、徐松林、郭洪修、蒋三顺、尹吉堂、龙景云、郭寅福、傅连升、牛占彪、曾昭顺、谷得胜、罗得胜、吴文明等五十四弁，均请免补千总，以守备遇缺即补。

蓝翎千总欧阳佳，请以守备尽先选用。

蓝翎千总张勇，请加守备衔。

千总何奉璋、曾国和，均请免补千总，以守备尽先补用，并加都司衔。

千总秦林芝、张定泰，均请免补千总，以守备尽先补用，并赏戴蓝翎。

候选从九品黄泽恩、徐作舟、王运隆、徐守奎、李公进等五员，均请免选本班，以县丞不论双单月遇缺即选。

文生胡元志，请以训导不论双单月遇缺即选。

监生胡裕庆，请以县主簿不论双单月遇缺即选。

文童金英、王嘉宾、沈球琳等，均请以从九品不论双单月归部遇缺即选。

候选从九品吴怀超，请赏戴蓝翎。

安徽尽先从九王墉，请免补本班，以县丞仍留安徽，遇缺尽先即补。

军功孙斌，请以从九品不论双单月遇缺即选。

蓝翎把总萧光友，请免补千总，以守备尽先补用。

蓝翎把总谌宏得、张志彪、危王顺、齐起林、唐有馀、高友文、萧良桂、徐得胜、张凤云、李飞熊、熊得安、李明福、邓太望、王正礼、贺高志、王秀柏、贺兴隆、陈畅贵、刘章仁、龙得胜、易南香、唐傅正、王鹤林、彭胜发、陈德明、吴全福、胡昌远、张厚德、陈昌凤等二十九名，均请免补把总、千总，以守备遇缺尽先即补。

蓝翎把总张世兴、易祥发、陈亭萼、李万顺、谢日升、袁有亮、廖百金、喻志兴、伍子骥、鄂占贵、周太和、郑国宾、徐洪、陈瑞忠、刘得靖、李长清、彭添胜、黄祖佑、徐华廷、杨文才、李修仁、王克明、孔长林、谭有明、杨连胜、朱占彪、喻德胜等二十七弁，均请免补把总，以千总尽先即补，并加守备衔。

蓝翎把总陈玉林、杨明德、刘得胜、蒋永长、伍金福、瞿顺明、彭鉴章、王风义、周玉元、雷显扬、贺永锡、杨敬堂、杜茂华、魏锡禄、陈得光、伍春溪、赵登美、周洪胜、黄大元、刘万顺、陈永隆、邓国清、罗光华、文太和、刘顺、杨宗富、许春和、刘明贵、徐桂林、何子贵、刘正魁、张万堂、张百鸾、张世贵、陈金贵、熊必刚、周立贵、雷得胜、查双喜、尹玉春、陈超宗、陈洪胜、舒胜照、郑渭周、汤全胜等四十五弁，均请免补把总、千总，以守备尽先补用。

蓝翎把总汪正榜、秦朝春、易隆山、朱茂林、陈得胜、黎茂魁、徐宏贵、易万顺、陈万胜、陈神保、陶合鸿、叶逢春、廖胜发、罗万益、王秀贵、彭明兴、何兴碧、杨秀贵、黄智顺、邓章龙、杨平心、刘苍盈、万玉隆、刘仁富、刘正贵、袁友冯、杨正德、汤保贵、陈昌禄、唐茂林、江国安、殷方来、陈光照、陈永贵、李大胜、朱恩照、吴耀彩、黄得胜、涂玉霖、吴瑞龙、黄楚湘、刘祖贤、杨松、余大才、唐双福、林有和、罗大发、江立阁、冯孝勋、朱朝燝、凌化龙、马得纯、黄珍祥、周阳昇、盛永发、冯盛辉、胡兆槐、彭顺、石禀山、宋连升、张清和、程咸清、田兴发、郑作志、樊松秀、唐得胜、谭胜辉、贺康官、张玉隆、李得胜、方玉山、刘茂兰、刘永成、万守业、唐成玉、石开华、冯名梁、周准扬、徐国春、刘赐俞、符国一、梁怀多、胡科升、杨在贵、赵东贵、陈有贵、解连升等八十七弁，均请免补把总，以千总尽先即补，并加守备衔。

蓝翎把总柳茂林、王衍庆、李洪亮、谌文华、罗新盛、王九畴、彭得胜、周寿田、陈其才、邓有仁、谢有馀、向忠国、杨名有、余东山、张春全、冯长胜、何敦宏、曾时泰、唐寅发、陈先富、吴大德，欧南山、任瑞南、赵宏发、雍俊杰、张德俊、张玉兴、张万金、张祖贵、李克开、李锦贵、刘洪盛等三十二弁，均请免补把总，以千总尽先拔补，并赏加守备衔。

尽先把总李长吉，请以千总尽先补用、加守备衔，并赏戴蓝翎。

漕标补用卫千总陈启淦，请免补本班，以卫守备遇缺尽先补用，并赏换花翎。

蓝翎安徽补用县主簿甘文蔚，请免补本班，以县丞仍留安徽尽先补用。

安徽补用县主簿施国桢，请免补本班，以县丞仍留安徽遇缺即补。

即选州吏目李钟岳，请免选本班，以府经历不论双单月遇缺即选。

军功监生薛光宗，请以县主簿留于安徽遇缺即补。

蓝翎把总朱国珍、许由生、涂得众、何玉龙、郑本槐、张攸龙、孙显发、张光和、钟复胜、李守清、周文炳、王方来、盛太和、晏章健、柏茂禄、孙昌金、杨秀坤、袁定奎、言长胜、刘荣贵、丁发胜、蔡福胜、范正先、徐治平、董在发、毛德元、陈明玉、杨南周、戴文斌、谢茂林、萧传溪、伍上必、冯孝明、胡玉麟、旷得胜、旷东和、刘仁贵、官新盛、宋春和、曾东泰、刘仕进、高得胜、程裕泽、张通胜、谭光德、周廷英、张崇本、熊长发、张有林、李俊泰、易光普、刘平汉、翦得胜、黄发彰、杨大明、龙兴仁、杨福胜、曾玉亭、李先令、李文狱、胡廷贵、易万全、唐学芝、唐有义、李文德、万有胜、瞿能章、黄万福、陈启珍、岳连成、张田元、徐光明、胡太武、萧相乐、陈得名、熊德慎、彭树林、谭新照、徐文标、谢名声、熊彰善、邓忠太、戴宗魁、刘得新、戴星垣、王登宝、周来贵、杨正德、汪占鳌等八十九弁，均请免补把总，以千总尽先拔补。

把总欧阳琪、萧相禅、何春贵、宋效思、周国洪、张大用、谭名胜、舒长武、罗万山、张玉超等十弁，均请免补把总，以千总尽先补用，并赏戴蓝翎。

把总帅建勋、郑高山、陈得发、杨佑生、张永和、萧得仁、张守仁、沈得胜、杨昌明、宋宏庭、雷永胜、李云峰、何在先、王瑜标、徐占先、朱朝宁、王桂林、周鸿致、章继盛、罗全胜等二十名，均请免补把总，以千总尽先补用，并赏戴蓝翎。

把总王喜、外委冯香亭，均请赏戴蓝翎。

蓝翎外委牟占魁、李升银、张要忠，军功梅仁富等四名，均请免补外委、把总，以千总尽先补用。

蓝翎外委曾定魁、吴信厚、黄长荣、许得太、朱庆铭、黄义全、廖大胜、胡崇德、杨照成、史集诚、张士华、王永祥、蔡连升、蒋福山、贺先胜、李崇勋、陈天雀、李春德、周茂林、颜其忠、叶有明、张得胜、戴春台、陈世德、陈清山、曾洪胜、冯名发、胡金德、吴得胜、颜凤龄、唐文表、文开典、李先得、周元吉、邓少云、杨星月、李南波、奉得胜、董金城、李克从、徐茂春、刘连升、刘万源、曾有才、江鸿元、刘义和、陈易详、邓万年、范得元、方得胜、陶镇牛、安镇南、徐桂林、吴崇庆等五十四名，均请免补外委、把总，以千总尽先补用。

军功杨世坦、刘凤仪，均请以从九品不论双单月归部遇缺即选。

军功孔昭瑞，请以县主簿不论双单月归部遇缺即选。

蓝翎军功王槐圃、周煦山，均请以从九品留于安徽尽先补用。

蓝翎军功朱琳，请以从九品不论双单月归部尽先选用。

蓝翎外委胡南祥、余雪胜、李润才、刘运孝、庄定庆、黄斯与、沈开考、萧相欢、周时高、陈文质、刘达胜、谭万雄、罗茂祥、蒋占彪、高怀德、郑玉明、杨世才、谢汲顺、曾常德、龙正兴、黄河清、王有信、杨宏桂、黄京亮、李万年、齐得胜、王家福、胡得胜、黄运四、萧得胜、杨永高、安占彪、杨亮彩、郝长庆、刘瑞春、王开国、陈洪德、刘兴荣、罗隆华、沈登魁、周逢胜、徐茂林、何明亮、刘道升、蔡永贞、萧权柄、甘景盛、许荣德、龙正春、钟孝富、唐乾亨、王德和、彭先顺、黄明柏、王宏发、胡锡寿、连步云、陈育忻、吴开茂、何安清、杨必胜、邓汝霖、吴万明、刘茂林、刘金龙、王传贵、苏佳成、许光喜、杨三益、全其朋、张正清、李德亭、滕易顺、杨馀贵、厉昌官、萧大美、周易兴、陈占源、萧翔翥、胡益荣、王有才、罗朝魁、郭仁义、程正洪、朱鸿庆、张明贵、郑世廷、陈得胜，甘得胜、张怀禄、胡楚福、方耀先、阳加升、钟孝芳、杨松林、刘福顺、蔡孔昭、龙星才、高之桢、熊兆瑞、李启明、杨定邦、胡镇海、邱连升、龙凤全、马朝裕、刘孝权、蒋太山、尹先相、刘永隆、甘回胜、黄俊才、汤东礼、刘邦祖、胡庆云、吴华炳、向得胜、谢蔚堂、刘青云、江兴廷、吴全胜、易俊田、吴玉堂、刘子光、陈盛文、陈应魁、徐克康、刘荣贵、田得胜、郑连山、袁忠和、沈占魁、甘福林、朱长胜、周仁舫、贺凯、汤有信、李松来、郑树珍、蒋高贵、黄昭发、周得胜、仇复胜、张松林、廖东成、石冬生、向得云、马瑞廷、刘辉耀、刘长清、李鸿裕、谭得科、唐士盈、张玉贵、李季美、龙光多、胡锡佑、黎复盛、刘复祥、邓以洪、吴双凤、欧载莲、李育远、李正魁、杨仁祚、杨得忠、候显祠、毛有发、熊锦胜、陈大有、童文岐、王维其、陈有馀、蔡有成、丁高才、周意诚、林得喜、张开文、张聚选、彭香元、徐建魁、翦得胜、王春林、金松点、苏炳全、方金林、万存喜、黄星胜、徐宗根、文致和、陈洪胜、朱光益、李忠信等一百九十三名，均请免补外委、把总，以千总遇缺尽先即补。

蓝翎尽先把总李世清，请免补千总，以卫守备尽先补用。

即选从九品段远昌，请免选本班，以县丞留于安徽遇缺即补。

文生汪尊贤、周其莲，均请以训导归部遇缺即选。

从九衔罗世熙，请以从九品留于安徽遇缺即补。

从九衔甘杨玺，请赏戴蓝翎。

尽先外委池富有、周得胜、雷荣绪、龙元福、邓元茂、黄有三、陈洪恩、黄忠林、唐付祖、刘熙道、刘有献、李开湘、蒋福全、阳春富、朱家良、汪迎顺、王金魁、左兴发、陈正廷、潘纯柏、孙良栋、段邦柳、马维纲、汤清胜、魏明扬、焦克胜、朱长发、罗占春、邹大先、甘开和等三十名，均请免补外委、把总，以千总尽先即补。

蓝翎军功周时坡、陈光进、彭鼎升等，均请免补外委、把总，以千总遇缺即补。

尽先外委向光华、颜玉元、陶在田、万守久、欧阳宏、周代楷、尹岐山、陈贻远、周得荣、王长青、覃登荣、萧回元、吴和顺、徐佐凤、陈万和、萧高阁、赵金贵、江守本、王国正、蒋得龙、章得胜、张凤堂、张毓麟、邓宝选、苏文正、江生发、叶联升、周有、雷永福、杨洪胜、尹登武、颜厚坤、张正松、杨福三、龚铭勋、袁照全、丁世章、周得胜等三十八名，均请免补外委，以把总尽先即补，并赏戴蓝翎。

尽先外委张，请免补外委，以把总留于四川夔州协标尽先补用，并赏戴蓝翎。

军功秦成亮、刘光明、张遇春，外委彭德发等四名，均请免补把总，以千总尽先补用。

军功彭治敷，请免补外委、把总，以千总归湖南长沙协标遇缺即补。

军功武生李艳绣、军功萧洪发，均请免补外委、把总，以千总尽先补用。

军功汪朗廷、庙连香、杨逢春、龚得成、彭沛霖、曹万胜、朱以桂、胡大胜、黄光汉、萧忠福、杨洪彪、瞿名声、丁占魁、徐定友、龙克胜、欧阳阶、冷逢春、冯得胜、姜源清、刘继贤、刘继高、蒋兆庭、邓得彪、杨天顺、伍佐才、万福成、陈彦章、刘金玉、郑维益、张怀德、余世元、罗友升、吴秉璋、杨得胜、陈高得、徐元秀、周大盛、杨宝林、刘得友、张少五、姚龙宜、张承先、韩景廷、计汝霖、涂福兴、邹华堂、罗星、范守祥、滕传珍、谭得胜、傅新太、刘家尚、颜成仁、王仁彪、吴朝杰、徐友成等五十六名，均请免补外委，以把总尽先补用，并赏戴蓝翎。

军功秦正福，请免补外委、把总，以千总留于湖南尽先补用。

蓝翎军功杜逢春、王正荣，均请免补外委、把总，以千总尽先补用。

文童舒玉佩，请以按察司司狱，不论双单月归部遇缺即选。

文童黄志融、宋森衡，均请以县主簿不论双单月归部遇缺即选。

监生潘清照，请以从九品不论双单月归部遇缺即选。

军功孙贞福、周德盛、黄春山、张宝田、孙士魁、李荣德、刘元胜、胡金礼、梁富金、徐永华、徐永业、吕玉珍、胡同喜、宋元兴、张长松、杨开云、尹才义、谭天保、王德福、瞿守清、梁才胜、唐仁双、马连胜、胡朝凤、吕天福、汪兴柱、文安、李春开、李以秀、蒙遇恩、杨得胜、罗善志、吴福多、张馀贤、陈泰交、贺青云、周文胜、刘词亭、陈树忠、王朝贵、唐华高、周洪仕、许开坤、汪家风、萧汉、贺新富、陈金福、许庆发、蒋友升、颜定清、李洪胜、周得华、李年春、谢春文、文百忍、罗发富、沈昌镐、罗名山、唐永兴、梁回光、钟致灵、董清平、陈致福、周德朝、萧绍廷、李年胜、刘尚元、王衍畴、舒庭贵、夏楚贤、游忠春、江福德、曾现彪、万国泰、刘启聘、胡杨仁、王炳刚、张隆升、段兴禄、尹忠仁、王家盛、周德龙、谭明凤、文九珍、王长青、陈瑞庭、段世贤、李达辉、申荣友、伍昭伦、颜正魁、宋武陵、洪仁义、刘金川、梁胜顺、王秀开、蒋春生、徐美才、李为山、唐昌南、李德新、吴安邦、李得胜、唐得胜、袁嵩远、王嵩山、郭廷泰、张荣枝、杨世春、向鼎元、陶连胜、岳者喜、易连桂、凌三元、李启明、廖信宗、周万有、李定明、张高荣、李昌葵、黄玉龙、彭玉田、彭光清、邓得斌、李隆辉、陈白钰、王以胜、谢国斌、陈东阳、金和元、胡光华、张清华、周星胜、柳元胜、王三元、余春隆、李文魁、贺昌佐、康智成、汪有胜、刘义堂、王时幼、文耀南、王元庆、杨致富、雷福元、贺宗黄、柳福德、王绍新、杨彩朝、徐东汉、陈以恒、刘斗高、李祖升、李兴发、沈池凤、田有年、叶兰芳、刘尚银、王正香、唐勋满、姚稷生、涂玉堂、李春华、王应升、张肇祺、许桂发、王星辉、李瑞林、蔡金胜、吴占标、王友福、汤子廉、陈万林、万本运、萧世鹤、萧列仲、伍化富、蒋玉麟、徐金山、谭得美、娄逢春、张连升、刘占魁、冯维学、汪天顺、杨正品、曾尉林、朱祖明、乐得全、马朝选、杨传通、张德文、卢清山、张宏详、周华莲、马胜清、李长庚、彭友山、雷运勇、杨福胜、蒋荣爱、李自爱、周绍兴、余世洪、黎日升、王呈祥、林福全、楚本基、黎先贵、张正元、钟家福、彭绍长、余本恩、杨同发、刘玉贵、魏福咏、刘三元、张秀藩、刘正全、蒋升林、谢相周、张仁秀、王岳海、钟自贵、柳香圃、周启发、胡森荣、曾广荣、吴有贵、朱得发、罗腾贵、李得胜、谢从文、彭中孚、周宏发、骆得权、钱华春、唐镇湘、向光福、刘顺武、陈华美、刘春和、刘玉标、颜祥发、董炳南、张胜全、马得胜、吴有斌、舒清林、陈九德、汪炳堃、戴友招、周从贵、段瑞宝、甘开年、唐定福、刘明达、夏开福、胡得胜、楚明德、万九思、张先胜、唐友胜、张国胜、彭青云、龚正安、胡春山、李国先、李云梯、沈大华、张发春、蒯祖兴、廖致祥、殷家骏、杨光胜、段彩香、易德明、陈在宽、梁向山、杜魁元、潘福彪、刘诗贵、詹恒耀、陈得胜、戴福胜、周先臣、刘得祥、吕继春、左宗胜、罗占彪、邵东华、胡应林、余光照、伏有隆、王知兴、周志华、胡文渠、刘东海、邹万友、刘林福，彭元顺、王明和、文春清、甘鸿亭、何凤山、邓云亭、杨恕益、李祖顺、吴永胜、张传怀、贺回生、罗昌厚、柳星胜、黄长顺、武中发、黄立文、谭正书、李贞祥，黄家明、吴守胜、曹贵德、易福田、段高翔、张有荣、周加升、黄国贵、潘得胜、戴昌臣、杨雄彪、向选生、萧传榜、杨再懋、彭得胜、萧玉亭、王昌恒、彭桐阶、刘得胜、胥耀彩、易荣照、张俊果、杨胜祥、梅荣财、查金钱、刘崇德、胡从樽、毛启祥、张光仙、刘发明、陈煜、陈兆麟、宗先钊、唐锦魁、苏玉龙、王金福、谢友才、王得胜、刘以仁、萧思尽、汤光太、方万胜、罗九庆、卢宪章、瞿锦标，武生胡发科等三百六十五名，均请以把总尽先补用，并赏戴蓝翎。

文童李良波、吴屏藩、王明弼、周衡耀、熊其相、夏昆等六名，均请以从九品不论双单月归部遇缺即选。

军功雷大善、张绍龙、黄正保、李大本、唐明升、姜兆焕、郑国胜、王龙美、黄得胜、吕芳志、金勇才、曾瀛洲、任本有、甘荫存、雷友胜、杨廷华、李保、颜其敬、雷得胜、雷世安、陈金鼎、厉行汝、胡廷魁、王安法、方玉宝、曹玉福、程济乐、陈占彪、金炳成、项立保、徐正恺、阮成照、程登云、管崇胜、余福明、刘有福、冯光裕、方云长、吕金宝、王本琪、方得元、曹松年、王敦才、姚得胜、施有寿、杨连升、杨占霖、宋占霖、李金贵、冠得胜、洪玉贵、包正培、汪得胜、黄得贵、黄贵仕、汪香开、张王林、凌景华、汤赏定、王金莲、马万选、蒋邦清、刘昌敬、王浦昭、张光赐、刘志恒、邓飨廷、邓观善、杨殿元、柯四友、田顺益、成长胜、胡凤来、徐万年、张德祥、颜岐山、何元贵、罗启茂、李万青、李太胜、杨家清、谭启蛟、李吉兴、杨进之、刘玉胜、席经明、龙得胜、唐立仲、樊庆武、谢相廷、舒全太、尹华山、俞龙兆、罗升远、王星、戴如升、雷太朋、周连山、熊良弼、金万斗、汪起隆、吴玉贵、谢宏安、李象宜、汪恒胜、吴至金、刘联升、谭名鳌、贺希华、胡有胜、曾尚武、杨三才、陈伯钰、陈福贵、李国社、毛名祥、陈福荣、周三吉、贺新发、胡常贵、汪其昌、朱日燝、周开烈、刘长泰、尹俊荣、颜兴文、黄宗宪、马得胜、吴荣、唐得胜、刘耀南、李良国、何元吉、伍祥林、吴杨华、左荣春、陈三元、钟亮、盛瀛州、吴得彪、冯友顺、罗得胜、陆前祖、陈华清、李朝贵、冯昌、李祖有、李世厚、邓贤崇、胡思寿、谭养平、吴新堂、胡德发、王照临、朱得云、陈福寿、陈万福、廖柏珍、杜大发、袁正南、陈肇证、杨升、吴得胜、蒋维周、汪宗诰、李瑞清、雷友汉、江得霖、姚清莲、朱万舒、邓得茂、余占春、伍思政、高占魁、袁有贵、王茂松、郑国重、李越钟、蒋才扬、黄朝贵、周贤才、宁得胜、萧宗仁、周春元、郑通贵、周洪贵、刘万春、臧占春、谢占彪、袁兴臣、罗有太、戴荣贵、张遐龄、李景新、易东升、李祖文、胡礼廷、史志雄、刘明新、岳在绅、彭楚茂、李子冈、卢本章、周荣华、鲁以高、张启发、张明德、邹祥麟、谭达善、刘廷彪、向大祥、王明六、蔡玉贵、陈万才、蒋启胜、李光耀、李寿福、李国先、黄宗得、何金凤、李贤春、丁中会、刘尚典、向正远、杨春贵、唐友谅、刘三兴、王其胜、陶桂林、喻四贵、陈万全、易开先、范友高、李春华、潘珍祥、唐克昌、戴光宝、陈会忠、李占魁、杨廷树、姚复庆、王耀采、杨清波、梁太富、杨得高、吴太和、胡得贵、伍福育、蔡根山、刘庆云、朱新云、何启乡、姚松亭、王兰桂、黄忠贵、刘见富、龚定兴、陈楚云、周甫臣、黄国泰、周兴发、李三庆、姚胜刚、王荣庆、李世发、梁有明、周秉礼、蒋黄祖、黄贵章、莫光亮、桂茂林、袁万明、刘新贵、冯福初、江子梅、邹德盛、卢春华、彭友胜、柳长春、卜修盛、卢同升、黎连寿、蒋有升、周升堂、周曰廷、姜有贵、余胜芳、曾美秀、李耀廷、姚钟山、罗似荣、翟星元、杨春华、胡得胜、朱义堂、李朋学、何明泰、蒋启义、陈德明、滕带恩、黄士友、宋兴发、陈回有、宁宇定、娄洪胜、曹安增、刘大贵、刘开禄、丁福益、刘子文、潘玉林、刘洪泰、贺玉升、李秉乾、胡三兴、钟世名、孟玉堂、何得胜、黄兆龙、周长久、汤弼廷、张名山、黄文华、严镇隆、方全云、谈明扬、杨镇南、董连科、刘三和、童定福、彭松林、吴顺泰、吴正德、柳文胜、黄恒寿、吴容光，吕楚兴、胡远明、黄德茂、余登云、王光济、王金满、王立荣、阮玉发、熊长胜、陈相高、徐得喜、王连升、朱大荣、刘得胜、谭传本、林大吉、童定勋、胡先胜、王金明、邓松亭、胡才顺、周明义、戚修周、凌亨之、易玉升、罗维新、彭定凯、刘玉元、张先亮、刘汉宾、唐福田、陈松庭、徐定成、潘茂发、阎得胜、周万高、黄南山、陈得和、尹连山、易清和、萧如意、侯廷奉、张金元、吴正华、陈沛然、李金茂、张松元、吴照福、贺金林等三百八十五名，均请以外委尽先补用，并赏戴蓝翎。

军功周城、赵时溥、邓纯祖、张玉麟、伍羽仪、夏春生、萧宏周、袁希伯、许克家、杨春生、尹新蔚、罗凤林、王香萼、胡遇春、黄益赤、王让灯、刘肇麟、吴英华、唐光煦、卢建忠、胡理中、余骏才、姜廷翰、罗承彦、邹镇堃、万世臣、赵世溥、李昌、许上珍、杨懋林、军功文生何官梅、军功监生袁子未、徐忍堂、王珍、韩朝杰、张文秀等三十六名，均请赏戴蓝翎。

已革江西吉安府知府曾咏，该员前因咸丰十一年失守城池，当亲督乡团，三日内即行克复。援案革职。今收复青、石、太、泾等城，该员随同剿洗，尤为出力。应请开复原官，并免缴倍半捐复银两。

文生凤翊清，请以训导不论双单月遇缺即选。

监生钟昌龄，请以县主簿不论双单月遇缺即选。

从九史苒，请免选本班，以府经历不论双单月遇缺即选。

从九李端，请以本班留于安徽尽先即补，并赏戴蓝翎。

文童郑锡光，请以从九品留于安徽，归候补班遇缺先补，并赏戴蓝翎。

蓝翎军功金钟，请以从九品不论双单月遇缺即选。

文童王承波，请以从九品不论双单月遇缺即选。

花翎四川即补守备罗天贵，遇有守备缺出，请将该员先行拔补。

四川重庆镇标守备衔蓝翎千总邹世贵，请以守备仍留重庆镇标遇缺即补，并赏换花翎。

蓝翎即选知县徐炳，请加同知衔。

湖南溆浦县文生向师棣，请以训导不论双单月尽先选用。

109．遵保迭复沿江城隘之陆营员弁折 [1] 十月十二日

奏为迭复沿江城隘之陆营员弁，遵旨查明，并案请奖，仰祈圣鉴事。

窃本年四月二十及二十一二等日，江苏藩司曾国荃督同曾贞幹率所部陆师，会合水师各营，攻克太平一府、芜湖一县，金柱关、东梁山两隘，遂于五月初一、初三等日进攻秣陵关、江心州六要隘，克之，乘胜围逼金陵，驻军雨花台。经臣会同侍郎彭玉麟等两次奏报，并将在事人员声明汇案请奖，当奉谕旨允准，钦遵转行在案。旋据曾国荃等将陆营员弁开折呈送前来。臣悉心复核，尚无冒滥。理合汇缮清单，仰恳天恩准照所请，以昭激劝。除把总、外委各弁勇另册咨部给奖外，所有遵旨汇保陆营员弁缘由，谨会同大学士湖广督臣官文附驿具陈，伏乞皇上圣鉴训示。谨奏。

附保单

谨将曾国荃一军克复太平府、金柱关、东梁山、芜湖县、秣陵关等处，进兵金陵，迭次出力之文武员弁，汇案开单，恭呈御览。

计开：

吉字中军等二十四营

花翎提督衔河南归德镇总兵萧孚泗，请交军机处记名，遇有提督缺出，请旨简放。

记名道彭毓橘，请加恩赏给三品封典。

记名总兵张诗日、萧开印、张光明、周惠堂、王仕益、熊登武、胡松江、罗逢元等八员，均请简放总兵实缺，并赏加提督衔。

记名总兵李祥和，花翎尽先副将刘盛德，均请照本职赏给二品封典。

花翎尽先副将凌有和、刘湘南、谢光晋、晏澧周等四员，均请赏给勇号，并加总兵衔。

花翎尽先副将李臣典，花翎总兵衔尽先副将张定魁，均请以总兵记名，请旨简放。

候选直隶州知州易良虎、候选同知易良豹、花翎候选同知直隶州罗麓森等三员，均请免选本班，以知府留于江苏补用；易良虎、易良豹并请赏戴花翎。

花翎候选同知直隶州曾席珍，请免选本班，以知府归部，不论双单月尽先选用。

蓝翎安徽候补同知直隶州冯邦棅，请加知府衔。

蓝翎安徽候补知州龙清垣，请免选本班，以直隶州知州仍留原省补用。

安徽候补同知徐镇楚，请加运同衔。

蓝翎五品衔候选通判王兴韹、蓝翎五品衔候选知县王冠珪，均请赏给五品封典。

蓝翎五品衔候选知县汤守重，请赏换花翎，仍以知县留于江苏，尽先补用。

花翎江西补用副将萧致祥，花翎副将朱文光、彭万全、朱云章等四员，均请赏给勇号。

花翎副将衔参将赵清河、黄东南，花翎江西补用参将曾良佐，花翎参将崔文田、何玉贵、武交清、罗朝云、倪桂、杨西平、曹仁美等十员，均请免补本班，以副将尽先补用，并赏加勇号。

花翎参将雷复胜、刘芳兰、张玉珂、晏玉春、赵三元，花翎参将衔游击萧清世、胡万清、易春光，花翎游击伍维寿、曾岂凡等十员，均请免补参将，以副将尽选补用。

蓝翎参将丁得胜、王道达、周嘉宾、罗紫临，蓝翎游击罗泽泗、李雪堂、王玉贵、陈友志等八员，均请赏换花翎；丁得胜、王道达并加副将衔。

花翎参将衔游击周运斌、葛奇益、李大櫆、王群贤、苏明德、周玉堂，花翎游击陈万胜、汤得上、李定元等九员，均请免补本班，以参将尽先补用，并加副将衔。

蓝翎安徽候补通判李启仁，候选通判张汝能，蓝翎安徽候补府经历黄泽湘，指发四川藩经历傅以辀等四员，均请加盐提举衔。

五品衔候选州判萧锦臣，候选府经历吴永济，候选县丞薛炳炜、吴复诚等四员，均请免选本班，以通判不论双单月归部即选。

蓝翎候选从九彭盛桂、曾良升，候选从九彭玉牒、袁显忠、罗肇祺、唐之馥，县丞衔监生朱之干等七员，均请免选本班，以县丞不论双单月归部，遇缺即选。

从九衔周先梓、朱富荣、李建中、曾绍光、罗福荣、江镜蓉，监生钟遐，军功文童曾显忠、陈奎、易盛苇、邹国滨、彭毓等十二员，均请以从九品不论双单月即选。

蓝翎参将衔游击黄崇孝，蓝翎游击杨瑞堂、周平福、周载拔、曾明德、周济盛、张泰交、王永桂、陈致祥、萧启本、晏司训、张叶江、戴洪福，蓝翎都司熊绍濂等十四员，均请免补游击，以参将尽先补用，并赏换花翎。

花翎游击周日升、邓泰福、陈福祥、周恒礼、唐景春、谢明久、萧上林、蓝瑞祥、张东阳、戴佑胜、胡海万、吴世仁、王景云、王上国，蓝翎游击周玉堂、王绍羲、晏定胜、张敦义、周大观、熊礼仁、袁光明、冯文魁、易忠信、谭碧理、朱悦来、李楚臣、盛得华，蓝翎游击衔都司蒋照临、阳清鉴、赵砥中，花翎都司李金洲、陈明瑞、彭言志、吴次汉等三十五〔四〕员，均请免补本班，以参将尽先补用。

花翎游击衔都司鲍昌胜、王先胜，蓝翎游击衔都司雷正清、陈万春、谢兰青、花翎都司罗宣禄、罗泽湖等七员，均请免补本班，以游击尽先补用，并加参将衔。

蓝翎游击衔都司熊春森、罗景集，蓝翎都司朱士达、邵玉兰、吴得胜、彭其修、刘代仕、葛青云、王恒丰、陶青松、凌子龙、唐葵英、曹映祥、李心爱、朱唐洲、陈定胜等十六员，均请免补都司，以游击尽先补用，并赏换花翎。

蓝翎游击衔都司徐上达，花翎都司曾传唐、陈复茂、彭光友、熊品佳、唐洪福、李隆典、刘璧友、陈汝俊、李麟定、罗高正、沈镇湘、董文华、成与国、王本祥、贺开元、杨廷辉、张日升、杨万盛、裴人杰、蓝廷青，蓝翎都司刘焕南、黄寿龄、周惠章、熊登照、罗兴祥、邹定吉、贺猷武、唐元享、罗泽贻、李祥发、葛光明、左传贵、马少益、熊祖锡、刘芳远、贺广兴、陈辉章、刘大贵、刘春生、贺三胜、陈觐光、刘桂林、刘连升、冯江南、曾明选、黄子农、赵桂华、刘洪发、罗三阳、刘复盛、赵其祥、扶得胜、傅永德、胡楚南、曾松棋、周益胜、张家魁、谢岐友、毛启贵、李春森、罗泽芹，都司刘太和、石永鳌等六十四员，均请免补都司，以游击尽先补用。

五品衔刑部候补主事柯钺，请赏加四品卿衔。

蓝翎都司张春煦、王福林、朱彩堂、陈兰亭，蓝翎守备李臣荣等五员，均请赏换花翎。

蓝翎都司衔守备朱寿元、谢洪训、朱持益、邓明远、马镇亭、周应堂、曹良臣、蒋复胜、周从德、李正升，蓝翎守备曾纪策、戴名山、张凤鸣、胡良作、黄廷爵、熊云益、秦世明、袁明亮、萧福星、曾传俊、袁大升、殷绍周、张耀春、凌德和、王佩琼、王国凤等二十五〔六〕弁，均请免补守备，以都司尽先补用，并赏换花翎。

守备彭岚云、王幼山、王定山、王仕四、杨桂林、曾毓衢，蓝翎守备衔千总陈锡林等七弁，均请免补本班，以都司尽先补用，并赏换花翎。

蓝翎都司衔守备武湘林、卿桂芳、吴长胜、刘祥耀，蓝翎守备谭松泰等五员，均请免补本班，以都司尽先补用，并赏加游击衔。

六品衔候选州判湖北补用从九品陈栋，请免补、免选本班，以知县仍留湖北，遇缺尽先补用。

蓝翎候选府经历陈日烜，候选训导孙云锦、江映青，候选县丞黄秩普，举人拣选知县曹翰田，举人樊沛仁、赵少魁等七员，均请以知县，不论双单月归部尽先选用。

拔贡生黄其恕。该员督队巡濠，不避艰险，请以通判，不论双单月归部选用。

举人韩兆泰，廪生廖玉琳，曾毓英，江苏文生周德亶等四员，均请以训导归部不论双单月尽先选用。

监生王泽英、汤载福，军功文童刘作霖、陈德馨、莫比伦、曾霞城、王耀焕、周先楩、王毓仁、熊启湘、曾传著、闵荫桂等十二名，均请以从九品，归部遇缺即选。

花翎江西补用知府李作士，请免补本班，以道员仍留江西补用。

湖南候补同知直隶州刘曾撰，请免补本班，以知府仍留湖南补用。

蓝翎都司衔守备崔定富、杨显明、彭隆香、冯连升、丁云胜，花翎守备颜胜发、陈新光、张正荣、黄正大、钱俊德，蓝翎守备张金玉、冯俊贵、仇祥、凌福山、熊炳芝、凌步云、吴长发、朱林桂、皮开荣、刘大胜、龙开宗、陈添元、谭品元、萧绍相、刘青沄、赵贵喜、李成友、邓承益、陈万胜、李邦占、黄连升、龙桂林、廖世珍、刘月兴、沈应瑞、陈庆林、袁胜友、杨楚禄、唐春山、周华山、邹大顺、左祥泗、黄敬亭、易丁山、周致祥、文有贵、陈国升、马镇超、周在朝、叶彩廷、刘芳元、王锡泗、李万春、屈兴财、彭荣玖、龚先开、彭得胜、刘纯益、刘东成、邓光仁、熊义和、王章日、彭馀德、王致祥、周成友、张发胜、胡必胜、曾桂华、周隽棻、邓春发、谢青胜、颜连玉、武制清、王文明、王华春、李应春、罗克俊、邬正泰、罗辅友、蒋益和、朱仁和、李光明、王必胜、张万玉、刘复胜、邓志鳌、何长林、刘连升、周吉德、易修光、唐楚声、钟光斗、曾维十、谢正印、刘锦祥、黄必义、易仁和、陈玉堂、傅发楚、欧秀芳、罗光明、邓积柏、熊国府、王光胜、袁南玉、章继先、吴呈辉、何胜辉、易上胜、谢金品、吴世昌，守备朱安国、王贵德、齐继志，蓝翎守备衔守御所千总冯光顺，蓝翎千总杨文彪，候补守备铜陵汛，把总张葵等一百一十七弁，均请免补守备，以都司尽先补用。

蓝翎守备朱文礼、凌发荣、王有功、马炳元、刘胜隆、陈志高，守备陈联芳等七弁，均请加都司衔；朱文礼并请赏换花翎，陈联芳并赏戴蓝翎。

蓝翎守备衔千总周兴云、彭有道，守备衔千总张得升，蓝翎守御所千总罗树凡、杨星照、黄长元、谭立胜，蓝翎千总胡万亨、江书典、刘遐龄、孟进财，蓝翎把总廖云清，五品军功马玉堂等十三弁，均请以守备尽先补用，并加都司衔。

兵部候补主事李鸿裔，请以同知归部，不论双单月选用，并请赏加知府衔。

蓝翎守备衔千总李岱云、李云珥、龚凤林，蓝翎千总陈友兰、贺福禄、颜清胜、周荣亭、黄万鹏等八弁，均请以守备尽先补用，并赏换花翎。

千总陈添梧、刘友仕、宋光明、林太和、熊照林、陈得发、王文蛟、赵阳生、杨清胜、易隆文、熊友亮、李鹤皋、易炳阳、杨久隆、胡广善、谭添胜、李乾裕等十七弁，均请以守备尽先补用，并赏戴蓝翎。

蓝翎守御所千总邱三友、苏大贵、赵仁和、马清隆，蓝翎千总余万友、傅裕昆、陈太和、马有才、戴声扬、王道善、谢东元、贺友林、刘友胜、罗本山、刘永胜、贺隆元、郭琳珠、陈明义、熊亮彩、何有忠、屈益胜、杨金殿、李三元、邓敬材、毛永发、王福元、周仕达、张美定、刘汉章、杨定源、阳得胜、周怡胜、周华山、谢洪胜、曾明达、汪瑞胜、瞿永约、李永章、陈桂元、陈祖世、万载发、张得云、喻福春、胡国臣、周先得、张再山、周万福、筒国祥、贺广清、刘福恬、陈孚胜、罗定泰、萧咏泰、许连元、刘自南、孙学正、刘高华、陈复胜、罗得盛、马沧海、张得彪、杨洪玉、侯维期、颜青云、马祥发、朱得盛、杨春兰、马本汉、屈禄益、钟义山、邓光前、张楚胜、黄瑞堂、易良斌、熊桂林、吴万胜、刘明德、阳家祥、杨义胜、冯景怀、刘玉峰、彭长胜、黄国朝、刘鸣山、胡仁七、王有复、曾楚益、周高照、张英才、张恒胜、李光荣、曾忠谋、向仪俊、王连胜、高翔飞、龚在胜、张玉辉、吴得胜、雷桂山、罗元芳、袁光顺、彭际时、晏正辉、彭乾锡、彭胜南、陈百世、王际通、袁汉章、陈凤翔、刘荣华、宋顺发、成文川、陈光升、许有成、雷崇发、刘云俊、许泰山、刘三胜、陈宽二、贺友胜、程大胜、黄青山、刘德勋、朱作云、李德荣、文星桂、彭敬林、陶有平、王都久、廖泰仙、杨大春、李高明、周其湘、陈正复、符加科、阳如春、王玉升、田官胜、李春和、凌松荣、刘芳桂、乐新胜、郭昭贵、刘胜康、魏承亨、陈福万、周胜清、危得胜、孙玉彩、刘宗琦、李德友、周汝明、朱显明、喻春轩、杨连升、李盛章、刘行玉、郭瑞成、何明元、彭文益、刘本桂、张俊德、萧玉林、陈明义、潘步云、李永吉、左三元、赵望益、胡正益、刘永清、赵正清、郑岐山、刘合尧、左蛟山、周万友、曾衡，武生桂明、周良臣、张春华、李南泗、王福来、周光吉、吴鲜璧、李长发、邓长泰、曹俊泰、艾臣辅、李登甲、贺清和、田友开、陈志友、郑明高、曹继周、杜连升、刘廷魁、蒋月华、郑鹤林、章文彬、罗泗胜、汤得荣、冯春和、刘镇南、唐守章、张贵和、李玉泰、舒赞彪、舒廷桢、李正光、曾传旧、张后集、彭焕秋、杨复胜、杨世富、潘义胜、葛增试、徐仁发、张云祥、武祥发、萧松二、曾友胜、邹云胜、罗致祥、袁得胜，千总王复兴、彭光明、彭端书、彭长远、罗三元、龚长升、赵得魁、贺长荣、凌际芝、王佑来、周国中、汤永定、冯全胜、张得胜、张兰芳、王品禄、邓正世、汤青林，拔补经制千总梁楚云，蓝翎千总衔把总黄升富，蓝翎把总曾镇楚、王荣桂、李清涟，把总罗光锽等二百四十七弁，均请以守备归部尽先选用。

蓝翎千总衔把总刘忠山、龙春台、彭德星等三弁，均请以千总拔补，并加守备衔。

蓝翎把总王云集、沈玉林、易长胜、萧文光、余华峰、高正和、苏玉和、王光明、王玉堂、沈名扬、朱复林、刘明高、丁时发、向子明、胡士友、谭光烈、陈如胜、陈其高、何荣富、熊国祥、彭松青，蓝翎外委尤耕云等二十二弁，均请以守御所千总尽先拔补。

把总陈定元、罗宇名、黄镜堂、唐友胜、谭文彬、贺长胜、胡万祥、张春台、康大胜、曹升高、熊云泗、魏昭骞、武云高、李春元、龙长青、陈立生、杨庭庆、曾玉书、刘友庆、王利见、黄清友、颜得胜、郭传纪、刘福清、邓礼光、蒋德和、萧桂林、刘禄益、萧兰玉、谭德辉、万久福、丁继承、左长春、彭青云、萧凤辉、赵得胜、王日升、文道顺、李菊云、谭贵和、王泰祥、钟茂堂、凌义泰、贺贤才、朱寿武、朱祥胜、颜济圣、李福元、谢宝臣、颜楚胜、沈正清、赵金陵、吴得才、周青云、陈复胜、李万友、李长辉、胡友胜、陈高发、李云华、陈正卿、邱得升、周荣兴、陈国胜、李祥麟、王光楚、周明魁、吴友桂、王义益、李田拔、严加祥、吕江明、赵福胜、梁克胜、朱顺德、廖元宗、赵阶武、周国珥、谭玉堂、赵得胜、李升高、彭义奏、龚有道、彭复霖、邹华明、左茂胜、张嘉瑞、杨文榜、胡玉元、曾致和、余长贵、汤德麟，外委董学益、杨晖嘉，军功武华清、呼延霖、曾纪范、唐闻华等九十八弁，均请以千总尽先拔补，并赏戴蓝翎。

蓝翎把总曾凤翔、易保堂、曾维武、彭春尔、萧定拔、吕连升、邹玉春、伍建志、黄经魁、张昌明、傅友元、龙汉彪、文世贵、刘富益、谢名山、戴顺明、黄云贵、颜楚胜、陈得祥、艾春林、贺洪元、王亮彩、周攀济、蔡胜楚、刘有德、龙其祥、吴玉昆、熊益华、朱富胜、李必胜、赵清源、吴忠良、龙骏发、罗启贵、杨显达、谭敬轩、曾道传、曾炳义、熊东山、左兰亭、贺声彰、谭云程、周光文、周得胜、刘虎拜、刘传胜、谭芝祥、曹荣恒、李笃英、陈友清、刘大义、王瑞堂、刘佾胜、彭福山、彭南胜、陈敬福、金得云、周福堂、胡玉彩、蒋友胜、冯魁泰、赵长春、罗峻、武松青、陈复升、凌云和、袁连吉、陈玉琢、古国珍、陈廷光、成文榜、张三胜、李明辉、朱祥晖、王南田、文守云、董世湖、傅怀德、袁信益、唐方来、罗添胜、董明知、张凤池、马清汉、周胜辉、石兴发、蒋品秀、陈辉山、杨胜林、王添池、陈廷拔、曾文举、陶树勋、吕贵华、易维新、范秋芳、刘廷爵、胡在朝、胡开泰、杨春和、赵得高、熊耀辉、曾荣华、苏步高、萧复清、彭秀泗、曾凡高、叶永辉、李道生、刘得胜、谭少山、周深林、董有信、皮荫南、曾兴才、唐永贵、周得友、周得方、吴国安、贺全胜、王开泗、周志复、苏胜益、钟清和、胡瑞山、陈敬禄、周光胜、周友元，把总常玉廷、刘祥元、宁友胜、石庆祥、颜永凤、余其昌、罗瑞仁、孔达源、曹中和、陈克武、刘安喜、宋添祥、刘光裕、易连升、魏福全、朱明胜、余定发、萧绍忠、罗德发、刘恒学、贺玉麟、萧福堂、莫万连、胡席珍、向南堂、沈金兰、谭新益、胡万胜、易福清、贺必忠、王昌其、郭得元、颜楚发、唐清贵、梅万友、赵镇海，蓝翎外委李太和、刘泗海、熊南山、邓荣孝、宋定国、秦永和、曾玉堂、彭华山、彭秀来、陈秀华、贺正魁、王荣升、唐朝海、汤乐友、沈文蔚、毛再发、曾春发、易清南、罗荣华、张文礼、萧美章、唐义胜、刘玉胜、左三元、彭品英、胡政安、寻鹊起、罗洪彬、莫永升、周叶青、李长生、冯文高、萧庆元、刘厚武、熊义发、黄德安，外委张秋林、贺世湘、彭万胜、彭桂源、王先元、黄明如等二百零六弁，均请以千总拔补。

外委温楚胜、董鸣岐、舒桂亭、易汉清、张大顺、王光廷、王继昌、陈永昌、夏迎祥、左荣华、曹德和、曾良胜、廖明伧、陈得胜、熊清和、朱祥南、吕新世、李建德、唐春岐、赵青山、胡顺喜、陈星平、陈芳来、刘有名、陈裕南、曾朝武、程昌先、李光明、凌清久、潘三元、龙楚朝、李禄义、陈日禄、王吉禄、谢明汉、王明辉、贺且勤、曾玉廷、冯复胜、李世来、王尔世、匡正友、王道先、陈和世、赵友胜、杨义堂、毛桂馥、周连斌、彭先志、王恒茂、周桂东、彭凤山、刘恒集、袁腾九、张光辉、杨云汉、李载忠、朱玉胜、萧腾林、熊得胜、萧名扬、殷古稀、简名立、傅洪胜、刘正明、杨集义、王彩堂、袁有胜、朱连芳、罗楚南、伍辉开、黄春堂、易士友、彭居易，军功曾纪笏、彭毓麟、李肇元、李明才、瞿云祥、王大才、王尊贤、萧凤仪、彭俊德、朱景春、胡英春、罗凤光、张鸣凤、楚王祥、蔡添顺、林仁盛、罗耀德、冯武吉、彭文蔚等九十三弁，均请以把总尽先拔补，并赏戴蓝翎。

军功王长青、喻泰山、齐维新、王南洲、李堂庆、李荣贵、朱全胜、王连城、朱泌洪、汪声禄、沈福山、林万胜、阎高升、萧招福、彭璧庚、罗德厚、杨光宗、王先茂、雷信义、殷德益、李兼善、冯有馀、曹光礼、刘荣耀、陈有山、李洪贵、谭春元、李寿山、邓修福、唐槐友、李昌先、马宝元、马金华、周成辉、李万友、吕锡云、王玉棠、傅定贵、马元富、熊义森、钱胜友、赵万胜、王幼珥、贺尔山、王介奎、贺文胜、王德元、李前山、杨桂森、赵维星、彭福楚、田东海、朱友义、方得胜、吴万太、李万才、苏云淇、吴朝祖、甘时彦、刘声文、龚春学、许明山、刘光亮、王桂馥、刘长胜、黄中义、胡能相、李春和、贺仁和、萧成亮、彭以德、吴正德、陈万春、雷步湘、贺宝元、蒋得胜、罗致泽、李月盛、周添福、葛桂堂、曾广发、谢礼宾、周立臣、郭文学、任其英、方履殿、李盈昌、王以财、曾华禄等九十名，均请以外委拔补，并赏戴蓝翎。

已革江西万安县知县前署庐陵县知县丁日昌。该员自去年调营差遣，随同征剿，有胆有识，迭著劳绩，请开复原官，免缴捐复银两，仍留江西补用。

湘副后南后营

花翎按察使衔江西补用道刘连捷，请照升衔赏给三品封典。

记名总兵曾昭礼，请简放总兵实缺，并赏加勇号。

花翎副将衔尽先参将李瑞二、花翎参将周光正、花翎参将衔尽先游击刘玉春等三员，均请免补参将，以副将留于江苏补用，李瑞二并请赏加总兵衔。

知州衔分班选用知县罗萱，请以同知直隶州留于江西，尽先补用。

花翎参将衔游击王士元、谭国泰，均请免补游击，以参将留于江苏补用，并赏加副将衔。

花翎游击胡俊升、刘仑昆、侯永清、邓吉山、谢得贵，蓝翎游击杨定发等六员，均请免补游击，以参将尽先补用；谢得贵并赏加副将衔；杨定发请赏换花翎。

蓝翎江西即补知县周咏春，请赏加同知衔。

从九刘蔚昌，请免选本班，以府经历归部尽先选用。

增生章琳，请以训导归部不论双单月尽先即选。

文童王汉云，请以从九品，不论双单月尽先选用。

花翎都司冯有翼、田百钧，蓝翎都司李宏珍、谭位高、潘在田、杨光明、黄存升、郭友盛、彭迎祥、刘昌修、聂福厚、唐得胜、喻名华、李开德、王玉元、吴海鳌、刘泰财、李楚南、陈兰桂、杨光福，蓝翎都司衔守备彭介臣、万安易等二十二员，均请免补都司，以游击尽先补用；李宏珍、谭位高、潘在田亦请赏换花翎。

蓝翎都司衔守备朱品祥、阳芳权、姚圣益、曾玉策、周复堂、郭兰桂，蓝翎守备翁得发、晏楚英、黄福昌、丁华容、周永发、李修厚、郑桢祥、萧有举、冯长春、彭泰山、杨云从、胡清辉、湛金山、乐顺发、李正照、胡自新、萧秀庭、罗耀宗、谢三洪、易熙春，蓝翎守备衔千总王其章、刘凤藻、杨致仁、刘盛章、萧庆明、匡维义、谢葆芳、王凤仪等三十四弁，均请免补守备，以都司尽先补用。

蓝翎守备衔千总梁常先、龙必胜，蓝翎千总孟应田、赵仁和、萧洪胜、萧正祥、萧庭魁、邓楚江、刘泰遂、彭维照、罗文贵、古庭盛、舒开朝、刘青圭、罗绍魁、王仁宾、彭万合、邱得福、林熙春、黄茂胜、钱在忠、刘有馀、谌致南、李道试、邹吉齐、周克成，千总彭万和等二十七弁，均请免补千总，以守备尽先补用；彭万和并赏戴蓝翎。

蓝翎把总彭光玉、吴成奇、刘云翥、徐向龙、李修禄、颜琢玉、刘有义、刘昌轩、彭得元、萧锡珍、刘芳炳、曾尚禄、彭九如、彭复吉、李春藻、周孝魁、荀泰伯、廖楚国等十八弁，均请以千总尽先拔补，并赏加守备衔。

把总萧庆祥、夏云德、唐寿春、刘泰合、朱楚南、岳林安、殷受福、黄景春、邬伯实、陈昌义、李春荣、朱鹏腾、胡升元、谢海珍、李朝元、袁庭俊、陈来升、周维贵、谢章焕、许达义、冯荣茂、黄祥发、周步升、萧步泗、周林圃、蒋春意、刘清山，外委李三胜等二十八弁，均请以千总尽先拔补，并赏戴蓝翎。

蓝翎外委李友胜、熊清义、曾大亨、夏应和，外委谢恒吉等五弁，均请免补把总，以千总尽先拔补。

外委邬伯久、李万秋、军功刘楚南等三弁，均请以把总拔补，并赏戴蓝翎。

军功梁敬之、彭荣发、熊清二、周春日、曾云祥等五名，均请以外委拔补，并赏戴蓝翎。

长胜营

花翎湖南补用副将朱洪章，请交军机处记名，请旨简放实缺总兵。

花翎参将衔游击蒋仲梅，请免补参将，以副将尽先补用。

花翎游击罗雨春、刘长寿、张洪贵等三员，均请免补本班，以参将尽先补用，并赏加副将衔。

候选县丞朱铭章，请免选本班，以知县留于江苏补用。

从九李沛然，请免选本班，以县丞归部不论双单月尽先选用。

文童江召棠，请以从九品归部不论双单月尽先选用。

花翎都司瞿正荣、姜祖玉，蓝翎都司杨定国、姜固国、唐光明、龙开学、文喜才、杨拔秀等八员，均请免补本班，以游击尽先补用；瞿正荣、杨定国并请赏加参将衔，姜固国、唐光明、龙开学并请赏换花翎。

蓝翎都司衔守备沈鸿宾、禹昌林、蓝翎守备周明杰、胡发胜、程步云、周家顺、刘永成等七弁，均请免补本班，以都司尽先补用，并赏换花翎；沈鸿宾并赏加游击衔。

花翎守备陈万山，蓝翎守备刘伦考、张志斌、杨玉山、姜兆琮、陆开德、徐元庆、张高胜、钱有德、滕家文、陈东海、田天禄、申有高，蓝翎守备衔千总姜安世、游应和等十五弁，均请免补守备，以都司尽先补用。

蓝翎守备衔千总张兴有、夏文富、秦有胜、邓连升、蔡经魁、颜光杰、伍正升、明洪顺、萧得新、李得贵、梁顺理、陈正富等十二弁，均请以守备尽先补用，并加都司衔；张兴有并赏换花翎。

蓝翎守御所千总刘士明、万廷栋、梁云章，蓝翎千总胡应元、何瑞堂、罗士文、张占春、段学秀、杨汝廷、陆文海、刘光祖、罗行春、杨光才、杨春廷、陈玉美、万林正、徐维元、陈洪胜、刘第科、朱廷龙、向万林、柯凤朝、杨再云、梁应先、张清安、许明玉、向开喜、陈永望、罗福胜、熊有恩等三十弁，均请以守备补用。

把总刘应顺、李茂坛、吴国华、江朝华、杨洪贵、龙正德、谭瑞廷、甘大华等八弁，均请以千总拔补，并赏戴蓝翎。

蓝翎把总张玉麟、曾绍显、张义龙、范洪发、陈泰山、王政选、何得胜、杨乐春、唐启荣、向光年、李续情、郭立志、殷再志、杨通伦，把总姜熙藩、杨有林、聂汝元、刘德新、李茂盛、刘长春、李兴芳、吕贤辉、吴钟铨、杨宗贵、向道林、童祥兴、雷廷元、张维胜、刘大有、刘云甲、吴光华、印开元、朱大珍，蓝翎把总李万明等三十四弁，均请以千总尽先拔补。

外委王恩沛，请以把总拔补，并赏戴蓝翎。

吉字后营

花翎候选同知吴光春，请免选本班，以知府归部不论双单月选用。

盐提举衔候选县丞陈膺福，请免选本班，以知县归部不论双单月选用。

即选训导陈茂，请以知县归部不论双单月尽先选用。

花翎江西补用游击李楚盛，请以参将仍留江西补用。

游击衔都司刘开岳，请以游击尽先补用，并加参将衔。

蓝翎游击吴隆海，请以参将尽先补用，并赏换花翎。

蓝翎都司王国宾、邹芳桂，段福兴等三员，均请赏换花翎。

蓝翎都司衔守备陈必友、胡楚南，蓝翎守备宋春和、刘复胜、胡光明、周世仁、何致明、黄添泗、李巨仪、谭桂林等十弁，均请以都司尽先补用，陈必友并加游击衔。

蓝翎守御所千总胡昌胜、李朝荫、贺培成、欧阳胜，守备衔千总彭凤舞，千总胡其清，蓝翎千总谭福临、李楚南、周腾芳、吴耀宗、邹文魁、黄全胜、谢茂盛、黄复胜、潘太祥、陈泗海、刘庆廷、易楚胜、李聊芳、胡又拔、贺昆池、傅明集、彭如胜、龚镜清、雷昌富、俞鸿胜、孔祥云、严善祥等二十八弁，均请以守备尽先补用；胡昌顺〔胜〕并加都司衔，彭凤舞、胡其清并赏戴蓝翎。

守备谢仁本，请赏戴蓝翎。

蓝翎把总李运春、蔡鼒臣、李明远、赵得志、危义胜、王清兰、周湘甲、宋其祥、张咏春、萧绍珂、章福春、朱焕友、张春林、黄维新、萧桂山、朱载武、黄福维等十七弁，均请以千总尽先拔补；李运春、蔡鼒臣并赏加守备衔。

把总喻福星、陈良才、陈仁贵、彭复祥、李胜楚、罗和平、阳启明、冯玉堂、周清海、彭迪吉、彭仙久、盛维忠、田有升、文凤鸣、冯光明、李善庆、邹南魁、钱万选、杨复镜、周有林、黄德亮、陈福胜、龚鹳鸣、谭士元、胡凌云、丁季春、谭荣发、谢定胜、王楚和、王三湘、徐鼎荣、周慎修、唐青云等三十三弁，均请以千总尽先拔补，并赏戴蓝翎。

外委朱楚和、黄琳文、朱有祥、池万春、彭桂亭、谭凤亭、朱有胜、许清和、周万胜、刘永兴、邓经林、陈正兴、阎定王、苏永胜、陈义胜、彭福祥，军功王宗周、王方来、廖武益、熊青云、陈吉胜、易洪顺、陈雷义、龙步云、赵桂芳、晏东海等二十六弁，均请以把总尽先拔补，并赏戴蓝翎。

候选县丞蒋一桂，请免选本班，以知县归部选用。

军功赵筠、潘家骧，请以从九品归部遇缺即选。

嘉字营

记名总兵武明良，请筒放实缺，并赏加勇号。

蓝翎前广西浔州府经历武明善，请俟服阕后免选本班，以知县遇缺即选。

花翎参将武义山，请以副将尽先补用。

花翎游击黄一升，请以参将尽先补用。

花翎都司张林芳、王连升、陈敬廷，蓝翎都司武银山、刘子贵等五员，均请以游击尽先补用；武银山、刘子贵并赏换花翎。

蓝翎千总向玉山、刘大春、彭起发、向宗榜、李得受、梁宪章、武昌兴、张大受、卢金龙、武文标、把总谢兴九、谢得胜等十二弁，均请以守备尽先补用；向玉山并赏换花翎。

尽先千总胡春和、李定元、李荣友、周在合、刘立清、余仁宗，六品军功向荣章等七弁，均请赏戴蓝翎。

把总周在汤，蓝翎把总武明哲、邓益五、张玉贵、周玉标、陈友才、武明镜、严宗禹、武昌善，把总张万胜、向进山等十一弁，均请以千总尽先拔补；周在汤并赏戴蓝翎。

六品军功武嗣悠、萧启琳、陶荣贵、唐复兴，武生彭德燿等五弁，均请以外委拔补，并赏戴蓝翎。

亲兵马队营

蓝翎把总杨钾南，请免补千总，以守备尽先补用，并赏换花翎。

花翎游击曾万昌，请以参将尽先补用。

蓝翎游击衔都司周永庆、蒋光晋，蓝翎都司孙俊杰、胡长发等四员，均请以游击尽先补用；周永庆、蒋光晋并赏换花翎。

蓝翎守备黄品山、杨遇泰，均请以都司尽先补用。

蓝翎守备衔千总王锡昌、黎秀棠、王嗣永等三弁，均请以守备尽先补用，并加都司衔。

守备衔千总夏明德，请以守备尽先补用，并赏戴蓝翎。

湖北提标马兵千总岳大成，千总张廷机，均请以守备尽先补用。

蓝翎把总黄棂、杨雨浓、易怀德，把总黄耀昆，蓝翎外委杨绍龙等五弁，均请以千总拔补。

外委廖凯、万福湘、龚元升、杜宗先等四弁，均请以把总拔补，并赏戴蓝翎。

候选县丞罗泽春，请免选本班，以通判归部不论双单月尽先即选。

降补县丞莫祥芝，请开复知县，仍留湖南尽先补用，并请加直隶州衔。

湘恒左、右两营

五品衔安徽即补知县杨永杰，请赏戴花翎，给予正五品封典。

花翎尽先都司葛东庭、周兰亭，尽先游击陈寿武，均请以游击留于两江尽先补用；陈寿武并请赏加参将衔。

蓝翎都司衔守备朱清轩，蓝翎都司王云胜，均请赏换花翎。

蓝翎都司衔守备谭飞麟，请免补守备，以都司留于两江补用，并请赏换花翎。

蓝翎即选县丞贺荣森，请赏加五品衔。

花翎游击朱茂才，请赏加参将衔。

花翎游击衔都司熊上珍，请免补都司，以游击尽先补用。

花翎都司唐桂馥，蓝翎都司彭怀华，均请赏加游击衔。

蓝翎守备朱秀禄、向明山，均请赏加都司衔。

蓝翎都司衔守备沈振光，请免补守备，以都司尽先补用。

蓝翎守备衔千总栗淦、李大鉴，均请免补千总，以守备尽先补用。

候选未入流分发补用县丞黄嘉瑞，请免选本班，仍以县丞留于安徽遇缺即补，并请赏戴蓝翎。

蓝翎千总阳凤益、王吉泗，均请赏加守备衔。

尽先把总王桂林、曾大亭，均请赏戴蓝翎。

蓝翎把总黄乙麟、童万安、曹复春、杜方来、彭友典，把总文茂升、孔明琪、邱复胜、王恒二、余星泉、倪长发、贺东元等十二名，均请以千总尽先拔补；余星泉、倪长发、贺东元三名并请赏戴蓝翎。

蓝翎把总朱隆昌、廖加恩，均请以千总尽先拔补，并请赏加守备衔。

武生梁上达，蓝翎外委赵桂林，外委彭连升、曾纪忠、朱松茂、刘至明、刘汉春、周吉祥等八名，均请以把总尽先拔补；刘汉春、周吉祥并请赏戴蓝翎。

军功邓从龙、黄得元、刘良山、陶东汉、张光辉、蒋华禄、周廷福、彭茂聪等八名，均请以外委尽先拔补，并请赏戴蓝翎。

昆字前、后两营

副将衔两江补用参将恒勇巴图鲁曾正明，请免补参将，以副将尽先补用。

蓝翎守备衔千总罗彬，请以守备尽先补用，并赏换花翎，加都司衔。

蓝翎守备衔千总郎名芳，请以守备尽先补用。

即选从九品汪植仑，请以县丞遇缺即选，并赏戴蓝翎。

五品军功强上达，请以从九品归部遇缺即选。

蓝翎把总刘光瀛，请以千总尽先拔补，并加守备衔。

尽先把总汤德贵，请以千总尽先拔补。

外委韦金有、潘光榜、王国材、程应全、汪尔昌、王开禧、凤尚胜、刘起发等八名，均请以把总尽先拔补，并请赏戴蓝翎。

军功张致爵、梁定邦，均请以外委尽先拔补，并赏戴蓝翎。

恭字营

总兵衔补用副将直勇巴图鲁晏恭山，请交军机处记名，遇有总兵缺出，请旨简放。

提举衔江苏候补知县汤寿铭，请赏戴花翎。

蓝翎即选府经历县丞唐寿嵩，请赏加五品衔。

文童贺孔昭，请以从九品尽先选用。

蓝翎把总黄有元，请以千总尽先拔补。

东字营

副将衔两江补用参将成东昂，请免补参将，以副将尽先补用，并请赏给勇号。

六品顶戴湖南补用知县胡崧、候选从九品成永清，均请赏戴蓝翎。

军功文童谢登贤，请以从九品尽先即选。

蓝翎把总鲁得胜、查钦河、徐胜荣、鲁为金等四弁，均请以千总尽先拔补；鲁得胜并赏加守备衔。

唫字营

蓝翎选用县丞王廷耀，请赏加五品衔。

即选从九品李萱庆，请赏戴蓝翎。

蓝翎尽先守备金鹏辉，请赏加都司衔。

蓝翎守备衔千总黄元清，请以守备尽先补用。

蓝翎把总杨恒胜、胡培元，把总高万山等三弁，均请以千总尽先拔补；高万山并赏戴蓝翎。

蓝翎千总李元英，请赏加守备衔。

保字营

花翎都司朱明亮、都司黄青九，均请以游击尽先补用。

选用训导李棚，请以教谕尽先即选。

蓝翎千总向鹏举，请赏加守备衔。

蓝翎把总王喜、杭进先、把总龙家杰、万在中等四名，均请以千总尽先拔补；万在中并赏戴蓝翎。

文童潘兆达，请以从九品，不论双单月遇缺即选。

六品军功江南督标左营马兵施占琦，请以把总拔补，并赏戴蓝翎。

[1] 此件与官文会衔具奏。

110．附录军机处知会十一月初九日

〈同治元年十一月初九日，准十月二十日〉 [1] 军机处片称：贵大臣具奏遵保出力折两件，均奉明发谕旨：“照准。”为此知会。

外勇号单一纸：

题奏总兵曾昭礼，果。

记名总兵武明良，振。

副将：凌有和，胜；刘湘南，达；谢光晋，效；晏澧周，果；萧致祥，锋；朱文光，技；彭万全，壮；朱云章，绩；邓训诰，协；陈天喜，武；杨谦万，卓。

参将：赵清河，奋；黄东南，尚；曾良佐，刚；崔文田，干；何玉桂，勤；武交清，勉；罗朝云，力；成东昂，强；倪桂，利；杨西平，策；曹仁美，励；陈世贵，鼓；刘新富，杨；萧兴春，冲；万守根，健；王恩耀，御。

都司唐得胜，捍。

骁骑校巴布善，那斯洪阿。

[1] 此处日期系整理者据有关材料所定。

111．陈明应保各案中病故人员不及扣除片十月十二日

再，臣钦奉九月二十一日寄谕：“此时援逆麇集，务当激励将士，竭力固守。所有出力各员弁，着曾国藩随时奏请奖励，以示固结士心。”等因。钦此。臣查前经奏明奉旨准保者，鲍超有克复青阳、石埭、泾、太等城一案，曾国荃有克复芜湖、太平、东梁、金柱等处一案，兹已遵旨核定开单请奖。此外应行奏奖者，张运兰、朱品隆等军，有去腊徽州守城一案；又有水师克复芜、太一案，向归杨岳斌等请奖者，此次亦由臣处出奏；又有颍州解围一案，应归李续宜请奖者，此次亦由臣处代奏，统俟陆续开单，奏请恩施。惟鲍超等前开单内，随后病故之员不少。近因战守紧急，未将病没人员一一报明，臣处不及查核扣除，俾逝者邀虚衔以饰终，生者亦观感而图报。理合一并陈明，伏乞圣鉴。谨奏。

112．近日北中南路军情片十月十二日

再，近日军情。北路金陵大营，自十二日地道轰发，我军抢堵获胜之后，贼氛稍衰，而日夜掘开地道，仍不少息。曾国荃饬各营添修内墙、内濠，又募死士乘夜突入贼营，塞其地穴，擒斩其酋。又于内掘地道以迎之，前后凡破贼之地道七处，群贼智尽能索。至十月初五日出濠大战，破贼垒数十座。伪忠王之精锐损折极多，又拨贼数万回救太仓州，凶焰弥减。仰托圣主威福，或可解围以去。中路芜湖、金柱关等处，十八大捷以后，又有二十一、二十九等日胜仗，贼船焚夺几尽，守局稳固。臣已将详细战状，同日另折具奏。南路宁国府一带，鲍超于二十一日出队，小挫一次。该逆一面在上游与鲍超相持，一面在下游湾沚、方山等处与水师相拒。初五日已渡过清弋江之西岸，梗塞鲍超之粮路，深恐其内犯南陵、三山，由池州而窜江西。臣九月十二日折内所陈可虑者四端，今三患稍纾，可虑者专在宁国一路。若再支撑一月，新募之勇已到，病故之缺悉补，鲍超能出营痛剿，或可力遏贼氛，不令上窜。除详细战状另行续奏外，理合附片先陈梗概。伏乞皇太后、皇上圣鉴。谨奏。

113．附录廷寄　饬李世忠速拔九洑洲并酌调水师驻防下游及考察黎庶昌十月二十一日

同治元年十月二十一日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿：

同治元年十月十三日奉上谕：

本年夏秋以后，九洑洲逆匪增垒添党，悉力负嵎。现届冬令水涸，若取道江浦、浦口，尽锐北趋，则上而滁、全，下而扬州、里下河，皆将防不胜防。一面有疏，全局皆震。并闻该逆营垒四围虽用石砌，中实砖土填筑，余皆芦席、板片盖棚栖止，芦苇丛杂，尤易火攻。倘以水陆诸军薄其外垒，用精制火器昼夜环攻，剿抚兼施，当可得手。此洲既拔，大江以北无复贼踪，瓜、杨、浦、六诸军，即可分拨队伍，移缓就急，与曾国荃等合兵。南路水师战船，亦可列戍分屯，于军务较有把握。

前据曾国藩等奏，李世忠欲派队万人赴援金陵，当以雨花台营垒已固，谕令该提督毋庸南顾，专办北岸之防，迅将九洑洲攻克。着曾国藩传谕李世忠，专力九洑洲，务须克期攻拔，勿再迟延。该提督遇事奋勇，矢志灭贼，必能妥速办理，顾全大局也。江北防务，都兴阿认真经理，不可稍涉大意。新调广东红单船四十只，现已入江。即着都兴阿派熟悉水师将弁管带，会合李世忠所部，攻捣逆巢，以资得力。并着曾国藩妥筹兼顾。

曾国藩前奏杨岳斌病已渐痊，力疾督守金柱关。彭玉麟分巡湾沚、芜湖。九月十八日，水陆各军均已获有胜仗。各该处情形，似已稍松。杨岳斌、彭玉麟二员中，能否拨派一员，驶赴下游江面驻扎防剿？该大臣即酌量调度，无误事机。

前因贵州贡生黎庶昌呈递条陈，言尚可采。当降旨赏给知县，交曾国藩差遣委用。该员以边省诸生，抒悃上言，颇有见地。其才似堪造就，诚恐年少恃才，言行或未能符合。着俟该员到营后，由该大臣留心察看，是否有裨实用？不致徒托空言，附便据实具奏。将此由六百里各谕令知之。钦此。

遵旨寄信前来。

114．附录明谕　黎庶昌着交曾国藩军营差遣十月二十一日

同治元年十月初八日，内阁奉上谕：

前因贵州贡生黎庶昌条陈时务，由都察院衙门代奏。当经谕令该衙门转饬该贡生，将应陈事件详细具呈。兹据都察院据呈代奏，详加披阅。其中虽有更改旧章、事多窒碍之处，间亦有可采择。业经另行降旨施行，并交该衙门分别核议外，黎庶昌以边省诸生，摅悃陈书，于时务尚见留心。方今延揽人才如恐不及，黎庶昌着加恩以知县用，发交曾国藩军营差遣委用，以资造就。该员其勉图实践，用副殊恩。钦此。

115．附录廷寄　着妥议南北粮台应否归并及查报团练营勇械斗案十月二十二日

同治元年十月二十二日，兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、江苏巡抚李鸿章：

同治元年十月十四日奉上谕：

前因有人奏，江南、江北两处粮台，请归并许道身办理。当经谕令李鸿章、吴棠酌度情形，有无窒碍，抑或仍令许如骏分办之处，察核具奏。尚未据该抚等复奏。本日复有人奏，江南、江北兵勇无多，分设两台，筹饷分歧，彼此争竞。所派道员江清骥、姚仰云、许如骏等，资望尚浅，恐地方官既存藐视，军营中亦不复禀承。每台委员多至一二百员，糜费滋多，实于公事无益。请将南、北台并为一处，责令江宁藩司专办。并请饬吴棠以署漕督专理军务，藩司一缺另由江苏巡抚择能请补各等语。漕运总督一缺，近因全漕停运，几为虚位。吴棠办事尚能结实，是以简任江宁藩司，专司筹饷于江北一带，呼应较灵。并令兼署漕督，借资坐镇。若如所奏，或令吴棠专署漕督，另委贤员补署江宁藩司办理粮台，或南北两台可归并一台之处，是否可行，于大局有无裨益，着曾国藩、李鸿章会商妥议具奏。

又片奏，杨州水陆兵勇，多以乏饷为词，私自贸易，贩卖私盐。每货到厘卡，必与委员争闹。且强买强卖，下河商民皆不聊生。六月内，东台团练与营勇械斗数日之久。乡勇鸣锣聚众，兵勇相率报复，几致激成大变，至今尚未平复等语。兵勇出营滋事，大干例禁。着都兴阿严申军律，查明禁止。嗣后如有私行贸易，凌虐商民，在厘卡争闹等弊，即着该地方官捆送军营，讯明正法。该营官弁不能约束，并着从严参办，以肃营规，而免骚扰。东台械斗一案是何情形，并即查明具奏。将此由五百里各谕令知之。钦此。

遵旨寄信前来。

116．附录密谕　饬妥为驾驭助剿洋人洋船并防涉外寄谕泄密十月二十四日

同治元年十月二十四日，准兵部火票递到议政王军机大臣密寄——

钦差大臣协办大学士两江总督曾国藩、督办江北军务江宁将军都兴阿、头品顶戴办理通商事务大臣薛焕、江苏巡抚李鸿章、浙江巡抚左宗棠：

同治元年十月十五日奉上谕：

薛焕等奏，遵筹派员接管常胜军及优恤华尔各情，并曾国藩等遵筹俄国兵船助剿各折、片。所筹均尚妥协。常胜一军，现据吴煦力荐白齐文材勇可任，已交其接管。将来能否胜任及是否就我范围，即着薛焕等随时察看，酌量办理。薛焕等现派李恒嵩协同管束，闻该副将尚能与之相处，即着传谕李恒嵩，令其留心稽察。如与该勇丁熟习后足以独力钤制，不妨密行禀闻，听候李鸿章酌办。现在调遣钤制事宜，即责成吴煦、杨坊等转饬遵照，不准稍涉诿卸。

华尔所部本系数百名，现留松江者已有四千五百余人之多，习气渐形犷悍。吴煦等不为限制，听其自行添募，实属漫无主见。即着严饬吴煦、杨坊将现存实数截止。只准陆续设法裁汰疲弱，断不准再行添募。倘不能得力，应如何裁撤，即着薛焕、李鸿章随时妥办，不得稍存迁就。吴煦、杨坊经理此事，未能慎终图始，嗣后若再有增添及不遵调度约束之处，即着将该道等严参治罪。

其在宁滋事之法思尔德所带勇丁，现虽调回沪防，申明纪律，恐此辈犷悍性成，难免掣肘之虞。着薛焕等酌量，如可裁撤，即责成吴煦等妥为遣散。

勒伯勒东防守宁波，原系一时权宜之计。金华克复以后，兵力足以兼顾，即应撤回。该副将禀内所称遵换服色，即可毋庸置议。至十年为期，既系禀内自拟之词，即不必以此为限。着左宗棠给与札付，听归节制。并着传谕勒伯勒东，现经总理衙门与在京公使议明，该副将既受中国节制，在中国相待自应一视同仁，毋稍偏倚。若有违犯法令，即照中国之法治罪，使其知所畏服，不至渐生骄志，并密饬史致谔暗中稽查，只准缺额，不准于一千五百人之外添募一名，以防流弊。勒伯勒东既兼归宁绍台道节制，则史致谔给与照会，应稍存体制，以崇事权。

至所称华尔阵亡，洋人欲为丰碑高冢各情，着薛焕等酌度办理。

所称嗣后通商海口练兵，如或不能骤废洋人，但令听受节制，不必虚假冠裳，或雇令充作教师，不必寄名版籍。所奏甚是，即着照议办理。

俄国兵船助剿之议，本系事非得已。曾国藩等拟令在上海、宁波防守，不令入江，所虑极远，即着于颇颇福到后会商办理，谅该兵目不致十分倔强。如必欲入江，即令其镇江停泊，不准移至他处，以示限制。

下游江阴及狼福山口一带江面，近闻贼船林立，防堵师船甚不可恃。前经谕知都兴阿查办，虽据该将军奏称，尚无蠢动信息，已力筹防堵。惟闻水师兵船多朽坏失修，诚恐不能得力。该大臣等所奏杜截南岸窜逆，以保北岸腹地，都兴阿、黄彬等尽力筹办，上慰忧廑等语，似亦系纸上空谈。杨岳斌、彭玉麟二员中，如能酌派一员前来下游江面，统带师船，常川驻扎各该处空虚要口，稽察巡查，方足以资弹压，而靖奸宄。着曾国藩、都兴阿、李鸿章迅速筹商办理，毋稍稽延。如有兵弁玩误通贼名情，随时审明正法。倘黄彬意存袒护，即着一并严参。

李鸿章前奏派白齐文管带常胜军赴金陵援剿，现在谅已早到。是否得力，并着曾国藩查明具奏。

至外国人喜于探听消息，一切交涉外国事件寄谕稍有泄漏，即据为口实，生出无数事端。该大臣等均能密之又密，甚为欣慰，不可稍涉大意。将此由六百里各密谕知之。钦此。

遵旨寄信前来。

117．附录廷寄　着沿海统兵大臣拣员在上海宁波广州福州天津练习洋人兵法十月二十九日

同治元年十月二十九日，准江苏巡抚咨十月初九日准兵部火票递到议政王军机大臣字寄——

钦差大臣协办大学士两江总督曾国藩、福州将军文清、广州将军穆克德讷、直隶总督文煜、闽浙总督耆龄、两广总督刘长佑、头品顶戴办理通商事务大臣薛焕、署江苏巡抚李鸿章、浙江巡抚左宗棠、福建巡抚徐宗幹、广东巡抚黄赞汤、办理三口通商事务大臣内阁学士崇厚：

同治元年九月二十六日奉上谕：

总理各国事务衙门奏，练兵必先练将，请饬沿海统兵大臣，悉心拣选一折。逆贼窜扰东南，蔓延沪上、宁波等海口。官兵不能得力，暂假洋人训练，以为自强之计。原以保卫地方，不致使洋人轻视，谓中国兵力不足恃，转致视贼为重。业于天津、上海等处先后办理，近来宁波亦已照办。惟以洋人训练，即以洋人统带，是其既膺教习之任，并分将帅之权，日后征调，必多掣肘。且兵少则不足以自强，兵多则饷需太巨。莫若选择员弁，令其学习外国兵法，去其所短，用其所长。于学成后，自行训练中国勇丁。则既可省费，亦不至授外国人以兵柄。着曾国藩、薛焕、李鸿章、左宗棠商酌，于都司以下武弁中，择其才堪造就，酌挑一二十员，令其在上海、宁波学习外国兵法，以副、参大员统之，会同外国教练之官，勤加训练。其练习勤惰，即责成统带之员留心稽查，分别惩劝。练成之后，即令各该员弁转传兵勇，以资得力。如新练之将弁数月后得有成效，即可将上海、宁波等处学习外国兵法勇丁交其统带，不必再令外国人经管。届时即着曾国藩等迅速具奏，以便饬知总理衙门照会各国公使，再行撤去外国统带之员，以一事权。白齐文所统常胜军，如或不听调度，即着李鸿章派令勇往知兵之镇将接替。

广东、福建等省营伍久弛，而广州、福州各海口，必须仿照上海等处，学习洋人兵法，以免外国借口于中国兵力难恃，不肯协力防剿。着文清、耆龄、徐宗幹、穆克德讷、刘长佑、黄赞汤于旗、绿各营内，拣择骁勇员弁，学习外国兵法，断不可惜目前之小费，以致仓卒间不能悉心斟酌，为外国所把持，转涉糜费。其中国内地兵丁，仍应饬令随时训练中国兵法，不可偏废。至天津所练之兵，并着文煜、崇纶仿照办理，拣择妥员，以备统带。

以上海口除学习洋人兵法外，仍应认真学习洋人制造各项火器之法。务须得其密传，能利攻剿，以为自强之计。将此由五百里各谕令知之。钦此。

遵旨寄信前来。

118．江皖赣三省查阅营伍循案展缓折 [1] 十月二十七日

奏为江苏、安徽、江西三省查阅营伍，循案展缓，恭折奏祈圣鉴事。

窃准兵部咨奉上谕：

本年轮应查阅江苏、安徽、江西营伍之期。江苏着即派曾国藩，安徽即派李续宜，江西即派沈葆桢，逐一查阅，认真简校。如查有训练不精，军实不齐，即将废弛之将弁，据实严参。现在该省均有军务，尤须随时加意整顿，毋得视为具文等因。钦此。

臣查江苏、安徽、江西三省营伍，自咸丰三年逆匪窜扰以来，每届查阅之期，均经前督臣先后奏请展缓，俟军务告竣，再行查办在案。本年轮应查阅之期。惟江苏省自苏、常沦陷，江南将弁转徙他处；江北淮徐等营，又因捻匪窜扰，筹办堵剿，刻无暇晷。至安徽、江西逆贼，虽渐就肃清，而各营官兵，调营随剿，多未归伍，实无完整之营堪以查阅。仰恳圣恩，俯准将江苏、安徽、江西三省营伍，循案展缓。俟军务告竣，再行查阅。谨会同署安徽巡抚兼提督衔臣唐训方、江西巡抚兼提督衔臣沈葆桢恭折具奏，伏乞皇上圣鉴训示。谨奏。

[1] 此件与唐训方、沈葆桢会衔具奏。

119．遵保徽州解围出力员弁折十月二十七日

奏为坚守徽州，破贼解围之出力员弁，遵旨保奏，仰祈圣鉴事。

窃上年十二月间，伪辅王杨逆率五六万悍众，分布徽郡岩市、屯溪等处，另股由绩溪、严州继进，环逼郡城。张运桂一军固守于内，朱品隆、唐义训两军分援于外。诸将士冒雪忍寒，并力苦战，将屯溪、岩市各贼垒一律毁平，遂使杨逆等股负创远遁，于三十日力解徽州城围。当经臣奏奉谕旨，准将出力员弁择尤保奏，钦遵转行在案。兹据各该营查明开折呈送前来。臣逐加查核，尚无冒滥。汇缮清单，仰恳天恩俯如所请，分别给奖，以示鼓励。除把总、外委循案咨部注册外，所有遵保出力员弁缘由，谨缮折附驿具陈，伏乞皇上圣鉴训示。谨奏。

附保单

谨将徽州解围出力文武员弁，择优保奖，开列清折，恭呈御览。

老湘营

蓝翎选用知府舒翰，请以知府留于江西遇缺题补，并赏加道衔。

蓝翎尽先即选知州陈名钰，请留于安徽遇缺即补，并赏换花翎。

蓝翎留皖遇缺即补知县张声壮，请赏加知州衔。

即选知县左茂泰、龙甘霖，均请以知县遇缺即选，并加同知衔。

福建补用知县杨定基，请赏戴蓝翎。

即选县丞马廷寅，请免选本班，以知县留于安徽尽先补用。

即选县主簿龙显翱、即选从九品陈名镜、陈裕琳，均请免选本班，以县丞归部即选。

文童洪兆楠、王久铭、潘家麟，均请以从九品不论双单月归部即选。

花翎即选知府张恒祥，请以道员归部选用。

即选县丞郭孔浩，请免选本班，以知县归部不论双单月遇缺即选。

即选从九品刘斌儒，请免选本班，以县丞归部即选。

从九品葛封疆、易斌诚，均请以县主簿归部即选，并赏戴蓝翎。

文童张恒伦、刘文昭、黄文焕、萧贻淞、张国勋，均请以从九品不论双单月，归部即选；张恒伦并请赏戴蓝翎。

花翎总兵衔遇缺补用副将章在作、唐玉益、花翎补用副将易致中、萧章开、章合才等五员，均请交军机处记名，遇有总兵缺出，请旨简放。

花翎湖南补用副将陈裕英、花翎遇缺补用副将易德麟、花翎补用副将喻启英、杨鸣岐等四员，均请赏加总兵衔；杨鸣岐并请赏加勇号。

花翎副将衔补用参将欧阳廷、刘声集、彭福田、花翎补用参将潘运璋、易文元、曾得喜、胡明才、周盈瑞等八员，均请以副将尽先推补；欧阳廷并请赏加勇号。

花翎副将衔补用参将陈世福、花翎即补参将谭清涟，均请以副将留于两江补用。

花翎副将衔补用参将尹松友，请以副将留于安徽补用。

花翎副将衔补用参将陈北春，请以副将补用，并赏换花翎。蓝翎补用参将戴明前、阳长春、何友田、王明高、谢明月、朱玉胜、刘荣绅、宋发兴等八员，均请赏加副将衔，并赏换花翎。

花翎副将衔补用参将雷照雄、胡文高、花翎补用参将杨福交、何作霖等四员，均请赏加勇号。

花翎副将衔补用参将李芳菲，请赏给二品封典。

花翎即补参将龙自蛟、黄孔遴，均请留于两江补用，并加副将衔。

花翎即补参将张九元、曾隆祥，均请加副将衔。

蓝翎参将衔补用游击张复胜、陈明遂，均请以参将尽先补用、加副将衔；张复胜，并请赏换花翎。

花翎参将衔遇缺补用游击杨清源、文柏从、张福星，蓝翎参将衔补用游击李青云，花翎补用游击唐光辉等五员，均请以参将补用，并加副将衔。

蓝翎参将衔补用游击周云祥，请以参将留于江西补用，并加副将衔。

花翎补用游击彭永昌、文禹商，均请以参将留于两江补用，并加副将衔。

蓝翎补用参将刘三友、花翎补用游击宋世交、蓝翎游击衔即补都司官日迎、张永辉等四员，均请以参将留于两江补用；刘三友并请赏换花翎。

蓝翎补用游击龙吉发，请以参将留于江西补用。

蓝翎参将衔补用游击陆添升、龙荣和、袁彦贤，花翎补用游击熊得寿、文泰胜、喻先达，蓝翎遇缺补用游击张明灿，蓝翎湖南补用游击贺能起，蓝翎补用游击何光胜、黄胜亮、梁作章、鄢万年、张成孝、倪昌明、何久禄、李云贵等十六员，均请以参将尽先补用；陆添升、龙荣和、黄胜亮、梁作章、鄢万年，并请赏换花翎。

蓝翎补用游击曾诸保、朱成开，均请赏加参将衔，并赏换花翎。

蓝翎游击衔遇缺补用都司刘良玉、杨荣华、彭开武、董辰保，蓝翎游击衔湖南补用都司张焕周，蓝翎游击衔补用都司廖德福、王承赞、钟开诚、周国胜、陈维德、刘昌全、刘长发、符秉福，蓝翎补用都司张德云、朱正泰、曹才禄等十六员，均请以游击尽先补用、加参将衔；刘良玉、王承赞、钟开诚，并请赏换花翎。

蓝翎补用参将陈秀林，蓝翎参将衔补用游击彭福山，蓝翎补用游击陈凤源，均请赏换花翎。

蓝翎湖南补用都司王桂林，请以游击留于两江补用，并赏换花翎。

蓝翎湖南补用都司李楚胜、谭玉贵，均请以游击仍留湖南补用，并赏换花翎。

蓝翎游击衔即补都司萧先达、朱三义，蓝翎湖南补用都司刘福春、黄辉山、彭锦湘，蓝翎遇缺补用都司彭克胜、杨见山、杨贵和、胡理明，花翎补用都司刘本胜，蓝翎补用都司张东升、陶定升、席正伦、胡文贵、郭洪发、胡俊修、钟致胜、余虎恩、温其林、王春阳、陈广发、朱德开、卢荣升、洪必胜，蓝翎都司衔拔补守备左茂盛等二十五员，均请以游击尽先补用；萧先达、朱三义、刘福春、陶定升、席正伦、胡文贵，并赏换花翎。

蓝翎都司衔补用守备黄照云，请以都司留于江西补用，并加游击衔。

蓝翎都司衔补用守备何光瑞、胡新发、雷致祥、易山魁、宋习武等五名，均请以都司尽先补用，并加游击衔。

蓝翎都司衔补用守备汤德顺、杨玉迪、萧名科、洪茂盛、潘际盛、曾万友、谢泰泗、罗基淼、邓占武、庞祥丰、周添清、张尔昌、何海连，蓝翎补用守备方名卿、黄辉胜、胡月池、舒荣翼、葛福胜、王秀棣、葛芝藤等二十名，均请以都司补用，并加游击衔；汤德顺、杨玉迪，并赏换花翎。

蓝翎守备衔拔补千总张国贤，请免补守备，以都司留于两江补用。

蓝翎都司衔补用守备唐国华，蓝翎补用守备何永盛、席茂来、尹忠瑜、罗玉坤、李光辉、李馨兰、余华封、彭九河、欧致德、刘恒升、黄正元、陈洪胜、刘洪道、王春华、萧新恒、杨绪述、刘文有、唐祥益、李能胜、康琼林、向志友、朱南英、周俊魁，蓝翎守备衔尽先千总蒋万胜、黎光荣、刘宝成、周连祥、曾长海、邹高山、成永胜等三十一名，均请免补守备，以都司尽先补用；唐国华、何永盛，并赏换花翎。

补用守备王春泉、沈克堂，均请以都司补用，并赏戴蓝翎。

蓝翎守御所千总张廷魁，蓝翎守备衔拔补千总尹定发、易培骏、陈起理、潘泽珍、邱春林、萧玉林、郑心开，蓝翎拔补千总彭广源、邓荣发、钱义胜、聂仙峰、谭荣芳、钟子佑、黄长发、刘华上、易坤元、熊开云、易福义、邓经纶、江胜发、张兰桂、朱本南、罗茂义、符宜春、谢玉林、刘春林、王义洪、李恒升、谭彰汉、谢名亮、陈文祥、胡万隆、谭金元等三十四名，均请以守备补用，并加都司衔。

蓝翎拔补千总尹兴禄、曾维成、刘复德、王占元、蒋运忠、黄俊英、赵恒林、邓显祥、谷云先、刘见上、文定期、黄坤元、易春华、聂达盛、黎勤发、左明楚、张裕贵、胡惟贵、汪明理、龚顺祥、李胜福，蓝翎五品衔拔补把总王南胜，六品翎顶拔补把总张维学、黄敦秀，蓝翎拔补把总杨秀集、鲍葵芳，拔补千总李玉和、陈万胜、萧志果，拔补把总萧元亨等三十名，均请免补千总，以守备补用；陈万胜、萧志果、萧元亨，并赏戴蓝翎。

蓝翎五品刘得胜，蓝翎拔补把总陈文胜、刘祥胜、张以文、王隆辉、刘绍南、喻福胜、王文周、王茂松、苏云汉、刘福胜、钟上达、张志祥、雷祥胜、郑荣富、王福泰、黎汉林、萧济安、谭锡恒、欧亦修、萧言玉、宋得清、罗兴泰、刘宗才、黎贵仁、黄云桂、冷得贵、彭桂林、龚良志、张明玉、姜元贵、杨宝寿、宁仁备、陈明辉、李友胜、陈德荫、宋复财、张迎祥、龙振南、郭星福、李春和，蓝翎拔补外委钱胜和、谢福堂、武勋奇、周长发、萧春华、陈尊荣，拔补把总廖高升、曹朝喜、李恒春、孔如成、刘富春、彭得贵等五十三名，均请免补把总，以千总拔补；廖高升、曹朝喜、李恒春，并赏戴蓝翎。

拔补把总张起和、何义胜、陈怀德、萧清桂、杨楚材、阳雄德、刘得贵、彭永发、侯云孝、谭贵忠、刘长生、梁万荣、李通才、熊至忠，拔补经制外委郭胜云、刘鼎山，外委易芝青、晏裔海等十八名，均请以千总拔补，并赏戴蓝翎。

军功詹定国、徐时佑、彭远定、吴永祥、刘明光、王清华、朱德昌、邓蔚林、胡启明、张祥海、苏元发、刘德明、王槐庭、唐春福、卢诗清、张德魁、周炳全、彭复仁、刘玉田、黄振高、熊长林、易得元、曾楚南、汤彦和、邹本清、汤玉和、陈义和、彭楚群、谷祖龙、聂义昌、黄财宝、易茂春、熊万隆、刘得顺、陈友发、李宝田、李明祥，外委聂永成等三十八名，均请以把总拔补，并赏戴蓝翎。

军功石本立、魏发元、雷鸣飞、李章贡、刘士福、马良辉、叶向荣、朱晴德、唐臣柏、谢新春、康观澜、胡才璜、陈常达、姚忠玖、雷吉祥、姜高来、欧炳球、陈美仙、赵云龙、颜琼林、杨赞魁、熊兆飞、贺胜益、萧碧堂、萧桂山、邓见德、孙得魁、袁三台、易隆廷、叶如礼、杨秀良、汤能惠、郑名胜、谢克友、李大富、赵彩章、何万友、袁隆富、向友山、萧祥明、胡国祺、刘乾富、周文广、张顺昌、胡德友、贺春明、欧开亮、王隆章、刘上达、曾杰麟、刘国胜、蒋贤聪、李承开、陈玉香、朱万升、谢大吉、欧益茂、颜怡和、龙永发、曾继能、何朝甫、郑灌益、谭光明、喻作胜、邱郭喜、蒋玉林、何东元、彭友元、曾长发、彭友林、李得升、彭荣升、李洪吉、陈昌荣、邹鼎凤、雷相富、邓志柏、邱振胜、李胜祥、罗畴山、黄江祥、杨春柳、胡泽青、汤心田、段周桂、冯懋璋、罗华堂、谢吉胜、文守春、周世福、唐武传、郭胜明、萧致祥、张康欧、谭仁义、喻少还、刘春葵、何桂祥、林新祥、何祖盛、侯超来、龙士祥、张德泗、雷国英、曾传礼、龙尧章、赵宝林、张令文、张禄养、周本立、罗泽胜、刘家顺、刘志海、唐彩益、黄连祥、刘世福、盛振楚、张万盛、周芝禄、李能松、张启开、陈招麟、江洪发、黄忠源、熊明善、王福元、傅似海、钟永贵、朱方遂、田福南、阳代兴、彭荣贵、张明保、刘岐彤、李有明、邓华富、罗绍远、李邦清、涂凤章、李德升、王忠义、罗贵南、伍义胜、罗逢源、王明贵、周平先、李庆元、朱见云、钱桂林、陈江山、周清禄、王万青、李勤学、张得春、喻郁文、袁春才、彭金顺、杨金南、邹承亮、李万育、萧志高、何运斌、王长青、王长胜、王桂胜、曾恒祺、彭显星、汤友仁、匡上有、邹明福、严荣华、朱成名、邱云高、黄敦弟、刘鸿喜等一百七十五名，均请以外委拔补，并赏戴蓝翎。

军功黄云龙、李正馨，均请赏给六品翎顶。

军功宋永楠、喻启元、李兴岳、刘大鸿等四名，均请赏给八品翎顶。

安徽补用直隶州知州李兴锐，请赏戴花翎。

蓝翎知州衔即选知县高彦骥，请赏换花翎。

蓝翎即选县丞胡启玺，请赏加盐提举衔。

附生黄正镛，请以训导不论双单月，归部遇缺即选。

蓝翎拔补把总王福荫、刘遐遴、曾三元、宋大胜、文钦友、曹林桂、王克胜、胡三元、黄友信、彭春贵、伍得云、万兴标、李正兴、罗忠扬、邓林普、熊明庚、黄宗馀、庞玉林、吴高发、李维成，蓝翎拔补外委萧德胜、彭得胜、王远清、许以灿、周明武、李森胜、王桂林、许光松、陈起胜、萧亿棠、周鸿翥、段柏溪、熊越胜，外委熊福明、殷爵华等三十五名，均请以千总拔补。

湘前营

记名简放总兵成立福，请赏加勇号。

江苏补用参将洪得发、江西补用参将喻贤能、安徽补用参将舒得胜、副将衔安徽补用参将贺湘洲等四员，均请以副将仍留原省遇缺即补。

江苏补用游击刘星翥、湖南补用游击朱运掌、蓝翎安徽补用游击周恒昌、参将衔江西补用游击张鼎峰等四员，均请以参将仍留原省，遇缺即补；张鼎峰并请加副将衔；周恒昌并请赏换花翎。

安徽补用都司高大寿，请以游击留于安徽尽先推补。

尽先都司谢胜三，请以游击留于安徽尽先补用。

都司衔尽先守备喻本立、汪有志、杨定发、蒋茂胜等四弁，均请以都司尽先补用，并加游击衔；汪有志，并请赏换花翎。

湖南补用守备刘庠学，请以都司仍留湖南遇缺即补。

都司衔尽先守备江择卿、守备洪友胜，均请以都司留于安徽尽先补用；江择卿，并加游击衔。

安徽候补用通判梅锦源，请免补本班，以同知直隶州知州仍留安徽遇缺即补。

蓝翎江西候补府经历刘锦绶，请免补本班，以知县仍留江西遇缺即补。

从九朱幹隆，请以府经历留于安徽遇缺即补，并赏戴蓝翎。

文童朱高亮，请以从九品归部遇缺即选，并赏戴蓝翎。

候选从九张鸿运，请赏加五品衔。

蓝翎守备衔千总喻志业，请免升守备，以都司遇缺即补。

蓝翎都司衔守备凌湘春，蓝翎守备成荣华，均请以都司尽先补用，并赏换花翎。

蓝翎千总彭汉城、洪竹坤、熊光明、郑春堂、胡俊和、李照林、徐敬举、杨光富、黄添泰，守备衔千总张上理、陈福来、杨德高、郑芬荣等十三名，均请以守备尽先补用，并加都司衔。

蓝翎把总朱文和、秦鹤山、朱秀春、曾玉胜等四弁，均请以守备尽先补用。

蓝翎千总喻敬斋、彭世藻，均请以守备尽先补用。

蓝翎把总廖国龙、潘黼汉、钟卓堂、欧顺辉、赵鸿翔、罗正祥等大弁，均请以千总尽先拨补，并加守备衔。

蓝翎外委孔广荫、周明远、艾得胜，把总徐良粹、隆芳策等五弁，均请免补把总，以千总尽先拨补；隆芳策并赏戴蓝翎。

尽先把总谢绍春、黎见升、喻德盛，均请以千总尽先拔补，并赏戴蓝翎。

外委凌维斌，军功黄心田、萧得胜、孙季芳、周锦春、陶德明、胡有材、刘丕丞、邓有才、吴新亮、洪维镇、宋胜发、朱成台、秦有章、黄春林、周正贵、谭明德、郭开泰、刘义春、谭源宝、谭洪泰、谭忠友、郭传胜、刘明玉、陶锡凤、黄连溪、王泉发、梁伯元、张先得、昌日新、雷柏仙、罗有麟、王亮臣、张玉春、潘启林、张庭辉等三十六名，均请以把总尽先拔补，并赏戴蓝翎。

前左营

花翎总兵衔江西推补副将胡太旂，请以总兵记名简放。

花翎湖南补用副将彭永清，请赏加总兵衔。

花翎副将衔湖南推补参将田兴胜，请以副将仍留湖南，遇缺尽先推补。

花翎副将衔江西推补参将朱述高，请以副将仍留江西，遇缺尽先补用。

蓝翎五品衔江西即补知县杨庆春，请免补本班，以同知仍留江西遇缺即补。

蓝翎五品衔安徽即补县丞沈先福，请免补本班，以州判仍留安徽遇缺即补。

蓝翎游击何友山，请以参将留于安徽尽先补用，并赏换花翎。

蓝翎游击衔湖北推补都司冯连升，请以游击仍留湖北尽先推补。

蓝翎都司梁清和，请以游击留于安徽遇缺补用。

蓝翎湖南补用都司王庆春，请以游击仍留湖南遇缺补用。

蓝翎都司衔守备李清和，守备赵荣华、陈东泰、龙策勋等四名，均请以都司留于安徽遇缺补用；龙策勋并请赏戴蓝翎。

蓝翎守备衔千总王新盛、徐春林、谢有胜、李金魁、冯永兴、周德益、陈青秀、许金胜等八名，均请以守备尽先补用，并加都司衔。

蓝翎千总毛正国、沈日升，均请以守备留于江苏遇缺补用。

蓝翎把总冯盛堂、陈决胜、刘见瑞、李泰顺、刘复升、曾胜祥等六名，均请以千总尽先拔补，并加守备衔。

尽先把总彭又村，请以千总尽先拔补，并赏戴蓝翎。

军功袁有光、王福周、周桂祥、满邦延、唐荣胜、陈连华、杨懋廷、阳名声、李宾南、文良臣、朱南楚、陈义顺、成廷友、邓美泗、万保禄、沈家声等十六名，均请以把总尽先拔补，并赏戴蓝翎。

前右营

副将衔安徽补用参将胡大胜，请以副将仍留安徽遇缺即补。

江西补用参将张夔，请以副将仍留江西遇缺即补。

参将衔江苏补用游击何明胜，请以参将仍留江苏遇缺即补，并加副将衔。

都司易首乾，请以游击留于安徽遇缺即补，并赏换花翎。

即选按察司照磨阎巽，请免选本班，以府经历县丞留于江苏遇缺即补，并加五品衔。

安徽补用府经历县丞杨德霖，请免补本班，以知县仍留原省遇缺即补。

选用从九品萧鸣凤，请免选本班，以府经历留于安徽补用。

游击衔都司潘慎清、阳得胜，均请以游击留于安徽遇缺即补，并加参将衔。

蓝翎游击衔都司田胜瑞，蓝翎都司萧新盛，均请以游击留于江苏遇缺即补，并请赏换花翎。

蓝翎都司谢青云，请以游击留于安徽遇缺即补，并赏换花翎。

都司王兴友、朱润华、洪世贵、张仁友等四员，均请以游击留于江苏遇缺即补。

都司文万才、黄石谷、李先敏，均请以游击留于安徽遇缺即补。

都司张茂林，请以游击尽先补用。

守备谢代有，请以都司留于江苏补用，并加游击衔。

守备陈才太，守备衔千总任有德，均请以都司留于江苏补用。

守备蒋友和、王秋林，守备衔千总施凤翔、庞定胜，均请以都司留于安徽尽先补用。

守备衔千总刘广发、尹祖翼、周登第、傅正贵等四弁，均请免升守备，以都司尽先补用。

千总周仁和、李中和，均请以守备尽先补用，并加都司衔。

把总陈寿云，请免升千总，以守备尽先补用。

外委郭良玉、胡忠悫、张玉生、贺纯意，军功张德元、黄春华、周楚华、杨正贵、苏兴福、廖焕章、熊惟宝、欧得胜、陈开富、张连城等十四名，均请以把总尽先拔补，并赏戴蓝翎。

军功刘金善，请以外委尽先拔补，并赏戴蓝翎。

前新营

安徽补用同知直隶州易润壇，请以知府仍留安徽遇缺即补。

江苏候补知府朱声隆，请赏加道衔。

湖南补用参将龚大翥，请以副将仍留湖南尽先推补。

湖南即补游击刘时雨，请以参将仍留湖南尽先补用，并加副将衔。

江西即补游击邹绍益，请以参将仍留原省尽先补用。

江西补用都司朱宝隆，请以游击仍留江西尽先补用。

六品衔即选从九梅锡源，请免选从九，以府经县丞留于安徽遇缺即补。

蓝翎湖南尽先补用守备彭小春、周春贵、张雨朋，均请以都司仍留湖南遇缺即补。

蓝翎守备衔湖南补用千总贺得胜，请免升守备，以都司仍留湖南遇缺即补。

蓝翎守备衔湖南补用千总贺堂胜、陶步云、左三胜、谢胜元，蓝翎千总陈德华、张茂才等大弁，均请以守备仍留湖南尽先补用，并加都司衔。

蓝翎把总萧吉祥、曾峻益、喻清涟、陈集和、孙天锡、喻笃绪、李克振等七弁，均请以守备留于湖南尽先补用。

尽先把总边凤翥、李培善、江忠汉、潘得茂、喻南选、帅春和、朱成发、周春元、王凤池、李惟义、陈克明、喻德友等十二弁，均请以千总尽先拔补，并赏戴蓝翎。

尽先把总朱星平，请以千总拔补。

外委李正奇、贺曙堂，均请以把总拔补，并赏戴蓝翎。

副左营

尽先都司朱林武，请以游击留于安徽尽先补用，并赏戴花翎。

蓝翎参将衔安徽补用游击刘永胜，请以参将仍留安徽尽先补用，并赏换花翎。

蓝翎千总郭万胜，请以守备尽先补用，并加都司衔。

把总朱至德，请免升千总，以守备留于江苏尽先补用，并赏戴蓝翎。

文童朱南茝、谢巨川、朱芹芳，均请以从九品不论双单月尽先选用。

候选从九陈乃淇，请以县主簿尽先选用。

蓝翎都司衔尽先守备王万胜，请以都司留于安徽尽先补用。

蓝翎守备丁禹疏、贺鹏程，均请以都司尽先补用。

蓝翎千总朱文绣、曾俊依，尽先千总石正喜、胡光亮等四弁，均请以守备尽先补用；胡光亮并赏戴蓝翎。

蓝翎把总萧长有、王云祥、朱福四，均请以千总尽先拔补；萧长有并加守备衔。

把总朱翚楚、贺致祥，均请以千总尽先拔补，并赏戴蓝翎。

蓝翎外委朱景发、胡瑞峰、谭俊才，均请以千总拔补。

军功朱增述、熊有才、王之禄、刘星照、朱增胜、李复得等六名，均请以把总尽先拔补，并赏戴蓝翎。

军功王如六、朱受益、朱继泰、王学庸、朱桂芳、谭见禄、胡兴祥、朱思成、朱纯修、龙泗胜、谢恒美、张福湘、朱名胜、何祥云等十四名，均请以外委尽先拔补，并赏戴蓝翎。

副右营

游击衔都司吴起元，请以游击留于安徽尽先补用，并加参将衔。

蓝翎游击衔安徽候补都司朱太和，请以游击仍留安徽遇缺即补，并赏换花翎。

蓝翎都司吴盛龙、张和兴，均请以游击留于江苏遇缺即补，并赏换花翎。

千总满邦梁，请以守备补用，并赏换花翎。

即选从九易华俊，请免选本班，以府经历留于安徽尽先补用。

从九衔欧阳信、文童许瑞麟，均请以九品归部遇缺即选。

蓝翎千总曹元胜，请以守备尽先补用，并加都司衔。

蓝翎守备衔千总贺泽球，请以都司补用。

蓝翎把总邓华林、李定贵、陈玉春、吕代胜、周凤祥、杨荣华、李国芝、陶克体、易经濂等九弁，均请以千总尽先拔补；邓华林、陶克体、杨荣华，并加守备衔。

蓝翎外委邹和林，请以千总尽先拔补。

尽先把总戴太榜、张建泰、秦正春、杜传简、谭华封、吴胜林等六弁，均请以千总尽先拔补；戴太榜、张建泰、秦正春、杜传简，并赏戴蓝翎。

军功彭立鸿、周玉成、袁韵辰、杨宗科、欧开金、段高升、张长献、李昌成、邓福山、杨廷贵等十名，均请以把总尽先拔补，并赏戴蓝翎。

军功贺宗修、雷锦堂、杨大胜，均请以外委拔补，并赏戴蓝翎。

即选从九易润，请免选本班，以府经历县丞遇缺即选。

强中营

蓝翎同知衔选用知县唐义谟，请以同知不论双单月遇缺即选。

蓝翎同知衔选用通判顾济，请以同知留于安徽遇缺即补。

蓝翎选用县丞李昭远、易润畅，均请以知县不论双单月遇缺即选。

文童唐德辉，请以从九品不论双单月归部即选。

花翎副将衔江苏补用参将左俊逸，请以副将遇缺补用。

花翎参将衔游击周国胜，花翎游击伍彩胜、唐年泰，均请以参将尽先补用，并加副将衔。

花翎都司张笃辉、颜鸿魁、唐远，均请以游击尽先补用，并加参将衔。

蓝翎都司陈桂芳、沈云峰，均请以游击尽先补用，并赏换花翎。

蓝翎都司衔守备贺敏求、沈三垣、杨春廷、唐廷扬、罗福祥、李春致、唐永发，蓝翎守备曾桂堂等八名，均请以都司尽先补用，并赏换花翎。

蓝翎守备王荣华、赵成美，蓝翎守备衔千总王裕成、谭祝喧、刘玉和、贺玉良、李晟辉等七弁，均请以都司尽先补用。

蓝翎守备衔千总王启周、曾定雄、刘寿林、徐祖意，蓝翎千总张柏涛、贺忠国、杨泰和、李光义、汤必玉、左三元、巫乾昌、黄大胜、周兴启、刘云翘等十四弁，均请以守备尽先补用，并加都司衔。

蓝翎把总谢捷胜、周利贞、朱亮南，均请以千总尽先补用，并加守备衔。

把总刘迪祥、周成立、彭义贵、唐远立、廖明德、万载益、唐远赞，外委欧阳云、刘光庆、万胜友、胡降廷、熊福龄等十二弁，均请以千总尽先补用，并赏戴蓝翎。

蓝翎外委梁玉坤、王加富、马顺禄，均请免升把总，以千总尽先拔补。

外委王文秀、龙光荣、军功曾在位、沈学鹏等四弁，均请以把总尽先拔补，并赏戴蓝翎。

蓝翎五品衔江苏补用知县禹志涟，请以直隶州知州仍留江苏补用。

蓝翎选用从九品李蕃，请以县丞不论双单月尽先选用。

文生郭祖汉，请以训导不论双单月选用，并赏戴蓝翎。

花翎都司刘朝美、唐远芳、杨柳春，均请以游击尽先补用，并加参将衔。

蓝翎都司衔守备彭邦达，请以都司归于江苏补用，并赏换花翎。

花翎守备朱光廷，请以都司尽先补用。

蓝翎守备衔千总黄赐福，蓝翎千总邹德胜、易云和、朱楚英、刘华秀、周桂荣等六弁，均请以守备尽先补用，并加都司衔。

蓝翎千总王荣耀、黄歧鸣，均请以守备尽先补用。

蓝翎把总王经魁，蓝翎外委胡玉麟，均请以千总尽先拔补，并加守备衔。

把总郭代富、张理明、谢得胜、周连胜、张秀和，外委官复胜、陈福寿等七弁，均请以千总尽先拔补，并赏戴蓝翎。

蓝翎外委贺隆元、王才民、张桂元，均请以千总尽先拔补。

军功罗胜堂、吴春和、徐汉轻，均请以把总尽先拔补，并赏戴蓝翎。

震字营

蓝翎游击衔安徽补用都司马复震，请以参将仍留安徽补用。

蓝翎七品京衔马寿华，请以通判不论双单月遇缺选用。

州同衔马秉钧，请以本班不论双单月遇缺即选。

文童方傅尹，请以从九品不论双单月归部即选。

花翎都司陈南波，都司马宜禄，均请以游击尽先补用；马宜禄并请赏戴花翎。

蓝翎都司衔守备彭广顺、蓝翎守备杨松林，均请以都司补用，并赏换花翎。

蓝翎千总胡邦元、两江督标拔补千总卢大鹏，均请以守备归两江补用；卢大鹏并请赏戴蓝翎。

蓝翎把总管春林，请以守备尽先补用。

蓝翎把总彭振军、杨金宝、陈乐山，均请以千总拔补，并加守备衔。

蓝翎把总林茂胜，蓝翎外委马福申、谭吉士、张建升、刘新发等五弁，均请以千总拔补。

把总高洪元、陈福兴、阳显武、陈超举等四弁，均请以千总拔补，并赏戴蓝翎。

外委马得奎，军功周合顺、刘安成、任广财、秦轩溪、刘宗远、贺质禄等七名，均请以把总拔补，并赏戴蓝翎。

从九品吴云，请以府经历县丞留于安徽补用。

候选县丞谭庆馀，请以知县不论双单月归部选用。

蓝翎同知衔候选知县李懋功，请以知州不论双单月归部选用。

蓝翎候选知县袁藻，请加同知衔。

附生周养源，请以训导不论双单月选用。

从九衔周纯、文童田晋垣，均请以从九品不论双单月即选。

蓝翎盐提举衔升用知县候补县丞陆鼎敩，请免补县丞本班，以知县仍留安徽归候补班尽先补用。

安徽试用从九品丁济，请免补本班，以县丞仍留原省归候补班补用。

俊秀萧恩润，请以从九品留于江西补〈用〉。

从九衔唐文璪、俊秀张学宽，均请以从九品不论双单月即选。

前任江西分宜县训导方锡庚，请加盐提举衔。

候选府经历黄桂芬，请以知县不论双单月选用。

附生万兆夔，请以训导分发补用。

120．附录明谕　答徽州解围出力员弁请奖十一月二十二日

同治元年十一月二十二日，准兵部火票递到同治元年十一月初八日内阁奉上谕：

曾国藩奏，遵保徽州解围出力员弁开单请奖一折。上年十二月间，逆匪分布徽郡岩市、屯溪等处，另股由绩溪、严州继进，环逼郡城。各该员弁等，并力苦战，平毁贼垒，力解徽州城围，均属著有微劳，自应量予奖励。

所有尤为出力之知府舒翰，着以知府留于江西遇缺即补，并赏加道衔。知州陈名钰，着留于安徽遇缺即补，并赏换花翎。知县张声壮，着赏加知州衔。左茂泰、龙甘霖，均着以知县遇缺即选，并赏加同知衔。杨定基，着赏戴蓝翎。候选县丞马廷寅，着免选本班，以知县留于安徽尽先补用。候选县主簿龙显翔，候选从九品陈名镜、陈裕琳，均着免选本班，以县丞即选。文童洪兆楠等三员，均着以从九品不论双单月即选。知府张恒祥，着以道员选用。候选县丞郭孔浩，着免选本班，以知县不论双单月遇缺即选。候选从九品刘斌儒，着免选本班，以县丞即选。从九品葛封疆等二员，均着以县主簿即选，并赏戴蓝翎。文童张恒伦等五员，均着以从九品不论双单月即选；张恒伦，并赏戴蓝翎。

副将章在作、唐玉益、易致中、萧章开、章合才，均着交军机处记名，遇有总兵缺出请旨简放。副将陈裕英等四员，均着赏加总兵衔；内杨鸣岐并赏给冠勇巴图鲁名号。参将欧阳廷等八员，均着以副将尽先推补；欧阳廷并赏给固勇巴图鲁名号。陈世福等二员，均着以副将留于两江补用。尹松友，着以副将留于安徽补用。陈北春，着以副将补用，并赏换花翎。戴明前等八员，均着赏加副将衔，并赏换花翎。雷照雄，着赏给坚勇巴图鲁名号。胡文高，着赏给绩勇巴图鲁名号。杨福交，着赏给卓勇巴图鲁名号。何作霖，着赏给捷勇巴图鲁名号。

李芳菲，着赏给二品封典。龙自蛟等二员，均着留于两江补用，并赏加副将衔。张九元等二员，均着赏加副将衔。游击张复胜等二员，均着以参将尽先补用，并赏加副将衔；张复胜并赏换花翎。杨清源等五员，均着以参将补用，并赏加副将衔。周云祥，着以参将留于江西补用，并赏加副将衔。彭永昌等二员，均着以参将留于两江补用，并赏加副将衔。参将刘三友等四员，均着以参将留于两江补用；刘三友并赏换花翎。游击龙吉发，着以参将留于江西补用。陆添升等十六员，均着以参将尽先补用；内陆添升、龙荣和、黄胜亮、梁作章、鄢万年，并赏换花翎。曾诸保等二员，均着赏加参将衔，并赏换花翎。都司刘良玉等十六员，均着以游击尽先补用，并赏加参将衔；内刘良玉、王承赞、钟开城，并赏换花翎。参将陈秀林等三员，均着赏换花翎。

都司王桂林，着以游击留于两江补用，并赏换花翎。李楚胜等二员，均着以游击仍留湖南补用，并赏换花翎。萧先达等二十五员，均着以游击尽先补用；萧先达、朱三义、刘福春、陶定升、席正伦、胡文贵，并赏换花翎。守备黄照云，着以都司留于江西补用，并赏加游击衔。何光瑞等五员，均着以都司尽先补用，并赏加游击衔。汤得顺等二十员，均着以都司补用，并赏加游击衔；汤得顺、杨玉迪，并赏换花翎。千总张国贤，着免补守备，以都司留于两江补用。守备唐国华等三十一员，均着免补守备，以都司尽先补用；唐国华、何永盛，并赏换花翎。王春泉等二员，均着以都司补用，并赏戴蓝翎。

守御所千总张廷魁等三十四员，均着以守备补用，并赏加都司衔。千总尹兴禄等三十员，均着免补千总，以守备补用；内陈万胜、萧志果、萧元亨，并赏戴蓝翎。军功刘得胜等五十三员名，均着免补把总，以千总拔补；内廖高升、萧朝喜、李恒春，并赏戴蓝翎。拔补把总张起和等十八名，均着以千总拔补，并赏戴蓝翎。军功詹定国等三十八名，均着以把总拔补，并赏戴蓝翎。石本立等一百七十五名，均着以外委拔补，并赏戴蓝翎。黄云龙等二名，均着赏给六品翎顶。宋永楠等四名，均着赏给八品翎顶。

安徽直隶州知州李兴锐，着赏戴花翎。候选知县高彦骥，着赏换花翎。候选县丞胡启玺，着赏加盐提举衔。生员黄正镛，着以训导不论双单月遇缺即选。拔补把总王福荫等三十五名，均着以千总拔补。记名总兵成立福，着赏给超勇巴图鲁名号。江苏补用参将洪德发等四员，均着以副将仍留原省遇缺即补。江苏游击刘星翥等四员，均着以参将仍留原省遇缺即补；内张鼎峰，并赏加副将衔，周恒昌并赏换花翎。安徽都司高大寿，着以游击留于安徽尽先推补。都司谢胜三，着以游击留于安徽尽先补用。守备喻本立等四员，均着以都司尽先补用，并赏加游击衔；内汪有志一员，并着赏换花翎。

湖南守备刘庠学，着以都司仍留湖南遇缺即补。守备江择卿等二员，均着以都司留于安徽尽先补用；江择卿并赏加游击衔。安徽通判梅锦源，着免补本班，以同知直隶州知州仍留安徽遇缺即补。江西府经历刘锦绶，着免补本班，以知县仍留江西遇缺即补。从九品朱幹隆，着以府经历留于安徽遇缺即补，并赏戴蓝翎。童生朱高亮，着以从九品遇缺即选，并赏戴蓝翎。候选从九品张鸿运，着赏加五品衔。千总喻志业，着免补守备，以都司遇缺即补。凌湘春等二员，均着以都司尽先补用，并赏换花翎。千总彭汉城等十三名，均着以守备尽先补用，并赏加都司衔。把总朱文和等四员，均着以守备尽先补用。千总喻敬斋等二员，均着以守备尽先补用。把总廖国龙等六员，均着以千总尽先拔补，并赏加守备衔。外委孔广荫等五员，均着免补把总，以千总尽先拔补；内隆芳策一员，并着赏戴蓝翎。把总谢绍春等三员，均着以千总尽先拔补，并赏戴蓝翎。外委凌维斌等三十六员，均着以把总尽先拔补，并赏戴蓝翎。

推补副将胡太旂，着以总兵记名简放。湖南副将彭永清，着赏加总兵衔。湖南推补参将田兴胜，着以副将仍留湖南遇缺尽先推补。推补参将朱述高，着以副将仍留江西遇缺尽先补用。知县杨庆春，着免补本班，以同知仍留江西遇缺即补。县丞沈先福，着免补本班，以州判仍留安徽遇缺即补。游击何友山，着以参将留于安徽尽先补用，并赏换花翎。推补都司冯连升，着以游击仍留湖北尽先推补。都司梁清和，着以游击留于安徽遇缺补用。王庆春，着以游击仍留湖南遇缺补用。守备李清和等四员，均着以都司留于安徽遇缺补用；内龙策勋并赏戴蓝翎。千总王新盛等八员，均着以守备尽先补用，并赏加都司衔。毛正国等二员，均着以守备留于江苏遇缺补用。把总冯盛堂等六员，均着以千总尽先拔补，并赏加守备衔。彭又村，着以千总尽先拔补，并赏戴蓝翎。

军功袁有光等十六名，均着以把总尽先拔补，并赏戴蓝翎。参将胡大胜，着以副将仍留安徽遇缺即补。张夔，着以副将仍留江西遇缺即补。游击何明胜，着以参将仍留江苏遇缺即补，并赏加副将衔。都司易首乾，着以游击留于安徽遇缺即补，并赏换花翎。即选案察司照磨阎巽，着免选本班，以府经历县丞留于江苏遇缺即补，并赏五品衔。安徽补用府经历县丞杨德霖，着免补本班，以知县仍留原省遇缺即补。从九品萧凤鸣，着免选本班，以府经历留于安徽遇缺补用。都司潘慎清等二员，均着以游击留于安徽遇缺即补，并赏加参将衔。田胜瑞等二员，均着以游击留于江苏遇缺即补，并赏换花翎。谢青云，着以游击留于安徽遇缺即补，并赏换花翎。王兴友等四员，均着以游击留于江苏遇缺即补。文万才等三员，均着以游击留于安徽遇缺即补。张茂林，着以游击尽先补用。守备谢代有，着以都司留于江苏补用，并赏加游击衔。陈才太等二员，均着以都司留于江苏补用。蒋友和等四员，均着以都司留于安徽尽先补用。

千总刘广发等四员，均着免升守备，以都司尽先补用。周仁和等二员，均着以守备尽先补用，并赏加都司衔。把总陈寿云，着免升千总，以守备尽先补用。外委郭良玉等十四员，均着以把总尽先拔补，并赏戴蓝翎。军功刘金善，着以外委尽先拔补，并赏戴蓝翎。补用同知直隶州知州易润壇，着以知府仍留安徽遇缺即补。知府朱声隆，着赏加道衔。参将龚大翥，着以副将仍留湖南尽先推补。游击刘时雨，着以参将仍留湖南尽先补用，并赏加副将衔。江西即补游击邹绍益，着以参将仍留原省尽先补用。都司朱宝隆，着以游击仍留江西尽先补用。从九品梅锡源，着免选从九品，以府经历县丞留于安徽遇缺即补。守备彭小春等三员，均着以都司仍留湖南遇缺即补。

千总贺得胜，着免升守备，以都司仍留湖南遇缺即补。贺堂胜等六员，均着以守备仍留湖南尽先补用，并赏加都司衔。把总萧吉祥等七员，均着以守备留于湖南尽先补用。边凤翥等十二员，均着以千总尽先拔补，并赏戴蓝翎。朱星平，着以千总拔补。外委李正奇等二名，均着以把总拔补，并赏戴蓝翎。都司朱林武，着以游击留于安徽尽先补用，并赏戴花翎。游击刘永胜，着以参将仍留安徽尽先补用，并赏换花翎。

千总郭万胜，着以守备尽先补用，并赏加都司衔。把总朱至德，着免升千总，以守备留于江苏尽先补用，并赏戴蓝翎。文童朱南茝等三员，均着以从九品不论双单月尽先选用。从九品陈乃淇，着以县主簿尽先选用。守备王万胜，着以都司留于安徽尽先补用。丁禹疏等二员，均着以都司尽先补用。千总朱文绣等四员，均着以守备尽先补用；内胡光亮并赏戴蓝翎。把总萧长有等三员，均着以千总尽先拔补；萧长有并赏加守备衔。朱翚楚等二员，均着以千总尽先拔补，并赏戴蓝翎。外委朱景发等三员，均着以千总拔补。军功朱增述等六名，均着以把总尽先拔补，并赏戴蓝翎。王如六等十四名，均着以外委尽先拔补，并赏戴蓝翎。都司吴起元，着以游击留于安徽尽先补用，并赏加参将衔。朱太和，着以游击仍留安徽遇缺即补，并赏换花翎。吴盛龙、张和兴，均着以游击留于江苏遇缺即补，并赏换花翎。

千总满邦梁，着以守备补用，并赏换花翎。即选从九品易华俊，着免选本班，以府经历留于安徽尽先补用。从九品衔欧阳信、童生许瑞麟，均着以从九品遇缺即选。千总曹元胜，着以守备尽先补用，并赏加都司衔。贺泽球，着以都司补用。把总邓华林等九员，均着以千总尽先拔补；邓华林、陶克体、杨荣华，并赏加守备衔。外委邹和林，着以千总尽先拔补。把总戴太榜等六员，均着以千总尽先拔补；戴太榜、张建泰、秦正春、杜传简，并赏戴蓝翎。军功彭立鸿等十名，均着以把总尽先拔补，并赏戴蓝翎。贺宗修等三员，均着以外委拔补，并赏戴蓝翎。

从九品易润，着免选本班，以府经历县丞遇缺即选。知县唐义谟，着以同知不论双单月遇缺即选。通判顾济，着以同知留于安徽遇缺即补。县丞李昭远、易润畅，均着以知县不论双单月遇缺即选。文童唐德辉，着以从九品不论双单月即选。参将左俊逸，着以副将遇缺补用。游击周国胜等三员，均着以参将尽先补用，并赏加副将衔。都司张笃辉等三员，均着以游击尽先补用，并赏加参将衔。陈桂芳、沈云峰，均着以游击尽先补用，并赏换花翎。守备贺敏求等八员，均着以都司尽先补用，并赏换花翎。守备王荣华等七员，均着以都司尽先补用。千总王启周等十四员，均着以守备尽先补用，并赏加都司衔。

把总谢捷胜等三员，均着以千总尽先补用，并赏加守备衔。把总刘迪祥等十二员，均着以千总尽先补用，并赏戴蓝翎。外委梁玉坤等三名，均着免升把总，以千总尽先拔补。王文秀等四名，均着以把总尽先拔补，并赏戴蓝翎。江苏补用知县禹志涟，着以直隶州知州仍留江苏补用。从九品李蕃，着以县丞不论双单月尽先选用。生员郭祖汉，着以训导不论双单月选用，并赏戴蓝翎。都司刘朝美等三员，均着以游击尽先补用，并赏加参将衔。守备彭邦达，着以都司留于江苏补用，并赏换花翎。朱光廷，着以都司尽先补用。千总黄赐福等六员，均着以守备尽先补用，并赏加都司衔。王荣耀等二员，均着以守备尽先补用。

把总王经魁等二员均着以千总尽先拔补，并赏加守备衔。郭代富等七员，均着以千总尽先拔补，并赏戴蓝翎。外委贺隆元等三名，均着以千总尽先拔补。军功罗胜堂等三名，均着以把总尽先拔补，并赏戴蓝翎。都司马复震，着以参将仍留安徽补用。七品京衔马寿华，着以通判不论双单月遇缺选用。州同衔马秉钧，着以本班不论双单月遇缺即选。童生方傅尹，着以从九品不论双单月即选。都司陈南波、马宜禄，均着以游击尽先补用；马宜禄并赏戴花翎。守备彭广顺等二员，均着〔以〕都司补用，并赏换花翎。千总胡邦元、卢大鹏，均着以守备归于两江补用；卢大鹏并赏戴蓝翎。把总管春林，着以守备尽先补用。彭振军等三员，均着以千总拔补，并赏加守备衔。林茂胜等五员，均着以千总拔补。高洪元等四员，均着以千总拔补，并赏戴蓝翎。外委马得奎等七名，均着以把总拔补，并赏戴蓝〈翎〉。

从九品吴云，着以府经历县丞留于安徽补用。县丞谭庆馀，着以知县不论双单月选用。知县李懋功，着以知州不论双单月选用。袁藻，着赏加同知衔。生员周养源，着以训导不论双单月选用。从九品周纯、文童田晋垣，均着从九品不论双单月即选。县丞陆鼎敩，着免补县丞本班，以知县仍留安徽归候补班尽先补用。安徽试用从九品丁济，着免补本班，以县丞仍留原省归候补班补用。俊秀萧恩润，着以从九品留于江西补用。从九品衔唐文璪、俊秀张学宽，均着以从九品不论双单月即选。训导方锡庚，着赏加盐提举衔。府经历黄桂芬，着以知县不论双单月选用。生员万兆夔，着以训导分发补用。该部知道。单并发。钦此。

121．缕陈金陵鏖战四十六日得解重围折 [1] 十月二十七日

奏为金陵各营苦守四十六日，屡获大捷，力解重围，恭折缕陈，仰祈圣鉴事。

窃自闰八月下旬，金陵贼援大至，官军堵剿迭胜，经臣四次具陈梗概，声明续报战状在案。旋据江苏藩司曾国荃禀称，伪忠王李秀成，在苏州大会群酋，以伪辅王杨辅清及黄、胡、赖等股扰宁国，以伪护王陈坤书等股由太平府窥金柱关，李秀成亲率十三伪王，号称六十万众，专注金陵。东自方山，西至板桥镇，旗帜如林，层层排列。闰八月二十日，纠合城贼直逼我营，尤趋重于东、西两隅。曾贞幹、彭毓橘、刘连捷、张诗日、熊登武、朱林桂等纵军兜击，追贼于小河边，斩级颇多。朱桂林搏战方酣，中枪而殒。二十一日，城贼、援贼同时并进，曾国荃令各营坚壁固守，俟其扑近花篱，突以排炮轰之。贼乃跧伏在地，炮声绝而杀声又起，日夜环伺，无或少休。二十二日，贼由东路攻副后、南后等营，西路则犯湘恒、恭字等营。曾贞幹方率晏恭山力战西路一股，而贼已分党二万径趋洲上，抄出猛字诸营之后。曾国荃即派萧孚泗、周惠堂、王仕益、倪桂、李臣典、崔文田、凌有和、杨钾南等分路驰剿，贼为负创却走。倪桂与左传贵大呼冲入，遇者辄殪。左传贵马蹶战殁，贼遂拥众回戈，留踞数千人于洲上。曾国荃以洲上关系全军粮路，我所必争，乘夜急修十数垒，由曾贞幹拨兵驻之；又令刘连捷遣死士缒墙出击，杀贼数十，夺旗数百而还。二十三日，贼既攻我猛字各营，复舁巨炮轰东路营垒，并驾战舰击湖桥营卡。曾岂凡抢护炮台，受伤几危，而贼扑益猛。易良虎、易良豹等正在悉力堵御，适曾贞幹督队而前，纵横截东，即时剿退。仍一面会约罗进贤、万化林等移水师于藕塘，护筑新营，守定堤埂，而运道乃可无虞矣。二十五日，贼更以西洋火器力攻东路之副后、南后、嘉字、长胜、吉后五营，而围逼西路之仁、严、和、智四营者，已历六昼夜。彭毓橘、张诗日、熊登武、李祥和、曹仁美等料贼疲乏，跃出濠外，突破四垒，杀毙及擒获者三百余人。二十六七八等日夜，贼乃悉向东路，逼营而阵。洋枪、洋炮骤若飞蝗，并于嘉字、吉后、副后营下，潜通地道，百计环攻。刘连捷、朱洪章、武明良、吴光春、曾昭礼等率同士卒，负墙露立，抛掷火球，歼贼无算。曾国荃以病卒太多，弗耐久战，因派李臣典调防南后营汛地。二十九日，贼负片板蛇行而进，直薄副后诸营。濠外开花蹦炮横飞入营，烽燧蔽天，流星匝地。群贼齐声大噪，束草填濠，岌岌欲上。武明良、刘连捷、吴光春各以长矛击刺，前者拽尸，后者更进。曾国荃见事势危急，亲率部将倪桂、萧开印前往策应。倪桂驰斩悍目，转战无前，中炮死绥。曾国荃亦为飞子伤颊，血流交颐，仍裹创上濠，以安军心。此闰八月二十至二十九等日，督军守御获胜之情形也。

九月初一日，添贼一大枝，猛鸷无匹。谍者曰伪侍王来自浙东。其扑东路各营者，恃有大援，攻吉后炮台益急。曾国荃引军驰救，力破贼众。吴光春、陈膺福乘势将吉后营一段堵住。而王光胜、刘大胜、黄升富、胡泽仁、廖太仙等已相继伤亡。曾国荃恐有蹉跌，乃留萧开印守之。维时曾贞幹与诸将谋：东路地道甚近，曾国荃又创口未平，不可不带兵往助。遂饬黄润昌、王廷耀、曾正明等坚守江东桥、三汊河、大胜关诸营，自带八哨疾趋而东，商令各营增筑内墙、内濠以自固。自初一以至初四等日，我备愈严，贼计转狡，若蝇若蚁，倏往倏来。多用箱箧实土于中排砌濠边，明防炮子于上，暗凿地道于下。我军之御之也，先以火箭攒射，继挑锐卒诱贼，近濠突出奋击，幸得少挫其锋。曾国荃熟察形势，惟西路贼阵散漫，西南地面辽阔，不如先发制之。派彭毓橘率张诗日、熊登武、李祥和、刘湘南、罗朝云、曾仁美等营击右路，萧孚泗率张光明、周惠堂、曾良佐、杨西平等营击中路，而以李臣典、何玉贵、成东昂、陈寿武、冯盛德、朱平海、赵清河、黄东南等营击左路。初五日，齐队出濠，诸道并进。战不逾时，焚逆垒十二座，歼毙近三千人，垒中之贼罕有脱者。我军惟李臣典、吴宗国负重伤，李正升、刘德盛、吴发远等殉焉，余尚无所损折。自此西南一隅，贼不敢复犯后濠矣。此九月初一至初五等日，节次堵东获胜之情形也。

初六日以后，东路之贼环逼如初，未尝少懈。朱洪章、刘连捷、武明良、萧开印、吴光春、陈膺福等且堵且战，屡出焚贼，伤毙约七百余名。我营亦折文喜才、龙开学、彭伦考、刘禹祥、孙云亭五人。幸有都兴阿派杨心纯等五营，臣由安徽派去之喻荣升等四百人，先后赴援。而王可陞所部亦先派三营由芜湖赴援，金陵兵数稍增，军威颇振。无如主客相搏不数十武，节短势险，仍不能出大队痛剿。而贼之畚锸负土者，已及濠墙之下。十二日，瞥见西南一股悉并东路，潜伏雨花台后。曾国荃知地道之将轰塌，令各营谨以备之。不转瞬，而嘉字、吉后两营外一声霹雳，烟焰上冲，石块、土块飞入天半，营墙各崩塌十数丈。贼即乘隙直上，万弩齐发，排炮雷轰，踊跃争先，呼声动地。两路悍党不下万余人，拥入塌口者各有千数人。我军寂然不动，扼住内濠，俟烟障一开，尘土落毕，武明良率各弁勇从嘉字营冲出，有朱洪章、杨正彪、彭毓橘、李祥和、刘湘南、罗朝云等为之援；萧开印、胡万清、陈万胜、胡海万、戴明山、吴光春、陈膺福、易光春暨各将弁，从吉后营冲出，有萧孚泗、张光明、周惠堂、王可陞、谢占春、阳华坤、杨心纯等为之援。乱刀交错，并力抢险。陈得月、陈敬廷、张绍武、周在远、刘安邦、谢仁本、周宗达、胡荣祥、王芳来、郑元标、罗道明、雷信义等死之。武明良、萧开印等愤怒填臆，忍死决战。塌口以内，屠戮靡遗。塌口以外，诸贼渠搴旗督战，更番向前，猛扑五六次。经我军同出抄杀，贼之精锐摧折无算。其地道之同时迸裂者，尚有副后一营。刘连捷麾军剿退，侯永清、张玉藻、萧锡珍、李修禄、李萼南、刘星德、刘泰合等死之。其各军之同被贼围者，尚有信字、长胜、义字、坚字、从字、克字、南后七营。李臣典、杨玉辉、罗雨春、武交清、何玉贵、曾昭礼、喻荣升、胡松江、杨西平、宋声平等从内击出，曾贞幹率晏恭山、成东昂、朱平海、冯盛德、陈寿武等从外击入，贼亦败走。是役也，杀贼近万，诛伪德王及伪主将李、蔡、高、范、汪、罗、吉、陈等酋。我军阵亡不过百余人，受伤者萧开印、吴光春、李祥和、胡万清、曾昭礼、陈万胜、武义山、张林芳而外，弁勇不过三百余人。此九月初六至十二等日抢救地道，力战大胜之情形也。

自有此捷，贼之气焰稍衰，而设谋图我，仍百出不穷。十三日，既从东路纠聚贼党，别开地道，必欲甘心一逞。仍于西路决长江之水，淹往来之路，以冀绝我馈运。当经曾贞幹、易良虎在高埂增修小营，分哨填扎。商令水师刘正隆、赖荣光，陈东友等各带舢板数号，驻泊双闸，与陆营相倚护，重保一线之路，以安万众之心。而东路之防，则有武明良派队毁贼一垒一穴；萧开印、赵清河于十六夜派队破贼一垒一穴；十七、二十一二等夜，刘连捷潜拨勇队，各挟火具，焚贼二垒二穴。计三次俘获三十人，斩馘过五百人。

曾国荃与诸将议制敌之策，尤莫若审贼所向，掘地数仞，隧而迎焉。二十四日，副后营刘连捷令部卒就营外荷锄开掘，不移时而内外洞穿。适与贼遇，抽刃迭刺，聚而歼之。二十五日，萧开印复穿一地道，熏以毒烟，灌以秽水，贼亦无一生者。次夜风雨交作，刘连捷伺贼无备，于四更时带胡俊升、杨致仁分三路冒雨出濠，袭破潜挖地道之三垒，俘戮数百，损我胡俊升、杨致仁二人。越三日，刘连捷营中发土丈许，豁然开朗，贼不得遁，尽瘗于地道之中。萧开印、武明良、朱洪章等约于三十夜，薄垒攻贼。蒋仲梅、黄礼芳中贼流矢，并殁于阵。萧开印催队猛进，立踹坚垒二座，斩二百余级，缚五十余人。十月初一日，副后营凿开地道一处。初二日，曾国荃中军又凿开地道一处。伐木作薪，堵塞洞口，贼乃无能为矣。维时王可陞留防芜湖之两营，至是亦来，入濠助守。曾国荃见兵力愈厚，可决一战。遂于初三、四等，乘贼慑伏，进拔十数卡。初四夜三更，曾贞幹、彭毓橘、萧孚泗侦知西路三汊河隔岸之贼将图宵遁，乃整劲队分道并出。曾国荃亦令李臣典、朱洪章、刘连捷、刘蔚昌、武明〈良〉等径攻东路前敌四垒，以防雨花台及南门之贼抄袭我军之追贼者。天甫向曙，纵焚四垒，垒贼逸出，悉就诛夷。而西南诸垒中，瞭见东路火发，光烛霄半，益无固志，弃垒争窜。适曾贞幹率黄润昌、王廷耀步军，同杨钾南骑队驰至，遂由善桥追贼至板桥、周邨一带。彭毓橘、萧孚泗、张诗日、熊登武、李祥和、胡松江、张光明、周惠堂等步军，及周日升、彭言志、朱云章、赵三元、伍维寿等骑队，亦追贼至南路牛首山一带。自辰至巳，扫平贼垒数十座，擒贼近四百人，毙殿后悍贼约七千人。王可陞、杨心纯、武交清、何玉贵、赵清河等军搜剿败匪，直出方山之西。讵南门外雨花台两旁留守之贼，勾结城贼齐出，大股截我归路。幸刘连捷副后营并长胜、嘉字、信字各营队伍横击于左，易良虎、曾良佐、杨西平、罗朝云、晏澧周各营亲兵，夹击于右，贼始返奔。其在东路者，向南门绕城而遁；其在西南者，向秣陵关一路而遁。是日之战，我军小有伤折，而杀贼殆难以数计。此九月十三至十月初五等日连破地道、乘胜解围之情形也。

臣查苏、浙诸贼酋，大举入寇，麇聚金陵，意图吞噬我营，合犯上游，计甚狡毒。仰赖圣主威福，将士同心，以病余之孱兵，当非常之凶焰，苦守力战，时阅四十六日，以寡御众，出死入生，卒能挽回危机，保全大局。在事文武实著微劳，除曾国荃、曾贞幹系臣胞弟，不敢仰邀议叙外，所有尤为出力之按察使衔江西即补道刘连捷等七十三员，谨先开单，吁乞恩施，以昭激劝。其余出力人员并水师员弁，容臣查明，汇案奏奖。至副将倪桂等二百七员弁，均系立功后力战阵亡，深堪悯恻。相应另缮清单，请旨敕部分别议恤。所有金陵各营苦守四十六日得解重围缘由，谨会同湖广总督臣官文、江苏巡抚臣李鸿章，由驿六百里驰奏，伏乞皇上圣鉴训示。谨奏。

附请恤单

谨将堵剿金陵大股援贼，力战阵亡各员弁，开具清折，奏请赐恤。

闰八月二十起至九月二十四日止阵亡员弁：

花翎副将倪桂。该员随征七载，屡临大敌，奋不顾身。自抵金陵后，每战必先，厥功甚伟。本拟洊保专阃，练成将才。此次救护营寨，中炮捐躯，深堪悯惜。请照总兵阵亡例议恤，并从祀长沙昭忠祠。

花翎都司陈得月。该员征剿三省，所向无前，正拟以游击保升。此次地雷轰发，抢险殒命。请照游击阵亡例议恤，并从祀湘乡昭忠祠。

花翎参将侯永清，请照参将例从优议恤。

花翎游击陈敬廷、李心爱，蓝翎游击文喜才、左传贵、龙开学等五员，均请照游击例从优议恤。

花翎都司李正升、张绍武，蓝翎都司朱林桂、刘伦考、王光胜、刘大胜、彭馀德等七员，均请照都司例从优议恤。

花翎守备周在远，蓝翎守备胡泽仁、廖太仙、刘永清、黄升富、张玉藻、左蛟山、刘安邦、谢仁本等九员，均请照守备例从优议恤。

蓝翎守备衔千总萧锡珍、李修禄、李萼南、颜琢玉等四员，均请照守备例议恤。

守御所千总高正和、蓝翎千总刘星德、刘泰合、刘禹祥、黄德安、萧玉贵、尽先千总刘得胜、吕连升等八弁，均请照千总例议恤。

蓝翎把总蔡添顺、周宗达、刘荣、吴发远、王方来、胡荣祥，尽先把总胡胜文、谢华朋、朱代求、李复发、黄祥发、周宗斌、周长青，蓝翎外委罗道明、彭荣高、雷信义、曾云祥、罗继善、郑元标、萧启琳、郭有才，尽先外委孙云亭、王金山、吴士明、佟占雄、孔尚德、周质胜、谢长发、戴得胜、罗先春、朱胜三、吴连胜、刘瑞富、谢定国等三十四弁，均请照例议恤。

拟保把总五品军功刘德友、王太福、杨永堂、朱福德、贺积德、何秀成、罗定集、赵义和、陈得胜、谭楚才、李光楚、丁友德、李明亮、胡玉益、赵扬名、蒋昌胜、熊永祥、段兴金、胡克元、王德泰、封湘山、黄有才、许明亮、刘本立、胡道立、刘紫箭、赵洪元、谭东祥、谭申华、刘贵珥、黄德正、贺胜湘、秧开胜、陈胜鳌、姜守财、黄宝林、宋焕仁、周春森、黄恒胜、李桂发、舒载元、胡益德、张仙莲、王德明、萧应全、张清胜、熊登祥、胡连升、姜本起、谢福凝、毛泰交、熊家隆、郭有贵、曾祥发、萧聚宝、刘全义、胡高林、张厚仁、龙芳廷、胡定海、黎定胜、李镇南、黄隆升、秦玉堂、蔡仁和、吴运彩、方谦吉、胡兴周、王雨桂、萧荀玉、贺楚材、陈大文、谢国安、许永华、赵达刚、洪家喜、杨开榜、王有胜、黄桂云、邓招胜、谭将胜、钟得胜、严国铭、刘昌瑞、周文贵、沈明望、李登高、艾得胜、赵有恒、王文友、朱长清、李多才、卢其光、邓尔康、龚吉三、陈桂明、周德合、宁云升、廖青芳、胡升宾、李长仁、龙必发、刘青富、郭嘉明、萧集明、郭文亭、谢华先、周志生、柏茂成、龙得顺、蔡文怀、胡洪胜等一百一十二弁，均请照把总例议恤。

九月二十五日起至十月初五日止阵亡员弁：

花翎副将蒋仲梅，请照副将例从优议恤。

花翎参将胡俊升，请照参将例从优议恤。

蓝翎都司杨致仁，请照都司例从优议恤。

蓝翎守备陈应祥、罗泗胜，均请照守备例从优议恤。

蓝翎千总曾呈祥，请照千总例议恤。

尽先把总胡国英、黄茂桂、黄礼芳、王得胜等四弁，均请照把总例议恤。

尽先外委李宗荣、王宗才、陈福林、黄邦臣、余准发、周忠发、周生发、刘斯兴、王松和、张邦早、王万福、赖有贵、齐美福、贺文启、邵步青等十五弁，均请照例议恤。

附请保单

谨将堵剿金陵大股援贼，苦守四十六日，力战解围之出力文武，先行请奖，开具清折，恭呈御览。

按察使衔江西即补道刘连捷，请以按察使记名简放，并加布政使衔。

记名道彭毓橘，请赏给勇号，并加按察使衔。

记名提督河南归德镇总兵萧孚泗，功绩最伟，应如何优加奖励之处，出自天恩。

提督衔记名总兵萧开印、罗逢元，均请以提督记名，仍请遇缺题奏简放总兵实缺。

提督衔记名总兵张诗日、张光明、周惠堂，均请以提督记名简放。

记名总兵李臣典、朱洪章、武明良、李祥和，均请赏加提督衔。

提督衔记名总兵熊登武、王仕益，记名总兵朱宽义、张定魁，均请赏给勇号。

提督衔记名总兵胡松江，请赏给应得封典。

花翎江苏补用知府易良虎、罗麓森，均请以道员归江苏遇缺即补。

花翎候选知府吴光春，请赏给勇号。

花翎江苏补用知府易良豹，请赏给四品封典。

盐提举衔候选知县陈膺福，请免选本班，以同知归部不论双单月选用。

记名总兵曾昭礼，请赏加提督衔。

总兵衔即补副将凌有和、刘湘南、晏澧周、花翎副将曾良佐、朱南桂，均请以总兵记名简放。

花翎副将伍维寿、赵三元，均请赏给勇号。

花翎副将曾岂凡，请加总兵衔，并赏给二品封典。

花翎副将崔文田、武交清、杨西平、罗朝云、何玉贵、黄东南、朱云章、曹仁美、赵清河，均请赏给二品封典。

副将衔尽先参将罗雨春，花翎参将周日升、彭言志，均请以副将尽先补用，并赏加总兵衔。

花翎守备杨钾南，请以都司尽先补用。

蓝翎县丞刘蔚昌，请以知县归部不论双单月遇缺即选。

道衔补用知府黄润昌，请赏给正四品封典。

记名总兵晏恭山，请赏加提督衔。

补用副将曾正明、成东昂，均请以总兵记名简放。

花翎参将衔补用游击陈寿武、冯盛德，均请以参将尽先补用，并赏加副将衔。

两江补用游击葛东庭、周兰亭，均请以参将仍留两江尽先补用。

蓝翎五品衔选用县丞王廷耀，请以知县归部不论双单月即选。

花翎两江补用参将朱平海，请加副将衔，并赏给二品封典。

花翎湖北补用参将喻荣升、花翎参将衔尽先游击梁里仁，均请以副将尽先补用。

花翎副将邹楚贤，请赏给勇号。

蓝翎尽先游击宋声平，请以参将尽先补用，并赏换花翎。

记名总兵王可陞，请赏加提督衔。

花翎尽先副将杨正彪、阳华坤、谢占春，均请以总兵记名简放。

副将衔尽先参将蒋占鳌、马承恩，均请以副将尽先补用，并赏加总兵衔。

副将衔尽先参将贵州威宁镇左营游击杨心纯，尽先副将苏上贵、熊万清，均请以总兵记名简放。

参将衔尽先游击直隶天津镇大沽协祁口营守备田兴富，请以副将尽先补用。

直隶天津镇右营游击周得双，请以参将尽先补用，并赏加副将衔。

即选道盐运使衔前广东南韶道吴坤修，请仍以道员记名简放。

记名总兵周万倬，请赏加提督衔。

花翎副将衔两江补用参将刘祥胜，请以副将仍留两江补用，并赏加总兵衔。

[1] 此折与官文、李鸿章会衔具奏。

122．附录明谕　答金陵各营屡捷出力员弁请赐奖恤折十一月十八日

同治元年十一月十八日，准兵部火票递到同治元年十一月初八日内阁奉上谕：

曾国藩奏，金陵各营屡获大捷，力解重围，请将出力并阵亡各员弁分别奖恤，开单呈览一折。逆首伪忠王李秀成，纠约各路贼党伪王十三人，亲率大股悍匪，号称六十万众，麇聚金陵，图抗官军。东自方山，西至板桥镇，旗帜如林，层层排列。并纠合城贼，于闰八月十二日直逼官军营垒。同知曾贞幹等，因东南两隅吃重，纵军兜击，追至小河边，斩贼甚多。次日，城贼与援贼复同时并进。曾国荃督率各营，俟贼扑近时，排炮轰击，贼众伏地复起，昼夜环伺。二十二日，贼分东西两路攻扑副、后等营，并抄洲上猛字等营之后。官军分路驰剿，贼由洲上败走。官军乘夜于洲上修垒十余座，驻兵扼守，并缒墙出击，杀贼数十，夺获旗帜数百件。次日，复将攻扑猛字各营及东路营垒、湖桥营卡各贼剿退。二十五日，将围逼西路诸营之贼越濠击败，破其四垒，擒斩三百余名。二十六至二十八等日，贼众乘夜悉向东路逼营而阵，枪炮骤落飞蝗，并潜通地道，百计进攻。官军负墙露立，抛掷火球，歼贼无算。二十九日，贼负片板蛇行而进，炸炮横飞入营，烽燧蔽天，贼众乘势鼓噪，束草填濠，欲上营墙。官兵用矛击刺，贼匪拽尸复进，抵死不退。曾国荃督军策应，炮子伤颊，血流交颐，仍裹创上濠守御。九月初一日，复有大股悍贼来援，急攻吉营炮台。曾国荃引军驰救，力破贼众。初一至初四等日，贼来愈众，势若蝇蚁，并用箱箧实土排砌濠边，复暗凿地道。官军用火箭攒射，并出锐卒，诱贼近濠突击，贼锋少挫。复于初五日分三路出击，先将西路贼垒十二座焚毁，歼毙约三千名，垒中之贼罕有漏网。初六日以后，东路官军屡出焚贼，歼毙约七百余名。十二日，嘉字、吉后两营地道轰发，烟焰土石飞入半空，营墙各塌十数丈。贼众万余乘隙直上，炮弩齐发，呼声地动，拥入塌口者已千余人。官军寂然不动，静俟烟开土落，分路冲出，锋刃交错，将塌口以内贼匪斩戮无遗。其塌口以外之贼，复迭次向前，更番猛扑，均经官军出击抄杀，贼之精锐殆尽。同时副后营地道亦经迸裂，经官军即时将贼击退。其信字等七营被贼围攻者，亦经官军内外夹击，贼众俱行败走。共计杀贼约近万人，并将伪德王及伪主将李姓等多名歼毙，逆焰顿衰。十三日以后，贼复从东路别开地道，官军三次攻毁贼垒地穴四处，生擒三十名，斩馘五百名。二十五日，于营濠外迎穿地道两处，将穴中贼匪尽行刺毙，并以烟水熏浸，贼无一生。复乘势袭破潜挖地道贼垒三处，擒斩数百名。二十八日，刘连捷营中发土丈许，地道贼不能遁，尽被官军瘗毙。三十日，官军乘夜进破贼垒二座，斩贼二百余名，生擒五十余名。其副后营及曾国荃中军，亦于十月初一、二等日，迎凿地道，伐木堵塞洞口，贼技益形穷蹙。初四日夜间，官军分路齐出，先将东路贼垒焚毁四座，逸贼悉被诛戮；西南贼垒望风奔窜，官军分踞，追贼于板桥周村及牛首山一带，自辰至巳，扫平贼垒数十座，生擒约四百名，毙殿后悍贼约七千名。搜剿至方山之西，雨花台守贼勾结城贼齐出大股，欲截归路，官军预行防备，齐出夹击，贼众分路而遁。

此次金陵官军苦守力战四十六日，以少击众，将大股贼匪击败，痛加扫除，斩戮无算，洵足以寒贼胆而快人心。各营将士，实属异常奋勇，自应量予思施，以昭激劝。江苏布政使曾国荃，着赏给江绸黄马褂料一件，小卷江绸袍料一件，白玉喜字翎管一枝，白玉柄小刀一把。曾贞幹，着加恩以知府用。即补道刘连捷，所请以按察使记名简放；前广东南韶道吴坤修，所请仍以道员记名简放；均与吏部新定章程不符。惟此次金陵督兵苦战，并有歼毙贼中显目，战功卓著，与寻常劳绩不同。刘连捷准其以按察使记名简放，并赏加布政使衔。吴坤修着准其仍以道员记名简放。记名道彭毓橘，着赏给健勇巴图鲁名号，并赏加按察使衔。总兵萧孚泗，着赏穿黄马褂。萧开印、罗逢元，均着以提督记名，并仍以总兵遇缺提奏。张诗日、张光明、周惠堂，均着以提督记名简放。李臣典等四员，均着赏加提督衔。熊登武，着赏给强勇巴图鲁名号。王仕益，着赏给鼓勇巴图鲁名号。朱宽义，着赏给锋勇巴图鲁名号。张定魁，着赏给刚勇巴图鲁名号。提督衔记名总兵胡松江，着赏给应得封典。知府易良虎、罗麓森，均着以道员归江苏遇缺即补。吴光春，着赏给烈勇巴图鲁名号。易良豹，着赏给四品封典。知县陈膺福，着免选本班，以同知不论双单月选用。总兵曾昭礼，着赏加提督衔。副将凌有和等五员，均着以总兵记名简放。伍维寿，着赏给毅勇巴图鲁名号。赵三元，着赏给精勇巴图鲁名号。曾岂凡，着赏加总兵衔，并赏给二品封典。崔文田等九员，均着赏给二品封典。参将罗雨春等三员，均着以副将尽先补用，并赏加总兵衔。守备杨钾南，着以都司尽先补用。县丞刘蔚昌，着以知县不论双单月遇缺即选。道衔补用知府黄润昌，着赏给正四品封典。总兵晏綦山，着赏加提督衔。副将曾正明、成东昂，均着以总兵记名简放。游击陈寿武、冯盛德，均着以参将尽先补用，并赏加副将衔。葛东庭、周兰亭，均着以参将仍留两江尽先补用。县丞王廷耀，着以知县不论双单月即选。参将朱平海，着赏加副将衔，并赏给二品封典。参将喻荣升、游击梁里仁，均着以副将尽先补用。副将周楚贤，着赏给勋勇巴图鲁名号。游击宋声平，着以参将尽先补用，并赏换花翎。总兵王可升，着赏加提督衔。副将杨正彪、阳华坤、谢占春，均着以总兵记名简放。参将蒋占鳌、马承恩，均着以副将尽先补用，并赏加总兵衔。参将杨心纯等三员，均着以总兵记名简放。游击田兴富，着以副将尽先补用。周得双，着以参将尽先补用，并赏加副将衔。总兵周万倬，着赏加提督衔。参将刘祥胜，着以副将仍留两江补用，并赏加总兵衔。

阵亡副将倪桂，着照总兵阵亡例议恤，并从祀长沙昭忠祠。都司陈得月，着照游击阵亡例议恤，并从祀湘乡昭忠祠。参将侯永清，着照参将例从优议恤。游击陈敬廷、李心爱、文喜才、左传贵、龙开学，均着照游击例从优议恤。都司李正升、张绍武、朱林桂、刘伦考、王光胜、刘大胜、彭馀德，均着照都司例从优议恤。守备周在远、胡泽仁、廖太仙、刘永清、黄升富、张玉藻、左蛟山、刘安邦、谢仁本，均着照守备例从优议恤。守备衔千总萧锡珍、李修禄、李萼南、颜琢玉，均着照守备例议恤。守御所千总高正和、刘星德、刘泰合、刘禹祥、黄德安、萧玉贵，尽先千总刘得胜、吕连升，均着照千总例议恤。把总蔡添顺、周宗达、刘荣、吴发远、王方来、胡荣祥、胡胜文、谢华朋、朱代求、李复发、黄祥发、周宗斌、周长清，外委罗道明、彭荣高、雷信义、曾云祥、罗继善、郑元标、萧启琳、郭有才，尽先外委孙云亭、王金山、吴士明、佟占雄、孔尚德、周质胜、谢长发、戴得胜、罗先春、朱胜三、吴连胜、刘瑞富、谢定国，均着照例议恤。拟保把总五品军功刘得友、王太福、杨永堂、朱福德、贺积德、何秀成、罗定集、赵义和、陈得胜、谭楚才、李光楚、丁友德、李明亮、胡玉益、赵扬名、蒋昌胜、熊永祥、段兴金、胡克元、王德泰、封湘山、黄有才、许明亮、刘本立、胡道立、刘紫箭、赵洪元、谭东祥、谭申华、刘贵珥、黄德正、贺胜湘、秧开胜、陈胜鳌、姜守财、黄宝林、宋焕仁、周春森、黄恒胜、李桂发、舒载元、胡益德、张仙莲、王德明、萧应全、张清胜、熊登祥、胡连升、姜本起、谢福凝、毛泰交、熊家隆、郭有贵、曾祥发、萧聚宝、刘全义、胡高林、张厚仁、龙芳廷、胡定海、黎定胜、李镇南、黄隆升、秦玉堂、蔡仁和、吴运彩、方谦吉、胡兴周、王雨桂、萧荀玉、贺楚材、陈大文、谢国安、许永华、赵达刚、洪家喜、杨开榜、王有胜、黄桂云、邓招胜、谭将胜、钟得胜、严国铭、刘昌瑞、周文贵、沈明望、李登高、艾得胜、赵有恒、王文友、朱长清、李多才、卢其光、邓尔康、龚吉三、陈桂明、周德合、宁云升、廖青芳、胡升宾、李长仁、龙必发、刘青富、郭嘉明、萧集明、郭文亨、谢华先、周志生、柏茂成、龙得顺、蔡文怀、胡洪胜，均着照把总例议恤。副将蒋仲梅，着照副将例从优议恤。参将胡俊升，着照参将例从优议恤。都司杨致仁，着照都司例从优议恤。守备陈应祥、罗泗胜，均着照守备例从优议恤。千总曾呈祥，着照千总例议恤。尽先把总胡国英、黄茂桂、黄礼芳、王得胜，均着照把总例议恤。尽先外委李宗荣、王宗才、陈福林、黄邦臣、余准发、周忠发、周生发、刘斯兴、王松和、张邦早、王万福、赖有贵、齐美福、贺文启、邵步青，均着照例议恤。该部知道。单二件并发。钦此。

123．张运兰回籍养病并请简易开俊刘松山总兵实缺片十月二十七日

再，驻守宁国之福建按察使张运兰，病久未痊，臣已两次陈奏在案。今岁疾疫之灾，宁国尤酷。如皖南道姚体备、署宁国府知府黎福畴、营务处四品卿衔甘晋，皆一入宁境，即染病不起，人咸视为畏途。惟张运兰不避险难，抱病带兵入城驻守。抵防以来，病亦日增，具禀自陈不支之状。臣因其胞弟张运桂甫卒于军，其左右帮办文案者，物故至十六员之多，不待其专禀请假，即批令迅速离营，回籍养病。顷张运兰已由安徽买舟归里，所有该臬司部下湘勇十营，臣派提督衔记名总兵易开俊、提督衔记名总兵刘松山各统五营，分守宁国府、泾县两城。惟此外八营，皆其比肩共事之员，官职相等。可否吁恳天恩，将易开俊、刘松山简放实缺总兵，俾足钤束各营，亦使张运兰得以安心调养之处。出自逾格鸿施。理合附片密陈，伏乞圣鉴。谨奏。

124．密陈苗练情形拟请撤寿州正阳关防兵片十月二十七日

再，据安肃道蒋凝学禀称，驻防颍州之湘营，于十月初六日出外樵采，被苗沛霖之党王金奎部下杀毙勇夫九人在朱家圩墙边。驻防寿州之湘营，于十月初十日出外樵采，被苗党李万春部下掳去七人，杀害三人在潘家圩墙边。并抄呈苗党上僧格林沁禀稿，请僧格林沁拨兵三百名，与寿春镇李璋同守寿州，将楚师撤出等情。臣以苗沛霖有意挑衅，计在激我之怒，加兵于彼，彼乃借词以称乱。一面批示蒋凝学忍之又忍，以弭衅端。一面函商僧格林沁，请其将如何批发苗禀，密告臣处，以免办理两歧。旋又接蒋凝学禀，抄呈僧格林沁十月初五日与苗沛霖札稿，拨给该前银一万两，令其带练剿捻等情。

臣查僧格林沁于苗沛霖加意牢笼，冀其就我范围，助剿捻匪。而苗沛霖前后禀词痛诋楚师，令人阅之发指。即颍、寿掳杀湘营十九人，亦出情理之外。湘勇驻防寿州、正阳关，与苗练逼处太近，前后左右，皆系苗党之圩。若再有杀掳挑衅之案，将不与较量曲直，始终含忍，则彼以前此施于孙家泰、蒙时中、徐立壮各练之故技，又将施之于湘军，构怨直无已时；将与之较量曲直，声罪致讨，又恐有碍于僧格林沁抚苗剿捻之局。再四筹维，殊无善策。刻下江北数百里，下自和、念、巢、庐，上至舒、桐、潜、太，处处空虚。九洑洲之贼锐意北窜，正苦无兵调防。臣拟将寿州、正阳关之湘勇撤出，并将霍邱防兵抽出，调至庐州、巢县一带，保已复之土疆，遏方张之逆焰。其寿州一城，即由僧格林沁派兵驻防，如苗党之所请，遂苗练之私衷。或该练从此真心向化，竭力剿捻，助僧格林沁一臂之力，国家之福也，淮民之幸也。如仍诡诈多端，叛服无常，则他日明降谕旨，大举讨之，不复稍涉宽假游移之词。

目今臣与僧格林沁自问无丝毫之隔阂，而外间颇疑主抚主剿议论不合。苗沛霖遂大肆簸弄，必欲使南北两军不和而后快。臣故思抽出寿州、正阳之兵，以遂苗党之私，以成僧格林沁急欲灭捻之志，以预筹和、含、巢、庐数城之防。是否有当，谨附片密陈，伏乞皇太后、皇上圣鉴训示。谨奏。

125．附陈近日军情仍请简派大臣会办诸务片十月二十七日

再，近日军情。金陵解围，援贼虽退，而尚留悍贼在于秣陵关、六郎桥等处，多筑坚垒，层层布置。曾国荃以病者未痊，伤者太多，俟新募之卒到营，添补足额，再行出队痛剿。目下仍饬各营严密防守，不少松懈。伪忠王李秀成回苏之后，分党留守金陵，并分股力攻九洑洲官营，图犯江北。提督李世忠亲赴九洑洲。十七、十八、十九等日，贼匪四面猛扑。李世忠竭力堵剿，幸获保全。惟皖北庐州兵力不厚，而和、含、巢县、无为、舒、桐等属，处处空虚，臣实深以为虑。宁国黄文金、胡鼎文等巨股，于初五日渡过湾沚，占据西河。鲍超派宋国永于初八日攻剿西河之贼，未能得手，损折勇丁数百人，水陆粮运被贼梗塞。臣派员于繁昌、南陵多雇民夫，赶办陆运。又派湖北调来之何绍彩等营，由南陵前往援助，保护陆路。又自金陵调出王可陞五营，由芜湖前往援助，冀通水路。总期能通运道，而后能保鲍超之营垒。能保营垒，而后能守宁郡之城池。别有赖、古等股，攻围旌德县城。该城系衢州镇总兵朱品隆驻守。十月初十日，贼薄城下。十二三日，猛扑两次。十五日，官军出城迎战，败挫一次。朱品隆以病勇太多，米粮太少，请援甚迫。臣调左宗棠由浙派来之王文瑞一军，自南路休宁前进；调驻防芜湖之周万倬一军，由北路泾县前进。两路救援旌德，不知赶得及否。

今岁夏秋以来，疾疫大作。昔时劲旅，顿变孱军。臣已三次具奏。闰月中秋而后，群贼环逼，应接不遑。今幸仰托圣主威福，金陵解围，忠、侍两伪王鼠窜而去，大局尚可支持。惟宁国与旌德同时吃紧，鲍超、张运兰、朱品隆诸军病余羸卒，万难遽振。自金陵至徽州、祁门八百余里，地段太长，贼股太众，加以皖北十余城毫无准备。臣反复筹思，实恐溃败决裂，尽隳前功。闰八月十二日，臣奏请简派大臣来南会办。仰蒙优诏慰问，未荷俞允。顷接严树森来咨，有皖北各军统归臣处调度之奏。诚恐圣主误采外间浮伪之名，不察微臣竭蹶之状，直待贻误事机再行陈奏，则已晚矣。查三年以前，江南钦差大臣一人，两江总督一人，督办徽防一人，督办宁防一人，管辖李世忠、苗沛霖两军之钦差大臣一人。臣今一身所处，兼此五人之职。而又新添安庆、池州等沿江十余城。即使才力十倍于臣者，已有颠蹶之患，况如臣之愚陋乎？合无吁恳皇上天恩，简派大臣，与臣会办诸务。纵不能复前此五人之旧，但能添一人二人，俾臣责任稍分，案牍稍简，更得专精竭虑，图报涓涘。除战守详细情形另行具奏外，谨将近日军情及微臣办理竭蹶缘由，附片具奏，伏乞皇上圣鉴训示。谨奏。

126．附录廷寄　答缕陈金陵鏖战四十六日得解重围等折片十一月十八日

同治元年十一月十八日，准兵部火票递到议政王军机大臣字寄——

钦差大臣协办大学士两江总督曾国藩：

同治元年十一月初八日奉上谕：

曾国藩奏，金陵苦战，力解重围，将尤为出力各员，先行开单请奖一折；并宁国、旌德仍形吃紧，请简大臣会办；令张运兰归里养病，拟将驻防寿、颍之湘军撤调庐、巢各片。均经览悉。

苏、浙诸贼酋，因官军逼攻金陵老巢，大举来援，麇集金陵，号称数十万众。明攻暗袭，意图吞噬各营，合犯上游。贼计甚为狡恶。经曾国藩饬令曾国荃督率各营将士，以孱病之余，当穷凶之寇，苦守力战四十余日，以寡敌众，出死入生，竟能力挽危机，保全大局。伪忠、侍两逆渠计索鼠窜而去，金陵大营危而复安。详阅折中所叙战状，各营将士坚忍奋力，谋勇兼施，殊堪嘉尚。本日业经明发谕旨宣示，将曾国荃优加赏赉，所保各员分别奖叙矣。金陵各营立脚已定，仍应严密防守，徐图进攻之策。苏州等处援贼，经此惩创，自不复敢正视。惟伪忠逆回苏之后，仍复分党留守金陵，并分股力攻九洑洲官营。李世忠亲督所部竭力堵剿，未知能否抵御。宁国、旌德同时吃紧，鲍超、张运兰、朱品隆诸军尚属羸病之余。即着曾国藩照所拟，速饬何绍彩等营赴援宁国，保护水陆运道；王文瑞、周万倬等军赴援旌德，迅解城围。

该大臣前有请简大臣帮同会办之奏，曾经寄谕优加慰勉。兹复据奏，严树森有皖北等处统归该大臣调度之奏，恐致颠蹶，仍请简派大臣会办，稍分责任，俾得节精图报等语。自属实在情形，亦见该大臣不自满假之忱。朝廷倚任贤能，惟期于事克济。严树森所奏将皖北各军统归曾国藩调度，通筹缓急，未尝不有所见。第以时事方艰，金陵、宁国均当吃紧，曾国藩本节制四省军务，皖省又其兼辖之区，于军情缓急，自必随时筹及兼顾。而皖北各军，相离稍远，必得有人分统，方足以资督率。是以将严树森折留中，未即照允。

李续宜因丁忧请假回籍，迭经寄谕迅回署任，毋庸定俟百日假满之期。尚未据有复奏。现在袁甲三业已回籍，唐训方甫到临防，皖北剿捻正当吃紧，苗练复时形叵测。着曾国藩即行咨催李续宜，克期遵旨迅回署任，于督办皖北军务，必更可资得力。该大臣亦可相资臂指，分任其难，以求有济。

至苗沛霖之党，忽将颍、寿湘军出外樵采之人掳杀，意在挑衅称兵，且欲使南、北两军不和。实为洞见肺肝。惟该大臣所拟将寿州、正阳关之湘勇撤出，并将霍邱防兵抽出，调至庐州、巢县一带，仍属未可轻动。寿州一城，僧格林沁所部现当剿捻甫能得手之际，亦断不能分兵驻防。本日业经寄谕僧格林沁，令其将苗练因何掳杀湘军樵采之人，严加诘问，随机钤束。将曾国藩原片抄寄阅看，并令交出为首滋事之人，严加惩办。使鬼蜮之谋，无所于施。蒋凝学等军仍着驻扎寿、颍，如果苗党再有掳杀挑衅等事，随时严诘，毋任渐生凶狡。苗沛霖名为反正，既归僧格林沁节制，僧格林沁可札令剿捻。曾国藩亦可给与札文，加之训诫，诘其掳杀樵采之湘军，究属何由？并与僧格林沁随时咨会办理情形，破其奸计。该大臣等均属公忠体国，其中无隔阂之处，朝野咸知。要当至诚坦示，一气联络，则外间所有妄加揣测剿抚异议之浮言，及一切欲相媒孽之伎俩，自无所用其簸弄矣。

张运兰所部，已派易开俊、刘松山分带。该二员均系记名总兵，遇有缺出，即可简放，以资统带。张运兰系福建臬司实缺人员，现虽因病回里调养，而宁国军情正当紧要，该员久在行间，颇资得力。着曾国藩仍饬调理痊可，即行回营，毋久稽延。

正在寄谕间，据都兴阿奏报，江南大股逆贼，会合九洑洲踞匪出窜江北情形一折。据称，贼由中关上流渡过九洑洲，该处陆营不支，贼遂以一股牵制我军炮船，其余股众尽由陆营处所另起浮桥，渡过江北筑垒。又在河内筑起土坝数道，使我炮船不能深入。现在陆营驻扎处所，皆系贼之大道。又据总兵詹起纶禀报：伪忠逆由仪凤门渡江到九洑洲，协同八伪王贼众七八万过江，自浦口直抵江浦一带屯扎。宝塔根及卸甲店，现已均有贼踪。此次逆贼均系剃发扮作兵勇，并闻仍有数万贼众麇集七里洲等语。逆众不得逞于金陵，势将图窜江北。李世忠所部攻捣九洑洲及防守江浦、浦口，恐未必能严密，均在意计之中。昨据李鸿章奏报金陵解围，曾国荃即饬常胜军进攻九洑洲。此时贼窜图渡江，是否常胜军业已进攻逆众，被击窜走？抑或因李世忠之军，战守未能得力所致？江北之防关系紧要，如令逆众纷窜，深虞有妨大局。虽据都兴阿督饬新到广东师船，与瓜、镇防兵会同堵剿，并将副将刘成元等军调度策应。都兴阿总与李世忠龃龉，恐未肯派兵援应。本日已谕令该将军勿存成见，速拨援兵，以冀保全大局。仍着曾国藩督饬李世忠所部，务将江浦、浦口严密固守，毋任贼得乘间久踞蔓延。其白齐文所统之常胜军，并饬曾国荃激励协力战守，迅将贼架浮桥及江中土坝速行夺毁，毋恣凭陵，是为至要。将此由六百里谕令知之。钦此。

遵旨寄信前来。

127．王定国升补兴国营都司折 [1] 十月二十七日

奏为拣员升补陆路都司，恭折具奏，仰祈圣鉴事。

窃照江西兴国营都司满图，因病出缺。接准部咨，系陆路部推之缺。该省现有尽先人员，由外扣留，应将名次在先之员请补等因，咨行到臣。查有江西抚标左营尽先选用都司王定国，年二十八岁，广西灵川县人。由武童投效军营，迭次打仗出力，递保外委、千总。咸丰八年克复临江府城案内，奏保赏戴蓝翎。克复景德镇案内，奏保以守备升用。克复安徽建德县城案内，奏保以都司尽先选用。两次援剿抚、建，立解城围案内，奏保加游击衔。均奉谕旨钦遵在案。旋因江军陆师裁撤，由抚臣委署南湖营都司事务，办理裕如。该员打仗奋勇，熟悉营务，以之升补都司，堪期胜任。惟系尽先选用都司，保举名次又属在后，与例稍有未符。因人地实在相需，臣与抚臣往返咨商，意见相同。合无仰恳圣恩，俯准将尽先选用都司王定国升补兴国营都司，实于营伍有裨。如蒙俞允，应请由部先给署札，俟防堵事竣，再行给咨赴部引见。除履历咨移部科外，谨会同江西巡抚兼提督衔臣沈葆桢合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

128．艾连升升补署莲花营都司折 [1] 十月二十七日

奏为拣员请升陆路都司，恭折具奏，仰祈圣鉴事。

窃准兵部咨：议复署吉安营参将事莲花营都司陆得胜，革职开缺。其所遗江西莲花营都司，系陆路题词之缺，行文照例题请调补等因到臣。查有饶州营守备艾连升，年四十七岁，江西武宁县人。由武举拔补南昌城守营千总，派委巡查城门。因广勇入城滋事，降补抚标左营把总。于两次克复饶州郡城案内，先后奏保以千总尽先补用，并赏戴蓝翎，以守备留于江西遇缺即补。均奉谕旨允准。旋拔补抚标右营千总，调补南昌城守营千总，拟补饶州营守备。接准部咨，给与升署札付，俟军务告竣，补行送部引见。嗣于广、玉解围案内，奏奉上谕：“着以都司升用，先换顶戴。”钦此。该员艾连升，久历戎行，熟娴营务，以之请升都司，堪期胜任。惟升补守备，尚未赴部引见，实授起俸，与例稍有未符。谨援员缺紧要、人地相需之例，与抚臣往返咨商，意见相同。合无仰恳天恩，俯准以艾连升升署莲花营都司，实于营伍有裨。如蒙俞允，应请由部先给署札，统俟防堵事竣，再行并案给咨赴部引见。除履历咨移部科外，谨会同江西巡抚兼提督衔臣沈葆桢合词恭折具奏。伏乞皇上圣鉴训示。

再，艾连升递出饶州营守备，系陆路部推之缺。江西省现有军功著绩人员，应请扣留，由外拣员请补，合并陈明。谨奏。

[1] 此件与沈葆桢会衔具奏。

129．盐大使张熊熙告病开缺片十月二十七日

再，查两淮丁溪场大使张熊熙，前因左足麻木，步履维艰，血气渐亏，未敢以病躯恋栈，禀请开缺。由运司转详请题。经前署督臣薛焕批司委验，取结详办在案。兹据两淮盐运使乔松年详送医验各结前来。臣复核无异。除咨移部科查核外，理合改题附片具奏。伏乞皇上圣鉴，敕部查照施行。至所遗丁溪场大使员缺，两淮现有应补人员，俟奉到部复，饬司拣员请补。合并陈明。谨奏。

130．附录廷寄　饬查通州发逆混入贸易并速议南北粮台归并及会剿山东幅教二匪十一月初九日

同治元年十一月初九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务正红旗汉军都统富明阿、江苏巡抚李鸿章、署漕运总督江宁布政使吴棠：

同治元年十月二十日奉上谕：

都兴阿奏，前调师船陆续到齐，防剿得力一折。游击黄联开等雇募红单船三十六只，先后入江。下游福山等处，水阔船单，得此生力师船助剿，烧毁贼船多只，江防可期稳固。着都兴阿责成黄彬等，督饬各路水师，严防各该港口，毋任该匪乘间驶出，抢渡北岸。风闻近有发逆改装易服，在通州一带贸易，招募勇丁，潜谋内应。如果实有其事，关系甚重。着都兴阿、富明阿、吴棠密饬该地方驻扎员弁，实力稽查，迅速拿办，毋令匪徒混迹，阴图不轨，贻患将来。并着曾国藩、李鸿章严饬所属明查暗访，有犯必惩。俾奸宄无所施其伎俩，方为妥善。

都兴阿所称南台归并北台，经李鸿章、吴棠等屡次函商，迄未定议。而南台以为交卸在即，不无观望，厘捐更减成数，军心慌惑等语，自系实情。着李鸿章、吴棠将南北粮台如何裁减、归并之处，迅速筹商，定议具奏。毋得各存意见，致台局委员互相推诿，贻误军行。

富明阿另片奏，山东沂州府所属之兰山、郯城一带，贼圩甚多。其东聚有幅匪，其西又有邹县教匪，恐勾结宿、蒙各捻为患。请饬山东巡抚及吴棠等会同兜剿等语。山东幅、教各匪，昨已谕令僧格林沁、谭廷襄派兵剿办。所有宿、蒙捻匪，即着吴棠速饬黄开榜就近剿洗。俾不至与东省股匪勾结为患，是为至要。将此由五百里各谕令知之。钦此。

遵旨寄信前来。

131．汇报近日各路军情并请调江忠义军移守皖北折十一月十二日

奏为汇报近日各路军情，请旨敕调江忠义移军驻守皖北，恭折驰陈，仰祈圣鉴事。

窃自金陵援贼经官军击退后，留守秣陵关，分攻九洑洲，并宁国、旌德等处军情，臣于十月二十七日附陈梗概在案。嗣据谍报，伪忠王李秀成并未回苏，诸酋死党，多未远飏，仍在秣陵关、六郎桥一带修垒坚持。俟伪侍王由东坝抬船过坝，即分向金陵、金柱关，以图再逞。十月十七八等日，忠逆之子及伪章王、对王数股，并趋九洑洲。一面围李世忠各营，一面昼夜赶渡，先后冲过江浦、浦口者五六万人。曾国荃以南岸诸军节节牵制，北岸郡县处处空虚，抽拨周惠堂等两营抢扎西梁山，先顾滨江要隘。又商令李昭庆带张树声五营，自芜湖北渡，救无为州产米之区，保皖南各营办粮之路。臣亦飞调李续宜所部萧庆衍八营移驻庐州；毛有铭七营移驻巢县。部勒甫定，伪对王一枝直冲过李世忠各垒，从和州之青甸庙斜趋而西，于二十七日陷含山县；二十八日窜踞巢县；十一月初一扑陷和州。查巢县西北直达庐郡，西南近接无为、庐江等州县以入省垣。略一进步，全局俱震。张树声等五营，幸已冒雪渡江，驻扎无为州。庐江一县，亦截留上海新募吴长庆等四营，入城驻守。庐郡一城，仅有石清吉四营，亦截留唐训方新募之何有能等三营协守。此外冲要之所，若店埠，若运漕，无兵扼防。臣所调李续宜部下之毛有铭一军，尚在固始，萧庆衍一军，尚在霍邱。现令齐集舒城，再行进兵。贼踪飏忽，诚恐着着落后。此贼窜江北、办理竭蹶之大概情形也。

宁国悍贼黄文金、胡鼎文等，自踞西河，断我水路粮运。而伪辅王杨逆之众又时时声东击西，四出剽掠。臣所改办陆运，自三山夹以至南陵数十里内，尚无梗阻。自南陵以至宁国府城，到处阻贼。雨雪泥泞，艰于馈运。城内外各营将士，人人以缺米为虑。十月十三日，贼乘张运兰因病离营之际，大举攻城。新任统将易开俊、刘松山等登陴守御，炮石环击，贼始解退。易开俊奉臣调援旌德之檄，十一月初三日道出泾县。适有宁邑另股由晏公堂、画眉岭两路而来，图袭泾县城，横断徽、宁之气。易开俊督同驻泾各营，力战却之。鲍超在高祖山屯营虽多，分汛过广，小挫之后，未可遽议战攻。前调之王可陞五营及何绍彩四营，拟令分驻板桥、黄麻渡，先保粮路。俟赴湘新募之七千人陆续到皖时，再行分途痛剿。此宁国各军战守艰滞之大概情形也。

其赖、古诸逆之围扑旌德者，直薄城下，环攻不休。朱品隆于十月十五日挫败一次，十月十七日小胜一次，十八、十九等日大胜两次。毁平二十余垒，贼始退聚九、十等都，旌德城幸得解围。别有昌化、广德各贼党，突陷绩溪县城，分窜歙境。驻守徽州之皖南镇总兵唐义训会商左宗棠派援之王文瑞等营，于二十八九等日，分道驰击，屡有斩擒。十一月初一日，王文瑞败贼于临溪，唐义训败贼于孔灵。初二日，合军进攻绩溪，克复县城。而旌德境内之贼，复于初三日闯入太平县，由焦村度双阜二岭，初六日进踞黟县之西递地方。意在窜扑祁门，断徽州之饷道，入江西之北境。此股虽非甚凶悍，而踪迹甚疾，关系极大。祁门为臣数载经营之地，引领南顾，实用隐忧。此又旌德、绩溪、太平、黟县等处之大概情形也。

臣窃计本年秋冬以来，群盗如毛，南北环逼。非先保皖北完善之区，不能办皖南之贼。自和州以上，直至蕲、黄十数州县，千里无兵，非有大枝劲旅长驻庐州、舒、桐一带，不特为皖北无穷之忧，亦且贻鄂、豫两省之患。毛有铭、萧庆衍虽称健将，才尚不足当此一路。李续宜病势未痊，亦难遽来。多隆阿本约定进攻九洑洲，会剿金陵。既而改旆西征，臣早料其必有他变，夏间亦屡奏及之。旋于九月十二日奏请多隆阿移师东还，诏旨肫切，未邀俞允。今则秦人痛深水火，圣主方眷顾西陲，何敢更为再三之请。舍此则惟贵州提督江忠义与安徽藩司江忠濬，谊本兄弟，又有伊兄江忠源遗爱在民，庐人至今颂之不衰。倘调至庐州、舒、桐之交，外事则令江忠濬主之，战事则令江忠义主之，必能艰难共济，屏蔽江淮。合无仰恳天恩，敕下江忠义统率现部三千人驰赴皖北，与江忠濬同驻庐境。俾已复之疆土，不至再就沦夷。大局幸甚！微臣幸甚！除各路战状及应奖、应恤人员，续行分案陈奏外，所有近日军情，谨缮折由驿六百里驰报，伏乞皇太后、皇上圣鉴训示。谨奏。

132．祁门失守片十一月十二日

再，正封折间，据署皖南道叶兆兰禀称，黟县境内之贼于十一月初七日未刻，分数路抄入西武岭，窜陷祁门县城等情。查祁门居徽、池两府之中，为粮台转运之所，该逆未逾四日，由太平、黟县突踞要地，蓄计甚狡，关系甚大。唐义训、王文瑞两军自克复绩溪，回军徽郡，未知能否并力速攻，以图克复。除续行详奏外，合先附片陈明，伏乞圣鉴。谨奏。

133．撤回寿州正阳关防兵片十一月十二日

再，前因苗沛霖练圩掳杀寻衅，臣拟撤去寿州、正阳关湘勇，并抽出霍邱防兵，南防九洑洲上犯之贼，于十月二十七日密陈大概，请旨遵行。现在贼由九洑洲冲过北岸，迭陷和、含、巢三州县。军情紧迫，瞬息万变，不及恭候谕旨，已将蒋凝学寿州、正阳关各军撤回。以五营守颍州，以三营守霍邱，腾出毛有铭、萧庆衍所部，移驻舒城，以备巢县上窜之贼。所遗寿、正两城隘，即经函咨僧格林沁酌拨兵勇，前往接防。所有苗练各圩，既感僧格林沁抚驭给饷之恩，又无湘军逼处猜嫌之见，目下必不至另生枝节。或者感激思奋，随同僧格林沁竭力剿捻，亦属意中之事。合再附片密陈，伏乞圣鉴。谨奏。

134．附录廷寄　查询军情并指授各路用兵机宜十二月初一日

同治元年十二月初一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、江苏巡抚李鸿章、江西巡抚沈葆桢、浙江巡抚左宗棠、湖北巡抚严树森、湖南巡抚毛鸿宾、署安徽巡抚李续宜、暂署安徽巡抚湖北布政使唐训方：

同治元年十一月二十一日奉上谕：

曾国藩奏，汇报近日各路军情，并撤回蒋凝学诸军，及祁门被陷各折、片。览奏曷胜焦急。前据唐训方奏称，和州、含山、巢县三城连被贼陷，当经谕令曾国藩等扼要严防，会筹剿办，并令常胜军进攻九洑洲。兹据曾国藩奏称，贼匪大股五六万人连陷含、和、巢三城，幸张树声等五营由南岸冒雪渡江，驻扎无为州，其庐江一县，亦截留上海新募吴长庆四营入城，并截留唐训方新募之何有能等三营与石清吉兵协守庐郡，并调萧庆衍等军齐集舒城，布置尚属周妥。惟贼众兵单，店埠、运漕一带尚无兵勇扼守，逆踪飘忽殊甚，诚恐着着落后。曾国藩务宜迅速调度，檄饬各军实力堵遏，毋令逆踪再行西上。一面知照唐训方，令将临淮兵勇，分拨店埠等处，以免疏虞。

至李世忠，本系帮办袁甲三军务。从前袁甲三在临淮时，遇有奏陈皖北军务关系该提督军营事件者，俱于折尾会衔具奏，并将折稿、寄谕抄给该提督知悉，以为驾驭笼络之计。该提督亦尚能奋勉效力，屡著战功。此次该营被困，唐训方、曾国藩均未据将详细情形先后陈奏，亦未经该大臣与都兴阿拨兵往援，是视李世忠之军虽有如无，来往去留任其自便，势必漫无稽察，恐其势日形扞格，因而生心。着曾国藩、都兴阿、富明阿仍遵前旨，查明此次李世忠因何败衄？是否不肯出力？抑真系兵单之故？迅速具奏。并查明营盘是否失陷？即由该大臣等迅拨兵勇前往援应，不可置之不顾。唐训方、李续宜嗣后相待李世忠，可仍照袁甲三之法酌中办理，以安其心。

常胜军是否已到金陵江面，着李鸿章迅速严催，勿稍迟延。并着都兴阿等遵奉前旨，督催此军会同水陆各营，速将九洑洲攻拔？以断江路。定远一带，即由唐训方派兵遏截，毋令贼匪北窜。

至蒋凝学一军，前经谕令曾国藩等不可撤动。此次曾国藩因军情紧急，已先行撤回，并咨商僧格林沁拨兵前赴寿州、正阳等处接防。惟僧格林沁兵力本非有余，寿州等处城关若竟空无一兵，即不至为苗练所踞，亦恐他匪乘间窜入。如僧格林沁不能拨兵，着唐训方酌量派兵分往驻守。至曾国藩所称苗练感僧格林沁抚驭给饷之恩，无湘军逼处猜嫌之见。是蒋凝学一军之撤，非但防北渡贼匪，兼可弭苗练构衅，固属一举两得。惟蒋凝学等军既撤之后，恐苗练肆无忌惮，其焰复炽。曾国藩、唐训方仍当会商僧格林沁等，妥筹兼顾。此次所称撤兵以后，苗练不至另生枝节，是否确有把握，仍着曾国藩、唐训方随时侦探情形具奏，并酌度机宜办理。胜保现已革拿治罪，该练首闻信后，有无怀疑畏惧？或诚心归正、绝无反复之处？均着僧格林沁密察情形复奏，不可稍行宣露。

鄂省东界紧接皖疆，官文、严树森务须派兵严扼要隘，加意防堵。如庐郡等处情形再形吃重，即着速拨劲旅前往接应，勿得稍分畛域。

至宁国、泾县、旌德贼匪，虽经易开俊等及朱品隆击退，并经唐义训会同左宗棠派援之王文瑞等营将攻陷绩溪之贼击败，克复县城。而太平、黟县复有贼匪窜扰，祁门县城续行失陷，贼踪剽疾异常，势将延及江西，断绝徽郡饷道，关系甚重。着曾国藩督饬皖南各军实力剿办，务将祁门先行克复，次第肃清徽郡各境。浙省兵力尚厚，着左宗棠添拨兵勇，赴援徽郡，以期力顾大局。饶郡广、信一带，沈葆桢宜严密筹防，毋令贼踪窜入，并拨兵进援祁门，以固边境，毋稍大意。

至皖北安庆、庐郡一带，地广兵单，处处空虚，贼势过重，情形万分吃紧。曾国藩现请调江忠义督带所部三千人驰赴皖北，与江忠濬同驻庐境。该提督现虽在粤境会剿莲塘股匪，惟皖北事势较之莲塘情形，轻重悬殊，自应先其所亟。着曾国藩、毛鸿宾迅速知会江忠义，即日移军前往，并着酌添勇丁一二千名随后续往，以厚兵力。仍一面将起程日期飞速奏闻。莲塘股匪，着毛鸿宾另筹兵勇会剿，不许借词将江忠义奏留，致误大局。

正在寄谕间，据李续宜奏，拟俟百日孝满后，再乞宽假一折。现在皖北军情紧急如此，断难俯允所请。李续宜务当体朝廷不得已之苦衷，不必拘定百日，即于葬母后速赴皖北。并着曾国藩严切函催，毋再迁延，是为至要。

本日复据张之万奏，请调金国琛赴豫等语。豫省将才甚少，统兵乏员，着官文、严树森即饬赴豫差委，毋稍迟误。将此由六百里加紧各谕令知之。钦此。

遵旨寄信前来。

135．汇保迭复沿江城隘诸水师员弁折 [1] 十一月十二日

奏为迭复沿江城隘之水师员弁，遵旨查明汇案请奖，仰祈圣鉴事。

窃本年四、五月间，水陆各军会克太平、芜湖府县两城，金柱关、东梁山及秣陵关、江心洲等八要隘，经臣等先后奏报，请将在事出力人员查明保奖，钦奉谕旨允准。臣国藩遵于十月十二日，先将陆营员弁分别劳绩等差，恳恩奖励在案。兹复据水师各营开送保折请奏前来，臣等悉心会核，均无冒滥。相应分缮清单，吁乞圣恩，准照所请，以昭激劝。除把总、外委各弁勇循案咨部注册外，所有遵旨汇保水师员弁缘由，谨会同大学士湖广总督臣官文附驿具陈，伏乞皇上圣鉴训示。谨奏。

附保单一

谨将外江水师克复太平府、金柱关、东梁山、芜湖县等处，进兵金陵迭次出力之文武员弁，汇案开单，恭呈御览。

计开：

花翎提督衔湖南绥靖镇总兵李济清、花翎提督衔记名总兵左光培、蔡国祥，均请照提督本衔赏给封典。

花翎记名总兵罗进贤、彭楚汉，均请照总兵本职赏给封典。

记名总兵杨明海，请赏给巴图鲁名号。

花翎记名总兵丁泗滨、何瑞祥，均请照总兵官阶赏给封典。

花翎总兵衔尽先副将刘正隆、蔡定发、杨占鳌，均请照总兵本衔赏给封典。

副将衔尽先参将刘祥胜、李助发，均请以副将尽先选用，并赏加总兵衔。

尽先参将罗宏裕、胡俊友，均请以副将尽先选用。

花翎湖北补用道吴炳昆，请照道员本职赏给封典。

尽先副将赵三元，请赏加总兵衔 [2] 。

正右营

花翎总兵衔尽先副将钟良保、彭志友、唐修己、曹明友、刘开友等五员，均请照总兵本衔赏给封典。

尽先副将夏开凤，请赏加总兵衔。

副将衔尽先参将熊廷燮、谭仁凤、田荣光、刘隆照等四员，均请以副将尽先选用。

蓝翎副将衔尽先参将李明贵、黄天桂、尽先参将周世魁、庄以临、周酉山等五员，均请以副将尽先选用；李明贵、黄天桂并赏换花翎。

蓝翎参将衔尽先游击尤大缙，请以参将尽先选用，并赏换花翎。

参将衔尽先游击李得胜、胡逢春、杨福春、尽先游击刘明焕等四员，均请以参将尽先选用，并加副将衔。

游击衔尽先都司黄锦荣、杨毓魁、邓桢祥、周名扬、尽先都司熊兆飞、颜先清等六员，均请以游击尽先选用，并加参将衔。

蓝翎尽先都司张凤美、唐守赞，均请以游击尽先选用，并赏换花翎。

都司衔尽先守备黄正芳，请以都司尽先选用，并加游击衔。

守备衔尽先千总周泰丰，请以守备尽先选用，并加都司衔。

尽先守备杨占魁，请以都司尽先选用。

尽先把总邱实岗、胡星灿、张定邦、尽先外委黄国胜等四弁，均请以千总尽先拔补，并加守备衔。

军功仇忠怀、朱高辉、陶文仓，芜采营鲁港汛额外外委朱其贵，均请以把总尽先拔补，并赏戴蓝翎。

军功周清林、成祥胜、蒲和贵、向信和、张化文、李秀山、徐代明、张得元、杨得芳、熊清贵、龙长胜、向本成、杨云秀、邓启周、戴玉清、萧茂发、周大鹏、杨永发、谢春茂、成东宾、张万友、李万九、杨福胜、刘春芳、段福胜、王星顺、颜得信、鲁玉春、钟荣耀、萧光碧、王鹤翔、朱茂林、曾楚荣、周再平、陈太元、欧光发、郭达兴、翟开芳、刘有胜、高广有、冯凤翔、王谅福、张朝忠、曹义胜、吴世增、陈镇盛、李昌元、萧聚发、黄添祥、李大顺、蒋占魁、李大全、周世友、宋春先等五十四名，均请以外委尽先拔补，并赏戴蓝翎。

蓝翎候选训导殷尚质，请免选本班，以知县归部不论双单月遇缺即选。

蓝翎即选府经历县丞秦松茂，请免选本班，以知县不论双单月遇缺即选，并加五品衔。

文童朱佑良，请以从九品归部不论双单月遇缺即选，并赏戴蓝翎。

德字营

尽先把总潘裕恬、金锦玉、林东芝、孙德昌、杨祥发等五名，均请以千总尽先拔补。

勇丁姚士春、戴遐龄、黄必胜，均请以把总尽先拔补，并赏戴蓝翎。

勇丁盛京魁、裴长松、方德发、杨金鳌、戴延龄、吴桂枝、罗士元、郑廷桢、余金铃、王恩采、萧和贵、陈良洪、徐荣高、王玉喜、吴东槐、钟开发、汪乐荣、胡志升、蒋先发、张廷贵、胡贵有、樊荣升、张得标、胡大凯、翟祥龄、许胜祥、江泗海、张宗兴、潘宏兴、王银和、乔正元、孙东阳、冉仕忠、殷春生、张得才等三十五名，均请以外委尽先拔补，并赏戴蓝翎。

文童陈宗谟，请以从九品留于安徽遇缺即补，并赏戴蓝翎。

副右营

副将衔尽先参将林得胜，请〈以〉副将尽先选用。

参将衔尽先游击刘发胜，请以参将尽先选用。

蓝翎游击衔尽先都司龙馀道，尽先都司李东江、张定邦，均请以游击尽先选用；龙馀道并赏换花翎。

尽先都司陈星德、夏友成、成益树、冯国启等四员，均请以游击尽先选用，并加参将衔。

蓝翎尽先都司曾载扬、徐炳文、李廷幹，均请以游击尽先选用，并赏换花翎。

尽先守备邓鸣凤，请以都司尽先选用。

尽先把总杜葆兰，请以千总尽先拔补，并赏戴蓝翎。

军功陈安享、王在庭、赵超众、张新益、谭富交、任泽溥、张士材、绍斌、庞得胜、李正发、龙有胜、汤永贵、连得胜、谢廷浦、费林隆、刘源亭、张万合、周复贵、黄全胜、易大先、黄万胜、周怀松、邓得顺、邵德友、罗启上、罗华有、赵基祥、邓鸣照、易泰益、郑士清等三十名，均请以外委尽先拔补，并赏戴蓝翎。

附生焦绍度，请以训导归部不论双单月尽先选用，并赏戴蓝翎。

新右营

尽先副将将李惟善、杨松保，均请赏加总兵衔。

副将衔尽先参将庾光东、陈福山、周正林，均请以副将尽〈先〉选用。

尽选参将骆万春、李荣富，均请赏加副将衔。

尽先游击萧瑞南、谭定国，均请以参将尽先选用。

蓝翎尽先游击李昌和、龙志顺，均请赏换花翎。

游击衔尽先都司杨开太，请以游击留于两江遇缺即补。

守备衔尽先千总吴光玉、曾玉和，均请以守备尽先选用。

蓝翎尽先千总雷玉春，请加守备衔，并赏换花翎。

蓝翎即选府经历县丞李松荣，请免选本班，以知县留于安徽遇缺即补，并加五品衔。

蓝翎安徽遇缺即补同知直隶州罗庆藩，请赏换花翎。

尽先把总赵安香、王明贵，均请以千总尽先拔补。

军功曾荣华、张俊和、刘春元、何升望、滕有训、张得亮、胡正茂、杨应南、陈书东、黎玉华、成迎祥、张忠沅、蔡庆堂、郭昌林、陈维新、张光明、萧桂林、刘锦祥、郭文彬、张贵华、谭善文、李明才、杨华胜、黄名扬、酆森亭、罗宏发、张富元、熊宏胜、余发贵、刘宏发、万先春、廖长春、周文田、陈得胜、赵宏茂、陈柏贵、郑有胜、郭文有、鲁必有等三十九名，均请以外委尽先拔补，并赏戴蓝翎。

正左营

副将衔尽先参将陈百响、刘湘溢、尽先参将蒋永庆，均请以副将尽先选用。

尽先副将丁际盛、汪得元，均请赏加总兵衔。

尽先游击李盛臻，请以参将尽先选用，并加副将衔。

尽先游击周见都、陆成祖，均请以参将尽先选用。

尽先都司尹益德、熊春山、黄荣礼，均请以游击尽先选用。

蓝翎尽先都司陶咏贵，请以游击尽先选用，并赏换花翎。

蓝翎尽先守备刘春华、易永魁，均请以都司尽先选用，并赏换花翎。

尽先守备曹良尚、龙意发，均请以都司尽先选用。

尽先千总黄诗辉，请以守备尽先选用。

尽先外委唐开廷、吴永芳、邓良富、许观连、谭兰富、何祥发等六名，均请免升把总，以千总尽先拔补。

军功王大昌，请以把总尽先拔补，并赏戴蓝翎。

军功陈楚华、丁有胜、周廷荣、殷得才、彭明俊、陈代有、刘祥熙、杨朝举、夏思义、唐得胜、汪洪盛、魏永胜、李良根、王连启、李玉堂、刘湘岳、杨朝光、彭福柒、陈发林、刘祖新、廖云合、周诗度、秦诗俊、谢立龙、夏绍峨、周人斌、黄林有、黄得胜、周晓魁、李谨富等三十名，均请以外委尽先拔补，并赏戴蓝翎。

蓝翎候选从九品张扬康，请免选本班，以府经历归部不论双单月尽先选用。

副左营

花翎总兵衔尽先副将杨政谟，请照总兵本衔赏给封典。

尽先副将彭大光、刘连升、王源泰、周鸣高、杨作霖，均请赏加总兵衔。

花翎总兵衔尽先副将高得效，请照总兵本衔赏给封典。

尽先参将罗荣升、雷大胜、高德仕、冯维明等四员，均请以副将尽先选用。

尽先游击蒋金和、胡桂清，均请以参将尽先选用；蒋金和并加副将衔。

尽先都司罗纯芳、唐万明、陈建廷，均请以游击尽先选用。

蓝翎都司衔尽先守备莫纲常，蓝翎尽先守备张万美、勾万邦、刘歧忠等四弁，均请以都司尽先选用，并赏换花翎。

尽先守备邓裕达、黄耀盛，均请以都司尽先选用。

守备衔尽先千总谢克明、严永芳，均请以守备尽先选用。

蓝翎候选从九品杨其纬，请免选本班，以府经历归部不论双单月尽先选用。

尽先把总严得胜、蒋玉吉、尽先外委杨政才，均请以千总尽先拔补。

军功龙应发、杨再兴、邹得胜、周佐元、甘明发、杨本顺、魏海泳、邓新胜、赵而富、李得胜、龙祖光、刘有胜、安晋丰、周运胜、严友德、罗定泰、陈文锡、张得胜、刘明远、谢国恩、高立堂、杨森恒、吴兴高、陈有才、周益芬、颜正福、萧相坤、仇凤祥、戴先荣、方良宝、萧湘恒、郑世盖、杨政方、毛仁忠、易升贵、吴得胜等三十六名，均请以外委尽先拔补，并赏戴蓝翎。

正前营

花翎总兵衔推补副将张光德、刘添麟、廖德茂、黎定忠、陈定国、田名魁等六员，均请照总兵本衔赏给封典。

尽先参将李得胜、李新燕、朱魁南，均请以副将尽先选用。

尽先副将杨星照、左有才、张文彪、周南侯，均请赏加总兵衔。

副将衔尽先参将陈维新，请以副将尽先选用。

尽先游击成永祥、何德富、王鸣凤、彭万里、邓良荣、欧荣贵、田名得等七员，均请以参将尽先选用。

蓝翎尽先游击叶怀德、陈秀发，均请加参将衔，并赏换花翎。

尽先都司江福山、朱万胜、刘玉万，均请以游击尽先选用。

蓝翎都司衔尽先守备易洪茂，请以都司尽先选用，并赏换花翎。

尽先千总高得胜、尽先把总彭有馀，均请以守备尽先选用。

尽先外委文祖烈、王大元、黎承寿、伍先杰、胡国胜、郑克勤、成福元、陶德斌、王胜开、雍三胜等十名，均请以千总尽先拔补。

军功李香九、孙玉福、刘振森、杨升贵、张俊杰等五名，均请以把总尽先拔补，并赏戴蓝翎。

军功王得升、刘义发、罗隆仁、许连福、胡金龙、龙玉麟、曾宪贵、王文春、顾复元、张文彬、李本康、郭穆清、谢安国、綦高会、黄光裕、易复胜、萧福林、凌福堂、谭永贵、何泽坤、何绍江、黄东汉、陈朝纲、颜先扬、韩源孔、熊宏才、李青胜、黄添佑、马开元、冯芳田、萧光福、王开胜、伍金兴、何长清、刘应湘、李恩海、黄德林、陈福顺、黄胜辉、张润怀、洪光明、刘益祥、萧复益、贺连城、粟荣贵、于贵良、何永升、殷寿洪、阳义发、言国山、金昌衡、许东胜等五十二名，均请以外委尽先拔补，并赏戴蓝翎。

丁忧蓝翎选用知县喻步莲，请免选本班，侯服阕后以直隶州知州留于安徽遇缺尽先即补，并赏换花翎。

安徽候补知县文祖迪，请以直隶州知州仍留原任补用。

副前营

花翎总兵衔尽先副将萧东凌，请照总兵本衔赏给封典。

尽先参将唐启发，请以副将尽先选用。

尽先游击山西怀仁城守备白友梅，请以参将尽先补用。

尽先游击葛坤泰、刘松林，均请以参将尽先选用。

蓝翎尽先游击罗明东、周朝发，均请赏换花翎。

尽先都司凌新益、葛定名、毛宗翰、廖文传、彭海瑞、万克昌等六员，均请以游击尽先选用。

蓝翎尽先都司何连贵、周宜璋、李学武、伍金玉，均请赏换花翎。

即选从九品易鸣岗，请免选本班，以府经历归部不论双单月遇缺即选。

尽先千总吴文瑞，请以守备尽先选用。

尽先外委李祖升、张正清、周宏胜、宋兆棠、郭葆真、熊远猷、戴岐山、龙腾甲、华绍贤等九名，均请免升把总，以千总尽先拔补。

军功张吉超、姚荣华、陈代玉、张成九、蔡海朋、陈仕烈、喻楚胜、谭永福、姜大华、罗青云、何正楚、刘青云、宋东山、任大年、沈光荫、胡有才、谭祖燕、魏家贵、李祥泰、彭开亮、刘志和、潘玉华、毛长兴、戴南贵、饶成朋、吴光玉、萧明珍、宋自远、吴开科、谭有香、万文德、刘得旺、易文信、倪青元等三十四名，均请以外委尽先拔补，并赏戴蓝翎。

新前营

副将衔尽先参将陈福友、尽先参将朱高胜，均请以副将尽先选用。

参将衔尽先游击周胜发、张志和、任启耀、尽先游击俞泗洪等四员，均请以参将尽先选用，并加副将衔。

蓝翎尽先游击邓永发，请以参将尽先选用，并赏换花翎。

游击衔尽先都司姚大亮、彭致和，均请以游击尽先选用，并加参将衔。

尽先都司姚万顺，请以游击尽先选用。

蓝翎尽先守备縻元顺、尽先守备成楚贵、刘洪万，均请免升都司，以游击尽先选用；縻元顺并赏换花翎。

都司衔尽先守备周吉祥、周才富，均请以都司尽先选用，并加游击衔。

蓝翎守备衔尽先千总卢福良、陈文顺，均请以守备尽先选用，并赏换花翎。

守备衔尽先千总游广泰、曾开胜，均请以守备尽先选用，并加都司衔。

蓝翎遇缺即选从九品张绍良，请免选本班，以府经历县丞归部不论双单月遇缺即选。

尽先外委罗顺生，请以千总尽先拔补，并加守备衔。

军功王恩海，请以把总尽先拔补，并赏戴蓝翎。

军功裘德成、欧传发、徐邦达，周绍富、向连升、李仁九、朱国友、曹恒发、成永祥、易洪胜、张德义、江友功、陈永泰、侯照廷、罗元湘、姜定旭、刘世安、周志发、段有胜、周庆聚、梁宗全、徐宏胜、江坤山、曹胜山、刘万胜、马松友、黄昌友、李有馀、王春发、翁名扬、庞得胜、刘康荣、高有顺、吴星德、李文卿、黎扬名、王立云、杨定胜、罗必茂、姚贵益、钱三友、谭芳元、朱明彩、易明友、许得胜、曾洪发、卢裕后等四十七名，均请以外委尽先拔补，并赏戴蓝翎。

正后营

尽先副将戴廷立，请赏加总兵衔。

副将衔尽先参将杨龙光、欧阳森茂，尽先参将谢九和、郭仕林、贺光耀等五员，均请以副将尽先选用。

参将衔尽先游击殷定文、楚玉和，尽先游击熊济圃，均请以参将尽先选用，并加副将衔。

尽先都司王有胜、杨得意，均请以游击尽先选用。

蓝翎参将衔尽先游击彭福连，请以参将尽先选用，并赏换花翎。

尽先游击张清日，请以参将尽先选用。

蓝翎游击衔尽先都司袁明亮、刘长发，请以游击尽先选用，并赏换花翎。

尽先都司周正新，请以游击尽先选用，并加参将衔。

都司衔尽先守备易姚胜，请以都司尽先选用，并加游击衔。

蓝翎都司衔尽先守备刘得秀，请以都司尽先选用，并赏换花翎。

尽先千总刘克家，请以守备尽先选用。

尽先把总宋茂春、汤世发、宋昌龄，均请以千总尽先拔补，并加守备衔。

尽先外委何三阳、谭明亮、欧阳亮友、陈仁贵、廖茂胜、萧永定、王翔翥等七名，均请以千总尽先拔补。

军功李国政、谢世坤、胡明山、陈武钦，均请以把总尽先拔补，并赏戴蓝翎。

军功杨柱贵、罗辉明、樊明智、曹泗洲、吴承洪、刘大元、周胜祥、严正本、华友元、谭友吉、黄州泰、欧阳有胜、胡善才、陈明山、熊立宝、黄思兰、袁志安、蔡有声、邓昌才、萧言吉、刘熙明、谭光寿、刘茂福、杨大闰、向显材、杨光久、萧启佳、刘光前、文世早、李广财、邹茂胜、向得发等三十二名，均请以外委尽先拔补，并赏戴蓝翎。

蓝翎即选从九品刘兆昌，请免选本班，以府经历县丞留于安徽遇缺即补。

蓝翎五品衔安徽候补府经历县丞徐堂赓，请免补本班，以知县仍留安徽尽先补用。

副后营

尽先副将尹坤山、黄华翰、言秀林，均请赏加总兵衔。

参将衔尽先游击罗芝云、宾得桂、黄玉成，尽先游击许云发、廖得胜等五员，均请以参将尽先选用，并加副将衔。

副将衔尽先参将张得友，请以副将尽先选用。

蓝翎参将衔尽先游击廖明顺，请以参将尽先选用，并赏换花翎。

游击衔尽先都司谭云福，请以游击尽先选用。

尽先都司赵升扬，请以游击尽先选用，并加参将衔。

蓝翎尽先都司张得胜，请以游击尽先选用，并赏换花翎。

都司衔尽先守备赵荣亮，请以都司尽先选用，并加游击衔。

蓝翎尽先守备刘永胜，请以都司尽先选用，并赏换花翎。

尽先把总曾万田、刘玉德，均请以千总尽先拔补，并加守备衔。

军功黄明德，请以把总尽先拔补，并赏戴蓝翎。

蓝翎盐提举衔安徽即补府经历周煌枝，请免补本班，以知县仍留安徽尽先补用。

丁忧蓝翎安徽即补知县张云汉，请免补本班，俟服阕后以同知直隶州知州仍留安徽尽先补用，并赏换花翎。

尽先把总丁义辉，尽先外委陈明德、李辉林，均请以千总尽先拔补。

尽先外委黄成发，请以把总尽先拔补，并赏戴蓝翎。

军功王大德、满福兴、黄昭贤、林华和、邓云华、萧西鹏、罗清发、柯进雨、任有才、萧太和、黄应彩、谢恒胜、袁有明、言正煌、王义胜、邓如盛、成云友、徐华荣、滕定贵、罗有升、赵修英、刘湘廷、莫正茂、唐永茂、危荣贵、邓得荣、刘守禄、周万胜、张瑞华、朱家发、曹大胜、喻兰庭、刘复胜、田应鸿、潘福祥、赵万胜等三十六名，均请以外委尽先拔补，并赏戴蓝翎。

正中营

尽先副将王金楷，请赏加总兵衔。

尽先参将李永林、邓永茂，均请以副将尽先选用。

尽先游击王东山、黄得胜，均请以参将尽先选用。

尽先都司熊世泰、曹玉昆、蔡运照、周有升、吕锡龄等五员，均请以游击尽先选用。

都司衔尽先守备赖明福，请以都司尽先选用，并加游击衔。

蓝翎都司衔尽先守备杨青山、吴东汉、彭朝惟、蓝翎尽先守备夏有明等四弁，均请以都司尽先选用，并赏换花翎。

蓝翎守备衔尽先千总欧阳福春、朱荣耀，蓝翎尽先千总陈光星、孙金榜等四弁，均请以守备尽先选用，并赏换花翎。

文童高蔚霞，请以从九品留于安徽尽先补用，并赏戴蓝翎。

尽先外委张德昌，请以千总尽先拔补，并加守备衔。

军功易明镜，请以把总尽先拔补，并赏戴蓝翎。

军功谭楚南、何有洪、王回达、段祥胜、田孝榜、欧阳文彬、屈金枝、邓胜贵、彭盛世、周传亮、蔡子亮、周福顺、郭玉元、赵得胜、徐太和、雷金发、许明德、文正茂、傅学章、林华清、李大有、朱阳春、胡兴发、李占魁、彭中林、朱华贵、成国胜、马楚胜、张得胜、杨志相、周书祥、易万九、赵有馀、胡有胜、刘得胜、唐显在、钱复泰、彭盛发、刘贵华、颜国元、郁德怀、王明胜、周吉祥等四十三名，均请以外委尽先拔补，并赏戴蓝翎。

副中营

花翎记名总兵萧复胜，花翎总兵衔两江补用副将邓贵二、郑汉友、陈明云等四员，均请照本职本衔赏给封典。

尽先副将李辑五，请赏加总兵衔。

副将衔安徽补用参将韦尚爵、安徽补用参将李益定，均请以副将仍留安徽尽先补用。

尽先参将陈洪发，请免选参将，以副将尽先选用。

参将衔尽先游击贺万方，尽先游击金复青、周莲芝，均请以参将尽先选用。贺万方并加副将衔。

游击衔尽先都司李胜庭，尽先都司田泰山、罗泗滨、胡荣桂等四员，均请以游击尽先选用。

蓝翎都司衔尽先守备刘友胜、曾连五、李甫林，均请以都司尽先选用，并赏换花翎。

蓝翎守备衔尽先千总罗介复，请以守备尽先选用，并赏换花翎。

蓝翎安徽遇缺补用知县刘成业，请赏加同知衔。

文童杨兆琛，请以从九品留于安徽尽先补用，并赏戴蓝翎。

尽先把总杨青义、江再义、尽先外委左端元，均请以千总尽先拔补，并加守备衔。

尽先外委彭正复、朱春复、李甫珍，均请以千总尽先拔补。

军功杨东益、彭凤舞、王益顺、桂登榜，均请以把总尽先拔补，并赏戴蓝翎。

军功周洪元、陈洪友、谭云茂、曹青泰、周克望、胡新益、朱汉湘、杨长发、唐盖南、杨复青、熊克先、程胜海、杨春桂、罗俊贵、陈祥发、王祥兴、李云高、胡玉三、李开朝、刘得胜、邓添祥、彭青桂、王交泰、周如义、罗桂山、黄开泰、杨必胜、李胜楚、金荣光、刘文才等三十名，均请以外委尽先拔补，并赏戴蓝翎。

亲兵左营

花翎总兵衔尽先副将潘裕麟、莫重定、朱楚善、成仪泰等四员，均请照总兵本衔赏给封典。

尽先副将何昌登、许得胜、文成学、李学文、葛定有、刘诚意等六员，均请赏加总兵衔。

尽先参将陈飞龙、何运升、赵俊秀、赵得胜，均请以副将尽先选用。

尽先游击李永胜，请以参将尽先选用。

尽先都司李三喜，请以游击尽先选用。

尽先守备刘取仁、高道贤，均请以都司尽先选用；刘取仁并加游击衔。

蓝翎尽先守备何其俊，请以都司尽先选用，并赏换花翎。

尽先外委成永贵、王长发、刘星云，均请以千总尽先拔补。

军功何炳南、甘兰馨、李宏玉，均请以把总尽先拔补，并赏戴蓝翎。

军功何昌富、段生发、王春和、李良盛、陈日宣、蒋敬之、谭忠本、邓见顺、周福临、陈九林、尹兆贵、范康益、李家驹、旷复益、田传美、周春林、邓大兴、戴锟堂、张亨泰、唐炳云、龙洪景、刘有胜、许国臣、赵富顺、王万美、刘宗辉、萧启胜、邓长发、周卓胜、石英元、李学为、罗功绍、杜盛昭、夏绍香、刘文有、杨洪钧、唐洪立等三十七名，均请以外委尽先拔补，并赏戴蓝翎。

蓝翎安徽即补知县甘时化，请补本班，以直隶州知州仍留原省遇缺即补。

蓝翎即选从九品夏镇昆，请免选本班，以县丞归部不论双单月遇缺即选，并加盐提举衔。

亲兵右营

尽先副将邬桂芳、曹芳凤，均请赏加总兵衔。

副将衔尽先参将颜海仙，尽先参将傅敏才，均请以副将尽先选用。

蓝翎参将衔尽先游击陈先照，请以参将尽先选用，并赏换花翎。

尽先游击朱兴亨、叶广胜，均请以参将尽先选用；朱兴亨并加副将衔。

游击衔尽先都司彭元芳、罗洪发、尽先都司欧阳桂兰，均请以游击尽先选用，并加参将衔。

蓝翎尽先都司李光华、尽先都司向玉隆，均请以游击尽先选用；李光华并赏换花翎。

蓝翎都司衔尽先守备易维训、蓝翎尽先守备曹云祥，均请以都司尽先选用，并赏换花翎。

尽先守备朱长胜、易朝贵，均请以都司尽先选用，并加游击衔。

尽先守备傅清鳌，请以都司尽先选用。

蓝翎守备衔尽先千总谭福胜、蓝翎尽先把总陈高升，均请以守备尽先选用，并赏换花翎。

附生周梦桂，请以训导遇缺即补，并赏戴蓝翎。

文童罗振楷，请以从九品留于安徽遇缺即补，并赏戴蓝翎。

尽先外委朱华晓、彭龙义、黄星芝，均请〈以〉千总尽先拔补，并加守备衔。

军功黄河清、宋福清，均请以把总尽先拔补，并赏戴蓝翎。

军功梁鼎交、曹关照、汤益贵、常东海、陈茂盛、朱载开、黄祥发、邹澍林、刘胜禧、成声明、黄华达、周义芳、朱梁才、梁逢源、罗洪胜、周怀王、陈胜达、谭永烈、曹永盛、丁金林、秦超华、李玉元、周发胜、周有祥、刘长清、谢载升、郭志达、黄聪珥、阳广发、郭凤祥、傅鸣鹿、刘鸣和、曹荣华、高明发、张玉桂、胡三元、王松友、黄新有、谢致福、朱胜志、曹德胜、董天申、段辉、胡智方、赵友才、李大才、谭仁成、葛友明、梁治礼等四十九名，均请以外委尽先拔补，并赏戴蓝翎。

亲兵前营

副将衔尽先参将傅以德，请以副将尽先选用。

尽先游击蒋其祥、阳凤麟，请以参将尽先选用，并加副将衔。

游击衔尽先都司申元盛，尽先都司刘星耀、宋怀德、蒋华山等四员，均请以游击尽先选用；申元盛、刘星耀并加参将衔。

蓝翎尽先守备王德清，请以都司尽先选用，并赏换花翎。

尽先外委宋德修、李发俊、金昌印、高登九、潘海清等五名，均请以千总尽先拔补。

军功彭光云、朱春喜、章明亮、郭洪畴、黎照祥、彭先启、王胜发、金昌发、赵复盛、王益顺、陈科保、周华贵、陈云志、杜庆炯、胡胜友、廖锡朋、田荣贵等十七名，均请以外委尽先拔补，并赏戴蓝翎。

蓝翎即选从九品卢董礼，请免选本班，以府经历归部不论双单月遇缺即选。

蓝翎安徽补用知县夏礼耕，请免补本班，以知州仍留安徽遇缺即补。

亲兵后营

游击衔尽先都司贺发益、尽先都司李立德，均请以游击尽先选用。

蓝翎游击衔尽先都司萧汉祥，蓝翎尽先都司邓大有，均请赏换花翎。

都司衔尽先守备彭金魁，请以都司尽先选用。

蓝翎安徽候补从九品萧立照，请免补本班，以县丞仍留安徽尽先补用。

尽先把总周鸿庆，尽先外委阎恩祥，均请以千总尽先拔补，并加守备衔。

尽先外委谭应和、刘宏发、王承福，均请以千总尽先拔补。

军功冯万年，请以把总尽先拔补，并赏戴蓝翎。

军功彭良俊、石玉行、唐行吉、钟得胜、许昌醴、王云从、殷达为、金大亮、阳应春、谢有成、罗大顺、李立福、陈元吉、许胜发、陈贵新、张宗仁、邓胜开、谢宏森、罗科明、罗声祥、向斗忠、朱廷相、凌升连、曾贤必等二十四名，均请以外委尽先拔补，并赏戴蓝翎。

巡湖营

参将衔尽先游击梁仁美，尽先游击汤万发、盛永清、杨维胜、陈长顺、陈在田等六员，均请以参将尽先选用，并加副将衔。

蓝翎参将衔尽先游击万品文、袁俊、姚荣刚、胡清顺等四员，均请以参将尽先选用，并赏换花翎。

尽先都司邓秀枝、张得胜、周文翔、蔡国喜等四员，均请以游击〈尽〉先选用，并加参将衔。

蓝翎尽先都司黄华山，请〈以〉游击尽先选用，并赏换花翎。

尽先守备郭得山，请以都司尽先选用，并加游击衔。

尽先外委张洪发、毛翰廷、彭昌忠、骆光南，均请以千总尽先拔补。

军功曾纪都、曾光福、陈朝顺、袁得发、张承定、詹荣禄、彭义胜、刘成全、胡金扬、周德立、陈端彩、黄梧凤、刘复贤、梁世建、阳春龙、姚福望、谭吉长、冯复胜、姚华亮、贺方来、卜忠富、陈家树、陈富有、袁德新、杜鹤汀、王启源、王俊兴、叶清泰、谭得义等二十九名，均请以外委尽先拔补，并赏戴蓝翎。

蓝翎湖北遇缺即补知县黄庆章，请免补本班，以同知直隶州归部分发，遇缺即补，并赏换花翎。

蓝翎即选知县章于锦，请免选本班，以直隶州知州不论双单月尽先选用。

护卫营

都司衔尽先守备陈明胜、张东阳，均请以都司尽先选用，并加游击衔。

蓝翎尽先守备彭腾芳，尽先守备杨友胜、冯名彩、刘长清、萧云达等五弁，均请以都司尽先选用；彭腾芳并赏换花翎。

蓝翎守备衔尽先千总周志得、彭俊彩，均请以守备尽先选用，并赏换花翎。

守备衔尽先千总刘绍武，请以守备尽先选用。

安徽候补府经历宋庆嵩，请以知县仍留安徽补用。

尽先外委封乾益，请以千总尽先拔补。

尽先外委刘仁松、军功陶运亨、段吉祥、王汉武、孙胜发、廖长发、陈德盛、谢得盛、彭胜友、荣春田、邓桂林、罗齐祜等十二名，均请以把总尽先拔补，并赏戴蓝翎。

军功曾义和、王明湘、萧伟源、成择春、钟楚良、袁炳南、何开达、冯交泰、罗科朋、张新训、黄立宝等十一名，均请以外委尽先拔补，并赏戴蓝翎。

湘新后营

湖北补用副将王仁和，请赏加总兵衔。

参将衔湖南补用游击张仁和，参将衔江西补用游击傅家桂，均请以参将，各留原省尽先补用，并加副将衔。

游击衔湖南补用都司洪得胜，请以游击仍留原省尽先补用，并加参将衔。

蓝翎湖南协标补用守备邓德祥，请以都司仍留原省尽先补用，并赏换花翎。

都司衔湖南协标补用守备张庆祥，请以都司仍留原省尽先补用，并加游击衔。

守备衔湖南协标补用千总刘桂珍，尽先千总黄复胜，均请以守备尽先补用，并加都司衔。

蓝翎都司衔尽先守备傅昌荣、周万英、周长春，均请以都司尽先选用，并赏换花翎。

都司衔尽先守备李云祥、潘玉坤，均请以都司尽先选用，并加游击衔。

尽先守备李桂林，请以都司尽先选用。

尽先千总李怀祥，请以守备尽先选用。

尽先把总谭义胜、易光前、杨长胜、万福泰、谢桂学、罗若千、曾清河等七名，均请以千总尽先拔补，并加守备衔。

尽先把总彭万胜、朱增宇、黄森林、朱增玉、周叶炳等五名，均请以千总尽先拔补。

尽先外委张忠季、毛得胜、张世庆、万洪庆、徐国祥，军功谢光前、陈森胜、陈明山、李臣告、高如友、张清茂、蔡京富、吴友胜、李为茂等十四名，均请以把总尽先拔补，并赏戴蓝翎。

军功傅立朝、杨昌瑞、廖星彩、何光世、刘友如、刘长春、孙其胜、曾云凤、王江亭、周秉山、梁得胜、周德胜、胡恒升、朱俊山、谭有胜、刘信友、彭胜祥、傅梓轩、胡星望、戴朝玉、谢魁胜、刘有才等二十二名，均请以外委尽先拔补，并赏戴蓝翎。

蓝翎五品衔补用知县李式金，请以同知直隶州归部分发，尽先补用，并赏换花翎。

蓝翎安徽尽先补用从九品朱光笏，请以府经历县丞仍留原省尽先补用，并加五品衔。

文童周顺泰，请以从九品不论双单月遇缺即选，并赏戴蓝翎。

湘祥后营

尽先都司萧信集、张云祥、游击衔尽先都司曾明辉，均请以游击尽先选用，并加参将衔。

蓝翎都司衔尽先守备傅明暄、傅家勋、徐楚胜、陈致祥，均请以都司尽先选用，并赏换花翎。

守备衔尽先千总罗云祥、潘福廷，均请以守备尽先选用，并加都司衔。

尽先把总李明高、唐焕彪、朱万友，均请以千总尽先拔补，并加守备衔。

尽先把总张廷秀，请以千总尽先拔补，并赏戴蓝翎。

尽先外委董柏衡、傅槐轩、汤光前、谭正兴，军功萧福胜，萧福祥、李福胜、冯俊山、缪得发、刘福胜、喻礼和、陈明望、李恒春、贺炳芝、周宝堂、彭湘益、王义泰、黄星发、朱清松等十九名，均请以把总尽先拔补，并赏戴蓝翎。

从九衔方铨，请以县主簿，不论双单月遇缺即选，并赏戴蓝翎。

文童贺廷馥，请以从九品不论双单月遇缺即选，并赏戴蓝翎。

健捷营

尽先副将刘三元，请赏加总兵衔。

副将衔尽先参将刘松亭，请以副将尽先选用。

参将衔尽先游击柳德庆、彭开亮、周海涛、宋云友、黄得胜、罗茂胜、左启岁、刘厚能等八员，均请以参将尽先选用，并加副将衔。

游击衔尽先都司郭贵喜、黄江元、邱大贵，尽先都司杨万胜、陈大才、叶鸣魁、陈品山等七员，均请以游击尽先选用；郭贵喜、黄江元、邱大忠，并加参将衔。

都司衔尽先守备夏平高、刘秋森、黄开泰、叶宏彪、盛启顺等五弁，均请以都司尽先选用，并加游击衔。

蓝翎尽先都司易正明、丁万泰、柳志成，均请赏换花翎。

尽先守备曾长林、刘开春、左光元，均请以都司尽先选用；曾长林并赏戴蓝翎。

蓝翎守备衔尽先千总谭定泰，尽先千总赵新元、赵大胜、左富文，均请以守备尽先选用，并赏换花翎。

尽先千总罗必林，请赏加守备衔。

尽先把总刘淇澳、柳佐亭、邹择光、文定湘、刘绍和等五名，均请以千总尽先拔补，并加守备衔。

尽先外委刘胜友，请免升把总，以千总尽先拔补。

军功柳逢春、邓岐山、李华云、胡志南、胡胜辉、谭锡元、汪世朋、邓章云、宋东海、刘知礼、杨松林、张培贵、刘香九、刘坤洪、周荣贵、刘达清、余晃清、曾万启、吴安亮、胡大廷、龙长富、罗才顺、刘代贵、李义发、刘燮廷、何大胜、万玉兴、彭里仁、汤先晖、胡德明、丁宗述、左宗元、刘祖璜、邱南山、傅芝柏、杜文友、黄得友、刘天鉴、邓九安、夏福堂等四十名，均请以外委尽先拔补，并赏戴蓝翎。

蓝翎湖北即补知县刘应藻，请免补本班，以同知直隶州归部分发，尽先补用。

亲兵中营

尽先游击左永年，请以参将尽先选用，并加副将衔。

都司衔尽先守备易嵩祝、朱贞昌，尽先守备熊星源，均请以都司尽先选用，并加游击衔。

蓝翎守备衔尽先千总高宏科、文朝清、邹宇成、戴德祥、蓝翎尽先千总黎泽庚等五弁，均请以守备尽先选用，并赏换花翎。

尽先把总何昌玉、邓志顺、董朝清、田羽仪、张文斌等五名，均请以千总尽先拔补，并加守备衔。

尽先外委陈有源，请免升把总，以千总尽先拔补。

军功刘克斌、彭金南、王世泰、王四海、李代发、谢徵信等六名，均请以把总尽先拔补，并赏戴蓝翎。

军功周世荣、易春茂、彭后清、傅必发、朱兆祥、邓胜友、湛得胜、周先馀、王云霞等九名，均请以外委尽先拔补，并赏戴蓝翎。

花翎安徽即补直隶州知州刘方蕙，请免补本班，以知府仍留安徽遇缺即补。

文童向南枝，请以从九品归部不论双单月尽先选用，并赏戴蓝翎。

蓝翎五品衔选用府经历县丞崔学敏，请免选本班，以知县不论双单月尽先选用，并赏换花翎。

蓝翎选用府经历县丞江玉美，请免选本班，以知县不论双单月尽先选用，并加同知衔。

蓝翎丁忧选用教谕颜其政，请免选本班，以知县俟服阕后归部不论双单月遇缺即选。

蓝翎江西升用知州潘彩枝，请以直隶州仍归江西尽先补用。

蓝翎即选从九品周鸣林，请免选本班，以府经历县丞不论双单月遇缺即选，并加五品衔。

补用县丞夏世荣，请免补本班，以知县归部分发，尽先补用，并加同知衔。

补用从九品李缵文，请免补本班，以府经历县丞归部分发补用，并赏戴蓝翎。

文童李继邺，请以从九品不论双单月遇缺即选，并赏戴蓝翎。

文童吴邦南，请以从九品归部尽先选用，并赏戴蓝翎。

勇丁周桢、赵光辉、左得胜、闻盛云，均请以把总尽先拔补，并赏戴蓝翎。

尽先外委谢吉科，请免升把总，以千总尽先拔补。

勇丁陈名才、易富祥，均请以外委尽先拔补，并赏戴蓝翎。

附保单二

谨将内湖水师克复太平府、金柱关、东梁山、芜湖县等处，进兵金陵迭次出力之文武员弁，汇案开单，恭呈御览。

计开：

左营

总兵衔副将张锦芳、副将彭昌禧，均请交军机处记名，遇有总兵缺出，请旨简放。

副将熊殿元、杨云祥、易光南，均请赏加总兵衔。

副将彭大田，请照本职赏给封典。

副将衔参将张向荣、潘长顺，参将李宏试、梁永学、喻清汉等五员，均请以副将尽先选用。

参将彭昌安、周国才、麦春泉，均请赏加副将衔。

参将衔游击李如胜、李高馀、许廷绶、龚得胜、罗俊福等五员，均请以参将尽先选用，并加副将衔。

游击王承业、刘武德、曾复泰、杨永浩等四员，均请以参将尽先选用。

蓝翎游击衔都司胡荣伟，都司郭恒泰、李大鹏、王兆祥、蒋本元等五员，均请以游击尽先选用；胡荣伟并赏换花翎。

蓝翎都司梁贵友、胡荣清、王荣书，蓝翎都司衔守备赵兴发、王友祥等五员，均请赏换花翎。

蓝翎都司衔守备谢永谦，守备胡万清、朱家春、钟光裕、易寅阶、李长安等六员，均请以都司尽先选用；谢永谦并赏换花翎。

蓝翎安徽补用同知毛俊臣、蓝翎知州衔江西补用知县陈绍平，均请赏换花翎。

候选教谕黄守日，请加盐提举衔，并赏戴蓝翎。

指发浙江补用府照磨王赞钧，请免补本班，以府经历仍归浙江遇缺补用。

蓝翎把总沈其贵、黄清和、桑光魁、胡心开，蓝翎外委黄锦堂、董文葛等六弁，均请以千总尽先拔补；沈其贵、黄清和并加守备衔。

蓝翎军功阳得顺，请以把总尽先拔补，并赏给五品顶戴。

军功陈传范、张友文、李明发、彭爱卿、易堂明、萧陔南、朱义和、刘明亮、曹春发、盛荣贵、曾永发、刘馀庆、王业宝、彭德胜、雷永言、黄华松、曾广违、刘显亮、刘兆发、陈远汉、阳泽道、康富有、王致和、蒋开发、陈万友、罗明东、谢祖柏、颜隆许、陈文益、平四海、陈昭华、邱福胜、周广才、屈传芝、龚德友、李文忠、刘明益、万明山、唐福泰、萧纶烈、谭发祥、李美胜、何茂德、戴朝恩、徐添贵、高经魁、罗靖国、梁时和、杜荣升、彭裕朝、廖荣华、刘立传、谭荣魁等五十三名，均请以外委尽先拔补，并赏戴蓝翎。

把总汤万和、朱安邦，六品军功文童叶瑞，军功王万胜、王朝良、马先海、谢友忠、陈友锡、田友胜、曹吉昌、屈昌密、魏世美、毛观光、陈世廷、张先球、胡友朋、成炳南、刘显甲、杜福义、汪绵祖、刘先顺等二十一名，均请赏戴蓝翎。

右营

副将衔参将曾泗美、黄明亮，参将唐鸣盛、任典五等四员，均请以副将尽先选用。

参将衔游击李正和、董光玉、廖良胜、颜万和，游击高启典、梁洪胜等六员，均请以参将尽先选用，并加副将衔。

参将衔游击缪福宾、王存支、江成祥、张瑞麟、张定元、谢得胜、游击彭玉明等七员，均请以参将尽先选用。

游击衔都司潘志海、萧云胜，都司周九临、颜湘波、龚彩云、童正泰、易得忠等七员，均请以游击尽先选用；潘志海、萧云胜、并加参将衔。

游击萧辉廷，请赏加参将衔。

游击衔都司广西平乐协右营守备李铨，请以游击尽先补用。

蓝翎都司余昭唐，请加游击衔，并赏换花翎。

都司衔守备谭飞雄、彭南封，守备周应昌、袁国基、李芳楷、胡立显等六弁，均请以都司尽先选用；谭飞雄并加游击衔。

蓝翎守备衔千总周连升，千总喻万顺、段和清、邹育龙等四弁，均请以守备尽先选用；周连升并赏换花翎。

蓝翎守备衔千总张成志、李华廷、谭忠亮，均请以守备尽先选用，加都司衔，并赏换花翎。

江西补用知县程朴生，候选知县徐先路，均请赏加同知衔。

蓝翎五品顶戴安徽补用府经历王呈羲，请免补本班，以通判仍留安徽遇缺补用。

江西补用同知直隶州知州魏瀛，请赏加运同衔。

文童金克猷，请以从九品不论双单月遇缺即选。

蓝翎把总邓正扬、周魁明、胡友发、唐有胜、余德山，蓝翎外委赵东亮、刘正昌、王世桂等八弁，均请以千总尽先拔补；邓正扬并加守备衔。

把总罗国俊，请以千总尽先拔补，并赏戴蓝翎。

军功周孔佳、晏得华、王锡蕃、邓恒泰、许有德、吴家松、周彩发、王春和、李月桂、李永清、胡万胜、廖益材、杨贵祥、汪凌标、陈得顺、马友忠、汪正清、陈义朋、曹荣轩、平有胜、廖庆福、彭清汉、苏玉楼、左锡元、董贵茂、吴春和、彭德福、陈万美、应启洪、王文宣、周朝云、曹广文、张荣龙、陈明盛、周文秀、王华田、曹登棋、成紫封、旷克盛、陈熙春、魏金湘、刘大元、关文富、凌祖才、张学礼、袁茂贵、黄懋德、倪友胜、黄有道、李正榜、瞿慎之、杜金山、刘光多、周昌吉等五十四名，均请以外委尽先拔补，并赏戴蓝翎。

中营

副将周芳明，请赏加总兵衔。

参将王朝治、黄福田，均请以副将尽先选用。

参将衔游击林克英、贺世清、熊德照、杨金榜，游击谭三捷、李廷忠等六员，均请以参将尽先选用，并加副将衔。

游击聂成名、刘义方、佘文习，游击衔都司粟克明、向俊龙、成师吉、吴光楚等七员，均请以参将尽先选用。

同知衔候选知县易珪章，请以同知留于安徽遇缺补用。

候选知县杨荣炳，请免选本班，以直隶州知州不论双单月遇缺即选。

都司唐明顺、刘连升、张贵、谭良灿、谭得胜、马志俊、萧长清等七员，均请以游击尽先选用，并加参将衔。

蓝翎游击衔都司潘宏胜、郭立和、谭玉贵，均请以游击尽先选用，并赏换花翎。

蓝翎都司任德志、彭九皋、任启泰，均请加游击衔，并赏换花翎。

蓝翎都司王桂林、刘泰胜，均请赏换花翎。

蓝翎都司衔守备杨九成、尹彩凤、守备王裕春，均请以都司尽先选用，并赏换花翎。

守备何国宝、彭立延，守备衔千总任九龄、彭观涛等四弁，均请以都司尽先选用；何国宝、彭立延并加游击衔。

候选训导屈应升，请赏戴蓝翎。

军功陈迎祥、潘昌隆、杨复泰、曹洪亮、张春材、萧元厚、杜文才、陈美胜、沈明发、郑文彩、李文明、曹登泰、吴义堂、刘久瑜、李明福、粟长发、罗高生、冯祥泰、李芳策、唐盛立、刘茂祥、黄肇祥、刘汉珍、龚开泰、蔡德清、盛天保、田大贵、田运榜、江万才、胡溪庭、余兴富、陈景恬、卢声远、刘朝彩、唐启大、谢长福、文汉元、李长清、涂孔滨、湛云发、符升元、唐楚华、刘芳代、邹复泰、曹芳友、陈世友、李廷芳、陈万益等四十八名，均请以外委尽先拔补，并赏戴蓝翎。

千总刘明喜，外委魏三阳、周在位、李九鼎、军功廖茂廷、黄友胜、陈启连、饶吉元、陈福寿、詹仕保、聂成容、张德润、蒋永松、李明亮、李云祥、熊友升、苏启恒、粟章得、王胜全、杨寿田、刘得胜、杨裕林、李汉源、吕仕顺、李连胜、夏富安、徐佳廷、姜世春、杨肇华、徐希福等三十名，均请赏戴蓝翎。

定湘营

副将衔参将唐敏义，参将刘得、傅霖、汤彪、许宝坤，参将衔游击杨玠等六员，均请以副将尽先选用。

游击周有才、成得胜，游击衔都司张复胜、朱有成，都司龙大梁、李连升、邵云锡、周尊美等八员，均请以参将尽先选用；周有才并加副将衔。

参将刘玉春、黄秋亭、甘露霖，游击廖楚胜等四员，均请加副将衔。

游击衔都司王清和，都司谭定信、雷定国、邹德泰、王九皋、柏正才等六员，均请以游击尽先选用；王清和、谭定信、雷定国，并加参将衔。

候选同知吴大安，请赏加运同衔。

蓝翎湖北补用知州王南宾，请以同知仍归湖北补用，并赏换花翎。

蓝翎都司潘德盛，请加游击衔，并赏换花翎。

蓝翎游击衔都司周德骏、魏国治，蓝翎都司段大良、蒋受禄、胡松林等五员，均请以游击尽先选用，并赏换花翎。

守备周文耀，请以都司尽先选用，并加游击衔。

蓝翎守备周朝琳，蓝翎千总谢正禄，均请以都司尽先选用，并赏换花翎。

蓝翎守备衔千总王友胜，蓝翎千总张德富、林子元，均请以守备尽先选用，加都司衔；王友胜并赏换花翎。

蓝翎千总文良凤、祝逢春、刘仁亨、蔡心田等四弁，均请以守备尽先选用；文良凤并赏换花翎。

蓝翎守备刘金相、沙广泰、孙启发、熊正彪等四弁，均请加都司衔，并赏换花翎。

候选训导魏畬先，请免选本班，以知县不论双单月遇缺即选。

候选从九品汪元海，请免选本班，以府经历不论双单月遇缺即选。

蓝翎河南补用典史王邦俊，请免补本班，以县丞仍归河南归候补班前遇缺补用。

蓝翎军功陈蔚之，请以未入流不论双单月遇缺即选。

外委谢锡光、刘东才、陈荣华、赵世荣、陈洪友、王本顺、伍得胜、文万顺，军功蔡必胜、史芳兰等十名，均请以把总尽先拔补，并赏戴蓝翎。

军功赵我盈、颜成健、王怀信、陈贵龙、邹德恺、黄明怀、龙大全、刘得荣、任克富、陶健春、陈盛柏、唐绍基、万守荣、胡兴善、于光益、唐复盛、周友胜、汤敦仁、喻桂林、赵我识、柏正棠、王成增、周源隆、柏正鉴、刘献鹏、刘德源、喻以珍、易恒发、彭振清、罗芳惠、刘义盛、张倬汉、陶正魁、张鉴、吴德胜、刘大发、谭克明、唐敏树、朱光斗、刘顺亨、邓永兴、丁裕来、杜良武、谭定全、王得胜、赵世元、王裕林、廖富文、贺羽仪、胡启发、赵鸿翔、杨东义、萧章选、胡友亮、朱方礼等五十五名，均请以外委尽先拔〈补〉，并赏戴蓝翎。

向导营

参将衔游击王有桂、许鼎臣，游击彭必胜、龙有升、宋耀炳、陈邦荣、刘平寿等七员，均请以参将尽先选用，并加副将衔。

游击衔都司任得胜，请免升游击，以参将尽先选用。

蓝翎都司罗振泰，都司冯世彪，都司衔守备吴启绳、刘高俊、余兴国等五员，均请以游击尽先选用；罗振泰并赏换花翎。

都司熊本立、朱秀宣、张华照、王汝骏等四员，均请以游击尽先选用，并加参将衔。

蓝翎都司衔守备卢万兴、王斌元、吴宗东、苏罗福、陈大纯、胡海平，蓝翎守备萧清善、彭正福、许得胜、胡寅舟等十名，均请以都司尽先选用，并赏换花翎。

守备贺良义、王荣福，均请以都司尽先选用，并加游击衔。

守备衔千总崔光华，请免升守备，以都司尽先选用。

蓝翎千总左肇生、彭兆富、潘义忠，把总杨朝均、陈有庆等五弁，均请以守备尽先选用；左肇生并赏换花翎。

广西补用府经历陈大源，请免补本班，以知县仍归广西遇缺补用，并加五品衔。

安徽补用县丞刘在田，请以知县仍归安徽补用。

文生龙照鳞，请以训导不论双单月尽先选用，并赏戴蓝翎。

蓝翎外委黄以承、朱云集，均请免升把总，以千总尽先拔补，并加守备衔。

军功吴安邦、李品英、陈启文、刘永康、姚全礼、罗庆祥、许三楚、屈自然、张茂才、李兴科、冯名训、孙步云、萧清适、刘福星、周开成、万家有、徐进义、李茂发、陈有生、康万有、蔡运隆、张炳忠、杨玉堂、刘先相、廖思贵、胡宗郡、袁肇玉、梁仁生、万年春、万于事、周惟杰、彭有必、王万馀、蒋定臣、赵永胜、黄荣寿、罗启训、王荣相、胡常翰、张秀兰、席春宣、石大兴、谢华山、陈寿平、陈清山、谭永发、张文成、唐福兴、谢祖祥、戴玉源、屈传金、王万清、刘光曾等五十三名，均请以外委尽先拔补，并赏戴蓝翎。

外委姚明善、曹万珍，军功彭培元、甘泰林、屈昌凤、刘康容、邓里仁、周纯桂、陈文藻、陈明昌、王荣浩、王连升、席世衢、何代义、罗福和、张庆才等十六名，均请赏戴蓝翎。

总兵衔副将丁义方，副将衔参将胡友胜、柳寿田等三员，均请照本衔赏给封典。

宣城县金宝圩团练

练总增生丁翥，于咸丰十年宁郡失陷后，督带团勇在金宝圩苦守两年，迭挫贼锋，全圩完固。请以训导不论双单月尽先选用，并加盐提举衔。

文生魏珍、唐宗鉴、王兰等三员，帮办团练，廉正无私，带队打仗，奋勇出力。均请以训导不论双单月尽先选用，并赏戴蓝翎。

贡生袁澄，管带团练，打仗争先。请以按察司照磨不论双单月尽先选用，并赏戴蓝翎。

监生唐兆麟、丁选、程瑞、刘汉川等四名，分带团勇，打仗出力。均请以县主簿不论双单月尽先选用，并赏戴蓝翎。

文童丁周书、刘聚源等二名，带团打仗，奋勇出力。均请以从九品，不论双单月尽先选用，并赏戴蓝翎。

军功刘彦榕、张树芳、胡震、魏瑜、唐良等五名，均请以外委尽先拔补，并赏戴蓝翎。

蓝翎湖北督标补用都司王廷贵，请赏换花翎。

花翎参将衔湖南镇筸右营游击任祖文，请以参将即补。

蓝翎把总杨龙章、夏其祥，均请免补把总，以千总尽先拔补，并加守备衔。

蓝翎尽先守备王洪升，请免补千总，仍以守备尽先即补，并赏换花翎。

蓝翎尽先守备曾恒德、潘文质，仍请仍以守备留于江西补用，并赏换花翎。

蓝翎尽先千总邓业良，蓝翎五品军功把总王启玉，均请免补千总，以守备留于安徽尽先补用。

蓝翎五品军功江宁城守右营把总连升，守备衔尽先千总张鹏程，均请免补千总，以守备尽先补用；张鹏程并请赏戴蓝翎。

蓝翎守备衔尽先千总赵清益，请以守备尽先补用，并加都司衔。

江南督标中营外委李长年，请以千总留于本标尽先补用，并赏戴蓝翎。

蓝翎湖南抚标右营守兵守御所千总李鼎荣，请免补守御所千总，以守备仍留湖南尽先即补。

蓝翎运同衔候选知县程鸿诏，请免选本班，以同知直隶州不论双单月遇缺即选。

六品顶戴冯祖，请以主簿不论双单月遇缺即选，并赏戴蓝翎。

八品顶戴庞福祥，文童潘兆基，均请以从九品不论双单月遇缺即选。

尽先把总满万元、宋宣升、罗荣照等三弁，均请免补把总，以千总尽先拔补。

蓝翎安徽抚标把总张开甲，请免补千总，以守备仍留安徽尽先补用。

湖南长沙县武生史美德，请以把总归湖南长沙协标尽先拔补。

蓝翎尽先都司梁宝田，请仍以都司留于湖南尽先补用，并赏换花翎。

候选府经历章仪典，请免选本班，以知县不论双单月遇缺即选。

县丞衔监生邱尔朴，监生赵烈文，均请以县丞不论双单月遇缺即选。

文生陈立早，请以训导不论双单月遇缺即选。

[1] 此件与官文会衔具奏。

[2] 与后面批复对照，此处疑有脱漏。

136．附录明谕　答迭复沿江城隘诸水师出力员弁请奖折十二月初一日

同治元年十二月初一日，准兵部火票递到同治元年十一月二十一日内阁奉上谕：

曾国藩等奏，遵保迭复沿江城隘水师员弁，开单呈览一折。本年四、五月间，官军会克太平、芜湖两府县、两城、金柱关、东梁山及秣陵关、江心洲等处要隘。该水师员弁等，均属着有微劳，自应量加鼓励。

提督衔湖南绥靖镇总兵李济清，提督衔总兵左光培、蔡国祥，均着照提督衔赏给封典。总兵罗进贤、彭楚汉，均着照总兵本职赏给封典。杨明海，着赏给忱勇巴图鲁名号。丁泗滨、何瑞祥，均着照总兵官阶赏给封典。总兵衔副将刘正隆等三员，均着照总兵衔赏给封典。参将刘祥胜等二员，均着以副将尽先选用，并赏加总兵衔。罗宏裕等二员，均着以副将尽先选用。道员吴炳昆，着照本职赏给封典。副将赵三元，着赏加总兵衔。都司尹昌，着以游击尽先补用，并赏加参将衔。总兵衔副将钟良保等五员，均着照总兵衔赏给封典。副将夏开凤，着赏加总兵衔。参将熊廷燮等四员，均着以副将尽先选用。李明贵等五员，均着以副将尽先选用；内李明贵、黄天桂并赏换花翎。

游击尤大缙，着以参将尽先选用，并赏换花翎。李得胜等四员，均着以参将尽先选用，并赏加副将衔。都司黄锦荣等六员，均着以游击尽先选用，并赏加参将衔。张凤美等二员，均着以游击尽先选用，并赏换花翎。守备黄正芳，着以都司尽先选用，并赏加游击衔。千总周泰丰，着以守备尽先选用，并赏加都司衔。守备杨占魁，着以都司尽先选用。把总邱实岗等四员，均着免补把总，以千总尽先拔补，并赏加守备衔。军功仇忠怀等四名，均着以把总尽先拔补，并赏戴蓝翎。周清林等五十四名，均着以外委尽先拔补，并赏戴蓝翎。

训导殷尚质，着免选本班，以知县不论双单月遇缺即选。府经历县丞秦松茂，着免选本班，以知县不论双单月遇缺即选，并赏加五品衔。文童朱佑良，着以从九品不论双单月遇缺即选，并赏戴蓝翎。把总潘裕恬等五员，均着以千总尽先拔补。勇丁姚士春等三名，均着以把总尽先拔补，并赏戴蓝翎。盛京魁等三十五名，均着以外委尽先拔补，并赏戴蓝翎。文童陈宗谟，着以从九品留于安徽遇缺即补，并赏戴蓝翎。参将林得胜，着以副将尽先选用。游击刘发胜，着以参将尽先选用。都司龙馀道等三员，均着以游击尽先选用；龙馀道并赏换花翎。陈星德等四员，均着以游击尽先选用，并赏加参将衔。曾载扬等三员，均着以游击尽先选用，并赏换花翎。守备邓鸣凤，着以都司尽先选用。把总杜葆兰，着以千总尽先拔补，并赏戴蓝翎。军功陈安享等三十名，均着外委尽先拔补，并赏戴蓝翎。

生员焦绍度，着以训导不论双单月尽先选用，并赏戴蓝翎。副将李惟善、杨松保，均着赏加总兵衔。参将庾光东等三员，均着以副将尽先选用。骆万春、李荣富，均着赏加副将衔。游击萧瑞南、谭定国，均着以参将尽先选用。李昌和、龙志顺，着赏换花翎。都司杨开太，着以游击留于两江遇缺即补。千总吴光玉、曾玉和，均着以守备尽先选用。雷玉春着赏加守备衔，并赏换花翎。

即选府经历县丞李松荣，着免选本班，以知县留于安徽遇缺即补，并赏加五品衔。即补同知直隶州知州罗庆藩，着赏换花翎。把总赵安香、王明贵，均着以千总尽先拔补。军功曾荣华等三十九名，均着以外委尽先拔补，并赏戴蓝翎。参将陈百响等三员，均着以副将尽先选用。副将丁际盛、汪得元，均着赏加总兵衔。游击李盛臻，着以参将尽先选用，并赏加副将衔。周见都、陆成祖，均着以参将尽先选用。都司尹益德等三员，均着以游击尽先选用。陶咏贵，着以游击尽先选用，并赏换花翎。守备刘春华、易永魁，均着以都司尽先选用，并赏换花翎。曹良尚、龙意发，均着以都司尽先选用。千总黄诗辉，着以守备尽先选用。外委唐开廷等六员，均着免升把总，以千总尽先拔补。军功王大昌，着以把总尽先拔补，并赏戴蓝翎。陈楚华等三十名，均着以外委尽先拔补，并赏戴蓝翎。

从九品张扬康，着免选本班，以府经历不论双单月尽先选用。总兵衔副将杨政谟，着照总兵衔赏给封典。副将彭大光等五员，均着赏加总兵衔。总兵衔副将高得效，着照总兵衔赏给封典。参将罗荣升等四员，均着以副将尽先选用。游击蒋金和、胡桂清，均着以参将尽先选用；蒋金和并赏加副将衔。都司罗纯芳等三员，均着以游击尽先选用。守备莫纲常等四员，均着以都司尽先选用，并赏换花翎。邓裕达、黄耀盛，均着以都司尽先选用。千总谢克明、严永芳，均着以守备尽先选用。从九品杨其纬，着免选本班，以府经历不论双单月尽先选用。把总严得胜、蒋玉吉，外委杨政才，均着以千总尽先拔补。

军功龙应发等三十六名，均着以外委尽先拔补，并赏戴蓝翎。总兵衔副将张光德等六员，均着照总兵衔赏给封典。参将李得胜等三员，均着以副将尽先选用。副将杨星照等四员，均着赏加总兵衔。参将陈惟新，着以副将尽先选用。游击成永祥七员，均着以参将尽先选用。叶怀德、陈秀发，均着赏加参将衔，并赏换花翎。都司江福山等三员，均着以游击尽先选用。守备易洪茂，着以都司尽先选用，并赏换花翎。千总高得胜、把总彭有馀，均着以守备尽先选用。外委文祖烈等十员，均着以千总尽先拔补。军功李香九等五名，均着以把总尽先拔补，并赏戴蓝翎。王得升等五十二名，均着以外委尽先拔补，并赏戴蓝翎。

丁忧选用知县喻步莲，着免选本班，俟服阕后以直隶州知州留于安徽遇缺尽先即补，并赏换花翎。安徽候补知县文祖迪，着以直隶州知州仍留原省补用。总兵衔副将萧东凌，着照总兵衔赏给封典。参将唐启发，着以副将尽先选用。游击白友梅，着以参将尽先补用。葛坤泰、刘松林，均着以参将尽先选用。罗明东、周朝发，均着赏换花翎。都司凌新益等六员，均着以游击尽先选用。何连贵等四员，均着赏换花翎。从九品易鸣岗，着免选本班，以府经历不论双单月遇缺即选。千总吴文瑞，着以守备尽先选用。外委李祖升等九名，均着免升把总，以千总尽先拔补。军功张吉超等三十四名，均着以外委尽先拔补，并赏戴蓝翎。参将陈福友、朱高胜，均着以副将尽先选用。游击周胜发等四员，均着以参将尽先选用，并赏加副将衔。邓永发，着以参将尽先选用，并赏换花翎。都司姚大亮、彭致和，均着以游击尽先选用。守备麋元顺等三员，均着免升都司，以游击尽先选用；麋元顺并赏换花翎。周吉祥、周才富，均着以都司尽先选用，并赏加游击衔。千总卢福良、陈文顺，均着以守备尽先选用，并赏换花翎。游广泰、曾开胜，均着以守备尽先选用，并赏加都司衔。

从九品张绍良，着免选本班，以府经历县丞不论双单月遇缺即选。外委罗顺生，着以千总尽先拔补，并加守备衔。军功王恩海，着以把总尽先拔补，并赏戴蓝翎。裘德成等四十七名，均着以外委尽先拔补，并赏戴蓝翎。副将戴廷立，着赏加总兵衔。参将杨龙光等五员，均着以副将尽先选用。游击殷定文等三员，均着以参将尽先选用，并加副将衔。都司王有胜、杨得意，均着以游击尽先选用。游击张清日、彭福连，均着以参将尽先选用；彭福连并赏戴花翎。都司袁明亮、刘长发，均着以游击尽先选用，并赏换花翎。周正新，着以游击尽先选用，并赏加参将衔。守备易姚胜，着以都司尽先选用，并赏加游击衔。刘得秀，着以都司尽先选用，并赏换花翎。千总刘克家，着以守备尽先选用。

把总宋茂春等三员，均着以千总尽先拔补，并赏加守备衔。外委何三阳等七员，均着以千总尽先拔补。军功李国政等四名，均着以把总尽先拔补，并赏戴蓝翎。杨柱贵等三十一名，均着以外委尽先拔补，并赏戴蓝翎。从九品刘兆昌，着免选本班，以府经历留于安徽遇缺即补。安徽候补府经历县丞徐堂赓，着免补本班，以知县仍留安徽尽先补用。副将尹坤山等三员，均着赏加总兵衔。游击罗芝云等五员，均着以参将尽先选用，并赏加副将衔。参将张得友，着以副将尽先选用。游击廖明顺，着以参将尽先选用，并赏换花翎。都司谭云福，着以游击尽先选用。赵升扬，着以游击尽先选用，并赏加参将衔。张得胜，着以游击尽先选用，并赏换花翎。守备赵荣亮，着以都司尽先选用，并赏加游击衔。刘永胜，着以都司尽先选用，并赏换花翎。把总曾万田等二员，均着以千总尽先拔补，并赏加守备衔。

军功黄明德，着以把总尽先拔补，并赏戴蓝翎。府经历周煌枝，着免补本班，以知县仍留安徽尽先补用。丁忧安徽候补知县张云汉，着免补本班，俟服阕后以同知直隶州知州仍留安徽尽先补用，并赏换花翎。把总丁义辉等三员，均着以千总尽先拔补。外委黄成发，着以把总尽先拔补，并赏戴蓝翎。军功王大德等三十六名，均着以外委尽先拔补，并赏戴蓝翎。副将王金楷，着赏加总兵衔。参将李永林等二员，均着以副将尽先选用。游击王东山等二员，均着以参将尽先选用。都司熊世泰等五员，均着以游击尽先选用。守备赖明福，着以都司尽先选用，并赏加游击衔。杨青山等四员，着以都司尽先选用，并赏换花翎。千总欧阳福春等四员，均着以守备尽先选用，并赏换花翎。

童生高蔚霞，着以从九品留于安徽尽先补用，并赏戴蓝翎。外委张德昌，着以千总尽先拔补，并赏加守备衔。军功易明镜，着以把总尽先拔补，并赏戴蓝翎。谭楚南等四十三名，均着以外委尽先拔补，并赏戴蓝翎。总兵萧复胜等四员，均着照本职本衔赏给封典。副将李辑五，着赏加总兵衔。安徽补用参将韦尚爵等二员，均着以副将仍留安徽尽先补用。陈洪发，着免选参将，以副将尽先选用。游击贺万方等三员，均着以参将尽先选用；贺万方并赏加副将衔。都司李胜庭等四员，均着以游击尽先选用。守备刘友胜等三员，均着以都司尽先选用，并赏换花翎。千总罗介复，着以守备尽先选用，并赏换花翎。知县刘成业，着赏加同知衔。童生杨兆琛，着以从九品留于安徽尽先补用，并赏戴蓝翎。把总杨青义三员，均着以千总尽先拔补，并赏加守备衔。外委彭正复等三员，均着以千总尽先拔补。军功杨东益等四名，均着以把总尽先拔补，并赏戴蓝翎。周洪元等三十名，均着以外委尽先拔补，并赏戴蓝翎。总兵衔副将潘裕麟等四员，均着照总兵衔赏给封典。副将何昌登等六员，均着赏加总兵衔。参将陈飞龙等四员，均着以副将尽先选用。

游击李永胜，着以参将尽先选用。都司柳三喜，着以游击尽先选用。守备刘取仁、高道贤，均着以都司尽先选用；刘取仁著赏加游击衔。守备何其俊，着以都司尽先选用，并赏换花翎。外委成永贵等三员，均着以千总尽先拔补。军功何炳南等三名，均着以把总尽先拔补，并赏戴蓝翎。何昌富等三十七名，均着以外委尽先拔补，并赏戴蓝翎。安徽知县甘时化，着免补本班，以直隶州知州仍留原省遇缺即补。从九品夏镇昆，着免选本班，以县丞不论双单月遇缺即选，并赏加盐提举衔。副将邬桂芳等二员，均着赏加总兵衔。参将颜海仙等二员，均着以副将尽先选用。游击陈光照，着以参将尽先选用，并赏换花翎。朱兴亨、叶广胜，均着以参将尽先选用；朱兴亨着赏加副将衔。都司彭元芳等三员，均着以游击尽先选用，并赏加参将衔。李光华、向玉隆，均着以游击尽先选用；李光华并着赏换花翎。守备易维训等二员，均着以都司尽先选用，并赏换花翎。朱长胜等二员，均着以都司尽先选用，并赏加游击衔。傅清鳌，着以都司尽先选用。

千总谭福胜等二员，均着以守备尽先选用，并赏换花翎。生员周梦桂，着以训导遇缺即补，并赏戴蓝翎。童生罗振楷，着以从九品留于安徽遇缺即补，并赏戴蓝翎。外委朱华晓等三员，均着以千总尽先拔补，并赏加守备衔。军功黄清河等二员，均着以把总尽先拔补，并赏戴蓝翎。梁鼎交等四十九名，均着以外委尽先拔补，并赏戴蓝翎。参将傅以德，着以副将尽先选用。游击蒋其祥等二员，均着以参将尽先选用，并赏加副将衔。都司申元盛等四员，均着以游击尽先选用；申元盛、刘星耀并赏加参将衔。守备王德清，着以都司尽先选用，并赏换花翎。外委宋德修等五名，均着以千总尽先拔补。军功彭光云等十七名，均着以外委尽先拔补，并赏戴蓝翎。从九品卢董礼，着免选本班，以府经历不论双单月遇缺即选。安徽知县夏礼耕，着免补本班，以知州仍留安徽遇缺即补。都司贺发益等二员，着以游击尽先选用。萧汉祥等二员，均着赏换花翎。守备彭金魁，着以都司尽先选用。从九品萧立照，着免补本班，以县丞仍留安徽尽先补用。把总周鸿庆等二员，均着以千总尽先拔补，并赏加守备衔。外委谭应和等三员，均着以千总尽先拔补。军功冯万年，着以把总尽先拔补，并赏戴蓝翎。彭良俊等二十四名，均着以外委尽先拔补，并赏戴蓝翎。游击梁仁美等六员，均着以参将尽先选用，并赏加副将衔。万品文等四员，均着以参将尽先选用，并赏换花翎。都司邓秀枝等四员，均着以游击尽先选用，并赏加参将衔。黄华山，着以游击尽先选用，并赏换花翎。守备郭得山，着以都司尽先选用，并赏加游击衔。外委张洪发等四员，均着以千总尽先拔补。军功曾纪都等二十九名，均着以外委尽先拔补，并赏戴蓝翎。

知县黄庆章，着免补本班，以同知直隶州知州归部分发，遇缺即补，并赏换花翎。章于锦，着免选本班，以直隶州知州不论双单月尽先选用。守备陈明胜等二员，均着以都司尽先选用，并赏加游击衔。彭腾芳等五员，均着以都司尽先选用；彭腾芳并赏换花翎。千总周志得等二员，均着以守备尽先选用，并赏换花翎。刘绍武，着以守备尽先选用。候补府经历宋庆嵩，着以知县仍留安徽补用。外委封乾益，着以千总尽先拔补。刘仁松等十二名，均着以把总尽先拔补，并赏戴蓝翎。军功曾义和等十一名，均着以外委尽先拔补，并赏戴蓝翎。副将王仁和，着赏加总兵衔。

湖南补用游击张仁和等二员，均着以参将各留原省尽先补用，并赏加副将衔。湖南补用都司洪得胜，着以游击仍留原省尽先补用，并赏加参将衔。湖南补用守备邓德祥，着以都司仍留原省尽先补用，并赏换花翎。湖南补用守备张庆祥，着以都司仍留原省尽先补用，并赏加游击衔。千总刘桂珍等二员，均着以守备尽先补用，并赏加都司衔。守备傅昌荣等三员，均着以都司尽先选用，并赏换花翎。守备李云祥等二员，均着以都司尽先选用，并赏加游击衔。守备李桂林，着以都司尽先选用。千总李怀祥，着以守备尽先选用。把总谭义胜等七员，均着以千总尽先拔补，并赏加守备衔。彭万胜等五员，均着以千总尽先拔补。外委张忠季等十四名，均着以把总尽先拔补，并赏戴蓝翎。军功傅立朝等二十二名，均着以外委尽先拔补，并赏戴蓝翎。

知县李式金，着以同知直隶州知州归部分发，尽先补用，并赏换花翎。从九品朱光笏，着以府经历县丞仍留原省尽先补用，并赏加五品衔。童生周顺泰，着以从九品不论双单月遇缺即选，并赏戴蓝翎。都司萧信集三员，均着以游击尽先选用，并赏加参将衔。守备傅明暄等四员，均着以都司尽先选用，并赏换花翎。千总罗云祥等二员，均着以守备尽先选用，并赏加都司衔。把总李明高等三员，均着以千总尽先拔补，并赏加守备衔。张廷秀，着以千总尽先拔补，并赏戴蓝翎。外委董柏衡等十九名，均着以把总尽先拔补，并赏戴蓝翎。从九品衔方铨，着以县主簿不论双单月遇缺即选，并赏戴蓝翎。文童贺廷馥，着以从九品不论双单月遇缺即选，并赏戴蓝翎。副将刘三元，着赏加总兵衔。参将刘松亭，着以副将尽先选用。游击柳德庆等八员，均着以参将尽先选用，并赏加副将衔。都司郭贵喜等七员，均着以游击尽先选用；郭贵喜、黄江元、邱大忠并赏加参将衔。守备夏平高等五员，均着以都司尽先选用，并赏加游击衔。都司易正明等三员，均着赏换花翎。守备曾长林等三员，均着以都司尽先选用；曾长林并赏戴蓝翎。千总谭定泰等四员，均着以守备尽先选用，并赏换花翎。罗必林，着赏加守备衔。把总刘淇澳等五员，均着以千总尽先拔补，并赏加守备衔。

外委刘胜友，着免升把总，以千总尽先拔补。军功柳逢春等四十名，均着以外委尽先拔补，并赏戴蓝翎。知县刘应藻，着免补本班，以同知直隶州知州分发尽先补用。游击左永年，着以参将尽先选用，并赏加副将衔。守备易嵩祝等三员，均着以都司尽先选用，并赏加游击衔。千总高宏科等五员，均着以守备尽先选用，并赏换花翎。把总何昌玉等五员，均着以千总尽先拔补，并赏加守备衔。外委陈有源，着免升把总，以千总尽先拔补。军功刘克斌等六名，均着以把总尽先拔补，并赏戴蓝翎。周世荣等九名，均着以外委尽先拔补，并赏戴蓝翎。

安徽候补直隶州知州刘方蕙，着免补本班，以知府仍留安徽遇缺即补。童生向南枝，着以从九品不论双单月尽先选用，并赏戴蓝翎。选用府经历县丞崔学敏，着免选本班，以知县不论双单月尽先选用，并赏换花翎。江玉美，着免选本班，以知县不论双单月尽先选用，并赏加同知衔。丁忧教谕颜其政，着免选本班，俟服阕后以知县不论双单月遇缺即选。江西升用知州潘彩枝，着以直隶州知州仍归江西尽先补用。从九品周鸣林，着免选本班，以府经历县丞不论双单月遇缺即选，并赏加五品衔。县丞夏世荣，着免补本班，以知县分发尽先补用，并赏加同知衔。从九品李缵文，着免补本班，以府经历县丞分发补用，并赏戴蓝翎。童生李继邺，着以从九品不论双单月遇缺即选，并赏戴蓝翎。吴邦南，着以从九品尽先选用，并赏戴蓝翎。勇丁周桢等四名，均着以把总尽先拔补，并赏戴蓝翎。外委谢吉科，着免升把总，以千总尽先拔补。勇丁陈名才等二名，均着以外委尽先拔补，并赏戴蓝翎。都司王廷贵，着赏换花翎。游击任祖文，着以参将即补。把总杨龙章等二员，均着免补把总，以千总尽先拔补，并赏加守备衔。尽先守备王洪升，着免补千总，仍以守备尽先即补，并赏换花翎。守备曾恒德、潘文质，均着仍以守备留于江西补用，并赏换花翎。

千总邓业良等二员，均着免补千总，以守备留于安徽尽先补用。把总连升、千总张鹏程，均着免补千总，以守备尽先补用；张鹏程并着赏戴蓝翎。千总赵清益，着以守备尽先补用，并赏加都司衔。江南外委李长年，着以千总留于本标尽先补用，并赏戴蓝翎。湖南千总李鼎荣，着免补千总，以守备仍留湖南尽先即补。知县程鸿诏，着免选本班，以同知直隶州知州不论双单月遇缺即选。六品顶戴冯祖霨，着以主簿不论双单月遇缺即选，并赏戴蓝翎。八品顶戴庞福祥等二员名，均着以从九品不论双单月遇缺即选。把总满万元等三员，均着免补把总，以千总尽先拔补。张开甲，着免补千总，以守备仍留安徽尽先选用。武生史美德，着以把总归湖南长沙协标尽先拔补。都司梁宝田，着以都司留于湖南尽先补用，并赏换花翎。

府经历章仪典，着免选本班，以知县不论双单月遇缺即选。监生邱尔朴等二员，均着以县丞不论双单月遇缺即选。生员陈立早，着以训导不论双单月遇缺即选。副将张锦芳、彭昌禧，均着交军机处记名，遇有总兵缺出，请旨简放。熊殿元等三员，均着赏加总兵衔。彭大田，着照本职赏给封典。参将张向荣等五员，均着以副将尽先选用。彭昌安等三员，均着赏加副将衔。游击李如胜等五员，均着以参将尽先选用，并赏加副将衔。王承基等四员，均着以参将尽先选用。都司胡荣伟等五员，均着以游击尽先选用；胡荣伟并赏换花翎。梁贵友等五员，均着赏换花翎。守备谢永谦等六员，均着以都司尽先选用；谢永谦并赏换花翎。同知毛俊臣等二员，均着赏换花翎。教谕黄守月，着赏加盐提举衔，并赏戴蓝翎。府照磨王钧，着免补本班，以府经历仍留浙江遇缺补用。

把总沈其贵等六员，均着以千总尽先拔补；内沈其贵、黄清和并赏加守备衔。军功杨得顺，着以把总尽先拔补，并赏加五品顶戴。陈传范等五十三名，均着以外委尽先拔补，并赏戴蓝翎。把总杨万和等二十一员名，均着赏戴蓝翎。参将曾泗美等四员，均着以副将尽先选用。游击李正和等六员，均着以参将尽先选用，并赏加副将衔。缪福宾等七员，均着以参将尽先选用。都司潘志海等七员，均着以游击尽先选用；内潘志海、萧云胜并赏加参将衔。游击萧辉廷，着赏加参将衔。都司李铨，着以游击尽先补用。余绍唐，着赏加游击衔，并赏换花翎。守备谭飞雄等六员，均着以都司尽先选用；谭飞雄并赏加游击衔。

千总周连升等四员，均着以守备尽先选用；周连升并赏换花翎。张成志等三员，均着以守备尽先选用，并赏加都司衔，赏换花翎。知县程朴生等二员，均着赏加同知衔。府经历王呈羲，着免补本班，以通判仍留安徽遇缺补用。补用同知直隶州知州魏瀛，着赏加运同衔。文童金克猷，着以从九品不论双单月遇缺即选。把总邓正扬八员，均着以千总尽先拔补；邓正扬并赏加守备衔。罗国俊，以千总尽先拔补，并赏戴蓝翎。军功周孔佳等五十四名，均着以外委尽先拔补，并赏戴蓝翎。副将周芳明，着赏加总兵衔。参将王朝治等二员，均着以副将尽先选用。游击林克英等六员，均着以参将尽先选用，并赏加副将衔。聂成名等七员，均着以参将尽先选用。

知县易珪章，着以同知留于安徽遇缺补用。杨荣炳，着免选本班，以直隶州知州不论双单月遇缺即选。都司唐明顺等七员，均着以游击尽先选用，并赏加参将衔。潘宏顺等三员，均着以游击尽先选用，并赏换花翎。任德志等三员，均着赏加游击衔，并赏换花翎。王桂林等二员，均着赏换花翎。守备杨九成等三员，均着以都司尽先选用，并赏换花翎。何国宝等四员，均着以都司尽先选用；内何国宝、彭立延并赏加游击衔。训导屈应升，着赏戴蓝翎。军功陈迎祥等四十八名，均着以外委尽先拔补，并赏戴蓝翎。千总刘明喜等三十员名，均着赏戴蓝翎。参将唐敏义等六员，均着以副将尽先选用。游击周有才等八员，均着以参将尽先选用；周有才并赏加副将衔。参将刘玉春等四员，均着赏加副将衔。都司王清和等六员，均着以游击尽先选用；内王清和、谭定信、雷定国并赏加参将衔。同知吴大安，着赏加运同衔。

知州王南宾，着以同知仍归湖北补用，并赏换花翎。都司潘德盛，着赏加游击衔，并赏换花翎。周德骏等五员，均着以游击尽先选用，并赏换花翎。守备周文耀，着以都司选用，并赏加游击衔。许朝琳等二员，均着以都司尽先选用，并赏换花翎。千总王友胜等三员，均着以守备尽先选用，并赏加都司衔；王友胜并赏换花翎。文良凤等四员，均着以守备尽先选用；文良凤并赏换花翎。守备刘金相等四员，均着赏加都司衔，并赏换花翎。训导魏先，着免选本班，以知县不论双单月遇缺即选。从九品汪元海，着免选本班，以府经历不论双单月遇缺即选。典史王朝俊，着免补本班，以县丞仍归河南候补班前遇缺补用。

军功陈蔚之，着以未入流不论双单月遇缺即选。外委谢锡光等十员，均着以把总尽先拔补，并赏戴蓝翎。军功赵我盈等五十五名，均着以外委尽先拔补，并赏戴蓝翎。游击王有桂等七员，均着以参将尽先选用，并赏加副将衔。都司任得胜，着免升游击，以参将尽先选用。罗振泰等五员，均着以游击尽先选用；罗振泰并赏换花翎。熊本立等四员，均着以游击尽先选用，并赏加参将衔。守备卢万兴等十员，均着都司尽先选用，并赏换花翎。贺良义等二员，均着以都司尽先选用，并赏加游击衔。千总崔光华，着免升守备，以都司尽先选用。左肇生等五员，均着以守备尽先选用；左肇生并赏换花翎。

府经历陈大源，着免补本班，以知县仍归广西遇缺补用，并赏加五品衔。县丞刘在田，着以知县仍留安徽补用。生员龙照鳞，着以训导不论双单月尽先选用，并赏戴蓝翎。外委黄以承等二员，均着免升把总，以千总尽先拔补，并赏加守备衔。军功吴安邦等五十三名，均着以外委尽先拔补，并赏戴蓝翎。外委姚明善等十六员，均着赏戴蓝翎。总兵衔副将丁义方、副将衔参将胡友胜、柳寿田，均着照本衔赏给封典。生员丁翥，着以训导不论双单月尽先补用，并赏加盐提举衔。魏珍等三名，均着以训导不论双单月尽先选用，并赏戴蓝翎。贡生袁澄，着以按察司照磨不论双单月尽先选用，并赏戴蓝翎。监生唐兆麟等四名，均着以主簿不论双单月尽先选用，并赏戴蓝翎。文童丁周书等二名，均着以从九品不论双单月尽先选用，并赏戴蓝翎。军功刘彦榕等五名，均着以外委尽先拔补，并赏戴蓝翎。该部知道。单二件并发。钦此。

137．审明陈步高等溃走情形分别定拟折 [1] 十一月十二日

奏为遵旨审明陈步高等溃走情形，分别定拟，恭折奏祈圣鉴事。

窃臣于本年六月间，准江苏抚臣李鸿章咨解由浙赴沪之副将陈步高、贵廷芳二员到营。钦奉谕旨，着即审明定拟具奏。嗣八月间，又准江苏抚臣将吴再升一员并解来皖。先后均发交安徽善后局、署司道等，会同研讯录供详办。兹据讯取陈步高供称，由广西武宣县武生，历保花翎总兵衔、遇缺先选副将。咸丰十年遵调赴浙，随同克复余杭、临安、平湖、嘉善诸城。十二月管带浙江新字营勇一千七百名，驻防严州。十一年六月，奉委署理严州协副将，历次剿贼获胜。十月赴援省城，在候潮门抢筑营盘，日与贼战，归提督张玉良统辖。十月十八日以后，归况文榜统领。十一月二十八日，正在督队进攻，遥见凤山、清波两门火起，杭城失陷。是日率众冲突，攻击至夜。二十九日粮尽援绝，进退俱穷，愤不欲生，投水遇救。旋闻总兵况文榜等俱在上海，收集溃勇，随搭便船赴吴淞口。今奉押解到皖，封缴严州协关防一颗，呈具亲供，静候查办。又据贵廷芳供称，湖南武陵县人，由行伍历保花翎总兵衔、尽先补用副将。咸丰十年八月带勇防守新河庄，因宁国府城失守，冲围就近赴浙。十二月奉委管带水师炮船，驻防富阳、桐庐、严州一带。十一年九月遵檄赴援省城。十月初六船至钱塘江，归张玉良统辖。十五日带船至义桥剿贼。二十日回省，张统师〔帅〕业已阵亡，改归况文榜统带。其时江边陆营尽为贼陷，屡次攻剿未能解围。十一月二十八日，省城失陷。二十九日，萧山贼来袭水营，竭力抵御，水勇十损五六，舟中米粮已绝，因带所存炮船驰往海宁。讵意是夜风潮大作，长龙、舢板一时尽覆，并被后潮撞击，船只均坏。随至黄道关，探闻上海收集溃勇，遂于十二月初八抵吴淞口。兹奉解皖审讯，应请从重治罪。又据吴再升供称湖南永绥厅人，由行伍历保花翎记名总兵、矫勇巴图鲁。咸丰十年五月，带勇进攻嘉兴，驻防湖郡。十一年四月调赴浙东，六月攻克义乌，八月移防诸暨。因兵勇不敷分布，商请回楚添募，禀奉巡抚允准。九月二十一日，将原带勇丁移交林福祥接管，赴省请咨回湘。十月十一日，省垣事势日迫，奉提督张玉良札，饬招集城外溃勇，以资战守。维时粮饷、军装均无所措，人心涣散，不复成军。十一月二十八日，杭城不守，力战负伤，昏晕落水，遇救至沪。十二月沪城吃紧，奉饬募勇二百余名，历防吴淞、高桥等处。本年三月积伤感发，交卸带勇事件。今奉传讯以前，在浙诸事，总属救护不力，咎有应得。各等供前来。

臣复加审核。各该员虽非先事逃避，而律以“谋人军师败则死之”之义，均属罪无可逭。惟统将之与裨将，权任有轻重，科罪自有等差。陈步高、贵廷芳二员，于上年十月先后调援杭省。初归张玉良统辖，继归况文榜统辖。省城沦陷，该将等均属救援不力。遍查例案，并无赴援不力，裨将作何治罪明文。第统领张玉良虽已殉节，统将况文榜现尚在上海带勇，经李鸿章奏明，准其效力赎罪。统将既邀宽典，裨将自难重议。而陈步高曾署严州协篆，系有地方之责。贵廷芳一奔于宁国，再奔于杭州，竟以逃溃为将领之常。例均未便稍涉轻纵。衡情定谳，陈步高、贵廷芳二员，应比照左宗棠奏准之恒起、刘齐昂发往新疆效力赎罪。至吴再升一员，原带勇丁，业于九月二十一日交林福祥接管。逮十月十一日奉张玉良檄，重招溃卒。维时粮械无措，不能成军。城陷同逃，厥咎较轻。吴再升应发往军台效力赎罪。是否允协，恭候圣裁。除陈步高缴到严州协关防，由臣咨送浙江外，所有遵旨讯拟缘由，谨会同江苏抚臣李鸿章、浙江抚臣左宗棠，恭折具奏，伏乞皇上圣鉴训示。谨奏。

[1] 此件与李鸿章、左宗棠会衔具奏。

138．附录明谕　处分上年救援杭州不力之副将总兵陈步高等十二月初一日

同治元年十二月初一日，准兵部火票递到同治元年十一月二十一日内阁奉上谕：

曾国藩奏，审明救援不力之副将等，分别定拟一折。署浙江严州协副将陈步高、尽先副将贵廷芳，上年十一月贼逼杭州，该副将等督队赴省救援不力。迨省城失陷，复行溃走。记名总兵吴再升，因上年浙江省城被围，奉派招集溃勇，辄以军粮无措，城陷同逃。均属罪有应得。陈步高、贵廷芳，均着照所拟发往新疆效力赎罪。吴再升着照所拟发往军台效力赎罪。该部知道。钦此。

139．湖南捐输各员发给执照片十一月十二日

再，行营捐局委员吴延庚，前于咸丰四年承领空白实收三十张，往湖南本籍劝捐。当将捐输钱文，陆续解营充饷在案。兹据开具各捐生履历，禀请换给部照前来。臣详加查核。计请文职虚衔封典者，有欧阳照等二十五名；报捐监生者，有萧景星等六名。所捐钱数，均与部章相符。惟行营无照可填，当饬东征局司道填发六品衔照二张，正九品衔照一张，从九品衔照二十张，封典照二张。并由湖南捐输局借填部、监照各六张，发交该委员，分别给执。除将截下照根并年貌、三代履历清册咨部查核办理外，理合附片陈明，伏乞圣鉴。谨奏。

140．附录廷寄　着曾国藩等筹议皖北屯田事 [1] 十一月十三日

同治元年十一月十三日，准兵部火票递到议政王军机大臣字寄——

钦差大臣协办大学士两江总督曾国藩、暂署安徽巡抚湖北布政使唐训方：

同治元年十月二十七日奉上谕：

有人奏，皖北兵勇乏食，请先开屯田，以资战守一折。据称：皖北临淮一带，兵勇不得宿饱，厘金、房税、月捐、岁课，商民受害，官侵吏蚀，得报解军营者，仍属寥寥。开财之源，莫善于屯田。皖省凤、颍等处，有兵戍守。而附近有废田者，令兵勇大兴开垦，约可屯田二千顷。中稔可获稻米三十万石。每人受田二十亩，牛头、籽种由官酌给，五百人立一屯。屯有长，都守兼之。复设屯官，督课农功。统兵大员驻各屯适中之地，以便调度。是为兵屯。其招集流亡，必得丁壮千人，方立一屯。选熟悉农务佐杂一员为屯长。行团练，编门牌，以资诘奸御暴。秋收后由屯长将所纳每亩五升之粮，运至大营。是为民屯。又召募〈远〉近商贾，佃无主之田，其法悉如民屯。其愿佃某田者，具赁状往耕。每亩以二斗为率，是为商屯。其屯田经费，请于天津运芦盐二万包，往河南汝宁、光州销售。所得盐价就近解临淮，以便办理凤、颍等处屯田。即推之安庆诸郡，凡有闲田废地，无不皆宜等语。现值军饷支绌，屯田亦系古法。着曾国藩、唐训方悉心核酌。如有可采择之处，即相度地势，察看情形，详细具奏。原折着抄给阅看。将此各谕令知之。钦此。

遵旨寄信前来。

附皖北屯田原折

奏为皖北被兵日久，请先开屯田，以资战守，仰祈圣鉴事。

窃皖北一带，群盗如毛，粤、捻交乘，又有苗练之横行，非旦夕所能蒇事，必须顿兵久戍。而临淮一军逼处其间，势最危，饷最乏，兵勇求一饱而不得。夏摘南瓜，冬挖野菜，形同乞丐。以饥疲之兵，御强悍之寇，其不能决敌制胜，从可知矣。夫自古兵革屡兴，每苦乏食，则屯田以兴。赵充国之屯田浩亹，魏武帝之大屯许下，邓艾屯芍陂，羊祜垦襄阳，史册具存，成效可考。今者寇盗横发，征调频仍，天下十室九空。荷戈之士，不得宿饱。溃亡噪掠，军法不敢施。司计者不知开财之源，惟知搜括，横征厘金、房税，月有捐，岁有课，虽穷民一椽之费，小贩鸡鸭之资，无不榷算。追呼鞭挞，甚于追比钱粮。一哄之市，三家之村，商民受害情形，有郑侠所不能图者。以此筹饷，何异因饥而食己之肉，腹饱则身僵矣。然其所得之财，果悉供军需，人亦无怨。乃官侵之，吏蚀之，行户、乡长朋分之。层层折耗，得报解军营者，不过十之二三耳。可不急筹开财之源哉！

夫开财之源，而不为民病者，莫善于屯田。应先于皖省凤、颍等处有兵戍而附近有废田者，令兵勇大兴开垦。凤、颍等处即古芍陂也。有淮水、涡河贯其中，夙称膏腴，宜种稻。近年屡遭兵燹，千里蓬蒿，一望无际。今辟草莱以田之，久荒之地，必获倍收。沃土则易于就功，饥军则乐于从事。揆其地势，约可屯田二千顷。中稔之岁亩获稻米一石五斗，共可得三十万石。以三十万之粮，赡万人之众，何患士马不饱腾。

其法，人每二十亩，积至百亩，官给牛一头，一伍共之。籽种亦由官酌给。五百人立一屯，就附近有形势废村为屯所，筑垒挖濠。屯有长，以带队都守兼之。积至十屯，设一屯官。遴派熟悉农务府厅为之，专司督课农功，稽察勤惰。统兵大员移驻各屯适中之地，以便调度。有警则屯兵分番战守。东作方兴，则荷戈以耕。秋成收获，则抽调若干名为游兵，以防劫掠。所得粮食，即作应领口粮。惟次年须归还牛价、种籽。此兵屯也。如有归附匪众，亦散处兵屯，一体农战。其次，招流亡人民复业，除老弱妇女不计外，必得丁壮千人方立屯，选熟悉农务佐杂一员为屯长，教之播种，又为之行团练，编门牌，以资诘奸御暴。有田之家，每亩纳粮五升。秋收后，由屯长运大营，不准圭撮浮收，违者诛无赦。此民屯也。又有次，召募远近商贾，佃无主之田。其法悉如民屯，惟报明愿佃某处田若干，不限多寡，具赁状往耕。纳粮则以每亩二斗为率。此商屯也。其屯长、屯官，殿最悉视军功。如兵屯、商屯成熟之后，有称产业愿拨还者，必须有近年印契粮串，与地方官册籍相符，方准退还，归入民屯。如仅有契串，而官司失守，将文卷遗失，无册籍可查，则令出半价赎回。其价兵屯给兵，商屯则仅赏本年工本，有余归官。此其大略也。

至一切条缕章程，由屯官随时酌定。惟初行之岁，屯田经费必须先为筹给。方今库款支绌，势难筹此巨款。请于天津运芦盐二万包，往河南汝宁、光州销售。汝、光盐务类皆歇业，盐价甚昂，每斤非制钱六七十文不可。运盐以往，必能畅销。除运脚外，约计十万金，有盈无绌。近日淮盐已行至三河尖，若运销汝、宁等处，运脚更轻。所得盐价即就近解临淮军营，先办理凤、颍屯田事宜。

凤、颍既行有成效，可推之安庆诸郡及军务省分，兵燹地方，但有闲田废地者，无不皆宜。如江北地方，令戍兵圈沿江滩地田之，内省军需，外限贼骑，尤为久远。

或谓前代饷军以粟米、茭槁，故曰粮草。今则例折白金，令其自买。若兴田屯，骤改本色，恐兵勇不从。不知今昔情形不同，乾隆、嘉庆间用兵苗疆、川、楚，糜饷如泥沙。当时行间兵类，皆鲜衣美食，故利得银以便寄家。近来孤远军营，兵饷积欠经年累月。今使之屯田饱食，复得卖余粮为资，有不乐从者乎？况康熙、雍正间塞外用兵，因沙漠无食物可买，亦运本色接济，人所共知。伏乞敕谕该处统兵大臣、督抚，妥议施行，毋以事属创始，畏难推诿。屯田之利行将见，战必胜，守必固，诚安攘富强之大计也。臣愚昧之见，伏祈皇太后、皇上乾断施行。谨奏。

[1] 原抄本注：“奉到廷寄同日，接军机处十月二十七日片称：‘本日奉有寄信谕旨一道。希贵大臣于接奉后，恭录知照署安徽巡抚唐训方，一体钦遵可也。为此知会。’”

141．附录廷寄　饬曾国藩等查明沭阳知县蒋懋勋一案十一月十三日

同治元年十一月十三日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章：

同治元年十一月初四日奉上谕：

有人奏，知县贪酷不职，玩视民命，请饬查办一折。据称江苏署沭阳县知县蒋懋勋，本系幕友出身，历在该省府州县署办理刑名。现在署理沭阳，体弱吸烟，不能亲理词讼，尽委诸县丞、典史。将其徒汪希桢、门丁叶树堂等倚为心腹，以至内外连结，无所不至。本年夏间，庆寿演戏，收受官绅礼物。于挑夫对殴命案，委典史钱步高往验，讹索邻近漕坊钱文。土棍王胡留、陈本立纠众互斗，自相杀死。王胡留之父王士荣图诈监生徐得佳即徐晋芳，遂诬以其子杀死陈本立，系徐晋芳主使等词，在县捏控。该署县因有从前需索未遂之嫌，乘此带役亲赴徐晋芳家，并未讯供，遽将徐晋芳杀死。其妻徐周氏鸣冤，亦被杀害等语。如果属实，残忍、贪污，大为民害。若不从严究办，何以惩酷吏而奠民生？着曾国藩、李鸿章按照所参各款，逐一根究，从严惩办。原折着抄给阅看。将此各谕令知之。钦此。

遵旨寄信前来。

附请查办沭阳署知县蒋懋勋原折

奏为知县贪酷不职，玩视民命，请旨查办，以肃纪纲事。

窃维州县为亲民之官，亿兆之安危，视乎守令之贤否。守令职分虽微，而关系甚巨。况自粤逆不靖以来，大江南北半遭蹂躏，小民兵燹余生，尤赖贤有司加意抚循，或可少为补救。是今日之守令，固尤不可不慎选其人也。臣风闻江苏沭阳县知县蒋懋勋，品行卑鄙，出身本系幕友。历在青浦县知县蔡维新、海州直隶州知州龚思善、江宁府知府陈延恩任内办理刑名。现在署任沭阳。该员体弱多病，又复吸食鸦片。履任后，一切词讼不能亲理，尽委诸县丞刘镇、典史钱步高。而刑名一席，则任用其徒汪希桢代拆代行。汪希桢因与门丁叶树堂、杨蔚文内外联结，无所不至。该员非惟不能约束，抑且倚为心腹。以致声名狼藉，物议沸腾。沭阳所属村庄，比年屡被捻匪窜扰，所过焚掠一空，流亡满目。而该员于本年五月间，在县东关庆寿演戏，使其弟蒋谦代办，置酒高会，约请官绅，收受财礼。众口喧传，毫无顾忌。县东门外挑夫顾焘殴毙挑夫朱日昌，该员委典史钱步高往验。其地适与宝泉漕坊相近，遂借端讹索该漕坊钱五百千，即钱步高为之过付。更可异者，土棍王胡留、陈本立纠众互斗，王胡留将陈本立杀死。陈本立之党复将王胡留杀毙。王胡留之父王士荣年老无依，觊觎监生徐得佳即徐晋芳家资充裕，起意图诈。遂证以其子杀死陈本立，系徐晋芳主使，并称徐晋芳曾经窝匪，在县捏控。该员亦以曾向徐晋芳需索未遂，乘王士荣之控，带领人役、勇丁，亲赴徐晋芳家中，并未讯取供词，遂将徐晋芳当场杀死。徐晋芳之妻徐周氏闻其夫无故被杀，急出鸣冤，亦有欲上控之语。该员虑其上控，因将徐周氏一并杀害，以绝后患。闻徐姓尚为沭阳显族，晋芳身列成均，即使果有不法重情，亦当悉心研究，必供证确凿，始可据以定罪。该员因王士荣一面之辞，不察是非，立毙两命。即非挟嫌诬陷，亦属任性妄为。方今皇太后、皇上轸念民依，勤求吏治，岂容此等不肖劣员，滥膺民社，贻害地方？应请饬下江苏该管督抚，严密访查，据实参办，于以重民命而儆官邪。臣愚昧之见，是否有当，伏乞皇太后、皇上圣鉴，训示施行。谨奏。

142．附录廷寄　金陵各营解围后严防逆党分窜及谋犯皖北十一月二十二日

同治元年十一月二十二日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、督办镇江军务广西提督冯子材、帮办镇江军务署京口副都统魁玉：

同治元年十一月十二日奉上谕：

冯子材、魁玉奏镇防近日军情，并上游探报情形一折。汤岗肃清之后，逆党遁回句容等处，于附近村庄掳粮，运送金陵老巢；复于句容六里店亭子地方聚贼数千，分党四掠，扰及高资、炭渚等处。经冯子材等饬派总兵陶茂森、副将关松志等军，于富庄、炭渚等处奋击掩杀，余贼遁回亭子，逆踪飘忽，狡计四出。冯子材等于镇防战守尚能尽力妥办。仍应严密备御，随时侦探，督令镇防官兵，相机剿击，毋以逆氛少挫稍涉大意，其炭渚、高资等处，不得任贼筑垒分屯，窥伺江防，致驱除又形棘手。

金陵各营解围，伪忠逆等大股，计索鼠窜，难保不去而复来。冯子材所奏搜获忠逆伪文，征索苏、杭银米，先窜皖省一带，后解金陵之围；并有调取杭州大炮，攻打金陵凤台门营盘等语。曾国荃等谅已预为之备，不致疏虞。

其所称伪忠、侍、对、纳诸逆党数万，由九洑洲北渡，浦口一带已有贼营屯扎，势颇鸱张，与都兴阿日前所报大略相同。着曾国藩等仍遵前旨，饬令李世忠所部实力堵剿；都兴阿于分防水陆各军及通、泰各处隘口，督饬在事各员并力严防江浦。浦口情形危急，即派拨劲兵前往援应，以免疏虞。

至北渡逆党谋窜皖北庐州、和州及江浦、六合，以犯上游，诚亦不可不防。逆谋欲窜上游，计将牵掣金陵大营官军，得以乘虚复扑。谅曾国藩成算在胸，必能预为部勒，有备无患，使贼狡计无所可施也。

吴煦已抵镇营，仍着饬令督饬常胜军与江面师船，速即攻取九洑、七里等洲，并着都兴阿、冯子材等，于南北两岸应即如何联络策应，妥筹办理，俾速奏功，实深殷盼。将此由六百里各谕令知之。钦此。

遵旨寄信前来。

143．附录廷寄　答常胜军进攻九洑洲及归并粮台接待俄船并饬绘用兵图说十一月二十三日

同治元年十一月二十三日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、头品顶戴办理通商事务大臣薛焕、江苏巡抚李鸿章、署漕运总督吴棠、督办镇江军务广西提督冯子材、帮办镇江军务署京口副都统魁玉：

同治元年十一月初六日奉上谕：

李鸿章奏，金陵大营解围，派常胜军进攻九洑洲，及遵筹归并南北粮台，俄国兵船到沪情形各折、片。览奏均悉。金陵大营既已解围，曾国荃即饬常胜军进攻九洑洲，所筹极为扼要，与前次谕旨相符。现在轮船十七只，声势甚壮，九洑洲何时可以攻克？七里洲、下关等处贼垒相望，九洑洲攻克之后，即可饬令白齐文等乘胜扫荡。此项轮船租借之费甚烦，着李鸿章严饬吴煦、杨坊等迅速攻克，不准稍涉迁延。现在总理衙门所购办之轮船，不久可以入江，届时作何布置之处，着曾国藩等酌度奏闻。其常胜军赴援金陵，兵费需用若干，着李鸿章查明具奏。前据袁甲三奏称李世忠派兵进攻九洑洲，该提督所派兵勇，是否得力？并着曾国藩等查明具奏。九洑洲、七里洲并南岸自燕子矶以达下关等处形势，即着该大臣等详细查明，绘图贴说，随报呈览。江宁府城将来进兵之路，及雨花台扎营处所，谅曾国藩早已绘图，并着照绘一分，一并呈览。

忠逆有潜谋嘉定之意，现在虽伏而未动，不可不加意严防。着李鸿章会商黄翼升水陆防范。该抚所募淮勇，前因军情吃紧，经曾国藩截留。现在是否抵沪？即着李鸿章于此军到后，相机攻剿，以蹙贼势。

南北粮台归并办理，既省局员浮费，呼应亦复较灵，即着照李鸿章、吴棠所议南台归并北台，责成许道身经理，认真支放，剔厘弊端，仍不准南北牵混，以清眉目。

总兵黄彬总统水师，纵勇殃民，早经朝廷访闻，万难姑容。已明降谕旨，将黄彬撤去帮办军务、总统水师各差，即行革职，解交曾国藩查办。所有江面师船，着总兵吴全美接统，仍归曾国藩、都兴阿节制。着该大臣等严饬吴全美将所部旧船设法裁撤；新到艇船，责令训练营规，禁绝骚扰。其沿江厘卡，即由许道身派员稽收，不准泊防师船分段把持。朝廷于诸将功罪，均能洞烛，即如冯子材自本年以来，整顿营规，节省饷需，颇有成效，不致徒托空言。若吴全美能如此用心，自可长承恩眷。并着曾国藩等谕知该总兵，认真整饬，毋蹈旧习。冯子材、魁玉于粮台支放章程及沿江水师情形，并着留心稽核。都兴阿、富明阿于水师积弊，务当破除情面，随时整顿，断不可稍涉迁就。倘因循贻误，别经发觉，不能稍邀宽典。

至俄国兵船三只业已抵沪，情形逊顺，即着照所议留于上海，随时驾驶防剿。该国在京公使把留捷克与总理衙门王大臣面称，此次来沪兵船，不过数只，颇颇福所云自日本以至黑龙江，所在皆有听调之语，未尽确实。着薛焕、李鸿章相机接待，用敦和好。

再，徐、宿为捻逆出没之区，自亳南以达怀远等处，捻巢林立，而郯、费、宿屡经捻逆滋扰，沭阳、赣榆、海州各州县，亦时加防范。着吴棠详细查明民庄捻圩山川道里，绘图具奏。其在皖北各地方，吴棠如不能详查，即咨唐训方会同绘图，务以详细为要，不可稍涉疏略。将此由六百里各谕令知之。钦此。

遵旨寄信前来。

144．附录明谕　总兵黄彬着撤去各差即行革职查办十一月二十三日

同治元年十一月二十三日，准兵部火票递到同治元年十一月初六日内阁奉上谕：

浙江黄岩镇总兵黄彬，自帮办江北军务以来，总统水师，从未见其于沿江贼匪所踞各城及附近口岸痛剿一次、攻克一城。迨经访查，该总兵专以设卡图利为事，纵容兵勇拦劫商民，借图肥己；伪奉檄饬焚毁沿江村庄，掳杀难民，捏报胜仗，跋扈横行，肆无忌惮。黄彬以微末武弁，不数年间擢至专阃，派令帮办重任，宜如何整顿营伍，奋勇剿贼，乃竟敢恃恩骄恣，肆意妄行，以致民怨沸腾。若不从严惩办，何以肃军律而饬戎行！黄彬着撤去帮办军务、总统水师各差，即行革职。并着都兴阿解交曾国藩军营，听候查办。钦此。

145．附录廷寄　伪忠王侍王纠党七八万北窜饬速筹防剿十一月二十四日

同治元年十一月二十四日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、暂署安徽巡抚湖北布政使唐训方：

同治元年十一月十五日奉上谕：

唐训方奏，九洑洲逆党窜陷和州等处，庐郡吃紧，请留张得胜带队攻剿一折。此次逆匪由浦口屯扎后，两日间迭陷三城，情形极为飘忽。巢县距庐州甚近，石清吉所部仅只四营，自属不敷守御。该署抚新募楚勇已抵舒城，虽未经训练，以之守御尚属可用，谅已催提到庐。曾国藩所调之萧庆衍、毛有铭已否前进？即着催令迅速前往庐郡，以资防剿。现在曾国藩所部兵勇，迭次分拨雨花台及堵御徽、宁等处，兵力未厚，都兴阿素顾大局，着派兵溯江而上，节节会剿，毋任滋蔓。九洑洲系李世忠之军围攻，何以致令贼匪窜出？是否不肯出力，抑或兵少贼众之故？着曾国藩等查明具奏。至巢县之濡须口，和州之梁山，地处险要，是否未为该逆占踞？曾国藩等尤当设法保全。彭玉麟等水师，应酌量驶入巢湖，会合攻剿。其南岸芜湖等处，为曾国荃大营后路，更应严加防范。着曾国藩饬令水师在江面梭巡，毋令逆匪偷渡。曾贞幹已赴雨花台大营，芜湖等处防兵是否尚厚？甚为悬系。刻下吴煦等所带之常胜军，计已行抵九洑州，务令将南岸之贼截住，窜出之贼四路兜击，迅拔各城，尽歼丑类。惟在该大臣等随时相机妥为调度。

至此次北窜逆匪，前据都兴阿、冯子材奏称，忠、侍各逆纠党七八万，由金陵约同九洑洲踞匪北窜。而曾国藩奏称，忠逆已遁回苏城。揆度贼势。似南岸贼匪击败，轮船拟入江攻剿九洑洲，该处踞逆知已无援，闻风先遁，以致乘虚窜入和州等处，故都兴阿前奏有该逆均已剃发之说。若上下游官军会同痛剿，必可击散。倘忠、侍各逆纠党北窜，必须厚集兵力，方能制胜。着曾国藩查明实在情形，会同都兴阿、富明阿、唐训方妥筹剿办。此股北窜贼匪究有若干，贼目何人，如何窜陷和州等处各情，唐训方所奏甚属疏略，着曾国藩查明具奏。

总兵张得胜受恩甚渥，值此军务吃紧之时，岂可率行回籍？着仍留皖省，饬带所部前赴定远防剿，以资得力。唐训方另片奏请饬文清等迅解欠饷等语，已由六百里谕知该将军等克期起解矣。李续宜自回湘后，已逾两月，谕令毛鸿宾迅催启程东下，并着曾国藩函催，以资臂助。将此由六百里各谕令知之。钦此。

遵旨寄信前来。

146．附录明谕二件　补授黄岩寿春二镇总兵员缺十一月二十四日

同治元年十一月二十四日递到：

同治元年十一月初七日内阁奉上谕：

浙江黄岩镇总兵员缺，着丁泗滨补授。

钦此。

同治元年十一月十一日内阁奉上谕：

安徽寿春镇总兵员缺，着易开俊补授。

钦此。

147．遵旨复陈南北两岸军情及李秀成踪迹并曾贞幹军营病故折十一月二十七日

奏为钦奉谕旨，恭折复陈，仰祈圣鉴事。

同治元年十一月二十四日，承准议政王军机大臣字寄——

十一月十五日奉上谕：

唐训方奏，九洑洲逆党窜陷和州等处，庐郡吃紧，请留张得胜带队攻剿一折。此次逆匪由浦口屯扎后，两日间迭陷三城，情形极为飘忽。巢县距庐州甚近，石清吉所部仅只四营，自属不敷守御。该署抚新募楚勇已抵舒城，虽未经训练，以之守御尚属可用，谅已催提到庐。曾国藩所调之萧庆衍、毛有铭已否前进？即着催令迅速前往庐郡，以资防剿。现在曾国藩所部兵勇，迭次分拨雨花台及堵御徽、宁等处，兵力未厚。都兴阿素顾大局，着派兵溯江而上，节节会剿，毋任滋蔓。九洑洲系李世忠之军围攻，何以致令贼匪窜出？是否不肯出力，抑或兵少贼众之故？着曾国藩等查明具奏。至巢县之濡须口，和州之梁山，地处险要，是否未为该逆占踞？曾国藩尤当设法保全。彭玉麟等水师，应酌量驶入巢湖，会合攻剿。其南岸芜湖等处，为曾国荃大营后路，更应严加防范。着曾国藩饬令水师在江面梭巡，毋令逆匪偷渡。曾贞幹已赴雨花台大营，芜湖等处防兵是否尚厚？甚为悬系。刻下吴煦等所带之常胜军，计已行抵九洑洲，务令将南岸之贼截住，窜出之贼四路兜击，迅拔各城，尽歼丑类。惟在该大臣等随时相机妥为调度。

至此次北窜逆匪，前据都兴阿、冯子材奏称，忠、侍各逆纠党七八万，由金陵约同九洑洲踞匪北窜。而曾国藩奏称，忠逆已遁回苏城。揆度贼势，似南岸贼匪击败，轮船拟入江攻剿九洑洲，该处踞逆知已无援，闻风先遁，以致乘虚窜入和州等处，故都兴阿前奏有该逆均已剃发之说。若上下游官军会同痛剿，必可击散。倘忠、侍各逆纠党北窜，必须厚集兵力方能制胜。着曾国藩查明实在情形，会同都兴阿、富明阿、唐训方妥筹剿办。此股北窜贼匪，究有若干，贼目何人，如何窜陷和州等处各情，唐训方所奏甚属疏略，着曾国藩查明具奏。

李续宜自回湘后已逾两月，谕令毛鸿宾迅催起程东下，并着曾国藩函催，以资臂助等因。钦此。

跪读之余，无任钦悚。查南北两岸军情，臣于十一月十二日业已汇陈大概，兹蒙圣主缕晰垂询，无微不至。谨就近日军务情形，一一分条详对如左：

一、恭奉谕旨垂询庐州守御及萧庆衍等进兵一节。查渡江之贼，前队在巢县屯聚掳粮，其后队于十一月初九日窜聚运漕镇。庐州城守之兵，前有石清吉四营，又截留唐训方所部义字三营，足敷守御。臣所调萧庆衍八营，十四日已到舒城；毛有铭七营，二十日续到舒城。进兵之路，若走巢湖之北，由柘皋以至巢县，则系用众之地，军无后继，转运维艰；若走巢湖之南，由无为以进运漕，则系用寡之地，得水师相辅而行，较为稳着。该二军已于二十二三等日由舒城拔赴无为州，拟攻运漕，以截巢县后路。惟北路庐州、柘皋一带，尚少一枝劲兵，恐难得手。前疏请调江忠义一军，伏恳鸿慈俞允，庶皖北不至糜烂。

一、恭奉谕旨饬令都兴阿派兵会剿，并垂询李世忠是否出力一节。查都兴阿驻守扬州，自拨杨心纯千八百人赴援雨花台后，兵力已薄。且九洑洲北犯之贼，麇聚于江浦、浦口，可以上窜和州、巢、含，即可下窜扬州、里下河。都兴阿自宜专保扬防，不必兼顾上游。且中隔浦、六等城，亦难出境会剿。此次贼窜北岸，系忠酋带至金陵新渡之贼，非仅九洑洲旧踞之贼。一面围扑李世忠营垒，一面冲过该营绕越上犯。闻该提督部下亦尝接战多次，屡有擒斩。外间因贼所经过数城数卡，皆系李世忠汛地，往来自如，无伤无碍，有疑其部下不肯出力者，并有更甚其词者。臣皆付之不闻不问。大抵因分汛太广，贼股太众，以致未能堵截。该提督尚有数咨，具报力战。屡次请奖、请恤之案，臣即日当为汇案陈奏。

一、恭奉谕旨垂询濡须口、梁山是否保全，并水师驶入巢湖一节。查裕溪口即古之濡须口，近为彭玉麟驻扎水师之地。业经曾国荃抽拨周惠堂等两营分守裕溪口及西梁山两处，水陆倚护，尚可保全。惟巢湖在巢县之上，水师又在运漕之下，巢县、运漕两处既为贼踞，则舢板飞划均不能由贼中冲驶入湖。

一、恭奉谕旨垂询曾贞幹赴雨花台后，芜湖防兵是否尚厚一节。查臣弟曾贞幹，自五月赴金陵大营，秋间遘病，闰月稍愈，本拟离营调养，适值援贼大至，力疾督战四十六日。解围后，积劳病剧，遽于十一月十八日在营身故。皆由臣位高德薄，咎积灾生，疫气流于军中，余殃及于手足。所部十营，并隶曾国荃统辖，尚虑力难兼任，臣拟亲赴金陵察看一次。又以皖南、北贼焰方张，未敢轻离安庆，致令人心摇动。至芜湖要地，有周万倬、吴坤修等营守之，金柱关有朱南桂、罗逢元等营守之，防兵尚厚，仍时与杨岳斌水师截击渡河之贼。十一月初八、十三、十七、十八等日，水陆俱获小胜。曾国荃以沿江要隘恐有疏失，又从金陵分长胜两营赴龙山桥，嘉字一营驻东梁山，俾作芜湖之声援，而固金陵之后路。

一、恭奉谕旨饬令常胜军截住南岸窜贼一节。查洋将白齐文常胜军，于九月中旬定议来援金陵，屡次愆期。厥后奏明十月十九日起程，吴煦先带轮船两只赴镇江齐队。乃白齐文索饷迁延，迄未入江。十一月十四日，在松江闭城滋闹；十五日，带洋枪队数十人至上海毒殴杨坊，刃伤其戚属，抢夺洋银四万余两而去。如此跋扈横行，毫无纪律，不特中国不能资其力以剿贼，亦为外国之所公恶。应由李鸿章奏明知会驻京公使，严行惩办。

一、恭奉谕旨查询李秀成踪迹，及北窜贼目何人一节。查伪忠王李秀成尚在金陵，前次所称遁回苏城，系谍报未确，业经续奏声明在案。此股渡江贼目为伪章王、对王及忠逆之子。据李世忠报，实有八九万人。现踞巢县者为伪对王洪春元。只有假冒官军旗帜顶带之事，并无剃发之说，确由金陵窜出，图犯庐州、安庆，掣动南岸之兵势。其九洑洲贼巢，现仍坚踞如故。该州与金陵城贼一苇可杭，朝夕往还，不至因无援而先遁。

一、恭奉谕旨饬令函催李续宜起程东下一节。臣近因事机不顺，日夜忧灼，其望李续宜回营迫切之情，百倍于他人，惟见其病势颇重，到籍以后亦未痊愈，欲借百日之假，调养有用之身。正月初三日假期已满，现经两次函催，无论能否病痊，届期决当销假东下，兼程履营，力图报称。

以上各条，谨就奉旨垂询之件，分析条对，由驿六百里驰奏，伏乞皇上圣鉴训示。谨奏。

148．附录廷寄　常胜军白齐文殴打大员拦抢饷银着革职查办等事十二月十一日

同治元年十二月十一日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、头品顶戴办理通商事务大臣薛焕、江苏巡抚李鸿章：

同治元年十二月初四日奉上谕：

李鸿章奏，缕陈近日军情一折。据称该抚一军，分守浦东西各城，能进一面而不足防数面之抄袭，能当一路而无以备后路之接应。将欲进图昆、太，恐贼由嘉定、青浦窜入，不敢轻进贻误等语。自系实在情形。着即督饬将弁，训练兵丁，如上游诸军攻剿得手，该逆疲于奔命，即当相机疾进，以成破竹之势。该抚务即随时斟酌办理，不为遥制。总兵李朝斌改造小划，着催令上紧制造，俟毕工后配齐弁勇、炮械，与黄翼升所部师船会合防剿，以期得力。

另片奏，派常胜军助剿金陵，白齐文不遵调遣，将杨坊殴打吐血，并将预备发饷之洋银四万余元强行抢去。经该抚会商英国提督士迪佛立、领事官麦华陀，将白齐文即日解去兵柄，听候中国查办，并派李恒嵩会同英国教练官奥伦暂行接管，和衷办理，仍听李鸿章调遣。其支发口粮、约束营规、裁减勇数一切章程，均由中国主持经理，该兵官不得干预。并请将白齐文、吴煦、杨坊分别惩处。所筹均尚妥协，已谕知总理各国事务衙门与在京公使妥商办理。

白齐文殴伤监司大员，劫夺饷银，数逾巨万，实属不法已极。该员已隶中国版图，自应遵中国法律治罪，着即革去三品顶戴，交李鸿章严拿，按照中国制度相机妥办，定拟具奏。吴煦、杨坊有督带之责，办理不善，咎亦难辞。均着暂行革职，仍令妥筹接办，以观后效。如此军仍前犷悍，即由该道等酌量裁撤。倘再不能认真钤束，即着李鸿章从严参办。薛焕于外国事务素为熟悉，办理均极妥协。该大臣亦当会同商办，以期万全无弊，不得以事权不属，置身事外。

至常胜军入江助攻九洑洲，迭经催令赶紧筹办。原以江面贼势仍重，如常胜军之勇猛，可以攻坚陷锐，于防剿不无裨益。今主将新易，恐军气不靖，约束无资，转生他变。是否仍令入江助剿，抑或暂行留沪，另调一军助攻九洑洲之处？并着曾国藩、都兴阿、富明阿、李鸿章会商妥办，是为至要。

李世忠攻剿九洑洲之军，其营盘被贼围攻后，曾否失陷？现在能否出力截剿贼匪之处，着曾国藩、都兴阿、富明阿仍遵前旨查明迅速具奏。

李鸿章请奖外国出力各员一片，已令总理各国事务衙门按照该抚所请，照会两国驻京公使，自行办理矣。

另片奏请将周希濂议恤，并简苏松镇等语。前因都兴阿奏请，已有旨将周希濂交部从优议恤。苏松镇一缺，已简放李起高矣。李起高恐一时未能到任，即着王东华就近署理，妥筹布置，以资整顿。

至由江浦窜出之贼，连陷巢、含等县，逼近庐州。其纷窜皖南之贼，已扰及祁门。节经唐训方、曾国藩等先后驰奏大概情形，尚有布置。连日曾否得有胜仗？贼踪能否不至蔓延？殊深廑念。着曾国藩、都兴阿、富明阿将详细情形迅速具奏。

前因曾国藩奏请添调江忠义一军，当经谕知毛鸿宾饬令该员带所部兵勇三千名，并随后添募一二千名，驰赴皖北助剿。本日复经寄谕严催，并谕令迅催李续宜驰赴临淮接办皖省军务矣。李鸿章片着抄给曾国藩、都兴阿等阅看。将此由六百里各谕令知之。钦此。

遵旨寄信前来。

附李鸿章原片两件

一

再，前派常胜军助剿金陵，因白齐文复往宁波调勇。迁延时日，经臣于十月二十五日附片陈明在案。嗣据吴煦禀称，该道督带头队轮船，已于十月二十九日驶抵镇江，一俟大队到齐，定期进攻等情。其时白齐文已至自宁波，仍托病未行。巨又批饬吴煦、杨坊等严催后队轮船，克期上驶。去后，忽据署松江府知府方传书等禀称，本月十四日早间，白齐文由沪回松，将城门关闭。闻因饷银未发，频率勇抢劫。该府同参将李垣嵩暗中设法劝谕通事、勇头，许以发饷。各勇始一哄而散。白齐文随即旋沪。臣接阅之下，不胜诧异。正在筹办间，复据吴煦禀：在镇株守旬余，后队杳不见到，不得已折回催队。十四夜驶至上海，询之杨坊，知白齐文任意宕延，屡催罔应。该计九月以前之饷，早已放清；十月之饷，杨坊亦许为措备，告以一有起程的期，立即照付。讵白齐文不但行期无定，辄称不愿前赴金陵，请辞差使。杨坊责以大义，白齐文怫然回松。十五日巳刻，又带洋枪队数十人赶至上海杨坊寓中，将杨坊鼻额、胸膛打伤，吐血不止，并将预备发饷之洋银四万余元强行抢去。禀请速行拿办等情前来。

伏查外国人性情乖戾，威令不行，本难驾驭。前以白齐文原系常胜军弁目，曾请归中国版图，已受三品顶戴取衔，又经英国提督何伯保荐，吴煦、杨坊皆久与熟习，暂令接带此军。臣等实未深悉底蕴，是以迭次奏明随时留心察看，将来能否胜任及是否就我范围，再行酌夺奏闻。嗣经协剿嘉定等处，尚为出力，亦据实陈奏。偶来臣营谒见，每为切实劝导，方冀曲意笼络，俾为我用。不料其跋扈狂悖，竟至于此。自何伯回国后，英国驻沪提督、领事、翻译各官，均与白齐文交往亲密。白齐文亦恃有英国袒护，日渐肆横。此次逞凶滋事，经吴煦、杨坊知照英国陆路提督士迪佛立与之理论。士提督、麦领事方以为非，邀至臣营晤商。据士迪佛立、麦华陀面称，已遵臣照会，转饬白齐文即日解去兵柄，听候中国查办。一面谕知英国前派去帮办教练之兵官名奥伦者，暂行接管，俟中外会商，派定妥员接替办理。

臣闻奥伦性情偏执，未可专任。且迭奉寄谕，知派大员接管，自应钦遵妥办。惟常胜军人数过众，犷悍难制。其带兵弁目百数十名，皆系外国人，与该勇相习已久。若管带官骤易生手，呼应难灵，转生事端。而各弁目素畏英国之强，内又有英国派去数人，又当白齐文反噬之际，非英国派人暂管，不能立行禁止。不得已与士迪佛立等酌商，由中国与英国各派妥员，会同接管。并议定外国所派之员，须与中国官员和衷会商，听臣调遣。其支发口粮、约束营规、裁减勇数一切章程，应由中国主持经理，该兵官不得干预。并由臣照会士提督遵照办理。

查升用副将署提中营参将李垣嵩，与常胜军相处最久，人颇机警，明白大义，前经臣等派令权同管束。奏奉谕旨：“李垣嵩如与该勇熟习，足以独力钤制，密行禀候李鸿章酌办。”等因。钦此。臣因札委该员，会同英国所派兵官接管。俟收回兵权，再饬陆续裁汰。

至三品顶戴白齐文，既隶中国版图，违犯法令，应照中国之法治罪，以杜后患，而儆其余。业令吴煦、杨坊、李垣嵩等严密拿解。应否由总理衙门照会英国公使，转饬驻沪领事官一体严拿，勿任远扬。仰乞圣明核示。

至二品顶戴苏松太道吴煦、二品顶戴前苏松粮道杨坊，本愿带领常胜军赴援金陵，屡次延误，实由白齐文不遵调遣。杨坊并被白齐文殴伤，尚非纵容逗留。然该道等创募此军，及换人接带，始终主谋，又有督带之责，不能实力钤制，办理不善，咎亦难辞。应请旨将吴煦、杨坊暂行革职，仍令妥筹接办事宜，以观后效。如该军仍前犷悍，应责成吴煦、杨坊妥为裁遣，一手经理，不得置身事外，希图诿卸。

再，前次拟赴金陵，雇用轮船及添购军火，价值颇巨。兹既赴援不成，此项银两不准开销税款，应令吴煦、杨坊自行赔补。除俟办有头绪，再行具奏外，所有常胜军不遵调度及筹商撤换各缘由，理合会同头品顶戴办理通商事务大臣臣薛焕，附片驰陈。伏乞圣鉴训示。谨奏。

二

再，钦奉九月二十五日上谕：“李鸿章奏，中外官军克复嘉定县城，乘胜击退援贼一折。”等因。钦此。臣当即钦遵传旨嘉奖，该两国官弁等，莫不欢欣鼓舞，感激恩施，以为荣宠。惟查自中外会防以来，英国领事麦华陀、德国领事伊担，不分畛域，遇事筹商，曾经劝谕洋行，指造炮台，开筑濠墙，工程浩大，办理迅速。其两国会剿之兵弁，房屋、夫船、供用一切费用，虽由中国筹备，而西兵粮饷，皆系该国自行给发。英国水师提督何伯、陆路提督士迪佛立、翻译官阿查理，法国水师提督伏恭等，奋勇争先，不辞艰阻，迭次助剿，克复坚城。窃惟中国出力员弁，皆职分应为之事。我国家酬庸有典，犹且细大不遗，矧在远国外臣，视同己事，摧坚陷阵，卓著战功，酌理衡情，似难没其劳绩。可否恳恩饬下总理各国事务衙门，照会两国驻京公使，回奏该国酌给议叙，以示我朝行赏论功中外一体之至意。其余两国出力员弁，即由臣饬令会防局仿照该功牌式样，另铸金银等牌若干面，分别酌给佩带，宣布皇仁，俾知感奋。臣为柔远旌功起见，是否有当，伏乞皇上圣鉴训示。谨会同头品顶戴办理通商大臣臣薛焕附片具奏。

149．附录明谕　优恤曾贞幹军营立功病故十二月十三日

同治元年十二月十三日，准兵部火票递到同治元年十二月初六日内阁奉上谕：

前因知府曾贞幹击退援贼后，降旨询问该知府扎营何处。兹据曾国藩复奏，该知府自五月驰赴江宁大营，秋间遘病，适值援贼大至，力疾督战。解围后积劳身故等语。曾贞幹自赴江南军营，屡著战功，朝廷早欲擢用。因曾国藩再三恳辞，拟俟江宁克复后，从优奖励。兹以力疾督战，积劳病故，悼惜殊深。虽未经曾国藩奏请给恤，而曾贞幹系效力疆场、战功卓著之员，着即追赠按察使，即照按察使军营立功后病故例议恤，以示优异。钦此。

150．旌德泾县解围皖浙各军克复绩溪祁门二城折十一月二十七日

奏为旌德、泾县先后解围，徽、浙各军克复绩溪、祁门两城，恭折驰陈，仰祈圣鉴事。

窃自逆匪攻犯旌德，分扑泾县，官军力解城围，绩溪旋失旋复，贼由旌德之九、十等都绕窜祁门，臣于十一月十二日略陈大概，声明续报战状在案。十月初八、九等日，贼酋赖文鸿、古隆贤等，自广德、宁国县窜入旌德之六都，距城仅八九里。守城总兵朱品隆，简病勇中之能战者御贼于杨村，一战却之。十二日，贼分三大枝攻扑东、南、北三城，而以一枝猛扑西门外胡晖堂之营垒，鱼贯而进，直薄濠边，洋炮洋枪，密如骤雨。胡晖堂督饬士卒凭营稳击，子药将尽，朱品隆以该营战久力乏，恐有疏失，遂率两哨及朱步青所带队伍冲出西门，入营助守。火器齐发，殪贼无算。贼乃愈攻愈猛，争拔花篱，跃跃欲上。朱品隆令胡晖堂悉力守御，仍自出营突阵，立斩骑贼四五人，从外夹击，贼始返奔。其攻城之贼亦退至数里外下寨。是夜，贼又拥众进攻，越两日夜，竟无一刻休息。十五日，朱品隆恐贼立营一定，粮路不通，遂派队启城出击。鏖战两时，破贼三垒。而东、北各门之贼，卷地而来，忽以马队数百抄我两翼。我军小却，且战且走。贼势遂若涌潮，攻我北门，斩卡竞进。胡太旗、刘永胜奋斗卡隘，力战死之。急以全桶火药轰掷，贼乃负创而退。十七日，贼复大举攻城，我军因前一日小挫，未经出城迎战，炮石外击，伤贼颇多。十八日，贼携长梯数百架、挡牌数千张，将欲甘心一逞。朱品隆令洪德发带队由东门过桥，牵制东路之贼，令易润坛、朱声隆、朱步青由西门排列城下，仍亲率老营部卒向大北门往来督阵。贼见我军整队齐出，悉锐来犯。朱品隆以火箭环射，焚贼挡牌。易润坛、朱声隆、朱步青等，在西门搏战方酣，忽见胡晖堂营中火光突起，恐有挫失，奋力一冲，截贼数段。胡晖堂乘势出垒，猛击贼目，群贼一哄散走。而东门、南门等股，经洪德发等纵横荡击，亦即纷纷骇溃。次日昧爽，朱品隆登陴瞭望，知贼已懈，复督诸将分路出击，擒斩极多，毁平二十余垒。贼向杨村转遁至九、十等都。旌德遂于十九日解围。

方旌德之被围也，臣调易开俊三营、吴廷华二营由宁郡往援，十一月初二日驰抵泾县。适吴廷华二营先一日入城，正在料量赴旌。旋报宁邑贼党由曹溪窜聚坝头。初四日，贼由晏公堂、画眉岭分两路而来，环攻泾县。易开俊、吴廷华各率所部登陴守御。贼但闻泾县守兵极单，而不知援旌之军适集于此，仓皇遽遁。此十月十九、十一月初四等日旌德、泾县解围之情形也。

先是昌化踞贼巢逆、陈逆等股率党数万，于十月二十四五等日，陆续窜入绩溪县城，并在孔灵分筑卡垒，意在阻绝旌德粮路。二十八日，皖南镇总兵唐义训，率强中、礼后、震字等营，会合左宗棠派援之王文瑞老湘七营驰扎临溪。途遇野掠零贼，纵军击之，小有斩获。二十九日，贼以千余众犯我中路，我军奋剿却之。是夜，孔灵一带烽燧蔽空，料有贼至。唐义训、王文瑞共议分道进攻。十一月初一日，唐义训率所部专攻左路，王文瑞率所部攻中、右两路。行未半里，贼已蜂拥猝至。王文瑞飞饬前、右、后三旗直前迎敌，左右两翼从外斜抄，而以亲兵为后应。号鼓齐发，两锋相交。杨海泰、龚隆贵、王明辉等腾踔而前，遇者辄殪。左翼罗瑞山、右翼郭德馨从山坳抄出，陈清泰、葛兰世等从山梁压下，贼众披靡，不复成伍。右路曾聚贤亦搜杀而来会，败贼尸骈林谷，殆以千计。其唐义训一军进次孔灵，贼正出巢来扑，各营并力冲突，贼势大沮，缩入村中，唐义训挥队猛攻，连破村旁四垒，并毁坚卡五重。军士入村剿捕，诛夷群贼。唐义训派强新一营绕出雄路之后，天晚雨甚，与王文瑞会师于绩溪城外里许。时至夜分，谍报城贼将遁。唐义训、王文瑞令各营裹饭传餐，响明出队，则贼方出城纷走，我军收复城池。一面蹑贼尾追，直至丛山关而还。方唐义训、王文瑞进剿之时，而旌德之贼已于初三日窜至太平，遂由焦村进双阜二岭。初六日，窜黟县所属之西递地方。初七日，驻祁之良字两营，在黟境之西武岭迎战挫衄。贼已于初七日突陷祁门。维时唐义训甫自绩溪回军徽郡，王文瑞回军革市，闻祁门之警，星夜驰援，业已无及。初九日，两军由渔亭进驻花桥，将以次日会攻祁城。贼不知大兵之骤至，阖城鼎沸，遂谋宵遁。我军于初十日进复县城，仅斩尾队百余人，而贼之前队早出赤岭，从田家乐返窜石埭、太平一路。此十一月初二、初十等日连克绩溪、祁门两县之情形也。

臣查赖、古诸贼酋图假徽境，就食江西，已非一日，乃不得逞于旌、泾、绩溪数县，而绕越祁门。蓄计至狡，关系至巨。幸仗圣主威福，将士用命，屡却凶焰，再复名城。除饬各营严行防御外，此次尤为出力之布政使衔即选道王文瑞，可否交军机处记名，以道员遇缺提奏。总兵衔湖南补用副将王开琳、总兵衔副将王品高，可否赏给勇号。副将衔参将蒋信玉、江西补用参将王华云，可否以副将尽先推补。其余在事出力人员，王文瑞一军可否由左宗棠保奖，唐义训一军可否由臣酌奖之处，出自恩施。记名总兵胡太旗、安徽补用参将刘永胜、江苏即补游击张仁兴，击贼阵亡，深堪悯恻，应请敕部从优议恤。所有旌德、泾县解围，绩溪、祁门并复缘由，谨缮折由驿六百里驰奏，伏乞皇上圣鉴训示。谨奏。

151．附录明谕　答上折并奖恤诸员十二月十三日

同治元年十二月十三日，准兵部火票递到同治元年十二月初六日内阁奉上谕：

曾国藩奏，旌德、泾县先后解围，并徽、浙各军克复绩溪、祁门两城一折。十月初八、九等日，贼酋赖文鸿、古隆贤等，自广德、宁国窜入旌德之六都，总兵朱品隆御贼于杨村。十二日，贼分股来扑，朱品隆饬令将弁悉御，仍自出营突阵，贼始返奔。十五日，贼又拥众进攻，朱品隆启城出击，破贼三垒。十七八等日，贼复大举攻城，朱品隆亲率老营部卒，向大北门往来督战。官军纵横荡击，贼即纷纷骇溃。次日，复分路出击，毁平贼垒二十余座，贼向杨村转遁，旌德遂于十九日解围。其环攻泾县之贼，亦经援军击退。

十月二十四五等日，贼匪窜入绩溪县城，总兵唐义训会合左宗棠派援之王文瑞各营，分道进攻，贼已蜂拥猝至。我军从山梁压下，贼众披靡，不成队伍。经各路弁兵搜杀，尸骈林谷，踞贼遂遁。祁门被陷后，经唐义训、王文瑞回军会攻，贼见大兵骤至，阖城鼎沸，遂返窜石埭、太平一路而去，绩溪、祁门两城旋即克复。剿办甚为得手。

所有出力之即选道王文瑞，着加恩交军机处记名，以道员遇缺提奏。副将王开琳，着赏给忱勇巴图鲁名号。王品高，着赏给志勇巴图鲁名号。参将蒋信玉、王华云，均着以副将尽先推补。其余在事出力人员，着曾国藩、左宗棠分别酌量保奏，候旨施恩。阵亡之记名总兵胡太旗、安徽补用参将刘永胜、江苏即补游击张和兴，均着交部从优议恤。该部知道。其绩溪、祁门两县失事之文武员弁，仍着曾国藩查明参奏。钦此。

152．附录廷寄　答曾国藩冯子材各折片十二月十三日

同治元年十二月十三日，准兵部火票递到议政王军机大臣字寄——

钦差大臣协办大学士两江总督曾国藩、督办镇江军务广西提督冯子材、帮办镇江军务京口副都统魁玉：

同治元年十二月初六日奉上谕：

曾国藩奏，旌德、泾县解围，克复绩溪、祁门，并遵复北岸和、含各情；冯子材等奏，击败句容窜匪各一折。已明降谕旨，将旌德等处出力之王文瑞等奖励，鲍超仍留军营改为署缺，并将曾贞幹照按察使军营病故例优恤矣。曾国藩一门忠义，不避艰险，兄弟均在行间，为国宣劳，深为嘉悦。不料曾贞幹遽尔病故，览奏曷胜悼惜。

绩溪、祁门虽已克复，而石埭、太平一路，东西均虞窜越。着曾国藩严饬朱品隆等分路剿击，肃清徽境，庶已复各城，不至再有他虞。鲍超所募湘军已否到营，着于到营后，饬令酌量情形，妥筹战守。现在该营情形若何，实深廑系。如有攻剿情形，着该大臣随时具奏。北岸官军已由无为进剿运漕镇，即着饬令各将弁迅速攻克，毋任迁延。

江忠义一军，已迭谕毛鸿宾催令东下，惟该员在莲塘督军，抽调有需时日，抵皖恐难克期。着该大臣妥筹办理，不可专待此军，致误事机。

李世忠于九洑洲攻剿虽未经立功，其所报奖恤各案，仍着汇案具奏。芜湖等处防兵尚厚，是雨花台后路可以无虞，足慰悬系。

常胜军跋扈各情，前已谕李鸿章查办，着即由该大臣筹商，该军应否前攻九洑洲？抑或另调他军前往？会商后迅速办理，以期及早攻克。

李续宜假满既可销假，仍着传旨，催令于假满后兼程东下，用副悬盼。此次逆贼洪春元既未剃发，何以有假冒官军顶戴、旗帜情事，是否侦探未确，抑或另有别情，着该大臣查明办理。

冯子材等所奏剿办丁村等处贼屯、贼卡数十处，悉行踏毁，直至句容县境之上会村。是军情极为得手，现在丁村等处是否官军屯扎？抑系仍为贼所占踞？该逆诡谲百出，务当加意防范。该提督等膺兹重任，不可因得有胜仗，稍涉大意，务当格外谨慎，以免疏虞，而副委任。将此由六百里各谕令知之。钦此。

遵旨寄信前来。

153．附录廷寄　饬左宗棠趁势规复兰溪会同曾国藩等查明克复绩溪祁门各员保奏并肃清徽境十二月十五日

同治元年十二月十五日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治元年十二月初八日奉上谕：

左宗棠奏，官军克复严州，并汤溪、龙游贼情，请饬部再行颁发捐照各折、片。本日已明降谕旨，将出力之魏喻义等，照所请奖励，并饬部即行颁发各照矣。严州克复，杀贼逾万，兰溪贼胆已寒。着即迅催刘典一军，趁势规复。如兰溪可克，则严州之水运通，金华贼势遂孤，杭州亦将震动，剿办更易得手。龙游、汤溪贼援已断，诸贼自相猜贰，正可设计攻拔。各处剿办情形，并着随时奏闻，以纾南顾之忧。各营自夏徂秋，为疾疫所苦，近虽痊可，而缺饷数月，仍能耐苦力战，览奏实深廑念。已催令沈葆桢、晏端书迅筹拨饷接济，该抚仍即策励诸军，奋勉图功，以期节节肃清，同膺懋赏。

另折奏，浙军会剿窜徽之贼，克复绩溪、祁门等语。官军克复绩溪等处，前据曾国藩奏报，已将出力之王文瑞等分别奖励，其余出力兵弁，着曾国藩、左宗棠会同查明，分别酌量保奏。

石埭、太平一路，尚虞匪踪窜越。昨谕曾国藩严饬朱品隆等，分路剿击，肃清徽境，毋使已复各城，再有他虞。谅该大臣已遵旨办理。其界连江西、浙江之处，并着左宗棠派兵会同防剿，毋令阑入。刘汝璆已准其留浙补用矣。将此由六百里各谕令知之。钦此。

遵旨寄信前来。

154．宁国近日军情及请准提督鲍超援成案在营服孝守制片十一月二十七日

再，宁国一带，自王可陞五营扎定黄麻渡之后，粮路稍通，军心渐稳。石埭、太平皆为贼踞，恐其再窜青阳，断南陵、泾县之后路，粮运仍觉可虑。各营病故缺额尚未募补足数，仍难大举进攻。

鲍超于十一月二十日闻讣丁母忧，呈请给假奔丧。查武职提镇大员在军营剿贼者，向无回籍奔丧之例。况鲍超系独当一面，又值宁国万分吃紧之际，更未可轻离防次。应查照咸丰六年江宁将军福兴在金陵大营闻讣丁忧成案，即在营旁赁屋穿孝二十七日。俟皖南军务大定，由臣察酌情形，再行请旨准给假期回籍营葬，以遂孝思。至鲍超本任浙江提督，可否恳恩循例无庸开缺，改为署理之处，出自圣裁。理合附片陈明，伏乞圣鉴训示。谨奏。

155．附录明谕　着提督鲍超丁忧毋庸开缺十二月十二日

同治元年十二月十二日，准兵部火票递到同治元年十二月初六日内阁奉上谕：

曾国藩奏，带兵大员闻讣丁忧，可否循例无庸开缺等语。浙江提督鲍超，现在闻讣丁忧，呈请给假奔丧。惟宁国一带现值剿防吃紧之时，该提督系带兵大员，勇敢善战，久为各军倚重，更不可轻离防所。鲍超着照例无庸开缺，改为署理，着即在军营穿孝二十七日，俟江南军务大定，再由该大臣奏请给假回籍营葬，以遂孝思。钦此。

156．查明金安清汪曜奎被参各款拟结折十一月二十七日

奏为查明金安清、汪曜奎二员被参各款，分别拟结，恭折仰祈圣鉴事。

窃已革运使金安清、道员汪曜奎承办皖捐一案，及金安清另案参款，经前漕臣袁甲三奏奉谕旨，饬臣提营秉公查办。旋准袁甲三派员带齐卷宗，饬送金安清到省。复准胜保派员调取颍局捐册，檄令汪曜奎来皖。先后均饬发安徽善后局司道，并添派委员会同研讯。兹据讯取金安清分款供称：原奏所列杭、绍各卡续收七千八百串一款，即在三十万串总数之内作收；如此款须另解，则总帐收数应剔出七千余串。至前后借垫归还之项，咸丰九年十一、十二等月，漕督袁甲三攻克凤阳，安徽巡抚翁同书到寿未久，饬令不拘何项，设法挪解。此两月内收捐仅四万四千串，解至六万六千串，实垫解二万二千之多，系在杭城钱店借银一万两，又向前浙江藩司徐宗幹借银五千两，不得不将次年续收捐项，陆续归清。原奏所列吴丙斋等捐钱五千四百串一款。吴丙斋系苏城第一烧酒业，人所共知。九年十一月，革员开具清折呈送袁营，即已注明烧酒业捐五千四百串。若有弊混，其时苏城未陷，岂有不惧查究之理。且两项捐数同报五千四百串，并无多寡，自系一项。惟改户为业，因事涉琐屑，未便续禀声明。其程二贤、张聚泰二户前供情节，实无捏饰。札查原办苏捐委员赵秉熔，自明原奏所列南汇县知县邓贤芬捐银二千两一款，实因指项挪解在先，收捐划还在后，当苏、杭失守时，捐户星散，如无此款指垫，安能凑解万金。有前后统收统支数目，尤无丝毫含混。原奏所列部照实收，尽在杭局被毁一款。当经报明浙江巡抚咨部立案，该省司道首府文据具在。其在前填用各照七百五十九张，底簿无存，是以号数无从开报。但记系典字、列字等号。至另案所参皖捐数十万，解营不过十之一二，余皆在杭、湖、上海贩运丝茶一款。计先后解营二十七万余串，有翁抚院禀批可验，续经袁大臣饬查各粮台，备文申复。合之局用着赔二万余串，所有三十万之数，已相符合。如果贩运丝茶，商伙必有数十人，行栈必有十数处。京中既有所闻，上海咫尺之地，更难掩人耳目。应饬传在沪丝茶各商，吊查历年交易簿据，革员曾否贩运，无难立办。

又据汪曜奎供称：咸丰九年五月，奉都统胜保委赴江苏收捐饷票，另派道员徐丹桂、知州张伯埙在行营收捐饷票。三人分办，汇造总册统归颍州捐局。此原办章程也。十年三月，奉漕督袁甲三札令撤局，曜奎将苏收各捐清册并收捐饷票、用剩部照实收，于四月间齐赴袁帅大营。当奉面谕，此案已归胜大臣办理，饬赴河南核算。适值江南贼氛正炽，曜奎闻苏省原籍失陷，急欲折回，因将所解各项，备具文批，交委员由临淮解送胜帅大营。此呈交清册、饷票、部照未经亲赴情形也。五月，胜大臣还京，仍将此案移交袁营。维时徐丹桂已故，曜奎与张伯埙均经先后回籍，该承吏仅将曜奎解到各项，移送颍局，未将徐丹桂、张伯埙经手各捐总汇入册，以致饷票、部照均不相符。迨袁大臣续调曜奎赴营核算，又因苏省已失，驿路梗塞，札件并未接到，实非有意迟延。此奉参交部议处缘由也。十一年七月，曜奎由间道至上海，始悉袁帅续调之信。正在起程间，复得胜帅派弁催调之札。乃由海道渡天津至直隶军营，蒙谕此案于五月间奉旨交办，饬即赶紧清算。无如底册各卷，远在颍局，无从核对。直至元年三月，曜奎随队颍州，始于解围后会同局员孙骏猷调齐文卷，督饬原办承吏详细查核。据捡出徐丹桂经捐清册一本，用剩空白监照八十八套，筹饷实收五张，常例实收九张；又张伯埙经捐抵拨七卯内钟殿选部驳另奖清册一本，彻底清算。除已缴外，尚应补缴饷票银四万二千五百五十两。此项饷票由徐丹桂寄存亲戚处，现已专人取到，解交颍局，并无短少。其原领各部照实收，亦逐款核对。捐出各数与现缴各数相符，并无舛错。惟监照一项，尚短五十七套。询据该承吏面称，张伯埙回籍时，知有用剩监照，并曜奎解还截存各照根、掣销各实收，一并携带在身，原防遗失起见。讵原籍吴江县失守，张伯埙陷入贼中，逃出后旋即病故。一时实难查究等语。计短前项监照五十七套，应交饷票银四千五百六十两。曜奎未敢推诿，情愿代赔，即经如数措交颍局。此曜奎经捐部照、饷票均已清晰之原委也。

至已革运使金安清，与曜奎素不相熟，惟九年五月甫行试办颍捐，因请领部照未到，奉文在金安清皖省捐局借用监照三百套。是年八月领到部照后，即行备文移还。彼此清楚，毫无交涉各等供。详请奏结前来。

臣复检齐案据，逐一详查。该革员金安清承办江、浙、皖捐，解过袁甲三、翁同书、胜保三路军营，共钱二十七万七千余串。又开销局用钱二万三千余串。收解相符。另案所参解营十之一二，及上海等处贩运丝茶，并经明查暗访，委无其事。袁甲三原参供词含混，计共六款。除在苏、杭所失印照、实收，咨部有案；杭卡续收之捐及邓贤芬缴款，均在已解营饷数内，无关弊窦。外程恺亭一款，书数较多，缴捐时托故推诿，不能足数者，亦属事所恒有。惟吴丙斋一款，查九年二月原开清折内，列吴丙斋捐钱五千四百串。十年十月原开清单内，列烧酒各店捐钱五千四百串。显系两款，该革员化为一款。张聚泰之捐，亦系化两款为一款，均属有意含混。

至江北筹饷局经手各款，前经署漕臣吴棠奏派江安粮道王朝纶、知府顾思尧，臣亦饬派两淮运使乔松年，逐款行查。旋据查复，共收银一百十七万五百余两、钱五十一万九百余串，又江南团练捐钱三万九千七百余串，均无亏短挪移情弊。其另案婪贿、卖捐、卖差、拜认师生等情，臣已于上年十一月二十五日疏陈大概。维时舆论沸腾，即据所闻复奏。声明有无侵吞，非吊查簿数，不能确知。此次复经逐查簿据，并无侵吞重情。惟该革员经手银钱，滥支滥应，物议纷滋。又或意存含混，实属咎无可辞。业经奏参奉旨革职，应无庸议。正项既无亏短挪移，原抄家产，例得给还。惟核计应行追缴之款，为数甚巨。江北一案，经吴棠奏赔局用银一万四千八百十二两零，又团练局用钱二千九百五十二串七百二十五文。皖北一案，经袁甲三奏赔局用钱二万三千九百十三串八百文。原参片内谓局用即于公费项下留支，不得开支正项。据金安清供，则谓全案皆未请奖，尚无公费可收，是以禀明胜保，先在正款内动支，其言尚为近理，应酌改为减半着赔。此外又有应赔枪炮价银二千两，吴丙斋、张聚泰两户捐款七千一百串，亦应责令赔出。统计应赔缴银二款一万六千八百十二两零；钱三款二万二千串零，未便任其悬宕。该革员泰州、如皋、上海三处资财，前据委员查封，仅止数千两。应将抄出物件，由江北粮台一并变价备抵。其余所短之数，仍勒令分限措缴，解交吴棠、唐训方两处充饷，以重款项。至道员汪曜奎与金安清，查无交涉事件。续准袁甲三来咨，并据颍州捐局送到底册，该员前次经办苏捐、短解监照等项，业已措齐饷票，如数清缴，应请开复降级留任处分，一律办结。所有遵旨查办拟结缘由，恭折复陈，伏乞皇上圣鉴训示。谨奏。

157．附录明谕　批复金安清汪曜奎查参拟结案十二月十二日

同治元年十二月十二日，准兵部火票递到同治元年十二月初六日内阁奉上谕：

前因袁甲三奏参已革运使金安清等承办皖省捐局，诸多含混，当经谕令曾国藩秉公查办。兹据曾国藩奏称，委员讯取该革员等各供，分别拟结等语。此案金安清承办江、浙、皖捐局，业经解过袁甲三等军营共钱二十七万七千余串，又开销局用钱二万三千余串，与三十万串总数收解尚属相符。其在苏、杭所失印照、实收，均经咨部。杭卡续收等捐，均在已解营饷数内。其程恺亭书捐一款，捐多缴少，或亦事所恒有。至原参该革员在上海等处贩运丝茶，据奏访查尚无其事。筹饷局经手各款，逐查簿据，亦无侵吞重情。惟吴丙齐等捐款，该革员均化两款为一款，实属有意含混。其于经手银钱，滥支滥应，物议沸腾，咎无可辞。业经革职，着毋庸议。惟该革员应赔缴局用银钱，统计应缴银一万六千八百余两、钱二万二千串零，未便悬宕。该革员泰州等处资财业经查封。除资财备抵外，并将抄出物件交江北粮台变价备抵。其余所短数目，仍勒令分限解缴吴棠、唐训方军营充饷。

至汪曜奎经办苏捐、监照、饷票等项，如数措缴，与金安清虽无交涉事件，惟该员现于查办胜保案内有牵涉事件，碍难照请开复降级留任处分，仍着曾国藩迅饬该员前赴多隆阿军营，听候查办。钦此。

158．采访忠义第十一案请恤折十一月二十七日

奏为行营采访忠义第十一案，恳恩分别旌恤，仰祈圣鉴事。

窃自咸丰十年七月间，臣在行营设立忠义局，采访两江境内死难之官绅、士民、妇女人等，考核事实，分案办理。前于九月二十七日，业将第十案开单奏奉谕旨允准，钦遵在案。兹据该局委员陈艾等采访，得安徽黟县阵亡官绅五员、殉难绅民四百二十八名、殉难妇女三百五十五口，详列事实，造册请奏前来。臣查该县死事绅民，历经汇案奏办。此次续报人数，复有七百数十名之多，或御敌捐躯，或临危抗节，忠义奋发，邑里争光。相应缮具简明清单，仰乞天恩，敕部分别旌恤，以昭激劝。除将事实清册循案咨部核办外，所有臣营十一案采访忠义，理合专折具陈。伏乞皇上圣鉴训示。谨奏。

附请恤单

谨将两江忠义第十一案，黟县官绅士女分别旌恤，开具清单，恭呈御览。

计开：

请恤官绅六品军功候选从九品余熙等五员名。以上五员名，均请交部照阵亡例议恤，仍入该县总祠、总坊。

请旌绅民六品军功从九品李春华等四百二十八名。以上绅民四百二十八名，均请照新章赐旌，仍入该县总祠、总坊。

请旌妇女生员何元士之妾孀妇韩氏等三百五十五口。以上妇女三百五十五口，均请照新章赐旌，仍入该县总祠、总坊。

159．定远县陈鼎霈阖家死难请恤片十一月二十七日

再，据河南粮储盐法道陈鼎雯禀称：鼎雯世居安徽定远县城，咸丰四年贼陷庐州，近逼定远。土匪乘间围城，经族中捐资募勇，守陴出战，阵亡数人，复自行团练，以鼎雯一门为总。方冀毁家纾难保吾圉。讵九年五、六月间，发、捻勾结，两次攻城，绅民婴守二十余日，力竭城陷。鼎雯堂弟陈鼎霈等，正约合族亲邻人等在西门防守，闻东门被地雷轰塌，持械奔救。猝遇贼至，即在城隅巷战杀贼，卒以众寡不敌，骈死街衢。鼎雯远在汴省，无从确查。旋得逃难亲族来汴详述，同族殉难者七十六人，并有亲属蔡祥一同遇害等情。饬据忠义局员详核事实，造册请奏前来。

臣查陈氏一姓，誓切同仇，苦守孤城，男妇抗节，死事之烈，度越恒常。相应另缮清单，恳恩将力战阵亡之监生陈鼎霈等八名，敕部照阵亡例议恤。其殉难士民三十八名、妇女三十口，均照新章赐旌，仍于原籍定远县建立专祠、专坊；并将例贡生蔡祥准予赐旌祔祀专祠，以为一门忠义者劝。除将事实清册咨部办理外，谨附片陈请，伏乞圣鉴训示。谨奏。

附请恤单

谨将安徽定远县陈姓阖族殉难官绅士女分别旌恤，开具清单，恭呈御览。

计开：

请恤士绅监生陈鼎霈等八名。以上八名，均请交部照阵亡例议恤。

请旌绅民候选县丞陈念培等三十八名。

请旌妇女河南粮盐道陈鼎雯之妾王氏等三十口。

以上绅民三十八名、妇女三十口，均请照新章赐旌。总计陈姓阖族阵亡殉难官绅士女七十六人，均请在于原籍定远县建立专祠、专坊。

例贡生蔡祥，请照新章赐旌，祔祀陈姓专祠。

160．附录明谕　答定远县陈鼎霈阖族死难请恤十二月十二日

同治元年十二月十二日，准兵部火票递到同治元年十二月初六日内阁奉上谕：

曾国藩奏，据安徽绅士河南道员陈鼎雯禀称，阖族男妇殉难，代为开单，恳请分别旌恤建祠等语。咸丰四年安徽定远县城被贼窜逼，监生陈鼎霈等捐资募勇，婴城固守，卒以力竭城陷，同族殉难者七十六人，殊堪悯恻。所有单开之监生陈鼎霈等八名，均着交部照阵亡例议恤；其殉难士民三十八名、妇女三十口，均着交部照新章分别旌恤；并于原籍定远县建立专祠、专坊，以为一门忠义者劝。例贡生蔡祥一名，着交部议恤，准其祔祀专祠，该部知道。单并发。钦此。

161．贺抡元请补江西抚标守备折 [1] 十一月二十七日

奏为拣员升补陆路守备，恭折具奏，仰祈圣鉴事。

窃照拟补江西抚标右营守备熊德凯，于咸丰十年八月二十日，在饶河病故出缺，系陆路部推之缺。因江西省现有军功劳绩尽先人员，业经咨部开缺扣留，由外拣员请补在案。查有江西南昌城守营即补守备贺抡元，年三十三岁，江西永新县人，由武生投效军营，迭次打仗出力，保举把总，以守备即补，并赏戴蓝翎。奉旨钦遵檄发南昌城守营差委。该员当差勤慎，营务亦熟，以之请升守备，堪期胜任。惟保举名次在后，与例稍有未符。因人地实在相需，臣与抚臣往返咨商，意见相同。合无仰恳圣恩，俯准将军功即补守备贺抡元，升补江西抚标右营守备，实于营伍有裨。如蒙俞允，应请由部先给署札，俟防堵事竣，再行给咨赴部引见。除履历咨移部科外，谨会同江西巡抚兼提督衔臣沈葆桢，合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

162．靖江营守备病故出缺片十一月二十七日

再，据署靖江营把总周廷贵呈据张裕成呈称：窃身父张廷扬系河南怀庆府温县人，由武生中式武进士，于道光二十六年四月内选补靖江营守备到任。军兴以来，带领义勇民团在汛巡防，辛劳倍著，身体渐弱，得染血症，病势沉重。兹于同治元年九月十三日在署因病出缺，理合呈报等情前来。臣复查无异。谨循案改题为奏，附片陈明，伏乞皇上圣鉴。

再，所遗靖江营守备员缺，江苏省现有军营著绩尽先人员，应请扣留，由外拣补。合并陈明。谨奏。

163．附录廷寄　各路官军协调清扫大江南北并将趋赣逆匪逼回徽郡十二月初八日

同治元年十二月初八日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、督办镇江军务广西提督冯子材、帮办镇江军务署京口副都统魁玉、江苏巡抚李鸿章、江西巡抚沈葆桢、浙江巡抚左宗棠、湖南巡抚毛鸿宾：

同治元年十一月二十八日奉上谕：

都兴阿奏拨船援剿上游情形并截留马匹各折、片；冯子材等奏接仗获胜；沈葆桢奏逆匪西趋、布置边防各一折。金陵大股逆匪窜渡江浦、浦口，围扑李世忠营盘，分股窜陷和、含、巢三城。现经都兴阿派拨师船赴援石埠桥，会同李世忠所部游击龚文林，将附近一带贼营十余座全行踏毁，余逆败往龙潭，尚能不分畛域。惟江浦、浦口等处，李世忠营盘尚有若干座？现在被围情形若何？仍未据都兴阿详细奏明。前经迭谕曾国藩等查明李世忠营盘被困情形，拨兵赴援，并查明李世忠是否出力？不可听其去留自便、视有若无。着曾国藩、都兴阿、富明阿仍遵前旨，妥筹办理，务当加意联络，力顾大局，并将详细情形复奏。江浦、浦口贼垒，亦宜迅速攻拔，不得任令久踞，致滋蔓延。常胜军尚未到齐，实属疲玩。着李鸿章力行严催，毋许再事迁延，致误大局。

南岸福山、白茆、徐六泾等处，集贼日多，势将北窜。该处江面甚宽，师船单薄，都兴阿等现已饬令副将林宜华等，抽带拖罾等船，驰赴通州等处，协同各港师船堵剿。着即严饬下游将士，实力梭巡，以防逆踪窜渡北岸。

左宗棠前调张家口马二百匹，现已行抵扬州。此时道途梗塞，无路绕越。杨营马匹正值短少之时，着准其暂留应用。一面由都兴阿等咨会左宗棠，俟道路疏通，再行解赴浙营。

至镇江为南北咽喉，该逆屡次扑犯，意在觊觎城垣，且图牵制镇军，俾不得分援北岸。现在丹阳、句容及东阳等处股匪分路逼城，虽经官军迎剿，三次获胜，附近已无贼屯，惟贼踪飘忽靡常，仍恐去而复来，且虑纠集大股，冀图一逞。冯子材等仍当加意严防，不可稍涉大意。本日该提督等所保之出力参将田庆和等，已照所请给予奖励矣。

皖南逆匪并力西趋，豫章边防处处吃重，关系最为紧要。沈葆桢现调道员段起由广丰驰赴景德镇，节制水陆各军；并咨左宗棠饬令同知王沐一军，由婺源疾趋景镇，副将顾云彩等移扎弋阳、玉山；并守备法占雄等由省城等处分移安仁、吉安，以固腹地。仍令韩进春一军驰赴乐平、视何路紧急，即向何路援剿，布置尚属妥协。惟地广兵单，诚恐逆踪纷窜，有应接不暇之势。着曾国藩、左宗棠随时拨兵援应，务于贼匪未入江境之先，会同江西防兵迎头截剿，逼回徽郡；并将祁门一带贼匪迅速扫除，以清皖浙诸军后路。王德榜现在龙游，即着左宗棠迅饬该革员统率所部回防玉山，毋稍迟延。湖南毗连江西，该省现无军务，着毛鸿宾选派劲旅，随时协助江西防剿皖匪，以壮声援。将此由六百里各谕令知之。钦此。

遵旨寄信前来。

164．附录廷寄　申谕劝降金陵城贼江浙并可一体办理十二月初九日

同治元年十二月初九日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、浙江巡抚左宗棠：

同治元年十二月初一日奉上谕：

总理各国事务衙门奏，接据英国公使信函，请降旨解散发逆胁从，并抄录威妥玛原信呈览一折。据该公使函称：金陵逆首洪秀全，近闻已携金银资财逃去，将来或于常州，或于杭州居住。金陵城墙炮台无人防守，克复甚易。英国副领事官福姓，前带水师停泊南京城外，探悉贼情。如官军果能晓谕逆贼投诚，无不赦罪，则贼势自灭。不及一旬，必有内应。惟官军于战胜后，每多诛戮，以致怀疑观望。倘能坚执有反正者准其自新，该副领事即可至金陵城内晓谕。当经恭亲王等告以解散胁从，屡奉德音，不妨再行请旨申谕。惟剿抚之事，应由中国统兵大臣酌量办理。因将大概情形陈奏，请饬下曾国藩等酌办等语。本日已明降谕旨，重申晓谕，并抄录明发谕旨一分，交与英国转交该副领事官，递入金陵城内，冀逆贼闻风反正，于军务或有裨益。

惟贼情诡谲，该副领事所称金陵贼势穷蹙，是否实有其事？投诚之意，是真是伪？该国公使本有由该国出示作保之语，恭亲王等以其事多掣肘，未允所请。着曾国藩密行探询，如金陵城内之贼，有欲献城投诚以冀免罪者，不妨设法晓谕，予以自新，以坚其信。一面严饬兵勇，不得利其资财、私行杀害，以阻其向化之忱，违则重治其罪。管带兵勇之将士，均须一体严加约束，不得于贼众纳款之时，任听兵勇妄杀。其江浙各城，如有自拔来归者，李鸿章、左宗棠即着一体办理。

以现在军情地势而论，必应先复金陵，节节进剿，逼贼南趋，方不至此剿彼窜。若金陵城中之贼愿为内应，则倾其巢穴，贼势瓦解，事半功倍，诚不可失之机会。惟贼情诈诡，恐英国副领事等贪功嗜利，为其所愚，亦不可以不防。贼众降意之是否真确，及官军如何受降之法，务须熟思审处，慎之又慎，以期万全。谅曾国藩久历戎行，必能斟酌机宜，妥筹办理也。

本日明发谕旨一道，并总理各国事务衙门折一件，照录英国信函一件，均着抄给曾国藩等阅看。将此由六百里各谕令知之。钦此。

遵旨寄信前来。

附奕原折

臣奕等跪奏，为英国公使代筹解散发贼胁从，恭折奏祈圣鉴事。

窃准英国公使卜鲁士于十一月二十八日，请臣文祥、臣董恂到伊公馆，晤称金陵贼势穷蹙，倘能从中解散，即办理可期得手。旋据该国参赞威妥玛信称：英国福副领事官，前在该国水师船内停泊南京城外，据称探悉贼情，中国果能晓谕该贼投诚，无不赦罪，本国大臣暨提督等一面出示，保其必能执信，则贼势自灭，不及一旬，必有内应等因前来。臣等伏读同治元年六月间钦奉上谕：“军兴以来，百姓颠沛流离，惨遭荼毒，朝廷悯念民艰，命将出师，除暴戢乱，更以胁从罔治之意，诏谕各路将帅，至再至三，着各路统兵大臣，出示晓谕兵勇，凡遇被胁逃出之难民，即告本管官，令其剃发回家。庶被胁者有生还之乐，闻风者怀归化之忱。”等因。钦此。

查办贼之道，自应剿抚兼施。果如该副领事所言解散胁从，借为内应，金陵自不难于克复。惟所称该国大臣出示作保，恐于纳降之时，多所掣肘。且贼情诡诈，难保该副领事不为贼匪所愚。自不能不于事先熟为筹画。究竟该匪等投诚之意是真是伪？该副领事有无轻信？臣衙门难以遥度。该公使等既有此说，亦不可坐失事机。曾国藩等老于戎行，必能随机应交。合无仰恳皇上明降谕旨，再行剀切宣示中外，奖以自新，绝不追其既往。俾悔罪投诚者，无复疑虑。并一面寄谕两江总督曾国藩、浙江巡抚左宗棠，并江浙各路统兵大臣，默相机宜，妥为办理。谨将原函照抄，恭呈御览，伏乞皇太后、皇上圣鉴训示。谨奏。

附英国威妥玛来函

启者。前因署理副领事官告病回沪，今有函致本参赞，以金陵逆首洪秀全近闻已将金银并各等家产逃去，似有将来或于常州、或于杭州居住之意。至金陵一处，近于下江，来沪之时，细观城墙炮台形势，必无一人防守，克复实为易易之举等因。查该前任副领事官未奉前往九江之谕，彼时官兵船未到围城，本国师船常在该处河面防备，不准贼匪与英商船货干碍。迨曾中堂统带大兵前往，该师船方得退回。其时福太爷上船充作翻译官，每遇与贼应答之际，该武弁即派伊前往代言，因此时有进城出城之便，逆匪各首无不认识。现据来函，又闻中国朝廷果能晓谕该贼投诚，无不赦罪，本国卜大人暨水师提督各臣等，一面出示，保其必能执信，则贼势庶几自灭。何则？敝职前当河面翻译官之差，贼中头目屡次私写密信，内有请敝职相助，俾得该贼出城为幸等语。探有机会，暗为亲交阅悉。敝职之见，果愿如此办理，不及一旬，必有内应，速将金陵一城交复。惟因近日官兵得胜之战，常有事后乱杀之行。即如洋枪队，彼日离沪不远之地，随将二千多犯全行杀毙，实使人生异心。盖贼众十分之中，真贼不过二分之多，其余全裹胁小民。若谓逆贼，则敝职亦为敝〔逆〕贼也。亦非敝职一人之理。因思前当河面差使之时，每进金陵一日，伪称干王贼匪洪仁〈玕〉有云：官兵似此乱杀，实为天国太平之益。不然，则上海一带地方，我军自难久驻。今因该处义兵即该贼匪 [1] 不信清官即系国朝 [1a] ，所以未肯投诚，实乃上海迤西之义军不散之故等情面言。查该伪称干王之洪仁〈玕〉，前于咸丰六年未从贼之时到我香港，本参赞闻知伊为逆首家亲，邀来本处，先后两次细问逆首之由。该洪仁〈玕〉不过大概论及。后居香港日久，勤学外国事务军器各等理制，前岁纂书，颇为明晰。统此布达。

[1] 系曾国藩抄录所作的说明。

165．附录明谕　晓谕从贼来归者不咎既往严禁杀害十二月初九日

同治元年十二月初九日，准兵部火票递到同治元年十二月初九日内阁奉上谕：

前因军兴以来，百姓惨遭荼毒，命将出师，戡除暴乱，并迭谕各路统兵大臣，胁从罔治。其有被贼逼受伪职，驱撄锋镝者，殊可矜悯，倘能率众投诚，即准其自新。嗣据各路军营奏到由贼中自拔来归者，朝廷无不宽其既往，量予安插。其或临时献城及投诚后杀贼立功者，亦无不立沛恩施。即如洪容海等之久在贼中，一旦率众献城，即赦罪录功，加以懋赏。是朝廷之恩义昭著。虽吾民之被陷贼中者，亦应共见共闻。然犹恐将士等不能仰体朝廷好生之德，于穷蹙来归之降众，仍不免有诛戮情事。现在曾国藩、李鸿章、左宗棠督率大兵，分剿江浙逆匪，军威大振，贼众闻风慑栗；而金陵逆匪，势尤穷蹙，指日官军四面合围，坚城不难立下。惟念吾民陷于水火，为贼驱迫，并非甘心乐从。不能立即自拔者，尚恐不少。着曾国藩等再行出示晓谕，如金陵城中有被逼蓄发随同抗拒官军，果能于城池未下之先，诚心归顺者，勿论其从贼之久暂，均一律准其投诚。将军械、马匹呈缴后，该大臣等酌留所部，令期随同剿贼，一如洪容海等之例。倘有不愿随营，即饬地方官递送回籍，或妥为安插，毋令失所。携带资财，不准兵勇抢夺。如兵勇利其财物，私行杀害，即按军法从事。本管官不行查办，一经发觉，即着该大臣等从严参办。其余江浙苏杭等处城乡市镇，倘有杀贼反正，或剃发来归者，即着照此一体办理。毋得追咎既往，任意杀害，以阻其向化之忱。经此次再行剀谕之后，凡被胁难民，急宜及早悔误，自觅生机，毋得候城池克攻，致令玉石俱焚，后悔莫及。曾国藩、李鸿章、左宗棠，其各将此旨刊刻誊黄，遍行晓谕，俾知覆帱生成、咸与维新至意。钦此。

166．附录廷寄　僧格林沁抚苗非抑楚军饬和衷商办十二月初九日

同治元年十二月初九日，准兵部火票递到议政王军机大臣字寄——

钦差大臣协办大学士两江总督曾国藩、暂署安徽巡抚湖北布政使唐训方：

同治元年十二月初一日奉上谕：

僧格林沁奏，复陈驾驭情形一折。据称粤逆未除，捻匪未灭，到处伏莽，已有防剿不遑之势。苗练南畏楚军，北慑马队，穷蹙而来，是以将计就计，酌给银两，令其剿捻立功。于苗沛霖怨尤楚军之禀，则概置不答；其掳杀湘军之事，业经咨会曾国藩转饬地方官就近查办。并非抑楚军之威而纵苗练之欲，实因酌量时势，不能不暂事羁縻。今曾国藩遽议抽撤楚军，未免坠其所惑。寿州等处不可无兵防守，请饬唐训方派兵驻扎，以昭慎重等语。览僧格林沁所奏，其于苗练笼络驾驭之处，煞费苦心。即剿捻给饷，亦属权宜之举。与曾国藩、李续宜办理此事本意均相符合，并无歧异。谅曾国藩闻之，亦必深然其说。彼此和衷商办，共济时艰。苗练之难制，当无足虑。惟据僧格林沁奏，苗练南畏楚军，北慑马队，势甚穷蹙，是以设计略予和解，并非欲抑楚军之威，而纵苗练之欲。是所恃全在寿州、正阳等处楚军之威，借以防守钤束，使其有所畏惧。今曾国藩将蒋凝学等军撤回，寿州一带空虚，苗练一无所畏，僧格林沁驻扎处所相距较远，鞭长莫及。万一从而生心，乘机思逞，寿城复被占踞，则收复又重烦兵力。僧格林沁督军深入捻巢，正当吃紧，马步各队又复抽调数营赴东省会剿幅教各匪，所存兵勇无多，断难兼顾寿州。着曾国藩、唐训方迅即调派得力将弁，酌带兵勇驰赴寿州、正阳关驻扎，俾苗练有所钤束，不致别滋事端，方为妥善。僧格林沁折着抄给阅看。将此由六百里各谕令知之。钦此。

遵旨寄信前来。

又准军机处咨称，本日奉有寄信谕旨一道，希贵大臣接奉后，即行恭录知照暂署安徽巡抚唐训方一体钦遵办理可也。为此知会。十二月初一日。

附僧格林沁原折

奴才僧格林沁跪奏，为恭折复奏，仰祈圣鉴事。

窃奴才于同治元年十一月十二日，承准议政王军机大臣字寄十一月初八日奉上谕：“曾国藩奏，拟将道员蒋凝学等驻防颖、寿等湘营撤调庐、巢一带等语。”等因。钦此。伏查奴才军营，距苗沛霖居处甚远，中隔捻巢林立，往来必须绕道。所有苗练掳杀湘勇之事，若由奴才查讯，恐办理需时，难期妥速，业经咨会曾国藩转饬蒋凝学及地方官，就近查讯苗沛霖，令其将滋事之人交出，秉公究办。奴才复函商曾国藩，此案凶犯若令苗沛霖查拿交出，谅非难事。但从此淮北之练，又归其所属。惟恐苗沛霖嗣后借此号召练众，更得有名。不若仍由地方官查拿惩办。如苗沛霖拦阻把持，再与理论，庶于惩凶犯之中，仍寓不假威权之意。

至奴才遵旨驾驭苗沛霖，以期笼络其心，实出于万不得已。缘粤匪未除，捻匪未灭，到处民心不固，伏莽乘间肆起。兼之经费支绌，现在军情贼势，已有防剿不遑之势。若再添一练匪，各路兵力实有不逮。此不得不深思远虑也。奴才迭据该练具禀，剖辩实无叛意，倾心来归。奴才非不知其狡猾性成，第因南畏楚军，北慑马队，穷蹙而来。是以将计就计，札令剿捻立功，开其自新之路，以便察其心迹。然既饬剿捻，又难令其枵腹用命。是以发给银两，以彰皇仁，而收练众之心。且可稳固苗沛霖不生西行赴陕之意。此一举两得也。且苗沛霖屡次来禀，每有怨尤楚军之词，奴才既置不答。惟有以理化导，催促剿贼，勿得以微末龃龉，致负圣恩。非抑楚军之威而纵苗练之欲，一意主抚，转致大局于不顾。所有迭次驾驭者，实乃因势制宜，诚恐激成不测，转烦兵力。况当此时艰，添兵增饷，诚非易举。此所以暂事羁縻也。此时若果楚军兵力饷源可以剿除苗练，不妨声罪致讨，除一后患。若苗沛霖慑以兵威，从此敛迹输服，较之以驾驭笼络更觉结实，此亦奴才之本愿也。总之，兵力足则以威制之，兵力不足则以权术制之。务须预为密定一辙，庶免剿抚两难。

奴才详阅曾国藩原奏，有欲撤寿州、正阳关之兵，以遂苗党之私，以成奴才急欲灭捻之志等语。急欲灭捻，诚奴才之素志。至于专赖苗练，尚无计及于此。至于曾国藩所陈欲请奴才拨兵三百名前往寿州驻扎一节，奴才并未接过此禀，或系有此论而未敢果此举耳。今曾国藩遽议抽撤楚军，未免坠其所惑，先存意见，殊非善策。奴才之收笼苗练，原冀其归心而化，以剿捻为名，使其不生他变，非敢有私苗之意、纵苗之心。若撤楚军而遂苗党，不特无此情理，而于防守钤束，均有窒碍。奴才与曾国藩问心实无芥蒂，自应和衷经理，共济时艰，俾得早灭贼氛，肃清疆圉。凡道路之浮言，无名之游语，皆以构我军不睦之词，未便轻信，致启猜嫌而误事机。

再，二十五日复奉寄谕，曾国藩因军情紧急，已将蒋凝学一军先行撤回。惟奴才军营兵力，本非有余，已蒙圣明洞鉴。其寿州等处，自不可无兵防守。应请旨饬下唐训方，酌量派兵驻守，以昭慎重。奴才谨将抚苗实在情形，据实复奏，伏乞皇太后、皇上圣鉴。谨奏。

167．附录廷寄　饬速拨弁勇进驻寿州正阳关以遏苗练再踞十二月初十日

同治元年十二月初十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、署漕运总督吴棠、暂署安徽巡抚湖北布政使唐训方：

同治元年十二月初三日奉上谕：

袁甲三奏，苗练终难就抚，不可再令占据全淮上游形势一折。据称寿州城坚池深，山环水阻，实为异常险要之区。苗沛霖本图踞为巢穴，嗣因庐州克复，僧格林沁连破捻巢，惟恐三路合攻，万难支持，是以退出寿州、正阳关，为乞抚缓兵之计。蒋凝学驰入寿州，苗沛霖深悔失计，乃思别启衅端，激怒楚师。〈楚师〉一旦撤退，尽弃前功。〈逆练〉既得寿州，必更添兵积谷，踞为根本，他日之患不可胜言。请饬僧格林沁、曾国藩会同妥议，无论如何派拨，必不可使逆练仍据寿州、正阳等语。

前因曾国藩奏撤蒋凝学一军，即经谕令僧格林沁、唐训方派兵驻扎寿城。昨据僧格林沁奏称未能兼顾。复谕令曾国藩、唐训方迅即调派得力将弁，酌带兵勇驰赴寿州、正阳关驻扎。原以该二城形势紧要，未可委之苗练，坠其狡谋。本日袁甲三所陈，与历次谕旨大致符合。袁甲三在皖年久，于该处情形熟习，所筹深合机宜。着曾国藩、唐训方仍遵前旨，派兵驻扎寿、正二处，与蒋凝学之军互相联络。一面知照僧格林沁，俾该练有所震慑，不至仍据寿州、正阳。僧格林沁仍当与曾国藩会同妥商如何拨兵兼顾，以期万全无弊。即着妥筹迅速具奏。寿、正或有疏失，必惟该大臣等是问。原折着抄给僧格林沁、曾国藩、唐训方阅看。

另片奏，南捻李成等装旗出窜，欲与东匪合股。但能严防清淮，以保里下河完善之区，力扼运河，以断东省勾连之路，贼穷回窜，则宿州湖沟之军断其归路，可以一鼓歼除等语。此股捻匪窜入东境，经僧格林沁派富和等追击，昨经谕令催兵前进，实力截杀，并令吴棠饬黄国瑞就近歼除。着仍遵前旨，严催赶紧合击。如被击回窜，即着吴棠等饬宿州湖沟之军断其回巢之路，就地剿除，以清积年巨憝。里下湖一带，并着都兴阿、富明阿、吴棠督饬地方，严行防范，毋任偷窜扰害。原片着抄给僧格林沁、都兴阿、富明阿、吴棠阅看。将此由六百里各谕令知之。钦此。

遵旨寄信前来。

附袁甲三原折

前任漕运总督臣袁甲三跪奏，为苗练终难就抚，万不可再令厚集财力，占据全淮上游形势。恭折密陈，仰祈圣鉴事。

窃臣自交卸启程，于十一月初七日行抵泗州，闻粤逆由江浦渡江北窜，巢县骤被袭陷。正虑皖北空虚，曾国藩布置为难，又恐苗沛霖乘机蠢动。旋于行次砀山时，接据曾国藩来函，谓已调拨颍州、霍邱、三河尖各军，驰防庐州。并因苗沛霖有禀，请僧格林沁派兵驻守寿州，撤出楚师之请。拟将计就计，移调蒋凝学驻守寿、正之兵，专守颍州、霍邱，腾出兵力以防南路。其寿州、正阳两处，或由僧格林沁派兵驻守，或即令苗沛霖自守，就我缓急之用，安彼反侧之心，并以成僧格林沁抚苗剿捻之谋等语。

臣查现在粤贼渡江，志在掣动江南兵势，原非注意北犯。而江北处处空虚，断不能不分路严防。皖军实在不敷调拨，兼之苗沛霖迭次捏词诬禀，欲借僧格林沁之谕以撼楚师，又掳杀蒋凝学所部樵采之兵，逼处太甚，深恐不能相安。曾国藩此番布置，实具万不得已之苦心。惟臣在皖日久，颇悉全淮形势。正阳扼淮沙淠之汇。寿州跨踞淮、淝，障蔽南北，城坚池深，山环水阻，人又习战，实为异常险要之区。苗沛霖始意本图据为巢穴，然后西吞颍、亳，东包灵、宿，为全据长淮之计。适楚师克复安庆，乘胜长驱，臣亦派兵合力攻下庐州，肃清江北；僧格林沁又连破捻众，声势赫然。该练惟恐僧军、楚师与临淮之兵三路合攻，万难支持，是以退出两处，为乞抚缓兵之举。蒋凝学因得乘势驰入寿州，制其腹心。臣亦分扎各营，严扼蚌埠、长淮卫，与楚师为犄角。沿淮圩塞，一时翻然向顺。虽素为苗之死党，亦复观望依违。苗沛霖深悔失计，乃思别启衅端，痛诋楚师，肆为狂悖，以惑人心。激蒋凝学之怒，并断其樵采，使有匮绌之忧。谲智阴谋，无非为复取寿州而设。幸蒋凝学布置严密，性能坚定，不坠该练术中，其在防颇尽心力。一旦令其撤退，既弃前功，又中贼计。臣料楚师既撤之后，苗沛霖未必俟僧格林沁派兵，将先自驰入蟠踞，必又扬言楚师不能固守，我得诸弃掷之余。否则俟僧格林沁派队驻守后，阳与官军和好，出入无禁，阴布党羽，徐图侵占。既得寿州，必更添兵积谷，踞为根本，必更胁制南练，多抽壮丁。将来西面已固，必更专力下游，别出诡谋，以挠临淮之军，而煽东北之练。其为患有不可胜言者。

他日虽大伸天讨，而两处险要为其所有，声势已盛，布置已坚，非举数万之师，縻饷苦战，百道并攻，所难一鼓而下。此臣所为预忧后患，夙夜难安者也。且苗沛霖下蔡老巢之卡，月入以万计，正阳亦仍旧抽厘，颍州城外又遣逆党王金奎用胜保旗号添设厘卡。若得寿州，必又增厘益税。财多则能聚众，声势愈以鸱张。此尤臣所胜忧者也。苗沛霖迭次蒙禀僧格林沁，皆称自备资斧打贼。臣稔知其以贫贱出身，所谓资斧，皆抢夺横敛而来，谅亦僧格林沁所深知。近特给银万两，以示不疑，亦牢笼之深心。然偶加犒赏，以结其心可也；使自据形胜，出收财赋，以傅之翼不可也。且其具禀，扬言以上年攻陷寿州为克复，显然背叛。又称于汉人则牴牾，于旗官则融洽。多方挑构，险诈尤堪痛恨。僧格林沁既欲曲示驾驭，自未便遇事驳斥。特恐苗沛霖自幸计之得售，益得肆其诞妄，借以煽惑愚民，顺逆不分，附和日众，实为大患。似宜于包容之中，暗示裁抑也。况既力诋曾国藩，岂其心服僧格林沁？今日既得志于楚师之去，他日岂不能逆拒僧军之来？其反复阴鸷之性，诡诈百出，不过欲复踞正阳、寿州，尽撤官军而后快，尤不可不杜其渐而伐其谋也。

臣受恩最深，督兵綦久，不能为国家剪除伏莽，安靖淮疆，负疚已深，私忧尤切。不敢以责不在身，知而不言，以负皇上。臣亦深知曾国藩所处时势无可如何，非敢多设难端，以增局中之顾虑。惟是私忧顾计者，有不能已于言者也。已驰书曾国藩，嘱其妥为措置，应请旨饬下僧格林沁、曾国藩，会同妥议具奏。无论如何派拨，必不可使逆练仍据寿州、正阳。留此两处形胜，深念异日攻取之难，则大局幸甚。臣现系告病人员，例不由驿奏事。缘事关紧急军情，谨缮折借用归德府，即由四百里驰陈，伏乞皇上圣鉴训示。

再，臣沿途感冒风寒，行走未能按站，甫于二十三日行抵归德，约尚须五六日方可达陈州寓所。此后渐交春令，天气和暖，当易于调摄，足以仰慰圣怀，合并声明。谨奏。

168．密陈购买外国船炮预筹管带员弁折 [1] 十二月十二日

奏为遵旨筹办，恭折密陈，仰祈圣鉴事。

窃臣等承准议政王军机大臣密寄，同治元年九月二十九日奉上谕：

总理各国事务衙门奏，购买外国船炮，明春可到，请饬预派将弁水勇，以备演习，并请妥筹配派各折、片。购买外国船炮，近以剿办发逆，远以巡哨重洋，实为长驾远驭第一要务。曾国藩前次复奏，有驶到安庆、汉口时商定奏办之语。第俟该船驶到再行商办，诚恐一时选派，难得其人，且停泊过久，难保洋人不另出主见，流弊不可不防。现在既据赫德呈称此项船炮明春可到，其单内所称轮船应派官兵及炮手、水手、水师等兵，并船上当差甚苦，须用健壮之人等语，虽较之上年所开之单尚为核实，惟是否应如此酌派，殊难悬揣。官文、曾国藩久辖南疆，见闻较稔，着即相度机宜，参以赫德之言，悉心筹酌，将应用将弁、兵丁、水手、炮手等人，于该船未到之先，一律配齐。俟轮船驶到，即可上船演习，免滋流弊。至酌留外国水手人等，多则经费太巨，少则教导不敷，应如何办理之处，并着届时与税务司等熟商妥办。其赫德单内有水手用山东人，炮手用湖南人，水师兵用八旗人之语，自系为胆气壮实及火器娴熟起见。惟因地制宜，仍在官文、曾国藩详悉筹办，务收实用。其应如何选派之处，即着迅速具奏。总理各国事务衙门折、片各一件，赫德呈单一件，均着抄给阅看。将此由五百里各密谕知之。钦此。

仰见皇上虑远思深，先事预筹之至意。臣等遵即与侍郎彭玉麟、提督杨岳斌往返密商。适值金陵、宁国援贼大至，东坝抬来之贼船散布宁、太各湖，大港小汊，一片逆氛。水师上下防剿，数月以来，刻无暇晷。兹据杨岳斌、彭玉麟密复前来，查有统带巡湖营提督衔记名总兵蔡国祥，勇敢耐劳，久隶楚军水师，历著功绩，而又籍属广东，易与洋人熟习，堪以统辖七船。又查有副将衔参将盛永清，参将袁俊，参将衔游击欧阳芳、邓秀枝、周文祥、蔡国喜，游击衔都司郭得山，年力精壮，向归蔡国祥节制，堪以各领一船。此外，水手、炮手、兵丁等项，据赫德单内所开人数，分列多寡，尚合机宜，应如所请办理。惟拟用山东、湖南、八旗人等，虽系因材器使，究嫌参杂不齐。

臣国藩去秋复陈一疏，有云轮船驶至安庆、汉口时，每船酌留外洋三四人，令其司柁、司火，其余即酌用楚勇。所有学习驾驶、司放炮位等事，应请即由蔡国祥于所部弁勇中预为派定，诱掖奖劝，以去其畏心；委任责成，以程其实效。始以洋人教华人，继以华人教华人。既不患教导之不敷，又不患心志之不齐。且与长江各项水师出自一家，仍可联为一气。不过于长龙、舢板数十营中，新添轮船一营而已。既见惯而不惊，自推放而皆准。

抑臣等更有请者，两湖水勇，能泛江不能出海，性之所习，迁地弗良。但可驶至上海，不能遽放重洋。本年二月间，经臣国藩据实陈明，旋奉寄谕：现筹购买船炮，本拟用于江面，并非施之海洋。仰荷圣谟闳远，俯顺物情，宣示军中，咸知感激。倘蔡国祥经管之后，由楚勇而参用浙勇，参用闽、粤之人，由上海而渐至宁波，渐至山东、天津，亦未必终不可出洋巡哨，观政海邦。惟目下一二年内，则须坚守前约，不令放洋。俾臣等不失信于将士，庶几恩谊交孚，号令易行。区区愚忱，不得不重言申明，惟求圣慈鉴谅。所有遵旨筹办缘由，谨会同兵部侍郎臣彭玉麟、福建水师提督臣杨岳斌，由驿复陈，伏乞皇上圣鉴训示。谨奏。

[1] 此件与彭玉麟、杨岳斌会衔具奏。

169．李世忠军节次堵战获胜折十二月十二日

奏为贼由九洑洲分股上犯，李世忠一军节次堵战获胜情形，恭折汇报，仰祈圣鉴事。

窃伪忠王李秀成等酋，自雨花台解围后，即遣伪章王、对王、纳王及忠逆次子，纠党渡至九洑洲，围扑官营。李世忠于九月间早已侦探明确。十月初，即由滁州赴九洑洲，亲驻前敌，力筹防剿。十月初十以后，该逆陆续由下关渡至九洑洲，散布芦苇丛中，帐棚、马匹，络绎北渡。十七日，分两枝突出浦口，进攻张大本营寨。李世忠正欲督队往援，忽有悍贼数千绕过前营，汹汹而来，负土束薪，填濠欲进。我军连发枪炮，歼贼颇众，贼为少却。乃后队续至者，若蝇若蚁，势益凶猛。李世忠出营突阵，驰逐于炮火之中，伤马，马蹶，步战搏贼。又斩百余级，贼始遁去。而张大本营外之贼，亦负创撤退。十八日，贼仍猛犯张大本营。又分七八千众抄扑九洑洲倪文藻、陈映登两营。层层密裹，更番迭进。维时李显安、杨玉珍、刘长发、吴文祥、陈广俊、薛元诚等六营，同被贼围。我军各以排枪稳击，子药既尽，继以砖石。贼虽伤毙不少，知我彼此不能相顾，持长矛跃上营墙。陈广俊、吴文祥各受矛伤，督军抵御，刃贼前锋。相持竟日，卒不敢近。十九日，贼攻李显安头营及倪文藻、陈映登诸营益急。倪文藻、陈映登坚壁不出，俟贼近濠，纵兵击之，互有损折。李显安简精锐横冲贼阵，贼尽披靡。我军乘胜掩袭，俘戮二百有奇，蹙逼入江者无数。惟汪德喜率队助战，追近贼垒，遇伏死之。据擒贼供称，诸贼酋率八九万人，分股抢渡，意在上趋和、含，直扑巢县、庐郡，以截楚师后路。下犯天长、来安、六合数城，以伺里下河要地。李世忠正饬各营严为戒备。贼又于二十夜冒雨麇至，一劫浦口张大本等营，一劫九洑洲李显安、倪文藻等营。天黑雨猛，火器不燃，军士屏息露立，群以刀矛外刺。薄营之贼，撄刃辄殪。贼乃转攻程自有一营，墙圯数丈，骎骎欲上。程自有从墙缺处跃出，昏夜搏斗，裹入垓心，刀贯胸腹，移时殒命。胡学诗抢护营盘，亦殇于阵。此十月十七至二十等日，九洑洲、浦口被围，力战却敌之情形也。

二十一二等日，贼攻南岸石埠桥营，昼夜不息。沿江连结八垒，并结筏横亘江心。二十四日，乘风雪渡江者二万余众。旋由九洑洲窜出一股，至江浦以北，牵制小店各营；以大股傍营冲过。我营抽队出击，多有斩擒。驻守江浦之军，出城夹剿，贼向西路和州一带窜逸。二十五日，李世忠见西路吃紧，亲驻江浦，派李显爵、杨玉珍、蔡天福等，带队蹑贼之尾。二十六日昧爽，李显爵等行至桥林，闻前日西窜之贼尚有万人，屯聚新店庙地方。我军鼓行而进，猝与贼遇。李显爵攻中路，杨玉珍、蔡天福抄左、右二路，桥林守将邱昌良拨军助之，杀贼近二千名，生擒逾七百人。是夜，江面贼船衔尾争渡九洑洲，灯火彻宵不绝。传言忠逆之子率党踵至。于二十八九等日过小店，分队扑营，悉力上窜。李世忠令朱元兴由乌衣进剿，李显爵由桥林折回战贼于小店。贼众大溃，追擒数百，中有伪主将俞元和、伪合天安汪成玉、伪蓝天福陈伯品三人。十一月初一日，李世忠亲督杨玉珍、曹玉良、蔡天福等，自江浦驰赴小店，见该逆正在小店过队西上，并排列旗仗以备我军。李世忠挥兵猛击，冲开贼阵，截住未过贼队五千余人。适李显爵、朱元兴亦自桥林来会，贼即骇奔。我军分道追剿，直至汤泉镇、新店庙而还。此二十四以后，贼由江浦西犯和、含，官军截剿屡次获胜之情形也。

初六日，贼在石埠桥滨江增垒，守营将领何立香督队毁平，垒中之贼无一脱者。初九日，贼以全力来扑，环营筑垒，围攻数日，略无退志。李世忠乃令李显发过江南援。十三日，何立香、吴奎森从东面击出，李显发带所部从西、南两面击入，另派洋炮队一枝，为之援应。贼犹恃众抗拒，猛鸷无匹。李显发激励将士，内外交攻，截贼数段；洋炮队乘势环轰，贼多不及归垒。我军抢过濠沟，斩卡直入，一垒既破，众垒慌乱，遂将东面五垒，西南七垒一律铲除。此又南岸石埠桥官军踏毁贼垒之情形也。

其北岸之贼，亦于十三日力扑浦口各营。又于十四日进围小店各营，均经诸将弁稳守稳战，更得江浦营中拨兵来援，贼尽撤围西去。凡李世忠所守各城各营，屹立贼中，堵剿兼施，均获保全。

迭准该提督咨报，并将山、陕两省欠解协饷咨请奏拨前来。臣查李世忠一军，扼守江北数城，分攻九洑洲贼垒，又防南岸石埠桥要隘，汛地过宽。此次贼渡北岸，虽未能遏其上窜，而血战经月，路路吃重，卒能力保各城，屡挫逆氛，实属功多过寡。惟该军部卒甚多，缺饷已久，虽经臣筹济银、米、炮位、火药等项，借以稍固军心，而积欠过巨，终虞饥溃。所请协拨一款，仰恳天恩敕下山西抚臣，将应解李世忠营月饷五千两，按月迅解，以资接济。陕西一省军事方殷，可否饬部另为指拨之处，出自圣裁。

至升用总兵副将程自有、副将汪德喜、知县胡学诗，力战阵亡，均请敕部从优议恤。所有官军在九洑洲等处节次堵截获胜缘由，谨缮折由驿六百里驰陈，伏乞皇上圣鉴训示。谨奏。

170．附录廷寄　答筹办新购轮船布置并饬江北李世忠军速克九洑洲十二月二十六日

同治元年十二月二十六日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩：

同治元年十二月十九日奉上谕：

官文、曾国藩奏，筹办新添轮船大概情形；并曾国藩奏，贼由九洑洲分股上犯，李世忠一军节次堵剿情形各一折。前因总理各国事务衙门奏，购买外国船炮，明春可到，请饬预派将弁水勇，以备演习。当经寄谕官文、曾国藩相度机宜，参以赫德之言，筹酌速奏。兹据奏称，与彭玉麟、杨岳斌往返密商，所拟派令蔡国祥、盛永新等统辖分领船只，及每船酌留外洋三四人司柁、司火，其余配用楚勇学习驾驶、炮位等事，所筹均甚妥协。轮船驶到，计总须至明年春间，所有办理一切缕悉情形，自应届时与驾驭轮船之洋人妥议，再为详定具奏。至所称两湖水勇能泛江不能出海，性之所习，但可驶至上海，不能遽放外洋，本与总理衙门原奏所拟同为江面剿贼之用起见，若将来由楚勇而参用浙勇以至闽、粤之人，由上海而渐至宁波，渐至山东、天津，用以出洋巡哨，观政海邦，惟应俟诸异日，当与该大臣等乐观厥成也。惟轮船一时不能远涉重洋，恐洋人届时不听调遣，强令而行，该大臣亦应与洋人预先议定，以免日夜饶舌。

李世忠节次堵剿由九洑洲上犯之贼获胜各情，本日已明降谕旨，宣示将副将程自有等交部优恤。据曾国藩所奏，李世忠一军扼守江北数城，分攻九洑洲贼垒，又防南岸石埠桥要隘，汛地过宽。此次贼众北渡，虽未能遏截上窜，而血战经月，路路吃重，卒能力保各城，屡挫逆氛，尚属功多过少。着曾国藩督饬该提督一军，迅将九洑洲攻克，以绝逆匪再行北渡，并与南岸大军联络进取。如上游贼匪回窜，或南岸贼再分股抢渡，并严督该提督迎截堵剿，毋稍疏虞。所请饬催山西应解李世忠营月饷，业经寄谕英桂迅速拨解。陕西军事方殷，亦已交部另行指拨矣。将此由六百里各谕令知之。钦此。

遵旨寄信前来。

171．附录明谕　答九洑洲等处节次获胜并饬速克九洑洲严防江北十二月二十六日

同治元年十二月二十六日，准兵部火票递到同治元年十二月十九日内阁奉上谕：

曾国藩奏，汇报九洑洲等处官军剿贼，节次获胜情形一折。本年十月间，伪忠逆李秀成等，纠众渡至九洑洲，围扑官军营盘。提督李世忠亲赴前敌，力筹防剿。十七等日，该逆分两枝突出浦口，并遣悍贼数千人绕过前营负土填濠，势甚凶猛。李世忠出营突阵，驰逐炮火之中，马伤立蹶，复步战搏贼，斩首百余级，余贼遁逃。连日贼仍分扑各营，均经官军击退，迭有斩擒。二十一等日，贼攻南岸石埠桥营，并结筏冒雪渡江，复由九洑洲分股窜出江浦以北，以图牵制官军。各营出队夹击，贼向和州一带窜逸。李世忠亲驻江浦，督饬各军分路抄击，毙贼二千名，生擒七百余名。贼舡乘夜渡江，突过小店，分队出扑。李世忠督军回剿，贼众大溃，追擒数百名。十一月初六等日，官军毁平石埠桥贼垒，贼仍环营围逼，略无退志。李世忠饬各队夹攻，截贼队为数段。洋炮队乘势环轰，多不及归垒。官军抢过濠沟，斩卡直入，并将东、西、南三面贼垒多座一律铲平。其北岸分扑浦口各营贼匪，经官军战守兼施，贼悉撤围远窜。

李世忠一军扼守江北数城，此次逆众由九洑洲分窜江北，该提督督饬诸军，血战经月，屡挫贼势，所守各城、各营屹立贼中，卒能保全，剿办尚属出力。着曾国藩传谕该提督，迅督所部，将九洑洲贼垒攻克，严防江面，毋令贼匪偷渡，再行纷窜。其力战阵亡之升用总兵副将程自有、副将汪德喜、知县胡学诗，均着交部从优议恤。钦此。

172．附陈金陵大营及南北两岸近日军情片十二月十二日

再，近日军情，金陵大营坚守如常。北岸巢县之贼掠至殷家桥，运漕之贼窜至汤家沟，十一月二十四日扑近无为州北门外。我军出队堵剿，金陵派援之刘连捷三营恰至，贼即却走。萧庆衍、毛有铭两军，亦于二十六七日赶至无为州。连日雨雪，尚未开仗。南岸杨岳斌水师，于十九、二十二等日在三汊河夺舢板、枪划二十余号。二十七日会同陆兵罗逢元等，攻破护驾墩两岸逆垒，焚夺贼船二百余号。伪侍王在东坝抬来之船，不复能逞志矣。周万倬、吴坤修两军，于二十七日攻剿石垝及三不管地方，踹毁两卡四垒，焚其辎重。金柱关、芜湖两路，幸皆稳固。宁国鲍超一军，于二十七日进攻马头、杨柳铺之贼，大获胜仗，踏毁贼馆、贼卡甚多。惜所募新勇未齐，不能乘胜痛剿，水陆粮路仍有梗塞之虞。驻守泾县之易开俊、吴廷华等营，二十六日击贼于晏公堂，获胜一次。二十七日追贼于黄村，挫败一次。太平、石埭两县贼踞如故，扰及陵阳镇。初五日窜入青阳县城。臣现檄调朱品隆一军，弃去旌德而移剿青阳县城，以顾泾县后路，未知能得手否。除各路战状容再分案详奏外，合先附陈梗概，伏乞圣鉴。谨奏。

173．遵保救援颍州克复霍邱出力文武员弁折 [1] 十二月十二日

奏为遵保救援颍州、克复霍邱之文武员弁，汇案恳恩奖叙，仰祈圣鉴事。

窃安徽抚臣李续宜所部记名提督成大吉、萧庆衍等，于本年三月间督队赴援颍州，屡获全胜，城围立解。道员蒋凝学一军，既破六安州巨匪张大佩、张骏各圩，又于四月二十七日攻克霍邱县城，当经三次会奏，声明在事出力文武员弁，汇案请奖，迭奉谕旨，命李续宜择尤保奏，钦遵转行在案。旋据各营送到清折，适李续宜闻讣丁忧，未及核办，咨臣代奏。臣逐一复核，恭缮清单，仰恳天恩俯准照议给奖，以资激劝。除把总、外委各弁勇另册咨部外，所有遵旨汇保出力各员缘由，谨会同大学士湖广督臣官文，附驿具陈，伏乞皇上圣鉴训示。谨奏。

附成大吉萧庆衍两军颍州解围保举单

谨将成大吉、萧庆衍两军赴援颍州立解重围出力员弁开列清单，恭呈御览。

副将衔推补参将郧阳城守营守备孟麟，请赏给勇号。都司吴国才，请以游击尽先补用，并加参将衔。蓝翎守备衔千总张应祥、魏大贵，均请以守备尽先补用，并赏换花翎。蓝翎把总何如龙，请以守备尽先补用。郧阳镇中营额外尽先外委任文魁，请免升把总，以千总尽先拔补。候选经历曾熙庸，请免选经历，以通判选用。军功黄兆昌，请以从九品尽先选用。副将衔推补参将郧阳镇前营守备李克俭，请赏给勇号。都司曹如金、张廷魁，均请以游击尽先补用。都司衔蓝翎守备赵金棠，请以都司尽先补用，并加游击衔。

守备衔蓝翎千总薛占仁，请以守备尽先补用，并加都司衔。蓝翎千总郧阳中营外委刘如义，请赏换花翎，加守备衔。把总张集昌，请以千总尽先拔补，并加守备衔。军功朱元林、郭世成、张发魁，均请赏给五品顶戴。五品衔蓝翎候选县丞朱鑫，请免选县丞，以知县尽先选用，并赏换花翎。选用从九程应升，请免选本班，以县主簿遇缺选用，并赏戴蓝翎。副将曾昭仕，请留于两江尽先补用，并赏加总兵衔。安徽补用副将李前富、陈全益，均请赏给正二品封典。安徽补用副将杨隆昌，请赏给勇号。

参将周聚登，请以副将尽先推补。蓝翎游击杨震大，请以参将尽先推补，并赏换花翎。守备衔千总罗辉堂、彭发祥，均请以守备尽先补用，并加都司衔。千总曾广合、刘重友、萧有贵、龙交修、刘三光、阮明泰、黄先祺、韩震光等八弁，均请以守备尽先补用。已革署湖北通城县知县傅诗，请以州判仍留湖北遇缺即补。候选从九张家敏，请免选本班，以县丞选用。

世袭云骑尉文童尹廷锐，请以县丞不论双单月遇缺即选。记名总兵胡以章，尽先补用副将杨复成、谢文恒，均请赏给正二品封典。副将谭秀元，请赏给勇号。参将成世音，请以副将留于两江即补。游击陈光明，请以参将尽先推补，并加副将衔。蓝翎都司彭汉江，请以游击留于湖北尽先补用，并赏换花翎。

都司胡元魁，请以游击尽先补用。守备周太和，请以都司尽先补用。守备衔千总丁云桂、林九和，均请以守备尽先补用，并加都司衔。千总胡嘉来，请以守备尽先补用。蓝翎指发江西试用知府曾广翼，请免补知府，遇有江西道员缺出，尽先补用。蓝翎湖北补用县丞刘忠诚，请赏加盐提举衔。文童成璧，请以从九品留于安徽遇缺即补，并赏戴蓝翎。记名总兵王名滔，尽先副将卢金山，请赏给正二品封典。参将黄鼎贵、蔡胜才，请以副将留于湖广尽先即补。

游击许振湘，请以参将留于安徽尽先即补。蓝翎都司张发林、陈清胜，都司衔守备江召陵，均请以游击留于两江尽先补用；张发林并赏换花翎。蓝翎守备萧笃林，请以都司留于安徽尽先补用，并赏换花翎。千总张福荣，请以守备留于安徽尽先补用。候选县丞储玑，请免选县丞，以知县不论双单月遇缺即选。蓝翎选用县丞叶，请以县丞不论双单月分发省分即补。文童夏纹诏，请以从九品归部尽先选用。副将衔安徽即补参将萧翊，请遇有副将缺出，由部尽先题补。蓝翎都司张寿山、都司沈庆祥，均请以游击留于两江尽先补用；张寿山并赏换花翎。

守备贺国胜、守备衔千总吕维荣，均请以都司留于两江尽先补用。蓝翎千总钟兴发、袁国栋，均请以守备留于安徽尽先补用；钟兴发并赏换花翎。千总衔尽先把总熊训成，请免升千总，以守备尽先补用，并赏戴蓝翎。安徽候补知县颜海扬，请免补本班，仍留安徽以知州补用。蓝翎选用县丞方焱三，请以本班留于安徽尽先补用，并加五品衔。文童叶东衡，请以从九品留于安徽遇缺尽先补用，并赏戴蓝翎。副将李东山，请遇有副将缺出尽先题补，并赏给勇号。

都司衔守备黄占春、李金华，均请以都司尽先补用，并加游击衔。守备郝定忠，请以都司留于两江尽先补用。蓝翎千总范大荣、周助元，均请以守备留于安徽尽先补用，并赏换花翎。守备衔千总何汝有，请以守备尽先补用，并加都司衔。五品衔候选知县王日修，请免选本班，以知州归部不论双单月遇缺即选。安徽补用县丞陈守相，请免补本班，以州判仍留原省遇缺即补。六品军功监生戴廷谟、六品军功文童李大云，均请以从九品不论双单月遇缺即选。副将衔安徽即补参将李文盛，请遇有副将缺出，由部尽先题补。

蓝翎守备曾国麟、李金黼、李郁潭、李存贵等四弁，均请以都司遇缺尽先补用；曾国麟、李金黼并赏换花翎。蓝翎千总李坟典，请以守备留于安徽补用，并加都司衔。千总唐大贵，请以守备留于湖北尽先补用。盐提举衔选用训导罗藻，请免选训导，以教谕不论双单月归部遇缺即选。记名总兵张运馥，尽先推补副将李春华、彭必达、李镇朝等四员，均请赏给正二品封典。副将衔参将黄本立、黄高彩、参将龙云华，均请以副将留于两江尽先即补。蓝翎都司谢长清、陈尊荣，均请以游击尽先补用，并赏换花翎。都司范荣超，请以游击尽先补用。

千总李荣福、杨学礼、匡德惠、李福堂、王德和、任得胜、刘东明、罗星胜等八弁，均请以守备尽先补用；李荣福、杨学礼、匡德惠并赏戴蓝翎。双月选用从九品徐际发，请以从九品不论双单月分发省分即补。文童谭佩如，请以从九品留于安徽补用。

尽先推补副将张见亭，请赏给正二品封典。副将萧胜南，请赏给勇号。副将衔参将成永吉、成福光、参将刘得腾，均请以副将留于两江尽先即补。安徽补用游击成旗亭、彭与军，均请以参将仍留原省尽先即补；成旗亭并加副将衔。湖北补用都司邓梓林、曾仕胜，均请以游击仍留原省尽先补用。

蓝翎守备张永盛、孟文炳、周华山，均请以都司留于安徽尽先补用，并赏换花翎。守备朱尧典，请以都司留于安徽尽先补用。守备张清贵、周维忠、黄茂春、艾正和、李复青、叶富升、成志义等七弁，均请以都司尽先选用。千总成必有、唐品山、何光贵，把总陈开科等四弁，均请以守备留于安徽尽先补用。五品衔县丞升用知县成策达，请免补县丞，以知县留于两江尽先补用。附生成家达、明兆麒，均请以训导不论双单月遇缺即选。监生林森，请以从九品留于湖北遇缺即补。候选从九王宗协，请赏给五品蓝翎。总兵衔副将杨富有，请交军机处记名，遇有总兵缺出，请旨简放。

参将衔游击洪致祥、龚玉华，游击沈堂，均请以参将尽先推补，并加副将衔。游击张知元、王龙先，均请以参将尽先推补。游击衔都司潘玉春，请以游击尽先补用，并加参将衔。蓝翎游击衔都司王联升，请以游击尽先补用，并赏换花翎。游击衔都司吴运钊，请以游击尽先补用。蓝翎都司陈玉亮、李湘容，均请以游击尽先补用；陈玉亮并赏换花翎。都司衔奏补宜昌镇水师后营守备刘步瀛，请以游击尽先补用。守备曾益交、杨富厚、刘星明、干九和等四弁，均请以都司尽先补用。

把总萧淇松，请以千总尽先拔补，并赏戴蓝翎，加守备衔。候选府经历县丞喻光海，请以州判留于安徽遇缺即补，并加五品衔。国子监学正衔候选训导朱彬，请免选训导，以教谕遇缺即选。湖北补用从九品胡廷镜，请赏加六品衔。总兵衔副将李续远，请交军机处记名，遇有总兵缺出，请旨简放。副将胡发达，请留于安徽遇缺尽先推补。

蓝翎都司赵联升、都司李前致，均请以游击留于安徽遇缺即补；赵联升并赏换花翎。都司刘连思，请以游击尽先补用。蓝翎都司衔守备李前福，请以都司留于安徽遇缺即补，并赏换花翎。

都司衔守备胡赐福、守备钟南武，均请以都司尽先补用，并加游击衔。守备陈玉堃、刘荣禄，均请以都司尽先补用。守备衔千总李远举、吴明山，千总刘书阁、李光齐、陈鸿翰等五弁，均请以守备尽先补用；李远举、吴明山、刘书阁并加都司衔。运使衔签发省分补用知府冯礼藩，请免补知府，以道员即补。蓝翎五品衔李登政，请以从九品不论双单月遇缺补用。安徽候补从九张建勋，请免补本班，并免补捐复银两，留于安徽以县丞遇缺即补。参将秦品贵，请以副将尽先推补。

游击朱宗龙，请以参将尽先推补。蓝翎游击刘昌英、游击周成南，均请以参将留于安徽尽先补用；刘昌英并赏换花翎。游击衔都司朱凤池、刘桂芳、王顺武，均请以游击尽先补用，并加参将衔。都司衔守备李步升、谭金生、李续葭、刘行达、左光辉、黄泽忠、李云福、李呈瑞等八弁，均请以都司尽先补用，并加游击衔。守备萧聚文、钟旺胜、李咸临、谭永源等四弁，均请以都司尽先补用。湖北抚标左营世袭云骑尉熊兴茂，请以守备尽先补用，并赏戴蓝翎。把总黄先宝、谭上连、贺文福、李青山等四弁，均请以千总尽先补用，并加守备衔。安徽候补府经历县丞沈瑞清，请免补本班，以州判仍留安徽遇缺即补，并加五品街。

从九品衔曾广能、陆厚椿，均请以县主簿不论双单月遇缺即选，并赏戴蓝翎。副将洪有元、杨甫宜，均请赏加勇号。副将孔相尔，请交部从优议叙。参将王成纠，请以副将尽先推补。游击衔都司曾辉日，蓝翎都司黄登魁、朱升富、刘光华，都司谢福顺等五员，均请以游击尽先补用；黄登魁、朱升富并赏换花翎。蓝翎都司刘春林，请赏换花翎，加游击衔。都司衔守备王俊实、沈祥胜、谢邦辉，均请以都司尽先补用。守备衔千总陈瑞香、谭光明，均请以守备尽先补用，并加都司衔。守备衔千总田南亭，请以守备尽先补用。

文童李国楠、曹南英、李，均请以训导遇缺即选。州同衔候选知县周恒重、胡秀山，均请赏戴蓝翎，并加同知衔。参将萧有敬、殷鸣岐，均请以副将尽先补用。游击成东升，请以参将尽先补用。蓝翎守备李正吉、刘人徽，守备萧庆旦、陈品高、王俊高、王兴禄等四弁，均请以都司尽先补用；萧庆旦并加游击衔，李正吉、刘人徽并赏换花翎。千总王怀之、陈得友、龙可选、萧有忠、杨生琳、陈洪盛、陈开泰、涂新裕、萧瑞祥、宋桂林、王必达、彭三楚、邹祥明、谭声才、曾会云、张喜明、杨芳成，把总徐才楚、姚玉金、萧藻堂、杨清奇、萧恒发，谢华绩等二十三弁，均请以守备尽先补用；王怀之、萧有忠并加都司衔；萧藻堂并赏戴蓝翎。

把总萧迎祥，请以千总尽先补用，并加守备衔。遇缺即选训导朱际平，请免选训导，以教谕不论双单月遇缺即选，并赏戴蓝翎。选用从九品萧宽敷，请免选本班，以县主簿留于安徽遇缺即补。候选未入流贺德修，请免选本班，以从九不论双单月遇缺即选，并赏戴蓝翎。监生张炳书，请以从九遇缺即选。副将朱吉玉，请赏加总兵衔。参将徐复仁、何云峻，请以副将尽先推补。蓝翎游击沈连胜，请以参将尽先推补，并赏换花翎。都司陈开勇，请以游击尽先补用。

蓝翎都司衔守备朱得胜，请以都司尽先补用，并赏换花翎。守备汪胜清，请以都司尽先补用。候选县丞王臻，请免选本班，以知县归部即选。文童谢孔昭，请以从九品不论双单月遇缺即选，并赏戴蓝翎。总兵衔副将赵太和，请赏加勇号。参将赵有名、宋其友，请以副将尽先推补。蓝翎游击黄仁亲、欧阳辉，请以参将尽先推补，并赏换花翎。蓝翎守备黄家茂，请以都司尽先补用，并赏换花翎。

守备谢华才、赵汉南、彭学成，请以都司尽先补用。千总彭发祥、熊春祥、张清升、曾昌贵、丁书田、萧品忠、张辅臣、卢章成、萧端山等九弁，均请以守备尽先补用。文生周沛霖，请以训导不论双单月遇缺即选。文童李宝廉，请〈以〉从九品不论双单月遇缺即选，并赏戴蓝翎。参将萧恒书，请以副将尽先推补。

蓝翎游击刘正高、宋步云，请以参将尽先推补，并赏换花翎。都司萧瑞山，请以游击尽先补用。守备衔千总萧高轩、萧胜开，请以守备尽先补用，并加都司衔。

千总黄家庭，请免升守备，以都司尽先补用。千总万庆元、沈学先、易维恒、黄意元等四弁，均请以守备尽先补用；黄意元并赏戴蓝翎。把总萧有致，请免升千总，以守备尽先补用。盐提举衔候选训导李益林，请免选训导，以知县不论双单月尽先选用，并加运同衔。文童萧庆台，请以从九品不论双单月遇缺即选，并赏戴蓝翎。军功杨得元、杞万年、徐得胜、张万荣、饶运隆、海长顺、吴国强、皮守魁、骆安全、赵天林、周宏才、陈全义、周道启、萧本康、王占元、何近荣、陶亲元、庞兴业、吴国富、史新得、魏文林、薛天仲、萧得胜、曾胜和、李前维、蔡为胜、刘明宙、刘敦行、田高胜、李庚兴、颜庶和、曹文彬、刘秀桂、蒋隆飞、何有顺、梁敬亭、何尚志、张玉和、黄名立、万年兴、胡虎臣、龙恢保、周阶升、袁光名、萧新斌、王正全、杜金山、李宏兴、沈廷贵、宋恒、杨福兴、孙藏玉、李宏胜、金仕宗、陈德盛、李登甲、陈春旺、李茂林、梅正华、李万全、李万福、马兴来、李煊、李学梁、王光瑞、张雄捷、李运善、柏洪亮、李得龙、周招才、周天文、雷志宽、蒋廷珠、周东瀛、曾长清、聂德星、田必有、朱良相、周镇南、王日轩、谢芝林、聂德风、赖坤元、罗高恢、刘咸忠、彭冈秀、李玉楠、张本智、梁嘉金、朱起予、邓方友、史应鸿、沈先立、胡林蔚、陈廉生、成长绶、周泰轩、彭祥益、陈国馨、何开益、刘祖潘、左茂廷、陈彰贵、黄胜林、许福增、李学发、曾广均、周万材、刘玉龙、刘清和、邓汉清、朱有德、刘才元、张德彪、张开万、颜思明、邹芝秀、何德胜、尹复胜、欧阳禄星、王士高、陈依钦、萧礼堂、王年开、毛又泗、毛葵元、符朝胜、张添云、刘玉贵、朱和贵、杨杜彪、周福元、王忠义、陈遗泽、彭起福、程见德、张添开、魏绍曾、高开祥、刘添贵、阳世才、贺兴贵、成万责、张如胜、杨如春、朱坤九、高元泰、宋兴旺、李昌元、魏福春、田开凤、许开仁、卢光明、李魁陆、何会元、李开泰、彭有俊等一百五十七名，均请以外委尽先拔补，并赏戴蓝翎。

把总张玉清，外委李光德、龚士发、蔡修江，军功刘学胜、马寅良等六弁，均请赏戴蓝翎。把总周得贵、邓福祠、曾昭河、蔡克战、张定藻、柳必谏、符名桂、杨定坤、王德盛、邓福祈、邓陆拾、熊其进、姚有胜、邓胜祥、刘代青、彭吉庆、彭富益、李复喜、彭高华、陈福元、蒋昌孝、徐承恩等二十二弁，均请以千总尽先拔补；周得贵并赏戴蓝翎。

把总李前寿、曾胜文、黄楚敦、周得升、田德胜、邓文友、谭复兴、李良臣、赵春和、谭复顺等十弁，均请以千总尽先拔补，并赏戴蓝翎。外委赵中孚、黄楚顺、刘昌美、李上世、魏和盛、刘光胜、刘福亭、王正凤、邹际盛、周三元、胡兆祥、胡秀清、张名达、谭有志、龙清尔、胡纯尔、张得政、吴会兴、吴正奇、熊裕勤、徐庆云、李士明、李德顺、李存德、胡世德、李刘保、邓永盛、郑受文、李朝恩、李长吉、朱庆堂、王槐桂、苏德朝、刘开元、柳楚高、李清海、萧东来、谭云凤、陈兆祥、彭鹤荣、彭必胜、谭益庭、魏仁辉、曾昭福、邱明泰、阳世德、马金泗、曾楚兴、王得胜、谭保城、王隆湘、周荣华、朱义友、周复胜、杨高明等五十五弁，均请以把总尽先拔补，并赏戴蓝翎。

把总欧阳友元、胡顺义、谭琼晖、赵龙晖、陈福胜、江魁梧、童思梧、罗朝忠、张吟峰、方荣贵、张宝兴、谢玉和、向明亮、田金元、陈友交、刘东益、陶新桂、杨兴棋、张佐臣、廖满益、刘鹏翥、旷长发，外委易春扬等二十三弁，均请以千总尽先拔补；罗朝忠、张吟峰、方荣贵、张宝兴并赏戴蓝翎。把总张启顺、卢采胜、倪向春、王兆泰、李万荣、汤良弼、郑世兴、汤永高、王茂兴、李镇清等十弁，均请以千总尽先拔补；王兆泰、李镇清并赏戴蓝翎。

军功萧良佐、胡汝训，均请赏戴蓝翎。军功陈品贵、成道燕、张见龙、何久荣、王维胜、李立林、陈材义、聂昭魁等八弁，均请以把总尽先拔补，并赏戴蓝翎。把总陈良玉、李恒楚、佘福田、彭怀信、陈凤堂、刘秀宽，外委柳兴起等七弁，请免补把总，以千总尽先拔补；陈良玉并赏戴蓝翎。把总张日升、彭东贵、游复胜、吴怀忠、胡中和、阳福友、易定芝、潘深林等八弁，均请以千总尽先拔补。

把总杨桂林、李泰明、谭海棠、欧阳奭、朱华德、罗明洲、刘清华、刘胜和、谭秉堂等九弁，均请以千总尽先拔补，并赏戴蓝翎。把总毛发祥、谭悦胜、赖由江、胡锡福、沈有金、王云辉、李绍青、彭心广、张义和、李胜先、王锦来、丁荣华、刘万胜、曹俊元、张乾材、邹腾云、黄玉贵、郭玉华、曹云胜、何蓝田、周应祥、邓明胜、黎直信、杨家上、曾华年、王升发、周光华、宋岐洪、王裕后、徐青选、赵泽元、李宏有、孟太记、刘得顺、郭展彩，外委胡雨青等三十六弁，均请以千总尽先拔补。外委向得胜、黎起德，均请免升把总，以千总尽先拔补。

军功李义山，请以千总尽先拔补。千总衔尽先把总许林斌，把总廖云林、周文章、刘武胜、李清和、彭再发、唐光谦，外委陈开良、徐连升、郭荣发等十弁，均请以千总尽先拔补；许林斌、彭再发、唐光谦、陈开良并赏戴蓝翎。

湖广督标右营六品军功马兵昌祥顺，中营六品军功马兵唐定荣，军功康义东、张兴贵、林佑武、燕永福、萧则志、李家集、黄文辉、阳修武、王景祥等十一弁，均请以外委尽先拔补，并赏戴蓝翎。湖广督标右营三司外委邱连升，湖北抚标左营遇选外委马兵喻得胜，右营尽先外委马兵万光裕，外委王际云、蒋兴祥、童楚南等六弁，均请以把总尽先拔补，并赏戴蓝翎。

把总闵贵春、姚宗友、彭胜华、王芳益、黄玉才、王佐龙、王方可、石顺禄、陈初扬、童贤胜、左玉龙、曹福南、李恒胜、易登焕、胡致昆、张文秀、李振清、沈俊发、曹其昌、胡玉恩、蓝开应，外委刘仁知、王兴义、胡招明、王建伍、成步云等二十六弁，均请以千总拔补；曹福南、沈俊发赏戴蓝翎。

湖北抚标左营六品军功战兵郑殿元、军功曾秀荣、张锦益、叶实升、张上意、罗胜才、张玉胜、柳明作、萧能和、李道明、邓遂福、刘骥德、贺遇贵等十三名，均请以外委尽先拔补，并赏戴蓝翎。把总张桂馥、萧春和、罗长胜、萧仁泗、苏仁义、杨名轩、刘上世、李成芳等八弁，均请以千总尽先拔补；苏仁义、杨名轩、刘上世、李成芳并赏戴蓝翎。

附颍州解围出力之团练转运各员请保单

颍州解围在事出力之团练、转运各绅士人等附开清单。

候选同知史克信，请赏加运同衔。布理问衔候选知县李寿彰、选用知县沈道谦，均请赏加同知衔。候选知县王瑞卿，拣选知县胡洲，候选教谕方胜、胡霞举、郑承珊、杨士衡，候选训导余时、候选县丞高鸿胪，六品军功附贡生程守箴等九员名，均请赏加五品衔。

候选县丞沈自继、陈清宝，均请赏加州同衔。候选从九杨大权、廪生萧宗向、附生王乐松、沈道乾等四员名，均请赏加县丞衔。湖北候补巡检龚扬庥，请补缺后以县丞仍留湖北遇缺即补。候补守备万重暄，请以都司尽先补用。候补把总刘锦标、徐周冕，均请以千总尽先拔补。军功沈利宾，请以把总尽先拔补，并赏戴蓝翎。

附克复霍邱县城请奖名单

谨将蒋凝学〈一军〉克复霍邱县城出力人员，开列清单，恭呈御览。

总兵衔候补副将借补湖南绥靖镇标中军游击王载驷，请交军机处记名，遇有总兵缺出，请旨简放。副将衔参将胡秀世、参将王福顺，均请以副将尽先推补。游击彭复胜，请以参将尽先推补。游击衔都司王星日，请以游击尽先推补，并加参将衔。蓝翎都司衔守备左得胜，请以都司尽先补用，并赏换花翎，加游击衔。蓝翎都司左玉胜、谭利贞，均请以游击尽先推补；左玉胜并赏换花翎。

都司衔守备王耀成，请以都司尽先补用，并加游击衔。守备衔千总高文秀、王定仁、刘清和，均请以守备尽先补用，并加都司衔。千总赵华峰、范羽军、王兴发、彭西洲等四弁，均请以守备尽先补用。千总衔把总胡秀福，把总赵祖藩、龙俊世、何致祥、胡青云、钟元桃、萧金益、凌升有、李荣升、陈如义、曹春华、赵原发等十二弁，均请以千总尽先拔补，并加守备衔。把总王楚升、王南山，均请以千总尽先拔补，并赏戴蓝翎。外委萧六元，请免升把总，以千总尽先拔补。军功胡少怀、邓金山、彭光前、甘致发等四名，均请以把总尽先拔补，并赏戴蓝翎。

候选从九张臬世，请赏给五品翎顶。总兵衔留皖补用副将葛□（原文此处为方框）泰，请交军机处记名，遇有总兵缺出，请旨简放。游击宋尚友、万开发，均请以参将尽先补用。蓝翎游击衔都司邓炳朝，请以游击尽先补用，并赏换花翎。都司衔守备颜明选，请以都司尽先补用，并加游击衔。守备萧楚友，请以都司尽先补用。守备衔千总赵祖华、左茂中、刘柱友、成定文等四弁，均请以守备尽先补用，并加都司衔。千总孟文德、胡桂廷、谢国雄，均请以守备尽先补用；谢国雄并赏戴蓝翎。

把总汤正明、刘光发、张以富、李大发、贺义和、郭云轩、冯赐林、陈定国、滕洪昌等九弁，均请以千总尽先拔补，并加守备衔。军功罗隆声、王佐才、何明星、罗开卷、罗秋阳、曾锡光等六名，均请以把总尽先拔补，并赏戴蓝翎。监生宋令贤，请以从九品不论双单月遇缺即选，并赏戴蓝翎。副将衔参将李星太，请以副将尽先推补。参将衔游击罗载兴、蔡清凤、陈启云，均请以参将尽先推补，并加副将衔。蓝翎游击衔都司钟昌泽，请以游击尽先补用，并赏换花翎。守备衔千总唐学珊、王福堂、向山红，均请以守备尽先补用，并加都司衔。

千总毛安济、罗光慈、朱云林、罗祥世、朱受益等五弁，均请以守备尽先补用。把总罗泗海、萧福集、王万里，均请以千总尽先拔补，并加守备衔。文童邱人凤，请以从九品不论双单月遇缺即选。即选副将李扬隆、蒋运昌，均请交军机处记名，遇有总兵缺出，请旨简放。蓝翎参将衔游击宋友元，请以参将尽先推补，并赏换花翎，加副将衔。蓝翎都司段雄飞，请以游击尽先推补。蓝翎都司衔守备黄楚英、艾高升，守备喻明辉、罗郁朝、周太和、谢清辉、王熙洪、胡辉兴、谭孚泗等九弁，均请以都司尽先推补；黄楚英、艾高升并赏换花翎。

蓝翎守备衔千总高清和、千总袁维翰、吴青云、陈伯源、熊定安、萧黼廷、谢隆湘、罗茂才、吴太喜、杨楚久、贺中礼、谢尚先、万益胜、熊光廷、周惟翔、黄得泰、杨青虎、唐玉德等十八弁，均请以守备推补。蓝翎把总王国辉、龚得胜、龚冠群、王宗玉、阳春华、萧春华、曾明光、胡三元、谭声金、王立馀等十弁，均请以千总尽先拔补；曾明光、阳春华、王宗玉并加守备衔。

军功田庆魁、邓得亮、罗尚贵、杨大林、杨星仁、傅洪发、满邦荣、李长胜、罗正复、许大元、王凤湘、米昌胜等十二名，均请以外委拔补，并赏戴蓝翎。候选府经历县丞陈汝霖，请免选本班，以知县留于安徽尽先补用。候选府经历县丞蒋本竣，请免选本班，以通判不论双单月尽先选用，并加知州衔。参将罗盛典，请以副将尽先补用。花翎参将衔游击张得胜、花翎游击王文先、刘清泰，均请以参将尽先推补；张得胜、王文先并加副将衔。花翎游击衔都司乐家伦、萧泰来、雷裕进，蓝翎都司唐成遂、刘凤翥，蓝翎都司衔守备赵清桂等六员，均请以游击尽先推补；乐家伦、萧泰来、雷裕进并加参将衔；唐成遂、刘凤翥并赏换花翎。

都司衔守备何训、萧添禄、蓝翎守备李云祥，均请以都司尽先补用；何训、萧添禄并加游击衔。蓝翎守备衔千总李继青、陈长寿、刘太和、黎文才、唐春林、胡克昌、周文彬，蓝翎千总周佑庭、叶得胜，千总喻文榜、易章美、毛来凤、贺朝祖、宁豪杰、黄本智、李世全、李基荣等十七弁，均请以守备尽先推补；李继青、陈长寿、刘太和、黎文才、唐春林、胡克昌、周文彬、周佑庭、叶得胜并加都司衔。

千总衔把总李万元、余四明、李明才、谢得志、李国兰、蒋贵明，把总冯德友、周贵祥、周有和、蒋云台、周友明、段习友、傅清华、张凤仪、黎佑才、谭隆兴、陈全胜、周纪祥等十八弁，均请以千总尽先拔补；李万元、余四明、李明才、谢得志、李国兰、蒋贵明、冯德友、周贵祥、周有和、蒋云台、周友明，并加守备衔；蒋贵明、蒋云台、周友明、段习友、傅清华、张凤仪、黎佑才、谭隆兴、陈全胜、周纪祥，并赏戴蓝翎。把总魏应时，请以千总尽先拔补，并赏戴蓝翎。外委张友声，请以把总拔补，并加千总衔。外委周茂林，请以把总拔补，并赏戴蓝翎。军功李玉华、罗荣禧、刘高才、郭嘉会等四名，均请以把总尽先拔补，并赏戴蓝翎。军功郭福有、杨飞雄、张清和、黄映春、湛且喜等五名，均请以外委尽先拔补，并赏戴蓝翎。

候选府经历县丞周洛藻，请免选本班，以知县不论双单月尽先选用，并赏戴蓝翎。候补副将王临祥，请赏加总兵衔。蓝翎游击衔候补都司向良启，请以游击尽先推补，并加参将衔。蓝翎候补都司曾加山，请以游击尽先推补。蓝翎都司衔候补守备黄有才、成品鳌，蓝翎候补守备向成益、申逢贵等四弁，均请以都司尽先推补；黄有才、成品鳌并赏换花翎。

守备衔候补千总钟洪亮，候补千总刘春甲、邓德志、陈添祥、郭清正、周立臣、谭高照，候补把总喻龙起等八弁，均请以守备尽先推补；钟洪亮、喻龙起并赏戴蓝翎；刘春甲、邓得志并加都司衔。蓝翎候补把总李三元、盛光远，候补把总罗贵堂、喻理植、刘吉胜、李扬名、周福全等七弁，均请以千总尽先拔补；李三元并加守备衔；罗贵堂并赏戴蓝翎。

外委胡友林、蒋玉麟、刘有升、袁福春、黎有胜，均请以把总拔补，并赏戴蓝翎。军功易华荣、谢得胜、陶澍窗、洪福春、王熙隆等五名，均请以外委尽先拔补，并赏戴蓝翎。从九职衔陈光柄，请赏加县丞衔。候补副将袁秀林，请赏加总兵衔。花翎参将王际德，请以副将尽先补用。游击衔都司张桂馨，都司蒋元凤、钟春华，均请以游击尽先补用。

守备谢福全、左光中，均请以都司尽先补用。守备衔千总刘玉泉、千总黄殿章，均请以守备尽先补用。蓝翎把总曾义胜、陈青云、尹义勤、郑振声，把总蒋逢春、曾楚辉、周定安，蓝翎外委陈明胜等八名，均请以千总尽先拔补；蒋逢春、曾楚辉并加守备衔；周定安并赏戴蓝翎。外委王豫泰、许声扬、赵胜魁、周良骥、伍得元等五弁，均请以把总尽先拔补，并赏戴蓝翎。军功谭鹤龄、谢德鹏、袁汉城、周裕胜、吴其义等五名，均请以外委尽先拔补，并赏戴蓝翎。

文童李思珍，请以巡检归部不论双单月尽先即选。花翎候选游击刘维桢，请以参将尽先推补，并加副将衔。蓝翎把总刘维幹、谭祖纶，均请以守备尽先补用。蓝翎把总杨大顺、刘炳忠，把总刘洁、蓝翎外委张清胜等四弁，均请以千总尽先拔补；杨大顺、刘炳忠、刘洁并加守备衔；刘洁并赏戴蓝翎。军功胡步青、段熊飞、金得稳、王荣升等四名，均请以把总尽先拔补，并赏戴蓝翎。军功谭正昆、郑得胜、杨玉成、吕国恩、韩兆祥、杨开榜、王崇祥、周富成等八名，均请以外委拔补，并赏戴蓝翎。

候选从九品韩彭寿，请免选本班，以府经历县丞不论双单月选用，并赏戴蓝翎。议叙八品衔刘元吉，请以县丞不论双单月选用，并赏戴蓝翎。花翎副将衔尽先参将贺三元，蓝翎尽先参将王福齐、陈永升，均请以副将尽先推补；王福齐并赏换花翎。蓝翎尽先游击申开旗，请以参将尽先推补。蓝翎尽先千总毛益照、张如□（原文此处为方框），均请以守备尽先推补。

江西抚标左营候补把总张鹏翥，请以千总仍留江西抚标遇缺尽先拔补，并加守备衔。尽先把总舒金标、王甫德，均请以千总尽先拔补。军功曾福齐、陈如东、曾邦安、许生禄、刘永兴、唐伯华、张礼绵、吕显荣、曾广禄等九名，均请以外委尽先拔补，并赏戴蓝翎。候选翰林院待诏陈世昌，请以县丞归部不论双单月尽先即选。花翎候补都司刘广才，请以游击尽先推补。

蓝翎副将衔候补参将陈世益、蓝翎候补参将向文鳌，均请以副将尽先推补；陈世益并赏换花翎。蓝翎候补游击江世荣、刘章成，均请以参将尽先推补。蓝翎候补都司周清贵，请以游击尽先推补。蓝翎候补千总罗桂益，请以守备尽先推补。候补把总黄胜龙、蓝翎外委陈登榜，均请以千总尽先拔补；黄胜龙并赏戴蓝翎。外委向顺好，请以把总尽先拔补，并赏戴蓝翎。

军功谢清源、张志喜、游金龙、黄朝瑞等四名，均请以外委尽先拔补，并赏戴蓝翎。蓝翎八品衔候选从九品陈兆蓉，请免选本班，以府经历县丞不论双单月尽先选用。蓝翎五品衔候选州同姚有志，请免选本班，以知州不论双单月归部选用。候选县丞潘垲，请免选本班，以通判不论双单月归部选用，并加五品衔。蓝翎五品衔候选训导张锡瑕，请免选本班，以知县不论双单月归部选用。优生黄凤鸣，请赏加五品衔。文童滕子猷，请以从九品归部选用。把总程映山、汪咏，均请以千总尽先拔补。军功程丙悦、曹春元、刘正源，均请以外委拔补，并赏戴蓝翎。

[1] 此件与官文会衔具奏。

174．奏请丁忧人员隋藏珠回营当差片十二月十二日

再，江西候补道建昌府知府隋藏珠，于咸丰十年十月间，经臣调营，历办祁门、安庆粮台，均无贻误。本年闰八月十四日，在营闻讣丁父忧，即据呈请奔丧回籍在案。现在皖省军情正紧，饷事更繁，该员隋藏珠廉正不苟，经理有方，足资倚任。溯查咸丰十年三月，浙江杭嘉湖道孙观，以丁忧人员经前任副都御史张芾奏准留营办理宁国粮台，实与该员事同一律。可否仰恳天恩，敕下山东抚臣，饬令隋藏珠迅即回营当差，俾收指臂之助。理合附片陈请，伏乞圣鉴训示。谨奏。

175．文生伍宏鉴前在宁乡剿贼捐躯请恤片十二月十二日

再，道员伍华瀚之故父湖南沅江县文生伍宏鉴，前于咸丰四年三月二十五日，在宁乡县剿贼捐躯，当时漏未奏恤。厥后伍华瀚于咸丰七年见臣，自请从军杀贼，以报父仇。臣以其少年入庠。勖以科第自进，不必以军功自效。伍华瀚求之益力，因调至营中，令其管带马队。每语及其父伍宏鉴之事，伍华瀚涕泗横流，若有积愤在胸，郁结难宣，或与他寅僚语及亦然，即与其部卒语及亦然。臣以忠臣孝子，必有不可解之悃忱，乃有不可限之事业，料其必立勋名，以承先志。二年以来，伍华瀚果以文弱书生，纵横马上，屡立奇功。今岁病故人员，臣于伍华瀚悼之尤深。除另奏请恤外，因追念其父伍宏鉴两世死事，并恳天恩敕部将文生伍宏鉴照阵亡例议恤，从祀湖南昭忠祠，以慰忠魂。合附陈请，伏乞圣鉴训示。谨奏。

176．汇报军营病故人员请恤折十二月十二日

奏为汇报军营病故人员，恳恩敕部议恤，恭折仰祈圣鉴事。

窃军中打仗阵亡、伤病身故各员，臣于上年六月初八日奏乞恩施，奉旨允准。厥后征兵四出，续有死亡。本年夏、秋以来，疾疫繁兴，数百里内军营将士、地方官吏婴疾辄殒，殆以万计。其中功绩卓著、未竟所用、遽至徂谢者，有九十六员名之多。节据各该营禀请奏恤前来。臣查该故员等，御侮折冲，效命疆场，又或勤劳抚字，转运军储，均属有功足录。一旦天降沴戾，致令宿将，循吏先后沦亡，实堪悯恻。相应缮具清单，吁恳天恩敕部，各照原职原衔在军营立功后病故例从优议恤。其张运桂一员，去冬守徽州府城，厥功最伟。黄庆、伍华瀚、沈宝成、周成南四员，战绩较多，均请从祀湖南原籍昭忠祠，以彰忠荩，而资激劝。除阵亡、伤亡各员弁俟查明另办外，所有军营病故人员汇案请恤缘由，谨缮折具陈，伏乞皇上圣鉴训示。谨奏。

附军营病故人员名单

谨将军营病故例应请恤各员弁汇缮清单，恭呈御览。

计开：

总理营务处四品卿衔礼部员外郎甘晋，总兵用候选副将张运桂，记名道伍华瀚，记名提督浙江严州协副将黄庆，记名总兵刘玉堂，提督衔记名总兵陈得胜，记名总兵沈宝成，总兵衔湖北即补副将黄思学，总兵衔副将吴腾芳，拟保总兵衔副将陶保堂，总兵衔副将曾祥光，湖南遇缺补用副将镇筸右营游击杨镇魁，世袭佐领委参领凌德，副将萧兴春，副领催即补佐领济通阿，副将萧腾芳，署安徽宁国府知府黎福畴，副将白光德，署安徽歙县知县罗德隆，选用知府张恩准，署安徽黟县知县张仁法，参将张三清，安徽补用知县马廷寅，参将李邦昆，总理营务处署安徽皖南道姚体备，参将张唫，知府衔即选同知直隶州彭先俊，参将衔游击刘玉春，广西梧州协副将段大贵，参将屈伸泰，候选府经历县丞陈国华，游击龚彩云，安徽补用从九品陈瑞枬，参将范玉林，副将衔江苏即补参将何明胜，游击周成南，安徽即补游击易首乾，都司朱明亮，江西即补副将张夔，游击朱日祥，江苏即补游击吴盛龙，都司邓玉胜，江苏补用守备朱至德，游击熊传彪，开复原官前任江西吉安府知府曾咏，贡生李恩溥，副将衔参将孙月栋，游击谭发友，都司陈拔山，副将衔参将宋耀炳，都司赵玉田，都司王大猷，参将衔游击彭定先，都司段学贤，守备刘岐忠，游击衔都司雷三清，都司颜新元，守备吴福云，都司衔守备刘玉恒，都司杨柏林，都司李品元，都司衔守备胡祥发，采石矶巡检陈景超，都司衔守备江胜云，即选从九品欧阳端，都司衔守备邓发苏，即选从九品潘家麟，都司衔守备左春耀，文生陈名锡，文生周复兴，拣选知县余靖，即选县丞刘斌儒，千总吴秀和，即选主簿易斌诚，从九品衔宋藻林，八品翎顶宋永楠，八品翎顶李兴岳，蓝翎外委唐正德，蓝翎外委叶三清，蓝翎外委刘清和，蓝翎外委罗甫田，蓝翎外委梁泽明，蓝翎外委陈上明，蓝翎外委张宪怀，蓝翎外委成振秀，蓝翎外委成开胜，蓝翎外委钱兆亨，蓝翎外委王洪亮，蓝翎外委谭仁和，蓝翎外委王文选，蓝翎外委李凤山，蓝翎外委胡宏祖，蓝翎外委杨登魁，蓝翎把总宁有忠，拔补外委蓝国治。

以上九十五员弁，均请敕部各照原职原衔在军营立功后病故例从优议恤。

177．附录明谕　答军营病故人员请恤及伍宏鉴议恤十二月二十六日

同治元年十二月二十六日，准兵部火票递到同治元年十二月十九日内阁奉上谕：

曾国藩奏，汇报军营病故人员，开单请恤一折。据称本年交秋以来，疾疫繁兴，军营将士、地方官吏染病身故者甚多。其中勋绩卓著，或效命疆场，或抚字勤劳，均属有功足录。未竟所用，深堪悯惜。所有单开四品卿衔礼部员外郎甘晋等九十五员弁，均着照原职原衔在军营立功后病故例从优议恤。其张运桂、黄庆、伍华瀚、沈宝成、周成南等五员，劳绩较多，并着从祀湖南原籍昭忠祠。

另片奏，伍华瀚之父伍宏鉴，前在宁乡县剿贼捐躯，着照阵亡例议恤，并从祀湖南昭忠祠，以彰忠荩。该部知道。单并发。钦此。

178．附录廷寄　抄发周同珏原折饬妥筹办理十二月十六日

同治元年十二月十六日，准兵部火票递到议政王军机大臣字寄——

钦差大臣协办大学士两江总督曾国藩：

同治元年十二月初九日奉上谕：

都察院奏，江苏监生周同珏奏请分兵攻取常州一折。据称金陵大营自曾国荃力战解围后，贼胆已寒。惟忠逆剽狡善战，虽经挫败，必更征调援贼，并力抗拒。金陵城贼根深蒂固，我兵顿于坚城之下，旷日持久，兵家大忌。莫若饬都兴阿一军速由靖江潜渡，袭取常州。此城一得，则贼首尾不能相救，上下游之贼势必解散，金陵孤立无援，必有擒首逆以献者。并请奉诏南旋，号召义民，为都兴阿向导各等语。

现在江南大股贼匪北渡，连陷和、含、巢县三城，并欲分股突窜仪、扬。江北防剿万分吃紧。都兴阿一军，断无撤令由靖江进兵之理。该监生流离迁徙，于八月间来都，尚未知目下军情，故有此出奇制胜之论。且其所请奉诏南旋，号召团练之举，尤属不谙体制。

至李世忠一军，如果得力，则春间之贼何至越天、六而直扑扬州？此次窜陷和、含等处之贼，又何能越过该提督营盘？周同珏未知朝廷厚待李世忠之意与该营现在情形，辄欲以江北防务资其独任，亦属一偏之见。

第苏、常等处，千里陆沈，百姓惨遭荼毒，火热水深，只以压于积威，莫能自拔。果有机势可乘，则早复一城，即早脱一日生民之涂炭。该监生籍隶江苏，身经兵燹，所陈贼匪暴虐、百姓望救等语，自系实在情形。且奇正相生，制胜之长策；顿兵坚城，兵家之大忌。所论亦不为无见。着曾国藩酌度情形，妥筹办理。周同珏原折着抄给阅看。将此由五百里谕令知之。钦此。

遵旨寄信前来。

附周同珏原折

江苏常州府阳湖县监生臣周同珏为筹画兵形，相机进取，仰祈圣鉴事。

臣闻善战者，因其势而利导之耳。伏读本月十一日上谕，金陵曾国荃之捷，相持四十六日，卒能以少胜多，以客胜主，贼胆寒矣，士气伸矣。臣籍隶江南，颇知贼情。贼之剽狡善战者，近惟英、忠两逆为最。英逆已伏诛，贼所恃者忠逆耳。此次来援，号称六十万，其中精锐，大半萃于金陵。既经挠败，必更出征调，并力抗拒。苏、常各属，倚为腹地，狎玩已久，所留守者，非疮痍老弱之人，即裹劫胁从之辈。兵法云：批亢捣虚，形格势禁，则自为解。或伐其前，或攻其后，未有不败者也。

我国家深仁厚泽广被草野，咸丰十年常郡之陷，乡间士民裹白布为号，团结拒城，延袤八、九十里。北乡一带，甚至有涕泣誓师者。以其气已夺，故相继摧败。方其初摧败也，贼假仁假义，好言告语各乡各镇，伪为抚绥。小民无知，犹或稍生携贰。洎相处日久，涂荼如故。暴敛横征，剥床及肤。虽三尺童子，莫不益怀我国家沦肌浃髓。恒以压于积威，故莫敢首发难耳。寝皮食肉，未尝一日忘也。春秋时，燕人畏郑三军而不虞制人。郑二公子遂以制人败燕师于北制。今诚能别遣一军，由靖江北渡，鼓行而进，草间豪杰必多响应，常州郡城唾手可得。常州既得，则贼首尾截断，不敢相救。西可通丹阳、金坛，开镇江之路；南可击宜兴、广险，引鲍超之师；北可取江阴、常熟，锁江北之门户；东可指无锡、苏州，合荡口之团练。松江之上海，绍兴之上虞、嵊县，相距恒数百里，皆可遥联声气。譬之人病心腹，既溃手足，必僵头，虽有耳目口鼻，适受病耳。贼之形势，金陵头也，苏、常心腹也，他处手足也。袭苏、常，是袭其心腹也。度下游之贼势且剃发解甲各鸟兽散，上游之贼势且辙乱旗靡，不知所备。金陵城中，必有智谋之士，拨乱反正，擒贼首以献者。不过九月，可无事矣。邓艾有阴平之师，故钟会能成灭蜀之举。兵家奇正，类若此耳。不然者，臣计此次员弁阵亡者，已不可胜数。贼挫虽深，我势亦甚伤。贼狃其魑魅之性，负其牛羊之力，必收合余烬，多方再战。战再不胜，犹且深沟高垒，闭壁不出，以老我师。兵法云：十则围之，五则攻之。今我官军虽众，恐未能十倍、五倍于贼也。攻守之势，自昔悬殊。以诸葛之善攻，犹见困于郝昭之陈仓，况金陵龙蹯虎踞乎？苟非粮绝急切难图。以臣所闻，贼累年所获，尽输金陵，决非旦夕可断。顿兵坚城，兵法大忌；旷日持久，师且懈怠。军之胜败未可知矣。天下骚动，皆效尤于粤贼，制造旗帜，攻夺城邑，固显为叛逆矣。即劫掠货贿，东西出没，如直隶之马贼，禁城之明火，不足虑乎？及今之时，犹可为也。粤贼一平，则虽其焰已炽者，亦且亡魂失魄，革面洗心，所谓不仁皆化而为仁也。如再迟三载，恐盗贼之接踵而起者，日甚一日，星罗棋布，粤贼虽平，已无及也。臣愿我皇上密谕都兴阿一军，速由靖江，如我国初之取金陵，乘夜潜渡。皇上即日恺恻沉痛，颁发恩诏，许江南各属克复之后，豁除五载漕米，民心必益感奋。

臣请布衣奉诏，兼程南旋，号召义民，为都兴阿向导。一切乞许便宜从事。事如不成，身甘伏法。此实全局之安危，愚者之一得也。

臣知主持重者，必谓归师弗遏，围师必阙。虽金陵克，必网开一面，以为贼出走之地。进攻苏、常，则贼计无所之，恐益致死，是知其一未知其二耳。贼处金陵，根深蒂固。陷其中者，间有逸出，言其僭造宫室之奢侈，子女玉帛之充实，殆不可穷尽，岂肯轻易舍去哉。我即不攻苏、常，贼亦必致死力，适足宽其力而重其心耳。且我今日尚未成围也，贼之众尚倍于我，围之得乎？围之未成，安所得阙乎？处未能成围之事，而遽以围师必阙为法势，必至我为人围，求阙无所耳。抑又有之，怀畏葸者又必谓江北重地，备不可虚。李世忠非我族类，恐难独任，此亦胶柱之见耳。夫芝兰之室，鲍鱼之肆，久而化之。人既服官受爵，迭著劳绩，非大拂逆，岂遽复生变故？即实叵测之徒，亦必审强弱，揣形势，岂有当友军复振之时，转舍顺就逆乎？

抑又有之，重漕赋者，必又谓南漕全额，国帑所赖，比年沦陷，岁故不敷，亟望克复，以裕仓储。曰克复之后豁除五载，用将不足。不知大营所在，千里馈粮，内外之资，宾客之用，炮弩之材，铅弹之奉，日所费者，浩无涯涘。苟能克复，所省已多也。

臣秉受形骸二十六载，海氛初炽，时年六龄，侧闻忠义之臣有死难者，罔不痛哭，罢食终日，所弄玩好悉碎，阶下葵藿倾汤，诚不能自解其性也。故居阳湖县之西右厢，咸丰十年三月逃避乡间，城陷后，辗转迁徙，逃死荆棘。愤乐土之无方，痛贼谋之莫测，曾于十年之五月初九日，短衣革履，伪为卖蒜者混入北城，侦谋贼衅。即于是日傍晚逸出，于时附郭左近，贼诈为安民，道路传闻，佥谓官军不日将至。臣期有所建白，遂孑身自匿于西城外之五里曰大兴桥，卖卜于市，阴实往来物色动静，迁延二月，迄无官军。遂返至乡间，凭依亲戚，挈家北渡，流寓于靖江之西来镇。自谓胆智略有足取，于今年八月抵都。逢此时会，故越分言事，区区之心，实念宗社之大计，丘墓之故土耳，伏乞圣鉴。

179．附录廷寄　饬速克九洑洲停募扬勇并妥议官运淮盐充饷十二月十七日

同治元年十二月十七日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、江苏巡抚李鸿章：

同治元年十二月初十日奉上谕：

都兴阿等奏，遵复李世忠剿贼及通海等处防堵情形，并请饬李鸿章毋庸赴扬各折、片。李世忠现在进攻九洑洲，已经都兴阿等调拨炮位十二尊，谅已足敷攻剿。既据都兴阿奏，该提督尚无不肯出力之意。着曾国藩传谕李世忠督饬所部，迅将九洑洲一带贼垒克期克拔，毋稍畏难苟安。并着都兴阿等，饬令副将马步云等并力助剿。该逆惯于乘虚，该将军等尤当加意严防，毋令北窜。其所调炮位，即着于九洑洲攻克〈后〉仍解交原处。都兴阿、李世忠均不可留存营中，以备北路应用。贼踪逼近通海等处。图由福山北窜，都兴阿等虽已派郭定猷等师船严密防范，第该处关系江北大局，恐师船尚形单薄，着都兴阿等再行抽调师船，认真防范，毋许一贼偷渡。富明阿如能前往，即着前赴察看，以壮声势。

至李鸿章招募扬勇，原因沪上兵力未厚。第江北各营月饷仅止三两，且须五六十日始能一关，必致该处得力之勇改名应募，相率引去，于江北军务大有关系。着李鸿章饬知委员张家瑜等即行停止。该抚籍隶皖北，庐、凤一带民风素称强悍，若派员前往招募，必可训练成军，并着酌量办理。上海月饷虽多，何以每名有七八两至十两、十二两之多？恐有常胜军潜赴江北招募之事，尤当严行禁止。扬防饷项未充，如上海尚能宽裕，着李鸿章酌量拨解接济。

再，本日据中允钱宝廉片，奏请官运淮盐，以裕军饷等语。淮南鹾务，废弛已久。现在运贩楚北者，劣员奸商居多。曾国藩虽设卡抽厘，而所得未多。前据户部奏请饬该大臣酌提成本，由官督运，则利权操之自上，而于皖、浙军饷必能稍资接济。兹据该中允所奏与户部前奏，是否可行，着曾国藩一并悉心议奏。钱宝廉原片着抄给阅看。将此由六百里各谕令知之。钦此。

遵旨寄信前来。

附钱宝廉原片

再，抽厘榷货，不过暂济一时。而欲求天地自然之利，币藏不涸之源，莫如盐法。近来江路罕通，上游之民，每苦淡食。湖北、江西、安徽等省盐价甚昂，而产盐之区壅滞积贱。即如崇明地方，每盐百斤，不及银一两。至安庆则三两有余，至九江则四两有余，至汉口则五两有余。果能设法转运，其利不可胜计，诚生财裕饷之大源也。而江路不通，非轮船不能直达；商人无力，非官运不能畅行。其法应责成运司，预筹银十余万两以为成本，酌委妥员，商雇轮船，于淮南等处购载盐斤，鼓枻上行，数日即达汉口。约计一月可以两运。以现时盐价而论，成本十万，一月两运可得百万。除本银、雇价及一切经费外，犹可余数〈十〉万两。即于所余银内，酌提数万两买一轮船，再留十余万两以为下月成本，余银悉以解京。

其盐、银出入清数，必令逐运核报，断不准积压稽迟，致滋弊混。而各处盐价，并令地方官按月另报，以便核查。如有扶同侵匿，查出时从重严惩。惟委员不可多，多则人杂而弊生；成本不可过重，重则货积而利薄。但须经理得宜，即以十余万两源源滚运，而利益已自无穷矣。虽时事变迁，未能一定。然据现在情形而论，实有倍蓰之利。

至于精详之法，永远之规，及有无窒碍之处，相应请旨饬下部臣及两江总督，斟酌时地，实心计议。当此度支竭蹙，需用浩繁，诸臣目击时艰，当不至以虚辞推诿也。臣为裕课便民起见，可行之处，伏候圣裁。谨又奏。

180．附录廷寄　谕举荐封疆藩臬人材十二月十七日

同治元年十二月十七日，准兵部火票递到议政王军机大臣字寄——

钦差大臣协办大学士两江总督曾国藩：

同治元年十二月初十日奉上谕：

近因封疆藩、臬，在在需人，迭谕曾国藩等胪举人材，以备任使。现在皖省司、道，如江忠濬、马新贻、蒋凝学、兰叶兆，均阅历戎行，其材器如何，谅该大臣知之有素。即着详细奏闻。此外，有职分较卑而器识甚远，将来堪以登用者，并着一并具奏。从前楚省人材极盛，如罗泽南等，均由诸生从戎，至今传为盛事。谅该省仍不乏人，左宗棠、李续宜均知以得人为急务。该大臣等生同里闬，着即函商，加意廷访，随时奏闻，用备他日任使。将此由六百里谕令知之。钦此。

遵旨寄信前来。

181．附录廷寄　严查俞斌借公肥私并押解蔡映斗来京治罪十二月二十二日

同治元年十二月二十二日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章：

同治元年十二月十五日奉上谕：

有人奏，江苏知府俞斌，初至上海贸易，并无资本，得官后暴富。咸丰八年间，令其弟参将俞奎，借捕盗之名，装载违禁货物出洋往日本国贩卖，获利数十万；并购买圆明园旧藏禁物。请将该员家产查抄等语。着曾国藩、李鸿章，即将知府俞斌家产一并严密查抄，并按照所参各款，彻底根究，从严参办。

又另片奏，已革江苏署藩司蔡映斗，上年在江西省城为其母治丧后，红伞大轿，各处拜客。迨至今年，因已革浙江藩司林福祥由江西解赴浙江军营正法，该革员始潜回上海。请饬解京治罪等语。已革署藩司蔡映斗，前于苏州失陷后逃至上海，本系应行查办之员。现由江西潜回上海，着即派员解押解〔此字衍〕来京，交刑部治罪，毋任稽延。原片二件均着抄给阅看。将此各谕令知之。钦此。

遵旨寄信前来。

附查参俞斌原片

再，本年七月，江苏巡抚李鸿章奏参知府俞斌借公肥私，行同市侩，罚其缴银二十万两以充军饷。刻下未审缴清与否。臣伏查俞斌初至上海贸易，只洋银八元。得官数年，暴富百万。咸丰八年，其弟参将俞奎管带捕盗局火轮洋船，俞斌令装载违禁货物出洋，私通日本国贩卖。一月之间，获利银数十万。比经该督抚查知，仅将俞斌记大过三次。时薛焕、吴煦等均在上海，共见共闻。向使俞斌贪得之资不及二十万，李鸿章必不罚其缴二十万两。今既罚缴二十万，则二十万之外岂容任其私享？从前蓝蔚雯署上海道，侵吞关税百万，何桂清奏参罚缴银十万。缴清后，将所余资财各路斡旋，复得官职。以致劣员私相计议，但恐所贪不多，拥资不厚，而并无畏惧不敢之心，甚非所以儆官邪也。且闻圆明园珍藏禁物，为俞斌购买私蓄者不少。如二十四节气灵芝琥珀及颜真卿墨迹手卷等项，俱现存其家。应否请旨密谕两江督臣曾国藩、江苏抚臣李鸿章，将俞斌家产物件全行查抄？倘抄产不及罚款二十万，必有寄顿及包庇之人，应请一并追究查抄，仍重治其私通日本国之罪。臣为严儆官邪起见，是否有当，伏候圣鉴裁夺。谨奏。

附请饬押解蔡映斗来京治罪原片

再，恭查咸丰十年五月奉上谕：“署江苏布政司蔡映斗于苏州失陷后，逃至上海，着革职交薛焕查明严行参办。”等因。钦此。今已两年之久，未闻定拟罪名，实属藐玩。臣访闻蔡映斗旧年在江西省城，为其母治丧后，红伞大轿，各处拜客。今年夏间，已革浙江布政司林福祥亦在江省，及闻左宗棠拿解林福祥赴浙正法，蔡映斗始潜回上海。近年以来，督抚大吏每轻视朝廷生杀予夺之权，动谓操之自己。己所欲杀者，则断无可逃；己所不欲杀者，则延不至死。如署嘉兴府张玉，系奉旨无论何省拿获就地正法之员，迄今未闻伏诛。原其始，实由大吏纵令逃逸。今蔡映斗一员，应否请旨饬下两江督臣曾国藩、江苏抚臣李鸿章派员押解来京治罪，以彰国法。并饬下江西抚臣沈葆桢，所有各省革职参办之员，毋许在江西藏匿逗留。倘有前项人员，一体拿解治罪。是否有当，伏乞圣鉴裁夺。谨奏。

182．附录廷寄　指授调度粤赣皖黔川诸省军事机宜十二月二十二日

同治元年十二月二十二日，准兵部火票递到议政王军机大臣字寄——

钦差大臣协办大学士两江总督曾国藩、湖南巡抚毛鸿宾、前署贵州提督江忠义、广西巡抚张凯嵩：

同治元年十二月十五日奉上谕：

毛鸿宾奏，楚师援粤，克复老县要隘，并将阵亡病故各员弁开单请恤，及改派席宝田募勇赴江。江忠义奏，赴粤督剿莲塘贼匪各折、片。本日业经明降谕旨，将攻克老县出力员弁，准其汇案保奏；请恤各员，交部议恤矣。莲塘之贼，恃老县山京桂岭各隘为门户。老县既克，各巢之匪自生疑惧。其张高友逆首，如果已伏冥诛，贼中无主，更必易于溃散。即着江忠义迅速增募勇丁，赶紧成军，统带前往，督同总兵李明惠、王永章各军，乘势继进。江忠义到粤后，所有进剿莲塘各军，均归节制。务将该处积年踞匪，克日歼除，分别剿抚，毋留后患。军前事宜，着准其由江忠义自行驰奏。如粤省地方迅就肃清，而江、皖军情尚紧，仍即移师东指，以资臂助，而顾全局。

曾国藩前奏，请将江忠义一军调赴皖省。兹据毛鸿宾所奏，以接曾国藩咨，令先行驰赴江西。而该抚以江忠义所部剿办莲塘之贼，正在得手，可因其勇气，次第收功，未宜轻动。其江防紧要，已另派江西补用道席宝田，招募劲勇三千名，发给行资，赶紧成军，前赴江省。所筹尚属妥协。此时祁门业已克复，江防应已稍纾。而皖省军情尚紧，唐训方所部各路防剿，分布不遑。席宝田一军，应否即饬径赴皖省，并饬于何处分防助剿，着曾国藩酌量调度，并一面催提前进。江忠义督军入粤，着张凯嵩饬令粤军悉听指挥，会同楚军合力剿办。并将刘坤一何日到浔接统浔军及办理情形，迅速驰奏。

石达开股匪，游逸遵义、黔西，迭次窜扰叙永，皆为川兵所扼。仍着毛鸿宾严饬总兵赵福元等军，分扼各路要隘，联络堵剿，毋令蔓延。毛鸿宾所请调回之总兵周达武一员，现因郭刀刀股匪，窜由陕省略阳等处，复至川省广元地方，骆秉章饬该员于川北一带追剿，正当吃紧，势难即令调回湘省。将此由六百里各谕令知之。钦此。

遵旨寄信前来。

183．谢曾国荃曾贞幹加恩折十二月二十四日

奏为恭谢天恩，仰祈圣鉴事。

窃臣接准兵部火票递到同治元年十一月初八日内阁奉上谕：“江苏布政使曾国荃，着赏给江绸黄马褂料一件，小卷江绸袍料一件，白玉喜字翎管一枝，白玉柄小刀一把。曾贞幹着加恩以知府用。”等因。钦此。

臣当即恭设香案，望阙叩头谢恩讫。伏念臣弟国荃，亲提戎旅，进薄坚城。幸承庙算周详，白下之围迅解。乃荷宫衣宠饰，黄中之美荣施。备邀文绮之辉煌，并拜殊珍之璀灿。英衔孔翠，戴苕华而喜近天颜；采溢舟瑶，抚鞞䩬而温霑圣泽。臣弟曾贞幹，猥以末秩，参佐戎机。效未着乎七禽，宠骤膺夫五马。凡此恩华之渥被，实非梦寐所敢期。臣惟有督饬臣弟等，勉矢忠勤，力图克复，作我士风云之气，全收六代江山；出斯民水火之中，共沐九天雨露。所有微臣感激下忱，理合缮折恭谢天恩。伏乞皇上圣鉴。谨奏。

184．拣员请补两淮盐属各缺折 [1] 十二月二十四日

奏为拣员请补两淮盐属各缺，恭折具奏，仰祈圣鉴事。

窃查两淮通州分司运判，及掘港、安丰、伍祐、丰利、新兴、中正、余东、吕四、余西等场大使，淮北批验所大使，均因事故先后出缺。据司分别具详请补。经前任督臣往返驳查，未能随时具题。臣莅任以来，又因道途梗塞，文牍沈失，不克按时核办。本年克复芜湖后，江路稍通。复据两淮盐运使乔松年次第查询，补行具详。将通州分司一缺，按照运判补缺章程，拣员请补。其各场缺，照筹饷例，定佐杂补缺用候补一人，委用一人，捐纳一人，候补一人，委用一人，捐纳一人，捐输一人，候补一人，委用一人，议叙一人，以十缺为一轮之例，并分缺先用。分缺间用各项插班不积缺之员，按班拣选请补，造具各员履历，分案具详前来。臣复加查核，与例均尚相符，而悬缺已久，未便再任旷误。除将各员履历及拟补各项班次例案，查照司详，缕晰声叙，分案咨移部科外，理合汇列简明清单，恭呈御览。谨会同江苏巡抚臣李鸿章恭折具奏，伏乞皇上圣鉴，敕部议复施行。再查盐员补缺，例应具题。臣前经奏明，改题为奏。合并陈明。谨奏。

[1] 此件与李鸿章会衔具奏，据曾国藩家藏手抄本《奏章补钞》补入。

185．遵照部议查复到省在先人员未能叙补片 [1] 十二月二十四日

再，准吏部咨、议复臣请以试用盐大使陈桂荫借补淮南批验所大使员缺案内，未将到省在先之盐大使陈学洪、吕承业、陈昱、刘承廉等四员因何扣补缘由声叙。并查有到省在先之大使张式瑛、余鸾、姚纯三员现有何项事故，行令复奏再办等因。当经臣查陈学洪等四员扣补缘由，已照两淮盐运使乔松年详内声叙，咨明吏部在案。其张式瑛等三员何项事故，现已饬据运司查明：咸丰三年以后，官册内并无该三员衔名，其三年以前，有无别项事故，案册失陷，无由得悉。既无下落，无从叙补，详复前来。除照司详咨明吏部外，理合附片具奏，伏乞皇上圣鉴，敕部议复施行。谨奏。

[1] 此件据曾国藩家藏手抄本《奏章补钞》补入。

186．迭奉谕旨复陈有关军务各事折十二月二十四日

奏为钦奉迭次谕旨，并案复陈，仰祈圣鉴事。

窃自本年九月以来，南北两岸战事日亟，臣历奉寄谕，殷殷下问，有随时详奏者，亦有未及具复者。兹就关涉军务各事件，分晰条列，敬为皇上陈之。

一、恭奉十一月初八日、二十一日两次谕旨，饬令寿州防兵未可轻动，并垂询苗练不至另生枝节是否确有把握？又奉十二月初三日寄谕，因袁甲三之奏，饬令派兵驻扎寿、正二处，俾该练有所震慑各等因。

臣查前此苗沛霖之党掳杀湘军樵采勇夫，衅端渐开。其时僧格林沁正抚苗剿捻，给以饷项，苗党则痛诋楚师，大肆欺弄。臣恐因剿抚之两歧，致南北之不和。适值北岸和、含、巢三城并陷，遂将寿、正防军撤出，腾挪赴援，明示以坦然不疑，正冀其幡然自悔。当臣撤兵之际，实因庐、巢变生仓卒，移缓就急，亦未敢必苗练之不另生枝节。现在事隔两月，该练尚无据城以叛之迹。且观其上抚臣唐训方之禀，与凤台知县蔡锷之函，均属恭顺近理。或者感僧军抚驭之恩，无湘勇逼处之嫌，不至更生他变。此际若另行筹兵驻扎，阳抚阴防，使反侧者无以自安，似不如推诚相待，无庸戍守，转可省兵力而免后患。如果反复无常，逆迹明著，臣与李续宜之兵，自度剿发匪则不足，制苗练则有余，不足深虑。

一、恭奉寄谕，以李世忠负其沉鸷之气，既能束身归命，总宜因材器使，化其桀骜，俾为我用。又奉十一月二十一日谕旨，以李世忠之军，漫无稽察，恐其势日形扞格，因而生心。嗣后相待李世忠，可仍照袁甲三之法，酌中办理，以安其心等因。

朝廷抚驭降将，仁至义尽。臣自当仰体圣主不得已之苦衷，委曲求全。惟该军投诚虽久，旧习未改。李世忠颇骄亢任性，其部下尤恣横无状。捆盐自售，场坝避其凶焰；设卡抽厘，商民视为畏途。与之相处最近者，下而都兴阿一军，上而杨岳斌、曾国荃两军，均以与滁军交接为苦，往往口角争闹，酿成命案。即如本年九月间，臣将二起马队遣回黑龙江，十月初六日委营总那勒丰阿等行过江浦县，滁军卡员不准放行，殴毙及推水淹毙官一名、兵二名，盘费、行李全行失去。该西丹等投入扬州营中，稍加周恤。臣与都兴阿均未敢深究。此次贼由九洑洲渡江，外间颇腾物议，臣亦绝不吹求，全其体面。自袁甲三去位以后，臣分解滁军饷银二万五千两、火药三万五千斤、米三千石及大炮子弹等项，陆续接济，冀安其心，而策其力。惟该营饷项穷绌，臣不能按月供支，其捆盐来上游售卖，亦未准免抽江厘。在该提督不无觖望。目前虽无甚扞格，将来弁勇口角太多，恐不免激成事端。倘有万难含忍之处，或须示以检制，稍加惩究，臣当随时奏明办理。

一、恭奉十月十三日谕旨，垂询杨岳斌、彭玉麟二员中，能否派拨一员，驶赴下游江面驻扎防剿一节。

查本年八月十二日，臣于复陈折内，奏明杨岳斌亲赴靖江、如皋、通州、海门等处察看一次。当因杨岳斌行次镇江，抱病而回，商令彭玉麟代之。又以金柱关告警，遂不果行。厥后两岸水师数月防剿，日不暇给，杨岳斌防守金柱关，以备东坝抬出之贼船；彭玉麟驻守裕溪口，以备巢湖窜出之贼股。且下自金陵，上至九江，节节皆有师船设防。上游方战争不息，实不能移扎下游江面。

一、恭奉九月二十六日通饬谕旨，饬派都司以下武弁，学习外国兵法。臣虽未尝亲见洋人用兵，然闻其长处约有二端：一曰器械精坚，二曰步武整齐。其短处亦有二端：不扎营垒，不住帐棚，人数稍多，势难合并，一也。口粮太重，制器太贵，用兵稍久，国必困穷，二也。善学者自须用其所长，去其所短。臣部各军分驻皖境，距海尚远，较之滨海华洋杂处者，风气略近朴实。常胜军之口粮太多，臣方深以为非。若酌挑数人驰赴上海、宁波，恐未得洋人之长技，先染加饷之恶习。臣愚以为有心学习，人不在多。人多而聚学，则学者图增重饷，教者图侵兵柄。人少而窃学，则一人可教什伯，十人可衍千万。巫臣霸吴，其始不过一人教射御之事。吴人破越，其始不过一客习洴澼之方。近闻抚臣李鸿章已派张遇春之勇随英国兵头教习炸炮，刘铭传之勇随法国兵头教习洋枪。如果步武枪炮一一习熟，臣当亟商李鸿章派员来皖转教臣军。至外国火器，诸臻精巧，惟铜冒自来火，费钱有限而妙用无穷，尤远胜于中国。引药有畏风畏雨之患，臣拟设法推广用之于鸟枪、抬枪诸器。现饬工匠试造，不知可期有成否。

一、恭奉十二月初一日谕旨，以英国公使信函，副领事官可至金陵城内晓谕逆贼投诚，饬令酌办一节。

查金陵一城，袤延百里之遥，盘踞十年之久，我军分屯雨花台，仅扼城南，其东、西、北三面并未合围，讵能制贼死命。本年九月间，贼援大至，该逆虽屡受惩创，我军亦迭有伤亡。且分伪对王、纳王等窜扰北岸，占踞三城。目下伪忠王虽潜回苏州，而金陵城外各贼垒，布置严密，并不少懈。左宗棠虽攻克严州，而伪侍王一股窥伺太平、金柱，专图进取，并不回援。至宁国杨、黄诸酋，与鲍超一军相持，虽屡次添兵助剿，而粮道迄未通畅，各路贼势尚未穷蹙，遽冀其献城乞降，酌理准情，未敢凭信。至自拔来归，不得妄加杀戮，臣亦尝纳降数次，未敢轻于屠杀。此次钦奉谕旨，尤当严禁军士私取财物，申明约束，以导向化之路。

以上各条，皆系数月内奉旨垂询饬办之件，理合一一条对，由驿六百里复奏，伏乞皇上圣鉴训示。谨奏。

187．大江南北近日军情形势片十二月二十七日

再，近日军情。北岸水陆各营，于十二月初九日，在运漕上游击贼获胜。初十日，彭玉麟水师攻毁三汊河贼垒，萧庆衍陆军攻克运漕镇，悉焚贼巢，诛戮无算，余匪遁归铜城闸而去。十三日，毛有铭一军，在东关小胜一次，二十日在芙蓉岭败挫一次，损镇将数人。目下庐郡、无为、庐江各城，三河、运漕、西梁山、裕溪口各隘，均有劲兵守定。臣又调蒋凝学防守舒城，皖北或可无虞。曾国荃金陵一军，于十二月二十一早，攻袭谷里村、朱门、六郎桥三处贼巢，大获胜仗，破贼垒十一座，擒斩三千余人，皆忠逆布置以护卫金陵老巢者也。金柱关、芜湖两处，近无战事，惟谍报侍逆又从东坝抬船西来，始终窥伺芜湖要地，防务殊难松劲。宁国一路，十二月初五日，王可陞于马港获一胜仗，而小淮窑尚为贼占踞，水路运道仍被梗塞。曾国荃派刘连捷三营移驻三山，保全陆路粮道。鲍超及郡城、泾县各军，坚守如常。池州一路，韦志俊于十八日进攻青阳，未能得手，现饬朱品隆督军由池州继进。倘能攻克青阳，则太平、石埭等股，可冀次第扫荡。徽州、祁门一路，近日防守安谧，足慰宸廑。除各路战状及应行请恤人员，容臣查明续报外，合先附陈梗概，伏乞皇上圣鉴。谨奏。

188．附录廷寄　答以上二折片（同治二年）正月十三日

同治二年正月十三日准兵部火票递到议政王军机大臣字寄——

钦差大臣协办大学士两江总督曾国藩：

同治二年正月初五日奉上谕：

曾国藩奏，钦奉迭次谕旨，分晰条列，并案复陈一折。所陈察看苗练、滁军及上游水师未能分扎下游，学习洋人兵械，禁约军士屠掠各条，筹画均属周至。金陵城外各贼垒，现尚死力抵拒，各路贼势如伪忠逆、侍逆等股，均尚未即穷蹙，原难遽冀贼之献城乞降。前以英国领事欲至金陵城内晓谕投诚，不得不姑如所请，亦已料其所言未足凭信。第以胁从罔治，为从来办贼之所当然。其中如有自拔来归者，该大臣自必能严禁屠戮，网开一面，以为随时解散之方也。

寿、正防军之撤，原属移缓就急，且可示苗练尚以不疑。现在该练尚无据城以叛之迹，或系因僧格林沁之军剿捻亳州，相离尚不甚远，自足以资控制。惟将来僧格林沁一移他处，则寿、正方苗练无所钤束，势必又生枝节。该大臣等总宜预为之所，设法散其党与，使日后不能再有反侧，方为妥善。

李续宜迭经催令速赴署任，曾国藩仍应遵旨函加敦促，毋任稽延，是所殷盼。李世忠桀骜未化，朝廷亦所深知。该大臣所陈委曲优容各节，具见苦心，然亦不可不随时随事量为裁制。滁营饷银、子药等件，固宜陆续接济，以安其心，加之策励。若如那勒丰阿等遣撤官兵被其卡员阻行殴辱等事，亦未可以专事姑容，养成骄肆。李世忠为部众所蒙蔽，尤当使其早自警省，以为保全。着曾国藩嗣后察看，如该提督有必须加惩究之处，着即据实奏明办理。

其所称上游水师杨岳斌等各备巢湖东坝之贼，不能移扎下游江面，自属实在情形，均如所奏办理。外国铜冒自来火，既饬工匠试造，即可于造成后饬令各营一律演放熟习，以利攻剿。

另片奏近日各军情，均已览悉。韦志俊进攻青阳既未得手，朱品隆之军由池州继进，着即饬令迅克青阳，以期次弟扫荡太平、石埭等股贼氛，俾金陵之贼羽翼渐除，庶可徐图进取。将此由五百里谕令知之。钦此。

遵旨寄信前来。

189．湖南东征局筹饷官绅请予奖叙折 [1] 十二月二十七日

奏为湖南东征局筹饷出力官绅，恳恩优给奖叙，仰祈圣鉴事。

窃臣于咸丰十年七八月间，会同前湖南抚臣骆秉章，饬令藩、臬两司暨道员郑元璧、黄冕等，在长沙省城设立东征筹饷局。于本省厘务之外，另抽厘金，以三分之二解江西粮台，协济皖南一军；以三分之一解湖北粮台，协济皖北一军，又派编修黄锡彤，员外郎郭征畴，候补道陶桄，知府彭汝琮、胡镛、黄廷瓒、黄芳，知县冯晟各官绅，另设分局，襄同办理。于十二月二十八日奏奉朱批：着照所请行。钦遵饬办在案。旋据该官绅等添派公正绅士，分途筹办，各州县市镇一律举行。计自咸丰十年八月开局之日起，截至本年六月底止，共抽收湘平银一百九万六千余两、钱三十万二千余串，先后解台充饷及回籍募勇、制造军械之用。在局人员，不遗余力，著有微劳。据该总局司道公列清单请奖前来。

伏查臣前年参督两江，正值金陵师溃，苏、常沦陷，苏、皖两省几无一片干净之区。只有江西一省略称完善，力不能供亿众军。乃湖南官绅于本省厘金之外，又为东征诸军特设一局，殚精竭虑，同济艰危。举办未及二年，解数已逾百万。自七月至今，续解又逾三十万两。维持全局，保固军心。其中关系最巨者，如上年六、七月间，安庆援贼大集，饷项极绌。维时江西境内贼陷吉、瑞二府十余县，湖北境内贼陷黄、德二府十余县，均不能解济皖饷。赖东征局办饷数万，飞解安庆，军心大定，克竟厥功。又如本年八、九月间，下游各军疾疫死亡，卒伍空虚，凡鲍超、曾国荃、彭玉麟、周宽世等回湘添募之勇，不下二万人，其费资皆取之于东征局。既取携之甚便，乃挹注而不穷。又如近月以来，皖北有和、含、巢县之失，皖南有祁门、石、太之失，湖南抚臣毛鸿宾一闻警信，立商江忠义募勇万人，星驰援皖。此举办成，费银当在十万内外，固由该抚臣不分畛域，力拯时艰，亦赖有东征厘局能筹巨款，乃成盛举。万一皖南决裂，尚有可以再振之望。斯皆关系最大，论功不在前敌猛将之后，迥非寻常粮台、厘局所可相提并论。

此次叙保各员人数稍多，班次稍优，惟有吁求破格鸿施，准照所请给奖，以示优异，此外各台、局概不敢援以为例。所有东征筹饷局出力官绅恳请奖叙缘由，谨会同大学士湖广督臣官文、湖南抚臣毛鸿宾，附驿具陈，伏乞皇上圣鉴训示。谨奏。

附东征局在事出力文武保奖清单

谨将办理东征军饷出力文武员弁，择尤保奖，开列清折，恭呈御览。

盐运使衔广西补用道黄廷瓒，请赏加按察使衔。四品衔候补员外郎徐棻，请赏加四品卿衔。署衡永道冯昆，请交部从优议叙。吏部郎中张允熙，请以道员遇缺前先选。盐运使衔四川即补道陶桄，请赏加按察使衔。即选道童秀春，请赏加盐运使衔。记名道湖南补用知府吴荣，请赏加盐运使衔。开复翎衔革职候选道孙坦，请开复原官，仍令补缴捐复银两。翰林院编修黄锡彤，请赏加五品衔。

候选道舒勋，请不论双单月遇缺前先选。候选道黄芳，请赏加盐运使衔。广东候补知府补缺后补用道黄瑜，请免补知府本班，以道员仍留广东遇缺补用。道衔候选知府陈焯墀、候选知府张国宝，均请俟选知府后，以道员补用。准补辰州府通判补用知府陶标、升用知府即选同知直隶州知州章瑞醴，均请赏加道衔。广西补用道府王承泽，请专以道员仍留广西尽先补用。

知府衔候选同知郭懿文，请俟补缺后以知府补用。浙江候补同知陈起乐、运同衔补用直隶州知州章时瑞，均请俟补缺后，以知府升用；陈起乐并请先换顶戴。

补用同知直隶州知州黎福保，请俟补同知直隶州后，以知府补用，先换顶戴。知府衔即补同知徐炳垣，请俟补同知后，以知府补用。候选同知本任宜章县知县冯晟，请开缺留于湖南俟补同知后，以知府用，先换顶戴，仍饬令补足同知三班及分发银两。湖南补用同知吴廷谔，请俟补缺后，以知府补用，先换顶戴。四品衔候选知县郭崙焘，请赏给该员父母四品封典。候补同知黄钟清，请归候补班遇缺即补，并加知府衔。遇缺即选同知刘功玮、候选直隶州知州何应祺，均请俟选缺后，以知府升用。

六品翎顶湖南试用知县王彬，请归候补班尽先补用，并赏加同知衔。试用知县万修廉，请归候补班尽先补用 [2] 。五品衔补用知县薛超文，请俟补缺后，以同知直隶州补用。升用同知试用知县郭庆飏，请补知县后，以同知补用。候选通判张自牧，请选缺后，以同知直隶州补用。户部主事熊绍庚，请赏加员外郎衔。运同衔补用同知芷江县知县王元凯，请俟补同知后，以知府补用。同知衔遇缺即选通判王开炳，请俟选缺后，以同知用。

同知衔拣发知县林庆光，请俟补缺后，以同知用。五品衔保举应升即选训导郭先绶，请俟应升到班后，以知县选用。即选直隶州知州刘岳曙，请俟选缺后，以知府升用，先换顶戴。即选知县龙阳县教谕周金锷，请俟选知县后，以同知用，先换顶戴。补用同知候补通判吴毓瑛、同知衔即选知县陈永清，选知县后，补用同知。直隶州知州蔡中、五品衔尽先选用知县衡山县教谕梁伯藩、五品衔即选知县王治覃，同知衔补用知县候选府经历殷家隽，均请赏加运同衔。六品顶戴补用知县胡崧，请俟补缺后，以同知直隶州仍留湖南补用，先换顶戴。

候补知县黄教镕，请俟补缺后，以同知升用，先换顶戴。同知衔候选知县安乡县教谕罗洪宾，请在任以教授不论双单月遇缺前先选，并加运同衔。同知衔候选知县永明县训导张启鹏，请开缺选知县后，以同知用。岳州府通判惠庆、通判衔候选知县杨以宝、补用知县褚维垣、州同衔拣选知县刘锋、遇缺即选知县杨元声、候选知县教谕衔安乡县训导宋世煦、拣选知县邱景仑，均请赏加同知衔。已革拣发知县高溥，请开复原官留于湖南补用，仍令补缴捐复银两。拣发同知觉罗克从，请赏加知府衔。知府衔凤凰厅同知廷桂，请赏加道衔。

同知衔浙江候补知县邹寿庚，请以本班遇缺先补。候补理问尚宗奎，请俟补缺后，以知州补用，先换顶戴。升用同知补用知县刘锡禧，请俟补知县后，以同知直隶州尽先补用。补用同知直隶州试用知县郑铨，请赏加运同衔。补用通判潘敬，请俟补缺后，以同知直隶州补用，先换顶戴。华容县教谕许秉钧、湖南补用知县候选县丞孙义澧、补用知县试用府经历卢毓林、理问衔补用知县候选县丞傅国瑞、补用知县候选县丞孙光诒、五品衔丁旸，均赏加同知衔。运同衔拣选知县张柏龄，请赏给该员父母四品封典。拣选知县李习升、谢恩灿、梅鉴源、周豫刚、黄维昌、赵瀚，候选知县杨昌平、周政和，举人黎世绶，五品衔蓝山县教谕熊少牧，云骑尉世职改捐中书科中书选用张濬万，均请以知县不论双单月遇缺前先选；李习升并加五品衔。

开缺湘潭县教谕张燮堃，请俟选缺后，以知县不论双单月遇缺即选。拣选知县袁家嵘，请以知县尽先选用。运同衔常宁县教谕成果道，请以知县即用，并请赏给覃恩封典。湖北补用同知直隶州刘岳旸，请补缺后，以知府补用。候选训导何应达，请赏加五品衔。盐运使衔候补知府彭汝琮、运同衔补用同知前湘阴县知县吴逢泰、题补宁乡县知县署湘阴县事夏献钰、同知衔署衡山县事拣发知县俞凤翰、知州衔即升同知邵阳县知县章濂、运同衔遇缺前即补通判潘清，均请交部从优议叙。

同知衔坐补新化县知县刘廷玉，请以同知直隶州即补。尽先补用知县闵受璜、拣发知县诸桓，均请赏加同知衔。同知衔署浏阳县委用知县张景垣，请俟补缺后，以同知补用。候选知县万政襄、补用知县候选府经历黎光烈，均请赏加同知衔。举人俞锡爵、殷浚、程椿寿、姜玉书，岁贡黄彝、李修焕，副贡周诵芬，五品衔拣选知县曹汇湘，国子监学正衔拣选知县梁靖邦，拣选知县谭信燮、周裕脧、张拱辰、杨焕琛，均请以教谕不论双单月遇缺前先选；俞锡爵、殷浚、程椿寿、黄彝，并加五品衔。

同知衔即选知县李荣赐，请以本班遇缺前先选。同知衔候选知县即选训导赵肇光、五品衔知县用即选府经历县丞赵笃恩，均请俟补知县后，以同知升用。遇缺前先选训导易良翰，请俟选缺后，以教谕遇缺前先选，并加五品衔。遇缺训导张春藻、柳启铨，提举衔训导黄友淦，训导张孝垣，均请俟选缺后，以教谕选用 [3] 。尽先选用训导戴庚、王大湘，候选训导黄灏、张鹤龄，遇缺即选训导郭嶐焘，即选训导张先抡、黄飞翰，候选训导郭祖沅、戴文澜、唐正廷、韩承煦，均请以本班不论双单月遇缺前先选；郭嶐焘并加五品衔。

六品衔沅陵县训导沈正焄，国子监博士衔遇缺即选训导邓光椿，分缺先选训导康阜，州同衔候选训导刘伯华、候选训导蒋兆奎，遇缺即选训导刘永建，应升缺升用遇缺从九周松森，候选训导李泽春、陶燮、祝长治、黄世杰，州判衔巡检王令望，监丞衔训导黄域，均请赏加五品衔。岳州府训导张瑞治，请在任以知县尽先选用。分缺先选训导魏泽湘，请赏加国子监学正衔。知州衔遇缺前先选训导李端卿，五品衔试用训导袁祖绶，提举衔遇缺前先选训导张熙治、郭家铨，提举衔徐仑，均请赏给该员父母五品封典。广西河池州州同何应祥，请开缺以知州用。

补缺后补用知州四川候补通判黄均，请仍以通判归候补班先补。兼袭云骑尉世职试用州同林继钦，即选布理问何若泰，均请俟选补得缺后，以知州补用，先换顶戴。即选直隶州州判陈延英，布理问衔候选府经历郑先懋、六品衔遇缺即选府经历黄逢清，均请俟选缺后，以知县用，并加五品衔。湖南试用府经历陈延棨、湖北候补府经历沈安节，均请俟补缺后，以知县补用。补缺后选用府经历县丞候选训导田凌汉，请俟补府经历县丞后，以知县用。

五品衔训导萧锡畴，请赏给该员父母五品封典。五品衔山东候补知县张辅宸，请补缺后，以直隶州补用。同知衔永定县知县吕邦俊，请以直隶州升用。拣发知县署沅陵县事辜漟，请归候补班遇缺即补。四川分缺先用县丞李家汉，布理问衔广东试用县丞李志衡，试用县丞王鸿翥，江西遇缺即补县丞徐蔚升，试用知县候补县丞朱魁，分缺先补县丞宋受徽、翟诜，候补县丞李培元，江西候补县丞王宝莹，均请俟补缺后，以知县补用。

遇缺从九常家煜、候选从九盛贤聪，均请俟选缺后，以按照磨补用。候选县丞薛宗樾、遇缺即选县丞刘文彬，均请以本班不论双单月遇缺先选。蓝翎遇缺即选府经历县丞阎宝麒，请以本班留于两江补用，并加提举衔。选用主簿刘文镕，请免选本班，以府经历县丞归部不论双单月尽先选用。应升缺升用补用从九品朱致枢，请俟应升到班后，以府经历补用。河南遇缺即补县丞吕慎修，县丞衔焦光炜，即选从九彭业濬、吴琛，均请赏加州同衔。候选主簿郭家镛，请赏加五品衔。候选主簿郑先靖，请归部不论双单月遇缺先选，并加州同衔。

候选从九王仕俊、选用未入〈流〉李寿禧，均请俟选缺后，以府经县丞补用。候选从九李洲、六品衔遇缺从九严其度，均请俟选缺后，以县丞补用。四川候补从九应升缺升用黄为源，请仍以从九遇缺尽先补用。补用府经历候补从九董立诚，遇缺前先用从九朱炎，尽先选用从九徐仲兰，候选从九汤应祥、钱秉、张鸣盛，陕西补用从九何人杰，遇缺即补未入沈晋，候选从九冯福藻，遇缺即选未入翟大沦，候选未入王振铨、刘淦，均请赏加州同衔。湖北试用从九蔡鸿钧，四川试用从九黄潜，选用从九胡锡圭、杨法堃，即选从九李瑞鼎、易寿嵩，湖北试用从九劳铭恩，均请遇缺尽先补用。试用从九倪文英、试用未入陈孔培，均请归候补班遇缺前先补。捐纳不论双单月候选从九冯钤，请留湖南尽先补用，仍饬补缴分发银两。试用未入马炳元，请遇缺即补。

候选从九张道瑜，六品军功候选从九黄维楷，即选未入周善澍，候选从九未入郭崇焘，均请赏加五品衔。候选从九柳正皑，请赏加六品衔。

州同衔李懋先、陈学陶，均请以从九不论双单月遇缺前先选。监生赵嗣鼎、邹锡赓，军功王永龄、吴大猷，文童陈树珂，均请以从九品归部不论双单月尽先选用。文童萧恩纶，请以从九品归部尽先选用。五品衔从九张然山，请赏给该员父母五品封典。六品衔即选从九苏琳，请赏给该员父母六品封典。已革衡山县典史徐，请开复原官。州同衔李荣远，请以州同选用。

盐大使衔吴显莹、章承恩，均请以盐大使选用。府经历衔杨嗣翼，请以府经历选用。县丞衔程礼明、洪勋，均请以从九选用。同知衔傅文彬、刘昌祺，知州衔马英，均请赏加运同衔。应升缺升用直隶候补未入朱体召、五品封职理问衔章承辉、布理问衔崔斓，均请赏加五品衔。国子监典簿衔郭昌猷，请赏加光禄寺署正衔。拣选知县张锦瑞，训导首焕一、黎培楷，均请赏加五品衔。训导黎福恩、柯濬，湖南补用知县候补县丞沈观光，均请以本班遇缺前先选，并加五品衔。运同衔王庆麟，请赏给该员父母四品封典。

即选从九黄幹、五品军功从九衔李炳山，均请赏加五品衔。六品军功监生周时恩、龚开甲，六品顶戴杨寿嵩，遇缺从九顾树恩，均请赏加布理问衔。同知用候选训导左光弼，请以同知遇缺尽先即选。举人赵珩、黄簠臣、万政新，均请以教谕遇缺前先选，并加国子监学正衔。附生黄共安、罗铭谨，廪生向国浤、邓佛阿、彭熙光、吴焜、曹廷耀、唐祖彝、吴光霁，附贡生向人仪、附生夏献锟、黄洪运、邹式范，均请以训导不论双单月遇缺前先选；黄洪运并加国子监学正衔。

副贡生李鸿钧，附生陈常道、郭岱焘、张佑莹、向国漳、张天泽、童晫、欧阳元、陈传经、陈新安、李度涵、邓光继、陈耀金、王廷澍、吴南湖、胡佩兰、王履谦、易俊章、龚鼎元、巢名桢、卢开第、丁良骏、周瀹蕃，均请以训导不论双单月即选。附生罗熙载，请以训导归部不论双单月尽先选用。附生廖时敏，请赏加州同衔。附生陈宝，请赏加翰林院待诏衔。例贡生黄升，请赏加五品衔。

从九衔徐世恩，请以从九留于湖南尽先补用，仍令补缴三班分发银两。俊秀黄裕昆、吴大澍、黄靖邦、尹淇，均请以巡检不论双单月遇缺前先选。俊秀陈昌期，从九衔陈隆炳、杨近溪、张家瑞、廖春晓、胡森、谭宗亮、彭怀松、吴文澜、罗星耀、蒋醇、周仁芬、余子瑄、曾广勤、易章阶、曹隆灼，六品军功陈森藻，附生陈肇桢，均请以从九不论双单月选用。从九衔张垣、邱景玱、宋家声、倪显志、刘灏，均请赏加州同衔。从九衔李锡朋、陈统一，均请赏加县丞衔。

监生陈兆仑、李应昌、傅鸿元、张寿萱、李茂林、王守诚、谢邦镕、贺师濂、袁槐泽、陶崇高、邓廷荐、杨尊棠、王政慈、苏卓、郭先振、黄世济、王鸿乙、李国钧、唐树棻、黄家俊、张震堃、钟美宣、戴宏蒸、李棠，俊秀周沃本，均请以从九不论双单月选用。监生谭德玙、刘代鹏、唐懋瓒、刘焯、龙汝谐，均请赏给国子监典籍衔。监生钟涟、黄曙、吴显运、周德昌、夏廷标，均请赏给布理问衔。监生罗菀、徐衍绪，均请赏给六品顶戴。监生黎培勋，请赏给盐大使衔。

俊秀李拔贤、姚寅亮、黎益辉、黄习诗、周辉奎、李呈坊、黄绶、吴燮卿、盛文森、丁松林、李世锦、王富学、周业豫、张继魏、何宗清、李逢杜、张尚殷、唐明煜、张斯再、徐江济、张伯熙、郭式楷、张春霆、易尔翰、李葆恒、李为翰、王守让、夏楷、毛炳焕、李祖惠、卢绍春、周纶、李润金、李人本、黄为章、傅正德、陶树春、张绍望、黄传薪、文星灿、李琼华、黄传燮、左兴让、高瀛、储云、易成铣、殷濬、邹崇善、秦芝繁、杨成山、杨文荆、翟宗光、赵晋臣、雷汉卿、邓耀垣、邓德棻、陈能益、邓蕴辉、邓时敏、罗万有、王家森、章宾耀、马源、单勋、张惠常、薛秉钧、何秉之、王光瀚、汪绍钺、韩振声、张垲、张南瑾、张聘尹、罗宝善、李衷清、李承恩、夏培元、易铎鼎、刘建勋、龚金镕、祝天保、丁士铜、侯晋康、万承恩、闵宪章等八十五名，均请赏给从九品衔。

补用游击王福海，请赏加副将衔。候选守衔所千总匡济业、守备衔尽先千总李桂馥，均请俟补缺后，以守备用。蓝翎把总黄得元，请俟补缺后，以千总拔补。益阳汛六品蓝翎外委赵尚琦，请以把总拔补。蓝翎守备周良模，请以都司选用。岳州外委袁必胜，请赏给五品顶戴。五品军功武举路大廷、武举彭烈、章继庠，均请赏给守备衔。议叙正九品衔武生温腾翥、六品军功武生叶向阳，均请赏给六品衔。花翎都司衔尽先守备陈海鹏、花翎都司衔候补守备罗德煌、花翎尽先都司黄兆升，均请以游击归部尽先选用。

蓝翎把总龚佩廷、潘得胜，均请以千总尽先拔补。蓝翎外委许国栋、舒连升、谢增耀、贺公明、李可荣，均请以把总尽先拔补。蓝翎尽先千总周名亮、尽先千总周子复，均请以守备尽先补用。军功武生廉焕章、易杭玉、陈环，军功张必虎、黄万春、李万春、聂万胜、伍尊美、罗文斗、何正南、贺其让、许得胜，均请以外委尽先拔补。

[1] 此件与官文、毛鸿宾会衔具奏。

[2] 与后面批复对照，此处疑有脱漏。

[3] 与后面批复对照，此处疑有脱漏。

190．附录明谕　批复湖南东征筹饷局出力各员请奖案（同治二年）正月十二日

同治二年正月十二日准兵部火票递到同治二年正月初五日内阁奉上谕：

曾国藩奏，请将东征局筹饷出力官绅恳恩优奖，开单呈览一折。湖南省设立东征筹饷局，自咸丰十年办理至今，每当军情危紧、饷项极绌之时，均经各该员等殚精竭虑，力筹接济，借以徐固军心。洵能不分畛域，共济时艰，自应量予恩施。其中叙保尤为出力各员，并准其破格给奖，以昭激劝。广西补用道黄廷瓒，着赏加按察使衔。员外郎徐棻，着赏加四品卿衔。署衡永道冯昆，着交部从优议叙。吏部郎张允熙，着以道员遇缺前先选。即补道陶桄，着赏加按察使衔。即选道童秀春、知府吴荣，均着赏加盐运使衔，已革候选道孙坦，着开复原官，仍令补缴捐复银两。编修黄锡彤，着赏加五品衔。候选道舒勋，着不论双单月遇缺前先选；黄芳着赏加盐运使衔。广东候补知府黄瑜，着免补知府本班，以道员仍留广东，遇缺补用。知府陈焯墀等二员，均着选知府后以道员补用。准补辰州府通判陶标等二员，均着赏加道衔。广西补用道府王承泽，着专以道员仍留广西尽先补用。同知郭懿文，着补缺后，以知府补用。浙江候补同知陈起乐等二员，均着俟补缺后，以知府升用；陈起乐并先换顶戴，补用同知直隶州知州黎福保，着俟补同知直隶州知州后，以知府补用，先换顶戴。同知徐炳垣，着俟补同知后，以知府补用。

宜章县知县冯晟，着开缺留于湖南，俟补同知后，以知府用，先换顶戴，仍令补足同知三班及分发银两。同知吴廷谔，着俟补缺后，以知府补用，先换顶戴。知县郭崙焘，着赏该员父母四品封典。候补同知黄钟清，着归候补班遇缺即补，并赏加知府衔。同知刘功玮等二员，均着俟选缺后，以知府升用。试用知县王彬，着归候补班尽先补用，并赏加同知衔。劳铭勋着归候补班尽先补用，并赏加运同衔。知县薛超文，着俟补缺后，以同知直隶州知州补用。试用知县郭庆飏，着俟补知县后，以同知补用。通判张自牧，着俟选缺后，以同知直隶州知州补用。主事熊绍庚，着赏加员外郎衔。知县王元凯，着俟补同知后，以知府补用。候选通判王开炳，着俟选缺后，以同知用。拣发知县林庆光，着俟补缺后，以同知用。训导郭先绶，着俟应升到班后，以知县选用。直隶州知州刘岳曙，着俟选缺后，以知府升用，先换顶戴。教谕周金锷，着俟选知县后，以同知用，先换顶戴。通判吴毓瑛等六员，均着赏加运同衔。知县胡崧，着俟候补缺后，以同知直隶州知州仍留湖南补用，先换顶戴。知县黄教镕，着俟补缺后，以同知升用，先换顶戴。教谕罗洪宾，着在任以教授不论双单月遇缺前选，并赏加运同衔。训导张启鹏，着开缺俟选知县后，以同知用。通判惠庆等七员，均着赏加同知衔。已革知县高溥，着开复原官，留于湖南补用，仍补缴捐复银两。同知克从，着赏加知府衔；廷桂，着赏加道衔。

知县邹寿庚，着以本班遇缺先补用。理问尚宗奎，着俟补缺后，以知州补用，先换顶戴。知县刘锡禧，着俟补知县后，以同知直隶州尽先补用。郑铨，着赏加运同衔，通判潘敬，着俟补缺后，以同知直隶州补用，先换顶戴。教谕许秉均等六员，均着赏加同知衔。知县张柏龄，着赏给该员父母四品封典。李习升等十一员，均着以知县不论双单月遇缺前先选。李习升并赏加五品衔。教谕张燮堃，着俟选缺后，以知县不论双单月遇缺即选。知县袁家嵘，着以知县尽先选用。教谕成果道，着以知县即用，并赏给覃恩封典。湖北补用同知直隶州知州刘岳旸，着俟补缺后，以知府补用。训导何应达，着赏加五品衔。知府彭汝琮等六员，均着交部从优议叙。知县刘廷玉，着以同知直隶州知州即补。闵受璜等二员，均着赏加同知衔。张景垣，着俟补缺后，以同知补用。万政襄等二员，均着赏同知衔。举人俞锡爵等十三员名，均着以教谕不论双单月遇缺前先选。俞锡爵、殷浚、程椿寿、黄彝，并赏加五品衔。知县李荣赐，着以本班遇缺前先选。赵肇光等二员，均着俟补知县后，以同知升用。训导易良翰，着俟选缺后，以教谕遇缺前先选，并赏加五品衔。张春藻等四员，均着俟选缺后，以教谕选用。知县万修庶，着归候补班尽先补用。训导戴庚等十一员，均着以本班不论双单月遇缺前先选用。郭嶐焘，并赏加五品衔。沈正焄等十三员，均着赏加五品衔。张瑞治，着在任以知县尽先选用。魏泽湘，着赏加国子监学正衔。李端卿等五员，均着赏给该员父母五品封典。

广西河池州州同何应祥，着开缺以知州用。通判黄均，着仍以通判归候补班先用。州同林继钦等二员，均着俟选补得缺后，以知县补用，先换顶戴。直隶州州判陈廷英等三员，均着俟选缺后，以知县用，并赏加五品衔。府经历陈廷棨等二员，均着俟补缺后，以知县补用。训导田凌汉，着俟补府经历县丞，以知县用。五品衔训导萧锡畴，着赏给该员父母五品封典。知县张辅宸，着俟补缺后，以直隶州知州补用。知县吕邦俊，着以直隶州知州升用。辜漟，着归候补班遇缺即补。县丞李家汉等九员，均着俟补缺后，以知县补用。从九品常家煜等二员，均着俟选缺后，以按察司照磨补用。县丞薛宗樾等二员，均着以本不论双单月遇缺先选。候选府经历县丞阎宝麒，着以本班留于两江补用，并赏加提举衔。主簿刘文镕，着免选本班，以府经历县丞不论双单月尽先选用。从九品朱致枢，着俟应升到班后，以府经历补用。县丞吕慎修等四员，均着赏加州同衔。候选主簿郭家镛，着赏加五品衔。郑先靖，着不论双单月遇缺先选，并赏加州同衔。从九品王仕俊等二员，均着俟选缺后，以府经历县丞补用。李洲等二员，均着俟选缺后，以县丞补用。黄为源，着仍以从九品遇缺尽先补用。

从九品董立诚等十二员，均着赏加州同衔。蔡鸿钧等七员，均着遇缺尽先补用。倪文英等二员，均着归候补班遇缺前先补用。冯钤，着留于湖南尽先补用，仍补缴分发银两。马炳元，着遇缺即补。从九品张道瑜等四员，均着赏加五品衔。柳正皑，着赏加六品衔。州同衔李懋先等二员，均着以从九品不论双单月遇缺前先选。监生赵嗣鼎等五名，均着以从九品不论双单月尽先选用。童生萧恩纶，着以从九品尽先选用。五品衔从九品张然山，着赏给该员父母五品封典。六品衔从九品苏琳，着赏给该员父母六品封典。已革衡山县典史徐，着开复原官。州同衔李荣远，着以州同选用。盐大使衔吴显莹等二员，均着以盐大使选用。府经历杨嗣翼，着以府经历选用。县丞衔程礼明等二员，均着以从九品选用。同知衔傅文彬等三员，均着赏加运同衔。未入流朱体召等三员，均着赏加五品衔。

国子监典簿衔郭昌猷，着赏加光禄寺署正衔。知县张锦瑞等三员，均着赏加五品衔。训导黎福恩等三员，均着以本班遇缺前先选，并赏加五品衔。运同衔王庆麟，着赏给该员父母四品封典。从九品黄干等二员，均着赏加五品衔。监生周时恩等四名，均着赏加布政司理问衔。同知用候选训导左光弼，着以同知遇缺尽先即选。举人赵珩等三名，均着以教谕遇缺前先选，并赏加国子监学正衔。生员黄共安等十三名，均着以训导不论双单月遇缺前先选。内黄洪运并赏加国子监学正衔。副贡生李洪钧等二十三名，均着以训导不论双单月即选。生员罗熙载，着以训导不论双单月尽先选用。廖时敏着赏加州同衔。陈宝着赏加翰林院待诏衔。贡生黄升，着赏加五品衔。

从九品衔徐世恩，着以从九品留于湖南尽先补用，仍补缴三班分发银两。俊秀黄裕昆等四名，均着以巡检不论双单月遇缺前先选。俊秀陈昌期等十八名，均着以从九品不论双单月选用。从九品衔张垣等五员，均着赏加州同衔。李锡朋等二员，均着赏加县丞衔。监生陈兆仑等二十五名，均着以从九品不论双单月选用。谭德玙等五名，均着赏给国子监典籍衔。钟涟等五名，均着赏给布政司理问衔。罗菀等二名，均着赏给六品顶戴。黎培勋，着赏给盐大使衔。俊秀李拔贤等八十五名，均着赏给从九品衔。游击王福海，着赏加副将衔。千总匡济业等二员，均着俟补缺后，以守备用。把总黄得元，着俟补缺后，以千总拔补。外委赵尚琦，着以把总拔补。守备周良模，着以都司选用。外委袁必胜，着赏给五品顶戴。武举路大廷等三名，均着赏给守备衔。武生温胜翥等二名，均着赏给六品衔。守备陈海鹏等三员，均着以游击归部尽先选用。把总龚佩廷等二员，均着以千总尽先拔补。外委许国栋等五员，均着以把总尽先拔补。千总周名亮等二员，均着以守备尽先补用。武生廉焕章等十二名，均着以外委尽先拔补。

另片奏主持东征局务之江西即用道黄冕，任劳任怨，巨细不遗；岳常澧道恽世临，综核精密，条理秩然，均属尤为得力，恳恩从优奖励等语。黄冕着遇有道员缺出提奏；恽世临业经超擢湖南布政使，着交部从优议叙。

以上曾国藩请保各员班次，间有与定章不符，因念该官绅等顾全大局，力拯时艰，保全甚巨，非寻常筹饷抽厘劳绩可比，是以特旨照请给奖，嗣后不得援以为例。该部知道。单片并发。钦此。

191．黄冕恽世临主持东征局最力请从优奖励片十二月二十七日

再，湖南东征局襄办各官绅，臣已奏恳鸿施，优加奖励。而主持其事最为出力者，如布政使衔江西即用道黄冕，自前年八月创始设局，任劳任怨，巨细不遗。又卸署湖南布政使盐运使衔岳常澧道恽世临，自去年九月会办局务，综核精密，条理秩然。臣营每当万窘之时，该局常能如期接济。除去年六、七月间拨解巨款，卒成安庆之功；本年八、九月后添募诸军，借厚东征之力，臣已于前折叙明外，其采办谷米，制造枪炮，亦皆取之不尽，呼应极灵。又如火药一项，局中原未制备，乃一闻金陵吃紧，江、皖各军皆缺火药，该二员禀商湖南抚臣毛鸿宾借拨三十万斤，飞速分批起解，仍由东征局陆续制造归还。他省纵敦恤邻之谊，断不能如此踊跃。盖其情切于救焚拯溺，其力遂能抚危定倾。在该司道等受国厚恩，虽竭虑殚精，非敢有所希翼。特微臣忝窃高位，一家并荷宠荣，若以与臣分忧之人，不乞恩于圣主之前，于心实有未安。该司道等职分已崇，臣未敢率行拟保。所有布政使衔江西即用道黄冕、盐运使衔湖南岳常澧道恽世临，应如何从优奖励之处，出自圣主格外天恩。谨附片具陈，伏乞皇太后、皇上圣鉴训示。谨奏。

192．两淮泰海二属各场被水请分别缓征折价钱粮折 [1] 十二月二十七日

奏为勘明两淮泰、海二属各场被水，不致成灾，分别轻重，缓征折价钱粮，恭折奏祈圣鉴事。

窃查泰州分司所属富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，本年春雨稀少，夏令亢旱，禾草缺水滋培，均多枯槁。六月下旬，始得雨泽，间有改种杂粮，节令已迟，长发不茂。复于七月中旬以后，连遭大雨，风潮涌漫，荡被淹情形，轻重不等。秋收歉薄，合属牵算，统计五分有余，例不成灾。惟各该场灶丁以煎盐为生，荡草乃供煎之本。今因亢涝歉收，不敷煎烧，且系积歉之区，素鲜盖藏，实形拮据。若将新旧折价同时并完，力有未逮。察看十一场地势，南高北低，庙湾系属尾闾，积水更深，一时难望涸复，灶情尤为困苦。自应分别轻重办理。除被淹稍轻之富安、安丰、梁溪、东台、何垛、丁溪、草堰、刘庄、伍祐、新兴十场本年应征、同治元年压征、咸丰十一年分新赋折价。照常征收；其来年压征、同治元年分折价，亦照例限启征外，应请将被淹较重之庙湾场本年应征、同治元年压征、咸丰十一年分折价，照例缓至次年麦熟后征收。其来年压征、同治元年分折价，缓至来年秋成后启征。所有该十一场应征咸丰十年分未完二参折价，同富安、安丰、梁垛、东台、何垛、丁溪、草堰、刘庄、新兴、庙湾十场本年秋成后应带征之道光二十九年分折价，伍祐场本年秋成后应带征之道光三十年分折价，及未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价，并该十一场应带征咸丰元、二、三、四、五、六、七、八、九等年各原缓折价，均请缓至来年秋成后起，由远而近，每年带征一年。

又海州分司所属板浦、中正、临兴三场，亦因本年六月中、下两旬连次大雨，复于八月十二、三等日续又大雨倾盆，经两昼夜之久。兼之风潮上漫，山水下注，无从宣泄，池荡被淹，秋收亦属歉薄。高低牵算，约计三分有余。据该分司等悉心核勘，灶地以产盐为重，收成虽歉，不致成灾。惟系积歉之区，各灶素鲜盖藏，且淮北运道历年通塞靡常。现虽竭力招贩认运，无如各丁灶历年疲困，仍难补救。察核系属实情，应请将该三场本年应征、同治元年压征咸丰十一年分盐池、荡地折价，均照例缓至次年麦熟后征收。其来年压征同治元年分盐池、荡地折价，均缓至来年秋成后启征。所有该三场本年麦熟后应带征之咸丰十年分盐池、荡地折价，并中正场本年秋成后应带征之道光二十九年分荡地折价，板浦、临兴二场本年秋成后应带征之道光三十年分荡地折价，及未届启征之中正场应带征道光三十年分荡地折价，又该三场应带征咸丰元、二、三、四、五、六、七等年荡地折价，并咸丰八、九两年盐池、荡地各原缓折价，均请照案一并缓至来年秋成后起，由远而近，每年带征一年，以纾灶力。

据各该分司大使先后禀办，当经饬委各员前往确勘。兹据两淮盐运使乔松年、署淮徐扬海道朱善张会详请奏前来。臣复核无异。除饬赶造缓征折价年款银数及勘不成灾册结咨部核复外，谨会同江苏抚臣李鸿章，合词恭折具奏，伏乞皇上圣鉴训示。

再，各属查勘灾分，例于九月内奏报。现值道路梗塞，是以稍稽，合并陈明。谨奏。

[1] 此件与李鸿章会衔具奏。

193．附录明谕　答泰海二属各场缓征折价钱粮（同治二年）正月十二日

同治二年正月十二日准兵部火票递到同治二年正月初五日内阁奉上谕：

曾国藩奏，勘明泰、海二属各场被水，不致成灾，分别轻重，缓征折价钱粮一折。上年泰州分司所属富安等十一场，因春旱秋涝，收成歉薄；海州分司所属板浦等三场，亦因夏秋连雨，风潮上漫，池荡被淹，秋收歉薄。若将新旧折价同时并完，灶力实有未逮，加恩着照所请，除被淹稍轻之富安、安丰、梁垛、东台、何垛、丁溪、草堰、刘庄、伍祐、新兴十场，上年应征、同治元年压征、咸丰十一年分新赋折价，照常征收；其本年压征、同治元年分折价，亦照例限启征外，着将被淹轻重之庙湾场应征。同治元年压征咸丰十一年分折价，照例缓至次年麦熟后征收。其本年压征同治元年分折价，着缓至本年秋成后启征。所有该十一场应征咸丰十年分未完二参折价，同富安、安丰、梁垛、东台、何垛、丁溪、草堰、刘庄、新兴、庙湾十场上年秋成后应带征之道光二十九年分折价，伍祐场上年秋成后应带征之道光三十年分折价，及未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价，并该十一场应带征咸丰元、二、三、四、五、六、七、八、九等年各原缓折价，均着缓至本年秋成后起，每年带征一年。着板浦、中正、临兴三场，上年应征同治元年压征咸丰十一年分盐池、荡地折价，均照例缓至次年麦熟后征收。其本年压征同治元年分盐池荡地折价，均着缓至本年秋成后启征。所有该三场应行带征之咸丰十年分盐池、荡地折价，并中正场应带征之道光二十九年分荡地折价，板浦、临兴二场应带征道光三十年荡地折价，及未届启征之中正场应带征道光三十年分荡地折价，又该三场应带征咸丰元、二、三、四、五、六、七等年荡地折价，并咸丰八、九两年盐池、荡地各原缓折价，均着照案一并缓至本年秋成后起，每年带征一年，以纾灶力。该督抚即刊刻誊黄，遍行晓谕，务使实惠均沾，毋任吏胥舞弊，用副朝廷轸念灾黎至意。该部知道。钦此。

194．涂宗瀛留营差委片十二月二十七日

再，江苏大挑试用知县涂宗瀛，安徽六安州举人。咸丰四年在籍带勇，随同克复舒城出力，保奏，奉旨赏戴蓝翎。同治元年壬戌科会试后，大挑一等，以知县用，签掣江苏。五月初一日，在部领照南下，沿途风水阻滞，及请假回籍修墓，并感冒风寒。于十一月内病痊起程，道经安庆，赴营谒见。臣查该员朴实果毅，能耐劳苦，拟请留营差委。该员系分发江苏之员，江苏系臣统辖省分，现因驻师安庆，与经过地方奏留差委者不同。合无仰恳圣恩，俯准将该员涂宗瀛留于臣营差委，谨附片陈明，伏乞圣鉴训示。谨奏。

195．武祖德请暂缓咨部引见片 [1] 十二月二十七日

再，两淮淮北监掣同知武祖德于请补案内接准部咨，应令给咨赴部引见，当经转饬遵照去后。兹据两淮盐运使司乔松年详称：查淮北鹾务，自上年捻匪窜扰之后，情形疲惫，挽救较难。该员武祖德于北鹾情形素称熟悉，自委令到任并兼署海州分司运判以来，实力整顿，筹解饷盐已有三十余万包，洵称得力。当此需饷孔急，筹运督销，在在吃紧，未便遽易生手。一俟接替得人，即行饬令请咨赴部引见。详请会奏前来。除批饬遵照外，谨会同江苏巡抚臣李鸿章，合词附片陈明，伏乞圣鉴训示。谨奏。

[1] 此件与李鸿章会衔具奏。

196．周得胜请准升补守备实缺折 [1] 十二月二十七日

奏为拣员升补陆路守备，恭折奏祈圣鉴事。

窃照江西南赣镇标后营守备黄万铭，开缺另补。所遗守备员缺，系陆路部推之缺。因江西省现有军功劳绩人员，业经咨部开缺扣留，由外拣员请补在案。兹查有江西抚标左营蓝翎升用守备周得胜，年三十岁，江西进贤县人，由局勇投效江军，于克复临江府城案内奏保以把总尽先补用；克复抚州崇仁府县城池案内奏保赏戴蓝翎；又于克复景德镇并浮梁县城案内奏保以守备升用；克复安徽建德县城奏保请加都司衔。均奉谕旨钦遵在案。旋因江军陆师裁撤，檄发江西抚标左营差委。该员久历行阵，熟谙营伍，以之请升守备，堪期胜任。惟系军功升用守备。与例稍有未符。因人地实在相需，臣与抚臣往返咨商，意见相同。合无仰恳圣恩，俯准将周得胜升补江西南赣镇标后营守备，实于营伍有裨。如蒙俞允，应请由部先给署札，俟防堵事竣，再行给咨赴部引见。除履历咨移部科外，谨会同江西巡抚兼提督衔臣沈葆桢，合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

197．谢得胜请补水师都司实缺折 [1] 十二月二十七日

奏为拣员请补水师都司，恭折奏祈圣鉴事。

窃准兵部咨，推升江西南湖水师营都司罗福安捐升参将，遗缺无应用之人，行文照例题补等因。当经咨会江西抚臣，拣选合例人员，移复会办去后。兹准咨复江西仅止九江水师营守备一缺，甫经请升，尚未接准部复准补。此外，现无合例堪升人员，咨复前来。

臣查江西南湖内河水师营都司一缺，江西省既无合例人员可补，应于水师随剿人员内拣选请补。查有湖南花翎参将衔尽先选用游击谢得胜，年二十九岁，湖南长沙县人，由行伍调充水师后营哨官，迭次打仗出力，荐保蓝翎把总、千总。于克复湖口县城案内奏保以守备归原省尽先补用，并赏换花翎；克复九江府城案内奏保赏加都司衔；克复黟县、建德等城及迭次打仗水陆各营案内奏保免补守备，以都司尽先选用，并加游击衔；攻克赤冈岭、菱湖贼垒及克复安庆省城案内奏保免选都司，以游击尽先选用，并加参将衔。均奉谕旨钦遵在案。

该员久历戎行，战守可恃，以之请补都司，堪期胜任。该员系尽先选用游击，请补江西南湖营内河水师都司，与例稍有未符。但系军营劳绩人员，合无仰恳圣恩，俯准将湖南尽先选用游击谢得胜，补授江西南湖内河水师营都司实缺。如蒙俞允，该员现在军营，应请由部先给署札，俟军务告竣，再行给咨赴部引见。除履历咨移部科外，谨会同江西巡抚兼提督衔臣沈葆桢，合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

198．詹鸿宝请补陆路都司实缺折 [1] 十二月二十七日

奏为拣员请补陆路都司，恭折奏祈圣鉴事。

窃照江西南昌城守营都司昭麟调补，遗缺系陆路部推之缺。因江西省现有军功著绩人员，应请扣留，由外拣员请补在案。

谨查有花翎两江遇缺补用参将詹鸿宝，年二十四岁，江西德化县人，由行伍调营随剿，迭次打仗出力，荐保蓝翎把总、千总、都司；又进攻安庆城外菱湖贼垒，首先越濠，被贼炮穿两腿，骨损筋伤，验列头等；并于扫平菱湖两岸贼垒及克复安庆省城案内奏保以参将留于两江遇缺补用，并赏换花翎。钦奉谕旨钦遵在案。

该员打仗骁勇，营务熟悉，以之请补都司，堪期胜任。惟前次进攻贼垒，被炮洞穿两腿，此时伤虽痊愈，而行动稍形偏跛，骑射恐难合式。至该员籍隶九江，相距南昌系在五百里以内，与例稍有未符。因受伤既已多次，人地实在相需，合无仰恳圣恩，俯准将两江遇缺补用参将詹鸿宝，补授江西南昌城守营都司实缺，并请邀免骑射，出自逾格鸿施。如蒙俞允，该员现在军营，应请由部先给署札，俟军务告竣，再行给咨赴部引见。除履历咨移部科外，谨会同江西巡抚兼提督衔臣沈葆桢，合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

199．汇报各年淮南征课数目折十二月二十七日

奏为汇报各年淮南征课数目，恭折奏祈圣鉴事。

窃查淮南试行税盐，奏明按半年一次造报。前已报至咸丰九年上半止。其咸丰九年下半数目司详到日，适值常州不守，前任督臣即未具奏。嗣经臣往返饬查，甫据运使乔松年补详，并据先后详报各该年上、下半数目，至同治元年上半年止各等情前来。臣谨汇开简明清单，恭呈御览。除将各册咨送户部外，理合恭折具奏，伏乞皇上圣鉴，敕部查核。谨奏。

谨将淮南咸丰九年下半起，至同治元年上半止征课数目，恭呈御览。

一、咸丰九年下半自七月初一日起，至十二月底止，共征收银十四万九千九百三十六两九分一厘，钱四十四千一百六十文。

一、咸丰十年上半自正月初一日起，至六月底止，共征收银八万四千八百六十三两七钱九分六厘。

一、咸丰十年下半自七月初一日起，至十二月底止，共征收银九万四千七百二十六两四钱九分九厘，钱一百九十四千四百文。

一、咸丰十一年上半自正月初一日起，至六月底止，共征收银十三万五千八百五十八两六钱四分二厘，钱二十五千七百六十文。

一、咸丰十一年下半自七月初一日起，至十二月底止，共征收银八万七千三百九十五两七钱五分七厘。

一、同治元年上半自正月初一日起，至六月底止，共征收税课银九万五千五百五两六钱六分三厘，又外江盐厘银七万九千一百五两九钱四厘，又外江内河盐厘钱七万六千四百二十六千三百七十八文。

以上各年征收税课盐厘银钱，均分别解交江皖军需水陆营饷，并支销盐属养廉，尽数解支无存。

200．附录廷寄　指示涡河一带剿捻及驾驭苗练等事十二月二十九日

同治元年十二月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁，钦差大臣协办大学士两江总督曾国藩、暂署安徽巡抚湖北布政使唐训方：

同治元年十二月二十一日奉上谕：

僧格林沁奏，督军攻拔夏张桥等处贼圩，并追剿窜匪李成各情形一折。另片奏，羁縻苗练，札饬剿捻立功各等语。捻首杨兴汰，接济涡河以南捻匪，救援韩楼。僧格林沁移师夏张桥，进攻该圩。杨兴汰被轰身死，伊兄杨兴汶出寨乞降。僧格林沁准令被胁从匪人等投诚，将杨兴汶枭示，所办甚是。其溜子集捻首李传珠、卢照有等，被剿穷蹙，情愿悔罪归诚，效力赎罪。僧格林沁察其真心悔过，饬令地方官分别安抚。韩楼逆匪张平等窜逃，官军将圩墙平毁，所有被逼老幼男妇二千余名，俱令分投别寨依亲。现在涡河北岸，仅有苏添才一股尚敢抗拒官军。僧格林沁剿抚兼施，自不难荡平捻众。惟该匪等野性未驯，纳降太多，地方官难于钤束。恐大军一撤，仍复相聚为匪。如张锡珠等降众乘间滋扰，可为前鉴。嗣后各匪圩首有率众求抚者，僧格林沁务须详加访察，如果诚心反正，或系被胁从匪，自可贷其一死，以昭朝廷宽大之恩。如系著名首匪，屡与官军打仗者，虽势蹙求降，仍当剪除，以杜后患。如此次办理杨兴汶，甚为妥协。其余降众，仍当饬令地方官妥为安抚。唯在僧格林沁斟酌妥办，切勿稍涉大意。

至苗沛霖经僧格林沁札饬攻破谷家等处贼圩后，禀称粤逆大股拥出，长江之患，不知伊于何底？长淮之防，又不可片刻稍疏，请示如何布置等语。显系注意长淮，用言尝试，僧格林沁业已窥见其隐。据议政王等将该大臣咨到苗沛霖原禀及札饬文稿呈览，如饬令苗沛霖钤束练众，安分从戎，力务农业，不可苛派民间，专以剿捻为急务，江淮之防，自有督抚筹办等语，均能切中事机，于绝其觊觎之中，仍隐寓驾驭牢笼之意，办理甚为得法。惟寿州、正阳不可无兵防守，僧格林沁所称相距甚远，且无兵可分，鞭长莫及，自系实情。着曾国藩、唐训方仍遵前旨，迅速酌派得力大员，统带兵勇前往正、寿二城驻守，不得专诿之僧格林沁。此事关系长淮全局，不可稍有疏虞，致令前功尽弃，是为至要。

僧格林沁另片奏，遵查副都统成保，临阵勇往，不辞劳瘁，可期实心任事，请添调察哈尔官兵等处马队，赴畿南攻剿等语。前因张锡珠等马贼千余行踪剽疾，已仍拨京营马队一千，交成保、萨萨布等管带前进。现在计已行抵该处，兵力应敷剿洗。察哈尔马队官兵，目前已可无庸再调，仍留备将来缓急之需。

本日又据谭廷襄奏，李成等匪窜匿梁丘，德楞额、富和两军已由峄山驰抵兰山，谭廷襄所派奎芳一队，亦已由费县折回东面。着僧格林沁仍严饬德楞额、富和前进，会同东省官军，将此股匪众迅速歼除，毋许再有延误。

僧格林沁片奏，吴正谊在营无可安置，仍交原解委员押回豫省，已谕令张之万妥为驾驭矣。将此由六百里各谕令知之。钦此。

遵旨寄信前来。

同日又准军机处片称：

本日奉有寄信谕旨一道，贵大臣于接奉后，即行恭录知照暂署安徽巡抚唐训方一体钦遵可也。为此知会。十二月二十一日。

201．附录廷寄　知县于实之营私贪黩着查明参办十二月三十日

同治元年十二月三十日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、署漕运总督吴棠：

同治元年十二月二十日奉上谕：

有人奏，署江都县知县于实之，钻刺营谋，无所不至。前在署甘泉县任内，指富户为教匪，控案累累。本年调署江都后，在仙女镇厘捐内，勒加数成为县中经费、并取向日所裁之提用捐、椿捐、庙〈捐〉、缘捐，一概复设。又新设团练募勇捐名目各等语。知县为亲民之官，似此营私贪黩，朘削闾阎，大为民害。着曾国藩、李鸿章、吴棠，按照折内指参情节，确切查明，据实参办，毋稍徇隐。原折着抄给阅看。将此各谕令知之。钦此。

遵旨寄信前来。

附参于实之原折

奏为特参知县贪酷无忌，请旨查办，以苏民困，恭折具陈，仰祈圣鉴事。

窃惟军务省分设捐充饷，原属不得已之筹。地方官宜如何激发天良，以期早登衽席。若借端肥己，实负国恩。臣风闻署江都县知县于实之，钻刺营谋，无所不至。前在署甘泉县任内，指富户为教匪，罔顾百姓身家，以致控案累累，声名狼藉。本年调署江都县后，尤复变本加厉。在仙女镇各项厘捐内，勒加数成，以为县中经费。伏查粮台经费，出自亩捐、厘捐、租捐、房捐、指捐各项，百姓已困苦非常。即如运米一石，有藩捐、清淮捐、筹防捐、厘捐、同安局捐、同安营捐、镇江捐、青船捐、小费马草钱厘捐、李捐各府捐、县捐各项名目。自该县到任，不思民瘼，转取向日所裁之提用捐、椿捐、庙捐、缘捐，一概照常复设。又新设本县团练养勇捐名目，黎元更不堪命。其他词讼案件，进贿绕有生路。查江北百姓流离播迁，已属颠连困苦。地方官再不能抚字，而更设陷阱，小民哀吁谁呼？相应请旨饬下该省督抚及漕运总督，查明该县贪酷劣迹，严行参办。

至各省粮台，官吏久视为利薮，假公济私，报销浮冒。部中既不能目击情形，即明知浮冒，亦无从核减。因而各省额征地丁、关税一切巨款，尽数先偿粮台之用，犹且不足，以致各省拨饷应接不暇。现在京饷短乏，部库空虚，八旗兵饷，皆不敷支放，南粮运京，不及从前十分之一。钱局缺少铜斤，亦无从拨给铜本。朝廷如此补苴弥缝，各路统兵大臣及各督抚漠不相关，徒知饱其橐囊，诚恐克复后撤去粮台，失其利薮。甚至克扣兵饷，枵腹从事，以致十余年军务杳无完竣日期，惟知请饷频仍，不思百姓脂膏殆已竭尽。若不从严整顿，将复何所底止耶？拟请旨饬下各路粮台及统兵将帅，激发天良，奉公洁己，以期迅扫贼氛。倘仍有营私肥己、浮冒报销等情，一经发觉，即行查抄问罪。俾饷无虚縻，而百姓渐能安堵矣。臣愚昧之见，是否有当，伏乞圣鉴训示。谨奏。

202．附录廷寄　着李鸿章等力图昆太二城并严办白齐文及着吴再升赴直隶军营差委（同治二年）正月初二日

同治二年正月初二日准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、督办江北军务江宁将军都兴阿、帮办军务正红旗汉军都统富明阿：

同治元年十二月二十四日奉上谕：

李鸿章奏密约投诚，收复常熟、昭文，攻克福山要口，并筹议整顿常胜军各折、片。据称：常、昭之贼骆国忠等禀恳投诚，与游击周兴隆约期内应，于十一月二十八日设计砍杀伪凭天安钱嘉仁等，并诱杀诸巨酋及贼众几尽，遂督众分布城守，并约会伪职胡经元等合剿粤逆，枪毙逆首侯得龙等，毁贼艇数只，溺毙无算。许浦、白茅、徐六泾各海口贼营皆为我有，惟太仓内应未能如约会齐，虽经进剿获胜，仍未得手等语。

此次伪职骆国忠等于四面贼区之中，竟能束身归正，杀贼歼渠，收复各城，连克要险，实属奋勇出力。李鸿章暂假虚衔顶戴，以示羁縻，办理甚为妥协。着仍将该降众等妥为笼络，并传旨嘉奖，以固其心。惟常、昭为苏州门户，贼所必争，且与上海中阻昆、太两城，声势殊虞隔绝。倘官军不为援应，诚恐孤悬一城，致复疏虞。更恐该降众等未能支持，又生他变，复蹈童容海故辙。李鸿章已饬总兵鞠耀乾等统率师船驶泊徐六泾口，并将周兴隆所部船只派赴常熟，即着饬该总兵等联络策应，互为声援，以期稳固。其昆、太二城，李鸿章务当力图进取，倘能克复一城，则陆路声息相通，援剿自易。庶不至既得旋失，又弃前功，方为妥善。其骆国忠等留守常熟之万人，可即约今出队几成，与官军夹攻昆、太，以剿为防。城内米粮虽足，该抚仍须设法由海道接济，以固其心。至福山贼船窜逸大江西北者十余号，究竟驶往何处？诚恐扰及江北，则里下河完善之区，又形震动。着都兴阿、富明阿等密为侦探，即派兵迎头截击，毋任窜扰。并着曾国藩饬知李世忠于江北驻守各城，严密防范，无少疏虞。练首徐佩瑗已为苏贼所拘，其为人向来如何？被拘后如何情形，及钱寿仁既率众来投，有无密谋可图太仓？均着李鸿章随时遇便续奏。

至常胜军不遵调遣，流弊滋多。李鸿章此次与外国增定条约，裁汰常胜军为三千人，删除冗费，各勇口粮由中国派员经管，松城内外地方事宜，外国管带官不得干预，并不准私购军火，惩办诸勇悉听中国管带官主意各条，均能斟酌尽善。从此渐收兵柄，一切可由中国主持，庶无尾大不掉之患。惟白齐文以劫饷殴官之犯，自应按照中国军法惩办。现经英国提督士迪佛立押解来沪，由英国兵船看管，并未交出。并借口华尔、白齐文先后托买军火帐未算清，请由中国派员会算，显系借词拖延，希图寝事，情殊狡展。此军所需经费向由中国发给者为数甚巨，均由白齐文自行支用，中国何从派员会算代偿？已谕总理各国事务衙门照会驻京公使，妥为剖办。仍着李鸿章据理折斥，饬将白齐文迅速交出，无得任令含糊了事，致后来外国接统常胜军者，纷纷效尤，控制愈难措手。其白齐文三品顶戴职衔，着即先行褫革，由该抚讯明惩办，以肃军律。

再，已革副将吴再升，前经降旨发往军台，近闻该革员带兵尚称勇敢，已明降谕旨暂缓起解，交直隶军营差委，带罪立功。着曾国藩迅饬赴直隶，无少延缓。如已起解，即着知照沿途地方截留，知照遵行。将此由六百里各谕令知之。钦此。

遵旨寄信前来。

203．附录军机大臣咨文　同治元年年终赏赐（同治二年）正月初三日

同治二年正月初三日准兵部火票递到议政王军机大臣为咨行事。

十一月二十八日由内交出年终赏贵大臣等福字、荷包、银钱、银锞、食物等项。兵部由驿驰递贵大臣等，按照单开数目分别祗领。再加赏钦差大臣协办大学士两江总督曾国藩寿字一张，到时一并祗领可也。须至咨者。

赏单

每半分之半：藕粉三斤半，白莲子一斤半，挂面十把，百合粉三斤半，南枣三斤半，橘饼一斤半，奶饼五斤。

204．附录廷寄　着查明福山海口情形及皖北战胜各情具奏（同治二年）正月初六日

同治二年正月初六日准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、江苏巡抚李鸿章：

同治元年十二月二十九日奉上谕：

都兴阿奏，查明九洑洲等处情形并各路军情，分拨水陆防剿一折。九洑洲地处险要，贼匪拒守甚密，常胜军又未能前赴。当此冬令水涸之时，含、和如未克复，水陆均难进剿。李世忠既尚肯出力，仍着责成该提督防剿。前据李鸿章奏称官军约会投诚匪众克复福山要口，江胜海乘势砍杀小头目数十名，是江胜海颇知顺逆。此次都兴阿奏称拟派总兵李起高乘胜进图江阴，而副将魏麟彪等行至谢家桥遇贼，鏖战之际，忽见已投诚之卡墙突插黄旗，心知有变，随战随退。探闻江胜海已在谢家桥复投入苏逆股内等语。福山海口与上海声息隔绝，原难保其毫无反复。第江胜海才杀贼投诚，何以忽又投入贼内？是否江胜海性情反复，确有其事？抑或魏麟彪等惮于攻剿，随意捏报？李鸿章已派鞠耀乾驶泊徐六泾口？该处是否仍为贼踞，着都兴阿、富明阿、李鸿章查明分晰具奏。

现在苏城一带贼情若何？是否惊慌。并着一并奏闻。

都兴阿所称江阴添贼甚重，此股逆匪从何处调来？该将军既饬吴全美派拨得力师船下驶，刘成忠带步队驻扎于靖江、泰兴一带，着即饬令实力扼堵，毋任逆踪偷渡。富明阿既赴下游查看，即可随时相机调遣，毋稍贻误。李鸿章前奏福山克复时，有贼船十数号向西北窜逸，都兴阿折内并未声叙，仍着该将军等查明，妥为防范。

至上游官军连获胜仗，逆匪大半退踞和州，尚未据曾国藩奏到。逆匪既退回和州，则含、巢谅已克复。此股逆匪势必仍回江南，但恐侵轶扬防，都兴阿等尤当随时留意。里下河匪徒既未净尽，着即照都兴阿所拟实力查办。据都兴阿奏，江北饷需紧要，请将淮南改解皖饷一万两仍照原案，即以明年正月为始，按月就近解归北台等语。着照所请办理。皖北连日战胜各情，着曾国藩详细具奏，以慰廑念。将此由六百里各谕令知之。钦此。

遵旨寄信前来。

205．附录廷寄　着两江两广督抚分别筹给裁撤旧船川资及历年饷欠遣散回粤（同治二年）正月十一日

同治二年正月十一日准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、署两广总督晏端书、江苏巡抚李鸿章：

同治二年正月初四日奉上谕：

都兴阿奏裁撤水师旧船，并布置江防情形一折。据称江防师船，并新调红单船及在楚打造长龙、炮划共四百六十三只，兹酌核裁撤朽烂红单、拖罾各船共一百二十九只，以节糜费。惟师船月饷积欠甚多。红单船一项船价、勇粮有欠至二十余月、三十余月者。既已裁撤，必应找给旧欠，由两广总督补发，并先由苏抚筹给一月口粮，俾作回粤路费，毋令耽延。其拖罾各船，迅速筹给前欠，以资遣散。所有裁撤广东师船，着都兴阿饬令李新明督同回粤，将欠饷守领散放，以期核实。并着责成统带回粤之陈国泰，将船户、夫役人等妥为弹压照料，免致沿途滋事；该总兵即可就便回籍守制。现在逆贼时思纷窜，江防极关紧要。都兴阿所奏按段分拨防守情形，布置尚属周妥，即着照所拟督饬吴全美、李起高等责成派出之参将梁正源等，严密防范，互相策应，以期得力，毋稍疏虞。广东新到师船尚须训练，并着吴全美责令各统领严申纪律，勤加操演，禁绝骚扰，俾成劲旅。务期兵有实效，饷不虚糜，是为至要。将此由五百里各谕令知之。钦此。

遵旨寄信前来。

人名索引

二　画

丁　旸

丁　选

丁　济

丁　翥

丁士铜

丁万泰

丁义方

丁义辉

丁云胜

丁云桂

丁友德

丁中会

丁日昌

丁书田

丁世章

丁占魁

丁发胜

丁有胜

丁华容

丁时发

丁良骏

丁际盛

丁松林

丁季春

丁金林

丁周书

丁泗滨

丁宗述

丁荣华

丁禹疏

丁高才

丁继承

丁得胜

丁裕束

丁福益

卜先兆

卜忠富

卜修盛

卜鲁士

三　画

三双林

于九和

于义山

于光益

于实之

于贵良

士迪佛立

万　泰

万九思

万于事

万开发

万化林

万文德

万允福

万玉兴

万玉隆

万本运

万世臣

万有胜

万在中

万存喜

万光裕

万先春

万廷栋

万年兴

万年春

万兆夔

万庆元

万守久

万守业

万守荣

万守根

万安易

万兴标

万克昌

万启琛

万林正

万明山

万昌喜

万国泰

万怡香

万承恩

万政新

万政襄

万品文

万重暄

万修廉

万保禄

万胜友

万洪庆

万载发

万载益

万益胜

万家有

万福成

万福泰

马　英

马　源

马大呆

马万选

马元富

马开元

马友山

马友忠

马少益

马正俊

马玉堂

马本汉

马占彪

马必有

马有才

马光文

马先海

马廷寅

马全华

马全荣

马兴来

马寿华

马志俊

马连胜

马步云

马怀珍

马沧海

马良辉

马松友

马秉正

马秉钧

马金泗

马宝元

马定元

马宜禄

马承恩

马复震

马顺禄

马胜奎

马胜泰

马胜清

马炳元

马桂功

马恩溥

马祥发

马得纯

马得奎

马得昭

马得胜

马清汉

马清隆

马寅良

马维纲

马维敏

马朝选

马朝裕

马朝梁

马裕衡

马登臣

马瑞廷

马楚胜

马新贻

马福申

马福湘

马镇亭

马镇超

马融和

四　画

王　兰

王　吉

王　沐

王　珍

王　星

王　彬

王　喜

王　臻

王　镛

王九皋

王九畴

王三元

王三星

王三湘

王士元

王士荣

王士高

王大才

王大元

王大昌

王大湘

王大猷

王大德

王万里

王万青

王万胜

王万美

王万馀

王万清

王万福

王才民

王上国

王义胜

王义洪

王义泰

王义益

王久铭

王之禄

王云从

王云胜

王云祥

王云辉

王云集

王云霞

王元庆

王元凯

王开国

王开泗

王开胜

王开炳

王开琳

王开禧

王友胜

王友祥

王友福

王太福

王日轩

王日修

王仁安

王仁和

王仁彪

王升发

王长发

王长青

王长春

王长胜

王介奎

王凤义

王凤仪

王凤池

王凤湘

王文友

王文先

王文秀

王文明

王文选

王文周

王文春

王文宣

王文蛟

王文瑞

王方来

王以财

王以胜

王正凤

王正全

王正礼

王正荣

王正香

王玉元

王玉升

王玉良

王玉贵

王玉堂

王玉喜

王玉棠

王玉藻

王本顺

王本祥

王本琪

王世发

王世泰

王世桂

王世熙

王东山

王东华

王龙先

王龙美

王可陞

王占元

王占胜

王业宝

王四海

王仕四

王仕俊

王仕益

王乐松

王让灯

王汉云

王汉武

王立云

王立荣

王立馀

王兰桂

王永虎

王永桂

王永祥

王永章

王永龄

王必达

王必胜

王加富

王幼山

王幼珥

王邦俊

王吉泗

王吉禄

王有才

王有功

王有明

王有复

王有信

王有胜

王有桂

王有龄

王会望

王在池

王在庭

王存支

王成纠

王成章

王成增

王尧年

王光廷

王光明

王光胜

王光济

王光瑞

王光楚

王光瀚

王回达

王先元

王先茂

王先胜

王廷贵

王廷澍

王廷耀

王年开

王华山

王华云

王华田

王华春

王会图

王兆泰

王兆祥

王名滔

王充凯

王交泰

王庆春

王庆鳞

王江亭

王汝骏

王守让

王守诚

王守愚

王安清

王兴义

王兴友

王兴发

王兴禄

王兴韹

王如六

王远清

王运隆

王芳来

王芳益

王甫德

王克明

王克胜

王连升

王连启

王连城

王连胜

王步云

王时幼

王呈祥

王呈羲

王利见

王秀开

王秀柏

王秀贵

王秀棣

王佐才

王佐龙

王佐臣

王佑来

王应升

王应兴

王应定

王怀之

王怀信

王宏发

王启玉

王启周

王启源

王际云

王际通

王际德

王松友

王松和

王茂兴

王茂松

王其胜

王其章

王雨桂

王卓元

王鸣凤

王明元

王明六

王明和

王明柯

王明贵

王明胜

王明高

王明辉

王明湘

王明弼

王忠义

王昌其

王昌恒

王国凤

王国正

王国达

王国材

王国柄

王国宾

王国辉

王知兴

王佩琼

王岳海

王金山

王金明

王金奎

王金莲

王金楷

王金满

王金福

王金魁

王泽英

王治覃

王宝莹

王宗才

王宗玉

王宗协

王宗周

王定山

王定仁

王定国

王实升

王学庸

王建伍

王建勋

王绍新

王绍羲

王经魁

王承业

王承波

王承泽

王承基

王承福

王承赞

王春发

王春华

王春旸

王春林

王春和

王春泉

王政选

王政慈

王南山

王南田

王南胜

王南宾

王荣升

王荣书

王荣华

王荣庆

王荣相

王荣桂

王荣浩

王荣福

王荣耀

王胡留

王南洲

王品高

王品禄

王星日

王星顺

王星辉

王贵德

王思耀

王秋林

王复兴

王香廷

王香花

王保和

王俊兴

王俊实

王俊高

王顺武

王泉发

王衍庆

王衍望

王衍畴

王胜开

王胜发

王胜全

王亮臣

王亮彩

王恒仁

王恒丰

王恒茂

王炳则

王临祥

王洪升

王洪亮

王冠珪

王泰祥

王桂林

王桂胜

王桂馥

王都久

王载驷

王振铨

王致和

王致祥

王恩沛

王恩采

王恩海

王彩堂

王馀庆

王浦昭

王益顺

王家盛

王家森

王家福

王谅福

王祥兴

王继昌

王崇祥

王银和

王得升

王得胜

王章日

王清兰

王清华

王清和

王添池

王鸿乙

王鸿翥

王隆章

王隆辉

王隆湘

王维其

王维胜

王联升

王朝纶

王朝良

王朝武

王朝治

王朝贵

王朝俊

王景云

王景祥

王傅贵

王斌元

王敦才

王翔翥

王尊贤

王富学

王道达

王道先

王道善

王裕后

王裕成

王裕林

王裕春

王裕海

王登宝

王瑞卿

王瑞堂

王瑜标

王楚升

王楚和

王楚胜

王嗣永

王嵩山

王照临

王锡昌

王锡泗

王锡蕃

王锦来

王新盛

王毓仁

王源泰

王福元

王福齐

王福来

王福林

王福周

王福荫

王福顺

王福泰

王福海

王福彬

王福堂

王群贤

王槐庭

王槐桂

王槐圃

王嘉宾

王熙洪

王熙隆

王德元

王德明

王德固

王德和

王德亮

王德泰

王德盛

王德清

王德福

王德榜

王鹤林

王鹤翔

王履谦

王豫泰

王赞钧

王耀成

王耀采

王耀焕

韦以琳

韦志俊

韦志浚

韦尚爵

韦金有

韦德馨

尤大缙

尤耕云

仇　祥

仇凤祥

仇忠怀

仇复胜

毛又泗

毛仁忠

毛长兴

毛正国

毛永发

毛发祥

毛再发

毛有发

毛有铭

毛名祥

毛安济

毛观光

毛来凤

毛启贵

毛启祥

毛宗翰

毛荣升

毛俊臣

毛炳焕

毛昶熙

毛泰交

毛桂馥

毛益照

毛得胜

毛鸿宾

毛葵元

毛德元

毛翰廷

牛占彪

乌札大

乌楞额

勾万邦

凤尚胜

凤翊清

计汝霖

文　安

文　祥

文　清

文　裕

文　煜

文九珍

文万才

文万顺

文开甲

文开典

文太和

文凤鸣

文正茂

文世早

文世贵

文龙德

文汉元

文有贵

文成学

文百忍

文守云

文守春

文良凤

文良臣

文茂升

文定期

文定湘

文春清

文柏从

文树发

文星灿

文星桂

文钦友

文禹商

文祖迪

文祖烈

文泰胜

文致和

文朝清

文喜才

文辉南

文道顺

文耀南

方　胜

方　铨

方　醇

方万胜

方云长

方玉山

方玉宝

方传书

方全云

方名卿

方良宝

方金林

方荣贵

方得元

方得成

方得胜

方傅尹

方焱三

方谦吉

方锡庚

方德发

方履殿

方耀先

邓　艾

邓　福

邓九安

邓大有

邓大兴

邓万乐

邓万年

邓万林

邓云贵

邓云亭

邓云华

邓元茂

邓友胜

邓太望

邓少云

邓见顺

邓长发

邓长泰

邓从龙

邓文友

邓方友

邓以洪

邓正世

邓正扬

邓玉胜

邓世太

邓占武

邓业良

邓尔康

邓汉清

邓训诰

邓礼光

邓永发

邓永兴

邓永茂

邓永盛

邓发苏

邓吉山

邓有才

邓有仁

邓光仁

邓光前

邓光继

邓光椿

邓廷荐

邓华林

邓华富

邓汝霖

邓安晓

邓如盛

邓观善

邓志柏

邓志顺

邓志鳌

邓连升

邓岐山

邓时敏

邓里仁

邓秀枝

邓佛阿

邓启周

邓良荣

邓良富

邓陆拾

邓纯祖

邓林普

邓松亭

邓招胜

邓贤芬

邓贤崇

邓鸣凤

邓鸣照

邓明远

邓明胜

邓忠太

邓昌才

邓国清

邓金山

邓宝选

邓经纶

邓经林

邓承益

邓春发

邓荣发

邓荣孝

邓昭胜

邓显祥

邓贵二

邓贵林

邓修福

邓胜开

邓胜友

邓胜贵

邓胜祥

邓恒泰

邓炳朝

邓洪玉

邓美泗

邓泰福

邓桂林

邓桢祥

邓积柏

邓益五

邓梓林

邓得茂

邓得荣

邓得顺

邓得胜

邓得彪

邓得斌

邓章云

邓章龙

邓添祥

邓敬材

邓道发

邓遂福

邓裕达

邓楚江

邓新胜

邓福山

邓福祈

邓福祠

邓蔚林

邓蕴辉

邓德发

邓德志

邓德亮

邓德祥

邓德棻

邓耀垣

邓飨廷

孔广应

孔广顺

孔广荫

孔长林

孔达源

孔如成

孔尚德

孔明琪

孔相尔

孔昭瑞

孔祥云

孔裕恒

尹　昌

尹　淇

尹才义

尹义勤

尹正明

尹玉春

尹吉堂

尹先相

尹廷锐

尹华山

尹兆贵

尹兴禄

尹连山

尹连升

尹岐山

尹坤山

尹松友

尹茂兰

尹忠仁

尹忠瑜

尹宗铨

尹定发

尹复胜

尹俊荣

尹美清

尹祖翼

尹彩凤

尹益德

尹登武

尹新蔚

巴布善

五　画

札　布

艾正和

艾臣辅

艾春林

艾高升

艾得胜

平四海

平有海

古国珍

古庭盛

古隆贤

甘　晋

甘大华

甘开年

甘开和

甘长顺

甘文蔚

甘兰馨

甘回胜

甘杨玺

甘时化

甘时彦

甘明发

甘荫存

甘星平

甘泰林

甘致发

甘得胜

甘鸿亭

甘景盛

甘福林

甘露霖

厉行汝

厉昌官

石大兴

石开华

石正松

石正喜

石玉行

石本立

石冬生

石永鳌

石达开

石庆祥

石兴发

石英云

石顺禄

石清吉

石禀山

左三元

左三胜

左长春

左玉龙

左玉胜

左兰亭

左永年

左有才

左光元

左光中

左光培

左光辉

左光弼

左传贵

左兴让

左兴发

左启岁

左茂中

左茂廷

左茂胜

左茂泰

左茂盛

左明楚

左宗元

左宗胜

左宗棠

左春耀

左荣华

左荣春

左俊逸

左祥泗

左得胜

左蛟山

左富文

左锡元

左端元

左肇生

龙士祥

龙大全

龙大梁

龙义昌

龙云华

龙云福

龙开宗

龙开学

龙太胜

龙长胜

龙长清

龙长富

龙凤全

龙正兴

龙正春

龙正德

龙玉麟

龙本阳

龙甘霖

龙可选

龙汉彪

龙永发

龙必发

龙必胜

龙吉发

龙有升

龙有胜

龙尧章

龙光多

龙光荣

龙自蛟

龙兴仁

龙交修

龙汝谐

龙志顺

龙芳廷

龙克胜

龙步云

龙应发

龙启凤

龙其祥

龙金元

龙泗胜

龙承益

龙春台

龙荣和

龙显翔

龙显翱

龙星才

龙俊世

龙恢保

龙洪景

龙祖光

龙桂林

龙振南

龙馀道

龙家杰

龙骏龙

龙得顺

龙得胜

龙清尔

龙清垣

龙景云

龙策勋

龙楚朝

龙照鳞

龙腾甲

龙意发

帅建勋

帅春和

叶　瑞

叶　

叶广胜

叶之清

叶东衡

叶兰芳

叶永辉

叶有明

叶向阳

叶向荣

叶兆兰

叶如礼

叶怀德

叶宏彪

叶鸣魁

叶树堂

叶胜友

叶彩廷

叶逢春

叶得胜

叶清泰

叶富升

卢大鹏

卢万兴

卢开第

卢本章

卢光明

卢同升

卢声远

卢其光

卢金山

卢金龙

卢采胜

卢诗清

卢建忠

卢绍春

卢春华

卢荣升

卢宪章

卢章成

卢清山

卢董礼

卢裕后

卢照有

卢锡光

卢福良

卢毓林

田大贵

田开凤

田天禄

田友开

田友胜

田东海

田必有

田有升

田有年

田在田

田百钧

田有贵

田传美

田名魁

田名德

田庆和

田庆魁

田兴发

田兴胜

田兴福

田羽仪

田运榜

田孝榜

田应鸿

田金元

田宗扬

田官胜

田荣光

田荣贵

田南亭

田顺益

田胜瑞

田泰山

田晋垣

田高胜

田凌汉

田得胜

田福南

田镇武

田德胜

申元盛

申开旗

申有高

申荣友

申逢贵

史　苒

史志雄

史芳兰

史克信

史应鸿

史宗兴

史美德

史致谔

史集诚

史新得

冉仕忠

印开元

白友梅

白光德

白齐文

包正培

乐顺发

乐家伦

乐得全

乐新胜

冯　昌

冯　昆

冯　标

冯　星

冯　钤

冯　晟

冯万年

冯子材

冯友顺

冯日坤

冯长春

冯长胜

冯凤翔

冯文高

冯文魁

冯玉堂

冯世彪

冯礼藩

冯永兴

冯邦棅

冯有元

冯有信

冯有馀

冯有翼

冯光明

冯光顺

冯光裕

冯全胜

冯名训

冯名发

冯名彩

冯名梁

冯交泰

冯江南

冯芳田

冯孝明

冯孝勋

冯连升

冯武吉

冯国启

冯春和

冯荣茂

冯树勋

冯复胜

冯香亭

冯俊山

冯俊贵

冯祖

冯润森

冯祥泰

冯盛堂

冯盛辉

冯盛德

冯辅廷

冯得胜

冯惟会

冯维明

冯维学

冯朝富

冯景怀

冯赐林

冯魁泰

冯福初

冯福藻

冯德友

冯懋璋

兰叶兆

宁云升

宁友胜

宁仁备

宁世忠

宁有忠

宁宇定

宁得胜

宁豪杰

台斐善

皮开荣

皮守魁

皮荫南

边凤翥

六　画

吉勒通阿

西　讷

西丹兵吉隆阿

成　明

成　保

成　璧

成大吉

成万有

成万责

成与国

成云友

成开胜

成长胜

成长绶

成文榜

成玉芳

成世音

成东升

成东昂

成东宾

成仪泰

成立福

成永吉

成永贵

成永胜

成永祥

成永清

成必有

成发翔

成师吉

成廷友

成志义

成声明

成步云

成迎祥

成择春

成果道

成国胜

成定文

成荣华

成品鳌

成炳南

成振秀

成家达

成益树

成祥胜

成得胜

成紫封

成策达

成道燕

成楚贵

成福元

成福光

成旗亭

匡上有

匡正友

匡济业

匡维义

匡德惠

吕天福

吕玉珍

吕仕顺

吕代胜

吕邦俊

吕江明

吕芳志

吕连升

吕贤辉

吕国恩

吕金宝

吕承业

吕显荣

吕贵华

吕继春

吕维荣

吕楚兴

吕锡云

吕锡龄

吕新世

吕慎修

廷　桂

乔元功

乔正元

乔咏兰

乔松年

先　福

朱　宏

朱　炎

朱　彬

朱　琳

朱　善

朱　魁

朱　鑫

朱三义

朱士达

朱大珍

朱大荣

朱大椒

朱万友

朱万升

朱万胜

朱万舒

朱义友

朱义和

朱义堂

朱之干

朱云林

朱云贵

朱云章

朱云集

朱元兴

朱友义

朱太和

朱见云

朱日昌

朱日祥

朱日燝

朱仁和

朱仁溥

朱升富

朱长发

朱长胜

朱长清

朱凤池

朱文礼

朱文光

朱文和

朱文蔚

朱文绣

朱方礼

朱方遂

朱以桂

朱正泰

朱玉胜

朱平海

朱本南

朱占彪

朱代求

朱吉玉

朱有成

朱有胜

朱有祥

朱有德

朱存义

朱成开

朱成发

朱成台

朱成名

朱尧典

朱至德

朱贞昌

朱光斗

朱光廷

朱光笏

朱光益

朱廷龙

朱廷相

朱华贵

朱华晓

朱华德

朱全胜

朱兆祥

朱名胜

朱庆铭

朱庆堂

朱安邦

朱安国

朱兴亨

朱兴荣

朱阳春

朱寿元

朱寿武

朱运掌

朱声隆

朱芹芳

朱连芳

朱技益

朱步青

朱秀春

朱秀宣

朱秀禄

朱体召

朱佑良

朱作云

朱宗徽

朱良相

朱际平

朱纯修

朱坤九

朱林武

朱林桂

朱松林

朱茂才

朱茂林

朱其贵

朱述高

朱明胜

朱明亮

朱明彩

朱国友

朱国珍

朱和贵

朱受益

朱泌洪

朱宝隆

朱宗龙

朱学贵

朱春复

朱春喜

朱荣耀

朱南英

朱南茝

朱南桂

朱南楚

朱品祥

朱品隆

朱显明

朱星平

朱思成

朱复林

朱俊山

朱顺德

朱胜山

朱胜志

朱亮南

朱洪胜

朱洪章

朱祖明

朱桂芳

朱起予

朱载开

朱载武

朱致枢

朱恩照

朱彩堂

朱高胜

朱高亮

朱高辉

朱唐洲

朱悦来

朱润华

朱宽义

朱家发

朱家良

朱家春

朱祥南

朱祥胜

朱祥晖

朱继泰

朱铭章

朱得云

朱得发

朱得胜

朱得盛

朱焕友

朱清轩

朱清松

朱鸿庆

朱梁才

朱隆昌

朱联升

朱朝宁

朱朝燝

朱晴德

朱景发

朱景春

朱富荣

朱富胜

朱翚楚

朱楚英

朱楚和

朱楚南

朱楚善

朱鹏腾

朱新云

朱福四

朱福兴

朱福祥

朱福德

朱幹隆

朱魁南

朱增玉

朱增宇

朱增述

朱增胜

朱德开

朱德昌

朱翰隆

伍上必

伍义胜

伍子骥

伍化富

伍正升

伍占福

伍先杰

伍华瀚

伍羽仪

伍佐才

伍宏鉴

伍金玉

伍金兴

伍金福

伍建忠

伍春溪

伍荣怀

伍昭伦

伍思政

伍彩胜

伍祥林

伍得云

伍得元

伍维寿

伍辉开

伍尊美

伍福育

伏　恭

伏有隆

任九龄

任大年

任广财

任文魁

任本有

任有才

任有德

任克富

任启泰

任启耀

任其英

任典五

任秉铨

任泽溥

任祖文

任得胜

任瑞南

任德志

伊　担

伊明阿

伊凌阿

华　尔

华　清

华友元

华绍贤

向人仪

向大祥

向万林

向山红

向子明

向开喜

向友山

向文鳌

向斗忠

向正远

向玉山

向玉隆

向本成

向世珍

向仪俊

向成益

向光年

向光华

向光福

向师棣

向进山

向志友

向连升

向良启

向贤司

向明山

向明计

向明亮

向忠国

向国浤

向国漳

向宗榜

向绍先

向荣章

向荣富

向南枝

向南堂

向显材

向选生

向顺好

向信和

向俊龙

向得云

向得发

向得胜

向鼎元

向道林

向鹏举

全　顺

全其朋

全其政

邬正泰

邬伯久

邬伯买

多隆阿

危义胜

危王顺

危荣贵

危得胜

刘　庆

刘　典

刘　荣

刘　顺

刘　洁

刘　得

刘　淦

刘　锋

刘　焯

刘　镇

刘　藻

刘　灏

刘人徽

刘三元

刘三友

刘三光

刘三兴

刘三和

刘三胜

刘于浔

刘士奇

刘士明

刘士福

刘大义

刘大元

刘大发

刘大有

刘大春

刘大贵

刘大胜

刘大鸿

刘大彰

刘万东

刘万春

刘万顺

刘万胜

刘万高

刘万盛

刘万源

刘万魁

刘才元

刘上世

刘上达

刘义方

刘义发

刘义和

刘义春

刘义盛

刘义堂

刘久渝

刘广才

刘广发

刘子文

刘子成

刘子光

刘子贵

刘云甲

刘云翘

刘云翥

刘元吉

刘元胜

刘天宗

刘天胜

刘天鉴

刘开元

刘开友

刘开岳

刘开春

刘开禄

刘友仕

刘友庆

刘友如

刘友胜

刘友恒

刘太和

刘少五

刘见上

刘见富

刘见瑞

刘仁亨

刘仁松

刘仁知

刘仁贵

刘仁富

刘长生

刘长发

刘长寿

刘长佑

刘长春

刘长顺

刘长胜

刘长泰

刘长清

刘从贞

刘月兴

刘凤仪

刘凤翥

刘凤藻

刘文才

成文川

刘文有

刘文昭

刘文彬

刘文镕

刘方惠

刘斗高

刘以仁

刘书阁

刘仑昆

刘功玮

刘平汉

刘平寿

刘正同

刘正全

刘正明

刘正昌

刘正贵

刘正高

刘正隆

刘正源

刘正魁

刘玉万

刘玉元

刘玉龙

刘玉田

刘玉和

刘玉春

刘玉标

刘玉贵

刘玉胜

刘玉泉

刘玉恒

刘玉峰

刘玉堂

刘玉福

刘玉德

刘本立

刘本胜

刘本桂

刘丕丞

刘世安

刘世福

刘东才

刘东成

刘东明

刘东海

刘东益

刘占魁

刘仕进

刘代仕

刘代青

刘代贵

刘代鹏

刘立传

刘立清

刘汉川

刘汉珍

刘汉春

刘汉宾

刘汉章

刘永成

刘永兴

刘永建

刘永胜

刘永祥

刘永清

刘永隆

刘发明

刘发胜

刘邦祖

刘吉胜

刘老黄

刘有才

刘有义

刘有升

刘有名

刘有明

刘有胜

刘有馀

刘有献

刘有福

刘有德

刘在田

刘达胜

刘达清

刘成元

刘成业

刘成全

刘成忠

刘至明

刘光发

刘光华

刘光多

刘光庆

刘光标

刘光明

刘光胜

刘光亮

刘光前

刘光祖

刘光曾

刘光裕

刘光瀛

刘先相

刘先顺

刘廷玉

刘廷彪

刘廷魁

刘廷爵

刘传胜

刘伦考

刘华上

刘华秀

刘华容

刘自南

刘行玉

刘行达

刘全义

刘合尧

刘兆发

刘兆昌

刘兆璜

刘齐昂

刘庆云

刘庆廷

刘守禄

刘安成

刘安邦

刘安喜

刘兴荣

刘如义

刘寿林

刘运孝

刘志和

刘志恒

刘志海

刘声文

刘声集

刘芳元

刘芳代

刘芳兰

刘芳远

刘芳炳

刘芳桂

刘苍盈

刘克家

刘克斌

刘孝权

刘连升

刘连思

刘连捷

刘步瀛

刘岐彤

刘岐忠

刘时雨

刘秀桂

刘秀宽

刘作霖

刘伯华

刘伯洪

刘应顺

刘应湘

刘应藻

刘宏发

刘词亭

刘启聘

刘良山

刘良玉

刘君甫

刘纯益

刘青云

刘青圭

刘青富

刘青潭

刘武胜

刘武德

刘坤一

刘坤洪

刘林福

刘松山

刘松林

刘松亭

刘取仁

刘茂元

刘茂兰

刘茂林

刘茂祥

刘茂福

刘歧忠

刘虎拜

刘尚元

刘尚典

刘尚银

刘鸣山

刘鸣和

刘明玉

刘明光

刘明远

刘明宙

刘明贵

刘明胜

刘明高

刘明益

刘明焕

刘明喜

刘明新

刘明德

刘忠山

刘忠诚

刘昌元

刘昌文

刘昌全

刘昌轩

刘昌英

刘昌修

刘昌美

刘昌敬

刘昌祺

刘昌瑞

刘迪祥

刘国胜

刘知礼

刘佾胜

刘岳旸

刘岳曙

刘金川

刘金玉

刘金龙

刘金相

刘金善

刘郇膏

刘泗海

刘宝成

刘宗才

刘宗运

刘宗琦

刘宗辉

刘定洲

刘官方

刘学胜

刘诗贵

刘诚意

刘建勋

刘绍武

刘绍和

刘绍南

刘承康

刘承廉

刘春元

刘春甲

刘春生

刘春华

刘春芳

刘春林

刘春和

刘春葵

刘柱友

刘荣华

刘荣贵

刘荣绅

刘荣鸿

刘荣禄

刘荣耀

刘咸忠

刘厚武

刘厚能

刘显甲

刘显亮

刘星云

刘星明

刘星照

刘星翥

刘星德

刘星耀

刘贵华

刘贵珥

刘秋森

刘复升

刘复贤

刘复胜

刘复祥

刘复盛

刘复德

刘香九

刘重友

刘顺山

刘顺庆

刘顺亨

刘顺武

刘顺隆

刘信友

刘禹祥

刘胜才

刘胜山

刘胜友

刘胜和

刘胜康

刘胜隆

刘胜禧

刘庠学

刘彦榕

刘恒升

刘恒学

刘恒益

刘恒集

刘炳忠

刘洪万

刘洪发

刘洪泰

刘洪道

刘洪盛

刘美元

刘祖贤

刘祖新

刘祖璜

刘祖潘

刘泰合

刘泰财

刘泰遂

刘泰胜

刘桂芳

刘桂林

刘桂珍

刘起发

刘振森

刘馀庆

刘高才

刘高华

刘高俊

刘家尚

刘家顺

刘益祥

刘祥元

刘祥胜

刘祥熙

刘祥耀

刘继贤

刘继高

刘培元

刘培允

刘乾富

刘盛章

刘盛德

刘崇德

刘铭传

刘第科

刘得友

刘得秀

刘得旺

刘得荣

刘得贵

刘得顺

刘得胜

刘得祥

刘得靖

刘得新

刘得腾

刘康荣

刘康容

刘章仁

刘章成

刘焕南

刘清山

刘清华

刘清和

刘清泰

刘清溪

刘添贵

刘添麟

刘鸿喜

刘淇澳

刘维桢

刘维幹

刘联升

刘朝美

刘朝彩

刘斯兴

刘萱堂

刘紫箭

刘辉耀

刘赐寿

刘赐俞

刘景尧

刘鼎山

刘敦行

刘敦寿

刘斌儒

刘湘廷

刘湘岳

刘湘南

刘湘溢

刘曾撰

刘富春

刘富益

刘道升

刘禄益

刘遐龄

刘遐遴

刘瑞春

刘瑞富

刘楚南

刘献鹏

刘锡禧

刘锦标

刘锦祥

刘锦绶

刘新发

刘新贵

刘新富

刘新德

刘源亭

刘福兴

刘福春

刘福星

刘福顺

刘福胜

刘福亭

刘福恬

刘福清

刘蔚昌

刘聚源

刘熙明

刘熙道

刘肇麟

刘镇南

刘德大

刘德友

刘德明

刘德贵

刘德勋

刘德盛

刘德新

刘德源

刘鹏翥

刘燮廷

刘璧友

刘耀南

刘骥德

齐美福

齐起林

齐继志

齐得胜

齐维新

庄以临

庄定庆

庄洪泰

庆　昀

庆　端

江万才

江子梅

江友功

江允康

江书典

江玉美

江本恩

江世荣

江立阁

江召陵

江召棠

江再义

江成祥

江伟勋

江自康

江兴发

江兴廷

江守本

江坤山

江择卿

江忠义

江忠汉

江忠源

江忠濬

江国兴

江国安

江泗海

江映青

江胜云

江胜发

江胜海

江洪发

江得霖

江清骥

江鸿元

江朝华

江福山

江福德

江魁梧

江镜蓉

池万春

池同惠

池富有

汤　彪

汤大斌

汤万发

汤万和

汤子廉

汤友仁

汤心田

汤正明

汤玉和

汤世发

汤东礼

汤乐友

汤立梧

汤永定

汤永贵

汤永高

汤必玉

汤有信

汤光太

汤光前

汤先晖

汤守重

汤寿铭

汤佑山

汤应祥

汤良弼

汤青林

汤金胜

汤定元

汤保贵

汤彦和

汤载福

汤益贵

汤容皆

汤能惠

汤得上

汤得荣

汤清胜

汤敦仁

汤赏定

汤弼廷

汤德贵

汤德顺

汤德麟

安占彪

安晋丰

安镇南

关文富

关松志

羊　祜

米汉湘

米兴朝

米昌胜

讷依瑞起

讷德勒和尔

许三楚

许上珍

许大元

许云发

许开仁

许开坤

许长怡

许文元

许以灿

许世福

许东胜

许由生

许生禄

许永华

许必望

许有德

许达义

许光松

许光喜

许廷绶

许庆发

许如骏

许观连

许声扬

许克家

许连元

许连福

许林斌

许明山

许明玉

许明亮

许明德

许昌醴

许国臣

许国栋

许秉钧

许金胜

许宝坤

许春和

许荣德

许品魁

许秋盛

许保元

许胜发

许胜祥

许桂发

许振湘

许秩明

许得太

许得胜

许清和

许朝琳

许鼎臣

许登祝

许瑞麟

许福增

寻鹊起

那恩通额

那勒丰阿

阮玉发

阮成照

阮明泰

阮朝福

阳义发

阳广发

阳长春

阳凤益

阳凤麟

阳世才

阳世谦

阳世德

阳代兴

阳立生

阳加升

阳有龙

阳华坤

阳名声

阳如春

阳芳权

阳利见

阳应春

阳启明

阳茂泰

阳泽道

阳春龙

阳春华

阳春富

阳显武

阳修武

阳积龙

阳家祥

阳得顺

阳得胜

阳雄德

阳道臻

阳福友

牟占魁

孙　观

孙　坦

孙　斌

孙士魁

孙万杞

孙义澧

孙之友

孙云亭

孙云锦

孙天锡

孙开华

孙长绂

孙月栋

孙玉彩

孙玉林

孙玉福

孙东阳

孙贞福

孙光诒

孙汝霖

孙步云

孙启发

孙良栋

孙其胜

孙尚德

孙昌全

孙秀芳

孙金榜

孙学正

孙柏福

孙树堂

孙显发

孙俊杰

孙胜发

孙洪胜

孙家泰

孙骏猷

孙得魁

孙禄连

孙德友

孙德昌

孙藏玉

孙耀武

七　画

麦华陀

麦春泉

杜大发

杜文才

杜文友

杜方来

杜传简

杜庆炯

杜连升

杜秀常

杜良武

杜茂华

杜金山

杜宗先

杜荣升

杜逢春

杜盛昭

杜葆兰

杜福义

杜魁元

杜鹤汀

杞万年

杨　升

杨　坊

杨　玠

杨　松

杨　忠

杨　彪

杨　霈

杨九成

杨三才

杨三益

杨士衡

杨大权

杨大闰

杨大林

杨大明

杨大春

杨大顺

杨大胜

杨万胜

杨万盛

杨义胜

杨义堂

杨久隆

杨飞雄

杨云从

杨云汉

杨云秀

杨云贵

杨云祥

杨元声

杨天顺

杨开云

杨开太

杨开榜

杨友胜

杨友益

杨友德

杨见山

杨升贵

杨长发

杨长胜

杨文才

杨文荆

杨文榜

杨心纯

杨以宝

杨平心

杨正品

杨正贵

杨正彪

杨正德

杨玉山

杨玉成

杨玉林

杨玉贤

杨玉迪

杨玉珍

杨玉贵

杨玉堂

杨玉辉

杨本顺

杨世才

杨世云

杨世坦

杨世春

杨世琳

杨世富

杨东义

杨龙光

杨龙章

杨龙彪

杨占彪

杨占鳌

杨占霖

杨生琳

杨乐春

杨永发

杨永杰

杨永高

杨永堂

杨永浩

杨必胜

杨吉胜

杨西平

杨再云

杨再兴

杨再懋

杨有林

杨在贵

杨成山

杨成孝

杨光才

杨光久

杨光明

杨光宗

杨光胜

杨光富

杨光福

杨廷华

杨廷树

杨廷贵

杨廷辉

杨传通

杨华胜

杨同发

杨兆琛

杨名有

杨名轩

杨庆春

杨汝廷

杨兴汰

杨兴汶

杨兴桂

杨兴棋

杨如春

杨寿田

杨寿嵩

杨进之

杨杜彪

杨志友

杨志相

杨芳成

杨甫宜

杨连升

杨连科

杨连胜

杨秃子

杨秀良

杨秀坤

杨秀贵

杨秀集

杨佑生

杨作霖

杨近溪

杨应南

杨宏桂

杨青山

杨青义

杨青虎

杨松林

杨松保

杨茂祚

杨其纬

杨雨浓

杨拔秀

杨鸣岐

杨明海

杨明德

杨昌平

杨昌明

杨昌瑞

杨国超

杨岳斌（载福）

杨金宝

杨金南

杨金榜

杨金殿

杨金鳌

杨法堃

杨泽新

杨宝寿

杨宝林

杨宗贵

杨宗科

杨宗富

杨定发

杨定邦

杨定坤

杨定国

杨定胜

杨定基

杨定源

杨学礼

杨绍龙

杨春生

杨春兰

杨春廷

杨春华

杨春和

杨春柳

杨春贵

杨春桂

杨柏林

杨柱贵

杨树森

杨柳春

杨政才

杨政方

杨政漠

杨荣华

杨荣炳

杨南周

杨显达

杨显明

杨星仁

杨星月

杨星照

杨贵和

杨贵祥

杨复青

杨复胜

杨复泰

杨复镜

杨胜林

杨胜祥

杨亮彩

杨庭庆

杨恒胜

杨洪玉

杨洪钧

杨洪贵

杨洪胜

杨洪彪

杨泰和

杨桂林

杨桂荣

杨致仁

杨致富

杨晖嘉

杨钾南

杨彩朝

杨馀贵

杨逢春

杨高明

杨焕琛

杨海泰

杨家上

杨家清

杨祥发

杨恕益

杨通伦

杨盛文

杨辅清

杨遇泰

杨得元

杨得芳

杨得忠

杨得和

杨得胜

杨得高

杨得意

杨清奇

杨清波

杨清胜

杨清源

杨裕林

杨隆昌

杨绪述

杨维庆

杨维胜

杨敬堂

杨朝光

杨朝均

杨朝林

杨朝举

杨森恒

杨雄彪

杨集义

杨尊棠

杨富有

杨富厚

杨谦万

杨登魁

杨瑞堂

杨楚久

杨楚材

杨楚禄

杨嗣翼

杨照成

杨锡寿

杨锡畴

杨锡嘉

杨锦斌

杨毓魁

杨福三

杨福交

杨福兴

杨福春

杨福胜

杨殿元

杨蔚文

杨肇华

杨震大

杨镇吉

杨镇南

杨镇魁

杨德升

杨德珍

杨德高

杨德霖

杨懋林

杨赞魁

杨懋廷

花　煦

花良阿

苏　卓

苏　琳

苏大贵

苏云汉

苏云淇

苏元发

苏仁义

苏文正

苏玉龙

苏玉和

苏玉楼

苏立功

苏永胜

苏兴福

苏步高

苏启恒

苏明德

苏罗福

苏佳成

苏性三

苏胜益

苏炳全

苏崇星

苏德朝

苏崇光

苏铭恩

李　成

李　保

李　恒

李　洲

李　桓

李　铨

李　棚

李　蒉

李　棠

李　煊

李　榕

李　端

李　璋

李　蕃

李人本

李九鼎

李三元

李三庆

李三胜

李三喜

李士明

李大才

李大云

李大本

李大发

李大有

李大全

李大贵

李大顺

李大胜

李大海

李大富

李大鹏

李大鉴

李大魁

李万九

李万才

李万元

李万友

李万年

李万全

李万青

李万林

李万明

李万育

李万春

李万荣

李万秋

李万顺

李万福

李上世

李义山

李义发

李广财

李飞熊

李习升

李子冈

李云华

李云贵

李云珥

李云峰

李云高

李云祥

李云梯

李云福

李元英

李元度

李开泰

李开朝

李开湘

李开德

李友胜

李太和

李太胜

李巨仪

李仁九

李仁寿

李中和

李公进

李升高

李升银

李长仁

李长生

李长发

李长吉

李长生

李长年

李长安

李长庚

李长胜

李长清

李长辉

李长靖

李月桂

李月盛

李凤山

李凤梧

李凤章

李文明

李文忠

李文狱

李文卿

李文益

李文盛

李文魁

李文德

李为山

李为茂

李为翰

李心爱

李以秀

李正升

李正发

李正吉

李正光

李正兴

李正奇

李正和

李正榜

李正照

李正魁

李正馨

李玉元

李玉成

李玉华

李玉和

李玉泰

李玉堂

李玉楠

李本康

李本强

李世发

李世全

李世来

李世贤

李世忠

李世厚

李世泰

李世清

李世锦

李世靖

李东山

李东江

李东益

李可荣

李占春

李占魁

李田拔

李代发

李用斌

李立林

李立福

李立德

李汉源

李永吉

李永林

李永胜

李永章

李永清

李必胜

李发俊

李邦占

李邦昆

李邦清

李吉兴

李式金

李有明

李有馀

李有富

李存贵

李存德

李达辉

李成友

李成芳

李扬名

李扬隆

李臣告

李臣典

李臣荣

李贞祥

李光义

李光友

李光华

李光齐

李光明

李光荣

李光辉

李光楚

李光德

李光耀

李先令

李先得

李先敏

李廷芳

李廷忠

李廷幹

李年春

李年胜

李传珠

李华云

李华廷

李华林

李自爱

李多才

李刘保

李庆元

李守清

李兴发

李兴芳

李兴岳

李兴科

李兴锐

李如胜

李寿山

李寿福

李寿彰

李寿禧

李远举

李运春

李运善

李运熙

李坟典

李克开

李克从

李克俭

李克振

李志衡

李芳菲

李芳楷

李芳策

李甫林

李甫珍

李来献

李连升

李连胜

李步升

李助发

李呈坊

李呈瑞

李秀山

李秀成

李作士

李应昌

李应春

李怀祥

李宏云

李宏玉

李宏有

李宏兴

李宏试

李宏珍

李宏胜

李启仁

李启明

李良臣

李良国

李良波

李良根

李良盛

李青山

李青云

李青胜

李松来

李松荣

李茂发

李茂林

李茂盛

李茂壇

李其昌

李郁潭

李拔贤

李拔南

李贤春

李尚扬

李明才

李明发

李明远

李明责

李明亮

李明高

李明祥

李明惠

李明辉

李明福

李忠信

李昌元

李昌成

李昌先

李昌和

李昌葵

李国芝

李国先

李国兰

李国社

李国珍

李国政

李国钧

李国楠

李季美

李秉乾

李岱云

李金华

李金茂

李金贵

李金洲

李金魁

李金黻

李朋学

李庚兴

李育远

李沛然

李泽春

李宝田

李宝廉

李宗荣

李宗焘

李定元

李定明

李定贵

李学文

李学为

李学发

李学武

李学梁

李建德

李建中

李绍青

李承开

李承恩

李春元

李春开

李春华

李春和

李春荣

李春致

李春森

李春德

李春藻

李垣嵩

李树森

李荣友

李荣升

李荣远

李荣贵

李荣赐

李荣富

李荣福

李荣德

李咸临

李南泗

李南波

李昭庆

李昭远

李品元

李品英

李显发

李显安

李显爵

李星太

李恩珍

李钟岳

李复发

李复青

李复得

李复喜

李香九

李笃英

李修仁

李修厚

李修焕

李修禄

李俊泰

李胜先

李胜庭

李胜祥

李胜楚

李胜福

李盈昌

李度涵

李恒升

李恒春

李恒胜

李恒嵩

李炳山

李洪吉

李洪兴

李洪贵

李洪钧

李洪亮

李洪胜

李洪彪

李济清

李浔霖

李前山

李前寿

李前致

李前维

李前富

李前福

李美胜

李祖升

李祖文

李祖有

李祖顺

李祖惠

李泰明

李泰顺

李桂发

李桂林

李桂馥

李起高

李载忠

李振清

李致和

李晟辉

李恩海

李恩溥

李逢杜

李高明

李高馀

李衷清

李润才

李润金

李润雄

李益林

李益定

李兼善

李家汉

李家驹

李家泽

李家集

李宾南

李祥发

李祥和

李祥泰

李祥麟

李能寿

李能松

李能胜

李通才

李继青

李继邺

李培元

李培善

李聊芳

李乾裕

李菊云

李基荣

李盛章

李盛臻

李雪堂

李堂庆

李崇勋

李得龙

李得寿

李得受

李得贵

李得胜

李章贡

李惟义

李惟善

李清和

李清涟

李清海

李鸿钧

李鸿章

李鸿裕

李鸿裔

李隆典

李隆辉

李续远

李续宜

李续焘

李续情

李续葭

李维成

李琼华

李朝元

李朝荫

李朝贵

李朝恩

李朝斌

李萼南

李葆恒

李萱庆

李森胜

李越钟

李辉林

李棠阶

李景新

李鼎荣

李象宜

李敦本

李湘容

李善庆

李道生

李道明

李道试

李祺祥

李登甲

李登政

李登高

李瑞二

李瑞林

李瑞清

李瑞鼎

李勤学

李楚臣

李楚南

李楚胜

李楚盛

李辑五

李照林

李锡明

李锦贵

李魁陆

李新明

李新燕

李谨富

李禄义

李福元

李福胜

李福堂

李殿元

李端卿

李肇元

李镇南

李镇清

李镇朝

李德友

李德升

李德荣

李德顺

李德亭

李德泰

李德新

李德麟

李鹤皋

李翰文

李昌

李赞勋

李懋先

李懋功

李瀚章

李缵文

李馨兰

李耀廷

李艳绣

李麟定

严友德

严正本

严永芳

严加祥

严有才

严其度

严国铭

严宗禹

严定国

严树森

严荣华

严得胜

严善祥

严镇隆

巫乾昌

扶得胜

连　升

连步云

连得胜

旷长发

旷东和

旷克盛

旷复益

旷得胜

吴　云

吴　秀

吴　坦

吴　荣

吴　琛

吴　棠

吴　焯

吴　焜

吴　煦

吴士明

吴士炯

吴大安

吴大猷

吴大德

吴大澍

吴万太

吴万明

吴万胜

吴义堂

吴云集

吴开茂

吴开科

吴开霍

吴太和

吴太喜

吴友胜

吴友桂

吴长发

吴长庆

吴长胜

吴文明

吴文祥

吴文瑞

吴文澜

吴双凤

吴丙斋

吴正华

吴正奇

吴正谊

吴正德

吴玉昆

吴玉贵

吴玉堂

吴世仁

吴世昌

吴世增

吴东汉

吴东槐

吴占标

吴永芳

吴永胜

吴永济

吴永祥

吴发远

吴邦南

吴再升

吴有贵

吴有斌

吴有德

吴成奇

吴至金

吴光玉

吴光华

吴光春

吴光楚

吴光霁

吴廷华

吴廷谔

吴华炳

吴全胜

吴全美

吴全福

吴会兴

吴次汉

吴守胜

吴安邦

吴安亮

吴兴邦

吴兴高

吴运钊

吴运彩

吴杨华

吴连胜

吴呈辉

吴秀有

吴秀和

吴延庚

吴怀忠

吴怀超

吴启绳

吴青云

吴坤修

吴英华

吴其义

吴明山

吴忠良

吴国才

吴国华

吴国安

吴国富

吴国强

吴和顺

吴秉璋

吴秉衡

吴宗东

吴宗国

吴宗麟

吴定义

吴定元

吴建廷

吴承洪

吴春和

吴南湖

吴奎五

吴奎森

吴显运

吴显莹

吴星德

吴钟秀

吴钟铨

吴复诚

吴信厚

吴顺泰

吴胜林

吴炳昆

吴屏藩

吴桂枝

吴起元

吴逢泰

吴高发

吴海鳌

吴家松

吴容光

吴培元

吴盛龙

吴盛典

吴崇庆

吴得才

吴得胜

吴得彪

吴隆海

吴维祺

吴朝杰

吴朝祖

吴翘秀

吴照福

吴腾芳

吴新华

吴新亮

吴新堂

吴福多

吴福云

吴毓英

吴鲜璧

吴端龙

吴德胜

吴燮卿

吴耀彩

何　训

何　伯

何人杰

何三阳

何大胜

何万友

何义胜

何久荣

何久禄

何子贵

何云峻

何元吉

何开达

何开益

何友山

何友田

何升望

何长林

何长清

何凤山

何文友

何文德

何以诗

何正南

何正楚

何玉龙

何玉贵

何玉桂

何东元

何田玉

何代义

何立香

何永升

何永盛

何发甲

何有忠

何有顺

何有洪

何有能

何在先

何光世

何光贵

何光胜

何光瑞

何会元

何汝有

何安清

何兴碧

何如龙

何运升

何运斌

何连贵

何秀成

何作霖

何近荣

何应达

何应祥

何应琪

何启乡

何奉璋

何茂德

何其俊

何其胜

何尚志

何明元

何明星

何明胜

何明亮

何明泰

何昌玉

何昌富

何昌登

何国宝

何秉之

何秉升

何金凤

何泽坤

何宗清

何官梅

何绍江

何绍彩

何春芳

何春贵

何荣富

何拱辰

何胜辉

何炳南

何祖盛

何桂祥

何桂清

何致明

何致祥

何海连

何家树

何祥云

何祥发

何得贵

何得胜

何惇仁

何隆士

何朝甫

何敦宏

何富成

何瑞祥

何瑞堂

何蓝田

何德胜

何德富

邱人凤

邱三友

邱大忠

邱云高

邱文光

邱尔朴

邱连升

邱明泰

邱昌良

邱实岗

邱春林

邱南山

邱复胜

邱振胜

邱得升

邱得福

邱景仑

邱景玱

邱郭喜

邱福胜

佟占雄

佘文习

佘永胜

佘昭唐

佘福田

余　时

余　鸾

余　靖

余大才

余大胜

余万友

余万太

余子瑄

余仁宗

余长贵

余本恩

余世元

余世洪

余东山

余占春

余四明

余立中

余发贵

余光照

余华封

余华峰

余兴国

余兴富

余其昌

余虎恩

余尚品

余金铃

余定发

余春隆

余星荣

余星泉

余胜芳

余晃清

余准发

余雪胜

余得贤

余骏才

余登云

余福明

余德山

谷云先

谷祖龙

谷得胜

邹大先

邹大顺

邹万友

邹云胜

邹正隆

邹玉春

邹本清

邹世贵

邹式范

邹芝秀

邹吉齐

邹华明

邹华堂

邹宇成

邹寿庚

邹芳桂

邹甫田

邹连升

邹际盛

邹茂胜

邹择光

邹明福

邹国滨

邹和林

邹育龙

邹定吉

邹绍益

邹承亮

邹南魁

邹贵友

邹复泰

邹洪亮

邹桂芳

邹高山

邹祥明

邹祥麟

邹崇善

邹得胜

邹鼎凤

邹锡勋

邹锡赓

邹腾云

邹澍林

邹镇堃

邹德胜

邹德恺

邹德泰

邹德盛

言长胜

言正煌

言秀林

言国山

应启洪

况文榜

冷　庆

冷逢春

冷得贵

闵　钊

闵玉林

闵受璜

闵荫桂

闵贵春

闵宪章

汪　咏

汪　桂

汪　镕

汪元海

汪天顺

汪正清

汪正榜

汪本鉴

汪世朋

汪占鳌

汪尔昌

汪乐荣

汪有志

汪有胜

汪成玉

汪兴柱

汪如冈

汪志邦

汪声禄

汪希桢

汪迎顺

汪应坚

汪其昌

汪明理

汪明德

汪念祖

汪宗诰

汪绍钺

汪香开

汪胜清

汪恒胜

汪炳堃

汪洪盛

汪起隆

汪凌标

汪家凤

汪朗廷

汪得元

汪得胜

汪维新

汪绵祖

汪植仑

汪尊贤

汪道详

汪瑞胜

汪熙恩

汪嘉诰

汪德喜

汪曜奎

沈　晋

沈三垣

沈大华

沈子忠

沈云峰

沈开考

沈日升

沈文蔚

沈正清

沈正焄

沈玉林

沈占魁

沈永义

沈有金

沈光荫

沈光胜

沈先立

沈先福

沈廷贵

沈自继

沈名扬

沈亦标

沈庆祥

沈池凤

沈安节

沈观光

沈克堂

沈连胜

沈利宝

沈应瑞

沈其贵

沈明发

沈明望

沈昌镐

沈金兰

沈宝成

沈学先

沈学鹏

沈俊发

沈振光

沈家声

沈祥胜

沈球琳

沈得胜

沈鸿宾

沈葆桢

沈道乾

沈道谦

沈登魁

沈瑞清

沈福山

沈镇湘

沙广泰

宋　恒

宋大胜

宋飞舞

宋习武

宋云友

宋云兴

宋友元

宋太有

宋世交

宋世煦

宋东山

宋占魁

宋占霖

宋仕杰

宋令贤

宋永楠

宋发兴

宋光明

宋自远

宋兆棠

宋庆嵩

宋兴发

宋兴旺

宋声平

宋连升

宋步云

宋岐洪

宋怀德

宋宏庭

宋武陵

宋茂春

宋其友

宋其祥

宋尚友

宋昌龄

宋国永

宋国洪

宋受徽

宋定国

宋春先

宋春和

宋复财

宋顺发

宋胜发

宋宣升

宋桂林

宋效思

宋家声

宋得胜

宋得清

宋焕仁

宋添祥

宋森衡

宋锡龄

宋福清

宋德修

宋藻林

宋耀炳

张　平

张　辰

张　垅

张　芾

张　垣

张　垲

张　贵

张　浩

张　勇

张　唫

张　骏

张　

张　葵

张　鉴

张　翼

张　夔

张　瀚

张九元

张九林

张三胜

张三清

张士华

张士材

张大本

张大用

张大佩

张大受

张大顺

张万友

张万玉

张万合

张万金

张万荣

张万胜

张万美

张万盛

张万堂

张上理

张上意

张之万

张义龙

张义和

张云汉

张云祥

张天泽

张开万

张开文

张开甲

张王林

张友文

张友声

张太和

张少五

张日升

张见龙

张见亭

张仁友

张仁兴

张仁秀

张仁法

张仁和

张化文

张长松

张长献

张凤云

张凤仪

张凤池

张凤鸣

张凤美

张凤堂

张文礼

张文成

张文秀

张文彬

张文彪

张文斌

张以文

张以富

张允熙

张正元

张正纲

张正松

张正荣

张正清

张玉生

张玉兴

张玉良

张玉和

张玉春

张玉珂

张玉贵

张玉胜

张玉桂

张玉清

张玉隆

张玉超

张玉辉

张玉

张玉藻

张玉麟

张本智

张世庆

张世兴

张世贵

张世禄

张东升

张东阳

张叶江

张占春

张田元

张仙莲

张令文

张尔昌

张兰芳

张兰桂

张必虎

张礼绵

张永和

张永盛

张永辉

张发林

张发春

张发胜

张发祥

张发魁

张邦早

张式瑛

张吉祥

张吉超

张西礼

张再山

张再胜

张有功

张有林

张有荣

张有泰

张有德

张成九

张成书

张成志

张成孝

张百鸾

张扬康

张光仙

张光明

张光和

张光春

张光辉

张光赐

张光德

张先抡

张先球

张先胜

张先亮

张先得

张廷机

张廷扬

张廷约

张廷秀

张廷贵

张廷魁

张传怀

张华照

张自牧

张向荣

张后集

张会详

张名山

张名达

张庆才

张庆安

张庆祥

张汝能

张守仁

张兴有

张兴贵

张兴隆

张如胜

张如□（原文此处为方框）

张寿山

张寿廷

张寿萱

张运兰

张运桂

张运馥

张丽堂

张孝垣

张志和

张志祥

张志彪

张志喜

张志斌

张声壮

张连升

张连城

张吟峰

张秀兰

张秀和

张秀藩

张佐臣

张佑莹

张攸龙

张伯埙

张伯熙

张迎祥

张亨泰

张应超

张应祥

张怀禄

张怀德

张宏升

张宏详

张宏亮

张宏泰

张宏德

张咏春

张启开

张启发

张启顺

张启鹏

张坤元

张林芳

张松元

张松林

张茂才

张茂林

张英才

张雨朋

张贤贵

张尚殷

张鸣凤

张鸣盛

张明玉

张明贵

张明保

张明德

张明灿

张忠沅

张忠季

张昌明

张国贤

张国宝

张国勋

张国胜

张凯嵩

张知元

张和兴

张金元

张金玉

张金魁

张宝田

张宝兴

张宗仁

张宗兴

张定元

张定邦

张定宏

张定泰

张定魁

张定藻

张学礼

张学宽

张学楷

张学醇

张诗日

张建升

张建勋

张建泰

张建基

张绍龙

张绍良

张绍武

张绍望

张承先

张承定

张春华

张春全

弘春台

张春材

张春林

张春煦

张春霆

张春藻

张柏涛

张柏龄

张树声

张树芳

张荣龙

张荣枝

张要忠

张厚仁

张厚德

张南瑾

张拱辰

张贵文

张贵华

张贵和

张秋林

张复胜

张笃辉

张俊杰

张俊果

张俊和

张俊德

张顺昌

张胜全

张胜禄

张庭辉

张恒升

张恒伦

张恒胜

张恒祥

张炳书

张炳忠

张洪发

张洪贵

张洪得

张宪怀

张美山

张美定

张祖述

张祖贵

张泰交

张桂元

张桂馥

张桂馨

张起和

张致爵

张恩准

张倬汉

张臬世

张馀贤

张高友

张高荣

张高胜

张海晏

张润怀

张家敏

张家瑞

张家瑜

张家魁

张祥海

张通胜

张继魏

张理照

张培贵

张乾材

张辅臣

张辅宸

张崇本

张敏麟

张得才

张得云

张得元

张得友

张得升

张得春

张得标

张得政

张得胜

张得亮

张得彪

张景垣

张然山

张康欧

张惟贵

张焕周

张清日

张清升

张清华

张清安

张清茂

张清和

张清贵

张清胜

张添云

张添开

张鸿运

张裕成

张裕贵

张隆升

张维学

张维胜

张朝忠

张斯再

张喜明

张雄捷

张鼎峰

张遇春

张集昌

张敦义

张富元

张道瑜

张禄明

张禄养

张遐龄

张瑞华

张瑞治

张瑞麟

张聘尹

张楚胜

张惠常

张锡珠

张锡瑕

张锡爵

张锦芳

张锦益

张锦瑞

张鹏飞

张鹏程

张鹏翥

张新训

张新胜

张新益

张福荣

张福星

张福湘

张嘉瑞

张聚选

张聚泰

张熙治

张肇祺

张熊熙

张震堃

张德义

张德云

张德元

张德文

张德昌

张德泗

张德俊

张德润

张德祥

张德彪

张德富

张德魁

张潘垲

张鹤龄

张濬万

张耀春

张燮堃

陆元烺

陆开德

陆文海

陆成祖

陆明泰

陆厚椿

陆前祖

陆泰衡

陆添开

陆鼎敩

陆德安

阿查理

阿木常阿

陈　艾

陈　环

陈　林

陈　茂

陈　宝

陈　拣

陈　奎

陈　昱

陈　俊

陈　煜

陈九林

陈九德

陈乃淇

陈三元

陈大才

陈大文

陈大有

陈大纯

陈大源

陈万才

陈万山

陈万全

陈万林

陈万和

陈万春

陈万胜

陈万美

陈万福

陈才太

陈上明

陈广发

陈广俊

陈义和

陈义朋

陈义顺

陈义胜

陈飞龙

陈云志

陈元吉

陈天贵

陈天雀

陈天喜

陈开良

陈开科

陈开勇

陈开泰

陈开富

陈友才

陈友兰

陈友发

陈友交

陈友志

陈友清

陈友锡

陈太元

陈太和

陈日宣

陈日烜

陈日禄

陈仁贵

陈长寿

陈长顺

陈凤仪

陈凤堂

陈凤翔

陈凤源

陈文质

陈文顺

陈文胜

陈文益

陈文祥

陈文锡

陈文藻

陈以恒

陈孔培

陈出东

陈正发

陈正廷

陈正兴

陈正复

陈正卿

陈正富

陈玉龙

陈玉成

陈玉林

陈玉春

陈玉香

陈玉亮

陈玉美

陈玉堂

陈玉堃

陈玉琢

陈本立

陈世友

陈世廷

陈世昌

陈世贵

陈世益

陈世福

陈世德

陈东友

陈东阳

陈东海

陈龙泰

陈北春

陈占彪

陈占源

陈由立

陈仕烈

陈代玉

陈代有

陈白钰

陈乐山

陈立生

陈立早

陈兰亭

陈兰桂

陈永升

陈永昌

陈永贵

陈永胜

陈永泰

陈永康

陈永望

陈永清

陈永隆

陈必友

陈发林

陈邦荣

陈吉胜

陈有才

陈有山

陈有生

陈有庆

陈有贵

陈有馀

陈有源

陈在田

陈在宽

陈百世

陈百响

陈光进

陈光明

陈光柄

陈光星

陈光照

陈回有

陈先富

陈先照

陈廷光

陈廷拔

陈廷英

陈传范

陈传经

陈华美

陈华清

陈自有

陈自福

陈全义

陈全胜

陈全益

陈会忠

陈兆仑

陈兆祥

陈兆蓉

陈兆麟

陈名才

陈名钰

陈名锡

陈名镜

陈庆林

陈决胜

陈江山

陈汝俊

陈汝霖

陈守相

陈安怀

陈安亨

陈如义

陈如东

陈如胜

陈寿云

陈寿平

陈寿武

陈远汉

陈材义

陈克武

陈克明

陈志友

陈志高

陈芳来

陈芳树

陈来升

陈连华

陈步阶

陈步高

陈秀发

陈秀华

陈秀林

陈伯品

陈伯钰

陈伯源

陈延英

陈延恩

陈延棨

陈希政

陈孚胜

陈迎祥

陈应祥

陈应魁

陈怀德

陈初扬

陈启云

陈启文

陈启连

陈启珍

陈启淦

陈良才

陈良玉

陈良洪

陈青云

陈青秀

陈武钦

陈坤书

陈相高

陈松庭

陈茂盛

陈其才

陈其高

陈拔山

陈招麟

陈明山

陈明义

陈明云

陈明玉

陈明昌

陈明胜

陈明盛

陈明望

陈明辉

陈明遂

陈明瑞

陈明德

陈昌义

陈昌凤

陈昌汭

陈昌荣

陈昌期

陈昌禄

陈易详

陈国升

陈国华

陈国珍

陈国顺

陈国胜

陈国泰

陈国馨

陈和世

陈依钦

陈金贵

陈金鼎

陈金福

陈念培

陈育忻

陈泗海

陈沛然

陈宗谟

陈定元

陈定邦

陈定国

陈定胜

陈学洪

陈学陶

陈建廷

陈经升

陈绍平

陈春和

陈柏贵

陈树忠

陈荣华

陈南波

陈映登

陈昭华

陈贻远

陈品山

陈品贵

陈品高

陈星平

陈星德

陈贵龙

陈贵新

陈科保

陈复升

陈复茂

陈复胜

陈胜达

陈胜鳌

陈亭萼

陈彦章

陈洪友

陈洪发

陈洪胜

陈洪恩

陈洪盛

陈洪德

陈美仙

陈美胜

陈神保

陈祖世

陈统一

陈泰山

陈泰交

陈桂元

陈桂芳

陈桂明

陈桂荫

陈起乐

陈起胜

陈起理

陈致祥

陈致福

陈高升

陈高发

陈高得

陈海鹏

陈益友

陈宽二

陈家树

陈祥发

陈能益

陈添元

陈添祥

陈添梧

陈盛文

陈盛柏

陈常达

陈常道

陈得义

陈得月

陈得发

陈得光

陈得名

陈得和

陈得知

陈得顺

陈得胜

陈得祥

陈清山

陈清宝

陈清泰

陈鸿翰

陈隆炳

陈维新

陈维德

陈联芳

陈敬禄

陈敬福

陈敬廷

陈朝纲

陈朝顺

陈森胜

陈森藻

陈超宗

陈超举

陈辉山

陈辉章

陈景恬

陈景超

陈鼎雯

陈鼎霈

陈遗译

陈集和

陈焯墀

陈尊荣

陈富有

陈裕林

陈裕英

陈裕南

陈裕琳

陈登榜

陈瑞枬

陈瑞忠

陈瑞香

陈瑞庭

陈楚云

陈楚华

陈雷义

陈畅贵

陈锡林

陈廉生

陈新光

陈新安

陈福万

陈福山

陈福元

陈福友

陈福兴

陈福寿

陈福来

陈福林

陈福荣

陈福贵

陈福顺

陈福胜

陈福祥

陈蔚之

陈熙春

陈端彩

陈彰贵

陈肇证

陈肇桢

陈觐光

陈镇盛

陈德华

陈德明

陈德和

陈德荫

陈德高

陈德盛

陈德馨

陈镜堂

陈膺福

陈耀金

邵云锡

邵玉兰

邵东华

邵有德

邵步青

邵德友

八　画

青　麟

奉得胜

武义山

武云高

武中发

武文标

武交清

武松青

武明良

武明哲

武明善

武明镜

武昌兴

武昌善

武制清

武勋奇

武祖德

武祥发

武银山

武湘林

武嗣悠

武耀雄

林　森

林九和

林大吉

林万胜

林子元

林太和

林仁盛

林文察

林东芝

林有和

林华和

林华清

林庆光

林克英

林佑武

林茂胜

林忠信

林宣华

林继钦

林得胜

林得喜

林新祥

林福全

林福祥

林熙春

林耀龙

杭进先

松星额

苗沛霖

英　桂

英　禄

英　翰

英耆奇

范大荣

范长根

范正先

范正邦

范玉林

范有高

范守祥

范羽军

范荣超

范秋芳

范洪发

范得元

范得胜

范康益

郁德怀

奇成额

奇克星阿

欧开金

欧开亮

欧光发

欧传发

欧行周

欧亦修

欧阳元

欧阳廷

欧阳阶

欧阳芳

欧阳宏

欧阳佳

欧阳信

欧阳胜

欧阳琪

欧阳辉

欧阳照

欧阳端

欧阳奭

欧秀芳

欧荣贵

欧南山

欧顺辉

欧炳球

欧载莲

欧致德

欧得胜

欧益茂

欧阳文彬

欧阳有胜

欧阳亮友

欧阳桂兰

欧阳禄星

欧阳森茂

欧阳福春

卓　奇

卓明阿

呼延霖

明　兴

明兆麒

明洪顺

昌日新

昌祥顺

易丁山

易士友

易大先

易万九

易万全

易万顺

易上胜

易山魁

易云和

易开先

易开俊

易仁和

易升贵

易长胜

易文元

易文杰

易文信

易文尊

易正刚

易正明

易玉升

易东升

易尔翰

易汉清

易永魁

易芝青

易成铣

易光春

易光南

易光前

易光普

易华荣

易华俊

易寿嵩

易进春

易连升

易连桂

易怀德

易良豹

易良虎

易良斌

易良瀚

易坤元

易杭玉

易茂春

易鸣岗

易明友

易明镜

易忠信

易昌焕

易国柄

易定元

易定芝

易经濂

易春扬

易春光

易春华

易春林

易春茂

易荣照

易南香

易复胜

易保堂

易修光

易俊田

易俊章

易恒发

易炳阳

易洪茂

易洪顺

易洪胜

易首乾

易姚胜

易泰益

易珪章

易致中

易铎鼎

易润

易润畅

易润壇

易祥发

易培骏

易盛苇

易堂明

易得元

易得忠

易章阶

易章美

易清和

易清南

易寅阶

易隆山

易隆文

易隆廷

易维训

易维恒

易维新

易朝贵

易斌诚

易富祥

易登焕

易楚胜

易熙春

易嵩祝

易新胜

易福义

易福田

易福明

易福清

易德麟

罗　星

罗　彬

罗　菀

罗　萱

罗　熺

罗　藻

罗九庆

罗三元

罗三阳

罗士元

罗士文

罗才顺

罗大发

罗大顺

罗万山

罗万有

罗万益

罗云祥

罗云黄

罗元芳

罗元湘

罗天元

罗天贵

罗天顺

罗开卷

罗友升

罗车山

罗升远

罗长胜

罗介复

罗凤光

罗凤林

罗文斗

罗文宓

罗文贵

罗文祥

罗功绍

罗正复

罗正祥

罗玉成

罗玉坤

罗世熙

罗占春

罗占彪

罗必林

罗必茂

罗发富

罗运泰

罗芝云

罗有太

罗有升

罗有佳

罗有亮

罗有麟

罗光华

罗光明

罗光慈

罗光锽

罗先春

罗似荣

罗华有

罗华堂

罗行春

罗全胜

罗名山

罗庆祥

罗庆藩

罗齐祜

罗宇名

罗兴泰

罗兴祥

罗进贤

罗克进

罗克俊

罗声祥

罗芳惠

罗甫田

罗辰五

罗宏发

罗宏裕

罗启上

罗启训

罗启茂

罗启贵

罗纯芳

罗茂才

罗茂义

罗茂胜

罗茂祥

罗若千

罗雨春

罗尚贵

罗明东

罗明洲

罗忠扬

罗昌厚

罗国才

罗国俊

罗和平

罗金声

罗泗胜

罗泗海

罗泗滨

罗泽芹

罗泽泗

罗泽春

罗泽南

罗泽贻

罗泽胜

罗泽湖

罗宝林

罗宝善

罗定泰

罗定集

罗绍远

罗绍魁

罗承彦

罗树凡

罗荣升

罗荣华

罗荣照

罗荣禧

罗郁朝

罗星胜

罗星耀

罗贵南

罗贵堂

罗秋阳

罗科明

罗钟喜

罗俊贵

罗俊福

罗顺生

罗胜才

罗胜堂

罗洪发

罗洪胜

罗洪宾

罗洪彬

罗宣禄

罗桂山

罗桂益

罗起仪

罗载兴

罗振泰

罗振楷

罗致泽

罗致祥

罗峻玗

罗蓬元

罗逢源

罗高正

罗高生

罗高恢

罗祥世

罗继善

罗基淼

罗盛典

罗辅友

罗铭谨

罗得山

罗得胜

罗得盛

罗清发

罗添胜

罗隆仁

罗隆华

罗隆声

罗维新

罗朝云

罗朝元

罗朝忠

罗朝魁

罗紫临

罗辉明

罗辉堂

罗景集

罗畴山

罗善志

罗道明

罗瑞山

罗瑞仁

罗楚南

罗熙寿

罗熙载

罗腾贵

罗靖国

罗新盛

罗福安

罗福和

罗福荣

罗福胜

罗福祥

罗德发

罗德厚

罗德隆

罗德煌

罗遵翥

罗耀宗

罗麓森

罗耀德

固勒洪阿

依勒吞

岳中廉

岳在绅

岳连成

岳林安

岳者喜

金　英

金　钟

金大亮

金万斗

金占魁

金安清

金克猷

金松点

金昌元

金昌印

金昌发

金昌衡

金国琛

金和元

金荣光

金复青

金炳成

金勇才

金得云

金得稳

金鸿保

金锦玉

金鹏辉

周　纯

周　纶

周　城

周　桢

周人斌

周九临

周三元

周三吉

周三合

周才富

周大升

周大观

周大明

周大盛

周大鹏

周万友

周万有

周万材

周万英

周万胜

周万倬

周万高

周万福

周义芳

周广才

周子复

周云祥

周元吉

周天才

周天文

周开成

周开烈

周开锡

周友元

周友明

周友胜

周太和

周见都

周日升

周日廷

周仁芬

周仁和

周仁舫

周升堂

周长久

周长发

周长青

周长春

周从贵

周从德

周凤山

周凤祥

周文广

周文田

周文秀

周文贵

周文胜

周文炳

周文祥

周文彬

周文章

周文翔

周文耀

周孔佳

周书祥

周平先

周平福

周正林

周正昌

周正贵

周正新

周玉元

周玉成

周玉标

周玉堂

周本立

周世友

周世仁

周世荣

周世福

周世魁

周东瀛

周叶青

周叶炳

周占春

周业豫

周田畴

周仕达

周代楷

周生发

周立臣

周立贵

周立亭

周永发

周永庆

周永贵

周加升

周发胜

周芝连

周芝禄

周吉祥

周吉德

周再平

周有才

周有升

周有功

周有林

周有和

周有胜

周有祥

周在合

周在汤

周在远

周在位

周在朝

周达武

周成友

周成立

周成民

周成南

周成辉

周光文

周光正

周光吉

周光华

周光胜

周同珏

周先臣

周先胜

周先馀

周先梓

周先得

周先楩

周廷英

周廷荣

周廷贵

周廷福

周传宗

周传亮

周任昌

周华山

周华贵

周华莲

周合顺

周名扬

周名亮

周庆聚

周汝明

周兴云

周兴发

周兴启

周兴隆

周阳升

周阶升

周如义

周纪祥

周寿山

周寿田

周运胜

周运斌

周克成

周克俊

周克望

周志生

周志发

周志华

周志复

周志得

周芳明

周孝魁

周酉山

周甫臣

周来贵

周连山

周连升

周连胜

周连祥

周连斌

周步升

周时坡

周时恩

周时高

周助元

周利贞

周佐元

周佑庭

周希濂

周应成

周应昌

周应祥

周应堂

周怀王

周怀松

周沃本

周宏才

周宏发

周宏胜

周咏春

周启发

周启高

周良臣

周良模

周良骥

周纯桂

周青云

周林圃

周松森

周茂林

周茂盛

周其胜

周其莲

周其湘

周招才

周卓胜

周贤才

周尚宽

周尚福

周鸣林

周鸣高

周明义

周明远

周明武

周明杰

周明魁

周忠发

周昌吉

周易兴

周国才

周国中

周国胜

周国洪

周国珥

周国锡

周秉山

周秉礼

周质胜

周金明

周金谔

周怡胜

周沛霖

周宝堂

周宝源

周宗达

周宗斌

周定安

周宜璋

周诗度

周绍兴

周绍富

周春元

周春日

周春林

周春贵

周春森

周政和

周荣华

周荣兴

周荣贵

周荣亭

周南侯

周星胜

周贵祥

周复兴

周复贵

周复胜

周复堂

周俊魁

周顺泰

周胜发

周胜祥

周胜清

周胜辉

周盈瑞

周恒礼

周恒昌

周恒重

周恺亮

周炳全

周洪元

周洪仕

周洪贵

周洪胜

周洛全

周洛藻

周济盛

周涌芬

周泰丰

周泰轩

周桂东

周桂荣

周桂祥

周莲芝

用载拔

周致祥

周晓魁

周隽葇

周彩发

周逢胜

周高照

周准扬

周海涛

周养源

周益芳

周益胜

周宽世

周家顺

周梦桂

周盛经

周得元

周得友

周得升

周得方

周得双

周得华

周得荣

周得贵

周得胜

周惟杰

周惟翔

周清林

周清贵

周清海

周清禄

周添清

周添福

周鸿庆

周鸿致

周鸿翥

周深林

周维忠

周维贵

周朝云

周朝发

周朝琳

周惠堂

周惠章

周辉奎

周湘甲

周尊美

周善澍

周富成

周道启

周裕胜

周裕脧

周登凤

周登第

周楚华

周楚贤

周煦山

周锦春

周鹏举

周腾芳

周意诚

周慎修

周煌枝

周源隆

周福元

周福全

周福顺

周福临

周嘉宾

周福堂

周聚登

周魁明

周端远

周肇祺

周镇南

周德龙

周德立

周德合

周德昌

周德胜

周德益

周德骏

周德盛

周德朝

周德亶

用德馨

周衡耀

周豫刚

周攀济

周瀹蕃

庞玉林

庞兴业

庞定胜

庞祥丰

庞得胜

庞福祥

庙连香

庚　长

法占雄

法思尔德

泊承升

郑　铨

郑士清

郑云标

郑元龙

郑元标

郑元善

郑元璧

郑文彩

郑心开

郑玉明

郑本槐

郑世兴

郑世廷

郑世盖

郑汉友

郑有胜

郑先靖

郑先懋

郑廷桢

郑名胜

郑克勤

郑芬荣

郑连山

郑岐山

郑作志

郑明亮

郑国重

郑国胜

郑国泰

郑国宾

郑受文

郑承珊

郑春堂

郑树珍

郑荣富

郑桢祥

郑振声

郑高山

郑通贵

郑得胜

郑维益

郑渭周

郑锡光

郑殿元

郑德明

郑德亮

郑鹤林

郑灌益

郑三瞎子

单　勋

宝　蝉

宗东海

宗先钊

宗南桂

官　文

官日迎

官复胜

官新盛

实纳阿士本

空　禄

郎名芳

屈传芝

屈传金

屈自然

屈兴财

屈伸泰

屈应升

屈昌凤

屈昌密

屈金枝

屈益胜

屈禄益

经通阿

绍　斌

孟　麟

孟太记

孟文炳

孟文德

孟玉堂

孟进财

孟应田

九　画

春　林

项立保

柯　钺

柯　濬

柯凤朝

柯四友

柯进雨

柏正才

柏正棠

柏正鉴

柏茂成

柏茂禄

柏洪亮

柳元胜

柳长春

柳文胜

柳正皑

柳必谏

柳兴起

柳寿田

柳志成

柳佐亭

柳启铨

柳茂林

柳明作

柳和晖

柳金山

柳育兴

柳星胜

柳香圃

柳逢春

柳焕增

柳楚高

柳福德

柳德庆

胡　俊

胡　洲

胡　崧

胡　森

胡　震

胡　镛

胡又拔

胡三元

胡三兴

胡士友

胡大廷

胡大凯

胡大胜

胡万亨

胡万胜

胡万祥

胡万清

胡万隆

胡才顺

胡才璜

胡广善

胡元志

胡元洁

胡元魁

胡开泰

胡友发

胡友林

胡友朋

胡友胜

胡友亮

胡太武

胡太旗

胡少怀

胡中和

胡仁七

胡从樽

胡升元

胡升宾

胡长发

胡长庚

胡月池

胡凤来

胡文贵

胡文高

胡文烺

胡文渠

胡心开

胡以章

胡正茂

胡正益

胡玉三

胡玉元

胡玉林

胡玉泉

胡玉恩

胡玉彩

胡玉益

胡玉禄

胡玉麟

胡世德

胡立显

胡礼廷

胡必胜

胡发达

胡发科

胡发胜

胡邦元

胡有才

胡有材

胡有胜

胡在朝

胡光华

胡光明

胡光亮

胡同喜

胡先胜

胡廷贵

胡廷魁

胡廷镜

胡自新

胡兆祥

胡兆槐

胡庆云

胡汝训

胡兴仁

胡兴发

胡兴周

胡兴祥

胡兴善

胡寿椿

胡远明

胡杨仁

胡志升

胡志南

胡克云

胡克岐

胡克昌

胡连升

胡步青

胡秀山

胡秀世

胡秀清

胡秀福

胡作良

胡应元

胡应林

胡宏祖

胡诏训

胡诏谋

胡启发

胡启明

胡启玺

胡纯尔

胡青云

胡林蔚

胡林翼

胡松江

胡松林

胡英春

胡其清

胡雨青

胡招明

胡虎臣

胡明才

胡明山

胡忠悫

胡昌远

胡昌胜

胡国玉

胡国臣

胡国英

胡国胜

胡国祺

胡佩兰

胡金龙

胡金礼

胡金扬

胡金德

胡泽仁

胡泽青

胡泽顺

胡宗郡

胡定海

胡学诗

胡降廷

胡经元

胡春山

胡春和

胡政安

胡荣庆

胡荣伟

胡荣桂

胡荣祥

胡荣清

胡南祥

胡星望

胡星灿

胡贵有

胡贵庭

胡思寿

胡科升

胡俊友

胡俊升

胡俊和

胡俊修

胡顺义

胡顺喜

胡胜友

胡胜文

胡胜辉

胡恒升

胡洪胜

胡桂廷

胡桂清

胡振翼

胡致昆

胡晖堂

胡逢春

胡高林

胡席珍

胡凌云

胡海万

胡海平

胡益荣

胡益德

胡祥发

胡能相

胡理中

胡理明

胡培元

胡常贵

胡常瀚

胡崇德

胡得贵

胡得胜

胡麻三

胡惟贵

胡清顺

胡清辉

胡鸿泰

胡寅舟

胡维扬

胡维炽

胡森荣

胡朝凤

胡辉兴

胡赐福

胡鼎文

胡遇春

胡智方

胡善才

胡道立

胡裕庆

胡瑞山

胡瑞峰

胡楚南

胡楚福

胡锡圭

胡锡佑

胡锡福

胡新发

胡新益

胡溪庭

胡嘉来

胡镇海

胡德友

胡德发

胡德明

胡霞举

封乾益

封湘山

郝长庆

郝青云

郝定忠

荀泰伯

荣　翰

荣春田

查文经

查双喜

查金钱

查钦河

赵　珩

赵　莹

赵　筠

赵　銮

赵　瀚

赵三元

赵大胜

赵万胜

赵义和

赵云龙

赵天林

赵友才

赵友胜

赵太和

赵少魁

赵中孚

赵仁和

赵升扬

赵长春

赵正清

赵玉田

赵玉隆

赵世元

赵世荣

赵世溥

赵东贵

赵东亮

赵龙晖

赵汉南

赵永胜

赵有名

赵有恒

赵有馀

赵达刚

赵成美

赵而富

赵扬名

赵光辉

赵华峰

赵充国

赵兴发

赵安香

赵阳生

赵阶武

赵时溥

赵我识

赵我盈

赵宏发

赵宏茂

赵青山

赵其祥

赵尚琦

赵秉镕

赵金贵

赵金陵

赵金棠

赵泽元

赵泽建

赵宝林

赵春和

赵荣华

赵荣亮

赵贵喜

赵复盛

赵笃恩

赵修英

赵俊秀

赵恒林

赵洪元

赵桂华

赵桂芳

赵桂林

赵晋臣

赵砥中

赵烈文

赵原发

赵祖华

赵祖藩

赵基祥

赵得志

赵得胜

赵得高

赵得魁

赵望益

赵惟贤

赵清河

赵清桂

赵清益

赵清源

赵鸿翔

赵维星

赵联升

赵超众

赵富顺

赵登美

赵嗣鼎

赵新元

赵福元

赵福胜

赵肇光

赵镇海

赵德华

奎　芳

威妥玛

哈连升

哈尔噶尚阿

昭　麟

昭天义

星　格

贵廷芳

钟　会

钟　亮

钟　遐

钟　涟

钟上达

钟义山

钟子佑

钟元桃

钟开发

钟开诚

钟世名

钟永贵

钟光斗

钟光裕

钟自贵

钟兴发

钟孝芳

钟孝贵

钟孝富

钟良保

钟启祥

钟茂堂

钟卓堂

钟旺胜

钟昌泽

钟昌龄

钟春华

钟荣耀

钟南武

钟复胜

钟洪亮

钟美宣

钟致灵

钟致胜

钟望书

钟家福

钟得胜

钟清和

钟楚良

保依寿

侯云孝

侯永清

侯成烈

侯廷奉

侯显祠

侯晋康

侯得龙

侯维期

侯超来

侯照廷

段　起

段　辉

段大有

段大良

段大贵

段习友

段世贤

段生发

段邦柳

段吉祥

段再志

段有胜

段兴金

段兴禄

段远昌

段和清

段周桂

段学秀

段学贤

段柏溪

段彩香

段高升

段高翔

段祥胜

段雄飞

段瑞宝

段福兴

段福胜

段熊飞

禹志涟

禹昌林

俞　圭

俞　铭

俞　斌

俞元和

俞凤翰

俞龙兆

俞泗洪

俞鸿胜

俞翔麟

俞锡爵

饶吉元

饶成朋

饶兆麟

饶运隆

饶起贵

胜　保

施凤翔

施占琦

施有寿

施国桢

奕　

恒　超

恒　龄

恽世临

闻盛云

洪　勋

洪友胜

洪仁义

洪仁玕

洪仁述

洪玉贵

洪世贵

洪龙海

洪四海

洪必胜

洪有元

洪光明

洪竹坤

洪华海

洪兆楠

洪秀全

洪青海

洪茂盛

洪虎海

洪春元

洪贵海

洪致祥

洪晏海

洪钜海

洪家喜

洪容海

洪得发

洪得胜

洪维镇

洪道善

洪富海

洪福春

洪得发

洪潮海

济通阿

首焕一

觉罗克从

宣鸿猷

姜大华

姜元贵

姜玉书

姜世春

姜本起

姜有贵

姜廷翰

姜兆焕

姜兆琮

姜守财

姜安世

姜固国

姜河清

姜定旭

姜祖玉

姜高来

姜源清

姜熙藩

娄云庆

娄良佐

娄洪胜

娄逢春

祝天保

祝开成

祝逢春

冠得胜

费开绶

费玉曾

费林隆

胥耀彩

姚　

姚一举

姚士春

姚大亮

姚万顺

姚长庚

姚玉金

姚龙宜

姚圣益

姚有志

姚有胜

姚仰云

姚华亮

姚全礼

姚体备

姚良璧

姚纯之

姚松亭

姚明善

姚忠玖

姚宗友

姚荣华

姚荣刚

姚贵益

姚钟山

姚复庆

姚胜刚

姚寅亮

姚继韶

姚得胜

姚清莲

姚福望

姚稷生

贺　凯

贺三元

贺三胜

贺大明

贺万方

贺义和

贺广兴

贺广清

贺开元

贺友林

贺友胜

贺中礼

贺长荣

贺长胜

贺公明

贺方来

贺文启

贺文胜

贺文福

贺孔昭

贺正魁

贺玉开

贺玉良

贺玉麟

贺世清

贺世湘

贺东元

贺且勤

贺尔山

贺永锡

贺必忠

贺发益

贺光耀

贺师濂

贺回生

贺先胜

贺廷馥

贺全胜

贺兴贵

贺兴隆

贺羽仪

贺声彰

贺抡元

贺连城

贺希华

贺良义

贺纯意

贺青云

贺茂林

贺其让

贺贤才

贺忠国

贺昆池

贺昌佐

贺昌意

贺国雄

贺质禄

贺金林

贺泽球

贺宗修

贺宗黄

贺宝元

贺春明

贺春城

贺荣森

贺胜益

贺胜湘

贺炳芝

贺洪元

贺致祥

贺积德

贺高志

贺能起

贺培成

贺堂胜

贺敏求

贺得胜

贺康官

贺清和

贺隆元

贺朝祖

贺遇贵

贺湘洲

贺楚材

贺嗣华

贺鹏程

贺新发

贺新富

贺猷武

贺福禄

贺德修

贺曙堂

骆万春

骆光南

骆安全

骆国忠

骆秉章

十　画

秦　昂

秦正春

秦正福

秦玉堂

秦世明

秦永和

秦芒繁

秦有胜

秦有章

秦成亮

秦如虎

秦轩溪

秦林芝

秦松芝

秦诗俊

秦品贵

秦得先

秦超华

秦朝春

秦鹤山

桂　明

桂占彪

桂廷彪

桂茂林

桂登榜

都当阿

都兴阿

袁　俊

袁　澄

袁　藻

袁三台

袁大升

袁万明

袁子未

袁友冯

袁正南

袁甲三

袁汉城

袁汉章

袁必胜

袁有光

袁有明

袁有贵

袁有胜

袁有亮

袁有德

袁光名

袁光明

袁光顺

袁兴臣

袁志安

袁连吉

袁秀林

袁希伯

袁茂贵

袁明亮

袁忠和

袁国栋

袁国基

袁定奎

袁春才

袁南玉

袁显忠

袁保恒

袁信益

袁胜友

袁庭俊

袁彦贤

袁炳南

袁祖绶

袁祖嵘

袁得胜

袁隆富

袁维翰

袁嵩远

袁照全

袁腾九

袁福春

袁槐泽

袁肇玉

袁德新

袁韵辰

莫万连

莫比伦

莫正茂

莫永开

莫光亮

莫志祥

莫纲常

莫重定

莫祥芝

聂万胜

聂义昌

聂文亨

聂仙峰

聂汉山

聂永成

聂成名

聂成容

聂达盛

聂汝元

聂克广

聂昭魁

聂复胜

聂得胜

聂福厚

聂德风

聂德星

耆　龄

栗　淦

顾　济

顾　焘

顾云彩

顾树恩

顾思尧

顾复元

夏　昆

夏　楷

夏云德

夏开凤

夏开福

夏友成

夏文富

夏礼耕

夏平升

夏平高

夏世荣

夏有明

夏廷标

夏任廷

夏迎祥

夏应和

夏纹诏

夏其祥

夏明德

夏绍香

夏绍峨

夏春生

夏思义

夏培元

夏富安

夏楚贤

夏献钰

夏献锟

夏福堂

夏镇昆

晏公堂

晏玉辉

晏正春

晏东海

晏司训

晏宗海

晏定胜

晏恭山

晏得华

晏章健

晏楚英

晏裔海

晏綦山

晏端书

晏澧周

钱　秉

钱三友

钱万选

钱义胜

钱有德

钱在忠

钱华春

钱兆亨

钱步高

钱宝廉

钱复泰

钱俊德

钱胜友

钱胜和

钱桂林

钱嘉仁

铁精阿

秧开胜

倭勒明阿

倪　桂

倪万有

倪友胜

倪长发

倪文英

倪文藻

倪向春

倪昌明

倪青云

倪显志

徐　仑

徐　炳

徐　洪

徐　

徐　棻

徐　清

徐　

徐　瀛

徐士泰

徐万年

徐才楚

徐上达

徐元庆

徐元秀

徐友成

徐太和

徐仁发

徐丹桂

徐文标

徐正恺

徐世恩

徐东汉

徐占先

徐占魁

徐代明

徐立壮

徐汉轻

徐永业

徐永华

徐加耀

徐邦达

徐有壬

徐光明

徐光裕

徐先路

徐仲兰

徐华廷

徐华荣

徐向龙

徐庆云

徐江济

徐守奎

徐进义

徐克康

徐连升

徐时佑

徐佐凤

徐作舟

徐希福

徐宏贵

徐宏胜

徐良粹

徐际发

徐忍堂

徐青选

徐松林

徐茂才

徐茂林

徐茂春

徐国春

徐国祥

徐佳廷

徐佩瑷

徐佩璋

徐金山

徐周冕

徐治平

徐宗干

徐宗根

徐宗幹

徐定友

徐定成

徐建魁

徐承恩

徐春林

徐荣桂

徐荣高

徐复仁

徐衍绪

徐胜荣

徐炳文

徐美才

徐祖意

徐桂林

徐晋芳

徐烜垣

徐堂赓

徐得佳

徐得胜

徐得喜

徐添贵

徐维元

徐敬举

徐鼎荣

徐楚胜

徐蔚升

徐镇楚

殷　浚

殷　濬

殷方来

殷古稀

殷达为

殷兆镛

殷寿洪

殷尚质

殷鸣岐

殷受福

殷定文

殷绍周

殷春生

殷家隽

殷家骏

殷得才

殷德益

殷爵华

翁同书

翁名扬

翁得发

卿桂芳

郭　有

郭万胜

郭云轩

郭开泰

郭友盛

郭仁义

郭崙焘

郭凤祥

郭文有

郭文亨

郭文学

郭文彬

郭孔浩

郭玉元

郭玉华

郭世成

郭世名

郭仕林

郭代富

郭立志

郭立和

郭兰桂

郭式楷

郭有贵

郭达兴

郭臣孝

郭先振

郭先绶

郭廷泰

郭传纪

郭传胜

郭庆扬

郭志达

郭良玉

郭明鳌

郭昌林

郭昌猷

郭岱焘

郭征畴

郭定猷

郭荣发

郭昭贵

郭星福

郭贵喜

郭胜云

郭胜明

郭恒泰

郭洪发

郭洪修

郭洪畴

郭祖汉

郭祖沅

郭家铨

郭家镛

郭展彩

郭崇焘

郭得山

郭得元

郭清正

郭寅福

郭琳珠

郭葆真

郭瑞成

郭嵩焘

郭福有

郭嘉会

郭嘉明

郭嶐焘

郭德馨

郭穆清

郭懿文

高　溥

高　瀛

高大寿

高万山

高广有

高之桢

高元泰

高开祥

高友文

高文秀

高正和

高占魁

高立堂

高有顺

高如友

高连升

高怀德

高宏科

高启典

高明发

高经魁

高彦骥

高洪元

高得胜

高得效

高清和

高鸿胪

高翔飞

高道贤

高登九

高蔚霞

高德仕

席正伦

席世衢

席茂来

席宝田

席经明

席春宣

唐　发

唐　良

唐　修

唐士盈

唐大兴

唐大贵

唐万明

唐万胜

唐义训

唐义胜

唐义谟

唐之馥

唐元享

唐开廷

唐友山

唐友胜

唐友谅

唐太宗

唐仁双

唐仁东

唐仁廉

唐文表

唐文璪

唐方来

唐双福

唐正廷

唐正德

唐玉益

唐玉德

唐付祖

唐训方

唐立仲

唐永发

唐永兴

唐永茂

唐永贵

唐有义

唐有胜

唐成玉

唐有馀

唐成遂

唐臣柏

唐光明

唐光辉

唐光谦

唐光煦

唐年泰

唐廷扬

唐华高

唐行吉

唐兆麟

唐守章

唐守赞

唐寿春

唐寿嵩

唐远立

唐远芳

唐远

唐远赞

唐克昌

唐伯华

唐启大

唐启发

唐启荣

唐良浩

唐青云

唐武传

唐茂林

唐茂春

唐鸣盛

唐明升

唐明顺

唐明煜

唐昌元

唐昌南

唐国华

唐国器

唐金华

唐金顺

唐泽润

唐宗鉴

唐定荣

唐定福

唐学芝

唐学珊

唐绍基

唐春山

唐春岐

唐春林

唐春福

唐树棻

唐荣胜

唐勋满

唐品山

唐显在

庸星垣

唐复兴

唐复盛

唐修己

唐闻华

唐炳云

唐洪立

唐洪福

唐祖彝

唐桂森

唐桂馥

唐彩益

唐祥益

唐乾亨

唐盛立

唐敏义

唐敏树

唐得胜

唐焕彪

唐清贵

唐鸿和

唐寅发

唐朝海

唐景春

唐傅正

唐富山

唐盖南

唐楚华

唐楚声

唐锦魁

唐福田

唐福兴

唐福泰

唐槐友

唐葵英

唐镇湘

唐德辉

唐懋瓒

凌　德

凌三元

凌义泰

凌子龙

凌云和

凌云程

凌化龙

凌升有

凌升连

凌为高

凌发荣

凌有和

凌兴益

凌步云

凌亨之

凌际芝

凌松荣

凌春勒

凌祖才

凌清久

凌维斌

凌景华

凌湘春

凌新益

凌福山

凌福堂

凌德和

海　福

海长顺

涂孔滨

涂玉堂

涂玉霖

涂凤章

涂宗德

涂宗瀛

涂祖昌

涂得众

涂新裕

涂福兴

宾得桂

诺蒙阿

谈明扬

陶　标

陶　桄

陶　燮

陶子高

陶文仓

陶正魁

陶东汉

陶有平

陶在田

陶成有

陶合鸿

陶运亨

陶克体

陶连胜

陶步云

陶咏贵

陶青松

陶茂森

陶定升

陶树春

陶树珂

陶树勋

陶荣贵

陶保堂

陶亲元

陶桂林

陶健春

陶崇高

陶镇牛

陶德明

陶德斌

陶澍窗

桑光魁

十一画

梅万友

梅仁富

梅正华

梅荣财

梅鉴源

梅锡源

梅锦源

勒伯勒东

萧　汉

萧　翊

萧大美

萧万春

萧上林

萧亿棠

萧云达

萧云胜

萧云贵

萧元亨

萧元凯

萧元厚

萧开印

萧友元

萧太和

萧仁泗

萧长有

萧长青

萧凤仪

萧凤辉

萧六元

萧文光

萧正祥

萧玉林

萧玉亭

萧玉贵

萧本康

萧世杰

萧世鹤

萧东来

萧东凌

萧占魁

萧汉祥

萧礼堂

萧立照

萧兰玉

萧永定

萧权柄

萧吉祥

萧西鹏

萧列仲

萧有忠

萧有举

萧有致

萧有敬

萧有贵

萧成亮

萧光友

萧光福

萧光碧

萧则志

萧回元

萧先达

萧传榜

萧伟源

萧华训

萧名扬

萧名科

萧庆元

萧庆旦

萧庆台

萧庆明

萧庆衍

萧庆祥

萧兴春

萧如意

萧志果

萧志高

萧两全

萧连贵

萧步泗

萧秀庭

萧孚泗

萧迎祥

萧言玉

萧言吉

萧应全

萧宏周

萧咏泰

萧启本

萧启佳

萧启胜

萧启琳

萧良佐

萧良桂

萧纶烈

萧松二

萧茂发

萧招福

萧鸣凤

萧明珍

萧忠裕

萧忠福

萧昌宏

萧和贵

萧金元

萧金益

萧宗云

萧宗仁

萧宗向

萧定拔

萧治享

萧陔南

萧绍贤

萧绍忠

萧绍珂

萧绍湘

萧春华

萧春和

萧相乐

萧相欢

萧相坤

萧相禅

萧树森

萧荣贵

萧荀玉

萧品忠

萧思尽

萧贻淞

萧复胜

萧复益

萧复清

萧选吉

萧信集

萧胜开

萧胜南

萧庭魁

萧恒书

萧恒发

萧洪发

萧洪胜

萧济安

萧美章

萧泰来

萧桂山

萧桂林

萧致祥

萧恩纶

萧恩润

萧笃林

萧高轩

萧高阁

萧凌云

萧宽敷

萧祥明

萧能和

萧得仁

萧得胜

萧得新

萧章开

萧章选

萧清世

萧清适

萧清桂

萧清善

萧添禄

萧淇松

萧梁升

萧维亿

萧辉廷

萧景星

萧傅溪

萧集明

萧湘恒

萧翔翥

萧富吉

萧瑞山

萧瑞南

萧瑞祥

萧楚友

萧锡珍

萧锡畴

萧锦臣

萧腾芳

萧腾林

萧新恒

萧新盛

萧新斌

萧福林

萧福星

萧福胜

萧福祥

萧福堂

萧福集

萧碧堂

萧聚文

萧聚发

萧聚宝

萧端山

萧德昭

萧德胜

萧藻堂

萧黼廷

萨萨布

黄　干

黄　升

黄　庆

黄　芳

黄　杰

黄　昌

黄　钧

黄　域

黄　彬

黄　冕

黄　绶

黄　瑜

黄　潜

黄　曙

黄　彝

黄　灏

黄　櫺

黄一升

黄乙麟

黄三元

黄士友

黄大元

黄大忠

黄大胜

黄大鹏

黄万春

黄万胜

黄万铭

黄万福

黄万鹏

黄广兴

黄义全

黄飞翰

黄习诗

黄子农

黄云龙

黄云贵

黄云桂

黄云祥

黄元清

黄天桂

黄开泰

黄开榜

黄友信

黄友胜

黄友淦

黄太和

黄中义

黄仁亲

黄开富

黄长元

黄长发

黄长荣

黄长顺

黄凤鸣

黄文华

黄文金

黄文焕

黄文辉

黄为章

黄为源

黄心田

黄以承

黄孔遴

黄正大

黄正元

黄正芳

黄正保

黄正镛

黄玉才

黄玉龙

黄玉成

黄玉林

黄玉贵

黄本立

黄本智

黄世杰

黄世济

黄东汉

黄东南

黄石谷

黄占春

黄占魁

黄礼芳

黄立文

黄立宝

黄必义

黄必胜

黄发彰

黄邦臣

黄共安

黄有三

黄有才

黄有元

黄有道

黄存升

黄达五

黄成发

黄光龙

黄光汉

黄光裕

黄光宝

黄廷爵

黄廷瓒

黄传燮

黄传薪

黄华山

黄华达

黄华松

黄华翰

黄全胜

黄名立

黄名扬

黄兆升

黄兆龙

黄兆昌

黄庆章

黄齐骥

黄州泰

黄江元

黄江祥

黄守日

黄寿龄

黄运四

黄志融

黄连升

黄连祥

黄连溪

黄财宝

黄应彩

黄青九

黄青山

黄坤元

黄林有

黄茂春

黄茂胜

黄茂桂

黄其恕

黄歧鸣

黄明如

黄明怀

黄明柏

黄明亮

黄明德

黄忠林

黄忠贵

黄忠源

黄昌友

黄国尧

黄国贵

黄国胜

黄国泰

黄国朝

黄国瑞

黄京亮

黄河清

黄泽忠

黄泽恩

黄泽湘

黄宝林

黄宗宪

黄宗馀

黄宗得

黄诗辉

黄经略

黄经魁

黄春山

黄春华

黄春林

黄春堂

黄珍祥

黄荣礼

黄荣寿

黄南山

黄映春

黄昭发

黄昭贤

黄品山

黄显荣

黄星发

黄星芝

黄星胜

黄贵章

黄思兰

黄思学

黄秋亭

黄钟清

黄复胜

黄俊才

黄俊英

黄胜龙

黄胜林

黄胜亮

黄胜辉

黄效忠

黄恒寿

黄恒春

黄恒胜

黄炳南

黄洪运

黄祖佑

黄桂云

黄桂棻

黄振高

黄贵仕

黄秩普

黄逢清

黄高彩

黄海清

黄润昌

黄益赤

黄家茂

黄家明

黄家俊

黄家庭

黄祥发

黄培元

黄梧凤

黄教镕

黄崇孝

黄得元

黄得友

黄得贵

黄得胜

黄得泰

黄清友

黄清和

黄添佑

黄添泗

黄添泰

黄添祥

黄裕昆

黄隆升

黄维昌

黄维泰

黄维楷

黄维新

黄琳文

黄联升

黄敬亭

黄朝贵

黄斯与

黄森林

黄辉山

黄辉胜

黄赐福

黄景春

黄鼎贵

黄智顺

黄敦秀

黄敦弟

黄登魁

黄瑞堂

黄楚英

黄楚顺

黄楚敦

黄楚湘

黄照云

黄锡彤

黄锡茂

黄锦荣

黄锦堂

黄靖邦

黄新有

黄新林

黄意元

黄福田

黄福昌

黄福维

黄殿章

黄嘉瑞

黄肇祥

黄翠凤

黄聪珥

黄德正

黄德安

黄德林

黄德茂

黄德亮

黄赞汤

黄镜堂

黄懋德

黄翼升

黄簠臣

黄耀昆

黄耀盛

曹　坤

曹　贵

曹　嵘

曹大胜

曹万珍

曹万胜

曹才禄

曹义胜

曹广文

曹云胜

曹云祥

曹元胜

曹元恬

曹开先

曹中和

曹仁美

曹仁端

曹升高

曹文彬

曹文清

曹玉良

曹玉昆

曹玉福

曹汇湘

曹永盛

曹吉昌

曹光礼

曹光廷

曹廷耀

曹安增

曹关照

曹如金

曹志忠

曹芳友

曹芳凤

曹良臣

曹良尚

曹青泰

曹林桂

曹松年

曹其昌

曹明友

曹明望

曹泗洲

曹春元

曹春发

曹春华

曹南英

曹荣华

曹荣轩

曹荣恒

曹映祥

曹贵升

曹贵德

曹复春

曹俊元

曹俊泰

曹胜山

曹胜贤

曹恒发

曹洪亮

曹继周

曹得胜

曹隆灼

曹朝喜

曹登泰

曹登棋

曹福南

曹德和

曹德胜

曹翰田

硕　奇

龚士发

龚大翥

龚元升

龚开甲

龚开泰

龚长升

龚凤林

龚文林

龚正安

龚玉华

龚吉三

龚有道

龚在胜

龚扬庥

龚先开

龚良志

龚佩廷

龚金镕

龚定兴

龚春学

龚思善

龚顺祥

龚冠群

龚彩云

龚铭勋

龚得成

龚得胜

龚隆贵

龚鼎元

龚德友

龚鹤鸣

龚镜清

盛天保

盛太和

盛文森

盛永发

盛永清

盛光远

盛启顺

盛贤聪

盛京魁

盛荣贵

盛振楚

盛得华

盛维忠

盛瀛洲

戚修周

常　寿

常　海

常玉廷

常东海

常家煜

鄂占贵

崔　斓

崔文田

崔文瑛

崔光华

崔步云

崔学敏

崔定富

崇　志

崇　纶

崇　厚

符升元

符加科

符名桂

符国一

符秉福

符宜春

符朝胜

章　武

章　茂

章　琳

章　濂

章于锦

章文彬

章仪典

章有元

章在作

章合才

章时瑞

章明亮

章金友

章承恩

章承辉

章逢树

章宾耀

章继先

章继庠

章继盛

章得胜

章瑞醴

章福春

康　阜

康大胜

康万有

康义东

康观澜

康明哲

康琼林

康智成

康富有

阎宝麟

阎定王

阎恩祥

阎高升

阎得胜

阎敬铭

梁万荣

梁才胜

梁上达

梁云章

梁太富

梁仁生

梁仁美

梁正元

梁正源

梁玉坤

梁世建

梁永学

梁加喜

梁有明

梁回光

梁向山

梁克胜

梁来友

梁把喜

梁时和

梁里仁

梁作章

梁伯元

梁伯藩

梁应先

梁怀多

梁泽明

梁治礼

梁宝田

梁宗全

梁定邦

梁贵友

梁顺理

梁胜顺

梁洪胜

梁宪章

梁美材

梁逢源

梁常先

梁得胜

梁清和

梁敬之

梁敬亭

梁鼎交

梁富全

梁楚云

梁靖邦

梁嘉金

谌文华

谌宏得

谌致南

颇颇福

隋藏珠

隆芳策

巢名桢

十二画

瑛　棨

博　欣

韩义兴

韩正国

韩兆泰

韩兆祥

韩进春

韩承煦

韩春高

韩振声

韩朝杰

韩彭寿

韩景廷

韩源孔

彭　顺

彭　烈

彭九如

彭九河

彭九皋

彭又村

彭三楚

彭大田

彭大光

彭万全

彭万合

彭万里

彭万和

彭万胜

彭与军

彭义奏

彭义贵

彭义胜

彭广顺

彭广源

彭小春

彭元太

彭元芳

彭元顺

彭开武

彭开亮

彭友山

彭友元

彭友林

彭友典

彭友胜

彭太仕

彭中孚

彭中林

彭中洋

彭冈秀

彭长远

彭长胜

彭介臣

彭凤山

彭凤舞

彭文益

彭文蔚

彭心广

彭以德

彭书麟

彭正复

彭正福

彭玉田

彭玉明

彭玉牒

彭玉麟

彭世藻

彭东贵

彭龙义

彭业濬

彭仙久

彭立延

彭立鸿

彭汉江

彭汉城

彭永发

彭永昌

彭永贵

彭永清

彭必达

彭必胜

彭发祥

彭邦达

彭邦杰

彭吉庆

彭西洲

彭再发

彭有元

彭有必

彭有俊

彭有馀

彭有道

彭光云

彭光友

彭光玉

彭光明

彭光前

彭光祖

彭光清

彭先志

彭先启

彭先顺

彭先俊

彭先儒

彭伦考

彭华山

彭后清

彭兆富

彭汝琮

彭如胜

彭观涛

彭远定

彭克胜

彭志友

彭连升

彭岚云

彭里仁

彭秀来

彭秀泗

彭迎祥

彭言志

彭怀华

彭怀松

彭怀信

彭良俊

彭际时

彭青云

彭青桂

彭松青

彭松林

彭茂聪

彭其修

彭尚安

彭明兴

彭明俊

彭昌安

彭昌忠

彭昌禧

彭迪吉

彭国升

彭金南

彭金顺

彭金魁

彭沛霖

彭治宽

彭治敷

彭定先

彭定凯

彭学成

彭居易

彭绍长

彭春尔

彭春贵

彭树林

彭荣升

彭荣发

彭荣玖

彭荣贵

彭荣高

彭南封

彭南胜

彭品英

彭显星

彭星占

彭秋扬

彭复仁

彭复吉

彭复胜

彭复祥

彭复霖

彭香元

彭俊彩

彭俊德

彭胜友

彭胜华

彭胜南

彭胜祥

彭美焕

彭泰山

彭桂林

彭桂亭

彭桂源

彭相阶

彭起发

彭起福

彭振军

彭振清

彭致和

彭爱卿

彭馀德

彭高才

彭高华

彭海瑞

彭家祥

彭祥益

彭培元

彭乾锡

彭盛世

彭盛发

彭盛桂

彭敏桔

彭得元

彭得发

彭得贵

彭得胜

彭焕秋

彭清汉

彭清和

彭添胜

彭隆香

彭维照

彭敬林

彭朝惟

彭鼎升

彭湘益

彭富益

彭裕朝

彭瑞林

彭楚汉

彭楚茂

彭楚群

彭锦湘

彭腾芳

彭源青

彭福山

彭福田

彭福连

彭福胜

彭福柒

彭福祥

彭福楚

彭熙光

彭毓

彭毓桔

彭毓麟

彭端书

彭鉴章

彭德发

彭德星

彭德胜

彭德福

彭德耀

彭鹤荣

彭永

彭璧庚

葛友明

葛东庭

葛兰世

葛芝滕

葛光明

葛青云

葛坤泰

葛奇益

葛定有

葛定名

葛封疆

葛桂堂

葛福胜

葛增试

葛□（原文此处为方框）泰

董　恂

董万安

董天申

董文华

董文岐

董文葛

董立诚

董世湖

董占品

董立诚

董有信

董在发

董光玉

董辰保

董连科

董其祥

董鸣岐

董明知

董金城

董学益

董柏衡

董贵茂

董炳南

董清平

董朝清

董新楼

蒋　富

蒋　谦

蒋　醇

蒋一桂

蒋三顺

蒋万和

蒋万胜

蒋才扬

蒋云台

蒋元凤

蒋开发

蒋友升

蒋友和

蒋友胜

蒋太山

蒋升林

蒋月华

蒋玉吉

蒋玉林

蒋玉麟

蒋本元

蒋本竣

蒋占彪

蒋占魁

蒋占鳌

蒋永长

蒋永庆

蒋永松

蒋邦清

蒋有升

蒋有德

蒋光晋

蒋先发

蒋廷珠

蒋传盛

蒋仲梅

蒋华山

蒋华禄

蒋合麟

蒋兆奎

蒋兆庭

蒋兴祥

蒋运昌

蒋运忠

蒋启义

蒋启胜

蒋茂胜

蒋杰麟

蒋其祥

蒋贤贵

蒋贤聪

蒋昌孝

蒋昌胜

蒋金和

蒋受禄

蒋定臣

蒋春生

蒋春意

蒋荣爱

蒋品秀

蒋贵明

蒋复胜

蒋信玉

蒋逢春

蒋高贵

蒋益和

蒋益澧

蒋骏声

蒋黄祖

蒋得龙

蒋得胜

蒋隆飞

蒋维周

蒋敬之

蒋富山

蒋福山

蒋福全

蒋魁南

蒋德和

蒋凝学

蒋懋勋

覃有胜

覃登荣

粟长发

粟有田

粟克明

粟荣贵

粟章得

惠　庆

辜　漟

雅尔金

喻万顺

喻少还

喻文榜

喻以珍

喻本立

喻龙起

喻四贵

喻兰庭

喻礼和

喻光海

喻先达

喻名扬

喻名华

喻志业

喻志兴

喻步莲

喻作胜

喻启元

喻启英

喻郁文

喻贤能

喻明辉

喻春轩

喻荣升

喻南选

喻笃绪

喻俊明

喻泰山

喻桂林

喻理植

喻得胜

喻清汉

喻清涟

喻敬斋

喻楚胜

喻福春

喻福星

喻福胜

喻德友

喻德胜

喻德盛

程　瑞

程二贤

程大胜

程见德

程丙悦

程正洪

程礼明

程朴生

程自有

程守谦

程守箴

程步云

程应升

程应全

程枚生

程昌先

程学启

程映山

程胜海

程恺亭

程济乐

程鸿诏

程裕泽

程登云

程椿寿

傅　诗

傅　霖

傅大顺

傅友元

傅月明

傅文彬

傅以辀

傅以德

傅正贵

傅正德

傅立朝

傅永德

傅必发

傅发楚

傅芝柏

傅似海

傅连升

傅怀德

傅鸣鹿

傅明集

傅明暄

傅昌荣

傅国瑞

傅和清

傅定贵

傅学章

傅洪发

傅洪胜

傅家勋

傅家桂

傅梓轩

傅盛林

傅堂春

傅敏才

傅清华

傅清鳌

傅鸿元

傅裕昆

傅新太

傅槐轩

傅德升

储　云

储　玑

焦光俊

焦光炜

焦克胜

焦绍度

奥　伦

舒　勋

舒　保

舒　翰

舒开朝

舒长武

舒玉佩

舒廷桢

舒自诚

舒全太

舒连升

舒金标

舒定国

舒荣翼

舒胜照

舒庭贵

舒桂亭

舒载元

舒宽文

舒得胜

舒清林

舒赞彪

鲁为金

鲁以高

鲁玉山

鲁玉春

鲁必有

鲁洪远

鲁得胜

鲁欲仁

童　晫

童大有

童万安

童正泰

童秀春

童贤胜

童定勋

童定福

童思梧

童容海

童祥兴

童楚南

湛云发

湛玉莲

湛且喜

湛金山

湛得胜

温其林

温迪善

温楚胜

温腾翥

游广泰

游有德

游伯胜

游应和

游忠春

游金龙

游复胜

曾　咏

曾　衡

曾又德

曾三元

曾大亭

曾万友

曾万田

曾万启

曾万昌

曾义和

曾义胜

曾凡高

曾广发

曾广合

曾广违

曾广均

曾广荣

曾广能

曾广禄

曾广勤

曾广翼

曾云凤

曾云祥

曾开胜

曾友胜

曾长发

曾长林

曾长海

曾长清

曾凤翔

曾文举

曾正明

曾玉书

曾玉廷

曾玉和

曾玉胜

曾玉亭

曾玉堂

曾玉策

曾东泰

曾仕胜

曾永发

曾加山

曾邦安

曾有才

曾在位

曾成武

曾贞幹

曾光福

曾岂凡

曾传旧

曾传俊

曾传唐

曾传著

曾华年

曾华禄

曾会云

曾兴才

曾纪范

曾纪忠

曾纪都

曾纪笏

曾纪策

曾连五

曾呈祥

曾时泰

曾秀荣

曾应全

曾良升

曾良佐

曾良胜

曾现彪

曾松棋

曾贤必

曾尚武

曾尚禄

曾明达

曾明光

曾明选

曾明辉

曾明魁

曾明德

曾忠谋

曾昌贵

曾国和

曾国荃

曾国麟

曾秉忠

曾泗美

曾定雄

曾定魁

曾绍光

曾绍显

曾春发

曾荣华

曾昭仕

曾昭礼

曾昭河

曾昭顺

曾昭福

曾显忠

曾复泰

曾俊依

曾胜文

曾胜和

曾胜祥

曾胜翼

曾恒祺

曾恒德

曾炳义

曾洪发

曾洪胜

曾宪贵

曾美秀

曾桂华

曾桂堂

曾载扬

曾致和

曾峻益

曾席珍

曾益交

曾诸保

曾祥发

曾祥光

曾继龙

曾常德

曾得太

曾得贵

曾得喜

曾清河

曾尉林

曾隆祥

曾绪馀

曾维十

曾维成

曾维武

曾朝武

曾辉日

曾傅礼

曾道传

曾楚兴

曾楚荣

曾楚南

曾楚益

曾楚辉

曾锡光

曾腾芳

曾福齐

曾聚贤

曾熙庸

曾毓英

曾毓衢

曾镇楚

曾霞城

曾瀛洲

善　庆

善图庆阿

富　和

富丰阿

富尔奇

富明阿

谢九和

谢三洪

谢大吉

谢友才

谢友忠

谢巨川

谢日升

谢仁本

谢长发

谢长清

谢长福

谢从文

谢孔昭

谢正印

谢正禄

谢玉林

谢玉和

谢世坤

谢东元

谢占春

谢占彪

谢代元

谢代有

谢立龙

谢礼宾

谢兰清

谢永谦

谢发才

谢邦辉

谢邦

谢芝林

谢吉科

谢吉胜

谢有成

谢有胜

谢有馀

谢光前

谢光晋

谢廷浦

谢华山

谢华先

谢华明

谢华绩

谢名山

谢名声

谢名亮

谢汲顺

谢安国

谢兴九

谢克友

谢克明

谢岐友

谢宏安

谢宏森

谢青云

谢青胜

谢茂林

谢尚先

谢明久

谢明月

谢明汉

谢国安

谢国恩

谢国雄

谢国斌

谢质美

谢金品

谢宝臣

谢定国

谢定胜

谢绍春

谢春文

谢春茂

谢相廷

谢相周

谢荣胜

谢胜三

谢胜元

谢恒吉

谢恒胜

谢恒美

谢洪训

谢洪胜

谢祖柏

谢祖祥

谢泰泗

谢桂学

谢载升

谢致福

谢恩灿

谢海珍

谢捷胜

谢得志

谢得贵

谢得胜

谢章焕

谢清辉

谢清源

谢隆湘

谢葆芳

谢登贤

谢锡光

谢新春

谢慎典

谢福全

谢福顺

谢福堂

谢福凝

谢蔚堂

谢魁胜

谢徵信

谢增耀

谢德鹏

褚丹林

褚维坦

强上达

十三画

瑞　昌

赖文鸿

赖由江

赖有贵

赖光斗

赖坤元

赖明福

赖荣光

赖镇海

蒯祖兴

蓝开应

蓝廷青

蓝国治

蓝瑞祥

蓝尉雯

蒲和贵

蒙时中

蒙遇恩

蒙库多尔济

楚玉和

楚玉祥

楚本基

楚训武

楚明德

雷三清

雷大胜

雷大善

雷友汉

雷友胜

雷太朋

雷正清

雷正绾

雷玉春

雷世安

雷汉卿

雷永言

雷永胜

雷永福

雷吉祥

雷廷元

雷运勇

雷志宽

雷步湘

雷鸣飞

雷昌富

雷国英

雷金发

雷定国

雷相富

雷柏仙

雷荣绪

雷显扬

雷复胜

雷信义

雷桂山

雷致祥

雷祥胜

雷得胜

雷裕进

雷照雄

雷锦堂

雷福元

雷震云

裘德成

鄢万年

鄢兰亭

路大廷

简名立

简国祥

解连升

魁　玉

鲍　超

鲍应鸣

鲍昌胜

鲍昌龄

鲍祖耀

鲍继学

鲍继高

鲍葵芳

詹仕保

詹定国

詹荣禄

詹恒耀

詹起纶

詹鸿宝

雍三胜

雍俊杰

廉焕章

庾光东

满万元

满邦廷

满邦荣

满邦梁

满福兴

福　兴

福　寿

福　济

福　祥

十四画

赫　德

墙明德

蔡　祥

蔡　锷

蔡大成

蔡万高

蔡子亮

蔡天福

蔡中

蔡仁和

蔡化醇

蔡文有

蔡文怀

蔡文望

蔡为胜

蔡心田

蔡孔昭

蔡玉贵

蔡东祥

蔡立成

蔡永贞

蔡必胜

蔡有成

蔡有声

蔡庆堂

蔡运隆

蔡运照

蔡克战

蔡连升

蔡国祥

蔡国喜

蔡金胜

蔡京富

蔡定发

蔡经魁

蔡映斗

蔡修江

蔡胜才

蔡胜楚

蔡根山

蔡起章

蔡海朋

蔡润泽

蔡清凤

蔡添顺

蔡鸿钧

蔡维新

蔡福胜

蔡鼒臣

蔡德洪

蔡德清

綦高会

臧占春

裴人杰

裴长松

嘎尔炳阿

管定文

管定武

管崇胜

僧格林沁

廖　凯

廖大胜

廖云合

廖云林

廖云清

廖元宗

廖太仙

廖长发

廖长春

廖文传

廖玉琳

廖世珍

廖东成

廖加恩

廖百金

廖庆福

廖良胜

廖时敏

廖秀四

廖青芳

廖武益

廖茂廷

廖茂胜

廖明伦

廖明顺

廖明德

廖国龙

廖春晓

廖柏珍

廖荣华

廖星彩

廖思贵

廖信宗

廖胜发

廖泰仙

廖致祥

廖高升

廖益材

廖得胜

廖焕章

廖富文

廖楚国

廖楚胜

廖锡朋

廖满益

廖德茂

廖德福

遮克敦布

精林济通阿

谭三元

谭三捷

谭士元

谭万雄

谭上连

谭义胜

谭飞胜

谭飞麟

谭云风

谭云茂

谭云程

谭云福

谭天保

谭开榜

谭友吉

谭少山

谭见禄

谭仁义

谭仁凤

谭仁成

谭仁和

谭凤亭

谭文定

谭文彬

谭正书

谭正兴

谭正昆

谭玉贵

谭玉堂

谭立胜

谭东祥

谭申华

谭兰富

谭永发

谭永贵

谭永烈

谭永源

谭永福

谭发友

谭发祥

谭芝祥

谭吉士

谭吉长

谭有志

谭有明

谭有香

谭有胜

谭达善

谭光寿

谭光明

谭光烈

谭庆馀

谭光德

谭先益

谭廷襄

谭传本

谭华封

谭名胜

谭名鳌

谭克明

谭声才

谭声金

谭芳元

谭连胜

谭利贞

谭秀元

谭位高

谭孚泗

谭应和

谭启蛟

谭良灿

谭良朋

谭松泰

谭其祥

谭卓元

谭明凤

谭明亮

谭明德

谭忠友

谭忠本

谭忠亮

谭国泰

谭秉堂

谭佩和

谭金元

谭金生

谭宗亮

谭定全

谭定国

谭定信

谭定泰

谭春元

谭荣发

谭荣魁

谭品元

谭贵忠

谭贵和

谭复兴

谭复顺

谭保城

谭信燮

谭俊才

谭胜达

谭胜辉

谭洪泰

谭养平

谭祖纶

谭祖燕

谭祝喧

谭统斌

谭桂林

谭悦胜

谭高照

谭海棠

谭益庭

谭养平

谭得义

谭得科

谭得胜

谭得美

潭清涟

潭添胜

谭琼晖

谭敬轩

谭善文

谭富交

谭隆兴

谭瑞廷

谭楚才

谭楚南

谭锡元

谭锡恒

谭新益

谭新照

谭源宝

谭福胜

谭福临

谭碧理

谭彰汉

谭德玙

谭德辉

谭鹤龄

翟　诜

翟大沦

翟开芳

翟守清

翟宗光

翟星元

翟祥龄

熊万顺

熊万隆

熊上珍

熊义发

熊义和

熊义森

熊云泗

熊云益

熊开云

熊友升

熊友亮

熊少牧

熊长发

熊长林

熊长胜

熊正玉

熊正彪

熊正福

熊本立

熊世泰

熊东山

熊立宝

熊训成

熊礼仁

熊必刚

熊永祥

熊有才

熊有恩

熊至忠

熊光廷

熊光明

熊廷燮

熊传彪

熊兆飞

熊兆瑞

熊兴茂

熊宏胜

熊运猷

熊克先

熊宏才

熊启湘

熊良弼

熊青云

熊其进

熊其相

熊明庚

熊明善

熊国府

熊国祥

熊定安

熊绍庚

熊绍濂

熊春山

熊春祥

熊春森

熊南山

熊品佳

熊星源

熊亮彩

熊炳芒

熊济圃

熊祖锡

熊桂林

熊铁生

熊高泰

熊高望

熊益华

熊家隆

熊得安

熊得寿

熊得胜

熊惟宝

熊清二

熊清义

熊清和

熊清贵

熊越胜

熊裕勤

熊登武

熊登科

熊登照

熊照林

熊锦胜

熊福明

熊福龄

熊殿元

熊彰善

熊德凯

熊德照

熊德慎

熊耀辉

熊□（原文此处为方框）祥

缪得发

缪福宾

十五画

黎大海

黎见升

黎日升

黎文才

黎玉华

黎世绶

黎汉林

黎扬名

黎光荣

黎光照

黎先贵

黎连寿

黎秀棠

黎佑才

黎直信

黎茂魁

黎泽庚

黎定忠

黎定胜

黎承寿

黎贵仁

黎复盛

黎起德

黎益辉

黎培勋

黎培楷

黎庶昌

黎勤发

黎照祥

黎福保

黎福恩

黎福畴

德勒顺

德楞额

德布星阿

德勒木保

德穆博兴阿

樊友胜

樊文炳

樊庆武

樊松秀

樊明智

樊沛仁

樊荣升

滕子猷

滕代伦

滕有训

滕传珍

滕易顺

滕定贵

滕带恩

滕洪昌

滕家文

颜凤龄

颜正魁

颜正福

颜玉元

颜永凤

颜成仁

颜成健

颜光杰

颜先扬

颜先清

颜兴文

颜连玉

颜岐山

颜青云

颜其忠

颜其政

颜其敬

颜明选

颜国元

颜怡和

颜定清

颜厚坤

颜思明

颜胜发

颜炳文

颜济圣

颜海仙

颜海扬

颜祥发

颜得信

颜得胜

颜庶和

颜清胜

颜鸿魁

颜隆许

颜琢玉

颜琼林

颜湘波

颜楚发

颜楚胜

颜新元

潘　沛

潘　清

潘　敬

潘三元

潘万和

潘义忠

潘义胜

潘太祥

潘长顺

潘文质

潘玉华

潘玉坤

潘玉林

潘玉春

潘汉元

潘在田

潘光榜

潘兆达

潘兆基

潘运璋

潘志海

潘步云

潘宏兴

潘宏顺

潘宏胜

潘启林

潘际盛

潘纯柏

潘茂发

潘昌隆

潘泽珍

潘珍祥

潘顺隆

潘祖荫

潘彩枝

潘海清

潘家骧

潘家麟

潘得茂

潘得胜

潘清照

潘深林

潘鼎新

潘裕恬

潘裕麟

潘慎清

潘祖廷

潘福祥

潘福彪

潘遵溥

潘德盛

潘黼汉

翦炳南

翦得胜

十六画

薛　焕

薛　煐

薛元诚

薛天仲

薛占仁

薛成良

薛光宗

薛秉钧

薛金榜

薛宗樾

薛炳炜

薛超文

燕永福

霍成玉

穆占魁

穆图善

穆克德布

穆克德讷

十七画

鞠耀乾

戴　元

戴　庚

戴友招

戴太榜

戴文斌

戴文澜

戴玉清

戴玉源

戴光宝

戴先荣

戴廷立

戴廷谟

戴名山

戴如升

戴声扬

戴岐山

戴佑胜

戴延龄

戴宏胜

戴宏蒸

戴明山

戴明前

戴昌臣

戴宗应

戴宗魁

戴春台

戴荣贵

戴南贵

戴星垣

戴顺明

戴洪福

戴美武

戴美思

戴得仁

戴得凤

戴得胜

戴清和

戴维高

戴朝玉

戴朝恩

戴遐龄

戴锟堂

戴福胜

戴德祥

魏　珍

魏　瑜

魏　瀛

魏三阳

魏大贵

魏仁辉

魏文林

魏世美

魏永胜

魏发元

魏应时

魏武帝

魏明扬

魏国治

魏和盛

魏金湘

魏泽湘

魏绍曾

魏承亨

魏昭骞

魏海泳

魏家贵

魏超成

魏喻义

魏锡禄

魏先

魏福全

魏福咏

魏福春

魏麟彪

縻元顺

十八画

瞿云祥

瞿正荣

瞿东海

瞿永约

瞿名声

瞿珍海

瞿顺明

瞿能章

瞿锦标

瞿慎之

二十画

酆森亭

编制者：彭明哲

杨子怡

目录

同治二年

001. 官军攻克运漕镇进剿巢县小挫及铜城闸两胜折正月十二日

002. 附录明谕 答攻克运漕镇折并准保出力员弁及议恤阵亡事正月二十六日

003. 恭谢弟贞幹追赠按察使并议恤折正月十二日

004. 附录廷寄 答攻克运漕镇等折片及曾贞幹再加优恤事正月二十六日

005. 附陈金陵大营及近日大江南北军情梗概片正月十二日

006. 委署皖南道缺并请迅颁道镇关防片正月十二日

007. 九江后营守备黄逢祥勒令休致折正月十二日

008. 任祖文升补镇筸镇标右营游击实缺片正月十二日

009. 马建勋等员兼袭承袭云骑尉世职片正月十二日

010. 附录廷寄 谕严防江北里下河等处及裁并厘局委员正月二十一日

011. 鲍超破贼马头镇杨柳铺进解泾县城围折正月二十七日

012. 泾县守军七营先后击贼情形片正月二十七日

013. 附录明谕 马头镇大胜泾县解围诸员着准奖恤二月十七日

014. 汇报近日军情并亲赴前敌察看片正月二十七日

015. 曾开骥留营差委片正月二十七日

016. 附录明谕 准曾开骥留营差委并饬上年分发安徽之员迅即到省候用二月十七日

017. 审明叶凤来被参确情酌拟结案折正月二十七日

018. 代李世忠奏请褫职立功代赎胜保之罪折正月二十七日

019. 附录廷寄密谕 李世忠强占盐利攘夺皖饷饬加裁抑并严防勾结渡江发逆二月十一日

020. 附录廷寄 着注视忠逆军事行动严加防范并斥李世忠苗练为争盐利私斗二月十三日

021. 附录廷寄 李世忠为胜保渎请着革职留任剿贼图功二月十七日

022. 附录廷寄 申斥代奏李世忠愿褫职为胜保立功赎罪饬相机驱策剿贼二月十七日

023. 附陈苏州等三府州诸生与未能如期会考省分一并办理情由片正月

024. 附陈遵旨查明俞斌等所买各项禁物情形片二月初十日

025. 汇报查阅沿江各军军情形势折二月十二日

026. 同治元年安徽江西文武各官密考折二月十五日

027. 同治元年年终赏赐谢恩折二月十五日

028. 附录廷寄 严防苏常发逆图窜皖北进扰鄂疆并着浙军乘胜直捣杭嘉二月十七日

029. 附录廷寄 答泾县解围各折片并饬曾左相机妥办浙江皖南江北军务二月十七日

030. 汇报自金陵回皖行程及近日各路军情折二月二十七日

031. 密陈巡阅诸军情况及可喜可惧形势片二月二十七日

032. 附录廷寄 答沿江查阅各军折并饬李世忠速克江浦三月初七日

033. 附录廷寄 答密陈近日军情诸折片并指示军事机宜及酌核吴文锡条陈三月二十四日

034. 皖南道程钰因病开缺已奏叶兆兰署理片二月二十七日

035. 万启琛补授安徽臬司请暂缓入都陛见片二月二十七日

036. 补报两年来东征水陆阵亡伤病身故人员请恤折二月二十七日

037. 祁门知县唐治死节请建专祠片二月二十七日

038. 附录明谕 唐治准在祁门县建立专祠三月二十四日

039. 行营采访忠义第十二案请恤折二月二十七日

040. 舒城县监生韦斌等请赐旌恤片二月二十七日

041. 附录明谕 批复旌恤安徽舒城韦斌等三月二十四日

042. 附录廷寄 着江忠义速提军赴皖并着张凯嵩督饬刘坤一等军扫清广西余匪二月二十九日

043. 附录廷寄 直隶刘长佑攻剿吃紧饬速募军支援并调郭崑焘等驰往听候差遣三月初三日

044. 附录廷寄 江浦陷落江北吃紧着速图克复并妥筹防范三月初六日

045. 鲍超一军攻克西河小淮窑各要隘折三月十二日

046. 附录明谕 答上折并奖恤连克宁国近城各要隘人员三月二十九日

047. 李世忠失陷九洑洲浦口江浦桥林诸要隘情形并请旨革职折三月十二日

048. 密陈李世忠失守数城别作处置片三月十二日

049. 附录明谕 浦口江浦桥林失陷李世忠曾国藩各予处分三月二十九日

050. 附录密谕 答密片饬随时洞察李世忠邱昌良举动设法钤制并指示江西防剿事宜三月二十九日

051. 遵旨保奏堪任水师总兵人员折三月十二日

052. 附录明谕 答奏保堪任水师总兵人员折三月二十九日

053. 金陵宁国及皖南江西与江北上下游近日军情形势片三月十二日

054. 奏参浙江试用道包国琪片三月十二日

055. 徐克明升补苏松镇标中营游击折三月十二日

056. 拣员调补陆路都司折三月十二日

057. 芜湖金柱关苦战屡月获胜折三月二十七日

058. 附录明谕 答上折并准奖恤员弁四月十一日

059. 奏请拣调各员来皖补用折三月二十七日

060. 附录明谕 准留用拣调各员并饬多分发即用知县四月十二日

061. 保奏穆其琛补授无为州知州片三月二十七日

062. 附录明谕 准穆其琛补授无为州知州实缺四月十二日

063. 采访忠义第十三案请恤折三月二十七日

064. 汇报近日各路军情片三月二十七日

065. 附录廷寄 发捻纷窜图解金陵之围雨花台曾军不可移动李续宜速回皖剿苗四月十一日

066. 附录廷寄 着曾国藩等严饬徽属信防各军堵剿诸贼并严禁商船米粮济贼三月二十八日

067. 附录明谕 左宗棠曾国荃万启琛马新贻补授谕旨三件三月二十八日

068. 附录廷寄 耆龄左宗棠等人补授新职后通筹协调福建浙江两江军政事务三月二十八日

069. 附录廷寄 指授防守镇江雨花台及江北江皖军事机宜三月二十九日

070. 附录明谕 郭嵩焘补授两淮盐运使三月三十日

071. 附录密谕 通筹剿办苗练事宜三月三十日

072. 附录廷寄 饬筹商调集各军堵剿苗练并严防勾结发逆或西窜四月初九日

073. 附录廷寄 饬各省指拨协饷速解安徽临淮关军营以济饥军四月初九日

074. 附录明谕 通告讨伐苗沛霖并惩办失职诸员四月初九日

075. 李秀成大股迭扑皖北各城官军苦战解围折四月十二日

076. 附录明谕 李秀成纠合发捻迭扑各城官军力战解围奖恤在事人员五月初十日

077. 近日大江南北防剿忠酋苗党军情片四月十二日

078. 遵旨议复淮南引盐暂难改办官运折四月十二日

079. 遵旨查复吕锦文在乡办团骚扰殃民不实片四月十二日

080. 附录明谕 吕锦文被参不实着即回京供职五月初十日

081. 左永年复姓归宗更名陶树恩片四月十二日

082. 陈禄安因战炮伤请免验弓马片四月十二日

083. 行营采访忠义第十四案折四月十二日

084. 汇报两淮各场己未等三纲册揭奏销折四月十二日

085. 即补守备杨锦斌请补守备实缺折四月十二日

086. 张振西请补游击实缺折四月十二日

087. 附录廷寄 分条指授南北军事机宜并饬通筹剿办发捻苗逆四月十九日

088. 附录廷寄 江忠义军留粤进剿陈金刚并饬令席宝田军等遄行援皖四月十九日

089. 附录廷寄 淮盐江运八万引仍拨济陕西军饷饬妥筹速奏四月十九日

090. 附录廷寄 江海关代征洋税一半解京抵充江省应解奉提地丁四月二十五日

091. 附录廷寄 指授各路兜剿苗捻发逆机宜及唐训方补授安徽巡抚四月二十五日

092. 附录廷寄 饬在盐课项下酌筹款项以济僧格林沁南下之军需四月二十六日

093. 附录廷寄 严防豫捻忠逆苗党分窜鄂疆指授分头剿办四月二十六日

094. 附录廷寄 分析当前江鄂皖浙形势指授军事机宜并饬水师攻捣九洑洲要害四月二十七日

095. 恳辞曾国荃补授浙抚并谢恩折四月二十二日

096. 附录明谕 曾国荃毋辞浙抚勉该大臣兄弟效忠报国六月初二日

097. 据情代奏万启琛恳辞江苏藩司片四月二十二日

098. 附录明谕 代奏苏藩万启琛自请开缺着毋庸议六月初二日

099. 附录廷寄 曾国荃万启琛毋得固辞成命并谕妥筹调度各路军务六月初二日

100. 为弟曾贞幹死事恩纶再贲谢恩折四月二十二日

101. 水陆各军会克东关铜城闸二隘折四月二十七日

102. 附录明谕 答会克东关巢县各折片五月十五日

103. 密陈近日大江南北军情及饷缺兵逃大局决裂可虞片四月二十七日

104. 雨花台解围出力员弁请奖折四月二十七日

105. 附录军机处来咨二件

106. 黄冕暂缓赴滇新任仍留湖南综理各局筹饷事宜片四月二十七日

107. 附录廷寄 答会克铜城闸及饷需奇缺并曾国荃请辞浙抚曾国藩乞简员会办并黄冕暂缓赴滇各折片五月十五日

108. 知县蔡锷为苗练戕害请恤片四月二十七日

109. 附录明谕 蔡锷因公被害着从优议恤并注销原参之案五月十五日

110. 附录廷寄 凤阳定远肃清嘉勉唐训方击剿苗练发捻并饬通力兼顾防务五月初三日

111. 附录廷寄 直东匪势复张僧格林沁暂留山东剿办并速催李续宜赴皖五月初九日

112. 附录廷寄 严防忠酋纠合苗党江省防务吃重饬即驰援并速规取苏城五月初十日

113. 附录廷寄 指授各路军机饬通筹妥办五月初十日

114. 官军攻破雨花台伪石城及聚宝门诸石垒折五月十二日

115. 附录明谕 答上折并奖恤出力诸员五月二十七日

116. 水陆各营会克巢含和三城折五月十二日

117. 附录明谕 答上折并奖恤诸员五月二十七日

118. 近日金陵江北江西及援寿剿苗军情片五月十二日

119. 附录廷寄 发逆多窜江南捻苗肆焰江北临淮谕严密堵剿毋使四窜五月二十七日

120. 副将阳华坤请更正为欧阳华坤片五月十二日

121. 都司正黄旗满洲德普兴额在营病故片五月十二日

122. 附录廷寄 江北苗捻勾结蔓延皖南皖北吃重饬通力妥筹防剿五月二十二日

123. 水陆各军会克江浦浦口及九洑洲等要隘进围金陵折五月二十七日

124. 附录明谕 奖恤会克江浦浦口九洑洲诸隘出力员弁六月十三日

125. 附陈近日寿州江西及金陵大江南北军情形势片五月二十七日

126. 汇保攻克宁郡进援泾县迭复西河诸隘出力员弁折五月二十七日

127. 附录明谕 批复上折六月二十日

128. 汇保迭破颍州西路捻匪及克运漕镇出力员弁奖叙折五月二十七日

129. 附录明谕 批复迭破颍西捻圩及会克运漕镇出力员弁保奖案六月二十日

130. 请准李洪寿补授靖江营守备折五月二十七日

131. 奏参萧胜南刘得腾周华山接仗不力请旨惩办片五月二十七日

132. 附录明谕 萧胜南等湖北追贼接仗不力应予惩儆六月十三日

133. 西丹马队已撤乍浦副都统明兴仍回本任片五月二十七日

134. 举劾并优奖江西厘局各员以振厘务而裕饷源片五月二十七日

135. 附录明谕 答整顿江西厘务惩劝各员六月十三日

136. 附录廷寄 北路匪情吃重僧格林沁暂难回援豫皖并指授南北各路机宜五月二十九日

137. 附录廷寄 据奏捐班流品太杂贻害无穷着各省大吏严加甄核五月二十九日

138. 附录廷寄 购置外国火轮兵船即到海口饬照议办理五月三十日

139. 附录明谕 苏松太赋额过重积弊太深着妥核整顿六月初二日

140. 附录廷寄 江苏苏松常镇太浙省杭嘉湖诸府州县饬酌减漕粮额赋以苏民困六月十一日

141. 附录廷寄 着速报楚军攻克二浦及七里九洑等洲情形并饬各军防贼纷窜六月初四日

142. 附录廷寄 分析南北两岸形势再催速报克复二浦及七里九洑诸洲战情并饬驰援剿苗六月初八日

143. 附录廷寄 直隶设立四镇练兵及神机营添兵加练饬各省筹饷支应以固京师根本六月初八日

144. 附录廷寄 指示临淮攻剿苗捻军事机宜六月初九日

145. 遵旨查明道员赵景贤死事情形折五月

146. 奉旨复陈江北二浦九洑诸隘次第克复情形及寿州蒙城临淮军情折六月十二日

147. 南洋通商大臣一缺仍请裁撤折六月十二日

148. 安徽学政马恩溥丁忧请简放学政来皖折六月十二日

149. 奏明同治元年下半年淮南盐厘征课数目折六月十二日

150. 鲍超曾国荃二军添买战马请免关税放行片六月十二日

151. 参办林克英解饷失窃片六月十二日

152. 彭毓橘赏加勇号重复请予撤销乞另予奖叙片六月十二日

153. 附录廷寄 答曾国藩沈葆桢所奏各折片及严禁外轮师船以粮济贼并指示各路军务六月十三日

154. 附录廷寄 谕各军通力廓清江境并饬按月拨解军饷六月二十日

155. 附录廷寄 分析苗逆攻陷寿州后形势统令各方会筹堵剿以救临淮蒙城寿州危急六月二十六日

156. 附录明谕 答苗逆攻陷寿州并分别奖恤处分诸员六月二十六日

157. 附陈松江府城失守全案捐助军饷失事人员恳请从轻查办情由片六月十二日

158. 行营采访忠义第十五案折六月二十二日

159. 程枚功等恳请分别旌恤片六月二十二日

160. 汇奏金陵南北及寿州诸路军情梗概折六月二十七日

161. 附录廷寄 着彭玉麟水师援剿湖口杨岳斌等水师赴援临淮姚广武军疏通蒙城粮道七月十五日

162. 江苏藩司万启琛仍留皖营办理牙厘乞缓陛见片六月二十七日

163. 参将彭尚安募勇滋事请即革职片六月二十七日

164. 王保春请破例补授扬州营守备折六月二十七日

165. 附录廷寄 着袁甲三督率练勇严防豫匪及开复王金奎原官事七月初四日

166. 附录明谕 着郭嵩焘署理广东巡抚朱兰任安徽学政李榕补授浙江盐运使七月初八日

167. 附录廷寄 指授聚剿江省窜逆严饬革员杨坊认缴京米赈粮并着郭嵩焘速赴广东巡抚署任七月初八日

168. 条陈大江南北防务及暂无劲旅援助蒙城折七月十二日

169. 附录廷寄 着唐训方严饬姚广武迅即疏通蒙城粮道曾国藩严催杨岳斌等水师速援临淮七月十七日

170. 附录廷寄 着曾国藩等严催水陆各军援剿临淮吴棠饬姚广武等军疏通蒙城粮道并将朱元兴军他调七月二十一日

171. 附录廷寄 临淮危急着曾国藩统筹援救并酌情调拨李世忠部协剿八月初八日

172. 附陈黄翼升水师助剿沪上并请饬李鸿章接济淮阳水师军需片七月十二日

173. 附录廷寄 着李鸿章乘机剿克苏常并准江北漕米仍按定例折征留充扬营军饷七月二十七日

174. 行营采访忠义第十六案殉难官绅士女请旌恤折七月十二日

175. 遵旨复陈瑛棨奏请淮盐引项拨陕应毋庸议片七月十二日

176. 封职训导汪士熙等阖门殉难恳请旌恤片七月十二日

177. 附录明谕 准汪士熙等请恤并立专祠专坊七月二十七日

178. 附陈请准钱德承接署松江府知府情由片七月二十四日

179. 附录廷寄 着沈葆桢等力图赣防并妥理九江教案七月十三日

180. 附录廷寄 着曾国藩与曾国荃等慎使左右妥筹金陵合围并知会拟与荷兰国订立条约八月初二日

181. 附录廷寄 着官军各路全力疏通运道筹防临淮八月初二日

182. 附录廷寄 着官军各路扫荡石太股匪后刘典一军仍驻徽防及江忠义等军酌调金陵以厚合围兵力八月初四日

183. 力保芜湖金柱关及克复湾沚等处出力员弁请奖折七月二十七日

184. 附录明谕 批复力保芜湖金柱关及克复湾沚黄池各役出力员弁请奖折八月二十二日

185. 附录军机处咨文 知会力保芜湖金柱关克复湾沚等处出力员弁请奖奉旨照准及彭楚汉赏穿黄马褂八月十三日

186. 湖口防军屡胜群贼全遁折七月二十七日

187. 附录明谕 江西全境肃清李榕一军出力阵亡员弁着择优保奏奖恤八月十三日

188. 附陈近日江南皖南江西淮甸各路军情片七月二十七日

189. 附录廷寄 着饬固保皖南并联络策应诸军救援临淮合剿皖北苗党八月十三日

190. 江西遵按户部章程征收茶叶落地税片七月二十七日

191. 特参庐江县知县吴燮和贪劣科派请予革职折七月二十七日

192. 孙衣言病痊请免引见仍留皖差委补用片七月二十七日

193. 附录明谕 批复孙衣言准留营差委贪劣知县吴燮和革职永不叙用八月十三日

194. 杨占鳌因公伤损请准免考弓马片七月二十七日

195. 水师副将邓万林不遵调遣请准降职并不准留营片七月二十七日

196. 法占雄请升补九江镇标后营守备折七月二十七日

197. 附录明谕 准总兵黄国瑞复姓陈氏八月初八日

198. 附录廷寄 着饬官军各路牵制贼势扫荡窜皖败匪以图江浙合围金陵并加意兼顾临淮八月初十日

199. 丙辰等三纲淮北盐课奏销折八月十二日

200. 附陈周瑞等通苗情形并请即行革职片八月十二日

201. 拣发都司伊清阿循例回旗当差片八月十二日

202. 遵旨复陈江南防务紧迫暂难全力援淮及相机驭使李世忠折八月十三日

203. 附录廷寄 指授各军驰援临淮策应防剿苗逆机宜八月二十二日

204. 附录廷寄 着曾国藩暂缓拨兵援剿临淮并着鲍超等军力解青阳之危后仍赴金陵以图合围八月二十八日

205. 附录军机处咨文 嗣后保奏特奖之员须详细开明履历及从前奖叙随折咨送本处八月二十二日

206. 金陵各军攻破上方桥江东桥等处获胜情形折八月二十七日

207. 附录廷寄 着曾国藩督饬官军各路合力扫清金陵后路着富明阿等严防宋景诗捻匪窜扰并着都兴阿等体恤难民随时严防奸宄并防逆匪占踞沿江洲地九月十三日

208. 近日皖南皖北各路军情并请调金国琛综理皖豫交界剿苗营务片八月二十七日

209. 特参遇缺提奏提督董占品等玩视军务请即革职片八月二十七日

210. 署皖南道叶兆兰因病请准交卸回籍遗缺由张凤翥接署片八月二十七日

211. 奏请调回派办粤厘各员并请奖叙片八月二十七日

212. 附录军机处咨文 知会照录同治元年五月十四日密谕一分即送军机处存档八月二十八日

213. 附录廷寄 淮河南北各路援军渐集指授各专责成事权归一相互声援策应力解蒙围后合攻苗逆老巢九月初七日

214. 附录廷寄 着李鸿章等速克苏城刘铭传等规取无锡曾国荃军乘虚进围金陵九月十一日

215. 附录廷寄 着僧格林沁速解炸炮各路官军互相应援力解蒙围等事九月十六日

216. 朱善张请准补授淮徐扬海道缺折九月初一日

217. 援师苦战经月立解青阳城围情形折九月十二日

218. 附录明谕 青阳解围出力员弁准予奖恤九月二十六日

219. 附录廷寄 着左宗棠仍随时策应皖南各军曾国藩即饬江忠义等与鲍超会筹剿贼并指授蒋凝学等防剿苗党倘贯金九月二十六日

220. 附陈临淮稳守并鲍超等进剿皖南情形片九月十二日

221. 附录廷寄 捻股进扰豫鄂着合力围剿并准提江汉关税银济饷十月初七日

222. 附录廷寄 着僧格林沁等援皖速解蒙围力剿苗党豫捻并着楚军奋勇当先毋许观望十月初七日

223. 记名总兵周保清欺侵滋扰玩误军饷请旨革职片九月十二日

224. 附录明谕 着准周保清革职永不叙用九月二十六日

225. 吕承业请补两淮广盈库大使员缺折九月十二日

226. 遵旨复议南漕运京请准变通成例并饬王大臣及户部集议新章折九月二十二日

227. 附录明谕 曾国藩遵议筹运京仓米石及郭嵩焘请裁卫兵各折单交军机户部妥议具奏十月初九日

228. 附陈南漕试办请准黄冕暂缓赴粤片九月二十二日

229. 附录廷寄 着僧格林沁等合力进剿苗逆老巢并饬曾国藩察视黄冕行迹十月初九日

230. 附陈江浙防剿尚稳皖北军力单薄等情片九月二十二日

231. 附陈郑士彦请补通州分司运判情由片九月二十三日

232. 遵旨复陈两淮盐场各缺恳请更换序补情形折九月二十三日

233. 恭谢御赐诗文折九月二十七日

234. 官军驻守宁国泾县历战获胜情形折九月二十七日

235. 附录廷寄 着饬江忠义等军廓清皖南左宗棠严防徽郡稳守攻杭营垒并抚绥军民十月十三日

236. 附录密谕 退回所购外轮并斥革总税务司李泰国饬即讲求自强之策十月十三日

237. 遵旨审明革镇黄彬被参确情请发军台效力赎罪折九月二十七日

238. 附录明谕 将已革总兵黄彬发往军台效力赎罪十月十三日

239. 胡基茂擅受民词请即革职片九月二十七日

240. 附录廷寄 捻逆窜汉不逞指授鄂豫皖北陕南防剿机宜及李云麟军毋庸另设粮台十月十六日

241. 附录廷寄 着李鸿章曾国荃各军分防皖浙互为联络及王文瑞速归营当差十月二十四日

242. 附陈扬州府经历陶功枚请准仍留本任情由片十月初三日

243. 附陈请将候选都司谭国富革职留营效力情由片十月初六日

244. 附陈都司潘得胜逞凶毙命审明正法情由片十月初六日

245. 曾国荃等军克复秣陵关等城隘并拟合围金陵折十月十二日

246. 附录廷寄 着官军各路乘胜严防所属并黄翼升水师留苏及刘郇膏递署江苏藩司十月二十七日

247. 附录明谕 着水陆各军乘胜进剿规复金陵十月二十七日

248. 招抚古隆贤等并复三城情形折十月十二日

249. 附录明谕 着赏降人古隆贤游击衔十月二十七日

250. 曾国荃等金陵一军迭克城隘奉旨六案汇请奖恤折十月十二日

251. 附录军机处咨文 知会刘连捷等赏穿黄马褂并批复汇案奖恤折十月二十七日

252. 奉旨查明具奏石埭四城失陷缘由片十月十二日

253. 皖北剿苗攻捻道州告警设防及江南军情并克东坝等处情形片十月十二日

254. 附录朱批谕旨 批古隆贤投诚等折片十月二十七日

255. 附录廷寄 着曾国藩沈葆桢化除歧见共济时艰并饬沈葆桢即回抚任十月二十七日

256. 附录廷寄 酌提广东厘金及两江等省月银解供直隶练兵十月二十七日

257. 附陈请以郭柏荫署理江苏藩司薛书堂接署苏松臬司李仲良暂署常州府知府情由片十月二十日

258. 金陵一军分兵北岸力解石涧埠重围克复巢县等处出力文武员弁请奖清单十月二十日

259. 官军水陆各路剿抚兼施迭破水阳东坝等处并请酌赏投降头目折十月二十七日

260. 附录明谕 皖南发逆献城反正官军连克高淳东坝诸城隘准予酌赏降将并旌恤出力阵亡人员十一月十二日

261. 附录廷寄 着驾驭降众扫清皖南余匪速攻无锡常州合围金陵及诸员丁忧调补奖赏事十一月十二日

262. 奏参铜陵县知县官霖延误驰递公文时限请即革职片十月二十七日

263. 福建陆路提督王明山丁忧请即开缺守制片十月二十七日

264. 附录明谕 王明山准开缺回籍守制十一月十二日

265. 王靖保请补授淮安城守营参将实缺折十月二十七日

266. 张桂芳等请承袭云骑尉世职片十月二十七日

267. 江宁府知府郑济美殉难请即开缺补放折十月二十七日

268. 都司何增益在籍募勇生事请即革职片十月二十七日

269. 附录朱批谕旨 批水陆各军迭破水阳等隘郑济美开缺补放各折片十一月十二日

270. 附录明谕 着萧孚泗补授福建陆路提督并拣员调补江宁知府员缺十一月十二日

271. 附录廷寄 彭玉麟着加恩赏穿黄马褂十一月十二日

272. 附录廷寄 着沿海各督抚严饬水师实力剿捕黑水洋面盗匪以保海运十月三十日

273. 附录廷寄 指示李世忠等尽速攻拔寿州僧格林沁富明阿等救援蒙城断贼粮道扫荡苗党十月三十日

274. 附录廷寄 着僧格林沁节制攻剿苗捻各军并查办李世忠部劣弁滋事十一月初七日

275. 附录廷寄 着唐训方饬投诚苗党张士端进剿苗逆老巢僧格林沁全力疏通蒙城粮道并嘉勉练总李南华十一月初十日

276. 附录廷寄 苗沛霖图遁伏诛着僧格林沁等军进剿余党官文等严防捻匪窜扰各属十一月十一日

277. 附录廷寄 苏州已克着饬查明李秀成下落严防发逆纷窜并筹速克杭州及嘉奖戈登与官军出力诸员十一月十一日

278. 附录廷寄 着援皖各军撤回扬防并准富明阿休假一月十一月十五日

279. 附录廷寄 苗逆授首应即尽平贼圩廓清全淮钤束苗捻余党安辑地方并查办李世忠部滋事员弁十一月十八日

280. 附陈酌奖战功卓著武员情由片十一月初五日

281. 沈炳请补海州分司运判实缺折十一月初十日

282. 李世忠迭破苗圩会复怀远请开复革职留用处分折十一月十二日

283. 附录廷寄 准开复李世忠革职留用处分并饬蒋凝学严捕苗逆余党及杨岳斌俟金陵克复后再行给假省亲十一月二十七日

284. 附陈曾国荃军克复正阳关及李世忠部收复下蔡军情片十一月十二日

285. 代陈杨岳斌请假回籍省亲养疴所遗水师及防务归并彭玉麟统领折十一月十二日

286. 附录明谕 金陵合围军务吃紧杨岳斌暂缓开缺省亲十一月二十七日

287. 水陆各军肃清皖北江北出力员弁四案并保折十一月十二日

288. 奏保总兵葛清泰等赏勇号清单十一月十二日

289. 附录军机咨文 知会葛清泰等准赏勇号事十一月二十日

290. 附录朱批谕旨 批李世忠迭破苗圩等折片十一月二十七日

291. 附录廷寄 金陵合围时势可图着水陆官军严防各属并防忠逆李秀成他窜十一月二十一日

292. 附录廷寄 着饬水陆各军严防发逆渡江北窜并妥筹遣散皖北民圩渐削练总大权以弭隐患十一月二十一日

293. 附录廷寄 苏锡规复镇江吃重着在防各军实力防堵忠逆回救金陵并严防突窜江北十一月二十二日

294. 附录军机处咨文 奉旨转知曾国藩等严防忠逆挟洪秀全之子突窜江西十一月二十七日

295. 奏陈酌保贤员以备器使折十一月十二日

296. 奏陈遵查署沭阳令蒋懋勋参款情形折十一月二十七日

297. 水陆各营亡故员弁请恤折十一月二十七日

298. 附录朱批谕旨 批答水陆各营亡故员弁请恤折十二月十三日

299. 代陈前皖抚李续宜遗书折十一月二十七日

300. 附录朱批谕旨 批答李续宜病故折十二月十三日

301. 梁悦馨请补授通州直隶州知州折十一月二十七日

302. 陈懋蔼请升任海州直隶州知州折十一月二十七日

303. 行营采访忠义第十七案人员请恤折十一月二十七日

304. 陈何氏等遇贼殉难请旌片十一月二十七日

305. 设防堵剿忠逆李秀成自金陵突窜江西片十一月二十七日

306. 附录朱批谕旨 批答上折十二月十三日

307. 附录廷寄 僧格林沁等续剿苗逆余党并移军豫境围剿捻匪及着张之万整饬团练十一月二十九日

308. 附录廷寄 责成楚豫二省合力进歼张总愚捻部并抽拨劲旅援陕及僧格林沁俟皖境肃清即移豫督剿十一月二十九日

309. 附录廷寄 着左宗棠李鸿章等会剿江浙安抚苏州降众难民并着沈葆桢严防忠逆入赣及都兴阿等查明张九元投诚等事十二月初一日

310. 附录廷寄 着据实查明与苗逆为仇之副将徐立壮等被戕冤抑案十二月十一日

311. 附录明谕 着查明徐立壮等被戕一案十二月十一日

312. 奉旨条对李世忠等军争功互斗及各处设防情形并皖北湘营暂难移陕折十二月十二日

313. 江西肃清及青阳解围汇案请奖折十二月十二日

314. 泰州等处盐场水患请准缓征折价钱粮折十二月十二日

315. 附录明谕 准泰海二州盐场暂缓征收折价钱粮十二月二十八日

316. 附录廷寄 苏浙各军互为声援随时妥筹兼顾毋令洪秀全李秀成伺隙逃逸并准应宝时帮办洋务戈登俟回国之日再颁奖赏十二月十五日

317. 附录廷寄 唐训方降补藩司所遗皖抚着乔松年补授并饬万启琛速赴江北办理粮台十二月十七日

318. 附录军机处咨文 同治二年年终赏赐十二月二十二日

319. 请以陈九龙升补抚标左营守备折十二月十五日

320. 奏陈江西绅富捐输军饷请加广文武学额及文武乡试中额折十二月十五日

321. 附陈筹商将李世忠调赴军营片十二月二十日

322. 苏松各属钱粮请准缓征情由折十二月二十日

323. 淮扬等属漕粮请准缓征情由折十二月二十日

324. 淮扬等属水旱灾害请准减征缓征地丁折十二月二十日

325. 遵旨查明江苏各属被扰被歉情形毋庸接济折十二月二十日

326. 恭谢奖赏并陈近日军情折十二月二十七日

327. 附录廷寄 勖勉各督抚共筹江皖大局及皖北善后事宜（同治三年）正月十四日

328. 今夏攻克九洑洲水师员弁请奖折十二月二十七日

329. 奉旨讯结革员周瑞等通苗无据不予科罪折十二月二十七日

330. 喻吉三奖叙二品封典重复请予撤销并恳准赏加提督衔简授总兵实缺片十二月二十七日

331. 附录军机处咨文 知会喻吉三准赏加提督衔等事

332. 都司沈祥胜等临阵脱逃请予革职片十二月二十七日

333. 高连超请补掘港营都司实缺折十二月二十七日

334. 附录朱批谕旨 批复同治二年十二月二十七日拜发各折片（同治三年）正月十四日

335. 谢得龙请补饶州营参将折十二月二十九日

336. 附录廷寄 着曾国藩等加意抚恤难民事十二月二十八日

337. 附录总理各国事务衙门来咨 抄送奏请详绘沿海沿边地图原折请查照办理十二月三十日

338. 附录廷寄 准在雉河集增设重镇治理善后并饬乔松年派员赍送钦差大臣关防赴京恭缴（同治三年）正月初四日

339. 附录廷寄 答馀杭获胜奔牛解围杭州金陵围攻紧急宜防贼逃逸他窜仍期谋出万全合力攻剿（同治三年）正月初九日

340. 附录廷寄 答多隆阿奏报陕甘各路军务及攻剿情形速饬石清吉等七营赴陕援应（同治三年）正月十一日

341. 附录廷寄 答郑锡瀛请设屯田养兵以节经费事（同治三年）正月十四日

人名索引

返回总目录

注：正文中出现的□，原文即是如此。

同治二年

001. 官军攻克运漕镇进剿巢县小挫及铜城闸两胜折 [1] 正月十二日

奏为官军攻克运漕镇后，进剿巢县小挫，旋在铜城闸两次获胜，恭折驰陈，仰祈圣鉴事。

窃北岸官军攻克运漕镇，臣国藩两次具陈梗概，声明续奏战状在案。嗣据各营禀报，伪对王一枝窜聚巢县，分扑西梁山，经周惠堂节次督军剿退后，遂踞运漕、铜城闸、东关各隘。侦知无为州产米最富，守兵又单，于上年十一月二十四，拥三四千众扑近州城北门外。李昭庆率树字等营开城迎战，曾泗美带水师右营从新河口横出击之，适刘连捷亦自金陵来会，贼乃负创却走。越数日，臣国藩所调之萧庆衍、毛有铭两军先后驰至，议以毛有铭所部严备巢县东关之贼，萧庆衍所部专攻运漕、铜城闸之贼。十二月初九日，臣玉麟令右营定湘营师船驶抵运漕上游二里许，渡萧庆衍陆师过河筑寨，未及尽济，乃该镇踞贼纠股突出，逼营而阵，围裹数重。我军在水次燃炮仰轰，仍分舢板数号接渡后济之军，环起纵击，歼获颇众。毛有铭正带马队渡黄洛河履勘形势，一闻运漕炮声，飞骑助战。贼知不敌，败遁归巢。初十日，我营修筑既成，臣玉麟饬曾泗美右营、喻俊明定湘营，护定陆师向运漕自上攻下；亲督成发翔左营、王吉响导营、唐敏义澄海营向三汊河自下攻上。该处有三石卡，一大石垒坚峙街心，未易攻取。成发翔带飞划由水路进，王吉带水勇登陆由北岸进，唐敏义带水勇登陆由南岸进，战不两时，遂断浮桥，悉焚卡垒，贼之撄刃坠河而死者，不止数百人。臣玉麟自三汊河引军西上，与曾泗美、喻俊明遇，乃知大马头一桥二垒亦就毁平。萧庆衍督率马步等营，四面纵火，斩隘直入，纵横抄杀，立复运漕一镇。乘胜蹑贼，直至黄墩，诛斩无算，余匪归并铜城闸而去。此十二月初十日水陆各军会克运漕镇之情形也。

运漕既复，而后毛有铭率亲兵马队回驻石涧埠，即于十三日部勒各营出哨东关，见贼对河列阵，正与曾泗美炮划往来拒敌，急派湘右营渡河夹击，斩贼二三十级，贼仍缩入卡内，连日增党修濠，坚伏不出。毛有铭知东关之未可遽图也，不如径取巢县，以为攻心之计。二十日，就各营中抽拨六成队伍，越芙蓉岭迤逦前进。突有五千余贼在前面山冈，扬旗吹角，张两翼抄来。毛有铭随令信中、溥左、溥右三营御左路，湘中、湘右二营御右路，两锋相交，曾不少却。乃以马队横掠贼阵，贼始披靡。我军奋力薄贼，驰逐一里许，正思撤队回营，讵林木间鼓声忽起，巢县悍贼蜂拥而来，径抄信中、溥右两营，顷刻合围。彭星占与诸弁勇左右驰突，裹入垓心；胡得胜、陈东祥、谢济偁、吕鸿榜、李春生等力战死之。彭星占愤怒填臆，负伤决战，手刃数贼，并殁于阵。毛有铭飞饬湘中、湘右、溥左等营，合军并击，贼渐解退。比见刘义胜匹马冲入，中枪而殒。该逆仍复回戈转斗，且却且前。各军以抬炮猛击，歼毙前锋数百人，乘贼队散乱、争相骇奔之际，遂夺获彭星占尸骸而还。此二十日毛有铭一军，在芙蓉岭击贼小挫之情形也。

其铜城闸一路，贼于要冲筑四卡，以阻我陆师；又筑一水卡，以阻我舟师。萧庆衍先于十四日移军黄墩、张家渡，旋派营勇平渡口土埂，俾利战船驶击。十九日，臣玉麟饬令喻俊明、成发翔、王吉、唐敏义等攻破水旱诸卡，随结小划为桥，渡过陆师全队。二十一日，萧庆衍令赵太和率为左营、郭鹏程率毅右营攻陶家咀第一垒；洪致祥率亨中营、胡发达率强右营，攻陶家咀第二垒；复令朱吉玉率为右营、萧恒书率为前营，攻大甲村贼垒；仍自率贞中营及刘长槐之元左营，为各路策应。天甫向曙，诸道并进。贼正欲出垒迎拒，我军已环逼濠边，火器飞掷，燃及哨棚，众勇于烈焰中跃过濠沟，摩肩而上。一垒既破，各垒尽乱，骈戮盈千，并斩伪安燕福文姓、黄姓诸酋。水师亦分队连毁沿堤数卡，乘势进取岷山冈逆垒，贼皆惶遽失措，逾墙欲遁。萧庆衍麾军直进，立焚二垒，擒斩尤多，遂绕出铜城闸后，奋攻石垒。寻以贼援麇集，相持未下。二十二日，萧庆衍派赵太和、朱吉玉、萧恒书、刘长槐四营，于近接该闸之黄龙口地方，相度营基，分队移扎；又派洪致祥、胡发达、郭鹏程三营，亲带贞中一营，整军以为之备。不移时，而闸中群贼，纠合陶家厂、关门镇、铜城庙、洋狮嘴、新唐街、五显集、百旺市、东关各股，分三路来犯。萧庆衍率各营纵兵抄击，少挫凶锋。中路之贼败过闸口，左右两路之贼退聚闸后。众军乘之，贼又从闸后出两大股，一走闸西堤埂，一走岷山冈之东。萧庆衍令萧恒书、朱吉玉堵住东路，潜遣洪致祥、郭鹏程、赵太和等分伏黄龙口村内，而以刘长槐、胡发达等队赴闸口诱贼。贼果轻我兵寡，蜂拥齐出，刘长槐、胡发达敛军佯退，俟贼扑过村口，伏兵突发，乱刃交刺，该逆无心接战，冲出重围。维时冈东一股，闻风窜遁；闸西一股，亦经水师击走。我军日暮收队略有损折。此二十一二等日，萧庆衍一军进攻铜城闸、毁垒获胜之情形也。

臣等查贼在巢县广聚悍党，踞守数隘，意在纷窜皖北郡县，冀解金陵之围。此次克复运漕，进规铜城闸，苦战两日，尚属得手。惟萧庆衍、毛有铭两军不满八千人，兵单贼众，未能遽期扫荡。现饬诸军坚守各城隘，俟春水稍涨，再行水陆会剿，恢复要区。所有在事出力人员，拟请酌保数员，附入颍西剿捻案内汇求恩施外，总兵彭星占，数年征剿，严明勇敢，艰险不辞，临阵捐躯，深堪悯恻，应请照总兵立功后阵亡例从优赐恤。都司衔蓝翎守备胡得胜、蓝翎守备刘义胜、陈东祥、蓝翎千总谢济偁、蓝翎把总吕鸿榜、蓝翎外委李春生同时阵亡，并请敕部各照本职本衔从优议恤。所有官军攻克运漕、分道进战各缘由，谨会同大学士湖广督臣官文由驿六百里驰奏，伏乞皇上圣鉴训示。谨奏。

[1] 此件与官文会衔具奏。

002. 附录明谕　答攻克运漕镇折并准保出力员弁及议恤阵亡事正月二十六日

同治二年正月二十六日，准兵部火票递到同治二年正月十九日内阁奉上谕：

曾国藩等奏官军攻克运漕镇后，分道进攻获胜一折。逆匪窜聚巢县，分踞运漕镇、铜城闸各隘，经曾国藩檄饬萧庆衍、毛有铭两军分路进剿。上年十二月初九日，萧庆衍陆师渡河筑垒；初十日，成发祥率飞划由水路进；王吉、唐敏义各带水勇登陆，断桥焚卡，毙贼数百人；萧庆衍督率马步各营，斩隘直入，纵横抄杀，立将运漕镇克复，余匪向铜城闸遁走。二十日，毛有铭麾军径取巢县，由芙蓉岭前进，遇贼转战，奋力驰逐，巢县悍贼蜂拥来援，彭星占等力战阵亡，官军并力攻击，贼始溃退。二十一日，萧庆衍亲率各营连破铜城闸贼垒，阵斩伪安燕福文姓、黄姓诸酋；水师亦连毁沿堤数卡。二十二日，贼分三路来犯，萧庆衍纵兵抄击闸口之贼，冲围而出，冈东一股闻风窜遁，闸西各逆亦经水师击走，剿办甚属得手。着曾国藩等督饬水陆各军，乘胜进取铜城闸，攻拔巢县，尽歼丑类，迅扫逆氛。所有在事出力员弁，着准其汇入颍西剿捻案内酌保数员，候旨施恩。阵亡之总兵彭星占，着照总兵立功后阵亡例从优赐恤。都司衔蓝翎守备胡得胜，蓝翎守备刘义胜、陈东祥，蓝翎千总谢济偁，蓝翎把总吕鸿榜，蓝翎外委李春生同时阵亡，均着交部各照本职本衔从优议恤。该部知道。钦此。

003. 恭谢弟贞幹追赠按察使并议恤折 [1] 正月十二日

奏为恭谢天恩仰祈圣鉴事。

窃臣接准兵部火票递到同治元年十二月初六日奉上谕：

前因知府曾贞幹击退援贼后，降旨询问该知府扎营何处？兹据曾国藩复奏，该知府自五月驰赴江宁大营，秋间遭病，适值援贼大至，力疾督战，解围后积劳身故。等语。曾贞幹自赴江南军营，屡著战功，朝廷早欲擢用，因曾国藩再三恳辞，拟俟江宁克复后，从优奖励。兹以力疾督战，积劳病故，悼惜殊深。虽未经曾国藩奏请给恤，而曾贞幹系效力疆场、战功卓著之员，着即追赠按察使，即照按察使军营立功后病故例议恤，以示优异。钦此。

跪诵之下，感激涕零。适值曾贞幹灵榇经过安庆，当即宣告灵前，望阙叩头谢恩讫。伏念臣弟贞幹，秉质愚蒙，持躬介特。为诸生时，不甚肄习举业，颇究心搏力技击之法。咸丰三年带勇六百人，随臣剿贼。旋以臣父年老，回籍侍亲。八年十月，因胞兄国华殉难三河，蒙文宗皇帝屡降谕旨，褒恤有加，痛哭发愤，誓出杀贼，以雪兄仇而报国恩。频年以来，会克太湖、潜山、安庆、芜湖，独克繁昌、南陵，迭蒙天恩奖叙，闻望渐隆。而臣弟贞幹孤怀郁抑，耿耿若不自得。常思别树一帜，建立奇功，以分圣主宵旰之忧，一洗军营因循之习。上年秋间遭病，群劝出营调养，适以援贼大至，力疾督战，精神遽振，日夜不倦。臣方幸其病后耐劳，志定胜气，人定胜天，或者别立尺寸之功，一偿平生之愿。不料其中道损折，赉志长终，精炯炯而不冥，神依依而恋缺。微臣位高德薄，殃及手足，恸惜之余，弥增悚歉。而圣主优诏褒恤，若深鉴臣弟未白之衷，而曲体微臣难言之隐，此尤臣所合门感戢，存没沾戴者也。兹已素旒西旋，归从先陇。结草之报纵难索诸于幽冥，敌忾之情端有资于同气。臣当督率臣弟国荃，益励丹诚，誓除氛祲。战兢以任艰巨，忠信以涉波涛，庶慰季弟未竟之志，而答圣主非常之恩。所有感激下忱，谨率同江苏布政使臣曾国荃恭折叩谢天恩，伏乞皇太后、皇上圣鉴。谨奏。

[1] 此件与曾国荃会衔具奏。

004. 附录廷寄　答攻克运漕镇等折片及曾贞幹再加优恤事正月二十六日

同治二年正月二十六日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、江苏巡抚李鸿章：

同治二年正月十九日奉上谕：

曾国藩等奏，官军攻克运漕镇后，进剿巢县小挫，旋在铜城闸获胜一折。另片奏，侦探南岸贼情，锐意图窜江北等语。已明降谕旨，宣示将阵亡之总兵彭星占等，均照所请从优议恤矣。窜踞巢县之贼，分拨悍党，踞守数隘，意图牵制官军不克进规金陵。该逆诡谋百出，亟须将皖北踞匪次第扫除，然后会师金陵，可期得手。现在运漕克复，水师计可乘胜进攻，着曾国藩严饬诸军进取铜城闸要隘，乘此春水方生，水陆并进，围攻巢县，力拔坚城。其和、含等处逆匪，据守甚固，并着权衡缓急，相机进取，毋令乘隙他窜，蔓延贻患。青阳县城业经收复，朱品隆一军已抵池州，军威益振。围扑泾县之贼，亦经鲍超率师来援，会同易开俊等立解城围，贼匪麇集寒亭、清弋江等处，鲍超谋勇素裕，着曾国藩饬令严密戒备，毋为该匪所乘。

伪忠逆调集群贼围攻常熟，拟率二十万众再犯江北，下扰扬州，上窥皖楚。曾国藩搜获伪文，与都兴阿、李鸿章等先后奏报大约相符，着曾国藩、都兴阿、富明阿等仍遵前旨，于江面各要隘预为防范，严密守御，以备不虞。该逆既有上窥皖楚之说，亦不可不先事筹防，并着曾国藩迅即咨会官文等，妥为布置，勿令逆踪上窜，掣动大局。并着李鸿章速饬各军进取太仓，援应常、昭，俾该逆众回顾苏、常巢穴，不暇径趋江北，方为妥善。曾贞幹战功卓著，朝廷方期大用，前以力疾督战，遽焉病故，深为惋惜，特加优恤。嗣又据李鸿章详叙该员战绩入奏，复加恩照二品例议恤，并准其予谥，于本籍及死事地方建立专祠，仍宣付史馆立传。谅该大臣手足之痛借可稍慰。将此由六百里各谕令知之。钦此。

遵旨寄信前来。

005. 附陈金陵大营及近日大江南北军情梗概片正月十二日

再，近日军情，金陵大营及金柱关、芜湖备防坚守如常，均臻稳固。青阳贼众闻朱品隆一军于二十二日赶到池州，即于二十三日陆续遁归石埭。十二月二十五日，官军收复青阳县城，驻兵守之。正月初一日，贼纠大股六七万众，窥犯泾县，绕城筑垒，分踞黄村、大坑一带。初四日，泾城守将易开俊、吴廷华等击退扑城之贼，鲍超于初五日自宁国疾驰九十里引军来援，遂于初六日会攻，附城贼垒二十余座悉破之，乘胜进兵黄村，又毁十数垒，斩首盈万，立解泾县之围。初七日驰归高祖山老营，而群贼已麇集寒亭、清弋江等处，势将围扑营盘，计日内必有数次大战。北岸之贼，分踞和、含、巢县、东关、铜城闸等城隘，据守益坚。据搜获伪文，称伪忠王现赴苏州，因常熟贼目周兴隆、骆国忠等投诚，忠逆调集群贼围攻常熟；不久即率二十万众再犯江北，下扰扬州，上窥皖楚等语。虽未必果有其事，而迭次伪文，该逆锐意窜扰大江以北，殊可深虑。除泾县战状再行详奏外，合先附陈大概，伏乞皇上圣鉴。谨奏。

006. 委署皖南道缺并请迅颁道镇关防片正月十二日

再，皖南地方贼踪纷扰，遍地疮痍，所有巡道一缺，抚字筹防，均关紧要。前署皖南道姚体备在任年余，颇著勤劳，舆情爱戴，上年八月间积劳病故，维时实缺道员程钰尚在颍州留办善后事宜，未能饬赴本任。查有安徽候补道叶兆兰，勤干廉明，最耐劳苦，由潜山知县带勇出力，洊保今职，以之委署皖南道缺，洵堪胜任，臣与李续宜商定，即经札委任事，逮署抚臣唐训方莅皖，正需熟悉北路情形之人带赴临淮，辗转筹商，迟久始克定议。该员叶兆兰即于十月前赴皖南署任视事。理合会同署安徽抚臣唐训方附片陈明。

至皖南道与皖南镇总兵关防二颗，臣于咸丰十一年五月奏请敕部铸印颁发，钦奉谕旨允准，迄今未准赍到。理合一并催请敕部迅赐颁发，以昭信守，伏乞圣鉴训示。谨奏。

007. 九江后营守备黄逢祥勒令休致折正月十二日

奏为守备精力颓惰，勒令休致，恭折奏祈圣鉴事。

窃准江西巡抚兼提督衔臣沈葆桢咨：署浮梁营都司事九江后营守备黄逢祥，前因访闻该员营务废弛，即经饬调来省察看。该员精力颓惰，难期振作，应即勒令休致，并据该管镇将揭报前来，咨请会办等因。臣查该守备黄逢祥，既系精力颓惰，值此整顿掭防之际，未便任其恋栈，致滋贻误。相应请旨将江西九江后营守备黄逢祥勒令休致，以肃营伍。除委员接署，并追取该员原领札付另行咨销外，循案改题为奏，伏乞皇上圣鉴训示。谨奏。

008. 任祖文升补镇筸镇标右营游击实缺片正月十二日

再，军营所出之缺，尽归军营人员量功升用，历经办理在案。兹查湖南遇缺尽先补用副将、镇筸镇标右营游击杨镇魁，在宁国军营立功后因病出缺。所遗游击员缺，系军营所出之缺，应循例由军营人员奏补。查有湖南参将衔花翎尽先即补游击任祖文，年力正强，谨慎耐劳，以之请升斯缺，与例相符。合无仰恳天恩，准将任祖文升补湖南镇筸镇标右营游击，实于军务有裨。如蒙俞允，该员现在军营，应请敕部发给升署札付，俟军务完竣，再行给咨送部引见。除饬取履历咨部查核外，谨附片具奏，伏乞圣鉴。谨奏。

009. 马建勋等员兼袭承袭云骑尉世职片正月十二日

再，桐城县籍前工部都水司郎中马瑞辰、八品监生马星曙、文生马登瀛，于咸丰三年十月贼窜桐城，带勇力战阵亡。又桐城县孝廉方正马三俊，于四年六月在舒城县周瑜城督勇力战阵亡。又安徽抚标左营把总杨升，于三年九月在集贤关带队迎敌，被贼砍伤阵亡。又甘泉县籍捐职从九品潘琳，于咸丰三年在扬州带队进剿被害。先后奉旨敕部议恤。旋准部议，给予云骑尉世职，袭次完时，给予恩骑尉世袭罔替等因。转行遵照在案。兹据各该家属具禀，并据怀宁、甘泉等县具详查有前福建莆田县知县马建勋，系马瑞辰嫡长子；桐城县文生马寿华，系马星曙嫡长子；惟均系文员，不谙弓马。应请兼袭云骑尉世职。童生马宜禄，系马登瀛嫡长子；马复震，系马三俊嫡长子。又查有安徽抚标左营尽先外委杨祖田，系杨升嫡长子；又查有京口协标右营目兵潘恩泰，系潘琳堂侄，缘潘琳无嗣，议立恩泰为嗣。应均请承袭云骑尉世职。各据造具宗图册结，详请具题请袭前来。臣复查该员等年均及岁，与兼袭承袭之例相符。合无仰恳天恩，俯准将前福建莆田县知县马建勋、文生马寿华，兼袭云骑尉世职。马宜禄、马复震、杨祖田、潘恩泰，承袭云骑尉世职。除将宗图册结咨部查核外，理合汇案附片具陈。伏乞圣鉴训示。再，此系例应具题之件循案改题为奏，合并陈明。谨奏。

010. 附录廷寄　谕严防江北里下河等处及裁并厘局委员正月二十一日

同治二年正月二十一日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、督办镇江军务广西提督冯子材、帮办镇江军务署京口副都统魁玉：

同治二年正月十五日奉上谕：

都兴阿奏，查探远近贼情；并富明阿奏，遵查沿江及里下河情形各一折。览奏均悉。常州逆首打造铁链，豫办麻绳火药线，欲于正月分股攻扑镇江；如江北兵勇过江救护，即乘虚由余塘等处过江。所办铁索等件，意在烧船暗渡江北，直犯靖泰。伪护王等带贼二十万，已抵金陵之淳化溪，声言由下关渡九洑洲，大股下窜仪、扬，从邵伯直扑里下河。是贼匪情形叵测，大江南北均形吃紧。镇江为滨江要郡，冯子材等扼守数年，颇著威望。着该提督探明贼踪所向，奋力击剿，毋稍疏懈。曾国荃大营甫臻安稳，该逆大股已抵淳化溪，虽声言欲窜里下河，难保非声东击西，着曾国藩转饬曾国荃加意防范，募补伤亡之勇已否到齐？该藩司分防芜河等处，倘贼匪再图攻扑大营，兵力是否足敷防剿？并着该大臣悉心筹画办理。都兴阿因江防紧急，据奏已咨曾国荃将前次赴援各营兵勇，克日拨回原防。并着饬曾国荃察看情形，先其所亟，酌量妥办。该逆窥伺里下河已久，此次大股复图北犯，尤当加意防堵。上年三月间贼匪渡江北窜，经都兴阿督军击退，至今朝廷尚念其前功，谅该将军成谋素裕，必能计出万全。上游和巢官军击贼获胜，将来贼势不支，必回窜渡江，而仪、扬等处必应预备不虞，着该将军会同富明阿，随时探明，刻刻防范，毋任纷窜。富明阿查看江面已竣，布置一切均尚妥协，该都统夙谙戎机，于江北地方情形亦极谙练，如下游靖泰等处吃紧，即着富明阿亲自前往调度，则威望既崇，贼匪自能震慑也。

富明阿另片奏，里下河抽厘积弊，已明降谕旨，将知府严邈等革职矣。该都统于办理此事，甚属认真可嘉。若能将厘局归并，委员裁撤，则浮费可减，商旅亦便，于军饷民情，均有裨益。本日谕知吴棠认真裁汰，着都兴阿、富明阿悉心筹酌，应如何归并以裕军饷之处，即咨商吴棠办理，不必稍存越俎之嫌。将此由六百里各谕令知之。钦此。

遵旨寄信前来。

011. 鲍超破贼马头镇杨柳铺进解泾县城围折正月二十七日

奏为鲍超一军，破贼于马头镇、杨柳铺等处，进援泾县，立解城围，恭折详报，仰祈圣鉴事。

窃浙江提督鲍超，上年十一月二十七日在杨柳铺击贼获胜，及本年正月初六日泾县之捷，臣两次附陈大概在案。先是，西河踞贼分扰小淮窑地方，与黄麻渡只一河之隔。鲍超以该处守兵单薄，水陆粮路可虞，乃督马步数营，并何绍彩新训二营，于上年十一月二十四日驰赴黄麻渡，会合王可陞防军，诱贼过河，一击败之。旋报花旗广匪六万余众，由宁国县进窜歇建庙，直至高桥、杨柳铺、吴村、马头镇一带，布满贼馆，自宁郡南至泾县，北至鲍超营盘，被贼阻隔。即自高祖山老营以至清弋江南陵，亦几为贼氛所梗。鲍超以老营空虚，惧有挫失，遂自黄麻渡卷旗息鼓，振旅还援。遥见四面传烽，烟焰纷起，洞知伪跟王蓝逆一股，已对高祖山下寨；伪佑王李逆一股，已对清弋江下寨；另有贼骑数百，由寒亭、高祖山摩垒而过，绕出抱龙冈，冀袭我营之后。鲍超既次清弋江，先派宋国永守定高祖山。二十七日昧爽，部勒各营，径从抱龙冈进。令周有胜正中营、王有庆正左营、万守根正右营、孙得友华左营攻中路；唐仁廉仁字营、刘天胜副后营、吴云集春中营、罗国才霆后营攻左路；谭胜达新右营、李文益新后营、洪容海启发营、邓云贵霆前营攻右路。贼恃众悍，列阵来拒，旌旗一展，鼓音若雷。我军以排枪轮击，多有应声而殪者。贼乃愈聚愈众，密布长围，伤我营哨数人。罗国才冲贼过猛，并陷于阵。鲍超旋令梁美材、王清泉、万凤书、刘顺隆、何绍彩、唐友胜、黄海清等营，自山冈后分两枝抄入，截贼数段。贼队大乱，夺路窜奔，诸将士合力薄之，遂将歇建庙至杨柳铺十数村落中贼卡贼垒一律平毁，追袭近六十里，歼擒近八千人，擒获无算。此十一月二十七日进攻马头镇、杨柳铺等处大胜之情形也。

自有此捷，凡附近我营之高岭、梅岭、麒麟山各贼股，伏匿不出者经月。十二月二十五日，鲍超抽队出剿，行次中途，以积潦未干，泥淖盈天，不利军行而止。正月初一日，伪匡王、奉王、襄王诸酋纠合花旗股匪，窜入大坑、黄村，进逼泾县城南，包过城东，拥众六七万人，连营二十余座。各村烟火相接，弥望皆贼。初四日，该逆架梯蒙絮，悉锐扑城。城中守将易开俊、吴廷华等，率勇登陴，以木石下击，贼始敛退。维时鲍超在高祖山，闻警恐泾城不支，将贻宁郡后路之患，计莫如速往击之。乃简行队，疾驰九十里。初五日抵泾，入城少息。初六日五更时，裹饭传餐，拔关齐出，先遣王衍庆、邓云贵、张遇春、唐仁廉、李文益、唐得胜六营，蹴过山麓，分匿丛箐深树间。而以易开俊、吴廷华所部遥为之应。复令娄云庆、罗文宓、周德馨、何文喜四营，依山而上。谭胜达、萧凌云、洪容海、陈开用四营，循河而上。鲍超督饬梁美材、王清泉、万凤书三营，暨黄海清、孙得友骑队，直前挑战。群贼争相出巢，从山梁扑下，娄云庆、罗文宓等正当其冲，梁美材、王清泉、黄海清等步马竞进，战逾两时，将弁多有损折，罗天顺跃入重围，被贼矛抉出右目，颠晕马下。王清泉急率步卒挟之而走，亦为飞子所伤。约军佯退，引贼将近山麓，号鼓一声，伏兵顿发，娄云庆等回鞭转斗，面面夹击，贼乃大败。正欲归垒，瞥见垒中火起，已为谭胜达等所破。我军乘胜并进，尽扫群垒，立解泾县之围，长驱三十余里，遂入黄村。贼不虞官军之骤至，有弃垒欲遁者，有闭垒死守者，众军士拥至濠下，抢拔地针，肉薄而登，又平十数垒，追二十里至大坑，毙贼盈万。初七日，鲍超自泾县回军，适西河之贼扑近寒亭、高祖山老营，将图乘虚一逞。南望旗帜蔽空，军容甚盛，乃相顾错愕，曰“鲍超来矣”，亦即一哄散走。此正月初六日驰援泾县，力解重围之情形也。

臣查宁国境内，遍地逆氛，鲍超以病余之将，新补之卒，四出雕剿，得此两战，军威可以复振，危局可以渐安。所有出力人员，可否酌给奖叙以作士气，出自圣恩。至参将罗国才等六十七员弁，均系前后力战阵亡，相应另缮清单，请旨敕部各照原衔从优议恤。所有官军在马头、杨柳铺大获胜仗，并解泾县城围缘由，谨缮折由驿六百里驰奏，伏乞皇上圣鉴训示。谨奏。

附请恤单

谨将鲍超杨柳铺、泾县各战，暨前后阵亡之员弁，缮具清单，吁请赐恤。

计开：

参将罗国才，参将衔游击刘昌元，花翎都司沈光胜、李得胜、何鸣凤，花翎守备周以发、刘福顺，蓝翎守备易南香，守备衔蓝翎千总贺昌意，蓝翎千总徐正坦、李邦胜，蓝翎把总吴耀彩、瞿顺明、冯连及、冯富才、杨万青、胡发胜、汤懋桂、缪荣华，蓝翎外委叶顺祥、朱宏发、杨宏桂、李贤宝，参将马得胜，游击谭胜连、周应成、李大海，花翎都司许秋盛、李洪兴，蓝翎都司萧德昭，花翎守备何惇仁、冯长胜，蓝翎守备刘赐寿、熊忠山，守备彭得胜、邓友胜，守备衔千总符国一、刘赐馀、柳茂林、陈其才、杨平心，蓝翎千总李守清，千总范正先、常元彪，蓝翎把总朱朝辉、傅正兴、蓝大龙、毛章富、向大祥、谭凤祥、张明贵、张攸龙、杨春，把总宋效思、滕易顺、萧相禅、石如泉、向士宽、彭玉田，蓝翎外委刘金龙、黄忠、刘三元、张明德、杨彪、陈万才，外委黄青阳、吴世祥。

以上六十七人，系鲍超军营节次阵亡之员，均请从优议恤。

附易开俊等泾县阵亡员弁名单：

蓝翎参将倪昌明，蓝翎参将衔游击刘酉山，花翎游击衔都司汤德顺，蓝翎都司萧新恒，蓝翎都司衔守备谭金元、刘华上、戴德胜，蓝翎守备李胜福，蓝翎守备衔千总杨华普，蓝翎千总刘宗才、李通才、易芝青、阳雄德、彭永发、文定期、钟元佶、廖恒思、周明德，千总刘富春，蓝翎把总陈万隆、唐凤辉、陈友发、文钦友，把总汪得明、涂为政、李国忠，蓝翎外委钱桂林、郭胜明、彭金顺、张得春，外委刘开芝，从九品洪汝沧，蓝翎千总凌兴元、冯步云、杨玉顺，千总徐顺昌、章俊桃，蓝翎把总何胜开、陈义志、吴景胜、晏宗和、刘玉山，把总彭吉隆、贺祥升、萧世瑞、萧荣贵，外委李宏发、江锦鳞、王立升、刘福堂，蓝翎外委李茂福。

以上五十一名，系易开俊、吴廷华两军节次在泾县阵亡之员，均请从优议恤。

012. 泾县守军七营先后击贼情形片正月二十七日

再，驻守泾县之总兵易开俊等，上年冬月杪击贼先胜后挫，及正月初间守城情形，臣已两次略陈梗概。旋据先后禀称：宁国县另股于上年十一月二十一二等日，由柿木铺窜近泾县东北，进踞潘村、晏公堂一带，距城仅十五里。二十五日，易开俊商同吴廷华，各带小队至三界铺登高瞭望，但见旗帜隐约，人数不下二万余众。即于是夜遣死士潜往附近山岗，齐举号火，彻夜扰贼。天甫向曙，吴廷华率所部两营，会合叶明瑞、陈青云两旗进攻潘村，以萧章开马队应之。易开俊亲率三旗，直趋晏公堂。王华国、贺国桢率两旗分路包抄，鏖战逾时，奋斩前锋数百人，贼阵渐乱，且战且走。而潘村之贼，亦经叶明瑞等击退。吴廷华追过坝头，叶明瑞、陈青云由晏公堂大路斜刺而来，会军夹击，贼负重创，余匪遁入黄村、官庄一带。易开俊以贼遁未远，不速除之，终贻后患。二十七日，仍与吴廷华督率各军分道驰剿。略一交锋，贼即骇走，遂复黄村、官庄，驱贼于十数里外。不料山坳伏发，遽断归路，败贼回戈助战，我军困入垓心。易开俊搏斗方酣，猝伤马股，马蹶坠地，贼以乱刃拟之，萧章开大呼驰救，易开俊更骑突围而出，将队伍连环收归，军士已多伤折矣。二十八日，贼党乘势扑城，见城上守御谨严，相率退去。正月初三、四等日，贼以大股环城奋攻，昼夜不息，竟于矢石中架梯而升。易开俊、吴廷华令守垛士卒立斩数人，击毁攻具。萧章开、曹义胜复潜出抄贼，贼始归巢。初六日，鲍超引军来援，城中士气益奋。易开俊与吴廷华蓐食整队，俟鲍超各营转过山麓，引贼入伏，突出荡击，俘斩甚众。既平附城诸垒，旋入黄村，痛加剿洗，俘执群丑，兼获贼粮而还。

臣查泾军七营，久与悍贼相持。十一月二十七日之挫，军心震恐，卒能保全危城，遮护宁郡，洵属有裨全局。所有节次阵亡之参将倪昌明等五十一员弁，均堪悯恻。相应缮具清单，附于鲍超请恤单内，恳恩敕部一并从优议恤以慰忠魂。合附陈请，伏乞圣鉴训示。谨奏。

013. 附录明谕　马头镇大胜泾县解围诸员着准奖恤二月十七日

同治二年二月十七日，准兵部火票递到同治二年二月初六日内阁奉上谕：

曾国藩奏，马头镇剿贼大胜、泾县解围各折片。上年十一月间，伪跟王蓝逆等纠合花旗广匪六万余贼，由宁国县进窜，势甚鸱张。提督鲍超先派朱国永守定高祖山老营，部勒各军进攻。贼列阵抗拒，鲍超饬令梁美材等自山岗后分两枝抄出，贼队大乱，夺路狂奔，官军合力攻剿，擒斩悍贼八千余人，立将歇建庙至杨柳铺村中贼卡贼垒平毁。

本年正月初一日，伪匡王、奉王、襄王等复率众六七万人进逼泾县，架梯蒙絮，悉锐扑城。守将易开俊等登陴固守，出锐抄击。初五日，鲍超自高祖山疾驰九十里抵泾，即于初六日整队出战，群贼蜂拥来扑，战逾两时，官军佯退，将贼诱入伏中，两面夹击，贼始大败。官军乘胜并进，尽扫群垒，毙贼万人，城围立解，剿办甚为得手。

所有出力员弁，着准其由曾国藩择优请奖。其节次打仗阵亡之参将倪昌明等五十一员，均着该部各照单开原衔，从优议恤，以慰忠魂。该部知道。单并发。钦此。

014. 汇报近日军情并亲赴前敌察看片正月二十七日

再，近日军情。金陵、宁国各营稳守如常。太平、石埭等股蛰伏未动。宣城县属之金宝圩，于上年腊月二十日被伪侍王率众攻破，该圩练丁逃至芜湖者数千。臣为编营安插，闻侍逆在圩中大掠米粮，仍图窥伺芜湖、金柱关一带，该两处防务暂难松动。北岸无为州原驻树字五营，本系李鸿章新募之卒，现因救援常熟，进攻昆、太，兵力不敷，飞调树字等营回沪，另拨韦志俊一军驻防无为州城。萧庆衍专顾铜城闸一路，尚足堵御。毛有铭专顾巢县一路，实形单薄，又在六安州酌抽元中、瑞左两营助之。惟九洑洲江面，续有贼船百余号昼夜赶渡。据搜获伪文，贼欲先攻浦口、江浦，以通进兵之路。

臣恐前敌各防未能稳固，亟须亲往察看，通筹攻守事宜。此次拜折后，即日由水路驶赴金陵及无为州、芜湖、金柱关等处巡视一次，往返约需月余。安庆存城兵勇尚有四千余人，责成司道各员权为统率，暂可无虞。万一巢县踞匪蓄意西窜，臣亦即兼程旋省，以资调度而顾根本。

所有军务大概情形，并微臣亲赴前敌察看缘由，理合附片陈明，伏乞皇太后、皇上圣鉴。谨奏。

015. 曾开骥留营差委片正月二十七日

再，分发江苏大挑试用知县曾开骥，湖南邵阳县举人，同治元年壬戌科会试后大挑一等，以知县用签发江苏。五月初二日在部领照，并请假回籍修墓，由京南下，沿途风雨阻滞，因离城窎远，未及呈报。延至九月二十五日到籍修墓，十月二十九日工竣起程，道由安庆赴营谒见。臣查该员朴实谙练，拟请留营差委。上年六月臣奏请敕部分发进士、拔贡来皖差委，迄今未到一员，实属不敷差遣。前有籍隶安徽之分发江苏大挑试用知县涂宗瀛，道经臣营，附片奏请留营差委，钦奉谕旨允准在案。曾开骥事同一例，合无仰恳圣恩，俯准将该员曾开骥留于臣营差委。谨附片陈明，伏乞圣鉴训示。谨奏。

016. 附录明谕　准曾开骥留营差委并饬上年分发安徽之员迅即到省候用二月十七日

同治二年二月十七日，准兵部火票递到同治二年二月初六日内阁奉上谕：

曾国藩奏，请将知县留营差委，并上年分发各员，迄未到省等语。江苏大挑试用知县曾开骥，着准其留于曾国藩军营差遣委用。所有上年分发安徽之进士、拔贡出身知县各员，迄今将届一年，尚无一员到省，实属有心规避。着该部迅催该员等即赴安徽省，听候曾国藩差委，毋任延宕。钦此。

017. 审明叶凤来被参确情酌拟结案折正月二十七日

奏为审明带队官叶凤来被参确情，酌拟办结，恭折仰祈圣鉴事。

窃已革知县叶凤来，原参纵勇滋闹一案，经前署安徽抚臣贾臻奏奉谕旨革职，交李续宜迅速查拿，严行审讯，即经署庐凤颍道叶春培将该革员解送到省，听候查办。旋因李续宜丁忧离任，咨由臣处提案审理，当即饬发署臬司万启琛鞫讯。兹据讯取叶凤来供称：元年正月初间，逆捻围逼颍州府城，革员之兄署庐凤颍道叶春培禀奉前署安徽巡抚贾臻，令革员在东门外关庙营内管带雄勇。时因饷道不通，无论马步各队，每名日给钱三十文，杂面二斤折钱二十八文。据粮台称，俟解围后如数补足。两月以来，有时出战，有时固守，矢慎矢勤，不敢懈怠。嗣后援兵到郡，内外夹击，城围立解。

三月初十日即奉贾署抚饬令革员所带马步各勇全行遣散，当即遵照办理。讵该勇等以川资无措，念及口粮积欠尚多，遂于十二日赴贾署抚行台索讨，并有讨取私帐者。革员亲往弹压，复曲为开导。无如各勇丁业已奉文遣撤，革员无管带之责；且称各讨私债，竟至不遵约束，委无率勇前往、纵令滋闹情事。该勇等既经闹饷，革员先奉统带官令访拿逃勇，当时不知贾署抚饬提未及到案，致以逃逸无踪等词参奏。

窃念革员粗知礼法，从不擅出郡城，何尝逃逸他处？此颍郡官民所共知。今蒙提讯，固未敢饰词妄供，亦岂能甘心诬认。至滋闹之勇，系湖北民人投充勇丁之刘得寿、刘得福、邓春才、朱进尧、王台珠五名，因骤蒙遣散，无资回籍，是以情急滋闹，在东门口认出武巡捕田涛马匹，有牵去抵债之事。迨事后查出，仍将马匹呈缴，并经革员随同叶春培拿获倡闹勇丁，讯明解送贾署抚行台正法。其余各勇，均系本省练丁，随叶春培征战多年，素尚安分。此次求发欠饷，并未滋闹，现已遣散归农等供。详情奏结前来。臣查革员叶凤来，身为管带，不能约束勇丁，致酿事端。论情科断，咎无可辞。惟于众勇纷闹之时，驰往弹压，误认为率勇索饷，系属实情。旋据随同叶春培拿交首犯投案听鞫，其非情虚逃逸，亦属可信。别经密访，大略相同。该革员所供各情，尚无遁饰。业已革职，应请无庸置议。所有安徽抚臣李续宜咨交案件、代为审讯拟结缘由，谨缮折附驿复陈，伏乞皇上圣鉴训示。谨奏。

018. 代李世忠奏请褫职立功代赎胜保之罪折正月二十七日

奏为据情代奏，仰祈圣鉴事。

窃臣接据江南提督李世忠函称：恭阅邸报，得悉侍郎胜保被劾各款，钦奉谕旨拿问，交部治罪。查胜帅性好夸大，每于细行不知检点，中外久有物议。今既据实揭陈，圣谕至为严切。朝廷议罚，岂能曲示姑容，为臣下者，均当以此为鉴，何敢于情真罪当之中妄参末议。但胜帅受先皇帝知遇，奉命讨贼，时阅十年，身经百战。筹办皖豫两省军务，虽无成功，而其中羁縻驾驭，当局者煞费苦心。咸丰十年秋京畿震动，几至全局撼摇，特命胜帅总统援军，力保畿辅，而外国抚议始成。皇上御极之初，胜帅因政柄下移，无以服众，请皇太后亲理大政一折，孤忠凛凛，大义昭彰。此虽国家大臣职分所当为之事，而胜帅之受恩图报，不避嫌怨，亦于此可见矣。前此世忠举众投诚，蒙胜帅拊循备至。老母年近七旬，幼子年甫十六，均赖保全。曾忆其奉旨回京，临别谆切告诚，勉以竭力报国，无或陨越贻羞。世忠今日之渥荷殊恩，全家之悉蒙惠泽，至于斯极者，未尝非胜帅之提澌激劝，奖掖以成之也。今中外众口一辙，交章弹劾，大廷论法，自属罪无可辞。第念其数载治军，于无可宽宥之中，似尚有一线可原之处。且凡能任大权者，往往广招物忌，此尤朝廷用人不可不察者也。世忠系在胜帅任内投诚，例应避嫌。可否代为陈奏，倘蒙圣主法外施仁，准从宽议，请先将世忠暂行褫职，责世忠立功代赎。不效，则并治世忠之罪。世忠自当竭尽心力，以期仰报国家，断不致迄无成效。剀切上陈，不胜悚迫待命之至。等情请奏前来。

臣查胜保系统兵大臣，革职逮治，岂容阃外下臣，一言渎请。惟该提督李世忠，系胜保招抚之人，此次吁陈私悃，自愿立功代赎，臣亦何敢壅于上闻。理合据情附驿代奏，伏乞皇上圣鉴训示。谨奏。

019. 附录廷寄密谕　李世忠强占盐利攘夺皖饷饬加裁抑并严防勾结渡江发逆 [1] 二月十一日

同治二年二月十一日，准兵部火票递到议政王军机大臣密寄——

钦差大臣协办大学士两江总督曾国藩：

同治二年二月初二日奉上谕：

唐训方奏，提督强占盐利，把持淮河，绝皖饷而坏鹾纲，势必酿成巨患一折。据称，李世忠于奏定盐厘之外私增多卡，重累商民，并派总兵杨玉珍带领洋枪队突赴西坝，将各栈饷盐商盐尽行封锢，有运盐出栈者，即行斩首，凶恶万状。其各营已捆之盐经过高良涧，该卡用缆船堵住水口，勒捐厘金甚重，各营众气愤莫遏，打开缆船，恐难无事。该提督于盱眙旧县私立城池，派营防守家产。复于五河县两岸对立炮台，安置缆船，横截水口，不知是何肺肠。唐训方现令李世忠之族叔李衔华驰赴滁州，劝令改弦易辙，尚未知能否听从等语。

李世忠贪婪无忌，垄断盐利。不但皖营军饷被其攘夺，而坝商灶丁无所仰食，必致尽驱为盗，于全局大有关碍。唐训方前经函致曾国藩，属为寄书开导，以冀就我范围。惟李世忠贪黩性成，恐未必翻然改悔。而一味姑容含忍，势必坐拥厚资，招集亡命，酿成巨患，收拾更难。本日据吴棠奏，接准李世忠咨称，伪忠逆纠合二十万陆续渡江，今已四日，上接和、含之贼，并分股径向东窜等语。是江北军情，已益形吃重，而李世忠各军分扎于浦口、江浦一带，逼近贼营，是其暗中勾结，亦不可以不防。着曾国藩斟酌现在情形，妥为驾驭。仍严饬李世忠将派赴西坝之洋枪队即日撤回，所有各栈封锢之盐，悉听各商贩营员自行起运，不得恃势拦阻。该提督若能翻然改悔，减厘裁卡，恪守旧章，固属妥善。倘始终骄横，略无忌惮，亦不可不加以裁抑。即着该大臣相机妥筹办理，以杜异日尾大不掉之渐，是为至要。将此由六百里密谕知之。钦此。

遵旨寄信前来。

[1] 此件据曾氏家藏《密谕录存》补入。

020. 附录廷寄　着注视忠逆军事行动严加防范并斥李世忠苗练为争盐利私斗二月十三日

同治二年二月十三日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务正红旗汉军都统富明阿、署漕运总督吴棠：

同治二年二月初四日奉上谕：

都兴阿、富明阿奏，水师截剿窜渡贼船获胜，及调拨水陆各情形一折。据称：忠逆调集常州等处逆匪，昼夜渡江。正月十三日，副将马步云挑选炮划，冲过九洑洲迎剿，击坏贼船无数，歼毙逆匪甚多。后因九洑洲贼船驶动，开放大炮，我军未能深剿，遂即收队回防。

并据该副将等探称：贼众大半皆于黑夜乘间偷渡，自初十日起，至今渡过发逆实有三万余众，伪护逆已率众绕越江浦上窜安省，现有数千余贼在九洑洲之下扎营，声言仍有后队尚未过江，一俟到齐，由伪忠逆带领下窜仪、杨等情。

又据副将刘成元探禀：四墩子土桥等处，皆有长发男丁，多者数千，少亦二三十、四五十、百余不等。迨经盘诘，均称难民。来往船只，间有枪炮，经该将军等飞饬刘成元妥为稽查弹压，并通饬各营一体禁止。复饬吴全美亲督师船驻江靖一带，查禁北渡各船。运司乔松年将北岸港汊酌量钉塞，裁减局卡，函商鲍超将王可陞、刘连捷两军抽拨，以应北岸之急。等语。所筹均尚周密。此时该逆锐意东窜，都兴阿、富明阿务须饬令水陆各将弁，昼夜严防，无稍疏懈。如逆踪径犯仪、扬，该将军等以逸待劳，定能出奇制胜，痛挫凶锋。四墩子等处长发男丁，称系难民，甚属可疑，何不令其赶紧剃发，设法安置。且既系难民，何以来往船只间有枪炮？必须严为盘诘。如系假托难民，分投埋伏，即当认真搜捕，使该逆贼闻而胆寒，自不敢遽行窜扑。刘成元驻札泰兴兵勇，如果不敷分布，即着赶紧拨派马步，以厚兵力。鲍超等军既已得手，上游贼势较松，如能抽出王可陞及刘连捷两军赴北岸助剿，自更得力，着曾国藩酌度迅调。该逆渡江后，如分窜各处，则力单易制，各处兵勇尚可制贼，如合并一处，即着就近抽拨兵勇，以全力应之，不得稍有疏失，是为至要。蒋坝、衡阳等处，并着吴棠饬在防各兵勇实力防范，勿稍大意。

都兴阿等呈递军机处信函，据称李世忠与苗练因争盐利在洪泽湖打仗，将炮划等调去多只，虽经该将军等行知吴棠妥为开导，恐未必即能解散。现当江浦、浦口防务万分吃紧之时，该提督受恩至渥，宜如何激发天良，及时图报。乃因一时小忿，调兵赴斗，置大股贼匪于不顾，实属不知缓急，贻误戎机。着曾国藩即行飞饬该提督，赶将兵员调回防所，毋任该逆得以逞志江北。该提督勇敢夙著，谅不至乐私斗而忘公战也。信一件，着抄给曾国藩阅看。此旨并着曾国藩节录与李世忠阅看，不可使该提督知此事系都兴阿等所言，免生嫌隙为要。

都兴阿另片奏，侍卫吉勒图善纵兵聚赌等情，请将该侍卫交部议处，未免宽纵。已明降谕旨，改为交部严加议处，委参领春全并交部议处矣。将此由六百里各谕令知之。钦此。

遵旨寄信前来。

附都兴阿富明阿致军机信抄件

江宁将军都兴阿、正红旗汉军都统富明阿谨禀王爷、大人座前。

敬禀者。窃职等视师江北，时切悚惶。忽于正月十八日，有豫胜营记名总兵胡占魁，带领炮划三十五只，由扬赴北，闻之甚为诧异。当于传见之次，询其江浦、浦口正当吃紧，何以督船北上？据云：苗练与本营争执盐船，在洪泽湖械斗，奉帮办李军门委派，前往弹压等情。职等即谕该镇，务必息事解纷，不可结仇构衅。该镇虽已唯诺，仍然北往。当即飞函驻防蒋坝总兵安勇，随机应变，善为排解。旋接安镇来禀，盘查三河渡口员弁禀称：十二日午刻，有豫胜营副将杨玉珍由滁州带来兵勇步队三四百名过渡三河，据称奉李军门调赴高良涧公务。嗣又确探豫胜营因与苗营争执盐船，调勇打仗，当即禀明漕宪在案。十三日，探得豫胜营与苗营兵勇打仗，各有受伤，漕宪派委副将袁世功、崔补县星令前往查办。十五日，豫胜营黄、王二弁带勇三百余名，十七日又有该营许、施二副将带勇五百余名，均由滁州调来，驻扎蒋坝。该营往返调拨蒋坝，已有千人之众。该勇等抢夺骚扰，商民多有畏避等情。正在饬令严加防范间，又接李世忠咨称：前次发出令箭一枝，派员迎提饷盐船只。兹据委员禀称：昨因苗营船只在高良涧聚众劫抢，前发令箭一枝业被抢去，深恐该匪假令别生枝节，禀称鉴核等情。据此，除现将令箭内加注“亲笔”二字以为凭信外，请查照等因。嗣又接见调浦口之副将衔尽先游击龚文林亦称：奉李军门委带炮划二十只，前往高良涧弹压，并云李军门亦于二十日带队亲行。又据探报委员任治禀称：驻防六合记名提督李显发带本城五成队伍，前赴高良涧各等情。职等闻信之下，万分焦急。查扬防西面百余里外六浦一带，皆系豫胜营驻扎兵勇，时常滋事，刻刻为之提防。北路则有苗练，虽离三百余里，而于清淮甚近，实为扬防后患。至东路，则江南逆众垂涎里下河，时图偷渡。匆匆由南岸渡过蓄发难民数千，在泰、靖一带杂处。虽已派官兵严加盘查，犹恐奸宄混迹，已属在在堪虞。而南路大股运匪，又复窥窜，更有防不胜防之势。今当各路吃紧之时，彼忽逞小忿而不顾大局，兵勇纷纷调开，则上路更属空虚，前后受敌之际，设北路再有意外之虞，于大局深有关系，尤不能不为虑及。本应恭折入告，但李世忠与苗练素不知法，专恃横强。若以公法绳之，深恐激成事变。职等现已知会署漕督吴棠，公同尽心开导，若使两军和衷共济，庶可保全大局。谨据密陈，伏乞圣鉴。再，扬防军需支绌，无策可筹，不得已招商运盐济饷，曾经奏明照曾莹办理旧章，除口岸沙漫洲汉口捐厘外，余处概免厘金，以冀提利充饷。昨据李世忠来函，拟将通江集捐卡改设泰州，抽提盐厘。职等因恐里下河一带时有豫胜营兵勇往来滋事，劝谕已觉为难，若更在泰收捐，不但于盐务有碍，且舆情公论不合，尤恐扰害地方。职等当以通江集捐卡，系奏明在彼抽收。今若移设泰州，恐与前奏不符等语答后。现已旬日未见回音，悬揣其意，未必即肯中止。此与舆情盐捐皆有窒碍，故敢附肃禀闻。专泐丹禀，恭请鸿安。伏惟钧鉴。谨禀。

021. 附录廷寄　李世忠为胜保渎请着革职留任剿贼图功二月十七日

同治二年二月十七日，准兵部火票递到议政王军机大臣字寄——

钦差大臣协办大学士两江总督曾国藩：

同治二年二月初六日奉上谕：

据曾国藩奏，代陈李世忠因胜保逮京治罪，恳请褫职立功赎罪一折。将帅为国家大臣，贻误军务，罪有攸归，刑章宪典，禀之列祖列宗，非朝廷所得而私。胜保以督师大员，种种贻误，迭经中外参劾，犹恐被人诬毁，复经密派大臣确切访查，始行逮京治罪，此岂臣下所得代为乞恩？曾国藩据李世忠之禀，率行具奏，揆诸体制，殊有未协。现在江南逆匪纷纷渡江，李世忠受恩优渥，官居专阃，自当迅速立功，以图报称。即前此该提督经胜保拊循保全，亦由仰承文宗显皇帝如天之度，准其投诚，得以邀此异数。该提督自应力矢公忠，不得专顾私谊如此渎请。姑念李世忠本系武夫，不深责备。所有李世忠自请褫职之处，着加恩改为革职留任，曾国藩即转饬该提督，迅将九洑洲等处贼匪奋力击剿，不使该逆纷纷旁窜。办理确有实在成效，由该大臣奏闻，听候谕旨。胜保功罪，朝廷自有权衡，固无庸臣下喋喋为也。将此由六百里谕令知之。钦此。

遵旨寄信前来。

022. 附录廷寄　申斥代奏李世忠愿褫职为胜保立功赎罪饬相机驱策剿贼二月十七日

同治二年二月十七日，准兵部火票递到议政王军机大臣字寄——

钦差大臣协办大学士两江总督曾国藩：

同治二年二月初六日奉上谕：

本日据曾国藩奏，李世忠函请代奏，将该提督褫职，责令立功，为胜保赎罪。已寄谕该大臣将李世忠革职留任，饬令赶紧杀贼立功矣。

赏罚大权，操之自上，非臣下所能干预。李世忠以阃外武臣，竟敢瞻顾私恩，实属为胆大妄为。曾国藩接阅李世忠信函，据理驳回，自是正办；即据情代奏，亦应将李世忠请加处分，以肃纲纪。览曾国藩所奏，但云李世忠系胜保招抚之人，此次吁陈私悃，立功代赎，何敢壅于上闻。而于此事如何处置，不赘一词。是该大臣此奏，委婉曲折，于现在时势权宜轻重，亦甚费苦心。前因胜保贻误各情被参多款，革职逮治。将来如何发落，朝廷自有权衡。乃李世忠忽有此立功代赎之请，固不能因之激怒而有所增加，亦何能因此迁就而遽从末减。惟和、含未复，护逆复率众渡江，皖北军情吃紧，剿办正需兵力，着曾国藩乘机激励，令李世忠认真剿贼，奋勉图功。如该提督果能鼓勇前进，尽力扫荡，俾渡江逆匪不敢窥伺仪、扬，或协助楚军攻取巢、和各城，于军务亦甚有裨益也。

总之，胜保之罪，实由自取，即按军法惩治，亦何足惜。惟李世忠阴鸷性成，越分渎请，若遽绳之以法律，重加严谴，是坚其犷悍之性，转与江北军务无益。且昨据都兴阿等寄军机处信函，有现与苗练因盐务构衅，在洪泽湖械斗之语。是李世忠之不顾大局，已可概见。现在据其所请，自愿立功以赎胜保之罪，即当因其机之可转，责以立功。惟在该大臣相机而驱策之，俾不得以空言尝试，方为妥善。本日已另有寄谕一道，该大臣于奉到后，即酌量宣示李世忠。其未便宣示之意，特再寄谕该大臣，以便参观互证。将此由六百里谕令知之。钦此。

遵旨寄信前来。

023. 附陈苏州等三府州诸生与未能如期会考省分一并办理情由片 [1] 正月

再，苏省咸丰十一年辛酉科选拔，其预先考取之苏州、松江、太仓三府、州诸生流离散处，骤难查传会考，经前任学政梁瀚会折奏明展缓在案。兹查礼部议复，湖北省选拔，准其展期补行朝考，凡军务省分未能如期考选，俱准一体归入明年六月补考。等因。现在新任学政孙如仅接考扬州、淮安府属连前任已考之海州，共计二府一州，选拔诸生应于明年六月补行朝考。臣等例应先期会考，给单赴京应试，据学臣孙如仅咨商，以臣等远隔大江，军〈务〉倥偬，未能会同考验。署漕臣吴棠现驻清淮，可以就近代行会考验看。至苏、松、太三属已经选拔各生，统俟未考各属考齐汇办。如有查传投到者，即〈与〉扬州等三府、州一同会考，亦系变通办法。谨附片陈明，伏乞圣鉴。谨奏。

议政王军机大臣奉旨：“准照所请。该部知道。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。时间为朱批月份。

024. 附陈遵旨查明俞斌等所买各项禁物情形片 [1] 二月初十日

再，臣等于同治元年六月内接奉五月二十日寄谕：“前任詹事府詹事殷兆镛奏，胪陈在籍闻见情形，请饬整顿一折。俞斌所买各项禁物，着照原折查明，勒令缴出。原折着抄给阅看。”等因。钦此。当查原折内开：俞斌曾买鬼子所抢禁中东珠、翡翠、西瓜、颜真卿墨迹及祥符瑞草等物；杨坊之妾挂鬼子所抢禁中东珠、朝珠。各等语。臣鸿章以事关密奏，未便指明勒缴，转致畏匿，即经札饬前署藩司吴煦查访官员、绅富所购各项禁物，诱令缴出。随据俞斌禀称：十一年春间法国翻译官李梅收存灵珀、朱草，与唐颜真卿诗卷墨迹，乾隆时曾经御笔题跋，非寻常珍玩可比，自不便任听流传外国，当措付灵珀价洋蚨四千元、诗卷价银五百两，始据交出，即赍恳前抚进缴。因军务倥偬，未蒙入奏，理合报效恭缴。复据杨坊禀称：曾见印度国洋商川逊行卖有东珠、朝珠一挂。据云：价值万金，再四开导购回，验已拆散残缺，敬谨添配穿齐，遵札呈缴。又，该洋行存有浑金蟒袍料一袭，肩绣日月花样，似与寻常不同，是否系御用衣料，谨一并购回恭缴。各等情前来。臣鸿章复查俞斌购回前件，闻当时呈明前抚臣，未蒙奏缴属实。现在复被指劾，奉旨交臣等查讯。昨派员查抄革员家产，逐加检寻，并无东珠、翡翠、西瓜等件，应再从严究诘，并案复奏。杨坊业经另案革职，所购东珠、朝珠，既经遵缴，至其妾曾否挂用，尚无确据，可否恳恩免予深究。除将各件发交藩库敬谨收藏，遇有进京妥员委令恭赍进缴外，理合先将遵旨查明饬缴缘由合词附片复陈，伏乞圣鉴。谨奏。

同治二年二月初十日议政王军机大臣奉旨。钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

025. 汇报查阅沿江各军军情形势折二月十二日

奏为微臣查阅沿江各军，现抵金陵大营，恭报近日军情，仰祈圣鉴事。

窃臣亲赴前敌各军查阅营伍，曾于正月二十七日附片陈明在案。次日，自省起程，乘舟下驶。二十九、初一两日行过池州、大通，闻芜湖、金柱关军情吃紧。初三日赶至芜湖，初四日周历城垒。旋赴裕溪口，晤侍郎臣彭玉麟，由东西梁山驶赴金柱关，询悉伪侍王连日扑犯该处，二十四日在薛镇获胜一次，初一日在梅塘嘴始战小挫，旋获大胜，初三日复获胜一次。初五日臣行抵乌江水营，与提臣杨岳斌同至金陵之大胜关。初六入雨花台营盘，初七、八等日逐段查阅，均属稳固。

迭据探报：忠逆之党伪爱王黄崇发、伪顾王吴如孝等股，续渡九洑洲。二十七以后，屡扑李世忠部将陈自明营盘，至初二夜失陷。初三早，浦口继陷。该逆遂分扑江浦、桥林城垒，势甚猖獗。闻将先窜西梁、裕溪，再犯无为、庐州等语。又据宁郡各军禀报，初一日庙埠等处之贼，分小股逼近郡城，刘松山出城迎剿，擒斩多名。而大股由敬亭山趋并杨柳铺，围扑鲍超高祖山老营。鲍超督率诸将，分路出击，大获全胜，旋即收复西河。其小淮窑、马家园等处贼垒，亦经王可陞于初二日率师扫荡。由是鲍超乘胜进攻，又将红杨树、高岭、梅岭、竹塘、仰贤圩、麒麟山各垒，全行平毁。其湾沚一股，经水师于初五日击退。综计宁郡西南北三面百余里之贼一律扫除，惟水阳镇、金宝圩尚未克复。

自去秋以来，奇险迭生，仰托圣主鸿福，竟得转危为安，实属至幸。臣以南岸局势较松，调驻防三山之刘连捷三营北渡无为州，与毛有铭协守石涧埠。调驻防寒亭之梁美材三营北渡庐州，与石清吉协守郡城。曾国荃亦拨熊登武等营添扎东西梁山，以保要隘。惟巢、含以上，地势宽旷，贼数众多，目前兵力单薄，未敢浪战。必俟李续宜销假回任，江忠义由湘东来，乃能会剿皖北，由巢、含迤逦而下，直至浦口、九洑洲，除北岸之逆氛，复去夏之初议。

至石埭、太平之贼，于初一日窜至黟县，旋即退出岭外。于潜、昌化之贼，初三日窜近徽郡。唐义训迎击获胜。此两股意图内犯江西，不知能堵截回窜否？臣将金陵战守事宜商定，即赴九洑洲相度地势，回舟西上，仍往芜湖、裕溪、无为州一带详加察看。如果巢贼上窜，自当兼程回省，以固根本要地。

闻李世忠亲赴五河，所有浦口、九洑洲失陷情形，尚未接其咨报。即宁国、徽州、金柱关三处大捷，亦未接其详报。除各路战状及应奖应恤人员续行具奏外，谨将微臣行程及南北两岸近日军情先陈梗概，伏乞皇太后、皇上圣鉴训示。谨奏。

026. 同治元年安徽江西文武各官密考折二月十五日

奏为循例密陈各官考语，恭折具奏，仰祈圣鉴事。

窃提镇司道知府等官贤否，例于年终出具切实考语，开单密陈一次。臣自咸丰十年钦承恩命，简任两江。其时，江苏、安徽逆氛几遍，江西亦频遭贼匪窜扰。臣从事行间，筹防筹剿，日不暇给。庚申、辛酉两载年终密考之案，臣均未能循例具奏。盖精神全注于军务，致三省文武各官考察多疏。既自愧才力之薄，亦不敢以模糊影响之词上渎圣聪。自〈同治〉元年以来，臣驻扎安庆。所有安庆各官黜陟迁调，多由臣主持其事。而江西游历较久，见闻稍熟。至江苏一省，江南郡县半沦贼中，江北亦道路阻隔，文报寥寥，文武各官尚未周知，未敢一例注考。谨将安徽、江西两省文武，就臣所知，详加考语，密呈圣鉴。溯查历届成案，实缺未到任者，署事由外奏者，均不列单注考。臣以近年署事人员居其大半，且一经署任，动历数年，自不必拘泥旧章。臣今将署事及未到任者一体注考，惟江西督粮道段起、南赣道王文瑞，现在军营，决难履任。又如安徽之宁国、太平等府，并未派员署事，则不复列单注考，强求划一。虽稍异乎相沿之成规，要不悖乎立法之初意。理合分缮清单，恭折密奏，伏乞皇太后、皇上圣鉴。谨奏。

附文武各员考语密呈三件 [1]

一　江西省同治元年文职司道知府密考清单

谨将江西省司道知府年岁履历开具清单，填注考语，密呈御览。

江西布政使李桓，年三十四岁，湖南廪生。同治元年二月到任。该员才能肆应，治事精敏，署内上下约束有法，惟机心太多，惮于艰险，委办粮台牙厘局，经理未善。

江西按察使文辉，年五十三岁，正蓝旗满洲监生。咸丰十一年十一月到任。该员和平笃厚，容止安详。惟治事多倚书吏，条理未能清晰。

江西盐法道、现署督粮道吴集禧，年五十岁，河南荫生。咸丰十一年四月到任。该员谨愿诚实，不事浮饰。惟公事稍近颟顸，征收漕折亦未能约束丁书。

署江西盐法道孙长绂，年四十岁，湖北进士。同治元年七月到任。该员悃愊无华，条理清晰。惟魄力较小，情形亦生。

江西饶九道廷曙，年五十七岁，内务府正白旗汉军笔帖式。同治元年二月到任。该员小心谨慎，俭朴自持。惟九江现在开关，任用昔年书吏稍多，收税无几而浮议渐滋。

赣州府知府、现署赣南道王德固，年四十八岁，河南进士。同治元年正月到任。该员精细廉干，心有定见，熟于律例，似胜总理刑名之任。

南昌府知府许本墉，年五十五岁，湖北进士。咸丰九年十一月到任。该员老成驯谨，按部就班。惟才欠开展，于首郡繁剧表率之任终不相宜。

抚州府知府吴祖昌，年四十四岁，广西进士。咸丰十一年十一月到任。该员办事稳实，官声尚好。

南安府知府、署建昌府知府黄鸣珂，年五十岁，贵州举人。咸丰十年八月到任。该员朴实廉介，爱民如子。咸丰十一年正月，伪忠王大股围城，百道环攻，坚守二十一日，厥功最伟。虽局量稍隘，而前此保城为近年守土官所罕见。

瑞州府知府王作孚，年三十八岁，贵州进士。同治元年十一月到任。该员到任未久，政绩尚无所闻。

署袁州府知府李吉言，年四十岁，直隶进士。同治元年九月到任。该员和蔼谨饬，才亦开展，上下交孚，微嫌过于圆通。

临江府知府单兴诗，年五十五岁，广东进士。咸丰十年三月到任。该员谙练老成，虽才识未优，尚属克勤厥职。

广信府知府钟世桢，年三十八岁，湖南增生。咸丰十一年五月到任。该员处冲要之任，军民上下，众论颇孚，屡次守城，办理均臻妥善。惟过于圆适，尚欠风骨。

饶州府知府王必达，年四十一岁，广西举人。尚未到任。该员委充总粮台提调，才能肆应，学识均优，治事敏捷。惟言语伤烦，近于矜炫。

署饶州府知府吴秉衡，年五十三岁，江苏监生。咸丰十一年七月到任。该员才具开展，气足任事。惟取径不甚光明，性亦近利。

九江府知府景惠，年四十三岁，正黄旗满洲生员。咸丰十一年十月到任。该员两任九江，官声平常，惟接下尚属谦谨。

署南康府知府颜其庶，年六十六岁，广东副榜。同治元年闰八月到任。该员老成谨愿，心无他肠。惟公事颟顸，颇好任性。

调任吉安府知府曾省三，年三十二岁，四川进士。该员笃实敦厚，言不妄发，虽才调较短而意尚勤恳，或亦月计有余。

署赣州府知府丛占鳌，年七十岁，直隶举人。同治元年七月到任。该员秉性鲠直，操守廉洁，在江多年，官声素好。惟条理不甚清晰，精力亦渐衰减。

署南安府知府杨豫成，年六十五岁，山西举人。同治元年四月到任。该员品行端方，官声亦好。咸丰六年保守赣州府危城，功绩最著。近亦精力稍衰，时思引退。

二　安徽省同治元年文职司道知府密考清单

谨将安徽省司道知府年岁、履历开具清单，填注考语，密呈御览。

署安徽布政使江忠濬，年四十八岁，湖南从九品职衔。同治元年十二月到任。该员系原任安徽巡抚江忠源之胞弟，由军功屡保，洊擢斯职。忠诚精细，娴于战守事宜。惟公牍生疏，尚须切实讲求，乃于吏治有裨。

安徽按察使万启琛，年四十六岁，江西监生。同治元年二月署任，二年正月补授实缺。该员廉明谨慎，敏而不浮，现办牙厘局务，条理清晰。惟力量较弱，不免瞻徇情面。

徽宁池太广道程钰，年六十二岁，江西举人。尚未到任。该员慈祥恺悌，前任州县颇著循声，目下精力就衰，业已具禀告病，即当奏请开缺。

署徽宁池太广道叶兆兰，年四十八岁，湖南举人。同治元年十月到任。该员忠实耐劳，立志甚果，尤善联络绅士，扶掖善类。惟体气颇弱，论事过于自信，亦有不当理之处。

庐凤颍道何璟，年四十六岁，广东进士。尚未到任。该员精细练达，志节自励，现委办善后局务，借资历练，未令即赴新任。

安庆府知府陈濬，年四十六岁，福建进士。咸丰十一年九月到任。该员心地纯粹，志节038-1 然，在任年余，能以廉简率属，惟才力尚欠刚决。

宁国府知府、委署徽州府刘传祺，年四十四岁，顺天进士，祖籍江苏。同治元年五月委署到任。该员端谨朴实，熟于刑律。徽州危险之地，尚能耐苦协防。惟力量较弱，于军务性不相近。

署庐州府知府唐景皋，年五十一岁，湖南举人。同治元年五月到任。该员由湖北奏调来皖，精力过人，廉洁耐劳，为绅民所敬爱。惟名心稍重，近于自矜。

颍州府知府全陞，年三十三岁，镶蓝旗满洲监生。同治元年十二月到任。该员精细笃慎，操行不苟，颍民与捻匪、苗练杂处，到任未久，现尚无所施设。

太平府知府袁太华，年五十六岁，湖北议叙从九品。咸丰七年十一月到任。该员才具平庸，难期振作，现奉部文以江苏省中缺道员酌量补用。

署池州府知府徐本璿，年四十六岁，浙江监生。咸丰十年三月到任。该员谦谨谙练，久任瘠苦。惟识见庸浅，难与有为。

三　安徽江西两省同治元年武职总兵密考清单

谨将安徽、江西两省总兵开具清单，填注考语，密呈御览。

署安徽皖南镇总兵唐义训，年四十岁，湖南人。咸丰十一年七月在休宁行营到任。该员精细稳慎，徽民爱戴，长于防守，稍欠骁果。

安徽寿春镇总兵易开俊，年三十一岁，湖南人。尚未到任。该员骁勇罕俦，谋略少逊。臬司张运兰告病回籍，臣保易开俊、刘松山分统该军。去冬，易守泾县，刘守宁郡。刘之谋勇更优于易。二人均属可恃之将。

护理九江镇总兵、尽先副将万泰，年四十九岁，江西行伍。咸丰十年十二月到任。该员忠实勇敢，治事耐劳，微嫌智略不足，已属江西绿营中罕见之员。

南赣镇总兵程学启，年三十六岁，尚未到任。该员系臣弟曾贞幹在安庆招降之将，去春拨赴上海，屡获大捷，为沪军第一骁将。惟性颇好利，又涉矜骄，投诚年余而得补实缺，受恩已极优渥。

护理南赣镇总兵、南昌城守协副将普承忠，年三十三岁，云南人。同治元年九月到任。该员性情偏执，前在普承尧营中，声名平常。现在到任未久，未知能否振作。

[1] 此件据台湾学生书局《湘乡曾氏文献》补入。

027. 同治元年年终赏赐谢恩折二月十五日

奏为恭谢天恩事。

窃臣于同治二年正月初三日，承准议政王军机大臣咨开：十一月二十八日由内交出年终赏福字、荷包、银钱、银锞、食物等项，再加赏寿字一张，交兵部由驿驰递等因到臣。当即恭设香案，望阙叩头祗领讫。伏念臣忝任两江，视师数载，虚度韶华于凤律，忽邀宠赍于龙墀。受祜从天，旭日焕奎章之彩。与龄惟帝，卿云捧宸翰之华。彩囊制出香罗，亲承湛露。金挺传来吉字，犹带祥烟。玉食分甘，先紫禁朱樱之赐。琼芳列品，备黄封绿乳之珍。迭沛鸿施，感深鳌戴。臣惟有服勤磨盾，激励传餐，期荡定夫封圻，冀仰纾乎宵旰。同文化洽，胥薄海以归仁。含哺欢胪，普群黎而遍德。所有微臣感激下忱，理合缮折叩谢天恩，伏乞皇上圣鉴。谨奏。

028. 附录廷寄　严防苏常发逆图窜皖北进扰鄂疆并着浙军乘胜直捣杭嘉二月十七日

同治二年二月十七日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治二年二月初五日奉上谕：

官文、严树森奏，苏常发逆图窜皖北，以扰鄂疆一折。据称：探闻伪忠逆现在苏州铺派稳固，即日率党渡江，以侵皖楚。金陵探闻伪护王由常州带贼七八万人，伪贺王、伪齐王各带贼三四万人，合忠逆之贼，诈称五十万之众，实数确有二十万。护逆一股，已在解溪、淳化等镇打馆，仍拟由九洑洲渡江上窜各情。皖北和、含、巢一带，尚有贼踪。若忠逆复率大股前往勾结，上犯楚疆，该省穆正春、王桐柏所部兵力尚单，殊不足御此狂氛。着曾国藩督饬皖北各军实力剿洗。或添拨劲旅前往协剿，或进捣苏、常，攻所必救，以分其势，俾不至窜入楚边，方为妥善。

左宗棠在浙剿匪，现正极为得手。若乘此声威，直捣杭、嘉等郡，则该逆势必回顾苏、常，自无暇图犯鄂境。应如何乘胜进剿浙西，以制贼势之处？着左宗棠悉心筹画，妥为办理，是为至要。

署安徽巡抚李续宜，迭经有旨严催。本日复据官文等奏称，催令迅速起程，由鄂赴皖矣。将此由六百里各谕令知之。钦此。

遵旨寄信前来。

029. 附录廷寄　答泾县解围各折片并饬曾左相机妥办浙江皖南江北军务二月十七日

同治二年二月十七日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚左宗棠：

同治二年二月初六日奉上谕：

曾国藩奏，鲍超督军进解泾县城围，并易开俊先挫后胜情形，及前赴金陵巡视无为州、芜湖等处各折、片，已明降谕旨，准将出力人员奖励，阵亡各员交部优恤矣。

九洑洲江面，贼船昼夜赶渡，曾国藩恐前敌各营未能稳固，自应亲往察看，俾攻守悉臻妥善。

惟江浙军务互为表里，此次贼匪径趋江北，若浙师出奇制胜，直捣杭州，自可牵制贼势。现在金华等处均已克复，绍兴贼势已孤，指日可下。乘胜规取杭城，易如反掌。第杭城不难于取而难于守。嘉兴未复，则贼由石门等处可以西趋；湖州未复，则贼由德清等处可以南窜。左宗棠克复杭城后，若拘泥成例驻扎会垣，贼以游师扰之，必有应接不暇之势。不如督率劲旅，相机进剿。杭城虽复，不必固守，仍分兵徽州，以清皖南之贼，俾朱品隆等酌撤，渡江会合毛有铭等军，迅克和、含等处，水陆两路并力攻取九洑洲，肃清江面，则皖北可期稳固。然后可合鲍超宁国等军，攻取金陵。或酌分奇兵，旁取句容、丹阳，以图常州，似剿办较易得手。着曾国藩、左宗棠酌度机宜，妥筹办理。

徽、宁二郡蹂躏最惨，民不聊生。闻该两郡富商多半寄居沪、鄂，并着曾国藩咨商官文等，遴派官绅，善为劝导。一俟捐有成数，即发皖南道分别赈恤，招集流亡。所有捐输各富商，仍由曾国藩核请奖叙。知县曾开骥已照曾国藩所请，留于安徽军营差委。其分发未到之员，并饬部迅催赴皖矣。将此由六百里各谕令知之。钦此。

遵旨寄信前来。

030. 汇报自金陵回皖行程及近日各路军情折二月二十七日

奏为微臣由金陵回皖，沿途查阅，恭报近日军情，仰祈圣鉴事。

窃臣行抵金陵，曾将两岸军情于本月十二日具陈梗概在案。十五日，由大胜关赴九洑洲。该处江路狭隘，与南岸草鞋夹列垒对峙。是日风霾蔽塞，瞭望不甚明晰。即于次日回舟西上，十八日入金柱关小河，查阅龙山桥、三汊河、查家湾等处。十九至二十二等日，由东西梁山入裕溪口小河，查阅雍家镇、运漕、石涧埠、无为州等处。二十三日由神塘河出江，现在舟抵大通，不日即可旋省。

北岸之贼，十六日续陷江浦县城新河口营垒，迤逦西窜，徘徊于巢、含、全椒之间，未遽深入。其伪忠王踪迹，据李鸿章函称：该酋因浙东肃清，调集群贼并守杭省，而自留苏州未出。据萧庆衍禀称：该逆实已北渡，于十三日入巢县城。据各路生擒贼供：伪天王令忠酋力攻西梁、无为州，图取庐州、和州之米；令侍酋力攻芜湖、金柱关，图取宁国、太平之米；欲还昔岁之旧观，以保金陵之巢穴各等语。逆谋诡秘，其确情不得知也。

臣所调刘连捷三营，已到石涧埠与毛有铭共扎十一营。地势宽旷，尚嫌兵单。此外如西梁、运漕、无为、庐州等处，亦仅力能自固，非俟李续宜、江忠义到皖，难以轻进。南岸自宁国屡捷后，惟金柱关侍逆一股争战不休。初一、十六等日，两次猛扑查家湾。该逆虽大受惩创，我军亦迭有伤亡。正拟令鲍超攻取金宝圩，进剿东坝，以固皖南之藩篱而抄侍逆之后路。乃徽州、青阳两处，连日警报频至。石埭之贼，黄文金、古隆贤等并犯青阳。太平之贼，分窜徽州各岭。又有花旗、谭星两股，由浙江败回，麇集徽境。唐义训初三日击退歙南一路，其东、北两路逾来逾众，绕过郡城之西。十五日，唐义训带队出剿，从富堨横至岩寺街，颇有擒斩。而别股从黄山南来，十五日猛扑休宁县城。唐义训以休城仅留三营，不敷守御，添派王华云一营，十六日入城协守。至祁、黟一带，王文瑞于初十日击退窜扰石坑、南湖之贼，其大洪、禾戌等岭，时有逆踪窥伺，防不胜防。臣本拟令朱品隆回援徽州，因青阳吃紧，该军不能抽动，不得已令鲍超暂缓东坝之行，而先从南陵驰救青阳，以解目前之急。

左宗棠肃清浙东，即虑败逆回窜皖南，亦派刘典一军援应徽州。群逆皆穷饿之余，无巢可归，蓄意闯入善地，就食江西。若徽、休、青阳等城幸得保全，该逆或由祁西以窜饶、景，或由歙南以窜婺源，均为江西北边之患。臣时时兢惕，并函告沈葆桢预为防范，合力维持。

所有微臣回皖行程及近日各路军情，谨缮折具陈大概。其详细战状，仍俟分案续奏，伏乞皇太后、皇上圣鉴训示。谨奏。

031. 密陈巡阅诸军情况及可喜可惧形势片二月二十七日

再，密陈者。臣巡阅诸军，详观贼势，揽南北之形胜，本天人之惩应。窃以为有可惧者数端，而可喜者亦有数端。自池州以下，两岸难民皆避居江心州渚之上，编苇葺茅，棚高三尺，壮者被掳，老幼相携，草根拙尽，则食其所亲之肉，风雨悲啼，死亡枕藉。臣舟过西梁山等处，难民数万，环跪求食，臣亦无以应之。二月十五日，大胜关江滨失火，茅棚数千，顷刻灰烬，哭声震野，苦求赈恤。他处芦棚丛杂，亦往往一炬万命。徽、池、宁国等属，黄茅白骨，或竟日不逢一人。

又闻苏、浙之田，多未耕种，群贼无所得食，故一意图窜江西，并窥伺皖、浙。已复之区，平民无所得食，弱者转徒沟壑，黠者则从贼以偷生旦夕。党羽无定数，酋长无定谋，便恐变为流贼，更难收拾。而诸伪王中，如李世贤失金华，杨辅清失宁国，黄文金失芜湖，古隆贤失青阳，刘官方失池州，巢穴虽破，丑类尚多，其意怏怏，不甚服伪天王、忠王之调度，其行径亦与流贼相近。

李世忠之心迹，中外皆不敢深信。顷因捆盐构衅，亲赴五河，虽浦口、江浦失守，尚未闻其回营主持；与都兴阿、杨岳斌、萧庆衍均有违言，亲匪类而远正人，逞小忿而忘大局。兹值败军失地之际，又奉革职留任之旨，窃恐其转羞成怒，倒行逆施，则里下河先受其灾。而此次北渡之贼，亦有直犯里下河之谋。盐场倘有疏失，全局愈难支持。凡此皆可惧之端也。

粤匪初兴，粗有条理，颇能禁止奸淫，以安裹胁之众；听民耕种，以安占据之县。民间耕获，与贼各分其半，故取江南数郡之粮运出金柱关，取江北数郡之粮运出裕溪口，并输金陵。和春等虽合围城外，而赋匪仍擅长江之利，挹不竭之源。傍江人民，亦且安之若素。今则民闻贼至，痛憾椎心，男妇逃避，烟火断绝，耕者无颗粒之收，相率废业。贼行无民之境，犹鱼行无水之地，贼居不耕之乡，犹鸟居无木之山，实处必穷之道，岂有能久之理。而东南要隘，如安庆、芜湖、庐州、宁国、东西梁山、金柱关、裕溪口暨浙之金华、绍兴，此皆山川筋脉必争之地，但求此数处不再失守，终足以制该逆之死命。昔年粤贼所至，筑垒如城，掘濠如川，坚深无匹，近亦日就草率。而官军修垒浚濠，今实远胜于昔。贼中群酋受封至九十余王之多，各争雄长，苦乐不均，败不相救。而官军仰承圣谟，三江两湖，水陆各营，颇能和衷共济，呼应灵通。至百姓仰戴皇仁，沦肌浃髓，虽臣等抚绥无术，治军无效，斯民久陷水火之中，曾不一闻怨咨之语。翘首而望平寇，击壤而讴吾君。意者，民心所在，天祐孔长，凡此皆可喜之端也。臣从军数年，从未敢以贼势稍衰入奏。惟念西北军兴，皇太后、皇上焦劳弥甚，故将南中可喜之机，陈述一二，仰慰宸廑。

至可惧之端，臣殚竭愚虑，勉思补救。里下河若有疏失，当在此两月之中，难亟谋挽回之术。若窃号巨股，变为流贼，昔文宗皇帝尝虑及之。但求金陵、苏、杭三处，有一二克复，即当大赦群酋，广为招抚，以庶几赤眉百万同日纳降之盛轨。此中自有天意，不尽关乎人谋。

至李世忠虽枭桀猜忌，而其部卒颇怀携贰，又不善战。纵或激之生变，亦尚不足深虑。臣始奉将李世忠革职留任之谕，本拟暂不宣示。继思该提督骄恣已久，尾大不掉，急亦有变，缓亦有变，终不能相安无事，即日当宣示谕旨，待李续宜、江忠义军到，由巢、含一路东下，进攻江浦等处，届时或将李世忠失守各城，严参惩究，再行相机办理。理合一并密陈，伏乞皇太后、皇上圣鉴训示。谨奏。

032. 附录廷寄　答沿江查阅各军折并饬李世忠速克江浦三月初七日

同治二年三月初七日，准兵部火票递到议政王军机大臣字寄——

钦差大臣协办大学士两江总督曾国藩：

同治二年二月二十八日奉上谕：

曾国藩奏，查阅沿江各军，现抵金陵大营一折。曾国藩于正月二十八日起程，沿途查看芜湖、金柱关等处营垒。二月初六日至金陵雨花台营盘，逐段查阅，均尚稳固。惟忠逆之党伪爱王黄宗发等股，续渡九洑洲，陷李世忠部将陈自明营盘，浦口亦经失守。该逆遂分扑江浦、桥林，势甚猖獗，图窜西梁、裕溪，再犯无为、庐州，该大臣以南岸局势较松，调刘连捷等营北渡，协守石涧埠及庐州等处，俟金陵战守事宜商定，即赴九洑洲相度地势，回舟西上至芜湖一带布置。所筹均尚周妥。

浦口被陷，江浦等处岌岌可危。李世忠自应亲督兵勇，认真防剿，何以远驻五河，任令匪踪窜扰？实属玩误取巧。昨经谕令该大臣传旨申饬，并檄令调回衡阳各队兵勇，将江浦县城迅图克复。着即懔遵前旨，饬令李世忠亲赴前敌，奋勉图功。倘仍前贻误，即行据实参奏。

该大臣赴九洑洲后，着将详细情形及如何办理之处，赶紧具奏。

宁国等处获胜情形及应奖应恤人员，查明速奏。

李续宜、江忠义均已迭次催令赴皖，该大臣即派弁迎探，商酌会剿之策，由巢、含迤逦而下，庶上下游一律稳固，迅奏肤功，用慰殷盼。将此由六百里谕令知之。钦此。

遵旨寄信前来。

033. 附录廷寄　答密陈近日军情诸折片并指示军事机宜及酌核吴文锡条陈三月二十四日

同治二年三月二十四日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、署漕运总督吴棠：

同治二年三月初七日奉上谕：

曾国藩奏，由金陵回皖，沿途查阅近日军情，及密陈可惧可喜数端各折、片。逆贼续由江浦县城新河口营垒047-1 逦西窜巢、含、全椒之间，九洑洲逆垒尚未攻克，贼踪纷窜江北，时切隐忧。曾国藩所奏，贼将分党一攻西梁山、无为州以取庐、和之米，一攻芜湖、金柱关以取宁、太之米，欲还贼踞旧地，以保金陵巢穴，逆情诡秘，不可不防。至金柱关、徽州、青阳、休宁纷纷告警，该大臣已令鲍超等军分道驰援，着即与左宗棠所派之刘典之军，合力攻剿，保全徽境，并与江省随时联络，以杜贼党窜越之路。

其刘连捷、毛有铭等营分扎地面甚宽，务与西梁山、运漕镇及无为、庐州竭力固守，俟李续宜、江忠义到皖，兵力较厚，再行相机进取。

至池州两岸及西梁山、大胜关等处难民，编苇而栖，析骸以食，死亡灰烬之余，不堪目击等情，阅之殊深悯恻。如有可为倡率捐赈之处，即着该大臣酌量办理，以苏残喘。

其贼中乏食及群酋渐不相能，势将变为流贼，更难收拾，原在意计之中。若无抚绥安定之方，终是不了之局。此时惟有将皖南北已克各要地严密守备，毋令复为贼有。仍俟李续宜、江忠义到皖，再图节节进取。

至所称逆贼日将涣散，其如何招抚之处，该大臣谅已早有办法。刻下贼势既形涣散，即可乘机办理，不必待金陵克复以后。至饶、景、婺源贼踪，必将窜扰，该大臣已知照沈葆桢预为防范，谅该抚亦必能以全力共维危局。惟里下河一带系江北膏腴，贼所垂涎，迭经谕令都兴阿、富明阿、吴棠竭力防维，谅能不致疏懈。该大臣如有所见，仍着飞速知照都兴阿等，俾得先事绸缪，保全完善。

李世忠失陷江浦后，自往五河，并不回顾，其桀骜情形，终难相安无事。该大臣既知其部卒携贰，激变亦不足虑。业将革留谕旨宣示，俟李续宜等军力攻江浦，其应如何严参惩究之处，惟在该大臣相机办理，此间不为遥制。

本日都察院奏，道员吴文锡遣抱告，以应诏陈言等词赴该衙门呈诉，并将原呈抄录呈览。披阅所陈大旨，在请办饷盐以济军需，减厘捐以苏民困。即着曾国藩将该道员所陈得失利弊，详细酌核，是否可行？奏明办理。原呈着抄给曾国藩阅看。将此由六百里各谕令知之。钦此。

遵旨寄信前来。

附抄发吴文锡应诏陈言条陈

具呈。前署四川盐茶道事、不论双单月选用道吴文锡，呈为应诏陈言，敬献刍荛，禀请上达事。

伏见皇上御极以来，恪秉两宫皇太后懿训，凡去慝除弊诸大端，固已纲举目张。而外间吏治之废弛，保举之滥冒，民生之凋敝，捐款之繁多，亦皆迭奉谕旨加之训迪，实已朝无阙事。近复诏求直言，弥钦两宫太后、皇上治益求治之深心，几在臣庶，罔不举手加额，同颂圣明。惟是江北应行应止之事，其间细微曲折，九重高远，不克周知。虽事近琐碎，实为治乱之关，有不得不一一陈者。文锡籍隶江苏仪征，自咸丰七年正月卸署四川盐茶道篆，当即请咨赴部就铨。时因臂患就医，南下伏处里门者五年，目击措置之非，五中焦灼。倘再迁延粉饰，或虑轻于更张，富强之谋，万难骤睹。军旅之事，本未尝学，不敢妄议。现在江南、江北饷糈，仅恃扬、通、里下河一隅之地。非将应行者即行，应止者即止。但于厘捐议加，则厘日绌而饷日绌，饷日绌而兵日慢，其所关固非浅也。应行者何？饷盐宜办也。然但笼统曰办饷盐，不能得其要领，即不能得其功效。饷盐之办，既不可归官，亦不可归营。归官、归营必须运本，此项无出，一患也。归官、归营必坠旧章，将来盐务不可收拾，致国家财赋重地一扫而空，二患也。归官归营，其间劣员劣弁任意报亏，不惟无益于饷，更有害于赀。历来官运之弊，彰彰可考，三患也。现宜仍令各商照章运办，添一督办之员，专司稽核。分利商人运盐若干，开具成本清册，一报运司，一报督办。江面现尚未靖，仍需轮船拖带。每一轮船，扬营派一公正参、游随往，不准干预商人之事，但至售处将售价开报，如有隐饰，别经发觉，按照军法。是商盐之本若干，售若干，利若干，了然明如指掌矣。查现在商盐自场至泰，应有每引二字，计成本十三千四百余文，内有皖饷、淮饷、江北炮船及泰栈公费、浥利等款。如除去各项捐款，每引只需成本十千文有零。加之轮船、运船水脚，亦不过十三两一引。出江后，有曾营、李营各捐，宜一律暂停。俟售盐后，按股分利。其所以欲停各捐者，此时系捐之于未售盐之先，则有累商本；若分之于既得利之后，则商本较轻，转运可旺。又查大通等处，现售之价极疲者，仍有二两一包。每引十二包，扯算每引可售银二十五六两，除去成本，再除一成为商人辛工店用并督办处局用，是每引可得利十一二两，作四股分派，一股曾营，一股扬营，一股李营，淮皖各饷一股归商。按查上届每年总销盐十七八万引，是每营总可得饷利五六十万，似属可济。闻此时不事深求，但曰招徕，不知招自何方，徕者何人，年复一年，于待用孔殷之饷，甘心束手，其视国事如秦越者，固莫此为甚矣。

应止者何？厘捐宜减也。国家经费有常，军务至十二年之久，府库不充，不得已而为厘捐之举。皇上尚屡降谕旨，戒其扰累，仰见圣人在上，于筹济之中，不忘轸恤之隐。任其事者，当如何核实，如何撙节。此时极好之官，但汲汲于厘捐议加。其次者，先行安置私人，周旋要路，坐收卡员之利。其最下者，则与卡员狼狈为奸，敲脂吸髓，任意挥霍。诚如御史所奏，二三十金捐一虚衔，即作委员。一经到卡，裘马翩翩，不知钱自何来。似此办去，商日困，民日困，而饷仍日绌，其患尚忍计哉！盖卡多则弊多，侵渔中饱者益多，此商困、民困、饷绌者一也。卡多厘加，卖买愈滞；卖买愈滞，厘金愈少。此商困、民困、饷绌者二也。米谷之厘，厥患更大。无论江北，米价现已卖至制钱六千文一担，若再加厘，奸商、奸农因而遏粜，来岁春荒之际，小民嗷嗷者众，何以处之？且出江之米半资盗粮，即使多厘金数万，而军务多延时日，其得失为何如耶？莫若专以洋药为主。江北扬、通计有兵民三百万人，每百人中以五人吸食，则食者即有十余万人。以一人日吸二钱计之，则每日即可售洋药二千斤。以一文一分之厘计之，则每日即可抽制钱三千串文。他如水旱烟、茶叶、酒、绸缎诸大端，无关小民生计者，酌量抽取，每日亦可得制钱一千余串。加以盐课、丁漕数十万两，似于饷项不至绌也。

此外如团练一节，诚如御史所奏，万不可废。贼不至则可收悍民，贼或至则可资防御，在平日则可备守望。然一言练勇，必须练费，廉洁之士，不肯假手，恐招不白之名。贪鄙之夫，早已垂涎，甘作不齿之举。惟责令地方官延访公正绅士作为团正，其余则就百家中挑取二三人，其费即出之此百家。收支一切。亦即于此百家轮值，谓之团副。庶费易集而事得实也。文锡近日恭读邸抄，见陕西知县濮斗衡、贵州贡生黎庶昌尚各应诏陈言，文锡曾任监司，深受国恩，若再缄默不言，不但无以对皇上，并无以对一心。谨就见闻所及，略呈大概，伏乞鉴核。倘蒙俯择，其中利病另容屡呈。文锡现居泰州，特缮呈遣家丁代递，合并声明。谨呈。

034. 皖南道程钰因病开缺已奏叶兆兰署理片 [1] 二月二十七日

再，据按察使衔皖南道程钰禀称：钰历官颍水，由县领郡，洊升今职。咸丰十一年秋交卸颍州府篆，以沿途发捻交炽，绕道前进，直至上年三月间到省。旋奉抚院李续宜委赴颍州，会同道员蒋凝学商办剿抚事宜。原期竭尽愚忱，以副委任，不料从公况瘁，气血受亏，又发怔忡之症，冬月抄回省就医，服药无效，精神日惫。伏思颍郡剿抚责任匪轻，皖南本缺，当军务吃紧之际，若以病躯恋栈，贻误堪虞，恳赐销差，奏请开缺等情前来。

臣查该员程钰，历任皖北郡县，先后二十一年，廉正恺恻，颇著循声。兹以积劳致疾，一时未能痊愈，应请旨准予开缺，俾资调理。至皖南道员缺，前以奏派叶兆兰署理，俟数月以后著有成效，再行酌商会奏。谨会同署安徽抚臣唐训方附片具奏，伏乞圣鉴训示。谨奏。

[1] 此件与唐训方会衔具奏。

035. 万启琛补授安徽臬司请暂缓入都陛见片二月二十七日

再，臣接准部文，同治二年二月初六日奉上谕：安徽按察使，着万启琛补授。钦此。当即恭录行知。兹据该司具折谢恩，呈请附奏，并请入都陛见。查该司万启琛，廉明详慎，敏而知要。安徽省城设立牙厘总局，臣但总持大纲。其节目周详，悉心稽核，皆系该司一手经理。现当军事吃紧，筹饷亦属至急之务，一时实无熟悉情形之员堪以接替。合无仰恳天恩，府准饬令该司暂缓入都，俾臣得收指臂之助。理合附片陈明，伏乞圣鉴训示。谨奏。

036. 补报两年来东征水陆阵亡伤病身故人员请恤折二月二十七日

奏为汇报阵亡、伤亡、在营病故各员弁，恳恩敕部议恤，恭折仰祈圣鉴事。

窃水陆各营打仗阵亡、伤病身故人员，臣国藩于咸丰十一年六月初八日汇奏一次，后又于上年十二月十二日续将军营病故各员，开单奏乞恩施，声明阵亡、伤亡等项员弁，饬查另办在案。旋据各该营先后复到两年来东征将士水陆剿匪，死亡相继，除随案陈奏外，尚有当时未及查报，并江、皖、浙各路军营从前漏未请恤之员，统计力战捐躯者一百二十八员名，因伤殒命者十一员名，又续报立功后在营病故者五十员名，呈请奏恤前来。臣等查该故员等，或赴敌死绥，或积劳殒命，克著生前之绩，未邀身后之荣，赍志九京，实堪悯恻。相应汇缮清单，吁恳天恩，敕部查照阵亡、伤亡及在军营立功后病故例，分别议恤，以慰忠魂。除饬取履历及各营阵亡兵勇造册咨部核办外，所有查明死事各员弁汇案请恤缘由，谨缮折附驿具陈，伏乞皇上圣鉴训示。谨奏。

附清单

谨将水陆各营节次阵亡、伤亡及积劳病故，例应请恤之员弁，汇缮清单，恭呈御览。

计开：

阵亡各员弁

总兵衔副将王友胜，花翎副将胡万清、李定贵、吴正熙，游击阮得胜，游击衔安徽补用都司杨立泗，三品衔都司四川绥定营额外曾鹏举，蓝翎都司贺存喜，花翎都司衔守备徐福恒，都司衔四川邑梅营守备江锦福，蓝翎守备胡嘉才，四川军标守备王镇江，四川邑梅营守备沈成林，守备李光国、张文焕，蓝翎守备衔尹兰桂，蓝翎千总黄得高、徐万和、龙得胜、袁桂秀、贺其昌、高复胜、吉庭良、罗傅庆，千总四川督标左营外委周应超，千总四川巫山营外委邹东山，千总张慈先、胡正贵，五品蓝翎把总程保清，六品翎顶江南扬州营衡阳汛把总杨成章，蓝翎把总刘东海、蒋正南、罗恒成、王长春、黄福堂、文裕后、谢复华、陈万春，把总四川普安营外委袁占兴，把总四川顺庆营额外周三元，把总苏占春、唐得志、吴金瑞、贺义高、卢石涟、魏新春、杨东佑、冯敬亭、李锦贤、王济顺，蓝翎外委伍得胜、任熙堂、冉正国、朱德荣、成尚宾、喻巨富、石祥胜、王有章、彭万春、石祥发、杨名声、陈得胜、张国胜、桂思鼎、钟毓英、宋盛有、谢守谦、成有元、王得秀、周应魁、杨得胜、萧福祥、习万申，四川顺庆营外委沈培勋，外委李星九、李得胜、黄云拱、邹慎忠、邓忠良、田定玉、蒋贵益，署安徽泗州直隶州拣发知县郑沅，同知衔知县萧定元，光禄寺署正衔江骥良，候选主簿陈炳章，署安徽南陵县典史钱勋，六品翎顶杨斌，六品顶戴杨锦、杨煦，从九品衔汪应谆，廪生曹部，增生朱锦章，监生王纯臣，武生王点。

以上九十四员名，请照阵亡例，各按原衔、原职从优议恤。

蓝翎守备衔千总拟保都司谢有胜、徐春林，蓝翎千总拟保守备加都司衔萧有忠，千总拟保守备加都司衔徐敬举，千总拟保守备易辉高，蓝翎把总拟保千总武松山、胡友发、陈决胜，把总拟保千总彭发祥、喻德盛，蓝翎外委拟保把总王国发，外委拟保把总王东照，拟保蓝翎把总刘星照、陈连华，拟保把总刘义春、徐洪胜、潘家雄、张玉春、张庭辉、洪维镇、宋胜发、廖焕章，拟保蓝翎外委陈明昌，拟保外委谢胜高、贺光发、汪桂林、陈玉太、李敦仁、王玉贵、方玉春、吴玉堂、朱继泰、朱思成、朱纯修。

以上三十四员名，请照阵亡例，各按拟保职衔从优议恤。

伤亡各员弁

总兵衔副将黄惠清，游击倪定发，花翎都司谭加耀，蓝翎守备四川松潘左营千总傅裔喜，蓝翎守备周友盛，蓝翎千总杨德照，四川绥宁右营千总罗安邦，蓝翎把总杨飞凤、杨占鳌，外委邓万义，拟保外委刘贞彬。

以上十一员名，请照伤亡例，各按原衔、原职及拟保官阶从优议恤。

积劳病故各员弁

花翎副将衔参将甘露霖，游击衔都司冯荣贵，蓝翎千总柳三星、张星垣，蓝翎把总李任元、陈有庆、贺宗理，把总谢汶泗、曾复义、谭敬轩、黄显忠、易杏桂、邹发胜、刘春堂、罗发胜、赵青云，蓝翎外委贺羽仪、唐金益、王得胜、张名扬、李立谦、魏正名、黄逢源、龚承宣、龙得富、邱林柏、宋廷彩、廖智扬、张诚发、刘立传、万守荣、卜其才、李有亮、万金山、王育求、颜泽赐、陶多才、李美胜，拟保蓝翎外委姚全礼、李茂发，外委陈得贵、戴发贵、刘开泰、丁玉来、孙金玉、唐文胜，知州衔候选知县王澍生，蓝翎候选训导方林昌，蓝翎候选从九品杨经徵，候选从九品陈书元。

以上五十员名，请各照原衔、原职在军营立头等功后病故例，从优议恤。

037. 祁门知县唐治死节请建专祠片二月二十七日

再，前任祁门县知县唐治于咸丰四年正月间贼窜县境时，与大洪司巡检钟普塘同时死节，当经奉旨赐恤在案。嗣据该县绅士饶际可、陈得荃等以唐治莅任数载，凡养士、正俗、听讼诸大政，遗爱在民。逮贼陷祁城，犹复勒骑巷战，被执痛詈，卒至刳腹屠肠，受祸最惨。谨摭政绩、死事状略，吁请奏建专祠等情前来。臣国藩前驻祁门，闻该故员唐治生前卓有政声，殉节先一日以书遗其家属，誓守孤城，早办一死。是其神识坚定，晚近所难，至今比户讴思。臣览其遗书，尤增感叹。允宜列之祀典，应恳天恩准将已故知县唐治在祁门县地方建立专祠。其钟普塘一员，并予祔祀，以妥毅魄而顺舆情。是否有当，伏乞圣鉴训示。谨附片具奏请旨。

038. 附录明谕　唐治准在祁门县建立专祠三月二十四日

同治二年三月二十四日，准兵部火票递到同治二年三月初七日内阁奉上谕：

曾国藩奏，请将殉难之知县建祠等语。咸丰四年正月间，贼窜安徽祁门县城，知县唐治与巡检钟普塘同时死节，业经议恤在案。兹据曾国藩奏称：该县绅士饶际可等，以唐治遗爱在民，城陷时巷战被执，受祸最惨，恳请建立专祠。复经该督查明，该员生前卓有政声。迨贼窜县城，又能从容殉节，殊堪嘉悯。祁门县知县唐治，着准其在祁门县地方建立专祠，大洪司巡检钟普塘并着准其祔祀。钦此。

039. 行营采访忠义第十二案请恤折二月二十七日

奏为行营采访忠义第十二案，恳恩分别旌恤，仰祈圣鉴事。

窃照两江境内屡遭贼扰，凡死难之官绅、士民、妇女人等，经臣遵照咸丰十年七月间奏定成案，派员采访，胪列事实，吁乞恩施，历奉谕旨允准，先后十一次办理在案。兹复据忠义局员陈艾等陆续采访，详载事实，汇为一册。计全家殉难者凡七家，共七十九人；官绅殉难者四十七员名；士民殉难者二百五十四名；妇女殉难者二百三口。臣逐加复核，或敌忾同仇，或矢志不屈，从容慷慨，实足维风教而励人心。相应缮具简明清单，仰恳天恩敕部分别旌恤，以褒忠节。除将事实清册循案送部查核外，所有臣营十二案采访忠义，理合恭折具陈，伏乞皇上圣鉴训示。谨奏。

040. 舒城县监生韦斌等请赐旌恤片二月二十七日

再，据忠义局员陈艾等禀。据舒城县文生程亮采、程垲等呈称：县治西乡韦家洼监生韦斌，自咸丰三年倡办团练，节次杀贼。九年二月初八、九等日，贼逼团庄，该监生率同长子定功、次子鸿勋、定榘，督团堵御，日夕罔懈。鸿勋积劳病故。十三日定功在周家冲口殪十数贼，俄而大股猝至，遂于团丁张三俊等百余人力战死之。贼乃攻破团庄，纵火焚屋。韦斌暨子定榘、孙恩福、恩德，并殒于阵。媳张氏、幼孙恩霖、恩善，并合团男妇数十人，同时遇害。等情。备列事实，造册请奏前来。臣查该监生韦斌，倡义集团，一门效死。各团勇亦相随以殉，实属舍生取义，众志成城，于死事为尤烈。理合另缮清单，恳恩将监生韦斌、伊子漕标千总韦定功，照阵亡例赐恤。其家属韦定榘等六人及团丁妇女一百四十七人，照新章赐旌。仍建立专祠坊，并请将韦斌次子分发江苏县丞韦鸿勋敕部照军营病故例议恤，以昭激劝。除事实清册一并咨部办理外，合附陈请，伏乞圣鉴训示。谨奏。

041. 附录明谕　批复旌恤安徽舒城韦斌等三月二十四日

同治二年三月二十四日，准兵部火票递到同治二年三月初七日内阁奉上谕：

曾国藩奏，请将集团剿贼、合门殉难之士民妇女等，分别旌恤，立祠、建坊等语。安徽舒城县韦家洼监生韦斌，自咸丰三年倡集乡团，屡次杀贼。九年二月间贼逼团庄，该监生率同伊子韦定功、韦鸿勋等督团堵御。韦鸿勋积劳病故，韦定功在周家冲口杀贼多名，因众寡不敌，与团丁韦恩义等百余人力战阵亡。贼遂攻破团庄，韦斌及其子定榘、孙恩福、恩德并殁于阵；其媳张氏、孙恩霖、恩善暨合团男妇数十人，同时遇害。韦斌等一门忠节，死事尤烈。各团勇人等随同殉难，均堪嘉悯。舒城县监生韦斌、漕标千总韦定功，均着照阵亡例议恤。分发江苏县丞韦鸿勋，着照军营病故例议恤。其家属韦定榘等六名口，着一并分别旌恤，并准其建立专祠专坊。同时殉难之军功韦恩义等一百二十名、张登科之妻班氏等二十七口，均着照新章分别旌恤，并附入韦斌专祠专坊，以彰忠节。该部知道。单并发。钦此。

042. 附录廷寄　着江忠义速提军赴皖并着张凯嵩督饬刘坤一等军扫清广西余匪二月二十九日

同治二年二月二十九日，准兵部火票递到议政王军机大臣字寄——

钦差大臣协办大学士两江总督曾国藩、湖南巡抚毛鸿宾、广西巡抚张凯嵩：

同治二年二月二十日奉上谕：

毛鸿宾奏，遵筹缓急情形，请旨调派一折。江忠义一军，原为曾国藩指调，迭经谕令毛鸿宾催其赴皖。嗣因广西莲塘踞匪正资剿办，复谕毛鸿宾饬赴粤省，并令江忠义署理广西提督，以专责成。及莲塘攻克，而毛鸿宾已令席宝田募军赴皖。当以粤省贼巢甫克，尚恐余匪未净，浔属亦贼股尚多，又经谕令毛鸿宾通筹缓急，其江忠义一军应令赴粤、赴皖，酌度情形具奏。兹据奏称：莲塘克后，所有江忠义旧部，已次第拔回新宁。广西浔州股匪，现有刘坤一、易元泰两军会合剿办，不至任令旁窜。而皖省军情紧要，曾国藩等皆亟盼江忠义提军前往，共支危局。江忠义着仍遵前旨，驰赴皖省；并着曾国藩妥为调度，何路警急即派往何处，以资得力。仍着毛鸿宾催令迅速前往，毋稍稽延。其广西提督，即着张凯嵩酌保得力之员奏明署理。莲塘余匪，是否一律肃清？浔州军事，刘坤一接办后，能否得手？张凯嵩身任封圻，责无旁贷，即督饬刘坤一与易元泰等实力扫荡，毋许玩延。将此由六百里各谕令知之。钦此。

遵旨寄信前来。

043. 附录廷寄　直隶刘长佑攻剿吃紧饬速募军支援并调郭崑焘等驰往听候差遣三月初三日

同治二年三月初三日，准兵部火票递到议政王军机大臣字寄——

钦差大臣协办大学士两江总督曾国藩、署两广总督晏端书、广东巡抚黄赞汤、广西巡抚张凯嵩、湖南巡抚毛鸿宾：

同治二年二月二十四日奉上谕：

刘长佑奏，驰抵直隶日期，并称军务、吏治委任需人，查有湖南永州镇总兵李明惠、广西副将陈友胜、参将杨秀琪，勇敢善战，现无经手军务事件，已由该督札饬各募楚勇五百名，由广东乘坐轮船赴津。口粮、路费，应由湖南、广东筹备应付。又四品卿衔内阁中书郭崑焘、广西道府用王承泽、广东高州府知府蒋超伯、前任广东潮州府知府海廷琛、指捐广东道员蒋春元、广东候补知府陆心源、广西候补知府张铣、补用同知直隶州知州任应庚、湖南候选同知李树藩，稳实干练，堪备任使。又盐提举衔候选知县邓瑶、候选县丞方濬益、候选训导周朝祜、候选从九品马树桢，皆在安庆军营，堪以就近调派，请旨饬调等语。直隶为畿辅重地，现在贼氛回窜隆平、宁晋一带，攻剿正形吃紧。且刘长佑到任伊始，一切筹兵筹饷、整饬吏治，在在需员。着毛鸿宾饬令李明惠等迅即招募成军，由轮船驶赴天津，以期迅速。所需口粮、路费，即由湖南、广东筹给，核实开报，以利军行。并着曾国藩、晏端书、黄赞汤、张凯嵩、毛鸿宾迅即分饬该督所调之郭崑焘等，克日驰赴直隶，交刘长佑差遣委用，以资指臂，毋少迟延。将此由六百里各谕令知之。钦此。

遵旨寄信前来。

044. 附录廷寄　江浦陷落江北吃紧着速图克复并妥筹防范三月初六日

同治二年三月初六日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务正红旗汉军都统富明阿、署漕运总督吴棠、暂署安徽巡抚湖北布政使唐训方：

同治二年二月二十七日奉上谕：

都兴阿奏，贼扑北岸，军情吃重，师船遭风沉溺，失去炮位各折、片。览奏均悉。前因江浦等处防务吃紧，谕令曾国藩督饬李世忠实力防守，毋任该逆得以逞志江北。兹据都兴阿奏称，贼势大股北趋，探闻于十六日窜陷江浦县城。李世忠何以未闻派一旅之师迎头拦截？该提督身膺专阃，受恩深重，坐视贼势猖獗，绝不援应，实属有心贻误。着曾国藩传旨严行申饬，并檄令懔遵前旨，将衡阳各队兵勇调回防所，责令将江浦县城迅图克复并严防江口，不得再令匪踪偷渡。倘仍前玩泄，必将该提督重治其罪。

江浦既陷，六合可危，既据该将军等派令刁经明前往查探，即着相机设法策应。扬防关系紧要，里下河一带尤系完善富庶，久为该逆垂涎。都兴阿、富明阿现在竭力专顾扬防，恐贼众明攻扬州而乘虚分股直窜里下河，尤不可以不防。着都兴阿等相机妥筹兼顾，务令该处有备无患；并着吴棠仍遵前旨，督饬在防兵勇，实力布置防范，毋稍疏忽，为贼所乘，致落后着。

福山船只遭风，炮船沉失，着都兴阿饬令郭定猷等赶紧修整，以利攻剿。现在和、含等城尚未克复，该逆即陷江浦，势必骎骎上犯。唐训方虽已赴蒙城会办善后，仍须酌派劲军遏剿，毋令匪势西趋，益致延蔓。

前日有人奏，道员吴坤修治军严整，杀贼勇往，其弟吴061-1 修晓畅营伍，善驭士卒，该二员现在楚营，请饬赴山东剿贼等语。吴坤修等是否久经行阵？平日带勇能否得力？着曾国藩酌量情形，如该二员人材可用，即传知该员等，令其酌带平时勇敢将弁亲兵，迅赴山东归阎敬铭调遣，一面由曾国藩迅速具奏。

江北军情同时吃紧，兵力不敷分布，并着曾国藩飞咨毛鸿宾，饬令江忠义迅率所部，前赴该大臣军营听候调拨。

再据都兴阿奏，前次逃出长发难民，业已纷纷回渡，靖泰一带照常安静等语。既系逃出难民，何以又复回渡江南？行踪殊属可疑，着都兴阿、富明阿、吴棠派员确切查明，如有续来者，务须严究来历，分别妥办，毋坠奸计。将此由六百里各谕令知之。钦此。

遵旨寄信前来。

又准军机处片称：本日奉有寄信谕旨一道，希贵大臣于接奉后，即行恭录知照署巡抚唐训方一体钦遵可也。为此知会。二月廿七日。

045. 鲍超一军攻克西河小淮窑各要隘折三月十二日

奏为提督鲍超攻破贼巢，悉复西河、小淮窑、红杨树、麒麟山诸要隘，恭折驰报，仰祈圣鉴事。

窃照鲍超一军，会合何绍彩、王可陞所部分剿高岭、西河，直至麒麟山，将贼垒全行平毁，臣于二月十二日具陈梗概在案。先是，伪辅王杨辅清纠约伪随王、跟王、堵王、孝王、佑王等酋，啸聚西河、湾沚、红杨树、黄麻渡、麒麟山一带，不下十万余人，以一大枝抄出高祖山之前，潜匿村落中，距我营七八里、十数里不等，以一小枝绕过高祖山之背，横出杨柳铺，扬言上犯泾县，火光烛天，昼夜不灭。鲍超见山前贼旗隐约，山后烟焰突起，计在诱我赴泾，图袭老营。乃令宋国永布置高祖山营寨，坚壁稳守，而在板桥、寒亭、清弋江等营抽队数成，亲自督率，设伏于太子庙山坳，以伺其变。二月初一日昧爽，杨柳铺火光渐息，诃知宁郡守将刘松山督同刘光明、贺国桢、李芳菲等出城雕剿，歼擒数百人。李芳菲率前哨蹑贼中炮死之。杨柳铺一股，旋向乌沙铺遁去。鲍超料该逆不得逞于郡城，必将挟全力以扑我营，自登太子庙山岗瞭望，果见乌沙铺之贼进逼狮子山，去营不远。各村落之贼，分三四万众，旌旗蔽空，迤逦而来，将高祖山八营层层围裹，有拥至濠下争拔花篱者。鲍超急带太子庙伏军向山僻小径卷旗疾趋，行至离营二里许，闻云中炮声轰发，知老营业已出队接战，即派谭胜达、颜绍荣、甘星平、徐连升等直取中路；万守根、洪容海、罗文宓、张遇春等由营后左路进，以娄云庆、黄海清、唐得胜数队为之应；王衍庆、何绍彩、曹志忠等由营后右路进，以唐仁廉、邓云贵、孙得友数队为之应；仍令梁美材、王清泉、万凤书等潜伏茯苓山之旁，以断贼后。部勒既定，但闻鼓角一声，谭胜达、万守根、王衍庆各军突分三路包贼，刹时合围。宋国永乘势从各营夹缝中击出，截贼数段。邓训诰、周有胜等张两翼抄杀，贼队哗乱，不复成伍，正思夺路窜走，适娄云庆、黄海清、唐仁廉等马步齐至，我军纵横荡决，贼之前锋鲜有脱者。而贼之后队尚欲抵死来援，鲍超挥令诸将士奋力冲击，追近茯苓山，梁美材大呼突出，早断归路，群贼骇惧，罔知所措，纷纷窜入田垅。众军合力蹙之，追袭四十余里，遂平高岭、周家桥诸垒，直抵西河。贼乃倚水为险，对河列阵，意图抗拒。俄而卢荣忠带霆营炮划由清弋江驶下，我军结筏争渡，水陆夹剿，俘戮无算，立毁坚巢，败贼始往桃花园、湾沚一路而遁。此二月初一日击贼大胜，攻克西河之情形也。

西河以北，曰马家园，为众贼屯粮之所，迤西则曰黄麻渡，曰小淮窑，为王可陞进兵之地。西河既复，王可陞知群贼胆寒，即于初一夜派蒋占鳌、杨忠、杨明贵等，会约驻守峩桥之杨正彪，各率行队进取小淮窑；亲督阳华坤、谢占春、马承恩数营，取道黄麻渡，潜袭马家园逆垒。时已夜分，更鼓将绝，王可陞令军士傍垒纵火，悉焚贼粮。贼不知官军之猝至，在睡梦中披衣急起，弃垒狂奔。小淮窑之贼正欲闻警赴援，蒋占鳌等已砍断浮桥，破卡而入，乘胜逐之，蹙逼入水者无数，沿途卡垒尽毁靡遗。维时贼之由西河遁入湾沚者，经卢荣忠炮划随同外江水师日夜轰击，贼不能堪，乃于初二、初三等日缩入湾沚之后山，退聚竹塘。旋分大股归并梅岭、麒麟山，意在伺间再逞。鲍超谓贼焰虽衰，不速除之，终贻后患。初四日，引军渡河，进次红杨树，逼垒而阵。垒贼匿不出战，我军相持数时，群以火器环掷，延燃哨棚，军士冒烟突火，逾濠直进，一垒既陷，众垒尽乱，各将弁挥队荡击，歼获颇众，直追过桃花园、竹塘，湾沚后山贼皆闻风先遁，遂焚其巢。是夜，鲍超遗书刘松山。令于初五日自郡城率师来会，将有事于梅岭及麒麟山。天甫向曙，秣马蓐食，传令宋国永、熊铁生、梁美材等十五营专攻麒麟山，娄云庆、唐仁廉、黄海清等马步八营专攻梅岭，而以刘松山所带各旗营为断后。行未十数里，贼竟纠众来迎，宋国永同各营哨就山麓布列阵势，直前搏战，潜遣锐卒自山后搴旗先登，袭破贼垒，周麾而呼，贼咸惊疑却顾，宋国永等纵兵掩击，积尸若阜，麒麟山坚垒悉平。是日，刘松山亦破庙064-2 之垒，歼贼千余。娄云庆、邓荣贵等击破梅岭之垒，并收复仰圣圩。各处余匪分道窜逸，一由新河庄败往东坝，一由油榨沟败往广德、建平。此初二至初五等日迭克马家园、小淮窑及红杨树、梅岭、麒麟山等隘之情形也。

臣查西河小淮窑为水路冲要，自被贼踞数月，粮运梗阻，大为宁国各营之患，仰赖圣主威福，将士同心，五日之间，悉复诸隘，距郡城数十里内，一律肃清。在事人员，厥功甚伟。可否汇入杨柳铺、泾县各案酌给奖叙之处？出自鸿施逾格。至力战阵亡之参将李芳菲等二十六员弁，另缮清单，请旨敕部从优议恤，以慰忠魂。所有鲍超各军连克宁国近城要隘缘由，谨缮折由驿五百里具奏，伏乞皇上圣鉴训示。谨奏。

附清单

谨将宁国各军攻克西河小淮窑等处，例应请恤之阵亡员弁，缮具清单，恭呈御览。

计开：

花翎副将衔参将李芳菲，花翎游击墙明德，花翎都司龙金元、童大有、秦光华、桂廷彪，花翎守备李胜友，蓝翎守备贺永锡、王国达、殷世宾，蓝翎守备衔千总万代宽，守备衔吴耀彩，蓝翎千总戴春台、吴得胜，蓝翎把总董占彪、王呈祥、欧阳家、李光容、邓三峰、张云林，把总陈星贵，蓝翎外委龙益元、陈英隆、吴成安、钟正耀、艾志雄。

以上二十六员弁，均请敕部各照本职本衔从优议恤。

046. 附录明谕　答上折并奖恤连克宁国近城各要隘人员三月二十九日

同治二年三月二十九日，准兵部火票递到同治二年三月二十一日内阁奉上谕：

曾国藩奏，官军连克宁国近城各要隘一折。逆首杨辅清纠约逆酋多名，啸聚安徽宁国所属之西河、湾沚、红杨树、黄麻渡、麒麟山一带，扑犯官军营盘。经鲍超饬令宋国永坚守营寨，谭胜达等分路进攻。二月初一日，贼众由乌沙铺径犯高祖山八营，谭胜达等督率各军，分路包贼。宋国永乘势突出，击贼数段，贼势不支纷纷败窜，我军追杀四十余里，直抵西河。贼仍倚水为险，抵死抗拒，卢荣忠统带炮船，由清弋江驶下，我军水陆夹击，俘斩无算，立将西河贼巢平毁，余贼向湾沚一路遁逃。黄麻渡、小淮窑等处之贼，经王可陞等派队袭攻，将沿途卡垒尽毁靡遗。初四日，鲍超引军渡河，进逼红杨树，贼众伏垒不出，我军更番以火器环掷，军士冒烟冲突，逾濠直进，纵横荡决，歼获无算，遂焚湾沚等处贼巢。麒麟山等处之贼，亦经宋国永等纵兵掩击，贼尸山积，麒麟山一带贼垒悉平，败贼分路窜逸，仍着鲍超乘胜追击，将败窜之匪尽数歼除。所有此次在事出力人员，着准其汇案请奖。单开力战阵亡之副将衔参将李芳菲，游击墙明德，都司龙金元、童大有、秦光华、桂廷彪，守备李胜友、贺永锡、王国达、殷世宾，守备衔千总万代宽，守备衔吴耀彩，千总戴春台、吴得胜，把总董占彪、王呈祥、欧阳家、李光容、邓三峰、张云林、陈星贵，外委龙益元、陈英隆、吴成安、钟正耀、艾志雄，均着各照本职本衔从优议恤，该部知道。单并发。钦此。

047. 李世忠失陷九洑洲浦口江浦桥林诸要隘情形并请旨革职折三月十二日

奏为贼渡九洑洲，攻破李世忠各营，进陷浦口、江浦两城、桥林一隘，恭折驰报，仰祈圣鉴事。

窃提督李世忠一军所驻九洑洲、浦口、江浦各城隘，迭被贼众攻陷，分扑桥林营垒，臣于二月十二、二十七等日两次具陈大概在案。旋准该提督先后咨称：九洑洲、浦口各营自被贼围，前敌粮路梗塞，军火又无接济，与江浦不能互通消息，危急万分。二月初三、四两日，又增贼党二万余人，用牛皮为幛，杂以洋炮队，并令洋人燃放开花炸炮四面环攻，我营受伤虽多，深知沿江要地不忍轻弃于贼，尚各誓以死守。无如贼势过众，猛扑不休，该将弁等目不交睫，手不释刃，竭力堵御两昼夜。至初四晚，势难再支，遂将浦口以西及城南营寨一并撤回江浦城内。

查浦口一城，本毁于贼，我军在西、南两门外分营驻扎。此次被围挫退，实因半月来内无粮药，外无援军，以致不能固守。至江浦存城将士，自初五日而后，亦经力守旬余，屡与贼战，伤折不少。乃贼众绕城密围，水泄不通，城中食尽，粮运又绝，日仅一粥，尚不能饱餐；子药既罄，徒以砖石击贼，而贼攻益急，行将就毙。该镇将因于十六夜，率领弁勇，冒死杀出江浦县城。维时桥林防营已被困二十余日，江浦陷后，群贼悉趋桥林。该营守将邱昌良激历士卒，奋勇争先，以守为战。十八日，贼竟愈聚愈多，不下六七万众。洋炮、洋枪子如雨下，我军抵死坚守，迭有伤亡。贼又以西瓜巨炮轰塌炮台，缘梯直上，并有逾濠越墙而进者。各勇短刃相接，众寡不敌，邱昌良身受重创，经左右背负出围，退至大胜关，查点部卒，二千人亦已十伤八九。所有各该处失事人员，委系力尽援绝，可否均邀宽免？惟世忠参襄军务，不能先事筹防，无可辞咎，应乞奏参，请旨革职，撤去勇号，不准留营，另行派员接统豫胜营一军，或在本营各将中择能任使。查有遇缺提奏提督记名总兵甘肃安西协副将朱元兴堪以胜任，即请奏派该员接统，以重军事而免贻误。世忠罢职后，决不任意妄为，致负国恩等情，请奏前来。

臣前在金陵行次，据探报贼渡九洑洲，屡扑李世忠部将陈自明营盘，至三月初二夜失陷。初三早，浦口继陷，即经据实陈奏。兹据来咨，称浦口各营于初四撤退，日期稍有不符，自系探报未确。伏查浦口、江浦二城，为滨江绝大关键，一经失此重险，上可由和、含、巢各属进逼庐州，下可犯仪、扬各防进窥里下河，袤延数百里，游衍自如，未易剿办。该提督李世忠悚惶引咎，深明大义，应如该提督所陈，请旨将李世忠即行革职，撤去勇号，不准留营。并恳圣恩允其所举，即派遇缺提奏提督甘肃安西协副将朱元兴接统该军，以重防务。臣自上年十月，即有调度该军之责，未能先事筹画，又不能设法救援，咎亦难辞，请旨将臣交部严加议处。除阵亡各将弁俟咨到续行奏恤外，所有贼陷九洑洲、浦口、江浦、桥林各城营缘由，谨缮折由驿驰奏，伏乞皇上圣鉴训示。谨奏。

048. 密陈李世忠失守数城别作处置片三月十二日

再，密陈者。自九洑洲失事，浦口、江浦皆陷于贼，该逆遂长驱上犯，李世忠贻误大局，咎有应得。兹该提督痛自刻责，引咎不遑，臣据咨转奏，请皇上悉准所请，借以解其兵柄，折其气焰。臣参访众论，该提督自请革职，不准留营，未必出于至诚。平日拥众自雄，岂肯遽释兵权。子女货财蓄养优伶均在滁州，岂肯轻弃栈豆。其意不过挟贼自重，料臣必代为乞恩，冀幸温旨慰留，遂其私计。今若果褫其职，彼或因而生心，激成他变，倒行逆施，皆属意中之事。以是非言之，则失守数城，有罪当罚，乃国家之常宪；以利害言之，则彼骄恣散漫，部众携贰，即慰留亦断难得力。与其他日另谋屏弃，似不如此时因其所请，解兵罢退，犹不失善处之法。惟念李世忠前此曾立功绩，此次粮尽援绝，苦战力穷，亦足雪物议通贼之诬。且激之生变，则里下河先受其殃。臣反复筹思，仍求我皇上暂示宽大，毋庸革职，仍准留营，但撤去帮办军务名目，以示薄惩。明降谕旨，奖其前功，怜其力竭，责令坚守滁州、六合等处，俾怨归于微臣而恩出于主上。彼必感激图报，不至遽怀疑贰。是否有当？伏求皇太后、皇上裁酌训示。谨抄录李世忠两次原咨，附呈御览，伏乞圣鉴。谨奏。

附抄李世忠原咨二件

一

为咨呈事。

窃照九洑洲、浦口各营被围紧急，前敌粮道已断，军火又无接济，势难久持各情形，迭经备文呈报，并请拨军粮、子药以资接济在案。

连日前敌各营自被贼营截断后，与江浦不能互通消息，米粮、子药均已告罄，势甚危急。嗣又据飞禀：初三、四两日，又添贼众二万余，分扑各营，俱用牛皮为幛，间以洋炮队四面环攻，又令夷酋施放开花炮接续不断。我军被伤虽多，尚各誓以死守。无如贼势过众，昼夜攻扑，各营只此兵力，战则无兵可分，守则无粮药可望接济。各该镇将又均经本帮办手谕谆饬，深知地方紧要，不忍轻弃于贼，是以竭力支持，两昼夜目不交睫，手不释刃，至初四夜，各该镇将因见事机万难久支，当于是夜互递消息，将浦口以西及城南各营一并撤回江浦城内，实因粮尽。

查浦口一城，本为贼逆折毁，我军系于西门外扎营驻守。南城外亦有营数座。前因南逆大股北扰，各营军粮、子药俱形缺乏，本帮办久经呈明。此次各营撤退，委系有挫军威，而实因自正月二十以后直至初四，历旬余之久，外无援军，内无粮药，以致不能撑拄。

至江浦城内，自初五日起直至十六日，亦已力守旬余，每次出战，我军折伤甚众。十六日夜，各该镇将因贼众层密围攻，水泄不通，势更凶炽。且粮已食尽，粮路又断，各弁勇日仅稀粥一餐，尚不能尽饱。子药又已用尽，当贼攻紧急时，仅以砖石抛击，其势将束手就毙。各该镇将因于十六日夜率领弁勇，拼死杀出江浦县城，阵亡将弁兵勇甚众，嗣后查明再报。

所有各将弁死战苦守，既已尽力于先，自难再四苛究。惟本帮办忝襄军务，不能先事筹顾，实属咎无可辞。合将浦口、江浦各城营败退缘由，备文呈报。为此呈乞贵阁部堂，谨请查照据实入奏，将本帮办请旨革职，并削去勇号，永不准入营经办军务。或另派员接统豫胜营一军，或于本营镇将中择能而任。现有遇缺提奏提督记名总兵甘肃安西协副将朱元兴堪以胜任，即请奏派该员接统，以重军务而免贻误。至本帮办委系才不胜任，兼之旧伤旧病，值此阳春，又复举发，实不敢以病躯恋栈，致误国家大事，所关非浅。至本帮办于革职后，决不任意妄为，致负国恩，并负前大臣胜保擢荐之德。

再，九洑洲、浦口之撤，前曾备文呈报，已由江浦驿路呈递。嗣后探闻送文驿夫为贼所杀，原文已失，是以现在并报。其桥林营盘，亦被贼围万紧，该处守将邱昌良本系贼中投诚，本帮办因其家眷本在该处，是以未经撤调。今亦被围二十余日，水泄不通，江浦失后，音信俱无。该处系属孤营，恐亦为贼所破，容俟确探实情，再行呈报施行，须至咨呈者。

二

为咨呈事。

窃江浦各营，前因被围万紧，粮食、军火均已罄尽，不能支持，将该城不守情形，备文咨呈声明。桥林营盘被贼攻围二十多日，水泄不通，音信已断，俟探明再行呈报在案。兹据该守营副将邱昌良禀称：自二月十六日江浦撤防后，该逆率江浦之众，啸聚而来，直扑桥林各营。当以该处最关扼要，传知守营兵勇，激以大义，加以重赏，各兵勇无不努力争先，奋力迎击。只以贼众兵寡，兼之粮食无多，军火又缺，以守为战，势以难支。迨至十八日，该逆愈集愈多，不下六七万众，皆洋枪洋炮俱多，四面攻扑，炮如雨下，我军受伤已多，然犹抵死坚守，自酉至亥，该逆用西瓜洋炮将炮台击坍，梯城直上，兼有扒濠越墙而进者纷纷无数。兵勇横砍直戮，刀矛相接，众寡不敌，登时受伤阵亡者甚众。副将冲锋，夜内迎杀，身受重伤，经兵勇背负出围，现已退至大胜关，用药医治。所带兵勇二千名，多已受伤、阵亡，所余无几。俟查探确实，再行禀报等情前来。

查桥林一营，本在江浦以南六十里。自江浦撤退以后，该营四面皆贼，处处被围，已成孤注之势。兼之粮饷、军火均已用尽，而该逆并江浦之众，合党环攻，昼夜不退。该营誓以死守，坚持三日，水泄不通，即有火药、粮米，亦属无路可入。该副将突围杀出，身受重伤，所部兵勇二千人，亦已十伤八九，兵尽矢穷，以致不守，其情尚有可原。惟本帮办待罪视师，不能熟筹兼顾，实属调度无方，咎有应得。除饬该副将将伤医痊，一面查明阵亡及受伤兵勇确数另行呈报外，合将桥林营盘失守情形，据实咨呈。为此呈乞贵阁部堂，谨请查照施行，须至咨呈者。

049. 附录明谕　浦口江浦桥林失陷李世忠曾国藩各予处分三月二十九日

同治二年三月二十九日，准兵部火票递到同治二年三月二十一日内阁奉上谕：

曾国藩奏，逆贼窜陷浦口、江浦两城并桥林要隘，李世忠引咎自请革职，撤去勇号，据情代奏，并曾国藩自请议处一折。据称：九洑洲、浦口各营自被粤逆围攻后，粮路梗塞，军火无继，贼党骤增二万余名，四面环攻，猛扑不休。该将弁等堵御两昼夜，势难再支，遂将浦口各营撤回江浦城内。该逆绕城密围，水泄不通，城中食尽，火药又罄，该将弁等冒死溃围而出。其桥林营盘，复被贼众六七万开放巨炮轰塌炮台，缘梯直上，并逾濠越墙而进，各勇短兵相接，众寡不敌，守将邱昌良身受重伤，退至大胜关，以致江浦、浦口、桥林被陷。李世忠具呈自请革职，撤去勇号，不准留营，另请派员接办，据情代奏请旨等语。

李世忠以提督大员，办理浦口等处防务，不能竭力固守，以致营盘被陷，咎实难辞，即照其自请，予以严谴，亦所应得。惟念该提督此次失守各营，实因粮尽援绝，众寡不敌，尚非有心贻误。上年攻克六合等城，颇著战功。该提督业因另案革职留任，着加恩撤去帮办军务，免其革职，以示薄惩。该提督迭经朝廷恩施逾格，终始保全。嗣后务当奋勇杀贼立功，坚守滁州、六合等处，毋为贼扰，以赎前愆。曾国藩节制江浙提镇各员，不能申明约束，先事筹防，致令江浦等城失陷，实属调度无方，着交部议处。仍着该大臣严督李世忠在营各将弁，明定赏罚，迅图恢复，毋任稽延。钦此。

050. 附录密谕　答密片饬随时洞察李世忠邱昌良举动设法钤制并指示江西防剿事宜 [1] 三月二十九日

同治二年三月二十九日，准兵部火票递到议政王军机大臣密寄——

钦差大臣协办大学士两江总督曾国藩：

同治二年三月二十一日奉上谕：

曾国藩奏，贼渡九洑洲，攻陷浦口、江浦两城及桥林要隘，并密陈李世忠挟贼自重情形，请撤去帮办军务，仍准留营；及皖南逆匪上窜，阑入江西之彭泽、鄱阳境内各折、片。览奏均悉。

李世忠桀骜不驯，平日拥众自雄，断不肯遽释兵柄，诚如该大臣所奏。该提督自请革职不准留营之处，未必出于至诚。现在江浦等城隘被陷，伪忠逆复率众猛扑石涧埠营盘，江北军情正当吃急，天、六一带防剿亦不可松劲，若竟准李世忠所请，则该提督转得置身事外，将来接统其众者，或暗与贼通，或公然犯顺，李世忠皆得诿为不知，朝廷又岂能无故加之以罪。此等诡谋，该大臣想亦知之甚悉。已明降谕旨，将李世忠撤去帮办，仍留本任，并将曾国藩交部议处矣。

本日据都兴阿等奏称：贼窜江浦之时，驻防豫胜营兵勇被贼掳去者不少。今拟窜蒋坝图犯里下河之举，即系此起投贼之勇撮为引导等语。是其自陈竭力苦战情形，恐不可信。且其呈称桥林守将邱昌良家眷尚在该处，营陷后，该将因受伤退至大胜关各等语。现在邱昌良家眷是否尚在贼中？大胜关逼近雨花台大营，邱昌良何以到彼养病？有无侦探诡谋？必须加意查察。此时发逆纷窜江北，原未可激之生变，另起一波而尾大不掉，终为异日之患。曾国藩前有李世忠部卒疑贰，且不善战，激变亦不足虑之奏。谅该大臣已有成算在胸，嗣后李世忠之举动，务须随时洞察。其如何设法钤制之处？唯在该大臣随时相机办理，不为遥制。

皖南大股逆贼由建德阑出彭泽、鄱阳，鲍超改旆渡江，既不克赴援景镇，即曾国藩所调之喻吉三、李榕各营，亦落贼后。江省素无大枝劲旅，恐不足以御兹狂寇。江忠义一军，计日亦应东下，着该大臣一面飞催前进，一面酌量情形，如果届时巢、含等处兵力足敷剿办，此军即可令其改道驰赴饶州一带，迎头截击。如贼已窜入腹地，能否饬调该提督驻师江境，相机进剿，并饬喻吉三等拔营追蹑，俾与江省各军收夹击之效。均着该大臣迅筹力理。江省内浙皖诸军后路，关系东南大局，该大臣身膺重寄，谅能妥筹援应，与沈葆桢共相维持，不致有误事机。密片着留中，将此由六百里密谕知之。钦此。

遵旨寄信前来。

[1] 此件据曾氏家藏《密谕录存》补入。

051. 遵旨保奏堪任水师总兵人员折三月十二日

奏为遵旨保奏堪胜水师总兵人员，恭折仰祈圣鉴事。

窃臣接准兵部咨开：同治二年正月初七日奉上谕：

现在记名水师总兵将次用竣，着两江、闽浙、两广总督于水师副将内遴选堪胜水师总兵者，各保奏数员，候旨记名简用。其水师参将、游击、都司、守备各员，如有材艺出众，可备器使者，并着核实开单具奏。曾国藩所部内江水师，向称得力；都兴阿督办扬防所统水师，将弁不少。各该营自总兵以下各员，其谋勇兼优，熟悉风涛沙线，堪膺外海水师之任者，定不乏人，均着出具考语，据实具奏，以备录用。钦此。

仰见皇上慎简将材，虚衷博访，曷胜钦服。臣遵即于所部将领逐加遴选，查有记名总兵王吉、记名总兵彭楚汉，现隶彭玉麟、杨岳斌部下。又有记名总兵遇缺提奏提督周惠堂、提督衔记名总兵谭胜达，向皆由水师出身，厥后因陆路乏员，改隶曾国荃、鲍超部下。该员等皆转战数省，胆识俱优，勇敢诚朴，娴于舟师事宜，以之补授水师总兵，均堪胜任。合无吁恳圣恩，挨次简放实缺，以励戎行。至副、参、游以下各员熟悉风涛沙线者，固不乏人，惟记名总兵本班为数尚多，未敢躐等具保，以仰副圣主登明选公之至意。所有遵旨保奏缘由，理合缮折复陈，伏乞皇上圣鉴训示。谨奏。

052. 附录明谕　答奏保堪任水师总兵人员折三月二十九日

同治二年三月二十九日，准兵部火票递到同治二年三月二十一日内阁奉上谕：

曾国藩奏，遵保堪胜水师总兵人员一折。记名总兵王吉、彭楚汉、周惠堂、谭胜达，均着交军机处记名，遇有水师总兵缺出，请旨简放。钦此。

053. 金陵宁国及皖南江西与江北上下游近日军情形势片三月十二日

再，近日军情。金陵驻守如常。宁国自二月初屡捷后，鲍超派何绍彩一军守西河，王可陞一军守湾沚，洪容海一军守清弋江，其刘松山仍守宁国府城，易开俊仍守泾县，朱品隆仍守青阳县，又换调吴廷华守南陵县，逐节布置，粮运通畅，守郡应无他虞。芜湖、金柱关两防，自前月十六日大战获胜，该逆至今不敢再逞。臣于二十七日过大通，闻黄文金等大股由青阳上窜，臣即兼程西旋，次日抵省，调喻吉三护军二营赴池州，李榕钧字五营赴东流，以截贼窜江西之路。乃兵甫渡江，贼已由建德闯入彭泽、鄱阳境内。而谭星及古、赖等股又蔓延于徽州各属，两路皆有深入江西之计。幸浙江臬司刘典与唐义训、王沐等，在休、歙两县屡获胜仗，徽州一路必可击退。其由建德一路窜入者，实恐贻江西腹地之忧。臣正檄令鲍超由青阳赴援景德镇，冀保江西完善之区。旋据北岸各营告警，伪忠王大股上窜，分枝牵制庐江、无为州之兵，而以全力猛扑石涧埠毛有铭、刘连捷营盘。自初三至初七日，昼夜围攻，粮路断绝，文报不通。臣不得已，又飞檄鲍超改旆渡江，以解石涧埠之围。曾国荃亦自金陵分拨五营救援该处，不知均赶得及否。

又有捻匪一股，从河南窜入湖北之麻城，经鄂军堵剿，即自三里埂窜至蕲水境内，其势亦将归并皖境发捻，联成一片。安庆、庐州各属，处处吃紧。窜入江西之贼，别无大支劲旅可以派往援剿，幸抚臣沈葆桢久调水陆万余人分守景镇、乐平两处，或者足资扼堵。江之南岸，徽州与江西同警；江之北岸，下游与上游同警。臣调度无方，忧灼实深。除石涧埠等处战守情形续行具奏外，理合附片先陈梗概，伏乞皇太后、皇上圣鉴。谨奏。

054. 奏参浙江试用道包国琪片三月十二日

再，据两淮盐运使乔松年详称：分发浙江道包国琪即淮南商人包振兴，禀控伙友唐金简、戚夥、张薰等，管理垣务亏空、窃逃两案，皆系垣产词讼，本应由场申理。因包国琪屡次哓渎，是以一面行查，一面亲提该伙友唐金简及张薰之伙法伯衡讯办。尚未到案。乃为日无几，包国琪辄向巡抚衙门越控。迨遵批发谕，又抗不接收。旋据角斜场详：据唐金简在场呈诉，今正各垣奉设公局，包国琪之子包复培同伊叔祖包桂芬赴场查理，将盐钱帐目交出，由包复培结算清楚。并据张薰家属在场诉称，张薰向为姊丈包怡庄延理鹾务，兵荒后怡庄病故，讵伊子包国琪不念甥舅至亲，屡肆忤慢，张薰将首尾交清，即行辞退，有子供职在京。随于十年正月起身北上，数载未归，今国琪乘张薰远出，无从质证，乃以支离捏饰之词，信口砌控各等语。是包国琪所控各情，不实不尽，显系倚恃捐纳道员，故为搅扰。且指发浙江，据该家属呈明，咸丰十一年四月领凭出京，何得日久逗留，任意规避。若不先示惩儆，将来提到唐金简等，如有传质之处，包国琪必至恃符庇护，不服传唤等情揭报前来。臣查包国琪以淮南旧商报捐道员，既于领凭后逗留两年，规避赴浙，复以垣产架讼，不候讯办，而辄行上控；不遵传谕，而辄自缴还，实属任性妄为，恃符刁健。相应请旨将分发浙江试用道包国琪暂行革职，俾得归案质讯，以杜狡展，而成信谳。合附陈请，伏乞圣鉴训示。谨奏。

055. 徐克明升补苏松镇标中营游击折 [1] 三月十二日

奏为拣员请补外海水师游击，恭折奏祈圣鉴事。

窃照苏松镇标中营游击李延举升任川沙营参将，所遗游击员缺，驻扎崇明县地方，应行选员请补。谨查有副将衔尽先参将掘港营都司徐克明，年六十岁，太仓州宝山县人，由行伍历补守备，调赴瓜洲水营随剿，著绩保升掘港营都司，于咸丰八年四月内受札。是月，水师出力案内奏奖，以游击尽先补用。十一年二月内奏保花翎。上年扬防全境肃清，保以参将尽先补用，并加副将衔。均奉谕旨允准，钦遵在案。该员熟悉营务，兼谙战事，以之请补游击，堪期胜任。虽籍隶本州，核与从前奏准升补成案相符，合无仰恳圣恩，俯准以都司徐克明升补苏松镇标中营游击员缺，实于水师营伍有裨。如蒙俞允，并请敕部先给署札，俟军务告竣，再行给咨赴部引见。除饬取该员出身履历咨部查核外，其所遗掘港营都司系外海水师题补之缺，江省现有尽先人员另行拣员请补。谨会同署江南提督臣黄翼升合词具奏，伏乞皇上圣鉴训示。谨奏。

[1] 此件与黄翼升会衔具奏。

056. 拣员调补陆路都司折 [1] 三月十二日

奏为拣员调补陆路都司，恭折奏祈圣鉴事。

窃照江西铅山营都司万泰，业经咨部开缺另补。所遗铅山营都司，系陆路题调要缺，应行遴员请调。查有莲花营都司艾连升，年四十八岁，江西武宁县人，由武举拔补南昌城守营千总，因案降补把总。克复饶州郡城案内，先后奏保以千总尽先补用，并赏戴蓝翎，以守备留于江西遇缺即补，拟补饶州营守备。嗣于广玉解围案内，奏保以都司升用，先换顶戴，均奉谕旨允准，经臣奏请升署今职，接准部复。该员艾连升朴实谙练，熟悉营务，现署铅山营都司，办理裕如。以之调补是缺都司，堪期胜任。

所遗莲花营都司一缺，亦系陆路题调要缺。查有蓝翎尽先即补都司九江镇标前营守备翁荣，年三十八岁，江西南昌县人，由行伍洊拔把总，守御江西省城案内，奏保赏戴蓝翎。克复饶州案内，奏保免补千总，以守备遇缺即补，先换顶戴，拟补九江镇标前营守备。嗣因江西全省肃清案内，奏保免补守备，以都司尽先即补，均奉谕旨允准。该员翁荣久历戎行，尚得军心，以之请升都司，实堪胜任。惟该员艾连升请升都司、翁荣请升守备，俱未赴部引见实授。且莲花营都司系题调要缺，请以翁荣升补，与例均有未符。因人地实在相需，臣与抚臣往返咨商，意见相同，合无仰恳天恩俯准，以艾连升调补铅山营都司、翁荣升补莲花营都司，于营伍地方，两有裨益。如蒙俞允应，请由部先行各给署札，仍俟防堵事竣，再行分别并案给咨赴部引见。除履历咨移部科外，谨会同江西巡抚兼提督衔臣沈葆桢合词恭折具奏，伏乞皇上圣鉴训示。

再，翁荣所遗九江镇标前营守备，系陆路部推之缺，江西省现有军功著绩人员，应请扣留，由外拣员请补。合并陈明，谨奏。

[1] 此件与沈葆桢会衔具奏。

057. 芜湖金柱关苦战屡月获胜折三月二十七日

奏为水陆各军在芜湖、金柱关一带，累月苦战获胜，绩报详细情形，仰祈圣鉴事。

窃芜湖、金柱关水陆各营，自去秋以来，战争不休，金陵解围以前，业经缕晰具奏。十一月以后，节次战胜，并夺回湾沚一隘，臣国藩已将大概军情先后具奏，并声明续行详奏在案。

上年十一月间，伪侍王李世贤自金陵败遁后，纠悍贼数万人，炮船、枪划数百号，突出东坝，将犯金柱关，分窜芜湖。曾国荃以该两隘水涸兵单，恐为贼乘，派武明良一营驰扎东梁山，朱洪章两营驰扎龙山桥，以为声援。初八日，金柱关守将罗逢元、朱南桂截贼于花津。十三、十五等日，复败贼于上驷渡、万顷湖及梅塘嘴之西岸，迭有斩擒。十七日，朱南桂与臣岳斌商制敌之策，俄报贼之由陆路来者，右至鱼坝，左至太平府；由水路来者，已至三汊河，环逼我营。是日南风大作，水师不能助战。朱南桂、罗逢元凭营燃炮一发而殪数酋，贼为少却。我军出濠纵击，复以火箭焚贼四船，贼船纷纷奔北。十九夜，罗进贤、李助发率水师潜往袭之，夺获二十余船，擒伪淯天安陈绪宾而还。二十二日，贼由窑头率党护舟复犯三汊河营寨，势更汹涌，并有用飞划登岸者。朱南桂、罗逢元引军齐出，朱洪章、武明良亦率队来助，并力搏战，追及河干。万化林、唐学发等水营乘势夺船数十号，贼之坠水而毙者以千计。二十六日，水陆各营会议，贼屡来西岸攻我，未得一逞，不若我军东渡击之。是夜五更，朱南桂、朱洪章、罗逢元整旅渡河，分道疾进。朱南桂令谢大洲率哨勇先赴上驷渡，以截青山后路。而自领所部，进次卿家桥。有一贼卡梗道，矢石如雨，并有炮划密布桥下，我军猝不得前。忽闻水际炮声自远而近，万化林、彭楚汉、罗进贤等已拆贼浮桥，自下游飞桨而来，冲开贼划，面面环击，一时篷飞樯折，尸塞河流。朱南桂见水路得手，知卡贼亦将夺气，即饬潘泗知、宋楚怀等跃入卡内，纵横击刺，骈戮无遗。罗逢元一枝沿河剿杀，正攻涂家渡二坚垒未下，适朱洪章从青山抄来，哨弁严洪宾等鼓勇先登，立破二垒。武明良亦带队赶至，环垒奋击，垒中之贼，无一得脱。其西岸一卡一垒，亦经水军登陆攻破。是日毙贼最多，夺获战船一百一十号、洋炮二百余尊。此十一月初八至二十七等日，金柱关水陆迭获胜仗之情形也。

自有此捷，贼之跧伏不出者几两月。意谓金柱关防务可以少休，不料贼之窥伺愈深，蓄计愈狡。金柱关之上十里为三汊河，又上十里为龙山桥，又上为梅塘嘴，又上为查家湾、新圩角，又上为三里埂、清水河，则芜湖水师分防之汛地也。贼不得志于下游，乃绕窜梅塘嘴以上。本年正月二十四日，在新圩角掠船抢渡，朱洪章轻骑驰往，诱贼深入，一击败之。朱南桂等谋之水营，谓贼方在上游西窜，我宜从下游东渡，薛镇老巢可以袭而取也。二十七日，罗逢元派兵伏于花津之下，而自从中路进。朱宽义从右路进，朱南桂从左路进。军次薛镇，贼错愕无备，闭垒死守，坚不出战。各哨队绕垒而攻，水师以巨炮傍堤轰击，贼弃垒争窜。窜至花津者，半为伏军所杀。我军力薄，不能分防，河东老营仍扎于三汊河、龙山桥，而分兵戍守查家湾、新圩角以上，更番换防。二月初一日，贼由新圩角悉众来扑，朱洪章整军以出，搏斗方酣，不知另股由万顷湖渡过，抄我卡后。朱洪章撤队急退，贼已层层包裹，我军败挫。朱南桂带队驰援，朱洪章亦奋力冲出，重围始解，而弁勇已多损折。贼犹疾如风雨，猛扑不休。朱南桂派彭维祥、向以田堵河边一路，向世骥、刘绍林等堵陶家湾一路，仍自带大旗亲兵并振字营两哨，冲入查家桥街中，苦战逾时。罗逢元、朱宽义分数路截击，断贼归路，自是转败为胜，贼乃夺路窜奔，众军乘之，多有争渡而溺者。次日，罗逢元、朱南桂密约芜湖防兵周万倬、吴坤修等，水师彭楚汉、罗进贤等，乘贼屡挫，共筹再举。初三日，各军水陆并进。行至万顷湖边，见浮桥一道，上下环列贼垒十五座，贼卡贼棚延亘十余里。罗逢元、朱南桂、朱洪章督队过桥，直薄贼垒，周万倬、刘祥胜等继之，号鼓雷鸣，火器飙发，沿河炮船绕击，相持两时。彭楚汉等毁桥登岸，纵焚贼棚，陆军争拔地针，蚁附而上，悉破卡垒，诛夷过半，遂搜剿至上驷渡以归。十五日，贼以小枝排列梅塘嘴、查家湾对岸，而以大枝由新圩角过河，专扑朱洪章营卡。时李祥和来自金陵，十六日率师助防新圩角，甫至该处，而长胜营守卡哨勇先经挫退，贼如潮涌，卷地而来。李祥和与吉左振字营各哨悉力堵御，且战且走，退保老营。罗逢元、朱南桂闻警布置，一面飞商彭楚汉等水师来援，一面自简精锐，倍道进发。罗逢元由陆公坝绕河而上，朱南桂、朱宽义由霍木山前进。行未数里，闻水营罗进贤与贼战于梅塘嘴已报捷矣。又数里，旌旗一色，弥望皆贼。朱南桂、罗逢元等分四路冲入，万刃交下，枪子横飞，贼乃大溃，我军直追至新圩角河边。水师彭楚汉等，适自梅塘嘴追贼而至，一鼓荡洗，余贼尽溺于河。此正月二十四日两路同捷，二月初一、初三、十五、十六等日两次小挫、两次大胜之情形也。

先是周万倬、吴坤修两军剿贼于南新圩三不管等处，进踹四垒，斩首颇众。臣玉麟以该处近逼芜湖，不能专恃陆师，乃令任星元、左光培等移师船于清水河，为之倚护。正月二十三日，贼党自三里埂循河而下，距芜湖不远。任星元、左光培率各船溯流迎击，王三锡登堤督战，中贼枪子，洞穿右肋，仍复挥兵冲突，将贼击退。二月初四日，湾沚踞贼将犯我清水河，万化林会商任星元、左光培等，乘夜驶船潜往，五更即抵湾沚，各船方燃炮轰发，适霆营新破西河之贼，派舢板从清弋江而下驶，合力猛攻，更于晨雾中分水勇为旱队，在街口积薪焚之。贼不及防，以为官军水陆并至，急遽无措，出巢纷窜，我军遂收复湾沚一隘。旋值河水涨溢，万化林、左光培、任星元等进攻三里埂贼垒日夜不息，朱洪章等亦率陆军来会，贼于三月初十日焚垒宵遁，退并黄池。万化林等飞驾舢板，直逼黄池石垒之下。该逆自恃岸峻垒坚，列炮以待。任星元、万化林二营奋力仰轰，左光培带数哨登岸，与水面战船摩垒夹击。各贼惊溃，我军立复黄池，刬平石垒。朱南桂、罗逢元等陆师会约彭楚汉等水营，亦于次日尽破伏龙桥、护驾墩、花津贼巢，擒斩甚夥，群贼遁往金宝圩、溧水、丹阳一带。此二月初五日水师攻克湾沚，三月初十、十一等日续克黄池，悉收内河要地之情形也。

臣等查芜湖、金柱关两城隘，为江介要冲，又为金陵各营后路。上年八、九月间，贼踪环伺，诸将士五旬苦战，幸获保全。今又屡却逆氛，连克湾沚、黄池以通宁国、芜湖之气，实属始终不懈，劳苦功多。所有阵亡各员弁，另开清单请恤。在事出力人员，可否汇入前次案内，容臣等开单奏保，以资鼓励，出自圣恩。所有金柱关、芜湖水陆防军屡获大胜，克复湾沚、黄池各要隘缘由，谨缮折由驿五百里驰奏，伏乞皇上圣鉴训示。谨奏。

附清单

谨将芜湖、金柱关各营剿贼阵亡员弁，开列清单，恭呈御览。

计开：

花翎游击姜固国，花翎游击衔都司潘泗知，蓝翎都司姜兆琮，蓝翎都司衔守备李得贵，蓝翎守备黄洋国，蓝翎守备涂文仲、向开喜、杨光才、陈正复、符加科，守备宋玉廷、黄茂胜，蓝翎守备衔千总邹正坤，蓝翎千总胡玉坤、刘应顺、杨通伦、甘大华，千总印开元、刘金贵、李隆升、杨万洪，把总谢德发、姚明海、冉福顺，蓝翎外委彭禹明、周太和，外委刘斯兴、张邦早、凌福清、吴正才、沈开泰、张开太、魏进初。

以上三十三名，请照阵亡例，各按本职从优议恤。

蓝翎都司熊登照，把总唐万盛、萧名扬。

以上三名，请照伤亡例，各按本职从优议恤。

058. 附录明谕　答上折并准奖恤员弁四月十一日

同治二年四月十一日，准兵部火票递到同治二年四月初四日内阁奉上谕：

曾国藩等奏，水陆各军在芜湖、金柱关一带累月苦战获胜详细情形一折。上年十一月间，伪侍王李世贤自金陵败遁后，纠悍贼数万，突出东坝，欲犯金柱关，分窜芜湖。初八至十五等日，金柱关守将罗逢元、朱南桂败贼于花津、上驷渡等处，迭有斩擒。该逆分水陆窜至鱼坝、三汊河等处，环逼我营。官军出濠纵击，焚毁贼船四只，罗进贤等率水师袭获贼船二十余只，生擒伪淯天安陈绪宾一名。二十二日，贼由窑头复犯三汊河，朱南桂等与曾国荃派出之朱洪章、武明良两营并力搏战，追及河干，万化林等水营乘势夺获贼船数十只，贼堕水死者以千计。二十六日，水陆各军渡河东击，朱南桂等督队进次卿家桥，适有贼卡梗道，炮划密布，水军万化林等自下游飞桨而来，将贼浮桥拆毁，冲开贼划，面面环击，篷飞樯折，尸塞河流。陆军跃入卡内，纵横击刺，骈戮殆尽。罗逢元等军沿河剿杀，攻破涂家渡坚垒二座，垒中之贼无一得脱。其西岸卡垒，亦经水军登陆攻破，共计夺获战船一百余号、洋炮二百余尊，毙贼甚众。

该逆不得逞志于下游，于本年正月间，复绕窜梅塘嘴，在新圩角掠船抢渡。朱洪章轻骑诱贼，一击败之。二十七日，罗逢元等自下游东渡，进攻薛镇老巢，该逆弃垒而遁。其窜至花津者，复为伏军截杀无算。二月初一日，贼由新圩角悉众来扑，另股由万顷湖抄过卡后，朱南桂等督队苦战，分路截击，断贼归路，贼始败窜。初三日，水陆各军追至万顷湖，贼之垒卡延亘十余里，官军纵火焚烧贼棚，争拔地针，悉破卡垒，诛夷过半。十五日，贼匪径扑朱洪章营卡，罗逢元等分路驰援，贼乃大溃，追至新圩角河边，水军彭楚贤等自梅塘嘴获捷，追贼而至，余贼尽歼。其湾沚踞贼，于二月初四日经万化林等水师驰往合力猛攻，逆匪出巢纷窜，官军收复湾沚，遂于三月初十、十一等日，次第攻克童埂、黄池、伏龙桥、护驾墩、花津等处要隘，擒斩甚多，剿办洵为得手。所有在事出力员弁，着曾国藩等汇案保奏，以示鼓励。其阵亡之游击姜固国，游击衔都司潘泗知，都司姜兆琮，都司衔守备李得贵，守备黄洋国、涂文仲、向开喜、杨光才、陈正复、符加科、宋玉廷、黄茂胜，守备衔千总邹正坤，千总胡玉坤、刘应顺、杨通伦、甘大华、印开元、刘金贵、李隆升、杨万洪，把总谢德发、姚明海、冉福顺，外委彭禹明、周太和、刘斯兴、张邦早、凌福清、吴正才、沈开泰、张开太、魏进初，均着照阵亡例、各按本职从优议恤。都司熊登照，把总唐万盛、萧名扬，均着照伤亡例各按本职从优议恤。该部知道。单并发。钦此。

059. 奏请拣调各员来皖补用折 [1] 三月二十七日

奏为拣调各员留省补用，并请多发即用知县来皖，以资差委，恭折仰祈圣鉴事。

窃惟行政之要，首在得人。吏治之兴废，全系乎州县之贤否。安徽用兵十载，蹂躏不堪，人人视为畏途。通省实缺人员，仅有知府二人、州县二人。即候补者，亦属寥寥。每出一缺，遴委乏员。小民久困水火之中，偶得一良有司拊循，而煦妪之无不感深挟纩，事半功倍。如署芜湖县知县刘世墀，经臣于上年六月奏明委署斯缺，臣此次巡视各军，舟过芜湖，即闻境内之民，颂声四起；比以母忧去任，卧辙攀留者，相属于道。可见民心之易感，而吏治之尤宜亟讲也。然使拘泥旧章，绳以格例，不稍示变通之法，则目前几无可委之员。不广开登进之途，则将来难收得人之效。臣上年所奏委署之二十人，旋准部咨分别准驳合例者，只有五人。其余如刘世墀等，均在不合例之列。臣于奏署后，随时察看，其有人地未宜者，业经陆续撤委。其尚属得力者，虽与例未符，亦仍从权留任。

溯查湖北省，自三次克复后，地方凋敝，与今日之安庆相同。经前任抚臣胡林翼罗致贤才，多方培养，不数年间，吏治渐振，抚字催科，绰有条理。咸丰九年胡林翼奏补府州县各缺，大半与例不符，奉旨交部核议，均经通融议准在案。臣拟此后即比照湖北章程办理，闻有才品较优，誉望渐著者，随时札调来营试用。如其有裨吏治，专案奏请录用。苟非实有过人之才，不敢率为破格之请。纵或稍出定例之外，亦不悖乎立法之原。查有前任四川巴县教谕穆其琛，经臣檄令代理无为州知州。该员识力坚定，心地朴诚，实属不可多得之员。又前任四川梁山县知县曾化南，指分江西试用知县蔡家馨，经臣先后留营办事，均属才堪造就。合无仰恳天恩，准将穆其琛、曾化南、蔡家馨三员留于安徽酌量补用。

再，上年臣奏请于新进士、新拔贡两班中，各配签十余枝，分发安徽补用，部臣以业经掣签，未及添配。相应请旨敕下吏部，于本年新进士、即用知县班中签掣于安徽省十六人，并饬令迅速赴省，听候差遣委用。该员等初履仕途，未染习气，庶几拔十得五，循吏渐多，分布各属，抚恤遗黎，仰副圣主澄叙官方，惠爱民生之至意。所有安徽调用人员，理合会同署抚臣唐训方恭折具奏，伏乞皇太后、皇上圣鉴训示。谨奏。

[1] 此件与唐训方会衔具奏。

060. 附录明谕　准留用拣调各员并饬多分发即用知县四月十二日

同治二年四月十二日递到同治二年四月初四日内阁奉上谕：

曾国藩奏，请将拣调各员留省补用，并请多发即用知县走皖一折。据称：安徽省州县各缺需人治理，该省候补人员甚属寥寥，遴委署补各员，间有与例未符，请从权变通办理。着照所请。除穆其琛一员，本日业经降旨准补无为州知州外，所有前任四川梁山县知县曾化南、分发江西试用知县蔡家馨二员，均着准其留于安徽酌量补用。安徽省现在地方吏治需人尤为紧要，嗣后均着准其照此办理。他省不得援以为例。并着吏部于本科进士引见后，将即用知县人员于定例分发外，多掣十六员分发该省，以资差委。钦此。

061. 保奏穆其琛补授无为州知州片三月二十七日

再，现在代理无为州知州穆其琛，四川举人，考取教习，选授巴县教谕，经前任湖北抚臣胡林翼咨调随营办事。咸丰十一年八月，臣札调来营，襄理文案，一年有余，精细勤慎。臣察其才具，堪胜繁剧。同治元年闰八月，檄令代理无为州。该员自履任后，巨细躬亲，实事求是，厘剔州县向来积弊，据实上达；地方应办之事，次第举行。甫有端绪，而贼由九洑洲渡江，十月二十八日窜踞含山、巢县，距无为州仅数十里，次日书役、人民纷纷迁避，合城为之一空。该员独坐署中，坚忍静镇。迨援兵渐至，固结民志，保卫危城，厥功甚伟。本年强寇压境，大军云集，一面支应军需，一面办理堤坝工程，肆应裕如，不形劳瘁。现当地方糜烂之时，分发皖省人员率皆裹足不前，非破格录用，不足以资鼓励。相应据实保奏，吁恳天恩，即以该员穆其琛补授无为州知州，以为临危镇定者劝。是否有当，伏乞皇太后、皇上圣鉴训示。谨奏。

062. 附录明谕　准穆其琛补授无为州知州实缺四月十二日

同治二年四月十二日，准兵部火票递到同治二年四月初四日内阁奉上谕：

曾国藩奏，请将代理知州补授实缺等语。据称：安徽代理无为州知州穆其琛到任后巨细躬亲，实事求是，上年十月间贼氛逼近，该员固结民心，保卫危城，厥功甚伟，支应军需等件，办理亦属裕如，自应照所请破格录用。穆其琛着即补授无为州知州，以示鼓励。该部知道。钦此。

063. 采访忠义第十三案请恤折三月二十七日

奏为行营采访忠义第十三案，恳恩分别旌恤，仰祈圣鉴事。

窃自咸丰十年七月间，臣在行营设立忠义局派员采访，凡两江境内死难之官绅、士民、妇女人等，一经该家属呈报，均饬发局员考核事实，遵照奏定章程，由臣分案具陈，历经十二次办理在案。兹据该局委员陈艾等，续访得安徽望江、舒城两县殉节官绅十四员名，殉难绅民一千四百九十三员名，殉难妇女三百二十七口，先后造册请奏前来。臣复加查核，或集团赴敌，或矢志洁身，大义深明，实足维持风教。相应缮具简明清单，仰恳天恩，敕部分别旌恤，以昭激劝。除将事实清册循案咨部核办外，所有臣营十三案采访忠义，理合专折具奏，伏乞皇上圣鉴训示。谨奏。

064. 汇报近日各路军情片三月二十七日

再，近日军情。金陵雨花台一军，拨彭毓橘七营北援无为州后，兵力稍单，守局尚稳。金柱关、芜湖、宁国等处，距贼渐远，防务大松。徽州三面皆贼，臣仅留唐义训一军防守，徽、休两城十分单薄，幸赖左宗棠派刘典、王文瑞两军，沈葆桢派王沐一军，分驻休宁、祁门，竭力防剿。刘典、王沐各营在于长林、梅岭、岩寺、草市等处，迭次苦战获胜。王文瑞亦于渔亭、七里桥等处，屡战获胜。十一日大破黄文金股匪于小路口，徽、休、祁门各城或可幸保。然贼思假道徽境，内犯江西，其谋未尝一日息也。其岭外石埭、太平等处，又有古、赖、刘、蓝等股与岭内黟、祁北面之贼粘连一片，纵横蹂躏。臣饬朱品隆由青阳进攻石埭，冀掣动徽贼之后路。三月二十二日，大战获胜，仍以贼多兵寡，未敢轻离青阳之本防，深入石埭之重地。鲍超渡江北援之师，三月十六日始抵无为州，正欲进剿石涧埠。十七日黎明，萧庆衍、彭毓橘会合水师由黄洛河进兵，并约被围之毛有铭、刘连捷等由内击出，大破贼垒贼卡，立解石涧埠之围。鲍超闻重围已解，登舟仍回上游，欲再践赴援江西之约。臣闻贼之大股，并未退回巢县，悉锐上窜，直扑庐江。乃飞檄鲍超急登北岸，先援庐江。忠酋于十九日攻扑庐江县城，守将梁美材、吴长庆等登陴坚守，伺隙出击，擒斩甚众。贼由界河迤逦而北，分窜桐城、舒城一带。

其由鄂东窜之捻股，在蕲水分为两枝，一枝回窜黄州，一枝下窜皖境。十八日攻扑宿松县，十九、二十等日越过太湖、潜山界上，二十二日自青草塥突扑桐城。守桐城者为湖南提督周宽世，开城迎击，擒斩颇多，贼遂入孔城镇，与庐江之大股发逆联成一片矣。

据搜获忠酋伪文，将由舒城、六安而上英、霍、麻城、宋埠。一出黄州，一出汉口，扰犯湖北，意欲掣我南岸之兵以援北，掣我下游之兵以援上，无非图解金陵之围。臣以该逆规画甚大，蓄谋甚狡，湖北为数省枢纽，不可稍有疏失，飞咨官文、严树森调成大吉回驻滠口，拨水师速赴武汉。闻李续宜于初十日自湘启行，拟俟其道出鄂疆，商请暂驻黄州，会筹鄂皖大局。当此南岸吃紧之际，臣方恨无力援徽、援江。乃北岸事变迭生，下则江浦、浦口、利、含、巢县一片逆氛，上则发、捻巨股迭扑各城，兼图鄂境。而苗练复于十八日围攻寿州，并在正阳关毁关掳船，叛迹大露。微臣调度乖方，艰危百出，忧愤何极。所幸浙、沪两军，捷书频至。浙军若克富阳一城，杭州即有可图；沪军若克昆山一城，苏州即有可图。仰托圣主威福，但求皖、鄂、江西不大决裂，与各悍贼相持数月，俾苏浙果收成效。或者大波特起，旋庆安澜，焦灼无地之时，辄不胜祷祀侥幸之想。除各路战状分案详奏外，合先附陈大概，伏乞皇太后、皇上圣鉴。谨奏。

065. 附录廷寄　发捻纷窜图解金陵之围雨花台曾军不可移动李续宜速回皖剿苗四月十一日

同治二年四月十一日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、浙江巡抚曾国荃、署安徽巡抚李续宜、湖北巡抚严树森：

同治二年四月初四日奉上谕：

曾国藩奏近日军情。等语。逆贼欲解金陵之围，分党由徽、宁窥伺江西，由和、含一带图犯湖北，迭经官文、严树森、左宗棠、沈葆桢等奏闻。江省饶、信两防守备尚严，与左宗棠派往皖南之刘典等军声势联络，贼不得逞，而逆谋窜江之意迄未稍息。和、含一带，贼众游逸已久，势必欲越皖境上犯鄂疆。又有由豫窜鄂之捻股，可分党下窜以应之。兹据曾国藩奏，巢县大股窜扑庐江，由界河分窜桐、舒。其由鄂东窜捻股，已自蕲水分为两股，一股回窜黄州，一股窜皖攻扑宿、松，越潜、太以扑桐城。庐江、桐城守将虽均严备，出击各有斩擒，而桐、舒捻逆势已联成一片。并搜获忠逆伪文，有将由舒、六而窜英、霍，分道扰犯鄂境等情。诚如曾国藩所奏，逆谋甚狡而规画甚大，总欲图解金陵之围。此时曾国荃雨花台之军，自不得辄自移动，堕贼诡谋。湖北为数省枢纽，诚不可以稍有疏失，前谕官文、严树森饬令舒保、成大吉等军，将捻股痛加遏剿，预截豫捻与皖省逆匪勾结之路。严树森已出驻团风，亲督各军，分股布置，当不至任贼窜入，肆其披猖。着即迅筹堵剿。李续宜已自湘启行，道出鄂疆，自可与严树森面为商酌皖、鄂两省堵剿机宜。

惟苗练叛迹复著，已据正阳，围攻寿州，唐训方奏报情形，甚为紧切。李续宜亟应赶紧赴皖，乘此苗练反侧伊始，迅图剿办。唐训方资望稍浅，且恐未能面面兼顾，所请饬令僧格林沁回军剿苗，虽已谕令该大臣酌量进止，而僧格林沁现在围攻淄川踞贼，东省群匪方资镇压，即直隶边界之贼，甫经刘长佑击剿渡河回窜，直东接壤，防剿綦严，北路情形，均望僧格林沁扫荡，其能否回军皖省，尚未可知。李续宜到鄂与严树森商定一切，着即仍遵迭次谕旨，兼程赴皖。石埠桥虽已解围，巢、含大股贼氛正肆，鲍超之军仍应在北岸相机击剿。当此群丑蓄谋纷窜皖、鄂，曾国藩所督各路之军，几有应接不暇之势。该大臣素能镇定，惟当毅力精心，以图万全。

浙沪两军事机尚顺，节据左宗棠、李鸿章各奏，进攻富阳及昆山均可得手。着该督抚即严督各军，迅速进取。左宗棠以杭城不难即克，而难于杜贼纷窜，是以不急旦夕之效，固属老谋。此时贼既纷投北岸及长江上游，图解金陵之围，浙沪两军如能一克富阳以取杭州，一克昆山以取苏郡，则金陵之贼，腹背受敌，或即可收捣穴擒渠之效。谅该大臣督抚等，必能因时审势，以赴事机也。

曾国藩另折奏，芜湖金柱关一带，累月以来苦战情形，本日业经明降谕旨宣布，并将阵亡各员照请优恤。所请以穆其琛等补署州县各缺亦均着照所请，分别降旨。安徽省嗣后均准照此办理。将此由六百里各谕令知之。钦此。

遵旨寄信前来。

066. 附录廷寄　着曾国藩等严饬徽属信防各军堵剿诸贼并严禁商船米粮济贼三月二十八日

同治二年三月二十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治二年三月十九日奉上谕：

沈葆桢奏，宁国逆匪绕由青阳窜至东流、建德，江省现筹堵剿等语。前据左宗棠、沈葆桢各奏到逆匪分路欲由皖南以窜江境岩寺街及祁门边境，迭次剿贼获胜，当经寄谕该抚等实力防剿。兹据沈葆桢奏，江省防军随同刘典剿贼于岩寺街，赣南道王文瑞击贼渔亭，均有斩获。休、祁两路可以无虞，而青阳兵守颇单，宁国之贼绕由此路窜至建德、东流一带殷家汇等处地方，是江省信防稍松，饶防更复吃紧，沈葆桢饬令参将韩进春，副将孙昌国水陆各军前往鄱阳毗境扼截，井催饬道员王德榜驰赴浮梁防所，以为堵御，所筹尚属周妥。并据奏称：接曾国藩函，知宁国各逆西窜，已饬鲍超回军南陵、青阳一带截剿。惟此时贼踪已至东流、建德，鲍超一军势难绕出贼前，如果江省防兵布置得宜，到处迎头堵剿，后路得有鲍超劲旅跟踪紧蹑，当不难收前后夹击之效。着曾国藩即饬该提督之军乘机追剿，并着沈葆桢严督饶防各路官军探踪迎击，与鲍超之军随时联合，毋稍疏虞。

徽境之贼虽迭经堵剿，而休宁尚未解围，尤恐贼因青阳一路不得逞志，乘间由徽、休之路逞其图犯江境诡谋，并着左宗棠、沈葆桢严饬徽属及信防各军，加意严防，毋稍松懈。

本日又据总理各国事务衙门奏，请饬严禁商船运米济贼等语。前因长江通商，曾经该衙门以洋商图利，恐以米粮济贼。即内地商船，亦难保无借竖洋旗闯关，暗以米粮济贼情事，行知沿江各督抚设法禁止。乃闻近有江北米船，任意运赴金陵销售，并不借竖洋旗，各关卡亦并非毫无觉察。而淮安等关分卡及里下河一带厘卡，希图收取税厘，即不问其所之。似此情形，于剿贼殊有妨碍。着曾国藩督同各关监督等，妥议章程，将前项情弊设法禁止。以后如再明知故纵，即由该督抚将管理关卡监督委员从严参办，毋稍宽贷。本日亦经将此寄知李鸿章、吴棠，并传谕淮安关监督，永存遵照办理矣。将此由六百里各谕令知之。钦此。

遵旨寄信前来。

067. 附录明谕　左宗棠曾国荃万启琛马新贻补授谕旨三件三月二十八日

同治二年三月二十八日，准兵部火票递到同治二年三月十八日内阁奉上谕：

“闽浙总督着左宗棠补授，仍兼署浙江巡抚。”钦此。

同日递到同治二年三月十八日，内阁奉上谕：

“浙江巡抚，着曾国荃补授。”钦此。

同日递到同治二年三月十八日，内阁奉上谕：

“江苏布政使，着万启琛补授；马新贻着补授安徽按察使。”钦此。

068. 附录廷寄　耆龄左宗棠等人补授新职后通筹协调福建浙江两江军政事务三月二十八日

同治二年三月二十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、浙江巡抚曾国荃、福建巡抚徐宗幹：

同治二年三月十八日奉上谕：

本日文清奏请陛见一折，业经准其来见。已明降谕旨，将耆龄补授福州将军，左宗棠补授闽浙总督仍兼署浙江巡抚，曾国荃补授浙江巡抚，万启琛补授江苏藩司，马新贻补授安徽臬司，并已谕令耆龄接奉此旨，即将所办闽浙两省防剿事宜及所部各军，移交左宗棠接办矣。左宗棠接办后，耆龄即赴福州将军之任。

左宗棠现驻浙省，军务正当紧要，其浦城防所，应即遴委大员前往，抑当如何接办之处？即由左宗棠酌度奏明办理。闽浙两省军务兵勇，均归左宗棠节制。耆龄所部广勇，并着左宗棠于闽粤军营内选择善于驾驭之员，派令统带。如广勇实系不能得力，有害无利，即着左宗棠酌量撤遣。浙省系左宗棠兼辖，既兼署巡抚，尤责无旁贷。

曾国荃即着仍统前敌之军，驻扎雨花台，一意相机进取，以图金陵，毋庸以浙事为念。此时曾国藩巡江谅已旋抵安庆，仍着随时与曾国荃熟筹战守机宜。东南军务惟在该督抚等戮力同心，通筹全局，共图挽救。国家异数酬庸，尤为地方择人起见，该督抚等谅能益矢公忠，以副委任也。

福建省地方一切应办事宜，即着徐宗幹认真整顿，妥为经理。左宗棠身任兼圻，遇有地方公事应行兼顾者，与徐宗幹随时咨会办理。将此由五百里各谕令知之。钦此。

遵旨寄信前来。

069. 附录廷寄　指授防守镇江雨花台及江北江皖军事机宜三月二十九日

同治二年三月二十九日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、督办镇江军务广西提督冯子材、帮办镇江军务署京口副都统魁玉：

同治二年三月十七日奉上谕：

冯子材等奏，江皖窜匪纠合丹、句各逆分逼镇城，相机布置一折。浙、皖等处，官军声威甚振，常昭亦复解围，该逆穷而思窜，本在意计之中。而镇江地当冲要，侍逆等纠股分逼，冯子材等不以浪战为能，而以坚守为主，以逸待劳，所筹尚属周妥。即着督饬将士，严密防守，伺其懈怠，潜军痛剿，务当慎之又慎，毋坠奸计。第该逆不得逞志于镇城，必将渡江而北，都兴阿等驻军五台山已及年余，该营将士久未接仗，恐养成骄逸之性，不可复用。着都兴阿、富明阿随时探明，如有北渡逆匪，即行相机截击。里下河一带，并着会同吴棠设法严防，毋任肆意纷窜。

至江皖军情得手，常州、溧阳各匪首均离巢北窜，恐其突犯雨花台营盘，着曾国藩转饬曾国荃加意严防，贼至即剿，以固大营。倘该逆渡江上窜，地广兵单，尤虑奔轶，并着饬令毛有铭等，妥为防守，毋令西窜庐郡，以致重烦攻剿。将此由六百里各谕令知之。钦此。

遵旨寄信前来。

070. 附录明谕　郭嵩焘补授两淮盐运使三月三十日

同治二年三月三十日，准兵部火票递到同治二年三月二十四日内阁奉上谕：“两淮盐运使员缺，着郭嵩焘补授。”钦此。

071. 附录密谕　通筹剿办苗练事宜三月三十日

同治二年三月三十日，准兵部火票递到议政王军机大臣密寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、署安徽巡抚李续宜、暂署安徽巡抚湖北布政使唐训方：

同治二年三月二十四日奉上谕：

唐训方奏，密陈苗练叛迹复著，请饬僧格林沁等会剿一折。据称：苗练所撤队伍，藏于涡河两岸，蚕食新抚各圩，且增修怀远县城，添队死据。其散练归农之议，则以僧格林沁杀姜台凌为词，煽惑众志，以图先发制人。唐训方所部粮舟小队，往来涡河，皆被搁拦夺。现拟率亲军四营，由宿州驰回临淮，力顾根本。惟逆众且悍，诡谲百生，较直东股匪，轻重缓急，判若天渊。请饬僧格林沁来皖，曾国藩、李续宜拨兵会合堵剿各等语。

僧格林沁兼程北来，日内计已驰抵东省。此时若即令其折回蒙、亳，不但仆仆道途，徒劳往返，且恐直东匪众闻风思逞，余焰复张。着仍遵前旨先将直隶股匪全数剿灭，再赴东境，酌量贼情，分别剿办，俾畿辅重地，迅就肃清，将来移师皖境，庶无后路牵制之虞。僧格林沁驻皖已久，于苗练情形知之甚悉。该练叛迹既著，唐训方一军兵分力单，虽经僧格林沁酌留马勇千名，亦恐不敷剿办。该大臣仍当通筹熟计，设法援应。其应如何办理之处，即着详晰奏闻。唐训方现已驰回临淮，力扼东路。西南寿州、正阳、霍邱一带，防兵已撤，甚觉空虚。曾国藩前奏所部兵勇，制发逆则不足，制苗练则有余。谅能先事筹维，妥为布置。李续宜前奏定于三月初十日起程，现在行抵何处？着曾国藩迅速咨催，令其星驰赴皖与曾国藩熟商，将寿州等处要隘派兵扼剿，绝其南窜之路。唐训方就现有兵力，分投防剿，毋稍疏虞。蒙、亳余匪未净，倘为苗练勾结，势益鸠张。且新抚各圩，亦当力为保护，俾为我用。着饬马新贻督同蒙、亳一带地方员弁，妥为经理。

苗沛霖屡降屡叛，被胁各圩，未必甘心从逆。唐训方仍当出示晓谕，剀切开导，令附近良圩，不至为苗练所煽诱。或即悬立赏格，其有擒献首逆，协助官军杀贼者，即着该署抚奏请破格奖励，庶贼党日孤，剿办较易得手。将此由六百里各密谕知之。钦此。

遵旨寄信前来。

同日准军机处片称：本日奉有寄信谕旨一道，希贵大臣于接奉后，知照前安徽巡抚李续宜一体钦遵可也。为此知会。

072. 附录廷寄　饬筹商调集各军堵剿苗练并严防勾结发逆或西窜四月初九日

同治二年四月初九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、直隶总督刘长佑、漕运总督吴棠、署安徽巡抚李续宜、前任山东巡抚谭廷襄、河南巡抚张之万、督办河南团练大臣礼部左侍郎毛昶熙、暂署安徽巡抚湖北布政使唐训方：

同治二年四月初二日奉上谕：

唐训方奏，驰回临淮，调集各军堵剿苗练一折。据称酋练逆袭破蚌埠，经参将张得胜迎击获胜，逆党麇集怀远县城，插旗安炮，复分队进逼蒙城，围攻寿州。该逆蓄谋数年，练多粮足，此次四路举事，较前势更鸱张等语。苗沛霖心怀叵测，反复无常，朝廷因军务方殷，勉事羁縻，早知其不可久恃。顷间因僧格林沁督师北来，该逆遂以姜绍凌投诚被戮等词摇惑众志，竟敢袭踞城邑，抗拒官军，亟宜声罪致讨，以伸国宪而除巨患。

前据僧格林沁奏，调齐炮位进攻淄川，蕞尔县城，不难攻拔。而苗练复叛，党羽众多，若不迅速歼除，将来或勾结长发，蔓延东豫，更难扑灭。谭廷襄现赴僧格林沁军营，度必有面授机宜之处。淄川如可即克，固属甚善，如相持尚需时日，则淄川一邑，似不足牵制大军。该大臣能否将攻取淄川事宜，妥速布置，酌留兵勇，交谭廷襄督攻后，该大臣即督率马步各队，返旆南征，即着酌度机宜，权衡缓急，迅速办理。本日已明降谕旨，将苗沛霖之罪状宣示中外，并将党逆之张建猷、邹长青、苗景开等一并革职。该逆屡降屡叛，无端倡乱，名不正而言不顺，部众携贰，谅僧格林沁军至蒙、亳，该逆党势必瓦解土崩，元凶授首。如该逆被剿势穷，诡词求抚，僧格林沁当一意拒绝，断不为其所摇，致蹈前车之辙。

李续宜计已行抵皖境，着即星驰前进，与曾国藩妥速筹商，迅由舒、六直趋寿州、正阳，力扼西南，乘势进剿。唐训方固守临淮要隘，毋令东窜。仍饬令马新贻等就近晓谕新附各圩，毋为苗逆所迫协。并将本日发去明发剿办苗练谕旨，于各处宣示张贴。如有杀贼立功、擒献首逆者，该王大臣等即随时奏请破格奖励。俾反正者益坚其志，而被胁者不致甘心从逆，则剿办自易得手。

苗沛霖诡谲伎俩，现值发逆扰及皖北，或与之暗中勾结，或因李世忠撤去帮办，唆令起事，均未可知。着曾国藩速饬各营员弁，严密防范，仍遵前旨，密察李世忠动静，相机办理。

苗练赴清淮捆盐，往来络绎。此时苗沛霖公然背叛，其捆盐练众曾否撤回？着吴棠确切查明，严拿惩办并檄饬水陆各营及徐、宿各军，以备不虞。

颍、亳一带，在在与豫境毗连。苗逆如不获逞志于皖，必将肆虐于豫。张之万、毛昶熙务当预拨劲兵，严防边境，来则攻击，并饬各该地方官督率兵勇，激励乡团，防剿兼施，勿使该练众得以窜越。

袁甲三回籍时所带练勇千名，现在是否仍留陈州，何员统带？着张之万、毛昶熙妥筹调拨，扼要守御。

直隶股匪现虽渡河而东，而大、顺、广等处伏莽尚多，所有恒龄马队，即着留于刘长佑军营搜捕余匪，以净根株。如察看沿河各要隘布置已定，即饬恒龄等督带所部渡河，会同东省各军，剿除窜匪。谭廷襄亦当严饬保德等并力兜剿，毋再观望迁延，致干重咎。其刘长佑所调李明惠等统带之后起兵勇，并着该督飞催来直，以资调遣。苏克金现在行抵何处？僧格林沁所部马队本不甚多，此次攻剿苗练，必须厚集兵力，着该大臣即饬苏克金一军迅速折回蒙、亳，以便调遣。

寿州米粮、军火均极绌乏，唐训方署理抚篆，责无旁贷。并着设法运解，以济急需。所请拨济饷银一折，本日已由六百里分寄各该省督抚监督迅速筹解。

唐训方请将吴大廷记名以道员简放之处，已谕军机处遇缺请简矣。唐训方折，着抄给僧格林沁、张之万、吴棠阅看。将此由六百里各谕令知之。钦此。

遵旨寄信前来。

同日准军机处片称：本日奉有寄信谕旨一道，希贵大臣于接奉后，恭录知照署安徽巡抚李续宜，一体钦遵办理可也。为此知会。

073. 附录廷寄　饬各省指拨协饷速解安徽临淮关军营以济饥军四月初九日

同治二年四月初九日，准兵部火票递到议政王军机大臣字寄——

钦差大臣协办大学士两江总督曾国藩、前任福州将军文清、江苏巡抚李鸿章、署河东河道总督前任山东巡抚谭廷襄、河南巡抚张之万、山西巡抚英桂、传谕前任淮安关监督永存：

同治二年四月初二日奉上谕：

唐训方奏，沥陈兵勇困殆情形，请饬各省指拨协饷，克期赶解一折。安徽临关军营，每月需饷八九万两，始可敷用。自去腊至今，时逾三月，仅据淮南解到盐课银五千两，曾国藩每月协银一万两。其余山东、河南部拨地丁银、关税专款银各二万两，并山西应解减半抚营协饷共二万二千五百两，临营季饷一万两，河南应解抚营协饷共四万五千两，临营协饷共六万两，淮关应解抚营协饷共三万两，江海关应解临营协饷共六万两，闽海关应解临营协饷共六万两，新拨淮南盐课协饷共三万两，延不批解，以致军士困馁，目不忍睹。现在苗练肆逆，分道围攻各城，亟须大张挞伐，情形万分紧迫。着谭廷襄、张之万，无论何款，即将部拨临淮军营关税专款银各二万两，赶紧筹拨交唐训方派往委员，星夜兼程驰解回营，毋稍延缓。其以前积欠协饷，并着英桂、曾国藩、李鸿章、文清、张之万迅速筹款，源源批解，以拯饥军而顾大局，是为至要。将此由六百里谕知曾国藩、文清、李鸿章、谭廷襄、张之万、英桂，并传谕永存知之。钦此。

遵旨寄信前来。

074. 附录明谕　通告讨伐苗沛霖并惩办失职诸员四月初九日

同治二年四月初九日，准兵部火票递到同治二年四月初二日内阁奉上谕：

前据僧格林沁、唐训方奏称，自擒逆首张落刑等，蒙、亳等处地方肃清，被协各圩悉皆归正。并称苗沛霖面禀唐训方，订期散练归农。当以皖北地方，被捻、发各匪蹂躏十年，小民流离失所，因降旨蠲免钱粮二年，并饬地方督抚招集流亡，以资生聚，庶几出吾民于水火之中而登之衽席。明知苗沛霖罪在不赦，但能散练归农，亦不咎其既往，以示宽大之恩，俾吾民不致再罹锋镝。乃兹据唐训方奏称，苗沛霖怙恶不悛，叛迹复著，袭攻蚌埠水师营盘，占踞怀远，围攻寿州，请饬四面兜剿等语。

苗沛霖以练众擢至道员，复因暗受伪职，袭踞寿州，革职治罪。上年因官军追剿陈玉成，该练畏慑声威，诱擒首逆，免其查办，复经僧格林沁开诚相待，赏给饷银，该逆稍有人心，受此高天厚地之恩，自当没世不忘。乃敢因大军撤退之时，煽惑愚众，图袭营盘，占踞城池，如此反复无常，枭獍其性，实属覆帱所不容。若再稍事姑息，何以振纲纪而安闾阎！本日已谕僧格林沁由山东统带马步驰回安徽进剿，并着曾国藩、李续宜、吴棠、唐训方各拨重兵四面兜剿，歼厥渠魁，用彰天讨。

怀远县知县英俊，虽未闻警先逃，而漫无觉察，咎实难辞，着即革职。署凤台县知县蔡锷，事前不知防范，事后又擅离职守，着即革职，永不叙用。其苗逆党羽张建猷、邹长青、苗景开、苗天庆、苗希年、童维翰、袁有功、张士端、张诚心、王金奎、金汝霖、苗长春等十二名，着吏、兵二部查明从前所保官阶，即行革职。倘能悔过自新，方准开复。

怀远县典史魏文潮，惨罹锋刃，殊堪悯恻，着交部照例议恤。

苗逆阴鸷残杀，小民被其逼协，并非甘心附从，着唐训方出示晓谕，其新经投诚各圩，如能同心协剿，或竭力固守，均准择尤奖励；其被苗逆逼从各圩，深明顺逆，自拔来归者，亦当妥为安抚，毋令失所。倘始终甘心从逆，抗拒官军者，即着督军痛剿，毋任漏网，以示除暴安良至意。钦此。

075. 李秀成大股迭扑皖北各城官军苦战解围折四月十二日

奏为忠逆大股迭扑城营，官军苦守力战，石涧埠、庐江、桐城、舒城、六安州先后解围，恭折驰陈，仰祈圣鉴事。

窃自石涧埠围营之贼，经水陆各军合力剿退后，进扑庐江，分窜桐城、舒城，与由鄂东下之捻股联为一片，臣于三月二十七日附陈大概在案。

伪忠王李秀成，以三月初二日犯石涧埠，扬队焚屋，近逼我营。该处将领毛有铭、刘连捷等，密饬士卒稳守营寨，以观其变。初三、初四等日，贼众数万，围攻南后营及瑞左、溥左、溥右、元中、信中等营，束草如山，呼声动地，各负片板扑近溥右营壕边。毛有铭以中右营两后哨前往助守，排炮环击，殪其前锋，贼犹昼夜猛攻，相持不下，如是者数日。初七日，毛有铭挑锐卒潜出濠外，突焚积草，刘连捷复于初九日派队奋击，悉毁攻具，贼为少却，仍于营前营后增垒盈百，层层合围，营中文报不通，粮运、汲道一时俱绝，如是者又数日。曾国荃在金陵闻警，即派彭毓橘率马步八营，倍道而至；彭玉麟亦调周万倬、刘祥胜等渡江来援，遂与萧庆衍会军于黄雒河。十六日，彭玉麟亲督水师进次海子口，牵制东关一路，遣死士溷入石涧埠营中，密约诘朝会战。是夜四更，彭毓橘率师进攻钉子坝、皇图寺各贼垒，萧庆衍、周万倬率各师进攻黄龙冈、迎珠塔各贼垒，号炮齐发，毛有铭即于重围中冲出，攻草鞋岭之垒，刘连捷出攻石涧埠之卡，王载驷等亦驰出战贼于羊虎山。瞥见黄龙冈迎珠塔火光突起，知黄洛河援军先已得手，遂乘势猛进，并力夹击，俘斩无算。彭毓橘亦自皇图寺来会，纵横荡洗，群垒悉平，而东关贼援亦为水师堵退，忠酋各党乃分向小岭开成桥而遁，此三月十七日力解石涧埠重围之情形也。

臣所调鲍超北渡之师，十六日抵无为州。未及移营进剿，闻贼已解围以去。拟回军以践上援江西之约，甫及登舟，犹未行也，贼之另股窜盛家桥者，先于十二、十三等日逼犯庐江。该城守将有吴长庆等三营，又截留梁美材等三营，分段缮守，乘贼喘息未定，一击却之。十五日，王占魁出城雕剿，又捷于罗家埠。至十九日，忠酋大股自涧埠而来，悉萃庐江，围扑城池，臣飞檄鲍超舍舟登陆，转援庐江。而庐江之贼已于十九、二十等日，经吴长庆、梁美材等坚守得完，伺懈出击，贼遂解围西窜梅心驿。二十一日，突攻舒城之西、南两门。守舒城者，为安肃道蒋凝学，分军迎剿，贼退七里河。是夜设伏诱贼，大挫凶锋，执伪天将羽天福于阵。维时捻逆张宗雨、发逆马融和等，由豫而鄂而皖，间道疾驰，足无停止，瞬息而至桐城。守桐城者，为湖南提督周宽世，出战于三里街，凌厉无前，贼大怖，将谋宵遁。我军联骑追剿，该逆遂往孔城镇与忠酋合而为一矣。

二十三日，忠酋前队冲至六安州之十里铺。该州城大而圮，留守者，仅有蒋凝学部下王临祥、袁秀林两营及粮台道员曾广翼，知州何家105-1 而已。四人者，力筹守御。二十四日，贼以大股继至，自东南047-1 北而西，植旗若林，面面结垒，军士守定垛口，各以巨炮环轰，曾不少却。二十五日，贼分三路来攻，将抵城根，东门城垣久为风雨所损，猝倾六七丈，一时尘土蔽空，群贼大呼拥入。王临祥麾兵齐上，抽刃攒刺，掷尸城下。曾广翼、袁秀林飞骑继至，悉戳进口之贼，抢筑木城二道。二十六日，贼攻小北门，旋即击退。二十七日，贼众倾巢而出，自北城以至西城，几无寸隙。惮我城上炮火猛烈，欲前且却。其尤悍者，挽盾直前，誓以死搏，我军屹立不动，俟其跃过城濠，火球掷下，焚贼无数，始各裹尸而退。二十八日，曾广翼、王临祥见城南一二里外掩映贼旗，徘徊不进，乃令勇士缒城驰击，毙贼六人。三十日，又缒死士出袭鲍家圩掳粮之贼，斩伪富天豫张承得，擒伪左监议刘朝柱。臣以六安州系淮南枢纽，恐忠酋与苗、捻勾合，愈不可制。檄鲍超由庐江往援，檄刘连捷、彭毓橘、毛有铭由无为州往援。鲍超将至舒城，贼遂于四月初二日解围遁往庐州一路。此庐江、桐城、舒城防守得完，及六安州解围之情形也。

臣查无为州为江北之膏腴，六安州为皖鄂之要冲。忠酋以全力围扑石涧埠，冀破无为；旋由庐江、舒、桐纠结捻股，图争六安一城。其行踪为至疾，其蓄谋为至狡。诸将士苦筹战守，城营均获保全，使贼不敢横窜鄂疆，均属著有微劳。有固守石涧埠、六安州尤为出力之布政使衔记名按察使刘连捷，请交部从优议叙。记名道毛有铭，请赏加按察使衔，并赏给勇号。蓝翎江西候补道曾广翼，请赏加盐运使衔，并赏换花翎。候补副将王临祥、袁秀林，均请交军机处记名，遇有总兵缺出，请旨简放。署安徽六安州事补用同知直隶州何家105-1 。请以知府补用，先换顶带。其余出力员弁，可否容臣查明酌请奖叙之处？出自圣恩。花翎参将黄仁亲，蓝翎都司赵人和，蓝翎守备萧淇松，守备刘绍志，蓝翎千总吴秀高，蓝翎把总李大材、毛昌五、谢仁周，蓝翎外委李升山、沈谦德、向慎光，外委童景星，均在石涧埠接战阵亡，应请敕部各照本职从优议恤。所有皖北各城营防守解围缘由。谨缮折由驿五百里驰奏，伏乞皇太后、皇上圣鉴训示。谨奏。

076. 附录明谕　李秀成纠合发捻迭扑各城官军力战解围奖恤在事人员五月初十日

同治二年五月初十日准兵部火票递到同治二年四月二十七日内阁奉上谕：

曾国藩奏，逆匪迭扑城营，官军力战获胜解围一折。伪忠逆于三月初二、初三等日纠众数万迭犯石涧埠官军营盘，扑近濠边，经毛有铭等派队奋击，贼势少却，仍于营前营后添筑贼垒，层层合围，曾国荃、彭玉麟各派精兵分道来援，彭玉麟复亲督水师进次海子口，牵制东关一路之贼，遣死士潜入石涧埠营中，密约会战，毛有铭冲出重围，会合刘连捷等纵横荡击，俘斩无算，群垒悉平，力解石涧之围。忠逆由小岭开成桥而遁，逼犯庐江城池，复经曾国藩檄令鲍超星驰赴援，会同守城将弁夹击，贼遂解围西窜，纠集发、捻各逆，猛扑舒城、桐城，连被官军分投剿击，迭挫其锋，贼众一路狂奔，麇集六安州之十里铺，分路攻城。副将王临祥等力筹守御，贼众倾巢来扑，我军凭城开炮轰毙贼匪无数。复令勇士缒城邀击，阵斩伪富天豫张承得等，贼众披靡。毛有铭等由无为州飞速驰援，城围立解，贼由庐州一路败逃。仍着曾国藩督饬在事文武员弁，乘胜追击，迅扫逆氛。

所有尤为出力之记名按察使刘连捷，着交部从优议叙；道员毛有铭，着赏加按察使衔，并赏加给果勇巴图鲁名号；曾广翼着赏加盐运使衔，并赏换花翎；副将王临祥、袁秀林，均着交军机处记名，遇有总兵缺出，请旨简放；署六安州知州何家105-1 ，着以知府补用，先换顶戴。其余出力员弁，着曾国藩查明，择尤保奏，候旨施恩。花翎参将黄仁亲，蓝翎都司赵人和，蓝翎守备萧淇松，守备刘绍志，千总吴秀高，蓝翎把总李大材、毛昌五、谢仁周，蓝翎外委李升山、沈谦德、向慎光，外委董景星力战阵亡，殊堪悯恻，均着各照本职从优议恤。该部知道。钦此。

077. 近日大江南北防剿忠酋苗党军情片四月十二日

再，近日军情。雨花台、金柱关、芜湖、东西梁山各营，水陆稳固，均无战事。宁国附近如南湖、新河庄等处，泾县附近如茂林、章家渡等处，均有贼踪游弋，防务尚难松劲。然宁郡及泾县、南陵、青阳各城，湾沚及西河、清弋江各隘，水陆防守，棋布星罗，朱品隆在青阳亦于春末夏初，迭获胜仗，保宁国之后路，足以仰慰宸廑。徽郡防兵单薄，是臣布置最疏之处。去冬宁国之贼，今春浙东之贼，现在麇集于石埭、太平及徽、祁、饶、景一带，实属防不胜防，剿不胜剿。幸左宗棠派刘典一军，沈葆桢派王沐一军，先后援徽。三月十七日，会克黟县。十九至二十五等日，搜剿近城之贼，大破庐村、黄村之贼。王文瑞亦将柏溪、金字牌零股一律击退。黟、祁境内甫扫群氛，而贼之窜往鄱阳者，已由枧田街进逼浮梁。王沐将回驻景德镇，刘典亦将驰援饶、景。江西之门户可虞，而徽州之空虚尤可虑矣。现调李榕一军，由北岸驰赴建德，进援祁门。调席宝田一军，由湖南驰赴抚州，进援徽境。不知能迅速赶到并力驱除否。

伪忠王自六安州解围下窜，或称其回救苏州，或称其图犯扬州里下河，或称其纠合苗党窜扰滨淮各属，其确耗尚不得知。然悉数东趋，并未西犯鄂疆，即属大局之幸。臣现檄鲍超由庐州追击忠酋，即从柘臬进兵，以攻巢县之北。檄刘连捷、彭毓橘、萧庆衍从迎珠塔进兵，以攻巢县之东。檄蒋凝学、毛有铭由六安进援寿州，并调成大吉由鄂回皖，会师寿州，共讨苗党。该州粮缺兵单，倘能婴城固守，再过半月，各军次第赶到，合力痛剿，而僧格林沁、李续宜遵旨偕来，诛屡叛之逆竖，保长淮之重险，庶足以彰天讨而定人心。除各路战状分案续奏外，合先附陈大概，伏乞圣鉴。谨奏。

078. 遵旨议复淮南引盐暂难改办官运折四月十二日

奏为淮南引盐，察酌现在情形，暂难改办官运，恭折复陈，仰祈圣鉴事。

窃臣承准议政王军机大臣字寄：同治元年十二月初十日奉上谕：

本日据中允钱宝廉片奏，请官运淮盐以裕军饷等语。淮南鹾务废弛已久，现在运贩楚北者，劣员奸商居多，曾国藩虽设卡抽厘，而所得未多。前据户部奏请饬该大臣酌提成本，由官督运，则利权操之自上，而于皖、浙军饷必能稍资接济。兹据该中允所奏，与户部前奏是否可行？着曾国藩一并悉心议奏等因。钦此。

旋于本年正月二十八日接准户部来咨：淮南盐务应先试办官运一案，经该部详晰具奏，请饬臣遴选公正大员，实心经理，奉旨依议。钦此。并抄录原奏咨照到臣。当即转行两淮运使乔松年议复去后。兹据该运使详称：窃绎户部之意，系欲加征课银，收回引地，以冀渐复旧规，又恐商贩不前，改由官运，洵是筹办南盐至要之策。无如引地为邻盐侵占日久，筹销极难，正课因厘捐抽纳过多，加增非易。上年江路渐通，楚西两岸亦尝招商试办。乃以淮盐久不到岸，所销尽是川盐粤盐。盖川粤之成本较轻，卖价可减，淮盐之成本最重，卖价独昂，故淮盐之疲滞，断不敌川粤各盐之旺销，则商既不前，即官运亦恐无起色。

至部文所称仍以四百斤为一引，令缴正课每引三两七分三厘零，系照承平时科则而言。现在除完课外，运司衙门所收厘金及沿江各厘，每盐一票，约共完银十五两以上。厘捐如是之重，是以试运楚西之盐，止能照税盐章程完纳。税盐每票九百斤，仅完课银一两八分，尚且无利可图。今欲以四百斤盐完三两有零之课，其势更有难行。若议减厘增课，则各路军饷处处皆待厘金接济，岂能遽为裁减。

部文又称，令运使严禁奸商私行兴贩，以疏官盐销路。查私盐自应严缉究办，若因官运而概禁商人运盐，则恐官运犹未办成，而商贩转一先裹足。况南盐运本极大，筹办官运，纵有十万两之本，尚未足以资周转，亦不能不借群商之力广为兴贩，开拓销路。

部文又称，劝谕商民捐输运本，虽准按照筹饷例减成给奖，而江北捐款林立，减折上捐，所在多有，断难期其踊跃。

部文又称，闻内地现已购备轮船七只，于此项船内拨出数只拖带盐船。查前购轮船尚未入江，且为水师打仗而设，断难拨为拖带盐船之用。至商贩公雇轮船，报明在案者，现有四只，若归官运，即此雇船之费，已不易筹。盖淮南目下情形，不患无商之可招，而患无利之可获。惟有将楚西两岸销路大加整顿，仍由运司衙门招徕新旧各商，运赴楚西销售，以期淮盐逐渐进步。

为得寸得尺之计，前经都统富明阿奏请招商，旋派知府杜文澜前往楚北试办，如果办有成效，再当另议章程详办等情，具详请奏前来。伏查各军饷绌，是臣之隐忧。两淮盐务，是臣之专政。假使官运淮盐果有大利可图，臣岂不思竭力筹办，谋本分自然之利，济本营非常之贫。无如楚西两岸被粤私、川私侵占太久，断非一蹴所能挽回。此时必欲争回引地，非大减卖价则不能敌邻私，非先轻成本则不能跌卖价。据现行事例：九百斤一引者，并盐本、税课、厘金、运脚、拖费计算，几及四十两，成本已属极重。若如部议减为两百斤之引，加为三两有零之课，又以重价购买之轮船拖带试行之官盐，则成本更重，安能敌邻私而畅销路。若将各处厘金概议裁减，则下而镇、扬、滁州之军饷，上而九江、湖北之关厘，皆将向臣处索取。而臣军除沿江盐厘外，亦别无可筹之饷，实有不能终日之势。臣悉心酌核，官运虽属良法，目前尚多窒碍，应暂照该运使所议，俟富明阿派办之官盐试行有效，再行另拟章程，奏明办理。所有淮盐现难改办官运，遵旨议复缘由，谨缮折具奏，伏乞皇上圣鉴训示。谨奏。

079. 遵旨查复吕锦文在乡办团骚扰殃民不实片 [1] 四月十二日

再，臣前奉寄谕：

本日复有人奏，侍讲吕锦文在籍办团，前年宁郡失陷，该员逃至徽州之祁门县，上年九月，纠合无赖数百人，名为团练，实以抢掠为事。旌德之人在徽州贸易者，该员勒逼捐输，非刑拷打；客商来往，又借盘诘为名，将行李肆夺。似此借团扰害，实属有玷清班。着曾国藩、李续宜即将吕锦文撤去团练，查明该员如有纵勇殃民情事，即行据实奏参。其所带匪勇，分别查办，妥为安插，无任再生事端等因。钦此。

遵即恭录转饬皖南道行查去后。兹据该侍读呈递亲供内称：锦文自咸丰三年回籍，在宁郡帮办防剿。五年，带勇会克休宁、石埭二县，即奉旨督办捐输。迨承重股阕，经前任安徽巡抚福济奏留，接办本籍团防，免扣资俸。六年，克复宁郡后，经前任浙江抚臣委办徽、宁两郡捐输，又经前副都御史张芾咨办劝捐兵米各事宜。锦文自维受恩深重，曷敢邀功，是以各项捐输奏奖案内，均未列名。十年，宁郡失陷，旌、太防兵仓卒撤退，锦文前赴祁门请兵，尔时地方文武均在祁门，并非锦文一人私逃。十一年七月间，逆匪久踞旌、太等县，旌德绅董以大兵未至，共起义团，由锦文呈请举办，并会县点验勇丁，分扎旌德东西两乡之七甲岭、后岭、平子岭、三折桥、虎形山等处，先后数十战，所破贼垒及擒斩贼党，夺获旗械，均随时呈报有案，未尝纠合无赖借名团练也。维时歙、绩交界之许村，系徽州方中所带安勇，绩溪洪百全所带练勇，太平王煊所带克胜军驻扎。有无抢掠情事，非锦文所得与闻。至锦文原带勇丁二千余人，间有在外滋扰之胡小苟、曹兴、吕禄贵、纪瑞、江昌、洪小、章奎、程海、江茂加、汪七等，随时查出正法，并不敢纵勇殃民。惟勇丁口粮既无公项可领，又不能枵腹从戎，每日每名给米一升、菜钱三十五文，均由各局董自行筹发。复因遍地皆贼无从设措，有在徽州贸易资本较厚者，经该董等劝令商捐接济。锦文并未经手粮饷，又何敢勒逼同乡，非刑拷打？其自贼中逃出者，本无行李货物，不过盘查放行，上年旌、太克复后，已于四月二十六日将各团勇遣散归农，并无一勇在外再生事端。此系实在情形，锦文不敢稍有欺蒙，希图卸罪等情。呈请查办前来。

臣查咸丰十年八月间，徽、宁两府相继不守，该侍读吕锦文亲赴祁门行营，乞师援剿，系属实情。嗣后督率乡团，节次助战，阵亡绅董，曾经请恤有案。其勇丁滋事一节，当时如方中、王煊所带团丁，本皆骚扰地方，莫能辩其为何队之勇。该侍读曾经择尤严办，尚非有意殃民。至勒逼捐输，肆夺行李等情弊，人言虽属藉藉，访察亦无确据。各团勇业于克复旌德后，悉数遣撤，自可无庸置议。该侍读在籍办事，不知检束，物议纷滋，除遵旨将翰林院侍读吕锦文撤去团练差事外，可否吁恳天恩，俯念该侍读忠节之后，全家荡析，分守岭隘，尚有微劳，准予从宽免议，即令回京供职，以顺众志而息浮言。所有奉旨饬查缘由，谨会同署安徽抚臣唐训方附片复陈，伏乞圣鉴训示。

再，徽、宁一带，自去秋以来，军务孔亟，是以查复稍迟，合并陈明。谨奏。

[1] 此件与唐训方会衔具奏。

080. 附录明谕　吕锦文被参不实着即回京供职五月初十日

同治二年五月初十日，准兵部火票递到同治二年四月二十七日内阁奉上谕：

前因升任左副都御史王茂荫奏参在籍侍讲吕锦文借团扰害等情，当经谕令曾国藩等将该员团练撤去，查明参款，据实具奏。兹据曾国藩奏称，遵查吕锦文于咸丰十年间因宁徽失守，亲赴祁门乞师援剿，嗣后督率乡团，节次助战，其勇丁滋事一节，该员曾经择尤严办，尚非有意殃民。至勒逼捐输，肆夺行李，访察均无确据。所带团勇已悉数遣撤各等语。吕锦文被参各款，既据曾国藩查明并无其事，业经撤去团练，即着回京供职。钦此。

081. 左永年复姓归宗更名陶树恩片 [1] 四月十二日

再，据水师营官副将衔尽先参将左永年禀称：永年原系陶姓，湖南湘阴县人，自幼孤苦无依，随母改适左氏，遂从左姓，积功保至今职，例应复姓归宗。又，永年误与陶姓远祖同名，并请更名树恩等情请奏前来。臣复查该员所请，委无别项事故，除咨部更正外，谨会同福建水师提督臣杨岳斌附片具奏，伏乞圣鉴。谨奏。

[1] 与杨岳斌会衔具奏。

082. 陈禄安因战炮伤请免验弓马片 [1] 四月十二日

再，据副将衔尽先参将陈禄安禀称：禄安于咸丰六年二月初五日在湖北鲢〔鲇〕鱼套接仗，被炮子打伤右手二指。六月初四日，克复湖北樊口地方，被炮子打伤左眼珠。十一年四月初四日，进攻安庆菱湖贼垒，被炮子击穿右膀，历经申报在案。现在右膀虽经医治痊愈，每逢节气，犹复酸痛。查向例，武职副将以下，例应考验弓马。禄安右膀右手指均已受伤，难以骑射，请先行奏明等情前来。臣复查属实，应俟该员赴部引见时，照例准免考验弓马，以示体恤。谨会同福建水师提督臣杨岳斌，附片陈明，伏乞圣鉴。谨奏。

[1] 与杨岳斌会衔具奏。

083. 行营采访忠义第十四案折四月十二日

奏为行营采访忠义第十四案，恳恩分别旌恤，仰祈圣鉴事。

窃自咸丰十年七月间，臣在行营设立忠义局，凡两江所辖境内，临危不屈之官绅，矢志不辱之士民、妇女，节经派员采访，由臣随时汇奏请建总祠、总坊，其死事尤烈者，请建专祠、专坊，先后十三次办理在案。兹据局员陈艾等，采访得安徽桐城县东乡地方殉节绅士一名，殉难士民一百三十四名，殉难妇女一口；又贵池县高门村地方殉节官绅一员，殉难绅民一百九十二员名，殉难妇女九十一口。详列事实，汇为一册，禀候奏办前来。臣复查各该地方历年被扰，同仇志切，或临敌授命，或抗志自戕，一乡之中，一姓之内，死难至一二百人之多，大节不渝，洵足为乡闾矜式。相应缮具简明清单，仰恳天恩，敕部分别旌恤，准于死事处所建立专祠、专坊，并将随同被难之刘恒茂、方格辉等男妇二十六名口祔祀两姓专祠，以褒忠节。除事实清册循案送部查核外，所有臣营十四案采访忠义，理合恭折具陈，伏乞皇上圣鉴训示。谨奏。

084. 汇报两淮各场己未等三纲册揭奏销折四月十二日

奏为汇报两淮各场己未等三纲，正带折价钱粮奏销，恭折奏祈圣鉴事。

窃照两淮通州、泰州、海州三分司所属各场，应征正带折价及历年未完钱粮，按年具题，历经遵办在案。兹查己未纲折价奏销，司详到日，前督臣未经核办。嗣经行查补详，复于中途遗失。刻下始据运司乔松年先后将己未、庚申、辛酉等三纲册揭详送前来，臣复核无异。除备录司详并将册揭咨送部院查核外，循案改题汇奏。理合恭折具陈，伏乞皇上圣鉴，敕部查核。谨奏。

085. 即补守备杨锦斌请补守备实缺折 [1] 四月十二日

奏为拣员请补陆路守备，恭折奏祈圣鉴事。

窃照江西饶州营守备艾连升升补，遗缺系陆路部推之缺。因江西省现有军功著绩人员，声明扣留，由外拣员请补在案。查有蓝翎都司衔即补守备建昌营千总杨锦斌，年四十七岁，江西上饶县人。由行伍洊拔建昌营千总，于建昌府城两次解围出力案内，先后奏保以守备即补，赏戴蓝翎，加都司衔，均奉谕旨允准，钦遵在案。该员胆技俱优，熟悉营务，以之请升守备，堪期胜任。惟保举名次在后，与例稍有未符。因人地实在相需，臣与抚臣往返咨商，意见相同。合无仰恳天恩，俯准以即补守备建昌营千总杨锦斌升补饶州营守备，实于营伍有裨。如蒙俞允，应请由部先给署札，俟防堵事竣，再行给咨赴部引见。除履历咨移部科外，谨会同江西巡抚兼提督衔臣沈〈葆桢〉合词恭折具奏，伏乞皇上圣鉴训示。谨奏。

[1] 此件与沈葆桢会衔具奏。

086. 张振西请补游击实缺折 [1] 四月十二日

奏为请补陆路游击，恭折奏祈圣鉴事。

窃准兵部咨：河标右营游击庆春病故，所遗员缺，系陆路题补之缺，应令拣员请补等因，咨行在案。查有副将衔尽先补用游击张振西，年四十岁，徐州府邳州人，由勇目于咸丰三年在邳州等处剿匪出力，历保千总、守备、都司，以游击尽先补用，赏换花翎，加副将衔，赏给义勇巴图鲁，均经钦奉谕旨允准在案。该员娴于战阵，素得士心，现署是缺，办理裕如，以之请补游击，堪期胜任。惟籍隶邳州，相距驻扎地方在五百里以内，与例稍有未符。因人地实在相宜，且从前蔡冠伦、宋天麒、金振玉奏请升补都司，均在原籍五百里以内，历经奏蒙恩准有案。臣与漕臣往返咨商，意见相同。合无仰恳圣恩，俯准将张振西请补河标右营游击员缺，实于营伍有裨。如蒙俞允，并请敕部先给署札，俟军务告竣，再行给咨赴部引见。除饬取履历咨部查核外，谨会同署漕运总督臣吴棠合词恭折具奏，伏乞皇上圣鉴训示。谨奏。

[1] 此件与吴棠会衔具奏。

087. 附录廷寄　分条指授南北军事机宜并饬通筹剿办发捻苗逆四月十九日

同治二年四月十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、湖北巡抚严树森、钦差大臣协办大学士两江总督曾国藩、直隶总督刘长佑、办理三口通商大臣兵部左侍郎崇厚、署河东河道总督前任山东巡抚谭廷襄、署山东巡抚阎敬铭、前任漕运总督袁甲三、河南巡抚张之万、督办河南团练大臣礼部左侍郎毛昶熙、漕运总督吴棠、署安徽巡抚李续宜、暂署安徽巡抚湖北布政使唐训方：

同治二年四月初八日奉上谕：

唐训方奏，蒙城力战却贼，苗逆分踞颍上等县，戕官踞城，围攻寿州；现复勾通发、捻，大举合围六安、临淮，兵单饷绝情形，请飞催南北援军，迅速赴剿一折。苗逆亲督悍党万余，于蒙城附郭抢筑营垒，计图困逼。马新贻激励所部击走，各军尽力穷追，痛加剿杀。惟凶渠张建猷数营坚持未下，逆贼添调丑党，开挖长濠，滚营进逼。现在逆党分踞颍上，杀害该署令濮炜及署凤台令蔡锷，复添大队据守正阳。其党潘垲复踞三河尖，围攻六安，寿州、霍邱、颍州同时告警。舒、六一带，正值发逆交乘之际，苗逆遂复乘机勾结，并出伪示诱惑蒙城新抚捻股，遣人密招李成败党回巢。又有串通李世忠，以正阳、怀远易五河县之信。苗逆复行叛乱，凶焰骤张，现已遣党四出，大有并吞长淮之意。其南勾发逆，北招捻党，东连降勇，诚如唐训方所奏，不可不早为消弭，以致不可收拾。

僧格林沁现在督军围攻淄川踞匪，节经谕令酌量进止。嗣据该大臣奏，闻已遣施绍恒所带勇队千名赴皖。此时苗焰骤炽，逆谋凶狡，必应乘其初起，迅图剿灭，非该大臣亲督大军回军赴皖，断不足以制其死命。着僧格林沁即由淄川克日返旗南征，与李续宜、唐训方之军南北夹剿，毋误事机。

李续宜早已自湘启行，前据曾国藩奏称，该署抚行经鄂省，尚须与严树森面筹防剿。现在苗逆叛乱，事机万紧，李续宜着即兼程星速赴皖，毋得在途迟滞。

唐训方所部兵力虽单，务须激励诸军，兼筹战守，督率蒙城、寿州文武，竭力备御，毋使逆贼得以肆其蚕食。

施绍恒勇队到皖，应由何路进取，着与僧格林沁咨商调度，一俟僧格林沁、李续宜南北之军到齐，迅即乘机进捣，歼厥渠魁。该逆人数虽多，大半由于迫协。如能迅将一二凶渠死党剿除，元凶授首，余者自可反正归诚。

六安地方尤为紧要，发逆、忠酋巨股，自石涧埠、舒城来犯。鲍超一军现在无为，着曾国藩饬令就近援救，与桐城之周宽世、舒城之蒋凝学等军，联络击剿。

鄂省自蕲水分窜捻股，东越潜、太，着曾国藩迅即调派各军，分投拦剿，毋令并入六安，串合发逆，并与苗练勾结为患。并着官文、严树森督饬鄂省官军，务将由鄂窜皖捻股前截后追，毋任东趋，以邻为壑。

淄川围剿事宜，僧格林沁布置已周。阎敬铭昨奏由阜城前进，不日当可到营，着即交其督办。谭廷襄现在淄川，地方军务，一切均可面为交代。并着阎敬铭星速前往接篆，督办淄川军务，俾僧格林沁得以及早南征，毋稍延误。阎敬铭未接篆以前，谭廷襄仍须督饬各军，实力剿击，不可松劲。

其白莲池教匪，即着僧格林沁、阎敬铭饬令恩锡督率在事兵练，妥筹剿办，并着飞催丁宝桢所带楚勇，星速前来，以资倚任。

苏克金马队留办直东股匪，自可资其得力。惟念僧格林沁南征，兵力必不可不厚。此军或令随同赴皖，或可仍留直隶，着僧格林沁自为调度。

本日已明降谕旨，令刘长佑督办直、东、豫三省交界剿匪事宜。该督现赴临清，所有折由茌平等处北窜之贼，仍着督饬恒龄等会合直隶各军兵练，绕前夹击。务令贼匪不得喘息，迅即殄除净尽，以绝根株而杜蔓延。王榕吉、祝垲均系素娴军旅，着刘长佑督饬在于交界地方襄办防剿，以资臂助。该督前奏檄调李同文督率地方团练，并饬热河官兵驰赴景州扼要堵截，仍着责成该道员等及徐廷楷、余承恩各军，四面兜击。李同文如尚未到，着崇厚迅即督催前往。李鸿章前奏，刘长佑过沪，所调副将陈飞熊等所带弁勇三百余名，已由海道北来；其续调总兵李明惠所带之湘勇五百名，亦取道广东附轮船前进。以上二起兵勇，如有到津消息，均着崇厚催令前赴刘长佑军营，以资调遣。

袁甲三昨奏，应遣游兵分巡光、固及归德，以遏苗逆窥觎之路。当谕张之万等妥为预筹。

汝匪剿办事宜，如可专由毛昶熙督办，张之万应赴豫省陈州、沈项一带何处择要驻扎，着即筹定奏闻。陈州切近皖疆，袁甲三务即号召绅耆团练，速为备预。袁保恒应留陈郡帮同办理，抑即遵前旨赴张之万军营，即由袁甲三酌定饬遵。

前有御史王兰谷奏，六安州绅士记名盐运使李元华，谋勇兼优，从前曾经毁家集练，连克六安、英霍等城，曾经谕令吴棠、唐训方，查明该员是否可用？所带练勇曾否遣散？饬令前往天长、盱眙扼扎，以防渡江逆匪窥伺里下河之路。刻下六安吃紧，如果李元华足资任使，即着吴棠、唐训方饬令迅速招集所带练勇，会同该地方官军合力战守，以期得力。

唐训方军营饷项奇绌，已据该署抚咨行吴棠拨济军火，并着吴棠于清淮毋论何款，暂行筹拨饷银二三万两，速解唐训方军营，以应急需。吴棠办事和衷，素顾大局，临淮如此危急，谅不膜视也。

苗逆虽有以怀远与李世忠易五河县之信，而吴棠昨奏，李世忠近有函致该漕督，以苗逆生变，宜早筹备等语。李世忠与苗沛霖本有仇隙，此时如可激励用之，使不遽与苗合，着曾国藩、吴棠等妥为驾驭。唐训方原折着抄给僧格林沁、曾国藩、李续宜阅看，片一件着抄给吴棠阅看。将此由六百里加紧各谕令知之。钦此。

遵旨寄信前来。

同日准军机处片称，本日奉有寄信谕旨一道，贵大臣接奉后，希即恭录，并另录暂署安徽巡抚唐训方抄折一分，迅速行知署安徽巡抚李续宜钦遵办理可也。为此知会。

088. 附录廷寄　江忠义军留粤进剿陈金刚并饬令席宝田军等遄行援皖四月十九日

同治二年四月十九日，准兵部火票递到议政王军机大臣字寄——

钦差大臣协办大学士两江总督曾国藩、湖南巡抚毛鸿宾、署广西提督江忠义：

同治二年四月初七日奉上谕：

前因江皖军情紧要，屡命江忠义赴粤之师东行赴皖。兹据江忠义奏，该营已于三月初八日次第启行，前赴粤西。旋于三月十六日接奉赴皖之命，现已檄调头队五营旋楚，一面咨商毛鸿宾筹给饷项。俟饷到兵齐，即行就道。惟广东高州贼势甚炽，屡接晏端书函催，望援甚切。粤东为完善之区，饷源所出，亦当力筹保全各等语。

现在援皖之师既有席宝田、周宽世新募各军，谅已可资分布。而广东陈金刚一股蔓延日久，若与浔郡各匪勾结一气，必为两粤巨患。江忠义所部头队五营，此时计已前抵桂林，若再檄调回楚，不特为期迂缓，无补皖事之急，且以得力劲旅仆仆道途，亦属非计。江忠义着毋庸赴皖，即日率领各营前赴粤省，酌量贼势重轻，先其所急，相机剿办。其军行口粮，并着毛鸿宾迅速筹款接济，毋令缺乏，致滞师期。

至席宝田一军，现在行抵何处？并着曾国藩、毛鸿宾催令克日遄行。应由何路进取，觇贼所向，实力迎剿之处，着曾国藩相机调遣。湖南现在四境无警，其驻守省垣之赵焕联一军及总兵王永章等、臬司陈士杰、知府戈鉴所部各营，何员可以调令援皖？着曾国藩与毛鸿宾随时咨商，迅速办理，毋误事机。将此由六百里各谕令知之。钦此。

遵旨寄信前来。

089. 附录廷寄　淮盐江运八万引仍拨济陕西军饷饬妥筹速奏四月十九日

同治二年四月十九日，准兵部火票递到议政王军机大臣字寄——

钦差大臣协办大学士两江总督曾国藩：

同治二年四月初九日奉上谕：

瑛棨奏，请饬两淮筹拨陕饷等语。据称：陕省司库空虚，自上年四月以来，有出无入，罗掘已罄。各属糜烂，耕种尽废，偶有麦秋，遍地萑苻，难期收获。钱粮既无从征收，捐借更难以汇集，窘迫万分。查淮盐北课，向充皖省军饷，而江运八万积引本在北课之外，上年胜保奏请江运改湖，八万引改拨陕省，业经奏准在案。此时陕饷缺乏已极，请将江运八万引仍援陕省等语。

西安省防各营兵勇欠饷累累，邻封所拨协饷又均未解到，若非量为接济，势必哗溃堪虞。瑛棨所请饬下两淮盐运使照旧将江运八万引，仍拨陕省派委道府大员前往接济，招商捆运，以充军食之处，是否可行，着曾国藩督饬两淮盐运使体察情形，妥筹速奏。将此由五百里谕令知之。钦此。

遵旨寄信前来。

090. 附录廷寄　江海关代征洋税一半解京抵充江省应解奉提地丁四月二十五日

同治二年四月二十五日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、江西巡抚沈葆桢：

同治二年四月十六日奉上谕：

沈葆桢奏，请将江海关代征九江洋税抵解京饷等语。据称：江海关代征汉口、九江洋税，自咸丰十一年二月起至同治元年六月底止，代征正半各税，除扣还英、法两国赔款并倾熔折耗外，实收银五十三万六千四百六十七两五钱三分六厘，应以一半解交江西。该省前奉部咨，提拨地丁银三十万两委解充饷，现在边境戒严，防军、客军均有悬釜待炊之虑，请将江海关应行解江一半银二十六万八千零，径行由沪全数解京，抵作江省应解地丁等语。

京饷为目前要需，现在度支告匮，各该督抚自宜竭力筹拨，以济急需。此项洋税，本系应行解江之款，以之抵解江省京饷，诚为两便。着曾国藩、李鸿章迅饬江海关速将前项税银，匀月分批解京充饷，抵作江省应解奉提地丁之项，毋少宕延。其尾欠银数，仍着沈葆桢于地丁项下征存搭解，以清款目而裕度支。将此由四百里各谕令知之。钦此。

遵旨寄信前来。

091. 附录廷寄　指授各路兜剿苗捻发逆机宜及唐训方补授安徽巡抚四月二十五日

同治二年四月二十五日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁，钦差大臣协办大学士两江总督曾国藩、前任漕运总督袁甲三、漕运总督吴棠、安徽巡抚唐训方、河南巡抚张之万、督办河南团练大臣礼部左侍郎毛昶熙：

同治二年四月十七日奉上谕：

唐训方奏，临淮官军剿苗，踏破吴家匪圩，进规怀远，寿州、蒙城击贼获胜等情形，暨苗逆勾合发、捻，已由六安进扑定远而逼凤阳各折、片。苗逆自败归蚌埠，复添水陆大队死守怀远，并于淮河南岸之李家咀、北岸之黑窑一带密排营垒，其迤东三十里，又有逆党吴昆田匪圩阻我军进攻之路，而该逆以小队分扰寿州，亲率大股合围蒙城，逆意专欲持久，以待官军粮尽自溃。经唐训方饬令总兵张得胜等乘间进兵，将吴昆田匪圩踏毁，官军进逼黑窑，攻破外垒，水陆斩获甚众。其围攻寿州之贼，均为署牧毛维翼等击走。蒙城邑城外贼营数十，以深沟高垒困我，并围蒙东之白家圩，令与城中阻隔。马新贻令副将程文炳等往援，与该圩练内外夹击，颇有斩获，惟守备李加英以追贼过猛，马踬被掳，而程文炳等复夜砍贼营，破其六垒，寿州、蒙守御尚足自完，进攻怀远之军亦尚足以挫逆凶焰。苗逆盘踞淮甸，练多粮足，久蓄逆谋，猝然肆扰，其势甚张。唐训方以贼欲久持困我，官军利在速战以伐狡谋，实为切中机宜。

本日李续宜复奏，行抵湘乡县城，因病耽延，恳请开其署抚之缺，责令专办军务。业经明降谕旨，允其所请，仍催令迅速前赴皖营，并已有旨将唐训方补授安徽巡抚。该抚身任疆圻，当兹巨寇猝兴，更属责无旁贷，着即督饬所部，力图怀远，并拊循各路之军，激励团练，屏障凤、临，督令蒙城、寿州文武竭力战守。惟是临淮兵单饷缺，独力御苗，已虞不及，此时该逆复勾合发、捻由六安以进扑定远、逼近凤阳，蔓延所属之刘府、总铺一带，纵横至百余里，逆势鸱张。并闻苗逆尽掳下蔡民船，辅以炮划，装载悍党万人，意将乘势东下。蒙、亳、永、宿之降众，阜、霍、灵固之苗圩，类皆首鼠两端，特以僧格林沁之军早晚即可到皖，故皆跧伏未动，若令日久肆煽，势必并起应之，恐将有贻患大局者。

前经迭谕僧格林沁迅即回军赴皖剿苗，实属万不得已。此时值东股匪残败，淄川围攻及白莲池进剿各事宜，该大臣当已布置周妥，着即遵前旨，移交刘长佑、阎敬铭督办，僧格林沁即行返旗南征，仍于蒙、亳择要驻扎，节节进攻，不可辄行深入，一意直前，致为逆党包抄后路，是为至要。

苏克金一军，闻已由该大臣饬令回剿苗逆，其余尚有何路官军？即行酌量调遣，以厚兵力。

寿州一路，李续宜到皖尚未有期，鲍超之军能否从庐州、定远一路进援？着曾国藩相机调遣。如李续宜病未稍减，未能即日赴皖，而鲍超之军又未能赴援寿境，如何另筹劲旅以顾寿州一路之处？着曾国藩、唐训方迅筹妥办，毋稍疏虞。

唐训方既力保东路，其东北一带兵力空虚，防贼窜越，着吴棠严饬黄开榜等勤加侦探，遏其北窜。豫省官军驻守归陈，不若越境，以剿为防，即着张之万等饬令进兵颍上、三河尖等处，与皖军四面兜剿，以期得力。唐训方所部各军，节经分布蒙城、长淮卫等处。临淮兵力既单，军火饷需在在缺乏，几有粮尽援绝之虞，此时他处无可指拨，惟有曾国藩就近尚可勉筹接济，以救眉急，即着该督设法运济。谅曾国藩必能尽力筹措，以顾全局也。

唐训方另片奏，捕获附逆之训导元继曾，当即正法，所办甚是。其知州陈之锜一员，既有侵吞军饷、网利营私及借端挑衅等重情，该抚请将所欠饷盐勒限比追，发往军台，不足蔽辜。陈之锜着即在军前正法，以昭炯戒。淮甸悍俗，遭值寇变频仍，恣睢暴戾之徒及依草附木者，必须重加惩治。其中如有恃符狡展，即着该抚便宜从事，毋稍牵制，致误戎机。其各圩绅董有能激励奋发、集团剿贼者，亦优加奖、劝，俾贼不得肆其诱协，且使备多力分，以孤其势。僧格林沁回军在即，先声所播，自可令反侧潜消，唐训方定能因势利导也。

正在寄谕间，张之万、毛昶熙奏到余际昌追剿捻匪获胜，及李世玉等剿办直东窜匪，李续焘所带勇丁因病裁撤等折、片。所奏总兵余际昌追剿窜鄂捻股于沙子冈获胜，并将回窜之贼夹击于淮河南北等情形，即着张之万等饬令余际昌与添派之副将孙之友等军并力击剿，尽歼丑类。其在淮河南岸剿贼阵亡之拟保都司尽先守备王国元，着照所请，照都司阵亡例从优议恤。

直、东股匪窜扰河北连界，其由成安境内被击东窜及临漳属境击往东北窜走之贼，仍即督饬参将李世玉等实力剿办，与直、东各路官军随时联络兜剿，扫除净尽。李续焘所部湘军，着张之万酌量遣撤；参将张士元所带马勇，即着照所拟归袁保恒统带赴陈，以资防剿。其防剿机宜，仍着袁甲三妥筹办理。张之万等另折片奏，攻克尚店贼巢。业经明降谕旨，将所请奖恤各员照准矣。将此由六百里各谕令知之。钦此。

遵旨寄信前来。

092. 附录廷寄　饬在盐课项下酌筹款项以济僧格林沁南下之军需四月二十六日

同治二年四月二十六日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方：

同治二年四月十九日奉上谕：

前因苗沛霖叛迹昭著，谕令僧格林沁统兵南下。兹据该亲王奏称：恐督军深入，粮饷缺乏，甚为可虞，请暂缓南行等语。

惟现在皖北发、捻各逆交乘，曾国藩所统各军已有应接不暇之势，若再任苗逆得以勾结肆扰，则皖事愈难措手。唐训方以饥军支持于两淮之间，情形甚属急迫，历据该抚请饬僧格林沁南下，亦因待援孔亟，得以及早蒇事。本日仍催令该亲王南行，惟僧格林沁饷需向由山东等省筹拨，设大军深入而饷需不继，亦甚可虑，着曾国藩悉心筹酌，或能于盐课等款项下遇僧格林沁饷项缺乏之时，就近接济。唐训方酌饬地方官预备粮草以供支用，俾该亲王于抵皖后无后顾之忧，方能一意攻剿。该大臣等营饷项短绌，朝廷本所深悉。第苗逆一日不除，则于该大臣等办理军务诸多牵制。曾国藩等身任地方，自能和衷商办也。将此由六百里各谕令知之。钦此。

遵旨寄信前来。

093. 附录廷寄　严防豫捻忠逆苗党分窜鄂疆指授分头剿办四月二十六日

同治二年四月二十六日，准兵部火票递到议政王军机大臣字寄——

钦差大臣大学士湖广总督官文、湖北巡抚严树森、钦差大臣协办大学士两江总督曾国藩、安徽巡抚唐训方、四川总督骆秉章、河南巡抚张之万、督办河南团练大臣礼部左侍郎毛昶熙、传谕江西布政使李桓：

同治二年四月二十日奉上谕：

官文、严树森奏，窜鄂捻股暂时肃清，忠逆大股及苗沛霖党均图犯鄂境，现筹布置情形一折。

所奏豫捻一股，屡经挫败，窜回河南光山、罗山等境。皖捻一股被剿，由广济、黄梅窜走安徽之宿松县境，官文等令提督成大吉由蕲水鼓行而东，跟踪追蹑；并檄总兵穆正春所部驰扎英、蕲之间，相机会剿。曾国藩前奏，由庐江西窜之发逆与由潜、太东窜之捻股，已在桐城地方会合，由舒城窜围六安，势甚凶猛，并有捻股已至霍山县境。搜获忠逆伪文，所称伪酋股数甚多，计欲分党牵制皖军，而自率悍贼由舒、六、英、霍疾趋湖北麻城、宋埠一带，分犯汉、黄，窥伺荆、襄，与窜陕之陈玉成余党联成一片，逆谋凶狡。适值苗沛霖复行叛乱，逼处鄂边，与发、捻勾结肆扰。鄂省为南北枢纽，自应力筹防剿，以图万全。曾国藩现调鲍超、萧庆衍等军由庐、舒进，以解六安之围；令道员李榕一军由潜山进，以击霍山之捻；并令成大吉回顾鄂疆，彭玉麟、杨岳斌所部各派水师赴鄂，约同防剿。官文等现饬穆正春自巴河抽出所部，前赴英山会合皖军，以剿为防；而令副将王桐柏率所部驻上巴河等处，成大吉扼扎岐亭，舒保马队作为游兵，驰骤其间，并罗、麻等界之松子、长岭二关，两路口、应山、随州、枣阳、襄、樊等处，各派防兵，与内河分防武汉、巴河等处，分段巡逻及专防黄郡各水师，均尚布置周妥。曾国藩所派之水师王吉一军，即分列阳逻至汉口一带江面，预为策应之兵，群逆当不得肆其冲突。即着官文等督饬水陆各军，严密设防。贼如犯鄂，临时相机联络接应，毋稍疏虞，致令阑入。严树森仍自巴河回驻团风，该处与巴河紧接，尤为扼要，即着随时妥为调度，固守鄂疆，以副委任。

皖省群丑结连，逆氛甚恶，苗逆之势复张，僧格林沁自东省移师南下，到尚需时，即抵皖境，亦惟应由蒙、亳一路节节进剿，其六安、舒、桐蔓连英、霍一带贼氛，仍着曾国藩、唐训方迅筹剿击。贼如犯鄂，曾国藩即飞饬各军紧蹑，与鄂省诸军前后合力夹击。其李云麟之军，现守枣阳，一时不能赴陕。而陕南军务极紧，现在发逆狡谋，又有欲由襄、汉勾连之信。兴汉贼氛，尤应及早扫除，前谕骆秉章饬周达武一军由川赴陕，仍着懔遵迭次谕旨，飞饬该总兵拔队星驰，迅往汉南，以资剿办。

李桓自报由湘起程，许久未接中途奏报。现在行抵何处？即着星速前赴汉中，督率办理，毋稍稽延。

览官文等所奏豫捻被剿窜回光、罗等境，方以未见豫军截剿为疑。正在寄谕间，张之万等奏到截剿回窜捻匪，总兵余际昌遇次伏阵亡等折、片，览奏殊堪悼惜。本日业经明降谕旨，将余际昌照所请优恤。方寨西南究属何县地方？张之万折中声叙殊未明晰，想系光、罗、正、息各境。豫军骤失此将，精锐折耗，亟应收合抚循，以冀军声复振，着张之万即饬张曜暂行统摄余际昌所部，招集散亡，加意抚绥，并与鄂军随时联络，妥筹防剿。此时豫省惟张曜一人，势不能敷调遣，毛昶熙军营副将程禄兴、参将尹嘉宾，勇略如何？着张之万、毛昶熙于该二员中酌量任使。金国琛一员，前经谕令毛鸿宾饬令赴豫，本日复寄谕该抚督催起行，一俟到豫，即可责令带兵防剿，以资得力。将此由六百里谕知官文、严树森、曾国藩、唐训方、骆秉章、张之万、毛昶熙，并传谕李桓知之。钦此。

遵旨寄信前来。

094. 附录廷寄　分析当前江鄂皖浙形势指授军事机宜并饬水师攻捣九洑洲要害四月二十七日

同治二年四月二十七日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、浙江巡抚曾国荃、江西巡抚沈葆桢：

同治二年四月二十一日奉上谕：

左宗棠等奏，克复黟县，岭内肃清一折。前据沈葆桢驰奏，官军会克黟县城池，业经明降谕旨宣示。本日复据左宗棠所奏，降旨将所请奖恤各员，分别照准矣。池、建、青阳等处之贼并图上窜，饶、景戒严，王沐回援江境，而黟县无兵留防，贼踪尚环伺岭外；徽、休一带空虚。又虞阑入，刘典自未便移军入江，致有顾此失彼之虑。左宗棠以该逆纠各大股由广德分窜皖南，蔓延愈广，浙东败贼复窜入合股，其图窜徽、休者，意将闯越婺源以入江西之德兴、乐平；窜踞黟县围绕祁门者，意将闯越浮、景东出德兴、乐平之间，而抄浮梁、景德之后。鬼蜮情形，了然如见。江西饶、信之防，沈葆桢办理尚属周妥。左宗棠督饬刘典等军与江省之军联络一气，江皖之间群丑谅不肆其冲突，仍着该督抚妥为办理。

惟念岭外逆党尚多窥伺，青阳、石埭、建德、东流均有贼踪，安庆省城隔江南岸烽火相望，曾国藩现驻皖省，为中权扼要，其北自巢、含、舒、桐以至英、霍一带，贼氛密布，发、捻交乘，又值苗沛霖复叛。再北颍、寿、六安逆练纷纷扑扰，凶焰顿张。金陵逆党自九洑洲渡江北岸，声言就食，不即扰及里下河等处而直上和、含，且与捻、苗各匪均相勾结，殊恐贼之蓄谋，故为此包抄大举，势将围裹安庆，以解金陵之厄。曾国荃之军逼城而阵，不能遽撤。计曾国藩所部桐、舒守将，仅能自固，惟萧庆衍、毛有铭等军冀蔽最为切近，鲍超一枝劲旅往来策应，兵力已不甚厚。昨据官文、严树森奏报，鄂疆迭警，曾国藩已调鲍超等军由庐、舒进解六安之围，并令李榕一军由潜山进，以击霍山之捻，分派水师赴鄂，协同防剿，自系顾全大局，即以固鄂为固皖之计。第虑逆谋阴狡，其南北两岸分路图犯江、鄂，逆党均难保非声东击西诡谋。虽两省之防皆我所必救，势断不能置而不顾，而贼得乘皖省兵分备单之际，麇集群丑，四面围逼，以恣狡图。该大臣驻扎江浒，实为东南全局所击，安危南顾，弥增廑念。曾国藩识略素优，当兹搘拄艰难，务宜倍加谨慎，以策万全。

左宗棠浙军近日甚为得力，其不急取杭城而先清皖境，洵属老谋。此时刘典等军在宁属一路，能否与芜湖、金柱关等处联络皖省相为一气，或于克复富阳后，即移得胜诸军由于潜昌化进攻广德以图东坝，与曾国藩逼攻金陵之师，可期前后夹攻，捣贼老巢，较之图取苏、杭，其策较胜而效当稍捷也。着曾国藩、左宗棠随时会商，妥筹办理。曾国藩之军守局尚稳，而兵力已单，旦夕之间如有应行变动切要机宜，亦即酌量进止。皖、浙唇齿相依，刻下皖事孔亟，计惟浙军尚属切近，左宗棠务与曾国藩声息相联，总期缓亟可为接应，不至扞格，方为妥善。

长江水师上下游声势尚壮，其港汊纷歧处所，有无逆党潜藏？饬令彭玉麟、杨岳斌等加意巡逻，毋稍疏忽。九洑洲要害之地，能否饬令水师乘间攻捣？如果此处得手，则金陵城贼势更穷蹙，即皖北群丑归路断绝，亦必亡魂丧胆，剿办更易为力，着曾国藩与曾国荃等随时相机妥筹进取。将此由六百里各谕令知之。钦此。

遵旨寄信前来。

095. 恳辞曾国荃补授浙抚并谢恩折四月二十二日

奏为恭谢天恩，沥陈下情，仰祈圣鉴事。

窃臣接准兵部火票递到同治二年三月十八日内阁奉上谕：“浙江巡抚着曾国荃补授。”钦此。当即恭设香案望阙叩头谢恩讫。又恭读寄谕：“浙省系左宗棠兼辖，既兼署巡抚，尤责无旁贷。曾国荃着仍统前敌之军驻扎雨花台，一意相机进取，以图金陵，毋庸以浙事为念。”等因。钦此。

仰见皇上破格录用，委曲培成之至意。惟是受恩愈重，报称愈难。现在发、捻纷乘，苗练复叛，军情反复，世变环生，只贻宵旰之忧，曾乏补苴之术，每与臣弟国荃寓书儆惕，惭悚交并。本年二月臣至雨花台大营，与臣弟共处八日，慨兵事之方殷，感主恩之极渥，中夜奋兴，互相诫勉。以大局论之，沿江三千里名城要隘，皆为我有。加以浙东列郡，苏、松各属，次第克复，凡山川筋脉之地，米粮百产之源，该逆一无可恃，未尝不托圣朝之威福，冀功绪之可成。而一念夫拓地日广，顿兵坚城，戍守之卒太多，游击之军太少，师老饷竭，士气渐疲，群盗如毛，饥饿四窜，窃号之寇未灭，流贼之患或兴，则又为之蹙额欷歔。愧臣兄弟谬当重任，深恐上辜君恩，下负民望，遂陷于大戾而不自知。忧灼之余，每思避位让贤，稍分责任，又不敢数数陈奏上渎宸聪。上年正月间，臣密陈金陵未克以前，不再加恩。臣家诚以功名之际，终之始难，消长之机，盈则必缺，曾蒙寄谕嘉许，俯鉴愚忱。臣弟国荃旋擢藩司，已叨非分。今又特沛恩纶，授以开府之荣，专其治军之责。闻命而后，已阅兼旬，臣与臣弟两次函商，欲固辞，则颇涉矫情，思立异于当世；欲受事，则不自量力，惧贻讥于方来。再四踌躇，诚恐治军无效，倾覆寻至，不如少安愚拙之分，徐图尺寸之功。惟有吁恳天恩收回成命，俯准臣弟以开缺藩司效力行间，与臣随时熟筹战守，相机进取，或者以勤补拙，以恐致福，迅克坚城，殄除丑类，稍答高厚鸿慈于万一。除由臣弟国荃专折沥陈外，所有微臣感激下忱，理合缮折叩谢天恩，伏乞皇太后、皇上圣鉴。谨奏。

096. 附录明谕　曾国荃毋辞浙抚勉该大臣兄弟效忠报国六月初二日

同治二年六月初二日，准兵部火票递到同治二年五月二十四日内阁奉上谕：

曾国藩奏，为伊弟国荃恳辞巡抚恩命，并曾国荃奏恳收回成命，以开缺藩司专办军务各一折。曾国荃自统师南下以来，迭复沿江名城要隘，驻军雨花台，连破逆垒，与彭玉麟、鲍超等水陆诸军，为规取金陵之计。朝廷以曾国荃勋绩卓著，擢授浙江巡抚，并令仍统前敌之军驻扎雨花台，一意进取。论功行赏，国家自有权衡。兹览该大臣及该抚所奏，深以金陵未复，兵顿坚城，而该大臣兄弟异数频邀，既荣授以封圻，复令驻军江南，遥领疆寄，深虞陨越，弗克负荷。在该大臣等受宠若惊，固辞恩命，洵属至诚。而朝廷懋赏懋官，权衡悉当。现在军事方亟，时局孔艰，凡在臣工，正宜黾敏效忠，共期宏济。该大臣惟当督率曾国荃忠诚报国以副委任，正不必渎辞朝命也。钦此。

097. 据情代奏万启琛恳辞江苏藩司片四月二十二日

再，据新授江苏布政使万启琛禀称：同治二年四月初四日奉到行知，三月十八日内阁奉上谕：“江苏布政使，着万启琛补授。”钦此。祗承之下，惶感交并。伏念启琛甫蒙陈臬之恩，又拜开藩之命。未逾三月，再沐鸿慈。分应勉竭涓埃，力图报称，何敢多所顾虑，自外生成。惟藩司为财赋总汇之区，而苏赋甲于天下，所关尤巨。现当攻剿得手，克复多城，拔昆、新而下会垣，计可翘足以俟。凡地方善后，如慎选牧令，抚辑流亡，清查田亩诸大政，次第举行，非精明干练之员不足肩兹巨任。启琛才识庸愚，气体孱弱，现在皖省筹办牙厘，兼权臬事，黾勉从公，已形竭蹶。一旦更膺繁剧，擢授苏藩，任重力微，恐致颠踬。惟有吁请奏恳皇上天恩，俯鉴愚忱，准其开缺。如蒙俞允，现在全皖军事较紧于江苏，启琛不敢自耽安逸，愿仍在安徽当差，敬候驱策等情，禀请代奏前来。

臣查该藩司万启琛，精细廉明，理财是其所长。目下综办牙厘局务，绰有条理。将来江路疏通，臣拟委令驰赴上游，督销淮盐。上年四月间，臣复奏北省藩、臬需员案内，曾以万启琛现办牙厘，碍难调赴他省，附片陈明在案。江苏布政使一缺，财赋甲于天下，又值苏省克复多城之际，绥辑流亡，筹办新漕，善后巨政，一时并举。万启琛积劳善病，尚难胜此繁剧。该藩司沥情具禀，陈请开缺，审已量分，不敢轻于一试，实亦出自至诚。相应据情代恳天恩，俯如所请，准予开缺，留于安徽办理牙厘，兼管盐务。其江苏藩司一缺，仰恳迅赐简放贤员，以重职守。其安徽臬司印务，或仍令万启琛在省署理，或令马新贻在临淮接篆任事，容臣与唐训方商定，续行具奏。理合附片陈请，伏乞皇太后、皇上圣鉴训示。谨奏。

098. 附录明谕　代奏苏藩万启琛自请开缺着毋庸议六月初二日

同治二年六月初二日递到同治二年五月二十四日内阁奉上谕：

曾国藩奏，藩司自陈办公竭蹶，据情代奏，请开缺留皖等语。江苏布政使万启琛，节经曾国藩奏保办事得力，是以进加升擢，畀以监司之任。正当竭力报称，何得自陈竭蹶，以博退让之名！该督所请万启琛开缺之处，着无庸议。钦此。

099. 附录廷寄　曾国荃万启琛毋得固辞成命并谕妥筹调度各路军务六月初二日

同治二年六月初二日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、浙江巡抚曾国荃、督办江北军务江宁将军都兴阿、帮办江北军务正红旗汉军都统富明阿、漕运总督吴棠：

同治二年五月二十四日奉上谕：

曾国藩奏，为伊弟曾国荃恳辞巡抚恩命，及代陈万启琛恳辞藩司。曾国荃奏，沥情请收成命、专办军务各折、片。又李鸿章奏，调派各军分路堵剿，现筹进规苏郡情形一折。前据曾国藩奏军务情形及曾国荃有辞浙抚之奏，当经寄谕该大臣，以时事孔艰，正当臣工黾勉效忠之日，该大臣惟当督率曾国荃忠诚报国，不必受宠若惊，固辞朝命。本日复经明降谕旨宣示矣。万启琛所请代奏恳辞藩司等情，亦经明谕毋庸置议。览曾国藩兄弟所奏，感激恩数，互相诫勉等情，实属发于至诚。惟朝廷懋官懋赏，当此艰难宏济之时，尤贵因材器使，曾国藩总当一意进取，以奏肤功，其毋固辞。

万启琛现有经手事件，曾国藩可令其仍留皖营；其苏藩一缺，即暂时拣员署理，亦无不可。

李鸿章所奏克复新、昆，乘胜进规苏城，所筹三可虑、二可幸等情，及调派程学启、李鹤章、李朝斌等各军，分路以剿为堵，并防内窜，均极妥协。即着督饬程学启、李鹤章等稳扎稳进，以图万全。戈登常胜等军游击之师，尤宜妥为调度，策应江南、浙、沪各军，日图进取。

曾国藩所奏克复巢县后，现拟进攻江浦及九洑洲之贼，谅南岸窜匪，不得复行偷渡。其由巢、含等处另股窜至天长、扬州之贼，多半饥疲，着都兴阿、富明阿、吴棠等督率诸军，竭力堵守，勿使窜入里下河一带肆扰。曾国藩督令鲍超等军速克二浦，绝贼过江之路，则南北岸之贼，势成中断，各军分投剿办，当必所向较易为力也。

至苏、松、太属岁征浮额积弊，本日已明降特旨，准其照办。粮额既减，民困可期渐苏，其一切包户浮收陋规诸积弊，该督等惟当严行禁革，期于变通尽利，并臻妥善。所有一切章程，悉由该督等妥筹详悉具奏。

李鸿章另片奏新授苏松粮道，到尚需时，委李铭皖暂行护理等语。苏松粮道郭柏荫，现在曾国藩军营差委，着即饬令迅赴新任，以资得力。将此由六百里各谕令知之。钦此。

遵旨寄信前来。

同日准军机处片称：本日奉有寄信谕旨一道，贵大臣于接奉后，恭录知照浙江巡抚曾国荃一体钦遵办理可也。为此知会。

100. 为弟曾贞幹死事恩纶再贲谢恩折 [1] 四月二十二日

奏为恭谢天恩，仰祈圣鉴事。

窃臣接准江苏抚臣李鸿章咨称：同治元年十二月三十日内阁奉上谕：

前据曾国藩奏，知府曾贞幹积劳病故。当经降旨追赠按察使衔，照按察使军营立功后病故例议恤。兹据李鸿章奏报曾贞幹力疾督战情形，并胪陈生前战绩，恳请逾格优恤一折。已故知府曾贞幹，随同伊兄曾国藩等从事戎行，治军有纪律，善拊循战士，履危蹈险，坚固不摇。咸丰十年克复太湖县城，十一年克复安庆省城，本年肃清江北各城，进围金陵，皆曾贞幹之力居多。七、八月间大股援贼数十万人围扑雨花台大营，屡争官军饷道，该故员从容布置，防剿兼施，力战苦守四十余日，使贼卒不得逞，被创遁去。乃因在军日久，劳苦忧思，遂致一病不起，以死勤事，实属可嘉可悯。曾贞幹着加恩照二品例议恤，并准其予谥，于本籍及死事地方建立专祠，仍宣付史馆，特予立传，以彰忠荩。钦此。

闻命之下，感泣难名。当即恭设香案，望阙叩头谢恩讫。伏念臣弟贞幹，本无远略，夙抱愚忠。十载从戎，未酬扫穴擒渠之愿，九原赍志，空怀渡河杀贼之心。仰蒙褒赠臬司，优恤后嗣，已沐逾恒之典，实为旷代之荣。重壤增辉，结草不足伸其报；阖门衔感，卧薪无以表其诚。乃抚臣李鸿章相距较远，闻信稍迟，复具疏而上陈，荷恩纶之再贲。既增秩以崇班联，更易名以表行谊，建祠两地，忝附馨香俎豆之林，列传千秋，永垂神化丹青之业，死而有知，感将何极？臣自愧庸愚，久膺难巨。下怀季弟未偿之志，上戴圣主不次之恩。惟有率同臣弟国荃，誓歼丑类，规取土疆，尝胆以图功，侧身以修行，兢兢业业，冀竭涓埃报答之忱，子子孙孙，无忘高厚生成之德。所有微臣感激下忱，谨会同浙江抚臣曾国荃恭折叩谢天恩，伏乞皇太后、皇上圣鉴。谨奏。

[1] 此件与曾国荃会衔具奏。

101. 水陆各军会克东关铜城闸二隘折四月二十七日

奏为水陆各军会克东关、铜城闸两隘，恭折驰陈，仰祈圣鉴事。

窃自伪忠王李秀成在六安州解围下窜，鲍超跟踪追击，即从柘皋进兵，以攻巢县之北；刘连捷、彭毓橘、萧庆衍等从迎珠塔进兵，以攻巢县之东；臣国藩于四月十二日附陈大概在案。惟是欲图巢县，必先力取东关、铜城闸以毁其门户。初五日，臣玉麟商令萧庆衍、彭毓橘等专攻铜城闸，派水师曾泗美会合刘连捷、毛有铭专攻东关。踞东关者为伪闰天安萧逆，高垒深沟，拥众坚守。刘连捷知该隘之未可力争也，乃于初六日夜令师船由蟹子口潜渡，陆军缘堤埂而进，伏于九峰山下。另派谭国泰带勇士数十人，从东关近处以木盆偷渡，毁栅越濠，突逼垒下，肉薄而登，贼以炮石外击，密若飞蝗。胡德云、石太和从烟焰中架梯直上，中炮死之。刘连捷遂督副后、南后两营，奋力继进，曾泗美从水陆列炮环轰，声彻霄半，垒贼惶遽欲遁，九峰山下伏兵齐出，合军冲杀，立破石垒，遂于五更克复东关。黎明，七陈村、打鼓山、南水坳之贼一齐来援，刘连捷令谭国泰守定石垒，亲率副后等营迎敌，毛有铭率湘右等营由九峰山斜刺而入，贼乃却走。我军以贼未受创，必将复至，遂于石垒之旁增修一垒，以为犄角，严阵以待之。俄报贼又从林头镇、吴家村扬队而来，毛有铭随令葛清泰向南水坳进，自率湘右营继之；刘连捷令李瑞二向打鼓山进，自率副后营继之；王载驷向九峰山进，刘秉珩向七陈村进，分道并进；搏斗移时。王载驷等闻南水坳、打鼓山之兵已将得手，即带部卒抢上九峰山，曾泗美率舢板从河曲中出，断贼归路，擒斩甚众，尽焚各贼卡、贼馆而还。此四月初七日攻克东关，并击退援贼之情形也。

其陆师之分攻铜城闸者，萧庆衍、彭毓橘等军于初六日由黄墩渡河过八角庙下寨，会约喻俊明、成发翔、张锦芳、唐敏义水师四营，奋攻一日夜，贼但坚修老巢，伏匿不出，并于南北两街各添四垒，为负隅死守计。时值河水泛溢，圩田皆成巨浸，臣玉麟于初七日令喻俊明、成发翔等凿开土埂，师船从决口驶入南北两圩，直薄贼巢之下，更番击之。初九日，各军会商，留彭毓橘所部扼守八角庙，分萧庆衍所部移剿百旺市、五显集一带，先清铜城闸之后路，分军为三。百旺市接战正酣，三汊河、雍家镇两支亦至，遂将两处卡垒一律平毁，振旅而旋。水师之入南北圩者，乘势猛攻，环贼垒之三面皆有舢板小划，抛掷火球；陆军亦万枪齐放。五更时，踹毁南街土垒，遂攻破铜城闸一隘，骈尸塞道，几无脱者。而林头镇另股，亦旋为水师击走。此四月初十日续克铜城闸之情形也。

臣等查贼踞北岸，以巢县根本，以东关、铜城闸为屏蔽，横据重险，贼计甚坚。仰赖圣主威福，将士同心，数日而下两隘。从此鲍超攻其北，刘连捷扼其南，萧庆衍、彭毓橘围其东，巢县必有可克之机。此次力战阵亡之蓝翎千总彭胜华、蓝翎把总曾彩云、把总胡德云、石太和等，应请敕部从优议恤，以慰忠魂。所有水陆会克东关、铜城闸缘由，谨缮折由驿五百里驰奏，伏乞皇太后、皇上圣鉴训示。谨奏。

102. 附录明谕　答会克东关巢县各折片五月十五日

同治二年五月十五日，准兵部火票递到同治二年五月初六日内阁奉上谕：

曾国藩等奏，水陆官军会克东关、铜城闸，旋将巢县克复各折、片。巢县踞匪以东关、铜城闸为门户，深沟高垒，负隅坚守，经侍郎彭玉麟饬令水师曾泗美，会合刘连捷等军，专攻东关。四月初六日夜间，刘连捷饬令师船由蟹子口潜渡，陆军缘堤而进，设伏九峰山下，复派谭国泰带勇士数十人，从东关近处潜渡，毁栅越濠，肉薄登垒，贼以炮石抵御，胡得云从烟焰中架梯直上，各军继之，贼惶遽而遁，复经伏兵冲杀，尽焚贼卡、贼馆，当将东关克复。

其铜城闸一隘，经萧庆衍等各军夺攻，先将百旺市等贼卡平毁，水师环垒抛掷火球，陆师亦万枪齐发，贼众骈尸塞道，无一得脱，遂将铜城闸攻破。官军连克要隘，军威益振，即于二十二日夜间克复巢县，剿办甚为得手。着曾国藩即饬各军，迅复和、含、江浦各城，以期肃清江北。所有此次力战阵亡之蓝翎千总彭胜华，蓝翎把总曾彩云，把总胡德云、石太和，均着交部从优议恤，以慰忠魂。该部知道。钦此。

103. 密陈近日大江南北军情及饷缺兵逃大局决裂可虞片四月二十七日

再，近日军情。大江南岸雨花台各营坚守如常。芜湖、宁国、南陵数城，金柱关、湾沚西河数隘，水陆布置，防务尚松。泾县守将易开俊，于四月十八日在章家渡击贼大胜。朱品隆亦在青阳境内击贼屡胜。徽州自王沐回驻景德镇后，贼又从太平窜入歙县之许村，唐义训督军击却，追出箬岭。前调李榕南渡一军，十九日进攻建德未下，二十三日再战克之。臣檄令进攻彭泽、鄱阳，会合韩进春、席宝田等军由内打出，冀扫上游之群贼而保江西之完区。

大江北岸自忠酋下窜，贼势渐衰，我军攻克东关、铜城闸。刘连捷进扎望城岗，彭毓橘进扎巢县东门，水陆攻击一昼夜，遂于二十二夜克复巢城。现檄鲍超与萧衍庆、彭毓橘、刘连捷诸军进取和、含二浦，直达九洑洲，冀驱贼并归南岸，较易剿办。

苗沛霖围攻寿州已逾一月，城中仅有五百人，绝粮者八日，署知州毛维翼与民苦守，可嘉可悯。蒋凝学于十六日自六安援寿，甫抵谢埠，又为群捻所阻。毛有铭自东关援寿，以无饷可领，军行稍滞。成大吉自麻城援寿，亦以饷缺未能成行。今年兵事之迟钝，半由于饷需之奇绌。臣部八万余人，益以李续宜部下二万人，欠饷多者十五个月，少亦八七个月。昨鲍超自枞阳登岸，苦无途费，其部卒逃散一千余人。毛有铭自东关起程，其部卒逃散数十人，并据将倡逃之将弁邹庆星等禀请参革。臣带兵九载，今年始有饷匮兵逃之事。从前徽、宁两防，每月额饷二十万，皆由浙江供支。臣接办以来，庚、辛二年奏拨江西漕折，每月五万，至壬戌年奏拨四万，奉旨允准。旋经抚臣沈葆桢奏留供本省防兵之用，户部议准。而臣所统徽、宁两防，遂无一毫可恃之饷矣。

江西通省厘金，臣指定河口、景镇等卡协济左宗棠月约三万两，指定吴城等卡协济彭玉麟月约二万数千，又拨给本省水师刘于浔、孙昌国两军月约二万数千，四处共支去八万，而实解臣台者遂无几矣。

湖南东征局厘金，今年因米价昂贵，留楚买米，而现银解皖者亦无几矣。广东厘金奏定专充皖浙军饷，近亦有留供本省之议。臣力小任重，统军过多，每月需额饷五十余万，而入款不过十余万，不敷之数甚巨。且唐训方近驻临淮，李世忠近驻滁州，索饷之文，月凡数至。即赫德所购轮船，指日可到，亦必向臣处索饷。昔以数人分办之军务，今专责于一人；昔以各路分筹之军饷，今并萃于一身。夙夜祗惧，恐微臣之颠踣立见，而大局之决裂尤可虞也。臣在军多年，从不敢轻上请饷之奏。盖不欲以危词上烦圣听，又不欲以苦语涣散军心。兹因有勇丁逃散之案，不得不据实密陈。可否吁恳天恩，在于九江洋税项下，每月拨银三万两解皖济饷，出自鸿施。仍恳敕下广东督抚，将厘金全解皖、浙，本省不得截留，大局幸甚。

至臣忝任江督，已满三年。前二年事机稍顺，去夏至今，变故纷乘，几蹈大戾。目下风波虽定，忧悸未忘，诚恐积日累年，更无成效。仰祈皇上天恩，特派大员来南，于钦差大臣、两江总督二篆之中，分绾一篆，俾臣责任略轻，稍释惴栗之怀。臣昨专差进京，与臣弟国荃并辞浙抚之命，亦因识浅才疏，恐妨贤路，均祈俯鉴愚忱，次第允准，不胜感激悚切之至。理合附片密陈，伏乞圣鉴训示。谨奏。

104. 雨花台解围出力员弁请奖折 [1] 四月二十七日

奏为雨花台解围案内员弁请恩奖叙，仰祈圣鉴事。

窃自上年闰八月间，伪忠王、侍王等酋纠合数十万众，大举入寇，麇聚雨花台营外。前任江苏藩司曾国荃督率病卒，苦守四十六日，力战解围，经臣先后奏报声明在事出力人员汇案酌保，奉旨允准。兹据曾国荃于所部各营中考核战绩，分列等差，开折请奖前来。臣详加查核，雨花台一军，以病余之孱卒，当非常之巨寇，克支危局，关系颇重，所保人员，尚无冒滥。

其芜湖、金柱关力战数月，保全要区，除水陆各军容臣会同彭玉麟、杨岳斌另行开单奏奖外，惟罗逢元、朱南桂两营，向隶曾国荃部下，应归入此案请奖。又有臣与都兴阿派去之援军，一并归入此案汇奖。吁恳天恩允准，以昭激劝。除把总、外委咨部注册外，所有雨花台解围恳请奖励缘由，谨会同大学士湖广督臣官文、江苏抚臣李鸿章恭折具奏，伏乞皇太后、皇上圣鉴训示。谨奏。

附请奖单

谨将雨花台解围案内请奖出力各员弁，缮具清单，恭呈御览。

计开：

湘副后、南后营

花翎总兵衔江苏补用副将李瑞二，请以总兵记名，请旨简放。

花翎副将衔江苏补用参将谭国泰、王士元，均请免补参将，以副将仍留两江尽先补用，并赏给勇号。

副将衔尽先参将谢得贵，花翎尽先参将邓吉山、刘仑昆三员，均请免补参将，以副将尽先补用。

花翎尽先游击潘在田，请免补游击，以参将尽先补用，并加副将衔。

蓝翎尽先游击刘恭财、唐得胜、彭介臣、聂福厚、彭迎祥、杨明光六员，均请免补游击，以参将尽先补用，并赏换花翎。

花翎游击李宏珍、谭位高、田百钩三员，均请免补游击，以参将尽先补用。

蓝翎尽先都司刘伦昱、曾玉策、刘秀礼、彭太山、丁华容、刘盛章、谢三洪、郑桢祥、李正照、黄福昌、谢葆芳、王其章、谢长胜等十三员，均请免补都司，以游击尽先补用，并赏换花翎。

蓝翎尽先都司罗耀宗、萧友益、刘凤藻、周福堂、冯长春、朱品祥、杨云从、彭瑞年、萧庆明等九员，均请免补都司，以游击尽先补用。

蓝翎尽先守备萧正祥、龙必胜、钱在忠，蓝翎都司衔守备黄声朝、邱德福、舒开朝、邓楚江、彭维照、周永发、萧洪胜、萧庭魁、赵仁和、胡志祥，蓝翎守备衔千总荀泰伯、曾昭兴、吴成寄、彭复吉、刘有义、徐尚龙、彭九如、曾尚禄、刘昌轩、黄锡瑞、刘云翥、彭得元、万安定，蓝翎尽先千总萧太元等二十七弁，均请免补守备，以都司尽先补用，萧正祥并请赏换花翎。

尽先千总李星文，蓝翎千总夏云德、唐焕珊、般受福、程宝香、唐寿春、陈昌义、林熙春、胡升元、吴均平、周寿春、许达义、李三胜、曾大亨、李有胜、黄祥发、周步升、蒋钟秀、萧会泗、周林浦、刘有馀、刘玉元，蓝翎把总邓彬修、罗长远、周春和、蒋升益、钟日凤等二十七弁，均请免补千总，以守备尽先补用，李星文并请赏戴蓝翎。

尽先把总曾永和、王友堂、胡升金、赵有兰、黄顺泰、刘正春、周德鹏、邹友文、蒋永发、刘云玉、王仁和、朱复泰、郭连升、贺华桂、邓席珍、胡忠和、王世明、邹桂修、李发兴、杨保朝、米成珠、刘光崇、李昌凤、王俊德、李武奇、刘明贤、王春和、于文贵、萧文益、蒋隆元、李永盛、张茂林、梁玉时、谢章焕、童起良、谢禄二、文泰山、胡秀义、谢章胜等三十九弁，均请免补把总，以千总尽先补用，并赏戴蓝翎。

蓝翎把总童连升，请以千总尽先补用。

外委龙秀春、刘玉贵、萧有吉、王蔚贤、萧玉龙、尹得隆、姜本晃、杨义成、李景亮、黄世鳌、刘宏元、胡时叙、岳长发、邵雍年，军功雷和致、刘金瑞、龙寿堂、蒋士贤、廖寿田、张明亮等二十名，均请免补外委，以把总尽先拔补，并赏戴蓝翎。

蓝翎五品衔安徽补用知县刘镇湘，请加同知衔，并赏换花翎。

尽先选用训导章琳、选用从九王汉云，均请免选本班，以府经历县丞不论双单月尽先选用，章琳并赏戴蓝翎。

即选府经历刘继棠，请免选本班，以州判不论双单月尽先选用，并赏戴蓝翎。

五品军功周毓莲，请以从九品归部不论双单月尽先选用。

吉左两营

花翎总兵衔即补副将王春华，请赏给勇号。

花翎副将衔参将朱连甲、花翎参将黎冠湘、彭维祥、宋楚怀等四员，均请以副将尽先补用。

花翎游击李复胜、朱连泗，均请以参将即补，并加副将衔。

蓝翎游击胡荣发，请以参将即补，并赏换花翎。

花翎都司朱贤孚，请免补游击，以参将即补。

蓝翎游击衔即补都司刘绍林，蓝翎都司朱光庠、向以田、胡得成、朱华清、黄光辉等六员，均请以游击尽先即补，并赏换花翎。

蓝翎即补守备朱秀芳、谢大洲、喻与其、胡若峰、金恒太、刘三元、胡金若、李景堂、萧星禄、许辅松、王瑞胜、李兰廷等十二弁，均请以都司即补，并加游击衔。

蓝翎守备朱昌国、蓝翎千总王仕发，均请以都司即补，朱昌国并赏换花翎。

蓝翎千总彭太和、陈俊二、彭维承、黄文鉴、谢福成、唐赞朝、罗太顺、胡加尔、朱清文、莫光益、彭尚益等十一弁，均请以守备即补，并加都司衔。

尽先千总周玉贵、刘焕章、胡益二等三弁，均请以守备即补，并赏戴蓝翎。

蓝翎把总刘以文、徐清友、彭文大、朱方南、朱长庚、彭乾华、康向明、胡复兴、朱兴隆、陈义胜、黄朝举、曾定扬、周兴云、谭隆开、周克昌、胡日遂、王思朝、王三桂、王政平、向祖庆、朱明瑞、谭正魁、胡青峰、彭友发、傅士斌、朱名声，蓝翎外委王品俊等二十七弁，均请以千总拔补，并加守备衔。

把总胡复荣、陈永其、李耀彩、张赏亮、张其高、张长贵、左福春、李明科、胡应昌、胡长胜、唐恒胜、向祥发、王光前等十三弁，均请以千总拔补，并赏戴蓝翎。

蓝翎外委刘后福、王先遂、胡楚元、胡来早、葛桂廷、刘玉华、黄玉成、曾成章、谢成章、袁作福、邓楚云、谢春裕、杨品高、李春芳、王万和、朱云高等十六弁，均请以千总拔补。

外委胡连辉、单万兴、邓长江、程明亮等四名，均请以把总拔补，并赏戴蓝翎。

军功王长发、陈开烈、严再田、向耀守、萧定山、刘敦遂、江俊德等七名，均请以外委拔补，并赏戴蓝翎。

蓝翎遇缺即选通判朱贤来，请免选本班，以同知即选。

蓝翎五品顶戴即选府经历李兴云，请以知县留于江苏补用。

蓝翎五品衔即选县丞朱绍新，请以知县即选。

五品顶戴即选从九品向世骥，请以府经历即选。

即选从九品谢步瀛，请以县丞即选，并加五品衔。

从九衔朱升巽，请以县主簿即选。

振字两营

花翎参将蒋得胜、方万胜、彭玉堂、喻乾元、张国才等五员，均请免补参将，以副将留于两江补用。

蓝翎游击张泰，请以参将尽先即补，并赏换花翎。

蓝翎都司王福修，请以游击尽先即补，并赏换花翎。

花翎都司彭邦杰、蓝翎守备张有才、严洪彬、唐志林等四员，均请免补都司，以游击补用，彭邦杰并加参将衔。

蓝翎守备衔尽先千总李长发、蓝翎千总朱廷辅、许敬堂、唐清林、罗泗海、张伟臣等六弁，均请免补守备，以都司尽先补用。

千总杨准风，蓝翎把总张继奎、李仁贵、蒋得高、唐树森、贺泽秋、彭德寿、吉俊德、陈维德、朱天祥、陈贻述、曾凤山等十二弁，均请以守备尽先拔补，杨准风并请赏戴蓝翎。

尽先把总李升元、周斌国、罗定贵、吴词清、唐有明、朱文华、罗兴章、唐高升、罗阳昭、黄以德等十弁，均请以千总拔补，并赏戴蓝翎。

蓝翎外委王致祥、彭永明、杨开亮、王德和、彭端青、张旭斗、黄柏华、李楚胜、李原林、阳赞玉、阳明配、黄以芳、尹德胜、王国祥、胡晓楼、欧阳成、张名携、何飞彪等十八名，均请以千总尽先拔补。

外委方德明、陈喜胜、汤有明、章友胜、王明汉、凌正祥、曹代準、梁福昌、李云松、唐治礼、萧文周、陈连茂、蔡新祥、汪其祖、巫邦如、何秀益、金友贵、王粹亭、方连元、黎先顺、王德友、童修身、曹名扬等二十三名，均请以把总拔补，并赏戴蓝翎。

六品军功朱禹疏、钟宗喜、刘发魁、殷三元、谢成生、邓定标、罗礼用、雷友明、叶文作、张清希、武洪明、张恒胜、师太占、单玉元、罗清山、廖德文、刘洪林、张智湘、邓世昭、羊汉升、尹忠金、刘光庆等二十二名，均请以外委尽先拔补，并赏戴蓝翎。

蓝翎即选府经历简灿廷，请以知县留于江苏补用。

俊秀罗德烒、赵芳、罗云才等三员，均请以从九品即选。

吉字中军、仁、义、节、制、严、智、信、和、公、宽、敏、

惠、敬、慎、坚、固、猛克、备选、顺从、选锋马步等营共

二十

花翎总兵衔补用副将谢光晋、花翎江西补用副将朱文光、萧致祥、花翎副将刘盛德等四员，均请以总兵记名，请旨简放。

花翎副将衔参将陈万胜、汤得上，均请以副将尽先补用，并赏给勇号。

花翎副将萧清世、晏玉春、张玉珂等三员，均请赏给勇号。

花翎副将衔尽先参将葛奇益、李大櫆、周运斌、王道达等四员，均请以副将尽先补用，并赏加总兵衔。

花翎江苏候补同知直隶州知州彭椿年，请免补本班，以知府仍留江苏补用。

花翎即选知府曾席珍，请赏加道衔。

蓝翎安徽补用直隶州知州龙清垣、蓝翎安徽补用知州冯至圻、蓝翎五品衔即选通判王兴煌、蓝翎五品衔即选知县王冠珪等四员，均请赏换花翎。

运同衔安徽候补同知徐镇楚，请赏戴花翎。

蓝翎盐堤举衔安徽补用通判李启仁，请免补本班，以直隶州知州仍留安徽补用。

蓝翎候选县丞陈麒勋、候选县丞彭玉牒，均请免选本班，以知县不论双单月遇缺即选，陈麒勋并请加五品衔。

尽先选用训导曾毓英、廖玉琳，均请仍以训导不论双单月遇缺前先选，并赏戴蓝翎，曾毓英并请加五品衔。

增生黄仁普，请以训导不论双单月遇缺前先选。

蓝翎候选从九熊炤南，请免选本班，以县丞留于江苏遇缺即补。

候选从九朱辉春、谭济光、周先梓、曾绍先、曾显忠，主簿葛衡封等六员，均请以县丞归部不论双单月遇缺即选。

蓝生赵煦，请以县主簿不论双单月遇缺即选。

花翎参将胡海万、吴宗国，均请赏给勇号，并加副将衔。

花翎副将易春光，请赏给二品封典。

花翎副将衔参将王群贤，请以副将留于江苏补用。

花翎副将衔参将周玉堂、丁得胜、花翎参将吴次汉、邓泰福、萧上林、熊绍濂、周平福、陈友志、唐远光、张泰交、蒋照临、晏定胜、吴世仁、周济盛、王绍义、张东扬、欧阳清鉴、赵砥中、晏司训、黄崇孝、杨瑞堂、周嘉宾、张叶江、唐景春、周恒礼、陈明瑞、陈致祥、王永桂、戴佑胜、王上国、蓝瑞祥、谢明久、廖世霖、花翎参将衔补用游击鲍昌胜、罗泽湖等三十五员，均请免补参将，以副将尽先补用。

花翎副将衔参将李定元，请以副将留于安徽补用，并赏加总兵衔。

蓝翎参将易忠信、宋茂英，均请以副将补用，并赏换花翎。

候选知县孙云锦、候选通判吴永济，均请免选本班，以同知遇缺即选，并赏戴蓝翎。

候选通判薛炳炜，候选知县江映青、朱丙炀等三员，均请免选本班，以知州遇缺即选。

保升湖北遇缺尽先补用知县、已革候选州判湖北补用从九品陈栋，请开复原参革职处分，仍以知县归于湖北原省遇缺尽先补用。

五品衔即选通判萧锦臣，请以同知不论双单月遇缺即选。

蓝翎县丞沈丽文，请加六品衔。

分发江西巡检何步衢，请以县丞仍留江西补用。

候选从九朱富荣、张隆极、王毓仁、李家湘、金堮善、倪景格、袁垚龄、汤载福，蓝翎五品选用从九陈金熔，候选主簿苏瑞麟、彭煦，分发从九品陆显勋，蓝翎从九成永清等十三员，均请免选本班，以县丞不论双单月遇缺即选。

花翎参将衔游击王先胜、罗宣禄，花翎游击朱唐洲、沈镇湘、罗高政、凌子龙、李麟定、王恒风、成与国、罗景集、曹映祥、刘代仕、张日升、杨廷辉等十四员，均请免补游击，以参将尽先补用，并加副将衔。

花翎游击彭光友、曾传唐、李祥发、朱士达、李隆典、唐葵英、彭秀清、苏有奇、葛青云、熊品佳、唐洪福、龚朝明、王玉贵、贺开元、王本祥、彭其修、熊春森、杨万盛、董文华、陶青松、刘璧友、陈定胜、陈复茂、裴人杰，蓝翎游击周惠章、罗兴祥、邹定吉、葛光明、马少益、黄梓材、萧玉吉、罗泽芹、李泰山、张家魁、传永德、黄子秾、刘复胜、赵桂华、袁光明、刘春生、贺三胜，蓝翎游击衔都司刘祥耀，花翎都司戴名山、张耀春、王佩琼等四十五员，均请免补游击，以参将尽先补用。

花翎参将王桂堂、张敦义，均请加副将衔。

蓝翎参将周玉堂、周大观，蓝翎都司吴世昌等三员，均请赏换花翎。

蓝翎参将衔游击雷正清、周新锷、谢兰清，蓝翎游击曾松棋、周益胜、黄寿龄、贺广兴、陈辉章、刘大贵、陈复堂、熊祖锡、扶得胜、贺猷武、李春森，蓝翎游击衔都司吴长胜等十五员，均请免补游击，以参将尽先补用，并赏换花翎。

盐提举衔分发四川藩经历传以辀，请以盐提举不论双单月即选。

即选县丞唐之馥、瞿盛庆、蓝翎县丞彭盛桂等三员，均请免选本班，以直隶州州判不论双单月遇缺即选。

布政司经历罗昌祺，即选府经历戴高、杨兆文，候选县丞伟肇文等四员，均请以通判不论双单月即选。

湖北试用县丞杨文元，请以通判仍留湖北补用。

蓝翎江西补用县丞魏铭，请以直隶州州判仍留江西补用。

廪生濮元庆，请以训导不论双单月遇缺即选。

从九衔江之永，杨淦、周顺、巽文童、熊宝城、曾传铣、苏云汉、戴天锡、胡应祥、王紫152-1 ，军功林际唐、朱承亮、葛冠南、章俊镛、王兆麟，监生邓汝基等十六员，均请以从九品不论双单月即选。江之永、杨淦、熊宝城、曾传铣、苏云汉，并请赏戴蓝翎。

蓝翎候选府经历曾浑仅，请加五品衔。

候选从九罗见龙，请以府经历尽先选用。

贡生龙廷弼，监生刘炳熔、萧癸昌等三员，均请以县主簿尽先即选。

蓝翎游击衔都司武湘林、谭松泰，蓝翎都司传发楚、欧秀芳、罗光明、周光阳、熊炳芝、阳显明、皮开荣、龙开宗、王幼山、左祥泗、鄢正泰、杨文彪、陈锡林、沈应瑞、谢青胜、张光辉、周隽芬、周成友、胡必胜、陈志高，蓝翎都司衔守备廖云清、周兴云，蓝翎守备周高照等二十五员，均请免补都司，以游击尽先补用，并赏换花翎。

花翎都司朱寿元、袁大升、张春煦、袁明亮、周从德、钱俊德、殷绍周、曹良臣、周应堂、凌德和、王国凤、张松林、张正荣、曾纪策、黄廷爵、蒋复胜、邓明远、陈新光、张凤鸣、何官连、陈兰亭、黄正大、秦世明、熊云益、胡良作，蓝翎都司陈玉连、冯俊贵、唐九如、章继先、吴呈辉、何胜辉、文若清、谢金品、邓积柏、冯光顺、刘成秀、刘克规、陈添元、彭大中、刘第益、廖灿英、崔定富、李光明、王必胜、谢正印、钟光斗、唐春山、周华山、邹大顺、李成友、赵贵喜、陈万胜、李邦占、邓承益、袁胜友、谭品元、刘纯益、刘胜隆、冯连升、王文明、武制清、王华春、王定祥、罗克俊、屈兴财、叶彩庭、何长林、邓致鳌、易修光、周吉德、唐楚声、刘连升、何辉祖、陈国升、马镇超、文有贵、刘锦祥、黄必义、易仁和、陈玉堂、张国贤、王章日、邓春发、曾桂华、熊义和、黄敬亭，都司杨桂林、曾毓衢、马吉祥，花翎都司衔守备陶立忠，蓝翎都司衔守备周万胜等九十一员，均请免补都司，以游击尽先补用。朱寿元、袁大升、张春煦、袁明亮，并赏加参将衔。

蓝翎游击赵其祥、胡楚南，均请赏换花翎，并加参将衔。

都司衔守备马玉堂、张得升，蓝翎都司衔守备黄长元、江书典、刘遐龄、孟进财、刘显光、罗树凡、蓝翎守备周仕达、余万友、贺友林、刘友胜、罗秉山、刘永胜、贺隆元、郭琳珠、胡正益，花翎守备贺福禄、黄万鹏、周荣亭，守备郑岐山等二十一员，均请免补守备，以都司尽先补用，并加游击衔。

都司彭岚云、朱安国，均请免补都司，以游击尽先补用，并赏戴花翎。

蓝翎守备张美定、王福元、唐守章、蒋月华等四员，均请免补守备，以都司尽先补用，并加游击衔。

蓝翎守备杨定源、邓敬材、熊桂林、曾楚益、张玉辉、高翔飞、袁克顺、宋顺发、李春和、刘芳桂、田官胜、李正光，蓝翎都司衔守备胡万亨、彭有道、杨星照等十五员，均请免补守备，以都司尽先补用，并赏换花翎。

花翎守备颜清胜、李岱云、陈友兰、赵融、龚凤林、曾仁和，蓝翎守备何友忠、周华山、谢洪胜、李光荣、瞿永约、李永章、陈桂元、喻复春、胡国臣、周先得、武兴进、张再三、周万福、钟茂兴、简国祥、陈添梧、王荣贵、贺广清、刘汉章、彭敦泗、孙学正、彭松青、吴芝芸、罗三元、彭长远、周万福 [2] 、陈太和、扶兴荣、传裕昆、周怡胜、李必文、易恩传、王道善、杨金殿、李三元、陈凌云、王玉森、孙得元、萧名作、谢东元、曾镇楚、李文盛、彭端书、彭连升、艾巨辅、贺光明、周国胜、周万友、曾衡武、周祥久、张玉胜、赵望益、陈明义、萧玉林、赵仁和、张贵和、李玉泰、舒赞彪、刘定魁、李长发、曹俊泰、邓长泰、刘镇南、汤得荣、章文彬、颜青云、杨洪玉、侯维期、马祥发、杨春兰、赵阳生、马本汉、易良斌、杨义胜、屈禄益、杨清胜、钟义山、阳家祥、黄瑞堂、邱三友、宋光明、林太和、王文蛟、邹云胜、武祥发、曾友胜、彭长胜、刘明山、冯景怀、周胜清、李清涟、孙玉彩、朱显明、李盛章、喻春轩、刘宗琦、莫得荣、周汝明、彭文益、何明元、危得胜、李得友、刘本桂、刘行玉、刘荣华、陈凤翔、王品禄、张后集、王荣桂、邓正世、葛增试、马清隆、彭焕秋、徐仁发、潘胜义、杨世富、张得胜、张兰芳、文日开、刘三胜、熊友亮、李鹤高、陈复胜、罗光锽、彭光明、沈清和、罗得盛、刘友仕、陈济邦、萧咏泰、许连元、冯玉堂、刘自南、潘楚胜、陈孚胜、许有成、戴友胜、彭济时、王复兴、晏正辉、凌际芝、宋日兴、王际通、王佑来、陈百世、彭乾锡、易炳阳、张春华、周良臣、熊贵茂、杨久隆、王福来、田友开、王桂明、陈志友、曹继周、胡尊荣、谭添胜、王玉升、乐新胜、刘胜康、陈福万、邓坤元、蒋玉贵、周其相、李德荣、苏大贵、王忠富、陶友平、王都久、黎耕莘、张恒胜、张英才、易德前、曾忠谋、刘镇耀、龚在胜、吴得胜、罗元芳，蓝翎都司衔守备凌发荣，守备彭可六、潘步云，蓝翎守备衔千总李慰堂、卿仕友、宋有亮、刘忠山，蓝翎千总谢名山、张昌明、刘明高等一百九十五弁，均请免补守备，以都司补用。

蓝翎都司朱仁和、龙桂林，均请赏换花翎，朱仁和并请赏加游击衔。

蓝翎守备衔千总胡清贵、黄位高、唐玉龙、李家学、杨文学、张洪亮，蓝翎守御所千总陈其高、陈如胜，蓝翎千总萧兰玉、万九福、李笃英、赵得胜、彭福山、黎金祥、赵金声、彭南云、郭传纪、萧松二、邹长发、萧桂林、曾玉书、谢宝臣、苏步高、廖元宗、吕江明、谭文彬、伍建志等二十七弁，均请免补千总，以守备尽先补用，并加都司衔。

蓝翎千总刘泗海、呼延霖、唐闻华、罗宇名、李太和、郭占奎、陈定元，蓝翎守御所千总黄炳恒，千总黄秀发、邓荣孝等十弁，均请免补千总，以守备尽先补用，并赏换花翎。

千总李载忠，请以都司补用。蓝翎外委张延寿，请以千总补用，并加守备衔。守备余进德，请以都司补用，并赏戴蓝翎。

守备衔千总谭良臣、周义胜，千总严加祥、沈金兰、罗德发、刘恒学、萧福堂、颜楚发、胡席珍、彭华山、凌云和、凌义泰、朱寿武、龙楚朝、彭芝兰、汤青林、李兴福、彭福胜、刘炳、戴顺明、谢惠泽、石庆祥，把总曾传玉等二十三弁，均请免补千总，以守备尽先拔补，并赏戴蓝翎。

守备赵德魁，请赏戴蓝翎，并加都司衔。

蓝翎守备衔千总胡友发，蓝翎守御所千总王云集、沈玉林、余华峰、王光明、萧文光、王玉堂、沈名扬、黄江正、刘鲎胜、尤耕云、熊国祥，蓝翎千总易保堂、邓云祥、张茂堂、庐有升、郝凤翥、李得茂、萧胜辉、黄昌、贺洪元、黄洪魁、曾思厚、王亮彩、章楚望、刘固明、陶泽林、黄胜年、王化成、唐友胜、刘新馥、黄经魁、颜有源、曾凤翔、黄镜堂、彭春尔、萧定拔、曾维武、任柯富、李邦垠、曹中和、郑芝万、萧得有、李兰桂、龙名盛、龙汉彪、胡邦杰、罗瑞仁、文世贵、刘富益、邓华忍、贺长胜、贺胜魁、文光耀、黄云贵、颜楚胜、陈得祥、艾春林、周胜辉、石兴发、邱得升、蒋品秀、陈廷拔、吕贵华、熊厥成、陈立生、周攀跻、蔡胜楚、胡万祥、魏昭骞、武云高、龙长青、萧其凤、张春台、李运堂、庐福先、吴玉昆、张日新、朱富胜、刘有德、周得方、贺金胜、苏胜益、左三元、凌松荣、钟清和、寻鹊起、罗洪彬、周得友、周友元、莫永升、皮荫南、郭德胜、罗添胜、董朋知、李万友、张洪兴、杨晖嘉、冯清汉、李长辉、张凤池、董世湖、沈文蔚、沈正清、传怀德、赵金陵、曾春发、张藩麟、唐方将、曾凡商、萧复清、丁明友、叶永辉、杨文榜、胡玉元、周恩喜、黄嘉山、梅万友、谢开胜、周有知、张三元、李升高、熊耀辉、唐胜武、彭义奏、彭福霖、刘礼田、彭尉林、彭秀来、陈复升、钟茂堂、陈裕南、袁连吉、刘厚五、吴友桂、丁时发、向子明、潘福盛、曾文举、廖世春、刘福胜、刘登瀛、龙清平、罗启贵、龙骏发、吴忠良、李甲武、张忠武、熊登三、刘福清、邓礼光、郭焕廷、邓淑芳、陈玉琢、成文榜、李词诚、唐朝海、颜济圣、朱祥晖、陈廷光、李福元、张三胜、文守云、匡人胜、李田拔、武华清、王义益、曾宗益、赵开泰、许人丰、蒋文彬、萧仁长、周光文、刘虎拜、周得胜、刘传胜、刘大义、蒋复胜、刘佾胜、王日升、李菊云、王升平、周福堂、冯魁泰、胡玉彩、赵长春、罗峻圩、武松青，千总陈克武、颜永凤、余其昌、梁庆祥、宋添祥、刘光裕、黄齐恩、崔兆龙、王春发、龚万有、彭照坤、张德扬、曹坤明、贺世湘、阳万胜、彭万胜、彭桂源、刘廷爵、胡在朝、熊义发、刘玉春、胡俊仁、陈复胜、冯定允、黄明如，蓝翎把总曾良胜、廖明伦、武盛秀、唐春岐、傅芝堂、王发胜、陈皋飏、彭文蔚，把总张名驰、陈义胜、朱义和、张松林、邓友元，五品衔千总王有元等二百二十九弁，均请免补千总，以守备尽先补用。

把总潘本应、喻正明、王尚山、罗彦湘、张国华、朱云彩、易云胜、朱仕义、王超群、张林期、梁治礼、彭万盛、李大观、葛冬亭、王镇清、邓连升、刘敷辀、邹常俊、邹洪胜、陈德顺、曾良盛、张得胜、谢尚集、陈席珍、刘开胜、查献亭、胡国彪、湛得桂、楚国芝、罗宝田、左森懋、刘季成、曾树仪、刘国长、黎光胜、萧日新、袁昌庆、王起麟、符玉元、龙玉海、余洪胜、李维山、李义信、曹致和、黄昌林、唐宗延、柳连升，蓝翎把总李肇元、李明才、翟云祥、王大才、伍经魁、苏庆隆、袁再胜、熊德和、罗连飞、周庆轩、林仁盛、罗福山、谢友隆、邓德辉、罗耀德、萧日葵、萧名扬、杨集义、莫光山、简名立、沈华山、刘正明、李世来、贺且勤、王吉禄、李三胜、周从云、郑明友、杨复交、陈得升、李长本、彭起予、曾兆福、张映斗，外委陈久高、周金才、谢敬安、周青峰、朱长久、潘凌云、仇万祥等八十八弁，均请免补把总，以守御所千总拔补，潘本应并赏戴蓝翎。

蓝翎把总彭德春、赵友元、罗楚南、赵碧文、刘甫田、左荣华、陈楚三、杨三元、廖先庆、朱新春等十弁，均请以千总拔补，并赏加守备衔。

把总李述贵、朱云贵、张玉和、喻连升、周秀成、田启德、王致和、晏青山、吴怀义、文新春、张云发、张学泰、谢明胜、唐楚英、易胜才、谢洪亮、朱周祥、胡桂芳、蒋荣亨、吴启胜、杨有春、屈泰祥、王孝贵、胡三友、王景珥、莫长发、萧三胜、萧得胜、刘朋来、曾广才、杨总益、颜瑞堂、王必得、李致和、李厚祥、王得盛、阳国友、苏茂胜、萧文盛、罗重山、唐太元、罗在浚、刘绍文、贺建福、赵定杰、陈星平、贺正开、王荣升、凌青久、彭长集、刘重珥、唐星友、范岳高、李绿荫、李春发、余俊贵、袁学思、黎炳雪、武效忠、周天桂、黄福泰、王福胜、周玉南、王祥升、胡修元、阳有名、陈焕会、刘重华、黄麒胜、黄金玉、刘桂升、刘明忠、刘泰隆、屈成泗、朱竹益、刘复胜、林和平、李明升、刘明三、施占魁、马清泗、梁鼎全、胡存德、冯友胜、龙友胜、杨惠风、龚宗泰、成荣贵、晏清南、刘胜堂、彭青和、刘忠山、周秀发、杨胜芳、吴友德、唐协和、邓得胜、周成友、术华，外委杨名泰、陈洪涛、罗平志、马功成、黎记春、廖云祥、伍维喜、赵邦义、廖贵武、袁名声、刘友胜、袁俊杰、萧忠泉、刘益德，五品军功樊新发、王金章、刘清南、游胜福、倪运铨、尚彪等一百十九名，均请免补把总，以千总尽先拔补，并赏戴蓝翎。

蓝翎把总梁鹏翥、张鸣凤、曾纪笏、乔定夺、张隆兴、胡其胜、郭文星、张永新、刘金堂、文华贵、龚正益、张永发、郭青山、朱楚益、蒋楚南、王继昌、吴有胜、朱景春、董鸣岐、舒桂亭、罗全顺、张发兴、刘先扬、汪永胜、胡应祥、李胜本、刘伦元、戴礼和、文楚胜、王呈祥、罗梓材、杜镇秋、熊清和、龙玉胜、夏迎祥、曹德和、贺贵祥、胡祥勋、刘作纲、李天信、唐春源、李志美、陈永和、陈光明、成清辉、王永隆、贺翔风、赵友胜、杨义堂、毛桂馥、周桂东、袁腾九、张光辉、杨云汉、朱玉胜、陈桂武、萧腾林、熊得胜、周起连、毛得升、莫开山、刘明芳、谢修廷、汪胜发、王尔四、曾玉亭、匡正友、李进贵、徐贵林、郭锦胜、冯定发、彭茂南、宋席珍、温义章、周德新、汤德辉，把总曾清祥、林成顺、彭载福、尹良山、吴作胜、曹仁顺、彭国华、刘金胜、王琳瑞、刘国明、彭兰桂、龚国清、葛长泗、左龙翔、胡万祥、胡广南、颜春发、潘三元、葛恒发、刘祥峻、萧泰义、胡友胜、李玉和、李永盛、杨修六、李竹田、胡桢祥、谭楚云、曾文富、汤良才、赵步隆、张宝田、张得顺、李传富、叶镇魁、钟顺生，蓝翎外委冯玉山、甘时彦、刘长胜、王金魁、钟茂隆、张世安、邓修福、曾传隆、刘晓东、李三友、齐维新、罗德厚、殷德益、阳永清、黄元福、王以财，外委伍起鸿、陈有胜、张得贵、成玉泰等一百三十二名，均请免补把总，以千总即补。

外委李大桂、潘升能、陈万才、何得南、王照福、王运森、邓青云、王义胜，军功胡镇钦、甘道生、张英才、贺进禄、彭致五、钟贵玖、李文梓、彭文上、李文升、李章焕、刘可言、赵载福等二十名，均请以把总拔补，并赏戴蓝翎。

军功黄绳武、汤礼信、李高胜、喻华山、石安祥、丁名世、钟藻春等七名，均请以外委拔补，并赏戴蓝翎。

知府衔候选同知吴修061-1 ，请以知府留于江苏补用。

蓝翎安徽补用直隶州知州刘履祥，请加知府衔。

即选知州王必昌，请赏戴蓝翎。

湖北补用府经历李辀，请免补本班，以知县仍留湖北补用。

蓝翎安徽候补县丞王登瀛，请免补本班，以知县仍留安徽即补。

蓝翎安徽补用直隶州知州王积懋，请赏换花翎。

蓝翎候选知县蒋光吾，请以知县留于安徽补用，并请赏加同知衔。

湖南补用道胡镛，请免补知府，仍以道员归湖南遇缺即补，并赏戴花翎。

五品衔候选知县盛昌麟，请仍以知县不论双单月遇缺即选。

坐补湖北黄梅县丞吴嘉廉、湖北候补县丞黄干，均请以知县仍留湖北补用。

湖南尽先补用县丞樊铎，请赏给六品翎顶。

湖南桃林巡检李凤翎，请赏加州同衔。

花翎副将邬致和、张有凤，均请仍以副将留于江苏补用。

花翎四川补用游击何鸣高，请以参将仍留四川补用。

漕标外委吉永元，请以把总仍归漕标拔补，并赏戴蓝翎。

嘉字营

蓝翎遇缺即选知县武明善，请免补本班，以同知不论双单月遇缺即选。

花翎尽先副将武义山，请以总兵记名，请旨简放。

花翎参将黄一升，请免补本班，以副将尽先补用。

花翎游击武银山，张林芳、刘子贵、王连升等四员，均请免补游击，以参将尽先补用。

花翎都司刘洛望，请免补都司，以游击补用。

花翎守备向玉山、蒋明世，蓝翎守备向宗榜、武昌兴、谢兴九，蓝翎千总向进山、舒文连、张玉贵、周在合第九弁，均请免补守备，以都司尽先补用。

蓝翎守备梁宪章、李得受、彭启发、武文标等四弁，均请免补守备，以都司尽先补用，并赏换花翎。

蓝翎千总余仁崇、周在汤、周玉标、李定元、周在楚、武明镜、陈友才，千总黄大相、舒祚松，蓝翎把总梁元福等十弁，均请免补千总，以守备尽先补用，余仁崇、周在汤并请赏加都司衔。

蓝翎把总谢金诰，请以守备补用。尽先把总段鸿翥，请免补千总，以守备尽先补用，并赏戴蓝翎。尽先把总李得锡、张有元、向正华等三弁，均请免补把总，以千总尽先补用，并赏戴蓝翎。蓝翎把总丁庆云，把总陈太和、吴立来、胡开太等四弁，均请以千总拔补，丁庆云并请加守备衔。

外委黄福星、李希元、军功卢正柱等三弁，均请以把总拔补，并赏戴蓝翎。

花翎安徽即补同知方云藻，请免补同知，以知府仍留安徽尽先补用。

六品蓝翎张凤翙，请以从九品遇缺即选。军功王继曾，请赏戴蓝翎。

吉后两营

花翎候选道陈湜，请加恩赏给四品封典。

花翎参将吴隆海，请以副将留于江苏补用。

花翎游击陈耀祖、阮明德，均请以参将留于江苏补用。

蓝翎游击衔尽先都司陈必友，请免补游击，以参将尽先补用，并赏换花翎。蓝翎游击周裕堂，请加参将衔。

花翎尽先补用都司刘定发、邹芳桂，蓝翎都司宋春和、谭林桂、胡喜禄、王锦和，蓝翎都司衔守备潘桂芳等七员，均请以游击尽先补用，刘定发并请加参将衔。

蓝翎都司周世仁，请以游击尽先补用，并赏换花翎。蓝翎都司王清和，请赏换花翎。

蓝翎守备刘致声、贺培成、欧阳胜、彭凤舞、周腾芳、谢茂胜、潘太祥、刘庆廷、易楚胜、李联芳、胡又拔、龚镜清、傅明集、孔祥云、严善祥、朱洪胜，蓝翎守备衔尽先千总李运春、蔡鼒臣、朱有祥等十九弁，均请以都司尽先补用。

蓝翎尽先千总朱载武、黄福维、萧桂山、萧绍珂、田友升、周慎修、邹南魁、陈仁贵，蓝翎守御所千总易顺胜等九弁，均请以守备尽先拔补，并赏加都司衔。

千总张采亮、熊楚益，蓝翎千总赵得志、危义胜、王清兰、周相甲、宋其祥、章福春、陈怡升、张春林、喻福星、罗和平、周清海、彭仙久、盛维忠、文凤鸣、周友林、黄得亮、陈福胜、丁季春、谢定胜、王楚和、王三湘、戴正友、黄维新，蓝翎把总朱楚和等二十六弁，均请以守备尽先拔补，张采亮、熊楚益并请赏戴蓝翎。

蓝翎把总王正祥、张庆云、黄琳文、彭桂庭、刘永兴、王维山等六弁，均请以千总尽先拔补，并赏加守备衔。

蓝翎把总谭经林、许清和、赵秉圭、万楚南、苏永胜、陈义胜、黄太春、任有才、虢楚龙、喻吉昌、王大才，外委任太山等十二弁，均请以千总拔补。

把总张德隆、赵福祥、陈克俊、刘万俊等四弁，均请以千总拔补，并赏戴蓝翎。

蓝翎外委周得胜、刘荣升、陈守仁、齐芝松、王得升、孙成谱、谭桢祥等七弁，均请以守御所千总尽先拔补。

外委易从龙、颜清盛、徐本荣、陈洪禄、唐士胜、王昌藻、易春林、刘复祥、何宇茂、喻荣发、杨正友、阳正青等十二名，均请以把总拔补，并赏戴蓝翎。

云骑尉世职候选府经历吴大训，请免选本班，以知县遇缺即选。

候选从九赵筠、潘家骧，均请以府经历不论双单月遇缺即选，赵筠并请赏加盐提举衔。

从九品衔罗蓉，请以县主簿不论双单月遇缺即选。

湘恒左右两营暨昆、恭、唫、平、东、保、盛八营

花翎五品衔安徽即补知县杨永杰，请免补本班，以同知直隶州知州仍留安徽补用。

花翎参将补用游击朱茂才、补用游击熊上珍，均请免补游击，以参将尽先补用，并赏加副将衔。

花翎两江补用都司谭飞麟，请免补都司，以游击仍留两江尽先补用。

蓝翎游击衔补用都司彭怀华，蓝翎都司凌曜安、李星文、万福太、王怀秀、黄国安、刘永兴、黄得桂，补用都司阎凤山、王云胜，花翎都司邱以德、周邦道等十二名员，均请免补都司，以游击尽先补用。彭怀华、凌曜安并请赏换花翎。

蓝翎补用都司张春林、沈振光，均请赏换花翎，并加游击衔。

蓝翎都司衔补用守备朱秀禄、向明山，蓝翎守备周庆恩、谢玉松、黄元清、郎名芳、张亨贞、张德胜、李慎公、李大鉴、吴玉林、刘国顺、刘复胜等十三弁，均请以都司尽先补用。朱秀禄、向明山、周庆恩并请赏换花翎。

补用游击杨明胜，请加参将衔。

蓝翎都司衔补用守备彭秩序、邓成日、邓茂胜、易定胜、王科厚、胡竭其，守备叶东元等七员，均请免补守备，以都司尽先补用，并赏加游击衔。

花翎游击衔补用都司唐桂馥，请以游击尽先补用，并加参将衔。

蓝翎守备衔尽先千总朱隆昌、向先胜、彭桂林、丁长胜、王瑞汉、袁复泰、李春台、汤保臣、戴康林、谢玉春、鲁得胜、彭瑞堂，千总胡镇国等十三员，均请以守备尽先补用，并加都司衔。

蓝翎守备万成美，请加都司衔。蓝翎守备衔尽先千总阳凤益，黄荣发、傅文彩、李元英、刘先瀛、向鹏举，蓝翎千总屈大成、陈华典、张显朝、万在中、龙凤璋、王永发、佘星泉、杭进先、李赞元、陈立勋、刘明发、黄有元、王得贵、胡朝坤、白喻升、周庆堂、查钦河、刘仕南、彭桂亭，千总冯明山、胡贵益等二十七弁，均请以守备尽先补用，阳凤益并请赏换花翎。蓝翎都司衔尽先守备金鹏辉，请赏换花翎。

千总张文胜、熊得胜，蓝翎千总邓成禄、王春麟、周友胜、王荣华、黄龙运、张星元、曹复春、杜方来、周复升、陈有胜、黄汉明、文茂升等十四弁，均请以守备尽先补用。张文胜、熊得胜并请赏戴蓝翎。

蓝翎把总王有德、王定胜、郭祥胜、彭清胜、蒋德俊、刘世才、彭缙绅等七弁，均请以千总尽先拔补，并加守备衔。

尽先把总谢正忠、陈得胜、谢长春、彭连升、贺楚南、唐玉春、龙在田、李万元、柳得贵、吴尚二等十弁，均请以千总尽先拔补，并赏戴蓝翎。

蓝翎把总左馥兰、罗以连、熊春和、武运林、王盛德、周春载、余进禄、张得胜、颜胜和、周道生、秦得胜、彭世友、王池清、李荣胜、闵祥岚、李得元、曹得喜、范廷辉、朱承宣、陶长胜、曹应春、王占春、黄平高、张起富、钱天荣，把总郭润生、曾明德、萧仕莲、刘荣贵、冯清泰、成福林、郑锦才、成持载、彭宝善、向忠杰、鲁德源、李方友、张盛和、罗书富、马恒升、彭盛堂、罗星胜、邓贵廷、郭玉隆、张宜珍，外委左鸿福、蒋华禄、周廷福、李桂祥、刘顺贵、邹茂元等五十一名，均请以千总尽先拔补。

蓝翎湖南抚标即补把总王恩海，请以千总仍归湖南抚标即补。

尽先外委禹敬芝、邓云忠、王有贵、彭瑞禄、杨复友、尹三元、阎友文、酆廷贵、匡定武、周复友等十名，均请以把总尽先拔补，并赏戴蓝翎。尽先外委曾玉胜、黎洪起、黎正魁，蓝翎外委田为汉等四名，均请以把总尽先拔补，并加守御所千总衔。

蓝翎五品衔即选知县陈锡纯，请仍以知县留于江苏遇缺尽先补用。

蓝翎五品衔即选县丞贺荣森，请以知县不论双单月尽先即选。

遇缺即选训导陈志铨，请赏加盐提举衔。

五品衔候选府经历县丞唐寿嵩，请以直隶州州判不论双单月遇缺即选。

蓝翎遇缺即选县丞顾崇祺，请仍以县丞留于江苏遇缺尽先补用并加盐提举衔。

蓝翎即选从九杨激云，请仍以从九留于江苏遇缺尽先补用，并加州同衔。从九衔张仕杰，请以从九不论双单月遇缺即选，并赏戴蓝翎。

蓝翎安徽补用县丞黄嘉瑞，请免补本班，以知县仍留安徽补用。

即选教谕李棚、五品蓝翎即选训导龚国淦均请免选本班，以知县不论双单月遇缺即选。即选训导孙灏，赏加五品衔。

候选从九陶湘，请免选本班，以县丞不论双单月遇缺即选。

附生陈荣，监生黄波，从九衔欧阳恕，军功赵德安、张兆鸿，文童金鸿基、李鹤林、熊天栋、彭舜臣、章焕墀、彭达炤等十一员，均请以从九品归部不论双单月遇缺即选。

附生葛先晋，请以训导归部不论双单月遇缺即选。

亲兵马队营

花翎副将杨镇南，请赏给二品封典。

花翎参将曾万昌，请以副将尽先补用。

花翎游击蒋光晋、周永庆，蓝翎游击胡长发、孙俊杰等四员，均请以参将尽先补用。

蓝翎都司杨遇泰、丁守政，均请以游击尽先补用。蓝翎都司衔守备黎秀棠、王锡昌，蓝翎守备范德元等三弁，均请以都司尽先补用，黎秀棠并请赏加游击衔。

湖北提标马兵尽先守备岳大成，请赏戴蓝翎。

蓝翎千总湖北提标马兵余发升，蓝翎千总长沙协马兵杨雨浓，千总陆邦贵、黄耀昆，蓝翎千总黄棂等五弁，均请以守备尽先补用。

湖北提标马兵尽先把总萧兴朝，湖北施南协马兵尽先把总黄超麟，湖北宜昌镇马兵尽先把总朱发元、李得胜等四弁，均请以千总尽先拔补，并赏戴蓝翎。

蓝翎把总汤复盛、杨茂春、彭华林，蓝翎把总湖北提标马兵王福，尽先把总湖北提标马兵唐安禄，把总倪得胜、谢桂森等七弁，均请以千总尽先拔补。

蓝翎把总王敬征，请以千总归湖南抚标尽先拔补。把总杨澍南，请以守御所千总尽先拔补。

文童萧毓英，请以从九品归部遇缺尽先即选。

长胜营

副将衔补用参将刘良寿，请免选本班，以副将尽先补用，并赏加总兵衔。

参将衔尽先游击瞿正荣，尽先游击姜祖玉、陈德元等三员，均请免补游击，以参将尽先补用，并赏加副将衔。

游击衔补用都司沈鸿宾，都司陈万山、程步云等三员，均请免补游击，以参将尽先补用。

花翎都司刘永成、朱冠英，蓝翎都司张志斌、田天禄、陆开德、姜安世、游应和、徐元庆、萧德新、明洪顺、邓连升，都司衔守备张兴有、秦有胜、颜光杰、蔡经魁、陈正福等十六员，均请免补都司，以游击尽先补用。

蓝翎都司衔守备杨再云、陈洪胜，守备梁云章，蓝翎守备何瑞堂、陆文海、刘光祖，蓝翎千总张玉麟，千总朱大珍等八弁，均请免补守备，以都司尽先补用。

蓝翎千总李茂坛、侯廷魁、陈赐喜，尽先千总杨有林、游应开、李茂盛、张维胜，蓝翎把总王思沛等八弁，均请免补千总，以守备尽先补用。

蓝翎守备衔千总勾拜域，千总范洪发、江朝华、张国胜、陈泰山、吴光华、邓祥太、刘开太、王应奎、向光年、唐启荣、杨玉贵等十二弁，均请免补千总，以守备尽先补用。勾邦域、范洪发、江朝华、张国胜、陈泰山、吴光华、邓祥太，并请赏加都司衔。

蓝翎把总殷再志、王昌林、杨乐春、吴兴礼、张正胜，把总李毅有、侯点魁、吴开元、李兴芳、吴典有、吴胜周、舒胜云、刘大有、罗占春，外委黄开凤、胡得年、车有恒等十七弁，均请免补把总，以千总尽先拔补。殷再志并请赏加守备衔。

外委姜占春、黄文琢、章正源等三弁，均请免补外委，以把总拔补，并赏戴蓝翎。

花翎安徽补用直隶州知州杨玉辉，请俟补缺后以知府升用。江苏补用知县朱铭章，请免补本班，以同知仍归江苏补用。候选县丞吴嵩基，请加盐提举衔。

候选从九江召棠，请仍以本班归部不论双单月尽先选用。文童张占禄，请以从九品归部选用。

仁勇等五营

花翎尽先游击雷光发、湖南衡州协千总尽先游击林玉泰、湖南靖州协外委尽先游击吴得胜等三员，均请免补游击，以参将尽先补用。林玉泰并请开千总底缺。

尽先都司瞿大富、游击衔尽先都司贵州安义镇左营守备谭联魁、花翎尽先都司湖南保靖营右哨千秋黄得元等三员，均请免补都司，以游击尽先补用。

花翎都司衔尽先守备直隶山永协石门路把总陈宽，花翎尽先守备陈炳顺、杨正洪，花翎都司衔广东陆路提标中营右哨千总邓绍级，花翎尽先守备湖南临武营右哨头司把总张应诏，蓝翎尽先守备湖南镇筸前营右哨三司外委蒋万春，蓝翎守备镇逆右营左哨外委杨胜旗等七员，均请免补守备，以都司尽先补用。

湖南常德协额外蓝翎尽先守备蔡荣魁，保靖营蓝翎尽先守备董芳、李均，请赏换花翎。

五品蓝翎尽先千总方洪源、向志万、涂玉芳、谭必义、田逢年、谭凤林，花翎守备衔吴连升，五品花翎尽先千总湖南镇筸镇标左营外委萧连甲，湖南提标中营左哨头司外委守备衔尽先千总刘胜勇，五品蓝翎尽先千总湖南镇筸中营额外靳彪，蓝翎尽先把总孙如明，千总任兴定、谢谨谋等十三弁，均请免补千总，以守备尽先补用。

五品花翎尽先把总高永泰、李合兴、熊万隆、胡顺、刘宗林，五品蓝翎把总马顺、王春林、杨正安、陈学庆、孙兆曾、易成龙、林如华、吴廷占、滕代福，蓝翎把总湖南保靖营额外高启正，五品把总张德鑫，六品蓝翎把总高长贵、刘标，尽先把总吴长明、管得全、陈长发、王金龙、陈学美等二十三弁，均请免补把总，以千总尽先补用。陈长发并请赏戴蓝翎。

六品把总符春园，以卫千总不论双单月遇缺尽先即选。

六品蓝翎分发省分即补县丞陈寿庚，请免补本班，以知县不论双单月遇缺尽先选用。

文生谢蕃，请以训导不论双单月遇缺尽先选用。

文童刘瑞麟、陈宝森，五品蓝翎夏书田、陈天相等四员，均请以从九品不论双单月遇缺尽先选用。刘瑞麟并请赏戴蓝翎。

六品军功李庆华，请赏戴蓝翎。

大胜关水师营

蓝翎知府衔安徽补用直隶州知州冯邦棣，请免补本班，以知府仍留安徽补用。分发广东补用县丞张载福，请赏加五品衔。

蓝翎守备凌升，请以都司补用。

蓝翎守备衔千总汤世发、千总滕得礼，均请免补千总，以守备补用。汤世发并赏加都司衔。

蓝翎千总衔把总官光旭，把总陈明桂、蒋万梁、张华荣、杨三友、熊明高、旷家友等七弁，均请免补把总，以千总尽先拔补。官光旭并赏加守备衔。

蓝翎候选通判吴复诚，请仍以通判留于浙江补用。

湘后左右营

蓝翎遇缺即选通判刘华翰，请以本班留于安徽遇缺即补，并请赏加同知衔。

文童李宏蕊，请以从九品不论双单月遇缺尽先选用。

蓝翎尽先游击彭云祥，请免补游击，以参将尽先补用。

蓝翎尽先都司许惠胜、严致祥、曾毓蔚、彭遂良等四员，均请免补都司，以游击尽先补用。

蓝翎千总萧锡祥、吴品泗、朱呈祥、李清载、田友胜等五名，均请免补千总，以守备尽先补用。

蓝翎把总梁求禄、周兰香、李荣玉、赵连鸿、徐楚仁、曾鸿义等六名，均请免补把总，以千总尽先补用。尽先把总谌盛德、杨茂林，均请免补把总，以千总尽先补用，并赏戴蓝翎。

拔补外委曹坤祥，请免补外委，以把总尽先补用，并赏戴蓝翎。

尽先把总萧高益、许龙海，均请免补把总，以千总补用。

升字精右营

花翎副将衔尽先补用参将邓大进、花翎尽先补用参将戴双美，均请免补参将，以副将尽先补用。

花翎尽先补用参将向文燕、贾成楚、杨正清、张宗华等四员，均请赏加副将衔。贾成楚并请赏给勇号。

花翎湖广遇缺即补游击姚守谦，请以游击仍留两湖遇缺即补，并赏加参将衔。

花翎尽先补用游击罗大胜、许长瀛、彭林贵、张传华等四员，均请免补游击，以参将遇缺即选。

花翎游击衔尽先都司徐长胜、杨明贵，均请免补游击，以参将尽先补用。花翎游击衔尽先补用都司向兴贵、徐国礼、周全胜、唐大胜、刘起鳌、石得宝等六员，均请免补都司，以游击尽先补用。

花翎留楚遇缺即补都司王桂林，请免补都司，以游击仍留原省遇缺即补。

花翎尽先都司徐光耀、王华升、曾文贵、郑得胜、杨占魁，花翎都司衔尽先补用守备罗启明、王文达等七员，均请免补都司，以游击尽先补用。徐光耀并请赏加参将衔。

花翎都司衔尽先补用守备曾承恩、赵玉明，花翎尽先补用守备覃绍先、杜上烈、汪成仁等五员，均请以都司尽先补用，并赏加游击衔。

花翎尽先守备梁心考、洪玉贵、程有才、谭光美、陈光明，花翎守备衔尽先千总郭万隆等六员，均请免补守备，以都司尽先补用。花翎尽先守备潘明远，请赏加都司衔。

蓝翎尽先补用守备朱振武、王道元、黄大才等三员，均请加都司衔，并赏换花翎。

蓝翎都司衔尽先守备张胜全，请赏换花翎。

花翎守备衔尽先千总向明发，请以守备尽先补用，并赏加都司衔。

蓝翎尽先守备刘国明，请赏换花翎。

蓝翎守备衔尽先补用千总夏永庆、杨国武、汪全胜等三员，均请以守备尽先补用，并加都司衔。

蓝翎守备衔尽先千总张官常、田正明、陈正祥等三员，均请以守备尽先补用。

蓝翎尽先千总刘时敬、卢大进、张文定、田胜安、吴定坤、吴天裘、刘谦德、姚云广等八员，均请以守备尽先补用。

蓝翎尽先千总刘正芳，请以守备尽先补用，并赏加都司衔。

蓝翎守备衔尽先千总王朝福、印月顺、于东山等三员，均请以守备尽先补用，并加都司衔。

蓝翎千总喻家彬、彭绍先、刘国正、郭洪保、戴玉山、黄连升等六员，均请加守备衔。

蓝翎尽先选用卫千总邵步瀛，请以卫守备遇缺即选。

蓝翎尽先千总吴作梅、李得胜、夏有容等三员，均请以守备尽先补用。

蓝翎尽先把总胡茂林，请以千总尽先补用，加守备衔。

尽先千总杨正喜，请以守备尽先补用，并赏戴蓝翎。

五品蓝翎尽先把总杨再胜、田见龙、吴作霖、陈志春等四弁，均请以千总尽先补用。

蓝翎尽先把总徐胜元、谭善祥、杨正贵、常万、李得福、刘大发、邱海发、罗安贵、丁自成、石明贵、杨憼等十一弁，均请以千总尽先补用，并加守备衔。

蓝翎遇缺尽先即选从九品金英，请免选本班，以府经历县丞不论双单月遇缺即选用。

选用布经历姜学海，请加盐提举衔，并赏戴蓝翎。

五品衔分缺先选训导喻勋，请免选本班，以知县不论双单月遇缺即选。

六品蓝翎附生刘世泽、附生陈宗器、薛心銮等三员，均请以训导不论双单月遇缺选用。

六品蓝翎军功王明德，请以从九品不论双单月遇缺选用。

文童方继絟、左浩、王德润、蒋先林、刘学章、彭光汉等六员，均请以从九品不论双单月遇缺选用。

五品蓝翎尽先把总萧金彪、曹开亮，六品蓝翎尽先把总张德俊、陈贵彪、蒋如飞、张美宽、宋春泰、方时中、吴思赞、李洪胜、徐明述、黄正采、伍得胜、王明义、汪福宗、潘兆元、程大元、周国忠、郭家宏、傅如松、潘清华、王大有、陈玉山、祝福大、周全顺、舒占魁等二十六名，均请免补把总，以千总尽先补用。

尽先补用把总符天厚、王廷忠、谢庭芳、梁万荣、黄正邦等五弁，均请免补把总，以千总尽先补用，并赏戴蓝翎。

六品蓝翎外委程顺林、李家榜，均请免补把总，以千总尽先补用。

尽先补用外委李兴隆、黄明德、熊大发、向光贵、张显名、徐长胜等六名，均请以把总尽先补用，并赏戴蓝翎。

六品军功张正伦、王龙祥、易万年、薛芳、陈佐清等五弁，均请以把总尽先补用，并赏戴蓝翎。

尽先补用把总田国仁、张天龙、段华安、蒋文奎，尽先补用外委郭长胜等五弁，均请赏戴蓝翎。

六品军功刘克明、彭国炳、苏顺涟、潘得友、吴世良、刘金山、田应超、张正友、蒋占魁、谢占彪、尹新连、罗维汉、张德才、袁通贵、李凤岐、陈加茂、潘勇贵、白启高、黄金玉、仇有胜、柳文阁、李成英、汪华贵、傅椿、罗凤翔、张以星、曾文域、李明伦、徐大胜、胡孔照、张得胜、钟本玉、黄占彪、蔡汉章、李如松、陈光发、段光远、萧贵章、范周鳌、夏正兴、李体彪等四十一弁，均请以外委尽先补用，并赏戴蓝翎。

六品军功韩正泰、孙耀灿、李士兰、查光晓、杨文钧、谢长发、刘凤玉、陈通经、杨明德、蒋占春、唐国泰、陈和福、田庆观、滕代友、陈日升、郭长福、汪腾蛟、杨德元、黄春和、杨正贵、张秀美、杨登魁、黄开第、李昌蔚、戴福盛、邱裕发、曹大佑、钱玉山、陈正旅、胥太和、张荣胜、潘厚贵、胡光盛、梁三胜、钟代兴、龚协和、凌德华、胡光新、徐春和、龙士高、陈金德、闵祖友、喻世民、陈祥泰、张必荣、关中元、李丙亨、蔡广兴、赵高升、杜怀纲、刘国用、萧玉林、郑正让、王敬松、周向阳、邓咸履、杨景福、胡礼顺、杨得胜、张福魁、谌得胜、刘厚佑、谭国斌、罗占彪、梅占魁、潘克其、刘德润、周廷祥、蔡连升、姜起发、张传胜、詹廷桢、陈荣国等七十三名，均请赏戴六品翎顶。

护军营

蓝翎参将衔游击贺绪良，请免补参将，以副将尽先补用，并赏戴换花翎。

蓝翎尽先游击黄锦云、邓有胜，均请以参将尽先补用，并加副将衔。

蓝翎湖北补用都司周汉英，请以游击仍留湖北遇缺尽先补用，并加参将衔。

尽先守备潘绍池，请以都司尽先补用，并赏戴花翎。

蓝翎守备周春和、周晓棠、黎泰春、袁有杰等四员，均请免补都司，以游击尽先补用。

蓝翎守御所千总王有才、王梓春、萧仁益、蓝翎千总守备衔陈履端等四员，均请免补守备，以都司尽先补用。

尽先守备杨永明、守御所千总李公智，均请以都司尽先补用，并赏戴蓝翎。

尽先千总杨德升，请以守备尽先补用，并加都司衔。

蓝翎把总罗玉泉、陈青云，均请免补千总，以守备尽先补用。

蓝翎外委周焕章、刘高堂，均请免补把总，以守御所千总尽先补用。

尽先训导周华炳，请免选本班，以知县留于安徽遇缺尽先补用，并赏戴蓝翎。

把总左德裕、章海辉、马福全、唐玉明、陈光远、卢有升、吕桂林、盛洪德、张有胜、王友升、刘福俊、李惟成、袁有亮、周美文，外委郑举龙等十五弁，均请以千总尽先拔补，并赏戴蓝翎。

军功盛贵益，请以把总尽先拔补。军功赵天顺，请以外委拔补，并赏戴蓝翎。

按察使衔署江宁盐巡道分发知府李榕，请免补知府，仍以道员留于江苏尽先补用。广西候补道程桓生，请赏给正四品封典。道衔湖南候补知府张凤翥，请免补知府，以道员仍归湖南尽先补用。

补缺后以知府用候选同知蒋嘉棫，请免选同知，以知府分发省分补用。同知衔拣发江西委用知县王延长，请免补本班，以同知直隶州知州仍留江西补用。

两江遇缺补用知县聂琪，请仍以知县归于江苏遇缺补用，并加同知衔。

江西分缺先用县丞贺宏勋，请免补本班，以知县仍留江西补用。

文生李载珪，请以训导不论双单月选用。监生欧阳侗，请以主簿不论双单月选用。

选用县丞李兴巨，请以知县不论双单月选用。

湖南抚标尽先把总黄齐昂，请以千总仍归本标尽先补用，并赏戴蓝翎。

蓝翎尽先千总王梦龙，请以守备归于九江镇标补用。

广东水师阳江右营蓝翎补用把总黎登照，请以千总补用，加守备衔。

湖南长沙协标蓝翎补用守备史济源，请以都司仍归湖南补用。

蓝翎千总江宁城守右营外委成天麒，请以守备补用。

附生汪士珍，请以训导不论双单月选用。

文童徐执璜，请以从九品不论双单月选用。

[1] 此件与官文、李鸿章会衔具奏。

[2] 两个“周万福”，当系同名的两个人。

105. 附录军机处来咨二件

一、咨送勇号单

又准军机处片称：

贵大臣本日奏请奖励雨花台解围出力各员弁，均照所请奖叙矣。其副将王春华等勇号，相应开单知照贵大臣可也。为此知会。

附勇号单一纸　五月初六日

副将王春华，超勇。萧清世，豪勇。晏玉春，昭勇。张玉珂，诚勇。

参将贾成楚，匡勇。谭国泰，揆勇。王士元，杰勇。胡海万，勤勇。吴宗国，资勇。陈万胜，晋勇。汤得上，达勇。

二、余仁宗改名余仁崇

同治二年五月十五日，准军机处咨称：贵大臣本日具奏雨花台解围，出力请奖一折。单内千总余仁宗一员，本处已改为余仁崇，相应咨行贵大臣查照办理可也。

106. 黄冕暂缓赴滇新任仍留湖南综理各局筹饷事宜片 [1] 四月二十七日

再，布政使衔新授云南迤东道黄冕，于咸丰十年间在本省倡设东征筹饷局，接济皖吴各军，不辞劳怨，力支危局，臣于上年十二月二十七日附片具陈。现在该道奉旨补授今职，禀请交卸局务，驰赴云南新任。臣查咸丰四、五年间，湖南设立厘金盐茶各局，多系黄冕创定规模。湘中素称瘠区，而援剿数省，供亿浩繁，号为强盛，实赖黄冕筹饷之力。若该道去而之滇，则本省各局与东征局务，欲择长才以作替人，一时实难其选。且云南回匪猖獗，官员均难入境，臣与毛鸿宾往返函商，意见相同，合无仰恳天恩，准将道员黄冕暂缓赴任，仍留本省综理各局筹饷事宜，裨益实非浅鲜。又，黄冕久宦江南，洞悉盐漕诸大政，目下北岸军情渐顺，九洑洲或有可克之机，臣拟调该道来营面商淮盐事例，即令前赴扬州与新运使郭嵩焘会筹一切，冀整鹾政而裕饷需。谨会同湖南抚臣毛鸿宾附片陈请，伏乞圣鉴训示。谨奏。

[1] 此件与毛鸿宾会衔具奏。

107. 附录廷寄　答会克铜城闸及饷需奇缺并曾国荃请辞浙抚曾国藩乞简员会办并黄冕暂缓赴滇各折片五月十五日

同治二年五月十五日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿：

同治二年五月初六日奉上谕：

曾国藩奏，详陈水陆各军会克东关、铜城闸要隘一折。已降旨宣示，并将阵亡之千总彭胜华等饬部从优议恤。另片奏，沥陈饷需奇绌情形，请饬拨九江洋税每月三万两，广东厘金全解皖、浙，并请特派大员来南会办，及曾国荃亦有辞浙抚之奏，各等语。已严饬晏端书等将广东厘金尽数全解，不准截留；沈葆桢将九江洋税按月如数批解，不准延缓矣。

曾国藩督师九载，运筹决策，屡克名城。该大臣坚忍耐劳，久为朝廷所倚重，近因所辖地方太广，所统水陆兵勇过多，而各省饷银又复不能源源接济，深惧责大任重，稍有蹉跌，则大局立虞决裂。所奏自系实情。惟当此时事孔棘之时，正臣工黾勉效忠之日，曾国荃擢升浙抚，朝廷因材器使，原以左宗棠总督闽浙，军务綦繁，而浙省不可无人分任。将来金陵克复后，曾国荃即赴新任，一切借资整顿。该大臣惟当督率曾国荃忠诚报国，力捍时艰，正不必受宠若惊，固辞恩命。至曾国藩筹兵筹饷，尽心竭力，劳勚殊关廑念。第各省军务方殷，人材又不可多得，该大臣惟当勉为其难，仰体朝廷兢业之心，交相儆惕，以期天心佑顺，而大局日有转机。

现在皖省贼势已衰，惟苗练背叛，势甚猖獗，迭经袁甲三、唐训方吁请调派僧格林沁赴皖会剿，乃因东省匪徒充斥，该亲王不能不暂缓南行，而蒙、寿被围甚紧，南望不胜焦虑。昨据唐训方驰奏，蒋凝学一军已至寿州城南，毛有铭亦由六安继进，仍着该大臣迅饬诸军援救寿城，并分兵解蒙城之围，毋许迟误。

巢县既克，贼势东趋，并着檄饬鲍超、萧庆衍等乘胜进取和、舍二浦，直逼九洑洲贼垒。彭玉麟亦当督饬水师驶赴下游，会同扬防舟师，肃清江面。并着都兴阿等随时严饬梁正源等督率炮划，相机会同击剿，俾该匪南北隔绝，则九洑洲之师更易得手。

前据都兴阿等奏，贼匪扰及天长县东之玉兴集，该匪曾否回窜？现在鲍超等率师进剿，该逆被剿穷蹙，难保不分股东窜，仍着都兴阿等严饬各营预为防范，毋稍疏虞。

曾国藩另片奏，云南047-1 东道黄冕，管理局务，甚属得力，请暂缓赴任，拟令前赴扬州会筹鹾务等语。两淮盐务，关系饷需甚巨，既据该大臣奏称黄冕久宦江南，熟悉鹾政，着准其暂缓赴任，饬令迅赴扬州，与运司郭嵩焘将鹾务认真整顿，俾积弊消除，则饷需可期渐裕。将此由六百里各谕令知之。钦此。

遵旨寄信前来。

108. 知县蔡锷为苗练戕害请恤片四月二十七日

再，署安徽凤台县知县蔡锷，自到任后，屡次劝谕苗沛霖诚心归顺，无怀疑贰。其事虽近迂愚，而其心则极为恳切，苗沛霖内笑其痴而外则敬之，曾称欲兴文教，化导练众，托蔡锷代择书院山长，迭禀臣处有案。此次蔡锷奉抚臣饬发散练归农告示，于三月十六日亲往下蔡张贴，并剀谕苗沛霖率众反正，不料变生仓卒，被苗党拥至私宅，将谋锢禁。该员为忠愤所激，大声怒詈，遂于十七日二更时被杀，弃尸河中，遇害最惨。据伊子湖南试用通判蔡嵩祺遣属呈报前来。臣查该故员蔡锷，因公下乡，被执不屈，致为逆练戕害，洵属大节无亏。且死难在围城之先，实非事后擅离职守。相应请旨将唐训方原参革职永不叙用之案，敕部注销，仍照知县阵亡例从优议恤，以慰忠魂。理合附片陈请，伏乞圣鉴训示。谨奏。

109. 附录明谕　蔡锷因公被害着从优议恤并注销原参之案五月十五日

同治二年五月十五日，准兵部火票递到同治二年五月初六日内阁奉上谕：

前因唐训方奏，署凤台县知县蔡锷擅离职守，降旨将该员革职，永不叙用。兹据曾国藩奏，据湖南试用通判蔡嵩祺呈称：伊父蔡锷，经唐训方饬办散练归农。该员于三月十六日亲往下蔡，剀谕苗沛霖率众反正，不料变生仓猝，逆党拥至私宅，将谋锢禁。该员为忠愤所激，大声怒詈，遂至遇害等语。安徽署凤台县知县蔡锷，因公下乡，致被逆练戕害，洵属大节无亏，且死难在围城之先，尚非擅离职守。所有唐训方原参蔡锷革职永不叙用之案，着即注销，仍照知县阵亡例从优议恤，以慰忠魂。该部知道。钦此。

110. 附录廷寄　凤阳定远肃清嘉勉唐训方击剿苗练发捻并饬通力兼顾防务五月初三日

同治二年五月初三日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、漕运总督吴棠、安徽巡抚唐训方：

同治二年四月二十五日奉上谕：

唐训方奏，击退大股发、捻，凤、定肃清一折。据称：苗逆勾合发、捻数万之众，自六安窜至炉桥分忧定远、凤阳一带，经唐训方饬令道员秦荣等督团防守，副都统克蒙额等分道击贼于凤阳城外，毙贼甚多，该逆并归定远。唐训方亟派马队追击，毙贼千余人，又为参将吴开会带练邀击，游击欧阳胜美等自庐州赴援，各率所部分路冲突，积年巨匪，踉跄南遁，已飞咨吴棠等多发侦探，严密防范，并请将出力各员查明保奏等语。发、捻并犯皖疆，现经唐训方派集兵练以剿为防，逆股悉数败遁，凤阳、定远一律肃清，临淮复臻稳固，洵属调度有方，深堪嘉尚。所有尤为出力之马步兵练，均准其择尤保奏，借资策励。其张宗雨、程三、程四老坎等股败捻，绕由怀远之考城下洪地方并入苗党，深恐凶焰更炽，着该抚饬令前敌各营，实力剿防，毋稍大意。至匪众南遁，势必遁入巢县，而零星股匪分走定远之明光、池河等处，或绕盱眙，或回江浦，俱不可定，着曾国藩、都兴阿、富明阿、吴棠严密侦探，督令在防各将士认真击剿。李世忠虽不能十分出力，仍当暂为羁縻，俾为我用，并着曾国藩等饬知该员，固守地方，遇贼即击，勿任寇氛肆扰。该逆如窜犯江北，都兴阿等务当认真剿洗，勿稍疏虞。临淮饷绌兵单，唐训方前此击败苗逆，此次复痛剿发、捻，均已不遗余力。惟大敌屡临，支持不易，曾国藩素顾大局，当妥为兼顾，以期得力。吴棠近在清淮，兵力尚可分布，并着随时筹商调派，不得稍分畛域。僧格林沁所派赴皖之马步各队，当已渐次到营，着唐训方妥为调度。该抚前已授为安徽巡抚，地方军务，责任綦重，务须慎益加慎，以保皖疆，是为至要。将此由六百里各谕令知之。钦此。

遵旨寄信前来。

111. 附录廷寄　直东匪势复张僧格林沁暂留山东剿办并速催李续宜赴皖五月初九日

同治二年五月初九日，准兵部火票递到议政王军机大臣字寄——

钦差大臣协办大学士两江总督曾国藩、前署安徽巡抚李续宜、漕运总督吴棠、安徽巡抚唐训方、河南巡抚张之万：

同治二年五月初一日奉上谕：

本日据阎敬铭奏，沥陈东省兵勇、民团积弊已深，请暂留僧格林沁驻扎，以安反侧一折。东省兵勇，率皆招募乌合，并无得力之军，而降众叛卒杂出其中，通贼扰民，挟制官长，实为心腹之患。民间借团啸聚、率众抗官者，所在林立。此等情形，久为朝廷所深悉，惟因苗逆猖獗，不得不移缓就急，屡谕僧格林沁督兵南下，冀得及早蒇事。第东省情形如此，刘长佑虽久在行间，而甫经到任，威望未孚，阎敬铭本不知兵，设该亲王南征，直、东匪势复张，不无后顾之忧。且所统马队冒暑南行，于天时地利，均不相宜，实为兵家所忌，因谕知该亲王俟淄川克复，再行南下。惟苗逆盘踞长淮，唐训方督军进剿，前已获胜，并将发逆、捻大股击退，于剿办极有把握。仍着督饬将弁，随时相机攻剿，毋稍松劲。曾国藩已调蒋凝学等军会援寿州，共讨苗逆，并着严饬各军合力会攻，不可专待僧格林沁之军，致有贻误。吴棠调派陈浚家等炮船五十只驰赴临淮五河，是湖防已臻周密。宿州一带，仍着饬令姚广武随时侦探，严密防范。

其太和、颍上均与豫省毗连，张之万身任疆寄，责无旁贷，务当抽调重兵，妥为扼截，并着曾国藩、唐训方设法拦堵，毋令苗逆西窜，豫省得力之将甚少，恐不足以御巨寇也。

李续宜为苗逆所畏股，该前抚现虽患病，但能镇抚调度，即可制其骄悍之气，前经迭次谕知曾国藩催令赴皖，该前抚谅已接奉前旨，即着兼程前进，会商剿办苗逆，以副委任。所有阎敬铭原折一件，均着抄给阅看。

吴棠另片奏，总兵黄国瑞，孤山剿匪获胜等语。东省教匪，恃险负嵎，必当扫其巢穴，小胜未可深恃，着吴棠饬令该总兵会同兖军，迅速进攻，以期及早肃清，用靖地方。将此由六百里各谕令知之。钦此。

遵旨寄信前来。

同日准军机处片称：本日奉有寄信谕旨一道，希贵大臣接奉后，即行恭录知照前任安徽巡抚李续宜一体钦遵办理可也。为此知会。

附抄发东抚阎敬铭原折一件

二品顶戴署山东巡抚臣阎敬铭跪奏，为沥陈山东通省兵勇、民团积弊已深，后患滋大，恳恩俯准僧格林沁暂留驻扎，以安反侧而靖人心，恭折仰祈圣鉴事。

窃臣迭奉寄谕：“命僧格林沁统师南下。”等因。钦此。臣于二十一日行抵淄川军营，周历巡视，见僧格林沁规划布置，实皆臣所未能。连日与僧格林沁料量贼情，谕饬兵勇，并抚察东省情形，实觉大患已成，非特隐忧，有不敢不上陈者。臣自奉命之初，即知山东军务，竟属教匪、东昌降匪、淄川叛练。自维未习军旅，不克胜任，夙夜祗惧，不敢畏难，尚不意其至于此极。乃莅任以来，目睹情形，其患有不可胜言者。臣查山东各营兵饷，因库款支绌，积欠至两年之多。各营兵无饷领，操练遂废，或有四散谋生，偶遇调发，无非随时凑集，募替游手好闲、形同乞丐者充数应调。将不习兵，兵不习将，驱之御贼，瑟缩溃散，贼骑长驱。此兵百不当一，非退即逃。此营制之坏，兵不可恃也如此。

兵不得力，势惟募勇。而无一能带勇之将，无一能练勇之人，招募乌合，队伍不齐，增减多少，参差纷紊。其中又招安降众如宋景诗等，皆令带领大队，跋扈恣横，莫敢谁何。饷糈偶缺，强者持械围闹，弱者弃营散走，甚至剽掠居民，比贼尤甚。又有与贼暗通消息，临阵对语，挟制官军，无所不至。仅谓不知纪律，实不足以蔽其辜。此招募之诸勇不可恃也又如此。

兵勇均不能为民御贼，势惟借助民团，数年于兹。团之杀贼立功者，固亦不乏，其借团啸聚、率众抗官者，东省所在林立。谓为叛逆未著，未便名捕，其实兵力正单，恐复造乱，美其名曰暂事羁縻。考其实，则自甘聋聩。强凌弱，众凌寡，抗纳钱漕，武断词讼，敛财聚众，有联合数县或数十村庄者。良民涂炭，强霸横行。此团练之恣肆民不可恃也又如此。

是则山东情形，厝火积薪，势已岌岌，而尚不至一时蜂起者，全赖僧格林沁数年督兵出入东省，屡歼巨魁，亲历戎行，声威所至，良足以寒贼胆而作人心。而降众如宋景诗、宋景春、董道平、雷凤鸣，虽皆随同征剿，团练如临邑之人和团，济阳之一心团，堂邑之柳林团，间亦杀贼有功，其待时观衅之心，实未尝一日或熄。臣沿途访之官寮民庶，大率异口同词。即如淄川之兵，当僧格林沁未至之先，士卒散涣，人各一心，管带者严刑峻法，亦无如何。自僧格林沁至营，始知畏威，勉成营座。现已四面合围，环壕将次工竣。壕外共筑营垒十八座，论者方冀旦夕收功。臣窃谓僧格林沁部下各军，除苏克金、恒龄各军已分拨河间等处，在此者本属无多。其合围各营，大半原系山东本营及募勇，祗以震慑僧格林沁威严，故一切骄悍通贼均皆敛迹。然皆不习纪律，不同心志，战守二字，毫无可恃。僧格林沁屡与臣言及，时为悬心。一旦僧格林沁移师他往，城贼必乘间扑营，各兵勇能否实力堵御，臣实难自信。设想及此，悚惕万分。臣既仰蒙圣恩授臣疆寄，臣非不知。不特兵勇民团所应力加整饬，苟有一事未善，臣即一日不敢偷安。祗因到任甫及半月，一切均未周知，而骄勇疲兵，强团降众，环布于数府县属。且苗逆既动，东省降众未必无与之通者。倘乘新旧交替之间，窥僧格林沁既去之后，盗贼生以尝试，事变猝来，臣既无一军训练之兵，亦无一队可恃之勇，徒以军旅大计，委于数万疲兵、悍勇、叛练之手。操之过急，则兵勇团练立时为贼；虚与委蛇，则日甚一日，更难措置。斯时也，臣即縻顶粉身，仍无补国家之急。臣与其辜负圣恩于日后，不得不吁求矜鉴于事前。伏祈皇上俯念东省势已岌岌，准僧格林沁暂时留东镇服，消弭一切于无形之中，不仅为淄川一城。臣亦即赶速治兵，讲求政事，渐使兵勇民庶知臣之心。形势操防经臣之目，庶不至隳僧格林沁数年转战之功。臣若强不知以为知，不自揣量，草率任事，是则臣贪恋爵秩，粉饰治安，亦为我皇上所不取。且臣无他才能，惟有实心办事，仰答高厚于万一。臣疏庸愚昧，伏读选降谕旨，日夜焦劳，怔忡心悸，寝食难安，臣亦断不敢因病废事，自贻罪戾。伏祈皇上俯允湘臣所请，一面可否密谕曾国藩、李续宜、唐训方、吴棠，如果兵力足制苗练，方为捣穴擒渠之计。倘有未逮，务宜各路派兵牵制该匪，勿令生心旁窜，便是顾全大局、互为维系之谋。李续宜一军，无为苗逆所畏，力能制之。一俟直东之事稍定，僧格林沁南下，再图大举。又时将盛暑，南中卑湿，北方士马恐亦水土不宜，难于得力。臣因山东为畿南屏翰，刻下通省情形，兵勇民团在在可虑，用敢渎冒尊严，沥情陈恳准饬僧格林沁暂留东省，出自圣恩，臣不胜悚惕待命之至，伏祈皇太后、皇上圣鉴。臣谨奏。同治二年五月初一日

112. 附录廷寄　严防忠酋纠合苗党江省防务吃重饬即驰援并速规取苏城五月初十日

同治二年五月初十日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、漕运总督吴棠、江苏巡抚李鸿章、安徽巡抚唐训方：

同治二年四月二十七日奉上谕：

曾国藩奏，官军苦守力战石涧埠、庐江等处，先后解围，并历陈江西、皖南援剿情形。都兴阿等奏，各路军情吃重，分饬水陆各军严密布置各折、片。

览奏均悉。逆酋李秀成率党围扑石涧埠营盘，经毛有铭等会合彭玉麟水师并力夹击，荡平贼垒，立解重围，其窜扑庐江、六安州等处之贼，该文武员弁且守且战，迭获胜仗，贼遂解围而遁，剿办尚属得手，已明降谕旨，照曾国藩所请，分别奖恤矣。惟伪忠逆自六安解围下窜，据都兴阿等奏，苗逆纠同发逆，诈称数十万，已由滁州窜至天长之玉兴集、仪邑西北乡，居民纷纷震恐，与曾国藩所奏，或称其图犯扬州里下河，或称其纠合苗党窜扰清淮各属之语相合。是其窥伺扬防，图窜里下河一带，已无疑义。现在淮、扬两郡防剿正当吃紧，着都兴阿、富明阿严饬水陆各军，整肃队伍，相机迎剿。并着吴棠仍遵前旨，檄饬蒋坝、衡阳、高宝等处守将，认真扼截。淮、扬唇齿相依，都兴阿、富明阿、吴棠务当不分畛域，互为策应，力保完善之区，俾该逆无隙可乘，方为妥善。

李显发驻扎六合，并不力筹堵御，竟欲亲往里下河查办游勇，实属不知缓急，着曾国藩速行札饬李世忠，迅将李显发调回固守六合，毋稍疏懈。并责成李世忠就近调派勇队，遏截贼匪东窜之路，毋得意存观望，自取罪戾。

鲍超现由庐州追击忠酋，着即饬令该提督会同刘连捷等进攻巢县，迅克坚城。寿州粮缺兵单，万分危迫，该大臣当严檄蒋凝学等军，星夜驰援，克期赶到，俾免疏虞。

僧格林沁现因围攻淄川，功在垂成，未便撤围南下。虽据该亲王驰奏一俟淄川克复，即督率全部回剿苗练，而此军何日可以南下，究难预定。

成大吉业已由鄂旋皖，计日可抵寿州，该提督熟悉苗练情形，着即先行檄饬成大吉、蒋凝学、毛有铭会师进讨。其蒙、亳一带，并着唐训方督饬将弁，妥筹援应，毋稍大意。

李续宜已由水路北来，行将抵鄂。该前抚受恩深重，着曾国藩飞催前进，迅速抵皖，毋再迁延。

皖南之贼时思窜扰江西，虽经刘典、王沐等军扫除黟、祁贼匪，而贼之窜往鄱阳者，已由枧田街进逼浮梁。且昨据沈葆桢奏，建德踞匪恨彭泽县九都团练之悍，以大股分路猛扑，民团为贼所乘，退至西河扼守，现因饶防危急，不能分兵往援，是江省防务，饶、九均形吃重。曾国藩现调李榕一军由北岸驰赴建德，着即酌度机宜，将此军就近调赴彭泽，攻剿窜匪，俾该县民团不致溃败，则士气益坚，边防可期稳固。惟该大臣酌量迅速办理。镇江军务，昨据冯子材具奏，与都兴阿等所奏大略相同，该将军务当随时严檄上下游水师认真防范，备豫不虞，并咨会乔松年将沿江团练实力整顿，以壮声势。

正在寄谕间，据李鸿章驰奏，克复昆山、新阳县城，擒斩逆匪殆尽一折。已明降谕旨，将尤为出力之总兵程学启等，分别奖叙。昆、新二城为苏省东面切近门户，现经官军克期攻拔，擒斩逆贼至数万之多，苏城踞贼自必闻风丧胆。且据曾国藩奏，探悉忠酋有回救苏城之说。亟宜乘贼情惶恐之际，迅速进攻，着李鸿章督饬程学启等速移得胜之师，规取苏城，力图克复，俾渡江之贼回顾巢穴，不敢肆意分窜，则淮、扬一带防务可期稍松。现在我军乘胜之余，宜先由何路攻取最操胜算之处，着该抚妥筹，迅速办理。

李鸿章另片奏，请将俞斌所抄家产发还变价，令其缴足罚款等语。着照所请。所有抄过俞斌产业，准其发还，勒令自行变卖，将应缴之款赶紧如数呈缴。如缴不足数，或任意迟延，即着从严参办。

李鸿章请将新复之太仓等州县漕粮豁免等语，已特颁谕旨，将本年漕粮一体豁免矣。该州县居民迭遭蹂躏，因敝不堪，全赖良有司加意拊循，随时安集，并着曾国藩、李鸿章慎选牧令，绥辑地方，俾流民不致失所，以副委任。将此由六百里各谕令知之。钦此。

遵旨寄信前来。

113. 附录廷寄　指授各路军机饬通筹妥办五月初十日

同治二年五月初十日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方、河南巡抚张之万、督办河南团练大臣礼部左侍郎毛昶熙：

同治二年五月初四日奉上谕：

唐训方奏，蒙城、寿州及怀远击贼获胜，收抚宿州捻党，蒙、宿军情紧亟，仍请饬僧格林沁回皖剿办各折、片。张之万、毛昶熙奏，击退张冈外援之贼，追剿大股捻匪，逼回皖境，攻克方寨等处各折、片。僧格林沁目击直、东巨患未清，不能郡行督军回皖，非但为围攻淄川一城。而淄城现已合围，其势亦难遽撤。且以北方马队官兵，值此盛夏触热南征，天时地利均非所宜，迭经寄知该大臣督抚等，谕令僧格林沁之军速将淄城攻克直东全局办有头绪，再行返旗而南。此时皖省发、捻交乘及苗逆鸱张，唐训方务当督饬各军，固守蒙、寿，力图怀远，与曾国藩所部皖北诸军联络策应，勉力搘柱。

昨据袁甲三奏，蒙城危紧及苗逆鸱张，勾结日众情形，复经寄谕该抚等竭力战守，并分别剿抚。兹据唐训方奏，蒙城、寿州战守及怀远击贼，临军血战等情，业经明降谕旨，将所请奖励之寿州牧毛维翼，请恤之副将张起凤等七员照准矣。寿州固守危城，犹能出击，并令团练分壁城外，攻破贼营。现在湘兵蒋凝学与毛有铭两军赴援继至，寿城当可无虞。蒙城被围较紧，颍州守英翰亦尚能出战袭夺贼之营垒，攻破贼踞穆家圩及张、蔡两圩。怀远踞贼经官军苦战，大加剿创。唐训方激励将卒，均能争先用命，力挫凶谋，仍着督率各军，齐集团练，进规怀远以力保东路。临淮水军单薄，速将所调清江弋船催提前来，以厚兵力而资备御。山东遁回宿捻，既经英翰招抚，蒙城之南一带亦因张、蔡等圩攻克，不敢复有显然从逆。其附苗之韩村及并入韩村之李成余党，仍着相机剿抚兼施，毋任苗逆肆行勾合，以孤贼势。

据唐训方奏，鲍超、萧庆衍两军业已攻克巢城，是皖北逆匪之势少衰。巢县、蒙城相距匪遥，现在蒙城被困，力难久支。僧格林沁之军急切不能赴援，着曾国藩酌度情形，饬令鲍超等军旋于怀、蒙等处，择其何路尤为紧急，相机策应。曾国藩与唐训方，于皖省军情均责无旁贷，惟有通筹竭力办理。

山东臬司丁宝桢一军，自湘新募成军赴东计已在途，如应移调赴皖，即着于该员行经豫省时截留，由豫东汝、颍一路径趋皖北，以资调遣。曾国藩、唐训方与张之万等咨会办理。

僧格林沁所派之施绍恒等队，计当到皖，着唐训方即饬赴援蒙城，当可得力。

张之万所奏截击张冈外援之贼，并救应正阳、息县各民寨，尚为得手，着即与张曜饬令吴元炳、赵鸿举等与王文行各军，将张冈贼巢攻拔，扫除汝南埠等余孽。其由沈邱、新蔡追击出境之捻股，并着督饬保英、尹嘉宾等马步越境追剿。太和、固始一带，均与蒙、颍毗连，张之万等尤当饬令防剿各军，与皖省之兵联络声势，相为接应。

方寨、黄寨及大小张寨攻克，戕害余际昌之贼张振全，业经擒戮。出力官绅人等，准张之万等择尤保奏。张之万前奏余际昌之子余绍瑞留营效力一节，着俟其续有劳绩，再行奏请奖励。将此由六百各谕令知之。钦此。

遵旨寄信前来。

114. 官军攻破雨花台伪石城及聚宝门诸石垒折 [1] 五月十二日

奏为官军攻破雨花台伪城及聚宝门外诸石垒，恭折驰陈，仰祈圣鉴事。

窃伪忠王李秀成，自六安战败，率众东窜，纷传将回救苏州。江苏抚臣李鸿章函商曾国荃，嘱其力攻上游，以分贼势，无令忠酋得以全力援苏。曾国荃以忠贼回援苏州，固属可虑，即直犯扬州、里下河，尤为可虞。计莫如急争金陵老巢，以攻其所必救。使城中之贼，不暇远趋苏郡；而北岸之贼，亦不敢专注扬州。乃于四月二十七日，宣谕各军，多备攻具，先登者上赏，退后者必诛。漏甫二下，齐队出濠，六路并进。每路以一营为前锋，两营为策应。令李臣典、赵三元、武交清等专攻雨花台石城，赵清河、黄东南攻聚宝门外南卡石垒，晏澧周、易春光攻西卡石垒，何玉贵、张诗日、杨西平攻东卡石垒，又令陈湜率李定元、朱文光、罗景集等出中路应之，萧孚泗率萧致祥、李泰山、胡松江等出右路应之，易良虎、禹志涟等出左路应之。前锋各营于三更时匍伏蛇行，偷近石城石垒，束草填濠，架梯欲上。贼遽惊觉，燃炮外击，我勇中炮而踣者五人，众勇欲辟易，李臣典立斩二卒，搴旗直前，军中无敢少后者。群以火箭火球盘空飞掷，悉入石城。天渐向明，赵三元率中军亲兵从炮台下蚁附而升，李臣典、武交清各率部卒从中、右两路肉薄齐登。维时敌楼火发，贼方争相奔救，不料烟霾中人声鼎沸，乱锋交下，我军已夺伪城一座。该处地高势险，俯瞰东卡、西卡、南卡，九石垒历历在目。旋见赵清河、黄东南、晏澧周、何玉贵等乘势猛击，平毁数垒，余即弃垒窜遁。萧孚泗、易良虎、陈湜纵军围剿，将贼追过长干桥，蹙逼入水者无数。曾国荃以雨花台地段辽阔，近接城191-1 ，贼必与我争此要害，乃抽四营驻守石城，增修六新垒，以接各旧营之气，并调集后路各营以待之。未几城贼出大股，潜匿附郭屋舍中以诱敌，各军蓄锐不发，俟贼少解，突出奋击，萧孚泗、陈湜、易良虎扼其前，赵三元、赵清河、黄东南、晏澧周、易春光、伍维寿等截其后，贼不得逞，遂绕雨花台乘我新营未定，悉锐猛攻，抵死不退。李臣典、赵三元、武交清、张诗日督队驰援，黄润昌、成东昂等亦引军来助，搏斗移时，贼乃负创入城。是役也，俘执逾二百名，歼戮近六千人，夺获炮械尤多，军士亦小有伤折。

臣查雨花台及金陵南门外各石垒，据险雄峙，屏蔽城垣，昔年和春、张国梁等屡攻未下，兹赖圣主威福，诸将同心，克此坚垒，不特可分苏、扬之贼势，亦于逼剿金陵深有裨益。此次首先登垒战功最著之提督衔记名总兵李臣典，请交军机处记名，遇有提督缺出，请旨简放。记名总兵晏澧周，请简授总兵实缺，并赏加提督衔。副将赵三元、武交清、赵清河、何玉贵、黄东南、伍维寿，均请交军机处记名，遇有总兵缺出，请旨简放。其余出力人员，可否附于巢、含、和案内，容臣开单保奏，出自恩施。阵亡各员弁，查明另案请恤。所有官军攻克雨花台等处石城石垒缘由，谨会同大学士湖广督臣官文、江苏抚臣李鸿章，由驿五百里具奏，伏乞皇太后、皇上圣鉴训示。谨奏。

[1] 此件与官文、李鸿章会衔具奏。

115. 附录明谕　答上折并奖恤出力诸员五月二十七日

同治二年五月二十七日，准兵部火票递到同治二年五月二十日内阁奉上谕：

曾国藩奏，官军攻拔雨花台伪城及聚宝门外诸石垒一折。金陵逆匪在雨花台筑城，负嵎久踞。四月二十七日，曾国荃饬各军多备攻具，乘夜出队，分道环攻。是夜三更时，官军直逼雨花台伪城，束草填濠，架梯欲上，贼众惊觉，燃炮外击，勇队少却。总兵李臣典搴旗直前，诸军纷掷火球、火箭，悉入石城。时天渐向明，副将赵三元等分督各队，肉薄齐登，敌楼火发，逆势不支，当将伪城攻拔。其东卡等处逆垒，亦经副将赵清河等奋力平毁，余贼弃垒窜逃，总兵萧孚泗等纵军围剿，追贼过长干桥，蹙逼入水者无数。城内之贼，潜出大股诱敌，复经官军截剿，败窜回城，剿办甚为得手。着曾国荃迅即督饬诸军，乘此声威，相机进取。所有战功卓著之提督衔记名总兵李臣典，着交军机处记名，遇有提督缺出，请旨简放。记名总兵晏澧周，遇有总兵缺出，尽先提奏，并赏加提督衔。副将赵三元、武交清、赵清河、何玉贵、黄东南、伍维寿，均着交军机处记名，遇有总兵缺出，请旨简放。其余出力人员，着曾国藩查明汇案请奖。阵亡各员弁，着一并查明请恤。该部知道。钦此。

116. 水陆各营会克巢含和三城折五月十二日

奏为水陆各营会克巢县、含山、和州三城，恭折驰报，仰祈圣鉴事。

窃自官军迭克东关、铜城闸后，遂由望城冈攻复巢县，臣国藩于四月二十七日附陈大概在案。先是铜城闸既克，刘连捷与萧庆衍、彭毓橘谋，欲取巢县，必自进兵望城冈始。十六日，刘连捷率所部各营会合彭毓橘陆师、成发翔水师，分道并发。行不数里，诇知筲箕山麓伏有贼股，刘连捷恐为所乘，姑驻军以观其变。俄而贼已大至，一枝由陈村来，一枝由斩龙冈来，旌旗迷目，布满原野。我军整队御之，贼恃众悍，往来猛扑数次，互有损折。旋分贼骑掠阵而过，刘连捷知有狡谋，麾兵稍退。贼已半抄后路，适炮艇连樯驶至，彭毓橘亦带马步六营从斜径刺入，三路合围，擒斩颇众。刘连捷乘贼战败，遂于筲箕山抢筑营墙。彭毓橘驱贼至七八里外，仍回驻迎珠塔下。十八日，萧庆衍率师来会，遂于十九日进次洪家山，轻骑至望城冈履勘形势，遥见贼于巢湖口岸，跨水为垒，水际密排贼划，阻我进兵之路。成发翔、曾泗美会督澄海、清江、左、右四营，决开圩埂，灌水入圩，更凿圩内大堤，将移舢板以入巢湖，贼乃增垒塞堤，百计挠我，卒不得逞。二十日，萧庆衍、刘连捷两军拔赴望城冈，未及下寨，贼即拥众渡河，成发翔俟贼半渡，令各水营由决口飞桨进圩，由圩达湖，抄过贼后，贼方逡巡却顾，我舟师已横截圩中，万炮齐轰，断其归路。成发翔、曾泗美等又分水勇乘势登陆，四出痛剿，贼酋萧主将枭悍绝伦，左营裨将李宏试缚而斩之，群贼夺气，不知所为。我军水陆交攻，袭破二卡一垒，垒中垒外积尸若阜，罕有脱者。此四月十六日大战筲箕山，二十日逼扎望城冈，堵剿获胜之情形也。

望城冈既扎定，则巢县之南，贼无窜路，陆师可薄城而营，水师亦可绕湖而阵。二十一日，彭毓橘由迎珠塔拔队进扎东门外之窑庙地方，萧庆衍拨军护之。次日，水师成发翔、唐敏义从南堤入五联圩，转攻西门，张锦芳攻五联圩堤上之石卡，曾泗美、喻俊明同攻东门石垒，并约陆师彭毓橘移逼城根，扬队搦战，贼据城垒，矢石交下，我军且却且前，相持竟日。二更后，水师环堤猛击，悉焚湖中贼划，毁其浮桥，火球横掷入垒，火箭飞射入城，喧声鼎沸。刘连捷亦自河南飞骑驰至，共破窑庙沿河六石垒，垒贼竞向东门进城。曾泗美、喻俊明即蹑踪从东门而入，成发翔等从南门攻入，适鲍超亦派数营自庐郡西来，遂于二十二夜克复巢县。

二十三日，鲍超由柘臬督军出清溪镇击贼，胜之。略地而东。是晚，萧庆衍亦截尾贼于林台圩，旋合刘连捷、彭毓橘等营，渡河前进，于二十四日与鲍超会师含山，而贼已宵遁。

鲍超、萧庆衍等以贼去未远，星夜往袭和州。比入州境，天甫曙也。但见贼旗靡乱，不绝于道，而水师成发翔约驻泊针鱼嘴之杨占鳌已驶入和州港内，城贼逃遁不及，半聚垒中，鲍超、萧庆衍与水师环垒急攻，贼大怖，出垒乞降，尽释协从者，而斩其头目以徇。于是各整部伍入城少息，所获遗谷甚多。此二十二日攻克巢县、二十四五等日连复含山、和州之情形也。

臣等查贼渡北岸，由和州而含山而巢县，力争要地，坚踞数月，意将西窜鄂省，北犯淮甸，掣动上游之全局，冀解金陵之重围。幸仗天威，大彰挞伐，四日之内，迭下三城。从此进取江浦、九洑洲，或可剪其枝叶，图拔金陵。此次苦战数月，记名提督江南京口协副将成发翔，功绩最伟，应如何优加奖励之处，恭候圣裁。按察使衔记名道彭毓橘，请赏给勇号。记名提督萧庆衍，请赏给提督应得封典。记名总兵张锦芳、副将李宏试，均请赏给勇号。副将曾泗美，请交军机处记名，遇有总兵缺出，请旨简放。总兵衔副将刘长槐、朱吉玉、赵太和，均请以总兵记名，请旨简放，并赏加提督衔。副将唐敏义，请赏加总兵衔。其余出力人员容臣等查明，择尤酌保，吁恳恩施，以资鼓励。至力战阵亡之花翎副将衔参将陈邦荣、杨继隆、傅堂春，花翎游击郑桢祥，蓝翎游击刘春福，都司丁文彬，蓝翎守备张彪，蓝翎外委屈传芝、颜隆许、李连胜，及因伤身故之花翎副将黄福田、花翎游击潘宏胜二员，均请敕部分别从优议恤。所有官军水陆会剿，迭复三城缘由，谨缮折由驿五百里具陈，伏乞皇太后、皇上圣鉴训示。谨奏。

117. 附录明谕　答上折并奖恤诸员五月二十七日

同治二年五月二十七日，准兵部火票递到同治二年五月二十日内阁奉上谕：

前据曾国藩等奏，官军克复巢县，当经降旨宣示。兹据奏陈详细情形，并连克含山、和州两城一折。官军自攻克东关、铜城闸后，迭次鏖战，由筲箕山进扎望城冈。四月二十二日，水陆各军逼攻巢县，该逆踞垒死守，矢石交下，相持竟日。二更后，水师环堤猛击，将其贼划焚毁，断其浮桥。刘连捷飞骑驰至，连破沿河六垒，该逆遁入东门。曾泗美等跟踪追进，成发翔等复从南门攻入，当将巢县城池克复。

二十四日，萧庆衍等与鲍超会师含山，而贼已宵遁。官军星夜往袭和州，该逆逃遁不及，半聚垒中，鲍超等环垒急攻，贼尽出降，斩其头目，胁从尽释，官军整队入城，含山、和州同时克复，剿办尚属得手。所有尤为出力之记名提督京口协副将成发翔，除本日业经简放巴里坤镇总兵外，仍着以提督尽先提奏。记名道彭毓橘，着赏给卓勇巴图鲁名号。记名提督萧庆衍，着赏给提督应得封典。总兵张锦芳，着赏给威勇巴图鲁名号。副将李宏试，着赏给靖勇巴图鲁名号。副将曾泗美，着交军机处记名，遇有总兵缺出，请旨简放。副将刘长槐、朱吉玉、赵太和，均着交军机处记名，遇有总兵缺出，请旨简放，并赏加提督衔。副将唐敏义，着赏加总兵衔。其余出力人员，准其择尤酌保。阵亡之副将衔参将陈邦荣、杨继隆、傅堂春，游击郑桢祥、刘春福，都司丁文彬，守备张彪，外委屈传芝、颜隆许、李连胜及因伤身故之副将黄福田，游击潘宏胜，均着交部分别从优议恤。钦此。

同日递到同治二年五月二十日内阁奉上谕：

甘肃巴里坤镇总兵员缺，着成发翔补授。钦此。

118. 近日金陵江北江西及援寿剿苗军情片五月十二日

再，近日军情。南岸曾国荃一军，自克雨花台石城及南门外各垒后，汛地愈广，防兵愈单，抽调金柱关守兵千人移扎金陵，又调回彭毓橘一军回顾老营，仍留刘连捷步队、杨镇南马队随同鲍超进攻江浦、九洑洲等处。其芜湖、金柱关、宁国、湾沚、西河、东西梁山、青阳、南陵、池州一带，节节布置，均尚稳固。五月初三日，太平、石埭之贼分窜茂林，泾县守将易开俊督队迎剿，歼毙盈千。徽州自四月肃清后，近无战事。

其窜江西之黄文金等股，在鄱阳、浮梁境内屡为官军所败，现在斜趋都昌、湖口等属。李榕一军，于端午日破贼于彭泽之项家山，初七日进援湖口。综计饶州、九江各属，水路有刘于浔、孙昌国、左光培、丁义方等营，陆路有段起、李榕、席宝田、王沐、韩进春等营，而刘典又自徽州赴饶，闻江忠义亦将自湖南赴浔，水陆兵力荟萃数万，当可驱贼出境，不使深入复地矣。

苗逆攻围寿州，绕城筑垒数十座，周以长濠，城西滨淮一路环列炮船，帆樯如织。蒋凝学、毛有铭援寿之师，于四月二十七日进扎九里沟。二十八日之战，虽破牛尾冈三垒，而我军伤亡颇众，官弁阵亡至二十四人，士气稍沮。臣已飞催成大吉由湖北迅赴三河尖，为西路之援应；并檄周宽世由桐城驰赴六安，分扎州城及谢埠、马头集，保蒋凝学等之后路。又以长淮千里，并无得力水师，饬派李朝斌带太湖师船十营赴沪，调现驻沪上之黄翼升带淮扬师船六七营，由洪泽湖入淮，一则各归本汛，仍符奏设水师之初议；一则驶至五河以上，扫清浍、涡、淮、肥、汝、颍诸巨川，俾苗逆不得尽收水滨之利。惟寿州城中仅五百饥疲之卒，无升斗续进之粮，累月苦守，危在旦夕，赴援之陆师既不能并力冲入，续调之水师又不能克期来会，诚恐要地难保，无以慰州牧毛维翼等倒悬之望，忧灼之余，弥增愧歉。除各路战情分案续报外，合先附陈梗概，伏乞皇太后、皇上圣鉴。谨奏。

119. 附录廷寄　发逆多窜江南捻苗肆焰江北临淮谕严密堵剿毋使四窜五月二十七日

同治二年五月二十七日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、浙江巡抚曾国荃、安徽巡抚唐训方：

同治二年五月二十日奉上谕：

曾国藩等奏，水陆各营会克巢县、含山、和州三城，官军攻破雨花台伪城及聚宝门外诸石垒，并陈近日各路军情等折、片。览奏稍纾廑系。曾国藩前奏克复巢县，曾经明降谕旨宣示。本日复将连复三城及攻破雨花台伪城并诸石垒各情形，明谕宣布。所有尤为出力各员，均照所请奖叙。并将成发翔一员简放巴里坤镇总兵之缺，仍以提督尽先提奏，以示优奖矣。巢县克复之后，连复含山、和州，迭下三城，收回要地，从此即可进取江浦、九洑洲，以剪贼之枝叶，图拔金陵。雨花台及金陵南门外各石垒之贼，据险负隅，以为坚城屏蔽，复经曾国荃力战下之，不特可分苏、杭贼势，即金陵贼巢，势亦益蹙，气机甚好，即着曾国藩与曾国荃督饬鲍超、萧庆衍等军，于南北两岸相机进取。和、含之贼歼渠释从，是否尚有余匪潜往他处？抑即向江浦、九洑洲等处窜逃？江北里下河一带久为贼所垂涎，此时南北两军剿贼，均在得手之际，尤恐败残余党欲向里下河等处就食，致滋窜扰，着都兴阿、富明阿随时督率各军，严密巡防。雨花台地段辽阔，曾国藩增筑新垒，布置均妥。其忠逆李秀成，现在何处？是否即在金陵城内？其回援苏州及直犯里下河，均不可不严为之备。如果江浦、九洑洲即能攻克，则贼众渡江之路，可期断绝，而金陵益成阱槛之势，剿除自更易得手。

苗逆凶焰甚张，寿州、蒙城被困，危在旦夕。曾国藩檄调之成大吉、周宽世等军分路援应，并派黄翼升水师由洪泽湖入淮，着即飞催前进，水陆并力合攻，以解寿州之围。唐训方所部各军，搘持匪易，曾国藩兼辖皖省，责无旁贷，此时发逆均已窜回江南，惟有分得力之军剿办苗练，与唐训方所部联络策应，以保全局，是为至要。

其蒙城危急情形能否稍纾？及怀远进攻如何？均着唐训方随时奏闻，以纾廑系。将此由六百里各谕令知之。钦此。

遵旨寄信前来。

120. 副将阳华坤请更正为欧阳华坤片五月十二日

再，据副将阳华坤禀称：华坤，贵州松桃厅人，本姓实系欧阳，于咸丰六年二月间在湖北汉阳府投入胜左营充当勇丁，初次开列保案时，营书误落欧字，应请更正复还本姓等情前来。臣复查无异，相应附奏，请旨敕部查照更正施行。谨奏。

121. 都司正黄旗满洲德普兴额在营病故片五月十二日

再，准署江南提督臣黄翼升咨据署提标中军参将李恒嵩呈报：拣发都司德普兴额，系正黄旗满洲，派在提标松江西北门巡查。同治二年正月患伤寒病症，医药无效，于二月十六日在松病故等情前来。除咨明部旗外，理合循案改题为奏，伏乞圣鉴，敕部查照施行。谨奏。

122. 附录廷寄　江北苗捻勾结蔓延皖南皖北吃重饬通力妥筹防剿五月二十二日

同治二年五月二十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、湖北巡抚严树森、钦差大臣协办大学士两江总督曾国藩、前任安徽巡抚李续宜、安徽巡抚唐训方、督办江北军务江宁将军都兴阿、帮办江北军务正红旗汉军都统富明阿、漕运总督吴棠、前任漕运总督袁甲三、河南巡抚张之万、督办河南团练大臣礼部左侍郎毛昶熙：

同治二年五月十五日奉上谕：

唐训方奏，捻、苗各匪勾结蔓延，蒙军四面受敌，情形危殆一折。都兴阿等奏，江防堵剿迭胜，严防情形，并贼匪伪扮难民渡江，暨停止北盐南运各折、片。览奏曷胜焦急。蒙邑围城贼匪，虽经马新贻等督军出城攻破逆垒多座，填平长濠，并将各营援贼击退，而苗党邹焕林等复占踞刘家圩，四处裹协，并乘势偷袭张家寨。捻首李允等，亦由雉河窜至泥宝集、丹城一带，聚党装旗。其漏网捻匪苏老梦等，盘踞亳南刘家集等处，阻截粮道。张宗雨等股捻匪，纷窜雉河西阳集一带。投诚捻首葛春元，纠众复叛。高炉集捻匪高加等，亦乘机作乱。汤河南北，遍地贼氛，粮艘被劫，蒙、亳声息不通，城中现粮仅敷五日，万难久持。僧格林沁前派佐领讷木津、守备桂锡桢等马队追剿山东窜捻，已到宿州，现经唐训方饬令会同英翰，梭巡龙山、雉河一带。而蒙、亳、宿、永，处处伏莽，兵力较单，实有兼顾不遑之势。现在蒙城情形危迫万分，设被苗练占踞，则凶焰愈张，匪独皖北地方为贼吞噬，即豫、东两省，亦将被贼肆扰，大局何堪设想！以目下南北情形而论，皖北军务，较之东省急紧百倍，僧格林沁一军，为淄川一隅牵制，未能亲督兵勇，即时南下，亦须分拨一旅，迅速赴援，以期顾全大局。并着于恒龄、苏克金二人中，酌派一人统兵前往，以资得力。

昨因张之万请拨马队赴豫剿捻，当经谕令僧格林沁酌派数百名前往。此时如援皖兵力不敷调遣，即着将派往豫省马队先行移拨皖省，并由该大臣添拨若干，派令前往援救蒙城，毋稍迟延。如前拨之马队数百名先已到豫，张之万不得借词截留，以期移缓就急。

丁宝桢一军，如尚未入东境，即着唐训方、张之万等仍遵前旨，沿途截留，移援蒙城。如业已行抵山东，则东省得此一军，僧格林沁之兵更可派拨援皖。并着张之万、毛昶熙于归郡、汝宁一带，先期布置，严密设防，以备匪党纷窜陈州一带。即责成袁甲三督饬袁保恒，联络绅团，预筹防剿。张之万拨解临淮之饷银一万两，务当严饬妥员迅速解到，不许稍延时日。

蒙城及临淮军营粮食垂尽，唐训方与勇丁已同食豆粥，情形危迫如此，岂容束手坐视？现惟豫省相距较近，临淮、蒙城水路亦惟陈郡可通，袁甲三素顾大局，着即在陈郡设法劝捐，无论谷米杂粮，总以迅集成数，即由水路运赴临淮、蒙城两处，以救倒悬。该前督无论如何为难，均着设法迅速筹办，断不可以不在其位不谋其政为词，置之膜外。

宿州与临淮消息尚有一线可通，总兵姚广武现在该处，着吴棠即严饬该总兵迅速进援蒙城，不准拥兵观望，并分兵兼顾灵壁，毋令苗、捻各匪阻绝临淮运道。如兵力不敷，即着吴棠添兵速日往援，并设法解运粮饷济急，力固大局，是为至要。

成大吉一军现驻麻城，距蒙城较近。此时大股逆匪东窜天、六，鄂省边防已松，即着曾国藩、官文、严树森饬令成大吉星夜兼程移军，驰援蒙城，官文等不许执意奏留。

怀远踞贼，即着唐训方激励诸军，迅速攻克。寿州围城贼匪，着曾国藩、唐训方饬令蒋凝学、毛有铭两军，力加剿洗。所调清江戈舡，着吴棠赶紧督饬前往。庐郡一带现无贼踪，曾国藩营兵力有余，若能筹拨一军，驰抵颍上，直捣苗逆老巢，则蒙城之贼势必回顾，或可解城围之急。比时皖南贼势已松，即着曾国藩妥筹迅速办理。

李续宜假期将满，皖北时势万紧，着即迅速起程，驰往该处督办军务，毋再稽迟。唐训方折着抄给僧格林沁阅看。

蒙城力战阵亡之都司衔守备马国清、把总杨恺，均着交部从优议恤。

江面上下游水师迭次获胜，防堵尚为严密。金家集一带陆路之贼，已有回窜浦口、九洑洲之意，着都兴阿等督饬水陆诸军，严密防范，毋令东窜扬城。其盱眙一带筑垒之贼，为数甚多，窜踞杨村抢渡及攻扑天长各贼，均经黄开榜等水陆会剿，迭次获胜，并解天长西北两门重围。仍着都兴阿等会同吴棠督军力扫贼氛，毋任纷窜。

至江阴贼匪，屡有扮作难民渡江北扰之说。此次复有该邑绅士之信，似属确实。都兴阿等现饬水陆防兵一体严查，并密查贼首黄姓务获，所办甚是。

逆匪窥伺里下河，已非一日。现当江防吃紧，岂得任令南岸奸民纷纷北渡。且贼踞江南已久，该难民前既相安，何以此时忽欲渡北？江阴令沈方煦遽请吴棠准令渡江，该漕督不加查察，且咨行都兴阿等，令水师不得拦阻，市小惠而忘大害，何竟愦愦至此！着即严饬北岸地方官认真盘察，并将续来难民一体禁渡。倘漫不经心，致令奸宄混迹，贻误事机，恐吴棠不能当此重咎也。办理荒谬之江阴令沈方煦，着都兴阿、富明阿、吴棠会同查明严参，以儆玩泄。

淮北盐八万引，前据吴棠奏改南运。现据都兴阿等奏称，有引界混淆，透私漏课，及与捻匪湖舡混迹之弊。着吴棠即按照都兴阿等咨明情节，另筹妥办，毋得固执前见。至吴棠与都兴阿共办一事，惟当以大局为重，和衷共济，共图保卫江北地方不可稍存意见，致公务或有遗误，懔之。将此由六百里加紧各谕令知之。钦此。

遵旨寄信前来。

123. 水陆各军会克江浦浦口及九洑洲等要隘进围金陵折 [1] 五月二十七日

奏为水陆各军会克江浦、浦口二城，草鞋峡、燕子矶等数隘，并力破九洑洲一关，江面一律肃清，恭折驰报，仰祈圣鉴事。

窃自巢、含、和三城相继攻克，旋破雨花台等处石城、石垒，臣等于五月十二日陈奏在案。厥后鲍超与萧庆衍、刘连捷等，在和州息军数日。正拟席卷东下，迭据探报，贼中以雨花台连破石垒，恐官军大举攻城；又以昆、新既克，恐沪军大举围苏。李秀成与诸伪王纷纷改图，议由江北返援，近救金陵，远救苏州。于是，天长、六合、来安等处次第解围，群丑南渡，而贼之分踞桥林、小店者，亦于五月初五日冒雨掠舟纷纷抢渡，江面人声喧阗不绝。萧庆衍度江浦、浦口各贼股将无固志矣，乃遣骑队袭之。行未中途，闻浦口之贼先已弃城遁走，江浦之贼献书诣营乞降。鲍超、刘连捷察知其诈，于初九日引军疾进，萧庆衍出乌江与各水营会师约战。适李朝斌统太湖水师将赴沪上，亦于是时道出金陵。初十日，李朝斌派部将邬桂芳、李助发、江福山等师船，由大江冲卡先驻浦口，以扼忠酋余党之未渡江者。臣玉麟自率定湘、澄海、清江三营，臣岳斌自率亲兵左后、护卫等营，并调正中、副后、副右、亲兵前四营，同入内河。讵师次江浦，而贼又闻风宵遁。遂会合陆师，将江浦、浦口一并收复，仍沿途追剿，抄过逃贼之前。贼正窜并九洑洲，洲上伪城之贼不纳，我舟师截江围击，贼不得渡，争向芦苇中骇窜，不知从苇密处水深丈许或数丈，昔道光年间备夷之濠，张国梁御贼之濠，及群贼历年添修之濠，沟港纵横，人马纷遂，一蹴即溺，死者骈积以数万计。至十一日，余贼饥啼江边，既为新开河所隔，不得仍回北岸，又为大江所阻，不得径渡南岸，各水师分队登陆，尽日轮攻，撄刃就戮者半，堕江自沉者半，惟新中营副将邬桂芳飞桨前驱径夺洲隘，中炮死之。此五月初十日，克复江浦、浦口两城之情形也。

二浦既复，我军将有事于九洑洲。曾国荃乘夜至新江口，与臣玉麟、臣岳斌会剿。该洲在惊流急湍之中，高峙伪城，巨炮层列，对岸有拦江矶、中关诸石垒，又有草鞋峡、下关、七里洲、燕子矶十数坚垒，贼舰贼划与为倚护，断非陆师所能飞越，亦非水师所易猝攻，计莫如先取南岸数隘，庶撤其藩篱，而九洑洲乃有下手之处。十二日，派丁泗滨、许云发、杨明海、胡俊友等四营为头队，从下关进。派喻俊明、唐敏义、陶树恩、严定国、罗宏裕、杨占鳌等六营为二队，从草鞋峡进。更派彭楚汉、傅敏才、颜海仙、张锦芳等为三队，以应之。臣岳斌仍与李朝斌往来督战，臣玉麟亲督成发翔、任星元两营据九洑洲上流，作欲攻不攻之势，使洲贼不暇兼顾南岸。调派既定，十三日天未向明，丁泗滨、喻俊明、彭楚汉等乃循南岸飞驶而下，将逼贼巢，贼竟万炮齐轰，猝不得近其垒。我军预以枯荻灌油纵火江上，先焚其舟数百，贼舰一时俱烬，众勇乘势薄垒，有缘墙而上者，有从炮眼中抢险而入者，遂平下关、草鞋峡八贼垒，移师转向中关。该关内倚小河，外滨大江，水流箭急，师船不能上驶。胡俊友舍舟遵陆，突出垒下方，将一跃而登，忽为枪子洞腹，遽殒于阵。陶树恩、许云发愤极搏战，复裹重创，士卒亦损折过众，回军暂息。乃于次日分兵袭破燕子矶，杀贼毁垒而还。此十三、十四等日迭克下关、草鞋峡、燕子矶三隘之情形也。

先是，臣岳斌询诸土人，知江滨丛莽中有堤埂一道，可达九洑洲贼濠之外。至是商令陆军刘连捷、杨镇南数队，由堤埂缺处凫水而进，派彭楚汉、傅敏才、颜海仙三营从洲尾攻上，派张锦芳、成发翔、任星元三营由洲头攻下，派喻俊明、唐敏义、严定国等及李朝斌所部之李助发、周正林、江福山等营各驾舢板，绕洲奋击。另饬丁泗滨、罗宏裕、杨占鳌等由南岸分领水师，直趋中关。十五日昧爽，两岸并举，人人皆殊死战。贼之在中关者，自恃附城为垒，卒不稍动。其坚踞九洑洲者，下有贼划，上有伪城，千炮环轰，片刻不息，又于东、西、南三路分伏洋枪悍队，伺间出击，损我精锐，几不可以数计。彭楚汉、唐敏义负创角战，誓得此隘而甘心。战至日晡，贼少怠矣。乃于初更时谋之。成发翔、喻俊明、颜海仙、张锦芳等，乘月色昏暗中移船潜近贼垒，会西南风大作，众军以火箭攒射，立焚水中拖罟数只，风冽迅猛，燃及洲上卡房。喻俊明、李朝斌麾军直上，成发翔、任星元、张锦芳在左，彭楚汉、颜海仙、唐敏才在右，各率弁勇，大呼升岸。丁泗滨亦自中关鼓桨而来，跃过重濠，肉薄齐登。前锋即殪，后者更进。逾者被戕，践尸复登。竟以二更后越墙扑入，聚歼群丑，无一脱者，遂夺九洑洲伪城一座，并获大炮数百尊，牛马旗械无数。此又十五日力克九洑洲之情形也。

臣等查九洑洲为大江关键，与金陵相犄角，实逆首所必争之地。幸赖天威震迭，夺此要隘，北岸尽为我有，长江一律肃清。从此围攻金陵，较有把握。诸将士酷暑鏖兵血战至五昼夜之久，伤亡至二千余人之多，实亦可嘉可悯。此次尤为出力之提督衔浙江定海镇总兵喻俊明，浙江黄岩镇总兵丁泗滨，记名总兵彭楚汉、杨明海，均请交军机处记名，遇有提督缺出，请旨简放。彭楚汉一员，臣国藩曾于堪胜水师总兵案内特保，应请先擢总兵实缺。记名提督浙江处州镇总兵李朝斌，因赴沪之便，竭力助攻，应如何加恩之处，恭候圣裁。记名提督江南京口协副将成发翔，前于克复巢县案内推为首功，此次应如何酌奖，仍候圣裁。总兵衔副将杨占鳌、李助发、严定国，副将颜海仙、罗宏裕、傅敏才、周正林、李宏试，均请交军机处记名，遇有总兵缺出，请旨简放。杨占鳌并赏加提督街；李助发、颜海仙、罗宏裕、傅敏才并赏给勇号。记名总兵张锦芳，请赏加提督衔。已保总兵衔副将唐敏义，请赏给勇号。副将衔参将许云发、陶树恩，均请以副将尽先补用，并赏给勇号；许云发并加总兵衔。游击江福山，请以参将尽先选用，并加副将衔。其余出力人员，可否由臣等专案奏保，出自天恩。至总兵衔副将邬桂芳、副将胡俊友，力战捐躯，深堪悯恻，均请照总兵阵亡例从优赐恤，以慰忠魂。此外阵亡各员弁，容俟查明汇案奏恤。所有官军克复各城隘及九洑洲缘由，谨会同大学士湖广总督臣官文、江苏巡抚臣李鸿章、浙江巡抚臣曾国荃，恭折由驿六百里具奏。伏乞皇太后、皇上圣鉴训示。谨奏。

[1] 此件与官文等会衔具奏。

124. 附录明谕　奖恤会克江浦浦口九洑洲诸隘出力员弁六月十三日

同治二年六月十三日，准兵部火票递到同治二年六月初五日内阁奉上谕：

曾国藩等奏，水陆各军会克江浦浦口二城、九洑洲等要隘、江面一律肃清一折。官军自攻克巢、含、和三城及雨花台石城后，群贼大骇。又以上海官军既克昆、新，进图苏郡，逆众仓皇失措，纷纷南渡。天长、六合、来安等处次第解围，浦口之贼，弃城逃遁。五月初九日，鲍超等军会合水师各营，进次江浦，贼已闻风宵遁，遂将江浦、浦口二城一并收复。官军沿途追剿，抄过贼前，该逆窜并九洑洲后被舟师截江围击，贼不得渡，争窜芦苇中，溺濠死者骈积以数万计。十三日，丁泗滨、喻俊明等分路先攻南岸要隘，飞驶而下，将逼贼巢，贼众万炮齐轰，官军纵火焚烧，贼船数百，一时俱烬，众勇乘势薄垒，从枪炮烟中抢险而入，立平下关、草鞋峡八贼垒，并于次日分兵袭破燕子矶，杀贼毁垒而还。十五日，刘连捷等水陆各军分路进攻九洑洲，绕洲环击，贼殊死战，官军于初更时乘月色昏暗，移船逼近贼垒，会西南风大作，众军以火箭攒射，立焚贼船数只，风引火猛，洲上贼卡齐然。喻俊明等挥军直上，大呼登岸；丁泗滨自中关飞桨而来，跃过重濠，肉薄齐登，各军越墙扑入，聚歼群丑，无一脱者，遂将九洑洲伪城攻克，夺获大炮数百尊，牛马器械不计其数。九洑洲为大江关键，与金陵互为犄角。此次官兵酷暑血战，收复坚城，连克要隘，长江一律肃清。览奏曷胜欣慰。所有尤为出力之浙江定海镇总兵喻俊明，浙江黄岩镇总兵丁泗滨，记名总兵彭楚汉、杨明海，均着交军机处记名，遇有提督缺出，请旨简放。彭楚汉并着遇有水师总兵缺出，先行请简。记名提督浙江处州镇总兵李朝斌、记名提督甘肃巴里坤镇总兵成发翔，均着赏穿黄马褂。副将杨占鳌、李助发、严定国、颜海仙、罗宏裕、傅敏才、周正林、李宏试，均着交军机处记名，遇有总兵缺出，请旨简放。杨占鳌并赏加提督衔。李助发并赏给御勇巴图鲁名号。颜海仙并赏给捷勇巴图鲁名号。罗宏裕并赏给精勇巴图鲁名号。傅敏才并赏给烈勇巴图鲁名号。记名总兵张锦芳，着赏加提督衔。副将唐敏义，着赏给策勇巴图鲁名号。参将许云发、陶树恩，均着以副将尽先补用。许云发并赏给绩勇巴图鲁名号，赏加总兵衔。陶树恩并赏给志勇巴图鲁名号。游击江福山，着以参将尽先选用，并赏加副将衔。其余出力人员，着曾国藩等专案奏奖，以示鼓励。总兵衔副将邬桂芳、副将胡俊友，力战捐躯，殊堪悯恻。均着交部照总兵阵亡例从优议恤，以慰忠魂。其余阵亡各员弁，并着查明汇案请恤。钦此。

125. 附陈近日寿州江西及金陵大江南北军情形势片五月二十七日

再，近日军情。寿州一城，苗逆围攻如故。蒋凝学、毛有铭等于五月十三日毁东皋峰逆垒数座，该逆速调悍贼增修多垒，意在以长围久困。城内米粮久罄，杀马食士。闻苗党有夜棹小舟运麦八石以济城中者，可知从苗之心亦不甚坚。臣现檄周宽世四营扎迎河集及四十里铺，保蒋凝学等之后路。成大吉于十四日在麻城之宋埠拔队，亦令并援寿州，以厚兵力。其滨江一带，自九洑洲攻克后，留萧庆衍驻江浦、浦口，以固北岸之防；派鲍超渡江进扎孝陵卫，以合金陵之围。十四日，吴坤修、万化林等水陆剿贼，破杨四渡六垒。王可陞、何绍彩、周万倬等并在裘公渡、雁翅斗门连破七垒，遂收复金宝圩，距芜湖、金柱关百里内已无贼踪。西河、湾沚各防，亦均稳固。宁国守将刘松山，先于初八日赴泾县，与易开俊会剿湾滩、大坑之贼，获一胜仗。十六日，伪襄王、奉王等股，一由章家渡扰及丁村，一由大坑逼犯泾县。易开俊分队出击，力战却之。其青阳守将朱品隆，既破梅林两卡，又毁陵阳镇四垒，直薄石埭城下，屡攻未克，回军仍驻青阳。徽州、岭防近无战事。饶州、景德镇一带，刘胜祥于十二日获一胜仗，刘典、席宝田于十四、十五日各获胜仗。李榕抵湖口后，因病卒太多，贼势太众，尚未接战，俟江忠义到湖口，与饶军两路并进，江西各贼股必可悉就驱除。臣当檄江忠义、李榕、席宝田等各率所部自石、太渐进东坝，则攻取金陵老巢较有把握矣。然金陵城大贼众，诸酋目眷属资财萃聚于斯，洪逆老于戎事，又留伪忠王不援苏州，共守金陵，断无轻弃之理。必须力断接济，仿照昔年攻九江、安庆之法，严防江路，禁截贼粮，则百余里之城，数十万之贼，专恃肩挑陆运，势必不给，数月以后，当有因饥内讧之事。查前此长江上下轮船与红单师船，均不免暗中济贼。除红单船一项，由臣设法查禁外，轮船往来剽疾，稽察尤难，应请旨敕下总理衙门，照会英法各国公使，于金陵未克以前，不得在该城外停泊轮船，庶该逆城孤粮绝，不至又成持久之局。所有今日各路军情，合先附陈大概，伏乞圣鉴训示。谨奏。

126. 汇保攻克宁郡进援泾县迭复西河诸隘出力员弁折五月二十七日

奏为攻克宁郡进援泾县迭复西河等隘之出力员弁，遵旨查明，三案并保，仰祈圣鉴事。

窃浙江提督鲍超一军，于上年六月十五日克复宁国府城，厥后七、八等月，将士多遭疾疫，几至不能成军。伪辅王、堵王等纠集逆党，攻我城垒，梗我粮运，相持半载，苦战苦守。至十一月二十七日，有马头镇、杨柳铺之捷，本年正月初六日进解泾县之围，二月初一至初五等日会师出击，大破贼巢，悉复西河、小淮窑、红杨树、麒麟山诸要隘，宁郡数十里内一律肃清。经臣三次奏乞恩施，请将在事人员查明保奖，均奉谕旨允准，钦遵转行在案。兹据鲍超详考各将士先后劳绩，开折呈送前来。臣复加酌核，无滥无遗。理合汇缮清单，仰恳天恩，俯如所请，以昭激劝。除把总外委各弁勇另册咨部给奖外，所有汇保出力员弁缘由，恭折附驿具陈，伏乞皇太后、皇上圣鉴训示。谨奏。

附保单

谨将鲍超一军，上年克复宁国府城及本年驰援泾县，攻克西河、清弋江等处要隘，并案请奖出力各员弁，缮具清单，恭呈御览。

记名提督直隶宣化镇总兵宋国永、记名提督直隶正定镇总兵娄云庆，应如何从优奖励之处，恭候钦定。

据督衔记名总兵谭胜达、唐仁廉、王衍庆，记名总兵周有胜等四员，均请遇有总兵缺出，请将该员等先行简放。周有胜并赏给清字巴图鲁名号。记名总兵何绍彩，请遇有总兵缺出，请旨先行简放，并加提督衔。记名总兵王清泉，请遇有总兵缺出，将该员先行简放，并赏给巴图鲁名号。

副将衔尽先参将梁美材，请免补参将，以副将尽先补用，并赏加总兵衔。副将邓训诰、万守根，请赏加总兵衔。副将邓云贵，请遇有副将缺出，将该员先行补授，并赏给巴图鲁名号。

参将周德馨，请以副将尽先补用，并赏给巴图鲁名号。尽先参将鲍占彪，请免补参将，以副将尽先补用。四川即补副将陈永康，请赏加总兵衔。参将吴云集，请免补参将，以副将尽先补用，并赏给巴图鲁名号。

守备徐连升，请免补守备，以都司尽先补用，并加游击衔。

参将衔游击涂祖昌，请免补游击，以参将尽先补用，并加副将衔。游击衔洪容海，请以游击尽先补用。尽先千总张遇春，请免升守备，以都司尽先补用。安徽补用游击黄海清，请免补游击，以参将仍留安徽尽先补用，并加副将衔。参将孙得友，请免补参将，以副将尽先补用。游击唐得胜，请免补游击，以参将尽先补用，并加副将衔。

六品顶戴罗文宓，请免补把总、千总，以守备尽先补用。降革副将尽先守备段福，请开复副将原官，并免缴捐复银两。参将衔游击萧凌云，请以参将尽先补用，并加副将衔。军功卢荣忠，请以千总尽先拔补，并赏戴蓝翎。

记名总兵李文益，请遇有总兵缺出，将该员先行补授。提督衔记名总兵刘顺隆、熊铁生，记名总兵颜绍荣等三员，请交部从优议叙。

副将曹志忠、孙开华等二员，请遇有副将缺，将该员等先行补授。游击何文喜，请以参将尽先补用，并赏加副将衔。参将衔湖北即补游击陈开用，请免补游击，以参将仍留湖北尽先补用，并赏加副将衔。

候选直隶州知州田芬，请免选本班，以知府不论双单月遇缺即选。

参将邹连升，请以副将尽先补用。副将甘星平，请遇有副将缺出，将该员先补授。总兵衔福建延平协副将萧仪斌、总兵衔副将易昌焕、花翎补用副将翦炳南等三员，均请以总兵记名简放。总兵衔副将蔡得胜、湖北补用副将杨谦万、副将熊高望等三员，均请遇有副将缺出，将该员先行补授。杨谦万、熊高望并赏加总兵衔。安徽补用副将萧连贵、王三星，均请赏加总兵衔，并赏给巴图鲁名号。副将衔参将龙德亮，请免补参将，以副将尽先补用，并赏加总兵衔。副将陈世贵，请以副将留于两江尽先补用，并赏加总兵衔。

副将曾成武、周鹏举，均请遇有副将缺出，将该员先行补授，并赏给巴图鲁名号。副将章茂，请以副将留于湖北遇有副将缺出，将该员先行补授，并赏给巴图鲁名号。副将张丽堂，请以副将留于江西遇有缺出，将该员先行补授。副将周得胜，请遇有副将缺出，将该员先行补授。副将邹贵友，请以副将留于浙江遇缺即补。贵州清江协左营都司四川补用副将罗运昌，请遇有四川副将缺出，将该员先行补授。副将衔参将李世泰、阳积龙、郑德亮等三员，均请免补参将，以副将尽先补用。副将衔四川补用参将朱联升，请免补参将，以副将仍留四川尽先补用。蓝翎参将何田玉，请免补参将，以副将尽先补用，并赏换花翎。副将衔四川补用参将黎光照，请免补参将，以副将仍留四川尽先补用。副将衔参将阳道臻，请免补参将，以副将尽先补用。

参将萧荣贵、唐发、王有明、刘顺庆等四员，均请免补参将，以副将尽先补用。参将江河清，请免补参将，以副将留于湖北尽先补用。参将衔湖南补用游击李国珍，请免补游击、参将，以副将归湖南、湖北尽先补用。四川补用参将郑元龙，请免补参将，以副将仍留四川尽先补用。花翎参将戴惟高，请免补参将，以副将留于浙江尽先补用。副将衔江西补用参将张九林，请免补参将，以副将仍留江西尽先补用。副将衔参将杨忠，请免补参将，以副将留于湖广遇有缺出，先行补授。湖广补用参将刘华容，请免补参将，以副将仍留湖广遇有缺出，先行补授。两江补用参将向世珍，请免补参将，以副将仍留两江遇有缺出，先行补授。参将衔安徽补用游击陈春和，请以副将仍留安徽尽先补用。尽先参将戴美思、孙玉琳、张得胜、金明亮、张太和、杨友益、杨忠等七员，均请免补参将，以副将尽先补用。副将邓光成，请遇有副将缺出，先行补授。副将衔湖南补用参将胡正盛，请免补参将，以副将仍留湖南尽先补用。参将衔湖北补用游击何绍彰，请免补游击，以参将仍留湖北尽先补用，并加副将衔。参将衔游击唐星垣、杨大有、何绍贤、李华清、何启坤、左来兴、张文松等七员，均请免补游击，以参将尽先补用，并加副将衔。四川遇缺补用游击鲍昌龄，请免补游击，以参将仍留四川尽先补用，并加副将衔。湖广即补游击谢荣胜，请赏给巴图鲁名号。蓝翎补用游击张贤贵、潘顺隆、王有明等三员，均请免补游击，以参将尽先补用，并赏换花翎。参将李长靖、朱学贵，均请赏加副将衔。

蓝翎即选知县陆泰衡，请赏加同知衔。双月候选知府龚承泽，请以知府留于安徽遇缺即补。即选直隶州知州李宗潮，请免选本班，以知府不论双单月遇缺即选。

参将胡廷贵，请以参将留于江苏尽先补用，并加副将衔 [1] 。安徽补用游击李华林，湖北补用游击凌兴益、王世发等三员，均请免补游击，以参将仍各留原省尽先补用。

游击丁有贵、史宗兴、沈龙山、彭福胜、姚一举、阳茂泰、欧阳文宦、喻得胜等八员，均请免补游击，以参将尽先补用，并加参将衔 [2] 。游击周德明、陈得和、黄得胜、曹开先、唐金华、李德泰、杜秀常、谭有胜、颜万春、贺茂林、宁世忠、杨盛文、李其昌、瞿珍海、鲁宏远、王庆吉、彭名山、周有明、蒋占魁、蒋永华二十员，均请免补游击，以参将尽先补用。

湖北补用知府张秉钧，请赏戴花翎。江苏候补知县吴奎五，请加知州衔。

湖北补用游击秦得先、萧芳云，两江补用游击喻名扬，参将衔四川补用游击韩义兴，四川补用游击傅大顺，江西补用游击何先得等六员，均请免补游击，以参将仍各留原省尽先补用。游击吴建廷，请免补游击，以参将留于湖南遇缺即补。游击衔都司刘得胜，请免补都司、游击，以参将尽先补用。蓝翎游击刘大有、傅德升，均请免补游击，以参将尽先补用，并赏换花翎。

花翎都司李定明、江自康、龙大胜，游击衔都司王俊杰等四员，均请免补都司，以游击尽先补用，并加参将衔。都司蒋富山、尹正明、章有元、周文胜、刘子成、陈益友、周天才、周得胜、萧清福、周鸣和、易定魁、刘湘麟、张魁元、萧占魁、杨成孝、黎成高、唐鸿和、黄显荣、孔裕桓、王大有、黎大海、王在池、谢盛楠、陈敬德、尹楚英、李翠铭、宋顺源、萧光策、莫文录、李逄源等三十员，均请免补都司，以游击尽先补用。

廪生濮嵩庆，请以训导不论双单月归部尽先选用。蓝翎提举衔即选知县姚良璧，请免选本班，以直隶州知州不论双单月遇缺即选。安徽补用知府罗辰五，请赏加道衔。选用直隶州知州崔文煐，请俟补缺后以知府升用。天文生世袭云骑尉吴钟秀，请以县丞不论双单月遇缺即选。府知事衔杨之盛，请以府知事不论双单月遇缺即选。

游击衔蓝翎都司马裕衡，请免补都司，以游击尽先补用，并赏换花翎。花翎湖南补用都司钟望书，请免补都司，以游击仍留湖南尽先补用。花翎游击龙承益，请以游击留于湖北尽先补用，并加参将衔。游击杨龙彪，请以游击留于安徽尽先补用，并加参将衔。游击杨国超，请以游击留于湖南尽先补用，并加参将衔。都司邓正华，请免补都司，以游击留于安徽尽先补用。蓝翎都司章有典，请免补都司，以游击尽先补用，并赏换花翎。游击衔都司蒋百龄，请免补都司，以游击尽先补用，并加参将衔。花翎游击裴人杰，请赏给巴图鲁名号。蓝翎都司杨仲义、张得胜、谭桂林、黄翠凤、蔡立成、刘得贵、曾又德、杨德胜、罗金声、周盛经、刘福兴、张炳贵、戴宏胜、胡长庚、江兴发、张发祥、章金友、黄定山、钟开发、萧两美、尹官发、闵玉林、汤大斌、赵桂林、李春芳、石有德、杨德珍、徐步藻、吴金亮、王良杞等三十员。均请免补都司，以游击尽先补用，并赏换花翎。

即选县丞凌梦松，请免选本班，以知县不论双单月遇缺即选。即选县丞汤显成，请免选本班，以知县不论双单月遇缺即选。

都司聂得胜、何鸣凤、杨于胜、甘开来、邓洪裕、杨玉贤、陈万山、王明德、罗有亮、周尚福、陈福胜、彭清和、廖得胜、萧宗云、杨玉贵、郑明富、陈世永、邓得胜、蔡文质、朱福兴、张金魁、向大鹏、王明柯、张宏泰、李其祥、秦昂、李国清、唐桂森、林忠信、彭秋扬、张宏升、许廷珍、阳宝田、欧阳凯、蒋魁南等三十五员，均请免补都司，以游击尽先补用。湖南补用都司李光凤，请免补都司，以游击仍留湖南尽先补用。守备傅佐廷、曾腾、雷云声等三员，均请免补守备，以都司尽先补用，并加游击衔。

蓝翎盐提举衔遇缺即选府经历左兴萼，请免选本班，以知县不论双单月遇缺即选。

游击衔蓝翎都司彭太仕、易进春，均请免补都司，以游击尽先补用，并赏换花翎。都司衔蓝翎守备曹文清、周有才、王成章等三员，均请免补守备，以都司尽先补用，并赏换花翎 [3] 。安徽补用都司陈俊，请以都司留于四川尽先补用，并赏换花翎。都司四川盐厂营守备龚占鳌，请免补都司，以游击仍留原省尽先补用。蓝翎补用游击蔡起章，请赏换花翎。都司衔守备刘万胜，请免补守备，以都司尽先补用，并加游击衔。湖南补用都司吴定升，请免补都司，以游击仍留湖南遇缺即补。蓝翎游击张鹏飞，请以游击留于四川遇有游击缺出，将该员先行补授，并赏换花翎。都司衔花翎守备王良俊，请免补守备，以都司留于两湖尽先补用，并加游击衔。游击袁明亮，请分发湖广，遇有游击缺出，将该员先行补授。蓝翎游击衔江西补用都司陈九和、江西补用都司李本强、湖广补用都司王裕海等三员，均请免补都司，以游击仍各留原省尽先补用。陈九和并赏换花翎。花翎都司曾信贤，请免补都司，以游击留于湖广尽先补用。花翎都司黄达五、吴云贵、易有胜等三员，均请免补都司，以游击留于江西尽先补用。花翎都司胡良作，请免补都司，以游击留于浙江尽先补用。花翎都司王应兴，请免补都司，以游击留于四川督标尽先补用。蓝翎游击颜炳文、廖秀泗、蔡德洪等三员，均请赏换花翎。蓝翎都司曾得太、罗有升、瞿东海、庄有贵等四员，均请加游击衔，并赏换花翎。花翎都司衔守备张成书、蓝翎都司衔守备卢耀林，均请免补守备，以都司尽先补用，并加游击衔。花翎游击衔湖南抚标左营补用都司王福彬，请以都司仍归原标遇缺即补。蓝翎都司彭源清，请以都司留于安徽尽先补用，并加游击衔。花翎都司李得胜，请以都司留于湖南尽先补用。花翎都司高连升，请以都司留于四川尽先补用。花翎四川即补守备罗天贵，请免补守备，以都司仍留四川遇有缺出，将该员先补授。花翎守备姜先兆、张海晏、卜先兆、宋占魁、马朝龙、唐立格、张本清、邓万乐、王朝结、刘有才、喻志兴、屈昌宗、杨秀贵、陈镜堂、曹先辅、陈正发、王开德、唐忠发、王道芝、唐训文、陈得胜、唐敏达、何绍谕、贺良元、张祖述等二十五员，均请免补守备，以都司尽先补用。蓝翎都司衔守备刘胜山、蒋传盛、郭臣孝、胡国玉、徐芳文、洪世芝、龚明幹等七员，均请以都司尽先补用，并赏换花翎。五品顶戴王永虎，请以守备尽先补用。都司衔蓝翎守备汤立梧、王朝武、吴有德、张宏得、何奉璋、黄维泰、赵玉隆、曾国和、唐友山、陈国珍、杨志友、周金明、罗玉成、何得贵、彭松林、王保和、冯友元、胡玉泉、江国兴等十九员，均请免补守备，以都司尽先补用，并赏换花翎。蓝翎守备贺兴隆、郭文武、陈希政、雷显扬、李世清、宋清福、周先胜、游伯胜、王风义、蒋三顺、朱连升、滕国顺、陈金贵、彭胜发、朱宏胜、许和山、杨名有、周国炳、罗有信、魏锡录、陈德勋、刘敦寿、余大才、刘万顺、文佐卿、张国宝、陈德明、陈祖祥、廖大胜、罗春芳、傅连升、黄培元、丁望钦、文辉南、柳金山、杨立生、朱松林、宋飞舞、徐越宏、张茂林、邓福、周茂盛、谭闻益、邓贵林、何秉升、贺高志、杨明德、萧选吉、王秀柏、李云魁、罗达武、陈恩、胡品南、李凤梧、李明福、邓道发、傅盛林、齐启林、张凤云、余雪胜、周尚宽、王正礼、唐传正、文开典、张定泰、谭光德、闪连升、赖光斗、谭明魁、刘金魁、曾传德、赵春发、张智全、李思孝、丁文彬、易新胜、刘明胜、萧良贵、谷得胜、欧阳光辉、聂克广、卢得胜、陈玉林、罗宝林、玉占胜、陈泮香、甘瑞年、谢有余、万福成、史容美、冯日培、易仁昌、李清华、童飞鹏、何昌梓、吴光信、欧光祥、萧玉红、陈开胜、易恒升、冯玉光、吴兴贵、萧德兴、马兆麟、傅登炳、徐心源、朱日升、陈超宗等一百八员，均请免补守备，以都司尽先补用，并赏换花翎。蓝翎都司陈立纪，请赏换花翎。

蓝翎即选知县何隆士，请免选本班，以直隶州知州不论双单月遇缺即选。蓝翎盐提举衔安徽即补知县刘藻，请免补本班，以直隶州知州仍留原省补用。花翎即选知府许世福，请赏加道衔。同知衔即选知县李公选，请赏戴蓝翎。候选直隶州知州李凤章，请俟补缺后以知府升用，先换顶戴。

花翎守备郑虞光、涂宗德，均请以都司留于湖广遇缺即补。花翎守备夏开鹏，请以都司留于安徽遇缺即补。花翎守备周洪胜，守备汤顺均，请以都司留于两江遇缺即补。花翎守备聂振声、聂定元，均请以都司留于湖南尽先补用。湖南补用游击罗运泰，请遇有湖南游击缺出，将该员先行补授。

蓝翎江西即补同知直隶州知州刘景尧，请加知府衔。蓝翎盐提举衔饶兆麟，请以本班遇缺前先选用。候选训导李善登，请免选本班，以知县不论双单月遇缺即选。

花翎千总杨友希，请以守备尽先补用，并加都司衔。花翎守备唐开榜、马先益、周大升、唐桂森、王长喜、黄绍山、刘家升、钟良贵、谢代元、张兴隆、周占春、宋锡麟、刘正同、陈定国、罗天元、周国玉、高得胜、杨友胜、郭文扬、萧佑升、汤文彬、李荣华、张新胜、王朝结、宋连升等二十五员，均请免补守备，以都司尽先补用。

蓝翎知州衔江西遇缺即补知县汤炳烈，请赏换花翎。

蓝翎守备刘纬才，请免补守备，以都司留于安徽抚标尽先补用，并赏换花翎。

蓝翎守备黄大鹏，请以都司留于贵州镇远镇标尽先补用。

花翎守备苏崇星，请免补守备，以都司留于湖南尽先补用。蓝翎守备徐松林，请免补守备，以都司留于湖南尽先补用，并赏换花翎。蓝翎守备蒋福照，请免补守备，以都司留于湖南尽先补用。蓝翎守备程扶鼎，请免补守备，以都司留于四川尽先补用，并赏换花翎。蓝翎守备武宝林，请免补守备，以都司留于四川遇有缺出，将该员先行补授。蓝翎湖广补用守备曹福有，请加都司衔。

江西补用同知直隶知州钟启祥，请免补本班，以知府仍留江西补用。

蓝翎守备赵登美、李玉成、刘致友、文在南、易定元、易汉松、阳有龙、彭高才、陈玉龙、舒定国、刘来兴、谭统斌、汤全胜、李富山、陈三福、李玉龙等十六员，均请免补守备，以都司尽先补用。花翎守备衔千总绍长林，守备衔千总邓友仁、李宗纯、张永贵、王耀斌、彭升华、谌文华、周开甲、黄智顺、谢茂俊、周高举、杨万珍等十二弁，均请免补千总，以守备尽先补用，并加都司衔。蓝翎守备何以诗、宋仕杰、张厚德等三员，均请免补守备，以都司尽先补用，并赏换花翎。蓝翎守备衔千总万守业、胡科升、石开华、刘茂兰、杨在贵、宋春和、王呈祥、蒋光明、喻得胜、丁源和、武凤翔、宋连升、孙禄连、张祖贵、罗洪仁、王太和、杨发贵、蒋其义、王天明、颜先藻等二十弁，均请以守备尽先补用，并加都司衔。蓝翎守备衔千总吴耀彩、张世兴、陈亭萼、涂玉霖、殷方来、刘正贵、易祥发、陈光照、李长青、刘仕进、陈青龙、何定坤、方鸿翥、左龙田、陈先富、沈正福、萧荣华、黄先芝、李得胜、向忠国等二十弁，均请免补千总，以守备尽先补用，并赏换花翎。守备衔千总曾纪位，请以守备尽先补用，并赏戴蓝翎。蓝翎千总黄俊才、伍春和、莫自有、刘从义、岳连城、蔡启宏、陈开泰、晏占彪、刘月明、蒋容爱、杨华贵、陈易祥、范德元、方德胜、黄星胜、邓万年、吴秉璋、蔡孔昭、高之桢、张明胜、刘康成，千总梅仁富等二十二弁，均请免补千总，以守备尽先补用，并加都司衔。蓝翎守备衔千总万有胜、周方扬，均请以守备留于湖北遇缺即补，并赏换花翎。蓝翎守备郑渭周，请以守备留于安徽尽先补用并赏换花翎。花翎守备柳瑞林，请以守备留于湖广尽先补用。蓝翎守备周斌，请分发四川遇缺即补，并赏换花翎。蓝翎守备彭荣升、刘万胜、王嘉栋、王玉兴、陈昌凤等五员，均请赏换花翎。卫千总周国祥，请以卫守备尽先补用，并赏戴蓝翎。千总秦成亮，请以守备尽先补用，并赏戴蓝翎。军功施久全，请以把总尽先补用，并赏戴蓝翎。

即选训导蔡启华，请免选本班，以知县不论双单月遇缺即选。湖北补用从九袁启宇，请免选本班，以府经历改留安徽遇缺即补。蓝翎军功王珍、马朝栋，请以从九品不论双单月遇缺即选。

蓝翎千总杨茂祚、王定爵、王有才、李瑞林、郭仁义、王邦举、蒋喜林、李胜友、宾福成、薛炳荣、杨佑生、熊彰善、周仁舫、郑连山、凌先发、甘福林、彭柏仁、盛启泰、胡连升、邓少云、周永祥、刘永顺、马开元、郑树珍、周廷英、唐训湖、朱辅清、张崇本、汤有胜、董占彪、黄京亮、谢先荣、李万年、周启柏、杨永高、萧得胜、胡得胜、张维俊、田必胜、齐得胜、周时坡、谢日升、王有信、周鹤麟、黄斯与、刘福亭、李松来、汪迎顺、杨忠义、易光晋、杜嵩龄、彭鼎升、李长吉、朱光益、何明亮、邓汝霖、彭先顺、周逄胜、周长年、陈有交、石成玉、龙兴仁、章必胜、沈开考、周元吉、李贵臣、唐有义、涂凤阶、李锡升、苏住成、徐占先、萧大美、胡益荣、徐光明、侯显祠、谭万雄、陈镒泰、彭德发、秦箕山、段仁玉、陈盛文、马友元、易俊田、傅玉清、李升银、许得太、牟占魁、涂得众、郑本槐、徐朝、许由生、吴信厚、高友文、谭福宝、杜逄春、熊兆瑞、谭得胜、王廷彪、赵捷元、钟镇南、温友胜、陈光进、邱元章、蒋万和、漆功典、邓万年、罗朝魁、蒋连茂、朱鸿庆、胡玉麟、江兴廷、邓江南、黄登科、周得胜、张得贵、刘得升、宋德和、何玉、陈定安、尹玉春、龙凤全、黄以义、罗贵潭、刘万胜、彭贵福、向云贵、程意元、周国桢、刘飞熊、朱长胜、彭长发、唐友山、廖国福、文秀章、黄品山、王开国、陈洪德、曾天缘、曾燕山、邱开喜、陈希忠、杨凤辉、廖占魁、周裕清、周得胜、沈海山等一百四十六弁，均请免补千总，以守备尽先补用，并加都司衔。蓝翎守备衔千总龙正春、徐宏贵、陈神保、曾合廷、盛永发、雍俊杰、杨连胜、文赞臣、戴星垣、杨光照、刘苍盈、陈义顺、刘宏胜、胡国祥、萧永成、李培成、李基定、李荣贵、周得贵、李升廷、武凤翔、方文林、周明章、李万顺等二十四员，均请免补千总，以守备尽先补用，并加都司衔。蓝翎千总曾登高、王万铭、段仁玉、乐得全、张仪卿、陈政凤、钟富成、陈荣亭、罗新盛、杨南周、李德发、黄忠章、丁发胜、彭昌仁、谢茂林、胡锡佑、李季美、朱紫贵、邓以洪、朱长发、舒长武、王桂林、黄丰胜、马芳林、马复胜、田福胜、胡太武、杨得忠、陈应魁、徐文标、陈文斌、陈必胜、颜凤龄、石大兴、何元青、江长庚、刘宏禄、曾廷夔、萧正福、李云峰、朱宏庭、沈得胜、杨福胜、翦得胜、许全星、彭凤阳、周大胜、万有才、刘成礼、胡得贵、田家顺、易朝立、谢南皋、谭春萼、赵日升、杨万友、贺章元、杨连顺、陈树辉、刘启南、曾得胜、黄日凤、黄玉胜、杨天先、胡开明、贺永胜、丁学彩、滕昭春、舒太元、吴兴旺、周起凤、魏大元、黄色泰、何光日、罗云龙、周文学等七十六弁，均请以守备尽先补用。武举候选千总吴德鳌，请以守备尽先补用，并赏戴蓝翎。

蓝翎选用县丞朱衣客，请免选本班，以知县留于安徽遇缺即补。即选从九品胡振翼、王衍望、鲍祖耀、黄涛、董源、杨宝德、王明弼、孙汝霖、潘青照、朱宗徽、周绍濂、彭湘源、朱仁溥、彭治宽、章逄澍等十五员，均请免选从九，以县丞不论双单月遇缺即选。文童张蕃、罗文斌、田茂沅、洪恩、张鸿泽、徐凤鸣、濮文彬、尹鸿宣、康立镛、何晋、彭士毅、黎光琇、周待仕、陈国钧、黄经研、谢春池、张震、李法香、李建廷、田檖生、张学庸、柏含翠等二十二名，均请以从九品不论双单月遇缺即选。

湖南蓝翎拔补千总张正纲，请以守备仍留湖南尽先补用，并赏换花翎。蓝翎千总藏德、张开文，守备衔千总李锦贵等三弁，均请以守备留于四川尽先补用，并赏换花翎。蓝翎千总王正荣，请以守备留于四川尽先补用。蓝翎千总朱庆铭，请以守备留于湖广督标尽先补用，并赏换花翎。蓝翎湖南抚标左营把总周耀南，请免升千总，以守备仍留原省抚标左营尽先补用。蓝翎千总唐政有，请免补千总，以守备留于湖北尽先补用。蓝翎把总高明扬，请以千总留于安徽抚标尽先拔补，并加守备衔。

文童余国珖、马谦、宣鸿猷、伍华澧、黄炽昌、戴应奎、王良伟、陈亮清、潘容照、李萼、梁景昌、张汉俊、潘卿云、瞿一松、黄仰苏、罗代兆、严炳勋等十七名，均请以从九品不论双单月遇缺即选。江苏候补知县胡承渠，请赏加同知衔。蓝翎江西即补知县王建勋，请免补本班，以直隶州知州仍归江西遇缺即补。六品蓝翎江西即补县丞康223-1 甫，请免补本班，以知县仍留江西归候补班遇缺即补。蓝翎安徽即补府经历樊文炳、黄齐骥，均请免补本班，以知县仍留安徽遇缺即补。即选知县冯辅廷，请赏戴蓝翎。

千总徐治堂、黄忠林、陈洪恩、黄靖忠、池富有、萧清云、徐连升、焦克胜、孙良栋、唐庆云等十弁，均请以守备尽先补用，并赏戴蓝翎。

候选州同卢承澍，请免补本班，以知州留于江西遇缺即补。把总郑士生、冉正朝、丁元胜、张上魁、冯先贵等五弁，均请以千总尽先补用，并赏戴蓝翎。

安徽补用县丞王墉，请免补本班，以知县仍留安徽遇缺即补。职员胡克修，请以县丞留于安徽遇缺补用。

外委鲍连升，请以千总尽先补用，并赏戴蓝翎。蓝翎把总徐士林，请以千总留于安徽尽先补用。蓝翎外委余登云，请以千总留于安徽尽先补用。蓝翎把总鲍昌寿，请以守备留于四川遇缺尽先补用。

尽先训导徐颢，请免补本班，以知县不论双单月归部遇缺即选。

守备衔蓝翎千总邓太和、宋明燃，均请以守备尽先补用。蓝翎把总王衍畴、刘继贤、刘继高、张文和、朱占魁、唐兴发、熊良庆、王更发、楚松林、萧玉亭、龙九和、李有胜、刘金玉、陈维胜、柳香甫、董世其、程腾蛟、陈得胜、傅永贵、徐元秀、杨同发、贺宗黄、杨启金、吴朝杰、卢宪章、许德明、丁世彰、王清福、滕国顺、杨长春等三十弁，均请免补把总千总，以守备尽先补用。

候选县丞龙恩煦，请免选本班，以知县不论双单月遇缺即选。

蓝翎把总罗永丰、易昌枢、刘得祥、尹祥泰、葛廷位、王仁彪、黄祖佑、江春福、廖有庆、邓升荣、文得朝、蒯祖兴、任有章、毛义宏、舒清林、罗寿文、陈九德、黄先春、黄国安、萧回元、胡三元、余典贵、胡有胜、田怀玉、宋有元、曾现彪、龚屈武、王松亭、祝贵、张湘华、胡扬仁、文九珍、段兴禄、刘盛贵、蒋高贵、刘嗣亭、颜成仁、武中发、黄立文、谢米通、邹华望、雷贤达、杨胜祥、何万胜、朱长发、陈士坤、彭得胜、夏得胜、周得贵、周家明、廖得成、邓四明、王君选、廖启开、刘以仁、方万胜、萧思荩、周新元、胡从樽、周家洪、耿福胜、萧兰桂、龚品堂、萧惟清、龙江海、毛紫岩、陈超宗、周裕龙、戴恒山、邓金秀、曹升山、何昌连、梅吉高、邱得胜、张国顺、周凤鸣、罗宏发、周得胜、周连升、王益胜、张正隆、傅立功、周大乔、刘启聘、廖得道、杨光照、杨宗贵、邓山峰、冯连及、曾有泰、廖信宗、冯得胜、黄春生、钟长青、汪得胜、杨得胜、潘永忠、王光烈、刘诗贵、罗有升、周泽安、谢遇春、张喜、姚华璋、刘英魁、扈定国、张全福、康有贵、王均德、柏正发、雷运勇、萧祥忠、陈玉林、周华莲、满朝贵、蒋昌品、易泰和、萧忠玉、颜祥发、邓友田、杨万和、何开泰、冯茂林、刘金彪、刘得胜、郑国英、廖光裕、何凤山、王鸣和、卢得胜、陈定元、朱福胜、萧维新、涂玉堂、杨天顺、周绍德、萧福胜、许荣忠、贺鹏飞、李文魁、贺昌佐、伍佐才、康智成、李鼎元、蒋迎胜、吴守胜、黄家明、谢北海、滕傅珍、段宗元、黄寨云、曹祥盛、王庆宝、李年春、傅章立、陈泰交、张余贤、何日友、文玉华、向观耀、张得彪、罗德易、陈定国、邓华山、张云林、李星焕、刘友富、曾广容、许良元、唐仁双、梁才胜、吕天福、孙汝魁、张宝田、黄清海、孙贞福、胡显宗、桂文安、王义和、胡宗观、马德胜、谢宗新、陈连升、刘昌荣、钟三元、马得胜、马连升、张贵玉、周明照、吴怀庆、王有福、张逢贵、曾文益、胡发科、蔡金胜、周启发、张清和、龚胜楚、吴胜纪、曾得胜、张德辅、瞿金贵、唐锦魁、蒋列仲、申道法、李存金、曹怡顺、许华章、许有明、阳安尚、邹雨定、周全桢、娄逢春、万宗太、杨怀谨、张宗光、舒启发、彭际泰、陈时东、陈镇楚、周鹏翥、刘长清等二百二十二弁，均请以千总尽先补用，并加守备衔。蓝翎外委胡庆元，请以千总尽先补用，并加守备衔。

蓝翎县丞衔柳凤仪，请以县丞不论双单月遇缺即选。蓝翎县丞李公进，请免选本班，以知县不论双单月遇缺即选。候选教谕刘元寿，请免选本班，以知县不论双单月遇缺即选。选用训导吴建中，请免选本班，以知县不论双单月遇缺即选。

六品顶戴洪潮海、洪龙海，均以千总尽先补用，并加守备衔。蓝翎千总杨大明、彭昌寿，均请以守备尽先补用。把总欧阳春、杨孔仪、马松林、王寿田、周德胜、吕万禄、陈有胜、韩景廷、曾有贵、詹明福、熊有升、戴秀林、颜厚坤、张正松、雷永福、李占魁、段瑞保、刘胜荣、于得胜、黄渭滨、易奏元、周怡贵、李鼎甲、喻佐清、周魁元、万国集、周芝升、郑砥澜、万拱华、徐有成、邓有松、萧祖捷、史庆升、蒋得胜、何绍忠、梁光玉、陈文富、姚必贵、熊高洪、蒋绍香、唐宝山、王瑞林等四十二弁，均请以千总尽先补用，并加守备衔。

蓝翎即选县丞唐仁东，请免选本班，以知县不论双单月遇缺即选。

把总李祥秀、军功贾利胜，均请以千总尽先补用，并加守备衔。蓝翎外委龙益元、李荣华、吴大义、何元贵、杨东交、雷绍昌、周玉林、李得胜、张玉贵、廖柏珍、陈万福、徐连升、姚玉堂、李宏胜、周秉礼、谢廷选、阳传品、宋兴发、周中和、梁定升、黄泽宽、李大本、黄正保、王茂清、许得福、李保、李玉胜、虞得胜、尹华魁、黄华国、刘玉典、杨升、俞龙兆、翟兴元、程阙胜、吴兆春、李国梁、覃丁山、程玉廷、王其胜、朱芝瑞、滕世名、游宗发、何启球、曹绍道等四十五弁，均请免补外委，以千总尽先补用。千总何安清，请以守备尽先补用。军功马长庆、胡福兴、程柏敏等三名，均请以千总尽先拔补。

布经历衔胡澍，请以府经历县丞不论双单月归部遇缺即选。

蓝翎外委胡文秀、王福临、刘正贵、梁洪升等四弁，均请以千总尽先拔补。

蓝翎尽先主簿刘士226-1 ，请免选本班，以府经历不论双单月遇缺即选。

蓝翎把总郭阳春，请以卫千总尽先拔补。江西南昌协标补用把总卢正泰，请以千总仍归本标尽先补用，并加守备衔。蓝翎把总涂仁禄，请以卫千总尽先补用。湖南全州协外委罗宏荣，请以把总仍留湖南尽先补用，并赏戴蓝翎。蓝翎安徽抚标补用把总陈国达，请以千总仍留安徽抚标推补。蓝翎外委康明典，请以把总留于湖广督标遇有缺出，先行顶补。

蓝翎即选内阁中书廖正魁，请免选本班，以同知留于湖北遇缺即补。蓝翎即选县丞范煦、蔡沃，均请免选本班，以知县不论双单月遇缺即选。蓝翎通判衔安徽补用知县朱文蔚，请以本班仍留安徽遇缺即补，并加同知衔。

蓝翎把总廖德义、唐得位、何声汉、曾有镜、王三元、姚国鹏、甘荣轩、谭定国、郭廷太、王太山、易汗牒、袁名箕、黄文隆、丁怀德、胡国万、刘顺武、王衍庆、曹贵德、危福田、刘得胜、周文圣、李洪胜、王朝贵、杨大焞、陆有升、易甫云、楚本基、杨逢春、郑维益、倪万胜、刘芳烈、潘贵祥、潘友山、杜大治、董怀德、张世发、沈国清、杨绍友、李振楣、黄仁光、萧良功、龙友亮、谢占魁、杨福山、陈金榜、阳观保、胡得胜、李奇质、李启甲、陈惟亮、熊得胜、郭奇名、曾福田、章有训、孔和清、刘有德、吴致祥、杨宗林、陈辉林、蒋学辉、曹得胜、李运扬、张仕梅等六十四弁，均请免补把总，以千总尽先拔补。

州同衔监生黄伦燕，请以县丞留于安徽遇缺即补。

蓝翎外委杨文煌、许锦春、曾昭清、谢逢森、张凤朝、杨昌林、蒋启发、刘高桂、王明六、洪培元、邹祥麟、王浦昭、张升让、唐友谅、颜宗位、龙万胜、李兆南、谭有升、张玉连、张辉彩、黄士友、袁得胜、陈金良、蒋才扬、童定勋、吴正雄、陈德和、熊有恩、阎有贵、周得胜、李良才、贺希华、沈得彪、许荣得、雷巽才、何宗玠、蒋九合、朱日璟、蒋启元、刘连升、李正荣、麻云东、李占魁、李森泰、钟世名、郑得胜、黄贵仕、刘泮喜、潘遇麟、田学玉、陶雨松、胡远明、吴容光、黄兆龙、冯弼廷、黄文华、尚日盛、聂荣华、胡安邦、雷三才、颜金山、刘楚和、王德祥、宁定坤、向正远、何喜荣、张文达、陈胜珠、吴朝绅、朱绍明、蒋元桃、解得胜等七十二弁，均请以千总尽先补用。

蓝翎即选府经历彭书麟、彭隽永、娄良佑等三员，均请免选本班，以知县不论双单月遇缺即选。议叙八品衔监生梁士俊，请以府经历不论双单月遇缺即选。

把总胡三德、李得旺、刘占彪、李光得、蔡玉发、廖万胜、杨源华等七弁，均请免补把总，以千总尽先拔补。湖北即补把总姚胜周，请以千总仍归原省遇缺即补。把总文梁官、颜亨发、吴直三、刘庆云、陈青云、李宏胜、贺青云、吴得标、龙占魁、刘得胜、熊开先、钟明胜、谢吉泰、曹得添、王训臣、杨光乾、李得胜、倪友远、易祖友、吕继大、曾国云、周逢吉、朱文龙、卢得汉、艾子玺、唐有贵、杨文珍、胡顺游、王元庆、周玉南、符光明、陈福昌、谭拔超、周光祥、万成名、李芝兰、萧有桂、袁荣华、易三才、刘鼎安、莫荣华、彭芝光、何玉辉、张光松、滕长直、李玉林、刘三富、伍得福、李定南、杨文通、邹开德、周加广、严东成、杨凤山、刘光林、魏祖堂、刘明贵、王金圃、田应升等五十九弁，请免补把总，以千总尽先补用，并赏戴蓝翎。候选府经历游春泽，请免选本班，以知县不论双单月遇缺即选。即选县丞张世禄，请免选本班，以知县不论双单月遇缺即选。蓝翎选用县主簿罗克进、杨寿春，均请免选本班，以府经历不论双单月遇缺即选。候选县丞陆光煜，请赏给六品翎顶。蓝翎选用从九娄登绶、张万选，均请免选本班，以府经历不论双单月遇缺即选。监生钟昌麟、黄定超、李文江等三名，均请以府经历不论双单月归部遇缺即选。

外委谭玉山、陈光泰、周海旺、吴定祥、贺新明、吴通明、彭有才、阳荣贵、苏得胜、杨洪元、雷大喜、邹锋珍、刘德川、陈德义、吴贺轩、颜占彪、江得胜、潘名振、王光济、周玉成、方必胜、李国元、赛士俊、李长盛、刘世辉、孟云清、刘寿元等二十七弁，均请免补外委，以把总尽先拔补，并赏戴蓝翎。

蓝翎选用从九阎其谐、刘上乾、夏昆等三员，均请免选本班，以县丞不论双单月遇缺即选。

军功沈可全、马绍波、唐安邦、郭光辉、王裕德、李三星、杜有魁、周启发、李得发、莫汉清、张荣桂、杨国佑、余清兆、邹乐元、刘碧楼、萧顺福、戴荣宗、吴照明、袁发荣、黄荣升、侯占彪、朱亭伯、李周祚、陈金顺、万守成、龙恩植、王协吉、方正魁、罗久珍、谢赓飏、谭洪亮、罗沄藻、李白珩、李青山、赵鹰扬、杨启楷、万富禄、左英荣、李法训、李正熙、白永胜、冉浩然、赵廷翥、谢麒麟、蓝添全、周荣贵、王金山、谭新盛、黄星太、王镇亮、邱受德、欧阳东、杨家升、王光华、阮洪顺、吴起凤、李天宝、丁长林、张朝进、洪华海、洪贵海、洪虎海、陈加贵、史开鸿、余西瑶、何文进、傅端伟、徐国芳、李宝隆、周明富、苏斌、黄炳焕、虢艺林、万国顺等七十四名，均请以把总尽先补用，并赏戴蓝翎。

湖北候补从九夏文光，请免补本班，以府经历仍留湖北归候补班遇缺即补。蓝翎即选从九王耀鼎、周煦山，均请以府经历留于安徽遇缺即补。

蓝翎军功胡绍西、李树森、李桂芳等三名，均请以千总尽先拔补。

江西补用从九杨际春，请免补本班，以县丞仍留江西归候补班遇缺即补。安徽即补县主簿薛光宗，请免补本班，以县丞仍留安徽遇缺即补，并请赏戴蓝翎。蓝翎选用从九汪兆藩，请免补本班，以县丞留于安徽遇缺即补。蓝翎安徽候补从九郑锡光，请免补本班，以县丞仍留安徽遇缺即补。蓝翎即选从九金钟，请免补本班，以府经历留于江苏遇缺即补。选用从九童步云，请免选本班，以府经历留于安徽遇缺即补。湖北试用从九刘定冠，请以从九仍归湖北遇缺即补，并请赏戴蓝翎。

军功米福胜、杨义森、张得元、张保元、樊定邦、崔定金、刘光运、吴得魁、谢玉耀、张邦福、董垂胜、王得胜、方佐廷、李灿高、姚清和、黄得胜、于美焕、唐德身、李春园、杨通友、唐行烈、丁玉春、陈开茂、马福林、陈晓运、黄金余、卢洪魁、吴志得、周长新、倪万胜、廖连升、刘兴元、范宝华、张先胜、方万明、邹曰胜、杨明高、颜度元、张隆山、唐连升、晏大贵、郭大华、喻得明、陈家春、徒万年、刘倘修、汤高石、胡可前、金宝生、刘东元、李用清、王海扬、史定邦、刘书茂、吴明发、杨胜德、焦家邦、钟杨细、唐得标、李尊宦、祝霞龄、幸桂林、王良仕、高泽芳、江廷富、杨玉山、符云皋、文得胜、张世元、段兴恒、贺国光、黄得林、王长盛、于燮兰、汤荣良、程洪标、熊芝福、王服林、郭春林、杨洛宝、张传榜、李开榜、孙大发、方佑彩、王有高、朱礼成、齐德舆、廖武廷、李鹤喜、柳成光、聂国玉、王三元、聂寿才、谷圆山、闵昌麟、关瑞芝、何金华、杨得安、詹得依、王文楠、黄金太、邬得寿、吴功凯、祝连洪、曹纪士、杨连升、岳连胜、向添永、印文转、黄端生、钟载胜、杨忠义、彭得胜、张耀南、苏复胜、邹德华、刘宏发、江明远、宋永胜、黄永隆、杨友俊、陈凤仪、周友章、雷先秀、冯文富、梁松林、范宏胜、叶文藻、杨接芝、刘调正、郭起胜、刘春林、陈得元、彭经魁、刘飞龙、曹禺荣、梅枝南、蒲得高、李吉祥、张经魁、刘彩成、刘祥林、贺世顺、唐光平、常国宝、李扬名、罗朝吉、唐敏吾、郑万源、罗正魁、彭昌禄、谭得胜、杨日胜、杨得云、吴本顺、陈德胜、陈寿松、梁宗位、刘玉金、邓位高、龚正全、毕树森、向本仁、王高山、刘炳元、李开元、高崇元、桂美和、余进德、姚贵发、严镇南、李昌后、伍世清、何印魁、祝兆义、杨清香、刘绍本、许伦连、胡万有、张财兴、胡文昭、陈兆友、周士陪、黄三贵、龙胜才、骆连升、吴得贵、曾玉贵、李万胜、刘梓春、易玉堂、刘国喜、聂相招、沈忠心、周文秀、柏友石、王光荣、周致祥、何高升、吴有方、瞿步高、李金林、毕得意、陶安福、周得春、顾兆荣、周有美、张志远、陶安桂、夏有成、伍九龄、刘本贵、唐兴隆、熊述斋、刘明高、王发明、周顺青、杨向聪、雷松柏、王成美、刘山海、徐发隆、魏朝贵、张金桂、夏开旺、刘泮贵、万中寿、钟友发、范惠意、陈高发、马兰桂、颜士能、严家桂、谭丰年、刘锡梅、娄一枝、唐余庆、郑步云、蔡梧丰、龚煜荣、高得华、王得胜、王长发、潘正国、严秀廷、彭万明、杨正纯、杨清和、熊春林、杨得山、李文登、马学龙、黄仁义、徐春华、桂国臣、邹得胜、胡大胜、杨德彪、苏滕高、吴高魁、陈星贵、张正秋、李南卿、何才高、胡南升、熊得怡、田仁寿、赵长春、张辉远、徐光富、宾长胜、万高华、晏桂全、阙佑之、伍茂岐、马上堂、桂高才、朱东胜、李连升、王得胜、陈俊臣、王兴考、向春发、詹高贵、曹得胜、唐占标、向世金、罗定国、李香、潘禹生、汪得胜、林有容、陶配琳、丁勋才、黄义春、楚高华、郭贵彬、陈得喜、杜贤才、谢占鳌、刘大美、汤占彪、彭仕发、黄俊杰、何道有、龙才、徐新芝、王天宝、樊玉魁、倪胜宗、邓其盛、万邦喜、朱开银、陈孺考、李福恩、何得胜、顾治本、楚新华、李万山、邓遇泰、胡鲤庭、胡三益、汤凤翥、陶万胜、方林友、蔡起风、汪余添、王学勤、张得胜、周秀春、周东胜、曹玉明、邓启发、吴永兴、蔡起明、余得云、侯万夔、陈梁栋、王寿、徐九长、李树棠、张宏胜、朱佳忠、祝三元、刘连祥、萧荣贵、邹学泗、杨泽云、胡明亮、刘远喜、余得胜、易呈祥、李国才、王凤山、蒋福太、王得才、陈玉麟、黄顺祥、李家荣、王文吉、陈开生、杨春兴、方小孚、薛荣意、陈正开、陈细有、唐万春、尹得茂、黄福喜、范天顺、熊启绣、邵怀之、朱胜阳、胡扬芳、艾发荣、毕正保、曾寿青、徐洪发、黎全胜、余扬庆、金万虎、周万和、黄桂发、王金标、陈明善、段昺阳、黄花荣、傅长生、汪玉德、高云、李秀杰、王永金、熊义得、侯万群、滕志国、吴阳朋、张为生、袁嘉寿、谢照林、方沈水、罗宜芳、包得胜、李长泰、邢成有、何有林、罗文富、周传金、张荣生、袁洪俊、甘霖、雷兆璜、许元林、郑华廷、张德贵、张正仁、许胜得、潘得华、杨有胜、杨俊武、张焕亭、彭金凤、李秀廷、邬万盛、尹清和、俞明武、唐玉才、谭绍法、王景贵、李祥德、郑玉标、严桂林、王同胜、周春发、李景星、宋合顺、曾昭厚、邓有升、杨启林、李步贵、朱万书、刘载华、吴茂、熊贵、蒋仲云、邢进宪、何中清、胡万盛、王宗林、唐金荣、曾启绶、莫定章、黄加才、寿金保、樊大喜、唐有胜、舒可标、徐其孝、徐廷炎、张文秀、叶寿绿、邱谷保、胡大旺、王家兴、杨正发、郑德胜、杨正洪、王得喜、刘德茂、陶万顺、李轩、彭胜友、祖坤元、韩春莪、徐其贵、董何中、董世魁、李升发、刘有庆、邓起兴、汤见先、张高升、周年起、汪海林、曾正榜、陈洪发、廖德鳌、郑元辅、王志俭、唐洪志、刘学元、雷德玉、张鸿发、邓荣状、唐洪才、刘启玉、韩绍凤、邹仁文、何荣章、何若山、张厚进、雷正林、魏定邦、杨兴武、何源清、胡定寿、彭玉贵、蒋复高、蒋启明、何复胜、李光辉、张有元、徐正惠、刘相明、刘金元、杨云彪、王宏胜、陈德馨、萧玉镜、汪铎、何启乾、王德志、陈福元、邓起贵、杨得元、徐三友、傅茂松、张福建、贺加能、刘福胜、郑得才、黄正泉、龙华、李忠福、何大定、朱文寀、胡守诚、王宗才、胡招春、刘忠亮、黄金仁、雷光甲、骆亮宗、姚正贵、刘吉祥、张义兴、刘起风、徐福子、柳三鲁、毛开万、胡长胜、冯朝升、李安晋、周新美、李得胜、张金良、雷裕光、侯明德、张得桂、汪国英、李得高、许上元、胡金德、李正德、杨元芳、柳焱才、毛永益、周德明、周福兴、胡正元、胡进宾、刘光福、陈永泰、郭少仪、郑荣贵、戴永升、康朗泉、廖智顺、熊得发、余得胜、李有福、熊万清、杨宏应、张衡、杨逢春、黄云灿、龙春林、但起蛟、柯金来、刘福星、董得胜、孙万春、黄正元、柯金贵、闵万顺、向启明、滕顺友、胡银和、陈大顺、钟国典、王光福、王百良、鲍华荣、墙明龙、陈得胜、彭夺标、夏玉胜、米家定、刘春和、段大胜、端文魁、王光前、腾得胜、郑长青、周振国、萧兰光、李先堂、黄银富、吴廷国、李必胜、资国定、颜先通、孔三胜、姜维宝、胡魁元、邵启长、宾国瑞、刘世训、邓松宝、陈茂香、刘达科、胡策先、谭正云、谭锦忠、吴筵贵、张钟云、陈国斌、周咸吉、贺茂林、曾荣海、徐永发、谭桂林、郑得胜、张连瓒、胡永炳、焦廷珠、余世远、李隆善、徐传朝、谭得胜、李新德、钟德胜、胡玉泉、孔长松、戴耀南、张金标、朱位佳、曾连升、唐礼余、方玉堂、邱三元、吴得胜、张飞鹏、蓝定芳、曾善庆、张艺林、周高桂、方朝珍、桂荣发、林坤凤、许年高、胡鸣盛、张树龙、姜百苏、易贤礼、谢宏祥、李本基、钟得胜、李香少、丁顶发、刘明远、施昌应、汪益珍、江远培、翁殿魁、王万聪、汤致祥、谭得胜、周建福、曾定国、石连升、刘荣贵、黄之元、陈兴发、钟胜龙、刘得胜、谢占彪、黄清山、张福兴、黎光裕、陈友胜、李清明、彭玉保、廖荣贵、刘万国、孙开荣、刘有才、曾庆志、孙开富、潘玉贵、朱日升、张得清、曾有余、曹与贵、张彪、何奇有、王得富、王顺林、戚章甫、龙明文、潘得美、冷定魁、樊宇龙、叶备扬、戴礼富、姚贵益、王亭标、黄柏杞、李兴保、曹仁太、张应鳌、焦国兴、伍世耀、范恒德、尹正位、李金彩、万国宝、萧相基、傅育万、龚炳南、叶昌有、杨得胜、曾传迪、曹兴龙、汤昭科、杨先清、闵得胜、蒋定铨、周细宝、李益春、李惟贵、陈友贵、孙万胜、章颐年、颜得友、张玉林、黄胜科、唐万年、袁湘彬、顾得友、黄国泰、邓永升、陈贵庭、杨清波、朱吉胜、苏得胜、任九高、廖春桂、张俊杰、巫新盛、艾如庆、万玉发、文芝彬、张文质、吴大德、吴东贤、李秀清、甘明春、罗祥顺、谢美南、傅连城、殷福亮、刘连贵、符永清、刘玉熙、颜正魁、晏仁庭、蒋国学、张得元、向贤达、唐炯有、徐宝全、唐长青、萧大发、谢相武、周良贵、陈友德、胡玉寿、陈超升、杨玉龙、王兴武、段有纲、王殿鳌、王永林、熊志辉、王永福、叶德孚、唐际盛、唐明升、胡仁章、康朗云、潘明邻、周大宾、何万福、李得胜、陈大光、吴振标、唐得春、高得福、何元廷、丁友贵、江自清、吴承经、周大凤、李源贵、王逢喜、陈长贵、何明许、胡长生、蒋士贵、周宏庆、杨春发、旷高生、管作保、章名荣、李新来、彭顺云、杨春芳、王昌凤、唐起顺、李德连、余炳福、徐金富、周长发、高连升、黄青山、陈金明、廖学盛、徐开元、黄明友、贺万龄、刘贤镇、李彬、雷震余、左星、王远来、梁九知、徐柏帆、刘理罗、邓玉林、萧得胜、王永宽、何高塔、梁占春、周良美、郭光辉、周荣贵、王仁兴、叶为贵、张得交、周兰亭、杨春林、张菊溪、戴百千、陈顺泰、赵占魁、吴金保、章彭元、龙林才、曹有贵、章家顺、萧宗友、杨春林、王朝鉴、汤云福、胡克知、徐万胜、查兴发、罗永林、王右喜、张容发、周得胜、章良喜、许长春、张金彪、刘丰寿、殷启源、范永平、查得法、林相章、金辂凤、渭泉、孙应福、胡金涛、王化元、董有仁、周万本、刘恒胜、马小龙、徐金山、蒋永福、徐章梅、库海生、袁明高、吴承先、江有胜、杨大伦、马廷鉴、张坤能、杨怀芳、雷定国、王朝槐、彭永贵、张胜玉、曹省吾、王清香、张文喜、张得贵、朱则善、邓春林、李玉龙、马天明、曹兴富、杨明山、韩怀发、张应鳌、周怀金、周达元、郑其光、洪清海、葛芳文、马得胜、洪巨海、洪定元、危成坤、李发楹、刘光升、杨道南、刘大兴、陈富武、洪富海、曾新发、檀得才、王恒邦、何朝明、朱咸阳、夏时礼、张正元、吴德信、甘太福、李官胜、石毓青、陈得胜、刘金山、叶占春、韩胜魁、李宏银、宋常有、吴型漯、王纯发、程道锡、孙钟基、陈志荣、高文榜、邹桂麟、刘文森、郭燕顺、余得江、邹永顺、余利和、杜长明、倪正贵、杨泰、万代福、胡三合、王清贵、曾记仁、谭玉胜、刘致祥、唐迎春、刘安平、谢松柏、储万和、萧楚扬、周立发、洪复盛、谢正先、章奏和、黄武斋、章恒泰、朱星寿、萧仁述、曹本元、胡云汉、杨炳文、刘云开、李福升、郑乙燃、曾嵩林、萧盛吉、陈荣发、梁兴富、周连登、汤得云、杨朝荣、谢良才、林益源、夏绍虞、曾成章、杨大成、张光月、李大林、武俊等一千三十名，均请以外委拔补，并请赏戴蓝翎。蓝翎军功胡臣斌、胡启域、胡遇春、余骏才、张开泰等五名，均请以从九不论双单月归部遇缺即选。

陕西补用典史杨堦，请免补本班，以县丞仍留原省遇缺即补。监生翟守诰、曾沛然、吴万青、李启源、邓溥贤等五名，均请赏戴蓝翎。文童罗化龙、陈大瀛、高善钦、卢宗清、陈汉清、黄镇楚、杜芳春、吴正瀛、柴文琦、郭其淦、黄家汉、周宝恬、杨裕泰、黄长龄、李有裕，监生丁瑞良等十六名，均请以从九品不论双单月遇缺尽先选用。即选训导汪尊贤、荀崇德、鲁以仁等三员，均请赏戴蓝翎。选用从九尹定连，请加州同衔，并赏戴蓝翎。生员罗宗宽、从九衔方声，均请赏戴蓝翎。文生文若鼎、赵守瀛、康明逵、赵咏、刘永年、杨汝谐、郝志鸿、黄钟云等八名，均请以训导不论双单月遇缺尽先即选。即选县主簿刘肖求，请赏戴蓝翎。蓝翎军功杨懋林，请以从九留于安徽遇缺即补。候选训导林文翰，请免选本班，以教谕不论双单月遇缺即选，并赏戴蓝翎。蓝翎军功王香萼，请以从九留于安徽遇缺尽先补用。监生贺醇，请以按察司司狱不论双单月遇缺即选，并赏戴蓝翎。即选从九潘玫，请以本班遇缺前先选用，并赏戴蓝翎。府经历衔袁仪，请以本班不论双单月遇缺即选。监生杜华、杨启桪、范麓轩、谢崶、杨寿铭、张惠、朱宗敕等七名，均请以从九不论双单月遇缺即选，并赏戴蓝翎。县丞衔翦文周，请以县丞不论双单月遇缺即选。吏员田九仪，请以县主簿不论双单月遇缺即选。蓝翎湖北补用县丞胡克钦，请免补本班，以知县仍留湖北遇缺即补。蓝翎从九何绍彬，请免补本班，以府经历县丞留于湖北遇缺即补。

外委曹庆福、董士贵、夏长发、陈开仁、向得胜、屈相年、马富有、李得胜、李占彪、王仁富、罗西沅、曾宪廷、杨暮昭、周成珂、文邦华、卢光照、胡荣第、刘德顺、杨炳先、栗致诚、王呈祥、陈新盛、龙德胜、汤瑞坤、周得桂、唐守开、萧恒昌、彭锡群、周芝华、刘文才、冯文开、陆文蔚、杨环玉、贺云祥、李尚贵、沈清华、杨添桂、王泽友、欧阳金林、黄得胜、周仲魁、李光贵、杨仕海、赵金祥、曹继文、杨登溥、胡元干、赵成光、曾得贵、刘义纯、陈光茂、李光德、蒋代忠、刘光富、何禄谦、郭禄贵、郭宏亮、唐正宗等五十八弁，均请免补外委，以把总尽先拔补，并赏戴蓝翎。

文生张潭、梅有恒、余国玫、蒋启奎、鲍崇基等五名，均请以训导不论双单月遇缺即选。六品翎顶段子厚、杨春生，均请以从九品不论双单月遇缺即选。文童孙镇南，请以从九品留于安徽遇缺即补。候选从九伍盛琳，请以从九品留于安徽遇缺尽先即补，并赏戴蓝翎。军功熊炽昌、谭定元、黄永年、贺纯甫、胡玉山、胡定源、刘勋焱、周经泰、郑登鉴、朱春麟、吴国仕、蒋杏林、萧凯、田少春、萧曰明、刘祖孝、杜治安、赵牧、李祚恭、余翔、沈福兰、吴协成、郭得胜、胡庆杰、窦世清、周大龄、旷琦、金万宝、熊育万、王锡先、刘象乾、葛起禄、谭秉忠、周辉宗、傅登有、郭光卿、吴銮、汪炳森、王安贞、田宗孝、朱宗补、金兴福、廖得胜、施湘儒、牛子青、焦克昌、罗会元、罗天德、曾传芝、李凌汉、邹定桂、桑朝元、万连芳、赵焕仁、万邦和、钟定之、黄鼎、王肇祥、王文焕、杭国桢等六十名，均请赏戴六品蓝翎。

已革记名总兵余大胜，请开复原官，并免缴捐复银两。已革尽先游击杨玉成，请开复原官，并免缴捐复银两。已革前江西都昌县县丞遇缺补用知县署都昌县知县萧广芬，请开复原官，并免缴捐复银两。已革四川绥宁协在营世职云骑尉王家冀，请开放原职，并免缴捐复银两。已革守备蒋揖让，请开复原官，并免缴捐复银两。

军功武生涂凤仪、崔长春、李克报、万富禄等四名，均请以把总尽先补用，并赏戴蓝翎。

[1] 与后面批复对照，此处疑有脱漏。

[2] 与后面批复对照，此处疑有脱漏。

[3] 与后面批复对照，此处疑有脱漏。

127. 附录明谕　批复上折六月二十日

同治二年六月二十日，准兵部火票递到六月初五日内阁奉上谕：

曾国藩奏，遵保克复宁郡，进援泾县，迭复西河等隘出力员弁，并案开单请奖一折。上年六月间，鲍超一军克复宁国府城；七、八等月，与伪辅逆等相持苦战十一月，败贼于马头镇、杨柳铺；本年正月，进解泾县之围；二月，大破贼巢，悉复西河小淮窑、红杨树、麒麟山诸要隘，宁郡数十里内一律肃清。在事出力员弁，均属著有微劳，自应量予鼓励。

记名提督直隶宣化镇总兵宋国永、记名提督直隶正定镇总兵娄云庆，均着赏穿黄马褂。总兵谭胜达、唐仁廉、王衍庆、周有胜、何绍彩、王清泉，均着遇有总兵缺出，尽先提奏。周有胜并赏给额特和恩巴图鲁名号，何绍彩并赏加提督衔，王清泉并赏给绰勇巴图鲁名号。参将梁美材，着免补参将，以副将补用，并赏加总兵衔。副将邓训诰等二员，均着赏加总兵衔。邓云贵着遇有副将缺出，先行补授，并赏给敏勇巴图鲁名号。参将周德馨，着以副将尽先补用，并赏给杰勇巴图鲁名号。鲍占彪，着免补参将，以副将尽先补用。副将陈永康，着赏给总兵衔。参将吴云集，着免补参将，以副将尽先补用，并赏给巨勇巴图鲁名号。守备徐连升，着免补守备，以都司尽先补用，并赏加游击衔。游击涂祖昌，着免补游击，以参将尽先补用，并赏加副将衔。游击衔洪容海，着以游击尽先补用。千总张遇春，着免升守备，以都司尽先补用。游击黄海清，着免补游击，以参将仍留安徽尽先补用，并赏加副将衔。参将孙得友，着免补参将，以副将尽先补用。游击唐得胜，着免补游击，以参将尽先补用，并赏给副将衔。六品顶戴罗文宓，着免补把总、千总，以守备尽先补用。降革副将段福，着开复原官，并免缴捐复银两。游击萧凌云，着以参将尽先补用，并赏加副将衔。军功卢荣忠，着以千总尽先拔补，并赏戴蓝翎。总兵李文益，着遇有总兵缺出，先行补授。刘顺隆等三员，均着交部从优议叙。副将曹志忠等二员，均着遇有副将缺出，先行补授。游击何文喜，着以参将尽先补用，并赏加副将衔。游击陈开用，着免补游击，以参将仍留湖北尽先补用，并赏加副将衔。直隶州知州田芬，着免选本班，以知府不论双单月遇缺即选。参将邹连升，着以副将尽先补用。副将甘星平，着遇有副将缺出，先行补授。总兵萧仪斌、副将易昌焕、翦炳南，均着以总兵记名简放。副将蔡得胜等三员，均着遇有副将缺出，先行补授。内杨谦万、熊高望并赏加总兵衔，萧连贵、王三星均着赏加总兵衔，萧连贵并赏给饶勇巴图鲁名号，王三星并赏给晋勇巴图鲁名号。参将龙德亮着免补参将，以副将尽先补用，并赏加总兵衔。副将陈世贵，着以副将留于两江尽先补用，并赏加总兵衔。曾成武、周鹏举，均着遇有副将缺出，先行补授。曾成武并赏给锋勇巴图鲁名号，周鹏举并赏给硕勇巴图鲁名号。章茂，着以副将留于湖北遇有缺出，先行补授，并赏给确勇巴图鲁名号。张丽堂，着以副将留于江西，遇有缺出，先行补授。周得胜，着遇有副将缺出，先行补授。邹贵友，着以副将留于浙江遇缺即补。罗运昌，着遇有四川副将缺出，先行补授。参将李世泰等三员，均着免补参将，以副将尽先补用。朱联升，着免补参将，以副将仍留四川尽先补用。何田玉，着免补参将，以副将尽先补用，并赏换花翎。黎光照，着免补参将，以副将仍留四川尽先补用。阳道臻，着免补参将，以副将尽先补用。萧荣贵等四员，均着免补参将，以副将尽先补用。江河清，着免补参将，以副将留于湖北尽先补用。游击李国珍，着免补游击、参将，以副将归湖南、湖北尽先补用。参将郑元龙，着免补参将，以副将仍留四川尽先补用。戴惟高，着免补参将，以副将留于浙江尽先补用。张九林，着免补参将，以副将仍留江西尽先补用。杨忠，着免补参将，以副将留于湖广，遇有缺出，先行补授。刘华容，着免补参将，以副将仍留湖广遇有缺出，先行补授。向世珍，着免补参将，以副将仍留两江遇有缺出，先行补授。游击陈春和，着以副将仍留安徽尽先补用。参将戴美思等七员，均着免补参将，以副将尽先补用。副将邓光成，着遇有副将缺出，先行补授。湖南补用参将胡正盛，着免补参将，以副将仍留湖南尽先补用。湖北补用游击何绍彰，着免补游击，以参将仍留湖北尽先补用，并赏加副将衔。游击唐星垣等七员，均着免补游击，以参将尽先补用，并赏加副将衔。四川补用游击鲍昌龄，着免补游击，以参将仍留四川尽先补用，并赏加副将衔。游击谢荣胜，着赏给裕勇巴图鲁名号。张贤贵等三员，均着免补游击，以参将尽先补用，并赏换花翎。参将李长靖等二员，均着赏加副将衔。知县陆泰衡，着赏加同知衔。知府龚承泽，着以知府留于安徽遇缺即补。直隶州知州李宗潮，着免选本班，以知府不论双单月遇缺即选。参将胡廷贵，着以参将留于江苏尽先补用，并赏加副将衔。王玉良，着以参将留于四川尽先补用，并赏加副将衔。安徽补用游击李华林等三员，均着免补游击，以参将各留原省尽先补用。游击丁有贵等八员，均着免补游击，以参将尽先补用，并赏加副将衔。都司萧金元，着免补都司，以游击尽先补用，并赏加参将衔。游击周德胡等二十员，均着免补游击，以参将尽先补用。湖北知府张秉钧，着赏戴花翎。江苏知县吴奎五，着赏加知州衔。湖北补用游击秦得先等六员，均着免补游击，以参将各留原省尽先补用。游击吴建廷，着免补游击，以参将留于湖南遇缺即补。游击衔都司刘得胜，着免补都司、游击，以参将尽先补用。游击刘大有等二员，均着免补游击，以参将尽先补用，并赏换花翎。都司李定明等四员，均着免补都司，以游击尽先补用，并赏加参将衔。蒋富山等三十员，均着免补都司，以游击尽先补用。生员濮嵩庆，着以训导不论双单月尽先选用。知县姚良璧，着免选本班，以直隶州知州不论双单月遇缺即选。知府罗辰五，着赏加道衔。直隶州知州崔文煐，着俟补缺后，以知府升用。云骑尉吴钟秀，着以县丞不论双单月遇缺即选。府知事衔杨之盛，着以府知事不论双单月遇缺即选。都司马裕衡，着免补都司，以游击尽先补用，并赏换花翎。钟望书，着免补都司，以游击仍留湖南尽先补用。游击龙承益，着以游击留于湖北尽先补用，并赏给参将衔。杨龙彪，着以游击留于安徽尽先补用，并赏加参将衔。杨国超，着以游击留于湖南尽先补用，并赏加参将衔。都司邓正华，着免补都司，以游击留于安徽尽先补用。章有典，着免补都司，以游击尽先补用，并赏换花翎。蒋百龄，着免补都司，以游击尽先补用，并赏加参将衔。游击裴人杰，着赏给伟勇巴图鲁名号。都司张得胜等三十员，着免补都司，以游击尽先补用，并赏换花翎。县丞凌梦松等二员，均着免选本班，以知县不论双单月遇缺即选。都司聂得胜等三十五员，均着免补都司，以游击尽先补用。湖南补用都司李光凤，着免补都司，以游击仍留湖南尽先补用。守备傅佐廷等三员，均着免补守备，以都司尽先补用，并赏加游击衔。府经历左兴萼，着免选本班，以知县不论双单月遇缺即选。都司彭太仕等二员，均着免补都司，以游击尽先补用，并赏换花翎。守备曹文清等三员，均着免补守备，以都司尽先补用，并赏换花翎。安徽补用都司陈俊，着免补都司，以游击仍留安徽尽先补用。都司刘玉福，着以都司留于四川尽先补用，并赏换花翎。都司四川盐厂营守备龚占鳌，着免补都司，以游击仍留原省尽先补用。蓝翎游击蔡起章，着赏换花翎。守备刘万胜，着免补守备，以都司尽先补用，并赏加游击衔。湖南补用都司吴定升，着免补都司，以游击仍留湖南遇缺即补。蓝翎游击张鹏飞，着以游击留于四川，遇有游击缺出，先行补授，并赏换花翎。守备王良俊，着免补守备，以都司留于两湖尽先补用，并赏加游击衔。游击袁明亮，着分发湖广，遇有游击缺出，先行补授。江西补用都司陈九和等三员，均着免补都司，以游击各留原省尽先补用。陈九和并赏换花翎。曾信贤，着免补都司，以游击留于湖广尽先补用。黄达五等三员，均着免补都司，以游击留于江西尽先补用。胡良作，着免补都司，以游击留于浙江尽先补用。王应兴，着免补都司，以游击留于四川督标尽先补用。蓝翎游击颜炳文等三员，均着赏换花翎。蓝翎都司曾得太等四员，均着赏加游击衔，并赏换花翎。守备张成书等二员，均着免补守备，以都司尽先补用，并赏加游击衔。湖南抚标都司王福彬，着以都司仍归原标遇缺即补。都司彭源清，着以都司留于安徽尽先补用，并赏加游击衔。李得胜，着以都司留于湖南尽先补用。高连升，着以都司留于四川尽先补用。守备罗天贵，着免补守备，以都司仍留四川遇缺先补。姜先兆等二十五员，均着免补守备，以都司尽先补用。刘胜山等七员，均着以都司尽先补用，并赏换花翎。五品顶戴王永虎，着以守备尽先补用。守备汤立梧等十九员，均着免补守备，以都司尽先补用，并赏换花翎。贺兴隆等一百八员，均着免补守备，以都司尽先补用，并赏换花翎。都司陈立纪，着赏换花翎。知县何隆士，着免选本班，以直隶州知州不论双单月遇缺即选。安徽即补知县刘藻，着免补本班，以直隶州知州仍留原省补用。知府许世福，着赏加道衔。知县李公选，着赏戴蓝翎。候选直隶州知州李凤章，着俟补缺后，以知府升用，先换顶戴。守备郑虞光等二员，着以都司留于湖广遇缺即补。夏开鹏，着以都司留于安徽遇缺即补。周洪胜等二员，均着以都司留于两江遇缺即补。聂振声等二员，均着以都司留于湖南尽先补用。游击罗运泰，着遇有湖南游击缺出，先行补授。即补同知直隶州知州刘景尧，着赏加知府衔。盐提举衔饶兆麟，着以本班遇缺前先选用。训导李善登，着免选本班，以知县不论双单月遇缺即选。千总杨友希，着以守备尽先补用，并赏加都司衔。守备唐开榜等二十五员，均着免补守备，以都司尽先补用。知县汤炳烈，着赏换花翎。守备黄大鹏，着以都司留于贵州镇远镇标尽先补用。苏崇星，着免补守备，以都司留于湖南尽先补用。刘纬才，着免补守备，以都司留于安徽抚标尽先补用，并赏换花翎。徐松林，着免补守备，以都司留于湖南尽先补用，并赏换花翎。蒋福照，着免补守备，以都司留于湖南尽先补用。程扶鼎，着免补守备，以都司留于四川尽先补用，并赏换花翎。武宝林，着免补守备，以都司留于四川，遇有缺出，先行补授。曹福有，着赏加都司衔。补用同知直隶州知州钟启祥，着免补本班，以知府仍留江西补用。守备赵登美等十六员，均着免补守备，以都司尽先补用。千总绍长林等十二员，均着免补千总，以守备尽先补用，并赏加都司衔。守备何以诗等三员，均着免补守备，以都司尽先补用，并赏换花翎。千总万守业等二十员，均着以守备尽先补用，并赏加都司衔。吴耀彩等二十员，均着免补千总，以守备尽先补用，并赏换花翎。曾纪位，着以守备尽先补用，并赏戴蓝翎。黄俊才等二十二员，均着免补千总，以守备尽先补用，并赏加都司衔。万有胜等二员，均着以守备留于湖北遇缺即补，并赏换花翎。守备郑渭周，着以守备留于安徽尽先补用，并赏换花翎。柳瑞林，着以守备留于湖广尽先补用。守备周斌，着分发四川遇缺即补，并赏换花翎。彭荣升等五员，均着赏换花翎。卫千总周国祥，着以守备尽先补用，并赏戴蓝翎。千总秦成亮，着以守备尽先补用，并赏戴蓝翎。军功施久全，着以把总尽先补用，并赏戴蓝翎。训导蔡启华，着免选本班，以知县不论双单月遇缺即选。湖北补用从九品袁启宇，着免选本班，以府经历改留安徽遇缺即补。军功王珍等二名，均着以从九品不论双单月遇缺即选。千总杨茂祚等一百四十六员，均着免补千总，以守备尽先补用，并赏加都司衔。千总龙正春等二十四员，均着免补千总，以守备尽先补用，并赏加都司衔。曾登高等七十六员，均着以守备尽先补用。吴海鳌，着以守备尽先补用，并赏戴蓝翎。县丞朱衣客，着免选本班，以知县留于安徽遇缺即补。从九品胡振翼等十五员，均着免选从九品，以县丞不论双单月遇缺即选。童生张番等二十二名，均着以从九品不论双单月遇缺即选。千总张正纲，着以守备仍留湖南尽先补用，并赏换花翎。藏德等三员，均着以守备留于四川尽先补用，并赏换花翎。王正荣，着以守备留于四川尽先补用。朱庆铭，着以守备留于湖广督标尽先补用，并赏换花翎。湖南把总周耀南，着免升千总，以守备仍归原省抚标左营尽先补用。千总唐政有，着免补千总，以守备留于湖北尽先补用。把总高明扬，着以千总留于安徽抚标尽先拔补，并赏加守备衔。童生余国珖等十七名，均着以从九品不论双单月遇缺即选。知县胡承榘，着赏加同知衔。王建勋，着免补本班，以直隶州知州仍归江西遇缺即补。县丞康醇甫，着免补本班，以知县仍留江西归候补班遇缺即补。府经历樊文炳等二员，均着免补本班，以知县仍留安徽遇缺即补。知县冯辅廷，着赏戴蓝翎。千总徐治堂等十员，均着以守备尽先补用，并赏戴蓝翎。州同卢承澍，着免补本班，以知县留于江西遇缺即补。把总郑士生等五名，均着以千总尽先补用，并赏戴蓝翎。县丞王墉，着免补本班，以知县仍留安徽遇缺即补。职员胡克修，着以县丞留于安徽遇缺补用。外委鲍连升，着以千总尽先补用，并赏戴蓝翎。把总徐士林、余登云，均着以千总留于安徽尽先补用。把总鲍昌寿，着以守备留于四川遇缺尽先补用。训导徐颢，着免补本班，以知县不论双单月遇缺即选。千总邓太和等二员，均着以守备尽先补用。把总王衍畴等三十员，均着免补把总、千总，以守备尽先补用。县丞龙恩煦，着免选本班，以知县不论双单月遇缺即选。把总罗永丰等二百二十二员，均着以千总尽先补用，并赏加守备衔。县丞衔柳凤仪，着以县丞不论双单月遇缺即选。外委胡庆元，着以千总尽先补用，并赏加守备衔。县丞李公进、刘元寿、吴建中，均着免选本班，以知县不论双单月遇缺即选。六品顶戴洪潮海等二名，均着以千总尽先补用，并赏加守备衔。千总杨大明等二员，均着以守备尽先补用。把总欧阳春等四十二员，均着以千总尽先补用，并赏加守备衔。县丞唐仁东，着免选本班，以知县不论双单月遇缺即选。把总李祥秀等二员，均着以千总尽先补用，并赏加守备衔。外委龙益元等四十五员，均着免补外委、把总，以千总尽先补用。千总何安清，着以守备尽先补用。军功马长庆等三名，均着以千总尽先拔补。布政司经历衔胡澍，着以府经历县丞不论双单月遇缺即选。外委胡文秀等四员，均着以千总尽先拔补。主簿刘士 226-1 ，着免选本班，以府经历不论双单月遇缺即选。把总郭阳春，着以卫千总尽先拔补。卢正泰，着以千总仍归江西南昌协标尽先补用，并赏加守备衔。徐仁禄，着以卫千总尽先补用。外委罗宏荣，着以把总仍留湖南尽先补用，并赏戴蓝翎。把总陈国达，着以千总仍留安徽抚标推补。外委康明典，着以把总留于湖广督标遇有缺出，先行顶补。中书廖正魁，着免选本班，以同知留于湖北遇缺即补。县丞范煦等二员，均着免选本班，以知县不论双单月遇缺即选。知县朱文蔚，着以本班仍留安徽遇缺即补，并赏加同知衔。把总廖德义等六十四员，均着免补把总，以千总尽先拔补。监生黄伦燕，着以县丞留于安徽遇缺即补。外委杨文煌等七十二员，均着以千总尽先补用。府经历彭书麟等三员，均着免选本班，以知县不论双单月遇缺即选。监生梁士俊，着以府经历不论双单月遇缺即选。把总胡三德等七员，均着免补把总，以千总尽先拔补。湖北把总姚胜周，着以千总仍归原省遇缺即补。把总文梁官等五十九员，均着免补把总，以千总尽先补用，并赏戴蓝翎。府经历游春泽，着免选本班，以知县不论双单月遇缺即选。县丞张世禄，着免选本班，以知县不论双单月遇缺即选。县主簿罗克进等二员，均着免选本班，以府经历不论双单月遇缺即选。县丞陆光煜，着赏给六品翎顶。从九品娄登绶等二员，均着免选本班，以府经历不论双单月遇缺即选。外委谭玉山等二十七员，均着免补外委，以把总尽先拔补，并赏戴蓝翎。从九品阎其谐等三员，均着免选本班，以县丞不论双单月遇缺即选。军功沈可全等七十四名，均着以把总尽先补用，并赏戴蓝翎。从九品夏文光，着免补本班，以府经历仍留湖北归候补班遇缺即补。王耀鼎等三员，均着以府经历留于安徽遇缺即补。军功胡绍西等三名，均着以千总尽先拔补。从九品杨际春，着免补本班，以县丞仍留江西归候补班遇缺即补。主簿薛光宗，着免补本班，以县丞仍留安徽遇缺即补，并赏戴蓝翎。从九品汪兆藩，着免补本班，以县丞留于安徽遇缺即补。郑锡元，着免补本班，以县丞仍留安徽遇缺即补。金钟，着免选本班，以府经历留于江苏遇缺即补。童步云，着免选本班，以府经历留于安徽遇缺即补。刘定冠，着以从九品仍归湖北遇缺即补，并赏戴蓝翎。军功米福胜等一千三十名，均着以外委拔补，并赏戴蓝翎。胡臣斌等五名，均着以从九品不论双单月遇缺即选。陕西典史杨堦，着免补本班，以县丞仍留原省遇缺即补。监生翟守诰等五名，均着赏戴蓝翎。童生罗化龙等十六名，均着以从九品不论双单月遇缺尽先选用。训导汪尊贤等三员，均着赏戴蓝翎。从九品尹定连，着赏加州同衔，并赏戴蓝翎。生员罗宗宽等二名，均着赏戴蓝翎。文若鼎等八名，均着以训导不论双单月遇缺尽先即选。主簿刘肖求，着赏戴蓝翎。军功杨懋林，着以从九品留于安徽遇缺即补。训导林文翰，着免选本班，以教谕不论双单月遇缺即选，并赏戴蓝翎。军功王香萼，着以从九品留于安徽遇缺尽先补用。监生贺醇，着以按察司司狱不论双单月遇缺即选，并赏戴蓝翎。从九品潘玫，着以本班遇缺前先选用，并赏戴蓝翎。府经历衔袁仪，着以本班不论双单月遇缺即选。监生杜华等七名，均着以从九品不论双单月遇缺即选，并赏戴蓝翎。县丞衔翦文周，着以县丞不论双单月遇缺即选。吏员田九仪，着以县主簿不论双单月遇缺即选。县丞胡克钦，着免补本班，以知县仍留湖北遇缺即补。从九品何绍彬，着免补本班，以府经历县丞留于湖北遇缺即补。外委曹庆福等五十八员，均着免补外委，以把总尽先拔补，并赏戴蓝翎。生员张潭等五员，均着以训导不论双单月遇缺即选。六品翎顶段子厚等二名，均着以从九品不论双单月遇缺即选。童生孙镇南，着以从九品留于安徽遇缺即补。从九品伍盛琳，着以从九品留于安徽遇缺尽先即补，并赏戴蓝翎。军功熊炽昌等六十名，均着赏给六品顶翎。已革记名总兵余大胜、已革尽先游击杨玉成、已革前江西都昌县县丞遇缺补用知县萧广芬、已革守备蒋揖让，均着开复原官，并免缴捐复银两。已革四川绥宁协在营世职云骑尉王家翼，着开复原职，并免缴捐复银两。军功涂凤仪等四员，均着以把总尽先补用，并赏戴蓝翎。该部知道。单并发。钦此。

128. 汇保迭破颍州西路捻匪及克运漕镇出力员弁奖叙折五月二十七日

奏为迭破颍西捻圩及会克运漕镇之出力员弁，遵旨查明酌保，仰祈圣鉴事。

窃道员毛有铭一军，自上年闰八月至九月初间，进攻颍州西路捻匪，先后毁平十七圩，乘胜袭破巨捻胡麻三老巢，经臣奏奉谕旨，出力各员酌给奖叙。又于十二月初十日，会同水陆各军攻克运漕镇，续奉上谕，准其汇入颍西剿捻案内酌保，当即钦遵转行去后。兹据毛有铭详查各员劳绩，分拟等差，开单请奏前来。臣逐加复核，尚无冒滥，相应汇缮清单，仰恳天恩，俯如所请，以资鼓励。除把总外委各弁勇循案咨部注册给奖外，所有遵旨酌保出力员弁缘由，谨缮折附驿陈请，伏乞皇太后、皇上圣鉴训示。谨奏。

附保单

谨将湘勇攻剿颍州西路捻圩尤为出力文武员弁，酌核请奖，开折恭呈御览。

计开：

湘中营

副将欧阳爵和，请赏给勇号。副将王俊南，请赏给总兵衔。参将衔游击李续榭、游击龙惠南，均请免补游击，以参将尽先补用，并加副将衔。蓝翎游击衔都司金茂荣，请免补游击，以参将尽先补用，并赏换花翎。蓝翎都司衔守备李银生、王友升，均请免补都司，以游击尽先补用。李银生并赏换花翎。蓝翎游击衔都司潘胜友，都司钟永吉、向得胜等三员，均请免补都司，以游击尽先补用，加参将衔。潘胜友并赏换花翎。

都司衔守备贺振麒、赵开祥、沈福堂、罗复胜、谷先成、张华山，守备胡美圭、王南湘、刘厚章等九员，均请免补守备，以都司尽先补用，并加游击衔。守备衔千总颜永思、封玉堂，均请免补守备，以都司尽先补用。守备衔千总毛添祥、黄得贵、吴桂生、陈必达、曾方元，千总周仁兴、熊桂麓、李嘉联、陈祥和、李肇维等十弁，均请免补千总，以守备尽先补用，并加都司衔。

把总贺隆盛，请免补把总，以守备尽先补用。把总刘连馀、邱长华、萧光声、周昌培、刘迪芳等五弁，均请免补把总，以千总尽先拔补，加守备衔。刘连馀并请赏戴蓝翎。把总周光泗、陈有德，外委陈美元、萧临丰，军功曾云胜等五弁，均请免补把总，以千总尽先拔补，并赏戴蓝翎 [1] 。

候选从九品刘庆衡，请免选本班，以府经历县丞留于安徽尽先补用。文童彭贤书，请以从九品归部不论双单月遇缺即选。

湘右营

推补副将杨启益，请免补副将，以总兵记名简放。推补副将李荣华，请赏给勇号。推补副将王复胜、丁万明，均请赏加总兵衔。

参将衔游击龙德泰、游击李发武，均请免补游击，以参将尽先推补，并加副将衔。蓝翎游击衔都司刘祥发、詹运发、毛胜、陈建厚、李仕和，都司杨茂益、陈泰堃、刘和厚等八员，均请免补都司，以游击尽先补用，加参将衔。刘祥发并赏换花翎。蓝翎都司衔守备刘荣杰、易耀典、刘其兴等三员，均请免补守备，以都司尽先补用。刘荣杰、易耀典并赏换花翎。都司衔守备易继周、彭称南，守备漆友元、唐正定，守备衔千总赵伯友、金桓义、谭明华等七员，均请免补守备，以都司尽先补用。易继周、彭称南、漆友元、唐正定并加游击衔。守备衔千总郭美南，千总杜春元、罗云楚，把总杨德云、邬世万等五弁，均请免补千总，以守备尽先补用。郭美南、杜春元、罗云楚并加都司衔。

把总毛良禄、王桂堂、吴中和、李廷生、尹万年、任友秩、邹定发、张正和、彭光秀、曹致章，外委侯家世、何永协等十二弁，均请免补把总，以千总尽先拔补，加守备衔。毛良禄、李廷生、尹万年、彭光秀、侯家世并赏戴蓝翎。外委李元盛、黄裳吉、李照临、黄荣德、罗生财、王朋泗、邓义和等七弁，均请免补外委，以千总尽先拔补。李元盛并赏戴蓝翎。军功周桢祥、梁辅邑，均请以外委尽先拔补，并赏戴蓝翎。

候选从九品王榛，请免选本班，以府经历留于安徽尽先补用。候选训导李瑛，请免选本班，以知县遇缺即选。

亲兵营马队

游击衔都司李赞勋，请免补都司，以参将尽先推补。参将涂得贵，请免补参将，以副将尽先推补。蓝翎游击陈绍兴，请免补游击，以参将尽先补用。蓝翎都司陈克昌，都司翟金元、黄鼎元等三员，均请免补都司，以游击尽先补用。都司衔守备钟定南，守备李明高、李景玉、曹名魁，守备衔千总常远藻等五员，均请免补守备，以都司尽先补用。钟定南并加游击衔。守备衔千总王荣华，请免补千总，以守备尽先补用，并加都司衔。千总唐玉彪，请免补千总，以守备尽先补用。把总屈平金、李正和、李长胜等三弁，均请免补把总，以千总尽先拔补。李正和、李长胜并赏戴蓝翎。外委李晓聪，请免补外委，以千总尽先拔补，并加守备衔。军功宋定251-1 ，请以外委尽先拔补，并赏戴蓝翎。

监生李世钰，请以县主簿不论双单月尽先选用。

信中营

蓝翎参将衔游击王贵和，请免补游击，以参将尽先推补，加副将衔，并赏换花翎。都司贺连城，请免补都司，以游击尽先补用。把总李万和、傅承眷、曾惟美、潘成祺、游正泰、郭恒升等六弁，均请免补把总，以千总尽先拔补，并加守备衔。把总戴定山、李永安、周恒裕、田国泰、祁茂林，外委刘宝贤等六弁，均请免补把总，以千总尽先拔补。戴定山、李永安、周恒裕并赏戴蓝翎。军功王式芳、周家建、胡云正、廖世良、刘桂芳等五弁，均请以外委尽先拔补，并赏戴蓝翎。

监生李251-2 湶、戈价人，均请以县主簿不论双单月尽先选用。

溥左营

副将衔参将王玉藻，请免补参将，以副将尽先推补。游击王富山，请免补游击，以参将尽先补用。都司汤明德，请免补都司，以游击尽先补用。蓝翎守备衔千总贺永益，请免补千总，以守备尽先补用，并加都司衔。千总胡德基、李呈祥、伍为贵、康开世等四弁，均请免补千总，以守备尽先补用。把总杨胜亮、曾占鳌，均请免补把总以千总尽先拔补，并加守备衔。把总胡楚桂、汤昌荣、罗俊发、巫恩胜、陈友胜、胡宸辅、江得友等七弁，均请免补把总，以千总尽先拔补，并赏戴蓝翎。把总曾得胜、杨永昌，外委姚大顺、谭传锦等四弁，均请免补把总，以千总尽先拔补。外委刘春庭，请以把总拔补，并赏戴蓝翎。军功田宗贵、张大发、龙家胜、蓝玉春、陶诵武等五弁，均请以外委尽先拔补，并赏戴蓝翎。

从九品衔胡长书，请以县主簿归部不论双单月尽先选用。

溥右营

副将李致和，请赏给勇号。蓝翎游击萧义胜、刘全资，游击衔都司李官禄等三员，均请免补游击，以参将尽先补用。萧义胜并赏换花翎。守备衔千总李泗义、千总李兰亭，均请免补千总，以守备尽先补用。李泗义并加都司衔。把总彭奇明、吴恒胜、李高华等三弁，均请免补把总，以千总尽先拔补，并加守备衔。把总朱宝臣、吕海滨，均请免补把总，以千总尽先拔补，并赏戴蓝翎。把总曾宪凤、方普成、杨月星、甘荣贵，外委周成祥、梁俊藻、王湘和、李宫世等八弁，均请免补把总，以千总尽先拔补。外委王开缉、李星禄，军功韩大善、谢得胜、杨柏怀等五弁，均请免补外委，以把总尽先拔补，并赏戴蓝翎。军功吴绍福、罗正升、朱丹青、刘义辉、游述堂，均请以外委尽先拔补，并赏戴蓝翎。

州同衔罗光楚，请以县丞归部不论双单月选用。

亨左营

都司黄有才、熊显荣，都司衔守备邓得志等，均请免补都司，以游击尽先补用。蓝翎守备喻龙起、周立臣、钟洪亮、陈添祥等四员，均请免补守备，以都司尽先补用。千总向得胜、喻理植、盛光远等三弁，均请免补千总，以守备尽先补用。向得胜并赏戴蓝翎。把总徐春霖、陈光明、黎友胜、王鹤亭、易胜祥、王大顺、陈德明、周华武、彭桂馥、王友胜，外委陈福庆、王临雍等十二弁，均请免补把总，以千总尽先拔补。陈德明并加守备衔，周华武、彭桂馥、王友胜并赏戴蓝翎。外委曾南桂、龚慎徽，均请免补外委，以把总尽先拔补，并赏戴蓝翎。军功郭胜元、陈玉和、穆传行、吕建功、张贵和、徐先胜等六弁，均请以外委尽先拔补，并赏戴蓝翎。

候选训导邵廷杰，请免选训导，以教谕不论双单月遇缺即选。从九品衔萧勋铭，请以从九品归部不论双单月选用。

毅左营

候补游击雷震云，请免补游击，以参将尽先推补。都司李时若、王在田、许先登，均请免补都司，以游击尽先补用。李时若并加参将衔。守备周曙云，请加都司衔。守备衔千总王有光、喻均器、晏子红，千总叶声扬、李志成、王遂珍等六弁，均请免补千总，以守备尽先补用。王有光、喻均器、晏子红并加都司衔。把总邹振声、宋友明、张荣儒、尹金山、蔡得福、刘胜佑、李安寿、胡得升、陈珂兴、朱瑞泰等十弁，均请免补把总，以千总尽先补用。朱瑞泰并赏戴蓝翎。外委谢桂林、陈友升，均请免补外委，以把总尽先拔补，并赏戴蓝翎。军功邵胜奇、喻文武、宇汉春、陈德祥、刘相周、滕得胜、杨永喜、王明德、谈馀诚、杨世泰、潘厚发、王焕福等十二弁，均请以外委尽先拔补，并赏戴蓝翎。

候选从九品徐朝霖，请免选本班，以县丞归部选用。候选训导陈力，请免选训导，以教谕不论双单月尽先选用。六品军功吕东阳，请以从九品归部不论双单月尽先选用。六品军功陈凤仪，请以把总尽先拔补，并赏戴蓝翎。江西遇缺前先选用训导洪钧，请仍以训导不论双单月遇缺即选，并加五品衔。贡生张度，请赏给五品衔。从九衔袁春林，请以县主簿不论双单月遇缺即选，并请赏戴蓝翎。文童吴启典，请以从九品不论双单月遇缺即选。即选从九杨万锦，请免选本班，以府经历县丞不论双单月即选。

[1] 与后面批复对照，此处疑有脱漏。

129. 附录明谕　批复迭破颍西捻圩及会克运漕镇出力员弁保奖案六月二十日

同治二年六月二十日，准兵部火票递到六月初五日内阁奉上谕：

曾国藩奏，遵保迭破颍西捻圩及会克运漕镇出力员弁，开单请奖一折。毛有铭一军，自上年闰八月至九月间，进攻颍州西路捻匪，连毁城圩，袭破巨捻胡麻三老巢，又于十二月间会同水陆各军，攻克运漕镇。各该员弁等，均属著有微劳，自应量加鼓励。

副将欧阳爵和，着赏给展勇巴图鲁名号。副将王俊南，着赏加总兵衔。游击李续榭等二员，均着免补游击，以参将尽先补用，并赏加副将衔。都司金茂荣，着免补游击，以参将尽先补用，并赏换花翎。守备李银生等二员，均着免补都司，以游击尽先补用，李银生并赏换花翎。都司潘胜友等三员，均着免补都司，以游击尽先补用，并赏加参将衔，潘胜友并赏换花翎。守备贺振麒等九员，均着免补守备，以都司尽先补用，并赏加游击衔。千总颜永思等二员，均着免补守备，以都司尽先补用。毛添祥等十员，均着免补千总，以守备尽先补用，并赏加都司衔。把总贺255-1 盛，着免补把总，以守备尽先补用。刘连馀等五员，均着免补把总，以千总尽先拔补，并赏加守备衔。刘连馀并赏戴蓝翎。周光泗等五员，均着免把总，以千总尽先拔补，并赏戴蓝翎。军功胡德泰，着以外委尽先拔补，并赏戴蓝翎。从九品刘庆衡，着免选本班，以府经历县丞留于安徽尽先补用。童生彭贤书，着以从九不论双单月遇缺即选。副将杨启益，着免补副将，以总兵记名简放。李荣华，着赏给劲勇巴图鲁名号。王复胜等二员，均着赏加总兵衔。游击龙德泰等二员，均着免补游击，以参将尽先推补，并赏加副将衔。都司刘祥发等八员，均着免补都司，以游击尽先补用，并赏加参将衔。刘祥发并赏换花翎。守备刘荣杰等三员，均着免补守备，以都司尽先补用。刘荣杰、易耀典并赏换花翎。易继周等七员，均着免补守备，以都司尽先补用。易继周、彭称南、漆友元、唐正定并赏加游击衔。千总郭美南等五员，均着免补千总，以守备尽先补用。郭美南、杜春元、罗云楚并赏加都司衔。把总毛良禄等十二员，均着免补把总，以千总尽先拔补，并赏加守备衔。毛良禄、李廷生、尹万年、彭光秀、侯家世并赏戴蓝翎。外委李元盛等七员，均着免补外委，以千总尽先拔补。李元盛并赏戴蓝翎。军功周桢祥等二名，均着以外委尽先拔补，并赏戴蓝翎。从九品王榛，着免选本班，以府经历留于安徽尽先补用。训导李瑛，着免选本班，以知县遇缺即选。都司李赞勋，着免补都司，以将此尽先推补。参将涂得贵，着免补参将，以副将尽先推补。游击陈绍兴，着免补游击，以参将尽先补用。都司陈光昌等三员，均着免补都司，以游击尽先补用。守备钟定南等五员，均着免补守备，以都司尽先补用。钟定南并赏加游击衔。千总王荣华，着免补千总，以守备尽先补用，并赏加都司衔。唐玉彪，着免补千总，以守备尽先补用。把总屈平金等三员，均着免补把总，以千总尽先拔补，内李正和、李长胜并赏戴蓝翎。外委李晓聪，着免补外委，以千总尽先拔补，并赏加守备衔。军功宋定251-1 ，着以外委尽先拔补，并赏戴蓝翎。监生李世钰，着以县主簿不论双单月尽先选用。游击王贵和，着免补游击，以参将尽先推补，并赏加副将衔，并赏换花翎。都司贺连城，着免补都司，以游击尽先补用。把总李万和等六员，均着免补把总，以千总尽先拔补，并赏加守备衔。戴定山等六员，均着免补把总，以千总尽先拔补。戴定山、李永安、周恒裕并赏戴蓝翎。军功王式芳等五员，均着以外委尽先拔补，并赏戴蓝翎。监生李251-2 湶等二名，均着以县主簿不论双单月尽先选用。参将王玉藻，着免补参将，以副将尽先推补。游击王富山，着免补游击，以参将尽先补用。都司汤明德，着免补都司，以游击尽先补用。千总贺永益，着免补千总，以守备尽先补用，并赏加都司衔。胡德基等四员，均着免补千总，以守备尽先补用。把总杨胜亮等二员，均着免补把总，以千总尽先拔补，并赏加守备衔。胡楚桂等七员，均着免补把总，以千总尽先拔补，并赏戴蓝翎。曾得胜等四员，均着免补把总，以千总尽先拔补。外委刘春庭，着以把总拔补，并赏戴蓝翎。军功田宗贵等五员，均着以外委尽先拔补，并赏戴蓝翎。从九品衔胡长书，着以县主簿不论双单月尽先选用。副将李致和，着赏给义勇巴图鲁名号。游击萧义胜等三员，均着免补游击，以参将尽先补用，萧义胜并赏换花翎。千总李泗义等二员，均着免补千总，以守备尽先补用。李泗义并赏加都司衔。把总彭奇明等三员，均着免补把总，以千总尽先拔补，并赏戴蓝翎。曾宪凤等八员，均着免补把总，以千总尽先拔补。外委王开缉等五员名，均着免补外委，以把总尽先拔补，并赏戴蓝翎。军功吴绍福等五名，着以外委尽先拔补，并赏戴蓝翎。州同衔罗光楚，着以县丞不论双单月选用。都司黄有才等三员，均着免补都司，以游击尽先补用。守备喻龙起等四员，均着免补守备，以都司尽先补用。千总向得胜等三员，均着免补千总，以守备尽先补用，向得胜并赏戴蓝翎。把总徐春霖等十二员，均着免补把总，以千总尽先拔补。内陈德明并赏加守备衔。周华武、彭桂馥、王友胜并赏戴蓝翎。外委曾南桂等二员，均着免补外委，以把总尽先拔补，并赏戴蓝翎。军功郭胜元等六名，均着以外委尽先拔补，并赏戴蓝翎。训导邵廷杰，着免选训导，以教谕不论双单月遇缺尽选。从九品衔萧勋铭，着以从九品不论双单月选用。游击雷震云，着免补游击，以参将尽先推补。都司李时若等三员，均着免补都司，以游击尽先补用。李时若并赏加参将衔。守备周曙云，着赏加都司衔。千总王有光等六员，均着免补千总，以守备尽先补用。王有光、喻均器、晏子红并赏加都司衔。把总邹振声等十员，均着免补把总，以千总尽先补用。内朱瑞泰并赏戴蓝翎。外委谢桂林等二员，均着免补外委，以把总尽先拔补，并赏戴蓝翎。军功邵胜奇等十二名，均着以外委尽先拔补，并赏戴蓝翎。从九品徐朝霖，着免选本班，以县丞选用。训导陈力，着免选训导，以教谕不论双单月尽先选用。军功吕东阳，着以从九品不论双单月尽先选用。陈凤仪，着以把总尽先拔补，并赏戴蓝翎。训导洪钧，着仍以训导不论双单月遇缺即选，并赏加五品衔。贡生张度，着赏给五品衔。从九品衔袁春林，着以县主簿不论双单月遇缺即选，并赏戴蓝翎。童生吴启典，着以从九品不论双单月遇缺即选。从九品杨万锦，着免选本班，以府经历县丞不论双单月即选。该部知道。单并发。钦此。

130. 请准李洪寿补授靖江营守备折 [1] 五月二十七日

奏为拣员请补陆路守备，恭折奏祈圣鉴事。

窃照靖江营守备张廷扬因病出缺，前经附片陈明，并将所遗之缺扣留，由外拣补等因在案。查有淮扬水师亲兵右营哨官花翎尽先补用都司李洪寿，年二十八岁，湖南长沙府长沙县人，于咸丰四年投效内湖水师，历保至都司尽先补用，赏戴花翎，先后奉旨允准在案。该员年力正强，屡立战功，以之请补镇江营守备，堪期胜任。该员系淮扬水师人员请补靖江营陆路守备，且籍贯湖南，与例稍有未符。第系战守兼优、营中出色之员，合无仰恳圣恩，俯准将该员李洪寿请补靖江营守备员缺，于营伍、地方均有裨益。如蒙俞允，应请敕部发给升署札付，俟军务完竣，再行给咨送部引见。除将履历咨移部科查照外，谨会同署江南提督臣黄翼升合词恭折具奏，伏乞皇上圣鉴训示。谨奏。

[1] 此件与黄翼升会衔具奏。

131. 奏参萧胜南刘得腾周华山接仗不力请旨惩办片五月二十七日

再，据记名提督成大吉称：本年三月十七日，我军在湖北蕲水县渡河追贼，适遇贼自曹家河回窜，当谕武前一营御东面，武后营一哨御北面，自率贞右营前中右三哨赶渡河东以御南面。乃该哨长等于贼众分股窜突之时，不知分队迎剿，但将右路之贼合力击退。且前哨长副将萧胜南、右哨长都司周华山，并未亲执哨旗；中哨长副将刘得腾虽据亲执哨旗，亦仅在后督战，均属接仗不力，未便因击贼获胜稍事姑容等情，呈请参办前来。相应请旨将花翎补用副将冲勇巴图鲁萧胜南、花翎两江即补副将刘得腾、花翎安徽补用都司周华山，一并摘去翎顶；萧胜南并撤去勇号，仍均令留营剿贼，以示惩儆而观后效。理合附片陈请，伏乞圣鉴训示。谨奏。

132. 附录明谕　萧胜南等湖北追贼接仗不力应予惩儆六月十三日

同治二年六月十三日递到同治二年六月初五日内阁奉上谕：

曾国藩奏请将接仗不力之副将都司惩儆等语。本年三月间，官军在湖北蕲水县渡河追贼，贼众分股窜突，经提督成大吉派令副将萧胜南、刘得腾，都司周华山于东北两面御敌，该副将等但将右路之贼合击不知分队迎剿。且萧胜南、周华山并未亲执哨旗，刘得腾虽亲执哨旗，亦仅在后督战，均属接仗不力。花翎补用副将冲勇巴图鲁萧胜南、花翎两江即补副将刘得腾、花翎安徽补用都司周华山，着一并摘去翎顶。萧胜南并撤去勇号，仍均责令留营剿贼以观后效。倘再不知愧奋，即着从严参办。钦此。

133. 西丹马队已撤乍浦副都统明兴仍回本任片五月二十七日

再，浙江乍浦副都统明兴，管带黑龙江西丹马队，随同提督鲍超剿贼有功，蒙恩简受今职。嗣因所部弁兵各在南省，死亡相继，仅存数十人，业于上年闰八月奏明撤遣回旗。现在该员在营无兵可带，应令驰赴本任，以重职守。除檄饬查照并咨明闽浙督抚外，理合附片陈明，伏乞圣鉴。谨奏。

134. 举劾并优奖江西厘局各员以振厘务而裕饷源片五月二十七日

再，江西厘务疲乏，亟须竭力整顿。臣于同治元年九月十二日附片奏明在案。数月以来，臣逐条清查略改新章，诰诫亦颇殷勤，厘务尚无起色。窃念统军如此之多，欠饷如此之巨，舍江西厘金别无筹饷之道。而厘务之旺衰，全系卡员之优劣，若不严明举劾，何足以示劝惩。

兹将各卡声实最劣者，甄劾数员。如江西候补县丞黄锐昌，串通行户，私收盐厘，应请旨革职，永不叙用。江西试用县丞汪丽金，舞弊营私；江西候补县丞袁文260-1 ，品行卑污；江西候补县丞郑重，性耽安逸；江西候补道库大使李万青，性情卑鄙；江西候补从九潘良梓，声名狼藉。以上五员，均请旨即行革职。升用知州江西委用知县俞潘，耄年昏聩，难期振作，应即勒令休致。

其办理较善者，拟请破格优奖数员，以树风声而资观感。如知州衔候选知县吴沄，整理厘务，百废俱兴，应请免选本班，以知州留于安徽补用。候选府经历县丞邓嘉绩，实心办事，任劳任怨，请免选本班，以知县不论双单月即选。江西吴城主簿周汝霖，洁己奉公，始终不懈，请以县丞仍留江西尽先补用。知州衔尽先选用知县王祥储，朴诚精实，办事详慎，请以知县留于江西尽先补用。

此外，如尚有应举应劾之员，臣现已咨商抚臣沈葆桢，请其就近访察，并札饬署藩司孙长绂，令其据实密禀，容当随时举劾，以振厘务而裕饷源。谨会同江西抚臣沈葆桢，附片具陈，伏乞皇太后、皇上圣鉴训示。谨奏。

135. 附录明谕　答整顿江西厘务惩劝各员六月十三日

同治二年六月十三日，准兵部火票递到同治二年六月初五日内阁奉上谕：

曾国藩奏请将办理厘务各员，分别惩劝等语。江西省厘务疲乏，卡员亦优劣不等，亟须严明举劾，以示劝惩。江西候补县丞黄锐昌，串通行户，私收盐厘，着即行革职，永不叙用。试用县丞汪丽金，舞弊营私；候补县丞袁文260-1 ，品行卑污；候补县丞郑重，性耽安逸；候补道库大使李万青，性情卑鄙；候补从九品潘良梓，声名狼藉。以上五员，均着即行革职。升用知州委用知县俞潘，耄年昏聩，难期振作，着即勒令休致。

知州衔候选知县吴沄，整理厘务，百废俱兴，着免选本班，以知州留于安徽补用。候选府经历县丞邓嘉绩，实心办事，任劳任怨，着免选本班，以知县不论双单月即选。江西吴城主簿周汝霖，洁己奉公，始终不懈，着以县丞仍留江西尽先补用。知州衔候选知县王祥储，朴诚精实，办事详慎，着以知县留于江西尽先补用。余着照所议办理。该部知道。钦此。

136. 附录廷寄　北路匪情吃重僧格林沁暂难回援豫皖并指授南北各路机宜五月二十九日

同治二年五月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、直隶总督刘长佑、前漕运总督袁甲山、漕运总督吴棠、安徽巡抚唐训方、河南巡抚张之万、二品顶戴署山东巡抚阎敬铭：

同治二年五月二十二日奉上谕：

僧格林沁等奏南北军务轻重机宜，请旨定夺一折。前因张之万奏河南急需马队，谕令僧格林沁酌拨数百名赴豫。并因唐训方奏蒙城四面受敌，情形危殆，当以僧格林沁一军攻剿淄川踞匪，未能克日南下，谕令分拨一旅，迅速赴援。兹据奏称：直东贼氛未靖，各处伏莽甚多，若不先清畿辅，恐大军赴皖，北路之明贼暗匪乘隙勾结，彼时再分队回援，则两处兵力均形单薄，势难兼顾。所部勇队得力者仅二千余名，前派追剿窜捻之马勇四百余名，业经留于宿州防剿，此外实未便抽拨各等语。所奏自系实在情形。

淄川踞匪势已穷蹙，虽屡次出城突扑，均经官军击败，功在垂成，势难中止。而此外尚有不法降贼，亦需僧格林沁会同刘长佑等协力兜剿。

白莲池教匪正当吃紧，该大臣自应将积年巨憝，逐一歼除，俾北路可保无虞，方可督兵南下。

至马队数止二千有余，若再分拨皖、豫，恐彼此均不得力，着即照该大臣所请，暂缓调拨。现在该大臣惟当专力剿办东省各匪，俟淄川及降贼等股匪均就削平，然后再行返旆南征，以免后顾之虑。

寿州被围甚急，昨据曾国藩奏，蒋凝学、毛有铭援师进扎九里沟，连破牛尾冈三垒，军士伤亡甚多，该大臣现已飞催成大吉迅赴三河尖援应，檄饬周宽世驰赴六安分扎州城等处，并调派驻沪之黄翼升督带淮扬舟师驶至五河以上，扫清浍、涡、淮、肥等处匪船，布置甚属周妥。此时僧格林沁之兵既一时未能南下，着责成曾国藩严饬水陆诸军，星速前进，会同蒋凝学等并力冲入寿城，以拯倒悬之急。

蒙邑城外贼垒甚多，马新贻等虽能竭力守御，而兵单饷绌，危迫万分，着唐训方设法兼顾。其拨兵济饷各事，并着随时会商曾国藩、吴棠，毋稍贻误。

皖、豫唇齿相依，临淮与蒙城情形如此窘迫，张之万等岂容坐视？着恪遵前旨，将应解临淮饷银迅速拨解，并着与袁甲三筹商，由陈郡劝捐粮石运赴蒙城，借资接济。仍随时整顿营垒激励团练，严防苗逆乘间西窜，毋稍疏虞。

僧格林沁另折奏，淄川踞匪出窜，均经我军击退，并督剿白莲池教匪获胜，已明降谕旨，将黄国瑞等照所请奖叙矣。淄川踞匪势穷思窜，迭经僧格林沁督率官军截杀殆尽，仍着严饬各路兵勇，昼夜环攻，迅图克复。

逆首刘德培有结党狠扑、窜赴青州府之谋，并着阎敬铭密饬青州文武员弁，将曾经解散之快役团严密查拿，无令内应为患。雷凤鸣以失律伏诛，其降众亦分别遣散办理，甚为妥善。其余尚有在僧格林沁及刘长佑两处军营者，均应似此不动声色，乘机剪除，仍着僧格林沁、刘长佑会筹妥办，谋定后动，毋得漏泄风声，致有遗误，是为至要。将此由六百里各谕令知之。钦此。

遵旨寄信前来。

137. 附录廷寄　据奏捐班流品太杂贻害无穷着各省大吏严加甄核五月二十九日

同治二年五月二十九日，准兵部火票递到议政王军机大臣字寄——

各直省督抚府尹：

同治二年五月二十一日奉上谕：

给事中郭祥瑞奏，近日捐班流品太杂，自捐铜事例一开，竟有市井驵侩及劣幕蠹书、土痞无赖与台仆直隶之徒，亦皆张罗杂凑，混入仕途，而得缺后即为利薮，侵吞公帑，鱼肉百姓，以致激成事端，耗费军需。计其所捐之数，不值九牛一毛，种种弊窦，贻害无穷。请饬各直省督抚遇有捐纳到省人员，认真考察，严加甄核，以清吏治等语。所奏亦系实在情形。

军兴以来，需费浩繁，国帑支绌。捐铜事例之设，实朝廷出于不得已。现既难于停止，即不得不思所以补救之方。如所奏此辈人等滥竽宦途，贻害百姓，迨至激成事端，仍复耗费军需，则是捐铜之役，非徒无益，而反有害。近来外省大吏，如左宗棠、沈葆桢，屡经甄核州县捐纳出身者居多，均经降旨分别准行。可见各该省疆吏，果能留意人才，于此辈人等到省接见时，早有一番考察，如果才具品概不能称职，非惟不可令其到任，且必当从严甄核，为朝廷惜名器，为仕途清流品，为地方弭祸乱。各直省大吏实操其权，嗣后着各直省督抚府省尹，遇有捐纳人员到省，务必认真察看，或考其行谊，或访其声名，或令作牧令之论，或令读吏治之书，随时分别举劾。如有恶劣不堪造就者，即行严参，毋少姑息，庶吏治可望肃清，流品不至混淆，而于军需亦仍无妨碍。原折着抄给阅看。将此谕令各直省督抚府尹知之。钦此。

遵旨寄信前来。

附郭祥瑞原折抄件

户科掌印给事中臣郭祥瑞跪奏，为捐班流品太杂，请饬各省大吏严加甄核，以清吏治而弭盗源，恭折具陈，仰祈圣鉴事。

窃惟捐例之设，由来已久。每遇河工、军需，耗费过繁，不得不权开事例以济用。然从前捐例银数过多，捐生率皆殷实之家，为荣身非为牟利也。自捐铜事例一开，而流品之杂名器之滥，有市井驵侩工于谋利者，有劣幕蠹书惯于作弊者，有土痞无赖攘夺攫拿而捐者，有舆台卜隶张罗杂凑而捐者，银数无多，易于集事，将本求利，势同贸易。一旦得缺，视为利薮，侵蚀公帑，鱼肉百姓，无所不至。迨至激成事端，耗费军需，计其所捐之数，不值九牛一毛，即便照例惩办，不过新疆军台而止，而彼方挟其贪囊可以营救，盖可以捐复，求其洁己爱民，实心任事者，则十无一二。悉以此辈散布地方，吏治焉得而清？盗匪所以愈剿而愈不加少也。然而，京饷紧要，赖以济用，捐铜事例，非惟不能停止，抑且期其踊跃。然则将如之何？计惟有严加考核之一法可以补救耳。虽人之贤否，不全系乎出身，然各省正印人员，捐纳者十之八，正途不过十之二，可否请旨饬令各直省督抚同藩臬两司，遇有捐纳到省人员，认真察看，或考其行谊，或访其声名，或令其作牧令之论，以觇其底蕴，或令其读吏治之书，以练其才猷，其有恶劣不堪造就者，随时甄汰之，庶几考察有良法，而后地方有良吏，将见官清而民自安，民安而盗源弭，而于捐局亦毫无窒碍。愚昧之见，是否有当，伏乞皇太后、皇上圣鉴。谨奏。

同治二年五月二十一日，议政王军机大臣奉旨抄寄。钦此。

138. 附录廷寄　购置外国火轮兵船即到海口饬照议办理五月三十日

同治二年五月三十日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、江苏巡抚李鸿章：

同治二年五月二十三日奉上谕：

总理各国事务衙门奏，中国自置火轮兵船将抵海口，所有添买军装器械、预筹月支经费在各海关分拨，并酌定节制章程一折。据称此项轮船，除前拨过银八十万两外，并在英国借银十五万两，在上海借银十二万两，共计需银一百零七万两。又应支粮饷军火等项一切用款，每月统给银七万五千两。均经该衙门向李泰国再四驳诘，酌定章程，及由中国选派武职大员作为该师船之汉总统，所延外国人阿思本作为帮同总统，以四年为定。用兵地方，听督抚节制调遣。阿思本由总理衙门发给札谕，俾有管带之权。随时挑选中国人上船学习各等语。着即照议办理。

此项轮船驶抵海口后，即着曾国藩、李鸿章节制调遣，并着派令武职大员作为汉总统，会同办理。其前所拟之蔡国祥，如能胜任，着即责令统带，以资得力。其如何驾驭之法，总须一切调度机宜，事权悉由中国主持，方为妥善。至中国人上船学习驾驶炮位等事，总期迅速谙练。该督等前奏配用楚勇，当已预为派定，即着饬令蔡国祥随时督率学习。此项轮船现在自以先剿金陵等处发逆为要。贼平之后，即可以为巡缉私贩之用。无论如何用法，总须俾中国人熟悉驾驶，收其利益，断不可日久仍为外国人所主持。其月饷等项银两，官文、曾国藩、李鸿章务须按期支给，不可丝毫短少拖欠，致令有所借口。总理衙门原折及照录现议章程五条，均着抄给阅看。将此由六百里各谕令知之。钦此。

遵旨寄信前来。

附奕267-1 原折及现议轮船章程抄件

臣奕267-2 等跪奏，为中国自置火轮兵船将次驶抵海口，所有添买军装器械及预筹月支经费，拟在各海关分拨，并酌定节制章程，恭折仰祈圣鉴事。

窃臣等前以贼氛不靖，力求制胜之方，因拟购买外洋船炮以为剿贼之资，于咸丰十年五月间专折奏明，奉上谕“东南贼势蔓延，果能购买外洋船炮剿贼，必可得力，实于大局有益”。等因。钦此。遵即咨行各该督抚。旋据两江总督臣曾国藩复奏购买外洋船炮，为今日救时第一要务。适署总税务司赫德来京，询据申称轮船十只，并买枪炮、火箭、煤炭并给外国人及船上水手工银等项，约需银一百三十万两，以后月需费用银十余万两。臣等当以需费太巨，款不易筹，是以未能即办。嗣以宁波失守，发逆有汇银五十万两向美国购买船炮之事。臣等因于上年正月间奏拨洋税银五十万两，发交赫德先行购办。旋据前两广总督劳崇光咨请添拨银十万两，并称赫德呈称银两不敷，又拨银十五万两，前后共计拨银八十万两，经臣等随时奏明在案。此项轮船，自臣等奏明购买后，每念及轮船到后，一切军装器械及月支经费并外国兵丁水手约束章程，夙夜筹思，迭经奏明饬交两湖总督官文、两江总督曾国藩妥筹办理，并咨商江苏巡抚李鸿章协同筹办。嗣据官文、曾国藩奏称：往返密商，拟派总兵蔡国祥统辖，其配用楚勇，即由蔡国祥于所部预为派定。又据李鸿章咨称：李泰国由本国来沪，请上海道付银十二万两，经该道商出借券，在该关按月抽提。至月支经费，请即预筹分拨等语。正在核办间，李泰国同赫德于四月间来京，申称前所定八十万两，仅能置办轮船、炮位，已经在英国借银十五万两交统带兵之船阿思本收存，以买各物。另有置办各项器物、探报船趸船等价未付之银，言定到沪照付。该总税司因于上海借银十二万两，以抵前款。连前八十万两，先后共计银一百零七万两，统计置办船炮兵器买煤雇人以及各项费用，总在此数之内。此后每月用项，酌拟每月十万两，按三个月报销一次各等语。除在上海所借银十二万两，应照原议即在该关按月抽还外，其在英国所借十五万两，即经咨行粤海关拨银三万两、潮州关拨银二万两、闽海关拨银三万两、厦门关拨银二万两、江海关拨银二万两、九江关拨银三万两，限奉文之日起，一个月内付交，以清前款。至月需费用，据李泰国面称：船上所延外国武官兵丁水手约有六百人，在本国议定以四年为期，立有合同。又称每月需银十万两，中国如欲用银，伊能代向外国商人借银一千万两，分年带利归还。各等语。臣等查置办轮船及军器等项一百零七万两及每月经费十万两，虽较之赫德前年在臣衙门原递申陈内银数有减无增，但每月经费十万两，为数终觉浮多。其请借银一千万两之说，中国亦断无此办法。所立合同十三条，事事欲由阿思本专立，不肯听命于中国，尤为不谙体制，难以照办。臣等因向李泰国再四驳诘，始据议定由中国选派武职大员，作为该师船之汉总统，阿思本作为帮同总统，以四年为定。用兵地方，听督抚节制调遣，阿思本由总理衙门发给札谕，俾有管带之权。此项兵船随时挑选中国人上船学习。轮船七只、趸船一只，应支粮饷军火及火食、煤炭、犒赏、伤恤银两并一切未能预言之各项用款，议定每月统给银七万五千两，统归李泰国经理。所支银两，每月在江海关支银一万两、九江关支银一万两、闽海关支银三万四千两、厦门关支银六千两、粤海关支银一万两、潮州关支银五千两，自本年六月十七日即英国八月初一日起，先尽此项轮船经费按照所定本月之数由李泰国派人赴银号支领各等因。应即定议，俟奉旨后由臣等行文各该管将军督抚监督，在各该关洋商所交正半税及子口税银项下开销，仍不准动用洋药税银，以示限制。至此项轮船，拟请敕下两江督臣曾国藩、江苏巡抚李鸿章节制调遣，并饬该督抚等拣派武职大员，作为汉总统，会同办理，以资得力，而重事权。恭候命下遵行。谨将现议轮船章程五条，抄录恭呈御览。所有臣等酌拨轮船经费缘由，理合恭折具奏，是否有当，伏乞皇太后、皇上训示遵行。谨奏。

照录现议轮船章程五条

一、中国所买火轮水师兵船，现在议定由中国选派武职大员作为该师船之汉总统，并延英人阿思本作为帮同总统，以四年为定。其兵船一切事宜，该两总统应和衷商办。至阿思本帮中国管带师船，所在用兵地方，应听督抚节制调遣，其行兵进止，应随时面商，仍听中国主持。

一、阿思本既帮中国作总统，由总理衙门发给札谕，俾有管带之权。外国兵弁由阿思本管束，各兵弁中即骚扰百姓及一切不法情事，阿思本均应严办，以期军律整齐。

一、此项兵船系中国置买，必期于中国有益。自应随时挑选中国人上船学习，以期经历久远，不至日久废弃。其行船放炮及一切火器，阿思本务须督同船主员弁实心教练，以收实效。

一、此项水师轮船七只，又趸船一只，共计八只。其应支粮饷、军火及火食煤炭、犒赏、伤恤银两，并一切未能预言之各项用款，议定每月统给银七万五千两，统归总税务司李泰国经理。所支银两，每月在江海关支银一万两、九江关支银一万两、闽海关支银三万四千两、厦门关六千两、粤海关支银一万两、潮州关五千两，共银七万五千两，统由李泰国按月向各关支取，每届三个月将用过细帐，由李泰国造报总理衙门，再由总理衙门转咨户部核销。若有盈余，留存后用。

一、各关所收税银，于本年六月十七日即英国八月初一日起，先尽此项轮船经费，经按照所定本月之数，由李总税务司派人赴银号支领，倘银有未交，由李总税务司即于税饷径扣抵用。四年之内，每月俱照此办理。

139. 附录明谕　苏松太赋额过重积弊太深着妥核整顿六月初二日

同治二年六月初二日，准兵部火票递到同治二年五月二十四日内阁奉上谕：

节据曾国藩、李鸿章等奏报克复松江府及太仓州地方，陈及该处百姓被贼残虐，为数百年来所未有。各厅州县田亩抛荒，著名市镇悉成焦土，虽穷乡僻壤，亦复人烟寥落，连阡累陌，一片荆榛，居民间有孑遗，颠连穷困之状，有不能殚述者。览奏情形，曷胜悯恻。因思苏、松、太三属地方为东南财赋之区，繁庶甲于天下。而赋额亦为天下最重，比诸他省，有多至一二十倍者。良由沿袭前代官田租额，且自宋、明两代籍没诸田，皆据租籍收粮所致。嘉靖中，又令各州县尽括境内官田、民田，分摊定额，苏、松等属田赋至比官田通额亦皆大有增加。我朝顺治年间，即经明奉圣谕，以故明仇怨地方，加粮甚重，我朝何可踵行？饬由地方详察具奏。嗣于雍正、乾隆年间迭奉恩旨，以苏、松浮粮，施恩议减，将苏州府额征银蠲免三十万两，松江府十五万两。又江省粮额浮多之处，加恩免征银二十万两。仰见我祖宗轸念民艰，至深且厚。国家承平百余年来，海内殷富，江苏自乾隆间办理全漕者，数十年固由民力之充，亦殊□民心之厚。及道光年间两次大水以后，各州县每岁荒歉，加恩蠲减，遂成年例。嗣是每年征收之数内，除官垫民欠，率得正额之七八成或四五六成不等，民力殆已难堪。及至粤逆窜陷该省，焚烧杀掠，民尽倒悬，幸自上年官军克复松江，本年克复太仓，现方饬令统兵大臣等进取苏州，救吾民于水火。而各地方经贼荼毒，凋瘵至极。若不将各该府州属数百年来浮粮积弊，仰体列圣深仁厚泽痛加核减，无论民力有所不堪，即使勉强减成输纳，何以慰如伤之隐而施浩荡之仁？且令官绅胥吏徒营中饱，尤为弊之甚者。亟宜因此时会，痛加扫除。所有苏州、松江、太仓三府州属粮额，着两江总督曾国藩、江苏巡抚李鸿章，督饬司道设局，分别查明各州县情形，折衷议减。总期与旧额本轻、毋庸议减之常州、镇江二属通融核计，著为定额，先自松、太创行。即以此后开征之年为始，永远遵行，不准再有垫完民欠名目。苏州所属，俟肃清后一体办理。嗣后非大水旱成灾、实在荒歉者，并不准捏灾请缓请躅。至苏、□□漕弊，尤莫如大小户等名目，绅户把持，州县浮收，种种弊窦，皆出其中。着即永远禁革。所有一切办理章程及应行裁革之浮收、陋规、包户等积弊，均着该督抚悉心妥筹，详细具奏。务期上纾国用，下恤民生，变通尽利，经久可行，用副朝廷恫瘝在抱、嘉惠斯民至意。钦此。

140. 附录廷寄　江苏苏松常镇太浙省杭嘉湖诸府州县饬酌减漕粮额赋以苏民困六月十一日

同治二年六月十一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治二年六月初三日奉上谕：

前因潘祖荫、丁寿昌先后奏请酌减江浙等处漕额，当交户部议奏。嗣据曾国藩等奏请减苏、松、太三属漕额，因特降谕旨宣示，令曾国藩、李鸿章分别查明，折衷议减。兹据户部奏称：江苏之苏、松、常、镇、太四府一州，浙江之杭、嘉、湖三府，尽遭蹂躏，民不聊生。现在苏、松、太三属已奉特恩，准予量减；常、镇漕额虽较轻于苏、松等属，而比之各省额数，究形其重，似应一律量加体恤。其浙江杭、嘉、湖三府，并请饬左宗棠确查税则重轻，分成酌减。惟据曾国藩等所奏减苏、松、太三属漕额，声明与旧额本轻、毋庸议减之常、镇二府通融核计，每年起运仓米一百万石以内。是苏、松、太三属实征米五十万石，按之原额止存十分之四。以常、镇二府额征米较之，未免不得其平，请将苏、松、太三属漕粮统按原额减去三分之一，常、镇二属照原额酌减十分之一各等语。

漕粮为天庾正供，京师仰食东南，相沿已久，必须通筹熟计，中外兼权。若竟将苏、松、太三属额赋骤减十分之六，而他属不得均沾，于仓储既有关系，于办法亦欠均平。着曾国藩、李鸿章按照户部酌减分数，将苏、松、常、镇、太等属漕粮，各按上、中、下赋则一体分别议减，以昭平允。并将各该州县等田额若干，酌减若干，分析开列奏闻请旨。务令下恤民生而不至上亏国用，方为妥善。至浙江省迭遭兵燹，小民流离失所，殊堪轸念。自应将该省漕粮量予减免，以示公溥之仁。着左宗棠通饬杭、嘉、湖三属，将实在应征漕粮税则详细确查，各按重轻分成量减，奏明办理。原折片均着抄给阅看。将此由五百里各谕令知之。钦此。

遵旨寄信前来。

附户部议奏苏松常镇太及杭嘉湖各府州县核减额赋折片二件

一

大学士管理户部事务臣倭仁等谨奏，为遵旨议奏，恭折仰祈圣鉴事。

同治二年四月二十日，光禄寺卿潘祖荫奏请酌减苏、松漕额一折。奉旨户部议奏。钦此。二十三日，福建道监察御史丁寿昌奏请永减苏、杭等处漕额一折。奉旨户部议奏。钦此。钦遵先后交出到部。潘祖荫折内，大致以江南漕赋之重甲于天下，近年漕欠极多，地方官愈多亏空。曩时以积重难返，惮而莫为。今则江南数郡，兵燹频经，因请酌减旧章，更定新章等语。丁寿昌折内，大致以漕粮一项，江浙为大宗。自苏、杭沦陷，漕运全停，国家财赋之区，久为贼据。欲寒今日之贼胆，必先收今日之人心；欲收今日之人心，必先减最重之粮额。因请将苏、杭等处七府一州，据照每年应征漕白粮旧额，永减三分之一等语。均系为固民心、培邦本起见。臣等正在公同核议间，复于五月二十四日钦奉上谕，节据曾国藩、李鸿章等奏报克复松江府及太仓州地方等因。钦此。仰见皇上恫瘝在抱、嘉惠斯民之至意。臣等伏思国家岁漕，东南四百余万石输之京仓，以供支放。统计每年放款约需三百余万石，以全漕额数计之，除年例开放外，尚有赢余米一百余万石。时遇水旱偏灾，加恩宽免，应运之正供，恒难依额全完。而例放之俸糈，仍须照常关领。故为积蓄之计，不得不先事图维，于量入为出之中，仍寓酌盈剂虚之意。

至于各省赋额多寡不同，悉皆纂入赋役全书，颁行天下，垂之永久。成规俱在，原不敢轻议更张。兹据潘祖荫、丁寿昌等奏称，前因查山东、河南等有漕八省，共额征米四百五十余万石。而苏、杭等七府一州，实应征米二百五十万余石，几及全额十分之六。其间以苏、松为最重，嘉、湖、杭、太次之，常、镇又次之。非各省之田额皆狭，而七府一州之田额独宽；各省之土脉皆薄，而七府一州之土脉独厚也。其源由于南宋贾似道买民田为官田，而增其租额，流及于明嘉靖中，均官田民田为一则，州县之额，各视官田之多少以为准。故不特各府之税则不同，即各县之赋额亦异。而苏、松又因元末张士诚之窃据，洪武有意仇怨之，以租额为官粮，故较他府州为尤重也。我朝平定江南，深仁厚泽，沦浃民心。二百年来，承平相继，赋则虽重，民力尚足供支。乃自逆氛肆扰江苏之苏、松、常、镇、太四府一州，浙江之杭、嘉、湖三府尽遭蹂躏，民不聊生，现经曾国藩、李鸿章、左宗棠督率将士，分路进兵，不难克期恢复。惟东南元气已伤，从前财赋之区，至此悉形凋敝。小民虽有再生之日，编户均成孑立之身，是非大广皇仁，恩施格外，将既涣之人心，势难骤集。而岁漕二百余万，亦徒成纸上空谈。夫事穷必变，变则通，通则久。臣部职任度支，救弊补偏，尤在内本外末。大抵欲培国本，先恤民艰。所谓有人此有土，有土此有财，有财此有用也。现在苏、松、太三属漕粮，已奉特恩准予量减，应由两江总督曾国藩、江苏巡抚李鸿章确查各属实在情形，分别粮额之重轻，酌量议减。仍将各府州县原定额数及此次议减成数，造具清册，专折奏交臣部复核，再行奏请恩施。其浙江杭、嘉、湖三府，并请饬下闽浙总督署浙江巡抚左宗棠，通饬所属，将各该府州县实在应征漕粮税则，详细确查，各按重轻，分成量减，统俟奏到之日，由臣部复核办理。惟是正供定额，关系岁需，下恤民生，仍当上筹国计，是在该督抚中外兼权，通盘核计，俾立法期于久远，而制用无碍常经，是为至要。所有臣等遵议缘由，理合恭折具奏，伏乞皇上圣鉴。谨奏。

二

再，查江苏苏、松、常、镇、太四府一州，额征米一百六十六万余石。内苏州府应征七十五万余石，松江府应征三十四万余石，太仓州应征一十一万余石，共应征一百二十一万余石；常州府应征二十九万余石，镇江府应征一十六万余石，共应征四十五万余石。兹曾国藩等请减苏、松、太三属漕额，声明与旧额本轻、毋庸议减之常、镇二府通融核计，仍得起运交仓米一百万石以内，九十万石以外，着为定额。是嗣后江苏实减存米九十余万石。除常、镇二府不减，照旧额征米四十五万余石外，苏、松、太三属实应征米五十万石上下，按之原额一百二十一万余石，止存十分之四。以常、镇二府额征米数较之，未免不得其平。且京师仰食东南，相沿已久。今以苏、松、太浮粮太重，残破又甚，酌量减成，已足以纾民力。若竟以额运正供骤减十分之六，国家度支有定，既难设法补苴，而核之西北待仓情形，亦恐入不敷出。臣等再三斟酌，拟请将苏、松、太三属漕粮，统按原额减去三分之一。各该州县赋额不同，即一州一县内上、中、下赋则，亦甚悬殊，应令各照旧额之重轻，按亩分别议减，并将各该州县上、中、下等田旧额各若干，酌减各若干，分析开列，奏交臣部核议。总以统计苏、松、太三属额漕量减三分之一为率。至常、镇亦被贼蹂躏，其漕额虽较轻于苏、松等处，而比之各省额数，究形其重，似应一律量加体恤。合无仰恳天恩，并饬各该督抚等按照常、镇二府原额酌减十分之一。如此分别办理，较之旧额本重，今甫议减之苏、松、太三属，轻重当不甚相悬。统计江苏四府一州漕额，可得一百二十万余石，于仓储尚能接济，而民力亦可稍纾。

再，查该督等原奏所称，似核减额漕，不敢另请豁免。臣等通盘筹划，苏、松等属民力凋残，甫经收复，即使减去粮额，亦难骤责以按数全完。拟请格外施恩，将先后克复之各府州县次第宽免一年钱粮。其残破尤甚地方，如流亡未尽复，田野未尽垦者，并于宽免一年钱粮之后，再按减定额数，酌量分成蠲免。统俟两三年后，再照此次减定章程办理。总之，该督等片奏所称以减粮为理漕之纲，即以均赋为治漕之用二语，实为该省漕政关键。倘定额既减而包户浮收诸弊未能汰尽，朝廷虽施破格之恩，小民仍有向隅之苦，应由该督抚等遵照谕旨悉心妥筹，期于有弊必除，有犯必惩，庶官绅以廉法相持而胥役未有中饱，即闾阎普被仁恩矣。是否有当，臣等谨附片具奏请旨。

141. 附录廷寄　着速报楚军攻克二浦及七里九洑等洲情形并饬各军防贼纷窜六月初四日

同治二年六月初四日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办江北军务正红旗汉军都统富明阿、漕运总督吴棠：

同治二年五月二十七日奉上谕：

都兴阿、富明阿奏，楚军攻克二浦及七里、九洑等洲，富明阿亲赴靖江察看难民各折、片。都兴阿自奏，旧疾举发，请开缺离营调理折。曾国藩前奏，鲍超等军追贼已至江浦，饬令攻克二浦后，即进攻九洑洲。兹据都兴阿等所奏，江浦、浦口已于本月初九日攻破，七里洲于十二日攻破，九洑洲于十五日击破。九洑洲为江中要地，贼居坚垒数年之久。官军此次攻克，竟能敏速如此，都兴阿等所奏，谅系实情。曾国藩奏报是否业已在途？着即将详细情形，迅即驰奏。都兴阿等折内所称忠逆带队渡江援浦，为梁正源截击于宝塔根，贼遂败窜。现在窜往何处？下关、七里洲之贼向中关回遁，其九洑洲踞贼毙溺而外，是否尚有余匪纷窜？均需确切查明，妥筹堵剿。

曾国荃业将雨花台贼垒攻克。兹九洑洲等要隘又为鲍超等乘胜扫除，金陵势成槛阱，其机大为可乘。应即如何相机进捣及会商左宗棠、李鸿章进攻苏杭，使贼应接不暇，以图进取之处？曾国藩谅必成竹在胸。惟穷寇必思铤走，江路水陆宽广，备御宜严。里下河一带，尤应严密设防。吴全美所领师船，击贼于江阴之黄田港，能否即与由沪派出进攻江阴各军会合攻捣？着曾国藩、都兴阿等于南北两岸分饬各军乘机妥办。

通州所办投贼斋匪，如果仅系食斋茹素，自不得滥行屠戳。据都兴阿等奏，该地方官已率行正法。富明阿现往下游靖江一带察看情形，自应访查确实，并着吴棠饬令乔松年及各地方确切查明，详慎办理，毋许轻重失宜，致有激变情事。渡江迁徙难民，尤当妥为安抚，毋令失所。而游匪溷迹，当此贼穷急思纷窜之际，亦不得不严加防范。

都兴阿所患旧疾，前经具奏，谅系实情。此时富明阿既赴下游，扬营堵剿正当吃紧，何得遽尔卸肩？都兴阿着俟富明阿回营后，赏假一月，在营调理，候旨遵行。刻下军务正在得手，该将军虽在营养病，仍当督率所部各军严密防剿，毋稍松劲。

淮甸苗逆鸱张，唐训方前奏军持五日之粮，而蒙邑被贼围攻，尤为危紧，旬日以来，未据抚续报情形，殊深廑系。本日吴棠片奏，姚广武等军逼攻韩村及援应英翰，遏贼戴沟、童亭等处情形，着即严饬该总兵及副将艾宪银等联合皖军，扼守要隘，实力进剿，并着探明临淮近日军情及蒙城战守之状，与唐训方联络策应。唐训方是否为驿路阻隔致稽奏报？一切情形，并着吴棠随时详悉驰奏。将此由六百里各谕令知之。钦此。

遵旨寄信前来。

142. 附录廷寄　分析南北两岸形势再催速报克复二浦及七里九洑诸洲战情并饬驰援剿苗六月初八日

同治二年六月初八日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务正红旗汉军都统富明阿、督办镇江军务广西提督冯子材、帮办军务庶京口副都统魁玉：

同治二年六月初一日奉上谕：

冯子材、魁玉奏南岸近日军情，并拟规复丹阳一折。镇江南路之贼，于马陵、水湖头、博落村等处深沟高垒，守备甚严。冯子材等以雨花台官军已破贼垒，江浦、浦口、九洑、七里等洲要隘连日克复，水陆诸军正在得手，而江北败贼纷纷南窜，半为丹阳踞贼截留广屯米石，意图全力抗拒，并于水陆要隘拆桥伐木，以阻进兵之路，现拟分拨总兵田宗扬等由马陵一带步步进逼，以期规复丹阳，所筹尚中窾要。惟镇城防兵数止万人，攻守兼筹，颇形单薄。刻下南北两岸官军连营进逼，难保该逆不乘间铤走，窥伺镇防。冯子材务当妥筹战守，饬令内外各城暨云台、宝盖诸山营垒加意防范，毋稍大意。其田宗扬等军由马陵进规丹阳，尤当谋出万全，相机进取，不可轻率贪功，致有挫失。

北岸自二浦、九洑洲收复后，逆贼渡江之路已断，扬城防务渐可稍松。着都兴阿、富明阿即调派劲军渡江而南，交冯子材等妥为调遣，力图进取，以厚兵力而牵贼势。至二浦、九洑等洲克复情形，迄今尚未据曾国藩奏报。前据都兴阿等奏到，当经寄谕该大臣迅将详细情形及水陆进取机宜，迅速驰奏。此时谅已奏报在途。其冯子材等规复丹阳进兵机宜，并着该大臣妥筹指示，策应调度，以期互相掎角，毋误戎机。

唐训方前奏为苗练所困，情形甚为危迫，连日总未得其奏报，廑系殊深。迭经谕令曾国藩设法拨兵驰援，现在临淮、寿州、蒙城等处，该大臣曾否派兵前往救应？如何布置及各该处现在情形如何？着曾国藩迅速驰奏。将此由六百里各谕令知之。钦此。

遵旨寄信前来。

143. 附录廷寄　直隶设立四镇练兵及神机营添兵加练饬各省筹饷支应以固京师根本六月初八日

同治二年六月初八日，准兵部火票递到议政王军机大臣字寄——

各直省督抚：

同治二年六月初一日奉上谕：

前因侍郎薛焕奏请筹饷练兵，当令户部议奏。兹据奏称：薛焕奏请于直隶设立四镇，每镇练兵一万，并将神机营兵丁酌添二万名，亦分四处教练，以振兵威而固根本，洵属目前急务。惟欲练兵必先筹饷。此项固本京饷，应即照该侍郎所奏，责成十八省督、抚、藩司通力合筹等语。京师为根本重地，亟应振作兵威，以资捍卫。现在各该省筹济军饷，需用亦属浩繁。惟权衡于缓急轻重之间，尤当先其所急。此事该督抚等责无旁贷，务当于无可设法之中竭力筹措，俾军食可以常充，不致缺乏。着各省督抚速行筹画，就各该省现有之款，如厘捐等项，酌定数目，先行迅速复奏，仍不得借添设饷项为名额外征求，致有扰累。亦不准于应解京协各饷内划抵，致多胶281-1 ，是为至要。原折着抄给阅看。将此各谕令知之。钦此。

遵旨寄信前来。

附户部议奏薛焕原折抄件

大学士管理户部事务臣倭仁谨奏，为遵旨议奏事军机处交出署礼部左侍郎薛焕奏请筹饷练兵一折。议政王军机大臣面奉谕旨：户部议奏。钦此。钦遵交出到部。查原奏内称：窃维当今势欲求治安，必先于根本之地讲求培植。京师天下之根本也，外省京师之枝叶也。期茂枝叶，当先培根本。期培根本，当先固藩篱。所谓藩篱者，直隶是也。兹拟请于直隶设立四镇，每镇练兵一万人，择久历戎行、有勇知方之大将四员主之，仍归总督节制。此军专顾根本重地，不预外省调遣。练成之后，先将顺天、直隶地方伏莽肃清。一面将神机营兵丁亦分四处教练，每处以五千名为度，与直隶之兵相辅而行。至于此项饷需，即责成十八省督抚藩司合力共筹，名之曰固本京饷。每省能筹若干，不必由部拟派，致多格碍。仍由各该省督抚自行通筹，就力之所能勉措者，预定数目，后奏定案，按月由银号汇京，解归部库另款存储，妥为收放，不准吏胥人等需索丝毫浮费，不得于例解京饷内抵算。其该省无银号者，准由附近省分银号交令兑汇，毋须委员管解，以省浮费而期迅速。议者谓外省需饷亦繁，所入尚不符所出，必俟其出有赢余，始可顾及京师。不知臣之于君犹子之于父也。子虽极贫未有不竭力为其父谋衣食者，父有所需未有不责其子筹画者。若必待子先温饱始救其父之饥，有是理乎？此饷固本京饷，凡在臣工，谁肯膜视？况分筹则众掣易举，合计则聚少成多。再将户部捐输力筹整顿务使源源济用，无虞匮乏，庶国用既足，兵威自据，根本既固，枝叶自茂。所有一切应议章程，请饬部议奏等语。臣等伏思国家设立营伍，所以严拱卫而固苞桑。查直隶一省，旗、绿各营原有额设，兵丁不下四万余名。各营将弁如果勤训练，于平日自足资捍卫，于临时又何庸于旧额之外再劳添设。无如承平日久，戎政废弛，视操演为具文，甚至兵额不足，只冒名粮。设有缓急，安能折冲御侮？该侍郎薛焕奏请于直隶设立四镇，每镇练兵一万，并将神机营兵丁酌添两万名，亦分四处教练以固京师之处，所奏系为力振兵威，专顾根本重地起见，洵属目前急务，自应设法办理。惟欲练兵，必先筹饷。现在完善省分应解京饷以及各路军饷，皆系万不能挪减丝毫之款，此项固根本京饷，应照该侍郎所奏，责成十八省督抚藩司，通力合筹，以期有济。相应请旨饬下各省督抚，赶紧自行筹画。但就各该省现有之款，如厘捐等项，酌定数目，先行奏明，并咨报臣部立案。在各省需用浩繁，藩、运各库固属未能充裕，惟是根本枝叶，望中之缓急重轻，究竟不无差等。该侍郎新从外来，外省情形熟悉，更不至强人所难，责以无米之炊。原奏内君臣父子温饱饥寒之喻，最为切挚。各督抚等自必详加体会，竭力筹画，以固根本，自不至漠然无动于中，遽以筹无可筹一奏了事。但不得借添设饷项为名，额外征求，致滋扰累；亦不准于应解京协各饷内划抵，转多掣肘之虑。至一切应议章程，应候各省复奏到日再行酌量办理。所有臣等议奏缘由，是否有当？理合恭折具奏，伏乞皇上圣鉴。谨奏。

同治二年六月初一日，议政王军机大臣奉旨抄寄。钦此。

144. 附录廷寄　指示临淮攻剿苗捻军事机宜六月初九日

同治二年六月初九日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方：

同治二年六月初二日奉上谕：

半月以来，未接皖省奏报军情，正深廑系。昨于寄谕曾国藩等迭次垂询。兹据唐训方奏，临军迭战南岸获胜，并寿州、蒙城现仍危紧，力筹战守一折。皖省捻、苗勾结，阴狡异常，其势甚炽。唐训方兵单饷绌，督率诸军竭力战守，其淮河南岸贼党威胁各圩，抽丁勒粮，尤为可恶。现经张得胜、刘明典等以少击众，遁回李家咀贼垒死守，并经唐训方派令克蒙额等军，将窜扰定远及王庄之捻股击回，拨兵屯守。又将涡河两岸之上洪捻逆后队及怀远贼划击走，张得胜等军遂逼黑窑贼垒而营。普承尧等滚营进逼，分扎李家咀及下洪047-1 东。俾淮南苗党百数十圩，不为逆苗牵动，所办尚属稳妥。现当淮水大涨，水军非得戈船不能制胜，着曾国藩迅即饬催黄翼升师船星驶赴淮，与唐训方所派普承尧等军速将怀远一城力图攻克，逆势自必就衰。并着该督抚等分饬蒋凝学等军，乘胜再将寿南逆垒进攻。英翰兵练将高炉、龙山之贼扫荡，以通寿、蒙两处粮道。

临军粮饷告竭，曾国藩协饷万金已到，其闽海关协饷，唐训方迅即催提，以资散放。

成大吉一军，前据曾国藩奏闻，业经催饬赴援寿州，仍着赶紧飞催前进，以解寿围。蒙城击退大股发、捻，豫省续拨饷银，应亦赶到。

佐领讷木津、守备桂锡桢马队，何以遽回东省？该抚折内声叙未详，着详悉奏闻。本日已有寄谕僧格林沁查询，仍令赴蒙以为援应。

丁宝桢之军现已到东，东省军务正资分投剿办。

援皖之师，恐僧格林沁未必能再有派拨。至皖省发逆已松，而苗逆之患方炽，唐训方兵力不厚，且饷需绌乏，临淮、寿州、蒙城等处一有疏虞，大局即难于收拾，曾国藩责无旁贷，一切调度机宜，着随时与唐训方妥筹办理。唐训方以临淮之军不敷分布，拟调总兵何绍彩四营以为游击之师。此军曾国藩前奏为鲍超派守西河，此时鲍超之军已由二浦转战而前，宁防现尚无事，即着曾国藩速饬该总兵迅率所部回营，驰赴皖北，归唐训方调遣。如何绍彩之军已回楚省，即着曾国藩飞咨官文等迅速饬令赴皖。唐训方另折奏，皖营饷需万紧，仍请收捐分发、指省两项，以应急需一折，着即照所请办理。将此由六百里各谕令知之。钦此。

遵旨寄信前来。

145. 遵旨查明道员赵景贤死事情形折 [1] 五月

奏为遵旨查明道员赵景贤死事情形，恭折复陈，仰祈圣鉴事。

窃臣鸿章于同治元年闰八月初四日，接奉同治元年八月二十二日寄谕：“李鸿章另片奏湖州失守情形，已明降谕旨，令曾国藩等查明文武下落具奏矣。赵景贤被执不屈，大节凛然。现当被贼羁禁苏城，仍着该抚查明，密探情形密奏。”等因。钦此。又奉同治元年闰八月十七日寄谕：“赵景贤现在是否尚在贼中，抑系已经殉难，仍着李鸿章查明，并将州城内文武下落一并咨会曾国藩、左宗棠查明速奏。”等因。钦此。钦遵分别咨行转饬查探去后，兹据江苏候补知府赵炳麟禀称：本年四月初九日有堂侄孙赵桂生，杭人吴姓，先后自苏城贼中逸出到沪，禀知前布政使衔福建督粮道赵景贤，于三月十八日在苏城遇害。当查死节各情，佥称被执到苏后，该逆诱逼相从，百折不回，求死不得。自太仓败贼回苏，播言赵景贤勾结内应，有袭苏之意。伪慕王谭绍光即于三月十八日设席招饮，酒次相诘曰：“汝通妖兵。”即答以“我本官兵，何得谓通汝献苏城耶”？答以“苏本大清土地，何得谓献”？又曰：“汝今死期至矣。”景贤仰天大笑曰：“求之一年而不得者，今何幸也。”遂肆口谩骂，谭逆即取洋枪对胸一击而殒。连日搜捕余党甚急各等语。伏查该故道誓守湖州，血战三年，婴城固守五月，粮尽援绝而陷。迨被执到苏，百计诱逼，矢志不移，卒以身殉。遵旨查殉死节情形，据实禀报，并开具事迹节略，呈请奏恳恩恤。等情前来。

臣等查赵景贤系故刑部侍郎赵炳言之子，由举人选授宣平县教谕，改官内阁中书，未及供职。咸丰三年奉旨筹办本籍团练，遂专湖防一面之任。三解城围，每战辄数昼夜，杀贼动盈万，至不可数计。先后夺获贼船大小千数百号，犹以其间分兵四出，赴援杭州，协剿嘉兴，并克复安徽广德州及浙江之长兴、德清、安吉、武康、孝丰等县，以功累擢至福建粮道。咸丰十一年冬杭省再陷，四面皆贼，湖郡势成孤注。该员誓以死守。贼既屡受创，衔恨入骨，觅掘父赵炳言之墓而益纠大股合围困之。该员先于太湖大钱口添扎水师营以通粮运，及至冬十二月风雪三日夜，湖冰为平地，贼履之而过。我师船胶于冻不能战，大钱口为贼夺踞，运道遂绝。犹时开城出击，夺贼粮以济食。于是，贼相戒不与战，移其粮屯远处，而围攻益急。元年正月初十日，臣国藩奉寄谕垂询赵景贤能否赴任，着酌度情形，谕令办理。臣宗棠暨前江苏抚臣薛焕亦奉寄谕，密速设法，传谕该道交代经手事件，轻装赴任。各等因。时，宁、广节节有贼，臣国藩、臣宗棠等专人前往，当由半途折回。三月初三日，该道始于围城中密奉薛焕饬知赴任及赏加布政使衔之恩旨，军气复为一振。当是时，闽疆吃紧，需才孔亟，假使赵景贤遵旨交替湖防，自赴新任，诚如恩谕移其捍卫桑梓之力以保障闽疆，厥功亦属甚伟。揆以为国惜身之义，亦乐始无辞。而该道感激益深，效死益坚，义不忍去。密谕帛书至沪，与其叔赵炳麟有众志成城、守死善道之语。其素所蓄积可知也。自三月以后，粮饷、军火俱尽，军民剥树皮、掘草根以食，犹能擒斩奸细，禁止搜掠，忍饥忍战。至五月初三日，力竭城陷。讵贼匪围城之日，已五月有余。从来各城守城，未有如此之久者。赵景贤以办团绅士，倡率兵民同心效命，可敬可哀。臣等远隔贼巢数百里，无路能援，负疚徒深。城破后，赵景贤抽刀自砍，被谭逆夺阻，执之至苏。贼始则极肆凌辱，至批颊流血欲以摧折其盛气。已伏谬为恭敬，百端诱胁。该道漠不为动，作绝命诗四章有云：“乱刃交挥处，危冠独坐时。”又云：“厚貌徒为尔，孤忠矢靡他。”伪忠王李秀成有遣之意，致书以汉寿亭侯为汉为言，景贤答书“以为拟不于伦”，并有“归我者之知己，不如杀我比之尤为知己”。先后参证，则当时情事宛然可见。大义凛凛，终能寻约，可谓皎然不欺其志者也。核其死事颠末，洵属忠贞盖世，无愧完人。其长子深彦，年甫十二岁，闻湖州之陷，痛父情切，即先服毒自尽。湖南抚臣毛鸿宾奏请奖叙。次子五人 [2] 。滨彦年十岁，滋彦年七岁，其幼者尚在襁褓，远寄湖湘，孤苦无依。闻景贤在围城中及临终时，未尝以置念也。相应详细陈明，请旨将布政使衔福建督粮道赵景贤交部，照布政使阵亡例从优议恤，并请特旨予谥，并于湖州、本籍地方建立专祠。其事迹节略，随折咨送军机处，请旨宣付史馆予立特传，以彰忠荩。除查明湖州城内文武下落，理合具奏外，理合先将道员赵景贤死事情形，遵旨查明，合词恭折复陈，伏乞皇上圣鉴。谨奏。

奉旨已录。

[1] 此件与李鸿章、左宗棠会衔具奏，据台湾“故宫博物院”《先正曾国藩文献汇编》补入。时间为奉旨月份。

[2] 原件如此。

146. 奉旨复陈江北二浦九洑诸隘次第克复情形及寿州蒙城临淮军情折六月十二日

奏为钦奉谕旨，恭折复陈，仰祈圣鉴事。

同治二年六月初四日，承准议政王军机大臣字寄五月二十七日奉上谕：

曾国藩前奏鲍超等军追贼已至江浦，饬令攻克二浦后，即进攻九洑洲。兹据都兴阿等所奏，江浦、浦口已于本月初九日攻破，七里洲于十二日攻破，九洑洲于十五日攻破。九洑洲为江中要地，贼踞坚垒数年之久。官军此次攻克，竟能敏速如此，都兴阿等所奏，谅系实情。曾国藩奏报是否业已在途？着即将详细情形迅即驰奏。都兴阿等折内所称忠逆带队渡江援浦，为梁正源截击于宝塔根，贼遂败窜。现在窜往何处？下关、七里洲之贼向中关回遁，其九洑洲踞贼毙溺而外，是否尚有余匪纷窜，均需确切查明，妥筹堵剿。

曾国荃业将雨花台贼垒攻克，兹九洑洲又为鲍超等乘势扫除，金陵势成槛阱，其机大为可乘，应即如何相机进捣及会商左宗棠、李鸿章进攻苏、杭，使贼应接不暇，以图进取之处，曾国藩谅必成竹在胸。惟穷寇必思铤走，江路水陆宽广，备御宜严，里下河一带尤应严密设防。等因。钦此。

又于初八日续奉六月初一日上谕：

二浦、九洑等洲克复情形，迄今尚未据曾国藩奏报。前据都兴阿等奏到，当经寄谕该大臣，迅将详细情形及水陆进取机宜迅速驰奏，此时谅已奏报在途。其冯子材等规复丹阳进兵机宜，并着该大臣妥筹指示，策应调度，以期互相犄角，毋误戎机。唐训方前奏为苗练所困情形，甚为急迫，连日总未得其奏报，廑系殊深；迭经谕令曾国藩设法拨兵驰援，现在临淮、寿州、蒙城等处，该大臣曾否派兵前往救应，如何布置，及各该处现在情形如何，着曾国藩迅速驰奏。等因。钦此。

仰见我皇上轸怀南服，须臾不忘。窃二浦、九洑洲等处，距扬州较近而去安庆甚远。扬州距京较近，而安庆又稍远。臣于二十一日闻九洑洲克复之信，二十五日始接各营公牍，即于二十七日驰奏。邮路阻长，不得与都兴阿同时奏到，以慰宸廑，致朝廷殷殷眷念，无任惭悚。各军战状，臣已详细驰报。其金陵近日布置，与苗逆近日情形，理合缕析复陈：

谕旨垂询余匪纷窜，妥筹堵剿及严防里下河一节。臣查三月之抄，伪忠王锐意犯鄂，自攻扑石涧埠、庐、舒、六安等城，连不得逞，折而东趋。又闻其锐意以犯扬州，并犯里下河。厥后李鸿章之兵攻破昆山，进逼苏州，曾国荃之兵攻破雨花台各石垒，而巢县、和、含次第克复，于是逆谋大乱，纷纷南渡，远救苏州，近救金陵；天、六、来安、瓜州之贼，不击而自退；江浦、桥林、浦口之贼，不攻而自破。在忠酋之意，收回江北群贼，以全力保守江南，仅留精锐分守九洑洲、七里洲等垒，与金陵相犄角，为坚拒不拔之基。不料我军大举进攻，正值群贼普渡中州，未达南岸之际。凡竞渡之贼与守垒之贼，蚁聚于濠汊芦苇之中，各炮船绕州围攻，登岸搏战，数万悍寇，悉数聚歼。纵偶有幸脱者，亦不过逃归金陵老巢，实未尝纷窜江北，致贻里下河之患。此臣自去冬以来所深虑，至是始稍释隐忧者也。

谕旨垂询如何相机进捣，会商浙、沪攻取苏、杭一节。九洑洲甫克以后，臣即檄鲍超南渡，檄萧庆衍防守二浦。旋接杨岳斌、曾国荃来函，请调萧庆衍同渡南岸，扎驻神策门一带；而以鲍超一军绕过钟山，直达孝陵卫，渐图合围。为持重之谋者，则以城垣太广，兵力尚单，不宜遽求合围，恐大股援贼齐至，一隙可乘，全局俱震；为制敌之谋者，则以浙攻富阳，沪攻苏州，金陵亦宜迅速合围，使该逆备多力分，不遑兼顾；或者致力于金陵，收效于苏、杭，三处有一得手，两处可期并下。臣亦主合围制敌之说，与谕旨所示使贼应接不暇者，暗相符合。特劲旅无多，不足以毙深根之寇。拟俟江西边境荡平，再调江忠义、李榕、席宝田等军由皖南渐趋东坝，会剿金陵；一面咨请扬州、镇江防兵前来协剿，亦非旦夕所能集事。此筹剿金陵老巢之大略也。

谕旨垂询寿州、蒙城近日情形一节。苗逆复叛以后，臣先后饬派蒋凝学、毛有铭、周宽世、成大吉等援救寿州。寿州三面环水，仅南门一面可通。又以贼寨林立，与水师炮划相为倚护。四月二十八日之战，毁牛尾冈三垒。五月十二日之战，毁东皋峰数垒。二十六日猛攻城外贼垒未下。而我军三次苦战，已损精锐二千余人之多。据署知州毛维翼遣死士凫水出城，称城中野草杂蔬，摘食俱尽，道殣相望，势将不支。蒋凝学、毛有铭以重金啖苗圩潜运米麦进城，冀再坚持数日成大吉赶至，必可合解重围。不谓六月初二日运米者甫入，而下蔡外委邱维成旋于初四日四更举城献贼，毛维翼力战死之。臣以寿州既陷，皖北与豫、鄂三省震动，乃檄蒋凝学暂驻三河尖，办足米粮，移扎颍州，以保要郡而卫御境。檄成大吉仍扎三河尖，以蔽鄂疆。檄周宽世退扎六安州，以固皖省。毛有铭暂驻六安，为诸路游击之师。亦因伤亡过多，难遽进剿也。苗沛霖既得寿州，凶焰弥炽，势必窥伺临淮。臣现飞调何绍彩四营由宁国北渡，驰赴临淮，归唐训方调遣。前调之黄翼升淮扬师船，须俟李朝斌抵沪后始得交替防务，上驶入淮，辗转需时，向恐缓不济急。又飞咨彭玉麟、杨岳斌选派舢板八十号，星赴临淮援剿苗逆，待黄翼升到淮，仍令各回本汛。临淮能否保全，尚不可知。其蒙城一军，则更无兵拨。鞭长莫及，忧愧徒深。此寿州失陷后，力图补救之情形也。

伏查去冬今春，危险迭生。自巢、含、二浦、九洑洲次第克复，长江数千里尽为我有，江北发逆一律肃清，方幸大局旋转，澄清有日。不谓苗逆煽乱，寿州被陷，是皆微臣治军无状，调度多乖，愧愤曷已。运同衔署安徽寿州知州毛维翼，忍饥抚士，扶病登陴，以练丁五百人苦守七十六日，民皆效死弗去，卒至食尽力竭，城陷同殉。亮节孤忠，一时忧绝。惟有吁恳破格恩施，准将毛维翼追赠道员，照道员阵亡例从优赐恤，仍于原籍及死事处所建立专祠，以彰忠荩。其余在域文武员弁，俟查明下〈落〉另行办理。自李续宜丁忧回籍，臣即统其部下四军。去岁贼窜江北，骤失三城，臣调萧庆衍、毛有铭两军两援，遂将防守寿州之三营移驻六安等处。今岁苗逆既叛，又不能以全力扑灭苗党，仍留萧庆衍会战巢县，调成大吉回援鄂省，实有顾此失彼之咎，应请旨将臣交部严加议处。至各军救援不力，均有应得之咎。布政使衔安肃道蒋凝学首先调援，初到寿城，禀请破苗解围确有把握，厥后一战失利，自悔轻敌，贻误匪浅，应请旨革去布政使衔。记名提督成大吉，在湖北接到飞檄，久不成行，五月十四日在麻城之宋埠拔队，迟至二十四日始抵固始，又复逗留数日，竟未赶至寿州，实属迟延玩误，请旨将成大吉撤销勇号，以参将降补，稍示惩儆，仍各留营带队，以观后效。按察使衔记名道毛有铭，同办一事，厥咎维均，惟该员前在石涧埠苦守半月，终解重围，克复东关之后，驰驱数百里，赴援六、寿，濒行之时，其缺饷与成大吉相同，而拔队迅速，不敢稍误师期，功过尚足相抵，应请免其置议。所有遵旨复奏缘由，恭折由六百里驰陈，伏乞皇太后、皇上圣鉴训示。谨奏。

147. 南洋通商大臣一缺仍请裁撤折六月十二日

奏为南洋通商大臣一缺，筹度现在情形，仍请无庸改设，恭折复陈，仰祈圣鉴事。

窃臣于上年六月初六日奏改长江通商大臣一案，经总理衙门议将驻扎处所及廉俸各款请旨，仍饬臣会同薛焕酌定具奏。臣遵即与薛焕往返函商，悉心筹画。统计通商大臣廉俸一项，添设官属书役等项，每岁约需银四万余两。目前即无庸另建衙署，而于长江各口租备行馆，雇用轮船，所费亦属不赀。数年后渐推渐广，势必有增无减。滨江四省中外交涉事件，果能一一取决于专设之大臣，诚不敢为国家惜此帑项。惟事有粗论之而仅得其端倪，细审之而始尽其曲折者。薛焕奉到会议廉俸之旨，又经专函与臣缕商，具道长江通商使臣所以可裁之故，盖有数端。其大意以为自各国公使驻京，一切裁决于总理衙门。凡各口洋人偶违条约，有时可与力争，则可就关员结办，即临以督抚而有余，有时争之不服，则动向公使陈诉，虽临以大臣而无济。大臣巡历各口，督抚近驻本省，洋人性急，弗耐守候，不能不由本省就近办理。有时督抚奏咨未及到京，而公使早已周知。邮递之稽迟，尚不及轮船之迅速。况由大臣辗转复咨，更恐贻误事机。至华洋商民争斗构衅，关涉刑名案件，事隶地方有司，尤不能不资督抚之力，庶饬办易而呼应更灵。通商纵有专员，在内仍不能免总理衙门之烦渎，在外仍不能免减各省督抚之责任，虚系一官，有名无实各等语剀切见商。臣比致复书，深服其言之精当。然犹以苏、皖群盗如毛，疆臣专谋军事，恐难兼顾洋务。厥后李鸿章奉命兼领通商大臣，数月以来，秩然就理，益信华洋交涉之事，均系疆吏必不可省之事。是五口大臣固属可裁，即长江大臣亦同虚设。相应请旨仍照薛焕原奏裁撤通商大臣一缺，归并本省督抚及将军经理，以节糜费。臣于中外抚驭机宜，向未谙悉，而因时权变，又何敢以奏设在先坚持成议，曲为回护。所有南洋通商大臣仍请裁决缘由，谨缮折由驿具奏，伏乞皇太后、皇上圣鉴训示。

再，此案前经臣咨请薛焕主稿会奏。逮薛焕定稿寄皖，即已束装北上，近始接其到京来函，是以复奏稍迟，亦不复会衔矣。合并声明。谨奏。

148. 安徽学政马恩溥丁忧请简放学政来皖折 [1] 六月十二日

奏为安徽学臣在任丁忧，恭折驰报，仰祈圣鉴事。

窃据安庆府知府陈濬转据学政家属呈称：家主马恩溥亲母周氏，于上年迎养至安徽学署。本年五月感受暑疾，医药罔效，延至六月初九日在署病故。家主系属亲子，例应丁忧回籍。惟原籍云南太和县，尚为回匪窜踞，无籍可归。现拟暂在服官省分寄居守制。合将丁忧日期，呈乞转报奏请开缺等情。并将安徽学政关防一颗，派员赍送前来。

臣查安徽全省贼扰殆遍，士子废学已及十年之久。自该学政马恩溥莅任以后，分期程课，培养士林，各属陶淑观摩，舆论翕服。现值南北两岸军事稍定，正可次第按试。乃该学政又以丁忧解任，所遗员缺，未便久悬。相应请旨迅赐简放学政来皖任事，以重职守。除送到关防由臣暂行封贮外，所有学政丁忧日期，谨会同安徽抚臣唐训方由驿具奏，伏乞皇太后、皇上圣鉴训示。谨奏。

[1] 此件与唐训方会衔具奏。

149. 奏明同治元年下半年淮南盐厘征课数目折六月十二日

奏为查明同治元年下半淮南征课数目，仰祈圣鉴事。

窃查淮南试行税盐，奏明按半年一次造报，前已报至同治元年上半止。兹查同治元年七月起至十二月止，共征收税课银十三万六千九百八十两三钱九分八厘，又外江盐厘银十一万七千七百七十九两七钱八分二厘，又外江内河盐厘钱十三万六千七百九十九千三百六十四文。除随时解支江、皖军需水陆营饷并支销盐属养廉外，计存外江盐厘银二千四百四十六两九钱一分七厘一毫，钱六千三百三十二千六百五十三文，已汇入二年分征收银钱，分别奏解军需。核计下半课厘，比较上半所收数目，均属有盈无绌。据运司乔松年详情具奏前来。臣复核无异，除册送部科外，理合恭折具陈。伏乞皇上圣鉴，敕部查核。谨奏。

150. 鲍超曾国荃二军添买战马请免关税放行片六月十二日

再，上年夏秋以来，大江南北战争不息，各营马匹倒毙极多。鲍超以步队追贼，不能迅速，无以寒贼胆而立奇功，自行捐备银两，并求臣添拨价银，派副将刘得胜、胡良美，游击王世发，都司蒋魁南，守备闪连升等，赴张家口、古北口一带添买战马一千八百匹。曾国荃亦派守备于庆堂，千总唐安禄、王福，把总汤大椿等，赴古北口等处添买战马六百匹，分起前往购办，均经臣咨部请给印票在案。兹准户部咨行，采买战马，应由臣专案具奏，乃可免纳关税。谨援照历年成案，请旨敕部知照经过各关口，将刘得胜、于庆堂等战马按数查验，免税放行，俾该将弁等赶解回营，以利征剿。理合附片陈请，伏乞圣鉴训示。谨奏。

151. 参办林克英解饷失窃片六月十二日

再，水师参将林克英，于本年二月二十日经臣委赴湖南东征局提饷，四月初一日由东征局兑交饷银三万两解往荆州米局，为采买军米之用。旋据该局员申报，并据林克英禀称：初六夜在安乡县腰口地方，被匪用闷药熏烧，以致守夜勇丁昏迷，窃去饷银一千两，赴县报案差缉未获。随将现存银二万九千两交局验收等情。当即饬委藩、臬两司查讯。据该参将供称：在东征局领解饷银分装三十桶，每桶一千两，即用炮船运载船上，勇丁均系随带多年，并无新勇在内，经过停泊处所，分派轮守，不敢稍懈。四月初六日行抵安乡县，因风逆天黑，即在腰口地方住宿。是夜，该参将感冒卧病，各勇又为闷药所迷，致被窃去饷银，至次日黎明，见头舱揭开舱板两块，查点短少一桶，计银一千两。反复诘讯，并无捏饰，详情核办前来。臣查炮船解饷，向无疏失。该参将林克英管解多次，亦从无贻误。此次中途被窃，固由抱病在船，究属疏于防范，若不量予参处，不足以儆将来。相应请旨将副将衔参将林克英以守备降补，仍留营效力，以示惩儆。理合附片陈请，伏乞圣鉴训示。谨奏。

152. 彭毓橘赏加勇号重复请予撤销乞另予奖叙片六月十二日

再，按察使衔记名道彭毓橘，自金陵赴援江北，会合各军力解石涧埠重围，攻克铜城关要隘，身先士卒，不避艰险，嗣因迭复巢县、含山、和州三城，臣于五月十二日会折奏保勇号，钦奉谕旨允准。乃检查旧案，该员于上年十一月初八日因雨花台解围案内，已蒙赏给健勇巴图鲁名号，此次褒奖重复，应请敕部注销。惟该员苦战数月，未便没其微劳，合无仰恳天恩，准将记名道彭毓橘另予奖叙，赏加布政使衔，以资鼓励。至臣于军事倥偬之际，缮奏舛误，未及细查，实属疏忽，理合一并检举，请旨交部察议。谨附片陈明，伏乞圣鉴训示。谨奏。

议政王军机大臣奉旨：“彭毓橘着赏加布政使衔，其卓勇巴图鲁名号着即撤销。曾国藩着交部察议，该部知道。”钦此。

153. 附录廷寄　答曾国藩沈葆桢所奏各折片及严禁外轮师船以粮济贼并指示各路军务六月十三日

同治二年六月十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢、浙江巡抚曾国荃：

同治二年六月初五日奉上谕：

曾国藩奏，官军连克二浦、草鞋峡、燕子矶等数隘，并力破九洑洲，江面肃清，及陈近日各路军情等折、片。沈葆桢奏，谷源、江村等处获胜，饶郡练勇雕剿青田铺之贼，韩进春一军苦战鸡公山之贼，又会合刘于浔水军于小港击贼迭胜，湖口援军已到，刘典等已进扎枧田街各折、片。览奏慰悦。

本日已将曾国藩克复二浦及九洑洲等城隘情形，明降谕旨，宣布随折保举尤为出力各员分别奖叙矣。鲍超、彭玉麟等水陆各军，由江浦、浦口席卷而前，群贼望风奔靡，其势颇壮。曾国藩派萧庆衍留驻二浦，以固北岸之防，鲍超渡江南岸，进扎孝陵卫以合金陵之围，洪逆留伪忠逆共图死守，势成阱槛。惟青阳之军攻石埭县城尚未即下，着曾国藩迅即催提江忠义一军速由湖口与饶军并进，将江境各贼悉力驱除，即各率所部由石、太进取东坝，合图金陵，必更易于得手。金陵贼势日蹙，宜防困兽之斗，恐有拼死并力窜往江西之举，曾国藩、左宗棠、沈葆桢务当设法协力严密扼堵，不可任令窜往江境。

寿州一城，经曾国藩檄周宽世、成大吉两军并力赴援，当可无虞。而蒙城被围尤紧，临淮官军兵力甚单，唐训方竭力搘拄，前曾奏明调何绍彩所部四营赴临为助。现在芜湖、金柱关一带百里已无贼踪，何绍彩之军在裘家渡等处连破贼垒，谅可抽调。着即迅遵前谕，拨往淮南，归唐训方调遣。

苏郡之贼空虚，沪军应可乘间进图。江忠义、李榕等军将由石、太以进东坝，浙军能否分兵会攻广德，以期联络，着左宗棠、李鸿章等相机进取。

轮船济贼，情殊可恶。已饬总理衙门照会英、法各国公使，于金陵未克以前，不得在该处城外停泊轮船，赍粮于贼。其长江上下师船，如有暗中以粮售贼者，尤应严行查禁，务令断绝。

二浦克复，李世忠作何动静？曾国藩随时奏闻北岸之防，并着曾国藩随时知会都兴阿、富明阿与萧庆衍之军，妥筹堵御。

日前冯子材等奏镇防御贼情形，曾谕都兴阿等酌由北岸济师镇城、京口要地。此时应与围攻金陵之师及沪军之进图苏郡者，如何联络、互相接应之处，并着曾国藩等因时策画指示。

其欲窜江西之伪襄王刘逆，乘虚图越昌江上游以犯婺、乐，经祥、果等营分路截剿，上游稳固。鄱、都、湖、彭群匪虽尚鸱张，而此时信防安静，则东路无虞，专事西路。据沈葆桢奏称：刘典智勇足备，此军由左宗棠派往，一俟江忠义军抵湖口，即着饬令会合扫荡。刻下陶家渡贼垒，刘典拟从茅屋岭绕击之，是否即克，着即饬令与韩进春、刘于浔等军随时策应。

千总韩凤飞在鸡公山奋勇剿贼，中炮阵亡，着交部照守备例从优议恤。饶郡练勇将青田铺之贼以数百人乘夜雕剿，出奇制胜，甚属可嘉。其绅士、练卒出力之应行奖励者，着沈葆桢查明保奏。所斩逆酋，谅系贼中头目，是否确系李远继？仍即查明奏闻。

曾国藩另奏攻克宁郡及颍西捻圩，遵查出力人员开单请奖各一折，又举劾江西办理厘捐各员，查参蕲水剿贼不力之萧胜南等各片，均明发谕旨，照所请行矣。将此由六百里各谕令知之。钦此。

遵旨寄信前来。

同日，准军机处片称：本日奉有寄信谕旨一道，贵大臣接到后，希即恭录知照浙江巡抚曾国荃一体钦遵办理可也。为此知会。

154. 附录廷寄　谕各军通力廓清江境并饬按月拨解军饷六月二十日

同治二年六月二十日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治二年六月十二日奉上谕：

沈葆桢奏，汇报近日军情，并吁提洋税以济援师，仍饬善后局筹补，以分督臣之急而卫皖省之源各折、片。览奏均悉。逆匪窜踞鄱阳境内之石门陶溪渡，增垒浚濠，为死守计。经刘典等进剿崇光渡，以牵制石门陶溪渡之贼。席宝田督同饶防各营及江军水师会攻陶溪渡贼垒，三面猛攻，虽毙贼千计，而坚垒急切难下，伤亡勇丁颇多。逆首黄老虎亲赴都昌扎筏渡河，并据贼供，有打造战船、图攻浔郡之说。经蔡康业督带江军水师击退，仍未大加惩创。而湖口、彭泽乞援之书络绎不绝，是饶、九各属群盗如毛，江忠义一军现已拔营赴浔，着曾国藩速饬该提督由湖口、都昌一带转战而北，会同刘典、席宝田等军廓清江境，然后并力扫荡皖南余孽，规取金陵，方无后顾之患。江忠义所部，养精蓄锐，不为不久。此次援剿上窜逆匪，当倍加奋勉，迅扫逆氛，以副委任。并着曾国藩传谕该提督懔遵毋忽。刘典、王德榜业将崇光渡逆垒逆馆扫尽，着左宗棠仍饬该臬司等乘胜进取石门陶溪渡等处贼垒，毋任久踞。沈葆桢仍当严饬平江韩字等营奋勇进攻，毋稍松懈。

江南各军分道进攻贼匪，渐觉得手，贼势渐见穷蹙，恐其蓄意窜往江西以图牵制。左宗棠、沈葆桢务须督饬将士协力剿洗，尽歼丑类，俾贼匪无隙可乘，于规复金陵方有把握。

沈葆桢所奏力战阵亡之都司萧万皋，外委刘名高、彭泽，团总府经历朱咏香，千总袁发魁，均交部从优议恤。

江忠义、席宝田两军月需饷银六万两，经曾国藩饬两江总粮台提款支发。惟该粮台所入，尽数解皖犹恐不足，势难分润客兵。沈葆桢现饬善后局勉措江忠义军营行费，饬九江关道动拨洋税三万两就近解营，并请嗣后九江关所收洋税，先尽江、席两军按月解济，即着照该抚所请办理。惟皖营军饷，近颇短绌，沈葆桢仍应妥筹兼顾，均匀分拨。所有曾国藩前此奏拨九江关税银两，该抚务当严饬该道按月如数拨解，毋误要需。将此由六百里各谕令知之。钦此。

遵旨寄信前来。

155. 附录廷寄　分析苗逆攻陷寿州后形势统令各方会筹堵剿以救临淮蒙城寿州危急六月二十六日

同治二年六月二十六日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、漕运总督吴棠、前任漕运总督袁甲三、安徽巡抚唐训方、湖北巡抚严树森、河南巡抚张之万、督办河南团练大臣吏部右侍郎毛昶熙：

同治二年六月十九日奉上谕：

唐训方奏，临军南北两岸破贼六垒，并水师夺获贼划获胜情形一折。另片奏，寿州粮绝，知州毛维翼死守待援，成大吉一军尚未到寿，蒋凝学、毛有铭等军迭次猛攻，损伤精锐，围仍未解，本月初四日，苗逆亲率炮划戈船，四面架梯爬城，以致失陷等语。旋据曾国藩奏，毛维翼督勇固守，蒋凝学等运米接济，而外委邱维城开城纳贼，毛维翼战死，请分别优恤惩处，并自请严议一折。本日已明降谕旨，将毛维翼照道员例优恤建祠，援救不力各员，照所请分别惩处，并将曾国藩、唐训方均交部议处矣。寿州被困日久，竟至失陷，刻下苗逆之势日炽，计必留兵严守寿城，而增党怀远，绕出淮河南北两军之后，以阻临淮声气，添兵急攻蒙城，期于必得固下蔡老巢藩篱，招宿、亳等处之丑类，占地愈广，收拾愈难。曾国藩现檄蒋凝学暂驻三河尖，办足米粮，移扎颍水，以卫豫境；成大吉仍扎三河尖，以蔽鄂疆；檄周宽世退扎六安州，以固皖省；毛有铭暂驻六安，为诸路游击之师，并飞调何绍彩四营由宁国北渡，驰赴临淮，归唐训方调遣；又飞咨彭玉麟、杨岳斌选派舢板八十号，星赴临淮援剿，均着照所拟办理。惟蒙城被围甚急，临淮尤关紧要，仍须援兵早到，方可保全。仍着该大臣妥筹兼顾，俟各路布置稍定，伺隙进剿苗逆，毋稍疏忽。

昨谕吴棠饬黄开榜督带炮船驶赴临淮会攻怀远，唐训方妥为调度，令英翰、姚广武兵勇分扎后路通蒙营饷道。着仍遵前旨，赶紧妥办。蒙城危急万分，欲援蒙城，宜先攻怀远以绝贼之饷道。而林家圩雄据涡、淮之冲，又必须先行攻克，方可进图怀远。现在临军迭次获捷，声势尚壮，着唐训方即饬张得胜、普承尧等相机进取，以期于步步为营，共支危局。

临淮军饷匮竭，着吴棠迅筹接济，不准迟延推诿，致滋贻误。

讷木津、桂锡桢等马勇前已到皖，忽又折回，迭经谕令僧格林沁催令仍赴宿营听调，着即飞饬前进，不准其借口耽延。

淄川一城，计不日即可得手，苗逆势焰日张，急望此股削平，该大臣即可移兵南下。现在围攻情形如何，并着僧格林沁即行具奏，以慰驰系。

临淮军情岌岌，楚北边防较松，除酌留兵勇防捻外，其前此防剿发逆各军，着官文、严树森迅速调赴临淮，攻剿苗逆，保卫长淮，毋稍迟误。

前谕曾国藩另筹一军赴颍上捣苗逆老巢，攻其所必救，能否照办，未据复奏。长江现已肃清，能否于江北陆路防军内抽调劲旅，或径援蒙城，或由定远驰抵怀远，奋勇力攻，以断回蒙之贼粮道，即着曾国藩赶紧筹画，一面调派，一面奏闻。

寿州三面临水，一面依山，非水陆大军合剿，难期攻克。应如何筹策万全之处，着曾国藩与唐训方会筹指示诸将机宜，力图攻拔。寿州城内官员，除毛维翼业经给恤外，其余文武下落，着即查明具奏。

唐训方片内所称白、李两圩被困日久，因饥降苗等语。李圩是否即系李南华在内？李南华素能打仗，现在何处？其人是否可用？手下有无练众？曾否降苗？着唐训方查明具奏。

前据张之万等奏，张冈业已合围，不难攻克，俟攻克后再分兵归阵等情。张冈顿兵日久，何以尚未攻拔？张之万、毛昶熙专办张冈一寨，师老兵瘦，久无功效，自问当得何罪？现在苗逆亲入寿州，如张冈早日得手，可以分兵攻捣老寨，则皖省军务自可稍纾，着即严饬张曜等克日攻拔。如再玩延，定将该抚等从重治罪。懔之。

临淮、蒙城军饷，仍着设法绕道解济，顾全大局，是为至要。

阵防紧要，着袁甲三督率袁保恒将兵团勤加操练以固豫境之防，勿稍松懈，是为至要。将此由六百里加紧各谕令知之。钦此。

遵旨寄信前来。

156. 附录明谕　答苗逆攻陷寿州并分别奖恤处分诸员六月二十六日

同治二年六月二十六日，准兵部火票递到同治二年六月十九日内阁奉上谕：

曾国藩奏，寿州被陷，请将州牧优恤，并自请严议。等语。逆练苗沛霖复叛以后，率党围攻寿州。该州知州毛维翼登郫固守，经曾国藩檄调蒋凝学等前往救援，虽迭次攻毁贼垒，仍因兵力未厚，未能即解城围。毛维翼苦守待援七十余日，食尽力穷，外委邱维城于六月初四日举城献贼，毛维翼力战殉难，亮节孤忠，殊堪悯惜。毛维翼着追赠道衔，即照道员阵亡例交部从优议恤，并于原籍及死事地方建立专祠以彰忠荩。所有救援不力之布政使衔甘肃安肃道蒋凝学，着革去布政使衔；记名提督成大吉，着撤销勇号，以参将降补。均着仍留军营带队，以观后效。曾国藩兼辖皖省，派队赴援，未能得手，以致州城失陷，本有应得之咎。惟念其督师江、皖，正当攻剿发逆吃紧，兵力不敷分布，其自请严议之处，着加恩改为交部议处。唐训方身任皖抚，亦难辞咎，着一并交部议处。通贼外委邱维城，着曾国藩、唐训方迅即查拿，明正典刑，以肃法纪。余着照所议办理。该部知道。钦此。

157. 附陈松江府城失守全案捐助军饷失事人员恳请从轻查办情由片 [1] 六月十二日

再，咸丰十年六月初四日奉上谕：“薛焕奏逆匪窜陷松江府城，所有失事之文武员弁是否闻警先逃，着该署督查明严参惩办。”等因。钦此。先经署督臣薛焕以军务吃紧，劝谕失事各员弁或捐助经费或捐造炮船，并奏明失守苏省案内之已革元和县知县冯树勋捐造长龙等船，尚知愧奋急公，奉旨：“冯树勋着免其拿问。”等因。钦此。钦遵各在案。臣鸿章接查松城失守案内之参将游桂林，认捐造船银一万两尚未缴清，即经委员催提去后，该参将游桂林已先赴臣国藩行营投禀。据称：“咸丰十年四月贼氛逼近松郡，其时存城守兵仅止四百余名，该参将于五月初二日奉调酌带出城扼札关王矶，以堵窜沪之路。报明到防日期在案。十三日，郡城报陷，该将在防折回与贼接仗，众寡不敌，阵亡游击黄致详暨弁兵多名。该将退至沪上，赶募壮勇，随同各营于是月二十六日将松城克复。旋奉捐造炮船之谕，遵即认捐银一万两，先后凑缴银五千五百两，尚有欠缴银两。因逆迹由德安窜扰钟祥县本籍，家产尽毁，无从设措，力竭计穷，吁求从实缓缴，先行查办。”等情前来。臣等查松江提标中营参将游桂林，当松城被陷，尚无闻警先逃情事。旋即随同克复，认捐造船巨款，颇知愧奋。所称本籍被扰，无力措缴足数，亦属实情。其已缴过实银五千五百两，随时拨济军饷，与冯树勋捐造长龙战船之案，事同一律。自应从轻查办，请旨免其治罪，仍革职留营，以观后效。至松城失守全案员弁，除俟查明汇奏外，所有参将捐助军饷，恳恩从轻查办缘由，谨合词附片具陈，伏祈圣鉴训示。谨奏。

同治二年六月十二日议政王军机大臣奉旨：“着照所请。该部知道。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

158. 行营采访忠义第十五案折 [1] 六月二十二日

奏为行营采访忠义第十五案，恳恩分别旌恤，仰祈圣鉴事。

窃自咸丰十年七月间，臣在行营设立忠义局，采访两江境内死事之官绅、士民、妇女人等，随时汇奏，历经十四次办理在案。兹据该局委员陈艾等续访得安徽六安州殉节官绅二十五员，殉难绅民一千三百三十二员名，殉难妇女五百三十口，胪列事实汇为一册，禀候奏办前来。臣详加查核，或临危授命，或抗志洁身，大节不渝，实足励人心而维风教。相应缮具简明清单，仰恳天恩，敕部分别旌恤，以褒忠节。除将事实清册循案咨部核办外，所有臣营十五案采访忠义，理合恭折具陈，伏乞皇太后、皇上圣鉴训示。谨奏。

[1] 据曾氏家藏手抄本《奏章补钞》补入。

159. 程枚功等恳请分别旌恤片 [1] 六月二十二日

再，据歙县绅士五品封职柯华辅等禀称：原任闽浙总督程祖洛之妻吴氏，年八十五岁，于咸丰十年八月间，在汪村乡寓闻徽州府城失陷，愤郁不食，历五日而卒。长子荫生太常寺博士程枚功，率同曾孙程德基带团御贼，受伤身死。次子举人詹事府主簿程荣功，于府城克复后，由浙江回籍，入局襄办善后事宜，积劳成疾，殁于局中。三子举人程枚功、四子举人内阁中书程梯功，长女詹事府主簿吴旭照之妻节妇程氏，均以母丧哀毁病故。侄荣功之妻梅氏及荣功长女方承瑞之妻程氏，次女百安，闻贼逼近，同时自缢。孙媳程宗焯之妻鲍氏，本系未婚，夫死奔丧入门，自矢守节，至是亦骂贼被杀。又程宗熠之妻洪氏，遇贼怒詈，求死不得，比贼胁之以行，跃入道旁池中溺毙等情，恳请奏办前来。臣查程祖洛系道光年间名宦，程吴氏以一品命妇闻警绝粒，伊子程枚功等或遇贼伤亡，或痛母殒命，并率其家属相随以殉，一门忠孝，实为近世所罕见。除贞女程鲍氏业已另案请旌外，合无恳恩将太常寺博士程枚功照伤亡例赐恤。程吴氏及詹事府主簿程荣功等男妇十人，均照新章赐旌，准于该县建立专祠、专坊，仍将程鲍氏一并附祀，以示阐扬而昭激劝。合附陈请，伏乞圣鉴训示。谨奏。

[1] 据曾氏家藏手抄本《奏章补钞》补入。

160. 汇奏金陵南北及寿州诸路军情梗概折六月二十七日

奏为汇报各路军情，先陈梗概，仰祈圣鉴事。

窃金陵与寿州等处军情，臣于六月十二日驰奏在案。近日探报伪忠王、侍王，均随洪逆坚守金陵，搬运苏州之粮，接济老巢。曾国荃一军，自五月十五、十八等日攻破金陵南城角长干桥一垒二卡后，围逼如常，别无战事。鲍超至钟山筑营将竣，本拟移扎孝陵卫，旋因自染暑疟，又以军中疾疫大作，死亡相属，恐前敌为贼所乘，遂平毁钟山营基，仍驻神策门沿江一带金陵城下，暂难合围。臣亦以江西未靖，皖南方棘，恐鲍超须调剿上游，不敢令其遽尔合围也。

芜湖、宁国、南陵、泾县各城，金柱关、湾沚、青弋江各隘，虽抽调何绍彩西河一军，而水陆防守，幸均完固。伪辅王杨七麻等股，在于东水、阳新、河庄结营踞守，亦未敢伺隙内犯。二十至二十六等日，宁国守将刘松山会约泾县守将易开俊，剿贼于黄村北贡里、曹村考坑、荞麦湾等处，四战四捷。朱品隆亦自青阳会剿于水木竹潭、顺安镇、黄柏岭等处，获胜三次，毙贼极多。

前据搜获伪文，忠酋欲调黄、李、古、赖各贼回援金陵，近则并无其事。古、赖、刘、蓝等逆，仍在太、石、泾、旌之交；黄、李等逆，则麇群聚于湖口、都、鄱一带。数月以来，江西官军与左宗棠派援之师，苦战苦守，屡获胜仗。景镇、鄱阳之贼，次第退窜。沈葆桢又咨调江忠义专剿湖口，满拟即日全境肃清。六月初二日，韩进春在洋塘挫溃，凶焰复张。目下贼势趋重湖口一路，六月十七日猛扑江忠义坚山营寨，李榕部将陈由立援剿获胜，旋以追贼致挫。十九、二十三等日，复来坚山围营，攻扑甚猛。江忠义虽系宿将，而所部老勇较少，新募居多，李榕则全系新立之军，未经大敌，殊可危虑。由湖口下至彭泽、马当、东流，上至屏峰、南康、都昌，滨江滨湖一片逆氛。臣现咨商彭玉麟多带炮船，亲赴湖口，援剿江西。

寄谕所示廓清江境，然后并力皖南，规取金陵，诚为确不可易之理，即当钦遵办理。苗逆既陷寿州，北围蒙城益力，又遣党至汪家集，西伺霍邱，蒙城势尤危急迫。臣与唐训方均无兵可拨，鞭长莫及，忧灼徒深。霍邱居三河、六安之中，迤东北曰淄子口，密迩正阳，最据形胜，臣令蒋凝学暂不赴三河尖，就驻防淄子口，令周宽世拨三营驻防迎河集，该二处皆贼所必争，兵力过单，未知能稳守否。毛有铭所部则守六北、寿南之老庙集，以杜野掠而保米粮。且令良圩有所依附，不致尽叛归苗。指日水师入淮，或者大举会讨，较有下手之处。除各路战状分案续报外，所有近日军情，合先由驿具陈大概，伏乞皇太后、皇上圣鉴训示。谨奏。

161. 附录廷寄　着彭玉麟水师援剿湖口杨岳斌等水师赴援临淮姚广武军疏通蒙城粮道七月十五日

同治二年七月十五日，准兵部火票递到议政王军机大臣字寄——

钦差大臣协办大学士两江总督曾国藩、漕运总督吴棠、江西巡抚沈葆桢、安徽巡抚唐训方：

同治二年七月初八日奉上谕：

曾国藩奏，汇报各路军情一折。黄、李等逆麇聚于湖口、都、鄱一带，江西官军与左宗棠派援之师苦战苦守，屡获胜仗。景镇、鄱阳之贼次第退窜。因韩进春在洋塘挫溃，贼势复趋重湖口一路，猛扑江忠义坚山营寨。李榕部将陈由立援剿，先胜后挫，由湖口下至彭泽、马当、东流，上至屏峰、南康、都昌，滨江滨湖一片逆氛。曾国藩咨商彭玉麟多带炮船，亲赴湖口援剿。现在江忠义所部老勇较少，李榕新立之军未经大敌，而该逆愈聚愈众，势甚凶悍，自应添拨劲旅，以资攻剿。着曾国藩咨会彭玉麟，督带炮船，迅速前赴湖口，会同江省官军实力进攻。并着沈葆桢督同江忠义、李榕等军稳扎稳进，节节扫荡，毋再稍有疏失，务将该匪聚歼，廓清江境，庶可移师并力皖南，为规取金陵之计。

苗逆陷寿州后，北围蒙城，西伺霍邱，势甚猖獗。前谕彭玉麟、杨岳斌赴临淮会同进剿。现在彭玉麟赴援江西，杨岳斌未识何时可以抵淮。曾国藩迅催杨岳斌水师星速驶赴临淮，借资援救。唐训方仍当就现有兵力妥筹守御，以待援师。毋稍松劲，致误事机。

曾国藩所称，指日水师入淮，或者大举会讨，较有下手之处等语。苗逆围攻蒙城等处，凶焰甚张，实有朝不及夕之势。该大臣惟当督饬诸军迅速进兵，方可转危为安，制贼死命。鲍超自染暑疟，并军中疾疫大作，死亡相属，朝廷甚深廑系。曾国藩以江西未靖，皖南方棘，恐鲍超须调剿上游，不令遽围金陵，所筹甚是。该提督一军应调赴何处策应之处，即着曾国藩相机办理。

前谕吴棠令黄开榜水师赴淮援剿，并饬姚广武速将徐西各匪剿除，即回宿境。着吴棠仍遵前旨，催令黄开榜带领水师赶紧驶赴临淮，并催姚广武将徐西之匪迅速扫荡，即行回宿，以通蒙城粮道。毋令顿兵徐西，日久无功，是为至要。将此由六百里各谕令知之。钦此。

遵旨寄信前来。

162. 江苏藩司万启琛仍留皖营办理牙厘乞缓陛见片六月二十七日

再，钦奉本年五月二十四日寄谕：万启琛现有经手事件，曾国藩可令其仍留皖营，其苏藩一缺，即暂时拣员署理，亦无不可等因。钦此。查藩司万启琛，前有开缺留营之请，臣即附片陈明。安徽臬司印务，或仍令万启琛在省署理，或令马新贻在临淮接篆任事。现在马新贻带兵远驻蒙城，万分危急，一时断难履任。万启琛既奉谕旨准留皖营，自应照常办理牙厘局务，并兼署安徽臬司，无庸交卸。其江苏藩司一缺，本系刘郇膏兼署，现值钦奉恩旨，大减苏、松等属浮粮，设局经营，事理重大，自须另为拣员接署，容臣咨商李鸿章另案奏明办理。万启琛具折谢恩，循例奏请陛见，安徽牙厘一局接办乏员，可否吁恳圣恩，准令该藩司暂缓陛见之处，出自鸿施。理合附片陈请，伏乞圣鉴训示。谨奏。

163. 参将彭尚安募勇滋事请即革职片六月二十七日

再，管带霆右营参将彭尚安，于上年十二月间，经鲍超委赴湖南永顺一带募勇补额。本年三月二十二日，新募勇队在龙阳县属毛家滩地方，封掳船只，船户彭万和理阻不听，遽被矛刺咽喉殒命。同帮各船齐起救护，拿获七人。正欲送案究办，讵众勇等纠集百余人，将所获之勇仍行劫去，复将彭万和弃尸河内。该营勇丁，查系霆字营右哨彭尚珍所带，业已开船下驶等情。据该县知县禀由湖南抚臣毛鸿宾咨会到臣，当即檄令鲍超，饬提该营哨彭尚安、彭尚珍及查出逞凶毙命之滕国芳一犯，押解来省，委员严讯。据讯得彭尚珍系亲兵哨官，并非右哨，所部哨勇，委无在途滋闹情事。滕国芳系左哨散勇，供认一时情急，用矛戳伤彭万和属实。再三研鞫，矢口不移。除将彭尚珍省释回营，滕国芳立予正法，并尸首解往湖南犯事地方枭示外，查彭尚安身任管带，于所募新勇既不能沿途约束，迨掳船酿命，又不知申明军律，即时惩办，实属有心徇纵。相应请将尽先补用参将彭尚安即行革职，不准留营，以示惩儆。谨附片具陈，伏乞圣鉴训示。谨奏。

164. 王保春请破例补授扬州营守备折 [1] 六月二十七日

奏为拣员请补陆路守备，恭折奏祈圣鉴事。

窃照扬州营中军守备王世熙因病出缺，前经附片陈明，并将所遗之缺扣留，由外拣补在案。查有花翎尽先守备扬州营把总王保春，年二十八岁，淮安府桃源县人，由行伍历拔额外外委，同治元年拔补把总，咨部请札。因击退江南大股悍贼，扬州全境肃清，奏奉上谕，王保春着免补千总、把总，以守备尽先补用，并赏换花翎等因，钦遵在案。该员久于行阵，熟习营务，以之请补扬州营中军守备，堪期胜任。该员系本营兵丁出身，且保奖守备名次在后，与例稍有未符。第迭次防守扬城，人地实在相需，例得专折奏请，合无仰恳圣恩，俯准将该员王保春请补扬州营中军守备员缺，实于营伍、地方均有裨益。如蒙俞久，应请敕部发给署札，俟军务告竣，再行给咨送部引见。除取履历咨部查照外，谨会同署江南提督臣黄翼升合词恭折具奏，伏乞皇上圣鉴训示。谨奏。

[1] 此件与黄翼升会衔具奏。

165. 附录廷寄　着袁甲三督率练勇严防豫匪及开复王金奎原官事七月初四日

同治二年七月初四日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方、河南巡抚张之万、督办河南团练大臣吏部右侍郎毛昶熙、前任漕运总督袁甲三：

同治二年六月二十五日奉上谕：

前据唐训方、曾国藩先后驰奏，寿州失陷，并曾国藩调度布置情形各折片。当经谕令曾国藩等催军赴援，张之万、毛昶熙速拔张冈，分兵赴皖，并令袁甲三操练兵团，以固豫防。嗣据张之万等奏，豫军在息县获胜，并捻窜柘城等处，堵御各折片。复谕令张之万等力图张冈，进兵归陈。兹据袁甲三奏，皖、豫震动，竭力筹办一折，与曾国藩、唐训方及张之万等所奏情形大略相同。

僧格林沁围攻淄川尚未即克，势难分兵南下，节经谕令攻克后再行移兵赴皖。亳州、鹿邑股匪四出纷扰，专恃陈郡团练堵御。袁甲三惟当督率练众实力严防，以杜窜扰。张之万、毛昶熙现督豫军规取张冈，务宜懔遵迭次谕旨，速行攻拔贼圩，庶可移兵归陈，与袁甲三声势联络，合力堵御，并着饬令孙之友、李世玉两军迎头探剿，务将奔窜太康边境捻匪痛加剿除，力固边境。

蒙城粮米久缺，仍着袁甲三饬令高锡龄等将现办粮米千石，并游击吕浩然管解之饷银一千两星夜设法运往，以后并着源源接济，毋稍迟缓。

练总王金奎此次绝苗不肯与通，尚属能知顺逆。着即照袁甲三所请，开复游击原官并花翎、勇号，仍着袁甲三饬令王金奎迅速运粮赴蒙接济。

颍州人心震动，亟须添兵驻扎，以固人心。曾国藩前檄蒋凝学暂驻三河尖办足米粮，移扎颍州。着即严饬蒋凝学迅速办理，并飞饬成大吉仍扎三河尖，周宽世等驻扎六安州等处，务期力保完区。前调之何绍彩四营及彭玉麟等所部舢板八十号，均着严饬星赴临淮援剿，以资得力。并着随时与豫军联络声势，互相援应，毋得稍分畛域。将此由六百里各谕令知之。钦此。

遵旨寄信前来。

166. 附录明谕　着郭嵩焘署理广东巡抚朱兰任安徽学政李榕补授浙江盐运使七月初八日

同治二年七月初八日，准兵部火票递到同治二年六月二十九日内阁奉上谕：“郭嵩焘着以三品顶戴署理广东巡抚，并着迅速前赴署任，毋庸来京请训。”钦此。

同日递到同治二年六月二十日内阁奉上谕：“安徽学政着朱兰去。”钦此。

同日递到同治二年六月二十六日内阁奉上谕：“浙江盐运使员缺，着李榕补授。”钦此。

167. 附录廷寄　指授聚剿江省窜逆严饬革员杨坊认缴京米赈粮并着郭嵩焘速赴广东巡抚署任七月初八日

同治二年七月初八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢、署广东巡抚郭嵩焘：

同治二年六月二十九日奉上谕：

左宗棠奏，浙师援江获胜，并陈军营疫气盛行，暨勒令杨坊捐输浙米各折片。浙省援江之师会合江军，将陶溪渡等处贼垒悉行扫荡。其窜往洋塘、石门之贼，复经刘典会同席宝田等军驰剿，贼众悉向彭泽境内窜去。浮梁、鄱阳境内一律肃清，都昌之贼亦闻风下窜，事机甚为顺手。刻下李榕一军驻扎湖口，江忠义谅已自浔拔队由都昌直趋湖口，即可与江省追蹑之师前后夹击，以图聚歼。着曾国藩、左宗棠、沈葆桢分饬各军合力扫荡，无任旁窜。

李榕此次督军入江，前于彭泽境内得获胜仗，现已将该员补授浙江盐运使，并着曾国藩传知该员，令其努力功名，以图报称。

本日据毛鸿宾奏请调张运兰并所部老湘营由江入粤。除张运兰已谕令准其带往，其所部老湘营能否调往，着曾国藩酌量办理。

现在阑入江西之贼，本由建德、祁门一带窜出，此时被剿穷蹙，恐复由原路铤走。左宗棠拟令刘典一军防堵宣、歙一路，借资休息，俟确探贼踪趋向，再定进止，甚合机宜。即着左宗棠妥筹调度，相机办理。

阵亡副将喻可宗，前据沈葆桢奏，已交部照总兵例议恤，并加恩予谥。其阵亡花翎都司张亮华，并着交部照例议恤，以慰忠魂。

至军营疫气盛行，蒋益澧、刘典、魏喻义及水师各营染患甚多，每营勉能出队者不过三四成，览奏殊深廑系。现在已交秋令，时疫谅可稍减。左宗棠惟当加意拊循，以消沴戾，一俟疫气稍除，即行相机进取。

已革道员杨坊，以市侩依附洋商，拥资百万。此时浙省奇荒，经左宗棠派令捐赈米五万石，竟敢抗违不遵，仅认捐银一万两，并请将筹备京米银一万两归并浙捐，实属嗜利昧良，居心狡诈。着李鸿章将该革员派捐京米十万石勒限如数追缴，一俟缴清，即行押解赴浙，交左宗棠即照所请，勒令捐输赈米，毋任狡展。

再，本日已降旨饬令黄赞汤、文格来京，另候简用。郭嵩焘以三品顶戴署理广东巡抚。该省军务、吏治，亟须整饬。毛鸿宾本日奏到，尚无启程日期。晏端书、黄赞汤均系五日京兆之员，办理深恐贻误。着郭嵩焘迅速前赴署任，将该省军务、厘务及地方吏治妥为整顿，以副委任。如郭嵩焘已赴江北，并着曾国藩、李鸿章飞速行知，令其迅速由江走粤，毋少延缓。将此由六百里各谕令知之。钦此。

遵旨寄信前来。

又准军机处片称，本日奉有寄信谕旨一道。贵大臣接奉后，希即恭录知照署广东巡抚郭嵩焘一体钦遵办理可也。为此知会。六月廿九日。

168. 条陈大江南北防务及暂无劲旅援助蒙城折七月十二日

奏为汇报近日各路军情，恭折仰祈圣鉴事。

窃自大江南北两岸军事孔亟，历奉寄谕，指示周详，殷殷以金陵、江西及淮上各防为虑。其大概情形，臣于六月二十七日具奏在案。兹复就近日战守事宜，分晰条列，续陈于左。

一、金陵各军疾疫过半，鲍超所部霆营为尤甚。伪忠王、侍王、辅王、章王等纠率悍党坚守老巢，时复伺隙出战以图一逞。六月二十二日突分两枝，一出仪凤门，直扑鲍超霆字右营，一出太平门，绕扑刘连捷南字等营。我军轰击竟日，负创而遁。七月初一日，又以西瓜炸炮猛攻刘连捷下关营寨，势更凶悍。得水师协力，苦战击退。而李成谋与刘连捷各受枪伤，幸不甚剧。闻白齐文投入贼中，以重金广置磞炮，分解金陵。现在刘连捷营外明掘直濠，暗开地道，计日内必有数次恶战。又准李鸿章抄送忠酋等伪文，新调伪护王、潮王同援金陵，展王、为王改守句容，但愿群逆毕萃金陵，或者苏、常等处有机可乘，未始非官军之利也。

一、毛鸿宾请调张运兰入粤，钦奉谕旨垂询所部老湘营能否调往，饬臣酌量办理。张运兰自上年十月间因病回籍，所部湘勇十营，即派部将易开俊、刘松山各统五营，分守宁国府、泾县两城。宁国当广德、建平之冲，泾县当太平、石埭之冲。易开俊等内防外剿，屡却贼氛，城垣赖以保固。所驻皆系最要之地，臣处别无换防之师。接据毛鸿宾来函，亦以该营欠饷过多，一时恐难抽动，已令张运兰另募三千人带赴粤中，则原部湘勇自应仍留皖南，以资得力。

一、太平、石埭之贼，坚踞如常。六月十七日，分股进章岭、羊栈岭，窜入黟县，意将由上溪口冲出婺源，就食江西。十八日，王文瑞自祁门督军会合刘典留守渔亭之各营并攻黟城，一战克之。驱贼至岭外十数里，擒斩甚众。此次幸仗天威，剿办极速，不使徽州更增一患，即免江西再设一防。

一、江忠义、李榕两军驻守湖口。六月十九日，坚山之战，伪堵王黄文金实负重伤。二十八日，剿贼于陈兵马、水车港等处。二十九日，追贼于梧桐岭、太平关等处，分道驰击，均获胜仗。七月初三夜，坚山营中俯瞰文桥贼巢火光隐约，江忠义知贼将宵遁，约李榕于将曙时引军袭破诸垒，贼乃败过黄沙岭，分窜都昌、彭泽境内，湖口已无贼踪。江忠义等加派队伍，裹带干粮，驰追三日，尚未收回。前奉圣谕，速由湖口与饶军并进，将江境各贼悉力驱除，由石、太进取东坝。有此一捷，贼锋稍挫。如江西一律肃清，臣即当催令江忠义、李榕等钦遵前旨，妥速办理。

一、恭奉六月初五日谕旨，垂询李世忠作何动静，饬臣随时奏闻。李世忠之心迹，中外皆不敢深信。臣于二月二十七日，亦经密陈及之。乃二浦并陷，深感圣主之不加严谴，九洑洲既克，又畏楚军之难与抗衡。臣察其愧悟渐生，颇知敛抑，亦复推诚相待，事事示以不欺。近接该提督来函，有五河地方为临淮后路，倘苗逆下窜，誓必坚守五河，决一胜负等语。李世忠与苗逆积怨甚深，其欲发愤剿苗，既伸公义，又报私仇，似属出于至诚。近日臣处饷项极绌，数月以来并无银米子药解济滁州，李世忠亦无怨望之意。若坦然相处，当不至别生枝节。

一、苗逆围陷寿州后，遣党在正阳关增垒浚濠，尚未蠢动。何绍彩陆师四营于六月二十六日取道庐州前进，彭玉麟、杨岳斌所派舢板八十号亦于二十二、二十五等日由九洑洲先后开行，计此时均已赶到。临淮得此水陆倚护，唐训方之老营可期稳固。惟蒙城粮路将绝，危殆万分。恭读六月十九日谕旨，命臣另筹一军赴颍上捣苗逆老巢，能否于江北陆路防军内抽调劲旅，或径援蒙城，或由定远驰抵怀远等因。查江北陆营如萧庆衍所部驻防江浦、浦口，周宽世所部分防桐城、六安、迎河集等处，蒋凝学所部分防颍州、霍邱、三刘集等处，成大吉所部扼防三河尖一带，毛有铭所部扼防老庙集一带。各守要区，万难抽撤。此外实无一枝劲旅可援蒙城，并赴颍上。无以仰慰宸廑，曷胜愧悚。

以上六条，均系谕旨垂询之件及各路布置情形。除战状分案续报外，合先逐条详列，由驿五百里驰陈，伏乞皇太后、皇上圣鉴训示。谨奏。

169. 附录廷寄　着唐训方严饬姚广武迅即疏通蒙城粮道曾国藩严催杨岳斌等水师速援临淮七月十七日

同治二年七月十七日，准兵部火票递到议政王军机大臣字寄——

钦差大臣协办大学士两江总督曾国藩、漕运总督吴棠、安徽巡抚唐训方：

同治二年七月初十日奉上谕：

唐训方奏，临军剿贼获胜，蒙城粮路仍阻，设法疏通一折。据称，临淮官军于六月二十五至七月初一等日迎剿贼匪，迭获小捷，而蒙城之围未解。姚广武一军为宋家圩捻匪牵制，未能前进。高炉集迤南诸圩，虽各出练丁与苗逆拚命相持，惟粮路仍未疏通，苗逆又于狼山一带连扎十七营，阻我运道，蒙城情形仍属十分危迫等语。蒙城被围日久，粮运断绝。现在就近可以往援者，惟姚广武一军。何得因赵克沅等百余捻匪辄将兵力牵制一隅，遂置大局于不顾？马新贻现令王才秀稳驻蒙城，而自率所部移屯小涧，密商姚广武自侯圩前后夹攻，事机已迫，万不可再有迟误。即着唐训方檄调姚广武等迅速进兵，疏通蒙城饷道。吴棠仍一面严饬该员鼓勇前进，毋得托词防捻，跋前疐后，致误戎机，自干重咎。

黄开榜水师迭经谕令驶赴临淮，至今尚未奏报起程，并着吴棠迅催前进，毋得稍有稽迟。昨因彭玉麟赴援江西，谕令曾国藩迅催杨岳斌督率水师驶赴临淮，借资援救。此时苗逆势极猖獗，援兵早到一日，庶得早救一日之倒悬。仍着曾国藩遵旨严催，毋稍迟玩。唐训方仍就现有兵力妥筹守御，以待援师。并飞催蒋凝学、周宽世、毛有铭等军迅速进扎溜子口等处，约期会剿，不可稍有松劲。

唐训方另片奏，遵查李南华现在蒙城助剿，迭有擒斩等语。李南华打仗尚为勇敢，且与苗逆为仇。唐训方务当随时驾驭笼络，俾为我用。将此由六百里各谕令知之。钦此。

遵旨寄信前来。

170. 附录廷寄　着曾国藩等严催水陆各军援剿临淮吴棠饬姚广武等军疏通蒙城粮道并将朱元兴军他调七月二十一日

同治二年七月二十一日，准兵部火票递到议政王军机大臣字寄——

钦差大臣协办大学士两江总督曾国藩、漕运总督吴棠、安徽巡抚唐训方：

同治二年七月十四日奉上谕：

唐训方奏，怀远贼垒日增，包抄临淮后路，官军奋击获胜情形一折。此次苗逆增调悍党，由黑窑、上洪两处包抄临淮后路，均经官军击退。该逆又亲率大股二万余人阵于黑窑，筑垒抢渡。复经普承尧等督兵奋击，贼始败窜。并将七里河岸贼垒三座一律踏平，自可稍寒贼胆。第逆匪愈聚愈众，附近民圩日遭裹协，而各营兵勇只有此数，日久相持，终恐情见势绌。

前据吴棠奏，曾国荃派拨总兵丁泗滨等督带师船数十号由瓜洲入口援皖等语，当经批令吴棠迅派员弁引导入皖。现在临淮军情紧急，着曾国藩、吴棠严催丁泗滨及前调黄开榜师船迅速驶赴临淮，会合夹击，毋得稍有迁延，致干重咎。杨岳斌、黄翼升所部水师，并着曾国藩遵旨严催赴临会剿，毋稍延误。至蒙城一带贼众既抽赴怀远，则彼处情形或可稍松。着吴棠、唐训方严饬姚广武、马新贻、英翰诸军内外夹击，以通蒙城运道，立解城围。倘姚广武仍敢托词防捻，畏葸不前，致失此可乘之机，必将该员从重治罪。

唐训方另片奏，李世忠遣副将朱元兴等带兵千余来临屯扎，并添炮船数十只停泊五河，声称系禀请曾国藩会剿苗逆等语。李世忠所部久未闻有与贼接仗之事，此次忽遣兵弁赴临，声言助剿，其意究欲何为？现虽据唐训方奏，曲意周旋，悉心防范，而屯兵肘腋，究恐滋生事端。着曾国藩设法将伊派出之兵调往他处，或令赴江、浦一带防堵，俾免临淮各营疑虑，方为妥善。将此由六百里各谕令知之。钦此。

遵旨寄信前来。

171. 附录廷寄　临淮危急着曾国藩统筹援救并酌情调拨李世忠部协剿八月初八日

同治二年八月初八日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方：

同治二年七月三十日奉上谕：

唐训方奏，逆众阻塞河道，前敌粮尽，突围而出，现饬水陆各军力保临淮，情形万分危急一折。据称：苗逆于淮河两岸增垒八十余座，复以船只沉塞河道，官军昼夜苦攻，该逆拚死抵御，前敌运道竟不能通。唐训方以该营粮食将尽，檄饬统带各员伺隙撤退，其炮划八十余号，经管带水师之龚文林等尽数焚毁，而各营伤病兵勇竟无一人得归。现在贼势愈张，蒙城必复被环攻，临淮更危如累卵各等语。览奏曷胜焦急。临淮为皖北屏蔽，关系甚重。苗逆注意于此，计甚狡毒，必须竭力固守，方可沿长淮南北次第进兵，剪除苗逆。

本日据僧格林沁驰奏，攻克教匪巢穴，匪首均已伏诛，业经该亲王调派陈国瑞一军三千人前赴蒙城援救。着唐训方派员迎催赴皖，并着该抚酌度缓急，何路吃紧，即派该总兵前往攻剿。至僧格林沁移扎东昌，督率各军剿办宋景诗股匪，一俟削平，即亲督马步全军南下。

顷据张之万奏，捻首张宗禹等由鹿邑窜至太康、扶沟县属，通许、尉氏县境亦有贼踪，且苗沛霖有密约该捻潜袭汴城之说，是张曜一军为所牵制，势不能经趋颍上。虽经谕令都兴阿酌调数营赴临，亦虑缓不济急，必得就近一枝劲旅会同临营夹击，方可迅速奏功。

前据曾国藩奏，李世忠愧悟渐生，颇知敛抑，该提督以五河为临淮后路，倘苗逆下窜，誓必决一胜负等语。李世忠失陷二浦，朝廷不加严谴，原冀感激愧奋，剿贼自效。该提督前派总兵朱元兴带兵千五百余人来临助剿，是其志切同仇，力顾大局，尚属奋勉可嘉。着唐训方即檄饬朱元兴督勇由刘府一带进剿附近苗圩，以牵贼势。李世忠既欲出力报效，与其驻勇五河专俟贼至，何如督饬所部由五河星驰前进，以拯临淮之急。并着曾国藩即行札调该提督迅速进兵，毋稍迟误。

记名运使李元华，前据吴棠奏，前在六安办团击贼有效，请调营差遣。该员曾否赴吴棠军营？如尚在六安本籍，或饬令招集旧日团勇，进扎颍上或阳攻下蔡，亦足以牵掣苗逆，使其回顾，并着曾国藩酌量办理。

曾国藩接奉此旨后，察看李世忠近日情形，如果私仇公愤，发于至诚，即将此旨摘录传谕，并须坦白相待，使之不疑，令其知感知愧，乐为我用。李世忠是否可资其力，可否摘录传谕，并着曾国藩酌量办理，随时复奏，是为至要。将此由六百里加紧各谕令知之。钦此。

遵旨寄信前来。

172. 附陈黄翼升水师助剿沪上并请饬李鸿章接济淮阳水师军需片七月十二日

再，臣前调黄翼升淮扬水师由洪泽湖赴援临淮，须俟李朝斌太湖水师到沪后交替防务，始得自上海拔营渡江西上。诚恐辗转需时，缓不济急，因飞商彭玉麟、杨岳斌等在长江各水师营中暂派舢板八十号先赴临淮，日内计可赶到。而太湖师船陆续入沪，李朝斌亦可即日抵防上海，战船足敷分布。相应请旨敕下署江南提督黄翼升亲统淮扬水师之半，刻日驶往临淮，仍分一半留沪助剿，责成该署提督往来布置，兼顾淮、沪两防。俟克复苏州后，即将驻沪各营分扎洪泽湖以下，巡防淮、扬、通、泰等处。驻淮各营分扎洪泽湖以上，巡防淮、颍、浍、涡等河。

至江南提督一缺，黄翼升既赴临淮，未便携印入皖。应恳天恩即令浙江处州镇总兵李朝斌就近在沪接署，以重职守。其黄翼升一军所需粮饷子药，目下应由李鸿章全数供支，将来唐训方事机渐顺，饷项渐裕，即由苏、皖两省各支一半，臣处盐务稍有起色，亦必多拨盐税供支该军，以期与淮扬二字名实相符。理合附片陈请，伏乞皇上圣鉴训示。谨奏。

173. 附录廷寄　着李鸿章乘机剿克苏常并准江北漕米仍按定例折征留充扬营军饷七月二十七日

同治二年七月二十七日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、安徽巡抚唐训方：

同治二年七月二十日奉上谕：

曾国藩奏，汇报近日各路军情，并调淮扬水师驶往临淮各折、片。金陵逆匪聚集，悍党坚守老巢，时复伺隙出战，并有白齐文投入贼中，广置炸炮，分解金陵。曾国藩务当饬令各营预为布置，以防该逆用炮轰扑，勿稍大意。并着李鸿章于沪上及沿江隘口严密搜查，毋合洋人卖给粤匪枪炮，以断该逆接济。

伪护王等逆首毕萃金陵，苏、常等处贼势必单。李鸿章正可饬令所部各军乘机克复苏、常，为步步进逼之计。张运兰已在楚南另募三千人赴粤，其原部湘勇现驻宁国等处防剿，应仍留皖南，以资得力。

石、太股匪窜入黟县，经王文瑞督兵克复，将贼众驱出羊栈岭外，前已据沈葆桢将情形具奏。仍着曾国藩饬令徽防将士会合浙军严密堵遏，毋令再窜入境。

江忠义、李榕两军在坚山等处获胜，逆匪分窜都昌、彭泽境内，湖口已无贼踪。着曾国藩即饬江忠义等军速由湖口与饶郡各营合力并进，由石、太一路东下扫尽逆氛，乘势进攻东坝，以期与沪浙各军声势联络。

李世忠与苗逆积怨甚深。前据唐训方奏，李世忠五河之军突如其来，疑系矫托，兼恐坐观成败，是以有旨令曾国藩设法调回。兹既据曾国藩察其防守五河之意尚属至诚，着即将详细情形知会唐训方办理。并着唐训方妥为驾驭，毋令别生枝节。

蒙城、狼山各贼营业经撤退，并力围逼县城。前据唐训方奏称，姚广武已率所部会合英翰一军将该城粮路疏通。惟贼众麇聚临淮，与唐训方并力相持，情形甚紧。彭玉麟等所拨舢板船八十号计日可到临淮，着唐训方即督饬水陆各军奋力攻击，迅扫逆氛，毋稍延缓。李朝斌所部太湖水师既已陆续入沪，上海战船足敷分布。黄翼升所部淮、扬水师，着李鸿章将一半留沪助剿，其余一半即饬令黄翼升亲行统带，速赴临淮。惟淮、沪两处相距较远，黄翼升往来布置，能否兼顾，仍着曾国藩、李鸿章酌量办理。所请俟克复苏州后，将沪、淮各营分扎洪泽湖等处，及苏、皖两省供支黄翼升军粮饷、火药章程，均着照所议办理。

李鸿章前会吴棠奏，江北各属漕米，仍请改征折色，以济扬营饷需等语。所有本年江北各属漕米，着仍照向章折征，留充扬饷，以资兵食。将此由六百里各谕令知之。钦此。

遵旨寄信前来。

174. 行营采访忠义第十六案殉难官绅士女请旌恤折七月十二日

奏为行营采访忠义第十六案，恳恩分别旌恤，仰祈圣鉴事。

窃两江境内，久被贼扰，凡死难之官绅、士民、妇女人等，经臣设立忠义局派员采访，遵照咸丰十年七月间奏定章程分案具报，先后十五次办理在案。

兹据局员陈艾等续访得安徽绩溪县殉节官绅八员，殉难绅民三百九十三员名，殉难妇女一百六十一口，造册请奏前来。臣复查军兴以来，该县被扰较迟，而受祸最烈。两载之中，弹丸之地，死事至五百六十余人。或志存敌忾，或义不辱身，均属忠节可风，深堪悯恻。相应缮列简明清单，仰恳天恩，敕部分别旌恤，以昭激劝。除将事实清册循案咨部核办外，所有臣营十六案采访忠义，理合专折具奏，伏乞皇太后、皇上圣鉴训示。谨奏。

175. 遵旨复陈瑛棨奏请淮盐引项拨陕应毋庸议片七月十二日

再，臣钦奉四月初九日寄谕：

瑛棨奏请饬两淮筹拨陕饷等语。据称，陕省司库空虚，自上年四月以来，有出无入，罗掘无罄。各属糜烂，耕种尽废。偶有麦秋，遍地萑苻，难期收获。钱粮既无从征收，捐借更难以汇集，窘迫万分。查淮盐北课，向充皖省军饷，而江运八万积引，本在淮课之外。上年胜保奏请江运改湖八万引，改拨陕省，业经奏准在案。此时陕饷缺乏已极，请江运八万引仍援陕省等语。西安省防各营兵勇欠饷累累，邻封所拨协饷又尚未解到，若非量为接济，势必哗溃堪虞。瑛棨所请饬下两淮盐运使照旧将江运八万引仍拨陕省，派委道府大员前往接济，招商捆运，以充军食之处，是否可行，着曾国藩督饬两淮盐运使体察情形，妥筹速奏。等因。钦此。

遵即札行前运使乔松年妥速筹议去后，兹据详称，前大臣胜保奏拨淮北饷盐十五万包一案，初议在临淮营及抚营、滁营各分半成协济。嗣奉续奏，在江运改湖积存余引项下拨出领运。又经查明江运八万余引，系在淮北奏销额行二十九万余引之中，有历年造报册籍可稽。若于额引内提出江运引数，皖饷愈形短绌。当将未能遵办情形，通详奉停在案。

今陕西抚院奏称本在北课之外，已属与案不符。且目下情形，亦与上年冬季大不相同。上年淮河通行，饷盐可以出湖销售，故胜保奏拨之盐，虽有碍于皖饷，犹可酌济秦中。现在淮河有苗逆梗阻，盐船被劫，万难上驶。皖营应提之饷盐，尚且无可运销，何能再为陕省筹计。原奏内所称派委道府大员前往接办，招商捆运。当此咽喉梗塞，无商可招，无路可运，即皖饷亦自顾不遑，势难兼顾陕饷等情请奏前来。

臣查苗逆复叛，淮河梗阻，皖营之盐，疏销无路。若使拨盐济陕，亦属无处销售。该运使所议，委系实在情形，应请无庸置议。所有遵旨妥筹缘由，理合附片复陈，伏乞圣鉴。谨奏。

176. 封职训导汪士熙等阖门殉难恳请旌恤片七月十二日

再，据歙县绅士五品封职柯华辅等禀称，该县西乡稠墅村封职训导汪士熙与堂弟理问衔汪士勋，俱年逾七十，胞弟汪士326-1 亦年近六十，倡办各村团练，历久不懈。咸丰十年八月间，徽州城陷，贼至村口，该职等督团击却，歼毙数名，俄而群贼大至，众寡不敌，士熙猝被刃伤，士勋兄弟直前奋搏，亦被刀矛环刺，相率殒命。士勋胞侄盐知事衔汪景卿，士326-1 子文童汪时，各执器械，相从救援不及，时以中枪洞喉死，景卿身受重创，复投塘自沉而死。士326-1 之继妻唐氏，痛夫与子同时战殁，厉声骂贼，赴水自尽。士熙族侄候选训导汪遇埙，并于是日陷阵被害。其士熙出继子知州衔浙江候补知县汪春，闻讣奔丧，亦因忧愤病殁等情请奏前来。

臣查汪士熙等耆年硕望，世泽诗书，卒能父勉其子，兄勉其弟。阖门就义，矜式乡闾，自未可久任淹没。相应请旨将封职训导汪士熙、布政司理问衔汪士勋、候选训导汪遇埙，均照阵亡例赐恤。盐知事衔汪景卿及家属人等，均照新章赐旌，仍于该县建立专祠、专坊，以为一门死节者劝。合附陈请，伏乞圣鉴训示。谨奏。

177. 附录明谕　准汪士熙等请恤并立专祠专坊七月二十七日

同治二年七月二十七日，准兵部火票递到同治二年七月二十日内阁奉上谕：

曾国藩奏，绅士阖门殉难，恳恩旌恤等语。安徽歙县绅士汪士熙等倡办团练，咸丰十年间，贼至该村，督团堵御，众寡不敌，阖家遇害，深堪悯恻。封职训导汪士熙、布政司理问衔汪士勋、候选训导汪遇埙，均着照阵亡例议恤。盐知事衔汪景卿及其家属人等，均着分别旌恤。并于该县建立专祠、专坊，以为一门死事者劝。该部知道。钦此。

178. 附陈请准钱德承接署松江府知府情由片 [1] 七月二十四日

再，署理松江府知府方传书，现委在松设局，筹办苏、松减赋事宜，所遗松江府员缺，政务殷繁，各属善后筹防，均关紧要，应即另委干员接署。查有现署崇明县事补用知府钱德承，才识干练，历著循声。前经臣李鸿章留心察访，专案奏保之员，以之酌委署理，可资整顿，实于地方有裨。据藩、臬两司会详前来。除批饬遵照外，谨合词附片陈明，伏乞圣鉴。谨奏。

同治二年七月二十四日议政王军机大臣奉旨：“知道了。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

179. 附录廷寄　着沈葆桢等力图赣防并妥理九江教案七月十三日

同治二年七月十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治二年七月初五日奉上谕：

沈葆桢奏，攻克石门逆垒，请将轻进失利之参将暂革留营，并彭泽等处近日军情各折片。览奏均悉。臬司刘典督军分路进攻石门，该逆因三面受敌，翻山遁逸，当将贼垒悉数平毁。刘典以士卒连日血战，量予休息，再图会剿。着沈葆桢饬令刘典将各军妥为抚循，暂息劳乏，仍即乘此声威，复图攻取，相机办理。该逆自陶家渡、石门败后，知饶防未易窥伺，乃以伪爱王踞都境，伪感王踞湖境，伪跟王踞彭境，堵逆、佑逆往来都、湖之间。掳夺民船，编竹作筏，希图偷渡。黄文丙又嗾谭星、刘官方分途窥伺祁西。我军驻彭泽之外江，战船调防他处，该县赵宗耀仅以练勇数百婴城固守。江忠义、李榕会剿湖口之贼未能得手，都昌水陆各营虽时获胜仗，而贼兵日益自湖以东延袤数百里，焚杀抢掠，惨不忍闻。据沈葆桢奏，贼兵日益，自系由太平、石埭、祁门、建德一带窜入，若令蔓延，江省全局必致掣动。沈葆桢所称该逆以必死之心，有间即逞，可见情形甚属紧迫，而分防兵力亦恐不支。即着曾国藩、左宗棠迅檄徽、宁等处得力防军分路追蹑，痛加剿洗。并会同江省官兵两面夹击，务将图窜江西之贼歼除净尽。俾江南、浙江诸路官军后路均臻稳固，方为妥善。

参将韩进春因闻黄老虎从都昌潜出铁门，遂率韩字营径攻铁门，轻进失利，咎有应得。着暂行革职留营，以观后效。所有沈葆桢自请交部议处之处，着加恩宽免。阵亡都司张亮华，已由左宗棠具奏，照所请议恤矣。

沈葆桢奏教堂一案，经署九江道蔡锦青商办完结。等语。着即照所议办理。嗣后务当妥办抚驭，持平办理。固不可抑勒居民，致失众志，亦不可于教民有意偏枯，致令该教士因相待之薄，又生枝节。

候补道忠廉，现令署理两淮盐运使。该道能否胜任，着曾国藩察看，据实具奏。将此由六百里各谕令知之。钦此。

遵旨寄信前来。

180. 附录廷寄　着曾国藩与曾国荃等慎使左右妥筹金陵合围并知会拟与荷兰国订立条约八月初二日

同治二年八月初二日，准兵部火票递到议政王军机大臣字寄——

钦差大臣协办大学士两江总督曾国藩、浙江巡抚曾国荃、江苏巡抚李鸿章：

同治二年七月二十四日奉上谕：

李鸿章奏，吴江水陆各营击退大股援贼，现派太湖水师进剿及勉增常胜军口粮。曾国荃奏，金陵旬日战守，攻克印子山贼垒，及请饬发执照交恽世临劝捐协济金陵军饷，并胪举贤才各折片。本日业经明发谕旨，将攻克印子山与吴江击贼获胜情形宣示。都司王新华交部优恤。寄谕恽世临照曾国荃所请，劝谕湘中之江、浙各商捐输，以济金陵军饷。各项执照饬部颁发。并将曾国荃保举各员分别存记录用，及照所请交该抚差委矣。

金陵贼势穷蹙，官军攻剿吃紧之际，该逆困兽犹斗，势必拚死抵拒。曾国荃所奏旬日间战守各情，并将城东南之印子山贼垒攻破，诸军将士皆能奋勇倍加，喋血苦战。曾国荃现在撤调江浦、浦口之萧庆衍七营过江，以扎七瓮桥河边，扼守秣陵关小河进城之路。并以金陵城大，尚须增募万众，以冀合围，克期扫荡。惟江浦、浦口等处防兵，亦不可过于单弱。着曾国藩与曾国荃妥筹，相机办理，仍须谋出万全，以期必胜。

苏、常之贼回救金陵，其间宜有可乘之机。吴江水陆各营既将苏、嘉两路迭次窜逼夹浦口、同里等处之大股援贼击退，总兵李朝斌督带太湖水师到沪，陆续进发，李鸿章会同该镇即日前往苏、昆、吴、震各路周历布置，并督同刘铭传等进攻江阴之兵，刘秉璋等进攻嘉善之兵联络进扎。着即乘机进取，将攻捣各情形迅速驰奏。戈登以白齐文投贼，恐常胜军皆其旧部，为所勾结，乞加勇口粮，该抚不得已而勉徇其请，仍着李鸿章妥为驾驭，笼络用之，以资其力。

曾国荃所保各员，自系为时势艰危，筹兵筹饷，急切需材起见。第恐其中或有为人耸动之处，如黄冕已经有旨，准毛鸿宾所请，调赴广东。金安清声名甚劣，迭次被人纠参，由曾国藩审讯革职，并有应行赔缴欠项甚巨，是以明降谕旨，不准调往军营。曾国荃经朝廷简任封圻，受恩至渥，倚畀方殷，当兹军事万分吃紧，宜时以儆惧存心。其于左右任使之人，必须慎之又慎，方不至以引用非人，致为该抚身名之累。军中机务殷繁，艰巨所集，仍宜遇事加意检点，并须与曾国藩随时商榷，以求万全，是为至要。

本日据崇厚奏到荷兰国遣使来津，呈递照会，请立条约，已谕令崇厚办理此事矣。将此由六百里各谕令知之。钦此。

遵旨寄信前来。

181. 附录廷寄　着官军各路全力疏通运道筹防临淮八月初二日

同治二年八月初二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、安徽巡抚唐训方：

同治二年七月二十四日奉上谕：

唐训方奏逆匪阻截淮河，运道力图疏通，并李世忠之兵进扎刘府各折片。丁泗滨等水师进援临淮，驶至小蚌埠，夺获并烧毁贼划四十余只，复登岸攻扑贼垒未下，贼更于沙洲地面乘夜增筑四垒，并于两岸添筑炮台。水师阻于巨炮，伤亡甚多。黄开榜续到之炮船运载米面，虽经拔锁断桩，奋力冲突，勉将粮石送赴前敌各营，而受伤者亦复不少。

现探该逆于沿河多备竹石，意欲横截河流，此后粮道断难为继。临军后路，亦形单薄，情形危迫万分。临淮地方，关系皖北全局，岂容稍有疏虞。现在危急情形，回异寻常，非有陆路援军速行驰救，大局将不堪设想。曾国藩所部各营虽不敷分布，亦当于无可筹拨之中勉力抽派一军星驰援应，会同临淮水陆各营将沙洲贼垒攻破，毋得游移，致误戎机。

蒙城贼势稍松，唐训方现调马新贻一军千余人驰赴临淮，力顾后路。并催僧格林沁所派援兵进解城围，直捣该逆老巢，俟贼匪回顾时，即令临淮各军乘势力图怀远。着僧格林沁即饬令诺木津等军迅速照办，不准观望迁延，并着僧格林沁速将红山教匪攻克，星夜督军驰援皖北，以救燃眉。

李世忠派总兵朱元兴进援临淮，尚无骚扰北方之事。近复增兵五百人，均由朱元兴带领进扎刘府一带，如果实力攻剿，即着唐训方妥为联络，会合进取，以厚兵力。并着唐训方设法疏通粮路，接应前敌各营，毋令缺乏，是为至要。将此由六百里各谕令知之。钦此。

遵旨寄信前来。

182. 附录廷寄　着官军各路扫荡石太股匪后刘典一军仍驻徽防及江忠义等军酌调金陵以厚合围兵力八月初四日

同治二年八月初四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治二年七月二十七日奉上谕：

沈葆桢奏，都、湖踞逆，经官军痛剿，遁出江境一折。本日已明降谕旨，将江忠义赏穿黄马褂，其余各员分别奖赏矣。逆匪麇聚都、鄱等处，窥伺江右腹地，经沈葆桢督饬江忠义等军奋力剿击，匪势败溃，伪祐王奔窜建德各隘口，逆酋均纷纷窜遁，江境一律肃清，办理甚为得手。现在贼众被剿穷蹙，谋遁回石、太，再从徽屯以窥婺、乐。江忠义拟扎东流，刘典已派队入徽，惟祐逆尚拥众数万，盘踞建德，必须悉数歼除，方无后患。着曾国藩、沈葆桢饬令江忠义等跟踪击剿，以剿为防，务将此股匪徒殄除净尽，再将石、太等处股匪一律扫荡，乘胜东下，以免后顾之忧。

池州防务紧要，曾国藩严饬该处守将协力防剿，无任再行狂窜。左宗棠即饬刘典一军出羊栈岭会击，无令阑入徽境。彭泽等处余匪，沈葆桢派队搜剿。皖境击剿得力，难保各匪不铤而走险，仍图回窜。该抚须严扼江防，督饬地方文武员弁，竭力固守，勿稍懈弛。俟此股匪众全行歼灭，刘典一军仍当驻徽防剿，以顾浙境。曾国藩即将江忠义、李榕诸军酌量派赴金陵，交曾国荃调遣，以厚兵力。将此由六百里各谕令知之。钦此。

遵旨寄信前来。

183. 力保芜湖金柱关及克复湾沚等处出力员弁请奖折 [1] 七月二十七日

奏为力保芜湖、金柱关两城隘，克复湾沚、黄池水陆员弁，汇案恳恩奖叙，仰祈圣鉴事。

窃自上年闰八月中旬至本年三月初间，伪护王陈坤书、伪侍王李世贤等各拥四五万众，并驾炮船枪划数百号，先后猛扑金柱关，分犯芜湖。经水陆各军力战数月，屡获大捷，卒保要区，随克湾沚、黄池，悉收内河各隘。臣等屡次奏奉谕旨，在事出力员弁，准其汇案保奏，遵即恭录转行去后。兹据各该营详查劳绩，开列员名，呈送前来。臣等逐加复核，除驻守金柱关之罗逢元、朱南桂两营向隶曾国荃部下，已于四月二十七日附入雨花台解围案内奏请给奖外，其内外江水师及分防芜湖之陆师，屡却悍寇，均属劳苦功多。所保人员，尚无冒滥。相应汇缮清单，吁恳天恩，准照所请，以昭激劝。其把总、外委，循案咨部注册办理。所有遵旨汇保缘由，谨缮折附驿具陈，伏乞皇太后、皇上圣鉴训示。谨奏。

附保单

谨将水陆各营力保金柱关、芜湖要隘，克复湾沚、黄池各案在事出力文武员弁，缮具清折，恭呈御览。

计开：

提督衔记名总兵蔡国祥，记名总兵罗进贤等二员，均请交军机处记名，遇有提督缺出，请旨简放。提督衔贵州威宁镇总兵万化林，请照提督本衔赏给封典。总兵衔副将唐修己，请交军机处记名，遇有总兵缺出，请旨简放。记名总兵颜海仙、傅敏才、李助发等三员，均请照总兵本职赏给封典。副将周世魁，请赏加总兵衔。副将衔参将陈禄安，请以副将尽先选用，并赏加总兵衔。记名提督彭楚汉，此次应如何加恩之处，伏候圣裁。

正左营

总兵衔副将汪得元、丁际盛等二员，均请交军机处记名，遇有总兵缺出，请旨简放。副将陈百响、刘湘溢、蒋永庆等三员，均请赏加总兵衔。副将衔参将李盛臻，尽先参将周见都、陆成祖等三员，均请以副将尽先选用。游击黄荣礼，请以参将尽先选用。都司易永魁、龙意发等二员，均请以游击尽先选用。守备黄诗辉，请以都司尽先选用。千总何祥发、许观连、吴永芳等三员，均请以守备尽先选用。蓝翎千总唐开廷，请以守备尽先选用，并赏换花翎。外委谭得山，请以千总尽先拔补。军功萧向彪、唐开明、曹必训、朱益隆、陶咏生、黄章芝、何凤祥、夏绍何、方兴扬、杨朝敏、丁大位、彭昌仕、王加位、陈代吾、施永茂、丁统茂、王俊达、徐加咸、戴友贵、谭连先、张寿全、李隆藻等二十二名，均请以外委尽先拔补，并赏戴蓝翎。

副左营

总兵衔副将高得效，请赏给巴图鲁名号。总兵衔副将杨作霖、周鸣高、王源泰等三员，均请照总兵本衔赏给封典。副将高德士、罗荣升等二员，请照副将本职赏给封典。副将雷大胜、冯维明等二员，均请赏加总兵衔。参将王廷贵，请免补参将，以副将尽先选用。蓝翎参将胡桂清，请赏换花翎。蓝翎游击唐万明，请加参将衔，并赏换花翎。游击罗纯芳，请免补游击，以参将尽先选用。游击衔都司易朝贵，请免升游击，以参将尽先选用。都司莫纲常、勾万邦、张万美等三员，均请免补都司，以游击尽先选用；张万美并加参将衔。蓝翎都司邓裕逢、黄耀盛等二员，均请加游击衔，并赏换花翎。蓝翎守备谢克明，请免补守备以都司尽先选用，并赏换花翎。蓝翎守备衔千总朱华晓，请以都司尽先选用，并赏换花翎。千总严得胜、胡有亮等二弁，均请以守备尽先选用。把总刘凝汉、张永贞等二弁，均请以守备尽先选用。外委唐桂泗、邓科明、曹耀盛、戴先荣、陈荫洪、贺廷循、彭世祥等七名，均请以千总尽先拔补；贺廷循、彭世祥并加守备衔。把总滕国义，外委黄新有等二弁，均请以千总尽先拔补。军功吕东海、孙德有等二名，均请以把总尽先拔补，并赏戴蓝翎。军功萧国正、汪德335-1 、王万福、朱万化、蒋光全、孔昭亮、王朝春、王万春、黄连芳、朱泰有、李怀德、徐义太、满建胜、周德明、易建廷、赵承禄、李世荣、熊清连、龚连升、刘星友、胡文亨、罗德元、温玉元、周万训、冯连升、杨琇彬、雷东海、孙治祺、冯中发、萧会隆、李守湘、徐泰来、陶永华、杨在澍、邵仁和、刘文安、周文秀、鲁章奎、陈则满、鲍明贵、周中岐、王鸿华、鲁得元、黄天明、贺英华、曾俊德、杨有才、周庆怀等四十八名，均请以外委尽先拔补，并赏戴蓝翎。

正右营

总兵衔副将曹明友、刘开友等三〔二〕员，均请交军机处记名，遇有总兵缺出，请旨简放。副将刘隆照、谭仁凤、李明贵、周酉山、庄以临等五员，均请赏加总兵衔。副将衔参将刘明焕、杨福春等二员，均请以副将尽先选用。蓝翎副将衔参将胡逢春、李得胜等二员，均请以副将尽先选用，并赏换花翎。参将衔游击颜先清，请以参将尽先选用。蓝翎参将衔游击杨毓魁、邓贞祥等二员，均请以参将尽先选用，并赏换花翎。蓝翎游击衔都司黄正芳，请以游击尽先选用，并赏换花翎。都司衔守备周泰丰、谭得胜等二员，均请以都司尽先选用。副将李鼎三，请赏加总兵衔。把总朱得清、黄泽民等二弁，均请以千总尽先拔补，并加守备衔。外委聂隆勋、舒荣华等二弁，均请以千总尽先拔补；舒荣华并加守备衔。军功刘升发、陈祥和、孔三友、龚复盛、张日晴、林相安、王长发、张得正、李定胜、龙见田、周有升、朱德亮、蒲清湘、丁大生、孙辉友、韩友和、王高贤、刘光裕、封景星、邓清胜等二十名，均请以外委尽先拔补，并赏戴蓝翎。

副右营

参将刘发胜，请以副将尽先选用。游击李东江、曾载扬、徐炳文、李廷干、龙馀道等五员，均请以参将尽先选用；李东江并加副将衔。参将衔游击冯国启、成益树、夏有成等三员，均请以参将尽先选用，并加副将衔。外委王明亮，请以千总尽先拔补。军功王志宾、陈启发、周鸣和、施永兴、萧正国、杜自南、刘长福、吴福升、余友连、王光耀、李世宗、李廷举、杨春桂、王书福、钱明友、杨礼宾、邓大启等十七名，均请以外委尽先拔补，并赏戴蓝翎。

新右营

总兵衔副将李惟善，副将庾光东、陈福山等三员，均请交军机处记名，遇有总兵缺出，请旨简放。游击龙志顺，请以参将尽先选用，并加副将衔。游击李昌和，请赏加参将衔。蓝翎守备曾玉和，请加都司衔，井赏换花翎。守备衔千总雷玉春，请以守备尽先选用。蓝翎千总赵安香，请加守备衔，并赏换花翎。把总谢其友、陈得胜等二弁，均请以千总尽先拔补，并加守备衔。外委周洪发、马开意、蔡得胜、李钟彪等四弁，均请以千总尽先拔补。军功张新全、龚华山、黄书福、王万宇、段益发、张凤山、殷德顺、王启才、郭金山、吕容众、黄昌封、李万才、周同发、萧全万、熊茂盛、叶谆信、胡开友、魏文全、刘清和、胡恒发、余得胜、刘长旺、欧兴才等二十三名，均请以外委尽先拔补，并赏戴蓝翎。

副前营

总兵衔副将萧东凌，请交军机处记名，遇有总兵缺出，请旨简放。副将唐启发，请赏加总兵衔。参将刘松林、葛坤泰等二员，均请以副将尽先选用。尽先参将山西怀仁城守备白友梅，请赏加副将衔。游击周朝发、彭海瑞、罗明东、凌新益、葛定名、廖文传、玉宗翰等七员，均请以参将尽先选用；周朝发并加副将衔。游击万克昌，请赏加参将衔。都司何连贵、李学武、伍金玉等三员，均请以游击尽先选用。都司周宜璋，请赏加游击衔。蓝翎守备吴文瑞、谢文亮等二弁，均请以都司尽先选用，并赏换花翎。守备谢祖述，请以都司尽先选用。千总黄国庆、刘连城等二弁，均请以守备尽先选用。外委沈光荫、邹福友、张南亭等三弁，均请免升把总，以千总尽先拔补。军功张谷初、姜广山、陈忠弼、萧沅秀、陈得胜、杨春堂、邹大宏、张正隆、王世有、汤为正、张宏春、徐南田、周宗华、张春堂、李得胜、唐宏量、吴至元、白广斌、周庆宏等十九名，均请以外委尽先拔补，并赏戴蓝翎。外委李信堂，请免升把总，以千总尽先拔补。

新前营

副将陈福友、朱高升等二员，均请赏加总兵衔。副将衔参将任启耀、张志和、俞泗洪等三员，均请以副将尽先选用，并赏加总兵衔。参将邓永发，请赏加副将衔。参将衔游击姚大亮、彭致和，游击姚万顺、糜元顺等四员，均请以参将尽先选用；姚大亮、彭致和并加副将衔。蓝翎游击刘洪万，请赏换花翎。游击衔都司周吉祥，请免选游击，以参将尽先选用。蓝翎游击衔都司周才富，请以游击尽先选用，并赏换花翎。蓝翎都司衔守备游广泰、曾开胜等二弁，均请以都司尽先选用，加游击衔，并赏换花翎。守备卢福良、陈文顺等二弁，均请以都司尽先选用，并加游击衔。把总夏高阁，请以千总尽先拔补，并加守备衔。外委张学林、张万友、欧传发、罗必茂、王香梅、陈宗汉、彭肇南、张万胜等八弁，均以千总尽先拔补，并加守备衔。外委徐邦达，请以千总尽先拔补。军功罗文炳，请以把总尽先拔补，并赏戴蓝翎。军功胡正义、尹得标、欧阳再光、罗阳泰、周光裕、王友胜、陈祥发、张茂玉、罗崇志、杨贵廷、周义顺、彭裕和、阳春、陈海文、熊金山、孔星照、易明胜等十七名，均请以外委尽先拔补，并赏戴蓝翎。

正后营

副将衔参将熊济圃，请以副将尽先选用，并赏加总兵衔。参将彭福连，请以副将尽先选用。游击杨得意、刘长发等二员，均请以参将尽先选用。游击衔都司易姚胜，请以游击尽先选用，并加参将衔。蓝翎守备衔千总宋昌龄，蓝翎千总张昌亨等二弁，均请以守备尽先选用，并赏换花翎。千总王翔翥，请以守备尽先选用。把总欧阳和升，请以守备尽先选用。外委王高峰、朱平富等二弁，均请以千总尽先拔补。军功刘光炳、刘清和、邓福胜、欧阳祥发、刘光仁、戴呈保、张宏胜、黄克明、欧阳芳远、邹日云、刘富有、李洪之、郭纪贤、欧阳国胜、廖锦起、王清桂、李万胜、万方喜、罗得胜、彭隆学等二十名，均请以外委尽先拔补，并赏戴蓝翎。

副后营

副将衔参将宾得桂、罗芝云、黄玉成等三员，均请以副将尽先选用。参将衔游击赵升扬，游击张得胜等二员，均请以参将尽先选用，并加副将衔。蓝翎守备衔千总曾万田、刘玉德等二弁，均请以守备尽先选用，并赏换花翎。千总陈明德，请以守备尽先选用。把总丁庆繁、陈义和、毛泰山等三弁，均请以千总尽先拔补，并加守备衔。外委张荣得，请以把总尽先拔补，并赏戴蓝翎。军功邱得旺、吴廷立、易定发、阳荣华、谭俊都、萧大才、王金朝、段传升、张文祖、陈意祥、熊星辉、袁得福、宾德胜、杨在廷、王洪亮、向雅祥、彭华峰等十七名，均请以外委尽先拔补，并赏戴蓝翎。

正中营

总兵衔副将言秀林、尹坤山等二员，均请交军机处记名，遇有总兵缺出，请旨简放。参将黄得胜，请以副将尽先选用。游击彭开胜、周有升等二名，均请以参将尽先选用，并加副将衔。游击衔都司赵荣亮，请免选游击，以参将尽先选用。都司刘永胜、夏有明、彭朝惟等三员，均请以游击尽先选用，并加参将衔。蓝翎千总金昌印，请以守备尽先选用，并赏换花翎。把总王象贤、周复胜等二弁，均请以千总尽先拔补。周复胜并加守备衔 [2] 。军功胡得胜、严正英、易尚才、徐仕清、董世胜、贺在中等六名，均请以把总尽先拔补，并赏戴蓝翎。军功王洪发、孟忠耀、蔡之金、何益胜、余宏发、邓胜益、谭广福、成文胜、刘新盛、周裕胜、陈大顺、萧江友、陈隆寿、刘明胜、贺日升、周志德、吕新发、易仪胜、唐敏先、丁长发、刘开泰、刘玉田、储长发、吴福锦、刘科胜等二十五名，均请以外委尽先拔补，并赏戴蓝翎。

副中营

总兵衔两江补用副将郑汉友，请交军机处记名，遇有总兵缺出，请旨简放。安徽尽先补用副将韦尚爵，请照副将本职赏给封典。副将陈洪发，安徽补用副将李益定等二员，均请赏加总兵衔。游击田泰山、李胜庭等二员，均请以参将尽先选用。都司刘友胜、曾连五等二员，均请以游击尽先选用。把总赵世贵，请以守备尽先选用。把总彭光宗、成金元，外委谭广馥、刘胜先等四弁，均请以千总尽先拔补。彭光宗并加守备衔。军功张致祥，请以把总尽先拔补，并赏戴蓝翎。军功吴品秀、阳名魁、朱春胜、朱碧华、尹祥发、陈登青、王长发、李明祥、彭楚复、冯国胜、陈星俊、徐建福、周雁题、罗友发、彭兴礼、王选珍、李盈枝、萧春荣、谢得胜等十九名，均请以外委尽先拔补，并赏戴蓝翎。

亲兵左营

副将陈飞龙、赵得胜、赵俊秀等三员，均请赏加总兵衔。总兵衔参将葛定有，请以副将尽先选用。游击衔都司刘取仁，请免选游击，以参将尽先选用。蓝翎守备衔千总何龙骧，蓝翎千总王长发等二弁，均请以守备尽先选用，并赏换花翎。把总萧启才，请以千总拔补，并加守备衔。外委赵富顺、彭得胜、颜永谦、冯茂有等四弁，均请免升把总，以千总尽先拔补 [3] 。军功欧阳方霌、云从龙、钟钦安、伍先容、朱诗成、易福有、周纯育、陈体和、罗云亨、余朝阙等十名，均请以把总尽先拔补，并赏戴蓝翎。军功罗隆讲、黄懋森、陈国长、聂大顺、田甲武、周彩凤、易光明、刘显志、赵祖武、周仁发、何德文、姚洪福、蒋淑芹等十三名，均请以外委尽先拔补，并赏戴蓝翎。

亲兵右营

总兵衔副将曹芳凤，请照总兵本衔赏给封典。副将衔参将朱兴亨，请以副将尽先选用，并赏加总兵衔。参将陈先照，请以副将尽先选用。参将叶广胜，请赏加副将衔。参将衔游击彭元方，请以参将尽先选用，并加副将衔。游击李光华、向玉隆等二员，均请以参将尽先选用。游击衔都司朱长胜，请免选游击，以参将尽先选用。都司曹云祥、傅清鳌、易惟训等三员，均请以游击尽先选用。守备刘永湘、谭福胜等二弁，均请免选都司，以游击尽先选用。守备陈高升，请以都司尽先选用，并加游击衔。把总刘得胜，请免升千总，以守备尽先选用。外委毛得贵、邓洪泰、颜福胜、曹华贵等四弁，均请免升把总，以千总尽先拔补。军功朱福有、郭光胜、陈日升等三名，均请以把总尽先拔补，并赏戴蓝翎。军功李恒发、朱得仁、韩明胜、张连升、从行志、杨福祥、陈文中、曹鼎胜、曹复胜、刘庆锡、陈学友、邓得胜、匡洪盛、平得富、傅克信、周祥发、张友恒、余宝林、陈永发、陈高发、易朝清、李义和、廖华祥、何万顺、王呈武、罗德祥、谭惟义、谢安寿、李福堂、柳大培、傅恒轩、王昌友、王文义、张连升等三十四名，均请以外委尽先拔补，并赏戴蓝翎。

亲兵前营

参将衔游击申元盛、刘星耀等二员，均请以参将尽先选用，并加副将衔。都司王德青，请以游击尽先选用。蓝翎把总林云志、赵光华、许绳祖等三弁，均请升千总，以守备尽先选用；林云志并赏换花翎。蓝翎把总赵聚铭，请以千总尽先拔补，并加守备衔。外委周有功、陈正春、周长贵、欧迪阳、蒋效贵、刘怀德、刘宏亮、杨高彩等八弁，均请免升把总，以千总尽先拔补；周有功、陈正春、周长贵并加守备衔。军功傅永发、杨荣华、王承楝、易良善、周长发、高有升、王全周、熊新盛、叶正才、易志成、王保元、罗有胜、龚连升、曹瑞和、刘清和、易锦昌、王大文、夏德胜、陈正家、胡东林、袁万胜、甘开发、魏兆麟、黎有馀等二十四名，均请以外委尽先拔补，并赏戴蓝翎。

亲兵后营

游击陈金顺，请以参将尽先选用。都司刘维新、阳馀良、彭金魁等三员，均请以游击尽先选用。蓝翎守备衔千总谭忠义、阎恩祥等二弁，均请以守备尽先选用，并赏换花翎。千总胡炳照，请以守备尽先选用。把总邓明助，请以守备尽先选用。外委龚永胜，请以千总尽先拔补，并加守备衔。军功哈映荣、陈照祥等二名，均请以把总尽先拔补，并赏戴蓝翎。军功江步青、阮德和、何代瓒、张谋修、吴德胜、刘高旺、阳其东、彭永福、张国祥、田玉贵、蒋庆应、罗得胜等十二名，均请以外委尽先拔补，并赏戴蓝翎。

护卫营

游击衔都司陈明胜、张东阳等二员，均请以游击尽先选用，并加参将衔。都司刘长清，请以游击尽先选用。守备周志得、彭俊彩等二弁，均请以都司尽先选用。把总湛青松，请以千总尽先拔补，并加守备衔。军功陈恒富、廖发、陈方仁、麻文远、李致和、张有升、朱吉祥、谢祥胜、颜先益、谢荣富、萧盛贵、刘正典、王春田等十三名，均请以外委尽先拔补，并赏戴蓝翎。

巡湖营

副将衔参将盛永清、陈再田、杨维胜等三员，均请以副将尽先选用，并赏加总兵衔。参将万品文、袁俊、姚荣刚等三员，均请以副将尽先选用。参将衔游击邓秀枝、张得胜、周文翔、蔡国喜等四员，均请以参将尽先选用，并加副将衔。游击黄华山，请以参将尽先选用。游击衔都司郭得山，请免选游击，以参将尽先选用。把总钟天礼，请以千总尽先拔补。军功朱恒茂、张德茂、黄高华、王有贵、彭香廷、张山寿、欧阳芳宾、梅万隆、陈得胜、梁连科、商永春、黄诗朴、廖柏柯、杜道生、何如意、刘顺德等十六名，均请以外委尽先拔补，并赏戴蓝翎。

亲兵中营

蓝翎千总李和寅，请以守备尽先选用，并赏换花翎。把总王世泰，请免升千总，以守备尽先选用。蓝翎守备傅步云，请以都司尽先选用，并赏换花翎。军功潘晓祥、杨翼勋、易鸿胜、罗宏芳、罗荣昌、赵之杰、周志荣、朱楚恒、邓秀春、彭世荣、朱香山、王星廷、李良才等十三名，均请以把总尽先拔补，并赏戴蓝翎。军功李承基、易东开、万胜恒、胡超群等四名，均请以外委尽先拔补，并赏戴蓝翎。蓝翎浙江杭严头帮卫千总邓德昌，请以营守备尽先选用，并赏换花翎。花翎安徽即补直隶州知州陈烺，请免补本班，以知府仍留原省归候补班遇缺即补。蓝翎即选知县杨绍铨，请免选本班，以直隶州知州留于安徽归候补班遇缺即补，并赏换花翎。蓝翎安徽即补知县杨克勤，请免补本班，以直隶州知州仍留原省归候补班遇缺即补，并赏换花翎。黔阳县教谕张克聪，请以知县归部，不论双单月尽先选用，并赏加同知衔。蓝翎盐提举衔即选教谕邓逢汉，请赏换花翎。蓝翎即选从九品胡国桢、胡郧贞、张锡光等三员，均请免选本班，以府经历县丞归部，不论双单月尽先选用；胡国桢、张锡光并赏加五品衔。文童崔学敔，请以从九品归部，不论双单月尽先选用，并赏戴蓝翎。蓝翎湖北即补府经历县丞龙兆霖，请免补本班，以知县补用，并赏加知州衔。蓝翎即选从九品秦铨，请免选本班，以府经历县丞留于安徽尽先补用，并赏加五品衔。

左营

参将王承业、杨永浩等二员，均请赏加副将衔。游击王兆祥、蒋本元、李大鹏、胡荣伟、郭恒泰等五员，均请以参将尽先选用。都司梁贵友、王荣书、谢永谦等三员，均请以游击尽先选用。都司钟光裕、易寅阶、胡万清、李长安等四员，均请以游击尽先选用，并赏换花翎。都司朱家春，请加游击衔。都司衔守备王友祥，请以都司尽先选用，并加游击衔。五品衔候选通判欧阳惟孝，请免选通判，以同知不论双单月遇缺尽先选用。蓝翎外委傅文义，蓝翎军功王启全等二弁，均请以千总尽先拔补。千总黄锦堂，请以守备尽先选用。蓝翎把总王鸿年、余宗禄，均请以千总尽先拔补，并加守备衔。把总周朝爵，请以千总尽先拔补，并赏戴蓝翎。军功胡荣香、屈昌休、宋仁寿、李得胜、梁远朋、屈传均、萧添智、彭肇登、罗振盛、罗正福、成德盛、蒋厚达、萧传东、杨廷选、陈东元、王亿仕、唐作顺、王朝相、朱有义、许胜开、柳正华、彭明哲、刘英贤、罗三友、余宗秋、屈昌诰、尹怀德、成廷赞、欧阳敦厚、冯连升、彭朝清、钟光衍、周朝贵、胡新启、彭昌隆、何顺山、周朝峙、吴启全、徐光兴、姜世麟、蔡光元、董明山、袁恒耀、张成洪、欧阳惟忠、蔡作新、陈长友、周伦才、杨连升、陈光前、凌钧焯、邹长茂、张长松、赵长太等五十四名，均请以外委尽先拔补，并赏戴蓝翎。

定湘营

参将成得胜、张复胜、邵云锡、周尊美、龙大梁等五员，均请赏加副将衔。参将衔游击王清和、雷定国，游击邹德泰、王九皋、段大良、蒋受禄、胡松林等七员，均请以参将尽先选用；王清和并加副将衔。湖北补用同知王南宾，请赏加运同衔。游击衔都司周文耀，都司许朝琳、谢正禄等三员，均请以游击尽先选用；周文耀并加参将衔。都司衔守备王友胜，守备文良凤等二弁，均请以都司尽先选用。蓝翎都司衔守备张德富，请以都司尽先选用，并赏换花翎。蓝翎外委王佐朝、喻祝元、吴喜善、唐绍基、张载春、张德仪、罗芳蕙等七弁，均请以千总尽先拔补。外委邓英豪、刘遵棠、刘先纪，军功经传易、方正盛等五弁，均请以把总拔补，并赏戴蓝翎。军功陈开美、王荣贵、宋学进、喻习之、钱万选、王朝福、唐德玉、曾道南、李际佑、彭德贵、蒋德邻、李作忠、刘华元、喻福田、曾正义、任友升、陈世友、蒙万兴、谭楚珍、廖维城、文隆焕、何光明、刘清彦、刘光前、周尚文、曾华喜、周汉林、刘万胜、邹冠群、刘良贵、易高煌、陈文富、何金名、蔡增全、傅宗涟、赵我礼、熊以和、林东爱、赵宗宝、唐德怀、蒋长佑、张昌连、莫上怡、李兰春、黄有贵、韩瑞兰、汤荣学、谢观应、刘德旺、廖有元、汪恒珍、邓功祥、王燕贵、谭朝高、柏正谟等五十五名，均请以外委尽先拔补，并赏戴蓝翎。

右营

花翎副将黄明亮、任典五、唐鸣盛等三员，均请赏加总兵衔，副将衔参将李正和、彭致和、董光裕、颜万和、廖良胜等五员，均请以副将尽先选用；李正和并加总兵衔。花翎参将彭玉明、缪福宾等二员，均请加副将衔。参将衔游击潘志海、萧云胜等二员，均请以参将尽先选用，并加副将衔。花翎游击易得忠、颜湘波、童正泰，游击衔都司余绍唐等四员，均请以参将尽先选用。花翎都司周应昌，请以游击尽先选用。花翎守备周连升，请以都司尽先选用，并加游击衔。蓝翎守备段和清、邹育龙、喻万顺等三弁，均请以都司尽先选用，并赏换花翎。蓝翎千总唐有胜、周魅明等二弁，均请以守备尽先选用，并赏换花翎。蓝翎把总李承凯、周全胜、谭贵福、周仁和、周庆基等五弁，均请以守御所千总尽先拔补。蓝翎把总王德胜、谭德胜、朱胜发、陈德胜、彭永胜，蓝翎外委刘芳春、谭月亮、孔保龙、缪呈祥、聂安清、章先权、熊占魅、周益富、曹辉级、李逢升、童其顺、唐文秀、曹友胜、萧全友、曹荣轩、廖庆福、刘和保、罗三杨、魏德胜、许有德、史得佑、余三茂、钟添成、彭胜友、龙德胜、李承宇等三十一弁，均请以千总尽先拔补。外委卢福春、邹玉林、彭胜大，军功王凤祥等四弁，均请以把总尽先拔补，并赏戴蓝翎。军功崔昌俊、童步声、龙义贵、曹万青、廖河清、彭福胜、苏玉元、刘仕发、姚本源、余海洪、姜游顺、赵胜平、陈从龙、周松林、颜永裕、刘汉池、方宗德、李光发、曹致友、李洪彪、潘德胜、陈朝汉、潘长胜、罗祥胜、晏友胜、易芝胜、胡正照、李光华、曹吉祥、万忠胜、陈义昌、周定卿、周盛高、韦紫田、彭洪照、周南海、周洪胜、陈文篪、姜世明、周德胜、陈杨波、陶玉贵、龙鹏飞、成方楚、艾士贵、谭胜来、程士立、邹乐尧、蔡武岳、沈庆洪、胡安康、周致和、余德发、梁吉胜、彭洪胜、彭兴和、李立云、李立豪、陶宝贤、龙长青、周秋云、邓胜仪、涂起樊、郑有才、李发宾、曾有德、颜发云、谢式壁、吴运胜、谭阳春、王光佳、魏得胜、陈忠岐、李长富、龙祥辉、毛泰元、刘集发、刘芳元、彭鸿逵、陈开照等八十名，均请以外委尽先拔补，并赏戴蓝翎。

响导营

江南狼山镇总兵王吉，赏加提督衔。副将衔参将许鼎臣，请以副将尽先选用，并加总兵衔。花翎参将任得胜，请赏加副将衔。参将衔游击熊本立、朱秀宣、张华照、王汝骏等四员，均请以参将尽先选用，并加副将衔。花翎游击刘高俊、余兴国、吴启绳、冯世彪等四员，均请以参将尽先选用。花翎游击罗振泰，请加参将衔。游击衔都司贺良义、王荣福，都司蒋延登，均请以游击尽先选用，并加参将衔。花翎都司王斌元、萧清善、彭正福、许得胜等四员，均请以游击尽先选用。蓝翎都司崔光华，请加游击衔，并赏换花翎。蓝翎都司彭昭山，请照本职赏给封典。花翎选用同知王嵩龄，请免选本班，以知府留于安徽遇缺尽先补用。蓝翎五品衔广西补用知县陈大源，请赏换花翎。守备左肇生、杨朝均、彭兆富等三弁，均请加都司衔。蓝翎守备衔千总朱云集、黄以承等二弁，均请以守备尽先选用，并赏换花翎。蓝翎把总彭正发、蔡元茂等二弁，均请免升千总，以守备尽先选用。蓝翎把总彭清华，请以守御所千总遇缺尽先补用。蓝翎外委刘步云、唐孝文、王荣提等三弁，均请免升把总以千总尽先拔补，并加守备衔。蓝翎把总邓龙胜，蓝翎外委潘昌隆等二弁，均请以千总尽先拔补。外委王德修、唐名扬等二弁，均请以把总尽先拔补，并赏戴蓝翎。军功吴兴贵、陈代晓、杨九林、陈代浙、罗世昌、李得发、朱仁典、涂廷茂、李泗河、萧清禄、胡宗福、王国泰、黄恒元、徐芝读、朱开富、赵仰训、朱有龙、王朝栋、蒋延隆、陈德保、谭德恒、王万顺、余朝上、雷世华、余宗杰、彭玉山、杨正福、胡代胜、王福阶、颜永昌、胡新顺、于荣耀、王逢元、胡长林、余喜良、杨辉富、李大贵、唐开修、余大魁、史庆云、易长富、孙云昕、谢训相、凌有成、吴必才、杨应兆、黄芳本、刘高亮、李长官、刘长青、王昌平、张家耀、陆连风、周其贵、凌全之、邹和林、颜必仰、李大发、张正宽、聂耀祖、彭亿炳、郑德源、孙全华、方镇南等六十四名，均请外委尽先拔补，并赏戴蓝翎。

中营

花翎参将粟克明、向俊龙、聂成名、吴光楚、刘义方、成师吉、余文习、李升元等八员，均请加副将衔。参将衔游击唐明顺，请以参将尽先选用。安徽补用同知易珪章，请赏加运同衔。蓝翎候选直隶州知州杨荣炳，请赏换花翎。花翎候选同知直隶州知州王三锡，请以本班留于安徽遇缺即补，并赏加运同衔。游击衔都司任德志，请以游击尽先选用。游击衔都司彭九皋、何国宝等二员，均请以游击尽先选用，并加参将衔。蓝翎游击衔都司彭立延，请以游击留于安徽尽先补用，并赏换花翎。蓝翎都司任九龄、彭观涛等二员，均请加游击衔，并赏换花翎。花翎都司杨九成，请以游击尽先选用。蓝翎外委李万清，请免升把总，以千总尽先拔补。军功晏德清、谢致祥、李清贵、龙得胜、万林山、胡正发、李金嶙、刘松林、张义华、谢雨亭、李承恩、曾吉泰、李宏典、彭正升、萧珍志、叶达增、雷洪贵、周得胜、熊胜福、李南山、陈凤亿、吴在和、冯既明、李贵荣、任连捷、李福元、钟后启、吴美胜、杨德明、吴光庆、陈文兴、蒋荣华、叶炳南等三十三名，均请以外委尽先拔补，并赏戴蓝翎。总兵衔副将周芳明，请交军机处记名，遇有总兵缺出，请旨简放。副将王朝治，请赏加总兵衔。副将衔参将贺世清，请以副将尽先选用。

团防左营

都司衔尽先守备高得胜，请以游击尽先选用。蓝翎尽先守备萧炳南，请以都司尽先选用。蓝翎都司刘积连，请以游击选用。都司衔尽先守备李宝章，请以都司选用，并赏加游击衔。守备衔尽先把总吴敬焜，蓝翎千总龚胜喜、邓祥云，尽先把总谢时凤、陈明伦、杨永裕等六弁，均请以守备选用。蓝翎把总曾炳富、胡左江、余春发、李发良、胡炳华、陈原胜等六弁，均请以千总尽先拔补。把总金能升、李绍勋，均请以千总尽先拔补，并赏戴蓝翎。外委蔡春华、李重佑，军功李青山、熊兴奇、萧海南等五弁，均请以把总尽先拔补，并赏戴蓝翎。蓝翎遇缺即选从九品韩谦亨，请赏加盐提举衔。军功吴修方，请以从九品即选。生员李澍，请以训导即选。

团防右营

蓝翎运同衔江西即补知县熊煊煌，请赏换花翎。参将衔尽先游击黄正廷，请赏加副将衔。游击衔尽先都司谭国富，请以游击尽先选用。都司衔尽先守备满安邦、蔡经胜，均请以都司尽先选用，并赏加游击衔。蓝翎守备殷定铨，请赏加都司衔。蓝翎把总熊煊椿、吴修垚、程洪元等三弁，均请以守备尽先选用。蓝翎把总左正贵、孔宽发、吴明忠，把总张科甲、李宗春、黄兴茂、朱林桂、谭国盛，军功满邦均等九弁，均请以千总尽先拔补；谭国盛、满安邦均并赏戴蓝翎。同知衔候选知县周铭，请赏戴蓝翎。留江补用布理问刘承溶，请赏加同知衔。军功戈枟，请以从九品即选。

团防中营

游击衔尽先都司江必胜，请以参将选用。游击衔都司谭吉祥，请以游击尽先选用。都司衔守备朱连升，请以都司尽先选用。守备罗升贵，请赏加都司衔。千总刘生继，请以守备选用。把总戈世和、熊明宝、于连拔、袁畴龄，请以千总尽先拔补，并赏加守备衔。把总张发、邹廷魁，请赏加守备衔。外委胡泰朝，请以千总尽先拔补。军功陈350-1 谟、叶嘉树、饶德成等三名，均请赏戴蓝翎。候选从九品易绍曾，请以县丞遇缺即选。生员吴承恩，请以训导遇缺即选。留江补用县丞得缺后尽补用知县胡慎行，请免补本班，以知县仍留江西补用。候选教谕余允圻、候选从九品杜渊，均请赏加盐提举衔。

湘新后营

花翎副将衔江西补用参将傅家桂，请以副将仍留原省尽先补用，并赏给勇号。花翎总兵衔湖北补用副将王仁和，请以总兵记名简放。蓝翎游击衔尽先都司潘玉坤、李云祥，均请以游击尽先补用，并赏换花翎。蓝翎湖南补用都司刘桂珍，请加游击衔，并赏换花翎。蓝翎都司衔尽先守备文盛辉，请以都司尽先补用，并加游击衔，赏换花翎。蓝翎守备衔千总萧义禄，请免补守备，以都司尽先拔补。蓝翎游击衔尽先都司石子城，请以游击尽先补用，加参将衔，并赏换花翎。花翎尽先都司罗德彰、周万英，均请以游击尽先补用。蓝翎尽先都司李桂林、罗香泉，均请加游击衔，并赏换花翎。蓝翎都司衔尽先守备戴云芳，请免补都司，以游击尽先拔补，并赏换花翎。蓝翎尽先守备黄益瑞、李怀祥，均请以都司尽先补用，并赏换花翎。蓝翎尽先守备杨桂馥、潘光裕，均请以都司尽先补用，并赏加游击衔。花翎尽先守备杨如升，请以都司尽先补用。蓝翎尽先守备周润泉，请以都司尽先补用。蓝翎守备衔尽先千总易光前、万安康、杨长胜、万福泰、谢桂学、何玉峰、黄诚洪、傅仁清等八员，均请免补守备，以都司尽先拔补。蓝翎守备衔尽先千总陈友元、傅克珍、周桂林、罗若千、王兰桂、罗高福等六弁，均请以守备尽先补用，并赏加都司衔。蓝翎尽先千总朱增宇、李必文、陈复胜、黄有馀、黄森林、周叶炳、朱增玉等七弁，均请以守备尽先补用，并赏加都司衔。蓝翎尽先把总彭楚焕，请以守备尽先补用。蓝翎尽先把总张得意、李义胜、谢山华、张忠季等四弁，均请以千总尽先补用，并赏加守备衔。蓝翎尽先把总李汉清、谢光前、黄升五、谢宗才、黄定山等五弁，均请以千总尽先补用。蓝翎尽先外委唐南玉、谭汉忠、吴杞文、周明德、谢德荣、成楚胜、汤大贤、黄秉忠、周芝兰、周得胜、龙汉才等十一弁，均请以千总尽先拔补。尽先外委张志和，请以千总尽先拔补，并赏戴蓝翎。尽先外委黄万盛，请以把总尽先补用，并赏戴蓝翎。军功黄耀辉、樊长胜、何光万、陈福胜、曹馥桂、王得胜、周仁瑞、邓意贤、陈福星、罗香芸、傅楚恒、萧书集、周南信、戴书珍、刘福比、李云高、王季本、郭大禄、金堂海、杨清福、王安兴、梁洪顺、刘玉珍、周先盛、刘盛传、傅生益、郑云辉、彭青胜、郑长胜、朱禧和、胡鼎云、刘朋友、汤如胜、刘得胜、谢既成、夏益志、唐永升、金新全、黄光胜、马松良、郭廷胜、陈九和、龙添和等四十三弁，均请以把总尽先拔补，并赏戴蓝翎。军功傅洪盛、戴兴同、王胜发等三名，均请以外委尽先补用。五品衔六品顶翎选用府经历杜定杰，请以知县归部，不论双单月选用。五品衔六品顶翎选用府经历罗信银，请以知县归部，不论双单月选用。五品衔蓝翎安徽补用府经历县丞朱光笏，请以知县仍留原省尽先补用。

湘祥后营

参将衔尽先游击萧信集，请以参将尽先补用，并赏加副将衔。花翎尽先都司傅明暄、傅家勋，请以游击尽先补用，并赏加参将衔。蓝翎都司衔尽先守备罗云祥，请以都司尽先补用，并赏换花翎。参将衔尽先游击张云祥、曾明辉，均请以参将尽先补用，并赏加副将衔。花翎尽先都司陈致祥，请以游击尽先补用，并赏加参将衔。蓝翎都司衔尽先守备潘福廷，请以都司尽先补用，并赏换花翎。蓝翎尽先守备刘兴久、何连贵等二弁，均请以都司尽先补用，并赏换花翎。守备衔尽先千总刘世英、黎廷耀、贺才蕙、辜胜友、王本实、唐焕彪等六弁，均请免补守备，以都司尽先补用。蓝翎尽先千总谭福高、傅万胜、张廷秀、岳得胜、萧得胜等五弁，均请以守备尽先补用，并赏加都司衔。蓝翎千总衔尽先把总黄国春、田得胜、胡友明、杨朝元、万逢时、罗得胜等六弁，均请免补千总，以守备尽先补用。蓝翎尽先把总刘良震、李恒春、谭正兴、赵祥胜、缪得发、彭胜发、萧福祥、王胜春、罗斌胜、冯俊山、黄胜德等十一弁，均请以千总尽先补用，并赏加守备衔。蓝翎尽先外委刘胜发、李茂青、王迎祥、冯永庆、易俊安、张玉棠、刘杰臣等七弁，均请以把总尽先补用，并赏加千总衔。尽先外委李福林、陈明升、李德泰等三弁，均请以把总尽先补用，并赏戴蓝翎。六品军功潘凤翔、曹长和、邬开昭、傅善交、刘福春、朱应山、陈益隆、傅由舒、彭得义、胡家成、陈志鹏、方邦秀、李茂全、宋名光、熊常维、成胜友、陈山贵、张春元、罗康发、邓季康、杨玉隆、周银和、陈升白、王国义、辜祥胜等二十五弁，均请以外委尽先补用，并赏戴蓝翎。蓝翎遇缺即选县主簿方铨，请以知县归部，不论双单月尽先选用。蓝翎遇缺即选从九品贺廷馥，请以府经历县丞留于安徽遇缺尽先补用。

德字营

花翎尽先守备戴德祥，请以都司尽先补用，并赏加游击衔。蓝翎尽先千总潘裕恬、金锦玉、孙德昌等三员，均请以守备尽先补用。蓝翎尽先千总杨祥发，请赏加守备衔。蓝翎尽先千总林束芝，请以守备尽先补用。军功王振兴，请以外委尽先补用，并赏戴蓝翎。军功何锡龄、夏元龄，均请以把总尽先拔补，并赏戴蓝翎。军功牧成林、任长发、方自友、汪步鳌、戴金富、戴朝修、吴则安、朱策臣、汪廷虎、徐正胜、张天赐、张抡元、杨家翰、张炳恒、吕金福、刘有成、张春茂、钟文美、高得桂、孙明瑚、吴世魁、张得先、杨朝贵、刘长福、汪遇鸿、胡登贵、吴长发、朱邦、李青高、倪宏文、唐得胜、程巨文、徐馥桂、阚宗华、桂其和、桑得胜、杨以发、方得高等三十八名，均请以外委尽先补用，并赏戴蓝翎。廪生徐琳，请以训导尽先选用。文童何士林，请以从九品尽先选用。候选知府高兆麟，请赏戴花翎。江西试用布政司理问项珂，请免补本班，以知县仍留原省尽先补用。增贡生捐职理问衔黄炎，捐职理问衔朱汤书，均请以布政司理问尽先选用。江西补用县丞姚光国，请归候补班，尽先补用，并赏给六品翎顶。议叙从九品姚振兴、候选从九品熊焕南，均请免选本班，以府经历县丞不论双单月尽先选用。文生刘介、姚景柏、姚景泰等三名，均请以训导不论双单月尽先选用。花翎都司胡开泰，请以游击尽先补用。蓝翎守备袁国祥，请以都司尽先补用。湖南抚标左营蓝翎把总黎志彪，请以千总尽先拔补。军功刘云青、谢集林，均请以外委尽先拔补，并赏戴蓝翎。五品封职许永棨，请赏加四品衔。候选知县屠楷，请仍以知县分发省分补用，并加同知衔。

[1] 此件与杨岳斌、彭玉麟会衔具奏。

[2] 与后面批复对照，此处疑有脱漏。

[3] 与后面批复对照，此处疑有脱漏。

184. 附录明谕　批复力保芜湖金柱关及克复湾沚黄池各役出力员弁请奖折八月二十二日

同治二年八月二十二日，准兵部火票递回八月初六日内阁奉上谕：

曾国藩等奏，遵旨查明力保芜湖、金柱关两城隘，克复湾沚、黄池出力各员弁开单请奖一折。上年闰八月及本年三月间，逆匪陈坤书等先后攻扑金柱关等处，各该员弁同心力战，屡获大捷，借保要区，随克湾沚、黄池，悉收内河各隘，尚属著有微劳，自应量予奖叙。

记名提督彭楚汉，着加恩赏穿黄马褂。记名总兵蔡国祥、罗进贤均着交军机处记名，遇有提督缺出，请旨简放。贵州威宁镇总兵万化林，着照提督本衔赏给封典。副将唐修己，着交军机处记名，遇有总兵缺出，请旨简放。记名总兵颜海仙、傅敏才、李助发，均着照总兵本职赏给封典。副将周世魁，着赏加总兵衔。参将陈禄安，着以副将尽先选用，并赏加总兵衔。副将汪得元、丁际盛，均着交军机处记名，遇有总兵缺出，请旨简放。陈百响等三员，均着赏加总兵衔。参将李盛臻等三员，均着以副将尽先选用。游击黄荣礼，着以参将尽先选用。都司易永魁等二员，均着以游击尽先选用。守备黄诗辉，着以都司尽先选用。千总何祥发等三员，均着以守备尽先选用。唐开廷着以守备尽先选用，并赏换花翎。外委谭得山，着以千总尽先拔补。军功萧向彪等二十二名，均着以外委尽先拔补，并赏戴蓝翎。副将高得效，着赏给锐勇巴图鲁名号。杨作霖等三员，均着照总兵本衔赏给封典。高德士等二员，均着照副将本职赏给封典。雷大胜等二员，均着赏加总兵衔。参将王廷贵，着免补参将，以副将尽先选用。胡桂清着赏换花翎。游击唐万明，着赏加参将衔，并赏换花翎。罗纯芳，着免补游击，以参将尽先选用。都司易朝贵，着免升游击，以参将尽先选用。都司莫纲常等三员，均着免补都司，以游击尽先选用；内张万美并赏加参将衔。邓裕逢等二员，均着赏加游击衔，并赏换花翎。守备谢克明，着免补守备，以都司尽先选用，并赏换花翎。千总朱华晓，着以都司尽先选用，并赏换花翎。严得胜等二员，均着以守备尽先选用。把总刘凝汉等二员，均着以守备尽先选用。外委唐桂泗等七员，均着以千总尽先拔补；内贺廷循、彭世祥并赏加守备衔。把总滕国义等二员，均着以千总尽先拔补。军功吕东海等二名，均着以把总尽先拔补，并赏戴蓝翎。军功萧国正等四十八名，均着以外委尽先拔补，并赏戴蓝翎。副将曹明友、刘开发，均着交军机处记名，遇有总兵缺出，请旨简放。副将刘隆照等五员，均着赏加总兵衔。参将刘明焕等二员，均着以副将尽先选用。胡逢春等二员，均着以副将尽先选用，并赏换花翎。游击颜先清，着以参将尽先选用。杨毓魁等二员，均着以参将尽先选用，并赏换花翎。都司黄正芳，着以游击尽先选用，并赏换花翎。守备周泰丰等二员，均着以都司尽先选用。副将李鼎三，着赏加总兵衔。把总朱得清等二员，均着以千总尽先拔补，并赏加守备衔。外委聂隆勋、舒荣华，均着以千总尽先拔补。舒荣华并赏加守备衔。军功刘升发等二十名，均着以外委尽先拔补，并赏戴蓝翎。参将刘发胜，着以副将尽先选用。游击李东江等五员，均着以参将尽先选用。李东江并赏加副将衔。冯国启等三员，均着以参将尽先选用，并赏加副将衔。外委王明亮，着以千总尽先拔补。军功王志宾等十七名，均着以外委尽先拔补，并赏戴蓝翎。副将李惟善、庾光东、陈福山，均着交军机处记名，遇有总兵缺出，请旨简放。游击龙志顺，着以参将尽先选用，并赏加副将衔。李昌和着赏加参将衔。守备曾玉和，着赏加都司衔，并赏换花翎。千总雷玉春，着以守备尽先选用。赵安香着赏加守备衔，并赏换花翎。把总谢其友等二员，均着以千总尽先拔补，并赏加守备衔。外委周洪发等四员，均着以千总尽先拔补。军功张新全等二十三名，均着以外委尽先拔补，并赏戴蓝翎。副将萧东凌，着交军机处记名，遇有总兵缺出，请旨简放。副将唐启发，着赏加总兵衔。参将刘松林等二员，均着以副将尽先选用。白友梅着赏加副将衔。游击周朝发等七员，均着以参将尽先选用；周朝发并赏加副将衔，万克昌着赏加参将衔。都司何连贵等三员，均着以游击尽先选用。周宜璋着赏加游击衔。守备吴文瑞等二员，均着以都司尽先选用，并赏换花翎。谢祖述着以都司尽先选用。千总黄国庆等二员，均着以守备尽先选用。外委沈光荫等三员，均着免升把总，以千总尽先拔补。军功张谷初等十九名，均着以外委尽先拔补，并赏戴蓝翎。外委李信堂，着免升把总，以千总尽先拔补。副将陈福友等二员，均着赏加总兵衔。参将任启耀等三员，均着以副将尽先选用，并赏加总兵衔。邓永发着赏加副将衔。游击姚大亮等四员，均着以参将尽先选用。姚大亮、彭致和并赏加副将衔。刘洪万着赏换花翎。都司周吉祥，着免选游击，以参将尽先选用。周才富着以游击尽先选用，并赏换花翎。守备游广泰等二员，均着以都司尽先选用，并赏加游击衔，赏换花翎。卢福良等二员，均着以都司尽先选用，并赏加游击衔。把总夏高阁，着以千总尽先拔补，并赏加守备衔。外委张学林等八员，均着以千总尽先拔补，并赏加守备衔。徐邦达着以千总尽先拔补。军功罗文炳，着以把总尽先拔补，并赏戴蓝翎。胡正义等十七名，均着以外委尽先拔补，并赏戴蓝翎。参将熊济圃，着以副将尽先选用，并赏加总兵衔。彭福连着以副将尽先选用。游击杨得意等二员，均着以参将尽先选用。都司易姚胜，着以游击尽先选用，并赏加参将衔。千总宋昌龄等二员，均着以守备尽先选用，并赏换花翎。王翔翥着以守备尽先选用。把总欧阳和升，着以守备尽先选用。外委王高峰等二员，均着以千总尽先拔补。军功刘光炳等二十名，均着以外委尽先拔补，并赏戴蓝翎。参将宾得桂等三员，均着以副将尽先选用。游击赵升扬等二员，均着以参将尽先选用，并赏加副将衔。千总曾万田等二员，均着以守备尽先选用，并赏换花翎。陈明德着以守备尽先选用。把总丁庆繁等三员，均着以千总尽先拔补，并赏加守备衔。外委张荣得，着以把总尽先拔补，并赏戴蓝翎。军功邱得旺等十七名，均着以外委尽先拔补，并赏戴蓝翎。副将言秀林、尹坤山，均着交军机处记名，遇有总兵缺出，请旨简放。参将黄得胜，着以副将尽先选用。游击彭开胜等二员，均着以参将尽先选用，并赏加副将衔。都司赵荣亮，着免选游击，以参将尽先选用。刘永胜等三员，均着以游击尽先选用，并赏加参将衔。千总金昌印，着以守备尽先选用，并赏换花翎。把总王象贤等二名，均着以千总尽先拔补；内周复胜并赏加守备衔。外委邓有才等三员，均着免升把总，以千总尽先拔补，并赏加守备衔。军功胡得胜等六名，均着以把总尽先拔补，并赏戴蓝翎。王洪发等二十五名，均着以外委尽先拔补，并赏戴蓝翎。副将郑汉友，着交军机处记名，遇有总兵缺出，请旨简放。韦尚爵着赏给该员本职封典。陈洪发等二员，均着赏加总兵衔。游击田泰山等二员，均着以参将尽先选用。都司刘友胜等二员，均着以游击尽先选用。把总赵世贵，着以守备尽先选用。彭光宗等四员，均着以千总尽先拔补。彭光宗并赏加守备衔。军功张致祥，着以把总尽先拔补，并赏戴蓝翎。吴品秀等十九名，均着以外委尽先拔补，并赏戴蓝翎。副将陈飞龙等三员，均着赏加总兵衔。参将葛定有，着以副将尽先选用。都司刘取仁，着免选游击，以参将尽先选用。千总何龙骧等二员，均着以守备尽先选用，并赏换花翎。把总萧启才，着以千总尽先拔补，并赏加守备衔。外委赵富顺等四员，均着免升把总，以千总尽先拔补。千总谭忠义等二员，均着以守备尽先选用，并赏换花翎。千总胡炳照，着以守备尽先选用。军功欧阳方霌等十名，均着以把总尽先拔补，并赏戴蓝翎。罗隆讲等十三名，均着以外委尽先拔补，并赏戴蓝翎。副将曹芳凤，着照总兵本衔赏给封典。参将朱兴亨，着以副将尽先选用，并赏加总兵衔。参将陈先照，着以副将尽先选用。叶广胜着赏加副将衔。游击彭元方，着以参将尽先选用，并赏加副将衔。游击李光华等二员，均着以参将尽先选用。都司朱长胜，着免选游击，以参将尽先选用。曹云祥等三员，均着以游击尽先选用。守备刘永湘等二员，均着免选都司，以游击尽先选用。守备陈高升，着以都司尽先选用，并赏加游击衔。把总刘得胜，着免升千总，以守备尽先选用。外委毛得贵等四员，均着免升把总，以千总尽先拔补。军功朱福有等三名，均着以把总尽先拔补，并赏戴蓝翎。军功李恒发等三十四名，均着以外委尽先拔补，并赏戴蓝翎。游击申元盛等二员，均着以参将尽先选用，并赏加副将衔。都司王德青，着以游击尽先选用。把总林云志等三员，均着免升千总，以守备尽先选用。林云志并赏换花翎。赵聚铭着以千总尽先拔补，并赏加守备衔。外委周有功等八员，均着免升把总，以千总尽先拔补。周有功、陈正春、周长贵并赏加守备衔。军功傅永发等二十四员，均着以外委尽先拔补，并赏戴蓝翎。游击陈金顺，着以参将尽先选用。都司刘维新等三员，均着以游击尽先选用。把总邓明助，着以守备尽先选用。外委龚永胜，着以千总尽先拔补，并赏加守备衔。军功哈映荣等二名，均着以把总尽先拔补，并赏戴蓝翎。江步青等十二名，均着以外委尽先拔补，并赏戴蓝翎。都司陈明胜等二员，均着以游击尽先选用，并赏加参将衔。刘长清着以游击尽先选用。守备周志得等二员，均着以都司尽先选用。把总湛青松，着以千总尽先拔补，并赏加守备衔。军功陈恒富等十三名，均着以外委尽先拔补，并赏戴蓝翎。参将盛永清等三员，均着以副将尽先选用，并赏加总兵衔。万品文等三员，均着以副将尽先选用。游击邓秀枝等四员，均着以参将尽先选用，并赏加副将衔。黄华山着以参将尽先选用。都司郭得山，着免选游击，以参将尽先选用。把总钟天礼，着以千总尽先拔补。军功朱恒茂等十六名，均着以外委尽先拔补，并赏戴蓝翎。千总李和寅，着以守备尽先选用，并赏换花翎。把总王世泰，着免升千总，以守备尽先选用。守备傅步云，着以都司尽先选用，并赏换花翎。军功潘晓祥等十三名，均着以把总尽先拔补，并赏戴蓝翎。李承基等四名，均着以外委尽先拔补，并赏戴蓝翎。卫千总邓德昌，着以营守备尽先选用，并赏换花翎。直隶州知州陈烺，着免补本班，以知府仍留安徽归候补班遇缺即补。知县杨绍铨，着免选本班，以直隶州知州留于安徽归候补班遇缺即补，并赏换花翎。知县杨克勤，着免补本班，以直隶州知州仍留安徽归候补班遇缺即补，并赏换花翎。教谕张克聪，着以知县不论双单月尽先选用，并赏加同知衔。邓逢汉着赏换花翎。从九品胡国桢等三员，均着免选本班，以府经历县丞不论双单月尽先选用；胡国桢、张锡光并赏加五品衔。童生崔学敔，着以从九品不论双单月尽先选用，并赏戴蓝翎。候选府经历县丞龙兆霖，着免补本班，以知县补用，并赏加知州衔。从九品秦铨，着免选本班，以府经历县丞留于安徽尽先补用，并赏加五品衔。参将王承业等二员，均着赏加副将衔。游击王兆祥等五员，均着以参将尽先选用。都司梁贵友等三员，均着以游击尽先选用。钟光裕等四员，均着以游击尽先选用，并赏换花翎。朱家春着赏加游击衔。守备王友祥，着以都司尽先选用，并赏加游击衔。通判欧阳惟孝，着免选通判，以同知不论双单月遇缺尽先选用。千总黄锦堂，着以守备尽先选用。外委傅文义等二员，均着以千总尽先拔补。把总王鸿年等二员，均着以千总尽先拔补，并赏加守备衔。周朝爵着以千总尽先拔补，并赏戴蓝翎。军功胡荣香等五十四名，均着以外委尽先拔补，并赏戴蓝翎。参将成得胜等五员，均着赏加副将衔。游击王清和等七员，均着以参将尽先选用；王清和并赏加副将衔。同知王南宾，着赏加运同衔。都司周文耀等三员，均着以游击尽先选用；周文耀并赏加参将衔。守备王友胜等二员，均着以都司尽先选用。守备张德富，着以都司尽先选用，并赏换花翎。外委王佐朝等七员，均着以千总尽先拔补。邓英豪等五员，均着以把总尽先拔补，并赏戴蓝翎。军功陈开美等五十五名，均着以外委尽先拔补，并赏戴蓝翎。副将黄明亮等三员，均着赏加总兵衔。参将李正和等五员，均着以副将尽先选用。李正和并赏加总兵衔。参将彭玉明等二员，均着赏加副将衔。游击潘志海等二员，均着以参将尽先选用，并赏加副将衔。易得忠等四员，均着以参将尽先选用。都司周应昌，着以游击尽先选用。守备周连升，着以都司尽先选用，并赏加游击衔。段和清等三员，均着以都司尽先选用，并赏换花翎。千总唐有胜等二员，均着以守备尽先选用，并赏换花翎。把总李承凯等五员，均着以守御所千总尽先拔补。王德胜等三十一员，均着以千总尽先拔补。外委卢福春等四员，均着以把总尽先拔补，并赏戴蓝翎。军功崔昌俊等八十名，均着以外委尽先拔补，并赏戴蓝翎。总兵王吉着赏加提督衔。参将许鼎臣着以副将尽先选用，并赏加总兵衔。任得胜着赏加副将衔。游击熊本立等四员，均着以参将尽先选用，并赏加副将衔。刘高俊等四员，均着以参将尽先选用。游击罗振泰，着赏加参将衔。都司贺良义等三员，均着以游击尽先选用，并赏加参将衔。王斌元等四员，均着以游击尽先选用。崔光华着赏加游击衔，并赏换花翎。彭昭山着照都司本职赏给封典。同知王嵩龄，着免选本班，以知府留于安徽遇缺尽先补用。知县陈大源，着赏换花翎。守备左肇生等三员，均着赏加都司衔。千总朱云集等二员，均着以守备尽先选用，并赏换花翎。把总彭正发等二员，均着免升千总，以守备尽先选用。彭清华着以守备御所千总遇缺尽先补用。外委刘步云等三员，均着免升把总，以千总尽先拔补，并赏加守备衔。把总邓龙胜等二员，均着以千总尽先拔补。外委王德修等二员，均着以把总尽先拔补，并赏戴蓝翎。军功吴兴贵等六十四名，均着以外委尽先拔补，并赏戴蓝翎。参将粟克明等八员，均着赏加副将衔。游击唐明顺，着以参将尽先选用。同知易珪章，着赏加运同衔。直隶州知州杨荣炳，着赏换花翎。候选同知直隶州知州王三锡，着以本班留于安徽遇缺补用，并赏加运同衔。都司任德志，着以游击尽先选用。彭九皋等二员，均着以游击尽先选用，并赏加参将衔。彭立延着以游击留于安徽尽先选用，并赏换花翎。任九龄等二员，均着赏加游击衔，并赏换花翎。杨九成着以游击尽先选用。外委李万清，着免升把总，以千总尽先拔补。军功晏德清等三十三名，均着以外委尽先拔补，并赏戴蓝翎。守备高得胜，着以游击尽先选用。萧炳南着以都司尽先选用。都司刘积连，着以游击选用。守备李宝章，着以都司选用，并赏加游击衔。把总吴敬焜等六员，均着以守备选用。曾炳富等六员，均着以千总尽先拔补。金能升等二员，均着以千总尽先拔补，并赏戴蓝翎。外委蔡春华等五员，均着以把总尽先拔补，并赏戴蓝翎。从九品韩谦亨，着赏加盐提举衔。军功吴修方，着以从九品即选。生员李澍，着以训导即选。知县熊煊煌，着赏换花翎。游击黄正廷，着赏加副将衔。都司谭国富，着以游击尽先选用。守备满安邦等二员，均着以都司尽先选用，并赏加游击衔。殷定铨着赏加都司衔。把总熊煊椿等三员，均着以守备选用。左正贵等九员，均着以千总尽先拔补；内谭国盛、满安邦均并赏戴蓝翎。知县周铭，着赏戴蓝翎。布政司理问刘承溶，着赏加同知衔。都司江必胜，着以参将选用。谭吉祥着以游击尽先选用。守备朱连升着以都司尽先选用。罗升贵着赏加都司衔。千总刘生继，着以守备选用。把总戈世和等四员，均着以千总尽先拔补，并赏加守备衔。张发等二员，均着赏加守备衔。外委胡泰朝，着以千总尽先拔补。军功陈 350-1 谟等三员，均着戴蓝翎。从九品易绍曾，着以县丞遇缺即选。生员吴承恩，着以训导遇缺即选。县丞胡慎行，着免补本班，以知县仍留江西补用。教谕余允圻等二员，均着赏加盐提举衔。江西参将傅家桂，着仍留原省尽先补用，并赏给强勇巴图鲁名号。副将王仁和，着交军机处记名，遇有总兵缺出，请旨简放。都司潘玉坤等二员，均着以游击尽先补用，并赏换花翎。刘桂珍着赏加游击衔，并赏换花翎。守备文盛辉，着以都司尽先补用，并赏加游击衔，赏换花翎。千总萧义禄，着免补守备，以都司尽先拔补。都司石子城，着以游击尽先补用，并赏加参将衔，赏换花翎。罗德彰等二员，均着以游击尽先补用。李桂林等二员，均着赏加游击衔，并赏换花翎。守备戴云芳，着免补都司，以游击尽先拔补，并赏换花翎。黄益瑞等二员，均着以都司尽先补用，并赏换花翎。杨桂馥等二员，均着以都司尽先补用，并赏加游击衔。杨如升等二员，均着以都司尽先补用。千总易光前等八员，均着免补守备，以都司尽先拔补。陈友元等六员，均着以守备尽先补用，并赏加都司衔。朱增宇等七员，均着以守备尽先补用，并赏加都司衔。把总彭楚焕，着以守备尽先补用。张得意等四员，均着以千总尽先补用，并赏加守备衔。李汉清等五员，均着以千总尽先补用。外委唐南玉等十一员，均着以千总尽先拔补。张志和着以千总尽先拔补，并赏戴蓝翎。外委黄万盛，着以把总尽先补用，并赏戴蓝翎。军功黄耀辉等四十三名，均着以把总尽先拔补，并赏戴蓝翎。傅洪盛等三名，均着以外委尽先补用，并赏戴蓝翎。府经历杜定杰等二员，均着以知县不论双单月选用。安徽补用府经历县丞朱光笏，着以知县仍留原省尽先补用。游击萧信集，着以参将尽先补用，并赏加副将衔。都司傅明暄等二员，均着以游击尽先补用，并赏加参将衔。守备罗云祥，着以都司尽先补用，并赏换花翎。游击张云祥等二员，均着以参将尽先补用，并赏加副将衔。都司陈致祥，着以游击尽先补用，并赏加参将衔。守备潘福廷，着以都司尽先补用，并赏换花翎。刘兴久等二员，均着以都司尽先补用，并赏换花翎。千总刘世英等六员，均着免补守备，以都司尽先补用。谭福高等五员，均着以守备尽先补用，并赏加都司衔。把总黄国春等六员，均着免补千总，以守备尽先补用。刘良震等十一员，均着以千总尽先补用，并赏加守备衔。外委刘胜发等七员，均着以把总尽先补用，并赏加千总衔。外委李福林等三员，均着以把总尽先补用，并赏戴蓝翎。军功潘凤翔等二十五员，均着以外委尽先补用，并赏戴蓝翎。县主簿方铨，着以知县不论双单月尽先选用。从九品贺廷馥，着以府经历县丞留于安徽遇缺尽先补用。守备戴德祥，着以都司尽先补用，并赏加游击衔。千总潘裕恬等三员，均着以守备尽先补用。杨祥发着赏加守备衔。林束芝着以守备尽先补用。军功王振兴，着以外委尽先补用，并赏戴蓝翎。何锡龄等二员，均着以把总尽先拔补，并赏戴蓝翎。牧成林等三十八名，均着以外委尽先补用，并赏戴蓝翎。生员徐琳，着以训导尽先选用。童生何士林，着以从九品尽先选用。副将周芳明，着交军机处记名，遇有总兵缺出，请旨简放。王朝治着赏加总兵衔。参将贺世清，着以副将尽先选用。军功戈枟，着以从九品即选。知府高兆麟，着赏戴花翎。江西试用布政司理问项珂，着免补本班，以知县仍留原省尽先补用。理问衔黄炎等二员，均着以布政司理问尽先选用。县丞姚光国，着归候补班尽先补用，并赏给六品翎顶。从九品姚振兴等二员，均着免选本班，以府经历县丞不论双单月尽先选用。生员刘介等三名，均着以训导不论双单月尽先选用。都司胡开泰，着以游击尽先补用。守备袁国祥，着以都司尽先补用。把总黎志彪，着以千总尽先拔补。军功刘云青等二名，均着以外委尽先拔补，并赏戴蓝翎。五品封职许永棨，着赏加四品衔。知县屠楷，着仍以知县分发省分补用，并赏加同知衔。该部知道，单并发。钦此。

185. 附录军机处咨文　知会力保芜湖金柱关克复湾沚等处出力员弁请奖奉旨照准及彭楚汉赏穿黄马褂八月十三日

同治二年八月十三日准军机处片称：“贵督具奏遵保力保芜湖、金柱关，克复湾沚、黄池出力员弁一折。本日均已奉明发谕旨照准。其彭楚汉一员，奉旨加恩赏穿黄马褂。为此知会。八月初六日。”

186. 湖口防军屡胜群贼全遁折七月二十七日

奏为湖口各军迭挫贼锋，遂毁文桥坚巢，群贼悉遁，恭折汇报，仰祈圣鉴事。

窃自江忠义、李榕督军进次湖口，击贼屡胜，臣于六月二十七暨七月十二等日节次具陈大概在案。先是，伪堵王黄文金纠合诸贼酋，于二月由皖入江，分扰鄱阳、浮梁、祁门、都昌境内，屡为刘典、段起、席宝田、韩进春等军所扼，不得深入江西，乃折而西窜，趋重湖口，分为三路：上路曰文桥，中路曰梧桐岭，下路曰太平关，袤延三十余里，而文桥贼势最重。凡坚垒七座，黄逆亲踞其中。浙江盐运使李榕，自彭泽项家山一捷后，闻湖邑告急，于五月十四日移营湖口之三里街。越十数日，江忠义亦率所部自九江东渡，会师于马影桥。六月初九日，雕剿殷家山、涂家岭之贼，展旗一进，不战而却。江忠义旋札坚山以逼之。十七日，贼由文桥出大股三万余众分道来犯。江忠义留兵守定老营，随令徐士巍、徐生德、王顺庆等直前迎敌，而以李祥松、刘光文、林志全等为左翼，江忠宽、黄仁遗、权光灿等为右翼，仍亲督陈鸣志、江忠华马步各营从后继进。战不两时，李榕部下郑阳和、杨春华两营前来会剿，突出坚山之右，列阵裹贼，李榕以贼方众悍，势恐不敌，飞骑止之。而郑阳和已冲过曹均桥，与贼战于田垅。一马中枪而逸，群马却后，几乱步队。李榕抽刀压定阵脚，江忠义麾军驱杀至数里外，贼乃回戈转斗，且却且前。哨弁黄忠胜、李光明、李士青、江忠修、邓在仁、黄守和等纵横荡击，各负重创。李榕部将陈由立大呼陷阵，歼悍百余人，尽力穷追，深入敌境，误为伏贼所抄，急引军跃出重围，士卒已伤亡九十五人。十九日，贼以大枝匿于酬山、张天社一带，乃以小枝薄营诱战。江忠义戒谕将士，坚壁不动。贼始计沮，悉众来攻，排列五六层，猛扑十数次。官军但以枪炮外轰，遇者辄殪。忽有一酋指麾众贼，贼无敢反顾者。江忠义询之降卒，知为逆渠黄文金。俟其扑近花篱，聚群枪同时并发，应声而仆，贼遽哗乱，争舁以行，余亦相率窜走。据生擒贼供，逆酋黄老虎实受重伤而奔。此六月十七、十九等日贼犯坚山，各营合战获胜之情形也。自黄逆负创后，贼为气夺，悉屯文桥垒后，匿不复出。江忠义、李榕周历形势，共筹进取，必以一营断梧桐岭来贼，二、三营防文桥垒贼，而以全力注陈兵马地方，庶有下手之处。二十八日，江忠义率精捷九营进陈兵马中、左两路，李榕率钧字五营出左路之左，进水车港。郑阳和策马当先，手刃瞭望二贼。杨春华麾队继之，转战而入。江忠义遥望树林阴翳中贼旗隐约，即督中军亲兵鼓行疾进。两锋相交，火器燃发，枪子雨飞。何明立、郑长来联骑齐驱，将贼蹙逼出林，直薄陈兵马贼馆。贼复增党决战，陈由立正在傍山搜剿，见郑阳和、杨春华从左路横跃入阵，急催部卒并赴前敌，与江忠宽、陈正珀猛进猛击，贼乃大溃，但以另股绕出，纵焚村舍，彻夜扰我。次日，李榕率偏师突出击之，由太平关一路打散割稻之贼数百，小有擒斩。江忠义分军为二，一出花尖山，一出毛家店，所向辟易。张宝鉴横槊直入，殪骑于阵。旋以中贼三矛，逾时殒命。各营奋力驰护，数路并进。林志金、江忠倬亦自花尖山移军来助，贼不能支，败过梧桐岭，慑伏不动者数日。适会刘典、席宝田等有南路青山桥之捷，贼于是有退志矣。七月初三夜，江忠义在坚山营中俯瞰文桥七垒，火光荧荧，若隐若现，度贼将遁，约李榕部队于五更时出营会剿，仍先遣勇士潜至垒下，鸣号鼓以惊贼。贼不虞官军之猝至，惶遽不知所为。各勇乘势逾濠，蚁附而上，比江忠义、李榕全军踵至，众垒悉平，遗弃米谷，相望于道。于是各整队伍，裹四日粮，越黄沙岭驰斩尾股，足无停止，直出建德所属之罗家畈、上下房等处，杀贼二千有奇，积尸塞路，始于初八日整旅而还。此六月二十八、九等日击贼迭胜，七月初三夜攻夺文桥及连日追剿之情形也。

臣查皖南各贼图窜江西边境，不得逞于饶州、景镇，遂欲占踞湖口，徐扰腹地，经江忠义、李榕等击伤悍目，攻毁老巢，使贼不敢驻足。江境次第肃清，实属有裨大局。其应奖应恤人员，除江忠义一军应由沈葆桢奏请外，李榕一军可否容臣查明酌奖之处，出自圣恩。至花翎守备张仪卿、杨友和，蓝翎守备刘喜禄、王俊杰、沈克明，蓝翎千总汪春旺、金家见、张先亮，蓝翎把总夏楚寅、谭正雨、韩得胜、冯欲峰，外委杨兴隆等十三员弁，均系力战阵亡，应请敕部各照本职从优议恤，以慰忠魂。所有湖口防军屡获胜仗，各贼全遁缘由，谨缮折由驿五百里驰陈，伏乞皇太后、皇上圣鉴训示。谨奏。

187. 附录明谕　江西全境肃清李榕一军出力阵亡员弁着择优保奏奖恤八月十三日

同治二年八月十三日准兵部火票递到同治二年八月初六日内阁奉上谕：

前据沈葆桢奏，都、湖踞逆经官军截剿获胜，遁出江境，当经降旨宣示。兹据曾国藩奏，逆首黄文金纠合大股窜入江西鄱阳等处，迭经官军截击，该逆窜入湖口之文桥，踞垒固守。六月十七等日，江忠义、李榕等军分路进击，黄逆受伤遁入垒中，坚匿不出。二十八等日，官军复败贼于花尖山等处，七月初三日官军乘夜将文桥等处贼垒攻破，该逆向建德一带奔窜，沿途截击，贼尸遍野，江境一律肃清。与沈葆桢所奏大略相同。除江忠义一军出力阵亡各员业经降旨分别奖恤，其李榕一军出力员弁，着曾国藩查明择尤保奏。阵亡之守备张仪卿、杨友和、刘喜禄、王俊杰、沈克明，千总汪春旺、金家见、张先亮，把总夏楚寅、谭正雨、韩得胜、冯欲峰，外委杨兴隆等，交部从优议恤，以慰忠魂。钦此。

188. 附陈近日江南皖南江西淮甸各路军情片七月二十七日

再，近日军情。曾国荃一军，派刘连捷驻营下关，自六月二十二至七月初六，该逆猛扑数昼夜，洋枪磞炮，多而且悍，经刘连捷竭力击退。曾国荃因北路吃紧，力攻南路以掣贼势，七月初八、九日大战获胜，攻毁印子山贼垒，调萧庆衍由江浦南渡，分守要地。鲍超病体尚未全愈，其将卒虽亦多病，然较去岁则已少矣。芜湖守将吴坤修于十七日约会水师迎击于双斗门，破其二垒，乘胜追至水阳。金柱关、芜湖两防均可松劲，宁国、南陵、泾县、湾沚、清弋江各防近亦均无战事。

惟湖口肃清之后，江西群贼悉数东趋，行走剽疾，二十日已绕过池州，进扑青阳县城，守将朱品隆督军固守。二十一、二等日，贼又以全力来扑，四面合围，环城而营。朱品隆所部七营，营官病者四人，其胞弟甫经病故，朱品隆亦抱病甚重，舁疾登陴，未知能否坚守待援。现在刘典一军回驻徽州，江忠义、李榕、席宝田三军，臣檄令作为浔、饶、徽、宁、池五郡游击之师。李榕已抵东流，江忠义、席宝田亦以病多夫少，尚未拔营入皖，但愿青阳保守无恙，各军陆续前进，则皖南大局不至决裂。

苗党之据寿者，潜伏未动。蒋凝学、毛有铭、周宽世、成大吉所部各扎驻要区，防守尚稳。蒙城解围以后，贼聚怀远，普承尧、张得胜等攻怀之师，已被该逆截断后路，粮运梗塞。臣所派赴援临淮之何绍彩陆师二千人，王吉、丁泗滨舢板八十号，已据先后到防。十三日，水陆并进。水师攻夺宋家滩炮划数十只，惜河洲一垒未破，前敌粮运仍为贼阻，其留守临淮者，兵力过单，别无可济之师，殊少自全之策。北顾淮甸，殷忧曷已。除各路战状分案续奏外，合先附陈梗概，伏乞皇太后、皇上圣鉴。谨奏。

189. 附录廷寄　着饬固保皖南并联络策应诸军救援临淮合剿皖北苗党八月十三日

同治二年八月十三日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、漕运总督吴棠、安徽巡抚唐训方：

同治二年八月初六日奉上谕：

曾国藩奏近日军情，及吴棠奏皖疆危急，请饬催北路援师攻怀，南路六、颍之师攻寿各等语。金陵官军攻破印子山贼垒，前据曾国荃奏报，业经明降谕旨宣示。兹据曾国藩奏，曾国荃调萧庆衍之军，已由江浦南渡分守要地。惟湖口肃清之后，江西群贼东趋，绕过池州进扑青阳县城。朱品隆所部未知能否坚守待授，着曾国藩即督催李榕、江忠义、席宝田各军陆续前进，赶紧赴援。仍饬朱品隆竭力固守，以待援师，毋令稍有疏虞，致皖南全局复为震撼。

至所奏苗党之据寿州者，潜伏未动，其聚于怀远者，将普承尧等军后路截断，粮运梗塞。该督所派赴援水陆各军攻夺宋家滩贼划数十只，而河洲一垒未破，前敌粮运仍为贼阻，临淮兵力过单，殊少自全之策等语。与唐训方迭次奏报及本日吴棠所奏淮甸危急情形，均属相符。

唐训方前奏，前敌水师困于贼中，龚文林等恐以资贼，已将所领炮船全数焚毁，病伤士卒无一得归，情形万紧。兹复据吴棠奏，黄开榜现带师船，精锐已多损失，不得已而退守。恐贼水陆下窜，临军势且不支，以为欲拯临淮之急，亟须生力一军先由宿、蒙直捣怀远北路，以攻贼所必救，并须数道进兵，使贼面面受敌，方可以得手等语。所筹不为无见。僧格林沁之军剿平白莲池教匪后，该亲王移师东昌，合剿宋景诗一股，已遣新请归宗之总兵陈国瑞带兵三千名赴援皖北，即着唐训方迎催，令其速由蒙城痛扫逆氛，进攻怀远北路。其六、颍各楚师，如蒋凝学、毛有铭、周宽世、成大吉所部，据曾国藩奏称各驻要区，防守尚稳。惟远防不如近剿，着曾国藩速饬进攻寿州，使贼不得专力扑攻临淮。临军复振，自可与南北援军三路齐力进击，俾贼疲于奔命，以蹙其势。曾国藩身膺重寄，责无旁贷，此等机宜，亟应随时调度，与唐训方联络策应，以求万全。该大臣虽云顾瞻淮甸，徒切殷忧，而空言无施，虽切何补？总当于万难设措之中，力筹援应之策。

曾国藩另折奏湖口剿贼情形，与沈葆桢前奏略同。本日业经明谕宣示，李榕一军出力员弁准其保奏，阵亡各员照所请优恤矣。

正在寄谕间，唐训方奏报攻复长淮卫，进营固守，现在贼复趋重蒙城一折。唐训方派令姚荣麒等乘贼不备，进克长淮卫，水陆进扎，有此一战，贼锋稍挫。惟苗逆诡谲异常，知临淮猝难动摇，又以其移蒙图怀之贼转而图蒙，蒙城虽粮路已畅，而贼势又复趋重。唐训方兵力本单，分防临淮、蒙城两处，中隔苗圩二百余里。马新贻既已率王才秀之军将胡家等圩攻破，绕由宿州以回临淮。蒙邑仅有英翰等军，尤虞单薄，陈国瑞由北路赴援，正可迎头将趋重蒙城之贼痛加剿洗。着僧格林沁、唐训方即行严催陈国瑞之军星速进取，毋失事机。并着吴棠饬令姚广武一军与英翰等联络策应。临淮军事稍松，仍着唐训方妥筹固守，激励诸军与南北援师并力战守，以策万全。

唐训方另折奏请饬湖南、北两省，月拨临淮饷银二万两，本日已寄谕官文、严树森、恽世临如数筹解矣。将此由六百里加紧各谕令知之。钦此。

遵旨寄信前来。

190. 江西遵按户部章程征收茶叶落地税片 [1] 七月二十七日

再，咸丰十一年十二月接准户部来咨，“广东巡抚觉罗耆龄奏，抽收茶叶落地税一案，经该部核议具奏，请旨饬下湖南、湖北、江苏、安徽、江西、浙江、福建各督抚详细查明各本省产茶及设立茶庄处所，妥议章程，奏明办理，奉旨依议”。钦此。并抄录原奏咨照到臣。

查江西自咸丰九年详定章程，分别茶厘、茶捐两宗。每茶百斤，除境内抽厘银二钱，出境又抽厘银一钱五分有零外，向于产茶及设立茶庄处所劝办茶捐。每茶百斤捐银一两四钱或一两二钱不等，填给收单。准照筹饷事例汇齐请奖，历经分别办理在案。臣于咸丰十年五月，将江西全省厘务奏明充臣军饷，仍照旧章办理。因捐厘银数既多，如再征收落地税，民力恐有未逮，此迟迟未办之缘由也。

本年三月二十二日，据九江关署监督蔡锦青详称，遵照户部奏准，饬将盐、茶、竹、木四项统征关税，已于三月二十日启征等情前来。臣查江西茶叶运至九江，有洋商、华商之分，洋商既完子口半税，固不抽厘，华商既纳浔关正税，亦未便再令完厘。而茶捐一事，多不请奖，全系移奖戚友，流弊百出。是厘、捐二者，均不能不改弦更张，应照户部奏准章程征收落地税。臣即于六月初一日刊发告示，于义宁州开办落地税新章。惟原奏内称，大箱净茶六十七斤，征税银一两四钱二五，净茶二十五斤，征收税银七钱，未经揉细之茶胚，每百斤征税银一两四钱等因，科则稍重。臣复分别核减，参酌茶捐向章，定以每茶百斤，义宁州等处征银一两四钱，河口镇征银一两二钱五分，概充臣营军饷，由臣刊发税单护票，委员经收。或业户自行完纳，或茶庄代为完税领单，及至茶叶发贩时，统由茶庄缴销税单。华商换给护票，洋商即凭运照贩至各处销售。除华商完纳九江关税，洋商完纳子口半税外，经过江西、安徽各厘卡验明放行，概不准需索丝毫费资。如此办理，与户部之原奏，总理衙门之条约一一符合。税单虽系茶庄经手，税银实系业户所出，与商贩绝不相干，洋商不得借口于子口半税而禁中国之业户不完中国之地税。华商既免逢卡抽厘，亦免致纷纷私买运照，冒充洋商，以不失为持严之道。所有江西遵办茶叶落地税缘由，谨会同江西抚臣沈葆桢附片复奏，伏乞皇太后、皇上圣鉴，饬下总理衙门暨户部知照。谨奏。

[1] 此件与沈葆桢会衔具奏。

191. 特参庐江县知县吴燮和贪劣科派请予革职折 [1] 七月二十七日

奏为特参借端科派，贪劣不职之知县，恭折仰祈圣鉴事。

窃去冬巢县被陷，庐江防堵吃紧，臣派游击吴长庆等营驻城防堵，并饬署知县吴燮和多买米粮，准其作正开销。嗣据陆续禀报采买米石，均经批准核销。至今年二月，据禀买米存仓一千余石。又经批饬，非贼匪围城，粮路四绝，不准动用颗粒。三月，逆匪窜扑县城。四月，贼退。该令吴燮和会同游击吴长庆等禀称各营守城时，因存米不多，四乡无处买米，动用存仓米五百余石，当经批准，免其买补还仓。五月，据吴燮和禀称，买米四百五十石，每石报销制钱四千九百五十文。臣以报销米价太贵，究系何时所买，批饬明白禀复。旋据禀称，三月逆匪扑城之时，赶紧采买等语。查与前禀四乡无处买米及存仓有米之案全不相符，并访闻该令有私派居民捐米之事。即饬安徽藩、臬两司派员密查去后。兹据详称，委员谢藻鉴前往查得吴燮和于县境东南北三乡各设捐局，派令居民每田一亩，捐米一升，无米者捐钱四十文，合计三乡约收钱二三千串，米数百石。至有无买备军米一节，询据该县绅民佥称，贼窜庐境时，商民逃避，无米可办，但闻有采买军米之说，不知何处购来等语。旋据吴燮和以去冬逆氛密迩，办理防守事宜，挪用正款，无从弥补，遂于四月设局，每田一亩，收捐钱四十文或米一升，已收钱二千三百余串，米一百六十余石，开具收支各数，禀报到司，核与委员查复，数目稍有不符，而按亩派捐，属实军米一项。虽查有采买之说，究未知有无其事。所称收支各数，难保非事后捏饰等情，会详揭参前来。

臣查去冬以来，巢、含失守，庐江戒严，吴燮和每禀军情，张皇失措，臣已屡批严行申饬。其办理防守，挪用正款，均经造报核销，何得借端科派？系前此所买，二月以前，禀明存仓有案，何得于五月复行开报重价？吴燮和又于四月禀请缓收上忙，以纡民困，何得私收亩捐钱米至二三千串之多？种种狡诈贪鄙，实出情理之外，若不从严参办，何以励廉隅而儆官邪？相应请旨将五品衔署安徽庐江县事候补知县吴燮和即行革职，永不叙用，仍勒追所收捐项，按数清缴，以为营私罔上者戒。所有特参贪劣知县缘由，谨会同安徽抚臣唐训方具奏，伏乞皇太后、皇上圣鉴训示。谨奏。

[1] 此件与唐训方会衔具奏。

192. 孙衣言病痊请免引见仍留皖差委补用片七月二十七日

再，前任安徽安庆府知府孙衣言，于咸丰九年三月赴浙劝捐，行至苏州途次患病，经前抚臣翁同书奏请开缺调理在案。嗣闻该员在籍旧病渐愈，本年二月间由臣札调来皖委办营务。数月以来，察其学问淹雅，器识闳通。查病痊人员例应赴部投供，坐补原缺，惟皖省军务正紧，差委需人之际，合无仰恳天恩，准将开缺安庆府知府孙衣言免其送部引见，仍留原省酌量补用，俾资指臂之助。理合附片陈请，伏乞圣鉴，敕部查照施行。谨奏。

193. 附录明谕　批复孙衣言准留营差委贪劣知县吴燮和革职永不叙用八月十三日

同治二年八月十三日准兵部火票递到同治二年八月初六日内阁奉上谕：

曾国藩奏请将病痊知府免其送部引见，仍留原省酌补等语。前任安徽安庆府知府孙衣言，前因告病开缺，病痊后例应赴部投供坐补原缺。惟皖省军务方殷，该员现经曾国藩札调到营委办营务，正资差委。着照所请，孙衣言免其送部引见，仍留安徽酌量补用。该部知道。钦此。

同日递到同治二年八月初六日内阁奉上谕：

曾国藩奏参贪劣不职之知县，请旨惩办一折。同知衔署安徽庐江县事候补知县吴燮和，于上年贼匪窜扑该县办理防守，挪用存仓米五百余石，经该督批准，免其买补还仓，辄敢以重价捏称采买，含混报销，且敢借端科派民间，并私收亩捐钱米至二三千串之多，实属狡诈贪鄙，甚为可恶。吴燮和着即行革职，永不叙用，仍勒追所收捐项，令其按数清缴，毋任延宕，以为罔上营私者戒。该部知道。钦此。

194. 杨占鳌因公伤损请准免考弓马片 [1] 七月二十七日

再，据总兵衔尽先副将杨占鳌禀称，“咸丰十一年四月二十一日进攻赤冈岭贼垒，被炮子击穿左股，筋骨俱伤，虽经医治痊愈，而上马驰骤不甚得力。查武职自副将以下，例应考验弓马，占鳌左股伤损难以骑射，请先行奏明。”等情前来。臣复查属实，应俟该员赴部引见时，照例准免考验弓马，以示体恤。谨会同福建水师提督臣杨岳斌附片陈明，伏乞圣鉴。谨奏。

[1] 此件与杨岳斌会衔具奏。

195. 水师副将邓万林不遵调遣请准降职并不准留营片 [1] 七月二十七日

再，管带水师右营副将邓万林，向隶彭玉麟部下，随征有年，尚称得力，论功升擢，保至二品。器十易盈，渐耽安逸，营务废弛。近因拨归太湖水师，饬令管驾快蟹一号驶赴上海，辄以索欠薪粮任意刁难，不遵调遣。若竟稍事姑容，恐此风一长，启各营效尤之渐。相应请旨将总兵衔尽先副将振勇巴图鲁邓万林降为都司，归部候选，并撤去勇号，不准留营，以示惩儆。谨会同兵部侍郎臣彭玉麟附片陈请，伏乞圣鉴训示。谨奏。

[1] 此件与彭玉麟会衔具奏。

196. 法占雄请升补九江镇标后营守备折 [1] 七月二十七日

奏为拣员请升陆路守备，恭折奏祈圣鉴事。

窃准兵部咨，江西九江镇标后营守备黄逢祥勒休，遗缺系陆路题调之缺，应令于现任合例人员拣选，题请调补等因。查有南昌城守营千总法占雄，年三十八岁，江西南昌县人，由行伍递拔把总，拔补南昌城守营千总，军功奏保以守备升用各在案。该员娴于战守，熟悉营务，历俸已满三年，以之请升守备，堪期胜任。合无仰恳圣恩，俯准将南昌城守营千总法占雄升补九江镇标后营守备，实于营伍有裨。如蒙俞允，该员现在军营，应请由部先给署札，俟防剿事竣，再行给咨赴部引见。除履历咨移部科外，谨会同江西巡抚兼提督衔臣沈葆桢合词恭折具陈，循案改题为奏，伏乞皇上圣鉴训示。谨奏。

[1] 此件与沈葆桢会衔具奏。

197. 附录明谕　准总兵黄国瑞复姓陈氏八月初八日

同治二年八月初八日，准兵部火票递到同治二年七月三十日内阁奉上谕：

僧格林沁奏，恳将打仗出力之总兵归宗复姓等语。总兵黄国瑞，籍隶湖北，本姓陈氏，因投黄开榜营中效力，遂从其姓。屡次随同打仗出力，战功懋著，洊擢总兵。本日复因攻克白莲池教匪巢穴，降旨赏给头品顶带，自应复姓归宗，俾该员既遂显扬之志，益励忠孝之忱。黄国瑞着准其复姓陈氏，用示朝廷锡类旌功至意。钦此。

198. 附录廷寄　着饬官军各路牵制贼势扫荡窜皖败匪以图江浙合围金陵并加意兼顾临淮八月初十日

同治二年八月初十日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治二年八月初二日奉上谕：

左宗棠奏，石、太股匪窜入黟县，官军迎剿获胜，并奇田土匪滋扰，剿办事竣。李鸿章奏，水陆官军攻毁太湖贼营，进逼苏城，并进攻江阴各军连获胜仗，踏平附城贼垒，其松江、嘉兴交界之枫泾镇贼垒，亦为官军攻破各折片。本日业将剿办奇田土匪及攻毁太湖等处贼垒情形明谕宣示，所有奇田案内奏请奖劾各员，并进攻江阴阵亡之总兵赖荣光等，均照所请分别奖惩，并交部优恤矣。沈葆桢前奏，扫清黟贼后复驰奏都、湖贼匪被剿遁去，江境一律肃清。曾经明降谕旨宣布，并将出力之江忠义等各员分别奖赏。

寄谕曾国藩、左宗棠、沈葆桢以由江境遁走之贼被剿穷蹙，谋欲遁回石、太，再从徽屯以窥婺、乐，祐逆盘踞建德，众尚数万，饬令速派江忠义等即由江境跟踪追击，以剿为防，并将石、太等贼一律扫荡，乘胜东下。左宗棠即饬刘典一军出羊栈岭会同剿击，毋令阑入徽境。左宗棠此次奏报迎剿窜黟贼匪各情，与沈葆桢前奏大略相同，而拜发在沈葆桢陈奏江境肃清之前。此时江忠义当已进扎东流，将彭泽余匪扫除，进剿遁回石、太之贼。刘典之军入徽后，亦可出岭会同剿击，以清皖境，仍驻徽防，以与浙军扭为援应。池防稳固，此股由江回窜之匪，不得肆其窜突，东征各路之军方无后顾。李榕、江忠义两军将此股败匪殄除之后，并可乘胜东下，归曾国荃调遣，以厚兵力。着曾国藩、左宗棠仍遵前旨，妥速办理。一面咨照沈葆桢，严督江省各军及地方文武严密守备，毋稍懈弛。

李鸿章偕同李朝斌自沪至苏，巡历布置。太湖、大缺口各贼营已破，程学启各营进逼苏城之娄门、葑门，江阴进剿之刘秉璋等各军亦将城东北门之贼垒攻夺，所办甚为得手。苏城虽大，而贼势既蹙，程学启一军逼其东南，李鸿章、刘铭传等军规其西北，李朝斌水师往来游击，足资得力。现在官军已分路进至江苏腹地，曾国藩当檄饬进攻金陵之军迅速合围。左宗棠即可檄饬由富阳进剿诸军锐意进取，牵制贼势。俾苏州、江阴等城或有一处得手，则江、浙全局必能日有起色。

日昨僧格林沁之军已将江山贼巢攻破，白莲池教匪悉数殄除，即日移军东昌，与刘长佑等直、东各军进剿宋景诗一股，谅亦可克期蒇事。唐训方临淮之军为苗逆所持，极为危殆，亦经僧格林沁饬令新请归宗之总兵陈国瑞率令所部赴援，或尚不致后时。曾国藩接到前寄迭次谕旨，亦必知临军危殆，妥筹兼顾矣。奇田土匪办理尚为妥速，浙东新复各属地方奸宄藏匿，恐尚不少。着左宗棠随时严查，饬令各属于抚辑之中妥为搜捕，毋使伏戎潜行滋蔓。将此由六百里各谕令知之。钦此。

遵旨寄信前来。

199. 丙辰等三纲淮北盐课奏销折 [1] 八月十二日

奏为恭报丙辰、丁巳、戊午三纲淮北盐课钱粮奏销，仰祈圣鉴事。

窃据两淮盐运使新授江宁布政使乔松年详称：淮北引盐先经前督臣奏准，先尽奏额二十九万余引，饬贩领运；其溢运之十六万余引，俟销路通畅，再行察看情形，接续配运。除乙卯纲课前已照尽奏额造报外，所有丙辰等纲引课，自应赶紧造报。近年淮北盐课多以盐抵，淮河通塞靡常，销市畅滞无定，不能拘定年限造报。而历年所抵盐课，自应截清数目，按纲奏销，以昭核实。

查丙辰开纲以后，河路通行，赶运赶销，解盐抵课济饷。所抵之课，除抵足丙辰纲造报额课外，余即归入下纲额数分等并报。计自咸丰十年五月二十一日开办丙辰纲起，截至同治元年十二月十五日止，已足三纲造报。所有丙辰纲奏销，旧管银无项。新收咸丰六年分淮北纲食正杂各课银二十九万三千三十九两四钱八分七厘；开除银无项，实在存库银二十九万三千三十九两四钱八分七厘。又丁巳纲奏销，旧管银无项，新收咸丰七年分淮北纲食正杂各课银二十九万三千三十九两四钱八分七厘；开除银无项，实在存库银二十九万三千三十九两四钱八分七厘。又戊午纲奏销，旧管银无项，新收咸丰八年分淮北纲食正杂各课银二十九万三千三十九两四钱八分七厘；开除银无项，实在存库限二十九万三千三十九两四钱八分七厘。

以上三纲存银，俱经分别提解，业于册内登注扣除，实存候拨银无。造具册揭，详请会核奏咨。

并据另详声明：造报后，原冀即开己未新纲，奈上年十二月十五日截数以后，即有江南提督臣李世忠营内封盐之事，贩情惶惑，停顿三月有余。又因苗练复叛，淮河梗阻，以致新纲未能开办。应俟道路稍通，择期开办各等情前来。除饬司一俟路通，即行赶开新纲，运盐济饷，并将册揭咨移部院科道外，所有丙辰、丁巳、戊午三纲淮北盐课奏销缘由，理合会同漕运总督臣吴棠合词恭折具奏，伏乞皇上圣鉴，敕部查核。谨奏。

[1] 此片与吴棠会衔具奏。

200. 附陈周瑞等通苗情形并请即行革职片八月十二日

再，自苗沛霖复叛后，正阳关河路久无商旅往来。六月二十五日，突有武职周姓名瑞，装载盐斤石灰，由正阳直达六安州境。经提督周宽世、道员曾广翼饬勇在苏家埠盘获，复将素与周瑞交好之贾连城一并解营会讯得。周瑞系颍上县人，前随署寿春镇黄鸣铎管带炮船，历保花翎游击。咸丰十一年九月寿州城陷，避至三河尖，屡向清江贩盐，经过下蔡不止一次。今年三月装盐，又从下蔡完厘到正阳关。守关苗党朱万漋留宿二日，旋遇沫河口扎圩之徐灼，因胞兄徐坤为营中所获，自愿献圩并赔缴炮船，嘱伊关说求赎。随到迎河集住宿半月，直至六月二十五日始抵六安。贾连城系霍邱县人，先经黄鸣铎派管炮划，后又投入豫胜营，由捐职府经历保升知县。此次带有江苏道员田瑞书公文来投湘营，因受暑热在迎河集雇船到苏家埠，适遇向来同营之周瑞聚谈，遂被亲兵带案。并称上年倘贯金即黄毛兽，在蒋凝学军前投诚，县伊带去求见各等供。禀请究办前来。

臣查周瑞、贾连城均系职官，而周瑞一员出入苗境，交结苗党，并代匪类徐灼兄弟钻营请托，实属形迹可疑。贾连城一员情节较轻，然与旋降旋叛从苗已坚之倘贯金来往交涉，亦属品流污杂。相应请旨将花翎尽先游击周瑞、蓝翎候选知县贾连城即行革职，以凭根究确情，分别讯结。理合附片陈请，伏乞圣鉴训示。谨奏。

201. 拣发都司伊清阿循例回旗当差片 [1] 八月十二日

再，准署江南提督臣黄翼升咨：据署柘林营都司伊清阿禀称，咸丰十年十二月拣发来苏，十一年委署都司，本年五月接到家信，知胞弟伊明阿病故，都司父母俱年逾七旬，嘱令请假回旗，别无兄弟，亲老丁单，恳请给咨本旗当差等情。查拣发都司伊清阿亲老丁单，禀请回旗，孝思肫挚，与例相符，自应准其所请，俾得归旗当差，请咨部旗注册。其遗柘林营都司，另行委署等因到臣。准此。伏查乾隆四十二年奉旨，“嗣后旗人有亲老情愿回京者，准其具呈督抚奏明送部引见。武员或用侍卫，或用旗职，候朕酌量降旨”等因。钦此。历经遵办在案。今拣发都司伊清阿亲老丁单，情愿回旗当差，核与定例相符。除委员接署，并一面给咨赴部暨本旗查照外，谨会同署江南提督臣黄翼升附片具奏，伏乞圣鉴。谨奏。

[1] 此件与黄翼升会衔具奏。

202. 遵旨复陈江南防务紧迫暂难全力援淮及相机驭使李世忠折八月十三日

奏为钦奉迭次谕旨，恭折复陈，仰祈圣鉴事。

窃臣承准议政王军机大臣字寄同治二年七月初十日奉上谕：

“昨因彭玉麟赴援江西，谕令曾国藩迅催杨岳斌督率水师驶赴临淮借资援救。此时苗逆势极猖獗，援兵早到一日，庶得早救一日之倒悬。仍着曾国藩遵旨严催，毋稍迟玩。唐训方仍就现有兵力妥筹守御，以待援师。并飞催蒋凝学、周宽世、毛有铭等军迅速进扎溜子口等处约期会剿，不可稍有松劲。”等因。钦此。

又奉七月二十四日上谕：“临淮地方，关系皖北全局，岂容稍有疏虞。现在危急情形，迥异寻常，非有陆路援军速行驰救，大局将不堪设想。曾国藩所部各营虽不敷分布，亦当于无可筹拨之中，勉力抽派一军，星驰援应。”等因。钦此。

又奉七月三十日上谕：“李世忠既欲出力报效，与其驻勇五河，专俟贼至，何如督饬所部由五河星驰前进，以拯临淮之极。并着曾国藩即行札调该提督迅速进兵，毋稍迟误。曾国藩接奉此旨后，察看李世忠近日情形，如果私仇公愤发于至诚，即将此旨摘录传谕，并须坦白相待，使之不疑，令其知感知愧，乐为我用。李世忠是否可资其力，此次可否摘录传谕，并着曾国藩酌量办理，随时复奏。”等因。钦此。

伏查滨淮之要区有五：北曰颍上、曰怀远；南曰寿州、曰凤阳、曰临淮。皆紧傍淮水者也。距淮稍远之要区有四：北则滨颍河者曰颍郡，滨涡河者曰蒙城；南则滨渒河者曰六安，滨史河者曰固始。皆汇于淮水者也。自颍上、怀远、寿州悉沦于贼，九处已失其三。目下唐训方所置守者，为临淮、为蒙城、为凤阳三处。臣所置守者，为六安、为颍州、为固始三处。情形虽稍分缓急，而皆苗逆必争之地。臣前派何绍彩陆师二千人及彭玉麟、杨岳斌所拨舢板八十号先后抵淮，亦尝战胜一次，固苗逆徒党日众，夹淮而军，怀远、蚌埠粮路已断。七月二十三日，唐训方将各营撤退，即长淮、寿州、蚌埠一带，亦被苗逆占踞，临淮一军危如累卵。臣本思续拨援兵，挽救全局，况又迭奉谕旨，责无旁贷。无如近淮诸军，如周宽世、蒋凝学、王有铭、成大吉等皆扼守最要之地，不能抽动。周宽世所部分守六安，迎河集二处，尚嫌单薄，顷又调桐城一营并扎迎河矣。蒋凝学所部分守颍郡、霍邱、三刘集三处，七月十七日攻破黄梁集西南二圩，十八九日迭平数圩。该处在溜子口之南，苗党倘贯金啸聚其间，蒋凝学派队出刘家台湖口，焚其米船，尽毁群圩，遂于八月初一日袭破倘逆老巢，严防河路，为将来进兵溜子口之计。毛有铭所部驻守志庙集，七月十七日攻破陶家三圩，旋又分扎扳桥集，凡寿南、六北之良圩，赖该军以自保。成大吉所部分驻固始、三河尖，近以为颍郡之声援，远以为鄂省之屏蔽。而潘垲等圩首鼠观望，亦须有该军维系其间，庶不至坚其公然从苗之志。凡此皆近淮诸军，难以调动之情形也。

至大江南岸诸军，自江西肃清后，黄文金等股七伪王围扑青阳，守将朱品隆病势日笃，不能登陴，将士病者过半，苦守两旬，兵单粮绝，岌岌可危。李榕之由水路赴援者，甫抵离城十八里之铜埠，江忠义、席宝田之由陆路赴援者，现尚未至池州。青阳之能否保全，殊无把握。纵青邑幸保无恙，而贼意在围魏救赵，将遍扰皖南最要之区，以掣金陵官军之势。凡宁国、芜湖、南陵、泾县、湾沚、青弋江，必将处处吃紧。臣以金陵各军新破上方桥、河西二垒，城贼水运已断，不得已檄令鲍超引军西上，以剿由江回皖之贼，以救宁国、芜湖之急。方今沪军极盛，江阴新克，已将苏、浙之贼截为数段。正在得手之际，本宜加功于金陵，收效于苏郡。臣分金陵之兵以救皖南，已属失算，若再远救淮上，所失尤大。此江南诸军不能赴淮之情形也。

谕旨命臣札调李世忠迅速进兵，毋稍迟误，并垂询是否可资其力一节。李世忠中心感愧，与苗为仇，是其可信之端，而将弁骄恣，士卒携贰，又其不可恃之端。该部所驻江北州县，惟滁州、五河两城稍有关系，数年之储蓄，各营之精锐毕萃于斯。论守局则自顾身家，或坚坚忍之力；论战阵则向无纪律，难保必胜之权。果其该提督迫于公义私愤，并力剿苗，自未便阻其敌忾之心，致启其猜疑之渐，若必调剿以资其力，则难恐保该提督之无他，不能必该部众之用命。万一军心不固，前敌挫失，恐五河后路又蹈二浦复辙，欲拯临淮之急，转贻全局之忧。此又臣所不能不过虑者也。

窃计临淮各营，何绍彩、欧阳胜美等之陆师，丁泗滨、王吉等之水军尚无损折，普承尧、张得胜挫退以后，已逾半月，当可收集补缀，次第成军。臣处解银二万及子药、枪炮，以资整顿，倘得陈国瑞援军迅达临淮，或者勉力支持，保此危疆。臣俟皖南军事略松，仍当另筹一旅，驰往会剿，断不敢稍存膜视，上烦宸廑。所有迭奉谕旨缘由，谨缮折由驿五百里覆奏，伏乞皇太后、皇上圣鉴训示。谨奏。

203. 附录廷寄　指授各军驰援临淮策应防剿苗逆机宜八月二十二日

同治二年八月二十二日准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、帮办军务正红旗汉军都统富明阿、漕运总督吴棠、安徽巡抚唐训方：

同治二年八月十四日奉上谕：

都兴阿等奏，拨援临淮各营起程日期并水师分防情形一折。临淮饷绌兵单，唐训方孤军搘拄日久，苗沛霖复纠集党羽并力围攻蒙城，逆焰鸱张日甚。僧格林沁现住〔往〕东昌督办宋景诗股匪尚未完竣，骤难移军赴皖。豫省又因苗逆勾捻窜扑西华等处，兵力为所牵制，不能进攻，逆谋甚狡，非厚集兵力不足以制其死命。都兴阿所拨勇丁二千名，已于本月初七日由总兵王万清等统起程，往援临淮，尚恐不敷剿办。该处为淮、扬一带屏蔽，设有疏虞，即扬州军营后路亦必因之震动。现在江阴县城业经克复，江北情形稍松，着都兴阿、富明阿酌度情形，多添精锐兵勇，由富明阿督带驰往临淮迅速助剿，并着唐训方于富明阿驰抵临淮后，将防剿事宜会商筹办。

临淮饷需支绌异常，王万清等所部各营及富明阿续带援皖之军应需军饷、火药各项，仍着吴棠督饬乔松年由该处粮台源源拨解，毋稍缺乏。至江北防堵事务，都兴阿仍当督饬水陆各营妥筹布置，不得因南岸军情稍松，致形疏懈。

前谕曾国藩饬令蒋凝学、毛有铭、周宽世、成大吉所部各军进攻寿州，以分贼势，着仍遵前旨相机调度，与唐训方联络策应，毋令六、颍各军株守一隅，是为至要。将此由六百里各谕令知之。钦此。

遵旨寄信前来。

204. 附录廷寄　着曾国藩暂缓拨兵援剿临淮并着鲍超等军力解青阳之危后仍赴金陵以图合围八月二十八日

同治二年八月二十八日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚唐训方、江西巡抚沈葆桢：

同治二年八月二十一日奉上谕：

曾国藩奏，皖南紧要，未能拨兵赴援临淮一折。据称，滨淮之要区有五，距淮稍远之要区有四，皆为苗逆必争之地。现在周宽世所部分守六安、迎河集二处，尚嫌单薄，又调桐城一营并扎迎河，蒋凝学又迭平贼圩，袭破倘逆老巢，严防河路，为将来进兵溜子口之计。毛有铭所部驻守老庙集，寿、六良圩，赖以自保；成大吉驻固始、三河尖、潘垲等圩，赖以维系，均属难以调动。

大江南岸诸军，自江西肃清后，黄文金等股围扑青阳，守将朱品隆病笃，不能登陴，兵单粮绝，岌岌可危。李榕由水路赴援，甫抵离城十八里之铜埠；江忠义等由陆路赴援者，尚未至池州。贼意将遍扰皖南最要之区，以制金陵官军之势。至李世忠可保无他，其部众未必用命，万一军心不固，前敌挫失，恐五河后路又蹈二浦复辙，欲拯临淮之急，转贻全局之忧。该大臣已解饷银军火赴临，请俟皖南略松，另筹一旅会剿等语。所虑甚属周密。

陈国瑞一军已迭经催令僧格林沁饬即速赴临淮，并令山东等省迅解协饷，当已拔营前进，计日可到蒙城。前以江北军务稍松，又令富明阿酌带精锐兵勇赴援临淮，唐训方可派弁分头迎探。俟各路兵勇到齐，斟酌机宜，妥速进剿。临淮兵力渐厚，暂可无须曾国藩拨兵援应。

青阳危急，必须援兵早到，方可保金。江忠义、席宝田二军现在行抵何处？着曾国藩、沈葆桢迅即摧提此项兵勇，令与李榕水路之师会合，力解青阳之围，保全皖南要地。曾国藩已檄令鲍超引军西上，以剿由江回皖之贼，其宁国、芜湖、南陵、泾县等处，着饬各守将严为戒备，以鲍超为游击之师，无令逆氛肆扰。此股窜贼由江西败遁，其胆已寒，得江忠义等军并鲍超一军合剿，当可聚而歼旃。

沪上各军正在得手，必须加功于金陵，方可收效于苏郡。俟青阳贼股剿办完竣，仍令鲍超等军前赴金陵，以图合围，而固全局。

至李世忠之军，如其踊跃用命，自不必拒绝，以寒其心。设仍观望不前，亦无庸催调以资其力。此中操纵机宜，谅唐训方必能领会也。蒋凝学等军如可进捣逆巢，安抚圩众，着曾国藩饬令酌量战守。其倘贯金一匪是否歼毙，并着查明具奏。将此由六百里各谕令知之。钦此。

遵旨寄信前来。

205. 附录军机处咨文　嗣后保奏特奖之员须详细开明履历及从前奖叙随折咨送本处八月二十二日

同治二年八月二十二日准军机处片称：“嗣后贵大臣保奏单折单内遇有请旨特予奖赏之员，务将履历及从前奖叙，并有无花翎、勇号等项详细开明，随折咨送本处，以凭核办。为此知会。八月十四日。”

206. 金陵各军攻破上方桥江东桥等处获胜情形折 [1] 八月二十七日

奏为金陵陆师击贼屡胜，将上方桥、江东桥诸坚垒一律毁平，恭折驰陈，仰祈圣鉴事。

窃本年七月初间，官军在金陵城外堵剿获胜，并克印子山贼巢，业经浙江抚臣曾国荃会报战状在案。自昔年贼据金陵，逆酋杨秀清布置最密，城外如九洑洲、七里洲、中关、下关、雨花台、紫金山、秣陵关、江东桥、上方桥等处，类皆筑垒如城，掘濠如江，为坚不可拔之基。曾国荃一军今年攻克数处，声威颇振。又以江东桥为西南隅要隘，饬陈湜督军图之；上方桥为东南隅粮路，饬萧庆衍进兵图之。七月二十日，萧庆衍率七营出印子山之东，逼贼垒而下寨，城贼与七瓮桥之贼竭力来争。曾国荃令萧孚泗、张诗日、李臣典等分队堵御，俾萧庆衍墙濠逾时而成。二十二〈日〉，派李祥和、凌有和等滚营而进，更扎萧庆衍新垒之前，贼拥众猛扑，我军力击却之。垒成后，舁巨炮昼夜环轰，贼为坚壁不出者数日。曾国荃于二十九日潜遣熊登武、胡松江、陈寿武等绕过上方桥五里许，抢筑六小营以截贼，后贼惧粮路阻绝，乃纠数大枝悉锐来扑。萧孚泗、李臣典等麾军迎战，小有擒斩。伍维寿、周日升复以骑队从右路远耒包抄，贼始骇溃。合军追及秣陵关，破十余卡，尽夺河下贼船，而河西之接济断矣。萧庆衍知垒贼计穷，传令郭鹏程、萧恒书等营会合李祥和所部，于夜半时各负秫杆拥至濠边，竞拔地针，大呼猛进，比贼惊觉，前锋军士半已跃入垒中，曙色朦胧，各军抽刀环追，悉歼群丑，罕有脱者。此七月三十日攻毁上方桥河西坚垒之情形也。

其江东桥一路，石垒高峙，环绕木城，外隔水二道，贼以有险可倚，负固拒守。陈湜率吉、后两营及平字、盛字、恭字三营设法进攻，数月不下，阮明德等力战死之。陈湜积愤填臆，乃置攻具，建浮桥，将制死于敌人，而诸将未之喻也。八月十一夜，风霾蔽月，咫尺莫辨，陈湜选锐卒数百涉流而渡，潜匿垒下，特制绝大喷筒，望空飞掷，贼方惊眩不已。陈必友、朱载武等已冲过浮桥，经拔花篱、晏恭山。刘定发从右路抄出垒后，吴隆海、陈汝俊从左路抄至旱西门。陈湜旋督大队继进，贼恃墙坚炮利，连环轰击。我军所挟药筒，为该逆素所未见，焚及木城，朱载武、滕寿春引死士肉薄齐登，先登者负伤辄蹶。陈湜率吴隆海、陈汝俊抽刀压阵，士卒不敢却顾，有缘梯而上者，有向炮眼中蛇行而入者，贼皆惶遽失措，夺路争窜。次日昧爽，遂拔石垒，并将众垒一鼓下之，而城中出援之贼适遇萧孚泗、张诗日、黄润昌、罗逢元、赵三元各营队伍自赛拱桥突出搏斗，移时受创而遁。此八月十二日攻克江东桥各垒之情形也。

臣查上方桥、江东桥均占形势，经诸将士悉力攻克，俟上游军事稍松，大集新旧各军，徐图合围，较有把握。此次出力人员，可否附于克复雨花台案内酌请奖叙之处，出自圣恩。阵亡员弁，俟汇案开单请恤。所有金陵各军攻破上方桥、江东桥两隘缘由，谨会同大学士湖广督臣官文、江苏抚臣李鸿章、浙江抚臣曾国荃，由驿五百里具奏，伏乞皇太后、皇上圣鉴训示。谨奏。

[1] 此件与官文、李鸿章、曾国荃会衔具奏。

207. 附录廷寄　着曾国藩督饬官军各路合力扫清金陵后路着富明阿等严防宋景诗捻匪窜扰并着都兴阿等体恤难民随时严防奸宄并防逆匪占踞沿江洲地九月十三日

同治二年九月十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江北军务江宁将军都兴阿、帮办军务正红旗汉军都统富明阿、漕运总督吴棠、江苏巡抚李鸿章、安徽巡抚唐训方：

同治二年九月初五日奉上谕：

曾国藩奏，金陵陆师攻破上方桥等处贼垒；青阳危急，请调金国琛赴皖，请保粤东劝捐委员各折片。都兴阿奏，添拨马队援皖，酌议北渡难民章程；水师堵剿情形一折。富明阿奏，带兵赴皖日期；困伤不能乘骑；提拔厘税铸炮、购米各折片。

金陵官军攻克上方桥、江东桥诸贼垒，剿办甚属得手。昨据李鸿章奏，苏州、无锡攻剿甚紧，不久当可得手。着曾国藩即行知曾国荃督饬将士乘机攻取，将城外各贼营次第扫荡，俟各路官军会齐后再图合围，以期攻拔坚城。前据曾国荃奏报，攻克江东桥等处石垒情形，与曾国藩此次所奏大略相同。所有此次应行奖恤人员，即着曾国藩查明汇案具奏。

青阳被围一月有余，文报不通，粮米欠断，危急万分。李榕部将郑阳和在袁桥扎营被逆匪攻陷，虽经喻吉三攻破袁桥贼垒，而贼势并未大创。江忠义、席宝田两军现已继进，着曾国藩、左宗棠分饬刘典、王文瑞、王沐等军速由徽郡分道出岭，规复石埭、太平，与江忠义等军会合夹击，将此股贼匪就地歼除，毋任旁窜蔓延他处。泾县、宁郡各股贼匪虽为官军击败，尚未殄除。现在皖南群盗如毛，非西趋江右，即东并金陵。曾国藩现调鲍超一军回援上游，先赴芜湖、宁国，着即饬令会同该处驻守各军并力合剿，先将泾县、宁国各匪扫除净尽，再行约会池、太各军将该处贼氛悉行扫荡，以期肃清金陵后路。

皖北军情紧急，富明阿现带马步劲旅二千名，力勇三百名，于八月二十九日由扬州驰赴临淮，着与唐训方筹商，合力攻剿。前经谕令富明阿督同王万清所部驻扎淮河北岸，力顾淮北一路，并督同陈国瑞之军互相联络策应，先解蒙城之围，即会攻苗逆老巢，着仍遵前旨办理。陈国瑞所部兵勇饷需火药，着吴棠懔遵前奉谕旨迅速筹给，以便该总兵即行起程赴蒙，并饬姚广武一军归陈国瑞调遣。

现在宋景诗股匪被剿穷蹙，由山东窜入直隶，折回山东，复由东省窜至大名、开州一带，奔逃数日之间，往返驰骋千数百里。该匪均系马队，飘忽异常，且系官军装束，诚恐假冒官兵伪称救援蒙城，与苗逆合伙，着富明阿、吴棠、唐训方即行知照各路军营与地方文武各官先事预防，勿为所误。其淮河南岸颖〔颍〕、寿各路，仍着曾国藩饬令蒋凝学等军悉归唐训方调度，认真进剿，不可株守一隅。

曾国藩请调金国琛赴皖，统率成大吉、蒋凝学、毛有铭、周宽世等军，本日已谕令恽世临，饬令该员即行前赴皖北，俟到皖后，即饬督率成大吉等各部责令规复颍、寿，仍听唐训方指挥，以一事权。李世忠现已亲督五千人赴临，夹淮分屯，着唐训方加意笼络，以收指臂之助。现在临淮兵力已厚，应即力图进攻淮南各要隘，以制蒙城苗逆之势，不可画疆自守，坐失事机。

富明阿腿疾未痊，不能乘骑，着准其乘坐肩舆。该都统现将所制开花炮六尊并存米一千余石带赴临淮，并咨明粮台将姜堰等三处活厘提取，为添造炮位、购买米石之用，着即照所拟办理。所有富明阿军营饷需，仍着吴棠源源接济，不得稍有缺乏。

都兴阿所奏，南岸包港、超瓢港、陆洲等处共有逆匪三大股，约二万余人，并有贼船二百余号，停泊孟河等语。难保该匪非因江阴溃退，无处奔逃，意欲四散纷窜。江阴等处被难，百姓固不宜禁其北渡，然匪徒之溷迹冒充，亦不可不严行稽察。沿江一带渡口甚多，岂容概行驰禁，漫无防限。着于冲要地方酌定何处渡口济渡难民，总以愈少愈妙，以便易于盘诘。将其余渡口概行封禁，以防逆匪溷迹，并着都兴阿、吴棠、李鸿章妥议章程，务于体恤难民之中，仍寓防范奸宄之意，毋致两相妨碍，是为至要。仍着都兴阿督饬水师严密梭巡，毋令贼匪占踞沿江洲地，致防剿又形费手。

至曾国藩所奏粤东办厘委员颜培鼒等，除丁日昌一员业经准李鸿章调赴沪上制造火器外，余着仍回湖南等原省当差。所请将蔡应嵩一员以江西司道缺出，特予升补之处，已交军机处存记矣。颜培鼒等四员，准其会商晏端书酌奖。此由六百里各谕令知之。钦此。

遵旨寄信前来。

208. 近日皖南皖北各路军情并请调金国琛综理皖豫交界剿苗营务片八月二十七日

再，近日军情。青阳一城，黄文金等伪王围攻已历一月零六日，文报不通，米粮久断。八月十二日，李榕部将郑阳和等至距城十里之袁桥扎营，旋被该逆攻陷。喻吉三率三营继进，十八日扎营徐家村，二十一日攻破袁桥贼垒，小有擒斩。二十二日，江忠义、席宝田两军继进，将合谋力战，以解重围。得朱品隆密禀，城中草根树皮采食俱尽，能否忍饥为数日之守，殊不可知。

青阳迤北为铜陵县，突有蓝逆另股窜入，彭玉麟派在防水师一战却之。其迤东为泾县，贼股分扰，刘松山自宁郡督队至泾，会同守将易开俊剿贼于金村、李村、凤村、茂林、章家渡等处，迭获大胜。又有花旗广匪窥犯宁国郡城，刘松山引军回郡，力战却之。目下皖南群盗如毛，几与去冬相似。幸刘典、王文瑞、王沐等议由徽州分道出岭，进规石埭、太平二县，而臣所调鲍超一军亦由金陵上援，先赴芜湖、宁国，或可力保皖南，支持全局。

至寿州苗逆之党，自前月破我怀远围师后，复攻蒙城，凶焰益炽。八月十二夜，涡河南北各营全数溃退，撤至小涧集。守城者仅李南华等练勇千余人，断难幸全。

临淮一路有都兴阿派二千人赴援，谕旨又饬富明阿带兵进继，李世忠亦亲督五千人来会，夹淮分屯，尚足自固。苗逆若不得逞于临淮，则上游六安、颍州、固始、三河尖处处吃紧。周宽世、成大吉、蒋凝学、毛有铭等各守一方，势均力敌，不相统属。臣日夜忧灼，深恐心志不齐，调度舛错，贻误大局。查前任湖北安襄郧荆道降补同知金国琛，与成大吉、蒋凝学、毛有铭等同出李续宜部下，周宽世亦出自李续宾部下，该数军分驻皖、豫之交，须有人维系其间，庶得联为一气。李续宜病势日深，暂难东下，臣拟亲赴六安察看一切，又因皖南事急，不敢远离江滨，所可调护湘营等剿苗逆者，惟金国琛能胜此任。该员迭奉谕旨饬赴河南军营，因伤疾举发，羁留湖南，尚未成行。臣思皖、豫边境，同以苗逆为巨患，颍州虽属安徽疆土，而实为河南所必争之地；固始、三河尖虽属河南疆土，而实为安徽所必争之地，并为湖北所必争之地，形势虽判为三省，事权宜归于一线。现闻金国琛旧疾渐愈，赴豫则须另募新军，难求速效，赴皖则可通四军之气而固两省之防，惟有仰恳天恩，准将金国琛一员改赴皖北，责令综理周宽世等四军营务，仍往来固始、三河尖等处会办皖、豫交界剿苗事宜，实于两省均有裨益。除各路战状分案详奏外，所有军情梗概及调金国琛会办皖、豫交界剿苗事宜，理合附片陈请，伏乞圣鉴训示。谨奏。

209. 特参遇缺提奏提督董占品等玩视军务请即革职片八月二十七日

再，管带豫胜营右队遇缺提督董占品，前以驭军宽纵，经李世忠撤去管带，冀其稍知愧奋，乃因奉派查办游勇，辄复借差封船，任意勒索。并于请假后径往清淮、里下河一带，抗不回营，以一品武职而擅违军律，实属不堪造就。又候选知县王定平，于上年夏间奉李世忠委解木簰，前赴五河行营，以为制造炮架棚杆之用。讵该员沿途逗留，几及一年，始行解到。查点所解木簰，复以私卖肥己，数目不符，亦属胆大妄为，玩视军务。准江南提臣李世忠先后咨参前来。臣复查无异。相应请旨将花翎遇缺提奏提督董占品、蓝翎候选知县王定平一并革职，不准留营，以示惩儆。合附陈请，伏乞圣鉴训示。谨奏。

210. 署皖南道叶兆兰因病请准交卸回籍遗缺由张凤翥接署片 [1] 八月二十七日

再，据署皖南道叶兆兰禀称：“兆兰从事皖疆，于今五载，上年复蒙奏署皖南道缺，所行多致谤招尤之事，所履皆艰难险阻之途，曾未尝以猜嫌自避，劳瘁乞休。惟沉疴夙婴，前于四月间复益新病，缠绵不瘳，嗣以黟事孔棘，勉强力疾前进，归途昏晕数次，几莫能支，视此奄奄气息，万难遽痊，恳请委员接任，俾得扶病归里，息心调理。”等情前来。臣查该员叶兆兰莅任皖南未及一年，乃以时事孔艰，劳勚成疾，一时难冀速痊。相应请旨准其交卸回籍，以资调理。所遗员缺，界连三省，防剿吃紧，凡联络主客各军，筹办地方诸政，关系甚重。查有现办营务处之湖南补用道张凤翥，精细稳练，娴于战守机宜，堪以派往接署，仍俟数月后察看该道著有成效，再行会商抚臣奏请简授，以重职守。除札饬遵照外，谨会同安徽抚臣唐训方附片具陈，伏乞皇太后、皇上圣鉴训示。谨奏。

[1] 此件与唐训方会衔具奏。

211. 奏请调回派办粤厘各员并请奖叙片八月二十七日

再，臣于上年五月初三日遵奉谕旨，奏派黄冕等九员随同晏端书办理广东厘务，当蒙恩准饬派前往在案。现在晏端书奉命内召粤省抽厘事宜，归于新任督抚兼办，仰蒙圣慈垂廑，殷殷以江浙军饷为虑，谕饬毛鸿宾、郭嵩焘等经理粤厘，解济皖饷。谕旨传宣，虽末弁贱卒，亦知感激图报。以毛鸿宾等两臣之公忠，必能妙选贤俊，筹济东南，是广东厘金不患无人妥办。臣所原派各员，如黄冕、赵焕联，当时因抚臣咨留，并未赴粤。李瀚章已升授广东臬司，蒋志章、吴赞诚本系广东实缺人员，此外尚有江西补用道蔡应嵩，应即调回江西当差，湖南补用知府颜培鼒，应即调回湖南当差，江西候补知县丁日昌、陶庆仍等，应仍调回臣营当差。惟该员等隔省筹饷，众志未孚，委曲劝导，苦心经营，始克集事，均属著有微劳。除李瀚章业经擢升三司，不敢再邀议叙外，其蔡应嵩一员，久任江西府县，卓著循声，内方外和，条理精密，臣本思专疏保荐，仰副圣主旁求之意。目下江西需材孔亟，可否吁恳天恩，遇有江西司道缺出，特予升补之处，出自圣裁。其颜培鼒、吴赞诚、丁日昌、陶庆仍四员，可否容臣会商晏端书酌予保奖，恭候鸿施。臣一面札饬蔡应嵩等次第销差，理合附片陈明，伏乞圣鉴训示。谨奏。

212. 附录军机处咨文　知会照录同治元年五月十四日密谕一分即送军机处存档 [1] 八月二十八日

办理军机处为咨行事，同治元年五月十四日密寄贵大臣谕旨一道，希即照录一分咨送军机处，以备缮档，须至咨者。

[1] 此咨文后有原注：“同治二年八月二十一日咨，二十八日到。”

213. 附录廷寄　淮河南北各路援军渐集指授各专责成事权归一相互声援策应力解蒙围后合攻苗逆老巢九月初七日

同治二年九月初七日，准兵部火票递到议政王军机大臣字寄——

钦差大臣协办大学士两江总督曾国藩、帮办江北军务正红旗汉军都统富兴阿、漕运总督吴棠、安徽巡抚唐训方：

同治二年八月二十九日奉上谕：

唐训方奏，各路援军渐集，统筹进剿机宜，请分别责成一折。临淮一军自攻复长淮卫之后，唐训方饬各营分屯要害，南至定远九十里，北至固镇一百二十里，声势联络，横截该逆抄扰之路。惟蒙城情形倍形危急，涡河南北两岸现已合围，知府英翰将河北各营抽调至小涧集迎头抵拒，河南官练并入城中，婴城固守。姚广武因捻匪窜丰砀地方，须分兵堵剿，陈国瑞已抵徐州，俟军装火药到齐，即可赴蒙援剿。前谕富明阿带精兵赴临，指日各军齐集，足可分道进攻。

唐训方虑事权不一，或有诿卸，请以蒙城一路专委陈国瑞剿办，淮河北岸专委富明阿，俾与蒙军联合，颍、寿一路专委蒋凝学等军，而淮河南岸该抚自任之，何路稍有疏虞，即惟责成之人是问。所筹不为无见。惟各率一军分路并进，责成虽专，而事权未一，设遇有互相援应之处，仍恐观望不前，尚宜斟酌变通，于各专责成之中仍能联络一气，方为妥善。陈国瑞现抵徐州，其军火当已到齐，着吴棠、唐训方就近催令进兵，迅解蒙城之围。蒙城一路着即专归陈国瑞剿办，所有徐、宿之姚广武等军，均听陈国瑞调遣，即着迅速由徐前进，无得迁延观望，致干重咎。

富明阿统带扬营兵勇赴援临淮，何日起行，尚未据该都统奏报，着即添调各军并前派之王万清等驻扎淮河北岸，力顾淮北一路，并督同陈国瑞之军互相联络策应，力解蒙围。解围后，即会攻苗逆老巢颍、寿各路。曾国藩当饬蒋凝学等军悉归唐训方调遣，并随时侦探贼情，认真防剿，听候唐训方指授机宜，以期事权归一，呼应较灵。其淮河南岸，唐训方固当独任其责，相机战守。惟该抚身膺疆寄，责无旁贷。富明阿等到皖，俱系客兵，恐于地势贼情未能谙习，唐训方应派得力兵弁助攻，以壮声势，不得专恃援军，致有贻误。军营积习，胜不相让，败不相救，最足偾事。现淮河南北一片贼氛，富明阿到后，当与唐训方会商，督饬诸军力图扫荡，如何路有失，朝廷即惟何路是问，惟有执法从事，毋谓言之不早也。

另片奏，委英翰署理庐凤道篆，着照所请。该守在皖素称得力，着责令认真防剿，无稍疏懈。所请将普承尧等分别开复降革一片，已明降谕旨照准矣。将此由六百里各谕令知之。钦此。

遵旨寄信前来。

214. 附录廷寄　着李鸿章等速克苏城刘铭传等规取无锡曾国荃军乘虚进围金陵九月十一日

同治二年九月十一日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章：

同治二年九月初四日奉上谕：

李鸿章奏，水陆官军会攻苏州省城，迭获胜仗，攻克宝带桥要隘，并踏平无锡东、南两门，沿途贼垒、贼卡各折片。览奏均悉。贼匪由苏州娄、葑、齐三门涌出二万余人，围扑永安桥官军营盘，经程学启等各军分三路并进，当将该逆压回。我军追至城根，即于永安桥左右赶筑营垒，攻击齐、葑、娄三门，各军擒斩贼匪无算，直追至护城河而止。其东南官塘之宝带桥贼垒，经程学启商同李朝斌、戈登水陆合攻，当将宝带桥贼垒踏平，即分军驻守桥西石营桥东土营。宝带桥为水陆要区，现经我军攻克，则规取苏城已成破竹之势。着李鸿章激励将弁，节节进攻，以期迅克坚城。仍须稳扎稳进，计出万全，不可稍涉大意。

至无锡一路，经郭松林等协力进攻，自东亭镇至无锡东、南两门贼垒、贼卡一律踏平，潮逆受伤，攻剿正极得手。着李鸿章迅饬刘铭传等军赶紧进扎，与郭松林等军联络声势，为规取无锡之计。

伪忠王李秀成已于八月十一日由金陵回苏，所带贼党甚众，意欲立解苏城之围。现在忠逆既回苏郡，金陵老巢势必空虚，我军正可乘此机会，迅图攻取。着曾国藩督饬曾国荃等军将如何乘虚进捣，图拔坚城，俾金陵、苏州之贼着尾不能兼顾，庶我军于该二城或有一处可以得手之处，酌度机宜，妥为办理。曾国荃尚未履浙抚之任，金陵军情应与杨岳斌、彭玉麟一律随时禀知该大臣奏报，以一事权，前日已于曾国荃折内明白批示矣。

进攻苏州力战阵亡之都司范玉舟，拟保都司毛玉心，拟保守备王兆林、王从宽，外委颜芝顺，均着交部从优议恤。在事尤为出力之员弁、兵勇，并准李鸿章汇案请奖。

李鸿章所请饬调丁日昌，已谕令毛鸿宾等饬令该员赴沪。所请驿站奏销，分别办理之处，并明降谕旨允准矣。将此由六百里各谕令知之。钦此。

遵旨寄信前来。

215. 附录廷寄　着僧格林沁速解炸炮各路官军互相应援力解蒙围等事九月十六日

同治二年九月十六日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、帮办江北军务正红旗汉军都统富明阿、漕运总督吴棠、安徽巡抚唐训方：

同治二年九月九日奉上谕：

吴棠奏，官军连克蒙北贼圩，进攻逼城贼垒，伤亡甚多，请饬拨劲旅南下，以援危城。及黄开榜告假回浦，饬令修补船炮。总兵陈文胜查出纵勇殃民之营弁，立即正法各折片。据称，陈国瑞一军赴援蒙城，行抵蒙境，当将蒙北之王圩、母家圩收复，并先将东面之红里圩贼击走，令姚广武以次进攻红里圩东之大宋、小宋等圩。现在蒙城之北及西南面均属贼垒联络，外掘长濠，极其宽深，于官军进攻并不出斗，惟于圩内密排枪炮出击。陈国瑞所部进攻圩垒，伤亡已多。蒙城四面贼围，求通一线粮道而不可得，尤虑日久变生，官军势单不能自外包贼。进攻则徒伤士卒，不进攻则无以解蒙围，已处进退维谷之势。吴棠以僧格林沁移军东昌剿匪，业经迭胜，赴援之期当不甚远。而蒙围甚急，官军太单，呼吸安危，朝不及夕。僧格林沁队内有开花炮位，用以进攻贼垒，较为得力，请饬先将得力炮队星夜拨往救援。即着僧格林沁迅速将在营得力炸炮，派兵解赴陈国瑞等军营，合力攻击。

富明阿带领官兵马步二千余人赴淮，前已有旨令其先解蒙围，务即迅速前进，与陈国瑞力筹进取。贼势趋重蒙城，临淮情形稍松，着唐训方酌量就近抽拨得力兵将助解蒙围，力攻怀远逆巢，并着曾国藩仍遵前寄谕旨，饬令六、颍等处官军进攻正阳、寿州以分贼势。吴棠所派都司张保圣等马队赴蒙随剿，为数无多。陈国瑞进止机宜，务须饬令详度地势，相机而动，不可轻率深入，致堕诡谋。富明阿到后，兵力较充，即可妥筹一切进剿之方，期操胜算，尤须先将被胁附苗各圩先行解散，以孤贼党。吴棠仍将各省协饷催提，源源接济，毋令缺乏。拟募新兵，酌量办理。黄开榜所部炮船遗失多只，不能成军。该总兵现已因病告假回浦，并着吴棠饬令赶紧调理就痊，设法筹购炮位，修补船只，仍即回防，以资得力。

裴荫标以在营将弁公然为盗，纵勇殃民，可恶已极。经总兵陈文胜迅速查拿，该漕督并派员前往会同将裴荫标即行正法，并咨明李世忠办理，甚属允协。

李世忠亲率所部五千人驰赴临淮助剿苗逆，如果实能效命，并着曾国藩、吴棠、唐训方随时策励，与为联络，以尽其用。

至陈国瑞所部进攻蒙城西南贼圩，阵亡之花翎都司张学胜，蓝翎把总鲁元林，均着交部各照阵亡例从优议恤，以慰忠魂。吴棠折着抄给僧格林沁阅看。将此由六百里各谕令知之。钦此。

遵旨寄信前来。

216. 朱善张请准补授淮徐扬海道缺折 [1] 九月初一日

奏为淮徐扬海道员缺紧要，遴员请补，以重职守，恭折奏祈圣鉴事。

窃臣吴棠于咸丰十一年十一月间，在淮徐扬海道任内蒙恩擢任江藩，所遗淮徐扬海道员缺，奉谕拣员接替。当以署通州直隶州知州候补知府张富年保奏，仰邀俞准。上年十月间，该员因病交卸，奏明以裁缺淮扬道朱善张接署在案。计自臣吴棠交卸以后，业已悬缺年余，尚未请补。该道管辖三府一州，系以扬海徐三道归并一缺。地方河务、政事殷繁，所驻之徐州地方独当一面，防剿尤形吃重，非精明稳练、熟悉军务之员不足以资治理。查现署道员朱善张，年五十五岁，浙江附生捐输军需，于道光二十五年奉旨以通判分发南河。二十八年引见到工，二十九年补挑南通判，咸丰元年调补中河通判。因催漕出力，奉旨着加知府衔。三年捐升道员，在任候选，历次剿匪案内蒙赏戴花翎并从优议叙。五年升补里河同知，七年因剿办各匪尤为出力保奏，奉旨着遇有南河道员缺出，不论班次即补。八年清江筹防各局，尤为出力，奏奉赏加盐运使衔。是年九月，蒋坝堵剿贼匪出力，奏奉赏给库木勒济特依巴图鲁名号。十月，奏委署理淮扬道篆务。九年，三次保守扬城，并捐资助饷，奏奉上谕着赏加三品顶戴。旋奉准署淮扬道员缺。十年四月，兼署淮海道篆务。嗣因扬、海两道员缺奉裁，先后交卸部议，例应专补淮徐扬海管河兵备道员缺。该员老成谙练，办事实心。自委署以来，于应办各事宜无不讲求整顿，经理裕如，实堪胜任。且系例应专补之缺，与例亦属相符。臣等往返函商，意见相同。相应奏恳天恩俯念员缺紧要，准以朱善张补授淮徐扬海道，实于地方、河工、军务均有裨益。如蒙俞允，仍照例试署一年期满，经历三汛，果能胜任，再行保题实授，恭候钦定。谨合词恭折具奏，伏乞皇太后、皇上圣鉴。谨奏。

同治二年九月初六日议政王军机大臣奉旨。钦此。

[1] 此件与李鸿章、吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

217. 援师苦战经月立解青阳城围情形折九月十二日

奏为青阳苦守三十八日，援师大捷，立解城围，恭折驰报，仰祈圣鉴事。

窃逆匪由江入皖，围扑青阳，官军水陆进援，先挫后胜，臣节次附陈大概在案。初伪堵王、祜王等七悍酋，拥十数万众在都昌、湖口、彭泽一带战败而东，遂略池州，直薄青阳城下。七月二十日，守将朱品隆派队迎敌，挫贼前锋，斩忠盼朝将洪逆以徇。俄而贼分两大枝：一由庙前而来，逼我西、南两门；一由茅坦而来，逼我东、北两门，蚁聚蜂屯，争营巢窟。不数日间，近城半里环筑六十六垒，又数里更筑七十余垒，滨河设有木城，河岸坚卡林立，悍党守之。自是城中粮运断绝，文报亦阻矣。二十三四日，我军分道击贼，毁东门三卡，西门二垒。二十六七日，又在北门毁贼数卡，然皆随毁随修，不经宿而立就。八月初旬以后，无日不战，战或小胜。而朱品隆病莫能兴，部将亦多婴疾，病渐不可支。时江忠义、席宝田两军尚在东流，李榕先率所部于初六日由水路驶抵距城十八里之铜埠安营，筑埂成军以济。初十日，李榕扬队至洪山口，该处左水右山，路狭如线，马不得上。乃令左、右两营觅民划分载陆勇，约柳寿田水军乘溪水未落，夜袭袁桥贼卡。五更后，李榕驾小舟从后策应。少顷，炮划衔尾而上，袁桥卡破，尽歼据卡之贼。遂于十二日派郑阳和、陈由立各将三百人进扎袁桥，守城将士遥望援兵初进，亦出队应之，奋击西北两门卡垒，冀通内外之气。讵郑阳和墙濠甫成，被贼扑陷，水师柳寿田亦挫败而归，陈由立以背水孤营，被贼层层围裹，封壁不动。自未刻至四更，苦战固守，逮贼之环攻少懈，始得振臂一呼，引军突出。自是，外援绝而城中饥惫益甚矣。幸臣所调之喻吉三陆师、彭玉麟所派之喻俊明水师已达茅坦。十八日进扎徐家村，城中始知援兵营垒已定，众心稍安。江忠义、席宝田亦先后踵至，驻军于石墨铺。二十一日，喻吉三等有袁桥之捷。越三日，席宝田更进五溪桥，逾岭破卡，贼遽惊溃。堵逆黄文金自刃数贼，转斗而前，席宝田拔队抄入卡后，黄文金从乱军中逸去。我军并进伍家村土地坛，屠戮无算，而军势为之一振。此七月二十至八月二十四等日贼围青阳，苦筹战守之情形也。

迭据朱品隆遣死士易服而出，蜡书隐语，言军中米粮既尽，食及牛马，牛马既尽，食及草根树皮，阅者为之陨涕。适彭玉麟来自池州，周历形势，见董家村路口对峙二卡，右枕高冈，左临溪陇，卡后地稍平衍，结垒者四，将以拒我援军。乃与诸军熟商，议定江忠义精捷八营出董家村山后，为攻卡正兵。喻吉三护军三营出陈家村，包过田陇，为攻卡抄袭之兵。李榕先派钧前、副右两营，守定粽子店、乌鱼潭后路。而自率钧中、左、右三营，径渡两岸，由狮子山顶压下，会于董家村口，为护军接应之兵。并以喻俊明、柳寿田水师分进夹山、洪山两口，专攻袁桥、陈家村、大小罗村各贼垒，为陆师依护之兵。二十七日五更蓐食，水陆大举。江忠义亲督黄仁道、江忠宽、徐生德、郑长希等行近董家村，从山后榛莽中挥队缘岩而上。贼在岩腰燃发洋枪，先登者中枪辄蹶。黄仁遗率王高来身先御之，江忠宽自右路抄上岩腰，遇贼即砍，无一脱者。徐生德乘势跃过濠沟，扑卡直入，而护军旗帜出自田陇。喻吉三涉水而前，水深及腹，尽焚路口二卡，遂合黄仁遗、郑长希等击退援贼，移军转攻贼垒。相持逾时，堵逆突纠大股数万环布垒外，图抄我后，我军少却。江忠义压定阵脚，誓不返顾，各营哨冲入贼丛，纵横荡决。哨长邓新维身中数矛，犹复裹创力战。喻吉三正在麾军助阵，乃贼队忽乱，败若涌潮，中路坚垒既破，左路二垒俱下。李榕适由狮子山绕至村口，贼众惶骇奔北，声若颓墙。维时，水师亦自袁桥叶舟登陆，攻破陈家村逆垒。席宝田在五溪桥相距稍远，疾驰来会，行次中途，遥望西北附郭一带烟焰蔽天，知守城之军自内击出，即约诸援军一鼓猛进，悉扫贼巢，直抵城根，而青阳之围立解。计平一百三十余垒，歼擒实逾万人，余贼遁归石埭一路。此八月二十七日会师青阳城下，力解重围之情形也。

臣查青阳一城，陷贼十年，经鲍超用兵数月，始得攻克。此次黄文金各贼股以全力争此要区，意将大扰皖南，制我金陵兵势。幸托圣主威福，诸将士忍饥扶病，内守外援，历三十八日之久，卒能拔出重险、办保垂陷危城，实属有裨大局。在事尤为出力人员，应先另缮清单，仰恳恩施，以昭激劝。其余出力员弁，可否容臣查明专案奏奖之处，出自圣裁。至阵亡花翎都司许和山，蓝翎千总李席珍，蓝翎把总余才胜、李华昆、周玉祥、杨元成、刘受一，把总张修、胡承初、谢见章、钟登高，蓝翎外委李得胜、周新喜、贺宗修、张良才等十五员弁，应请敕部从优议恤。已革参将李殿华，于湖口坚山之战身先陷阵，最称得力，此次力战捐躯，尤为悯惜，并请开复原官，照副将阵亡例从优赐恤，以慰忠魂。所有青阳援师大捷，共解城围缘由，谨缮折由驿六百里驰奏，伏乞皇太后、皇上圣鉴训示。谨奏。

附保单

谨将青阳解围之尤为出力员弁缮具清单，恭呈御览。

计开：

前署广西提督江忠义，请交部从优议叙。浙江盐运使李榕，请赏给运司应得封典。提督衔浙江衢州镇总兵朱品隆，请以提督交军机处记名，请旨简放。布政使衔记名道席宝田，请赏给该员两代及本生父母二品封典。记名总兵喻吉三，请赏给二品封典。记名提督黄仁遗、徐生德，均请简授提督实缺，并赏给一品封典。提督衔副将林志金，前克复广西莲塘案内拟保记名总兵，尚未出奏，此次请交军机处记名，遇有总兵缺出，请旨简放，并赏加勇号。副将江忠宽，前肃清江西案内拟保总兵，尚未出奏，此次请交军机处记名，遇有总兵缺出，请旨简放。记名总兵李荣华，请简授总兵实缺，并赏加提督衔。总兵衔副将王顺庆，前克复广西莲塘一案、肃清江西一案，两次拟保，尚未出奏，此次请以总兵记名，请旨简放，并加提督衔。参将郑乔隆，前克复广西莲塘一案、肃清江西一案，两次拟保，尚未出奏，此次请交军机处记名，遇有总兵缺出，请旨简放。总兵衔副将郑长希，前肃清江西案内，尚未出奏保，此次请以总兵记名，请旨简放。参将龙万贵，前克复广西莲塘、贵州天柱及肃清江西三案，均未奏保，此次请以总兵记名，请旨简放。副将衔参将陈东和，请以副将尽先补用，并赏加总兵衔。盐运使衔即选道陈鸣志，请赏加按察使衔。参将陈正珀、副将衔参将曹复胜，前肃清江西案内尚未列保，此次均请以总兵补用。游击何明立，前肃清江西案内拟保参将，此次请以副将归部遇缺尽先推补。都司郑长来，前克复广西莲塘、肃清江西两案，均未出奏，此次请以参将归部遇缺尽先推补。副将喻荣陞，请赏加勇号。参将宋声平，请以副将尽先补用。江苏即补副将洪德发，请以总兵记名，请旨简放。记名总兵成立福，请赏加提督衔。参将朱步青，请以副将尽先补用。江西即补游击朱宝隆，请以参将尽先补用。安徽即补知府易润坛，请以道员仍归安徽补用。安徽即补同知直隶州梅锦源，请以知府仍归安徽尽先补用。已革提督衔记名总兵延平协，副将陈由立，请开复副将原官，并免缴捐复银两。

议政王军机大臣奉旨：“览。”钦此。

曾国藩保青阳解围：副将林志金，捍勇；喻荣陞，力勇。

218. 附录明谕　青阳解围出力员弁准予奖恤九月二十六日

同治二年九月二十六日，准兵部火票递到同治二年九月十九日内阁奉上谕：

曾国藩奏，青阳援军大捷，立解城围，出力员弁开单请奖一折。逆匪于七月间由江西都昌、彭泽等处窜入皖南，直薄青阳县城，四面筑垒围逼。运使李榕于八月初八日督率兵勇，由洪山口乘夜攻破袁桥贼卡，炮划衔尾向上，守城将士望见援军，出队奋击。十八、二十一等日，提督江忠义等水陆各军，亦先后进扎徐家村、石墨铺等处，道员席宝田由五溪桥逾岭攻破贼卡，逆匪惊溃，江忠义等军出董家村山后包抄，各军分路接应。副将江忠宽等率领兵勇，挥队缘崖而上，该逆纠约大股冀抄官军后路，江忠义挥军直前，纵横荡决，贼众惶骇奔北，守城之军自内击出，会合援军，悉扫贼巢，城围立解。统计平毁贼垒一百三十余座，擒斩万余人，剿办甚属得手。着即乘此声威，迅将石埭等县踞贼赶紧扫荡。所有尤为出力之前署广西提督江忠义，着交部从优议叙。浙江盐运使李榕，着赏给运司应得封典。总兵朱品隆，着以提督交军机处记名，请旨简放。布政使衔记名道席宝田，着赏给该员两代及本生父母二品封典。总兵喻吉三，着赏给二品封典。记名提督黄仁遗、徐生德，均着遇有提督缺出，尽先提奏，并赏给一品封典。副将林志金，着交军机处记名，遇有总兵缺出，请旨简放，并赏给捍勇巴图鲁名号。江忠宽着交军机处记名，遇有总兵缺出，请旨简放。记名总兵李荣华，着以总兵尽先提奏，并赏加提督衔。王顺庆着以总兵记名，请旨简放，并赏加提督衔。参将郑乔隆，着交军机处记名，遇有总兵缺出，请旨简放。副将郑长希，参将龙万贵，均着以总兵记名，请旨简放。参将陈东和，着以副将尽先补用，并赏加总兵衔。即选道陈鸣志，着赏加按察使衔。参将陈正珀、曹复胜，均着以总兵补用。游击何明立，着以副将归部遇缺尽先推补。都司郑长来，着以参将归部遇缺尽先推补。副将喻荣陞，着赏给力勇巴图鲁名号。参将宋声平，以副将尽先补用。副将洪德发，着以总兵记名，请旨简放。总兵成立福，着加提督衔。参将朱步青，着以副将尽先补用。游击朱宝隆，着以参将尽先补用。即补知府易润坛，着以道员仍归安徽补用。即补同知直隶州梅锦源，着以知府仍归安徽补用。已革延平协副将陈由立，着开复原官，并免缴捐复银两。阵亡都司许和山等十五员，均着交部从优议恤。已革参将李殿华，身先陷阵，力战捐躯，尤堪悯惜。着开复原官，照参将阵亡例从优议恤。其余出力员弁，着准其择尤保奏，该部知道。单并发。钦此。

219. 附录廷寄　着左宗棠仍随时策应皖南各军曾国藩即饬江忠义等与鲍超会筹剿贼并指授蒋凝学等防剿苗党倘贯金九月二十六日

同治二年九月二十六日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠：

同治二年九月十九日奉上谕：

曾国藩奏，援师大捷，青阳县城解围，并陈奏近日各路军情各折片。已明降谕旨，将在事人员照所请分别奖恤矣。青阳虽已解围，而太平、石埭、旌德、宁国四县尚为贼踞，徽郡防务仍未可稍松。左宗棠现因富阳新复，札调刘典回浙，想系因徽州防兵较前单弱，势不能出岭会剿。惟徽郡所属地方，为江、浙两省屏蔽，设或复被窜扰，则剿办又重烦兵力。左宗棠现在驻军富阳，距徽防稍远，但关系浙师后路，亟须妥筹兼顾。仍着左宗棠随时策应，与皖南诸军联络声势，迅扫妖氛，毋稍大意。

太平、石埭、旌德、宁国四县城于何时失陷，现在是否均沦于贼，着曾国藩查明具奏。江忠义、席宝田各军业经曾国藩分饬进攻石、太等县，现今秋气已深，军营疾疫当已尽痊，着该大臣严饬带兵员弁，激励军士，鼓勇前进，会同鲍超一军将皖南被陷各城次第攻克，期于直达东坝，会师金陵，或进取广德，为苏、浙各军后路接应，以收聚歼之效。

朱品隆因病请假回籍，曾否定有日期？该总兵平日带兵得力，一俟假期将满，即当催其迅速来营，毋得似张运兰之一经回楚，遂不回皖也。

陈国瑞进援蒙城，迭破贼圩，近复谕令富明阿相机援剿，兵力渐厚，蒙城当可解围。

苗党倘贯金勾结丑类，分窜余家集、三觉寺等处掳掠。曾国藩奏称，不至遽谋深入，但该逆诡诈多端，声东击西，是其惯技。仍着该大臣檄饬蒋凝学等以剿为防，俾何绍彩蚌埠之师得以乘势进攻，该逆应接不暇，则剿办自可得手。谅该大臣必能统筹全局，毋误事机。将此由六百里各谕令知之。钦此。

遵旨寄信前来。

220. 附陈临淮稳守并鲍超等进剿皖南情形片九月十二日

再，近日军情。临淮一路稳守如常，陈国瑞于八月二十四日至小涧集会合英翰所部，四日内迭破贼圩，蒙城文报渐通，重围可期迅解。唐训方亦派何绍彩再进蚌埠一路，以制贼势。前此蒋凝学攻克黄梁集，逆首倘贯金适赴下蔡乞援，致令漏网。近闻该逆在蒙城勾结苗党万人至寿州，分窜余家集、三觉寺等处，意在掳掠，或不至遽谋深入大江南岸。

青阳解围后，太平、石埭、旌德、宁国四县尚为贼踞。刘典、王文瑞、王沐等军正议由徽州出岭会剿，适因太平之贼窜入箬岭，延扰许村、石门一带。虽经刘典会商唐义训击退，而浙江富阳新复，左宗棠札调刘典回浙。该臬司去后，徽州防兵单弱，势难再图岭外。现令江忠义、席宝田、李榕、朱品隆、喻吉三分兵两路，进攻石埭、太平等县。惟该数军转战数月，尚多婴疾未愈。朱品隆亦大病过久，请假回籍调理。鲍超一军已至南陵，拟令搜剿新河庄、水阳、金宝圩之贼，由建平直达东坝。其宁国守将刘松山，泾县守将易开俊，自八月初九、十一日大捷后，十七日贼围宁国郡城，刘松山力战却之。二十二日，贼至庙埠，又却之。而易开俊亦于八月二十四、九月初三日先后破贼于泾县之茶坑、平垣等处。但求将皖南各股悉数驱除，东接浙师之气，北绝金陵之援，则事机渐顺矣。除另折详报战状外，合先附陈大概，伏乞皇太后、皇上圣鉴。谨奏。

221. 附录廷寄　捻股进扰豫鄂着合力围剿并准提江汉关税银济饷十月初七日

同治二年十月初七日，准兵部火票递到议政王军机大臣字寄——

钦差大臣大学士湖广总督官文、湖北巡抚严树森、钦差大臣协办大学士两江总督曾国藩、河南巡抚张之万：

同治二年九月二十九日奉上谕：

官文、严树森奏，亳捻分股窜扰鄂疆，水陆迭剿获胜一折。捻匪由豫省窜入楚北钟祥县境，折回随、枣，历随州、德安、应山以至孝感、云梦。复分股由随州之茅茨畈南趋京山、天门至应城之长江埠，均经官军水陆截剿，迭获胜仗。官文等现饬各军分道穷追，着即饬令在事文武实力堵剿，务将各匪就地歼除，毋任旁窜。其王金奎一股复有由豫省临颍、舞阳一带窜扰鄂疆之信，着官文、严树森分布兵勇严密遏截，并着张之万迅速派兵截击，杜其窜鄂之路。随、枣、应山一带接壤南阳、信阳，该匪被鄂省追剿紧急，势必回扰豫疆。应城、孝感一带距皖省西界较近，亦应防其窜入。着曾国藩、张之万各于交界地方派兵防堵，会同鄂军前后夹击，毋任匪踪奔突，毫无拦阻。此次捻股纷扰鄂、豫两省，飘忽靡常，往来如织。曾国藩、张之万务当与官文等合力同心，将该逆痛加扫荡，毋得各顾本境，强分畛域，致令匪踪蔓延，是为至要。

官文等奏鄂省打仗出力之记名副都统安图等，并阵亡之副将李春华等，本日已明降谕旨，照官文等所请奖恤。

江汉关税银着准其提拨十二万两解往粮台济用。将此由六百里各谕令知之。钦此。

遵旨寄信前来。

222. 附录廷寄　着僧格林沁等援皖速解蒙围力剿苗党豫捻并着楚军奋勇当先毋许观望十月初七日

同治二年十月初七日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、荆州将军富明阿、漕运总督吴棠、安徽巡抚唐训方：

同治二年九月二十九日奉上谕：

吴棠奏，官军攻剿围蒙贼垒及宿捻猬集，情形危急，请饬劲旅援皖，并李元华到浦，请留营差遣各折片。陈国瑞一军以蒙城勇丁陆得胜冒死突出，具称城中粮米已尽，军民日取浮树、萍树皮为食，饿死十之二三，情形万分危殆，势难稍缓进援。当与姚广武、英翰等军约齐于九月十一日夜分路进攻围蒙贼垒，于贼营丛杂之中冒雨越濠夺垒。副将康锦文等均受重伤，都司李福等阵亡，其余将弁兵勇受伤五百余名，阵亡三百余名之多。宿捻窜窥临涣圩者，近又添股筑垒，以截艾宪银等军之后。群贼负固踞杨沟背等圩。陈国瑞以临涣一路为蒙军最要粮道，当令姚广武等军赴宿剿办。似此情形，蒙城固已十分危殆，而陈国瑞之军损折日多，殊堪痛惜。不惟无救于蒙围，且恐苗逆乘机出扑官军营垒，凶焰更张。吴棠所拨各军又不能不先顾临涣粮道，如或蒙城不保，该逆得以据为北路巢穴，即使援师大集，攻剿更难措手。

僧格林沁现已由东督兵赴豫，着即于抵豫后，迅速布置赴皖救援，先解蒙城之围。其豫境各捻应即如何分路堵剿，筹定机宜，可即交张之万、毛昶熙等办理。该大臣即督饬各军先行剿办苗逆，设法保全蒙城，俾有进兵之地。该大臣务当先其所急，迅即筹办，不可为豫捻所牵，致令苗党得以愈益鸱张，负嵎自固。陈国瑞兵力本不甚厚，奋力血战，徒多损失。该营所需炸炮等项，并着僧格林沁饬催各营迅即分拨解往，以资利用。

李世忠所部与富明阿统领各军分南北岸进兵，该提督效用正殷，即着曾国藩加之激励，饬令迅速进攻，并饬驻扎颍、六各军分路并进，以掣贼势。富明阿所督各军仍与唐训方会商，设法援应蒙城内外诸军，力图保全。并与陈国瑞熟筹进攻机宜，毋徒冒进，致挫军威。吴棠仍饬姚广武等军赶紧疏通临淮一带粮道，并将粮饷、军火等项源源筹济，毋令缺乏。僧格林沁所督各军马多步少，淮河南北一带汊港纷岐，利于步战。所有一切驰逐攻坚之事，着曾国藩、富明阿、唐训方严饬楚军奋勇当先，不准因僧格林沁督军前来，观望推诿，致有贻误。如有前项情弊，定将带兵员弁从严惩办不贷。

吴棠折内所奏进攻围蒙贼垒阵亡之花翎都司李福、都司衔守备马敬、蓝翎千总曹学纯，均着交部从优议恤。李元华到浦，着即照吴棠所请，准其留于江北军营，酌量差遣。将此由六百里各谕令知之。钦此。

遵旨寄信前来。

223. 记名总兵周保清欺侵滋扰玩误军饷请旨革职片九月十二日

再，记名总兵周保清于上年六月间，经李世忠派赴晋省迎提协饷银八千两，就近采买战马一百七匹，西磺一万斤解营应用。乃该员于所过地方，需索供应，沿途逗留，回营后查点马匹、磺斤，短数甚巨，辄复开销路费，动用正款。以一二品武职而欺侵滋扰，玩误军需，实属不堪造就。准江南提臣李世忠咨参前来。臣复查无异。相应请旨将花翎记名总兵补缺后遇缺提奏提督周保清革职，永不叙用，以昭炯戒。理合附片陈请，伏乞圣鉴训示。谨奏。

224. 附录明谕　着准周保清革职永不叙用九月二十六日

同治二年九月二十六日，准兵部火票递到同治二年九月十九日内阁奉上谕：

曾国藩奏，请将提饷大员革职，永不叙用等语。记名总兵周保清，于上年六月间经李世忠派赴山西迎提协饷，就近采买战马、磺斤。该总兵于所过地方，需索供应，沿途逗留，回营后查点马匹、磺斤，所短甚巨，复敢开销路费，动用正款，实属侵渔玩误，不守营规。花翎记名总兵补缺后遇缺提奏提督周保清，着即革职，永不叙用，以昭炯戒。该部知道。钦此。

225. 吕承业请补两淮广盈库大使员缺折 [1] 九月十二日

奏为拣员请补两淮广盈库大使员缺，仰祈圣鉴事。

窃据升任两淮盐运使郭嵩焘详称：“广盈库大使康兆台，于同治二年七月十九日病故出缺，即经详咨归二年七月分截缺在案，应行照例拣员请补。查两淮运库大使一项，候补委用、议叙捐输及新例分缺先用、分缺间用、新旧尽先新例、捐纳、正班均无人，应用豫工旧例捐纳人员。查有名次在先吕承业一员，系顺天府宛平县人，祖籍江苏阳湖县，由附生中式道光甲午科举人，十五年考取觉罗官学教习，期满引见，以教职用。二十二年，遵豫工例捐运库大使，分发投效江苏，引见奉旨：‘照例发往。’钦此。是年十月二十二日到苏，十一月初八日到淮。试用期满，甄别留淮候补。二十五年五月丁父忧，二十八年四月起复回淮。咸丰二年七月丁亲母忧，回祖籍守制，九年六月二十三日回淮。以之请补广盈库大使员缺，与例相符。”等情前来。

臣查该员吕承业朴实谙练，堪以请补两淮广盈库大使员缺。除将轮补班次查照司详声叙，同该员履历咨移部科查核外，谨会同江苏巡抚臣李鸿章循案改题为奏，伏乞皇上圣鉴，敕部议复施行。谨奏。

[1] 此件与李鸿章会衔具奏。

226. 遵旨复议南漕运京请准变通成例并饬王大臣及户部集议新章折九月二十二日

奏为京仓需米甚殷，遵照部议，悉心妥筹，恭折复奏，仰祈圣鉴事。

窃臣接准户部咨开，三口通商大臣崇厚筹备京仓一折，经该部议奏请旨，饬下臣与官文、沈葆桢、恽世临、严树森等会同筹画，将盐课、漕折两项实能筹拨若干，妥筹办理等因。于同治二年七月初一日奉旨：“依议。”钦此。并抄录原奏咨会到臣。

臣查咸丰十年以来，苏、浙沦陷，南漕运京，为数廖廖。上年全漕竟未兴办，仅赖李鸿章劝办商捐米九万石，于夏间次第解京。在上海经营甚苦，而在天庾则裨益甚微。本年东南应征之漕，自应设法多解本色，上供京师至急之需。然江苏淮扬、通海之米，已由漕臣吴棠奏准仍征折色拨充扬州军饷；湖北之米已由抚臣严树森奏准万难改征本色；江西之米亦由抚臣沈葆桢具奏，仍难改征本色。此三臣皆素抱公忠，绝非不顾京仓根本之人，其所以难于解米者，盖为时势所迫，成例所拘，殆非一二言所能罄。目下欲运江楚之米入京，即百余年之成宪与近数年之事例，均不能不大为变通。臣请为皇上缕晰陈之。

向来三江两湖皆有官制漕船，分帮编号水次，受兑各有定所。今则漕船尽坏，将欲全数修复，需银约近三千万两，既难筹此巨款，又值黄河北徙，运道久淤之后，又值泰西就抚，海道畅行之时，由江、浙、闽、广以达天津，出入洋面，如履户庭，揆之天时人事，自须全废河运，概行海运。而两湖、江西、安徽向未办过海运成案，江湖之远，雇船之费，若非由部臣先为定议，疆臣颇难措手。自前明以屯田养卫军，以卫丁运粮船，我朝因之改为旗丁。行之既久，屯户不能耕田而鬻与平民，动倚卫官以抗粮；卫军不能使船而另募水勇，动倚旗丁以滋事；名实相舛，既已不胜其弊矣。而旗丁每次领运，需索帮费，视州县若鱼肉，闸坝之委员，通州之仓书，又视旗丁若鱼肉。臣历观道光年间诸臣之奏疏，宣宗之谕旨，言及州县浮收，旗丁帮费，未尝不深恨次骨，终以积重难返，莫可如何。今则局势大变，日月重新，漕船既可全废，旗丁亦可全裁。顷者，兵部议复严树森裁兵一案，饬臣等酌量办理；郭嵩焘在粮道任内，因之详请尽裁屯兵，以屯田改隶州县，以卫官改隶绿营，其说甚为详明。臣以戎事倥偬，尚未据以入奏。兹既议废漕艘，自应并革卫军。臣所谓百年成宪，不能不大为变通者，此也。

道光二十七年，王大臣、户部会议，以京师之现银太少，南中之浮收太重，请将南漕改征折色，以实部库而苏民困，旋经督臣李星沅奏驳不行。文宗登极，抚臣傅绳勋痛陈浮收帮费之弊，民不聊生，又请改征折色，旋经部科议驳不行。逮咸丰三年，粤匪窜陷金陵，长江梗塞，不得已改收折色，定为每石一两三钱。当时银价每两换钱二千余文，米价每石不过一千余文，故一两三钱，民犹病其重也。今则情形迥异，价值悬殊，银价每两过换钱千三百余文，米价虽各省不同，然大致相类。李鸿章、严树森奏称，四两以外系就夏间荒歉言之。吴棠、沈葆桢奏称，三两上下系就秋间收获言之。臣处目下所买之米，其价亦近三两。若如崇厚原奏，合米价运脚，仅及二两，则近年绝无此事。米价既费三两，加以由内河而出江，由江而海而津，船价、耗米等费计亦不下二两。是南省解到天津之米，约计需银四两九钱，而南省所收民间之漕，部价仅算一两三钱。若解米十万石，即有三十六万金无着之款。部臣不准销，疆臣不能赔，此中窒碍情形，实之弥缝乏术。即以江西而论，辛酉年之漕折，臣与毓科出示每石征钱三千。壬戌年之漕折，臣与沈葆桢出示每石征银一两九钱。以一两三钱之部价计之，则所纳并不为少。以目下谷米之市价计之，则所纳之数断不能购米一石，而船价、耗米各费更无所出。以臣愚见，必求部臣奏请特旨，米价运脚均准据实报销，不拘原定一两三钱之数，庶江楚本届之漕，尚可设法解京。臣所谓近年事例不得不大为变通者，此也。

两淮盐务与漕政本不相涉，然崇厚议拨盐课以购南米，亦权宜救时之一策。臣忝任盐院三载有奇，而淮鹾未尝竭力经画，非敢置为缓图也。沿江上下各军厘卡至十余处之多，均以盐厘为大宗。臣若骤议变革，则各军皆向臣处索饷，若全不变革，则官盐断不能逐卡完厘。而楚岸引地，久为川私、粤私侵占，西岸引地，久为浙私、粤私侵占，民间借此以免淡食，邻省借此以筹厘饷，江路未通，岂能禁邻私之盛行。且轮船拖带，流弊百出，既可授洋人侵夺盐利之权，又恐启私枭假托洋商之渐，种种窒碍，无处着手。故吴文锡之呈词，钱宝廉之奏疏，虽奉谕旨饬办，臣尚因循未及兴办。职此之由，仰托皇上威福，九洑洲既克，长江一律肃清，臣始与郭嵩焘重立新章，先办江西一岸。现在规模初定，稍迟再行专案具奏。大约缓纳逐卡之厘金，由臣处总收而分送各处。禁革饷盐之名目，以商运为主，而辅以官运，庶几收回利权，渐循轨辙。此又当变通近年之事例，而返诸昔年之成宪者也。斯二者皆当今之急务，而漕粮关系尤重，更张尤大，相应请旨饬下王大臣、户部悉心集议。

据臣愚见，复南漕之旧章，定海运之全规，纵使军务大顺，亦须俟诸同治五年以后。目下二三年内只可作试行之局，难遽为永定之章。米石不必征诸民间，民折银而官购米亦可，商捐米而官代解亦可；米色不必拘守成例，江、广而参用白粮亦可，苏、浙而不尽粳米亦可；数不必其如额，全解不厌其多，三四万石不嫌其少，价不必其尽同，此省与彼省可以参差，前批与后批可以增减，但求有米到京，一切不为束缚，听东南各督抚因地制宜，从容展布，试行一二年后，自然渐讲渐精，中外皆有把握。惟今日之试行，即为他日之成案。如漕船应否另造，屯卫应否速裁，沙船应于何处受兑，上游应于何处汇总，何条应用历年海运之例，何条应用本年商捐之例，均须由王大臣、户部预为议定，庶几可暂可久，得所遵循。

至盐务系微臣专政，目下实无盐课银两可以拨充漕费，抱愧殊深。所幸湖南抚臣恽世临筹画精详，拟解米十万石进京，除新旧漕折外，另筹巨款以作运费，将银两先解臣处，商所以运津之法。又奏派迤东道黄冕察看长江剥运事宜。黄冕因创为米盐互市之议，禀请于皖省设互市局，招来湖南商贾运米至皖，由皖省设法运沪、运津。并招淮商运盐至皖，与楚中米商交易而退。此局若成，不特湖南漕米可以中途交兑，即江西、湖北之漕亦可酌量由皖递运。淮盐如有起色，既可清军饷之积欠，亦可补京米之不足，与崇厚之原奏，户部之复议均相符合。即与华祝三请提江、广之银交吴棠买米解京之奏，其用意亦复暗合。实属因势利导，两有裨益。除由臣函商江、楚三省详议各行具奏外，所有京仓需米，遵照部议悉心妥筹缘由，恭折由驿五百里复奏，伏乞皇太后、皇上圣鉴训示。

再，郭嵩焘请裁卫兵之详，谨抄呈御览，以备发交王大臣、户部一并集议，臣即不另案具陈矣。谨奏。

227. 附录明谕　曾国藩遵议筹运京仓米石及郭嵩焘请裁卫兵各折单交军机户部妥议具奏十月初九日

同治二年十月初九日，准兵部火票递到同治二年十月初二日内阁奉上谕：“曾国藩奏，遵照部议筹运京仓米石情形，并抄录升任苏松粮储道郭嵩焘详请裁汰卫兵各折单。着议政王军机大臣会同该部妥议具奏。”钦此。

228. 附陈南漕试办请准黄冕暂缓赴粤片九月二十二日

再，布政使衔云南迤东道黄冕，经臣奏委赴淮会筹盐务，旋经两广督臣毛鸿宾奏调该员赴粤督办厘务，先后奉旨允准。湖南抚臣恽世临以筹解京米，创办江、广海运，事体重大，又奏派该员察看沿江拨运事宜。该员于九月初抵皖，连日详议米盐互市章程，规画井井，有裨时局。窃思粤东厘金已蒙圣慈迭饬毛鸿宾、郭嵩焘力求整顿，当能日起有功。南漕试办，海运寇氛未熄，创始维艰，加以运盐互市，头绪纷繁，黄冕久宦江苏，于漕政、盐务讲求有素，相应请旨饬下迤东道黄冕暂缓赴粤，留于苏、皖经理江、楚海运，兼筹办米盐互市事宜，候规模粗定，再行分案续奏。理合附片具陈，伏乞皇太后、皇上圣鉴。谨奏。

229. 附录廷寄　着僧格林沁等合力进剿苗逆老巢并饬曾国藩察视黄冕行迹十月初九日

同治二年十月初九日，奉到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、荆州将军富明阿、安徽巡抚唐训方：

同治二年十月初二日奉上谕：

僧格林沁等奏，追剿朱登峰股匪，全数擒获。曾国藩奏，蒙城粮尽援绝，恐难持久各情形。富明阿奏，驰援蒙城并招抚各圩，分路进取各折片。览奏均悉。直、东股匪节经僧格林沁督师搜剿，歼擒殆尽，其在逃之宋逆及零星余匪，迭谕刘长佑等严密拿办，谅不难悉数弋获。僧格林沁现由延津渡河赴豫剿捻，此时豫捻窜扰何处，未据张之万飞章入告。僧格林沁入豫境后察看贼氛，如情形并不甚重，即当由归德一路进兵，先拯蒙城之急。

昨据吴棠奏，接准侍郎国瑞函称，以直、东军务肃清，邹县兵马整齐，拟由韩庄取道徐州，南征苗逆等语。凤凰山附近地方，有无余匪潜匿，如无须国瑞驻师镇压，即着饬令该侍郎迅由徐、宿一带前进，俾附逆各圩咸知僧格林沁大兵将到，各思投诚效顺，则苗逆之势渐孤，剿办自易得手，况被胁练圩非尽甘心从逆。迭据富明阿、唐训方奏，遵旨出示招抚，现有练董田端书、张大儒等将苗逆粮台焚毁，并将管粮之金姓杀毙，聚集二万余人围攻下蔡。若乘此机会悬以重赏，予以优奖，而以劲旅继其后，提挈而鼓舞之，则各圩之反正者必多，而蒙城之围可期立解。并着僧格林沁等迅速妥筹办理。

富明阿现已驰赴蒙城，兵力渐厚。着再申明前谕，督饬陈国瑞等并力进攻，或分兵赴全家集扼扎涡河上游，截贼粮运，以牵制贼势。均着富明阿相机妥办。惟富明阿拔营后，新抚各圩未免失望，必得大军镇抚，方足以维系人心。王才秀蚌埠一军一千四百名，尚嫌单薄，着唐训方添拨兵勇，前赴长淮卫等处驻扎，以壮声势。

李世忠援临之军已有万人，该提督既系力图报效，即可借资其力。并着曾国藩乘机利导，饬令分攻苗逆老巢，檄调蒋凝学规取寿州，唐训方亦即率师进图怀远，务期四面兜剿，使该逆首尾不能相顾，自不难捣穴擒渠。切不可彼此观望，予贼以可乘之隙，致有贻误。

陈大423-1 股匪由随州窜近黄州，势将阑入皖境。曾国藩仍当抽调得力将领，会同鄂军前截后追，以收夹击之势，毋稍大意。

曾国藩另片奏，请留道员黄冕经理江楚海运及筹办米盐互市事宜等语。黄冕着暂缓赴粤，准其留于苏、皖，听候曾国藩差委。该道员曾任江苏知县，声名狼藉，颇不理于众口。此次曾国藩饬令经理海运等事，不过节取其长，以供驱策。曾国藩仍当随时留心，秉公察核。如黄冕故态复萌，或仍有贪横恣肆情事，即当据实严参，毋得以奏留在前，稍事瞻徇。将此由六百里各谕令知之。钦此。

遵旨寄信前来。

230. 附陈江浙防剿尚稳皖北军力单薄等情片九月二十二日

再，近日军情。金陵雨花台各营及金柱关、芜湖各防，均无战事。鲍超一军由芜湖进攻建平、东坝，须先剿新河庄、水阳、金宝圩之贼，日内计当接战。石埭、太平之贼穷蹙已久，本无固志，惜江忠义、席宝田等军病卒甚多，尚未进兵。九月初七、八等日，泾县守将易开俊剿贼于晏公塘、风坑、琴溪桥一带，又获大胜，贼乃遁往宁国县境。其黄文金各股由青阳迤逦下窜，意在并入浙江。左宗棠调刘典旋浙，或足以资防剿。北岸临淮、六安诸营防守尚稳，惟蒙城粮尽援绝，恐难持久。又有陈大423-1 捻股由豫入鄂，历窜随州、枣阳、应城、麻城以达黄州，势将阑入皖境。皖北只此兵力，别无迎击之师，殊为可虑。除宁国、泾县各战状另案详报外，合先附陈梗概，伏乞圣鉴。谨奏。

231. 附陈郑士彦请补通州分司运判情由片 [1] 九月二十三日

再，查两淮通州分司运判杜文澜捐升遗缺，前据升任两淮盐运使乔松年查有应补班内运判郑士彦，详请题补，经臣以该员郑士彦廉明稳练，请补通州分司运判员缺，尚属合例，循案改题具奏，并咨部在案。嗣准吏部咨复，以运判一项尚有劳绩即用人员，例得先补。等因。即经札行运司再行确查去后，兹据两淮盐运使郭嵩焘详复，通州分司运判出缺时劳绩班内运判徐光、熊金筠、陈照、于宝之、萧彦甫、杨槐各员，均查有事故，应行扣补。所有通州分司运判一缺，应仍以应补班内郑士彦请补。详请复奏前来。臣复核无异。除再照司详缕叙劳绩各员扣补缘由咨部查照外，理合附片陈明。伏乞皇上圣鉴，敕部查核。谨奏。

同治二年九月二十三日议政王军机大臣奉旨：“吏部议奏。”钦此。

[1] 此件据台湾“故宫博物院”《先正曾国藩文献汇编》补入。日期为奉旨之日。

232. 遵旨复陈两淮盐场各缺恳请更换序补情形折 [1] 九月二十三日

奏为两淮盐场大使各缺，遵照部议另行拣员请补，恭折复奏，仰祈圣鉴事。

窃查两淮掘港、安丰、伍祐、丰利、新兴、中正、馀东、吕四、余西等场大使员缺，前据升两淮盐运使乔松年详查，有大使刘承廉等堪以请补。经臣复核各员拟补各缺，当属合例，开列班次员名清单，循案改题具奏。嗣准吏部咨复，遵照定例分别准驳，缮单复奏奉旨：“依议。”钦此。行令将应行更换各缺另拣请补。等因。即经札行运司确核，另详办理。兹据升任两淮盐运使郭嵩焘详称：奉文准补之新兴、吕四二场淮南北批验大使，已转饬遵照。又，余西场一缺另详请示外，查奉部议准之安丰场大使何芝田于未奉部复之前丁忧，若将以后各缺提前改补，恐致舛错缺分久，恳请将安丰场一缺归部拣选。所有奉部指补各缺遵照更换请补，分案详请核办前来。臣查安丰场等缺，系咸丰七、八年等所截，往返查议，悬缺已五六年之久，今准补安丰场大使何芝田，又于奉文之前丁忧，如将已经部臣核定各缺挨次提前，全行更换，设所补再有歧误，或各员内再有事故，展转驳查，悬缺愈久。查盐大使系属拣选之缺，据请将安丰场一缺归入月选，俾以下各缺不致再有纷更，系慎重场员职守起见，与成例均尚相符。所有前出之掘港场一缺及安丰场以下之伍祐、丰利、中正、馀东各缺，拟请仍照部议更换序补缘由，理合开列简明清单，恭呈御览。谨会同江苏巡抚臣李鸿章恭折具奏，伏乞皇上圣鉴，敕部议复施行。

再，安丰场请归部选之处，业已查照司详缮晰声叙，同各员履历咨部查核，合并陈明。谨奏。

同治二年九月二十三日议政王军机大臣奉旨：“吏部议奏，单并发。”钦此。

附清单

谨将各场盐大使员缺遵照部议更换请补员名开列清单，恭呈御览。

计开：

一、掘港场大使汪元蓉参革遗缺，前以经历改捐大使刘承廉请补，奉部议复以该场员缺系议叙到班，议叙无人，应以筹饷试用盐大使王汝金抵补。等因。行司查明，详复前来。臣查王汝金，前以该员才能肆应拟补中正场员缺，今改补掘港场，堪以胜任。

一、伍祐场大使孙长安丁忧遗缺，前以捐输班大使章宪文请补，奉部议复以该场员缺应用候补大使班内合例之金敬请补。等因。行司查明，详复前来。臣查该大使金敬，廉明稳练，熟悉鹾务，堪以请补伍祐场大使员缺。

一、丰利场大使陈绍曾丁忧遗缺，前以旧例分缺间用大使谢瀛请补，奉部议复，以该场员缺应用盐经历改捐盐大使刘承廉请补。等因。行司查明，详复前来。臣查刘承廉，前以该员明白详慎，拟补掘港场员缺，今请改补丰利场大使，亦堪胜任。

一、中正场大使杜廷燮病故遗缺，前以试用大使王汝金请补，奉部议复，以该场员缺应用盐经历改捐盐大使蔡润琛请补。等因。行据运司复查蔡润琛一员，于道光二十八年捐升知县，已奉部选广济县知县，应以同班之经历改捐大使魏源请补，详复前来。臣查该大使魏源，谙练笃实，堪以请补中正场大使员缺。

一、余东场大使冯宪章病故遗缺，前以新例分缺间用大使曹锡光请补，奉部议复，该场员缺应用候补班合例之大使李余庆请补。等因。行司查明，详复前来。臣查该大使李余庆，谨饬明练，堪以请补余东场大使员缺。

议政王军机大臣奉旨：“览。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

233. 恭谢御赐诗文折九月二十七日

奏为恭谢天恩，仰祈圣鉴事。

同治二年八月十九日接准兵部咨称，奉旨颁发文宗显皇帝《御制诗文全集》一部共六册。驿递到臣，当即恭设香案，望阙叩头祗领讫。钦惟文宗显皇帝聪明天亶，圣敬日跻。见知闻知，绍道统于二千余岁。心法治法，契真源于三五六经。无日不在忧勤之中，无时不念付托之重。大孝备矣，故得万国之欢；庶事康哉，犹恐一夫不获。是以几余翰墨，悉本敬天法祖之诚；御制经筵，聿宣内圣外王之学。金穰水毁，察六府而睿藻攸廑；毕雨箕风，占庶征而宸章屡注。虞陛之羽干未格，每咨群牧以徂征；鼎湖之弓剑莫攀，尤切终身之孺慕。《金刚》感应，披贝叶以成唫；宝锷宣威，眷棣华之协力。布在方策，发为咏歌。诗录三百余章，雅合428-1 篇之旨；文分上下两卷，遆符羲易之经。揭日月以齐光，与球图而并寿。皇上缉熙念典，宥密单心，遹追而见羹见墙，绍述而肯堂肯拘。虹光下照，异书贲于石渠；鸡次远浮，巨典来于江介。臣受恩深重，矢报涓埃，益地开图，未扫欃枪之气，在天成象，惊瞻奎璧之辉。恭赓盼信之诗，亟思克捷；谨绎开诚之谕，痛戒因循。庶冀呼韩来宾，效于甘露；河涅恢复，见于大中。昆仑渤海之波涛不惊，钩陈太微之星纬咸若。慰先皇十一载未竟之志，大告武成；愿圣主亿万年有道之长，诞敷文德。所有微臣感激下忱，理合缮折叩谢天恩，伏乞皇上圣鉴。谨奏。

234. 官军驻守宁国泾县历战获胜情形折九月二十七日

奏为宁国、泾县防军迭获胜仗，恭折驰陈，仰祈圣鉴事。

窃总兵易开俊、刘松山等各统湘勇五营，分驻宁郡、泾县，屡遏内犯之贼，经臣三次奏陈梗概在案。本年七月下旬，太平逆酋古隆贤，石埭逆酋赖文鸿等，乘青阳被围，官军不暇兼顾之时，各纠大股，蓄意犯泾。以古逆一股踞聚茂林、潘村等处，以赖逆一股踞聚丁家渡、章家渡等处，附近村落布满贼旗。宁国守将刘松山督队于八月初八日驰抵泾城，与守泾之易开俊会商，以章家渡距城较近，必须先清此路而后可徐图茂林。初九日，部勒各营侵晓即发，刘松山令章瑞璿率各旗从右路进，易开俊令陈名钰、喻先达率各旗从左路进，仍自率陈青云、王华国、萧章开继之，道出丁家渡，斩守卡贼数人。不数里，枕山倚水贼馆罗列，我军甫进，名贼已纷纷缩入章家渡。易开俊、刘松山等催军猛击，斩馘颇多。突有花旗一股自金村来援，章家渡败贼亦复回戈转斗，势殊鸷悍。陈青云率队斜刺而入，章合才、易德麟并力乘之，王华国、萧章开等从丛箐中抄去贼后，贼乃错愕，败往水南都而去。易开俊以该处去茂林尚十七里，势难同日进剿，谋之刘松山，于十一日驰击茂林，至则凤村，李村之贼闻风悉遁。乃以六旗攻茂林四垒，以二旗攻潘村三垒。茂林之贼逾桥来拒，邓光武、雷国英急起乘之，逼贼过桥，退至村口。章合才率众追之，樟树下一垒出千余贼，互为之援。适易德麟骑队横出邀截之，而章合才、王华国等亦从村后抄来，贼队散乱，不能归垒，垒中守贼亦靡然溃矣。其攻中垒者，为欧阳廷、易致中。仰攻逾时，忽见古酋出巢督战，欧阳廷以一旗往来掠阵，易致中舁巨炮轰之，古酋负创返奔。易开俊亦自将劲队驰至，火箭、火球齐掷贼中，立焚巨垒二座，而潘村三垒亦为陈青云、张恒舟两营所破。于是合军追逐，又踏二垒于潘村之后，余党向太平老巢而遁。此八月初九、十一等日会剿泾县之章家渡及攻破茂林、潘村等处七村九垒之情形也。

宁国北路曰水阳、曰马山埠，为群贼所啸聚，一闻刘松山赴泾，宁郡空虚，潜谋袭我郡城。十四日，刘松山引军驰回，传令各门缮修守具戒备，以观其变。十七日，谍报贼至油榨沟，将以诘朝来袭。刘松山令章瑞璿、舒翰、杨玉迪等夜出南门，绕过敬亭山择险设伏，又令张声壮、易德麟等在西城严阵以待。天甫向曙，贼数千人沿河蜂涌而至，一悍目绕城大呼，以令于众，我将士伏于女墙，寂若无人，注视良久，见贼布势渐宽，号鼓一发，争拔鹿角，逾濠竞进。刘松山令张声壮等迎剿西门之贼，并分击街后一路，陈世隆出剿南门之贼，而自督胡文高、章合才等突启北门，鼓噪而出，贼不及备，死于濠下者三四十人，遂驱贼至北门，街贼翻身猛扑，抽刃巷战。贼正仓皇欲遁，张声壮、易德麟等适从西门追贼而来，势若奔涛，遂将北门两股一并击退。贼之在南门者，闻信惶惧，将望敬亭山折窜而北，讵料我军正设伏该处，横断归路，贼乃东趋庙埠，并股狂奔。刘松山又遣章合才等遮击于前，陈世隆、章瑞璿等紧蹑于后山，伏尸盈路，贼走陈却湾、滨河一带争舟，舟覆，蹙逼入水者无数。刘松山又于二十二日率杨玉迪、章合才等迎贼于庙埠，不战而退。杨玉迪进军油榨沟河奋击，忽为飞子伤鼻，血流交颐，犹复单骑突阵，贼不敢犯，始相率循河下窜。此八月十八日贼袭宁国府城，力战击退之情形也。

维时泾县之水南都，尚有踞匪纠党麇聚丁塘，延及茶坑、田坊、四页村，其势复张。二十四夜，易开俊密谕各营出奇兵以雕剿。比晓进围四页村，执先锋贼数百斩之。随分二旗扑入荣坑，二旗驰入田坊，又破之。会师转向丁塘，乘贼无备，攀卡齐入，短兵巷战，贼尽披靡，一时溃出云岭。越数日，仍逾岭而西，窜至水南都，旋踞平垣。九月初三日，易开俊军次平垣五里许，以萧章开、曹义胜击中路，以陈青云、王华国击左、右两路，贼竞逾崖而逸。初七日，我军搜剿晏公塘零匪，未及交锋，遽与坝头、曹溪各股并退风坑。易开俊即于初八日出队琴溪桥下设伏诱贼，贼自风坑悉众来扑。曹义胜、张恒舟接战佯却，引入伏中，欧阳廷、陈青云等突出包围，乱刃交错，贼不能支，败往宁国县而去。此八月下旬至九月初八等日泾县分剿获胜之情形也。

臣查宁国、泾县地居皖南数属之中，自上年张运兰因病回湘，易开俊、刘松山等接统所部分驻两城，屡却大敌，复能驰驱援应，往往日行百里，实属劳苦功多，保全大局。蓝翎把总邓光武，蓝翎外委雷国英，均系力战阵亡，应请敕部从优议恤。所有官军驻守宁国、泾县，击贼迭胜缘由，谨缮折由驿五百里具奏，伏乞皇太后、皇上圣鉴训示。谨奏。

235. 附录廷寄　着饬江忠义等军廓清皖南左宗棠严防徽郡稳守攻杭营垒并抚绥军民十月十三日

同治二年十月十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠：

同治二年十月初六日奉上谕：

曾国藩奏，宁国、泾县迭获胜仗。左宗棠奏，严州防务吃紧，暂缓富阳之行各折片。览奏均悉。逆酋古隆贤等纠合太平、石埭大股匪徒图犯泾县，经宁国守将刘松山督队往援，会同总兵易开俊合力迎击，连破茂林、潘村等处贼垒。嗣宁国北路之贼谋袭郡城，刘松山闻信驰回，开门出击，贼股相率败遁。该镇将等往来策应屡却大敌，剿办颇为出力。惟石埭、太平尚为贼踞，皖南群匪蚁聚，必须由上游各城扫荡而下。着曾国藩严饬江忠义、李榕等激励诸军鼓勇前进，迅将石、太一带贼垒悉数削平，与易开俊、刘松山等廓清皖南全境，俾金陵之师无后顾之患，方为妥善。

徽、浙军务互相表里。徽郡余孽未清，歙、休、黟、祁路路可通，难保不乘隙窜越浙境。左宗棠自应仍驻严州，相机布置。着即饬令刘典、王开琳等严防徽郡各属，毋任该匪阑入。其进逼杭城、馀杭之师，并着密饬蒋益澧分饬所部稳守营垒，不可轻率前进，致为该匪所乘。

节交霜降，何以该省疫气尚未消除？据奏，营中将士及地方印委各员物故者尚多，军士如此，百姓可知。览奏曷胜悯恻。该督务当宣布朝廷德意，善为抚绥，感召天和，潜消疹疠，以期军务日有起色。

曾国藩奏请将阵亡蓝翎把总邓光武、蓝翎外委雷国英优恤等语，均着照所请交部从优议恤。将此由六百里各谕令知之。钦此。

遵旨寄信前来。

236. 附录密谕　退回所购外轮并斥革总税务司李泰国饬即讲求自强之策 [1] 十月十三日

同治二年十月十三日，准兵部火票递到议政王军机大臣密寄——

钦差大臣协办大学士两江总督曾国藩、江苏巡抚李鸿章：

同治二年十月初六日奉上谕：

总理各国事务衙门奏，博采众论，请撤退轮船，以杜流弊；又密陈撤退轮船详细情形，将李泰国革退等折片；并抄录曾国藩、李鸿章信函呈递。览奏均悉。

采买轮船一事，前经内外诸臣详议，不惜重价。原期利器归公，操纵由我，使外洋渐失所恃。总理衙门因需款甚巨，且驾驭洋人不易，迟久未即议行。嗣因宁波失守，海口设防、九洑洲尚未克复，发逆亦有购船之说，不得已奏明举办；并将代买轮船之李泰国所定十三条，驳正酌改五条，奏明行知各省。乃此次管带轮船之阿思本到后，李泰国忽将前次议定、业经奏准之五条背而不遵，仍将驳正不用之十三条从新提起，定欲照办。此十三条与札饬赫德、李泰国原文设立合同之意不符，总理衙门正在与之驳辨，适据曾国藩函称：前此奏准配用楚勇，并无专用洋人之议。若蔡国祥另带中国师船，不得为轮船之主，则是未收购船之益，先短华兵之气。现在蔡国祥已另募水勇自为一营，似俟阿思本轮船到后察看，虚与委蛇。如其意气凌厉，不如早为疏远，或竟将此船分赏外国，不索原价，折其骄气。曾国荃亦奏称：江边仅金陵一城未复，长江水师帆樯如林，与陆军通力合作，定可克期扫荡，实不借轮船战攻之力；并因轮船所需经费甚巨，请裁沿海水师，节省饷需，以资酌济。李鸿章复函称：蔡国祥虚拥会带之名，毫无下手之处，一家吴越，大小异形，强弱异势，终不能相为附丽。议者或拟送还外国，以省纠缠；或拟调巡沿海，以资控驭；或借以载运盐米，上下长江，出入津洋，收其余利，借得实际；似皆可说而不可行各等语。均属确有见地。

现经总理各国事务衙门王大臣与卜鲁士等反复会商，因阿思本有遣散弁兵之语，即就其说，并将轮船撤退，买价仍由英国交还中国，卜鲁士亦允照办。惟弁兵薪工及来往经费，议由中国备给，并另赏阿思本银一万两。该使臣等惊愕之余，继以感激。此项薪工经费等项，虽糜费较多，然此后每岁省近百万，且免日后另有要求无厌之请，办理颇为决绝，亦足以折服外国虚骄之气。且轮船价值，该公使既允为扣还，亦未至全行弃掷。至李泰国之为人，本极刁诈，中外皆知，久欲去之而不能。今以办船贻误，遽行革退，借此驱逐。其总税务司一缺，派赫德办理。且看该税务司能否称职，再由总理各国事务衙门及该督抚等察看具奏，随时办理。至轮船既已不用，中国必须力求自强之策。曾国藩前称，兵力不足在陆而不在水。曾国荃、李鸿章亦均有不愿借资轮船之意。着曾国藩、李鸿章激励水陆各军，整饬船炮，务期精益求精，使江南地方渐次全复，即外国人亦必群相慑服，不致有所借口。至轮船入江拖带盐船，有害无利，并着严行禁止。曾国荃前奏请裁沿海水师，节省经费一折，即着无庸再议。总理各国事务衙门原折片二件，着抄给曾国藩等阅看。将此由六百里各密谕知之。钦此。

遵旨寄信前来。

附抄发总理各国事务衙门原折片二件

一

臣奕267-2 等跪奏，为现办轮船，采访众议，拟请撤退，以杜流弊，恭折奏祈圣鉴事。

窃臣衙门前以东南贼势蔓延，博采众论，有购买轮船、借用洋兵剿贼诸议。臣等以借兵剿贼，流弊孔多，若只购买外洋船炮，尚属事权在我，即于咸丰十一年五月内奏奉谕旨准行，遵即咨行各督抚钦遵核办。旋经两江督臣曾国藩奏称：购买外洋船炮，为今日第一要务。臣等核计此项需款甚巨，且与洋人共事，实属不易，因署总税司赫德适值来京，即将此项船械价值、水手身工及一切经费，与之悉心讲求，仍一面妥筹钤制之策，迟之又久，未敢率行骤办。嗣因宁波失守，发逆已近海滨，并闻汇兑银两购买美国船炮，难保不乘机北犯。其时尚书赵光、御史魏睦庭复有借用洋兵剿贼及请买外国轮船、火器之奏。臣等以事机甚迫，虽借兵剿贼未可遽议，而购买船炮之议，尚属中外佥同。详核赫德所论，先派中国总兵官会同外国官阿思本管理一切事宜，其炮手、水手、水师、兵丁等项，用湖南、山东、满洲共中国人五百五十名，本未议及全用洋人。且有中国官为之总统，尚无太阿倒持之弊。彼时审度时势，难以再迟，即以上年正月起，先后奏拨银两发交赫德，赶紧办理。续据赫德呈称：购买船炮一切事宜，已行文总税务司李泰国在英国代办，并请给札该总税司李泰国接手管理。查前项船炮，臣等自奏明购买后，即经熟商将来轮船到后，一切军械经费并外国兵丁、水手约束章程，迭经奏请饬交两湖总督官文、两江总督曾国藩妥筹办理，并咨商江苏巡抚李鸿章协同筹办。其时臣等原议船中所用外国人，不过令其教练枪炮、行驶轮船之法，而兵权仍操自中国，不致授人以柄。嗣据官文、曾国藩奏称：往返密商，拟派总兵蔡国祥统辖，其配用楚勇，即由蔡国祥预为派定。臣等核与先派中国总兵原议相符。乃本年四月间，李泰国抵京，禀称买定轮船大小共八只，以英国总兵阿思本为总统，其余弁兵共六百余名，并代中国与阿思本立有合同十三条。臣等阅其所募弁兵至六百余名之多，已不胜诧异。及核其所立合同种种碍难，并不提及中国应派官弁兵丁若干，与赫德从前原议大相歧异。其时阿思本尚未到京，即经臣等再四向李泰国严词驳诘，相持几至一月，始据议定由中国选派武职大员，作为该师船之汉总统，以阿思本为帮总统，均听所在用兵地方督抚节制调遣，另立章程五条，奏准遵行。其原定十三条，即作罢论。臣等一面函致曾国藩，以蔡国祥既作轮船汉总统，必须有所依据，方能指挥自如。虑及初上轮船时所带兵弁无多，恐不足以资钤制，自应仍带水师数百名，附于轮船左右。是轮船之内既有中国弁兵，轮船之外又有中国师船，毋论该轮船行至内河何处，均当拖带偕往，明以壮声威，即暗以资防范，庶可副权不外假之实。嗣据曾国藩函称：现议五条，有随时挑选中国人上船学习，与奏准配用楚勇之案不符。并论中国师船与轮船远不相及，若早为疏远，或竟将此船分赏各国，不索原价。曾国荃亦以江路已通，江边之城，仅金陵省会尚未恢复，然长江水师帆樯如林，与陆军通力合作，定可克期扫荡，实不借轮船战功之力。现交臣衙门议奏。臣等查购买轮船，本属万不得已之举，其中流弊，原难保其必无。若使利多害少，众论佥同，未始非救时之法。今曾国藩既有早为疏远之议，曾国荃又有不借彼战攻之语，则是有害无利，已属显然。况内江只有江宁一城未复，迥非从前宁波失守、上海孤悬、岌岌危殆之时可比。现在既据曾国藩等历称种种不便情形，若或勉强从事，中外将弁兵丁恐终不能相协，将来胜则彼此争功，败则互相推诿。设一旦激而生变，于大局关系匪轻。现又接江苏抚臣李鸿章来函，谓蔡国祥来沪面商，以为虚拥会带之名，吴越一家，终不能相为附丽，乃其明证。是与其贻患于将来，不若请裁于此日。臣等公同筹商，意见相同。至原买轮船炮械价值，现由臣等照会英国使臣卜鲁士，转饬变价归还。其沿江沿海地方，仍请旨饬下各督兵大臣，实力攻剿防堵，毋授外国以口实，以收自强之效。所有酌核现时情形，请撤退轮船，以杜流弊缘由，理合恭折具奏，伏乞皇太后、皇上圣鉴训示。

再，曾国荃奏请裁减沿海水师，系因现办轮船需费甚巨，故有此挹彼注兹之议。今轮船既经撤退，所有曾国荃奏请裁减沿海水师之处，应毋庸议。合并声明外，曾国藩、李鸿章各原函一件，照录恭呈御览。谨奏。

同治二年十月初六日，议政王军机大臣奉旨。钦此。

二

再，洋人性情执拗，中国每倡一议，必故为不遵，以遂其桀傲之性。此次撤退轮船，若由中国发端，彼必借口挟制，欲撤不能，并恐因此寻衅，贻中国以无穷之累。必先与之讲论情理，处处引臣衙门所给李泰国札文为证，不预露撤退之迹，使其自然入我范围。臣等前将李泰国与阿思本所立合同十三条作为罢论，另与李泰国议立章程五条。明知阿思本到日，李泰国必主使辩论，以为尝试之渐，正可因其尝试，而与卜鲁士讲解原札文义。迨阿思本到后，果执合同十三条之说，谓为不应尽废，并怂恿卜鲁士，照会荷来日等，因将札李泰国原文，逐字分别讲解，斥为与原札不符，是以不能照办，备文照复卜鲁士。乃卜鲁士接文后，即凂出英国使臣蒲安臣来臣衙门面商。臣等即执定卜鲁士照会内有阿思本欲将弁兵遣散之语，必允我遣散此项弁兵，方可议论别事。嗣蒲安臣与臣等会商数次，云卜鲁士允为撤退，并欲将船炮一并驶回英国。臣诘以船炮系由我备价所买，自应由我留用。据卜鲁士云：此项船炮乃英国朝廷之物，非买自商人可比。既不用其人，则船炮亦应缴还本国，方能了结。臣等即乘机告以买价亦应由英国交还中国，方昭平允。卜鲁士亦允照办，取具照会存案。但此项弁兵薪工以及来往经费，议由中国备给。除自英国来至上海经费，于本年九月十八日截止，业由李泰国所领各款内动支，另饬李泰国报销外，其九月十九日起，应找给九个月薪工银约十六万二千两，又回国一切经费约银二十一万三千两，共银三十七万五千两，饬由李泰国先向洋行借垫，即日交阿思本兑收，以便迅速起程，免致逗留生事。仍饬水关匀作五个月分交李泰国兑收归垫。惟此项经费为数甚属不赀，然与洋人办事，若不决断于机先，则该洋兵等稽迟起程，其繁费又不知虚糜凡几。且反复无常，是其本性，若使为时过久，众情生变，恐又有非数十万金不能结事者。况此回国经费银二十一万三千两，卜鲁士允于英国应收二成扣款内届下结之期，先行如数划出交中国预收，另送来英文划据一纸，并接其照会，言明俟火轮船变价后即由英国扣还余款。是轮船炮械将来变价若干，虽未可预计，而现收卜鲁士银二十一万三千两，即系船炮变价之款，其英国如何变价，阿思本乃原经手之人，仍责令经手变买。至阿思本此次管带人船回国，必须事事妥协，方免彼国退有后言，不得不预作牢笼之计，现拟另赏阿思本银一万两，饬于船炮变价划收。阿思本感激称谢，卜鲁士来文闻亦有中国厚待之语，此后尚不致另生枝节。虽此项经费为数甚巨，弃之可惜，然臣等防患未然，不敢稍涉拘泥，因惜小费而误大局。惟李泰国办事刁诈，以致虚糜巨款，实难姑容，现由臣等将其革退，不准经理税务。该夷狡狯异常，中外皆知，屡欲去之而不能。今因办船贻误，正可借此驱逐。并与卜鲁士言明：如李泰国敢于不遵，希图挟制，即由臣等照会卜鲁士惩办。其总税务司一缺，另派赫德接手办理。所有撤退轮船详细情形，并革退李泰国缘由，理合附片密陈。至臣衙门给卜鲁士照复二件，并接卜鲁士照会一件，又译出卜鲁士划银字据一纸，并照录恭呈御览。其原照会二件，照封送军机处备查。伏乞圣鉴训示。谨奏。

同治二年十月初六日，议政王军机大臣奉旨。钦此。

[1] 此件据曾氏家藏《密谕录存》补入。

237. 遵旨审明革镇黄彬被参确情请发军台效力赎罪折九月二十七日

奏为审明革镇黄彬被参确情，科罪拟结，恭折仰祈圣鉴事。

窃臣承准议政王军机大臣密寄，同治元年闰八月二十五日奉上谕：

有人奏，帮办军务水师总兵黄彬，安坐瓜洲，不理营务，专以收取沿江厘金，侵吞肥己为事。并纵容所部艇师，拦劫商民货物，诬称盗贼，惨杀无辜。上年六月间，游击郭定猷带兵在刘河地面掳劫商船，杀害良民数百人，瓜分资财十余万，捏禀剿贼大胜，由黄彬入奏请奖，迭经被害家属周姓等在巡抚衙门控告。本年三月，有人见黄彬在船宴客，闻即粤逆渠魁。五月内石埠桥甫经投诚之贼在仪征县杨钟琛公寓宴饮，门外拥进多人，询系黄彬水勇来寻贼目，索取米帐；并有接济贼米之船经民团查获，该镇辄借词抢案惩办民团。现在长江南岸之贼时思偷渡江北，正水师防剿吃紧之时，若委任此等劣员驻防江面，必致与贼潜通消息，勾结窜越，于江防大有关系。着曾国藩、李鸿章按照所参各款，严密查办，务得确情。如果通贼属实，即着于审明后以军法从事等因。钦此。

又奉十一月初六日上谕：

浙江黄岩镇总兵黄彬，自帮办江北军务以来，总统水师，从未见其于沿江贼匪所踞各城及附近口岸痛剿一次，攻克一城。迨经访查，该总兵专以设卡图利为事，纵容兵勇拦劫商民，借图肥己。伪奉檄饬，焚毁沿江村庄，掳杀难民，捏报胜仗，跋扈横行，肆无忌惮。黄彬以微末武弁，不数年间擢至专阃，派令帮办重任，宜如何整顿营伍，奋勇剿贼，乃竟敢恃恩骄恣，肆意妄行，以致民怨沸腾。若不从严惩办，何以肃军律而饬戎行？黄彬着撤去帮办军务、总统水师各差，即行革职，并着都兴阿解交曾国藩军营听候查办。钦此。

旋经都兴阿恭录谕旨，遵将黄彬咨解到皖。当即饬发善后局司道收审取供，又添派咨调来营之刑部员外郎范泰亨会提复讯。兹据讯得黄彬供称：“革镇于咸丰十年蒙恩赏加提督衔，总统水师，帮办都兴阿军务。计是年至同治元年，三次解镇江城围，两次在扬州府境会合陆军痛剿江、皖窜匪暨渡江悍贼，又派上下游将领郭定猷等各带炮划，督同靖江、如皋兵团击退江阴寿星沙之贼，此外在小河、魏村、焦山各口岸屡次获胜，经历任将军巴栋阿、都兴阿查明会奏有案，实无掳杀难民、捏报胜仗及刘河打仗之事，亦无村民向水营喊诉之案。惟水师船只大小仅三百余号，分防江面七百余里，南北港汊纷歧，发逆出没无常，各处险隘均须分船驻守，未能攻克一城，职是之故。嗣苏、杭失陷，逃勇、遣勇、广匪、土匪入江劫掠，迭经革镇严拿，遇案即办，又何敢纵容水勇拦劫商民？至沿江设卡抽厘，实因水师饷竭，革镇先后禀商提督李若珠、将军都兴阿准与吴全美、赖镇海并委员梁传、黄立伟在沙漫洲试办。其时，上下商船每帮或数十号，或百余号，水师派船弹压，巡查局员抽厘凑发军饷，所收银钱均系局员主政，迨沿江各港办齐，旋由北台通归南台收放。复由台改归江北筹饷局。局撤，仍归南台收放。节经漕督王梦龄、吴棠分别奏咨，案据确凿，委无罔利肥己情弊。又军务倥偬，何暇宴容？或路过同乡官及奉差事将弁，偶尔留饭，固属事所恒有，岂有于众人属目之地，公然招饮粤逆渠魁？革镇虽愚，亦愚不至此。若兵勇接济贼米一节，各路水师，革镇不时亲往巡察，都兴阿亦随时派有差官查探，并未查有此事。但江路绵长，苏、杭游兵散勇、各处商船往来不绝，或有冒充兵勇，扰害商民，或有牟利之徒，装米潜行济贼。革镇巡视不周，有失觉察，实属咎无可辞。”各等供。议详请奏前来。

臣逐核原参各款，水师将佐实未在刘河打仗，前于会奏郭定猷案内业经声明，巡抚衙门并无周姓控案，即沿江卡厘既归台局，经理亦无侵吞实据，惟在船宴客、索取米帐两事，案关通贼，情节较重。反复推勘，派员密访，均未查有确证，是所供各情尚无遁饰。然于游匪潜济贼米未能觉察，恐其部卒亦不免参错其中，以致物议沸腾，实非寻常失察可比，自应从重比例拟结。查例载：奸徒偷运米谷接济奸匪者绞，失察汛口各官照例议处。此案已革黄岩镇总兵黄彬，虽讯无通贼重情，乃以帮办军务、总督水师大员，既不能攻克城池，肃清江面，又不能禁遏奸匪接济贼粮，科以失察议处之例，殊觉过于轻纵。业经革职在先，仍拟请旨将黄彬发往军台效力赎罪，以肃军政。所有查办总兵大员参款讯明拟结缘由，理合缮折复奏。是否有当，伏乞皇太后、皇上圣鉴训示。谨奏。

238. 附录明谕　将已革总兵黄彬发往军台效力赎罪十月十三日

同治二年十月十三日，准兵部火票递到同治二年十月初六日内阁奉上谕：

前因升任给事中卞宝第奏参帮办军务浙江黄岩镇总兵黄彬不理营务，侵吞厘金，纵容部将掳劫商船，捏报胜仗，曾经被害家属周姓等在巡抚衙门控告，并所部水勇向降贼索取米价，暨民团拿获济贼米之船，转将民团惩办各重情。旋经访查，该总兵实属恃恩骄恣，民怨沸腾，当经降旨将该总兵撤去帮办军务总统水师，即行革职。令都兴阿解交曾国藩军营，听候查办。

兹据曾国藩奏，查明该革员三解镇江城围，两在扬州府境会合陆军剿匪，并在小河等口岸迭次获胜，尚无掳杀难民、捏报胜仗之事。巡抚衙门并无周姓控案，沿江厘卡全归台局各员经理，亦无网利肥己实据。所部水勇向降贼索取米帐各节，派员密访，均未查有确证。惟游匪冒充兵勇，扰害商民船。牟利之徒，装米济贼，该革员巡视不周，实属失于觉察，请将该革员发往军台效力赎罪等语。

已革总兵黄彬被参各情，虽经曾国藩查无实据，惟以帮办军务总统水师大员，既不能攻克城池，肃清江面，又不能禁遏江匪接济贼粮，实非寻常失察可取。黄彬着即发往军台效力赎罪。钦此。

239. 胡基茂擅受民词请即革职片九月二十七日

再，尽先都司前任繁昌汛把总胡基茂，以擅受民词，非刑讹索各情，据前署繁昌县事朱敏中揭报到臣。当即提省，发司讯办。兹据署臬司万启琛审讯得该员胡基茂，于咸丰三年繁昌失守时，正往庐州请饷，旋即调营差遣。十一年十二月奉委帮办昆字营营务，历保蓝翎都司，未开把总原缺。上年十一月，偶请病假在三山地方调治。本年正月十一日，有寄居三山之南陵县孀妇俞周氏喊控旧日帮工族人俞锦堂私挖伊家埋藏银两，该员本置不理，因与向当亲兵已拔外委之俞大荣即俞伯晋同室居住，乃一时偏听，将俞锦堂带至公寓审问。俞伯琴〔晋〕在旁恐吓，声言跪链踹杠，冀其供认挖银。俞锦堂忽认忽翻，收押在寓。伊妻俞钱氏赶往探听，又为俞伯晋私索洋银四元。七八日后，俞钱氏赴县鸣冤，经县差传查询，该员因无名帖知会，掯不交付。逮〈俞〉开甲、俞向荣等作保，俞伯晋复以俞周氏欲得洋银十五元为词，勒令俞开甲代写期票，始将俞锦堂释放。是该员虽无用刑索诈情事，而擅审擅押，业已确凿可据等情，录供详参前来。

臣查地方城守，例不准审理词讼，私押平民。况胡基茂以调营当差，因病告假之员，辄敢妄押无辜，越分理事，并失察亲兵唆讼诈赃，尤属谬妄胡涂，不守营规。除饬拿俞伯晋严办另结外，相应请旨将尽先都司前任繁昌汛把总胡基茂拔去蓝翎，即行革职，以示惩儆。理合附片陈请，伏乞圣鉴训示。谨奏。

240. 附录廷寄　捻逆窜汉不逞指授鄂豫皖北陕南防剿机宜及李云麟军毋庸另设粮台十月十六日

同治二年十月十六日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、湖北巡抚严树森、河南巡抚张之万、陕西巡抚刘蓉、候补四品京堂李云麟：

同治二年十月初九日奉上谕：

官文等奏，大股捻逆图扰汉镇，经官军奋力击退，并郧西击贼获胜，及遵复李云麟一军毋庸另设粮台各折片。已明降谕旨，将出力及阵亡各员分别奖恤矣。此次东窜捻股图扰汉口，经总兵杨朝林等督军击退，败窜河南罗山县属之铁铺、耿家楼一带，着官文等督饬在事员弁乘胜跟追，毋令得以喘息。张之万迅派得力将弁迎头截击，倘再任其纷窜蔓延，惟张之万是问。其南窜应城、长江埠一股，经副将王桐柏等军分路追截，迭挫贼氛。惟余匪盘踞宋埠、中馆驿、料棚一带，必须迅速歼除，着官文严饬舒保、王桐柏等合力兜击，毋留余孽。该逆不得志于汉镇，或东犯蕲、罗，则皖北防堵尤关紧要，着曾国藩督饬陆路兵勇于英、霍一带扼要严防，实力堵剿，毋稍疏懈。

陕南逆匪图窜郧西，虽经官军击败，而贼踪飙疾，难保不去而复来，仍着官文等饰令郧阳镇守严密扼堵，不得稍有松劲。

李云麟一军仅三千三百人，为数不多，自毋庸由湖北另设粮台分局。且据官文等奏，该营饷项，九月以前早已发足，其十月分之饷亦将起运，所需军火源源解济等语。是李云麟一军并无缺饷之虞。现在汉中、城固俱陷，贼势方张。李云麟当乘此士饱马腾，克期会师进取，不得借筹饷为词，虚縻取巧，贻误戎机，致干重咎。

刘蓉已抵保宁，何以尚无续到奏报？着即星驰前进，速抵汉中，督率各军扫荡汉郡踞匪，以副委任。将此由六百里各谕令知之。钦此。

遵旨寄信前来。

241. 附录廷寄　着李鸿章曾国荃各军分防皖浙互为联络及王文瑞速归营当差十月二十四日

同治二年十月二十四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治二年十月十七日奉上谕：

左宗棠奏，官军进攻杭州，兼围馀杭，迭获胜仗，现筹办理情形一折。蒋益澧所部直捣杭州，八月二十五日至九月十四日以前，该藩司亲督各军攻杭，连破城外卡垒，逼扎凤山、清波两门。魏喻义等攻馀杭县城，亦连破花牌楼等处贼卡，夺据宝塔山、文昌阁险隘。现在杭州、馀杭逆首以邓光明、汪海洋为最，而陈炳文次之；其逆谋以杭州为老巢，以馀杭为犄角，均盼嘉兴、湖州之援。嘉、湖来杭之路必由馀杭，自应先将馀杭攻克，遏贼来路，以期合围杭省。馀杭险要已得，不难收破竹之效。着即饬令魏喻义等迅图攻拔湖州。援杭之贼由武康一路而来，左宗棠即饬蒋益澧等实力痛剿，无任勾合。杭州、馀杭贼势本重，加以嘉、湖贼援麇聚，剿办尚未能十分得手。现在嘉、湖之贼，均并力趋援杭郡。李鸿章前有派兵攻嘉善之奏，若由嘉善、平湖以攻嘉兴，以太湖水师袭湖州为攻瑕捣虚之计，必可得手。即不能攻克，亦可牵制该逆，使不得并力于杭州，则蒋益澧等可以一鼓攻克二城，便可规取嘉、湖，节节扫荡。该抚即相机督剿，以分贼势。

另折奏，刘典等军截剿皖南贼匪，迭获胜仗。讯据生擒贼供，逆目伪金王伪平东王、伪黄天将等，欲由徽州窜过江西；如不能窜过，即由昌化入浙。刘典现已移军徽城，与唐义训分剿横村口等处贼匪。该逆遁归旌德。现在曾国藩檄鲍超一军由芜湖进兵，扫南陵、泾县等处；檄江忠义等由青阳、池州进兵，攻石埭、太平、旌德等处。左宗棠拟俟岭外肃清，皖军攻广德建平，扼东坝，浙军即由昌化、於潜、孝丰、临安各路以规湖州。两路声势联络，遥合长围，渐逼渐紧，东南大局自可日有起色。着曾国藩即饬鲍超等军实力进攻，务将皖南各城一律肃清，不得任令回窜江西，并会合浙军力图攻剿广德等处。徽防紧要，左宗棠饬刘典等妥筹防剿，不可稍为疏失。

此次杭州、馀杭及皖南出力弁勇，均着左宗棠分别存记汇案保奖。其阵亡之都司陶晋升、都司衔守备邱得胜、守备衔千总李长林、千总梁桢祥，均着交部从优议恤。浙江补用参将朱连彪，着照参将阵亡例从优议恤，以慰忠魂。

另片奏，温州金钱会匪及台州黄岩县属奇田土匪在逃各犯，经该地方文武捕获，首要各犯枭示。其在逃余匪仍着饬令认真拿办，毋任再行肆扰。

又片奏，王文瑞请假省母等语。王文瑞系实缺道员，此时军务紧要，准其归省已属格外推恩。着左宗棠即饬该道赶紧回营，以资得力。将此由六百里各谕令知之。钦此。

遵旨寄信前来。

242. 附陈扬州府经历陶功枚请准仍留本任情由片 [1] 十月初三日

再，咸丰六年二月扬城复陷，旋即收复案内扬州府经历陶功枚，系先期奉江北粮台升任江藩司文煜委赴甘泉县西北乡劝办厘捐，查有委札可凭。前经咨准部复，免其查议，行令专折奏请留任。等因。复查该员本系闲曹首领，并无分管汛地及城守之责，印信亦未遗失，例准留任，不在查办之例。当时尚未查明该员先期奉差出城，未即参办。乃奉部已行开选，以冯廷镐补授。是以续保扬州东路官绅团练劳绩案内，将该员声请开复原官，留苏补用。兹查选授之冯廷镐，业已病故。陶功枚奉差出城一案，已确查属实，应即将该员仍留扬州府经历本任。据江宁布政司乔松年会同臬司刘郇膏查明，详请具奏前来。臣复查无异。相应请旨将扬州府经历陶功枚仍留本任，除咨明吏部外，谨合词附片具奏，伏乞圣鉴训示。谨奏。

同治二年十月初三日议政王军机大臣奉旨：“陶功枚着准其仍留本任，该部知道。”钦此。

[1] 此件据台湾“故宫博物院”《先正曾国藩文献汇编》补入。日期为奉旨之日。

243. 附陈请将候选都司谭国富革职留营效力情由片 [1] 十月初六日

再，据运司衔记名道吴坤修禀称：团防右营都司谭国富，在芜湖防次强封民船装运柴、米，先后数月，并不按给船价，致船户贺正炳赴营禀诉，实属不遵军令，违禁扰民。据实揭参前来。臣复查无异。相应请旨将花翎游击衔候选都司谭国富即行革职，仍留营以观后效。理合附片陈请，伏乞圣鉴训示。谨奏。

同治二年十月初六日议政王军机大臣奉旨：“谭国富着即行革职留营效力。”钦此。

[1] 据台湾“故宫博物院”《先正曾国藩文献汇编》补入。日期为奉旨之日。

244. 附陈都司潘得胜逞凶毙命审明正法情由片 [1] 十月初六日

再，据记名总兵石清吉禀称：得胜营什长花翎都司潘得胜，与亲兵外委杨玉宝素无嫌隙。本年九月初五日，玉宝因言语不合，肆口詈骂，潘得胜一时愤激，即以菜刀刺中玉宝小腹，延至初七日因伤致死。当即移县勘验，取供属实等情禀请究办前来。臣查都司潘得胜，身充什长，有约束勇丁之责，乃因口角细故辄自逞凶毙命，按之军律，法无可贷。除批饬提讯潘得胜立予正法外，理合附片陈明，伏乞圣鉴。谨奏。

同治二年十月初六日议政王军机大臣奉旨：“知道了。”钦此。

[1] 据台湾“故宫博物院”《先正曾国藩文献汇编》补入。日期为奉旨之日。

245. 曾国荃等军克复秣陵关等城隘并拟合围金陵折 [1] 十月十二日

奏为金陵陆师迭克东南沿河八隘，并复秣陵关伪城，恭折驰陈，仰祈圣鉴事。

窃本年八月间，官军攻克江东桥、上方桥后，金陵城东尚有数隘未下，夹河而垒，戒备甚严。近城者，曰中和桥、曰双桥门、曰七瓮桥。稍远者，曰方山、土山，曰上方门、高桥门。迤南则为秣陵关以至于博望镇，亦金陵之外辅也。曾国荃以东路未平，不能制城贼之死命，遂令萧庆衍、彭毓橘、萧孚泗等择小河纡曲之处架桥结筏，谋分队伍东渡立营。讵贼已先据河东，筑数垒以拒我。萧庆衍迭用巨炮隔河迎击，旋于九月十八日派朱吉玉、李祥和更在西岸上下游各修三营为进兵之计。贼复列洋枪数千枝，于堤埂下与我军尽力对轰，相持不下者两日夜。二十日四更时，李祥和、王仕益、萧开印、吴次汉等率锐卒从下游过河，萧庆衍率朱吉玉、刘长槐等营从上游过河，破五土垒，歼贼颇众。俄而城贼、垒贼蜂拥来争，萧庆衍一面抢筑营寨，一面麾军环进，挫贼前锋，逾时却走，而东岸之营垒已成。二十二日，贼又诸道并出，锐不可当。陈湜、彭毓橘、萧孚泗会督赵三元、武交清驻兵其中，使双桥门以东不能通城贼之气。萧庆衍更率所部各营径取中路，战入垓心，曾辉日、王栖凤、萧有致等死之。各将士愤甚，相排竟进，贼乃靡然返窜。萧庆衍以骑队邀断归路，遂克上方门、高桥门、双桥门诸石垒。而右路方山、土山之贼，经熊登武、胡松江、陈寿武等分道驰剿，亦各弃垒而奔。于是，七瓮桥踞贼惶遽欲遁。萧孚泗、彭毓橘带熊登武等八营扼定东岸之左，李臣典带吴宗国等五营遮击西岸之前。正谋前后合围，一鼓并下，城中忽出大股，抵死来援，两军相搏。张毓明、刘开传、章盛南、蔡典隆、罗得升、喻得辉等又死之。萧孚泗、彭毓橘急督各军击退援贼，仍复逼垒环攻，至二十四夜，令死土潜往纵火，贼众冒烟突出，乃克斯垒，屠戮无算。此九月十七至二十四等日，连克上方门、高桥门、双桥门、土山、方山、七瓮桥二十余垒之情形也。

方山以南为秣陵关，关以南则为博望镇。贼在该镇设卡者二，筑垒者七，上可以应水阳，而旁可以控金柱关。守关者为朱南桂，亦曾国荃之部将也。九月十八日，闻鲍超等军将有事于水阳，朱南桂即会约朱洪章、武明良等五营进次小丹阳，潜察形势，议袭博望镇，使不能为水阳之援。夜漏四下，朱南桂率黎冠湘等衔枚疾进，以武明良为右翼，朱洪章等为左翼。十九日昧爽，各军前锋齐抵博望卡下，卡贼负固死守，枪炮横飞，猝不得近。朱洪章俟贼少懈，舁巨炮至左卡，一发而殪数贼。武明良又用火箭攒射，焚及右卡哨棚，群贼骇惧，扑火争窜。我军正乘势杀入，毁其坚卡，而垒中之贼倾巢骤至。朱南桂往来猛扑，未能略挫其锋。朱洪章、武明良阴率哨勇绕出关垒，逾墙而登。贼闻后路人声若沸，返顾群垒已易官军旗帜，错愕不知所为。朱南桂等遂纵兵夹剿，驱贼至长流咀地方，堕河而溺者强半。乃引军回驻博望，夺获米谷近二千石。此九月十九日，金柱关防军攻破博望镇二卡七垒之情形也。

曾国荃以博望既得，则秣陵关之势孤，七瓮桥既得，则中和桥之势孤。二十五日，派赵三元、伍维寿共带马步九营，南略秣陵关。又派陈湜、黄润昌分带八营出七瓮桥之西，与熊登武、胡松江等会师于中和桥，一战克之。而秣陵关之贼见我马步驰至，即弃釜奔溃。各营追及河干，深不可涉，仅斩尾股二百余人而还。自是紫金山西南无一贼巢矣。二十七日，曾国荃亲督萧庆衍、萧孚泗、彭毓橘、李臣典、陈湜等往勘孝陵卫地势，将欲分营移驻，贼自朝阳门、太平两门突出二枝，前来搦战。萧庆衍、陈湜率所部各当一路，萧孚泗、李臣典率所部傍城抄入，鏖战方酣，俄有一酋指麾督阵，曾国荃知为巨目，乃匿洋枪队于山麓，伺其近而击之。该酋中枪坠马，贼阵遽乱，有败往城中者，有不及回城转向淳化镇大路而逸者。萧庆衍、陈湜等率骑兵追至三十里外，俘执百数十人。讯据供称，中枪之酋伪护王陈坤书也。章、顺二伪王仍退入城，殆不敢复出矣。此二十五至二十七日，迭克中和桥、秣陵关及大战城下获胜之情形也。

臣查金陵一城，面面布置，据有重险，为洪逆坚不可拔之基。自克九洑洲、江东桥数隘，而西南一面已为我有。兹又克七瓮桥、秣陵关等隘，而东南一面并为我有。现令萧庆衍全队进扎孝陵卫，经营城北，渐成合围之局。

此次出力人员，应俟续立功绩，汇案请奖。其力战阵亡人员，俟查明另行开单请恤。所有金陵一军迭克要隘缘由，谨会同大学士湖广督臣官文、江苏抚臣李鸿章、浙江抚臣曾国荃由驿五百里具奏，伏乞皇太后、皇上圣鉴训示。谨奏。

[1] 此件与官文、李鸿章、曾国荃会衔具奏。

246. 附录廷寄　着官军各路乘胜严防所属并黄翼升水师留苏及刘郇膏递署江苏藩司十月二十七日

同治二年十月二十七日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治二年十月二十日奉上谕：

曾国藩奏，金陵陆师迭克东南八隘，克复秣陵关伪城，并古隆贤就抚，收复石埭等县，胪陈近日军情。李鸿章奏，苏州、无锡迭胜情形，请留黄翼升水师，并递署司道府缺各折片。览奏均悉。金陵官军攻克上方桥、高桥门、双桥门、土山、方山、七瓮桥二十余垒，并攻破博望镇二卡七垒，将中和桥、秣陵关一并攻克，击败出城抗拒之贼。曾国荃拟令萧庆衍进扎孝陵卫，经营城北，渐成合围之局，办理甚为得手。着即行令曾国荃督饬将士实力攻剿，毋稍松劲。古隆贤举众就抚，收复石埭、太平、旌德三城，朱品隆将降众挑留千人编立营哨交古隆贤管带，责令立功赎罪。着即妥为抚驭，仍随时留心防范，不可稍涉大意。古隆贤为贼中巨憝，本属罪不容诛，既系自拔来归，尚可予以自新，以期被胁各匪闻风效顺。本日已明降谕旨，赏给游击衔，并准将该部下头目及办理招抚各将士，查明奖励。广德招抚事宜，仍须审慎办理。

现在水陆各军已复东坝，鲍超即将由建平进剿广德。东坝为金陵西南水陆要冲，广德为皖、浙门户，与湖州毗连，一经得手，则贼之险要已矣。着曾国藩即饬令鲍超迅速攻克广德州，并着左宗棠分拨兵勇，会同鲍超所部进取湖州，以断杭城贼匪援应。其东坝各军，仍由曾国藩饬令进取溧水、溧阳、金坛等处，以期与李鸿章规取苏郡之师渐相联络。如此面面围逼，俾贼兼顾不暇，自可势如破竹。

苏州官军攻克蠡口、黄埭等处贼营，无锡官军攻剿安镇、梅村、西仓、芋塘桥等处援贼，连获大胜。李鸿章现饬程学启等由浒关一带抄袭苏、锡交通之路，以收前后夹击之效。着即饬令该营将士将此股援贼合力剿退，以期分攻苏、锡，渐次得手。现在官军屡次获捷，一切攻剿事宜，尤须慎之又慎，不可恃胜而骄。李鸿章务当督饬诸将稳扎营盘，谋定后进，毋稍轻率。李鸿章所部水师本形单弱，分路防剿，不敷应用。现当苏、锡攻剿吃紧之时，黄翼升所统水师船只，准其留于该处，以资得力。

僧格林沁现已由豫赴皖，唐训方分军大小蚌埠，以图怀远。颍州兵练亦攻破朱滑孜贼圩，淮北各营声势联络，军威较壮。李世忠现在进军姚家湾以图下蔡，直捣苗逆老巢，自可掣动蒙城贼势。着曾国藩加意抚循，多方激励。俾李世忠尽力攻拔该逆老寨，令苗党众心离散，进退失据，庶官军易于进取。石逆余党窜扰楚南道州，江省西南一带空虚，此时皖南一带渐次肃清，江忠义一军正可返驻饶郡，回顾江西。席宝田一军现赴赣州，着曾国藩即饬令该员严防要隘，毋令楚南贼匪窜入江境，是为至要。

李鸿章奏请以刘郇膏等递署江苏藩司等缺，着即照所拟办理。

曾国藩另折奏保金陵军营出力员弁兵勇，本日已明降谕旨，照请奖叙矣。将此由六百里各谕令知之。钦此。

遵旨寄信前来。

247. 附录明谕　着水陆各军乘胜进剿规复金陵十月二十七日

同治二年十月二十七日，准兵部火票递到同治二年十月二十日内阁奉上谕：

曾国藩奏，官军迭克东南八隘，并攻复秣陵关伪城一折。金陵逆匪在河东分筑坚垒，抗拒官军。九月十七等日，萧庆衍等挥军从上下游过河，攻破土垒五座，歼贼甚众。该逆蜂拥来争，经官军击却，将东岸营垒筑成，贼复诸道并出，陈湜等分军抄过七瓮桥，径取中路，各将士排列竞进，贼众披靡，遂克上方门、高桥门、双桥门诸石垒，方山、土山之贼亦各弃垒狂奔。萧孚泗等军合攻七瓮桥，城中援贼大集，官军奋力击退，逼垒环攻。二十四日夜间，选派精锐，逾垒纵火，逆众冒烟奔溃，复将七瓮桥贼垒攻克，其秣陵关南博望镇踞贼，亦经朱南桂会得诸军，乘夜衔枚疾进，于九月十九日直抵贼卡，迭用巨炮火箭向贼卡施放，烧及卡内哨棚，群贼骇窜，官军乘胜杀入垒中，余贼倾巢出扑。朱洪章等率哨勇绕出垒后逾墙而登，与朱南桂等纵兵夹击，驱贼至长流咀地方，堕河溺毙者无算，当将博望镇二卡七垒全行攻毁。二十五等日，曾国荃派赵三元等各营会克中和桥，乘胜直趋秣陵关，贼众弃釜奔溃，立将贼垒攻拔。城中之贼，复由朝阳、太平两门分股来犯，并经各军抄剿获胜，余匪退匿入城，剿办甚为奋勉。着曾国藩督饬水陆各军，迅即乘此声威，相机进剿，规复金陵。所有此次出力人员，着曾国藩查明存记，汇案请奖，力战阵亡各员着一并查明请恤。钦此。

248. 招抚古隆贤等并复三城情形折十月十二日

奏为降人古隆贤举众就抚，收复石埭、太平、旌德三城，恭折驰陈，仰祈圣鉴事。

窃伪匡王赖文鸿窜踞太平一县，伪奉王古隆贤分踞石埭、旌德、广德等城聚党出掠，久贻皖南之患。自赖文鸿为泾军所败，遁入宁国县，而太平遂为古隆贤分地。本年八月下旬青阳解围后，该城守将朱品隆迭据古隆贤遣人通款，请以四城献；部众之在石、太者，四万有奇，其在旌、广者亦三万有奇，悉顾反正，乞贷一死。朱品隆察其穷饿归诚，情词肫切，知非挟诈伪而来也。即呈明臣处，议将广德抚局以鲍超任之，旌德抚局以易开俊任之，石埭、太平抚局则请自任之。九月十九至二十三等日，朱品隆两派营弁驰赴石埭，宣谕降众。先缴军械，次令剃发，分屯城下以待命。二十八日，亲督易润坛、梅锦源等分带四营入城受降，并调踞守太平之江老三二千余众归并石埭。详加简阅，挑留马步千人编立营哨，仍交古隆贤管带，责令立功赎罪。余则由臣筹发万金，视原籍之远近，定给资之多寡，概予遣散。是日既复石埭县城，遂于次日饬喻志业前往太平并复城池，调喻吉三所部三营守之。初，江老三方以太平来献，伪天将江会义率党背盟杀古朝将以叛，取道三溪，窜往广德。二十七日，泾县守将易开俊突由马渡桥横出截击，斩首颇众，乃引军进次旌德城外。守旌德者为伪454-1 天义申法喜，早已闻风先遁，余党庐旺有、汪泯珊长跽道左，举城归降。易开俊安抚城中，尽遣降卒三千余人，即分所部两营守之。据总兵朱品隆、易开俊历将筹办情形呈报前来。

臣查古隆贤为贼巨憝，本属罪不容诛。一旦翻然悔悟，自拔来归，不烦一兵而三城并下，亦尚有寸功足录。不邀宽典，则无以开群盗自新之路而广圣朝如天之仁。合无吁恳天恩，准照上年洪容海投诚成案，赏给古隆贤游击虚衔顶带，以昭激劝。其部下头目及经办招抚各将士，可否容臣查明酌加奖励之处，出自圣裁。所有古隆贤率众来降，迭复三县缘由，谨缮折由驿具奏，伏乞皇太后、皇上圣鉴训示。

再，广德一城，臣饬鲍超部下宋国永往办招抚事宜，旋有叛党江会义、申法喜等下窜，尚恐事多中变。现在水陆各军已克复东坝，鲍超即将由建平进剿广德，该州之或抚或剿，已檄令相机办理，续行具奏，合并陈明。谨奏。

249. 附录明谕　着赏降人古隆贤游击衔十月二十七日

同治二年十月二十七日，准兵部火票递到同治二年十月二十日内阁奉上谕：

曾国藩奏，收复石埭县、太平、旌德三城一折。本年八月间，皖南官军自解青阳之围，军威大振。踞守石埭等处之古隆贤等情愿率众投城。九月间，总兵朱品隆先遣营弁驰赴石埭，宣谕降众，缴械剃发。二十八日，朱品隆督军入城受降，当将石埭县城收复。次日，并复太平县城。其旌德县城亦经总兵易开俊引军收复，降众分别安插遣散。降人古隆贤悔罪输诚，献城反正，自当宽其既往，予以自新，并着加恩赏给游击衔，以昭激劝。钦此。

250. 曾国荃等金陵一军迭克城隘奉旨六案汇请奖恤折 [1] 十月十二日

奏为金陵一军迭克城隘之出力员弁，遵旨查明，六案并保，仰祈圣鉴事。

窃浙江抚臣曾国荃驻师金陵城下，饬派刘连捷等渡江援剿，于本年三月十七日力解石涧埠重围，旋于四、五月间会克东关、铜城闸二隘，巢县、含山、和州、江浦四城，自四月以至七、八两月，亲督各军攻破雨花台伪城及聚宝门外上方桥、江东桥各石垒，并协同水师克复九洑洲一关，经臣分案具奏。

又，七月初旬攻克印子山贼巢，经曾国荃专案会奏，历奉谕旨，准将在事出力人员择尤酌保，遵经恭录转行去后。兹据各该营详考劳绩等差，列折呈送前来。臣复加查核，尚无冒滥，相应缮具清单，仰恳天恩，准照所请给奖，以资鼓励。仍将把总、外委两项，由臣另册咨部办理。至该军节次阵亡、病故各员弁，另缮清单，并请敕部从优议恤。所有遵旨六案汇保及附案请恤缘由，谨会同大学士湖广督臣官文、江苏抚臣李鸿章、浙江抚臣曾国荃恭折具奏，伏乞皇太后、皇上圣鉴训示。谨奏。

[1] 此件与官文、李鸿章、曾国荃会衔具奏。

251. 附录军机处咨文　知会刘连捷等赏穿黄马褂并批复汇案奖恤折十月二十七日

同治二年十月二十七日，准军机处片称：“贵大臣具奏，遵保迭次攻克城隘出力员弁，汇案请奖，并另单请恤一折。本日已奉有明发谕旨，刘连捷、张诗日均赏穿黄马褂，其余悉照请给奖议恤矣。为此知会。十月二十日。”

252. 奉旨查明具奏石埭四城失陷缘由片十月十二日

再，臣钦奉寄谕：“太平、石埭、旌德、宁国四县城于何时失陷？现在是否均沦于贼？着曾国藩查明具奏。”等因。钦此。

臣查上年六月十五日宁郡克复后，臣于宣城、泾县、南陵、宁邑皆置守兵，以其为边圉，距贼近也。于石埭、太平、青阳、池州皆未置守兵，以其为腹地，去贼远也。厥后，七、八等月疫疾盛行，鲍超游击之兵与各城防守之兵均岌岌不能自保。宁国县城于九月初六日被贼攻陷，守将韦志俊、洪容海皆系降人，臣故未严参也。十月中旬，群贼围攻旌德，守将朱品隆苦战苦守，幸得保全。十一月初三日，贼从旌德阑入太平，并由太平绕越祁门，初十日出赤岭，趋田家乐窜入石埭。十二月初五日，青阳不守。臣于是调朱品隆一军舍边圉而先顾腹地，弃旌德而移剿青阳。虽旋即克复青阳，而旌德一城无兵驻守，又为贼踞矣。该四城失陷原委，臣经四次奏陈在案。

现在古隆贤投诚，石埭、太平、旌德三县并复，惟宁国县尚为赖文鸿所据。一俟广德剿抚办有端倪，则该县势孤，或亦不难于攻取。所有奉旨饬查缘由，理合附片复奏，伏乞圣鉴。谨奏。

253. 皖北剿苗攻捻道州告警设防及江南军情并克东坝等处情形片十月十二日

再，近日军情。临淮一路稳守如常。富明阿于九月二十六日亲赴蒙城督剿，李世忠进军姚家湾以图下蔡，直捣苗逆老巢，唐训方亦分军大小蚌埠，以图怀远，声势颇为联络。颍州兵、练攻破朱滑、孜圩，郡西渐靖。陈大423-1 捻股亦经鄂军击败，由麻城境内窜归河南，无虑旁延皖境矣。

湖南道州有警，孙长绂以江西南边空虚，咨调席宝田一军赴赣州防守，臣又令江忠义一军回驻饶州境内。江西设有缓急，添此两军，足资防御。

大江南岸宁国、太平以东，久为贼薮。彭玉麟亲督水师会合王可陞、吴坤修等陆师，于九月抄攻克窑湾、金宝圩、水阳、新河庄、塘沟、沧溪各贼垒，驻师高淳湖口。高淳守贼杨友清遣人乞降，十月初二日收复高淳县城。东坝贼党黎立新等亦即具禀纳款，愿为内应。彭玉麟知东坝一股已无固志，商同鲍超率师疾进，杨岳斌亦带师船来会，旋于初七日攻克东坝，留黎立新降众三营，余则诛夷殆尽。此次幸仗天威，得此东坝要隘，不特皖南可冀肃清，即东至苏州，北至金陵，攻取亦较有把握。除水陆剿抚各情形另折续报外，合先附陈大概，仰慰宸廑伏乞皇太后、皇上圣鉴。谨奏。

254. 附录朱批谕旨　批古隆贤投诚等折片十月二十七日

同治二年十月二十七日，递回十月十二日奏古隆贤投诚一折。旨：“另有旨。”钦此。

金陵大军六案并保一折。旨：“另有旨。”钦此。

金陵大军迭复沿河八隘，乘胜克秣陵关一折。旨：“另有旨。”钦此。

近日军情一片。旨：“另有旨。”钦此。

声明石、太数城失陷缘由一片。旨：“知道了。”钦此。

255. 附录廷寄　着曾国藩沈葆桢化除歧见共济时艰并饬沈葆桢即回抚任十月二十七日

同治二年十月二十七日，准兵部火票递到议政王军机大臣字寄——

钦差大臣协办大学士两江总督曾国藩、江西巡抚沈葆桢：

同治二年十月十八日奉上谕：

御史华祝三奏，抚臣引疾，假期将满，请令照旧供职一折。据称，沈葆桢年甫四十有余，其病非难速痊，所以力求引退者，特以协饷、用人两端与曾国藩意见不合，而营员乘间伺隙，饰非乱是，是以沈葆桢知难而退。现在该抚假期将满，请谕令毋庸固辞，并令该二员遇事熟商，即意见偶歧，不妨各据一是，请旨施行等语。

沈葆桢与曾国藩意见不合，朝廷早有所闻，此奏不为无因。曾国藩办理东南军务，需饷孔亟，而沈葆桢值地方凋敝之余，心存抚字，或致蠲缓多而协饷未能如数。至用人一项，沈葆桢为地方大吏，甄劾不得不严，而曾国藩因军营需才，葑菲无弃，亦恐有耳目难周之弊。该御史所称此辈一经得志，颠倒是非，任意播弄，亦所不免。在该大臣等事属因公，初非自便其私。唯天下事往往以小嫌而误大局，不可不思。曾国藩、沈葆桢皆贤能卓著、公忠体国之臣，如果尚有畛域未化，各怀意见，东南民生何日可奠，朝廷尚安望二臣之共济艰难耶！经此次训谕之后，沈葆桢于曾国藩军营协饷，苟可设法，即当尽力筹措，并着该抚于假满后即行销假任事，勿稍耽延。曾国藩于沈葆桢曾经甄劾前来投效之员，亦当留意屏斥裁汰，勿开小人幸进之门。彼此函商，共归一是。以古人廉颇、蔺相如、寇恂、贾复为法，同心共事，无贻朝廷南顾之忧，以全终始而保令名，于二臣有厚望焉。原折均着抄给阅看，将此各谕令知之。钦此。

遵旨寄信前来。

附华祝三奏折抄件

掌河南道监察御史臣华祝三跪奏，为抚臣引疾，假期将满，请饬令仍遵前旨，照旧供职，以济时艰而维大局，恭折仰祈圣鉴事。

本年七月间，江西巡抚沈葆桢以积劳成疾，请假一月，旋即奏请开缺。说者谓该抚年甫四十有余，其病非难速痊，所以力求引退者，特与督臣曾国藩意见不合故耳。此言虽系揣测，细思未为无因。缘曾国藩一军，向赖江西协饷。而江省迭经蹂躏，重以水旱偏灾，应缓应蠲，所在多有。沈葆桢职任专圻，目击凋敝情形，自不忍竭泽而渔，重滋民困。且皖逆频来窥伺，即已凑协济之项，亦有时挪为保卫之需。而曾营征饷之使，方且络绎道途，稍一愆期，怨议纷起。此其两不浃洽之情，固人人所共见也。

又其甚者，沈葆桢以安民必先察吏，凡贪酷庸劣之员，随时甄别，不少假借。而此辈不甘郁抑，纷纷投营。曾国藩或以其熟于办捐，长于抽厘，遂亦并蓄兼收，等诸葑菲之无弃。此辈一经得志，乘间伺隙，饰非乱是，必思先去其所思，而后能快其所欲。曾国藩以怜才之故，不觉堕其术中。沈葆桢闻而勿善也，又未可以明言，惟有知难而退耳。臣愚以为曾国藩规取金陵，正当得手。有沈葆桢保固江西，则后路无虞，可资指臂之助。若令不安于位，骤易生手，断难得力，关系实非浅鲜。现在该抚假期将满，诚恐复行吁恳，应请谕以大义，毋许固辞，则称庆者当不独江西一省也。总之，曾国藩之专阃东南，沈葆桢之巡抚江西，皆忠勤劳勚，历着成效，为国家所不可少之员。臣尤伏愿训诚时加，俾令同心同德，遇事熟商。即或意见偶歧，不妨各据一是，奏明请旨施行，庶畛域胥融，而艰难共济矣。是否有当，伏乞皇太后、皇上圣鉴。谨奏。

同治二年十月十八日议政王军机大臣奉旨。钦此。十月十八日。

256. 附录廷寄　酌提广东厘金及两江等省月银解供直隶练兵十月二十七日

同治二年十月二十七日，奉兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、四川总督骆秉璋、浙闽总督左宗棠、两广总督毛鸿宾、江苏巡抚李鸿章、江西巡抚沈葆桢、福建巡抚徐宗干、湖北巡抚严树森、湖南巡抚恽世临、署山东巡抚阎敬铭、山西巡抚英桂、河南巡抚张之万、署广东巡抚郭嵩焘：

同治二年十月十九日奉上谕：

前因侍郎薛焕奏请饬直隶练兵四万，各直省分筹固本军饷，酌量数目，奏明办理。当经寄谕各该督抚等酌筹拨济。嗣据毛鸿宾奏，直隶添兵筹饷窒碍情形，复经谕知刘长佑就地方情形，妥筹定议。

兹据刘长佑奏，遵筹全局，拟请抽练营兵，酌募勇丁，以重畿辅。惟以此项军饷责成十八省，不独疮痍省分自顾不遑，即完善之区亦各日形支绌，与其多派而徒有其名，不如少派以期核实。拟于广东厘捐项下每月提银一万两，两江江苏、江西、福建、两湖、山东、山西、四川、河南各省每月提银各千两，其余各省应免筹济，并将该督到任时，指拨各省协饷，一概停止等语。所筹尚属妥协。直隶屏卫京畿，现在宋景诗全股歼除，正宜乘此休暇，整顿营伍，以重畿辅藩篱。所有添设营镇，增补新军，需饷尤为紧要。着各该督抚等按照所奏按月如数筹拨，即与京饷搭解部库，以便由部拨解直隶省，以应要需而资拱卫。如有迟延，即照贻误京饷律议处。该督抚等务当迅速筹拨，毋少迟误，自干罪戾。将此由五百里各谕令知之。钦此。

遵旨寄信前来。

257. 附陈请以郭柏荫署理江苏藩司薛书堂接署苏松臬司李仲良暂署常州府知府情由片 [1] 十月二十日

再，江苏藩司篆务先系臬司刘郇膏兼署，嗣因正任藩司万启琛仍留皖营，即经臣等咨商遵旨拣员接署。臣曾国藩并附片陈明在案。惟松属各州县现议择其稍为完善者开征新漕，兵燹之后，册籍全无。又正值减粮章程未定，应先减成征收，必须轻重无偏，力除积弊。刘郇膏久任江苏州县，熟悉漕务情形，勤廉朴实，存心爱民，拟请旨改为署理江苏藩司，以便督同地方官核明科则，察看各处秋成分数，酌量征收。此外，综核各军支放粮饷及一切公务较繁，未能兼顾本任臬司印务，自应另行派员接代。

查有三品衔苏松粮储道郭柏荫，品端才洁，讲求实济，堪以署理臬司。递遗苏松粮道篆务，查有遇缺题补道常州府知府薛书堂，条理精详，识力沉毅，堪以接署。所遗常州府篆，查有江宁遗缺府遇缺奏补知府李仲良，谙练老成，堪以暂行署理。除分饬遵照外，谨合词附片具陈，伏乞圣鉴训示。谨奏。

同治二年十月二十日议政王军机大臣奉旨。钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

258. 金陵一军分兵北岸力解石涧埠重围克复巢县等处出力文武员弁请奖清单 [1] 十月二十日

谨将金陵一军分兵北岸，力解石涧埠重围，克复巢县、含山、和州、江浦各城，东关、铜陵闸各隘。金陵老营攻克雨花台、印子山、上方桥、江东桥，并会同水师克复九洑洲各要隘，及分防金柱关各营击退侍逆大股，保全后路，在事出力文武员弁缮具清单，恭呈御览。

各统带营官、营务处等员：

布政使衔记名按察使刘连捷，记名提督张诗日。该司等迭当大敌，救全大局屹立不摇，实属智勇过人，战功卓著。其应如何优奖之处，恭候圣裁。

记名提督河南归德镇总兵萧孚泗，记名提督张光明。该提督等调度有方，战功甚伟，应请交部从优议叙。

候选道陈湜。该员器量闳深，智勇罕匹，此次攻克雨花台、江东桥石垒尤费苦心孤诣，请加按察使衔并赏给勇号。

江苏补用道易良虎、罗麓森。该员等调度精详，识力坚定，实属谋勇兼资。易良虎请加盐运使衔并赏给勇号；罗麓森请加盐运使衔。

花翎道衔两江补用知府黄润昌，花翎江苏补用知府彭椿年。该员等调度有方，治军有法，谋略甚伟，功绩极多。黄润昌请免补知府以道员留于浙江补用；彭椿年请免补知府以道员仍留江苏补用。

记名提督罗逢元、周惠堂、萧开印，提督衔记名总兵熊登武、王仕益、晏恭山、胡松江、朱洪章。该员等战功甚伟，勇往无前，均请赏给正一品封典。

记名总兵凌有和、萧致祥、刘湘南、朱文光。该员等胆气过人，战功最著，均请赏给正二品封典。

提督衔记名总兵李祥和，记名总兵朱南桂、曾良佐。该员等谋勇兼备，屡建奇功，均请简放总兵实缺，以提督记名遇缺提奏。

记名总兵张定魁、成东昂。该员等督队诸剿，勇而能稳，均请遇有总兵缺出尽先提奏，并请赏加提督衔。

花翎副将杨镇南、崔文田、杨西平、易春光、罗朝云、邓泰福、杨喜贵、张泰交、谭国泰，总兵衔副将葛奇益、罗雨春、周日昇。该员等布置战守，迭立奇功，均请以总兵记名请旨简放。

记名总兵李瑞二。该员克城克隘战必身先，请遇有总兵缺出尽先提奏并赏给勇号。

两江补用副将周光正，副将邓吉山。该员等屡御强寇，屹立不摇，均请以总兵记名简放并赏给勇号。

花翎两江补用副将吴隆海，花翎副将张叶江、吴次汉。该员等带队堵剿屡著奇功，均请赏给勇号并加总兵衔。

记名总兵武义山。该员每战身先，骁勇罕匹，请赏给勇号。

蓝翎即选同知武明善。该员布置战守，悉合机宜，请免选本班以知府不论双单月即选，并赏换花翎。

蓝翎五品衔即选知县王廷耀。该员治军严肃，临阵勇敢，请赏给五品封典。

花翎副将衔参将陈寿武，花翎参将刘泰财。该员等带队冲锋，所向克捷，均请以副将尽先补用并赏给勇号。

花翎副将衔参将冯盛德、朱唐训、熊上珍。该员等勇敢过人，每战必克，均请免补参将以副将尽先补用，并加总兵衔。

蓝翎参将李泰山。该员久历戎行，战守可恃，请免补参将以副将尽先补用，并赏换花翎。

花翎参将李金洲、葛东庭，花翎游击陈汝俊，花翎参将衔游击刘定发。该员等临阵勇敢，迭杀贼目，均请免补本班以副将尽先补用。

蓝翎副将衔参将吴宗国。该员身先士卒，屡立奇功，请免补参将以副将尽先补用，并加总兵衔赏换花翎。

吉字中军仁、义、节、制、严、智、信、和、公、宽、敏、惠、敬、慎、坚、固、猛、克、备、选、巽、顺、从、福、威、武、利、贞及选、锋、湘、恒马步共三十二营：

总兵衔副将彭言志、王道达，花翎副将萧上林、王群贤、叶必信、王绍义、戴佑胜、晏玉春、唐景春、易忠信、陈致祥、宋茂英、欧阳清鉴、王上国、蒋照临。以上十五员，督队攻坚，战功迭著。均请以总兵记名简放。王上国并请赏给勇号。

总兵衔副将李大魁、周运斌，副将黄崇孝、周平福、陈友志、蓝瑞祥、谢明久。以上七员，迭破坚垒，杀贼最多，均请赏给勇号。

花翎副将熊绍濂、杨瑞堂、罗泽湖、张东阳、周济盛、王永桂、廖世霖、鲍昌胜。以上八员，冲锋陷阵，迭立奇功，均请赏给勇号并加总兵衔。

花翎副将衔参将罗景集、李麟定、王恒丰。以上三员，每战争先，骁勇罕匹，均请免补参将以副将尽先补用并赏给勇号。

辉、凌、子、龙、罗、高政、胡海万 [2] ，花翎参将李春森、戴名山、彭光友、王佩琼。以上十一员，迭破坚垒，杀贼甚多，均请免补参将以副将尽先补用，并加总兵衔。

蓝翎安徽补用直隶州李启仁，蓝翎江苏补用直隶州禹志涟，蓝翎江西候补同知胡宝善。该员等督队接仗，功绩最多，均请赏换花翎并加知府衔。

蓝翎六品顶戴候选县丞汪汝桂，蓝翎候选训导朱式云，候选县丞赵烈文。该员等器量闳深，调度有法，实属尤为出力。均请免选本班以知县留于浙江补用。汪汝桂并请加五品衔。

江苏补用县丞熊炤南，候选县主簿赵煦，湖北补用知县陈栋，蓝翎五品衔候选知县陈麒勋。该员等督队堵剿，迭立功绩。熊炤南请免补本班，以知县仍留江苏补用。赵煦请免选本班，以县丞不论双单月遇缺即选并赏戴蓝翎。陈栋请加同知衔，陈麒勋请免选本班以知州留于浙江补用。

候选内阁中书汪466-1 ，候选知县彭玉牒，候选州判唐之馥，江西候补县丞何步衢，候选训导黄仁普，候选县丞朱富荣、朱辉春、葛衡封、曾显忠。该员等晓畅戎机，最为出力，均请加五品衔。黄仁普、朱富荣、朱辉春、葛衡封、何步衢并请赏戴蓝翎。

花翎副将丁得胜、赵砥中。该员等功绩最多。丁得胜请加总兵衔，赵砥中请赏给二品封典。

花翎副将衔参将刘代仕、王先胜，花翎参将戴洪福、苏有奇、葛青云、陶青松、董文华、贺猷武、刘璧友、陈定胜、唐洪福、陈复堂、龚朝明、熊品佳、熊祖锡、黄梓材、吴长胜、周益胜、周新锷、雷正清、王玉贵、贺开元、王本祥、熊春森、扶得胜、陈复茂、谢兰清、彭秀清、张耀春、刘大贵、黄寿龄、陈辉章、李隆典、贺广兴，蓝翎参将刘春生、张家魁，花翎参将衔游击袁明亮，花翎游击廖云清、陈锡林、张正荣。以上四十员，破垒焚卡，迭杀贼目，立功最多。均请免补参将以副将尽先补用。

蓝翎参将罗兴祥、萧玉吉、袁光明。以上三员，战必身先，擒杀贼目，均请免补参将以副将尽先补用并赏换花翎。

蓝翎参将周惠章、傅永德。以上二员，带队冲锋，手刃悍贼，均请赏换花翎并加副将衔。

花翎参将游击胡楚南，花翎游击周兴云。以上二员，每战争先，所向克捷，均请免补游击以参将尽先补用，并加副将衔。

即选同知萧锦臣，蓝翎即选同知吴永济，花翎运同衔安徽候补同知徐镇楚。该员等帮办营务，功绩最多。萧锦臣免选本班以运同不论双单月遇缺即选；吴永济请赏换花翎；徐镇楚请赏给正四品封典。

候选通判戴高、罗昌祺。该员等巡濠督队，昼夜辛勤，均请免选本班以知州不论双单月遇缺即选。

蓝翎即选府经历县丞杨济南，蓝翎即选县丞成永清，即选府经历萧宗儒、沈维廷，即选县丞李家湘、彭煦、张隆极、王毓仁、陶宝善、陆显勋、朱之干。该员等督队堵剿，不避炮石，均请免选本班以直隶州州判不论双单月即选。李家湘、彭煦并请赏戴蓝翎。

即选从九邹国宾、易盛苇。该员等久历戎行，功绩最著，均请免选本班以府经历不论双单月遇缺即选并赏戴蓝翎。

监生王厚堂，文童魏闳纲、陈奎、朱世材、杨荣璠、林荣先、萧有勋、周济昌、陈炳基、李宗岳、李泽鸿、陈春煦、黄子文、江恒茂、袁鸿畴。该生等随同攻剿，出力最多，均请以从九不论双单月遇缺即选。

蓝翎参将谭碧理、邹定吉。以上二员，迭立功绩，均请加副将衔。

花翎游击黄廷爵、陶立忠、文若清、王幼山、龙开宗、武湘林、傅发楚、周应堂、朱安国、张凤鸣、熊品芝、熊云益、秦世明、鄢正泰、杨文彪、李云堂、沈应瑞、杨显名、陈万春、周从德、陈新光、皮开荣、胡必胜、凌德和、裴人杰、杨名声、彭岚云。蓝翎游击吴呈辉、邓积柏、章继先、何胜辉、刘第益、谭品元、钟光斗、李光明、王定祥、王华春、叶彩廷。花翎游击衔都司周荣亭、朱启柏、黄万鹏。以上四十一员，冲锋破垒，杀贼最多，均请免补游击以参将尽先补用。

蓝翎游击武制清、何长林、邓致鳌、易修光、易仁和、黄必义、刘锦祥、罗三阳、刘纯益、谢正印、刘成秀、冯光顺、萧楚胜、李成友、彭大中、马吉祥、冯连升、周仕达。蓝翎游击衔都司唐守章、蒋月华。以上二十员，擒杀贼目，功绩最多，均请免补游击以参将尽先补用并赏换花翎。

蓝翎江西补用游击胡学易。该员战功最著，请免补游击以参将仍留江西补用并赏换花翎。

游击杨桂林。该员打仗奋勇，请免补游击以参将尽先补用并赏戴花翎。

蓝翎参将李楚臣、刘复胜、黄子秾。以上三员，杀贼甚多，均请赏换花翎。

蓝翎游击衔都司余万友、王福元、刘永胜、刘遐龄、刘显光、黄长元。蓝翎都司杨金殿、谢洪胜、瞿永约、刘汉章、谢明山、贺广清、刘明高、舒赞彪、李蔚堂、彭敦泗、罗光锽、陈复胜、陈济邦、萧泳泰、许连元、冯玉堂、刘自南、刘友仕、戴友胜、凌际芝、彭际时、蒋玉贵、刘三胜、周惠秀、易思传、宋有亮、冯祥发、杨洪玉、曾友胜、王仕四、杨久隆、邓坤元、彭得胜、乐新胜、陈福万，蓝翎都司衔守备黎金祥、彭南书。以上四十三员，争先杀贼，擒斩最多，均请免补都司以游击尽先补用并赏换花翎。

游击衔都司马玉堂。该员迭立战功，请以游击补用并赏戴花翎。

蓝翎游击衔都司胡正益，花翎都司熊桂林，蓝翎都司文日开、萧玉林。以上四员，每战争先，骁勇罕匹，均请免补都司以游击尽先补用并加参将衔。

蓝翎游击衔都司郑歧山、周祥久。花翎游击衔都司梁德和。花翎都司李岱云、赵融、龚凤林、颜胜发、梁经魁、刘芳桂、李春和、田官胜、李正光、曾楚益、龙桂林、邓敬财、杨定源、曾仁和、王福林、彭复胜。蓝翎都司易炳炀、张星林、张再山、周诒方、武兴进、李长发、邓长泰、曹俊泰、钟义山、颜青云、易良斌、王文蛟、杨义胜、刘青沄、侯维期、阳家祥、汤得荣、艾臣辅、罗得盛、沈清和、凌发荣、彭隆香、周国胜、彭端书、宋光明、邱三友、黄瑞堂、马本汉、林太和、赵阳生、张玉胜、周怡胜、陈庆林、廖世珍、刘复胜、何泰祥、龚在胜、叶启心、王义奇、龚先开、余进德、刘胜康、曾恒武、陈明义、潘步云、赵望益、张厚集、邓正世、张得胜、潘胜义、张兰芳、何明元、刘行玉、朱显明、周胜清、周华山，蓝翎都司衔守备赵金声。花翎守备李臣荣。以上七十七员，屡立奇功，擒杀贼目，均请免补都司以游击尽先补用。

分发四川藩经历即选盐提举傅以辀，帮办营务，功绩最多，请加运同衔并赏戴花翎。

候选知州江映青，带队巡濠，不避炮石，请免选本班以同知不论双单月即选。

蓝翎即选县丞龚定瀛，五品蓝翎候选县丞陈金镕。该员等躬冒矢石，艰险备尝，均请免选本班以知县不论双单月即选。

蓝翎安徽补用县丞曾良升，带队巡濠，不避炮石，请免补本班以州判仍留安徽补用。

蓝翎即选从九曾传铣，五品蓝翎候选从九章铨，候选从九曾霞城、周顺巽、陈德馨、李芳英、彭先仁、郭立德、刘宗翰。该从九等随同堵剿，所向有功，均请免选本班以县丞不论双单月即选。

增生孙应煃，帮办营务，昼夜辛勤，请以训导不论双单月即选。

监生黄鄂、刘逢鼎，六品翎顶胡联登。该生等带队堵剿，不避炮石，均请以县主簿不论双单月遇缺即选。

从九衔唐子清，文童彭毓楚、朱华阳、朱辅之、熊人镜。该文童等随同堵剿，功绩甚多，均请以从九品不论双单月即选并赏戴蓝翎。

候选府经历周文伟、金万生，出力最久，请赏戴蓝翎。

蓝翎游击王文明、王必胜、江书典。以上三员，胆识均优，能战能守，请赏换花翎并加参将衔。

蓝翎都司衔守备邓云祥，蓝翎守备余其昌。以上二弁，首先登垒，杀贼最多，均请免补守备以都司补用并赏换花翎加游击衔。

都司衔守备李宝臣，花翎守备邓荣孝、黄秀发、汪茂才、李太和、石仁和，蓝翎守备彭连升、叶楚胜、张楚胜，蓝翎都司衔守备廖元宗、苏步高、赵德魁。以上十二弁，冲锋陷阵，奋不顾身，均请免补守备以都司尽先补用并加游击衔。

蓝翎都司衔守备伍建志、李宜荫、杨文学、刘长胜、彭有志，蓝翎守备李兰桂、谢惠泽、袁连吉、陈复升、刘炳、凌松荣、戴顺明、张芝兰、叶永辉、李得茂、陈义胜、周万鹏、周立兴、谭文海。蓝翎千总乔定夺、刘国胜。以上二十一弁，迭次擒杀贼目，均请免补守备以都司补用并赏换花翎。

都司衔守备张得昇，守备衔千总张延寿，守御所千总符玉元。以上三弁，手刃悍贼，屡立奇功，均请免补守备以都司补用并赏戴花翎。

蓝翎都司周万友、萧金品。以上二弁，杀贼甚多，均请加游击衔。周万友并请赏换花翎。

花翎守备罗宇名、郭占奎、唐闻华、呼延霖、阳清和、陈定元、刘泗海、谭武廷。蓝翎守备贺长胜、黄镜堂、彭春尔、曾维武、彭文蔚、曾凤翔、罗瑞仁、张明星、曾传玉、石庆祥、龙汉彪、邓华忍、文光耀、张洪兴、冯清汉、贺则友、崔兆龙、董世湖、颜楚胜、陈光升、赵金陵、傅怀德、曾春发、梁庆祥、萧正泰、凌耀彩、张茂堂、李邦垠、颜有源、吴得胜、樊友胜、徐鼎荣、李定宝、周清顺、吴万胜、鳌先照、张德彪、刘明德、王有福、熊东山、邓礼光、刘怀德、郭焕廷、邓淑芳、贺隆云、萧定国、张三元、胡玉元、孙志高、李开义、周恩喜、杨文榜、梅万友、谢开胜、丁时发、向子明、刘厚五、张俊德、杨连升、卢孟海、彭芝兰、左三元、钟清和、罗洪彬、寻鹊起、周友元、周得方、刘玉春、陈复胜、熊国祥、丁明友、冯定久、周万明、李添春、武华清、赵开泰、严加祥、郑明友、曾宗益、刘礼田、唐胜武、熊耀辉、刘廷爵、胡在朝、熊义发、吕桂祥、熊厥成、魏昭骞、龙长青、王光明、萧其凤、武云高、沈名扬、卢福先、吴玉昆、刘云俊、李运堂、朱富胜、张日新、黄昌。蓝翎都司衔守备黄汝钦。蓝翎守备衔千总陈云亭、范占鳌、彭德星、崔得胜。蓝翎守御所千总伍经魁，守御所千总余洪胜、唐宗延、李维山，蓝翎千总刘清南、王云昇。以上一百十九弁，屡破坚垒，杀贼甚多，均请免补守备以都司尽先补用。

守备龚长升、李连升，守御所千总李义信。以上三弁，冲锋陷阵，迭著战功，均请免补守备以都司补用并赏戴蓝翎。

千总阳凤汝、程三思、张秋林。蓝翎千总晏青山、马楚胜、谢明胜、匡正友、彭国华、易长胜、杨腾芳、范岳高、杨庭庆、胡其胜、游胜福。蓝翎守备衔千总杨三元、朱新春、李三胜、赵碧文、罗楚南、赵友元、彭得春、罗三友。蓝翎守御所千总周庆轩、彭万胜、罗耀德。守御所千总林仁盛、潘凌云、朱长久、彭万盛、周金才、赵益成。以上三十一弁，破垒焚卡，迭立奇功，均请补千总以守备尽先补用并加都司衔。阳凤汝并请赏戴蓝翎。

蓝翎千总贺正魁，首先登垒，请免补千总以守备尽先补用并加都司衔赏换花翎。

蓝翎千总张忠义、马功成、王以财、张学泰、张玉和、张隆兴。以上六弁，迭立奇功，均请免补千总以守备尽先补用并赏换花翎。

把总赵春林、刘友昆、陈三茂、谢楚南、湛元发，千总廖云程。以上六弁，杀贼最多，均请免补千总以守备尽先补用并赏戴花翎。

守备衔千总邹光前。守御所千总黎光胜、萧日星、罗宝田、湛得桂、查献廷。千总刘祥峻、阳修六、谭楚云、萧泰义、李玉和、胡贞祥、李竹田、向南堂、谭新益、谢尚集、邓连升、周友福、熊祥达、邹桂福、萧正祥、陈焕明、贺崇林、王超群、潘志修、张国华、王得盛、李桂堂、阳国友、李厚祥、李致和、刘绍文、贺建福、罗在俊、朱明胜、周汉忠、杨世宗。把总曾文胜、陈云胜、陈兴旺、胡象晋、张隆翔。以上四十二名，打仗奋勇，杀贼最多，均请免补千总以守备尽先补用并赏戴蓝翎。

蓝翎千总彭凤汉、易世林、罗芳义、郭盛明、邓飞熊、丁庆云、邱景发、汤德辉、吴友德、唐星照、李联诗、魏长源、彭万裕、贺承龙、刘楚亭、熊云泗、康大胜、袁名声、杨云胜、刘友胜、钟茂隆、袁俊杰、张永发、叶镇魁、萧忠泉、蒋楚南、王继昌、冯永祥、刘先扬、罗金顺、董鸣歧、朱景春、张发兴、邓修福、成斐章、刘德安、丁继承、刘在心、刘明芳、李秀福、周起连、毛得升、赵德高、汪胜发、杨聪益、唐楚英、杨春和、左龙翔、胡广南、龙其祥、王琳瑞、陈秀华、谭贵和、赵定杰、胡应祥、陈辉山、彭福德、李名声、蒋云亨、杨有春、李云华、杨义堂、袁腾九、张光辉、陈桂武、熊得胜、萧腾林、宋定国、黄国贤、柳元泰、刘复胜、李义和、李有庆、王金魁、钟必胜、张得贵、文湘海、邓光耀、陈国胜、黎记春、齐维新、廖金林、萧坤辰、董必扬、宋席珍、冯元升、彭长集、贺贵祥、张忠武、唐星友、刘重珥、刘作纲、成人美、李天信、周天桂、李绿荫、杨显达、刘友庆、李湘桂、曾荣华、王利见、刘伦元、杨洪发、杜镇秋、文楚胜、刘明忠、刘泰隆、易国祥、唐仁先、萧美章、谢荣泰、陈宗海、熊南山、王特亭、陈开亮、周道生、成光裕、侯惟贤、曾荣贵、冯清泗、雷忠乐。蓝翎守御所千总童忠德、李光华、杨集义、萧名扬、沈华山、朱复林。千总邓廷桂、邓善周、陈明仪、宋光元、尹良山、杨清政、陈席珍、刘开胜、刘国长。蓝翎把总刘有福、胡镇钦、王贵春、文科庆、张政星、萧仁福、李彩恬、李在朝、李寿山、罗云海、李复胜。把总王昇贵、廖得胜。以上一百四十九名，冲锋陷阵，杀贼最多，均请免补千总以守备尽先补用。

蓝翎把总邓青云、梁正盛、陈致生、齐俊德、宋胜和、张文友、刘元孝、刘若明、彭基顺、杨以贤、张学霖、吕桂升、张友桢、萧忠恒、周长发、陈文秀、彭仕岳、李全胜、易光升、陈兴发、陈宏志、谢泰德、贺东山、曹万胜、潘胜辉、赵青山、贺品二、周忠福、萧云岳、吴世训、谢礼宾、周如相、易三元、李正洪、陶懋林、张永胜、李万才、陈有才、杨得隆、刘会朝、陈舫亭、易志廷、毛得胜、张开华、萧玉兴、萧祥义。把总邓万胜、张忠和、彭南山、彭得高、单凤贤、王怀光、张有才、王学忠、崔文德、黄得标、周焕彩、萧桂山、齐相文、刘得高、张开泰、徐文赞、张最忠、何道才、萧光前、朱正义、傅俊彦、刘代友、萧永兴、左秀华、何吉昌、赖得胜、胡长胜、陈常山、周歧山、朱青云、刘福顺、萧明胜、王添来、刘青友、萧珍琳、李文彬、王喜德、钟茂莲、萧在邦、罗文致、叶正春、郑仁洪、唐振春、萧得昌、沈松廷、葛有发、龙玉堂。蓝翎外委贺壎箎、王先茂、王德元。以上九十六名，打仗奋勇，杀贼最多，均请免补把总以守御所千总尽先拔补。

把总龙文泗、曾英才、王福武、尹耕莘、阳起梯、王南惠、田永林、周元吉、唐有馀、陈春桂、刘国升、曾义友、龚见益、冯永和、谢国学、刘俊高、向荣贵、周金重、李鸿宝、汤万祥、巫邦泗、张元林、李桂林、曾万胜。以上二十四名，杀贼最多，均请免补把总以守御所千总尽先拔补并赏戴蓝翎。

蓝翎把总甘道生、刘有志、周长拔。蓝翎外委李兼善。以上四名，杀贼甚多，均请免补把总以千总尽先拔补并加守备衔。把总李永庄、郭对扬、杨凤采、黄正明、傅德位、黄世坦、张锡友、周随乐、周万高、王交益、瞿友德、陈桂芳、胡明德、邱开谋、潘其祥、周连升、李大胜、周光明、程昌治、彭廷元、曹致太、陈世光、冯明福、颜禹建、龙芝纯、李必友、谢玉林、李孚怀、萧荣名、李德胜、傅峻山、陈维义、罗林逸、廖得胜、黄长胜、刘宗益、廖良佐、陈凤祥、田桂英、陶汉池、谭声名、李昭麟、周清和、王林禄、匡致正、卢友盛、杨喜桂、熊荣华、朱景尚、邓云传、徐明耀、龙维发、贺友胜、阳瑞兰、彭云衢、杨万胜、朱高文、刘洪胜、凌湘浦、熊兰轩、龙会文、童贵德、苏三作、杨玉胜、王楚江、尹玉开、何友胜、朱荣华、李春林、李明发、王光怡、王福堂、曹鸿钧、朱苏集、葛连溪、熊胜得、苏湘亭、陈建久、李寿喜、张世洪、陈光泰、胡吉祥、陈宽泗、钟庆祥、何荐龙、刘瑞泗、杨兴光、李福武、刘思文、王南陔、彭育南、王得胜、陈光楚、王连升、曹兰亭、曹义胜、李心田、廖峙楚、言太远、郭言山、刘明高、康友高、萧复春、熊春和、李仕得、李清义、杨贤禄、刘宏泰、罗道德、曹臣诗、谭明月、李澍村、姚上珍、万正华、李三和、黄名山、严秀钦、张昌光、赵有贵、黎天和、谢清源、萧有宾、李克致、罗桂林、胡凤桂、阳顺清、刘成瑞、龙顺三、黄洪发、龙正祥、刘复洪、曹宏贵、张德全、李九彪、王名贵、李朋来、刘世贵、王锦泗、王裕光、赵松元、刘春圃。外委谭在智、邓连方、杨泽春、贺大有、陈有义、萧清胜、张元耀、潘以成、王定鸿、彭贤敬、彭安华、周隆缤、唐友义、龚维翰、周楚南、刘祖德、龚惠福、唐占魁、周得宽、屈泽武、曾福禄、罗富龙、朱东升、唐得升、陈明瑞、彭三多、萧志亮、刘桂兰、刘长胜。军功萧奇春、黄雨时、马有兴、袁质彬、刘效求、赵敬德、童佑山、符惟富、石清华、陈达先、杨南桂、贺南玉、宋义胜、黄庚云、吴次诚、陈再山、易楚德、凌福德、向观禄。以上一百八十九名，杀贼最多，均请免补把总以千总尽先补用并赏戴蓝翎。李永庄并加守备衔。

蓝翎把总王有章、方名熟、吴楚桂、郭镇邦、陈万年、陈荣贵、黄得贵、周从云、刘得祥、陈义方、刘安炳、萧兰芳、葛云堂、彭文上、李文升、罗山胜、许贵华、殷信志、张英才、周昭先、赵秉宗、刘祥武、萧致高、余大烈、刘汉文、邹明旺、张运贤、陈友荣、易盛丰、李绍阶、潘复胜、陈德祥、罗华桂、张连升、唐魁正、田茂林、马明才、曾德贵、王荣华、喻华俊、陈致高、唐启后、马俊才、陈禄喜、彭茂南、李道生、吴文明、伍辉开、李明胜。把总刘伯武、王章甫、刘正泰、袁成新、言三阳、雷洪兴、刘京都、刘湘庭、陈得胜、阳达贤、黄由先、张毓明、张自然、邓玉贵、李宇全、朱子学、钟典谟、殷德三、钟绍云、李福致、周旺亭、邹其宜、戴金魁、雷洪发、于安邦、方时兴、田玉元、李明开、钟建堂、凌敬亭、刘生才、邓国祥、陈世凤、杨友胜、谷山和、邹和全、邓光明、陈见兴、廖正中、陈凤翔。蓝翎外委吴发万、赵云生、朱友诚、李堂庆、姜清香、李坤玉、贺申禄、潘瑞堂、刘荣盛、黄嘉喜、蔡立祥、曹光礼、傅友胜、周日新、曾广发、殷得元、周立臣、熊光友。外委萧义胜、周益正、李东海、刘茂山、曾476-1 春、朱坤全。以上一百十三名，杀贼最多，均请免补把总以千总尽先拔补。

外委吴锜南、魏秀益、张殷贤、张克信、王景八、余得顺、张南朝、傅安邦、雷绍成、魏光先、贺盛铭、张敦信、杨有桂、萧汉章、萧云凤、邹复胜、苏葆臣、李南桂、黄楚胜、赵各龙、王有元、邹珍林、唐明亮、赵镇国、刘文煌、周维盛、廖荣华、吕福胜、杨德山、朱正兴、周心忠、卢澍阶、周邦友、廖代翼、唐复胜、周清河。军功赖榜发、陈连福、熊春亭、谢尚泗、彭定胜、朱仁先、陈相林、陈明楚、李作春、刘得桂、刘玉祥、朱宗福、潘世守、赵泰和、朱宇显、潘有元、胡克明、李启忠、王孝隆、罗复兴、李成和、李邦瑞、萧有霖、屈光朝、傅礼安、曹金亮、戴翼春、喻德辉、余楚辉、唐万春、罗太生、倪广福、李臣武、王制胜、张国正、李受福、谭章斌、陈世高、伍华春、李绍裔。以上七十六名，屡立战功，迭杀贼目，均请免补外委以把总尽先拔补并赏戴蓝翎。

江西补用道李作士，湖南补用知府刘曾撰，蓝翎候选知州王必昌，蓝翎安徽补用知府冯邦棅，两江补用直隶州潘鸿焘，知府衔安徽补用直隶州刘履祥，安徽补用直隶州刘燧基，安徽补用知县章寿麟，湖南试用知县吕懋恒。以上各员，每于攻剿吃紧之时，筹济军饷，运解子药，均亲至前敌，不避艰险，久著劳绩。李作士请加运司衔。刘曾撰请加道衔。王必昌、冯邦棅均请赏换花翎。潘鸿焘请免补本班，以知府仍留江苏补用。刘履祥请免补本班，以知府仍留安徽补用并请赏换花翎。刘燧基请加知府衔。章寿麟请免补本班，以知州留于安徽补用。吕懋恒请加知州衔。道衔江苏候补知府署江宁府知府杨钟琛。该员亲率炮船巡防江面，又随同水师克复江浦县城、九洑洲贼垒，甚为出力，劳绩最多。请免补本班以道员用，并加盐运使衔。

湘副后、南后、南前、南左、南右、吉后、吉左、振字、长胜、嘉字、湘恒、崑字、唫字、东字、保字、恭字、盛字、平字及亲兵、马队共二十六营：

花翎总兵衔副将刘良寿。花翎两江补用副将蒋得胜、方万盛。花翎副将胡克安、朱连甲。该五员训练有方，善战善守，均请以总兵记名简放。

花翎补用副将谢得贵。该员克城、克垒，屡著奇功，请加总兵衔并赏给勇号。

花翎副将彭玉堂、张国才。该二员带队打仗，胆识俱优，请仍以副将留于两江尽先补用并赏给勇号。

两江补用副将王士元。该员屡克城隘，战必身先，请加总兵衔。

花翎副将衔参将陈万合、潘在田，花翎参将聂福厚。该三员战守兼优，骁勇无匹，均请免补参将以副将尽先补用并赏给勇号。

副将衔参将朱茂才，花翎参将沈鸿宾。该二员生擒悍贼多名，殊属勇敢，均请免补本班，以副将尽先补用并加总兵衔。

花翎副将衔参将张洪贵、陈德元、姜祖玉，花翎参将杨定发、彭介臣、彭迎祥、杨明光、谭位高、李宏珍、陈万山、蒋光晋、罗紫临、胡作成、张泰、武银山、王连陞。以上十六员，带队冲锋，力破坚垒，均请免补参将，以副将尽先补用。

花翎参将陈必友、田百钧，蓝翎参将孙俊杰、胡长发。该四员临阵勇敢，功绩甚多。陈必友请免补参将，以副将留于江苏补用。田百钧请加副将衔。孙俊杰请免补参将，以副将尽先补用并赏换花翎。胡长发请赏换花翎。

花翎参将衔游击唐桂馥。蓝翎参将衔游击周裕堂。花翎游击刘永成、王福修、王盛德、周世仁、周高发、毛文炳、邹芳桂、谢三洪、彭泰山、黄福昌、王其章、冯有翼、冯守典、刘秀礼。蓝翎游击田天禄、陆开德、萧见久、李永和、胡喜禄。以上二十一员，明白勇敢，每战必捷。均请免补游击，以参将尽先补用并加副将衔。

蓝翎参将衔游击杨明胜。蓝翎游击刘永兴、秦有胜、张友才、严洪彬、杨遇泰、丁守政。以上七员，焚巢破垒，迭著战功，均请免补游击以参将尽先补用，并赏换花翎。

花翎游击喻名华、李开德、刘伦昱、曾玉策、凌识亮、谢长胜、凌曜安、郑友福。蓝翎游击游应和、张志斌、杨拔秀、姜安世、颜光杰、王怀秀。花翎都司曾传俊。以上十五名，破垒焚卡，战功最著，均请免补游击以参将尽先补用。

蓝翎游击万福泰、黄国安、杨云从。以上三员，杀贼甚多，均请赏换花翎。万福泰、黄国安并加参将衔。

花翎游击邱以德、周邦道。以上二员，晓畅军事，战守均优，均请免补游击以参将留于两江补用。

花翎游击衔都司张春林。蓝翎游击衔都司黎秀裳。蓝翎都司刘得胜、贺培成、朱鸿胜、谢茂胜、谢春堂、谢如辉、罗名泗。花翎都司胡春阳、唐泽名。以上十一名，每遇大敌，勇而能稳，均请免补都司，以游击尽先补用并加参将衔。

蓝翎都司王锡昌、李运春、欧阳胜、李慎公、胡贵荣、文继辉、喻恒清、朱斯煌、谭荣华、彭复吉、徐尚龙、萧训和、舒开朝、邱德福、周永发、刘培益、萧太元。蓝翎游击衔都司叶东元、邓成日。蓝翎都司衔守备萧桂山、陈仁贵。以上二十一员，身先士卒，奋不顾身，均请免补都司，以游击尽先补用并赏换花翎。

蓝翎游击衔都司王科厚、胡竭其。该二员冲锋陷阵，勇敢异常，均请免补都司以游击尽先补用，并赏换花翎加参将衔。

花翎都司杨钾南、萧正祥、杨本贵、李乔廷、周明杰、张文魁、龙得孚、向明山、武文标、梁宪章、王清和。花翎都司衔守备罗彬。蓝翎都司张德胜、汤保成、周绍唐、龙必胜、晏楚英、钱在忠、曾绍兴、刘永盛、王凤仪、邱复兴、杨芳权、胡泽松、周怡名、萧廷魁、萧洪胜、黄声朝、刘云翥、萧有举、萧如有、姚圣益、胡自新、万安定、夏崑480-1 、梁宗昌、梁云章、陆文海、陈洪胜、钱有德、张玉麟、朱大珍、蔡鼒臣、潘泰祥、彭凤舞、陈胜辉、罗泗海。蓝翎都司衔守备李春台、戴康林、朱载武、萧绍珂、谢敬章、胡昌顺。以上五十三名，打仗奋勇，杀贼甚多，均请免补都司以游击尽先补用。

花翎都司衔守备金鹏辉。该员打仗奋勇，请免补都司以游击留于两江补用。

蓝翎守备万在中、向鹏举、陈华典。该三员身先士卒，所向有功，均请免补守备以都司尽先补用，并赏换花翎加游击衔。

蓝翎都司衔守备鲁得胜、丁长胜、彭瑞堂、龙江楼。蓝翎守备龙凤璋、王永发、晏毅成、贺远俊、刘仕南、张继奎、朱楚和、黄德亮、谢金诰、段鸿翥、殷受福、胡陞元、禹景福、朱世林。蓝翎守备衔千总朱名声、杨正发。以上二十弁，屡经苦战，杀贼颇多，均请免补守备以都司尽先补用，并赏换花翎。

蓝翎都司衔守备万成美、易顺胜、谭彰汉。花翎守备阳凤益。蓝翎守备戴富贵、喻福星、戴正友、张春林、王三湘、彭如胜、贺昆池、赵得志、侯得胜、陈福田。守备谢定胜、张彩亮、雷昌富。以上十七弁，力破坚垒，奋不顾身，均请免补守备，以都司尽先补用并加游击衔。

都司衔守备彭桂林。守备胡贵益、杨有林。该三弁杀贼最多，均请免补守备以都司尽先补用，并赏戴蓝翎。

蓝翎守备杜方来、熊得胜、陈有胜、杭进先、茹春华、李赞元、彭添和、傅文彩、张万山、黄荣发、陈明德、杨锡武、谭仁瑞、余振坤、王志清、陈得和、刘明胜、黄有元、杨应开、白喻陞、余积庆、王思沛、杨玉贵、张锦亭、侯廷魁、周湘甲、田友声、舒长胜、陈怡昇、谭福琳、彭庆元、彭仙九、陈申立、陈明辉、胡三元、刘明德、谭九皋、李定元、谢得胜、周玉标、杨雨浓、朱石岩、胡泰见、唐焕珊、李星文、罗长远、古庭盛、刘青圭、李有胜、黄祥发、李三胜、周林浦、曾大亨、周寿春、蒋钟秀、刘玉元、王喜翼、萧金定、谢英榜、李占魁、田长江、谭玉光。守备成忠兰、冯明山。蓝翎守备衔千总蒋德俊、彭缙绅、夏明德、周玉堂、周定湘、龙春华。守备衔千总张显朝、陈应元、唐清河。蓝翎千总刘云玉、朱复泰、蒋永发、萧庆祥、赵友兰、邓席珍、王新胜、王友堂、李发兴、米成珠、李昌凤、杨保朝、邬伯实、朱鹏腾、谢有胜、谢章焕、李武奇、王俊德、黄顺泰、胡陞金、邓玉祥、邹贵修、朱陞和、吴光辉、贺祥云、彭福祥、李善庆。以上一百名，每战争先，迭有擒斩，均请免补守备以都司尽先补用。

蓝翎守备衔千总冯明胜、刘世才、王胜益、谭经林、王维山、周必胜、沈明曦、朱福祥、李承恕、彭清胜、郭祥胜、苏全胜。蓝翎千总贺致福、萧仁东、胡俊贵、李兴泰、曾献林、向正华、萧洪贵、李迎山、蒋云魁、张恒山、曾德成、杨正元、赵秉圭、徐得胜、朱焕友、万楚南、虢楚龙、邹宏胜、贺腾贵、余进六、屈发久、范廷辉。蓝翎守御所千总刘荣胜、孙成浦。以上三十六弁，破垒杀贼，骁勇异常，均请免补千总以守备尽先补用，并加都司衔。

蓝翎守备刘光瀛、杨洪亮。蓝翎守备衔千总唐三元。以上三员，临阵勇敢，均请赏换花翎。

蓝翎守备衔湖南补用千总黄高志。该员勇敢善战，请免补守备以都司仍留湖南遇缺即补。

蓝翎千总刘有昌、龙正德、姜河春、杨乐春、王正选、何得胜、谢海珍、胡忠和、蒋隆元、黄景春、刘光崇、吴焕堂、文泰山、胡秀义、谢章胜、章起良、谢禄二、吴立起、郑山友、何兴有、汤万胜、刘锦祥、高桂馨、李兴筒、梁隆开、王世明、黄万清、苏永胜、贺荣华、刘复胜、余有升、王池清、彭朝东、谢长春、左鸿福、蒋华禄、唐玉春、彭连升、童万安、陈得胜、文茂陞、左茂胜、王福致、龙在田、吴正泰、丁昌云、柳得贵、李桂祥、王玉群、梁光胜、张起富、钱天荣、冯有九。千总何正朝、李荣胜、张有元、张兴祥、聂汝元、郑锦才、成持载、李元胜。蓝翎把总刘金瑞、刘理时、萧玉龙、萧有吉、雷和致、张明亮、杨毓春、邵雍年、李福星、李玉亭、李如松、刘春霆、王宗周、暨全泰。以上七十五名，打仗奋勇，均请免补千总以守备尽先拔补。

蓝翎千总谢正忠、张福亭。以上二员，奋勇杀贼，均请免补千总以守备尽先拔补并赏换花翎。

千总杨再清、萧坤华、张茂林、萧庆贞、吴江三、赵松昇、彭端大、谢桂森、黄平高、罗书富、冯恒升、彭盛堂、张宜珍、罗星胜、孔明琪、单发明、邓贵廷、刘福泰、任太山。以上十九名，从戎数载，耐苦耐劳，均请免补千总以守备尽先拔补，并赏戴蓝翎。

蓝翎把总方启胜、谢友得、黄玉胜、颜清胜、李万和、欧志代、欧阳胜才、宋得贵、田受山、陈鸿禄、陈元贞、丁玉和、赵桂芳、鲍鼎、阎友文、匡定武、罗定魁、罗流彪、李星彪、胡有义、谢镇南、谢维祥、莫友元、黄其秀、胡其明、李发武、谢楚恒、张正连、张明山、刘济河、谭蔚斋、陈大谟、江渭滨、刘福亨、萧丁二。把总蒋凌云、莫在文、王必发。以上三十八名，争先杀贼，迭有战功，均请免补把总以千总尽先拔补，并加守备衔。

把总李长寿、周定福、贺翼胜。该三弁勇敢善战，杀贼颇多，均请免补把总以千总尽先拔补，并赏戴蓝翎加守备衔。

把总叶正明、李宗贤、王汉先。以上三弁，每战必先，所向克捷，均请免补把总，以守御所千总尽先拔补，并赏戴蓝翎。

把总杨泰樑、左文益、陈胜文、周荣贵、罗占春、龚自强、王益茂、胡化龙、李云升、李文明、资国礼、王东海、黄仁义、熊奏廷、方杰、刘有纶、彭中和、黄受发、陈锡广、谭荣泰、方桂庭、熊春发、龚义和、李春和、贺泽民、姜得胜、李三辉、颜越廷、刘友德、陈正元、胡步云、朱松茂、李春堂、邹茂元、高有馀、戴国顺、徐世章、王茂荣、余洪发、彭光福、龚应之、黄必达、颜传本、陈西点、罗贵集、陶玉春、李祺禄、朱载文、朱连昭、胡贵言、凌玉华、李复桂、雷太和、瞿大德、彭理新、李修顺、周浩益、彭启恒、黄维贤、王仕芳、吴泰祥、曾贤臣、李正清、李鳌头、李祥春、夏友元、谭云贵、夏东昇、戴正致、汪起昭、陈凤祥、刘昌纯、邓顺康、刘成胜、段连陞、余连陞、姚既青、李义昭、刘厚宗、周连陞、陈明光、文义南、刘康祖、王清翼、李忠久、张开一、曾日祥、康云从、罗秀礼。外委贺荣禄、周德湘、向洪胜、杨文礼、萧胜光、王正国、郭复榜、余霖臣、李清和、滕寿春、龙大锡、罗先胜、郭南轩、张鼎臣、周复胜。以上一百零四名，打仗奋勇，杀贼最多，均请免补把总以千总尽先拔补，并赏戴蓝翎。

蓝翎把总谢明发、徐本荣、冯春亭、曾楚忠、谭忠胜、陶忠和、戴定元、郭祖顺、谢加谱、杨永隆、高福德、蒋士贤、龙受堂、胡时叙、岳长发、钱国昌、贺瑞桃、谢得仪、蒋有明、姚玉山、王福南、廖受田、曾友贤、张恒俊、宋再三、刘汉春、胡大元、邱福扬、易仁喜、杨复友、尹三元、王有贵、邹广生、彭瑞禄、禹敬芝、康文魁、邓云忠、杨茂堂、晏和声、陈桂堂、张桂金、周桂绮、萧桂堂、李有顺、凤尚胜。把总杨胜标、张万胜、项得胜、王定光、文成玉、李万吉、贺复胜、萧俊明、李元吉、易顺吉、朱贤哲、周有胜、陈顺隆、罗载胜、文东秀、朱再三、陈德庆、彭美城、王凤廷、邹三阳、黄金福、濮名旺、任得祥、刘德发、谢日修、刘为贵、李维新、张清仪、刘泰蛟、易桂初、彭忠良、杨宗贵、周友贵。蓝翎外委周凤翔、丁名世、邹瑞琪、张龙海、郭复胜、潘玉梅、邹定陞、周荣贵、郑光彩、刘先扬、罗许贵、陈金田、龚鸿龄、陈廷欢、林有陞、黄有贵、朱良友、左福胜、胡品奇、朱复泗、魏华丰、王文魁、颜志有、朱洪胜、李茂胜、刘连大、周春日、谢碧玉、李金桂、彭荣发、朱清南。外委张茂庆、罗世第、贺得胜、唐洪寿、潘厚松、刘添益、李肇珠、梁崑四、彭忠禄、秦泰胜、方瑞光、李有致、曹存仁、孙惟东、席得和、陈锡春、胡欲二、陈仕星、周义和、李连发、潘清连。五品军功胡祉桂。以上一百三十七名，打仗奋勇，杀贼甚多，均请免补把总以千总尽先拔补。

蓝翎外委朱禹疏。该弁勇敢无前，颇为出力，请免补把总以千总尽先补用，并加守备衔。

外委萧玉春、唐义和、袁隆吉、宋有元、张福山、吴良二、曹得胜、范得胜、罗仕祥、李凤光、黄清胜、黄东林、邢道保、汤胜祥、雍发祥、邓国祥、朱馀庆、秦学九、谌国祥、杜茂山、黄德华、黄东友、熊永禄、刘厚发、阳万福、李大恩、胡万明、赵云龙、罗群开、王得胜、徐高照、胡心田、谢从云、彭崑武、董荣宗、杨以德、李万秋、黄国定、钟家荣、戴福林、杨贵春、谢正魁、邱圣和、刘步云、成福林、郭成才、易盛球、林万里、邓芝兰、李文胜、曹青贵、余本陞、杨公懋、冯明胜、朱三元、李接和、邓章成、周洪发。军功刘凤山、李怀仁、娄德光、周崇德、江鹤升、彭学益。以上六十九名，打仗奋勇，杀贼甚多，均请以把总尽先拔补并赏戴蓝翎。

千总刘荣贵、郭润生、冯清泰。把总余得运、萧吉泰、周玉德。外委杨茂如、陆耀旗、陈世甲、陈锡连、刘宏发、璩士英、奚如才、熊梦飞、王国康、王国田、孙得运、刘小根、吴达仁、周得标、王定一、袁雄飞、柳家修、郎田忠、张有发、秦达福、秦得富、陈济江、邵元盛、黄风万、汪得参、陶承发、童克旺、王玉春、葛照满。以上三十五名，奋勇出力，均请赏戴蓝翎。

军功陈连陞、邹福元、陈谟元、陈正元、罗正坤、陈龙魁、徐洪顺、罗枝保、崔才和、胡得文、胡荣贵、谭义芳、王友其、张宗耀、黎明亮、罗祥发、胡昌国、唐胜高、欧阳胜、李洪胜、萧永胜、胡大富、王金玉、罗清瑞、朱得元、谢得魁、凌春祺。以上二十七名，奋勇争先，擒斩甚多，均请以外委尽先拔补并赏戴蓝翎。

候选知县许萨阿。该员总理营务，才识俱优，兼能督队，力战力守。请仍以知县留于江苏补用并加同知衔。

即选知县李棚。该员帮办营务，昕夕勤劳，请加同知衔并赏戴蓝翎。

即选训导李逢源，五品衔即选训导孙灏。该二员屡次督队，甚属出力。李逢源请免选本班以知县归部不论双单月遇缺即选。孙灏请赏戴蓝翎。

附贡生朱和韵，廪生丁鹤年，附生孙晋梓。该三员督队攻剿，不避矢石，均请以训导归部不论双单月遇缺即选。

蓝翎五品衔候选直隶州州判唐寿嵩。该员从征日久，昕夕辛勤，屡次督队打仗，尤为出力。请免选本班以知州归部不论双单月遇缺即选。

盐提举衔候选县丞吴崧基。该员帮办营务，耐苦耐劳，请免选本班以知县归部遇缺尽先即选。

蓝翎安徽即补府经历陶炳南。该员久历戎行，迭经艰险。请免补本班以知县仍留安徽归候补班遇缺即补。

即选县丞陶湘。该员襄理营务，出力甚多，请加五品衔并赏戴蓝翎。

蓝翎候选县丞李盛遇。该员督队接仗，劳绩最多。请免选本班以州判不论双单月尽先选用。

候选府经历县丞王汉云。该员襄办营务，劳绩颇多，请赏戴蓝翎。

候选从九品周毓莲。该员久历戎行，迭有功绩。请免选本班以府经历县丞不论双单月尽先选用，并赏戴蓝翎。

蓝翎候选从九品谢鹤田、朱富新，即选从九张兆鸿、王耀焕、成广道、萧毓英。该六员迭历艰险，劳绩最多，均请免选本班以县丞不论双单月归部遇缺即选。朱富新并加五品衔。

候选从九江召棠、罗云才、罗德烒、赵芳。该四员劳绩甚多，出力最久。江召棠请免选本班以县丞不论双单月遇缺尽先选用，并赏戴蓝翎。罗云才请免选本班以府经历不论双单月遇缺即选。罗德烒、赵芳二名，均请赏戴蓝翎。

州同衔监生李宗权，监生周荣、汪泽春。该生等帮办营务，迭经艰难，均请以县主簿归部遇缺即选。周荣并请赏戴蓝翎。

附生汪福年。该生出力最久，请赏戴六品翎顶。

监生左名赋。该生耐苦耐劳，艰难备尝，请以县主簿不论双单月遇缺尽先即选。

从九衔屈泽澍、曾国庄。该员等出力最久，屡历艰苦，请以从九品不论双单月归部遇缺即选。

蓝翎五品军功李壎，六品顶戴朱端阳，八品军功朱其爵，文童谭安泰、欧阳春、李宏藻、王春藻，六品蓝翎向荣章、王继曾。以上九名，办事勤敏，出力甚多，均请以从九品不论双单月遇缺即选。

文童罗嘉谟。该童出力最久，迭著勤劳，请以从九品不论双单月遇缺即选，并赏戴蓝翎。

文童陈咏沂。该童久历戎行，迭历危险，请以县主簿归部即选。

文童文锡荣、李宏旦。该童耐苦耐劳，功绩甚多，均请以从九品不论双单月遇缺即选，并赏戴蓝翎。

文童冯兆惠、刘璋毓、谭鸣谦、陈守仁。以上四名，随同攻剿，出力甚多，均请以从九品归部尽先即选。

提督衔记名总兵武明良；记名总兵朱宽义。该员等调度有方，所向克捷。均请照本职赏给封典。

议政王军机大臣奉旨：“览。”钦此。

[1] 此件据台湾“故宫博物院”《先正曾国藩文献汇编》补入。日期为奉旨之日。

[2] 此处原件如此，疑有脱漏。

259. 官军水陆各路剿抚兼施迭破水阳东坝等处并请酌赏投降头目折十月二十七日

奏为水陆各军剿抚兼施，迭复水阳、新河庄、东坝等隘，高淳、宁国、建平、溧水四城，恭折驰陈报，仰祈圣鉴事。

窃官军攻克水阳、新河庄并复高淳、东坝等城隘，臣国藩于十月十二日附陈大概在案。方鲍超进军仙人桥，王可陞进军东门渡，出金宝圩之南，将并攻新河庄。臣玉麟以该处地窄势险，未可以用众也，因率喻俊明、唐敏义水师两营，并约吴坤修、刘祥胜、傅家桂等陆师六营出金宝圩之北，将有事于水阳。臣杨岳斌亦率李济清、罗宏裕、王仁和等战船来会。师次窑湾，见有坚大石垒，炮眼层列，能越水阳等垒而遥击我军。九月二十六日，风雨蔽天，贼备少懈。喻俊明、唐敏义乘夜运炮过河，密排洲次，彻夜环轰。比晓，石垒半圮，遂合刘祥胜等鼓噪而前，李济清、吴坤修亦驾小划入亮陟门，平圩埂数垒，并攻水阳，破之。其南路侧有成发翔、张锦芳等带舢板进南湖，毁夹岸两卡，即于次日冲过新河庄，从油榨沟倒击而下。时鲍超浮桥未成，弗克东渡。王可陞偏师独进，正与众贼相持，各水勇升岸大呼，逾濠竞入，力攻新河庄，又破之。水阳迤北曰沧溪，距沧溪十余里曰塘沟，为直达高淳之要路。臣〈彭〉玉麟于二十九日令吴坤修、万化林往取沧溪，亲督水师及傅家桂等陆师袭陷塘沟。进塘沟数里曰高淳湖口，东西两垒，万枪齐发，阻我陆军进步。十月初一日，唐敏义、王仁和于枪子如雨之中会合各舟师疾驶而进，拔其坚垒。又数里曰长乐镇，街市之中，贼筑石城、炮台，旌旗迷目。我军略不停桨，冲入湖心。忽梗一桥，洋枪集于桥下。喻俊明、罗宏裕、李济清傍两岸悉力冲击，唐敏义、王仁和争拔桩木，砍断桥梁，一跃而上，举火立焚石城。该镇既克，刘祥胜、傅家桂亦渡旱队来助，吴坤修、万化林亦自沧溪战胜而返，乃合军谋进高淳。先是，高淳贼目杨友清乞抚，不许。至是，该贼目遣人通款，伏地涕泣自陈。臣玉麟察其情词可信，令与伪辅王余党自相攻斗，始许之降。初二日，率师前往受降，及至西门外，烟焰上腾，杀声未绝。杨友清率众扣马告曰，伪辅王府余孽有变，顷已计斩之矣。于是入城安抚，悉遣降众。是夜，略地而东，并取固城一镇。此九月二十七至十月初一日水陆连破七隘，初二日收复高淳县城之情形也。

自太平、旌德背盟叛去之江、申二酋下窜东安镇，图与伪匡王赖文鸿合股。易开俊以旌城初复，贼未远飏，利在速战。而又虑广德抚议未成，仍为该二酋挟之以叛也。乃遣降人彭国钧间道入广德，驰谕招之。一面部勒营伍，于初三日度环云岭，将抵东安镇市口，贼馆如云，散布村落间。欧阳廷、易致中步队及萧章开骑队腾掉而入，所遇辄殪。隔岸贼援，涉水来争，又得陈裕英等渡河抄击，陈名钰等沿河兜剿，贼受大创，哄然而溃。维时，宁郡守将刘松山方扬队于白果树、汤村、何村一带，诇知株木店增贼四五千众，悉自东安镇战败而来。乃引军突出截之。贼正传餐将发，不虞我兵猝至，悉无斗志，弃釜骇奔。刘松山亲督各勇驱出广德大路，旋即移师东向，将攻宁国县城。贼赖文鸿先经闻风宵遁，而易开俊所派之陈裕英等旗适至，遂与刘松山会复城池。初四日，彭国钧返自广德，引降将郑魁武部众万余人诣东安镇军前乞降。易开俊晓以大义，简留一营，余则概予资遣。惟郑魁武举众来归，广德一城又为江会义、申法喜叛党乘虚窃据矣。此十月初三日收复宁国县城之情形也。

初，新河庄既克，尚有东夏四垒为建平、东坝之枢纽。初八日，鲍超令冯标、周有胜、王衍庆等屯军曹塘，进攻东夏。贼恃墙阔濠深，坚伏不出。冯标摩垒而进，手刃悍酋。周有胜、王衍庆率众争抽鹿角齐登，一垒平而众垒俱下。自是东坝守贼黎立新等上书水营，请为内应，建平守贼张胜禄等上书陆营，请献城池。定议建平抚事，使冯标任之；东坝之战事则鲍超与臣玉麟同任之。初七日，臣玉麟率水师八营及吴坤修、刘祥胜等旱勇六营，鲍超亦率马步十三营，合趋东坝、见上坝、高峙三大垒。坝后筑有伪城，横亘数里。正议分军立寨，伪随王杨柳谷驰告，垒贼梗命杨辅清为谋主，乞速进兵以践黎立新之约。鲍超即令谭胜达、李文益、熊铁生、黄海青、孙得友等绕垒围攻，臣玉麟亦令喻俊明、唐敏义等五营依护吴坤修、刘祥胜各队直出垒下。适臣岳斌飞桨而来，督令李济清、王仁和、罗宏裕等专向水路助阵，战不逾时，歼贼盈千，贼多逾垒而逸者。杨辅清从乱军中败往溧阳，而杨柳谷立献伪城，乃克东坝要隘。东坝复，而建平之捷书亦至。自冯标入境宣谕，张胜禄等十二人感极涕零，矢志不贰。即于是日斩伪跟王蓝仁得，举城以降。建平复，而溧水之降书又至。踞溧水者为杨英清，党众万余，愿缴军械，各散回籍。十二日，臣玉麟会同臣岳斌带队进城，温词抚慰，尽资之行，不复稍留，降众另立新营。此十月初七至十二等日剿抚兼施，克复建平、溧水二县及东坝一隘之情形也。

伏查江、皖接壤之区，以东坝为最要关键，仰赖天威震迭，慑服群酋，旬日之间收取四城，并夺东坝重险。臣国藩现檄鲍超全军驻守东坝，保此三省扼要之地，即为附近游击之师。檄派王可陞守溧水，李榕守建平，洪容海守高淳，朱品隆、喻吉三两军分守青阳、石埭、太平三城，易开俊、刘松山两军分守宁郡、旌德、泾县三城。此外无兵可拨，以故广德一州未能进剿，宁国一县未能置守，致皖南不能一律肃清，愧歉实深。诸贼目革面自新，有裨全局，似宜宥其罪而并录其功，合无吁恳圣恩，准将杨柳谷、郑魁武、张胜禄等三人赏给都司虚衔顶戴，杨仁义、黄儒绣、李明魁、黄勇发、江元泰、陈永爵、董明玉、汤桂风、陈世青、周珍金、汪保发等十一人赏给守备虚衔顶戴，以昭激劝。其余大小头目，可否酌给虚衔，此次在事出力人员，可否容臣等查明并案保奖之处，出自鸿施逾格。至阵亡各员弁，均俟一并确查汇案请恤。所有官军剿抚并筹迭复各城隘缘由，谨缮折由驿五百里具奏，伏乞皇太后、皇上圣鉴训示。谨奏。

260. 附录明谕　皖南发逆献城反正官军连克高淳东坝诸城隘准予酌赏降将并旌恤出力阵亡人员十一月十二日

同治二年十一月十二日，准兵部火票递到同治二年十一月初五日内阁奉上谕：

曾国藩等奏，官军连克要隘，并收复高淳、宁国、建平、溧水四城一折。江南逆匪盘踞东坝等处要隘，与高淳等处踞匪互相联络。九月二十六等日，官军水陆并进，连克水扬、新河庄、塘沟、沦溪、长乐镇等处贼垒，进逼高淳，扬友清等献城乞降。初二日，官军入城安抚。是日，并将固城镇收复。初三日，易开俊一军进剿东安镇之贼，所向披靡。该逆退至株木店地方，复经刘松山督兵截击，纷纷败溃。宁国之贼闻风宵遁，当将县城收复。广德降将郑魁武亦率众万余人乞降。初七日，彭玉麟、鲍超亲督诸军合趋东坝，降将杨柳谷等乞为内应，官军奋力攻击，歼贼甚多，立将东坝贼垒攻克。建平降将张胜禄等即于是日斩伪跟王蓝仁得，举城以降。十二日，踞守溧水之杨英清亦率众万余缴械投城，当将该县城池收复。降众分别遣散、安插，办理尚属妥协。该降众等悔罪输城，献城反正，自当宽其既往，予以自新。杨柳谷、郑魁武、张胜禄均着赏给都司衔，杨仁义、黄儒绣、李明魁、黄勇发、江元泰、陈永爵、董明玉、汤桂风、陈世青、周珍金、汪保发均着赏给守备衔，以为自拔来归者劝。所有出力阵亡各员，着曾国藩查明汇案奏请旌恤。余着照所议办理。钦此。

261. 附录廷寄　着驾驭降众扫清皖南余匪速攻无锡常州合围金陵及诸员丁忧调补奖赏事十一月十二日

同治二年十一月十二日，准兵部火票递到议政王军机大臣字寄——

钦差大臣协办大学士两江总督曾国藩：

同治二年十一月初五日奉上谕：

曾国藩奏，克复水阳等隘、宁国等县城池，剿抚兼施一折。本日已明降谕旨，将投城勇〔贼〕目杨柳谷等分别给予都司等虚衔，其余头目准请给衔。并准将出力人员并案奏保矣。

皖南水陆官军陆续攻克水阳、新河庄、东坝各隘，高淳、宁国、建平、溧水四城，贼目杨友清、杨柳谷、郑魁武、张胜禄等或率众投诚，或献城内应，办理甚为得手。惟投诚留营之众，务须随时留意，妥为驾驭，勿令再有反复。其遣散之众，亦须令其呈缴军械，分散行走，毋听其随地屯集，复成巨股，是为至要。

江、申二逆，乘虚窃踞广德州城。该处为江皖门户，最系扼要之区。曾国藩务当乘此声威，派拨劲旅，迅速驰往，将该城攻拔，以期与浙师联络，毋稍迟延。

皖南境内已无大股贼匪窃踞，曾国藩派拨诸军分驻青阳等各城，着即饬令驻守各军将附近余匪分路剿除，以期一律肃清。并饬前敌水陆各营乘胜由东坝、高溧一带分途进取，自当势如破竹。

李鸿章一军既克苏城，无锡、常郡自可迎刃而解。该大臣当檄饬各营将士，与李鸿章联络声势，节节进取，为合围金陵之计。仍须慎益加慎，勿稍大意。

另折奏，郑济美殉难，并片奏王明山丁忧等语。已明降谕旨，将李仲良补授江宁守调遗员缺；提督王明山准其回籍，其缺即将萧孚泗补授；并以李臣典补授河南归德镇总兵员缺。彭玉麟一员，特旨赏穿黄马褂。另片一件，着留中存记。

本日据刘长佑奏，江长贵恳回皖省军营，亦经明降谕旨，开其署直隶提督之缺，令其仍回安徽军营剿贼。该提督到皖后，即着曾国藩酌量委任。将此由六百里谕令知之。钦此。

遵旨寄信前来。

262. 奏参铜陵县知县官霖延误驰递公文时限请即革职片十月二十七日

再，安徽铜陵县知县官霖，于本年九月二十三日戌时接递金陵大营排单公文，直至二十六日亥时始据递到贵池县下站。查铜陵至贵池，计水路一百七里，陆路一百二十里，果能依限飞递，半日可到。乃竟任意压搁，迟至三日之久，实属不知缓急，玩视军务，饬据署臬司万启琛查参前来。臣复查金陵下游攻剿正紧，若各县于排递文件相率玩忽，贻误匪浅，相应请旨将安徽铜陵县知县官霖即行革职，以肃邮政而儆效尤。理合附片陈请，伏乞圣鉴训示。谨奏。

263. 福建陆路提督王明山丁忧请即开缺守制片十月二十七日

再，据福建陆路提督王明山呈报，本年九月二十二日接到家信，亲母盛氏于八月二十七日在籍病故。明山系属亲子，例应丁忧，长兄心镇双目早瞽，难以经理丧事。恳即奏请开缺奔丧，回籍守制等情前来。臣查该提督王明山所带水师早经交卸，现在安庆省城管带湘后左、右两营，尚非驻兵前敌专防要地之员。既称长兄瞽废，应恳天恩准其开缺，即令奔丧回籍，以遂孝思。惟军中需才孔多，仍令于百日后旋营，借资臂助。其福建陆路提督一缺，请旨迅赐简放，以重职守。理合附片陈请，伏乞圣鉴训示。谨奏。

264. 附录明谕　王明山准开缺回籍守制十一月十二日

同治二年十一月十二日，准兵部火票递到同治二年十一月初五日内阁奉上谕：

曾国藩奏提督丁忧，恳请开缺回籍奔丧等语。福建陆路提督王明山，现丁母忧，例应回籍守制。该员在曾国藩军营带兵打仗，向称得力。王明山着准其开缺回籍奔丧，以遂孝思，仍着于百日后即回安庆军营带兵剿贼。钦此。

265. 王靖保请补授淮安城守营参将实缺折 [1] 十月二十七日

奏为拣员请补陆路参将，恭折奏祈圣鉴事。

窃照漕标淮安城守营参将张永清，前在丹阳打仗阵亡，所遗淮安城守营参将一缺，驻扎淮安府山阳县地方，为南北通衢，防剿吃紧。查有副将衔尽先补用参将王靖保，年三十五岁，徐州府铜山县人，由行伍拔补徐州镇标中营额外。因剿办捻匪及迭次打仗出力，递保都司、游击、参将。咸丰十年奏补徐州镇标中营夏镇汛守备，奉部颁给札付。同治元年于清、淮肃清案内保奏，奉上谕：“参将衔尽先游击徐镇中营夏镇汛守备王靖保，着免补游击，以参将尽先补用，并加副将衔，开出守备底缺。”等因。钦遵在案。该员娴于战守，熟悉营务，以之请补淮安城守营参将，堪期胜任。惟该员籍隶本省，保举参将名次在后，与例均有未符。江苏现当用兵之际，该员迭著战绩，且于淮、徐一带风土人情最为谙悉，人地相需，例得专折奏请，合无仰恳圣恩俯准将该员王靖保补援淮安城守营参将，实于营伍、地方均有裨益。如蒙俞允，应请敕部发给署札，俟军务告竣，再行给咨送部引见。除饬取履历咨部查照外，谨会同漕运总督臣吴棠合词恭折具奏，伏乞皇上圣鉴训示。谨奏。

[1] 此件与吴棠会衔具奏。

266. 张桂芳等请承袭云骑尉世职片十月二十七日

再，怀宁县籍原任安徽抚标左营右哨千总蓝翎尽先守备张学云，于咸丰十一年经前抚臣翁同书遣令缒城而出，往六安投文，为苗捻擒至下蔡杀害，尸首被焚。又，六安州籍捐职守御所千总朱冠鳌、捐职布政司理问朱殿甲、武举朱庆恩，均于咸丰四年三月内率领乡团攻剿六安州城未克，被贼杀害殉难，先后奉旨敕部议恤。旋准部议，给予云骑尉世职，袭次完时，给予恩骑尉，世袭罔替。等因。转行遵照在案。

兹据各家属具禀，并据怀宁六安州等州县具详，查有安徽抚标右营六品军功兵丁张桂芳，系张学云嫡长子，六安州童生朱昌龄，系朱冠鳌嫡派次孙，缘朱昌龄之父殿飏已故，叔父殿甲殉难，长兄康龄夭亡，应请以次孙朱昌龄承袭云骑尉世职。又，六安州武生朱绶恩，系朱殿甲次子，因长子庆恩已同时殉难，今请以朱绶恩承袭云骑尉世职顶戴。又，朱家振系朱庆恩胞侄，缘朱庆恩无嗣，以胞弟朱绶恩之子家振承祧为嗣，现年四岁，请先行承袭云骑尉世职，俟及岁时再请发标学习。造具各宗图册结，详请具题请袭前来。

臣复查该员等请袭云骑尉世职，均与定例相符，遵照新章，随时汇奏，合无仰恳天恩俯准将张桂芳、朱昌龄承袭云骑尉世职，发标学习。朱绶恩系属武生，请承袭云骑尉世职顶戴。朱家振年未及岁，先行承袭云骑尉，俟及岁时发标学习。除将宗图册结咨部查核外，理合汇案附片具陈，伏乞圣鉴，敕部议复施行。谨奏。

267. 江宁府知府郑济美殉难请即开缺补放折十月二十七日

奏为知府殉难开缺，恭折具奏，请旨简放事。

窃照江苏即补道留署江宁府知府郑济美，四川进士，由吏部候补主事，于咸丰三年奉旨发往军营，交向荣差遣。历次保奏，以知府留于江苏补用，奏补江宁府知府。又于克复溧水、句容两城保奏，奉上谕着以道员遇缺即补。九年闻讣丁母忧，时因地方紧要，奏请留署。奉上谕：“免其开缺，改为署理。”十年闰三月，随同前江南提臣张国樑带兵在丹阳地方遇贼接战，被戕殉难，由该员家属呈报泰州。兹据藩、臬两司会详请奏前来。除郑济美应请恤典，另案汇办外，所有江宁府知府员缺，相应奏明请旨迅赐简放，以重职守。

再，前有补放江宁府遗缺知府李仲良一员，因郑济美免其开缺，奏明留于江苏遇有知府缺出，另行请补，现在上海差遣，合并陈明。谨合词恭折具奏，伏乞皇太后、皇上圣鉴训示。谨奏。

268. 都司何增益在籍募勇生事请即革职片十月二十七日

再，都司何增益于本年五月间，经江苏抚臣李鸿章委赴庐州原籍募勇回营，以资攻剿。乃该都司到籍后，并不速募成军，辄敢在家乡逞凶生事，实属不遵纪律，恃势妄为。经臣派员讯明，相应请旨将游击衔尽先都司何增益即行革职，以肃戎行。谨附片陈明，伏乞圣鉴训示。谨奏。

269. 附录朱批谕旨　批水陆各军迭破水阳等隘郑济美开缺补放各折片十一月十二日

同治二年十一月十二日，递回十月二十七日奏，水陆各军迭破水阳等隘、高淳四城一折。议政王军机大臣奉旨：“另有旨。”钦此。

知府郑济美殉难开缺，请旨简放一折。旨：“另有旨。”钦此。

王靖保请补淮安城守营参将一折。旨：“兵部议奏。”钦此。

王明山丁忧开缺一片。旨：“另有旨。”钦此。

都司何增益革职一片。旨：“何增益着即行革职。”钦此。

奏参铜陵县官霖一片。旨：“官霖着即行革职。”钦此。

张桂芳等承袭世职一片。旨：“兵部知道。”钦此。

270. 附录明谕　着萧孚泗补授福建陆路提督并拣员调补江宁知府员缺十一月十二日

同治二年十一月十二日，准兵部火票递到同治二年十一月初五日内阁奉上谕：“福建陆路提督，着萧孚泗补授。所遗河南归德镇总兵员缺，着李臣典补授。”钦此。

同日递到同治二年十一月初五日内阁奉上谕：“江苏江宁府知府员缺紧要，着该督抚于通省知府内拣员调补。所遗员缺，仍着李仲良补授。”钦此。

271. 附录廷寄　彭玉麟着加恩赏穿黄马褂十一月十二日

同治二年十一月初五日，内阁奉上谕：

兵部侍郎彭玉麟，督带水师剿贼江南，所向有功。本年五月间克复九洑洲要隘，八月间解青阳之围，迭著战绩。此次收复高淳、溧水城池及东坝要隘，剿抚兼施，亦属甚为出力。彭玉麟着加恩赏穿黄马褂，以示优奖。钦此。

272. 附录廷寄　着沿海各督抚严饬水师实力剿捕黑水洋面盗匪以保海运十月三十日

同治二年十月三十日，准兵部火票递到议政王军机大臣字寄——

钦差大臣协办大学士两江总督曾国藩、直隶总督刘长佑、江苏巡抚李鸿章、署山东巡抚阎敬铭：

同治二年十月二十二日奉上谕：

据阎敬铭奏，本年六月二十二日，有上海高和顺米船由江南佘山口放洋北上，驶至黑水外洋遇盗，劫去货物并捐米一百余石，拒杀水手郑明瑞，现由石岛口岸放洋赴天津交兑。等语。海运米船，近年经过东洋，颇觉安靖，何以黑水洋面忽有盗艇游弋肆劫？现在京仓所需米石，全赖海运源源接济，若不将洋面盗匪迅速扑灭，不独为米艘商船之害，将来南粮北上，亦在在可虞，于仓贮甚有关系。阎敬铭现已咨会沿海各督抚一体兜拿，即着曾国藩、刘长佑、李鸿章分饬舟师，确探贼踪，协力剿捕。并着阎敬铭严饬总兵李懋元，迅督水师将弁认真巡缉，务将此股盗犯悉数剪除以靖洋面。倘该总兵阳奉阴违，或安坐衙斋，虚报出洋踩缉，即着从严参办，毋稍宽纵。至此拿彼窜，原系该匪等惯技，况海面汪洋数千余里，并无关隘可以遏截盗499-1 ，必须南北各水师分巡合捕，方克有济。曾国藩等务各檄饬沿海镇将严密捕拿，毋得稍涉大意，致滋延蔓。将此由四百里各谕令知之。钦此。

遵旨寄信前来。

273. 附录廷寄　指示李世忠等尽速攻拔寿州僧格林沁富明阿等救援蒙城断贼粮道扫荡苗党十月三十日

同治二年十月三十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、荆州将军富明阿、漕运总督吴棠、安徽巡抚唐训方：

同治二年十月二十三日奉上谕：

唐训方奏官兵进逼寿州，迭获胜仗，剿抚兼施情形一折。李世忠一军由南岸进兵，业经攻克柏家圩，收抚民圩百余处，兹复移师前进，距寿州十余里。两日之间，攻克逆圩二十余座，杀贼四千余名，收抚投城各圩十余处，实属奋勉出力。着曾国藩即饬李世忠速将寿州攻拔，一面饬令蒋凝学、成大吉各军会合进攻，毋稍迟缓。

绅练田端书等引众二万向官效顺，着富明阿、唐训方仍遵前旨饬令进图下蔡，以掣蒙城贼势。并着曾国藩檄令周宽世、毛有铭各军乘势进攻颍、蔡一带。各路同时并进，使苗逆应接不暇，剿办当易得手。

李世忠俟攻拔寿城后，即移军西上直捣下蔡老巢，与姚书田等练众并周宽世等楚军联络声势，将颍、蔡一带贼氛悉行扫荡。俾苗党退无所据，该逆自不难速就歼擒。李世忠颇能用命，着僧格林沁等多方激励，令其益加奋勉，为国宣力。该提督统兵深入，并着曾国藩代筹后路布置，勿令贼匪抄袭蒙城。濠外贼垒，业经英翰攻克其一，若再破一二垒，粮路即可通运。陈国瑞亦连日猛攻，轰开贼营十余丈，毙匪百余名，剿办甚为得手。

惟蒙城待援情形十分危迫，而苗党人数众多，悉力抗拒，贼营急切难破。昨览吴棠绘呈之图，官军包贼营外，抢筑营盘，仅能遏截东北两面，未能合围。着富明阿即分军进扎西南两面，与陈国瑞联络声势，断贼粮路。僧格林沁现已移军赴皖，着即驰往蒙城，严密布置，迅解城围，以救倒悬。唐训方现已进军蚌埠，着即将沿淮一带贼圩速行扫荡，进规怀远，力扼中权，以断蒙、寿贼势。所有李世忠粮饷军火，着唐训方源源接济，其陈国瑞所部军饷火药，仍由吴棠随时拨解，勿令缺乏。将此由六百里各谕令知之。钦此。

遵旨寄信前来。

274. 附录廷寄　着僧格林沁节制攻剿苗捻各军并查办李世忠部劣弁滋事十一月初七日

同治二年十一月初七日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、帮办军务荆州将军富明阿、帮办军务杭州将军国瑞：

同治二年十月三十日奉上谕：

富明阿奏，续报攻剿情形一折。据称：本月十八九等日，詹启纶等前逼贼垒扎营，与英翰所扎之营联为一气，截贼粮运。英翰亦在蒙城南门外抢筑三营，又派程文炳等进扎要地，与陈国瑞联络应援。僧格林沁派翼长舒通额等带马队二千名到蒙，国瑞亦于二十三日到蒙。僧格林沁现驻葛家楼剿办苗、捻各圩，肃清后路。前攻之刘家圩及现围之李家圩等，陆续剃头投诚。又因僧格林沁大军已到，连日密禀投诚者甚多，该将军饬令献出逆首，予限立功。并李世忠攻克中心渡及李万春等贼圩，杀贼数千，急图报国。等语。

蒙城合围，贼粮已断，僧格林沁、国瑞先后到蒙，军威已振，现在附逆各圩纷纷投诚，实有可乘之机会。着僧格林沁等督饬各军奋力进取，先解蒙城之围，仍责令投诚各圩密图首逆。如能函首来献，余党自必瓦解。或以贼攻贼，令当前敌，而以劲军继其后。其真能出力者，免罪优奖；如不出力，立予正法。该亲王等务当妥速办理，以纾朝廷南顾之忧。惟苗逆设计阴狡，僧格林沁等须刻刻防维，不可稍涉大意。李世忠屡克贼圩，杀贼不少，其所部伤亡亦多。着僧格林沁、曾国藩加以奖劝，使其格外出力报效，并令其进取下蔡老巢，使苗逆腹背受敌，以收指臂之效。

富明阿另片奏援蒙各军进剿机宜，咨报僧格林沁汇奏等语。本日已明降谕旨，令富明阿帮办僧格林沁军务，嗣后皖省攻剿苗、捻各路兵勇及陈国瑞等军，一并统归僧格林沁节制，以一事权。从此各军有所禀承，自不难迅奏肤功，克期蒇事。

李世忠立功图报，其心无他。惟其手下人多有不安本分者，恐该提督有未能查知禁止之处，致为人言所指摘。近日闻得有武弁黄银怀，自称升用总兵系李世忠部将，奉委到江西省城提取饷银，及购屋娶妻，窝娼聚赌，提刀逞凶，被人呈控有案。又有都司胡冠英、徐风和二员，赴新建属之吴城镇造船，其文移有“管带豫胜营提督王”字样。此等劣弁，未知是否李世忠部下。着曾国藩饬知李世忠，即将该员等撤回管束。如系冒名提饷、造船，即咨会江西巡抚，将该员拿办，以示惩儆。

富明阿前奏蒙城被围，实由唐训方不能预先筹顾，又将英翰一军撤回小涧集，致与城内声气不能相联，使该逆得以乘隙肆志，至今补救为难等语。唐训方办理蒙城事宜，是否措置乖方，着僧格林沁查明具奏。原片着抄给僧格林沁阅看。

富明阿另奏，请将援蒙官军出力奖励折片。本日已明降谕旨照准，并将护山保赏换五品花翎奖励矣。将此由六百里各谕令知之。钦此。

遵旨寄信前来。

275. 附录廷寄　着唐训方饬投诚苗党张士端进剿苗逆老巢僧格林沁全力疏通蒙城粮道并嘉勉练总李南华十一月初十日

同治二年十一月初十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、帮办军务荆州将军富明阿、帮办军务杭州将军国瑞、安徽巡抚唐训方：

同治二年十一月初三日奉上谕：

唐训方奏，官军攻克蚌埠要隘并收复怀远县城一折。怀远一城，东据临淮下游，西为寿州、下蔡、正阳等处门户，西北由涡河直达蒙城，最关险要。苗逆自占踞该城后，率众逾万，于蚌埠南北两岸拒守，阻官军进取之路。经唐训方调派水陆各军层层围裹，贼势不支。逆党张士端穷蹙求抚，先后将蚌埠要隘及怀远县城献出。唐训方现已督带将领整队入城。其尤为出力各员，均照该抚所请，先予奖叙。惟张士端系苗逆死党，屡抗官军。前经明降谕旨革职，倘能悔过自新，擒斩苗逆，方准开复。今力竭势穷，始行反正，城虽献而首逆未除，未便遽行开复原官。念其献出城隘，尚知顺逆，降旨先行赏给游击衔，仍着唐训方饬令张士端倍加愧奋，用为前队向导。官军攻取苗逆老巢，若果能使元凶授首，自当格外施恩，准予开复。李世忠闻知蚌埠收复，即亲率李显发等由寿州之徐家凹驰赴怀远会合，夹击剿办，甚觉奋勉。现在怀城已克，李世忠一军应否进攻寿州，抑或直捣下蔡，着僧格林沁、曾国藩商同唐训方等酌量调遣，毋误事机。

临淮一带水师作何布置？如淮流尚未枯涸，唐训方应督饬炮舡，由怀远溯流而上。南可以攻取正阳、寿州，斩关夺隘，北可以攻下蔡、老寨，扫穴擒渠。惟当与李世忠所部水陆并进，使该逆应接不暇，谅不难克日歼擒。唐训方务当熟审机宜，妥速筹办。蒙城粮食将尽，危迫万分。所存小涧集杂粮，前据富明阿奏，炮船既不能运送，开挖地道又徒劳无功。半月以来，城中情形若何，声息能否相通，朝廷实深廑念。苗练回扑蒙城时，马新贻因救援临淮未回蒙邑，英翰以数千人扼扎小涧集，所恃以守城杀贼者，惟练总李南华一军耳。其奋发有为之概，求之将弁中不可多得。现被苗练围攻日蹙，若不设法援救，恐壮士闻而灰心，苗逆亦因之得志。着曾格林沁督同富明阿等迅饬诸军，一面截贼粮运，一面挑选劲旅，分攻贼营，务期粮道可通，城中得有接济，方为妥善。若徒以外围贼营为事，迁延日月，坐令蒙邑被陷，为贼所踞，纵能攻破贼营，恐所得不偿所失也。将此由六百里各谕令知之。钦此。

遵旨寄信前来。

276. 附录廷寄　苗沛霖图遁伏诛着僧格林沁等军进剿余党官文等严防捻匪窜扰各属十一月十一日

同治二年十一月十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、帮办军务荆州将军富明阿、帮办军务杭州将军国瑞、漕运总督吴棠、安徽巡抚唐训方、湖北巡抚严树森、署山东巡抚阎敬铭：

同治二年十一月初四日奉上谕：

僧格林沁奏，督军进援蒙城，踏平贼垒，歼毙首逆，立解城围一折。苗沛霖怙恶不悛，屡降屡叛。前乘官军回救临淮，纠合丑类围扑蒙城，深濠固垒，志在必得。自僧格林沁督师抵蒙，军威大振，南路运粮之贼营及蔡家圩逆众闻风潜遁。该亲王复亲督将领分路进攻，踏平贼垒多座。该匪纷窜，官军截杀殆尽。苗沛霖暗越长壕，希图逸脱，经王万清短兵砍毙，立解城围。览奏曷胜欣慰！已明降谕旨，将僧格林沁等优叙，出力各员先行分别奖叙。王万清一员，明降谕旨，赏给勇号外，其银一千两，即由僧格林沁动款赏给，以示鼓励。

现在元凶就戮，寿州、下蔡等处贼胆已寒，亟宜乘胜进兵，扫除巢穴。且怀远县城，昨据唐训方奏，业经收复。僧格林沁拟调富明阿带领所部驰赴怀远，此时自可改道进取。着僧格林沁饬令富明阿督同陈国瑞等迅速进取下蔡苗逆老巢，并将擒获之逆党苗金开等迅速正法。唐训方恪遵昨日谕旨，商同李世忠率水陆各军分剿寿州踞匪。并着曾国藩严饬驻守颍、六之文武员弁会师夹击，务将苗逆余党悉数歼除，毋令一名漏网。

至捻首李大个孜窜回岳家集、桐盘等，占据石弓山等处，程二砍复回亳州，有出巢肆扰之信，加以苗逆余党随在可以并入。现在僧格林沁在皖，恐匪众不敢回巢，四出纷扰，该大臣已派苏克金等带队分路攻剿，一经得手，更恐伺隙旁窜，楚、豫山左各边境，不可不加意防范，力遏贼氛。着官文、吴棠、严树森、张之万、阎敬铭分饬所属预为戒备，俾匪党无从阑入。各该省督抚，务当不分畛域，实力截剿，切不可以剿捻一事专诿之僧格林沁，各怀观望。倘匪踪窜扰何省地方，即唯何省督抚是问，不能宽贷也。

张之万奏，留之黑尤江余丁及察哈尔马匹，已据僧格林沁派令色尔固善赴豫教练，着张之万随时整顿，俾成劲旅。其张总愚一股现窜何处？并着张之万督饬张曜等赶紧歼除，毋贻邻患。

本日据李鸿章驰奏，苏州省城业经官兵克复，擒斩逆匪无算，计可乘胜进取无锡、常州。近来各路军营更番奏捷，天时人事，大有转机。各路统兵大臣及各该督抚等受朝廷委任深恩，其各振刷精神，力图扫荡，廓清函夏，有厚望焉。将此由六百里各谕令知之。钦此。

遵旨寄信前来。

277. 附录廷寄　苏州已克着饬查明李秀成下落严防发逆纷窜并筹速克杭州及嘉奖戈登与官军出力诸员十一月十一日

同治二年十一月十一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江北军务江宁将军都兴阿、江苏巡抚李鸿章、江西巡抚沈葆桢、督办镇江军务广西提督冯子材、帮办镇江军务署京口副都统魁玉：

同治二年十一月初四日奉上谕：

李鸿章奏，督军攻剿苏州，贼势穷蹙内应，克复省垣一折。览奏曷胜欣慰！本日已明降谕旨宣示，并将曾国藩交部优叙；李鸿章赏加太子少保衔，并赏穿黄马褂；程学启赏穿黄马褂，并赏给云骑尉世职；李朝斌、黄翼升均赏给云骑尉世职，并交部优叙。其余出力准择尤保奏矣。

逆匪盘踞苏城，与金陵、杭城互为犄角。此次苏城得手，他处自不难迎刃而解。惟忠逆带所部万余，出胥门由光福、灵岩一带小路搭桥而去。此路系前次该逆首由浒关潜入苏城之路，恐复自立一帜，拥众据我要隘处所，或窜出重围，纷扰他处，希冀分我兵力，着李鸿章迅即查明忠逆实在下落具奏。

谭逆授首，其手下之伪大王天将等如何安置？降众除解散外，分隶各营共有若干？俟部勒稍定，可以进攻常州。该抚能否在苏城驻守，居中调度，抑或亲赴无锡、常州督剿之处，均着酌度妥办。

上海一隅为华洋交涉要地，饷源所系。刘郇膏等日后能否办理裕如，并应否酌留武职大员在彼驻扎弹压，李鸿章仍当随时兼顾，以期周密。

忠逆凶狡异常，人数尚众。此次见苏城人心散乱，即率众潜逃，失势之贼，其部下亦必各怀离异。李鸿章一面设法用计诱擒，一面檄令无锡等处官军慎重防范，来则痛加剿截。该逆不得志于苏，必将肆毒于浙，左宗棠务饬蒋益澧等严行防剿。苏垣既克，杭城贼势渐孤，并着饬令在事各军奋力攻克，以成破竹之势。金陵至苏之路已断，惟恐该逆仍思铤走，曾国藩须饬曾国荃加意慎防，并乘隙图取石城，如能勾合内应，较有把握。此外，皖南、江西、镇江、江北等处头头是道，曾国藩、都兴阿、沈葆桢、冯子材、魁玉当各饬将弁慎固地方，勿令败匪肆意阑入。

此次攻克苏城，戈登甚为奋勇出力，着李鸿章传旨嘉奖。本日已明降谕旨，赏给戈登头等功牌，并赏银一万两以示嘉奖。所有银两，着李鸿章筹款赏给。外国本有宝星名目，崇厚等曾经制造有式，谅李鸿章亦必知之。所有赏给头等功牌，即可仿照变通办理。

本日据僧格林沁奏，蒙城解围，苗逆授首，北路亦渐可廓清。扬州及里下河防务已松，都兴阿驻扎扬州，保卫里下河等处完善之区。现在江南贼势日蹙，亟须饬令水陆各营严密整备，不可稍有罅漏，为贼所乘。曾国藩总统诸军，尤当督饬各处带兵大员慎益加慎以成全功，同膺懋赏，有厚望焉。将此由六百里各谕令知之。钦此。

遵旨寄信前来。

278. 附录廷寄　着援皖各军撤回扬防并准富明阿休假一月十一月十五日

同治二年十一月十五日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、帮办军务荆州将军富明阿、帮办军务杭州将军国瑞、督办江北军务江宁将军都兴阿、漕运总督吴棠、安徽巡抚唐训方：

同治二年十一月初八日奉上谕：

富明阿奏，苗党剿洗殆尽，皖北渐就肃清，请撤回扬防官兵一折。据称，自蒙城解围，擒斩巨憝之后，复将蒙城西南之欧王堡攻克，现在怀远已复，其颍上、寿州等处，李世忠、蒋凝学等军均已逼近，颍、寿剿办尚属应手。陈国瑞、英翰等乘胜直趋下蔡老巢，闻已次第扫平。据都兴阿咨称，贼众屡由包港、小河等处出窜南岸，贼势甚重，铤而走险，必有大逞，实属防不胜防。里下河素称完善，久为逆心觊觎，扬防之兵所剩无几，请将由扬拨援清淮官兵撤回原防等语。苗逆就歼以后，寿州、下蔡等处自必望风瓦解。李世忠等在颍、寿如何得手，陈国瑞等是否将下蔡老巢扫平，近日军务情形，着僧格林沁详细驰奏。

江南苏州府城克复后，现在紧攻无锡、常州，金陵亦渐合围。若逼之愈紧，恐逆众穷极思窜，江北实当冲要。沿江绵长二百余里，港汊纷歧，里下河一带完善之区，发逆久已注意。扬防存兵无多，不敷分布，都兴阿咨会富明阿各情，实属紧迫。若有贻误，关系匪轻。援蒙各军为数不少，况首逆已诛，皖事渐定，江北援军当可酌量调回，着僧格林沁悉心筹划。如富明阿所带各兵可无须留办防务，即将扬防派来之兵全数撤回原防，以资调遣。李世忠、蒋凝学进剿颍、寿各军，着僧格林沁、曾国藩饬令实力进攻，不得因有大军在皖，稍存推诿观望之心。其蒙城附近各圩，僧格林沁、唐训方派兵次第收复，剿抚兼施，务期一律肃清。苗逆党与亦必须歼除净尽，无贻后患。江北防务，都兴阿、吴棠当就现有兵力悉力严防，勿以目前无事，稍涉大意。江面水师都兴阿尤宜悉心整顿，以资得力。

富明阿另奏，伤疾复发，请回清淮调理一片。富明阿着赏假一个月，前赴清淮安心调理，仍着随时察探江北军情，与都兴阿协力相机办理。将此由六百里各谕令知之。钦此。

遵旨寄信前来。

279. 附录廷寄　苗逆授首应即尽平贼圩廓清全淮钤束苗捻余党安辑地方并查办李世忠部滋事员弁十一月十八日

同治二年十一月十八日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、漕运总督吴棠、安徽巡抚唐训方：

同治二年十一月十一日奉上谕：

僧格林沁奏，攻克西洋集贼寨，并将苗家老寨寿州、下蔡收复各情形一折。已明降谕旨宣示矣。僧格林沁大军自力解蒙围，阵斩首逆后，乘胜进兵，收复寿州、下蔡苗家老巢，势如破竹。惟颍上、正阳等处尚未克复，自应一气扫荡，廓清全淮。着僧格林沁督饬陈国瑞、宋庆等将颍上、正阳一带贼圩赶紧攻克，尽行平毁。其已经收复各地方，着曾国藩、唐训方慎选贤守令，妥为安辑，务令各务农业，将荒废地亩次第耕种，俾衣食有资，不至流而为匪，方为妥善。

李大个孜等投诚一节，及苗景开等献出寿州，是否诚心反正，抑系暂时为免死之计，若辈狼子野心，难保不复萌反侧。着僧格林沁严饬陈国瑞等妥为钤束，毋稍大意。

昨据唐训方奏，苗添庆、宋景诗等余众不满三千，向西南窜去等语。此次僧格林沁折内亦称，苗添庆等向西逃遁。宋景诗是否在内，现在窜往何处，着僧格林沁、曾国藩、唐训方各派兵弁严密兜拿，毋令免脱。其驻守颍、六之成大吉等军，着曾国藩等严饬其搜剿圩贼，尽力协助。

寿州收复之后，李世忠所部进城擅杀守门勇丁五名，又于围攻下蔡时，因宋庆不肯让给，调队攻打，争功寻衅，实属不成事体。僧格林沁现派陈国瑞前往弹压，即着该亲王会同曾国藩、唐训方将启衅根由秉公查办，妥筹办法。

捻首李大个孜、魏群儿等虽已投诚，而相盘尚未殄灭，深恐被剿情急，东窜徐、宿一带，着吴棠严饬在事员弁实力防剿，不得稍有疏虞。

杭州将军虽已简放国瑞，现派副都统明兴署理，暂可毋庸到任。福州副都统一缺，将军英桂到后亦可兼顾，苏克金到任亦可暂缓也。将此由六百里各谕令知之。钦此。

遵旨寄信前来。

280. 附陈酌奖战功卓著武员情由片 [1] 十一月初五日

再，密陈者，近年臣处保举各案，凡位至提镇无班可加之员，请旨定夺者，每蒙特恩赏穿黄马褂，臣亦疑酌功之未免溢量，而殊恩之何可屡邀！嗣准军机处片开，保奏单内遇有请旨特予奖赏之员，务将履历及从前奖叙，并有无花翎勇号等项详细开明，咨送核办。等因。始知前宠赍优加，皆由臣未将各员履历详晰声叙之故，愧悚何极！本月十二日金陵保奖单内即将请旨定夺之刘连捷、张诗日二员，从前奖叙咨送军机处备查，现尚未奉批谕，不知如何给奖。惟查各营部奖已得黄马褂者：曾国荃部下有萧孚泗一员，鲍超部下有宋国永、娄云庆二员，彭玉麟、杨岳斌部下有李成谋、成发翔、彭楚汉、李朝斌、黄翼升等五员。其统领中如李续宜、曾国荃、杨岳斌、鲍超等亦皆先后奉旨赏穿黄马褂。鸿恩异数，焜耀一时，可云极盛，而彭玉麟独未邀此旷典。本年五月克九洑洲之坚隘，八月解青阳县之重围，即此次招抚高淳、溧水，克复东坝，皆彭玉麟之力居多。在该侍郎受恩深重，岂复稍存觖望，臣亦何敢以卿贰大员妄自越分陈荐。惟以该侍郎与同列及部将并论，未免有向隅之感。又如李鸿章、彭玉麟、杨岳斌、鲍超部下裨将得补总兵实缺者，少或三员，多或四五员。独曾国荃部下得补总兵实缺者，仅萧孚泗一员。此外，自副、参以至千、把，并无一补缺之人，尤不免有向隅之感。该军人数最多，战争最苦。其中如记名提督李臣典、萧开印、张诗日、萧庆衍等员，皆战功卓著，不愧专阃之才。若得次第擢补提镇实缺，则各军论功行赏愈得其平矣。理合一并密陈，应如何因时酌奖之处，圣心自有权衡，非臣下所敢拟议，伏乞圣鉴。谨奏。

[1] 此件据台湾“故宫博物院”《先正曾国藩文献汇编》补入。日期为军机处归档之日。

281. 沈炳请补海州分司运判实缺折 [1] 十一月初十日

奏为拣员请补分司要缺，恭折具奏，仰祈圣鉴事。

窃据江宁布政使乔松年、署两淮盐运使江苏候补道许如骏会详称，两淮海州分司运判赖以彬，同治元年二月十八日病故，遗缺咨奉部复，归元年二月分截缺，应即遴员请补。查定例，运判缺出，先尽著有劳绩即用、先用人员；如即用、先用无人，按一应补、一委用、一捐纳三班轮流请补。上次通州分司运判出缺，用至应补班止。此次劳绩人员及捐免五缺委用、新旧捐纳各班，均无合例之人，仍系轮用应补到班。查应补班内，仅有运判沈炳一员，年四十六岁，直隶清苑县人，祖籍浙江会稽县，由监生遵豫工例捐运判，分发投效江苏。道光二十二年四月初八日到省，二十八年题补通州分司运判。二十九年八月在任丁父忧，接丁母忧服阕，请咨赴部，签掣两淮。咸丰二年八月初九日引见，奉旨“着照例发往”。钦此。是年九月二十一日到淮，复遵筹饷例，在安徽粮台加捐提举升衔，奉给部照。又于江北粮台捐输案内奉旨：“赏戴花翎”。钦此。以之请补海州分司运判员缺，实堪胜任，与例亦属相符等情前来。

臣查该运判沈炳，老成练达，办事安详，堪以请补两淮海州分司运判员缺。该员系应补运判，请补斯缺，衔缺相当，毋庸送部引见。除将履历人轮补班次缘由咨移部科查照外，谨会同江苏巡抚臣李鸿章循案改题为奏，伏乞皇太后皇上圣鉴，敕部议复施行。谨奏。

[1] 此件与李鸿章会衔具奏。

282. 李世忠迭破苗圩会复怀远请开复革职留用处分折十一月十二日

奏为提督李世忠率师入淮，迭破苗圩，会复怀远县城，恭折汇陈，仰祈圣鉴事。

窃自苗逆倡乱，连陷寿州、颍上、怀远各州县，围扑蒙城，分伺临淮。李世忠以临淮为中原枢纽，未可为贼所伺，乃由滁州驰檄讨苗，誓师前进。派朱元兴、李显发等各带数千人先后赴援临淮，仍亲督大队移驻五河，以为之继。九月二十三日，我军循淮河南岸而上，道出刘府、考城、灰沟一带。旋据姚家湾练总姚绍珍率众来助，李世忠即令遍谕各圩，许以自新。于是，淮南北之风闻反正者，百有余圩。惟寿州中心渡之东乡有柏家圩，尚为苗党死守。十月初三日，李世忠由石头埠催队猛进，逾时平之。初八日，行次中心渡，自东迤南引军绕圩而过，不料圩中枪炮突发，损我军士二十余人。李世忠诇知该数圩悉皆寿城贼渠李万春之党，即饬各营分道围击，使贼不能相顾，尽举十四圩又平之。次日，我军所至，且剿且抚，计毁八圩，收十数圩，并于十一日攻克小石墩集六圩。该集之西，曰夏家寨。寨中悍贼所聚，濠深墙峻，猝不易攻。李世忠先令陈自明、李显安等率队直前，诱贼出寨。俄见贼负长枪，争先迎拒，火机所触，发无不中。乃令李显发抄出贼后，朱元兴、蒋立功等分两翼斜刺而入，贼知不乱，返奔而入寨。我军追至濠边，缘墙欲上，讵贼守御益严，先登者中枪辄蹶。十二日，各勇填濠纵火，烟尘蔽天，守寨之贼，不及燃炮，众军已搴旗而登，锋刃环加，鲜有脱者。夏寨既破，寿东附苗十一圩，亦皆不战而溃矣。二十二日，李世忠既派李显爵带炮艇出蚌埠，击贼获胜。闻蚌埠守贼张士端举众就抚，计怀远一城必可袭而取也。遂于二十七日督同李显发、朱元兴、蒋立功、陈自明、李显安等舍寿州而转趋怀远，与唐训方会师于城下。未几，城贼自乱，喧声突起，我军知其内变，乘势急攻，贼即拔关出降，长跽道左。各军整队而入，立将县城收复。节据江南提督李世忠呈报前来。

臣查逆练苗沛霖称兵复叛，迭陷城池。据有长淮形胜，屡以甘语诡词煽诱李世忠。乃李世忠赤心报国，作严檄以诛苗，申大义而誓众，毅然以讨贼为己任。亲率万数千人削平四十余圩，收复名城。此次僧格林沁大兵南下，苗逆立刻授首，诚如疾雷破山，无坚不靡。而李世忠剿平各圩，能使苗党纷纷返正，实亦有裨大局。除该提督部将李显发、李显爵业由抚臣唐训方另折奏请奖叙外，应恳天恩俯准开复李世忠革职留任处分，以昭激劝。其余出力员弁，可否容臣查明酌保之处，出自圣裁。所有李世忠一军剿抚诸圩，收复怀远县城缘由，谨缮折由驿五百里驰奏，伏乞皇太后、皇上圣鉴训示。谨奏。

283. 附录廷寄　准开复李世忠革职留用处分并饬蒋凝学严捕苗逆余党及杨岳斌俟金陵克复后再行给假省亲十一月二十七日

同治二年十一月二十七日，准兵部火票递到议政王军机大臣字寄——

钦差大臣协办大学士两江总督曾国藩：

同治二年十一月二十日奉上谕：

曾国藩奏，提督李世忠率师迭破苗圩，会复怀远县城一折。另片奏，金陵军营布置情形，并收复颍上、正阳各城。等语。李世忠因苗逆倡乱，自率所部，先后削平四十余圩，并会同唐训方收复怀远县城，剿办甚属出力。着准其开复革职留任处分，以昭激劝。其余出力员弁，并着曾国藩择尤奏请奖励。颍上、正阳两城业经蒋凝学、毛有铭等次第收复，附逆各圩亦各闻风反正。惟苗天庆等率党遁逃，必须悉数歼除，方无后患。该大臣仍当饬令蒋凝学等严密搜捕，务绝根株。

金陵之师，开挖地道轰城，该逆竟能抢堵缺口，未竟大功，殊为可惜。现在曾国荃已督饬各军进扎孝陵卫城，绝贼粮运。惟有稳扎营垒，逐渐紧逼，俾该逆首无路可窜，将来城下之日，洪逆生擒，东南数省一律肃清，不至再烦兵力，方为妥善。

杨岳斌因母病增剧，恳请开缺回籍省亲，具见孝思。惟金陵甫经合围，水陆攻剿正当吃紧，所部师船未便遽易生手。已明降谕旨，俟克复金陵后再行给假，准其回籍省亲。并赏给伊父母人参四两，借资调摄。该大臣务当谆饬该提督暂抑私情，勉成大功，用副朝廷优加委任至意。

曾国藩另奏酌保贤员，以备器使一折。所请将陈濬等以道员记名请旨简放之处，核与吏部定章不符，已另交军机处存记，候旨录用，原折着留中。将此由五百里谕令知之。钦此。

遵旨寄信前来。

284. 附陈曾国荃军克复正阳关及李世忠部收复下蔡军情片十一月十二日

再，近日军情。曾国荃雨花台一军于十月初五、六等日，攻克淳化、解溪、隆都、湖墅、三岔镇五隘，破贼二十余垒，金陵城东百余里内一律肃清。遂于十五日进扎孝陵卫，城贼运粮之路，业已断绝。惟城内贼数尚多，其气尚固，我军于四月间开挖地道，直至十一月初五夜始得挖成，用火药轰陷十余丈。该逆内筑月城，下穿横洞，竟能抢堵缺口。我军阵亡三百余人，伤者更多。

苏州克复而后，闻伪忠王之计，将入金陵挈洪逆首以出窜。臣观洪酋之坚悍，未必肯弃金陵而窜他处，目下当以全力谋破坚城，一面布置各军分堵上游。事机愈顺，图谋愈不可不慎。

长、淮一带，蒙城解围，苗逆授首。蒋凝学、成大吉等进取颍上，于十一月初二、三等日攻毁近城七圩。该城头目方长华乞降不许，乃斩苗景和、苗景花以献。次日，遂复县城。毛有铭初四日进攻正阳关，苗党朱万隆遣人乞降，适僧格林沁遣将康锦文、富明阿遣将程文炳前来招抚，遂会同纳降，收复正阳关城。

又据李世忠咨报，二十九日派何璜收复下蔡，获苗逆妻、子五人，二十日派朱元兴收复寿州等语。臣查寿州、下蔡，去僧格林沁大营最近，当已遣将先行招抚。除俟接到僧格林沁、唐训方来咨，另案续报外，合先附陈大概，驰慰宸宸，伏乞圣鉴。谨奏。

285. 代陈杨岳斌请假回籍省亲养疴所遗水师及防务归并彭玉麟统领折十一月十二日

奏为据情代奏，请旨遵行，仰祈圣鉴事。

窃据福建水师提督杨岳斌先后文称：“岳斌于去秋染患时症，两月有余，原冀速痊，借效驰驱。乃大病之后，气体远不如前，兼之南北两岸贼势猖獗，筹防、筹剿，未得一日静养，遂致旧疾并发，伤痕亦复隐隐作痛。九月十七日接到家书，父秀贵，今年七十有三，病尚可治，母氏年逾七十，病势极重，皆因岳斌从征在外，每闻冲锋破敌屡濒于危，常惴惴无一日少安。又值女儿物故，病以哀增，遂有朝不保夕之势，若不归侍汤药，此心何以自问？且岳斌自咸丰四年攻打湘潭，冬间进剿湖口，六年由武汉冲过直捣塘角，先后三次受伤，均经给假调养，逮伤愈而气血大亏，稍受风寒即病。十年夏间，伤发失血，亦经奏明请假两月在营调养。厥后时发时愈，辄以战事方殷，不暇自顾。令闻母病益笃，奄奄床蓐，每一念及，如芒在背，忧心轸结，寝馈难安，竟致失血不止。若非离营调养，病躯愈不可支。目下长江肃清，水师之事已竣，不过分段扼扎，侍郎彭玉麟尽可一手经理。岳斌归省情急，伤病日重，惟有吁恳奏请开缺回籍养亲，不致将来抱恨终天。则岳斌虽死之日，犹生之年。”等情呈请代奏前来。

臣查提督杨岳斌，督率师船，征战十年。前此克复武汉、九江、安庆，本年五月攻夺九洑洲，实赖水师之力。兹幸长江三千里一律肃清，苏州克复，金陵合围，该提督正可稍释仔肩，坐待大功之成，同膺懋赏。乃因母病增剧，伤疾触发，呈请回籍省亲。虽经臣屡次函牍慰留，该提督呈请愈切，情词愈迫。臣既嘉其恬淡于功名之际，又不忍过拂其孝养之思。惟系统领水师专阃大员，可否准其开缺回籍养亲之处，相应请旨，命下遵行。如蒙俞允，所部外江水师分防江面事宜，应并归彭玉麟兼统，以一事权。所有据情代奏缘由，理合附驿具陈，伏乞皇太后、皇上圣鉴训示。谨奏。

286. 附录明谕　金陵合围军务吃紧杨岳斌暂缓开缺省亲十一月二十七日

同治二年十一月二十七日，准兵部火票递到同治二年十一月二十日内阁奉上谕：

曾国藩奏，提督呈请开缺回籍养亲，据情代奏一折。福建水师提督杨岳斌，因父母年逾七旬，母病现又增剧，恳请开缺回籍养亲，具见孝思。惟杨岳斌督率水师剿贼十年，战功懋著，此时长江肃清，虽水师防剿稍松，而金陵合围，正赖该提督等和衷努力，共奏肤功，同膺懋赏，未便于军务吃紧之时遽易生手。杨岳斌省亲一事，着俟克复金陵以后再行请旨，此时毋庸开缺回籍。惟念杨岳斌军旅羁身，伊父母年迈多病，未能归省，着加恩赏给人参四两，借资调摄，以示锡类推恩至意。钦此。

287. 水陆各军肃清皖北江北出力员弁四案并保折十一月十二日

奏为肃清皖江北岸之水陆员弁，遵旨查明，四案并保，仰祈圣鉴事。

窃上年十月间，伪忠王李秀成自金陵战败，纠党北渡，迭陷和州、含山、巢县等城，分踞运漕、东关、铜城闸各隘。十二月，忠逆仍回苏州度岁。本年二月，又率大股窜犯江北，连破江浦、浦口，围攻石涧埠，乃由庐江、相城、舒城潜结张宗雨〔禹〕等捻股围扑六安，绕犯庐州，意将力据皖、鄂之上游，掣动金陵之后路。幸得诸路将士苦守力战，遂解石涧埠之围，庐江、舒城、六安、庐州亦以坚守幸得保全，忠酋回窜。臣玉麟遂于四月间会合萧庆衍、刘连捷乘胜攻克东关、铜城闸、巢县、含山、和州各城隘，收复江浦、浦口，肃清北岸。经臣四次会奏，钦奉谕旨，准将出力人员择尤酌保。其中如力攻巢、含者，系彭玉麟、曾国荃所部之力为多；苦守石涧埠及舒城、六安者，系李续宜所部之将；守庐州者系多隆阿所部之将；守庐江者系李鸿章所部之将。除曾国荃所部刘连捷等营已于十月十二日另案奏奖，庐江守城将士由李鸿章另案汇奖外，其余水陆各营，先后开折呈送前来。臣逐加复核，尚无冒滥，相应缮具清单，仰恳天恩准照所请给奖，以资鼓励。其把总、外委两项，仍循案由臣等另册咨部办理。所有汇保出力员弁缘由，理合缮折具奏，伏乞皇太后、皇上圣鉴训示。谨奏。

附保单

谨将肃清皖江北岸之水陆员弁，缮具清单，恭呈御览。

副将杨甫宜、萧有敬、殷鸣岐等三员，均请赏加总兵衔。参将成东升，请免补参将，以副将尽先推补。游击朱升富、刘光华，蓝翎游击王鹏翥等三员，均请以参将尽先补用。王鹏翥并赏换花翎。游击衔都司王加玉，都司刘人辉、王兴禄、刘南华、周易才、王俊高、黄述泰、谢华藻、谢松茂，蓝翎都司曾继昌，都司衔守备王怀之，蓝翎守备徐才楚等十二员，均请免补都司，以游击尽先补用。王加玉、刘人辉，并加参将衔；曾继昌、徐才楚，并赏换花翎。守备萧藻堂、陈得友、彭三楚、谢华绩、文作定、杨芳成、萧瑞祥、朱明贵、宋桂林、杨生琳、陈开泰、张喜明、谭声才、曾会云、萧恒发，蓝翎守备王必达，守备衔千总萧迎祥等十七弁，均请以都司尽先补用。王必达并赏换花翎。千总胡绍明、曹其昌、王起贵、谭长发、陈贵发、李恒胜、王建伍、易登焕、杨心其、胡致昆、张文秀、李振清、黄盛今、蓝开应、贺隆云，把总丁友和、谭声振、刘义兴、沈华德、李桂元等二十弁，均请以守备尽先补用。胡致昆并赏戴蓝翎。把总余应兰、廖明先、狄益淮、王祥兴、杜胜林，外委汪正开、陈依钦等七弁，均请以千总尽先拔补。把总章星焕、刘东海、曾辉义、石其祥、刘明高、杨汉容、周秀云、黄光宝、杨泰来、陈遗泽等十弁，均请以千总尽先拔补，并赏戴蓝翎。外委黄义先、蔡世益、张步伦、李日起、罗有德、郭再贤、苏大德、王甫益、张喜鸿等九弁，均请以千总尽先拔补。军功魏得贵、李大智、朱涟清、谢章甫、刘常禄、邹日新、李得元、游广南、张世发、谢才胜、傅祥瑞等十一名，均请以把总尽先拔补，并赏戴蓝翎。军功胡德盛、李续佐、刘玉润、王运升、朱福泰、史正辉、詹得贵、马连升、苏盛松、杨兴义、陈胜发、谢志义、余宝田、杨春发等十四名，均请以外委尽先拔补，并赏戴蓝翎。运同衔湖南候补知州詹启奎，请以知府归部，不论双单月选用。教谕朱际平，请以知县留于安徽，遇缺即补。蓝翎知州衔安徽补用知县王懋勋，该员咸丰十一年署颍上县案内，疏防练捻踞城处分，请免其查办，仍以知县留皖补用。安徽候补县主簿萧宽敷，请免补本班，以府经县丞，仍留安徽尽先补用。附生魏景先，请以训导不论双单月遇缺即选。文童张金源，请以从九品归部，不论双单月尽先选用。文童李允英，请以从九品留于安徽尽先补用。副将郭鹏程，请交军机处记名，遇有总兵缺出，请旨简放。副将孔相尔，请赏加勇号。游击黄登魁、曾辉日，均请以参将尽先推补，并赏加副将衔。蓝翎游击谢福顺，请以参将尽先补用，并赏换花翎。蓝翎游击衔都司邹占魁，请以游击尽先补用，并赏换花翎。都司庞辉贵，请以游击尽先补用。都司衔守备黄腾芳、张荣仕、陈瑞香，守备谭应福等四员，均请以都司尽先补用，并加游击衔。蓝翎都司衔守备谭光明，请以都司尽先补用，并赏换花翎。守备田南亭，请以都司尽先补用。守备衔千总李国瑞、江正南，均请以都司尽先补用。千总陈秀和、禹大兴、宋玉和、尹世秀、易光福、彭楚明、周茂康、王方可、唐吉成等九弁，均请以守备尽先补用，并加都司衔。千总杨春宣、刘祖耀、王栖凤、邓绍胜、李胜义、左玉龙、童贤胜，把总汤上禄、郭裔奏、赵昌元等十弁，均请以守备尽先补用。把总胡定先、杜鹏飞、曾金城、罗兴益、郭定桂，外委郑仕泰等六弁，均请以千总尽先拔补。把总石孝胜、郭宗扬、叶加云、邓家和、萧文胜、萧云梓等六弁，均请以千总尽先拔补，并赏戴蓝翎。外委萧复泰、唐仁和、蒋呈祥等三弁，均请以千总尽先拔补。外委刘得兴、唐遇元、龙其正、童如松、王高升等五弁，均请以把总尽先拔补，并赏戴蓝翎。军功刘世尚、梁鼎环、颜瑞仁、周新民、刘茂林等五名，均请以把总尽先拔补，并赏戴蓝翎。军功陈能谋、郭裔涓、罗致祥、萧紫玉、张民琴、李锡志、郭裔纯、李方元、傅辉成、李良驷、刘方胜、邓玉珍、李可宗等十三名，均请以外委拔补，并赏戴蓝翎。文生郭怀岳，请以训导，不论双单月遇缺即选，并赏戴蓝翎。文童萧斌廉，请赏给六品翎顶。安徽补用参将刘昌英，请以副将仍留安徽，尽先补用。参将朱宗龙，请以副将留于安徽，尽先补用。参将衔游击刘桂芳、王顺武、朱凤池等三员，均请以参将尽先补用，并加副将衔。游击衔都司黄泽忠、刘行达、左光辉等三员，均请以游击尽先补用，并加参将衔。蓝翎游击衔都司李续葭，请以游击尽先补用，并赏换花翎。蓝翎都司王郁堂，请以游击留于安徽，遇缺即补，并赏换花翎。都司萧聚文、钟旺胜、谭永源、李呈瑞等四员，均请以游击尽先补用。蓝翎都司衔守备谢克义，请免升都司，以游击尽先补用。守备彭凤祥，守备衔千总谭上连、赵得荣、黄先宝等四弁，均请以都司尽先补用。千总彭明德、戴清胜、曹俊元、成呈清、曾贻昌等五弁，均请以守备尽先补用，并加都司衔。千总张义和、冯庭榜、周吉受、曾拔群、张乾材、刘万胜、李发诗、王锦来、丁荣华、李先胜等十弁，均请以守备尽先补用。张义和并赏戴蓝翎。把总王立成、萧万和、彭福齐、赵荣贵、刘道坤、宋辉春、康万胜等七弁，均请以千总尽先拔补。王立成、萧万和，并加守备衔。外委郭锦以，请以千总尽先拔补。外委罗得龙、罗和风、曹顺田、熊得胜、邓以德，军功易福云等六弁，均请以把总尽先拔补，并赏戴蓝翎。军功谭紫林、吴万祥、李惠五、傅月清、李宗成、何云廷、曾聪益、童胜之、黄如春、马楚益、萧成连、朱明忠、彭馥堂、钟庭贵、刘福胜、杨得吉、周用之、梁鼎能、叶绍庭等十九名，均请以外委尽先拔补，并赏戴蓝翎。五品衔安徽补用州判沈瑞清，请免补本班，以知州仍留安徽，遇缺即补。副将衔参将洪致祥，请以副将尽先补用，并加总兵衔。副将衔参将龚玉华，请以副将留于安徽，遇缺即补。参将张知元，请以副将尽先补用。游击陈玉亮，请以参将尽先补用，并加副将衔。游击王联升、刘让三、李湘客等三员，均请以参将尽先补用。游击衔都司李福顺，请以游击尽先补用，并加参将衔。蓝翎都司杨富厚、刘星明，均请以游击尽先补用，并赏换花翎。都司郑南英、曾益交，均请以游击尽先补用。守备黎福胜，请以都司尽先补用。守备衔千总萧维扬、蔡连升，均请免升守备，以都司尽先补用。守备衔千总罗允林，请以守备尽先补用。千总陈义泰、干顺朝、刘忠学、谭海棠、罗又山、李占元、萧咏国、李泰明、李玉南、周文德等十弁，均请以守备尽先补用，并加都司衔。千总胡赐福、罗明洲、李绍青、赖由江、黎起德、向得胜、沈有金、彭心广、谈悦胜、李长发、李传明、欧阳奭、李克贵、唐宝照等十四弁，均请以守备尽先补用。把总毛瑞兴、彭复胜，均请以守备尽先补用。把总李耀卿、刘贵厚、贺才清、龙复胜、鄢福恩等五弁，均请以千总尽先补用，并加守备衔。把总朱怡发，请以千总尽先拔补。把总彭明亮、刘财宗、冯敬修、吴安受、成乾元、干仁光、刘光材、刘星贤、周顺亲、彭心照、聂殿选、刘金山等十二弁，均请以千总尽先拔补，并赏戴蓝翎。外委彭福泰，请以千总尽先拔补。军功虞孔照、杨镜成、邓良贵、钟长发等四弁，均请以把总尽先拔补，并赏戴蓝翎。附生许佩苏，请以训导，不论双单月遇缺即选。安徽即补游击李前致，请以参将仍留安徽，遇缺即补，并加副将衔。安徽即补游击赵联升，请以参将仍留安徽补用。游击刘连思，请以参将留于安徽，遇缺即补。都司王康林，请以游击留于安徽，遇缺即补。蓝翎都司左清源，请以游击尽先补用，并赏换花翎。守备熊光义、彭恒胜，请以都司尽先补用。守备衔千总左荣林、刘文升，均请免升守备，以都司尽先补用。守备衔千总陈光胜，请以守备留于安徽补用，并加都司衔。守备衔千总戴益平、谭明和、杨致堂、莫连彪等四弁，均请以守备尽先补用，并加都司衔。戴益平并赏戴蓝翎。千总黄明升、李清贵、李清和、王忠连、李其楝、丁明详、尹吉庆、徐大田、江凤桂、杨巨南、罗楚胜、阳受明、邓吉祥、陈隆升、毛必元等十五弁，均请以守备尽先补用。毛必元并赏戴蓝翎。把总王维胜、严满园，均请以千总尽先拔补，并加守备衔。把总汤茂龙、毛应发、李昌义、林逢桂、王义禄、罗登禄、李义和、李登高、阳采朝、毛仁和等十弁，均请以千总尽先拔补。罗登禄、李义和、李登高，并赏戴蓝翎。军功李东堂、戴敦楚、李玉元、曾德祥、毛治兴、毛官俊、李仕禄、朱传经、邹典益、彭恒升、李玉林、胡周炳、赵玉林等十三名，均请以把总尽先拔补，并赏戴蓝翎。军功袁文信、吴清云、林玉桂、朱泰山、喻四喜、胡发祥、邓明发、李景华、张洪发等九名，均请以外委尽先拔补，并赏戴蓝翎。文童黄光炯，请以从九品，不论双单月遇缺即选。副将宋其友，请赏加勇号。副将赵有名，请赏加总兵衔。参将欧阳辉，请以副将尽先推补。都司彭学成、赵汉南、谢华才、王采和等四员，均请免补都司，以游击尽先补用。守备张辅臣、张清升、彭发祥、熊春祥、丁书田、卢章成、萧品忠、萧端山等八弁，均请以都司尽先补用。萧端山并赏戴蓝翎。千总曾华年、刘清华、周光华、王升发、杨家上、刘胜和、谭秉堂、谭得先、黎直信、邓明胜、宋岐洪、周应祥、朱品逊、赵泽元、徐青选、孟太记、郭展彩、王裕俊等十八弁，均请以守备尽先补用。赵泽元、徐清选、孟太记、郭展彩、王裕俊，并赏戴蓝翎。把总萧有昕、周朝卷、周福林、赵秀堂、朱顺兴、陈金魁、王世兴、王得胜、谭保城、刘呈秀、赵南宾、彭清贵、陈有能、童仁寿等十四弁，均请以千总尽先补用。刘呈秀、赵南宾、彭清贵、陈有能、童仁寿，并赏戴蓝翎。外委李万胜、汪章成、杨清榜、毛加富、胡连山、邓文山、贺平章、余德高、马月升、宋兴旺、刘昌明、刘春友、潘金相、彭有俊、邓荣和、梁鼎先、岳云高、杨文秀、邹和胜、曾昌武等二十弁，均请以把总尽先拔补。梁鼎先、岳云高、杨文秀、邹和胜、曾昌武，并赏戴蓝翎。军功曾家畅、谢仁德、余胜才、李荣发、李朝成、朱明华、汪文升、黄秀刚、叶修献、刘正广等十名，均请以外委尽先拔补，并赏戴蓝翎。即选训导周沛霖，请赏加五品翎顶。候选从九品黄德衣，请免选本班，以府经历县丞，不论双单月遇缺即选。副将徐复仁，请赏加总兵衔。副将何云峻，请赏加勇号。参将沈连胜，请以副将尽先推补。游击陈开勇，请以参将尽先补用。都司朱得胜，请以游击尽先补用。守备欧阳惠德，请以都司尽先补用。千总王新富、朱荣贵、胡雨青、童胜礼、刘有才、郭玉华等六弁，均请以守备尽先补用。千总李鹤山、杨立贤、曹云胜等三弁，均请以守备尽先补用，并赏戴蓝翎。把总刘泰秀、唐有馀、朱大五、阳世德、许清和、刘桂华、李光和等七弁，均请以千总尽先拔补。外委郭九连、沈定祥、郭金文、蒋发禄、曾楚贵、朱坤九、吴秀中、杨如春、石振和、李定泗、吴开甲、曾寿清、庞泰仁、李盛景、沈炳初、谢兴厚、萧庆晃、唐远达、严三元、谭珍业、王宗言、王赞英，军功邹连升、刘再扬、梁魁山等二十五弁，均请以把总尽先拔补。吴开甲、曾寿清、庞泰仁、李盛景、沈炳初，并赏戴蓝翎。军功阳世才、聂广忠、曾新周、成绍庭、马占魁、龙得名、张启万、杨仕胜、朱鸿儒、舒银山、袁至刚、郭凤书、朱明山、张先才、黄京隆、谢清和、朱发达、王大发、杨连升等十九名，均请以外委尽先拔补，并赏戴蓝翎。湖北候补府经历萧庆立，请免补本班，以通判仍留湖北，尽先即补。副将萧恒书，请交军机处记名，遇有总兵缺出，请旨简放。参将刘正高、宋步云，请以副将尽先推补。蓝翎游击萧瑞山，请免补游击，以参将尽先推补，并赏换花翎。都司杨志开，请以游击尽先补用。蓝翎都司衔守备萧高轩，请以都司尽先补用，并赏换花翎。守备萧有致、黄意元、冯开桂等三弁，均请以都司尽先补用。千总苏仁义、李成芳、萧庆礼、刘上世、罗长胜、杨名轩、张桂馥等七弁，均请以守备尽先补用。把总安德元、叶峰山、朱义友、周福胜、朱光聪、周荣华、邹典五、周至祥等八弁，均请以千总尽先拔补。外委朱升贵、谢寿高，均请免升把总，以千总尽先拔补。外委王光元、廖永赞、萧寿元、郭振麟、李永发等五弁，均请以把总尽先拔补。萧寿元、郭振麟、李永发，并赏戴蓝翎。军功萧亮高、李胜祥、李照太、彭添成、刘凤杰、谢成才、余福周、王云祥、李胜发、李春林、萧有锡、李国贤、谢章贤、任文标、邓福滨、吴大友、刘芳春、罗东海、周三友、陈春晖、陈复泰等二十一名，均请以外委尽先拔补，并赏戴蓝翎。候选从九品贺德修，请免选本班，以县丞留于安徽，不论双单月遇缺即选补。

水师攻克巢县、含山、和州等处人员：

花翎副将喻清汉、彭大田，均请交军机处记名，遇有总兵缺出，请旨简放。花翎副将衔参将李高馀，请以副将尽先选用，并赏加总兵衔。花翎参将刘武德，游击许朝琳，均请以副将尽先选用。花翎都司胡荣清，都司衔守备赵兴发、任玉田等三员，均请以游击尽先选用。胡荣清并加参将衔。蓝翎把总欧阳惟信、李开初、张万成等三弁，均请以守备尽先选用，并赏换花翎。蓝翎把总邓有蕃、唐泽彪，均请以守备尽先选用。尽先把总方矩，请以卫守备留于江南补用。蓝翎江西补用从九品蔡麟仁，请免补本班，以县丞仍归江西补用。蓝翎外委潘仕坤、吴志兴、胡汉连、周传连、蒋南茂、陈祥胜等六弁，均请以千总尽先拔补，并加守备衔。蓝翎外委陈传范、李宝贤、张明顺、袁经汉、刘馀庆、陈义和、张明镜，蓝翎军功朱清裕、秦良海等九弁，请以千总尽先拔补。外委廖元灯，军功张定安，均请以把总尽先拔补，并赏戴蓝翎。军功宋炳喜、王宏本、唐敏发、王俊杰、李清翘、姜大春、魏业修、李星胜、唐启文、杨得胜、李法斌、王荣贵、高仕明、赵兴明、任在中、阳友连、廖华堂、刘朝宗、郭得清、王章蔡、刘永发、陈宇祐、温绍武、易明琪、王明才、叶德顺、胡香林、唐荣章、钟有才、谭朝志、高清泰、谢世拱、段光华、周明光、萧荣宗、王玉生、屈光涉、冯昌仲、罗意忠、沈耀荣、萧贵林、宋高亮、李万选、唐兴和、吴大华、周立堂、董光吉、谢胜得、张荣甲、朱文顺等五十名，均请以外委尽先拔补，并赏戴蓝翎。文生魏畴先，请以府经历县丞，不论双单月遇缺即选。湖北补用县丞郑卓立，请赏加五品衔。花翎副将张向荣，请赏加总兵衔。花翎参将曾复泰，参将衔游击谭定信，花翎游击柏正才、谢洪春等四员，均请以副将尽先选用。蓝翎千总祖兴盛，请以守备尽先选用，并加都司衔。蓝翎把总文万春、朱秀今、杨朝祖，蓝翎外委宋维明等四弁，均请以守备尽先选用。蓝翎把总李福祥、蔡必胜、唐敏喜，五品顶戴把总阳得顺等四弁，均请以守备尽先选用。蓝翎把总方正盛，请以卫守备留于江南补用，并加都司衔。蓝翎外委颜必福、彭东华、汪钟美、王得元、万之遴、刘元寿、邵元宏、唐训则、赵我远、朱有茂等十弁，均请以千总尽先拔补，并加守备衔。外委丁鹤龄，请以千总尽先拔补，并赏戴蓝翎。外委罗照龙、易恒发，均请以千总尽先拔补。外委廖柏荣，请以把总尽先拔补，并赏戴蓝翎。花翎副将衔参将李如胜，请以副将尽先选用，并赏加总兵衔。军功李长胜、谢天佑、蒋光裕、张敬德、刘清才、吕吉坤、陈士龙、谢光明、陈正兴、易知本、李大桂、廖福生、刘兴上、萧相茂、郑仕纯、唐敏高、李方时、高登富、唐维新、周兆萱、唐德宣、杜良福、唐敏超、罗存山、唐书元、丁玉扬、王得胜、赵宗仪、唐训登、段大保、王岐明、何其玉、张昌华、唐敏崔、郭兴发、萧相生、唐敏清、王有胜、王诚长、萧三元、王遇春、刘祥太、王广祥、张华禄、萧耀顺、吴光发、李荣华等四十七名，均请以外委尽先拔补，并赏戴蓝翎。候选训导魏留先，请免选本班，以知县不论双单月归部尽先选用。蓝翎候选县主簿杨尚履，请免选本班，以藩库大使分发省分补用，并加五品衔。花翎副将衔参将柳寿田、高启典，均请以副将尽先选用，并赏加总兵衔。花翎参将衔游击张贵、马志俊、萧长清、谭良灿、谭得胜、刘连升，游击谭玉贵等七员，均请以参将尽先选用，并加副将衔。花翎都司彭南封、王裕春、龙海云、尹彩凤等四员，均请以游击尽先选用。蓝翎五品顶戴安徽补用通判王呈羲，请免补本班，以同知尽先补用，并赏换花翎。花翎都司衔守备李华庭、张成志、谭忠亮等三员，均请以都司尽先选用，并加游击衔。蓝翎都司衔守备吴友德、李万荣、曾友仁，蓝翎守备潘义忠等四员，均请以都司尽先选用，并赏换花翎。蓝翎守备衔千总沈其贵、喻学文、吴宝臣、黄清和等四员，均以都司尽先选用。蓝翎千总董文葛，请以守备尽先选用，并加都司衔。蓝翎把总罗福田、柳胜得、朱炳昌，蓝翎外委谭绍光、李福盛、刘得胜、粟连升、熊得贵、高先奇、廖荣华、曹广林等十一弁，均请以千总尽先拔补，并加守备衔。蓝翎外委王友元、何茂德、李振田，均请以千总尽先拔补。军功胡学铨、袁金善，均请以把总尽先拔补，并赏戴蓝翎。军功周先耀、赵泽林、邓光明、董文涛、龙祖琦、文诗林、朱祖德、刘智松、蒋宜漳、朱立高、谭宏发、周恒秀、曹广义、王宏亮、刘元俊、刘致仁、金大义、杨恩荣、刘厚昌、刘友芝、何永泰、左朝南、李镇坤、倪昌修、彭朝奇、陈桂林、殷上长、邓良策、金再冶、宋桂林、王荣良、宋其贵、金维忠、刘显亲、欧见忠、王先南、杨朝福、陈地元、刘义顺、张起发、范有德、沈发秀、李国正、刘复鳌、李康臣、李清惠、贺世林、郭云胜、邓吉魁、刘镇泰、宋翰卿、张瑞南、汪松龄、洪定魁、傅本忠、徐启钊、王得和、陈福才、陈云汉、夏福兴、戴茂林、丁滨玉、陈得升、石仕恩、孟明发、邓洪胜、明新发、龙胜福、熊胜忠、易海泉、邓启发、杜树德、严明友、蔡金秀、胡荣华等七十五名，均请以外委尽先拔补，并赏戴蓝翎。候选训导谢王恩，请免选本班，以知县不论双单月归部尽先选用。军功毕连芬，请赏戴蓝翎。花翎总兵衔副将丁义方，请交军机处记名，遇有总兵缺出，请旨简放。副将衔参将麦春泉，参将江成祥、张瑞麟、张定元、谢得胜等五员，均请以副将尽先选用。麦春泉并赏加总兵衔。花翎参将衔游击萧辉廷、戴坤大，请以参将尽先选用，并加副将衔。花翎游击黄其才、向长春，均请以参将尽先选用。花翎游击衔都司曹和清、杨太和、赵启胜、谭飞雄等四员，均请以游击尽先选用，并加参将衔。蓝翎都司李芳楷，花翎都司赵三星、袁国基、刘泰胜、王桂林等五员，均请以游击尽先选用。李芳楷并赏换花翎。蓝翎都司胡立显、朱自远，均请加游击衔，并赏换花翎。都司衔守备沙广泰、孙启发、熊正彪，均请以都司尽先选用，并加游击衔。蓝翎都司衔守备林子元，请以都司尽先选用，并赏换花翎。蓝翎千总赵东亮、刘正昌、王世桂，均请以守备尽先选用，并赏换花翎。蓝翎候选从九品陈汝为，请以府经历县丞，留于安徽补用。蓝翎外委吴青云、吴家发、徐官澍、陈有元、刘光亿、周春山等六弁，均请以千总尽先拔补，并加守备衔。外委杨义胜、赵腾芳、李芳先、夏允气、陈清翥、杨自佑、熊开吉等七弁，均请以把总尽先拔补，并赏戴蓝翎。军功袁春山、严兴福、张德胜、张以贵、吴宜盛、熊芝恒、胡家光、姜连升、曹树发、陈贤镛、方仁议、刘有容、黄泰和、陈嗣棫、陈芥洲、叶文森、徐孝友、袁国龙、李全胜、谭志泗、谢万友、王有才、陈昌远、高贞祥、文春和、陈义全、李荣华、陈大观、谭有胜、刘国喜、黄万高、胡忠胜、符南山、符连山、郭长林、汤万明、殷启禄、孙耀科、邱得胜、朱选禄、刘仁秀、程有年、李昌龙、伍绍员、吴贤玉、黄义和、刘厚柏、冯立志、何焜、丁正才等五十名，均请以外委尽先拔补，并赏戴蓝翎。花翎副将衔参将胡友胜、黄秋亭、刘玉春等三员，均请以副将尽先拔补用，并赏加总兵衔。花翎游击魏国治、胡民望、李西田、章益胜等四员，均请以参将尽先选用，并加副将衔。花翎都司陈大纯、苏罗福、胡海平、吴宗东、胡寅舟等五员，均请以游击尽先选用。运同衔候选同知吴大安，请免选本班，以知府留于安徽尽先补用。蓝翎安徽补用知县刘在田，请赏加同知衔，并赏换花翎。蓝翎都司衔守备吴长松，蓝翎守备蔡心田、谢观言、任升芝、王南山等五员，均请以都司尽先选用，并赏换花翎。花翎守备粟维善，蓝翎守备祝逢春、刘仁亨等三员，均请以都司尽先选用。粟维善并加游击衔。蓝翎守备衔千总汤友胜，千总李世富，蓝翎把总易万胜、吴昌平、史芳兰等五弁，均请以守备尽先选用。汤友胜、李世富，并赏换花翎。蓝翎把总邓楚才，蓝翎外委朱得胜、文星元、罗玉红、马森林、王紫明等六弁，均请以千总尽先拔补，并加守备衔。蓝翎把总盛发榜，请以千总尽先拔补。从九衔舒顼枝，请以从九品，不论双单月遇缺选用。军功邬俊魁、廖春华、王代启、周文宾、戴必胜、文寿廷、刘立廷、曹洪富、宋宗桂、章友文、杨百胜、邱如诗、于茂胜、李树德、王九堂、周定泰、于清和、李道芝、刘显佑、苏有元、王声远、陈荣升、王金山、蔡词谱、刘先章、徐兰桂、李得盛、胡有升、杨复胜、刘得胜、姜致和、林友升、潘万春、张美文、祝城顺、邹心胜、孙徵亨、詹祖斌、田星胜、李世隆、李芝义、谭少华、席春萱、李玉华、赵文魁、吴国梅、吴鹤亭、廖先成、刘富胜、孙宝富、萧泽保、刘宝田、傅士明、周明玉、杨有馀等五十五名，均请以外委尽先拔补，并赏戴蓝翎。

石涧埠被围坚守人员：

参将衔游击李前复，请以副将尽先推补。都司谢光胜、曾鳌忠、周光裕、周华廷、张胜荣，都司衔守备谭鉴臣等六员，均请以游击尽先补用。谢光胜、曾鳌忠、周光裕、周华庭、张胜荣，并加参将衔。都司衔守备彭桂荣，请以游击留于安徽，尽先补用。蓝翎都司衔守备杜青云、王升旦、邓添泗，守备萧福驷、杨其述等五员，均请以都司尽先补用，加游击衔。杜青云、王升旦，并赏换花翎。守备衔千总崔金祥、刘迪芳，均请以都司尽先补用。把总潘添宝、王郁文、严百正等三弁，均请以守备尽先补用。把总刘尚勋、毛前福、贺振麟，外委邓锦云等四弁，均请以千总尽先拔补，并加守备衔。军功沈耀春、蔡文德、金秀春、罗芳镜、李续泉、陈贤选、苏成庆、郭得仁、陈开兴、林友升等十名，均请以把总尽先拔补，并赏戴蓝翎。军功徐诗诲，请以外委尽先拔补，并赏戴蓝翎。候选同知张珏，请免选本班，以知府归部遇缺即选。文童刘盛城，请以从九品归部，不论双单月遇缺即选。蓝翎参将李用宾、周正求，参将李名扬、周以锦、胡怀泰、莫清华等六员，均请以副将尽先推补。李用宾、周正求，并赏换花翎。参将衔游击冯九洲、邹春云、彭成书、王兴贵，都司刘荣杰等五员，均请以参将尽先补用。冯九洲、邹春云、彭成书、王兴贵并加副将衔。参将衔游击周东江，请以参将留于安徽，尽先补用，并加副将衔。游击衔都司周孔彰、刘胜桂，都司龙福来等三员，均请以游击尽先补用，并加参将衔。都司衔守备左春堂、李能凤、邓正辅、李玉山、匡有贵，守备宾太楚、黄复武等七员，均请以都司尽先补用，并加游击衔。守备衔千总萧拱照、旷椿萱、刘仙桂、萧光辉等四弁，均请以都司尽先补用。守备衔千总曾遇文，千总王武忠、周桂清、朱洪胜、梁崇喜等五弁，均请以守备尽先补用，加都司衔。王武忠并赏戴蓝翎。把总张才柳、胡福初，均请以守备尽先补用。把总黄益昌，外委徐长春，军功官太和、秦世贤、周芳禄、刘名魁等六弁，均请以千总尽先拔补。黄益昌并加守备衔。军功彭新泽、张芳馥、毛发益、唐兴发、丁志诚、曹龙章、袁炳南等七名，均请以把总尽先拔补，并赏戴蓝翎。军功周立贵，请以外委尽先拔补，并赏戴蓝翎。同知衔候选知县刘秉珩，请免选本班，以同知直隶州知州留于两江遇缺即补。从九衔毛贤绣，请以府经历县丞归部不论双单月遇缺即选。参将李赞勋，请以副将尽先推补。游击翟金元，请以参将尽先补用，并加副将衔。蓝翎都司常远藻，请以游击尽先补用，并赏换花翎。守备石孝忠、邹呈二，均请以都司尽先补用，并加游击衔。千总王德斌、马学胜、杜绍彩等三弁，均请以守备尽先补用，并加都司衔。外委韩登榜、李兆富、钟含元等三弁，均请以千总尽先拔补。李兆富并加守备衔，韩登榜并赏戴蓝翎。军功彭兴俊、李洪元、刘琢之等三名，均请以把总尽先拔补。彭兴俊并赏戴蓝翎。军功莫如德、杨绍树，均请以外委尽先拔补，并赏戴蓝翎。文童李续姜，请以从九品归部尽先选用。副将欧阳爵和，请赏加总兵衔。蓝翎都司成义云，都司熊敦久、戴举盆、杨通世、齐日星等五员，均请以游击尽先补用；熊敦久、戴举盆，并加参将衔。成义云并赏换花翎。守备李洪胜、胡如松、黄国顺、胡玉田、沈谦达、谭福星、朱玉兰、李青山、刘义选等九员，均请以都司尽先补用；李洪胜并加游击衔。守备衔千总罗芳山、江庆馀，千总黄廷福、林汉春、向先知、李长明等六弁，均请以守备尽先补用。罗芳山、江庆馀，并加都司衔，黄廷福、林汉春并赏戴蓝翎。把总胡品端、唐学益、李拔群、郭先世、黎值偕、李德友、古绍贤、李德世，外委萧永怀、刘业门、张升武、杨通全等十二弁，均请以千总尽先拔补。胡品端、唐学益、李拔群、郭先世并加守备衔，黎值偕、李德友、古绍贤、李德世并赏戴蓝翎。军功刘本泽，请以外委尽先拔补，并赏戴蓝翎。县丞衔钟鸣盛，请以县丞归部不论双单月遇缺即选。记名总兵王载驷，请赏加提督衔。副将胡秀世，请赏给勇号。参将彭复胜，请以副将尽先推补。参将衔游击王星日，蓝翎游击谭利贞、左玉胜等三员，均请以参将尽先补用。王星日并加副将衔，谭利贞并赏换花翎。游击衔都司左得胜，都司朱恒泰、周笃贤等三员，均请以游击尽先补用。左得胜、朱恒泰并加参将衔。都司衔守备罗应本，请以都司尽先补用，并加游击衔。守备王晖周、张明万、毛钦佑等三员，均请以都司尽先补用。守备衔千总张官丁，千总张高升、朱胜益、阳逢春、龙连云、胡鸿翱，把总胡昆云等七弁，均请以守备尽先补用。张官丁并加都司衔。把总胡坤相、周安胜、邓正南、王春华、阳万盛、刘深云、刘文选等七弁，均请以千总尽先拔补。胡坤相、周安胜并赏戴蓝翎。军功李世洪、赵子耕、李芝林、左荣华、胡昭云等五名，均请以把总尽先拔补，并赏戴蓝翎。监生王国逢，请以县丞归部，不论双单月尽先即选。总兵葛清泰，请赏给勇号。参将宋尚友，请以副将尽先推补。参将衔游击王福大，请以参将尽先推补，并加副将。游击衔都司颜明选，都司萧楚友，均请以游击尽先补用。颜明选并赏换花翎加参将衔。都司衔守备刘柱友、孟文德，守备杨胜鲁等三员，均请以都司尽先补用。刘柱友、孟文德，并加游击衔。守备衔千总汤正明、贺义和、张宗志、朱美思、冯赐林，千总卢大忠等六弁，均请以守备尽先补用。汤正明、贺义和、张宗志，并加都司衔。千总衔把总蔡瑞祥，把总黄炳云、赵起和、赵胜德、何明星、雷茂松、聂克明、刘显廷、刘康胜，外委蓝玉春等十弁，均请以千总尽先拔补。蔡瑞祥、黄炳云、赵起和、赵胜德、何明星、雷茂松、聂克明、刘显廷，并加守备衔。外委鄢福定，军功文永仁、李观海、孙云仙、李德明、赵存良、周连捷、陈韵春、宋德顺、曹维翰等十名，均请以把总尽先拔补。鄢福定并加千总衔，文永仁、李观海、孙云仙、李德明、赵存良并赏戴蓝翎。军功罗太和、邓世林，均请以外委尽先拔补，并赏戴蓝翎。候选从九品宋令贤，请免选本班，以府经历县丞留于安徽尽先补用。副将王玉藻，请赏给勇号。游击汤明德，请以参将尽先补用，并加副将衔。蓝翎都司贺永益，守备胡德基，均请以都司尽先补用，并加游击衔。贺永益并赏换花翎，千总蒋高升，请以守备尽先补用，并加都司衔。把总梁得胜、黄维怀，外委王国佑、郭书福等四弁，均请以千总尽先拔补。梁得胜、黄维怀并赏戴蓝翎。军功王林山、李得贵、毛江东、李荣贵、王胜德、谭心秀、梁彦清、王官四、宋洪林、毛启胜、周瑞祥、孙孝思、陈玉树、王玉炳、刘正清等十五名，均请以把总尽先拔补。王林山并赏戴蓝翎。军功张定国、江发胜、李文高等三名，均请以外委尽先拔补。张定国、江发胜并赏戴蓝翎。州同衔姚传薪，请以县丞归部，不论双单月遇缺先选。蓝翎参将刘全资，副将衔参将王贵和，参将萧义胜、李官禄等四员，均请以副将尽〈先〉推补。刘全资并赏换花翎。守备李兰亭，守备衔千总李致先、彭奇明等三弁，均请以都司尽先补用。千总李文清、邓添山、黄友山等三弁，均请以守备尽先补用，并加都司衔。把总酆九高、谭先禄、李高亮、叶友胜等四弁，均请以千总尽先拔补，并加守备衔；酆九高并赏戴蓝翎。把总陈焕章、张友志，外委游本道、万章明、赖文玉、周占魁、彭奇先等七弁，均请以千总尽先拔补。陈焕章、张友志并赏戴蓝翎。军功陈得高、萧友山、夏九如等三名，请以外委尽先拔补，并赏戴蓝翎。候选未入流王道济，请免选本班，以府经历县丞不论双单月遇缺先选。军功潘先达，请以把总尽先拔补，并赏戴蓝翎。

庐州守城人员：

副将江星南，请赏加总兵衔。游击衔都司石来之，请赏给勇号。参将谷明发，请以副将尽先补用。参将曾鼎芳、邹兴泰，均请赏加副将衔。游击易玉成、刘开胜，均请以参将尽先补用。游击衔都司段会元、曾占彪，均请以游击尽先补用。蓝翎都司衔守备何国荣，蓝翎守备尤廷献，均请以都司尽先补用，并赏换花翎。守备孙雄武、易万兴、陈泰和等三弁，均请以都司尽先补用。蓝翎千总祝方益，请以守备尽先补用，并赏换花翎。把总张玉洲，请以千总尽先拔补，并加守备衔。记名总兵刘宝国，请赏加提督衔。副将萧元龙，请赏给勇号。副将衔参将关文辉，参将梁复胜、陈德超等三员，均请以副将尽先补用。参将陈大旺、王奏凯，均请赏加副将衔。游击罗仕洪，请以参将尽先补用。都司徐得魁、邓永清，均请以游击尽先补用。守备王加和、任永山、陈现甲、卢胜坤、周万春等五弁，均请以都司尽先补用。蓝翎守备衔千总王金贵，蓝翎千总陈金玉、张廷胜等三弁，均请以守备尽先补用，并赏换花翎。把总刘克忠，请以千总尽先拔补，并加守备衔。外委罗太和，请以把总尽先拔补，并赏戴蓝翎。六品蓝翎即选县丞唐伯中，请免选本班，以知县不论双单月遇缺即选。副将衔参将巢端南，请赏给勇号。都司戚鹤龄、柳瑚光、刘贤代、李得胜等四员，均请以游击尽先补用。都司杨高望，请以游击尽先补用，并加参将衔。蓝翎都司衔守备刘茂廷、周胜元、周林德等三弁，均请以都司尽先补用，并赏换花翎。守备张自富，请以都司尽先补用。守备衔千总赵金山、彭配仁，均请以守备尽先补用。把总巢秉纯、李贞祥，均请以千总尽先拔补，并加守备衔。把总黎添权、胡高美，均请以千总尽先拔补，并赏戴蓝翎。外委彭惟宝，请以千总尽先拔补。军功祝玉春、刘宏德、李得山等三名，均请以把总尽先拔补，并赏戴蓝翎。即选知县方霖，请加同知衔。游击衔都司周吉祥，请以游击尽先补用，并加参将衔。游击李文玉、陈启芝、李玉楚等三员，均请以参将尽先补用。都司傅云亮，请以游击尽先补用。都司衔守备郑洪林，请以都司尽先补用，并加游击衔。蓝翎都司衔守备何得贵，请以都司尽先补用，并赏换花翎。守备陈守泽，请以都司尽先补用。蓝翎守备齐仁坤，请以都司尽先补用，并赏换花翎。蓝翎千总邓先元、杨是富，均请以守备尽先补用，并赏换花翎。把总颜光昱、李成林、马占魁、刘得发等四员，均请以千总尽先拔补，并加守备衔。外委陈得贵，军功唐泰来、吴正和、张启发等四名，均请以把总尽先拔补，并赏戴蓝翎。安徽遇缺即补县丞邹国梁，请免补本班，以知县仍留安徽遇缺即补。副将衔参将安畏三，请以副将尽先补用。参将韩正顺，请以副将尽先补用。六品蓝翎候选知县董建凌，请加同知衔。都司左成富，请以游击尽先补用。蓝翎守备董年秀，请以都司尽先补用，并赏换花翎。蓝翎五品顶戴安徽补用府经历冯得炑，请免补本班，以知县仍留安徽归候补班补用。军功谭宗成，请以把总尽先拔补，并赏戴蓝翎。都司王愈健，请以游击尽先补用。把总罗文彪，请以千总尽先拔补，并加守备衔。军功胡德江、杨占春、杨定国等三员，均请以把总尽先拔补，并赏戴蓝翎。选用县丞陈子静，请免选本班，以知县不论双单月遇缺即选。

保守六安州城人员：

副将王际德，请赏加总兵衔。参将王龙先，请以副将尽先补用。游击黄鹤书，请以参将尽先补用。游击张柱馨，请以参将尽先补用，并加副将衔。从九品衔袁庆闾，请以从九品，不论双单月尽先选用。蓝翎游击钟春华，请以参将尽先补用，并赏换花翎。都司谢福全，请以游击尽先补用，并赏换花翎。都司左光中、王开福、周学正、罗东义等四员，均请以游击尽先补用。都司衔守备刘玉泉，请以都司尽先补用，并加游击衔。守备黄殿章、李昌寿，均请以都司尽先补用；李昌寿并赏换花翎。守备衔千总曾楚辉，千总黄云汉，均请以守备尽先补用，并加都司衔。千总曾义胜、周定安，均请以守备尽先补用。把总谈明亮，请以千总拔补，并赏戴蓝翎。把总罗春华、萧得祥、周良骥、伍德元、李士良、黄光裕等六弁，均请以千总尽先拔补，并加守备衔。外委武洪胜，请以把总尽先拔补，并赏戴蓝翎。军功袁保春、刘芝华、周星照、邓有胜、何荣华、刘万和、陈德明等七名，均请以外委拔〈补〉，并赏戴蓝翎。记名总兵李扬隆，请赏加提督衔。花翎游击黄有才，请以参将尽先补用，并加副将衔。花翎都司喻龙起、成品鳌，请以游击尽先推补。成品鳌并加参将衔。蓝翎游击邓得志，请以参将尽先推补，并赏换花翎。蓝翎都司周立成、钟洪亮、向成益等三员，请以游击尽先推补。周立成并赏换花翎。都司衔守备刘春甲，蓝翎守备李三元、郭清政、喻理植、盛光远、陈德明、罗桂堂等七弁，均请以都司尽先推补。李三元并赏换花翎。守备衔千总何笑连，请以守备尽先推补，并加都司衔。蓝翎千总周华武、彭桂馥、王友胜、胡友林、杨克诚、彭道源、王临雍、钟益发，千总陈福庆、周福全等十弁，请以守备尽先推补。陈福庆、周福全并赏戴蓝翎。蓝翎把总徐春林、陈光明、黎有胜、王鹤亭、易胜祥、雷起贵、易华荣、郭凤元、曾南桂、王荣升，把总苏得胜、彭光胜等十二弁，均请以千总尽先拔补。苏得胜、彭光胜并赏戴蓝翎。外委朱知仁、罗召述，请以把总尽先拔补，并赏戴蓝翎。勇丁曾福成、龚启俊、彭友方、周龙顺、王亮山等五名，均请以外委尽先拔补，并赏戴蓝翎。刑部主事陈祖襄，请以直隶州知州，不论双单月遇缺即选。蓝翎候选县丞曾昭镜，请免选本班，以知县不论双单月遇缺即选。翰林院待诏衔监生李继白，请以翰林院待诏，不论双单月选用。蓝翎都司衔六安营守备潘廷选，请以都司即选补。六品蓝翎安徽候补知县秦馥，请赏加同知衔。升用知县安徽候补县丞刘聘三，请赏加同知衔。安徽候补县丞曾广惠，请免补本班，以知县仍留安徽尽先补用。蓝翎守备罗泽友，请加都司衔，并赏换花翎。湖北分缺先选训导方申翰，请加五品衔，并赏换蓝翎。外委唐祥盛，请以把总尽先拔补，并赏戴蓝翎。把总衔曾昭允，请以把总尽先拔补，并赏戴蓝翎。管带吉胜营广东潮勇游击吉学盛，请以参将补用。拣选知县游智开，请以知州留于安徽尽先补用。监生方骏漠，请以县丞归部选用。候选同知刘翰清，请以知府分发省分尽先补用。蓝翎六品衔监生华蘅芳，请以县丞归部选用。议叙从九徐寿，请以主簿归部选用。候选教谕贡生魏万杰，请仍以教谕归部，不论双单月尽先选用。文生丁翰，请以训导不论双单月选用。监生李鸿恩，请以主簿归部选用。岁贡生沈甲联，请以训导归部，不论双单月遇缺即选。江南督标中营蓝翎把总杨长贵，请以千总尽先拔补。蓝翎都司衔守备曾德麟，请赏换花翎。广东香山协蓝翎把总梁廷超，请以千总尽先拔补。安徽抚标左营蓝翎把总尽先都司何忠才，请赏换花翎。守备衔蓝翎千总刘国成，请以守备尽先补用。蓝翎守备余宗发，请以都司尽先补用。蓝翎把总宋元魁，请以千总尽先拔补。蓝翎把总谢增耀，请以守备尽先补用。军功彭开裕，请以把总尽先拔补，并赏戴蓝翎。蓝翎把总王国志，请以守御所千总尽先拔补。补用把总邱明泰，请以千总尽先拔补，并赏戴蓝翎。岁贡生沈甲联请以训导归部不论双单月遇缺即选。

议政王军机大臣奉旨：“览。”钦此。

288. 奏保总兵葛清泰等赏勇号清单 [1] 十一月十二日

总兵葛清泰，扬。副将孔相尔，冠；宋其友，尚；何云峻，烈；胡秀世，翼；王玉藻，果；萧元龙，力。参将巢端南，固。都司石来之，克。

[1] 此件据台湾“故宫博物院”《先正曾国藩文献汇编》补入，日期据军机处咨文时间推算而酌定。

289. 附录军机咨文　知会葛清泰等准赏勇号事十一月二十日

本日贵大臣具奏请奖单一件，均奉有谕旨照准。内葛清泰赏扬勇，孔相尔赏冠勇，宋其友赏尚勇，何云峻赏烈勇，胡秀世赏翼勇，王玉藻赏果勇，萧元龙赏力勇，巢端南赏固勇，石来之赏克勇巴图鲁名号。为此知会。

290. 附录朱批谕旨　批李世忠迭破苗圩等折片十一月二十七日

同治二年十一月二十七日，递回十一月十二日奏，李世忠迭破苗圩，会复怀远一折。旨：“另有旨。”钦此。

皖北肃清四案并保一折。旨：“另有旨。”钦此。

杨岳斌请假一折。旨：“另有旨。”钦此。

近日军情一片。旨：“另有旨。”钦此。

291. 附录廷寄　金陵合围时势可图着水陆官军严防各属并防忠逆李秀成他窜十一月二十一日

同治二年十一月二十一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治二年十一月十四日奉上谕：

李鸿章奏，官军克复无锡、金匮县城一折，暨陈近日贼情及筹办大略情形一片。览奏甚为嘉悦。本日业经明降谕旨，将克复锡城，宣布出力各员，均照所请奖励。刘铭传、郭松林二员均特赏给头品顶戴，李鹤章以道员交军机处记名简放矣。李鹤章能与其兄同心戮力，为国宣勤，此次未行破格之奖，正为该员系李鸿章之弟，以示该抚功不自私，俾得推劳将士，鼓舞众心。李鹤章当益自勉励，指日常郡、金陵次第奏捷，克成全功，更当与刘铭传、郭松林等同膺懋赏。

至所称忠逆李秀成自十年春间迭陷苏、杭各处，尽得东南财赋之区，日益强悍。至去岁贼势屡挫，各城反正，精锐散亡。洪逆惊惶失措，犹赖忠逆回援金陵，主持守局。而该逆以苏州为分地，事急仍须反顾。其部众逆酋尤以谭绍洸、郜云官、陈炳文、邓光明、黄子漋等为尤众且悍。此次苏、锡两城之克，剿除逆酋殆尽，解散逆众均各数逾亿万。李秀成之巢穴既失，党羽亦孤。该抚据获贼供，均称该逆踉跄西走，随行仅止两万余人，将赴金陵解围；计不得施，则挟洪逆并其母妻眷属由浙、皖交界窜走江、闽，以寻回粤之路。

李鸿章自入苏城，遍察贼中规划守御，颇饶贼智。深以此酋逸出江、闽，恐仍蔓延为患。其常州护逆陈坤书不甚耐战，杭州之陈炳文、邓光明闻忠逆势败想归，多不愿从。惟溧阳侍逆李世贤战守俱悍，且与忠逆同恶相结；陈、邓等逆酋以嘉、湖蓄粮甚多，必须死守。幸而官军各路布局皆稳。金陵、杭州再有一处得手，贼更瓦解。该抚拟于即日驰赴锡城筹布进取，令程学启会同李朝斌、刘秉璋、潘鼎新水陆各军由平望、太湖、平湖、乍浦兜剿浙省之贼，冀与左宗棠、蒋益澧之军前后夹击；李鹤章、刘铭传各军进图常州、宜兴，兜剿苏境之贼，冀与曾国荃、鲍超之军前后夹击，以分各路贼势而固苏、沪藩篱。所筹均极周至。即着曾国藩饬令曾国荃与左宗棠联络进止，督率各路将领与李鸿章部勒诸军相为策应，相机进取。如贼欲由浙、皖毗境窜出江、闽各路，或由乍浦、海口登船逃逸，并着曾国藩、左宗棠预筹堵截。

沈葆桢现已力疾视事，其于江省饶、信等防经营有素，此时尤当严密设防，不可稍涉疏虞，并与曾国藩、左宗棠随时函商布置。所有江忠义、席宝田等军现在是否尚驻赣、饶境内，亟应妥筹调度，以赴事机。

曾国藩前奏，鲍超及王可陞等军分驻东坝、溧水、高淳及皖南宁、池等属。左宗棠前奏，刘典、王开琳各军以次由孝、丰等处进发，兼顾皖防。谅皆各有成算在胸，与李鸿章所筹定相符合。金陵渐已合围，杭、湖亦已分军进捣，时势均有可图。该督抚等务须联络一气，层层进逼，万不可稍涉迁延，惟贼势虽衰而人数尚众，总宜力求稳慎，以保万全。纵或各城收复稍稽，断不可令李秀成溃围逃逸，务将此贼就地芟除，绝其根株，免致窜扰完善，办理更形费手，方为至善。李鸿章所部各军因天气苦寒，多有积劳致病，须略加休养。即着加意抚循，养蓄精锐，慎重进取可也。将此由六百里各谕令知之。钦此。

遵旨寄信前来。

292. 附录廷寄　着饬水陆各军严防发逆渡江北窜并妥筹遣散皖北民圩渐削练总大权以弭隐患十一月二十一日

同治二年十一月二十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、督办江北军务江宁将军都兴阿、帮办军务荆州将军富明阿、漕运总督吴棠、安徽巡抚唐训方：

同治二年十一月十四日奉上谕：

富明阿奏近日招抚情形，并将援蒙之扬军撤回，筹办皖北善后一折。总兵詹启纶等军攻克欧王堡贼圩后各带马步四路兜剿，连日收抚一百数十圩。参将王品裕督同投诚练总詹文魁等拿获苗逆家属，并收抚民圩十一处以上。反正各圩应如何加意抚循，妥为控制之处，着唐训方督饬按察使英翰相机办理，以期次第肃清，毋令再萌反侧。逆属苗徐氏，逆子苗连生业经富明阿解交僧格林沁军营，着该亲王讯明办理。

富明阿前奏伤疾复发，恳请赏假，业经降旨赏假一个月。着懔遵前旨，前赴清淮安心调理，一俟就痊，即着仍回扬营，与都兴阿会筹防剿机宜，妥为布置。

苏、常各军均极得手，发逆纷纷涌至江边，深恐该逆铤走北岸。扬军单薄不敷分防，僧格林沁、富明阿将扬营援蒙之军先行撤回三千五百人，令詹启纶统带仍回扬州原防，所筹甚是。富明阿所留马队二百名，亲军四百名，或暂留清淮，或撤回扬营，并着富明阿酌量办理。

本日据李鸿章奏，无锡业已克复，南岸攻剿愈紧，北岸防务愈形吃重。若稍有疏虞，致令金陵、常州等处之贼窜入江北完善之区，即南岸迭奏捷音，亦复所得不偿所失。着都兴阿、富明阿、吴棠分督水陆各军严密堵御，力遏该逆北渡之路，不可稍涉大意。

皖北之患，实由民圩过多，练总权大所致。各团练总，文职保至道、府以上，武职保至二、三品，仗势自豪，抗违官长。不但生杀之权地方官不能专主，甚至乡井小民，只知有练总之尊，不知有官长之令，积习日久，党与既多，势益强横，有一大练总而管至百数十圩者，稍有所拂，即借寻仇为名，纠众烧杀。如苗沛霖之酿成巨患，率皆由此。富明阿所奏，自系实情。若不妥筹善后，隐弭此患，恐跋扈桀骜之徒暗伏乱萌，积久又蹈苗逆覆辙。着僧格林沁将如何遣散各处民圩，渐削练总之权，俾团练无从抗官之处悉心筹划，妥为办理。并着曾国藩、唐训方督饬地方文武，力加整顿。此后该处民练，总须官为督办，毋再畀权练总，致成尾大不掉之势，方为妥善。将此由六百里各谕令知之。钦此。

遵旨寄信前来。

293. 附录廷寄　苏锡规复镇江吃重着在防各军实力防堵忠逆回救金陵并严防突窜江北十一月二十二日

同治二年十一月二十二日，奉兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、江苏巡抚李鸿章、督办镇江军务广西提督冯子材、帮办镇江军务署京口副都统魁玉：

同治二年十一月十五日奉上谕：

都兴阿奏，遵保擒获洪逆眷属出力人员，请旨奖励，并逆匪图窜北岸，现经布置截剿。冯子材等奏，南路溃贼并注镇防，连日统筹战守，并谏壁等处防剿情形各折片。已明降谕旨，将游击彭玉等照请奖励，其积年出力水师，并准择尤酌保矣。

苏州、无锡各城先后克复，忠、侍各逆窜并丹、句一带，蜂屯蚁聚，约有六七万众，贼势如群川赴壑，镇防实首当其冲。冯子材等调张文德所部四营即日回防，以厚兵力，并令田宗扬一军归并丹徒驻扎，联络东南声势，所筹均尚周妥。即着督饬在防各军实力扼守，以静待动，以逸待劳，庶战守皆有把握，不致为穷寇所乘。

鲍超全军现扎东坝，此时溧水已复，自应进图句容，以断忠逆救援金陵之路。着曾国藩饬令该提督迅速进兵，将句容踞逆歼除。该逆不能回援金陵，势必猛扑京口，亟图一逞。如冯子材等兵力不敷分布，并着曾国藩饬令曾国荃拨兵协助，可使金陵暂缓合围，断不可令镇城有失。

都兴阿片内有探闻忠逆欲合护、侍各逆乘火轮船、炮船窜扰江阴，并欲北渡图解金陵之围等语。江阴现系骆国忠驻守，其兵力是否足资抵御，应否添兵协助，着李鸿章迅筹布置，严饬防江师船扼剿，并防其由江阴口岸渡江而北。金陵渐次合围，曾国藩宜饬曾国荃等加意侦探守御，以防忠逆窜突。江北防务甚关紧要，都兴阿当遵迭次谕旨，督饬水师严防北窜，毋得稍有疏虞。忠逆既窜丹阳城内，常郡守御自必空虚。李鸿章昨奏，兵勇血战经年，拟暂为休养。惟机有可乘，时不可失，着该抚拣择选锋，乘胜前进。如能一鼓攻克，则丹、句之贼势必望风瓦解。想李鸿章必能相机办理，筹划万全也。将此由六百里各谕令知之。钦此。

遵旨寄信前来。

294. 附录军机处咨文　奉旨转知曾国藩等严防忠逆挟洪秀全之子突窜江西十一月二十七日

议政王军机大臣奉旨：

览奏均悉。前据李鸿章等奏，忠逆遁回金陵，有挟洪逆之子上窜江西之说，迭经谕令曾国藩、左宗棠、沈葆桢等预为防范。仍着恪遵前旨，严饬皖南诸军力守要隘，毋令该逆乘间上窜。江西防务紧要，即会同沈葆桢迅将韩进春一军调回饶、景扼扎，毋稍疏虞。钦此。

295. 奏陈酌保贤员以备器使折 [1] 十一月十二日

奏为酌保贤员以备器使，恭折奏祈圣鉴事。

窃臣前此屡奉谕旨访察人才，随时保奏。二年以来，臣并未专疏荐达一人。见闻寡陋，无以仰副圣朝旁求之意，愧悚实深。近日留心甄访，约得数员，非敢谓储为桢干，有裨时艰，聊举所知，以备器使，或亦足少补于万一。

查有刑部员外郎范泰亨，四川人。器识深厚，条理精密，迭经胡林翼、骆秉章、严澍森保奏。本年服阕后，遵旨赴湖北差委。臣复咨调来皖，察其意量，似堪大用，派至江西会办总粮台及牙厘局事务。四品衔御史周学濬，浙江人。学养深稳，才足以应众务而闇然不露。安庆府知府陈濬，福建人。贞介淡定，虽才力较薄而月计有余。前任安庆府知府孙衣言，浙江人。敦尚节概，学识俱正。知府衔候选同知李鸿裔，四川人。襟度轩豁，敏而能精。运同衔候选知县邓瑶，湖南人。内行纯懿，学道爱人。大挑江苏知县涂宗瀛，安徽人。践履笃实，治官事如家事。候选训导向师棣，湖南人。志趣卓越，实事求是。候补知县黎庶昌，贵州人。因上书言事，奉特旨发交臣营差遣。好学耐劳，力矫高亢之习而趋于平实。此数员者，虽未必遽能胜艰巨之任，要之学行修饰，546-1 然不苟。范泰亨甫至江西，任事未久；周学濬系呈请终养人员，不能服官治事；黎庶昌到营未久，均不敢遽请奖擢。陈濬、孙衣言，可否均以道员记名请旨简放；李鸿裔、邓瑶，可否均以知府留于江苏补用；涂宗瀛可否以同知直隶州仍留江苏补用，向师棣可否以知县留于安徽补用之处，出自皇上天恩。

此外，安徽绅士中尚多贞介有志之员，容臣随时附奏请奖。所有酌保贤员以备器使缘由，恭折具陈。伏乞皇太后、皇上圣鉴训示。谨奏。

[1] 此件据台湾“故宫博物院”《先正曾国藩文献汇编》补入。日期为具奏之日。

296. 奏陈遵查署沭阳令蒋懋勋参款情形折 [1] 十一月二十七日

奏为已革知县被参各款，遵旨审明，恭折会奏，仰祈圣鉴事。

窃臣吴棠接准臣李鸿章咨开同治二年三月二十九日内阁奉上谕：“前因御史何福成奏参署沭阳县蒋懋勋贪酷不职，玩视民命各款。当经谕令曾国藩、李鸿章查明惩办。”等因。钦此。等因转咨到臣，遵即行司，将署沭阳县知县蒋懋勋先行革职。典史钱步高一并撤委，提集人、卷，逐加研讯。如被参委验一节，经臣吴棠讯得沭阳县挑夫顾喜殴伤挑夫朱日昌身死，尸属赴县报验。正值捻匪窜扰海、沭一带，该县蒋懋勋带勇防剿公出，檄委典史钱步高代拆代行。钱步高因天气炎热，恐尸身腐烂，先往验看，用土浮掩。一面即请蒋懋勋星夜回城验明棺殓，仍复带勇出城防剿。该邻里程宝泉等铺，因见尸属穷苦，曾为凑备殓埋等费。蒋懋勋既未违例委验，钱步高亦无讹索情事。

又，被参妄杀一节，经臣吴棠讯得沭阳县监生徐德嘉与妻徐周氏勾匪结幅，坐地分赃。该县拿获匪犯黄昇等，讯认凿凿。徐德嘉与徐云涛不睦，徐周氏造意谋杀。因陈本立为徐云涛保家，徐周氏即令匪党王玉臣即王胡留等，将陈本立杀死。王玉臣、马长贵、王振起、郝景章、郝小衣被拿拒捕，均被格杀。王玉臣之父王德荣曾经蒋懋勋驰赴该处拿获。徐德嘉、徐周氏传同保邻人等，讹供属实。庄邻、团练，无不痛恨徐德嘉夫妇窝匪，扰害地方，公请立正典刑。时值西捻窜扰，蒋懋勋急切督剿，势难照例详办，当即就地正法。现又转讯尸亲徐陆氏、周司氏及徐德嘉之弟徐晋芳等，佥称徐德嘉、徐周氏实有种种应杀之罪，并无冤屈，均愿出具切结等语。臣等伏查蒋懋勋被参各款，以杀徐德嘉、徐周氏为重，惟徐德嘉、徐周氏勾匪结幅、坐地分赃，其罪已应拟斩。徐周氏主使杀人，更有应得之罪。其被获之时，正值西捻窜扰，经团练公请立正典刑，蒋懋勋即将徐德嘉、徐周氏就地正法以顺舆情，委无挟嫌诬陷情事。

惟该员于此等要犯，既已获案，自应照例详办，以昭慎重。虽因团练公请正法，并值捻氛逼近，该员一时行权，究属任性妄为，非寻常疏忽可比。应请将蒋懋勋即予革职，以示惩警。其余被参各款，经臣李鸿章业已奏明，均无实据。兹复逐加访查，委无其事，应毋庸议。典史钱步高讯无讹索情事，应请免其置议。是否有当，谨合词恭折具奏。伏乞皇太后、皇上圣鉴。谨奏。

同治二年十二月初四日议政王军机大臣奉旨：“据奏，徐德嘉、徐周氏系勾匪扰害地方之犯。该县蒋懋勋因捻氛逼近，将其坐地正法，如果属实，办理尚无不合，遽予革职，殊觉所罚过重。惟此案情节有无不实、不尽及蒋懋勋平日居官声名何如，有无不洽舆情之处，着吴棠再行就近详查，据实具奏。余依议。”钦此。

[1] 此件与李鸿章、吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

297. 水陆各营亡故员弁请恤折十一月二十七日

奏为汇报阵亡、伤亡，在营病故员弁，恳恩敕部议恤，恭折仰祈圣鉴事。

窃军中打仗阵亡、伤病身故人员，臣于本年二月二十七日查明，开单奏乞恩施，奉旨允准在案。厥后水陆将士四出征剿，肃清江西边境，转战皖江南北，攻守九洑洲，围逼全陵老巢，数省鏖兵，死亡相属。除随案陈奏外，尚有续行查报及咸丰十年宁国失陷漏未请恤之员，统计力战死绥者二百九十三员名，因伤物故者三十四员名，积劳病殇者五百十六员名，据各该营呈请奏恤前来。伏查该故员等忠勇自励，效死疆场，或陷阵捐躯，或婴疾殒命，大功未成，九原齐志，深堪悯恻。相应汇缮清单，吁恳天恩敕部查照阵亡、伤亡及在军营立功后病故例，分别议恤。其已革盐提举衔布政司经历曹希仁一员，请开复原官，照本衔赐恤。周万倬、曾正明二员，英毅罕匹，迭著殊勋，中道云殂，尤深悼惜，并请从祀湖南长沙及湘乡昭忠祠，以彰忠荩。除饬取履历暨各营阵亡兵勇咨部核办外，所有查明死事各员弁汇案请恤缘由，谨缮折附驿具陈，伏乞皇太后、皇上圣鉴训示。谨奏。

附请恤单

谨将水陆各营节次阵亡、伤亡及积劳病故，例应请恤之员弁汇缮清单，恭呈御览。

计开：

阵亡各员弁

花翎游击李长安，花翎游击胡万清，蓝翎把总伍得胜，蓝翎外委周传连，蓝翎外委冯连升，蓝翎外委李长清，蓝翎外委伍逄春，蓝翎外委屈传均，蓝翎外秀吴志兴，蓝翎外委柏正鉴，蓝翎外委廖华禄，蓝翎外委王福兴，蓝翎外委王万顺，蓝翎外委王华田，拟保蓝翎外委周纯桂，拟保蓝翎外委胡有用，拟保蓝翎外委张清逵，拟保蓝翎外委卢玉桂，拟保蓝翎外委邓光华，拟保蓝翎外委李德发，拟保蓝翎外委严玉和，拟保蓝翎外委聂祥祖，拟保蓝翎外委王章照，拟保蓝翎外委赵我彩，拟保蓝翎外委赵兴明，拟保蓝翎外委刘永发，拟保蓝翎外委宋高亮，五品蓝翎千总张振朝，五品蓝翎千总茒春泉，五品顶戴千总刘业开，五品顶戴千总周文升，五品蓝翎千总侯万胜，蓝翎守备鄢远正，蓝翎把总曾清和，蓝翎外委张明德，蓝翎外委楚胜和，蓝翎外委彭明万，蓝翎外委龙腾甲，蓝翎外委冯天保，蓝翎外委蒋得胜，蓝翎外委王裕德，蓝翎外委杜友高，蓝翎守备吴光玉，蓝翎把总韩连升，蓝翎把总萧得胜，蓝翎守备潘致德，蓝翎外委张吉超，蓝翎千总邓良富，蓝翎外委刘湘沂，蓝翎外委彭昌刚，蓝翎把总萧玉堂，蓝翎外委杨亨贞，蓝翎千总胡楚善，蓝翎千总涂显耀，蓝翎把总陈得贵，蓝翎把总孙跃龙，蓝翎外委戴光前，蓝翎外委李国泰，蓝翎外委谭芝南，蓝翎外委萧显才，蓝翎外委唐逄宙，蓝翎外委刘星发，蓝翎外委刘九林，蓝翎外委陈正喜，蓝翎外委吴玉连，蓝翎外委刘春芳，蓝翎把总陶克敬，蓝翎把总杨高禄，蓝翎外委成步云，蓝翎把总周福禄，蓝翎外委陈高峰，蓝翎把总萧春和，蓝翎外委杜洪胜，蓝翎千总俞元存，蓝翎千总宫饮和，蓝翎千总陈占杰，蓝翎千总魏大升，六品蓝翎王玉春，六品蓝翎张大洪，六品蓝翎李得胜，六品蓝翎王学礼，六品蓝翎邱长发，六品蓝翎陈大贵，六品蓝翎吴仲芳，六品蓝翎张学师，六品蓝翎孙安桂，六品蓝翎韦君林，六品蓝翎秦开行，六品蓝翎秦开朗，六品蓝翎陈明如，六品蓝翎赵世有，六品蓝翎徐长和，六品蓝翎周尚志，六品蓝翎杨春德，六品蓝翎方德来，六品蓝翎万兴孔，六品蓝翎王自胜，六品蓝翎高作孚，六品蓝翎张得胜，六品蓝翎丁长发，六品蓝翎苏保廷，六品蓝翎张春年，六品蓝翎王金元，六品蓝翎胡正谟，六品蓝翎李正科，六品蓝翎潘科贤，六品蓝翎王士宝，六品蓝翎梁万成，六品蓝翎蔡天成，六品蓝翎吴和发，六品蓝翎张茂成，六品蓝翎吕文章，六品蓝翎许鸿仪，六品蓝翎许步衢，蓝翎把总章荣焕，蓝翎千总钟上达，蓝翎外委钟永贵，蓝翎外委刘歧彤，蓝翎外委曾恒祺，蓝翎把总曾水生，蓝翎把总张祥海，蓝翎千总朱润成，蓝翎把总朱成台，蓝翎守备王云胜，蓝翎把总欧逢珍，蓝翎千总彭际泰，蓝翎外委周汉胜，蓝翎外委施天有，蓝翎千总王振清，蓝翎千总鲁启芳，蓝翎把总卢得汉，蓝翎千总熊得贵，蓝翎把总唐立开，蓝翎千总刘上芹，蓝翎把总刘成礼，蓝翎千总王国辉，蓝翎把总周大胜，蓝翎把总黄松堂，蓝翎把总魏显拱，蓝翎把总周维盛，蓝翎外委余明德，蓝翎千总毛文重，蓝翎外委罗云山，蓝翎外委满帮荣，蓝翎外委姚长清，蓝翎千总刘鳌，蓝翎外委刘名高，蓝翎把总李基瑞，蓝翎外委成国忠，蓝翎千总李定章，蓝翎外委袁万清，蓝翎千总周景柏，蓝翎把总喻得辉，蓝翎外委郭承乾，蓝翎都司萧有致，蓝翎都司萧万皋，花翎都司张金壁，花翎守备龚清，花翎都司黄楚英，花翎参将李柏亭，蓝翎游击曾加山，蓝翎都司李瑞堂，花翎参将万开发，花翎都司胡世爱，花翎参将何久禄，蓝翎都司罗玉坤，五品蓝翎许正逵，五品千总李万发，五品千总吴易山，五品千总朱胜材，候选县丞艾怀哲，花翎副将蒋永庆，花翎游击熊世泰，都司衔守备王栖凤，副将衔参将曾日晖，守备衔千总陈定国，都司衔守备童仁世，都司衔守备姚彩和，都司衔守备陈大化，游击衔都司汪应廷，游击衔都司李春元，副将衔参将陈大文，广西左江镇左营都司于绍昌，参将补缺后以副将用王登寿，五品蓝翎候选从九品张居安，蓝翎候选府经历县丞陈云龙，承袭云骑尉蓝翎守备段鹏楚，前代理宣城县主簿安徽候补从九品范庆徵，已革盐提与衔江西候补布政司经历曹希仁，花翎总兵衔副将黄华翰，花翎游击衔都司赖明福，知县用候选县丞夏斌才，蓝翎游击衔都司葛福胜，蓝翎游击衔都司周添清，蓝翎参将衔游击周楚见，花翎都司衔守备马登荣，花翎都司衔守备袁泰，蓝翎游击衔都司艾子德，前任宁国营参将管荣声，花翎参将衔游击熊桂林，安徽候补知县刘西园，安徽候补知县舒文，候选从九品齐铸，外委刘启立，外委罗辉明，外委罗定太，千总陈仁贵，外委周三春，把总曹熙林，守备谭金生，外委李荣华，千总刘万胜，把总王福山，外委朱连升，外委沈致和，外委杨连孝，副将陈学书，副将王金福，都司雍道义，都司戴永洲，都司叶式林，都司王步云，都司夏起凤，守备陈明才，把总王之刚，把总方起福，把总杜金佩，把总宋孝思，把总庄第熙，把总顾兴重，把总沈义训，外委刘长泰，守备王运武，游击蒋元凤，把总袁得友，把总万禄全，千总蒋逢春，千总赖寿林，千总许利高，千总倪汝清，外委杨炳芳，把总汪先贵，外委王鼎标，把总杨化鹏，文生杨希震，参将江世荣，守备毛益照，把总胡荣发，外委曾广禄，外委游金龙，千总张毓明，把总章盛南，把总罗得升，把总蔡典隆，把总刘开传，外委高大鹏，外委吕显荣，外委沈福朝，外委扈步云，外委张鸿恩，都司陈正升，外委吴其义，外委廖复胜，把总谈明亮，都司李云祥，把总汤昌荣，把总陈见思，外委刘恒胜，千总郑振声，把总李成才，把总李正芳，把总陈宗发，把总王必明，千总殷爵华，把总任学彩，把总胡秀文，把总吴守春，千总黄友元，千总李长林，千总王贞吉，千总屈昭文，千总田音采，都司张永明，游击鄢得喜，游击赵世炳，游击赵金堂，参将赵宏远，参将孙维龙，附监生吴丙熿，从九衔毛宗儒，从九衔刘天诰。

以上二百九十三员名，请照阵亡例各按原衔、原职及拟保官阶，从优议恤。曹希仁一员，并请开复原官，照本衔从优议恤。

伤亡各员弁

参将衔游击王福章，道衔江苏即补知府朱声隆，花翎运同衔江苏补用知县熊煊煌，蓝翎游击衔都司宋习武，蓝翎都司衔守备易复义，蓝翎守备衔千总邓礼清，蓝翎守备衔千总翟桂元，守备衔千总萧维扬，守备衔千总谭荣贵，都司衔守备胡桂廷，五品军功监生周彤寿，蓝翎外委唐运碧，蓝翎外委张倬溪，蓝翎外委钟永得，蓝翎外委邹德凯，蓝翎外委苏玉楼，蓝翎外委周芝禄，蓝翎外委张炳忠，蓝翎外委姚月仙，蓝翎外委熊以和，蓝翎外委徐宏发，蓝翎守备萧庆旦，蓝翎千总陈惠安，蓝翎守备李南福，蓝翎把总朱升吉，蓝翎守备谢得胜，蓝翎把总彭德光，蓝翎守备罗福东，蓝翎把总李秀溪，蓝翎千总宁坤忠，蓝翎把总欧大椿。

以上三十四员名，请照伤亡例各按原衔、原职从优议恤。

积劳病故各员弁

四品卿衔刑部补用员外郎杨擒藻，都司衔江西补用守备杨松柏，蓝翎安徽候补知州郭用中，安徽补用府经历县丞昌汭，同知衔分发补用知县夏世荣，花翎安徽补用都司庄洪泰，蓝翎候选府经历县丞陈鸣凤，候选府经历县丞刘崧，蓝翎候选县丞邓解，同知衔候选知县杨沅，参将衔游击王馀庆，江苏候补县丞鲍运溎，都司陈德和，蓝翎补用守备谢开常，都司衔守备舒自诚，安徽即补副将胡发达，都司衔守备向荣富，蓝翎选用县丞杨世琳，都司衔守备张恒升，湖北即补游击潘得胜，都司衔守备萧富吉，蓝翎补用都司陈国顺，都司衔守备张禄明，湖北补用知府夏钺，蓝翎候选从九品阎顾，都司衔守备童万安，都司衔守备杨连科，总兵衔副将曹芳凤，都司衔守备向贤司，副将衔参将李荣富，都司衔守备冯维会，副将衔参将陈芳树，都司衔守备李庚发，副将衔参将罗友升，游击衔都司李云福，副将衍参将沈惠堂，守备衔千总汤宝贵，副将衔参将阳道臻，守备衔千总黄楚湘，守备衔千总黄德胜，守备衔千总彭明兴，守备衔千总陈昌禄，守备衔千总程咸清，守备衔千总吴瑞龙，守备衔千总郑作志，守备衔千总陈有贵，守备衔千总孔长林，守备衔千总谭有明，守备衔千总周太和，守备衔千总彭添盛，守备衔千总杨文才，提督衔记名总兵周万倬，蓝翎守备衔千总张胜和，蓝翎游击衔都司陈义胜，花翎副将衔参将彭开亮，花翎副将衔参将潘复顺，花翎参将衔游击曹东汉，花翎副将衔参将蒋其祥，蓝翎游击衔都司周国锡，花翎游击衔都司王香廷，即选直隶州知州陈凤仪，花翎总兵衔副将杨鸣歧，花翎副将衔参将彭永昌，花翎参将衔游击扶永庚，蓝翎参将衔游击贺玉田，蓝翎参将衔游击董辰保，花翎游击衔都司邓庭升，蓝翎游击衔都司黄辉胜，蓝翎游击衔都司胡月池，蓝翎都司衔守备聂仙人，蓝翎守备衔千总贺玉成，蓝翎守备衔千总彭忠义，蓝翎守备衔千总胡有恒，都司衔守备叶有作，选用县丞凌云程，即选训导凤翊清，即补县丞段远昌，花翎副将胡明才，花翎副将喻方元，蓝翎千总曾时泰，蓝翎千总尹先相，蓝翎千总谢汲顺，蓝翎千总张大用，蓝翎千总周易兴，蓝翎千总萧祥翥，蓝翎千总李德亨，蓝翎千总全其用，蓝翎千总何春贵，蓝翎千总王瑜标，蓝翎千总李南波，蓝翎千总徐宗根，蓝翎千总雷永胜，蓝翎千总徐克康，蓝翎千总张守仁，蓝翎千总张玉超，蓝翎千总甘得胜，蓝翎千总郑世廷，蓝翎千总陈洪胜，蓝翎千总刘复祥，蓝翎千总欧载道，蓝翎千总李正魁，蓝翎把总李春华，蓝翎把总柳元胜，花翎游击郭立和，蓝翎把总张照仁，蓝翎外委成义训，蓝翎外委李兴科，蓝翎外委黄肇祥，蓝翎外委姚明善，蓝翎外委张国明，蓝翎外委彭胜大，候选县丞辛秉衡，记名总兵曾正明，花翎都司郭名二，蓝翎千总江正湘，蓝翎把总周星胜，蓝翎把总王元庆，蓝翎把总李祖升，蓝翎把总胡光华，蓝翎把总徐东汉，蓝翎把总谢国斌，花翎都司周福安，花翎参将谭定国，蓝翎守备陈得胜，蓝翎都司杨九和，蓝翎游击张祥新，花翎副将贺光耀，花翎游击宋怀德，花翎都司舒桂江，蓝翎把总颜楚亮，花翎参将胡清顺，花翎都司邓鸣凤，蓝翎外委张明亮，记名总兵何瑞祥，花翎副将田荣光，蓝翎都司刘绍武，蓝翎游击杨得意，蓝翎千总何三阳，蓝翎外委朱平富，花翎守备何家澍，花翎守备郝青云，花翎守备蔡万高，花翎都司曾胜贤，花翎都司萧友元，花翎都司周启高，花翎游击周宏胜，花翎都司池同惠，花翎都司刘万高，蓝翎都司汤容皆，蓝翎守备杨玉林，蓝翎守备郑国泰，蓝翎守备余永胜，蓝翎把总蒋兆廷，蓝翎把总刘斗高，蓝翎把总王正香，蓝翎把总王绍新，蓝翎把总汤池凤，蓝翎把总姚稷生，蓝翎把总江福德，蓝翎把总夏楚贤，蓝翎把总万国泰，蓝翎把总周代楷，蓝翎把总陶连胜，蓝翎把总李昌葵，蓝翎把总彭友山，蓝翎把总徐定友，蓝翎把总卢清山，蓝翎把总杨传通，蓝翎把总邓得斌，蓝翎把总杨得胜，蓝翎把总谢春文，蓝翎把总唐华高，蓝翎把总唐永兴，蓝翎把总蒙遇恩，蓝翎把总吴福多，蓝翎把总董清平，蓝翎把总许庆发，蓝翎把总黎日升，蓝翎把总谭天保，蓝翎把总尹才义，蓝翎把总滕国义，蓝翎把总庙连香，蓝翎把总翟守清，蓝翎把总陈万林，蓝翎把总李得胜，蓝翎千总童文歧，蓝翎千总刘胜和，花翎参将熊得寿，花翎参将宋世交，花翎参将龙见田，花翎游击刘本胜，蓝翎游击刘华富，蓝翎游击王春旸，蓝翎游击王仁智，蓝翎游击彭克胜，蓝翎都司陈殿元，花翎参将成东升，蓝翎守备萧藻堂，蓝翎守备张宏亮，蓝翎守备黄坤元，蓝翎守备何光常，蓝翎守备龙云章，蓝翎守备谢宜安，蓝翎守备王南胜，蓝翎守备熊长春，蓝翎千总易山胜，蓝翎千总李森胜，蓝翎千总曾三元，蓝翎千总王文周，蓝翎千总陈起胜，蓝翎千总周善廷，蓝翎千总刘鼎山，蓝翎千总李维成，蓝翎千总张明玉，蓝翎千总宋复财，蓝翎千总胡辅朝，蓝翎千总易得中，蓝翎千总王桂林，蓝翎千总洪青扬，蓝翎千总彭广顺，蓝翎千总周长发，蓝翎千总黄云桂，蓝翎千总王祖祥，蓝翎千总杨楚材，蓝翎千总彭春贵，蓝翎千总罗国日，蓝翎千总何义胜，蓝翎千总陈怀德，蓝翎把总田再友，蓝翎把总李福山，蓝翎把总喻泰来，蓝翎把总李太恩，蓝翎把总江大隆，蓝翎把总吴玉山，蓝翎把总张运清，蓝翎把总张胜发，蓝翎把总庞得魁，蓝翎把总欧仁辉，蓝翎把总李昌忠，蓝翎把总尹德楦，蓝翎把总黄光亮，蓝翎把总彭楚群，蓝翎把总刘长升，蓝翎把总陈伯揆，蓝翎把总胡启明，蓝翎把总周星联，蓝翎把总周炳全，蓝翎把总萧日回，蓝翎把总李碧文，蓝翎把总周得宗，蓝翎把总姚三元，蓝翎把总萧长胜，蓝翎把总郑吉和，蓝翎把总向选生，蓝翎把总夏开福，蓝翎把总齐耀彩，蓝翎把总段彩香，蓝翎把总张正元，蓝翎把总廖致祥，蓝翎把总刘三元，蓝翎把总周加升，蓝翎把总谢湘周，蓝翎把总潘得胜，蓝翎把总钟自贵，蓝翎把总李得胜，蓝翎外委成长胜，蓝翎把总张秀藩，蓝翎外委席经明，蓝翎把总王岳海，蓝翎外委刘玉胜，蓝翎把总刘正全，蓝翎外委徐定成，蓝翎把总贺回生，蓝翎外委周明义，蓝翎外委谭达善，蓝翎外委谭传本，蓝翎外委陈三元，蓝翎外委刘汉滨，蓝翎外委吴玉贵，蓝翎外委罗维新，蓝翎外委周开烈，蓝翎外委曾尚武，蓝翎外委胡常贵，蓝翎外委陈福贵，蓝翎外委谢相廷，蓝翎外委冯昌庚，蓝翎外委丁中会，蓝翎外委贺新发，蓝翎外委李良国，蓝翎外委潘珍祥，蓝翎外委吴杨华，蓝翎外委唐克昌，蓝翎外委袁正南，蓝翎外委梁有明，蓝翎外委胡思寿，蓝翎外委滕带恩，蓝翎外委蒋起仪，蓝翎外委丁复盛，蓝翎外委李三庆，蓝翎外委刘大贵，蓝翎外委宁宇定，蓝翎外委柳长春，蓝翎外委王荣庆，蓝翎外委娄洪胜，蓝翎外委刘开禄，蓝翎外委曹安增，蓝翎外委姜有贵，蓝翎外委蒋黄祖，蓝翎外委胡三兴，蓝翎外委李世发，蓝翎外委冯复初，蓝翎外委桂茂林，蓝翎外委黎连寿，蓝翎外委易东升，蓝翎外委邹德盛，蓝翎外委岳在绅，蓝翎外委江子梅，蓝翎外委张玉林，蓝翎外委刘景华，蓝翎外委胡礼廷，蓝翎外委雷得胜，蓝翎外委袁兴臣，蓝翎外委戴荣贵，蓝翎外委张遐龄，蓝翎外委彭楚茂，蓝翎外委姚钟山，蓝翎把总唐训满，蓝翎外委汪起隆，蓝翎外委李德升，蓝翎外委陈沛然，蓝翎外委汤心田，蓝翎外委杨廷华，蓝翎外委谭光明，蓝翎外委王金满，蓝翎外委欧益茂，蓝翎外委张绍龙，蓝翎外委张成福，蓝翎外委曾长发，蓝翎外委龙士祥，蓝翎外委雷相富，蓝翎外委张令文，蓝翎外委胡国祺，蓝翎外委盛振楚，蓝翎外委赵云龙，蓝翎外委刘志海，蓝翎外委杨赞魁，蓝翎外委陈招麟，蓝翎外委贺胜益，蓝翎外委彭钟瑞，蓝翎外委萧长兴，蓝翎外委谭得升，蓝翎外委喻郁文，蓝翎外委汤友仁，蓝翎外委王万青，蓝翎外委姚忠玖，蓝翎外委袁春才，蓝翎外委何凤翥，蓝翎外委李万育，蓝翎外委何万友，蓝翎外委尹良才，蓝翎外委魏发元，蓝翎都司张学修，都司衔守备朱馥春，署南陵县事，花翎同知衔、安徽候补知县张世昌，留署安徽南陵县事，江苏试用知县曾开骥，江苏试用县丞朱云龙，外委杨玉顺，外委杨世荣，外委叶代明，外委田开凤，外委李开泰，外委许开仁，外委陈彰贵，外委何开益，把总刘忠求，把总尹德章，把总傅必华，把总杜为贵，千总李宏有，守备曾昌贵，游击陈开勇，都司汪胜清，都司刘国近，把总马金泗，外委彭明山，外委向正发，外委陈习规，外委刘添桂，外委唐汉彩，外委邓顺贤，外委陈洪星，外委萧致祥，外委陈其章，守备易维恒，千总彭恒泰，把总萧益春，把总黄友元，把总罗世才，把总江胜全，把总李连升，外委彭大胜，外委莫万友，外委谷明友，外委魏保明，外委言美益，外委王光明，副将蔡胜才，外委王开五，外委王顺山，外委朱得泗，外委罗忠高，外委王道平，都司李得魁，外委李恒光，外委萧则志，外委康义东，外委江青山，外委萧兰桂，把总周维盛，把总张上文，千总刘武胜，守备彭恒胜，守备曾大胜，都司石胜友，把总彭和贵，游击戴德仁，外委张官俊，外委朱紫贵，外委陈有才，外委张坤益，外委彭馥兰，外委符朝胜，外委黄调益，外委曾鸿源，外委罗光辉，外委魏富田，把总李玉盛，把总周光月，把总谭琼林，把总李有元，守备黄盛今，守备邹祥明，守备葛隆世，守备杨清奇，守备涂新裕，守备陈洪盛，都司李正吉，游击段昌隆，把总朱朝品，把总张连升，把总林锦魁，把总刘思聪，把总王敬臣，把总汪汉亭，把总甘有贵，把总黄彩亮，把总张华若，把总刘昭莲，把总万兴仁，千总张田元，千总孙显发，千总汪占鳌，千总杨春富，千总李开湘，千总邹大元，千总唐付祖，千总谭新照，千总蔡有成，千总唐学芝，千总刘万源，千总言长胜，千总戴文斌，千总董在发，千总王金魁，千总杨秀坤，千总柏茂禄，千总陈世德，千总魏明扬，千总李润才，千总胡南祥，千总萧相欢，千总刘达胜，千总罗茂祥，守备唐有馀，守备汪道详，守备熊得安，守备方得成，守备王鹤林，守备龙景云，守备贺嗣华，守备吴定元，守备饶起贵，守备周立贵，守备戴清和，守备伍春溪，守备游有德，守备瞿顺明，守备周玉元，守备杨敬堂，守备黄大元，都司邓得发，都司萧兴春，副将刘恒益，参将谢九如，参将粟有田，参将尹茂兰，游击鲁洪远，游击许必望，游击戴宗应，游击李春和，游击周得元，游击于义山，都司刘俊才，都司全其政，都司成万有，都司何发申。

以上五百十六员名，请照在军营立功后病故例各按原衔、原职从优议恤。周万倬、曾正明二员，并请从祀湖南长沙及湘乡昭忠祠。

298. 附录朱批谕旨　批答水陆各营亡故员弁请恤折十二月十三日

汇报阵伤亡故员弁请恤一折。议政王军机大臣奉旨：“李长安等均着交部分别议恤，附祀单并发。”钦此。

299. 代陈前皖抚李续宜遗书折十一月二十七日

奏为前任安徽抚臣病故，遗书节录代陈，恭折奏祈圣鉴事。

窃臣接据湘乡来函，前任安徽抚臣李续宜于十月二十八日在籍病故。其前一日，该抚自作遗书寄臣，中有云“伏枕自揣，决无生机，续宜死何足惜。所最难安者，两朝之恩未报，老父之养未终，发逆蔓延，苗逆猖獗，敝部二万人分驻皖省，一切全赖主持。续宜卧病家山，奄奄待尽，心事未了，死不瞑目。前数日，原拟将未了事宜力疾为一遗表，乃构思未就，遽尔病革，一息尚存，遗憾何极！伏恳具疏代达鄙忱，上谢圣朝高厚之恩，略表图报来生之意”等语。

臣查该故抚李续宜，以书生从戎。咸丰三、四、五年帮办其师罗泽南营务，六、七、八年帮办其兄李续宾营务，战胜攻取，无役不从。臣与胡林翼皆知其才足以独当一面，劝令召募新军，别树一帜，李续宜坚不允从。故数年功绩，为其兄所掩，未予优奖。直至八年之冬，李续宾殉节三河，李续宜始涕泣誓师，代领其众。九年夏间，逆酋石达开拥数十万众围攻宝庆九十余日，李续宜自鄂驰援，一战而解，威望由此大震，恩遇因之日隆。未及一岁，由道员洊擢巡抚，回援湖北，连克两府五县。李续宜犹以骤膺重任，不克上酬国恩，下雪私仇为耻。圣主临御，李续宜调任鄂省，再抚皖中，旋授钦差大臣。异数迭稠，密谕肫诚。李续宜每与臣言，自以新进之臣，谬受腹心之寄，恩重报轻，惶悚无地。逮丁忧以后，赏给治丧银两，派地方官经理，诏许回籍，屡次展假，受恩愈渥，图报愈切，而病亦愈深不可为矣。自李续宜带兵以来，兄弟皆以洁清自矢，廉俸薪资，悉供军用，家无长物，环堵萧然。李续宜每谓，区区介节，不足以言报称，古有没而结草以酬恩遇者。李续宜临终遗书，殆出至诚，臣盖于其平日信之也。

李续宜之入皖也，与袁甲三志同道合，皆以锐意讨苗为己任。袁甲三弥留之际，亦尝有书遗臣，嘱臣慎益加慎，勿轻苗逆为易剪，勿视淮地为易收等语。有荀偃付托、士匄死不瞑目之风。今苗沛霖伏诛，淮甸澄清，该两臣赍志以终，不克亲历行间，一抒生前之忠愤，尤为可悲可悯。除袁甲三业已加恩褒恤外，李续宜应得恤典，例由湖南抚臣入奏，臣不敢妄有陈请。特其临终遗函，悱恻哀痛，理合专疏驰报，代达劳臣恋阙之忱。所有接据前抚臣病故遗书节录代陈缘由，伏乞皇太后、皇上圣鉴训示。谨奏。

300. 附录朱批谕旨　批答李续宜病故折十二月十三日

同治二年十二月十三日，递回十一月二十七日奏，前抚臣李续宜病故一折。议政王军机大臣奉旨：“览奏均悉。前据恽世临奏，李续宜病故，已降旨优予恤典矣。”钦此。

301. 梁悦馨请补授通州直隶州知州折十一月二十七日

奏为拣员请补海疆要缺直隶州知州，恭折奏祈圣鉴事。

窃照通州直隶州知州金咸亏欠，四次清查银两，逾限未完，经部奏参革职，于咸丰四年六月分截缺。所遗通州直隶州知州，系海疆繁难要缺，例应在外拣员题补。该州滨海临江，地方辽阔，兼之民灶杂处，为私枭出没之所。平昔已称难治，又值逆氛不靖，团练巡防尤关紧要，若非精明干练堪任繁剧之员不足以资治理。臣等于通省现任候补州县中逐加遴选，非现居要缺，即人地未宜。查有候补直隶州知州梁悦馨，年五十四岁，安徽举人，拣选知县，遵例报捐直隶州州同指发江苏。咸丰六年十一月到省，八年克复江浦、来安案内保奏，奉上谕：“着俟补缺后，以知州用，先换顶戴。”钦此。嗣在江北粮台加足知州三班，并捐免补离任，归于江苏候补班补用，经部调取引见。又经臣李鸿章于明保案内，以该员廉洁爱民，悃幅无华，同治二年正月奉上谕：“着免补本班，以同知直隶州知州遇缺即补。”等因。钦此。该员朴实稳练，历署海门同知、崇明县知县，循声卓著，以之请补通州直隶州要缺知州，洵堪胜任。惟通州直隶州知州尚系咸丰四年六月分截缺，该员到省保举，均在开缺以后，且经部调取，亦未引见，与例均属未符。但用兵省分，非寻常拣补可比，为缺择人，例得声明专折奏请。据藩、臬两司会详前来。臣等往返函商，意见相同，合无仰恳圣恩俯念员缺紧要，准以梁悦馨补授通州直隶州知州，实于海疆要缺有裨。如蒙俞允，俟接准部复至日，再行并案给咨送部引见，恭候钦定。该员请补要缺，一切因公参罚事件，遵例毋庸核计。谨合词恭折具奏，伏乞皇太后、皇上圣鉴训示。谨奏。

附朱批谕旨：“吏部议奏。”钦此。十二月十三日

302. 陈懋蔼请升任海州直隶州知州折 [1] 十一月二十七日

奏为拣员请补海疆要缺直隶州知州，恭折奏祈圣鉴事。

窃照海州直隶州知州黄金韶，于拿获土匪出力案内保奏开缺以知府用，业准部咨截缺。因江苏省军务倥偬，未能办补，咨部展限在案。所遗海州直隶州知州，系海疆烦难要缺，例应在外拣补。该州界连东省，地处海滨，管辖赣、沭二县。政务本烦，又为捻匪出没之区，团练、堵剿均关紧要，非精明干练、熟悉军务之员，难资治理。臣等于通省现任候补州县中逐加遴选，非现居要缺，即人地未宜。查有邳州知州陈懋蔼，年五十五岁，江西举人，拣选知县，捐输米石经费，道光三十年铨选新阳县知县，是年八月到任，调补江阴县。南河捐输案内，奉旨给予同知升衔。七年调补吴县知县，十一年准升邳州知州。同治元年五月到任，嗣于邳、宿南岸等处肃清在事出力案内奉上谕：“同知衔邳州知州陈懋蔼赏戴花翎。”钦此。又准部咨，历俸十年调取引见。适值西捻未靖，奏请展限，奉旨：“着照所请，吏部知道。”钦此。该员谙练笃实，才识俱优，以之请补海州直隶州要缺知州，实堪胜任。该员十年俸满，以及升补邳州，尚未引见，与例稍有未符。惟人地实在相宜，例得专折奏请，据藩、臬两司会详前来。臣等往返函商，意见相同。合无仰恳圣恩俯念员缺紧要，准以邳州知州陈懋蔼升补海州直隶州知州，实于海疆地方有裨。如蒙俞允，俟接准部复，并案给咨送部引见，恭候钦定。该员由吴县初次升补邳州，今复请升海州直隶州知州，系属再升，应完罚俸银两，饬令按数完缴，造册咨销。所遗邳州知州要缺，俟接准部复截缺后再行遴员请补。谨会同漕运总督臣吴棠合词恭奏，伏乞皇太后、皇上圣鉴训示。谨奏。

附录朱批谕旨：“吏部议奏。”钦此。

[1] 此件与吴棠会衔具奏。

303. 行营采访忠义第十七案人员请恤折十一月二十七日

奏为行营采访忠义第十七案，恳恩分别旌恤，仰祈圣鉴事。

窃自咸丰十年七月间，臣在行营设立忠义局，采访两江境内死事之官绅、士民、妇女人等，随时陈奏。历经十六次办理在案。

兹据该局委员陈艾等续行采访，详列事实，汇成一册。计两江所属，一门殉难者十一家，共一百三十三人；官绅殉节者六十三员名；绅民殉难者四百六十二员名；妇女殉难者三百七十九口。臣逐加复核，或尽室自戕，或临危赴义，从容慷慨，实足正人心而厚风俗。相应缮具简明清单，仰恳天恩敕部分别旌恤，以褒忠节。除将事实清册，循案咨部核办外，所有臣营十七案采访忠义，理合恭折具陈。伏乞皇太后、皇上圣鉴训示。谨奏。

附录朱批谕旨：“孙赠祖等均着分别交部旌恤，单并发。”钦此。十二月十三日

304. 陈何氏等遇贼殉难请旌片 [1] 十一月二十七日

再，臣准都察院咨，同治元年十月二十八日内阁奉上谕：“都察院奏，拣发江西知县陈志培遣抱告以伊亲属殉难，未蒙旌恤等语，赴该衙门呈诉。咸丰九年间，贼陷安徽定远县城，该员之母陈何氏，胞弟陈文培，堂兄陈克培，堂侄陈嵩生，表兄张燮和，妻弟徐元勋，仆人王元及庶母陈李氏，堂弟妇陈唐氏，堂弟陈乾培之妻彭氏，胞兄陈新培之妻李氏，并其幼子小槐，先后殉难，均堪悯恻。着曾国藩、唐训方查明，分别奏请旌恤。”钦此。

遵即饬据忠义局员详查，陈志培原呈所称，陈何氏骂贼遇害，陈克培、陈嵩生巷战殉身，及陈文培等被执不屈各情，均系属实，禀请奏办前来。

伏查咸丰九年六月间贼陷定远，监生陈鼎霈等举族死难至七十六人之多。臣于上年十一月二十七日奏请旌恤，并建坊祠在案。兹陈何氏及其亲属，亦于城陷时抗节同殉，实属忠义之气萃于一门。相应请旨，将陈何氏等男妇十二名口均照新章赐旌，仍汇入定远县陈氏专祠、专坊，以昭激劝。谨会同安徽抚臣唐训方附片复陈，伏乞圣鉴训示。谨奏。

附录朱批谕旨：“陈何氏等均着照所请交部照新章分别旌恤，仍汇入定远县陈氏专祠专坊。”钦此。十二月十三日

[1] 此件与唐训方会衔具奏。

305. 设防堵剿忠逆李秀成自金陵突窜江西片十一月二十七日

再，近日军情，伪忠王李秀成自苏州逸出，统众数万分布丹阳、句容、龙潭、石埠桥等处。初十日，忠逆率数百骑由太平门入城。曾国藩令萧孚泗、李祥和等在附城一带修一月墙。十三日，贼出大股来扑，我军力战却之，贼亦傍城增垒，防我地道。我军复于十六夜力攻破之。迭据降贼供称，忠逆既至金陵，劝洪逆弃城同逃。洪逆不从，忠逆有向宁国县绕越开化、玉山入江西之议。臣已咨商左宗棠、沈葆桢严防东路。其西路为群贼上犯之径，处处可通，臣于徽、宁、池三属派兵分守十城。江西之东北边境，如石门、洋塘、景德镇等隘，亦经沈葆桢逐段设防，惟尚欠大枝游击之师。顷因赣南防务已松，臣函商沈葆桢檄调韩进春一军回顾饶、景重地，以期有备无患。理合附片具陈梗概，伏乞圣鉴。谨奏。

306. 附录朱批谕旨　批答上折十二月十三日

奏近日军情一片。议政王军机大臣奉旨：览奏均悉。前据李鸿章等奏，忠逆遁回金陵，有挟洪逆之子上窜江西之说，迭经谕令曾国藩、左宗棠、沈葆桢等预为防范，仍着恪遵前旨，严饬皖南诸军力守要隘，毋令该逆乘间上窜。江西防务紧要，即会同沈葆桢迅将韩正春一军调回饶、景扼扎，毋稍疏虞。钦此。

307. 附录廷寄　僧格林沁等续剿苗逆余党并移军豫境围剿捻匪及着张之万整饬团练十一月二十九日

同治二年十一月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、河南巡抚张曜、吏部右侍郎毛昶熙：

同治二年十一月二十二日奉上谕：

僧格林沁奏，擒获捻首相盘等犯，收复颍上、正阳等处，皖境渐清，现拨马队赴豫，进剿张总愚股匪等各折片。筹办均为妥协，览奏欣慰。本日已将参署宿县州判之县丞吴埙明降谕旨，军前正法。即着该亲王迅速办理，以昭炯戒。苗逆伏诛，其党瓦解，石弓山捻首相盘，犹敢负嵎抵拒。现已破巢擒戮，与著名巨捻葛小牛、邹唤林、龚耀众等均各擒获斩枭。永、宿一带及蒙、亳、阜阳境内各圩寨，均各归正。颍州等处及涡河南岸亦当次第清厘。苗逆所据各处，均经官军先后收抚，会捻匪首歼除殆尽。皖境渐就肃清。其尚有各圩寨及零星余匪，应行搜捕净尽以绝根株之处，仍着妥为办理，免留余孽。其程二坎及李大个孜丑群，既赴营乞降，均准效力赎罪。仍应随时查察，是否真心悔罪，分别办理。苗景开系苗逆死党，屡经窜扰豫省，著名凶恶之犯，尤须加意察看，妥筹办理，毋贻后患。

皖北善后事宜，当此地方新复，腥秽甫蠲，疮痍满目之际，一切抚绥教养，尤关紧要。全在地方官吏慎选贤能牧令，妥为经理。即着曾国藩与唐训方严督所属，详切讲求实力办理。

唐训方前于蒙城危急之际调度失宜，业经明降谕旨，将其交部议处。怀远投城之张士端，业经给与游击虚衔，此时碍难收回。所有献出寿州之李万青，献出颍上之方长华，与张士端事同一律。其应如何酌加奖励之处，仍着僧格林沁拟定具奏。

正阳收复之时，道员蒋凝学何以有争夺开炮致伤兵勇之事？竟与李世忠前事相同。此次蒋凝学系与何人争夺？因何致有争端？着僧格林沁、曾国藩查明据实奏闻，不准稍涉徇庇回护。

豫省现惟张总愚股匪鸱张为患，现在张曜督军剿办，僧格林沁复经派拨苏克金等马队前往剿办，正与本日寄谕该亲王等统筹全局之旨适相符合，具见老成谋国，思虑周详，深堪嘉许。该亲王于皖境肃清后，即当移军豫省，中州平定可期。毛昶熙所部勇丁，原属权宜办理，以助兵力之不及。此时兵力足敷应用，着毛昶熙即行散遣，均令归农，以节糜费而免滋事。该侍郎即回京供职，将该省团练事宜，仍归张之万督率地方官吏妥为办理。张之万身任封圻，于军务团练等事，均属责无旁贷，尤应及时整饬，以副委任。团练用民自卫，修堡筑寨，以资守望而御寇贼，讵非良法。乃或奉行不善，往往辄滋弊端，甚有敢行倡乱，如苗沛霖、刘德培、李瞻等致烦兵力。本日复经明发申谕各该督抚，谅能善体此意，得人而理，期于有备无患，是为至要。将此由六百里各谕令知之。钦此。

遵旨寄信前来。

308. 附录廷寄　责成楚豫二省合力进歼张总愚捻部并抽拨劲旅援陕及僧格林沁俟皖境肃清即移豫督剿十一月二十九日

同治二年十一月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、漕运总督吴棠、安徽巡抚唐训方、湖北巡抚严树森、河南巡抚张之万、陕西巡抚刘蓉、候补四品京堂李云麟：

同治二年十一月二十二日奉上谕：

前据庆昀等奏，宁夏汉城内乱。张集馨、熙麟奏报宁夏、灵州相继失陷，甘肃回氛甚炽，亟宜增兵调将，以固秦、晋边防。现在多隆阿在盩厔为一偶所牵制，汉南贼势披猖，刘蓉尚无入陕消息，而张总愚一股盘踞淅川山内，蓝逆由三阳出窜，屡思与豫匪合并。虽经张曜击退，逆氛未远，仍在商南之青山口，距关荆关仅八十余里。陕、豫军务方殷，而甘肃、平固未复，宁夏、灵州又陷，该回逆东犯秦、晋，北窜蒙古，皆可长驱直入陕省西北定远一带。计惟多隆阿所部之兵，就近可以调往。而多隆阿既须援甘，又须防陕，非由各处拨兵赴陕，多隆阿亦难分兵兼顾。刻下最要者，惟淅川张总愚一股。该匪负嵎死拒，一日不了，则河南、湖北、陕西三省皆不得安枕。楚、豫兵力亦难匀拨赴陕，着张之万督同张曜及派出各兵认真进剿，聚而歼旃。如兵力尚单，即飞咨僧格林沁等调拨马队助剿。

楚省郧阳防兵，现因商雒、淅川一带贼踪未净，固不可以移动，而麻、黄、襄、枣一带防兵，与其设防于境内，不如兜剿于邻封。官文向能不分畛域，严树森亦岂得偏持成见，存此疆彼界之心，致成不了之局，贻祸生灵？着即严饬在防各军，赴豫会剿。张之万久驻许昌，殊无裨益。着懔遵前旨，移营进扎淅川一带，就近督剿，兼遏贼匪分窜之路。所有张总愚一股，即着责成楚、豫二省协力剿除。倘任蔓延窜越，或时日久稽，即惟官文、严树森、张之万是问。

苗逆授首以后，余党以次伏诛，寿、颍各城均已收复，现只剿办零星股匪，可以无须大兵屯聚淅川。张总愚一股经楚、豫两省兵力夹剿，亦可迅速完竣。是皖省张得胜、蒋凝学、成大吉诸军及楚、豫两省得力劲军，均可移缓就急，分拨赴陕进剿。商雒、荆关等处要隘，归多隆阿、刘蓉调遣，以便多隆阿添兵助剿平固、汉南及扼隘陕省西北边界，陕、甘两省军务方有起色，此中布置机宜，必须先事筹划，临时始有成算在胸。着僧格林沁、官文、曾国藩、多隆阿会商，妥筹调度，以期一劳永逸。届时何营可以留防以资扼守，何营可以拨兵赴陕归多隆阿调遣之处，并着迅速会商妥协，一面调拨，一面奏闻。现在皖北及豫省零匪其有尚须剿办者，即可由僧格林沁、张之万、唐训方督同陈国瑞、张曜等军实力剪除。楚、豫交界捻股，即由曾国藩责令皖北楚军会同豫军分投办理。吴棠严饬姚广武等肃清徐、宿一带捻圩，均须克日扫荡，一律肃清，不得稍有迁就，以致重烦兵力。皖北肃清以后，陈国瑞一军应否移扎徐、宿以资弹压之处，着僧格林沁、吴棠等酌量具奏。

至僧格林沁大军，一俟皖省肃清，无须坐镇，即可移扎豫境，就近督饬将弁，相机剿办。如楚、豫将弁各怀观望，不肯奋勇剿洗，即着从严参办，毋少姑容。李云麟当懔遵节次严谕，回军商南，剿除蓝逆余匪，不准迁延。刘蓉速扎青石关，与多隆阿联络声势，力图克复汉南各城，毋得稍有濡迟。目下东南事势大有转机，而西北逆氛尚炽。该大臣督抚等，各有地方带兵之责，务宜通筹全局，及早图维，乘此声威，削平丑类。如有所见，不妨据实奏闻，以收集思广益之效。将此由六百里各谕令知之。钦此。

遵旨寄信前来。

309. 附录廷寄　着左宗棠李鸿章等会剿江浙安抚苏州降众难民并着沈葆桢严防忠逆入赣及都兴阿等查明张九元投诚等事十二月初一日

同治二年十二月初一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢、督办镇江军务广西提督冯子材、帮办军务署京口副都统魁玉：

同治二年十一月二十三日奉上谕：

本日据李鸿章奏官军进规嘉善，攻克张泾汇逆垒，相机逼剿县城，并规复常州情形。冯子材等奏南路近日军情，忠逆带队潜入金陵各折片。览奏均悉。张经汇为嘉善东隅要隘，现经官军攻克，贼胆已寒。着即督饬刘秉璋等进逼县城，并饬程学启、李朝斌水陆并进，迅扫贼氛，以孤浙西贼势。俟嘉善克复，即可直捣嘉兴。左宗棠前已进攻馀杭，现在嘉善之师正当得手，着该督分拨所部将士会合兜剿，速克坚城。刘铭传等军由焦垫、三河口进扎，与李鹤章会攻常州，步步为营，办理甚为周妥。即着李鸿章严饬刘铭传、李鹤章等稳慎筹办，毋稍大意。冯子材接据曾国荃函称，忠逆已于本月十一日带马队数百潜入金陵，步贼仍扎句容等处。现在金陵业经合围，着曾国藩饬令曾国荃等督饬各军严加备御，密速围攻，断不可令忠逆乘隙他窜。

李鸿章奏，据逆首黄子漋供称，忠逆欲突入金陵，将洪秀全之子拥戴出城，窜扰江西。所供情形，虽未必尽属可信，然不可不加意严防。着沈葆桢饬令江西各军预为防范，扼守要隘，毋令窜入江境，致滋蔓延。

苏城降众、难民尚有十数万之多，着李鸿章饬令郭柏荫等妥为安插，毋令滋事。戈登近日动静若何？虽经总理各国事务王大臣向该国公使开导，仍着李鸿章留心侦察，妥筹驾驭之方。

冯子材另片奏，陴城刘巷守卡贼目张九元弃卡来归等语。前据都兴阿奏，逆首张九元投诚，为贼所觉，悉力围攻，张九元力不能支，带队随同官军冲出，与冯子材等所奏不符，当经谕令都兴阿等查明具奏，仍着冯子材等据实奏闻。

李鸿章所奏，张泾汇剿贼阵亡之两江补用副将王玉林、游击衔都司包清旭，冯子材所奏大港口剿贼阵亡之五品蓝翎尽先把总陈胜明，均着交部从优议恤。将此由六百里各谕令知之。钦此。

遵旨寄信前来。

310. 附录廷寄　着据实查明与苗逆为仇之副将徐立壮等被戕冤抑案十二月十一日

同治二年十二月十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、安徽巡抚唐训方：

同治二年十一月二十九日奉上谕：

正白旗满洲奏，副参领恒秢呈诉苗练仇杀案内，副将被戕冤抑一折。本日已明降谕旨，交僧格林沁等查奏矣。据称，咸丰十年间逆练苗沛霖谋为不轨，因副将徐立壮不肯从逆，将其家属诱执，全行杀害，徐立壮因与苗逆相寻仇杀。嗣寿州团长孙家泰因苗逆图攻州城，斩其党羽七人，以绝内应。苗逆挟恨围逼寿州，势甚危迫，当事者竟将徐立壮正法，孙家泰监禁。该副将全家被害，一身正法，虽云衅起私仇，实由不肯从逆所致，请饬查办，以彰忠义等语。苗沛霖已正刑诛，其从前与苗逆为仇，如该副参领所呈，徐立壮、孙家泰等不甘从逆，即属义民，乃竟骈首就戮，并恐有地方官冀安苗逆反侧，故置之死地者，亟宜确切查明，俾死者不致含冤于地下。徐立壮等被杀有无冤抑，其时刻地方官等办理有无谬误，着僧格林沁、曾国藩、唐训方查明据实奏闻，不准因已往之事稍涉迁就。此外，寿州等处官绅、团众与苗逆为难，被害冤抑者尚不乏人，如黄鸣铎、蒙时中等案详细情形及起衅根由，并黄鸣铎现在下落，均着一并查明具奏，毋得稍涉徇隐。将此各谕令知之。钦此。

遵旨寄信前来。

311. 附录明谕　着查明徐立壮等被戕一案十二月十一日

同治二年十二月十一日，准兵部火票递到同治二年十一月二十九日内阁奉上谕：

正白旗满洲奏，副参领恒秢以逆练仇杀案内，副将被杀冤抑等词赴该旗呈诉。据称，咸丰十年间，安徽寿州逆练苗沛霖因副将徐立壮不肯从逆，将其家属诱执，全行杀害。徐立壮因勒所部与苗逆相寻仇杀，嗣因团长孙家泰攻杀苗逆党与七人，苗逆挟恨围逼寿州，势甚危迫，当事者竟将徐立壮正法，孙家泰监禁，冀安反侧。该副将全家被害，复以一身抵偿，虽云衅起私仇，实由不肯从逆所致，请饬曾国藩等查明复奏等语。苗沛霖罪大恶极，已正刑诛，其从前与苗逆为仇，互相攻杀，如该副参领所呈徐立壮、孙家泰等皆因不肯从逆，以致骈首就戮，若任令湮没不彰，奚足以正人心而维世道？徐立壮等被杀有无冤抑，从前各地方官办理有无谬误，着僧格林沁、曾国藩、唐训方确切查明据实奏闻办理，不准因已往之事稍涉迁就。

此外，寿州等处官绅、团众，闻尚有为苗逆仇杀冤抑之人，着僧格林沁等一并查明具奏。钦此。

312. 奉旨条对李世忠等军争功互斗及各处设防情形并皖北湘营暂难移陕折十二月十二日

奏为钦奉迭次谕旨，恭折复陈，仰祈圣鉴事。

窃自本年入冬以来，苗逆就诛，苏垣克复，东南军事大有起色，惟剧寇未除，反侧难安，可虑之处尚多。屡蒙诰诫精详，指示机要，计十一月十一至二十二等日奉旨饬查及垂询各事宜，谨一一分析条列详对如左。

一、恭奉十一月十一日谕旨，寿州收复之后，李世忠所部进城擅杀守门勇丁五名，又于围攻下蔡时因宋庆不肯让给，调队攻打，争功启衅，实属不成事体，饬将启衅根由秉公查办一节。臣查陈国瑞与李世忠构衅，彼此各执一词。据陈国瑞禀称，派副将康锦文带同苗景开等于初一日攻克寿州，初三日有李世忠营将领进城，即杀守门勇丁五名，康锦文整队迎敌，立将李营队伍逐出城外，生擒五十余名，内有已保提督之蒋立功一名等语。据李世忠呈称，派朱元兴等前往收复寿州，不料被苗景开将记名提督朱元兴、杜宜魁二员同时杀毙，尸在寿州月城之内。又派蒋立功前往收复正阳，行过寿州，被人诱入城内，宋庆、康锦文将提督蒋立功锁押等语。僧格林沁初次具奏称，李世忠所部擅杀守门勇丁，其时但据陈国瑞之禀，尚未接李世忠之禀，厥后接到李世忠禀件，知陈国瑞部下宋、康二将有锁押蒋立功之案，其所带之苗景开又有杀毙朱元兴、杜宜魁之案，情节尤重。僧格林沁寄臣一函，谓两造各执一辞，已咨唐训方查办矣。唐训方旋亦寄臣一函，谓朱元兴、杜宜魁与宋庆、康锦文先后同入寿城，彼此互争，互有杀伤。今李世忠咨称，朱、杜死于苗景开之手，应即杀苗景开以议抵，先了此案等语。以臣愚见观之，苗景开本系苗沛霖亲属死党，即无杀朱、杜二人应抵之案，亦在万不可赦之列。宋庆虽禀诉蒋立功擅杀门卒，然互争之时，杀伤实亦相当。又于李世忠部下之提镇击毙二人，锁押一人，当不至更有余怒。李世忠不敢归咎宋庆等而指名系苗景开所杀，又恐其部下滋事，急急带队回滁，是尚无寻仇生衅之意。若果杀苗景开以慰之，必且感而兼畏，不至更有后言。此案由唐训方悉心查明，僧格林沁就近判断，自可处置妥善，两得其平。至下蔡之役，系李世忠部将何璜先入，苗众虽降，而尚未献寨，逮宋庆、康锦文挟苗景开而来，贼始举寨以献，当时互争斗杀，在所不免。何璜旋即退至龙王庙，尚无始终争执情事。谨就微臣所闻，复陈梗概，其详细情形，应由僧格林沁、唐训方查明拟结。

一、恭奉十一月二十二日谕旨，垂询正阳收复之时，道员蒋凝学何以有争夺开炮，致伤兵勇之事，饬令查明据实奏闻一节。查正阳关城，本系毛有铭会同康锦文、程文炳于十一月初四日前往收复。维时蒋凝学、成大吉两军尚在颍上，未知朱万隆先已献关投诚。初六日移师至正阳隔河立营，正拟搭造浮桥，而关上陆军河下炮划已群起轰击，蒋凝学等但知朱万隆尚在城内，以为苗党之出拒官军也，不得不开炮还击。盖康锦文自寿州而往，在正阳之东。毛有铭自六安而往，在正阳之西南。蒋凝学自颍上而往，在正阳之西北。三者各不相谋，当彼此互击之时，不特康锦文官兵在关城之内，蒋凝学不得而知，即毛有铭湘军在关城之旁，蒋凝学亦不得而知也。旋经毛有铭飞骑驰告，彼此各自收队，究竟浮桥未成，并无一人渡河。蒋凝学所禀伤亡六十余人，康锦文所禀伤亡二十余人，臣窃以为皆不可信。顷据唐训方来咨，有亲赴正阳细加访察，实因两下未及知会，并非有心寻衅等语。揆厥情形，尚属可信。唐训方业经咨呈僧格林沁免其查办，臣即日亦当具咨详述一切。

一、恭奉十一月十五日谕旨，鲍超全军现扎东坝，此时溧水已复，自应进图句容，以断忠逆救援金陵之路一节。查溧水迤北为句容，而迤东则为溧阳，该处去东坝较近，实伪侍王李侍贤之老巢。十一月十二日，侍逆纠党五六万众分屯梅渚，距东坝、建平各四十余里。十四日进犯建平，守城将士一战却之。又转趋周城、社渚一带，于二十五日猛扑溧水，守将王可陞彻夜登陴，力战却之。近据谍报，忠逆由金陵退入句容，旗由句容潜入溧阳，与侍逆合股，意在分扰溧水、建平，夺我东坝一关，并图上窜。东坝为江、皖、浙三省关键。鲍超正须以全力争此要区，暂不能进取句容，以合金陵之围。其句容而外，论者又谓宜急取广德，肃清全皖，扼贼上犯之路。臣以广德易取而不易守，鲍超既力扼东坝，更无他军可当广德一路。句容、广德之不能早争先着，盖臣之力薄而心弥歉耳。

一、恭奉十一月二十二日谕旨，寿、颍各城均已收复，现只剿办零星股匪，可以无须大兵屯聚。张得胜、蒋凝学、成大吉诸军均可移缓就急，分拨赴陕一节。查湘营之在皖北者有四：一曰蒋凝学驻军颍州及三刘集，进取颍上县城者也。一曰毛有铭驻军老庙集，会复正阳一关者也。一曰周宽世驻军六安州，分防迎河集者也。一曰成大吉驻军三河尖，与蒋凝学同进颍上者也。此外，又有石清吉一军驻防庐州，系多隆阿旧部，亦归臣处调遣。臣以皖北苗党就灭，群圩悉平，而忠逆又有上窜江西之议，皖南别无大枝游击之师，乃檄毛有铭所部移驻皖南，并调周宽世回守省城，而挽出安庆防兵与毛有铭同赴南岸，为江、皖交界游击之师。其成大吉一军已准官文来咨调赴鄂省防剿三关一带，石清吉一军亦赴鄂省防剿小河司一带，将来此二军者，或久留湖北，或渐入陕西，应由官文酌度办理。臣所辖皖北之兵，除调出四军外，仅留蒋凝学数营分防颍州、六安等处，暂时未可轻动。

以上四条，均系近日奉旨查询之件，理合逐款条对，由驻五百里驰奏，伏乞皇太后、皇上圣鉴训示。谨奏。

313. 江西肃清及青阳解围汇案请奖折十二月十二日

奏为查明江西肃清、青阳解围之出力员弁，汇案恳恩奖叙，恭折仰祈圣鉴事。

窃本年夏秋之交，江忠义、李榕两军进次湖口县，大战于坚山等处，攻毁文桥老巢，将贼驱出湖口、彭泽境内，江西次第肃清。经臣奏明，江忠义一军由沈葆桢奏保，李榕一军由臣查明酌奖。嗣是黄文金各贼股战败而东，遂略池州，直薄青阳城下。朱品隆忍饥苦守，江忠义、席宝田、李榕、喻吉三等会师驰援。历三十八日，卒能攻破坚垒，立解城围。在事出力人员又经臣声请专案奏奖，先后奏旨允准，遵即恭录转行去后。兹据朱品隆、李榕、喻吉三等营详查将士劳绩，列折请奏前来。臣逐加复核，尚无冒滥，相应缮具清单，仰恳天恩俯如所请给奖，以资鼓励。除把总、外委等项另册咨部核办外，所有遵旨查明两案并保缘由，理合缮折具奏，伏乞皇太后、皇上圣鉴训示。

再，江忠义现已病故，席宝田远驻洋塘。该二军援剿青阳应保员弁，尚未据开折呈送，仍俟查复到日，另案办理，合并陈明。谨奏。

附保单

谨将江西肃清，青阳解围，在事文武员弁择尤开单，恭呈御览。

计开：

花翎总兵衔湖南推补副将彭永清、江西推补副将喻贤能、湖北补用副将陶日升、安徽补用副将胡大胜等四员，均请交军机处记名，遇有总兵缺出，请旨简放，并赏给勇号。江西推补副将朱述高，请交军机处记名，遇有总兵缺出，请旨简放。蓝翎游击衔都司戴洪胜，请以参将留于安徽补用，并赏换花翎。蓝翎安徽补用游击朱章学，请以参将仍留安徽补用，并加副将衔。蓝翎都司喻志业，请以游击留于江苏补用，并赏换花翎。蓝翎江西补用参将刘高升，请以副将仍留江西补用，并赏换花翎。蓝翎游击衔安徽补用都司余春华、喻克发，均请以参将仍留安徽补用，并赏换花翎。蓝翎参将衔江苏补用游击邓仑奂，请以参将仍留江苏补用，加副将衔，并赏换花翎。蓝翎安徽补用游击许金元，请以参将仍留安徽补用，并赏换花翎。蓝翎都司彭元吉，请以游击留于安徽补用，并加参将衔。蓝翎都司衔守备萧有贵、黄馥春，请以都司留于江苏补用，并加游击衔。蓝翎都司衔守备杨光富、张上理，都司衔守备郑芬荣等三弁，均请以都司尽先补用，加游击衔。郑芬荣并赏戴蓝翎。蓝翎安徽补用守备袁禄尔，请以都司仍留安徽补用，并加游击衔。蓝翎守备朱文和，请以都司留于湖南补用，并赏换花翎。蓝翎守备彭世藻、朱秀春，请以都司尽先补用，并加游击衔。蓝翎守备衔千总潘辅汉，蓝翎千总鲁维高，均请以都司留于江苏补用。蓝翎千总周俊义、周远明、梁巨贵、阮东明、丁高才、田上保等六弁，均请以守备尽先补用，并加都司衔。蓝翎江西补用知县刘锦绶，请加同知衔。附生黄镇南，请以训导遇缺即选。文童陈名煜，请以县主簿留于安徽补用。文童喻振声、李德良，请以从九品归部遇缺即选。喻振声并赏戴蓝翎。蓝翎把总李万胜，请免升千总，以守备尽先补用。蓝翎把总邹桂瑞、谢柏山、蒋德荣，蓝翎外委朱吉照，尽先把总何金章、黄三保等六弁，均请以千总尽先拔补，加守备衔。何金章并赏戴蓝翎。把总邓东海、阳金元，均请以守备尽先补用。把总范春和、伸友山、彭春和、冯文龙，蓝翎外委杨升平、王嘉禄、成遇春、伍明岳等八弁，均请以千总尽先拔补。范春和、伸友山、彭春和、冯文龙并赏戴蓝翎。军功易汉秋、朱咏裳、刘光华、曾胜元、张南廷、程九万、朱星桥、洪新胜、陆龙寿、隆桂芳、宋秀廷、魏有元、谢世俊、潘炳益、喻岗明、苏祯祥、夏朝广、李有馀、黄有功、徐仁寿等二十名，均请以把总尽先拔补，并赏戴蓝翎。军功刘炳文、陈拱照，均请以外委尽先拔补，并赏戴蓝翎。花翎副将衔江苏补用参将张鼎峰，请以副将仍留江苏补用，加总兵衔，并赏给勇号。花翎江苏补用参将刘星翥，请以副将仍留原省补用，并赏给勇号。蓝翎游击衔都司喻本立，请以游击留于江苏补用，加参将衔，并赏换花翎。花翎都司成荣华，请以游击留于湖南补用，并加参将衔。蓝翎安徽补用都司彭开宇，请以游击仍留原省补用，并赏换花翎。蓝翎安徽补用参将文祥峰、王其宗，蓝翎江西补用参将何明顺等三员，均请以副将仍留原省补用，并赏换花翎。蓝翎安徽补用游击谢胜三，请以参将仍留安徽补用。蓝翎游击衔都司蒋茂盛，请以游击尽先补用，并加参将衔。蓝翎安徽补用都司凌万资，请以游击仍留安徽补用。蓝翎游击衔安徽补用都司王得胜，请以游击仍留安徽补用，并加参将衔。蓝翎守备衔千总钟卓堂、罗正祥、秦胜和，守备秦鹤山等四弁，均请以都司尽先补用。蓝翎都司彭春富，请以游击尽先补用。蓝翎都司衔守备彭汉城、郑春堂，均请以都司尽先补用，并加游击衔。蓝翎守备曾玉胜，请以都司尽先补用。蓝翎尽先把总梁德和、周景春，均请以守备尽先补用。蓝翎把总刘丕承、陶德明、周正贵，把总吴典仪四弁，均请以千总尽先拔补，并加守备衔。把总周义和、秦洪顺、官永胜、姚绍伟等四弁，均请以千总尽先拔补，加守备衔，并赏戴蓝翎。蓝翎千总陶金熔、赵彰起、左德堂、黎见升等四弁，均请以守备尽先补用。陶金熔并加都司衔。蓝翎把总黎友元、廖万福、郭传胜，蓝翎外委喻兰洲、喻安亭，外委陈文瑞等六弁，均请以千总尽先拔补。军功郑裕兴，请以把总尽先拔补，并赏戴蓝翎。把总朱倬云、廖采葵，均请以千总尽先拔补，并赏戴蓝翎。军功许亮彩、孙太元、任瑞春、唐国胜、朱益超、朱紫堂、任立早、刘凤皋、周锡林、喻进益、周益祥、蒋有才、易馥庭、彭安明、谭得选、谭福廷、易清元、谢永昌、张万友、辜旺明、萧永贵等二十一名，均请以把总尽先拔补，并赏戴蓝翎。军功刘春华、姚德成、鲁合义等三名，均请以外委尽先拔补，并赏戴蓝翎。花翎都司曹春发，请免升游击，以参将留于安徽，尽先推补。蓝翎都司金得胜，请以游击留于江苏尽先推补，并赏换花翎。文童潘兆芬，请以从九品留于江苏补用，并赏戴蓝翎。军功洪锡源，请以从九品，不论双单月遇缺即选，并赏戴蓝翎。蓝翎安徽推补都司龙泽勋，请以游击仍留安徽推补，并赏换花翎。蓝翎湖南推补守备王定禄，请以都司仍留湖南尽先推补。蓝翎安徽推补游击梁清和，请以参将仍留安徽尽先推补，并赏换花翎。蓝翎湖北推补游击冯连升，请以参将仍留湖北尽先推补，并赏换花翎。花翎湖南推补游击李友德，请以参将仍留湖南尽先推补，并加副将衔。蓝翎游击衔都司降补守备易镜海，请开复原官，免缴捐复银两。蓝翎都司易开元，请以游击留于安徽尽先推补。蓝翎都司衔守备许金胜、李金魁，均请以都司留于江苏尽先推补，并加游击衔。蓝翎江苏推补守备毛正国，请以都司仍留江苏尽先推补。蓝翎守备衔千总刘复升、蒋维乾、李德配、曾胜祥、胡永胜、王楚南、刘见瑞等七弁，均请以守备尽先推补，并加都司衔。蓝翎千总林彩照、朱继庵，均请以守备尽先推补，并加都司衔。蓝翎千总满建福，请以守备尽先推补。蓝翎把总文良臣、朱述华，均请以守备尽先推补。蓝翎把总袁有光、王福洲、满邦延、陈义顺、谢春和，把总满帮福等六弁，均请以千总尽先拔补，加守备衔。满帮福并赏戴蓝翎。把总冯万明、邹玉贤、陈星曜、黎甘棠、谢升高、王鸿章、王胜喜、李松桂等八弁，均请以千总尽先拔补，并赏戴蓝翎。蓝翎外委朱万和，请以千总尽先拔补。军功雀文德、王翰廷、苏正元、蔡长兴、李龙光、曾桂华、朱万胜、孙龙飞、邓贵和、朱述林、石长春、洪廷贵、许国华、胡有德、黎玉堂、朱贵武、金玉堂等十七名，均请以把总尽先拔补，并赏戴蓝翎。蓝翎参将衔安徽补用游击潘慎清，请以参将仍留安徽补用，加副将衔，并赏换花翎。花翎安徽补用游击谢青云，请以参将仍留安徽补用，并加副将衔。蓝翎湖南补用都司严得胜，请以游击仍留湖南补用，并赏换花翎。蓝翎江苏补用游击张仁友，请以参将仍留江苏补用，并赏换花翎。蓝翎安徽补用游击文万才、李先敏，请以参将仍留安徽补用。文万才并赏换花翎。蓝翎游击衔江苏补用都司谢代有，请以游击仍留江苏补用，并加参将衔。蓝翎游击衔都司张祥元、童大兴，均请以游击尽先补用，并加参将衔。蓝翎江苏补用都司陈才太、任友德，蓝翎安徽补用都司蒋友和、施凤翔、王秋林等五员，均请以游击留原省补用，并加参将衔。蓝翎都司尹祖翼、刘广发、庞定胜、傅正贵等四员，均请以游击留于江苏补用，并加参将衔。蓝翎都司衔守备周仁和、李忠和，蓝翎守备文以成等三弁，均请以都司尽先补用。周仁和、李忠和并加游击衔。蓝翎千总辜俊雄、郑水山、廖国定、章馥香、王国胜等五弁，均请以守备尽先补用，加都司衔。安徽补用府经县丞梅锡源，请加五品衔，并赏戴蓝翎。监生杜锦堂，请以县丞即选。蓝翎把总张德元、杨正贵、黄先畈、郭良玉、周茂林、张连城，把总乐运春、胡鲤门、周三成、甘长青、戴化龙、伍添祥等十二弁，均请以千总尽先拔补，加守备衔。乐运春、胡鲤门、周三成、甘长青、戴化龙、伍添祥并赏戴蓝翎。蓝翎外委罗得芳、韩贤宋，尽先外委刘国治、廖成仪、彭文宾、谭占贵等六弁，均请以千总尽先拔补。刘国治、廖成仪、彭文宾并赏戴蓝翎。军功张馥香、郑廷魁、张汉元、黄福成、易明辉、鲁洪发、刘昌发、凌正珠、葛乾胜、王礼宾、彭见益、周照云、杨国仲、扬洪元、郑流林、傅得胜、刘友胜、周茂华、邓华山等十九名，均请以把总尽先补〈用〉，并赏戴蓝翎。军功黄绍溪、周正玉，均请以外委尽先拔补，并赏戴蓝翎。江西即补参将邹绍益，请以副将仍留江西补用，并赏给勇号。蓝翎安徽即补游击高大寿，请以参将仍留安徽补用，加副将衔，并赏换花翎。蓝翎江西即补都司杨馥春，蓝翎湖南即补都司贺得胜，均请以游击仍留原省补用，并赏换花翎。都司衔蓝翎湖南补用守备陈德华、左三胜，蓝翎湖南补用守备李克振等三员，均请以都司仍留湖南补用，并赏换花翎。蓝翎湖南即补守备萧吉祥、陈集和、喻清涟、孙天锡等四员，均请以都司仍留湖南补用。萧吉祥、陈集和、喻清涟并加游击衔。孙天锡并赏换花翎。蓝翎千总李维义、江忠汉、帅春和、喻德友、易经濂、朱星平、谢锡嘉，蓝翎守备衔千总陈福才等八弁，均请以守备留于湖南补用，并加都司衔。蓝翎把总萧必友、集曙堂、谭桂春、李正奇、胡正亭等五弁，均请以守备留于湖南补用。把总喻友胜、周德华、喻惟义、李良极等四弁，均请以守备留于湖南补用，并赏戴蓝翎。军功赵云华、彭仕臣、唐起春、曹鸿盛、刘嘉胜、赵正春、杨炳南、余礼云、唐汉春、张咏堂、邓对庭、毛敬才、李达元、黄序嘉、欧阳玉华等十五名，均请以把总拔补，并赏戴蓝翎。即选府经县丞易润 582-1 ，请免选本班，以知县留于安徽补用。军功文童易润垙、黄焕麒，请以盐知事归部选用。游击郭安帮，请以参将留于江苏补用，并加副将衔。蓝翎都司衔守备郭万胜，请以游击留于安徽补用，并赏换花翎。蓝翎都司丁禹疏、朱茂顺、贺鹏程等三员，均请以游击尽先补用。朱茂顺并赏换花翎。蓝翎守备胡光亮、刘纯尔，均请以都司留于安徽补用，并赏换花翎。蓝翎守备衔千总萧长有，请以都司补用。守备石正喜、梅俊克，均请以都司补用，并赏戴蓝翎。石正喜并加游击衔。蓝翎守备刘开榜、曾俊衣、朱文绣等三弁，均请以都司选用。蓝翎千总朱景发、谭俊才、左得胜等三弁，均请以守备补用，并加都司衔。蓝翎把总朱增述、朱增胜、彭中宽、唐占魁、朱桂益、李复得、朱泰振等七弁，均请以守备尽先补用。把总阳汉书、萧正喜，均请以千总尽先拔补加守备衔，并赏戴蓝翎。选用从九品谢巨川，请免选本班，以县丞留于安徽补用。文童孙彝生、朱光振，均请以从九品选用。蓝翎外委朱受益、谭见禄、龙泗胜、杨桂林、谢恒美、潘见临、朱继泰、朱名胜、胡瑞等九弁，均请以千总拔补，并加守备衔。外委叶永辉、左复胜、陈玉亭、刘光辉等四弁，均请以千总拔补。军功何久敏、陈蔚堂、李见龙、朱复韵、邵元林、吴喜三、朱有桢、朱仁佾、李为之、毛复胜、朱冬武、王俊宾、王又元、尹长盛、伍光有等十五名，均请以把总拔补，并赏戴蓝翎。花翎参将衔安徽即补游击吴起元，请免升参将，以副将仍留安徽推补。花翎安徽补用游击朱太和，请以参将仍留安徽遇缺即补，并加副将衔。蓝翎都司颜焕云，请以游击留于江苏尽先补用，并赏换花翎。蓝翎千总李国芝，请以守备尽先补〈用〉，并加都司衔。蓝翎安徽补用府经历易华俊，请免补本班，以知县仍留安徽即补。花翎守备满帮梁，请以都司留于安徽遇缺即补，并加游击衔。即选从九品陈583-1 南，请免选本班，以府经县丞留于安徽遇缺即补。军功彭南桥，请以从九品，不论双单月遇缺即选，并赏戴蓝翎。候选教谕罗宗宽，请免选本班，以知县遇缺即选。蓝翎都司贺泽球、刘志彩，均请以游击尽先补用。贺泽球并加参将衔。花翎守备杨锡之，蓝翎守备杨得升、聂凤翔等三弁，均请以都司尽先补用。聂凤翔并加游击衔。蓝翎千总文碧喜、张建泰、周明友等三弁，均请以守备尽先补用，并加都司衔。蓝翎把总梁景春、杨宗科、张大勋、张长献、李昌成、彭立鸿、欧开金等七弁，均请以守备尽先补用。蓝翎把总正科、彭荣魁、袁韵辰等三弁，均请以千总尽先拔补。彭荣魁、袁韵辰并加守备衔。把总曾济云、吴盛和、李步青、姜登彪、龙正华、袁必发、周玉成等七弁，均请以千总拔补，加守备衔，并赏戴蓝翎。把总石胜奇、满帮柄，均请以千总尽先拔补。石胜奇并加守备衔。蓝翎外委郭连升、宋友顺、杨大胜、曹德明、雷锦堂等五弁，均请以千总尽先拔补。尽先外委宋全贤，请以千总尽先拔补，并赏戴蓝翎。把总张锦春、王得华、唐耀湘、蒋立诚等四弁，均请以免升千总，以守备尽先补用，并赏戴蓝翎。外委赵楚南，请以守御所千总拔补，并赏戴蓝翎。蓝翎守备邹光前，请以都司留湖北尽先补用，并赏换花翎。花翎安徽补用副将左临武，请交军机处记名，遇有总兵缺出，请旨简放。蓝翎副将衔参将黄锦云，请以副将尽先补用，并赏换花翎。蓝翎参将衔江西补用游击喻礼泰，请以参将仍留江西尽先补用，加副将衔，并赏换花翎。蓝翎游击衔湖北补用都司李有和，请以游击仍留湖北尽先补用，加参将衔，并赏换花翎。蓝翎都司王有才，请以游击尽先补用，并赏换花翎。蓝翎参将衔湖北补用游击周汉英，请以参将仍留湖北尽先补用加副将衔，并赏换花翎。游击衔蓝翎都司杨顺兴，请以游击尽先补用，并赏换花翎。花翎湖北补用游击谭会友，请以参将仍留湖北尽先补用，并加副将衔。花翎都司潘绍池，请以游击留于湖北尽先补用。蓝翎千总萧正伦，请以守备尽先补用，加都司衔。守备衔蓝翎千总左云集，请以都司尽先补用。蓝翎守备王乐春，请以都司尽先补用，并加游击衔。花翎参将衔湖北补用游击张声文，请以副将仍留湖北尽先补用。蓝翎游击光彪，请以参将尽先补用。花翎副将贺绪良，请赏加总兵衔。副将衔蓝翎参将邓有胜，请赏换花翎。游击衔蓝翎都司蒋义才，请以参将尽先补用。蓝翎都司左芝兰、潘振常、罗洪发、王梓春、王福田等五员，均请以游击尽先补用，并加参将衔。都司衔蓝翎守备王启凤、胡名扬、彭开元，蓝翎守备杨良贵、陈青云、刘举贤、邓有元等七弁，均请以游击尽先补用。蓝翎守御所千总隆福春、丁九思、刘高堂、孙定元、单有德、王荣富、朱家隆、潘胜友，蓝翎守备衔千总黄敬亭、刘朝鳌、魏武奇等十一弁，均请以守备尽先补用，并加都司衔。守备衔千总王凤祥、叶化龙，均请以都司留于湖北尽先补用，并赏戴蓝翎。守御所千总姜正魁、李春亭、喻松乔、张云策、徐发祥、文有章、喻祥瑞、潘绍连，守备衔千总聂兰桂等九弁，均请以守备尽先补〈用〉，并赏戴蓝翎。蓝翎千总王有升、谢杰、喻先恕、郑举龙、唐玉明、刘福俊、卢有升等七弁，均请以守备尽先补用，加都司衔。千总刘佑明，请以守备尽先补用，并赏戴蓝翎。蓝翎把总蒋复才、左辉隆、盛贵益、李云贵、蒋东宽等五弁，均请以守御所千总拔补。把总向如山、黎得胜、姜本禄、喻必祥、杨振声、王震甲、黄仁乐、刘澍霖、张春田、喻先发、周星福、周登高、易培福、潘择贤、盛英祥、罗坤伦、周凤亭、喻怀斋、喻义培、易文光、刘胜魁、周国兴、李德友、李和元、王明杰、李祥仪、刘林芳、叶清和、颜名贵、吴致祥、邓有明等三十一弁，均请以守御外千总拔补，并赏戴蓝翎。蓝翎外委黎东溪、喻经魁、隆月廷、陶春藻、罗文华、江长发等六弁，均请以守御所千总拔补。蓝翎选用知县喻佐卿，请免选本班，以同知直隶州知州留于江苏，尽先补用。蓝翎安徽补用知县周华炳，请免补本班，以同知直隶州知州仍留安徽，尽先补用。蓝翎候选府经历县丞喻凌嵩，请免选本班，以知县留于安徽尽先补用。文童张德舫，请以县主簿，不论双单月尽先选用。蓝翎候选从九品彭寿鹤，请免选本班，以府经历县丞，不论双单月尽先选用。文童周辛炳、胡先彬，请以从九品，不论双单月尽先选用。外委向有胜、祁步高、周有德、张云程、唐树元、周文宾、胡朝选、危得胜、刘福春、周富生等十弁，均请免升把总，以千总尽先拔补，并赏戴蓝翎。军功周立山、罗凯烈、刘茂才、侯记福、李克忠、张仲友、刘芝田、叶青山、冯尚怀、傅德翘、胡朋胜、梁新元、胡知和、姜玉和、张锦青、黄运源、刘克礼、喻呈文、喻其胜、周万才、廖春生、潘锡龄、黄廷赞、黄春棠、陈锦堂、刘继纲、温择邻、王立慎、谌源德、邓松林、罗有文、杜芸田、周长青、张朔益、曹富有、潘有贵、萧玉兰、刘敬书、黄龙胜、张声和、潘昆山、王明发、章松亭、张绶卿、黄佑贤、徐有云、陈良元、黄树南、张桂春、马祥发、谭春茂、夏大来、胡升元、周石光等五十四名，均请以把总尽先拔补，并赏戴蓝翎。军功李星耀、刘洪辉、徐先启、胡忠恕、胡东海、萧成青、黄仁耀、王会祥、王正声、秦茂兰、严定贵、秦宗荣、张克仁、刘以胜、李荣发、陈义和等十六名，均请以外委拔补，并赏戴蓝翎。蓝翎游击袁有杰，请以参将尽先补用，并赏换花翎。蓝翎游击周春和、周晓棠，均请以参将尽先补用。蓝翎都司周维幹，请以游击尽先补用。蓝翎守备衔千总李春华，请以都司尽先补用。蓝翎千总章海辉、罗恒达，均请以守〈备〉尽先补用，并加都司衔。蓝翎守御所千总潘绍全，请以守备尽先补用，加都司衔。把总胡常茂、欧阳溪、彭正基等三弁，均请以千总尽先拔补，并赏戴蓝翎。军功周炳荣、李维美、黄石斌、萧千乘、易佑云、陈福喜、李福泰、贺益元、周杨武、潘少怀、俞大锡、潘隆辉、喻祥元、宋桂亭、林有顺、傅大有、胡金胜、钟星池、曹瑞南等十九名，均请以守总尽先拔补，并赏戴蓝翎。蓝翎把总文明贵，把总刘清和，均请以千总尽先拔补。文明贵并加守备衔。军功杨得贵、田大胜、陈文明等三名，均请以把总尽先拔补，并赏戴蓝翎。军功袁良十、蒋世敬、吴有庆、文得贵、刘官山、张得升、刘相耀、邹岐山、张佑三、龙广胜等十名，均请以把总尽先拔补。袁良十、蒋世敬、吴有庆、文得贵、刘官山、张得升、刘相耀并赏戴蓝翎。军功吴秀俊、杨益贵、曾得隆、刘玉贵、何运来、蒲代信、胡尚科、欧阳帮、彭紫桥、潘慎典、尹清太、陈玉林、雷代福、谭帮银、金洪贵、向得贵、尹连升、曾长友、周志新、向志有、尹庆也、费昭德、林洪喜、赵富礼、龙光表、张殿容、刘开升、吴有德、吴兴保、萧玉龙、叶双喜、王忠发、潘得贵、刘三盛、李新发、贺得祥、龙正德等三十七名，均请以把总尽先拔补。吴秀俊、杨益贵、曾得隆、刘玉贵、何运来、蒲代信、胡尚科、欧阳帮、彭紫桥并赏戴蓝翎。军功曾笔奉、廖贵元、张维彬等三名，均请以把总拔补，并赏戴蓝翎。军功何明德、隆桂庭、秦少文等三名，均请以外委拔补，并赏戴蓝翎。蓝翎同知衔署青阳县知县杨明顺，请赏给该员祖父母五品封典。青阳县典史吴夏礼，请开缺以县丞即补。记名总兵郑阳和，请赏加提督衔。副将杨春华，请交军机处记名，遇有总兵缺出，请旨简放。江西补用县丞张更新，请免补本班，以知县仍留原省尽先补用，并加同知衔。蓝翎候选府经历县丞高森，请免选本班，以知县尽先选用，并加同知衔。州同衔监生梁承祖，请以县丞归部尽先选用。即选训导万方田，请免选本班，以知县尽先选用。湖北试用巡检高列三，请免补本班，以县丞仍留原省尽先补用。蓝翎六品衔候选从九庞怀典，请免选本班，以县丞尽先选用。候选州判方濬益，请免选本班，以知县遇缺即选。候选从九品李盛薰，巡检陈敦睦等二员，均请免选本班，以县丞尽先选用。军功文童向春晖，请以从九品归部尽先选用。蓝翎即选县丞曾广鹤，遇缺即选训导罗光缙等二员，均请免选本班，以知县尽先补用。蓝翎同知衔选用知县陈励贞，请赏换花翎。湖北候选县丞张世藻，请免补本班，以知县仍留原省补用。蓝翎选用县丞李运熙，请免选本班，以知县尽先选用。蓝翎即选县丞王克昌，请赏加五品衔。蓝翎即选从九品陈永翰，请免选本班，以县丞尽先选用。蓝翎军功陈云汉，请以从九品尽先选用。蓝翎选用县主簿陈启震，请以府经历县丞留于江西补用。议叙从九衔孙天锡，从九衔郑晓岚，军功文童刘开镛，文童周振挥等四员，均请以从九品尽先选用，并赏戴蓝翎。监生陈朝隽，请以从九品留于江西补用，并赏戴蓝翎。军功张煜、刘仁燮、王道谦等三名，均请以从九品尽先选用。生员欧阳利，请以训导尽先选用。蓝翎即选县丞王茂兰，请赏加五品衔。文童何镇铨，请赏给六品翎顶。江苏补用副将张有凤，请交军机处记名，遇有总兵缺出，请旨简放。副将衔参将金昌言，请以副将尽先补用。记名总兵邓荣昌，请赏加提督衔。花翎四川补用副将郑元龙，请交军机处记名，遇有总兵缺出，请旨简放。花翎参将蒋占魁，请以副将尽先补用。江西补用游击冯富堂，请以参将仍留原省尽先补用，并加副将衔。花翎参将周有明，请赏加副将衔。蓝翎游击徐上达、刘定三、彭品中，花翎游击秦昂、唐桂森等五员，均请以参将尽先补用。徐上达、彭品中、刘定三并赏换花翎。蓝翎都司周代端、谭统斌、王得胜，花翎都司李国清等四员，均请以游击尽先补用。周代端、王得胜并赏换花翎。花翎都司黄炳南、黄益胜、殷有胜、刘盛国、朱超发、龙鹤鸣，游击衔都司钟德成、阳其军等八员，均请以游击尽先补用，并加参将衔。游击衔湖南补用都司黄楚一，湖南补用都司邹连庆，均请以游击仍留原省补用，并加参将衔。已革花翎都司杨必胜、齐长青，已革花翎守备向德行等三员，均请以开复原官，免缴捐复银两。花翎守备殷昌南、黄文祥，均以都司尽先选用，并加游击衔。蓝翎守备曹再兴、朱云贵、贺光明、谭廷耀、刘亮本等五弁，均请以都司尽先补用。谭廷耀并加游击衔。守备张廷机，请以都司尽先补用，并赏戴花翎。陕西补用都司温九章，请以游击仍留原省补用。花翎湖南补用守备郑阳佑，请以都司仍留原省补用。蓝翎守备税廷彪，请以都司尽先补用。蓝翎千总成得胜、甘开畴，蓝翎把总易在位、胡光仕，蓝翎外委邓云贵等五弁，均请以守备尽先补用。成得胜、甘开畴并加都司衔。千总陈贵章，蓝翎外委曾广章，均请以守备尽先补用。五品衔蓝翎外委郭春华，蓝翎把总杨殿帮，均请以守御所千总尽先补用。蓝翎游击陈玉春，请加参将衔，并赏换花翎。花翎游击阎凤山，请以参将尽先补用。花翎都司柳育兴、陈玉林，均请以游击尽先补用。蓝翎都司彭德清、赵东山，均请以游击尽先补用，并赏换花翎。蓝翎都司张自申、王福山，花翎都司李世翥等三员，均请加游击衔。张自申、王福山并赏换花翎。蓝翎都司衔守备邓长青、张俊德、余德扬、李春堂、张祖驷，蓝翎守备邱得胜、秦满绶、唐有德、王国达、戴四宝、戴泰和、朱超奇、王有高、龙荣华、冯文质、徐华亭、潘汉元、周赞扬等十八弁，均请以都司尽先补用，并赏换花翎。蓝翎守备盛东兴、李春元、王镛、欧阳祥、颜得胜、贺有龄、郭章生、郭有名、马德和，花翎守备石炳山、周春茂、周以发、谭祖胜、陈芗圃、郭修亭、韩正彪、张正佳、李长春、唐友交等十九弁，均请以都司尽先补用。蓝翎守备卜宗堂、杨永享、周奉三、欧阳超、王华山等五弁，均请加都司衔。并赏换花翎。守备衔蓝翎千总吴正简、郑荣科、郑阳朴、甘开翥、樊有功、赵镇国、邹甫田，蓝翎守备衔罗芳华，蓝翎千总汤香九、甘忠和、郑荣亮、王官思、张有义、周雄亮、李占魁、周正富、廖春华、蔡周贤、文世明、叶松茂、胡德兴、胡有馀、陈献友、蔡春山、刘司进、王宏进、沈万福、张大有、黄先成，蓝翎把总刘连胜、李光田、谭有才、马德胜等三十三弁，均请以守备尽先补用。吴正简、郑荣科、郑阳朴、甘开翥、樊有功、赵国镇、邹甫田、罗芳华等八弁，并请赏换花翎。蓝翎守备衔千总王步超、涂玉堂，蓝翎千总刘桢湛、赵兰馨、王国良、朱泰山、杨仁和、戴维新、徐有福、董光云、胡友胜、谢文志、黄光立、潘光华、缪香九等十五弁，均请以守备尽先补用，并加都司衔。蓝翎守备衔千总郭先树，蓝翎千总彭昌庚，均请以守备归于湖南抚标左营遇缺即补。郭先树并加都司衔。蓝翎千总李成春、唐永七、陈高亮、彭定帮、龙家乐、郑荣升、湛先得、吴有胜、谢明经、谢长龄、杨祥贵、周复隆、陶桂林、刘万凤、尹贵发、彭春芳、宾有升、潘复友、刘正裕、阳正祖、郭云霞、刘麒麟、黄大德、钟明珠、谭文照、陈德信、蒋连茂、宋永昌，千总杨隆才、罗淑伟、周茂廷、刘绍昆，蓝翎把总张玉超、袁大有、任昌新、彭越胜、甘肇举、姜正春、骆得胜，湖南抚标蓝翎把总余秉忠、陶士彬、郑阳明，蓝翎把总刘得贵、朱福兴、黄得发、戴常福、王复胜、王秀山、陈方镜、周永怀、萧洪后，蓝翎外委武举王德飞等五十二弁，均请以守备尽先补用。周茂廷、刘绍昆并赏戴蓝翎。蓝翎守备萧连升，请赏换花翎。蓝翎把总陈锡盛，请以卫千总尽先拔补，并加卫守备衔。蓝翎把总袁有峰、李临湘、张寿田，把总欧远祥、文德友、喻辉胜，蓝翎外委王纯嘏等七弁，均请以守御所千总尽先拔补。文德友、喻辉胜并赏戴蓝翎。蓝翎把总廖家恒、李新玉、谢洪胜、夏开泰、蒋友文、周德玉、胡正隆、易远近、卢其祥、何得胜、李如意、段高翔、陈斌、李致和、蓝植山、伏有瑝、李升连、李腾蛟、曾招善，蓝翎外委杨炳椿、罗启胜、喻春和、罗信华、陈春林、陶阳春、向凤骞、田有年、黎复胜、巢从新等二十九弁，均请以千总尽先拔补，并加守备衔。把总余其林、鲁耀彩，外委廖保忠、廖锡三、林纶贵、李明顺、姚式宗、戴兰亭、张桂林、黄国珍、卢有计等十一弁，均请以千总尽先拔补，并赏戴蓝翎。蓝翎把总黄道寅、刘照进、林永叨、文良玉、朱有胜、任祥瑞、张春田、陈起亮、管家进、刘辉耀、郑晓堂、苏青连、易隆祥、李国春、曹墨林、冯本年、樊忠平、张福田、郑其梁、徐卓林、涂孔远、李真元、张胜廷、林春泰，把总张仁和、唐原林，蓝翎外委王永和、金得胜、朱宏发、梁友芝、彭星楼、彭自升、卢宏胜、黄裕友、杨洪祥、谢席家、范洪盛、贺竹秋、汤允和、吴逢春、张学富、马万春、叶海松、刘有照、周宗玉、王明章、王起旺、汤昌忠、卜宗谭、廖明高、刘春生、盛大志、马正元、陶鹤龄、张德和、张先元、彭得胜、张友田、黄加荣、彭宝田、焦心田、廖东汉、唐有亮、徐三友、李佐臣、谭德友、殷品朝，外委孔广盛、张明德、梅洪彪、张得有、李德才、柳法虞、王有堂等七十四弁，均请以千总尽先拔补。把总王胜求、余江顺、周荣芳、何兰林、李俊德、黄朝贵、刘鸿章，军功徐梓林、冯御、沈安仁、周诰、魏绍志、李鼎升、彭锡光、陶炳辉、钟瑞桢、朱世镛等十七弁，均请赏戴蓝翎。外委汤光发、殷长文、易宏发，军功罗益和、汤昭升、徐步云、张玉川、田德清、周光华、易隆祥、甘茂林、马开荣、李文魁、郑阳玉、刘忠亮、卢得兴、吴定魁、张道凤、杜宏亮、王有升、王维兴、秦福山、张洪春、贺复胜、李洪先、傅得寿、钟得芝、柳连城、余子林、马成友、杨大桂、潘祥发、焦连升、刘太元、洪名成、龙大有、刘得胜、王得胜、邵名山、曹富有、周其升、向有贵、金献廷、胡世林、姜礼正、李炳南、周锡昭、黎凤池、常文胜、郭其锏、李宏胜、王贵生、张敬海、余德文、胡三盛、陈月攀、丁文彪、李长福、魏绍钵、唐绍介、程珂、沈安国、杨得祥、龙芝健、陈南亭、钟义和、蒋松亭、王维垣、杜柏堂、徐有胜、黎辉耀、苏福胜、周得胜、夏得胜、刘光谱、腾见堂、刘发有、陈春台、张有才、殷方来、朱兴堂、彭金、蒋得胜、刘干廷、娄贵龙、吴逢胜、吴炳坤、周佩兰、邓维华、李春藻、童洪德、李腾芳、李德元、刘登发等九十四名，均请以把总尽先拔补，并赏戴蓝翎。武生龚汉源，请以把总归于湖南扼标左营尽先拔补，并赏戴蓝翎。军功田乐易、贺清云、黄金源、李纳仞、戴席珍、吴梓材、吴月堂、曹得胜、傅永林、吴有亮、余全胜、甘其寿、徐有胜、刘世荣、殷长发、朱文章、胡瑞祥、王得贵、刘月廷、陈芳达、高升玉、彭新开、汤昭瀛、覃得胜、王忠祥、史长生、曾廷选、陈得才、王久富、贺汉友、王海屋、曹方达、孙得山、毛衢高、余安国、潘得胜、蒋高升、张南彩、燕文喜、杨国典、孙耀里、刘雨卿、晏明振、贺明高、蔡炽昌、彭有胜、彭有元、何起文、赵科祥、王福临、陈有恒、裴荣益、刘有胜、单祥兴、郑永贵、陈文炳等五十六名，均请以外委尽先拔补，并赏戴蓝翎。廪贡生孙孚侃，请以训导归部不论双单月遇缺即选。蓝翎候选从九品潘瑊，请免选本班，以府经历县丞，不论双单月遇缺即选。军功从九品衔陈珂，请以县主簿留于安徽补用。府经历衔监生胡锡恩，请以府经历留于安徽补用。监生汪先泽，请以县主簿，不论双单月遇缺即选。同知衔江苏试用知县徐树钊，请赏戴花翎。都司衔候选营守备浙江驻京提塘叶圻，请以都司归于江苏尽先补用，加游击衔，赏戴花翎。

314. 泰州等处盐场水患请准缓征折价钱粮折 [1] 十二月十二日

奏为勘明两淮泰、海二属各场被水，不致成灾，循例请缓折价钱粮，恭折奏祈圣鉴事。

窃查泰州分司所属富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，本年自交七月后大雨频仍，河水陡涨，宣泄不及，八月间，迭遭东北飓风。时值大汛，海潮上涌，593-1 荡被淹，晚禾杂粮间因结莠之时吹折受伤，收成歉薄，阖属牵算，统计五分有余，例不成灾。惟各该场灶丁以煎盐为生，荡草乃供煎之本，今因被淹歉收，不敷前烧。且系积歉之区，素鲜盖藏，实形拮据。若将新旧折价同时并完，力有未逮。除该十一场本年应征同治二年压征元年分新赋折价照常征收，其来年压征同治二年分折价亦照例限启征外，应请将富安、安丰、梁垛、东台、何垛、丁溪、草堰、刘庄、伍祐、新兴十场未完同治元年压征咸丰十一年分折价，同庙湾场本年麦熟后应征咸丰十一年分折价，并富安、安丰、梁垛、东台、何垛、丁溪、草堰、刘庄、新兴、庙湾十场本年秋成后应带征之道光二十九年分折价，伍祐场本年秋成后应带征之道光三十年分折价，及未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价；又该十一场应带征咸丰元、二、三、四、五、六、七、八、九、十等十年各原缓折价，均请缓至来年秋成后起，由远而近，每年带征一年。

又海州分司所属板浦、中正、临兴三场，亦因本年五月间雨水过多，池荡本有积水，秋后复遭大雨，昼夜滂沱，兼之西水灌注，盐池荡地全行被淹，来源涌旺，无从宣泄，秋收亦属歉薄，高低牵算，约计三分有余。据该分司等悉心核勘，灶地以产盐为重，收成虽歉，不致成灾。惟系积歉之区，各灶素鲜盖藏，且淮北运道迭年通塞靡常，丁灶疲困，系属实情。应请将该三场本年应征同治二年压征元年分盐池荡地折价，均照例缓至次年麦熟后征收。其来年压征同治二年分盐池荡地折价，均缓至来年秋成后启征。所有该三场本年麦熟后应征咸丰十一年分盐池荡地折价并中正场本年秋成后应带征之道光二十九年分荡地折价，板浦、临兴二场本年秋成后应征之道光三十年分荡地折价，及未届启征之中正场应带征道光三十年分荡地折价；又该三场应带征咸丰元、二、三、四、五、六、七，七年荡地折价，并咸丰八、九、十，三年盐池荡地各原缓折价，均请照案一并缓至来年秋成后起，由远而近，每年带征一年，以纾灶力。据各该分司大使先后禀办，当经饬委各员前往确勘。兹据署两淮盐运使许如骏、署淮徐扬海道朱善张会详请奏前来。臣复核无异，除饬赶造缓征折价年款银数及勘不成灾册结咨部核复外，谨会同江苏抚臣李鸿章合词恭折具奏，伏乞皇太后、皇上圣鉴训示。

再，各属勘灾，例于九月内奏报。现在道路尚多梗塞，是以稍稽，合并陈明。谨奏。

[1] 此件与李鸿章会衔具奏。

315. 附录明谕　准泰海二州盐场暂缓征收折价钱粮十二月二十八日

同治二年十二月二十八日，准兵部火票递到同治二年十二月二十日内阁奉上谕：

曾国藩奏，请将泰、海等属各场折价钱粮，循例展缓一折。两淮泰州、海州分司所属各场，本年夏秋间被水被风被潮，或晚禾受伤，荡草歉收，不敷煎烧，或盐池荡地全行被淹。若将新旧折价钱粮同时并完，灶力实有未逮，加恩着照所请。所有泰州属富安、安丰、梁垛、东台、何垛、丁溪、草堰、刘庄、伍祐、新兴十场未完同治元年压征咸丰十一年分折价，同庙湾场本年麦熟后应征咸丰十一年分折价，并富安、安丰、梁垛、东台、何垛、丁溪、草堰、刘庄、新兴、庙湾十场本年秋成后应带征道光二十九年分、伍祐场本年秋成后应带征道光三十年分折价，及未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价；又该十一场应带征咸丰元、二、三、四、五、六、七、八、九、十等十年各原缓折价，均着缓至来年秋成后起，由远而近，每年带征一年。

海州分司所属板浦、中正、临兴三场本年应征同治二年压征元年分盐池、荡地折价，均着缓至次年麦熟后征收。其来年压征同治二年分盐池、荡地折价，均着缓至来年秋成后启征。该三场本年麦熟后应征咸丰十一年分盐池、荡地折价，并中正场本年秋成后应带征道光二十九年分荡地折价，板浦、临兴二场本年秋成后应带征道光三十年分荡地折价，及未届启征之中正场应带征道光三十年分荡地折价；又该三场应带征咸丰元、二、三、四、五、六、七，七年荡地折价，并咸丰八、九、十，三年盐池、荡地各原缓折价，均着照案一并缓至来年秋成后起，由远而近，每年带征一年，以纾灶力。余着照所议办理。该督即刊刻誊黄、遍行晓谕，务使实惠均沾，毋任吏胥舞弊，以副朝廷轸念灾区至意。该部知道。钦此。

316. 附录廷寄　苏浙各军互为声援随时妥筹兼顾毋令洪秀全李秀成伺隙逃逸并准应宝时帮办洋务戈登俟回国之日再颁奖赏十二月十五日

同治二年十二月十五日，准兵部火票递到议政王军机大臣字寄——

钦差大臣协办大学士两江总督曾国藩、督办江北军务江宁将军都兴阿、闽浙总督兼署浙江巡抚左宗棠、江苏巡抚李鸿章、督办镇江军务广西提督冯子材、帮办镇江军务署京口副都统魁玉：

同治二年十二月初八日奉上谕：

李鸿章奏，攻克平望镇及九里桥、黎里等贼垒，并常州之军攻克孟河，海盐之军攻克玙城等折片。冯子材、魁玉奏，击退丹、句屯贼一折。本日业经明降谕旨，将攻克平望及甘棠桥击贼获胜、阵斩逆酋情形，各予宣布。随折所保各员，均各照所请分别奖叙及开复顶戴矣。

平望镇为苏、浙两省枢纽，贼之精锐并聚，程学启等各军破垒之后，贼犹格斗逾时，则其凶悍可想。李鸿章现派陆营填扎，夺贼石城，并以水师泊莺脰湖，炮船扎牛头河，以杜贼匪绕窜之路。常州各军收降奔牛踞贼，攻破孟河汛城，已进扎各门，击退句容来援悍贼。海盐之军攻夺玙城石垒，嘉宁之贼屡扑海盐，皆经击走。李鸿章以贼中听归各逆酋均集嘉兴、杭州、海宁等处，必复来争。潘鼎新所部兵力稍单，暂抚降众用之，并带所部移扎乍浦，以扼海口形胜，兼顾平湖。复调唐宏成之军协守海盐，而程学启由平望进扎，刘秉璋由嘉善进取，以为面面牵制之势，办理均极妥协。即着李鸿章督饬各军稳慎进攻，不可稍涉大意。嘉兴克复，即与浙省之军会取湖、杭；常郡克复，即与镇城之军会攻丹、句。并着曾国藩随时妥筹兼顾，商令曾国荃乘此贼势大蹙、面面受敌之时，相机进取，捣穴擒渠，毋令洪逆与李秀成伺隙图窜。左宗棠亦即督令浙西各军迅速进攻，期与苏军声势相倚，以收夹击之效。

忠逆之子勾结丹、句悍贼黄逆扑犯甘棠桥官军新营，冯子材等所派各军力战退贼，歼厥渠魁，镇城战守尚为稳固。仍着冯子材严行备御，防剿兼施。并着都兴阿严防北岸以杜窜，与南岸冯子材等声息相通，饬令水陆各军镇定堵剿，毋稍懈弛。

李鸿章所奏，忠逆所购小火轮船，闻已绕赴溧阳，究竟是何诡谋？溧阳仅通运河轮船，何以能往？是否图入太湖窜走及绕越东坝？仍须饬令各路水陆诸军严行防范。

至新复浙西府县，此时杭城未克，浙省不能顾及，自应暂由苏省就近妥筹弹压抚绥。即着照李鸿章所请，于收复浙省府县即由该抚慎选妥员，暂委代理，此系权宜办法。仍着左宗棠一俟浙省兵力能及，即统由浙省委员接替。

其李鸿章所请饬令候守应宝时帮同关道黄芳筹办洋务，作为通商大臣衙门随员，以资得力之处，即着照所拟办理。

戈登于赏给银两不敢遽领，即俟其回国时再行赏给，及将功牌仿照外国宝星式样制造，一并发给，以示优赏，并已谕令总理各国事务衙门速将前事定议知照矣。

前据曾国藩等奏，忠逆已窜入金陵，何以本日李鸿章奏，尚往来应援常郡？该逆究在何处？着曾国藩、李鸿章查明具奏。将此由六百里各谕令知之。钦此。

遵旨寄信前来。

317. 附录廷寄　唐训方降补藩司所遗皖抚着乔松年补授并饬万启琛速赴江北办理粮台十二月十七日

同治二年十二月十七日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、安徽巡抚乔松年：

同治二年十二月初九日奉上谕：

前据僧格林沁遵旨复奏，唐训方于皖北军务措置乖方，以致蒙城被围，日久未解。其奏报怀远收复情形，亦复含糊未能明晰，降旨交部议处。本日据吏部议：以降三级留任，不准抵销。尚觉从轻，已明降谕旨将唐训方以藩司降补。安徽巡抚令乔松年补授矣。乔松年接奉谕旨，即着驰赴新任，所有应办事宜，即着实力整顿，次第经理。

皖北地方新复，投诚各圩人心尚未大定，苗捻余孽潜匿散处，搜捕安抚均关紧要，乔松年受朝廷拔擢之恩，身膺重寄，于地方吏治、军务，均应实力讲求，以期无负委任。该抚初抵皖省，情形尚未熟悉，一切剿抚机宜并地方应办事件，着僧格林沁、曾国藩随时指示，乔松年亦当随时咨询商榷，以期办理尽善。

至江北粮台，必须大员暂办，关系甚重。万启琛已调补江宁藩司，着曾国藩饬令迅赴江北办理粮台事宜，以资接替而重职守。将此由四百里各谕令知之。钦此。

遵旨寄信前来。

318. 附录军机处咨文　同治二年年终赏赐十二月二十二日

同治二年十二月二十二日，准军机处咨开：

议政王军机大臣为咨行事：“十一月二十八日由内交出年终赏贵大臣等福字、荷包、银钱、银锞、食物等项，交兵部由驿驰递贵大臣等按照单开数目分别祗领外，另有加赏钦差大臣曾国藩寿字一张，到时一并祗领。须至咨者。右咨钦差大臣协办大学士两江总督曾国藩等。”

附赏单

同治二年十二月初一日

钦差大臣协办大学士两江总督曾国藩福字一张，加赏寿字一张，蓝辫花大荷包一对，小荷包三对，银钱四个，银锞四个。帮办军务江南提督李世忠福字一张。兵部右侍郎彭玉麟福字一张。福建水师提督杨岳斌福字一张。浙江提督鲍超福字一张。浙江巡抚曾国荃福字一张。每人蓝辫花大荷包一对，小荷包二对，银钱二个，银锞四个。

以上一单。

钦差大臣协办大学士两江总督曾国藩、帮办军务江南提督李世忠、兵部右侍郎彭玉麟、福建水师提督杨岳斌、浙江提督鲍超、浙江巡抚曾国荃，每人赏给半分之半。

以上一单。

每半分之半：藕粉三斤半，白莲子一斤半，挂面十把，百合粉三斤半，南枣三斤半，橘饼一斤半，奶饼五斤。

以上一单。

319. 请以陈九龙升补抚标左营守备折 [1] 十二月十五日

奏为拣员请补陆路守备，恭折奏祈圣鉴事。

窃照臣标左营守备吴石麟，于同治二年七月初四日病故。此缺系陆路部推之缺，因江西省现有军功著绩人员，经臣于会疏题报该员病故出缺文内声明，扣留由外拣员请补在案。兹查有现署永丰营都司、事臣标左营即补守备陈九龙，年三十五岁，系贵州铜仁县人。由靖勇营百长投效江军，随营攻剿，洊保蓝翎升用守备。旋因带勇事竣，檄发臣标左营差遣，委署永丰营都司，于永丰县城解围案内保奏，以守备即补，均奉谕旨钦遵在案。该员打仗勇往，技艺优长，以之请补臣标左营守备，洵堪胜任。惟保举名次在后，与例稍有未符，但人地实在相需，例得专折奏请。当此整饬戎行之际，未便拘泥成例，合无仰恳圣恩俯准，以陈九龙升补臣标左营守备，实于营伍有裨。如蒙俞允，应请由部先给署札，俟防堵事竣卸事后，再行给咨赴部引见。除将履历咨移部科外，理合会折具陈，伏乞圣鉴训示。

再，此折系遵照部议新章，由臣沈葆桢主稿，合并陈明。谨奏。

同治三年二月初十日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

320. 奏陈江西绅富捐输军饷请加广文武学额及文武乡试中额折 [1] 十二月十五日

奏为江西绅富捐输军饷，吁恳天恩加广文武学额及文武乡试中额，恭折仰祈圣鉴事。

窃臣等案准部咨，捐生按照现行常例及筹饷新例，银数加增四分之一报捐，除给本年应得奖叙外，仍准统计捐数酌加中额学额。凡一府一州一县及专设学额之府，分捐银二千两者，准广文武学额各一名。一省之中，捐银十万两者，准广文武乡试中额各一名。所捐递增，以次递加。倘捐数较多，准加永远定额。凡一省捐银三十万两，加文武乡试定额一名。一府一州一县捐银一万两，加文武学定额一名。均以十名为限。又准部咨，嗣后各省办理加额之案，除地方官及外省商民捐数不计外，所有本地绅民从前劝捐之款，无论捐输援例，俱准归并核算，并不必限定酌加四分之一银数，一体准其加广中额，或给以一次或永为定额，仍照定章分别办理。又准部咨，各府、州、县原额不及十名，各学所加永远定额，概不得逾于各学原额之数。如已加定额所捐银数尚有盈余，准其照该学原额予以广额。再有续捐，令其递行推展至原额仅止十名。并原额不止十名，各学现加定额已至十名，续有捐输，仍准按各学原额予以广额。如应广之额浮于原额，亦即递行推展。如须展至多次始定缓者，准其奏请以两次归并一次给额取进。又准部咨，团练捐输加额，应令各督抚查明各省一州一县团练捐资，核明实在银数并无浮开虚报者，方准奏请加额，以昭激劝。仍将团练实在用项报部核销，以期慎重为器，不致积久弊生。如系零星细数，不敷请叙，若令造册报销，恐各州县奉行不善，反致扰累，均照湖广成案，仍不得概行一律加广，总期有实在银数报部，有案可核。并送部报销者，方准奏请加额，以示限制。或军饷、团练两项汇请者，亦即分晰声明团练、军饷各数目，以便稽查而归核实。其有团练出资，捐生本身应得议叙，仍即照章请奖。此外，捐修城工，捐□赈米各捐项，仍不准归入加额，以符定制。各等因。先后俞允通行。钦遵各在案。

臣等查江西省自奉文劝捐以来，截至十八次止，并捐输瑞州营饷，万载县绅士宋仕辉等捐输军饷，南昌县绅士公捐考试经费、钱文，业经前抚臣遵照定章汇造清册，奏请加广。兹查筹饷捐局，自第十九次起截至二十六次止，计共捐银三十八万七千九十五两。又炮船总局捐输军饷第八、九两次，共捐银四万三千三百七十三两。又，炮船总局收捐南昌县中洲局共捐银二万三千七百二十八两一钱二分五厘。又，临江水师营捐资助饷，共银七万七千四十五两。又，抚州江军大营捐饷共银三三 [2] 万二千三百二十二两。又，泰和县捐输军饷，共银一十二万九千八百六十三两。又，绅团局倡捐团练经费，自第一次起至第五次止，共捐银一十八万七千九十四两。又，义宁、新淦、乐安、乐平、建昌、彭泽、宁都等州县团练案内，外属绅民捐输军饷，并义〔宁〕、上饶、湖口三州县捐输团练经费，广丰县捐输炮船经费，俞、顾二姓捐助军饷，庐陵等县前在川省绅商，捐输本省军饷已加学额尾数，并入续捐请广。又，义宁、武宁二州、县上次册报未加学额，补入此次加广共银二十一万五千九百九十两一钱六分五厘，通共捐银一百九万六千五百一十两二钱九分。内除地方官及外省商民捐银一十三万四千六百九十六两三钱七分五厘不计外，本省绅民实共捐银九十六万一千八百一十三两九钱一分五厘，连上次册报捐输军饷案内，除加广学额尚有盈余及不敷加额，共银八万三十二两，内除广丰县册报盈余银两，炮船案内第五、第七两次捐输军饷，共银一千一百三十五两，汇同第八次请奖银两，另案加广外，实在盈余银七万八千八百九十七两，大共银一百四万七百一十两九钱一分五厘。遵照节次奏准章程，按数加广各州、县文武学额，暨永远定额外，又义宁、新淦、乐安、南城、上饶、广丰、弋阳、乐平、建昌、湖口、彭泽、宁都等十二州县，已请加广学额，归入中额加广，共银一百三十万七千一百五十两。又，武宁县捐输团练案内，已广永远中额余剩银四万三千七百两。又，庐陵等县前在川省捐输本省军饷，已请加广学额归入中额银九万六千两，连前总共银二百四十八万七千五百六十五两九钱一分五厘。所有捐生本身应得议叙，均经按次奏奖。该绅富等踊跃输将，洵属好义急公，深堪嘉尚，自应吁恳天恩加广文武学额，并文武乡试中额，以彰皇仁。谨缮具清单，恭呈御览。其捐输银数不敷广额，及除此次加广尚有盈余各州、县，仍俟续捐及别项捐输另行归并办理，以副圣主嘉惠士林有加无已至意。臣等谨合词恭折具奏，伏乞皇上圣鉴，敕部核准遵行。

再，此折系臣沈葆桢主稿，合并陈明。谨奏。

同治三年二月初十日议政王军机大臣奉旨：“该部核议具奏，单四件并发。”钦此。

[1] 此件与沈葆桢等会衔具奏，据台湾“故宫博物院”《先正曾国藩文献汇编》补入。日期为具奏之日。

[2] 此处疑衍一“三”字。

321. 附陈筹商将李世忠调赴军营片 [1] 十二月二十日

再，臣钦奉十一月十八日密寄谕旨：“李世忠跋扈恣肆，盘剥利源，其勇队分踞多县，不能约束，骚扰病民，终为淮南巨患。朝廷早已洞悉，只以淮南之苗患未除，是以隐忍未发。未几而寿州、下蔡等处无端寻衅，又复见告以官军业经得手之处，胆敢调队攘夺攻打，且杀害守门勇丁多名。其居心叵测，目无法纪可见。僧格林沁所谓先事604-1 縻，俟唐训方查复到日再行酌办者，谅已胸有定见，未便明言。今览吴棠密陈皖北隐患一折，其办法似尚周妥可行。惟调其所部实缺人员赴任一节，恐其尚有窒碍，宜加参酌。着僧格林沁、曾国藩、吴棠、唐训方详细密函筹商，即将李世忠调赴曾国藩军营，折以正言、晓以大义，令其随营剿贼，并勒令将所踞城池、厘卡、盐利交出归官。如彼以部众乏饷为词，即谕以官为给饷，毋令其再擅利权。一面于各城及要隘处所，分拨队伍严阵以待，挑选其得力弁勇编成队伍，分隶楚南良将各营。其部曲来自逆党及著名凶恶者，概予芟除遣散。如李世忠俯首听命，即可留营录用，以后赏功罚罪，悉依军法而行。若敢抗不遵调，则是显然背叛。僧格林沁等即一面请旨革职，一面声罪致讨，断不可稍存姑息。”等因。钦此。

臣查提督李世忠为众恶所归，其咎约有二端：一曰心迹难测，一曰专利扰民。心迹难测之端，以戕害道员何桂珍为最重，后虽屡立功绩，指天誓日，人犹疑其再萌叛志。专利扰民，以五河、通江关等处厘卡及去冬封捆西坝栈盐为最重。其他残民毙命之案，亦复层见迭出。臣于元年九月接统该军，屡奉谕旨垂询该提督近状。本年以来，臣曾经四次复奏。二月二十七日、三月十二日两疏，臣犹虑其心迹叵测，或至倒行逆施，厥后搜获伪忠王文书，有力攻二浦以畅北伐之路等语，始知李世忠实无勾通发逆之事。又见二浦失后，圣恩不加严谴，该提督颇知感愧。臣于七月十二、八月十二日两疏，一则称其不致别生枝节，一则称其可保无他。至谕旨欲调剿以资其力，则臣疏以为不可。盖深知该提督尚无复叛之心，而该部众断无可用之理也。厥后，李世忠躬擐甲胄，驰檄讨苗，乃系慷慨请行，不由臣调之使往。该提督若亦自知不为斯世所容，而借此以求表白者，即寿州、下蔡迭起争端，如蒋立功之见执，朱元兴、杜宜魁之见杀。李世忠公牍私函，仍复词气逊顺，不似往年倔强之态。该提督若亦自知祸谪将至，但委婉以求苟全者。惟此次该军所过怀、寿一带，焚掠甚惨，民怨沸腾，实为远近所共闻，不能不大加惩究。

臣窃就前后合而观之，胜保初次纳降之时，处置诚有未善。收留万八千人之多，听其坐拥重兵，盘踞数城，养成桀骜之气。又不为之筹画官饷，使之稍足自赡。其意以为，天、六、滁、来本群贼出没之薮，官兵不能过问，一任李世忠纳税抽厘，取携自便。又奏令月给饷盐，该军自捆自卖，风气既成，在人以为彼自谋生，不得与众官军为伍；在彼以为我无官饷，仅借盐厘以活躯命，视为固然而不足怪。袁甲三与臣接统以后，亦不能筹发官饷，改弦更张。近则数县之内，田荒民散，剥无可剥，淮河不通，盐利亦减。今岁率师剿苗途次，又苦无米可买。假令他人，处此亦难免于扰民。况李世忠之愚，素为民所深怨者乎！以臣愚见，此时李世忠剿苗甫毕，但可究其骚扰之罪，不必疑其别有叛乱之心；但可归罪于李世忠一人，不必兴师以剿其部众。臣自接奉密旨，审度再三，本思作函，招李世忠前来安庆面谕一切。旋接唐训方来函，李世忠现奉僧格林沁之谕，令其诣营谒见。如果即赴该亲王营中，则措置操纵，或者别有权衡。万一该提督慑于威严，不敢往见，臣当谨遵谕旨给予一函，调至臣营，谕令遣散部众，交还城池，退出厘卡，停给饷盐。将该提督放还田里，保全末路。其部下之必难尽遣者，由臣另行派员管带，发给官饷。如该提督一一听命，自可不动声色，销患无形。如其函招而不至，或既至而不从令，臣当细察情形，续行详奏。是否有当，合先附片密陈。伏乞皇太后、皇上圣鉴训示。谨奏。

[1] 此件据台湾“故宫博物院”《先正曾国藩文献汇编》补入。日期为军机处归档之日。

322. 苏松各属钱粮请准缓征情由折十二月二十日 [1]

奏为查明苏、松各属应征同治二年地漕等项钱粮，恳恩分别酌征、蠲缓，恭折奏祈圣鉴事。

窃照苏省被兵及邻近、次近各州、厅、县应征同治元年以前钱粮，均经奏奉恩准分别蠲缓，小民感沐皇恩，已属至优极渥。原不能视同常例频年请蠲，惟军兴至今已十余载，自咸丰十年苏、松迭被沦陷，百姓荡析离居，并无完善地方。其新及各州县元气未苏，应征本年新赋如令照额输将，委实力有未逮。当此京仓支绌，军饷万紧，亦不能全议蠲缓，即经谆饬各府、州督令各厅、县及可酌量征输者，均须照常催征，以供支放，不容稍有欺饰。兹据该署苏州布政使刘郇膏、江安督粮道王朝伦、署苏松督粮道薛书堂，饬据该管府、州查核各就地方实在情形，分别蠲、减、征、缓，会详请奏前来。臣等伏查苏州府之武进、阳湖、宜兴、荆泾、丹阳、金坛、溧阳等七县，现在城尚被踞，长州、元和、吴县、吴江、震泽、常熟、昭文、昆山、新阳、太湖、无锡、金匮、江阴、太仓、镇洋等十五州、厅、县，城虽先后克复，而逆贼盘踞，每岁城市乡镇，摧残殆遍，道殣相望，间有来归故土，栖宿无所，口食无资，尚待赈恤。金山、嘉定二县克复较早，而金山界连□乍，贼氛屡□，耕作未兴。嘉定被扰最久且深，丹徒滨邻大江，各乡镇迭受荼毒，田地荒芜。华亭、娄县、青浦，户多逃亡，男丁□□掳掠一空，即勉力开垦，力尽中□，卒致抛荒者比比皆是。奉贤庐舍多焚，盖藏全失，尤为困苦。上海城虽完善，西地、乡地接青、嘉，三岁之中，屡遭焚掠。南汇、川沙、宝山，自被贼扰，农田荒芜，民情凋敝，只有崇明一县稍为安堵，应令照额输将。以上各州、厅、县，均密迩烽烟，疮痍未复，不得不将本年新赋照案奏请分别蠲、减、征、缓，以广皇仁而恤民力。合无仰恳天恩俯准将长州、元和、吴县、吴江、震泽、武进、阳湖、无锡、金匮、江阴、宜兴、荆溪、丹徒、金坛、泾阳等十六县全境及华亭、娄县、青浦、宝山四县被兵最重之区，同常熟、昭文、昆山、新阳、太湖、金山、太仓、镇洋、嘉定等九州、厅、县全境应征同治二年地漕等项钱粮、漕米，一律全行蠲免。华亭县成熟各乡减免三成，次熟各乡减免六成，再次各乡减免七成。奉贤县全境缓减五成，娄县成熟田亩减免三分之一。上海县西北乡被扰极重之区减免六成，次重各乡减免五成，其余各乡减免四成。青浦县西乡熟田减免三成，东、南、北三乡减免四成。南汇、川沙二厅、县，全境一律普减五成。宝山县被扰较轻各乡，减免四成。所有地漕、盐课、正杂、耗羡钱粮及芦课、学租、杂税、归公、官租等银，漕南行赠局恤等项米、豆，均应按分蠲减。华亭、娄县、青浦三县成熟田亩及奉贤县减剩应征地漕银两，本年照常催征，久逾启征之期，且前次被扰较重，此时若令钱漕并纳，民力实有未逮。请同上海县旧欠咸丰十年、十一年并同治元年原缓钱粮，一并缓至同治三年秋成后再行察看启征。其苏州、太仓、镇海、金山、镇江等五卫屯田，即照坐落地方，随同民赋一律蠲减。惟太仓、镇海二卫坐落宝山田亩，间有成熟，应征之区因该二卫科征册串，均遭陷失，一时难以清理启征。镇江卫旗丁承罹兵难，情实可悯，并请将该三卫减剩应征钱粮，同镇江卫旧欠咸丰十年、十一年，并同治元年原缓屯漕等项一并缓俟来年秋成后察看情形，再行造串启征，以纾丁力。

所有本年华亭、奉贤、娄县、青浦四县成熟各乡减剩应征漕白粮米，及上海、南汇、川沙、宝山四厅、县应征各减剩钱粮米，同崇明县全境额征地漕银两，当令藩司严饬各府、州，督令各属革除积弊，赶紧分别征运，以供天廋而济饷需。白粮、米担向不蠲缓，本年征漕各县应运白粮，于漕粮项下照额一体蠲缓。减免各处应征地漕，由各该厅、县刊刻免单，备细载明恩减分数、银数，概予串上钤盖，几成戳记，注明实征银数，俾为简易。仍将应征区图先行明白出示晓谕，并于征册注定悉照灾蠲成□，以杜弊混。凡蠲缺、官役、俸工、廪粮、祭祀、驿站等款，在于司库正项银内拨补，佐杂、养廉亦于耗羡项下动拨，学租不敷银两，同所缺、南恤、行月等米另行筹补。除饬查应减、应缓各数汇造确册，另行题咨外，谨会同漕运总督臣吴棠恭折具奏。伏乞皇上圣鉴训示。谨奏。

同治三年正月初二日议政王军机大臣奉旨。钦此。

[1] 此件与吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

323. 淮扬等属漕粮请准缓征情由折 [1] 十二月二十日

奏为查明江苏省淮、扬等属勘不成灾，田地项下应征漕粮米石并折色银两恳恩准予一体缓征，以纾民力，恭折具奏，仰祈圣鉴事。

窃准部咨，嗣后如有奏明蠲缓漕粮者，该督抚查照旧例，确核情形，于地丁折外另行具折，并将州、县区图，村庄名目，分晰开单，候旨遵办。等因在案。兹据江宁布政使乔松年详称：淮、扬等属同治二年夏秋以来，节遭大雨，低区积水难消，禾粮被淹。高阜田地又因夏秋之间缺雨滋培，被旱受伤，收成均属歉薄。已据该管道、府、州会督印委各员履勘明确，并无捏饰，所有勘不成灾田地项下应征漕粮及改征折色银两，应请一体缓〈征〉等情，详请专案具奏前来。

伏查收成歉薄之山阳等州、厅、县、卫各项钱粮，业经臣等查明实在情形，另行奏请缓征。其该州、厅起运漕粮，攸关天廋正供，原不敢轻议缓征，惟是赋从田出，田既失收，赋即难征。是以历年遇有灾歉，俱将粮、米一体蠲缓。今届被歉各属体察民情，实属拮据异常，若再责令完纳新漕，力有不逮。除被兵各州、县已归专案奏请分别蠲减、缓征，又被歉各属内安东、通州、海门等州、厅、县暨各该卫均无起运漕粮，又江都县秋收被歉案内并无漕田外，相应恭恳天恩俯准，将山阳、阜宁、清河、桃源、盐城、高邮、泰州、东台、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、泰兴等二十三州、县，勘不成灾田地项下，应征同治二年漕粮及改征折色银两，照例缓征，以纾民力。其余熟田漕粮，仍照常督催征解。除饬造册详咨外，谨合词专折具奏并缮被歉州、县区图、村庄名目清单，敬呈御览，伏乞皇上圣鉴训示。

再，苏、松等属应征钱粮，业于被灾案内并请蠲缓，合并陈明。谨奏。

同治三年正月初二日议政王军机大臣奉旨。钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

324. 淮扬等属水旱灾害请准减征缓征地丁折 [1] 十二月二十日

奏为查明淮、扬等属各州、厅、县、卫秋禾被水被旱受伤，勘不成灾情形，恭折奏恳恩施，仰祈圣鉴事。

窃照江苏省淮安、扬州、徐州、海州、通州等府、州属，并海门厅本年自夏徂秋，雨水过多，湖河泛涨，江潮顶托，低田积水难消，秋禾、杂粮被淹受伤。其扬州、通州二府属高阜之区，又因入伏后亢晴日久，缺雨滋培，禾苗间有受伤，收〈成〉均属歉薄，节据各属先后禀报，均经批司督饬该管道、府、州暨印委各员，确勘详办。兹据江宁布政使乔松年详称：据该管道、府、州会督印委各员逐细勘复，山阳、阜宁、清河、桃源、安东、盐城、高邮、泰州、东台、江都、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、泰兴、海门等二十七州、厅、县，并淮安、大河、扬州、徐州四卫坐落各县屯田，均系勘不成灾，应征新旧钱粮，请照例缓征。又，靖江县收成减色，请缓旧欠钱粮等情，具详请奏前来。

臣等伏查淮、扬属各州、县、卫本年秋收歉薄，勘不成灾情形，已据该管道、府、州暨印委各员层层查勘明确，所有应征新旧钱粮，例应分别缓征。合无仰恳天恩俯准，将山阳、阜宁、清河、桃源、安东、盐城、高邮、泰州、东台、江都、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、泰兴、海门等二十七州、厅、县及淮安、大河、扬州、徐州四卫，勘不成灾田地应征同治二年地丁等项钱粮，概请缓至来年秋后起分作二年带征。该州、厅、县并补屯漕、芦课、学租、湖河、滩租、杂办、杂税、津贴、增租，摊征河银，出借籽种、口粮，新升地亩、芦苇、牧马、草场、复赋、召变、筹饷等款，以及抄案入官地亩，错杂民田之内，俱照坐地方一律查办。盐场、灶地应听盐政衙门办理。又，淮、扬二属减则芦苇田地，并海州属一水一麦减则田亩应征钱粮，请照历届成案一律缓征。至被歉各属无力贫民、贫军，应否酌借籽种、口粮，统俟来春察看情形办理。又，该州、厅、县、卫勘不成灾田地，并请同江都、甘泉二县。扬州卫被兵处所应征甲子年上忙新赋，亦请缓至该年秋成后察看启征。其余被歉各属成熟田地应征现年钱粮，饬令照常征输。又，同治元年分熟田民欠钱粮，本年仍坐熟区者，不得谓之积歉，仍令征解。其余被歉各属未完咸丰十年、十一年、同治元年灾、熟民欠钱粮，凡坐落本年歉区及被兵地方者，均请缓至来年秋成后察看带征。此外，不在被歉区图成熟田地，同收成减色之靖江县征历年旧欠，均以民情拮据，禀请缓征。查江属本属积欠之区，户鲜盖藏，自用兵以来，团练捐输，在在皆资，民力实已困苦倍常。本年秋成，又仅中稔，若将新旧钱粮责令同时并纳，实属力有未逮。饬令该府、州查系实在情形，由司体察无异，并恳圣恩俯准，将山阳、阜宁、清河、桃源、安东、盐城、高邮、泰州、东台、江都、甘泉、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、泰兴、靖江、海门等二十八州、厅、县，并淮安、大河、扬州、徐州四卫熟田项下民欠、军欠咸丰十年、十一年原缓、递缓灾、熟旧欠，及同治元年灾缓各款银米，以及不在豁免案内之各年津贴、增租银两，一律缓至来年秋后察看情形，分别酌量带征，以纾民力。

再，阜宁、清河、桃源、宿迁、海州、沭阳、赣榆等七州、县漕粮，向系民折官办，于咸丰二年奏准，毋庸官为买米，改征折色，本年各州、县被歉田地，折征银两，请随同各属漕粮项银米一体缓征，熟田仍旧征收报解。此外，如有未尽事宜，由江藩司另行详办，并令将各属被歉田地情形，及缓征银米各数核实，造册详送，分别题咨。除将缓征漕粮各州、县开具区图、村庄、顷亩清单，另行专折具奏外，所有淮、扬等属同治二年秋收歉薄，勘不成灾情形，谨合词恭折具奏，伏乞皇上圣鉴训示。

再，江北各属仍有军务未竣之处，未能兼顾，以改勘报稍稽。至苏、松属钱粮，已于被兵案内并请蠲缓。合并陈明。谨奏。

同治三年正月初二日议政王军机大臣奉旨。钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

325. 遵旨查明江苏各属被扰被歉情形毋庸接济折 [1] 十二月二十日

奏为查明江苏各属被扰被歉地方，来春毋庸接济，恭折复奏，仰祈圣鉴事。

窃臣等承准议政王军机大臣字寄同治二年十月初三日奉上谕：“本年江苏新复之太仓等州、县，历年被兵，经该省奏到，已加恩豁免。”等因。钦此。仰见圣明念切依顺时加惠之至意。即经钦遵恭录，行司查办去后，兹据江宁布政使乔松年、署苏州布政使刘郇膏，饬据各属查明被扰、被歉地方，来春毋庸接济，详请具奏前来。臣等伏查江苏省本年克复地方，迭经饬派该处官绅设法筹款抚恤，并酌拨款项济赈。现已将应征钱粮分别等差，另折奏请蠲减。其余被水、被旱，收成歉薄各处，复确查实在情形，于秋灾案内另行奏恳缓征，小民仰沐恩施，借以稍纾疲乏。其现被贼扰及甫经克复地方，民情困苦者，仍饬该地方官督董妥为抚恤，不令失所，来春可毋庸请帑接济。谨合词恭折由驿复奏，伏乞皇上圣鉴。谨奏。

同治三年正月初二日议政王军机大臣奉旨：“知道了。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

326. 恭谢奖赏并陈近日军情折十二月二十七日

奏为恭谢天恩，并陈近日军情，仰祈圣鉴事。

窃臣接准江苏抚臣咨开，李鸿章奏克复苏州一折。同治二年十一月初四日内阁奉上谕：“协办大学士两江总督曾国藩遣将助兵，克复名城，着交部从优议叙。”等因。钦此。当即恭设香案，望阙叩头谢恩讫。伏念臣忝督两江，才识短浅，庚申、辛酉两年，方以经营皖事，愧不能调将分兵，早达苏境，以慰吴人云霓之望而纾朝廷宵旰之忧。逮壬戌年，疏荐李鸿章率师赴沪，又愧不能多拨得力之营，同赴履危险之地。维时所遣之将，陆军仅程学启一人，系曾国荃拔诸降众之中，信其谋勇寡俦。水军仅黄翼升一入，系臣奏统舟师之员，信其忠诚可恃。此外如潘鼎新、刘铭传、张树声、吴长庆、张遇春等，皆臣与李鸿章商同遴派之将。自李鸿章抵沪以后，臣即未续拨一将，续助一兵，今夏派李朝斌太湖水师东下，沪中之局已大定，威已大振矣。苏州功绩之成，乃由李鸿章秉承圣谟，独摅忠悃，每当艰险之际，恒匹马以当先，或遇绝续之交，持孤注以争胜，用能转危而为安，远攻而近守。臣自愧谋略之不如，亦并为始愿所不及，更复何功可言，何劳可录！不图圣泽旁敷，优加甄叙，闻命之下，感悚交并。纵愚诚之勉竭，觉报称之弥难。

自苏州克复，伪忠王即带数万人援救金陵，到城已近五十日，尚未猛扑官军营垒。近据李鸿章来函，闻忠逆以溧阳至饶、景，数百里处处乏食，颇以裹粮急趋为难。又据鲍超来牍，探报侍逆将亲率悍党裹二十日粮，蓄意由长兴、广德、宁国一带上犯江西，先据产粮之区，以俟忠逆续至各等语。臣窃计忠、侍二逆既不能各保分地，又不欲苦援金陵，诚非自皖入江，别无图存之策。从广德、宁邑上窜江西约有两路：西路由旌德、太平、石埭以窜饶、景，东路由昌化、淳安、开化以窜玉山。西路之防，臣已派兵坚守泾、旌、太、石、青、池六城。东路之防，必由浙境经过，臣已飞咨左宗棠、沈葆桢分别扼守，以期节节堵遏，力保上游完区。其金陵洪逆老巢，贼气尚固，粮食未竭。臣弟曾国荃日夜尤灼，臣嘱令不求速效，但求稳慎，以期仰副圣主廑念南疆、谋出万全之至意。

所有微臣感激下忱，并近日军情，谨缮折由驿具奏，伏乞皇太后、皇上圣鉴。谨奏。

327. 附录廷寄　勖勉各督抚共筹江皖大局及皖北善后事宜（同治三年）正月十四日

同治三年正月十四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢、安徽巡抚乔松年：

同治三年正月初六日奉上谕：

曾国藩奏陈近日军情一折。日前据左宗棠奏，贼中李秀成、李世贤二酋最为狡悍，屡欲挟洪逆出走，恐由句容、溧阳、广德一带图窜，与李鸿章奏官军与贼力争奔牛要冲，李秀成现在句、溧一带并力抗拒等情正相符合。左宗棠谓曾国藩所部亟应分兵以取广德，力顾东坝与浙师联络，李鸿章应由无锡攻宜、溧，防贼由此窜走。当经寄谕曾国藩、左宗棠、李鸿章、沈葆桢悉心商酌，谋出万全，以期同心合力，迅奏肤功。

兹据曾国藩所奏忠、侍二逆，既不能各保分地，又不欲苦援金陵，非自皖以入江，别无图存之策。计从广德上窜江西约有两路：西由旌德、太平、石埭以窜饶、景，东由昌化、淳安、开化以窜玉山。其西路之防，曾国藩已派兵坚守泾、旌、石、太、青、池六城，东路之防，必由浙境经过，亦已分咨左宗棠、沈葆桢分别扼守，以期节节堵遏等语，与前左宗棠所奏仍是一事。东南事势方当得手，尤应防贼出窜，致成不了之局。迭据曾国藩、左宗棠等所奏，谋画均属相同，惟西路宁、池、太属曾国藩分兵驻守，自足以遏贼冲，而东路徽属据左宗棠前奏，本有王开琳一军驻屯溪镇，力薄势单，恐不足资扼截之语。浙军此时进攻杭州、馀杭二城，徽境之防是否尚能增兵？广德抚局未成，办理究竟如何？曾国藩所部能否分兵力取此城，以与浙师联络？朝廷不能遥度，谅该督等同矢公忠，必能共筹大局，以保万全也。

金陵贼气尚固，粮食未尽，仍当饬令曾国荃力求稳慎，相机攻取，毋徒急求旦夕之功。李鸿章前奏常州攻剿，势在垂克，如果贼以全力迸由句、溧一路突窜，该抚亦当预筹兼顾，分饬诸军紧蹑力追，使贼不得善脱，与徽宁各防之军奋力夹击。

江省饶、信两防，沈葆桢筹之有素，此时更当严密布置，着即懔遵迭次谕旨，妥为调度，毋稍疏虞。

皖北渐就肃清，寿、六一带，毛有铭、蒋凝学等各军当可别资分拨，能否调赴皖南分投防剿之处？并着曾国藩妥为筹布。皖北善后正当紧要，乔松年身任封圻，责无旁贷。前据袁保恒陈奏数条，不为无见，着抄给曾国藩、乔松年阅看，所言是否可行，抑应如何酌量办理，即着该督抚随时妥筹具奏。将此由六百里各谕令知之。钦此。

遵旨寄信前来。

同日准军机处知会：“本日贵督具奏，遵保九洑洲出力员弁一折，已奉明发谕旨照准矣。为此知会。正月初六日”

附袁保恒条陈原折抄件

袁保恒条陈：

一、宜使守令有权，民知畏官也。皖之初乱，即捻匪亦知敬重官长。迨贼势日盛，即官或被掳胁，或遭戕害，不但背叛者视官篾如，即寻常百姓亦以官为儿戏。非重兵弹压，一有变故，守令坐视束手，此风不改，何以治此？时僧格林沁大兵所到，威令无所不行，劝惩赏罚，悉决于一人，原属直捷。第恐居民知有该王大臣而不知有地方有司，撤兵之后，无所忌惮，必生后患。臣愚以为宜慎选守令，务得循良而假以事权。凡搜捕余匪、清查良莠、生杀予夺、宽严操纵之柄，悉以畀之，僧格林沁但宜从容坐镇。其有不从地方有司之令者，助以兵威。总其成而不侵其官，使守令得自行其威信。一两年后，民知畏官，即无兵而不至为乱矣。

一、宜添设州县也。皖北地势辽阔，往往一县管辖数百里。穷乡僻壤之民，或没世不见官长；乡里杰黠，遂得平其是非而树其恩威。一旦狡逞，愚民靡然从乱。职此之由，臣愚以为宜增置城郭，使州县四境至远不得过百里，巡查易遍，耳目易周，官民日相亲近，斯政教易施而奸慝易诘，乱萌自止矣。如亳州之雉河集，宿州之临涣集，阜阳东北之王市集，正西之鲖阳城，灵壁之固镇，寿州之炉桥，合肥之梁园，讵各该县城远者二百余里，至近亦逾百里，多系古来城池，此时半为民寨，墙高池深，因而修之，并不劳费。宜饬督、巡悉心查勘，酌量增置，以期周密。以上各处，皆臣所亲历而深知者。此外应令督、抚广询博采，一体照办。

一、宜广兴学校也。江淮之民，喜斗好兵，皆由读书明理者少。平日父兄望其子弟，乡里推为豪侠，无非以领捻聚众为强，以重然诺、轻生死为义。其积渐已匪一日，几以习俗为性情，不以诗书柔其气，而以礼义防其奸，祸未已也。臣以为宜于州县教官之外，广设义学，仿古里塾党庠之制，官为经理，认真整顿，以弦诵化其犷悍之习，以大雅革其斗狠之风，斯教化行而强梗日消矣。

一、宜亟行屯政以修武备也。军兴日久，618-1 绌兵疲，征调不敷，何论镇守？江淮之不可撤兵，尽人而知之，顾安所得不竭之源，以养重兵而使之安生无事？屯田之法创于汉而盛于三国，以迄前明，均以是为兵农合一之善政。淮南北自古兴屯之地，历历可数。从前业各有主，万无夺民田而强行屯政之理。自粤、捻、苗各贼蹂躏之后，一望平芜，逆产、绝产纵广千余里，有主之田不及一半，一经查勘，可以悉数归官，募民屯垦，以方里为田，五顷四十亩计之，绝长补短，方五百里可得田二十余万顷。每顷养八口之家，出屯兵一名，可得强兵二十余万。设屯卫之官综理而训练之，以资镇守，以备征调，不费一饷而坐收富强之效，万世之利、中原之福也。臣于数年前即为此议，嗣以战事方棘，经费难筹，而贼纵肆扰，未及施行。间尝与二三经济之士讨论得失，妥议章程，欲俟肃清淮南后举行。旋因臣父抱病，臣内侍汤药，外筹战守，日不暇给，此愿遂违。每愧不能为朝廷兴此大利，辜负平生所学。今幸淮南北以次荡平，宜及时为之。倘蒙圣明俯纳，当条议以闻。

一、宜整顿盐务以裕饷源也。两淮盐课岁入数百万，经理得宜，可以济兵勇粮饷，可以为屯田经费。自粤、捻交乘，江淮阻塞而国课虚悬。大江通引之后，淮南盐务，曾国藩谅已认真办理。今苗患既平，长淮千里无阻，淮北盐务亦当及时妥办。其大要在禁私贩以畅官，撤厘卡以恤商，定官价以防滥售，即可收余课以疏积引。臣在淮北年久，颇闻其中利弊。近在邸抄中见御史刘毓楠条陈一折，较臣所知更详。盖老于淮北者之言，非该御史所不能通及，语语皆中窾要，可以见诸施行。此外有臣父于咸丰四年间条陈淮盐各折，言之极详。旋因盐务各官不便营私，阻挠未行。部中具有成案可以检查，以备参考也。

一、宜裁勇增兵以省费而经久也。军兴十余年，各省之兵不敷防剿，乃募勇以补之。近日勇多兵少，甚或专用勇而废兵。其弊由于兵粮轻而勇粮重，易于支放，易于报销，且勇可随时增减，而兵则征调遣撤种种累重也。究之兵有定额，不能裁撤，即弃置不用，而每年坐饷不能不酌发一两季。此一两季之饷既不足用，则点验训练均不能认真，听其缺少，散漫不堪，调用饷需尽归虚糜矣。至勇之增减无定，未从考查，百弊丛生，其糜饷又过于养兵数倍。臣愚以为宜痛裁勇数而倍增兵额，一勇之费可养二兵，即兵额倍于平时犹较养勇为节省。而平日之训练，临阵之纪律，事后之稽考，均较勇为易。至其勇怯强弱，视乎主将，不以兵勇分也。若恐兵中将领滑软，则尽拔带勇之得力者，破格而补营官可也。若恐兵中老弱不齐，则尽拔练勇精壮者，随时而补额兵可也。况事定之后，兵可归伍而勇难遣散，此尤不可不深虑而预为之地也。

一、宜移镇防以归扼要也。河南之归德镇距省会及徐州镇皆止三百余里，而距寿春镇独远，寿春距南阳镇为尤远。以皖北强悍之地，幅员广阔，本非一镇所能钳制，而又远于各镇，不能联络一气，安望其缓急足恃。臣愚以临淮扼水陆之冲，宜添置一镇，而移寿春镇于颍、霍，以控淮河上游，使稍近南阳镇以便呼应。再移归德镇于蒙、亳之间，以制其要害，更设提督或钦差官以统辖之，使不得各分畛域，互相推诿，斯星罗綦布，道里适均，而策应亦便矣。

328. 今夏攻克九洑洲水师员弁请奖折十二月二十七日

奏为攻克九洑洲、肃清江面之水师员弁，遵旨保奏，恭折仰祈圣鉴事。

窃本年五月间，水陆各军沿江剿贼，会克江浦、浦口二城，下关、草鞋峡、燕子矶三隘。各水营乘胜进取，酷暑鏖兵，遂于十五日攻克九洑洲一关。计攻击至五昼夜之久，伤亡至二千余人之多，数年来以此次为水师第一苦战。臣等请将在事出力人员专案奏奖，当奉谕旨允准。除陆师将弁及水师之会攻巢、和者，业已由臣国藩先行奏奖外，兹又据水师各营开折呈送前来，臣等逐加复核，无滥无遗。相应缮具清单，仰恳天恩准照所请给奖，以昭激劝。其把总、外委两项，仍循案由臣等另册咨部办理。所有遵保水师员弁缘由，理合缮折具奏，伏乞皇太后、皇上圣鉴训示。谨奏。

附保单

谨将攻克九洑洲，肃清江面之水师员弁，缮具清单，恭呈御览。

记名总兵汪得元、丁际盛，均请赏给勇号。总兵衔副将陈百向、刘湘溢，均请交军机处记名，遇有总兵缺出，请旨简放。副将李盛臻、周见都、陆成祖，均请赏加总兵衔。参将黄荣礼，请以副将尽先选用。游击熊春山、易永魁，均请以参将尽先选用。游击陶泳贵，请赏加参将衔。蓝翎游击龙意发，请加参将衔，并赏换花翎。蓝翎都司黄诗辉，请以游击尽先选用，并赏换花翎。蓝翎守〈备〉祥发、许观连，均请以都司尽先选用，并赏换花翎。守备唐开廷，请以都司尽先选用。千总清山，请以守备尽先选用。把总王大昌、夏思良，均请以守备尽先选用。把总陈官富、王光室、蒋得胜等三弁，均请以千总尽先拔补，并加守备衔。外委李玉堂、黄益和、黄林德、陶士宏、陈百连、谢玉洪、吴启光、陈发林、温林春、陈元贵、王得名等十一弁，均请以千总尽先拔补。军功唐瑞南、严其卓，均请以把总尽先拔补，并赏戴蓝翎。军功刘楚才、刘诗桂、刘楚鹏、刘先美、张庚廷、黄林正、罗振鹏、曹廷忠、郑裔运、钟良滨、傅文庆、余新滨、陶咏华、熊忠发、蒋泽春、詹洪贤、胡咸发、廖守富、李得胜、夏思训、贺新庆、刘得胜、王翰廷、江思起、刘楚庄、刘会友、李隆兰、唐成遵、杨鸿发、罗善积、刘诗富、白万顺、谢玉宝、夏绍成、刘书序、张绍堂、颜科治、张祥林、龙睦才、夏绍时、茹三才、严章谨、黄佑元等四十三名，均请以外委尽先拔补，并赏戴蓝翎。即选府经历张飏康，请免选本班，以知县归部，不论双单月遇缺即选，并加五品衔。总兵衔副将高得效，请交军机处记名，遇有总兵缺出，请旨简放，并先擢副将实缺。总兵衔副将杨作霖、周鸣高、雷大胜、王源泰等四员，均请交军机处记名，遇有总兵缺出，请旨简放。花翎总兵衔副将冯维明，请照总兵本衔赏给封典。副将高德仕、王廷贵、罗荣升等三员，均请赏加总兵衔。参将易朝贵，请以副将尽先选用，并赏给勇号。参将罗纯芳、胡桂清，均请赏加副将衔。参将衔游击张万美，请以副将尽先选用。参将衔游击唐万明，请以参将尽先选用，并加副将衔。游击莫纲常、勾万邦，请赏加参将衔。游击衔都司邓裕逢、黄耀盛，都司朱华晓等三员，均请以游击尽先选用。都司谢克明，请赏加游击衔。守备严得胜，请赏加都司衔。蓝翎守备刘凝汉、张永贞，均请以都司尽先选用。刘凝汉并赏换花翎。蓝翎守备衔千总贺廷循、彭世祥、黄星芝，蓝翎千总黄新有、戴先荣、陈荫洪等六弁，均请以守备尽先选用。贺廷循、黄新友、戴先荣并赏换花翎。蓝翎把总吕东海、孙德有、喻发祥、严有德等四弁，均请免升千总，以守备尽先选用。吕东海并赏换花翎。蓝翎安徽即补从九品罗振楷，请免补本班，以府经历县丞，仍留原省尽先补用，并加盐提举衔。附生李润生，请以训导归部，不论双单月遇缺尽先选用，并赏戴蓝翎。千总曹耀盛，请赏加守备衔。外委孙治祺、李守湘，均请免升把总，以千总尽先拔补，并加守备衔。把总吴得胜、颜起树、胡有万、宋世福、宋嘉洲、冯新发、刘时隆等七弁，均请以千总尽先拔补。军功王福胜、甘万全、瞿福全，均请以把总尽先拔补，并赏戴蓝翎。军功江光文、李正鲁、颜启祥、毛瑞高、陈达山、谢三盛、王德胜、严顺登、易朝发、赵昌贵、李长龄、李世德、陈德贵、祝谟佑、刘德保、曹礼胜、杨祖德、张本先、刘鸿发、吴其祥、高仕盛、王祥云、李达三、张正宏、陈永灿、胡魁积、曾宏翔、陈德宝、李得盛、熊兰棠、杨福泰、陈哲奇、胡登元、刘长顺、周尚友、程佑福、屈香山、王万顺、朱尹顺、熊国治、何广训、杨立臣、龙新华、张运福、杨春玉、王德材、文高胜、李德发、窦湛顺、刘金云、黄先镜、张胜友、谢金榜、唐华贵、王明松、陈丰怀、邱志进、吴大盛、刘元德、段莲升、艾添起、俞正录、张德顺、吉桂科、彭长发、张永祥、康文彪、谢昌运、欧福顺、曾胜云、欧德禧等七十一名，均请以外委尽先拔补，并赏戴蓝翎。总兵衔副将夏开凤、周酉山，均请交军机处记名，遇有总兵缺出，请旨简放。副将熊廷燮，请赏加总兵衔。参将颜先清，请以副将尽先选用。蓝翎参将衔游击黄锦云、周名扬，均请以参将尽先选用，并赏换花翎。游击张凤美、唐守赞，均请以参将尽先选用，并加副将衔。把总封景阳，请以千总尽先拔补，并加守备衔。外委熊国恩，请以免升把总，以千总尽先拔补。外委周玉宝、熊清贵、何竹林、曾万胜、曾淑华、张松林、谭万胜、张开文、曾廷耀、罗志祥等十弁，均请免升把总，以千总尽先拔补。周玉宝、熊清贵、何竹林并加守备衔。军功刘万祥、刘春桂、邓三元、高永发、刘积茂、杨闻远、唐德福、成兴贵、李永德等九名，均请以把总尽先拔补，并赏戴蓝翎。军功陈清河、万高升、吴开胜、甘得元、蒲友清、张玉贵、吴宗明、李定国、李明经、唐玉成、邓永清、张九思、田梓湘、滕久顺、杨毓芳、陈贵元、许定邦、谭友胜、何占魁、冯荣茂等二十名，均请以外委尽先拔补，并赏戴蓝翎。安徽候补府经历邱式汉，请免补本班，以知县仍留原省尽先补用，并赏戴蓝翎。副将衔参将姚大亮，请以副将尽先选用，并加总兵衔。参将周吉祥，请以副将尽先选用。游击周才富，请以参将尽先选用，并加副将衔。游击衔都司游广泰，请以参将尽先选用。游击衔都司曾开胜，请以游击尽先选用，并加参将衔。游击衔都司卢福良，请以参将尽先选用。蓝翎守备衔千总张学林、王香梅、罗必林等三弁，均请以守备尽先选用，并加都司衔。张学林并赏换花翎。千总徐邦达，请以守备尽先选用。外委杨光禧、罗克勤、张言华、周玉先、刘友胜、易明忠、张三爵等七弁，均请免升把总，以千总尽先拔补，并加守备衔。军功易大义、向万清，均请以把总尽先拔补，并赏戴蓝翎。军功钱大有、陈友德、李明海、周万春、李建祥、成云龄、陈凤贵、张东川、姚义鸿、胡启明、袁玉田、赵兴阶、方炳燮等十三名，均请以外委尽先拔补，并赏戴蓝翎。蓝翎即选府经历县丞张绍良，请免选本班，以知县留于江苏归候归班补用。总兵衔副将戴廷立、熊济圃，副将杨龙光，均请交军机处记名，遇有总兵缺出，请旨简放。副将欧阳森茂，请赏给勇号。副将衔参将楚玉和，参将刘长发，均请以副将尽先选用。楚玉和并加总兵衔。蓝翎参将衔游击易姚胜，请以参将尽先选用，并赏换花翎。守备宋昌龄、张昌亨、王翔翥等三弁，均请以都司尽先选用。王翔翥并加游击衔。蓝翎守备欧阳和升，请以都司尽先选用，并赏换花翎。蓝翎千总王高峰、欧阳亮友，均请以守备尽先选用。王高峰并赏换花翎。把总周怀玉、杨志海、吴淮隆、朱万荣、李有才、李和鸣、曹德升、胡明山、彭添旺，外委杨大闰、陈得彪、彭隆学、曹泗洲等十三弁，均请以千总尽先拔补。周怀玉、杨志海、吴淮隆、朱万荣、李有才并加守备衔。李和鸣并赏戴蓝翎。蓝翎即补训导周梦桂，请免补本班，以知县留于江苏遇缺即补。外委胡宜春、李星友、严清荣、欧阳长发、成盛昌、梁鼎交、刘明积、邓昌财、黄继春、朱吉祥、萧长发、陈永贵、王载发、傅运会、邓友盛、黄呈祥，军功周玉川、刘明亮等十八弁，均请以把总尽先拔补。黄呈祥、邓友盛、周玉川、刘明亮并赏戴蓝翎。军功钟起贵、许长清、余得胜、欧阳德顺、欧阳有定、陈德茂、易义胜、王启存、赵荣发、易祥德、郭云祥、黄金胜、曾志胜、傅唐超、李锡楷、曾荣达、易福胜、胡喜义、余世建、徐春山、王光大、刘长凤、周义和、刘光才、蒋先凤、傅唐全、刘明湘、吴宗德、金少山、汤有贵、凌汉淮、戴正嘉、杨孔殷、洪定波、郑清云、产金安、鲁大国、李秀发、胡世进、谢为胜、杨积玉、谭得、陈定全、郑德发、傅俊宇等四十五名，均请以外委尽先拔补，并赏戴蓝翎。副将罗芝云、宾得桂，均请加总兵衔，并赏给勇号。副将黄玉成，请赏总兵衔。副将衔参将赵升扬，请以副将尽先选用。副将衔参将张得胜，请以副将尽先选用，并赏给勇号。守备曾万田、刘玉德，蓝翎守备陈明德等三弁，均请以都司尽先选用。陈明德并赏换花翎。蓝翎守备衔千总丁庆繁、陈义和、毛泰山等三弁，均请以守备尽先选用，加都司衔，并赏换花翎。蓝翎把总赵修英、柯进雨，均请以千总尽先拔补，并加守备衔。把总言正煌、萧洪发、蒋传嘉，均请以千总尽先拔补，并加守备衔。外委吴廷立、涂立雄、赵致和、杜正友、王明洪、邓得荣、周万胜、喻兰庭、段传升、成云友、赵彩云、刘友胜、田应鸿、罗清发、朱家发、袁有明等十六弁，均请免升把总，以千总尽先拔补，并加守备衔。把总陈胜发、罗玉鸿，均请免升千总，以守备尽先补用。把总李宗翰、张荣得、龙桂发、许荣贵等四弁，均请以千总尽先拔补，并加守备衔。把总颜大兴、李宏元、邱得旺，外委刘得胜、曾华发、段必恭等六弁，均请以千总尽先拔补。段必恭并赏戴蓝翎。蓝翎军功焦修梅，外委林华和、任有才、危荣贵、钟东福、潘福祥、徐华荣、刘福盛、张豹良、熊星辉、刘福登，军功罗楚隆、张有胜、聂保田、钟有胜、侯恕连、谢其祥、许光廷等十八弁，均请以把总拔补。罗楚隆、张有胜、聂保田、钟有胜、候恕连、谢其祥、许光廷并赏戴蓝翎。军功周登科、黎让和、毛得喜、张星洪、毛世德、范发祥、李祥桂、谢宏胜、洪长清、刘玉振、张裕义、龚志全、曹东华、曾记华、徐紫德、徐升名、田得源、刘汉卿、孙文喜、彭芬和、陈茂林、王友得、李云发、钟永华、郑林益、汪得胜、谢玉怀、陈传恒、黄蓝田、岳明经、殷开泰、刘明胜、向大富、徐明高、杨泽春、谢得胜、李仁堂、谭贵和、张升亮、张美禄、陈得发、岳旺明、刘云辉、余得胜、郭奏廷、李长贵、王东福、邓玉发、马邦林等四十九名，均请以外委尽先拔补，并赏戴蓝翎。把总刘光国、余世达，均请免升千总，以守备尽先选用。文童颜济时，请以从九品留于江苏补用，并赏戴蓝翎。记名总兵言秀林、尹坤山，均请赏给勇号。副将黄得胜，副将衔参将彭开胜，均请赏加总兵衔。副将衔参将周有升，参将赵荣亮，均请以副将尽先选用。参将衔游击夏有明、刘永胜，均请以参将尽先选用，并加副将衔。参将衔游击彭朝惟，请以参将尽先选用，并加副将衔。总兵衔副将王金楷，副将邓永茂、李永林等三员，均请交军机处记名，遇有总兵缺出，请旨简放。王金楷并赏给勇号。参将王东山，请以副将尽先选用。游击吕锡龄、蔡运照，均请以参将尽先选用。吕锡龄并加副将衔。守备孙金榜、欧阳福、陈光星、金昌印，守备衔千总张德昌等五弁，均请以都司尽先选用。守备朱荣耀，请免升都司，以游击尽先选用。蓝翎千总王象贤、杨焕章，蓝翎把总徐仕清、冯昌扬、曹胜章，守备衔千总章洪胜、周复胜等七弁，均请以守备尽先选用。王象贤、徐仕清并赏换花翎。章洪胜并加都司衔。把总曹致斌、孙跃龙、尹少祖、罗在忠、萧运悦、严正英、胡得胜、朱华贵、唐洪祥、姚富有、姜绍庭、陈岐云、罗德明、王明胜、胡兴发、陈华贵、邓南廷、李发友、萧得胜、许得胜、易万九等二十五弁，均请以千总尽先拔补。曹致斌、孙跃龙、尹少祖、罗在忠、严正英、胡得胜、刘佐尧、黄明德、陈正明、张得胜、朱华贵、唐洪祥、李发友，并加守备衔。外委郁德怀、罗启浩、邓胜贵、许敦轩、罗立和、甘开泰、王回达、何有洪、彭楚全、贺大志等十弁，均请以把总尽先拔补。甘开泰并赏戴蓝翎。外委丁鸿彪、张荣晖，均请免升把总，以千总尽先拔补。丁鸿彪并赏戴蓝翎。张荣晖并加守备衔。军功丁宝田、张超恩、杨应彪、夏寅武、蒋立和、曾韵南、彭俊福、邓桂益、成福胜、王光树、胡承明、刘国梓、陈明利、刘元伟、陈荫南、张明德、侯锡龄、曹文焕、文先友、李长发、左永胜、吴立道、胡大鹏、金泗海、许南宾等二十五〈弁〉，均请以把总尽先拔补，并赏戴蓝翎。军功马正科、喻风太、陈得贵、左得胜、张文魁、朱祥发、彭肇发、伍定升、陈亨元、郑紫复、吕常聘、孙玉泰、邓连升、杨瑞青、凌祖科、胡文晃、李得胜、唐正元、蔡宏长、廖华庆、谭鸿胜、彭玉俊、言泽保、曾东海、周炳秀、李加祥、周逢年、刘有元、万里程、余得胜、周长庚、赵际扬、刘世学、欧长发、范征祥、刘昌才、王得胜、李世煌、王家发、邱开全、李友胜、罗得友、宋位贤、康福胜、朱得胜、刘同生、徐德友、刘成太、倪佩科、梁吉友、陈三泰、刘长德、贺勇朝、罗汉友、周荣桂、蒋修成、左明耀、周荣和、潘佑其、刘卓朝、余太顺、吴汉卿、周吉福、李泽蛟、李文忠、李太和、周桂林、黄友胜、刘国墉、许有升、王家汉、萧春、封自然、夏星祥等七十四名，均请以外委尽先拔补，并赏戴蓝翎。蓝翎盐提举衔安徽即补知县周煌枝，请免补本班，以直隶州知州仍留安徽归候补班补用，并赏戴花翎。监生程镇湘，请以从九品留于江苏补用，并赏戴蓝翎。千总王世材，请以守备尽先选用。外委刘万胜、徐维彬、刘青云、章洪胜、何贵福、张先交、王保元、杨东海、刘世评、张宝贤、彭世珍、柳开士、李有恒等十三弁，均请免升把总，以千总尽先拔补。军功曾义清、王祖玉、谷德茂、龙达生、彭桂林、王道元、万守堂、陈得胜、王宝台、曹德怀、伍文牒、李祖元、郭庆元、吴泗元、何清茂、危赞猷、王世俊、张得胜、王文秀、冯正国、杜盈庭、万时风、王玉亭、张贤庆、李南轩、周明俊、梁有才、陈志福、周万山、涂万高、王昌发等三十一名，均请以外委尽先拔补，并赏戴蓝翎。总兵衔副将潘裕麟、葛定有，均请交军机处记名，遇有总兵缺出，请旨简放。总兵衔副将赵俊秀，请赏给勇号。总兵衔副将陈飞龙、文成学、赵得胜等三员，均请以照总兵本衔赏给封典。参将刘取仁，请以副将尽先选用，并赏给勇号。游击柳三喜，请以参将尽先选用，并加副将衔。都司高道贤，请以游击尽先选用，并加参将衔。守备何龙骧，请以都司尽先选用，并加游击衔。守备王长发，请以游击尽先选用。蓝翎守备衔千总萧启才，请以都司尽先〈选用〉，并赏换花翎。千总颜永谦、冯茂有，均请以守备尽先选用。蓝翎把总云从龙、欧阳方霌、钟钦安等三弁，请以守备尽先选用，并赏换花翎。把总陶运亨、刘仁松，均请免升千总，以守备尽先选用。蓝翎千总赵富顺，请以守备尽先选用，并赏换花翎。把总颜寿芝、陈体和、刘明胜等三弁，均请以千总尽先拔补。颜寿芝、陈体和并加守备衔。外委刘美华、陈玉春，均请免升把总，以千总尽先拔补，并加守备衔。外委夏明大、萧连榜、刘宗辉、刘友山、罗发达、夏绍富、曹文学、许端榜、段福南、袁肇顺、王万美、张世喜、谢胜发等十三弁，均请免升把总，以千总尽先拔补。军功杜道周、徐成久、黄斯通、杨夏元、王可鉴、易逢时、陈代香、莫重顺、尹平寿、蒋金全、凌兴骥、李兴佑、张培元、李玉田、刘伍才、欧阳代声等十六名，均请以把总尽先拔补，并赏戴蓝翎。军功周之翰、于桂禄、陈日星、欧连升、钟开孚、封大椿、杨兴发、陶富泰、赵志训、周明昌、封大顺、杨春茂、廖礼隆、林兆发、夏思谷、王桂林、黄声扬、谭应周、李茂林、李效现、黄荣忠、李金玉、甘福林、张少林、何定迎、罗惟谨、傅荣吉、黄意如、杨瑞田、刘仕凤、欧阳贤初等三十一名，均请以外委尽先拔补，并赏戴蓝翎。文童欧阳锷，请以从九品留于安徽归候补班，尽先补用，并赏戴蓝翎。总兵衔副将朱兴亨，请赏给勇号。副将陈先照，请交军机处记名，遇有总兵缺出，请旨简放。副将衔参将叶广胜、彭元芳，均请以副将尽先选用，并加总兵衔。参将向玉隆，请以副将尽先选用。参将李光华、朱长胜，均请赏加副将衔。游击衔都司陈高升，请以游击尽先选用，并加参将衔。游击谭福胜、刘永湘、易维训、曹云祥、傅清鳌等五员，均请以参将尽先选用。谭福胜、刘永湘并加副将衔。守备刘得胜，请以游击尽先选用。蓝翎千总毛得贵、颜复胜、邓洪泰、曹华贵等四弁，均请以守备尽先选用，并赏换花翎。蓝翎把总朱福友，请免升千总，以守备尽先选用，并赏换花翎。把总陈日升、郭光胜、阳俊发、李见山等四弁，均请以千总尽先拔补。陈日升、郭光胜并加守备衔。外委陈金和、周有祥、陈胜达、邱德泰、王呈武、王荣前、李福春、万得胜、曹盛祥、曹福胜、邓得胜、王松友、李福堂，军功左兴亨、颜泽麟等十五弁，均请以把总尽先拔补。左兴亨、颜泽麟并赏戴蓝翎。军功张福元、阳芝兰、易得胜、周昌财、陈世贵、梁治发、彭席珍、吴成得、曹其章、刘正加、徐顺高、叶柯山、张凤鸣、宋明德、李中楚、谢九万、胡洪志、曹元方、谭得胜、马忠元、刘西凤、杨正茂、张明山、陈宗礼、张万友、吴立喜、刘沛霖、蒋利发、张大有、张树财、丁长清、贺清云、胡俊扬、徐顺庭、严云华、谭庆华、谭易本、杨汉林、唐光渼、杨湘义、李慎安、冯三元、邓长泗、刘定荣、余胜彪、杨见义、胡怀凤、熊义胜、胡遂五、谭福魁、胡魁太、刘任浚、曹云华、周尚和等五十四名，均请以外委尽先拔补，并赏戴蓝翎。选用布政司照磨杨宝珩，请免选本班，以州同不论双单月尽先选用，并赏戴蓝翎。副将傅以德，请交军机处记名，遇有总兵缺出，请旨简放。副将衔参将申元盛、刘星耀，均请以副将尽先选用，并加总兵衔。游击王德青，请以参将尽先选用，并加副将衔。守备林云志，请以都司尽先选用，并加游击衔。守备衔千总赵聚铭，千总蒋效贵，均请免升守备，以都司尽先选用。守备赵光华、许绳祖，均请以游击尽先选用。蓝翎守备衔千总潘长清、蓝文升、周有功、陈正春、周长贵等五弁，均请以守备尽先选用，并加都司衔，赏换花翎。千总欧迪阳、刘怀德、刘宏亮、杨高彩四弁，均请以守备尽先选用，并加都司衔。外委何文才、魏兆麟、袁玉林等三弁，均请以千总尽先拔补，并加守备衔。蓝翎千总胡克清，请以守备尽先选用，并赏换花翎。把总雷和岳、余林兴，外委唐文贤、陈正家等四弁，均请以千总尽先拔补。军功黄万元、王礼和，均请以把总尽先拔补，并赏戴蓝翎。军功王庭金、任南山、钟大才、陈世清、袁全义、张启贵、刘永德、刘金发、胡起发、萧帮胜、周开义、杨正清、黄金亮、刘勋友、杨南桥、周祥和、李法德、姚克俊、罗世照、周诗文、吴兰亭、程柏升、费兆熊、余金友、黄修武、杨在明、陈贵华、孙贵川、文有高、甘宏胜、杨福胜、张少周、龚步云、萧仁政、李玉堂、吴友玉、黄金榜、张文彬、邓东城、黄昌大、张洪盛、赵定安、孙其庆、王得华、李发甲、郭有胜、吴宏亮、李万清、戴万太、吴顺先、张有胜、任桂胜、夏大发等五十三名，均请以外委尽先拔补，并赏戴蓝翎。从九品丁义榕，请免选本班，以府经历县丞，留于江苏归候补班，尽先补用，并赏戴蓝翎。参将陈金顺、柳德怀，均请以副将尽先选用。游击贺发益、阳馀良、刘维新、李立德等四员，均请以参将尽先选用，并加副将衔。蓝翎游击彭金魁，请以参将尽先选用，加副将衔，并赏换花翎。都司邓大有，请以游击尽先选用，并加参将衔。守备阎思祥、谭忠义，均请免升都司，以游击尽先选用。蓝翎守备邓明助，请以都司尽先选用，并赏换花翎。守备衔千总潘玉春，千总杨大元，均请免升守备，以都司尽先选用。蓝翎守备胡炳照，请加都司衔，并赏换花翎。蓝翎守备衔千总龚永胜，请以守备尽先选用，并赏换花翎。把总王贵友、宋廷芝、陈照祥等三弁，均请以千总尽先拔补，并加守备衔。军功王开发、宋永富、揭正全等三弁，均请以把总尽先拔补，并赏戴蓝翎。外委刘义胜、钟得胜、邓敬廷、张瑞廷、刘南轩、凌万贵、凌升连、殷喜贵、唐得胜、徐连升、陈贵新、李永茂、田玉贵等十三弁，均请免升把总，以千总尽先拔补，并加守备衔。军功何永福、龙光明、吴忠信、梁世恩、龙兰桂、陶泗美、杨大富、刘和春、杨春顺、梅敦贵、刘德才、刘增发、柳增顺、陈贵福、刘文秀、王秀文、张大林、李大胜、罗东贵、李祖榜、彭光耀、史顺连、周封鲁、胡祺家、刘友发、罗彩云等二十六名，均请以外委尽先拔补，并赏戴蓝翎。蓝翎安徽补用从九品黄石麟，请免补本班，以府经历县丞，仍留原省遇缺即补，并加五品衔。参将衔游击陈明胜，请免升参将，以副将尽先选用。参将衔游击张东阳，请以参将尽先选用。游击刘长清，请以参将尽先选用，并加副将衔。都司彭腾芳、冯名彩、周志得、彭俊彩等四员，均请以游击尽先选用，并加参将衔。蓝翎都司萧云达，请以游击尽先选用，并赏换花翎。把总谢得胜，外委何开达、彭大秀等三弁，均请以千总尽先拔补。谢得胜并加守备衔。军功李春茂、戴廷珍、易得朋、张聿修、罗应书、龙复胜、杜正发、曾上山、姜再阳等九名，均请以把总尽先拔补，并赏戴蓝翎。军功黄昌顺、张清友、李大发、胡开顺、姚华文、熊阁麟、孟大志、萧益发、陈明德、陈义桂、谭秀和、陈克谅、胡其祥、梁仕里、郭名扬、周志友、易楚义、黄伦瑞、王金玉、谢新胜、王得胜、吴隆习、易胜魁、阳积善、周贤文等二十五名，均请以外委尽先拔补，并赏戴蓝翎。文童陈煜，请以从九品留于江苏归候补班尽先补用，并赏戴蓝翎。总兵衔副将刘三元，请交军机处记名，遇有总兵缺出，请旨简放。副将刘松亭，请赏加总兵衔。副将衔参将柳得庆、黄得胜、罗茂胜等三员，均请以副将尽先选用。参将衔游击黄江元，游击杨万胜，均请以参将尽先选用，并加副将衔。蓝翎游击陈品山，请赏换花翎。蓝翎游击衔都司黄开泰，请以游击尽先选用，并赏换花翎。守备谭定泰，请以都司尽先选用。蓝翎守备衔千总邹择光、文定湘、柳佐亭、刘少和等四弁，均请以守备尽先选用，并赏换花翎。外委杨世清、易堂云、柳逢春、廖孔杨、刘承发、朱怀安等六弁，均请以千总尽先拔补。外委唐紫华、周黼廷、邓立桂、李本立、周耀文、黄静臣、赵士林等七弁，均请以把总尽先拔补，并赏戴蓝翎。军功易阳春、戴仿锦、韩禄仁、黄江宣、胡定清、谢有胜、萧大元、罗义发、吴东安、王志林、刘富有、左先宾、陈得胜、郤希能、彭孝思、李胜贵、李才德、缪开金、钱有胜、周从高、戴加宾、李国正、杨镇彪、鲁芳启、黄光省、钟廷槐、邵益云、江明义、罗得胜、常正礼、张万胜、余得贵、李明和、刘启益、黄金瑞、贺纯才、王和胜、黄开银、柳云峰、柳树生、曹代伟、何春元、张得胜、吴辉廷、朱明富、何学贵、邢国胜、聂名兴、刘大胜、易长胜、胡承习、卞廷献、罗光胜、柳连城、汪春和、苏得胜、杨复胜、邹有胜、张逢升、左有元、沈长胜、张绍云、黄传登、陈光胜、蒋光俊、张云汉、周方福、柳玉连、邱云汉、林玉福、朱大元、刘芝宇、杨光胜等七十三名，均请以外委尽先拔补，并赏戴蓝翎。丁忧蓝翎湖北即补知县张炳烜，请仍留原省俟服阕，补缺后以知州补用，先换顶戴。游击衔都司朱贞昌，请以游击尽先选用，并加参将衔。蓝翎守备王世泰，请以都司尽先选用，并赏换花翎。守备文朝清，请以都司尽先选用，并加游击〈衔〉。军功孙义文、凌华山、彭英臣、冯胜友、易玉堂、徐安南、廖春元、龙义胜、周得胜、龙复胜、朱胜发、朱俊昌、苏三和等十三名，均请以把总尽先拔补，并赏戴蓝翎。外委陈美武、陈忠武、贺祥胜等三弁，均请以千总尽先拔补。把总王泗海、罗得胜，均请以千总尽先拔补，并加守备衔。花翎五品衔即选知县崔学敏，请免选本班，以直隶州知州留于江苏归候补班，尽先补用。同知衔即选知县江玉美，即选知县颜其政，均请免选本班，以直隶州知州留于江苏，归候补班尽先补用。蓝翎五品衔即选府经历县丞周鸣林，请免选本班，以知县归部，不论双单月尽先选用。蓝翎即选从九品向南枝，请免选本班，以布政司库大使归部，不论双单月尽先选用，并加五品衔。文童张远明，请以从九品归部，不论双单月尽先选用，并赏戴蓝翎。革职同知衔湖北候补通判马元骧，请开复原官原衔。湖北候补府经历胡承组，请免补本班，以知县补用，并赏戴蓝翎。俊秀柯家璆，请以从九品留于安徽补用。俊秀方文彬，请以从九品不论双单月遇缺即选，并赏戴蓝翎。勇丁游迪德、陈绍广、成德和、李万胜等四名，均请以把总尽先拔补，并赏戴蓝翎。蓝翎千总叶盛有、成金元，均请以守备尽先选用，并赏换花翎。把总王元福，外委邓三元，均请以千总尽先拔补。王元福并赏戴蓝翎。把总杨长发、李耀辉、周有田等三弁，均请以千总尽先拔补，并加守备衔。军功刘王顺，请以把总尽先拔补，并赏戴蓝翎。军功王永达、李万胜、品荣和、戴兴发、李荣贵、周荣发、王超群、成海堂、邬恒贵、胡荣松、彭松二、谢云照、周胜友、邱显明、李联芳、张朝万、王明胜、成顺山、黄佳仁、李定友、陈春祥、易中荣、赵全福、刘云亮、李致和、李得升、周青芝、刘万和、刘桂林、李桂友等三十名，均请以外委尽先拔补，并赏戴蓝翎。花翎记名总兵彭昌禧，请赏加提督衔，并赏给勇号。花翎总兵衔副将杨云祥、易光南，副将潘长顺等三员，均请交军机处记名，遇有总兵缺出，请旨简放。花翎副将梁永学，请赏加总兵衔。花翎副将衔参将许廷绶、罗俊福、杨永浩等三员，均请以副将尽先选用，并加总兵衔。花翎副将衔参将周国才、彭昌安、龚得胜、王承业，花翎参将王兆祥、蒋本元、李大鹏、胡荣伟、郭恒泰等九员，均请以副将尽先选用。花翎游击王荣书、谢永谦、钟光裕、易寅阶等四员，均请以参将尽先选用，并加副将衔。花翎游击梁贵友，请加参将衔。花翎游击衔都司王友祥，请以参将尽先选用。蓝翎游击衔都司朱家春，请以游击尽先选用，并赏换花翎。蓝翎选用同知欧阳惟孝，请加知府衔，并赏换花翎。蓝翎守备黄锦堂，请以都司尽先选用，并赏换花翎。蓝翎守备衔千总王鸿年，蓝翎千总傅文义、王启全等三弁，均请以守备尽先选用，并赏换花翎。蓝翎把总杨本贤、李文忠，蓝翎军功何呈祥等三弁，均请以千总尽先拔补。浙江补用府经历王赞钧，请免补本班，以知县仍归浙江补用，并赏戴蓝翎。蓝翎候选从九品刘厚春，请免选本班，以县主簿不论双单月遇缺即选。外委胡宗禄，军功张启德、何清福、胡永祖、成良昆、王泗海、赵宗国、胡家鼎、仇文智、余志泰、潘洪书、胡文海、陈乔林、刘凤章、蒋复兴、陈封棣、张宗德、琚长发、杨应成、李三多、宋学望、李作仁、刘代馀、王胜和、董得胜、谢九献、彭昌隆、李元宝、钟光前、梁远明、易藻登、周九林、彭昌魁、冯明祥、欧阳惟柏、李洪吉、赵仕恩、黄锦彰、罗桂臣、屈昌惠、杨学山、余和金、王恒升、成开衡、黄文斌、周远友、周兴德等四十七名，均请以把总尽先拔补，并赏戴蓝翎。军功明金山、彭朝吉、李彝忠、余友胜、涂绪福、黄承喜、黄玉林、许恭友、周雨田、彭庆堂、谢祖寿、葛仁富、梁品益、李炳臣、黄明友、彭盛保、张运才、王宗友、罗维裕、朱家让、王敦厚、傅德宝、屈昌乾、杨松茂、鲁世春、刘显俊、杜福智、梁帮福、周其美、廖光明、伍云科、罗嘉猷、夏学元、刘升林、梁德福、朱和泰、朱得胜等三十七名，均请以外委尽先拔补，并赏戴蓝翎。花翎副将刘得，请交军机处记名，遇有总兵缺出，请旨简放。花翎副将傅霖、汤彪，均请赏加总兵衔。花翎副将衔参将周有才、王清和、成得胜、张复胜、龙大梁、邵云锡、周尊美等七员，均请以副将尽先选用，并加总兵衔。花翎参将邹德泰、朱有成、雷定国、李连升、蒋受禄、胡松林、王九皋、黄忠，参将衔游击周文耀等九员，均请以副将尽先选用。花翎游击谢正禄，请以参将尽先选用，并加副将衔。花翎湖北补用知府魏栋，请免补知府，以道员仍归湖北补用。花翎都司王友胜、文良凤，均请以游击尽先选用，并加参将衔。蓝翎千总张载春、喻祝元、吴喜善、唐绍基等四员，均请以守备尽先选用，加都司衔，并赏换花翎。蓝翎千总王佐朝、罗芳蕙，均请以守备尽先选用，并赏换花翎。蓝翎千总张德仪，请以守备尽先选用。花翎运同衔湖北补用同知王南实，请照本衔赏给封典。花翎副将许朝琳，都司衔守备方正盛，均请照本职本衔赏给封典。文生魏畮先，请以府经历县丞，不论双单月遇缺即选。蓝翎把总邓开榜、明德和、刘遵棠、周在明、唐德受等五弁，均请以千总尽先拔补，并加守备衔。把总盛楚彪，请以千总尽先拔补，并赏戴蓝翎。蓝翎外委唐敏恕、陶建春、凌益魁、张学易、张德成、傅宗涟、王裕林、蒋德邻、刘德旺、唐开意、莫上怡、易高煌、杨兴文、蒋长佑、王成增等十五弁，均请以千总尽先拔补。外委邓远义、杜仁友、李任柏、王清云，军功袁定升、彭宝卿、伍云鸿、刘先智、周汉江、刘良臣、王兴意、余宏发、周汉连、蒙星财、胡绍龙、李任文、蒋太绍、文忠康、邓云明、廖松龄、刘恒升、胡肇耀、郭胜德、高子元、罗新发、易胜兰、胡定发、夏必胜、袁英虎、赵我祝、王永锡、许吉登、刘大伦、李宏道、喻宜春、杨光佑、周泽林、朱德义、马明月、张隆寅、胡家吉、邓天陶、李世久、孙开登、谢世盛、刘万贵、胡智胜、艾观山、陈嘉谋、钱兴友、邓友仁、陶得胜、吴其昌、莫上田、柏正云等五十五弁，均请以把总尽先拔补，并赏戴蓝翎。军功王书雅、王其发、许顺发、孙楚柏、谭德寿、胡祖顺、涂三行、高补生、王昌龄、王御书、吴国和、邓文运、黄启端、李芝焕、王汉云、罗绍清、徐秀九、王立青、傅才玉、周培元、俞忠金、许兴发、唐万春等二十三名，均请以外委尽先拔补，并赏戴蓝翎。花翎提督衔江南狼山镇总兵王吉，请交军机处记名，遇有提督缺出，请旨简放。花翎副将衔参将王有桂、龙有升、彭必胜、任得胜、熊本立、朱秀宣、张华照、王汝骏，花翎参将刘高俊等九员，均请以副将尽先选用，并加总兵衔。花翎参将余兴国、吴启绳、冯世彪等三员，均请以副将尽先选用。花翎参将衔游击罗振泰、贺良义、蒋延登、王福荣等四员，均请免升参将，以副将尽先选用。花翎游击王斌元、肖清善、彭正福等三员，均请以参将尽先选用，并加副将衔。花翎游击许得胜，游击衔都司崔光华，均请以参将尽先选用。花翎都司卢万兴，请加游击衔。广西补用知府曹禹门，请赏戴花翎。蓝翎候选知县廖献廷，请赏加同知衔。花翎五品衔广西补用知县陈大源，五品衔湖北补用县丞郑卓立，均请照本衔赏给封典。花翎都司衔守备左肇生，请以游击尽先选用，并加参将衔。蓝翎都司衔守备杨朝均，请以游击尽先选用，并赏换花翎。蓝翎守备朱云集、黄以承，均请以都司尽先选用，并加游击衔。蓝翎守备彭正发、蔡元茂，蓝翎守备衔千总刘步云、唐孝文等四弁，均请以都司尽先选用，并赏换花翎。蓝翎守备衔千总王荣提，请以守备尽先选用，并赏换花翎。蓝翎守备衔千总邓正扬，请以守备尽先选用，并加都司衔。蓝翎候选训导龙照鳞，请以教谕不论双单月遇缺选用。蓝翎把总周全胜、王万镒，蓝翎外委许三楚、万于事、袁有臣、康万有、彭三泰、吴恒依、蒋定臣、朱臣风等十弁，均请以千总尽先拔补。周全胜并加守备衔。把总李载凤，请以千总尽先拔补，并赏戴蓝翎。外委万占鳌、罗福顺、罗福斗，军功刘遗才、李长元、朱义发、赵传广、吴宇怀、申道智、黄昌贵、谢大章、夏兴裕、万和银、陈世贵、王秀清、谢顺家、刘承福、梁得彪、张加锦、廖行赋、朱连科、何建汉、谢相上、王德求、龙广登、易发、阳先益、陈良国、周铭章、阳恒太、唐兴富、胡立知、金士才、伍瑞珍、王绍修、夏田玉、彭福泰、罗开玉、万修坤、唐依纯、李有馀、黄光存、叶仲德、陈盛友、王登修、朱有禄、刘绍成、夏友才、宋必荣、彭三友、王云章、刘明健、颜象宣、王加宾、罗三元、彭永年、陈贵朝等五十七名，均请以把总尽先拔补，并赏戴蓝翎。军功许秋发、熊加会、萧有元、彭镇柱、郝有义、邹和江、潘新发、任秀春、徐庆礼、黄有中、李荣贵、夏乾泰、李如春、樊永富、夏来胜、姜仕武、王细楚、黄荣祥、孙全荣、华绍东、刘加贵、陈宗浩、赵义发、李宏盛、谢相录、罗臣标、黄荣康等二十七名，均请以外委尽先拔补，并赏戴蓝翎。提督衔广东阳江镇总兵任星元，请交军机处记名，遇有提督缺出，请旨简放。花翎记名总兵周芳明，请照本职赏给封典。花翎总兵衔副将王朝治，请交军机处记名，遇有总兵缺出，请旨简放。花翎副将贺世清，请赏加总兵衔。花翎副将衔参将熊德照、谭三捷、李廷忠、杨金榜、粟克明、向俊龙、李升元、聂成名、成师吉、吴光楚，花翎参将唐明顺等十一员，均请以副将尽先选用。花翎参将衔游击何国宝、彭九皋，游击杨九成等三员，均请以参将尽先选用，并加副将衔。花翎安徽补用游击彭立延，请以参将仍归安徽补用，并加副将衔。花翎运同衔安徽补用同知易珪章，请免补本班，以知府补用。花翎候选直隶州知州杨荣炳，盐提举衔候选通判曹炯，均请以本班留于江苏补用，并加运同衔。花翎运同衔安徽补用同知直隶州知州王三锡，请照本衔赏给封典。花翎游击任德志，游击衔都司任启泰、彭观涛、任九龄等四员，均请以参将尽先选用。蓝翎千总李万清，请以守备尽先选用，并赏换花翎。蓝翎外委龚开泰、王正德，均请以千总尽先拔补，并加守备衔。蓝翎候选教谕黄杰，请免选本班，以知县不论双单月尽先选用。蓝翎候选训导屈应升，请以教谕不论双单月遇缺尽先选用。军功周治才、张茂秀、甘方林、廖益顺、陈大凯、萧兴杰、黄连升、郭现龙、严凤魁、徐训昌、许腾芳、梅文瑞、严有道、曹宏升、彭如海、余和顺、王开亮、程孝起、陈正义、廖文顺、黄大发、萧凤才、舒胜元、吴金魁、朱福胜、王有胜、王儒兴、邹得胜、周登伦、查宗喜、吴登耀、熊文廷、刘美高、冯宗悦、成全美、王忠治、叶品胜、朱师友、刘克明、潘胜元、舒阳春、钟洪顺、张法祥、郑先溪、王有才、贺世贵、杨有仪、卞家宽、胡在笙、谭有胜、余乔源、成云昌、任树凯、龙顺祥、周永清、杨世忠、胡复兴、李德生、陈步云、曹玉成、李昌富、陈长发、王永庭、郭斌、任翼升、潘南福等六十六名，均请以外委尽先拔补，并赏戴蓝翎。花翎总兵衔副将许鼎臣，请交军机处记名，遇有总兵缺出，请旨简放，并赏给勇号。花翎总兵衔副将黄明亮、任典五，均请照本衔赏给封典。花翎副将颜万和，请赏加总兵衔。花翎副将衔参将萧云胜、潘志海，均请以副将尽先选用。花翎游击衔都司周连升，花翎都司喻万顺、邹育龙等三员，均请以游击尽先选用。花翎守备唐有胜、周魁明，请以都司尽先选用。江南补用卫守备方矩，请加都司衔，并赏给封典。蓝翎守御所千总周庆基、周仁和，均请赏换花翎。蓝翎千总刘芳春、黄镇义，把总王有余等三弁，均请以守备尽先选用。蓝翎把总明德和，蓝翎外委宋开榜、冯安全、李雄魁、蔡运隆、彭永超、邓茂家、李大全等八名，均请以千总尽先拔补，并加守备衔。河南补用县丞王邦俊，请赏加五品衔。候选从九品张锡畴，请免选本班，以府经历不论双单月遇缺即选。蓝翎把总李正元，蓝翎军功刘康容、甘瑞藻等三名，均请以千总尽先拔补。蓝翎把总丁华祝，请加守备衔。把总盛世斌，请赏戴蓝翎。军功王友贵、邹丁美、赵金魁、王文周、陈崇砚、陈正富、周忠渭、朱升明、周光炳、熊永发、王友训、丁耀南、陈如何、张炳兴、欧阳德等十五名，均尽以外委尽先拔补，并赏戴蓝翎。盐运史衔记名道吴坤修，请赏加布政史衔。候选县丞李嘉瑞，请以知县分发省分补用，并加五品衔。已革江西补用知县胡心庠，前署江西庐陵县事因案革职，请开复原官，并免缴捐复银两。同知衔候选知县叶锡骈，请以同知直隶州知州，不论双单月尽先选用。候选知县洪钟铸，请仍以知县分发省分补用，并加同知衔，赏戴蓝翎。盐提举衔候选训导柳耀玑，请以教谕不论双单月遇缺选用。布政司理问衔候选县丞蔡志诚，请俟选缺后，以州同用。从九品衔王延熙，请以从九品不论双单月尽先选用。军功罗煜烜、罗奏凯，均请以从九品尽先选用。书识曹谦清、隋青云，均请以从九品选用。选用知县曹翰田，候选知县黄桂芬，均请赏加同知衔。六品翎顶即选训导程珂，选用府经历段克明，均请以知县选用。盐提举衔前江西分宜县训导方锡庚，五品衔即选直隶州州同唐光昱，均请赏加盐运同衔。附生吴鸿勋、喻钧，请以训导尽先选用。书识周炳，请以从九品尽先选用。安徽候补府经历俸朝仁，选用训导刘濬川，即选训导王国宾，均请赏加盐提举衔。蓝翎把总彭居易，请以守备补用。候选从九品王道机、桂本 639-1 ，均请以县丞不论双单月选用。从九品衔吴凤池，请以从九品，不论双单月选用。选用从九品方燮，候选从九品龙廷献，均请以县丞尽先选用。监生宁徽音，请以县主簿尽先选用。附生伍廷襄、蔡长福，均请以训导不论双单月选用。蓝翎同知衔候选知县黄履亨，请以直隶州知州选用。即选从九品萧宏奎，请以府经历尽先选用。候选巡检汤鹏，请以府经历选用。蓝翎千总颜祖德，请以守备尽先补用。军功明邦朝，请以把总尽先拔补，并赏戴蓝翎。军功石泽明、黄占魁，均请以外委尽先拔补。候选未入流方鉴，请免选本班，以县主簿不论双单月遇缺即选，并赏戴蓝翎。蓝翎都司衔守备刘高山，请免补守备，以游击尽先补用，并赏换花翎。蓝翎守备衔千总李翥汉，请以都司尽先补用，并赏换花翎。江苏候补府经历县丞桂正华，请免补本班，以知县仍归江苏尽先补用。即选训导李元清，请以知县归部不论双单月即选。蓝翎把总张成旺，请以千总尽先拔补。蓝翎守备衔千总夏其祥，请以守备尽先补用。监生曾炳文，请以从九品不论双单月遇缺前选用。蓝翎湖南尽先即补守备李鼎荣，请以都司尽先补用。花翎江西尽先补用守备曾恒德，请以都司仍归江西尽先补用。俊秀余邦庆、邱绍芳，均请以从九品不论双单月选用。庐州营合肥县城守把总朱玉廷，请赏戴蓝翎。花翎游击衔尽先都司解先亮，请免补都司，以游击尽先补用。举人即选知县魏洪诰，请赏加同知衔。蓝翎尽先守备余德昌，请免补守备，以都司用，并赏换花翎。五品蓝翎外委鲁文光，请免补外委，以千总拔补。文生蔡莹，请以县主簿留于安徽尽先补用。举人拣选知县叶士选，请以知县归部遇缺即选。尽先守备吴论，请赏加都司衔。

329. 奉旨讯结革员周瑞等通苗无据不予科罪折十二月二十七日

奏为遵旨严审通苗官犯，定拟完结，仰祈圣鉴事。

窃已革游击周瑞，已革知县贾连城，前以交涉苗党一案，由臣奏参革职，奉旨从严审办。遵经饬令道员曾广翼将该革员等解至省城，发委善后局司道会提研讯。据讯得革员周瑞，于咸丰八年报捐守御所千总衔，随前署寿春镇黄鸣铎攻剿捻匪，历保花翎游击。十一年九月寿州失陷，黄鸣铎解任。革员胞兄周广、堂弟周瑞云，俱被苗逆杀害，比即逃往三河尖躲避。苗逆四路访拿，始到清江浦一带贸易。今年三月装盐上行，闻黄鸣铎在迎河集造船，绕道往见。徐灼、徐坤前亦随黄鸣铎与革员同营管带炮船，后因苗逆人众，徐灼势孤，遂将圩子、炮船附苗。逮徐坤为营中官兵所获，徐灼曾禀恳黄鸣铎，能留徐坤不杀，请即投诚。革员黄鸣铎谕前往徐灼圩内，密约归正日期。五月二十八日，伪作客船置盐及石灰到伊圩内。徐灼与革员商议，大兵一至，即代攻正阳关并附苗各圩。讵六月初四日寿州复陷，以致徐灼未及投诚，革员即至六安，便与素同在营之贾连城同被拿获，委无交通苗逆情事。

又讯得革员贾连城供，于咸丰三年贼窜皖省后，历在各营带勇，由捐职府经历保举知县。今年六月初六日，随江苏道员田端书到刘府地方收抚淮河东岸姚绍珍等圩。旋接家信，革员霍邱城内房屋被人占住，将家眷逐出。革员因告假回里，并带有公文，于初十日投道员蒋凝学行营，十一日到迎河集，往见前委管带炮划之署镇黄鸣铎，时有周瑞在场。后又受暑患痢，在集调养，直至七月初二日才雇船进山，向亲戚戴姓家索取衣服，路过苏家埠，偶遇船户，询知周瑞在该埠行内患病。革员以曾经同营之人，顺往闲谈，被兵勇一并拿解六安。蒙讯及黄毛兽即倘贯金从前投诚之事，革员供明，曾与素识之朱云锦、姚有志等说过，黄毛兽若能让城，国利民安。后来收复霍邱，有案可稽各等供。再三研鞫，矢口不移，录供具详前来。臣以案关通苗，情节较重，未可稍涉轻纵，饬该司道等再行推勘，务得确证。

又据曾广翼禀称，周瑞之妻赵氏在六安申诉，自愿代夫收押，情词极为诚恳。并据三河尖练董、卡员潘树屏、段廷相等为周瑞列状具保，营员刘思柱、何炳森等为贾连城联名具禀，核与该革员等所供各情多相符合，应即拟结此案。已革游击周瑞，往来匪圩，贩盐图利，有玷官方。已革知县贾连城，虽讯与周瑞并非同行，而于著名党恶曾往关说，亦属不知远嫌，均有应得之咎。现在苗沛霖伏诛，其党次第反正。渠魁既歼，胁从罔治。周瑞、贾连城并无通苗实据，未便科以从逆之罪。业经奉旨，革职在先，应请无庸置议。所有遵旨严审办结缘由，理合恭折具陈，伏乞皇太后、皇上圣鉴训示。谨奏。

330. 喻吉三奖叙二品封典重复请予撤销并恳准赏加提督衔简授总兵实缺片十二月二十七日

再，记名总兵喻吉三，于青阳解围案内援剿出力，经臣随折奏请赏给二品封典，奉旨允准。旋查该员先于咸丰十年曾请正二品封典，续于本年在鄂省捐请从一品封典，均未据随时报明，致此次所请奖叙，系属重复。相应请旨仍予撤销。惟该员以千五百人悬军深入，会解青阳城围，亦未便没其微劳。可否恳恩赏加提督衔，并简授总兵实缺，以资鼓励之处，出自鸿施逾格。理合附片陈请，伏乞圣鉴训示。谨奏。

331. 附录军机处咨文　知会喻吉三准赏加提督衔等事 [1]

议政王军机大臣奉旨：“喻吉三着撤销二品封典，加恩改为赏加提督衔，并交军机处记名，遇有总兵缺出，尽先提奏。该部知道。”钦此。

[1] 此件原缺日期。

332. 都司沈祥胜等临阵脱逃请予革职片十二月二十七日

再，都司沈祥胜，守备舒茂华、成定文、江恒顺随剿寿州，先后在营私自脱逃，实属大干法纪，据道员毛有铭具禀揭参前来。臣复查无异。除通饬严缉究办外，相应请旨将蓝翎都司沈祥胜、蓝翎都司衔守备舒茂华、都司衔守备成定文、蓝翎守备江恒顺一并革职，以肃军政。合附陈请，伏乞圣鉴训示。谨奏。

333. 高连超请补掘港营都司实缺折 [1] 十二月二十七日

奏为拣员请补外海水师都司，恭折奏祈圣鉴事。

窃照掘港营都司徐克明升任苏镇中营游击，所遗都司员缺，驻扎通州掘港场地方，应行选员请补。查有都司衔尽先守备狼镇中营额外高连超，年三十九岁，江南通州人，由行伍拔补狼镇中营额外，于咸丰四、五等年派随江、浙海运护漕，并出防镇江、焦山，随剿七年，于汇保案内赏戴蓝翎。十一年，攻剿野鸡墩各处获胜案内保以守备尽先补用，宝山获胜案内保加都司衔。均经奉旨允准在案。

该员年力正强，娴于战守，以之请补都司，堪期胜任。惟籍隶本州，且系内河水师，出身又系保以守备尽先补用之员，与例均有未符。第人地实在相需，合无仰恳圣恩俯准，以高连超升补掘港营都司员缺，实于水师营伍有裨。如蒙俞允，并请敕部先给署札，俟军务告竣，再行给咨赴部引见，恭候钦定。除饬取该员出身履历咨部查核外，谨会同署江南提督臣李世忠合词具奏，伏乞皇上训示。谨奏。

[1] 此件与李世忠会衔具奏。

334. 附录朱批谕旨　批复同治二年十二月二十七日拜发各折片（同治三年）正月十四日

同治三年正月十四日，递回二年十二月二十七日拜发折件。

奏谢优叙恩并陈军情一折，旨：“另有旨。”

攻克九洑洲水师保案一折，旨：“另有旨。”

通苗官犯审拟完结一折，旨：“依议，该部知道。”

喻吉三奖叙重复一片，旨：“喻吉三着撤销二品封典，加恩改为赏加提督衔，并交军机处记名，遇有总兵缺出，尽先提奏，该部知道。”

沈祥胜等脱逃一片，旨：“沈祥胜等均着革职，严拿究办。”

高连超补都司一折，旨：“兵部议奏。”

335. 谢得龙请补饶州营参将折 [1] 十二月二十九日

奏为拣员请补参将员缺，恭折奏祈圣鉴事。

窃准兵部咨，饶州营参将孟德芳回京当差注册，所遗饶州营参将员缺，系陆路部推之缺。□据声扣留由外拣员请补，应令于尽先名次在前之员请补。等因。查饶州营参将驻扎饶郡，控扼鄱湖，实为皖、浙入江门户，堵御巡防，在在紧要，必须晓畅军务，方足以资整饬。臣等于军营保举各员内逐加遴选，查有江军水师带勇之花翎升用副将、广信营守备谢得龙，年三十九岁，系江西赣县人，由行伍饬调随营攻剿洊升额外外委、把总、千总，并蓝翎守备衔递拔宁都营千总。咸丰八年克复临江府城案内奏保守备尽先拟补今职。又于八年克复抚州，奏保举以都司升用。又于克复景镇奏保，以游击升用，并赏换花翎。克复建德县城，奏请加副将衔，及抚郡解围案内，奏保以副将升，均奉谕旨钦遵在案。该员久历行阵，迭著战功。前经进剿景德镇、浮梁及安徽建德、马田，历防石门、洋塘、陶溪渡，先后四年，于饶州地方情形最为熟悉，以之请补饶州营参将，洵堪胜任。惟系升用游击副将，又且籍隶本省，与例稍有未符，但人地实在相需，例得专折奏请。当此整饬戎行之际，未便拘泥成例，辄以未经战阵之员当御侮折冲之任。合无仰恳天恩俯准，以谢得龙升补饶州营参将，实于营务、地方均有裨益。如蒙俞允，应请由部先给署札，俟防务告竣，再行给咨赴部引见，恭候钦定。除将履历移咨部科外，理合会折具陈，伏乞圣鉴训示。

再，所遗广信营守备员缺，江省现有军功著绩尽先人员，应请扣留由外请补。又，此折系遵照部议章程由臣沈葆桢主稿，合并陈明。谨奏。

同治三年正月十四日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

336. 附录廷寄　着曾国藩等加意抚恤难民事十二月二十八日

同治二年十二月二十八日，准兵部火票递到议政王军机大巨字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治二年十二月二十日奉上谕：

庶子夏同善奏请筹抚恤难民一折。近日江苏、安徽、浙江等省城池迭有克复，其中救出难民甚多，业经谕令该督抚查明逆产，荒废地亩，酌给耕种。兹据夏同善称，收复之地，难民中妇女最多，亦惟妇女最惨。室家既破，衣食无依，势不能力作谋生，惟有忍饥就死。提携幼稚，僵仆道途，仳离之况，不忍见闻。又有老弱废疾者，亦难共力田畴，恐致仍填沟壑。请饬招集抚绥，多设收养处所，借其姓氏里居，遍行榜谕，以便亲属认领。其收养之资，恳饬酌拨正款筹办，不敷之处，饬地方官倡捐劝导协济等语。

东南新复地方，所有妇女及老弱废穷民，汤火余生，颠连困苦，即予以田亩，亦不能耕作谋生。阅该庶子所奏情形，殊堪矜悯。着曾国藩、左宗棠、李鸿章加意抚恤，饬令所属各地方官多设收养处所，借其姓氏里居榜示，俾其亲属得以认领。至收养之资，酌拨正款是否可行，或先行借拨正款筹办，一面倡率劝捐，或即行倡捐办理之处，均由该督抚等酌量妥筹。总期于难民中之妇女及老弱废疾者得邀抚恤，不致甫离水火，仍复流亡，用副轸念灾黎至意。该督抚筹定办理情形，即着随时遇便驰奏，原折着抄给阅看。将此各谕令知之。钦此。

遵旨寄信前来。

贵督具奏江西肃清青阳解围出力请奖折，本日已奉有明发谕旨，悉照所请给奖矣。为此知会。十二月二十日。

附抄发夏同善奏请饬各督抚抚恤难民折

署日讲起居注官右庶子臣夏同善跪奏，为东南难〈民〉更宜详筹抚恤，以拯民命而广皇仁，恭折抑祈圣鉴事。

窃臣伏见近日江苏、安徽、浙江等省城池迭有克复，其中救出难民甚多。又恭读上谕：“新复州县，哀鸿遍野，满目疮痍，着各督抚查明实在逆产，荒废地亩，酌给难民耕种。”等因。钦此。仰见我皇上恫瘝在抱，轸念灾黎之至意。臣维虽给地耕种，专为精壮者而设。臣遇自南来者，细讯情形，皆云凡在收复之地，难民中惟妇女为最多，亦惟妇女为最惨。室家既破，衣食无依，势不能力作谋生计。惟有忍饥就死，或携幼稚众口嗷嗷，或僵仆道途，奄奄一息。加以水草充肠，风霜砭骨，仳离号泣，不忍见闻。至妇女之外，又有老幼废疾者，并难共力田畴，亦恐仍填沟壑。其前此死于贼中者，苦于不能拯救，今乃幸脱凶锋，犹留残喘，而依然茕茕无告，岌岌垂亡。凡此情形，实堪悯恻。我皇上视民如□，无微不至，饭厂棉衣等项，莫不届时发给，周恤贫穷，而况汤火之余生，尤冀圣恩之迷被，应请特颁天语，告谕疆臣，于业已收复之区，凡有此等难民，务宜招集抚绥，多设收养处所，借其姓氏里居，遍行榜谕，以便亲属闻知，认领回籍。至收养之资，诚恐一时无出，可否仰恳皇上天恩饬下各督抚转饬该藩司酌拨正款，悉心筹办。其不敷之处，并饬地方官或首先倡捐，或多方劝集，饬令各发哀矜，群相协济。臣非不知库款支出博济为难，惟是帑项一须，无论数目多寡，既奉特恩赈恤，地方官自必实力奉行。即官弁绅民，益当鼓舞奋兴，竭力捐助，行见上作下应，事半而功实倍，灾黎咸乐，其再生矣。臣为难民精壮给予耕种之外，其妇女及老幼废疾穷无可告者，不得不再筹抚恤。谨陈愚昧之见，是否有当，伏乞皇太后、皇上圣鉴。谨奏。

同治二年十二月十二日议政王军机大臣奉旨。钦此。

337. 附录总理各国事务衙门来咨　抄送奏请详绘沿海沿边地图原折请查照办理十二月三十日

同治二年十二月三十日，准总理各国事务衙门〈来咨〉：为知照事，本衙门具奏沿海沿边省分，应令绘具地图正折一件，于本月二十日具奏。本日奏旨：“依议。”钦此。相应抄录原奏，并恭录谕旨，知照贵督，查照钦遵办理可也。须至咨者。右咨两江总督。计粘单一纸。同治二年十二月二十二日。

附抄送原奏一件

奏为详考各省边界图籍，请旨饬下各将军、大臣、督、抚，详绘细图，并贴说造册，以备稽核，恭折奏祈圣鉴事。

窃惟控制中外之要，必以形势为先，斟酌险易之情，当取图籍为据。诚以天下形势，虽不能身亲遍历，要不可茫无凭借。古人所以有史尤必有图者，正以此也。现当整顿边防之际，凡毗连外藩之所，山川形势，关隘扼塞一切险要情形，尤宜于平日加意讲求，得其要领，方可措置裕如。无如内府旧图，近多缺略，虽此外一统有志，四裔有考，非不足以供考核，然皆略而不详。加以今昔情形不同，各道变迁无定，往往有从前芜秽，嗣后蕃兴，昔为荒裔，今成要害者。形势既殊，事机亦异。倘仍执旧图为据，其间谬误必多，故欲为今日稽考之具，必须就现在形势详加咨核，别绘新图。何处已改其初，何处尚仍其旧，分别粘签指说，使人展卷了然，庶几得所依据。臣等公同商酌，拟请旨饬下各省将军、大臣、督、抚，转饬各府州县地方官亲自履勘，加意访求。将各该省沿边及腹里并中外接壤之区，绘一总图，再分各府、州、县各绘细图分列于后，汇为一册。务将边界内外之山川形势，城镇村落方向，道里远近险易，一一查明载入。其居人住牧多少，台、卡、营、汛驻扎处所，官兵数目，亦必逐处挨查，详注册内。如册内不能备载，即于图内逐细详加贴说，务须明白周详，俾览者如同亲历，方为妥善。断不准草率从事，致有疏漏舛错等弊，亦不准惮于履勘，辄将从前旧图照绘塞责。并令于奉文后宽予限期，于半年内一律办齐，咨送臣衙门查核办理。如此，庶嗣后有所依据，不致贻误事机。臣等此举，系为详考疆圉起见，是否有当，理合恭折具奏。伏乞皇太后、皇上训示遵行。谨奏。

338. 附录廷寄　准在雉河集增设重镇治理善后并饬乔松年派员赍送钦差大臣关防赴京恭缴（同治三年）正月初四日

同治三年正月初四日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚乔松年：

同治二年十二月二十七日奉上谕：

僧格林沁等奏，蒙、亳一带贼氛甫灭，请于适中之地增设文武，酌添防兵，以资控制等语。安徽蒙、亳，东西相距二百余里。河南永城县与安徽颍州府，亦南北相距二百里左右。数年以来，捻、苗构乱，经官军剿洗后，元凶授首，裹胁逃散。其间平原旷野，地广人稀，加以素习强悍，寇盗易滋。雉河集为蒙、亳、永、宿、颍适中之地，相距均在百里以外，该大臣拟请添设重镇，或酌设州县各官以资治理，所筹甚中窾要。着曾国藩、乔松年审度时势，酌量情形，遴选职分较大武员，统带数营驻扎该处，以资弹压。庶可清理伏莽，永消反侧。其办理善后各事宜，尤属刻不容缓。应如何酌设州县各缺以专责成之处，并着详细筹商妥议章程具奏。

唐训方另片奏，钦差大臣关防应否委员赍送赴京恭缴等语。唐训方现已以藩司降补，所有前存临淮之钦差大臣关防一颗，着乔松年于到任后派员亲赍赴京恭缴，以昭慎重。将此各谕令知之。钦此。

遵旨寄信前来。

本日奉有寄信谕旨一道，希贵大臣于接奉后恭录知照安徽巡抚乔松年一体钦遵可也。为此知会。十二月二十七日。

339. 附录廷寄　答馀杭获胜奔牛解围杭州金陵围攻紧急宜防贼逃逸他窜仍期谋出万全合力攻剿（同治三年）正月初九日

同治三年正月初九日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年正月初二日奉上谕：

左宗棠奏攻剿馀杭踞贼获胜，及复陈筹办大略情形。李鸿章奏，常州击退援贼，立解奔牛重围等各折片。本日已将常军力战解围、焚夺轮船等情，明降谕旨宣示，并出力各员照李鸿章所请奖叙矣。奔牛一镇为镇、常要冲，李秀成、李世贤等巨酋方以死力护金陵老巢后路，纠集大股围困唐殿魁等新营，并用轮船炸炮力争其地。官军以少御众，势颇危险，竟能力解重围，焚其轮船，所办尚好。

李鸿章既据曾国荃函，会李秀成由金陵出城向句容而去；又获贼供，围奔牛时李秀成即在其内，是此贼尤恃其猝悍，必欲争此要冲以为窜走之路，与左宗棠所奏贼必由句容、溧阳、广德一带图窜等情正相符合。李鸿章现饬李鹤章、刘铭传等相机围攻常城，并防忠逆回援，着即妥筹兼顾。

左宗棠所部黄少春等军攻剿馀杭踞逆，东西北路均破垒获胜。蒋益澧攻杭一军分扎钱塘等门，裹贼中央，不容窜走。复进攻清泰门外之观音堂贼垒，水陆进逼，杭属平湖、乍浦、海盐之贼，俱已投诚。海宁州贼亦有献城之说，杭贼势必益孤。左宗棠进驻横溪头督剿馀杭，与蒋益澧攻杭之军必当有一先下，嘉、湖乃可次第肃清，即着督令所部迅图攻取，该督以贼中狡悍，惟余李秀成、李世贤同恶相济，所当并力急图。现在苏州已克，金陵、杭州均围攻紧急，贼势必以皖、浙为逃遁之路。广德抚局未成，曾国藩所部不敷分兵进剿，左宗棠留王开琳一军仍驻徽州之屯溪镇，究恐力薄势单，如李秀成裹挟洪逆由此路突出，恐不足资扼截。而现在句、溧一带贼踞甚坚，溧阳更为贼之眷属辎重所在，李秀成、李世贤复并力于此，官军独唐殿魁等各营仅守奔牛一镇，颇觉空虚。曾国藩、左宗棠等老谋，均不急求旦夕之功，而欲并力聚歼，使贼不得铤走，所见本同。即李鸿章迭克苏、锡各城，此次与贼力争奔牛，亦必能识此意。惟常州攻捣，势在垂克，恐未能复令各军舍而他图。常贼虽不耐战，而守亦颇坚，若不速筹攻克，保无别生枝节，李鸿章谅有成竹在胸。左宗棠此奏谓曾国藩亟应分兵以取广德，力顾东坝与浙师联络。李鸿章急应由无锡攻宜、溧，使贼不致由此路铤走，自属确有所见。着曾国藩、左宗棠、李鸿章、沈葆桢悉心商酌，谋出万全，以期合力同心，肤功迅奏，为东南半壁一劳永逸之计。

左宗棠片内称，已将所奏各情抄稿咨送曾国藩等酌议，原片即可毋庸抄给阅看。江省之防，据左宗棠奏以严扼昌江、力保上游为主。昌江系属何水？着沈葆桢严密布置，与皖境浙师相为策应，并遵前旨将饶、信两防各军妥为调度，预筹堵截。奔牛降人，前据李鸿章奏系邵小双，此次所保之邵之伦请赏加游击衔，业经照准，是否即系其人？现在该处守御紧要，该降人等是否出力可靠？着李鸿章查明具奏。

左宗棠另折奏，遵查黄维诰等参款，业经明谕宣示，并将陈奏不实、徇私挟嫌之翰林院侍读学士孙锵鸣勒令休致矣。将此由六百里各谕令知之。钦此。

遵旨寄信前来。

340. 附录廷寄　答多隆阿奏报陕甘各路军务及攻剿情形速饬石清吉等七营赴陕援应（同治三年）正月十一日

同治三年正月十一日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、湖北巡抚严树森、陕西巡抚刘蓉：

同治三年正月初四日奉上谕：

多隆阿奏，汇报各路军务，现筹攻剿情形一折。据称盩厔城内油盐缺乏，逆势十分穷蹙。适值大雪积深，师人多冻，必少须时日方能相机剿办。准刘蓉来咨，青石关诸军以粮运不继，退扼川疆，青石关各隘已为贼所据。多隆阿拟俟蓝逆歼除，即当全军致讨。而陈大禧、张总愚股匪分扰南阳属境，潼关应须严防，各营不敷分布，请仍调石清吉等七营来陕等语。盩厔贼粮乏绝，已如釜鱼阱兽。该将军病已渐痊，着俟积雪消融，即督饬穆图善等实力进攻，务将蓝逆全股一律歼除，以便移兵汉南与刘蓉会师进剿。前据刘蓉奏，川援各军分驻青石关、梅子坝一带，屡次获胜，贼亦不复来犯。惟因地势高峻，冰霰坚凝，粮运不继，不得已退扎西河口等处，贼亦退驻新集油坊街老巢，未言贼据青石关要隘。或我兵既退之后，贼匪乘虚据险。连日情形若何，如何进兵夺隘之处，着刘蓉妥筹进扎，相度机宜，迅速驰奏，以慰廑念。

商南股匪由赵家川一带窜至山阳、郧西交界之漫川关，着官文、严树森严饬梁作楫一军会同李云麟所派两营，分路夹击，不准再有蔓延。

多隆阿因兵力不敷分布，请调石清吉等七营赴陕。前据曾国藩奏，成大吉一军已准官文咨调赴鄂省防剿三关一带，石清吉一军亦赴鄂防剿小河司一带。当以陕省军事紧急，谕令曾国藩咨商官文，先其所急，酌度办理。现在陕省军情需兵孔迫，着官文等速饬石清吉等七营兼程赴陕，以资攻剿。

陈大禧等股分扰南阳属境，潼关为全陕门户，该将军必须派兵严防，勿稍疏失。

陶茂林一军，前据雷正绾奏，接其来函，凤翔抚局饬府县办理，即当带领各营由汧进剿，有准于十四日到汧之语。已谕雷正绾督军与陶茂林前后夹击，将汧、陇及灵台、崇信之贼痛加剿洗。兹据多隆阿奏，凤翔回民乞抚，已为颁发告条，饬令总兵庆瑞前往，会同分别办理。陶茂林一军俟将抚局办理妥协，并将凤翔北山零匪搜捕净尽，再饬拔队由汧、陇取道进攻。是陶茂林十四日到汧之语，又成画饼。该提督前此奋勇解围，是以特加擢用，宜如何勉力杀贼，借图报称，乃自议抚以后，时已数月，未闻著有成效，恐为回匪所愚，借作缓兵之计。凤翔固守十数月之功，未可败于垂成。多隆阿既派庆瑞前往会同办理，即着严饬陶茂林等妥为筹办，若复少留，后患必惟陶茂林等是问，决不宽贷。俟办有头绪，即应迅赴汧、陇会剿。甘肃待援孔亟，多隆阿务饬陶茂林赶紧前进，勿稍膜视。麟游北山一带之贼，催令曹克忠认真剿洗。

山东勇丁赴定边防剿，俟到陕后由该将军另拣得力将弁前往统带。此项勇丁口粮，因山东去甘愈远，输挽不易，前已谕令沈桂芬将此军粮饷军火源源接济。多隆阿即飞咨沈桂芬，遵照前旨筹办可也。将此由六百里各谕令知之。钦此。

遵旨寄信前来。

341. 附录廷寄　答郑锡瀛请设屯田养兵以节经费事（同治三年）正月十四日

同治三年正月十四日，准兵部火票递到议政王军机大臣字寄——

两江、闽浙、陕甘、湖广、两广、四川、云贵、山东、河南、陕西、江苏、安徽、江西、浙江、福建、湖北、湖南、广东、广西、贵州各督抚：

同治二年十二月二十一日奉上谕：

光禄寺少卿郑锡瀛奏请设屯田养兵以节经费一折。据称：各直省及东三省等处，驻防绿营满汉兵丁七十一万九千余名，岁需饷银一千六七百万余两。京城各旗营满汉额兵十五万一千余名，需饷五百余万两，尚不在此数内。国家岁入之款约计四千数百万两，兵饷一项已用其半。请将被扰省分于城邑克复后，查明业户已绝荒田圈为官地，募民屯种，佥以为兵。并酌给驻防满兵田亩，令其收取田租抵作兵饷。计江、浙、皖、陕、甘等省兵饷，每岁可节省数百万两。并请将俸薪等项及马干银两一并酌给荒田，令其认垦招佃、抵作领款等语。国家岁出各款，以兵饷为最巨。现在江、皖、苏、浙、陕、甘各省被扰较重，各区户口稀少，多有无主闲田，果能开设屯田，所节兵饷为数甚巨，于经费不无裨益。着两江、闽浙、陕甘各总督并江苏、安徽、浙江、陕西各巡抚，各就地方情形分别酌拟章程，妥议具奏，并将业经克复地方先行办理。如实系无主荒田，即可募民屯种，并须选派廉明委员认真清查，毋任蒙混骚扰。至折内所陈山东、河南、湖北、湖南、江西及川、黔、两广等省各属被扰地方，有无闲田可以开屯之处，均着各该省督抚确切查明，各就地方情形分别酌度办理。不得以创始为难，借词推诿；尤不可假手吏胥，强夺民间有主之田，致令纷纷扰害。

另片奏请饬将山东等省查出叛产给予兵丁屯田，着山东、陕西各巡抚妥为经理。并着皖、豫、黔、粤各督抚，将捻匪、土匪各叛产一律查办。甘肃回匪叛产，俟军务完竣后由该督查明办理。至台湾营制，向由内地营兵换班戍守。将来地方肃清，所有查出叛产，应如何变通营制、开设屯田之处，着闽省督抚体察情形办理。原折、片各一件均着抄给阅看，将此各谕令知之。钦此。

遵旨寄信前来。

上年十二月二十一日光禄寺少卿郑锡瀛奏设屯田养兵各折、片，奉有寄信谕旨一道，贵大臣接奉后，希即将所奉谕旨并原折、片各一件，抄录行知江西巡抚沈葆桢一体钦遵办理可也。为此知会。正月初六日。

附录郑锡瀛原折片二件

一

光禄寺少卿臣郑锡瀛跪奏，为请设屯田养兵以节经费而图久远，仰祈圣鉴事。

窃维经国大猷，用人而外，首以理财治兵为要务。国家岁入地丁、盐、关、赋税并各项杂税课银，约计四千数百万两。各直省及东三省、新疆等处，驻防绿营满汉兵丁共七十一万九千余名，岁需饷银一千六百余万两。遇闰之年，需银一千七百余万两。其在京八旗及步军巡捕各营满汉额兵十五万一千余名，所需岁饷五百余万两，尚不在此数内。总计兵饷一项，已用至入款之半。各省水旱偏灾，蠲、缓、赈恤、官亏、商欠、民欠，岁所常有，入款恒不足额，而兵饷之支发不能少有欠缺，此度支之所以常少盈余也。历考前代兵制，莫善于明代之屯田。计户授田，佥以为兵，无事则官为训练，有事则率以征伐。养兵几及百万，不烦司农一钱，以故国用饶裕，红朽相仍，迄无匮乏。至中叶以后，屯弊渐生，兵多虚籍，乃官吏侵欺之咎，非立法之未善也。

我朝制用有经，凡宫廷之供奉、祭祀、宾客、宴赉之备支，王公百官之廉俸，吏役之工食，河漕、驿站、学校、工程、鼓铸、采办、制造之经费，以及在京各衙门之领放，各省杂款之留支，统计不过二千万两内外。若使各省兵丁尽数屯田，则每岁可省饷银一千六七百万两，其为利亦正匪浅。惟此事行诸国初年间，土旷人稀，办理较易。二百年来休养生息，旷闲地亩垦辟已尽，几于无可措手。然自军兴以来，被扰地方户口虚耗，田多荒芜，虽未能悉举，各省营制尽改屯田，而被兵较重省分固有可乘时举行者。臣闻江苏、浙江、安徽、陕西等省被扰最重，各区榛莽遍地，或数十百里内寂无人烟，正宜及城邑克复之时，将业户已绝各荒田圈为官地，募民屯种。酌量土脉肥瘠，分别亩数多寡，按户授田，俾世其业。即令户出一丁，专供差操，而以余丁耕种，所入供一兵之食用。其驻防满兵，则每披甲一名，酌给田亩若干，令其收取田租抵作兵饷。田随缺转，不世其业。计每亩耕种所获及收租所入，多于官征之地丁钱粮数倍。

朝廷以田给兵，钱粮之少征无几，而兵饷之所省甚多。以江、浙、皖三省及陕甘之固原、汉中、陕安各提镇所辖绿营，并江宁、京口、杭州、乍浦、西安各驻防兵额计之，不下十余万名。每岁屯田节省兵饷已不下数百万两，十岁所余即可得数千万两，此固筹国计者所宜亟讲。臣维国家大利之兴，每在大患初年以后。方今西北、东南军务指日荡平，地方渐可肃请，而户口未殷，土田多旷，不及此时筹办屯田，以后生齿日繁，民间占垦闲荒既尽，虽欲开设屯田，有格于时势而无从措办者。且现在金陵、杭州贼势日盛，将来各城克复后，勇丁之裁撤者无业可依，骁悍之众未必肯坐受饥寒，若令散归屯田，衣食有资，自不致复行滋事。又陕甘绿营向多回兵，若专募汉民屯田为兵，俾世其业，则回人不得混入行伍，可永免把持营务、勾结奸回诸弊。是开屯养兵，非独节省饷需，即为各该省办理善后计，亦莫便于此。应请饬令两江、江苏、安徽、浙江、陕甘各督抚，各就地情形分别酌拟章程，妥筹办理，并将各营应需俸薪等项及马干银两一并酌给荒田，令其分别认垦招佃，抵作领款，以资节省。至于山东之东昌、临清、兖、沂、曹一带，河南之归、陈、汝、光，河南南阳各府州，湖北之襄、郧、德安、安陆，湖南之辰、永、郴、桂，江西之九江、饶州，四川之叙、永、重庆、酉阳，贵州之上下游各府属，广东之肇庆、高州，广西之浔、梧、郁林、南太，或甫经肃清，或尚为匪踞，被扰情形各有轻重。虽军务完竣后不能悉更营制，而其中之可改为屯田者应亦不少。但能实心经理，多开一处屯田，即少费一营兵饷。应请一并饬令各该省督抚查明有无可以开垦之处，斟酌情形办理。国家大计，当筹久远，谅各该省督抚任重封圻，自当尽心妥为经理，不致以创始为难，稍行推诿也。臣为筹画度支、节省饷需起见，是否有当，伏乞皇太后、皇上圣鉴。谨奏。

同治二年十二月二十二日议政王军机大臣奉旨。钦此。

二

再，前据僧格林沁迭次奏请清查淄川、临清、东昌、兖、沂、曹等处叛产，招民耕种。臣查此项田产本应入官，一经散之于民，即无从再行收取，似不若给予兵丁屯田。其离城汛较近者，即令其家属自种，远者仍可听其招集流民佃种，取租抵作兵饷。又陕西回匪叛产最多，昨据张集馨奏称西、同、乾、邠各府州统计，已可得两万余顷。此外如甘肃之回匪，皖北之捻匪，河南、贵州、两广及福建、台湾之土匪，均有叛产，应行清查。可否饬令各该督抚于军务平定后，斟酌情形，随时办理屯田，伏祈圣裁。谨奏。

同治二年十二月二十日议政王军机大臣奉旨。钦此。

人名索引

二画

丁翰

丁大生

丁大位

丁万明

丁元胜

丁友贵

丁日昌

丁长发

丁长林

丁长清

丁义方

丁义榕

丁文彪

丁文彬

丁书田

丁正才

丁玉扬

丁玉来

丁立春

丁有贵

丁自成

丁名世

丁华容

丁华祝

丁庆繁

丁庆云

丁守政

丁志诚

丁时发

丁怀德

丁际盛

丁顶发

丁明友

丁明详

丁季春

丁泗滨

丁宝桢

丁荣华

丁勋才

丁统茂

丁复盛

丁得胜

丁琉良

丁鸿彪

丁滨玉

丁源和

丁鹤龄

丁耀南

卜其才

卜先兆

卜宗堂

卜鲁士

三画

于义山

于文贵

于东山

于庆堂

于连拔

于茂胜

于绍昌

于美焕

于桂禄

于得胜

于清和

于仁光

干顺朝

干梁官

万泰

万九福

万于事

万之遴

万化林

万方田

万代宽

万代觉

万立发

万邦和

万邦喜

万成名

万成美

万在中

万有才

万有胜

万守业

万守根

万守堂

万守荣

万兴孔

万安堂

万连芳

万时风

万里程

万启琛

万国保

万国顺

万国泰

万国集

万和银

万金山

万宗太

万拱华

万修坤

万高华

万高升

万得胜

万章明

万绿全

万富禄

万福太

万福成

马三俊

马万春

马上堂

马小龙

马开元

马开荣

马元骧

马友元

马天明

马少益

马长庆

马月升

马正科

马正元

马本汉

马玉堂

马功成

马占魁

马兰桂

马吉祥

马成友

马邦林

马寿华

马芳林

马连升

马志俊

马延鉴

马步云

马松林

马国清

马明月

马金泗

马学龙

马学胜

马宜禄

马建勋

马绍波

马承恩

马树桢

马星曙

马恒升

马复胜

马复震

马祥发

马得胜

马清泗

马清隆

马登荣

马登瀛

马朝龙

马裕衡

马楚益

马新贻

马福全

马德和

马德胜

马镇超

马融和

习万申

四画

王吉

王沐

王点

王珍

王煊

王福

王榛

王三元

王三桂

王三星

王三锡

王士元

王士宝

王士庸

王大才

王大发

王大文

王大顺

王万宇

王万青

王万美

王万和

王万顺

王万铭

王万清

王万福

王万聪

王上国

王九皋

王广祥

王之刚

王义和

王义胜

王义益

王义禄

王云亭

王云集

王云胜

王云章

王开五

王开发

王开亮

王开国

王开琳

王开缉

王开福

王友元

王友升

王友光

王友贵

王友训

王友祥

王友堂

王友胜

王友得

王元庆

王元福

王天宝

王天明

王太山

王太和

王仁兴

王仁和

王仁智

王仁富

王久富

王文吉

王文行

王文达

王文秀

王文明

王文周

王文蛟

王文焕

王文楠

王文瑞

王长发

王长寿

王长喜

王长盛

王化元

王化成

王升旦

王升平

王升发

王尔四

王从宽

王方可

王书雅

王以财

王玉生

王玉良

王玉春

王玉贵

王玉亭

王玉堂

王玉炳

王玉藻

王可陞

王可鉴

王世兴

王世发

王世材

王世明

王世桂

王世泰

王世俊

王东山

王东福

王东照

王正礼

王正荣

王正祥

王正德

王本实

王本祥

王右喜

王占春

王占魁

王必昌

王必胜

王必得

王仕益

王乐春

王发明

王发胜

王幼山

王加玉

王加位

王加宾

王台珠

王汉云

王立升

王立成

王立青

王立森

王兰谷

王兰桂

王有才

王有元

王有升

王有光

王有庆

王有信

王有明

王有高

王有堂

王有桂

王有胜

王有贵

王有福

王有德

王在田

正在池

王吉禄

王百良

王式芳

王同胜

王邦举

王成美

王贞吉

王光大

王光元

王光明

王光济

王光佳

王光室

王光荣

王光前

王光烈

王光树

王回达

王会祥

王华山

王华升

王华田

王华春

王先南

王先胜

王先遂

王廷忠

王廷贵

王廷彪

王兆祥

王兆麟

王庆吉

王汝骏

王训臣

王兴武

王兴贵

王兴禄

王兴意

王兴煌

王安兴

王池清

王永仁

王永发

王永达

王永林

王永金

王永和

王永宽

王永庭

王永福

王永桂

王永虎

王永隆

王更发

王远来

王运升

王运武

王运森

王寿田

王志林

王志俭

王志栋

王声远

王孝贵

王甫益

王均德

王呈武

王呈祥

王呈羲

王克昌

王延长

王佑来

王秀山

王秀文

王秀柏

王秀清

王佐朝

王迎祥

王协吉

王良仕

王良伟

王良杞

王良俊

王应兴

王应奎

王宏本

王宏胜

王启才

王启凤

王启存

王启全

王君选

王际通

王际德

王其发

王其宗

王其胜

王其章

王松友

王松亭

王林山

王郁堂

王武忠

王茂兰

王茂荫

王尚山

王国元

王国凤

王国达

王国佑

王国志

王国良

王国宾

王国胜

王国祥

王国辉

王明才

王明山

王明六

王明发

王明汉

王明杰

王明松

王明宗

王明柯

王明泗

王明章

王明弼

王明德

王昌凤

王昌友

王昌平

王昌发

王昌林

王昌龄

王昌藻

王忠发

王忠治

王忠连

王忠祥

王忠富

王鸣和

王季本

王采和

王歧明

王和胜

王佩琼

王绍义

王绍修

王细楚

王纯发

王纯臣

王纯嘏

王金山

王金元

王金玉

王金龙

王金奎

王金章

王金标

王金国

王金楷

王金魁

王金朝

王金满

王官四

王官思

王恒升

王宝台

王泗海

王宗才

王宗友

王宗言

王宗林

王学考

王学勤

王泽友

王怀秀

王定平

王定祥

王定胜

王试长

王承业

王建伍

王建勋

王荣书

王荣升

王荣庆

王荣华

王荣达

王荣良

王荣前

王荣桂

王荣富

王春田

王春华

王春发

王春和

王春林

王春旸

王春麟

王南宾

王南实

王南胜

王南湘

王贵友

王贵生

王贵和

王品俊

王品裕

王品禄

王思沛

王星元

王星日

王冠珪

王科厚

王秋林

王俊杰

王俊达

王俊南

王俊高

王俊德

王顺庆

王顺林

王顺武

王香廷

王香梅

王香萼

王衍庆

王衍望

王衍畴

王保元

王保和

王选珍

王胜喜

王胜德

王复胜

王恒升

王恒凤

王恒邦

王亮山

王亮彩

王庭金

王祖玉

王祖祥

王亭标

王桂明

王桂林

王桂堂

王都久

王起旺

王起麟

王桐柏

王载驷

王致和

王致祥

王振清

王恩海

王积懋

王临祥

王临雍

王继昌

王继增

王馀庆

王益胜

王高贤

王高峰

王祥云

王祥发

王家汉

王家发

王家骥

王浦昭

王海扬

王海屋

王梦龙

王梓春

王栖凤

王盛德

王得升

王得华

王得元

王得名

王得和

王得贵

王得喜

王得胜

王得秀

王得富

王得盛

王清兰

王清和

王清香

王清泉

王清桂

王清福

王章日

王章照

王章蔡

王焕福

王鸿年

王维山

王维兴

王维垣

王朝治

王朝洁

王朝武

王朝贵

王朝春

王朝栋

王朝槐

王朝福

王超群

王联升

王敬松

王敬征

王琳瑞

王紫152-1

王景贵

王景珥

王道元

王道达

王道芝

王道机

王道善

王道谦

王遂珍

王裕林

王裕春

王裕俊

王裕德

王富山

王湘和

王翔翥

王斌元

王敦厚

王象贤

王瑞汉

王瑞贤

王瑞胜

王楼凤

王楚南

王楚和

王照福

王锦和

王锡昌

王福大

王福山

王福元

王福兴

王福来

王福田

王福胜

王福临

王福彬

王福修

王福章

王福洲

王源泰

王新华

王靖保

王登寿

王登修

王登瀛

王榕吉

王蔚贤

王嘉栋

王粉亭

王毓仁

王御书

王鹤亭

王镇江

王镇清

王德友

王德和

王德志

王德祥

王德润

王德榜

王澎生

王震甲

王翰廷

王儒兴

王赞钧

韦斌

韦志俊

韦君林

韦定功

韦定榘

韦恩义

韦鸿勋

韦紫田

元继曾

尤耕云

车有恒

云从龙

戈枟

戈登

戈介人

戈世和

牛子青

仇万祥

仇有胜

仇文智

从行志

凤翊清

毛义宏

毛开万

毛仁和

毛文重

毛玉田

毛必元

毛加富

毛发益

毛世德

毛世俊

毛有铭

毛江东

毛永益

毛良禄

毛应发

毛启胜

毛昌五

毛宗儒

毛宗翰

毛贤绣

毛治兴

毛官俊

毛泰元

毛前福

毛钦佐

毛桂馥

毛昶熙

毛益照

毛鸿宾

毛维翼

毛得升

毛得贵

毛添祥

毛敬才

毛瑞兴

毛德喜

毛衢高

方中

方声

方矩

方鉴

方燮

方万明

方万胜

方小孚

方云藻

方仁义

方文林

方文彬

方玉春

方玉堂

方正盛

方正魁

方申翰

方必胜

方自友

方时中

方佐迁

方佑彩

方沈水

方林友

方林昌

方洪源

方格辉

方继铨

方骏漠

方得成

方得高

方普成

方朝珍

方锡庚

方镇南

方德明

方德来

方濬益

文格

文清

文万春

文九彩

文日升

文凤鸣

文开典

文立华

文世明

文世贵

文有贵

文在南

文邦华

文光耀

文成学

文华友

文华贵

文守云

文芝彬

文寿廷

文佐卿

文良凤

文良玉

文良臣

文作定

文若清

文茂升

文明贵

文忠康

文定湘

文星元

文钦友

文泰山

文祥峰

文得秀

文得朝

文朝清

文辉南

文楚馥

文新春

文碧喜

文梁官

文德友

卞宝第

卞家宽

孔三胜

孔三友

孔长松

孔长林

孔相尔

孔兆曾

孔祥云

孔和清

孔昭亮

孔保龙

孔宽发

孔裕恒

尹三元

尹才义

尹少祖

尹世秀

尹平寿

尹正位

尹立春

尹兰桂

尹吉庆

尹先相

尹庆也

尹良才

尹良富

尹良山

尹茂兰

尹金山

尹定连

尹官发

尹祥素

尹得茂

尹得隆

尹清和

尹鸿宣

尹新连

尹德章

尹德宣

勾万邦

邓万义

邓万年

邓万乐

邓万林

邓三元

邓大启

邓山峰

邓友仁

邓友田

邓友盛

邓云明

邓云高

邓云祥

邓尤有

邓文山

邓文运

邓太和

邓日明

邓升荣

邓长泰

邓开榜

邓天陶

邓以洪

邓正世

邓正南

邓正扬

邓正华

邓正辅

邓世林

邓世昭

邓玉林

邓玉珍

邓玉发

邓东海

邓龙胜

邓功祥

邓礼光

邓立贵

邓训诰

邓对庭

邓吉山

邓吉祥

邓在仁

邓有升

邓有明

邓有松

邓有胜

邓有蕃

邓成日

邓成禄

邓光华

邓光明

邓光成

邓光武

邓华山

邓华忍

邓汝基

邓汝霖

邓永升

邓永连

邓连升

邓秀春

邓位高

邓仑奂

邓启发

邓良策

邓良富

邓青云

邓茂胜

邓松宽

邓坤元

邓若鼎

邓英秀

邓昌财

邓忠良

邓明远

邓鸣凤

邓金秀

邓季康

邓绍胜

邓绍级

邓定标

邓春发

邓春林

邓荣昌

邓荣状

邓荣贵

邓南廷

邓咸履

邓贵廷

邓贵桂

邓胜仪

邓胜贵

邓胜益

邓致鳌

邓科明

邓顺贤

邓洪胜

邓洪泰

邓洪裕

邓桂益

邓积柏

邓家和

邓庭升

邓祥太

邓祥云

邓席珍

邓彬修

邓起兴

邓得发

邓得志

邓得胜

邓得荣

邓添山

邓添细

邓清胜

邓基盛

五画

左浩

左三元

左三胜

左正贵

左龙田

左龙翔

左玉龙

左有元

左艺兰

左成富

左先宪

左兴亨

左兴萼

左光中

左永年

左永胜

左英荣

左明耀

左宗棠

左春堂

左荣华

左荣林

左临武

左祥泗

左得胜

左鸿福

左森懋

左辉隆

左福春

左德堂

左馥兰

左肇生

龙才

龙华

龙九和

龙大胜

龙大梁

龙士高

龙万胜

龙广胜

龙广登

龙义胜

龙义贵

龙开宗

龙友亮

龙友胜

龙凤璋

龙见田

龙玉海

龙玉胜

龙正华

龙正春

龙正德

龙占魁

龙必胜

龙汉才

龙汉彪

龙兰桂

龙在田

龙芝健

龙光表

龙光明

龙名盛

龙达生

龙兆霖

龙廷献

龙廷弼

龙江海

龙志顺

龙寿堂

龙连升

龙连云

龙林才

龙明文

龙金元

龙泽勋

龙泗胜

龙春林

龙顺祥

龙胜才

龙胜福

龙桂林

龙恩植

龙恩煦

龙家胜

龙祖琦

龙复胜

龙馀道

龙海云

龙益元

龙骏发

龙得名

龙得亮

龙得胜

龙得富

龙清平

龙清垣

龙景云

龙楚朝

龙惠南

龙照麟

龙意发

龙睦才

龙新华

龙福来

龙德胜

龙鹤鸣

石子城

石太和

石仕恩

石如泉

石兴发

石连升

石孝中

石来之

石其祥

石泽明

石胜友

石胜奇

石祥发

石清吉

古绍贤

古隆贤

甘霖

甘大华

甘万金

甘开翥

甘开来

甘开泰

甘云轩

甘太福

甘长清

甘有贵

甘时彦

甘宏胜

甘其寿

甘茂林

甘明春

甘忠和

甘星平

甘荣贵

甘得元

甘得胜

甘瑞年

甘瑞藻

甘福林

甘露霖

艾子德

艾士贵

艾观山

艾发荣

艾如庆

艾连升

艾志雄

艾怀哲

艾添起

艾宽银

术华

玉占胜

平得富

卢大忠

卢玉桂

卢石涟

卢正泰

卢有升

卢有计

卢光照

卢宏胜

卢其祥

卢金元

卢承澍

卢宗清

卢荣忠

卢胜坤

卢宪章

卢得汉

卢得胜

卢章成

卢清山

卢福良

卢福春

卢耀林

田九仪

田大胜

田上保

田友胜

田友开

田开凤

田天禄

田见龙

田仁泰

田少春

田为汉

田正明

田玉贵

田百钧

田有升

田有亭

田有年

田再友

田庆观

田应超

田应鸿

田启德

田茂沅

田国仁

田国泰

田宗孝

田宗贵

田定平

田学立

田荣光

田星胜

田胜安

田逢年

田官胜

田福胜

田端书

田德清

田檖生

叶士选

叶广胜

叶凤来

叶化龙

叶双喜

叶为贵

叶文寿

叶文作

叶文蔚

叶东元

叶正才

叶占春

叶代明

叶有作

叶仲德

叶兆兰

叶式林

叶永辉

叶寿缘

叶声扬

叶达增

叶松茂

叶明瑞

叶昌有

叶备扬

叶绍庭

叶柯山

叶春培

叶品胜

叶顺祥

叶炳南

叶谆信

叶海松

叶彩庭

叶盛有

叶嘉树

叶镇魁

叶德孚

叶德和

史开鸿

史长生

史正辉

史庆升

史庆云

史芳兰

史定邦

史宗兴

史济源

史容美

申元盛

申正朝

申法喜

申得佑

申道法

冉正国

冉福顺

乐新胜

帅春和

印开元

印文转

印月顺

皮荫南

白广斌

白友梅

白启高

白喻升

包怡庄

包国琪

包振兴

包桂芬

包得胜

宁世忠

宁定坤

宁徽音

冯标

冯御

冯万明

冯子林

冯友元

冯友胜

冯日培

冯中发

冯开桂

冯天保

冯长胜

冯开文

冯文富

冯文质

冯玉堂

冯本年

冯正国

冯世彪

冯邦棣

冯至圻

冯先贵

冯名彩

冯安全

冯连升

冯连及

冯步云

冯茂有

冯茂林

冯国启

冯国胜

冯昌仲

冯昌庚

冯明山

冯宗悦

冯荣贵

冯庭榜

冯复初

冯辅廷

冯得林

冯得胜

冯清汉

冯清泰

冯维会

冯维明

冯欲举

冯敬亭

冯敬修

冯赐林

冯景怀

冯富才

冯富堂

冯朝升

冯魁泰

六画

权光灿

匡有贵

吉左振

吉永元

吉学盛

吉桂科

吉庭良

吉俊德

吉勒图善

邢世宽

邢成有

成大吉

成与国

成天麒

成文胜

成文榜

成东昂

成发祥

成发翔

成立福

成玉泰

成廷赞

成师吉

成永清

成有元

成尚宾

成金元

成益树

成得胜

成清辉

成楚胜

成福林

成德盛

吕万禄

吕天福

吕文章

吕东海

吕江明

吕金福

吕贵华

吕容众

吕浩然

吕显荣

吕桂林

吕常聘

吕继大

吕鸿榜

吕新发

吕禄贵

吕锦文

全其用

全其政

纪瑞

多隆阿

伊明阿

伊清阿

牟占魁

毕正保

毕得意

毕树森

毕添永

邬万盛

邬世万

邬得寿

邬桂芳

乔松年

乔定夺

危义胜

危成坤

危得胜

危福田

伍九龄

伍云鸿

伍世耀

伍华澧

伍先容

伍佐才

伍金玉

伍茂歧

伍建志

伍经魁

伍春和

伍春溪

伍得胜

伍得寿

伍得福

伍添祥

伍盛林

伍瑞珍

伍德元

任九高

任九龄

任太山

任友秩

任友德

任长春

任文标

任务春

任有才

任有章

任在中

任永山

任典五

任学彩

任南山

任树凯

任祥瑞

任起鸿

任得胜

任熙堂

任德志

向荣

向万清

向大鹏

向子明

向云贵

向长春

向凤塞

向文燕

向玉山

向玉隆

向世珍

向正远

向正华

向正发

向本仁

向有贵

向有胜

向如山

向先知

向先胜

向观耀

向兴贵

向光贵

向启明

向进山

向明山

向明发

向贤司

向贤达

向荣富

向南枝

向俊龙

向选生

向祖庆

向祥发

向得胜

向雅祥

向慎光

师太吉

传以辀

传永德

传发楚

传怀德

传裕昆

传肇文

伏有瑝

自然

华绍东

朱万化

朱万书

朱万和

朱万荣

朱万胜

朱万高

朱大元

朱大五

朱大珍

朱士达

朱义友

朱义和

朱天祥

朱云龙

朱云贵

朱云高

朱云彩

朱开银

朱开富

朱开榜

朱太和

朱元兴

朱长久

朱长发

朱长胜

朱长庚

朱日升

朱日681-1

朱凤池

朱仁和

朱仁典

朱仁溥

朱仁佾

朱丹青

朱见瑞

朱有胜

朱升吉

朱升贵

朱升巽

朱升富

朱文龙

朱文华

朱文光

朱文和

朱文顺

朱文宗

朱文蔚

朱文绣

朱方南

朱平富

朱玉兰

朱玉胜

朱世镛

朱东胜

朱仕义

朱占魁

朱发元

朱冬武

朱立高

朱礼成

朱兰亨

朱有龙

朱有胜

朱有茂

朱有桢

朱有祥

朱吉立

朱吉祥

朱吉胜

朱吉照

朱光益

朱光笏

朱光庠

朱光振

朱名声

朱名胜

朱华贵

朱华堂

朱华清

朱竹益

朱则善

朱传经

朱自远

朱廷辅

朱兴亨

朱兴隆

朱安国

朱庆恩

朱庆铭

朱汤书

朱寿元

朱寿武

朱进尧

朱连升

朱连甲

朱连泗

朱连彪

朱声隆

朱步青

朱呈祥

朱位传

朱怀安

朱纯修

朱秀今

朱秀芳

朱秀春

朱秀禄

朱应山

朱宝臣

朱宝隆

朱宏发

朱宏胜

朱宏德

朱际平

朱茂才

朱茂顺

朱松林

朱林桂

朱述华

朱述高

朱贤来

朱贸代

朱贤孚

朱昌发

朱昌国

朱昌龄

朱坤九

朱明贵

朱周祥

朱明山

朱明华

朱明富

朱明瑞

朱国治

朱禹疏

朱佳成

朱佳忠

朱和泰

朱受益

朱绍明

朱绍武

朱绍新

朱怡发

朱学贵

朱宗元

朱宗补

朱宗敕

朱宗徽

朱咏香

朱承亮

朱承宣

朱咸阳

朱泰山

朱泰有

朱泰振

朱荣贵

朱南桂

朱春甲

朱春胜

朱星平

朱星明

朱星桥

朱品逊

朱品隆

朱品祥

朱冠英

朱胜阳

朱胜发

朱胜材

朱胜盆

朱顺兴

朱恒茂

朱恒泰

朱洪章

朱祖德

朱彦庭

朱亭伯

朱美思

朱桂益

朱载武

朱振武

朱复泰

朱复韵

朱继泰

朱继庵

朱家春

朱家隆

朱家振

朱家骧

朱宽义

朱唐洲

朱润成

朱涟清

朱益隆

朱祥晖

朱隆昌

朱辅清

朱铭章

朱得仁

朱得泗

朱得胜

朱得清

朱绶恩

朱章学

朱鸿庆

朱鸿儒

朱清文

朱清裕

朱朝辉

朱联升

朱超发

朱增述

朱增宇

朱增胜

朱增立

朱景春

朱紫贵

朱辉春

朱富荣

朱富胜

朱楚和

朱楚益

朱瑞泰

朱锦章

朱福有

朱福兴

朱福胜

朱碧华

朱德亮

朱禧和

朱馥春

庆春

庆昀

庆瑞

米成珠

米福胜

讷木津

宇汉春

产金安

关瑞芝

祁步高

祁茂林

羊汉升

齐铸

齐仁坤

齐长青

齐日星

齐维寿

齐耀彩

安畏三

安德元

庄洪泰

庄第熙

池同惠

池富有

汤彪

汤鹏

汤大贤

汤大斌

汤大椿

汤万明

汤上禄

汤云福

汤友胜

汤见先

汤凤翥

汤心田

汤文彬

汤为正

汤世发

汤占彪

汤立梧

汤礼信

汤有明

汤有胜

汤有贵

汤全胜

汤池凤

汤如胜

汤良才

汤青林

汤昌忠

汤昌荣

汤明德

汤炳烈

汤荣兴

汤显成

汤昭科

汤昭瀛

汤保臣

汤顺钧

汤桂凤

汤复盛

汤致祥

汤高石

汤得上

汤得荣

汤得云

汤瑞坤

汤德辉

江元泰

江长贵

江长庚

江玉美

江正南

江正湘

江召棠

江有胜

江成祥

江光文

江廷高

江自清

江自康

江会义

江兴发

江步青

江青福

江青山

江明义

江明远

江国兴

江忠义

江忠华

江忠修

江忠宽

江忠倬

江忠源

江河清

江映青

江俊德

江得友

江得胜

江朝华

江锦福

江锦鳞

江福山

江骥良

刘介

刘典

刘蓉

刘炳

刘人辉

刘九龄

刘三元

刘三胜

刘三盛

刘于浔

刘大义

刘大伦

刘大胜

刘大贵

刘万和

刘万凤

刘万胜

刘万俊

刘万顺

刘万盛

刘万源

刘干廷

刘上世

刘上芹

刘广发

刘义兴

刘义芳

刘义春

刘义胜

刘义选

刘子成

刘子贵

刘友山

刘友仕

刘友发

刘友胜

刘元寿

刘开太

刘开升

刘开田

刘开芝

刘开传

刘开胜

刘开泰

刘开禄

刘开镛

刘太元

刘天胜

刘天培

刘见瑞

刘仁秀

刘云玉

刘云青

刘云翥

刘云亮

刘月廷

刘以文

刘以胜

刘少和

刘凤立

刘凤池

刘凤杰

刘凤亮

刘凤藻

刘升友

刘升发

刘升林

刘升富

刘书序

刘斗高

刘飞熊

刘文开

刘文安

刘文选

刘长升

刘长凤

刘长发

刘长佑

刘长青

刘长泰

刘长胜

刘长顺

刘长清

刘长槐

刘长福

刘本泽

刘本胜

刘本桂

刘正加

刘正同

刘正芳

刘正典

刘正全

刘正金

刘正昌

刘正明

刘正春

刘正贵

刘正高

刘东海

刘玉山

刘玉田

刘玉顺

刘玉春

刘玉贵

刘玉胜

刘玉润

刘玉德

刘同进

刘用卿

刘发友

刘发衡

刘发魁

刘生继

刘业门

刘代仕

刘代馀

刘达胜

刘世尚

刘世英

刘世泽

刘世墀

刘仕凤

刘仕进

刘仕南

刘立华

刘再扬

刘芝华

刘芝田

刘芝宇

刘西山

刘西凤

刘西园

刘有义

刘有才

刘有馀

刘有茂

刘有容

刘有德

刘贞彬

刘光才

刘光仁

刘光华

刘光汉

刘光纪

刘光明

刘光材

刘光荣

刘光祖

刘光裕

刘光辉

刘光富

刘光谱

刘光亿

刘行玉

刘行达

刘自南

刘华元

刘华上

刘华容

刘华翰

刘名高

刘先扬

刘先美

刘先章

刘先瀛

刘传胜

刘任俊

刘成元

刘成秀

刘伦元

刘伦昱

刘汉章

刘永兴

刘永发

刘永成

刘永顺

刘永湘

刘永德

刘庆廷

刘庆锡

刘连升

刘连捷

刘克礼

刘克明

刘志彩

刘志海

刘苍盈

刘来兴

刘甫田

刘时敬

刘作纲

刘纬才

刘芳春

刘芳桂

刘仑昆

刘纯尔

刘纯益

刘秀礼

刘郇膏

刘佑明

刘财宗

刘启益

刘宏元

刘宏亮

刘宏胜

刘良寿

刘良贵

刘应顺

刘松山

刘松林

刘松亭

刘英贤

刘坤一

刘杰臣

刘取仁

刘茂兰

刘茂才

刘茂林

刘武德

刘虎拜

刘林芳

刘忠山

刘忠亮

刘忠学

刘固明

刘国正

刘国用

刘国近

刘国治

刘国顺

刘国明

刘国喜

刘昌元

刘昌发

刘昌英

刘昌轩

刘明三

刘明山

刘明友

刘明来

刘明发

刘明贤

刘明忠

刘明芳

刘明积

刘明亮

刘明贵

刘明焕

刘明高

刘明湘

刘明健

刘秉珩

刘秉璋

刘绍文

刘绍成

刘绍志

刘绍林

刘绍昆

刘金元

刘金山

刘金云

刘金发

刘金贵

刘金胜

刘金魁

刘金瑞

刘和保

刘和春

刘季成

刘佾胜

刘沛霖

刘定山

刘定友

刘定荣

刘定魁

刘学章

刘宝田

刘宗才

刘宗林

刘宗辉

刘泗海

刘官山

刘承发

刘承溶

刘承福

刘标

刘炳

刘荣升

刘荣华

刘荣贵

刘荣祥

刘泰秀

刘泰财

刘泰胜

刘泰隆

刘南轩

刘春生

刘春华

刘春芳

刘春桂

刘春庭

刘厚佑

刘厚昌

刘厚春

刘厚柏

刘显光

刘显志

刘显亲

刘显佑

刘显明

刘显庭

刘显俊

刘星友

刘星发

刘星照

刘星翥

刘星耀

刘昭莲

刘勋友

刘思聪

刘重升

刘重珥

刘胜山

刘胜光

刘胜发

刘胜和

刘胜堂

刘胜隆

刘胜桂

刘胜祥

刘胜康

刘祖耀

刘亮本

刘炳文

刘炳熔

刘举贤

刘美华

刘美高

刘洺望

刘相耀

刘洪万

刘洪辉

刘恒发

刘恒升

刘恒学

刘恒胜

刘恒益

刘桂升

刘桂华

刘桂芳

刘桂珍

刘桂林

刘桢湛

刘致友

刘晓东

刘积茂

刘爱一

刘复升

刘复胜

刘复祥

刘复鳌

刘继荣

刘常禄

刘益德

刘馀庆

刘康成

刘康胜

刘高山

刘高升

刘高亮

刘高堂

刘祥发

刘祥胜

刘祥俊

刘祥泰

刘祥耀

刘隆照

刘琢之

刘起鳌

刘得升

刘得贵

刘得胜

刘得腾

刘第益

刘维新

刘铭传

刘盛传

刘盛国

刘盛章

刘盛城

刘盛德

刘深云

刘添桂

刘鸿发

刘鸿章

刘清才

刘清和

刘清华

刘清秀

刘清南

刘敬书

刘朝柱

刘朝鳌

刘喜禄

刘辉耀

刘景尧

刘遗才

刘斯兴

刘智松

刘遐龄

刘琮琦

刘谦德

刘敦寿

刘敦遂

刘富有

刘富春

刘富胜

刘富益

刘登发

刘登瀛

刘瑞麟

刘楚才

刘楚庄

刘楚鹏

刘照进

刘赐来

刘锦祥

刘锦绶

刘新胜

刘新盛

刘新馥

刘福兴

刘福顺

刘福亭

刘福堂

刘福春

刘福胜

刘福俊

刘福清

刘嘉胜

刘鼎山

刘遵堂

刘遵棠

刘敷辀

刘镇南

刘镇湘

刘镇耀

刘德才

刘德寿

刘德保

刘德培

刘德润

刘德福

刘履祥

刘凝汉

刘鲎胜

羽天福

孙灏

孙大发

孙万春

孙万胜

孙义友

孙之友

孙开华

孙开荣

孙开富

孙天锡

孙云昕

孙云仙

孙云锦

孙长绂

孙文喜

孙玉泰

孙玉彩

孙玉琳

孙玉德

孙如明

孙汝霖

孙汝魁

孙衣言

孙安桂

孙启发

孙良栋

孙冶祺

孙明瑚

孙其庆

孙金玉

孙宝富

孙学正

孙定元

孙贵川

孙显发

孙钟基

孙俊杰

孙家泰

孙跃龙

孙得友

孙雄武

孙雄龙

孙辉友

孙楚柏

孙微亨

孙镇南

孙德有

孙德昌

孙耀灿

阮支名

阮友龙

阮茂泰

阮传品

阮观保

阮明德

阮积龙

阮宝田

阮洪顺

阮得胜

阮德和

阳万盛

阳友连

阳方霌

阳世才

阳世德

阳芝兰

阳华坤

阳名魁

阳先益

阳其军

阳其东

阳采朝

阳明配

阳受明

阳金元

阳荣华

阳显明

阳俊发

阳积善

阳馀良

阳逢春

阳得顺

阳道臻

阳赞玉

七画

扶兴荣

扶得胜

克蒙额

苏斌

苏大德

苏云汉

苏仁义

苏占春

苏有奇

苏老梦

苏永胜

苏庆成

苏罗福

苏佳成

苏顺涟

苏胜益

苏复胜

苏盛松

苏崇星

苏得胜

苏福胜

苏滕高

严三和

严三元

严云华

严凤魁

严正英

严玉和

严有胜

严有道

严百正

严加祥

严兴福

严其章

严明友

严定贵

严洪宾

严炳勋

严家桂

严树森

严得胜

严章谨

严善祥

严镇南

严德荣

杜渊

杜大治

杜上烈

杜长明

杜为贵

杜方来

杜文澜

杜仁友

杜正发

杜有魁

杜自南

杜芳春

杜怀纲

杜秀常

杜良福

杜贤才

杜绍彩

杜定杰

杜治安

杜春元

杜柏堂

杜宜魁

杜道生

杜嵩龄

杜镇秋

杨升

杨忠

杨泰

杨恺

杨春

杨彪

杨淦

杨斌

杨煦

杨锦

杨九成

杨三元

杨三友

杨大元

杨大伦

杨大成

杨大有

杨大富

杨大焞

杨大明

杨于胜

杨万友

杨万和

杨万青

杨万胜

杨万洪

杨万珍

杨万盛

杨万锦

杨久隆

杨之盛

杨义胜

杨义堂

杨义森

杨开亮

杨元成

杨元芳

杨天先

杨天顺

杨太和

杨友希

杨友胜

杨友俊

杨友益

杨友和

杨友清

杨云从

杨云汉

杨云彪

杨月星

杨仁义

杨升平

杨以发

杨凤辉

杨长发

杨长春

杨长胜

杨长贵

杨巨南

杨文元

杨文学

杨文珍

杨文秀

杨文通

杨文彪

杨文榜

杨文煌

杨孔仪

杨孔殷

杨正友

杨正发

杨正茂

杨正纯

杨正贵

杨正洪

杨正喜

杨正清

杨正福

杨玉山

杨玉龙

杨玉成

杨玉贤

杨玉珍

杨玉顺

杨玉迪

杨玉辉

杨玉隆

杨龙光

杨龙彪

杨世泰

杨世清

杨本贤

杨东阳

杨东佑

杨东海

杨左海

杨平心

杨占魁

杨发贵

杨乐春

杨立臣

杨立泗

杨礼宾

杨汉林

杨汉容

杨有才

杨有仪

杨有林

杨有春

杨有馀

杨有胜

杨在贵

杨在澍

杨再云

杨再胜

杨西平

杨百胜

杨成孝

杨成章

杨廷选

杨同发

杨占鳌

杨光佑

杨光照

杨光富

杨光禧

杨光乾

杨自佑

杨名声

杨名有

杨名轩

杨名泰

杨先清

杨向聪

杨仲仪

杨华贵

杨华普

杨如春

杨兆文

杨兴义

杨兴文

杨兴发

杨兴武

杨汝谐

杨永杰

杨永昌

杨永明

杨永高

杨永喜

杨永浩

杨永裕

杨寿春

杨寿铭

杨克诚

杨克勤

杨连升

杨连顺

杨连胜

杨甫宜

杨志开

杨志友

杨志海

杨芳成

杨作霖

杨佑生

杨秀贵

杨秀琪

杨廷辉

杨怀芳

杨怀谨

杨良贵

杨应成

杨宝德

杨宏应

杨宏桂

杨启林

杨启全

杨启益

杨启楷

杨际春

杨茂林

杨茂春

杨茂秀

杨茂祚

杨茂益

杨其述

杨环玉

杨英清

杨忠义

杨明山

杨明光

杨明贵

杨明高

杨明海

杨明胜

杨明德

杨国仲

杨国佑

杨国武

杨国洪

杨国超

杨尚履

杨柳谷

杨绍友

杨绍铨

杨定国

杨定源

杨宗林

杨宗贵

杨宗科

杨泽云

杨泽春

杨宝珩

杨南桥

杨南周

杨荣华

杨荣炳

杨春兰

杨春玉

杨春生

杨春兴

杨春华

杨春芳

杨春林

杨春茂

杨春顺

杨春堂

杨春桂

杨春照

杨柏怀

杨泰来

杨贵廷

杨保朝

杨胜芳

杨胜祥

杨胜德

杨胜亮

杨经徵

杨品高

杨是富

杨星照

杨修六

杨复友

杨总益

杨俊武

杨洛宝

杨炳先

杨闻远

杨洪元

杨洪玉

杨祖田

杨祖德

杨桂林

杨桂馥

杨夏元

杨晖嘉

杨恩荣

杨继隆

杨积玉

杨家升

杨家上

杨家翰

杨高望

杨高彩

杨益贵

杨祥发

杨祥贵

杨通友

杨通世

杨盛文

杨起益

杨得山

杨得升

杨得云

杨得吉

杨得安

杨得忠

杨得贵

杨得胜

杨得祥

杨得意

杨维胜

杨秀彬

杨集义

杨添桂

杨焕章

杨湘义

杨遇泰

杨鸿发

杨清和

杨清波

杨清香

杨清胜

杨清榜

杨登浦

杨登魁

杨接芝

杨朝元

杨朝均

杨朝荣

杨朝贵

杨朝祖

杨朝敏

杨朝清

杨景福

杨惠风

杨道南

杨準风

杨富厚

杨源华

杨谦万

杨裕泰

杨瑞田

杨瑞青

杨瑞堂

杨锡之

杨澍南

杨福山

杨福春

杨福胜

杨福祥

杨福泰

杨暮昭

杨毓芳

杨镇南

杨镇魁

杨镇彪

杨德元

杨德云

杨德升

杨德胜

杨德瑜

杨德煦

杨德彪

杨镜成

杨激云

杨懋林

李允

李均

李轩

李恒

李香

李辀

李彬

李棚

李锷

李澍

李福

李榕

李万才

李万允

李万山

李万友

李万年

李万发

李万胜

李万顺

李万青

李万春

李万德

李大个孜

李大化

李大本

李大观

李大发

李大材

李大全

李大贵

李大旺

李大海

李大桂

李大林

李大智

李大魁

李大鹏

李大鉴

李三允

李三友

李三庆

李三多

李三元

李三里

李三胜

李士青

李士智

李义和

李义信

李义胜

李子玉

李子静

李元兴

李元华

李元英

李元宝

李元清

李元盛

李天信

李开初

李开元

李开新

李开榜

李太和

李友胜

李友德

李云龙

李云发

李云松

李云祥

李云贵

李云高

李云时

李云魁

李见堂

李见荣

李日起

李长元

李长安

李长发

李长本

李长吉

李长青

李长林

李长春

李长贵

李长泰

李长胜

李长辉

李长清

李长富

李长盛

李长龄

李长福

李长德

李凤歧

李凤梧

李凤翎

李公选

李公进

李公智

李风章

李升元

李升廷

李升山

李升发

李升连

李升高

李升银

李仁贵

李仁堂

李文升

李文江

李文忠

李文高

李文益

李文梓

李文登

李文清

李文魁

李方麟

李为之

李正玉

李正光

李正升

李正和

李正奇

李正科

李正芳

李正春

李正荣

李正鲁

李正魁

李正熙

李正德

李玉元

李玉龙

李玉成

李玉田

李玉华

李玉林

李玉南

李玉楚

李玉堂

李玉豪

李玉胜

李玉泰

李世久

李世来

李世发

李世忠

李世贤

李世泰

李世荣

李世钰

李世洪

李世隆

李世清

李世富

李世煌

李世德

李东江

李东堂

李本亨

李本强

李本基

李可宗

李占元

李占彪

李占魁

李发友

李发兴

李发诗

李发良

李发武

李发楹

李仕和

李仕禄

李用宽

李田拨

李年青

李甲武

李必文

李必胜

李汉清

李立谦

李加英

李加祥

李有才

李有元

李有和

李有胜

李有恒

李有亮

李有裕

李有福

李有馀

李成才

李成友

李成英

李成林

李成芳

李成谋

李芝义

李芝兰

李芝林

李芝焕

李帮占

李帮胜

李帮根

李臣典

李吉祥

李达之

李西田

李光田

李光发

李光华

李光明

李光和

李光胜

李光贵

李光荣

李光容

李光堂

李光得

李光德

李中良

李中彪

李华林

李华清

李华昆

李华庭

李传明

李合兴

李任元

李任柏

李全胜

李名扬

李纳仞

李竹田

李兆南

李兆富

李观海

李守泽

李守清

李守湘

李兴云

李兴巨

李兴科

李兴隆

李兴保

李兴福

李廷生

李廷举

李廷忠

李永发

李永安

李永章

李永盛

李如松

李如春

李庆华

李克报

李克贵

李扬名

李芳先

李芳菲

李连升

李连生

李连胜

李运春

李运堂

李运扬

李进贵

李志美

李志忠

李孝昌

李呈祥

李步青

李步贵

李延举

李体彪

李作忠

李秀廷

李秀杰

李秀成

李秀溪

李助发

李佑臣

李时若

李怀德

李启仁

李启甲

李启源

李良才

李良国

李良报

李良驷

李灿高

李词纯

李宏发

李宏有

李宏典

李宏珍

李宏试

李宏胜

李宏盛

李宏银

李宏道

李宏蕊

李茂发

李茂坛

李茂林

李茂青

李茂金

李茂福

李青山

李青高

李松来

李松桂

李其昌

李其祥

李其栋

李拔群

李武奇

李国才

李国元

李国正

李国芝

李国忠

李国贤

李国珍

李国清

李国梁

李国瑞

李贤安

李明才

李明升

李明伦

李明经

李明贵

李明科

李明顺

李明高

李明惠

李明福

李明魁

李昌义

李昌凤

李昌龙

李昌后

李昌和

李昌忠

李昌寿

李昌葵

李昌蔚

李忠福

李和元

李和鸣

李岱云

李金玉

李金林

李金彩

李金魁

李金嶙

李绍清

李泗义

李泗河

李官胜

李官禄

李定之

李定友

李定明

李定胜

李定南

李定贵

李宝隆

李宗成

李宗春

李宗纯

李宗翰

李法斌

李泽蛟

李庚发

李学武

李承宇

李承恩

李承凯

李荣华

李荣发

李荣胜

李荣贵

李荣富

李春元

李春台

李春发

李春华

李春生

李春芳

李春国

李春和

李春亭

李春林

李南华

李南卿

李南轩

李南福

李树棠

李树森

李树德

李泰山

李泰和

李泰国

李厚林

李厚祥

李柏亭

李昭庆

李星九

李星文

李星发

李星胜

李星焕

李星爵

李星耀

李显万

李显发

李贵臣

李贵荣

李思孝

李胜友

李胜本

李胜发

李胜福

李信堂

李复胜

李重佑

李恒光

李恒春

李洞湶

李洪云

李洪兴

李洪胜

李洪寿

李洪吉

李笃英

李宫世

李美胜

李祖升

李祖元

李祖襄

李前复

李济清

李炳南

李炳臣

李振田

李振清

李振楣

李桂友

李桂林

李桂芳

李桂祥

李载凤

李载忠

李载珪

李致和

李致先

李真元

李逢源

李逢升

李临湘

李绿荫

李凌汉

李祥发

李祥云

李祥和

李祥秀

李祥桂

李祥德

李高亮

李润才

李润生

李隆升

李隆兰

李隆典

李隆善

李盛景

李盛章

李盛臻

李盛薰

李基定

李基瑞

李菊方

李培成

李维山

李维义

李维美

李维成

李续寿

李续佑

李续宜

李续泉

李续姜

李续宾

李续榭

李衔华

李银生

李得山

李得元

李得友

李得发

李得升

李得茂

李得受

李得旺

李得贵

李得胜

李得福

李得魁

李得盛

李惟成

李惟贵

李惟善

李清明

李清香

李清贵

李清华

李清和

李清载

李清涟

李清惠

李清翘

李章焕

李尊宦

李康臣

李鸿章

李朝成

李朝斌

李森胜

李惠玉

李景玉

李景立

李景华

李景里

李鼎荣

李鼎三

李鼎甲

李道芝

李湘客

李登高

李楚胜

李瑞二

李照太

李照临

李腾蛟

李锡楷

李锡升

李锡杰

李新发

李新来

李新德

李慎公

李慎安

李福生

李福元

李福恩

李福林

李福顺

李福泰

李福堂

李福盛

李福春

李福贵

李殿华

李碧文

李翥文

李嘉瑞

李翠铭

李鹤林

李鹤高

李鹤章

李鹤山

李鹤喜

李锦贵

李锦贤

李德元

李德升

李德友

李德生

李德发

李德连

李德林

李德亨

李德荣

李德泰

李德坤

李德配

李肇元

李肇维

李赞元

李赞郧

李懋元

李彝忠

李耀卿

李耀辉

劳崇光

巫新盛

旷琦

旷家友

旷高山

旷椿萱

吴棠

吴大义

吴大友

吴大华

吴大安

吴大训

吴大盛

吴万祥

吴开元

吴开甲

吴开会

吴开胜

吴友玉

吴友德

吴元炳

吴云贵

吴云集

吴天裘

吴长庆

吴长明

吴长松

吴长发

吴长胜

吴中和

吴月堂

吴凤池

吴文锡

吴文瑞

吴正和

吴正雄

吴正熙

吴正瀛

吴东贤

吴东安

吴玉林

吴玉昆

吴世仁

吴世良

吴世昌

吴世祥

吴世魁

吴本顺

吴功凯

吴立来

吴立喜

吴立道

吴汉卿

吴在和

吴有方

吴有亮

吴有胜

吴有德

吴成安

吴成寄

吴成得

吴芝芸

吴则安

吴光庆

吴光发

吴光楚

吴全美

吴廷立

吴廷占

吴廷华

吴廷国

吴如孝

吴兴礼

吴兴保

吴兴旺

吴兴贵

吴次汉

吴安受

吴宇怀

吴守胜

吴阳明

吴志光

吴杞文

吴连升

吴运胜

吴作梅

吴作胜

吴作霖

吴秀俊

吴秀高

吴怀庆

吴怀成

吴启光

吴启全

吴启典

吴启胜

吴启绳

吴茂林

吴直三

吴青云

吴坤修

吴国仕

吴国和

吴国梅

吴典有

吴贤立

吴明发

吴明忠

吴昆田

吴昆平

吴忠良

吴忠信

吴尚二

吴秉章

吴金亮

吴金瑞

吴金保

吴定升

吴定祥

吴定坤

吴定魁

吴宗东

吴宗国

吴宗德

吴词清

吴宝臣

吴寅舟

吴宜盛

吴建中

吴建廷

吴承先

吴承恩

吴奎五

吴型深

吴思赞

吴品泗

吴品秀

吴修芳

吴修061-1

吴修垚

吴修厚

吴胜周

吴胜纪

吴钟秀

吴复诚

吴恒胜

吴贺轩

吴埙明

吴致祥

吴振标

吴家发

吴容光

吴海鳌

吴隆海

吴通明

吴起凤

吴盛和

吴得标

吴得魁

吴寅舟

吴敬焜

吴朝坤

吴朝杰

吴景胜

吴辉廷

吴登耀

吴照明

吴福升

吴福邦

吴筵贵

吴嘉廉

吴061-1 修

吴德信

吴德鳌

吴鹤亭

吴赞诚

吴燮和

吴耀彩

但起蛟

邱三元

邱三友

邱开全

邱开喜

邱元章

邱云汉

邱长华

邱长发

邱日云

邱以德

邱式汉

邱如涛

邱志进

邱谷保

邱明泰

邱昌良

邱受德

邱绍芳

邱显明

邱海发

邱得升

邱得旺

邱得胜

邱裕发

邱德泰

邱德福

邹美

邹大元

邹大宏

邹大顺

邹友文

邹云胜

邹开德

邹长发

邹长青

邹日胜

邹仁冬

邹玉林

邹玉贤

邹东山

邹正坤

邹占魁

邹东光

邹乐元

邹发胜

邹必胜

邹光前

邹华望

邹永顺

邹庆星

邹兴泰

邹芳桂

邹连升

邹连庆

邹甫田

邹呈二

邹茂元

邹择光

邹雨宝

邹典玉

邹典益

邹国深

邹歧山

邹绍益

邹和江

邹和胜

邹学泗

邹育龙

邹宝发

邹宝吉

邹宝贵

邹春云

邹贵友

邹冠群

邹洪胜

邹桂修

邹桂瑞

邹振声

邹祥麟

邹晚林

邹常俊

邹得胜

邹焕林

邹福友

邹德华

邹德胜

邹德泰

邹德凯

邹德盛

佘星泉

余大才

余大魁

余才胜

余三茂

余万友

余有胜

余仁宗

余仁崇

余允圻

余文习

余世达

余世远

余世建

余发升

余礼云

余邦庆

余西瑶

余全胜

余华峰

余乔源

余兴国

余安国

余江顺

余运胜

余扬庆

余利和

余应兰

余宏发

余其昌

余其林

余国珖

余国玫

余金友

余绍瑞

余绍唐

余和顺

余秉忠

余宗发

余宗杰

余宗秋

余宗禄

余春发

余春华

余胜才

余俊贵

余洪胜

余承恩

余雪胜

余得云

余得江

余得胜

余清兆

余喜良

余朝阙

余朝上

余新滨

余福周

余德文

余德发

余德昌

余德高

狄益淮

谷圆山

谷明友

谷先成

谷得胜

谷德茂

何万有

何万胜

何万顺

何万福

何大定

何才高

何三阳

何义胜

何广训

何开达

何开泰

何开益

何友忠

何元廷

何元青

何云俊

何日友

何长林

何中清

何以诗

何凤祥

何凤翥

何文才

何文进

何文喜

何玉贵

何玉峰

何玉辉

何龙骧

何代瓒

何印魁

何兰林

何安清

何永泰

何永福

何有林

何有洪

何光明

何光常

何光万

何竹林

何先得

何如意

何声汉

何运来

何连贵

何呈祥

何步衢

何秀益

何启坤

何启球

何启乾

何若山

何其立

何其有

何奉璋

何茂得

何明许

何明立

何明顺

何明元

何明亮

何明星

何明德

何国宝

何国荣

何昌连

何昌梓

何鸣高

何绍贤

何绍彩

何绍彬

何绍彰

何绍谕

何全华

何金章

何秉升

何宝茂

何学贵

何定坤

何荣华

何荣章

何春元

何春贵

何春福

何复胜

何顺山

何胜开

何胜辉

何家105-1

何笑连

何高升

何高塔

何祥发

何得南

何得贵

何得胜

何焞仁

何清茂

何清福

何隆士

何朝明

何喜云

何辉祖

何禄谦

何道有

何瑞堂

何瑞祥

何锡龄

何源清

何镇钰

言长胜

言正煌

言秀林

言美保

言泽保

辛秉衡

库海生

冷定魁

沙广泰

闵万顺

闵玉林

闵昌麟

闵得胜

闵祖友

闵祥岚

汪七

汪时

汪春

汪锋

汪士珍

汪士杰

汪士勋

汪士熙

汪文升

汪正开

汪玉德

汪占鳌

汪发秀

汪汉亭

汪成仁

汪全胜

汪华贵

汪兆藩

汪廷虎

汪先泽

汪永胜

汪步鳌

汪余渌

汪迎顺

汪应庭

汪应谆

汪其祖

汪明金

汪国英

汪泯珊

汪春旺

汪春和

汪起隆

汪钟美

汪保载

汪胜发

汪胜清

汪炳载

汪炳森

汪恒珍

汪桂林

汪益珍

汪海林

汪海洋

汪得明

汪得胜

汪得元

汪章成

汪清华

汪遇鸿

汪遇埙

汪尊贤

汪道洋

汪福宗

汪腾蛟

汪德335-1

沈炳

沈万福

沈开考

沈长胜

沈正清

沈正福

沈玉林

沈甲联

沈有金

沈成林

沈光明

沈光胜

沈光荫

沈华德

沈名扬

沈庆洪

沈安仁

沈安国

沈连胜

沈名蔚

沈其忠

沈松龄

沈丽文

沈国清

沈忠心

沈金兰

沈宝祥

沈炳祁

沈桂芬

沈振光

沈致和

沈海山

沈培勋

沈得胜

沈得彪

沈鸿宾

沈清和

沈谦德

沈葆桢

沈瑞清

沈福兰

沈福堂

沈镇湘

沈耀春

沈耀荣

宋庆

宋习武

宋飞舞

宋天麟

宋开榜

宋元魁

宋友明

宋友顺

宋日兴

宋仁寿

宋玉和

宋世福

宋仕杰

宋今贤

宋立廷

宋有元

宋有亮

宋光明

宋合顺

宋全贤

宋廷彩

宋名光

宋永昌

宋永胜

宋永富

宋兴发

宋兴旺

宋声平

宋连升

宋步云

宋秀廷

宋位贤

宋怀楚

宋怀德

宋茂英

宋其有

宋其贤

宋歧洪

宋明燃

宋明德

宋国永

宋尚友

宋昌龄

宋学望

宋定251-1

宋宗发

宋春和

宋春泰

宋顺发

宋顺源

宋胜发

宋炳喜

宋洪林

宋桂林

宋桂亭

宋效思

宋高亮

宋席珍

宋盛有

宋常有

宋维明

宋清福

宋景春

宋景诗

宋辉春

宋添祥

宋德和

宋德顺

宋翰卿

张发

张芾

张泽

张珏

张修

张胜

张度

张泰

张彪

张铣

张惠

张喜

张蕃

张震

张潭

张曜

张九元

张九林

张万友

张万成

张万美

张万胜

张万选

张才柳

张大发

张大有

张大用

张大林

张大洪

张大瑞

张大儒

张三元

张三胜

张三爵

张士元

张士瑞

张士端

张山寿

张上文

张上现

张上魁

张义华

张之万

张开太

张开六

张开泰

张天龙

张天赐

张玉胜

张云林

张云策

张云发

张云程

张太和

张艺林

张友仁

张有恒

张少林

张少周

张长贵

张日升

张日照

张以星

张以贵

张凤云

张凤山

张凤池

张凤美

张凤明

张凤翥

张凤鸣

张升让

张升武

张文宝

张文秀

张文和

张文松

张文胜

张文祖

张文焕

张文质

张文彬

张文喜

张正友

张正元

张正仁

张正伦

张正宏

张正纲

张正松

张正和

张正秋

张正荣

张正胜

张正佳

张正隆

张本清

张世元

张世发

张世兴

张世安

张世昌

张世喜

张世藻

张玉川

张玉莲

张玉春

张玉贵

张玉和

张玉珂

张玉洲

张玉林

张玉麟

张东川

张东阳

张东扬

张发祥

张发兴

张仪卿

张仕梅

张令文

张汉元

张汉俊

张兰芳

张立棠

张加锦

张有才

张有义

张有元

张有凤

张有胜

张成书

张成志

张成福

张邦早

张邦福

张再三

张吉超

张光明

张光松

张光辉

张光聪

张名扬

张名携

张伟臣

张华山

张华荣

张华照

张华喜

张华禄

张先才

张先交

张先胜

张仲友

张传华

张传胜

张传榜

张廷胜

张廷扬

张旭斗

张后集

张自申

张兴隆

张兴有

张永发

张永贞

张永祥

张永贵

张永明

张永新

张守仁

张守禹

张庆云

张兆鸿

张志友

张志远

张志和

张志斌

张寿田

张寿金

张声和

张声壮

张抡元

张更新

张克仁

张连升

张连城

张连瓒

张运才

张运兰

张运清

张运福

张延寿

张佑三

张攸龙

张余贤

张秀美

张秀藩

张灶杰

张谷初

张亨贞

张应诏

张应鳌

张良才

张言华

张宏亮

张宏春

张宏胜

张宏泰

张宏得

张启万

张启发

张启贵

张启德

张松林

张其高

张林芳

张林期

张茂立

张茂成

张茂堂

张茂林

张坤益

张坤能

张青台

张英才

张国才

张国华

张国宝

张国贤

张国明

张国顺

张国胜

张国旗

张国梁

张明山

张明玉

张明亮

张明贵

张明胜

张明镜

张明德

张贤庆

张贤贵

张昌亨

张昌华

张昌连

张昌明

张忠武

张忠季

张经魁

张绍云

张绍龙

张绍良

张绍堂

张金良

张金璧

张金魁

张知元

张庚廷

张容发

张美文

张美定

张美宽

张美禄

张诚心

张诚发

张宗华

张宗雨

张宗光

张宗志

张宗德

张诗日

张宝贤

张宝鉴

张官常

张官俊

张宜珍

张学云

张学师

张学昌

张学林

张学泰

张学修

张学庸

张学富

张泾江

张法祥

张定元

张定国

张定泰

张春元

张春年

张春田

张春华

张春林

张春茂

张春堂

张春煦

张荣生

张荣胜

张荣仕

张荣甲

张荣桂

张荣得

张荣晖

张荣儒

张柱馨

张树龙

张树声

张南廷

张南亭

张星元

张星洪

张星恒

张科甲

张保元

张保圣

张秉钧

张胜友

张胜发

张胜玉

张胜廷

张胜和

张胜荣

张胜禄

张钟云

张恒升

张恒胜

张亮华

张洪兴

张洪发

张洪亮

张洪堂

张洪盛

张洪祥

张炳光

张炳忠

张炳贵

张炳恒

张炳煜

张总愚

张承得

张桂春

张桂馥

张起凤

张起富

张载春

张载福

张致祥

张厚进

张厚德

张振全

张振西

张振朝

张泰交

张逢升

张倬溪

张豹良

张高升

张朔益

张家魁

张家耀

张庭辉

张祥元

张祥林

张祥海

张盛和

张辅臣

张维胜

张维俊

张维彬

张敏明

张得升

张得元

张得交

张得正

张得先

张得贵

张得春

张得顺

张得胜

张得桂

张得清

张谋修

张清升

张清希

张清和

张清逵

张隆山

张隆极

张隆寅

张鸿发

张鸿恩

张鸿泽

张焕亭

张超思

张朝万

张朝进

张喜明

张喜鸿

张敬海

张敬德

张凯嵩

张遇春

张鼎峰

张智全

张智湘

张集馨

张飏康

张道凤

张敦义

张湘华

张裕义

张瑞廷

张瑞南

张瑞麟

张照仁

张锦青

张锦芳

张锡光

张锡畴

张新全

张慈先

张福元

张福兴

张福田

张福建

张福魁

张魁元

张毓明

张德才

张德元

张德仪

张德和

张德成

张德扬

张德昌

张德顺

张德贵

张德茂

张德俊

张德胜

张德隆

张德富

张德彪

张德辅

张德鑫

张燮和

张馥香

张藩麟

陆开德

陆心源

陆文海

陆龙寿

陆成祖

陆有升

陆邦贵

陆光煜

陆连风

陆显勋

陆泰衡

陆得胜

阿思本

陈艾

陈俊

陈栋

陈荣

陈恩

陈湜

陈宽

陈濬

陈九和

陈九德

陈士龙

陈士杰

陈士坤

陈才太

陈万才

陈万山

陈万林

陈万隆

陈万春

陈万福

陈大旺

陈大观

陈大顺

陈大贵

陈大凯

陈大423-1

陈大源

陈大瀛

陈久高

陈飞熊

陈义全

陈义志

陈义昌

陈义和

陈义泰

陈义桂

陈义顺

陈义胜

陈习规

陈子静

陈开仁

陈开生

陈开用

陈开茂

陈开勇

陈开胜

陈开泰

陈开烈

陈开照

陈开新

陈友才

陈友升

陈友兰

陈友发

陈友志

陈友胜

陈友贵

陈友德

陈太和

陈云汉

陈元贵

陈天湘

陈见思

陈丰怀

陈凤仪

陈凤贵

陈凤翔

陈凤亿

陈仁贵

陈月攀

陈升白

陈方镜

陈文光

陈文明

陈文胜

陈文炳

陈文顺

陈文斌

陈文富

陈文瑞

陈文篪

陈书元

陈正开

陈正发

陈正珀

陈正家

陈正祥

陈正复

陈正富

陈正喜

陈正旅

陈正福

陈玉山

陈玉龙

陈玉光

陈玉成

陈玉连

陈玉亭

陈玉亮

陈玉林

陈玉堂

陈玉和

陈玉泰

陈玉琢

陈玉麟

陈玉树

陈世发

陈世永

陈世贵

陈世隆

陈世清

陈玉德

陈由立

陈东元

陈东和

陈东祥

陈兰亭

陈必友

陈必达

陈必有

陈必胜

陈立纪

陈350-1 谟

陈汉清

陈加茂

陈加贵

陈有才

陈有元

陈有交

陈有庆

陈有恒

陈有贵

陈有胜

陈有能

陈有德

陈百连

陈百世

陈百响

陈达山

陈邦荣

陈先富

陈传范

陈华典

陈如何

陈自明

陈名钰

陈名煜

陈守泽

陈守仁

陈汝为

陈汝俊

陈决胜

陈永发

陈永灿

陈永其

陈永泰

陈永贵

陈永康

陈永爵

陈宇祐

陈兴发

陈志友

陈志荣

陈志春

陈志培

陈志高

陈志铨

陈芳达

陈芳树

陈寿武

陈寿庚

陈寿松

陈克武

陈克昌

陈克谆

陈克培

陈克俊

陈连升

陈连华

陈连茂

陈芥洲

陈步云

陈怀德

陈时东

陈伯揆

陈佐清

陈希忠

陈希政

陈秀和

陈孚胜

陈良元

陈良国

陈启芝

陈启震

陈其才

陈其高

陈其章

陈青云

陈招麟

陈茂香

陈茂林

陈英隆

陈现甲

陈易祥

陈怡升

陈鸣凤

陈鸣志

陈明义

陈明伦

陈明昌

陈明胜

陈明桂

陈明善

陈明瑞

陈明德

陈昌义

陈昌凤

陈昌远

陈昌讷

陈国升

陈国长

陈国达

陈国顺

陈国珍

陈国斌

陈国钧

陈国瑞

陈金玉

陈金良

陈金明

陈金顺

陈金贵

陈金刚

陈金魁

陈金榜

陈金德

陈金熔

陈和福

陈细友

陈绍兴

陈绍广

陈依钦

陈泮香

陈沛然

陈宝森

陈学书

陈学庆

陈学美

陈宗发

陈宗汉

陈宗浩

陈宗器

陈定元

陈定全

陈定安

陈定升

陈定国

陈定胜

陈青云

陈青龙

陈政凤

陈珂兴

陈春台

陈春和

陈春祥

陈春晖

陈泰和

陈拱照

陈南亭

陈荣升

陈荣发

陈荣国

陈荣贵

陈荣祥

陈贻述

陈贵元

陈贵发

陈贵章

陈贵庭

陈贵朝

陈贵彪

陈贵新

陈贵福

陈星平

陈星贵

陈星桂

陈星曜

陈俊二

陈俊臣

陈胜发

陈胜明

陈胜珠

陈复升

陈复茂

陈复堂

陈复泰

陈复胜

陈亭萼

陈祖祥

陈祖襄

陈美元

陈美武

陈神保

陈济邦

陈炳文

陈炳顺

陈炳章

陈洪发

陈洪星

陈洪胜

陈洪恩

陈洪涛

陈洪禄

陈洪德

陈桂元

陈桂林

陈哲奇

陈泰山

陈泰交

陈泰堃

陈原胜

陈晓运

陈能谋

陈益友

陈祥发

陈祥和

陈祥泰

陈海文

陈高发

陈高峰

陈家春

陈浚家

陈席珍

陈盛文

陈盛友

陈惠安

陈乾培

陈遗泽

陈崇砚

陈续宾

陈维亮

陈维胜

陈维得

陈皋飏

陈焕会

陈焕章

陈清珂

陈清翥

陈得升

陈得元

陈得发

陈得和

陈得贵

陈得胜

陈得顺

陈得高

陈得祥

陈得喜

陈得荃

陈得彪

陈朝阳

陈喜胜

陈敬德

陈超升

陈超宗

陈辉林

陈辉章

陈辉南

陈集和

陈禄安

陈裕英

陈裕南

陈富武

陈添元

陈添祥

陈添梧

陈献友

陈瑞香

陈楚三

陈照祥

陈嗣棫

陈嵩生

陈锡林

陈锡盛

陈意祥

陈新盛

陈福山

陈福万

陈福才

陈福元

陈福庆

陈福昌

陈福贵

陈福胜

陈福喜

陈彰贵

陈蔚堂

陈蔚谋

陈梁栋

陈镒泰

陈镇楚

陈德义

陈德元

陈德华

陈德和

陈德茂

陈德勋

陈德明

陈德顺

陈德胜

陈德祥

陈德培

陈德馨

陈履端

陈镜堂

陈韵春

陈懋蔼

陈孺考

陈麒勋

陈耀祖

邵元宏

邵云锡

邵仁和

邵怀之

邵廷杰

邵廷魁

邵步瀛

邵启长

邵胜奇

邵益云

邵雍年

八画

武义山

武云林

武中发

武中俊

武凤祥

武文标

武华清

武松山

武昌兴

武明良

武明善

武明镜

武制清

武洪明

武洪胜

武效忠

武银山

武湘林

苗天庆

苗希年

苗沛森

苗沛霖

苗景开

苗景花

苗景和

苗添庆

英俊

英桂

英翰

杭进先

杭国桢

林子元

林太和

林友升

林云志

林仁盛

林玉泰

林玉桂

林玉福

林东爱

林汉春

林有容

林成顺

林如体

林志金

林束芝

林际唐

林坤凤

林忠信

林相安

林洪喜

林熙春

林逢桂

林彩照

林益源

茒春泉

范煦

范天顺

范玉舟

范有德

范廷辉

范永平

范泰亨

范宏胜

范周鳌

范宝华

范恒德

范洪发

范惠亮

范德元

范麓轩

欧大椿

欧见忠

欧仁辉

欧阳东

欧阳成

欧阳廷

欧阳长发

欧阳方霌

欧阳代声

欧阳再光

欧阳芳远

欧阳芳宾

欧阳贤初

欧阳和升

欧阳国胜

欧阳金林

欧阳亮友

明洪顺

明德和

呼延霖

忠廉

国瑞

易发

易三才

易万年

易山胜

易开俊

易开后

易开元

易云胜

易元泰

易太和

易长胜

易长富

易中荣

易从龙

易仁和

易仁昌

易文光

易玉堂

易东升

易东开

易汉松

易有胜

易芝胜

易光明

易光前

易光南

易光晋

易光福

易华俊

易汗牒

易永魁

易阳春

易杏桂

易甫云

易志成

易进春

易呈祥

易佑云

易良虎

易良斌

易良善

易茂康

易忠信

易昌枢

易贤礼

易明辉

易明琪

易尚才

易绍曾

易知本

易定元

易定胜

易定魁

易建廷

易春林

易春光

易奏元

易恒升

易顺亲

易顺胜

易经濂

易俊安

易俊田

易胜才

易胜兰

易胜祥

易修光

易保堂

易姚胜

易炳阳

易南晋

易珪章

易致中

易继周

易恩传

易逢时

易复义

易祥发

易高煌

易海泉

易润垙

易润582-1

易润坛

易得中

易得忠

易得明

易得胜

易堂云

易维恒

易惟训

易寅阶

易清元

易鸿胜

易朝立

易朝发

易朝贵

易朝清

易辉高

易登焕

易楚义

易新胜

易福云

易福有

易德前

易德麟

易锦昌

易镜海

易藻登

易馥庭

易耀典

罗又山

罗三元

罗三友

罗三杨

罗大胜

罗久珍

罗义发

罗开玉

罗天元

罗天顺

罗天贵

罗天德

罗元芳

萝云才

罗云山

罗云龙

罗云亨

罗云祥

罗云楚

罗太和

罗友发

罗见龙

罗长远

罗长胜

罗凤祥

罗允林

罗化龙

罗以林

罗文华

罗文炳

罗文宓

罗文斌

罗文彪

罗文富

罗正升

罗正祥

罗正福

罗正魁

罗东义

罗东贵

罗东海

罗平志

罗玉红

罗玉泉

罗玉坤

罗玉鸿

罗世才

罗占春

罗占彪

罗发达

罗代兆

罗必茂

罗必林

罗生财

罗仕洪

罗汉友

罗立成

罗立和

罗召述

罗有升

罗有开

罗有亮

罗有信

罗有德

罗西沅

罗存山

罗在忠

罗在浚

罗芝云

罗光明

罗光胜

罗光辉

罗光缙

罗光楚

罗光锽

罗全顺

罗会元

罗发胜

罗永丰

罗永林

罗安邦

罗安贵

罗兴和

罗兴祥

罗兴益

罗兴章

罗克进

罗克俊

罗克勤

罗芳山

罗芳华

罗芳惠

罗芳镜

罗辰五

罗寿文

罗臣标

罗达武

罗进贤

罗运昌

罗运泰

罗纯芳

罗连飞

罗启胜

罗启洪

罗应书

罗应本

罗宏发

罗宏芳

罗宏荣

罗宏裕

罗若千

罗林正

罗茂林

罗茂胜

罗忠高

罗明东

罗明洲

罗凯烈

罗国才

罗国日

罗和凤

罗和平

罗秉山

罗绍清

罗宗宽

罗宜芳

罗宝田

罗宝林

罗定国

罗定贵

罗金声

罗泽友

罗泽芹

罗泽南

罗泽湖

罗泽海

罗奏凯

罗树凡

罗荣昌

罗春芳

罗春华

罗星胜

罗复胜

罗重山

罗香芸

罗香泉

罗彦湘

罗宣禄

罗洪发

罗洪仁

罗信体

罗信银

罗俊圩

罗俊发

罗俊福

罗致祥

罗桂堂

罗振泰

罗振盛

罗振鹏

罗逢元

罗高福

罗祥顺

罗祥胜

罗梓材

罗惟谨

罗维汉

罗维新

罗维裕

罗得升

罗得元

罗得友

罗得芳

罗得盛

罗得胜

罗康发

罗淑伟

罗添胜

罗清山

罗清发

罗朝吉

罗朝魁

罗辉明

罗景集

罗傅庆

罗善积

罗登禄

罗楚南

罗楚胜

罗瑞仁

罗新盛

罗煜烜

罗福斗

罗福山

罗福田

罗福顺

罗嘉猷

罗德元

罗德发

罗德厚

罗德明

罗德祥

罗德烒

罗沄藻

罗耀宗

罗耀德

岳大成

岳云高

岳长发

岳在绅

岳连城

岳连胜

岳明经

岳国明

金英

金咸

金钟

金大义

金万宝

金万虎

金少山

金玉堂

金兴福

金安清

金汝霖

金再浩

金秀春

金茂荣

金昌印

金昌言

金国琛

金宝生

金恒义

金恒太

金洪贵

金辂凤

金振玉

金堂海

金得胜

金鸿基

金献廷

金鹏辉

金锦玉

金新全

金锷善

周广

周顺

周瑞

周廷

周九林

周士陪

周大升

周大乔

周大观

周大凤

周大宾

周大胜

周大龄

周三友

周三成

周三春

周万才

周万元

周万山

周万本

周万春

周万和

周万胜

周万倬

周才富

周义和

周之翰

周开义

周开甲

周开烈

周太和

周元吉

周天才

周友章

周友盛

周中和

周长发

周长年

周长庚

周长贵

周长新

周见都

周仁和

周仁兴

周仁舫

周从德

周凤亭

周凤鸣

周以发

周以高

周以锦

周方扬

周方福

周文升

周文秀

周文宾

周文学

周文胜

周文德

周文耀

周孔彰

周玉川

周玉先

周玉成

周玉宝

周玉香

周玉南

周玉亭

周玉贵

周正玉

周正求

周正林

周正贵

周正富

周龙顺

周达元

周达武

周东江

周东胜

周占春

周占魁

周年起

周代楷

周代端

周汉江

周汉连

周汉英

周安胜

周立山

周立发

周立臣

周立贵

周立堂

周加广

周加升

周平福

周吉祥

周吉爱

周至祥

周西山

周芝华

周芝禄

周在明

周有田

周有功

周有明

周有胜

周成友

周成吉

周成祥

周成珂

周邦道

周远明

周远友

周光华

周光阳

周光泗

周光祥

周光炳

周光裕

周名扬

周华山

周华廷

周华武

周仲魁

周传连

周传金

周全生

周全顺

周向阳

周先梓

周先耀

周廷祥

周廷福

周兆萱

周汝霖

周永发

周永怀

周永祥

周永德

周庆恩

周庆堂

周庆基

周志友

周志得

周志新

周杨武

周连升

周连捷

周寿春

周芳明

周芳禄

周克昌

周运斌

周时坡

周怀金

周怀玉

周秀云

周秀春

周纯桂

周辛炳

周良美

周良贵

周宏庆

周启发

周启高

周启柏

周应成

周应堂

周应超

周应祥

周其美

周其胜

周林浦

周林德

周奉三

周茂华

周茂廷

周茂盛

周青芝

周雨田

周昌培

周昌财

周国玉

周国锡

周国才

周国兴

周国忠

周国炳

周国祥

周国桢

周贤文

周易才

周易兴

周明义

周明玉

周明友

周明昌

周明俊

周明照

周明辛

周明富

周明德

周忠渭

周尚友

周尚志

周尚和

周尚宽

周尚福

周佩兰

周金明

周绍德

周绍濂

周细宝

周秉礼

周鸣和

周诗文

周定安

周定泰

周沛霖

周学正

周宗玉

周宝恬

周泽安

周泽林

周恬贵

周治才

周珍宝

周春山

周春发

周春和

周春茂

周春载

周荣发

周荣和

周荣华

周荣芳

周荣桂

周荣贵

周星胜

周星联

周星照

周星福

周恒太

周恒礼

周恒秀

周恒裕

周胜元

周胜友

周待仕

周顺青

周俊义

周保清

周酋山

周益胜

周济盛

周洪胜

周美文

周家建

周家明

周家洪

周炳全

周炳秀

周炳荣

周桂林

周桂清

周振国

周振辉

周致祥

周桢祥

周晓棠

周复升

周复友

周复胜

周复隆

周逢吉

周逢年

周逢胜

周海旺

周高举

周高桂

周益祥

周宽世

周梦桂

周培元

周起凤

周盛经

周铭章

周得春

周得宗

周得胜

周得桂

周维幹

周维盛

周尊美

周添德

周焕章

周朝发

周朝卷

周朝祐

周雄亮

周惠堂

周惠章

周曙云

周隽芬

周景春

周辉宗

周善廷

周道生

周富生

周斌国

周裕龙

周裕清

周登伦

周登科

周登高

周瑞云

周瑞祥

周楚见

周照之

周鹏翥

周魁明

周魁元

周锡昭

周煌枝

周新元

周新美

周福兴

周福全

周福安

周福林

周福胜

周福禄

周嘉宾

周毓莲

周德玉

周德华

周德明

周德胜

周鹤麟

周赞扬

周曙云

牧成林

绍长林

庞怀典

庞泰仁

庞得魁

庙连香

郑沅

郑金

郑九燃

郑士生

郑万源

郑元龙

郑元辅

郑云辉

郑长来

郑长希

郑长青

郑长胜

郑正让

郑玉标

郑本槐

郑世廷

郑水山

郑仕泰

郑仕纯

郑有才

郑吉和

郑华廷

郑廷魁

郑永贵

郑阳立

郑阳朴

郑阳和

郑阳佑

郑阳明

郑芬来

郑连山

郑步云

郑作志

郑其光

郑林益

郑卓立

郑国英

郑国泰

郑明富

郑春堂

郑荣升

郑荣亮

郑荣科

郑荣贵

郑南英

郑举龙

郑洪林

郑济美

郑桢祥

郑桥隆

郑振声

郑砥澜

郑晓岚

郑晓堂

郑流林

郑得才

郑得胜

郑维益

郑清云

郑紫复

郑裔运

郑裕兴

郑渭周

郑锡元

郑虞光

郑锦才

郑魁武

郑德发

郑德亮

郑德胜

郑德源

单万兴

单玉元

单有德

单祥发

官文

官霖

官太和

官光旭

官永胜

宗定251-1

郎名芳

屈大成

屈平金

屈成泗

屈光涉

屈传芝

屈传均

屈昌浩

屈昌乾

屈昌宗

屈昌惠

屈相年

屈昭文

屈香山

屈泰祥

孟云清

孟文德

孟明发

孟清友

九画

项珂

柯华辅

柯进雨

柯金来

柯金贵

柯家璆

查兴发

查光明

查钦河

查献亭

查家喜

查得法

柏友石

柏正发

柏正云

柏正才

柏正谟

柏正鉴

柳大培

柳三星

柳三鲁

柳文阁

柳凤仪

柳成光

柳寿田

柳连城

柳连升

柳茂林

柳金山

柳法虞

柳香甫

柳得贵

柳焱才

柳瑚光

柳瑞林

封玉堂

封景阳

封景星

荀恭柏

南福

郝有义

郝青云

郝凤翥

郝志鸿

胡澍

胡洽

胡镛

胡又拔

胡大旺

胡大胜

胡大鹏

胡三元

胡三友

胡三兴

胡三益

胡三盛

胡三德

胡万有

胡万青

胡万祥

胡万盛

胡万德

胡小苟

胡广南

胡开友

胡开太

胡开发

胡开明

胡开泰

胡开胜

胡太武

胡元干

胡友发

胡友林

胡云汉

胡云正

胡长书

胡长生

胡长林

胡长庚

胡长胜

胡仁章

胡从樽

胡日遂

胡升元

胡升金

胡心庠

胡文亨

胡文秀

胡文昭

胡文晃

胡孔照

胡正义

胡正元

胡正发

胡正贵

胡正益

胡正盛

胡正照

胡左江

胡可前

胡东林

胡玉元

胡玉寿

胡玉坤

胡玉山

胡玉泉

胡玉彩

胡玉麟

胡世进

胡占魁

胡发达

胡发科

胡发胜

胡代胜

胡必胜

胡立知

胡礼顺

胡安邦

胡安康

胡加尔

胡邦杰

胡在中

胡在朝

胡在笙

胡存德

胡有升

胡有亮

胡有万

胡有恒

胡有馀

胡有龄

胡臣斌

胡光华

胡光耀

胡光新

胡光亮

胡光盛

胡廷贵

胡先彬

胡名扬

胡汝松

胡永胜

胡永炳

胡永益

胡守诚

胡兴发

胡庆元

胡扬仁

胡扬芳

胡克知

胡克修

胡克钦

胡志强

胡远明

胡远近

胡进宾

胡两青

胡来早

胡连升

胡连山

胡时叙

胡秀义

胡秀文

胡秀世

胡怀凤

胡怀泰

胡启明

胡定寿

胡良作

胡良美

胡应祥

胡应昌

胡成发

胡松江

胡松林

胡林异

胡茂林

胡若峰

胡青峰

胡其胜

胡招春

胡明高

胡明亮

胡明才

胡鸣盛

胡国万

胡国立

胡国臣

胡国祥

胡国桢

胡国彪

胡忠和

胡绍西

胡金涛

胡金德

胡宗观

胡宗福

胡定源

胡承明

胡承初

胡承榘

胡荣发

胡荣香

胡荣清

胡荣第

胡南升

胡显宗

胡品南

胡贵益

胡顺游

胡俊友

胡修元

胡科升

胡郧贞

胡炳华

胡美圭

胡恒发

胡桢祥

胡泰朝

胡振翼

胡桂廷

胡桂芳

胡桂清

胡致昆

胡晓楼

胡复兴

胡复荣

胡逢春

胡宸辅

胡家光

胡家成

胡益二

胡益荣

胡祥勋

胡高美

胡海万

胡海平

胡席珍

胡基茂

胡辅朝

胡常茂

胡常贵

胡银和

胡得年

胡得成

胡得贵

胡得胜

胡麻三

胡尊荣

胡清顺

胡清贵

胡鸿翱

胡超群

胡喜禄

胡朝选

胡朝坤

胡遂五

胡登元

胡登贵

胡楚元

胡楚南

胡楚胜

胡楚桂

胡瑞祥

胡锡恩

胡策先

胡魁大

胡魁元

胡魁积

胡新启

胡新顺

胡福兴

胡福初

胡嘉才

胡竭其

胡鲤门

胡鲤庭

胡镇国

胡德云

胡德先

胡德江

胡德胜

胡德基

胡德盛

茹三才

赵芳

赵咏

赵牧

赵钧

赵煦

赵三元

赵三五

赵三星

赵大亮

赵士林

赵之杰

赵子林

赵太和

赵天顺

赵开祥

赵开泰

赵云龙

赵云华

赵云祥

赵友元

赵友胜

赵日升

赵仁和

赵长青

赵升扬

赵文魁

赵玉林

赵玉明

赵玉隆

赵东亮

赵世有

赵占魁

赵仕恩

赵兰馨

赵汉南

赵有兰

赵有名

赵邦义

赵存良

赵成光

赵光华

赵光明

赵仰训

赵廷翥

赵兴发

赵守瀛

赵安香

赵阳生

赵克沅

赵连鸿

赵步隆

赵秀堂

赵伯友

赵我远

赵我礼

赵我彩

赵启和

赵启胜

赵际扬

赵青云

赵其祥

赵昌元

赵秉圭

赵金声

赵金祥

赵金陵

赵金福

赵译元

赵宗仪

赵宗宝

赵宗明

赵承禄

赵春发

赵荣亮

赵南宾

赵贵喜

赵修英

赵俊秀

赵科祥

赵胜平

赵胜德

赵祖武

赵捷元

赵载福

赵桂华

赵桂林

赵致和

赵砥中

赵望益

赵高升

赵祥胜

赵得胜

赵得志

赵得荣

赵彩云

赵辛起

赵焕联

赵清河

赵鸿举

赵联升

赵景贤

赵富礼

赵富顺

赵登美

赵楚南

赵福祥

赵碧文

赵聚铭

赵镇国

赵德安

赵德魁

赵鹰扬

哈映荣

钟三元

钟义山

钟义和

钟上达

钟开发

钟开孚

赵天礼

赵元佶

赵友发

赵长青

赵日凤

赵文美

钟本立

钟正耀

钟世名

钟东福

钟代兴

钟有胜

钟有才

钟廷槐

钟后启

钟如德

钟光前

钟光衍

钟光裕

钟光斗

钟永吉

钟永华

钟永贵

钟含元

钟良滨

钟良祥

钟茂兴

钟茂隆

钟旺胜

钟明珠

钟明胜

钟昌麟

钟卓荣

钟国典

钟定正

钟定南

钟春华

钟贵玖

钟星池

钟钦安

钟顺生

钟胜龙

钟洪亮

钟洪顺

钟庭贵

钟载胜

钟益发

钟望书

钟起贵

钟得胜

钟添成

钟清和

钟登高

钟普塘

钟瑞桢

钟毓英

钟德成

钟德胜

钟镇南

钟藻春

段起

段大良

段大保

段大胜

段子厚

段仁玉

段必恭

段有纲

段有胜

段光华

段传升

段传开

段华安

段兴恒

段兴禄

段远昌

段昌南

段昌隆

段宗元

段和清

段昺阳

段莲升

段高翔

段鸿翥

段瑞保

段鹏楚

段福南

禹大兴

禹志涟

禹敬之

侯万群

侯万夔

侯家世

侯记福

侯廷魁

侯明德

侯显祠

侯恕连

侯锡龄

郤希能

俞潘

俞大锡

俞开甲

俞元存

俞龙兆

俞向荣

俞伯晋

俞明武

俞泗洪

俞忠金

俞锦堂

饶兆麟

饶际可

饶起贵

饶德成

保英

胜保

郜云官

施久全

施天有

施凤翔

施占魁

施永茂

施绍恒

施湘儒

奕267-2

祖兴盛

祖坤元

恒龄

祝贵

祝垲

祝三元

祝方益

祝兆义

祝连洪

祝城顺

祝逢春

祝谟佑

祝福太

祝霞龄

恽世临

宣鸿猷

洪小

洪钧

洪恩

洪玉贵

洪龙海

洪世芝

洪百全

洪臣斌

洪名成

洪华海

洪廷贵

洪汝沧

洪启域

洪青扬

洪虎海

洪定元

洪定魁

洪贵海

洪钟铸

洪致祥

洪巨海

洪复盛

洪容海

洪培元

洪遇春

洪清海

洪富海

洪锡元

洪新胜

洪德发

洪潮海

姜大春

姜广山

姜玉和

姜本晃

姜本禄

姜正春

姜正彪

姜正魁

姜世明

姜世麟

姜占春

姜台凌

姜仕武

姜有长

姜百苏

姜再阳

姜兆琮

姜先兆

姜安世

姜连升

姜固国

姜河清

姜学海

姜祖玉

姜致和

姜起发

姜维宝

姜游顺

宫饮和

娄云庆

娄一枝

娄良佑

娄贵龙

娄洪胜

娄逢春

娄登绶

费昭德

胥太和

姚一举

姚大亮

姚大顺

姚万顺

姚三元

姚义鸿

姚广武

姚云广

姚长清

姚书田

姚玉堂

姚本源

姚必贵

姚正贵

姚式宗

姚光国

姚传薪

姚华文

姚华璋

姚守谦

姚全礼

姚兴阶

姚克俊

姚体备

姚良壁

姚明海

姚国鹏

姚忠玖

姚绍伟

姚绍珍

姚荣刚

姚荣麒

姚贵发

姚贵益

姚胜周

姚钟山

姚洪福

姚振兴

姚彩和

姚清河

姚景泰

姚景柏

姚富有

姚德成

贺醇

贺大志

贺三胜

贺才清

贺才忠

贺万龄

贺义和

贺义高

贺广兴

贺广清

贺开元

贺友林

贺云祥

贺长胜

贺玉田

贺玉成

贺平章

贺正开

贺世林

贺世顺

贺世贵

贺世湘

贺且勤

贺发益

贺加能

贺在中

贺存喜

贺有龄

贺回宁

贺光发

贺光明

贺光耀

贺全胜

贺廷循

贺廷馥

贺竹秋

贺华桂

贺兴隆

贺永益

贺永锡

贺羽仪

贺连城

贺纯才

贺纯甫

贺希华

贺宏勋

贺良义

贺良元

贺青云

贺茂林

贺英华

贺昌佐

贺昌意

贺国光

贺国桢

贺泽秋

贺泽球

贺宗理

贺宗修

贺宗黄

贺建福

贺荣森

贺贵祥

贺胜益

贺胜魁

贺勇朝

贺洪元

贺振麒

贺振麟

贺复胜

贺益元

贺祥升

贺高志

贺培成

贺绪良

贺得胜

贺得祥

贺清云

贺翔风

贺隆元

贺隆云

贺隆盛

贺255-1 盛

贺嗣华

贺楚南

贺新明

贺新发

贺鹏飞

贺鹏程

贺福禄

除清友

骆连升

骆国忠

骆秉章

骆亮宗

骆得胜

十画

秦荣

秦钰

秦馥

秦昂

秦开行

秦少文

秦世明

秦世贤

秦有胜

秦光华

秦成亮

秦良海

秦胜和

秦洪顺

秦得先

秦得胜

秦福山

秦满绶

秦箕山

秦鹤山

袁仪

袁泰

袁俊

袁大升

袁大有

袁万青

袁万胜

袁文信

袁文镖

袁玉田

袁玉林

袁正田

袁世功

袁甲三

袁占兴

袁发荣

袁发魁

袁必发

袁有臣

袁有光

袁有峰

袁有杰

袁有明

袁有亮

袁有功

袁至刚

袁再胜

袁光明

袁名声

袁名箕

袁全义

袁庆闾

袁兴臣

袁克顺

袁连吉

袁秀林

袁作福

袁启宇

袁国基

袁国龙

袁国祥

袁昌庆

袁明亮

袁金普

袁定升

袁学思

袁经汉

袁垚龄

袁春才

袁春林

袁荣华

袁保春

袁保恒

袁胜友

袁俊杰

袁炳南

袁洪俊

袁桂秀

袁复泰

袁通贵

袁得友

袁得胜

袁畴龄

袁禄尔

袁湘彬

袁腾九

袁韵辰

袁嘉寿

袁德福

都兴阿

耆龄

耿福胜

聂大顺

聂广忠

聂凤翔

聂仙人

聂兰桂

聂成名

聂名兴

聂安清

聂克广

聂克明

聂定元

聂荣华

聂保田

聂振声

聂祥祖

聂得胜

聂隆勋

聂殿选

聂耀祖

莫上田

莫上怡

莫开山

莫文禄

莫长发

莫汉清

莫光益

莫自有

莫永升

莫连彪

莫纲常

莫荣华

莫得荣

莫清华

贾斯通

贾臻

贾成楚

贾连城

贾利胜

桂文安

桂正华

桂其和

桂荣发

桂茂林

桂国臣

桂思鼎

桂高才

桂美和

桂锡桢

栗致诚

夏钺

夏昆

夏九如

夏大来

夏开旺

夏开福

夏开鹏

夏开泰

夏开凤

夏云德

夏元龄

夏长发

夏允令

夏文光

夏正兴

夏玉胜

夏世荣

夏田玉

夏有容

夏有成

夏有明

夏同善

夏兴裕

夏永庆

夏来胜

夏时礼

夏迎祥

夏明大

夏绍时

夏绍成

夏绍富

夏绍虞

夏思谷

夏思良

夏思训

夏屋祥

夏起凤

夏益志

夏得胜

夏斌才

夏朝广

夏楚寅

夏楚贤

夏福兴

夏德胜

顾兆荣

顾兴重

顾治本

顾得友

顾崇祺

柴文琪

晏大贵

晏子红

晏友胜

晏仁庭

晏正辉

晏占彪

晏司训

晏立春

晏有胜

晏青山

晏明振

晏宗和

晏定胜

晏桂全

晏清南

晏端书

晏德法

党贯金

徒万年

钱大有

钱万选

钱天荣

钱玉山

钱有胜

钱兴友

钱明友

钱俊德

倪万胜

倪有元

倪正贵

倪汝清

倪运铨

倪宏文

倪昌明

倪昌修

倪修科

倪定发

倪胜宗

倪得胜

倪景格

倭仁

徐灼

徐坤

徐琳

徐寿

徐朝

徐颢

徐九长

徐才楚

徐士林

徐士清

徐士巍

徐大田

徐万和

徐万胜

徐三友

徐上达

徐义太

徐元庆

徐元勋

徐元秀

徐开元

徐长胜

徐长和

徐长春

徐凤鸣

徐仁发

徐仁寿

徐仁禄

徐心源

徐升名

徐文标

徐正惠

徐正胜

徐正坦

徐本荣

徐东汉

徐发隆

徐生德

徐占先

徐仕清

徐立壮

徐兰桂

徐加盛

徐执璜

徐邦达

徐芝读

徐有云

徐有福

徐有胜

徐有成

徐光兴

徐光富

徐光明

徐光耀

徐华荣

徐华亭

徐传朝

徐先胜

徐先启

徐廷楷

徐廷炎

徐庆礼

徐安南

徐永发

徐克康

徐克明

徐连升

徐芳文

徐孝发

徐步云

徐步藻

徐宏贵

徐宏发

徐启钊

徐松林

徐其孝

徐其贵

徐明扬

徐明高

徐明述

徐国礼

徐国芳

徐尚龙

徐宗幹

徐卓林

徐定友

徐定成

徐金山

徐金富

徐宝全

徐治堂

徐官澍

徐诗海

徐南田

徐春华

徐春山

徐春和

徐春林

徐春霖

徐柏帆

徐树钊

徐贵林

徐胜元

徐顺昌

徐顺高

徐顺庭

徐洪发

徐洪胜

徐炳文

徐泰耒

徐复仁

徐柴德

徐梓林

徐得魁

徐清选

徐维彬

徐章梅

徐越宏

徐朝霖

徐敬举

徐楚仁

徐新芝

徐福恒

徐镇楚

徐德友

殷三元

殷上长

殷开泰

殷长文

殷长发

殷方来

殷世宾

殷再志

殷启禄

殷受福

殷鸣歧

殷定铨

殷绍周

殷品朝

殷喜贵

翁荣

翁同书

翁殿魁

卿仕友

席宝田

席春萱

席经明

宾太楚

宾有升

宾得桂

宾德胜

高云

高森

高大寿

高大鹏

高士盛

高之桢

高长贵

高文武

高文榜

高仕明

高有升

高列三

高先奇

高永泰

高兆麟

高连超

高连升

高作孚

高明扬

高泽芳

高复胜

高得华

高得胜

高得效

高得贵

高得福

高清泰

高翔飞

高崇元

高道贤

高登富

高善钦

高德士

唐751-1

唐治

唐教

唐九如

唐士胜

唐万年

唐万春

唐万明

唐万盛

唐之馥

唐义训

唐开廷

唐开明

唐开修

唐开意

唐开榜

唐太元

唐友山

唐友交

唐友胜

唐友谅

唐长青

唐凤辉

唐仁双

唐仁东

唐仁和

唐仁廉

唐方来

唐文秀

唐文胜

唐书元

唐玉才

唐玉春

唐玉彪

唐正元

唐正定

唐正宗

唐占标

唐立开

唐立龙

唐立格

唐立明

唐礼余

唐训文

唐训则

唐训芳

唐训湖

唐训登

唐成遵

唐有义

唐有亮

唐有贵

唐有明

唐有胜

唐有馀

唐有德

唐吉成

唐光平

唐光煜

唐光渼

唐传正

唐华贵

唐行烈

唐庆云

唐永升

唐安邦

唐安禄

唐守开

唐守章

唐守赞

唐兴发

唐兴和

唐兴隆

唐兴富

唐志林

唐远达

唐远光

唐连升

唐寿春

唐伯中

唐余庆

唐迎春

唐作顺

唐启文

唐启发

唐协和

唐际盛

唐忠发

唐明升

唐明顺

唐国顺

唐国泰

唐依纯

唐金华

唐金荣

唐金益

唐金简

唐绍介

唐学发

唐学盆

唐泽彪

唐宗延

唐治礼

唐宝山

唐宝照

唐荣章

唐政有

唐树森

唐春山

唐春歧

唐春源

唐星友

唐星垣

唐选元

唐胜武

唐闻华

唐洪才

唐洪志

唐洪祥

唐洪福

唐桂泗

唐桂森

唐桂馥

唐原林

唐泰来

唐修己

唐逢宙

唐炯有

唐高升

唐祥盛

唐起顺

唐得吾

唐得位

唐得志

唐得标

唐得春

唐得胜

唐敏达

唐敏发

唐敏先

唐敏吾

唐敏仪

唐敏高

唐敏荣

唐敏超

唐敏喜

唐敏恕

唐敏崔

唐敏清

唐维新

唐清林

唐鸿和

唐焕珊

唐焕彪

唐葵英

唐朝海

唐景春

唐遇元

唐紫华

唐楚声

唐楚英

唐锦魁

唐德玉

唐德身

唐德宣

唐赞朝

唐耀湘

郭九连

郭大华

郭大禄

郭万隆

郭友文

郭云胜

郭云霞

郭长胜

郭仁义

郭凤元

郭凤书

郭文扬

郭文星

郭少仪

郭书福

郭玉华

郭玉隆

郭占奎

郭用中

郭立和

郭再贤

郭有名

郭有胜

郭光胜

郭光辉

郭光卿

郭传纪

郭先进

郭先树

郭名扬

郭名二

郭廷太

郭廷胜

郭兴发

郭阳春

郭连升

郭臣孝

郭宏亮

郭怀岳

郭松林

郭青山

郭其淦

郭奇名

郭现龙

郭金山

郭定桂

郭奏廷

郭春林

郭胜元

郭胜明

郭胜德

郭贵彬

郭宗扬

郭洪保

郭恒升

郭恒泰

郭振麟

郭祥胜

郭祥瑞

郭润生

郭家宏

郭美南

郭展彩

郭得胜

郭得清

郭得山

郭得仁

郭焕廷

郭清政

郭琳珠

郭崑焘

郭禄贵

郭嵩焘

郭鹏程

郭锦以

郭锦胜

郭裔涓

郭裔奏

郭裔纯

郭德胜

诺木津

谈明亮

谈馀诚

凌升

凌万资

凌义寿

凌子龙

凌云和

凌云程

凌正祥

凌正珠

凌汉维

凌有成

凌全文

凌先发

凌兴元

凌兴益

凌青久

凌钧焯

凌祖科

凌益魁

凌梦松

凌新益

凌福清

凌德和

凌德华

凌曜安

海廷琛

资国定

涂三行

涂仁禄

涂凤仪

涂凤阶

涂文仲

涂孔远

涂玉堂

涂玉霖

涂玉芳

涂立雄

涂廷义

涂走樊

涂宗德

涂宗瀛

涂祖昌

涂得贵

涂绪福

涂新裕

陶湘

陶士宏

陶士彬

陶万顺

陶万胜

陶友平

陶日升

陶长胜

陶玉贵

陶立忠

陶多才

陶庆仍

陶永华

陶安桂

陶安福

陶连胜

陶克敬

陶运亨

陶青松

陶茂林

陶雨松

陶金熔

陶咏生

陶咏华

陶咏贵

陶宝贤

陶泽林

陶泗美

陶建春

陶春藻

陶树恩

陶诵武

陶炳辉

陶桂林

陶配林

陶晋升

陶得胜

陶富泰

陶德明

陶鹤龄

桑得胜

桑朝元

十一画

黄杰

黄昌

黄忠

黄炎

黄彬

黄冕

黄波

黄櫺

黄涛

黄一升

黄士友

黄大才

黄大元

黄大发

黄大相

黄大鹏

黄大德

黄三保

黄三桂

黄万元

黄万高

黄万盛

黄万鹏

黄之元

黄义和

黄义春

黄义声

黄太春

黄开凤

黄开第

黄开泰

黄开银

黄开榜

黄天明

黄友元

黄友胜

黄元福

黄云汉

黄云灿

黄云桂

黄长元

黄日凤

黄升五

黄仁义

黄仁东

黄仁光

黄仁耀

黄少春

黄以发

黄以义

黄以承

黄以德

黄文华

黄文金

黄文祥

黄文鉴

黄文隆

黄文琢

黄玉成

黄玉林

黄本胜

黄正廷

黄正大

黄正邦

黄正保

黄正采

黄正泉

黄龙运

黄龙胜

黄平高

黄东南

黄石斌

黄石麟

黄世鳌

黄占魁

黄占彪

黄立文

黄汉明

黄加才

黄加荣

黄付登

黄老虎

黄有才

黄有元

黄有中

黄有功

黄有贵

黄有新

黄光立

黄光存

黄光宝

黄光亮

黄光炯

黄光省

黄光胜

黄光裕

黄先成

黄先芝

黄先春

黄先畈

黄先镜

黄华山

黄色素

黄仰苏

黄伦燕

黄如春

黄兆龙

黄廷赞

黄廷福

黄廷爵

黄永思

黄永昂

黄永骥

黄永年

黄永隆

黄兴茂

黄江正

黄江元

黄江宣

黄声扬

黄声朝

黄克明

黄连升

黄连芳

黄寿龄

黄芳本

黄运源

黄呈祥

黄佑元

黄秀发

黄秀刚

黄位高

黄序喜

黄花荣

黄启端

黄青山

黄青阳

黄其才

黄茂胜

黄松堂

黄坤元

黄武斋

黄述泰

黄林正

黄林德

黄明友

黄明升

黄明如

黄明亮

黄明忠

黄明德

黄忠林

黄忠章

黄忠胜

黄昌林

黄昌澍

黄昌大

黄国庆

黄国安

黄国顺

黄国泰

黄国珍

黄国瑞

黄国春

黄鸣铎

黄佳仁

黄金仁

黄金余

黄金亮

黄金胜

黄金瑞

黄金源

黄金韶

黄金玉

黄金太

黄绍山

黄绍溪

黄宗发

黄宗孝

黄诗朴

黄诗辉

黄诚洪

黄定山

黄定超

黄泽宽

黄泽民

黄泽忠

黄京亮

黄京隆

黄承喜

黄荣礼

黄荣发

黄荣升

黄荣康

黄荣德

黄春生

黄春和

黄春棠

黄柏华

黄柏杞

黄树南

黄品山

黄显忠

黄显荣

黄星太

黄星芝

黄星胜

黄秋亭

黄胜年

黄胜祥

黄胜德

黄钟云

黄顺泰

黄顺祥

黄俊杰

黄俊才

黄俊杰

黄修武

黄恒元

黄洋国

黄炳恒

黄炳南

黄炳焕

黄炽昌

黄祖佑

黄洪魁

黄勇发

黄桂芬

黄桂发

黄泰和

黄逢祥

黄逢源

黄复武

黄继春

黄祥发

黄海青

黄海清

黄高华

黄益胜

黄益和

黄益昌

黄益瑞

黄家汉

黄家明

黄润昌

黄培元

黄惠清

黄梓林

黄盛今

黄崇发

黄得发

黄得元

黄得高

黄得林

黄得胜

黄得亮

黄得桂

黄得贵

黄银富

黄彩亮

黄维怀

黄维泰

黄维新

黄绳武

黄章芝

黄焕麒

黄润昌

黄清山

黄清和

黄清海

黄调益

黄敬亭

黄朝举

黄朝贵

黄斯通

黄景荣

黄锐昌

黄道寅

黄道仁

黄裕友

黄渭滨

黄登科

黄登魁

黄楚一

黄楚英

黄楚湘

黄蓝田

黄腾芳

黄锦堂

黄锦新

黄新有

黄意元

黄福喜

黄靖忠

黄静臣

黄肇祥

黄鼎元

黄端生

黄寨云

黄鹤书

黄镇楚

黄镇义

黄德依

黄德胜

黄履亨

黄耀威

黄耀辉

萧凯

萧万和

萧三胜

萧三元

萧大发

萧大美

萧上林

萧广芬

萧义胜

萧开印

萧云梓

萧云胜

萧太元

萧友益

萧日葵

萧长清

萧仕莲

萧仁益

萧仁长

萧仁述

萧凤才

萧文周

萧文胜

萧文盛

萧玉龙

萧玉吉

萧玉林

萧玉亭

萧玉镜

萧正祥

萧正福

萧世瑞

萧占魁

萧仪斌

萧兰玉

萧兰光

萧兰桂

萧立红

萧有吉

萧有忠

萧有致

萧有桂

萧有昕

萧有敬

萧有锡

萧成连

萧光声

萧光策

萧回元

萧会泗

萧名作

萧名扬

萧传云

萧庆明

萧庆礼

萧庆晃

萧庆立

萧庆衍

萧永成

萧永固

萧芳云

萧连甲

萧连贵

萧寿元

萧两美

萧佑升

萧宏奎

萧松仁

萧其凤

萧相基

萧相茂

萧忠泉

萧绍珂

萧金元

萧金彪

萧泽保

萧宗云

萧宗友

萧定山

萧定元

萧定拔

萧咏泰

萧荣贵

萧荣章

萧相祥

萧品忠

萧思荩

萧勋铭

萧顺福

萧亮高

萧祖捷

萧恒书

萧恒昌

萧星禄

萧胜辉

萧洪胜

萧癸昌

萧桂山

萧桂林

萧致祥

萧泰义

萧宽敷

萧高益

萧祥忠

萧凌云

萧浮泗

萧盛吉

萧得有

萧得胜

萧清世

萧清福

萧维扬

萧维新

萧惟清

萧章开

萧淇松

萧揖让

萧紫玉

萧斌兼

萧瑞祥

萧瑞山

萧楚扬

萧锡祥

萧腾林

萧福胜

萧福祥

萧福堂

萧新恒

萧聚文

萧端山

萧毓英

萧德兴

萧德新

曹兴

曹炯

曹大佑

曹才胜

曹广义

曹义胜

曹开先

曹开亮

曹开山

曹元方

曹云华

曹云祥

曹云胜

曹中和

曹长和

曹文清

曹仁顺

曹方达

曹玉成

曹龙章

曹东华

曹东汉

曹代準

曹必训

曹礼胜

曹吉祥

曹再兴

曹廷忠

曹先辅

曹名扬

曹华贵

曹安增

曹志忠

曹芳凤

曹希仁

曹应春

曹良臣

曹宏升

曹其昌

曹坤明

曹坤祥

曹明友

曹禹门

曹绍道

曹和清

曹怡顺

曹学纯

曹泗洲

曹荣轩

曹春发

曹树发

曹复春

曹复胜

曹映祥

曹俊元

曹俊泰

曹顺田

曹洪富

曹致和

曹致友

曹致斌

曹祥盛

曹继周

曹盛祥

曹得胜

曹得喜

曹维翰

曹鸿盛

曹辉级

曹谦清

曹富有

曹瑞和

曹福有

曹瑞南

曹福胜

曹熙林

曹鼎胜

曹墨林

曹德和

曹德明

曹德怀

曹翰田

曹馥桂

曹耀盛

戚夥

戚鹤龄

盛大志

盛东兴

盛世斌

盛发榜

盛光远

盛永发

盛永清

盛启泰

盛昌麟

盛贵益

盛洪德

盛振楚

盛维忠

盛楚彪

龚清

龚万有

龚凤林

龚文林

龚正全

龚正益

龚玉华

龚占鳌

龚必胜

龚汉源

龚在胜

龚华山

龚协和

龚明幹

龚国淦

龚国清

龚宗泰

龚屈武

龚品堂

龚胜楚

龚胜喜

龚炳南

龚承泽

龚得胜

龚煜荣

龚慎徽

龚镇南

龚馥香

龚镜清

龚馥春

龚耀众

梅万友

梅万隆

梅仁富

梅占魁

梅有恒

梅枝南

梅洪彪

梅俊克

梅锡源

崇厚

常万

常元彪

常文胜

常远藻

常国宝

检汤鹏

崔长春

崔文焕

崔文德

崔光华

崔兆龙

崔金祥

崔定富

崔定金

崔学敔

符天厚

符云皋

符玉元

符加科

符光明

符国一

符南山

符朝胜

章茂

章琳

章奎

章友文

章友胜

章开继

章文彪

章正沅

章有元

章有典

章有训

章合才

章先权

章名荣

章步云

章良喜

章松亭

章金友

章奏和

章俊桃

章俊镛

章星焕

章恒泰

章逢澍

章海辉

章益胜

章家顺

章继光

章盛南

章焕墀

章彭元

章瑞璿

章福春

章楚望

章馥香

康容

康万胜

康万有

康开世

康立镛

康有贵

康向明

康明贵

康明典

康明逵

康智成

康锦文

康福胜

康223-1 甫

阎顾

阎友文

阎凤山

阎其谐

阎有贵

阎思祥

阎敬铭

麻云东

麻文远

商永春

庾光东

扈步云

扈定国

清山

谌文华

谌得胜

谌盛德

谌原德

梁九知

梁万荣

梁万成

梁才胜

梁士俊

梁三胜

梁元福

梁友芝

梁云章

梁心考

梁巨贵

梁世恩

梁正源

梁玉时

梁占春

梁有明

梁吉桂

梁吉胜

梁光玉

梁廷超

梁永学

梁兴富

梁求禄

梁连科

梁运明

梁松林

梁治礼

梁定升

梁宗位

梁宪章

梁贵友

梁品益

梁洪升

梁洪顺

梁俊藻

梁美材

梁彦清

梁复胜

梁帮福

梁崇喜

梁得胜

梁得彪

梁清和

梁景春

梁景昌

梁鼎全

梁鼎交

梁鼎先

梁鼎环

梁鼎能

梁魁山

梁德和

梁德福

隋青云

隆月廷

隆桂芳

隆桂庭

隆福春

巢秉纯

巢从新

十二画

瑛棨

韩友和

韩正春

韩正泰

韩怀发

韩贤宋

韩进春

韩春茂

韩胜魁

韩得胜

韩谦享

韩登榜

韩景廷

韩瑞兰

彭煦

彭玉

彭九如

彭九皋

彭三春

彭三楚

彭大田

彭大中

彭士毅

彭万和

彭万胜

彭万明

彭万春

彭义奏

彭广顺

彭开元

彭开宇

彭开亮

彭开裕

彭太仕

彭太和

彭友方

彭友发

彭元吉

彭元芳

彭云祥

彭长发

彭长远

彭长胜

彭长集

彭凤阳

彭凤祥

彭凤舞

彭升华

彭心广

彭心照

彭文大

彭文上

彭文益

彭书麟

彭玉山

彭玉田

彭玉发

彭玉宝

彭玉贵

彭玉堂

彭玉俊

彭玉牒

彭玉麟

彭达炤

彭世友

彭世珍

彭世荣

彭世祥

彭世藻

彭东华

彭可久

彭正兴

彭正基

彭正福

彭仕发

彭仕臣

彭兰桂

彭仙久

彭安明

彭汉城

彭立延

彭立鸿

彭芝光

彭芝兰

彭邦杰

彭有才

彭有元

彭有胜

彭有俊

彭有道

彭夺标

彭成书

彭光友

彭光汉

彭光秀

彭光明

彭光胜

彭光宗

彭光耀

彭价臣

彭先顺

彭名山

彭兆富

彭如海

彭发祥

彭华山

彭华林

彭华峰

彭观涛

彭兴礼

彭兴俊

彭庆堂

彭永发

彭永年

彭永明

彭永昌

彭永贵

彭永清

彭永超

彭吉隆

彭寿鹤

彭克胜

彭连升

彭岗云

彭迎祥

彭秀来

彭秀清

彭怀华

彭启发

彭际泰

彭青和

彭奇先

彭奇明

彭松二

彭松林

彭松青

彭林贵

彭茂南

彭其修

彭英臣

彭明山

彭明万

彭明兴

彭明亮

彭明哲

彭昌仁

彭昌安

彭昌仕

彭昌寿

彭昌庚

彭昌刚

彭昌隆

彭昌禄

彭昌禧

彭贤书

彭国华

彭国炳

彭国钧

彭忠义

彭金凤

彭金顺

彭金魁

彭尚安

彭尚忠

彭尚益

彭禹明

彭绍先

彭治宽

彭定帮

彭学成

彭荣升

彭荣魁

彭春和

彭春尔

彭春大

彭春友

彭春发

彭春华

彭春芳

彭春贵

彭春富

彭南云

彭南桥

彭南村

彭柏仁

彭昭山

彭品中

彭贵福

彭星占

彭星楼

彭俊彩

彭俊福

彭香廷

彭济时

彭顺云

彭洪胜

彭恒升

彭恒胜

彭桂林

彭桂亭

彭桂庭

彭桂源

彭桂馥

彭载福

彭致五

彭致和

彭复胜

彭称南

彭高才

彭海瑞

彭起市

彭盛保

彭盛堂

彭盛桂

彭乾华

彭乾锡

彭舜臣

彭得义

彭得元

彭得胜

彭维承

彭维祥

彭维照

彭焕秋

彭添成

彭添旺

彭添盛

彭清和

彭清胜

彭尉林

彭隆学

彭朝吉

彭朝奇

彭朝清

彭朝福

彭越胜

彭紫桥

彭道源

彭敦泗

彭遂良

彭楚汉

彭楚全

彭楚茂

彭楚贤

彭楚群

彭楚复

彭椿年

彭瑞年

彭瑞堂

彭瑞禄

彭腾芳

彭锡光

彭锡金

彭缙绅

彭新开

彭新泽

彭源清

彭福山

彭福齐

彭福泰

彭福胜

彭福建

彭福霖

彭鼎升

彭毓橘

彭端书

彭端青

彭肇发

彭肇南

彭亿炳

彭镇柱

彭德寿

彭德光

彭德青

彭德贵

彭隽永

彭馥兰

彭馥堂

葛小牛

葛长泗

葛仁富

葛冬亭

葛光明

葛先春

葛廷位

葛芳文

葛青云

葛定有

葛春元

葛冠南

葛恒发

葛桂廷

葛起禄

葛乾胜

葛清泰

葛隆世

葛福胜

葛渭泉

葛增试

葛衡封

董源

董士贵

董文葛

董文涛

董世其

董世魁

董世湖

董占彪

董占品

董年秀

董有仁

董光吉

董光云

董光裕

董辰保

董何中

董怀德

董明山

董明玉

董明知

董建凌

董修身

董得胜

董清平

董道平

蒋九和

蒋三顺

蒋万和

蒋才扬

蒋之凤

蒋义才

蒋友文

蒋友和

蒋云桃

蒋长佑

蒋升益

蒋月华

蒋见章

蒋文彬

蒋正南

蒋玉贵

蒋世敬

蒋东宽

蒋占魁

蒋占鳌

蒋本元

蒋代忠

蒋发禄

蒋立成

蒋立功

蒋列仲

蒋光全

蒋光明

蒋光俊

蒋仲云

蒋先凤

蒋传嘉

蒋后达

蒋永庆

蒋永发

蒋永福

蒋志章

蒋连茂

蒋杏林

蒋呈祥

蒋呈奎

蒋利发

蒋迎胜

蒋延隆

蒋启元

蒋启明

蒋启发

蒋其义

蒋其祥

蒋茂盛

蒋松亭

蒋国学

蒋昌品

蒋受禄

蒋绍香

蒋定臣

蒋定铨

蒋宜璋

蒋泽春

蒋学辉

蒋南茂

蒋贵益

蒋品秀

蒋钟秀

蒋荣华

蒋修成

蒋起凤

蒋逢春

蒋复高

蒋复才

蒋复胜

蒋效贵

蒋益澧

蒋高升

蒋容爱

蒋黄祖

蒋纯乾

蒋得胜

蒋得高

蒋淑芹

蒋喜林

蒋揖让

蒋超伯

蒋福星

蒋福照

蒋福太

蒋魁南

蒋照临

蒋德邻

蒋凝学

辜克明

辜胜友

辜俊雄

辜祥胜

粟有田

粟连升

粟维善

覃丁山

覃得胜

覃绍先

喻钧

喻万顺

喻习之

喻与其

喻义培

喻友胜

喻凤太

喻巨富

喻万元

喻文武

喻龙起

喻本立

喻世民

喻可宗

喻正明

喻四喜

喻兰庭

喻兰洲

喻礼泰

喻吉昌

喻吉三

喻先达

喻先恕

喻先发

喻华山

喻名扬

喻志业

喻志兴

喻均器

喻呈文

喻连升

喻岗明

喻佐卿

喻佐清

喻怀斋

喻其胜

喻松乔

喻贤能

喻经魁

喻学文

喻宜春

喻春和

喻春轩

喻荣陞

喻荣发

喻俊明

喻祝元

喻振声

喻祥元

喻祥瑞

喻家彬

喻凌嵩

喻复春

喻得胜

喻得辉

喻得明

喻理植

喻辉胜

喻乾元

喻福田

喻福星

喻德盛

喻德连

舒文

舒保

舒翰

舒开朝

舒长武

舒文连

舒可标

舒太元

舒自诚

舒阳春

舒启发

舒茂华

舒定国

舒荣华

舒胜元

舒胜云

舒祚松

舒桂亭

舒桂江

舒顼枝

舒银山

舒清林

舒赞彪

程钰

程垲

程珂

程海

程三

程四

程九万

程大元

程士立

程巨文

程文炳

程有才

程有年

程孝起

程扶鼎

程步云

程佑福

程枚功

程明亮

程宝香

程学启

程荣功

程咸清

程柏敏

程柏升

程顺林

程恒生

程亮彩

程洪元

程宗焯

程宗熠

程梯功

程道锡

程禄兴

程意元

程阙胜

程腾蛟

傅椿

傅霖

傅大顺

傅大有

傅士明

傅才玉

傅万胜

傅云亮

傅长生

傅以德

傅文义

傅月清

傅士斌

傅文彩

傅文庆

傅仁清

傅正兴

傅正贵

傅本忠

傅由舒

傅必华

傅立功

傅立清

傅芝堂

傅先廷

傅生益

傅永发

傅永林

傅如松

傅克信

傅克珍

傅连城

傅连升

傅茂松

傅明集

傅明暄

傅育万

傅宗涟

傅承春

傅春堂

傅洪盛

傅恒轩

傅祥瑞

傅唐全

傅唐超

傅家勋

傅家桂

傅盛林

傅得胜

傅得寿

傅敏才

傅集林

傅清鳌

傅章立

傅善交

傅登炳

傅登有

傅裔喜

傅端伟

傅楚恒

傅德宝

傅德翘

税廷彪

储万和

储长发

鲁元林

鲁以仁

鲁世春

鲁合义

鲁芳启

鲁启芳

鲁宏远

鲁洪发

鲁得元

鲁得胜

鲁维高

鲁德源

童飞鹏

童大有

童大兴

童仁世

童仁寿

童正泰

童如松

童连升

童其顺

童贤胜

童定勋

童胜之

童胜礼

童修身

童洪德

童维翰

童起良

童辉成

童景星

温九章

温义章

温玉元

温有胜

温林春

温扶邻

游广南

游广泰

游本道

游正泰

游有德

游述堂

游伯胜

游应开

游应和

游迪德

游宗发

游金龙

游春泽

游胜福

湛先得

湛青松

曾腾

曾莹

曾三元

曾万田

曾万昌

曾万胜

曾大享

曾大胜

曾凡高

曾水生

曾广才

曾广容

曾广章

曾广惠

曾广禄

曾广翼

曾义清

曾天缘

曾友仁

曾云胜

曾开胜

曾开骥

曾长发

曾化南

曾仁和

曾凤山

曾凤翔

曾日晖

曾方元

曾文益

曾文贵

曾文域

曾文富

曾以发

曾玉书

曾玉胜

曾玉亭

曾玉和

曾玉贵

曾玉策

曾正明

曾正义

曾正榜

曾占彪

曾占鳌

曾东海

曾记仁

曾记华

曾有贵

曾有余

曾有泰

曾有镜

曾有德

曾成武

曾成章

曾吉泰

曾廷选

曾廷耀

曾贞干

曾传康

曾传铣

曾传迪

曾传芝

曾传玉

曾传隆

曾传德

曾合廷

曾华年

曾华发

曾会云

曾兆福

曾纪策

曾纪笏

曾纪位

曾庆志

曾永和

曾寿青

曾连升

曾志胜

曾时寿

曾体喜

曾启绶

曾良胜

曾良盛

曾松棋

曾拔群

曾现彪

曾尚禄

曾尚武

曾忠谋

曾昌贵

曾昌武

曾明辉

曾明德

曾国华

曾国云

曾国和

曾国荃

曾金城

曾和贵

曾绍先

曾定扬

曾泗美

曾定国

曾沛然

曾春发

曾南桂

曾荣海

曾树仪

曾昭厚

曾昭清

曾昭允

曾昭兴

曾昭镜

曾贻昌

曾显忠

曾胜贤

曾胜祥

曾胜元

曾胜云

曾信贤

曾复义

曾复泰

曾恒祺

曾恒德

曾思厚

曾浑仪

曾炳富

曾宪凤

曾宪廷

曾济云

曾桂华

曾逢祥

曾继昌

曾笔奉

曾益交

曾席珍

曾家畅

曾彩云

曾得太

曾得贵

曾得胜

曾得隆

曾惟武

曾惟美

曾惟宝

曾鸿源

曾清和

曾清义

曾清祥

曾淑华

曾朝惟

曾辉义

曾辉日

曾遇文

曾道南

曾善庆

曾登高

曾楚辉

曾楚益

曾楚贵

曾崇林

曾鹏举

曾鼎芳

曾韵南

曾新发

曾新周

曾福田

曾福成

曾聪益

曾毓英

曾毓蔚

曾毓衢

曾镇楚

曾德祥

曾德鳞

曾衡武

曾燕山

曾戴扬

曾鳌忠

谢杰

谢崶

谢二德

谢三胜

谢三洪

谢大洲

谢万友

谢天佑

谢开常

谢开胜

谢巨川

谢长发

谢长春

谢长胜

谢长龄

谢日升

谢升高

谢为胜

谢玉洪

谢玉宝

谢玉怀

谢玉春

谢正卯

谢正忠

谢世拱

谢代有

谢兰清

谢成才

谢成章

谢光明

谢光胜

谢廷选

谢华绩

谢华藻

谢发才

谢兴九

谢汲顺

谢欢言

谢志义

谢寿高

谢克明

谢宏胜

谢宏祥

谢良才

谢松茂

谢松柏

谢其祥

谢拔隆

谢青云

谢青胜

谢茂林

谢茂胜

谢明久

谢明胜

谢明经

谢尚集

谢昌运

谢金浩

谢金榜

谢宝臣

谢宗新

谢宜安

谢定胜

谢荣胜

谢春裕

谢春池

谢春和

谢春文

谢相廷

谢相武

谢南皋

谢恒美

谢修廷

谢洪春

谢洪胜

谢洪亮

谢庭芳

谢桂林

谢逢森

谢盛楠

谢遇春

谢得贵

谢得胜

谢章胜

谢章甫

谢清和

谢敬安

谢惠泽

谢湘周

谢照林

谢赓飏

谢福顺

谢福成

谢谨谋

谢增耀

谢德发

谢麒麟

十三画

赖以彬

赖文玉

赖文鸿

赖由江

赖光斗

赖明福

靳彪

蒯祖兴

楚本基

楚松林

楚国芝

楚胜和

楚高华

楚新华

鄢正泰

鄢远正

鄢得喜

鄢福定

鄢福恩

蒙万兴

蓝大龙

蓝开应

蓝仁得

蓝玉春

蓝定芳

蓝植山

蓝添全

蓝瑞祥

虞孔照

雷大胜

雷大喜

雷三才

雷云声

雷长友

雷友明

雷凤鸣

雷正林

雷正清

雷正绾

雷玉春

雷世华

雷东海

雷代福

雷光甲

雷光发

雷先璜

雷永福

雷兆璜

雷运勇

雷松柏

雷茂松

雷贤达

雷国英

雷和岳

雷和政

雷定国

雷绍昌

雷相富

雷显扬

雷洪贵

雷起贵

雷得胜

雷裕光

雷震云

雷震余

蒲友清

蒲代信

蒲得高

蒲清湘

腾见堂

腾得胜

解得胜

鲍超

鲍占彪

鲍华容

鲍运溎

鲍连升

鲍昌胜

鲍昌寿

鲍昌龄

鲍祖耀

鲍崇基

雍俊杰

雍道义

窦世清

窦湛顺

阙佑之

詹运发

詹启伦

詹廷桢

詹明福

詹洪贤

詹祖斌

詹得依

满邦荣

满邦正

满邦钧

满建胜

满建福

满帮炳

满帮梁

满朝贵

十四画

蔡沃

蔡锷

蔡万高

蔡之金

蔡广兴

蔡天成

蔡长兴

蔡长福

蔡心田

蔡孔昭

蔡文质

蔡文茂

蔡文德

蔡玉发

蔡正兴

蔡世益

蔡必胜

蔡汉章

蔡有成

蔡光元

蔡志诚

蔡运隆

蔡运照

蔡连升

蔡作新

蔡应嵩

蔡启华

蔡启宏

蔡宏长

蔡词谱

蔡武狱

蔡周贤

蔡国祥

蔡国喜

蔡典隆

蔡金秀

蔡金胜

蔡经胜

蔡经魁

蔡荣魁

蔡春山

蔡春华

蔡冠伦

蔡胜祥

蔡炽昌

蔡起风

蔡起明

蔡起章

蔡家馨

蔡梧丰

蔡得胜

蔡得福

蔡瑞祥

蔡嵩祺

蔡锦青

蔡新祥

蔡增全

蔡德洪

蔡鼒臣

蔡麟仁

墙明德

裴人杰

裴荣益

裴荫标

裴熙麟

僧格林沁

管作保

管荣升

管家世

管得全

端文魁

廖发

廖大胜

廖万和

廖万胜

廖万福

廖无我

廖元宗

廖元灯

廖云祥

廖云清

廖文德

廖世春

廖世良

廖世霖

廖玉林

廖东汉

廖正魁

廖礼隆

廖有庆

廖成仪

廖光庆

廖光明

廖华堂

廖华祥

廖华禄

廖行赋

廖永赞

廖守福

廖连升

廖秀泗

廖启升

廖武廷

廖松龄

廖明伦

廖明光

廖明高

廖国定

廖国福

廖采葵

廖学盛

廖河清

廖春元

廖春华

廖春生

廖春桂

廖柏柯

廖柏珍

廖柏荣

廖荣华

廖荣贵

廖贵武

廖贵元

廖信忠

廖恒恩

廖家恒

廖益顺

廖得成

廖得胜

廖得道

廖维城

廖焕章

廖智扬

廖锦起

廖锡三

廖福生

廖德鳌

廖德义

廖德文

漆友元

漆功典

谭星

谭得

谭三捷

谭万雄

谭飞雄

谭飞麟

谭上连

谭广福

谭广馥

谭天保

谭开榜

谭友胜

谭长发

谭见禄

谭仁凤

谭少华

谭心秀

谭风林

谭凤祥

谭文彬

谭文照

谭正兴

谭正雨

谭正云

谭正魁

谭玉贵

谭玉胜

谭玉山

谭占贵

谭必义

谭汉忠

谭加耀

谭吉祥

谭有升

谭有才

谭有明

谭有胜

谭达善

谭廷襄

谭廷耀

谭光明

谭光美

谭光德

谭会友

谭传本

谭传锦

谭先禄

谭庆华

谭永源

谭志泗

谭声才

谭声振

谭连先

谭忠亮

谭位高

谭利贞

谭宏发

谭应周

谭应福

谭良臣

谭良烂

谭松泰

谭林桂

谭拔超

谭明华

谭明和

谭明魁

谭易本

谭忠义

谭国盛

谭国泰

谭国富

谭国斌

谭秉堂

谭秉忠

谭金元

谭金生

谭绍法

谭绍洸

谭绍光

谭经林

谭定元

谭定国

谭定信

谭宗成

谭荣贵

谭春萼

谭春茂

谭帮银

谭珍业

谭贵福

谭贵和

谭品元

谭保城

谭俊都

谭俊才

谭胜来

谭胜连

谭胜达

谭洪亮

谭闻益

谭济光

谭桢祥

谭桂林

谭桂春

谭统斌

谭海棠

谭得山

谭得升

谭得先

谭得选

谭得胜

谭惟义

谭鸿胜

谭敬轩

谭联魁

谭朝亭

谭紫林

谭善祥

谭添胜

谭隆开

谭锦忠

谭楚珍

谭楚云

谭新照

谭新盛

谭福金

谭福廷

谭福高

谭福胜

谭福魁

谭鉴臣

谭德友

谭德寿

谭德恒

谭德胜

谭德林

熊贵

熊大发

熊万清

熊万隆

熊上珍

熊义发

熊义和

熊义得

熊友亮

熊开吉

熊开先

熊天栋

熊云益

熊长春

熊以和

熊文廷

熊正彪

熊本立

熊世泰

熊占魁

熊兰棠

熊加会

熊有升

熊有思

熊光义

熊兆瑞

熊兴奇

熊廷燮

熊志辉

熊良庆

熊松泰

熊茂盛

熊忠发

熊忠山

熊明宝

熊国治

熊国恩

熊国祥

熊金山

熊绍濂

熊育万

熊宝城

熊春山

熊春林

熊春和

熊春祥

熊显荣

熊星辉

熊品佳

熊贵茂

熊胜忠

熊胜福

熊恒发

熊济圃

熊炽昌

熊炽南

熊炳芝

熊祖锡

熊桂林

熊佳麓

熊铁生

熊高望

熊高洪

熊常维

熊得寿

熊得安

熊得贵

熊得胜

熊焕南

熊清连

熊清和

熊厥成

熊敦久

熊登三

熊登武

熊登照

熊煊椿

熊煊煌

熊新盛

熊德和

熊德照

熊耀辉

十五画

樊铎

樊大喜

樊宇龙

樊长胜

樊文炳

樊汉元

樊永富

樊忠平

樊新发

黎大海

黎友胜

黎凤池

黎甘棠

黎玉堂

黎正魁

黎东溪

黎立新

黎记春

黎成高

黎有馀

黎有胜

黎光胜

黎光照

黎光琇

黎光裕

黎廷耀

黎全胜

黎先顺

黎志彪

黎连寿

黎秀棠

黎直信

黎金祥

黎冠湘

黎复友

黎炳云

黎洪起

黎泰春

黎起德

黎耕莘

黎值偕

黎得胜

黎庶昌

黎添权

黎辉耀

黎登照

黎福胜

黎让和

滕久顺

滕长直

滕世名

滕代友

滕代福

滕寿春

滕志国

滕易顺

滕国芳

滕国义

滕国顺

滕带恩

滕顺友

滕昭春

滕得胜

滕得礼

滕傅珍

潘玫

潘瑊

潘琳

潘三元

潘万春

潘义忠

潘太祥

潘友山

潘长顺

潘长胜

潘长清

潘少怀

潘升能

潘汉元

潘本应

潘玉贵

潘玉春

潘玉坤

潘玉魁

潘正国

潘仕坤

潘在田

潘成其

潘廷选

潘光华

潘光裕

潘先达

潘名振

潘兆元

潘兆芳

潘永忠

潘志海

潘克其

潘步云

潘佑其

潘良梓

潘青照

潘择贤

潘昌隆

潘明远

潘明邻

潘金相

潘禹生

潘绍池

潘绍连

潘绍全

潘宏胜

潘泗知

潘厚发

潘厚贵

潘珍祥

潘贵祥

潘顺隆

潘科贤

潘复友

潘复顺

潘胜元

潘胜友

潘胜义

潘祖荫

潘洪书

潘炳益

潘桂芳

潘振常

潘致德

潘恩泰

潘晓祥

潘卿云

潘家雄

潘家骧

潘祥发

潘容照

潘辅汉

潘得华

潘得友

潘得美

潘得贵

潘得胜

潘添宝

潘清华

潘隆辉

潘昆山

潘鼎新

潘遇麟

潘裕恬

潘裕麟

潘楚胜

潘锡龄

潘新发

潘慎典

潘福廷

潘福祥

潘福盛

潘德胜

剪文固

剪炳南

剪得胜

阚宗华

颜士能

颜万和

颜万春

颜凤龄

颜正魁

颜占彪

颜必仰

颜必福

颜发云

颜成仁

颜芝顺

颜先益

颜先藻

颜永昌

颜永思

颜永谦

颜永裕

颜永凤

颜寿芝

颜亨发

颜启祥

颜青云

颜其政

颜明选

颜绍荣

颜金山

颜宗位

颜泽赐

颜泽麟

颜春发

颜厚坤

颜科治

颜胜和

颜祖德

颜度元

颜济圣

颜起树

颜海仙

颜培鼒

颜得友

颜得胜

颜清胜

颜清盛

颜隆许

颜楚亮

颜楚发

颜楚胜

颜瑞仁

颜瑞堂

颜福胜

十六画

薛焕

薛心銮

薛光宗

薛荣意

薛炳炜

薛炳荣

786-1 扬

786-1 林

穆正春

穆传行

穆其琛

十七画

戴高

戴友贵

戴天锡

戴云芳

戴四宝

戴化龙

戴书珍

戴文斌

戴双美

戴正友

戴正嘉

戴玉山

戴必胜

戴发贵

戴礼和

戴礼富

戴百千

戴廷立

戴廷珍

戴先荣

戴名山

戴永升

戴永洲

戴兴发

戴兴同

戴兴前

戴佑胜

戴秀林

戴茂林

戴金富

戴宗应

戴定山

戴春台

戴荣贵

戴荣宗

戴星垣

戴顺明

戴举盆

戴恒山

戴洪胜

戴泰和

戴席珍

戴益平

戴常福

戴康林

戴得胜

戴惟高

戴清和

戴清胜

戴维新

戴仿锦

戴敦楚

戴福盛

戴德仁

戴德祥

戴耀南

檀定山

檀得才

魏栋

魏铭

魏大升

魏万杰

魏文金

魏正名

魏式奇

魏业修

魏发元

魏有元

魏兆麟

魏明扬

魏国治

魏绍志

魏绍钵

魏定邦

魏昭骞

魏保明

魏显拱

魏洪诰

魏洪运

魏祖堂

魏留先

魏得胜

魏得贵

魏朝贵

魏畴先

魏富田

魏群儿

魏新青

魏德胜

濮炜

濮元庆

濮斗衡

濮文彬

濮嵩庆

十八画

瞿大富

瞿正荣

瞿东海

瞿永约

瞿步高

瞿国玉

瞿金贵

瞿珍海

瞿顺明

瞿盛庆

瞿福全

二十画

酆九高

鄷廷贵

编制者：宋素琴
成晓军

目　录

同治三年

001．淮南盐运畅通力筹整顿折正月十二日

002．禀陈近日金陵城贼死守及苏南皖南江西防守军情片正月十二日

003．奏参安徽抚标将弁营私相互讦告一并革职折正月十二日

004．请将潜逃之游击周德昌等员弁革职片正月十二日

005．附录廷寄　豫皖剿捻获胜准予奖恤出力员弁副将孙之友口角互斗被戕即将敖天印革职重惩并指授皖营总兵宋庆行止正月十九日

006．奏陈新漕仍由海运酌定办理章程折正月十八日

007．安徽省同治二年文职司道知府密考清单正月二十六日

008．江西省同治二年文职司道知府密考清单正月二十六日

009．安徽江西两省同治二年武职总兵密考清单正月二十六日

010．侍逆李世贤分党上窜官军攻复绩溪并在歙南截剿获胜折正月二十七日

011．附录廷寄　饬毛有铭军驰赴休宁韩进春席宝田军严防江境及都兴阿扬防之军渡江援剿正月二十八日

012．附录廷寄　伪忠王图踞江西汉中伪扶王东趋饬各军协力扼截防剿曾国荃仍严密合围金陵二月十一日

013．附录廷寄　官军既克宜荆仍着乘胜进图溧阳嘉兴常州并水陆援剿窜入江西玉山之贼二月十九日

014．檄催皖藩马新贻急速回省视事江宁藩司万启琛迅赴本任片正月二十七日

015．复陈李世忠遵旨交出城池厘卡捐缴炮位遣散部众情形片正月二十七日

016．阵亡殉难各员子孙江维藩等请准承袭云骑尉世职折正月二十七日

017．湖南漕米仍请全解折色片正月二十七日

018．附录廷寄　批复正月二十七日各折片二月二十三日

019．谢年终赏赐恩折正月二十八日

020．奏为循例密陈年终考语折正月二十八日

021．密陈江苏安徽江西三省学臣情况片正月二十八日

022．官军攻克钟山石垒合围金陵城折二月十二日

023．具奏近日上游军情片二月十二日

024．附录廷寄　金陵合围严防城贼窜逸并饬水陆各军扼堵侍逆率党纷窜江西二月二十六日

025．附录廷寄　发逆东窜图救金陵着有关督抚分投追剿毋令窜越豫鄂二月二十六日

026．附录廷寄　发匪阑入江西腹地着沈葆桢等即饬派出各军实力剿办并撤台勇内防严密搜捕台匪林晟等事三月初一日

027．复陈接统扬州防务大员人选片二月十二日

028．附录廷寄　饬查明徐立壮等被害案情及勾捻附苗畏逃诸员实况具奏并都兴阿改援绥远富明阿接防江北等事二月初二日

029．附录廷寄　都兴阿调援绥远富明阿尚未销假扬防接统需才孔亟饬考察遴选得力之员奏派并调度都兴阿余部二月初七日

030．拣员拟补沿河要缺知县折二月十二日

031．李宝请补江宁县知县折二月十二日

032．游击托克托本病故请委员接署片二月十二日

033．游击许锦堂病故请照例议恤片二月十二日

034．徽州捐案续请奖叙折二月十八日

035．附录廷寄　据转奏江苏士民请恢复兴浚山阳盐城诸河河工饬即核办并查明有无窒碍具奏二月二十六日

036．遵旨议复停补绿营额兵折二月二十七日

037．请准提督江长贵即赴湖北本任折二月二十七日

038．禀陈近日军情及杨岳斌师船无庸饬调仍驻金陵江面片二月二十七日

039．附录廷寄　发逆纷窜江西谕饬普承忠等由宜黄相机进剿并令福建广东湖南预筹防剿等事三月初九日

040．附录廷寄　发捻诸匪肆扰豫陕窥伺楚北饬分投堵击着鲍超力保东坝并谕曾国藩宜亲督各营围攻金陵三月十二日

041．附录廷寄　饬镇防及南渡扬防兵马与鲍超军协力攻拔丹句严防杨舍等处踞匪北窜兼着抚绥赈济北渡难民并归并江苏厘税局三月十七日

042．附录廷寄　克复句容准汇案保奏并饬各路协力疾拔丹阳攻克常州三月十九日

043．附录廷寄　嘉勉金陵以东沿江腹地肃清饬李鸿章速即会攻常州鲍超速克丹阳并详奏戈登轻进失利几覆全军情况及查明降调总兵鞠耀乾功罪三月二十三日

044．加派孙尚绂会审石昌猷袒匪杀良要案片二月二十七日

045．请将经办江西厘务舞弊之万永熙革职并勒限将应赔银钱如数缴清饬令回籍片二月二十七日

046．密陈奉旨筹画妥速办理李世忠及其部众一案片二月二十七日

047．密陈奉旨察看两淮盐运使忠廉能否胜任片二月十七日

048．拣员请补山阳阜宁等各要缺知县折二月二十七日

049．沈葆桢截留江西牙厘不当仍请由臣照旧经收充饷折三月十二日

050．附录廷寄　户部议复准将江西所征厘税由该省及曾国藩军营各提一半充饷三月二十一日

051．附录廷寄　着两湖两广厘捐源源接济皖饷江西亦应于万难中筹拨皖饷共竟攻拔金陵扫除余匪大功二月二十四日

052．附录廷寄　答江西牙厘仍准曾国藩照旧经收分半以充江西防兵军饷饬该督抚同心共济以维全局并准总理衙门上年奏拨轮船经费拨解曾国藩军营充饷以应急需三月二十七日

053．附录廷寄　饬轮船经费迅速就近拨解曾国藩军营充饷三月二十八日

054．参将刘星耀张得胜禀请复姓归宗片三月十二日

055．水师弁勇巡江酿命查明分别讯结折三月十二日

056．守备李铨臂受重伤不便骑射请准免考验弓马片三月十二日

057．总兵严定国因避祖讳更名片三月十二日

058．游击马镇亭紊坏营规请旨革职片三月十二日

059．为采访忠义第十八案请分别旌恤以昭激劝折三月十二日

060．附陈近日金陵以外城垒肃清及江西徽浙防守军情片三月十二日

061．附录廷寄　杭州馀杭两城克复左宗棠赏加太子少保饬追歼残敌严防窜扰江西并协力进规湖郡及筹商酌奖洋将德克碑三月十八日

062．附录廷寄　武康等处既复饬李鸿章督师进取湖州曾国藩严密堵截广德宁国贼窜之路及杭州善抚难民并查明麟趾等殉难及道员暹福下落四月初二日

063．咨请蓝翎县主簿方鉴明原名鉴字下漏明字请予更正三月十四日

064．附陈请以周辑瑞署任镇江府篆务情由片三月十七日

065．官军攻复句容县城生擒伪王项大英方成宗二酋正法并毁宝堰各垒折三月二十五日

066．附录明谕　答攻克句容县城并奖叙各员四月初八日

067．因患病请假调理折三月二十五日

068．汇陈苏浙发逆纷假皖南图窜江西汉中发捻东下图援金陵徽境贼势浩大不克亲赴金陵督剿仍命曾国荃经理围师片三月二十五日

069．附录廷寄　饬扫荡杨舍股匪乘胜会攻常州严防宁都赣州一路渐次肃清苏浙并存问受伤之戈登三月十六日

070．附录廷寄　金陵垂克汉中之贼东窜军情顿紧饬驻鄂督抚一人出省剿贼并饬彭杨水师分防江面及豫省加紧防范窜匪勾合三月二十一日

071．附录廷寄　常州四面合围官军会剿丹阳饬鲍超移师会攻以期速拔及程学启从优议恤四月初六日

072．附录廷寄　句容新城克复着沈葆桢督师从速攻克南丰窜贼由江入闽饬须加强闽防并议复崇厚请赈江浙饥民折四月初八日

073．附录廷寄　发逆倾巢窜犯江西饬鲍超王文瑞刘典兼程入江并指授苏浙江闽皖军事机宜四月十三日

074．附录廷寄　饬令王开琳王德榜等军速赴江西会剿高连升迅攻湖州刘典王文瑞星速援江等事四月十七日

075．投诚捻首赵春和授职后仍潜通苗捻已就地正法片三月二十五日

076．军情吃重请准李榕仍留军营带兵剿贼缓赴新任片三月二十五日

077．副将杨复成克扣军饷讯明正法以昭炯戒折三月二十五日

078．降补藩司唐训方请准回籍省墓片三月二十五日

079．附录廷寄　唐训方着赏假一月回籍省墓三月二十五日

080．恳准捐升道员张富年仍留江苏办理淮盐招商局务并请暂缓调粤及赴京引见片三月二十五日

081．优加甄叙恭谢天恩折三月二十七日

082．殉难各员子孙候选员外郎罗忠祜等请兼袭承袭世职折三月二十七日

083．守备瞿定邦因病照例勒休其遗缺以余洪亮请补折三月二十七日

084．汇报两淮壬戌纲钱粮折三月二十八日

085．汇报同治二年淮课数目折三月二十八日

086．请以蔡癸发补授南安营守备折三月二十九日

087．请以善通补授文英营都司折三月二十九日

088．江宁扬州等属应征同治二年钱粮请准分别蠲缓情由折四月十一日

089．徽防各军堵剿失利未能遏贼西窜江西请惩临敌偾事将领并优恤死难员弁折四月十二日

090．克复金坛县城并请奖恤诸员折四月十二日

091．附录明谕　克复金坛县城力战阵亡各员从优议恤四月二十五日

092．江北肃清提督李世忠散勇交城退卡并呈请开缺回籍折四月十二日

093．沥陈饷缺兵弱职任太广户部所奏不实片四月十二日

094．附录廷寄　预筹江南财赋以纾国课五月初一日

095．密陈李世忠交城撤卒散财捐饷克践成约情形片四月十二日

096．附录军机处片　密件奉旨留中四月二十五日

097．附录明谕　提督李世忠遣散部众交出城卡散财捐饷诚悃可嘉准其开缺回籍四月二十五日

098．前奏湖州丹阳已克常州得手不确并汇报金陵皖南皖北江鄂近日军情梗概片四月十二日

099．附录廷寄　陕豫鄂捻逆四窜分合无常指授各督抚及各路官军毋分畛域通力协歼四月十三日

100．附录廷寄　饬察看池州府知府范先谟能否胜任四月二十一日

101．代奏刘连捷谢恩折四月十二日

102．请饬李显发赴漕中协任供职片四月十二日

103．请旨将石昌猷即行革职以凭严讯片四月十二日

104．附录廷寄　徽军挫失曾国藩加恩宽免杨萧蒋毛梁各军仍由鄂台筹饷各军认真扼剿发捻准李世忠开缺回籍石昌猷革职并迅速讯结四月二十五日

105．东坝防军截击窜贼获胜折四月二十七日

106．附录廷寄　常州克复李鸿章特赏世职李鹤章等各赏穿黄马褂饬扬镇各军追剿丹阳窜贼着苏军接防东坝四月十九日

107．徽州防军截击窜贼获胜折四月二十七日

108．赏假调养一月期满暂行销假治事片四月二十七日

109．具陈近日军情以江西情势最重片四月二十七日

110．附录廷寄　饬部署江西防剿四月二十七日

111．附录廷寄　江西防务吃重贼踪扰及闽疆饬通力防剿并命杨岳斌督办江西皖南军务刘典帮办四月二十九日

112．附录明谕　着杨岳斌督办江西皖南军务刘典帮办四月二十九日

113．附录廷寄　江西军情紧急饬鲍超克日拔队援江杨岳斌迅赴江皖交界扼要处驻扎等事五月初十日

114．附录明谕　着杨岳斌补授陕甘总督五月十二日

115．附录廷寄　着杨岳斌俟江皖毗境肃清后再赴陕甘总督新任江闽交界各境仍着沈葆桢实力防剿五月十二日

116．附录廷寄　着全力围剿江西群贼并严防闽皖及褒奖优恤出力诸员五月十五日

117．附录廷寄　饬令迅克宜黄崇仁二城严扼赣江及提督黄仁遗违律革职留营效力五月二十八日

118．附录廷寄　饬令迅复江西崇仁南丰等城并严扼闽广边防六月初七日

119．请准不拘成例以王靖保补授淮安城守营参将员缺片四月二十七日

120．金陵未复所有江南乡试恭请展缓办理折四月二十七日

121．两淮板浦场大使周诒朴十年俸满请展限赴部引见片四月二十七日

122．周鼎请补授狼山镇标中营游击折四月二十七日

123．附录廷寄　饬江北裁撤师船以节饷需积欠饷项归广东江苏分别补发严防窜匪窥伺里下河等事五月初三日

124．请以马福泰补授九江后营守备折四月二十八日

125．薛书堂请准调补苏州知府折五月初二日

126．请以何光纶补授长洲县知县折五月初二日

127．候补知县松亭请补江都县知县折五月

128．翟寅清曹锡请补青浦宝山县知县折五月

129．方传书请准补授太仓直隶州知州要缺折五月

130．附录廷寄　镇防兵勇四千人可酌度情势调往皖北临淮防剿或即分起遣撤五月初十日

131．徽军挫失蒙圣慈曲加宽贷恭谢天恩折五月初六日

132．张正纲被控擅杀讯明拟结折五月十二日

133．请准提督鲍超请假回籍葬亲折五月十二日

134．附录明谕　鲍超丁忧饬破格夺情剿贼俟金陵克复江皖肃清后赏假五月二十四日

135．禀陈江皖近日军务情形片五月十二日

136．附录廷寄　飞调萧河清孟宗福等军赴楚催调陈国瑞军驻临淮一带扼贼东趋等事四月二十二日

137．附录廷寄　指授豫楚皖军事机宜严防发捻窜逸及严树森降补道员吴昌寿补授湖北巡抚唐训方暂署抚任四月二十九日

138．附录廷寄　筹剿楚北群盗严防窜逸皖北及从速拨兵援甘并已饬官文筹解陕饷五月十四日

139．附录廷寄　湖北军情吃重严防贼势东趋西窜饬皖豫陕楚通力堵剿五月二十二日

140．附录廷寄　发捻阑入楚疆着僧格林沁等侦探贼踪相机妥办着吴棠随时镇抚加意筹防徐宿清淮五月二十八日

141．奏参守备李玉南等并请革职片五月十二日

142．奏参都司杨必胜革职严拿片五月十二日

143．陈南请复姓归宗石姓片五月十二日

144．遵旨统筹会剿金陵折五月二十二日

145．附录廷寄　优恤阵亡严惩临敌不力并饬会同速拔金陵以散援逆军心及妥筹肃清全浙防守江北五月十四日

146．遵旨复奏与李鸿章曾国荃会筹速攻金陵并陈近日江西鄂皖军情折五月二十七日

147．附录廷寄　着速拔湖郡并惩督战不力诸员指授江浙闽苏防剿戎机及迅克金陵瓦解贼势五月二十一日

148．附录廷寄　饬鲍超移孝作忠奋勉剿贼着各军确保江西省垣速克南丰及苏杭各军迅拔湖州长兴力筹皖南堵截并迅捣金陵严防湖北发逆东窜五月二十四日

149．附录廷寄　饬地方官妥议招集穷民安置散勇并宽贼党胁从以坚从贼者反正之心五月二十八日

150．附录明谕　金陵将克重申不论从贼久暂概准反正投诚既往罔治并酌情重赏或资遣安置不准私行杀害及劫夺财物违者论处五月二十八日

151．附录廷寄　答遵旨会师筹剿金陵折指授戎机防贼他逸并速报解饷情形六月初四日

152．官军迭克东坝各隘之陆师员弁请奖折五月二十七日

153．官军会克高淳溧水东坝各城之水陆员弁请奖折五月二十七日

154．附录军机处知会片　知会汇保克复高淳东坝出力员弁已奉谕旨照准并所赏勇号单六月初十日

155．江南水师提督一缺质疑请旨片五月二十七日

156．附录明谕　李朝斌黄翼升欧阳利见补授新职四月二十五日

157．附录廷寄　严防楚匪东窜皖境饬张之万慎固封守乔松年预为戒备着李鸿章速援金陵宽筹饷项及答曾国藩高淳东坝请奖二折及新设水师提督事六月初十日

158．方霖邹国梁更正保举片五月二十七日

159．请以黄名扬补授陆路龙泉营都司折五月二十九日

160．皖南茶捐请奖折六月初八日

161．复陈金陵皖北江西各路军务筹办情形折六月十二日

162．附录廷寄　长兴既克饬苏浙二军迅拔湖州以便李鸿章从速助攻金陵及参将孙家烺讹勒降人银洋抢掠难民财物着审明军前正法六月十四日

163．附录廷寄　答迭奉谕旨复陈折并查明白齐文纠众济贼事六月二十八日

164．附录廷寄　攻破金陵外城后指授军事机宜七月初一日

165．附录明谕　答克复金陵外城仍着督饬各军力拔伪城尽歼巨逆七月初一日

166．附录廷寄　金陵外城既破着曾国荃竭力攻拔洪逆所踞伪城李鸿章仍遵前旨驰助攻剿并分投堵截逸贼七月初五日

167．附录廷寄　答官军攻克孝丰进规湖郡后各军仍应认真防剿力截纷窜七月初三日

168．奏报攻克金陵尽歼全股悍贼并生俘逆酋李秀成洪仁达折六月二十三日

169．附录明谕　江宁全城克复洪逆自焚贼党悉歼嘉赏曾国藩等有功诸员仍命槛送李秀成诸逆来京讯明正法并觅获洪秀全尸体剉尸枭示传首七月初十日

170．附录廷寄　江宁全城克复着槛送李秀成洪仁达来京审明正法并指示各路剿洗发捻余逆七月初十日

171．附录明谕　江宁克复剿逆大捷有功大臣僧格林沁官文李鸿章杨岳斌彭玉麟骆秉章鲍超都兴阿富明阿冯子材吴棠左宗棠国瑞沈葆桢特加懋赏七月初十日

172．附录明谕　江宁克复全省底定着查明被难地方应蠲应缓钱漕入奏施恩七月初十日

173．附录军机处咨文五件七月初十日

174．附录军机处咨文二件

175．遵旨查明徐立壮私通苗逆被杀一案实情暨相关人员分别拟办折六月二十七日

176．请以江清补授九江前营守备情由折六月二十八日

177．洪秀全逆尸验明焚化洪福瑱下落尚待查明李秀成等已凌迟处死抄送供词汇送并粗筹善后事宜折七月初七日

177．谢锡封侯爵恩折七月十六日

178．复奏李秀成等囚未能槛送京师已先就地处决情由及洪逆三印已早解送军机处片七月二十日

180．附录廷寄　李秀成洪仁达二逆就地正法应传首各处以正视听而杜流言并饬悉心调度一切善后裁撤勇丁务宜审慎并准奖恤李臣典七月二十五日

181．附录明谕　李秀成洪仁达毋庸解京着就地正法传首示众七月二十五日

182．附录明谕　批复发回克复江宁折件驿递迟误着兵部挨站查明严办八月初三日

183．萧孚泗丁忧开缺折七月二十日

184．附录明谕　提督萧孚泗准予开缺回籍丁忧八月初三日

185．李臣典病故请恤折七月二十日

186．附录明谕　答李臣典请恤八月初三日

187．附录廷寄　甘省需饷紧急饬各省速解输甘饷银交晋省客商汇兑兰州七月初十日

188．附录明谕　通饬同治三年六月以前各处军需报销准予变通办理七月二十四日

189．密陈曾国荃所部实缺过少谨保荐熊登武朱南桂张诗日伍维寿朱洪章并刘松山恳恩简放提镇实缺及存记片七月二十日

190．附录廷寄　各路军营行伍出身有功人员除才堪胜任者外不宜轻保提镇专阃应改给别项优奖七月二十四日

191．附录明谕　朱南桂补授归德镇总兵熊登武补授福山镇总兵郭松林署理福建陆路提督八月初三日

192．附录廷寄　江宁勇丁妥慎遣撤及曾国荃毋庸回籍等事八月初三日

193．近日各路军情并拟裁撤湘勇一半及曾国荃因病意欲奏请开缺回籍片七月二十日

194．奏请停解广东厘金并加广该省学额中额折七月二十九日

195．附录明谕　粤厘充饷有功准加广东文武乡试中额并饬暂缓停征以应军需八月十四日

196．再陈裁撤湘勇及访查洪福瑱下落尚无端倪片七月二十九日

197．江鄂徽皖近日军情及伪听王陈炳文禀帖投诚片七月二十九日

198．附录廷寄　金陵克复形势转机分条指授各路军政财经及善后机宜七月二十四日

199．附录廷寄　饬曾左杨李沈不分畛域协力攻剿广德湖州江西诸贼防止窜逸拥伪幼主洪福瑱死灰复燃七月二十五日

200．附录廷寄　饬迅克崇仁并命曾国藩酌情调拨兵力赴赣协剿七月二十五日

201．附录廷寄　镇防撤勇应会商妥慎办理及陕甘因军务未竣二总兵准赏假省亲毋庸开缺七月二十七日

202．附录廷寄　镇防遣撤兵勇希妥筹善后并命查明革员黄元吉是否可用八月十九日

203．遵旨查办道员禀讦知县讯明定议折七月二十九日

204．附录明谕　答查办道员禀讦知县一案讯结折八月十四日

205．补送李秀成口供片七月二十九日

206．附咨文　咨军机处七月二十九日

207．附录廷寄　甘新回氛日炽杨岳斌可即带勇赴陕甘总督本任及所送李秀成供词已被删节着即抄送全文七月二十九日

208．附录廷寄　指示江宁京口满城房舍及驻防旗营恢复整理事宜七月二十九日

209．附录廷寄　新疆回氛日炽防剿万急杨岳斌仍遵前旨带兵赴甘并着沈葆桢会同鲍超等扫清江西余匪须添兵防剿处着曾国藩调拨八月初九日

210．附录廷寄　饬令各省速解所欠甘饷及新疆协饷以应军事急需八月十二日

211．请暂留句容县知县裘辅协助金陵善后片八月初六日

212．攻克金陵陆军员弁请奖请恤折八月十三日

213．附录明谕　批复攻克江宁陆路员弁请奖请恤八月二十七日

214．复奏谕旨垂询诸事折八月十三日

215．密陈录用李元度并加恩江忠源等四人折八月十三日

216．附录廷寄　答复奏谕旨垂询诸事及密陈李元度等人吁恳加恩等折片八月二十七日

217．陈懋蔼仍请升补海州直隶州知州折八月十三日

218．江南盐巡道因病恳请开缺并以候选道员庞际云署理片八月十三日

219．淮安府知府出缺请以章仪林署理片八月十三日

220．历年保案请免补注考语片八月十三日

221．遵旨绘呈安徽地图并长江图说折八月十六日

222．代奏刘连捷谢恩折八月十六日

223．附录廷寄　饬各路官军协力会剿鄂豫陕余逆毋令逸出或回窜八月十一日

224．附录廷寄　湖州克复后指授逼剿败匪机宜八月十三日

225．附录廷寄　广东厘金照旧征解裁勇补兵着照所议仍饬访查洪福瑱下落扫除余匪并指示处理伪听王陈炳文投诚事宜及防剿鄂皖残贼八月十四日

226．附录廷寄　指授浙赣剿逆戎机严防窜扰闽省饬即详奏湖州克复情形并命戮力歼除汪海洋李世贤二逆擒获洪福瑱及奖赏降将陈炳文并处置降众八月十五日

227．附录廷寄　甘新军情孔棘饬各路调拨劲旅驰援及邓凤林行军逗留着即革职八月二十日

228．附录廷寄　攻克湖州西路并四安广德饬加强防剿毋使窜入徽宁仍着查明黄文金洪福瑱下落及刘铭传实授直隶提督并将吓诈降众误拿难民之孙家烺流放黑龙江八月二十二日

229．附录廷寄　浙境肃清著有劳绩惟黄文金洪福瑱与忠逆之子漏网逸向皖南饬分投堵截以清后患湖苏二州土匪导贼抗军着速剿办及台湾文武不合相互攻讦饬严查参办八月二十二日

230．附录廷寄　僧格林沁进捣罗山急需步队饬官文曾国藩及邻近步队驰援迅殄逆氛八月二十二日

231．附录廷寄　发捻窜扰皖疆饬各路协调兵力攻剿及甘肃凉州镇总兵速即赴任八月二十二日

232．请以曾惠补授桃源县知县折八月十七日

233．附陈何光纶署任松江府川沙同知情由片八月十七日

234．曾国荃因病请开缺回籍调理折八月二十七日

235．附录明谕　曾国荃着准开缺回籍调理俟病痊来京陛见九月初十日

236．附录廷寄　曾国荃准开缺回籍调理马新贻简授浙抚并尽力扫清皖南皖北逆氛九月初十日

237．长江水师责繁任重彭玉麟不能专驻安庆或兼顾陆路片八月二十七日

238．守备朱振武酗酒滋事有违军律请即革职片八月二十七日

239．截停淮北饷盐并设法整理以复旧制折八月二十七日

240．奏请仍以梁悦馨补授通州直隶州知州折八月二十七日

241．附录明谕　准梁悦馨破例补授通州直隶州知州九月初十日

242．附录明谕　英翰补授安徽布政使何璟补授按察使九月初十日

243．附录明谕　马新贻补授浙江巡抚九月初十日

244．简报近日江西皖北皖南军情及九月初移驻金陵片八月二十七日

245．湖州广德败贼窜犯歙境官军截剿屡胜折八月二十七日

246．附录廷寄　饬力扼英霍贼氛确查陈国瑞各情切戒激成事变并指示里下河等处防务八月二十九日

247．附录廷寄　调度江皖军事及黔匪回窜沅州饬即协力扑灭八月二十九日

248．附录廷寄　发逆黄文金就戮幼逆洪福瑱拥众数万在逃辅逆杨辅清闻自湖州潜入上海饬搜剿购捕并防投入洋人处所及指示闽省台湾等处防剿机宜八月三十日

249．附录廷寄　楚豫逆众纷窜饬各路马步配合严密防剿尽力扼截九月初二日

250．两淮各场癸亥纲正带折价钱粮奏销折九月初三日

251．遵例恭报两淮二麦收成分数折九月初三日

252．复陈补行乡试事宜片九月十一日

253．藩运两司各回江宁扬州原驻地方片九月十一日

254．江南贡院修复工竣拟即举行乡试请简放考官折九月十一日

255．附录廷寄　发捻南窜饬楚皖官军会合兜剿及陈国瑞革职留营效力着善为驾驭九月初七日

256．附录廷寄　江西剿逆迭复城池奖恤在事出力人员饬搜剿幼逆并严防余匪窜入皖粤湘边界及催令杨岳斌速赴陕甘新任九月初八日

257．附录廷寄　指示鄂豫皖筹剿机宜及曾国荃应移驻上游并张学醇不准留营九月初九日

258．附录廷寄　确查幼辅诸逆下落及斟酌裁撤勇丁事宜并金陵一军移师皖北会剿楚皖交界窜匪九月初九日

259．附录军机处来咨九月初九日

260．附录廷寄　皖北英霍官军得手除扼守之师外着援军追歼入鄂会剿九日二十一日

261．附录明谕　江南乡试简放主考及所留中额应否归入本年取中着礼部妥议速奏九月二十四日

262．附录廷寄　饬妥筹会办江宁本年乡试并筹给援甘各军饷糈九月二十四日

263．奏请钦颁金陵及湘乡县关帝庙匾额折九月十一日

264．附录明谕　准奏颁发金陵湘乡两地关帝庙匾额九月二十四日

265．附录廷寄　甘肃军情紧急新疆回氛日炽着速解饷银九月二十一日

266．附录廷寄　嘉勉江西东路肃清饬即腾兵西指并追歼幼逆李逆切防会合余党复燃死灰及殄灭皖南余匪与窜入粤北之贼九月二十六日

267．奏保上年进援青阳并克高淳溧水东坝各城隘出力水陆员弁请奖折九月二十七日

268．续保上年青阳解围出力员弁折九月二十七日

269．皖南北两岸肃清折九月二十七日

270．报销皖省抵征折九月二十七日

271．附录廷寄　广东本年应解京饷及粤海关欠解银不得截留其援皖厘金七成内准留四成地丁银一半并盐课帑息银准暂挪用以充地方防剿军实九月二十八日

人名索引

返回总目录

同治三年

001．淮南盐运畅通力筹整顿折正月十二日

奏为淮南盐务运道畅通，力筹整顿，以冀规复旧制，恭折仰祈圣鉴事。

窃臣于上年九月二十二日复奏京仓需米折内，曾将筹办南鹾情形，略陈大概在案。伏查淮南盐课甲于天下，自长江梗阻，引岸废弛，迭经前督臣于咸丰四年奏办就场抽税，贩户下场捆盐，收课甚微。又于七年奏改设局征税，令水贩就栈采买，稍有成效。但每年所征课银，较全盛时尚不及十分之一。总因楚、西引地未通，盐无去路，是以课无来源。现在江路肃清，运道畅行无阻，所有楚、西各岸，自应赶紧设法运盐济售，力图整理。而筹办之难，大端有二：一在邻盐之侵灌太久。西岸则食浙私、粤私而兼以闽私，楚岸则食川私、粤私而兼以潞私，引地被占将及十年，民既借此以济食，官亦借此以抽厘，积重难返，久假不归，势不能骤行禁绝。一在厘卡之设立太多。淮盐出江，自仪征而金柱关，而荻港，而大通，而安庆，而华阳镇，以达于楚、西，层层设卡，处处报税，均以盐厘为大宗，诸军仰食，性命相依，势不能概行裁撤。

臣博访众论，核定新章，按切今日之时势，仍仿昔年之成法，大致不外乎疏销、轻本、保价、杜私四者。请为我皇上粗陈其略：自邻盐侵占淮界，本轻利厚，淮盐不能与之相敌。江、楚百余州县遍地皆是，查之不胜其烦，堵之且恐生变。计惟重税邻私，俾邻本重而淮本轻，庶邻盐可以化私为官，而淮盐亦得逐渐进步。现已咨明湖广、江西各督抚，将邻私厘金酌量加抽，听邻盐与淮盐并行不悖。譬之田产被客民占据，田主初归，姑与客分耕而食，待至淮运日多，销路日畅，然后逐占田之客，申邻盐之禁，此疏销之略也。

近年楚、西之盐，每引完厘约共在十五两以上，所分济者，下游为都兴阿之饷、冯子材之饷、李世忠之饷，上游为臣与官文部下之饷，皆万不可停者。臣与各处咨商，盐厘不能全停，未始不可暂缓，除扬、镇两防宜照旧额外，其余未始不可少减。臣酌定新章，前之逢卡抽收者，今改为到岸售销后，汇总完厘，分解各军。前之收十五两有奇者，今改为楚岸每引抽银十一两九钱八分，西岸每引抽银九两四钱四分，皖岸每引抽银四两四钱，既减厘以便商，又先售而后纳，此轻本之略也。

商贩挟资求利，无不愿价值常昂，保而勿失。然不由官为主持，往往见小欲速跌价抢售。其始一二奸商零贩，但求卸货而先销，不肯守日而赔利；其后彼此争先，愈跌愈贱，如风卷潮退，虽欲挽回以保成本而不可得，官与商俱受其害。现于楚、西各岸设立督销局，派委大员驻局经理，盐运到岸，令商贩投局挂号，悬牌定价，挨次轮销。时而盐少，小民无食贵之虞；时而销滞，商贾无亏本之虑。此保价之略也。

盐法首重缉私。大多私枭，明目张胆，犹不难派兵捕拿；最易偷漏者，包内之重斤，船户之夹带，所谓官中之私，查禁尤难。现经改复道光三十年旧章，每引正盐六百斤，分捆八包，每包另给卤耗七斤半，包索三斤半，共重八十六斤。由臣刊发大票，随时填给。并于大胜关、大通、安庆等处，派员验票截角，如有重斤夹带，立即严加惩究，提盐充公。其各岸之兼行邻盐者，亦必另给税单。苟无单而贩私，即按律而科罪，此杜私之略也。

兹四者均就目前之要务，及道光年间之成规，参酌而损益之。无论官运营运，悉照商运一律办理。至应完课银，因盐厘为数过重，未能遽议加增，仍照咸丰七年奏案征收。向来盐课按半年奏报一次，今拟将各处汇收之厘，亦分上下半年随课并报，以便部臣有所稽考。惟兵燹之余，户口大减，以今日之民数，照承平之引额，恐运销不及一半，加以邻私充斥，挽复非易，殷商绝少，招来尤难。能否渐有起色，殊无把握。臣惟有督饬署运使忠廉实力讲求，以期国课、军需两有裨益。所有淮南盐务运道畅通，力筹整顿缘由，理合恭折具奏，伏乞皇太后、皇上圣鉴训示。

再，淮北以盐抵课，紊乱旧章，疲坏已极，经部臣奏奉谕旨，饬令设法办理。容俟办有头绪，另行复奏，合并陈明。谨奏。

002．禀陈近日金陵城贼死守及苏南皖南江西防守军情片正月十二日

再，近日军情。金陵城中积粮未罄，仍为负隅死守之谋。另股分扰上兴埠、力山、柘塘等处，十二月二十八夜窥犯溧水，该城守将王可陞登陴防御，贼不得逞。伪侍王勾结堵逆黄文金及广德余党，于正月初二日由宁国县上窜，初六日已至绩溪，人数颇多，势甚剽疾，意在冲过徽州，直上江西。沈葆桢探得贼势趋重东路，于腊底调韩进春五千余人移防玉山，调席宝田等军万人移防婺源。臣亦调毛有铭一军由安庆过江驰赴休宁。均为江、皖交界游击之师。惟连日大雪数尺，各军不能成行，未知果不落后着否，深为焦虑。合将大概情形，由驿附陈，伏乞圣鉴。谨奏。

003．奏参安徽抚标将弁营私相互讦告一并革职折正月十二日

奏为将弁营私，自行讦告，查讯属实，恭折奏参，仰祈圣鉴事。

窃上年五六月间，据安徽抚标右营千总汪干臣，以游击张禄、守备盛世忠、把总姬绳武等虚名领饷，侵蚀公项，迭次禀控到臣。旋经严提来省，发交藩、臬两司转饬安庆府秉公集讯。据讯得张禄供称：抚标右营存兵二百三十八名，自同治元年五月起，蒙饬六安厘局每名日给钱七十文，十月又加给钱十文，均系按月散给，其出差、告假存余钱文，留充营用各项公用，有盛世忠专司出纳，乞问该守备便知。又盛世忠供称：世忠自上年五月到营，放给兵饷均有印册可凭，其差假存余钱文悉充公用，并领帐折价钱二百零四千文，除发给兵丁搭棚公费外，所余亦充公用，尚垫钱一百余千文。又姬绳武供称：每月兵饷系盛世忠点名散放，千总、把总等造送花名清册，在旁侍立监放，其差假存余钱文留营充公，由盛世忠经理其事，一切均有簿据。质之汪干臣则称：伊控张禄等侵用公款九百余千文，照每月差假之数约略计算，并未知其确实，亦未存有账底，求饬盛世忠呈账查核，虚实自见各等供。

当即饬取印册簿籍详为查阅，每月应领薪水之外，张禄溢支钱一百五十三千六百四十文，汪干臣溢支钱二十七千零五十文，姬绳武溢支钱二十五千八百五十文。另有包封钱一款，共二十六千九百文。传询盛世忠，谓包封钱，系赏队目为包银纸张之用，各员溢支钱文，系为犒赏兵丁之用，而张禄、汪干臣、姬绳武则均不承认。复查二年六月结账，新存钱十三千二百八十文，旧存钱八十七千七百六十文，末又云除存不敷，仍垫用钱二千一百二十文，并不开载用项，显系子虚。并查该营领谷二百六十石折抵兵饷，已于四月领款内扣除，更于七月内开帐作价，系属重复冒销等情，据该司等复讯无异，详请参办前来。

臣复逐加研诘。重报谷价一节，始据盛世忠供出此项谷石，实因粮台每石作价二千六百文，合之米价太昂，不敷支放。七月内所开之一百六十余文，系贴补谷价不足之款，并非重开，尚属可信。其溢支钱文一节，有簿册确证，无可抵赖，亦据张禄、汪干臣、姬绳武等供认赏给兵丁不讳。查赏兵一项，例不准销，且该营非打仗出力之兵，更可无须行赏。武营向有空粮截旷陋习，该员弁等或称犒赏，或称包封，并于簿载新旧存款作何开销，均不能逐款指出，无非以空旷之钱分肥使用，计赃科罪，厥咎甚重。惟安徽绿营现领薪粮，游击月仅领钱十六千文，守备九千文，千、把总六千文，比照武职例领廉俸银两，尚不及十之三四。该将弁于应领之款领不足数，遂于不应支之款率行冒支，尚有一线可原，自未便计赃科以应得之罪。惟以大小营员扶同侵蚀公项，亦岂能稍事姑容？相应请旨将游击张禄、守备盛世忠、千总汪干臣、把总姬绳武，一并革职。盛世忠行为贪鄙，众怨沸腾，并请永不叙用。汪干臣随同冒支，复行讦告，情殊狡猾，仍重责发落，以儆官邪而肃军政。所有将弁营私，查讯属实缘由，理合缮折参奏，伏乞皇太后、皇上圣鉴训示。谨奏。

004．请将潜逃之游击周德昌等员弁革职片正月十二日

再，湘左营游击周德昌，都司申逢贵，于上年八月间，在六安米局诓去银钱、马匹私自逃走。武后营守备娄仕旺，千总陶新贵、张宝兴，随剿颖上，携去衣服、饷银，乘间潜逃。访闻娄仕旺、陶新贵投入皖、鄂各营，张宝兴尚无踪迹等情，据道员蒋凝学、参将成大吉先后揭报前来。臣复查无异。除分别饬拿解究外，相应请旨将游击周德昌，都司申逢贵，蓝翎守备娄仕旺，蓝翎千总陶新贵、张宝兴，一并革职，以儆效尤。理合附片陈请，伏乞圣鉴，训示施行。谨奏。

005．附录廷寄　豫皖剿捻获胜准予奖恤出力员弁副将孙之友口角互斗被戕即将敖天印革职重惩并指授皖营总兵宋庆行止正月十九日

同治三年正月十九日，准兵部火票递到议政王军机大臣字寄——

钦差大臣协办大学士两江总督曾国藩、安徽巡抚乔松年、河南巡抚张之万、吏部右侍郎毛昶熙：

同治三年正月十二日奉上谕：

张之万、毛昶熙奏，攻克鲍寨，请奖出力人员；并击剿张逆获胜，攻拔息县捻巢，擒斩邬大年；副将孙之友被戕，请调宋庆赴豫各折、片。本日已明降谕旨，将攻拔鲍寨出力之都司连美等照所请给奖矣。鲍寨虽已攻克，而匪首王廷干受创奔窜，尚未歼毙，其贼寨究在何处，亦未据该抚等申明。着张之万、毛昶熙查明具奏，并即督饬各军乘胜进攻谭围，将汝郡各匪巢穴次第肃清。王廷干系著名匪首，必须设法将其搜擒，攻毁其巢，毋留余孽。

前据官文等奏，张总愚股匪由内乡窜往南召、鲁山一带，淅川已无匪踪。兹据张之万等奏，张逆避兵喙伏。上年十二月二十、二十一等日，道员葛承霖等引军出赵家庄，将出山口，贼众来扑，势甚凶猛，副将王有明等力战阵亡。葛承霖率军截击，斩贼甚多，追至王家庄，烧毁贼营而还。着张之万督饬张曜等，各率所部约期并攻，务须逼贼出险，以便苏克金等马队克尽所长，免致再伤精锐。此次阵亡之副将王有明、把总张绍先，均着交部从优议恤。贼匪所据沟口，是否鲁山、南召山中？赵家庄坐落何地？淅川有无余匪？均着该抚等查明具奏。以后奏报，当将坐落州县地方叙明，以备参考。

息县捻首邬大年攻陷民寨，经知州任重光调团往剿，密派内应，设计歼渠，办理尚为妥速。所有在事出力员弁兵勇，着暂行存记，俟汝南肃清，汇案保奖。

荆子关副将孙之友所部马勇，与敖天印勇队口角互斗，间有受伤，经署副将裴政前往劝止，何以夜间孙之友即被戕害？裴政带领营弁弹压，何至街市塞断，无隙可出？及至天明，始行查见孙之友尸身，此等情节殊属支离。孙之友以专阃大员，打仗向称得力，遽被戕害，实堪骇异。着张之万督饬蒯贺荪将起衅根由确切查明，并将已革副将敖天印严提讯究，按律重惩。敖天印所部勇丁仍应妥为弹压，无任再有滋事。

另片奏，请令皖营总兵宋庆带领所部勇丁来豫助剿等语。宋庆现在驻扎何处？如皖北渐次肃清，无须总兵防剿，即令带队前往河南交张之万调遣，以厚兵力。着曾国藩、乔松年酌度办理，妥为调度。将此由六百里各谕令知之。钦此。

遵旨寄信前来。

本日奉有寄信谕旨一道，希贵大臣接奉后，即行恭录知照安徽巡抚乔〈松年〉一体钦遵办理可也。为此知会。正月十二日

006．奏陈新漕仍由海运酌定办理章程折 [1] 正月十八日

奏为同治二年应征新漕，仍由海运酌定办理章程，恭折具奏，仰祈圣鉴事。

窃照江苏省松、太二属之华亭、奉贤、娄县、上海、南汇、青浦、川沙、宝山等八府、县，同治三年起运二年分漕白、正耗等米一十二万余石，业经臣等附片奏明，定价折征，官为买米，仍由海运在案。查苏省办理海运，本有旧章可循，惟今届起运仅止八府、县，米数无多，且停运两年之后，时事维艰，征办为难，急宜力求撙节，量为变通。因该二属产米稀少，若概收本色，恐妨民食，是以本、折兼收，听从民便。现饬各属赶紧征收，随时办米，剥运赴沪。一面饬令松江府海防同知招雇沙船，排泊浦江，听候装兑，并帮开行。仍俟届时咨会沿海水师各带兵船防护，并令上海捕盗局酌派沪商捐办轮船，在洋梭巡护送。据苏州藩司刘郇膏、署苏松粮道薛书堂会议章程六条，详请具奏前来。臣等复加详核，条列如左。

一、今届海运，公事较简，应照成案委员经理也。查苏省历届海运，在于省城上海分设两局，由司道督办，派员分司各事。咸丰十年分仅止川、奉、南三厅、县起运，当经司道督同上海厅、县就近筹办，未另设省、沪两局。其米色由司道复加查验，天津交米事宜酌委员董前往办理。今届海运仍只松、太二属八厅、县，米数无多。藩司、粮道同在沪城筹商较便，应循照上届成案，饬委上海厅、县将雇船兑米一切事宜妥为筹办，毋庸设局，以节经费。其查验米色，最关紧要。由苏潘司刘郇膏会同苏、松粮道薛书堂复加查验，俾昭慎重。天津交米事宜，查有候补知县朱畯，熟悉情形，堪以委令酌带委员、绅董，前往经理。

一、交仓漕白、正耗，应照案就数起运也。查咸丰四年以后，各属海运均经奏准，就熟田应征交仓漕、白、正耗之数起运，毋庸筹补足额。今届新漕，除贼扰未复及甫经克复各州、县，业经奏恳分别蠲免。所有松、太二属八厅、县起运交仓漕、白、正耗，并沙船耗经剥仓耗等米十二万余石。其蠲减之米，为数甚巨，实难为议筹补，自应就数起运。此外，随正给丁余耗及赠五盘、舂耗、运贩等米，除支销前项沙剥经纪食耗各款外，余剩无几，应请循案变价提充军饷，并免随正起运。

一、津通经费，应照案筹备支用也。查历届办理海运，除经费由闸竹木等项，由粮道衙门照例批解外，其天津官剥、民剥、雇价等项，均由苏省筹备解津，由江苏委员会同直隶委员，按照起运米数分别支用。咸丰十年海运因系正漕，部议仍照上届章程，每百石给剥价杂费银八两四钱四分七厘二毫，民剥每百石银九两八钱八分四厘八毫，由苏省筹备，如数解交天津道库，以备应用。即经遵照批解在案。今届起运漕、白交米各费，自应仍照历届成案办理，并请循旧于节省、给丁、漕赠等银两，尽数动支。如有不敷，再于节省津贴项下凑足带津，商由道将本年上、川、南、宝四厅、县应解熟田六分漕项银两，一律提解抵用，毋任延误。

一、蠲剩熟田南粮，应循案抵补兵糈撙节支发也。查兵恤等米为计口授食所需，历届尽支南粮变价，其不敷银两在于节省、漕费等款内筹拨。今届松、太二属之华亭、奉贤、娄县、上海、南汇、青浦、川沙、宝山等八厅、县应征熟田南粮变价，约银二万二千七百余两。又，靖江一县正价约银六千余两，共约银二万八千七百余两。兹照各营全年米折而计，殊多不敷。惟旗、绿各营米折，向系以两抵石。前因蠲缺甚巨，库款万分支绌，业经议以随时酌量筹放移营，遵照在案。兹就前项南粮本款变价抵支，只可勉强敷衍，亦难另行筹补。应请循照旧章，由司派拨营属经支，以归便捷而资兵食。除咨明京口都统并饬各营遵照外，其恤孤米石，仍由各该属于南米项下拨足经支，以符成例。

一、沙剥、经耗等米，应分别备带本色，仍请作正开销也。查天津剥船仓米，每漕、白米一石，给米一升一合五勺，通仓经纪耗米，每白粮一石给米一升八合，漕粮一石给米一升五合。此项经纪耗米，应由津运通并随给剥船仓米，均以洪斛核计。又，沙船耗米，每白粮一石，给米一斗，漕粮一石，给米八升。以上各款米石，咸丰四年后均照浙江章程，在于节省、给丁各款耗米内，分别动支作正开销，饬属一律备齐本色，随正交兑运洋，以齐船户饭米，及交仓折耗之需，不准折给在案。本届海运，交仓漕粮正耗米九万三千四百余石，白粮正耗米二万三千六百余石，共该漕、白正耗米一十一万七千余石。计需经剥、耗食等米三万三千一百九十余石，沙船耗米九千八百三十余石。应请循案饬属在于节省、给丁各耗米内，各按出运米数划出作正开销。

一、天津验收事宜，应照历届正漕全完后续到米船验收后成案，由天津道验运通也。查历届办理海运，均经户部奏请钦派大臣赴津查验，并仓场拣派坐粮厅酌带经纪斛收，直隶派委天津道总办在案。今届节省起运米数无几，非往届正运可比，应请援照届年正漕完竣后续到漕白米石，由天津道验收运通成案，邀免请派验米大臣。其直隶省应办事宜，由天津道酌派数员会同苏省委员照章办理，以节糜费。米到天津验收之后，即与沙船无涉，免其羁候。各船已交之米，由津运通者，应由天津道照章办理。其由通运仓，仍照户部奏定章程，责成经纪承管。如有偷漏搀和，并请查照新例分别计数治罪，仍将亏短米石责令赔补，以重仓储而杜诿卸。

以上各条，臣等详考成案，参酌时宜，悉心筹议。谨胪列吁请训示遵行。此外，沙船载米带货二成，免予纳税。设有遭风失事，分别豁免赔补。承运无误，计数请奖，并准沙船各带炮械防护，出口给领，入口呈缴，均照历届成案办理。如有未尽事宜，容臣等随时奏办。所有臣等酌议章程缘由，谨会同漕运总督臣吴棠合词由驿具奏，伏乞皇上圣鉴训示。谨奏。

同治三年正月二十八日议政王军机大臣奉旨。钦此。

[1] 此件与吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

007．安徽省同治二年文职司道知府密考清单 [1] 正月二十六日

谨将安徽省司、道、知府年岁履历开具清单，填注考语，密呈御览。

计开：

安徽布政使马新贻，年四十三岁，山东进士。同治二年九月初八日补授今职，尚未到任。该员久任安徽守令，情形极熟，综理繁剧，游刃有余。惟过于圆适，率属乏严正之气。

署安徽布政使、江宁布政使万启琛，年四十七岁，江西监生。同治二年十一月到任。该员廉明谨慎，敏而不浮，办理厘务各局，条理井然。惟体气较弱，学术尤浅，不胜封疆之任。两司及台局事务，均能称职。

安徽按察使英翰，年三十四岁，满洲正红旗举人。同治二年九月初八日补授今职，尚未到任。该员明敏果决，在宿州素得民心，尚未到省接见，不深知其识量。

署安徽按察使、庐凤颖道何璟，遇事悉心讲求，办理善后局年余，诸臻妥协。惟局量稍隘，尚须以渐扩充。

署安徽宁池太广道张凤翥，年四十岁，江西拔贡。同治二年九月到任。该员为湘军营务处多年，和平谨饬，善于联络将领。惟素乏风骨，亦无真气，是其所短。

署安徽庐凤颖道孙衣言，年四十七岁，浙江进士。同治二年十一月委署。该员学识俱正，矜尚风节。臣曾于十一月保奏一次。惟公牍生疏，尚须抑志历练，乃耐繁剧之务。

安庆府知府陈濬，年四十七岁，福建进士。咸丰十一年九月到任。该员贞介淡定，能以廉简率属。臣亦于十一月保奏在案。惟刚断不足，难任艰巨。

署六安州知州、徽州府知府何家骢，年五十三岁，广东举人。同治二年四月二十日补授今职，尚未到任。该员朴茂恺恻，因六安州绅民苦留不能赴徽州新任，虽才具未能开拓，要自月计有余。

署徽州府知府、宁国府知府刘传祺，年四十五岁，顺天进士，原籍江苏。同治元年五月到任。该员精细谨饬，屡遭寇警，协同守御，备历艰辛。胆气较弱，亦未能约束丁胥。

署宁国府知府刘方蕙，年四十五岁，江西副榜。同治二年十二月委署。该员久充水军营务处，才具开展，心亦缜密。惟吏事尚生，亦少诚笃之气。

署池州府知府范先谟，年四十二岁，顺天监生，原籍江苏。同治二年十一月到任。该员前署庐州，官声平常。此次试委以瘠苦之缺，察其果否振作耐劳。

署庐州府知府唐景皋，年五十二岁，湖南举人。同治元年五月到任。该员精力过人，廉洁耐劳，实属有为之才。惟名心稍重，言行不尽相符。

署凤阳府知府李衔华，年四十二岁，河南廪膳生。同治二年十月到任。该员处艰险之地，抚民辑团，尚属妥协。

颖州府知府李文森，年四十二岁，贵州进士。同治二年十二月到任。该员才识俱优，毅然思有为于时。惟阅历尚少，思致未能精密。

[1] 据台湾学生书局影印版《湘乡曾氏文献》补入。

008．江西省同治二年文职司道知府密考清单 [1] 正月二十六日

谨将江西省司、道、知府年岁、履历开具清单，填注考语，密呈御览。

计开：

江西布政使孙长绂，年四十一岁，湖北进士。同治二年十月到任。该员血性过人，通达事理。惟资望较浅，骤膺重任，必须力求实际，乃不囿于俗吏。

江西按察使文辉，年五十四岁，正蓝旗满洲监生。咸丰十一年十一月到任。该员和平谨厚，容止安详。惟治事多倚书吏，条理未能清晰。

江西盐法道、现署督粮道吴集禧，年五十一岁，河南生。同治元年七月到任。该员谨愿诚实，不事浮饰。惟公事稍近颟顸，未能检察书吏弊端。

署江西盐法道沈元泰，年五十五岁，浙江进士。同治二年二月到任。该员持躬端谨，心思缜密。惟识见过于拘泥，难任大事。

署江西饶九道蔡锦青，年四十四岁，广东监生。同治二年三月到任。该员精明稳练，与洋人交际，不激不随，虽风骨未能清峻，已自游刃有余。

署江西南赣道蔡应嵩，年四十五岁，广东进士。甫于十二月委署。该员内方外和，历著循声。臣曾于上年八月二十七日保奏，现甫自粤回江，实属两司之选。惟过于圆融，乏严整之风。

南昌府知府许本墉，年五十六岁，湖北进士。咸丰九年十一月到任。该员老成驯谨，按部就班。惟才欠开展，于首郡繁剧之任不甚相宜。

瑞州府知府王作孚，年三十九岁，贵州进士。同治元年十一月到任。该员办事稳实，官声尚好。

署袁州府知府柳渊，年五十岁，甘肃进士。同治二年十一月到任。该员才具明敏，议论轩爽，心思尚欠沉着。

署临江府知府许应，年三十七岁，广东进士。该员心地明白，办事勤谨，颇思有所表见，而历练尚浅。

署吉安府知府黄鸣珂，年五十一岁，贵州举人。同治二年十月到任。该员朴诚廉直，爱民如子。咸丰十一年在建昌守城二十一日，厥功最伟。虽局量稍隘，而历任皆著循绩。

抚州府知府吴祖昌，年四十五岁，广西进士。咸丰十一年十一月到任。该员朴实勤恳，治事精切不浮。在抚二年，官声几为各郡之冠。

建昌府知府董敬宣，年四十三岁，河南举人。同治二年正月到任。该员谙练谨饬，才具尚欠开拓。

广信府知府钟世桢，年三十九岁，湖南增生。咸丰十一年五月到任。该员处冲要之地，军民上下众论交孚。惟过于圆通，尚欠风骨。

饶州府知府王必达，年四十一岁，广西举人。同治二年十一月到任。该员学识俱优，才堪肆应。惟言语稍烦，未免自矜自炫。

南康府知府高延绶，年五十岁，河南进士。同治二年十一月到任。该员性情朴实，才欠开展，于简缺尚属相宜。

九江府知府景惠，年四十四岁，正黄旗满洲生员。咸丰十一年十月到任。该员两任九江，官声平常，惟接下尚属谦谨。

署南安府知府达春布，年三十八岁，镶黄旗满洲官学生。同治二年十一月到任。该员局度安详，尚欠笃实。

赣州府知府王德固，年四十九岁，河南进士。同治元年正月到任。该员精细廉勤，心有定见，熟于律例，可胜司道之任。

[1] 据台湾学生书局影印版《湘乡曾氏文献》补入。

009．安徽江西两省同治二年武职总兵密考清单 [1] 正月二十六日

谨将安徽、江西总兵各员开具清单，密呈御览。

计开：

安徽寿春镇总兵易开俊，年三十七岁，湖南人。现在泾县军营，未经到任。该员骁勇罕俦，谋略少逊。与刘松山分统老湘营，刘守宁国府，易守泾县、旌德。刘之谋勇更优于易，民望亦更孚。

署安徽皖南镇总兵唐义训，年四十一岁，湖南人。咸丰十一年七月到任。该员精细稳慎，防守休、歙等城，徽民爱戴。惟野战尚少剽锐无前之概。

护江西九江镇总兵万泰，年五十岁，江西行伍。咸丰十年十二月奏请护理是缺。该员忠实勇敢，治事耐劳，微嫌气质粗率，已属江西绿营中出色之员。

江西南赣镇总兵程学启，年三十七岁，安徽人。尚未到任。该员为臣弟曾国荃在安庆招降之将，元年拨赴上海，为沪军第一骁将，臣所部诸将无及之者。惟性颇好利，屡获大捷，亦不免于骄矜。

护江西南赣镇总兵普承忠，年三十四岁，云南人。同治元年九月奏请护理是缺。该员性情偏执，前在其兄普承尧军中声名平常，近日约束兵丁尚属勤慎。

[1] 据台湾学生书局影印版《湘乡曾氏文献》补入。

010．侍逆李世贤分党上窜官军攻复绩溪并在歙南截剿获胜折正月二十七日

奏为贼窜绩溪，旋经官军攻复，并在歙南截剿获胜，恭折驰陈，仰祈圣鉴事。

窃伪侍王李世贤贼党，由宁国县窜入绩溪。臣于正月十二日附陈大概在案。自新正以来，徽州等处探报，均称侍逆拥众上行，将由徽、浙以窜江西；溧水等处探报，则称侍逆尚在溧阳，将攻溧水以救金陵。二说互异。臣令各路禀报参观，则窜徽者侍贼之党羽也，约分四枝：以一枝趋绩溪，以一枝趋绩属之大石门转向歙县南乡，以二枝趋浙江之昌化上窥遂安。正月初六日，绩溪既陷，贼即延踞雄路、孔灵等处，意将直扑徽州府城署。皖南镇总兵唐义训，于初八日率所部八营，自徽城出扎吴山铺，分驻新管地方。俄有红衣悍酋带马步贼队层层拥至，我军列阵迎战，伤贼马二骑，斩执旗贼数人。唐义训乘贼少却，催军逼剿，自龙塘以达雄路，尽毁贼馆。贼向绩城、孔灵两路退走，回顾各山贼旗展动，恃有后援，旋马转斗，我军奋力猛击，斩馘尤多。比及日晡收军，适左宗棠部将王开琳督带老湘营自屯溪驰至，唐义训与之商定，次日会师进攻。初九日王开琳率队由临溪大路进，唐义训率队渡过临溪对河，与贼战于孔灵，阵斩百余贼，追袭十数里，将为薄城之计。王开琳自临溪驱贼至七里牌，逾卡而登，直抵城南一带，贼遽返走入城，唐义训麾兵夹击，斜入城西。城贼由东北两门遁出，诸将士乘胜并进，驰剪尾股，立复绩城，仍回临溪下寨。此正月初八日击败雄路股匪，初九日会复绩溪县城之情形也。

维时贼之在大石门者，已由大岭窜至鸿琴、七里贤、方村等处，系歙之旱南乡，距城三四十里。其在昌化境内，已由白牛桥窜过威坪街口大周园等处，系歙之水南乡，距城亦只百有余里。王开琳以贼注南路，虑越休宁斜窜而上也，引军回驻屯溪。唐义训则出佛岭及南源口以截之。初十日唐义训前队既发，诇知大周园下游有贼过河，急挥后队冒雪追及，忍寒决战，颇有歼擒。旋闻绩溪败贼并聚于鸿琴、七贤各村落，不可不移军往剿。是夜驻师南源口，十一日风雪转厉，唐义训部队迤逦而进，贼不虞官军之骤至，惶遽失措，多有蹲伏雪中而就戮者，流血没胫，雪泥尽赤，我军入村搜捕，俘执其酋，诛夷冻馁之匪，不复成伍。十二日唐义训迎击昌化另股。十三日追剿深度零贼，沿途抄杀，正拟进取街口、威坪一路，讵北路之贼已窜往遂安所属之郭村。而王开琳屯溪一军，旋出白际岭赴援遂安矣。此初十至十四等日截剿歙县南乡迭获胜仗之情形也。

臣查此次侍逆各党，上犯股数甚众，意在冲过徽州，就食江西腹地。虽经唐义训、王开琳等攻克绩溪，旋有歙南之捷，徽境暂告肃清，而遂安一带贼势尚重，现又扰及开化之马金街。该处一通休宁，一通婺源，一通常、玉两山。臣所调毛有铭一军于十七日由安庆渡江，计此时可抵休宁。沈葆桢所派席宝田等移守婺源之军，韩进春等移守玉山之军，亦据先后到防，除饬各军扼要分堵，力保江西藩篱外，所有官军攻复绩溪，并在歙南获胜缘由，谨缮折由驿五百里具奏，伏乞皇太后、皇上圣鉴。谨奏。

议政王军机大臣奉旨：“唐义训等攻复绩溪，并剿贼获胜情形，前据沈葆桢奏到，与此折大略相同，已谕知该大臣及左宗棠、沈葆桢等将窜贼分投截剿矣。遂安贼势尚重，现又扰及开化。该处可通休宁、婺源、常、玉两山之路，在在均须严防。曾国藩当檄饬毛有铭之军，联络浙江、江西派出各军分路截剿，迅速扫荡，毋令一贼窜入江西、福建境内，制我兵力，方为妥善。勉之慎之。”钦此。

011．附录廷寄　饬毛有铭军驰赴休宁韩进春席宝田军严防江境及都兴阿扬防之军渡江援剿正月二十八日

同治三年正月二十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治三年正月二十二日奉上谕：

曾国藩奏近日军情。金陵贼粮未罄，仍谋负隅死守。另股分扰上兴埠等处，窥犯溧水。虽不得逞，而伪侍王勾结堵逆黄文金及广德余党，已由宁国窜至绩溪，人众势剽，意图冲过徽州，直犯江境。东南军务正在得手，金陵贼巢虽未即破，而槛阱之势已成。此时自以防贼出窜滋扰他处，不令余烬复炽，致成不了之局为最要着。节据曾国藩、左宗棠所奏，均有贼欲窜由皖南以犯江西之语。兹复据曾国藩所奏，侍、堵两逆果已拥众突窜绩溪，深恐左宗棠所派驻防徽州屯溪镇之王开琳官军不敷扼截，被贼冲过。前据左宗棠所奏，谕令曾国藩酌筹分兵以取广德，此时已不相及，着即饬令所调毛有铭军星驰前赴休宁，与王开琳一军相为联络策应，毋令贼得肆其奔突。沈葆桢所调韩进春五千余人，移防玉山。席宝田等军万人，移防婺源。均能预筹守御，并着督令两军实力严防，务令贼党不得阑入江境。

此次贼之分股出窜，仅系侍、堵两逆，而忠逆不在其中，是否仍与洪逆死守金陵，抑仍在句、溧等处坚踞？

冯子材等镇江之军，与贼相持，因鲍超一军未能往会，未即进攻。鲍超一军，刻下是否尚在东坝？南岸各军防剿，正当吃紧之际，殊恐不敷分拨。因思北岸扬防无事，官军屯戍已久，都兴阿老于兵间，颇形持重，是否可以量为调拨，令该将军带赴南岸，与冯子材等合力以攻丹、句之贼，使常州贼党失其援应，则李鸿章所部攻取毘陵，自可迅期得手。即分窜皖境之贼，亦将有后顾之虞，不得直前冲突。都兴阿坐守扬州，未免髀肉复生之叹。如其带兵过江，足资臂助。着曾国藩迅速奏明饬调，其淮扬一带，即可交吴棠妥为筹防。

富明阿因伤疾举发请假，现在清江调理就痊，亦可回扬，以资统率。鲍超军在东坝能否量为调拨？广德剿抚究竟如何？如由此路能有一军以蹑贼后，亦可与毛有铭、王开琳等军前后夹击，均着曾国藩酌量妥筹。贼势已逼徽防，浙师应由严州出兵邀击，左宗棠所部能否相机酌拨？着即与曾国藩随时联络策应，以保万全。将此由六百里各谕令知之。钦此。

遵旨寄信前来。

012．附录廷寄　伪忠王图踞江西汉中伪扶王东趋饬各军协力扼截防剿曾国荃仍严密合围金陵二月十一日

同治三年二月十一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢、福建巡抚徐宗：

同治三年二月初四日奉上谕：

沈葆桢奏，遵复近日筹办防剿情形一折。另片奏，探悉贼匪分股肆窜，请饬福建一体严防等语。逆匪窜陷绩溪，后经唐义训、王开琳会剿，该逆弃城狂窜，已入淳安县界。其由昌化而来者，掠至遂安境上，去开化仅百余里，此股为忠逆所部，约由浙界入广信。第二股约绕闽界入建昌。第三股约由徽北入湖口。第四股约由徽南入景镇。均于抚州取齐。该逆率锐南趋江省，军情万分吃重。沈葆桢分调各军于婺源、玉山、广丰等县驻扎布置，尚属周妥。惟贼势太盛，剽疾异常，稍有疏虞，必阑入江境。着沈葆桢严饬各路将领认真防守，务与徽、浙之师联络声势，互相策应。其窜往淳安、遂安境内之贼，若江省防堵严密，必将折窜浙东。左宗棠进攻余杭，如急切尚难得手，自应力顾后路，抽调兵勇赴衢、严一带相机迎剿，兼顾徽防，毋稍疏懈。该逆既有由闽入江之议，不可不预为之防。并着左宗棠、徐宗迅即调派得力兵勇，并督饬地方文武严扼闽疆，毋令窜越。毛有铭一军曾否启行？着曾国藩严催该道员迅速渡江，或由徽北扼贼入湖口之路，或前赴休宁与王开琳会师截剿，均着该大臣相机妥为调遣，毋落后着。上年李榕驻军彭泽等处，熟悉该处地势，该运司现扎何处？该大臣务当酌度缓急。或将此军调赴上游剿办，自更得力。

南窜之匪，号称三十万众，广德自必空虚。溧阳为忠、侍两逆巢穴，若由此两路进兵，或扼其咽喉，或攻其要害，皆为该逆所必救之处。纵不能必得而以坚垒相持，亦可絷忠、侍等逆之足，使不得逞以待其敝。谅曾国藩、李鸿章等亦必能审度及此。

鲍超是否仍在东坝？东坝固系入苏门户，能否另易他将驻守，而以鲍超之军分路进攻，俾贼匪首尾不能相顾，即着曾国藩酌量调派。

曾国荃围攻金陵，近日情形若何？贼粮尚足，贼守尚坚，自未能克期攻拔，曾国藩仍当饬令曾国荃严密合围，断其接济，以收聚歼之效。

戈登、郭松林进取宜兴，有无胜仗？常州之师，曾否得手？着李鸿章激励诸军迅图攻克，乘胜移军溧阳。苏省军威日盛，亦足以牵制贼势，使不暇扰我完善以援救金陵。

汉中踞匪率众东起，据多隆阿、张集馨先后奏称，逆酋伪扶王等接南京来信，苏州已经官军收复，调各伪逆回援。现由石泉、镇安等县全股东窜等语。该逆无故弃城而走，其为金陵逆首嗾使无疑。本日已调僧格林沁驻师豫境，力遏贼氛。皖北伏莽未清，恐僧格林沁拔队以后，余烬复燃，着曾国藩预作准备，防其窜逸勾合，毋得稍涉大意。

沈葆桢另片奏，豫胜营总兵张应存等，带领回空盐船一百六十五只，闯关东下，抗不纳税，请将该总兵等革职追缴等语。总兵张应存、王启发，均着即行革职，军功郑老三着革去五品军功。所有应完税银九百九十两，即着曾国藩勒令张应存等照数缴解，以重帑项。将此由六百里各谕令知之。钦此。

遵旨寄信前来。

013．附录廷寄　官军既克宜荆仍着乘胜进图溧阳嘉兴常州并水陆援剿窜入江西玉山之贼二月十九日

同治三年二月十九日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年二月十二日奉上谕：

李鸿章奏，官军克复宜兴、荆溪县城，乘胜进图溧阳，并进规嘉兴，克垒获胜各折、片，览奏均悉。本日已明降谕旨，将克复宜、荆出力各员，照所请奖励矣。宜、荆二县滨临太湖，界连三郡，此次戈登奋勇自效，李鸿章复抽派精锐会同前往，先破附城十余垒，击退溧阳大股援贼，遂拔名城，从此苏、锡之防益固，常州之克可期，实与大局有裨。据该抚片称，宜、荆既复，自应乘胜进图溧阳，戈登、郭松林等水陆六七千人业于二十七八日陆续进发。惟该处为李逆老巢、金陵后路，群贼所必争之地，倘孤军深入，面面受敌，深可危虑。着李鸿章密饬戈登等步步为营，务须谋出万全，不可轻进贪功，致有疏失。曾国藩当檄饬鲍超东坝、溧水防军，前后兜击，以期声势联络。

西路贼情地势，以常州为关键。常郡果能得手，则旁县更成破竹之势。李鸿章即催令李鹤章、刘铭传设法攻取，先破城外贼垒，自必更有把握。嘉兴贼粮尚足，逆酋志在死守。程学启等攻破东、北门外贼垒多座，督军直抵城根，贼众虽多歼毙，我军亦不免伤亡。荣逆前此诈降以缓师，今复坚守以待援贼，实属异常凶狡。该抚务令程学启等妥速筹收，勿稍松劲。湖州踞逆图扰盛泽、平望，扑犯后路，为李朝斌等水师击败，并着督饬各军认真防剿，毋令与嘉兴城逆勾合。此次出力阵亡各将弁，准其汇案分别奖恤。

正在寄谕间，据沈葆桢奏，发逆分股内窜，精毅等营截剿大获全胜，余逆从歇岭翻山窜德兴南乡，入玉山界。现在淳、遂一带，后股仍源源而来，该抚飞催各营迎剿，惟人数尚单，恐不足济事；又咨曾国藩另调一军守祁门，俾继果营得以回顾本省等语。发逆上窜江西，关系左宗棠后路，该省又为曾国藩军营饷需所自出，若有疏虞，牵制东南全局，其患不小。刻下江路肃清，彭玉麟、杨岳斌二军，数月以来，水师均无战事，着曾国藩即派杨岳斌酌带战船数百号，驶赴鄱湖，择要驻扎。江忠义所部现归陈鸣志等统带，威望尚轻，而所调之江忠朝一时恐难赴营，此军即可交杨岳斌兼行统带。该提督期勇素著，谅能认真督办，力顾江防。曾国藩仍当随时与沈葆桢商酌，妥筹策应，以期万全无失。沈葆桢即就现有兵力，严饬各路将弁实力堵剿，勿稍松懈。左宗棠仍遵前旨，密防衢、严一带，并于江、浙交界处所添派劲旅，会同江省防军，合力夹击。其由歇岭窜德兴入玉山之贼，人数究有若干？官军战守情形，并着沈葆桢续行驰奏，以慰廑念。此次力战捐躯之蓝翎守备龙有胜，着交部从优议恤。将此由六百里各谕令知之。钦此。

遵旨寄信前来。

014．檄催皖藩马新贻急速回省视事江宁藩司万启琛迅赴本任片正月二十七日

再，安徽布政使马新贻、按察使英翰，前在临淮、蒙城等处襄办军务，均未能来省任事。江忠濬赴蜀之时，臣当将藩司一缺，檄令万启琛署理。所遗臬司一缺，查有现办善后局之庐凤颍道何璟，精细练达，勤求庶务，堪以递署。所遗庐凤颍道一缺，查有候补知府孙衣言器识闳通，能知体要，堪以升署，仍留省兼办营务。檄委甫定，正拟具疏陈奏，旋奉谕旨：“万启琛调补江宁藩司。”查该缺有督办江北粮台之责，断不能暂缓赴任。而皖藩公事繁赜，兼办牙厘局务，又未可一日虚悬。现值淮甸肃清，军事渐竣，除留英翰仍驻蒙、宿一带外，即经饬调马新贻回省接篆受事。尚未据报起程，兹又奉旨饬催万启琛速赴江宁本任。臣惟有严檄马新贻刻日进省，俾万启琛赶紧交卸，即乘轮船下驶，前赴泰州履任，以重职守而免羁延。理合附片陈明，伏乞圣鉴。谨奏。

015．复陈李世忠遵旨交出城池厘卡捐缴炮位遣散部众情形片正月二十七日

再，臣钦奉正月十七日密寄谕旨，饬臣“遵照前旨，札调李世忠到营，将其部众妥为安置，所占城池厘卡，谕令交出归官”等因。钦此。伏查李世忠于正月初一日来文，请将原守之五河、滁州、全椒、无长、六合等城交出。所部营勇，或进攻江南，或另行调拨，或酌量遣散归农，悉听臣斟酌办理。又于正月初三日来文，已将大小炮船裁撤，水勇概行遣散，所办炮位百余尊，情愿捐缴报效，请臣派弁验收解回各等语。臣见该提督措词驯谨，绝无把持兵柄、留恋利权之意。因于初七日备文咨复，令其悉遣部众。其中有万难遣撤或须量为留用者，官不得过一百员，勇不得过二千人。所缴炮位，即饬黄翼升就近在五河点收运回。并遵旨给予一函，嘱李世忠自赴安庆一行，尚有经手未了事宜，即派亲信大员来营面商。遣勇事宜亦无不可示以至诚，出以和蔼，消其疑畏之心，使不至望而裹足。旋又于十一日接其来文，五河县城业已交出，弁勇业已撤遣并发给饷盐以为回籍川资，即由旧县返至滁州，将滁、全等城次第交出，不至仍聚一隅，稍有滋扰等语。是李世忠之愿将各城一律交官，已无疑义。惟部众太多，是否悉遵约束？该提督是否亲来安庆？江北各城如何派营接防之处？现尚行文未久，应俟呈复到日，再行奏明办理。所有往来咨牍及调营信稿，臣均抄送僧格林沁处备查。因系未经办定之案，不敢遽呈御览，谨先附片复陈大概，仰慰宸廑。谨奏。

016．阵亡殉难各员子孙江维藩等请准承袭云骑尉世职折 [1] 正月二十七日

奏为请袭世职，遵照新章汇案具奏，仰祈圣鉴事。

窃臣接准部咨，同治元年二月十六日钦奉上谕：“嗣后阵亡殉难各员子孙承袭世职，兵部行文各该督抚转饬各该州县，将应袭职名迅速行查，径行具报督抚，毋庸申府司转详。预限半年，汇案具奏，以免烦扰”等因。钦遵转行遵办去后。兹查有江苏上元县阵亡千总江继勋之长子江维藩，请承袭云骑尉世职。又安徽合肥县阵亡安徽候补训导沈广策之继子沈大鳌，请承袭云骑尉世职。又安徽合肥县阵亡拣选千总武举张文枫之嫡长子张继谋，请承袭云骑尉世职。又江苏清河县阵亡江南河标候补千总张一鹏之嫡长子张忠祥，请承袭云骑尉世职。又安徽潜山县阵亡六品军功武生宋如虎之嫡长子宋绳祖，请承袭云骑尉世职。又安徽阜阳县阵亡守备衔安徽尽先千总刘兰芳之嫡长子刘定三，请承袭云骑尉世职。又江苏安东县阵亡武举朱祥符之继子朱名正，请承袭云骑尉世职。据各该家属具禀，并据江宁、安徽布政使及各该县取具宗图册结，详送前来。臣复核无异。当查江维藩、沈大鳌均年已及岁，并经臣验看得该世职等年力正强，堪以承袭云骑尉世职。其张继谋、张忠祥、宋绳祖、刘定三、朱名正等均年未及岁，先请承袭云骑尉世职，俟及岁时再饬详送验看办理。谨将承袭各世职原案逐一另缮清单，恭呈御览。其各宗图册结，随折送部查核。所有遵照新章请袭世职缘由，理合会同江苏抚臣李鸿章、安徽抚臣唐训方，恭折具奏，伏乞皇上圣鉴，敕部议复施行。谨奏。

附清单

谨将请袭世职各员，分缮清单，恭呈御览：

一、上元县原任千总江继勋，于咸丰三年二月初十日江宁省城失陷时，遇贼拒敌，受伤阵亡。奏蒙赐恤，经部议：“给云骑尉世职，袭次完时给予恩骑尉，世袭罔替。”等因。今查该故员嫡长子江维藩现年二十二岁，应请承袭云骑尉世职。

一、合肥县安徽候补训导沈广策，于咸丰八年三月二十一日在含山县昭关地方，带练剿贼，打仗阵亡。奏蒙赐恤，经部议：“给云骑尉世职，袭次完时给予恩骑尉，世袭罔替。”等因。今查该故员有子早亡，议以胞侄沈大鳌为嗣，现年十九岁，应请承袭云骑尉世职。

一、合肥县拣选千总武举张文枫，在安徽抚标左营管带诚勇，于咸丰七年二月初三日在桐城县大关地方御贼，力战阵亡。奏蒙赐恤，经部议：“给云骑尉世职，袭次完时给予恩骑尉，世袭罔替。”等因。今查核故员之嫡长子张继谋，现年十二岁，应请承袭云骑尉世职。

一、清河县江南河标候补千总张一鹏，于咸丰八年三月内，经前安徽抚臣福济调赴安徽行营带勇剿匪，四月二十一日进攻滁州，与贼接仗阵亡。奏蒙赐恤，经部议：“给云骑尉世职，袭次完时给予恩骑尉，世袭罔替。”等因。今查该故员嫡长子张忠祥，现年十二岁，应请承袭云骑尉世职。

一、潜山县六品军功武生宋如虎，于咸丰九年正月内办理团练，四月二十一日在雷家岭督队首破贼卡，炮伤阵亡。奏蒙赐恤，经部议：“给云骑尉世职，袭次完时给予恩骑尉，世袭罔替。”等因。今查该故员嫡长子宋绳祖，现年十二岁，应请承袭云骑尉世职。

一、阜阳县守备衔安徽尽先千总刘兰芳，于咸丰十年七月二十四日，在定远县三里桥打仗，力竭阵亡。奏蒙赐恤，经部议：“给云骑尉世职，袭次完时，给予恩骑尉，世袭罔替。”等因。今查该故员嫡长子刘定三，现年十岁，应请承袭云骑尉世职。

一、安东县武举朱祥符，于同治元年二月内在清江会击捻匪阵亡。奏蒙赐恤，经部议：“给云骑尉世职，袭次完时给与恩骑尉，世袭罔替。”等因。今查该故员无子，议以胞侄朱名正为嗣，现年十一岁，应请承袭云骑尉世职。

[1] 此件与李鸿章、唐训方会衔具奏。

017．湖南漕米仍请全解折色片正月二十七日

再，接准部咨，以臣前奏筹运京米一折，遵旨议复，抄录原奏，行文到臣。臣详绎部议，其于江安、江广之海运，卫官屯兵之裁撤，均交各督抚妥议章程具奏。其于淮南盐务新立之章，湖南解漕十万之议，则俟专案奏到再行核议。除淮盐一案，臣已于正月十二日具奏海运、屯兵两案另行妥议续奏外，至湖南本年解米一案，臣去秋建议之时，但知江、楚米价均逾三两，讵入冬以后，日见翔贵，每石已至四两以外，较之天津买米每石连运通水脚仅合银三两二三钱，实属多寡悬殊。部文有云：“若以此项折价买米起运，本色既不敷支放，折色又无可另筹，顾此失彼，诸多窒碍。”又云：“如只能折价征收，即将所折之银，尽数解部，以备就近采办。”等语，洵为扼要之论。臣与恽世临咨商，所有本届湖南漕米，自应遵照部议，仍将折色全数解京，以归简易，理合附片复陈，伏乞圣鉴。谨奏。

018．附录廷寄　批复正月二十七日各折片二月二十三日

同治三年二月十三日，准兵部火票递回正月二十七日各折片。

官军攻复绩溪一折，议政王军机大臣奉旨：“唐义训等攻复绩溪，并剿贼获胜情形，前据沈葆桢奏到，与此折大略相同，已谕知该大臣及左宗棠、沈葆桢等将窜贼分股截剿矣。遂安贼势尚重，现又扰及开化。该处可通休宁、婺源、常、玉两山之路，在在均须严防。曾国藩当檄饬毛有铭之军，联络浙江、江西派出各军，分路截剿，迅速扫荡，毋令一贼窜入江西、福建境内，制我兵力，方为妥善。勉之慎之。”钦此。

檄催布政使赴任一片，旨：“知道了。”钦此。

请袭世职一折，旨：“兵部知道，单并发。”钦此。

湘漕仍解折色一片，旨：“户部知道。”钦此。

019．谢年终赏赐恩折正月二十八日

奏为恭谢天恩，仰祈圣鉴事。

同治二年十二月二十二日，承准议政王军机大臣咨开：十一月二十八日，由内交出年终赏福字、荷包、银钱、银锞、食物等项，再加赏寿字一张，交兵部由驿驰递到臣。当即恭设香案，望阙叩头谢恩祗领讫。伏念臣忝任两江，治军数载，方怵韶华之虚度，乃蒙宠赉之优加。超禹篆以垂仪，福锡箕畴之九；焕尧文而制字，寿增华祝之三。云锦霞张，织珠囊而绚彩；天钱星朗，映金挺以齐辉。粉酏配宜麦之材，洁逾冰雪；果饵兼滴酥之味，宠渥醍醐；瑰琦悉出于尚方，驿骑远来于江介。鸿施迭贲，鳌忭难名。臣惟有震恐徯福，惜阴图功，辫贞亮为一槃，矢忠诚于百炼。庶冀销兵志喜，纾圣主宵衣旰食之廑；含哺胪欢，觇薄海凿井耕田之庆。所有微臣感激下忱，理合缮折，叩谢天恩，伏乞皇太后、皇上圣鉴。谨奏。

020．奏为循例密陈年终考语折 [1] 正月二十八日

奏为循例密陈考语，恭折具奏，仰祈圣鉴事。

窃提镇、司道、知府等官贤否，例于年终出具切实考语，开单密陈一次。前届同治元年以所具密考一疏声明，安徽升迁调补，多由臣处主政，江西游历较久，见闻稍熟，将两省文武注考，其江苏道路尚阻，僚属罕接，遂未一例注考，于上年二月陈奏在案。今兹岁尽春回，又届同治二年考察之期。虽长江肃清，苏州克复，而江苏人员来皖谒见者甚少，自愧于下江属吏察核多疏，仍不一体注考。谨将安徽、江西两省文武就臣所知，详加考语，密呈圣鉴。

溯查历办成案，实缺未到任者，署事由外奏者，均不列单注考。臣以近年署事人员居其大半，且一经署任，动历数年，自不必拘泥旧章。臣今将署事及未到任者，一律开单注考。惟江西之督粮道段起，南赣道王文瑞，始终带兵，决难履任。又如安徽之太平府，并未派员署事，则不复并列单内强求画一，虽稍异乎相沿之成规，要不悖乎立法之初意。理合分缮请单，恭折密奏，伏乞皇太后、皇上圣鉴。谨奏。

同治三年二月二十日议政王军机大臣奉旨：“知道了。单三件片，一件留中。”钦此。

[1] 据台湾“故宫博物院”《先正曾国藩文献汇编》补入。日期为具奏之日。

021．密陈江苏安徽江西三省学臣情况片正月二十八日

再，各省学政按棚考试，是否场规整肃，去取公平，例由督抚稽察。江苏、安徽、江西三省学使，臣应于年终密陈一次。上年秋冬之交，江、皖肃清，苏城克复，渐能兴修文教。臣所知者：江苏学臣孙如仅，历考淮安、徐州、扬州、通州三府一州；安徽学臣朱兰，于十月到任，仅考安庆一府；江西学臣何廷谦，于五月到任，按考袁州、临江、赣州三府。臣与朱兰近在同城，见闻较确，衡文务去空疏，取士类多寒畯，不愧哲匠典型。孙如仅、何廷谦虽在隔省，亦尝详加考察，旁采舆论，佥称关防慎密，校艺精严，所取各生童皆崇实黜华，为士林所悦服，足以上副圣朝作育人材之至意。理合附片密陈，伏乞皇太后、皇上圣鉴。谨奏。

022．官军攻克钟山石垒合围金陵城折二月十二日

奏为官军攻克钟山石垒，扼断太平、神策两门，遂合金陵城围，恭折驰陈，仰祈圣鉴事。

窃金陵一城，延亘百余里。自曾国荃驻师雨花台以来，夺取附城诸要隘，东西南三面悉为我有，惟钟山伪垒尚未克复，城北两门尚未合围，终不能制贼之命。上年十一月间，穴地轰城，未遽得手，不得不经营城北，先扼粮路，为布合长围之谋。曾国荃商之杨岳斌，饬派彭楚汉、丁泗滨各师船，雪夜巡江，见奸民小划载米偷渡，辄要而夺之，以断江面之接济。又派朱洪章、武明良、熊登武、罗雨春、沈鸿宾、萧开印等营各出三成队，绕过钟山之后，分夜轮击以扼陆路之接济。然城北地面太宽，洪逆与忠酋踞守老巢，仍坚伏而不动，其雨夜搬运贼粮，亦有防不胜防之虑。曾国荃调韦志俊五营渡江守金柱关，腾出朱南桂等六营助围金陵。甫至三汊河，适值大雪连朝，平地数尺，人马阻绝，顿兵未发。比至正月十六日，始令陈万合、胡克安带桂后等营，由草鞋峡登岸。而朱南桂率黎冠湘、彭维祥等继进，将欲移营城北。旋于二十夜，侦知忠酋之子伪二殿下率党数千，自太平门赴句容护粮进城，经朱洪章等潜约各营伏兵要路，群起截击，斩七百余级，执二百余人，弃粮阜积，狼藉道左。次日，曾国荃亲督朱南桂、张诗日、谭国泰、梁美材等，各率亲兵枪队至洪山、北固山、神策、太平等门外，周历形势，详勘营基。适忠酋先由城中纠大股出钟山之南，猛扑嘉字营濠墙，争拔地针，跃跃欲上。我营以枪炮凭墙环击，贼不少却。朱洪章与武明良等见贼抵死来犯，知非痛剿无以挫其锋，遂留兵守定营寨，一面率队出濠分路夹击。朱洪章、罗雨春、沈鸿宾等向右路，武明良、武义山等向左路，搴旗直前，搏战移时，歼贼数百，贼乃返走上山。钟山之巅有石垒伪名曰天保城，罗雨春攀崖直上，中枪几坠。沈鸿宾率哨弁继至，各挟火球火箭，从垒后掷入，贼多冒火突出。各弁勇从炮眼中肉薄而登，所遇辄殪。出垒之贼，又经朱洪章、武明良等四出抄杀，无一得脱。立将钟山石垒克复，以长胜营四哨守之。二十二三等日，贼又两次来扑，曾国荃拨军击退后，遂饬黄润昌、熊上珍移驻山岭，分戍天保城。二十四日，派萧孚泗、萧庆衍马步十二营出山北，列队太平门外，护修二垒，以王远和等湘后左右营守之。维时梁美材所部扎洪山，朱南桂所部扎北固山，堵住神策门大路，仅余元〔玄〕武湖一段无兵分驻，然隔水甚宽，援贼不得入，城贼不得出，而金陵城北之围，自此合矣。

臣查曾国荃屯兵金陵，苦守苦战，将及两年，始将城外数十石垒全数攻克，抄过北路以成四面包举之势。其距城百里之外，如镇江、东坝、溧水、金柱关均有重兵驻守，宜兴、溧阳二县又新经苏军克复，外援将绝，粮米无多，仰仗圣主威福，如果克此坚城，当不致有大股逸出，贻患他方。惟是围师不满五万，分布九十余里，逼困数十万贼，深虑穷寇冲突，抵隙蹈瑕，譬之堵塞河决，合龙固属可喜，走扫亦复可虞。每念臣弟国荃才力浅薄，荷此重任，臣尤惴惴如履春冰。除饬各营加倍稳慎外，所有官军攻克钟山，伪城金陵合围缘由，谨缮折由驿五百里具奏，伏乞皇太后、皇上圣鉴。谨奏。

023．具奏近日上游军情片二月十二日

再，近日上游军情。侍逆之党伪凛王一股，于正月十七日，由胡乐司续窜绩溪十三都。时唐义训在歙南剿贼，移军驰至绩境，贼见官军即走，仅斩尾队数百而还。其另股之阑入遂安者，十五、十七等日，经王开琳迎击于中洲昏口一带，迭有斩擒。贼乃由马金岭、华埠分枝，一向婺源，一向玉山。其向婺源者，由白沙关内犯，席宝田等军于二十日在枧桥头大获胜仗。其向玉山者，由七都球内犯，韩进春一军于二十三日在洋口大获胜仗。该逆虽屡经败挫，而锐意上窜，但求觅食以偷生，绝不返顾以图全。现已绕至广丰，又绕至铅山、湖坊，势将蔓延腹地，窥伺抚、建两郡。臣调席宝田一军援剿广、玉、抚、建等处，又与抚臣沈葆桢咨商，或添调继果等营回顾江西腹地。所幸此次窜江，尚非大股凶悍之贼。除忠逆絷在金陵势难他窜外，如堵逆黄文金尚在湖州，辅逆杨辅清未知的在何处，侍逆溧阳老巢新为苏军所破，闻该逆率其党羽归并湖州。目下湖州贼数极多，由安吉、孝丰、昌化、遂安以窜江西，毫无阻隔。如侍、堵等逆接续上窜，则三者交界之游兵，江西内地之防兵，均嫌单薄。臣当严饬唐义训、毛有铭等军慎守徽、休，兼顾马、金，以固藩篱。所有近日军情，理合附陈大概，伏乞圣鉴。谨奏。

024．附录廷寄　金陵合围严防城贼窜逸并饬水陆各军扼堵侍逆率党纷窜江西二月二十六日

同治三年二月二十六日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治三年二月十九日奉上谕：

曾国藩奏，官军攻克钟山石垒，遂合金陵城围一折。另片奏，窜贼窥伺抚、建，并防侍、堵等逆接续上窜等语。览奏均悉。正月十六七等日，曾国荃亲督诸将攻取钟山石垒，夺回天保伪城，派营戍守，并扎营扼断神策、太平两门大路，金陵城北之围自此始合，所办甚合机宜。惟是官兵不满五万，分布地段甚长，深虑困兽犹斗，亟思一逞。曾国藩务当饬令曾国荃督率诸将稳慎进攻，昼夜严防，必须就地殄除，毋任窜突他处，以竟全功而膺懋赏。

宜兴、荆溪二县克复，业经李鸿章奏报。至溧阳之捷，尚未据该抚奏到。该大臣所称侍逆溧阳老巢，新为苏军所破，闻该逆率其党与归并湖州；目下湖州贼数极多，由安吉、孝丰、昌化、遂安以窜江西，毫无阻隔等语。着左宗棠添调得力兵勇，遏截由昌化、遂安上窜江西之路，并严防衢、严等处，俟余杭克复，设法进规湖州，以牵贼势。侍逆之党分股内犯，虽屡经江西防军击败，而绝无返顾之心，现已绕至广丰，又绕至铅山、湖坊，势将蔓延腹地，窥伺抚、建两郡。曾国藩已调席宝田军援广、玉、抚、建等处，又与沈葆桢咨商添调继果等营回顾江西腹地，即着沈葆桢从长计议，饬令在防将弁认真堵剿，毋令一贼阑入腹地。如侍、堵等逆接续上窜，江西防兵单薄，曾国藩仍当调派劲旅赶紧援救，以固藩篱而维大局。前谕曾国藩派杨岳斌酌带战船数百号驶赴鄱阳湖择要驻扎，并将江忠义旧部归其统带，此时江省防务十分吃紧，该督抚务即筹商妥调，以期万全无失。将此由六百里各谕令知之。钦此。

遵旨寄信前来。

025．附录廷寄　发逆东窜图救金陵着有关督抚分投追剿毋令窜越豫鄂二月二十六日

同治三年二月二十六日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、湖北巡抚严树森、河南巡抚张之万、陕西巡抚刘蓉、候补四品京堂李云麟、传谕暂署陕西巡抚按察使张集馨：

同治三年二月十九日奉上谕：

李云麟奏，川、楚各军齐进，发逆避击狂奔，及收复西乡各情形一折。发逆分股东窜，经李云麟督带兵勇在饶峰岭截剿，进赴土门堙。扶逆余党尚踞两河，官军奋击，逆众宵遁。伪天将马逆继至，亦被官军击败，该逆等知中路难犯，欲由石泉、汉阴交界之三官庙直犯兴安，抄楚军后路。官军分投防堵，该逆在镇安属之手扒岩一带游弋。其启逆一股，因石泉有备，仍折回宁、陕。邱逆亦率党北趋，并归一处，已由镇安至西乡之子午汛，首尾不断，绵亘三百里。而蓝二顺股匪，复由郧西扰至洵阳县属之蜀河。是兴安上下均形吃重，虽经李云麟分派水陆各军联络乡团严密防守，第贼势太盛，必须前后夹击，始可遏截狂氛。着李云麟严饬各军，认真堵御，固守兴安郡县，毋为该匪所乘。洋县城固，业经刘蓉收复，李云麟又复收复西乡，计两军相去不远，何以刘蓉、李云麟奏报声息仍未相通？着刘蓉懔遵前旨，速饬何胜必、萧庆高等迅即督勇前进，紧蹑贼踪；务与李云麟会合兜剿，就地歼除。倘任意迁延，不以追贼为事，将来东路稍有疏失，必惟刘蓉、李云麟是问。

宁、陕一带之贼，前据多隆阿奏，相机遏剿，不任蔓延。现在邱逆又复北趋，西安门户之防最关紧要，多隆阿务当妥筹防剿，毋稍大意。并着张集馨将省垣防守事宜预作准备，仍协同温德勒克西等严防子午峪等处要隘，勿得稍有疏虞。蓝二顺一股，现已折窜洵阳，郧西情形稍松，官文、严树森当不分畛域，飞饬梁作楫等越境追剿，毋得坐视兴安之急，不思设法应援。该逆图救金陵，锐意东窜，不走湖北，必走河南，节经谕令该督抚等先事筹防，着官文、严树森、张之万分饬派出将领，随时侦探贼踪，迎头截击，毋令该匪窜越。张之万仍当严饬张曜等迅将张总愚股匪殄灭，俾得腾出兵勇分路严防。该逆既有欲出荆子关，由鄂、豫等省直窜金陵之说，不可不预为防范。着僧格林沁、曾国藩不动声色，将皖、豫地方隘口，密为布置，以备不虞。

李云麟另片奏，请派往受降中途遇害之营弁议恤等语。蓝翎都司刘连升，花翎守备李玉忠，花翎都司钟连城，花翎守备余占魁，蓝翎千总姚国泰，蓝翎把总范开榜、雷全胜、万长发，尽先把总阳景松，六品军功金得魁、张效忠、张先明，均着照阵亡例议恤。惟据称逆党萧克成率众千余投诚，经李云麟派刘连升等前往受降，何以行至中途，猝有另股逆匪蜂拥而至？萧克成曾否被杀？此股逆匪是否即系萧克成预先埋伏，李云麟等为其所绐？着即详晰声明，据实具奏。将此由六百里谕知僧格林沁、官文、曾国藩、多隆阿、严树森、张之万、刘蓉、李云麟，并付谕张集馨知之。钦此。

遵旨寄信前来。

026．附录廷寄　发匪阑入江西腹地着沈葆桢等即饬派出各军实力剿办并撤台勇内防严密搜捕台匪林晟等事三月初一日

同治三年三月初一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、两广总督毛鸿宾、江西巡抚沈葆桢、福建巡抚徐宗、湖南巡抚恽世临：

同治三年二月十三日奉上谕：

沈葆桢奏，发逆阑入腹地，自请严议，并各军截剿获胜，续筹办理情形一折。前据曾国藩奏，逆匪已绕至广丰，又绕至铅山、湖坊，窥伺抚、建。兹据沈葆桢奏，该匪合股窜至弋阳、贵溪之南乡，经官军在锦鸡岭、黄茅岭等处扼截获胜，而逆之头队已至金溪之萧公庙，并掳至东乡界上。该抚现派刘于浔等军到抚，杨锦斌率卫民军赴建郡协守。抚、建两郡，谅可无虞。惟该匪已深入腹地，狼奔豕突，蹂躏实多。着沈葆桢即饬派出各军实力剿办，务期就地歼除，毋任蔓延为患。

刘典曾否由湘起程？着恽世临催令迅将勇丁募齐，由江西赴浙一路察探贼踪，迎头截击。

左宗棠仍遵前旨，飞饬该臬司赶紧赴援，以资得力。道员王文瑞请假回籍已经数月，现在江、浙军务均属吃紧，着左宗棠、沈葆桢檄调回营，并着恽世临催令迅速前进，毋任逗留。后股贼匪经黄少春、王开琳两军扼之于淳、遂之交，累战皆胜，贼不得渡。左宗棠仍当激励各将弁认真截击，不得令其上窜与前股合伙，致办理又形棘手。窜江逆股知大兵紧蹑其后，已由泸溪小路翻山潜入闽地，光泽、邵武俱形吃重。

顷据徐宗奏，台湾南北两路肃清，各军搜剿余孽将次竣事。已明降谕旨，将曾元福等照所请奖叙，其余出力准其择尤保奖矣。邵武等处防务紧要，着左宗棠、徐宗即将台湾撤回得胜兵勇，派赴邵武一带扼要设防，如有匪踪阑入，即行击剿，并飞饬该府县文武员弁昼夜严防，不得稍有疏失。台属匪首林晟等现尚在逃，并着该抚饬令在事文武严密搜捕，毋任漏网。前有旨令张运兰赴任，着毛鸿宾迅速饬该员酌带所部兵勇，克日前赴福建臬司本任，借资防剿。此股逆匪希图牵掣苏、浙官军后路，奔窜靡定，恐其被剿穷蹙，或南窜粤东，西扰湘南。毛鸿宾、恽世临并当预为防范，以保完善。唐义训现守徽郡，毛有铭亦抵休宁，着曾国藩饬令该员等严扼要隘，勿令续来匪股得以肆行扰窜。

江忠义旧部现扎何处？未据沈葆桢奏及。杨岳斌能否统带水师前赴江境，并令兼带江忠义所部勇丁以资督率之处？着曾国藩迅速筹商，并随时与沈葆桢会商办理，以保东南大局。

沈葆桢自请交部严议之处，着加恩宽免。

阵亡之把总李国珍，拟保守御所千总冯点魅，着照千总例从优议恤。将此由六百里各谕令知之。钦此。

遵旨寄信前来。

027．复陈接统扬州防务大员人选片二月十二日

再，臣钦奉正月二十九日寄谕：

前因南岸各军不敷分布，曾经谕令曾国藩酌量情形，调都兴阿所部渡江协剿。复因甘省回匪鸱张，特命都兴阿前赴绥远城，会同德勒克多尔济办理防务，并令富明阿即日前赴扬州接统所部，扼守江北。惟念都兴阿老成持重，久于行阵，深得兵心，此次奉命北行，所部扬防兵勇，非有谙练戎机之大员不能接统，富明阿患病尚未销假，且北省需才正急，将来尚有另行简用之处，自应赶紧遴选将才以备任使。现在江北文武大员，惟吴棠剿捻向称得力，第伊久在清、淮一带督兵，与扬防兵勇素不相习，且恐该漕督一离清河，则徐、宿一带即有鞭长莫及之虑。吴棠可否令其接统都兴阿所部？若移扎扬州，能否兼顾清、淮之处？着曾国藩酌核具奏。詹启纶带兵亦称得力。如令吴棠赴扬督兵，能否驾驭得宜？詹启纶本任系徐州镇总兵，似可饬令赴任以重职守。陈国瑞勇敢素著，如令接统扬防，或帮同吴棠办理，尚能融洽。其能否独当一面之处？并着曾国藩察看，迅速复奏。倘吴棠、陈国瑞二员内均难调派，即着该大臣于所部各员内，择其谋勇兼全、材能统众者，奏请派赴扬州接带兵勇，庶江北守御不至空虚，且与大江以南联为一气。至黑龙江马队，非有谙习情形之大员不能统率。都兴阿前赴绥远会办防剿，所有黑龙江马队即可令其随带北来，借资得力。其余都兴阿所部兵勇，均着曾国藩仍遵前旨，分别布置调派等因。钦此。

仰见圣虑周详，无微不至。

臣查漕运督臣吴棠，久践戎行，阅历最深，江北情形亦熟，实堪接统此军。惟清、淮界连三省，今日已成重镇。皖、豫、苗、捻之余党，山东幅教各匪之根株，一日未除，清、淮一日不可无统兵大员为之镇压。扬州距清、淮四百余里，难于兼顾。诚如圣谕，该漕督一离清河，则徐、宿一带即有鞭长莫及之虑。陈国瑞骁勇善战，罕有伦比。惟年仅二十余岁，桀骜之气未化，近日养病高、宝境内，县署颇受其侮辱，民间亦畏其骚扰。又与李世忠积不相能，断难独当一面。以臣愚见，宜令僧格林沁、吴棠等挟以征战，收其猛鸷之用，不宜使之接统扬军，并不可使之帮办扬防，恐长降将骄蹇之风，亦杜扬、滁互斗之渐。李世忠近禀复臣处，除遵示酌留千余人外，余限二三月一概散遣，城卡一律交出。虽可信该提督断无变志，而其部下素无纪律，难保不另生枝节。宜令陈国瑞与之隔绝，愈远愈妙。詹启纶亦系降将，往年贩盐扰民，声名平常，近岁渐就范围，都兴阿北征之后，恐非他人所能驾驭。应如谕旨，饬赴徐州本任，以联东、豫之气。

至臣所部各军，添募益多，将材益少，类皆朴谨自守之员，实乏统率一路之选。其昔年曾隶臣部者，杨岳斌母病未痊，终将吁请开缺。彭玉麟专管水师，亦难更膺他任。惟降补藩司唐训方居心宽厚，耐劳爱民，战守均属娴习，于李世忠亦抚驭得宜，若令接办扬州防务，可期妥适。第才识稍短，又系甫经奉旨降补之员，非臣下所敢奏请，惟有恭候皇上圣裁，特简大员接统扬防一军。该军马队自应随都兴阿全数北行，其水师之红单等船，即可由微臣兼辖，酌量裁撤，以节糜费。臣谬膺重寄，不克储选贤将以备朝廷之器使，曷胜愧悚。钦奉谕旨殷殷垂询，理合附片复陈，伏乞皇太后、皇上圣鉴训示。谨奏。

028．附录廷寄　饬查明徐立壮等被害案情及勾捻附苗畏逃诸员实况具奏并都兴阿改援绥远富明阿接防江北等事二月初二日

同治三年二月初二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督曾国藩、安徽巡抚乔松年：

同治三年正月二十四日奉上谕：

前因僧格林沁奏，遵查苗逆仇杀徐立壮等案，并呈递黄鸣铎及寿州绅耆禀词、孙家泰等履历，当经谕令兵部传知翁同书据实声复。兹据翁同书逐条呈复所称，孙家泰、蒙时中被害情形，与黄鸣铎等禀大略相同。惟于徐立壮，则称其勾结长发、捻匪图袭寿城，在城内恣意淫掠杀害无辜，兵民共愤，黄鸣铎等拿解前来数其罪而诛之，士民同声称快。袁甲三从前奏报，亦有徐立壮勾来捻匪，又为苗沛霖勾结拟为内应之语。而黄鸣铎与绅耆公禀则于招捻重情全未提及。着曾国藩、乔松年将徐立壮勾捻焚劫各情，细加访询，是否确有其事，据实查明具奏。至博崇武等三镇突围南去，其为畏惧苗逆已属显然。曾否与逆合队攻城，当时众目共睹，无难查办。张学醇为苗说和，往来苗营，肆行无忌，曾否为苗设计，并曾否带队赴寿逼死孙家泰等。邹学镛等附苗情形，并当日御苗死事各员弁应行查恤者，均着该督抚详查速奏，毋稍徇隐。翁同书呈一件，黄鸣铎等禀二件，孙家泰等履历一件，均着抄给曾国藩、乔松年阅看。

昨有旨，令曾国藩察度情形，调都兴阿兵渡江剿贼。现在陕甘军情紧急，山西、绥远城逼近回氛，防务颇形吃重，本日已令都兴阿前赴绥远，会同德勒克多尔济办理防务；并令富明阿即日前赴扬州，接统都兴阿所部扼守江北。目下扬防无警，江北兵勇尚属不少，应如何调遣过江助剿，以益冯子材等兵力，着曾国藩妥为区画。一面奏闻，一面调派，以资得力。

前据步军统领衙门拿获苗逆奸细冈川等五名，业经刑部讯明，于本日正法。其同行落后之伙犯开铁三、包明典，并供出白旗贼目张汶得，已谕令山东、河南巡抚严拿。该犯等从苗为逆，皖北是其熟径，难保不潜行逃回，并着僧格林沁、乔松年督饬地方员弁严密查拿，无任兔脱。

僧格林沁前经奏派文煜在白莲池一带，查办叛绝各产，已有头绪。现因甘省粮台急需大员前往办理，谕令该副都统驰往该省办理粮台事务矣。将此由六百里各谕令知之。钦此。

遵旨寄信前来。

本日奉有寄信谕旨一道，并抄折呈禀共五件，希贵大臣于接奉后恭录照抄各一分，知照安徽巡抚乔〈松年〉一体钦遵办理可也。为此知会。正月二十四日

附抄件五件

一、僧格林沁原折抄件

奴才僧格林沁、奴才国瑞跪奏，为遵旨饬查苗逆仇杀徐立壮等案情，谨恭折呈奏，仰祈圣鉴事。

窃奴才前经恭奉寄谕：“苗沛霖已正刑诛。其从前与苗逆为仇，如徐立壮、孙家泰等不甘从逆，即属义民，乃竟骈首就戮。”等因。钦此。遵即咨行督臣曾国藩、抚臣唐训方，就近派员确切查访去后，兹准唐训方复称：总兵黄鸣铎及寿州绅耆公禀，并孙家泰等生前履历咨送前来。查禀词内称孙家泰因苗逆有异志，相约未往，该逆即突来千余人□（原文此处为方框）寿，声言非要孙家泰不可。而徐立壮知城内有苗逆奸细，密嘱绅董查获苗党七人格杀，苗逆遂将徐立壮住圩袭破，搜杀徐族，逆势乃张。总兵庆瑞、尹善廷等又密受苗计，将孙家泰提至寿州管押，并将徐立壮全家拿办，有前臬司张学醇同总兵博崇武，将孙家泰提出拟献苗逆，孙家泰即服毒自尽，苗逆复逼令本州将从九品蒙时中献送，经张学醇亲解下蔡，蒙时中骂贼不屈，立即被害。至寿城被陷时，黄鸣铎被苗党擒获，逼令具结，谓为寿州官绅勾捻占城，经苗练克复，黄鸣铎不从，致被割耳，因送老寨，并杀其母妻。此外，寿州官绅妇女遇害殉节者，不下万余等情，并据记名总兵甘肃哈密副将黄鸣铎前来奴才等军营具禀前情。

查所称孙家泰等被害原委虽与奴才等风闻情节略同，而禀内守御一切，语多邀功，若照此核办，惟恐尚有不实，必须确切谘访，方昭激劝。查已革安徽巡抚翁同书当时在寿，自必深知底蕴，该革员现在刑部收禁，除将送到禀词二件履历一件抄录咨送军机处外，相应请旨饬下刑部，令翁同书将当日情形逐一据实声复。俟该革员具复后，计抚臣乔松年当已到皖，应请旨饬交督臣曾国藩会同乔松年再行复核呈奏。所有奴才遵查徐立壮等被害各情形，谨恭折呈奏，伏乞皇太后、皇上圣鉴。谨奏。正月初九日

二、翁同书原呈抄件

翁同书呈。

具呈已革安徽巡抚翁同书为据实声复事。革员于本月十九日酉刻，奉大部札开同治三年正月十七日准军机处交片，本日议政王军机大臣面奉谕旨：“僧格林沁等奏，遵查苗逆仇杀徐立壮等案情，饬翁同书据实声复一折。着兵部查明已革巡抚翁同书如尚未起解，即传令该革员将当日徐立壮等被害情形，查照此次黄鸣铎及寿州绅耆禀词，逐一详细声复，不准稍有徇隐。原禀二件、履历一件，均着抄给翁同书阅看。”钦此。相应传知兵部钦遵办理。俟翁同书声复到日，即由兵部送交本处以凭复奏等因。遵将原禀详细阅看，理合逐条声复，开呈于后。

一、绅耆原禀内所称张学醇、博崇武将孙家泰提出拟献苗营，致令服毒自尽一节。查在籍刑部员外郎孙家泰擅杀多命，经前任巡抚福济奏参革职，嗣以办团出力，经革员保奏赏给六品顶戴，又经钦差大臣袁甲三保奏加员外郎衔。人颇爽直，勇于任事，惟性情躁急，作事鲁莽，在所不免。咸丰十年冬间，因寿城练局，擅杀苗练七人。经革员以不能约束练丁奏参，奉旨革去职衔，饬袁甲三秉公查办。袁甲三派署藩司张学醇提讯，经革员将孙家泰发州监禁。乃六月间，张学醇身在下蔡，派员严提，以致孙家泰遽报身故。该革员虽遇事轻发，究为捍卫桑梓起见，卒以身殉，为乡里受祸，其情节实可矜恻。

一、黄鸣铎禀内所称张学醇围拿练总蒙时中，带至下蔡被逆勒毙一节。查蒙时中带练得力，经革员保奏以从九品归部选用，并赏给六品翎顶。迨苗逆滋事，屡随革员出队打仗。咸丰十一年六月间，署藩司张学醇、署寿春镇总兵博崇武来寿，称蒙时中系擅杀苗众案内要犯，应行拿解。原禀所云调队围拿，合城汹汹，委系实有其事，蒙时中挺身而出，愿赴临淮集讯，经张学醇带至下蔡，被苗逆截留惨杀。革员于是年八月初三日具奏三镇突围南去，请撤销议抚诸人桨叙折内，曾将蒙时中投出就质情形附陈在案。该练总慷慨就义，有古烈士之风，闻其死者，咸怀义愤。

一、黄鸣铎原禀内称尹、庆二镇逼徐立壮出队御苗，谓立壮抗令，调队围攻，立壮势蹙，出投就戮一节。查立壮原系苗营队长，随官军打仗出力，保至副将，嗣因进攻定远败衄溃退，奏参革职。适苗逆与之有隙，攻破其圩，未几寿城绅练仇杀事起。立壮于次日入城面见孙家泰，口称情愿募勇御苗，求城中绅民给饷。其时徐练久散，别募乌合数千人，营于北门外扎金山麓，后因饷缺剽劫行旅，物议沸腾。经革员严饬，置若罔闻。嗣又攻占沿淮之鲁家口民圩，以筹饷为名，拦河劫掠居民商贾，积案累累，甚至劫夺袁甲三、李世忠饷船，焚掠正阳关对岸之八里垛一带。袁甲三于十一年三月奏报内，有徐立壮名为助官而拦河抢掠，招捻数万，多未剃发等语。嗣后立壮两次勾捻来寿，其第一次到寿，长发、捻匪乘夜混入城中者几及千人，经革员督饬黄鸣铎等设法遣去。及苗练围城愈急，立壮复由鲁家口纠长发、捻匪葛小牛等万余人来援，葛小牛即苗逆死党、上年伏诛之葛春元也。阳以援寿为名，阴与苗逆定计图袭寿城，幸黄鸣铎探得其情，向革员密禀闭门撤桥，未堕其计。及捻匪退去，而徐练犹踞城中，恣意淫掠，杀害无辜。革员令黄鸣铎等谕令出城扎营，立壮抗不遵令，由是兵民共愤，佥谓若不先消内患，孤城必不可保。民情惶惧，昼夜结队以防乱作，而立壮竟敢出队抗拒，开放枪炮，伤我兵民。迨经总兵黄鸣铎、庆瑞、尹缮廷、副将朱淮森、知州任春和等拿解前来，革员数以招捻、劫饷、害民三大罪，按军法以诛之，士民观者同声称快，是以众心益奋，共守危城至数月之久，毫无懈志。其徐立壮之罪状，以招捻入城为最大，寿城士民万目共睹，黄鸣铎与绅耆公禀，于招捻重情一字不提，自系因其与苗为仇，而并讳其招捻之罪，不知如此昭彰之恶迹，岂容置之不论。查袁甲三于是年四月奏报有云，翁同书为州民挽留，闭门拒守，忽有万余人号称徐立壮援军，翁同书见未剃发，即令闭门，询系徐立壮勾来捻匪，又为苗沛霖勾结拟为内应等语。是徐立壮勾捻情事，不特寿城中人共闻共见，即袁甲三奏报亦确有可凭。

一、两禀内所称，邹学镛拟就折稿，逼令革员出奏一节。查苗练入城后，革员所发之折，系据寿州知州任春和、署凤台县知县张献廷禀，暨文生傅汝霖、梁成钧等四十余名公呈为之入告，原冀有一线可转之机，当时愤懑填膺，是以另附密片，将万不得已之苦衷，随折陈明在案。邹学镛一介武夫，岂有预拟奏稿之理。原禀所云，实系毫无影响。

一、绅耆原禀内所称张学醇为苗设计，将署寿春镇黄鸣铎撤任，博崇武即于是日接事一节。查寿州绅练仇杀事起之后，革员以副将黄鸣铎素有将才，居心刚直，虽自幼与苗逆相熟，决不为苗所用，奏准署理寿春镇总兵。迨四月初三日革员交卸抚篆，事权不属，经钦差大臣袁甲三札委博崇武署理寿春镇印务，调黄鸣铎赴临淮大营差委，并未闻有张学醇为苗设计将黄鸣铎撤任之事。惟黄鸣铎卸事后，手无兵权，仅能督带民团随革员婴城固守。城陷后力竭被擒，割耳燎须，誓死不屈，皆系实情。革员细阅黄鸣铎原禀，于当日战守情形，视绅耆所禀较为切实。

以上各条，均系实情，不敢稍有徇隐，其三镇突围南去情形，革员曾于十一年八月初三日据实具奏在案。惟原禀所称三镇与逆合队进攻南门，则革员日日登陴，并未目击。至两禀内所陈，革员自四月交卸抚篆后，遣调无权及坚拒和议，亲督士民背城一战等语，亦系当日实情。统计两禀所叙，得实者十居五六，而措词过当者亦复不少。谨就紧要情节条列声复，伏乞大部察核转咨军机处，实为应便。同治三年正月二十二日

附缴原禀二件、履历一件。

三、黄鸣铎原禀抄件

黄鸣铎禀。

敬禀者。窃卑职于二年十二月十七日奉宪札饬钦奉谕旨：“饬查孙家泰、蒙时中、徐立壮被害情形、起衅根由及此外寿州等处绅练被苗逆仇杀冤抑之人，一并确切查明。”等因。钦此。伏自咸丰十年，英夷上侵，苗配凌〔沛霖〕即萌异心联络颍州十三营之众，霸占关卡，散布谣言，逼胁良圩，掳掠四境，叛迹显著。经钦差袁、前抚宪翁严札申饬，该逆置若罔闻。旋于十年八月，勾结寿南土豪姚有志、姚士荣，逼收寿、六各处民圩，以塞寿州南道。十月内复着下蔡汛外委张景春、凤台县书吴锦元、县差陶占等到寿，饬令城内练总赴下蔡听令，先至者坐，后期者跪，不到者军法从事。时孙家泰总理寿州防备局务，知逆有异志，相约弗往，逆见不获入彀，因设计将伊胞侄金奎送交凤台县知县熊管押，云称犯令。旋于二十八日突来千余人抵寿北门，声言非要孙家泰不可。适已革永固协徐立壮来城，密嘱苗伏奸细城内，亟宜防闲。家泰因齐练搜查于陶占家，盘获奸细七人，当被众练格杀。逆知事泄，退回下蔡，将袁宪饷船、炮船截留，并将立壮住圩袭破，搜杀徐族，掘其坟墓。立壮携眷奔寿，面谒翁宪，情愿出御苗。卑职时驻防颍郡，十二月二十日奉翁宪札调回寿。

十一年正月朔，该逆潜发水陆队突至河口，意乘不备，径袭寿州。适卑职水师西迎喜神，而该逆已入河口数里，我军奋勇击退，追至河口而止。是月下旬，逆复率众至河口纪家台一带，扎营十余座，水陆相依，卑职督率炮船相持十余日，逆旋增众数千，至北关桥外老母猪山一带扎营数十座。旋经前臬司张学醇力主和议，处令两军俱退，逆比将北关营全撤。学醇复云，将亲由河口经过，卑职只得亦将水师退扎五里庙。逆因乘间占据河口，复乘夜率队由菱角嘴绕至寿南，袭破堰口集，窜至保义集、三角寺一带地方，焚掠一百余里，因得勾结庐郡陈逆，受伪职伪印等件，以为声援。幸故都司王舟，候补训导石振甲、张锡谷，尽先把总王汝成、张佩芝，从九王世暄，候选州同廖价藩，文生鲍德俊，监生吴允升等带练攻击，屡挫凶锋，逆遂退至孙家祠堂，连营数十座，所有孙姓并各姓坟冢尽被挖掘。嗣徐立壮出邀黄体元齐练救寿，攻破河口贼垒二座，立壮派练驻守。而逆又分队围攻黄体元住圩，体元拔练回救，立壮势孤，所破逆垒复为贼据。翁宪见逆势猖獗，奏保卑职署寿春镇事，派带炮船追剿河口，派吉游击学盛扎东津渡，庆镇瑞、尹镇善廷攻孙家祠堂，外虽交兵，内仍安堵。此三月以前情形也。

入四月，翁宪卸篆，遣调无权，尹、庆二镇遂同参将谭玉龙、游击邹学镛等密受苗计，立逼徐立壮出队御苗，立壮以兵单不敢出城，二镇及谭、邹等遂谓立壮抗令，调队围攻。立壮势蹙，因出投翁宪就戮。此时正阳尚属官兵驻防，经颍州知府方宇和议定兵练合守。张学醇遂带颍练苗党潘树屏、林作霖等入关，遂统带广勇副将陈友胜，而正阳即此失守。越数日，学醇由关来寿，将立壮子侄七人割首献苗。逆心已快，而围困寿州如故。时孙家泰已以擅杀起衅，经翁宪饬令寿州任牧监禁。学醇旋自下蔡来寿，委派知县姚德宾提解孙家泰。家泰逆知必送苗营，仰药自尽。学醇亲带苗营人入城验尸，逆益快心而围困寿州仍如故。嗣学醇又以杀苗一案，逼任牧交出练总蒙时中，时中不出，学醇遂调队围拿，掳掠一空，合城汹汹，几致内溃。时中因出投任牧，为学醇带至下蔡，逆劝之降，时中奋骂不屈，遂被该逆勒毙。逆尤快心而围困寿州且弥加紧。

六月内卑职奉袁宪札，解寿春镇印交博镇崇武。旋据博镇传谕城内，尚有三十余家为苗注册，当按名逐出，并饬捐钱散给苗众，即可解围，且令苗众入南门出北门按名给钱，以便径回下蔡等语。时翁宪出居城外，城内惊慌，无所适从，于是各练会商，卑职暨在籍副将衔朱景山、吉学盛禀请翁宪入城，分门防守，力拒和议。时博镇见众志不孚，带印由南门缒城出与尹、庆二镇同居营内。会朱景山入营查点京炮，兵练触忤，互相攻击，三镇遂乘夜拔营，与逆合队进攻南门。翁宪亲身督队，背城一战，奈三镇官兵皆为贼用，未能取胜。翁宪又派监生黄锦堂，廪生孙家熔、吴鹤卿筹饷，派吉学盛、参将朱淮森、千总朱淮朋突围赴寿，南调王舟等带练夹击，屡战皆捷，直□（原文此处为方框）十八里荒一带与逆对垒，又连破逆营，打通粮道。忽有冒充前官保腾、委员方谟勋率颍、霍等处附苗圩众万余前来，名为救寿，其实助苗，挖掘长壕，横亘十余里，复断粮道。朱淮朋旋亦阵亡。

至九月初旬，城内饿殍填巷，卑职惟极力拒守，以待援兵。不意二十六日夜，风雨晦黑，从逆守备赵森保串通朱天祥、朱佩芬、丁映斗、朱淮潮、朱长庆、任得胜、朱淮祥、吉玉成、丁冠军等内应，由南门击，贼数百登城，朱景山巡城受伤投北，卑职时守北门，闻信驰至南门迎敌，奈城头枪炮内向，众寡不敌，兼虑北门有失，转战还至防所。而潘家寨逆党李万友、沈增年等率众已抵城下，卑职前后受敌，拚命冲杀，至北门桥外力竭，与朱景山、朱全义相继被擒。时卑职母张氏、妻丁氏、侄孙游击广仁之妻薛氏，率合家男妇十余口，及本营候选知县王应均之妻刘氏，一同自尽殉难。所有城内绅练凡守御出力者，均被搜杀净尽。而邹学镛拟就折稿，谓苗练入城，所杀惟孙、徐、蒙党，并未妄杀良民一人，逼令翁宪出奏，是以王舟愤极捐躯。又逼胁卑职具结，寿州官绅勾捻占城，经苗练克复等语。卑职奋骂不从，被逆割耳燎须，鳞伤遍体。旋与景山、全义一同绑出南门，全义奋投城河，景山被杀身死，卑职赐伤逆党一人，脑后被逆连砍二刃，死而复苏。嗣□（原文此处为方框）老巢，手足桎梏，求死不得。至同治元年，前钦差胜谕饬苗逆，卑职始得脱出。此孙家泰、徐立壮、蒙时中等身死及一切起衅办理始末实在情形也。

至于绅练阖家殉难者，则有岁贡谢于柱，从九品吴鹤卿、孙赠祖，文生孙家宏、陈景星、陈保赤，监生黄锦库，吏马本良等。寿南见杀于姚有志者，则有陈在公、黄鉴庭、张大志等。卑职营内阵亡遇害者，则有马金标、柏玉佩、李鸿宾、鲍明林、李馨华、方金盘、袁得胜、苏得贵、柏永志、柏锦良、柏永应、李荫轩暨书司金在熔等。于卑职被擒时，护卫左右见杀者，则有郭尚应、卓林等。其余阵亡被害冤抑之人甚夥，复奏在急，未及遍查，应由本寿州采访局查明汇报。凡所缕陈，均系确实，昔因该逆就抚，未敢冒昧上闻。兹幸该逆伏诛，宪台奉旨饬查，理合据实禀复。伏乞鉴核复奏，不胜惶悚待命之至。卑职黄鸣铎谨禀。

四、石振甲等原公禀抄件

寿州凤台绅耆石振甲等公禀。

为遵示访查据实禀复事。

窃查孙家泰、徐立壮、蒙时中等上年惨死一案。缘咸丰十年八月，苗配凌〔沛霖〕将正阳大关、三河尖厘卡概行把占，并勒请翁、袁、傅三帅移师蒙城，所有寿州、宿州、临淮等处尽归伊掌握，叛迹已露，当经袁、翁两宪严札申饬，该逆藐视不遵。于是年十月二十五日，着逆党下蔡汛外委张景春，三河尖外委钟占祥、县书武锦元，县差尹元、陶占、袁占，县差帮役李国银等到寿，勒令寿城团练赴下蔡领旗，有来迟者发跪，不来者定按军法等语。彼时孙家泰总理寿州防备局务，各练董纷纷赴局商量行止。家泰协同诸董公请前抚宪翁定夺，奉谕各办各练，不必迁就。该逆因未如其愿，遂得苗金奎借口送案，交前县主熊管押，计图暗布党与入城内应。旋于二十八日突来一千余人，直抵北门桥口，声言非要孙家泰不可。适已革永固协徐立壮瞒苗来城，密嘱苗心叵测，已派奸细在城，亟宜防闲。城内绅董得信，即齐练挨户搜查，寻至逆党陶占家，盘获苗党七人，当经众论格杀。孙家泰曾两次据情禀明袁、翁二宪在案，该逆见机宜已泄，退回下蔡，将袁宪饷船、炮船概行抢掠，并将徐立壮住居之宋家圩袭破，搜杀徐姓合族，掘徐姓合族坟墓。立壮移居到寿，面谒翁宪，据情禀明。当经翁宪谕饬立壮会同候选从九蒙时中堵御两河口，并调统带广勇副将陈友胜堵御正阳关。

咸丰十一年正月初一日，苗逆水陆大队直扑两河口，翁宪当派署寿春总镇黄鸣铎统带水师前往迎剿。该逆扎纪家台，相持半月有余，不分胜负。是月下旬，苗又扎营北门外二十余座。经前臬司张学醇来寿从中说和，确言已于苗练说定两下退兵。及翁宪将黄鸣铎、徐立壮、蒙时中全行撤防，苗之水队当进扎两河口，汉队当进扎七里庙。学醇又借口回赴苗营，严饬撤队，不意一去不返。苗逆复分队由菱角嘴过河扎孙家祠堂，掘孙氏合族祖墓，攻打寿州南门。翁宪又派寿春总镇黄鸣铎督带炮船扎五里庙，派总镇庆瑞、尹善廷攻打孙家祠堂，派游击吉学盛扎东津渡。城内安堵如故。嗣为四月初旬，翁宪交卸抚篆，遣调无权，庆、尹二镇同参将谭玉龙、游击邹学镛等密受苗计，派从九吕炳和将孙家泰提至寿州署内管押，并将徐立壮全家拿办，仅留子侄七人；并饬绅董筹米五千石解送苗营，寿城自此空虚。

五月间，张学醇同颍州知府方宇和蛊惑前抚宪贾札饬程友胜，正阳关须兵练合守等情，及张学醇亲带苗队进至正阳，随将程友胜逐出，兵勇多被杀伤，并将黄鸣铎、吉学盛两营粮饷扣留济苗，寿城自此吃紧。六月初旬，学醇又同总镇博崇武亲带小队五百人，自正阳到寿，派委知县姚德宾将孙家泰提出，交知县胡承荣，拟献苗逆。家泰恐遭苗残害，遂服毒自尽。有绝命词一联云：“大丈夫不争岁月，士君子自有功名。”学醇随时带苗天庆进城验尸，并将立壮子侄割首献苗。复逼前州主伍将蒙时中献送苗逆。时中慨然身出，情愿一死保城。经学醇亲解下蔡，苗逆劝其投降，定计破城，时中骂贼不屈，被苗逆打牙割舌勒死。

是月下旬，学醇又在下蔡为苗设计，将署寿春总兵黄鸣铎撤任，博崇武即于是日接事，代苗勒索。城内挑选妇女三千，纹银三万两，并逐孙、徐、蒙三族及在城宫绅家眷出城，迫以必不能行之事。合城士民，哀求翁宪作主，翁宪面谕绅民，求博、尹、庆、谭、邹等前赴苗营，委曲求全。讵博等甘心投苗，于七月初一日与苗合队，进扎南关，攻城甚紧。翁宪亲督合城士民，背城一战。奈官兵俱为贼用，未能取胜。翁宪又派监生黄锦堂、廪生孙家熔、从九吴鹤卿筹画粮饷，派在籍副将朱景山昼夜登陴防守，派吉学盛、朱淮森、朱淮朋冲围赴寿南保义集，调故都司王舟带练夹击，屡战皆捷。

至八月初旬，前宫保胜又派知府方宇和招集颍、霍等处附苗各圩万余人，交委员方谟勋统带前来，明解城围，暗助苗逆，挖掘长濠，截断粮道，以致城外练营均被贼踏，朱淮朋阵亡，姚有志为苗勾结粤逆抄袭王舟后路，首尾难顾。延至九月二十六日，朱天祥、丁应升、朱淮潮、赵森保、朱长庆、朱佩芬、丁冠军、柏云锦、任得盛、吉玉成等内应，城陷。

是时，朱景山带练勇黄邦杰正在西隅查城时，被赵森保、吉玉成纵刀砍伤。景山知变，带伤奔至北门寻黄鸣铎，适满城皆贼，景山、鸣铎同出北门外，被逆等沈增年、李家让、李万友、李家全、张长寿、李家宏、李家乐、朱光华、路长新、朱懋元、刘保太等擒获，送苗献功。苗同博、尹、庆、谭、邹等将朱景山杀死，逼黄鸣铎具结，谓寿州官绅〈勾〉捻占城，经苗练克复等情。鸣铎誓死不屈，被苗割去一耳，杀其老母，妻、子囚送老寨。所有孙、徐、蒙家眷以及守御绅民，全家均被搜杀尽净。邹学镛拟就折稿，谓苗练进城，所诛者俱系孙、徐、蒙党与，并未妄杀良民一人，逼令翁宪出奏。是以王舟愤极捐躯。同治元年四月间，李抚宪驻师六安，该逆畏惧兵威，始将鸣铎交与胜营，以示就抚之意。胜遂代苗请抚，将御苗之官绅士民，死者以寻仇论，生者以孙、徐、蒙党论，并保举附苗之张、博、庆、尹、谭、邹等官阶，而孙、徐、蒙之含冤与寿民之惨苦永无定论。此始终切实之情形也。

伏查孙家泰与苗素无私嫌，为预料苗叛而首发其奸，被逼毒死。徐立壮与苗同事多年，为苗谋叛而离其伙，反致杀身。蒙时中被苗百计诱胁，恐城池有碍而骂贼不屈，视死如归，均属慷慨就义，为国捐躯。舆论公评，咸称冤抑。幸尔苗逆伏诛，此心何白于天下。生等忝膺采访，所有寿州两次失守，官绅妇女遇害殉节者不下万余人，居民饿毙者不止万余人。容俟查明陆续呈报外，理合将孙家泰、徐立壮、蒙时中等死事情形确查禀复，并将孙家泰、徐立壮、蒙时中等生前履历另折开呈。统乞鉴核，仰赐会同州主转详施行。生等不胜悚惶待命之至。石振甲等谨禀。

五、孙家泰徐立壮等人履历抄件

孙家泰等履历：

已革刑部河南司员外郎孙家泰，由附监生报捐刑部员外郎，咸丰三年正月蒙侍郎吕奏带出京赴皖办练。四月间，奉旨补授河南司员外郎。六月奉漕督宪周委赴庐州、颍州、六安等处办练剿匪，经前六安州知州茅念劬捏禀，冒充钦差，擅杀人命，蒙前抚宪福奏参，奉旨：“革职。”钦此。即于是年回籍。九年八月，蒙前抚宪翁〈以〉在籍办练出力保奏，奉旨：“赏给六品顶戴。”钦此。十一年二月，克复临淮案内出力，蒙钦差大臣袁、抚宪翁会保，奉旨：“赏加员外郎衔。”钦此。十年十一月，因众练格杀苗党七人，蒙抚宪翁以不能约束练丁奏参，奉旨：“革去职衔，听候查办。”钦此。十一年正月，苗逆围城，至六月被逼服毒自尽。

已革甘肃永固协副将徐立壮，于咸丰六年奉前县主李谕办团练，历次剿匪，颇为出力。九年带练随同官兵克复临淮、凤阳、怀远等处，屡得奇功。蒙各大宪优保，补授永固协副将。嗣奉前抚宪翁札调带练攻打定远，因贼众兵单，粮缺练溃，蒙前抚宪翁奏参革职。

蓝翎六品顶戴从九蒙时中，向充寿州兵书。于咸丰四年奉前州主金谕办团练。七年粤逆围攻寿城，带练防守，著有劳绩。蒙道宪黄详请保奏，奉旨：“赏给从九品衔。”钦此。九年，粤、捻合攻寿城，著有劳绩。蒙前抚宪翁保奏，奉旨：“以从九品归部选用，并赏给六品顶翎。”钦此。

029．附录廷寄　都兴阿调援绥远富明阿尚未销假扬防接统需才孔亟饬考察遴选得力之员奏派并调度都兴阿余部二月初七日

同治三年二月初七日，准兵部火票递到议政王军机大臣字寄——

钦差大臣协办大学士两江总督曾国藩：

同治三年正月二十九日奉上谕：

前因南岸各军不敷分布，曾经谕令曾国藩酌量情形，调都兴阿所部渡江协剿。复因甘省回匪鸱张，特命都兴阿前赴绥远城，会同德勒克多尔济办理防务，并令富明阿即日前赴扬州接统所部扼守江北。惟念都兴阿老成持重，久于行阵，深得兵心，此次奉命北行，所部扬防兵勇，非有谙练戎机之大员不能接统。富明阿患病尚未销假，且北省需才正急，将来尚有另行简用之处，自应赶紧遴选将才以备任使。现在江北文武大员，惟吴棠剿捻向称得力，第伊久在清、淮一带督兵，与扬防兵勇素不相习；且恐该漕督一离清河，则徐、宿一带即有鞭长莫及之虑。吴棠可否令其接统都兴阿所部？若移扎扬州，能否兼顾清、淮之处？着曾国藩酌核具奏。詹启纶带兵亦称得力，如令吴棠赴扬督兵，能否驾驶得宜？詹启纶本任系徐州镇总兵，似可饬令赴任以重职守。陈国瑞勇敢素著，如令接统扬防，或帮同吴棠办理，尚能融洽。其能否独当一面之处？并着曾国藩察看，迅速复奏。倘吴棠、陈国瑞二员内均难调派，即着该大臣于所部各员内择其谋勇兼全才能统众者，奏请派赴扬州接带兵勇，庶江北守御不至空虚，且与大江以南联为一气。

至黑龙江马队，非有谙习情形之大员不能统率。都兴阿前赴绥远会办防剿，所有黑龙江马队即可令其随带北来，借资得力。其余都兴阿所部兵勇，均着曾国藩仍遵前旨分别布置调派。将此由六百里谕令知之。钦此。

遵旨寄信前来。

030．拣员拟补沿河要缺知县折 [1] 二月十二日

奏为拣员请升请补沿河要缺知县，恭折奏祈圣鉴事。

窃照清河、安东、宿迁等县，前以事故先后出缺，业准部咨截缺。又因江苏省军务倥偬，未能依限办补，咨部展限在案。所遗各缺，例应在外拣员调补。臣等于通省现任知县内，逐加遴选，非现居要缺，即人地未宜，一时实无合例堪调之员。兹于应升应补人员内，查有升用知县江宁府经历玉亮，堪以请升清河县一缺；候补沿河知县胡克文，堪以请补安东县一缺；候补知县包家丞，堪以请补宿迁县一缺。据藩、臬两司会详请奏前来。臣等往返函商，意见相同。合无仰恳圣恩，俯念沿河各缺紧要，准以玉亮升补清河县知县，胡克文补授安东县知县，包家丞补授宿迁县知县。实于沿河要缺地方深有裨益。谨会同漕运总督臣吴棠缮具清单，恭折具奏，伏乞皇太后、皇上圣鉴训示。谨奏。

附清单

谨将拟补清河、安东、宿迁各沿河要缺知县，缮具清单，恭呈御览：

一、清河县知县黄寿豹失守降调，于咸丰十年六月分截缺。查该县系冲、繁、疲、难四项兼全沿河要缺，南北通衢，差使络绎。曾经捻匪窜扰，地方凋敝，抚绥巡防，在在均关紧要。查有升用知县江宁府经历玉亮，年三十三岁，湖北荆州驻防镶红旗蒙古爱星阿佐领下人。咸丰四年，随荆州将军臣官文行营办理文案，并随队打仗，于克复湖北沔阳州城案内出力，奉上谕：“着赏给六品翎顶。”五年克复湖北德安府城出力，奉上谕：“着以府经历县丞归部即选。”六年五月，选授江宁府经历。是年武汉克复案内，奉上谕：“着俟到省后，以知县不论繁简遇缺前先补。”钦此。七年五月，领凭到省，闰五月十八日到任。十年八月，报捐同知衔，现署赣榆县篆，办理裕如。臣查该员玉亮，朴实稳练，以之请升清河县沿河要缺知县，实堪胜任。该员系军功保举，奉旨到省后，以知县不论繁简遇缺先补之员，今请升清河县知县，如蒙俞允，容俟接准部复，照例送部引见。其一切因公处分，应请毋庸核计，亦毋须查造参罚册。再，所遗江宁府经历员缺，江省现有应补人员，应请留缺外补。

一、安东县知县郭世昌，于咸丰九年六月二十一日因病出缺，业准部咨截缺。查该县系繁、疲、难沿河兼三要缺，逼近海疆，匪徒出没，复经捻逆窜扰，民困未苏，整顿抚绥，均关紧要。查有候补沿河知县胡克文，年五十八岁，湖南举人，道光甲辰科大挑一等；复挑河工，签掣南河。是年六月到工，二十五年丁母忧回籍，起服回工。二十八年防汛出力保奏，奉上谕：“大挑知县胡克文，着免补本班，以沿河知县酌量补用。”钦此。嗣因扬河工程革职，旋经赔修完竣，奉旨开复，续经遵例捐免引见，接准部咨仍归各原班补用。咸丰二年丁父忧，服满就近起复，亦准部复在案。臣查该员胡克文，敦厚明练，曾署山阳县沿河首邑及历派地方粮台差使，均能办理裕如。以之请补安东县沿河要缺知县，人地相宜，与例亦属相符。该员系沿河候补知县，请补知县，衔缺相当，毋庸送部引见，亦无须查造参罚册。

一、宿迁县知县郝植松，于咸丰九年十月初七日，在任闻讣丁母忧，业准部咨截缺。查该县系冲、繁、难兼三沿河要缺，界连东省，地处冲途，民情强悍，讼狱繁多。当此贼氛未靖，团练、巡防尤关紧要。查有候补知县包家丞，年五十三岁，安徽拔贡，就职直隶州州判，遵豫工例报捐分发江苏。道光二十二年到省，二十七年挑筑淮海六塘河堤出力保奏，奉上谕；“尽先补用。”二十八年丁母忧，三十年起复。咸丰元年补授海州直隶州州判。三年，丰工合龙出力保奏，奉上谕：“着以知县补用。”嗣在南河报捐离任，是年十二月在任丁父忧，又于淮海等属剿匪案内出力保奏，奉旨：“赏加升衔。”六年三月，服满起复回省。七年克复镇江保奏，奉上谕：“着俟补缺后以知州用。”钦此。臣查该员包家丞，为守兼优，且在江年久，熟悉地方情形，以之请补宿迁县沿河要缺，人地实属相宜。惟该员于保举知县后报捐离任，尚未引见，与例稍有未符，例得专折具奏。如蒙俞允，容俟接准部复，照例送部引见。恭候钦定。

[1] 此件与吴棠会衔具奏。

031．李宝请补江宁县知县折二月十二日

奏为拣员请补省会要缺知县，恭折奏祈圣鉴事。

窃照江宁县知县张行澍，失守遗缺，于咸丰三年四月截缺。当因员缺紧要，即以候补知县范骧请补。嗣准部咨与例不符，饬令另行拣调。时值江苏军务倥偬，咨部展限在案。查江宁县知县系冲、繁、难兼三要缺，例应在外拣调；且系省会首邑，政务殷繁，如省城克复，一切抚恤善后事宜，尤关紧要。必须熟悉情形、精明干练之员，方足以资治理。臣等于现任知县中逐加遴选，非现居要缺，即人地未宜，其候补知县中亦无合例堪补之员。查有升用知县李宝，年五十四岁，顺天供事，祖籍浙江，承办《汉书》告成，以从九品双月选用，捐足双单月，指发江苏。道光二十四年十二月到省。三十年咨补上元县淳化司巡检。咸丰三年在江宁捐输抚恤经费案内报捐县丞，仍留江苏补用。嗣于协剿窜匪出力保奏，五年四月十一日奉上谕：“免补本班，留于江苏以知县升用。”钦此。该员笃诚明练，曾署江浦县办理团练，措置裕如，于江宁地方情形最为熟悉，以之请补江宁县知县，洵堪胜任。惟江宁县系咸丰三年四月截缺，该员保举以知县升用，计在出缺之后，与例未符。但人地实在相需，例得专折奏请。据藩、臬两司会详前来。臣等往返函商，意见相同。合无仰恳圣恩，俯念省会员缺紧要，准以升用知县李宝升补江宁县知县，实于地方有裨。如蒙俞允，俟接准部复，给咨送部引见。该员系升用知县，请补要缺知县，一切因公处分，遵例毋庸核计。谨合词恭折具奏，伏乞皇太后、皇上圣鉴训示。谨奏。

032．游击托克托本病故请委员接署片二月十二日

再，准署江南提督李朝斌咨呈：据兼署金山营千总刘泰呈报，署本营游击托克托本，前经委署到任，适值逆氛正炽，昼夜防御，积劳成疾，医药无效，于同治二年十一月十五日病故。该游击托克托本系镶白旗满洲拣发到苏，委署是缺，兹因病身故，所遗该营游击事务，应即另行委署等因，咨请核办前来。臣复查无异。除委员接署并分咨部、旗查照外，循案改题为奏，伏乞圣鉴，敕部查照施行。谨奏。

033．游击许锦堂病故请照例议恤片二月十二日

再，据狼山镇总兵刘铭传呈称：镇标中营游击许锦堂，前由镇江、焦山等处水营管带师船，战功卓著，到任后办事颇称奋勉。兹于同治二年五月间拿办会匪，积劳病故，呈请照例奏恤前来。臣复查无异。合无仰恳圣恩，敕部将狼山镇标中营游击许锦堂照军营病故例议恤。所遗员缺，系内河水师题补之缺，江苏省现有尽先人员，容臣另行拣员请补。理合附片陈请，伏乞圣鉴训示。谨奏。

034．徽州捐案续请奖叙折二月十八日

奏为查明徽州捐输案内已缴未奖各员，恳恩分给奖叙，恭折奏祈圣鉴事。

窃照前都察院左副都御史臣张芾，在徽防设局派员筹捐济饷，节经查取捐生履历，咨由浙江抚臣暨张芾自行奏奖者先后十一次，尚有已缴捐款未及请奖各捐生，经张芾于交卸之时，奏明责成原办局员直隶候补道张庆安留徽办理，就近禀由臣核明汇奏。旋据该局员查明捐数剔除不给奖叙等款，实存应奖银四十万九千七两一钱八分、钱一万九千六百三十二千七百文，按照部定章程，饬取捐生所请官阶履历详送十二、十三两次奖册，经臣奏蒙俞允敕部议复。自此案奏办之后，仍余未奖银三万九千二百十一两四钱二分、钱一千八十八千三百二十三文，该局员因正展限期早满，各捐户并未赴局请奖，是否迁徙他省无从查询，当据造册移交徽州府存，俟商民复业由该府随时详办各在案。兹据署徽州府知府刘传祺催取各捐生呈票核奖，并谕派绅士根查底数，除盐捐未缴银五千八百两，又余未请奖银一千三十一两六钱二分，为数无多，未便复行展办应即扣奖注销外，此次统合银数实请奖银三万二千八百四十两，计请实职者有冯瑞云等十一员，请虚衔封典者有胡卓志等二十三员名，报捐贡监者有吴效英等四十六名，均照筹饷暨常例核减二成造具捐生履历清册请奏前来。臣复加查核与例相符。除另册咨部核办外，其请叙实职捐数员名相应缮具清单，仰恳天恩俯准，敕部照议给奖，以昭激劝。所有徽州捐案续请奖叙缘由，理合缮折具奏，伏乞皇太后、皇上圣鉴训示。谨奏。

035．附录廷寄　据转奏江苏士民请恢复兴浚山阳盐城诸河河工饬即核办并查明有无窒碍具奏二月二十六日

同治三年二月二十六日，准兵部火票递到议政王军机大臣字寄——

钦差大臣协办大学士两江总督曾国藩、漕运总督吴棠、江苏巡抚李鸿章：

同治三年二月十九日奉上谕：

都察院奏，江苏士民殷自芳等遣抱告袁步程，以要工久缓，恳请兴办等情，赴该衙门呈诉。据称该生等田亩坐落山阳、盐城二县境内市河、十字河、小市河等处。市河上通郡城文渠，十字河、小市河皆其分支，蜿蜒百里，东注于马家荡。沿河民田数千顷，旱则资其灌溉，潦则资其宣泄。自乾隆八年大挑以后，迄今一百余年，河淤田废，水旱均易成灾。同治元年，该士民公禀府县，请挑浚筑墟引运河水入市河，经该府批准转详漕督诣勘。二年正月兴工，嗣因御史以地方官勒捐等情入奏，工即停止。虽经漕督查明复奏，并无办理不善之处，而承办官绅亦遂畏累迁延，现在要工久悬，恳请奏明兴办，以苏民困等语。该处市河等渠，关系民田数千余顷，淤垫日久，小民生计维艰，自应赶紧兴修，借资灌溉。着曾国藩、吴棠、李鸿章迅即查明酌核办理。该处曾经吴棠亲勘兴办，何以旋即停工？是否有无窒碍之处？并着该督抚据实奏闻。原呈着抄给阅看，将此各谕令知之。钦此。

遵旨寄信前来。

本日奉有寄信谕旨一道，希贵大臣接奉后，即行恭录知照江苏巡抚李〈鸿章〉一体钦遵办理可也。为此知会。二月十九日

附江苏士民请恢复兴浚河工公呈抄件

具公呈江苏山阳、盐城二县士民殷自芳、马在德、刘懿、王亦彭、马在善、陈如云、万承谟、戴天瀛、陈如槑、颜德昌、陈如岩、万彩凤、陈伯龙、缪德奇、万承先、陈养吾、张成珍、葛馥堂、陶恒骧、王其武、陈如疆、陶长坤、杨国顺、张春年、陈士文、李恒高、潘长福、陶长有、张际三、宋锦春、陶长顺、李怀扬、陈自章、滕全、陈广惠、李元科、张鹏举、潘经、李怀兴、万翔凤、潘秀、张丰年、葛华堂、陈汉文、陶长盛、李公保、张志富、吴南裕、万登高、王月升、陈宝鉴、李恒芳、滕怡、杨廷栋、陈廷宝、陈焕文、张中元、盛桂芳、董其发、陈汉、王福周、陈步衢、缪德珠、徐成业、胡文斗、田成、杨文发、陈馀山、朱尚书、李福、陈馀高、陈洵、马焕文、万仪凤、陈来龙、鲍瑞林、万承恩、成恒林、范岳廷、葛玉堂、陈保国、万杏林、陈禹门等遣禀雇工袁步程，年四十二岁，为要工久缓，民命倒悬，沐恩奏饬兴办，以苏积困事。

窃生等田亩坐落山、盐二县境内市河、十字河、小市河等处。查市河上通郡城文渠，十字河、小市河皆其分支，蜿蜒百里，东注马家荡。沿河民田数千余顷，旱资溉灌，潦资宣泄。乾隆八年，前府卫宪、前山阳县金宪，请帑大挑，高田迭年丰稔。卫府宪复虑市河无源，欲引运河、乌沙河闸之水，由礼字坝上开通入市，以资灌溉，详注于官修《府志市河条》下。奈徒存其说，未及举行，迄今一百二十年，河淤田废，除附郭间段高阜薄有收成外，其中下截六七十里，旱则彻底龟坼，水则一片汪洋，植秧谷既虑焦枯，种旱谷又易淹没。数十年来，民穷财尽，十室九空，私债官粮，负欠累累。欲鬻产脱累，而瘠薄之乡永无受主，勉强耕耨，终归有种无收。每当雨泽愆期，或淫霖为虐，农夫望苗陨涕，无可如何。有产之家，转向成熟之乡佣工觅食，老幼妇女终岁掘草根、屑糠粃，冀延残喘。一遇凶荒，则卖儿鬻女，饿殍塞途。幸我朝蠲赈迭施，孑遗之民赖以存活。惨遇同治元年正月捻匪入境，沿河庐舍粮畜焚掠一空，兵凶并臻，苦难殚述。适郡境涧河长墟，办有成效。生等于元年八月援案公禀顾府宪，请挑浚市河上截，十字河下截，即取河土筑成长墟，深埋乌沙河石涵洞引水入市。既遏捻氛，更收灌溉宣泄之益。当蒙顾府宪督同李县宪委派河下绅董杨绂来等设局筹办，正在勘丈，有郡城绅富何镳等，以田在运河下游各闸洞之下，虑乌沙河洞分夺运水，联名控阻。富户丁瑞珍等又以田在高阜，控求免派。生等屡陈市河二十利、八不必疑，并晰陈两无防碍情形。当蒙顾府宪将控阻诸词驳斥，勉以桑梓大义，一面督饬河下员董勘估工段，科核田册，公议民捐民办受益摊派章程，提出大户田二百余顷，劝其捐助洞费。下余田五千余顷折除鳏、独、逃、绝各户，净存田约四千顷。每顷出夫五名，每夫挑河一丈等因，转详督漕吴大宪亲诣履勘，批准办理，面谕兴工。

同治二年正月初四日水兴挑，民夫麇集，已有挑至一二成至六七成之处。适雨雪连旬，府宪轸恤民力，示缓麦熟兴办，生等遵示停候。不料三月间，有御史以地方官勒捐比胁等情入奏，即经漕宪遵旨查明，此项工程实与水利防务有裨，事未举行，地方官并无办理不善之处，据实奏复。奉旨：“户部知道。”钦此。由此承办绅董畏累退缩。生等麦熟以后迭诣各宪，吁求兴挑，而漕宪行府，府宪行县，展转查议，延复交春，尚未兴办。

窃查筑防御匪，为现行功令。近有涧河长墟成例可援，其引乌沙河水入市以裕民食，《府志》更可依据，况运河东岸自山邑起，以迄高、宝江甘，闸洞林立，莫不引运溉田。而市河之田，同系朝廷粮田；市河之民，同系朝廷赤子。所有乌沙河洞设立多年，特因高低修理，并非凭空添造。彼郡城绅富，或纷纷控阻，未免意见涉偏。且此项工程，关系农田水利，前屡请帑大挑，著有成效。今生等呈请，情愿民捐民办。摊派夫费，均系河墟受益之处，同力合作，民自为谋，与厘亩各捐、官借民力者迥不相同。御史与江北亩捐牵连立论，亦未免风闻偶误。案经漕宪勘准办理，并蒙漕宪遵旨查明奏复，生等何敢渎辨。

惟市河一带困累多年，即如上年风雨和甘，山、盐境内到处丰收，独市河民田收成歉薄。且苗、捻虽歼，尚恐不无遗孽，市河百里穷乡，毫无捍蔽，偶闻风鹤，魂梦皆惊。泣思市河之民幸生腹地，而与穷边大漠同其荒凉；幸处完善之区，而与废垒残疆同其凋疾。将《孟子》所谓“乐岁终身苦，凶年不免死亡”者，昔为无恒产之民，今为有恒产之民。《诗》所谓“苛矣富人，哀此穷独”者，昔在板荡之时，今在圣明之世。嗷嗷万口，民实何辜？前此漕宪、府、县轸恤民艰，俯采刍荛，业已办有端绪。而自麦熟以来，愿办绅董退缩不前，一缓经手，竟不兴办。倘竟延诿中止，则全河赋命何所依赖。或谓市河民穷工巨，此工缓办，正以纾民之力。不知民食之源，在于水利；民命所托，在于墟防。墟洞不成，则冻馁流离，永无生路。譬为家长者，悯妇子之劳而令停炊停汲，有此理乎？况按亩出夫，众擎易举，农隙经理，不碍耕耘。生等极瘠之田，尚能勉力，况高阜腴沃之乡乎？或谓涧河之墟，有在籍道员鲍桂生襄办，故不日蒇功；市河绅富甚稀，乏人经理，故诸多碍阻。不知朝廷设官，所以养民卫民，抑强扶弱。正惟市河民穷，故求官为督办，倘以乏人经理置之膜外，则绅富之膏腴日臻肥沃，闾阎之生命日益仳离，有是理乎？况十室之邑，必有忠信，果官为督办，则监工照料，正不乏人。总之，市河民命，非墟洞不能生；墟洞工程，非官为督办不能有成。而在郡绅控阻、御史参劾以后，非奉明旨，不能兴办。

生等赋命两关，情难袖待。谨不避斧钺之诛，抄志录案绘图，遣抱匍匐，吁叩恩准。据情奏明，请旨将山、盐二境内市十河墟洞工程，饬下漕宪督率淮安府宪暨山、盐两县宪并原办绅董查案兴办，以完要工而苏民命。万民衔结，永戴恩施。

再，此案生等在漕宪衙门呈请四次，在府县宪衙门呈请、面求不计次数。生等吁求，但请兴办要工，以全赋命，并无与人控争之处。均合并声明，迫切上呈。

036．遵旨议复停补绿营额兵折 [1] 二月二十七日

奏为遵旨筹议，恭折复陈，仰祈圣鉴事。

窃臣接准部咨，议复湖北巡抚严树森奏请停补江苏、安徽、浙江等省绿营额兵一折，奉旨：“着各省督抚悉心筹画，妥议具奏。”又准前安徽抚臣唐训方转准亲王僧格林沁咨称皖境苗、捻各匪渐次削平，自宜整饬营伍，分兵驻扎，庶可随时弹压地方，以期日久安谧等因。当经札饬安徽善后局司道会查议详去后。兹据该司道等详称，皖省额设制兵，自军兴以来，大半奉调出征；其留存各属城汛者，每因郡县失陷，迁避乡里，或附托军营，为当差糊口之计。此时地方新复，各大小文武衙门文卷荡然无存，不但征兵之归伍与否，一时未能查考，即各属之城汛弁兵应给薪粮，亦且无从核断。溯自楚师东下，地方之守御，本无借于州县存城存汛之兵，况皖南、寿春两镇皆在行间带勇，所辖各协营兵散处零星，该镇将多不能随时简校，而将弁各缺，既无兵卒可使操防，即照常叙补亦属无事可办。

现虽皖北苗、捻各匪次第削平，然楚、豫捻股根株未尽，驻防各军尚难悉数全撤。金陵贼势穷蹙，屡欲溃突江西，其皖南各防亦尚未能松劲，是皖省防剿弹压诸事宜，仍须有大枝勇丁镇驻其间。原设营兵，应请仿照浙江办法，暂缓募补，以节糜费等情，具详请奏前来。臣查浙江绿营，业经左宗棠复奏暂行撤裁，将弁暂缓叙补，奉旨允准在案。安徽一省被贼蹂躏最久，原设绿营额兵散亡殆尽，应如该司道等所议，仿照浙江成案，溃卒不准收伍，间存零星孱弱之兵，即予一律裁撤。其营汛将弁缺出，并请暂缓叙补，统俟一二年后军事大定，或挑选勇丁，或招募乡民，次第简补，以实营伍而复旧制。庶几兵归实用，饷不虚糜，于地方戎政较有裨益。所有遵旨议复缘由，谨会同安徽抚臣乔松年缮折具奏，伏乞皇太后、皇上圣鉴训示。谨奏。

[1] 此件与乔松年会衔具奏。

037．请准提督江长贵即赴湖北本任折二月二十七日

奏为提督江长贵，应饬即赴湖北本任，恭折奏祈圣鉴事。

窃湖北提督江长贵，前以归办葬事，补行守制，经臣于元年六月奏请赏假回籍，旋又奉旨：“饬赴直隶，暂署提督印务。”上年十一月间，该提督以直东贼氛已尽，请回皖南军营，咨由直隶督臣刘长佑奏，奉旨：“湖北提督江长贵，着仍赴安徽军营剿贼。”等因。钦此。该提督于本年二月二十一日到皖。臣查广德州之贼，业经逃窜，皖省南北已属全数肃清。湖北则西御陕匪，北剿豫捻，防务正殷。如成大吉、石清吉等军，方经先后奏调旋鄂。该提督久历行阵，素得民心，并系该省实缺人员，自应移缓就急，前往鄂营，以遂其带兵剿贼之志。合无仰恳天恩，准令江长贵即赴湖北提督本任，借以整饬戎行，分防边境，实于湖北军务较有裨益。除咨江长贵带勇赴鄂，并咨明大学士湖广督臣官文查照外，理合附驿具奏，伏乞皇太后、皇上圣鉴训示。谨奏。

038．禀陈近日军情及杨岳斌师船无庸饬调仍驻金陵江面片二月二十七日

再，近日军情。金陵首逆并未出城猛扑，仅于水西、旱西两门放出老幼妇女万余人，为节省米粮之计。曾国荃悉心布置，总以使贼不能冲出为要。鲍超东坝之师，久无战事，臣檄令分营进取句容、丹阳一带。如克复句容，即以全军驻之，专防金陵城破后截剿冒死外窜之贼，不令贻患他省。广德州踞匪亦以粮尽弃城，于十五日遁归湖州。目下湖州群匪麇集，皆思上犯江西以觅生路，所幸左宗棠分派各军扼防淳安、遂安、华埠等处甚为周密，臣亦严饬徽、宁各防联络要击。其业经内窜江西者，初九日席宝田驰剿金溪获胜，十一日收复县城，贼乃由泸溪潜向建昌。十二三四等日，该郡水陆防军，在万年桥等处三战三捷。十六日杨锦斌于郡南小挫一次，韩进春于郡东获胜一次。十八日贼扑附城各营，席宝田会同韩进春、刘胜祥等军并力迎剿，大败之。有此一捷，当可保全腹地完善之区。沈葆桢又添调继果营一军回顾抚、建，或可驱除出境。惟据席宝田禀抚、建股匪人数实有八九万众，未可轻视。应请旨饬下闽、粤、两湖一体严防，免致变成流寇，又烦兵力。

前奉寄谕，饬臣“即派杨岳斌战船数百号驶赴鄱阳，并将江忠义旧部归其统带”等因。查刻下贼由建昌退聚兜港，近逼南丰，在鄱湖之南五百里。江忠义旧部精捷一军驻守婺源、新建等处，又在鄱湖之北四百里，均非水师所能兼顾，江西水师有刘于浔、孙昌国二军，尽敷分布。而精捷一军业经奏调江忠朝统带，据报起程来江，亦未便另派大员兼统。是杨岳斌师船驶至上游，无裨于江西防务，似不若仍扎金陵江面，尚可断接济而防窜越。所有近日军情及杨岳斌无庸饬调缘由，理合附陈大概，伏乞圣鉴。谨奏。

039．附录廷寄　发逆纷窜江西谕饬普承忠等由宜黄相机进剿并令福建广东湖南预筹防剿等事三月初九日

同治三年三月初九日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、两广总督毛鸿宾、江西巡抚沈葆桢、福建巡抚徐宗、署广东巡抚郭嵩焘：

同治三年三月初二日奉上谕：

沈葆桢奏，官军攻克金溪情形，及逆匪分扑建郡，经水陆各军迎剿击退，请饬福建、广东、湖南合力防剿，以杜流窜各折片。已明降谕旨，将尤为出力之道员席宝田，记名以按察使提奏，阵亡之金国泰等，均从优议恤矣。此股发逆窜陷金溪，原欲踞为巢穴，以待侍逆之来。经席宝田攻克后，该逆知抚郡不可犯，遂潜趋建昌，复被刘于浔等率水陆各勇进援，力扼万年桥要隘，贼不得逞，遁入山谷中。其伪王宗一股，闻席宝田与刘胜祥进剿，亦由白港翻山而遁，此时建郡谅无可虞。但逆众尚未殄除，豕突狼奔，则广昌、南丰等县城，在在可虑。着沈葆桢严饬派出之普承忠督率兵勇由宜黄相机前进，迎头截击，毋令该匪深入扰及完善地方。并飞饬席宝田等紧蹑贼踪，以收前后夹击之效。伪王宗一股尚踞白港，蔓延泸溪，经席宝田与刘胜祥分路进剿，该逆将越新城而西，逼近闽境。着左宗棠、徐宗仍遵前旨，调派得力弁兵严密堵剿，俾免蔓延贻患。

溧阳业经克复，该匪悉数上窜，侍逆后路留守者仅四 [1] ，伪练王入江者，前股为幼沛王谭逆所统，次股为伪王宗诸李逆所统，合计众近十万。据沈葆桢奏，现因侍逆未至，心志难齐，江省兵力渐集，大局不致决裂，惟铤而四散，则福建、广东、湖南恐将受其流毒，所筹不为无见。着毛鸿宾、郭嵩焘、恽世临分饬所属预筹防剿，以备不虞，毋得稍涉大意。

张运兰一军计已启行赴闽，左宗棠等务当酌度缓急，调派该臬司扼要严防。刘典所募之勇，应已成军，着恽世临催其由江前进，遇贼即击，遏截该逆西窜之路，于江、楚军务两有裨益。

本日据富明阿奏，福山阳舍复被忠逆窜扰，图抄李鸿章后路，已饬该抚迅派劲旅力遏凶锋。曾国藩前奏溧阳已克，楚、沪各军业已联络一气，即着饬令鲍超等规取广德，以分贼势。侍逆如有上窜信息，该大臣尤当分饬皖南诸营沿途堵截，设法斩擒，断不可令其窜入江境，致剿办更形棘手。左宗棠仍当扼守徽、严各隘口，俾该匪不能接续南窜，则窜江之匪，自不难克期扑灭。将此由六百里各谕令知之。钦此。

遵旨寄信前来。

[1] 原文如此。

040．附录廷寄　发捻诸匪肆扰豫陕窥伺楚北饬分投堵击着鲍超力保东坝并谕曾国藩宜亲督各营围攻金陵三月十二日

同治三年三月十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、湖北巡抚严树森、河南巡抚张之万、署山西巡抚沈桂芬、陕西巡抚刘蓉、候补四品京堂李云麟、传谕暂署陕西巡抚按察使张集馨：

同治三年三月初六日奉上谕：

僧格林沁奏，统军赴豫相机进剿。曾国藩奏，汇报各路军情，请饬闽、粤、两湖一体严防。沈桂芬奏，豫捻窜近陕路，拨兵赴防，并遵防陕省窜匪。张集馨奏，汇报各路军务及筹防情形，省门左近一律肃清各折、片。览奏均悉。张总愚窜至嵩县属之龙王庙，有奔黑峪栾川之信。发逆窜至西坪，并有水路之贼，自汉中沿江直下，邓州、新野亦属吃紧。陈大㵙一股窜至襄阳所属之榆山一带，欲向樊城、老河口奔窜。僧格林沁因恐各匪勾结为患，已亲统全军赴豫，先至许州一带探剿，所筹深合机宜。着即督同苏克金、傅振邦等诱贼出险，先将此股殄灭，以次削平群寇。张之万督饬地方文武团练协同剿办，均听候僧格林沁调遣，粮饷军火随时筹济，不得迟误。

汉中贼匪沿江而下，较旱路尤为剽疾，若过郧阳，指日可到老河口，邓州、新野均属紧要。张之万当抽拨兵勇赴防，无任阑入勾合为患。此股窜贼，既有窜过郧阳可到老河口之说，而陈大㵙一股亦欲由樊城、老河口奔窜，是楚北防务十分吃重，何以近日未据官文等续报情形？着官文、严树森饬令在防将士，昼夜防范，倘兵力尚有不敷，应即相机筹调。樊城一带，倘须水师防剿，亦应一并筹派，不可稍有疏虞。沈桂芬因张总愚有分股窜河洛之谣，已调兵分防曲里、洪阳等渡口，如匪踪副〔逼〕近，即令和昌等隔河堵击，各口渡船严饬一律提归北岸。并着张之万、张集馨通饬所属照办，以免奸匪抢船北渡。

汉南发逆东窜，恐因豫省有大军堵截，避兵而行，或窜晋，或回陕，俱在意中，沈桂芬仍当认真设防；刘蓉、李云麟务当派兵出境会剿，不得以驱贼出境，遂谓可以卸责。李云麟前奏，调澄汉九营水师防河。该京卿在陆路视贼所向截剿，何以此股贼匪沿江而下，直犯郧阳、窥伺老河口？足见水师不能得力。着即统率所部尽力追剿，毋得区分畛域，贻患邻封。

多隆阿伤痕曾否就痊？厔余匪应已扫除净尽，潼关等处防务至要，该将军当与刘蓉、张集馨咨商分兵筹防，以期有备无患。刘蓉派援厔之五营，亦可另行改拨分防要口。该抚仍当凛遵前旨，察看军情贼势，克日出省督剿，以资得力。

曾国藩奏，鲍超东坝之师，久无战事，檄令分营进取句容、丹阳一带。如复句容，即以全军驻扎，专防金陵城贼冒死外窜，所筹亦甚周密。本日已谕令富明阿、冯子材等酌量派兵会攻丹、句矣。惟东坝为江、浙门户，现在广德踞匪归并湖州，皆思上犯江西以觅生路，沈葆桢设防严密，贼不得逞。该逆计无复之，难保不回窜广德，由东坝图援金陵，均不可不虑。鲍超一军自当力保东坝，方能进取，现在广德已经收复，应即派兵驻守以防复踞。该大臣请饬闽、粤、两湖一体严防，免成流寇，前已谕令毛鸿宾、恽世临、徐宗等严密侦探堵御，着官文、严树森一体预为防范，以免疏虞。江忠朝业已起程，杨岳斌水师即着毋庸上驶，仍饬于江面严断济贼之路。

金陵城大而坚，围攻不易，诚恐各营将士号令不一，心志难齐，曾国藩能否亲往督办？俾各营将士有所禀承，以期迅速奏功，并着酌度办理。将〈此〉由六百里谕知僧格林沁、官文、曾国藩、多隆阿、严树森、张之万、沈桂芬、刘蓉、李云麟，并传谕张集馨知之。钦此。

遵旨寄信前来。

041．附录廷寄　饬镇防及南渡扬防兵马与鲍超军协力攻拔丹句严防杨舍等处踞匪北窜兼着抚绥赈济北渡难民并归并江苏厘税局三月十七日

同治三年三月十七日，准兵部火票递到议政王军机大臣字寄——

钦差大臣协办大学士两江总督曾国藩、荆州将军暂署江宁将军富明阿、漕运总督吴棠、江苏巡抚李鸿章、督办镇江军务广西提督冯子材、帮办军务署京口副都统魁玉：

同治三年三月十一日奉上谕：

富明阿奏，添拨马步兵勇渡江，分路进取丹阳，并严防江面及筹济北渡难民一折。另片奏，丹阳城外接仗情形等语。前因曾国藩奏，檄令鲍超移东坝之师进取句容、丹阳一带，当谕令富明阿、冯子材等派兵会剿。现在富明阿添派马步兵队渡江，前后共八千数百名，分路进取。初二日詹启纶带领马队，由辛丰直抵丹阳北门外。该逆率党抗拒官军，奋勇直前，颇有斩获，然必须南北两路会同攻击剿办，较易得手。鲍超一军曾否进攻句容，抑或先取丹阳？着曾国藩酌量调派，务与镇防各营联络声势，迅速奏功。如鲍超进逼句容，兼防金陵城贼外窜，即着富明阿、冯子材等督率诸军察看丹阳地势，合力兜剿，俾丹、句踞匪不能互相援应，自不难克期攻拔。

扬防渡江兵勇，既经富明阿饬令听冯子材等调遣，冯子材等尤当审度贼情，稳扎稳进，毋稍大意，或为穷寇所乘。

屯踞杨舍、周庄、花市之匪，窜及长寿等沙，肆意焚掠，着李鸿章速派得力将弁实力扫荡，悉数歼除。此股贼匪归路，已为官军截断，铤而走险，势必乘虚而北，并着富明阿严饬水师，昼夜巡防，毋稍松懈。如江防吃紧，富明阿仍当酌撤南渡之军，沿江填扎，力保里下河完善之区。

难民纷纷北渡，泰兴土桥七港圩一带已有一万数千人，靖江尤众。该难民等兵燹余生，殊堪怜悯。现经富明阿提捐廉俸，筹拨米石，借资接济，仍恐不敷散给。着吴棠、李鸿章督饬藩司万启琛，分饬各地方官设法赈济，毋令一夫失所。其捐资赈济及办理出力人员，着由吴棠、李鸿章择尤奏请奖励，毋许滥冒。仍令在防兵弁认真盘诘，勿使奸宄溷迹。

有人奏，江苏抽收厘税，设局过多，商贩甚累，请总设一局，将各卡所收之税并于一处征收，于课项既无短缺，而弊窦更易稽查等语。着富明阿、吴棠、李鸿章将抽厘各局逐加查察，应如何裁撤归并之处，并着该将军等会商妥筹办理。原片着抄给富明阿、吴棠、李鸿章阅看。将此由六百里各谕令知之。钦此。

遵旨寄信前来。

042．附录廷寄　克复句容准汇案保奏并饬各路协力疾拔丹阳攻克常州三月十九日

同治三年三月十九日，准兵部火票递到议政王军机大臣字寄——

钦差大臣协办大学士两江总督曾国藩、暂署江宁将军荆州将军富明阿、江苏巡抚李鸿章、督办镇江军务广西提督冯子材、帮办镇江军务署京口副都统魁玉：

同治三年三月十三日奉上谕：

冯子材、魁玉奏，楚军克复句容，现拟移军会剿丹阳一折。鲍超官军由东坝进剿句容，冯子材等复派陶茂森各军由东昌街直捣句容之北，沿途截杀，进薄北门。鲍超之军已由南门攻入，立将县城克复。句容与丹阳互为犄角，此次鲍超督军进逼，一战而下坚城，剿办甚为迅速，深堪嘉尚。所有该军出力人员及镇城会剿之军，并着曾国藩查明汇案保奏。其句容余贼窜往何处？未据冯子材等奏明，着即饬令鲍超等查明追剿。丹阳之贼，此时闻风丧胆，摧枯拉朽，更易为功，着曾国藩即檄饬鲍超移得胜之师，疾捣丹阳，使该逆不遑喘息。

富明阿所派渡江兵勇先后八千余名，詹启纶已直抵丹阳北门外，颇有斩获。富明阿即饬该总兵与鲍超之师南北夹击，迅图攻拔，毋少迟延。

冯子材以宝堰、屯甸一带尚有逆垒未平，饬陶茂森移军扫荡，着迅将宝堰、屯甸逆垒削平，即行乘胜并力丹阳，以期功收破竹。其金坛一城贼势，自已穷蹙，如机有可乘，各路官军亦可分兵掩击，使各城次第收复，早奏肤公。

李鸿章派攻常郡之师，前以贼氛内窜，致稽战事。此时丹、句败逃之逆，更恐穷极铤走，思犯毘陵，如能早将常郡攻克，或不至为所牵制。现在攻剿情形若何？着饬李鹤章等一面迅图克复常州，一面严备丹阳之贼续行内犯，毋少疏虞。将此由六百里各谕令知之。钦此。

遵旨寄信前来。

043．附录廷寄　嘉勉金陵以东沿江腹地肃清饬李鸿章速即会攻常州鲍超速克丹阳并详奏戈登轻进失利几覆全军情况及查明降调总兵鞠耀乾功罪三月二十三日

同治三年三月二十三日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章：

同治三年三月十七日奉上谕：

李鸿章奏，兜剿杨舍一带窜匪殆尽，沿江腹地肃清一折。常州、丹阳股匪窜扰江阴、常熟，官军力战解围。该逆仍屯踞江阴，经李鸿章添兵援剿，断其归路。常州、丹阳踞逆，屡次由江阴、青山等处冲入接应，均经张树声、刘盛藻等设伏击回，使该逆内外不通，子药无从接济。李鸿章复由苏州驰赴长泾督战，将华市、周庄、杨舍踞贼击败，余匪窜聚云亭、花山一带，欲由三河口回窜丹、常，复经官军分路截剿，歼除殆尽。此股逆匪为金陵、常州外援，官军于两日间将该逆二、三万众悉行剿除解散，贼中伪王侯及大头目鲜得脱者，沿江腹地一律肃清，办理甚属妥速。

此时常郡贼援已绝，李鸿章正宜移得胜之师会攻常州，迅拔坚城以断金陵外应，仍一面分军规复金坛，毋稍延缓。鲍超自克句容后进攻丹阳，此时曾否得手？并着曾国藩檄饬该提督，并饬知冯子材等军会同夹攻丹阳，迅将该城克复，以期肃清金陵东路。现在金陵贼势当更穷蹙，值此功在垂成，务宜慎益加慎。曾国藩当饬围攻金陵各营将士严密防范，以杜该逆出窜，毋稍大意。

程学启枪子取出后，续据李鸿章奏渐有转机。此次报内未经提及，是否痊愈？着李鸿章遇便奏闻。戈登轻进失利情形如何？何以几覆全军？并着李鸿章详细具奏。

李鸿章所保之总兵杨鼎勋等，本日已明降谕旨，照请奖叙矣。道员张树声，前经李鸿章奏请记名简放，与吏部奏定章程不符，此次复由常州分兵堵扎要口，擒斩甚多，着交军机处存记，候旨简用。

降调总兵鞠耀乾，前失守福山，李鸿章因其熟悉江面水师情形，且前次曾有战功，奏请以水师参将降补，当经降旨允准。兹据给事中王宪成奏称，该抚前奏惩处该总兵之处，与条例不符，请照例治罪一折，着李鸿章将鞠耀乾功罪是否可抵之处，查明复奏，原折着抄给李鸿章阅看。将此由六百里各谕令知之。钦此。

遵旨寄信前来。

044．加派孙尚绂会审石昌猷袒匪杀良要案片二月二十七日

再，前任江西督粮道周汝筠禀揭前署南康县知县石昌猷袒匪杀良一案，经抚臣沈葆桢奏奉谕旨，饬交臣亲提审办。当将案内人证、卷宗委解到皖，发委善后局司道暨现办安庆粮台之候选道勒方锜等秉公集讯。因要证中尚有廖开昱一人未到，石昌猷又禀请续提熊学雍、钟煦春等五人均未到案，以致羁延未能拟结。而此案情节重大，头绪繁多，非加派熟悉刑名之员会同研鞫，不足以昭慎重而成信谳。查有来营差委之候选郎中孙尚绂，前在刑部浙江司郎中任内，曾充秋审处提调，讲求刑律，稳练精详，堪以派令会审。除檄饬遵照，仍由臣亲讯定案另行奏结外，理合附片陈明，伏乞圣鉴。谨奏。

045．请将经办江西厘务舞弊之万永熙革职并勒限将应赔银钱如数缴清饬令回籍片 [1] 二月二十七日

再，江西厘务，向系广东补用直隶州知州万永熙坐局经理。二年正月，准江西抚臣沈葆桢咨称，万永熙经御史参奏，奉旨查办，应即撤委等因。臣趁局员新旧交接之际，逐一清查，所收厘钱易银报解，多与市价不符；所收各卡罚款，亦未随时造报；且闻承办茶捐请奖，有浮收饭银之事。逐款札查去后，旋据江西藩司孙长绂查出钱价盈余银二万六千三百一十五两有奇，历年罚款银七千三十两有奇。除借拨、支销外，尚存银八千八百四十余两，并收还借拨银七千五百四十六两，于二年六月、十二月先后补解臣营充饷。又查出承办茶捐请奖，擅于例外加收饭银，未经禀请总局司道议详立案，率行收用，直至出局后始将浮收饭银二千八百三十九两报解藩库等情，并开具借拨、支销细数前来。经臣查核，内有不准销之钱价盈余银三千七百四十六两，罚款钱八百七十七串，应令万永熙补缴。当此军饷奇绌，局员收钱易银，不随时据实报解，致有钱价盈余巨款，所收罚款亦不造报，实属胆大欺朦。而其承办茶捐、浮收饭银发觉后，始行解缴藩库，显系有意营私，不得以现经分别报销报解，尚未始终侵蚀，稍事姑容。相应请旨将广东补用直隶州知州万永熙即行革职，勒限将应赔银三千七百余两，钱八百七十余串，如数缴清，饬令回籍，不准逗留江西，以肃厘政而儆官邪。谨会同江西抚臣沈葆桢附片具奏，伏乞皇太后、皇上圣鉴训示。谨奏。

[1] 此件与沈葆桢会衔具奏。

046．密陈奉旨筹画妥速办理李世忠及其部众一案片二月二十七日

再，臣钦奉二月初六日密寄谕旨：“所有李世忠部众，如何妥协遣散？所留二千人是否分隶各营？如何管带调遣？及交出各城如何派营接防？均着责成曾国藩悉心筹画，妥速办理，不可稍涉大意，致留后患。”等因。钦此。伏查李世忠于正月十八日接臣书函后，即于二月初二日复呈一函。据称前已咨呈将五河、天长两城兵勇先行遣散，所有滁州、全椒、来安、六合各城，世忠亦严饬各弁勇，限定三月底全数移出，概行遣散，断不迟误一日。敝营饷盐与采买之盐尽在五河西坝堆存，现饬陆续运售，将银及盐分散各将弁勇丁以为回籍川费。并将滁州历年所收稻谷售卖，先发给天长兵勇川费，令其迅速遣散。世忠理应投辕请罪，亲聆训示，奈滁州数城兵勇必得亲自料理，不能离身，特派记名总兵王廷瑞、陈自明代躬赴皖请示，其有遣散未尽之将士，酌留千余名，交陈自明统带赴辕静候指挥各等语。旋于二月十九日王廷瑞、陈自明等来营谒见，面陈之词与李世忠原函大略相同。遣勇以后，李世忠应如何引退之处，候示遵行等语。臣比即明白开导，顷又给予一函，告以尽此三月内尽散五城兵勇，四月初亲来安庆晤商一次。由臣奏乞恩施，饬令赴任，仍俟任事数月后，呈请开缺回籍，以践去夏引退归耕之前言。臣查李世忠平日揽权专利，诡诈多端，此次惮慑天威，畏罪输诚。陈自明籍隶云南，曾为向荣旧部，以之管带酌留之千余人，尚属相宜。此外滁营各文武亲属，能否悉臻妥协，尚不可知。除俟三月底五城交毕，李世忠离滁，专案奏结外，合再附片复陈近状，驰慰宸廑，伏乞圣鉴。谨奏。

047．密陈奉旨察看两淮盐运使忠廉能否胜任片二月十七日

再，臣前奉二年七月十五日寄谕：“候补道忠廉，现令署理两淮盐运使，该道能否胜任，着曾国藩察看据实具奏。”等因。钦此。臣查两淮盐运使所辖引地最广，额课甚繁，筹运催征，责任綦重。况值淮南江路畅通，经臣核议新章，行销楚、西各岸，亟须广招商贩，源源承运，以冀规复纲引。淮北票法疲坏，棼如乱丝，亦宜大加整理，非勤明练达之员难期振作。署运使忠廉，于上年十一月二十二日接印，本年正月来皖。臣接见数次，老成朴实，事必躬亲，到淮未久，已能谙究利弊。察其才具，于两淮运使一缺，堪以胜任。除饬仍回泰州供职外，理合附片密陈，伏乞圣鉴。谨奏。

048．拣员请补山阳阜宁等各要缺知县折二月二十七日

奏为拣员请补附郭沿河沿海各要缺知县，恭折奏祈圣鉴事。

窃照山阳、阜宁、甘泉、砀山等县，前以事故先后出缺，当准部咨截缺。旋因江苏省军务倥偬，未能迅速铨补，咨部展限在案。所遗各缺，均系沿河沿海要地，臣等于通省现任知县内，逐加遴选，非现居要缺，即人地未宜，一时实无堪调之员。兹于应补人员内，查有候补知县姚德彰，堪以请补山阳县一缺；即用知县江鸿，堪以请补阜宁县一缺；候补知县李修梅，堪以请补甘泉县一缺；沿河补用知县马步瀛，堪以请补砀山县一缺。据藩、臬两司会详请奏前来。臣等往返函商，意见相同。合无仰恳圣恩，俯念各缺紧要，准以姚德彰补授山阳县知县，江鸿补授阜宁县知县，李修梅补授甘泉县知县，马步瀛补授砀山县知县，实于地方有裨。谨会同漕运总督臣吴棠缮具清单，恭折具奏，伏乞皇太后、皇上圣鉴训示。谨奏。

附清单

谨将拟补山阳、阜宁、甘泉、砀山各要缺知县，缮具清单恭呈御览：

一、山阳县知县王崧龄，保举以同知直隶州用，于同治元年七月分截缺。该县系冲、繁、疲、难四项沿河要缺，且附郭首邑。现当军务渐平，整顿抚绥，均关紧要。查有候补知县姚德彰，年五十四岁，顺天大兴县监生，原籍浙江，遵筹备例报捐从九品分发江苏。道光二十年到省，捐输陕西经费，二十七年二月奉旨：“江苏从九品姚德彰，着以县主薄分发南河，遇缺即补。”钦此。赴部验看，是年十月到工。二十九年捐输顺天经费，四月奉旨：“南河遇缺县主簿姚德彰，着归新班遇缺前先补用。”钦此。三十年咨署桃源县南岸主簿，咸丰二年正月实授。三年丰北大工合龙，出力保奏，奉旨：“姚德彰着赏加六品顶戴。”钦此。是年九月咨升安东县县丞，六年四月实授。十月剿获山东流匪首犯何延凤等多名，八年十月卸事。历在徐州守城，防剿出力保奏，九年五月二十八日奉上谕：“南河安东县县丞姚德彰，着开缺以知县归候补班前用。”钦此。臣查该员姚德彰，任事勤敏，以之请补山阳县知县，实属人地相宜。如蒙俞允，容俟接准部复，照例给咨赴部引见。该员系由筹备例报捐，毋庸补缴四成监底银两。

一、阜宁县知县毕培贞，失守革职，于同治元年三月分截缺。该县系繁、疲、难兼三沿海要缺，同治元年捻匪窜扰之后，疮痍未复，抚绥、巡防，均系紧要。查有即用知县江鸿，年五十岁，安徽旌德县举人，原籍浙江。咸丰二年壬子恩科会试，中式贡士。六年，在籍帮办厘捐出力保奏，奉旨：“着以知县尽先选用。”八年补应己未科，殿试三甲进士，以知县即用，签分甘肃，遵例改指江苏近省。于九年九月初一日到省，签掣江宁差委。臣查该员江鸿，朴实明练，以之请补阜宁县知县，与例相符。该员系即用知县请补知县，衔缺相当，毋庸送部引见，亦毋需查造参罚册件。

一、甘泉县知县施宜泰，捐升遗缺，于咸丰十年正月分截缺。该县系冲、繁、疲、难四项沿河要缺，且附郭首邑，时有发审案件，当此军务未竣，巡防善后，均关紧要。查有候补知县李修梅，年四十三岁，广东嘉应州监生。咸丰六年，在京铜局报捐知县，指发江苏。十月，吏部带领引见。十二月初十日到省，历在江南粮台办理支放、收领、赏恤、军火局务。〈七年〉六月，报捐同知升衔。八年三月，试用期满。九年三月，江南粮台委员择尤请奖案内保奏，三月十六日奉旨：“着归候补班前先用。”钦此。同治元年四月，于镇江历年防剿案内保奏，奉旨：“着赏戴蓝翎。”钦此。臣查该员李修梅，明干有为，现署甘泉县知县，于地方团防办理妥洽，情形亦熟。以之请补甘泉县知县，与例相符。如蒙俞允，容俟接准部复，照例送部引见。该员系候补知县请补要缺知县，一切因公处分，照例毋庸核计。再，该员原捐监生，系于道光二十七年二月十三日，在河南藩库遵例上兑，系属实银，毋庸补缴四成银两。

一、砀山县知县汪杰，保举开缺，以直隶州知州补用，于咸丰十一年四月分截缺。该县系繁、疲、难兼三沿河要缺，地方凋敝，迩年逆捻窜扰，民困未苏，整顿抚绥，均关紧要。查有沿河补用知县马步瀛，年五十四岁，河南扶沟县举人。咸丰三年癸丑科，大挑一等引见，奉旨：“以知县用。”钦此。签掣南河，请假回籍修墓，在籍丁母忧。五年九月二十日服满，仍赴南河试用。六年十月到工，获犯出力，是年九月十三日奉上谕：“着免其试用，借补以沿河知县补用。”钦此。访获私造银钞一案，接准部咨，准予加一级。清江筹防等局出力，八年二月初二日奉上谕：“着俟补缺后，以同知用，先换顶戴。”钦此。历次截剿东窜大股捻匪出力，同治元年五月奉上谕：“着赏戴花翎。”钦此。臣查该员马步瀛，精细练达，历署徐州府属邳州、睢宁县等缺，均能办理裕如。以之请补砀山县知县，与例相符。该员系沿河补用知县，请补知县，衔缺相当，毋庸送部引见，亦毋须查造参罚册件。

049．沈葆桢截留江西牙厘不当仍请由臣照旧经收充饷折三月十二日

奏为江西牙厘仍应归臣处经收，以竟金陵将蒇之功，恭折奏祈圣鉴事。

窃臣接准江西抚臣沈葆桢咨称，以江西军务方殷，请将茶税、牙厘归本省经收，于二月二十六日具奏，抄折咨会到臣。伏查臣军奏拨江西之饷，前后约有三项。臣初任江督，奉旨兼办皖南军务，其时江南六府糜烂，皖南仅存祁门一县，一片贼氛，无处下手。臣于是奏办江西厘金以充东征诸军之饷，奏拨江西漕折五万以充徽、宁两防之饷。逮二年四月，因各军逃亡过多，又奏九江洋税三万以清积欠，先后奉旨允准。沈葆桢到任后，于元年九月奏明将漕折截留，不解臣营。二年六月，奏留洋税专充江忠义、席宝田之饷，并未解过臣营一次。此两项者，臣均未具疏复奏，力与争辨。此次截留牙厘，不能不缕陈而力争者，实因微臣统军太多，月需额饷五十余万，前此江西厘金稍旺，合各处入款约可发饷六成，今年则仅发四成，而江西抚臣所统各军之饷均发至八成以上。臣军欠饷十六七个月不等，而江西各军欠饷不及五月。即以民困而论，皖南及江宁各属，市人肉以相食，或数十里野无耕种，村无炊烟，江西亦尚不至此。请我皇上钦派大员，察看东南数省，果江西之军民较苦乎？抑皖南、金陵之军民较苦乎？假令沈葆桢奉使巡视皖、吴一次，果行军于江西较难乎？抑行军于皖南、金陵较难乎？知必有不辨而自明者。臣于三省皆系辖境，非敢厚于皖、吴而薄于江西也。无论何人处臣之地势，不得不出于此也。

今苏、浙之省会已克，金陵之长围已合，论者辄谓大功指日可成，元恶指日可毙。以臣观之，洪酋与忠逆坚悍异常，屡掘地道俱未得手，本无粮尽确耗，又城中新种麦禾，青黄弥望。臣之愚计，谆嘱曾国荃、鲍超等总须力扼窜路，不使逆酋挟大股冲出，贻患他方。至克复之迟速，尚难预计。往昔庚申之春，和春、张国樑大军合围，功败垂成，彼时围师比今日多二万人，饷项存营者尚数十万，徒以迟延未发，尚为军士借口，全局决裂。况今日饷需奇绌，朝不谋夕，安得不争江西之厘以慰军士之心？此臣之隐衷，外人诧为过虑，惟冀皇上鉴亮者也。

前代之制，一州岁入之款，置转运使主之，疆吏不得专擅。我朝之制，一省岁入之款，报明听候部拨，疆吏亦不得专擅。自军兴以来，各省丁、漕等款，纷纷奏留供本省军需，于是户部之权日轻，疆臣之权日重。然疆臣既得专管利权，则督与抚事同一律，不得又有轻重主客之分。臣尝细绎《会典事例》，大抵吏事应由抚臣主政，兵事应由督臣主政。就江西饷项论之，丁漕应归沈葆桢主政，以其与吏事相附丽也；厘金应归臣处主政，以其与兵事相附丽也。

厘金之起，始于咸丰三年，雷以倡办于扬州，专为发逆兵事而设，初非国家经制之款。臣忝督两江，又绾兵符，凡江西土地所出之财，臣皆得奏明提用。即丁、漕、洋税，三者一一分提济用，亦不为过，何况厘金奏定之款，尤为分内应筹之饷，不得目为协饷，更不得称为隔省代谋。如江西以臣为代谋之客，则何处是臣应筹饷之地！谓安徽应筹耶？则乔松年亦得执本省隔省之说以相拒。谓江南苏、松各属应筹耶？则李鸿章兵数之多亚于臣处，战事之殷倍于上游，除议定月解四万外，势难再行提用。谓江北淮、扬各属应筹耶？则里下河蕞尔之区，臣与吴棠、富明阿、冯子材四人争剥竞取。其何能给？且畛域之说太明，则镇、扬两防断不足以自存，而僧格林沁、多隆阿等不兼封疆之帅，必有窒碍难行之日，臣窃以为不可。臣所最抱歉者，广东七成之厘金，湖南东征局之厘金，皆非臣分内应得之饷。用兵太久，乞邻救饥，私衷耿耿，如负重疚。然毛鸿宾、恽世临不遽奏请停止者，知臣处入不敷出甚巨也。一俟军务稍定，臣即当奏明先还广东七成之厘，次罢湖南东征之饷，断不肯久假不归，蹈专利之陋习而不自觉，此心筹之熟矣。

抑臣又闻同僚交际之道，不外二端：曰分，曰情。巡抚应归总督节制，见诸《会典》，载诸坐名《敕书》。臣又曾奉特旨节制江西巡抚，臣以才力不逮，再三恳辞。特旨之节制，一时之异数，臣得而辞之；《令典》、《敕书》之节制，数百年之成宪，臣不得而辞，沈葆桢亦不得而违分也。军事危急之际，同寅患难相恤，有无相济，情也。沈葆桢于臣处军饷，论分论情，皆应和衷熟商。

元年八、九月间，臣军疾疫大作，死亡无算，而忠逆大举援救金陵，危险万状，沈葆桢乃于是时截留漕折银四万，既不函商，又不咨商，实属不近人情。二年，浔关洋税一案，臣奏拨三万两，奉旨先准，沈葆桢旋奏留专供江、席二军之饷，钦奉寄谕以皖营军饷短绌，饬抚臣妥筹兼顾，如数分拨。逮关道蔡锦青分拨万五千两解至臣营，沈葆桢乃大怒，严札申饬蔡锦青，并移咨诘问臣处，但有峻厉之词，绝无婉商之语。此次截留厘金，亦并未函商、咨商一次，不知臣有何事开罪而不肯一与商酌？以为事势紧急、无暇远商耶？则前年漕折、去年洋税、今年厘金三事中，岂无一事可以先商后奏者？殊不可解。

人恒苦不自知，或臣明于责沈葆桢而暗于自责？臣例可节制江西，或因此而生挟权之咎？臣曾保奏沈葆桢数次，或因此而生市德之咎？幾微不慎，动成仇隙？然臣阅世已深，素以挟权、市德为可羞，颇能虚心检点。即如漕折一案，臣曾函商一次，咨商一次；洋税一案，臣接抚臣峻词诘问之咨，曾经密函婉复。兹特抄呈御览，以明臣不敢有挟权、市德之意。自此二案外，臣之公牍、私函，在江西者极多，其中如有挟权、市德、措词失当者，请旨饬下沈葆桢多抄数件进呈。倘蒙皇上摘出指示，或有显过，臣固甘受谴罚；即有隐慝，臣亦必痛自惩艾。若臣返躬内省，则自觉对沈葆桢而无愧，即讯诸大廷、质诸鬼神而无惭。而沈葆桢专尚客气，不顾情理，实有令人难堪者，臣亦不复能隐忍不言矣。

臣处自闻截去江西厘金之信，各军人心惶惶，转相告语，大局实虞决裂。合无吁恳天恩，饬谕江西厘金仍全归臣处经收，以竟将蒇之功。俟金陵克复之日，立即请旨分成匀济，一面派拨重兵回援江西，兼顾湖南。其金陵未克以前，除彭玉麟、刘于浔、孙昌国三军需饷五万有奇，循旧仍由江西厘金供支外；其江、席两军万人，臣亦必于厘金项下竭力分拨，特不可遽改局面，动摇军心，致生功亏一篑之变。所有江西牙厘应归臣营缘由，恭折由驿驰奏，伏乞皇太后、皇上圣鉴训示。谨奏。

附与沈葆桢往来信咨抄件

一、元年九月十六日曾国藩寄沈葆桢信 [1]

幼丹尊兄大人阁下，接奉重九日环章，敬悉一切。金陵一军，已接其十二日信，业经守定廿三昼夜，现虽尚有两处地道未穿，而官军已加修内墙、内濠各一道，又于最冲之营亦掘地道以迎之。敝处又于芜湖拨二千人往濠内助守，都将军亦于扬州拨千八百人来营助守。据左中丞、蒋方伯屡报伪侍王大股十四日由浙江窜集金陵，若侍逆到日，再能坚守经旬，则金陵或可化险为夷，仰慰垂廑。

宁国贼目杨七麻、黄老虎等，比忠、侍凶焰少减，然人数亦实不少。春霆回营后，于初六日移扎距郡二十里之高祖山。顷因芜湖稍松，拨三千人往助霆军，若延至二十以后再行开仗，则援助之兵至矣。宁国县城于初六日失守，贼目为赖、古、刘等，即青阳石埭之败股也，其凶焰又远不如杨、黄而穷饿特甚，势必图窜江西为就食之计。现饬朱、唐两军坚守旌德、徽州二城，冀可堵截，又恐其由间道内犯，已飞调蒋芗泉一军入徽扼贼窜江西之路，左帅亦以景德镇、乐平等处为后路饷源，或许我也。江西本省不可无大枝游击之师，韩进春五千人之举断不可少，虽微嫌少迟，究胜于终不蓄艾者。到省后须令苦练三个月，乃可调出应敌，幸勿摘未熟之瓜，揠方长之苗，至要至要。五千人之饷月需二万八千金，并子药帐棚共约三万两（此敝处最多之则，若稍少则二万六千、二万四千亦可养五千人。）敝处愿匀分二万金月供韩军，或全提漕折，或漕项一万、厘局一万，皆指有着之款，下欠一万。请公或截部漕、或提地丁补之。先此函商，俟尊疏奉到批谕，再行咨商或奏商也。敝处奏定新漕，求饬按月酌解，慎无全行截停，至感至感。即问台安。馆愚弟曾国藩顿。

二、元年十月初四日曾国藩与沈葆桢咨 [2]

为咨商事。为照本部堂于本年八月间，奏奉谕旨，在于江西漕折项下按月协拨徽、宁军饷银四万两。嗣因江西边防吃重，准贵部院函商，拟令韩进春招募五千人，本部堂当以江西本省断不可无大枝劲旅援应游击。五千人饷需各项共约须银三万两，愿于敝处匀分二万月供韩军，或全提漕折，或漕项一万、厘局一万，皆指有着之款。下欠一万，请于部漕地丁项下酌量提用，其奏定新漕，求饬按月酌解，慎勿全行截停等语，专函商办在案。日下金陵、宁国援贼四集，各军饥疲日甚，望饷孔殷，应请贵部院迅饬粮道，在于江西漕折月解徽、宁军饷四万之内，酌提银三万两，交派去之战船接解安庆粮台经收，其余银一万两，即留供给韩军。俟接到贵部院复函，再于厘金项下截留银一万两，以符原议。

又查徽、宁军饷，前此咸丰六、七、八、九、十等年，本分两防：宁防系邓、郑、周各军门督办，每月额饷约十五万。至九年，浙江胡抚部院奏减为十二万，遂与郑军门龃龉，互相讦参。徽防系张都堂督办，每月额饷约十一万。其奏拨江西协饷八万两，虽未全解，然每月实解现银三万两，有案可稽。本部堂自十年八月接管徽、宁两防，仅请拨江西漕折五万两，较之原额实已大减，今秋减为四万，兹又减为三万矣。本年夏间进兵太骤，自金陵以至徽州七百余里，布置多疏，处处皆有破绽。目下逆贼麇集，深恐皖南之藩篱一决，贻误江西。如徽州、旌、休三城，守兵不满八千，力本不厚。此外如池州一千，泾县一千，祁门五百，尤嫌单薄。至石埭、建德并无一兵防守，均属疏懈。故此次群贼上犯，本部堂忧灼迥异寻常。倘徽、宁侥幸保全，大局不致决裂，贼退之后，本部堂再募勇五六千，增池州、祁门之兵，添石埭、建德之防，庶几外保皖南，内固江西，其协饷漕折三万，断难稍减。应请贵部院谆饬粮道，按月如数拨解，实叨舟谊。相应咨商，为此合咨贵部院，请烦查照施行。须至咨者。

三、二年八月初十日沈葆桢与曾国藩咨

为咨商事。本年八月初八日，据署饶、九蔡道锦青申报，九江关征收洋税，均匀分解江、席二军月饷及皖营军饷，请查核分咨等情到本部院。据此，除批据申已悉该道力筹全局，本部院深愧弗如。且不候批示即行分解，尤见任事之勇。第江、席两军亦阁督部堂调援之师，现责成肃清皖南，似非本部院私设自卫营头无足重轻者。比使该道整顿洋税，十分起色，该营月饷六万之外，尚有赢余，则丝毫悉输江外粮台，本部院亦受赐无量。至丁漕各款，尽给本省兵饷，不敷甚巨，即谓将卒一隶江右便无足齿数，其未能枵腹从事，当亦人情所以不敢求分洋税之余者。原谓洋税所入，只有此数，尽解江、席两军犹苦不足也，今该道已掺成算，若江、席两军尚有他省协济另款，抑其弁勇只需半饷，绝无异词，孰非效命国家者，本部院何所庸其吝惜。倘仍须于丁漕划补，当何以处本省防军？

本部院受病日深，万难恋栈，原不必妄参末议，自蹈愆尤，况援师已出皖南，稍存畛域之心，尽可借端推诿。惟与江军门握晤之日，口血未干，来往文移亦经行知，该道贼氛朝解，前盟夕寒，江军门得无疑本部院暗中授意为此翻复倾侧之术耶？即江军门不以食言见责，阖营弁勇亦隐忍相安，本部院有腼面目，何堪自问耶？当悍逆环逼，人人自危，若非防军苦守于前，援师血战于后，江右生灵涂炭，乃分之宜，恐未必不牵动全局。试问此时洋税安在？顾大局者至此又当作何议论？且安得浔阳片土为面面周旋地耶？今邀天之福，因人之力，幸而获全，白骨犹新，创痍未起，而累战汗血，遽付东流，本部院欲勉效力，顾大局之一言，无如天良难昧也。

据称遵旨妥筹兼顾。既系本部院钦奉转行之旨，则理应如何兼顾，本部院似可与闻。年来由部请旨，饬拨京、协各饷，岁计数百万，若藩司粮道皆如此力顾大局，先发后闻，虽尽取江右之民炙其膏脂，恐日不暇给，况洋税亦迭经奉旨提解部库京饷，当更重于皖饷，未闻该道之赞一词。前者，本部院提解省垣，该道斤斤必以奏明为请。该道之所以分别轻重缓急者，得毋太相悬绝耶？本部院德薄智绌，无能为役，自愧自恨而已。仰善后局移候咨商阁督部堂、江军门示复，缴印发外，相应咨商。为此合咨贵阁部堂，请烦查照，迅赐示复施行。再，该道原文，已据声明并呈，应请毋庸重录，合并咨明，须至咨者。

四、二年八月二十日曾国藩寄沈葆桢信 [3]

再密启者，接奉初十日大咨，以蔡道将九江关洋税三分匀解一案，咨商迅复。查蔡关道于七月二十八日，陪冯展云学使坐轮船来安庆，在何小宋处小住三日。初一日冯、蔡与彭雪琴同赴湖口，蔡道在此面禀公事三件：一言京米太少，江西本届须解漕米进京。一言九江洋税可以三分之二解江、席，一分解安庆。一言茶叶落地税，洋人纷纷不服，且华商于落地税之外别无厘税，洋商于落地税之外又别有子口税，亦不公允，宜将新章更改等语。弟比答以京米、洋税二者，须禀抚辕。洋税尚可函禀，京米必须进省面禀，至落地税新章应改之处，准由该道禀请酌改，但须与前次贴出告示不相矛盾等语示之。三十日，渠来禀辞，弟又嘱其晋省禀见阁下。是蔡道归浔后即行晋省之说，敝署人人知之，彭、冯二公知之，九江府县知之，不知南昌有所闻否？又不知厥后何故中止三分匀解？在渠以为遵旨办理，然既未面禀，又未奉批，情理殊不妥叶。渠之申报，弟尚未批。当即批令以后尽解江、席不解安庆，其现已解到六万五千金，敝处亦可徐解江、席，如昨日解米二千石之类，亦可抵也。此案孙署司之初详，蔡道之申报，弟与阁下之奏咨四者，皆有参差不符之处，谕旨亦作调停之词。弟若备咨奉复，恐稍着斧凿痕迹，故以密函布复，恕不另咨。又大咨中万难恋栈一语，似有引退之志。自台端莅任江西，劣员淘汰将尽，仕途为之一肃，门包供应，省垣绝迹。若旌从去位，则继之者恐难如此弊绝风清。即主兵如段、韩、屈、王等，皆能竭诚效命，客兵如刘、王、江、席、李等，亦感激无间言，若另易他帅，亦难必众军之用命。弟忝附同舟，窃欲代皇上一为挽留，代百姓一为攀辕，可否涵纳从流，同支危局？伏候卓裁。再问台候多福。国藩密启。

[1] 此件原注：“此函沈葆桢并无回信。”

[2] 此件原注：“此咨，旋接沈葆桢复咨，不允分拨漕折解皖之议，遂未奏请，以全寅谊。”

[3] 此件原注：“沈葆桢于八月初十日发前咨后，旋于八月二十二日奏请开缺，接此函后适奉温旨慰留，遂于十月初三日销假。”

050．附录廷寄　户部议复准将江西所征厘税由该省及曾国藩军营各提一半充饷三月二十一日

同治三年三月二十一日，准兵部火票递到议政王军机大臣字寄——

钦差大臣协办大学士两江总督曾国藩、江西巡抚沈葆桢：

同治三年三月十六日奉上谕：

前因沈葆桢奏，江右军务紧急，请将茶税、牙厘仍归本省征收，谕令户部妥速议奏。兹据奏称，苏、浙败贼奔突堪虞，倘防御稍疏，不独江西遭其蹂躏，即曾国藩亦添西顾之忧。曾国藩军营各省协饷及厘金等款为数甚巨，通盘筹画，尚可补苴支柱。其江西茶税、牙厘拟照该抚所请，由本省分提一半等语。

江西防剿现在极形吃紧，与其糜烂之后分兵筹饷，不如先事预防，俾江省得以自固藩篱，即曾国藩亦可专力东南。着即照该部所议，准如该抚所奏，将江西省牙厘、茶税由本省分提一半，作为该省防饷，其余一半仍归曾国藩军营，俾得各资接济。原折着抄给阅看，将此由五百里各谕令知之。钦此。

遵旨寄信前来。

附录户部倭仁原折抄件

大学士管理户部事务臣倭仁等谨奏，为遵旨速议具奏事。

据江西巡抚沈葆桢奏，江右军务方殷，民力已竭，恳将茶税、牙厘仍归本省征收一折。同治三年三月初九日奉旨：“户部妥速议奏。”钦此。钦遵由军机处交出到部。查原奏内称，咸丰十年五月，曾国藩奏请将江西通省牙厘归臣设局经收，以发征饷等因，奉旨允准。伏念督臣此举，原谓当日时势与平时不同，不得不变通办理。今日事势又与咸丰十年不同，安得不再筹变通，以期尽利。查咸丰十年江西全省肃清，苏、皖遍地皆贼，督臣征饷自不能不专责江西。今皖北阖境敉安，皖南仅有广德未复，金陵、常州功成指日，上海殷富冠绝东南，而江西水旱连年，横遭兵燹。苏、浙败逆死中求生，今春以来，入境殆将十万。前此老巢可恋，小挫即复东归；今则破釜沉舟，虽死绝无返顾。此贼势之不同咸丰十年。督臣未离江境，征兵可兼防兵之用，本省勇数寥寥，取资钱漕，尚堪敷衍。今督臣去江远甚，所部猛将精兵又去督臣远甚，猝然闻惊，虽欲卷甲疾趋，鞭长莫及。是以护抚臣李桓募继果营二千人，臣到任后募韩字营五千余人，添募继果营一千余人，移调精捷营、精毅营万有余人，各府募守勇五百人。今春复饬未到任之赣南道王文瑞募湘勇四千，各府州县报募勇守城者或千余人，或数百人，络绎不绝，将严其失守之罪，不得不予以可守之资，此兵数之不同咸丰十年。以前江西连岁丰稔，苏、浙路梗，富商巨贾咸出其途；今则水旱屡告，农鲜盖藏，长江通商大贾尽趋沪、汉，团务、捐务动辄窒碍，丁、漕两款征解不前，而京饷、协饷、兵饷、勇饷均出其中。闻警以来，各郡县均请留用正款，靳之则城邑不保，何有丁、漕？许之而库藏空虚，何从挹注？此民力之不同。江西为督臣兼辖省分，臣何敢稍分畛域？然如湖南、广西等省，皆总督兼辖省分，能协济者每月数万金而止，即牙厘、茶税等事，亦归本省自办。方今各营枕戈杀贼，悬釜待炊，深虞哗溃，合无仰恳天恩，准将茶税、牙厘等款仍归江西本省经收支用，督臣征饷，酌量江省力所能及者，钦派每月协济数万金，俾征、防两无贻误。如臣议窒碍难行，应请饬部通盘筹画，准臣暂于江西牙厘、茶税项下分提其半，以济急需而搘危局等语。

臣等伏查咸丰十年江省肃清，值曾国藩督师东下，因军饷支绌，奏请将江西通省牙厘归该督经收，以济征饷。兹据该抚以贼势、兵数、民力与咸丰十年情形各有不同，剀切敷陈，恳请将茶税、牙厘仍归江西本省经收。如有窒碍，请于茶税、牙厘项下分提其半等语。查该抚所奏，苏、浙败逆窜入江境，前此小挫，即复东归；今则虽死，绝无返顾，铤而走险，固无一时尽歼之理，亦断不能使其绝无可窜之路。是以前抚臣李桓募继果营二千人，该抚臣到任后复添募韩字等营数千人，移调精捷等营万余人，兵数已倍蓰于前。而该省频年水旱，民鲜盖藏，商贾旁趋，萃于汉沪，现在悬釜待炊，深虞哗溃，所奏尚属实情。臣等悉心商酌，曾国藩一军刻因金陵、常州攻剿吃紧，广德虽复，仍虞奔窜，该营军饷亦属万无可缓。惟曾国藩现驻皖省，所部各营均在江南及广德一带，距江西较远，兵力势难兼顾苏、浙。败逆奔突可虞，倘防御稍疏，不独江省遭其蹂躏，即曾营亦添西顾之忧。与其糜烂之后分兵筹饷，不如先事预防，俾江省有以自固其圉，即曾国藩亦可专意东南。查曾国藩军营现在月饷，每月湖北协济银五万两，湖南协济银二万五千两，四川协济银五万两，江西协济银三万两外，尚有广东厘金及江苏厘金等款，为数甚巨，均可源源接济。纵各省报解稍有未齐，通盘筹画，亦总可补苴支拄。其江西茶税、牙厘，拟照该抚所请，即归江西本省经收，分提一半作为该省防饷，其余一半仍归曾国藩军营，以期征、防两无贻误。所有臣等遵旨速议缘由，是否有当，理合恭折具奏，伏乞皇上圣鉴。谨奏。

051．附录廷寄　着两湖两广厘捐源源接济皖饷江西亦应于万难中筹拨皖饷共竟攻拔金陵扫除余匪大功二月二十四日

同治三年三月二十四日，准兵部火票递到议政王军机大臣字寄——

钦差大臣大学士湖广总督官文、钦差大臣协办大学士两江总督曾国藩、两江〔广〕总督毛鸿宾、江西巡抚沈葆桢、安徽巡抚乔松年、湖北巡抚严树森、湖南巡抚恽世临、署广东巡抚郭嵩焘：

同治三年三月十八日奉上谕：

通政使司通政使王拯奏，江、浙踞逆，日就削平，事机至紧。第皖军仰食，仍惟江省总台是赖。以两湖捐厘之数，为皖军十万养命之原，不特浙饷不能分拨，即曾国藩所部月饷亦只能放数成，粤东情形迥非昔比，厘捐一项筹办綦难。近日沈葆桢又因江西剿贼紧要，请将协皖饷银酌定分数，并于茶税、牙厘项下分提其半，以为本省之用。诚恐军前将卒传闻饷源将窒，众心或生觖望，殊于大局关系匪轻。请饬江、皖、楚、粤各疆臣同心努力，以求共济各等语。近日苏、杭迭复，金陵合围，江、浙地方可望以次肃清，惟常郡、丹阳尚相犄角，浙贼悉萃湖州，其窜入江西之贼又蔓延于抚、建一带，并有由泸溪、新城而潜越闽境者。若非任事诸臣和衷共济，迅将金陵老巢克期攻拔，并将各路窜踞余匪悉数歼除，万一师老财匮，功隳垂成，必致余烬复燃，不可收拾。从前和春、张国樑等大军之溃，即由司计者掊克月饷所致。王有龄困守杭城，亦以王履谦等不能接济，致浙省沦陷于贼。前车之鉴，可为寒心。着官文、严树森、恽世临将办有成效之厘捐，随时整饬，源源接济皖饷。

毛鸿宾、郭嵩焘于粤省厘捐一项，恪遵迭次谕旨，无论如何为难，总当平心静虑，妥为区画，务令利归公家，毋资中饱，以裕饷源。沈葆桢因本省剿贼亟需，暂将税厘提出一半充饷，亦是实在情形。第皖军关系全局，沈葆桢平日公忠体国，畛域不分，仍着于无可筹画之中，力图拨解皖北。地方新复，如有可以设法接济之处，并着曾国藩、乔松年酌度办理，原折着摘抄给与官文等阅看。将此由六百里各谕令知之。钦此。

遵旨寄信前来。

附王拯原折摘抄件

窃臣尤有请者，皖、浙诸军与贼相持，诚不为不久矣。所需饷项，曾国藩、左宗棠等能知大局艰难，各于江、楚等省日为筹策，从未一闻祈请呼吁之章。自咸丰十年后，两湖支应已多，军行又远，乃奏明于江省设立总台，恃为大宗转运，顾以一省捐厘之数，而为皖军十万养食之原，浙军固不能分拨，即曾国藩所部月饷，传闻亦只能放数成。曾国藩不得已而筹及粤东厘捐一项，方为皖、浙军资，必当大得其济。孰意粤之情形，迥非所期，实有急切不能办理之势。臣于上年曾一具折保举郭嵩焘往办粤厘，以该署抚向于厘务最为留心，人亦可靠，盖郭嵩焘所不能遽办，则亦必非他人所能猝办者矣。然则此时皖军仰食，仍惟江省总台是赖。夫民之不能见远而各为其私者，情也。粤则有之，江岂独无？日前沈葆桢奏，果有请酌江省协皖饷银，拟将茶税、牙厘等款仍归本省经收提用一折。所陈事势今昔不同，亟当变通办理情形，至为委折详尽。

沈葆桢自莅江抚，公忠大著，声望亦最优绝，非挟有他肠不顾大局者。比观其折尾，于所请派江省每月协济皖饷数万之说，殆亦自知其不能行，故复恳交部议，准其暂于牙厘、茶税分提其半，以为本省之用。当蒙圣恩交部议奏。部臣全局通筹，允其半议，亦既持平定议矣。而臣以为天下之势犹率然，常首击而尾应；江、皖之形本车辅，苟唇亡则齿寒。当此功亏一篑之时，尤贵通力合作之义。夫皖军之于江饷，臣虽未能晓然其中详悉，独以愚虑度之，前此全省之力供亿，犹虞弗给，岂至此时而半数所可支？前此数年之久，取携既肯相资，何至此时而须臾又不能忍？若谓上海一区饷源殷富，乃苏军所自仰，皖军岂能攘背而夺之食？其他虽有新复地方，或流亡未复，或疮痏殊深，方当亟求振恤之方，何遽能生筹济之术？在曾国藩等为人，断不至于此江饷稍生觖望。且以师久糜费，犹或时以尽忠，竭欢为忧。惟军前将卒，则当枕戈喋血、切望成功之时，万一传闻军饷来源将闭，众心或生，何以得饱腾而资鼓舞？前此和春、张国樑大军之溃，实由当轴有心掊克，而司计者望风承旨，将军营月饷勒掯所致。王有龄杭城守死，亦以王履谦等不能以越中接济，究竟所为出纳之吝者归于何？有念及此，可为寒心。

臣愚拟请敕下江、皖、楚、粤各疆臣等，值此事机至紧，毋论如何变通办理为难情形，总当殚竭血诚，同心努力，以求共济。不独江省为然，而于江省为尤要。即粤省厘捐，毛鸿宾、郭嵩焘倚任綦隆，未有不自竭其心力。而事势苟有为难，民情地力未能尽得，要宜平心静虑，如理棼丝，徐抽其绪而经纶之。如必谓粤人之利，能使归于中饱，而必不肯为公家用者，岂其然乎？

同治三年三月二十四日，准军机处片称：本日奉有寄信谕旨一道，并附抄折一件，贵大臣于接奉后，即行照录各一分，知照安徽巡抚乔〈松年〉一体钦遵办理可也。为此知会。三月十八日

052．附录廷寄　答江西牙厘仍准曾国藩照旧经收分半以充江西防兵军饷饬该督抚同心共济以维全局并准总理衙门上年奏拨轮船经费拨解曾国藩军营充饷以应急需三月二十七日

同治三年三月二十七日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、江西巡抚沈葆桢：

同治三年三月二十一日奉上谕：

昨日曾国藩奏，江西牙厘仍应归该督经收，以竟金陵将蒇之功，并将咨信各件抄呈一折，及报近日军情片。沈葆桢奏，贼窜南丰、新城等处，现饬各营会剿折。均经览悉。沈葆桢所奏南丰、新城等处剿贼情形，曾国藩片内亦经陈及。即着该督抚督饬席宝田、刘胜祥等军并精捷等营赶紧会合，聚歼群丑，速将南丰县克复，使贼前股不能立定巢穴，则后股亦不得跟踪上窜，不致剿办又形棘手。其徽、浙之交，曾国藩与左宗棠所部，节节布置，并着严密堵扼，毋使群贼再行越犯江境。鲍超一军克复句容后，究作如何调度？是否饬令进攻丹阳？金陵一有可乘之机，曾国藩自当督令曾国荃激励诸军迅图攻拔，擒渠扫穴，以成全功。

至曾国藩此奏，以该督所部各军，自闻截去江西厘金之信，人心惶惑，大局实虞决裂，恐致功亏一篑，请将江西厘金仍归该督经收，以竟将蒇之功，自系实在情形。惟所称沈葆桢截留厘金之奏，并未与该督商酌，词气涉于激切；抄录往来文函各件呈览。沈葆桢前因江西军务紧急，恳请将该省牙厘、茶税等款，仍归该省经收支用，如窒碍难行，请分提其半以应急需。经部臣酌核复奏，准其分提一半之请。朝廷亦因江西与金陵需饷同一紧急，不能顾此失彼，降旨准行。嗣因通政使王拯陈奏此事，复经寄谕曾国藩、沈葆桢等，仍当同心共济，以维全局而竟成功。今曾国藩所奏，既以江西厘税一归本省经收，恐致军心惶惑，有功亏一篑之虞，着即照所请，江西省牙厘、茶税仍旧归曾国藩经收，并准沈葆桢分提一半以为本省防兵之用。江西防兵席宝田等军，即毋庸曾国藩再筹分济。

此项厘税本系曾国藩创立章程，抽收有年，若一改归本省经收，事属纷更，亦恐替换生手，必致所收之数不能如前。沈葆桢前奏，未经先与曾国藩商酌办理，似疑曾国藩不允所商而然，事属因公。各督抚臣同膺疆寄，遇有交涉之件，纵意见稍有不同，亦应往复参酌，以归一是，方为同寅协恭之道；若自恃因公，而各执一是，不肯相下，则均属非是。朝廷本无所用其调停，只恐该督等意见各存，被左右所窥伺，从中播弄，贻误事机，届时纵重治该督等之罪，亦已无及。此次所奏，业经朝廷持平定议，曾国藩、沈葆桢务各钦遵办理，毋得各存意见。惟经手抽收厘税之员，必须廉明公正、能知大体者方可派往，着曾国藩慎重选择为要。

本日总理各国事务衙门奏，为金陵现在攻剿得手，公同设法筹济饷需各折、片。该衙门以金陵功在垂成，而饷需短绌，竭力筹济，以期迅速蒇事。着即照所请，将该衙门总税务司赫德所呈上年奏拨轮船回国经费等项银五十万有奇，如果均系实存，即全数拔归曾国藩军营充饷。又据声称，此项内有二十万两零，本属现存有着之款，着李鸿章查明，先行尽数拨解曾国藩军营。该大臣亦可暂时以资散放。以上银两，如已起解来京，即照该衙门所请，作为江、皖邻近各省前奉部拨解充京饷之款，并准于各该省将奉拨京饷照数划抵，拨解曾国藩军营，以期简捷。其各该省应如何划拨之处，着李鸿章俟户部核定，再行谕知办理。此项银两系应解京师归库之款，刻下部库尚不免于支绌，京旗兵饷亦筹放时艰，该衙门只以金陵一篑之功，顾全大局，先其所急，以资转注。江西谊切辅车，沈葆桢更当不分畛域，均匀协济。而曾国藩得此协饷，尤当饬令曾国荃奋力图功，相机稳慎进取，激励将士，速奏肤公，以副厚望。

沈葆桢折内所请，将吴嘉宾等各员分别恤、惩。内阁侍读衔前翰林院编修吴嘉宾，于贼窜扰南丰县之三都地方，督团力战，力竭被害，着即交部加等议恤，并准于殉难地方建立专祠，以慰忠魂。拟保把总黄永全、袁正泰于南丰城外剿贼阵亡，均着照把总例从优议恤。城池被扰之南丰县知县莫廷蕃，着即摘印，交沈葆桢查明被扰实在情形，严行参办。总理衙门原折、片均着抄给曾国藩、李鸿章、沈葆桢阅看。将此由六百里各谕令知之。钦此。

遵旨寄信前来。

附抄发奕䜣等原折片二件

一、奕䜣原折抄件

臣奕䜣等跪奏：为金陵现在攻剿得手，公同设法筹饷，俾资迅奏肤功，恭折奏祈圣鉴事。

臣等窃查近来江、浙军务，日有起色，苏、杭迭报克复，惟金陵城大而坚，悍贼麇聚其内。闻曾国藩等围城之军不下六七万，众将士极为用命，而饷需支绌，不能全数关支，现当攻城紧要之时，功在垂成，凡有可以设法筹助之处，亟应竭力共图，以期迅速蒇事。兹臣衙门查有总税务司赫德呈称，上年奉拨轮船回国经费关平银三十七万五千两，现在将次收齐，应否将此项银两找付李泰国支领？请示遵办。又江海关旧存李泰国处零税一款，除动用外，净存规平银十一万四千六十四两六钱，现存上海丽如银行。又李泰国交代移交该总税司轮船余款规平银四千八百十六两三钱四分，洋银一万六千九十七元，均已接收清楚等因。臣等当因李泰国经手各款尚未报销，轮船又经遣回，自未便再行找给经费。又因户部库款未充，当经扎令该总税务司，将前次各款银两一并解送臣衙门转送户部验收，并知照通商大臣李鸿章一体遵照在案。

臣等伏查前此奏请购办轮船，原系为助剿金陵起见。现在轮船已经撤退，而环攻金陵兵众需项甚殷。江西抚臣又因本省办理防剿，经部复准将从前全归金陵军营江西厘税划拨一半，是金陵饷需未免短绌。臣等公同商酌，刻下户库虽尚不免支绌，而金陵攻剿吃紧，军饷尤关紧要；且前项银两本非户部专提之款，在户部即无此项银两，或不致顿形竭蹶。因思东南大局，江、浙两处省城业经克复，惟金陵围攻十载，功成已在指顾，自应移缓就急，先顾此项饷需。虽军饷拨款向隶户部，非臣衙门所能越俎，惟此项银两系由轮船款内格外催提，而事关大局，自应不分畛域，迅速筹办，以免辗转稽迟，致误军机。所有前次银两可否全数拨解曾国藩军营？恭候命下钦遵行文办理。如蒙俞允，倘文到之日，而前项业已起解北上，即将此项作为江、皖邻近各省前奏部拨解充军饷之款。各该省照数划出，于应解曾国藩军营月饷外，就近解交曾国藩，以抵前奉部拨京饷。至于如何划拨之处，应由户部随时酌核奏明办理。臣等为顾全大局起见，是否有当，伏乞皇太后、皇上圣鉴训示。遵行谨奏。

同治三年三月二十一日，议政王军机大臣奉旨。

二、总理衙门原片抄件

总理衙门片

再，上年奏拨各关轮船回国经费银三十七万五千两一款，前据总税务司赫德呈称，现已收到银三十二万五千两，此内除应行找付遣回轮船经费银二十四万五百二两七钱外，实存银八万四千四百九十七两三钱，又上海奉拨之五万两尚未拨出等语。臣等前于三月初一日札饬赫德，将应找遣回轮船经费银二十四万两零，因轮船业经回国，无庸找给，并令上海奉拨未付之五万两，仍遵奏案即行拨付。等因。惟约计前札到日，已在三月中旬，不知该总税务司未奉此札之先，曾否已在前款内划出二十四万两零找给支领，实难悬揣。现在约略计算，所有奏请拨付曾国藩军营各款银两，如赫德将应付之二十四万两零，遵照臣等札饬并未找付，并江海关欠拨之五万两业经拨出，则各款共应五十万两左右，应即全数汇解曾国藩军营，于军务大有裨益。即或应付者业已付给，欠拨者尚未拨出，而上海实存零税银十一万四千两零，轮船回国经费余剩银八万四千两零，又李泰国移交赫德银四千余两，共银二十万两零。又洋银一万六千余元，尚属有着之款，可以即时起解。该大臣亦可暂时敷衍。理合附片陈明。谨奏。

同治三年三月二十一日，议政王军机大臣奉〈旨〉。

053．附录廷寄　饬轮船经费迅速就近拨解曾国藩军营充饷三月二十八日

同治三年三月二十八日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、江西巡抚沈葆桢：

同治三年三月二十三日奉上谕：

前因总理各国事务衙门奏，金陵攻剿得手，请将上年奏拨轮船经费银五十万两有奇，全数拨归曾国藩军营充饷。当经谕令李鸿章等，将此项内有着之款二十万两零，先行尽数解赴曾国藩军营。如已起解来京，即于邻近各省奉拨京饷项下划抵拨解。其如何拨解之处，俟户部核定再行谕知办理。

兹据户部片奏，曾国藩营饷，除湖南等省应协之饷仍令照常协解外，所有此项轮船解款等银两，先经总理衙门札饬解部，现在奏充曾国藩军饷。如未起解北上，应由李鸿章迅速妥员分批解往。如已起解，即责成李鸿章分晰奏明，再由该部查照总理衙门原奏，将原拨江、皖邻近各省解部京饷照数划出，饬令就近解交等语。着李鸿章按照该部所奏，将现存未解之轮船经费尽数先解曾国藩军营，以充饷项。如已起解来京，即将所解关平、规平各银两及洋银一款，统共合库平若干两，迅速分晰奏明，由户部查照，将原拨江、皖邻近各省解部京饷照数划出，就近拨解曾国藩军营，以资应用。曾国藩一面传知各营，俾各奋勉图功；一面催提此项未解之银，将月饷散放，以收饱腾之益，而竟垂成之功。

沈葆桢当凛遵前旨，将江西牙厘税项仍归曾国藩经收，江西分提一半，以济本省之用。至江海关零税一款，究系何项税银，并着李鸿章查明报部。将此由六百里各谕令知之。钦此。

遵旨寄信前来。

054．参将刘星耀张得胜禀请复姓归宗片三月十二日

再，据副将衔参将刘星耀禀称，星耀原姓王氏，湖南沅江县人。父母早故，孤苦无依，赖姑父刘大元抚养，遂从刘姓。积功保至今职，例应复姓归宗。又据副将衔参将张得胜禀称，得胜原姓章氏，湖北江夏县人，幼年流离在外，蒙义父张泽普收为己子，遂从张姓。咸丰七年投效水师，拔充哨官，洊保今职。现在亲父章世楷身故，亲母黄氏衰年多病，家无次丁，血嗣将斩。而张氏已有长兄张开华承祀，例应复还本姓，以续宗嗣。各等情。节经提督杨岳斌呈请核奏前来。臣复查该参将等禀请归宗，委无别项事故，理合据情附陈，伏乞圣鉴，敕部查照，更正施行。谨奏。

055．水师弁勇巡江酿命查明分别讯结折 [1] 三月十二日

奏为水师弁勇巡江酿命，查明分别讯办，恭折仰祈圣鉴事。

窃臣接准江南提督李世忠咨呈，据副将陈品三之妻汪氏禀称：氏夫奉饬拔营回滁催船装运军火、军粮等件，于同治二年九月十六日由通江关起程，讵意观音门突来炮船数只，将所运军装强掳一空。氏夫甫出营门，即被炮击身死，并毙勇数名，禀请查办等情咨会到臣。当经转咨杨岳斌查出此案。滋事弁勇系正右营所辖，饬令营官李成谋将各犯就近提解曾国荃军营，会同杨岳斌秉公研讯。杨岳斌旋以系所部之营避嫌，咨由曾国荃专行审讯。

据讯得游击张凤美、都司周泰丰，因访闻石埠桥一带有接济贼粮船只，九月十六日奉李成谋令，与参将颜先清、游击黄锦云、守备祝广元各带哨船前往密拿。张凤美、周泰丰及颜先清、祝广元四船，先行路过通江关地方，阻风暂停，适值该卡掳有商船三百余号，人声鼎沸。张凤美等上前盘诘喝阻，彼此诟詈，讵卡上兵勇施放洋枪，伤炮船水手多人。维时黄锦云亦到，张凤美、周泰丰即令各勇开炮对击。其陈品三如何中炮毙命，因人多拥挤，辨视不清，至该船所装军火军粮，值两下轰击之时，被掳商民船户乘间扬帆逃走，难保不由此散失，并非炮船所抢等供。质之颜先清、祝广元、黄锦云，供亦相同。惟黄锦云到场最迟，苦口劝止，奉派查拿济贼之船，暂时停泊，不应争闹滋事。劝谏不听，即邀同颜先清、祝广元开船先归。又提讯舵工水手人等，佥称当日在场滋事，实止张凤美、周泰丰二人喝令开炮。并据称首先挟愤燃炮之勇丁王百顺被枪子击穿太阳，刘春芳伤额回营，均即身死。又有王得胜、李大贵，亦经陈品三手下兵勇以洋枪击毙，其余躲在舱内，并未多事各等情。曾国荃以案经再三研讯，均各矢口不移，录供咨复前来。

臣复核供词，固由于副将陈品三纵容部卒，强掳民船，先放洋枪，伤我水勇，而巡查官弁究不应行凶互斗，激成事端，应即比例拟结。查例载，出征处所兵丁干犯号令，违法乱行，为首者斩。此案游击张凤美、都司周泰丰，奉委前赴石埠桥捕拿济匪船只，暂泊通江关卡，辄敢遇事生衅，喝令各勇开炮，致毙副将一员，勇丁数名，实属罪无可逭，应即在军前正法，以昭炯戒。参将颜先清、守备祝广元，虽未开炮，而随同在场口角亦属不知纪律，应请一并革职。游击黄锦云，讯于互开枪炮之时，从旁劝阻，并约同颜先清等开船驶去，尚知恪守营规。总兵李成谋虽平日约束不严，而一闻部下哨弁滋事，即将首要各犯，遵饬解营严讯，尚无袒庇情事，应均免议。至首先逞凶之头工桨手王百顺、刘春芳、王得胜、李大贵四名，系案中要犯，业已登时受伤身故，自无庸议。余众无干省释。除咨复曾国荃将张凤美、周泰丰立予正法外，所有水师巡江酿命查明讯办缘由，谨会同福建水师提督臣杨岳斌缮折具奏，伏乞皇太后、皇上圣鉴训示。谨奏。

[1] 此件与杨岳斌会衔具奏。

056．守备李铨臂受重伤不便骑射请准免考验弓马片 [1] 三月十二日

再，花翎游击升署广西平乐协右营守备李铨，前于咸丰七年九月间，攻剿江西湖口县城，臂受炮伤，至今筋骨拘挛，艰于运动，查武职副将以下，例应考验弓马。该员李铨前带炮船，每战必先，两臂均受重伤，不便骑射，相应声明请旨敕部注册，俟该员赴部引见时，照例准免考验弓马，以示体恤。谨会同兵部侍郎臣彭玉麟附片陈明，伏乞圣鉴训示。谨奏。

[1] 此件与彭玉麟会衔具奏。

057．总兵严定国因避祖讳更名片 [1] 三月十二日

再，据记名总兵严定国禀称：定国由湖南长沙协营兵丁随征十余年，积功保至今职。现接家信，族中因修宗谱，查出定国原名与嫡支祖讳相同，应请更名章举等情，请奏前来。臣复查该员所请，委无别项事故，除咨部更正外，谨会同福建水师提督臣杨岳斌附片具奏，伏乞圣鉴。谨奏。

[1] 此件与杨岳斌会衔具奏。

058．游击马镇亭紊坏营规请旨革职片三月十二日

再，花翎游击马镇亭，于本年二月间在安庆河下私向船户胡少阳赊米九十余石，除已付银钱两项外，实欠米价银一百三十九两有奇。延至两月，胡少阳赴营禀诉，经该管统领李榕饬传马镇亭质讯不讳，并察出转卖各营得价入己等情揭参前来。

臣查马镇亭所带一哨，本有应领军米，乃复私赊米石变价自肥，屡索不偿，重滋扰累，实属紊坏营规。相应请旨，将花翎尽先游击马镇亭即行革职，不准留营，以肃军政。理合附片陈请，伏乞圣鉴训示。谨奏。

059．为采访忠义第十八案请分别旌恤以昭激劝折三月十二日

奏为行营采访忠义第十八案，恳恩分别旌恤，仰祈圣鉴事。

窃两江境内，久被贼扰。凡死难之官绅、士民、妇女人等，经臣设立忠义局派员采访。遵照咸丰十年七月间奏定章程，分案具报，先后十七次办理在案。兹据局员陈艾等续访得安徽潜山、霍山二县殉节官绅十二员名，殉难绅民一千一百七十七员名，殉难妇女一百五十八口，胪列事实，造册请奏前来。臣查该二县地处皖、鄂之交，发、捻纷乘，民受其扰。数年以来，或力竭死绥，或城陷毕命，里巷士女，节义可风。相应缮具简明清单，仰恳天恩，敕部分别旌恤，以昭激劝。除将事实清册循案咨部核办外，所有臣营十八案采访忠义，理合恭折具陈，伏乞皇太后、皇上圣鉴训示。谨奏。

060．附陈近日金陵以外城垒肃清及江西徽浙防守军情片三月十二日

再，近日军情，金陵城贼常放妇女幼孩出城，以为节食之计。洪酋、忠逆坚忍异常，前此两次掘穿地道，及二月初七日云梯猛攻，均未得手。鲍超一军于三月初六日，与贼战于句容城下，大败之，次日遂复县城，擒伪汉王项大英、伪列王方成宗，从此金陵以外城垒悉为我有，当不能以大股冲出贻患他方。惟营中饷需奇绌，米粮昂贵，深虑军心不固，另生波折。

杭城克复后，贼由德清并入湖州，该处股数日多，恐仍将觅食上窜。臣与左宗棠之师在于徽、浙之交，节节布置，以防群贼再犯江西。其前此窜入建昌境内者，一枝趋南丰，一枝趋新城，并分股扰及广昌界上。席宝田、刘胜祥、韩进春等均在南丰，二月二十三四日迭获胜仗，斩伪天将谭福于阵。其精捷营一军，亦由贵溪驰赴南丰、新城，若能克复该县，使前股不能立定巢穴，则后股亦难跟踪上窜，庶剿办不甚费手。除句容战状另案续报外，合先附陈大概，伏乞圣鉴。谨奏。

061．附录廷寄　杭州馀杭两城克复左宗棠赏加太子少保饬追歼残敌严防窜扰江西并协力进规湖郡及筹商酌奖洋将德克碑三月十八日

同治三年三月十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年三月十二日奉上谕：

左宗棠奏，官军攻克杭州、馀杭两城一折。本日已明降谕旨，将左宗棠加恩赏加太子少保衔，并赏穿黄马褂，蒋益澧加恩赏穿黄马褂，出力将士令左宗棠择尤酌保矣。杭州败匪窜向德清，馀杭败匪亦窜踞瓶窑镇。左宗棠现拟亲赴瓶窑镇督剿，着即驰赴该处迅速进攻，务乘该逆喘息未定之时，将此股悉行殄除。其窜往德清之贼，亦着左宗棠派兵剿除，毋留余孽。

昨据左宗棠奏称，淳安、威坪股匪续图窜越江西者，现仍折回宁国，窜入湖州之孝丰县，侍逆亦由宁国窜入湖州等语。是各路悍党业已归并一处，正宜乘此军威，厚集兵力，四面兜剿。着左宗棠迅速派拨兵将进规湖郡，以期一鼓歼除，肃清浙境。左宗棠即须剿办瓶窑之贼，又须赴杭城布置，兼须进剿湖郡，用兵处所甚多，且距浙省边界渐远，贼氛四逼，深恐或有疏虞。所有浙江及江西交界边防，着曾国藩、左宗棠会商，妥筹兼顾，严断贼匪窜越之路，断不可为其所乘，致掣全局。

广信一带地方，即着沈葆桢分布兵勇，严密堵扼，以防湖郡败匪窜入，毋稍大意。

苏省常郡尚未克复，杨舍股匪为数众多，前经迭谕左宗棠分兵替防嘉兴、海盐等城，以便李鸿章所部各军并力剿办。苏境之贼，惟湖州一城悍贼麇聚，若徒以浙省之师围攻，恐其力不厚，诸悍贼尚得伺隙旁窜，着李鸿章酌量移调兵勇，会同浙省之师夹攻，以期迅速克捷。湖郡既克，则苏省无后顾之忧，嘉兴等处驻防之军均可撤回。

洋将戈登上年冬间随同官军克复苏州省城，曾经给与赏银一万两，并由李鸿章另给银两以酬其劳。此次攻拔杭城，洋将德克碑曾于馒头山开炮，先行轰坍城垛数丈，亦应给予奖励。惟德克碑与戈登情形不同，应如何酌给奖励之处，着左宗棠、李鸿章会同商酌，妥筹办理，以免歧异。将此由六百里各谕令知之。钦此。

遵旨寄信前来。

062．附录廷寄　武康等处既复饬李鸿章督师进取湖州曾国藩严密堵截广德宁国贼窜之路及杭州善抚难民并查明麟趾等殉难及道员暹福下落四月初二日

同治三年四月初二日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年三月二十六日奉上谕：

左宗棠奏：官军克复武康、德清、石门三县一折，已降旨宣示，并将尤为出力之知府李耀南等先行奖励矣。武康、德清为湖州屏蔽，石门为通杭、湖要道，现经左宗棠督饬各军次第克复。该逆迭受惩创，人心涣散，官军自可乘势进取湖州。惟贼酋李世贤、杨辅清、陈炳文等图窜广德、孝丰，李逆远继又欲由安吉以窜宁国，而窜往孝丰之贼已绕从千秋关、太阳埠窜至昌化县境。该逆穷无所之，希图突犯上游，扰及完善之区，为苟延残喘之计。左宗棠现调康国器、张声恒两军赴临安截剿，并派刘清亮各军由新城驰赴严州防剿，唐学发、彭大光督带水师于桐、严一带梭巡，布置尚属周妥。即着严饬水陆各军前截后追，乘该匪喘息未定，聚而歼旃，不至漏网他窜，方为妥善。

江忠朝曾否已抵江省？陈鸣志等所统江忠义旧部现扎何处？着沈葆桢酌度机宜，或即派此军赴江西、浙江毗连处所扼要驻扎，以防该匪上窜之路。如已乘间阑入江境，即着左宗棠檄饬诸军迅速越境追剿，务将此股窜匪悉数歼除，俾江省得以悉力南丰、新城，肃清腹地。高连升等率师进趋湖郡，离郡城四十里地方击贼获胜，群贼望风溃窜，此时计已紧逼城下，官军自必倍加奋勇。左宗棠即当乘机鼓舞，令其迅拔坚城，廓清全浙。

前因嘉兴克复，谕令李鸿章督率李朝斌等，会同浙军设法进取湖州。现在浙军业已前进，并着李鸿章分兵会剿，两路夹击，用收速效。该抚派兵援浙向能不分畛域，此时机有可乘，尤当激励军士，协力兜剿，以竟前功。现派何将、何营会剿湖郡之处？着李鸿章迅速奏闻。

广德、宁国一带，系湖贼出窜要冲，李世贤等现又有图窜广德之议，该处防剿正紧。曾国藩前有会同浙师在徽、浙之交节节布置之奏，刻下广德、宁国等城防兵是否足资分布？着该大臣妥筹调派，务将广德、宁国一带贼窜之路，严密堵截，毋稍大意，致群贼续犯江西，又成不了之局。

邓光明束身待罪，左宗棠见其左手已废，瘠特甚，准暂免一死，办理自属正大。所部悍党，现经分为数营，随赴湖州攻剿，并着左宗棠密饬湖州各营将领，随时加意防范，毋令别滋事端。

江西大兵云集，所有窜踞南丰、蔓延新城之贼，着沈葆桢激励将士，痛加剿洗，务使前窜股匪，尽皆殄灭，庶后股不敢接踵而来，于东南全局亦大有裨益。

左宗棠另片奏，进驻省垣筹办善后事宜等语。杭州两次沦陷，被祸尤酷，存留遗民及陆续逃归者，合计不过数万，览奏曷胜矜悯。左宗棠现已设局赈抚，收养难民，并将善后各事宜逐一兴办，即着督饬在事官绅认真经理，不可有名无实。

前据左宗棠奏，访查前署布政使麟趾、湖州府知府瑞春，均于城陷时殉难，谕令将该员等死事情形查奏。此时杭城已复，着左宗棠即将麟趾殉难详细情形及道员暹福有无下落，一并查明，据实奏闻。知府瑞春着俟克复湖州后，再行确查具奏。将此由六百里各谕令知之。

遵旨寄信前来。

063．咨请蓝翎县主簿方鉴明原名鉴字下漏明字请予更正 [1] 三月十四日

咨请更正事。

案据候选未入流、保升蓝翎县主簿方鉴明禀称：卑职随营征战，蒙于同治二年十二月二十七日查明，攻克九洑洲、肃清江面水师出力员弁请奖案内，列名奏保。兹奉行知内开：同治三年正月初六日内阁奉上谕：“候选未入流方鉴，着免选本班，以县主簿不论双单月遇缺即选，并赏戴蓝翎。”等因。钦此。核与卑职原名鉴字下脱落一明字，理合禀乞核咨更正。等情前来。查该员原名鉴字下遗漏一明字，委系缮单时脱落，相应咨请添注更正。为此合咨贵处，请烦查照更正。方鉴明原名仍希示复施行，须至咨者。

[1] 据台湾“故宫博物院”《先正曾国藩文献汇编》补入。日期为军机处归档之日。

064．附陈请以周辑瑞署任镇江府篆务情由片 [1] 三月十七日

奏为再留署镇江府知府、补用道金以诚，前于镇营防剿出力案内保奏，钦奉谕旨：“着开缺，俟补道员后以盐运使用，先换顶戴。”等因。钦此。当因该府员缺紧要，一时拣委乏人，经臣李鸿章饬仍暂行留署在案。惟查该道究系已经开缺之员，自应另行遴员接署，以专责成。查有镇江府遗缺知府周辑瑞，老成笃慎，堪以委署镇江府篆务。据藩、臬两司会详前来。除批饬遵照外，谨合词附片陈明，伏乞圣鉴。谨奏。

同治三年三月十七日议政王军机大臣奉旨：“知道了。”钦此。

[1] 据台湾“故宫博物院”《先正曾国藩文献汇编》补入。日期为奉旨之日。

065．官军攻复句容县城生擒伪王项大英方成宗二酋正法并毁宝堰各垒折三月二十五日

奏为官军攻复句容县城，生擒二酋，乘胜剿平宝堰贼垒，恭折驰陈，仰祈圣鉴事。

窃鲍超一军进攻句容，克复县城，生擒两伪王，臣于本月十二日附陈大概在案。先是句容踞逆伪守王方海宗部党携贰，有誓为死守者，有愿为内应者，方海宗知众心不固，又闻鲍超大军将至，即在金坛、宝堰等处，纠结伪翰王项大英、伪列王方成宗两大股同守句城以拒我。三月初五日，鲍超亲督各营冒雨疾驰，行过溧水，攻三岔贼卡，破之。初六日军次句容所属之塔冈，距城只十里，正在修筑营寨间，讵城中突出三四万众，密布山冈，弥望皆贼，意将乘我立营未定，悉锐猛扑。鲍超即令周有胜、王衍庆、郑德亮等七营直前迎敌，以宋国永带领谭胜达、易昌焕、段福、唐仁廉等八营攻其左，以冯标带领刘顺隆、何田玉、李文益、孙开华等八营攻其右，两军相搏，战至数时，殊不少却。黄海清、唐得胜、闪连升、刘得胜、蒋魁南等各率骑队，分左右两路越过田垅，直抄贼后，娄云庆更以步队佐之，贼见归路将断，大哗欲遁。我军且战且进，逼近城下，歼贼数千，附城四垒之贼相顾错愕，亦即一哄散走。鲍超料城贼胆落，利在速图，乃饬各营齐施枪炮，彻夜环攻。漏至四下，忽见城东一角火光烛天，知内变已作，急引军东向，而贼已启南门倾巢冲出，诸将士乘势截剿，斩馘尤多，并缚二酋以献。俄有翟本邦等内应七人叩马通报，指擒贼而言曰，此伪翰王项大英、伪列王方成宗也。遂于初七日黎明相率入城，立将句容克复，派员槛送二酋前来安庆，臣于十八日讯明正法。

距句容四十五里曰宝堰，南通金坛，北达丹阳，有五坚垒在焉。维时句容逆首方海宗遁至该处，与垒贼伪显王袁德厚合谋阻进兵之路。初九日，鲍超率队前往，摩垒而攻，贼但穴墙施炮，坚闭不出。是夜派娄云庆、唐德胜等潜伏垒下，又派冯标、邹连升、胡良作等五路并进，万枪齐发，子如雨集，贼渐不支。各军负草填濠，争先跃入，一垒既破，众垒尽乱。垒中逸出之贼，又经伏兵掩杀蹙逼入河者无算。方逆、袁逆遁往金坛、丹阳而去，夺获大炮二十一尊，炮船、旗帜多件，据提督鲍超咨报前来。

臣查句容一城，与金坛、丹阳鼎足而三，实为金陵之左辅。鲍超率师进剿，仰赖天威，一战克之，并执二伪王，毁五贼垒，而金陵亦有日孤之势，裨益全局，厥功甚伟。所有尤为出力之提督衔甘肃凉州镇总兵冯标，提督衔记名总兵谭胜达、唐仁廉，均请交军机处记名，遇有提督缺出，请旨简放。记名总兵周有胜、易昌焕、李文益，均请赏加提督衔。提督衔记名总兵刘顺隆、王衍庆，记名总兵张玉田，均请简授总兵实缺。副将衔安徽补用参将黄海清，请以副将仍留原省尽先补用，并赏给勇号。副将孙开华，请赏加总兵衔，并赏给勇号。总兵衔四川即补副将陈永康，四川即补副将罗运昌，均请无论四川推题副将缺出，将该员等先行补授；罗运昌并赏加总兵衔。副将段福，请遇有副将缺出，将该员先行补授，并赏加总兵衔。副将衔参将唐得胜，请以副将尽先补用，并赏加总兵衔。游击洪容海，请以参将尽先补用，并赏加副将衔。

降人翟本邦、张宏发、杨文明、龚福全、张明道、张志宽、童得胜等潜为内应，冒险图功，均请赏给守备虚衔。

其余在事出力员弁，可否容臣查明，汇案保奖，出自圣恩。

即选知府田芬，副将衔参将阳茂泰，花翎都司易新胜，都司黄昌、陈光谟，花翎守备向忠国等，均系力战阵亡，仰恳敕部从优议恤。

所有官军克复句容县城，并毁宝堰各垒缘由，谨缮折由驿五百里具奏，伏乞皇太后、皇上圣鉴训示。谨奏。

066．附录明谕　答攻克句容县城并奖叙各员四月初八日

同治三年四月初八日，准兵部火票递到同治三年四月初二日内阁奉上谕：

曾国藩奏，官军攻克句容县城，生擒逆首一折。江苏贼匪拒守句容县城，负隅抗拒。三月初五日，提督鲍超督军进剿，先将三岔贼卡攻破。初八日，军次塔冈，该逆悉锐出城猛扑，官军分三路进击，逼近城下，斩馘数千。附城贼垒，同时骇走。各营枪炮齐施，彻夜环攻，城中之贼潜启南门，倾巢冲出，官军乘胜截剿，歼毙尤多。旋经内应之翟本邦等，将伪翰王项大英、伪列王方成宗擒献，讯明正法。初七日黎明，立将句容县城克复，其附近句容之宝堰地方贼垒，复经鲍超率队进击，亦于初九日攻破，毙贼无算，剿办甚属得手。

所有尤为出力之总兵冯标、谭胜达、唐仁廉，均着交军机处记名，遇有提督缺出，请旨简放。周有胜等三员均着赏加提督衔，刘训隆、王衍庆、张田玉，均着交军机处存记，遇有总兵缺出，先行提奏。参将黄海清，着以副将仍留安徽尽先补用，并赏给彦勇巴图鲁名号。孙开华着赏加总兵衔，并赏给擢勇巴图鲁名号。陈永康、罗运昌，均着无论四川推题副将缺出，先行补授，罗运昌并赏加总兵衔。段福着遇有副将缺出，先行补授，并赏总兵衔。参将唐得胜，着以副将尽先补用，并赏加总兵衔。游击洪容海，着以参将尽先补用，并赏加副将衔。降人翟本邦等七名，均着赏给守备衔。其余在事出力员弁，准其查明，汇案保奏。阵亡之候选知府田芬，副将衔参将阳茂泰，都司易新胜、黄昌、陈光谟，守备向国忠，均着从优议恤。该部知道。钦此。

067．因患病请假调理折三月二十五日

奏为微臣身体患病，恳恩赏假一月，在营调养，仰祈圣鉴事。

窃臣向患呕吐之症，每发则减食断荤，旋就痊可。三月二十二日复行举发，以为旧恙，不甚经意。二十四日忽然眩晕，左手左脚疼痛异常，搐数次，起坐不便，延医诊视，据云肝家血亏，又中风寒，非调理得宜，恐成偏废之症。臣忝绾兵符将近四年，尚未克复金陵，悚仄方深，若遽婴疾不能治事，尤增愧憾。幸右手尚能勉强作字，而年未六十，或不至竟成痼疾。惟有仰恳皇上天恩俯准，赏假一月，在营调养，一俟病痊，即当奏明销假。理合附驿驰陈，伏乞皇太后、皇上圣鉴训示。谨奏。

068．汇陈苏浙发逆纷假皖南图窜江西汉中发捻东下图援金陵徽境贼势浩大不克亲赴金陵督剿仍命曾国荃经理围师片三月二十五日

再，近日军情。杭州贼酋陈炳文、汪海洋等分道犯徽。三月十三日，唐义训战于徽郡之南，杀伤相当，毛有铭在郡东三十里外迎战失利。十四日，群贼并犯郡城，围攻东北两门，力战却之。十五、十六等日，官军出城奋击，均获胜仗。讵湖州伪侍王大队续由昌化而来，十七日唐义训、毛有铭渡河进剿，竟大挫于杨村。刻下岭内遍地贼氛，徽、休、祁、黟四城岌岌难保，而贼之前队已纷纷由龙湾、婺源上窜江西，后股续至者犹复络绎不绝。盖侍、堵、辅三巨酋实有二十万众，臣素所稳〔稔〕知，曾经两次陈奏湖州克复，〈贼必〉悉数由徽窜江。其余杭、德青、武康之贼，臣不知其详，据报甚多且整也。金坛、丹阳业经鲍超会同镇、扬两军克复，常州亦有克复之信。计苏境各贼，皆将绕由浙、皖窜犯江西。臣现调石埭二营、青阳四营入岭援救徽州，又调鲍超全军回援江西，道途太远，窃恐已落后着。钦奉迭次谕旨，垂询微臣能否亲往金陵督办剿贼？目下徽境贼势如此浩大，上游无所秉承，臣自不宜前赴金陵，顾彼失此。所有金陵围师，仍责成曾国荃一手经理。围师诸将中，有萧庆衍部下之亨中营，于昨十六七八等日闹饷，曾国荃忧惶无计。臣复函嘱其欠饷太久，不可过绳以法，只宜多方抚慰，蒇此一篑之功；又嘱其不可令大股冲出，贻患他方；并嘱万一金陵幸克，即由曾国荃、彭玉麟、杨岳斌三衔将大概情形先行驰奏，以慰圣怀。其详细战状，则转咨官文与臣会奏。

至汉中发、捻各匪，前闻窜至邓州、内乡之交。顷接禀报鄂军成大吉等，于三月初六日在樊城附近大获胜仗，贼已全窜豫境。该逆欲以舟师水陆下窜援救金陵，断无可虑；所虑者，由豫、皖陆路冲至凤、颍、庐州、巢县一带掳船南渡，图解金陵之围。是应防者，在安庆以下之江面，不在蕲、黄以上之江面也。臣现咨商杨岳斌、彭玉麟，于浦口以上七百里要津渡口，节节布置，以防汉中东援之贼。至鄂中需用水师，该省本有炮船四五百号。下游如杨岳斌全军向食鄂台之饷，朝调则朝往，夕调则夕往。前准官文、严树森咨调李济清、万化林二营，臣饬派前往，想已到矣。钦奉十六日寄谕，饬于杨岳斌、彭玉麟二人中，酌分一人溯流而上，以资防剿，并统率鄂省陆军之处，候接到官文来咨，再行察酌办理。除金坛、丹阳之克，徽州之战，另行分案续报，仍俟查明徽军败挫实情，参劾诸将、自请严议外，合先附陈大概，伏乞皇太后、皇上圣鉴训示。谨奏。

069．附录廷寄　饬扫荡杨舍股匪乘胜会攻常州严防宁都赣州一路渐次肃清苏浙并存问受伤之戈登三月十六日

同治三年三月十六日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年三月初九日奉上谕：

李鸿章奏，克复嘉兴详细情形一折，并探闻杭城攻克，添兵攻剿杨舍等情。沈葆桢奏，窜贼屡窥建郡，均被击走，欲由宁都窥赣各等语。本日业将嘉兴克复情形，再行明降谕旨宣示。所保各员照请奖叙：程学启赏给白玉翎管一枝，白玉搬指一个，玉柄小刀一把，荷包一对；刘秉璋赏戴花翎，以示优奖矣。杭州省城据奏探报业经浙军攻克，想左宗棠必已奏报在途，所有石门县及湖州踞贼自必胆寒，浙师可以乘胜攻取。李鸿章暂令刘秉璋留守嘉兴，潘鼎新分守海盐、乍浦、平湖各城。

其前由常州、丹阳窜扰江阴、常熟股匪，经郭松林等兜剿，断其归路，而贼尚有二三万众屯踞杨舍一带，屡欲冲突夺路，计未得逞。李鸿章即饬提督刘士奇等代统程学启所部，会同郭松林等之军奋力进剿，务将杨舍等处股匪迅即扫荡，乘胜会攻常州。并着左宗棠将攻克杭州及布置各情迅速奏闻，仍督饬浙军进克石门，分兵替防嘉兴、海盐等城，以便李鸿章所部各军并力剿办苏境之贼。并苏、浙诸军合力以取湖州，渐次肃清苏、浙地方，以慰廑望。

前由皖南窜入江西之贼，窥伺建昌府城，迭经韩进春及席宝田等军剿杀甚多，贼遁兜港，蔓延于新城、南丰各乡，前旗已入广昌地界。据沈葆桢奏获贼供，贼不得逞于抚、建，思由宁都以窥赣州。着沈葆桢督饬署赣南道蔡应嵩等将城守严密布置，以资捍御。并饬席宝田所统各军跟踪追剿，总期就地翦除群丑，方为善策。韩进春留于上湖严防回窜。曾国藩于苏、浙两省军情均应妥筹兼顾，能否亲赴金陵督办攻剿，以期迅克老巢，仍遵前旨自行酌夺办理。

程学启受伤曾否就痊，正深垂念。据李鸿章奏称所伤极重，服药已有转机，仍着饬令妥为调理，一经痊愈，随时奏闻。

戈登前由溧阳进攻金坛，腿受枪伤，现回溧阳调养。本日已于明发谕旨叙及，并着李鸿章存问慰劳，谕令休息，俟伤痊再图协剿，以期得力。

沈葆桢片奏建昌城外剿贼阵亡之六品军功南昌城守营马兵吴定邦，着即交部照外委例议恤。李鸿章奏保克复嘉兴出力人员单内之刘士奇、〈欧〉阳利见二员，已降旨遇有提督缺出，尽先提奏，仍着军机处存记，遇有提督总兵缺出分别提奏。将此由六百里各谕令知之。钦此。

遵旨寄信前来。

070．附录廷寄　金陵垂克汉中之贼东窜军情顿紧饬驻鄂督抚一人出省剿贼并饬彭杨水师分防江面及豫省加紧防范窜匪勾合三月二十一日

同治三年三月二十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、湖北巡抚严树森：

同治三年三月十六日奉上谕：

现在苏、杭均已克复，金陵围攻日紧，前阅李鸿章奏，内有三、四月可以克复之言。当此大功势在垂成，各路统兵将帅及各该督抚等，允宜同心努力，以期共济。自陕省汉中之贼出窜宁、陕、商州一路，并有分由汉江水路下窜者。节据多隆阿、张集馨等奏报，汉南贼欲回救金陵，约于鄂省襄阳、老河口等处会齐。官文、严树森自上月十三日奏报以后，迄今已逾一月，未见续报。本日该督抚等赍递奏折，系上月二十四日所发，于军务亦未提只字，殊不可解。官文等前奏克复厉山，并枣阳、霸山解围，收复上津堡等情形，折内具称蓝二顺首恶稽诛，汉南逆匪悉数东下，张总愚股匪自南鲁山中逸出，逼近南阳，豫省败捻已越枣阳，或由王家河以窥襄、樊，或由夏沟司以达新、邓，均未可知。

襄、樊为全鄂上游南北锁钥，东西北三面之贼纷沓而来，鄂省能否自固藩篱，犹无把握，是鄂省军情极为吃紧。所派成大吉、欧阳正墉、梁作楫及副将龙藻琦、都司周有全、总兵周凤山等水陆各军，分驻襄、郧并当阳各处。以上各军是否均已到防？何以各军战守情形经月全无奏报？当此金陵垂克之时，若令贼得肆其狡谋于襄、樊一带会齐，乘上游建瓴之势，顺流直下，将使围攻金陵大军为所牵动，岂不又碍全局？官文、严树森如不能将此贼严密防剿，致误大局，自问当得何罪？军情紧要，鄂省各路官军深恐事权不一，为兵家大忌，官文、严树森二人内，即当商定一人出省督办防剿，毋得安坐省垣，一任贼之纷窜，俟得有胜仗，一奏塞责以为了事。并着于商定出省后，一面迅速奏闻。曾国藩能否亲往金陵督办攻剿，现在襄、樊吃紧，该处为金陵及皖省上游，亟应预为防范，不可稍涉大意。

该督前奏杨岳斌统带师船严防江面，不能调往他处，此时江面上游有事，着即于杨岳斌、彭玉麟二人内酌留一人防江，一人溯流而上，以资防剿。如鄂省派出成大吉等军无所统率，杨岳斌等毋论何人前往，均可登岸将鄂省各路陆军并归统带调遣，以期得力。

僧格林沁日内当已行抵许昌，该处与襄、樊较近，军情贼势，谅能侦查明晰。张总愚股匪出山以后，剿办若何？汉中窜匪逼近内、淅境地，一犯南阳，与襄、樊贼股又虞串合，而张逆一股前据张之万奏，窜及嵩县等境，该处又与河朔切近，有关北路之防，究竟中州军务现以何路最为紧要？着僧格林沁于抵豫后酌量缓急，将各军分别调遣，并着一面迅速奏闻。

其襄、樊一带窜贼，官文、严树森必当严督将士剿除净尽，不准有以邻为壑之心，并不准因有僧格林沁在豫，稍存推诿。

曾国藩为国重任，身系东南全局安危，官文等向来办理军务，尚能不分畛域，均属有功之人。值此大功垂成，尤应始终罔懈，同济艰难，以维全局。若令垂成之功又有中变，事属何人贻误，必将该督抚重治其罪，不能以前此有功稍从宽宥也。将此由六百里加紧各谕令知之。钦此。

遵旨寄信前来。

071．附录廷寄　常州四面合围官军会剿丹阳饬鲍超移师会攻以期速拔及程学启从优议恤四月初六日

同治三年四月初六日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、督办镇江军务广西提督冯子材、帮办军务署京口副都统魁玉：

同治三年三月二十九日奉上谕：

冯子材等奏，镇军会剿丹阳逆匪，冯子材亲往布置等情。李鸿章奏，踏平常州城外贼垒，官军四面合围各一折。李鸿章亲督将士兜剿江阴，东南窜贼歼除殆尽，旋由青旸赴常督筹攻剿。自三月十一至十八等日，督率各军将城西南门外贼营数十座全行踏毁，官军分垒屯驻，业已四面合围，诸军连日倍加奋力，踊跃用命，甚属可嘉。惟城贼陈坤书与各路败贼所余骁悍麇集，其中且多两广积年顽恶死党，势必拚命死拒。此时官军长围已合，贼之飞走路穷，谅不复能铤而出窜。李鸿章仍当稳慎图功，以策万全。该抚所调刘士奇、王永胜带五营行队，与戈登等分攻各门，是否能相浃洽，俾资其力？着随时妥为驾驭。

该抚折内所称湖州之贼全数上窜，究系窜往何处？湖州曾否收复？李鸿章如果探实，即先行驰奏。冯子材等奏镇、扬各军会剿丹阳城援各逆，迭有歼馘。丹阳之贼内冲外扑，其氛甚恶。而詹启纶等各营均能持重坚定，复经冯子材亲往西北各路察看布置，饬令各军联络堵剿，夺毁贼之附城营卡。

并据探闻金坛贼已纷纷外窜，鲍超扎营西洋，大加截杀，是金坛一城已为鲍超攻拔，丹贼更必闻风丧胆。着曾国藩即饬该提督迅移金邑得胜之兵，与镇、扬各军会攻丹阳，以期速拔，则两邑连下，常贼之势益孤，攻剿更必得手。冯子材以镇防紧要，于各路布置确定，旋即回城，着仍严密周防，以备贼氛溃逸，毋稍大意。

李鸿章另折奏程学启因伤出缺，览奏不胜悼惜。本日已明降谕旨，悉照所请，从优赐恤，并加恩入昭忠祠，追赠宫衔，令该抚设坛赐祭，其灵柩回籍，着地方官妥为照料。伊子及岁时，交部带领引见，所遗之缺，有旨即以记名提督之王永胜补授。其刘士奇一员，业经先简贵州古州镇总兵矣。将此由六百里各谕令知之。钦此。

遵旨寄信前来。

072．附录廷寄　句容新城克复着沈葆桢督师从速攻克南丰窜贼由江入闽饬须加强闽防并议复崇厚请赈江浙饥民折四月初八日

同治三年四月初八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、两广总督毛鸿宾、江苏巡抚李鸿章、江西巡抚沈葆桢、福建巡抚徐宗、署广东巡抚郭嵩焘：

同治三年四月初二日奉上谕：

曾国藩奏，官军攻克句容及陈近日军情，因病请假各折、片。沈葆桢奏，攻克新城并合围南丰折。本日业将克复句容新城等情形，各明降谕旨宣示，所保各员照请奖叙。沈葆桢折内于记名提督黄仁遗、徐生德二员，系请旨奖励，前经谕令军机处知会各路军营，遇有奏请特旨奖励之员，须将该员履历及历次所得奖叙，随折开送，以备稽查。今黄仁遗、徐生德二员履历未据开送，已于明降谕旨内将该二员先行交部优叙，仍着沈葆桢将该员履历查取开送，俟南丰攻拔再行候旨加恩。

曾国藩所陈近日军情片内，据称贼酋陈炳文、汪海洋等分道犯徽，其氛甚恶，虽围攻郡城力战却之，而侍逆大队复由昌化踵至徽州，岭内遍地贼氛，徽、休、祁、黟四城危急，贼之前队已由龙溪、婺源上窜，后股继至，犹络绎不绝等情。江、浙军务正当得手，贼之分窜皖南、江西，前后踵接，甚为可虑。句容克复，曾国藩现已饬令鲍超全军回援江西，调石埭二营、青阳四营之兵入岭援徽。着即严饬各员，赶紧分投援剿。鲍超援江，路途太远，恐落后着，势未必绕越贼前。

沈葆桢所奏新城克复，南丰一城尚未攻克，即着沈葆桢督饬席宝田、韩进春等乘此各军云集之时，速将南丰县城攻克，聚歼群丑，以绝后股窜匪希图入江合并之意。刘典已酌带所部起程赴浙，是否已入江西界内，着沈葆桢飞催前进。江西得此一军，剿贼必更得力。黄仁遗等所带系江忠义旧部，此次独力克拔新城，甚为得力，并着沈葆桢相机调遣，迎探后股窜贼将由何路入江，即行拦头截击。新城余匪与南丰分窜之贼，均已由江窜走闽境建宁地方，前谕左宗棠、徐宗催调曾元福内渡之军以资防剿。此军何日内渡？该督抚等作何调度？随时奏闻。仍恐由江窜闽之贼，其势过重，则曾元福一军力尚薄弱，前以张运兰之军剿办逆匪向称得力，谕毛鸿宾等即饬该员酌带所部速回福建臬司本任，以备闽防。嗣因毛鸿宾奏留此军，未可骤离粤境，复经谕令酌量调赴粤、闽毗连境地驻扎，俾与闽省声息相通，相机防剿。现在由江窜闽之贼日多，如由邵武、汀洲一路奔趋闽省，官军恐难堵截，着毛鸿宾饬令张运兰仍即速回本任，带领所部迎头堵剿，使贼之窜闽者不得肆行奔突，即所以保完粤境，毋许固执力争，过存畛域之见。并着将知府刘德谦添募楚勇，酌定如何调拨，预防贼由江境窜粤之路。粤东剿除各处余匪，兵力如尚不敷，须行另募。道员唐启荫现在何处？该员是否得力？能否筹给勇资，饬令添募西勇及楚边各勇，以资调遣之处？着毛鸿宾、郭嵩焘酌量办理。

曾国藩本日奏片内有湖州克复，贼悉由徽窜江，金坛、丹阳业经鲍超会同镇、扬两军克复之信等语。湖、常两郡克复，左宗棠、李鸿章想各奏报在途。此时全局通筹，李鸿章克复常州后，即可移军助金陵，以图速拔，将贼痛歼，毋令大股再得窜逸，扰及他处，自是第一要着。如兵力有余，尚可分拨由宜、溧、东坝入皖助剿，兼防本省边境要隘。其皖南贼势已重，惟左宗棠克湖州后，将蒋益澧等各军由浙派赴徽境所属，会同曾国藩调往之青阳、石埭各营，并力截剿，尚为捷近，着该督等妥速筹办。并着催令刘典之军迅即取道江西，与江省各军觇贼所向，以为迎击之师，暂归沈葆桢调遣。

曾国藩患病自属实情，当此事机紧切之际，全在该大臣运筹决策，以竟成功，着赏假一个月，安心在营调理。其于军务要件，仍可照常督办。金陵围师，即责成曾国荃一手经理，务令拊循士众，奋勉图功。如果克复，准其先由曾国荃、彭玉麟、杨岳斌会衔驰奏。襄、樊贼势亦众，官文等前奏鄂省剿办，未即大挫其锋，贼本有于该处聚齐回救金陵之说，亦属不可不防。曾国藩所虑贼由豫、皖陆路至凤、颍、卢、巢一带掳船南渡之处，本日已寄谕僧格林沁，檄令陈国瑞之军遇有逆、捻等股由豫窜皖，即自徐、宿一带移军援剿，以备不虞。杨岳斌、彭玉麟水师江面布置，仍着曾国藩随时筹商办理。

兵部侍郎崇厚奏江、浙新复郡县，请饬筹办赈济一折。其中所奏是否可行？着曾国藩、左宗棠、李鸿章查核办理。崇厚原折均着抄给阅看。将此由六百里各谕令知之。钦此。

遵旨寄信前来。

附崇厚原折抄件

兵部左侍郎通商大臣臣崇厚跪奏：为江浙新复、各郡县灾氓流离失所，请饬筹办赈济，拯恤民生，仰祈圣鉴事。

窃维国以民为本，民以食为天。古帝王保赤诚求，一夫不获，常怀若饥若渴之心，故郅治隆而民生遂焉。粤逆纷窜以来，东南各直省靡不被其蹂躏，而江、浙之受害益酷。臣近驻天津，凡江、浙官绅航海北来者，接见时必详加咨访，各称本年新复苏州、杭州、嘉兴、余杭、无锡、溧阳、荆溪等郡县之民，始则罹于寇兵，继则染于疾疫，间有孑遗者，近皆饿殍盈途，甚至于人相食。田产尽属荒芜，村墅寂无烟火，颠连疾苦，惨不忍闻。各路统兵大员新克一城，筹画防剿，兵勇口粮已属竭蹶，势不能顾恤灾黎。即间有筹设米粥，各厂亦皆未能持久。推原其故，盖因饷糈支绌，实无赈济之资也。夫承平之日，偶遇水旱偏灾，犹必免租平籴，按户赈施，岂兵燹之余生，转无补救哉？朝廷命将出师，原所以卫全民，今幸克伸天讨，迭下坚城，若使凋敝小民离诸水火者仍不免于流亡，亦失我皇上宵旰忧勤、保爱黎元之至意。况江、浙难民被逆匪裹胁数载，老弱已转沟壑，壮者久习强梁，苟无以安集之，且虑流民聚而为暴，他日又将滋蔓难图。目下培养元气，感格梗顽，亟宜筹办赈济，方可以因邦本而奠民生。然当此库款缺乏之际，断不能请发国帑而广为施济也。查江西、福建、湖南、湖北各省盐厘各款，尚可酌量筹拨，江、浙本省完善，府分亦可协济。数省均系产米之区，即请旨饬下该督抚拨款筹购米石，就近运由该江、浙本省大吏，遴委明干大员，督同各州县分路设厂赈济。其田地荒芜者，亦即招集流散，照亩认佃，官为筹给牛种农器，秋收后再令折价缴还。并饬各州县城乡设立招抚义局，拣派公正绅士，广为劝捐钱谷，妥为经理。遇有逃难之人，随时给票递送回籍。无籍可归者，亦可查其是否善良，以清奸宄，无使一夫失所，亦不使一匪溷迹。寓保甲于无形，补经费之不继。该绅商办有成效，并所捐钱米集有成数，即准随时奏请奖叙。庶饥民得遂耕凿，老幼借免流亡，上召天和，下孚民望，所以安善良即所以消反侧也。果能办理得宜，传之广远，东南未克各城被胁难民，亦必闻风乞降，指日荡平可庆。各直省大吏如皆仰体圣主，轸念穹黎，尽力筹画，不特江、浙可行，即如陕西之新复汉中等处，安徽省之肃清，皖北各路皆可因地制宜，酌量设法办理，务期实惠，济民出水火而登诸衽席，则推度皇上于无既矣。是否有当，伏乞皇太后、皇上圣鉴。谨奏。

同治三年四月初二日议政王军机大臣奉旨。钦此。

073．附录廷寄　发逆倾巢窜犯江西饬鲍超王文瑞刘典兼程入江并指授苏浙江闽皖军事机宜四月十三日

同治三年四月十三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、两广总督毛鸿宾、江苏巡抚李鸿章、江西巡抚沈葆桢、湖南巡抚恽世临、福建巡抚徐宗、署广东巡抚郭嵩焘：

同治三年四月初七日奉上谕：

沈葆桢奏，发逆倾巢西窜，续入江境，办理情形一折。江西官军自克复新城后，南丰一城尚复坚持未下，而广、饶警报接踵而来，陈炳文、汪海洋等逆已窜至德兴之海口，李世贤、黄文金等逆已及休宁之岩市，贼氛过重，岌岌可危。沈葆桢现以韩字等营留围南丰，而檄精毅、精捷、继果三营东驰探贼，所向稳扎稳击，即着严饬各军，迅速拔营前赴德兴一带，拦头截剿，总须稳慎堵遏，毋令蔓及腹地。仍一面饬韩字等军迅拔南丰，以免后股跟踪踵至，致前股贼势复张，益形棘手。

此次贼以大股并犯江西，其氛甚恶。曾国藩前奏贼犯徽城，而唐义训、毛有铭两军竟至大挫。以徽、浙之军层层布置，尚不能力遏奔突，此时贼已入江，而侍逆等复陆续上犯，江右兵力单微，复须剿除腹地贼氛，岂能当此巨寇。曾国藩前于句容克复后，饬鲍超全军回援江西，此军是否业已拔营？着曾国藩檄令迅赴事机，与江西官军前后夹击，痛加剿洗，毋任蔓延。并饬皖南防军，将窜至休宁之李世贤等逆，拦腰截击，以免其接踵上窜。

左宗棠前于桐岩一带，已调刘清亮等军驰往扼守，而贼之由昌化入徽者络绎而来，在防各军曾否扼剿？湖州克复之信，亦尚未据左宗棠奏报。现在湖贼悉数由徽窜江，是湖城自已攻克，其蒋益澧等各军能否即令驰赴徽境，与皖南之军将后股窜贼联络堵击？即着该督速筹办理。

刘典已酌带所部起程，王文瑞新募之勇亦由湖南筹给行资，催令赶紧料理，何以至今均无入江消息？着左宗棠、恽世临檄饬飞速兼程前进，并由沈葆桢一面迎催，饬令视贼趋重何路，即由何路截剿。

江忠朝已报起程，因旧伤触发中止，着恽世临催令该总兵赶紧医调，稍痊即行，迅速赴江接统江忠义旧部，以资得力。

沈葆桢折内新城克后，伪王宗一股蔓延于福建之建宁、泰宁两县地面。徐宗前派闽边防军为数畸零，深恐堵剿不能得力。曾元福现已留台，其曾玉明内渡之军，徐宗迅即催令督率所部，驰赴建宁一带痛加剿洗。如曾玉明年老不能得力，即着左宗棠、徐宗另选将材派往，毋稍迟延。

张运兰前为毛鸿宾奏留粤省，嗣寄谕仍饬赴闽，现在闽边吃重，如江西不能逞志，必将陆续东趋。着毛鸿宾仍饬张运兰速回本任，迅统所部，即赴建宁与曾玉明妥筹会击，不准坚留渎请，辗转耽延，贻误大局。其粤东毗连江、闽各边，并着毛鸿宾、郭嵩焘严密布置，预筹分扼，以杜窥伺之路。

正在寄谕间，据李鸿章奏溧阳官军截剿金坛窜逆，歼灭大股，并常州、湖州军情各折、片。已明降谕旨，将随折所保各员照请奖励矣。金坛败贼与常州西路余逆，将窜赴广德，图合侍逆之党于道，经南渡为驻防溧阳之吴毓芬等截剿，全股殄除，剿办甚为得手。各路官军若于败贼纷窜，均能如此剿除，不令善脱，则贼数日减，何至残寇复张？嗣后遇有此等窜贼，着李鸿章即饬各军拦截聚歼，毋任窜逸。

常州围攻甚紧，轰坍城垣数处，皆为伪护、伪志等逆纠众堵护。丹阳未克，湖州踞贼未除，曾国藩前奏丹阳、湖州收复，常州亦有收复之信，自系传闻之误。现在常贼米粮虽可支数月，而油盐子药久将缺乏，已成坐困。李鸿章筹备攻具，克期再举，即着督饬诸军稳慎轰击，期拔坚城，仍当严断窜路，以免旁逸。湖州既未克复，而贼之大股已陆续上窜，湖贼势难坚守。浙军剿办情形，现在究竟若何？着左宗棠速催蒋益澧等军，乘贼势瓦解，并力攻击，以图克复徽、浙之交。一面饬令防军严密堵遏，以防败贼踵窜。如兵力不敷，抑或添派数营前往与皖军联络扼截之处，即着左宗棠不分畛域，妥速调派李朝斌太湖水师，迭破湖州滨湖之钱、杨等处贼垒。仍着李鸿章督令相机进取，并于滨湖地方严密梭巡，防其内犯。苏浙军情，左宗棠、李鸿章务须随时咨会曾国藩，与皖军声息联络，通筹大局，援剿兼施，是为至要。将此由六百里各谕令知之。钦此。

遵旨寄信前来。

074．附录廷寄　饬令王开琳王德榜等军速赴江西会剿高连升迅攻湖州刘典王文瑞星速援江等事四月十七日

同治三年四月十七日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章、江西巡抚沈葆桢：

同治三年四月十一日奉上谕：

左宗棠奏官军截剿窜贼获胜，并规取湖郡情形一折。所奏苏、皖余逆李世贤，与余杭漏刃之陈炳文、汪海洋等贼窜至皖南，图扰江西各情，与节次曾国藩、沈葆桢所奏大略相同。而左宗棠此奏，称于昌化、小川、深渡截剿，迭有歼戮，余贼窜小川、裹山及由深渡悉窜屯溪，当是皖南迤东一带情形。曾国藩前奏皖南贼势甚重，唐义训、毛有铭两军均有挫失，祁、黟、休、婺岌岌堪虞，当是皖南迤西各境逆氛更肆。

左宗棠所派王开琳等军，由马金街出岭以截贼于婺源之南、德兴之东，又因汪逆折窜浙境遂安一带，势不能不回军合队迎头截击，其所续派刘清亮之军赴马金街，若能赶到贼前，速与诸军并力截剿，将康逆此股就地歼除，则由皖窜江之贼势又稍轻。即饬王开琳、王德榜等各军速赴江西，会同刘典之军，厚其兵力，助剿江境之贼。其黄少春、刘清亮两军，自应留防遂安等境，以俟湖贼剿平，贼踪稍定，乃可移动。惟皖南迤东之广德、宁国以至绩溪一路空虚，不但苏境余贼全由此路窜走，即湖州之贼以长兴、安吉为出路，亦可由此窜徽以入江境。毛有铭等近日军威是否重整，堪资截击？丹阳尚未即克，鲍超一军赴援江西，曾否启行？着曾国藩将皖南徽、宁一路之防加意布置，严督诸军节节截剿，即未能将窜贼所至聚歼，但能剿灭一贼，即少贻江境以一贼之患。

湖州官军渐次合围，着左宗棠督饬高连升等军迅图攻克，浙省惟余此城及安、长两邑未复，并着速行扫荡，全清浙境。李鸿章派赴助攻湖郡各军，前奏破贼钱、杨，着即饬令乘胜会合浙军并力攻捣，以资得力。

江西南丰一城，曾否攻克？着沈葆桢严饬席宝田等各军实力进攻，所派精捷等营东驰前赴德兴一带，拦截皖南续窜贼股，并着饬令会合皖、浙诸军前截后追，共收夹击之效。其刘典、王文瑞两军并遵前旨催提星速来江，以凭调遣。该抚前奏，又有饬令席宝田添招二千五百人，此项新军系由何处召募？现在曾否招齐？作何布置之处？并由江窜闽之贼有无续往兵力？能否支持？均着随时驰奏。

左宗棠折内，此次贼窜昌化，兼理昌化县事候补县丞邵杜，赴乡调团随同官军将贼击退，县城未被占踞，着照所请免其置议。将此由六百里各谕令知之。钦此。

遵旨寄信前来。

075．投诚捻首赵春和授职后仍潜通苗捻已就地正法片三月二十五日

再，安徽宿州营游击赵春和，本系捻首，投诚授职后，仍潜通苗、捻，常以抢掠为事。元年八月初三日，李续宜自六安丁忧回省，与臣言及赵春和虽名为职官，文占魁、王廷用虽名为团首，实与逆渠倘贯金同恶相济，不除此四人，终贻淮南北之患。迨赵春和由都司升署宿州游击，臣即扣留部札不发，预为拿办之地。本年正月，蒋凝学晋省时，臣面谕以倘贯金既戮，尚有赵春和、文占魁、王廷用三人，厥罪惟均，宜派队密拿诛之。旋据该处绅民禀报，文占魁、文德明及死党徐老三、文在策、谢金榜数人均在赵春和圩内窝留。正饬蒋凝学发兵围捕间，蒋凝学已将赵春和擒获就地正法。

查近年皖北匪党如李万春、朱万隆、王金奎等皆以职官附苗，先后诛殛。即已保知县之潘垲，已保游击曾在李续宜部下带勇之潘立勋，亦奉特旨正法。赵春和潜通苗、捻，窝纵巨匪，未便稍事姑息，致留后患。除将赵春和札付咨部核销，仍饬严拿文占魁、王廷用等续行惩办外，理合附片陈明，伏乞圣鉴。谨奏。

076．军情吃重请准李榕仍留军营带兵剿贼缓赴新任片三月二十五日

再，浙江盐运使李榕，于上年六月间，蒙恩简授今职，旋准部咨饬赴新任并发盐运使文凭一道到营。查该员李榕在军数年，委办营务，明决耐劳。经臣委带钧字一军三千人驻扎建平县，与宁国、东坝之师相犄角，系防守最要之地。目下浙江各巨股纷纷出窜，下则窥伺东坝、金陵，上则扰犯徽州。江西军事十分吃紧，暂难交替赴任，应恳天恩，准将李榕仍留军营带兵剿贼，以收指臂之助。除将文凭咨部缴销外，理合附片陈请，伏乞圣鉴训示。谨奏。

077．副将杨复成克扣军饷讯明正法以昭炯戒折三月二十五日

奏为营员侵吞军饷，讯明正法，恭折仰祈圣鉴事。

窃据提督周宽世咨呈，副将杨复成自委带铨后营事务，未及一年，竟欠发上年九月分饷银一千二百余两，以致各勇啧有烦言。迭次查询，该副将坚不陈报，迨撤委后始据来禀，除垫发病故、伤亡等项作抵外，实无着银五百余两等情，呈候核办前来。臣以事关军饷重件，未可稍事含混，当即饬提杨复成暨该管四哨彭胜得、龙桂林、徐百钧、龙玉堂等到案，发委分别质讯。据杨复成供称：自当营官以来，凡发给口粮，依平照数，从未克扣丝毫。旧在迎河集，每名发银四钱，少平三、四分，是复成委员所为，业已屏逐出营，照数补足。上年四、五、六、七、八等月口粮，亦经照发清楚。所有九月份应发口粮银二千八百余两，哨官彭胜得等支过银七百余两。自十年〔月〕起至本年正月止，四个月未发薪水、办公等项，曾支用银八百两，再先后因公垫办旗帜、给发恤赏病假各项共用过银八百余两，均有帐目，并无浮开，实仅亏欠银五百余两。又据彭胜得等供称：哨官勇夫应领各口粮，上年四、五、六、七、八月分业经杨复成算清，惟九月分未曾给发哨勇等亦曾先支过银七百余两，实亏银二千余两。据说口粮未发时，曾因公垫用制办旗帜等件，哨官等不得而知。至前在迎河集每名发银四钱，欠平三、四分不等，旋即补足。今蒙提讯，杨复成实欠九月分一月口粮未给，只求追徼各等供。臣复饬取收支实数，亲提研讯。据杨复成所供，于九月分饷银内发去四哨并亲兵银及垫发各哨告假、阵亡银共四款，准予抵销，尚侵吞银六百二十四两有奇，再三研诘，无可抵赖。

查该军前在迎河集领发饷银，各营均发每勇银一两。独该副将所领七百两，仅发每勇银四钱，又各扣平三分、四分不等，已难逃克扣军粮之罪。此次于粮台已发银两，复敢任意侵蚀至六百数十两之多，不顾饷需之支绌，不恤士卒之艰苦，刻薄贪忍，涣散军心，实属法无可贷。若非明正典刑，何以儆效尤而肃众志。除将该副将杨复成即在军前立予正法以昭炯戒外，理合缮折具奏，伏乞皇太后、皇上圣鉴。谨奏。

078．降补藩司唐训方请准回籍省墓片三月二十五日

再，前任安徽巡抚唐训方，于上年十二月初九日钦奉谕旨，以藩司降补，旋于本年二月间交卸到省。兹据呈称：训方自咸丰四年蒙奏调入营以来，转战楚、吴，历官皖、鄂。回忆离家之始，墨绖从戎，迄今十有一年，祭祀未获躬亲，丘墓未能修理，秋霜春露，常用怆怀。刻值军务渐平，训方弛于负担，应即乘此时会，展视松楸，稍尽人子之义。呈乞给假回籍省墓等情请奏前来。臣复查无异。除批准回籍省墓以展孝思，理合附片奏闻，伏乞圣鉴。谨奏。

079．附录廷寄　唐训方着赏假一月回籍省墓三月二十五日

议政王军机大臣奉旨，唐训方已有旨，以候补布政使署湖北按察使矣，着赏假一个月回籍省墓，即迅催前赴署任，以重职守。钦此。

080．恳准捐升道员张富年仍留江苏办理淮盐招商局务并请暂缓调粤及赴京引见片三月二十五日

再，据前署江南淮、徐、扬海道张富年禀称：富年前在江苏通州直隶州署任内，奉漕督吴棠奏署淮、徐、扬海道一缺，于同治元年正月二十四日到任。旋因积劳成疾，难以速痊，禀蒙委员验明属实，会题开缺调理，是年九月十七日卸事，即赴泰州就医。二年八月调治全愈，正拟由江藩司呈报病痊，适奉委办淮盐运行江西招商事宜，遵在泰州设局经理。复经署广东巡抚郭嵩焘奏奉谕旨，饬赴广东听候差委。伏念富年前次因病开缺，病痊后例应先行请咨赴部，谨造具履历据实报明，禀请给咨前来。

臣查该员张富年，系病痊起用人员，经郭嵩焘奏调赴粤，自应照例引见，遵旨饬令前往。惟现值江路畅行，正在整顿淮盐，运销楚、西两岸，该员曾任江北，熟悉情形，今在泰州设局招商新章，粗有端绪，既未能遵调赴粤，并暂难交替进京。合无仰恳天恩，准将捐升道员张富年仍留江苏原省办理招商局务，并请暂缓赴部引见，以襄鹾政而资熟手。除将履历清册咨部查核外，理合附片陈请，伏乞圣鉴训示。谨奏。

081．优加甄叙恭谢天恩折三月二十七日

奏为恭谢天恩、仰祈圣鉴事。

窃臣于三月十五日，接准吏部咨开，同治三年正月二十三日内阁奉上谕：“协办大学士两江总督曾国藩，督军剿贼，节制东南数省，尽心区画，地方以次削平，举贤任能，克资群力。着交部从优议叙。”等因。钦此。当即恭设香案，望阙叩头谢恩讫。

伏念臣猥以凡庸，谬膺重寄，辖境太广，柄任过隆，事变弥多，智识愈短。当咸丰十年初膺巨任，审己量分，已深知不克称职。特以其时江浙糜烂，不敢畏难谢事，姑以菲材承乏其间，待事机之徐转。厥后安庆克复，大局稍定，臣即三次具疏，请皇上简派大臣分任其责，未蒙俞允。其节制四省之命，臣亦经三次疏辞，仰蒙圣慈垂鉴，故臣于浙江兵事并未与闻。幸托皇太后、皇上鸿福，东南数省将次削平，皆由圣主知人之哲，擢用封疆将帅，俾得各展所长，收兹成效。如臣碌碌，何敢贪天之功，掠人之美。金陵合围以来，附近各城垒虽已悉为我有，而首逆坚守老巢，荡平尚稽时日。苏、杭克复以后，全局益振，而穷寇纷奔求食，窥伺皖南，游绎江西，驱除尚烦兵力。补过不遑，惭惧弥深，乃荷圣恩，优加甄叙，滥登上考。闻命之下，感悚莫名。臣惟有勤以补拙，慎以图功，勉持不矜不伐之忧，益收群策群力之助，庶期仰答高厚深恩于万一。所有微臣感激下忱，谨缮折专弁叩谢天恩，伏乞皇太后、皇上圣鉴。谨奏。

082．殉难各员子孙候选员外郎罗忠祜等请兼袭承袭世职折 [1] 三月二十七日

奏为请袭世职，遵照新章，汇案具奏，仰祈圣鉴事。

窃臣接准部咨：同治元年二月十六日钦奉上谕：“嗣后阵亡殉难各员子孙承袭世职，兵部行文各该督抚，转饬各该州县，将应袭职名迅速行查，径行具报。督抚毋庸申府司转详，予限半年，汇案具奏，以免烦扰。”等因。钦此。钦遵转行去后。兹查有安徽宿松县殉难浙江巡抚罗遵殿之嫡长子、候选员外郎罗忠祜，请兼袭骑都尉世职。休宁县阵亡议叙知府衔潘振科之继子、国子监典籍衔潘士绅，祁门县遇害盐运司经历谢丰升之嫡子、候选从九品谢立昌，均请兼袭云骑尉世职。又安徽合肥县阵亡从九品张绍堪之嫡长子张士适，即选府经历李钧之嫡长子李继光，即选训导唐会衢之嫡长子唐士国，桐城县阵亡前河南汝宁府通判马树华之孙马其昶，潜山县阵亡议叙县丞王春之继子王威远，六品军功王心维之嫡长子王淦，怀宁县阵亡蓝翎守备徐士埙之胞弟徐士鉴，又江苏宿迁县阵亡河标右营千总郭锦之嫡长子郭承恩，州同衔徐焯之继子徐国桢，均请承袭云骑尉世职。据各该家属具禀，并据安徽布政使及各该县取具宗图册结详送前来。臣查罗忠祜系加捐员外郎，应请兼袭骑都尉世职。潘士绅系国子监典籍衔，谢立昌系不论班次遇缺即选从九品，应均请兼袭云骑尉世职。张士适、郭承恩、徐国桢三员，年均及岁，惟现有事故，请先袭云骑尉，暂缓验看。唐士国一员，据称幼习诗书，有志观光，并与马其昶、王威远、王淦等均未及岁，请将应得云骑尉先行承袭，俟及岁时再饬送验办理。至现已及岁之请袭云骑尉李继光、徐士鉴，据各该县详，验看与例相符，经臣验得该世职等年力正当，堪以承袭，并请就近饬发臣标中营学习。除将宗图册结分别咨部查核外，相应分录原案，缮具清单，恭呈御览，仰恳敕部议复施行。所有遵照新章请袭世职缘由，谨会同江苏抚臣李鸿章、安徽抚臣乔松年合词恭折具奏，伏乞皇太后、皇上圣鉴训示。谨奏。

附清单

谨将兼袭、承袭世职各员，分缮清单，恭呈御览：

一、宿松县原任浙江巡抚罗遵殿，于咸丰十年二月二十七日，贼陷杭州殉难。奏蒙赐恤，经部议给骑都尉世职，袭次完时，给予恩骑尉，世袭罔替等因。查该故员嫡长子罗忠祜，系加捐双月员外郎，现年二十四岁。请以本身文职，兼袭骑都尉世职。

一、休宁县议叙知府衔潘振科，于咸丰十年十一月初五日，在南乡青山地方，督集团丁堵剿，力竭阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员无嗣，议以胞弟潘振祥之长子潘士绅为嗣，系国子监典籍衔，现年十六岁。请以本身文职，兼袭云骑尉世职。

一、祁门县盐运司经历谢丰升，于咸丰三年二月二十三日，贼犯扬州府城，登城御敌，被执不屈遇害。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员有子二人，长舜镛已出继胞伯旭升为嗣，物故。嫡次子谢立昌系不论班次遇缺即选从九品，现年二十八岁。以本身文职兼袭云骑尉世职。

一、合肥县从九品张绍堪，于咸丰三年在籍办理团练。八年贼陷庐州，窜扰乡间，贼众练寡于七月二十二日力竭阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员之嫡长子张士适，现年二十二岁。据称因祖母年近七旬，无人侍奉，不能即行投标，请先行承袭云骑尉世职，俟部复至日，再行办理。

一、宿迁县河标右营补用千总郭锦，于咸丰七年六月十八日，因剿办东省窜入捻匪，临阵捐躯。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员嫡长子郭承恩，现年二十五岁。据称因在籍办理练防事宜，暂缓验看，请先行承袭云骑尉世职，俟部复至日，再行办理。

一、宿迁县州同衔徐焯，于咸丰六年八月十四日，在安徽祁门县带勇追匪阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员无子，以胞弟徐涟之长子徐国桢为嗣，现年二十岁。据称因在军营当差，暂缓验看，请先行承袭云骑尉世职，俟部复至日，再行办理。

一、合肥县即选训导唐会衢，于咸丰三年在籍办理团练，八年庐州复陷，督练迎剿阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员嫡子唐士国，现年十六岁，据称幼习诗书，有志观光，不愿发标，请承袭云骑尉世职，在籍应试。

一、桐城县原任河南汝宁府通判马树华，在籍办理团练，于咸丰三年十月十四日贼窜桐城，督勇力战阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员有子已故，议以马其昶为嗣，系承重孙，现年十一岁。请先行承袭云骑尉世职，俟及岁时再饬照例验看。

一、潜山县议叙县丞王春，于咸丰八年十一月贼破潜西山，骂贼被害。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员无子，议以胞侄王威远为嗣，现年十二岁，请先行承袭云骑尉世职，俟及岁时再饬照例验看。

一、潜山县六品军功王心维，于咸丰九年正月，在籍办理团练，四月二十五日在牛肩岭打仗阵亡，奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员嫡长子王淦，现年八岁。请先行承袭云骑尉世职，俟及岁时再饬照例验看。

一、合肥县即选府经历李钧，于咸丰二年督带练勇，十二月十七日城陷，抵敌遇害。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员嫡长子李继光，现年二十八岁。应请承袭云骑尉世职，并就近饬发臣标中营学习。

一、怀宁县蓝翎尽先补用守备徐士埙，于咸丰六年十二月二十八日，巢县东关失陷，接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替等因。查该故员无嗣，胞弟徐士鉴，现年二十岁。系六品蓝翎，应请承袭云骑尉世职，并就近饬发臣标中营学习。

[1] 此件与李鸿章、乔松年会衔具奏。

083．守备瞿定邦因病照例勒休其遗缺以余洪亮请补折 [1] 三月二十七日

奏为守备久病不痊，恳请勒休，遗缺拣员请补，恭折奏祈圣鉴事。

窃照三江营守备瞿定邦，久病不痊，难期整顿，未便任其恋栈，致资贻误，相应请旨，将该三江营守备瞿定邦照例勒休，以肃营伍。其所遗三江营守备员缺，地方紧要，亟应选员请补。查有统带通州练勇花翎尽先守备、调补太湖左营千总余洪亮，年四十三岁，江南通州人，由行伍历拔狼山镇标中营千总，调补今职。咸丰六年三月内，接受札付历署狼山镇标中右等营游击、守备事务。十一年，于水师沿江剿贼获胜出力案内，奏奉谕旨：“赏戴蓝翎，以守备尽先补用。”等因。钦此。同治二年于通州剿捕会匪案内保奏，奉上谕：“江南太湖左营千总尽先守备余洪亮，着赏换花翎。”等因。钦此。该员久历戎行，谙习营务，历俸已满二年，虽保举尽先，名次在后，与例稍有未符。第该员于江北水师情形熟悉，人地实在相需，合无仰恳圣恩俯准，将余洪亮拣补三江营守备，实于营伍、地方均有裨益。如蒙俞允，并请敕部先行给予署札，俟军务告竣，再行给咨送部引见。除追取瞿定邦札付及饬取余洪亮履历另行咨部查核外，谨会同署江南提督臣李〈朝斌〉恭折具奏，伏乞皇太后、皇上圣鉴训示。谨奏。

[1] 此件与李朝斌会衔具奏。

084．汇报两淮壬戌纲钱粮折三月二十八日

奏为恭报两淮各场壬戌纲正带折价钱粮奏销，恭折奏祈圣鉴事。

窃照两淮通州、泰州、海州三分司所属各场，应征正带折价及历年未完钱粮按年具题，历经遵办在案。兹查壬戌纲压征咸丰十一年分，正带折价奏销册稿、揭，据署两淮盐运使忠廉详送前来。臣复核无异。除备录司详并将清册揭帖咨送部院查核外，循案改题奏报，理合恭折具陈，伏乞皇太后、皇上圣鉴，敕部查核。谨奏。

085．汇报同治二年淮课数目折三月二十八日

奏为恭报同治二年分上下半淮南征收课厘数目，恭折奏祈圣鉴事。

窃查淮南试行税盐，奏明按半年一次造报，前已报至同治元年下半止。兹查同治二年正月起至六月底止，又自七月起至十二月底止，上下半征收盐课、盐厘各数目，据署盐运使忠廉先后具详请奏前来。臣复核无异。谨汇开简明清单，恭呈御览。除将各册咨送部科外，理合恭折具奏，伏乞皇太后、皇上圣鉴，敕部查核。谨奏。

附清单 [1]

谨将淮南同治二年上下半征收盐课、盐厘数目，恭呈御览。

一、同治二年上半自正月起至六月底止，共征收课银十万六千七百四十八两八钱四分七厘。又，外江盐厘银五万八百八十七两八钱八分九厘。又，外江内河盐厘钱四万九千七百五十六千一百四十八文。

一、同治二年下半自七月起至十二月底止，共征收课银十二万五千五百三十九两五钱七分一厘。又，外江盐厘银十四万三千二百四十八两一钱五分六厘五毫。又，外江内河盐厘钱十三万四百三十五千五百二十八文。

以上上下两半征收课厘，除分别解支江皖军需水陆营饷，并支销盐属养廉外，实存银四千九百八十七两四钱一分九厘五毫，钱一万五千七百十六千三十五文。

[1] 据台湾“故宫博物院”《先正曾国藩文献汇编》补入。

086．请以蔡癸发补授南安营守备折 [1] 三月二十九日

奏为拣员请补陆路守备，恭折奏祈圣鉴事。

窃照南安营守备胡功成革职遗缺，系陆路部推之缺。因江西省现有军功著绩人员声请留外另补在案。兹查有现署广信营守备，该营千总蔡癸发，年四十四岁，系江西瑞州府新昌县人。由兵生中式武举，随营期满拔补千总，于广玉解围案内保奏，以守备遇缺即补，并克复金华、汤溪等案内，经闽浙督臣左宗棠保奏，俟补守备后以都司补用，均奉谕旨钦遵在案。该员弓马娴熟，营务认真，以之请补南安营守备，洵堪胜任。惟保举名次在后，与例稍有未符，但人地实在相需，例得专折奏请，当此整饬戎行之际，未便拘泥成例。合无仰恳天恩俯准，以蔡癸发升补南安营守备，实于营伍有裨。如蒙俞允，该员现署广信营守备，防堵皖、浙逆匪，正直〔值〕紧要，应请由部先给署札，开其底缺，俟防堵事竣，再行给咨赴部引见。除将履历咨移部科外，理合会折具陈，伏乞圣鉴训示。

再，此折系遵照部议新章由臣沈葆桢主稿，合并陈明。谨奏。

同治三年五月二十日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

087．请以善通补授文英营都司折 [1] 三月二十九日

奏为拣员请补都司员缺，恭折奏祈圣鉴事。

窃照文英营都司常安勒休遗缺，系陆路部推之缺，因江省现有军功著绩人员声请留外另补在案。查文英营都司驻扎崇义县属永安里地方，界连楚、粤，堵御巡防，在在紧要，必须晓畅军务，方足以资整饬。臣等于军营保举各员内逐加遴选，查有代理南昌城守协副将事、拣发都司善通，年四十四岁，系正蓝旗满洲固山恩林佐领下人，由护军递升委参领。咸丰四年九月初五日由兵部带领引见奉旨：“善通着发往江西，以都司差遣委用。”等因。钦此。于五年二月初十日到标，因署铜鼓营都司任内，营汛失守汇参革职留营效力，历著劳绩，汇入南赣等属防剿案内保奏，钦奉上谕：“已革都司善通，着开复原官以都司仍留江西补用，并免缴加倍半捐复银两。”钦此。该员熟悉营务，训练认真，以之请补文英营都司，洵堪胜任。惟系开复留江补用都司，与例稍有未符，但人地实在相需，例得专折奏请。合无仰恳天恩，准以善通补授文英营都司，实于营务、地方均有裨益。如蒙俞允，该员系拣发都司，今请补都司，应否送部引见，听候部议。除将履历咨移部科外，理合会折具陈，伏乞圣鉴训示。

又，此折系遵照部议章程由臣沈葆桢主稿，合并陈明。谨奏。

同治三年五月二十日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

088．江宁扬州等属应征同治二年钱粮请准分别蠲缓情由折 [1] 四月十一日

奏为查明江、扬等属被兵及邻近各县、卫应征同治二年钱粮，恳恩分别蠲缓，恭折奏祈圣鉴事。

窃照江、扬等属同治元年被兵及邻近各县、卫应征钱粮，业经奏请蠲减在案。兹据前任江宁布政使乔松年、江安督粮道王朝纶详称：同治二年江宁、扬州、通州三府、州属各县，或城池尚为贼踞，或甫经克复，居民流离四散，招抚未归，且征粮册案遗失，清理尤非易事。或逼近贼氛，团练巡防扎营占压，田地荒芜，民情实形困苦。饬据印委各员确勘属实，请将应征钱粮分别蠲减缓征，详情具奏前来。

臣等伏查江宁府属之上元、江宁、句容、溧水、高淳等五县城垣被贼踞扰。江浦、六合二县克复未久，居民未尽复业，田地荒芜。扬州府属之江都县新集镇等处漕田，因贼匪东窜，居民避徙。其南乡瓜州及佛感等洲芦田，扬防未撤，沿江扎营未能耕种。又，甘泉县大仪集等处界连天长、六合，粤匪窜扰，农具籽种，多被焚掳。仪征县屡遭兵燹，农佃复业尚少，田多抛荒。徐州府属之沛县，于十月内突遭捻匪窜掠，民间荡析离居。通州所属之泰兴、靖江二县与常州、江阴对峙，风鹤时惊，团练巡防，殊难安业。体察民情，实形困苦，不得不量予蠲缓。合无仰恳天恩俯准将上元、江宁、句容、溧水、高淳、江浦、六合、仪征等八县全境蠲免。江都县新集镇处并南乡瓜州一带漕田，佛感等洲芦田，应征同治二年上下忙钱粮，同甘泉县大仪集等乡民赋、屯卫田地应征二年银米，及未完上忙钱粮，概行缓征。沛县坊一等十二里，二年分钱粮漕米减免二成。又，汉二中等四里应征二年分熟田银米，缓至三年秋后分年带征。泰兴县二年漕芦钱粮，照额减免一成。靖江县二年正、杂钱粮，照额减免二成。扬州卫坐落江都、甘泉、仪征，同苏属镇江卫坐落扬州府属屯田，随同民田一律办理。

以上各县、卫应征同治二年上下忙地漕屯折正、杂耗羡钱粮，及芦课、学租、杂税、归公、官租、公费、关租、河租、地租、杂办、摊征、河工等银，漕南行赠、局恤等项米石，均请分别蠲减缓征。该县、卫缓征银米，均俟三年秋后缓征。沛县坊一等十二里，二年分钱粮漕米减免二成。又，汉二中等四里应征二年分熟田银米，缓至三年秋后分年带征。泰兴县二年漕、芦钱粮，照额减免一成。靖江县二年正、杂钱粮，照额减免二成。扬州卫坐落江都、甘泉、仪征，同苏属镇江卫坐落扬州府属屯田，随同民田一律办理。

以上各县、卫应征同治二年上下忙地漕屯折正、杂耗羡钱粮，及芦课、学租、杂税、归公、官租、公费、关租、河租、地租、杂办、摊征、河工等银，漕南行赠、局恤等项米石，均请分别蠲减缓征。该县、卫缓征银米，均俟三年秋后察看情形，再行启征。又，江都县缺征同治二年杂办、杂税，同甘泉县缺征元年下忙及二年上下忙行夫、牙税，并二年碾饷、猪牛等税，并请全行蠲减。各处如有预完银米，均请流抵下年新赋，由该县、卫刊刻免单，备载恩减分数、银数及流抵新赋字样，按户付执为流抵确据。其现赴完纳及未完之户，概于串上钤盖，减免几成，戳记注明实征之数。漕粮一律照办，俾归简易。仍令将蠲缓区图、村庄明白出示晓谕，并于征册注定，悉照灾蠲成例，以杜弊混。所有蠲缺俸工、廪粮、祭祀、驿站等款，应于司库正项银内拨补。佐杂、养廉，于耗羡项下动拨。学租银两如有不敷，同蠲缺南恤行月等米另行筹补。除饬将应蠲、应减、应缓各数汇造确册另行题咨外，谨会同漕运总督臣吴棠恭折具奏，伏乞皇太后、皇上圣鉴训示。

再者，案因沛县于上年十月内被捻窜掠，印委各员层层核勘，报齐汇办，以致稽迟。至苏、松等属被兵各处，业经另行专折奏办。合并陈明。谨奏。

同治三年四月十八日议政王军机大臣奉旨。钦此。

[1] 此件与李鸿章、吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

089．徽防各军堵剿失利未能遏贼西窜江西请惩临敌偾事将领并优恤死难员弁折四月十二日

奏为浙省贼股上犯，徽军挫失，未能遏贼西窜，恭折驰报，仰祈圣鉴事。

窃伪听王陈炳文、伪侍王李世贤各酋，由浙境先后犯徽，臣于三月二十五日附陈大概在案。自杭州、余杭既克，贼首陈炳文、汪海洋等党分道出窜，一由昌化出老竹岭，一由孝丰出宁国、绩溪两县，毕萃于徽郡之东南。三月十二日，毛有铭率所部八营，自休宁至郡，商之唐义训出城迎剿。十三日，唐义训出郡南，毛有铭出郡东。乃东军甫抵新营，不虞贼之骤至，队伍未整，猝然应敌，前军既挫，后军旋乱。毛有铭抽刃警众，不能压住阵脚，遂率退入郡城。唐义训在南路之方村迎战获胜，冒雨追贼，傍夕闻东军失利，亦即撤队回城。而贼已由吴山铺分绕桂林，又绕出蓝田、富堨等处，自东而北、而西，面面传烽，直扑城垣，郡中大震。十四日昧爽，我军既击却扑城之贼，唐义训出城北向江村、沙村两路并进。毛有铭出城西分军为三：一枝赴岩市街，一枝抄过郑村、碣田，一枝趋古虹桥迎剿于富堨之郊。遥望贼旗拥至，密不见尾。毛有铭督兵前进，决战两时许，部将金茂荣、杨德云、曾遇文死之。我军更以排枪环击，猛扑猛进，而郑村、碣田之师搏斗方酣，唐义训亦自江村、沙村击散一股，由富堨渡河而来，于是合军夹剿，遍搜碣田、槐塘、棠樾、唐模各村落，斩馘颇众。贼乃由岩市遁入屯溪，围扑该处营垒矣。防守屯溪之铨字两营，其将官为羊寅、洪良辉，被围之后，竭力坚守一昼夜。适毛有铭于夜半向屯溪疾进，又有汊口三营前来助战，时方天曙，该逆不暇蓐食，弃釜撤围，多向龙湾、上溪口窜去。毛有铭即筑营驻师屯溪。此三月十三日官军在歙东挫失，十四、五日迭获小胜之情形也。

十六日，唐义训率队至齐武，见群贼由山下麦陇中抄出，分两路〔路字疑衍〕翼来迎，即令勇士舁炮轰之，殪骑贼五人，步贼争相奔救。我军包过山麓，夹攻贼后，自苏村、霞川驱出深渡，薄有擒斩。俄闻侍逆分股绕窜岩市以西，而亲督死党出深渡过河，唐义训知此股之既多且悍也，乃令王品高、王萃云、李祖祥等各带哨勇留驻朱村，而自带亲兵及葛清泰一营驰扎篁墩，谋与毛有铭会师御贼。十七日，朱村各营侵晓出队，行次杨村，讵深渡之贼已大至，展旗一进，洋枪飙发，锐不可当，李祖祥、唐廷扬、谢捷胜、杨德和等死亡。唐义训由篁墩督军继至，突阵纵击，初尚得手，屡进屡退，裹入重围，贺义和、左茂中、谢国雄、卢大忠、黄炳云、王炳信等又死亡。时毛有铭适在屯溪上游渡队，途次闻警，即饬各营分三路飞援。毛有铭自外攻入，唐义训自内冲出，贼始披靡。我军追过十余里，山坳中忽有伏贼一枝鼓噪而出，败贼亦返戈转斗，剽悍无前。各军战久力疲，自知不敌，撤队急走，贼且于天晚路杂之中，三面掩至，遂至步伍散乱，将士损折，弃械争渡，几不能军。迨二更后，毛有铭回营，次日唐义训回郡，贼已连宵西上，直逼休宁，自是歙、休境内无地非贼，亦无路不梗，布长围以困我郡城。而郡东之接踵而来者，仍复络绎于道。十八、十九两日，唐义训击退薄城之贼，并获小捷。休宁守将刘长春等，亦于十九、二十等日，一截贼于溪边村，再截贼于汪金桥、下汶溪、兰田、渭桥等处，贼知两城守御尚固，乃战者自战，行者自行，由龙湾折岭分窜婺源境内，以达江西之德兴，延及玉山矣。此十七日追贼大挫，及十六至二十等日击贼小胜之情形也。

伏查此次窜徽之贼，号称十余万众，论徽军众寡悬殊，诚不足以资抵御。然唐义训、毛有铭两部合计将及万人，除守徽、休两城屯溪港口外，尚可得六千余人，苟其布置得宜，好谋力战，亦何致寇氛猖獗若此？乃毛有铭到防日久，而十三日之战全无纪律，交锋即退，声威一损，贼焰顿炽。唐义训十七日之役，亦属堵剿不力，虽幸能保全徽、休等城，而临敌偾事，咎无可辞。相应请旨将署皖南镇总兵唐义训革职，仍留署任按察使衔。记名道毛有铭革去勇号，拔去花翎，以知府降补，仍留营差委，以观后效。臣调度无方，并请旨将臣交部严加议处。至力战阵亡之花翎参将金茂荣，花翎游击衔都司李祖祥，花翎都司唐廷扬，蓝翎都司衔守备曾遇文，都司衔守备贺义和、左茂中，蓝翎守备杨德云，守备谢国雄、卢大忠，蓝翎守备衔千总谢捷胜、杨德和、守备衔千总黄炳云、把总王炳信等十三员弁，均请各照本职、本衔敕部从优议恤。所有贼由徽州上犯，各军堵遏不力缘由，谨缮折由驿五百里具奏，伏乞皇太后、皇上圣鉴训示。谨奏。

090．克复金坛县城并请奖恤诸员折四月十二日

奏为官军进次金坛，诱贼出战，乘势攻克县城，恭折驰陈，仰祈圣鉴事。

窃金坛一城，续经鲍超率师克复，臣于三月二十五日附陈大概在案。初，鲍超既取句容，遂平宝堰五垒。该处东北有丹阳，东南有金坛，贼方分踞，以与常州相犄角。丹阳一路，有富明阿、冯子材会军攻之。其金坛一路，灌濠成河，自西洋屯以达城根，凡隔小河数十道。三月十二日，鲍超亲督所部，渡河竞进，将欲壁于城下，俄得冯子材缄报，丹阳贼势綦重，商令移师助剿。鲍超即派娄云庆、周有胜等率马步七营留驻金坛城外，而自率十四营暂回句容。十六、十七等日，金坛之贼拥众出城，迭扑我营，娄云庆、周有胜力战却之。鲍超回句容后，接冯子材请剿丹阳之书，又接臣力保东坝之檄。十九日乃飞马传知金坛城外，各营尽行撤回句容，以备分援二处之急。甫经传令，转念金坛撤营之时，恐城贼追蹑我后，或致疏失，乃亲率全队偃旗息鼓，于二十日折回西洋村，备击金坛出巢之贼。遂于后茅山一带面面设伏，令周有胜、曹志忠等四营伏于茅山之左，而以黄海清、刘得胜等骑队佐之；令唐仁廉、李文益等四营伏于茅山之右，而以娄云庆、熊高望等骑队佐之。金坛逆酋盛明友闻官军撤队，即纠城贼二万余众悉力穷追。官军伏在山后屏息不动，俟贼追过茅山正向田陇村落间逦迆而进，鲍超挥令张玉田、罗运昌、张遇春、杨友益、郑德亮等突出中路，万枪齐发，贼亦以洋枪小队蜂拥来迎。张遇春于群子如雨之中冲入贼队，贼为披靡。鲍超催动号鼓，伏兵四起，旌旗满山。黄海清、刘得胜等驱马入阵，截贼数段。娄云庆亦率熊高望等从山后抄出，横断归路。贼不虞穷追遇伏，仓皇失措，弃械满道。各军追杀五十余里，逼至金坛西门，败贼不敢进城，而城贼亦启南门尽向三仙关遁走。我军正在跟踪追剿间，乃丹阳小路出贼一股，自北而南，循西洋村以至店埠，连亘不断，势将出我后路。鲍超传谕各将士暂不入城，乘胜分军纵击，贼受重创，前股窜往埠店大路而去，后股仍由丹阳小路而逃。据擒贼供称，此系常州城外败匪，取道丹阳，欲由建平、广德以上窜者也。于是扬队西洋村以备续至之贼，一面移军金坛，即于二十日收复县城，准提督鲍超呈报前来。

臣查金坛虽弹丸小邑，而旁接丹阳，内蔽常州，亦贼所必争之地。鲍超因调队暂回句容，恐城贼蹑追，为其所乘，引军设伏，计破此城，不特常州、丹阳辅车失依，即金陵老巢愈成孤立，实属有裨大局。游击张遇春奋不顾身，疾驰入阵，至于受创几绝，尤为偏裨中难得之才。相应恳恩以副将尽先补用，其余出力员弁、兵勇容即汇入东坝、句容各案，查明奏保，仰候恩施。至参将鲍昌龄，都司宋连升、王正礼均系力战阵亡，并请敕部从优议恤，以慰忠魂。所有鲍超一军攻克金坛县城缘由，谨缮折由驿五百里具奏，伏乞皇太后、皇上圣鉴训示。谨奏。

091．附录明谕　克复金坛县城力战阵亡各员从优议恤四月二十五日

同治三年四月二十五日，准兵部火票递到同治三年四月十九日内阁奉上谕：

曾国藩奏，官军进次金坛，诱贼出城，收复县城一折。鲍超一军自攻克句容、踏平宝堰贼垒后，乘胜进逼金坛城下。旋以丹阳城重，移军往剿，计该逆将乘官军撤退，出巢追蹑，复亲率全队偃旗息鼓，折回西洋村，于茅山一带右设伏。金坛逆首盛明友梁纠城贼六万余，悉力穷追，甫过茅山，鲍超挥令各军突出中路，万枪齐发。该逆蜂拥来迎，游击张遇春于群子如雨之中，冲入贼队，群逆披靡，左右伏兵四起，旌旗满山，截贼数段。娄云庆等复从山后抄出，断贼归路。该逆仓皇失措，弃械满道，官军追杀五十余里，至金坛西门，败贼不敢入城，城贼亦启西门悉向三仙关逃走。

其时常州败匪，复由丹阳南窜，亦经鲍超乘胜分军纵击，贼受重创而遁。当于三月二十日收复金坛县城，剿办甚为得手，仍着将败残余匪迅速歼除，毋任窜逸。

游击张遇春驰入贼阵，奋不顾身，着以副将尽先补用。其余出力员弁兵勇，即着汇入东坝、句容各案，查明保奏。力战阵亡之参将鲍昌龄，都司宋连升、王正礼，均着交部从优议恤，以慰忠魂。钦此。

092．江北肃清提督李世忠散勇交城退卡并呈请开缺回籍折四月十二日

奏为江北一律肃清，提督李世忠遣散部众，交出城卡，呈请开缺回籍，恭折仰祈圣鉴事。

窃臣于同治元年九月，奉命统辖滁州李世忠一军，是冬即值金陵发逆渡江北窜，攻陷和、巢。二年春间，伪忠王复举北犯，扑陷浦口、江浦。李世忠力保滁、全、天、六等城，伪忠逆迭扑无、卢、桐、舒直至六安，连不得逞，退而东窜。官军乘胜追剿，克复二浦、九洑洲，江北肃清。李世忠函告臣处，即请开缺回籍。臣正在复函熟商间，适闻苗逆复叛，寿州失守，李世忠慷慨誓师，亲统所部赴淮助平苗党。十月之杪，僧格林沁大兵擒斩苗逆，淮甸重安。该提督正将率师回滁，乃因寿州、下蔡有争功互斗之案，又因师行缺米，有沿途骚扰之说，经中外臣上参奏，迭奉谕旨饬臣会同僧格林沁查办。旋经僧格林沁将提督朱元兴、杜宜魁被害情形详细复奏。李世忠亦咨呈臣处，请将所守五城交出，所部营勇，或另行调拨，或遣散归农，听臣斟酌办理。经臣屡次具奏，并声明俟三月底尽散五城兵勇后，由臣奏恳恩施，准令赴任在案。

旋据该提督三月初六日文称，世忠于去腊伤病复发，满拟早得就痊，借图报效。讵当春令，病益增剧，旧伤亦发，即欲遵照赴任，实恐陨越羞贻。且先人遗柩至今未能安葬，现拟俟各城交出兵勇尽行遣撤之后，扶柩回里安葬，并以调治伤病。所有提督本缺，世忠既不能赴任，自应呈请开缺，另择能员补授，以期营伍有裨等语。兹复接其三月二十七日一函，据称日前阴雨过久，所发饷盐未克扫售，各兵勇川资不敷，尚未散尽。惟全椒、天长等城，已于二十及二十四等日一并退清，来安一城亦于四月初二日定即退出，只俟盐价银到，随将各弁勇饬催起程。所有滁州、六合两城，纵久不过初五、六日，均可撤退，万不能再有迟误。惟有赶将兵勇迅速催散，俟散尽之后，遵即赴辕面陈一切各等情前来。查询下游文武来皖者，均称此次遣散勇丁，给与川资，或发现钱，或给盐包，少者四五千，多者七八千，将领数十两不等。皆由李世忠散财和众，绥靖地方。

接乔松年来书，亦言李营退出之五河厘卡，业经该抚派员接办，让出两城，全椒颇为安静，天长所遣之勇虽稍滋事，不至为患等语。是李世忠所设之卡，所守之城，均已交出归官，克践前言。臣以各城既撤，须兵替防，无可调拨，咨请吴棠派兵防守滁州，兼顾来安。咨请富明阿派兵防守六合，而陈自明挑留之二千人则调赴南岸之池州驻扎，远离故土。俾游勇之逗留滁属者，不得假托李世忠旧部之名，滋生事端，以清界限而便稽查。

至李世忠自投诚以来，于今七年，屡著战功，捍卫江北。前此发逆、苗逆甘言煽诱，该提督自矢忠贞，坚逾金石。上年助平苗党，决计解兵引退，官欠饷盐五十余万包，不求补给。又出其所藏，资遣部下弁勇，并捐建滁州学宫，捐发滁属农民牛种，又欲捐修雉河集新城，捐助臣处军饷。此四者皆系巨款，俟议定确数，再行分案具奏。该提督李世忠于江淮军务大定之后，洁身引退，广散资财，不敢私为己有，尚属深明大义。合无吁恳皇上天恩，准予开缺回籍，保全令名，所遗江南提督一缺，并恳迅赐简放，以重职守。所有李世忠撤勇交城、呈请开缺各缘由，理合专折具奏。伏乞皇太后、皇上圣鉴训示。谨奏。

093．沥陈饷缺兵弱职任太广户部所奏不实片四月十二日

再，臣接准部文，户部于三月十六日复奏折内，称曾国藩军营现在月饷，每月湖北协济银五万两、湖南协济银二万五千两、四川协济银五万两、江西协济银三万两外，尚有广东厘金及江苏厘金等款，为数甚巨，均可源源接济。纵各省报解稍有未齐，通盘筹画，亦总可补苴支拄。又于三月二十三日片奏内，称曾国藩军营，湖南、湖北、江西、广东、四川等省，每月协饷约计数十万两各等语。查四川一省，除戊午之冬、己未之春两次解过臣营银二万五千两外，近五年以来并无丝毫协解之款，不知户部以何处奏咨为据？言四川每月协臣五万，请旨敕下该部，抄出原案，知照臣处，以凭查核。湖南除东征局另抽半厘外，间有协济臣处之款，然亦无月额二万五千之多，臣处亦未奏定有案，本年尚未协解一次。江西所谓三万者，当系指去夏奏拨洋税言之。此款仅据关道蔡锦青解过一批银万五千两，旋即退还矣。广东厘金系臣所不应得之饷，亦臣所最抱疚之端。然本年百余日，尚仅解过银九万两，徒有专利之名，究无救贫之实。江苏厘金系臣分应筹之饷，验淮、扬各属向归漕臣及镇、扬两防抽收，苏、松各属向归抚臣抽收。苏军人数最多，臣亦未便遽起相争，仅去秋议定，由沪上月解臣台银四万，亦未能如期按解，本年仅解过一批三万耳。户部所指六省供臣之饷，为数甚巨，实则所得极少。臣向不肯以缺饷危苦之词吁告朝廷，故户部不得知其详也。江西、湖南、江苏、川、广五省，臣既粗陈其略矣。此外，惟湖北一省与臣处交涉最多，然亦无月协五万之款。自安庆克复以后，于今三年，鄂省并未解过臣台协饷。惟杨岳斌水军，梁美材、韦志俊陆军，李续宜旧部成大吉、萧庆衍、蒋凝学、毛有铭四军，历食鄂台之饷而剿苏、皖之贼。户部所称湖北济臣饷项，或即指此言之。然官文与胡林翼、严树森数人者素抱剿灭金陵逆巢之志，而此数军者，向归湖北粮台报销之营，是盖鄂军剿邻境之贼，非鄂省协臣台之饷也。自去冬以来，湖北饷项亦绌，迭准官文、严树森来咨，杨岳斌、萧庆衍、蒋凝学、毛有铭、梁美材诸军，鄂台只可发饷六成，由臣处凑发一成。臣虽勉强应允，而目下穷窘至此，本部十万人无以自存，安能更觅一成之饷助供鄂军？相应奏明，请旨饬令官文、严树森将此数军仍照昔年旧例一力供支，或于六成之外酌添一二成，始终以鄂兵鄂饷助皖助吴，俾微臣谋饷忧灼之情为之少减。又如普承尧、何绍彩两军，本系唐训方部曲降官，以后拨隶臣处，檄令分防巢县、庐郡两城，饷项均无着落。现在淮甸澄清，利源日广，相应请旨饬下乔松年，将此两军交该抚调遣，饷项由临淮粮台支发，即归该台报销，俾微臣谋饷忧灼之情又为少减，不胜大幸。

臣才识愚庸，谬当重任，局势过大，头绪太多，论兵则已成强弩之末，论饷则久为无米之炊。而户部奏称收支六省巨款，疑臣广揽利权。如臣虽至愚，岂不知古来窃利权者每遘奇祸，外畏清议，内顾身家，终夜悚皇，且忧且惧。

臣所居职位，昔年凡六人任之：钦差驻金陵者一人；总督驻常州者一人；皖江以南，徽防统帅一人；宁防统帅一人；皖江以北，下而滁、和、天、六、全、来，归临淮控驭者，为东路统帅一人；上而英、霍、潜、太、桐、舒、六、庐，多隆阿等经营其间者五年，为西路统帅一人。微臣谬以庸材，兼此六事，曾经两次奏请简派大臣来南会办，未蒙俞允。今兵弱饷绌，颠覆将及，而发、捻巨股大举东犯，自英、霍以至滁、来，处处空虚。万一该逆窜踞各城，皖北糜烂，或并贻患于里下河，臣亦何能当此重咎。合无吁恳天恩，饬将皖北西路责成乔松年，东路责成吴棠、富明阿共筹防剿。臣非敢预为诿过之地，实以棉力而兼病躯，自度不足捍御贼氛，不得不沥陈于圣主之前。所有微臣办理竭蹶下情，谨附片略述梗概，伏乞皇太后、皇上圣鉴。谨奏。

094．附录廷寄　预筹江南财赋以纾国课五月初一日

同治三年五月初一日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章：

同治三年四月二十一日奉上谕：

户部奏，预筹江南财赋以纾国课一折。据称东南地利素饶，自遭兵燹，一切应办事宜均未举行。现在皖北肃清，江苏境内亦将克期底定，亟宜厘定成规，以为长治久安之计。查厘捐一项，有碍正赋，应请将从前粮捐、亩捐、草捐、花布捐等项，概行禁止。至正赋钱粮，除蠲缓外，务令认真收纳，年清年款。至滩地、沙洲二事，为利甚溥，恳请饬下督抚大吏，遴员驰往查勘妥办，以尽地利各等语。所奏系为兴利除弊起见，自应先事筹画，以为善后地步。着曾国藩、李鸿章按照该部所奏各节，确切查明，实力兴办，以苏民困而裕国计。原折着抄给阅看。将此谕令知之。钦此。

遵旨寄信前来。

附录户部原折抄件

大学士管理户部事务臣倭仁等谨奏，为预筹江南财赋，以纾国课而慰民生，仰祈圣鉴事。

窃查东南地利素饶于西北，自咸丰三年后迭遭兵燹，地方一切应办事宜，均未举行，不惟帑项支绌异常，并小民生计时形穷蹙。现在苏州克复，皖北肃清，金陵将亦克期底定，亟宜抚循凋敝，招集流亡，酌取前人良法，参以今日情形，厘定成规，以为长治久安之策。

一曰正赋。查江宁地丁岁额一百三万九千有奇，苏州地丁二百十五万有奇，安徽地丁一百六十五万有奇。我朝体恤民艰，减免前朝额赋，复经累诏蠲免，广普皇仁。二百余年，德泽频加，民心固结，有由来矣。近因江皖军饷抽厘勒捐，不免扰民，朝悬一令，暮改一名，利充私橐，怨集公朝。在督抚大吏以为取自民间，不向朝廷请饷，似为一时权宜之举。不知天下有廉明牧令而少公正吏胥，借端鱼肉，苛察异常，小民何辜，厄于寇、厄于兵，复厄于吏胥乎？且厘捐等项，出于万不获已，岂宜永远施行？在各关常税征收尚多不足，而厘捐转多立名目，迭经部中奏查咨催，从未将征收实数造报，万一搜括不已，又滋事端，众怨丛集，可为寒心。如谓军务未竣，厘捐未能概撤？亦当择其款项较巨不甚厉民者，如上海洋药厘金为东南货物大宗，约计岁收百有余万，应行照常征收。至民间日用所需，如布帛、菽粟、零星食物，锱铢取之，国家所获无几，徒供官吏中饱，甚或激成变乱，得不偿失。若不严行革除，民生何赖？臣等观上年江督议减漕额，钦奉上谕一道，足征我皇太后、皇上惠养黎元鸿恩，为古所未有，江苏绅民倍深感戴。夫漕额正供犹恐其浮勒累民，岂有例外派捐，转听需索耶？且漕额虽减，应征钱粮不容拖欠，若再加厘捐，一民二赋，真何以堪？应请将从前盐捐、亩捐、草捐、花布捐等名目，凡有碍于农民者，概行禁止，而一意于正赋。倘不肖官吏仍于田亩中私立名目，滥行征收，查出照例严参。至正赋钱粮，除蠲缓外，务令认真收纳，年清年款。除存留款项，余令报部候拨，按照上下忙功过分别殿最，以示劝惩。

二曰滩地。查近日淮、徐一带，自黄河北徙，淤出滩地，绵亘千里，清丈开垦，足资兵食。溯自康熙年间，河督靳辅建议开垦，因经理非人而寝。嘉庆时督臣百龄奏议招领，共地一万四千余顷，变价三十四万余两。并咸丰年间，雷以、庚长奏请试办开垦海口新淤各折，均奉旨允准在案。近日漕督吴棠咨取河滩全册，意在举行，诚善策也。臣等查靳辅生财裕饷疏内云：地方一里，有田五顷四十亩；地方十里为方一里者百，有田五百四十顷；地方百里为方十里者百，有田五万四千顷；地方千里为方百里者百，有田五百四十万顷。今沙滩地数适足相等，果能查勘得人，经理有法，变卤斥而为膏腴，去淤泥而植禾麦，天地自然之利，不美备乎？查历届滩地成案，一年为嫩滩，二年为老滩，三年为平壤。计自咸丰三年河决，徙流日久，南河土性沙形，定益肥饶，耕种断无不宜。惟开垦向重押□（原文此处为方框），而屯田专有安插。如江南各营兵勇将来凯撤应即遣散。安插不善，易滋事端。且其人剽悍性成，素无室家可恋，又无财产可依，流而为寇，势甚易也。今拟变通屯田成法，饬令凯撤兵勇，如愿入伍者，照现食粮饷酌给养兵滩地若干，免其征赋，不另支给月饷。不愿入伍者，按丁授亩，官发执照，准其为业，每岁计亩征赋，以示节制，均不必先交押□（原文此处为方框）银两。或者安居乐业，自顾身家，潜消其桀骜之气，相安于耕凿之常。羁勇悍，滋户口，修军政，尽地利，计无便于此者。至开垦掺防及一切抚绥弹压章程，责成地方文武员弁，妥为筹画。拟请饬下该督抚大吏，遴选公正廉明道府驰往查勘，编立号册，丈量数目，详细声报，以便计丁授田。并饬淮徐一带镇道大员，督率各地方官认真经理，以昭核实。

三曰沙洲。江省滨临江海，水利富饶，什倍他省。查旧办庐州案册，有上上田、上田、中田、下田，密芦地稀，芦地、草地、上泥滩、次泥滩、下泥滩、水荡、水影、埂划诸名目，每亩起科自分厘至一二钱不等，从江潮海汐出入靡常，岁有冲汕倒，没照例准勘减豁除，而腹里洲田果能筑堤截坝，不难艺麦栽禾，以补漕田之不足。并茭芦柴草，亦足供小民炊爨食用之资，其事甚微，为利甚溥。查嘉庆十七年督臣百龄奏：江苏沙州案内，准民指沙升科缴价承实。嗣道光八年，苏抚陶澍奏改招佃归公。十三、十八两年后，先后奏请分别准民承买。两奏均经臣部议驳。咸丰九年后，经督臣怡良奏准许民承买。查历届成案，均系体察情形，不胶一是。且夫承平之世，民力充余，听民承买，既可益库储，复可以安民业，自较招佃为优。今灾□（原文此处为方框）甫过，民解积蓄，必责民承买，恐力有未逮，遂令天地自然之利，日就湮没，殊为可惜。应请饬下该省大吏，饬属妥办。如无业户之沙洲，或招富户缴价承买，或给穹黎领种起租，均令按则升科。其有业户之芦州，如本主已还乡里，均准呈明换照，给产完租，尤在严禁地方胥吏勒捐欺凌，以安民业。前人成法，今而用之，似亦因时制宜之道也。至委员履勘，拟仿照前朝海瑞灰算法，方六尺为一圈，一圈为一步，二十四步为一分，二百四十步为一亩，清丈沙州较为简便。其尖斜畸零难算处，亦照依前法以棕绳结网铺地，更捷于用灰布算。夫治法贵有治人，而兴利必先防弊。如丈量一役，弓丈图册杂费，官吏胥役勘丈陋规，概出于民，在承平时尚能勉强供应，若今日仍踵前弊，地利未兴，民力先竭，是非大吏稽查严密，举劾公明，不为功也。计所属地方，一例清丈，新升若干，妥造鱼鳞细册，分存州县署库，预备抽查。另造简明总括册申送藩司，转咨达部，则坵段细数存于下，田亩总数备于上，既省转运之费，又无烦重之劳。经此次丈量后归入芦课办理，照例五年大丈一次，每届冬令照例题报□（原文此处为方框）升一次，俾有稽考。如逾限不报，□□（原文此处为方框）臣部题参议处，以儆玩泄。至于慎盖藏，勤耕作，敦节俭，备食储，凡一切应办事宜，可以培养元气，裨益民生者，均在地方官吏振刷精神，力求实际，庶足苏民困而裨国计。臣等职司度支，理应先事筹思，以为善后地步，是否有当？恭折具奏，伏乞圣鉴。谨奏。

同治三年四月二十一日，议政王军机大臣奉旨。钦此。

095．密陈李世忠交城撤卒散财捐饷克践成约情形片四月十二日

再，密陈者，前奉迭次谕旨，饬臣札调李世忠来营，遵经先后给予两函，令其自赴安庆一行。并于二月十九日该部将王廷瑞、陈自明来营谒见时，面为申谕，嘱令四月初亲来安庆晤商诸事。嗣于三月十四日接据来文，又有请假数十日赴旧县扶柩回里安葬，事毕后亲赴省中等语。臣窃疑该提督借归葬为名，仍有留恋旧县、把持利权之意，当于三月十六日严词批答，约法三章，倘有梗违，定即奏参治罪等语。及观此次函牍，则称兵勇散尽，遵即赴辕面陈一切，词意驯谨。又遍询自下游来者，及滁、全牧令禀报，均称散财撤勇，实可信其无他。又据捐修滁州学宫数万串，捐筑雉河集城十万串，向在滁州屯田养勇、耕牛籽种价值数万金，现于四月初五日续遣唐玉田到营，述此项牛种概给滁民，不取原价。并知臣处饷项奇绌，愿助巨款以充军食。大散所蓄之私财，冀息外间之物议。该提督寸心不萌二志，臣久已亮之，亦屡经陈奏及之。至其不拥厚资，力保令名，以诡谲好利之人，忽为此慷慨忘私之举，则并非臣意料所能及。惟来皖谒见一节，似尚有所疑畏。臣以城卡交清、部卒散尽来见，固克践成约，即不来亦无损于大体。顷复于初七日给予一函，谓来省会晤，迟早悉听自酌等语，俾该提督释去疑团，潜消其内不自安之心，用示我国家优待降将，张国樑、程学启既备极恩荣，李世忠亦保全终始，庶足以广皇仁而招携贰。除所捐牛种、军饷两项，俟备文呈报确数再行奏明办理外，合先附片密陈，伏乞圣鉴。谨奏。

096．附录军机处片　密件奉旨留中四月二十五日

同治三年四月二十五日，准军机处片称：贵大臣具奏密片一件，奉旨留中，为此知会。四月十九日。

097．附录明谕　提督李世忠遣散部众交出城卡散财捐饷诚悃可嘉准其开缺回籍四月二十五日

同治三年四月二十五日，准兵部火票递到同治三年四月十九日内阁奉上谕：

曾国藩奏，提督李世忠遣散部队，交出城卡，呈请开缺回籍一折。江南提督李世忠自任事以来，屡著战功。上年春间，发逆沿江上窜，该提督力保滁州、全椒、天长、六合等城，并不得逞，官军乘胜克复浦口、江浦、九洑洲，江北得以肃清。迨前苗逆复叛，该提督慷慨誓师，亲统所部赴淮助平巨憝。此时江淮军务大定，复能将所部弁勇发资遣散，并愿广散资财捐助军饷，实属深明大义，诚悃可嘉。该提督现因伤病举发，亲柩未葬，恳请开缺回籍，若不允其所请，无以恤勤劳而慰孝思。李世忠着准其开缺回籍。钦此。

098．前奏湖州丹阳已克常州得手不确并汇报金陵皖南皖北江鄂近日军情梗概片四月十二日

再，臣前次奏报湖州、丹阳均已克复，常州亦有得手之说。常州系据委员探禀，臣亦知其不确。至丹阳一城，系据溧水守将王可陞之禀，称于二月十一日克复。湖州一城，系据左宗棠之咨，称于三月初九日克复，不知乃皆系讹传。湖州未克，则黄文金、杨辅清是否由徽入江，尚未可知；常州未克，则苏军能否分兵接防东坝，尚未可知。臣仓卒陈奏不实，惶悚曷极。

至近日军情，金陵一军在朝阳、神策、金川等门外，开挖地道十数处，贼于附城一带筑月围以拒之。三月二十三、二十五六等日攻破月围，焚其火药，歼毙极众，而我军前后伤亡亦近三千人。当此之时，除却严围猛攻，力禁接济，更无他法。

贼之由婺源境内阑入江西者，一聚德兴，一扑玉山，又将延拢股〔腹〕地。臣前调鲍超率师西援，纵使李鸿章派兵替守句容、东坝，鲍军亦难速到，实恐缓不济急。因派周宽世驻省七营、金国琛马步九营，先从饶州一路进援江西，未知果否有裨？鲍超于尚未援江之际，嘱令会同镇、杨两军力攻丹阳，剪除金陵、常州之枝叶。上游发、捻巨股已窜过随州、枣阳，将及黄、德二郡，意在假道鄂、皖东援金陵。前奉旨饬于彭玉麟、杨岳斌二人中，派一人溯流而上，统率鄂军。现接官文来咨，鄂省江面防剿有李济清、万化林等师船足敷分布，请于彭玉麟、杨岳斌二人中，商派一人布置九江以下。臣即商请彭玉麟师上驶，已于四月初九日过安庆，初十日由安庆驰赴九江，防剿北岸鄂、皖江面，兼顾南岸鄱湖、都昌一带。

自徽军失利后，臣虑婺源、乐平、饶州、景镇或致沦陷，不意均得保全。且闻窜江之贼，因粮食不继，号令不一纷纷逃散。仰托圣主威福，此股或不足深虑。惟皖北陆军，仅颍州、六安、庐郡、巢县等处置有防兵；其余潜、太、英、霍、桐、舒等县，皆系昔年发、捻往来熟径，调守无兵，空虚可虑。臣睹此时事，孔棘焦灼弥深，惟有力疾调度，勉搘危局，庶冀仰慰宸廑。除各路战状汇案续报外，合先附陈大概，伏乞圣鉴。谨奏。

099．附录廷寄　陕豫鄂捻逆四窜分合无常指授各督抚及各路官军毋分畛域通力协歼四月十三日

同治三年四月十三日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、帮办军务暂署钦差大臣西安副都统穆图善、湖北巡抚严树森、河南巡抚张之万、陕西巡抚刘蓉、候补四品京堂李云麟：

同治三年四月初七日奉上谕：

官文、严树森奏，捻、逆勾结，绕窜枣阳出省，调度总兵梁洪胜，于光化县境续获胜仗各折、片。逆、捻自襄、樊败走之后，复欲北窜，经梁洪胜等军击败，窜向河南淅川之李官桥等处。汉中逆股窜至邓州、新野之交，适与之合，乘虚阑入枣阳县境。而贼尾股仍在河南内、淅、邓州等处，其众数十万，蔓延数百里，逆氛颇炽。其地由湖北之安、麻、蕲、罗可达英、霍，由河南之信、罗、光、固可达六安，到处空虚。贼之欲绕豫、楚以扰皖军后路，而解金陵之危，计颇狡毒。官文等以先保汉、黄、安、德四府及力扼长江广汉为切要之图。派令周凤山等军分驻襄阳等处，布置均为妥协。官文现在出省督师，自应择要驻扎，以便居中调度，着即严督诸军实力防剿，尽歼丑类。惟分布各路兵力尚虞单薄，前谕多隆阿等，派令姜玉顺等带兵四千名由宁陕迅赴湖北交官文调遣，曾否起程？即着多隆阿、穆图善催令姜玉顺等，星速前往，官文即飞檄迎提，以厚兵力。穆图善暂署钦差大臣关防，节经谕令将各军分投调拨，何以只字未见复奏？所有前谕萧河清带领之四千余人，由雒南一路会同常星阿等马队，前赴河南归僧格林沁调遣，是否亦已派往？并着飞催前进。僧格林沁亦即迎提到豫，以资臂助。

官文等所奏贼窜情形，与前日张之万所奏略同。汉中逆匪恐与张总愚、陈大㵙等均已勾合，捻、逆蜂屯蚁聚，尽窜鄂疆。僧格林沁由嵩县督军驰赴南阳，与邓、新及枣阳一带渐近。贼势一片，恐非鄂军独力所可支，僧格林沁大军并傅振邦所带前敌各营，应与鄂军如何联络？前截后追，并力攻剿，以图歼灭。着即迅速筹办，仍遵前旨兼顾北路之防，以备贼复回窜豫境。

张之万前奏发逆曾在荆子关为李殿元等设伏邀击，绕窜内乡，何以近日复有豫军在荆子关为发逆攻破之事，是否前奏讳败为胜？着该抚查明具奏。并着即与僧格林沁赶紧商定，督率张曜等与傅振邦等军分投堵剿。如须越境穷追，毋得迁延观望，坐失事机，致干罪戾。

曾国藩前奏派往鄂省之李济清、万化林二营，已据官文等分派襄、郧一带。其咨商杨岳斌、彭玉麟于浦口以上津渡节节布置，以防贼之东援，部勒谅臻严密。此时捻、逆群党麇集鄂境，其由水陆下窜，图扰皖军后路，以解金陵之危，均须加意防维，不可稍涉大意，谅曾国藩必能筹画万全也。陈得才等股既已攻破荆子关，逼扰郧境，恐其后股尚复游衍商雒一带，多隆阿所派蓝斯明等军自应由后追蹑，与楚、豫官军前后夹击。蓝二顺逆党尚在蜀河，鄂军凭汉堵击，仅能扼使不得东渡。李云麟前奏以专剿此贼自任，此时正可与鄂军合力痛歼，若再坐失事机，避贼而行，又复任意支吾，该京堂自问当得何罪？

正在寄谕间，刘蓉奏到连日追剿曹逆迭胜，现饬兜围及赴多隆阿军营相视情形各折、片。曹逆股匪由孝义一带入山，经刘蓉饬令萧庆高等军派队率团进剿，贼势已蹙，所办尚好。惟贼尚踞文公庙老巢，亟须乘此声威，捣穴擒渠，速将贼党殄灭净尽，毋留余孽。

张集馨前奏曹灿章股内伪统领游飞熊等赴宁陕厅投诚，又折回该厅之腰竹溪，续又由洵阳窜至鄠县之涝峪口，贼众骤增至二万余人等语。何以与本日刘蓉折内所奏各情参差不符？涝峪口是否即涝谷口？并着刘蓉仍遵前旨查明具奏。多隆阿伤病犹剧，殊增廑念。现在派拨诸军分道征剿事宜，至关紧要。刘蓉到省接篆后，不准在省耽延，着即亲赴多隆阿军营，会同穆图善妥为筹布，催督各军凛遵前旨，分投前往楚、豫各路，奋勇剿贼，毋稍稽延。如各将士亦依恋主帅，未忍遽离等情，即可告以多隆阿伤病就痊，亦当觇贼所在，前往统率，以慰其心。

刘蓉出省，着即奏闻。所有省城日行事件，照例饬司代办，其防御抚辑等事宜，仍饬各该文武加意整饬，毋许松懈。襄、郧与陕毗连，而潼、商等处仍恐余氛未靖，事机均极吃紧，刘蓉责无旁贷，惟当妥筹调度，严饬各路官军。正当努力灭贼，岂可安坐省垣，转形诿卸。

本日又据张之万奏报，追剿张总愚股匪至马山口，突遇逆匪大股，截剿获胜，现在分兵剿办等情，正与此谕多相符合。张总愚股果与逆匪窜合，其由内、新、唐、邓一带迭被剿击，窜去大股，即系陈得才、陈大㵙等合股南趋。僧格林沁已抵马山口，督率苏克金、张曜等军于赤眉城西大获胜仗，余贼折入山陬避我马队。着僧格林沁即饬各军将此入山残匪扫除，以便分兵择要堵剿逆、捻大股。张之万已由汝州移营南阳，着即飞饬宋庆、葛承霖之军，由内乡等处跟追，期与楚军合力会剿。并令连美、李承先马步各队，驰赴信阳实力堵截。贼既由豫窜鄂，豫军分路驰追，无论何股窜至何处，总当不分畛域，越境追击，共殄逆氛，毋得徒托空言。南北贼氛本相一气，值此游氛四合，其势虽张，各路官军亦须会合四面兜剿，以期聚歼。该大臣督抚等其各同心齐力，以赴事机，是所殷望。将此由六百里各谕令知之。钦此。

遵旨寄信前来。

100．附录廷寄　饬察看池州府知府范先谟能否胜任四月二十一日

同治三年四月二十一日，准兵部火票递到议政王军机大臣字寄——

钦差大臣协办大学士两江总督曾国藩：

同治三年四月十二日奉上谕：“安徽池州府知府范先谟，着曾国藩随时悉心察看，如始终不能胜任，即行据实参奏，毋稍迁就。将此谕令知之。”钦此。

遵旨寄信前来。

101．代奏刘连捷谢恩折四月十二日

奏为据情代奏，恭谢天恩事。

窃臣接据布政使衔记名按察使刘连捷禀称：“先后奉到行知金陵一军迭克城隘汇案请奖一折，同治二年十月二十日奉上谕：‘刘连捷赏穿黄马褂。’钦此。逆匪迭扑城营，官军力战解围一折，同治二年四月二十七日奉上谕：‘所有尤为出力之记名按察使刘连捷，着交部从优议叙。’等因。钦此。祗承之下，感悚交并。伏念连捷从征数省，未立寸功，邀记注于枢廷，跻班联于柏府，涓尘莫报，兢惕方深。乃蒙懋赏下颁，章服壮行衣之色；复荷圣恩优叙，司勋登课绩之书。被体增辉，抚躬滋悚。惟有益勤驽驾，弥懔鹈濡。载日铭恩，坚壁效黄人之守；摩云奏凯，名都收白下之图。庶期仰答高厚鸿慈于万一。”等情禀请代奏前来。臣谨缮折据情代奏，叩谢天恩，伏乞皇太后、皇上圣鉴。谨奏。

102．请饬李显发赴漕中协任供职片 [1] 四月十二日

再，准提督李世忠文称，副将李显发，随营极久，军务地方事宜均能悉心体察。上年由部题补漕中协副将员缺，给领札付在案。现在军务渐平，请饬该将即赴本任等因。并据李显发来营谒见，呈递履历前来，除加札饬令赴任供职外，谨会同漕运总督臣吴棠、署江南提督臣李朝斌，附片陈明，伏乞圣鉴。谨奏。

[1] 此件与吴棠、李朝斌会衔具奏。

103．请旨将石昌猷即行革职以凭严讯片四月十二日

再，臣处奉旨交办之件，以江西南康知县石昌猷一案为最巨，苗逆仇杀孙家泰等一案次之。现在臣乞假养病未能逐案审理。孙家泰一案，奉旨交臣与乔松年会查，臣即咨请乔松年就近查讯，主稿会奏。案内要证，已革臬司张学醇，亦经饬赴临淮听候查办。其石昌猷一案，前经臣饬派藩司马新贻，署臬司何璟，道员勒方锜，郎中孙尚绂等提案会审。惟据该司道禀称，石昌猷供词支吾，多所牵涉，显系恃符狡展，相应请旨将前署江西南康县事候补知县石昌猷即行革职，以凭严讯。臣细阅卷宗，此案是非本末，卷中纤悉毕现，原不难立予剖断，速行奏结。惟据石昌猷禀，尚有要证廖开昱一名，续请指提人证熊学雍、钟煦春、卢尚元、许作梅、许清敬五名。臣于去冬今春屡次咨札饬提，至今尚未解到。其廖开昱一名，近又据南安府禀留办团御贼。臣因现在到皖人证卷宗已极齐备，不必廖开昱及熊学雍等五人到案而后可成信谳，业经批准，免其提解。且南安到皖二千余里，官员人犯数十人，羁候已近半年，断不能因此数人未到，延不讯结。自此次奏明之后，臣即就现在人卷秉公亲讯，详晰具奏，以免羁延。理合附片陈请，伏乞圣鉴训示。谨奏。

104．附录廷寄　徽军挫失曾国藩加恩宽免杨萧蒋毛梁各军仍由鄂台筹饷各军认真扼剿发捻准李世忠开缺回籍石昌猷革职并迅速讯结四月二十五日

同治三年四月二十五日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、荆州将军暂署江宁将军富明阿、闽浙总督兼署浙江巡抚左宗棠、漕运总督吴棠、江苏巡抚李鸿章、安徽巡抚乔松年、江西巡抚沈葆桢、湖北巡抚严树森：

同治三年四月十九日奉上谕：

曾国藩奏徽军挫失，并克复金坛，恳请奖恤，汇报各路军情暨办理竭蹶情形，恳请鄂、皖分任军饷，李世忠交出城卡各折、片。本日明降谕旨，将金坛出力阵亡各员照请奖恤。李世忠准令开缺回籍矣。浙省贼股上犯徽郡，总兵唐义训堵剿不力，道员毛有铭军无纪律，竟至大挫，咎无可辞。唐义训着革职仍留署任，毛有铭着革去勇号、拔去花翎，以知府降补，仍留营差委。曾国藩自请严议之处，着加恩宽免。阵亡参将金茂荣等十三员弁，均着照本职本衔交部从优议恤。

至此股贼势众多，由湖郡窜徽，陆续不绝。毛有铭等军既经挫折，歙、休境内无地非贼，到处梗布长围以困郡城，是该处军情正当吃紧之时。皖南兵力尚单，前谕左宗棠筹拨蒋益澧各军驰援徽境，着即酌量情形，多拨劲旅，前往与该处防军联络夹攻，务将该逆速行剿洗。并饬令黄少春、刘清亮两军，严扼遂安要隘，以防湖贼续窜徽境。饬令王开琳等截贼婺源、德兴之交，毋令南窜严州，西窜饶郡。

曾国藩虑鲍超驰援江西不能速到，现派周宽世七营、金国琛九营先从饶州一路往援，着即饬迅速前往，力筹堵剿。并着沈葆桢饬令在防将士，与周宽世等军严密布置，互相援应，毋稍疏懈。此时窜江之贼，粮食不继，号令不一，多有纷纷逃散者。刘典、王文瑞各军陆续到后，声势更壮，谅已足敷剿办。发、捻窜近随、枣、黄、德，曾国藩已派彭玉麟统率师舡，上赴九江防剿北岸鄂皖江面，兼顾南岸鄱、湖、都昌一带。江路当可无虞，惟皖北陆路仅颍、六、庐、巢等处置有防兵，其余潜、太、英、霍、桐、舒等县皆空虚无兵，深虑楚、豫境内发、捻大股乘隙东窜。

鲍超一军自攻克金坛后，该处败匪及常州余逆均为驻防溧阳之吴毓芬等截剿于南渡，全股殄除。现在常、丹两城已克，东坝、二溧已经李鸿章派兵扼守，鲍超一军自可腾出移援徽郡，或即令渡江北防剿潜、太、英、霍、桐、舒一带。着曾国藩酌量情形，妥为调度。

至皖北颍、亳、庐、寿等处，与豫、楚边境甚近，防兵空虚，乔松年身膺疆寄，责无旁贷。如何拨兵防守各城？如何堵御发、捻之处？惟当力筹布置，不准观望推诿。曾国藩亦仍当随时兼顾，以期互相策应。前经谕令僧格林沁将陈国瑞一军调赴皖北，为截剿发、捻东窜之备。本日据曾国藩奏，皖北空虚可虑，自应即以此军移扎截剿，着僧格林沁相机酌度，迅即檄令扼要驻扎，如果发、捻窜近皖疆，即可令其截击。此外或另有劲旅可以扼要驻扎，备豫缓急之处，着僧格林沁、曾国藩随时会同筹商办理。

淮、徐一带，即着吴棠预筹布置，拨兵住守，并与临淮各军联络声势，毋稍大意。天长、六合一带，即着富明阿将援剿镇江之扬营兵勇撤回移扎该处，严密堵遏，仍着曾国藩与富明阿、吴棠、乔松年互相援应，至发、捻大股现在麇聚于随、枣、钟、京等处，鄂省兵力尚敷堵剿，官文、严树森总当严督诸军，将该逆就地殄尽，万不可令其窜入皖境。

金陵官军攻破朝阳等门月围，歼贼甚众，正当乘该匪穷蹙之时，力筹攻拔。并着李鸿章将丹阳、常郡余匪搜捕净绝，分布诸军严扼要路，以防金陵逆股外窜。值此功在垂成，各路将帅及封疆大吏俱宜振刷精神，统筹兼顾，不得各分畛域，以期及早蒇功。

曾国藩声称户部复奏折内所称湖北等省协济月饷等款为数甚巨，实则所得极少等语。本日已交户部核办矣。所请将杨岳斌、萧庆衍、蒋凝学、毛有铭、梁美材诸军，仍由鄂省照旧供支，于六成之外酌添一二成之处，着官文、严树森速筹发给。其普承尧、何绍彩两军，着即交乔松年调遣，饷项即由临淮粮台支发报销。

李世忠既经散财遣众，交出城卡，心迹已明，其赴安庆谒见迟早之处，即可听其自便。李世忠交出之五河、六合、滁、全、天、来各城，着曾国藩、吴棠、乔松年将善后事宜妥为经理。孙家泰一案，着俟乔松年会同曾国藩具奏，到时再降谕旨。石昌猷一案，供词支吾，即着将该县令革职，由曾国藩迅速讯结。将此由六百里各谕令知之。钦此。

遵旨寄信前来。

105．东坝防军截击窜贼获胜折四月二十七日

奏为东坝防军截击丹阳上窜之贼，大战获胜，恭折驰报，仰祈圣鉴事。

窃自丹阳一城，经富明阿、冯子材会师攻复后，伪显王、甘王及伪忠二殿下等巨酋，纠败贼三四万众，由天皇寺进窜木家庄大山头一带，以图犯我东坝；并分枝由漆桥进窜塘沟固城湖一带，以图犯我高淳。四月十三日，水师营官柳寿田乘贼未及尽济，迎击于固城湖，败之。遂约高淳守将萧信集、戴德祥等追击于杨村，又败之。贼大怖，遁回漆桥。时鲍超引军自句容出溧水，正欲驰谕谭胜达率东坝各营先剿大头山一股，仍亲督骑队专剿漆桥一股。讵行抵漆桥，贼已合股并向东坝一路。四月十四日，谭胜达商之吴云集、邓训诰、李文益、曾成武、黎光照等营，蓐食出队，天未曙也。少顷，师次安兴，遥见山谷中贼旗林立，若远若近，迎面扑来，诸将士奋勇直前，燃枪环击，贼乃全无怯志，前股少却，后股继至，往来猛斗十余次，更以贼马分两翼抄出，势益剽悍。谭胜达于敌骑冲突之际，横跃入阵，径取中路，抽刃迭刺，立枭数酋，贼气为夺。吴云集见中路搏斗方酣，即以所部向左路大呼疾驰，左胁已受重伤，犹复与曾成武麾兵疾进，截贼数段，乘势追过右路。而右路贼聚尤众，洋炮排列拥护一酋，各弁勇指曰此渠魁也。邓训诰策马当先，突出斩之。中左两路之贼奔救不及，哗乱欲遁。适李文益从山后掩至，黎光照亦节节扫荡而来，各营会合并力长驱，势不可遏。甘逆、显逆率悍党在高冈督阵，正思折队返走，不料我军飙驰电掣，一拥即至，乱锋交下，死者山积，贼乃大溃，军士践尸而过，逐出三十里外，始各回军下坝。旋有匪来自漆桥，适与我军相值，不敢寻战，卷旗急行，比至定埠，又为易华元师船所截，颇有斩擒，余党悉向湖州、广德窜去。是役毙贼约七千人，中有伪王等十七人，均搜出伪印，解至安庆。据谭胜达禀报，由提督鲍超转呈前来。臣查丹阳各贼股，意在冲出东坝由皖南并窜江西，经鲍超饬令谭胜达等督军痛剿，虽未能悉数剪除，而下游多杀一贼，即上游少窜一贼，挫此凶锋，亦属有裨大局。

现准李鸿章来咨，已派刘铭传十二营接守句容，郑国魁水陆五营接守东坝，鲍超俟苏军到防后，拟即亲统全队，刻日上援江西。臣亦于沪饷、赣饷中拨银十万两解交鲍超以作途费，冀速师行而慰民望。

此次出力员弁，仍请附入东坝、句容各案内汇保优奖，以励军心。其阵亡及前案续查人员，另开清单，请旨敕部议恤。所有东坝一军截击窜贼获胜缘由，谨缮折由驿五百里具陈，伏乞皇太后、皇上圣鉴训示。谨奏。

106．附录廷寄　常州克复李鸿章特赏世职李鹤章等各赏穿黄马褂饬扬镇各军追剿丹阳窜贼着苏军接防东坝四月十九日

同治三年四月十九日，准兵部火票递到议政王军机大臣字寄——

钦差大臣协办大学士两江总督曾国藩、暂署江宁将军荆州将军富明阿、江苏巡抚李鸿章、督办镇江军务广西提督冯子材、帮办镇江军务署京口副都统魁玉：

同治三年四月十四日奉上谕：

李鸿章奏，克复常州府城，及筹布一切各折片，冯子材、魁玉奏克复丹阳县城一折。本日均各明发谕旨宣示，随折保举各员照请奖叙，并特赏给李鸿章世职，及其弟李鹤章与刘铭传、郭松林、王永胜、刘士奇均各赏穿黄马褂，以示优奖矣。贼首陈坤书聚党并力负隅，与金陵贼窟为犄角。李鸿章督率诸军苦战奋攻，于月之初六日克复郡城，竟将贼首生擒就戮。贼之全股殄灭，无一漏网，重贻他处之患，江南大局得以渐定，所办至为周妥。现在丹阳亦已克复，虽据冯子材等奏称斩擒不少，恐窜出之贼尚多，且未将贼窜往何路明晰声叙。丹阳城中悍贼甚众，若任其奔突，又将贻患他处。现在贼股窜往皖南、江西等处者，其势已重，尤当防其陆续窜往合并，着李鸿章即饬刘铭传等之军迎探贼踪，拦头截击，并着富明阿、冯子材等严饬扬、镇各军，奋力追剿丹阳窜贼，与刘铭传等军前后夹击，务将余股全数歼除，毋得以克复丹城，遂置窜贼于不顾。

曾国藩调鲍超一军赴援江西，而令李鸿章酌拨劲旅接防东坝。东坝为贼窜要道，该抚以丹阳未克，先令提督周盛波等八营由溧阳进扎南渡，与东坝联络截剿。此时丹阳已克，路防松，是否即可调各军进扎东坝、二溧一带，以便腾出鲍超一军及早援江，抑将丹阳出窜之贼剿灭净尽，再行调派？着曾国藩、李鸿章会商妥筹，相机办理。

另片奏遵拨轮船经费划充军饷等语。此项轮船经费据赫德所称，现时所存止能解十五万两左右，余款须俟该税务回沪查核办理。即着李鸿章饬将现存银款迅即缴解曾国藩军营，仍令转催闽、粤各关陆续拨解，及将江海关欠拨之款，饬令关道设法分起凑解，并着曾国藩随时提催，以资散放而励军心。

正在寄谕间，富明阿奏到克复丹阳一折，与冯子材等大略相同。随折所陈阵亡出力各员，亦于明发谕旨内照请奖恤，并将另片所请特奖之詹启纶一员，赏给物件，以奖劳勚。折内所奏伪英王叔身受重伤，先期逃往常山等语。未知获贼所供是否确实？仍着富明阿、冯子材查明首逆，如尚在逃，务须擒戮，毋任漏网。降众人等，尤须设法妥为安插遣散，以绝后患，毋稍大意。将此由六百里各谕令知之。钦此。

遵旨寄信前来。

107．徽州防军截击窜贼获胜折四月二十七日

奏为苏贼续窜徽州，官军击剿屡胜，余众溃散，恭折驰报，仰祈圣鉴事。

窃伪听王陈炳文、伪侍王李世贤等先后由浙犯徽，由徽入江。臣于四月十二日详陈战状在案。嗣报徽州南路复有贼至，询其酋目为伪烈王林逆、鳞王朱逆及伪爵潘忠义、李石、黄宗保等。究其来路，盖江阴杨舍之败贼、常州城外之垒贼。常郡合围以后，该逆等不能入城，由丹阳、湖州而上窜者也。乃从昌化进老竹岭，阑入歙境大阜、七贤、方村等处，距郡城三四十里。

四月初十日，徽郡守将唐义训，率所部六营驰出城南为迎头截剿之谋，贼众惧而东趋，扰及临溪、孔灵一带。揣贼狡计，必将出蓝田钟塘岭、富堨绕郡城而西也，乃驰函告金国琛、毛有铭各军以所部来会。是夜三更，唐义训以一营伏钟塘岭后，十一日昧爽，以五营进，遇贼接战，伏军并发，歼其前锋。是时金国琛、毛有铭留两营守休宁，会带马步十二营行抵富堨隔河而屯。传餐未毕，贼遽以大股麇至山冈，上下若蚁若蝇。金国琛等令王俊南为中路冲锋，罗盛典佐之；赵仁和为左路冲锋，杨启益佐之；葛清泰为右路冲锋，王玉藻、李致和佐之。仍亲督李赞勋马队，羊寅、洪良辉步队为诸路策应。部勒既定，姑不出战，俟贼涉水将半，一声号炮，突出奋击。贼恃众悍抢上堤埂，我军猛扑猛进，更以骑卒沿堤包抄。正酣战间，唐义训适从钟塘岭尾贼而至，两面夹攻，贼即不支，缘山乱窜，各营奋力追杀，俘斩千余人，解散不可胜计。逸出之贼，方由呈坎遁向黄山小路，复于十二日为唐义训所败。此四月十一二等日钟塘岭、富堨等处剿贼获胜之情形也。

贼既趋重黄山，则歙、休之北，黟县之东，均形吃重。十三日，我军向渔亭并进，唐义训为前茅，毛有铭继之，金国琛又继之，驰抵五弓桥，贼已扬旗怒马而来，唐义训先与交锋，毛有铭、金国琛分路剿击，穷寇苦战，锐不可当。唐义训率队上山，抄过贼后，毛有铭等挥令各营从溪河上流大呼冲入，斩馘无算，骈尸塞流。正拟入山追剿，而日斜士饥，乃分军少息齐云山之麓。俄而贼旗隐现右侧山冲，忽出一枝，我军再起破之，余匪退遁蓝田山溪一带。是夜月色正明，唐义训派队赴南渡循河直上。以一营在西馆傍山埋伏，一营在西馆对岸埋伏，一营在渭桥山后埋伏，一营向岩脚林际埋伏。比至天晓，金国琛、毛有铭等亦率各营自五弓桥衔枚疾进。贼半在西馆过河，半在南渡过桥，我军鼓角齐鸣，一拥而上，各山伏兵突出，杀声大震，群贼惊乱不复成伍。其未及渡者，众军蹙之入水，其已渡者，为渭桥岩脚之军所截。前股击散，后股续至，夺路狂奔，生擒林义等十酋，阵斩潘忠义等十四酋，死者、散者实有二万余众。所剩败残零贼，潜向上溪口纷纷南窜，不过二三千人，而妇女辎重马匹器械抛弃略尽。此十三四等日五弓桥西馆等处搜剿大胜之情形也。

伏查本年正月以来，苏、浙诸贼已三次冲出徽境，并入江西，江省防军已有应接不暇之势。此次续股上窜，各军积愧生奋，擒斩解散约去十分之八，入江之匪无几，军威为之一振。在事出力员弁，可否容臣酌量保奖之处，出自圣裁，阵亡将弁查明汇案办理。所有徽军击贼获胜缘由，谨缮折由驿五百里具陈，伏乞皇太后、皇上圣鉴训示。谨奏。

108．赏假调养一月期满暂行销假治事片四月二十七日

再，臣前因骤患眩晕，手足搐恐成偏废之疾，当于三月二十五日奏蒙恩准赏假调养，现已一月期满，虽见客甚少，而军务及地方文件仍不能不逐日阅看，左手搐掣不时举发，右手作字亦不方便。据医家云：心肝两家血亏，必须谢弃百事，冥心静摄，病根已深，非一时所能遽痊。惟迭接湖北各营函禀，上游发、捻延窜应山、孝感境内，贼计在围魏救赵，屡有攻扑安庆、图援金陵之说，而金陵围师与江西群贼亦均在危疑震撼之际，臣受恩深重，当此军事方殷，何敢顾惜微躯，陈请续假，已于四月二十六日力疾强起照常治事，借固军心而慰宸廑。所有微臣暂行销假缘由，理合附片陈明，伏乞圣鉴。谨奏。

109．具陈近日军情以江西情势最重片四月二十七日

再，苏、浙群贼，由徽上窜者，约分六起：第一起为伪涪王等，系溧阳、宜兴败出者。溧阳本伪侍王老巢，故涪逆侍党也，现尚踞江西之南丰县城及分窜汀州等处。第二起为陈炳文、汪海洋等，系杭州败出者。辎重最多，队伍颇整，余杭、武康、德清、石门各股皆附之以行，现尚延扰于铅山之湖坊、陈坊等处。第三起为伪侍王，来自湖州，由徽入江，攻陷弋阳。四月十六七等日围扑抚州，旋退至金溪之许湾，将与南丰股匪合为一路。第四起为江阴杨舍之败贼，常州城外之垒贼，即唐义训、金国琛等军十三四日在歙、休境内所破者也。其金坛、句容败出之贼，是否在内，尚未可知。常州克城之时，各头目与两粤老贼均就骈诛，无一漏网，不至贻患于上游。至从丹阳逸出之贼，虽在东坝一败，而余党悉趋广德、湖州，是将为第五起。而湖州堵、辅二悍酋，徒党尚众，又将为第六起。揣其势要，无不图窜徽境，并犯江西。钦奉四月十九日寄谕，鲍超一军自可腾出移援徽郡，或即令渡江北防剿潜、太、英、霍、桐、舒一带，仰见圣谟广运，先事预防。

惟查目下贼情，究以江西为最重。而江西之待援，实比皖北为尤急。鲍超全队四月必可成行，五月当可到江，自不宜改援皖北，致辜江西军民云霓之望。至周宽世、金国琛两军，臣本檄令由饶、景一带援江。旋因饶、景数百里并无贼踪，侍逆南窜已远，乃改调周宽世等暂不赴江，分驻祁门、渔亭、休宁等处，以备迎堵续至之贼，俟丹阳、湖州、广德各股窜尽后，再行驰入江西会剿。所有近日军情，理合附片具陈，伏乞皇太后、皇上圣鉴训示。谨奏。

110．附录廷寄　饬部署江西防剿四月二十七日

同治三年四月二十七日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治三年四月二十二日奉上谕：

沈葆桢奏，缕陈近日军情，并乐平肃清、玉山解围各折片。发逆续窜江西，头股麇集德兴之海口等处，窜逼乐平、弋阳。第二股由歙南趋华埠，攻扑玉山县城。虽经官军截剿，乐平边境虽已肃清，玉山亦已解围，而东路贼氛仍未殄灭。至西路情形，南丰踞逆负隅如故；窜建宁之伪王宗出窥广昌，犯尖峰隘，经官军击败，遁向石城、宁化交界之分水坳而去。惟南丰坚城未拔，则此次击退之贼，难保不复来窥犯，图为声援。现在江忠朝已抵安仁，即着沈葆桢饬令统所部会同王沐一军，前赴弋阳、贵溪一带，相机夹击，迅殄贼氛。王文瑞已抵袁州，派队进扼永丰，并着饬令该道员与席宝田、韩进春等妥速进兵，迅将南丰攻拔，并将建昌一带要隘力筹布置，毋令贼踪纷窜。

曾国藩虑鲍超驰援江西不能速到，现派周宽世七营、金国琛九营，先从饶州一路往援，着即饬催迅速前往，并着沈葆桢恪遵前旨督饬在防将士与周宽世等军互相援应，毋稍疏懈。

左宗棠所派副将刘明珍安武军四营已抵广信，即着该督饬令刘明珍与王开琳一军严扼要隘，截贼续窜江西之路，不得稍有疏虞。

沈葆桢奏，阵亡之拟保千总王贵发，并受伤身故之拟保把总廖衍枱，均着交部照阵亡例从优议恤，以慰忠魂。将此由六百里各谕令知之。钦此。

遵旨寄信前来。

111．附录廷寄　江西防务吃重贼踪扰及闽疆饬通力防剿并命杨岳斌督办江西皖南军务刘典帮办四月二十九日

同治三年四月二十九日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务福建水师提督杨岳斌、江苏巡抚李鸿章、江西巡抚沈葆桢、福建巡抚徐宗：

同治三年四月二十三日奉上谕：

左宗棠奏，官军进规湖郡，并截剿上游窜贼获胜，及大股逆贼分窜江西，情形甚为紧急，并延平等处告警，调派得力员弁防剿各折片。已降旨将出力阵亡各弁分别奖恤矣。发逆群窜江西，虽经江、浙两省官军会合防剿，惟南丰踞贼负隅如故，上饶、玉山一带亦未肃清。而李世贤一大股已由歙、休地界窜婺源入江西。其由常州、丹阳窜出之林彩新、矮崽陈等巨股，如蚁如蝇，亦将由长兴、泗安一带取道绩、歙，图窜江西。若不迅图扫荡，该逆窜聚一方，裹胁日众，必仍狡焉思启，图救金陵，于全局关系甚巨。

此时江省援兵日集，江忠朝、王文瑞等军均已入境，浙军刘明珍等已抵广信。曾国藩所派之周宽世、金国琛等营，左宗棠此次改派之刘清亮一军，亦已先后赴江。惟该将领等才智不相上下，彼此位望相等，非有威望素著之大员统率调度，恐难迅奏肤功。本日已明降谕旨，命杨岳斌督办江西皖南军务，并令刘典帮办军务矣。曾国藩接奉此旨，即行咨商杨岳斌，令其迅赴江西。现在彭玉麟前赴九江，扼要布置，为发、捻东窜之备。若杨岳斌即日赴江，则下游水师统带乏人，着曾国藩、李鸿章酌量情形，于黄翼升、李朝斌二员内拣派一人，统带杨岳斌水师，以资得力。杨岳斌驰赴江省后，即于江、皖交界扼要地方驻扎，督率诸军实力剿洗。一切军情有应由杨岳斌专折具奏者，有应与曾国藩、沈葆桢会衔具奏者，均着随时酌度缓急，分别办理。沈葆桢于各该营应用饷需，务当力筹接济。曾国藩、杨岳斌、沈葆桢均受朝廷倚畀，想能和衷商办，共济时艰也。

刘典回湘募勇六营，前据恽世临奏，四月中可以入江，此时该臬司行抵何处？并着杨岳斌、沈葆桢飞速催提前进，以厚兵力。曾国藩前因责任太重，屡请派员分任仔肩，此时江、皖军务既派杨岳斌前往督办，为该大臣分任其劳。惟一切进剿机宜，曾国藩仍须随时与杨岳斌筹商，通筹兼顾。

金陵官军攻破月围之后，贼势已蹙，着督饬曾国荃等迅速进攻，仍当于勇猛之中寓以慎重。李鸿章恪遵前旨，分军严扼要隘，毋令金陵溃贼外窜江、浙。败贼悉萃湖州，意在以一隅牵制浙师，而以全股窜徽、歙扰及江西，其谋甚狡。此时进规湖州，各军业于菁山下施村等处获胜，着左宗棠督饬高连升筹军迅速合围，力拔坚城，庶上窜之贼退无所据，扫荡自易为力。王开琳一军，既经留驻华埠，着左宗棠迅饬刘清亮等，于驰抵玉山、沙溪后，会合该处防兵，相机堵剿，遏贼续窜江西之路。泰宁县被贼窜陷，旋即收复。贼踪扰及将乐县境，延平军务万分吃紧，左宗棠拟调林文察内渡剿贼，并令康国器率师入闽，与张运兰由粤赴闽之师会合夹击，所筹甚属周密。即着左宗棠、徐宗妥速商办，饬催林文察迅速由台内渡，赶赴延、邵等处，迎头截击。康国器现已取道严、衢入浦城达闽，即着饬令确探贼踪，迎头痛剿，毋令蔓延腹地。其张运兰一军，已寄谕毛鸿宾等迅催赴闽矣。将此由六百里各谕令知之。钦此。

遵旨寄信前来。

112．附录明谕　着杨岳斌督办江西皖南军务刘典帮办四月二十九日

同治三年四月二十九日，准兵部火票递到同治三年四月二十三日内阁奉上谕：“福建水师提督杨岳斌，着督办江西、皖南军务，所有该处带兵员弁及赴援江西各军，均归节制。浙江按察使刘典，着帮办杨岳斌军务。”钦此。

113．附录廷寄　江西军情紧急饬鲍超克日拔队援江杨岳斌迅赴江皖交界扼要处驻扎等事五月初十日

同治三年五月初十日，准兵部火票递到议政王军机大臣字寄——

钦差大臣协办大学士两江总督曾国藩、督办江西皖南军务福建水师提督杨岳斌、江西巡抚沈葆桢：

同治三年五月初五日奉上谕：

曾国藩奏，东坝防军截击丹阳窜贼获胜，苏贼续窜徽州被击溃败，并各路军情、贼情及销假任事各折、片，览奏均悉。丹阳败贼，意在冲出东坝，由皖南并窜江西，经鲍超等督军痛剿，大挫凶锋。下游多杀一贼，即上游少窜一贼。在事出力员弁，着准附入东坝、句容各案内汇案保奏。其单开之阵亡副将张遇春等四十四员弁，着交部照本职、本衔从优议恤，以慰忠魂。江阴等处败贼续窜徽郡者，亦经唐义训、金国琛、毛有铭等于钟塘岭、五弓桥一带迭获大胜，擒斩解散约去十分之八，入江之匪无几，剿办甚属可嘉。出力员弁，即着曾国藩酌量保奏，候旨施恩。

苏、浙群贼由徽上窜约分六股：第一起伪涪王等尚踞南丰，并分窜汀州等处。第二起陈炳文、汪海洋等延蔓于铅山境内。第三起伪侍王攻陷弋阳，退至金溪，将与南丰一股会合。第四起股匪虽经唐义训等所破，而丹阳逸贼悉趋广德、湖州，其湖郡之堵、辅二悍酋亦将接踵并犯江西，是目下军情江西之待援，实比皖北为尤急。曾国藩调周宽世、金国琛两军分驻祁门、渔亭等处迎堵续至之贼，而檄鲍超全队上援江西，并拨饷银十万以速师行，斟酌缓急，至合机宜。即着饬令鲍超克日拔队援江，毋稍延缓。杨岳斌督办江西、皖南军务，责无旁贷，即着懔遵前旨，迅赴江、皖交界扼要处所居中驻扎，督率诸军会同刘典力图扫荡。沈葆桢督饬江右诸军实力防堵，并将南丰攻拔，尽歼踞贼，毋令旁窜。曾国藩力疾强起，照常治事，具见公忠体国之忱。此时上游发、捻图援金陵，而金陵围师与江西群贼亦均在危疑震撼之际，军情方殷，非该大臣督率调度，不能竟此全功也。将此由六百里各谕令知之。钦此。

遵旨寄信前来。

同治三年五月初十日，准军机处片称：本日奉有寄信谕旨一道，贵大臣接奉后，希即恭录行知督办江西皖南军务、福建提督杨一体钦遵可也。为此知会。五月初五日

114．附录明谕　着杨岳斌补授陕甘总督五月十二日

同治三年五月十二日，准兵部递到同治三年五月初六日内阁奉上谕：“陕甘总督着杨岳斌补授。该督现在督办皖南、江西军务，未到任以前，着都兴阿署理。都兴阿现亦带兵，一时未能抵省，所有甘肃省城应奏、应行事宜，仍着护理总督甘肃布政使恩麟暂行代理。”钦此。

同治三年五月十二日，准军机处片称：本日奉有寄信谕旨一道。贵督接奉后，希即恭录行知新授甘督杨一体钦遵办理可也。为此知会。五月初六日

115．附录廷寄　着杨岳斌俟江皖毗境肃清后再赴陕甘总督新任江闽交界各境仍着沈葆桢实力防剿五月十二日

同治三年五月十二日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、福建巡抚徐宗、江西巡抚沈葆桢：

同治三年五月初六日奉上谕：

徐宗奏，逆匪窜陷宁化，旋即克复，并分路追剿布置情形一折。江西窜匪阑入闽疆，分股窜陷宁化县城，经官军会合乡团壮勇驰往攻剿，毙贼无算，城内贼众惊溃，分路窜逃，即将县城收复，余匪分扰将乐、归化、建宁县境。其皖浙逆匪李世贤等股，分由徽州、开化窜至上饶、铅山、广丰等境内，逼近崇安、浦城等县，现经徐宗饬令署臬司徐晓峰等驰扎延平、建阳，策应北路。道员张启煊驻扎奉宁援应中路。道员陈维汉驻扎将乐，并飞催署总兵禄魁等援应清流、长汀，以顾南路。即着督饬徐晓峰等军严密布置，相机策应。惟贼踪飘忽靡常，此次窜陷宁化之匪，虽经诸军击退，并未大受惩创。此后恐尚有另股逆匪陆续窜入闽境，徐晓峰、张启煊等军是否得力？能否遏截凶锋？着左宗棠、徐宗仍遵前旨随时察看，倘始终未能奋勉，即另选妥员接统其军，毋得稍有瞻徇，致滋贻误。左宗棠前派援闽之康国器一军计已起程，林文察一军前据徐宗奏称即日由台内渡，即着左宗棠、徐宗迅速催提，克日驰往延、邵一带迎头截击，并飞提张运兰所部即日由粤入闽，会同康国器等军尽力兜剿，毋任逆踪纷窜腹地。江西贼势蔓延，曾国藩所派之周宽世、金国琛等军，前据奏称留扎祁门、渔亭等处，未即入江，即着飞催鲍超迅率所部克日驰援江西，毋再延缓。

杨岳斌前经谕令驰赴江、皖交界居中驻扎，督办江西、皖南军务。本日据熙麟奏，衰病难支，陈请开缺，当经降旨允准，并将杨岳斌补授陕甘总督。甘省回氛甚炽，亟需大员前往剿办，惟现在江、皖军务正形吃紧，着杨岳斌仍遵前旨迅赴该二省适中之地择要扼扎，督率各军会同刘典所统之师力图扫荡，俟江、皖毗境肃清，即行奏请驰赴新任。其江西与闽省界连各境，着沈葆桢严饬在防各军与闽军实力防剿，不得稍分畛域，并迅饬席宝田等将南丰攻拔，尽歼丑类，毋任扰及他境。

徐宗奏称建宁、宁化相继失守，虽旋即克复，究属防堵不力，自请议处等语。徐宗着交部议处，该二县失守地方文武各员，并着左宗棠、徐宗查明参办，毋稍宽纵。广东候补同知沈赓飏，着准其仍留闽省襄办防务。将此由六百里各谕令知之。钦此。

遵旨寄信前来。

116．附录廷寄　着全力围剿江西群贼并严防闽皖及褒奖优恤出力诸员五月十五日

同治三年五月十五日，准兵部火票递到议政王军机大臣字寄——

钦差大臣协办大学士两江总督曾国藩、督办江西皖南军务陕甘总督杨岳斌、江西巡抚沈葆桢：

同治三年五月初十日奉上谕：

沈葆桢奏，侍逆突犯抚州，血战解围，并弋阳克复，广信等处击贼情形，进攻南丰各折、片。本日已明降谕旨宣示，将刘于浔以布政使遇缺提奏，并交部优叙，其余各员分别照所请奖恤矣。侍逆由金溪犯抚州，猛扑东门外之文昌桥，经刘于浔等奋勇截击，贼仍败回金溪，抚州之围遂解。惟侍逆自抚州受创后，循河而南，图窥建昌，势尚鸱张。着沈葆桢督饬刘于浔等军乘胜跟追，擒斩首逆，务将此股贼匪就地殄除，毋令蔓及他境。官军围攻南丰，追至城下，守备杨明发等夺门而入，攀堞而登，均经中枪殒命。该县城池未能即复，是否后队不克继进，以致未能得手？着沈葆桢檄饬席宝田、韩进春等，激励各营迅复南丰县城，以期节节扫荡。

伪王宗一股由新城、沪溪入金溪界，以会侍逆。林正扬一股由石城、宁都折而西趋，为瑞金、雩都、兴国兵练所击，南入福建之宁化界。陈炳文尚在弋、贵之南乡，汪海洋于陈坊、湖坊筑垒，尾队出没于弋、铅交界之黄沙港，金坛、句容窜贼复至德兴，江省群贼如毛，势殊岌岌，若非及早殄除，于全局殊有关系。着曾国藩统筹布置，妥为兼顾，并飞催鲍超带领所部迅速驰援江西，毋再迟延。王文瑞现扎永丰，刘典已抵袁州，应如何厚集兵力分路进剿之处？着杨岳斌、沈葆桢妥筹办理。江、皖情形甚属吃紧，着杨岳斌懔遵前旨，速赴该二省适中之地扼要驻扎，力图扫荡。

精毅营阵亡之都司衔守备杨明发，着照参将例议恤；守备衔千总李典发，着照游击例议恤，以慰忠魂。将此由六百里各谕令知之。钦此。

遵旨寄信前来。

同治三年五月十五日，准军机处片称本日奉有寄信谕旨一道，贵大臣接奉后，希即恭录知照陕甘总督杨一体钦遵办理可也。为此知会。五月初十日

117．附录廷寄　饬令迅克宜黄崇仁二城严扼赣江及提督黄仁遗违律革职留营效力五月二十八日

同治三年五月二十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江西巡抚沈葆桢：

同治三年五月二十二日奉上谕：

左宗棠、沈葆桢先后驰奏，官军追剿林逆，迭获大胜，悉数歼除；并沈葆桢奏侍逆分窜崇仁、宜黄各折、片。林彩新一股由德兴直犯弋阳，复窜湖西，希图南渡，经王德榜等迭次痛剿，歼灭殆尽，林逆亦被水淹毙，剿办甚为奋勇。本日已明降谕旨，将王德榜以道员记名简放，其余出力〈人员〉均照沈葆桢所请奖叙矣。

侍逆一股袭踞建昌之万年桥，以大股西渡分窜宜黄、崇仁，江忠朝、席宝田等统军继进，刘典、王文瑞所部分驻临江、永丰，彭玉麟所派之提督喻俊明等师船复跟踪上驶，与曾国藩前奏大略相同，赣江以西，谅可无虞窜渡。惟此股贼匪著名凶悍，入江以后，未经大创，尤宜厚集兵力，痛加剿洗。曾国藩前檄周宽世七营赴援，并令鲍超一军取道湖口、九江，绕出樟树镇，迎头遏击。着即催令该提督等迅速前进，与刘典、王文瑞驻扎临江、永丰之军及江忠朝等追蹑各营，纵横夹击，务将此股悍贼就地歼除，迅克宜、崇各城，毋任久踞。一面严扼赣江之险，杜其西窜，以保完善。省城兵力单薄，沈葆桢檄万泰等所部兵千余入省，咨请曾国藩酌派数营接防湖口要隘，着曾国藩酌量调派。陈炳文、汪海洋等股尚踞湖坊、陈坊一带，着左宗棠饬令王开琳、王德榜两军乘胜进剿，毋任纷窜腹地，致剿办愈形棘手。沈葆桢所奏万年桥力战阵亡之都司范得旺，着照都司例从优议恤；外委孟春新、周连胜、刘友林、刘嘉裕，六品军功唐占春、杨启信、彭得意、刘茂盛，均着照外委例从优议恤，以慰忠魂。

沈葆桢另片奏，记名提督黄仁遗不守军律，纵勇扰害等语。此等犷悍之员，本应将其按照军法从事，姑念其从前打仗奋勇，已明降谕旨，照该抚所请，仅予革职，勒令留营效力，仍着沈葆桢随时察看，如再不遵约束，贻误军情，或有怨望情事，即行奏明正法，毋令别贻后患。将此由六百里各谕令知之。钦此。

遵旨寄信前来。

118．附录廷寄　饬令迅复江西崇仁南丰等城并严扼闽广边防六月初七日

同治三年六月初七日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、两广总督毛鸿宾、江西巡抚沈葆桢、福建巡抚徐宗、署广东巡抚郭嵩焘：

同治三年六月初一日奉上谕：

沈葆桢奏，老湘等营迭获胜仗，暨金溪等处接仗情形各折、片，览奏已悉。汪、陈两逆，由陈坊、湖坊窜向上清宫，留悍党万余于火田畈一带为断后计，经王德榜、王开琳等分路猛击，歼毙悍逆多名。其分踞柜子峰、盛源洞者，窜距贵溪城十余里南乡，经孙昌国等迭次击败，而贼尚未退。着沈葆桢督饬在防诸军极力扫荡，毋令盘踞要隘，日肆蔓延。现在侍逆大股仍踞崇仁，康、听等逆则在贵溪之南、金泸之北，亟宜及早殄灭。杨岳斌日内谅已交卸水师，起程赴江，着即星夜前进，会同沈葆桢督饬江忠朝、席宝田等迅复崇仁，毋令逆匪久踞。并檄王德榜、王开琳会合江军，将康、听各逆速图剿灭。王文瑞分扎永丰、乐安，西路虽无可虞，而南丰一城日久尚未攻拔，其剿办情形亦未据沈葆桢陈奏，殊深驰系。南丰与广昌、宜、崇均相毗连，若不迅下南丰，恐贼氛联成一片，纷窜旁趋，愈难收拾，着沈葆桢督饬在事文武奋力进攻，毋再迟延干咎。林正扬一股由宁化福村回窜石城之丰山，仍败踞福村。伪王宗一股，分党由宁化之安远司窜近广昌，复退池源山背村中，负隅不出，是福建边防愈形吃紧，着左宗棠等督饬康国器一军确探贼踪，迎头截击。徐宗懔遵迭次谕旨，迅催林文察等飞速内渡，合兵会剿，并饬在防诸军严扼要隘。其不能得力员弁，仍遵前次谕旨加意察看，随时甄汰，以肃戎行。

宁化、石城一带逼近汀州，广东边防不可不先事防维，着毛鸿宾、郭嵩焘赶紧筹画，预为布置。张运兰一军仍遵前旨，催令迅速入闽，毋再迟延。鲍超、周宽世等军，据沈葆桢奏，雨多路阻，月底方能抵江。昨据曾国藩奏，鲍超已至九江，着该大臣严催鲍超及周宽世全军迅速援江，不得再行迟滞。将此由六百里各谕令知之。钦此。

遵旨寄信前来。

本日奉有寄信谕旨一道，希贵大臣奉到后，即行恭录知照陕甘总督杨一体钦遵可也。为此知会。六月初一日

119．请准不拘成例以王靖保补授淮安城守营参将员缺片 [1] 四月二十七日

再，臣接准兵部咨，议复尽先补用参将王靖保请补淮安城守营参将，系出缺在先，保举尽先参将在后，与例不符，行令另行拣员请补等因。当经咨会漕督臣吴棠查复去后。旋准咨复前来。臣等查咸丰十年以前，江苏省保举尽先人员，非江宁大营将士，即系存营各官。自大营溃散后，各该员或查无下落，或失守应行查办，均未便迁就请补。请补员缺，多以“尽先”奉旨在后、出缺在先之员，经前督臣专折奏恳，历蒙恩准在案。今淮安城守营参将一缺，驻扎淮安府山阳县地方，为南北通衢要道，掺缉巡防，最关紧要，非熟悉情形之员，难期胜任。复查副将衔尽先补用参将王靖保，实系娴于战守，熟悉营务，历次从征，战功卓著，于清江、淮安一带，洞悉情形，兵民悦服，为营伍中不可多得之员，未敢拘于成例，另行拣补。所有淮安城守营参将一缺，合无仰恳圣恩，俯念人地实在相需，仍准以副将衔尽先补用参将王靖保补授，实于营伍地方均有裨益。如蒙俞允，并请敕部先给署札，俟军务告竣，再行给咨送部引见。谨会同漕运督臣吴棠合词附片具奏，伏乞圣鉴训示。谨奏。

[1] 此件与吴棠会衔具奏。

120．金陵未复所有江南乡试恭请展缓办理折 [1] 四月二十七日

奏为江南乡试现难举行，仍请展缓酌办，恭折具陈，仰祈圣鉴事。

窃臣于同治二年十一月十八日，准礼部咨开：本部具奏，甲子科各省乡试能否依限举行，并考官赴省有无绕道之处，请旨饬下各省督抚体察情形，先期由驿驰奏一折，奉旨“依议”钦此。钦遵行文到臣。伏查乡试为抡才大典，江南停科已久，苟可设法举行，自应依限办理。当即飞饬江、安、苏三藩司会议详办去后。兹据该藩司等详称：江南乡试，贡院向设江宁省城。现在江宁虽可期克复，而贡院必久遭焚毁，即安徽、苏州另建贡院，亦属有需时日，目下实难举行等情，会详请奏前来。臣复查无异。应请将本年甲子科及应补戊午、辛酉、壬戌各科江南乡试，或展至下届分别补行，或另开一科特行举办，统俟金陵克复后，酌度情形随时会奏，请旨遵行，以期仰副圣主嘉惠士林之至意。所有江南乡试仍请展缓办理缘由，谨会同江苏抚臣李鸿章、安徽抚臣乔松年附驿驰奏，伏乞皇太后、皇上圣鉴。谨奏。

[1] 此件与李鸿章、乔松年会衔具奏。

121．两淮板浦场大使周诒朴十年俸满请展限赴部引见片四月二十七日

再，两淮板浦场大使周诒朴，十年俸满，奉部调取引见，当经转饬遵照在案。兹据署两淮盐运使忠廉详称：板浦场一缺，为淮北首剧。现在运道已通，督商、收盐、招贩、认运诸关紧要，必须正任熟悉之员，方资治理。该大使周诒朴于板浦任内，办理素称裕如，当此整顿吃紧之际，恐易生手，难期得力。查定例，俸满人员如实有承办要件，必须该员一手经理者，向准奏明展限。请将该大使暂留板浦场本任，俟北鹾办有起色，再饬请咨赴部引见，详请附奏前来。臣查李世忠各营撤遣将尽，臣于三月始将淮北票盐另定新章，即日专案具奏。板浦场大使周诒朴在任最久，自应暂留本缺，整理新章，以收驾轻就熟之效。理合附片具奏，伏乞皇太后、皇上圣鉴，敕部查核。谨奏。

122．周鼎请补授狼山镇标中营游击折 [1] 四月二十七日

奏为拣员请补内河水师游击，恭折奏祈圣鉴事。

窃照狼山镇标中营游击许锦堂，因病出缺，业经奏明扣留，由外拣员请补在案。臣查狼山镇标中营游击，系内河水师题补之缺，巡防一切，在在均关紧要，兹查有花翎尽先补用游击周鼎，年三十五岁，系安徽合肥县人，由军功历保千总、守备，并换花翎，均经奉旨钦遵在案。同治二年十月内，又于收复常昭固守解围，并克复太仓等处案内出力保奏，奉上谕“守备周鼎，着以游击尽先补用”等因。钦此。该员曾著战绩，娴熟营务，以之请补狼山镇标中营游击，堪期胜任。虽保举名次在后，又非水师出身，与例均有未符，第该员久著战功，现署是缺，人地亦甚相宜，合无仰恳圣恩俯准，将周鼎补授狼山镇标中营游击，实于营伍地方均有裨益。如蒙俞允，应请敕部先给署札，俟军务告竣，再行给咨送部引见。除饬取履历咨部查核外，谨会同署江南提督臣李朝斌，合词恭折具奏，伏乞皇太后、皇上圣鉴训示。谨奏。

[1] 此件与李朝斌会衔具奏。

123．附录廷寄　饬江北裁撤师船以节饷需积欠饷项归广东江苏分别补发严防窜匪窥伺里下河等事五月初三日

同治三年五月初三日，准兵部火票递到议政王军机大臣字寄——

钦差大臣协办大学士两江总督曾国藩、江宁将军富明阿、两广总督毛鸿宾、江苏巡抚李鸿章、署广东巡抚郭嵩焘：

同治三年四月二十七日奉上谕：

富明阿奏江防下游肃清，拟裁师船节饷，并筹防天长一带情形各折、片。江南一带，自苏、常各郡及江阴、常昭、丹阳等处相继克复，败贼远遁，下游一律肃清。其江北一带，自瓜州以至东海，亦均安谧，所有江面驻防之红单、拖罾等船，自应乘此酌裁，以节饷需。该将军拟将此项大船分为三起，先择其朽烂者，遣撤二十五只，派员统带回粤，即以在防炮划移泊防堵。俟头帮起程后，如果江防稳固，再将余船分作二三起陆续裁清，以免拥挤而重江防，并由江南粮台筹给一月实银口粮，筹画尚属周妥，即着照所议办理。惟粮台拮据，各船前欠饷银为数甚多，着富明阿即移会粮台查明，取具各帮积欠细册，迅即分咨广东、江苏两省，由毛鸿宾、郭嵩焘、李鸿章分别补发遣散各船兵勇，务须妥为安插，毋令滋生事端。其师船出力将士，即着富明阿择尤保奏，毋许冒滥。

富明阿因下游江面肃清，难民均经南渡，请弛封江之禁，以期货物流通，着即照所请行。惟金陵尚未克复，难保无窜突之虞，富明阿仍当督饬现有水师，严密巡防，不得稍存大意。

汉南发、捻各逆现已窜至豫省之信阳州，势将东趋皖省。江苏里下河地方，素称饶富，难保不为贼匪窥伺。扬防西路来、六、全、滁等处，既经曾国藩分兵扼扎，而天长一带尚觉空虚，富明阿已将太平洲一带大炮船全数调回邵伯，并拟抽拨队伍相机剿办。着曾国藩、富明阿随时联络声势，互相策应，务期遏贼东窜，毋令扰及完善，是为至要。将此由六百里各谕令知之。钦此。

遵旨寄信前来。

124．请以马福泰补授九江后营守备折 [1] 四月二十八日

奏为拣员请补陆路守备，恭折奏祈圣鉴事。

窃查九江后营守备法占雄革职遗缺，系陆路题调之缺。该营守备驻札〔扎〕九江府城，界连楚北，地近皖南。现在各国通商，中外人民辐辏，弹压巡防，在在均关紧要。且当逆匪窜扰广、饶、抚、建等处，筹办防剿，更属非易，必须精明强干，谙练营务之员，方资治理。臣等于现任守备逐加遴选，或本任紧要，或人地未宜，实无堪调之员。即千总内亦无回任候题及军政卓异之弁。谨查有臣标右营即补守备马福泰，年二十四岁，江西南昌县人，由世袭云骑尉发标学习，经黑龙江副都统臣关保于汇保肃清豫境案内奏请赏戴蓝翎。嗣经前福州将军臣耆龄于克复汤溪县城奏保以守备遇缺即补，并加都司衔。均奉谕旨钦遵在案。该员打仗奋勇，技艺精良，以之请补九江后营守备，洵堪胜任。惟系候补之员，且保举名次在后，与例稍有未符，但人地实在相需，例得专折奏请。当此整饬戎行之际，未便拘泥成例，合无仰恳天恩俯准，应请由部先给署札，俟军务告竣，再行给咨赴部引见。除将履历咨移部科外，理合会折具陈，伏乞圣鉴训示。

再，此折系遵照部议新章，由臣沈葆桢主稿，合并陈明。谨奏。

同治三年六月十六日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

125．薛书堂请准调补苏州知府折 [1] 五月初二日

奏为拣员调补省会要缺知府，恭折具奏，仰祈圣鉴事。

窃照苏州府知府朱钧，前于护臬司任内咸丰十年四月省城失守时殉难出缺，所遗苏州府，系重、繁、疲、难省会要缺。咸丰十一年七月二十七日奉上谕：“江苏苏州府知府员缺紧要，着该督抚于通省知府内拣员调补。所遗员缺，着札克丹补授。”钦此。钦遵在案。缘苏省军务倥偬，未能迅速拣调。查苏州府管辖一厅九县，政务殷繁，现当省城初复，办理善后，劝捐抚恤，资遣难民，招集流亡，在在均关紧要。所属地方，皆兵燹之余，民情困苦，休养生息，治理为难，非精明练达、为守兼优之员不足以资表率。臣等于通省现任知府内逐加遴选，查有常州府知府薛书堂，年四十九岁，河南灵宝县人。由廪生中式道光甲辰科举人，考充觉罗官学教习。三十年期满引见，以知县归部选用。咸丰壬子恩科进士，改翰林院庶吉士，散馆授职编修。七年五月奉旨记名，以御史补用。九年六月简放湖北乡试副考官。是年十一月，补授湖广道监察御史。十年五月转户科给事中，七月奉旨记名以繁缺道员用。十一年二月二十五日，奉旨补授常州府知府。同治元年二月初六日到任，于克复嘉定等城汇保案内，二年二月初十日奉旨：“着以道员遇缺题补，并赏戴花翎。”钦此。现署苏松粮储道。该员廉明强毅，办事认真。臣鸿章莅沪后即委办厘捐总局，恤商裕饷，经理得宜，于地方利病实心讲求，以之调补之苏州府知府，洵堪胜任。惟到任在出缺之后，历俸未满，与例捐稍有未符，第人地实在相需，例得声明，专折奏请。据藩、臬两司会详前来。合无仰恳天恩，俯念员缺紧要，准以常州府知府薛书堂调补苏州府知府，实于省会地方筹办善后诸务，可有裨助。至该员系现任知府请调，知府衔缺相当，毋庸送部引见。一切因公处分，例免核计。其所遗常州府知府员缺，应请遵旨即以札克丹补授。理合恭折具奏，伏乞皇太后、皇上圣鉴训示。谨奏。

同治三年五月十一日议政王军机大臣奉旨。钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

126．请以何光纶补授长洲县知县折 [1] 五月初二日

奏为拣员请补省会要缺知县，恭折具奏，仰祈圣鉴事。

窃照长洲县知县李翰文，于咸丰十年失守案内奉准部咨开缺，所遗长洲县知县，系冲、繁、疲、难四项兼全省会要缺，例应在外拣补。该县地居省会，政务殷繁，且甫经克复，正在办理善后抚恤一切事宜，并时有发审案件，均关紧要，必得精明干练之员以资治理。臣等于现任知县内逐加遴选，非现居要缺，即人地未宜，一时实无合例堪调之员。惟查有候补班尽先补用知县何光纶，年四十五岁，浙江会稽县人。由监生捐输江西军饷，以布政司理问选用。旋遵筹饷例，在户部捐铜局报捐知县，分发指省江苏，并加知州衔。咸丰六年六月十三日，吏部带领引见奉旨：“着照例发往。”钦此。是年十月到省，调赴江北粮台办理文案，于克复瓜洲案内，八年二月初二日奉旨：“着归候补班尽先补用，并赏戴蓝翎。”钦此。差竣到沪，于两次克复松江府城出力案内，十年十二月初六日奉旨：“着赏换花翎。”钦此。嗣办理江北粮台报销出力，十一年六月初一日奉旨：“着俟补缺后以直隶州知州用，并赏加知府衔。”钦此。于诸翟等处剿贼出力案内，同治元年四月二十六日奉旨：“着俟补直隶州知州后以知府升用。”钦此。先于咸丰十年十二月委署长洲县知县。该员才具优长，办事勤奋，摄箓业经三载，尚无遗误。现莅署任，地方凋敝，军民错杂，经理尤能裕如，以之请补斯缺，人地实在相宜，与例亦属相符。据藩、臬两司会详前来。相应请旨准以候补知县何光纶即补长洲县知县，洵于省会要缺有裨。至该员系候补知县请补知县，衔缺相当，毋庸送部引见，亦毋庸须查造参罚。谨合词恭折具奏，伏乞皇太后、皇上圣鉴训示。谨奏。

同治三年五月初十日议政王军机大臣奉旨：“吏部议奏。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

127．候补知县松亭请补江都县知县折 [1] 五月

奏为拣员请补沿河要缺知县，恭折奏祈圣鉴事。

窃照江都县知县姚文，于同治元年闰八月十八日病故，所遗员缺，业准部咨截缺在案。该县系冲、繁、疲、难四项兼全沿河要缺，例应在外拣员调补；且系附郭首邑，政务殷繁，非精明干练之员，不足以资治理。臣等于通省现任简缺知县中逐加遴选，非现居要缺，即人地未宜，一时实无堪调之员。惟查有候补知县松亭，年四十岁，内务府正黄旗汉军，由拜唐阿充当玉牒馆校对官，议叙内务府库使。咸丰元年考取文生员，四年捐输米石议叙笔帖式，在捐铜局加捐贡生，报捐复设训导，在江苏军需局捐输军饷，请以知县分发江苏补用，加同知衔。七年二月引见，奉旨：“着照例发往。”钦此。闰五月到省，札调粮台差遣，瓜洲克复案内保举。八年正月奉旨：“试用知县松亭，着归候补班尽先补用，赏戴花翎。”钦此。同治元年，帮办泰州扬防，合境肃清，在事出力，奉上谕：“知县松亭，着补缺后，以直隶州知州用。”钦此。该员才具明练，以之请补江都县知县，洵堪胜任，据藩、臬两司会详前来。合无仰恳圣恩，俯准以候补知县松亭补授江都县知县，实于地方有裨。该员系候补知县请补知县，毋庸送部引见，亦无须查造参罚册件。

再，江苏省因办理军务序补各缺，曾经咨展在案，应请免予扣限。谨会同漕运总督臣吴棠合词恭折具奏，伏乞皇太后、皇上圣鉴训示。谨奏。

[1] 此件与吴棠会衔具奏。

128．翟寅清曹锡请补青浦宝山县知县折五月

奏为拣员请补沿海要缺知县，恭折奏祈圣鉴事。

窃照青浦、宝山等县，前以事故先后出缺，均准部咨截缺。所遗各缺系海疆要地，例应在外拣员调补。臣等于现任知县内逐加遴选，非现居要缺，即人地未宜，实无合例堪调之员。惟查有候补班前补用知县翟寅清，堪以请补青浦县一缺；候补知县曹锡，堪以请补宝山县一缺。据藩、臬两司会详请奏前来。臣等往返函商，意见相同。合无仰恳圣恩，俯念各缺紧要，准以翟寅清补授青浦县知县，曹锡补授宝山县知县，实于地方有裨。谨缮具清单，合词恭折具奏，伏乞皇太后、皇上圣鉴训示。

再，江苏省现因办理军务，一切事件前经汇请展限，此二案请免扣限，合并陈明。谨奏。

附清单

谨将拟补青浦、宝山各要缺知县，缮具清单，恭呈御览：

一、青浦县知县廖秩玮，失守案内开缺，接准部咨，扣作咸丰十年七月份截缺。该县系繁、疲、难兼三要缺，政繁赋重，民俗刁悍。自克复之后，办理善后，整顿地方，均关紧要。查有候补班前补用知县翟寅清，现年五十岁，山东拔贡，就职直隶州州判，遵筹饷例在浙江助饷案内，请以直隶州州判分发直隶补用。咸丰七年三月，由浙给咨赴直，复在江苏捐输军饷案内捐升知县，改捐江苏。是年七月到省，派委筹饷总局办理文案，以先后筹饷得力，奏请留苏差委。八年二月，奉上谕：“俟补缺后，再行送部引见。”钦此。克复镇江案内，以筹饷出力保奏，八年二月初六日，奉旨：“差归候补班前补用。”钦此。十年，在捐输军需案内，加捐同知升衔。同治二年三月，委署青浦县知县。臣查该员翟寅清，心地朴诚，办事勤奋，现署青浦县事，办理裕如，以之请补斯缺，洵堪胜任。如蒙俞允，仍俟接准部复，再行给咨赴部引见，恭候钦定。至请补要缺，一切因公处分，遵例毋庸核计。再，青浦县员缺，本有在省坐补之张学海一员，惟自咸丰十年四月省城失守之后，迄今四载，未据该员来沪禀到，亦并未在江宁，未便悬缺以待，自应暂行扣补，业已咨部。

一、宝山县知县甘应槐，保举以知府用开缺，接准部咨，扣作咸丰十一年正月分截缺。该县系繁、疲、难沿海兼三要缺，地处海滨，界连上海，所辖吴淞江为商船出入要隘，番舶云集，华夷杂处，稽查弹压，均关紧要。查有候补知县曹锡，年六十二岁，河南监生，遵筹备例报捐未入流，选授甘肃高台县典史。亲老告近，改选江苏宝山县典史。咸丰三年，逆匪扰陷宝山，旋即克复县城保奏，奉旨：“失守城池处分，着免其查办。”钦此。嗣于捐米案内加捐县丞，留于江苏补用。七年四月丁母忧，回籍服满。九年十二月到省，先因办理厘捐出力，奉旨：“着俟服阕补缺后，以应升之缺升用。”钦此。复因办理上海善后案内出力，奉旨：“着俟补缺后以知县用。”钦此。十年五月委署宝山县知县，因宝山击贼，力保危城出力，十年十二月十九日奉上谕：“着免补本班，以知县尽先补用。”钦此。臣查该员曹锡，操守廉谨，素洽舆情，现署宝山县事，经理裕如，以之请补斯缺，洵堪胜任。如蒙俞允，仍俟接准部复，再行给咨赴部引见，恭候钦定。至请补要缺，一切因公处分，遵例毋庸核计。

129．方传书请准补授太仓直隶州知州要缺折五月

奏为请补海疆直隶州知州要缺，恭折奏祈圣鉴事。

窃照升补太仓直隶州知州向柏龄，于升补案内应行赴部引见，饬令交卸请咨。当于州城失守之前先行离任，尚未请咨，自苏、太失守，未据来沪，饬查亦无下落，奏请开缺拣员请补。接准部咨，扣作同治二年十一月分截缺。所遗太仓直隶州知州，系繁、疲、难沿海兼三要缺，例应在外拣员调补。该州地处海滨，政务殷烦，有表率属员之责，且州城克复未久，办理一切善后事宜，均关紧要，必得勤明练达之员，方足以资治理。臣等查有坐补太仓直隶州知州方传书，年五十五岁，安徽监生，遵例报捐兵马司正指挥，道光二十三年补授兵马司正指挥，二十四年于顺天捐输案内，奉旨：“着以知县在任候选。”钦此。二十五年二月，选授沭阳县知县。二十七年，调补江宁县知县，升补太仓直隶州知州，三十年八月到任。咸丰元年八月，请咨赴部引见，奉旨：“着准其升补太仓直隶州知州。”钦此。是年十一月回任。二年七月，捐助军饷案内，请以知府不论双单月在任候选。三年二月，呈请终养开缺。九月闻讣丁母忧。因前解节省海运变价银两延不交纳革职，嗣经查明，任内均有垫完，并无征多解少情弊，奏请开复。五年五月，奉朱批：“准其开复。”钦此。是年十二月服满，应仍以原缺赴省坐补。六年六月初五日，经部给照，七月二十八日到省，旋于浙省捐米案内捐免送部引见。七年五月奉旨：“依议。”钦此。七年七月丁父忧。因前委办筹饷及上海捐局出力保奏，八年四月奉上谕：“候选知府方传书着尽先选用。”钦此。九年十月服满，因无籍可归，在京呈报起复。十一月十九日，经吏部给发执照，令赴苏省坐补原缺。九年十二月限内到省，嗣于七案汇保案内保奏，同治二年十月奉上谕：“着赏戴花翎。”钦此。臣查该员才具明敏，办事勤慎，以之请补太仓直隶州海疆要缺知州，洵堪胜任，与例亦属相符。据藩、臬两司会详前来。合无仰恳圣恩俯准，以方传书补授太仓直隶州知州，实于海疆要缺有裨。该员系坐补直隶州知州，今请补原缺，衔缺相当，毋庸送部引见，亦毋须查造参罚册件。谨合词恭折具奏，伏乞皇太后、皇上圣鉴训示。

再，江苏省现因办理军务，一切事件前经汇请展限，此案请免扣限，合并陈明。谨奏。

130．附录廷寄　镇防兵勇四千人可酌度情势调往皖北临淮防剿或即分起遣撤五月初十日

同治三年五月初十日，准兵部火票递到议政王军机大臣字寄——

钦差大臣协办大学士两江总督曾国藩、督办镇江军务广西提督冯子材、帮办军务署京口副都统魁玉、安徽巡抚乔松年：

同治三年五月初四日奉上谕：

冯子材等奏，分兵戍守金坛、丹阳各城，并请分拨兵勇一折。丹阳攻克之后，经冯子材等派出将弁，将溃贼捕斩殆尽。张文德现在驻守金坛，陶茂森现在防守丹阳，着即饬令该总兵等统领在防将士，严密梭巡，查拿土匪，与句容、东坝等处防兵联络声援，严扼上游窜贼，勿稍疏懈。所称镇防兵勇，除留戍镇江、丹阳、金坛三城外，尚可抽出四千名，或派往江、皖各省，或分起遣撤等语。现在发逆麇聚楚疆，时思东窜，皖北防兵究嫌单薄，此项兵勇四千名，着曾国藩、乔松年酌量情形，如可得力，即咨行冯子材等调往临淮，归乔松年调遣，以资防剿。如体察皖北情形无须添兵，此项兵勇即可不必调往；着一面奏闻，一面咨会冯子材等分起妥为遣撤，以节糜费。将此由五百里各谕令知之。钦此。

遵旨寄信前来。

131．徽军挫失蒙圣慈曲加宽贷恭谢天恩折五月初六日

奏为恭谢天恩，仰祈圣鉴事。

窃臣承准议政王军机大臣字寄，同治三年四月十九日奉上谕：“曾国藩奏徽军挫失，自请严议之处，着加恩宽免。”等因。钦此。祗承之下，感悚交并。伏念臣智识短浅，谬膺重寄，矢冰渊以常凛，犹措置之多乖。此次徽军挫失，虽因众寡悬殊，究系堵剿不力，臣调度失宜，咎无可辞。乃蒙圣慈曲加宽贷，隆施逾格，愧悚难名。臣惟有钦遵训诲，振刷精神，励冰蘖之微忱，策桑榆之后效，常思艰而图易，冀扫穴而擒渠，庶以仰答高厚鸿恩于万一。所有微臣感激下忱，谨缮折专弁叩谢天恩，伏乞皇太后、皇上圣鉴。谨奏。

132．张正纲被控擅杀讯明拟结折五月十二日

奏为营弁张正纲擅杀被控，讯明拟结，恭折仰祈圣鉴事。

窃准湖广督臣官文咨，准署湖南提督及绥靖镇总兵转据民妇陈宋氏禀称：氏夫陈裕隆投效军营八年，历蒙保奏，并留鲍营当差。同治元年冬，有张正纲奉派回楚招勇，恳请加派氏夫同办。殊伊自领勇饷银两入手，沿途任意花销，氏夫随时规戒，恼恨在心。二年二月初五日到家，原奉示所招勇丁，每日每人给钱一百文，随招随发，乃延至十二日起程时方发，每日每人只给钱八十文。氏夫劝谕不听，旋因出门日久，向伊支借薪水银一二两为安家之资，屡许屡展，行至常德府，分毫未给。氏夫难忍，口角参差数语，谓俟见统领时再讲。伊情亏理虚，决计谋害，买嘱勇丁周大兴等十余人，伺察氏夫过失。适因船户索取酒钱，氏夫曾令勇丁张岩二、万开科回明张正纲，公议在勇饷内每人扣钱五文。伊遂借克军饷名目，于三月初六日令周大兴等将氏夫斩杀。似此肆行侵吞，专擅杀戮，若不禀请抵偿，死不瞑目等情，咨请查办到臣。当即转咨提督鲍超，饬提张正纲一干人证赴案。旋据呈复，周大兴先经缘事斥革，万开科亦经在途病故。遵将张正纲及张岩二，并原派哨官周洪升、陶世杰等先后解至安庆，由臣发委审讯去后。兹据讯明张正纲供，湖南永绥厅人，前年蒙派回籍招勇，正纲管带十哨，每哨招人一百，哨官是周天章、陶士杰、周洪升、宋连升、吴正春、宋元庆、陈裕隆、秦大胜、杨朝荣、杨昌全十人。陈裕隆平日与正纲并无嫌隙，伊充哨官还是正纲所挑派。正纲在营原领银三千二百两，除制造号衣旗帜外，计程不下三千余里，恐有不敷，不得不略从撙节。上年二月二十二日招齐勇丁，由永绥启行。三月初四日到山德地方，共发过口粮三次，每名每天均给钱八十文，交哨官转发。讵陈裕隆又从中各扣钱五文。初五日，在常德地界，有该哨内大旗白松林、蓝旗吴占春、什长雷连升等，带同勇丁向正纲喊诉陈裕隆克扣军饷。随后又有船户多人，尽称被伊讹索，各请照数追还。正纲本欲不理，乃初六日早甫抵常德府，该哨内头目散勇等又来喊诉，有汹汹欲散之势。比传陈裕隆查问，伊竟不服，说钱是克扣用了，当时喝令棍责，又对众咆哮。正纲恐散军心，并因沿途有掳船滋扰等事，是以令周大兴等将陈裕隆正法，随派吴正荣接管该哨。至陈裕隆哨内一百人，正纲查点多次，总少十数人，迨正法后又亲自查点，仅有八十人。现在吴正荣、白松林等均不知何往？只有到案之张岩二及原派哨官周洪升、陶士杰数人可证。今蒙提讯陈宋氏，原控夹忿谋杀各情尽属虚诬，正纲领到饷银有报销册籍可查，陈裕隆亦无通挪银钱安家与张正纲参差之事。即每日克扣各勇钱五文，亦未令张岩二等回过正纲。实因沿途骚扰，又克扣军饷，各勇屡次喊冤，势将逃散，不得不按军法处斩，无非为整顿营规起见。惟一时粗鲁，未及禀明，实难辞咎等供。并提讯张岩二、周洪升、陶士杰等，供亦相同，由承审委员录供呈递前来。

臣复加详核。陈宋氏原控张正纲饷银入手，任意花销一节，讯据张正纲所供领发银钱各数有报销清册可查，质之周洪升、陶士杰亦称并无其事。所控奉示招勇每人每日给钱一百文，二月二十二日起程时，各勇日给钱八十文一节，张正纲以程途过远，领银无多，不能不撙节支放，词尚近理。且起止日期、动用数目，均经分晰造报，实亦无侵冒。据控前情，应无庸议。至陈裕隆因支借安家银两与张正纲参差，声称回营时再为理论，张正纲情虚谋害等语，不独张正纲称无挪银口角之事，即同事之周洪升、陶士杰及随身亲兵张岩二，亦毫无闻见，其言殊难凭信。陈裕隆借船户索取酒钱为名，于奉发口粮各扣钱五文，业经陈宋氏禀内自行承认，所称曾令勇丁张岩二、万开科回明正纲，公议扣钱如果属实，众勇岂有复来喊冤之理？而讯之张岩二亦谓并未回过此事。即此可见陈宋氏禀控之诬，况陈裕隆掳船索诈等情虽无确据，乃因克扣激怒哨勇，两次申诉，人情汹汹，至此尚不知罪，辄复当众咆哮，不服惩责，若不立予正法，实无以肃军律而定众心。惟张正纲惩办哨弁，纵未及请示于先，竟不复禀报于后，专擅杀戮，亦有应得之咎，未便因讯无挟嫌谋杀情事，稍事姑容。相应请旨，将花翎湖南补用守备张正纲拔去花翎，即行革职，不准留营，以昭炯戒。所有营弁被控讯结缘由，理合缮折具奏，伏乞皇太后、皇上圣鉴训示。谨奏。

133．请准提督鲍超请假回籍葬亲折五月十二日

奏为带兵大员，请假葬亲，恭折吁恳天恩，仰祈圣鉴事。

窃署浙江提督鲍超，于同治元年十一月二十日在宁国高祖山军营闻赴〔讣〕丁母忧，呈请奔丧回籍。时值宁国境内自红阳树、青弋江、西河、湾沚等处，面面贼氛，皖南全局震动，鲍超独当一路，断难离营。经臣奏奉谕旨，俟江南军务大定，再由臣奏请给假回籍营葬。鲍超一闻成命，悲不自胜，仍复公牍、私函再三申请。臣与之期约，俟功克西河、湾沚、保全宁郡后，必当代为陈奏。上年二月，臣巡阅沿江营伍，行次裕溪口，鲍超迎谒舟中，以西河、湾沚并复、宁郡肃清，请践前言，情词迫切，声泪俱下。并称臣与胡林翼、李续宜三人丁忧，均得邀恩离营回籍治丧。超母鞠育之苦，迥异寻常，恳为援例声请，俾展孝思。等语。臣多方抚慰，又与之期约，待攻克东坝后始行具奏。十月间，水陆诸军夺取东坝一关，而乞假之文旋至。臣复婉词批答，嘱其暂留五个月，勉抑一时哀慕之诚，以待金陵大勋之集，如金陵逾期弗克，亦必专疏吁求恩准给假，归营葬事。今年三月初间，五个月之期又满，鲍超复以凄词苦语恳请代奏。臣查该军赴援江西，断非一蹴所能了事，前次节节爽约，致其家奄柩在堂，久不克成归窆之礼，至此而再失信于鲍超，窃惧此后之号令不复能示信于诸将矣。目下江西军务吃紧，本不应率请离营，惟鲍超部将如宋国永、冯标、娄云庆诸镇皆相从十年之久，其余骁将尚多，足资剿办。顷复钦奉谕旨，派杨岳斌督办江西军务，鲍超系其旧日部曲，即令杨岳斌统率该军以行，必可指挥如意。合无吁恳天恩，俯念鲍超苦战功多，赏假四个月，饬令暂回四川本籍，俟营葬事竣，迅即回营，俾展人子乌私之谊，弥彰圣朝孝治之隆。所有带兵大员请假葬亲缘由，谨缮折由驿驰陈。伏乞皇太后、皇上圣鉴训示。谨奏。

134．附录明谕　鲍超丁忧饬破格夺情剿贼俟金陵克复江皖肃清后赏假五月二十四日

同治三年五月二十四日，准兵部火票递到同治三年五月十九日内阁奉上谕：

前因曾国藩奏，浙江提督鲍超闻讣丁忧。当经明降谕旨，无庸开缺，改为署理，俟江南军务大定，再行给假回籍营葬。兹曾国藩复据情代奏，恳请赏假回籍葬亲等语。情词肫挚，出于至诚，原应勉如所请。惟念鲍超自转战江、皖以来，勇略过人，所向克捷，争关夺隘，屡保名城。现因贼窜江西，复经曾国藩檄令率师往援，江、皖军情紧急，虽经简派杨岳斌督办，仍须该提督合力剿贼，方可迅奏肤公。鲍超着无庸给假回籍，加恩赏银二百两，由四川藩库给发，交该提督家属祗领经理葬事。鲍超务当念移孝作忠之义，勉抑哀思，专意剿贼，俟金陵克复，江、皖肃清，再行赏假回籍，以遂孝思。朝廷破格夺情，本属万不得已之举，该提督其勉力图功，毋庸渎请。钦此。

135．禀陈江皖近日军务情形片五月十二日

再，近日军情，湖州、广德各贼党分踞如故，尚无上窜之信。贼之在徽州击溃者，由婺源、德兴并入江面，道员王德榜率长左营截杀于弋阳境内，大获胜仗。据称贼众数万，全股歼灭，其所报贼数与徽军所报败遁仅有数千者，多寡悬殊，虽彼此均有不实不尽，而此股贼势之羸弱，诛戮之将尽，尚属可信。

侍逆一股攻破建昌之万年桥卡，以小枝牵制官军，以大枝疾趋而西，迭陷宜黄、崇仁两县，即在崇仁缮城掳粮为久踞计。凡樟树镇及丰城、新淦、峡江等县，处处吃紧，省城戒严。

沈葆桢调湖口守将万泰、王定国管带浔兵，于五月初三日进省。彭玉麟派喻俊明、张锦芳等，亦自湖口各率师船驶入省河。臣飞檄周宽世铨字七营从景镇、饶州雇船赴援，必能先后赶到，省垣重地必可无虞。

鲍超一军，于初六日由芜湖启行，拟取道湖口、九江，绕出樟树镇迎头遏击，与刘典、王文瑞诸军痛剿数次，不使群贼窜渡赣江以西，或不至有防大局。

至鄂中发、捻，现尚蔓延黄陂、孝感、麻城一带，去皖甚近。英、霍、潜、太、桐、舒处处空虚，臣咨商李鸿章分拨数军接守建平、溧水、高淳三县，腾出李榕、王可陞等军渡江而北，扼扎桐、舒，以固藩篱。惟辗转调防有需时日，不免有鞭长莫及之虑。所有江、皖军务情形，谨由驿附陈大概，伏乞皇太后、皇上圣鉴训示。谨奏。

136．附录廷寄　飞调萧河清孟宗福等军赴楚催调陈国瑞军驻临淮一带扼贼东趋等事四月二十二日

同治三年四月二十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、钦差大臣西安将军多隆阿、帮办军务暂署钦差大臣西安副都统穆图善、安徽巡抚乔松年、湖北巡抚严树森、河南巡抚张之万、陕西巡抚刘蓉、候补四品京堂李云麟：

同治三年四月十六日奉上谕：

僧格林沁奏，马队追剿发、捻迭获胜仗，现抵随州，调楚、陕步队跟追，并饬豫军蹑剿后股发逆。官文奏，楚北兵力不敷，请催调秦军来鄂。另片奏，发、捻合股阑入枣阳等处，水陆各军先后获胜，并现在布置各情形。览奏均悉。发逆梁姓股匪七八千人，张总愚匪股万人，及陈得才、陈大㵙等股，迭经僧格林沁指挥马步各军痛剿，毙贼甚多。张总愚已身带重伤，余匪越岭逃遁。僧格林沁以枣、随一带地势狭窄，马队难以施展，请飞调萧河清、孟宗福等所带之四千人迅速赴楚。此项步队，屡经饬令多隆阿等拨赴豫省军营，交僧格林沁调遣，何以至今尚未起程？实属不知缓急。着多隆阿、穆图善、刘蓉迅即懔遵前旨，将马步各队照数调派，饬萧河清等改赴楚省，交官文调遣。官文俟此项步队到后，饬令与杨朝林之军追击各股逆匪，以资得力。其常星阿等马队，仍归僧格林沁调度。倘该逆被剿回窜，一至平阔地方，该亲王当扼要预为布置，迎头截击，为一鼓聚歼之计。

金陵已成孤注，旦夕可克。该逆众如向英、霍一带奔窜，曾国藩、乔松年自当遵奉前旨，严密防剿。诚恐皖南军事方殷，皖北兵力不厚，急切难以分拨。僧格林沁仍当妥筹截剿，并催调陈国瑞一军驻扎临淮一带，以备缓急之用。总不可令该匪东趋，得遂其回窜金陵之计。张曜此次追斩各逆，亦颇奋勇。张之万务当饬令该总兵实力搜捕，不得恃有僧格林沁大兵，稍耽安逸。

豫省无贼地方，当严饬文武各员，督同绅团协力守御，毋令败匪再行阑入。张总愚遁往何处？苏克金由唐县等处追剿之匪系属何股？曾否得手？着僧格林沁查明驰奏。所有打仗阵亡之吉林委防御西林昭乌达盟佐领三丕勒二员，均着交部从优赐恤。

发、捻各逆由枣阳入随州，经杨朝林督队追击，连获大胜。该逆由钟祥县属之洋梓地方分股扑城，经梁洪胜等水陆堵截，该匪窜旧口镇及马梁内湖等处，亦经张启基等设伏败之。现在随、枣、钟、京贼氛遍地，武汉戒严，官文现饬石清吉移扎杨店，上顾德安，下顾武汉。成大吉马步十二营移扎滠口，分扎涢口。杨朝林俟后路稍定，由钟祥水路下驶，会合江长贵节节进攻。又将舒保马队分布于孝感之杨店等处，先顾省垣，兼扼东趋皖省之路。孝感、黄陂水路各分拨炮船扼防，所谓先为不可胜以待敌之可胜者，布置已极周妥。着即督饬派出各军认真剿办，并即督带亲兵溯流而上，先保襄河水面，俟安陆、京、天等处扫荡，即由陆路往云、孝、德安一路督剿，其慎固封守，以纾朝廷南顾之忧。省城防守事宜，着严树森妥筹办理，毋稍大意。所调之姜玉顺等楚勇四千名，着多隆阿、穆图善等迅即催令起程。前拨常星阿等马队，迅催前赴僧格林沁军营。到营后应如何分拨？湖北交官文调遣，即由僧格林沁妥筹办理。

李云麟所剿蔡逆蜀河一股曾否殄灭？近日军情何以未据奏报？陕南蓝、曹余孽如犯兴安，或图回蜀，李云麟当认真剿洗，不得观望粉饰，致误事机。

刘蓉曾否出省？商雒、潼关一带防剿情形若何？多隆阿病势曾否轻减？均着刘蓉即行具奏，以慰驰廑。将此由六百里各谕令知之。钦此。

遵旨寄信前来。

137．附录廷寄　指授豫楚皖军事机宜严防发捻窜逸及严树森降补道员吴昌寿补授湖北巡抚唐训方暂署抚任四月二十九日

同治三年四月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江宁将军富明阿、漕运总督吴棠、江苏巡抚李鸿章、安徽巡抚乔松年、河南巡抚张之万、吏部左侍郎毛昶熙、传谕暂署湖北巡抚署按察使唐训方：

同治三年四月二十三日奉上谕：

官文奏，随州等处续获胜仗。张之万奏，截击发逆获胜，并堵剿信阳等处窜匪。毛昶熙奏，连克贼巢，息县渐次肃清各一折。楚军随同僧格林沁马队，在随州击败发、捻股匪，追至沙冈臼口等处，斩馘甚多，与僧格林沁前奏情形大略相同。该逆由天门、京山、云梦一带掳掠民船，意图抢渡，均为水师击退，是楚省防堵尚属严密。惟发、捻前股，现据张之万声称，已窜至豫省之信阳州属黄土、平靖两关，距城二十余里之杨柳河等处。张之万前派连美、贾文田、冯圣传、李承先等营驰扼三关，并派道员葛承霖一军驰往，现已行落贼后。僧格林沁所派之苏克金，恐亦未能绕及贼前。该逆蓄意东趋，皖北兵力甚单，深为可虑。曾经谕曾国藩能否腾出鲍超一军防剿皖北一带，此时事机紧急，着即檄令该提督统率所部，迅速前往楚、皖交界地方，严密堵遏由信阳东窜之贼。并着官文将天门等股匪力行扫除，严防东窜皖省之路，不得令该逆阑入，致滋蔓延。仍一面派兵与豫省派出各军联络声势，越境互剿，尽歼丑类。多隆阿旧部八千人业已陆续起程赴楚，兵力已足资剿办，如何接替分拨？着官文妥筹布置。僧格林沁当督催马队星夜穷追，并仍遵前旨檄调陈国瑞一军赴皖北扼要驻扎，以备截击。乔松年当就近分拨兵勇，将窜近皖北之匪竭力剿洗。暂扎丹阳之扬营兵勇，着富明阿迅即调回移扎，严密堵遏，仍与吴棠、乔松年互相援应，协力堵剿。张之万并当檄令连美等军严扼东窜股匪，毋稍松懈。毛昶熙已将汝南贼巢攻克，斩戮巨捻赵帼良等，并将降勇王廷干等悉与骈除。息县境内渐次肃清，自可腾出兵力移堵发、捻股匪，着即统率所部随同僧格林沁一军随地截击，勿令该逆到处蔓延。至发逆后股，由淅川败至板桥，经张曜会同色尔固善马步各军截杀甚多，复追入楚境郧阳所属之羊皮滩，迭获胜仗。该逆势已穷蹙，着僧格林沁、官文、张之万檄饬色尔固善并楚、豫各军前截后追，务将此股殄除，毋留余孽。

张之万奏，请将出力之游击蒋希夷奖励，着即将该员摘去顶戴前案开复。其余出力员弁，准其择尤保奏，毋许冒滥。毛昶熙所保出力各员弁，本日已明降谕旨，照请奖励。

官文另片奏，严树森把持兵柄等语，本日已明降谕旨，将严树森以道员降补；湖北巡抚令吴昌寿补授；未到任以前，令唐训方暂署矣。唐训方久在戎行，熟谙军务，一切战守布置机宜，着与官文悉心筹商以臻妥善。将此由六百里谕知僧格林沁、官文、曾国藩、富明阿、吴棠、李鸿章、乔松年、张之万、毛昶熙，并传谕唐训方知之。钦此。

遵旨寄信前来。

138．附录廷寄　筹剿楚北群盗严防窜逸皖北及从速拨兵援甘并已饬官文筹解陕饷五月十四日

同治三年五月十四日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、荆州将军穆图善、陕西巡抚刘蓉、安徽巡抚乔松年、候补四品京堂李云麟：

同治三年五月初九日奉上谕：

穆图善奏，督军分起赴鄂起程日期一折。据称提督姜玉顺统带开化等九营，于四月十七日由鄠县取道河南南路赴楚；谭仁芳、蓝斯明等十八营，于四月十六等日取道河南北路赴楚；温德勒克西等六起马队，于四月起程前进。现在马步各营均已先后出关，该将军定于五月初六日督队拔营起程等语。多隆阿所部，前经谕令以八千步队赴楚，如尚有余兵，拨赴甘省助剿。兹据穆图善奏，多隆阿所部一万余人全行赴楚，自未便令其折回，着即催令各军迅速前进，到后交僧格林沁、官文分别调遣。楚北群盗如毛，得此兵力，自无难克日奏功。惟皖北地方仍形空虚，该匪不能逞志于楚，恐蓄意东趋由英、霍以救金陵，不可不虑。陈国瑞曾否到颍、六驻扎？着僧格林沁、曾国藩、乔松年速为布置，并着曾国藩、乔松年悉心筹画。如兵力实有未敷，或函商官文酌拨楚军，或仍遵前旨拨镇防兵勇四千人扼扎要地，均须早为筹策，万不可任令逆匪阑入，致误戎机。楚军既由穆图善全行带回鄂境，自系未能拨赴甘省，雷正绾兵力不充，待援颇切。刘蓉所部兵勇为数不少，着即酌拨数营赴甘，交雷正绾调遣以厚兵力。

蔡逆一股阑入镇安大、小心川，思欲偷渡汉江，前谕李云麟追蹑，并令刘蓉檄萧兰高等遏其窜路，何胜必等会合邀击。近日情形若何？久未据李云麟奏报。若此股逆众迅殄，亦可腾出兵力赴援甘省，着刘蓉、李云麟督办，饬将弁速将此股殄灭，勿任蔓延川、陕交界地方，致办理又形棘手。楚省兵力已厚，官文督饬唐训方设法宽备饷需，以收饱腾之效。所有刘蓉、李云麟前派追剿发逆已入楚境各营，着刘蓉、李云麟迅速饬调回陕，勿令前进。穆图善另片奏，请催各省解陕省协饷，已谕令官文等按数筹解矣。又片奏，副都统乌勒兴阿之子海明往临潼取衣物，至咸宁地方被匪五六人砍伤殒命，衣物马匹被抢，并将其长夫克九儿砍伤等语。海明被杀情节，是否图财害命，抑或另有别情？必应彻底根究，着刘蓉督令地方官缉获凶犯讯明办理。原片着抄给刘蓉阅看。将此由六百里各谕令知之。钦此。

遵旨寄信前来。

139．附录廷寄　湖北军情吃重严防贼势东趋西窜饬皖豫陕楚通力堵剿五月二十二日

同治三年五月二十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江宁将军富明阿、安徽巡抚乔松年、河南巡抚张之万：

同治三年五月十七日奉上谕：

官文奏，击退皂市、京天、应城发、捻，就现在兵力，先顾腹地，并防东窜，并蓝逆西窜及发逆尾股窜犯郧西，官兵出境追剿各折片。览奏均悉。湖北天门、应城等处贼匪，经梁洪胜，李喜溢等屡次剿击，贼势不支，纷纷败退。猛扑京山县城，又经防兵乡团抵御，逆向宋河奔逸，至马平港，尾股陆续窜向德安西北之洛阳店、桑树店一带。现在京天、皂市、应城已无贼踪，而德安极为吃重，皂市败匪全数东趋，东北东南遍地皆贼。自应山之广水、孝感之小河司、杨店一带，渐近云梦，有自小河溪分窜黄坡〔陂〕、黄安边境者，有由应山而至黄陂站者。官文现调成大吉马步十营为游击之师，联络石清吉、杨朝林各营相机堵剿，拨李喜溢等防滠口、汉口等处，并留守京、应，仍防被剿各贼回窜云、孝。一面飞催姜玉顺等趱行，并催苏克金、傅振邦绕前截击，布置均属周妥。着即严饬派出各军以剿为防，并催萧何清等星夜趱行，迎头击剿。僧格林沁现扎信阳，着即调派劲旅迎剿。苏克金、傅振邦马步队在应山尚为贼阻，必须令其设法绕道，务出贼前，断其东趋之路。信、罗、光、固一带逼近贼氛，张之万当严防窜越。该逆若由黄、麻以窥英、霍，则舒、桐、潜、太路路吃重，曾国藩当禀遵迭次谕旨增兵严防，并令水师严防江面，勿任窥觎。陈国瑞一军，前经乔松年奏请令驻颍、六一带，着僧格林沁、乔松年即飞檄该提督督率所部扼扎六安、颍州要隘地方，遇贼即击，勿稍疏懈。皖北兵力如尚不敷，着乔松年即咨商曾国藩等拨镇江余兵四千人赴防，或商拨扬防兵勇，均须赶即筹画，不可临事张皇，致误大局。

江北现无兵事，天、六等处前已据富明阿奏派防守，如尚不敷，即着酌量添派陈国瑞一军。尚恐单薄，由镇防撤回江北之兵勇为数不少，着富明阿酌派劲兵，为陈国瑞等军后路声援，并酌度地势驻扎。若有警报，即由富明阿就近调派，协同剿洗，以资得力。以上各路，着各该督抚等认真调派，饬令实力防剿。倘任该逆东窜，由何路行走窜越，地方不能阻遏，必惟该省督、抚是问，不能因有前功，稍从宽贷也。懔之慎之。

官文另片奏，蓝逆二顺向山阳、镇安等处窜逸，伪启王一股扑郧西县城，梁作楫等率军击败。出力各员，准其择尤存记，俟全股扑灭，再行汇案请奖。此股败匪与蓝二逆勾合，计二万余人，业由小路窜至陕西，出大峪口，踞尹家卫地方，去西安只数十里。穆图善已折回省垣，调回孟宗福等六营赴剿，其先行起程之马步各队，谅可陆续到楚、豫境内，着僧格林沁、官文赶紧催调布置，以厚兵力。近日军情，并着各路勤加侦探，飞速奏闻，以纾朝廷南顾之忧。将此由六百里加紧各谕令知之。钦此。

遵旨寄信前来。

140．附录廷寄　发捻阑入楚疆着僧格林沁等侦探贼踪相机妥办着吴棠随时镇抚加意筹防徐宿清淮五月二十八日

同治三年五月二十八日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江宁将军富明阿、漕运总督吴棠、安徽巡抚乔松年、河南巡抚张之万、传谕暂署湖北巡抚署按察使唐训方：

同治三年五月二十三日奉上谕：

官文奏，陕师未至，贼势东趋，现派各营合力截击，并移营孝感督剿一折。据称发、捻前股由黄陂窜逼汉口，经水陆官军扼要布置，贼踪远遁，其孝感、云梦之贼，复由黄陂、麻城注意东趋。陈得才一股，亦向麻城、罗山全数下窜，现饬成大吉等合力截剿，并于黄州等处妥筹扼堵各等语。与僧格林沁昨日所奏情形，大略尚无歧异。此股发、捻阑入楚疆，经僧格林沁督带马步于随州两战大捷，楚军复分投截杀，贼势败窜。惟楚境北路多山，南路多水，马队难于施展；至德安、黄、孝之间，地始平坦，又为贼踪中阻，未能聚而歼旃。僧格林沁昨奏有贼踪东趋，即拔队迎剿，该逆窜至淮北，一出稻田，马队即可得力之语。此时随、枣、钟、京、天、应、云、孝、安、应各郡县，已无贼踪，全股趋重于黄陂以东黄安、麻城、黄冈之间，倘得马队劲兵迎头截击，必可大挫凶锋，着该亲王侦探贼踪，相机妥办。官文现派成大吉、杨朝林、石清吉、周凤山各从黄陂、麻城迅速前进，或迎头截剿，或跟踪追击，兼顾绕窜黄州之路，并拔营至孝感一带督剿。即着督饬成大吉等星夜跟追，仍设法绕出贼前，会合江、皖各军，痛加剿洗，毋令贼匪一意东趋，又成尾追之势。

至由陕调楚各军，除孟宗福、黄金山等六营因梁逆窜出大峪口，逼近西安，经穆图善等留陕防剿外，其姜玉顺、蓝斯明、谭仁芳等所部各营，业经分起由豫赴楚，并着官文飞速催提，酌量道路远近，饬令分投进兵，毋少延缓。

皖北接壤楚境，六安首当其冲，前据乔松年奏，蒋凝学驻守六安，共有六营，并令王才秀所部驻三河尖接应，其寿州、定远、庐、巢、凤阳一带，亦各派兵驻守。现在贼踪逼近，防兵究嫌单薄，着曾国藩、乔松年妥筹布置、酌量添调兵勇，扼要防剿，毋稍疏虞。其陈国瑞、英翰两军，并着僧格林沁、乔松年恪遵昨日谕旨，飞速催令带队驻扎正阳，探踪迎击，毋落后。着富明阿仍遵前旨，酌拨江北劲旅，察度地势，扼要上游，以资协剿。

徐、宿、清、淮一带，夙为捻匪出没之所，难保不闻有贼警又萌反侧，着吴棠随时镇抚，加意筹防，以期有备无患。

逆窜光、罗一带，商城、固始均属吃紧，张之万当催令张曜等督率所部，会合僧格林沁之军，相机剿办。唐训方已抵署任，武昌等处防守事宜，并着严密妥筹，以防贼匪回窜，不得稍涉大意。将此由六百里谕知僧格林沁、官文、曾国藩、富明阿、吴棠、乔松年、张之万，并传谕唐训方知之。钦此。

遵旨寄信前来。

141．奏参守备李玉南等并请革职片五月十二日

再，千总杨家详〔祥〕，经鲍超部将易昌焕派赴武穴制办旗帜、号衣等件，携去银价四百两，行至中途潜逃无踪。又守备李玉南、李占元、周吉受、曾会云，千总江凤贵、刘常禄，外委刘才元、杨如春、张上高、杨贵彪等，均隶萧庆衍部下，先后在金陵营次伺间逃走，杨如春并拐去银四十二两，迭准鲍超、萧庆衍呈请拿办前来。臣复查无异。除通饬严缉究办外，相应请旨将都司衔守备李玉南、李占元，守备周吉受、曾会云，蓝翎千总杨家祥、江凤贵，千总刘常禄，蓝翎外委刘才元、杨如春、张上高、杨贵彪等十一弁，一并革职，以儆效尤。理合附片陈请，伏乞皇太后、皇上圣鉴训示。谨奏。

142．奏参都司杨必胜革职严拿片五月十二日

再，据浙江盐运使李榕禀，据营务处安徽候补同知马文梦面禀，本年正月间有钧右营前哨勇丁在公寓门首拆毁民房，当即查拿责办，押送回营。乃去未移时，该营哨官杨必胜突纠众勇拥入营务处公寓，将县丞王茂兰、千总周春华、马夫潘启和等殴打致伤，并毁坏什物多件，即行知右营撤去杨必胜哨官，派员看守，旋被乘夜脱逃等情，禀请参办前来。臣查杨必胜哨内勇丁，私毁民房，毫无约束，一经营务处查拿讯办，辄敢逞凶肆殴，并于犯事后藐令潜逃，实属法无可贷。相应请旨将花翎都司杨必胜即行革职，仍饬严拿务获，按律惩治，以昭炯戒。谨附片陈请，伏乞圣鉴训示。谨奏。

143．陈南请复姓归宗石姓片五月十二日

再，据安徽补用府经历县丞陈南禀称：南湖北兴国人，本系石姓，祖父石文盛，自幼孤苦，随曾祖母相依外家，遂从陈姓。现在陈氏本支繁衍，石氏接祧无人。南在营三年，得保今职，自念水源木本，理合禀明复还石姓等情请奏前来。臣复查该员所请复姓归宗，委无别项事故，相应请旨敕部查照更正施行，理合附片具陈。谨奏。

144．遵旨统筹会剿金陵折五月二十二日

奏为遵奉谕旨，会师筹剿金陵，恭折复陈，仰祈圣鉴事。

窃臣承准议政王军机大臣字寄，同治三年五月初八日奉上谕：“李鸿章所部兵勇攻城夺隘，所向有功，炮队尤为得力。现在金陵功在垂成，发、捻蓄意东趋，迟恐掣动全局，李鸿章岂能坐视？着即迅调劲旅数千及得力炮队前赴金陵，会合曾国荃围师相机进取，速奏肤公。李鸿章如能亲督各军与曾国荃会商机宜，剿办更易得手，着该抚酌度情形，一面奏闻，一面迅速办理。曾国藩身为统帅，全局在胸，尤当督同李鸿章、曾国荃、彭玉麟和衷共济，速竟全功，扫穴擒渠，同膺懋赏，总以大局为重，不可稍存畛域之见。”等因。钦此。仰见圣谟广运，指示周详，钦悚曷任。

自苏、常攻克之后，臣本拟咨请李鸿章亲来金陵会剿，特以该抚系封疆将帅之臣，又值苦战积劳之际，非臣所敢奏调，是以未及具疏上陈。函询臣弟曾国荃，亦以师久无功，愧悚无地，不敢更求助于人，近于畏难卸责、始勤终怠者之所为。乃两月以来，百计环攻，逼城太近，被贼以洋枪阻击，我军伤亡至四千余人之多。所挖地道十余处，已被该逆从内掘出，穿透三洞，此外诸洞亦难奏效。前闻贼粮于五月罄尽，近来城中收割新麦，又可支持数月，是扫穴擒渠之期尚无把握。而曾国荃焦劳致疾，饮食渐减，身发湿毒，不便起坐，饷项奇窘，尤为可虑。闻苏军开花炮位无坚不摧，其洋枪队扒城攻垒，无敌不破，臣于五月十一日始咨调苏军之来句容等处者，如郭松林、刘铭传两镇酌带开花炮位，辅以枪队，就近助攻金陵，然犹未敢请李鸿章亲来也。

今幸钦奉寄谕，饬李鸿章亲督各军西来会剿。臣已恭录谕旨，具咨加函催请李鸿章刻日驰赴金陵，与曾国荃会商剿办。前接李鸿章来函，言苏军将士太劳，宜少休息，待会克长兴、湖州，再行选将拨兵助攻金陵等语。然使仅请派将前来，其知者以为怜该抚之过劳，信苏将之可恃；不知者以为臣弟贪独得之美名，忌同列之分功，尤非臣兄弟平日报国区区之意。合无吁恳天恩，饬催李鸿章速赴金陵，不必待七月暑退以后，亦不必待攻克湖州之时。金陵早破一日，天下之人心早安一日，俾发、捻东窜不至掣动大局，饷项奇绌不至更生他变，实为至幸。

提督鲍超、黄翼升于五月初十、十一等日均来安庆，接见一次。臣饬鲍超速援江西，十七日已至九江。饬黄翼升速回金陵，接统杨岳斌外江水师。仍俟杨岳斌行抵江西，换出彭玉麟所部师船驶赴下游，谨遵会剿金陵之命。仍须回顾上游，兼防鄂省东下之贼。

臣于三月间本欲前往金陵督剿，旋因徽州大警，迄不果行。此次湖北群贼已窜过鄂、皖交界之马鞍山、英、霍、潜、太等县，一蹴即至安庆，首邑乡民亦迁徙震动。省会重地，防兵单薄，刻下未可暂离。拟俟北岸军事稍松，臣于六月亲赴金陵，会同李鸿章、彭玉麟、曾国荃筹商攻剿。倘届时安庆警急，亦即乘坐轮船星夜上驶，总当兼权缓急，量而后动，断不敢顾彼失此，致烦宸廑。所有遵旨会剿金陵缘由，谨会同兵部右侍郎臣彭玉麟、浙江巡抚臣曾国荃，缮折由驿五百里驰奏。伏乞皇太后、皇上圣鉴训示。谨奏。

145．附录廷寄　优恤阵亡严惩临敌不力并饬会同速拔金陵以散援逆军心及妥筹肃清全浙防守江北五月十四日

同治三年五月十四日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江宁将军富明阿、闽浙总督兼署浙江巡抚左宗棠、漕运总督吴棠、兵部右侍郎彭玉麟、江苏巡抚李鸿章、浙江巡抚曾国荃、安徽巡抚乔松年、河南巡抚张之万：

同治三年五月初八日奉上谕：

官文奏，护军统领舒保力战阵亡，并分饬镇将扼扎白沙铺、杨店，遏贼东趋各折片。已明降谕旨，将舒保优恤予谥立传，并将德隆阿一并祔祀专祠矣。

另片奏，请将不能力顾主将之营总等革职拿问等语。马队营总乌勒喜布、保升凌祥等，均着革职拿问，交官文严提审讯。如另有别情，即着按照军法从事。

发、捻合股阑入楚疆，虽经僧格林沁等督率马步各队累战皆捷，而大股麇聚于皂市巡捡司等处，扰及京山，复分股一自宋河至随州之南山，一自杨家河至德安，亘延二百余里。捻首欧志洪率众由白兆山绕出平林市一带，图犯德安，窥伺黄、孝。其黄土关一股，经僧格林沁击败后，复由东篁店、广水驿窜至孝感县属之二郎畈、三角山等处，是汉江以北群贼如毛，亟宜尽力剿洗。着僧格林沁、官文等遵照前旨，督饬各军四面兜剿，务将下游武汉及大江北岸窜路竭力遏截，并分饬苏克金、傅振邦等绕出贼前，毋令窜入皖、豫边境。光、固一带，着张之万派拨劲兵预为防范，以备不虞。英、霍毗连楚境，更觉吃紧，着曾国藩、乔松年督率地方文武严密布置，俾该匪无隙可乘。惟该逆等以援救金陵为名，故能号召匪徒，固结不解。为今之计，若将金陵迅速攻拔，则该逆失所依附，众心涣散，剿灭必易，是攻拔金陵洵为目前第一要务。

曾国荃率师合围已经数月，布置自必周妥，着即督率诸军会合彭玉麟水军奋勇进攻，出奇制胜，迅拔坚城，以副委任。金陵城内丑类尚多，围攻断不可稍有瑕隙，致令乘间出窜，贻患他省。如由何处冲突而出，即惟何处统兵之员是问。

李鸿章所部兵勇攻城夺隘，所向有功，炮队尤为得力。现在金陵功在垂成，发、捻蓄意东趋，迟恐制动全局，李鸿章岂能坐视？着即迅调劲旅数千及得力炮队前赴金陵，会合曾国荃围师相机进取，速奏肤公。李鸿章如能亲督各军与曾国荃会商机宜，剿办更易得手，着该抚酌度情形，一面奏闻，一面迅速办理。曾国藩身为统帅，全局在胸，尤当督同李鸿章、曾国荃、彭玉麟和衷共济，速竟全功，扫穴擒渠，同膺懋赏，总以大局为重，不可稍存畛域之见。并着左宗棠严饬蒋益澧、高连升等迅拔湖州郡城，肃清全浙，腾出兵力，驰援江、皖一带地方，俾免蔓延贻患。

江北天、六等处地广兵单，该处为里下河一带门户，恐贼匪垂涎完善，前谕富明阿将援剿江南之师悉数调回，分投布置。现在计已到防，如果贼有窜近信息，而兵力尚有不敷，即着李鸿章调派得力之兵妥筹兼顾。陈国瑞一军应令移扎何处堵御东窜之贼？仍着僧格林沁酌量调派，一面迅速奏闻。徐、宿、清、淮等处，并着吴棠随时整饬，加意筹防，期于有备无患。将此由六百里各谕令知之。钦此。

遵旨寄信前来。

本日奉有寄信谕旨一道，希贵大臣接奉后，即行恭录知照安徽巡抚乔一体钦遵办理可也。为此知会。五月初八日

146．遵旨复奏与李鸿章曾国荃会筹速攻金陵并陈近日江西鄂皖军情折五月二十七日

奏为续奉谕旨，恭折复奏，并陈近日军情，仰祈圣鉴事。

窃臣承准议政王军机大臣字寄，同治三年五月十六日奉上谕：“此时贼势固结不解，必须将金陵迅速攻拔，使该逆无所依附，自成瓦解之势。前经迭谕李鸿章拨兵助攻金陵，能否亲往？并令该抚酌办。现当事机紧要之时，李鸿章务当不分畛域，不避嫌怨，迅速遵办，力图共济，不准稍有推诿。”等因。钦此。

又奉五月十九日上谕：“现在群贼纷窜，总当速拔金陵，覆其巢穴，曾国藩当严饬曾国荃督率所部奋力图功，不得再有稽延。李鸿章恪遵前旨，不分畛域，拨兵助剿，或亲往会攻，毋稍避嫌推诿。前因曾国藩军饷竭蹶，谕令李鸿章将轮船经费银五十万两全数拨归该营。旋据李鸿章奏，据赫德声称，现时只能凑解银十五万两，当饬江海关道赶紧起解等语。迄今为日已久，尚未据曾国藩奏到，究竟现存之十五万两曾否解赴安庆？并着曾国藩查明复奏。”等因。钦此。

仰见皇上眷顾东南，刻刻廑念。臣于五月十一日咨请李鸿章选派骁将酌带开花炮位，前来助剿。旋奉敕下李鸿章督军会剿之谕，复于十五日具咨加函请其亲来会办，均于五月二十二日专疏复奏。顷已抄折寄苏，加函催促李鸿章，所派何队，现尚未报起程，能否亲赴金陵，亦未接准咨复。据曾国荃来文，神策、朝阳两门外所掘地道，又被城贼从内挖出，横穿数处，勇士伤折甚多。金陵城厚且高，迥非他城可比，即金川门左近俗号矮城者，亦尚高至五丈以外，是开花炮之能否收效，尚未敢必。臣惟有倍加勤慎，飞催李鸿章率师来会，一面昼夜环攻，一面严断接济，俾令粮援并绝，飞走路穷，尽歼数万坚忍之贼，仰慰九重宵旰之忧。

前此奉拨轮船经费一项，据代理江海关道应宝时先后批解规平银二十三万八千两有奇，合库平银近二十二万两。内以五万两分济鲍超一军，以四万两提解安庆粮台，余十三万拨归金陵大营。饥困之际，获此巨款，正如久旱得雨，莫不含哺而颂皇仁。惟此项银两转瞬已罄，臣不敢谓筹饷之尚少，而深悔募勇之太多，惴惴焉恐生他变，或误大局，既愿李鸿章统兵以来助，尤望其携饷以相遗也。

至上游近日军情，贼之窜扰江西者，自攻陷宜黄、崇仁以后，株守不出，并未北窥省会，西越赣江，逃者颇多。鲍超于二十一日单舟晋省，与抚臣筹商一切，其全队由湖口渡湖，将取道九江、瑞州而进。杨岳斌亦抽调水陆十营前赴江西，合之鲍军共二万余人。臣因江西兵力极厚，不难尽殄寇氛，改调周宽世一军令赴皖北，以防鄂省东窜之贼。鄂贼现在麻城、黄冈之交，一摇足即入皖境，列城空虚，殊深焦虑，拟令陈国瑞驻扎寿州，处淮南、江北适中之地，为庐、寿、舒、六游击之师，仍当防守要区，严扼江面，俾不得制动金陵全局，仰副谕饬谆谆之意。所有续奉谕旨并陈近日军情，谨缮折由驿五百里复奏，伏乞皇太后、皇上圣鉴训示。谨奏。

147．附录廷寄　着速拔湖郡并惩督战不力诸员指授江浙闽苏防剿戎机及迅克金陵瓦解贼势五月二十一日

同治三年五月二十一日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、江苏巡抚李鸿章、江西巡抚沈葆桢：

同治三年五月十六日奉上谕：

左宗棠奏，官军进规湖郡迭胜一挫，现筹办理情形，并派兵驰援江西及弋阳击贼获胜各折、片。览奏均悉。发逆以全力踞守湖郡，经高连升、蔡元吉两军奋勇进剿，将菱湖、东林山两处要隘攻克，东南之险已为我据。惟妙喜镇营盘为贼所乘，致有挫失，游击宁世杰、胡荣督战不力，咎实难辞，着一并革职。总兵王月亮、署知府李邦达，均着暂摘翎顶，以示惩儆。降人邓光明因伤痕未愈，未能力战，所部勇丁伤亡独多，尚非临阵退缩者可比，着免其置议。现在浙师尚未移扎西南，渐逼城下，而贼势趋重西路，运粮增党，刻刻为铤走之计。李鸿章前奏，已派郭松林等三十营，由宜兴进调李朝斌、〈欧〉阳利见等水师进取长兴，苏浙官军会合夹击，自可迅下坚城。第长兴、安吉与皖之广德、宁国接壤，皖南防兵既单，浙师又难越境截堵，曾国藩虽派周宽世等驻扎祁、休之间，而于广德、宁国守御事宜尤当妥筹布置，力遏上窜，不得以地广兵单稍存畏难之心，致形松懈。其长兴、湖州等处之贼，左宗棠、李鸿章督饬在事员弁实力堵剿，总当将积年悍贼就地歼除，毋令贻患他省。堵、辅各逆既有分路内窜之谋，左宗棠当饬水陆各军严密准备，如能力挫凶锋，则群贼丧胆，于攻取湖州自可事半功倍。

粤逆林彩新一股两经浙军截剿，一经徽军截剿，窜逸无多。惟由浙窜江一股，现踞湖防〔坊〕、陈坊等处，与前股合并，而窜闽之贼现复回窜江西，麇集一方，甚属可虑。杨岳斌接奉迭次谕旨，计已克日起程，即着督饬江右各军将境内群逆次第扫荡，以副委任。刘典现已抵江，杨岳斌未至以前，所有浙师王开琳、王德榜两军着即暂归刘典调度，并着沈葆桢就近传谕该臬司照办。

弋阳境内窜贼，经江贼官兵击退，余贼向河西一路窜去，着沈葆桢严饬在事文武实力追剿，并堵截续出之贼，勿稍疏懈。

此时贼势固结不解，必须将金陵迅速攻拔，使该逆无所依附，自成瓦解之势。前经迭谕李鸿章拨兵助攻金陵，能否亲往？并饬令该抚酌办。现当事机紧要之时，李鸿章务当不分畛域，不避嫌怨，迅速遵办，力图共济，不准稍有推诿。将此由六百里各谕令知之。钦此。

遵旨寄信前来。

同治三年五月二十一日，准军机处片称，本日奉有寄信谕旨一道，希贵大臣于接奉后，即行恭录知照陕甘总督杨一体钦遵可也。为此知会。五月十六日

148．附录廷寄　饬鲍超移孝作忠奋勉剿贼着各军确保江西省垣速克南丰及苏杭各军迅拔湖州长兴力筹皖南堵截并迅捣金陵严防湖北发逆东窜五月二十四日

同治三年五月二十四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、江苏巡抚李鸿章、安徽巡抚乔松年、江西巡抚沈葆桢：

同治三年五月十九日奉上谕：

曾国藩奏带兵大员请假葬亲一折。另片奏近日各路军情妥筹布置各等语。鲍超乞假葬亲，情词肫挚，本应俯如所请，惟念鲍超谋勇兼著，屡立奇功，为江、皖诸军之冠。此时金陵功在垂成，曾国藩现令该提督赴援江西，事机至迫，自未便遽易生手。本日已明降谕旨，命鲍超俟金陵攻克，江、皖肃清，再行给假，并赏银五百两经理葬事。曾国藩当传谕该提督移孝作忠，奋勉剿贼，不得再有渎请。

侍逆一股攻破建昌之万年桥卡，以小枝牵制官军，以大枝疾趋而西，迭陷宜黄、崇仁两县，即在崇仁缮城掳粮，为久踞计。自樟树镇及丰城、新淦、峡江等县处处吃紧，省城戒严。沈葆桢调万泰等管带浔兵进省，彭玉麟派喻俊明等各率师船驶入省河，曾国藩又檄周宽世七营赴援，省垣重地，或可无虞。惟贼势如此猖獗，沈葆桢何以尚无奏报？甚深悬系，着杨岳斌恪遵迭次谕旨，迅赴江西，与沈葆桢妥筹防剿，总当力保樟树镇等处要隘，迎头截剿，毋令逼近省垣。一面迅催刘典、王文瑞等军向东迎击，会合鲍超赴援之师，痛加剿洗，将崇仁、宜黄迅速攻拔，不使群贼窜渡赣江以西，致滋延蔓。南丰围攻日久，何以尚未克复？着沈葆桢严饬席宝田等军奋力进剿，不准再事迁延，致干重咎。

此时各路败贼麇集江右，其势岌岌，而湖州之贼时思由广德、宁国等处接踵上窜，曾国藩当恪遵前旨，迅拨劲兵于皖南一带力筹堵截，毋使逆股再窜江西，致势成燎原不可收拾。

左宗棠督饬各军，会合苏省水陆官兵，迅将湖州、长兴攻拔，尽歼丑类；一面分兵截剿由浙、皖边境上窜之贼，毋令贻患邻疆。

发、捻分窜黄陂、孝感之间，逐渐东趋，曾国藩咨商李鸿章拨军接守建平、溧水、高淳三县，腾出李榕、王可升等军渡江而北，扼扎舒、桐，所筹甚是。即着李鸿章迅速拨兵扼守，并着曾国藩饬李榕等迅赴舒、桐，力顾藩篱。乔松年督饬皖军先事布置，不得稍有疏虞。

现在群贼纷窜，总当迅拔金陵，覆其巢穴。曾国藩当严饬曾国荃督率所部奋勇图功，不得再有稽延。李鸿章恪遵前旨，不分畛域，拨兵助剿，或亲往会攻，毋稍避嫌推诿。前因曾国藩军饷竭蹶，谕令李鸿章将轮船经费银五十万两全数拨归该营。旋据李鸿章奏，询据赫德声称，现时止能凑解银十五万两，当饬江海关道赶紧起解等语。迄今为日已久，尚未据曾国藩奏到，究竟现存之十五万两曾否解赴安庆？并着曾国藩查明复奏。将此由六百里各谕令知之。钦此。

遵旨寄信前来。

准军机处片称，本日奉有寄信谕旨一道，希贵大臣于接奉后，恭录知照陕甘总督杨、安徽巡抚乔一体钦遵办理。为此知会。

149．附录廷寄　饬地方官妥议招集穷民安置散勇并宽贼党胁从以坚从贼者反正之心五月二十八日

同治三年五月二十八日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、江宁将军富明阿、漕运总督吴棠、江苏巡抚李鸿章、安徽巡抚乔松年、江西巡抚沈葆桢：

同治三年五月二十三日奉上谕：

富明阿奏军务竣后，请安插散勇，解散贼党一折。据称江、浙等处散勇日多，安置稍不得法，即滋后患，必须分数分起追缴器械，给资派员管带，经过营县弹压递送，分交原籍。地方官并于将裁之先，饬令各哨官询明该勇，原籍有业可归、有田可耕、有亲戚可依倚者，一一登注册内，将原册发交地方官，照册妥办。其无业、无田、无亲戚者，莫若寓安插之法于屯田之中。蒙、颍、凤、泗之间，旷野闲田比比皆是；江、浙千余里，中间亦一片荒芜。若将皖北榷盐之利，江、浙算缗之利，扩充匀拨作为牛具、耔种，第一年免纳捐课，第二、三年缴还借本，第四年照常输将，酌中议定兴屯，即以救时等语。自来军务将竣，遣撤勇丁不得其宜，每滋后患。若于屯田之中妥筹安插，自可一举两得。惟是有治法，尤贵有治人。着曾国藩、左宗棠、李鸿章、乔松年、吴棠严饬所属地方文武各官，悉心酌核，妥议章程，派委贤能地方官实心经理，不得意存畏难，亦不得草率敷衍。务令招集穷民，安置散勇，有条有理，经久可行，尽地之利，以消患之萌，方为妥善。

至解散贼党一节，迭经明降谕旨，宽其胁从，其真心来归者，无不立沛恩施。但恐陷贼既久之人，疑投诚必无生理，贼遂因其疑而固结之，以致垂破之城难于攻拔。现在金陵城中逆党尚多，楚、豫、江西大股为数亦众，用特再降谕旨，着江、浙等省各督抚统兵大臣，于奉到此旨时，刊刻誊黄，剀切晓谕，广为播散，或更设局以招抚之，务在宽其格而予以自新，坚从贼者反正之心，即以破贼固结之计，贼势自必群焉瓦解。至贼渠狡狯，或有假冒含混、乘机生变等事，亦不可以不防，惟在该督抚及统兵大臣等妥慎办理。

富明阿折内所称四墩子生祠堂等处，有散勇聚集，现在加意巡防、弹压一节，着富明阿、李鸿章、吴棠严饬各该州县勒缴器械，妥为遣散，以靖地方，是为至要。将此由五百里各谕令知之。钦此。

遵旨寄信前来。

150．附录明谕　金陵将克重申不论从贼久暂概准反正投诚既往罔治并酌情重赏或资遣安置不准私行杀害及劫夺财物违者论处五月二十八日

同治三年五月二十八日，准兵部火票递到同治三年五月二十三日内阁奉上谕：

国家命将出师，剪除凶逆，原期与吾民共乐升平。其甘心从贼者，固为法所不容，而歼厥渠魁，胁从罔治，凡被贼逼胁而悔罪自新者，皆在可矜可赦之列。前经迭谕各路统兵大臣，令于诚心归顺者，勿论从贼久暂，均准一律投诚。各该大臣亦能仰体朝廷好生之心，妥为办理。故大军肃清苏、浙，两省收抚甚多，凡率众归来、杀贼反正者，类皆宽其既往，咸与维新，此被陷难民所当共闻共见。

现在金陵合围，指日可克，若俟城池既拔，则玉石俱焚，虽悔何及，亟宜及早省悟，自觅生机。惟念其间有久陷贼中，隐怀疑惧，未能自拔者。用是再行剀谕，嗣后如有设计献城，或擒斩首逆，即立予重赏。其有从贼已久，蓄发较长，但能诚心归顺，均准其剃发免死，给予牌照、路费，资遣回籍，携带眷口资财，悉归本人，兵勇不得抢夺。无籍可归，妥为安置。如私行杀害、劫夺财物，即将该兵勇按照军法从事，并将该本官从重惩办。各处投诚难民，均照此一律办理。着各路统兵大臣、各省督抚，即将此旨刊刻张贴，遍行晓谕，务令身陷贼中者，咸知朝廷宽大之政，益以坚其向化之心，用副复帱生成至意。将此通谕知之。钦此。

151．附录廷寄　答遵旨会师筹剿金陵折指授戎机防贼他逸并速报解饷情形六月初四日

同治三年六月初四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治三年五月二十九日奉上谕：

曾国藩奏遵旨会师筹剿金陵一折。据称自苏、常攻克之后，本拟咨请李鸿章亲来会剿，惟以封疆将帅之臣，值苦战积劳之际，未敢奏调。金陵两月以来，百计环攻，逼城太近，贼以洋枪狙击，我军伤亡至四千余人之多，所挖地道，亦难奏效。贼粮仍可支持数月，曾国荃焦劳成疾，饮食渐减，饷项奇窘，尤为可虑。该大臣已咨调郭松林、刘铭传酌带开花炮位，辅以洋枪队，就近助攻，请饬催李鸿章速赴金陵，俟北岸军事稍松，于六月亲赴金陵筹商攻剿等语。具见视国如家，不分畛域之意。

前据李鸿章奏，沪军协攻湖郡，分防句容、东坝、高淳、溧水等处，兵力难分，常胜军及程学启所遗炮队并刘铭传炮队，或派往长兴，或训练未成，拟添配炮位，操练两月，俟湖郡克复，再行协攻金陵。当经谕令该抚督饬各军赶紧操练，多制炸弹，广贮攻具，一有成效，即饬迅赴金陵。能否亲往，届时酌量。着仍遵前旨，督催各营认真操练，多制火器攻具，并于所部各营内挑选精壮便捷善于攻城者二三千人，即交刘铭传等带赴金陵。其郭松林一军，现在助攻长兴，能否拨往，并着李鸿章酌度调派。长兴一城最关紧要，如能即日克复，苏省防务自可稍松，该抚或俟长兴得手后，统率诸军助攻金陵，不必定俟湖州克复。

左宗棠自入浙以来，战胜攻取，确有把握。吴兴一郡，谅不难克日攻拔，着即督饬诸军设法攻克，务须就地殄除，勿任穷蹙他窜。

楚贼刻思东犯，英、霍一带已觉吃紧，去安庆不远，该大臣自未可轻离根本之地，着俟上游军势渐平，即赴金陵督师，俾各路将帅有所禀承，以蒇全功。金陵饷绌，前谕李鸿章将轮船经费五十万解赴大营，据奏已解金陵大营规平十五万两，解鲍超营四万两，又解曾国荃营四万八千余两，其余约二十六万余两，赶紧饬催尽解安庆大营。此项银两，曾国藩何时收到，即行查奏。其余银两，着李鸿章认真催提，陆续解往，用收饱腾之效。

曾国荃积劳致疾，闻之深为廑念。现在大暑炎蒸，该大臣即传知该抚，善为调摄。金陵城大而坚，贼悍且众，困兽之斗，不可不防。惟当密嘱该抚拊循士卒，兼须整饬营规，平防窜突，先为不可胜以待敌之可胜，不可稍涉大意。将此由六百里各谕令知之。钦此。

遵旨寄信前来。

152．官军迭克东坝各隘之陆师员弁请奖折五月二十七日

奏为迭克东坝、句容、金坛各城隘之陆师员弁，遵旨查明三案并保，仰祈圣鉴事。

窃鲍超一军于上年十月间，会合水陆各营，由水阳、新河庄转战而前，夺取东坝一隘。本年三月初七日，由东坝进攻句容县城，克之，生擒二酋，遂平宝堰五垒。二十日，由句容进攻金坛，又克之。并檄部将谭胜达于四月十四日，率东坝防军力扼丹阳上窜之贼，大战获胜。诸将士攻城攻隘，征剿经年，具有劳绩。经臣分案奏奉谕旨，饬令查明汇保，当即恭录转行去后。兹据提督鲍超将所部出力人员开折呈送前来。臣逐加复核，尚无冒滥，相应缮具清单，仰恳天恩，准照所请，以昭激劝。除把总、外委两项循案咨部核办外，所有遵旨汇案保奖缘由，谨缮折具陈，伏乞皇太后、皇上圣鉴训示。谨奏。

附保单

谨将鲍超一军上年攻克东坝，及本年克复句容、金坛两县，三案并保，开具清单，恭呈御览：

记名提督谭胜达，东坝一战，以少胜多，厥功甚伟，应如何优加奖励之处，恭候圣裁。副将吴云集，请以总兵记名简放，并赏加提督衔。总兵衔副将邓训诰，请以总兵遇缺提奏，并赏给清字巴图鲁名号。提督衔记名总兵李文益，请以提督记名简放。副将曾成武，请以总兵记名遇缺题奏；四川尽先副将黎光照，请遇有四川副将缺出，将该员先行补授，并赏给巴图鲁名号。江西补用参将何先得，请以副将尽先补用，并赏给巴图鲁名号。两江即补副将向世珍，请以总兵记名简放，并赏给巴图鲁名号。游击黎大海，请以副将尽先补用，并赏给巴图鲁名号。

蓝翎守备萧光有，请以都司尽先补用，并赏换花翎。蓝翎把总陈得义，请以守备尽先补用，并赏换花翎。蓝翎外委廖金明，请以守备尽先补用，并赏换花翎。蓝翎千总吴东贤，请以守备尽先补用，并赏换花翎。蓝翎都司刘得胜，请以游击尽先补用加参将衔，并赏换花翎。副将曹志忠、杨忠、周得胜等三员，均请以把总兵记名简放，并赏给巴图鲁名号。花翎两江即补副将唐友胜，江西即补副将张丽堂，花翎副将唐发，副将朱存义、萧荣贵等五员，均请赏加总兵衔，并赏给巴图鲁名号。花翎副将刘顺庆，请遇有副将缺出，将该员先行补授，并赏给巴图鲁名号。副将邹连升，请以副将留于四川先行补授，并赏给巴图鲁名号。副将李世泰、邓云贵、周鹏举，总兵衔副将朱楚喜、熊高望，花翎总兵衔安徽即补副将王三星，花翎安徽即补副将萧连贵，湖广遇缺补用副将杨忠等八员，均请以总兵记名简放。副将张得胜，江西补用副将张九林，均请以遇有副将缺出先行补授，并〈加〉总兵衔。湖北补用副将萧芳云，请以副将仍留原省遇缺，有副将缺出，先行补授，并加总兵衔。

副将金明亮，请加总兵衔。四川即补副将鲍济学，请遇有四川副将，无论推题、缺出，将该员先行补授。湖北即补副将文九和，请加总兵衔。总兵衔即补副将甘星平，请加以副将留于湖广，无论推题、缺出，将该员先行补授。道衔即选知府许世福，请免选本班，以道员归部遇缺即选。江西补用知府钟启祥，请免补本班，以道员仍留原省补用。即选训导濮嵩庆，请免选本班，以知县留于江苏，遇缺即补。

即选从九品罗文斌，请免选本班，以府经历留于江苏，遇缺即补。即选从九品徐凤鸣，请免选本班，以县丞留于江苏，遇缺即补。候选从九品刘懋炘，请免选本班，以府经历县丞留于江西补用。文童黄允中，请以县主簿不论双单月遇缺即选。文生高发成，请以训导不论双单月遇缺即选。文童曹建勋，请以从九品不论双单月遇缺即选。即选从九品鲍翰廷，请免选本班，以府经历县丞留于江苏，尽先补用。选用从九品濮文彬，请免选本班，以府经历县丞仍留于湖北，遇缺即选。湖北候补从九品王藻，请免补本班，以府经历仍留原省，遇缺即补。文生舒云彩，请以训导不论双单月遇缺即选。花翎参将衔游击龙太胜，请免补游击、参将，以副将尽先补用。花翎参将衔游击陈世永，请以参将尽先补用，加副将衔。花翎副将衔江苏即补参将胡贵廷，花翎副将衔四川即补参将王玉良，均请以副将仍留原省，遇缺即补，并赏给巴图鲁名号。

花翎副将衔参将沈龙山，请以副将遇缺即补，并加总兵衔。湖北即补参将凌兴益，请以副将仍留湖北，遇缺即补，并加总兵衔。花翎四川即补都司高联升，请免补都司，以游击仍留原省补用，加参将衔。游击衔两江即补都司王良俊，请以游击仍留两江遇缺即补，并加参将衔。花翎都司张本清，请以游击留于四川尽先补用，并加参将衔。花翎都司彭得胜，请以游击留于湖南，尽先补用。湖北遇缺即补副将章茂，请仍留原省，遇有副将缺出，将该员先行补授，并加总兵衔。副将刘吉五，请以副将留于两江尽先补用，并加总兵衔。副将蔡文望，请赏给巴图鲁名号。江南补用副将刘得胜，安徽即补副将胡两美，副将郑德亮、杨友益等四员，均请赏加总兵衔。副将何田玉，请以副将尽先补用，并请赏加总兵衔。副将戴元，请留于湖广，遇有副将缺出，先行补授，并加总兵衔。

浙江补用游击胡良作，请免补游击，以参将仍留原省，遇缺即补，加副将衔。副将衔参将欧阳文宦，请以副将留于湖南，遇缺即补。游击杨德珍、唐鸿和，均请以参将留于湖广，遇缺即补，并加副将衔。副将衔四川即补参将马胜泰，请以副将仍留四川，遇缺即补，并加总兵衔。游击彭秋扬，请以参将遇缺即补，并加副将衔。游击龚占鳌，请以参将留于四川，遇缺即补，并加副将衔。副将衔参将黄国瑞，请以副将留于两江，遇缺即补，并加总兵衔。

守备罗文宓，请以都司遇缺即补，并加游击衔。花翎副将衔参将史宗兴，请以副将遇缺即补，并赏给巴图鲁名号。花翎都司胡玉泉，请以游击遇缺即补，并赏给巴图鲁名号。花翎补用游击江自康，请免补游击，以参将尽先补用，加副将衔。副将王思耀、刘新富，均请加总兵衔。副将孙得友，请留于湖广尽先补用，并加总兵衔。副将衔参将姚一举，请以副将遇缺即补，并加总兵衔。游击瞿东海、蔡立成、杨玉贵等三员，均请以参将遇缺即补，并加副将衔。记名简放总兵翦炳南，请赏给二品封典。蓝翎千总冉正朝，请以守备留于四川，遇缺即补，并加都司衔。蓝翎千总卢荣忠，请以守备遇缺即补，并加都司衔。花翎参将衔湖北补用游击龙承益，请以副将仍留湖北，遇缺即补。

花翎参将衔安徽即补游击杨龙彪，请以参将仍留原省，遇缺即补，并加副将衔。花翎游击衔湖南即补都司王福彬，请免补都司，以游击仍留原省，遇缺即补，并加参将衔。花翎游击张魁元，请以参将留于湖广，遇缺即补，并加副将衔。花翎都司张定泰，请以游击留于湖南，遇缺即补，并加参将衔。游击杨玉贵，请留于贵州提标，遇有游击缺出，先行补授，并加参将衔。花翎都司赖光斗，请以游击留于两江，遇缺即补，并加参将衔。花翎都司周茂盛，请以游击留于安徽，遇缺即补，并加参将衔。花翎都司沈子忠，请以游击留于安徽，遇缺即补。四川督标补用都司毛安邦，请以游击仍留四川督标，遇缺即补，并加参将衔。湖广即补游击曾信贤，请以参将仍留原省，遇缺即补。

江西即补都司罗钟喜，请以游击仍留原省，遇缺即补。花翎游击梁正元、熊正福、罗有亮、曾又得、黄翠凤、萧占魁、蔡友胜、张金魁、蔡起章、蔡文赞、杨于胜、黄占魁、廖秀泗、姚运隆，游击都司聂定元、墙明德、马裕衡等十七员，均请以参将遇缺即补。两江即补参将喻名扬，请以副将仍留原省，遇缺即补，并加总兵衔。蓝翎游击廖得胜、李其祥、张宏太等三员，均请以参将遇缺即补，并赏换花翎。蓝翎江西补用知县李世靖，请归候补班前补用，并加同知衔。即选知县胡云衢，请免选本班，以知州留于安徽补用。训导孙树棠，请以本班不论班次，遇缺即选，并赏戴蓝翎。蓝翎升用通判李元霈，请以本班，留于安徽，不论班次，遇缺即补，并赏戴蓝翎。

游击许廷珍、吴有得、刘得贵等三员，均请以参将遇缺即补。州同刘绍松，请以通判不论双单月归部即选。监生徐廷庚，请以从九品不论双单月归部即选，并赏戴蓝翎。候选训导蔡长福，请以知县归部不论双单月选用。即选县主簿黄志融，请以本班留于江苏，遇缺即补，并赏戴蓝翎。花翎游击衔都司罗友升，请免补都司，以游击遇缺即补，加参将衔。花翎游击孙兴发、陈福胜、周尚福、彭太仕、易进春、朱福兴、萧宗云、萧清、陈敬德、谢盛楠、郑得明、杨玉贤、郑洪裕等十三员，均请以参将遇缺即补。副将衔参将李长靖，请以副将遇缺即补。花翎参将衔游击李定明，请以参将留于江南，遇缺即补，并赏加副将衔。花翎参将刘得胜、尹益德、柳焕增、陈得高、傅得升、韩义兴、张再胜等七员，均请以副将遇缺即补。

花翎参将周荣彪，参将衔游击罗运泰，均请赏加副将衔。蓝翎参将陈代友，请加副将衔，并赏换花翎。参将李德泰、瞿珍海、王有明、李其昌、刘大有、谭有胜等六员，均请以副将遇缺即补。参将宁世忠，请以副将留于浙江尽先补用。参将颜万春，请以副将尽先补用。参将唐金华、潘顺隆，均请以副将留于湖广，尽先补用。四川督标游击王应兴，请免补游击，以参将仍留原省，遇缺即补，加副将衔。江西补用游击李本强、陈九和，均请以参将仍留原省补用，并加副将衔。江西补用游击吴荣贵、易有胜，游击章有元、刘子成、李祖吉、戴宏胜、聂得胜、闵玉林、张宏升、曾得太、吴有得、孔裕恒、易定魁、周鸣和、罗金声等十五员，均请以参将遇缺即补。蓝翎都司杨德春、周启柏、何拱辰、黄大鹏、吴朝胜、唐茂胜、朱光益、喻志兴、胡连升、尹茂才、聂复胜、刘从贞、刘从义、衷翼祥、罗起仪、欧承健、罗宝林、马有元、刘得升、傅联升、钟镇南、谷时和、刘有明、贺良得、萧仁见、舒定国、李能寿、陈三福、蔡文友、周鹤麟等三十员，均请以游击遇缺即补，并赏换花翎。

文童余福，监生曹培源，均请以县主簿不论双单月归部选用。两淮试用盐知事徐继昌，请免补本班，以盐经历仍留原省，遇缺即补。候选县主簿袁庆荣，请以县丞不论双单月归部遇缺即选。蓝翎从九品余骏才，请以府经历留于湖北，遇缺即补，监生胡临泰、毋心慰，均请以县主簿不论双单月归部选用。花翎都司马朝龙，请以游击留于四川，遇缺即补。蓝翎都司唐友义，请以游击留于湖南，尽先补用，并赏换花翎。花翎湖南即补都司李得胜，请以湖南都司不论推题、缺出，将该员先行补授。蓝翎都司许文元，请以游击留于两江督标，遇缺即补，并赏换花翎。

蓝翎安徽即补都司刘纬才，请以游击留于安徽尽先补用，并赏换花翎。花翎都司陈超宗、萧荣华，均请免补都司，留于两江遇缺即补，加参将衔。花翎都司张宏德，请以都司无论推题、缺出，先行补授。花翎安徽即补都司李华清，以游击改归两江督标尽先补用。花翎游击萧两全，请以参将留于安徽，遇缺即补。花翎都司萧朝科，请以都司留于湖南尽先补用，加游击衔。花翎四川即补都司罗天贵，请以游击仍留四川，遇缺即补，并加参将衔。花翎湖南镇筸镇守备陶士杰，请以都司仍留湖南提标遇缺即补，并加游击衔。蓝翎都司熊兆瑞，请以游击留于四川，遇缺即补，并赏换花翎。四川即补游击张鹏飞，请以四川游击不论推题、缺出，将该员先行补授，并加参将衔。

花翎都司罗天元，请以游击留于四川，遇缺即补，并加参将衔。花翎都司文开典，请以游击留于湖南，遇缺即补。蓝翎军功周经泰，请以从九品留于江西，遇缺即补。遇缺即选知县蔡启华，请以本班留于江苏，遇缺即补。即选县丞甘本恕，请免补本班，以知县不论双单月遇缺即选。遇缺即选知县龙恩煦，请加同知衔，并赏戴蓝翎。蓝翎军功胡庆杰，请以从九品不论双单月遇缺即选。从九衔温腾吉，请以从九品留于江苏，遇缺即补。蓝翎候选县主簿何得芳，请免选本班，以县丞留于安徽，遇缺即补。都司衔蓝翎守备杜逢春、张宏得、李贵臣，胡维扬、萧大美、黄智顺、岳连城、周恺亮、戴星元、秦箕山、邓少云、徐光明、杨茂祚、杨佑生、蔡孔昭、熊彰善、黄登科、王有才、周得胜、李荣贵、黄福维、许得太、徐朝俊、江兴廷、刘宏胜等二十五员弁，均请以都司尽先补用，加游击衔。

文生周浩，请以训导不论双单月归部尽先即选。都司衔蓝翎守备刘美元、彭长胜、葛明亮等三弁，均请以都司尽先补用，加游击衔。都司衔蓝翎守备刘永顺、周廷英、凌先发、朱辅清、张崇本、苏家成、陈金山、张维俊、刘清溪、谢日升、伍春和、黄俊才、徐德林、杨在贵、刘茂兰、莫自有、周仁舫、谭万雄、沈开考、鲁玉山、武凤翔、郑连山、安占彪、杨华桂、陈得胜、杨德和、刘苍盈、高友文、李宗纯、陈易祥、方得胜、范德元、杜嵩龄、张永贵、邓友仁、王有才、彭贵福、陈定安、何玉、向等四十员，均请以都司尽先补用，并赏换花翎。

都司衔蓝翎守备何开泰、何明亮、周逢胜、杨连顺、周时坡、陈玉林等六员，均请以都司尽先补用，并加游击衔。蓝翎守备萧良升、金南波、范正邦、潘立堂、周泽安、王光烈、晏宗海、欧万和、邓明德、曾登高、彭昌仁、谢茂林、谢纯良、李祥云、唐兴发、刘继贤、刘继高、欧少修、杨世春、刘祖贤、陈得发、李运青、陈合胜、黄复兴、黄春生、朱明理、杨长春、李华秀、万有胜、喻全洲、胡锡佑、舒长武、向宏胜、周扬升、高得胜、凌三元、王桂林、王更发、徐建魁、徐文标、阳龙富、骆得权、王庆保、萧芳俊、朱卓群、萧有光、陈洪恩、张德俊、钟得胜、伍英才、陈德文、刘有富、董世麒、程腾蛟、傅永贵、王鸿庭、周得贵、聂荣华、刘升贵、陈德山、李三发、许有明、唐锦魁、杨同发、万昌喜、马得胜、旷东和、徐祖翼、陈文胜、吴敬焜、贺清云、李得元、邓太望、李得发、刘宏禄、张道寿、李云峰、黄得胜、李存金、李宏云、孙良栋、刘国成等八十二弁，均请以都司尽先补用。

都司衔蓝翎守备唐为贵、孙禄连、吴信厚、程意元等四员，均请以都司尽先补用。即选从九品冯润森，请免选本班，以县丞不论双单月归部即选。花翎守备沈正福、张世兴、徐玉森、李有福、杨国佑、许春和、刘维贤、邵有胜、谭良朋、黄先芝、杜长春、杨福胜等十二弁，均请以都司尽先补用，并加游击衔。文生郭时霆、李海、李泽等三名，均请以训导不论双单月归部遇缺即选。文童朱椿、杨廷英、周祐、谌泽东、潘焯、郭桂九、周祜等七名，均请以县主簿不论双单月归部遇缺即选。花翎守备彭荣升、赵登贵、乐得全、陈政凤、陶鹤龄、董金城、李楚胜、陈光照、陈亭萼、易隆序、陈友元、洪律胜、刘玉典等十三弁，均请以都司尽先补用。

蓝翎守备王衍畴、管定文、刘清和、田怀玉、胡玉禄、刘金玉、曾广容、任有章、黄祖祐、徐元秀、陈畅贵、陈开泰、彭兰书、邓荣佳等十四弁，均请以都司尽先补用，加游击衔，并赏换花翎。蓝翎知县冯辅廷，请免选本班，以同知归部，遇缺即选。蓝翎守备吕万禄、廖光裕、曾有贵、罗永丰、李先得、熊良志、胡周策、杨辉联、蒋揖让等九弁，均请以都司尽先补用，并加游击衔，并赏换花翎。守备衔蓝翎千总萧回元、龚屈武、胡扬仁、杨光照、张湘华、杨万和、唐祚官、卢得胜、王明和、武中发、雷贤达、李有胜、蒯发祥、谢金堂、吴春美、张文和、王得胜、姚华璋、程正洪、尹祥泰、胡有胜、刘子元、丁体元、萧得贵、梁回光、凌兴旺、杨光保、陈玉林、张宝田、孙士魁、桂文安、梁才胜、余国敏、韩景廷等三十四弁，均请以都司尽先补用。

候选从九品黄仰苏，请免选本班，以县丞不论双单月归部即选。守备衔蓝翎千总周魁元、舒清林、徐治平、萧攀桂、滕传珍、文玉华、邓华山、雷运勇、邢得胜、贺清朝、朱福胜、傅立功、颜厚坤、陈得荣、周家洪、帅建勋等十六弁，均请以守备尽先补用，并加都司衔。州同李遵植，请加同知衔。

蓝翎安徽从九品王香萼，请免补本班，以县丞仍留原省遇缺即补。守备衔蓝翎千总胡三元、黄先春、周大乔、马得胜、洪培元、胡庆元、蒋昌品、李祥秀、雷绍昌、贺昌佐、李星焕、杜大治、颜祥发、孙高旺、章得贵、邓友松、罗三元、许华章、陈起凤、邓元茂、蒋大茂、杨安尚、邹兴定、周全桢、胡安邦、程阙胜、欧阳辉、康有贵、欧阳怀庆、何友富、郝长庆、刘寿元等三十二弁，均请以守备尽先补用，并加都司衔。守备衔蓝翎千总杨升、蒯祖兴、黄靖忠、傅章立、陈泰交、彭志发、戴恒山等七弁，均请以守备尽先补用，加都司衔。吏目马和轩，请以县主簿归部遇缺即选。议叙八品汪汝本，请以县丞不论双单月归部遇缺即选。守备衔蓝翎千总刘松林。刘庆庭、陈大恒、邓青云、杨绍德、史大兴、杨复兴等七弁，均请以守备尽先补用。六品衔李宗诰，请以从九品不论双单月归部遇缺即选。即选县丞潘青照，请免选本班，以知县留于江苏，归候补班尽先补用。

贡生周大镐，请以训导不论双单月归部遇缺即选。军功刘裕光，请赏戴蓝翎。附生谌在恪，请以训导不论双单月归部遇缺即选。守备衔蓝翎千总李大胜，请以守备尽先补用，并赏戴花翎。守备衔蓝翎千总冯名梁、萧祥忠、胡廷桂、杨高明、冯得胜、谭济林、廖信宗、萧承礼、胡科升、黎茂魁等十弁，均请以守备尽先补用，并赏换花翎。蓝翎即选直隶州何隆士，请以本班留于江苏尽先补用。即选从九品潘卿云，请免选本班，以县丞归部不论双单月尽先选用。即选县丞周绍濂，请免选本班，以知县留于安徽尽先补用。蓝翎守备王万铭、余翼开、姚文魁、吴得贵、张怀禄、葛廷位、王瑞祥、向志喜、江长庚、潘永忠、满朝贵、刘云汉、杨启立、周新发、申道发、周大明、吴焕璋、李连升等十九弁，均请以都司尽先补用。

选用从九品李仁寿，请免选本班，以府经历归部不论双单月遇缺即选。尽先守备曹志本、唐兴发、柳桂林、杨占鳌、唐良浩等五弁，均请以都司尽先补用。蓝翎选用知县刘方桢，请免选本班，以同知不论双单月遇缺即选。蓝翎安徽补用县丞薛光宗，请免选本班，以知县仍留安徽尽先补用。候选县丞王贻忠，请免选本班，以知县不论双单月归部即选。监生潘熙源，请以从九品留于安徽遇缺尽先即补。蓝翎千总王庆、王朝六、张通胜、彭立成、李辅庭、谢逢森、游庆元、黄月忠、何元贵、魏福永、黄克福、黄起胜、舒全泰、陈明远、文梁官、王全圃、蒋才扬、傅文忠、龙任成、李记盛、贺希华、周得胜、张龙翔、罗万山、李秀廷、张正清、徐占先、杨新元、钟荣耀、夏明贵、颜贵清、危福田、刘相贤、毛贤、易春元、毛晓明、颜其忠、张凤朝、邓福典、傅瑞伟、王载福、黄开德、张高发、黄俊杰、黄名福、殷启发、陈德和、李英才、李尚德、苏忠孝、尹华魁、吴得标、涂绍贤、熊大富、刘孝权、周得胜、姚长庚、萧月来、段洪兴、程玉廷、邹祥麟、蒋学辉、钟复胜、李化鹏、郑康才、黄正保、黄义全、汤弼廷、徐士林、余登云、周玉清、颜先通、钟世名、周中和、梁定升、陈学连、李大迁、李香九、李正隆、方德兴、王怀安、邱受德、蒋占彪、黄明万、刘启信、袁得胜、龙得胜、余复胜、谢得胜、颜金山、黄逢春、周洪胜、张鸿发等九十三弁，均请以守备尽先补用，加都司衔。

守备衔千总黄谦益，请以守备尽先补用，并赏戴蓝翎。守备衔千总罗得益，请以都司尽先补用。蓝翎千总张升让、黄运泗、胡佑启、晏有发、吴直三、柳玉学、张占魁、梁大富、谷宗桢、刘庆云、彭连升、赖长春、梁景星、林联升、焦广友、李国珍、石光耀、厉昌官、陈云胜、潘德祥、谢廷选、宗兴发、阳馀贵、刘沣喜、朱明扬、阳传品、文守广、李森泰、曾广众、马万选、单章志、田学玉、冷逢春、吴得恺、尹大胜、魏定春、凤万有、潘遇麟、邓光晋、杨光乾、胡福兴、杨先都、黄文华、黄兆龙、钟明胜、吴容光、王清波、刘友德、胡邦选等四十九弁，均请以守备尽先补用，并加都司衔。守备衔千总洪潮海，请以都司尽先补用，并赏戴蓝翎。守备衔千总张宗光，请以守备尽先补用，并赏戴蓝翎。

蓝翎湖广补用守备曹福有，请赏换花翎。蓝翎千总李正荣、张兴发、李成祥、张正祥、易仕邦、刘得胜、颜宗位、李兆南、吴华炳、蔡良忠、周得胜、刘顺武、周玉林、唐恒胜、曹如松、陈友德、蒋绍兴、王荣彪、陈金茂、汪胜贵、阳船山、谭得保、李玉贵、雷裕光、姚得胜、刘光顺、刘朝志、彭沛霖、胡家祖、宁定坤、杜贵有、陈永连、黄万福、刘友德、徐连升等三十五弁，均请以守备尽先补用。蓝翎即选府经历罗克进，请免选本班，以知县留于江苏遇缺即补。蓝翎军功监生王桢，请以县主簿不论双单月归部遇缺即选。蓝翎从九杨懋林，请免选本班，以府经历县丞留于安徽遇缺即补。

文生王，请以训导不论双单月遇缺即选。千总晏专一、潘锡瑞、唐国胜、程柏敏等四弁，均请以守备尽先补用，并赏戴蓝翎。蓝翎江西即补直隶州知州王建勋，请俟补缺后以知府升用，先换顶戴。知州衔江苏即补知县吴奎五，请赏戴花翎。蓝翎从九尹文蔚，请免选补班，以县丞留于江苏遇缺即补。安徽补用县丞黄伦燕，请免补本班，以知县仍留安徽补用。都司衔蓝翎守备汪迎顺，请以都司留于湖广补用，并赏换花翎。花翎湖广补用守备万友胜，请以都司仍留湖广尽先补用，并加游击衔。都司衔守备黄光立，请以游击留于安徽尽先补用。都司衔蓝翎守备丁源和，请以都司留于福建尽先补用，并赏换花翎。蓝翎守备彭金奎，请以都司留于安徽尽先补用。

四川补用守备王正荣，请以都司仍留四川补用。蓝翎守备衔安徽抚标补用千总高明扬，请以都司仍留安徽抚标尽先补用。都司衔蓝翎守备刘匡成，请以都司留于两江督标补用。花翎守备庄德，请以都司留于四川尽先补用。蓝翎守备卢宪章，请以都司留于四川尽先补用，并赏换花翎。蓝翎守备丁世章，请以都司留于湖南尽先补用，并赏换花翎。守备衔蓝翎千总马献图，请以都司留于四川尽先补用。都司衔蓝翎守备尹玉春，请以本班留于四川尽先补用，并赏换花翎。花翎守备袁观寿，请以都司留于四川尽先补用。四川即补守备鲍昌寿，请以都司仍留四川，无论推题、缺出，将该员先行补授。四川即补守备李锦贵，请以都司仍留四川尽先补用。花翎守备孙洪胜，请以都司留于湖南提标补用，并加游击衔。

花翎守备唐仁义，请以都司留于湖南尽先补用。守备衔千总洪龙海，请以守备留于安徽补用，并赏戴蓝翎。世袭云骑尉朱元喜，请以守备归安徽本标尽先补用。守备衔蓝翎千总唐仁双，请以守备留于两江督标遇缺即补。蓝翎湖南即补千总秦正福，请以守备仍留湖南补用，加都司衔。守备衔蓝翎千总祝贵，请以守备留于四川尽先补用，并赏换花翎。蓝翎千总张得贵，请以守备留于安徽尽先补用，加都司衔。蓝翎千总丁世坤，请以都司留于湖南尽先补用。蓝翎千总覃丁山，请以守备留于湖南尽先补用，并加都司衔。守备周得胜，请以本班留于湖南抚标遇缺即补，并赏戴花翎。蓝翎守备唐立仲、刘盛贵、萧玉亭等三弁，均请以都司留于江西补用，并赏换花翎。

候选从九刘灏，请免选本班，以县丞留于江苏遇缺即补。把总曾南浦、黄万才、李廷彪、李元吉、刘其贵、李华松、熊九龄、常春和、何道烈、李登宣、裴月明、裴文中、唐东郎、张胜坤等十四弁，均请以千总尽先拔补，并赏戴蓝翎。蓝翎外委丁兆福，请以守备留于四川遇缺即补。文童涂子诚，请以从九品留于湖南尽先补用。把总刘高升、罗若礼，均请以千总尽先拔补，并加守备衔。蓝翎把总张金元，请以守备尽先补用。把总王瑞茂、黄时贵，均请以千总尽先补用，加守备衔。蓝翎把总杨洪元、廖得相、李春开、向光华、苏得胜、曾喻堂、周荣地等七弁，均请以千总尽先补用，加守备衔。把总曾利桂、黄定泰，均请以千总尽先补用，加守备衔，并赏戴蓝翎。把总陈其高、舒希和，均请以千总遇缺即补，并赏戴蓝翎。蓝翎把总谢凤卿、马胜清、邱清明、杜联升、丁长林、刘德川、张明坤、潘名振、唐荣桢、曾成章、罗升远、王协吉、苏得胜、李祖文、任克顺、张仁秀、赵维贵、李正熙、李逢春、李法训、徐先智、尹登武、彭仕发、罗宏荣、唐正法、黄得胜、许得明、凌万阳等三十八弁，均请以守备尽先补用。

蓝翎把总伍文城、冯新庆、梁占春、陈玉林、黄方策、张武第、孙得意、何兆元、吴有贵、梅南枝、胡松廷、余春隆、龙正合、王正兴、钟胜龙、周志和、沈可全、陈光泰、周海旺、陈福庆、周锡保、郑长清、黄清海、唐友胜、邹宗广、李三星、何双桂、林光富、罗秀主、戴荣宗、喻新发、袁发荣、尹忠仁、张飞舞、申荣友、唐连升、胡银和、黄荣升、雷高亮、龙恩植、徐荣贵、汤荣良、程洪标、谭纯太、周定国、潘福彪、欧阳宏、张集昌、谭寿恒、杨福胜、曾世玉、陆连鸿、蔡洪升、洪华海、钱顺昶、张朝进、刘金山、尤曙、邹荣胜、王光济、李金山、戴绍南、周玉成、彭青山、汤期胜、高习福、程福万、宋云兴、李从仁、尹加蓝、杨正松、宋高升、萧荣魁、黄永隆、黄占春、刘光兰、刘国珍、刘治琏、左昌志、朱占兴、李桂林、何奇有、阎恩泽、罗名山、艾正福、祝正标、张得财、戴得胜、唐有馀、黄文林、焦国兴、郑得明、易福元、郭得胜、费琴光、余连升、范有胜、黄海清、雷英汉、唐明升、张怀德、谢楚湘、胡明月、邱洪春、刘双合、陈绍旦、周大凤、周祠焕、曾尉林、徐树才、李占魁等一百十一弁，均请以千总补用，并加守备衔。

蓝翎把总李有才、张廷魁、李长香、欧庆隆、陈金川、谭桂林、余西瑶、方必胜、李昆元、陈加贵、李茂福、甘世昌、邱得胜、刘朝春、李发宗等十五弁，均请以千总尽先拔补。蓝翎把总徐得胜、裴曾玉、屈占元、丁顶发、卢友胜、刘发连、吕继春、黄忠贵、朱庭柏、杨佐臣、刘尚银、侯连升、刘得顺、李寿亭、刘金元、李得发、萧顺福、莫占春、陈永福、鲁开榜、王金山、董长思、徐美玉、杨庭彪、周成珂、马得胜、阳东和、徐荣虎、罗启运、周建福、田具贵、李金成、胡秀发、欧阳连、张兆连、易玉堂、刘华明、周绍文、罗鹏飞、许景泰、龙得胜、凌万准、郭明先、周振国、刘兴隆、谭德美、王光辉、张占魁、刘远喜、杨东亮、刘相明、邓有文、龙友胜、杨伦祚、徐升其、吴连会、彭连升、刘崇德、李玉贵、王俊作等六十弁，均请以守备尽先补用。

蓝翎把总阎得胜、林大吉、刘春和、万九思、柳香甫、杨云彪、张国顺、胡得贵、颜万发、周崇贵、杨玉贵、张得贵、周星恬、萧胜兰、冯士元、龙培举、萧传德、唐定福、杨厚德、张世发、吴延贵、李忠宾、李有胜、计汝霖、黄承佳、杨洪彪、伍世耀、张德铭、朱胜朝、王懋斌、谭新盛、陈林贵、邓伦益、王光华、刘思恭等三十五弁，均请以守备尽先补用。把总向运开、刘飞龙，均请以千总尽先补用。蓝翎外委徐传朝、鲍得胜、叶文藻、舒连升、江明远、滕加伦、李中和、许玉和、黄鹤林、段徽典、徐茂松、杨春生、唐礼馀、方玉堂、李占魁、王洪恩、胡玉贵、林坤凤、易贤礼、刘明远、谢洪祥、章有庆、杨星垣、黎得胜、覃文榜、舒安贞、唐守贵、吴胜祥、贺正贵、马胜泰、李春霆、陈友胜、李楚高、谭福胜、段兴恒、萧兰光、胡光明、孔长松、张连升、陈国斌、王得志、张连瓒、聂寿才、何元成、黄朝贵、苏得胜、葛芳文、黄发祥、姚自友、汪柄政、丁长连、熊启琇、曾新发、何朝明、谢良才、汪福元、夏时礼、王嘉勇、吴得信、董元培、林清山、吴元胜、陈富武、刘大兴、曾启才、张合顺、洪定元、危成坤、杨道南、周达元、唐发春、侯明德、黄桂发、李青莲、周万和、韩花昌、高鸿福、李官胜、毕正保、陈文富、陈明善、胡鸣盛、胡南升、陈有韬、张坤能、傅长生、王禄、李秀杰、韩胜魁、滕志国、李宏银、邢成友、罗文富、吴阳明、张为生、罗宜芳、李长太、谢照林、包得胜、杨德安、倪正贵、邹桂麟、余得江、刘国俊、邹仁文、刘光灵、杨清香、余进德、高崇元、刘玉金、张秀恒、龙胜才、祝兆义、曹兴贵、王光荣、王廷标、吴得贵、李新德、柏友石、沈忠心、曾玉贵、刘光华、袁湘彬、李文彪、毕德意、谢南山、蒋国学、陈超升、刘连贵、谢美南、阙佑之、马福林、符永清、方万明、方林友、汪馀添、陶万盛、王兴武、张昌兴、刘开胜、杨三才、曹性武、李守泽、江福贵、朱佳忠、姚正贵、邓起贵、杨德元、徐明福、刘三元、郑荣贵、李正德、周德明、邹永顺、李寿福、刘兴荣、黄金仁、李安晋、冯朝升、胡进宾、柯金来、刘春和、闵万顺、郑得胜、李尊宦、王百林、朱开银、邓其胜、汪有胜、何得胜、万邦喜、黎飞得、李福昌、廖春贵、章颐年、李得连、谢玉耀、方佐廷、郑本合、杨通友、董垂胜、李大林、潘朝邻、李源贵、李祚久、郝坤、段有纲、贺万龄、高洪全、黄发兴、石元富、黄书堂、孙大发、张钟云、冯连胜、周连云、邹万胜、黄安贵、谢占鳌、汤正标、叶为贵、张得交、周良美、邢进宁、董世元、马沛、孙万青、雷定国、余得云、杨泽云、王得才、蒋福大、李家荣、陈得贵、张占魁、姚松亭、李邦本等二百十七弁，均请以千总尽先拔补。

蓝翎外委颜兴文、朱位佳、曾定国、赵永和、汪得胜、周长新、鲍华荣、晏大贵、熊万清、苏有升、徐有良、腾得胜、王光前、阳连升、叶占春、程道锡、宋常有、吴型漯、王纯发、章家顺、章良喜、戴百千、汤云福、王少泉、方必胜、郑得胜、许长春、董有仁、蔡焰林、覃金奎、朱日升、廖荣贵、孙开荣、许伦连、潘玉贵、孙开富、刘明高、杨清波、黄胜科、孙长云、易雨亭、杨春发、章明荣、胡长生、何得胜、唐际盛、汪以文、杨朝荣、张得胜、彭松林、刘兴元、王金海、江廷富、汤凤翥、林有容、杨义森、黄明友、彭英良、徐开元、黄义春、周长发、陈得喜、罗扬林、廖福景、吴得胜、向大福、李升发、陈兴旺等六十九弁，均请以千总尽先拔补，并加守备衔。

蓝翎外委李荣华，请以守备尽先补用。蓝翎把总胡大旺，请以千总尽先拔补，并加守备衔。蓝翎千总陈光全，请以守备遇缺即补，并赏换花翎。文童彭鸿绪，请以从九品留于江苏尽先补用。四川即补都司程扶鼎，请以游击仍留四川遇缺即补，并加参将衔。蓝翎千总蒋仲云，请以守备尽先补用，并赏换花翎。府经历鲍开源，请赏加盐提举衔。

蓝翎军功罗天德，请以千总留于四川尽先拔补。外委朱得富、刘修宇、廖树林、黄关西、陶玉林、秧得胜、石万秀、刘福寿、苏桂山、胡喜龙、洪得标、萧焕若、钱音魁、曹得胜、蒋得发、胡庆之、梅春林、董财旺、乐家成、徐观花、唐手连、周友交、方惠林、秦玉春、王复兴、田洪金、吴起元、郑善印、薛文龙、蔡得胜、邵起贵、赵杨青、章承先、廖吉开、文如盛、方得胜、吴炳升、李金堂、李明胜、段发贵、闵得胜、韦庆元、王云福、刘廷贵、周纪堂、董兆中、陈开桂、钟正良、罗国胜、谭有胜、胡彦桂、邓玉祥、向得和、萧方兰、马顺贵等五十五弁，均请以把总尽先拔补，并赏戴蓝翎。外委吴宝三、李崇绚、雷长春、凌万相、彭高喜、娄一枝、彭宏春、王永荣、徐舜金、张福泰、李成兴等十一弁，均请以把总尽先拔补，并赏戴蓝翎。

外委江金贵、郑彩云、李得胜、余正友、陈忠发、张邦福、陈得贵、陈登科、黄得贵、杨荣贵等十弁，均请以把总尽先拔补，并赏戴蓝翎。蓝翎外委张艺林，请以千总留于江苏尽先拔补。蓝翎贵州即补外委舒玉贵，请以千总仍留原省尽先拔补。武生周先藻，请以把总留于湖南尽先拔补，并赏戴蓝翎。蓝翎外委于燮兰，请以卫千总留于两江尽先拔补。蓝翎外委宋春霖，请以千总留于四川尽先拔补。把总王作章，请以千总留于安徽尽先拔补，并赏戴蓝翎。蓝翎把总颜占彪，请以守备留于四川督标遇缺即补。蓝翎外委胡金涛，请以千总留于漕标尽先拔补。

把总吴书献，请赏戴蓝翎。武生孙恒钊，请以外委尽先拔补，并赏戴蓝翎。武生从会云、冯文庵，均请以千总尽先拔补，并赏戴蓝翎。武生陈麟章，请以把总尽先拔补，并赏戴蓝翎。蓝翎把总傅云升，请以守备仍留四川遇缺即补。蓝翎外委林相，请以守备遇缺即补。蓝翎陕西抚标把总高生连，请以守备仍留原标尽先补用。武生何文俊，请以把总尽先拔补。蓝翎把总阮洪顺、徐玉龙二弁，均请以守备留于四川遇缺即补。蓝翎把总徐久长，请以千总留于四川尽先拔补，并加守备衔。武生张鹤春，请以外委尽先拔补，并赏戴蓝翎。署芜湖县知县曾化南，请赏加知州衔，给予五品封典。

廪生杨拔章、王藻，均请以训导不论双单月归部即选。从九品衔曹献凤，请以巡检留于安徽遇缺即补。即选县丞徐清，请以本班留于江苏遇缺即补。候选从九品袁为霖，请免选本班，以府经历县丞留于江苏尽先补用。蓝翎即选按察司狱贺醇，请免选本班，以县丞留于江苏遇缺即补。蓝翎军功邹定桂，请以县主簿不论双单月遇缺即选。蓝翎外委侯夔、夏绍虞，均请以千总留于四川尽先拔补。四川夔州协标右营把总龙玉书，请以守备仍留四川遇缺即补。蓝翎把总孟云清，请以守备留于安徽遇缺即补。县丞汪志经，请赏戴蓝翎。蓝翎把总杨明山，请以守备留于四川遇缺即补。候选县丞梅开泰，请免选本班，以知县不论双单月归部即选。

湖南试用典史陈式舜，请免补本班，以县丞仍留湖南遇缺即补。蓝翎外委李荣华，请以守备尽先补用。游击章金有，请免补游击，以参将尽先补用，加副将衔。两江补用都司汤顺，请以参将仍留两江补用，并加副将衔。游击黄显荣，请免补游击参将，以副将留于江苏遇缺即补。湖北补用游击胡友亮，请以参将仍留湖北遇缺即补。湖南补用参将吴建廷，请以副将留于江苏遇缺即补。都司彭得胜，请免补都司以游击尽先补用，加参将衔。游击衔花翎都司曾腾芳、雷云声，均请以参将遇缺即补，并加副将衔。安徽补用参将李华林，请以副将仍留原省尽先推补。游击衔两湖补用都司王良俊，请免补都司，以游击遇缺即补，加参将衔。即选训导黄仁声，请以训导不论双单月选用。文童王文梓，请以从九品留于江西补用。从九品张宗灿，请免选本班，以府经历县丞归部不论双单月遇缺即选。

即选县丞孙汝霖，请免选本班，以知县留于江苏，归候补班补用。即选县丞董源，请免选本班，以知县不论双单月归部遇缺即选。蓝翎县丞李震，请免选本班，以知县不论双单月归部即选。指发湖北试用从九品王寿钧，请免补本班，以县丞仍留原省遇缺选用。候选县丞朱仁溥，请免选本班，以通判遇缺选用。蓝翎安徽遇缺即补知县朱衣客，请俟补缺后，以同知直隶州知州升用，先换顶戴。蓝翎游击蒋富山，请赏换花翎。花翎游击衔都司张明进、徐连升，游击衔都司曹文清、卜先兆、高得胜等五员，均请免补都司，以游击遇缺即补，加参将衔。

游击衔都司赵柏庄，请以游击遇缺即补，并加参将衔。花翎湖广即补都司涂宗德，请以游击仍留湖广遇缺即补。花翎游击刘湘麟，请以参将留于湖广遇缺即补。花翎游击周天才，请以参将留于浙江遇缺即补。花翎都司贺良元，请以游击留于贵州遇缺即补。花翎都司陈得勋，请以游击留于两广遇缺即补。安徽即补参将裴人杰，请以副将仍归原省补用。即选从九品蔡志懿、周宝彝、易照森、瑞兴、许步青等五员，均请以免选本班，以县丞不论双单月归部遇缺即选。军功朱世英、方珽、窦世清等三名，均请以从九品不论双单月归部选用。即选知县范煦，请免选本班，以直隶州知州不论双单月归部选用。即选训导孔广标，请以教谕不论双单月归部遇缺即选。花翎都司屈昌忠，请以游击留于两江遇缺即补。花翎都司徐宏贵，请以游击留于贵州遇缺即补，并赏换花翎。

即选从九品王贻质、宣鸿猷、谢宦廷、阮洪恩、何宏绂、柴文琦、杨承露、陈亮清、杨濬川、张恩黻等十员，均请以县丞不论双单月归部选用。即选从九品卢宗清，请免选本班，以县丞留于江苏遇缺即补。花翎都司徐越宏，请遇有都司缺出，将该员先行补授，并加游击衔。湖南即补都司徐松林，请以游击仍留原省遇缺即补。江西即补游击黄达五，请以参将仍留原省遇缺即补。即选知县汤显成、凌梦松，均请以本班留于江苏遇缺即补。候选未入流张象恒，请以从九品留于安徽遇缺即补。蓝翎都司郑树珍，请以游击留于江苏遇缺即补，并赏换花翎。

安徽即补都司夏开鹏，江西即补都司周洪胜，均请以游击仍留原省遇缺即补，加参将衔。文童刘远锦、王连璧、丁卓、漆宏开、翦锋试、王梦龄、袁运升等七名，均请以从九品不论双单月归部选用。尽先都司杨友胜，请以游击留于江苏遇缺即补，并加参将衔。花翎都司李明福，请以游击留于湖北遇缺即补。文生傅濬源、濮阳和、吴世卿，文生选用县主簿张荫等四员，均请以训导归部遇缺即选。江苏候补府经历金钟，请免选本班，以通判仍留原省归候补班补用。候选县丞胡振翼，请免选本班，以通判留于两江遇缺即补。花翎游击张发祥，请以游击留于湖北遇缺即补。蓝翎都司萧光友，请以游击留于湖北遇缺即补，并赏换花翎。安徽即补游击陈俊，请以参将仍留原省补用。蓝翎都司漆功典，请以游击遇缺即补，并加参将衔。

文生戴中馥、周晋、孙钟基等三员，均请以训导不论双单月归部选用。贡生张昌藩，请以府经历县丞留于江苏补用。蓝翎从九品徐泽畴，请免选本班，以府经历留于江苏补用。蓝翎县丞娄登绶，请以本班不论双单月归部尽先选用，并加提举衔。蓝翎从九品胡遇春，请免选本班，以县丞留于江苏补用。蓝翎府经历杨寿春，请免选本班，以知县留于江苏补用。即选府经历金英，请免选本班，以通判留于江苏补用。蓝翎同知衔安徽补用知县朱文蔚，请以本班仍留安徽遇缺即补，并赏换花翎。蓝翎知县唐仁东，请以本班留于江苏补用，并加同知衔。监生杨秉钧，请以从九品留于安徽补用。蓝翎军功刘勋焱、李祚恭，均请以从九品留于安徽遇缺补用。即选训导赵守瀛，请以知县留于江苏补用。

花翎都司贺兴隆、宋占魁、罗洪富、陈镜堂、陈德明、谭得胜等六员，均请以游击尽先补用。即选知府李宗潮，请赏戴花翎。蓝翎即选直隶州姚良璧，请免选本班，以知府不论双单月归部选用。蓝翎即选知州李渌霖，请免选本班，以直隶州知州归部不论双单月选用。即选从九品田茂，请免选本班，以县丞归部不论双单月选用。监生赵铭，请赏给六品翎顶。都司杨维庆、魏锡禄、何奉璋、柳金山、胡国玉、罗玉成、张海晏、甘瑞年等八员，均请以游击遇缺即补，并加参将衔。都司刘正同、朱连升、蒋云峰、唐友山、陈国珍、李光友、钟孝贵等七员，均请以游击尽先补用。花翎都司姜先兆、陈金贵、李世清、彭胜发、汤立梧、雷显扬、陈希政、游伯胜、王朝武、周国玉、文在南、杨志友、罗春芳、蒋三顺、蒋传盛、胡品南、张延寿、刘明胜、陈正发、萧良桂、王保和、谷得胜、冯友元、江国兴、谭明魁、李大贵、易光普、曾国和等二十八员，均请以游击尽先补用。

理问衔江苏候补县丞金熙，安徽即补从九品孙镇南，理问衔卢廷恩，湖南补用未入流张煦，光禄寺署正衔周桂熙，选用从九品朱炳乾，州同衔金涛，同知衔冯邦桷，候选主簿宋森衡等九员，均请赏戴蓝翎。文童柳启瀚、郭贻谋、祝瑞麟、黄俊荣、李云白、王衍贵、钟灵、吴之彦等八员，均请以从九品不论双单月归部选用。花翎都司罗有信、罗达武、张国宝、姜世友、王长喜、毛荣升、萧昌宏、邓贵林、何秉升、贺高志、杨明德、朱有升、贺得胜、廖大胜、齐启林、陈定国、周占春、刘致友、谢代元、张志泉、许保元、刘友才等二十二员，均请以游击尽先补用。蓝翎安徽即补直隶州刘藻，请免补本班，以知府仍留原省补用。升用知府遇缺即选直隶州知州、无为州训导崔文煐，请开训导本班，以直隶州知州留于江苏补用。

文童杨广仁，请赏给六品翎顶。蓝翎都司李玉成、刘来兴、唐经魁、刘家升、刘玉胜等五员，均请以游击尽先补用。文童伍暄、徐文光、经洪培、周裀、王儒、叶长荣等六名，均请以从九品不论双单月归部选用。即选知县罗遵翥，请免选本班，以直隶州知州留于江苏补用。文生樊瀛、常德元、王世培、汤应直、陈甲源等五名，均请以训导不论双单月归部选用。府知事杨之盛，请免选本班，以府经历归部尽先选用。武举熊桂，请以守备尽先补用。湖北试用从九品孙长焯，请免补本班，以县丞仍留原省尽先补用。候选府经历王熔，请赏加盐提举衔。

安徽即选从九品周复旦，请免补本班，以府经县丞仍留安徽尽先补用。蓝翎把总施允全，请以守备留于安徽遇缺即补。四川夔州协右营把总唐占魁，请以守备仍留四川督标遇缺即补。蓝翎从九品范麓轩，请免选本班，以府经历不论双单月遇缺即选。候选训导汪宗牒，请免选本班，以知县不论双单月尽先选用，并赏戴蓝翎。监生范寿熔，请以从九品不论双单月归部选用。蓝翎军功滕嗣相，请以从九品留于湖北即补。文童黄焕镛、陈紫云，请以从九品不论双单月归部即选。即选从九品张蕃，请免选本班，以县丞不论双单月归部即选。军功刘麟、邵廷桢、吴进安、严金森、熊兆文、王昌祺、韩滉、瞿传晋、张恒培、夏秉荣、许之瑾、罗允贤、张琴、詹鼎、陈颖烁、吴贺阊、钟寿祺、罗明开、罗允忠、周德功、杨永泰、周鼎、萧海清、周先楚、李永年、陈锡龄、钟树本、李树霖、李国勋、林凤来、张炳珍、吴得胜、吴添宝、熊凤池、袁大胜、王长清、叶大鹏、宋先才、朱占彪、晏庭芳、孙强兵、段廷章、萧良麒、于清沅、李文品、伍登旺、刘文贵、熊超群、唐士林、王茂兴、王乐之、屈腾蛟、苏孝才、刘文铨、崔作梅、罗会龙、黄寿春、罗美、李润森、郑择善、汪新发、蔡忠廉、杨兆臣、陈世才、王功万、王功桃、萧相贵、萧相庆、路德祥、萧全昌、刘昌杰、杨达官、金有光、王锡坤、裘正林、王延庆、俞锦鸿、汪桢祥、姚宗德、潘雄、金士骥、周绍勋、杜猷、王廷珍、刘瑞、孙宏连、范寿熔、张宗华、颜仲达、王金台、李遇春、余祥麟、汪鉴、陈必显、朱耀廷等九十五名，均请赏戴蓝翎。

军功董起顺、朱永伦、桂得喜、樊顺和、易如龙、林万贤、张洪林、唐泗和、陈开禄、王祥胜、许长发、宋廷华、刘占鳌、张云鹏、程明松、柳炳南、刘太胜、姚正常、胡义和、王云桂、李彩春、邓东萼、胡宏兴、叶世文、朱占学、廖寿亭、罗旺兴、萧华宗、黄德明、张大才、胡尚信、吴祖喜、丁道裕、戴长松、何胜发、陈文才、吴义铭、张朝贵、杨光荣、刘文榜、周基礼、程家声、汪义兴、王福林、陈礼纯、吴德标、王永发、冯明志、王玉福、朱玉林、汤鸣盛、邓良伟、刘守根、叶永有、查祥、陈云溥、吴道盛、尚平福、刘芳、许开华、章金辂、廖德胜、章得忠、高世恩、汪锦堂、王焕章、王永盘、胡森荣、王烈扬、刘肇发、段玉楠、王金泉、王锦文、陈为邦、许钦常、余必才、胡济昌、戴锦禄、星义成、王福庆、丁学有、夏廷发、席得胜、侯玉兴、汪得元、李士来、丁福寿、汪有明、章子绥、金大富、刘锦标、王小富、钱云标、刘德明、范茂林、浦容廷、杨光裕、凤富林，罗俊美、傅芳春、章邦俊、张振魁、张时俊、周迎贵、徐贵宗、尤光立、杨世寿、冯加荣、石天元、刘万胜、黄大胜、彭得胜、李有喜、桂士明、李楚秀、彭明浩、罗得胜、王得胜、左金发、孙得明、孙茂发、陈树森、黄占魁、胡维行、萧继述、章兆丰、张祖寿、丁全才、申仁才、黄载福、翁近云、唐大利、毛楚斌、刘万明、车必胜、张顺德、李有才、方茂春、田茂华、张有厚、黄齐文、蓝万胜、甘得胜、凌亮亭、陈其发、刘立兴、强得贵、文长春、黄连春、朱四安、王来喜、陈玉胜、喻光元、黄正发、吴太和、马焕南、刘荣华、周裕胜、周寿朋、徐定国、李春阳、刘得胜、陈明耀、李霞龄、汪得胜、傅文浩、罗兴发、许太明、胡朝玉、宋济昌、吴添禄、顾慎得、文仕鉴、宁开年、萧大兴、刘定禄、曹树德、邹兴章、曹玉田、舒高升、郑隆标、秦廷珍、杜朝胜、陈宏泰、秦邦耀、刘长青、喻元宝、李叶名、毛友胜、杨世贵、李后贤、杨洪山、钟富有、陈光中、陈茂林、陆连发、夏嗣贵、李万和、瞿得贵、陈馥之、盛连五、瞿通礼、周贵祥、张友山、骆先春、阎方刚、王友发、金济发、黄万忠、徐长富、张至春、姜和气、张佐春、周春和、李自申、李云霖、熊俊芳、彭文辉、杨得华、姜心延、叶昌隆、粟启盛、周玉彪、孔得胜、罗长贵、陈玉泰、余正彪、方长胜、罗长春、黄贵喜、王长春、郑大发、刘得元、陈大鹏、贺连升、余泰泗、汪作超、罗玉福、邹得胜、徐永宣、宋龙贵、陈高发、陈焕宇、姜位胜、熊有庆、陈炳南、娄学顺、姚振茂、王训成、谢仕有、谈忠保、张发兴、许清和、胡遇春、刘泰甲、蒋人合、饶兴隆、吴有胜、王有升、邵洪春、高有升、焦宗保、李业升、丁新和、黄启鸿、伍春林、汪才俊、邢文里、喻引年、曹其立、何邦达、李万明、江桂发、朱兴邦、侯祖朝、陶昌富、胡天级、黄日新、伍赞林、陈万喜、李吉祥、董得标、彭正邦、王明胜、熊成名、周树理、杨天顺、岳三才、孙地寿、石光隆、吴得荣、孙天有、张兴旺、杨国才、吴景贵、罗席珍、刘华封、卢荣海、王思道、周宏发、杜连发、金高才、李定邦、仲健茂、赖在忠、熊万林、陈吉宝、张岐山、王启发、萧仁寿、张桂作、李定雄、陈士枣、向得胜、潘周启、罗振贵、王光福、江大谟、黄鹤楼、曾融晃、冯福胜、陈桂华、羊德亮、瞿大庆、黎吉兴、邹理泉、陈名山、柳朝海、张先发、汪福忠、吴兰芬、王国兴、汪蟠龙、丁春和、陈德泰、缪加举、郭光宗、金福亨、李有林、施长庚、孟得胜、朱春平、李朝福、吴得洪、莫松林、黎月亭、姚润玉、黎金堂、王合仪、杨渭源、周鼎新、孙洪亮、贾明贵、张银志、刘得贵、王文臣、胡起贵、孙昌国、滕国善、张顺德、程得贵、唐文春、董连升、谢在金、颜得仁、胡光荣、易有常、张裕福、杜连武、瞿士武、魏章和、黄连生、史松景、周连升、陈金山、甘得胜、徐世兰、丁启贵、陈逢临、谢宗顺、孔献章、陈宏祥、吴思瑾、秦新泽、黄泽福、尹安邦、洪复盛、刘德昭、周得喜、周贵林、沈和仁、胡应祥、景连寿、李宏谟、陈士顺、张松和、杨能宏、张德有、胡万松、卢春和、李步青、孙赤成、陆标、徐兴文、陈启仁、钟源贵、林昌腾、张春发、谢金福、刘焕文、陈之霖、荆洪源、林柳金、高意保、鲁为珍、陈福喜、王朝盈、邵连元、季得胜、王秉金、黄昌秀、余致和、胡良弼、朱庭富、陈晓马、官赐有、张得胜、伍维章、杨交泰、张鸿濛、苏定华、鲁森和、程起担、张元盛、钟福春、徐发富、吴文祥、朱万书、胡良栋、耿正旺、胡纯熙、张寿锦、蒋宗元、李来喜、吴文托、李福喜、朱正福、林秀山、杨盖宗、方知仁、周得胜、胡得福、马声南、张中林、廖得贵、陈得胜、隆庆福、陈启万、滕成秀、詹志清、罗文麟、叶玉贵、汪其林、滕加全、翟本心、葛端贤、罗宜全、许大锦、李德元、廖汉东、满宜芳、黄春喜、胡宝财、李德发、喻明星、侯长有、陈立钦、潘得馀、薛裕书、罗得保、周胜桂、周春生、王得胜、章晓峰、程得富、陈正银、汪潮荣、贡标玉、王嘉隆、宋启桂、李家成、陈加和、董云山、纪得云、陈生祥、许本照、周启贤、郑元利、潘明山、罗良金、钟其秀、邹阳保、杨金彪、蔡定远、刘得成、周士林、陈得生、孙金兰、杨宝玉、石名扬、游金胜、姚洪春、潘正明、蒋步英、王永福、黄克松、汤春禄、卜发隆、魏素仁、盛国林、汪福庆、陶光寿、罗光朝、许甘意、陈玉谷、陈天喜、胡文保、汪福生、石逊柏、陈有梓、谷升发、方东山、王声发、刘占春、王映泰、萧传理、许世祺、张发贵、吴学元、姚在林、杨开春、谭春华、王大洪、邓应才、王裕林、戴得彪、刘洪胜、钟辉廷、马福成、冉贞谟、周名魁、吴华彩、胡寿林、胡先登、吴得金、祁德发、王思开、周应知、王应兰、王启祥、梁南贵、陈得胜、骆占鳌、李连升、张得胜、黄家才、涂凤清、汪启田、刘得胜、刘士生、李宏江、龙有亮、黄复元、张光顺、张喜浩、姜应发、张得胜、卢明富、王江旺、何光来、曾本龄、卢明喜、周得胜、丁发和、卢荣珍、周有升、张廷贵、杨宏文、杨四枝、胡荣发、易吉胜、杨芳周、刘绘藻、赵士田、周锡珍、徐长松、程家凤、杨传清、周东起、麻国炳、邓得友、谷双全、杨和顺、刘得胜、邓龙钹、张朝元、刘胜虎、张信友、谢后翥、吴国斌、黄迪光、王庆廷、卢文秀、董世南、刘定国等六百十五名，请以外委尽先拔补，并赏戴蓝翎。

军功周祉，请以外委留于湖南尽先拔补，并赏戴蓝翎。军功尹良举，请以把总留于四川重庆镇标尽先拔补，并赏戴蓝翎。军功侯天荣、侯天申、范成耀、喇应魁等四名，均请以把总留于四川尽先拔补，并赏戴蓝翎。军功石光兰，请以把总留于湖南尽先拔补，并赏戴蓝翎。军功黄尚喜、铁珍，请以千总留于四川尽先拔补，并赏戴蓝翎。军功王大刚，请以把总留于湖北尽先拔补，并赏戴蓝翎。并功张先富，请以把总尽先拔补，并赏戴蓝翎。同知衔候选知县吴保祥，请赏戴蓝翎。

安徽补用府经历周煦山，请免补本班，以通判仍留原省尽先补用。蓝翎军功龚绍遂、罗会元，均请以从九品不论双单月归部选用。蓝翎军功黄永年，请以从九品留于江苏遇缺即补。浙江补用从九品李谦吉，请免补本班，以县丞仍留原省尽先补用。湖北试用从九品陶与龄，请免补本班，以县丞仍留原省尽先补用，并赏戴蓝翎。蓝翎从九品徐伟才，请免选本班，以县丞留于江苏遇缺即补。从九品徐上庠，监生王廷槐、徐诵、李景韩、潘琳等五名，均请赏戴蓝翎。武举刘立墀，请赏戴蓝翎。江西即补县丞杨际春，请免补本班，以知县仍留原省尽先补用。从九品柳启煌，请免选本班，以县丞留于江苏遇缺即补。蓝翎军功陈大纶，请以千总尽先拔补。蓝翎军功谭国斌、谭清远，军功陈功授、周向阳、吴长馨等五名，均请以千总尽先拔补。

军功周楷、吴运佳、周荣贵、张华喜、李金玉、刘昆等六名，均请以千总尽先拔补。军功罗天成、吴荣贵、罗大才、沈福林、杨正兴、桂文海、杨正松、蔡得胜、彭英怀、吴先怀、彭明浩、尹加兰、阮茂发、汪春香、周金林、刘友富、吴锡炳、杨贵明、龚添源、彭明清、杨正林、朱光华、张成贵、许光仪、李国兴、熊佐廷、龙治平、江棪、孙国鼎、王得胜、张意生等三十一名，均请以千总尽先拔补。守备衔蓝翎千总周绍德、廖得道、刘启聘、江国安、柏重发、黄家明、颜成仁、吴守胜、周鹤林、田兴发、高才风、马连升、王远来、周新元等十四弁，均请以都司尽先补用。即选知县游春泽，请免选本班，以直隶州知州留于江苏遇缺即补。选用从九品刘汉昭，请免选本班，以府经历留于湖北遇缺即补。候选县丞王明弼，请免选本班，以知县留于江苏尽先补用。

153．官军会克高淳溧水东坝各城之水陆员弁请奖折五月二十七日

奏为会克高淳、溧水、东坝各城隘之水陆员弁，遵旨查明汇保，仰祈圣鉴事。

窃臣〈杨〉岳斌会同侍郎臣彭玉麟，统率水师并督同王可陞、吴坤修、刘祥胜等陆师，于上年九月间迭克水阳、新河庄、塘沟数隘，遂于十月初二日规取高淳县城。初七日攻拔东坝，乘胜进军溧水。十二日受杨英清之降，入城尽遣其众。经臣国藩会折奏报，请将在事出力人员并案保奖，当奉谕旨允准。遵即分别转行去后。兹准各营先后开送前来。臣等复加查核，无滥无遗。相应汇缮清单，仰恳天恩，俯如所请给奖，以资鼓励，除把总、外委两项循案咨部办理，仍俟彭玉麟、王可陞等军查复到日续行核奏外，所遵旨查明汇保缘由，谨缮折具奏，伏乞皇太后、皇上圣鉴训示。谨奏。

附保单

谨将水陆各营收复高淳、溧水、东坝等处城隘在事员弁勇丁开具清单，恭呈御览：

副将傅家桂，请交军机处记名，遇有总兵缺出，请旨简放。副将衔参将萧信集，请以副将尽先选用，并加总兵衔。游击衔都司戴德祥，请以游击尽先选用，并加参将衔。总兵衔副将刘祥胜，请交军机处记名，遇有总兵缺出，请旨简放，并赏给勇号。花翎记名总兵王仁和，请赏给勇号。花翎记名总兵罗宏裕，请赏加提督衔。花翎游击衔都司易嵩祝、都司杨友胜，均请以游击尽先选用。花翎副将衔参将赖迎发、殷定文，均请以副将尽先选用。参将衔游击石子城、傅明暄，游击李云祥、潘玉坤等四员，均请以参将尽先选用，并加副将衔。

游击衔都司刘桂珍、罗香泉、李桂林，都司黄益瑞、黄诚洪、傅仁清、杨长胜等七员，均请以游击尽先选用，并加参将衔。蓝翎都司万福泰、易光前，均请以游击尽先选用，并赏换花翎。蓝翎都司衔守备陈复胜，请免升都司，以游击留于安徽抚标尽先补用，并赏换花翎。蓝翎都司衔守备黄森林，请以都司尽先选用，并赏换花翎。守备彭楚焕，请以都司尽先选用，并加游击衔。千总黄定山、汤大贤、谢德荣、黄升五、萧宽武、成楚胜、李楚玉、王祖益、孔松林、周明德、黄秉忠，尽先把总周仁瑞、刘应湖、邓意贤、胡友道、萧得胜、陈恒茂、王得胜、陈福胜等十九弁，均请以守备尽先选用。黄定山、汤大贤、谢得荣、黄升五、萧宽武、成楚胜并加都司衔。

把总李祖典、黄耀辉、邬定发，尽先外委严维新、刘长春、李得胜、张汉祥、刘友如、李楚宗、常春福、傅立朝、萧明俊、曾云凤、傅洪盛、周登青等十五弁，均请以千总尽先拔补。李祖典、黄耀辉、邬定发，并加守备衔。外委刘清云、刘升益、军功成云升、朱丹桂、杨昌义、陈春南、戴怡和、赵义胜、李桂秋、钟玉堂、李永发、彭华堂、刘泰芳、贺明盛、谭庆誉、傅象华、刘福顺、周恒发、左锦云、王仁祥、傅仲仁、杨发桂、王登云、王盈万、傅焱煌、杨长春、叶连森、戴怡藩、傅俊秀、蔡保廷、王必胜、杨胜有、李宏宽、傅洪达、龙以忠、李登选、金士㻴、童得春等三十八弁，均请以把总尽先拔补，并赏戴蓝翎。军功萧如青、陈东南、谢学乾、徐用宾、李岐龙、傅云高、吴其胜、李义胜、朱得元、傅旭辉、王义发、张润九、周仁义、沈胜发、康忠礼、卢青高、孔长胜、郑长久、戴益荣、赵文交、艾林泗、张发桂、刘添胜、李复胜、王定胜、龙中榜、刘长胜、张得胜、杨克友、刘万华、杨兴连、朱恒云、洪茂序、缪绳祖、邹魁朝、刘同望、高英才、李佑山、张腾桂、王远兴、郭云汉、樊有才、孔友胜、周济南、李永清、徐华森、苏万林、吴立信、周士明、陈友德、陈福桂、袁明富、萧楚胜、朱发祥等五十四名，均请以外委尽先拔补，并赏戴蓝翎。

花翎分发补用同知直隶州李式金，请免补本班，以知府留于江苏尽先补用。蓝翎五品衔选用知县杜定杰，请免选本班，以直隶州知州留于江苏尽先补用。副将衔参将曾明辉，请以副将尽先选用，并加总兵衔。参将衔游击陈致祥，请以参将尽先选用，并加副将衔。蓝翎都司贺才蕙、何玉峰、王本实等三员，均请以游击尽先选用，贺才蕙、何玉峰并赏换花翎。都司潘福廷、林福秀、何连贵、徐楚胜四员，均请以游击尽先选用，并加参将衔。蓝翎都司衔守备谭福高，守备杨朝元、罗得胜等三弁，均请免升都司，以游击尽先选用，谭福高并赏换花翎。蓝翎守备衔千总萧福祥、唐锦耀、缪得发、刘良震、罗斌胜、彭胜发，千总萧友生等七弁，均请免升守备，以都司尽先选用，萧福祥、唐锦耀并赏换花翎。

都司衔守备岳得胜、张廷秀，守备胡友明、田得胜等四弁，均请以都司尽先选用，并加游击衔。蓝翎守备傅久和、黄国春，均请以都司尽先选用，并赏换花翎。千总衔把总李茂青、易俊安、冯永庆，把总贺炳芝、胡相元、刘林秀、张福青、陈明升、李福林、李德泰、萧福胜、王福交、黄星发、陈言志、冯春轩、周德青、朱定辉、李福胜等十八弁，均请以守备尽先选用，李茂青、易俊安、冯永庆并加都司衔。

外委周谦斋、李茂全，均请以千总尽先拔补。外委谭致祥、潘凤翔、曹长和、刘福春、李祥胜、陈志鹏、熊常维、邓季康、刘道登、罗秉发等十弁，均请以千总尽先拔补，并加守备衔。外委王训诵、刘清和、魏东祥、罗嘉祥、龙春和，军功刘祥盛、刘昌辅、肖有进、李成林、谭云庄、何云祥、黄南香、何云胜、李正林、贺久凰、陈同庆、诸祥林、吴永龄、杨光山、谭成烈、彭志山、方朝望、袁建清、花则义、成永青、谢桂恒、黄希典、廖义志、林正启、曾必富等三十弁，均请以把总尽先拔补，并赏戴蓝翎。军功彭封鉴、傅为义、陈得辉、李宽兴、李云桂、汤茂胜、郑正和、余中扬等八名，均请以外委尽先拔〈补〉，并赏戴蓝翎。

蓝翎即选从九品周顺益、文国宾，均请免选本班，以府经历县丞留于江苏，归候补班尽先补用，并加五品衔。蓝翎守备潘裕恬、金锦玉、孙德昌、林东芝等四弁，均请以都司尽先选用，并赏换花翎。蓝翎把总戴德桢、何锡龄、夏元龄等四弁，均请以守备留于江苏尽先补用，戴德桢并赏换花翎。外委吴桂枝、朱策臣、杨金鳌、王振兴、裴长松、孙东阳、胡贵有，把总陈宗蕃、姚士春、祝广庆等十弁，均请以千总尽先拔补，并加守备衔。外委汪步鳌、王恩埰均请以千总尽先拔补。把总贺大兴，请以守备尽先选用。武生涂国材、陶金声，军功满登瀛、胡邦顺、黄得胜、凌思胜、伍世宏、钱丙阳、叶兰芬、何双林等十名，均请以把总尽先拔补，并赏戴蓝翎。

军功包得胜、胡文贵、乔佳林、李相辅、潘应祥、涂得胜、唐兆林、姚复胜、王继龙、章克义、胡茂元、吴必选、雍本儒、汪大胜、鲍文有、何品端、刘玉茂、刘士贵、苏青顺、何砚田、滕锦秀、吴良佐、丁广才、汪家旺、何占魁、刘长胜、盛丙昆、张中炳、强三和、莫本善、邱会源、余宗海、孔宪林、陈道明、黄宏太、张曹荣、徐芝发、孙福成、方金钟、吴才保、陈贵文、周玉兴、章得胜、吴发胜、姚和贵、叶介兴、吴新宝、曹国甫、吴有贵等五十名，均请以外委尽先拔补，并赏戴蓝翎。蓝翎安徽即补从九品陈宗谟，请免补本班，以府经历仍留原省遇缺即补，并加五品衔。

蓝翎守备衔千总邓有才、余朝典、左福兴，均请以都司尽先选用，并赏换花翎。蓝翎把总杨新顺，请以千总尽先拔补。总兵衔副将申元盛，请赏给勇号。副将衔参将王德青，请以副将尽先选用。游击衔都司林云志，都司赵聚铭、蒋效贵等三员，均请以游击尽先选用。蓝翎游击许绳祖，请以参将尽先选用，并赏换花翎。都司衔守备蓝文升、刘怀德、刘宏亮、杨高彩等四员，均请以都司尽先选用。都司衔守备周有功、陈正春、周长贵等三员，均请以都司尽先选用，并加游击衔。守备衔千总袁玉林、何文才、魏兆麟等三弁，均请以守备尽先选用，并加都司衔。千总高登九，请以守备尽先选用。蓝翎把总胡开友、唐先杰、甘开元，外委龚连升、王保元、刘春和、吴有玉、张鸿盛、萧邦胜，把总王礼和、黄万元等十一弁，均请以千总尽先拔补，并加守备衔，胡开友并赏换花翎。

蓝翎千总唐文贤，请以守备尽先选用，并赏换花翎。外委熊全顺、袁万胜、陈赐恩、叶正才等四弁，均请以千总尽先拔补。外委易志成、张有胜，军功夏有亮等三弁，均请以把总尽先拔补，张有胜、夏有亮并赏戴蓝翎。军功蒋祥广、蒋效青、梅得胜、裴高升、蒋有亮、萧焕章、陈得胜、周德盛、许万里、王国富、刘英华、罗起彪、卢光德、刘福荣、阳成才、周吉怀、易明德、刘显林、陈光益、吕光望、夏平清、甘绍先、郭齐贤、蒋效麟、周胜发、王文海等二十六名，均请以外委尽先拔补，并赏戴蓝翎。蓝翎训导夏赓廷，请免选本班，以教谕归部不论双单月遇缺尽先选用，并加盐提举衔。

总兵衔副将成仪泰、莫重定、文成学等三员，均请交军机处记名，遇有总兵缺出，请旨简放。花翎副将刘取仁，请加总兵衔。花翎副将衔参将柳三喜，请以副将尽先选用。花翎参将衔游击高道贤，游击王长发，均请以参将尽先选用。都司萧启才，游击衔都司何龙骧，均请以游击尽先选用。守备云从龙、欧阳方霌、钟钦安等三员，均请以都司尽先选用。蓝翎守备颜永谦、陶运亨、刘仁松等三弁，均请赏换花翎。千总张世喜、段福南，均请以守备尽先选用。把总何福廷、罗齐祜、罗云亨、欧阳代声、刘伍才、李玉田等六弁，均请以千总尽先拔补，并加守备衔。外委成青云、华绍喜、王俊隆、刘兴祝、赵俊仪、廖发等六弁，均请以千总尽先拔补。军功何德胜、关玉堂、何庆祥、廖华晏、刘荣华、李得胜、龙洪贵、邓昌芝、冯盛泰、罗万里、凌兴芳、萧福青、徐得茂、谢相福、廖云连、王俊桃、周存德等十七名，均请以把总尽先拔补，并赏戴蓝翎。

军功王冠启、吴福永、程大桂、颜先知、彭明德、何玉田、李金榜、刘三元、刘星起、何德才、葛仪懋、刘玉堂、刘光衢、赵春生、刘启学、欧青胜等十六名，均请以外委尽先拔补，并赏戴蓝翎。文童潘时彦，请以从九品归部不论双单月尽先选用，并赏戴蓝翎。副将衔参将周朝发，参将罗明东、毛宗翰、凌新益、葛定名、廖文傅等六员，均请以副将尽先选用。参将彭海瑞，请以参将留于两江补用。参将衔游击万克昌，游击何连贵、李学武等三员，均请以参将尽先选用。游击衔都司周宜璋，都司谢文亮，均请以游击尽先选用。都司吴文瑞，请以都司留于两江补用。

蓝翎守备黄国庆，请以都司尽先选用，并赏换花翎。军功胡春阳、羿文煌、刘联福、彭达彬、程敦和、陈贵陵、毛小湖、谢延范、陈耀昌、邹汉明、黄林仁、刘清必、邹祖书、李新益、萧班朝、周泽仁、蔡德科、赵启庭、陈得光、阳立本、彭启南、鲁岐山、何开甲、罗善峰、刘岐峰、章与桂、龙有贵、葛胜茂、甘宏太、万时雨、解宏发、易泽文、邹宏发、王秉钧、袁吉清、汤得胜、胡万盛、张三友、高洪傅、刘永富、何开第、杨国祥、蒋复胜、戴启祥、吴绪纯、冯清高、周正芳、李有华等四十八名，均请以外委尽先拔补，并赏戴蓝翎。即选从九品陈云逵，请免选本班，以府经历留于江苏归候补班补用。记名总兵萧复胜，总兵衔两江补用副将邓贵二、陈明云，总兵衔副将李辑五等四员，均请交军机记名，遇有总兵缺出，请旨简放。

副将衔参将贺万方，参将田泰山、李胜庭等三员，均请以副将尽先选用。游击胡荣桂，请以参将尽先选用。蓝翎守备衔千总彭光宗、李耀庭，蓝翎千总朱春复等三弁，均请以守备尽先选用，并赏换花翎。千总张品祥、陈春发，均请以守备尽先选用，并加都司衔。千总谭广馥，请以守备尽先选用。把总彭凤舞、李得胜、谢兴复、彭根本、萧江华、周德仕、黄佑三，尽先外委陈洪友、冯国胜等九员，均请以千总尽先拔补，彭凤舞、李得胜、谢兴复并加守备衔。外委刘复志、吴品秀、刘桂林、李凤友、刘光明、金长庆、段复迎、周雁题、唐胜先、彭胜九、萧春荣、张胜发、龙永茂、邓添祥、尹祥发，军功郑汉光、李汉联等十七弁，均请以把总尽先拔补，郑汉光、李汉联并赏戴蓝翎。

军功谭云友、宋友元、萧广秀、彭得胜、贺明松、曹福胜、易里仁、刘柱先、彭国祥、马星杨、李显章、贺甫友、黄楚才、曾万俊、罗明海、王见发、蒋克先、李甫再、邓建一、刘恒升、朱有胜、陈春盛、曾志凤、李平南等二十四名，均请以外委尽先拔补，并赏戴蓝翎。蓝翎安徽补用从九品杨兆琛，请免补本班，以府经历仍留安徽尽先补用，并加五品衔。蓝翎守备张辅清，请以都司尽先选用，并赏换花翎。蓝翎千总袁连升，请以守备尽先选用，并赏换花翎。把总周志发、萧升林，外委萧九州、汪友泗、杨明学、杨兰桂、王佐才等七弁，均请以千总尽先拔补，周志发、萧升林、萧九州并加守备衔。

军功蔡长青、周伦胜、胡有元等三名，均请以把总尽先拔补，并赏戴蓝翎。外委朱河清，请以把总尽先拔补。军功张芳云、彭诗藻、罗大兴、陈永和、张岳云、周茂先、李云禧、蒋永昌、李恒发、唐贻素、王茂盛、唐德泰、吴乃武、彭定科、陈益云、唐远坤、周仁泽、黄仁标、殷文友、周泰若、王朝应、黄桂松等二十二名，均请以外委尽先拔补，并赏戴蓝翎。蓝翎五品衔候选府经历县丞张兆鹿，请免选本班，以知县遇缺即选。把总谢征信、刘克斌，均请以守备尽先选用。

外委朱祖昌、易彩交、贺友胜、陈启照、彭俊秀、邓胜才、周世荣等七弁，均请以千总尽先拔补，并加守备衔。军功陈椿馥，勇丁贺广泰、易盛堂，均请以把总尽先拔补，并赏戴蓝翎。军功蒋年武、周荣华、何辉南、吴万程、张如辉、易胜发，勇丁陈高胜、邓桂芳、喻义泰、吴玉堂、彭华贵、易南山、潘得胜、周清辉、张洪胜、段盛贵、龙盛福、盛朝兴、周贵临、胡星盛、杨魁顺、吴友贵、徐福胜等二十三名，均请以外委尽先拔补，并赏戴蓝翎。

文童廖镇寰，请以从九品归部不论双单月尽先选用。蓝翎守备衔千总周鸿庆，请以守备尽先选用，并赏换花翎。把总李仁美，请以守备尽先选用。把总刘绍昆、邓良贵，外委阎恩义、张仙芝、熊耀南、游开明、黄承益、刘国玉等八弁，均请以千总尽先拔补，并加守备衔。军功韩正宣、杨根家、陈国樊、陈双全、陶友廷、刘庆堂、王祥和、王俊藩、李昌文、李金馥、贺衣朋、朱长胜、万正有、龙明起、夏得胜、黄彰扬、罗万德、钟明里、李好安、李正兴、刘奏轩、王明普、王义发、陈胜开、汪春堂等二十五名，均请以外委尽先拔补，并赏戴蓝翎。蓝翎安徽候补县丞萧立照，请免补本班，以知县仍留原省归候补班补用。

总兵衔副将杨维胜，请交军机处记名，遇有总兵缺出，请旨简放。副将衔参将梁仁美，请以副将尽先选用。蓝翎守备胡新喜，请以都司尽先选用，并赏换花翎。外委方国义、欧阳贵胜、贺纯益、杨得忠等四弁，均请以千总尽先拔补，并加守备衔。外委潘有元、李锦贵，均请以千总尽先拔补。军功梁义发、殷定祥、刘光尧等三名，均请以千总尽先拔补，并赏戴蓝翎。军功杨义贵、刘长辉、汪玉墀、樊有才、彭世泰、胡松英、王得和、欧阳楚交、欧阳大元、刘加和、周升荣、萧东富、傅胜先、王正清、陶立宾、周清盛、陈明桂等十七名，均请以外委尽先拔补，并赏戴蓝翎，从九品衔殷序，请以从九品归部不论双单月遇缺即选，并赏戴蓝翎。

副将柳德怀，请交军机处记名，遇有总兵缺出，请旨简放。副将衔参将李立德、刘维新，均请以副将尽先选用，李立德并加总兵衔。游击谭忠义、阎恩祥，均请以参将尽先选用，谭忠义并加副将衔。都司邓明助，请以游击尽先选用。蓝翎都司潘玉春、杨太元，均请以游击尽先选用，并赏换花翎。把总王开发，请以守备尽先选用。外委张国祥、谢宏森、叶忠信、殷达为、吴得胜、凌万受、蒋庆应、成元吉、张光耀等九弁，均请以千总尽先拔补，张国祥、谢宏森、叶忠信并加守备衔。军功萧宏基、周鹤鸣、李义轩、谭复胜、潘东升、陈明礼、朱义胜、董武林、胡得胜、万胜岐、田宗玉、谭秀云等十二名，均请以把总尽先拔补，并赏戴蓝翎。军功胡青云、刘兴发、杨楚达、雷承基、刘世和、谢廷信、丁贵发、刘正兴、刘本芬、凌祖有、张正星、张柳川、凌祖其、邓瑞照、冯明高、顾贵荣、徐得魁、林万顺、夏绍信、王进德等二十名，均请以外委尽先拔补，并赏戴蓝翎。

文童张正藻，请以从九品留于江苏尽先补用，并赏戴蓝翎。候选教谕宋裕椿，请免选教谕，以教授归部不论双单月尽先选用，并加盐提举衔。举人吴中英，请以知县留于江苏，归候补班尽先补用。候选训导王廷澍，请免选本班，以教谕归部不论双单月尽先选用，并赏戴蓝翎。文童周鸣翰，请以从九品留于安徽，归候补班尽先补用。并赏戴蓝翎。千总曲占魁，请以守备尽先选用。兵丁孙大龙，请以把总尽先拔补，并赏戴蓝翎。把总王万发，请以千总尽先拔补。外委沙广和，请以把总尽先拔补，并赏戴蓝翎。

军功李高昆，请以外委尽先拔补，并赏戴蓝翎。知县用安徽候补府经历守庆嵩，请免补府经历本班，俟补知县后，以直隶州知州补用，先换顶戴。参将江必胜，请以副将留于两江尽先补用。蓝翎游击谭吉祥，请以参将选用，并赏换花翎。蓝翎都司朱连升，请以游击选用，并赏换花翎。蓝翎守备衔千总熊明宝，请以守备尽先选用，并加都司衔。都司衔守备罗升贵，请以都司尽先选用，并加游击衔。蓝翎守备刘生继，请以都司选用。蓝翎千总朱林桂，千总胡泰朝，均请以守备选用。蓝翎把总陈协和、黄万福、李续清，把总萧康祜、张兴开、谢训元等六弁，均请以千总尽先拔补，并加守备衔。

外委萧得胜、刘传任、朱桂林、江历金等四弁，均请以千总拨补，并赏戴蓝翎。军功刘焕章，请以把总尽先拔补，并赏戴蓝翎。候选知县黄传焘，请以知县留于江苏尽先补用，并加同知衔。江苏候补从九品刘文炳，请免补本班，以县丞仍留原省尽先补用。布经衔姚岳钟，请以府经历县丞遇缺即选。蓝翎军功饶得成，军功舒益元、冯声茂，均请以从九品尽先选用。副将衔游击黄正廷，请以副将留于两江尽先补用。游击高得胜，请赏加副将衔。已革花翎游击谭国富，请开复原官，并赏还花翎。蓝翎守备谢时凤、龚胜喜、吴忠全，均请以都司尽先选用。蓝翎守备宋波臣，请赏加都司衔。蓝翎守备衔把总邵廷魁，请以守备尽先补用。蓝翎千总陈原胜、黄正邦、胡左江、吴明忠，千总黄兴茂，把总杨德和等六弁，均请以守备尽先选用，黄兴茂、杨德和并赏戴蓝翎。

把总吴丰藻、戴正魁、谭国云等三弁，均请以千总尽先拔补，并赏戴蓝翎。把总周位升、封如江、李得标等三弁，均请以千总尽先拔补。江西候补知县胡慎行，请俟补缺后以同知升用，先换顶带。候选布经历裴献功，请赏加盐提举衔。县丞衔熊道翼，请以县丞留于江苏尽先补用。从九品戈枟，请赏戴蓝翎。从九品衔骆益清，请以从九品遇缺即选。蓝翎游击衔都司满安邦，请以参将尽先选用，并赏换花翎。蓝翎游击刘积连，蓝翎游击衔都司蔡经胜，李宾章等三员，均请以参将尽先选用，并赏换花翎。蓝翎守备邓祥云，请赏加都司衔。

蓝翎千总左正贵、孔宽发、李发良等三弁，均请以守备尽先选用，并加都司衔。蓝翎守备衔把总张发，请以守备尽先补用。把总张日华、李光白、吴修森、龚得升、田兆泰、王义元、刘信芳、周金元、傅启明等九弁，均请以千总尽先拔补，并赏戴蓝翎。蓝翎把总陈东升、阳赞廷，均请赏加守备衔。外委周文山、郑得贵，军功冯蓉光、邵学先等四弁，均请以把总尽先拔补，并赏戴蓝翎。候选县丞丁义扬，请加盐提举衔，并赏戴蓝翎。盐提举衔即选从九品韩谦亨，请免选本班，以县丞尽先选用。蓝翎县丞衔李计彪，请以县丞尽先选用。军功熊道南，请以从九品遇缺即选。五品衔监生刘焕曙，请以从九品不论双单月尽先选用。州同衔曾毓昌，请赏戴蓝翎。

蓝翎外委刘贤镇，请以千总尽先拔补，并加守备衔。花翎安徽尽先副将陈春和，请赏给巴图鲁名号并加总兵衔。花翎湖南补用游击钟望书，请以参将仍留湖南尽先补用。花翎都司周有才、曾傅德、李思孝，均请以游击尽先补用。蓝翎都司衔守备武凤翔，请以游击尽先补用。提督衔安徽寿春镇总兵易开俊，请赏给一品封典。蓝翎江苏试用知县涂宗瀛，请免补本班，以直隶州知州，仍留江苏补用。同知衔江西补用知县贺宏勋，请赏戴花翎。同知衔安徽候补知县冯元霔，请赏加运同衔。遇缺即选知县王庆奎，请以知县留于安徽尽先补用，并加知州衔。江苏升用知县委用县丞唐若馨，请免补本班，以知县仍留江苏补用。南河候补县丞龚之棠，请加五品衔，并赏戴蓝翎。遇缺即选从九品廖承泽，请免选本班，以县丞不论双单月尽先选用。

世袭云骑尉安徽候补府经历周溶，请免补本班，以知县仍留安徽补用。蓝翎江苏候补县丞陈兆荣，请免补本班，以通判仍留江苏补用。候选主簿杨文渊，请免选本班，以盐大使不论双单月尽先选用。指发湖南府经历李玉森，请免补本班，以知县仍留湖南补用。文童陈宝纶，请以典史不论双单月遇缺即选。升用都司花翎守备韦长贵，请赏加游击衔。即选卫守备钟瑜，请加都司衔，并赏戴蓝翎。蓝翎把总万年青，请以守备尽先补用。军功程瑞，请以把总尽先拔补，并赏戴蓝翎。湖南候补同知颜培鼒，请以知府仍留湖南补用。前任江西馀干县知县陶庆，仍请开复革职处分，仍留江西以知县尽先补用，并免缴捐复银两。广东虎门同知吴赞诚，请以知府留于广东尽先补用。

候选县丞谢藻鉴，请免选本班，以知县归部尽先选用。候选县丞汤彝铭，请免选本班，以通判归部不论双单月选用。湖北候补从九品曾秀莹，请免补本班，以县丞仍留湖北尽先补用。文童吴腾高，请以从九品尽先选用。同知衔蓝翎候选知县高森，请赏换花翎。州同衔候选县丞梁承祖，请赏戴蓝翎，并加五品衔。文童李春生，请赏给六品翎顶。文童李兹骥，请以从九品归部尽先选用，并赏戴蓝翎。分发补用知府蒋嘉棫，请俟补缺后以道员用。知府衔候选同知李鸿裔。请免选本班，以知府尽先选用，并赏加道衔。蓝翎运同衔候选同知直隶州知州程鸿诏，请赏给四品封典，并赏换花翎。即选训导鲁秉礼，请免选本班，以知县不论双单月遇缺即选。候选府经历曾瓒，请免选本班，以知县不论双单月遇缺即选。六品衔即选从九品陈元枢，请免选本班，以府经历县丞不论双单月遇缺即选。

附贡生曹振湘，请以训导不论双单月遇缺即选。蓝翎江苏即补知县倪人涵，请免补本班，以同知仍留江苏尽先补用。蓝翎补用守备成天麒，请免补守备，以都司仍留江南尽先补用，并赏换花翎。遇缺即选训导王香倬，请免选本班，以知县不论双单月遇缺即选。五品衔候选县主簿魏承，请免选本班，以县丞不论双单月遇缺即选，并赏戴蓝翎。即选县主簿唐祖仁，请免选本班，以府经历县丞不论双单月遇缺即选。即选县主簿张复，请免选本班，以府经历县丞不论双单月遇缺即选。江南督标补用守备张廷栋，请免补本班，以都司仍留原标尽先补用。文童刘宣振，请以从九品不论双单月遇缺即选。

湖广督标中营花翎补用都司王廷贵，请免补都司，以游击仍留湖北尽先补用。湖南抚标蓝翎拔补千总黄齐昂，请免补千总，以守备仍留原标尽先补用，并加都司衔。蓝翎把总杨万太，请免补把总、千总，以守备尽先补用。蓝翎千总邱明泰，请免补千总，以守备尽先补用。世袭云骑尉蓝翎卫千总刘裕升，请以守备归广东水师提标尽先补用，并加都司衔。江南督标左营蓝翎把总施占琦，请免补把总、千总，以守备尽先补用。知州衔安徽泾县知县靳芝亭，请以直隶州知州留于安徽补用。同知衔蓝翎江西试用知县刘星炳，请以知县仍留江西遇缺即补，并赏换花翎。蓝翎守备罗锡臣，请免补守备，以都司尽免补用。

154．附录军机处知会片　知会汇保克复高淳东坝出力员弁已奉谕旨照准并所赏勇号单六月初十日

同治三年六月初十日，准军机处片称：贵督具奏汇保克复高淳等处出力员弁，及鲍超一军克复东坝等处出力员弁，所有单开各员，本日均奉有明发谕旨照准，其记名提督谭胜达，奉旨以提督尽先提奏，并交部从优议叙。为此知会。六月初四日

计开各员所赏勇号：

邓训浩伯勇

黎光照烈勇

何先得武勇

向世珍锐勇

黎大海勋勇

曹志忠劲勇

杨　忠朴勇

周得胜彰勇

唐友胜鼓勇

张雨堂励勇

唐　发勷勇

朱存义俊勇

萧荣贵赫勇

刘顺庆敢勇

邹连升勇

胡贵廷诚勇

王玉良颖勇

蔡文望振勇

陈春和超勇

史宗兴质勇

胡玉泉育勇

申元盛达勇

刘祥胜遒勇

王仁和敏勇

155．江南水师提督一缺质疑请旨片五月二十七日

再，准兵部咨开，同治三年四月十九日内阁奉上谕：“江南提督着李朝斌补授。”钦此。同日奉上谕：“江南水师提督着黄翼升补授。”钦此。钦遵行文到臣。查江南全省额设提督一员，兼辖水陆，驻扎松江，此外并无江南水师提督员缺。惟元年二月间，臣于复奏改建安徽省城折内，曾有添设长江水师提督之请。旋经部臣议准，在于芜湖地方建立长江水师提督衙署，而于总兵、副、参以至千、把应设几缺，及分汛、修舰各事宜，行令臣熟筹妥议。臣以军务倥偬，尚未议奏。又因部臣所论，上接九江，下连江宁，系专指安徽江面而言。微臣所拟，则当上起岳州，下抵福山，系通指五省江面而言。必须会同五省督抚暨杨岳斌、彭玉麟等往来熟商，始克定议，是以迟迟未及具疏上陈。自奏准新设此缺，至今未蒙简放有人。此次钦奉谕旨，李朝斌补授江南提督，自系李世忠之所遗之缺。其黄翼升所补江南水师提督，是否即系新设长江水师提督之缺？如即系此缺，应请敕部撰拟字样，新铸印信，颁发来南，以昭信守。至长江水师提标设官、分汛、修舰、拨饷各事宜，臣当遵照部文，会同沿江督抚及杨岳斌、彭玉麟等详悉议奏，恭候钦定。合先附片陈请，伏乞皇太后、皇上圣鉴训示。谨奏。

156．附录明谕　李朝斌黄翼升欧阳利见补授新职四月二十五日

同治三年四月二十五日，准兵部递到同治三年四月十九日，内阁奉上谕：“江南提督着李朝斌补授。”钦此。

同日递到同治三年四月十九日，内阁奉上谕：“江南水师提督着黄翼升补授。”钦此。

同日递到同治三年四月十九日，内阁奉上谕：“江南淮扬镇总兵员缺着〈欧〉阳利见补授。”钦此。

157．附录廷寄　严防楚匪东窜皖境饬张之万慎固封守乔松年预为戒备着李鸿章速援金陵宽筹饷项及答曾国藩高淳东坝请奖二折及新设水师提督事六月初十日

同治三年六月初十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江苏巡抚李鸿章、河南巡抚张之万、安徽巡抚乔松年：

同治三年六月初四日奉上谕：

官文奏贼趋麻城、黄冈，意图下窜，派兵会剿，拟即赴黄州督师。曾国藩奏复陈近日军情各一折。览奏均悉。逆匪不得逞志于汉口，分股向东北斜趋，官文饬富森保等各军分股截击。黄安、黄陂之贼分窜麻城之岐亭等处，捻逆亦分股由黄陂所属之油柞河窜入罗山县属之仙花地方，又黄安北路之贼分股窜至光山县属之蓟家河等处。成大吉等现将新洲及辛家冲并力攻克，水师炮船在黄冈县境剿退贼匪。官文拟即移营驻扎黄州，着即赶紧驰赴黄州，督饬成大吉等马步水陆各军认真剿办，将黄、麻一带逆匪悉数殄除，无任蔓延他处。蕲水等处，即责令梁洪胜等实力固守，勿任窜突。该逆未当一日忘援金陵，其停顿不即东趋，必系探听皖省下游信息，欲以捻逆牵制上游，便可遂其豕突狼奔之计。僧格林沁现已移扎光州，苏克金等马队皆在豫境，着即饬令该员等将光、罗各境窜匪迅速剿除，并严防楚匪东窜皖境。张之万当严饬各郡县慎固封守，勿令贼再阑入。该抚身任疆圻，责无旁贷，应如何添兵会剿之处，着与僧格林沁筹商妥办。

皖北之防，乔松年须振刷精神，预为戒备，毋徒恃其不来，或致临事掣肘。曾国藩现调周宽世一军移赴皖北，并因黄、麻距皖较近，列城空虚可虑，令陈国瑞驻扎寿州，该处为淮南、江北适中之地，有此劲旅，兼可为庐、寿、舒、六等处游击之师，所筹均妥。着即飞饬该员等迅速到防，勿稍延误。

金陵之贼，飞走技穷，着曾国藩随时督同曾国荃相机进剿，周历巡防。该处城池虽高且坚，但使真能断其接济，外援不来，内贼不出。又宽为收抚胁从，播散告示，俾令传入贼中，以破其固结之谋，不久定能蒇事，该大臣等其慎勉图之，以副企望。

闻中外匪徒仍有偷济贼粮食军火之事，着即严饬水陆各军实力严防，遇有此等匪船，即行开炮轰击，勿少姑息。

曾国藩折内所称，由李鸿章解到轮船经费银两照数收到，惟兵数众多，饷项久乏，转瞬即罄，既愿李鸿章统兵来助，复望其携饷相遗。着李鸿章仍遵前旨，俟长兴克复，赴援金陵，并令刘铭传等督带选锋先行，驰往助剿；轮船尾项，催令各处赶解，源源接济安庆大营。此外尚有可筹之饷，仍须宽为筹画，随时接济曾国藩军营，谅该抚必不稍有畛域之见存也。

曾国藩等另奏，高淳、东坝等处水陆各军出力请奖折二件，已将谭胜达以提督尽先提奏，仍交部从优议叙，其余出力各员，均照所请给奖。另片奏，添设水师提督请铸造信印颁发等语。已饬部办理矣。黄翼升系简放新设水师提督，所有设官分汛一切事宜，即着该督抚等详悉定议具奏毋迟。将此由六百里各谕令知之。钦此。

遵旨寄信前来。

158．方霖邹国梁更正保举片五月二十七日

再，臣于上年十一月十二日，遵保肃清皖江北岸出力人员一案内，有即选知县方霖请加同知升衔；安徽即补县丞邹国梁请以知县仍留安徽，遇缺即补，当经奉旨允准。兹据该营统领石清吉禀称，前次克复庐州案内，方霖系由候选县丞保升知县，邹国梁系由候选从九品保升县丞。乃此次开保之后，旋奉部文，前案业于上年六月二十六日奏驳，一改选缺后以知县遇缺即补，一改选缺后以应升之缺升用，应将现保职衔一并奏明更正前来。臣复查无异。相应请旨，将候选县丞俟选缺后，以知县遇缺即补之方霖一员，撤销原保同知衔，仍以知县不论双单月尽先选用。候选从九品、俟选缺后以应升之缺升用之邹国梁一员，撤销原保知县，仍以县丞留于安徽尽先补用。理合附片具陈，伏乞圣鉴，敕部查照更正施行。谨奏。

159．请以黄名扬补授陆路龙泉营都司折 [1] 五月二十九日

奏为拣员请补陆路都司，恭折奏祈圣鉴事。

窃照龙泉营都司吴光亮，业经保举参将，咨部开缺另补，所遗龙泉营都司，系陆路部推之缺。因江省现有军功著绩人员，声请留外另补在案。兹查有现在江军水师带勇之臣标左营尽先补用都司黄名扬，年三十七岁，系广东清远县人。由义民留营效力递保千总、守备，于克复安徽建德案内保以都司尽先选用，并赏戴蓝翎。嗣于抚郡解围等案出力，保换花翎，并加游击衔。咸丰十一年申送归标，同治三年奏明留江补用，并于都湖肃清案内保以游击尽先补用。均奉谕旨钦遵。本年抚州解围出力，随折奏请以副将留江尽先补用，并赏给勇号在案。该员技艺精能，打仗奋勇，以之请补龙泉营都司，洵堪胜任。惟保举名次在后，与例稍有未符，但人地实在相需，例得专折奏请。当此整饬戎行之际，未便拘泥成例，合无仰恳天恩俯准，以黄名扬补授龙泉营都司，实于营务有裨。如蒙俞允，江省现值防剿紧要，该员又在带勇，应请由部先给署札，俟军务告竣，再行给咨赴部引见。除将履历咨移部科外，理合会折具陈，伏乞圣鉴训示。

再，此折系遵部议新章，由臣主稿，合并陈明。谨奏。

同治三年七月初八日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

160．皖南茶捐请奖折六月初八日

奏为皖南各属贩运茶商按引捐输济饷，恳将各捐生分给奖叙，恭折奏祈圣鉴事。

窃照徽州、宁国、池州三府属产茶地方，原任都察院左副都御史臣张芾于咸丰七、八、九、十等年按引捐厘，先后共收银十六万一千六百九十余两，历经汇入徽州各捐，饬取捐生履历查照筹新例分案请奖。自臣接办以来，明定章程，每引捐银八钱。同治二年复定新章，加捐银四钱，每引共捐银一两二钱。仍照向章填给捐照，俟茶商开运后，各商将茶捐中照呈缴牙厘换给实收照筹例一律核奖，饬令遵办在案。兹据前办安徽牙厘总局江苏布政使万启琛详称，自同治元年七月起，截至二年十二月止，各属陆续呈缴元、二两年茶捐，省照一千四百七十一张，计茶捐库平银十五万七千四百九十四两七钱六分六厘。嗣据各捐生缴到茶捐中照六百六张，捐库平银八万四百三两二钱四分。就现成官价按照减成新例核算，共计正项银八万二百三十一两，除所余零星尾数银一百七十二两二钱四分应行注销毋庸给奖，暨仍存茶捐省照八百六十五张，计银七万七千九十一两五钱二分六厘，应俟各捐生呈缴中照到日换给实收另行核奖外，此次统计捐生七百三十六名，造具履历清册请奏前来。臣复加查核，各属缴到省照比对银数与所请官阶等项，按照减成新章与例相符，除将请叙职衔贡监封典造册咨部核办外，其实职捐数员名相应缮具清单，仰恳天恩俯准，敕部照议给奖，以昭激劝，理合恭折具奏，伏乞皇太后、皇上圣鉴训示。谨奏。

161．复陈金陵皖北江西各路军务筹办情形折六月十二日

奏为钦奉谕旨，恭折复奏，仰祈圣鉴事。

窃臣自旬日以来，历奉寄谕，殷殷指示，不外迅剿金陵及皖北、江西两路军务。所有近日筹办情形，理合分晰详对，驰慰宸廑。如谕旨饬令李鸿章俟长兴得手后，统率诸军助攻金陵一节。臣接李鸿章来咨，教练炮队，尚需时日；又以湖州贼众，苏、常毗连，会攻金陵即不能协剿湖州。又谓天气炎热，洋枪连放即红，多则炸裂；开花炮放至十数出，即不能着手等语。臣查李鸿章平日任事最勇，进兵最速，此次会攻金陵，稍涉迟滞，盖绝无世俗避嫌之意，殆有让功之心，而不欲居其名。惟所称全力助金陵，则除留防苏境外，更难协剿湖州，系属实在情形。臣亦未便再三渎催，转瞬新秋暑退，该抚必可督兵亲来，届时湖郡或已先下，无复浙贼犯苏之虑，亦无枪炮红裂之患矣。

谕旨询及，闻中外匪徒仍有偷济贼粮食军火之事，饬即实力严防一节。查金陵城大而坚，重山复港，引河穿城，接济极不易断。然自二月合围以来，陆路昼夜搜查，据报已粒米不能入城，水路百计防范，终难净绝。至四月底，始定上下民船，三日放关一次，均派炮船护送。除放关有期外，不准一船往来。臣顷面询杨岳斌，据称五月以来，江滨奸匪暗赍贼粮者实已绝踪，然水路六百六七十里，臣何敢信其一无疏漏。惟当谆饬各营，加意严防。近闻戈登语及白齐文暗回中国，招集无赖，雇备轮船，将赴金陵助济逆酋，此则意外之虞，颇难防御耳。

谕旨以发、捻东趋，饬调李榕、王可陞等迅赴舒、桐，调周宽世移赴皖北一节。查上游发、捻由孝感、黄陂蔓延至麻城、黄冈、罗田等县，近已窜入英山境内。臣前调苏军接防溧水、高淳、建平三城，而檄三城防兵移驻舒、桐等处。旋据李鸿章拨营接守溧水、高淳，臣因调溧水王可陞一军移驻无为州，杨岳斌带高淳一军驰入江西，惟建平非苏所辖，无兵接防。臣又咨请李鸿章于新克长兴各军中，分兵守建，腾出李榕六营驰赴桐城，并调李世忠旧部陈自明四营由池州驰扎庐江，未知能否速到？至周宽世一军，臣前因江西兵力足敷剿办，已改调该军由江旋皖，不谓军檄未至，而该提督已抵南昌，适因东乡不守，南昌戒严，经该省官绅合词请留，又不得不先其所急，令赴进贤防剿，目下不能遽回皖北。

谕旨以英、霍吃紧，去安庆不远，饬臣俟上游军势渐平，即赴金陵督师一节。查贼之由鄂趋皖，意在制动金陵全局，果能扼守皖境，即所以协助金陵。臣前次奏明，拟于六月亲赴下游筹商攻剿，现值鄂省各股窜近英、霍，新调桐城、庐江、无为之兵均未到防，安庆人心震动，诚如圣谕，臣实未可轻离，惟有催集防军设法堵遏，俟皖北稍安，李鸿章会剿有期，即当驰赴金陵商办一切。

以上四条，皆蒙宸衷廑系，谨将近日情形，恭折由驿五百里复奏，伏乞皇太后、皇上圣鉴训示。谨奏。

162．附录廷寄　长兴既克饬苏浙二军迅拔湖州以便李鸿章从速助攻金陵及参将孙家烺讹勒降人银洋抢掠难民财物着审明军前正法六月十四日

同治三年六月十四日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治三年六月初八日奉上谕：

李鸿章奏，官军击退湖州援贼，遂克长兴县城，并将胡等处贼垒踏毁各折、片。览奏均悉。本日已明降谕旨宣示，并将出力之记名提督杨鼎勋等，阵亡之参将何大鹏等，照所请分别奖恤矣。长兴一城，为苏、浙要冲，此次援浙各军竭力攻克，实属异常奋勉。惟长兴贼首是否刘官方，曾否歼毙，逆众有无逃窜他处？李鸿章拟亲赴长兴察看，着即前往督饬诸军搜剿余匪，查明匪首下落复奏，仍将广德、四安之逆首江姓等歼除。潘鼎新一军在胡等处获胜，恐其兵力尚单，着即添派劲旅助之，务将湖州协力攻克，以期苏、浙肃清，殄除巨寇。其助攻湖州阵亡之拟保守备蓝翎把总陈顺昌，拟保千总六品军功汪得胜，拟保把总六品蓝翎孙彪，拟保把总六品军功杨德元，着均交部议恤。

另片奏，迭奉谕旨助攻金陵，并迭准曾国藩、曾国荃咨催会商攻剿，本不敢稍有畛域之分，亦更无嫌怨之迹。惟湖州贼股甚众，附城数十里内面面贼垒，堵、辅等逆百战狡悍，浙军仅能扼东南两面，其西北濒临苏、常，湖城未克，牵制兵力不少，令若弃湖城而赴金陵，恐贼匪乘间内窜，窥伺苏境。若会攻金陵，复须协剿湖州，兵力实有不给。炮队现未练齐，将来尚须雇用洋人教习，现拟日内由太湖驰赴长兴前敌察看军情贼势，相机调拨，即仍折回苏城，候旨酌夺等语。所筹亦系实在情形。前窜江、皖之贼，其势甚张，左宗棠兵力未免为所牵制，着李鸿章于到长兴后，即督军助攻湖州，严饬水陆诸军防贼内窜。俟湖州克复，苏、常无警，再行亲统全军助攻金陵。湖州贼多且悍，左宗棠务即督饬各军，会同李鸿章助剿，各军同心努力，约期进攻，期于一鼓攻拔。此城为苏、浙关键，若旦晚克复，则一劳永逸，不独李鸿章可以全力协克金陵，即左宗棠兵力亦可直注皖南、江西，东南全局转移大有把握。即着左宗棠、李鸿章悉心妥筹，共奏肤公，以慰朝廷殷盼。

曾国藩仍即督令曾国荃就现有兵力认真防剿，如其机有可乘，仍督率诸军奋力图攻。即或一时不能得手，亦必妥慎严防，勿令窜突，俟合兵后，再图克期攻拔，以期事出万全。该督抚等均为朝廷所倚畀，本日览李鸿章所奏，知该督抚等志切同仇，毫无成见，为之欣慰，更须勉益加勉，和衷共济，有厚望焉。

李鸿章另片奏，尽先参将孙家烺，讹诈降众马文彪银洋，并搜抢难民江义和财物，掯勒使女等情。实属目无法纪。孙家烺着即革去参将，从严审明后即于军前正法，以昭炯戒。嗣后如有似此劣弁，并着从严办理，无稍姑息。将此由六百里各谕令知之。钦此。

遵旨寄信前来。

163．附录廷寄　答迭奉谕旨复陈折并查明白齐文纠众济贼事六月二十八日

同治三年六月二十八日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督官文、钦差大臣协办大学士两江总督曾国藩、江苏巡抚李鸿章、安徽巡抚乔松年：

同治三年六月二十日奉上谕：

曾国藩奏，遵复迭奉谕旨一折。据称李鸿章绝无避嫌之意，所称助攻金陵即难协剿湖州，系属实在情形。转瞬新秋暑退，该抚必可督兵前来。至中外匪徒接济贼粮，金陵水陆〈六〉百六七十里，不敢信其必无疏漏。近闻戈登语及白齐文暗回中国，招集无赖，雇备轮船，将赴金陵助济，意外之虞，颇难防御。东趋发、捻已由麻、黄等县窜入英山境内，调王可陞等移防无为、桐、庐等处。周宽世一军已抵南昌，令赴进贤防剿。新调各军尚未到防，安庆人心震动。现催集防兵设法堵遏，俟皖北稍安，李鸿章会剿有期，即当驰赴金陵商办各等语。李鸿章前奏长兴克复，湖州贼股仍众，浙军仅能扼东南两面。其西北滨湖临苏、常，恐贼匪乘间内窜，该抚拟由太湖驰赴长兴，察看军情。当经谕令该抚于到长兴后，即督军助攻湖州。俟湖州克复，苏、常无警，再行亲赴金陵，着李鸿章仍遵前旨，会合浙军共克湖州，转瞬苏、浙肃清，炮队练齐，自当亲督各军前赴金陵，剪除首恶。

办贼之要，首在断其接济。曾国藩务须督饬曾国荃严饬水陆各军，昼夜密防。倘有暗中偷济贼粮之事，开炮痛击，勿稍懈忽。白齐文前由苏城投出，逐归本国，此次何以又暗回中国，招集无赖，雇备轮船，接济金陵，实属怙恶不悛。虽由总理各国事务衙门王大臣知照驻京各国使臣外，并着李鸿章查明是否实有其事，设法拿办。白齐文屡败之将，无能为役。金陵守将惟当遇贼即击，无恤其他。

官文等前奏，贼在黄、麻一带复纠众回窜，盘踞柳林旧街等处，未言东窜英山。本日据曾国藩奏，贼由麻城、黄冈、罗田等县，近已窜入英山境内，现令王可陞一军移防无为州，咨李鸿章于新克长兴各军中分兵守建，李榕六营驰赴桐城，并调李世忠旧部陈自明四营驰扎庐江，均属妥协。着即催令各军赶紧到防，无任贼氛蔓延为患。周宽世已到南昌，即檄令赴进贤防剿，勿庸遽回皖北。僧格林沁前奏驻扎光山一带，如贼踪有东窜之信，谅已督军追剿，即着督令苏克金等认真蹑剿。乔松年身任皖抚，责无旁贷，前调陈国瑞等军均已到防，即着饬令迎头截剿，倘任其深入蹂躏，定惟该抚是问。

英、霍去安庆不远，此时楚贼下犯，恐掣金陵全局。果能扼守皖疆，自与金陵大有裨益。曾国藩本拟六月亲赴下游筹商攻剿，刻下安庆人心未定，自未能即时前往，着将上游军事布置周妥，俟贼氛渐熄，皖属无忧，再行约会李鸿章同赴金陵，以期肤公迅奏。前谕官文等分饬各军，一面迎头拦截，毋得徒事尾追，使逆踪蔓及皖境。此股贼匪究由何路入皖？黄、麻一带情形若何？官文曾否前赴黄州？着即据实驰奏，以慰驰系。将此由六百里各谕令知之。钦此。

遵旨寄信前来。

164．附录廷寄　攻破金陵外城后指授军事机宜七月初一日

同治三年七月初一日，准兵部火票递到议政王军机大臣字寄——

钦差大臣协办大学士两江总督曾国藩、江宁将军富明阿、闽浙总督兼署浙江巡抚左宗棠、督办江西皖南军务陕甘总督杨岳斌、兵部右侍郎彭玉麟、浙江巡抚曾国荃、江苏巡抚李鸿章、督办镇江军务广西提督冯子材、帮办军务署京口副都统魁玉：

同治三年六月二十一日奉上谕：

杨岳斌、彭玉麟、曾国荃由八百里驰奏官军克复金陵大概情形一折，已明降谕旨，先行宣示矣。逆首洪秀全等以数十万逆众，久踞金陵，负隅死守。曾国荃等督兵围攻，所部不满五万，两载以来，将城外贼垒，悉数扫荡。兹复于炎风烈日之中，伤亡枕藉之中，拚力猛攻，克拔坚城，非曾国藩调度有方，曾国荃及各将士踊跃用命，不能建此奇勋。披览之余，曷胜欣慰。此次立功诸臣，〈俟〉将伪城攻破，巨憝就擒，即行渥沛恩施，同膺懋赏。现在悍众万余力守伪城，困兽犹斗，难保不拚死窜突。曾国藩、彭玉麟、曾国荃务当督饬水陆官军，乘胜进攻，尤当于勇往之中，加以慎重，不可稍涉大意。其洪秀全及著名巨酋，必须悉数擒获，毋使乘间兔脱，致稽显戮。

此外，被胁难民，仍着妥为抚恤，设法安插，以示宽大之仁。此次应奖应恤人员，着曾国藩查明具奏。日来深盼续到捷报，如金陵余贼扫除净尽，即着由曾国荃先行驰奏。金陵城大兵单，败残余匪难保不四出奔窜，高、溧、丹、句一带，与金陵处处毗连，李鸿章当严饬在防各军，实力扼剿，遇贼即击。冯子材、魁玉饬令陶茂森等军联络声势，一体截剿，总期尽绝根株，毋使一名漏网。富明阿督饬扬防诸军，严扼沿江各口，勿令乘间偷渡。金陵巢穴已覆，其余各路逆匪，自必闻风丧胆，着左宗棠、李鸿章乘此声势，一鼓作气，迅将湖郡攻拔。并着左宗棠派兵严扼皖南，遏贼上窜之路。江西援兵云集，杨岳斌计已行抵南昌，即着督率水陆各营，迅将江右逆氛扫荡，兼杜皖南窜贼，俾东南数省咸就肃清，登吾民于衽席，有厚望焉。将此由六百里加紧各谕令知之。钦此。

遵旨寄信前来。

165．附录明谕　答克复金陵外城仍着督饬各军力拔伪城尽歼巨逆七月初一日

同治三年七月初一日，准兵部火票递到同治三年六月二十一日内阁奉上谕：

杨岳斌、彭玉麟、曾国荃由八百里驰奏官军克复金陵外城大概情形一折。粤逆久据金陵，经杨岳斌、彭玉麟、曾国荃等督军围攻，城大而坚，贼众且悍，提督朱南桂等控〔掘〕开地道，前后轰发，均未得手。五月三十日，曾国荃督饬各将士，攻克太平门外之伪地堡城。六月初一等日，各营逼近城根，轮流猛攻，总兵陈万胜等死之，提督萧孚泗、道员黄润昌等，于龙膊子山麓修筑炮台，架炮轰击。总兵李臣典、吴宗国、何玉贵、杨喜贵等从山麓距城十数丈开挖地道，萧孚泗等进攻益力。

半月以来，炮毙贼酋伪王甚多，十四日朱南桂等轰开神策门地道，毁其月城，而大城屹立未动。十六日午刻地道火发，冲开二十余丈，朱洪章、刘连捷、伍维寿、张诗日、熊登武、陈寿武、萧孚泗、彭毓橘、萧庆衍等各营大队从倒口抢入城内，悍贼数万死护倒口，舍命抗拒。经朱洪章等奋勇血战，从中路进。刘连捷等抢扎各门，由右路进。朱南桂、梁美材从神策门月城梯攻而入，守定城北一带。彭毓橘等立夺朝阳、洪武、通济等门。罗逢元等从南门倒口梯攻而入，守定城南一带。中关拦江矶石垒，亦经提督黄翼升、总兵许云发奏水师各营攻入。曾国荃由太平门倒口进，登龙广山督阵，诸将士倍加奋勇，十荡十决，纵横鏖战，贼众大溃。自十六日午时起至日暮，歼毙悍贼数万，攻毁各伪府数十处。惟逆首伪城未破，死党万余跧伏不出，官军四面围攻，釜底游魂，谅难久稽显戮。仍着曾国荃等严饬各军，力拔伪城，歼擒巨逆，以伸天讨而快人心。此次力攻诸臣，俟曾国藩将详细战状奏到时，即行渥沛恩施，同膺懋赏。钦此。

166．附录廷寄　金陵外城既破着曾国荃竭力攻拔洪逆所踞伪城李鸿章仍遵前旨驰助攻剿并分投堵截逸贼七月初五日

同治三年七月初五日，准兵部火票递到议政王军机大臣字寄——

钦差大臣协办大学士两江总督曾国藩、江苏巡抚李鸿章、浙江巡抚曾国荃：

同治三年六月二十六日奉上谕：

李鸿章奏，金陵克复，改派各军分投堵剿一折。前据曾国荃等奏，官军克复金陵外城，毙贼数万，洪逆坚踞伪城，官军四面围攻，不过一二日即可剿清全匪等语。连日翘盼捷音，未据续报，殊深廑系。该逆死党尚有万余，曾国荃于攻克大城时，即应一鼓作气，将伪城尽力攻拔，生擒首逆。乃因大势粗定，遽回老营，恐将士等贪取财物，因而懈弛万一。该逆委弃辎重，饵我军士，而潜出别道，乘我不备，冀图一逞，或伺间奔窜，冲出重围，均不可不虑。着曾国藩饬令曾国荃督率将士，迅将伪城克日攻拔，歼擒首逆，以竟一篑之功，同膺懋赏。倘曾国荃骤胜而骄，令垂成之功或有中变，致稽时日，必惟曾国荃是问。

李鸿章于前日奏到，派出王永胜、刘铭传等军，并携带炸炮队助攻金陵，当经谕知金陵外城已破，而伪城未拔，仍令迅往助攻。乃本日遽奏，接曾国荃飞咨，金陵已于十六日午刻克复。是李鸿章于伪城未拔情形尚未知悉，军情变幻紧要，着李鸿章仍遵前旨，饬令派出各军携带炸炮火器，星驰前往金陵协力攻剿。此外，如有逸出之贼，仍着会合分守要隘，各军分投截剿，毋令一名漏网。将此由六百里加紧各谕令知之。钦此。

遵旨寄信前来。

167．附录廷寄　答官军攻克孝丰进规湖郡后各军仍应认真防剿力截纷窜七月初三日

同治三年七月初三日，准兵部火票递到议政王军机大臣字寄——

钦差大臣协办大学士两江总督曾国藩、闽浙总督兼署浙江巡抚左宗棠、江苏巡抚李鸿章：

同治三年六月二十三日奉上谕：

左宗棠奏，官军进规湖郡获胜，并攻克孝丰县城，生擒首逆一折。本日已明降谕旨，将出力之知府刘璈等照所请分别奖励矣。孝丰既克，则湖州、安吉贼势渐孤，左宗棠已令杨昌濬进攻安吉，恐梅溪、四安等处之贼齐心救援，将有腹背受敌之患。李鸿章檄饬长兴得胜之军，分攻四安以牵贼势，必须湖州之贼与安吉划而为二，方可收功湖州。东路水陆各营，已迭获胜仗，扫荡贼垒不少。左宗棠即督饬蒋益澧等各营水陆夹攻，必须一鼓作气，迅克坚城。此时金陵外城克复，洪逆已如釜鱼阱兽，恐各处贼匪均无固志，势必纷纷图窜，且太湖广袤数百里，江浙路路可通，尤须严密防维，以免疏漏。

其广德之贼，恐与徽、浙各逆互相联络，是皖南一路殊难净绝。曾国藩、左宗棠均须随时兼顾，免致临时棘手。苏、常各属地方，李鸿章饬各路守将认真防范，无稍大意。

左宗棠另片奏，林正杨花旗一股，已由闽回窜江西，惟延、建、邵、汀一带盗匪素多，急应速予诛锄，以清内患。现在康国器之军，已抵邵郡，张运兰已由江西入汀州，该督即饬令该员等，各将边境腹地匪徒迅速剿洗，无任续有窜入闽省。将吏如有不能得力者，仍遵前旨严为甄汰，均随时与徐宗咨商会办，勿稍瞻顾。将此由六百里各谕令知之。钦此。

遵旨寄信前来。

168．奏报攻克金陵尽歼全股悍贼并生俘逆酋李秀成洪仁达折 [1] 六月二十三日

奏为克复金陵，全股悍贼尽数歼灭，恭报详细情形，仰祈圣鉴事。

窃照官军攻克金陵，业经浙江抚臣曾国荃将大概情形，于十六日亥刻会同臣等驰奏在案。兹据曾国荃十九日咨称，此次攻城剿洗老巢之难，与悍贼拚死鏖战之苦，实为久历戎行者所未见。自得天堡城后，城中防守益密，地堡城扼住隘路，百计环攻，无隙可乘，直至五月三十日，始经李祥和、罗逢元、王远和、黄润昌、陈寿武、熊上珍、王仕益等率队攻克，占取龙膊子山阴，居高临下，势在掌握。自六月初一日起，各营轮流苦攻，伤亡极多。李臣典侦知城内米麦尚足支持数月，又见我军地道三十余穴都已无成，官军五万余人筋力将疲，若不趁此攻克，事久变生，深为可惧。李臣典愿率吴宗国等从贼炮极密之处重开地道，萧孚泗、黄润昌、熊登武、王远和愿距城十数丈修筑炮台数十座，通派各营队伍刈割湿芦、蒿草堆捆山积，上复沙土。左路地势甚高，利于声攻，右路地势极低，利于潜攻，如是者半月，未曾一刻稍休，肉薄相逼，损伤精锐不可胜数。总兵陈万胜、王绍义、郭鹏程等素称骁将，数日之内，次第阵亡，尤堪悯恻。十五夜四更，地道装药之时，曾国荃与李臣典正在洞口筹商一切，忠酋李秀成突出死党数百人，由太平门傍城根直犯地道大垒；别从朝阳门东角出数百人，装官军号衣，持火蛋延烧各炮垒及附近湿芦蒿草。官军久劳之后，夜深几为所乘，赖伍维寿、李臣典、黄廷爵、张诗日堵住左路，毙贼无算；彭毓橘、熊上珍、陶立忠等堵杀右路，擒斩亦多，幸克保全洞口。十六早向明，曾国荃将四路队伍调齐，预饬各军稳站墙濠，严防冲突，惟将太平门、龙膊子一带自黎明攻至午刻，李臣典报地道封筑口门安放引线，曾国荃悬不赀之赏，严退后之诛，刘连捷、朱洪章、武明良、伍维寿、熊登武、陈寿武、李臣典、张诗日，各率营官席地敬听，愿具军令状，誓死报国。遂传令即刻发火，霹雳一声，揭开城垣二十余丈，烟尘蔽空，砖石满谷。武明良、伍维寿、朱洪章、谭国泰、刘连捷、张诗日、沈鸿宾、罗雨春、李臣典等皆身先士卒，直冲倒口而入，各弁勇蚁附齐进，锐不可当。而左路城头之贼，以火药倾盆烧我士卒，死者甚众，大队因之稍却。经彭毓橘、萧孚泗、李祥和、萧庆衍、萧开印等以大刀手刃数人，由是弁勇无一退者。而武明良、伍维寿、朱洪章、刘连捷、谭国泰、张诗日等各率队伍登龙广山，与右路太平门之贼排列轰击，移时贼乃却退。李祥和、王仕益从太平门月城攻入。群贼知此次地道缺口，不复似前次之可以堵御矣。维时，官军分四路剿击：王远和、王仕益、朱洪章、罗雨春、沈鸿宾、黄润昌、熊上珍等进击中路，攻伪天王府之北。刘连捷、张诗日、谭国泰、崔文田等进击右路，由台城趋神策门一带，适朱南桂、朱惟堂、梁美材等亦率队从神策门地道之旁梯攻而入，相与会合齐进，兵力益厚，直鏖战至狮子山，夺取仪凤门。其中左一路，则有彭毓橘率罗朝云、赵清河、黄东南与武明良、武明善、武义山等由内城旧址直击至通济门。左路则有萧孚泗、熊登武、萧庆衍、萧开印率萧致祥、周恒礼、李泰山、萧清世、萧恒书、朱吉玉、赵太和、刘长槐、萧上林等分途夺取朝阳、洪武二门，城上守陴、城门守楼之贼及附近一带贼队，悉被杀戮。其抄截疾驰，各路同一神速；其留兵置守，各门同一布置。此十六日地道成功、城中鏖战及东北两路抄剿之情形也。

方我军大队之抵龙广山也，西南守陴之贼犹植立未动，迨夺取朝阳门，贼始乱次。而罗逢元、张定魁、彭椿年、张光明、杨西平、何鸣高、彭光友、熊绍濂、罗兴祥、叶必信等各率所部，从聚宝门之西旧地道缺口仰攻而入，李金洲、胡松江、朱文光、武交清、刘湘南，易孔昭、戴名山、张正荣等率队从通济门月城缘梯而上，而陈湜、易良虎、易良豹、龙清垣率吴隆海、张叶江、晏恭山、冯盛德、陈汝俊、刘定发各营，则猛攻旱西、水西两门月城。伪忠王李秀成方率死党狂奔，将向旱西门夺路冲出，适为陈湜大队所阻遏，乃仍转回清凉山。江南提督黄翼升率许云发等水师各营攻夺中关拦江矶石垒，乘胜猛攻滨江之城，遂与陈湜、易良虎等夺取水西、旱西两门，将守贼歼尽。由是全城各门皆破，大势已定。日色将暝，陈湜、易良虎遥见忠酋贼队隐匿西南房屋如鳞之内，益戒所部严防贼冲。彭毓橘置守聚宝门、通济门，李臣典、李祥和扼守太平门，黄润昌、王远和、朱洪章等见星收队，结为圆阵，站立龙广山，稍资休息。此水陆各军攻克西南两城及分守要隘、预防贼股冲突之情形也。

方朱洪章等与贼搏战于伪天王府城北之时，沈鸿宾、周恒礼、袁大升等率队从左路卷旗疾趋，绕伪城之东，设伏出奇，为擒渠扫穴之计。迨朱洪章战马带伤，悍贼隐扼石桥，我军队伍不能飞越城河绕伪城之西，当日暮苦战之后，正兵收队龙广山，而伏兵深入，由伪城之东逶迤而南，不能收队，时已三更矣。伪忠王传令群贼将天王府及各伪王府同时举火焚烧，伪宫殿火药冲霄，烟焰满城。袁大升、周恒礼、沈鸿宾等见伪殿前南门突出悍贼千余人，执持军器洋炮，向民房街巷而去，知是洪逆窜至民房，遂率队腰截击之，杀贼七百余人，夺伪玉玺二方、金印一方，宽广约七寸，即洪酋僭用之印也。其伪宫殿侍女缢于前苑内者，不下数百人，死于城河者不下二千余人。其时伪城火已燎原，不可向迩，街巷要道，贼均延烧塞衢，官军以暮夜路径生疏，不能巷战，遂收队占城。此十六夜攻破伪天王内城、毙贼极多之情形也。

是夜四更有贼一股，假装官军号衣号补，手持军器洋枪，约千余人，向太平门地道缺口冲突。经昆字、湘后、左、右各营截击，多用火桶火蛋焚烧，人马死者已多，约尚有六七百人骑马冲出，向孝陵卫、定林镇一路而逃。伍维寿、杨钿南、陶立忠等急率马队跟追，曾国荃一闻骑贼装扮官军逃出之信，即加派张定魁、李泰山、黄万鹏、黄廷爵等马队七百骑追之，并飞咨溧水、东坝、句容各守将会合追剿。直至十九日酉刻，伍维寿、黄万鹏等回营面禀，追至纯化镇，生擒伪烈王李万材，带领前进追至湖熟镇，见逃贼在前，当经马队围住，全数斩刈，未留一人。又追至溧阳，据百姓言前路并无贼踪。经过曾国荃亲讯，李万材供称：城破后，伪忠王之兄巨王、幼西王、幼南王、定王、崇王、璋王乘夜冲出，被官军马队追至湖熟桥边，将各头目全行杀毙，更无余孽。又据城内各贼供称，首逆洪秀全实系本年五月间官军猛攻时服毒而死，瘗于伪宫院内，立幼主洪福瑱重袭伪号。城破后，伪幼主积薪宫殿，举火自焚等语。应俟伪宫火熄，挖出洪秀全逆尸，查明自焚确据，续行具奏。

至伪忠王李秀成一犯，城破受伤，匿于山内民房。十九夜，提督萧孚泗亲自搜出，并搜擒王次兄洪仁达。二十日，曾国荃亲讯，供认不讳。应否槛送京师，抑或即在金陵正法，咨请定夺。其余两广、两湖、江北多年悍贼，十七、十八等日，曾良佐、周光正、邓吉山、刘泰财、聂福厚、谭信高、胡克安、朱连甲、王春华、黎冠湘、彭维祥、陈万合、朱连泗、谢三洪、李臣荣、彭玉堂、刘金兰等分段搜杀，三日之间，毙贼共十余万人，秦淮长河尸首如麻。凡伪王、伪王将、天将及大小酋目约有三千余名，死于乱军之中者居其半，死于城河沟渠及自焚者居其半，三日夜火光不息。至十九日尚有贼踞高屋之颠以洋枪狙击官军者。此马队穷追逸出之贼及搜剿首逆并群贼之情形也。

现在派营救火，掩埋贼尸，安置难民妇女，料理善后事宜，百绪繁兴。窃念金陵一军围攻二载有奇，前后死于疾疫者万余人，死于战阵者八九千人，令人悲涕，不堪回首，仰赖皇上福威，迄今乃得收寸效等情，由曾国荃咨报前来。臣等伏查洪逆倡乱粤西，于今十有五年，窃踞金陵亦十二年，流毒海内，神人共愤。我朝武功之盛超越前古，屡次削平大难，焜耀史编。然如嘉庆川楚之役，蹂躏仅及四省，沦陷不过十余城。康熙三藩之役，蹂躏尚止十二省，沦陷亦第三百余城。今粤匪之变，蹂躏竟及十六省，沦陷至六百余城之多，而其中凶酋悍党如李开方守冯官屯，林启容守九江，叶芸来守安庆，皆坚忍不屈。此次金陵城破，十万余贼无一降者，至聚众自焚而不悔，实为古今罕见之剧寇。然卒能次第荡平，刬除元恶，臣等深维其故，盖由我文宗显皇帝盛德宏谟，早裕戡乱之本。宫禁虽极俭啬，而不惜巨饷以募战士；名器虽极慎重，而不惜破格以奖有功；庙算虽极精密，而不惜屈己以从将帅之谋。皇太后、皇上守此三者，悉循旧章而加之，去邪弥果，求贤弥广，用能诛除僭伪，蔚成中兴之业。臣等忝窃兵符，遭逢际会，既恸我文宗不及目睹献馘告成之日，又念生灵涂炭为时过久，惟当始终慎勉，扫荡余匪，以苏孑黎之困，而分宵旰之忧。此次应奖应恤人员，另缮清单，吁恳恩施。臣国藩拜折后，即行驰赴金陵。李秀成、洪仁达应否献俘，俟到金陵后察酌具奏。所有金陵克复、全股悍贼尽数歼灭缘由，谨会同陕甘总督臣杨岳斌、兵部侍郎臣彭玉麟、江苏巡抚臣李鸿章、浙江巡抚臣曾国荃恭折由驿六百里加紧驰奏，伏乞皇太后、皇上圣鉴训示。谨奏。

附保单

谨将攻克金陵最为出力之文武各员，缮具清单，恭呈御览。

陆师各营：

记名提督河南归德镇总兵李臣典。该提督矢志灭贼，屡于子石如雨之中，抢挖地道，受伤两次，克日成功，实属谋勇过人。溯查成案，平逆首功，给予非常旷典，非臣下所敢奏请。应如何破格优奖之处，恭候圣裁。

提督衔记名总兵朱洪章、武明良、熊登武，记名总兵伍维寿。该总兵等攻剿金陵，劳苦功多，此次抢入倒口，首先登城，追戳逆酋，立功甚伟。均请以提督记名，无论提督、总兵缺出，尽先简放。应再如何优奖之处，出自逾格天恩。

布政使衔记名按察使刘连捷。该员忠勇过人，饶有将帅之才，此次抢入倒口，首先登城，尤为非常出力。请以布政使交军机处记名，遇缺简放。应再如何优奖之处，出自逾格天恩。该员业经蒙恩赏穿黄马褂，合并声明。

福建陆路提督萧孚泗，记名提督张诗日。该提督等忠勤勇敢，劳苦功多，此次攻克坚城，善顾全局，实属非常出力。应如何优奖之处，出自逾格天恩。该二员均经蒙恩赏穿黄马褂，合并声明。

布政使衔记名道彭毓橘。该员总理营务，智勇兼资，料敌如神，能顾大局，此次冒险抢登，非常出力。请以布政使交军机处记名，尽先简放。应再如何优奖之处，出自逾格天恩。

花翎总兵衔副将吴宗国，记名总兵何玉贵、杨喜贵。该总兵等冒险抢挖地道，克日成功，抢登倒口，多杀贼酋，非常出力。均请以提督记名，简放实缺，并均赏给正一品封典；杨喜贵并请赏给勇号。

记名提督朱南桂、萧庆衍、李祥和、萧开印、罗逢元。该提督等有谋有勇，忠爱出于性生，攻剿金陵，功绩极多，此次于酷暑烈日之中，昼夜辛勤，又能奋勇登城，身先士卒。应如何格外优奖之处，出自天恩。

记名总兵罗雨春、朱惟堂，总兵衔副将沈鸿宾。该总兵等抢挖地道，劳苦已极，此次首先登城，多杀贼酋，尤为非常奋勇，功绩甚伟。均请以提督记名简放，并赏给勇号，给予一品封典。

花翎浙江补用道黄润昌。该员智虑过人，勇敢任事，尤能存心爱民，此次攻克坚城，出力最久，立功甚巨，请以按察使交军机处记名，遇缺简放，并加布政使衔，赏给勇号。

花翎按察衔候选道陈湜，花翎盐运使衔江苏即补道易良虎、彭椿年。该员等总理营务，忠勇卓著，治军爱民，有条有理，才大心细，实属善顾大局，此次攻克坚城，擒杀贼酋，劳苦功多，陈湜、易良虎均请以按察使交军机处记名，遇缺简放，并加布政使衔；彭椿年请交军机处记名，遇有道员缺出，请旨简放，并赏加布政使衔。

记名总兵谭国泰、周光正。该总兵抢挖地道，劳苦功多，此次首先登城，实属奋不顾身，立功甚大，请以提督记名，无论提督、总兵缺出，尽先简放，并赏给正一品封典。

花翎即选知府武明善，花翎江苏补用知府易良豹。该员等苦战苦守，谋勇兼优，劳绩甚伟，此次攻克坚城，尤为非常出力，均请以道员交军机处记名，遇缺简放，并赏给勇号；武明善并加按察使衔。

花翎参将陶立忠、黄廷爵。该员等首先登城，非常出力，均请免补副将，以总兵记名简放，并赏给勇号。

记名提督张光明、曾良佐。该提督等身先士卒，劳苦功多，此次奋勇克城，尤为出力。应如何奖励之处，出自天恩。

提督衔记名总兵王仕益、张定魁、成东昂、胡松江，记名总兵崔文田、萧致祥。该总兵等冒暑抢挖地道，奋勇登城，尤为出力，均请以提督记名，无论提督、总兵缺出，尽先简放；张定魁、成东昂并赏给正一品封典。

总兵衔花翎副将王远和，提督衔记名总兵晏恭山、朱吉玉、赵太和、刘长槐，记名总兵赵清河、黄东南、刘湘南、凌有和、叶必信、王清泉。该员等苦战苦守，出力最多，立功甚巨，此次攻克坚城，尤属非常奋勇，均请以提督记名简放。

记名总兵武义山、赵三元、武交清、王上国、邓吉山、杨西平、罗朝云、朱文光、葛奇益、陈致祥，总兵衔花翎副将吴次汉，花翎副将陈寿武。该总兵等攻城克垒，劳绩最多，此次擒杀贼酋，立功甚巨，均请以提督记名简放，并赏给正一品封典。

记名总兵彭言志、邓泰福、刘盛德，总兵衔安徽补用副将李定元。该总兵等攻克坚城，擒杀贼酋，尤为非常出力，均请以提督记名简放，并赏给勇号。

候补八旗教习湖南黔阳县拔贡生易孔昭，花翎安徽补用直隶州知州龙清垣。该员等胆识坚定，器宇宏深，此次攻克省城，战功最著。易孔昭请免补本班，以知县不论双单月遇缺即选，并加同知衔，赏戴花翎；龙清垣请免补本班，以知府仍留安徽补用，并加道衔。

花翎总兵衔副将熊上珍、梁美材、戴名山、冯盛德、朱唐洲、罗宣禄、彭光友、王佩琼，花翎副将李泰山、张正荣、罗兴祥、刘定发，花翎参将杨钾南、黄万鹏。该员等苦战苦守，功绩最多，此次攻克坚城，多杀贼酋，实属尤为出力，均请以总兵记名简放，并赏给勇号，熊上珍并赏给二品封典。

花翎副将周恒礼、李金洲。该员等苦战苦守，力克坚城，多杀贼酋，实属尤为出力，请以总兵记名简放，加提督衔，并赏给勇号。

花翎副将萧清世，花翎总兵衔副将吴隆海、张叶江、熊绍濂。该员等苦战苦守，力克坚城，擒杀贼酋，均请以总兵记名简放，加提督衔，并赏给一品封典。

记名总兵萧上林、萧恒书、蒋照临。该总兵等战守兼优，最为出力。蒋照临请赏给一品封典，并加提督衔；萧上林请赏给正二品封典，并赏给勇号；萧恒书请加提督衔，并赏给勇号。

花翎副将陈汝俊、梁里仁，花翎四川补用参将何鸣高，花翎参将衔游击袁大升，花翎游击李臣荣、万如云。该员等攻克坚城，奋勇异常，战功最著。陈汝俊请赏给勇号，并加总兵衔；梁里仁请以总兵记名简放；何鸣高请免补本班，以副将仍留四川补用，并赏给勇号；袁大升、李臣荣、万如云均请免补参将，以副将尽先补用，李臣荣并赏给勇号。

记名总兵胡克安。该总兵苦战苦守，出力最多，此次攻克坚城，立功甚巨，请以提督记名简放。

花翎副将朱云章、黎冠湘，总兵衔花翎副将王春华，花翎副将彭维祥、陈万合、聂福厚，湖南补用副将刘泰财。该员等苦战苦守，力克坚城，擒杀贼酋，立功甚巨，均请以总兵记名简放，赏加提督衔。

记名总兵朱连甲。该总兵出力最久，立功甚巨，请赏给勇号，并加提督衔。

花翎副将谭位高，花翎副将衔即补参将朱涟泗。该员等抢挖地道，劳苦功多，此次攻克坚城，尤为出力，均请以总兵记名简放，并赏给勇号。

花翎副将衔湖南补用参将谢三洪，花翎游击邱得福、舒开朝，蓝翎游击萧洪胜。

该员等冒暑抢挖地道，奋勇登城，杀贼尤多。谢三洪请免补参将，以副将仍留湖南尽先补用，并加总兵衔；邱得福、舒开朝请免补游击，以参将尽先补用，并加副将衔；萧洪胜请免补游击，以参将尽先补用，并赏换花翎。

蓝翎游击刘金兰，蓝翎守备彭玉堂。该员等抢挖地道，劳苦功多，此次攻克坚城，尤为出力。刘金兰请免补参将，以副将尽先补用；彭玉堂请免补游击，以参将尽先补用，并均请赏换花翎。

水师各营：

江南提督世袭云骑尉黄翼升。该提督忠勇朴诚，治军爱民，能顾大局，素以平贼为志，始终不懈，此次来金陵助剿，不辞劳瘁，战功甚伟，应如何优奖之处，恭候圣裁。再，该提督业经蒙恩赏穿黄马褂，合并声明。

总兵衔花翎副将许云发，花翎尽先副将陶树恩、吴家榜、易洪达。该员等严防江面，断贼接济，此次攻克中关拦江矶石垒，入城擒杀贼酋，尤为出力，均请以总兵记名简放。许云发并赏加提督衔。

记名提督周国兴，记名总兵傅敏才、罗宏裕、张元龙，副将殷定文、赖迎发。该总兵等严防江面，断贼接济，此次攻克中关拦江矶石垒，克复城池，尤为出力。周国兴遇有提督总兵缺出，请旨先行简放；傅敏才、罗宏裕、张元龙均请以提督记名简放；殷定文、赖迎发均请以总兵记名简放，并赏给勇号。

记名总兵杨宏胜，尽先游击卢福良，补用副将康寿怡、萧国仕，尽先游击易嵩祝、杨友胜。该总兵等严断江面接济，昼夜辛勤，此次攻克中关拦江矶石垒，克复城池，尤为出力。杨宏胜请赏加提督衔；卢福良请以参将尽先补用，并赏加副将衔；康寿怡、萧国仕均请赏给勇号；易嵩祝、杨友胜均请以参将尽先补用，并赏给勇号。

[1] 此件与官文会衔具奏，杨岳斌、彭玉麟、李鸿章、曾国荃附衔。

169．附录明谕　江宁全城克复洪逆自焚贼党悉歼嘉赏曾国藩等有功诸员仍命槛送李秀成诸逆来京讯明正法并觅获洪秀全尸体剉尸枭示传首七月初十日

同治三年七月初十日，准兵部火票递到同治三年六月二十九日内阁奉上谕：

本日官文、曾国藩由六百里加紧红旗奏捷，克复江宁省城，逆首自焚，贼党悉数歼灭，并生擒李秀成、洪仁达等逆一折。览奏之余，实与天下臣民同深嘉悦。发逆洪秀全自道光三十年倡乱以来，由广西窜两湖三江，并分股扰及直隶、山东等省，逆踪几遍天下。咸丰三年占踞江宁省城，僭称伪号，东南百姓遭其荼毒，惨不忍言，罪恶贯盈，神人共愤。我皇考文宗显皇帝赫然震怒，恭行天讨，特命两湖总督官文为钦差大臣，与前任湖北巡抚胡林翼肃清楚北上游。胡林翼驻扎宿松一带，筹办东征事务。复特授曾国藩为两江总督，并命为钦差大臣，东征江、皖贼匪，号令既专，功绩日著。十一年七月，我皇考龙驭上宾，其时江、浙郡县半就沦陷，遗诏谆切，以未能迅歼逆氛为憾。朕以冲幼寅绍丕基，祗承先烈，恭奉两宫皇太后垂帘听政，指示机宜，授曾国藩协办大学士，节制四省军务，以一事权。该大臣自受任以来，即建议由上游分路剿办，饬彭玉麟、杨岳斌、曾国荃等水陆并进，迭克沿江城隘百余处，斩首外援逆匪十数万人，合围江宁，断其接济。本年六月十六日，曾国荃率诸将士克复江宁外城，杀贼数万，逆首洪秀全其悍党，仍踞内城，抵死抗拒。兹复据曾国藩奏，官军自得天堡伪城后，贼中防守益密，五月三十日，李祥和等率队攻克占取龙膊子山。六月初一等日，各营轮流苦攻，李臣典率吴宗国等，从贼炮极密之处重开地道。萧孚泗等修筑炮台，肉博相逼。十六日黎明，曾国荃将四路队伍调齐，地道火发，揭开城垣二十余丈，李臣典、武明良等身先士卒，直冲倒口而入，各员勇蚁附齐进。左路城头之贼，以火药倾盆烧我士卒，死者甚多，大队稍却，彭毓橘、萧孚泗等手刃数人，由是员勇无一退者。武明良等率队登龙广山，与右路太平门之贼排列轰击，贼始却退。李祥和等从太平门月城攻入，王远和等进击中路，攻伪天王府之北。刘连捷等亦率队从神策门地道之旁梯攻而入，相与会合齐进，鏖战至狮子山，夺取义〔仪〕凤、朝阳等门。罗逢元从聚宝门门西旧地道缺口仰攻而入，李金洲从通济门月城缘梯而上，陈湜等各营则猛攻旱西、水西两门，月城伪忠王李秀城率死党狂奔，将向旱西门夺路而逃，为陈湜大队所阻遏，仍转回清凉山。黄翼升等水师各营攻夺中关拦江矶石垒，乘胜猛攻滨江之贼，与陈湜、易良虎等夺取水西、旱西两门，由是全城各门皆破。三更时，伪天王府及各伪王府同时火起，烟焰蔽空，洪逆率悍党千余人冲出伪殿前南门，窜至民房，袁大升等率队腰截，斩七百余名，夺获洪酋僭用玉玺二方，金印一方。四更后，贼股千余人假装官军号衣，向太平门地道缺口冲突，经昆字、湘后等营截击，曾国荃加派马队追至纯化镇，生擒伪烈王李万材。复追至湖熟镇，将逃贼全数斩刈无遗。据曾国荃亲讯李万材供称，城破后伪忠王之兄巨王、幼西王、幼南王、定王、崇王、璋王乘夜冲出，被官军马队追及，将各头目全行杀毙。又据城内各贼供称，首逆洪秀全实于本年五月服毒而死，葬于伪宫院内。伪幼主洪福瑱重袭伪号，城破后洪福瑱积薪自焚。李秀成一犯城破受伤，匿于山内民房，经萧孚泗亲自搜出。并搜擒伪王次兄洪仁达，其余两广、两湖等处多年悍贼，经各将士于十七八日搜杀净尽，三日之内毙贼共十余万人。伪王、伪主将、天将及大小酋目约三千余名，无一得脱者。此皆仰赖昊苍眷佑，列圣垂休，两宫皇太后孜孜求治，识拔人材，用能内外一心，将士用命，成此大功，上慰皇考在天之灵，下孚薄海臣民之望，自惟藐躬凉德，何以堪此！追思先皇未竟之志，不克亲见成功，悲怆之怀，何能自已。此次洪逆倡乱粤西，于今十有五年，窃据江宁亦十二年，蹂躏十数省，沦陷数百城，卒能次第荡平，歼除元恶。该领兵大臣等，栉风沐雨，艰苦倍尝，允宜特沛殊恩，用酬劳勚。

钦差大臣协办大学士两江总督曾国藩，自咸丰三年在湖南首倡团练，创立舟师，与塔齐布、罗泽南等屡建殊功，保全湖南郡县，克复武汉等城，肃清江西全境。东征以来，由宿松克潜山、太湖，进驻祁门，迭复徽州郡县，遂拔安庆省城，以为根本；分檄水陆将士，规复下游州郡。兹幸大功告成。逆首诛锄，实由该大臣筹策无遗，谋勇兼备，知人善任，调度得宜。曾国藩着加恩赏加太子太保衔，锡封一等侯爵，世袭罔替，并赏戴双眼花翎。

浙江巡抚曾国荃，以诸生从戎，随同曾国藩剿贼数省，功绩颇著，咸丰十年由湘募勇，克复安庆省城。同治元、二年连克巢县、含山、和州等处，率水陆各营进逼金陵，驻扎雨花台，攻拔伪城。贼众围营，苦守数月，奋力击退。本年正月克复钟山石垒，遂合江宁之围。督率将士鏖战，开挖地道，躬冒矢石半月之久，未经撤队，克复全城，歼除首恶，实属坚忍耐劳，公忠体国。曾国荃着赏加太子少保衔，锡封一等伯爵，并赏戴双眼花翎。

记名提督李臣典，于枪炮丛中抢挖地道，誓死灭贼，从倒口首先冲入，众军随之，因而得手，实属谋勇过人。着加恩锡封一等子爵，并赏穿黄马褂，赏戴双眼花翎。

萧孚泗督办炮台，首先夺门而入，并搜获李秀成、洪仁达巨逆，实属勋劳卓著。着加恩锡封一等男爵，并赏戴双眼花翎。

记名总兵朱洪章、武明良、熊登武、伍维寿，均着交军机处记名，无论提督、总兵缺出，尽先提奏，并赏穿黄马褂，赏给骑都尉世职。

记名按察使刘连捷，着交军机处记名，遇有布政使缺出，请旨简放，并赏加头品顶戴，赏给骑都尉世职。

提督张诗日，着以提督遇缺提奏，并加恩赏给一等轻车都尉世职。

记名道彭毓橘，着交军机处记名，遇有布政使缺出，请旨简放，并赏给一等轻车都尉世职。

副将吴宗国、总兵何玉贵、杨喜贵，均着交军机处记名，遇有提督缺出，尽先提奏，并赏给正一品封典；杨喜贵并赏给捷勇巴图鲁名号。

提督朱南桂、萧庆衍、李祥和、萧开印、罗逢元，均着赏穿黄马褂，赏给云骑尉世职。

总兵罗雨春、朱惟堂，副将沈鸿宾，均着交军机处记名，遇有提督缺出，请旨简放，并赏给一品封典；罗雨春并赏给捷勇巴图鲁名号，朱惟堂并赏给敏勇巴图鲁名号，沈鸿宾并赏给勃勇巴图鲁名号。

道员黄润昌，着交军机处记名，遇有按察使缺出，请旨简放，并赏加布政使衔，赏给勋勇巴图鲁名号。

陈湜、易良虎，均着交军机处记名，遇有按察使缺出，请旨简放，并赏加布政使衔。

彭椿年着交军机处记名，遇有道员缺出，请旨简放，并赏加布政使衔。

总兵谭国泰、周光正均着交军机处记名，无论提督、总兵缺出，尽先提奏，并赏给正一品封典。

知府武明善、易良豹，均着以道员交军机处记名，遇有缺出，请旨简放；武明善并赏加按察使衔，赏给精勇巴图鲁名号；易良豹并赏给武勇巴图鲁名号。

参将陶立忠、黄廷爵，均着免补副将，以总兵记名简放；陶立忠并赏给果勇巴图鲁名号，黄廷爵并赏给振勇巴图鲁名号。

记名提督张光明、曾良佐，均着加恩赏穿黄马褂。

总兵王仕益、张定魁、成东昂、胡松江、崔文田、萧致祥，均着交军机处记名，无论提督、总兵缺出，尽先提奏；张定魁、成东昂并赏给正一品封典。

副将王远和、总兵晏恭山、朱吉玉、赵太和、刘长槐、赵清河、黄东南、刘湘南、凌有和、叶必信、王清泉，均着以提督记名简放。

总兵武义山、赵三元、武交清、王上国、邓吉山、杨西平、罗朝云、朱文光、葛奇益、陈致祥，副将吴次汉、陈寿武，均着以提督记名简放，并赏给正一品封典。

总兵彭言志、邓泰福、刘盛德，副将李定元，均着以提督记名简放；彭言志并赏给彪勇巴图鲁名号，邓泰福并赏给诚勇巴图鲁名号，刘盛德并赏给义勇巴图鲁名号，李定元并赏给锋勇巴图鲁名号。

候补教习易孔昭，着免补本班，以知县不论双单月遇缺即选，并赏加同知衔，赏戴花翎。

候补直隶州知州龙清垣，着免补本班，以知府仍留安徽补用，并赏加道衔。

副将熊上珍、梁美材、戴名山、冯盛德、朱唐洲、罗宣禄、彭光友、王佩琼、李泰山、张正荣、罗兴祥、刘定发，参将杨钾南、黄万鹏，均着以总兵记名简放；熊上珍并给予二品封典，赏给懋勇巴图鲁名号；梁美材并赏给利勇巴图鲁名号，戴名山并赏给谋勇巴图鲁名号，冯盛德并赏给展勇巴图鲁名号，朱唐洲并赏给志勇巴图鲁名号，罗宣禄并赏给克勇巴图鲁名号，彭光友并赏给动勇巴图鲁名号，王珮琼并赏给技勇巴图鲁名号，李泰山并赏给新勇巴图鲁名号，张正荣并赏给戢勇巴图鲁名号，罗兴祥并赏给迅勇巴图鲁名号，刘定发并赏给资勇巴图鲁名号，杨钾南并赏给伟勇巴图鲁名号，黄万鹏并赏给力勇巴图鲁名号。

副将周恒礼、李金洲，均着交军机处记名，遇有总兵缺出，请旨简放，并赏加提督衔；周恒礼并赏给倍勇巴图鲁名号，李金洲并赏给雄勇巴图鲁名号。

副将萧清世、吴隆海、张叶江、熊绍濂，均着交军机处记名，遇有总兵缺出，请旨简放，并赏加提督衔，赏给一品封典。总兵蒋照临，着赏给一品封典，并赏加提督衔；萧上林着赏给正二品封典，并赏给制勇巴图鲁名号；萧恒书着赏加提督衔，并赏给动勇巴图鲁名号。

副将陈汝俊，着赏加总兵衔，并赏给匡勇巴图鲁名号；梁里仁着交军机处记名，遇有总兵缺出，请旨简放。

参将何鸣高，着免补本班，以副将仍留四川补用，并赏给效用巴图鲁名号；袁大升、李臣荣、万如云，均着免补参将，以副将尽先补用；李臣荣并赏给协勇巴图鲁名号。

总兵胡克安，着交军机处记名，遇有提督缺出，请旨简放。

副将朱云章、黎冠湘、王春华、彭维祥、陈万合、聂福厚、刘泰财，均着交军机处记名，遇有总兵缺出，请旨简放，并赏加提督衔。

总兵朱连甲，着赏加提督衔，并赏给毅勇巴图鲁名号。

副将谭位高、参将朱涟泗，均着交军机处记名，遇有总兵缺出，请旨简放；谭位高并赏给硕勇巴图鲁名号，朱涟泗并赏给威勇巴图鲁名号。

参将谢三洪，着免补参将，以副将仍留湖南尽先补用，并赏加总兵衔。

游击邱得福、舒开朝，均着免补游击，以参将尽先补用，并赏加副将衔；萧洪胜，着免补游击，以参将尽先补用，并赏换花翎。

刘金兰，着免补参将，以副将尽先补用；守备彭玉堂，着免补游击，以参将尽先补用。以上二员，并着赏换花翎。

江南提督黄翼升，着赏给一等轻车都尉世职。

副将许云发、陶树恩、吴家榜、易洪达，均着以总兵记名简放；许云发并赏加提督衔。

记名提督周国兴，着遇有提督、总兵缺出，先行请旨简放。

总兵傅敏才、罗宏裕、张元龙，均着以提督记名简放。

副将殷定文、赖迎发，均着以总兵记名简放；殷定文并赏给动勇巴图鲁名号，赖迎发并赏给晋勇巴图鲁名号。

总兵杨宏胜，着赏加提督衔，游击卢福良，着以参将尽先补用，并赏加副将衔。副将康寿怡，着赏给锐勇巴图鲁名号，萧国仕，着赏给烈勇巴图鲁名号。游击易嵩祝、杨友胜，均着以参将尽先补用，易嵩祝并赏给靖勇巴图鲁名号，杨友胜并赏给固勇巴图鲁名号。

发去奖武银牌四百面，赏给有功将士，交曾国藩分给其阵亡之花翎副将陈万胜〈等〉。

记名总兵郭鹏程、王绍义，功绩卓著，力战捐躯，深堪悯恻，均着照提督例议恤，并加恩各赏给三等轻车都尉世职。花翎副将衔参将熊祖泗、刘永成，花翎副将熊祖锡，均着照总兵例议恤。蓝翎参将张志斌、游击周易才、周怡胜，均着照副将例议恤。花翎都司向进山、陈友兰、罗宇名，蓝翎都司张茂棠、贺长胜、申有高，均着照游击例议恤。蓝翎守备谢永泰，着照都司例从优议恤，以慰忠魂。

李秀成、洪仁达二犯，即着曾国藩等派委妥员，槛送京师，讯明后尽法处治。洪秀泉〔全〕尸身觅获后，剉尸枭示，仍传首被害地方，以泄众愤。余着照所议办理，单二件并发。钦此。

170．附录廷寄　江宁全城克复着槛送李秀成洪仁达来京审明正法并指示各路剿洗发捻余逆七月初十日

同治三年七月初十日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江宁将军富明阿、闽浙总督兼署浙江巡抚左宗棠、督办江西皖南军务陕甘总督杨岳斌、兵部右侍郎彭玉麟、江苏巡抚一等伯李鸿章、浙江巡抚一等伯曾国荃、江西巡抚沈葆桢、督办镇江军务广西提督冯子材、帮办军务署京口副都统魁玉：

同治三年六月二十九日奉上谕：

本日据官文、曾国藩由六百里加紧驰奏克复江宁，全股悍贼悉数歼灭一折。览奏之余，实深欣慰。已明降谕旨，宣布将曾国藩等酬庸锡爵，并将僧格林沁等优加赏赉，普沛恩纶矣。粤逆久据江宁，负隅抗拒，实为从来未有之悍寇，此次水陆各军于溽暑炎蒸之际猛力环攻，迅克坚城，悍党悉除，渠魁就缚，非曾国藩运筹决策，督率有方，曾国荃等躬冒矢石，鼓勇先登，未由建此奇功，成乃丕绩，朝廷嘉悦之怀，实难尽述。除曾国藩等已加恩锡封外，其出力员弁兵勇，并着查明保奏，候旨施恩。发去银牌四百面，着曾国藩、曾国荃等择其功绩最著者，先行颁给，以励戎行。

各路贼匪皆视金陵为趋向，此时巢穴既覆，则其余窜逸之贼，自必闻风丧胆。僧格林沁现已移扎光州，官文度已进至黄州，即着妥筹会剿，督率官军将麻、黄一带贼氛乘胜扫荡，悉行殄灭，毋令窜突。

曾国藩奏称，拟即前赴江宁察看情形，日来计已驻师白下，即着将一切善后及抚恤难民各事宜，次第筹办。

广德等处，如尚有踞贼，曾国荃尚须驻扎江宁，即由曾国藩派拨兵队，乘势扫荡，勿稍迟缓。

其逆首李秀成、洪仁达等，均系内地乱民，不必献俘，第该逆等罪恶贯盈，自应槛送京师，审明后尽法惩治，以泄神人之愤。着曾国藩遴派妥员，将李秀成、洪仁达押解来京，并咨明沿途督抚，饬地方文武多派兵役小心护送，毋稍大意。

发、捻各逆尚麇集于黄、麻之交，奔窜靡定，曾国藩赴江宁后，安庆地处上游，控制皖南、皖北，不可无大员镇抚，即着彭玉麟驻扎安庆，妥筹防剿。如发、捻有东窜之信，即饬防守要隘各军实力迎击，痛加剿洗，俟曾国藩回安庆后，彭玉麟应赴何路助剿，届时由曾国藩酌量办理。

江宁克复，群丑就歼，虽无逸出之贼，而楚、皖之交贼氛尚炽，下游防守不可稍松。着富明阿懔遵前旨，暂缓前赴江宁，仍督水陆各军严密防守天、六等处，毋稍疏懈。如江宁满城善后各事必须大员料理，即着魁玉先行前往，随时与富明阿咨商办理。

李鸿章、冯子材、魁玉仍饬丹、句等处防军，严防湖州一带窜逆之匪，尽力截杀，毋令纷窜。并着李鸿章将王永胜等军调回长兴，协攻湖郡。左宗棠当督率各军会合苏师，迅将湖州、安吉之贼全行歼灭，克复坚城，勿令一贼上窜。

杨岳斌抵江省后，所筹进剿机宜，动中窾要，着与沈葆桢会商妥筹，迅将崇仁等处踞贼竭力扫荡。

此时江宁已复，匪势瓦解，乘胜进兵，自收破竹之效，该督抚等务当同心戮力，迅扫欃枪，奠定东南，渥膺懋赏，有厚望焉。其徐、宿一带防守事宜，并着富明阿咨商吴棠妥筹办理。将此六百里加紧各谕令知之。钦此。

遵旨寄信前来。

171．附录明谕　江宁克复剿逆大捷有功大臣僧格林沁官文李鸿章杨岳斌彭玉麟骆秉章鲍超都兴阿富明阿冯子材吴棠左宗棠国瑞沈葆桢特加懋赏七月初十日

同治三年七月初十日，准兵部火票递到同治三年六月二十九日内阁奉上谕：

本日据官文、曾国藩由六百里加紧驰奏，克复江宁，全股悍贼尽数歼灭，洪逆自焚，并生擒李秀成、洪仁达等逆，已明降谕旨，将曾国藩、曾国荃及单开平逆首功之总兵李臣典等，酬庸锡爵，普沛恩纶。因思军兴以来，各路统帅疆臣，公忠体国，共济时艰，督饬官军扫穴擒渠，将各路逆氛次第扫荡。江宁贼势日孤，卒就殄灭。现在红旌奏捷，东南军务即可从此底定，良由各路统帅疆臣不分畛域，同心剿贼，调度有方，允宜特加异数，以昭恩渥。

钦差大臣科尔沁博多勒噶台亲王僧格林沁，前在直隶、山东歼除发逆林凤祥、李开方等逆，复带兵剿除捻匪，肃清直隶、山东、河南全境，并督师皖北，将张落刑、苗沛霖等股剿灭，近复移扎豫、皖之交，扼剿东窜援贼，良由该亲王忠勇性成，不避艰险，军麾所莅，威望允孚，僧格林沁已迭次加恩，晋封亲王，世袭罔替，着加赏一贝勒，令其子布彦讷谟祜受封。

钦差大臣大学士湖广总督官文，征兵筹饷，推贤让能，克复楚北郡县多处，肃清全境，并筹办东征军务，接济饷需，不分畛域，实属荩勒卓著，加恩锡封一等伯爵，世袭罔替，并加恩将其本支毋庸仍隶内务府旗籍，着抬入正白旗满洲，赏戴双眼花翎。

江苏巡抚李鸿章，统领中外水陆各军，由上海一隅转战而前，连克苏、常府县，并派兵攻拔嘉兴等处，现复协剿湖郡，扼守高、溧一带，使江宁逆匪进无援兵，退无窜路，实属谋勇兼优，着加恩锡封一等伯爵，并赏戴双眼花翎。

陕甘总督杨岳斌，统带曾国藩所立水师，自九江克复东流、建德，协克安庆府城，并攻拔池州、无为、铜陵等处，扼守江路，断贼接济，实属勋绩懋著，加恩赏给一等轻车都尉世职，并赏加太子少保衔。

兵部右侍郎彭玉麟，前在江、楚等省屡著战功，及与杨岳斌同领水师，迭克鲁港、南陵、芜湖、金柱关、铜城闸、东西梁山等要隘，招抚高淳、溧水降众，克复东坝，肃清江面，实属勇敢有为，着加恩赏给一等轻车都尉世职，并赏加太子少保衔。

四川总督骆秉章，前在湖南巡抚任内，荐贤使能，创意团练，克复城池，其于楚师饷项，尽心筹画，不遗余力，及擢任四川总督，复督饬官兵，歼灭石达开等逆首，洵属老成持重，懋著公忠，着加恩赏给一等轻车都尉世职，并赏戴双眼花翎。

署浙江提督鲍超，前在江、楚屡克名城，肃清江西辖境，及随征东下，迭克宁国府、石埭、太平、泾县及河西等隘，并复江浦、浦口、九洑洲，本年克复东坝、句容、金坛等处，使江宁、苏、常之贼不能联为一气，厥功甚伟，着加恩赏给一等轻车都尉世职。

西安将军都兴阿，前在扬州督兵，屡歼悍贼，扫除天长、六合各路窜匪，督率水师严扼江面，现虽督师甘肃，而从前所立之功，自不可泯。江宁将军富明阿，前在蒙城力除苗匪，现在接办江北防务，力遏窜贼，并派兵渡江协克丹阳，均着加恩赏给骑都尉世职。

广西提督冯子材，督办镇江军务，数年以来，固守名城，剿除窜贼，本年复会同江北官军，克复丹阳，并加恩赏给骑都尉世职。

署京口副都统魁玉，帮办镇江军务，协同守御，甚为得力，着加恩赏给云骑尉世职。

漕运总督吴棠，剿办清、淮一带窜匪，并扫除徐、宿捻逆，地方赖以安谧，着赏给头品顶戴，仍交部从优议叙。

闽浙总督兼署浙江巡抚左宗棠，前在湖南军营，运谋决胜，迨抵浙江后，统领各军，将各该郡县及杭州省城次第克复，现惟湖州府城未克，指日全浙廓清，再当渥加懋赏。

杭州将军国瑞，在僧格林沁军营帮办军务，打仗得力，杀贼甚多。江西巡抚沈葆桢，筹解曾国藩饷需，源源接济，均无贻误，现在剿办抚、建等处贼匪，调度得宜，劳勋卓著，均着俟江、皖等省军务平定，再行加恩。至杨岳斌、鲍超，此次虽已加恩，仍俟江、皖肃清，同膺上赏。其余各省统兵将帅，其各慎勉图功，迅歼丑类，廓清疆圉，共荷恩施，有厚望焉。钦此。

172．附录明谕　江宁克复全省底定着查明被难地方应蠲应缓钱漕入奏施恩七月初十日

同治三年七月初十日，准兵部火票递到同治三年六月二十九日内阁奉上谕：

咸丰三年，洪逆窜陷江宁省城，窃据者十有余年，百姓遭其荼毒惨难，丁壮或被贼裹胁，而锋刃频罗；或转徙他乡，而沟壑难免，蚩蚩何辜，罹此残酷。现在江宁克复，全省底定，亟宜渥沛恩施，苏此遗孑者。着曾国藩、李鸿章查明江宁地方应征钱漕，分别应蠲应缓，据实入奏，候旨施恩。该督抚等务当实力详查，毋任官吏从中弊混，以副朝廷轸念残黎，因时施惠至意。钦此。

173．附录军机处咨文五件七月初十日

一

又准军机处片称：本日加恩谕旨内，兵部右侍郎彭〈玉麟〉赏给一等轻车都尉世职，并赏加太子少保衔。希贵大臣即行恭录知照可也。

二

本日奉有寄信谕旨一道，贵大臣于接奉后即行恭录二分知照。

三

本日贵大臣具奏克复金陵一折，留于本处备查，相应知照贵大臣可也。为此知会。

四

本日贵大臣捷报到后，蒙发下奖武银牌共四百面，本日随报寄去二百面，其余二百面随后即寄，相应知照贵大臣可也。为此知会。

五

本日贵大臣具奏，搜获伪玉玺二方，伪金印一方，希贵大臣于押解李秀成、洪仁达来京时，一并交委员咨送军机处可也。为此知会。

174．附录军机处咨文二件

一

同治三年七月十五日准军机处咨称：

办理军机处为咨行事。六月二十九日奉上谕：“发去奖武银牌四百面，赏给有功将士。”等因。钦此。当由本处先将银牌二百面附报递寄，其余银牌二百面随后递寄。业经知会贵大臣在案。兹将前次欠发银牌二百面另匣封递，即希贵大臣查收办理可也。须至咨者。右咨钦差大臣协办大学士两江总督一等侯曾国藩。

二

同治三年七月二十五日准军机处咨称：

办理军机处为咨行事。前月十六日浙江巡抚曾国荃等具奏金陵克复外城折，希贵大臣即行抄录一分知照本处，以凭查对。须至咨者。右咨钦差大臣协办大学士两江总督一等侯曾国藩。

175．遵旨查明徐立壮私通苗逆被杀一案实情暨相关人员分别拟办折 [1] 六月二十七日

奏为遵旨查明寿州绅练死事情形，并酌拟在事各官应得罪名，分别核议，恭折仰祈圣鉴事。

窃臣等承准议政王军机大臣字寄同治三年正月二十四日奉上谕：“前因僧格林沁奏，遵查苗逆仇杀徐立壮等案，并呈递黄鸣铎及寿州绅耆禀词、孙家泰等履历。”等因。钦此。当经臣松年于驰抵临淮后亲赴寿州、下蔡察看情形，即将此案详加访问，于四月初三日附陈大概在案。旋经愚臣国藩奏请由臣松年就近查讯，主稿会奏。承议政王军机大臣字寄同治三年四月十九日奉上谕：“孙家泰一案，着俟乔松年会同曾国藩具奏到时，再降谕旨。”等因。钦此。

伏查此案前后情节，孙家泰之力拒苗逆，仰药自尽，蒙时中之慷慨赴难，突遭惨案。节据黄鸣铎暨寿州绅耆公禀，复经臣等详加讨查，众口一词，均相吻合。其为卓然大节，矢志不挠，毫无疑义。惟徐立壮被杀情形，传闻奏词出入甚重。如果捍卫桑梓，全家被害而不为之昭雪，固不足以服死者之心。然使死当其罪而以迹涉疑似，遽加旌恤，不独失事理之平，并使同案请恤者蒙比匪之羞，尤不足以风世厉俗。钦奉谕旨，将徐立壮勾捻焚劫各情细加讨询。查徐立壮本系苗逆部下队长，后因积不相能，苗逆攻破其圩，杀其眷属，徐立壮请寿州绅练，愿助守城以拒苗逆。绅练以其志切报仇，当可得力，遂许之。讵所募新勇，多系土匪，始则获一胜仗，后乃屡战败退入城中，肆行剽掠，恶迹多端。徐立壮虽未躬自为盗，而明知故纵，实所不免。嗣又招著名捻首葛小牛马步数千，直抵城下。寿人登城望之，多半蓄发，且辎重驼负甚夥，知系从山东回窜之捻，大骇，闭门不纳，葛小牛又大掠而去。于是，寿人公议，若不翦除徐立壮，又一苗逆也。请于翁同书下令移营城外，以试其是否听令。徐立壮果违令，遂诛之。其时，孙家泰尚未死也。是徐立壮招捻焚劫其事确有可指，其罪本属应诛。而黄鸣铎与该州绅耆等事后返思，只以其与苗为仇，全家被害，其情不无可悯，遂节取而讳其恶。不知徐立壮家属之死，系为苗逆所杀，本与办团之事无涉。徐立壮之死，则咎由自取，并非杀之以抚苗，自可毋庸查议。

谕旨饬查博崇武、黄瑞、尹善廷等曾否与苗逆合队攻城一节。查博崇武于咸丰十一年元月，经袁甲三檄署寿春镇总兵。维时，苗逆之议抚、议战，尚未定局。博崇武一意主抚，而寿城各练分门防守，一意主剿。博崇武见众志不孚，遂与黄瑞、尹善廷突围南去，避匿不出，坐视苗逆成队攻城，并未堵御，人咸疑其与苗逆合队，事属有因。而查阅翁同书禀，复声称日日登陴，并未目击。臣松年恐其尚有讳饰，于此次亲赴寿州详加询问。虽未有能指出确据者，而迎合苗逆之意，顿兵不动，实属共见共闻，罪无可逭。

谕旨饬查张学醇曾否为苗设计，并曾否带队赴寿，逼死孙家泰一节。查孙家泰格杀苗练七人，蒙时中屡次带队击苗，均为苗沛霖衔之次骨，称兵围城时得二人而甘心，扬言不杀孙家泰、蒙时中必将屠城。张学醇奉袁甲三檄令查提孙家泰、蒙时中二人，解赴临淮。孙家泰恐为苗逆要之于路，必遭荼毒，遂仰药以死。蒙时中挺身就义，冀全一城之命。行至下蔡，即被惨杀。乃二人既死，苗逆围攻寿城如故。张学醇暨堕苗逆诡计，一筹莫展，卒至寿州城陷。是〈孙〉家泰、蒙时中之死，虽非张〈学〉醇为苗设计带队逼死，而返原祸始，其办理错误，实无可辞。

至邹学镛附苗情形，查黄鸣铎等原禀，俱称苗逆破城后，邹学镛拟就折稿，逼令翁同书出奏。翁同书声复则称，系据寿州知州任春和等禀呈入告。当时情懑填膺，另附密陈明万不得已苦衷在案。其密片之如何声叙，外间不得而知。总之，翁同书以巡抚大员陈奏紧要事件，必令武夫拟稿。纵使他人拟稿，其言之得失，不能归于拟稿之人。是邹学镛之曾否拟稿，本无足深辨。惟其随同附苗，款接献勤，实属昏愦无耻之徒。臣等公同复核前署寿春镇总兵、记名副都统博崇武，以专阃大员，惟苗逆之言是听，丧失天良，情节最重，应请即行革职，发往新疆充当苦差，永不援减。

总之，黄瑞、尹善廷扎营战贼，是其专责，乃畏葸无能，坐视城陷，应请旨即行革职，发往新疆效力赎罪。寿春营游击邹学镛，本无事权，而听从博崇武等指挥，献媚苗逆，卑鄙可恶，应请旨即行革职，永不叙用。前任臬司张学醇，身任监司，毫无识见，为苗逆所□（原文此处为方框），颠倒荒谬。前经袁甲三奏参革职，嗣以军前立功，又经袁甲三奏请奖励，请将请奖励之案注销，发往军营效力赎罪。至办团各员，除徐立壮无庸请恤外，已革刑部员外郎孙家泰，于苗沛霖初起办练之时，决其必叛，卓识远见，疾恶若仇，遭逢多难，赍志长终。其死虽由自尽，实与以身殉城无异。六品翎顶候选从九品蒙时中，激于义愤，甘蹈汤火，有古烈士之风。至今寿人言之，为之流涕。合无仰恳天恩，将孙家泰开复原官，追赠四品所衔，照阵亡例从优议恤。蒙时中追赠通判衔，照阵亡例从优议恤。

再，臣国藩前于两江忠义第十一案内开单汇报孙家泰家属同时殉难者，共计三十五人。内孙家泰之父五品封职盐课大使〈孙〉赠祖，于寿州城破后被执不屈，骂贼阵亡。孙家泰之胞弟国子监典簿孙家德追贼救父，力竭而死。孙家泰之堂弟甘肃候补府经历孙家彦，候选训导孙家洪，孙家泰之子候选盐课大使孙传洙，孙家泰之侄候选从九品孙传熙，在籍办团，均被戕害，洵属一门忠孝，可敬可悯。伏求敕部将五品封职盐课大使孙赠祖等各照本职从优议恤，即于寿州地方建立孙氏专祠，并准蒙时中附祀，以彰忠荩。其余殉难官绅，应行请恤者，容俟臣等续行查明，分别奏请办理。所有遵旨查复各缘由，谨合词恭折由驿具奏，伏乞皇太后、皇上圣鉴训示。谨奏。

同治三年七月初六日议政王军机大臣奉旨。钦此。

[1] 此件与乔松年会衔具奏，据台湾“故宫博物院”《先正曾国藩文献汇编》补入。日期为具奏之日。

176．请以江清补授九江前营守备情由折 [1] 六月二十八日

奏为拣员请补陆路守备，恭折奏祈圣鉴事。

兹照九江前营守备翁荣升补遗缺，系陆路部推之缺。因江西省现有军功著绩人员，声请留外另补在案。查有现署袁州营都司、南昌城守营即补守备江清，年三十五岁，系广东嘉应州人。由武童带勇投效，累著战功，递报外委把总、蓝翎千总，于安远守城案内奏报保以守备，留于江西遇缺即补。均奉谕旨钦遵。嗣于浙江米捐局遵例加捐都司衔，由部颁给执照祗领。该员弓马枪炮娴熟，营务谙练，以之请补九江前营守备，洵堪胜任。惟保举名次在后，与例稍有未符。但人地实在相需，例得专折奏请。当此整饬营行之际，未便拘泥成例。合无仰恳天恩俯准，以江清补授九江前营守备，实于营伍有裨。如蒙俞允，该员现署袁州营都司，防堵正值紧要，应请由部先给署扎，俟防堵事竣再行给咨赴部引见。除将履历移部科外，理合会折具陈，伏乞圣鉴训示。

再，此折系遵照部议新章，由臣沈葆桢主稿。合并陈明。谨奏。

同治三年八月初三日议政王军机大臣奉旨：“兵部议奏。”钦此。

[1] 此件与沈葆桢会衔具奏，据台湾“故宫博物院”《先正曾国藩文献汇编》补入。日期为具奏之日。

177．洪秀全逆尸验明焚化洪福瑱下落尚待查明李秀成等已凌迟处死抄送供词汇送并粗筹善后事宜折七月初七日

奏为洪秀全、李秀成二酋分别处治，并粗筹善后事宜，恭折具奏，仰祈圣鉴事。

窃臣于六月二十三日具奏克复金陵详细情形，于伪天王、幼主之实在下落，李秀成等应否献俘，声明续奏在案。拜疏后，臣即乘坐轮船，于二十五日驶抵金陵，周历各营，接见诸将，均有憔悴可怜之色。盖自五月三十日攻破各地堡城后，连攻十五昼夜未尝少休。四面之兵，挑集龙膊子一隅，但出行队未支帐棚，昼则日炎，宵则露居。又出入地洞之中，面目黧黑，虽与臣最熟之将，初见几不相识。其论功居首之李臣典，因冒暑受伤，督工过急，克城后一病不起。诸将士亦伤病山积，死亡相属。臣弟曾国荃前病业已痊愈，近因随从露处过久，又复遍发泾毒。臣带兵多年，克城数十，罕见如此次之劳苦者。臣宣道皇仁，多方抚慰，既奖其可悯可敬之功，复勖以忘劳忘死之义。

至伪天王洪秀全逆尸，将士积愤之余，皆欲得而甘心。直至六月二十七日，始从伪宫内掘出，二十八日扛至营次。臣与臣弟国荃验看。臣所带委员中有曾任刑部秋审处之勒方锜、庞际云、孙尚绂等，暨各文武公同相验。该逆尸遵尚邪教，不用棺木，遍身皆用绣龙黄缎包裹，虽裤脚亦系龙缎。头秃无发，须尚全存，已间白矣。左股右膀肉犹未脱。验毕戮尸，举烈火而焚之。有伪宫婢者，系道州黄姓女子，即手埋逆尸者也。臣亲加讯问。据供洪秀全生前，经年不见臣僚，四月二十七日因官军攻急，服毒身死，秘不发丧。而城内群贼，城外官兵，喧传已遍，十余日始行宣布。等语。

伪幼主洪福瑱，绕室积薪，为城破自焚之计，众供皆合。连日在伪宫灰烬之中，反复搜寻，茫无实据。观其金、玉二印，皆在巷战时所夺，又似业已逃出伪宫者。李秀成之供，则称：“曾经挟之出城，始行分散。”然此次逃奔之贼，仅十六夜从地道缺口逸出数百人，当经骑兵追至湖熟，围杀净尽。自十七日后，曾国荃即将缺口封砌，关闭各城，搜杀三日。洪福瑱以十六岁童，纵未毙于烈火，亦必死于乱军，当无疑义。所有伪玉玺二方，金印一方，臣当专差赉送军机处，俾方略馆有所考焉。

李秀成之就擒也，各营之降卒，附城之居民，人人皆识，观者如堵。臣二十五日甫至金陵，亲讯一次，旋派候选道庞际云、候补知府李鸿裔、候补同知周悦修等，鞠讯累日，令写亲供多至数万字，叙发逆之始末，述忠酋之战事，甚为详悉。臣复询以江西李世贤，湖北马融和，湖州黄文金各股贼情，据李秀成供：“湖州、广德之贼，即可不攻自遁。马融和一股贼，本由陕西调援金陵，因长江阻隔，久无来信。李世贤系李秀成堂弟，与之约定八月以前，则掳江西之粮以救侍党之饥。八月以后，全数回窜，图解长围，则据宁国之粮，以救金陵之饥。”等语。又力劝官兵不宜专杀两广之人，恐粤贼愈孤，逆党愈固，军事仍无了日。其言颇有可采。日来在事文武，皆请将李秀成槛送京师，即洋人戈登、雅妥玛等来贺者，亦以忠逆解京为快。臣窃以圣朝天威，灭此小丑，除僭号之洪秀全外，其余皆可不必献俘。陈玉成、石达开即有成例可援。且自来元恶解京，必须诱以甘言，许以不死。李秀成自知万无可逭，在途或不食而死，或窜夺而逃，翻恐逃显戮而贻巨患。与臣弟国荃熟商，意见相同。辄于七月初六日将李秀成凌迟处死，传首发逆所到各省，以快人心。

其伪福王洪仁达一犯，系洪秀全之胞兄，与其长兄洪仁发皆暴虐恣横，多行不义，为李秀成等所深恨，亦于初四日凌迟处死。

李秀成之供词，文理不甚通适，而情事真确，谨抄送军机处，以备查考。

臣既将各逆酋分别处治，即应料理善后事宜。历年以来，中外纷传洪逆之富，金银如海，百货充盈。臣亦尝与曾国荃论及城破之日，查封贼库，所得财物，多则进奉户部，少则留充军饷，酌济难民。乃十六日克复以后搜杀三日，不遑他顾，伪宫、贼馆一炬成灰。逮二十日查询，则并无所谓贼库者。讯问李秀成，据称：“昔年虽有圣库之名，实系洪秀全之私藏，并非伪都之公帑。伪朝官兵，向无俸饷。而王长兄、次兄且用穷刑峻法，搜括各馆之银米。苏州存银稍多于金陵，亦无公帑积贮一处。惟秀成所得银物尽数散给部下，众情翕然。此外则各私其财，而公家贫困。”等语。臣弟国荃以谓贼馆必有窖藏，贼身必有囊金，勒令各营按名缴出，以抵欠饷。臣则谓勇丁所得贼赃，多寡不齐，按名勒缴，弱者刑求而不得，强者抗令而遁逃，所抵之饷无几，徒损政体而失士心。因晓谕军中，凡剥取贼身囊金者，概置不问。凡发掘贼馆窖金者，报官充公，违者治罪。所以悯其贫而奖其功，差为得体。然克复老巢，而全无货财，实出微臣意计之外，亦为从来罕闻之事。而目下筹办善后，需银甚急，为款甚巨，臣统军太多，即拟裁撤三四万人，以节糜费。应撤者欠饷无着，应留者口粮无措。江宁生灵，荼毒甚于他省，欲抚恤此八属灾民，经费亦无所出。自上年五月起，周岁之久，官军常有数百人开挖地道，纵横计之，城脚空虚约二十余里，贼自内挖出者，不在此数，理宜赶紧修筑。驻防满营，亦宜修理，均难筹此巨款。凡此，皆善后之大端。其余百绪繁兴，左支右绌，臣欣喜之余，翻增焦灼。总督衙门即系伪天王府之地，片瓦无存。现择房屋之稍完者，量加修葺，为臣衙署。臣当回安庆一次，料理上游军事，八九月间再来金陵，经画一切。除李臣典应得恤典另行专折具奏外，所有洪秀全、李秀成二酋分别处治，并粗筹善后事宜，恭折由驿六百里驰奏，伏乞皇太后、皇上圣鉴训示。谨奏。

177．谢锡封侯爵恩折 [1] 七月十六日

奏为恭谢天恩，仰祈圣鉴事。

窃臣于七月初十日，准兵部火票递到同治三年六月二十九日内阁奉上谕：“钦差大臣协办大学士两江总督曾国藩，自咸丰四年在湖南省首倡团练，创立舟师，与塔齐布，罗泽南等屡建殊功，保全湖南郡县，克复武汉等城，肃清江西全境。东征以来，由宿松克潜山、太湖，进驻祁门，迭复徽州郡县，遂拔安庆省城，以为根本，分檄水陆将士，规复下游州郡，兹幸大功告成，逆首诛锄，实由该大臣筹策无遗，谋勇兼备，知人善任，调度得宜。曾国藩着加恩赏加太子太保衔、锡封一等侯爵，世袭罔替，并赏戴双眼花翎。”等因。钦此。当即恭设香案，望阙叩头谢恩讫。

伏念臣忝任疆寄，于今五年，德薄材庸，无裨时局。逮屯兵于建业，愧师久而无功。值甲子元会之昌期，复东南陆沉之重地。此盖仰托累朝厚泽，圣主天威，合亿万众敌忾之心，平十余年稽诛之寇。如臣碌碌，何功可言？乃复渥荷恩纶，特邀旷典，锡以通侯之爵，超诸丞弼之班。更分日月之重光，俾焕云霄之一羽。殊恩稠迭，皆人臣罕见之荣；天语褒嘉，尤旷古非常之宠。溯自楚师初兴，水陆并进，实借同泽同袍之力，夫岂一手一足之劳。历年渐久，人事变迁，前此死事之臣，既埋忠而长逝，即今前驱之将，尚苦战而未休。而臣谬被隆施，先蒙褒赏，抚今追昔，愧悚尤深。臣惟有履冰知惧，踬垤自箴，虞疐后而跋前，常慎终而如始，引英贤而竞进，冀氛祲之全消。庶以仰答高厚生成于万一。所有微臣感激下忱，谨缮折专弁叩谢天恩，伏乞皇太后、皇上圣鉴。谨奏。

[1] 此件据曾国藩家藏《谕旨奏疏汇抄》补入。

178．复奏李秀成等囚未能槛送京师已先就地处决情由及洪逆三印已早解送军机处片七月二十日

再，臣于七月初十日，钦奉六月二十九日寄谕：“逆首李秀成、洪仁达等，均系内地乱民，不必献俘，第该逆等罪恶贯盈，自应槛送京师，审明后尽法惩治，以泄神人之愤。着曾国藩遴派妥员，将李秀成、洪仁达押解来京，并咨明沿途督抚，督饬地方文武多派兵役，小心护送，毋稍大意。”等因。钦此。臣于六月二十三日报捷折内，声明李秀成、洪仁达应否解京，俟到金陵后察酌具奏。旋于二十五日驰抵金陵，询及李秀成权术要结，颇得民心。城破后，窜逸乡间，乡民怜而匿之，萧孚泗生擒李逆之后，乡民竟将亲兵王三清捉去，杀而投诸水中，若代李逆报私忿者。李秀成既入囚笼，次日又擒伪松王陈德风到营，一见李逆，即长跪请安。臣闻此二端，恶其民心之未去，党羽之尚坚，即决计就地正法。厥后鞫讯累日，观者极众。营中文武各员始则纷纷请解京师，继则因李秀成言能收降江西、湖州各股，又纷纷请贷其一死，留为雉媒，以招余党。臣则力主速杀，免致疏虞，以贻后患。遂于初六日正法，初七日录供具奏。其洪仁达一犯，虽据李秀成供在贼中暴虐专横，而如醉如痴，口称天父不绝，无供可录。因其抱病甚重，已于初四日先行处死矣。初十日始奉将二酋解京之旨，扣算日期，臣处应于初六日接到批旨，乃驿由安庆转递江宁，致迟四日之久。臣查军机处封面及兵部火票，皆注明递至江宁字样，不知驿站何处错误？应即行文，挨站查办。又钦奉六月二十九日谕旨：“洪秀全尸身觅获后，剉尸枭示，仍传首被害地方，以雪众愤。”钦此。臣于六月二十八日验明洪逆正身，即行戮尸焚化，未将首级留传各省，是臣识见不到之咎。钦奉谕旨训示，不胜惶悚。至军机处交片，查取伪玉玺二颗、金印一颗，臣于十六日专差赍送谢恩折件，并将三印附送军机处矣。理合附片覆奏，伏乞皇太后、皇上圣鉴。谨奏。

180．附录廷寄　李秀成洪仁达二逆就地正法应传首各处以正视听而杜流言并饬悉心调度一切善后裁撤勇丁务宜审慎并准奖恤李臣典七月二十五日

同治三年七月二十五日，准兵部火票递到议政王军机大臣字寄——

钦差大臣协办大学士两江总督一等侯曾国藩：

同治三年七月十四日奉上谕：

曾国藩奏，讯取洪、李二逆供词，就地正法，并筹办善后一切事宜一折。览奏均悉。洪仁达、李秀成二逆，前虽有旨解京，惟此等内地叛民，本与献俘之例不合，且究非洪秀泉〔全〕可比。该大臣于讯明后，即在江宁省城将该二逆极刑处死，免致沿途种种棘手，骚扰地方，所办甚是。惟京外皆知二犯解京，兹忽中止，恐视听不明，转生疑窦，且恐各处逆匪因而造言煽惑。故本日明降谕旨，令该大臣将二逆就地正法，着该大臣仍将洪、李二逆首级传示被扰地方，以快人心而息浮议。仍着该大臣将李秀成供词及夺获伪印等物，赍送军机处备查。

逆掳金银，朝廷本不必利其所有。前据御史贾铎具奏，故令该大臣查明奏闻。今据奏称，城内并无贼库，自系实在情形。惟帑藏空虚，兵饷匮竭，而善后应办之事尚多，应如何筹策万全之处，该大臣仍当悉心经画。此时回安庆一次，布置上游军事，曾否启行？俟八九月间仍须回驻金陵筹办一切事宜。彼时曾国荃湿疾谅可全愈，即遵前旨，令与彭玉麟分驻九江、安庆，以固长江门户。

至裁撤兵勇一节，虽为节饷起见，然骤撤至三四万人，恐此辈久在戎行，不能省事，必致随处啸聚为乱。从前川、楚善后，积至数年方始肃清，可为殷鉴。不若先汰老弱，而以精壮各军分赴江、楚，俟江、楚一律肃清，再议裁撤归农，或挑补各营兵额，俾不致复生枝节，方为尽善。该大臣其慎以图之，勿贻后患。

李臣典开挖地道，得竟全功，前已锡之子爵。今闻遽因伤病身故，殊堪痛惜。着该大臣将该故员生平功绩战略，及此次因伤致病各情形，详悉具奏，再降谕旨褒恤。将此由六百里谕令知之。钦此。

遵旨寄信前来。

181．附录明谕　李秀成洪仁达毋庸解京着就地正法传首示众七月二十五日

同治三年七月二十五日，准兵部火票递到同治三年七月十四日内阁奉上谕：

前谕曾国藩将江宁首逆洪秀泉〔全〕剉尸枭示，并将生擒之逆酋李秀成、洪仁达二犯，派员槛送京师。兹览曾国藩奏，各将士于六月二十七日，在伪宫内掘出洪秀泉〔全〕逆尸，经该大臣等验毕戮尸焚毁。该逆虽逃显戮，于生前难免极刑，于身后亦足以大快人心。其李秀城〔成〕等被擒时，各营降卒及附城居民人人皆识，并据供发逆始末，甚为详悉。等语。李秀成、洪仁达二犯，本拟解京讯明，处以极刑。惟此等跳梁小丑本无所用其献俘，且恐沿途派兵递送，骚扰驿传，重累吾民。既据供认明确，着曾国藩无庸派员解京，即于江宁省城将该二犯凌迟处死，并传首发逆所到各省，以伸天讨而儆凶顽。钦此。

整理者按：金陵城破，李秀成、洪仁达被俘，曾国藩并未遵旨解送北京。已早于七月初六日在南京将李秀成处死上报。清廷迫于既成事实，不得已补此谕旨以正视听。

182．附录明谕　批复发回克复江宁折件驿递迟误着兵部挨站查明严办八月初三日

同治三年八月初三日，准兵部火票递到同治三年七月二十七日内阁奉上谕：

曾国藩奏，接奉批旨，驿递迟误等语。曾国藩报克复江宁省城折件，于六月二十九日奏到，本日由六百里加紧发回，至七月初十日始行接奉批旨。据该督查军机处封面及兵部火票，皆注明递至江宁字样，乃驿递竟由安庆转至江宁，扣算日期，已迟四日之久。沿途驿站何以不遵照兵部牌票，率行迂道驰递，以致贻误，实非寻常驿递迟延可比，着兵部挨站严查，系何处驿站错误，即行参办。钦此。

183．萧孚泗丁忧开缺折七月二十日

奏为提督萧孚泗闻讣丁忧，循例由驿驰奏，仰祈圣鉴事。

窃臣接准浙江巡抚一等伯臣曾国荃咨：“据福建陆路提督萧孚泗呈报，本年六月二十二日接到家信，亲父仁先于本年五月二十日戌时，在湖南湘乡县原籍病故。孚泗系属亲子，例应丁忧。恳即奏请开缺，奔丧回籍守制。”等情。转咨前来。臣查提督萧孚泗从征十年，历著战功，迭荷恩纶，擢至福建提督。此次克复金陵，又蒙逾格天恩，锡封一等男爵，赏戴双眼花翎，殊荣异数。该提督感激图报，弥切忘私忘家之志。惟现在老巢既破，大功粗成，萧孚泗闻讣丁忧，呈请奔丧，乃人子之至情，亦圣朝之定制。应恳天恩，准其开缺，即令奔丧回籍，以遂孝思。其福建陆路提督一缺，请旨迅赐简放，以重职守。理合缮折驰陈，伏乞皇上圣鉴训示。谨奏。

184．附录明谕　提督萧孚泗准予开缺回籍丁忧八月初三日

同治三年八月初三日，准兵部火票递到同治三年七月二十七日内阁奉上谕：

曾国藩奏，提督闻讣丁忧，恳请开缺一折。福建陆路提督萧孚泗，从征十年，战功迭著，此次克复金陵，复能生擒巨逆，懋著勋勤。该提督现丁父忧，恳请回籍奔丧，自应俯如所请。萧孚泗着准其开缺回籍，以遂孝思，一俟服满，即由本籍督抚代奏，候旨录用。钦此。

185．李臣典病故请恤折七月二十日

奏为一等子爵总兵李臣典病故，请旨交部议恤，仰祈圣鉴事。

窃记名提督归德镇总兵李臣典病故，臣于七月初七日声明另折请恤在案。七月初十日钦奉六月二十九日谕旨：“记名提督李臣典，于枪炮丛中，抢挖地道，誓死灭贼，从倒口首先冲入，众军随之，因而得手，实属谋勇过人。着加恩锡封一等子爵，并赏穿黄马褂，赏戴双眼花翎。”钦此。旋据曾国荃咨称，李臣典性情朴实，忠勇绝伦，治军爱民，井然有条，料敌制胜，毫发不爽，实为难得之将。以军功洊擢记名提督，实授河南归德镇总兵，闻命之日，誓死报国，不冀生还。与国荃同居前敌，已阅九年。每当危险之际，慷慨赴敌，或以身翼蔽主将，宛转救护，义形于色。年方二十七岁，竟有名将之风。六月十五日在地洞口受伤，十六日克复金陵城池，十七日因伤增病，医治无效。二十日舁回雨花台营次，医者谓伤及腰穴，气脉阻滞，不久恐变喘症，加以冒暑过劳，难期痊可。二十三日，国荃亲往省视，李臣典不肯服药，自云此次万无生理，徒以圣恩未报，言之泪下，并无一语及其家私。即于七月初二日巳刻出缺。其胞弟李臣章料理后事，即日将归原籍，择立继嗣。

钦奉六月二十九日上谕，有锡爵之旷典，有黄马褂、双眼花翎之懋赏。李臣典竟不克亲拜宠命，感圣恩之优渥，叹该员之数奇，国荃私心痛悼，寝食难忘。谨将该员历年在江西、安徽及进兵金陵所立战功，胪列实迹，开具清单，请详晰代奏，仰乞优恤等情，由曾国荃移咨前来，臣复查无异。兹将李臣典战功清单，录呈御览，可否吁恳皇上天恩，宣付国史馆立传，敕部优恤，特旨予谥，并于江西吉安府、安庆、金陵建立专祠，以彰忠荩，出自逾格鸿施。所有李臣典病故请恤缘由，恭折由驿驰奏，伏乞皇太后、皇上圣鉴训示。谨奏。

附李臣典战功清单

一等子爵记名提督李臣典战功清单。

李臣典，湖南宝庆府邵阳人。咸丰六年随曾国荃征剿江西之贼，由萍乡进兵，十一月克安福县城，至固江大战获胜，进攻吉安。七年援贼大至，迭战皆捷，前后分别克复吉永、峡江等县。南循太和、万安，克龙泉。北至新喻、临江助剿。李臣典无役不从，计在赣江两岸，击退大股援贼四次。每次贼数均逾十万，系石达开、伪石国宗等酋所领，势甚披猖。其时曾国荃统兵不满三千人，苦守力战，屡濒于危，吉安城内，故多两广悍贼，常寻官军挑战，迭犯营垒，或数日一战，或一日再战。惟李臣典与郭松林、张胜禄、倪桂等每战当先，多刺贼酋，虽受伤数次，而未当败挫。曾国荃器重四人，倚以为命。八年六月十五日吉安南门外之战，曾国荃当中路，左手受伤。张胜禄在右路，亦受重伤。贼犹鏖战不休，李臣典与倪桂、陈得日等力战击退。八月十五日克复吉安府城。李臣典与张胜禄等，追贼至永丰、新淦，歼贼尤多。十月，奉调驻兵抚州，旋移建昌。九年五月，进剿景德镇，与杨辅清、杨雄清等酋鏖战。六月十五日克之，杀贼无算。遂进克浮梁县城，李臣典与张胜禄、倪桂首先登城，追杀数十里，至婺源而还。此李臣典在江西所立战功之实迹也。

方石达开之围攻宝庆府也，李臣典念切桑梓，涕泣求曾国荃回援楚疆。六月拔营，七月行抵醴陵，闻湘军已将石达开大股击退，重围先解。八月，李臣典随曾国荃至湖北黄州，旋进驻安庆之宿松。十年正月，陈玉成围攻小池驿，官军势甚危迫。正月二十五六日大战，彭毓橘、萧孚泗、张胜禄等当右路之冲。李臣典绕出贼后，焚烧贼馆，先破各垒中路，左路因而得手，遂获大胜。陈玉成败回安庆。三月，李臣典随曾国荃征剿安庆，师次集贤关。五月初六日菱湖之战，贼炮雷轰，曾国荃右腿受伤，坠于马下。李臣典见贼炮继发，与伍维寿、倪柱以身当前，翼而蔽之，用是得免。其时〈炮〉子如雨下，一呼吸间阵亡弁勇五十余人。八月，安庆合围。十月，援贼犯挂车河。十二月，陈玉成犯枞阳。韦志俊求援甚亟，曾国荃令李臣典、张诗日、张胜禄率三营赴援。初五日，大战克之，遂塞枞阳河口屯聚舟师。十一年三月，陈玉成、刘玱琳、李仕福等，率悍贼十余万围我后濠城。贼叶芸来、张潮爵、陈时安等逼我前濠，李臣典与诸将前往抵御，且战且守，得支危局。四月初十日，鲍超军至高河埠，抄袭贼后。陈玉成率众从间道宵遁，留吴定才、陈仕荣等万余人，筑坚垒十八座，梗塞菱湖之北牵制我军。我军更修濠以困之。至六月初三日，破垒而聚歼之。是时李臣典逼城而营，控扼北门，时率游骑至主帅处助剿，未尝稍离左右。初八日击西门贼垒，曾国荃被炮子伤左臀，颠仆于地，李臣典、倪桂、李金洲驰救甚力，击贼却之。七月，陈玉成纠合杨辅清、林绍璋、洪仁玕、吴如孝等各伪王，率众二十余万，再援安庆，复围我军，昼夜攻扑不休。二十二日大战，自巳刻至申刻，危险万状。彭毓橘率诸将以当左路，张胜禄当右路，各酋死党并集中路。李臣典、倪桂知事急矣，恐不可救，遂率廖云清、黄廷爵、李臣荣等各带奋勇出濠，并力猛击，乘胜荡决，由是士气百倍，陈玉成、杨辅清大败。是役转危为安，毙贼万余，李臣典之力尤多。至八月初一日克复安庆省城，李臣典执旗先登，人已推为首功云。是年九月，我军进攻无为州连漕镇东关，曾国荃回湘增募六千人，李臣典留守皖垣。同治元年三月，率李臣典及诸将进克巢县、含山、和州、西梁山、玉溪口各要隘。四月二十日渡江克太平府、金柱关。绕东梁山、芜湖后路，二十二克之，追贼至臧家湾，分兵拦头迎击，大捷于薛镇。凡扫荡数百里，多赖李臣典、张胜禄、倪桂之力。此李臣典在安徽所立战功之实迹也。

四月之杪进攻金陵，曾国荃率李臣典、张胜禄等取丹阳镇，守秣陵关，克六郎桥、江宁镇、三汊河、大胜关各贼垒。五月初四日直抵城郊，猛攻雨花台贼垒未下。洪秀全檄苏杭之贼来援，李秀成先遣伪六王宗二殿下同陈坤书之党数万人，先援金陵，屡为我军所败。六月之初，张胜禄中炮阵亡，李臣典以同为猛将，同卫主帅，哭之甚恸。未几，李秀成与各伪王会议于苏州，大举以援金陵，数几六十万，携带西洋炸炮、军火无数。自闰八月十九日起，周濠数十里，前往排列，昼夜轰击。是岁疾疫大作，曾国荃所部万七千余人，死者逾五千人，病者过之。李秀成乘我孤军多病，攻我东路各营，不遗余力，多掘地道，摇惑军心。八月二十九日，曾国荃颊辅受伤，血透重襟，李臣典、倪桂扶入濠墙，泪如雨下，力劝主帅不可冒险。九月初一日，曾国荃裹创至东路，李臣典、倪桂力劝勿往，愿代去以报命。移时而倪桂中炮阵亡。李秀成之攻东路也，共掘地洞九穴，其顶冲一营营官刘玉春阵亡，炸炮子入营垒者百余颗，其地万难坚守，李臣典毅然请代守之，竟得保全。九月十二日，贼之地洞三路火发，李秀成等酋督贼众十余万分路猛扑，李臣典、刘连捷、武明良、萧开印、朱洪章等奋力击退，毙贼极多，由是贼焰始衰，而我军之心益定。然以众寡不敌，未能显兴交战，每于夜深及将曙之候，潜袭贼垒。九月十八、二十二、二十五及十月初四五等日，共焚烧贼垒百余座，李臣典先登之时居多。十二月二十三日，曾国荃派李臣典与诸将夺取六郎桥贼垒。二年四月二十八日，李臣典与赵三元等攻克雨花台伪城。七月初七日，李臣典与萧孚泗、张诗日等攻夺印子山贼垒。初九日，李臣典与诸将会击援贼城贼，大战于赵家教场，毙贼近万。李、杨、陈、洪各酋大败。八月克高桥门、尚方门、方山、土山各贼垒。九月克七壅桥、孝陵卫数十座，重克秣陵关，李臣典无不竭力当先，疾驰如神。三年正月攻克天堡城，遂合金陵之围。三月以后，官军穴地潜攻三十余处，李臣典在神策门外掘二穴，未能成功。三十日克地堡城。六月由龙膊子掘地潜攻，李臣典实主其谋，亲任其劳。十五夜贼出斫营，几至决裂，李臣典保守洞口，腰受大炮子伤。十六日仍与刘连捷、伍维寿、朱洪章、武明良等首先登城，入城之后扼住太平门，杀贼甚多。此李臣典进兵金陵以来，所立战功之实迹也。十七日因伤增病，医治无效，二十日舁回雨花台营次，七月初二日巳刻出缺。

186．附录明谕　答李臣典请恤八月初三日

同治三年八月初三日，准兵部火票递到同治三年七月二十七日内阁奉上谕：

曾国藩奏总兵因伤出缺，请交部优恤，并将该故员战功开单呈览一折。一等子爵记名提督河南归德镇总兵李臣典，随同浙江巡抚曾国荃转战多年，战功卓著。屡挫逆首石达开于江西，克复吉安；继败悍贼陈玉成于皖省，力拔安庆。前后数十战，无不奋勇当先，以功洊擢总兵记名提督。复随曾国荃攻剿江宁，于官军攻破雨花台、秣陵关诸要隘，迭著奇绩。本年三月以后，江宁合围，贼犹负隅抗拒，李臣典设计掘地潜攻，身任其役。前一日腰受重伤，次日犹复力疾督攻，用能轰塌坚城，歼除巨憝。朝廷论功行赏，赐以一等子爵，并赏穿黄马褂，赏戴双眼花翎。方冀宠养长承，深资倚畀，乃又因受伤过重，遽行溘逝，眷念荩劳，实堪悼惜。李臣典着照提督阵亡例从优议恤，任内一切处分悉予开复，并加恩予谥，准于吉安、安庆、江宁等处建立专祠；俟继嗣有人，交部带领引见；所有曾国藩单开该故员历次战绩，即着宣付史馆，用示轸念勋臣至意。该衙门知道。单并发。钦此。

187．附录廷寄　甘省需饷紧急饬各省速解输甘饷银交晋省客商汇兑兰州七月初十日

同治三年七月初十日，准兵部火票递到议政王军机大臣字寄——

钦差大臣协办大学士两江总督曾国藩、四川总督骆秉章、闽浙总督兼署浙江巡抚左宗棠、两广总督毛鸿宾、江苏巡抚李鸿章、江西巡抚沈葆桢、河南巡抚张之万、山东巡抚阎敬铭、陕西巡抚刘蓉、署山西巡抚沈桂芬、署广东巡抚郭嵩焘：

同治三年六月二十九日奉上谕：

恩麟奏，甘省库款匮竭，需饷紧急，请饬催陕西等省筹解欠款一折。据称陕西省欠解皖饷抵作甘饷银一百三十三万五千余两，内有两次奏据未解银十三万两，又因撤匪滋扰，奏拨银十万两，仅据报解银二万两。山西省欠解历年甘饷银二百十六万四千两，内有奏拨未解九万两，又因剿办撤匪拨解银十万两，又因回匪滋扰奏拨银二十万两。山东省欠解历年甘饷银五百五十五万两，又应解本年新饷银五十万两，内有奏拨未解银十万两，现在据报起程解甘银一万两。河南省欠解甘饷及本年新饷银五百三十二万五千二百余两，内有奏拨未解银十万两，现在据报起程赴甘银二万两。河东道欠解历年协饷及本年新饷统计应解银一百三十五万九千两，内有奏请拨解银二十五万两，内已解过宁夏备用银一万两，又两次解过庆阳及转解兰州军饷银二十五万两。四川省应解京饷改拨甘饷，又回匪滋扰奉拨饷银统计应解银十五万两。两淮南盐课项下改拨，并本年新饷，统计应解银二百五十六万五千余两。江苏省欠解历年甘饷，并本年新饷，统计应解银一百四十万两。浙江省欠解历年甘饷银一百四十余万两。江西省欠解历年甘饷，并本年新饷，银七十五万两。广东省欠解改拨甘饷银六万五千两。为数甚多，屡催未解，现在欠发满、绿各营兵饷至二年之久，窘迫万分，时虞哗噪，请饬下各该省督抚，迅速先筹拨解等语。

各省积欠甘饷数逾千万，屡经降旨饬催，迁延不解。现在甘省军务吃紧，需用数倍于前，支持不易，若不赶紧筹解，致兵勇有哗溃之虞，贻误匪轻。着曾国藩、骆秉章、左宗棠、毛鸿宾、李鸿章、沈葆桢、张之万、阎敬铭、刘蓉、沈桂芬、郭嵩焘，无论如何为难，移缓就急，先行各筹解银二三十万，迅速派员解往甘肃省城，毋稍延缓。其余兵饷，仍着各该省督抚等源源筹解，以资接济。

恩麟另片奏，山西赴甘路径梗阻，拨解饷银请饬交山西客商，就近汇兑等语。着沈桂芬督饬藩司、河东道，饬令解饷委员等，于司道各库领银后，交给晋省各商字号，就近汇兑，以期迅速到甘。俟道路疏通，即着停止汇兑。将此由五百里各谕令知之。钦此。

遵旨寄信前来。

188．附录明谕　通饬同治三年六月以前各处军需报销准予变通办理七月二十四日

同治三年七月二十四日，准兵部火票递到同治三年七月初十日内阁奉上谕：

户部奏，请将军需报销变通办理一折。据称，军需报销向来必以例为断，然其间制变因时，亦有未能悉遵之处。各省军需历年已久，承办既非一人，转战动经数省，则例所载征调，但指兵丁，而此次成功，半资勇力。兵与勇本不相同，例与案遂致歧出，在部得引例核案，往返驳查，不过求其造报合例。而各处书吏借此需索，粮台属员借以招摇，费无所出，则浮销苛敛等弊由此而起。请将同治三年六月以前未经报销各案，开具简明清单，奏明存案。并请饬禁劝捐、归补名目等语。所奏系为因时杜弊起见。军需报销一事，本有例定章程。惟近来用兵十余年，蔓延十数省，报销款目，所在多有。若责令照例办理，不独虚糜帑项，徒为委员、书吏开需索之门，而且支应稍有不符，于例即难核准，不得不着落赔偿。将帅宣力行间，甫邀恩锡，旋迫追呼，甚非国家厚待勋臣之意。着照该部所请，所有同治三年六月以前各处办理军务未经报销之案，准将收支款目总数，分年分起开具简明清单，奏明存案，免其造册报销。此系朝廷破格施恩，各路统兵大臣、各省督抚具有天良，务须督饬粮台委员核实开报，不得因有此旨，任意影射浮冒。并着严禁劝捐、归补名目，及私设厘卡等弊。如有不肖委员，仍以前项情弊巧将尝试，别经发觉，将承办各员严办外，必将各该统兵大臣及各该省督抚等从重治罪。部中书吏，如有在各处招摇撞骗、蒙混包揽者，并着严行拿办，以清奸蠹。其自三年七月起，一应军需，凡有例可循者，务当遵例支发，力求撙节。其例所不及，有应酌量变通者，亦须先行奏咨备案，事竣之日，一并造册报销，不得以此次特恩，妄生希冀。将此通谕中外知之。钦此。

189．密陈曾国荃所部实缺过少谨保荐熊登武朱南桂张诗日伍维寿朱洪章并刘松山恳恩简放提镇实缺及存记片七月二十日

再，密陈者。臣弟曾国荃所部各营，保奖虽多，而实缺人员极少。自提、镇以至千、把，得缺者仅有五人。臣虽上年十月二十七日曾经密奏在案，此次福建提督萧孚泗丁忧，景德镇总兵李臣典病故，而全军遂无一实缺者矣。每欲派一大员别领一队，独当一面，以皆系记名提、镇，势位等夷，恐不相下，难以分支征剿，窒碍殊多。查有记名提督总兵之熊登武、朱南桂、张诗日、伍维寿、朱洪章，以臣愚观之，其才似足独当一路。可否仰恳天恩，次第简放提、镇实缺，俾臣得以分途调遣之处，出自逾格鸿施。又现守宁国府之记名总兵刘松山，亦系后起之英，足以独当一面，伏恳圣慈存记，贮为他日将材，理合附片密陈。谨奏。

190．附录廷寄　各路军营行伍出身有功人员除才堪胜任者外不宜轻保提镇专阃应改给别项优奖七月二十四日

同治三年七月二十四日，准兵部火票递到议政王军机大臣字寄——

各路统兵大臣、各直省督抚：

同治三年七月初三日奉上谕：

军兴以来，各路军营由兵勇出身打仗得力者，历保参、副等官，续有劳绩无可再加，往往奏请以提督、总兵记名简放。朝廷破格用人，每逢各路统帅疆臣奏保，无不立沛恩施。惟提、镇系专阃大员，为统省各营之表率，关系极为紧要。曾有战胜攻取极为得力，而于平日一切操防各事宜阅历太浅，训练未免失宜。迨至骄纵废弛，贻误戎机，被人参劾，朝廷加以严谴，致有用之材，不获养成大器，以备干城之选，殊为可惜。嗣后各省督抚、各路统兵大臣，凡保举记名提督、总兵者，须另片密注“堪以胜任”字样，或其人材堪造就，而于提、镇大员尚难称职，不妨给予别项优奖，俟其历练较深，再畀以专阃重任。如有实在不能胜任者，亦即随时奏参，不得稍有迁就，以仰副整军经武，培植将材至意。将此各谕令知之。钦此。

遵旨寄信前来。

191．附录明谕　朱南桂补授归德镇总兵熊登武补授福山镇总兵郭松林署理福建陆路提督八月初三日

同治三年八月初三日，准兵部火票递到同治三年七月二十七日内阁奉上谕：“河南归德镇总兵员缺，着朱南桂补授。”钦此。

同治三年七月二十七日内阁奉上谕：“江南福山镇总兵员缺，着熊登武补授。”钦此。

同治三年七月二十七日内阁奉上谕：“福建陆路提督，着郭松林署理。”钦此。

192．附录廷寄　江宁勇丁妥慎遣撤及曾国荃毋庸回籍等事八月初三日

同治三年八月初三日，准兵部火票递到议政王军机大臣字寄——

钦差大臣协办大学士两江总督一等侯曾国藩：

同治三年七月二十七日奉上谕：

曾国藩奏，李臣典出缺，萧孚泗丁忧，及料理善后、布置上游，并李秀城〔成〕等业经正法各折、片。本日已分别降旨，将李臣典赐恤，萧孚泗准开缺回籍守制矣。

各处勇丁有募无散，有增无减，原因兵额不敷，不得已而用之。今江宁已克，大功粗成，该大臣酌量可以裁撤二万余人，且体察各员弁久在行间，厌苦兵事，不至另生枝节，自属实情。着即筹发欠饷，酌量遣撤。总须有约束之法，钤制之人，方不至游骑无归，另谋啸聚，致贻异日无穷之患。其酌留之二万数千人，即令分守金陵、芜湖、金柱关各要隘，兼作为游击之师，进剿广德等处，并着妥为调派，以资得力。

据奏，曾国荃于克城之后，心血过亏，困惫殊甚，欲请回籍调理，部勒散勇南归，求所为善始善终之道等语。该抚所见虽合于出处之道，而于荩臣谋国之谊，尚未斟酌尽善。况遣散勇丁，只须分派妥靠之员，沿途照料，而现在江宁、安庆等城，均须督兵镇守，该抚正宜驻扎江宁，安心调理，一俟就痊，即可帮同曾国藩分任其劳。即着曾国藩传旨存问，无庸遽请开缺回籍。江南北应办善后之事甚多，曾国藩现回安庆，着即赶紧料理上游事务，布置稍定，即仍回驻江宁。镇江、扬州防兵，应撤应留，均照所议办理。

江西宜黄、崇仁、金溪、东乡等四城，惟贼首尚未就歼，近日新疆各城警报迭至，是以前谕杨岳斌驰赴新任。杨岳斌能否离江西，军务应交何人督办，该大臣即遵迭次谕旨，迅速筹奏。

李秀城〔成〕等就地正法，所办甚是，前已有旨宣示矣。驿递何处迟误，已谕兵部查参，仍着曾国藩挨站查明办理，以肃邮政。洪秀泉〔全〕首级未经传示各省，即由该大臣自行咨明各处可也。

另片奏请简提镇实缺等语。本日已将熊登武简授福山镇总兵，朱南桂简授归德镇总兵矣。片一件，留中备览。将此由六百里谕令知之。钦此。

遵旨寄信前来。

193．近日各路军情并拟裁撤湘勇一半及曾国荃因病意欲奏请开缺回籍片七月二十日

再，臣钦奉六月二十九日寄谕：“广德等处，如有踞贼，曾国荃尚须驻扎江宁，即由曾国藩派拨兵队，乘势扫荡，勿稍延缓。”等因。钦此。臣初到金陵，拟令将士休息一月，即派剿广德等处。乃诸将盛暑鏖兵，病者甚多，纷纷禀请撤勇回籍。臣以皖、浙未靖，本不欲遽撤多营。惟念近岁以来，但见增勇，不见裁撤，无论食何省之饷，所吸者皆斯民之脂膏，所损者皆国家之元气。前此贼氛方盛，万不得已，屡募屡增，以救一时之急。今幸老巢既破，大局粗定，裁一勇即节一勇之糜费，亦即销无穷之后患。诸将之愿遣散归籍，盖未始非臣之幸，未始非大局之幸。因与臣弟国荃商定，将金陵全军五万人，裁撤一半，酌留二万数千人，分守金陵、芜湖、金柱关各要隘，其余作为游击之师，进剿广德等处。而曾国荃克城之后，困惫殊甚，彻夜不寐，有似怔忡。据称心血过亏，万难再当大任，恐致偾事。意欲奏请回籍，一面调理病躯，一面亲率遣撤之勇，部勒南归，求所为善聚不如善散，善始不如善终之道。臣嘱以苟可支持，不必遽请开缺，姑在金陵安心调理，代臣料理善后事宜。臣即日仍回安庆一次，俟上游布置粗定，再行驰赴江宁。藩司万启琛、运司忠廉，昨来金陵接见，亦须仍回泰州一次，俟彼中清厘就绪，再行分驻江、扬二府。

至于镇江之兵，臣与冯子材面商，似可全行裁撤，俟苏军接防镇江、丹阳，即当次第遣散扬州之兵。臣与富明阿面商，目下尚难遽撤，俟鄂中发、捻趋向大定，乃可酌量裁减。军兴日久，各有厌苦兵间之意，但使欠饷有着，遣散时当不至别生枝节，足慰宸廑。

江西军务，鲍超于七月初四在许湾大获胜仗，据报平垒七十余座，杀贼四万有奇。崇、宜等县，或亦易于得手。杨岳斌过安庆时，臣与之商定，以后鲍超、周宽世战状，即归该督主稿会奏矣。所有近日各路军情，理合附片驰陈，伏乞皇太后、皇上圣鉴训示。谨奏。

194．奏请停解广东厘金并加广该省学额中额折七月二十九日

奏为停解广东厘金，并请加广该省乡试中额，恭折奏陈，仰祈圣鉴事。

窃臣于同治元年奏请开办广东厘金，接济浙江、安徽、江苏三省军饷，仰蒙钦派都察院右副都御史晏端书驰赴广东，竭力经营，分批拨解皖、浙各军。两年以来，深资馈运。本年三月间，臣于沥陈饷绌情形折内，声明广东七成之厘，非臣分内应得之饷，应俟军务稍定，即由臣奏请先行停止在案。现在江宁省城幸已告克，臣统军太多，拟即次第撤遣，筹裁勇之欠饷，发征兵之行粮，需款甚巨，各处厘卡，应仍照旧征收。惟广东厘金一款，臣为拯贫之策，几蹈专利之名，私衷耿耿，如负重疚。应请旨饬下广东督抚，所有广东厘金，截至本年八月三十日止，全充本省兵饷，毋庸再解臣营，以践前言而纾邻困。此项厘金，自元年七月起至本年四月止，除留归该省军需局外，实解皖营及浙江军营一百一十万两，若截至八月底，当在百二十万以外。该省商民踊跃输将，成此巨数，俾臣借以歼除金陵首逆，为利甚薄。查部定章程，凡捐输银三十万两，准加文武乡试定额各一名。合无仰恳天恩俯准，将粤厘照一百二十万两之数，加广东省文武乡试永远定额各四名，以广圣主如天之仁，而彰粤人急公之义。

臣又查捐输定章，于本身应得奖叙外，复准通县合算加广学额，通省合算加广中额，系专指捐输言之。若抽厘济饷，则既无给奖本身之条，更无合算加额之例。惟各省厘金，皆由本管督抚派员经收，军兴既久，几与丁漕关税同为岁入正款，商民亦习而安之，自不可给奖加额，致滋冒滥。若广东厘金，两年以来专济三江之饷，与各省大有区别。除本身照例不得给奖外，可否通省合算，加广中额之处，出自圣主鸿裁，交部核议施行。所有停解粤厘缘由，恭折驰奏，伏乞皇太后、皇上圣鉴训示。谨奏。

195．附录明谕　粤厘充饷有功准加广东文武乡试中额并饬暂缓停征以应军需八月十四日

同治三年八月十四日，准兵部火票递到同治三年八月初七日内阁奉上谕：

曾国藩奏，停解广东厘金，请加广该省文武乡试中额一折。前因浙江、江苏、安徽三省军饷支绌，经曾国藩奏请开办广东厘金，三成留办本省防剿，七成协解江、皖。现计自同治元年七月起，截至同治三年八月止，除留归该省军需局外，前后约解过军饷银一百二十万两。该省商民踊跃输将，集成巨款，俾江宁各军借得迅速成功，实属好义急公，有裨大局。着照该大臣所请，加广东文武乡试永远中额各四名，以示鼓励。其应否通省合算加广中额之处，并着该部复议具奏。现在江宁既克，各军已议陆续裁撤。该大臣奏请停止广东捐厘，自系为体恤商民起见。惟裁勇之欠饷，征兵之口粮，需款仍巨，自应将该省厘金暂行照旧办理，以裕饷源。俟各营饷项稍充，再由该大臣奏请停办。钦此。

196．再陈裁撤湘勇及访查洪福瑱下落尚无端倪片七月二十九日

再，七月二十四五日，臣在舟次，迭奉七月十一、十四、十五等日寄谕，训饬之事甚多，而遣撤勇丁及查洪福瑱下落二事，宸廑尤切。伏读谕旨，有云：“裁撤兵勇，虽为节饷起见，然骤撤三四万人，恐此辈久在戎行，不能省事，必至随处啸聚为乱。从前川、楚善后，积至数年，方始肃清，可为殷鉴。不若先汰老弱，而以精壮各军分赴江、楚，俟江、楚一律肃清，再议裁撤归农，或挑补各营兵额，俾不致复生枝节，方为尽善。”等因。钦此。臣以欠饷太巨，后患无穷，久思大加裁撤，以节糜费。嗣与臣弟曾国荃酌商，防戍之兵与游击之师不宜太少，定将金陵全军五万人裁撤一半，于七月二十日续奏在案。

湘勇召募之初，选择乡里农民，有业者多，无根者少，但使欠饷有着，当可安静回籍，不致别生枝节。至挑补兵额之说，近多建此议者，臣窃不以为然。盖勇丁之口粮，一倍于马兵，三倍于守兵，马粮之缺极少，守粮月支一两，断不足供衣食之需。谁肯于数千里外，补一衣食不敷之缺？欲以湖南朴实之勇，补三江绿营之兵，必不情愿。其愿补者，皆游惰无归者也。此事另奉谕旨，抄发陈廷经之条奏，饬令妥办。臣愚以为勇则遣回原籍，兵则另募土著，各返本而复始，庶为经久可行之道。

寄谕又云：“昨据曾国藩奏，洪福瑱积薪自焚，茫无实据，似已逃出伪宫。李秀成供，曾经挟之出城，后始分散。其为逃出已无疑义。湖熟防军所报斩杀净尽之说，全不可靠。着曾国藩查明，此外究有逸出若干，并将防范不力之员弁从重参办。”等因。钦此。

臣初闻金陵克复，亦深虑极大之城，必多窜逸之贼，湖熟追杀净尽之说，臣亦不敢深信。迨臣至江宁小住经旬，距克城已阅二十日，而附近如溧水、句容、丹阳、高淳、东坝、建平各防之将，各县之官，并未禀报有贼股窜过之事。臣弟所派各路跟查之弁，亦自东坝、溧阳等处归来，报称沿途百姓，未见有贼踪经过事。臣于是释然大慰，以为洪福瑱必死于乱军无疑矣。旋于七月十一日，接宁国守将刘松山及委员陈斌禀称：“洪福瑱带二三千人，逃至广德。”旋又见左宗棠寄臣弟函称：“伪幼主率贼二三千人，逃入广德，迎至湖州，皆云系逃出难民所供。”十三日接浙江粮道杨昌濬禀，亦云：“洪福瑱带二三千人，窜至广德。”十四日左宗棠寄臣一函，则云：“金陵余逆漏出数百，亦有数千之说。”与刘松山、杨昌濬所云二三千者，微有不符。臣再三推详，由金陵至广德，县县有兵，层层密布。其中如驻句容之刘铭传，驻溧水之王可陞，驻建平之李榕，驻东坝之郑魁武，皆晓事不欺之人，又奉严防逸贼之札。若谓洪福瑱仅带零贼剃发潜遁，此数处者，或不知之。若贼至二三千之众，而谓此数处一无闻见，既不截剿，又不禀报，此事理所必无也。臣观附近各县各将之无禀，证以李秀成之亲供，逸出漏网之贼，多亦不过数百，堪以仰慰宸廑。其洪福瑱果否尚存，臣现派蓄发降卒四处访查，不欲仅以难民之言为凭，尚未访有端倪。

至防范不力之员弁，是夕贼从缺口冲出，我军巷战终日，并未派有专员防守缺口，无可指之汛地，碍难查参。且杭州省城克复时，伪康王汪海洋，伪听王陈炳文两股十万之众，全数逸出，尚未纠参。此次逸出数百人，亦应暂缓参办。贼情诡谲，或洪福瑱实已身死，而黄文金伪称尚存，亦古来败贼常有之事。应俟查明洪福瑱实在下落，续行具奏。抑臣更有幸者，向使破城之夜，该逆大开十三门，每门冲出数百人，不仅由缺口一路，官军亦未必能悉数截剿。向使李秀成不因乡民争匿，羁延时刻，官军亦未必能既脱复擒。今之逸贼无几，渠魁就缚，盖全仗皇太后、皇上之福，非臣兄弟之力所能及此也。除谕旨垂询各事，另行分条复奏外，谨将此二事先行附片驰陈，伏乞皇太后、皇上圣鉴训示。谨奏。

197．江鄂徽皖近日军情及伪听王陈炳文禀帖投诚片七月二十九日

再，近日军情。江西之贼，占踞许湾者，为伪康王汪海洋一股，经鲍超于七月初四破其长濠，杀贼数万。分踞东乡、金溪者，为伪听王陈炳文一股，慑我许湾之战，遂于初十、十一两日，弃东乡、金溪两城，陆续退遁，率众求抚。据鲍超寄到陈炳文投诚禀帖，共有党众六万余人，洋枪队七千余人，皆愿效顺等语。此二股皆由杭州窜出者。分踞崇仁、宜黄之贼，为伪侍王李逆一股，经江忠朝等于十一、十二两日次第克复。南丰之贼，为伪涪王谭逆一股，经鲍超于十八日克复。此二股系由湖州、溧阳先后窜出者。一切调度，想杨岳斌、沈葆桢已经详奏。

钦奉谕旨，饬臣酌派金陵陆师，赴江协剿。目下江西军威大振，无须添派援江之兵矣。臣所虑者，在皖北英、霍一路，皖南广德一路。而金陵之师急切不能起程，应遣撤者，无由筹给欠饷。应出剿者，无由筹发行粮。不料老巢既破，而饷绌若此；皆臣经理不善之咎。前派鲍超一军驰援江西，发给行粮十万，赖有总理衙门拨济巨款，得以成行。刻下不惟无此巨款，而金陵既克，广东之厘金不能不归还本省。江西一半之厘金，除留饶、景二卡，接济徽军兵米，此外亦全留江西，发鲍超、周宽世两军之饷，更无涓滴解赴皖台。臣军现入之款，惟湖南东征局与安徽沿江厘金两项，月计所入不过数万，以供皖南北两岸防兵，不敷尚巨，更无余力分济金陵裁兵之欠饷与出剿之行粮。臣再四思维，讫无善策。拟即日札派江苏官绅，在于上海劝捐，并函商李鸿章酌分松沪厘金拨解臣军，不识能否有济。湖北之贼，尚盘结罗田、麻城一带。僧格林沁已调陈国瑞进剿麻城，英翰进扎商城。乔松年调蒋凝学之兵进扎英山，臣亦调李榕之兵驻防桐城，布置尚密。惟无大支劲旅痛加剿洗，尚为湖北、皖、豫三省之患。所有近日军情，理合附片驰陈，伏乞皇太后、皇上圣鉴训示。谨奏。

198．附录廷寄　金陵克复形势转机分条指授各路军政财经及善后机宜七月二十四日

同治三年七月二十四日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江宁将军富明阿、督办江西皖南军务陕甘总督杨岳斌、漕运总督吴棠、江苏巡抚一等伯李鸿章、安徽巡抚乔松年、江西巡抚沈葆桢：

同治三年七月十一日奉上谕：

杨岳斌奏，贼势趋重崇仁，现在出省督剿，并亲赴各路察看形势，调回水师五营，分布赣河一折。崇仁之贼，图犯吉、临等郡。杨岳斌拟由丰城驰赴崇仁督剿，着即会商刘典督同江忠朝等军，力图扫荡。并令鲍超等将许湾、东乡各踞贼分投剿洗，毋任旁窜。贼众我寡，宜黄、南丰、金溪兵力尚难遍及，该督已调回水师五营，如陆军单薄，亦可咨商曾国藩等将金陵陆师酌量调派，以厚兵力。省城防务，沈葆桢督率万泰等认真巡防，务须周密。

乔松年奏，陈国瑞已赴麻城、英翰驰驻商城。麻城贼势固重，罗田之贼亦图久踞，终有窜扰英、霍之虞。该抚现拟先赴寿州，即赴正阳关察度形势，权其缓急，期于兼顾无失，所筹尚妥，着即于到寿布置后，仍遵前旨，驰赴正阳关妥筹防剿。朱淮森四营即可令全驻寿州，以备缓急调用，图一件留览。

另片奏，罗田之贼恐窜英山，请调金陵劲旅从英山进剿。等语。金陵得胜之师，休息已半月有余，着曾国藩即调派得力将弁，带精兵万人，从英山一路前进，与楚师会合夹击，以期早日廓清。该抚片内所称曾国藩不日仍回安庆，已与函商办理等情。江宁地属首要，现在甫经克复，一切抚绥安辑，应行办理之事甚多，曾国藩如不能再赴安庆，即着派彭玉麟、曾国荃等，酌量带兵分驻上游，以资控扼。其皖南之广德等处，恐湖州贼匪续犯江西，并着分派劲兵，迅图克复广德，勿任纷窜。

昨据御史陈廷经条陈善后事宜一折，内有疆舆略为变通一条，请以徽州、宁国、池州、太平四府割属江苏，与江宁、苏州、松江、常州、镇江为一省。以扬州、淮安、徐州、海州、通州割属安徽，与安庆、庐、凤、颍、泗为一省。江南江北分设科场各等情。与地方吏治有无裨益，着曾国藩、李鸿章、乔松年酌度形势，妥筹具奏。其安置勇丁一条，迭经降旨，令该督抚等预筹善策，如何酌量挑补兵额，遣散归农之处，并着该督抚等妥慎办理，勿贻后日无穷之患。原折均着摘录抄给阅看。

又据御史贾铎奏，请饬曾国藩等勉益加勉，力图久大之规，并粤逆所掠金银悉运金陵，请令查明报部备拨各等语。曾国藩以儒臣从戎，历年最久，战功最多，自能慎终如始，永保勋名。惟所部诸将，自曾国荃以下，均应由该大臣随时申儆，勿使骤胜而骄，庶可长承恩眷。至国家命将出师，拯民水火，岂为征利之图。惟用兵日久，帑项早虚，兵民交困；若各该御史所奏，金陵积有巨款，自系各省脂膏，仍以齐各路兵饷、赈济之用，于国于民，均有裨益。此事如果属实，谅曾国藩亦必早有筹画布置，惟该御史既有此奏，不得不令该大臣知悉，原片二件，均抄给曾国藩阅看。

曾国藩由安庆到江宁，于调兵安民整饬地方各事宜，谅已有奏报在途。江宁城内情形若何，居人能否渐次复业？实深廑系。贡院有无损坏，应如何修葺之处，着曾国藩查明具奏。

闻江北厘卡、亩捐、户捐及一切各捐，均仍照前，迭经降旨裁革，未据地方官认真办理，亟应厘剔弊端，与民休息。着曾国藩、吴棠、李鸿章严行禁革。如有委员劣绅借端苛敛，即行拿办，以儆其余。

两淮盐务为库款大宗，曾国藩早经派员与办。此时江路通畅，可以图复旧观，着饬运司招商认运，以期国课渐充。并着饬令藩、运司等官，各归旧驻地方，不得仍前驻扎泰州一隅，图旦夕宴安之便，致与大局无益。

江防师船，已由富明阿次第裁撤。回粤浙江之贼，不能越苏、常而至镇江。楚江之贼，不能越英、霍而至天、六。江西之贼，不能越九江而至安庆。此外并无可防之贼，是扬防各军现属无事，着富明阿酌量裁撤调拨，以节糜费。

楚北麻城等处剿办若何？如须增兵助剿，为一劳永逸之计，即着僧格林沁、官文飞咨曾国藩，将金陵得胜之军酌量调拨，以期早日肃清。近日军情贼势，并着赶紧奏报，以纾朝廷南顾之忧。将此由六百里各谕令知之。钦此。遵旨寄信前来。

199．附录廷寄　饬曾左杨李沈不分畛域协力攻剿广德湖州江西诸贼防止窜逸拥伪幼主洪福瑱死灰复燃七月二十五日

同治三年七月二十五日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、督办江西皖南军务陕甘总督杨岳斌、江苏巡抚一等伯李鸿章、江西巡抚沈葆桢：

同治三年七月十五日奉上谕：

左宗棠奏，攻剿湖郡、安吉踞逆，迭次苦战，尚未得手，现筹办理情形一折。据称，贼在思溪、双福桥等处筑垒，蔡元吉东埠营盘被围，屡次猛扑未能得手。蒋益澧亲抵菱湖，会合诸军进剿，饬李帮达等营攻思溪，高连升等攻双福桥等处逆垒。分队进逼，更番迭战。该匪鼠伏不出，官军颇有伤亡。蒋益澧复亲攻思溪，洋将德克碑亦用开花炮助攻双福桥，均未攻拔。左宗棠现调省城防兵，令副将徐文秀等水陆往救。并据报称：金陵逃出之伪幼主洪瑱福于六月二十一日由东坝逃至广德，二十六日堵逆黄文金迎入湖州，为号召贼党之计等语。蔡元吉一营孤悬东埠，逆贼围之数重，该营粮已垂尽，而士气未衰，亟应乘势合击，以解重围。

洪瑱福谅即洪福瑱。昨据曾国藩奏洪福瑱积薪自焚，茫无实据，似已逃出伪宫。李秀城〔成〕供曾经挟之出城，后始分散。其为逃出，已无疑义。湖熟防军所报斩杀净尽之说，全不可靠。着曾国藩查明。此外究有逸出若干？并将防范不力之员弁，从重参办。此犯已至湖州，必将号召群逆，为久踞之计。左宗棠正可督饬蒋益澧等，令其激励各军，许以重赏，果能一鼓攻拔，将洪逆及堵逆等悉数歼除，则东南全部肃清，朝廷必当破格施恩。若迁延日久，或令他窜，亦必重治其罪，不能因前曾立功稍从宽贷也。

此次力战阵亡之副将衔参将朱尊贤，着照总兵阵亡例议恤，以慰忠魂。其余阵亡员弁，仍即查明请恤。

杨昌濬攻安吉之师，既不得手，着即令其先攻梅溪。并着李鸿章督饬派出各军，力攻四安，以分贼势。前派往金陵之炮队等一万余人，俱系精锐，或派往四安或分赴广德均可，期其得力。该抚向来不分畛域，左宗棠亦非妒功忌能之人，即着李鸿章督令诸〈将〉弁认真助剿，以收廓清之效。并一面分兵严防湖贼旁窜各路。广德地属数省冲要，历代规取吴兴，多由于此。从前各路无兵可分，是以未能派兵驻守，以致伪幼逆及黄文金等往来无阻。现在江宁得胜，兵将甚多，据曾国藩奏述，李秀城〔成〕供内有“广德不攻自遁”之语。可见广德现在并非无贼，着曾国藩多拨精锐，派得力将弁，统带赴广德攻剿。如贼已遁去，亦即力遏要冲，以免湖逆出窜皖南，为江西后路之患。左宗棠、李鸿章均应设法兼顾，严密兜围，勿令旁窜。

江西兵力此时亦已厚集，李世贤、汪海洋诸逆不得逞志于江西，则将遁入浙、闽，与湖州踞逆相首尾。洪幼逆尚在，难保不图死灰复燃，杨岳斌、沈葆桢亦当督饬诸军妥慎防剿，均须各就本地尽力剿除，勿贻后患。俾东南诸郡全就荡平，以副委任。将此由六百里各谕令知之。钦此。

遵旨寄信前来。

200．附录廷寄　饬迅克崇仁并命曾国藩酌情调拨兵力赴赣协剿七月二十五日

同治三年七月二十五日，准兵部火票递到议政王军机大臣字寄——

钦差大臣协办大学士两江总督一等侯曾国藩、督办江西皖南军务陕甘总督杨岳斌、江西巡抚沈葆桢：

同治三年七月十四日奉上谕：

杨岳斌、沈葆桢奏，会剿崇仁、扫平贼垒一折。崇仁逆股在城外添筑贼垒，江忠朝一军击其左，席宝田一军击其右，两路之贼皆溃。该逆绕窜潘桥、秀才埠一带，倾巢攻扑席军营盘，均经官军击败。乘势攻破贼卡十余处，炮中伪王宗李元茂左肩，立平四垒。此次力战阵亡之蓝翎都司何启山、蓝翎守备张宜敏、蓝翎千总张安南、蓝翎把总李发祥、蓝翎外委曹仕廷、蓝翎外委卿忠林、刘其华，均着交部从优议恤，以慰忠魂。

官军现在进攻崇仁附城贼垒，着杨岳斌、沈葆桢激励将弁，乘胜踏平逆垒，迅将崇仁克复，歼灭侍逆巨股，以次进剿肃清各路之匪。康逆聚悍党于许湾，以为崇仁声援。并着檄令鲍超由抚州先剿许湾，以孤贼势。王沐即移扎崇仁、丰城之交，以固江、席两军后路。

本日曾国藩奏，由金陵仍回安庆料理上游军事。前谕该大臣等，江省如陆军单薄，将金陵陆师酌量调派，着曾国藩悉心筹画，如须添兵赴江协剿，即着迅速调拨，以厚兵力。将此由六百里各谕令知之。钦此。

遵旨寄信前来。

201．附录廷寄　镇防撤勇应会商妥慎办理及陕甘因军务未竣二总兵准赏假省亲毋庸开缺七月二十七日

同治三年七月二十七日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章、督办镇江军务广西提督冯子材、帮办军务署京口副都统魁玉：

同治三年七月十九日奉上谕：

冯子材、魁玉奏，江南军务大定，请将镇防兵勇七千人全行凯撤，至江防重地，俟全军遣散后，或由曾国藩等派兵驻守等语。所筹自系为节省经费起见。现在京口一城，自无须重兵扼扎，惟江宁新复，广德、湖州之贼尚未剿平，金坛等处防兵应否酌留一二营，以资弹压。其裁撤勇丁，或择其精壮可用者，即以挑补该省绿营兵额之处，着曾国藩、李鸿章与冯子材等会商妥筹办理。至军营遣勇，关系至要，冯子材等务当饬令统带各员分起弹压，妥为资遣，不准沿途逗留，致滋事端。

另片奏，甘肃西宁镇总兵黄武贤、陕西延绥镇总兵陶茂森恳请开缺回籍养亲等语。该二员平日带队尚称得力，现在陕、甘军务亦尚未竣，当此用人之际，殊难遽允开缺，致投闲散。惟念其从征十余年，情殷将母，词意恳切。黄武贤、陶茂森均着赏假两个月，回籍省亲，毋庸开缺。一俟假满，即行各赴新任，以重职守。将此由五百里各谕令知之。钦此。

遵旨寄信前来。

202．附录廷寄　镇防遣撤兵勇希妥筹善后并命查明革员黄元吉是否可用八月十九日

兵部火票递到议政王军机大臣字寄———

钦差大臣协办大学士两江总督一等侯曾国藩、江苏巡抚一等伯李鸿章、督办镇江军务广西提督冯子材、帮办军务署京口副都统魁玉：

同治三年八月十一日奉上谕：

冯子材、魁玉奏，镇防头起凯撤兵勇，派员统率回营回籍一折。据称镇防定、复、奇、劲、雄、宣、制七营，并果、凯、胜等勇共计凯撤四千余名，作为头起。派委原营将领管带，给发川资起程，不准携带兵仗逗留滋扰，并知会地方官弹压。其三江本省应募勇丁，分别交地方官管递回籍，咨明江南北军营地方约束。各等语。办理甚为妥协。即着冯子材饬令派出各员，知照沿途各该地方官一体认真弹压，毋令生事。其未经遣撤兵勇，现经冯子材等查明精壮可用存记，应否挑补绿营兵额之处，着曾国藩、李鸿章会商冯子材等妥办。镇防虽属安稳，惟该处兵勇业已裁撤，以后防务，李鸿章当妥筹兼顾，不可稍涉大意。镇城留守各营后起凯撤事宜，即着冯子材等按照此次办法妥为遣撤。

前据御史陈廷经奏，已革安徽道员黄元吉，才尚可用，该革员现在何处？其人是否可用？着曾国藩查明具奏。将此由四百里各谕令知之。钦此。

遵旨寄信前来。

203．遵旨查办道员禀讦知县讯明定议折七月二十九日

奏为遵旨查办道员禀讦知县袒匪杀良一案，审明酌拟，恭折奏祈圣鉴事。

同治二年七月十八日内阁奉上谕：

沈葆桢奏，道员禀讦知县袒匪杀良，请简派大臣审办一折。此案于同治元年三月间，南康县监生张起凤呈控职员许高鸿诬逆抄抢，内有牵涉升任江西督粮道前署南康县知县周汝筠袒纵等情。当经沈葆桢饬属讯办，嗣据南康县知县石昌猷详称：许高鸿倚势害命，借局吞财。复来省面称，其图财害命确有案据，并所禀多有牵涉周汝筠之处。当即饬令分别办理。闰八月间，又据石昌猷禀称，许高鸿之父许观国呈送忤逆，结求速予正法，当即就地处决。迨石昌猷禀称，周汝筠幕友索诈掠民。周汝筠亦禀讦石昌猷杀良袒逆。互相禀讦，正在饬属提讯。本年二月间，许观国同其四子许高深，以贪赃害命、擅杀无辜具控，并供称：当初结求正法，系熬刑不过所致。且伊子许高深来省呈诉，行至中途，被县役拿获，又经该县家丁放走。是以事逾半年，始行出控。周汝筠则欲将石昌猷立置重典，并疑该抚袒护。各等语。案关诬赃枉杀，虚实亟应彻底根究。着曾国藩亲提前后人证卷宗，秉公严讯确情，据实具奏。沈葆桢自请议处，及请将李桓议处之处，着俟定案时声明请旨。钦此。

嗣经江西按察使委员将石昌猷暨张书等，并各衙门卷宗分批押解，复经周汝筠带同应讯人证，于十一月间先后来皖，臣与派出司道等公同审讯。本年春间，贼匪窜入江西，道途梗阻，要证廖开昱并续经传质之熊学雍等五人，屡催未到。安徽两司亦经更换，复添派办理粮台候选道勒方锜、前刑部郎中孙尚绂会同布政使马新贻、署按察使何璟秉公严鞫，曾于四月十二日附片陈明，并因石昌猷供词支吾，奏参革职。五六月间，该师道等逐日研审，臣亦迭次提质，将案卷旁参互勘，证以平日所知所闻，其中情节实已毕露，即人证偶有未齐，尽堪定谳。此案大端约分四项：一在衡定周汝筠办团带兵之功过，一在详勘石昌猷办案狡诬之实情，一在明正许高鸿之罪状，一在原究张书、杨韶九之仇讼。

查阅周汝筠亲供，咸丰三年调任南康县知县。时湖南被寇，经江西巡抚饬办团防，周汝筠拟选各乡丁壮若干名，编成队伍。驻城内者，授之军器，给予常饷，是为城练。在各乡者，自捐器械，给予暂饷，是为乡团。城练办就，咸丰三、四、五年，康勇出境剿贼者四次。周汝筠因三年救援上犹，保升直隶州知州，赏戴花翎。又以克复万安县，交部议叙。五年，檄援广东之韶郡，解围后开缺以知府补用。是年冬添康勇四千，赴援兴国，进剿泰和。咸丰六年春，前抚臣文俊因周汝筠未能绕道救援吉安，两次奏参革职。是年三月复委署南康县事，其时潭口匪徒猝发。四月初二日，塘江贼起扑城，婴城固守。初八日乡团齐集，立解城围。六月克复塘江，九月复赴上犹援解城围。咸丰七年正月，剿平潭口，南康县境肃清。三月援解信丰之围，开复知府。咸丰十年夏间，前广东抚臣耆龄檄剿仁化县踞贼，七月克复县城，以道员留江西即补。是年冬，委署南安知府，旋即补授江西粮道。计周汝筠筹防筹剿前后九年，以一邑之团勇保全本境，并出剿外府外省之贼，屡著战功。咸丰六年之变，江西沦陷五十余城，惟赣州、广信与南康县城独以坚守得完。八年冬间，石达开大股攻陷南安府城，康勇保守本县，又与萧启江之师会剿获胜，郡城之复，与有力焉。此周汝筠之功也。

然知县之职位甚卑，一邑之资财甚寡，何足以举此大事！前此各抚臣奏令援救吉安，援剿韶州，暨臬司邓仁堃函令援救抚州，藩司李桓函令带勇八千备御粤贼，其所以待周汝筠者太大，而周汝筠之所以自待者，亦好大而不知量力。咸丰六年以前，威望颇著，舆情尚惬。厥后需饷日巨，一捐再捐，民不堪命，于是乎苛敛勒派，名目繁多，任用爪牙，恣意搜括，遂不免虐民以求逞，或指名某户按成派捐，或捕击妻孥勒限缴捐，或闻某人通贼而株累全家，或因数户从贼而籍没、罚及通族，或昔年曾用之绅指为逆匪而故罪之，或近年偏信之绅因人控告而曲庇之。臣查检卷宗，周汝筠按成派捐之案，如咸丰十年六月委许高鸿专办三户之捐，言卢维翰家资数十万，令将七成帮助军饷，彭日福、张翰亦令实力帮助。捕击妻孥之案，如十一年三月刘见尧捐款尚未写定，即令陈正连带队往催，旋将其子刘大锋管押逾年，复捕击其子之妻方氏及其外甥，连及雇工。追缴捐项株累全家之案，如廪生李登梯与其子举人李梦庚，及弟梦松一家，男妇数人，瘐死狱中，李登梯之妻即投水死。今周汝筠亲供，谓瘐毙者因款贼之故，投水者因畏罪之故。臣讯问到案之人，尚有当日身在城中之赖维楫，则云李登梯因勇丁诈钱不遂，相扭到官，官信勇言李氏通贼，遂致全家毙命。虽赖维楫一人所说未可遽信，然以科弟之家，而骈死囹圄，罪无实据，亦可想已。罚及通族之案，如塘江卢姓，素称巨族，周汝筠因其从贼者多，将房屋一概入官。据供，当时邑人因卢氏通贼，纵火焚烧，渠谕令扑火而救屋，罚屋而充公。据石昌猷禀，每年可得租六千余金。臣讯之周汝筠，亦谓约计近之，盖罚产者几一族矣。此外合县充公之田，由各局完纳地丁者六百余金，盖失业者数百户矣。至于昔年曾用之绅，指为逆匪而加罪者，则张书、明登科是也。近年偏信之绅，因人控告而曲庇者，则许高鸿、杨韶九是也。明登科充当局首，已历多年，周汝筠给有谕札二十余件，并未目之为匪。因为杨韶九所排前禀，谓其咸丰六年代贼采粮。今供又谓塘江所获纸包内，有明登科所书收字，杨韶九捏七载无据之言，诬指为匪，周汝筠亦从而诬之，而明登科当堂质对，抗词不为屈也。张书家本殷实，曾充局董，自六年至九年，亦未目之为匪，因与杨韶九构衅，始而谓其瞒侄逆产，继而将其田业充公，终而诬其领旗从逆。周汝筠禀揭此案，即指张书为匪首，而与历年案据实不相符。杨韶九系一滥衿，周汝筠亦不甚器许，因在石昌猷处控告多案，牵涉前任遂多，方袒庇之。许高鸿年少气锐，周汝筠用以带勇劝捐，笃信不疑，凡在南安府控告许高鸿者，次第多罗于法，人咸知是许高鸿所构陷，而周汝筠则称皆系积惯抢诈之匪，其禀呈抚臣处，则谓系争功之劣董所控。其禀呈臣处，又谓系匪徒之家属所控。又如正法之勇丁刘大宽、刘忠茂，乃在周汝筠之子营中当勇多年，曾经保奖，无故见杀。其出结求保刘忠茂，牵连被戮者又复数人。人亦谓是许高鸿所构陷，而周汝筠亲供中第言，刘忠茂曾经混迹勇队，后为匪首。含糊置对，不能确指其罪，但期曲庇许高鸿一人之短，不计重蔽众姓之冤，凡此皆周汝筠之过也。

周汝筠去任，接署南康县事者即为石昌猷。尔时江西省城各官，饫闻周汝筠之苛忍偏僻也久矣。石昌猷到任以后，询访尤详。欲干士民之誉，必反前任所为，而周汝筠方为上官，不敢遽发。待其告养回籍，遂刻意而搜求。适得布政使李桓元年六月杪所寄密函，令查周汝筠从前一切苛政，及查办逆产、纵勇勒派等事，嘱其逐款详告。石昌猷具禀密复，缕陈周汝筠之劣迹，有采访得实者，亦有任意诬蔑者，如所云信丰二典，南康一典，银货约二十余万两，皆为周汝筠得去。又云交卸前三日，提出班房人犯，杀了二十余名，有开膛者，系抗捐之犯等语。此二事若果属实，则周汝筠死有余辜。据周汝筠供，信丰二典，非南康邻县所得与闻。康邑一典，有典商李同绶自行经理。臣密访周汝筠劝捐虽多，皆为团练之需，并无肥己之事，远近共知而共亮之。交卸前三日，如果杀至二十余人，接任者岂不能指出一名？以此诘问石昌猷，茫然无以置对。其于许高鸿之倚势作恶，亦就密禀内加倍烘托，以重周汝筠之咎。遂于七月二十四日亲拿许高鸿查抄财物，一面详革许高鸿及杨韶九功名，并将许高鸿之父许观国获案严讯。向使石昌猷志在除恶，别无私心，即将人犯抄产全数解省，由抚、藩委审定案，岂不甚善。乃石昌猷计不出此，既欲倾陷前任以炫己长，又欲迎合上司以徼后福。又若迫不及待，甫经密禀请示，又亲解抄产晋省请示。又因许高鸿诸案皆禀命县令而行，多所瞻顾，乃勒令其父呈送忤逆，以凭立置重典。当许观国与其子高鸿并获之时，三木之下，何情不输？以为与其父子骈诛，不若专归罪其子，犹或可轻贷其父。石昌猷见许观国有专坐其子之意，遂乘机驱迫，令递首送忤逆之呈。至闰八月初五日，到省竭见藩司李桓禀称，许观国业已呈送忤逆。李桓据以为真，即谓该犯法无可贷，径照忤逆处死，免生枝节。初六日同往抚署，先后进竭沈葆桢，谕令石昌猷回县速办。石昌猷于闰八月十五日还至南康，将呈送忤逆禀词，传到代书赖维楫当堂誊写，其草纸原稿又未经存附卷中，其非许观国亲笔，不问可知。石昌猷又取其口供甘结，俱以求恩处死为言，而又挖补前词，改填“速就正法”四字。十六日提出许高鸿先令游遍四门，然后押赴市曹行刑，随令枭首北乡。即有营中旧勇多人，割取许高鸿手足，拿往北城门外祭刘忠茂之坟，此处决残毁死尸之由也。夫以许高鸿之作孽丛怨，石昌猷奉札除恶，何患无词，何必于题外着想，妄以忤逆加人？其父子办公有年，岂有同被拿获，始行呈首之理？而又有挖补之痕，无存卷之供，其为诬民忤逆，已无疑义。乃鞠讯多次，石昌猷坚不承认。臣查沈葆桢原奏，亲讯许观国极口呼冤。诘以当初何以结求正法？据供“熬刑不过”。是许观国之生供，即为未首忤逆之铁据。许高鸿既杀之后，石昌猷仍不将其父释回，复查拿其母其妻，并捕其诸弟，卖其妾婢，追取家中田产充公，不特以忤逆治之，而直以叛逆视之。其初拿许高鸿之时，据石昌猷禀，系县绅廖开昱、钟煦春三次进署催请，往赣擒拿。据廖开昱等亲供，则称并无此事，且讦告石昌猷惯造谎言，悬空捏禀者三事。有罪之诛，变为枉杀；正印之官，行同魑魅。此石昌猷狡诬之实情也。

许高鸿之在南康，家世微薄，年辈最幼，本不得与绅董之列。咸丰六年冬，始充北乡小源局首事。周汝筠旋札许高鸿带勇七百，常川扎营，并得轮派各团丁随时助阵，使其自成一队。于是许高鸿稍窃威柄，凌轹乡党。咸丰八年，绅民争至南安知府叶球处控告许高鸿，厥后府城失陷。故臣今所调府卷，无案可稽，仅从县卷抄粘各件中，得见控府之案九起，内如朱英珓所控，谓许高鸿家见被上控，传各捐生至局勒写并无私索切结。许发藻所控，其父许华柏因许高鸿诬指为匪，捆解送县，未及进城见官，立决毙命。刘运锠所控，因欠交团钱，许高鸿锁入局内班房拷打。盖均非诬告者。许高鸿私设班房，周汝筠亦供认有之，谓为捕获窃盗留宿之所。至文生周兼三在府控许高鸿之案，则县卷亦无可考据。石昌猷禀，许高鸿挟周兼三控府之嫌，捏称毁局造反，耸周汝筠带勇下乡，立拿周兼三杀之。据周汝筠亲供，则谓周兼三与许高鸿争局霸占，造谣蛊众，其后因他事而正法，非因许氏而被戮。然当周汝筠下乡之时，赣南道至派同知前往查询，则一时物议之沸腾，与周兼三之冤抑，均可想见。盖在咸丰七八年间，而许高鸿势力已足制人矣。迨至十年夏间，周汝筠撤退前此办捐之绅，改派许高鸿催捐，札云：“如有空言推延，定按军法重处。”于是又得专握利权。现在查出许高鸿所收票据六十四张中，有卢尚元之洋银六百元，因求缓催捐，分三次致书馈送，即卢维翰也。又如张统堂一票，写明乐输，许文起、许光诰三票，写明军需，明蟾云一票，写明钱粮，皆公项也，而何以存于许高鸿之私室？至李高墉一票，则注明“事成面兑”四字，其为私索馈金，尤属显而易见。凡控告许高鸿之案，其诈财以致害命者六起，害命者又十余起，诈财者又三十余起，因许观国、许高泽、许高深、张先奎牵涉许高鸿者又数起。有二命者，有三命四命者，有累及弱女锁押致毙者。在石昌猷招告以后者固多，在未招告以前者亦已不少。详阅呈词，称其倚势狠恶，假公济私，胁诈冤死，谋吞家产，不一而足，莫不有切齿刺心之恨。其事多在咸丰十年、十一年之间，盖系许高鸿奉札总办捐事之后。许高鸿本乡曲细民；而赣城一寓抄出之衣服器具金叶银两，估价已值三四千金，各票约未收之银钱，及家中财物田产又在此外。查询旁人，咸云其十年以前，犹甚贫也。奉札办捐而牟利，勒索不遂而进谗，不指为抗捐挠团，即斥为济匪从贼，重者殛身而破家，轻者勒捐而罚产，一夫蒙蔽，百家罹祻。此许高鸿之罪状也。

至于张书、杨韶九互控一案，其祸终于抢夺，而其衅则始于仇诬。咸丰六年贼起，南康之塘江张书之侄张登椿、张登标从逆未回，张书恐致连累，于是年八月赴县首禀，并称请同保甲，将其侄房屋焚烧。经周汝筠据张书禀词，悬赏严拿在案。咸丰七年，周汝筠谕令别局首士明登科、康文菁、黄选信，将张登椿家田地查出充公，其禀后，复饬将原契借约检呈。黄选信等遵再详查，应充公者，实止二十余石，据实禀复。咸丰九年七月，周汝筠又派杨韶九复查张登椿田产，杨韶九查核逐细禀明，亦以为无寸土遗漏也。张书与杨韶九同当首事，先本无嫌，其后彼此参商，浸成怨隙。咸丰十年八月，周汝筠发给杨韶九谕帖，忽称访查张登椿兄弟逆产，系张书隐瞒，应亟查追以济军饷。九月复加严谕，以张书所称伊母口食之田，系属捏骗，饬即查明充公；本年新谷及六年以后之利谷，一并追收。九月二十四日张书赴县禀称被杨韶九带勇百余名在家滋扰，抢劫衣物首饰，并强取山木塘鱼。盖杨韶九因查隐瞒之产，而乘便攫取财物，此张书控告抢夺之始也。当时周汝筠批令将田契稻谷交出，虽未究其抢情，然犹未斥之为匪。二十九日生员萧道登代张书呈送分关田契，周汝筠批令将张书已分田产拨出二百石，给张书之母曾氏；再拨二百石，给张登椿之母刘氏。而张书处，亦只给还二百石，均酌搭山塘住屋，其余悉数归公，此张书田产充公之始也。其张书失物粘单，批令石龙局查复。时杨韶九即局中首董，使被告之人查所告之事，故张书以为袒庇，心不能甘。十月初二日杨韶九禀称，张书唆令董道登在北乡谩骂，周汝筠饬即加罚，将前拨还张书之业，俱充团费。而张书名下遂无田产矣，然犹未斥之为匪也。十月十八日杨韶九禀称，咸丰六年三月贼窜龙泉之际，张书遣子私往龙邑专领贼旗，是则杨韶九诬张书为匪之始。而周汝筠尚饬为事后指控，未经批准。嗣张曾氏迭递禀词，周汝筠均严加驳饬。咸丰十一年六月，经控南安府行县查案讯详，于是周汝筠禀复中遂称，张书使侄从逆，乘机吞产。此周汝筠谓张书陷侄为逆，然犹未实指张书为匪也。十一年八月杨韶九又禀，张曾氏不肯完粮，恳将前给张曾氏之田山屋宇概行归公，并乞查拿张书父子及其同族多人，以断后害。周汝筠遂一面差拿张书等，一面谕查张曾氏养老之田二百石，并充团费。而张书母子之家产，遂罄尽无遗矣。石昌猷于十一年十二月接署县事，张曾氏即具禀诉冤，传到杨韶九尚未集讯。周汝筠在南安府任内，专寄一函，令将杨韶九提释。时在县控告杨韶九者多起，周汝筠行牌到县，为杨韶九辩诬，且谓砌控诸人，系与张书通同串商，与匪为伍，自此周汝筠直目张书为匪矣。张书上控，臬司适批府讯办，因不敢赴周汝筠处投审。延至同治元年，周汝筠升任督粮道，夏间交卸起程。新署南安知府杨豫成履任，张书赴郡投审，而杨韶九又避不到案。石昌猷奉府催提，亲往查拿杨韶九，差役勇丁与张姓诸人亦不免乘便攫取财物。杨世琯遂以张姓纠抢，杨氏三十四家在府呈控，从此张杨两造，无不以抢劫为辞，讼牒日积矣。逮许高鸿被杀后，杨韶九往河南向周汝筠家诉述，周汝筠即以石昌猷袒匪杀良具禀。自此遂名张书为匪，视之几等于大憝。检阅杨韶九所递臣处亲供，谓咸丰三年张书私领贼旗，与前此遣子领旗之言已不相合。近经审问，又谓在张书家出旗。是杨韶九前后禀供，与周汝筠前后批札，处处矛盾，可不辨而识其诬也。现在讯明，张姓杨姓之互抢，事皆有之。盖杨韶九查逆产谷数时，杨姓随从乘机攘夺。石昌猷拿杨韶九时，张姓随从乘机攘夺。至奉旨派臣查办此案，县令钱浣拿张书，杨姓又乘机攘夺。被抢虽轻重不等，而事皆确实，独加张书以匪名，则殊属虚诬，不可不为昭雪。此张杨讼仇之始末也。

臣综核此案，石昌猷之杀许高鸿，雪通县之公忿。杨韶九之控张书，寻一家之私仇。两事本不相涉，因石昌猷有倾陷前任之心，周汝筠遂并为一案，自鸣其郁郁难已之情。臣奉旨秉公严讯，所有各衙门卷牍，不敢不逐字推详，业已审明，应即拟结。查例载，凡恶棍设法索诈官民，或控告各衙门，或勒写借约，吓诈取财实在，光棍为首者，斩立决。又例载，凡谋反谋叛之罪，照律连坐，籍没其余。情罪详载律内，俱应照律拟议。若承审官于本罪外，株连父母兄弟妻子，籍没家产者，即照故入人死罪律治罪。又例载，凶恶棍徒，屡次生事行凶，无故扰害良人，人所共知，确有实据者，发极边足四千里安置。各等语。此案许高鸿借捐索诈，赃逾数千，捏告本县，诬陷毙命者多起，勒写并无索切结，应照光棍为首例斩决，业经正法，应毋庸议。已革知县石昌猷，因访闻许高鸿倚势害命，借局吞财，查拿到案。原可详讯定谳，禀请正法。乃既不解省，又不悉心研鞫，辄威逼其父许观国，勒令呈首忤逆，加以极刑。又听众勇残毁死尸，枭首北乡，又复株连其家属，籍没其田产，惨酷妄为，迥出情理之外。石昌猷本应依承审官于本罪外株连父母兄弟妻子籍没家产者，即照故入人死罪律治罪，例归情实办理。惟念许高鸿罪犯应死，众怨所归，若竟令石昌猷为之抵死，殊不足以平康邑受害者之心，而其正法之时，系禀命抚、藩而行，自应稍从末减，石昌猷请旨发往新疆，充当苦差，如遇恩赦，永远不准援免。已革生员杨韶九，因与张书积有嫌隙，屡行陷害，致将张书家田屋前后三次尽数充公，又于带勇取谷之时，肆为抢扰，并禀请查拿张书父子，株累张姓多人，实属倾险非常，不顾天理。杨韶九合依凶恶棍徒屡次行凶扰害，拟军例实发极边足四千里充军到配，折责安置。其诬告张书叛逆一节，讯供时不敢始终坚执，免其置议。前任江西粮道周汝筠，偏信小人，勒捐滥罚，广杀匪党，殃及无辜，衡情科断，即革职尚有余咎。惟念前此办团剿贼，奋不顾身，保障江西南路，功不可泯，姑从宽减，周汝筠请旨拔去花翎，革去历保道员、知府等官，仍以知县降补。张书意存报复，因官差查拿杨韶九之际，遂令族众乘便抢夺杨姓多家，本干律拟，业已身死，应毋庸议。许高泽、许高深迭次被人列控，本应查讯严惩，姑念皆借其兄许高鸿之势，许高鸿业已正法，免其究办。张登梯、张登楷虽随同抢夺，本有不合，惟均听从其父张书主使，其父已因杨韶九拖累身死，应免科罪。代书赖维楫，讯系当堂为许观国誊写呈词，并无情弊。县差钟勋、董顺，因奉票传人不到，禀请改差，均无不合，应与两造之见证朱作仁、许英敕、明登科等俱无庸议。廪生杨锦春，民人杨世琯、张登桢、张诗檀、张登文、张书绩、张书龙，暨案内控告有名未经传到之张姓杨姓诸人，当时有无同抢，现在无从查问，应请一概免议，以绝讼累。江西巡抚沈葆桢办理此案，意在急除许高鸿之凶恶，而又不欲连累周汝筠之功名，本无不合。惟就地正法一条，系军兴以来，土匪滋事，恐其聚众夺犯，致生他变，故令州县得以专杀。就地正法四字，非所以施于办捐之绅，亦非所以施于忤逆之犯，乃因石昌猷呈首忤逆一言，率令回县速办，诚如该抚原奏，非寻常疏忽可比。前江西布政使李桓因闻周汝筠苛政病民，密令石昌猷详查禀复，尚属正办。但既接石昌猷密复之禀，其中有劣款最巨，如得典商赃银二十余万两之类，虚实均应彻底根究，乃概置不问，辄将不应立决之忤逆一款草率定案。其弟二次与石昌猷密函有云，请示将许高鸿正法之禀，应将奉某札谕等字句一概删去。又云督宪处不必具禀，缘恐究诘根末，转滋胶葛等语。措词殊不正大，适足启属员诈伪之心。沈葆桢、李桓应如何交部议处，理合声明请旨。石昌猷妄拿范用信一案，业经江西南昌府讯结，系属轻罪。张书、张科柄因病身故，看役人等讯无凌虐情事，均无庸议。许观国田亩，前已由江西抚臣饬县给还。婢女二人，应行传领。许高鸿之妾既经嫁卖，毋庸追回。张书田土房业充公者，饬令南康县查出发还，其各户契据均即清查付给。所有南康县充公田地房屋，除实系叛逆及无人认领者酌量归公外，应由臣札派前署南安府黄鸣珂、现署南安府黎兆棠，先后驰往该县逐一查出，给还业主，以苏民困。塘江圩卢姓及他姓房屋，亦即清出酌还原主。南康团局过多，滥费公项，应由黄鸣珂、黎兆棠勒令撤局，无许劣绅借端敛钱，以静民气。许高鸿近来所置田产，不无勒买短价等弊，惟该犯受刑太惨，其父又因拖累毙命，应由黄鸣珂等逐案清厘，酌将田业断给许姓，无得率行查追，以昭公允。此案系恭奉谕旨亲提讯办，委审各员亦照随带司员之例，不由布、按二司会详，合并声明。所有遵旨查办道员禀揭知县袒匪杀良一案，恭折复奏，伏乞皇太后、皇上圣鉴训示。谨奏。

204．附录明谕　答查办道员禀讦知县一案讯结折八月十四日

同治三年八月十四日，准兵部火票递到同治三年八月初七日内阁奉上谕：

前据沈葆桢奏，道员周汝筠禀讦知县石昌猷袒匪杀良，请派大员审办。当经降旨交曾国藩提审。兹据曾国藩审明定议具奏此案，江西前署南康县知县升任督粮道周汝筠，因在署县任内奉文办理防剿事务，借捐助饷，任用许高鸿、杨韶九等，遂令倚势勒捐，罚产逼毙多命，并有诬人为匪各情。屡次经人控告，周汝筠皆为曲庇，致招物议。该员卸任后，经前任江西布政使李桓，嘱令后任南康县知县石昌猷将周汝筠劣迹详查。而石昌猷刻意搜求，诬列多款，以重其罪。于拿办许高鸿、杨韶九时，并将许高鸿之父许观国逼令呈送忤逆。将许高鸿正法枭示，任听勇丁残毁尸骸，又不释放其父。复查拿其母，捕其家属，追取田产充公，直以叛逆治之。

至张书、杨韶九寻仇互控，两相抢夺，与此案本不相涉。因许高鸿被杀后，杨韶九往诉周汝筠，该员遂并为一案。指张书为匪，即以石昌猷袒罪杀良具禀。

现经审明许高鸿平日倚势害命，借局吞财，业经正法，应毋庸议。石昌猷于此案并不悉心研鞠，按律惩办，乃逼令许高鸿之父呈送忤逆，又复株连籍没，致令有罪之诛，转同枉杀，意存倾陷，审办矫诬，业经革职，着发往新疆充当苦差，遇赦永远不准援免。

周汝筠虽无擅杀人犯，受赃侵蚀情事，而偏信小人勒捐滥罚，殃及无辜，罪有应得。惟念该员前此办团剿贼，保障江西南路曾著功绩，着从宽拔去花翎，革去历保道员、知府等官，以知县降补。

革生杨韶九因与张书积有嫌隙，屡行陷害抢扰，并禀请查拿张书父子，株累张姓多人，实属非常倾险，着发极边足四千里充军，到配折责安置。张书于查拿杨韶九之际，意存报复，乘便抢夺杨姓多家，亦属有干法律，业已身死，着毋庸议。

沈葆桢办理此案虽意在急于除恶，惟因石昌猷呈首忤逆一事，率令回县速办，致石昌猷得将许高鸿一犯专杀，非寻常疏忽可比。李桓因闻周汝筠苛政病民，密令石昌猷详查禀覆，固是正办。惟于石昌猷复禀内周汝筠得受典商赃银等款，概置不问，辄将不应立决之忤逆一款草率定案。并函令石昌猷于请将许高鸿正法之禀，删去奉某札谕字句，不必具禀总督等语。措置未能正大，实属不合。沈葆桢、李桓着交部分别议处，余着照所拟办理。该部知道。钦此。

205．补送李秀成口供片七月二十九日

再，钦奉七月十四日谕旨：饬臣“将李秀成供词，及夺获伪印等物，赍送军机处补查”等因。钦此。查李秀城〔成〕供词，臣于七月初七日随折咨送军机处，因其所供事实有与历年各路奏章不符者，故批数行于后，因其词太冗长，故分段粘红签于上，凡百三十页，装成一本，与奏折共为一包。不知何以折件已到，而咨文与亲供未到。臣因各处索阅逆供者多，已刊刻一本。兹再随折封送军机处备查。其伪印等物，业于七月十六日专差赍京矣。理合附片复陈，伏乞圣鉴。谨奏。

206．附咨文　咨军机处 [1] 七月二十九日

为咨送事。照得伪忠王李秀成于七月初六日在金陵讯明正法。初七日专折驰奏，并将该逆酋所书亲供咨送贵处在案。兹于廿四日奉到十四日批折，谕旨查取逆供，自系中途遗失。兹再将刊本亲供一本随折咨送备查，并请贵处查明前次亲供实系何处贻误，一并示复。相应咨明。为此合咨贵处，请烦查照施行。须至咨者。计咨送亲供一本。

[1] 据台湾“故宫博物院”《先正曾国藩文献汇编》补入。

207．附录廷寄　甘新回氛日炽杨岳斌可即带勇赴陕甘总督本任及所送李秀成供词已被删节着即抄送全文七月二十九日

同治三年七月二十九日，准兵部火票递到议政王军机大臣字寄——

钦差大臣协办大学士两江总督一等侯曾国藩、督办江西皖南军务陕甘总督杨岳斌、江苏巡抚一等伯李鸿章、江西巡抚沈葆桢：

同治三年七月二十三日奉上谕：

自回匪变乱以来，陕省受其荼毒，虽经多隆阿尽力剿灭，而甘肃回氛日炽，都兴阿等尚因兵单道阻，未能十分得手。六月间据新疆大臣等迭次奏报，库车不守，业经谕令伊犁将军、乌鲁木齐都统等派兵救援。本月复据保恒等奏称，吐鲁番古城汉、回构衅，乌鲁木齐亦有回匪聚众，欲先攻汉城，再攻满城，图犯迪化，乌鲁木齐道路已不能通，奏报罕见。各城兵力本少，近复缺乏将才，往往有顾此失彼之虑。若不设法急为援救，将来回疆各城与甘肃联成一片，于西北边地大有关系。杨岳斌已授陕甘总督，连日迭据该督等奏报，江西克复崇仁、东乡、金溪等城，是江西情形已日有起色。杨岳斌如能酌带所部驰赴陕甘总督本任，即可替出都兴阿等办理新疆军务，最为两得其宜。惟杨岳斌起程赴任后，督办江、皖军务不可无人接替。鲍超谋勇素裕，能否胜督办之任？抑或江西军务有鲍超、刘典等兵力，足资剿办，可以毋庸再需督办之人？均着曾国藩迅即悉心酌度，一面布置，一面奏闻，并即飞咨杨岳斌，催令迅速起程赴任。总须兼顾西北大局，仍于江西军务不致稍形松劲，方为妥善。

杨岳斌所部楚勇，如于甘省地势不甚相宜，即可酌带与甘省相宜兵勇，凑足数千，整旅前进。免致抵甘后，再与都兴阿、雷正绾等筹商匀拨。

克复崇仁等处详细战状，谅沈葆桢已有奏报在途。并着催督各军迅克宜黄等城，以期早日廓清。

新疆一带绝少将材，成发翔系实缺巴里坤镇总兵，着李鸿章迅即饬令酌带亲兵前往赴任，不得借词奏留。

本日复据李鸿章奏，派援湖州水陆各军，苦战攻克晟舍等处贼垒，大获胜仗。并长兴官军攻克吕山贼垒、滚札尹隆桥各折片，已明降谕旨宣示，并将折内出力阵亡各员，照所请分别奖恤矣。晟舍既以血战攻克，湖东贼势已衰，着即催令各军乘势进剿，以期节节扫荡。并着飞调开花炮队渡湖助剿，将四安之贼悉数殄除，以绝窜路。广德为数省冲要之区，尤为攻拔湖州进兵要路，迭经谕令曾国藩、李鸿章派兵扼扎。兹据李鸿章奏，该州内外尚有伪王数人，带万余贼踞守，为贼匪往来要道。该抚派现守句容之刘铭传等由东坝、建平前进，以剿为堵，相机攻取，实能不分畛域，力争上游，可嘉之至。着即饬令刘铭传、周盛波认真剿办，仍力顾东坝、溧阳等处之防。沿湖东面防贼内窜，派道员张树声等营进剿昆山等贼营，所筹亦妥。着饬令在事各员，稳慎图功，并须联络浙军互为声援，以期万全无失。

金陵既克，兵力已可胜出，着曾国藩仍遵前旨，迅速调派劲军，会同李鸿章派出之兵，前赴广德协攻，以资得力。

李鸿章另片奏，署副将骆国忠请给假开缺回籍葬亲，已降旨允准。骆国忠由广德自拔来归，厥后坚守常熟，苦战数月，卒保危城，颇称得力。着李鸿章传旨嘉奖，并令其葬亲事毕，即行回营，以资差遣。

李鸿章奏保饷捐各员，已明降谕旨，照请奖励。折内所保王学懋等三员，均已交军机处存记矣。

曾国藩咨送李秀城〔成〕供词一本，昨由议政王军机大臣呈进，均已览悉。末段所载该逆宛转求生，乞贷一命，请招降江西、湖北各贼，言招降事宜有十要，言洪逆有十误，均归删节。着将原供仍详细抄录咨送军机处，无须节录。至李秀城〔成〕供词内称，张国樑遗骸系伊用棺木收埋在丹阳宝塔根下等语，着曾国藩传知曾国荃派员寻觅，即饬该故员家属认领改葬，以示追念荩臣之意。将此由六百里各谕令知之。钦此。

遵旨寄信前来。

208．附录廷寄　指示江宁京口满城房舍及驻防旗营恢复整理事宜七月二十九日

同治三年七月二十九日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章、江宁将军富明阿：

同治三年七月二十三日奉上谕：

富明阿奏，筹办江宁、京口满城大略情形一折。据称江宁驻防额设官一百二十三员，兵四千七百余名。自被乱之后，仅余男妇老弱六百余名口，虽陆续添设官二十七员，兵二百五十八名，营制粗定，而颠连困苦，遗孑仅存。又满城自遭蹂躏，兵房、公所仅余四五百间，散布零星，毫无完善，拟俟办理稍有端倪，再筹拨补江宁兵额。至京口驻防官兵，虽已陆续挑补足额，而应领俸饷五成，尚不全支额设。房屋焚毁无存，露宿风餐，尤堪矜悯。请将该两处驻防旗兵俸饷，照例全支，房屋筹款建盖等语。

江宁克复，旗营驻防事宜，亦应早筹办理。该兵丁等以兵燹余生，糊口栖身尚难得所，殊非国家体恤旗丁之意。富明阿现已咨商曾国藩、李鸿章，即着该大臣等妥筹款项，迅将江宁、京口驻防房屋，早为建盖，以资栖止。其兵丁俸饷，能否即行照例全支之处，并着该大臣等妥筹办理。现在京旗驻防，生齿日繁，方拟于盛京、吉林等处开垦闲荒，以资生聚。如挑其闲散陆续拨补江宁兵额，能否有裨，着曾国藩、富明阿酌量情形，妥商具奏。至旗营器械马匹，富明阿拟将扬、镇遣撤各军所缴军械等项，并扬防马队之马，及黑龙江、张家口前次捐买马匹，一并截留，分给江宁京口驻防官兵，照例由藩库支领马干之处，均照所议办。

江宁驻防应办各事，地方新复，案卷无存，富明阿现派员赴京咨抄底案，即着户、兵、工三部将江宁历办册案赶紧照录，饬交该委员领回，毋稍延误。该将军现赴江宁，着俟与曾国藩筹商大略，即行迅回扬营，将防务妥筹布置。

另片奏，京口副都统杜嘎尔不识汉文，不通汉语，请与黑龙江对调，或另简贤员等语。嘎尔现在都兴阿军营，一时尚难到任。魁玉署理京口副都统，所有应办善后事宜，着富明阿督同该员妥为整理。所请另简妥员之处，着候旨施行。将此由六百里各谕令知之。钦此。

遵旨寄信前来。

209．附录廷寄　新疆回氛日炽防剿万急杨岳斌仍遵前旨带兵赴甘并着沈葆桢会同鲍超等扫清江西余匪须添兵防剿处着曾国藩调拨八月初九日

同治三年八月初九日，准兵部火票递到议政王军机大臣字寄——

钦差大臣协办大学士两江总督一等侯曾国藩、陕甘总督杨岳斌、江西巡抚沈葆桢传谕署浙江提督鲍超、署浙江按察使刘典：

同治三年八月初二日奉上谕：

前因新疆回氛不靖，迭经谕令杨岳斌酌带所部驰赴陕甘，替出都兴阿带兵出关剿贼。本日据常清奏，库车及喀喇沙尔两城被回匪占踞后，凶焰大张。六月十二日，乌鲁木齐汉城失守，满城被围，伊犁民心震动，防剿兼筹情形万分危急，请速调大兵前来救援各等语。伊犁兵单饷绌，而回匪变起仓猝，连陷三城，贼氛甚炽，若不迅速往援，后患不堪设想。都兴阿一军已抵宁夏之花马池，距关较近，惟该将军所部人数无多，且初到即获胜仗，军声已振，若遽令其出关，则甘回又将复炽。此时江右连复五城，贼锋大挫，军务较松，杨岳斌务当懔遵前旨，酌带劲兵数千，克日起程赴甘，会合雷正绾等军，将该处回氛迅速扫荡，以副委任。鲍超一至江省，即奏奇勋，实属奋勇可嘉。沈葆桢当会同鲍超及刘典等督率诸军，将败残余匪一气剿除净尽，毋令扰及闽疆，又成不了之局。杨岳斌带兵赴甘后，江、皖一带如有必须添兵防剿之处，着曾国藩斟酌情形妥筹调派，毋稍疏忽。将此由六百里谕知曾国藩、杨岳斌、沈葆桢，并传谕鲍超、刘典知之。钦此。

遵旨寄信前来。

210．附录廷寄　饬令各省速解所欠甘饷及新疆协饷以应军事急需八月十二日

同治三年八月十二日，准兵部火票递到议政王军机大臣字寄——

钦差大臣协办大学士两江总督一等侯曾国藩、四川总督骆秉章、闽浙总督兼署浙江巡抚左宗棠、两广总督毛鸿宾、江苏巡抚一等伯李鸿章、江西巡抚沈葆桢、河南巡抚张之万、山东巡抚阎敬铭、山西巡抚沈桂芬、陕西巡抚刘蓉、署广东巡抚郭嵩焘：

同治三年八月初五日奉上谕：

恩麟奏兵饷紧急，请饬催各省协拨银两，并新疆回氛猖獗，请并催各省协饷各一折。甘省饷项久悬，需用万分紧急，前于本年六月二十九日谕令各该督抚，赶将欠解甘饷银两，各先筹解银二三十万两。并以新疆军情紧要，先后寄谕四川、山东、山西、河南各督抚遵照部拨，速行筹解。现在甘省回氛尚炽，而制械之资，养军之用，罗掘俱穷，实有朝不谋夕之势。迭据呼吁再三，各该省岂容以应解之款日久宕延。着曾国藩、骆秉章、左宗棠、毛鸿宾、李鸿章、沈葆桢、张之万、阎敬铭、刘蓉、沈桂芬、郭嵩焘懔遵本年六月二十九日寄谕，无论何款各先拨银二三十万两，迅解兰州省城，以应急需。其余欠款，仍着源源报解，以资接济。

至新疆回氛大肆猖獗，库车、喀喇沙尔、乌鲁木齐汉城迭报失守，古城又复被围，军情吃紧万分，饷需尤刻不容缓。甘省自顾不遑，更难望其协济。着骆秉章、阎敬铭、张之万各将原拨银两懔遵前旨，迅速解交甘肃安肃道库，转解新疆。并着沈桂芬仍遵前旨，将截留防费内下余银二十万两及欠解之八万两，迅即派员解往，作为新疆军饷，以济军食，毋得再有延宕，致误事机。将此由五百里各谕令知之。钦此。

遵旨寄信前来。

211．请暂留句容县知县裘辅协助金陵善后片 [1] 八月初六日

再，据江宁藩司万启琛详称：前任句容县知县裘辅，系于同治元年七月到任，嗣因病交卸开缺调理。现已在省医痊，验看起用，例应给咨赴部引见。惟金陵甫经克复，善后抚绥在在需员差委。查该员裘辅，历署繁缺，循声卓著，熟悉江苏情形，堪资助理。详请奏留等情前来。所有前任句容县知县裘辅暂留差委，俟善后事竣，再行给咨送部引见之处，除咨部查照处，谨合词附片具陈，伏乞圣鉴训示。谨奏。

同治三年八月初六日议政王军机大臣奉旨：“着照所请，该部知道。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

212．攻克金陵陆军员弁请奖请恤折八月十三日

奏为攻克金陵之陆军出力员弁，遵旨查明保奏，仰祈圣鉴事。

窃粤匪窜踞金陵十有二年，前此各将帅屯营城下，功败垂成。同治元年四月间，曾国荃以偏师东下，竭力围攻二年有余，始得仰仗天威，破此老巢。洪逆剉尸，忠逆就缚，悍党十万几无孑遗。微臣兄弟仰蒙恩赍，渥邀异数。在事文武员弁钦奉谕旨，饬臣查明保奏。遵经恭录转行去后，兹据各营开列劳绩等差。呈送请奏前来。臣复加详核，无滥无遗，相应缮具清单，仰恳天恩准照所请给奖，以示鼓励。其蓝翎、千、把、外委，仿照湖北之例咨部注册。现当撤勇归农之际，俾得同戴皇恩，宠耀闾里。至阵亡伤病身故之彭迎祥等五百一员名一并开单，请旨敕部分别议恤。所有遵保出力员弁及附案请恤缘由，谨会同大学士湖广督臣官文、浙江抚臣曾国荃恭折具奏，伏乞皇太后、皇上圣鉴训示。

再，此外水师各营，暨陆军之距金陵最近者，防剿二年，亦属著有劳绩。又随臣在安庆各营防守要地及办理文案善后粮台诸事，竭力经营，已越三年。其苏、皖印委各官，有裨金陵军事饷事者，臣均当确切查明，续行分案择尤请奖，合并陈明。谨奏。

213．附录明谕　批复攻克江宁陆路员弁请奖请恤八月二十七日

同治三年八月二十七日，准兵部火票递到同治三年八月二十一日内阁奉上谕：

曾国藩奏，遵保攻克江宁之陆军出力员弁，开单呈览一折。粤匪窜踞江宁十有二年，经曾国藩督率，曾国荃等竭力围攻二年有余，始获破灭老巢，将洪逆剉尸，忠逆就缚，悍党十万，靡有孑遗。在事文武员弁实属异常奋勉，自应优加甄叙，以奖勤劳。

记名总兵唐景春、方义盛、蒋得胜、王道达、易忠倍，均着交军机处记名，遇有提督缺出，请旨简放。唐景春并赏给武勇巴图鲁名号，方万〔义〕盛并赏给勃勇巴图鲁名号，蒋得胜并赏给严勇巴图鲁名号，王道达并赏给坚勇巴图鲁名号，易忠倍并赏给绩勇巴图鲁名号。

晏玉春、易春光、王可陞，均着以提督记名，遇有提督总兵缺出，请旨简放。

副将王永桂、张东阳、周运斌、谢得贵、廖世霖、张国才、彭玉堂、扶得胜、谢明玖，参将周兴云，均着交军机处记名，遇有总兵缺出，请旨简放。并赏加提督衔。

记名总兵张泰交、欧阳清鉴，副将丁得胜，均着交军机处记名，遇有提督缺出，请旨简放。张泰交并赏给□（原文此处为方框）勇巴图鲁名号，欧阳清鉴并赏给爽勇巴图鲁名号，丁得胜并赏给固勇巴图鲁名号。

知府曾席珍，着免选本班，以道员不论双单月遇缺即选，并赏加盐运使衔，赏给三品封典。

知县朱式云，着免补本班，以直隶州知州仍留浙江补用，并赏加知府衔，赏换花翎。

汤守重、熊炤南，均着免补本班，以直隶州知州仍留江苏归候补班前先补用。汤守重并赏加知府衔，熊炤南并赏换花翎。

知府文异，着免补本班，交军机处记名，遇有江西道员缺出，请旨简放。

陈璚，着免补本班，交军机处记名，遇有浙江道员缺出，请旨简放。

直隶州知州周悦修、李启仁，均着免补本班，以知府仍留安徽遇缺即补。周悦修并赏戴花翎，李启仁并赏加道衔，赏给正四品封典。

知州陈麒勋、知县赵烈文，均着免补本班，以直隶州知州仍留浙江补用。陈麒勋并赏加知府衔、赏换花翎，赵烈文并赏戴花翎。

举人宋绍祁等二员，均着以教授不论双单月遇缺前先选，并赏加五品衔。宋绍祁并赏戴花翎。

教谕武伯颖等二员，均着免选本班，以知县留于浙江遇缺即补，并赏加运同衔，赏换花翎，并赏给四品封典。

通判何琮，着免选通判，以知州不论双单月遇缺即选，并赏戴蓝翎。

县丞赵煦，着免选本班，以知县留于浙江遇缺尽先补用，并赏加同知衔，赏换花翎。

副将熊隆名等四十员，均着免补副将，交军机处记名，遇有总兵缺出，请旨简放。熊隆名并赏给御勇巴图鲁名号，赵有名并赏给效勇巴图鲁名号，李春森并赏给卓勇巴图鲁名号，高政并赏给健勇巴图鲁名号，杨廷辉并赏给□（原文此处为方框）勇巴图鲁名号，凌子龙并赏给济勇巴图鲁名号，邹廷赞并赏给刚勇巴图鲁名号，罗泽湖并赏给毅勇巴图鲁名号，□（原文此处为方框）必友并赏给锋勇巴图鲁名号，李隆兴并赏给强勇巴图鲁名号，王克胜并赏给猛勇巴图鲁名号，罗紫临并赏给勋勇巴图鲁名号，李宏珍并赏给捍勇巴图鲁名号，陈万山并赏给精勇巴图鲁名号，胡作成并赏给拔勇巴图鲁名号，王人祥并赏给确勇巴图鲁名号，王玉贵并赏给裕勇巴图鲁名号，张泰并赏给果勇巴图鲁名号，葛青云并赏给策勇巴图鲁名号，刘璧友并赏给锐勇巴图鲁名号，贺猷武并赏给敢勇巴图鲁名号，熊春森并赏给安勇巴图鲁名号，孙俊杰并赏给镇勇巴图鲁名号，戴洪福并赏给壮勇巴图鲁名号，陈复茂并赏给冲勇巴图鲁名号，苏有奇并赏给彰勇巴图鲁名号，赵秀清并赏给劲勇巴图鲁名号，黄寿龄并赏给胜勇巴图鲁名号，袁明亮并赏给利勇巴图鲁名号，刘大友并赏给协勇巴图鲁名号，陈锡林并赏给谋勇巴图鲁名号，陶青松并赏给克勇巴图鲁名号，袁光明并赏给继勇巴图鲁名号，贺广兴并赏给迅勇巴图鲁名号，唐洪福并赏给赫勇巴图鲁名号，萧玉吉并赏给力勇巴图鲁名号，熊品佳着赏给恒勇巴图鲁名号，参将张日升并赏给□（原文此处为方框）勇巴图鲁名号，成兴国并赏给志勇巴图鲁名号，总兵戴佑胜并赏给威勇巴图鲁名号，副将沈镇湘并赏给挚勇巴图鲁名号，殷呜歧着赏给敏勇巴图鲁名号，徐复仁着赏给捷勇巴图鲁名号，刘昌英着赏给著勇巴图鲁名号，宋步云着赏给振勇巴图鲁名号。

杨甫宜、戴光喜、谢兰清、罗景集、杨明光、彭介臣、潘在田、邬世发、刘仑昆、黄存升、宋楚怀、张洪贵、姜祖玉、李振名、周平福、陈友志、杨得上，参将黄福昌、王其章、冯有翼、冯守典、李复盛、王盛德、王复修、张敦义、周明祥、凌德和、严洪彬、刘福胜、黄嗣秾、王文明、武制清、周永庆、丁守正、萧楚胜、李雪堂，副将滕嗣林、贺开元，均着免补副将，交军机处记名，遇有总兵缺出，请旨简放。

道员罗麓森，着赏加布政使衔，并赏给二品封典。

补用同知直隶州知州魏瀛，着免补本班，交军机处记名，遇有江西知府缺出，请旨简放。

杨永杰，着免补本班，以知府记名遇缺简放。

知县吴大训，着免补本班，以直隶州知州仍留湖北，归候补班前先补用，并赏戴花翎。

通判王兴韹，着免选本班，以知州不论双单月遇缺即选。

县丞朱辉春，着免选本班，以通判不论双单月遇缺即选，并加运同衔。

候补府经历县丞黄泽湘，着免补本班，以知县仍留安徽遇缺即补，并赏换花翎。

县丞金元烺，着免选本班，以知县留于江苏遇缺即补，并赏加五品衔。

钱芬荣等二员，均着赏加五品衔，并赏戴蓝翎。

魏彦，着免补本班，以知县仍留江苏遇缺即补。

袁垚龄，着免选本班，以知县留于浙江遇缺尽先补用，并赏戴蓝翎。

从九品程柱，着免选从九品，以县丞留于江苏遇缺即补，并赏加盐提举衔，赏戴蓝翎。

陈春煦等二员，均着免选本班，以县丞留于浙江补用，并赏加五品衔，赏戴蓝翎。

杨激云，着免补本班，以县丞仍留江苏遇缺即补，并赏加五品衔。

生员文华国，着以训导不论双单月遇缺前先选，并加五品衔，赏戴蓝翎。易燮尧等二员，均着以训导不论双单月遇缺即选。监生董开渊等二名，均着以县丞留于浙江遇缺即补。从九品袁鸿畴等二员，均着免选本班，以县丞不论双单月遇缺即选，并赏戴蓝翎。童生傅若霖等二名，均着以从九品不论双单月遇缺即选。傅若霖并赏戴蓝翎。曹春藻，着以从九品不论双单月遇缺即选。

副将张家魁、参将谭碧理，均着交军机处记名，遇有总兵缺出，请旨简放，并赏换花翎。

记名提督周惠堂等七员，均着赏给一品封典。

副将鲍胜、杨瑞堂、李麟定、王恒丰、武艮山、王连升、黄一升、张耀春，均交军机处记名，遇有总兵缺出，请旨简放，并赏给一品封典。

郑楚贤等十员，均着赏给正二品封典，内董文华并赏给励勇巴图鲁名号。

参将曾传俊等二员，均着免补参将，以副将尽先补用，并赏给正二品封典。曾传俊并赏给彦勇巴图鲁名号。

都司彭有志等二员，均着免补游击，以参将尽先补用，并赏给正三品封典，内郎名芳并赏换花翎。李大鉴，着赏给正四品封典。

千总曾纪笏等二员，均着免补守备，以都司尽先补用，并赏给正四品封典。

道员庞际云等三员，均着以道员留于江苏遇缺即补，庞际云、勒方锜并赏戴花翎。

郎中孙尚绂，着免补郎中，以知府不论双单月即选。

记名道吴坤修，着交军机处记名，遇有按察使缺出提奏。

知府刘曾撰，着交军机处记名，遇有湖南知府缺出，请旨简放，并赏戴花翎。

候补同知直隶州知州王延长，着免补本班，以知府仍留江西补用，并赏戴花翎。

知州王必昌，着免选本班，以知府留于江苏补用。

候选同知直隶州知州李鸿先，着免选本班，以知府留于江苏遇缺即补，并赏换花翎。同知朱铭章，着免补本班，以知府仍留江苏遇缺即补，并赏戴花翎。沈誉来，着免补本班，以知府仍留浙江补用。胡宝善，着免补本班，以知府仍留江西遇缺即补，并赏加道衔。直隶州知州禹志涟，着免补本班，以知府仍留江苏遇缺即补，并赏加道衔。上元县知县唐瀹，着以直隶州知州仍留原省补用，并赏加运同衔。直隶州知州刘燧基，着免补本班，以知府仍留安徽遇缺即补，并赏加道衔。补用府经历县丞刘忠诚等二员，均着免补本班，以通判仍留湖北遇缺即补。秦钰，着免补本班，以通判仍留安徽遇缺即补。县丞龙之祥等二员，均着免补本班，以通判仍留江苏遇缺即补。龙之祥并赏加同知衔。直隶州州判魏铭，着免补本班，以通判仍留江西遇缺即补。县丞王泰，着免补本班，以州判仍留浙江补用，并加五品衔。县丞张孚福，着免补本班，以州判仍留江苏补用。

贡生周韵连，着以州判留于江苏补用。姚维勋等三十六员名，均着免选本班，以县丞不论双单月遇缺即选。童生熊维源等四十八名，着以从九品不论双单月遇缺即选，并赏戴蓝翎。

参将胡楚楠等四员，均着免补参将，以副将尽先补用，并赏加总兵衔。胡楚楠并赏给育勇巴图鲁名号，周荣亭并赏给达勇巴图鲁名号，蒋月华并赏给遒勇巴图鲁名号。

参将钟光斗等八员，均着免补本班参将，以副将尽先补用，并赏加总兵衔，赏换花翎。田天禄等三十二员，均着免补参将，以副将尽先补用。田天禄并赏给质勇巴图鲁名号，并赏换花翎。陆开德并赏给赳勇巴图鲁名号，赏换花翎。颜光杰并赏给戢勇巴图鲁名号，赏换花翎。刘第益，着赏给辑勇巴图鲁名号，赏换花翎。刘秀礼并赏给敷勇巴图鲁名号。李孔英并赏给绰勇巴图鲁名号。周玉堂并赏给扬勇巴图鲁名号。王佐山并赏给诚勇巴图鲁名号。龙开宗并赏给杰勇巴图鲁名号。刘子贵并赏给揆勇巴图鲁名号。陈新光并赏给干勇巴图鲁名号。皮开荣并赏给擢勇巴图鲁名号。冯光顺并赏给盛勇巴图鲁名号。谢正印并赏给绥勇巴图鲁名号。杨遇泰并赏给晋勇巴图鲁名号。冯吉祥并赏给卫勇巴图鲁名号。彭大中并赏给顿勇巴图鲁名号。朱启楠并赏给拔勇巴图鲁名号。范心镛并赏给奇勇巴图鲁名号。杨显明并赏给倍勇巴图鲁名号。朱安国并赏给彪勇巴图鲁名号。姚桂林并赏给直勇巴图鲁名号。梁经魁并赏给侃勇巴图鲁名号。谢洪胜并赏给桓勇巴图鲁名号。梁宪章并赏给硕勇巴图鲁名号。武文彪并赏给尚勇巴图鲁名号。舒赞彪并赏给悫勇巴图鲁名号。蒋玉贵并赏给搏勇巴图鲁名号。宋有亮并赏给端勇巴图鲁名号。邓敬财并赏给冠勇巴图鲁名号。秦有胜并赏给超勇巴图鲁名号。

参将李永和等三十九员，均着免补参将，以副将尽先补用，并赏换花翎。

参将萧南桂等十三员，均着以副将尽先推补。萧南桂、李光明、刘太和并赏换花翎。

知府詹启奎，着免选本班，以道员留于江苏补用。陈膺福，着免选本班，以知府记名简放，并赏加道衔，赏戴花翎。候选道朱守谟，着交军机处记名，遇有道员缺出，请旨简放，并赏戴花翎。

运同萧锦臣等二员，均着免选本班，以知府不论双单月遇缺即选，并赏戴花翎。萧锦臣并赏加道衔。同知吴永济等四员，均着免选本班，以知府留于江苏补用。内朱贤来、谢云锦并赏换花翎。知州唐寿嵩，着免选本班，以运同不论双单月遇缺即选，并赏换花翎。县丞朱富荣，着免选本班，以知县遇缺即补选。知州薛炳炜等二员，均着免选本班，以直隶州知州留于浙江补用。薛炳炜并赏戴花翎。知县李栅等六员，均着免选本班，以同知不论双单月遇缺即选。李栅并赏换花翎。罗昌祺、曾传芳、吴嵩基，并赏戴花翎。直隶州州判彭照等十二员，均着免选本班，以知县不论双单月遇缺即选。

从九品秦奎飏等五员，均着免选本班，以府经历县丞不论双单月遇缺即选，并赏戴蓝翎。罗崧山，着免选本班，以府经历县丞不论双单月遇缺即选，并赏加五品衔。主簿左名赋等四员，均着免选本班，以府经历不论双单月遇缺即选，并赏加五品衔。胡联登等六员，均着免选本班，以府经历不论双单月遇缺即选。胡联登、欧阳春、梁景昌，并赏戴蓝翎。

训导张宝树等二十员，均着以训导不论双单月遇缺前先选用，内曾风书并赏加五品衔，给予五品封典。

生员向世昶等二十六名，均着以训导不论双单月遇缺即选，并赏戴蓝翎。内李隆藻、金士恕，并赏加五品衔。监生何泰麟等二十三员名，均着以从九品不论双单月遇缺即选，并赏戴蓝翎。参将周惠章等三十三员，均着免补参将，以副将尽先补用，并赏加总兵衔。内曾傅唐，并赏给正二品封典。

参将彭泰山等七十六员，均着免补参将，以副将尽先补用。

唐葵英等八员，均着免补参将，以副将留于江苏尽先补用，并赏加总兵衔。内朱士达并赏给匡勇巴图鲁名号，刘伦昱并赏给挺勇巴图鲁名号，欧阳胜并赏给朴勇巴图鲁名号。

游击王兴友等二员，着免补游击，以参将仍留安徽补用。谭飞麟，着免补游击，以参将仍留两江尽先补用。黄黼清，着免补游击，以参将仍留湖南尽先补用。

守备李玉兴，着免补都司，以游击仍留江西抚标尽先补用，并赏换花翎。都司李前福，着免补都司，以游击仍留安徽尽先补用，并加参将衔。黄高志，着免补都司，以游击仍留湖南尽先补用。守备尤耕金，着免补守备，以都司留于江南督标遇缺尽先补用，并赏换花翎。丁荣华，着免补守备，以都司留于江西补用。千总刘熙龄，着免补守备，以都司留于江南督标尽先拔补，并赏戴花翎。刘长清，仍以千总留于湖广督标尽先推补，并赏戴花翎。副将宋其友等四员，均着赏加总兵衔。

都司呼延霖等四员，均着免补游击，以参将尽先补用，并赏加副将衔。呼延霖并赏给承勇巴图鲁名号，李岱云并赏给才勇巴图鲁名号，万在中并赏给长勇巴图鲁名号，向鹏举并赏给制勇巴图鲁名号。

游击文日开等三十四员，均着免补游击，以参将尽先补用，并赏加副将衔，赏换花翎。

知县陈栋，着免补本班，以直隶州知州仍留湖北遇缺即补，并赏加知府衔，赏戴花翎。通判萧庆立，着免补本班，以直隶州知州仍留湖北遇缺即补，并赏换花翎。知县许萨阿，着免补本班，以直隶州知州仍留江苏遇缺即补，并赏戴花翎。知县刘蔚昌等二员，均着免选本班，以同知直隶州知州留于江苏遇缺即补，并赏戴花翎。李兴云，着免补本班，以直隶州知州仍留江苏补用，并赏换花翎。同知汪鼎，着赏换花翎。知县黄秩普，仍以知县留于江苏补用，并赏加五品衔，赏戴蓝翎。王懋勋等二员，均着免补本班，以直隶州知州仍留安徽遇缺即补。简灿廷，着免补本班，以直隶州知州仍留江苏遇缺即补。直隶州知州邹宝禾，着仍以直隶州知州，不论繁简遇缺即补。升用同知直隶州知州黄仁政，着以同知直隶州知州仍留江苏补用，并赏加运同衔。知府方云藻，着免补本班，以道员仍留安徽遇缺即补。知县刘元会，着免补本班，以同知仍留江苏遇缺即补，并赏戴花翎。通判杨文元，着免补本班，以同知仍留湖北遇缺即补。知县姚曦，着免补本班，以同知仍留浙江遇缺即补。同知曾广心，着仍以同知留于江苏遇缺即补。知县李，着免补本班，以知州仍留湖北遇缺即补。胡承榘，着免补本班，以知州仍留江苏遇缺即补。通判杨兆文等二员，均着免选本班，以知州留于安徽遇缺即补。知县王登瀛，着免补本班，以知州仍留安徽遇缺即补，并赏换花翎。知州章寿麟，着免补本班，以直隶州知州仍留安徽补用，并赏加知府衔，赏戴花翎。

举人袁祺寿，着以知县不论双单月遇缺即选，并赏加五品衔。县丞沈丽文，着免选本班，以知县不论双单月遇缺即选，并赏加五品衔。曾国藻，着免选本班，以知县不论双单月遇缺即选。并赏加五品衔，赏换花翎。训导廖玉琳等二员，均着免选本班，以知县不论双单月遇缺即选，并赏加同知衔。县丞沈申湘等二员，均着免选本班，以知县不论双单月遇缺即选，并赏加知州衔。县丞周先梓等六员，均着免选本班，以知县不论双单月遇缺即选，并赏戴蓝翎。周先梓，并赏加五品衔直隶州州判。陶宝善等八员，均着免选本班，以通判不论双单月遇缺即选，并赏戴蓝翎。内王毓仁并赏加知州衔。训导丁鹤年，着免选训导，以教授不论双单月遇缺即选，并赏加五品衔。教谕张钊，着仍以教谕不论双单月遇缺前先选。生员刘德昭等三名，均着以教谕不论双单月遇缺选用。内左辉琼、张维并赏戴蓝翎。生员曾广镛，着以训导不论双单月遇缺即选。县丞王明桢等四员，均着赏戴蓝翎。

府经历蒋承熙等二员，均着赏给五品翎顶。知县丁绍德，着赏加五品衔，并赏戴蓝翎。

监生徐嘉元等二名，均着赏给六品翎顶。刘远习等二名，均着赏给五品顶戴。

游击刘玉万等九十员，均着免补游击，以参将尽先补用，并赏加副将衔。内曾纪策并赏给二品封典。黄国安等九十九员，均着免补游击，以参将尽先补用。

道员黄瑜，着赏加布政使衔。知府刘履祥，着免补本班，以道员仍留安徽遇缺即补，并赏加盐运使衔。凌萨廷，着免补本班，以道员归于江苏遇缺即补。潘鸿焘，着免补本班，以道员仍留江苏遇缺即补，并赏戴花翎。道员张庆安，着赏加布政使衔。知县王廷耀等七员，均着免选本班，以知州不论双单月遇缺即选。王廷耀并赏换花翎，萧宗儒、陆显勋、唐光昱，并赏戴蓝翎。

训导陈骧云、孙灏，均着俟选缺后以知县升用。陈骧云并赏加同知衔，赏换花翎。知县杨承恩，着不论双单月遇缺即选，并赏戴蓝翎。训导魏，着免选本班，以知县遇缺尽先即选。知县龚定瀛，着留于江苏补用，并赏加同知衔。训导陈志铨等三员，均着免选本班，以知县留于江苏遇缺即补。举人李作霖，着以知县留于江苏遇缺即补。知县高逢盛，着仍以知县留于湖南归候补班前先用，并赏戴蓝翎。训导孙晋梓，着免选本班，以知县留于浙江补用，并赏加同知衔。州判曾良升，着免补本班，以知县仍留原省遇缺即补，并赏加五品衔。知县叶焕唐，着仍以知县留于江苏补用。县丞于鼎元等二员，均着免补本班，以知县仍留江西补用。知县衔薛元启，着以知县留于安徽补用。知县郑奠，着仍以知县留于江苏补用，并赏换花翎。候选府经历县丞黄德衣，着留于江苏遇缺即补，并赏戴蓝翎。

浙江从九品程恩溥，着免补本班，以府经历县丞仍留原省补用，并赏戴蓝翎。从九品李壎，着免选本班，以府经历县丞留于江苏补用。李湘，着免补本班，以府经历县丞仍留湖南补用。贺魁南，着免补本班，以府经历县丞仍留湖北补用。马昌仪，着免补从九，以府经历县丞仍留安徽补用。

知县龙兆霖等二员，均着赏换花翎。知州冯志沂，着以随带加二级赏给四品封典。

县丞谢鹤田等七员，均着免选本班，以州判不论双单月即选。谢鹤田并赏加五品衔，卓廷桢、罗见龙并赏戴蓝翎。国子监典簿杨尊晋，着赏加同知衔。训导孙应煃等四员，均着赏加五品衔。县丞郑同诰等五员，均着赏加五品衔，并赏戴蓝翎。府经历章步云，着赏加盐提举衔，并赏戴蓝翎。

从九品胡应祥等三员，均着免选本班，以县丞不论双单月遇缺即选，并赏戴蓝翎。彭乾文等三员，均着免选本班，以府经历县丞不论双单月遇缺即选，并赏加五品衔。王继曾等三员、彭毓楚等四员，均着免选本班，以县丞不论双单月遇缺即选。王继曾等并赏加盐提举衔，彭毓楚等并赏加五品衔。

游击武兴晋等一百一十九员，均着免补游击，以参将尽先补用，并赏换花翎。都司石永鳌等四员，均着免补游击，以参将尽先补用，并赏戴花翎。游击魏福盛，着赏加参将衔，并赏戴花翎。守备姚光三等四员，均着免补都司，以游击尽先补用，并赏加参将衔，赏换花翎。守备莫如升等五员，均着免补都司，以游击尽先补用，并赏戴花翎。都司彭连升等七十一员，均着免补都司，以游击尽先补用，并赏加参将衔。游击杨志开等二员，均着赏换花翎。都司叶楚胜等二百四员，均着免补都司，以游击尽先补用，并赏换花翎。都司周寿春等七员，均着免补都司，以游击尽先补用，并赏戴蓝翎。

同知徐镇楚等二员，均着免补本班，以知府仍留安徽补用。知县黄上达，着赏加运同衔，并赏戴花翎。直隶州知州刘傅桢，着俟补后以知府升用，先换顶戴。知府崔煊，着仍以知县留于湖南，归候补班遇缺尽先补用。即选道丁杰，着赏加按察使衔。知县曾惠等二员，均着赏加知府衔。知府宋颐等二员，均着赏戴花翎。知县徐墀，着赏加运同衔。

县丞陶湘等九员，均着免选本班，以通判不论双单月即选，并赏加同知衔。主簿陆显仁，着免补本班，以县丞仍留湖北补用。

从九品唐如桢，着免补本班，以县丞仍留江苏补用。彭寿凤，着免补本班，以县丞仍留安徽补用。詹苏，着免补本班，以县丞仍留江西补用。县丞彭先仁，着仍留于江苏补用，并赏加五品衔。府照磨王家起，着免补本班，以县丞仍留浙江补用。未入流皮祖锡，着免补本班，以县丞仍留湖北补用，并赏戴蓝翎。从九品程锦澄，着免选本班，以府经历县丞留于江苏补用，并赏加五品衔，赏戴蓝翎。道库大使沈垕，着免补本班，以藩库大使仍留江苏遇缺尽先即补。主簿萧癸昌等二员，均着免选本班，以盐大使留于两淮补用。盐大使衔王成麟，着以盐大使留于两淮补用，并赏加知州衔。

都司石仁河等二百九十员，均着免补都司，以游击尽先补用。守备陈秀和等二十九员，均着免补守备，以都司尽先补用，并赏加游击衔，赏换花翎。刘俊德等一百八十一员，均着免补守备，以都司尽先补用，并赏加游击衔。刘俊德、萧洪胜并赏戴蓝翎。

州判唐之馥等十二员，均着免选本班，以通判不论双单月遇缺即选。内郭立德、成广道、萧毓英、沈维庭，并赏戴蓝翎。候选县主簿龙廷弼、宁徽音，未入流李安均，着免选本班，以县丞不论双单月遇缺即选。监生吴启英、周懋泰，贡生何沅艺、郑乐纲，文童刘永清，均着以县丞不论双单月遇缺即选。候选从九品刘青钱等二十一员，均着免选本班，以县丞不论双单月遇缺即选，并赏戴蓝翎。监生曾振铎，军功李臣章，均着以县丞不论双单月遇缺即选，并赏戴蓝翎。曾振铎并赏加五品衔，赏给五品封典。

守备黄位高等一百九十六员，均着免补守备，以都司尽先补用，并赏换花翎。都司陈太和，着免补都司，以参将尽先补用，并赏换花翎。守备李茂坛等十员，均着免补守备，以都司尽先补用，并赏戴花翎。张秋林等七十二员，均着免补守备，以都司尽先补用，并赏戴蓝翎。

从九品衔钟岳等四十一员名，均着以从九品不论双单月遇缺即选，并赏戴蓝翎。监生李树森等十九员名，均着以县主簿不论双单月遇缺即选，并赏戴蓝翎。六品蓝翎金成，着以县主簿不论双单月遇缺即选，并赏加五品衔。童生朱景曾等三名，均着以从九品不论双单月遇缺即选。

千总傅得位等二百六十六员，均着免补守备，以都司尽先补用。守备陈得祥等二百三十员，均着免补守备，以都司尽先补用。守备李迎山等十三员，均着免补守备，以都司尽先补用。千总刘生财等五员，均着免补千总，以守备尽先拔补，并赏加都司衔，赏戴花翎。李清义等二十员，均着免补千总，以守备尽先拔补，并赏加都司衔，赏换花翎。叶正春等二十六员，均着免补千总，以守备尽先拔补，并赏加都司衔，赏戴蓝翎。千总郭逢春等二百七十七员，均着免补千总，以守备尽先拔补，赏加都司衔。守御所千总王俊珥等五十六员，均着免补千总，以守备尽先拔补，并赏加都司衔。千总胡宗观等十六员，均着免补千总，以守备尽先拔补，并赏戴花翎。陈光明等三十六员，均着免补千总，以守备尽先拔补，并赏换花翎。陈光明并赏加都司衔。守御所千总谢友隆等一百二十七员，均着免补千总，以守备尽先拔补，并赏戴蓝翎。千总李莲等二百八十九员，均着免补千总，以守备尽先拔补，并赏戴蓝翎。千总李绍勋等二百七员，均着免补千总，以守备尽先拔补。守御所千总李际元等二百七十七员，均着免补千总，以守备尽先拔补。把总黄得标等五十四员名，均着免补把总，以千总尽先拔补，并赏加守备衔，赏戴蓝翎。周世英、周祥发，均着免补把总，以守御所千总拔补，并赏加守备衔，赏戴蓝翎。把总朱友德等一百八十九员，均着免补把总，以千总尽先拔补，并赏加守备衔。外委陈世甲，着免补外委，以守御所千总尽先拔补，并加守备衔。已革守备从朝佩，着开复蓝翎都司衔，仍以守备归湖南靖州协标补用。已革都司前任安徽繁昌城守把总胡基茂，着开复原职，并赏还蓝翎。

吏部候补主事钱应溥，着赏加五品卿衔，并赏戴花翎。知府冯邦棅，着免补本班，交军机处记名，遇有道员缺出，请旨简放。县丞张载福，着免补本班，以知县仍留广东遇缺即补。李鸿萼，着仍以县丞留于江苏遇缺即补，并赏加五品衔。徐元炯，着赏给五品翎顶。

从九品衔黄洪范，着以县主簿不论双单月遇缺即选，并赏戴蓝翎。生员马彦华等三名，均着以训导，不论双单月遇缺尽先即选。内曾先甲并赏戴蓝翎。童生罗炳焘，着以从九品不论双单月遇缺即选。

参将张贤贵、王发吉，均着免补参将，以副将尽先补用。都司刘庆元、凌升、冯星，均着免补都司，以游击尽先补用。凌升、冯星并赏换花翎。守备冯大胜、葛满城，均着免补守备，以都司尽先补用。

千总冯万年等五员，均着免补千总，以守备尽先补用。原品休致前任河南怀庆府知府张景蕃，着送部引见。

单内陆炳基一员，又陈炳基，着曾国藩查明咨部更正。

其节次攻夺要隘力战阵亡及立功后积劳病故之花翎副将彭迎祥等各员弁，均着按照单开各原职及计功应保官阶，在军营立功后病故例，分别给予恤典，以慰忠魂。余着照所议办理，该部知道，单二件并发。钦此。

214．复奏谕旨垂询诸事折八月十三日

奏为钦奉谕旨，分条复陈，仰祈圣鉴事。

窃臣历奉本年七月十一至二十七等日寄谕，以江、皖暨各路军事殷殷下询，如遣撤勇丁及查洪福瑱下落两事，业于上月二十九日复奏。此外，奉旨饬查之件尚多，谨一一分条详对，为我皇上陈之。

一、恭奉谕旨，垂询江宁城内情形若何，居人能否渐次复业，贡院有无损坏，应如何修葺之处，饬臣查明具奏一节。查江宁省城，贼踞最久，居民流亡殆尽。此次官军克城，群酋纵火焚烧，昔年巨室富家，改造伪府，微有存者，此外民房极少。故克复几及两月，街市尚未复业。臣曾至贡院履勘一次，至公堂、衡鉴堂、明远楼未经毁坏；号舍一万六千余间，亦多完好，惟号板全数毁失；监临、主考、房官、提调、监试各屋，誊录、对读、弥封、供给各所，片瓦无存，均须盖造。现经派员在鄂、皖等处采办木料，广集工匠，饬委记名臬司黄润昌赶紧兴修。拟于九月奏请简派主考衔命南来，于十一月举行乡试，庶冀士子云集，商民亦可渐次来归矣。

一、恭奉谕旨，江宁克复，旗营驻防事宜亦应早筹办理。饬臣等妥筹款项，迅将江宁、京口驻防房屋早为建盖，以资栖止。其兵丁俸饷，能否即行照例全支之处，并着妥筹办理。现在京旗驻防，生齿日繁，如挑其闲散，陆续拨补江宁兵额，能否有裨，酌量具奏等因。查驻防旗营，亟宜修理，臣已于七月初七日陈奏及之。惟一时大工毕举，筹款实难，拟俟贡院工峻，次修江宁旗营，又次京口旗营。工作有先后之分，庶筹办有措手之处。昔岁贼陷江宁，旗营三万余人，几同一烬，被害之惨，甚于京口，殉节之烈，甲于天下。十余年来，陆续增添，现存不过八百余人，筹饷尚易为力。臣拟将江宁满营概发全饷，其京口旗兵，业已挑补足额，俸饷较巨，应请仍照现办章程，暂给半饷。一俟库藏渐裕，续行奏明一体全支。至挑闲散京旗以实江宁兵额，亦俟修盖营房规模粗定，会同富明阿续奏办理。

一、恭奉谕旨，据御史陈廷经条陈善后事宜内，疆舆略为变通一条，饬臣等酌度形势，妥筹具奏。并抄示陈廷经原折一条。臣查苏、皖未分之时，跨江、淮而为省。古人经画疆里，具有深意。我朝圣君贤相，未曾轻议更张。若必画江而分南北两省，则亦宜画淮而分南北两界。淮北如苏之徐州，皖之颍州，将割隶何省乎？唐之十道，宋之十五路，其于江南江北皆截然分而为二，与该御史所奏大指略同。然唐自中兴以后，声教不行于河北，宋自中兴以后，号令并不行于江北，画疆太明，未必果能久安。论形势控扼之道，守江南者必须先固淮甸，弃淮则江南不可保。昔人如吴师道、胡安国、杨万里暨赵范、叶适辈，言之详矣。臣愚以为疆吏苟贤，则虽跨江跨淮，而无损于军事、吏事之兴。疆吏苟不贤，则虽画江分治，而无补于军事、吏事之废。此等大政，似不必轻改成宪。区区愚见，未审有当万一否。

一、前奉两次谕旨，垂询杨岳斌赴任后，鲍超谋勇素裕，能否胜督办之任。顷又奉八月初二日寄谕，饬杨岳斌迅赴陕甘之任。臣前以江西军务虽已得手，而侍逆未受大创，趋重南赣。湖州等股又将续入江西，咨商杨岳斌暂缓赴任。正在具折复奏间，再奉谕旨，惊悉新疆失陷三城，又经飞咨杨岳斌迅赴甘肃，想该督接奉八月初二日谕旨，亦必克日起程，专疏复奏矣。

鲍超战功最伟，屡次收降巨股，贼中服其威信，自足胜督办之任。惟目下湖州克复，江西军务应分两路办理。鲍超现驻抚、建，应责令专顾北路，备剿湖州、广德续至之贼。刘典、席宝田、江忠朝、王文瑞、刘胜祥、韩进春等，现已并趋宁、赣，应责令专顾南路，追剿侍、康等逆上窜之贼。果能分任责成，抚臣和衷调度，当不必另派大员督办，而江境亦可次第肃清矣。

一、恭奉谕旨，饬臣调派金陵将弁，带精兵万人，从英山一路前进，与楚师会合夹击一节。查前此皖南北边境吃紧，臣即在金陵抽调朱南桂八营，驰赴皖南，进剿广德一路。刘连捷十营，朱洪章三营，渡过皖北，防剿英山一路。不谓调拨甫定，罗田、靳水之贼，已于七月之杪犯英山，围扑我军。蒋凝学虽迭获胜仗，而粮路梗塞，深为可虞。适广德已克，臣飞催刘连捷、朱洪章、朱南桂三军悉赴皖北，苦于川资无措，一俟筹银四五万两，即可迅速西行，径趋英、霍以收夹击之效。

以上五条，皆系奉旨垂询饬办之事。除英山战状另行详奏外，谨缮折逐一胪陈，伏乞皇太后、皇上圣鉴训示。谨奏。

215．密陈录用李元度并加恩江忠源等四人折八月十三日

再，密陈者。臣于元年闰八月钦奉寄谕：有人奏，已革臬司李元度罪重罚轻，饬臣按照所参各情，查明具奏。臣以此案业经奉旨交左宗棠查办，臣系原参之员，例应回避。因函商左宗棠，请其详查专奏。臣遂未另疏复陈，亦以业经办结之案，苟大段平允，即无庸渎陈也。今幸金陵克复，大功粗成，臣兄弟叨窃异数，前后文武各员，无不仰荷殊恩，追思昔年患难与共之人，其存者惟李元度抱向隅之感；其没者，尚有数人怀不瞑之恨。臣均对之有愧，不得不略陈一二，上干圣听。

李元度从臣最久，艰险备尝，远近皆知。其十年守徽之役，到郡不满十日，伪侍王大股猝至，兵力未厚，府城失陷，臣奏参革职拿问。其十一年援浙之役，参案未结，遽行回籍，沿途饰报胜仗，又不努力救杭，臣奏参革职留营。议者皆谓臣后参援浙最为允当，前参守徽失之太严。江、楚等省之公论，昭昭在人耳目。臣虽知公论谓臣太严，而内省尚不甚疚。所最疚者，当咸丰六年之春，臣部陆军败于樟树，江西糜烂，赖李元度力战抚州，支持危局。次年臣丁忧回籍，留彭玉麟、李元度两军于江西，听其饥困阽危，蒙讥忍辱，几若避弃而不顾者。此一疚也。李元度下笔千言，条理周密，本有兼人之才，外而司道，内而清要各职，均可胜任，惟战阵非其所长。咸丰五年自请带勇，十年夏间臣又强之带勇，用违其材，致令身名俱裂。文宗有李元度失衄可惜、人才难得之叹，皆臣不善器使之过。此又一疚也。此二疚者，臣累年以来，每饭不忘。兹因忝窃高爵，拜恩怀旧，惭感交并。

此外，臣尚有抱愧之端。江忠源之将才，本可大有为于时。人皆知长江水师创于微臣，而不知其议发于江忠源。咸丰三年，江忠源在江西围城之中，一面奏请设立江面水师，一面函请臣在湖南造船。臣以无钱未遽造办。厥后江忠源屡次催请救援，臣以无船无兵不能应之。迨刘长佑、江忠浚驰援庐州，臣亦不能以一兵相助，致庐州沦陷，良将不竟其用，至今耿耿。此亦一疚也。

原任宁池太广道何桂珍，以上书房翰林出为道员，甫至店埠，和春派三百人檄令驰援庐江，未及到防，即以救援不力，奏参革职。其事本极委屈，厥后播迁楚、皖之交，带团剿贼，饥饿艰危，历人间未有之苦，屡禀愿隶臣部下，一雪忠愤。臣亦无以应其求而遂其志。卒以机事不密，为叛人李兆寿所戕，天下冤之。李兆寿旋再降于徐州，改名世忠，近年归臣节制。臣因发、捻方炽，苗祸又兴，不欲更添兵端，又察李世忠实无异志，遂奏令解兵归籍，善全始终。论国家包容降将之道，大体尚属妥协；论当时戕杀道员之惨，百年犹有余哀。古之征伐，为匹夫匹妇复仇，臣反不能为良臣良友复仇，何以对何桂珍于地下。此又臣之一疚也。

咸丰六年，臣被困于江西与湖南，音问不通者八阅月，军心皇皇。胡林翼奏派刘腾鸿、普承尧、吴坤修与臣弟曾国华四人，带勇六千驰援江西，苦战两月，师抵瑞州，从此两湖始通文报，江西始有转机。实惟刘腾鸿兵力最劲，功绩最伟。次年臣丁忧归籍，刘腾鸿与臣坚约，谆请迅速回营，得所依倚。臣以陈情守制，未还江西，刘腾鸿因坚城不下，饷项不继，诸事龃龉，盼望臣往为之主持而不可得，抑郁无聊，终日逼城苦攻，中炮而亡。刘腾鸿忠勤坚卓，臣与骆秉章、胡林翼、福兴等皆奏称有名将之材。乃该员以救臣而来，臣反若委之而去，不加护惜，丧此烈士。此又一疚也。

楚军之兴，骁勇以塔齐布为最，云南之毕金科次之。二人皆能以匹马穿出敌阵之背，群贼熟视而不敢逼。六年二月，臣部周凤山樟树镇之败，惟毕金科一队得完。臣旋派令救援饶州，毕金科长跪臣前禀称，派军千人，不足以抵挡一面，愿随侍左右，不欲远离。臣许以不久调回，慰而遣之。后在饶州屡次血战，以事机不顺，未及保奖，又为同事所排挤，愤郁饮泣，七年正月战死于景德镇。饶人怜之，臣一言失信，陨此长城，曾作一碑表其忠勇，至今尚未刊立。以猛将气盖一世，既不能善用以大显其功名，而云南梗阻万里，又不能寄金以优恤其父母。此亦一疚也。

臣忝任将帅，以爱惜人才为职，而历年屈抑人才，实已不少。谨将私衷抱疚之端，一一上陈。李元度屡经臣处参劾，未便再由臣处保荐，应如何酌量录用之处，出自圣主鸿裁。江忠源、何桂珍、刘腾鸿、毕金科四人，可否由臣奏请加恩之处，恭候训示。理合附片密陈，伏乞皇太后、皇上圣鉴。谨奏。

216．附录廷寄　答复奏谕旨垂询诸事及密陈李元度等人吁恳加恩等折片八月二十七日

同治三年八月二十七日，准兵部火票递到议政王军机大臣字寄——

钦差大臣协办大学士两江总督一等侯曾国藩、江西巡抚沈葆桢：

同治三年八月二十一日奉上谕：

曾国藩奏，接奉寄谕，分条复奏一折。览奏均悉。江南北现经荡平，亟宜振兴文教。前次寄谕以贡院有无损坏为问，原欲于来岁特开一科，以免士子日久向隅。兹据该大臣亲至贡院履勘，至公堂等处及号舍均尚完好，惟号板毁失，监临主考、房官等屋，片瓦无存。现已派员采办木料，赶紧兴修，拟于九月奏请简放考官，于十一月举行乡试等语。着即饬令委员认真经理，如工料一时不能毕集，即缓至来岁补行乡试，亦无不可，仍着该大臣酌度时势，再行奏请。

江宁旗营驻防，现存不过八百余人，京口旗兵已挑补足额，该大臣拟将江宁满营概发全饷，京口旗营暂给半饷，俟库藏渐裕，再行一体全支，均着照所议办理。旗营兵丁现无屋宇栖止，其情形倍极困苦，着饬令办理之员迅即督工修理，无稍延缓。至挑闲散京旗补江宁兵额之不足，俟营房稍有眉目，即与富明阿商酌办理。

陈廷经前奏变通疆舆一节，朝廷即恐轻议更张，未必实有裨益。该大臣以为吏事、军事之废兴，全在疆臣之贤否，以不必轻改成宪，可谓要言不烦。陈廷经所奏，应无庸议。

江西军事渐平，惟侍、康等逆尚未诛锄。杨岳斌赴任后，鲍超与刘典等分办南北两路，不必另派大员督办。沈葆桢有地方之责，着与鲍超等随时商榷，和衷办理，以靖疆圉。

现在湖州、广德克复，余逆窜宁国等处山内，曾否续窜江西，军情旦夕不同，曾国藩仍当会同沈葆桢统筹兼顾，即饬令鲍超等分任南北两路，以专责成，俾收廓清之效。

英山被围，粮路梗塞，深为可虑。该大臣即严催刘连捷等二十一营迅赴皖北，如一时饷项未集，即先到十数营亦可，期其得力，着即妥为区画，务将英、霍一带窜匪剿除净尽，不得少留遗孽。皖南北近日军情，并着随时驰报以慰廑系。

另折奏保江宁陆路出力员弁，已按照单开给予奖叙。另片奏请免补注劳绩等语，亦已明降谕旨照准矣。

李元度一员本日又催令左宗棠迅即查复。俟复奏到日，再降谕旨。江忠源已屡次加恩，于朝廷报功之典，亦尚允当，此次该大臣所请与何桂珍、刘腾鸿、毕金科等三员应如何一并加恩之处，即着该大臣查明具奏，再降谕旨。密片一件留中。将此由六百里各谕令知之。钦此。

遵旨寄信前来。

217．陈懋蔼仍请升补海州直隶州知州折 [1] 八月十三日

奏为海疆直隶州知州要缺，人地相需，再恳天恩，仍准升补，以重地方，仰祈圣鉴事。

窃照海州直隶州知州一缺，前经臣等请以邳州知州陈懋蔼升补，声明该员请升邳州尚未赴部引见，与例稍有未符，专折具奏，奉旨“吏部议奏”，钦此。嗣准部咨，以该员由吴县升补邳州，应俟引见回任后，方准计俸升转。未经引见以前，不准升补他缺，行令另拣合例人员升调等因。伏查邳州知州陈懋蔼，江西举人，拣选知县，道光三十年选授新阳县，调补江阴县，复调吴县省会要缺，升补邳州知州。嗣于邳、宿南岸肃清保举出力案内，钦奉上谕赏戴花翎。该员历任江苏繁要州县各缺，整顿地方，办理军务，均能裕如。其升补邳州，应行引见；历俸十年，亦经部调取引见。因捻匪未靖，邳州紧要，未便遽易生手，奏请展限，奉旨允准在案。是该员之升任邳州未经引见，由于办理军务，并非无故迟延。且该员升任知县，历俸已逾十年，即不计邳州之俸，亦在应升之列，而此外亦更无合例之员。

该员谙练笃实，才识优长，以之升补海州直隶州要缺知州，实系人地相宜。据藩、臬两司会详前来，臣等往返函商，意见相同。合无仰恳圣恩，俯念员缺紧要，人地实在相需，仍准以邳州知州陈懋蔼升补海州直隶州知州，实于海疆有裨。如蒙俞允，俟接准部复并案给咨送部引见，恭候钦定。如查有罚俸银两，饬令完缴，以符定例。谨会同漕运总督臣吴棠合词恭折具奏，伏乞皇太后、皇上圣鉴训示。谨奏。

[1] 此件与李鸿章会衔并由吴棠后衔具奏。

218．江南盐巡道因病恳请开缺并以候选道员庞际云署理片 [1] 八月十三日

再，据江南盐巡道邢春第禀称，感冒暑热，精神委顿，恐难速痊，恳请开缺调理等情前来。臣以盐巡道一缺，向驻江宁，现当省城初复，筹办善后事宜，在在均关紧要。应一面批准给假调理，暂缓开缺；一面另委明干之员接署，以免贻误。查有候选道庞际云，直隶进士，签分刑部，由主事升补员外郎，咸丰七年捐升知府，在任候选。同治元年因河北肃清，奉旨以知府遇缺即选。二年十月于河南攻克张冈保案内，奉旨以道员遇缺即选。经臣调赴军营差遣，于六月间带至金陵，饬办江宁善后局务。该员廉明耐劳，治事精细，堪以委令署理。除檄饬遵照外，谨会同漕运总督臣吴棠、江苏巡抚臣李鸿章，附片陈明，伏乞皇太后、皇上圣鉴。谨奏。

[1] 此件曾国藩主稿，并由李鸿章、吴棠后衔会奏。

219．淮安府知府出缺请以章仪林署理片 [1] 八月十三日

再，淮安府知府顾思尧因病出缺，所遗员缺，亟应遴员接署，以专职守。查有盐运使衔道员用候补知府章仪林，精明练达，堪以署理。据藩、臬两司会详请奏前来。除批饬遵照外，谨会同漕运总督臣吴棠、江苏巡抚臣李鸿章，合词附片陈明，伏乞圣鉴。谨奏。

[1] 此件曾国藩主稿，李鸿章、吴棠后衔会奏。

220．历年保案请免补注考语片八月十三日

再，臣自咸丰十年四月，忝任两江，督师东征，幸赖水陆各军同心戮力，先后攻克各城，暨雨花台解围之役，经臣分案保奏出力人员，奉旨允准在案。乃迭准吏部来咨，以臣前保各案，均未分晰何员系何项劳绩，奏准声明报部，再行分别核办。等因。查军中历办保案，由各统领查明，造册呈送。臣又详加复核，必择其首先陷阵、卓著战功者，始保越级免补、免选等项，实与部章本无不符。惟军务倥偬，于原保清单，未及按名注考，而事隔数年，积至二十二案之多，又值地方庶务筹办不遑，势不能将前案逐一分晰，补注考语。伏念金陵克复，中外臣工无不上蒙恩泽，若令积年有功之士，所保官阶悬而无薄，未免向隅。应恳天恩敕部将臣营自十年起所保各案，均免加考报部核议，即照原单一体注册，俾在营之士，有所激劝。理合附片陈请，伏乞圣鉴训示。谨奏。

221．遵旨绘呈安徽地图并长江图说折八月十六日

奏为遵绘安徽全省地图，并长江图说，恭折进呈，仰祈圣鉴事。

窃臣于同治二年十二月三十日，接准总理各国事务衙门咨称：“该衙门具奏饬令各省绘具地图一折，奉旨依议。”钦此。行知到臣。伏查两江统辖三省，幅员辽阔，当经臣咨明江苏地图由李鸿章绘呈，江西地图由沈葆桢绘呈。其安徽地图，为臣现在驻扎之所，应由臣处绘呈。至长江数千里，近年中外交争，关系最重，自应另绘一图，均由臣衙门办理。旋经札派分发补用知府刘翰清、选用县丞方骏谟综理其事。该二员淹雅详慎，会同各属地方官细查，将山川、险阨、村镇、关津、水旱、驿站，计里详绘。遵照总理衙门所开二寸方格，每格当五十里，推测星度，按方绘填。计总绘安徽省图一幅，分绘府图八幅，直隶州图五幅。至各州县零星村集，自军兴以后，多经焚毁，询访綦难。若凭志乘旧图，又恐歧误失实，因仿照康熙图之例，但将村镇并入府图，不复另绘县图，以昭核实。其长江一图，从湖南巴陵县洞庭湖口起，至江苏崇明县海口止，凡夫江面曲折，道里袤斜，矶港暗沙，夷馆关卡，均经实测详查，逐一登载。至轮船行江，最畏搁浅，其于江底浅深尺寸，讲求甚精，现亦略仿其意，另行贴说，以便稽考。谨将安徽各图、长江图装成全册，专弁赍递，恭呈御览。与各省所呈之图，未知体例相符否？总理衙门原折，限半年内汇齐，本应于七月初恭进，因臣前有金陵之行，迟误月余，合并声明。所有遵绘地图缘由，恭折具奏，伏乞皇太后、皇上圣鉴。谨奏。

222．代奏刘连捷谢恩折八月十六日

奏为据情代奏，恭谢天恩事。

窃臣接据头品顶戴记名布政使刘连捷禀称，奉到行知同治三年六月二十九日内阁奉上谕：“记名按察使刘连捷，着交军机处记名，遇有布政使缺出，请旨简放，并赏加头品顶戴，赏给骑都尉世职。”等因。钦此。祗承之下，感悚交并。伏念连捷猥以菲材，滥跻柏府，厕楚军之末队，从建业之围师，驽驾无功，鹈濡滋愧。兹值红旗奏捷，乃蒙丹酬庸，记姓名于枢府之中，邀简畀于薇垣之次，并荷头衔宠晋，世职赏延。自顾疏庸，弥深祗惧。惟有勤追秋驾，益凛春冰。恒运甓以惜阴，更枕戈而待旦，兢兢业业，勉附鸣鸾佩玉之班，子子孙孙，永矢异雀衔环之报等情禀请代奏前来。臣谨缮折据情代奏，叩谢天恩，伏乞皇太后、皇上圣鉴。谨奏。

223．附录廷寄　饬各路官军协力会剿鄂豫陕余逆毋令逸出或回窜八月十一日

同治三年八月十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年、河南巡抚张之万、吏部左侍郎毛昶熙、陕西巡抚刘蓉、候补四品京堂李云麟：

同治三年八月初四日奉上谕：

官文奏官军约期会剿，连获胜仗，并派兵预扼黄、孝要隘一折。另片奏，攻克银家、官塘等贼垒，并克白杲老巢等语。览奏均悉。七月十九等日，成大吉等三面进攻白杲及夫子河等处发、捻，杨朝林等秦军横攻，将沙河等处贼垒踏平多座。该逆奔逃无路，伏匿于银家、官塘、三角湾垒内。姜玉顺等进剿密耳山大股贼匪，亦获大捷。贼向鹅笼司、安家寨等处北走，其中馆驿聚贼，亦经姜玉顺等击败。发逆马融和等窜蕲水县属之关口、蔡家河一带，梁洪胜等抄入贼馆，颇有斩擒。二十一日各军将银家、官塘等处贼垒悉数毁平，并克白杲老巢，余匪东西分窜蔡家河及净瓶山等处，官文已飞咨僧格林沁等会合夹击。着僧格林沁督饬马步各军，将麻城贼匪认真剿洗。其窜光山、新集之贼，趋向未定。僧格林沁现驻光州，谅可确探贼踪，派兵迎击。张之万责任封圻，亦不得坐视逆匪阑入，并着于光、罗等境严密防剿，无稍疏忽。

贼踪飘忽靡常，恐不得志于楚、豫，将犯皖疆。曾国藩、乔松年当督饬派出前敌各军，遇贼即击。如防剿不力，查由何路入境，即将派防之带兵官严行参处，或仍图由旧路回陕，即着刘蓉、李云麟扼要设防，以杜回窜。现在由白杲山内东窜之贼；由大坳小坳窜蔡家河等处。鹅笼司、安家寨各贼股尚未尽除，是楚北贼氛仍炽，未可稍涉松劲。官文当指挥各军多设侦探，视贼所向，跟踪蹑剿，未可复任扰及完善，致滋蔓延。

正在寄谕间，据张之万等奏，豫军会剿麻城获胜，并擒获汝正新息境内余匪一折。麻城之贼如败窜东北，即系豫之商城地面，迭经谕令张之万派兵防堵，现经僧格林沁派令张曜、徐连升所部前往商城驻扎，着张之万严饬该总兵等实力守御，如能出境迎击，更胜于本境设防。由黄、孝折而西北，即是豫省之信阳、罗山，着即饬令派出之张士元驰赴信、罗，严扼要隘。其荆子关一路毗连陕境，陕贼未靖，仍应加意防范，无稍大意。汝正新息余匪时名书等，解营正法，办理尚为认真。此外余匪难保不潜匿各处，仍图煽乱，着张之万、毛昶熙督饬赵鸿举等认真搜捕，务须净绝根株，毋留后患。将此由六百里各谕令知之。钦此。

遵旨寄信前来。

224．附录廷寄　湖州克复后指授逼剿败匪机宜八月十三日

同治三年八月十三日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、江苏巡抚一等伯李鸿章：

同治三年八月初六日奉上谕：

李鸿章奏官军进攻四安、广德，连获胜仗，乘势克复湖州府城一折。已明降谕旨，将潘鼎新等优加奖叙，刘铭传等准从优保奏矣。湖州之贼，经苏、浙两省官军逼剿，迭次获胜，贼势趋重四安一路。刘铭传、郭松林等分路进剿，而湖州西面之尹隆桥一带，复经官军攻开贼卡，堵逆黄文金等被击西趋。潘鼎新等会合浙军并力夹击，节节进逼，于七月二十七日克复府城。览奏甚为嘉悦。其详细战状，着左宗棠、李鸿章查明具奏。

湖州一城，为发逆悍党麇聚之所，现在虽经收复，而群贼一日不尽，终成不了之局。且堵逆尤为著名悍贼，洪幼逆复潜入其中，难保不纷窜旁趋，希图兔脱。湖州西通四安，毗连广德，该逆既节节筑垒护其窜路，是蓄意谋窜，已非一日。李鸿章既饬刘盛藻驰抵广德，即着督令派出之军迎头截击，并将四安、广德迅图克复，使该逆无从驻足，自当易于翦灭。郭松林屡著战绩，此次因奋勇剿贼，身受枪伤，着传旨存问，勖其力疾杀贼，以竟全功。左宗棠亦当饬力在事诸军，迅速将败匪尽行歼除，以绝根株。余匪若由广德上犯，则徽、宁一带又形吃紧，着曾国藩迅派得力将弁，会同李鸿章所派之军合力扼击，毋令逆踪上窜，以保皖南大局。将此由六百里各谕令知之。钦此。

遵旨寄信前来。

225．附录廷寄　广东厘金照旧征解裁勇补兵着照所议仍饬访查洪福瑱下落扫除余匪并指示处理伪听王陈炳文投诚事宜及防剿鄂皖残贼八月十四日

同治三年八月十四日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、江苏巡抚一等伯李鸿章、江西巡抚沈葆桢：

同治三年八月初七日奉上谕：

曾国藩奏，请停止广东厘金，并遵复遣撤勇丁、详查逸贼及江、皖近日军情各折片。览奏均悉。已明降谕旨，将广东文武乡试永远加广中额各四名，其通省合算加广中额之处，亦令该部议奏矣。惟金陵大功虽已告蒇，而裁兵之欠饷，与出剿之行粮，正烦筹画。曾国藩现派江苏官绅赴沪劝捐，并函商李鸿章酌分松沪厘金，殊恐缓不济急。本日已于明发谕旨内令将粤厘暂缓停止，并寄谕毛鸿宾等照旧筹解。计曾国藩军营有此一款，源源拨运，自可稍济兵糈。李鸿章仍当督饬官绅，将劝捐、抽厘等事认真筹办，务令涓滴归公，以资协济。

裁撤勇丁为善后第一要务，既据曾国藩奏称，湘勇有业者多，无根者少，但使欠饷有着，当可安静回籍。即着责成该大臣妥速办理，毋令游惰别生枝节。至挑补兵额一节，既属窒碍难行，即着照该大臣勇则遣回原籍，兵则另募土著之议，次第擘画，以期经久可行。

洪福瑱败残之余，即使其人尚在，亦属无能为役。惟该逆僭称伪号，刻有金玉伪玺，非其余贼酋可比，其存亡实在下落，必应查究明确，方足以靖人心而弥后患。仍着曾国藩详细访查，务得确据。此时湖州已复，该逆曾否窜入湖城，不难查访而知，并着左宗棠一体查明具奏。

至金陵逸贼，既据曾国藩奏称，漏网者至多不过数百，所有在防将士，均着免其查参，以励有功。听逆陈炳文率众求抚，自系慑于军威，勉思效顺。惟党众有六万余人，洋枪队七千余人，为数太多，安置遣散，均不易办。杨岳斌当督饬鲍超察看真伪，妥筹办理，不可稍涉大意。现在办理情形及汪海洋、谭逆、李逆等踪迹，杨岳斌如尚未带兵赴甘，即着会合沈葆桢迅速详细具奏。

湖北之贼尚盘结罗田、麻城一带，曾国藩当会商乔松年，将皖北防守事宜严密布置。其皖南、广德一路防剿，尤关紧要，着迅派得力陆师，筹给饷项，饬令克日起程扼要驻扎，会同李鸿章派拨弁兵迎剿窜贼，毋稍延玩。将此由六百里各谕令知之。

遵旨寄信前来。

226．附录廷寄　指授浙赣剿逆戎机严防窜扰闽省饬即详奏湖州克复情形并命戮力歼除汪海洋李世贤二逆擒获洪福瑱及奖赏降将陈炳文并处置降众八月十五日

同治三年八月十五日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、两广总督毛鸿宾、江苏巡抚一等伯李鸿章、江西巡抚沈葆桢、福建巡抚徐宗、署广东巡抚郭嵩焘：

同治三年八月初八日奉上谕：

杨岳斌奏，收复宜黄，克复南丰详细情形，克复新城大概情形，王文瑞一军在槎路口等处获胜，陈炳文等投诚，请赏虚衔顶戴。毛鸿宾等奏，剿办戴梓溃一股，斩馘极多，请饬曾国藩严防赣南，并嘉应石坊堡乡民械斗，派兵弹压各折、片。览奏均悉。官军收复宜黄，并南丰县城亦经霆字等营克复，办理均亟得手。所有出力人员，着准其择尤保奏。惟败匪上窜广昌、宁都，已逼南赣，其东乡金溪败匪现聚泸溪。新城、南赣、宁都三府州，毗连闽、粤、楚南，杨岳斌等已派鲍超进剿新、泸，防贼入闽。王开琳等回驻弋阳、贵溪，以备浙西败贼勾结。杨岳斌不日驰赴赣宁调度，着即飞催刘典等绕出贼前，扼要兜击，并令席宝田等跟踪追剿，以期一鼓聚歼，无任再有窜逸。克复新城详细情形，仍着查明具奏。

湖州业经克复，浙西败贼恐复上窜，并着责令王开琳、王德榜以剿为防，勿稍疏懈。

陈炳文等投诚，既属真心悔罪，自应网开一面，准予自新。所请奖赏参将等衔，未免过优，惟念该降人等尚知顺逆，且以激劝未降各股，是以俯如所请，本日已明降谕旨照准。杨岳斌等当传知该降众等，俾知感奋图功，如续有劳绩，仍准保奖。但其人数在数万以上，概予遣散，后患必多，是否酌留效力，未据声明。其洋炮等件，曾否呈缴？均着饬令鲍超等妥为经理。

李世贤、汪海洋现在何处？此二逆必须歼除，方免滋扰邻省之患。

宜黄之贼屡犯槎路口交湖，经王文瑞三次痛剿，兹复往扑宁都，着即催督各军四面截杀。败匪上窜广昌、宁都，已逼南赣，若开此一路，纵令入粤，又成不了之局。本日据毛鸿宾等奏，请控制赣南，自系目前切要之图。着曾国藩、杨岳斌饬令派出各军绕前截击，务须就地殄除。能否增兵绕越宁都、石城一带，扼贼南窜，并着曾国藩等酌度办理。毛鸿宾等亦当派兵出境防堵，不得任其阑入。其窜宁都之贼，与闽省切近，左宗棠、徐宗务饬兵练认真设防，遇贼即击。张运兰已取道嘉应赴闽，即着令其迅速前进，择要驻扎，毋令一贼窜入闽境。

毛鸿宾奏，剿办客匪伪军师戴梓溃一股，余匪退入五坑，为客匪所居，山深林密，经卓兴等进剿获胜，传言戴逆已死于乱军之中。着该督抚仍饬卓兴查明戴梓溃实在下落，并将余匪一并歼灭，勿使再有勾结。所有在事出力文武员弁，准其择尤保奏，毋许冒滥。

嘉应州石坑堡温、凌等姓，因事挟嫌械斗，温姓子弟复勾通揭扬匪首温亚乔等率党相助。长乐、兴宁二县亦有械斗之事，毛鸿宾等已派吴赞诚会同地方官查拿惩办，着即责令妥为办结，不得草率了事。

毛鸿宾另折奏，总兵勒福患病，已降旨准其开缺，并将卓兴一员简授为南韶镇总兵矣。另片一件留中。

正在寄谕间，左宗棠奏官军进规湖郡迭次获胜。另片奏，据蒋益澧禀称，湖州踞贼夜开西门窜出，刘树元已率所部入城等语。湖州克复，昨已据李鸿章奏报，仍着左宗棠将详细情形查奏。

洪福瑱逃避广德，李鸿章所派之军力攻州城，自未可稍涉松劲，着曾国藩、左宗棠、李鸿章督饬各军，务将该逆擒获，毋令漏网。

湖州收复后，贼由西门出窜，究竟已窜何处，着左宗棠、李鸿章查明具奏。一面饬令蒋益澧等会同苏、沪各军蹑踪紧迫，不得任其纷窜，致令死灰复燃，致剿办又形棘手。四安、梅溪等处踞贼尚多，李鸿章当饬各军节节扫荡，以期渐次肃清。湖州力战阵亡之游击杨应龙，着照副将阵亡例议恤。伤后身故之副将蒋荣彩，着照总兵阵亡例议恤，以慰忠魂。同知蔡元吉所部虽多伤亡，念其久困长围，忍饥血战，着免其置议。将此由六百里各谕令知之。钦此。

遵旨寄信前来。

227．附录廷寄　甘新军情孔棘饬各路调拨劲旅驰援及邓凤林行军逗留着即革职八月二十日

同治三年八月二十日，准兵部火票递到议政王军机大臣字寄——

钦差大臣协办大学士两江总督一等侯曾国藩、督办甘肃军务西安将军署陕甘总督都兴阿、江宁将军富明阿、荆州将军穆图善：

同治三年八月十三日奉上谕：

都兴阿奏，官兵克复宝丰后，移营进剿，兵力不敷，请饬曾国藩挑选马步精壮十数营，拣派得力统将数员赴甘。饬富明阿令副将胡世英等带英字、选锋两营，克日赴甘。并请饬穆图善统带马步兵勇来营一折。

都兴阿军自克宝丰后，进扎平罗县城附近渠口堡一带，相机攻剿。惟因进攻兵力不敷分布，宝丰、平罗一带地势极宽，马步各军分投雕剿，刻下情形进退维谷。雷正绾等军会剿张家川，一时未能北来，而河狄一带贼氛尤炽，中卫防兵单薄，窜越堪虞，在在需增兵防守，自属实在情形。前曾谕令都兴阿，如兵力单薄，咨明曾国藩等酌拨，并已令杨岳斌酌带劲旅，赴陕甘总督新任。江西军务未竣，杨岳斌恐不能迅速到任，着曾国藩于各路防兵内，挑选马步精壮十数营，拣派得力将弁数员，统带赴甘交都兴阿调遣。

如金陵兵力仍可分拨，即酌拨数营由宿松斜趋麻城，与楚、豫各军会剿发、捻各逆，尤可迅收夹击之效，并着曾国藩妥筹兼顾。

扬防现在无事，着富明阿即派胡世英、李曙堂将所带英字、选锋两营刻日拔队，取道赴都兴阿军营。此二营系都兴阿旧部，自可十分得力。本月初二日，已有旨令穆图善统带所部马步各营驰往甘省，会同都兴阿、雷正绾妥筹剿办。着穆图善懔遵前旨，星速带兵前往会剿，不得稍事观望。

是日并谕骆秉章于川省得力兵勇挑选数千，筹备军装口粮，拣派知兵大员统带，赴都兴阿军营听候调遣。着都兴阿酌度情形，分别咨催，仍就现有兵力妥慎剿办，如雷正绾一军先行得手，亦可酌量分拨。该将军老于行阵，自能成算在胸，不为□（原文此处为方框）制。

另片奏中卫防剿情形，请将邓凤林革职，派员赴晋提饷各等语。中卫地当冲要，恐该逆乘筏偷渡，防不胜防，着即责令王赞襄会同地方官督率绅团妥为防剿，不可少有疏失。候补参将邓凤林，经都兴阿派令随同伊昌阿带兵驻扎渡口，以通粮路。乃该军兵散漫不整，沿途逗留，实属玩误已极。邓凤林着即行革职，不准留营，以示惩儆。河东五堆子渡口防兵，即令参将春福等管带驻扎弹压，以专责成。

乌什帮办大臣伊昌阿即着迅赴本任，毋任迁延。山西协饷，迭经谕令速解，本日亦已谕知沈桂芬，令其迅筹报解二三十万两，该将军即令三寿在被守提可也。将此由六百里各谕令知之。钦此。

遵旨寄信前来。

228．附录廷寄　攻克湖州西路并四安广德饬加强防剿毋使窜入徽宁仍着查明黄文金洪福瑱下落及刘铭传实授直隶提督并将吓诈降众误拿难民之孙家烺流放黑龙江八月二十二日

同治三年八月二十日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、江苏巡抚一等伯李鸿章：

同治三年八月十三日奉上谕：

李鸿章奏，攻克湖州西路详细情形，并克复四安、广德，派兵扼守镇城各折片。本日已明降谕旨，将尤为出力之郭松林等优加赏赉，其余各员均照单开给与奖叙矣。

湖州攻克后，贼众分股直趋安吉，刘士奇等追至梅溪，斩杀不少。吴毓芬一军由长兴观音桥追剿，直破四安及沿路贼垒。刘铭传等率队由建平进攻广德，城贼出队拒敌，战不逾时，遽行返奔，开南门而逸窜向宁国、安吉山中，李鸿章现派周盛波等驻守广德。所办均属妥协。惟湖州之贼拥众窜入广德，广德之贼未受大创，遽由南路出窜，其人数必尚不少，折内所称败贼大股受创，从万山丛杂中逸出无多，粮药辎重抛弃殆尽，前路徽浙交界如有截剿之军，当不难以次扑灭等语。此乃悬拟之词，不可恃以无恐。宁国一路防军甚单，且堵逆黄文金及幼逆洪福瑱均未伏法，必将窜扰宁、徽，号召群逆，或与江西匪党联络勾结，均属不了之局。着曾国藩、左宗棠严檄宁国、徽州守将慎重防剿，倘兵力单薄，即各添拨劲兵助剿，并探明贼踪已窜何处，迅速具奏。李鸿章素能不分畛域，着即飞调得胜兵勇出境追剿，以竟此一篑之功。黄逆、洪幼逆下落，并着查明具奏。

镇江防军，已据冯子材等奏请陆续裁撤。李鸿章现派道员张树声统领六营，驻守镇江，着即饬令该道妥为弹压、巡防，与刘铭传等广德、东坝各军联络声势，务使闾阎安堵，廛市无惊，方为妥善。刘铭传一员，本日已简放直隶提督实缺，其余各员，交军机处存记。片一件留中。

另折奏，已革参将孙家烺吓诈降众，误拿难民，审明定拟一折，已明降谕旨，将孙家烺改发黑龙江矣。将此由六百里各谕令知之。钦此。

遵旨寄信前来。

229．附录廷寄　浙境肃清著有劳绩惟黄文金洪福瑱与忠逆之子漏网逸向皖南饬分投堵截以清后患湖苏二州土匪导贼抗军着速剿办及台湾文武不合相互攻讦饬严查参办八月二十二日

同治三年八月二十二日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、两广总督毛鸿宾、江苏巡抚一等伯李鸿章、江西巡抚沈葆桢、福建巡抚徐宗、署广东巡抚郭嵩焘：

同治三年八月十五日奉上谕：

左宗棠奏，克复湖州、安吉两城，并追剿窜贼大获胜仗，及督饬官军搜捕划船土匪各折、片。所奏克复湖州情形，与李鸿章前奏大略相同。至安吉一城，与湖郡有犄角之势，经杨昌濬及周廷瑞等军分路进攻，迅将坚城攻拔，并追剿窜贼大获胜仗，杀毙溺毙及逃散就抚者，约计不下十数万人，剿办甚为出力。所有在事文武，数月以来迭次苦战，尚属著有劳绩。着俟此股窜贼剿除，即由左宗棠分别保奖，候旨施恩。

湖州、安吉已克，浙境肃清，惟堵逆黄文金挟幼逆洪福瑱由昌化、绩溪一路逃窜。值逆黄文英与忠逆之子向泾县、祁门一路窜去，漏网余氛分路上窜，必将假道徽、池，以扰江西而为入粤之计。若不迅速兜剿，深恐匪党联络勾结，其势复张。左宗棠已饬提督高连升等蹑踪紧追，并饬黄少春、王德榜等军从徽、严一带绕出贼前，相机截击。即着严饬诸军尽日截剿，毋令窜江窜皖，总期尽数歼除。李鸿章恪遵前旨，飞调得胜兵勇，会合浙师出境追剿，竟此一篑之功。杨岳斌、沈葆桢督饬饶、景等处在防将士，实力扼堵，毋令一贼入境，庶不至与前股窜匪联成一气，又成不了之局。

江右败贼窜至赣宁，南赣防务吃紧。此次湖州等处窜贼又由江入粤之意，毛鸿宾、郭嵩焘务当懔遵迭次谕旨，先事图维，派兵出境防堵。张运兰已取道嘉应赴闽，即着徐宗催令迅速前进，择要驻扎，以固闽省边防。皖南防兵单薄，曾国藩当迅拨陆师前进助剿，毋稍疏虞。

湖州、苏州土匪乘坐小划肆行劫掠，人数多至数万，划船多至数千。恃其港汊纷歧，船炮利便，导贼抗军，习为故智，实苏、浙两省心腹之尤。着左宗棠督饬水陆各军及地方守令，乘此兵威，密速妥办，尽绝根株毋留后患。

左宗棠、徐宗奏，台湾文武借词诿过，派委胡肇智前往查办一折。此案前因丁曰健奏称，林文察屯兵逗留，并其叔林天河倚势作威等语，曾经谕令左宗棠等查参。兹览左宗棠所奏，林文察以余匪复炽诿过于地方官，是该处文武意见不合，互相攻讦，殊属不成事体。着左宗棠、徐宗督饬胡肇智，将实在情形确切查明，分别严参惩办，以肃官常。另片奏，林文察等日久尚未赴调等语。已明降谕旨，将该总兵交部议处矣。仍着左宗棠饬调该总兵等迅速内渡，勿再延缓。

乔松年奏，皖省军务日紧，军饷已竭，请将江宁停拨月饷照旧拨解等语。着李鸿章将江海关每月旧拨皖饷二万两，仍饬该司道照旧按月协拨，解乔松年军营，毋稍延误。将此由六百里各谕令知之。钦此。

遵旨寄信前来。

230．附录廷寄　僧格林沁进捣罗山急需步队饬官文曾国藩及邻近步队驰援迅殄逆氛八月二十二日

同治三年八月二十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年、河南巡抚张之万：

同治三年八月十六日奉上谕：

僧格林沁奏，剿匪获胜，贼分东西两路逃窜，新督马队堵剿西窜股匪，先胜后挫，大员阵亡，恳请优恤一折。本日已明降谕旨，将阵亡之都统舒通额等分别议恤矣。

麻城以南踞贼，经成保等军在闵家集、蔡家畈等处迭获胜仗。僧格林沁亲督马队驰赴罗山，堵剿西窜股匪，追至萧家河一带，大股援贼继至，我军马力难施，陷于深沟之中，以致失利。据该亲王奏称，伤亡兵丁不过二百余人，稍加整顿，即可进剿，即着僧格林沁整饬队伍，激励将弁，相度地宜，实力进攻，以期迅歼丑类。该亲王成算在胸，虽偶有挫失，自能运筹决胜以振军威。僧格林沁拟就近招募本地勇丁千余名作为向导，该处地势既须步队方能得手，即着该亲王酌量办理。该匪现窜霍山叶家集一带盘踞，并分扰商城黄土岭以南游弋。英翰、郭宝昌等军已抵商城之丰家集，即着僧格林沁檄令该臬司等逼贼而营，与张曜等军会筹扫荡，迅殄除逆氛。僧格林沁大军进捣罗山逆匪，非有步队协剿，不足以资取胜，着官文速派成大吉、李成谋等军出境跟踪追蹑，并一面派拨步军绕出罗山之前，拦头截击，以收夹攻之效。该逆现窜英、霍一带，乔松年虽已调何绍彩一军与蒋凝学协同扼守，如兵力尚嫌单薄，着曾国藩酌调数营前赴英、霍助剿。曾国藩现驻安庆，即可就近权衡缓急情形，妥为调度，并着张之万就现有步队檄赴光、罗等处，均归僧格林沁调遣，以厚兵力。乔松年仍遵本月十四五日两次谕旨，妥为筹防。陈国瑞曾否到营，现在情形若何，着僧格林沁详查具奏。另片奏，请将张曜开复等语。业经批示照准，仍着该亲王随时策励，认真追剿，以期迅速蒇功。将此由六百里各谕令知之。钦此。

遵旨寄信前来。

231．附录廷寄　发捻窜扰皖疆饬各路协调兵力攻剿及甘肃凉州镇总兵速即赴任八月二十二日

同治三年八月二十二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年：

同治三年八月十五日奉上谕：

乔松年奏，发逆大股窜至英山，接仗防守情形，并拟将何绍彩防兵移向霍山各折、片。览奏均悉。发逆纠众数万，屯围英山县城，经蒋凝学统率所部官军驰往进剿，力战数时之久，贼匪败窜，追杀至南路山冈，毙匪甚众，剿办尚为得力。惟捻逆散漫东窜，势将接踵而来，六安、舒城一带，均须实力严防。该抚已添派都司罗元超等带勇数百，交张得胜统带驻守六安，并调陈飞熊往守舒城，布置甚为周密。着即饬令张得胜等严密防守，毋稍疏懈。蒋凝学一军兵力过单，发逆败退之后，复勾结大股围攻英山县城，现仍悉力拒守。倘发、捻合窜皖境，一半牵制英山，一半径犯霍山，以断英山后路，则蒋凝学一军势成孤立。乔松年现已函商曾国藩，拟将巢县防兵何绍彩一军移向霍山。即着曾国藩迅饬何绍彩统带防兵进扎霍山，与蒋凝学之军前后夹击，一鼓歼除。

甘肃凉州镇总兵冯标，前在该大臣军营，此时甘肃军务紧急，即着迅饬赴任，毋得任令延缓。

昨据官文奏，白杲之贼，经官军击败，悉数东窜英、六一带，当经谕令僧格林沁、官文、乔松年等分投截剿。兹据乔松年奏称，该匪由松子关一带图窜六安，是六安防剿更形吃紧。乔松年拟调英翰一军回皖协剿，惟据该抚奏称，据英翰禀报，陈国瑞部下将士不肯同叛，均投归英翰营中。陈国瑞自带亲队千余人，仍在麻城之三河口驻扎，必须陈国瑞之事办理就绪，英翰之军方能调赴皖境。着僧格林沁仍遵前旨，将陈国瑞所部交郭宝昌接统，迅调陈国瑞来营相机查办。陈国瑞到营后，即饬英翰驰往六安，与在防各军迎头截剿，并着督饬色尔固善等速即剿除捻逆，移师东击。并着官文督饬各路将弁追贼出境，会合英、六等处防兵，两面兜击，尽歼丑类。英山接仗阵亡之副将王福斋、陈世益，参将刘清泰，都司谭孚泗、艾高升，守备叶得胜、王友胜、千总冯得友，把总周龙顺、何友发、易华荣，力战捐躯，均堪悯恻，着交部从优议恤，以慰忠魂。将此由六百里各谕令知之。钦此。

遵旨寄信前来。

232．请以曾惠补授桃源县知县折 [1] 八月十七日

奏为拣员请补沿河要缺知县，恭折奏祈圣鉴事。

窃照桃源县知县胡海平升补高邮州知州，业准部咨于咸丰九年九月分截缺。因江苏省军务倥偬，咨部展限办补在案。该县系冲、繁、难，兼之沿河要缺，例应在外拣调。且通衢要道，地瘠民贫，号称难治，非精明干练之员不足以资治理。臣于通省现任知县内逐加遴选，非现居要缺即人地未宜，实无合例堪调之员。惟查有候补知县曾惠，年二十九岁，顺天监生，原籍江西。遵筹饷事例报捐县丞分缺先用，并分发江苏，赴部验看。咸丰七年十一月领照起程，八年正月道经徐州，留营办理文案。咨明以到营之日，估为到省日期。嗣于北路连破各圩案内出力保奏，八年六月奉上谕：“着免本班以知县归候补班补用，俟补缺后再行送部引见。”等因。钦此。九年五月回省，十一年十月报捐同知升衔，于高邮州湖西剿贼案内，十一月奉旨着赏蓝翎。于江浦、六合解围案内，同治元年闰八月奉旨着赏换花翎。复于江北肃清案内保奏，九月奉上谕：“着候补缺后以同治直隶州知州用。”钦此。该员年富耐劳，曾署江浦县篆。兵燹之后，于抚绥事宜措置裕如，以之请补桃源县要缺知县，实堪胜任。据藩、臬两司会详请奏前来。臣等往返函商，意见相同。合无仰恳圣恩俯念员缺紧要，准以候补知县曾惠补授桃源县知县，实于地方有裨。该员系于保举案内奏明，俟补后再行送补引见之员，仍俟接准部复，另行给咨赴部引见。一切因公处分，照例毋庸核计。其原捐监生，应缴四成监底银两等款，已于咸丰十一年十二月二十七日在江宁藩库兑收存储，另行汇解。谨会同漕运总督臣吴棠恭折具奏，伏乞皇太后、皇上圣鉴训示。谨奏。

同治三年九月初七日议政王军机大臣奉旨：“吏部议奏。”钦此。

[1] 此件与李鸿章、吴棠会衔具奏，据台湾“故宫博物院”《先正曾国藩文献汇编》补入。日期为具奏之日。

233．附陈何光纶署任松江府川沙同知情由片 [1] 八月十七日

再，松江府川沙同知张应济，现经调省差委，所遗川沙厅同知，系沿海要缺，自应遴员暂署。查有长洲县知县何光纶，才具明练，堪以酌委署理。其长洲首县，最为繁剧，另委干员接署。据藩、臬两司会详前来。除批饬遵照外，谨合词附片陈明。伏乞圣鉴。谨奏。

同治三年九月十一日议政王军机大臣奉旨：“知道了。”钦此。

[1] 此件与李鸿章会衔具奏，据台湾“故宫博物院”《先正曾国藩文献汇编》补入。日期为具奏之日。

234．曾国荃因病请开缺回籍调理折八月二十七日

奏为据情代奏，仰祈圣鉴事。

窃据臣弟曾国荃咨称：“同治三年七月二十七日奉上谕：据奏，曾国荃于克城之后，心血过亏，困惫殊甚，欲请回籍调理，部勒散勇南归，求所为善始善终之道等语。该抚所见虽合于出处之道，而于荩臣谋国之谊，尚未斟酌尽善。况遣散勇丁，只须分派妥靠之员沿途照料。而现在江宁、安庆等城，均需督兵镇守，该抚正宜驻扎江宁，安心调理，一俟就痊，即可帮同曾国藩，分任其劳。即着曾国藩传旨存问，无庸遽请开缺回籍等因。钦此。跪诵之下，悚感难名。伏念国荃受恩深重，每于荩臣谋国之谊，亦曾刻自惕励，以期仰答鸿慈于万一。只以读书太少，未能斟酌尽善。恭绎圣训，益自觉无地自容。现奉恩谕，准在江宁安心调理，复谕以就痊后分任其劳。国荃正当恪遵谕旨，赶紧医治就痊，于金陵一切善后事宜，有关吏治民瘼者，加意讲求，借资练习，何敢稍耽安逸，自外生成。惟一月以来，延医诊视，日进汤药，病势有增无减。缘怔忡旧患，起于心血先亏，而成于忧劳过甚。从前数月一发，尚可支持，近则一月数发，日增狼狈。每至举发之时，粥饭不能下咽，彻夜不能成眠，始觉气如奔豚，上冲胸际，渐至心神摇动，头晕目眩，平地有颠仆之虞。医者云：症由内伤，必须静养数月，医药方能见功。国荃自揣年力壮盛，及早医治得法，尚可复元。若此勉力支撑，精神不能周到，措置必至乖方。思维再四，惟有吁恳天恩，赏准开缺回籍调理，冀得早就痊愈。国荃以书生从戎，忝膺疆寄，迭沐殊恩，曾未入觐天颜，跪聆圣训。倘得病势稍愈，自当销假入都，泥首宫门，借伸数年犬马恋主之忱。至现在遣散勇丁已近万人，派员照料回籍。其余专俟饷到，次第遣撤。又派过皖北者一万一千人，交刘连捷、朱南桂、朱洪章统带，已于十二三等日过江，驰援英、霍。其防守金陵城池及附近要隘万余人，业已分段布置，登陴守御。江浙四省，指日可报肃清。修整贡院，九月可以完竣。国荃别无经手事件，惟冀回籍养病，稍息仔肩。”等情恳请代奏前来。

伏查臣弟曾国荃，春夏之交，饮食日减，睡不成寐，臣曾陈奏一次。然以一人而统九十里之围师，与群酋悍贼相持，自无安枕熟睡之理，亦系将帅应尝之苦，臣尚不甚介意。迨克城之后，臣至金陵，见其遍体湿疮，仍复彻夜不眠，心窃虑之。近十数日，不得家书，询之来皖差弁，知其肝火上炎，病势日增，竟不能握管作字。幸值撤勇就绪，军务业经大定，地方又无专责。合无仰恳圣恩，俯如所请，准曾国荃开缺，回籍调理。一俟病体就痊，即令奏请销假入都陛见，跪求圣训。所有臣弟国荃因病吁请开缺缘由，理合据情代奏，伏乞皇太后、皇上圣鉴训示。谨奏。

235．附录明谕　曾国荃着准开缺回籍调理俟病痊来京陛见九月初十日

同治三年九月初十，奉到同治三年九月初四日内阁奉上谕：

前据曾国藩奏称，曾国荃于克复江宁后患病，欲请回籍。当经谕知曾国藩传旨存问，即令其驻扎江宁安心调理，无庸遽请开缺回籍。兹据曾国藩奏，曾国荃病势日增，必须静养，方能早就痊愈。据情代奏，恳请开缺回籍等语。

浙江巡抚曾国荃，自随同曾国藩剿贼以来，迭克名城，勋绩卓著，本年亲督将士苦战数月，攻拔江宁省城，歼除巨逆，厥功尤伟。乃以连年办理军务，心力交瘁，遂致忧劳成疾，请假开缺回籍调理，情词极为恳挚，若不俯如所请，惟恐为职守所羁，未能从容静摄，转非体恤功臣之道。曾国荃着准其开缺回籍调理，并着赏给人参六两，交该抚祗领，用资保卫。该抚系有功国家之臣，朝廷正资倚畀，尚其加意调治，一俟病体痊愈，即行来京陛见。钦此。

236．附录廷寄　曾国荃准开缺回籍调理马新贻简授浙抚并尽力扫清皖南皖北逆氛九月初十日

同治三年九月初十日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、安徽巡抚乔松年、前任浙江巡抚一等伯曾国荃：

同治三年九月初四日奉上谕：

曾国藩奏湖州、广德败贼窜犯歙南，官军截剿屡胜，并彭玉麟督带水师，不能专驻安庆，及江、皖近日军情，及曾国荃病势增剧，代奏恳请开缺各折、片。览奏均悉。

曾国荃督兵数载，克复江宁省城，伟绩丰功，朝廷甚资倚畀。第栉风沐雨，辛苦备尝，致病势日见增剧，若不俯如所请，不足以示体恤。本日已明降谕旨，准曾国荃开缺回籍，并发出人参六两，以资调理。该抚其安心静摄，善自保卫，一俟病就痊愈，即行来京陛见，以备倚任。所有江宁省城一切善后事宜，即着曾国藩驰往江宁斟酌机宜，妥筹办理。安庆地处上游，控制皖南、皖北。既据曾国藩奏彭玉麟总统水师，事务繁重，不能专驻安庆，亦不能兼顾陆路。安庆防守及善后等事，饬马新贻等会同妥办，可无疏虞。即着照所请行。马新贻已简放浙江巡抚，仍着曾国藩饬令该抚留驻安庆，同何璟等将应办事宜妥为筹办，务遵周密。浙省抚篆，现有左宗棠兼摄，暂可无庸到任，即着曾国藩行知该抚可也。

皖北英、霍等处一片贼氛，蒋凝学虽获胜仗，而粮路尚属梗塞。曾国藩现调刘连捷等率兵万余由桐城进剿英山，调李榕、王可陞、何绍彩三军八千人由六安进援霍山。有此两枝劲旅，皖北军务必可得手。刘连捷等业于八月十二三等日渡江，此时计已到防，着曾国藩督饬该员等迅速进兵。乔松年督率所部，会合各军实力扫荡，尽殄贼氛，毋令纷窜。曾国藩回驻江宁后，距英、霍转远，所有派往该处援应各军，自应有所统率，俾令事权归一，曾否酌派有人，抑仍由该大臣遥为控制之处，着随时酌量奏闻。

湖州、广德败贼并犯歙南，经易开俊、唐义训各军并力堵剿，俘斩降散为数甚众，曾国藩当饬令乘此声威，将此股窜贼就地歼除。所有出力员弁，着俟皖南全境肃清，汇案保奏，候旨施恩。花翎参将衔游击唐远，着交部照参将例从优议恤。

昨据左宗棠奏，唐村、黄金岭一带窜贼，经黄少春等痛剿，擒斩甚多，此次歙南诸军又获大捷，着左宗棠督饬在事弁员，奋力追击，以清余孽。

曾国藩本日所奏江西军情，与杨岳斌等前奏大略相同，即着曾国藩、左宗棠督令皖、浙各军，会同鲍超、刘典等军，将败残窜匪前后夹击，扫除净尽，以竟全功而膺懋赏。

曾国藩奏贡院试士一节，恐本年为期过迟，办理诸多窒碍，仍着遵前旨，酌度情形办理。将此由六百里各谕令知之。钦此。

遵旨寄信前来。

237．长江水师责繁任重彭玉麟不能专驻安庆或兼顾陆路片八月二十七日

再，臣钦奉寄谕：“安庆地处上游，控制皖南、皖北，不可无大员镇抚，即着彭玉麟驻扎安庆，妥筹防剿。”等因。钦此。臣查彭玉麟习于水师，不习陆战，咸丰十一年蒙恩简授安庆巡抚，当经上疏固辞，具陈大略。目下金陵克复，长江虽一律肃清，而水师事务尚繁且重。自两湖以至苏州，江淮湖海港汊纷歧，船只千余号，炮位数千尊，虽分为四大支，而黄翼升系彭玉麟部下拨出，李朝斌系杨岳斌部下拨出，惟二人者，可以综揽全局。今杨岳斌奉旨驰赴甘肃之任，臣管辖之事过多，所有长江水师亲定规模，不得不责成彭玉麟区画一切。上自岳州，下至崇明，旁及两湖三江境内之湖荡河汊，凡长江水师提督所辖，何处立营分汛，何处创立衙署，开设船厂，均须彭玉麟周历巡察，议定章程，由臣与该侍郎及沿江督抚会奏，彭玉麟实不能专驻安庆，亦不能兼顾陆路。其安庆省城防守并善后事宜，臣已札饬藩司马新贻、署臬司何璟、暨记名总兵喻吉三，会同妥办，必无疏虞，理合附片陈明。伏乞皇太后、皇上圣鉴训示。谨奏。

238．守备朱振武酗酒滋事有违军律请即革职片八月二十七日

再，守备朱振武在王可陞部下充当哨官，本年五月间擅离营伍，酗酒滋事，辄复不服查询，口出恶言，实属有干军律。据总兵王可陞揭报前来，臣复查无异。相应请旨将花翎都司衔守备朱振武即行革职，以儆效尤。理合附片陈请，伏乞圣鉴训示。谨奏。

239．截停淮北饷盐并设法整理以复旧制折八月二十七日

奏为遵旨截停淮北饷盐，设法整理，以复票盐旧制，恭折仰祈圣鉴事。

窃臣承准议政王军机大臣字寄，同治二年十一月十八日奉上谕：“本日据户部奏淮北票盐提充军饷，请分别截留，以保正课一折。亦因苗逆伏诛，皖、徐平静，淮北销路渐通，亟应将饷盐分别截留，以挽颓纲而裕正课。着曾国藩严饬盐运司忠廉设法遵照办理。户部折着抄给阅看。”等因。钦此。

伏查淮北盐务，自前督臣陶澍改行票盐，意美法良，商民称便，果能率由旧章行之，百年不敝。无如军兴以后，运道之通塞靡常，销数之畅滞无定，盐既不能如额运售，课即不能按纲造报，拖延套搭，已觉年不如年。然未办饷盐以前，票贩虽日形竭蹶，而尚能勉力从公，池商虽难免偷漏，而未敢任意售私。迨军营提盐抵课，变易旧规，营员日出于其途，商贩遂闻而却步。李世忠部下赴坝领盐，尤属桀骜，一不遂欲，百般恐吓，甚至因栈盐不足，下场自捆。一营开端，各营效尤，护私夹私之弊，遂至不可穷诘。现在李世忠业经开缺回籍，其部下兵勇亦皆遣散。当此淮甸澄清，自宜恪遵圣谕，将饷盐截停，招集新旧票贩，照常请票运盐，完纳现课，出湖销售。臣旁咨博访，参考成法，核议新章，约有必须停止者三，急宜整理者四，请为我皇上陈之。

漕臣以清、淮防费支绌，先令场商每包捐盐五斤，每引共二十斤。旋因逐包捐缴，诸多未便，由海分司详改每运盐百包，带缴五包。其应完课银，及售出盐价，虽经吴棠奏明作为清、淮军需。但锱铢而取之，琐屑而派之，殊非政体所宜。此必须停止者一也。徐州系山东引地，前因捻氛梗阻，束引未能到岸，经督办徐、宿军务田在田奏准借运北盐，划收束课，原系暂时权宜之计。行之日久，流弊滋多。采买则私自赴场，售销则旁侵皖界。刻下束引业已通行，徐民无虞淡食，不能再托借运之虚名，贻侵销之实患。此必须停止者二也。北盐向有净盐毛盐之分，已改捆者为净盐，未改捆者为毛盐，皆须纳课，方准出湖。近来私枭勾串营弁，朋贩毛盐，结队横行，连穑闯越。堵之严，则营员出而包庇；缉之疏，则官引尽被占销。此必须停止者三也。夫榷盐之法，革其弊而利自兴，饷盐停，则强封害贩之弊除，捐盐停，则科敛病商之弊除，借运朋贩之盐停，则引界混淆、营私充斥之弊无不除。臣所谓整理之四端，盖亦就诸弊既去，因势利导耳。淮北纲引，前系奏至戊午纲为止。今于五月初八日，接开己未新纲。惟兵燹以后，户口大减，断不能销四十六万引之数，应循照近年奏案，先办正额二十九万六千九百八十二引，每引例收报部正课一两五分一厘，杂课二钱，又外办经费四钱，仓谷、河费、盐捕营各一分。此外如团练、坝工、缉费、号项等款，名目太繁，一概删除，以纾贩力。此现筹整理者一也。近来军饷皆赖盐厘接济，势不能概行裁撤，而长、淮处处设卡，商贩视为畏途，且从前各卡总计每包约须完厘钱二千余文，为数过重，自应大加核减。今拟仿淮南总收分解办法，归并两处，自西坝出湖，先在五河设卡，每包收厘钱五百文。运赴上游再于正阳关设卡，每包收厘钱五百文。他卡只准验票，不准重抽，统由臣选派委员，驻卡经理。盖非减厘不足以轻本，非裁卡不足以恤商。此现筹整理者二也。淮北解饷，原案向以十成分摊，临淮军营分四成，滁州李营分四成，安徽抚营分二成。今临、滁两营，业已分别裁并，自可将该两营旧有之饷，改拨金陵一军，稍解燃眉之急。惟漕臣停止捐盐，亦应量于拨济，以资贴补，嗣后所收课厘，臣已咨明吴棠、乔松年，应仍以十成分派，臣营派五成，抚营派四成，漕营派一成。论兵数，则小有裒益，论旧例，则无甚更张。此现筹整理者三也。北盐每引例定正盐四百斤，分捆四包，每包连卤耗重一百十斤。近来栈盐出湖，皆在西坝改捆，大包重一百二三十斤不等，以省运脚及按包抽厘之费。换包后，盐票不符，丛生弊窦。臣已严申禁令，不准改捆大包，并于例给大票外，将每船装盐包数，亦仿淮南之例，填给舱口清单，庶盐与票符，可杜就重而避轻，不致以多而报少。此现筹整理者四也。

以上各条，系就户部原奏，及御史刘毓楠之条陈，悉心参酌，力挽近年之秕政，悉复畴昔之成规。而又恐积弊已深，一旦改收现课，各贩不甚踊跃，更议辅以官运，照商贩一律办理，以示倡导。淮北近年以来，纲法紊乱，开纲既无定期，奏销亦无定限。目下新章既定，臣严饬运司督同海州分司，广为招来，源源认运，仍限一年造报奏销，以符定制。但例销北盐口岸，迭被苗、捻蹂躏之后，不但烟户凋零，人民稀少，且未经开纲以前，存积饷盐捐盐贩盐为数不少，旧盐之占压太多，新盐之售销难速，势有必然。又皖之颍、六、庐、凤，豫之信、罗、光、固，逼近捻氛，军情变幻，刻刻可忧，课项能否如额收足，奏销能否依限造报，未敢信有把握。其五河、正阳关所收盐厘，将来自当随同正课，一并报部，以重款项。惟因饷需紧要，此时所收盐课，只能支应军需，未能先运京饷，私衷耿耿，抱疚良深。臣惟有督饬署运司忠廉，殚尽血忱，实力经理，以仰副皇上整饬鹾纲之至意。所有截停淮北饷盐，设法整理缘由，理合恭折具奏，伏乞皇太后、皇上圣鉴训示。

再，户部饬查历年各营抵饷数目，已饬运司逐细确查造册详送。容俟送到清册，另行咨部，合并声明。谨奏。

240．奏请仍以梁悦馨补授通州直隶州知州折八月二十七日

奏为海疆直隶州知州需员，再恳特恩补授以重地方，恭折仰祈圣鉴事。

窃照通州直隶州知州，系咸丰四年六月截缺。连岁军书旁午，遴选乏人，以致未及办补。前经臣等查有明保案内以直隶州知州遇缺即补之梁悦馨，历署海疆要缺州县，措置裕如，循馨卓著，以之请补通州直隶州要缺知州，洵属人地相宜。但该员到省、保举均在出缺以后，奉部调取，尚未引见，与例均有未符。而用兵省分，为缺择人，声明专折保奏。仍俟接准部复，再行并案给咨送部引见。同治二年十二月初六日议政王军机大臣奉旨：“吏部议奏。”钦此。嗣准部咨，以该员前因捐升知州时，尚未赴部引见，且保举、升阶在出缺以后，未便遽行请补等因。理应遵照部咨，另行拣补。惟查通州直隶州知州，系属海疆烦难要缺，滨海临江，民灶杂处，又与江南福山对峙，汊港纷岐，为匪徒出没之区。近年以来，号称难治，且管辖如、泰两县，政务殷烦，全赖有司得人，方足以资治理。该员朴实稳练，曾任烦剧，能以除暴安良为务，洵与通州人地相宜。况该州出缺已将十年，江苏省别无合例人员。据藩、臬两司会详前来。合无仰恳天恩，俯念海疆要缺，人地相需，特准以梁悦馨补授通州直隶州知州，实于地方有裨。如蒙俞允，即行给咨送部引见，恭候钦定。谨合词恭折具奏，伏乞皇太后、皇上圣鉴训示。谨奏。

241．附录明谕　准梁悦馨破例补授通州直隶州知州九月初十日

同治三年九月初十日，奉到同治三年九月初四日内阁奉上谕：

前因曾国藩等奏，江苏通州直隶州知州员缺紧要，请以遇缺即补直隶州梁悦馨补授，当经降旨交吏部议奏。嗣经吏部以该员捐升知州尚未引见，且保举升阶又在出缺以后，照例议驳。兹据曾国藩、李鸿章奏称，通州系海疆要缺，民灶杂处，又与福山对峙，港汊纷歧，为匪徒出没之区，号称难治。且管辖如皋、泰兴两县，政务殷繁。该员曾任繁剧，人地实在相宜，苏州别无合例人员可以拟补，请仍以梁悦馨补授等语。梁悦馨着准其补授江苏通州直隶州知州，以资治理，嗣后不得援以为例。该部知道。钦此。

242．附录明谕　英翰补授安徽布政使何璟补授按察使九月初十日

同治三年九月初十日，准军机处字开：

同治三年九月初四日内阁奉上谕：“英翰着补授安徽布政使。安徽按察使着何璟补授。”钦此。

243．附录明谕　马新贻补授浙江巡抚九月初十日

同治三年九月初十日，准军机处字开：

同治三月九日初四日内阁奉上谕：“浙江巡抚着马新贻补授，未到任以前，仍着左宗棠兼署。”钦此。

244．简报近日江西皖北皖南军情及九月初移驻金陵片八月二十七日

再，近日军情。江西侍逆等股，窜扰南安水城，江忠朝、王文瑞两军赶到，尚未击退。杨岳斌已抵赣州，若南赣不清，恐难遽赴甘肃。湖州、广德之贼，经浙军、徽军层层追击，纵有零股窜入江西，亦不过数千人。得鲍超、刘典等军迎剿北路，当易于肃清。皖北之莫山、霍山，一片贼氛，蒋凝学虽屡获胜仗，而粮路尚属梗塞，臣现调刘连捷、朱洪章、朱南桂等，率金陵万余人，由桐城进剿莫山，调李榕、王可陞、何绍彩三军八千人，由六安进援霍山。有此两支大兵，皖北亦易剿办。臣本拟俟全皖肃清，再行移驻金陵，因臣弟曾国荃病势增剧，下游无人主持，定于九月初间起程驻扎江宁旧治。贡院工程，据禀可于九月一律完竣。臣到江宁亲往验工，如实无草率之处；再行奏请简派试官，以昭慎重。理合附片陈明，伏乞圣鉴。谨奏。

245．湖州广德败贼窜犯歙境官军截剿屡胜折 [1] 八月二十七日

奏为湖州广德败贼并犯歙南，经官军截剿屡胜，恭折驰陈，仰祈圣鉴事。

窃自湖州克复，贼众数万，纠合广德余党，分路出窜，业经苏、浙各军兜剿穷追，狼狈已甚。其冲过徽、宁境内者，八月初一日经宁国守将刘松山迎击于钱村铺，收降卒常宁安等四千余人，悉行遣散。旌德守将易开俊闻警拔营，旋向板桥继进。贼之后队乃由老竹岭转窜歙县之南乡。初七日，徽州守将唐义训自杞梓里进军中岭，易开俊亦自板桥进军山阳坑，合队夹击，大败之，斩擒三千有奇，余贼翻过六甲岭，遁向淳安一路。初九日，探报老竹岭有续到之股，为伪幼英王陈逆，伪幼忠王李逆及伪幼孝王等，人数尤众。易开俊率队疾进，先令欧阳廷、易致中、喻先达三路驰击，中路战不数时，复督萧章开、曹义胜、何作霖三营，从丛箐中横出截贼，贼不少却。喻先达、易致中、欧阳廷、何作霖等大呼陷阵，立殪前锋，贼始溃走。我军沿途跟剿，斩毙近千，解散盈万。余贼聚于六甲岭头，易开俊于次日分所部为六路，拨开榛莽，蚁附上升，群贼一见即奔，各军逾岭压下，杀贼又以千计，直追至毕家园而返。十一日易开俊进扎苏村，驻军少息。十四日督队向胡须岭履勘地势，适与贼遇，令欧阳廷、易致中、郑开武为前茅，自率马队亲兵应之。令萧章开为左翼，喻先达为右翼，三路并进，擒斩无算，贼仍遁出岭外。此八月初七至十四等日，易开俊一军迭击山阳坑、六甲岭、胡须岭窜贼获胜之情形也。

维时，贼之遁向淳安一路者，已抵威坪，为浙军所扼，将欲回窜歙境。唐义训飞饬马登富、宋光隆稳守深渡，自率左俊逸、王品高等五营，于十四日驰至昌溪，适见贼纷纷过岭，比及引军击退。又报贼以大股突窜江村，另股绕出约坑、佛岭一带，将在定潭桥出口。唐义训遂令王华云、蒋倍玉等走豹岭扼堵，唐义谟、左俊逸等赴佛岭扼堵并督小队亲往深渡，而贼已由镇口渡河。急派马登富、宋光隆绕河横击，贼之中枪堕水者不少。时唐义谟、左俊逸等，正在佛岭而出约坑，合军猛剿，截贼两段。一面堵住过河之贼，一面迎敌镇口冲出之贼，相持数时，贼始受创，退往江村，王华云等亦在豹岭脚大有斩获而还。是夜雨甚，贼冒雨涉水，由小川抢渡，我军节节截剿，战至响晨，唐义训分军抄出镇口后路，仍亲率数营，斜越深渡上游。贼见我队过河，大骇而奔，折向黄备一带，又为金国琛部队所袭，抛弃辎重略尽。十六日，唐义训先派各营，面面设伏以待贼。贼果向镇口，悉众窜出，上下五六里，旗帜陈列，凫水争渡，犹未尽济也。不料我伏军突出击之，既济之贼半蹙入水，而未济之贼欲遁无路。马登富、蒋倍玉等从陆路环击，浙军炮船，亦从水路驶至，贼乃伏地乞抚，愿效前驱。中有广贼千余人，誓死不降，又经我军直前痛剿，斩馘数百。惟游击唐远力战死之。是役也，歼大小酋目九人，降者散者数千人，伪幼孝王胡逆并死于乱军之中。此十四五六等日唐义训一军在豹岭、佛岭镇口等处堵剿大胜情形也。

臣查湖州、广德各贼，倾巢散窜，势将由徽入江，以图生路。幸易开俊、唐义训等在歙县东南并力堵遏，俘斩降散，为数甚众，再得一二胜仗，可冀就地歼灭，不至贻患江西，实属有裨大局。在事出力员弁，应俟皖南全境肃清后，汇恳恩施。花翎参将衔游击唐远，击贼阵亡，应请敕部照参将例从优议恤。所有徽、宁防军截剿窜贼，迭获胜仗缘由，谨会同督办江西、皖南军务陕甘督臣杨岳斌，由驿五百里具奏，伏乞皇太后、皇上圣鉴训示。谨奏。

[1] 此件与杨岳斌会衔具奏。

246．附录廷寄　饬力扼英霍贼氛确查陈国瑞各情切戒激成事变并指示里下河等处防务八月二十九日

同治三年八月二十九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江宁将军富明阿、河南巡抚张之万、安徽巡抚乔松年：

同治三年八月二十三日奉上谕：

乔松年奏，陈报西南两路军情，并英翰一军攻克金家寨及陈国瑞折回光州各折、片。览奏均悉。据称，贼窜过松子关后，一股窜往豫境，一股窜入皖境之金家寨，地在六安、霍邱之间。乔松年以军情紧急，将英翰调回。英翰随与郭宝昌进兵攻克金家寨，余贼向南溃遁，即着饬令英翰等跟踪蹑剿，务将此股败匪尽数歼除，毋令死灰复燃，又成滋蔓。其英山一路之贼围攻蒋凝学营、迭经该道督军苦战，擒斩甚多，贼始解围。惟该处逼近罗田，恐贼接踵而来，尚须后路接应。蒋凝学兵力本单，前经谕令曾国藩拨营前住英、霍助剿，现经该督调派刘连捷、朱洪章两军来皖，官文亦派谭仁芳驰赴英、霍，兵力已厚，着乔松年催令各军迅速前来会合。蒋凝学等军，力遏凶锋，杜其窜扰。所有英山迭次力战阵亡之守备廖得隆，千总尹金山、邵振声、余泗明、龚必胜，外委张志喜，均着交部从优议恤。张得胜现在六安与英翰、蒋凝学两军相为犄角，着饬令勤探两路军情，何处紧要即往何处协助防守。巢县之兵如尚可拨援英山，仍着曾国藩调派前往。其窜入豫境一股，现已在商城、罗山一带游弋，僧格林沁进捣罗山，步队不敷分布，着官文遵照前旨，速派成大吉等出境进蹑，并派拨步军绕前截击。张之万亦当遵旨将现有步队檄赴光、罗，归僧格林沁调遣。

前谕僧格林沁于陈国瑞到营后，查看该员曾否实有反情，妥筹办理。兹据乔松年奏称，陈国瑞本由光山赴该大臣军营，现已折回光州，不知曾否谒见等语。该总兵向来打仗勇敢，曾著功绩，本属有用之才，惟在驾驭得宜，恩威并用，此次该员叛状既未确有实据，或尚可就我范围，惟因何折回光州，曾否到营谒见，着僧格林沁详细具奏。如果叛迹昭著，自外生成，自当声罪致讨。乔松年即可饬防军杜其入皖。若因迹在疑似之间，操之过蹙，激成事端，亦非朝廷保全功臣之道。此事惟在僧格林沁辨别真伪，斟酌机宜，妥筹办理。

正在寄谕间，据富明阿奏，遵拨富升马队赴皖，并详陈江北情形一折。富升所部马队一百二十余名，现经富明阿饬令赴皖，即着迅催该副都统克日起程前往寿州，听候乔松年调遣。惟据富明阿奏称，贼有秋凉东窜之语，恐其绕越安庆，由巢、舒各城直达和、含，则里下河一带亦不可不防。如该逆觊觎江北，扬防处处吃重，乔松年当仍饬令富升管带所部马队迅速回扬，不得稍分畛域。曾国藩随时侦探，如果扬防有警，亦当酌量拨兵协助富明阿之军，先事预防，勿稍大意。皖北现在兵力较厚，乔松年务将此起窜匪就地歼除，并力扼要隘，毋令贼匪东趋，扰及完善，是为至要。富明阿所请饬催吉林调换兵丁来扬，并催黑龙江买马解营等语。已寄谕景纶等迅速照办矣。将此由六百里各谕令知之。钦此。

遵旨寄信前来。

247．附录廷寄　调度江皖军事及黔匪回窜沅州饬即协力扑灭八月二十九日

同治三年八月二十九日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、云贵总督劳崇光、江苏巡抚一等伯李鸿章、江西巡抚沈葆桢、湖南巡抚恽世临、署贵州巡抚张亮基：

同治三年八月二十三日奉上谕：

杨岳斌、沈葆桢奏筹防东路情形一折。江省之贼，自许湾败溃后，金溪、南丰等城相继克复，贼焰顿衰，相率西遁，杨岳斌督军跟追，并饬江忠朝等绕赴上游截击。其浙省之贼，自湖州克复后，已弃广德越宁国分道狂窜。贼悍且多，广、饶防兵单薄，甚属可虞，是江省东路尤为吃紧。前因左宗棠奏堵逆黄文金等由绩溪、祁门等处分路上窜，恐其假道徽、池以扰江西，当经谕令左宗棠严饬提督高连升等军，从徽、严一带截击。李鸿章飞调得胜兵勇，会合浙师出境追剿。现在鲍超拟由抚州至东乡，刘典已由宁都拔营前赴婺源，即着该提督等各统所部星驰进击，力挫先锋。左宗棠、李鸿章恪遵前日谕旨，督饬派出各军分路追击，与江省诸军会合，四路兜擒，将湖州逸匪尽数歼除，毋任逃窜。侍、康等逆西窜何处，必须极力跟追，方免滋蔓。江忠朝、王文瑞等业经绕赴上游，席宝田、韩进春既已拔队西行，自应探明贼踪，相机剿办。昨据曾国藩奏，杨岳斌赴任后，江省南北两路令鲍超、刘典分办。现在刘典已赴婺源，其势不能折而西驰，着沈葆桢责令席宝田、韩进春等觇贼所向，实力截击。如兵力尚嫌单薄，即由沈葆桢酌量调派。杨岳斌接奉前旨，谅已部署起程。沈葆桢身任封圻，责无旁贷，着会同鲍超、刘典等和衷商办，迅图蒇事。曾国藩亦当妥筹兼顾，以维大局。

正在寄谕间，恽世临奏，黔匪大股复行勾结下窜，侍、康等逆窜近赣郡。各等语。江西之贼由宁都扰及雩都县属乐坳地方，逼近赣郡。恽世临已派赵福元驰抵太和，刘德谦等添募一营同驻兴宁，周兴隆募勇五百名前赴酃、茶边隘，以便王永章、唐应聘等移营出境。即着饬令赵福元等，会同席宝田等军两路夹击，一面饬令王永章等移师出境，觇贼所向，横出截剿，以期聚歼。刘德谦、周兴隆等募勇守边，自为添助兵力起见。惟新募之勇训练需时，各营勇丁裁撤回籍者甚多，着恽世临拨若干名交刘德谦等管带，严防要隘，以资得力。阵亡之副将胡均禄、外委张德兴，均着交部从优议恤。

黔匪图扑沅州，经湖南官练击败后，窜回贵州金家场、张家寨遁匿。玉屏县苗匪下窜洞坡、汪家溪，败归竹寨、章寨一带。另股图扰凉伞之贼，虽未得逞，而天柱股匪又分窜靖、沅边界，纵横纷窜，肆出滋扰。若不迅图扑灭，势将处处燎原，终成不了之局。着劳崇光、张亮基饬令派出防兵，会合楚师，联络声势，认真兜剿，以收夹击之效。楚境边隘，仍着恽世临督饬周洪印等严密堵遏，以靖疆圉。将此由六百里各谕令知之。钦此。

遵旨寄信前来。

248．附录廷寄　发逆黄文金就戮幼逆洪福瑱拥众数万在逃辅逆杨辅清闻自湖州潜入上海饬搜剿购捕并防投入洋人处所及指示闽省台湾等处防剿机宜八月三十日

同治三年八月三十日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、江苏巡抚一等伯李鸿章、江西巡抚沈葆桢、福建巡抚徐宗，传谕署福建陆路提督林文察、署福建水师提督曾玉明、署台湾镇总兵曾元福、按察使衔台湾道丁日健：

同治三年八月二十四日奉上谕：

左宗棠奏，截剿窜贼大胜，首逆黄文金等就戮一折。徐宗奏，张运兰到闽接任，即赴防所剿办，并康熊飞克复新城情形。林文察奏，台湾大局底定，撤队内渡各折片。览奏均悉。

本日已明降谕旨，将黄文金等就戮各情宣示，所请奖恤各员，均已照准矣。堵逆黄文金由广德绕过宁国，分窜昌化、淳安等处，迭经官军击败并歼毙黄文金、黄文英等逆党甚多，剿办甚属得手，惟洪幼逆及伪祜王李远继等尚在，稽诛人数不下四五万，着左宗棠督饬诸军尽力搜剿，毋留余孽，以竟全功，同膺懋赏。黄文英既与洪福瑱同逃，洪幼逆必在淳安一路。据贼所供，伪幼逆逃去时，将头发熨卷，装扮洋人，希图混窜，左宗棠已令诸军物色，着即密饬购捕，务在必获。并传谕各营将弁，如获得洪幼逆，必仍破格重赏，断不可任令兔脱，致贻后患。辅逆杨辅清已由湖州剃发潜入上海，着李鸿章派委妥员密速擒获。此种匪类，若投入洋人处所，恐遂为逋逃之薮，将来又费唇舌，该抚当慎以图之。黄文金逆尸是否瘗于白牛桥侧，着于掘验后，由左宗棠随报附奏。浙江余逆恐勾结前窜江西各逆联为一气，曾国藩、沈葆桢当遵照历次谕旨饬诸军堵剿，不可稍涉大意。

张运兰业经于八月初一日接印任事，其所部勇丁已可行抵汀境，着左宗棠、徐宗即催该臬司克日出省，前赴邵武防所，迎提全队择要驻扎，与康国器会商出关兜剿。仍令查明建、宁、汀各属要隘，江西各路军情，多设侦探，严密堵御，毋致稍有疏忽。

曾玉明、林文察二员，令其内渡。兹据徐宗奏，迭次严催未到，实属延玩。本日适据林文察奏到，拟即配船内渡。仍着该督抚委员迎提，如仍无内渡信息，即行从重参处。

新城之役，前据江西奏到情形甚略，亦未提及闽军出力各情。徐宗转据康国器禀称，康熊飞率勇将黄沙渡等处贼垒十二处次第剿平，追贼入城。康熊飞会同林本熊直抵城下，斩关直入。鲍超部下马队亦到，该逆惊惶失措，越城由石溪头向南丰大路而去。其情形是否确实，仍着沈葆桢、徐宗会同查明具奏，并查明此股逆窜向何处，责成各路防军会合痛剿，未可蹈胜不可让、败不相救之习，致滋蔓延。

陈哑狗弄一犯，前据徐宗、曾元福奏报，均称于五月二十三日生擒正法。本日据林文察奏，该逆受伤泅水逃遁，该逆之族垓坮大突等庄跟踪围捕，于二十四日该庄头将陈逆献出。情形既有互异，则下手出力即迥不相同，着左宗棠、徐宗切实查明具奏，俾将来列保各员，不至有遗漏冒滥之弊。台郡大局已定，彰属余匪，林文察已交林文明分别搜捕。提督即撤队内渡，商办闽省边防事宜，勿再迟误干咎。台湾余匪，着左宗棠、徐宗责令曾元福、丁日健实力办理。洪□（原文此处为方框）一犯，必须擒获正法，以净根株，勿任漏网。林文察此折系六月二十二日所发，驿递何以如此迟滞，究系何处延搁，着徐宗挨站查明，据实参奏。将此由六百里谕知曾国藩、左宗棠、李鸿章、沈葆桢、徐宗，并传谕林文察、曾玉明、曾元福、丁日健知之。钦此。

遵旨寄信前来。

249．附录廷寄　楚豫逆众纷窜饬各路马步配合严密防剿尽力扼截九月初二日

同治三年九月初二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年、河南巡抚张之万：

同治三年八月二十五日奉上谕：

官文奏蕲、罗贼匪据险牵制，官军骤难出境追击，并防北窜股匪回扰楚境一折。鄂省东窜贼匪麇聚蕲、罗交界之大、小界岭等处，依山据险，抗拒官军，贼势绵亘几二百里。虽经各军分路环攻，而贼情甚为狡谲，迄未大受惩创。官文现饬成大吉等分由大、小界岭、丹山，互为援应，进剿蕲水之贼。谭仁芳等分由鸭子坂、骆驼坳一带进剿罗田之贼。李成谋驰赴麻城，何处有贼，即由何处进剿。周凤山扼守团陂，何处紧急，即由何处援应。布置尚为周妥，即着官文严饬派出诸军，会同蒋凝学等由英山兜剿之军，实力进攻，务将该逆就地歼除，毋任蔓延为患。如逆党被创奔突，仍饬诸军蹑踪追剿，不准稍分畛域，并着曾国藩飞饬赴援之刘连捷、朱洪章及续派各军，分由宿松、太湖及桐城、潜山一带进兵，会合蒋凝学、何绍彩等军，严遏英、霍窜匪，相机迎剿，毋徒株守本境。乔松年即饬英翰、郭宝昌等实力会剿，迅歼丑类。其由黄安北窜光山股匪，经僧格林沁击剿，复窜光、罗山内，并扑孝感县属之三里城一带。现据官文探知，该逆仍欲乘隙窥伺黄、孝、应、德，图犯随、枣一带。如楚边无懈可乘，即由信、罗直犯南阳。前因僧格林沁进剿罗山逆匪，马队未能得力。谕令官文迅饬成大吉、李成谋等步军出境夹击。现据官文奏称，蕲、罗贼势尚张，成大吉等军现在分路剿办，一时未能出境。另派姜玉顺、萧河清、常星阿、苏伦保、温德勒克西马步各军，由河口抄出贼前，经赴三里城、德、孝等处，与豫军会剿。仍分拨队伍驰赴武胜关，探明豫军及僧格林沁之军现扎何处，即由何处出境夹击，即着僧格林沁迅速催提，赴光、罗一带协剿窜匪。姜玉顺等马步各队共有若干名？如步队为数尚多，可资分拨，即由官文知照僧格林沁抽调赴营，以厚兵力。其罗山、信阳毗连南阳各要隘，着张之万选派劲旅加意防维，毋任匪踪阑入，并懔遵迭次谕旨，迅派得力步队前赴僧格林沁军营，以资调遣。僧格林沁、张之万务当会饬诸军，与楚省即派姜玉顺等军尽力扼剿，迅殄逆氛，廓清疆圉。成大吉、李成谋步军，仍着官文随时酌度军情。如蕲、罗贼势少衰，可以抽调出境，即遵前旨迅饬成大吉等绕出罗山之前，与僧格林沁等军前截后追，以收夹击之效。黄、孝、应、德各路要口，并着官文饬派出防军严密遏截，毋稍疏懈。将此由六百里各谕令知之。钦此。

遵旨寄信前来。

250．两淮各场癸亥纲正带折价钱粮奏销折九月初三日

奏为恭报两淮各场，癸亥纲正带折价钱粮奏销，恭折奏祈圣鉴事。

窃照两淮通州、泰州、海州三分司所属各场，应征正带折价及历年未完钱粮，按年具题，历经遵办在案。兹查癸亥纲应征同治元年分正带折价奏销册揭，据署两淮盐运使忠廉详送前来。臣复核无异。除备录司详，并将清册揭帖咨送部院查核外，循案改题奏报，理合恭折具陈，伏乞皇太后、皇上圣鉴，敕部查核。谨奏。

251．遵例恭报两淮二麦收成分数折九月初三日

奏为恭报两淮各场二麦收成分数，恭折仰祈圣鉴事。

窃据署两淮盐运使忠廉详称，盐属各场古熟地亩种植二麦收成分数，例应查明详奏。兹查通州分司所属丰利等九场，坐落通州、如皋、东台三州县境内，地势高下不同，上冬雨泽较少，入春后雨旸不时，以致长发不甚畅茂，阖属牵算约计六分有余。泰州分司所属富安等十一场，坐落东台、兴化、盐城、阜宁四县境内，地势南高北低，上冬雨少，入春徂夏雨旸愆期，以致收成减色，合属牵算约计五分有余。海州分司所属板浦等三场，坐落海州境内，专以晒扫为业，间有池头滩角及荡地种植二麦，不成顷亩，本年入春，天气寒冷，麦苗受伤，收成歉薄，合属牵算约计三分有余。详请具奏前来。臣查例办事件，经前署督臣奏明俟苏城克复后，再行循例办理。现在苏州、江宁均已告克，理合循例恭折奏报。伏乞皇太后、皇上圣鉴。谨奏。

252．复陈补行乡试事宜片九月十一日

再，臣于八月二十七日钦奉八月二十一日寄谕：“江南北现经荡平，亟宜振兴文教。前次寄谕，以贡院有无损坏为问，原欲于来岁特开一科，以免士子日久向隅。兹据该大臣亲至贡院履勘，至公堂等处及号舍均尚完好，惟号板毁失，监临、主考、房官等屋片瓦无存，现已派员采办木料，赶紧兴修，拟于九月奏请简放考官，于十一月举行乡试等语。着即饬令委员认真经理，如工料一时不能毕集，即缓至来岁补行乡试，亦无不可。仍着该大臣酌度时势，再行奏请。”等因。钦此。本日续奉九月初四日寄谕：“曾国藩奏贡院试士一节，恐本年为期过迟，办理诸多窒碍，仍着遵前旨，酌度情形办理。”等因。钦此。仰见皇上慎重大典，不令草率从事，无任钦服。

窃自六月攻克江宁省城后，臣弟曾国荃查看贡院，大致完好。即创议于本年举行乡试，先将各伪王府木料查封备用。臣弟素性任事最勇，有谋必成。带病督同委员，广集工匠勇夫，每日常有二千余人，昼夜赶办。而远近一闻乡试之信，四民辐奏〔辏〕，奔走偕来。臣此次行抵省城，各街巷熙来攘往，焕然改观，殊出意料之外。查乡试事宜，除修理贡院外，以试卷为大宗，臣于八月间已札饬江西藩司赶办江南朱、墨卷各一万八千套，定限十月十五以前委员解赴金陵，不至迟误。其余应需各件，均可咄嗟立办，现已咨行各属，出示晓谕，自不可更改前议。臣于此等大事，向以敬慎自持，断不敢稍涉草率。所有遵旨酌度办理情形，理合附片复陈，仰慰宸廑，伏祈圣鉴。谨奏。

253．藩运两司各回江宁扬州原驻地方片九月十一日

再，臣钦奉七月十一日寄谕：“两淮盐务，为库款大宗，曾国藩早经派员兴办。此时江路通畅，可以图复旧观，着饬运司招商认运，以期国课渐充。并着饬令藩、运司等官，各归旧驻地方，不得仍前驻扎泰州一隅，图旦夕宴安之便，致与大局无益。”等因。钦此。当经恭录行知藩、运两司等，稍涉因循，未遽移归旧驻地方。臣于九月初一日自安庆东下，又经札调藩司回驻金陵、运司回驻扬州，以重职守。查江宁藩司有兼办扬、镇粮台之责，目下镇防兵勇业已全撤，扬州粮台出入大款，仍应责成万启琛综理。该藩司移驻江宁后，拣派可靠之员，在于扬州办理支应事宜，泰州毋庸再设粮台。江宁省城，诸事草创，均须藩司经理。十一月间举行乡试，尤属责无旁贷。万启琛回驻江宁，自属刻不容缓。

至运司移驻之期，据忠廉禀称，须俟挑河、筑坝、设立公栈等事办有头绪，乃可移驻。臣札饬该运司先赴扬州，经营草创，其设栈、挑河等事，随后陆续兴办，不必待诸事就绪，乃可移动。运司衙门距臣稍近，庶几呼吸相通。除再行檄催外，理合附片陈明，伏乞圣鉴。谨奏。

254．江南贡院修复工竣拟即举行乡试请简放考官折九月十一日

奏为江南贡院建修工竣，定于十一月举行乡试，恳请简放考官，仰祈圣鉴事。

窃江南乡试，自咸丰九年在浙江借闱特开万寿恩榜，并补行乙卯正科后，尚有戊午、辛酉、壬戌及本届四科，历经奏请展缓办理。迨本年六月，江宁省城克复，臣亲勘贡院，幸未全毁。当即鸠工庀材，饬派记名臬司黄润昌监视兴修，于八月十三日奏陈大概。旋据该员以要工完竣，绘图呈验。臣于九月初一日自安庆起程，初七日舟抵金陵，初九日至贡院查验工程，所有主考、监临、提调、监试、房官各屋，誊录、对读、弥封、供给各所，新造者十之九，修补者十之一。号舍一万六千余间，新造者十之一，葺补者十之九。又因江南人文荟萃，向虑号舍不敷，酌就闱外圈入隙地，以备将来添建号舍之用。臣逐段勘验，现仅号板未全，牌坊及油饰未毕。约计九月二十日前，一律完竣，工坚料实，焕然一新。两江人士，闻风鼓舞，流亡旋归，商贾云集。现在已通饬各属，出示晓谕，定于十一月举行乡试。江南监临，向系江苏、安徽两省巡抚分科轮办。本届甲子及补行戊午各正科，系属江苏轮值之年。臣已咨明抚臣李鸿章，请其届时前来，入闱办理监临事务。其提调、监试各官，向例于江、安两省藩、臬、道、府大员中调派。内帘十八房，则于科第出身、实缺州县中考充。如实缺人数不敷，即于两省候补之即用大挑、拣发各班挑选。现值地方多系新复，实缺人员寥寥无几，所有内外帘各执事，应由监临官循例分别调取。至江南正、副考官，向章八月乡试，系于六月二十二日简放主考。礼部于二十日进本。此次十一月举行乡试，似应于九月二十二请旨简放考官。向章江南主考，由徐州、临淮、滁州驿路行走。目下滁州等驿尚未整饬，应改由清江浦、扬州驰驿南来，以免迟误。前此咸丰九年借用浙闱举行己未恩科，并补行乙卯正科。安徽取中正额，因皖北赴考人数较少，奏准先中六成，酌留四成，计两科存留中额三十六名，俟皖北肃清后，于下科乡试补中。目下英、霍贼退，全皖将次肃清，应否将所留三十六名，于本科补中之处，请旨敕下礼部核议，知会正、副主考查照办理。所有贡院工竣，举行乡试，请旨简放考官缘由，恭折由驿五百里驰奏，伏乞皇太后、皇上圣鉴训示。谨奏。

255．附录廷寄　发捻南窜饬楚皖官军会合兜剿及陈国瑞革职留营效力着善为驾驭九月初七日

同治三年九月初七日，准兵部递到议政王军机大臣字寄———

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年：

同治三年八月二十八日奉上谕：

僧格林沁奏，督饬马步各军进剿西窜发、捻，先胜后挫，贼渐南趋，咨催楚军迎击，并饬催进剿东窜股匪一折。贼匪在柳林寨、大山寨一带麇聚，官军分路冲压，乘胜穷追，山后伏贼齐出，将陈国瑞等军围困，官军内外夹攻两昼夜，始将贼众击退。巴扬阿力竭阵亡，参将尹作宾尚无下落。逆匪穿山向新店一路奔窜，后股已至泼陂河，僧格林沁紧蹑其后。该逆窜入楚境大山，向南奔窜，马队不能穷追。该逆东则可窜麻城，南则可窜黄安，西则可窜应山一带。着官文飞饬姜玉顺、萧河清等各率部队，迎头截剿，务须将山内贼匪就地殄除，勿再任其纷窜。如该逆被逼出山，马队可以施展，即着僧格林沁督饬诸军乘隙兜剿。倘不得地势，仍当令陈国瑞等步队向前，毋庸令马队跋涉山险田埂，致令再有疏失。成保带队如不得力，即行拣员更换。此次阵亡之记名总兵巴扬阿，着照总兵阵亡例从优议恤，以慰忠魂。尹作宾下落，仍着查明速奏。东窜之贼，由麻埠窜六安、青山一带。英翰、郭宝昌各率所部，由胡家店绕赴六安拦截。逆知六安有备，折踞漫水河一带游弋。其另股马融和等，已窜至英山地方。该亲王已飞饬张曜等迅殄此股。惟该逆既分窜六安、英山等处，地势宽广，张曜、英翰、郭宝昌等兵力尚恐不敷分剿，着曾国藩、乔松年督饬蒋凝学等军认真迎剿。刘连捷、朱洪章之军，当已陆续到英、霍一路，曾国藩等催令速进，与蒋凝学、何绍彩等会合夹击。一面仍将续派各军迅催入皖，视何路兵单即饬赴何路助剿。官文前派谭仁芳驰赴英、霍，此军已否入皖？并着催令速进，以厚兵力。其黄安等要隘，仍着官文妥筹兼顾，勿令回窜。

僧格林沁另折奏，陈国瑞到营后，伏恳带罪剿贼，并身临前敌，困苦备尝，未曾不自知愧悔。当此用人之际，自应善为驾驭，以供驱策。僧格林沁所奏，操纵深合机宜，该员现已革职留营，如能立功自赎，将来仍由该亲王奏乞恩施，惟在该亲王随时妥为调遣，以成其材。折一件留中。将此由六百里各谕令知之。钦此。

遵旨寄信前来。

256．附录廷寄　江西剿逆迭复城池奖恤在事出力人员饬搜剿幼逆并严防余匪窜入皖粤湘边界及催令杨岳斌速赴陕甘新任九月初八日

同治三年九月初八日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、两广总督毛鸿宾、江西巡抚沈葆桢、湖南巡抚恽世临、署广东巡抚郭嵩焘：

同治三年九月初二日奉上谕：

杨岳斌、沈葆桢奏肃清泸溪，克复新城，宁都解围，收复雩都县城各情形，并筹分路追剿，兼顾皖南各折。览奏均悉。鲍超派唐仁廉，由金溪西乡进剿泸溪之贼，败匪向新城窜去，泸溪一律肃清。鲍超探知康逆汪海洋与利逆朱兴隆等麇聚新城，遂亲率马步各队，奋力克复，又复追剿大胜，阵毙贼目甚多。宜黄窜匪围攻宁都，州守备赖永福等与在城文武击退，州城围解。贼陷雩都，王文瑞率勇力战收复，均属奋勉。在事尤为出力及宁都守城各员，均着杨岳斌、沈葆桢择尤保奏。阵亡之花翎都司陈明德等十员，蓝翎都司李忠得等三员，花翎都司萧其中等十四员，均着交部从优议恤，以慰忠魂。

侍逆李世贤前在崇仁被炮击伤左胯，又纠合宜黄败匪窜扑宁都，并陷雩都，为王文瑞击走，遂遁往信丰县境。因江忠朝一军在东路防守严密，复绕由广东南雄州边境，突犯之新路口，乘隙扑南安府城。江忠朝令徐生德先往援剿，杨岳斌现亦抵赣，着即督饬各军兜击，各须歼厥渠魁，此次扫除群丑，勿任再有延蔓。该处与广东处处毗连，如有逸匪入粤，着毛鸿宾、郭嵩焘派兵扼要设防，遇贼即击，毋稍疏失。汪海洋在新、泸等处，经鲍超督军追击，四次败遁，现踞瑞金县境。该县通连会昌大路，着杨岳斌等飞饬席宝田、王文瑞两军兼程前进，勿任再有他窜。

皖南之防最为紧要，杨岳斌等已派刘典率所部暨王开琳等营同赴徽、宁，择要扼守。该处本有防兵，现在洪幼逆等仍在皖、浙之交，冀图负隅死拒，左宗棠业已派兵穷追，着即懔遵迭次谕旨，饬诸军认真搜剿。曾国藩当饬皖南守将会江、浙诸军合力殄除，为一劳永逸之计。鲍超一军即令暂驻建昌，防瑞金各匪回窜，并堵湖州余逆西窥，伺隙即剿，以竟全功。

杨岳斌已屡谕驰赴陕甘总督新任，何以尚未接奉前旨？着即赶紧部署，遵照前旨，酌带劲兵数千赴任剿办回匪，以慰朝廷西顾之忧。江西各路未竟事宜，即交沈葆桢、鲍超、刘典等妥为筹办。

赣江与湖南一水可通，恐该匪意图窜往该省，着恽世临督饬地方文武认真筹办防剿，毋令阑入本境，是为至要。将此由六百里各谕令知之。钦此。

遵旨寄信前来。

257．附录廷寄　指示鄂豫皖筹剿机宜及曾国荃应移驻上游并张学醇不准留营九月初九日

同治三年九月初九日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年、河南巡抚张之万、吏部左侍郎毛昶熙：

同治三年九月初三日奉上谕：

官文奏，官军移营击贼获胜，现饬约期会剿，追贼出境一折。蕲、罗贼匪由大界岭出长岭冈之东，截我后路。八月十五日，经成大吉等分路痛剿，歼匪无算，直追出大、小界岭始行收队。十六、十七等日，该逆复在大坳冲及罗田，离城二十余里之黄泥塘地方，意图分窜，复经石清吉等迎剿，匪势穷蹙。讯据贼供，七区之贼备有行粮，有将遁走之势。此次力战阵亡之都司成志□（原文此处为方框），着照游击阵亡例议恤。守备王高照，着照都司阵亡例议恤。把总李前录，着照千总阵亡例议恤。生员李南英，着照从九品阵亡例议恤，以慰忠魂。其余阵亡员弁，并着官文查明办理。

昨据僧格林沁奏，该逆窜入楚境大山，向南奔突麻城、黄安、应山一带，路路可通，是该逆游魂无归，现在分路狂奔，尚无定向。着官文檄饬成大吉与□（原文此处为方框）森保、石清吉等军，约期再举，乘胜进攻，仍遵前旨将该逆就地歼除，勿留余孽。如该逆窜出山险，即着曾国藩、乔松年督饬皖军两面夹击，协力扫荡。俟贼踪窜近平原，马队可以施展，并着僧格林沁督军兜剿，悉数歼灭，毋令再行纷窜他处。英山之贼，有分股由打虎厂图窜蕲州之陈德园、张家塝等处之信，着官文即饬谭仁芳由长岭冈移紧张家塝，严密防守，以保蕲、广门户；并着曾国藩、乔松年饬令英山防军跟踪追蹑，以期聚而歼旃。罗山贼匪，由朋兴店、潘兴店扰至易家棚，因萧河清等军踵至，该逆知防有重兵，连夜向罗山窜走。并据探，该逆皆窜光、息交界之□（原文此处为方框）皮河、墨斗关、劳山一带，僧格林沁现驻罗山之南关外，正可派兵迎截。并着张之万、毛昶熙选派劲旅会筹剿洗，迅殄逆氛。

曾国荃于克复金陵后，心血过亏，困惫殊甚，前经谕令在营安心调理，日来曾否就痊，朝廷甚深廑系，着曾国藩传旨存问。前谕曾国藩如不能赴安庆，即不能派彭玉麟、曾国荃等酌量带兵分驻上游。将来曾国藩由安庆赴金陵后，应否即令曾国荃移扎上游，以资控扼之处，即着懔遵前旨，酌量奏闻。

官文奏，请饬催颜朝斌赴营。本月已谕令骆秉章，催令该员于百日孝满后，迅赴湖北矣。

正在寄谕间，据张之万、毛昶熙奏，剿办东路股匪获胜，六安之贼复图回窜，西路之贼南窜麻城各情形，与僧格林沁、官文所奏略同。既据张之万等奏称，将士出境援剿，转战半年，伤损实多，所部两营实无可调之队，即着张之万、毛昶熙就前敌现有之兵，力加整顿，饬令听候僧格林沁调遣，实力防剿，毋任回窜。仍一面将添募练勇，迅速训练成军，以厚兵力。

张之万等奏请将张学醇留营等语。张学醇办理苗逆，措置乖谬，已明降谕旨不准留营，并催道员张汝梅、侍讲吴元炳迅速赴营带队矣。将此由六百里各谕令知之。钦此。

遵旨寄信前来。

258．附录廷寄　确查幼辅诸逆下落及斟酌裁撤勇丁事宜并金陵一军移师皖北会剿楚皖交界窜匪九月初九日

同治三年九月初九日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、江苏巡抚一等伯李鸿章：

同治三年九月初一日奉上谕：

李鸿章奏，宁国、孝丰、安吉界内击败贼股情形一折。据称，刘铭传等因广德克复后，即率黄桂兰等三路追剿，贼被官兵歼毙解散者甚众。黄文英挟洪幼逆窜赴绩溪一路，堵逆黄文金已枪毙于阵等语。前据左宗棠奏，黄文英亦经歼毙，洪幼逆及伪祜王李远继尚在稽诛，左宗棠当仍遵前旨，督饬诸军密速购捕，并将逸出之贼分路搜拿，务期悉数扫除，勿任漏网。幼逆究窜何处？是否歼毙？及辅逆逃往上海是否确实？均着左宗棠、李鸿章查明具奏。李鸿章派出各军已分布广德、建平、东坝、溧阳、宜兴等处，即着饬令扼要严防，如浙、皖兵力不敷剿办，仍着派兵出境会剿，以期迅速蒇事，借固苏省藩篱。

李鸿章另片奏：苏省饷需艰窘情形，拟于陆军六万人内分别裁撤，酌留三万人，以资扼守等语。因念裁撤勇丁，固为节省饷需起见，第办理稍有未善，深恐流弊滋多，即如前日官文所称，撤勇过境本省，必须分留营座，沿途镇抚弹压等语。可见裁勇一事，经过各处办理甚难。现在东南军事将竣，裁撤勇丁一事，固应及时办理，惟现在用兵省分招募勇丁者尚多，恽世临曾有募勇防边之奏，而僧格林沁近因剿办发、捻各逆，亦拟添募步勇，补马队之不足，雷正绾在莲花城剿办回匪，亦请募勇增兵，毛鸿宾等亦有招募楚勇防守边隘之议。各该处所招募者，难保非即系各省裁撤之勇，惟与其募已散之勇，办理殊费周章，不如就未散之勇，令原管将官统带回籍。如经过募勇省分，即可截留应用，否则酌量何省需用，即拨往何省。如此办理，既无虑沿途扰累，又可免各省零星招募之烦，系一举两得之事。此项勇丁，即或募勇各省不能全数留用，而带回原籍遣散，较之随地遣散亦属妥协。以上各节，着曾国藩、左宗棠、李鸿章斟酌情形，妥筹办理。

江、皖一带防兵，足敷扼守。金陵一军即可派至皖北，会剿楚、皖各界之匪。庶兵力厚集，易于得手，并着曾国藩等迅速筹办。将此由六百里各谕令知之。钦此。

遵旨寄信前来。

259．附录军机处来咨九月初九日

同治三年九月初九日，准兵部火票递到军机处咨称：“本年八月二十八日奉有寄信谕旨一道。内将陈国瑞降级留营处分，误写革职留营。业经本处查明，奏请更正。理合将奏片一件，并所奉谕旨恭录行知。希贵督一体钦遵可也。须至咨者。九月初三日。”

计抄粘一纸。

查总兵陈国瑞处分，经兵部议奏，系降三级调用，仍留军营。于八月十八日奉旨：“依议。”钦此。八月二十八日有寄僧格林沁等谕旨一道，令僧格林沁驾驭陈国瑞。内有该员现已革职留营之语，系属错误。据该章京查明，自行检举，并请奏明更正。应请改写该员现已降三级调用，仍留军营效力。由臣等行文僧格林沁等一体更正。所有疏忽之章京，应恳请查取职名，交部议处。臣文祥、宝鋆、曹毓瑛未经看出，应恳请一并交部察议。谨奏。

同治三年九月初三日奉旨：“文祥、宝鋆、曹毓瑛自请察议之处，均着加恩宽免。军机章京，着查取职名，改为交部察议，余依议。”钦此。

260．附录廷寄　皖北英霍官军得手除扼守之师外着援军追歼入鄂会剿九日二十一日

同治三年九月二十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年：

同治三年九月十六日奉上谕：

乔松年奏，英、霍逆匪被剿西窜，现筹剿办情形一折。逆匪窜聚英、霍一带，围攻蒋凝学之军，并分扰至潜山边境。经蒋凝学督军苦战，屡挫凶锋。复经英翰、郭宝昌尽力追剿，该匪遂退窜蕲、罗一带，蒋凝学乘胜尾追，斩擒甚众，英、霍已无贼踪，剿办甚属出力。蒋凝学等均着先行记存，俟军务大定，由乔松年奏请给与奖励。其接仗阵亡之把总谢桂林、汪永兴、余加寿，外委李其尧、宇汉春、周宏顺、唐伯华，均着交部从优议恤，以慰忠魂。现在逆踪虽已西趋，难保不乘间回窜。蒋凝学扼守英山，极为得力，未可遽令赴鄂。其英、霍交界，即着饬令英翰扼要驻守，妥筹援应。六安及流波疃一带，仍着责令张得胜认真防守，与英翰等联络声势，严密戒备。曾国藩前派之刘连捷、朱洪章、朱南桂等军，及续派之李榕、王可陞、何绍彩等军，计已到皖，此时英、霍已无贼踪，自应越境进剿。即着曾国藩、乔松年饬令拔队赴鄂，会合楚师两面夹击，尽殄贼氛。曾国藩现赴江宁，距英、霍一带较远，若派出诸军悉由曾国藩调度，军情旦夕变迁，千里请战，深恐缓不济急。所有刘连捷等军已抵皖境一切进剿机宜，可由乔松年斟酌调派，以期毋误事机。

蕲、罗等处贼氛麇集，官文当懔遵前旨，督饬在事将弁实力扼剿，并飞调刘连捷等军追击。僧格林沁之军如已到麻城，并着相机会剿，以资厚集。将此由六百里各谕令知之。钦此。

遵旨寄信前来。

261．附录明谕　江南乡试简放主考及所留中额应否归入本年取中着礼部妥议速奏九月二十四日

同治三年九月二十四日，准兵部火票递到同治三年九月十九日内阁奉上谕：

曾国藩奏，江南贡院建修工竣，请于十一月举行乡试一折。所有该省应行简派考官各事宜，即着礼部改题为奏，迅速办理。其咸丰九年酌留四成中额三十六名，应否归入本年甲子科补行取中，并着该部速议具奏。钦此。

262．附录廷寄　饬妥筹会办江宁本年乡试并筹给援甘各军饷糈九月二十四日

同治三年九月二十四日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章：

同治三年九月十九日奉上谕：

前因曾国藩奏，江宁兴修贡院，拟于本年十一月间举行乡试。迭经谕令该大臣酌度情形，妥筹办理。兹据曾国藩奏称，九月初七日行抵江宁，查验贡院工程均已完竣，请于十一月举行乡试，并咨明李鸿章届期入闱监临等语。本日已明降谕旨，着礼部迅速办理矣。

江宁省城新复，现即举行乡试，两省士子闻风云集，商贾辐奏〔辏〕，人数众多，一切稽察奸宄、镇抚地方各事宜，均应加意筹度。着曾国藩督饬司、道等官妥为经理，毋得稍形疏懈。苏境虽已肃清，惟善后各项事宜仍需次第筹办。李鸿章能否驰赴江宁入闱监临之处，并着曾国藩悉心酌度，会筹妥办。万启琛已抵江宁，如李鸿章不克入闱监临，该藩司能否代办，或咨明安徽学政朱兰代办监临事务，均由曾国藩、李鸿章迅速筹商，奏明办理。

本日都兴阿奏，曾国藩、富明阿挑拨赴甘各军，请饬江苏筹给饷糈等语。着曾国藩、李鸿章将派出援甘各军，先后筹给数月饷糈，催令迅速前进。嗣后并着照旧供支，按月源源运解，毋令缺乏。将此由五百里各谕令知之。钦此。

遵旨寄信前来。

263．奏请钦颁金陵及湘乡县关帝庙匾额折九月十一日

再，接准浙江抚臣曾国荃咨称，本年六月初间，督率诸军在龙膊子开挖地道，修筑炮垒，逼城猛攻。时值酷暑，烈日如焚，城贼屡掷火桶，几欲延烧。国荃因肉薄攻城，恐致贻误，乃望空长跪，虔祷关圣大帝速降雨泽，以代贼谋。十二日果得大雨一次，而数里之外亦皆无雨。十四五日弁勇薄城者，热死数十人，十六日地道告成，酷热尤甚，国荃祷祝如前，并默许奏请钦颁金陵及湘乡县关帝庙匾额。午时火发之后，有阴云自钟山覆日而来，凉风习习，拥护兵勇登城，得以竟此全功。除另文咨请建修金陵省城关帝庙外，吁恳御颁匾额，以答神庥等因。请奏前来。

臣伏查我朝崇祝，关帝列在群祀，咸丰年间升列中祀，历次武功皆蒙神灵佑助，常有异征。此次围攻金陵，众议地洞恐难奏功，乃荷圣德感孚，神祇效顺。合无仰恳天恩，特颁匾额，发下江宁省城，并摹寄湖南湘乡县关帝庙，敬谨悬挂，以昭灵贶。理合附片陈请，伏乞圣鉴训示。谨奏。

264．附录明谕　准奏颁发金陵湘乡两地关帝庙匾额九月二十四日

同治三年九月二十四日，准兵部火票递到同治三年九月十九日内阁奉上谕：

曾国藩奏神灵显应，请颁匾额等语。本年六月间，官军围攻金陵，时值酷暑，烈日如焚，城贼抛掷火具，屡欲延烧，曾国荃两次望空默祷关帝，均荷神灵显佑，风雨应时，赖以克竟全功，实深寅感。着南书房翰林恭书匾额一方，交曾国藩祗领，敬谨悬挂江宁省城关帝庙。并着恭摹一分，由曾国荃寄往湖南湘乡县关帝庙，一体悬挂，用答神庥。钦此。

265．附录廷寄　甘肃军情紧急新疆回氛日炽着速解饷银九月二十一日

同治三年九月二十一日，准兵部火票递到议政王军机大臣字寄——

钦差大臣协办大学士两江总督一等侯曾国藩、福州将军英桂、四川总督骆秉章、闽浙总督兼署浙江巡抚左宗棠、两广总督毛鸿宾、江苏巡抚一等伯李鸿章、江西巡抚沈葆桢、河南巡抚张之万、山东巡抚阎敬铭、陕西巡抚刘蓉、山西巡抚沈桂芬、署广东巡抚郭嵩焘：

同治三年九月十五日奉上谕：

前因恩麟奏，陶茂林各营饷项，请酌定供支省分，谕令户部核议速奏。兹据奏称，陶茂林一军饷需孔亟，拟在江海关税原拨咸丰十一年京饷未解内划拨银五万两，闽海关税原拨咸丰十年京饷未解银内划拨银五万两，解往甘省，作为陶茂林军营协饷。但此二处距甘稍远，恐尚缓不济急。查有同治二年奏拨四川协甘饷银五万两，及按粮津贴项下协甘银数万两，时阅年余未据报解，拟即将此二款全数作为陶茂林军营专饷。川省解到较易，陶茂林一军于闽海、江海二关饷银未经解到之前，得此二款接济，庶不至停兵待饷，请饷迅速解甘等语。

陶茂林一军剿匪正在吃紧，该营所需饷项亟应广为筹备，所有江海、闽海两关各拨银五万两，着李鸿章、英桂如数筹措，派员探明赴甘道路，星速解交陶茂林军营。并将委员起解日期，先行报部，倘有迟延，即着该部奏参。至川省所拨之饷，尤须飞速解到，方足以济眉急，着骆秉章将户部上年指拨甘饷银五万两，按粮津贴银数万两，严饬藩司如数措齐，速委妥员解甘，探明陶茂林军营交纳，毋得迟延推诿。

另片奏，遵议恩麟请饬各省协拨款内，声明指拨甘饷及新疆饷，以杜牵混等语。新疆需饷紧急，前由山西、山东、河南、四川专拨新疆经费银四十万两。除山西省有另拨新疆军饷银二十万两，已据报解八万两；应拨经费十万两，已据报解三万两外，其余十九万两，着沈桂芬仍遵前旨，作为两批赶紧解往。山东等省奉拨新疆经费，山东应解银七万两，已解银五万两，未解银二万两。河南应解七万两，四川应解十六万两，均分毫未解。着骆秉章、张之万、阎敬铭、刘蓉、沈桂芬、郭嵩焘，懔遵本年六月间谕旨，将历年欠解甘饷内先行各筹解银二三十万两，解往甘肃，不得概以不能兼顾，无款可筹等词空言搪塞。以上各款经过地方，亦不得擅行截留，致干参办。浙江应解甘饷，昨据左宗棠奏，地方凋敝，请饬改拨。现在虽令户部速议具奏，惟甘省饷项奇绌，仍着左宗棠无论如何为难，先行设法筹解若干，以济急需。甘省军情极为紧急，新疆回匪相继煽乱，势甚鸱张，非宽筹军食，不足以资攻剿。该将军、督抚等受恩深重，务当飞速措解，力维大局，是为至要。将此由五百里各谕令知之。钦此。

遵旨寄信前来。

266．附录廷寄　嘉勉江西东路肃清饬即腾兵西指并追歼幼逆李逆切防会合余党复燃死灰及殄灭皖南余匪与窜入粤北之贼九月二十六日

同治三年九月二十六日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、两广总督毛鸿宾、江西巡抚沈葆桢、福建巡抚徐宗、署广东巡抚郭嵩焘：

同治三年九月二十一日奉上谕：

沈葆桢奏，东路主客各军剿贼获胜，广信地面肃清，暨洪幼逆等远遁各折片。已明降谕旨，将王德榜以臬司记名简放，余均照所请给予奖恤矣。玉山之贼，经官军击败后，窜绕江山界以出广丰。顾云彩等于施村一路追剿，沿途砍杀，贼死枕藉。张岳龄等复由杉溪一带擒斩贼酋并老贼无算。王德榜等由浙扫荡入江，击贼于七都球等处，收降二万余人，阵斩洪元珍、李金信等，花旗群贼拥洪幼逆而遁，王开琳追至铅山界上，毙贼多名。黄少春、王德榜复追贼于陈坊、湖坊等处，沿途斩馘不可胜计。此股贼匪迭经官军痛击，踉跄逃遁，匪势寝衰。着左宗棠、杨岳斌、沈葆桢等督饬江、浙各军，尽力穷追，一鼓歼除，毋令死灰再行复燃。

洪幼逆同李远继均剃发扮作难民，率余党分股窜光泽、泸溪一带，昼不落村庄，夜用香火照行，不循蹊径，避兵而行。虽其气衰竭，而行踪殊形诡秘，设亡命穷奔，与前股之贼会合，则其焰又将复炽。且残匪尚有数千，非零星落荒之贼无定重轻者可比，仍着檄令各军奋力穷追，务将洪、李各逆克日擒获。并飞饬沿路经过地方，认明踪迹，一律访拿，以膺厚赏。

汪、丁各逆现踞瑞金，攻破民寨，而分扰兴国、信丰、会昌。龙南、崇义各界之贼分股回窜，韩进春等驰往剿击，复分犯兴国之上下谢。雩都之仙霞观贼氛麇集，势殊死斗，必须迅图扫荡，方免蔓延。江省东路既已肃清，正可腾出兵力专意西指，以期厚集。鲍超拟由宁都驰赴瑞金，着左宗棠、杨岳斌等督饬全军合力兜击，务将幼逆一股杜绝窜路，各路余匪殄灭净尽。并着徐宗、毛鸿宾、郭嵩焘严饬防军会同追兵，合力夹剿，毋令纷窜。

皖南防务已松，着曾国藩酌调数营，会合江、浙等军，将窜贼悉数诛锄，以竟全功。

前由江入粤之贼，进逼南雄州城，分窜翁源、乐昌等处，近日剿办情形若何？着毛鸿宾、郭嵩焘随时具奏，以慰驰廑。

所有横板桥等处剿贼阵亡之拟保从九品文童马振鸾，着交部照从九品例议恤；武生廖龙飞，着交部照外委例议恤。将此由六百里各谕令知之。钦此。

遵旨寄信前来。

267．奏保上年进援青阳并克高淳溧水东坝各城隘出力水陆员弁请奖折九月二十七日

奏为进援青阳，并克高淳、溧水、东坝各城隘之水陆员弁，查明续案保奖，仰祈圣鉴事。

窃上年十月克复东坝，杨岳斌所统之外江水师，经臣国藩会折奏保在案。至臣玉麟所统之内湖水师，于上年八月解青阳之围，九月间迭克水阳、新河庄、沧溪、塘沟数隘，十月初二日规复高淳县城，初七日攻拔东坝，乘胜进取溧水。又如陆路王可陞一军，会克东坝及各城后，即派令驻守溧水，屡被大股悍贼围攻，均以坚守得完，迭经奏明开单保奖，奉旨允准。本年五月二十七日会折奏保时声明，臣玉麟及王可陞所部，俟查复到日，续行核办。兹据各营查明劳绩，开折呈送前来。臣等复加查核，无滥无遗。相应缮具清单，仰恳天恩，准照所请，以昭激劝。除把总、外委等项循案咨部办理外，所有续保东坝等案员弁缘由，理合缮折具奏，伏乞皇太后、皇上圣鉴训示。谨奏。

附保单

谨将上年青阳解围，攻克东坝等城隘三案并保续开清单，恭呈御览。

水营

尽先提奏提督甘肃巴里坤镇总兵协勇巴图鲁成发翔、记名提督浙江定海镇总兵强勇巴图鲁喻俊明、记名提督江南狼山镇总兵猛勇巴图鲁王吉等三员，均系专阃大员，成发翔并蒙赏穿黄马褂，此次应如何奖励之处，未敢擅拟，恭候圣裁。

提督衔记名总兵彭昌禧、张锦芳，均请交军机处记名，遇有提督缺出，请旨简放。

记名总兵丁义方、许鼎臣，总兵衔副将唐敏义等三员，均请赏加提督衔，并交军机处记名，遇有总兵缺出，尽先请旨简放。

总兵衔副将胡友胜、柳寿田，均请交军机处记名，遇有总兵缺出，请旨简放，并赏给巴图鲁名号。

花翎记名总兵李宏试、杨云祥、易光南等三员，均请赏加提督衔。

花翎记名总兵潘长顺、花翎副将李大鹏，均请赏给巴图鲁名号。

花翎总兵衔副将梁永学、许廷绶、罗俊浩、杨永浩，花翎副将周国才、胡荣伟、王兆祥、王承业、蒋本元、龚得胜、李廷忠等十一员，均请交军机处记名，遇有总兵缺出，请旨简放。

花翎副将衔参将易寅阶、钟光裕、王荣书、谢永谦，花翎参将王友祥，花翎参将衔游击梁贵友等六员，均请以副将尽先选用。易寅阶、钟光裕并加总兵衔。

花翎游击朱家春，请以参将尽先选用。

花翎都司黄锦堂，请以游击尽先选用，并加参将衔。

花翎知府衔选用同知欧阳惟孝，请免选本班，以知府留于江苏遇缺尽先补用。

花翎守备王鸿年，请以都司尽先选用，并加游击衔。

蓝翎千总何呈祥、杨本贤、李文忠、桑光魁等四弁，均请以守备尽先选用，并赏换花翎。蓝翎把总周兴德、张发扬、杨源昌、阳积富等四弁，均请以守备尽先选用。周兴德并加都司衔。蓝翎把总张昌、王云友、张光球、何多福、冯明祥、欧阳惟柏六弁，均请以千总尽先拔补，并加守备衔。把总杨采芹，请赏戴蓝翎。外委陈云汉，请以把总尽先拔补，并赏戴蓝翎。军功李兴发、李本寿、潘仁发、胡定升、朱登朝、梁远禄、蒋礼望、刘得胜、傅文贤、王春贵、彭永才、彭胜松、殷必福、黎有恒、钟耀、余三友、张友胜、萧杏林、刘先增、梁远求、徐呈祥、杨洪胜、朱家馀、魏德发、张隆清、蒋兴盛、王思清、宋仕三、成良苛、彭盛遴、彭聚甫、吴玉高、易承栋、王克应、邹能山、贺大名等三十六名，均请以外委尽先拔补，并赏戴蓝翎。

记名总兵刘得，花翎副将周文耀，均请赏给巴图鲁名号。花翎总兵衔副将傅霖、汤彪、周有才、成得胜、张复胜、邵云锡，花翎副将朱有成、王九皋等八员，均请交军机处记名，遇有总兵缺出，请旨简放。

花翎总兵衔副将王清和、周尊英，花翎副将邹德泰、李连升、雷定国等五员，均请照本衔本职赏给封典。

花翎副将黄忠、蒋受禄、胡松林等三员，均请赏加总兵衔。花翎副将衔参将谢正禄，请以副将尽先选用，并加总兵衔。

花翎参将衔游击王友胜、文良凤，均请免升参将，以副将尽先选用。

花翎运同衔湖南补用同知王南宾，请免补本班，以知府仍留原省遇缺即补。

花翎都司衔守备唐绍基、喻祝元、张载春等三弁，均请免升都司，以游击尽先选用。

花翎守备罗芳蕙，请以都司尽先选用，并加游击衔。花翎守备王佐朝、蓝翎守备张德仪，均请以都司尽先选用，张德仪并赏换花翎。蓝翎守备衔千总邓开榜，请以守备尽先选用，加都司衔，并请赏换花翎。

浙江补用训导樊梁生，请免补本班，以知州不论双单月遇缺尽先选用。

蓝翎千总陶建春，请以守备尽先选用。蓝翎把总邓友仁、彭亿赠，均请以千总尽先拔补，并加守备衔。蓝翎把总周泽林、蒙星财，把总喻祥芝等三弁，均请以千总尽先拔补。喻祥芝并赏戴蓝翎。

蓝翎外委文隆焕、黄有贵、钱万选、赵世元、孙楚柏、徐秀九、任友升、周松华、王昌龄、周友胜、谭楚珍、唐得玉等十二弁，均请以千总尽先拔补。外委李道连、许敦馀，军功周朝登、段邦兰、刘世贵、吴世洲、喻俊逵、万存太、胡祖义、徐承喜、龚扬祖、萧正盈、乔永光、黄启南等十四名，均请以把总尽先拔补，并赏戴蓝翎。军功雷信孔、袁仁保、黄庆福、马期志、李长胜、成良益、黄凤昌、李代清、邓茂武、段州龙、王在贵、潘东臣、唐德朝、马翼元、梅必友、于青云、刘明亮、唐青云、吴启顺、熊有才、韦彪、杨春福、刘必龙、伍其祥、蒋天胜、陈安国、文忠支、谢明堂、王永棉、蒋洪胜、周策银、申德盛、李万潮、周如德、王得胜、宋礼从等三十六名，均请以外委尽先拔补，并赏戴蓝翎。

花翎总兵衔副将向荣、李如胜，花翎副将谢洪春、谭定信、曾复泰等五员，均请交军机处记名，遇有总兵缺出，请旨简放。

花翎副将柏正才，请赏给巴图鲁名号。花翎两江补用副将喻乾元，请赏加总兵衔。花翎副将衔参将萧清善，请以副将尽先选用，并加总兵衔。

花翎都司张德富，蓝翎都司衔守备祖兴盛，均请以游击尽先选用。祖兴盛并赏换花翎。

候选知府高兆麟，请以本班分发省分，不论繁简，遇缺前先补用。

蓝翎守备文万春、杨朝祖、宋维明、唐敏喜、李福祥、朱秀今等六弁，均请以都司尽先选用，并赏换花翎。蓝翎守备衔千总唐训则、赵我远、万之遴等三弁，均请免升守备，以都司尽先选用并赏换花翎。

教习期满候选知县舒卓元，请分发省分，仍归教习班尽先补用，并加同知衔。

蓝翎守备衔千总彭东华、王得元、邵元宏、顾必福、朱有茂、刘元寿等六弁，均请免升守备，以都司尽先选用。蓝翎守备衔千总余宗禄，蓝翎千总丁鹤龄，均请以守备尽先选用，并加都司衔。蓝翎外委李方时、谭邦富、谢泰福、李长胜等四弁，均请以守备尽先选用。蓝翎把总左志富、胡寿益，均请以千总尽先拔补，并加守备衔。丁忧蓝翎候选未入流陈蔚之，请俟服阕后免选本班，以县主簿不论双单月遇缺尽先选用。蓝翎把总章开铭，蓝翎外委蔡增才、王光阳、唐敏超等四弁，均请以千总尽先拔补。外委谢得胜、赵我许、谢观信、张尔达、唐训智、赵我元，军功唐国臣等六弁，均请以把总尽先拔补，并赏戴蓝翎。军功王先信、赵我福、蔡金元、龙云和、李洪胜、李任香、黄福山、邓依润、余有清、李国富、李祥发、赵先胜、胡龙光、颜必贵、赵我忍、邓家瑞、刘代生、唐在清、萧祝成、汤必柱、李义泰、屈连升、胡万和、李克友、李长清、张昌鹏、郭声和、阳楚胜、柏正福、荀永锡、王上德、罗朝胜、李美玉、凌得茂、丁统恺、唐三桂、廖保玉、邓昌林、段邦坤、彭云康、丁玉信、蒋芝城、贺培元、刘国珍、彭运泰、曹中和、陆仁贵、徐春发、高洪胜、虞世荣、余宗成等五十一名，均请以外委尽先拔补，并赏戴蓝翎。

花翎记名总兵喻清汉，请赏给正二品封典。花翎总兵衔副将李高余，花翎副将刘武德，均请交军机处记名，遇有总兵缺出，请旨简放。

花翎游击赵兴发，请以参将尽先选用，并加副将衔。蓝翎都司衔守备邓正扬，请以都司尽先选用，并赏换花翎。花翎守备张万成、欧阳惟信，均请以游击尽先选用。花翎守备李开初、蓝翎守备邓有蕃、唐泽彪等三弁，均请以都司尽先选用，并加游击衔。蓝翎守备千总胡汉连，请免升守备，以都司尽先选用，并赏换花翎。蓝翎守备衔千总潘仕坤、蒋南茂、陈祥胜、蓝翎千总张明顺、馀庆、秦良海、袁经汉、李宝贤、陈义和、朱清裕等十弁，均请以守备尽先选用，并加都司衔。

蓝翎遇缺即选知县选用直隶州黄履亭，请免选知县，仍以直隶州不论双单月遇缺尽先选用，并赏换花翎。

蓝翎守备衔千总彭葆恬，蓝翎千总李正元，蓝翎把总胡源胜、张定安等四弁，均请以守备尽先选用。把总李长华、汤中和、罗西康、杨国富、罗崇阶、舒翠廷、吴春林、吴有义、曹日新等九弁，均请以千总尽先拔补，并赏戴蓝翎。

蓝翎江西补用县丞蔡麟仁，请免补本班，以州同分发省分尽先补用，并加五品衔。

蓝翎外委陶烈孝、刘明亮、廖华堂、萧荣宗、陈心沛、王宏本，蓝翎军功傅志仁等七名，均请以千总尽先拔补。外委周启胜、潘华庭、夏尚梓、屈成德、库光前、邓裕和、尹友发、罗昌节、张开易、李杰山，军功华锦田等十一弁，均请以把总尽先拔补，并赏戴蓝翎。军功廖得胜、盛福林、张得华、曹玉升、凌祖相、叶立初、黄芳云、严正山、刘明乃、周发祥、王南山、钟得柱、王秀秉、蔡庆来、邓有湖、张得才、李明胜、袁复臣、卢占保、吴孟前、胥竹廷、王长清、周仙煌等二十三名，均请以外委尽先拔补，并赏戴蓝翎。

花翎总兵衔副将高启典，请交军机处记名，遇有总兵缺出，请旨简放。花翎副将衔参将马志俊、谭得胜、刘连升、谭良灿、萧长清、谭玉贵、张贵等七员，均请以副将尽先选用。

花翎游击王裕春、龙海云、彭南封、尹彩凤等四员，均请以参将尽先选用，并加副将衔。花翎游击都司李华庭、张成志，均请以游击尽先选用，并加参将衔。花翎游击衔都司谭忠亮，花翎都司吴友德、李万荣、曾友仁、潘友仁、潘义忠，蓝翎都司吴宝臣、黄清和等七员，均请以游击尽先选用。蓝翎都司沈其贵、喻学文，均请以游击尽先选用，并赏换花翎。

花翎安徽补用同知王呈义，请赏加运同衔。

蓝翎都司衔守备董文葛，请以都司尽先选用。蓝翎守备衔千总刘得胜、朱炳昌、李福盛等三弁，均请以守备尽先选用，加都司衔并赏换花翎。

蓝翎守备衔千总高先奇、熊得贵、廖荣华等三弁，均请以守备尽先选用，并加都司衔。蓝翎守备衔千总罗福，请以守备尽先选用。

蓝翎五品衔河南补用县丞王邦俊，请免补本班，以知州分发省分，归候补班前遇缺补用。

蓝翎千总何茂德，蓝翎把总袁金善，均请以守备尽先选用，并赏换花翎。蓝翎把总胡学铨，蓝翎外委戴朝恩，均请以千总尽先拔补，并加守备衔。蓝翎外委严明友，请以千总尽先拔补。外委王定评、张得盛，均请以把总尽先拔补，并赏戴蓝翎。军功万迎福、廖树仁、沙立忠、杨春升、李锡广、杨得升、杨松林、沙立田、于清盛、谢国泰、陈福明、查胜元、胡大胜、叶本芝、成朝安、周玉林、李新发、唐正纲、龙祖卿、王大贵、徐美林、阳厚荣、邓国才、张云和、曹友竹、欧友交、冯德华、王恒发、尹聘山、陈得友、黎应坤、谢文明、宋腾芳、孔昭良、文金声、茅兰桂、陈友胜、廖世安、钟友胜、黄友香、高玉田、何福金、易大才、曹福森、袁季材、谢德龄、熊云发、刘承藻等四十八名，均请外委尽先拔补，并赏戴蓝翎。军功汪世阶，请赏戴蓝翎。

花翎总兵衔副将贺世清，请交军机处记名，遇有总兵缺出，请旨简放。

花翎守备傅文义、王启全，均请以都司尽先选用。

花翎运同衔江苏候补直隶州知州杨荣炳，请照本衔赏给封典。运同衔安徽候补同知直隶州知州王三锡，请免补本班，以知府仍留安徽遇缺尽先补用。

蓝翎守备衔千总王正德、蓝翎把总李明廷、彭有清、杨朝富等四弁，均请以守备尽先选用。蓝翎外委王得彪、高昌有、彭昌顺等三弁，均请以千总尽先拔补，并加守备衔。蓝翎外委朱成贵、冯既明、晏得清、彭懋福、黄家安、萧盖南、刘仁兴等七弁，均请以千总尽先拔补。外委刘文周、何启华、甘南芝，军功许钦典等四弁，均请以把总尽先拔补，并赏戴蓝翎。

文童廖文鼎、蔡昌福，均请以从九品不论双单月遇缺尽先选用。

军功王洪顺、蔡忠连、戴胜亨、舒志有、李福兴、黎运有、王文明、刘洪胜、卢茂林、陈会魁、张宏胜、张善和、陈有胜、王凤升、杨竟成、黎瑞兰、王汝锡、胡太和、彭得胜、李洪胜、王耀廷、唐俊先、朱成松、梁维有、刘合元、鲍延寿、彭仲元、彭昌寿、张承前等二十九名，均请以外委尽先拔补，并赏戴蓝翎。

记名道蔡锦青，刚正不阿，实力办事，筹助军饷，不避嫌怨，请赏戴花翎。蓝翎同知衔候选知县廖献廷，请以直隶州留于江苏遇缺尽先补用，并赏换花翎。署贵池县事五品衔留安徽补用布库大使李熙瑞，请以知县仍留安徽遇缺尽先补用。

蓝翎把总张德友，请免补千总，以守备遇缺尽先选用。

陆营

记名总兵欧阳华坤，请交军机处记名，遇有提督缺出，请旨简放。记名总兵杨正彪、谢占春，均请赏给巴图鲁名号，并加提督衔。总兵衔副将蒋占鳌，请交军机处记名，遇有总兵缺出，请旨简放，并加提督衔。副将戴双美，请交军机处记名，遇有总兵缺出，请旨简放，并赏给巴图鲁名号。花翎副将邓大进，请赏给巴图鲁名号，并加总兵衔。花翎副将衔参将贾成楚、张宗华、杨正清等三员，均请以副将尽先补用，贾成楚、张宗华并加总兵衔。

花翎副将衔留苏补用参将向文燕，请以副将仍留江苏尽先补用，并赏给巴图鲁名号。花翎参将罗大胜、杨明贵、徐长胜、彭林贵、许长瀛等五员，均请以副将遇缺即补。罗大胜、杨明贵、徐长胜、彭林贵并赏给巴图鲁名号。花翎参将衔两湖即补游击姚守谦，请以副将仍留两湖遇缺即补。花翎湖广即补游击王桂林，请以参将仍留湖广遇缺即补，并加副将衔。花翎参将衔游击徐光耀，花翎游击罗启明、喻大成、石得宝、曾文贵、郑得胜、杨占魁、徐国礼、向兴贵，花翎游击衔都司赵玉明、唐得胜等十一员，均请以参将尽先补用，并加副将衔。

花翎游击刘起鳌，请以参将留于湖广遇缺即补。花翎游击衔都司王思洋、花翔都司谭光美、郭万隆等三员，均请以参将尽先补用。花翎游击衔都司黄昌元、花翎都司梁有清、洪玉贵等三员，均请以游击尽先补用，并加参将衔。蓝翎都司衔守备郭长云，请以游击尽先补用，并赏换花翎。花翎都司衔守备潘明远，花翎守备萧启泰、罗亨良，蓝翎都司衔守备夏永庆、杨国武等五员，均请以游击尽先补用。夏永庆、杨国武并赏换花翎。

蓝翎守备郭洪保、丁自成、刘长清，蓝翎守备衔千总喻家彬、杨憼等五员，均请以都司尽先补用，并赏换花翎。蓝翎守备杨正喜、蓝翎守备衔千总彭绍先、石明贵、黄连升、李得福、徐胜元、石效升、余锦鲲、常万等九员，均请以都司尽先补用。蓝翎千总蒋如飞、张美宽、徐明述、陈连升、潘清华等五员，均请以守备尽先补用，加都司衔并赏换花翎。花翎守备衔千总杨玉龙、蓝翎千总陈志春、杨再胜、李洪胜、李家榜、汪福宗、吴思赞、徐仕湘、岳得胜等九员，均请以守备尽先补用，并加都司衔。蓝翎千总覃长意、刘发宗、刘开来、余万胜、陶春山、黄正采、罗大发、邓节忠、郭永宏、周国忠等十员，均请以守备尽先补用，并赏换花翎。蓝翎守备陈全胜，请赏换花翎并加都司衔。花翎千总张显名、晏兴华、唐大兴、曾显拍、龚天佑，蓝翎把总朱光美、杨安邦等七员，均请以守备尽先补用。朱光美并加都司衔。蓝翎把总张定邦、李兴隆、谭万茂、陈文富、唐永胜、陈立贵、黄佳元、张华贵、李万顺、李升强、杨明富、张荣超、王德昭、李尚高、张彩云、何天锡、陈见南等十七员，均请以守备尽先补用。张定邦、李兴隆并赏换花翎。蓝翎把总王有如，把总石玉山、胡得胜、田忠立等四员，均请以守备尽先补用。石玉山、胡得胜、田忠立并赏戴蓝翎。蓝翎把总韩福顺、邓秀金、蒋文奎，蓝翎外委傅椿、李凤岐、徐镇江、罗维汉、张治邦、田玉太、黄贵章、张必胜、阳永胜、张得才、谢振纲、宋元庆、石昌顺、刘志高等十七员，均请以千总尽先补用。并加守备衔。

蓝翎即选卫守备邵步瀛，请加都司衔，并赏换花翎。蓝翎千总朱吉庵，请以卫守备遇缺即选，并赏换花翎。蓝翎外委胡兴发，请以卫千总遇缺即选。

候选知县王凤歧、喻勋，均请以知县留于江苏尽先补用，王凤岐并加同知衔。候选布政司经历姜学海，请免选本班，以通判不论双单月遇缺即选。候选训导陈宗器，请免选本班，以通判不论双单月遇缺即选。蓝翎遇缺即选县丞何耀章，请免选本班，以知县留于江苏尽先补用。候选从九品左浩、施鹏翥、德印等三员，均请免选本班，以府经历县丞留于江苏尽先补用。蓝翎候选从九品王明德，请免选本班，以府经历县丞不论双单月遇缺即选。府经历衔曾家彦、从九品衔李，均请以府经历，不论双单月遇缺即选。

增生王作宾，请以训导不论双单月遇缺即选。监生李桢、李树屏、姜祚昌等三名，均请以主簿，不论双单月遇缺即选。文童罗逵、萧绳昌、詹天禄等三名，均请以从九品留于江苏，尽先补用。文童张文照，请以从九品留于安徽尽先补用。文童许兆镛、吕赞廷，均请以从九品，不论双单月遇缺即选。蓝翎军功蒋占春，请以从九品，不论双单月遇缺即选。候选布政司理问李庸，请赏戴蓝翎，并加五品衔。监生黄式燮，请赏戴五品蓝翎。

蓝翎把总向光福、钟本玉、张成兴、王开发、彭明德、熊大发、刘福兴、刘桂林，蓝翎外委刘开瀛、高祥林、龚宏葵、张大发、闵祖有、杨景福、张宏胜、曾文城、李明伦、罗凤祥、张以星、彭盛德、刘金山、汪身修、梁顺斗、彭应贵，外委张其胜、姚大发、王得祥等二十七员，均请以千总尽先补用。把总邹奇钦、黄永珠、伍正国、卢祥升，军功陈志魁、汪隆泰、常万清、魏春芳等八员，均请以千总尽先补用，并赏戴蓝翎。外委石大洪、刘发、钟玉成、吴云德、汪华国、石宏保、石文龙等七员，均请以千总尽先补用，并赏戴蓝翎。外委彭金玉、程九胜、刘春芳、李得胜、刘玉成，军功罗大亮、郭得胜、曹凤仪、杨胜翰、熊遇恩、宋昆冈、吴得发、陈洪才、梁秀文、龙成元、姜梦熊、谌天贵、刘明亮、张定国、傅宗礼、罗明楚、谭玉贵、王新发、邓启胜、洪心奎、方振起、孔庆禄、姚哲英、萧得胜、康远禄、杨正白、杨必魁、陈材邦、李兴发、刘汉章、白登元、欧阳胜、陶永才、张履泰、涂连升、胡克宽、欧阳华举、李春华、周有义、陆金发、戴启发、曹开立、李得宏、晏正大、丁定中、曹廷漠、陈新樵、李玉珍、武生吴长魁等五十四员，均请以把总尽先补用，并赏戴蓝翎。军功王本福、朱呈祥、吴乃祥、李立成、兰金波、张大顺、刘声杨、潘正玉、熊绵永、李得友、向九龄、徐福胜、熊宏顺、杨万春、杨有元、陈云麟，勇丁向显福、汪元丰、徐治泉等十九名，均请以外委尽先补用，并赏戴蓝翎。军功李光明、朱青云、杨经芝、李明新、刘钱江、匡贵凤、宋焕章等七名，均请赏戴六品蓝翎。蓝翎守备吴得胜，请以都司尽先补用，并赏换花翎。蓝翎守备衔千总张顺泰，请以守备尽先补用，并加都司衔。蓝翎千总明得胜，蓝翎把总姚守良等二员，均请以守备尽先补用。蓝翎把总杨正华、高占魁、黄宏兴、陈必尽、刘国用、邱季宏、郭长胜等七员，均请以千总尽先补用，并加守备衔。外委陈高华，请以把总尽先补用，并赏戴蓝翎。军功张正和、罗开元、李章华、袁锡光、王得胜、黎光志、陈祖运、王接宗、王国泰、杨孝东、袁德玉、汪祥胜等十二名，均请赏戴六品蓝翎。蓝翎外委夏永清、罗培、黄占彪等三员，均请以千总尽先补用。

268．续保上年青阳解围出力员弁折九月二十七日

奏为续保青阳解围案内出力员弁，恳恩准给奖叙，仰祈圣鉴事。

窃上年七八月间，伪堵王、祜王等七悍酋，在江西湖口一带败退入皖，遂略池州，直薄青阳城下。朱品隆忍饥苦守，江忠义、席宝田、李榕、喻吉三等会师驰援，历三十八日，内外战卒破坚垒，立解城围。在事出力人员朱品隆、李榕、喻吉三所部，业于十二月十二日遵旨奏保。维时江忠义病故，席宝田回驻江西境内，未将应保各员开折呈送。当经臣随折声明，俟查复到日另案办理。该二军今年援剿江西，转战千里，迄鲜休暇。顷据江忠朝、席宝田开单请奏前来。臣逐一复核，尚无冒滥。相应缮具清单，仰恳天恩，俯如所请给奖，以资鼓励。除把总、外委两项，另册咨部核办外，所有青阳解围一案续保各员弁缘由，理合恭折具奏，伏乞皇太后、皇上圣鉴训示。谨奏。

附保单

谨将江忠朝、席宝田两军青阳解围案内出力员弁缮具清单，恭呈御览。

江忠朝陆营

花翎提督衔记名总兵徐士巍、江上喜，花翎记名总兵刘光文、花翎总兵李祥松、王高来等五员，督率有方，战守可恃。徐士巍、江上喜请以提督记名，请旨简放。刘光文请赏加提督衔，并赏给一品封典。李祥松请以总兵留于江西遇缺即补，并赏给二品封典。王高来请交军机处记名，遇有总兵缺出，请旨简放。

花翎副将衔参将成光志、陈大才、陈希常、江忠倬，花翎参将夏春实、邓在仁、邓新梁、李光明、李邦仕、刘能用、唐占彪、萧高发等十二员，冲锋陷阵，所尚有功，均请免补本班，以副将尽先推补。花翎参将衔游击邓善居、邓善企、李光连、徐士松、王连陆，花翎游击夏有笃、田菜显、禹廷开、刘贤季，蓝翎游击黄忠胜、黄明进、邓善端，花翎游击衔都司江忠珀、蒋良眷、李魁连，蓝翎游击衔都司邓新维等十六员，前敌冲锋，屡立战功，均请免补本班，以参将尽先推补。邓善居、邓善企、李光连、徐士松，并加副将衔。黄忠胜、黄明进、邓善端，并赏换花翎。花翎参将李甲松，蓝翎游击倪开珩，守备周得成，花翎都司王来钦、蒋锡珍、黄守和、萧忠训、秦光奉、王金福、谢云汉、朱映魁、吴振成、郑时林、郭恩启、陈周翰，蓝翎都司张祖恩、杨祖志、江忠荣、唐春林、朱荣首、李福初、龙万明、萧五恩等二十三员，奋勇可恃，李甲松请加副将衔。倪开珩、周得成均请赏换花翎，王来钦、蒋锡珍、黄守和、萧忠训、秦光奉、王金福、谢云汉、朱映魁、吴振成、郑时林、郭恩启、陈周翰、张祖恩、杨祖志、江忠荣、唐春林、朱荣首、李福初、龙万明、萧五恩均请免补本班，以游击尽先推补。江忠荣并赏换花翎。

花翎都司衔守备杨鹏飞，蓝翎都司衔守备徐士蛟，都司衔守备唐光凤、宋兴才、谢安桢、吴洪贵、唐支宗，花翎守备文明迪、张达贵、李荣春、杨万林，蓝翎守备彭荣才、邓善美、徐士安等十四弁，每战争先，均请免补本班，以都司尽先推补，并加游击衔。蓝翎都司衔守备陈志美，蓝翎守备萧世恩、周官连、徐良珏、欧阳朝、胡元农、曹启顺、李祥定、李春浩、邬耀林等十弁，勇略过人，均请免补本班，以都司尽先推补，并赏换花翎。蓝翎都司衔守备唐洪吉，花翎守备周时久，蓝翎守备夏旋山、曾广定、陈希同、权以美、徐士保、陈周孝、欧阳高、李启书、李仁典、刘良儒、余长庚等十三弁，冲坚破敌，均请免补本班，以都司尽先补用。蓝翎守备衔千总周君耀、王学商，蓝翎千总李春连、曹玉发、陈希广、曾云太、邓善银、萧大绍、黄荣福、成光辉、黄新瑞、谭连发、蒋宗陆、邓良全、唐运早、黄仁选、廖家南、马荣合、徐士来、邓泽贵、曾传和、张仁寿、曾刚、萧永盛、唐宗保、谢永求、邝双发、陈福隆、何文隆、王耀先，千总曾友才，蓝翎把总王九洪、刘玉廷、李良益、戴桢进、刘光才、郭新发、倪长芹等三十八弁，首先破敌，均请免补本班，以守备尽先推补，曾友才并赏戴蓝翎。蓝翎守备衔把总杨光保，蓝翎守备衔千总罗绍栋，蓝翎千总熊良萃、范金魁、李昌桃，蓝翎把总杨通接、廖发亮、陈永桢等八弁，破敌冲锋，均请免补本班，以守备尽先推补，并赏换花翎。蓝翎守备衔千总湖南宝庆协新平营马兵谢连甲，攻剿出力，请免补本班，以守备仍归本标尽先补用，并赏换花翎。

花翎道衔即选知府何应祺，花翎知府衔即选直隶州知州邓善燮，带队接应极为出力，何应祺请免选本班，以道员不论双单月遇缺即选，并赏加盐运使衔。邓善燮请免选本班，以知府不论双单月遇缺即选。蓝翎即选府经历县丞彭嘉玉，花翎五品衔即选知县邓善实，选用知县邹泗钟，花翎即选同知王廷选、江忠华，即选知县刘芳春，蓝翎就职知县崔国榜，蓝翎即选知县邓树滋，蓝翎知州衔留江补用州判周治，蓝翎即选从九品唐树藩、邓善耀、邓在初、汪涵秀，即选从九品石权中、杨镛，蓝翎即选从九品升用县丞李上华、刘长汲、范有筠，候选盐运同邹之璋，花翎运同衔即选通判邓树勋，留江补用府经历县丞向东森，国子监学正衔即选训导陈永康，即选县丞王凤池，五品衔试用训导何应达，蓝翎国子监学正衔候选教谕匡良杞、周星耀，选用府经历县丞顾鸿燻，蓝翎湖南候补县丞黄炳堃，蓝翎即选从九品曹子成，蓝翎军功邓善化，候选从九品徐士带、江上立、徐士江、邓善调，花翎知州衔留江补用知县黄寿英，即选知县姚廷章，同知衔即选知县陈经益等三十七员，督队奋勉。彭嘉玉请免选本班，以知县留于安徽归候补班前补用。邓善实、邹泗钟均请免选本班，以知州遇缺即选。邓善实并赏戴花翎。王廷选、江忠华请俟选缺后，以知府升用，先换顶戴。刘芳春请以同知选用，并赏戴蓝翎。崔国榜请以本班知县，不论双单月归部遇缺即选。邓树滋请免选本班，以同知归部遇缺即选。周治请俟补缺后，以知州即补。唐树藩、邓善耀、邓在初、汪涵秀、石权中、杨镛、李上华、刘长汲、范有筠，均请免选本班，以县丞不论班次遇缺即选。邹之璋，请赏戴花翎。邓树勋请免选本班，以盐运同归部选用，并赏换花翎。向东森请免补本班，以知县仍留江西补用。陈永康请免选本班，以教谕遇缺即选。王凤池请以盐提举归部选用，该三员均请赏戴蓝翎。何应达，请免补本班，以知县遇缺尽先即选。匡良杞、周星耀请俟选缺后，以知县在任候选。顾鸿燻请俟选缺后，以知县升用。黄炳堃请俟补缺后，以知县仍留湖南升用。曹子成请以府经历县丞归部选用。邓善化请以从九品不论双单月遇缺即选。徐士节、江上立、徐士江、邓善调，均请免选本班，以县丞不论双单月选用，并赏戴蓝翎。黄寿英请俟补缺后，以知州升用，并加盐运同衔。姚廷章、陈经益，均请免选本班，以知州遇缺即选。

江西丁忧候补知府杨，即选教谕杜江锦，蓝翎即选训导李道郢，国子监学正衔即选训导唐鼎元，即选训导邹馨兰，文生邹翼清、梁益，贡生江孝基，文童胡锡汉、徐天助、李宗济、任景震、徐良贲，监生孔昭赓，蓝翎六品文童李昌实，选用训导曾传构，蓝翎即选从九品权可仪、陈以宝、周兰陔、周维耀，即选从九品李荣富、袁国太、陈豫、章俊秀、杨应芳、李集贤、李益生，即选主簿黄仕杰、陈经术，即选训导吴慕澄、徐薰风，候选从九品王襄、周世尚，蓝翎湖南补用府经历县丞候补巡检章辉，蓝翎五品衔候选训导补缺后即选县丞王承庥，候选训导补缺后即选教谕伍岳灵，指分江西试用县丞张曾贵，候选府经历方森，蓝翎军功文生周汉，文童蒋锡畴等三十九员名，防剿出力。杨请仍以知府留江归候补班补用，并免缴前在江西浮梁县知县任内倍半捐复银两。杜江锦请俟选缺后以知县选用。李道郢、唐鼎元、邹馨兰，均请免选本班，以教谕遇缺即选，李道郢并加同知衔。邹翼清、梁益，均请以训导不论双单月遇缺即选。江孝基请以州判不论双单月遇缺即选。胡锡汉、徐天助、李淙济、任景震、徐良贲、孔昭赓、李昌实，均请以从九品遇缺即选。曾传构、权可仪，均请加五品衔。陈以宝、周兰陔、周维耀、李荣富，均请以县丞升用、袁国太、陈豫章（俊秀）均请免选本班，以府经历县丞归部选用。杨应芳、李集贤、李益生，均请以未入流不论双单月归部选用。黄士杰、陈经术，均请免选本班，以府经历县丞不论双单月遇缺即选。吴慕澄请加五品衔。徐薰风、王襄均请赏戴蓝翎。周世尚请免选本班，以按察司经历尽先选用。章辉请免补巡检，以府经历县丞尽先补用。王承庥请免选训导，以县丞选用。伍岳灵请免选训导，以教谕即选，并加五品衔。张曾贵请赏戴蓝翎。方森请以本班不论双单月尽先选用。周汉请以县赏戴蓝翎。方森请以本班不论双单月尽先选用。周汉请以县丞遇缺即选。蒋锡畴请以从九品遇缺尽先选用。

守备衔千总曾宗扬，蓝翎千总左明升、雷得升、陈运庄、刘学珍、李宗长、黄得庆，五品衔蓝翎把总萧洪贵等八弁，临阵勇敢，均请免补本班，以守备补用。曾宗扬、左明升、雷得升，并加都司衔。蓝翎军功唐运珍、军功金徐祥、蓝翎千总薛成逢、文得喜、何连贵、权以达等六弁，打仗饶勇。唐运珍、金徐祥请以守备补用。薛成逢、文得喜、何连贵、权以达场均请加守备衔。蓝翎把总史官胜、罗时果、胡可清、向吉山、汪有忠、李献贵、鄢世梧、唐继太、郑成梓、陈永林、郑长交、叶正信、汪起云、李道佃、雷天喜、陆连升、李光普、姚华章、刘佑三、文永发、罗志宇、田庆邦、蒋昌纯、向佑嘉、陈春福、谢安禄、李仁元、江忠诲、张玉喜、刘开榜、匡定华、刘仁元、邓善葵、陈周福、徐成举，把总宋德兴、陈明盛、李求升、范尔益、董端宪、廖承宗、唐支芬、易祺祥、郑长礼、李学文，蓝翎外委刘光清、蓝玉田、欧阳亮、姚光华、刘普成，军功温胜昌等五十一弁，奋勇杀贼，均请免补本班，以千总尽先拔补。即选从九品李启衍，奋勇可嘉，请改武职以守备尽先补用，并赏戴蓝翎。蓝翎把总李春发、李福春、欧阳辉、吴廷有、邹其夫，蓝翎外委邓正来、周玉志、何望高、李荣才，军功何荣贵、邹逢源、陈显祥等十二弁，不避矢石，均请免补本班，以千总尽先拔补，并加守备衔，陈显祥并赏戴蓝翎。蓝翎把总王泗来、赖文辉、邓大林、刘芳盛、刘芳桂、夏玉春，把总熊复成、蓝翎军功蒋魁元，军功李树松、黄仁遵、刘仁贵、唐显重，勇丁袁存顺等十三弁，奋勇异常，均请免补本班，以千总尽先拔补。熊复成、李树松、黄仁遵、刘仁贵、唐显重、袁存顺，并赏戴蓝翎。蓝翎外委权以钊，蓝翎军功杨春山，均请免补外委，以把总拔补，并加五品衔。外委朱凤点、李光恩、陈建业、郑三发、易友胜、明邦兴、何宏发，武生曹息普，军功杨载生、郑积祥、陈宏胜、李必元、邵必克、李之发、李连升、姚宗琛、龙泗海、龙得才、戴贞华、李国发、舒平福、王承浩、陈有生、雷家春、范尔密、邓家茂、李道昂、邓善鉴、江孝樽、张清点、王宗文、吴钰太、李腾芳、童服绅、伍景运、杨文清、陶贵荣等三十七弁，倍常骁勇，均请免补外委，以把总拔补，并赏戴蓝翎。军功潘兴发、何得贵、陈德政、赵云风、郑文杰、石含玉、刘见广、陈志秀、黄忠腾、李科达、杨昌发、蒋锡钊、李元实、欧阳利、唐石龙、罗定升、李隆福、沈国英、李安贵、李明忠、陆起胜、胡德玉、陈永祥、杨宏发、李元标、唐福庚、李开悦、杨永豫、邝长发、杜良臣、夏玉胜、李世清、黄明高、郑生贵、唐国定、蒋善全、汪春才、张占标、朱春志、朱得亮、熊双保、蒋玉贵、段福顺、江孝洛、周科斗、张福春、黄金相、杨昌喜、杜上达、吴家贤、蒋锡礼、曾宪会、何复茂、鄢世榜、刘光回、刘安兴、曹东魁、李新明、林世乔、蒋子光、郭成书、李得荣、王玉贵、李盛华、周得贵、萧燕正、黄双宴、刘盛笃、曹长胜、鄢春阶、杨玉堂、龙启廷、曹德楷、侯华举、黄金璧、李宗伦、龙士镜、黄华贵、陈舜祉、陈希倬、李仕海、文大合、李有合、易道定、陈光浩、杨芳林、杨发贵、陈贤武、潘占魁、刘定光、李春蓉、刘庆芝、周运根、刘元升、杨通纯、张先发、胡得胜、龙万启、刘兴来、汪清顺、杨贵德、张玉龙、邓善艾、许正周、成新发、秦定胜、梁启沛、易应田、吴天信、王祖福、何玉贵、田荣亮、陈连升、李高明、伍兴发、沈文星、金玉福、廖朝胜、郑长发、段忠心、王龙云、郑善魁、黄喜龙、陈周喜、邓善道、朱达彪、谭双喜、黄能富、赵得胜、于开林、王来锦、袁求元、徐生翠、薛玉贵、陈周顺、陈金昭、徐生益、杨继高、何玉升、邓士俊、曹转开、李大明、唐运恩、李吉祥、刘明端、曹金开、吴玉林、夏世太、陈周旺等一百五十名，打仗奋勇，均请以外委拔补，并赏戴蓝翎。

候选县丞张树藩，军功王正吉、张明亮、张化龙、范太安、李瀛芳、邓文炳、张文光、陈玉福、文定元、黄连红、吴德华、邓世古、王光清、王贞高、张国林、唐忠胜、蒋得贵、李义连、刘继寅、曾招佑、黄明儒、姚国秋、罗忠行、刘正顺、唐运淇、易胜标、欧贵集、杨光清、邝正生、唐蕴玉、蒋玉龙、李镒、陈鸣鹄等三十四员名，打仗出力，均请赏戴蓝翎。

外委段明宇，勇丁张玉春、吴煌生、李祥义、周辉祥、曾玉心、刘得贵、李作堂、黄福临、黄有登、曾义春、林开发、刘国顺、许永海、徐恩溥、谢忠达、吴正来、邓道生、陈光云、刘永珍、王之沛、王大发、熊有林、廖金林、黄信世、廖世遗、石洪贵、何得明、罗玉贵、黄隆连、王克武、毛文沛、陈洪太、张得胜、李宗志、胡祥发、武得胜、郑起学、李宗嗣、陈在叨、卢长任、李承善、李先发、冯贵林、李贵龙、周日高、任均发、文光禄、李胜云、邓新彬、李光奇、李宗海、江得胜、龙顺开、伍金佩、刘金玉、刘树樟、龙士元、萧佑红、邓在达、尹贵华、汪家成、杨春贵等六十四名，打仗出力，均请赏给六品翎顶。

湖南补用都司李道常，请免补本班，以游击仍留湖南补用。蓝翎都司衔补用守备余长胜，请免补本班，以都司补用。蓝翎千总彭起凤，请免补本班，以守备补用。把总彭递汲，请免补本班，以千总拔补。军功周云汉、栗萃丰、李文标等三名，均请以外委拔补，并赏戴蓝翎。军功彭书田、刘加洪、廖明洪，均请赏给六品翎顶。

花翎记名总兵边晓堂，花翎总兵衔副将罗章才，花翎参将衔游击屈得茂、龚继昌、石高明，花翎游击魏玉彩、周家良、张宜道、刘高发等九员，带勇严明，冲锋陷阵，极为出力。边晓堂请赏加提督衔。罗章才请交军机处记名，遇有总兵缺出，请旨简放。屈得茂、龚继昌、石高明、魏玉彩、周家良，均请免补游击，以参将尽先补用、并加副将衔。张宜道、刘高发，均请免补游击，以参将尽先补用。

花翎即选知府成定康、候选内阁中书吴绍烈、蓝翎同知衔即选知县谢兰阶、选用知县陈定箴等四员，带队冲坚，成定康请赏加道衔。吴绍烈请以直隶州知州不论双单月遇缺即选。谢兰阶、陈宝箴均请免补本班，以直隶州知州留于安徽补用。同知衔江西即补知县易鼎臣，蓝翎即选县丞唐丁山，带队打仗出力。易鼎臣请赏给五品封典，并赏戴蓝翎。唐丁山请免选本班，以知县于安徽补用。

花翎都司陈柏贵、李逢祥，蓝翎都司衔守备彭莫华，蓝翎守备唐本有、王学开、蒋怀清，蓝翎千总苏元章、韩孝忠、唐启昭，蓝翎把总刘建业等十员，带队打仗出力。陈柏贵、李逢祥，均请免补都司，以游击尽先补用，并加参将衔。彭英华、唐本有、王学开、蒋怀清，请免补守备，以都司尽先补用，并赏换花翎。苏元章、韩孝忠、席启昭，均请免补守备，以都司尽先补用。刘建业请免补千总，以守备尽先补用。

花翎副将衔参将童有春，打仗出力，请以副将尽先补用。花翎参将衔游击王仁安，花翎游击王逢章、胡绍春、唐三友、谢先植、乐显煌、王玉德，蓝翎游击刘景厚等八员，带队打仗出力，均请免补游击，以参将尽先补用。王仁安并加副将衔。蓝翎游击唐义勇、宋明珠、向国清等三员，打仗出力，均请赏换花翎。花翎都司陈双林、欧益富、华吉祥、罗秋云、夏洪福，蓝翎都司席启星、张得柒、胡光晋、张文发、黄定有、刘仕旺、潘祖双、蒋连升等十三员，打仗出力，均请免补都司，以游击尽先补用。花翎都司衔守备潘东武，蓝翎都司衔守备邓祖兴、池中和、王明亮、欧朝顺、文光前、廖功翰、柏炉成、伍钟秀、曹正祥、蒋得胜等十一弁，打仗出力，均请免补守备，以都司尽先补用。邓祖兴、池中和、王明亮、欧朝顺，并加游击衔。蓝翎守备周基芳、刘得发、汤连升、易光辉、胡顺升、钟鱼化、左荣华、陶正玉、萧玉恒、何连升、李贵山、蒋春旺、蔡锡厚、蒋仲春、张元荣、全得亮、桂冠群、王作梁、王得友、胡枪元、唐修吾等二十一弁，打仗出力，均请免补守备，以都司尽先补用。蓝翎守备衔千总王德贵、唐启大、胡兰芳、李华贵、唐湘辉、黄启亮、荣光贵、彭维发、欧仕藻、王太东、张君栋、易景云等十二弁，打仗出力，均请免补千总，以守备尽先补用，加都司衔。唐湘辉、黄启亮并赏换花翎。蓝翎千总刘其昌、谈心田、陆海涵、周芝星等四弁，打仗出力，均请免补千总，以守备尽先补用。蓝翎守备衔千总谢国琛、张国仁，蓝翎千总苏元春、蒋太稀、张玉魁、张吉庆、王世荣、张生文、蒋飞雄、黄胜得、刘炳兰、王仁孝、刘得发、胡应端、唐生材、桂长春、龙其魁、蒋建山、伍可锦、刘大谟、孔宏发、赵桢祥、丁兰发、陈彰亭、蒋祥桢，千总朱荣贵、王贵得、龚天元、戴高宏、罗朝迎、刘明胜、蒋得标等三十二弁，打仗出力，均请免补千总，以守备尽先补用。谢国琛、张国仁并加都司衔。

蓝翎州同衔江西即补知县石焕章，蓝翎即选训导唐家桐，蓝翎即选布政司理问陈金甲，蓝翎五品衔选用训导后即用知县边寿山等四员，打仗出力，均请赏加同知衔。蓝翎盐提举衔浙江即补府经历蓝采章，即选训导黄景宪，蓝翎即选从九品钱蔚文、易泽洪、席唐悌，选用从九品金麟、蓝翎即选从九品蔡思金，蓝翎从九品衔钱南金，即选从九品王耀荣等九员，打仗出力。蓝采章请免补本班，以知县仍留浙江补用。黄景宪请赏加国子监学正衔。钱蔚文、易泽洪、席唐悌、金麟请免选本班，以县丞遇缺即选。金麟并赏戴蓝翎。蔡思金请赏加五品衔。钱南金、王耀荣均请以从九品不论双单月遇缺即选。

蓝翎把总唐大庚、刘兴佳、朱贵华、潘世和、胡德魁、刘庚焕、唐茂山等七弁，打仗出力，均请免补把总、以千总尽先拔补，并加守备衔。把总于文德、沈贵发、戴世福、金光裕、王嘉宾等五弁，打仗出力，均请免补把总，以千总尽先拔补，并赏戴蓝翎。外委钟龙光、杜华昌、瞿开榜、李生玉、李玉林、唐德凤、李德发、彭良珠、黄永桢、冯学功，军功荣维善、魏占元、唐昭湖、周芝山、张顺发、唐大光、黄元果、夏禹连、蒋占胜、蒋茂春、唐信良等十一弁，打仗出力，均请免补外委，以把总尽先拔补，并赏戴蓝翎。军功龙祥亮、文忠林、成时偕、黄中和、邓明光、邓昌林、唐月桂、张生多、杨辛发等九名，打仗出力，均请以外委尽先拔补，并赏戴蓝翎。把总唐玉龙、苏德高、彭有德、吴兴淮，即选县丞邹凤冈，即选从九品蒋普霖、蓝廷爱，监生胡益沅，从九品衔谢遇苏，外委陈星焕、杨玉山、雷风发、刘宗宽、朱霭林、熊光彩、伍茂林、黄德魁、于茂元、张福盛、余茂禧、刘月华，军功余文友、赖肇武、吴金旺、吴得胜、胡有元、苏和顺、张吉安、邓建忠、张友三等三十员弁，打仗出力，均请赏戴蓝翎。蓝翎把总王政德、邓修德、谢仁礼、黄仲八、袁彦和、熊守锦、艾子龙、周宗贵、邓荣华、唐占元、赖克升、席世德、雷占文、张养伦、宋北云、张得顺、刘福兴、樊忠平、唐庆云、周云龙、周绍发、唐本浩、吉礼圣、陈光裕、夏绍裕、卿朝珠、宋宗贵、黄松生、易有贵、蒋子荣、谷冬发、刘光龙、黎光学、盘加品、郑连魁，把总宋有福、刘文告、符吉升、唐廷钿、伍春贵、邓奇云、杜春和、欧文三、杜志茂、宗品光、陈光大、张有兴、管恩曾、文占春、蒋福胜、李光林、李春德，蓝翎外委席启庚、席世长、文魁山、陈得龙、谢宝树、刘锡福、邓五才、熊智能、欧飞林、黄凤成、蒋天成、江达明、屈凌云、唐春光等六十六弁，打仗出力，均请免补把总，以千总尽先拔补。

269．皖南北两岸肃清折九月二十七日

奏为官军驱贼出境，皖南北两岸肃清，恭折驰陈，仰祈圣鉴事。

窃自鄂贼围扑英山，皖军战守逾月，经乔松年节次奏报；浙贼并犯徽州，各军截剿屡胜，亦经臣于八月二十七日奏报在案。方湖北发、捻大股由麻城入罗田，势渐东下。六安守将蒋凝学率队进剿，兵次金家铺，立营甫定，为贼所困，我军伺隙一击败之。贼乃转趋英山，图袭县城。蒋凝学裹粮驰援，又却之，城池遂以得完。厥后蕲水另股之贼，罗田续至之贼，英山受创之贼，愈聚愈众，环布长围，日逼城垒，粮运文报，一时俱绝。蒋凝学忍饥誓众，屡战获胜。先后俘斩解散者以数千计。贼知不可复逞，于九月初间悉数退窜楚境。适英翰、郭宝昌击败霍山之贼，由六安以达英山，蒋凝学奉湖、广督臣之檄，亦即由英山赴援罗田。而贼之遍扰蕲水，蕲州、广济、黄梅者，正入太湖西境，闻刘连捷、朱南桂等军已抵太湖，遂悉数退窜鄂疆。此皖北暂就肃清之情形也。

贼之由浙入皖，而延扰徽郡者，易开俊迎击于山阳坑、六军领、胡须岭等处，唐义训、金国琛截击于豹岭、佛岭、黄备、镇口等处。臣前疏业已详陈。贼自镇口一败，死者降者散者弃老弱辎重而遁者十之六七。唐义训虑余贼尚图铤走，率所部驰至草市遏之，金国琛亦要截于小溪，贼乃逾歙领而逸。唐义训令左俊逸出连岭、王华云出白漈岭，宋光隆出马金岭，跟踪追剿，仍自将两队以继各军之后。贼闻徽军出岭，足不停止，急走遂安，窜入章村、郭村一带。左俊逸、王华云、宋光隆追及郭村，斩三百余级，解去千余人。金国琛亦自小溪逐贼而来，贼横窜马石桥，出丰口小路，陷开化、建华埠。据报漏逸而西者不过数千。此皖南全境肃清之情形也。

臣查十年以来，安徽南北两岸，受祸最烈，今幸仰仗天威，全皖粗安，孑黎渐有还归之望。然湖北之贼，尚趋重于蕲水、广济等县，臣方添调各军，扼堵太湖、潜山、宿松、英、霍等处，是皖北目前之肃清未可深恃也。皖南之贼，窜入江西，节节皆有重兵，余匪当窜楚、粤，不能复扰皖境。所有皖南诸军，如易开俊、唐义训、刘松山、金国琛等防剿多年，艰苦备尝，应即吁恳恩施，以昭激劝。

提督衔安徽寿春镇总兵易开俊，可否交军机处记名，遇有提督缺出，请旨简放。署安徽皖南镇总兵唐义训，可否开复革职留任处分，并简补皖南镇实缺。提督衔记名总兵刘松山，可否简放实缺，并给予一品封典。前布政使衔湖北安襄郧道降补同知金国琛，可否先行开复道员原官。其余出力员弁，可否汇入击退窜贼各案内，容臣开单奏保，均出皇上鸿施。所有官军驱剿窜贼，皖境肃清缘由，谨会同督办江西皖南军务陕甘督臣杨岳斌、安徽抚臣乔松年，由驿五百里具奏，伏乞皇太后、皇上圣鉴训示。谨奏。

270．报销皖省抵征折九月二十七日

奏为皖省改办抵征，汇报收解简明总数，恭折仰祈圣鉴事。

窃安徽与湖北连界，自楚师入皖，迭复郡邑，各州县支应兵差，款项无出，每立公局，按亩捐钱，以绅士经理其事，民捐民办，从不报销。日久弊生，县官不能过问，绅士亦互争利权，征求无度，百姓苦之。咸丰十一年八月，安庆省城克复，臣国藩督同司道，出示停止亩捐，稍苏民困。旋因募兵增饷，大举东征，势不能不重累闾阎，再筹经费。第以兵革之后，册档全失，丁漕混淆，遽征钱漕，竟无下手之处。当经善后总局议以亩捐之法，参用正供之意，查明各处熟田，按亩输钱四百文，给予县印串票，以抵正赋，名曰抵征。一切收解动用，官为报销，兼设绅局，襄办清查粮亩，仍不得稍侵利权，于同治二年二月详办在案。当时初易亩捐而为抵征，取之有制，民无重征之虑，操之自上，绅无侵蚀之权。行之二年，百姓既欣然乐从，军饷大有裨益。惟抵征虽与正供无异，而未分款目，难入奏销。且查亩略有头绪，即宜仍还旧章。本年军事大定，臣国藩又于春间札饬一律开办丁漕，以复旧制。所有同治元、二两年安徽各州县收述抵征项下银米钱三款，自应专案作正报销，计银一两，作钱一千四百文核算。凡拨解司库者，银钱并计，共钱三十二万一千三百二十九串零，应由藩司报销。凡拨充粮台军饷者，银钱并计，共钱六十二万三百二十六串，米九千四百五十石，应由粮台报销。凡拨归善后局者，银钱并计，共钱七千八百串，合之地方州县供应兵差，均归军需造册，并入藩司衙门报销。据藩、臬两司会详请奏前来。

臣等查安徽办理抵征，系臣国藩与前抚臣李续宜先后会商，其时议定由李续宜主稿会奏。厥后李续宜患病丁忧，久未销假旋皖，而唐义训任内，日在危险之中，亦未出奏。以皖省抵征系由督署始终主持，自应由臣国藩具奏梗概，仍饬布政司查明各属实征已解各款造册，由臣松年咨部查核。其三年以后开办丁漕，亦由臣松年届时奏销。所有皖省改办抵征两年，收解简明总数，理合会折具奏，伏乞皇太后、皇上圣鉴训示。谨奏。

271．附录廷寄　广东本年应解京饷及粤海关欠解银不得截留其援皖厘金七成内准留四成地丁银一半并盐课帑息银准暂挪用以充地方防剿军实九月二十八日

同治三年九月二十八日，准兵部火票递到议政王军机大臣字寄——

钦差大臣协办大学士两江总督一等侯曾国藩、两广总督毛鸿宾、署广东巡抚郭嵩焘：

同治三年九月二十二日奉上谕：

前据毛鸿宾奏，广东防务吃紧，请将本年未解京饷全数截留，当交户部速议具奏。兹据户部奏遵旨议复一折。广东本年京饷共尚欠银四十三万五千两，曾谕毛鸿宾限于年内解齐。此项关系年内放款需用，至为紧要，惟念该省东西两路防剿吃紧，添兵募勇需饷浩繁，着照该部所请，准将该省欠解一半地丁银二万五千两，盐课帑息银十六万两，暂时截留，一俟军务稍松，即行补解。其粤海关欠解银二十五万两，仍着毛鸿宾懔遵前旨，限于年内全数解京。此系朝廷俯念地方紧要，故为此暂行移缓就急之举。该督务将欠解关税银两迅速依限报解，以供支放，毋少迟延。至广东厘捐原议以七成协解江、皖，三成留备本省。曾国藩屡以此项厘金为非所应得之款，形诸章奏不啻再三。嗣因江宁克复，复行奏请停止，当以江、皖饷源未裕，仍令照旧办理。此时广东防剿吃重，着于前项协解江、皖之七成厘捐银内，准该督抚再酌留四成，以备粤省防剿之用。毛鸿宾、郭嵩焘惟当撙节动用，以充军实，毋少冒滥。将此由五百里各谕令知之。钦此。

遵旨寄信前来。

人名索引

二画

丁　杰

丁　卓

丁三发

丁义方

丁义杨

丁广才

丁长林

丁长连

丁日健

丁玉信

丁世坤

丁世章

丁发和

丁自成

丁全才

丁兆福

丁守正

丁体元

丁应升

丁启贵

丁顶发

丁泗宾

丁定中

丁学有

丁绍德

丁春和

丁荣华

丁贵发

丁映斗

丁冠军

丁统恺

丁得胜

丁新和

丁道裕

丁瑞珍

丁源和

丁福寿

丁鹤年

丁鹤龄

卜先兆

卜发隆

三画

于开林

于文德

于茂元

于青云

于鼎元

于清元

于清盛

于燮兰

万　春

万　泰

万九思

万开科

万化林

万长发

万友胜

万仪凤

万永熙

万邦喜

万年青

万在中

万存太

万有胜

万如云

万克昌

万杏林

万时雨

万迎福

万启深

万昌喜

万承先

万承谟

万承恩

万胜歧

万彩凤

万翔凤

万登高

万福泰

广　仁

马　沛

马万远

马文梦

马文彪

马本良

马在善

马在德

马有元

马连升

马志俊

马声南

马步瀛

马其昶

马昌仪

马和轩

马金标

马荣合

马树华

马顺贵

马星杨

马胜泰

马胜清

马彦华

马振鸾

马焕文

马焕南

马期志

马朝龙

马裕衡

马献图

马新贻

马福成

马福林

马登富

马镇亭

马德胜

马融和

马翼元

四画

王　吉

王　舟

王　庆

王　沐

王　宗

王　春

王　拯

王　俊

王　泰

王　桢

王　溁

王　禄

王　镕

王　儒

王　襄

王　藻

王九和

王九洪

王九皋

王之沛

王三星

王三清

王三锡

王大刚

王大贵

王大洪

王才秀

王万发

王万铭

王上国

王上德

王小富

王义元

王义发

王开发

王开典

王开琳

王云发

王云华

王长发

王长青

王长春

王太东

王太发

王友发

王友胜

王友祥

王见发

王仁安

王仁孝

王仁和

王仁祥

王月升

王月亮

王凤升

王凤池

王凤岐

王文臣

王文明

王文海

王文瑞

王心维

王玉良

王玉贵

王玉德

王玉藻

王正礼

王正吉

王正兴

王正荣

王正清

王正德

王本实

王本福

王可陞

王龙云

王世荣

王世暄

王仕益

王必胜

王永胜

王永桂

王远盘

王永章

王永棉

王永福

王训成

王训甬

王邦俊

王有才

王有升

王有如

王有明

王有龄

王百顺

王协吉

王贞高

王光华

王光济

王光烈

王光清

王光辉

王光福

王先信

王廷干

王廷用

王廷贵

王廷选

王廷瑞

王廷槐

王廷澍

王廷耀

王合仪

王兆祥

王庆廷

王庆保

王庆奎

王亦彭

王江旺

王汝成

王汝锡

王进德

王远兴

王远来

王远和

王声发

王克应

王克武

王更发

王来喜

王来锦

王呈义

王佐才

王佐朝

王作宾

王作梁

王秀秉

王应兰

王应兴

王应均

王怀安

王泗采

王宏本

王启全

王启发

王启祥

王良俊

王其武

王茂兰

王茂盛

王国兴

王国泰

王国富

王明和

王明胜

王明亮

王明普

王明弼

王明德

王秉金

王佩琼

王金山

王金泉

王金奎

王学升

王学懋

王宗文

王定评

王定国

王定胜

王建勋

王承业

王承浩

王承庥

王绍义

王春华

王春贵

王荣书

王荣彪

王南山

王南宾

王威远

王思开

王思祥

王思清

王思道

王思耀

王贻忠

王映泰

王贵得

王品高

王保元

王香倬

王香萼

王俊作

王俊南

王俊桃

王俊隆

王俊藩

王衍庆

王衍畴

王炳信

王冠启

王洪顺

王洪恩

王宪成

王祖益

王祖福

王袁德

王桂林

王振兴

王烈杨

王恩

王逢章

王盈万

王高照

王祥和

王继龙

王萃云

王盛德

王敬德

王接宗

王崧龄

王得才

王得元

王得友

王得志

王得和

王得胜

王得祥

王焕章

王清河

王清波

王清泉

王鸿庭

王鸿年

王裕林

王裕春

王襄

王朝应

王复修

王靖保

王道达

王瑞茂

王瑞祥

王锦文

王新发

王福交

王福庆

王福周

王福斋

王福彬

王登云

王履谦

王嘉勇

王嘉宾

王嘉隆

王毓仁

王德青

王德昭

王德贵

王德彪

王德榜

王耀廷

王耀先

王耀荣

王懋斌

王懋勋

开铁三

韦　彪

韦长贵

韦庆元

韦志俊

云从龙

尤　曙

尤光应

尤耕金

戈　枟

戈　登

历方森

历金钟

车必胜

冈沨川

毛　贤

毛小湖

毛友胜

毛文沛

毛有铭

毛安那

毛秉钧

毛宗翰

毛昶熙

毛晓明

毛鸿宾

从会云

从朝佩

凤万友

凤万有

凤富林

乌勒兴阿

乌勒喜布

文　异

文　俊

文　祥

文　锜

文　煜

文九和

文大合

文万春

文开典

文长春

文日开

文玉华

文占春

文占魁

文仕鉴

文永发

文在南

文在策

文成学

文如盛

文华国

文光禄

文守广

文良凤

文国宾

文明迪

文忠支

文忠林

文金声

文定元

文得喜

文隆焕

文梁官

文魁山

方　珽

方　霖

方万明

方义盛

方云藻

方长胜

方玉堂

方功万

方功桃

方东山

方必胜

方成宗

方传书

方宇和

方佑廷

方茂春

方林友

方知仁

方国义

方金钟

方金盘

方振起

方海宗

方骏谟

方得胜

方朝望

方惠林

方谟勋

方鉴明

方德兴

计汝霖

尹　元

尹大胜

尹友仁

尹友发

尹文蔚

尹玉春

尹加兰

尹华魁

尹安邦

尹作宾

尹良举

尹茂才

尹忠仁

尹金山

尹贵华

尹彩凤

尹益德

尹祥发

尹祥泰

尹善廷

尹登武

尹聘山

巴杨阿

邓士波

邓大进

邓大林

邓开榜

邓友仁

邓友松

邓云贵

邓仁堃

邓凤林

邓文炳

邓玉祥

邓节忠

邓正采

邓龙钹

邓东萼

邓世佑

邓训诰

邓吉山

邓在仁

邓在达

邓在初

邓有才

邓有文

邓有湖

邓有蕃

邓奇云

邓如意

邓光晋

邓光明

邓华山

邓伍才

邓伦益

邓秀金

邓应才

邓启胜

邓良全

邓良伟

邓良贵

邓茂武

邓其胜

邓青云

邓国才

邓明光

邓明助

邓明德

邓昌芝

邓昌林

邓季康

邓依润

邓泽贵

邓建一

邓建忠

邓荣华

邓荣佳

邓贵二

邓贵林

邓修德

邓胜才

邓祖兴

邓泰福

邓树滋

邓树勋

邓起贵

邓桂芳

邓家茂

邓家瑞

邓祥云

邓得发

邓添祥

邓敬财

邓道生

邓善化

邓善企

邓善实

邓善居

邓善美

邓善银

邓善调

邓善道

邓善葵

邓善鉴

邓善端

邓善燮

邓善耀

邓裕和

邓瑞照

邓新彬

邓新维

邓新梁

孔广标

孔长松

孔长胜

孔友胜

孔庆禄

孔宏发

孔昭良

孔昭赓

孔宽发

孔宪林

孔得胜

孔裕恒

孔献章

毋心慰

五画

玉　亮

甘开元

甘本恕

甘世昌

甘应槐

甘宏太

甘绍先

甘南芝

甘星平

甘得胜

甘瑞年

艾子龙

艾正福

艾林泗

艾高升

左　浩

左士元

左正贵

左名赋

左志富

左茂中

左明升

左昌志

左金发

左宗棠

左荣华

左俊逸

左辉琼

左锦云

左福兴

石大洪

石万秀

石子城

石天元

石元富

石仁河

石文龙

石文盛

石玉山

石永鳌

石权中

石克兰

石达开

石光隆

石光耀

石名杨

石宏保

石含玉

石国宗

石昌顺

石昌猷

石明贵

石效开

石洪贵

石逊柏

石振甲

石高明

石得玉

石焕章

石清吉

龙之祥

龙士元

龙万启

龙万明

龙开宗

龙云和

龙太胜

龙友胜

龙中榜

龙以忠

龙玉书

龙玉堂

龙正合

龙永茂

龙有贵

龙有胜

龙有亮

龙成元

龙任成

龙廷弼

龙兆霖

龙启廷

龙其魁

龙泗海

龙治平

龙承益

龙春和

龙顺开

龙胜才

龙洪贵

龙祖卿

龙桂林

龙恩植

龙恩煦

龙海云

龙祥亮

龙培举

龙盛福

龙得才

龙得胜

龙清垣

龙藻琦

厉昌官

卢大忠

卢长任

卢友胜

卢文秀

卢占保

卢光德

卢廷恩

卢茂林

卢青高

卢尚元

卢明善

卢明富

卢宗清

卢春和

卢荣珍

卢荣忠

卢荣海

卢宪章

卢祥升

卢得胜

卢维翰

卢福良

帅建勋

申元盛

申仁才

申有高

申荣友

申逢贵

申道发

申德盛

田　成

田　芬

田　茂

田天禄

田玉友

田在田

田兆泰

田庆邦

田兴发

田怀玉

田茂华

田忠立

田具贵

田学玉

田宗玉

田荣显

田荣亮

田洪金

田泰山

田得胜

叶　适

叶　球

叶大鹏

叶长荣

叶介兴

叶文藻

叶为贵

叶玉贵

叶正才

叶正春

叶正信

叶本芝

叶世文

叶占春

叶立初

叶必信

叶兰芬

叶永有

叶芸来

叶连森

叶昌隆

叶忠信

叶得胜

叶焕唐

叶楚胜

闪连升

冉正朝

冉贞谟

史大兴

史松景

史宗兴

史官胜

白齐文

白松林

白登元

包明典

包家丞

包得胜

乐显煌

乐家成

乐得全

邝长发

邝双发

邝正生

兰金波

冯　标

冯　星

冯士元

冯大胜

冯万年

冯子材

冯元霔

冯友元

冯文庵

冯圣传

冯永庆

冯加荣

冯邦桷

冯邦棅

冯吉祥

冯有翼

冯光顺

冯名梁

冯守典

冯志沂

冯声茂

冯连胜

冯国胜

冯明志

冯明高

冯明祥

冯学功

冯层云

冯春轩

冯点魁

冯贵林

冯既明

冯润森

冯辅廷

冯盛泰

冯盛德

冯得友

冯得胜

冯清高

冯朝升

冯瑞云

冯蓉光

冯新庆

冯福胜

冯德华

宁开年

宁世杰

宁世忠

宁定坤

宁徽英

皮开荣

皮祖锡

边寿山

边晓堂

六画

邢文星

邢成友

邢进宁

邢春第

邢得胜

权以达

权以钊

权以类

权可义

托克托本

百　龄

成大吉

成广道

成天麒

成元吉

成云升

成东昂

成仪泰

成永清

成发翔

成光志

成光辉

成兴国

成志□（原文此处为方框）

成时偕

成良茂

成良益

成青云

成定康

成恒林

成得胜

成朝安

成楚胜

成新发

匡良杞

匡定华

匡贵凤

毕正保

毕金科

毕培贞

毕德意

吕万禄

吕光望

吕继春

吕赞廷

曲占魁

朱　兰

朱　椿

朱士达

朱万书

朱万隆

朱义胜

朱开银

朱天祥

朱元兴

朱元喜

朱云章

朱长庆

朱长胜

朱友德

朱日升

朱丹桂

朱仁溥

朱凤点

朱文光

朱文蔚

朱玉林

朱正福

朱世英

朱占兴

朱占学

朱占彪

朱四安

朱永伦

朱发祥

朱吉玉

朱式云

朱有升

朱有成

朱有胜

朱存义

朱成松

朱成贵

朱达彪

朱光华

朱光美

朱光隆

朱先益

朱名正

朱全义

朱兴邦

朱兴隆

朱衣客

朱守谟

朱安国

朱连升

朱连甲

朱连泗

朱呈祥

朱作仁

朱位佳

朱秀今

朱启楠

朱青云

朱英珓

朱林桂

朱卓群

朱贤来

朱明杨

朱明理

朱尚书

朱佳忠

朱佩芬

朱河清

朱定辉

朱春平

朱春志

朱春复

朱荣贵

朱荣首

朱南桂

朱炳乾

朱贵华

朱映辉

朱品隆

朱炳昌

朱胜朝

朱庭柏

朱庭富

朱恒云

朱洪章

朱祖昌

朱桂林

朱振武

朱唐洲

朱家馀

朱家春

朱涟泗

朱祥符

朱辅清

朱得元

朱得亮

朱得富

朱铭章

朱惟堂

朱清裕

朱淮朋

朱淮祥

朱淮森

朱淮潮

朱辉春

朱景山

朱景曾

朱策臣

朱尊贤

朱富荣

朱登朝

朱楚喜

朱福兴

朱福胜

朱懋元

朱霭林

朱耀廷

乔永光

乔松年

乔佳林

华吉祥

华绍喜

华锦田

伍　暄

伍文城

伍正国

伍可锦

伍世宏

伍世耀

伍兴发

伍茂林

伍英才

伍其祥

伍和春

伍金佩

伍春林

伍春贵

伍宾灵

伍维寿

伍维章

伍景运

伍登旺

伍赞林

仲健茂

任　牧

任友升

任有章

任均发

任克顺

任春和

任重光

任得胜

任景震

向　荣

向　溁

向九龄

向大鹏

向友发

向文燕

向世珍

向世昶

向东森

向吉山

向光华

向光福

向兴贵

向志喜

向运开

向佑嘉

向宏胜

向忠国

向柏龄

向显富

向得和

向得胜

伊昌阿

全得亮

危成坤

危福田

多隆阿

邬大年

邬世发

邬定发

邬耀林

包尔固善

庄　德

庆　端

齐启林

羊　寅

羊德亮

刘　发

刘　芳

刘　典

刘　泰

刘　昆

刘　得

刘　瑞

刘　蓉

刘　璈

刘　麟

刘　藻

刘　灏

刘　懿

刘三元

刘士奇

刘士佳

刘士贵

刘于浔

刘大元

刘大友

刘大有

刘大兴

刘大宽

刘大谟

刘大锋

刘万华

刘万明

刘万胜

刘子元

刘子成

刘子贵

刘飞龙

刘开来

刘开胜

刘开榜

刘开瀛

刘元升

刘元会

刘元寿

刘云汉

刘长波

刘长佑

刘长青

刘长春

刘长胜

刘长清

刘长辉

刘长愧

刘友才

刘友林

刘友和

刘友富

刘友德

刘太和

刘太胜

刘日华

刘见广

刘见尧

刘仁元

刘仁兴

刘仁松

刘仁贵

刘升贵

刘升益

刘代生

刘代清

刘从义

刘从贞

刘文告

刘文贵

刘文炳

刘文周

刘文榜

刘方桢

刘双合

刘玉万

刘玉成

刘玉廷

刘玉茂

刘玉典

刘玉金

刘玉春

刘玉胜

刘玉堂

刘正同

刘正兴

刘正顺

刘正端

刘吉五

刘世和

刘世贵

刘本芳

刘占春

刘占鳌

刘仕旺

刘生财

刘立兴

刘立墀

刘兰芳

刘汉昭

刘汉章

刘必龙

刘永成

刘永珍

刘永顺

刘永清

刘永富

刘发连

刘发宗

刘加洪

刘节益

刘有明

刘有富

刘匡成

刘光才

刘光文

刘光龙

刘光兰

刘光尧

刘光回

刘光华

刘光灵

刘光明

刘光顺

刘光清

刘光衢

刘同望

刘先增

刘廷贵

刘华封

刘伟才

刘华明

刘传任

刘传祺

刘伍才

刘伦昱

刘合元

刘庆元

刘庆云

刘庆芝

刘庆庭

刘庆堂

刘兴元

刘兴发

刘兴来

刘兴佳

刘兴荣

刘兴祝

刘兴隆

刘守根

刘安兴

刘寿元

刘志高

刘声杨

刘远习

刘远喜

刘远锦

刘运锠

刘苍盈

刘芳春

刘芳桂

刘克斌

刘来兴

刘孝权

刘孝武

刘连升

刘连贵

刘连捷

刘岐峰

刘仑昆

刘佑三

刘秀礼

刘应胡

刘怀德

刘沣喜

刘宏胜

刘宏亮

刘宏禄

刘良震

刘良儒

刘启学

刘启信

刘启聘

刘青钱

刘其华

刘其昌

刘其贵

刘茂兰

刘茂盛

刘英华

刘武德

刘取仁

刘林秀

刘松山

刘松林

刘贤季

刘贤镇

刘尚银

刘国玉

刘国用

刘国成

刘国珍

刘国顺

刘国俊

刘朋乃

刘明远

刘明珍

刘明胜

刘明高

刘明亮

刘昌英

刘昌杰

刘昌辅

刘忠茂

刘忠诚

刘秉璋

刘制清

刘金山

刘金玉

刘金兰

刘金菊

刘庚焕

刘治琏

刘学珍

刘定三

刘定发

刘定光

刘定国

刘定禄

刘宗宽

刘官方

刘承藻

刘建业

刘绍松

刘绍昆

刘春芳

刘春和

刘奏轩

刘荣华

刘相明

刘相贤

刘树元

刘树章

刘显林

刘星炳

刘星起

刘星耀

刘思恭

刘勋焱

刘顺庆

刘顺隆

刘复志

刘修宇

刘保太

刘信芳

刘俊德

刘炳兰

刘胜虎

刘胜祥

刘恒升

刘美元

刘洪胜

刘宣振

刘祖贤

刘绘藻

刘泰甲

刘泰芳

刘泰财

刘桂先

刘桂林

刘桂珍

刘起鳌

刘致友

刘积连

刘钱江

刘高升

刘高发

刘家升

刘祥胜

刘祥盛

刘能用

刘继贤

刘继高

刘继寅

刘玱琳

刘盛贵

刘盛等

刘盛德

刘盛藻

刘常禄

刘崇德

刘景厚

刘铭传

刘得元

刘得升

刘得发

刘得成

刘得贵

刘得顺

刘得昭

刘得胜

刘焕文

刘焕章

刘焕曙

刘添胜

刘清云

刘清必

刘清和

刘清亮

刘清泰

刘清溪

刘维贤

刘维新

刘裕升

刘裕光

刘联福

刘朝志

刘朝春

刘傅桢

刘道登

刘普成

刘湘南

刘湘麟

刘熙龄

刘锡福

刘锦标

刘腾鸿

刘新富

刘福兴

刘福寿

刘福春

刘福荣

刘福顺

刘福胜

刘肇发

刘嘉裕

刘蔚昌

刘毓楠

刘德川

刘德明

刘德昭

刘德谦

刘履祥

刘翰清

刘燧基

刘懋炘

刘璧友

安占彪

宇汉春

守庆嵩

关玉堂

关则义

江　鸿

江　棪

江大谟

江上立

江上喜

江长庚

江长贵

江历金

江凤贵

江必胜

江达明

江廷富

江自康

江兴廷

江孝络

江孝基

江孝樽

江国兴

江国安

江明远

江忠义

江忠华

江忠珀

江忠荣

江忠勋

江忠倬

江忠原

江忠海

江忠朝

江忠浚

江金贵

江桂发

江福贵

池中和

汤　顺

汤　彪

汤大贤

汤云福

汤中和

汤凤翥

汤正标

汤正重

汤立梧

汤必桂

汤连升

汤鸣盛

汤应直

汤茂胜

汤春禄

汤荣良

汤显成

汤得胜

汤期胜

汤弼廷

汤彝铭

许之瑾

许大景

许万里

许开华

许云发

许太明

许长发

许长春

许长瀛

许文元

许文起

许玉和

许甘意

许正周

许本照

许世祺

许世福

许发藻

许有明

许光仪

许光浩

许廷珍

许廷绶

许华柏

许华章

许伦连

许北镰

许观国

许运海

许步青

许作梅

许英敕

许春和

许保元

许钦典

许钦常

许鼎臣

许高泽

许高深

许高鸿

许萨阿

许景泰

许得太

许得明

许敦馀

许清和

许清敬

许绳祖

许锦堂

祁德发

孙　彪

孙　灏

孙之友

孙士魁

孙大龙

孙大发

孙万青

孙开华

孙开荣

孙开富

孙长云

孙长绂

孙长焯

孙东阳

孙有天

孙地寿

孙如仅

孙衣言

孙兴发

孙汝霖

孙赤成

孙应煃

孙宏连

孙良栋

孙茂发

孙国鼎

孙昌国

孙尚绂

孙金兰

孙树棠

孙钟基

孙俊杰

孙恒钊

孙洪胜

孙洪亮

孙晋梓

孙高望

孙家宏

孙家泰

孙家烺

孙家熔

孙得友

孙得明

孙得意

孙禄连

孙强兵

孙楚柏

孙福成

孙镇南

孙德昌

孙赠祖

阮茂发

阮洪顺

阮洪思

阳龙富

阳东和

阳立体

阳永胜

阳成才

阳传品

阳连升

阳利见

阳茂泰

阳厚荣

阳涂贵

阳积富

阳船山

阳景松

阳楚胜

阳赞廷

纪得云

七画

严正山

严明友

严金森

严定国

严树森

严洪彬

严维新

劳崇光

苏万林

苏元春

苏元章

苏有升

苏有奇

苏伦保

苏孝才

苏克金

苏青顺

苏忠孝

苏和顺

苏定华

苏桂山

苏家成

苏得胜

苏得贵

扶得胜

杜　猷

杜大治

杜上达

杜长春

杜华昌

杜江锦

杜连发

杜连武

杜良臣

杜忠茂

杜定杰

杜宜魁

杜春和

杜贵有

杜逢春

杜联升

杜朝胜

杜嵩龄

杜嘎尔

李　石

李　泽

李　宝

李　栅

李　钧

李　恒

李　莲

李　桢

李　

李　海

李　庸

李　铨

李　福

李　榕

李　熏

李　震

李　镒

李　

李之发

李之标

李三发

李三星

李士来

李大迁

李大林

李大明

李大贵

李大胜

李大鉴

李大鹏

李万友

李万树

李万和

李万明

李万荣

李万春

李万顺

李万潮

李上华

李义连

李义轩

李义胜

李义泰

李开方

李开悦

李开初

李开强

李元吉

李元茂

李元实

李元科

李元度

李元霈

李云白

李云桂

李云祥

李云禧

李云霖

李云麟

李长太

李长华

李长香

李长胜

李长清

李长靖

李中和

李升发

李仁元

李仁寿

李仁典

李仁美

李仁福

李化鹏

李公保

李凤友

李文标

李文忠

李文品

李文益

李文彪

李方时

李计彪

李孔英

李玉田

李玉成

李玉兴

李玉林

李玉忠

李玉南

李玉珍

李玉贵

李玉森

李正元

李正兴

李正林

李正荣

李正隆

李正熙

李正德

李本寿

李本强

李平南

李世贤

李世忠

李世泰

李世清

李占元

李占魁

李业升

李叶名

李甲松

李生玉

李生继

李仕海

李立成

李立德

李汉联

李必元

李记盛

李永发

李永年

李永和

李永清

李发良

李发宗

李发祥

李邦本

李邦仕

李邦达

李吉祥

李式金

李有才

李有华

李有林

李有胜

李有喜

李有福

李成兴

李成林

李成祥

李成谋

李存金

李如胜

李好安

李臣典

李臣荣

李臣章

李光友

李光白

李光奇

李光连

李光林

李光明

李光恩

李光普

李先发

李先得

李任香

李华秀

李华林

李华松

李华贵

李华庭

李华清

李廷忠

李廷彪

李自申

李后贤

李兆寿

李兆南

李守泽

李安均

李安晋

李安桂

李兴云

李兴发

李兴隆

李寿亭

李寿福

李远继

李运清

李运峰

李克友

李甫再

李来喜

李连升

李求升

李步青

李岐龙

李肖高

李秀成

李秀廷

李秀杰

李佑山

李作堂

李作霖

李迎山

李怀兴

李怀扬

李宏云

李宏江

李宏试

李宏珍

李宏宽

李宏银

李宏谟

李良益

李启仁

李启书

李启衍

李际元

李青连

李其尧

李其昌

李其祥

李茂全

李茂坛

李茂青

李茂福

李英才

李杰山

李国发

李国兴

李国珍

李国勋

李国银

李国富

李明伦

李明忠

李明胜

李明新

李明福

李昌文

李昌实

李昌桃

李典发

李昆元

李忠宾

李忠得

李尚德

李岱云

李金山

李金玉

李金成

李金洲

李金信

李金堂

李金榜

李金馥

李法训

李学文

李学武

李宝贤

李宗长

李宗伦

李宗志

李宗诰

李宗济

李宗纯

李宗海

李宗嗣

李宗潮

李定元

李定邦

李定明

李定雄

李官胜

李承先

李承善

李绍勋

李帮达

李春开

李春生

李春发

李春阳

李春华

李春连

李春浩

李春森

李春蓉

李春霆

李春德

李荣才

李荣臣

李荣华

李荣春

李荣贵

李荣富

李荫轩

李兹骥

李相辅

李树松

李树屏

李树森

李树霖

李致和

李思孝

李显发

李显章

李贵山

李贵龙

李贵臣

李星焕

李科达

李香九

李复胜

李修梅

李胜云

李胜庭

李恒发

李恒芳

李恒高

李美玉

李前录

李前福

李洪胜

李济清

李祖文

李祖吉

李祖典

李祖祥

李祚久

李祚恭

李泰山

李泰国

李桂林

李桂秋

李振名

李彩春

李逢春

李逢祥

李高明

李高宗

李高昆

李高墉

李润森

李鸿先

李鸿宾

李鸿章

李鸿裔

李鸿萼

李梦庚

李梦松

李盛华

李雪堂

李辅庭

李崇绚

李清义

李渌霖

李隆兴

李隆福

李隆藻

李续宜

李朝林

李朝斌

李朝福

李喜溢

李森泰

李景韩

李遇春

李集贤

李复盛

李尊宦

李道连

李道佃

李道昂

李道郢

李道常

李谦吉

李楚玉

李楚秀

李楚宗

李楚胜

李楚高

李献贵

李辑五

李熙瑞

李锡广

李锡贵

李腾芳

李新发

李新明

李新益

李新德

李源贵

李福初

李福林

李福昌

李福春

李福祥

李福盛

李福喜

李登选

李登宣

李登梯

李殿元

李德元

李德发

李德泰

李魁连

李鹤章

李遵植

李赞勋

李曙堂

李霞龄

李馨华

李耀庭

李耀南

李麟定

李瀛芳

杨　升

杨　忠

杨　绂

杨　

杨　憼

杨　镛

杨之盛

杨三才

杨干胜

杨万太

杨万里

杨万林

杨万和

杨万春

杨义贵

杨义森

杨广仁

杨天顺

杨开易

杨开春

杨云彪

杨太元

杨长春

杨长胜

杨友胜

杨友益

杨文元

杨文发

杨文明

杨文清

杨文渊

杨玉山

杨玉龙

杨玉贤

杨玉贵

杨玉堂

杨正白

杨正华

杨正兴

杨正林

杨正松

杨正清

杨正喜

杨正彪

杨本贤

杨龙彪

杨东亮

杨世寿

杨世春

杨世贵

杨世琯

杨四枝

杨占魁

杨占鳌

杨兰桂

杨永杰

杨永诰

杨永泰

杨永豫

杨必胜

杨必魁

杨发贵

杨发桂

杨廷英

杨廷栋

杨廷辉

杨在贵

杨西平

杨达官

杨如春

杨有元

杨光荣

杨光保

杨光乾

杨光照

杨光清

杨光裕

杨同发

杨传清

杨华桂

杨先都

杨伦祚

杨兆文

杨兆臣

杨兆琛

杨交泰

杨兴连

杨安邦

杨安尚

杨寿春

杨芳林

杨芳周

杨志开

杨志友

杨吞发

杨甫宜

杨克友

杨孝东

杨连顺

杨佐臣

杨佑生

杨辛发

杨应芳

杨宏文

杨宏发

杨宏胜

杨启立

杨启信

杨启益

杨英清

杨茂祚

杨拔章

杨松林

杨秉钧

杨和顺

杨岳斌

杨金彪

杨金鳌

杨国才

杨国佑

杨国顺

杨国祥

杨国富

杨国斌

杨昌义

杨昌全

杨昌发

杨昌喜

杨昌濬

杨明山

杨明发

杨明光

杨明学

杨明贵

杨明富

杨明德

杨泽云

杨宝玉

杨承恩

杨承露

杨经芝

杨绍德

杨春山

杨春开

杨春生

杨春贵

杨春福

杨荣炳

杨荣贵

杨复兴

杨复成

杨厚德

杨显明

杨星恒

杨贵明

杨贵彪

杨贵德

杨胜有

杨胜翰

杨庭彪

杨洪山

杨洪元

杨洪胜

杨洪彪

杨祖志

杨载生

杨根家

杨鼎勋

杨钾南

杨高明

杨高彩

杨家祥

杨通友

杨通纯

杨通接

杨继高

杨能宏

杨辅清

杨得上

杨得友

杨得升

杨得华

杨得和

杨得盛

杨盖宗

杨清波

杨清香

杨维庆

杨维胜

杨朝元

杨朝林

杨朝荣

杨朝祖

杨朝富

杨喜贵

杨雄清

杨遇春

杨尊晋

杨道南

杨渭源

杨瑞堂

杨楚达

杨辉联

杨锦春

杨锦斌

杨锦福

杨魁顺

杨鹏飞

杨新元

杨新顺

杨源昌

杨福胜

杨韶九

杨德元

杨德安

杨德忠

杨德和

杨德春

杨德珍

杨豫成

杨激云

杨懋林

杨浚川

克九儿

连　美

吴　棠

吴之彦

吴才保

吴大训

吴大宪

吴乃武

吴万祥

吴万程

吴义铭

吴丰藻

吴元胜

吴元炳

吴天信

吴云集

吴云德

吴长魁

吴长馨

吴太和

吴友贵

吴中英

吴友德

吴文托

吴文祥

吴文瑞

吴允升

吴书敬

吴玉林

吴玉高

吴玉堂

吴正来

吴正春

吴正荣

吴占春

吴世洲

吴世卿

吴东贤

吴立信

吴兰芳

吴必选

吴守胜

吴永济

吴永龄

吴发胜

吴有义

吴有玉

吴有贵

吴有胜

吴有得

吴如孝

吴师道

吴廷有

吴廷贵

吴先怀

吴华炳

吴华彩

吴次汉

吴兴淮

吴阳明

吴寿昌

吴进安

吴运佳

吴连会

吴良佑

吴启元

吴启英

吴启顺

吴其胜

吴坤修

吴直三

吴明忠

吴忠全

吴金旺

吴学元

吴宝三

吴宝臣

吴宗国

吴定才

吴定邦

吴定华

吴孟前

吴绍烈

吴建廷

吴春林

吴春美

吴荣贵

吴南裕

吴奎五

吴型

吴贵陵

吴品秀

吴思瑾

吴思赞

吴信厚

吴保祥

吴修森

吴胜祥

吴炳升

吴效英

吴洪贵

吴容光

吴祖喜

吴贺阊

吴振城

吴桂枝

吴钰太

吴家贤

吴家榜

吴松基

吴得光

吴得发

吴得金

吴得标

吴得荣

吴得贵

吴得胜

吴得信

吴得洪

吴得恺

吴焕璋

吴添宝

吴添禄

吴隆海

吴绪纯

吴敬焜

吴朝胜

吴景贵

吴道盛

吴锦元

吴锡炳

吴煌生

吴腾高

吴新宝

吴福永

吴慕澄

吴嘉宾

吴毓芳

吴德标

吴德贵

吴鹤卿

吴赞诚

旷东和

邱会源

邱明泰

邱季宏

邱受德

邱洪春

邱得胜

邱得福

邱清明

何　玉

何　琮

何　璟（小宋）

何开甲

何开第

何天锡

何元成

何元贵

何云胜

何云祥

何友富

何文才

何文俊

何文隆

何双林

何双桂

何玉升

何玉田

何玉贵

何玉峰

何玉骧

何占魁

何田玉

何必胜

何邦达

何光来

何先得

何廷凤

何廷谦

何兆元

何多福

何庆祥

何连升

何连贵

何呈祥

何鸣高

何应达

何应祺

何沅艺

何宏发

何宏绂

何启山

何启华

何奉璋

何茂德

何奇有

何国清

何明亮

何秉升

何作霖

何绍彩

何荣贵

何拱辰

何砚田

何品端

何复茂

何胜必

何胜发

何泰麟

何桂珍

何望高

何得光

何得明

何得贵

何得胜

何朝明

何辉南

何道烈

何登士

何锡龄

何福全

何福廷

何德才

何德芳

何德胜

何耀章

余　庆

余　福

余之友

余万胜

余长庚

余长胜

余中杨

余文友

余正友

余正彪

余占魁

余必才

余加寿

余西瑶

余有清

余进德

余志和

余连升

余茂喜

余国敏

余宗成

余宗海

余宗禄

余泗明

余春隆

余复胜

余洪亮

余泰泗

余祥麟

余骏才

余得云

余得江

余朝典

余登云

余锦鲲

余翼开

邹之璋

邹万胜

邹仁文

邹凤冈

邹汉明

邹永顺

邹廷赞

邹兴定

邹阳保

邹连升

邹宏发

邹其天

邹奇钦

邹国梁

邹泗钟

邹学镛

邹宝乐

邹宗广

邹定桂

邹荣胜

邹保阳

邹逢源

邹祖书

邹桂麟

邹祥麟

邹能山

邹理泉

邹得胜

邹魁朝

邹德泰

邹翼清

邹馨兰

谷升发

谷双全

谷冬发

谷时和

谷宗桢

谷得胜

冷逢春

汪　杰

汪　鼎

汪　鉴

汪干臣

汪才俊

汪大胜

汪义兴

汪元丰

汪友泗

汪以文

汪玉墀

汪永兴

汪有志

汪有明

汪有胜

汪华国

汪汝本

汪志经

汪作超

汪步鳌

汪迎顺

汪身修

汪启田

汪其林

汪宗牒

汪春才

汪春堂

汪柄政

汪胜贵

汪起云

汪桢祥

汪馀添

汪家成

汪家旺

汪海洋

汪祥胜

汪得元

汪得胜

汪清顺

汪涵秀

汪隆春

汪锦堂

汪新发

汪福元

汪福生

汪福庆

汪福忠

汪福宗

汪潮荣

汪蟠龙

沈　垕

沈大鳌

沈广策

沈子忠

沈开考

沈中湘

沈文星

沈正福

沈可全

沈龙山

沈丽文

沈其贵

沈国英

沈忠心

沈和仁

沈贵发

沈葆桢

沈胜发

沈桂芬

沈鸿宾

沈维庭

沈赓飏

沈誉来

沈福林

沈增年

沈镇湘

沙立田

沙立忠

宋　庆

宋　颐

宋元庆

宋龙贵

宋友元

宋占魁

宋仕三

宋礼从

宋有亮

宋有福

宋如虎

宋光隆

宋廷华

宋先才

宋兆云

宋兴财

宋连升

宋步云

宋启桂

宋其友

宋国永

宋明珠

宋波臣

宋宗贵

宋绍祁

宋春霖

宋济昌

宋高升

宋常有

朱昆冈

宋焕章

宋维明

宋绳祖

宋森衡

宋裕椿

宋楚怀

宋锦春

宋腾芳

宋德兴

张　发

张　成

张　钊

张　芾

张　荫

张　贵

张　泰

张　维

张　琴

张　禄

张　照

张　蕃

张　翰

张　曜

张一鹏

张九林

张三友

张士元

张士适

张大才

张大发

张大志

张大顺

张之万

张万成

张上高

张飞舞

张丰年

张开华

张元友

张元谋

张元盛

张元熊

张云和

张云鹏

张艺林

张长寿

张友三

张友山

张友胜

张中元

张中林

张中炳

张日华

张以星

张化龙

张仁寿

张仁秀

张升让

张尔达

张凤美

张凤朝

张文发

张文光

张文枫

张文和

张文照

张文德

张为生

张书龙

张书绩

张书

张玉龙

张玉田

张玉春

张玉喜

张玉魁

张正和

张正荣

张正纲

张正祥

张正星

张正清

张正藻

张本清

张龙翔

张世发

张世兴

张世喜

张东锡

张占标

张占魁

张叶江

张生文

张生多

张仙芝

张必胜

张汉祥

张永贵

张发兴

张发杨

张发贵

张发桂

张发祥

张吉庆

张吉安

张达贵

张再胜

张成兴

张成珍

张成贵

张有兴

张有厚

张有胜

张至春

张如辉

张光明

张光顺

张光球

张光耀

张先发

张先明

张先奎

张先富

张廷秀

张廷栋

张廷贵

张廷魁

张华贵

张华喜

张兆连

张行澍

张兆鹿

张庆安

张兴开

张兴发

张兴旺

张汝文

张汝梅

张安南

张寿锦

张运兰

张志泉

张志宽

张志富

张志斌

张志喜

张声恒

张芳云

张丽堂

张连升

张连瓒

张时俊

张岐山

张延寿

张秀恒

张佐春

张孚福

张应存

张怀禄

张怀德

张宏大

张宏升

张宏发

张宏胜

张宏得

张宏德

张启基

张启煊

张君栋

张际三

张武第

张其胜

张茂堂

张荣超

张坤能

张松和

张贤贵

张国才

张国仁

张国林

张国顺

张国保

张国祥

张国樑

张昌兴

张昌贵

张昌鹏

张昌藩

张显明

张明进

张明坤

张明顺

张明亮

张明道

张忠祥

张岩二

张岳云

张岳龄

张佩芝

张金元

张金魁

张泽普

张治邦

张学海

张学醇

张宗光

张宗华

张宗灿

张定邦

张定安

张定国

张定泰

张定魁

张宝田

张宝兴

张宝树

张宜敏

张宜道

张诗日

张诗檀

张承前

张绍先

张绍基

张春发

张春华

张春年

张树声

张树藩

张柳川

张品祥

张顺发

张顺合

张顺泰

张顺德

张科柄

张秋林

张钟云

张复胜

张复

张信友

张炳珍

张彩云

张胜发

张胜坤

张胜禄

张美宽

张效忠

张亮基

张恒培

张总愚

张洪贵

张洪胜

张祖寿

张祖恩

张统堂

张泰交

张载春

张载福

张振魁

张都堂

张起凤

张桂作

张恩黻

张高发

张养伦

张润九

张海晏

张家魁

张通胜

张继谋

张曹荣

张辅清

张崇本

张得才

张得华

张得交

张得财

张得贵

张得顺

张得胜

张得柒

张象恒

张清点

张鸿发

张鸿春

张鸿盛

张隆清

张维俊

张落刑

张朝元

张朝进

张朝贵

张喜诺

张景春

张景藩

张遇春

张银志

张集昌

张集馨

张鹏飞

张敦义

张道寿

张善和

张曾贵

张湘华

张富年

张裕福

张登文

张登桢

张登椿

张登楷

张献廷

张锦芳

张锡谷

张腾桂

张鹏举

张魁元

张意生

张福青

张福春

张福泰

张福盛

张鹤春

张德友

张德有

张德兴

张德言

张德俊

张德铭

张德富

张潮爵

张履泰

张耀春

陆　标

陆开德

陆仁贵

陆连升

陆连发

陆连鸿

陆金发

陆显仁

陆显勋

陆炳基

陆起胜

陆海涵

陈　艾

陈　汉

陈　洵

陈　栋

陈　俊

陈　斌

陈　湜

陈　潏

陈　豫

陈九和

陈之霖

陈之福

陈士文

陈大才

陈大纶

陈大恒

陈大鹏

陈大㵙

陈万山

陈万合

陈万胜

陈万喜

陈小马

陈义和

陈广惠

陈飞熊

陈开泰

陈开桂

陈开禄

陈天喜

陈元枢

陈云汉

陈云胜

陈云溥

陈云麟

陈太和

陈友元

陈友兰

陈友生

陈友志

陈友胜

陈友得

陈友德

陈以宝

陈见南

陈文才

陈文胜

陈文富

陈心沛

陈为邦

陈双全

陈双林

陈玉谷

陈玉成

陈玉林

陈玉胜

陈玉福

陈正发

陈正连

陈正春

陈正银

陈功授

陈东升

陈东明

陈东南

陈世才

陈世甲

陈世永

陈世益

陈甲源

陈生祥

陈仕荣

陈代友

陈立贵

陈立钦

陈汉文

陈必忠

陈必显

陈礼纯

陈永连

陈永林

陈永和

陈永桢

陈永祥

陈永康

陈永福

陈加和

陈加贵

陈吉宝

陈协和

陈式舜

陈在公

陈在叨

陈有梓

陈有韬

陈如云

陈如岩

陈如槑

陈如疆

陈光云

陈光太

陈光中

陈光全

陈光明

陈光浩

陈光泰

陈光益

陈光照

陈光谟

陈光裕

陈同庆

陈廷宝

陈廷经

陈自明

陈自章

陈会魁

陈合胜

陈兆荣

陈名山

陈次汉

陈汝俊

陈兴旺

陈安国

陈寿武

陈志秀

陈志春

陈志美

陈志铨

陈志魁

陈志鹏

陈运庄

陈运逵

陈来龙

陈连升

陈材邦

陈步衢

陈时安

陈鸣鹄

陈伯龙

陈秀和

陈希广

陈希同

陈希政

陈希常

陈言志

陈宏胜

陈宏泰

陈宏祥

陈启万

陈启仁

陈启照

陈茂林

陈其发

陈其高

陈林贵

陈坤书

陈政凤

陈贤武

陈国斌

陈国瑞

陈国樊

陈周孝

陈周旺

陈周顺

陈周喜

陈周输

陈周福

陈明云

陈明升

陈明礼

陈明发

陈明廷

陈明远

陈明桂

陈明盛

陈明善

陈明德

陈明耀

陈忠发

陈鸣志

陈易祥

陈金川

陈金山

陈金甲

陈金茂

陈金贵

陈金胜

陈金昭

陈学连

陈宝伦

陈宝鉴

陈宝箴

陈宗谟

陈宗蕃

陈宗器

陈定安

陈定国

陈建业

陈经术

陈经益

陈绍旦

陈春发

陈春和

陈春南

陈春胜

陈春盛

陈春煦

陈春福

陈柏贵

陈树森

陈显祥

陈品三

陈贵文

陈星焕

陈顺昌

陈复胜

陈保赤

陈保国

陈炳文

陈炳南

陈炳基

陈禹门

陈胜开

陈亮清

陈亭萼

陈洪才

陈洪太

陈洪友

陈洪恩

陈祖运

陈祥胜

陈泰交

陈起凤

陈桂华

陈致祥

陈原胜

陈馀山

陈馀高

陈逢临

陈高发

陈高华

陈高胜

陈养吾

陈益云

陈能寿

陈得才

陈得义

陈得开

陈得友

陈得月

陈得龙

陈得生

陈得发

陈得荣

陈得胜

陈得祥

陈得勋

陈得喜

陈得辉

陈炳文

陈焕宇

陈章亭

陈道明

陈维汉

陈敬德

陈超升

陈超宗

陈紫云

陈景星

陈辉南

陈赐恩

陈稀倬

陈富武

陈登科

陈椿馥

陈颖贵

陈锡林

陈锡龄

陈颖烁

陈舜祉

陈新光

陈新樵

陈裕隆

陈福明

陈福胜

陈福桂

陈福隆

陈福喜

陈蔚之

陈德山

陈德凤

陈德文

陈德政

陈德明

陈德和

陈德泰

陈德高

陈膺福

陈懋蔼

陈镜堂

陈馥之

陈骧云

陈耀昌

陈麟勋

陈麟章

邵　杜

邵元宏

邵云锡

邵必尧

邵有胜

邵廷桢

邵廷魁

邵连元

邵步瀛

邵学先

邵洪春

邵起贵

邵振声

八画

武义山

武中发

武凤翔

武文彪

武交清

武兴晋

武艮山

武伯颖

武明良

武明善

武得胜

武锦元

苗天庆

苗沛霖

英　桂

英　翰

范　煦

范　骧

范开榜

范太安

范心铺

范正邦

范尔益

范尔密

范有胜

范有筠

范成耀

范先谟

范寿熔

范茂林

范岳廷

范金魁

范得旺

范德元

范麓轩

茅兰桂

林　

林　相

林大吉

林万顺

林开发

林天河

林云志

林凤来

林凤祥

林文明

林文察

林正杨

林正启

林东芝

林本熊

林世齐

林世乔

林有客

林光富

林连升

林作霖

林秀山

林启容

林坤凤

林昌腾

林绍璋

林柳金

林洪林

林彩新

林清山

林福秀

松　亭

欧万和

欧飞文

欧文三

欧少修

欧仕藻

欧庆隆

欧有交

欧阳廷

欧阳连

欧阳利

欧阳宏

欧阳春

欧阳胜

欧阳亮

欧阳高

欧阳朝

欧阳辉

欧志洪

欧青胜

欧承健

欧贵集

欧益富

欧朝顺

欧阳大元

欧阳文宦

欧阳方雷

欧阳正墉

欧阳代声

欧阳华坤

欧阳华举

欧阳怀庆

欧阳贵胜

欧阳清鉴

欧阳惟孝

欧阳惟伯

欧阳惟信

卓　兴

卓　林

卓廷桢

尚平福

明邦兴

明得胜

明登科

明蟾云

忠　廉

易大才

易开俊

易友胜

易孔昭

易玉堂

易仕邦

易吉胜

易有贵

易有胜

易有常

易如龙

易光南

易光前

易光普

易光辉

易进春

易志成

易里仁

易应田

易良虎

易良豹

易雨亭

易贤礼

易忠信

易昌焕

易明德

易泽文

易泽洪

易定魁

易承栋

易春元

易春光

易荣华

易南山

易俊安

易胜发

易胜标

易洪达

易洪胜

易致中

易鼎臣

易彩交

易盛堂

易寅阶

易隆序

易景云

易道定

易祺祥

易嵩祝

易照森

易新胜

易福元

易燮尧

罗　美

罗　培

罗　逵

罗　福

罗三元

罗大才

罗大发

罗大兴

罗大胜

罗大亮

罗万山

罗万里

罗万德

罗开元

罗元超

罗天元

罗天成

罗天贵

罗天德

罗云亨

罗友升

罗长春

罗长贵

罗见龙

罗升远

罗升贵

罗凤祥

罗文斌

罗文密

罗文富

罗文麟

罗允贤

罗允忠

罗玉成

罗玉贵

罗玉福

罗永丰

罗达武

罗西康

罗有胜

罗有亮

罗光朝

罗会元

罗会龙

罗名山

罗齐祜

罗兴发

罗兴祥

罗宇名

罗运昌

罗运泰

罗志宇

罗芳惠

罗克进

罗扬林

罗时果

罗秀主

罗亨良

罗宏荣

罗宏裕

罗良金

罗启运

罗启明

罗若礼

罗雨春

罗国胜

罗昌节

罗昌祺

罗明开

罗明东

罗明海

罗明楚

罗忠行

罗忠祜

罗旺兴

罗秉发

罗金声

罗泽南

罗泽湖

罗谊全

罗谊芳

罗宝林

罗定升

罗绍栋

罗春芳

罗钟喜

罗香泉

罗秋云

罗俊美

罗俊福

罗炳焘

罗洪富

罗宜禄

罗起义

罗起彪

罗振贵

罗逢元

罗席珍

罗盛典

罗嵩山

罗嵩祝

罗崇阶

罗得保

罗得胜

罗得益

罗斌胜

罗章才

罗维汉

罗朝云

罗朝迎

罗朝胜

罗紫临

罗景集

罗善峰

罗锡臣

罗鹏飞

罗嘉祥

罗遵殿

罗遵翥

罗麓森

呼延霖

和　昌

和　春

季得胜

岳三才

岳连城

岳得胜

金　成

金　英

金　奎

金　涛

金　熙

金　麟

金士骥

金大富

金元娘

金长庆

金玉福

金有光

金在熔

金光裕

金茂荣

金国泰

金国琛

金明亮

金济发

金南波

金徐祥

金高才

金得魁

金锦玉

金福亨

周　汉

周　治

周　泾

周　祐

周　祉

周　晋

周　浩

周　裀

周　鼎

周　祥

周　楷

周　溶

周士林

周士明

周大凤

周大兴

周大明

周大桥

周大熔

周万和

周天才

周天章

周云龙

周云汉

周长发

周长贵

周长新

周友交

周友胜

周中和

周日高

周升荣

周仁义

周仁泽

周仁舫

周仁瑞

周凤山

周文山

周文耀

周玉成

周玉兴

周玉志

周玉林

周玉树

周玉堂

周玉清

周玉彪

周正芳

周东起

周龙顺

周平福

周世英

周世尚

周世荣

周占春

周仙煌

周兰陔

周永庆

周发祥

周芝山

周芝星

周吉怀

周吉受

周存德

周有才

周有升

周有文

周有功

周有全

周有胜

周达元

周成珂

周如德

周光正

周光梓

周廷英

周廷瑞

周先楚

周先藻

周向阳

周伦胜

周全桢

周名魁

周兴云

周兴隆

周兴德

周汝筠

周纪堂

周寿明

周寿春

周运根

周运斌

周志发

周志和

周杨升

周连云

周连升

周连胜

周时久

周时坡

周鸣和

周鸣翰

周位升

周迎贵

周良美

周宏发

周宏顺

周启柏

周启贤

周启胜

周诒朴

周君耀

周茂先

周茂盛

周松华

周国才

周国玉

周国兴

周国忠

周明祥

周明德

周尚福

周易才

周金元

周金林

周怡胜

周泽仁

周泽安

周泽林

周宗贵

周宝彝

周官连

周建福

周经泰

周绍文

周绍发

周绍勋

周绍德

周绍濂

周春生

周春华

周春和

周荣地

周荣华

周荣贵

周荣亭

周荣彪

周树理

周贵临

周贵祥

周星恬

周星耀

周顺盖

周胜发

周胜桂

周恒礼

周恒发

周恺亮

周洪升

周洪印

周洪胜

周济南

周宜璋

周祠焕

周泰云

周泰丰

周桂林

周桂熙

周振国

周鼎新

周逢胜

周悦珍

周悦修

周海旺

周兼三

周宽世

周家良

周祥发

周基礼

周基芳

周盛波

周崇贵

周得成

周得贵

周得胜

周得喜

周清盛

周清辉

周鸿庆

周裕胜

周维耀

周朝发

周朝登

周惠堂

周惠章

周雁题

周辉祥

周策银

周复旦

周尊美

周谦斋

周登青

周煦山

周锡珍

周锡保

周魁元

周鹏举

周新元

周新发

周韵连

周德士

周德功

周德青

周德昌

周德明

周鹤呜

周鹤林

周鹤麟

周懋泰

庚　长

庞际云

怡　良

郑　奠

郑三发

郑大发

郑元利

郑长久

郑长礼

郑长发

郑长交

郑长清

郑升武

郑文杰

郑正和

郑本合

郑生贵

郑乐纲

郑汉光

郑老三

郑成梓

郑同诺

郑连山

郑连魁

郑时林

郑择善

郑国魁

郑荣贵

郑树珍

郑洪裕

郑起学

郑积祥

郑彩云

郑得明

郑得贵

郑得胜

郑康才

郑隆标

郑楚贤

郑魁武

郑善印

郑善魁

郑德胜

郑德亮

单章志

宝　鋆

宗兴发

宗品光

官　文

官赐有

郎名芳

屈占元

屈成德

屈连升

屈昌忠

屈凌云

屈得茂

屈腾蛟

孟云清

孟宗福

孟春新

孟得胜

经洪培

九画

春　福

荣光贵

荣维善

赵　范

赵　铭

赵　煦

赵三元

赵士田

赵义胜

赵云风

赵太和

赵仁和

赵文交

赵玉明

赵世元

赵永和

赵有名

赵先胜

赵守瀛

赵杨清

赵我元

赵我许

赵我忍

赵我福

赵秀清

赵春生

赵春和

赵柏庄

赵俊仪

赵桢祥

赵烈文

赵帼良

赵清和

赵得胜

赵维贵

赵森保

赵登贵

赵福元

赵聚铭

封如江

郝　坤

郝长庚

郝植松

荆洪源

荀永锡

胡　荣

胡三元

胡大旺

胡大胜

胡万松

胡万和

胡万盛

胡义和

胡开友

胡天级

胡元农

胡太和

胡长生

胡友明

胡友胜

胡友亮

胡少阳

胡文斗

胡文贵

胡文保

胡玉贵

胡玉泉

胡玉禄

胡可清

胡左江

胡龙光

胡世英

胡兰芳

胡汉连

胡邦选

胡邦顺

胡有元

胡有胜

胡光明

胡光晋

胡廷桂

胡先登

胡庆之

胡庆元

胡庆杰

胡兴发

胡安邦

胡安国

胡寿林

胡寿益

胡进宾

胡运衢

胡克文

胡克安

胡克宽

胡均禄

胡杨仁

胡两美

胡连升

胡鸣盛

胡佑启

胡作成

胡秀发

胡应祥

胡应端

胡良作

胡良栋

胡良弼

胡宏兴

胡纯熙

胡青云

胡茂元

胡林翼

胡松廷

胡松江

胡松莫

胡松林

胡枪元

胡卓志

胡国玉

胡明月

胡尚信

胡金涛

胡学铨

胡宝才

胡宝善

胡宗观

胡定升

胡承荣

胡承矩

胡绍春

胡春阳

胡荣发

胡荣伟

胡荣贵

胡南升

胡相元

胡贵有

胡贵廷

胡品南

胡星盛

胡临泰

胡顺升

胡科升

胡济昌

胡彦桂

胡祖义

胡泰朝

胡起贵

胡振翼

胡益沅

胡祥发

胡家祖

胡基茂

胡周策

胡得贵

胡得胜

胡得福

胡维行

胡维杨

胡联登

胡喜龙

胡森荣

胡朝玉

胡遇春

胡楚楠

胡锡汉

胡锡佑

胡慎行

胡新喜

胡源胜

胡福兴

胡德玉

胡德魁

胡肇智

项大英

柯金来

查　祥

查胜元

柳三喜

柳玉学

柳寿田

柳启煌

柳启瀚

柳金山

柳炳南

柳桂林

柳焕曾

柳朝海

柳德怀

柏友石

柏玉佩

柏正才

柏正福

柏永

柏永志

柏重发

柏锦良

姬绳武

姚　文

姚　曦

姚一举

姚士春

姚士荣

姚大发

姚长庚

姚文魁

姚正贵

姚正常

姚在林

姚有志

姚光三

姚光华

姚华章

姚华璋

姚廷章

姚自友

姚守良

姚守谦

姚运隆

姚兵钟

姚良璧

姚松亭

姚国秋

姚国泰

姚和贵

姚宗德

姚复胜

姚洪泰

姚桂林

姚振茂

姚哲英

姚润玉

姚家琛

姚得胜

姚维勋

姚德宾

姚德彰

闽祖有

星义成

钟　灵

钟　瑜

钟　岳

钟　勋

钟　耀

钟友胜

钟玉成

钟玉堂

钟正良

钟本玉

钟龙光

钟世名

钟占祥

钟光斗

钟光裕

钟寿祺

钟孝贵

钟连城

钟启祥

钟其秀

钟明里

钟明胜

钟鱼化

钟荣耀

钟树本

钟复胜

钟钦安

钟胜龙

钟望书

钟得柱

钟得胜

钟辉廷

钟源贵

钟富春

钟煦春

钟福春

钟镇南

段　福

段玉楠

段发贵

段邦兰

段邦坤

段有纲

段廷章

段州龙

段兴恒

段鸣岐

段明宇

段忠心

段复迎

段洪兴

段盛贵

段福南

段福顺

段徽典

保　恒

禹开廷

禹志涟

侯　夔

侯长友

侯天申

侯天荣

侯玉兴

侯华举

侯连升

侯明德

侯祖朝

俞锦鸿

饶兴隆

饶得成

奕　䜣

施长庚

施允全

施占琦

施宜泰

施鹏翥

恽世临

姜心廷

姜玉顺

姜世元

姜先兆

姜祚昌

姜位胜

姜应发

姜和气

姜学海

姜祖玉

姜梦熊

娄一枝

娄云庆

娄仕旺

娄学顺

娄登绶

涂子城

涂凤清

涂连升

涂国材

涂宗德

涂绍贤

涂得胜

洪　□（原文此处为方框）

洪元珍

洪仁发

洪仁达

洪仁玕

洪仁远

洪心奎

洪玉贵

洪龙海

洪秀全

洪良辉

洪茂序

洪定元

洪复盛

洪律胜

洪海华

洪容海

洪培元

洪得标

洪福瑱

洪潮海

宣鸿猷

祝　贵

祝广元

祝广庆

祝正标

祝兆义

祝瑞麟

费琴光

胥竹廷

羿文煌

贺　醇

贺才蕙

贺大兴

贺大名

贺万才

贺万龄

贺义和

贺久凰

贺广兴

贺广泰

贺长胜

贺友胜

贺升元

贺正贵

贺世清

贺衣朋

贺兴隆

贺志高

贺甫友

贺连升

贺希华

贺宏勋

贺良元

贺良得

贺纯益

贺昌佐

贺明松

贺明盛

贺炳芝

贺培元

贺得胜

贺清云

贺清朝

贺魁南

贺猷武

贺占鳌

骆先春

骆国宗

骆秉章

骆益清

骆得权

十画

秦　钰

秦大胜

秦玉春

秦正福

秦邦耀

秦有胜

秦光奉

秦廷珍

秦良海

秦定胜

秦奎飏

秦锡厚

秦新泽

泰箕山

敖天印

袁　占

袁大升

袁大胜

袁万胜

袁专清

袁仁保

袁为霖

袁玉林

袁正泰

袁甲三

袁发荣

袁存顺

袁光明

袁庆荣

袁观寿

袁运升

袁连升

袁求元

袁步程

袁国太

袁明亮

袁明富

袁季材

袁金善

袁建清

袁经汉

袁垚龄

袁彦和

袁得玉

袁得胜

袁鸿畴

袁复臣

袁湘彬

袁祺寿

袁锡光

都兴阿

耆　龄

聂寿才

聂定元

聂荣华

聂复胜

聂得胜

聂福厚

耿正旺

莫本善

莫占春

莫如升

莫廷蕃

莫自有

莫松林

莫重定

桂士明

桂长春

桂文安

桂文海

桂冠群

桂得喜

贾　铎

夏文田

夏成楚

夏明贵

夏开鹏

夏元龄

夏玉春

夏玉胜

夏平清

夏世太

夏永庆

夏永清

夏有笃

夏有亮

夏尚梓

夏廷发

夏时礼

夏宏福

夏明贵

夏秉荣

夏绍信

夏绍裕

夏绍虞

夏春实

夏禹连

夏得胜

夏旋山

夏赓廷

夏嗣贵

顾云彩

顾必福

顾府宪

顾贵荣

顾思尧

顾鸿曛

顾慎得

柴文琦

晏大贵

晏专一

晏玉春

晏正大

晏有发

晏兴华

晏宗海

晏庭芳

晏泰山

晏得清

晏端书

恩　麟

钱万选

钱云标

钱丙阳

钱芬荣

钱应溥

钱南金

钱顺昶

钱音魁

钱蔚文

铁　珍

秧得胜

倭　仁

倪　桂

倪开珩

倪长芾

卿忠林

卿朝珠

徐　诵

徐　涟

徐　清

徐　焯

徐士节

徐士江

徐士来

徐士安

徐士林

徐士松

徐士保

徐士蛟

徐士鉴

徐士巍

徐士壎

徐上庠

徐久长

徐开元

徐元秀

徐元炯

徐长松

徐长胜

徐长富

徐升其

徐凤鸣

徐文光

徐文秀

徐文助

徐文标

徐玉龙

徐玉森

徐芝发

徐占光

徐用宾

徐生益

徐生翠

徐生德

徐立壮

徐兰世

徐永宣

徐发富

徐老三

徐百钧

徐有良

徐成业

徐成举

徐光明

徐光耀

徐先智

徐廷庚

徐伟才

徐任湘

徐传朝

徐华森

徐兴文

徐观花

徐连升

徐呈祥

徐秀九

徐宏贵

徐良珏

徐良贵

徐松茂

徐松林

徐国礼

徐国桢

徐明述

徐明福

徐治平

徐治泉

徐泽畴

徐宗

徐定国

徐建魁

徐承喜

徐春发

徐荣贵

徐荣虎

徐树才

徐晓峰

徐贵宗

徐胜元

徐美玉

徐美材

徐祖翼

徐恩溥

徐继昌

徐得茂

徐得胜

徐得魁

徐越宏

徐朝俊

徐复仁

徐楚胜

徐舜金

徐福胜

徐嘉元

徐德林

徐镇江

徐镇楚

徐薰风

殷　序

殷文友

殷必福

殷达为

殷自芳

殷启发

殷定文

殷定祥

翁同书

翁近云

衷翼祥

高　政

高　森

高才风

高习福

高友文

高玉田

高世恩

高占魁

高生连

高发成

高有升

高先奇

高兆麟

高连升

高英才

高昌有

高明杨

高洪全

高洪胜

高洪傅

高敏典

高逢盛

高鸿福

高祥林

高崇元

高得胜

高联升

高道贤

高登九

高意保

席世长

席世德

席启庚

席启星

席宝田

席唐悌

席得胜

郭　锦

郭万隆

郭云汉

郭长云

郭长胜

郭世昌

郭立德

郭永宏

郭成书

郭光宗

郭齐贤

郭声和

郭时霆

郭松林

郭尚

郭明先

郭宝昌

郭承恩

郭贻谋

郭洪保

郭桂九

郭恩启

郭逢春

郭得胜

郭鹏程

郭嵩焘

郭新发

唐　发

唐　沦

唐丁山

唐之友

唐之馥

唐三桂

唐士林

唐士国

唐大光

唐大兴

唐大利

唐大庚

唐义训

唐义勇

唐支芬

唐支宗

唐友义

唐友山

唐友胜

唐仁义

唐仁双

唐仁东

唐仁廉

唐手连

唐月桂

唐文春

唐文贤

唐为贵

唐玉田

唐玉龙

唐正法

唐正纲

唐本有

唐本浩

唐石龙

唐东郎

唐占元

唐占春

唐占彪

唐占魁

唐生材

唐立中

唐训方

唐训则

唐训智

唐礼馀

唐永胜

唐发春

唐在清

唐有馀

唐如桢

唐光凤

唐光昱

唐廷杨

唐廷钿

唐先杰

唐会衢

唐兆林

唐庆云

唐兴发

唐守贵

唐寿嵩

唐远坤

唐远

唐运早

唐运珍

唐运恩

唐运淇

唐连升

唐伯华

唐应聘

唐良浩

唐启大

唐启荫

唐启昭

唐际盛

唐青云

唐茂山

唐茂胜

唐若馨

唐国臣

唐国定

唐国胜

唐忠胜

唐金华

唐泗和

唐学发

唐泽彪

唐宗保

唐定胜

唐经魁

唐绍基

唐春光

唐春林

唐荣桢

唐树藩

唐显重

唐昭湖

唐贻素

唐修吾

唐信良

唐俊先

唐胜先

唐洪吉

唐洪福

唐恒胜

唐祖仁

唐祚官

唐鼎元

唐敏义

唐敏超

唐敏喜

唐家桐

唐继太

唐得玉

唐得胜

唐鸿和

唐葵英

唐景春

唐湘辉

唐福庚

唐锦魁

唐锦耀

唐蕴玉

唐德凤

唐德泰

唐德朝

凌　升

凌　祥

凌三元

凌万阳

凌万相

凌万受

凌万难

凌子龙

凌有和

凌先发

凌兴芳

凌兴旺

凌兴益

凌思胜

凌亮亭

凌祖有

凌祖其

凌祖相

凌萨廷

凌梦松

凌得茂

凌新益

凌德和

浦容廷

海　明

海　瑞

涂宗瀛

诸祥林

谈心田

谈忠保

陶　占

陶　庆

陶　树

陶　湘

陶　澍

陶士杰

陶万盛

陶与龄

陶长有

陶长坤

陶长顺

陶长盛

陶友廷

陶玉林

陶世杰

陶立忠

陶立宾

陶永才

陶亚玉

陶光寿

陶运享

陶青松

陶茂森

陶昌富

陶金声

陶宝善

陶建春

陶春山

陶树恩

陶贵荣

陶恒骧

陶烈孝

陶新贵

陶鹤龄

继　果

桑光魁

勒　福

勒方锜

十一画

萧　清

萧九州

萧上林

萧大兴

萧大美

萧大绍

萧广秀

萧开印

萧五思

萧升林

萧仁见

萧仁寿

萧月来

萧长清

萧玉亭

萧玉吉

萧玉恒

萧正盈

萧世恩

萧东富

萧占魁

萧立照

萧兰光

萧永盛

萧邦胜

萧邦福

萧有光

萧有进

萧如青

萧光友

萧光有

萧传理

萧传德

萧回元

萧华宗

萧全昌

萧庆立

萧庆衍

萧庆高

萧江华

萧芳云

萧芳兰

萧芳俊

萧两全

萧克成

萧连贵

萧杏林

萧佑红

萧何清

萧孚泗

萧宏基

萧良升

萧良桂

萧良麒

萧启才

萧启江

萧启泰

萧国仕

萧昌宏

萧明俊

萧忠训

萧宗儒

萧河清

萧宗元

萧承礼

萧春荣

萧荣华

萧荣宗

萧荣贵

萧荣魁

萧南桂

萧相庆

萧相贵

萧致祥

萧顺福

萧复胜

萧信集

萧胜兰

萧恒书

萧洪胜

萧洪贵

萧班朝

萧海清

萧宽武

萧祥忠

萧继述

萧得贵

萧得胜

萧章开

萧盖南

萧清世

萧清善

萧焕若

萧焕章

萧康祜

萧朝科

萧楚胜

萧福胜

萧福祥

萧锦臣

萧毓英

萧攀桂

黄　昌

黄　宗

黄　瑜

黄一升

黄大胜

黄大鹏

黄万才

黄万元

黄万忠

黄万策

黄万鹏

黄万福

黄上达

黄义全

黄义春

黄开德

黄元吉

黄元果

黄友香

黄少春

黄中和

黄日忠

黄日新

黄升五

黄仁声

黄仁政

黄仁标

黄仁选

黄仁遗

黄仁遵

黄凤成

黄凤昌

黄文华

黄文英

黄文林

黄文金

黄允中

黄双晏

黄书堂

黄正发

黄正邦

黄正廷

黄正采

黄正保

黄东南

黄占春

黄占彪

黄占魁

黄仕杰

黄永全

黄永年

黄永珠

黄永桢

黄永隆

黄发兴

黄发祥

黄邦杰

黄式燮

黄老虎

黄存升

黄有贵

黄有登

黄仲八

黄廷爵

黄传焘

黄华贵

黄伦燕

黄兆龙

黄名福

黄齐文

黄齐昂

黄庆福

黄关西

黄兴茂

黄守和

黄安桂

黄寿英

黄寿春

黄寿豹

黄寿龄

黄志融

黄运泗

黄芳云

黄克松

黄克福

黄连升

黄连生

黄连红

黄连春

黄光立

黄时贵

黄鸣珂

黄鸣铎

黄迪光

黄先芝

黄先春

黄体元

黄位高

黄佑三

黄仰苏

黄希典

黄宏太

黄宏兴

黄启南

黄启亮

黄启鸿

黄武贤

黄林仁

黄松生

黄尚喜

黄国庆

黄国安

黄国春

黄国瑞

黄昌元

黄昌秀

黄明万

黄明友

黄明进

黄明高

黄明儒

黄忠贵

黄忠胜

黄忠腾

黄秉忠

黄佳元

黄金山

黄金仁

黄金相

黄金璧

黄泽湘

黄泽福

黄宗保

黄定山

黄定有

黄定泰

黄承佳

黄承益

黄春生

黄春喜

黄荣升

黄荣福

黄城洪

黄南香

黄贵章

黄贵喜

黄显荣

黄星发

黄选信

黄复元

黄复兴

黄信世

黄俊才

黄俊杰

黄俊荣

黄炳云

黄炳堃

黄逢春

黄胜科

黄胜得

黄洪范

黄祖祐

黄载福

黄起胜

黄桂兰

黄桂发

黄桂松

黄秩普

黄高志

黄益瑞

黄润昌

黄海清

黄家才

黄家安

黄家明

黄能富

黄得庆

黄得标

黄得贵

黄得胜

黄焕镛

黄清和

黄清海

黄隆连

黄喜龙

黄朝贵

黄景宽

黄智顺

黄谦益

黄登科

黄锦云

黄锦库

黄锦堂

黄靖忠

黄新瑞

黄福山

黄福昌

黄福临

黄福维

黄嗣秾

黄彰杨

黄翠凤

黄鉴庭

黄德衣

黄德明

黄得魁

黄鹤林

黄鹤楼

黄履亭

黄翼升

梅开泰

梅必友

梅春林

梅南枝

梅德盛

曹义胜

曹广定

曹子成

曹开立

曹王发

曹长和

曹长胜

曹友竹

曹中和

曹日新

曹风仪

曹文清

曹玉山

曹玉田

曹东魁

曹仕廷

曹如松

曹廷谟

曹兴贵

曹志本

曹志忠

曹灿章

曹启顺

曹其位

曹转开

曹国甫

曹金开

曹性武

曹建勋

曹春藻

曹树德

曹思普

曹培源

曹振湘

曹得胜

曹献凤

曹锡

曹毓瑛

曹福有

曹福胜

曹福森

曹德楷

龚之棠

龚天元

龚天佑

龚占鳌

龚必胜

龚杨祖

龚连升

龚宏葵

龚定瀛

龚屈武

龚绍遂

龚胜喜

龚继昌

龚得升

龚得胜

龚添源

龚福全

盛丙昆

盛世忠

盛连五

盛国连

盛明友

盛桂芳

盛朝兴

盛福林

麻国炳

康文菁

康有贵

康寿怡

康远禄

康国器

康忠礼

康熊飞

章　茂

章　举

章　辉

章仪林

章子绥

章与桂

章开铭

章世楷

章邦俊

章有元

章有庆

章兆丰

章寿麟

章克义

章步云

章良喜

章明荣

章金有

章金辂

章承先

章俊秀

章晓峰

章家顺

章得忠

章得贵

章得胜

章颐年

常　万

常　清

常万清

常宁安

常春和

常春福

常星阿

常得元

阎方刚

阎恩义

阎恩泽

阎恩祥

阎敬铭

阎得胜

崔　煊

崔文田

崔文焕

崔作梅

崔国榜

崇　厚

符永清

符吉开

第伊久

梁　益

梁才胜

梁大富

梁义发

梁仁美

梁正元

梁占春

梁永学

梁有清

梁成钧

梁回光

梁远求

梁远禄

梁里仁

梁秀文

梁作楫

梁美材

梁启沛

梁定升

梁承祖

梁经魁

梁南贵

梁顺斗

梁洪胜

梁宪章

梁悦馨

梁维有

梁景昌

梁景星

谌天贵

谌在恪

谌泽东

十二画

博崇武

彭　照

彭大中

彭大光

彭亿增

彭云泰

彭长胜

彭太仕

彭日福

彭介臣

彭凤舞

彭文辉

彭书田

彭玉林

彭玉堂

彭玉麟

彭正邦

彭世泰

彭东华

彭仕发

彭立成

彭兰书

彭永才

彭有志

彭有清

彭有德

彭达彬

彭光友

彭光宗

彭先仁

彭华贵

彭华堂

彭仲元

彭寿凤

彭志山

彭志发

彭运泰

彭连开

彭连升

彭迎祥

彭言志

彭应贵

彭宏春

彭良珠

彭启南

彭青山

彭英华

彭英怀

彭英良

彭林贵

彭松林

彭国祥

彭昌仁

彭昌寿

彭昌顺

彭昌禧

彭明浩

彭明清

彭明德

彭金玉

彭沛霖

彭定科

彭诗藻

彭绍先

彭封鉴

彭荣才

彭荣升

彭南封

彭贵福

彭秋杨

彭保恬

彭俊秀

彭胜九

彭胜发

彭胜松

彭泰山

彭起凤

彭根本

彭高喜

彭海瑞

彭递汲

彭乾文

彭盛德

彭盛遴

彭得胜

彭得意

彭鸿绪

彭维发

彭维祥

彭楚汉

彭楚焕

彭椿年

彭嘉玉

彭毓橘

彭毓楚

彭聚甫

彭懋福

葛小牛

葛玉堂

葛仪懋

葛廷位

葛华堂

葛芳文

葛奇益

葛青云

葛明亮

葛定名

葛承霖

葛春元

葛胜茂

葛清泰

葛满城

葛端贤

葛馥堂

董　顺

董　源

董元培

董云山

董长思

董升渊

董文华

董文葛

董世元

董世南

董世麒

董有仁

董兆中

董连升

董财旺

董武林

董其发

董垂胜

董金城

董起顺

董得标

董道登

董端宪

蒋人合

蒋三顺

蒋才杨

蒋大茂

蒋子光

蒋子荣

蒋飞雄

蒋天成

蒋天胜

蒋云峰

蒋太稀

蒋月华

蒋文奎

蒋玉龙

蒋玉贵

蒋芝城

蒋本元

蒋占春

蒋占胜

蒋占彪

蒋占鳌

蒋礼望

蒋永昌

蒋有亮

蒋如飞

蒋年武

蒋传盛

蒋仲云

蒋仲春

蒋庆应

蒋兴盛

蒋克先

蒋连升

蒋步英

蒋希夷

蒋怀清

蒋良眷

蒋茂春

蒋国学

蒋昌纯

蒋昌品

蒋受禄

蒋学辉

蒋宗元

蒋宗陆

蒋建山

蒋承熙

蒋绍兴

蒋春旺

蒋荣彩

蒋南茂

蒋复胜

蒋信玉

蒋效青

蒋效贵

蒋效麟

蒋洪胜

蒋益澧

蒋祥广

蒋祥桢

蒋得发

蒋得标

蒋得贵

蒋得胜

蒋揖让

蒋普霖

蒋照临

蒋锡礼

蒋锡钊

蒋锡珍

蒋锡畴

蒋魁元

蒋魁南

蒋善全

蒋凝学

蒋福大

蒋福山

蒋福胜

蒋嘉棫

韩　滉

韩义兴

韩正宣

韩进春

韩孝忠

韩花昌

韩胜魁

韩景廷

韩福顺

韩谦亨

塔齐布

覃丁山

覃长意

覃大榜

覃金奎

粟启盛

粟萃丰

雅妥玛

喇应魁

喻　勋

喻大成

喻义泰

喻元宝

喻引年

喻吉三

喻光远

喻先达

喻全洲

喻名杨

喻志兴

喻明星

喻学文

喻俊明

喻俊逵

喻祝元

喻家彬

喻祥芝

喻乾元

喻清汉

喻新发

景　纶

景连春

程　柱

程　瑞

程九胜

程大桂

程友胜

程玉廷

程正洪

程扶鼎

程明松

程学启

程柏敏

程洪标

程起担

程恩溥

程家声

程得贵

程得富

程敦和

程鸿诏

程道锡

程腾蛟

程意元

程阙胜

程福万

傅　椿

傅　霖

傅久和

傅云升

傅云高

傅长生

傅仁清

傅文义

傅文忠

傅文贤

傅文浩

傅为义

傅立功

傅立朝

傅永贵

傅仲仁

傅汝霖

傅旭辉

傅志仁

傅芳春

傅启明

傅若霖

傅明暄

傅宗礼

傅俊秀

傅胜先

傅洪达

傅洪盛

傅振邦

傅家桂

傅敏才

傅得升

傅得位

傅章立

傅联升

傅焱煌

傅象华

傅瑞伟

傅濬源

焦广友

焦国兴

焦宗保

舒　保

舒开朝

舒云彩

舒长武

舒玉贵

舒平福

舒有志

舒全泰

舒连升

舒希和

舒卓元

舒定国

舒安贞

舒高升

舒益元

舒清林

舒翠廷

舒赞彪

鲁开榜

鲁为珍

鲁玉山

鲁岐山

鲁秉礼

鲁森和

童有春

童服绅

童得春

童得胜

普承尧

普承忠

温亚乔

温胜昌

温腾吉

温德勒克西

游开明

游庆元

游金胜

游春泽

游柏胜

曾　刚

曾　惠

曾　撰

曾　瓒

曾又得

曾万俊

曾义春

曾广心

曾广众

曾广容

曾广镛

曾元福

曾云太

曾云凤

曾友才

曾友仁

曾化南

曾凤书

曾文贵

曾文城

曾玉心

曾玉明

曾玉贵

曾本龄

曾世玉

曾必富

曾有贵

曾成武

曾成章

曾先甲

曾传芳

曾传和

曾传构

曾会云

曾纪笏

曾纪策

曾志凤

曾利桂

曾秀莹

曾良升

曾良佐

曾启才

曾招佑

曾国和

曾国华

曾国荃

曾国藻

曾明辉

曾宗杨

曾定国

曾南浦

曾显柏

曾信贤

曾宪会

曾振铎

曾席珍

曾家彦

曾得太

曾尉林

曾遇文

曾喻堂

曾傅唐

曾傅俊

曾傅德

曾腾芳

曾登高

曾新发

曾福泰

曾毓昌

曾融晃

富　升

富何镳

富明阿

富森保

禄　魁

谢三洪

谢于柱

谢丰升

谢云汉

谢云锦

谢友隆

谢日升

谢仁礼

谢凤卿

谢文明

谢文亮

谢玉耀

谢正印

谢正禄

谢占春

谢占鳌

谢仕有

谢代元

谢立昌

谢兰阶

谢兰清

谢训元

谢永汞

谢永泰

谢永谦

谢在金

谢廷选

谢廷信

谢先植

谢后翥

谢兴复

谢安桢

谢安禄

谢观信

谢连甲

谢时凤

谢延范

谢伯旭

谢宏森

谢良才

谢纯良

谢茂林

谢国泰

谢国琛

谢国雄

谢明玖

谢明堂

谢忠达

谢征信

谢金堂

谢金榜

谢金福

谢宝树

谢宗顺

谢南山

谢相福

谢逢森

谢美南

谢洪春

谢洪胜

谢洪祥

谢泰福

谢振刚

谢桂林

谢桂恒

谢宦廷

谢捷胜

谢盛楠

谢得胜

谢得桂

谢学乾

谢遇苏

谢照林

谢楚湘

谢舜镛

谢德荣

谢德龄

谢鹤田

谢藻鉴

强三和

强得贵

十三画

瑞　兴

瑞　春

鄢世吾

鄢世榜

鄢春阶

靳芝亭

蓝万胜

蓝文升

蓝玉田

蓝廷爱

蓝采章

蓝斯明

蒯发祥

蒯祖兴

蒙时中

蒙星财

裘正林

赖长春

赖文辉

赖永福

赖在忠

赖光斗

赖克升

赖迎发

赖维辑

赖肇武

雷天喜

雷云声

雷长春

雷风发

雷以诚

雷正绾

雷占文

雷成斌

雷全胜

雷运勇

雷连升

雷英汉

雷贤达

雷定文

雷定国

雷承基

雷绍昌

雷显杨

雷信孔

雷商亮

雷家春

雷得升

雷裕光

熙　麟

虞世荣

阙佑之

路长新

路得祥

简灿廷

魁　玉

詹　苏

詹天禄

詹志贵

詹启伦

詹启奎

鲍　胜

鲍　超

鲍开源

鲍文有

鲍廷寿

鲍华荣

鲍昌寿

鲍昌龄

鲍明林

鲍济学

鲍桂生

鲍得胜

鲍瑞林

鲍德俊

鲍翰廷

雍本儒

漆功典

漆宏开

窦世清

福　兴

十四画

赫　德

蔡孔昭

蔡元吉

蔡长青

蔡长福

蔡友胜

蔡文友

蔡文望

蔡文赞

蔡立成

蔡庆来

蔡关道

蔡志懿

蔡应嵩

蔡良忠

蔡启华

蔡昌福

蔡忠连

蔡忠廉

蔡金元

蔡定元

蔡经胜

蔡思全

蔡保廷

蔡洪升

蔡起章

蔡得科

蔡得胜

蔡焰林

蔡锦青

蔡增才

蔡麟仁

裴　政

裴人杰

裴长松

裴月明

裴文中

裴高升

裴曾玉

裴献功

管定文

管恩曾

僧格林沁

廖　发

廖大胜

廖义志

廖开昱

廖云连

廖云清

廖文鼎

廖文傅

廖玉林

廖龙飞

廖世安

廖世遗

廖世霖

廖汉东

廖永谦

廖发亮

廖吉开

廖光裕

廖华堂

廖价藩

廖寿亭

廖明洪

廖季泗

廖金林

廖金明

廖承泽

廖承宗

廖春贵

廖荣华

廖荣贵

廖树仁

廖树林

廖保玉

廖信宗

廖衍枱

廖秩玮

廖家南

廖得贵

廖得胜

廖得相

廖得隆

廖得道

廖朝胜

廖献廷

廖福景

墙明德

满安邦

满宜芳

满朝贵

满登瀛

谭　福

谭万茂

谭万雄

谭广馥

谭飞麟

谭云友

谭云庄

谭仁芳

谭双喜

谭玉龙

谭玉贵

谭邦富

谭吉祥

谭有胜

谭成烈

谭光美

谭庆誉

谭寿恒

谭连发

谭秀玉

谭位高

谭孚泗

谭良灿

谭良明

谭纯太

谭国云

谭国泰

谭国斌

谭国富

谭明魁

谭忠义

谭忠亮

谭定信

谭春华

谭信商

谭胜达

谭济林

谭桂林

谭致祥

谭复胜

谭得保

谭得胜

谭楚珍

谭新盛

谭福胜

谭福高

谭碧理

翟本心

翟本邦

翟寅清

熊　桂

熊九龄

熊大发

熊大富

熊上珍

熊万林

熊万清

熊云发

熊凤池

熊双保

熊正福

熊有才

熊有庆

熊有林

熊成名

熊光彩

熊兆文

熊兆瑞

熊守锦

熊佐廷

熊宏顺

熊良志

熊启琇

熊明宝

熊俊芳

熊金顺

熊学雍

熊绍濂

熊春森

熊品佳

熊炲南

熊祖泗

熊高望

熊常维

熊得贵

熊隆名

熊登武

熊维源

熊超群

熊遇恩

熊智能

熊复成

熊道南

熊道翼

熊锦永

熊彰善

熊耀南

缪加举

缪得发

缪绳祖

缪德奇

缪德珠

十五画

樊　瀛

樊有才

樊忠平

樊顺和

樊梁生

暹　福

黎大海

黎飞得

黎月亭

黎吉兴

黎有恒

黎光志

黎光学

黎光照

黎兆棠

黎运有

黎应坤

黎茂魁

黎金堂

黎得胜

黎瑞兰

德　印

德克碑

德隆阿

德勒克多尔济

滕　全

滕　怡

滕加全

滕加伦

滕成秀

滕传珍

滕志国

滕国善

滕嗣林

滕嗣相

滕锦秀

颜万发

颜万春

颜占彪

颜必贵

颜成仁

颜光杰

颜先知

颜先通

颜先清

颜仲达

颜兴文

颜其忠

颜厚坤

颜金山

颜宗位

颜贵清

颜培鼎

颜祥发

颜得仁

颜朝斌

颜德昌

翦炳甫

翦锋试

潘　秀

潘　经

潘　垲

潘　琳

潘　雄

潘　焯

潘士绅

潘义忠

潘长顺

潘长福

潘友仁

潘仁发

潘凤翔

潘玉坤

潘玉春

潘玉贵

潘正玉

潘正明

潘东升

潘东臣

潘东武

潘世和

潘占魁

潘仕坤

潘立勋

潘立堂

潘永忠

潘在田

潘有元

潘华庭

潘名振

潘兴发

潘时彦

潘应祥

潘启和

潘青照

潘国启

潘明山

潘明远

潘忠义

潘树屏

潘顺隆

潘振科

潘鼎新

潘卿云

潘得胜

潘得馀

潘清华

潘鸿寿

潘朝邻

潘遇麟

潘裕恬

潘锡瑞

潘福廷

潘福彪

潘熙源

潘德祥

十六画

薛元君

薛文龙

薛玉贵

薛成逢

薛光宗

薛炳炜

薛裕书

穆图善

十七画

戴　元

戴天瀛

戴长松

戴中馥

戴正魁

戴世福

戴百千

戴贞华

戴光喜

戴名山

戴佑胜

戴宏胜

戴启发

戴启祥

戴怡和

戴怡藩

戴绍南

戴荣宗

戴星元

戴胜亨

戴恒山

戴桢进

戴高宏

戴益荣

戴得胜

戴得彪

戴朝恩

戴复茂

戴德桢

戴德祥

戴双美

鞠耀乾

濮文彬

濮阳和

濮嵩庆

十八画以上

瞿士武

瞿大庆

瞿开榜

瞿东海

瞿传晋

瞿定邦

瞿珍海

瞿通礼

瞿得贵

魏　彦

魏　铭

魏　

魏　瀛

魏玉彩

魏东祥

魏占元

魏兆麟

魏定春

魏承鑫

魏春芳

魏素仁

魏章和

魏锡禄

魏福永

魏福盛

魏德发

麟　趾

编制者：刘敦玉

唐赛兰

关威

目　录

同治三年

001．曾国荃蒙准开缺回籍调理并赏人参谢恩折十月初五日

002．曾国华曾贞幹悉蒙世赏谢恩折十月初五日

003．殉难各员子孙倪宗鼎等汇案奏请承袭世职折十月初五日

004．朱南桂熊登武请准暂缓赴任片十月初五日

005．王宗濂请补上海知县折十月初五日

006．核实并追缴已革庐江县吴燮和应赔银米报请结案片十月初五日

007．附录明谕　批复续保青阳解围出力人员请奖十月初六日

008．附录明谕　批复进援青阳克复高淳溧水东坝出力员弁保案十月初六日

009．附录廷寄　饬李成谋等速解楚北之围刘连捷归官文调遣并察看彭毓橘等员能否讲求吏治十月初七日

010．附录廷寄　杨岳斌回籍募勇饬各省通筹济饷并饬蒋凝学唐义训二军赴甘助剿十月初七日

011．附录廷寄　催解广东等五省协拨直隶练兵军饷十月十一日

012．附录廷寄　饬令刘连捷迅援湖北及江西各军认真搜捕幼侍各逆并王文瑞等入粤会剿十月十一日

013．附录明谕　皖南北肃清奖叙各员十月十一日

014．代奏鲍超请假葬亲折十月十二日

015．附录明谕　鲍超赏假两月回籍营葬十月二十五日

016．附录廷寄　鲍超葬亲假满饬即在川募勇成军出关援剿甘新回匪其在江遗部着宋国永娄云庆分统迅即入闽剿贼并统归左宗棠节制十月二十五日

017．金陵遣撤勇丁及近日湖北皖北援剿军情片十月十二日

018．附录军机处奉旨答片　马新贻已令迅赴浙抚新任安庆应另派大员调度饬妥筹办理

019．刘大贵请复姓归宗片十月十二日

020．采访忠义局第十九案折十月十二日

021．查复达凌阿殉难请恤片十月十二日

022．蒋映杓等殉难请恤片十月十二日

023．请仍设淮扬道员缺折十月十四日

024．请以补用知县沈方煦署江阴令折十月十五日

025．附录廷寄　新甘军务孔棘饬曾国藩等速殄楚豫皖逆氛抽兵援剿西北并暂调整江督漕督苏抚人员十月十三日

026．附录廷寄　曾国藩仍遵前旨迅赴皖鄂一带督兵会剿沈葆桢奏获幼逆洪福瑱已宣示天下官文奏调裘德俊鲍桂生应毋庸议十月十六日

027．附录廷寄　李世贤自粤窜闽左宗棠恐须督兵入闽剿贼饬马新贻速回浙抚本任十月十八日

028．王廷贵请补督标左营游击折十月十八日

029．密陈蒲柳早衰难胜重任拟皖鄂肃清即请开缺并了结经手事件片十月二十二日

030．遵旨复奏驰赴皖鄂交界督兵剿贼缘由并陈下悃折十月二十二日

031．附录廷寄　金国琛已放巩秦阶道饬速赴任曾国藩应部署赴楚皖交界督战并对乡试不可疏虞十月二十三日

032．附录廷寄　曾国藩仍驻金陵调度毋须交卸督篆李鸿章吴棠富明阿亦各回本任并答密片及厘务片十一月初五日

033．江粤盐厘请酌实分解诸处济军片十月二十二日

034．附录明谕　广东江西厘金各归本省经收苏皖盐务厘卡所入仍照旧拨解曾国藩提用十一月初五日

035．附录廷寄　酌撤扬防兵勇节饷解甘并重申曾李吴富毋庸递署各缺均回本任十一月十一日

036．请准江宁省城捐建昭忠祠折十月二十二日

037．附录明谕　批复准建江宁昭忠祠十一月初五日

038．徐立本补授南汇县知县折十月二十二日

039．请豁免江宁府属三年钱漕折十月二十五日

040．请遣撤富明阿部兵勇腾出江北之饷分解甘省片十月二十五日

041．淮南上半年征收课厘数目折十月二十七日

042．附录廷寄　饬催江浙援闽各军迅速追剿并速报广东失守州县实况力筹防剿十月二十九日

043．遵旨仍接两江总督关防照常视事折十一月十八日

044．查参驿递迟误之知县折十一月十八日

045．狼山镇总兵接印视事片十一月十八日

046．国子监典籍钱继文全家殉难请恤片十一月十八日

047．附录明谕　批复候选国子监典籍钱继文议恤十二月初三日

048．江北各军代缴金安清赔款片十一月十八日

049．续保攻克金陵之水陆等军及随营筹饷各员弁折十一月十八日

050．礼部咨送江南水师提督印信已转发启用并恳添铸颁发淮阳镇总兵新印片十一月十八日

051．记名总兵杨宏胜请复姓归宗归籍片十一月二十二日

052．游击彭南封复姓归宗片十一月二十二日

053．前保之布政使按察使再行察看据实上陈片十一月二十七日

054．奏报同治三年两淮各场秋收分数折十一月

055．附录廷寄　严申军令并迅催刘连捷各军赴鄂十二月初一日

056．附录廷寄　僧格林沁失利饬调楚皖官军扼剿仍催刘连捷等军星驰入鄂十二月初二日

057．附录廷寄　僧格林沁稳慎进兵刘连捷等军均归调度并查明彭毓橘能否赴任十二月初三日

058．附录明谕　预拨来年京饷并催本年欠解京饷十二月十一日

059．附录廷寄　预拨来年京饷不准借词截留十二月十一日

060．遵旨查明各事分条复陈折十二月十三日

061．范泰亨柯钺积劳病故请恤片十二月十三日

062．胡大任办厘有功请仍以四品京堂遇缺开列在前片十二月十三日

063．附录明谕　胡大任仍以四品京堂遇缺开列在前十二月二十六日

064．迤东道黄冕年老疾剧请准开缺及缓撤东征厘局片十二月十三日

065．附录明谕　云南迤东道黄冕准其开缺十二月二十六日

066．涂宗瀛请署江宁府知府片十二月十三日

067．请展缓江南武闱乡试片十二月十三日

068．奏复御史刘毓楠条陈淮北盐务折十二月十三日

069．两淮场灾缓征折价钱粮折十二月十三日

070．附录明谕　批复泰海二属灶场歉收请缓征折价钱粮十二月二十六日

071．附录廷寄　刘连捷等军迅速赴豫境诸调援之军均归僧格林沁调遣并饬议复陈廷经条陈是否可行十二月十五日

072．附录廷寄　西陲军务紧急鲍超出关剿贼毋庸全部援闽并调李文盛携饷入川十二月二十一日

073．附录廷寄　鲍超带兵出关通饬筹解济饷十二月二十一日

074．附录廷寄　查明挑浚淮城市河一案十二月二十三日

075．附录廷寄　沈葆桢奏粮道段起条陈安排撤勇善后事宜饬妥议具奏十二月二十六日

076．附录军机来咨　知会年终赏赐

077．奉旨分条复陈助剿中原余烬及经营西北之道折十二月二十八日

078．附录廷寄　刘铭传所部酌量调闽刘连捷等准其裁撤并饬鲍超迅速赴甘（同治四年）正月十二日

079．何桂珍刘腾鸿毕金科请予赐谥片十二月二十八日

080．附录明谕　何桂珍等加恩予谥（同治四年）正月十二日

081．皖省蠲免各被灾州县钱粮税课折十二月二十八日

082．附录明谕　准照所请蠲免安徽被扰州县钱粮杂税（同治四年）正月十二日

083．奏金坛等五县同治四五两年钱漕请准豁免片十二月二十八日

084．附录明谕　金坛等五县四五两年钱漕一体豁免（同治四年）正月十二日

085．柳金源请补狼山镇标右营游击员缺折十二月二十八日

086．守备许玉堂与蒋志善互相对调片十二月二十八日

087．总兵彭玉堂因伤请免骑射片十二月

088．代递江南乡试副考官平步青请假片十二月

同治四年

089．附录廷寄　里下河一带游兵滋事着曾国藩整顿营汛正月初七日

090．两淮盐运使出缺请旨简放折正月十四日

091．附录明谕　两淮盐运使着李宗羲署理二月初六日

092．仍请以包家丞补宿迁县折正月十四日

093．附录明谕　宿迁县知县准以包家丞补授二月初二日

094．新中举人通融给咨片正月十四日

095．寿州镇总兵易开俊赴任片正月十四日

096．请将守备彭兆富革职片正月十四日

097．忠义局第二十案折正月十四日

098．朱彦昇等阵亡请恤片正月十四日

099．年终密考折正月二十一日

100．三省学政密考片正月二十一日

101．忠义局二十一案请恤折正月二十一日

102．皖南茶捐请奖折正月二十一日

103．陈明皖南茶捐与茶厘不同片正月二十一日

104．谢年终赏物折正月二十一日

105．附录廷寄　着李鸿章曾国藩拨解皖饷正月三十日

106．附录廷寄　饬由鄂援甘之师取道淅川西赴商州以苏河陕民困二月初二日

107．附录廷寄　着湖北江苏等省分拨盐厘百货厘各三成接济庆阳粮台二月初六日

108．附录廷寄　着于沈宏富到营后察看其是否可用二月初六日

109．附录廷寄　郭松林杨鼎勋等军赴闽援剿饬令闽粤就近筹济饷糈二月十二日

110．苏省同治三年起运正漕由海运津详议章程折正月三十日

111．补陈宁国泾县保案折二月十四日

112．附录明谕　答上折并斥应奏之案久未具报着交部议处三月初二日

113．将弁藐法滋事汇案参奏折二月十四日

114．报收轮船经费拨解银两折二月十四日

115．江苏试用道刘锡绶更正捐项片二月十四日

116．副将刘世玉归宗片二月十四日

117．同治三年以前武职承缉各案概免补参片二月十四日

118．附录廷寄　按乔松年所奏汇入段起条陈一并明定章程具奏二月二十一日

119．训字营欠饷准照实银请奖折二月二十七日

120．江宁暂缓开关查案另筹办贡折二月二十七日

121．酌补江安两省武营各缺片二月二十七日

122．附录廷寄　饬催直隶实缺镇将赴任并着于现撤各军内保送数员发往直隶差委二月十二日

123．附录廷寄　吴昌寿带兵出省进剿并饬僧格林沁毋庸亲临前敌三月十一日

124．通筹滇黔大局折三月十五日

125．附录廷寄　着筹遣撤之楚勇能否派赴黔省及各省厘金能否分拨济黔三月初二日

126．附录廷寄　着官文曾国藩等筹划协解滇饷并催云南臬司赵焕联赴任三月初九日

127．附录廷寄　答通筹滇黔大局等折片四月初三日

128．道员彭毓橘未能赴任折三月十五日

129．附录明谕　彭毓橘准予开缺调理四月初三日

130．报李世忠捐饷银数片三月十五日

131．陈明请停湖南东征局片三月十五日

132．附录廷寄　杨岳斌带勇赴甘饬将东征局改为西征局三月初八日

133．附录廷寄　曾国荃如病已就痊即来京陛见三月初二日

134．录寄谕传知曾国荃片三月十五日

135．附录廷寄　催调谭仁芳军并饬严催曾国荃入京陛见或径赴军营五月初七日

136．密陈鲍超不能遽剿关外片三月十五日

137．宿松望江二县请广学额折三月十五日

138．附录廷寄　着曾国藩李鸿章酌度劝捐修复江宁常州两府学宫三月初三日

139．王锦堂等请袭世职折三月十五日

140．附录廷寄　饬令认真筹办江宁善后各事三月十七日

141．附录廷寄　饬催彭玉麟赴漕督任两淮盐运使李宗羲已简任安徽按察使三月二十三日

142．附录廷寄　续催彭玉麟赴漕督署任并饬严防里下河及皖豫各处三月二十六日

143．复陈彭玉麟不能赴漕督署任片三月二十五日

144．章仪林补授淮安知府折三月二十五日

145．励借补高邮知州折三月二十五日

146．攻克金陵水师员弁续行请奖折三月二十五日

147．潘梁柱借补游击片三月二十五日

148．贾凤章等请补都司各缺片三月二十五日

149．附录廷寄　饬令会剿东省窜匪三月二十七日

150．附录廷寄　着严防里下河等处并催令金国琛李鹤章赴甘四月初三日

151．附录廷寄　续催曾国藩李鸿章派兵援应江北并饬郑敦谨严防黄河渡口四月初三日

152．附录廷寄　海州淮安吃紧饬令合力严防并着查明扬防马队酌量拨归刘铭传等事四月初五日

153．附录廷寄　饬黄翼升水师兼顾山东黄河入直之路并着划拨清淮饷银四月十四日

154．请复建袁甲三临淮专祠折四月十六日

155．附录明谕　已故漕督袁甲三仍准于临淮设立专祠四月二十八日

156．复奏刘铭传等军赴防折四月十六日

157．附录廷寄　饬催派赴江北之兵迅即赴防并着阎敬铭查明丁宝桢失利情形及将赣榆令革职拿问四月初七日

158．附录廷寄　严催张树声等军赴援江北并吴棠暂留本任缓赴两广总督任及准彭玉麟免署漕督四月初十日

159．直隶州知州赵烈文留浙以同知改补片四月十六日

160．唐义训开缺及刘松山等缓赴甘肃片四月十六日

161．附录明谕　刘松山补皖南镇总兵程兴烈补肃州镇总兵四月二十八日

162．李宗羲暂留运司任片四月十六日

163．前任云贵总督潘铎灵柩回籍片四月十六日

164．游击李仁贵请免骑射片四月十六日

165．附录廷寄　张树珊等军到防后归吴棠调遣并着彭玉麟亲带炮船防堵四月十八日

166．附录廷寄　捻众逼近海澨僧格林沁当乘机夹击并严防回窜皖豫四月二十一日

167．附录廷寄　饬刘铭传赴直隶防堵刘松山周盛波赴甘肃新任四月二十七日

168．附录廷寄　饬令刘铭传带兵防堵大名一带并金国琛准缓赴甘四月二十八日

169．敬陈皖省善后应办事宜折四月二十八日

170．遵旨复陈霆营溃勇及筹办东豫捻匪情形折五月初一日

171．附录廷寄　霆军溃散鲍超毋庸出关即折赴闽省剿贼四月二十三日

172．陈明霆营饷绌情形片五月初一日

173．布楞泰回旗调理片五月初一日

174．陕西臬司陈湜应否陛见片五月初一日

175．附录廷寄　答以上折片五月十三日

176．拣补徐海淮扬两道折五月初九日

177．附录明谕　张树声准补徐海道吴世熊准补淮扬道五月十八日

178．遵旨赴山东剿贼并陈万难迅速缘由折五月初九日

179．请另简知兵大员督办北路军务片五月初九日

180．附录廷寄　着曾国藩以钦差大臣总督誓师剿捻五月初二日

181．附录廷寄　僧格林沁阵亡着曾国藩以钦差大臣赴山东督师五月初三日

182．附录明谕　曾国藩赴山东督师李鸿章暂署江督刘郇膏暂护苏抚五月初三日

183．附录廷寄　军情紧急阎敬铭回守济南并饬催江南援军北上等事五月初五日

184．附录廷寄　着刘铭传由黄河南岸向西兜剿并着曾国藩懔遵前旨统师北上五月初七日

185．附录廷寄　统筹直东军饷事五月十三日

186．附录廷寄　续催曾国藩星夜起程并着酌量航海北上五月十四日

187．附录廷寄　答以上折片五月十八日

188．江苏藩司拟以郭柏荫署理折五月初九日

189．祁宿藻祔祀祥厚祠片五月十三日

190．附录明谕　祁宿藻准祔祀祥厚祠五月二十三日

191．附录明谕　直东豫三省军务均着归曾国藩节制五月初九日

192．附录廷寄　续催曾国藩即日兼程北上等事五月初九日

193．谨陈筹办情形并请收回成命折五月十三日

194．调李鹤章办理营务片五月十三日

195．附录廷寄　仍令曾国藩节制直东豫三省并李鹤章准其留营等事五月二十三日

196．裁撤扬镇粮台片五月十三日

197．倪人涵借补仪征知县折五月十三日

198．附录廷寄　着曾国藩李鸿章刘郇膏筹拨甘饷五月十四日

199．附录廷寄　山东省垣和张秋以东防务吃紧及蒋凝学军由豫援直五月十八日

200．附录廷寄　答李鸿章派潘鼎新军乘轮船赴津曾国藩接奉寄谕部署入东事五月二十日

201．恭报交卸督篆带兵出省日期折五月二十四日

202．肃清皖南出力员弁请奖折五月二十四日

203．请饬鲍超营所买战马改解山东片五月二十四日

204．裁撤湖南东征局片五月二十四日

205．附录廷寄　东征局着即裁撤责成江浙湘鄂筹拨甘饷事闰五月初六日

206．查勘陆建瀛殉节情形片五月二十四日

207．李鼎荣等请补宿州营游击各缺片五月二十四日

208．陈云路京控漕书苛敛审明定拟折五月二十四日

209．恭报同治三年下半年淮南征收课厘数目折五月二十四日

210．两淮筹定京饷五万改解金陵片五月二十四日

211．附录廷寄　宁都一带防务紧要刘坤一补授江西巡抚并着李鸿章多解炮子赴津等事五月二十六日

212．附录廷寄　贼踪扰及丰沛皖北宿州等处防务均形吃紧等事闰五月初一日

213．附录廷寄　刘铭传陈国瑞兵勇械斗姑免深究曾国藩出省当扼要驻扎南北兼筹闰五月初二日

214．附录廷寄　东境已无捻踪国瑞即行回京曾国藩着即进驻徐州相机调度闰五月初六日

215．附录廷寄　陈国瑞赴蒙宿一带追剿刘铭传留作后路声援并直东两省酌定防兵游兵事闰五月初九日

216．附录明谕　张凤翥补授宁池太广道闰五月初六日

217．皖军被困派兵援剿折闰五月十一日

218．罗麓森暂缓守制募勇随赴徐州片闰五月十一日

219．再请收回节制三省成命片闰五月十一日

220．革员王茂元等讯明拟结折闰五月十一日

221．发逆投诚人员陈得胜等分别归宗改籍片闰五月十一日

222．附录廷寄　国瑞将所部兵勇分拨交代后即着来京并将钦差大臣关防先送回京等事闰五月十一日

223．附录廷寄　潘鼎新军归曾国藩调遣等事闰五月十三日

224．附录廷寄　援甘楚勇溃散蒋凝学军未散部分仍留鄂省防堵等事闰五月十九日

225．附录廷寄　陈国瑞暂留山东刘铭传迅赴皖北援剿等事闰五月二十日

226．贼众全萃皖境拟先赴临淮折闰五月二十一日

227．请派陈国瑞赴河南片闰五月二十一日

228．密陈陈国瑞事状片闰五月二十一日

229．附录廷寄　答以上各折片及密片留中六月初一日

230．派员迎提军马折闰五月二十一日

231．陈明李定元等补缺片与皖抚奏富升赴任片封发舛误片闰五月二十一日

232．附录廷寄　两淮盐课项下应解甘饷饬运使径解宁夏等事闰五月二十五日

233．调马队官兵赴皖北助剿折闰五月二十八日

234．附录廷寄　托伦布马队改拨河南调遣存留陈州府库银着酌量提拨等事闰五月二十三日

235．附录廷寄　拨归山东马兵应否调赴皖省着曾国藩等体察办理并孙楫条陈等事闰五月三十日

236．附录廷寄　温德勒克西等马队着查明相机调派等事六月初八日

237．附录廷寄　山东马队到营着即妥为布置并着预防颍亳六月十六日

238．仍请收回节制三省成命片闰五月二十八日

239．附录廷寄　着迅催各军赴雉河救援并着将郭松林杨鼎勋两军酌量调援亳州事六月初二日

240．雉河官军苦守四十日援军大捷立解重围折六月十二日

241．分拨陈州库银片六月十二日

242．附录廷寄　着催齐刘铭传等军约期进攻以解雉河之围六月十二日

243．附录廷寄　雉河解围严檄各营四面兜剿并着拨陈州存银接济豫饷六月十八日

244．附录明谕　奖叙雉河解围出力员弁六月二十四日

245．附录廷寄　雉河援军大捷立解重围陈州存银分四处匀齐照所请行及曾国荃简授晋抚等事六月二十四日

246．钦奉谕旨复陈折七月初八日

247．附录廷寄　着吴昌寿严防黄河两常并饬托伦布富森保马队赴豫听候调遣七月初五日

248．徽休防军索饷哗噪情形及霆营溃变现拟查办折七月初八日

249．附录廷寄　饬令刘铭传乌尔图那逊驰赴洛阳以西驻扎及唐义谟革职唐义训金国琛交部议处七月十九日

250．扬防凯撤借用漕折银两请敕部暂缓催提折七月初八日

251．恭谢天恩并陈明曾国荃病未复原折七月初八日

252．吴坤修署皖南道片七月初八日

253．附录廷寄　东省应解郭宝昌之饷分给陈国瑞康锦文两军并吴坤修简授皖臬冯志沂补授宁池太广道八月三十日

254．附录廷寄　吴昌寿前赴许州并着乔松年派军赴豫会剿七月十五日

255．附录廷寄　郭松林赏假四月松字营交杨鼎勋兼统并饬刘铭传军赴洛阳以西驻扎七月初九日

256．附录廷寄　虎牢关等处当预筹严防并询蒋凝学现存各营能否赴甘七月十五日

257．遵旨复陈并请敕中外臣工会议剿捻事宜折七月二十四日

258．黄寿英改奖片七月二十四日

259．补参陈国瑞折七月二十四日

260．再密陈陈国瑞事状片七月二十四日

261．附录明谕　陈国瑞撤去帮办军务褫去黄马褂八月初五日

262．徐州寿春两镇总兵因病开缺折七月二十四日

263．密荐徐寿两镇总兵人选片七月二十四日

264．附录明谕　徐州寿春两镇总兵均准开缺易开俊撤出勇号八月初五日

265．附录明谕　徐州寿春两镇总兵分别由董凤高李祥和补授八月初五日

266．附录廷寄　饬令刘铭传绕前截剿鄂师出境迎剿并着吴昌寿将扶苏寺寨首犯查明惩办七月二十九日

267．附录廷寄　刘铭传军着仍驻周家口并着吴昌寿王榕吉勘察黄河添造炮船八月初五日

268．附录廷寄　饬蒋凝学金国琛分统所部赴甘助剿八月初一日

269．附录廷寄　着将康锦文乌尔图那逊等军分投调拨并饬姜玉顺军赴新野八月初五日

270．金宝圩团练殉难请恤折八月初八日

271．移驻徐州整理马队并陈近日军情折八月十七日

272．附录廷寄　续催皖鄂派军赴豫助剿并陈国瑞赏假两月八月十一日

273．附录廷寄　迅饬刘铭传与张得胜会同截剿并着酌派康锦文军折赴皖边八月十七日

274．附录廷寄　曾国藩宜进驻许州调度吴棠移驻徐州郭松林杨鼎勋两军着酌量调派八月十八日

275．附录廷寄　楚北军务均归曾国藩节制郭松林杨鼎勋两军催令迅赴军营调遣八月二十六日

276．伊勒当阿等解马劳绩请赏片八月十七日

277．穆隆阿革去升衔勇号片八月十七日

278．附录廷寄　着严檄各军会筹进取并将此次出力员弁查明请奖八月二十八日

279．铭军迭胜逼贼东窜现筹布置折九月初一日

280．金国琛暂缓赴巩秦阶道本任片九月初一日

281．附录廷寄　饬令刘铭传姜玉顺康锦文会合豫军剿办并着曾国藩节制皖鄂豫三省军务八月二十七日

282．密陈湖北军务请仍归官文节制调遣片九月初一日

283．附录廷寄　畿南防务着李鹤年暂行督办山西防务王榕吉陈湜当力加整顿及曾国藩仍可驻扎徐州九月初九日

284．附录廷寄　饬陈仁贵等赴晋归陈湜调遣并着派江南炮船由运溯河赴晋演造九月十二日

285．附录廷寄　南阳解围着官文等严饬楚军并力追剿并着曾国藩酌调马队赴豫九月十四日

286．附录廷寄　拟着李鸿章带兵赴豫吴棠暂署江督李宗羲丁日昌递署漕督苏抚即着函商复奏九月初十日

287．奉旨复陈近日军情及江督漕督苏抚事宜折九月十九日

288．近日军情片九月十九日

289．附录廷寄　鲍超募勇如未起程赴粤即饬带赴豫南助剿九月十五日

290．附录廷寄　着派拨劲旅绕赴豫省截击并着将潘鼎新军酌度调派九月初二日

291．附录廷寄　饬潘鼎新军与前派入东之马步各队会合夹击九月十七日

292．附录廷寄　曾国藩当厚集兵力与东省兵勇前后夹击九月二十六日

293．官军迭胜恭报近日徐防等处军情折十月十一日

294．筹商直隶河防片十月十一日

295．吉林协领春寿请免予处分片十月十一日

296．穆隆阿请开复升衔勇号片十月十一日

297．江安县训导唐焕章仍请留营差遣片十月十一日

298．附录廷寄　近日剿办情形着曾国藩详细具奏并饬鲍超驰赴江西助剿十月初八日

299．附录廷寄　吴棠派出马步各队归曾国藩调遣陈国瑞再赏假四个月十月十五日

300．附录廷寄　饬令色尔固善等迅赴豫境助剿十月十八日

301．附录廷寄　安住马队仍留直隶防河十月十九日

302．附录廷寄　李鸿章统兵西征事着毋庸议并询鲍超可否赴豫助剿十月十九日

303．附录廷寄　饬令色尔固善马队驰赴睢杞一带并张曜赏假四个月十月二十五日

304．附录廷寄　着曾国藩李鸿章迅将前次所调炮船赶紧派员带赴晋省十月二十五日

305．附录廷寄　着曾国藩抽拨劲旅赴豫协剿十月二十九日

306．宁陵扶沟等处胜仗折十月三十日

307．应撤官兵回旗日期并春寿赴部引见片十月三十日

308．三栋阿等病故请恤片十月三十日

309．拟调鲍超会剿西路片十月三十日

310．前广东按察使龄椿病故请恤片十月三十日

311．附录明谕　前任广东按察使龄椿着交部照例议恤十一月初十日

312．附录廷寄　原设四镇兵勇应移向西进并着拣派熟悉火器弁勇赴豫十一月初一日

313．附录廷寄　着檄调鲍超统带新募各营赴襄阳一带进剿十一月初十日

314．遵旨查明雉河解围在事出力员弁兵勇专案开单分别给奖折十一月十四日

315．张曜等员请奖片十一月十四日

316．附录廷寄　饬令刘铭传会同马德昭等军合力夹击并郑敦谨补户部右侍郎李鹤年补湖北巡抚十一月十七日

317．附录廷寄　李昭庆马队能否启行赴豫十一月二十一日

318．迭奉谕旨复陈各处军情及湖团处置折十一月二十七日

319．徽宁池太广道张凤翥病故请恤片十一月二十七日

320．水师左营营官成发翔病故请恤片十一月二十七日

321．查办徽休闹饷勇丁并将获咎营官定拟折十一月二十七日

322．附录廷寄　鲍超一军进驻江粤会剿康逆暂缓檄调十二月初三日

323．附录明谕　徽休两军获咎之营官伍彩胜等革职发遣并注销唐义训金国琛处分十二月初五日

324．附录廷寄　饬刘铭传剿除光州一带踞匪李昭庆赴豫助剿并着设法遣散湖团十二月初五日

325．附录咨文　军机咨交年终赏物十二月初九日

326．附录廷寄　各省应解固本饷项着赶紧筹解十二月初十日

327．训字四营捐输欠饷另核请奖折十二月十二日

328．贼萃湖北派大军援鄂折十二月二十八日

329．附录廷寄　饬刘铭传迅援黄州彭玉麟等水师驶赴上游及皖豫严密防守（同治五年）正月初七日

330．附录廷寄　开封等府土匪着查明严办并着曾国藩催令各军先行赴豫十二月二十二日

331．附录廷寄　饬催刘铭传迅赴光固会同豫军进攻李昭庆赴豫进剿十二月二十三日

332．附录廷寄　成大吉军溃变催令刘铭传驰赴南路并饬乌尔图那逊迅带所部驰赴奉天听候文祥调遣十二月二十八日

333．附录廷寄　答会剿楚境窜贼及哗溃勇丁折（同治五年）正月十三日

334．查复吴昌寿张曜参案折十二月二十八日

335．附录廷寄　着将吴昌寿张曜被参各款查明具奏八月十八日

336．附录廷寄　着派员赴豫访查文玉蕴琛实迹复奏十月二十六日

337．附录明谕　答查奏吴昌寿张曜等被参折（同治五年）正月初七日

338．查复山东抚藩参款折十二月二十八日

339．附录廷寄　着查明山东巡抚布政使措置失宜从实具奏七月十一日

340．附录明谕　答查奏阎敬铭丁宝桢被参各情折（同治五年）正月初七日

341．密陈阎敬铭吴昌寿情形不同片十二月二十八日

342．会议长江水师营制事宜折十二月二十八日

343．附录明谕　答会议长江水师营制事宜（同治五年）正月初七日

344．黄岩镇总兵丁泗滨请饬赴本任片十二月二十八日

345．附录明谕　着丁泗滨迅赴本任（同治五年）正月初七日

人名索引

返回总目录

同治三年

001．曾国荃蒙准开缺回籍调理并赏人参谢恩折十月初五日

奏为恭谢天恩，仰祈圣鉴事。

窃臣接准兵部火票递到同治三年九月初四日内阁奉上谕：“曾国荃着准其开缺回籍调理，并着赏给人参六两，交该抚祗领，用资保卫。”等因。钦此。臣当即恭设香案，率同臣弟国荃望阙叩头谢恩讫。

伏念臣弟国荃，以书生从戎，洊膺疆寄。属以陈师白下，逋寇稽诛，谬遗大而投艰，几智穷而能索。逮夫大功粗就，懋赏荣膺，异数析于信圭，温诏荣于华衮，方竭诚而图报，乃婴疾而逾时，乞骸之疏甫陈，逾格之恩已沛，令还山以静摄，准开缺以遄归。天上颁来，遥锡驻年之药；田间退处，敢忘向日之葵？举族增荣，阖门衔感。臣惟有互相规劝，益矢忠诚，谆嘱臣弟回籍上紧医治，一俟病痊，即令奏请销假，入都陛见，跪求圣训。所有微臣感激下忱，谨缮折叩谢天恩。伏乞皇太后、皇上圣鉴。谨奏。

002．曾国华曾贞幹悉蒙世赏谢恩折 [1] 十月初五日

奏为恭谢天恩，仰祈圣鉴事。

窃臣等恭阅邸报，同治三年七月二十六日内阁奉上谕：“前湖南候选同知曾国华，着加恩赏一云骑尉世职。前即用知府曾贞幹，着加恩赏给伊子直隶州知州，照例补用。”等因。钦此。

臣等闻命之下，感泣难名。伏念臣弟国华等夙抱愚忠，未娴远略，或从戎于皖北，报国捐躯；或剿贼于江南，以死勤事。迭荷两朝赐恤，同蒙高天厚地之施，固已阖室镂心，誓图结草衔环之报。兹因金陵奏捷，玉陛推恩，凡封疆将帅之大臣，悉邀世赏；而御侮后先之末吏，并沐皇仁。羽林厕都尉之班，角丱忝方州之长。在圣主眷怀忠节，今古独隆，在臣家渥戴恩荣，存殁均感。臣等惟有督教臣侄读书敦品，砥行砺名，共勉经文纬武之资，并矢移孝作忠之志，庶朝仰答生成闿泽于万一。所有微臣等感激下忱，谨合词缮折叩谢天恩，伏乞皇太后、皇上圣鉴。谨奏。

[1] 此件与曾国荃会奏。

003．殉难各员子孙倪宗鼎等汇案奏请承袭世职折 [1] 十月初五日

奏为请袭世职，遵照新章汇案具奏，仰祈圣鉴事。

窃臣接准部咨，同治元年二月十六日钦奉上谕：“嗣后阵亡殉难各员子孙承袭世职，兵部行文各该督抚转饬各该州县，将应袭职名迅速行查，径行具报督抚，毋庸申府司转详，予限半年汇案具奏，以免烦扰。”等因。钦此。钦遵行文到臣，当经四次依限奏办在案。

兹查有上元县殉难孝廉方正倪德新之嫡孙倪宗鼎，又阵亡举人倪嘉喜之嫡长子倪宗益，又被害从九品吕振声之嫡长子吕长海，又阵亡把总海成龙之嫡长子海天培，又江宁县被害未入流黄懋和之嫡长子黄镇，又阵亡桃源县训导王步云之嫡长孙王宗庆，又清河县阵亡千总周永成之亲子周荣光，又六合县阵亡都司夏定邦之嫡长子夏光远，又如皋县被戕前湖北咸宁县知县黄兆奎之嫡长子黄之馨，又江都县阵亡南河候补协防萧永鸣之嫡长子萧国镛，又娄县阵亡守备俞承恩之嫡长子俞宗海，又桐城县阵亡孝廉方正马肇元之嫡长子马庆陔，又泾县殉难从九品包廷榜之嫡长子包熙诚，均请承袭云骑尉世职。

又黟县被害从九品方英棠之嫡长子未入流衔方起荣，请兼袭云骑尉世职。

又原籍武进寄籍江宁之前福建凤山县知县汤大奎，于乾隆年间因台匪滋事被害，议给云骑尉世职，袭次完时，以恩骑尉罔替。嗣经汤贻汾、汤绶名先后承袭云骑尉次数已完，现应接袭恩骑尉罔替。议以汤绶名之侄候选县丞汤世倬，请兼袭恩骑尉世职。据各该家属具禀，并据各县及安徽布政使取具宗图册结，详送前来。

臣查倪宗鼎、倪宗益、吕长海、海天培、黄镇、王宗庆、夏光远、黄之馨、俞宗海、马庆陔、包熙诚均年已及岁，经臣验看得该世职等年力富强，堪以承袭云骑尉，分别发标学习。至周荣光年未及岁，萧国镛因亲老丁单，俟军务告竣，再行发标，均请先行承袭云骑尉，其方起荣系未入流衔，应请兼袭云骑尉世职，汤世倬系候选县丞，应请兼袭恩骑尉世职，除将宗图册结分别咨部查核外，相应分录原案，缮具清单，恭呈御览，仰恳敕部议复施行。所有遵照新章，请袭世职缘由，谨会同江苏抚臣李鸿章，安徽抚臣乔松年合词具奏，伏乞皇太后、皇上圣鉴训示。谨奏。

附请袭世职清单

谨将承袭、兼袭世职共十五员，分缮清单，恭呈御览。

一、上元县孝廉方正倪德新，于咸丰三年二月初十日，贼陷金陵，带勇迎剿，受伤殉难。奏蒙赐恤，经部议给云骑尉世职，袭次完时给予恩骑尉，世袭罔替。等因。今查该故员嫡长子倪嘉喜同时殉难，长孙宗益已归另案办理，例应次子嘉祥承袭。惟嘉祥系丙午科举人，年已四十七岁，弓马未能学习。查有倪嘉祥之长子倪宗鼎，系德新之嫡次孙，现年二十七岁，应请承袭云骑尉世职。

一、上元县道光己酉科举人倪嘉喜，于咸丰三年二月初十日，贼陷金陵，带勇迎剿，因众寡不敌，血战阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子倪宗益，现年二十五岁，应请承袭云骑尉世职。

一、上元县候选从九品吕振声，于咸丰三年二月初十日，贼陷金陵，被伤殒命。奏蒙赐恤，经部议给照伤亡例，给予云骑尉世职，袭次完时，毋庸给予恩骑尉。等因。今查该故员嫡长子吕长海，现年二十四岁，应请承袭云骑尉世职，饬发臣标中营学习。

一、上元县原任两江督标左营把总海成龙，于咸丰三年二月内，粤匪攻陷金陵省城，接仗阵亡。奏蒙赐恤，经部议给云骑世职，袭次完时给予恩骑尉，世袭罔替。等因。今查该故员之嫡长子海天培，现年三十岁，应请承袭云骑尉世职，饬发臣标中营学习。

一、江宁县选用未入流黄懋和，于咸丰三年二月初十日，贼陷金陵，受伤殒命，奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子黄镇，现年二十六岁，应请承袭云骑尉世职。

一、山阳县详：无锡县籍原任桃源县训导王步云，于咸丰十年正月二十七日，因捻匪窜犯桃源，与伊子王士斌同时阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长孙王宗庆，现年二十四岁，应请承袭云骑尉世职。

一、六合县原任江南河标中营都司夏定邦，于咸丰八年，在六合带勇御贼，打仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子夏光远，现年二十岁，系京口水师右营兵丁，应请承袭云骑尉世职，饬发京口原营学习。

一、如皋县原任湖北咸宁县知县黄兆奎，于咸丰二年十二月初四日，在湖北省城防堵，贼陷文昌门，督兵抵御，被戕殒命，奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子黄之馨，现年三十六岁，应请承袭云骑尉世职，饬发臣标中营学习。

一、娄县原任江阴营守备俞承恩，前在六合县剿贼阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子俞宗海，现年二十岁，应请承袭云骑尉世职，并就近饬发提标学习。

一、桐城县孝廉方正马肇元，于咸丰三年十月十四日，贼窜桐城，督勇力战阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子马庆陔，现年三十六岁。应请承袭云骑尉世职，饬发臣标中营学习。

一、泾县议叙从九品包廷榜，于咸丰六年十二月内带勇防堵苏岭，接仗力竭殉难，奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子包熙诚，现年五十二岁，应请承袭云骑尉世职，并就近饬发皖南镇标学习。

一、清河县南河修防候补千总周永成，于咸丰七年二月内带勇赴婺源县剿贼，力战阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员亲子周荣光，现年十四岁，尚未及岁，应请先行承袭云骑尉世职。

一、江都县六品顶翎原任南河江防营效用候补协防萧永鸣，于咸丰四年十一月十六日，带队进攻瓜洲，杀贼阵亡，奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子萧国镛，现年二十一岁，系五品军功尽先把总，因亲老丁单，无人侍奉，请先行承袭云骑尉世职，俟军务告竣，再行验看发标。

一、黟县从九品方英棠，因粤匪窜扰黟境，督团迎剿，众寡不敌，被贼砍伤殒命。奏蒙赐恤，经部议给云骑尉世职，袭次完时，给予恩骑尉，世袭罔替。等因。今查该故员嫡长子方起荣，现年四十二岁，系未入流衔，应请以本身文职兼袭云骑尉世职。

一、祖籍武进县寄籍江宁县原任福建台湾府凤山县知县汤大奎，于乾隆五十一年，因台匪滋事，在任被害，其子荀业亦随同殉难。奏蒙赐恤，经部议给云骑尉世职，袭次完时，给予恩骑尉，世袭罔替。等因。前经以长孙汤贻汾承袭出任，后因病辞休，以贻汾之长子绶名接袭，绶名又以病故，所遗世职，计两次承袭云骑尉，次数已完，现应接袭恩骑尉罔替，而绶名之长子世佺，已另案承袭，应以贻汾之次子懋名承袭，懋名早经物故，仅存一子名世倬，系贻汾之次孙，现年二十七岁，已报捐县丞，在籍候选，应请以本身文职兼袭恩骑尉世职。

[1] 此件与李鸿章、乔松年会奏。

004．朱南桂熊登武请准暂缓赴任片十月初五日

再，准留办金陵军务浙江巡抚一等伯臣曾国荃咨，本年七月二十七日奉上谕：“河南归德镇总兵员缺，着朱南桂补授。”钦此。

同日又奉上谕：“江南福山镇总兵员缺，着熊登武补授。”钦此。

查朱南桂督带所部八营，前赴皖北英、霍一带截剿鄂豫之贼，熊登武统领各营留守金陵城池，均请暂缓赴任。咨会附奏等因前来。

臣复查无异，理合据情具奏。合无仰恳圣恩，俯念防剿紧要，准将新授河南归德总兵朱南桂、福山镇总兵熊登武暂缓赴任，实于军务有裨，谨附片呈明，伏乞圣鉴训示。

005．王宗濂请补上海知县折十月初五日

奏为拣员请补沿海要缺知县，恭折奏祈圣鉴事。

窃照苏州藩司刘郇膏，于上海县知县任内办理海运出力，保举开缺，以知府即补。业准部咨，于咸丰十一年六月分截缺。所遗上海县知县系繁、疲、难沿海兼三要缺，例应在外拣选调补。该县滨临江海，五方杂处，且有各国通商交涉事件，非明练熟悉、刚柔并济之员，不足以资治理。臣等于通省现任知县内逐加遴选，非现居要缺，即人地未宜，一时实无合例堪调之员。查有候补班尽先补用知县王宗濂，年四十三岁，山西监生，祖籍浙江，遵例捐纳盐大使、加捐知县，指发江苏，赴部引见。奉旨“着照例发往”。钦此。道光二十五年正月到省，派苏差委，于署靖江县任内，邻境枭匪仇杀商巡一案，参革协缉。嗣经拿获首从过半，兼获邻境迭劫洋盗，奏请开复。二十七年八月赴部引见。奉旨准其开复原官，仍发江苏补用。钦此。又因回避亲父吴县知县王锡九，改发安徽，二十九年四月到皖。咸丰二年八月闻讣丁父忧，回祖籍浙江守制。接丁本生继祖母承重忧，七年正月服满，捐回江苏原省，并加同知衔。八月到省，两次攻克松江府城案内，十年十二月奉旨“着俟补缺后，以同知直隶州用，并赏戴蓝翎”。钦此。委署今职，办理九年分海运出力，十一年五月十二日奉旨“着归候补班尽先补用”。钦此。诸翟等处剿匪出力案内，同治元年四月奉旨“着赏换花翎”。钦此。又收复常、昭等县七案汇保，二年十月奉旨“着赏加知府衔”。钦此。该员老成稳练，自署上海县以来，一切经理裕如，人地实在相宜，以之请补斯缺，洵堪胜任。据藩、臬两司会详请奏前来，臣等往返函商，意见相同，合无仰恳圣恩，准以王宗濂补授上海县知县，实于海疆要缺有裨。该员系候补知县，请补知县，衔缺相当，毋庸送部引见，亦毋须查造参罚册件。再，江苏省前因办理军务，一切事件，汇请展限，此案应免扣限，合并陈明。谨合词恭折具奏，伏乞皇太后、皇上圣鉴训示。谨奏。

006．核实并追缴已革庐江县吴燮和应赔银米报请结案片十月初五日

再，已革同知衔署安徽庐江县知县吴燮和，于上年贼匪窜扑该县，办理防守之时，挪用存仓米五百余担，捏称采买，含混报销，并私收亩捐钱米至二三千串之多，经臣奏参革职，永不叙用。奉旨勒追所收捐项，令其按数清缴。遵经札司饬据署庐州府唐景皋详：据绅董十余人联名公禀，去岁发逆突窜，巢县与庐江接壤，星夜招勇布置，数月以来，公用繁多，一切支应，无非挪用库款，亟宜筹补。各乡公议未经被贼蹂躏各保，每亩酌捐米一升或钱四十文，于四月间设局，至六月间止，共捐钱二千三百余千，捐米一百六十余担，弥补公用，并无不实。该府以一面之词，未足深信。派人密查，仍复改装亲赴乡镇细加访察，佥称情愿筹捐弥补亏欠，并非地方官勒派，详司免请转追。又经臣饬令造具清册，由司分别准驳。除去准销等款，共删驳钱四百七十一千六百四十文。内有原不敷钱一百四十九千五百九十七文，仍应缴钱三百二十二千四十三文，并书役食米、折耗米石共五十九石五斗，驳令赔缴。

又，该革员于同治元年冬买米一千石，二年正月买米五百石，三月买米四百五十石，共米一千九百余石。除两次发给守城兵勇米九百七十余石及解赴临淮大营米四百五十石外，实存仓米五百二十余石，业已移交后任接收清楚。最后所买之四百五十石，系在邻境之合肥、无为等州县先期买定运回，价值稍昂，业已饬令删减，仍照每石三千六百文报销，实非以存仓之米重复开报，现将应赔银、米如数呈缴等情，据藩、臬两司具详请奏前来。

臣查该革员吴燮和所买军米，据称并无冒销钱米，各捐亦出自绅民乐输，悉归公用。其中应赔钱三百二十余串、米五十九石五斗，并据一律遵缴。相应请旨敕部查照完案。吴燮和业经革职，应无庸议。谨会同安徽抚臣乔松年附片陈明，伏乞皇太后、皇上圣鉴训示。谨奏。

007．附录明谕　批复续保青阳解围出力人员请奖十月初六日

同治三年十月初六日内阁奉上谕：

曾国藩奏，续保青阳解围出力人员，开单请奖一折。上年七八月间，堵逆黄文金等在江西湖口一带败退入皖，遂略池州，直薄青阳城下。朱品隆一军忍饥苦守，江忠义等军会师驰援，内守外战，卒破坚垒，立解城围，实属著有劳绩，自应量予恩施，以昭激劝。

总兵徐士巍、江上喜均着交军机处记名，遇有提督缺出，请旨简放。刘光文着赏加提督衔，并赏给一品封典。李祥松着以总兵留于江西，遇缺即补，并赏给二品封典。王高来着交军机处记名，遇有总兵缺出，请旨简放。参将成光志等十二员，均着免补本班，以副将尽先推补。游击邓善居等十六员，均着免补本班，以参将尽先推补。邓善居、邓善企、李光连、徐士松，并赏加副将衔。黄忠胜、黄明进、邓善端，并赏换花翎。参将李甲松，着赏副将衔。游击倪开珩等二员，均着赏换花翎。都司王来钦等二十员，均着免补本班，以游击尽先推补；内江忠荣并赏换花翎。守备杨鹏飞等十四员，均着免补本班，以都司尽先推补，并赏加游击衔。陈志美等十员，均着免补本班，以都司尽先推补，并赏换花翎。唐洪吉等十三员，均着免补本班，以都司尽先补用。千总周君耀等三十八员，均着免补本班，以守备尽先推补；内曾有才并赏戴蓝翎。把总杨光保等八员，均着免补本班，以守备尽先推补，并赏戴花翎。千总谢连甲着免补本班，以守备仍归本标尽先补用，并赏换花翎。

知府何应祺，着免选本班，以道员不论双单月遇缺即选，并赏加盐运使衔。直隶州知州邓善燮，着免选本班，以知府不论双单月遇缺即选。候选府经历县丞彭嘉玉，着免选本班，以知县留于安徽，归候补班前补用。知县邓善实等二员，均免选本班，以知州遇缺即选，邓善实并赏戴花翎。同知王廷选等二员，均着俟选缺后，以知府升用，先换顶戴。知县刘芳春，着以同知选用，并赏戴蓝翎。崔国榜，着以本班知县不论双单月遇缺即选。邓树滋，着免选本班，以同知遇缺即选。州判周治，着俟补缺后以知州即补。从九品唐树藩等九员，均着免选本班，以县丞不论班次遇缺即选。运同邹之璋，着赏戴花翎。通判邓树勋，着免选本班，以盐运司运同选用，并赏换花翎。候补府经历县丞向东森，着免补本班，以知县仍留江西补用。训导陈永康，着免选本班，以教谕遇缺即选。县丞王凤池，以盐提举选用，以上三员并赏戴蓝翎。训导何应达，着免选本班，以知县遇缺尽先即选。教谕匡良杞等二员，均着俟选缺后，以知县在任候选。候选府经历县丞顾鸿熏，着俟选缺后，以知县升用。县丞黄炳堃，着俟补缺后，以知县仍留湖南升用。从九品曹子成，着以府经历县丞选用。军功邓善化，着以从九品不论双单月遇缺即选。徐士节等四员，均着免选本班，以县丞不论双单月选用，并赏戴蓝翎。知县黄寿英，着俟补缺后以知州升用，并赏加运同衔。姚廷章等二员，均着免选本班，以知州遇缺即选。知府杨，着留于江西归候补班补用，并免缴前在江西浮梁县知县任内倍半捐复银两。教谕杜江锦，着俟选缺后，以知县选用。训导李道郢等三员，均着免选本班，以教谕遇缺即选，李道郢并赏加同知衔。生员邹翼清等二员，均着以训导不论双单月遇缺即选。文童胡锡汉等七名，均着以从九品遇缺即选。训导曾传构等二员，均着赏加五品衔。陈以宝等四员，均着以县丞升用。袁国太等二员，均着免选本班，以府经历县丞选用。俊秀杨应芳等三名，着以未入流不论双单月选用。主簿王士杰等二员，均着免选本班，以府经历县丞不论双单月遇缺即选。训导吴慕澄，着赏加五品衔。徐熏风等二员，均着赏戴蓝翎。从九品周世尚，着免选本班，以按察司经历尽先选用。巡检章辉，着免补巡检，以府经历县丞尽先补用。县丞王承庥，着免选训导，以县丞选用。教谕伍岳灵，着免选训导，以教谕即选，并赏加五品衔。县丞张曾贵，着赏戴蓝翎。府经历方森，着以本班不论双单月尽先选用。生员周汉，着以县丞遇缺即选。蒋锡畴，着以从九品遇缺尽先选用。千总曾宗扬等八员，均着免补本班，以守备补用。曾宗扬、左明升、雷得升，并赏加都司衔。军功唐运珍等二名，均着以守备补用。千总薛成逢等四员，均着赏加守备衔。把总史官胜等五十一员，均着免补本班，以千总尽先拔补。从九品李启衍，着改武职，以守备尽先补用，并赏戴蓝翎。把总李春发等十二员，均着免补本班，以千总尽先拔补，内陈显祥并赏戴蓝翎。王泗来等十三员，均着免补本班，以千总尽先拔补，内熊复成、李树松、黄仁遵、刘仁贵、唐显重、袁存顺并赏戴蓝翎。外委权以钊等二员，均着免补外委，以把总拔补，并赏加五品衔。朱凤点等三十七员，均着免补外委，以把总拔补，并赏戴蓝翎。军功潘兴发等一百五十名，均着以外委拔补，并赏戴蓝翎。县丞张树藩等三十四员名，均着赏戴蓝翎。外委段明宇等六十四员名，均着赏给六品翎顶。都司李道常，着免补本班，以游击仍留湖南补用。守备余长胜，着免补本班，以都司补用。千总彭起凤，着免补本班，以守备补用。把总彭递汲，着免补本班，以千总拔补。军功周云汉等三名，均着以外委拔补，并赏戴蓝翎。彭书田等三名，均着赏给六品翎顶。

总兵边晓堂，着赏加提督衔。副将罗章才，着交军机处记名，遇有总兵缺出，请旨简放。游击屈得茂等五员，均着免补游击，以参将尽先补用，并赏加副将衔。张宜道等二员，均着免补游击，以参将尽先补用。

知府成定康，着赏加道衔。内阁中书吴绍烈等，以直隶州知州不论双单月遇缺即选。知县谢兰阶等二员，均着免选本班，以直隶州知州留于安徽补用。易鼎臣，着赏给五品封典，并赏戴蓝翎。县丞唐丁山，着免选本班，以知县留于安徽补用。

都司陈伯贵等二员，均着免补都司，以游击尽先补用，并赏加参将衔。守备彭英华等四员，均着免补守备，以都司尽先补用，并赏换花翎。千总苏元章等三员，均着免补守备，以都司尽先补用。把总刘建业，着免补千总，以守备尽先补用。参将童有春，着以副将尽先补用。游击王仁安等八员，均着免补游击，以参将尽先补用；王仁安并赏加副将衔，唐义勇等三员，均着赏换花翎。都司陈双林等十三员，均着免补都司，以游击尽先补用。守备潘东武等十一员，均着免补守备，以都司尽先补用，内邓祖兴、池中和、王明亮、欧朝顺并赏加游击衔。周基芳等二十一员，均着免补守备，以都司尽先补用。

千总王贵德等十二员，均着免补千总，以守备尽先补用，并赏加都司衔；内唐湘辉、黄启亮并赏换花翎。千总刘其昌等四员，均着免补千总，以守备尽先补用。谢国琛等三十二员，均着免补千总，以守备尽先补用；谢国琛、张国仁，并赏加都司衔。

知县石焕章等四员，均着赏加同知衔。府经历蓝采章，着免补本班，以知县仍留浙江补用。训导黄景宪，着赏加国子监学正衔。从九品钱蔚文等四员，均着免选本班，以县丞遇缺即选，全麟并赏戴蓝翎，蔡思全着赏加五品衔。从九品衔钱南金等二员，均着以从九品不论双单月遇缺即选。把总唐大根等七员，均着免补把总，以千总尽先拔补，并赏加守备衔。于文德等五员，均着免补把总，以千总尽先拔补，并赏戴蓝翎。外委钟龙光等二十一员，均着免补外委，以把总尽先拔补，并赏戴蓝翎。军功龙祥亮等九名，均着以外委尽先拔补，并赏戴蓝翎。把总唐玉龙等三十员，均着赏戴蓝翎，王敬德等六十六员，均着免补把总，以千总尽先拔补。

该部知道，单并发。钦此。

008．附录明谕　批复进援青阳克复高淳溧水东坝出力员弁保案十月初六日

同治三年十月初六日，内阁奉上谕：

曾国藩等奏，遵保进援青阳，并克复高淳、溧水、东坝各城隘出力员弁关单，续请奖叙一折。侍郎彭玉麟，统带内湖水师于上年八月解青阳之围，九月迭克水阳、新河庄等隘，十月规复高淳、东坝，进取溧水。陆路王可陞一军会克东坝各城后，驻守溧水，屡被悍贼围攻，均以坚守得完，实属著有微劳，自应量加鼓励，尽先提奏。

提督巴里坤镇总兵成发翔，着分部从优议叙。记名提督浙江定海镇总兵喻俊明、江南狼山镇总兵王吉，均着遇有提督缺出，尽先提奏。总兵彭昌禧、张锦芳，均着交军机处记名，遇有提督缺出，请旨简放。丁义方、许鼎臣、副将唐敏义，均着交军机处记名，遇有总兵缺出，尽先请旨简放，并赏加提督衔。胡友胜、柳寿田，均着交军机处记名，遇有总兵缺出，请旨简放；胡友胜并赏给确勇巴图鲁名号。总兵李宏试等三员，均着赏加提督衔；潘长顺着赏给精勇巴图鲁名号，副将李大鹏着赏给利勇巴图鲁名号。梁永学、许廷缓、罗俊福、杨永浩、周国才、胡荣伟、王兆祥、王承业、蒋本元、龚得胜、李廷忠，均着交军机处记名，遇有总兵缺出，请旨简放。参将易寅阶等六员，均着以副将尽先选用；易寅阶、钟光欲，并赏加总兵衔。游击朱家春，着以游击尽先选用，并赏加参将衔。

同知欧阳惟孝，着免选本班，以知府留于江苏遇缺尽先补用。守备王鸿年，着以都司尽先选用，并加赏游击衔。千总何呈祥等四员，均着以守备尽先选用，并赏换花翎。把总周兴德等四员，均着以守备尽先选用，周兴德并赏加都司衔。张昌贵等六员，均着以千总尽先拔补，并赏加守备衔，杨采芹着赏戴蓝翎。外委陈云汉，着以把总尽先拔补，并赏戴蓝翎。军功李兴发等三十六名，均着以外委尽先拔补，并赏戴蓝翎。总兵刘得，着赏给恒勇巴图鲁之名号。副将周文耀，着赏给迅勇巴图鲁名号。

副将傅霖、汤彪、周有才、成得胜、张复胜、邵云锡、朱有成、王九皋，均着交军机处记名，遇有总兵缺出，请旨简放。总兵衔副将王清河等五员，均着照本职本衔赏给封典。副将黄忠等三员，均着赏加总兵衔。参将谢正禄着以副将尽先选用，并赏加总兵衔。游击王友胜等二员，均着免升参将，以副将尽先选用。同知王南宾，着免补本班，以知府仍留湖北遇缺即补。守备唐绍基等三员，均着免升都司，以游击尽先选用。罗芳蕙，着以都司尽先选用，内张德仪并赏换花翎。千总邓开榜，着以守备尽先选用，并赏加都司衔，赏换花翎。训导樊梁生，着免补本班，以知州不论双单月遇缺尽先选用。千总陶建春，着以守备尽先选用。

把总邓友仁等二员，均着以千总尽先拔补，并赏加守备衔。周泽林等三员，均着以千总尽先拔补，内俞祥芝并赏戴蓝翎。外委文隆焕等十二员，均着以千总尽先拔补。李道连等十四员，均着以把总尽先拔补，并赏戴蓝翎。军功雷信孔等三十六名，均着以外委尽先拔补，并赏戴蓝翎。副将张向荣、李如胜、谢洪春、谭定信、曾复太，均着交军机处记名，遇有总兵缺出，请旨简放。柏正才着赏给勷勇巴图鲁名号。喻乾元着赏加总兵衔。参将萧清善，着以副将尽先选用，并赏总兵衔。都司张德富，守备祖兴盛，均着以游击尽先选用，祖兴盛并赏换花翎。知府高兆麟，着以本班分发省分，不论繁简遇缺尽先补用。守备文万春等六员，均着以都司尽先选用，并赏换花翎。千总唐训则等三员，均着免升守备，以都司尽先选用，并赏换花翎。

知县舒卓元，着分发省分，仍归教习班尽先补用，并赏加同知衔。千总彭东华等六员，均着免升守备，以都司尽先选用。余家禄等二员，均着以守备尽先选用，并赏加都司衔。外委李方时四员，均着以守备尽先选用。把总左志富等二员，均着以千总尽先拔补，并赏加守备衔。未入流陈蔚之，着俟服阕后免选本班，以县主簿不论双单月遇缺尽先选用。把总章开铭等四员，均着以千总尽先拔补，并赏戴蓝翎。军功王先信等五十一名，均着以外委尽先拔补，并赏戴蓝翎。总兵喻清汉着赏给正二品封典。副将李高余、刘武德，均着交军机处记名，遇有总兵缺出，请旨简放。游击赵兴发，着以参将尽先选用，并赏加副将衔。守备邓正扬，着以都司尽先选用，并赏换花翎。张万成等二员，均着以游击尽先选用。李开初等三员，均着以都司尽先选用，并赏加游击衔。千总胡汉连，着免升守备，以都司尽先选用，并赏换花翎。潘仕坤等十员，均着以守备尽先选用，并赏加都司衔。

知县黄履享，着免选知县，以直隶州知州不论双单月遇缺尽先选用，并赏换花翎。千总彭保恬等四员，均着以守备尽先选用。把总李长华等九员，均着以千总尽先拔补，并赏戴蓝翎。江西补用县丞蔡麟仁，着免补本班，以州同分发省分尽先补用，并赏加五品衔。外委陶烈孝等七员，均着以千总尽先拔补。周启善等十一员，均着以把总尽先拔补，并赏戴蓝翎。军功廖得胜等二十三名，均着以外委尽先拔补，并赏戴蓝翎。副将高启典，着交军机处记名，遇有总兵缺出，请旨简放。参将马志俊等七员，均着以副将尽先选用。游击王榕春等四员，均着以参将尽先选用，并赏加副将衔。都司李华庭等二员，均着以游击尽先选用，并赏加参将衔。谭忠亮等七员，均着以游击尽先选用。沈云贵等二员，均着以游击尽先选用，并赏换花翎。

同知王呈义着赏加运同衔。守备董文葛，着以都司尽先选用。千总刘得胜等三员，均着以守备尽先选用，并赏加都司衔，赏换花翎。高先奇等三员，均着以守备尽先选用，并赏加都司衔。罗福，着以守备尽先选用。河南补用县丞王邦俊，着免补本班，以知州分发省分归候补班前遇缺补用。千总何茂德、把总袁金善，均着以守备尽先选用，并赏换花翎。把总胡学铨、外委戴朝思，均着以千总尽先拔补，并赏加守备衔。

外委严明友，着以千总尽先拔补。王定平等二员，均着以把总尽先拔补，并赏戴蓝翎。军功万近福等四十八名，均着以外委尽先拔补，并赏戴蓝翎。汪世阶，着赏戴蓝翎。副将贺世清，着交军机处记名，遇有总兵缺出，请旨简放。守备傅大义等二员，均着以都司尽先选用。运同衔直隶州知州杨荣炳，着照本衔赏给恩典。候补同知直隶州知州王锡，着免补本班，以知府留于安徽遇缺尽先补用。千总王正德等四员，均着以守备尽先选用。外委王得彪等三员，均着以千总尽先拔补，并赏加守备衔。朱成贵等七员，均着以千总尽先拔补。刘文周等四员，均着以把总尽先拔补，并赏戴蓝翎。文童廖文鼎等二名，均着以从九品不论双单月遇缺尽先选用。军功王洪顺等二十九名，均着以外委尽先拔补，并赏戴蓝翎。道员蔡锦青，着赏戴花翎。知县廖献廷，着以直隶州知州留于江苏遇缺尽先补用，并赏换花翎。库大使李照瑞，着以知县留于安徽遇缺尽先补用。

把总张涵友，着免补千总，以守备遇缺尽先选用。总兵欧阳华坤，着交军机处记名，遇有提督缺出，请旨简放。杨正彪等二员，均着赏加提督衔；杨正彪并赏给遒勇巴图鲁名号，谢占春着赏给育勇巴图鲁名号。副将蒋占鳌、戴双美，均着交军机处记名，遇有总兵缺出，请旨简放；蒋正鳌并赏加提督衔，戴双美并赏给著勇巴图鲁名号。邓大进着赏给懋勇巴图鲁名号，并赏加总兵衔。参将贾成楚等三员，均着以副将尽先补用；贾成楚、张忠华，并赏加总兵衔。向文燕，着以副将留于江苏尽先补用，并赏给达勇巴图鲁名号。罗大胜等五员，均着以副将遇缺即补；罗大胜并赏给彦勇巴图鲁名号，杨名贵并赏给振勇巴图鲁名号，徐长胜并赏给捷勇巴图鲁名号，彭林贵并赏给晋勇巴图鲁名号。

游击姚守谦，着以副将留于两湖遇缺即补。王桂林，着以参将留于湖广遇缺即补，并赏加副衔。徐光耀等十一员，均着参将尽先补用，并赏加副将衔。刘起鳌着以参将留于湖广遇缺即补。都司王思洋等三员，均着以参将尽先补用。黄昌元等三员，均着以游击尽先补用，并赏加参将衔。守备郭长云，着以游击尽先补用，并赏换花翎。潘明远等五员，均着以游击尽先补用；内夏永发、杨国武并着赏换花翎。刘国明等四员，均着以都司尽先补用，并赏加游击衔。刘谦德等五员，均着以都司尽先补用，并赏加游击衔，赏换花翎。郭洪保等五员，均着以都司尽先补用，并赏换花翎。杨正喜等九员，均着以都司尽先补用。千总蒋如飞等五员，均着以守备尽先补用，并赏加都司衔，赏换花翎。杨玉龙九员，均着以守备尽先补用，并赏加都司衔。覃长意等十员，均着以守备尽先补用，并赏换花翎。守备陈全胜，着赏加都司衔，赏换花翎。千总张显名等七员，均着以守备尽先补用；内朱光美并赏加都司衔。

把总张定邦等十七员，均着以守备尽先补用，内张定邦、李兴隆并赏换花翎。王有如等四名，均着以守备尽先补用，内石玉山、胡德胜、田忠立并赏戴蓝翎。韩福顺等十七员，均着以千总尽先拔补，并赏加守备衔。卫守备邵步瀛，着赏加都司衔，赏换花翎。千总朱吉莽，着以卫守备遇缺即选，并赏换花翎。外委胡兴发，着以卫千总遇缺即选。

知县王凤岐等二员，均着留于江苏尽先补用，王凤岐并赏加同知衔。布政司经历姜学海、训导陈家器，均着免选本班，以通判不论双单月遇缺即选。县丞何耀章，着免选本班，以知县留于江西尽先补用。从九品左浩等三员，均着免选本班，以府经历县丞留于江苏尽先补用。王明德着免选本班，以府经历县丞不论双单月遇缺即选。府经历衔曾家彦、从九品衔李璜，均着以府经历不论双单月遇缺即选。生员王作宾，着以训导不论双单月遇缺即选。生员李桢等三名，均着以主簿，不论双单月遇缺即选。文童罗逵等三名，均着以从九品留于江苏尽先补用。张文照，着以从九品留于安徽尽先补用。许兆镛等二名，均着以从九品不论双单月遇缺即选。军功蒋占春，着以从九品不论双单月遇缺即选。

布政司理问李庸，着加五品衔，并赏戴蓝翎。监生黄试燮，着赏戴五品蓝翎。把总向光福等二十七员，均着以千总尽先补用。邹奇钦等八员，均着以千总尽先补用，并赏戴蓝翎。外委石大洪等七名，均着以千总尽先补用，并赏戴蓝翎。彭含玉等五十四名，均着以把总尽先补用，并赏戴蓝翎。军功王本福等十九名，均着以外委尽先补用，并赏戴蓝翎。李光明等七名，均着赏戴六品蓝翎。守备吴得胜，着以都司尽先补用，并赏换花翎。千总张顺泰，着以守备尽先补用，并赏加都司衔。明得胜把总姚守良 [1] ，均着以守备尽先补用。把总杨正华等七员，均着以千总尽先补用，并赏加守备衔。外委陈高华，着以把总尽先补用，并赏戴蓝翎。军功张正和等十二名，均着赏戴六品蓝翎。外委夏永清等三名，均着以千总尽先补用。余着照所请办理。该部知道，单并发。钦此。

[1] 该句原件如此。

009．附录廷寄　饬李成谋等速解楚北之围刘连捷归官文调遣并察看彭毓橘等员能否讲求吏治十月初七日

同治三年十月初七日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年：

同治三年九月二十六日奉上谕：

官文奏　发、捻麇聚蕲水，围逼官军营垒，并分股窜扰蕲州、麻城等处一折。光罗发、捻昼夜东趋，势甚剧疾，而罗田踞逆亦欲与蕲水一带踞匪勾合。经杨朝林、成大吉等分路攻击，将鸭子畈七区匡家等处贼巢扫平。败贼悉窜蕲水、蕲州，与发、捻合股盘踞。该逆乘势出队环攻官军营盘，石清吉等御贼阵亡，富森保冲出重围，成大吉一军及飞虎营仍为贼匪层层围裹，未能骤出。官文已调姜玉顺等营赴援下游蕲水、巴河，会合李成谋相机进剿，以解成大吉之围。为今之计，非先解之围，不能取胜。着即督饬李成谋等迅速进攻，力解重围，妥筹进取。官文前调蒋凝学六营赴蕲水驻扎，仍请调刘连捷一军赴楚兜剿。

本日适据乔松年奏，张曜、郭宝田等军现驻金家寨等处，东西均可兼顾。刘连捷等军行抵潜山、太湖暂为驻扎，听候曾国藩调度。前谕此军到皖，即归乔松年调度，现在楚省军情甚紧，着曾国藩、乔松年飞檄刘连捷一军速赴湖北，即归官文调遣，以厚兵力。

僧格林沁现驻商城，如各匪纵横出河南，即着督饬马步各队认真剿击。陈国瑞等军能否分拨蕲水合力解围，并着迅速筹办，无分畛域。总之，此股贼匪人数尚众，逆首陈得才、马融和、倪泷、吴义汰均在蕲水、广济一带，非楚、皖、豫三省通力合作，不能歼灭。着僧格林沁等会筹办理，以纾朝廷南顾之忧。

湖北水陆兵力不为不厚，现又调蒋凝学、刘连捷等入楚，该营均属劲旅，惟在调度得宜，方能收指臂之效。官文于此股贼匪窜扰，未能迅即扑灭，此剿彼窜，兵力颇受贼匪牵制。又复屡次败衄，损失名将，若不振刷精神，力图办贼，自问当得何罪？石清吉等已明降谕旨优恤建祠；记名总兵梁洪胜驰救富森保，立解重围，尚知愧奋，着准其开复顶戴，以示鼓励。

官文另片奏，请留马步各队助剿等语。温德勒克西等马步各队，现扎宋埠等处，经官文饬令觇贼所向，力清后路，再赴蕲水、蕲州会剿。着照所请，暂行留楚，俟军务稍松，兵力稍裕，仍令赴甘剿贼，不得借词逗留。

曾国藩前保之布政使彭毓橘、刘连捷，按察使吴坤修、黄润昌、易良虎、陈湜，平日于吏治地方能否讲求？何人足以胜方面之任？着再行察看，据实具奏，以备录用。将此由六百里各谕令知之。钦此。

遵旨寄信前来。

010．附录廷寄　杨岳斌回籍募勇饬各省通筹济饷并饬蒋凝学唐义训二军赴甘助剿十月初七日

同治三年十月初七日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、闽浙总督兼署浙江巡抚左宗棠、陕甘总督杨岳斌、两广总督毛鸿宾、江苏巡抚一等伯李鸿章、湖北巡抚吴昌寿、湖南巡抚恽世临、江西巡抚沈葆桢、福建巡抚徐宗幹、署广东巡抚郭嵩焘：

同治三年十月初一日奉上谕：

杨岳斌奏，沥陈回籍募勇筹备饷项情形一折。据称甘省逆回党羽众多，心志齐一，必得一二万生力之师，方能挫其凶锋。惟旧部本属水师，并无陆队，此次来江剿匪，仅由金陵大营抽带千余人，势难远调，筹画再三，计惟有亲赴楚南募勇。拟即舆疾南归，先遣得力营官认真招募精勇七八千人，迅速成军。即可趁此访医调理，就近省亲。至招募经费及制办军械等件，所需甚巨，拟于各近省设法筹办，以济急需。并请饬甘肃南道蒋凝学、署皖南镇总兵唐义训两军赴甘助剿等语。杨岳斌现已回江西省城，力疾起行，具见勇于任事。所筹各节，亦俱周妥。着准其回籍省亲，并访求旧医，赶紧调治。一面分遣得力营官，各路募勇。候募有成数，加以训练，统带赴甘剿贼。蒋凝学、唐义训二员在皖南、北带兵，素称得力，且蒋凝学系甘肃本任道员，前经官文奏调赴蕲水助剿。着俟成大吉解围后，即饬带所部赴甘，并着曾国藩即饬唐义训酌带劲兵，先行赴甘，均归杨岳斌调遣。该二员所需行粮，着曾国藩宽为筹备，其所驻地方应否另派将弁分守，并着酌度妥办。

沈葆桢于杨岳斌之行，允筹银七万两，谅可不误行期，此外所需仍多，着官文、左宗棠、毛鸿宾、吴昌寿、徐宗幹、郭嵩焘、恽世临各于本省筹拨银八万两，恽世临并于东征局拨银四万两，李鸿章拨银十万两，均须克期如数解交杨岳斌行营，以便该督迅速募勇起程。该督抚等均当仰体朝廷轸念西陲之意，速为筹解，不得稍有膜视，致误师行。

杨岳斌抵甘后，应如何源源接济之处，本日已谕户部速筹议奏矣。刘于浔前有旨令署甘肃按察使，并令其迅赴新任。着杨岳斌、沈葆桢即饬该员赶紧起程，勿稍延缓。

本日据刘长佑奏，整顿营伍，必须实任人员认真经理，庶几易收实效，请饬直隶提督刘铭传、天津镇总兵安勇、正定镇总兵娄云庆、宣化镇总兵宋国永各赴本任等语。刘铭传等能否赴任，着曾国藩、李鸿章分别办理。将此由六百里各谕令知之。钦此。

遵旨寄信前来。

011．附录廷寄　催解广东等五省协拨直隶练兵军饷十月十一日

同治三年十月十一日，准兵部火票递到议政王军机大臣字寄——

钦差大臣协办大学士两江总督一等侯曾国藩、四川总督骆秉章、两广总督毛鸿宾、江苏巡抚一等伯李鸿章、江西巡抚沈葆桢、湖南巡抚恽世临、福建巡抚徐宗幹、山东巡抚阎敬铭、山西巡抚沈桂芬、署广东巡抚郭嵩焘：

同治三年十月初五日奉上谕：

刘长佑奏，请饬催广东等省欠解固本军饷一折。直隶练兵募勇，需饷孔殷，自上年十月经刘长佑奏拨广东省每月协拨银一万两，江苏等省每月各协拨银五千两，迄今已届一年，内山东省除解过及抵拨定安军饷外，尚欠上年十一月至本年三月饷银二万五千两，山西省除解过及抵拨讷钦军饷外，尚欠上年十月分饷银五千两，此外，惟四川省解到银一万两，其余广东、江苏、江西、湖南、福建五省分厘未经报解。着曾国藩、骆秉章、毛鸿宾、李鸿章、沈葆桢、恽世临、徐宗幹、阎敬铭、沈桂芬、郭嵩焘督饬藩司，迅将欠解直隶饷银如数筹拨，克期报解，以济要需，毋得再有稽延。将此由四百里各谕令知之。钦此。

遵旨寄信前来。

012．附录廷寄　饬令刘连捷迅援湖北及江西各军认真搜捕幼侍各逆并王文瑞等入粤会剿十月十一日

同治三年十月十一日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚左宗棠、两广总督毛鸿宾、江西巡抚沈葆桢、福建巡抚徐宗幹、湖南巡抚恽世临、署广东巡抚郭嵩焘：

同治三年十月初六日奉上谕：

曾国藩奏，官军驱贼出境，皖南北两岸肃清。沈葆桢奏，鲍超飞援宁都，血战解围，并席宝田一军剪除湖逆，搜获伪酋及龙南县击贼获胜各折片。本日已明降谕旨，各照所请奖恤，并将提督鲍超赏戴双眼花翎，以示鼓励矣。

英、霍之贼退窜鄂疆，遍扰蕲水、蕲州等处，皖北虽暂就肃清，未能恃以无恐。蒋凝学一军已到蕲水，刘连捷军亦经官文调往湖北，现在成大吉被围，湖北军情十分吃紧，着曾国藩懔遵迭次谕旨，饬令刘连捷迅即赴援湖北。其皖楚交界地方，仍责令朱南桂等严密防守，勿任回窜。皖南之贼，经易开俊等出岭追剿，急走遂安，并陷开化，漏逆而西者尚有数千人。由江窜楚窜粤，头头是道。曾国藩仍当饬令易开俊、金国琛等跟踪出境追剿，务须数省合力，将此股残匪殄除净尽，未可以邻为壑，致令死灰复燃。

沈葆桢所奏鲍超驰援宁都，血战解围，已降旨赏戴双眼花翎。该抚即传知该提督益图奋勉，将康、侍等逆悉数诛锄，肃请江境，用副委任。席宝田一军，剪除湖逆，搜获伪干王洪仁玕等多名。据生擒贼供，佑逆李远继已殒于阵，幼逆洪福瑱或谓死于乱军，或称自经山僻，俱属渺茫不定。伪主将罗逆、王逆亦俱漏网，恐遗孽复萌，再有勾结，又形费手。着沈葆桢即饬席宝田等确切查明幼逆所在，认真搜捕，以净根株。左宗棠、徐宗幹亦当督饬各路地方将领，严密捕拿，为一劳永逸之计。

沈葆桢另片奏，南雄之贼犯龙南洒源堡及插株坳背等处，经署令蒋如琳等督勇轰击，毙匪甚多，余匪窜向定南厅而去。此处与广东交界，着毛鸿宾、郭嵩焘饬令地方文武严防窜越，并派兵出境追剿，以免再有阑入。沈葆桢仍当责令地方文武员弁，认真防剿，如贼势尚众，即酌量抽调数营前往会同粤军合力剿洗。

正在寄谕间，据毛鸿宾等奏，匪扑南雄州城，官军迎击迭胜，贼趋东路，现饬皋司督兵出省防剿。另片奏，贼由江西安远、长宁窜入平远县城，知县吴丙绶中枪坠马等语。南雄贼匪被击退窜，复由江西之龙南窜入和平、龙川境内，幸各县均有准备，遂横窜嘉应州界之长田和平、龙川交界之下车等处。毛鸿宾等已飞饬郑绍忠由龙南驰赴连平，与昆寿所派之常秀各军互为联络，并令知府吴赞诚等扼扎州境防剿。着即催令李福泰筹添兵勇，统带出省，赴南雄一路，妥筹剿办，毋任匪踪纷窜。南雄州出力各员，准由该督抚存记，俟事竣汇案择尤请奖，并严饬方耀等军迅行规复平远县城，以赎前愆。

粤省与江西、湖南犬牙相错、在在接壤，粤东一日不得肃清，江西、湖南即一日不得安枕。与其縻经费以筹防，不若合群力以制贼。着沈葆桢即饬王文瑞一军由赣南一带长驱入粤，会合惠、潮各军以剿东江之贼。恽世临即令赵焕联一军由桂阳、桂东入粤，会合南、韶各军以遏北江之冲，均须克日赴援，不得稍分畛域，致误戎机。毛鸿宾等当饬令李福泰先就现有兵力迅图剿办，不可坐待客兵，迁延时日。

毛鸿宾另片奏请调员差委等语。广西候补道王承泽、四川候补知府曾纪凤现在是否在湘，着恽世临檄令该员等克日起程赴粤，交毛鸿宾等差遣委用，以资得力。

本日曾国藩折内所保之刘松山一员，请简总兵实缺。该员前经曾国藩奏请简放实缺，已交军机处另单存记矣。将此由六百里各谕令知之。钦此。

遵旨寄信前来。

013．附录明谕　皖南北肃清奖叙各员十月十一日

同治三年十月十一日，准兵部火票递到。

同治三年十月初六日内阁奉上谕：

曾国藩奏　官军击贼出境，皖南北两岸肃清一折。湖北发、捻大股由麻城、罗田东窜六安，经蒋凝学率队一击败之，贼乃转趋英山，图袭县城，环布长围，日逼官军营垒。我军屡战获胜，先后俘斩解散以数千计。贼知不可复逞，悉数退窜楚境。太湖窜匪闻刘连捷等军已抵该县，亦俱震慑声威，望风而逸，拼遁楚疆。皖北一律肃清。

其由浙入皖延扰徽州之贼，经易开俊等军败贼于镇口等处，该逆死者、降者、散者、弃老弱辎重而遁者十之六七。唐义训、金国琛等虑余贼尚图铤走，各率所部跟踪紧蹑。贼闻徽军追出歙岭，势蹙狂奔，逸入浙江遂安、开化等处。我军复殪贼于遂安之郭村，斩三百余级，解散一千余人，皖南全境肃清。仍着曾国藩督饬各军乘胜追剿，迅歼丑类，务绝根株。在事尤为出力之安徽寿春镇总兵易开俊，着交军机处记名，遇有提督缺出，请旨简放。署皖南镇总兵唐义训，着开复革职留任处分；皖南镇总兵员缺，即着该员补授。总兵刘松山，着给予一品封典。前布政使衔湖北安襄郧荆道降补同知金国琛，着开复道员原官。其余出力员弁，并着曾国藩汇入击退窜贼各案内，奏请恩施。钦此。

同日，准军机处片称：本日贵大臣奏到青阳等案出力请奖折二件，均奉有明发谕旨照准。为此知会。

附请奖勇号单

总兵杨正彪，道勇；谢占春，育勇。副将戴双美，著勇；邓大进，懋勇。参将向文，达勇；罗大胜，彦勇；杨名贵，振勇；徐长胜，捷勇；彭林贵，晋勇。总兵胡友胜，确勇；潘长顺，精勇。副将柳寿田，果勇；李大鹏，利勇。总兵刘得花，恒勇。副将周文耀，迅勇；柏正才，勷勇。

014．代奏鲍超请假葬亲折十月十二日

奏为提督鲍超遵奉谕旨请假葬亲，恭折代奏，仰祈圣鉴事。

窃本年五月间，署浙江提督鲍超，以母柩久奄，乞假归葬，经臣专疏代陈，蒙恩赏银五百两经理葬事；俟金陵克复、江皖肃清，再行赏假回籍。该提督钦承谕旨，感激涕零，不敢有所渎请。当即慷慨誓师，冒暑西征，遂大捷于许湾，克金溪、南丰、新城、瑞金数县，中间扫平各处贼垒，解宁都州之围，转战千里，所向有功。江西全境一律肃清，该提督乃具公牍，重申前请。据称数月鏖兵，旧创举发，每念慈亲见背，无人主持，茔兆未安，日久浅葬，寸心如捣，伤病增剧。幸伏天威震迭，江皖悉平。呈恳声明请旨赏假一年，回籍营葬，早舒鲜民之痛，借冀夙疾之瘳。一俟假满，仍即回营，必当犬马矢报等情请奏前来。

臣查该提督鲍超，自元年十一月在营闻讣丁忧，迄今几及两载，屡请奔丧回籍，经臣函牍挽留者四次，温诏慰留者两次。目下江西、安徽两省已获安，合无吁恳天恩，俯念提督鲍超陈情迫切，赏假六个月，俾令驰回四川本籍，亲营葬事，兼养伤疾，以恤积年有功之将，而广天家锡类之仁。如蒙俞允，鲍超部下如总兵宋国永、娄云庆均系宿将，责令分领其众，仍驻抚州、建昌一带，以备邻疆余贼回窜，必可保固边防。所有提督遵旨请假缘由，理合据情由驿代奏。伏乞皇太后、皇上圣鉴训示。谨奏。

015．附录明谕　鲍超赏假两月回籍营葬十月二十五日

同治三年十月二十五日，准兵部火票递到同治三年十月十九日内阁奉上谕：

曾国藩奏　提督请假葬亲，据情代奏一折。署浙江提督鲍超，于本年五月间以母柩久淹，乞假归葬，当经降旨赏银五百两经理葬事，令俟金陵克复，江、皖肃清，再行赏假回籍。现在江西、安徽两省贼踪己净，而鲍超萦心窀穸，凄恻陈情，未便再拂所请。鲍超着赏假两个月回籍葬亲，以遂孝思。钦此。

016．附录廷寄　鲍超葬亲假满饬即在川募勇成军出关援剿甘新回匪其在江遗部着宋国永娄云庆分统迅即入闽剿贼并统归左宗棠节制十月二十五日

同治三年十月二十五日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督兼署浙江巡抚一等伯左宗棠、江西巡抚沈葆桢、福建巡抚徐宗幹、传谕署浙江提督一等子鲍超：

同治三年十月十九日奉上谕：

曾国藩奏　提督鲍超遵奉前旨请假葬亲一折。已明降谕旨，赏假两个月，回籍经理葬事矣。鲍超转战数省，所向有功，本年冒暑西征，累获大胜，肃清江西全境，厥功尤伟，前已加恩赏戴双眼花翎，旋复锡封子爵，此次又准其回籍葬亲，所以奖其勤劳而遂其孝思者，想鲍超必知愈加感奋。

现在甘肃军务未蒇，新疆回匪日益蔓延，前已命穆图善带兵出关剿贼，而兵力尚单，非得勇略出群如鲍超者前往协剿，恐难壁垒一新。着曾国藩传旨鲍超，令其俟假期一满，即行由川起程，出关剿办回匪，其旧部兵勇及得力将弁，并准其酌量奏调，随带同行。川勇向称骄捷，并着该提督挑募成军，妥立营规，带赴关外，以厚兵力。

从前回疆用兵，杨遇春即系川省土著，立功边域，彪炳旗常。鲍超务当督率诸军，肃清西陲，威扬万里，以与前贤后先辉映。该提督忠勇性成，接有此旨，必即钦奉遵行，以副朝廷委任。

闽省军务万分吃紧，前曾谕令沈葆桢催令鲍超赴闽援剿。此时鲍超既经赏假回川，其所部如总兵宋国永、娄云庆等，皆系勇敢素著，即着分领鲍超之军，由左宗棠、沈葆桢、徐宗幹檄令赴闽会合夹击，痛扫逆氛。援闽各军，并着仍遵前旨，统由左宗棠节制遣调，以一事权，将此由六百里谕知曾国藩、左宗棠、沈葆桢、徐宗幹，并传谕鲍超知之。钦此。

遵旨寄信前来。

本日奉有寄信谕旨一道，贵大臣接奉后，即行恭录知照署浙江提督一等子鲍超钦遵办理可也。为此知会。十月十九日

017．金陵遣撤勇丁及近日湖北皖北援剿军情片十月十二日

再，近日军情。金陵各营勇丁，陆续遣撤，已及二万五千余人。臣弟曾国荃于四月初一日起程，亲带后批勇丁回籍，各项饷银俱先尽遣勇之资，又给与期票、期札，订定数月后补领。现在头二批业已到籍，沿途均属安帖。

前由金陵派援皖北之刘连捷、朱南桂、朱洪章三军行抵太湖、宿松，先经官文檄调会剿。刘连捷抱病甚重，恐一军独进，不能制此大股，具禀请示前来。臣因檄令三军同进，为赴鄂援剿之师，又添调易开俊由皖南率队渡江，与李榕、王可陞等同为后路策应之师。适奉九月二十六日寄谕饬催赴鄂，臣又赶解行粮四万两，催令前进。乃部勒甫定，而鄂事旋松，罗田、蕲水之贼已由太湖、潜山境内横窜霍山之黄尾河、管驾渡等处，皖疆又形吃紧。臣以军事瞬息千变，不特臣相距七百里外不宜遥制，即官文、乔松年相距五百里内外，亦难一一悬断，因函致马新贻，请就近酌度缓急，和衷调度。无论在鄂在皖，总以刘连捷等军力当前敌，以王可陞等军保固后路，各军之银米子药，皆取给于安庆粮台，与马新贻息息相通，凡官文、乔松年有所调度，亦请马新贻与之往返函商，庶几节节灵通，无彼此两歧之患。是否有当，伏乞皇太后、皇上圣鉴训示。谨奏。

018．附录军机处奉旨答片　马新贻已令迅赴浙抚新任安庆应另派大员调度饬妥筹办理 [1]

议政王军机大臣奉旨：“知道了。马新贻已谕令迅赴浙江巡抚新任，其安庆省城应如何另派大员驻扎调度之处，着该督懔遵前旨，妥筹办理。”钦此。

[1] 军机此片系奉旨批答曾氏上片，原件缺日期。

019．刘大贵请复姓归宗片十月十二日

再，据副将刘大贵禀称，大贵之父本姓谭，曾出抚刘家，故大贵亦随父姓刘。道光二十二年谭氏修谱，大贵仍入谭氏谱牒。而刘氏之谱并未经修，应即复姓归宗，以承谭氏之祧等情，由该管营官曾良佐据情请奏前来。臣复查该员所请复姓谭氏，委无别项事故，相应请旨敕部查照更正施行，谨附片具陈，伏乞圣鉴训示。谨奏。

020．采访忠义局第十九案折十月十二日

奏为行营采访忠义第十九案，恳恩分别旌恤，仰祈圣鉴事。

窃两江境内久被贼扰，凡死难之官绅、士民、妇女人等，经臣设立忠义局，派员采访，遵照咸丰十年七月间奏定章程，分案具报，先后十八次办理在案。兹据局员陈艾等续访得江西金溪县殉节官绅三十三员名，殉难绅民一千六百六十九员名，殉难妇女九百六口，胪列事实，造册请奏前来。臣复加查核，或临危授命，或矢志洁身，大义深明，实足维持风教。相应缮具简明清单，仰恳天恩敕部分别旌恤，以昭激劝。除事实清册循案咨部核办外，所有臣营十九案采访忠义，理合缮折具奏，伏乞皇太后、皇上圣鉴训示。谨奏。

附清单 [1]

谨将两江第十九案官绅士女分别旌恤开具清单恭呈御览

计开

江西金溪县请恤官绅三十三名

世袭恩骑尉候补千总刘朝栋、从九品胡若曾、从九品余业经、从九品徐光墀、从九品徐旭照、从九品聂韶、从九品徐克歧、从九品宋光晖、从九品赵锡恩、从九品郑茂松、从九品郑乔松、举人杨士达、廪生傅熙、生员左守谌、生员周贯传、生员上官焘、生员杨拜赓、生员李鸿翱、生员李培焕、生员吴济之、生员徐吉人、武生左璜三、监生李梦魁、监生徐守先、监生许调元、监生彭英谟、监生彭歧鲁、监生彭良谟、监生邬楚材、监生胡澍田、监生胡芳芸、监生聂金镕、监生徐光辉。

以上金溪县官绅三十三名，均请交部照阵亡例议恤，仍入该县总祠总坊。

金溪县请旌恤民一千六百六十九名

从九品陈擎吾、从九品吴文吉、从九品刘定祥、从九品王循度、从八品李玉书、从九品李象岩、从九品李传薪、从九品蔡永华、从九品蔡云路、从九品蒋维珍、武举邓巨源、廪生黄基、生员王映东、生员王赞谟、生员王荆拔、生员陈巨柱、生员苏、生员王修堂、生员陈曙烜、生员徐运昌、生员李定邦、生员李家秀、生员杨梦麟、生员徐鈖、生员车性存、生员张铭鼎、生员徐崇恩、生员王凝、生员涂桂槐、生员涂云焕、生员饶培藻、生员蔡洪藻、生员李锦堂、生员彭心沅、生员朱迈燡、生员江腾蛟、生员江曾训、生员江念劬、佾生杨玉书、监生王桂荣、监生苏步会、监生王静芳、监生王体贤、监生张允中、监生张伟修、监生张德山、监生吴坤、监生胡国瑞、监生左守训、监生张日升、监生傅星煜、监生高运昌、监生徐景三、监生吴冠庭、监生徐益三、监生吴弼伦、监生徐尔成、监生谢映辰、监生张廷瑛、监生郑素存、监生唐世贤、监生林朝元、监生黄国理、监生王锦新、监生饶常五、监生何淮阳、监生汪蔼然、监生傅宪章、监生李廷杰、监生洪维伦、监生徐德华、监生蔡佩纶、监生傅洪宗、监生毛超伦、监生龚襄臣、监生江立化、监生黄应芳、武生周高谟、监生李希达、武生傅元标、监生蔡在田。

武生朱显玉、武生陈大魁、左新兴、周全福、周龙福、周新发、周添宗、周长兴、周省吾、周加元、周春宰、周瑞祥、周元宝、余矩甫、余平祖、余继祖、余思保、余兴发、余崇福、余竹林、余肯堂、余柏福、余显绪、姜腾芳、余达成、胡树春、李国清、陈敬祥、蓝茂盛、邹能生、刘楷秀、徐德福、徐瑞铨、徐璋谱、徐敬华、徐佑兴、徐寿童、徐五童、徐祥庚、徐吉元、徐美松、徐垂芳、徐贤宗、徐邦兴、徐用宾、徐全喜、徐典五、徐秉梓、徐庠元、徐书元、徐立三、徐才保、徐学斌、徐官保、徐拱宏、徐明昭、徐掌才、徐蔚章、徐钦荣、徐仁寿、徐隆保、徐海东、陈桂芳、陈吉庆、陈天明、陈佛保、丁金和、吴龙田、周煜文、聂树勋、邱春圃、邱荣圃、官时茂、胡旭群、全成义、全添助、全兴文、李进发、周双生、吴用能、邹星彩、杨麦生、桂洪扬、李正福、陈德辉、双嘉喜、双国华、杨百福、李吉照、李训生、李省生、李港生、廖新喜、乐兴发、许友生、黄昌基、李祖保、汤晓堂、王恒宗、汤立厚、傅云程、傅爱春、傅一清、吴炳灿、许立奇、徐新华、徐寿松、徐养生、徐楷英、徐金秀、徐盛华、徐长俚、徐元保、徐加生、徐金生、徐延寿、徐逢年、徐逢庆、宋指来、谢立恒、车悦俚、车福俚、詹杏村、黎致祥、张松和、刘焕章、荀济喜、荀桂兴、荀桂发、荀象麟、荀冬启、荀满堂、荀二髦、荀兰寿、荀全福、戴承顺、张清华、张连兴、徐春生、傅顺祖、唐佩爵、熊玉升、彭义和、彭春兰、彭秀夫、彭细荣、彭凤山、彭荣生、彭耀生、彭义生、彭永茂、彭大保、彭细保、彭才林、彭才生、彭应昌、彭顺发、彭翰生、彭添喜、彭博文、邬长松、官约福、席何苟、何锦大、傅奴狗、饶际昌、涂书升、黄太平、黄石梅、胡桂冈、邹景安、邓树青、唐五珊、傅绍瑜、傅钟英、黄庚生、陈旺才、黄何果、周铒千、黄友生、李生发、彭荣生、周天赦、黄二萌、单以松、张回生、黄加生、王蕙荃、王映奎、王舍俚、王金荣、王春福、王省颜、华光荣、华宽发、华巍俚、华衡高、华厚征、华守魁、华春和、黄汇安、黄来兴、李拑虎、官连升、冯伦书、郑超伦、郑上珍、郑助生、郑隆生、张怀生、张惕予、祝恭喜、祝再喜、高助予、高栋予、高德祥、高汝玉、高星华、高云龙、蒋花子、江世庚、江颕思、江汉三、黄韵桃、黄旦保、李书照、谢星南、杨奏廷、熊长生、胡玉鸣、徐纯初、张大生、黄添生、卢仁寿、邓元祖、周汝千、余松寿、戴锦芳、张约福、饶福寿。

文童蔡文春、周步照、周达三、文童黄允恭、周秀川、周景春、周运兴、周桂和、周苟宰、周瑞青、周殿安、周兆基、周西儿、周回龙、周余受、周绍泰、周星照、周冠贞、周松南、周安吉、周宪章、周全珍、周紫英、周炳照、周金清、周元文、周富恒、周鼓生、周光辉、周福田、周喜宗、周春生、周钟祥、周毓麟、周耀廷、周百福、周学高、周占生、周朋生、周锦珍、周辉士、周怀高、周春秀、周国珍、周春香、周允达、周修生、周敬甫、周贵清、周广才、周式诒、周汝光、周贸川、周云才、周松高、周会才、周贞常、周彦选、周彩生、周双寿、周龙保、周双红、周应魁、周敬初、周连贵、周善友、周详生、周道然、周复兴、周爱宗、周时宗、周履青、周献廷、周吉庆、周运昌、周景廷、周玉赞、周学仪、周仁章、周权中、周纯高、周奏平、周金安、周梦兰、周聚华、周星高、周月照、周仁德、周锦文、周茂定、周桂兰、周开宗、周英谟、周遵源、周顺昌、周基发、周吉生、周梅魁、周梁成、周昆山、周彭生、周接宗、周遵元、周品生、周本立、周职皇、周发生、周乔林、周拱堂、周锦堂、吴秀和、吴信昭、吴殿奏、吴鼎春、吴全春、吴凤彩、吴益详、吴开生、吴锦贤、吴牡丹、吴培生、吴昌厚、吴敬初、吴汉周、吴清荣、吴其中、吴重生、吴焕臣、吴启明、吴就生、吴信生、吴用中、吴首川、吴文茂、吴吉行、吴象明、吴富廷、吴洪泰、吴庆福、吴猛俚、吴润生、吴杨福、吴柏寿、吴凤山、吴秀光、吴步青、吴海福、吴友初、吴考全、吴焕才、吴产子、吴晚喜、吴喜保、吴最善、吴新喜、吴朝栋、吴来生、吴平安、吴池生、吴开元、刘怀珍、刘辰初、刘凤山、刘陔生、刘富堂、刘仰贤、刘二生、刘连生、刘顺发、刘贵三、刘柏生、刘俊英、刘德珍、刘凤翔、刘桂生、刘庆祥、刘义忠、刘霭瑞、刘玉兰、刘达华、刘忠兴、刘漱生、刘官清、刘学中、刘双瑞、刘友兰、刘继凤、刘百寿、刘善祥、刘皂生、刘满喜、刘新喜、刘快兴、刘善庆、刘福保、刘国栋、王馨祖、王殿芳、王芳兰、王国勋、王发喜、王助生、王瑞蔼、王旗顺、王兴保、王全生、王篁生、王浩生、王耀明、王佩存、王锦文、王成章、王和英、王在龙、王官保、王松甫、王和上、王庆禄、王福保、王光灿、王修发、王余波、王加生、王凤祥、王式玉、王永锡、王绂襄、王绩襄、王功求、王敏求、王松高、王玉和、王连兴、王百贤、王秀文、王桂和、王郁贤、王种贤、王允苟、王步明、王时生、王肯堂、王广生、王助发、王国兴、王瑞周、王兆庆、王爱生、王致生、王庚保、王巧生、王益成、王资垂、王绍介、王仲仁、李来发、李毛生、李职安、李书俚、李沐苍、李义和、李复元、李再兴、李升南、李南周、李逊山、李洪修、李花英、李助生、李忠麟、李仲才、李寿生、李永灿、李田辉、李玉辉、李锦春、李勤五、李和尚、李羔祖、李渭堂、李新春、李英笏、李吉祖、李大汝、李孝汝、李和奏、李德盛、李金堂、李克成、李福保、李以迪、李廷瑞、李富生、李星传、李开宗、李长寿、李春寿、李青莲、李抡元、李四生、李席俚、李安元、李蔚书、李敬周、李双庆、李汉生、李佑宗、李祖保、李明祥、李向辉、李阶平、李乃瞻、李东山、李愿兴、李殿彩、李席辉、李绚辉、李三俚、李元生、戴经书、戴复泰、戴有祥、戴清泰、戴楚祥、戴接祖、戴佛保、戴传生、戴昆山、戴庆生、戴会彩、戴继谟、戴萃生、戴天元、戴先发、戴中和、戴西儒、戴平安、戴儒林、苏书堂、苏鹤龄、苏绳武、苏琴堂、苏鼎元、苏怀德、苏超堂、苏友生、苏能生、苏仰贤、苏带生、詹先胜、詹元魁、詹新科、詹宝临、詹学余、詹仁圃、詹飞胜、詹新丁、詹和常、詹永和、詹在勤、詹位高、詹贞元、詹映梅、詹儒珍、詹学珍、詹巧生、詹辉照、詹双喜、蔡步祥、蔡邦杰、蔡夔堂、蔡春甫、蔡臣保、蔡茂松、蔡致贤、蔡惠兰、蔡帝简、蔡亩中、蔡映才、蔡立才、蔡星保、蔡颖茂、蔡高俚、蔡济川、蔡末子、蔡如得、蔡步腾、蔡国泰、蔡寿恩、蔡渭纶、蔡简书、张足生、张来俚、张介禧、张凤翔、张献生、张登明、张才兴、张昌堂、张荣阶、张润生、张履祥、张克修、张义和、张洪顺、张永川、张悦顺、张五俚、张振海、张畅遂、张福周、张顺兴、张发春、张凑兴、张玉吾、张挺兰、张旸若、张文秀、张辉华、张双来、张润保、张继苏、张胜祖、张六祥、张德基、张承谟、张柏生、张义坡、张锦昭、张茂招、张官生、张报兴、张胜隆、张汝宰、张云圃、张重喜、张成生、张友功、张凤喜、张显宗、张齐保、张廷莘、张迎光、张奇山、黄绍真、黄渭南、黄万生、黄任贤、黄会德、黄福生、黄芸秀、黄芸香、黄新助、黄致祥、黄章子、黄福隆、黄庆祥、黄毅甫、黄禧然、黄景云、黄有文、黄金和、黄春占、黄吉祥、黄作梧、黄荣兖、黄荣谱、黄寿喜、黄伏中、黄汉书、黄冠千、黄春三、黄重寿、黄细汝、黄朝笏、黄启堂、黄廷瑞、黄拱瑞、黄松圃、黄日昭、黄东生、黄友祖、黄佩兰、黄晋堂、黄庆祥、黄社保、黄赵珍、黄泰生、黄领魁、黄领贵、黄庆元、黄约生、黄映魁、黄端友、黄惠珍、黄棋轩、黄自生、黄彦辉、黄法祖、黄三保、黄敬远、黄禹伦、黄耆英、黄鹤偕、黄树梓、黄林皋、黄锦华、黄云瞻、黄惠龄、黄有明、黄碧华、黄惕修、黄锦堂、黄星亮、黄春生、黄齐川、黄颖川、黄祺福、黄新发、黄义佐、黄梦生、黄锡堂、黄礼中、黄恩新、黄振山、黄崇福、黄殿青、黄全喜、黄朝宝、黄二喜、黄碧林、黄祺修、黄金龄、黄楠生、黄新予、黄先升、黄永高、黄吉生、黄三喜、黄荣保、黄学夫、黄祥春、黄盘生、黄焕俦、黄东信、黄花子、徐启毕、徐启仁、徐兴仁、徐东海、徐体三、徐百宗、徐德元、徐全童、徐拱照、徐绳武、徐拱招、徐长春、徐芳茂、徐行昭、徐九生、徐文远、徐傅川、徐绍堂、徐巨川、徐玉行、徐秀堂、徐祥元、徐乔生、徐锦堂、徐锦章、徐瑞徵、徐景洪、徐锦兰、徐探生、徐正福、徐登魁、徐愿卿、徐蔚然、徐义行、徐光魏、徐锦辉、徐涵初、徐豫泰、徐福保、徐春生、徐会庭、徐哑子、徐锡尔、徐振成、徐长生、徐引福、徐贵有、徐枚发、徐蔼仁、徐启泰、徐恒芳、徐耀祖、徐佛照、徐准子、徐荣照、徐一善、徐仁盛、徐德生、徐对发、徐喜丁、胡鼎茂、胡招财、胡韵生、胡升发、胡畴锡、胡欢喜、胡陞阶、胡接喜、胡殿三、胡友南、胡敬春、胡兴发、胡巨川、胡来保、胡财喜、胡隆裕、胡永卿、胡远怀、胡旭辉、胡敬夫、胡二发、胡咸喜、胡省谦、胡亮柱、胡赞文、胡棣陞、胡重生、胡旭东、胡荣朝、胡春保、胡普兴、胡祥喜、胡宽恒、胡春成、胡乃修、胡品年、胡质寿、胡禄生、郑众喜、郑盘生、郑振宝、郑老髦、郑怀生、郑启章、郑直英、郑景先、郑树堂、郑众生、郑受福、郑九龄、郑蔼修、郑国良、郑焕模、郑来年、郑学禄、郑胡连、郑光运、郑仞翔、郑品金、郑珲若、孔牡生、孔亮生、孔解俚、孔树俚、孔星华、孔长俚、熊世芳、熊秀芳、熊云芳、熊加丁、熊德堂、熊锦堂、熊广生、熊双福、熊吉祥、熊吉翔、熊守德、熊贵发、熊蔼生、熊万生、熊碧辉、熊馥兰、熊罗生、熊加禄、桂奴生、桂开泰、桂余三、桂球俚、桂田生、桂庆寿、桂梦喜、桂锦和、桂论生、陈兆求、陈拱泰、陈耀生、陈德昭、陈天佑、陈秀章、陈秀吾、陈明诏、陈赋苏、陈大生、陈经保、陈新寿、陈芳来、陈友财、陈学予、陈信予、陈连发、陈英才、陈加喜、陈茂桂、陈赐元、陈光照、陈怀珍、龚良彩、龚才兴、龚文贤、龚丹书、龚喜连、龚光田、龚万福、龚聚云、龚嘉祥、龚双顺、龚玉麟、龚夜光、龚蔼昌、龚超宗、龚天祥、龚富宗、龚和生、何安生、何矮子、何国材、何梅芳、何慎思、何增生、何墨子、何琪生、何扬谟、何钟德、何有传、何宣奏、何会元、何春丁、何保生、何观澜、何文恭、何盛和、何更生、何景贤、何先吉、何信发、何清传、何维翰、何道基、何占魁、何廷延、何守平、何友德、官春生、官辉耀、官登保、官佛保、官耀东、官舒臣、官德升、官润生、官时万、官明资、官恩庆、官志和、邓花子、邓步堂、邓华生、邓方来、邓秀川、邓奎生、邓松林、邓六生、邓元兴、邓典韶、邓太长、邓宾喜、邓佛生、邓敏学、邓友怀、邓继孙、邓冬怀、邓仰高、邓友兴、邓升堂、邓玉光、邓述荣、邓春连、邓裕升、邓昆和、邓吉兆、傅四保、傅华生、傅全寿、傅逸群、傅善修、傅春华、傅启川、傅加生、傅致生、傅顺生、傅添喜、傅跃金、傅润华、傅锦川、傅砥求、傅恒秀、左学亮、左杏芬、左锦良、左芬生、余辉南、余遐龄、余良彩、余茂松、余国勋、余朝元、余秃子、余绍昌、余洛川、余景山、余述祖、余升占、余日昭、余廷选、余成生、余天祥、余景星、余福山、余恒昆、余才章、余友占、余兴隆、余集生、彭英才、彭全泰、彭英材、彭汉松、彭青龙、彭礼和、彭裕卿、彭铭奏、彭细矮、彭永成、彭院堂、彭阳春、彭龙盛、彭灿元、彭胜权、彭桂芳、彭元奏、彭同寿、彭培桂、彭载传、彭燮阶、彭亮夫、彭礼门、彭祝华、彭庆夫、彭修平、彭奠华、彭宏本、彭昆予、彭秋华、彭显荣、彭采春、彭宽元、彭升堂、彭志生、彭泰保、彭墀立、彭孟孙、全致远、全曾兴、全学清、全仕谟、全毛生、全蠢生、全胜生、冯锦堂、冯念良、冯天保、冯纯生、曾玉华、曾庆俚、曾茂林、曾月中、曾秀廷、曾玉堂、曾清荣、曾敷奏、曾康寿、曾瑞喜、曾旺宗、曾呈祖、曾喜祖、曾锦堂、曾书传、曾太然、曾海喜、曾炳璋、曾天保、曾春生、林东生、林百先、林秀山、林长生、林连喜、林良生、洪享生、洪堂庆、洪建华、洪建揆、洪奎亮、洪云行、洪位奇、洪约舍、洪福海、洪六英、洪石珍、洪载喜、洪高林、洪世先、洪景福、洪礼昆、洪建和、洪骈喜、洪堂庆、洪引才、萧新元、萧爵三、萧首占、萧洪远、萧毛生、萧联文、谢易昭、谢九福、谢喻生、谢连璧、谢宜财、谢士奎、谢修堂、谢永昌、谢人喜、谢浴川、谢衍龄、丁淇川、丁芸圃、丁巽川、丁六喜、丁寿祖、丁兰圃、丁远生、丁秀山、丁百福、邱广才、邱效生、邱道千、邱翱千、艾胜祥、艾松茂、艾星耀、邹加生、邹拔元、邹谅山、车孔轩、车惠余、车对生、车佃生、车柏生、杨先南、杨蔼邦、杨秀林、杨典瑞、杨效龄、杨朝栋、杨探生、杨细传、杨龙山、杨为霖、杨有生、杨花子、杨添福、杨本立、杨春喜、杨云祥、杨均和、杨皮生、杨茂春、杨育彩、杨约祖、杨予圣、杨春发、杨新丁、杨达奏、饶定元、饶玉清、饶成章、饶喜保、饶礼初、饶斗南、饶家栽、饶友生、饶蔼霖、饶松林、饶文林、饶莲青、饶定才、饶兰昆、饶月灿、饶添丁、饶长生、饶四生、饶显明、饶福山、饶成龙、饶儒宗、饶隆祖、饶芳林、饶肇典、饶加良、饶维简、谷莺书、谷仓生、谷际夔、谷爱生、汤百江、汤敬君、汤元庆、危福明、危启生、危月俚、乐敬宗、乐载昌、乐清荣、乐兆元、乐凤灿、乐广生、乐待生、乐谱生、聂洪川、聂白苟、聂培生、高佑发、高丹书、高远宗、高亮弼、高友若、高秋保、高上才、高贞祥、高乔木、倪学远、倪连发、唐鉴生、唐义和、唐六俚、梁毛俚、梁畴九、温夏保、温佑保、温传生、温二喜、荀春林、荀青阳、荀日荣、荀元华、荀阶廷、许添发、许乔瞻、许明贵、许旭人、许良传、许吉祥、许逢春、许锡堂、许立程、许福喜、许双龙、许庚生、许带生、章嘉梁、章毛子、章继祖、章廷笏、章禹华、章元顺、米翰谱、米应桃、米兴生、江信保、江禹发、江细早、江步祺、江玉春、江青保、江贱生、江远生、江毛仔、江葵英、江信廷、江奏廷、江拱垂、江新发、江齐福、江润皋、江春生、江碧云、江卓云、江对保、江际昌、江繁禧、江存仁、江球春、江申甫、江球璇、江和保、江明甫、江凤俦、蒋章义、蒋智俚、蒋宪章、蒋启斌、蒋仰山、蒋学显、蒋义发、蒋嫩子、蒋禹书、朱谅宗、朱定寿、朱添寿、朱果生、朱珪喜、朱辉高、朱省扬、朱恒慎、朱楚瑞、朱熙临、朱学庭、朱玉堂、朱铨生、朱振万、朱宗义、朱雄生、朱维珍、朱喜保、朱材发、朱恒祥、朱层喜、朱双彩、朱景高、朱元彩、朱令俚、朱星予、朱岭梅、朱性恒、朱爱华、万茂春、万象才、祝步恒、祝彩英、祝朝宗、华宗谟、华细冬、华占魁、涂景松、涂阶升、涂重兴、涂佳兴、涂春喜、游细旺、游细毛、于康龄、于长龄、陆茂修、陆南高、文梦祥、文普南、文元清、曹裕发、曹百福、曹诏传、罗学云、罗鸣和、罗品超、方云昭、方启秀、方玉书、卢贵芳、卢赖拜、连秋生、连恩保、舒华宾、舒同寿、舒加龄、梅绍龙、梅祥云、廖又升、廖景若、廖金若、廖福缘、孔敬保、孔界生、孔对群、孔果生、孔阳子、程元俚、程木子、黎元兴、姚举贤、姜仁祥、陶绍初、舒乌俚、池寿林、封八俚、严引川、赖元生、夏赖俚、桐秀中、羊振海、汪家凤、范龙顺、董梅顺、殷懋显、孙创垂、潘贾生、庄恩祖、葛春善、邱成宗、双维新、刘永奏、戴扬先、戴祺生、戴贵保、徐经祥、王旭瞻、王立山、李崇周、徐良玉、郑义庆、王千生、彭礼门、王吉人、熊金寿、熊丑儿、熊假女、熊扬祖、徐茂松、徐汉才、徐禄兴、徐海滨、徐广川、徐明顺、邱宝童、徐爱兴、徐爽训、徐爽良、曾进兴、张宜生、丁侅禧、徐钟祥、丁仁里、荀柏生、荀荣生、彭须学、彭毛仔、彭义毛、萧萌生、萧细萌、何顺来、何三阳、何四阳、何尚、涂全兴、黄正初、刘笑然、彭敬寿、刘老女、李牙仔、胡才荣、胡才兴、王仁初、王和上、丁夏梅、何康寿、蔡巡扬、孔洪秀、江思祝、江细祝、李科宗、刘清华、周金保、孔正柱、徐兴寿、徐开扬、徐双桂、徐百顺、徐九龄、彭春发、周易长、周琼兰、胡及俚、熊聚金、桂同生、傅长志、荀女俚、荀毛俚、郑振宗、饶怀德、江奴生、彭毛牙、饶郑俚、何哑子、何加元、何戴元、贺岁珠、邹蕃柱、徐恩福、徐继兴、黄佑喜、邓发孙、陈牛子、涂延龄、王吉生、丁花子、丁厚福、何露秀、江大盛、龚晓初、杨羊子、彭毛女、余佑昌、杨中福。

以上金溪县殉难绅民一千六百六十九名，均请照新章赐旌，仍入该县总祠坊。

金溪县请旌妇女九百六口

前广西凭祥州州判李运复之妻王氏、前高安县训导黄春魁之妻朱氏、前湖南衡阳县典史何运隆之妻盛氏、生员王邦彦之妻节妇邓氏、监生王文海之妻节妇姜氏、河标千总王丽冈之妻刘氏、武进士徐炳灿之妻王氏、州同衔陈旭升之妻苏氏、王绍畬之妻李氏、监生余玉华之婶母周氏、王庆耕之妻饶氏、从九品聂近书之妻陆氏、王奏林之妻周氏、从九品徐旭照之女菊花、王受生之妻徐氏、生员王廷栋之妻汪氏、王庆恩之妻邓氏、监生王静芳之妻杨氏、王淄宜之妻李氏、监生王景松之妻何氏、王重喜之妻熊氏、监生王祝千之妻蔡氏、王茂芳之妻李氏、武生王式金之妻汪氏、王习珍之妻黄氏、生员王祥捧之妻傅氏、王惠成之妻汪氏、监生王立山之妻刘氏、王品方之妻李氏、监生王日新之妻汪氏、王安夫之妻李氏、监生王开泰之妻卢氏、王元忠之妻周氏、监生王冠卿之妻邓氏、王光保之妻丁氏、监生王平安之妻詹氏、王官保之妻黄氏、生员王和奏之妻邓氏、王贵南之妻余氏，生员李拔之妻曾氏、王皇恩之妻郑氏、监生李训洪之妻池氏、王富生之妻曾氏、监生李建谟之妻吴氏，王国珍之妻左氏、监生李松龄之妻刘氏、王连珍之女仙桃、监生徐箭筠之妻贺氏、王永高之妻许氏、监生徐学耕之妻李氏、王惕恭之妻黄氏、监生徐长松之妻黄氏、王细省之妻戴氏、生员徐文秉之妻张氏、王来生之妻邱氏、监生黄敬修之妻王氏、王连青之妻苏氏、黄芳荣之妻节妇饶氏、王升献之妻黄氏、黄允超之妻节妇傅氏、王泽余之妻黄氏、监生黄云章之妻詹氏、王颐之妻张氏、监生黄璋甫之妻李氏、王仁寿之妻黄氏、监生黄应辰之女双喜、王鼎生之妻李氏、监生黄庆秋之女菊英、王茂芳之妻李氏、副贡生周寅之妻张氏、王重喜之妻熊氏、监生周文凤之妻官氏、王进喜之妻蔡氏、监生张悦三之妻李氏、王玉堂之妻林氏、监生胡公乾之妻雷氏、王正福之妻邓氏、举人胡业恒之妻黄氏、李祥春之妻吴氏、监生傅洛书之妻王氏、李松秀之妻黄氏、监生傅魁占之妻詹氏、李迪吉之妻周氏、监生吴敏修之妻李氏、李越蕃之妻周氏、监生吴寅初之女荷珠、李济川之妻王氏、监生彭英谟之妻郑氏、李致义之妻刘氏、监生彭浥川之妻左氏、李致谦之妻周氏、监生彭歧鲁之妻倪氏、李宜珍之妻王氏、彭汉川之妻节妇米氏、李文英之妻邱氏、监生彭映川之妻何氏、李树培之妻王氏、监生蔡绪贤之妻吴氏、李联芳之妻王氏、生员蔡映官之妻彭氏、李茂林之妻盛氏、生员蔡如蓂之妻王氏、李守山之妻余氏、监生余涣川之母黄氏、李惠堂之妻余氏、监生余玉华之妻曾氏、李咏堂之妻余氏、生员萧维新之妻彭氏、李立吾之妻乐氏、监生萧履祥之妻汪氏、李超平之妻徐氏、监生萧致远之妻陈氏、李畅春之妻许氏、监生詹德山之妻张氏、李开发之妻杜氏、监生詹常珍之妻周氏、李行周之妻饶氏、武生谢洪之妻黄氏、李念谟之妻刘氏、生员苏源之女凤仪、李和邦之妻黄氏、监生洪元宾之妻江氏、李青莲之妻萧氏、监生毛敬修之妻李氏、李荣恩之妻傅氏、生员姜梦茗之妻胡氏、李松元之妻王氏、监生全可人之妻徐氏、李廷柱之妻饶氏、监生方悦春之妻李氏、李擎栋之妻饶氏、胡锦润之未婚妻冯氏、李来保之妻张氏、林引让之未婚妻严氏、李璞琪之妻卢氏、王萌生之未婚妻杨氏、李友成之妻官氏、苏萃生之未婚妻洪氏、李汉明之妻王氏、徐准子之未婚妻邓氏、李运书之妻何氏、余遐龄之孙女杏珍、李宽成之妻饶氏、徐光辉之婢女双桂、李洪葵之妻张氏、徐吉元之孙女淡红、李予怀之妻张氏、邱庆云之孙女早莲、李秀林之妻余氏、黄德元之孙女琼花、李秀友之妻邓氏、艾景开之继女刘氏、李如松之妻周氏、监生刘茂勋之妻周氏、李余年之妻吴氏、徐启隆之祖母吴氏、李来泰之妻戴氏、李五寿之妻朱氏、李白寿之妻吴氏、李步高之妻王氏、李贵发之妻吴氏、李全高之妻黄氏、李信华之女青娥、徐锦扬之妻丁氏、李郁明之女三女、徐光墀之妻龚氏、李桂林之妻林氏、徐光辉之妻危氏、李泰来之妻邓氏、徐德元之妻陈氏、李福寿之妻何氏、徐五童之妻张氏、李兆吾之妻黄氏、徐祥庚之妻胡氏、徐月高之妻张氏、徐吉元之母李氏、徐文华之母傅氏、徐龙保之妻余氏、徐作胜之妻陈氏、徐东海之母艾氏、徐柏川之母聂氏、徐品台之妻胡氏、徐发祖之妻邓氏、徐品台之母李氏、徐荣祖之妻胡氏、徐殿元之妻胡氏、徐迎恩之妻李氏、徐德昌之妻陈氏、徐顺助之母余氏、徐载阳之妻官氏、徐顺助之妻郑氏、徐春隆之母文氏、徐文士之妻何氏、徐歧周之母吴氏、徐学泗之妻詹氏、徐来发之妻叶氏、徐添吉之母彭氏、徐绍宗之妻张氏、徐保童之妻刘氏、徐启隆之母吴氏、徐七喜之母温氏、徐秀章之妻龚氏、徐红祥之母李氏、徐琪祥之母陈氏、徐启泰之妻戴氏、徐连喜之妻刘氏、徐贤童之母陈氏、徐金和之妻陈氏、徐东阳之妻江氏、徐兆修之妻许氏、徐大兴之妻王氏、徐锦扬之妻丁氏、徐亮周之妻李氏、徐东山之妻周氏、徐品佳之妻饶氏、徐印生之妻王氏、徐灿枚之妻何氏、徐和春之妻夏氏、徐国泰之妻郑氏、徐义和之妻曾氏、徐恩荣之妻萧氏、徐秀山之妻叶氏、黄春魁之女丁香、徐迪予之妻高氏、黄攀桂之妻戴氏、黄占生之妻刘氏、黄拱瑞之妻王氏、黄友忠之妻周氏、黄荆山之妻徐氏、黄有中之妻周氏、黄日和之妻熊氏、黄菑训之义刘氏、黄宗太之妻张氏、黄桂阶之女戴文、黄修来之妻何氏、黄晋堂之妻赖氏、黄殿奏之妻许氏、黄胜南之妻朱氏、黄锦明之妻李氏、黄遇隆之妻米氏、黄玉波之妻徐氏、黄品华之妻张氏、黄经魁之妻黎氏、黄加荣之妻熊氏、黄焕群之妻林氏、黄家辉之妻张氏、黄连芳之妻戴氏、黄禹伦之妻彭氏、黄辉生之妻何氏、黄金华之妻彭氏、黄近书之妻陆氏、黄荐英之妻彭氏、黄秉田之妻余氏、黄慧中之妻郑氏、黄颖才之妻杨氏、黄云瞻之妻萧氏、黄德先之妻吴氏、黄崇基之妻郑氏、黄星垣之妻徐氏、黄会畴之妻朱氏、黄贵茂之妻萧氏、黄策安之妻章氏、黄金陵之妻张氏、黄润谱之妻吴氏、黄来兴之妻杨氏、黄顺生之妻汪氏、黄又虔之妻王氏、黄祖辉之妻吴氏、黄春茂之妻李氏、黄凤伦之妻蔡氏、黄厚祖之妻张氏、黄松茂之妻吴氏、周凤标之妻王氏、黄鸿宾之妻李氏、周欢喜之妻熊氏、黄长庚之妻刘氏、周冠林之女梅英、黄月明之妻周氏、周宪章之妻胡氏、黄壹生之妻张氏、周昌宇之妻傅氏、周文生之母张氏、周镇斗之妻余氏、周起凤之妻陈氏、周荣初之妻刘氏、周瑜茂之妻郭氏、周显福之妻陆氏、周英南之妻王氏、周桥新之妻黄氏、周永宗之妻王氏、周荣增之妻吉氏、周德福之妻吴氏、周修生之妻陈氏、周兆清之妻曾氏、周敦常之妻李氏、周甘霖之妻黄氏、周韵圃之妻杨氏、周来山之妻余氏、周寿山之妻冯氏、周汝楫之妻冯氏、周胜南之妻李氏、周奏廷之妻刘氏、周冠群之女素贞、周文歧之妻胡氏、周殿元之妻李氏、周连兴之妻吴氏、周廷兰之妻胡氏、周常太之妻王氏、周权中之妻胡氏、周希祖之妻王氏、周凤山之妻胡氏、周曙华之妻吴氏、周和生之妻徐氏、周履祥之继妻李氏、周添贵之妻徐氏、周典谟之妻何氏、周土生之妻王氏、周贞才之妻荀氏、周海筹之妻洪氏、周文毛之妻谢氏、周新来之妻王氏、周慎思之妻王氏、周蟠桃之妻张氏、周绍贤之妻潘氏、周熊飞之妻高氏、周春保之妻汪氏、周献弼之妻彭氏、周跃涛之妻李氏、周品才之妻富氏、周文中之妻余氏、周乔林之妻刘氏、张恩亭之妻刘氏、张云昭之妻吉氏、张学元之妻胡氏、张达三之女簪花、张献占之妻徐氏、张登明之妻王氏、张荣兴之妻官氏、张安南之妻熊氏、张宏材之妻王氏、张照阳之妻周氏、张朝炳之妻吴氏、张监谟之妻傅氏、张光弼之妻王氏、张畏三之妻吴氏、张秋喜之妻余氏、张凤祥之妻饶氏、张云昭之妻刘氏、张双来之妻熊氏、张若霖之妻戴氏、张恒秀之妻严氏、张乐恒之妻荀氏、张纯仁之妻许氏、张百福之妻吴氏、张振兴之妻胡氏、张颖士之妻徐氏、张贞士之妻胡氏、张禄生之妻黄氏、张贻谟之妻黄氏、张文贤之妻艾氏、张凤冈之妻饶氏、张成生之母苏氏、张让青之妻涂氏、张洪俚之妻卢氏、胡红修之妻周氏、胡良奎之妻周氏、胡奏贤之妻周氏、胡邦彦之妻郑氏、胡灿明之妻王氏、胡礼和之妻熊氏、胡运隆之妻王氏、胡彦才之妻周氏、胡瑞龙之妻周氏、胡能裕之妻徐氏、胡勋裕之妻曾氏、胡荐扬之妻曾氏、胡恢三之妻周氏、胡霖奏之妻陈氏、胡鸣谐之妻周氏、胡学发之妻杨氏、胡双喜之妻萧氏、胡贡川之妻李氏、胡朋乐之妻张氏、胡美德之妻周氏、胡秉彝之妻李氏、胡品年之妻饶氏、胡文生之妻曾氏、胡约贵之妻王氏、胡会朝之妻官氏、胡申喜之妻汤氏、何金带之妻罗氏、何成奏之妻徐氏、何占魁之妻蔡氏、何运春之妻罗氏、何细阳之妻李氏、何汝霖之妻江氏、何秋生之妻戴氏、何璈奏之妻黄氏、何秋生之妻王氏、何锦高之妻孔氏、何接喜之妻翁氏、何接福之妻李氏、何德宗之妻周氏、何景盘之妻潘氏、何楷生之妻黄氏、何振初之妻罗氏、何长生之妻余氏、何毓传之妻丁氏、何才保之妻管氏、何悟生之女兰英、何巨英之妻王氏、何锡畴之妻彭氏、何九寿之妻邓氏、何起南之妻徐氏、何锦堂之妻丁氏、何顺宇之妻陈氏、邓杏魁之妻徐氏、邓仰修之妻陈氏、邓升生之妻唐氏、邓致和之妻王氏、邓成发之妻王氏、邓英魁之妻左氏、邓福林之妻徐氏、邓步兴之妻刘氏、邓郑生之妻蔡氏、邓屯生之妻王氏、邓长寿之妻刘氏、邓新华之妻孔氏、邓春生之妻吴氏、邓集喜之妻黄氏、邓义舟之妻徐氏、邓欢乐之妻胡氏、邓钦士之妻陈氏、邓懋贤之妻苏氏、邓友二之妻余氏、邓学友之妻詹氏、邓冬桂之妻周氏、邓贤春之妻胡氏、邓仕贤之妻卢氏、邓来保之妻曾氏、邓胜春之妻王氏、邓明良之妻祝氏、邓爱梅之妻黄氏、傅七生之妻饶氏、傅三元之妻黄氏、傅远藩之妻李氏、傅远藩之女芙子、傅新荣之妻周氏、傅国照之妻吴氏、傅正春之妻詹氏、傅钦荣之妻卢氏、傅富生之妻何氏、傅钟璘之妻刘氏、傅协金之妻周氏、傅广大之妻卢氏、傅意新之妻郑氏、傅锦川之妻邓氏、傅联修之妻文氏、傅凤茂之妻杨氏、傅砥六之妻龚氏、傅会六之妻艾氏、吴智仁之妻周氏、吴书童之妻黄氏、吴爱宝之妻洪氏、吴爱廷之妻王氏、吴盛三之妻刘氏、吴亮宇之妻周氏、吴文昌之妻周氏、吴周华之妻唐氏、吴秀廷之妻张氏、张敬和之妻郑氏、吴陈生之妻王氏、吴佑保之妻谢氏、吴郁本之妻徐氏、吴根喜之妻舒氏、吴庚梦之妻危氏、陈乔龄之妻周氏、吴通生之妻周氏、陈瑞华之妻邹氏、吴惠俚之妻蒋氏、陈添福之妻徐氏、陈方龄之妻周氏、陈良谟之妻张氏、陈志贤之妻祝氏、陈应中之妻宋氏、陈葵山之妻吉氏、陈明昭之妻张氏、陈心喜之妻黄氏、陈友兰之妻徐氏、陈坤山之妻李氏、陈明奎之妻萧氏、陈二华之妻王氏、陈洪升之妻王氏、陈德修之妻饶氏、陈光照之妻丁氏、陈锦琮之妻周氏、陈金星之妻王氏、陈怀德之妻周氏、彭春章之妻修氏、彭宏图之妻于氏、彭文华之妻严氏、彭丙予之妻胡氏、彭式生之妻汪氏、彭楚璜之妻吴氏、彭克成之妻璜氏、彭大保之妻郑氏、彭乔生之妻张氏、彭义安之妻许氏、彭殿震之妻许氏、彭乾初之妻涂氏、彭象贤之妻郑氏、彭和上之妻黄氏、彭英吾之妻李氏、彭博文之妻汪氏、彭榴生之妻王氏、彭庆祥之妻全氏、彭鸿文之妻蒋氏、彭凤山之妻陶氏、刘光裕之妻李氏、刘尚珍之妻谢氏、刘陔生之妻王氏、刘欢喜之妻艾氏、刘禹拜之妻戴氏、刘恩生之妻王氏、刘狮子之妻陈氏、刘国良之妻饶氏、刘振坤之妻邱氏、刘满喜之妻邓氏、刘满生之妻胡氏、刘凤三之妻张氏、刘凤三之妾丁氏、刘金台之妻邓氏、刘意喜之妻邓氏、刘聚保之妻王氏、刘享士之妻陈氏、刘钦授之妻王氏、刘延生之妻李氏、刘运福之妻傅氏、蔡旭堂之妻熊氏、蔡弼堂之妻周氏、蔡锦忠之妻龚氏、蔡寿春之妻王氏、蔡骥毓之妻王氏、蔡如得之妻汪氏、蔡步腾之妻郑氏、蔡儒珍之妻郑氏、蔡显廷之妻黄氏、蔡圣兴之妾王氏、蔡助中之妻高氏、蔡志中之妻张氏、蔡秋来之妻洪氏、蔡玉远之妻徐氏、蔡祥奎之女秋玉、蔡裕昆之妻杨氏、蔡宣勤之妻江氏、蔡梦飞之妻彭氏、蔡特登之妻戴氏、杨滔生之妻张氏、杨日修之妻傅氏、杨加丁之妻张氏、杨添喜之妻孙氏、杨伍生之妻何氏、杨天保之妻刘氏、杨亮德之妻何氏、杨达奏之妻李氏、杨茂和之妻乐氏、杨允中之妻李氏、杨竹林之妻曾氏、杨予立之妻邓氏、杨兆纯之妻吴氏、杨慰臣之妻余氏、杨义林之妻黄氏、杨发林之妻张氏、杨协春之妻李氏、杨伏生之妻傅氏、杨英照之妻苏氏、杨向荣之妻戴氏、杨怀清之妻张氏、杨盈茂之妻胡氏、杨盈茂之妾张氏、江义钦之妻李氏、江胜祺之妻游氏、江长兴之妻周氏、江禹发之妻严氏、江信保之妻王氏、江焕若之妻左氏、江顺生之妻黄氏、江南金之妻官氏、江学生之妻王氏、江双和之妻何氏、江垂金之妻黎氏、江申甫之媳邓氏、江星盘之妻张氏、江后生之妻徐氏、江道全之妻朱氏、江倚清之妻陈氏、江瑞廷之妻卢氏、江侃垣之妻徐氏、江龙章之妻傅氏、江长林之妻蒋氏、江振生之妻何氏、江忠揆之妻彭氏、江恭甫之妻陈氏、江及孙之母朱氏、江瑾蔡之妻潘氏、江及孙之媳周氏、江及孙之妻蒋氏、江寿亭之妻朱氏、江凤梧之妻杨氏、熊文夫之妻黄氏、熊占奎之妻莫氏、熊钦授之妻朱氏、熊平生之妻邓氏、熊唐生之妻温氏、熊序三之妻邓氏、熊壹生之妻蔡氏、熊报喜之妻王氏、熊明俊之妻吴氏、熊春芳之妻萧氏、熊广才之妻陈氏、熊体贤之妻王氏、熊金龙之妻吴氏、熊有祥之妻吴氏、熊清晨之女迎瑞、熊象贤之妻周氏、熊九生之妻苏氏、熊继奎之妻饶氏、余育周之妻苏氏、余奠谟之妻陈氏、余光廷之妻彭氏、余翰龄之女六秀、余培兰之妻张氏、余方正之妻傅氏、余齐生之妻张氏、余恒顺之妻邓氏、余义全之妻张氏、余远生之妻徐氏、余宗海之妻全氏、余景贤之妻李氏、余服高之妻吴氏、余吉祥之妻冯氏、余恒若之妻苏氏、余茂林之妻黄氏、萧秀廷之妻彭氏、萧学铨之妻谢氏、萧金兰之妻詹氏、萧金友之妻黄氏、萧桂初之妻郑氏、萧福春之妻王氏、朱喜生之妻黄氏、朱子得之妻江氏、朱譪华之妻何氏、朱乔坤之妻邓氏、朱仲芳之妻吴氏、朱殿英之妻江氏、朱光注之妻邓氏、朱璇英之妻苏氏、朱谷生之妻李氏、朱丹桂之妻江氏、朱仰瞻之妻杨氏、丁喜发之妻饶氏、丁俨然之妻徐氏、丁双德之妻管氏、丁仁发之妻徐氏、丁准生之妻蔡氏、丁莹然之妻王氏、丁世昌之妻姜氏、丁道华之妻龚氏、丁式祖之妻邓氏、邓留兴之妻薛氏、戴兰圃之妻苏氏、戴锦成之妻黄氏、戴三儒之妻徐氏、（原档残缺）

戴锦才之妻胡氏、郑希纯之妻胡氏、戴玉成之妻周氏、郑大宗之妻黄氏、戴兰馨之妻邓氏、郑奠邦之妻荀氏、戴贺生之妻何氏、郑其祥之妻王氏、戴致和之妻陈氏、郑葵映之妻周氏、郑九龄之妻陈氏、洪仰谟之妻胡氏、郑春占之妻车氏、洪世传之妻黄氏、郑成祖之妻周氏、洪庆三之妻周氏、郑接高之妻李氏、洪报生之妻郑氏、郑珲若之妻吉氏、洪春魁之妻刘氏、郑谦之妻张氏、洪来保之妻李氏、洪乔珠之妻杨氏、洪恒新之妻朱氏、曾忠恕之妻徐氏、曾迪万之妻李氏、曾式和之妻徐氏、曾飞鹏之妻王氏、曾卿扬之妻席氏、曾重九之妻江氏、曾锦堂之妻江氏、曾连清之妻孔氏、曾云腾之妻何氏、詹宝临之妻熊氏、詹书临之妻徐氏、詹贵清之妻冯氏、詹耀喜之妻蔡氏、谢元龙之妻曾氏、詹秀龙之妻廖氏、谢善良之妻张氏、詹志元之妻何氏、谢泰之妻胡氏、詹寿喜之妻吴氏、谢存仁之妻李氏、詹玉珍之妻蔡氏、谢致恭之妻张氏、谢焕廷之妻车氏、苏盈阶之妻子桂氏、谢子明之妻林氏、苏昭振之妻傅氏、谢春荣之妻李氏、苏展生之妻王氏、苏觐光之妻张氏、苏仰贤之妻黄氏、苏检身之妻林氏、苏九经之妻洪氏、苏桂昌之妻邓氏、苏珍珠之妻杨氏、苏秀林之妻郑氏、饶锦洪之妻王氏、饶长青之妻杨氏、饶喜保之妻黄氏、饶佑三之妻杨氏、饶加丁之妻赖氏、饶源清之妻艾氏、饶凤林之妻黄氏、饶景兴之妻严氏、饶伦五之妻关氏、饶兰昆之妻李氏、饶三宝之妻子何氏、饶仁之妻米氏、林英甫之妻官氏、饶隆升之妻刘氏、林廷珍之妻左氏、李宇青之妻王氏、林贱苟之妻黄氏、林余波之妻王氏、林景元之妻饶氏、林九龄之妻陈氏、林步高之妻李氏、许学源之妻吴氏、许友生之妻江氏、许石梅之妻陈氏、许双喜之妻饶氏、许信人之妻危氏、许元春之妻黄氏、许星怀之妻左氏、许显馥之妻徐氏、许仪生之妻邓氏、孔永德之妻陈氏、孔定彩之妻刘氏、孔远亮之妻卢氏、孔羊子之妻杨氏、龚报喜之妻官氏、龚振荣之妻饶氏、龚朋山之妻朱氏、龚拱辰之妻谢氏、龚端发之妻薛氏、龚启贤之妻张氏、荀振南之妻姜氏、荀洪恩之妻谷氏、荀荣恩之妻王氏、荀振明之妻姜氏、荀怀青之妻邱氏、荀安邦之妻王氏、荀恩荣之妻邬氏、汪钦赐之妻许氏、蒋福生之妻江氏、汪熙生之妻姜氏、蒋拜孙之妻江氏、汪群贰之妻周氏、蒋乔林之妻江氏、汪景良之妻平氏、蒋四连之妻江氏、汪长宗之妻王氏、蒋森太之妻江氏、汪成宗之妻杨氏、蒋钦生之妻徐氏、官佛保之妻全氏、毛听子之妻朱氏、官廷光之妻邹氏、姜承祖之妻吉氏、官恩庆之妻江氏、姜念生之妻邱氏、官宝甫之妻江氏、罗立章之妻饶氏、毛加兴之妻黄氏、罗茂蔡之妻李氏、毛奠翼之妻黄氏、罗茂和之妻单氏、冯月辉之妻傅氏、全致远之妻胡氏、冯朝弼之妻戴氏、全揆一之妻苏氏、冯效贤之妻卢氏、舒天延之妻蒋氏、桂挺照之妻熊氏、舒金灿之妻廖氏、桂多生之妻何氏、舒学才之妻周氏、桂秀廷之妻曾氏、方寿春之妻周氏、严东元之妻饶氏、严子东之妻米氏、陆迭报之妻王氏、陆昌言之妻余氏、聂敏中之妻荷花、廖祺洪之妻胡氏、廖友龙之妻高氏、祝彩英之妻戴氏、祝先福之妻李氏、魏盛生之妻杨氏、魏能川之妻李氏、艾佑荣之妻曾氏、万升华之妻刘氏、万维明之妻刘氏、汤有周之妻戴氏、汤禹臣之妻祝氏、高登祖之妻薛氏、高作云之妾周氏、华焕荣之妻左氏、倪辉亮之妻孔氏、庄元和之妻舒氏、左学亮之妻辛氏、邹谅亭之妻徐氏、程文盛之妻郭氏、文宗耀之妻李氏、卢瑞洪之妻姚氏、涂玉麟之妻朱氏、单学文之妻姚氏、盛瑶生之妻米氏、邱庆云之妻徐氏、夏伟予之妻姜氏、乐瑞芳之妻黄氏、米梅增之妻张氏、雷仁发之妻林氏、温维德之妻黄氏、危堂彩之妻傅氏、刘振三之妻李氏、刘陔生之女好玉、刘振山之妻李氏、吴爱廷之女花儿、徐金童之女近英、徐五童之女玉英、徐五童之女旦英、徐龙保之女茶花、徐发祖之女颜媛、徐发祖之女就媛、徐迎恩之女姨婆、曾忠恕之女如玉、周延兰之女秀英、荀怀青之女娇生、周殿元之女瑶珍、何金带之女欢玉、张登明之女宜珍、何九寿之女牡丹、李树培之女碧桃、李五寿之女宝珠、谢焕廷之女茶花、丁俨然之女蜡梅、荀洪恩之女顺娇、丁及祖之女冬香、官宝甫之女对金、徐吉泰之女千金、吴锦书之女桂香、王楚成之女秋莲、孔文普之女金钱、徐增畴之女喜红、郑景行之女连红、郑嘉宾之女明珠、彭元良之女双兰、江永真之女清花、徐吉发之女舜英、江义洪之女桂英、彭礼宗之女碧珠、彭羽仪之女鲜花、彭学生之女碧珠、许元春之女月娥、晓识堂之女牡英、黄乐千之女桃英、黄品才之女红兰、朱慎高之女雪梅、徐寿童之女水英、江双和之女如珠。

以上金溪县殉难妇女九百六口，均请照新章赐旌，仍入该县总祠总坊。

议政王军机大臣奉旨览，钦此。

[1] 此件据台湾“故宫博物院”《先正曾国藩文献汇编》补。

021．查复达凌阿殉难请恤片十月十二日

再，臣准部咨，同治元年十二月十八日奉上谕：“都察院奏，户部笔帖式达冲阿遣抱告以伊胞弟守城殉难，恳请议恤等词，赴该衙门呈诉。上年六月间，安徽寿州城池失陷，该笔帖式之弟同知衔安庆府通判达凌阿派守寿州，于城陷时殉难，殊堪悯恻。着曾国藩、唐训方查明请恤。”钦此。并抄录原奏，咨会到臣。遵即饬发忠义局行查去后。旋以寿州复陷，该局延未核办。逮克复后前往确查，据称达凌阿由吏部笔帖式选授安庆府通判，咸丰十年随前抚臣翁同书至寿州，以守城出力奏加同知升衔。及苗逆陷城，达凌阿奋不顾身，格斗被戕，实系十一年九月二十六日。原奏所称六月，或该家属呈报之误等情复查前来。臣复查无异，相应请旨将同知衔安徽安庆府通判达凌阿照阵亡例，敕部从优议恤，以慰忠魂。谨会同安徽抚臣乔松年附片复陈，伏乞圣鉴训示。谨奏。

022．蒋映杓等殉难请恤片十月十二日

再，据补用知府蒋嘉棫禀称，咸丰三年粤逆东下，窜陷金陵，分踞扬州、镇江两郡，另股起于青浦、上海等县，近逼苏州省城。嘉棫胞兄从九品衔蒋映杓，会同在籍各绅士劝办团练，巡历城防，数年不懈。逮十年闰三月，金陵军溃，东坝不守，贼于四月十三日进浒墅关，袭破苏城。映杓率亲侄天申、天保纠团御贼巷战，于胥门城内不胜，天申、天保死于乱军中，映杓力竭被执至秣陵关，绝粒数日不得死，乘夜觅佩刀刺杀伪天将韦以汶，俄为众贼所觉，急引刀自刎以死。方映杓之见执也，一女甫四龄，一子在襁褓中，妾杨氏携子女赴屋后悉沉于河；弟妇候选县丞蒋赋棠之妻倪氏闻警投缳，仆人俞福、仆妇周氏亦从焉。

又嘉棫胞姐适同里梅星墀，早寡，抚一子试用训导梅振镳，时方侨居常熟。七月初三日常熟城陷，振镳在团局带丁壮出战，被数创而殁，母蒋氏闻之曰“吾子得死所矣”，命子妇程氏女、陈祥泰之妻梅氏悉赴井，乃从容骂贼，扼吭自绝。节据逃出家人详述死事颠末。至常熟、苏州、金陵相继克复后，遣人查访，并无异词等情请奏前来。臣查该故员蒋映杓、梅振镳等，以甥舅之亲，办团守御，一在苏州本籍被执殉节，一在常熟寄籍击贼捐躯，母子妻女各亲属并及于难，一门赴义，辉映后先，洵足增荣里。应恳圣恩，准将从九品衔蒋映杓、江苏试用训导梅振镳，均照阵亡例赐恤。其蒋天申、天保及梅蒋氏等男妇十一人，均照新章赐旌，仍入原籍苏州省城总祠、总坊，以褒忠节。理合附片陈请，伏乞圣鉴训示。谨奏。

023．请仍设淮扬道员缺折 [1] 十月十四日

奏为淮扬海道辖境辽阔，难以周顾，恳照仍设淮扬道员缺，以重地方而资治理，恭折奏祈圣鉴事。

窃以清江浦向为河督驻扎处所，原设库、扬、海三道，内库道一缺专司河饷，先已奉裁，其扬、海两道虽系管河，各有分巡地方之责。咸丰十年裁撤南河各缺，将河道总督并扬、海两道一并裁汰，所有该道等应管事宜，统归徐道管辖。作为淮、徐、扬、海道，时因漕运久停，军务为重，借可于经费节省，故前署漕臣王梦龄曾有拟留扬道之请，而未邀允准。惟徐道驻扎徐州，相距江口、海口均有千里之遥，不特运道河防随时须斟酌事机者难以遥制，即以地方公事而论，不复呼应难灵。是以扬州一属刑名案件，前经臣吴棠奏准改归两淮运司勘转，实系目击情形不得不变通办理。

现在金陵克复，江苏全省肃清，一切均应复归旧制。运司经理鹾务，正当遵奉新章疏通楚西两岸引盐及整顿票法之际，公事日形繁重，断难兼顾地方。且漕粮为天庾正供，今已江省安，自当逐渐筹画。为规复河运之计，臣吴棠现经遵照部咨，饬委道员刘咸由江境运河直至东境渡黄处所，查勘运道，如果可以试行，则漕运经行之堤岸，即属至紧至要之工。如下游之归江南路高宝之一线东堤、清河境内之扬庄顺清河，承受中运河，洪湖两路来源双金闸，则关系北盐荡柴运道，均在淮扬两属境内。其中各闸坝蓄宣关键机宜在呼吸之间。督臣既未能时常北来，漕江职司漕运，以后即未能终年驻浦，而徐州道远处一隅，地属重镇，而未可远离职守。一二厅员汛弁竟号可以承差，仍由徐道兼辖淮扬，则地方河漕各务，实不免有丛脞之虞。

臣等往返函商，意见相同，相应合词吁恳仰祈天恩，俯准复设淮扬河务兵备道员缺，管理淮扬两属，其海州一属巡道应管事件，仍归徐道管辖，作为徐海河务兵备道，俾资分巡而专责成，谨会同恭折具陈，伏乞皇太后、皇上训示。再，淮扬道原系由外提补之缺，如蒙恩准复设，另由臣等遴员请补，合并声明，谨奏。

同治三年十月二十日议政王军机大臣声明奉旨。钦此。

[1] 此件据台湾“故宫博物院”《先正曾国藩文献汇编》补，由曾国藩与李鸿章、吴棠领衔具奏。日期为具奏之日。

024．请以补用知县沈方煦署江阴令折 [1] 十月十五日

为拣员请填要缺知县，恭折仰奏祈圣鉴事。

窃照江阴县知县祥和丁忧，准部咨于同治二年十二月初五日行文开缺。所遗江阴县知县，系繁疲难兼之要缺，例应在县拣员调补。该县地处江滨，民俗强悍，讼狱繁多，素称难治。自遭兵燹蹂躏，一切善后抚绥，必得熟悉情形、宽猛兼济之员，方足以资治理。臣等于通省现任及候补知县内逐加遴选，实无合例堪调堪补之员。惟查有补用知县沈方煦，年三十九岁，浙江仁和县人，由监生于咸丰三年四月投效扬州军营文案出力，奉旨赏给六品顶戴，旋于扬州防剿出力案内，奉旨赏戴蓝翎，于南河捐输局遵筹饷例报捐知县，双月选用，并加同知衔。复在江南粮产捐输兵米案内，捐足知县三班，指发江苏补用，咸丰十一年十一月二十一日先行到省。同治二年官军进规江阴，因该员勤能素著，委填江阴县知县。五月间，该员准令南岸难民渡江逃避，经江宁将军都兴阿奏，恭奉旨“先行摘去顶戴，仍交部议处”，钦此。部议以革职留任，经漕运总督臣吴棠查明，该员原议南北盘查，均属认真，尚能专顾。难民不以防务为重，奏请开复。奉旨“着准其开复摘顶及革职留任处分”等因，钦此。

查该员勤慎耐苦，勇干有为，自填江阴县后，随同大军克复入城，筹备善后抚恤，实心经理。本年春间，丹、常饥众内窜，围扑县城。该员会同副将骆国忠等缜密布守，保全实多。以之请补斯缺，洵堪胜任。惟该员系筹饷例捐发江苏试用，先行到省，尚未赴部引见，与请补要缺之例未符。第常州各属被扰最重，该县克复未久，满目凋残，全赖地方官抚绥得宜。该员权篆年余，情形已熟，民情爱戴。为地择人，不敢拘于常例，据藩、臬两司会详前来，合无仰恳圣恩俯准，以补用知县沈方煦填理江阴县知县，仍俟试填期满，另请实授。如蒙俞允，俟奉准部发，再行给咨，送部引见，恭候钦定。至请补要缺一切因公处分，遵例毋庸核计。再，江苏省前因办理军务，一切事件汇请展限在案，请应免予扣限。合并陈明，谨合词恭折具奏，伏乞皇太后、皇上圣鉴训示。谨奏。

同治三年十月十五日议政王军机大臣奉旨，吏部议奏，钦此。

[1] 此件据台湾“故宫博物院”《先正曾国藩文献汇编》补，由曾国藩与李鸿章领衔会奏。日期为奉旨之日。

025．附录廷寄　新甘军务孔棘饬曾国藩等速殄楚豫皖逆氛抽兵援剿西北并暂调整江督漕督苏抚人员十月十三日

同治三年十月十三日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江宁将军富明阿、四川总督骆秉章、陕甘总督杨岳斌、漕运总督吴棠、江苏巡抚一等伯李鸿章：

同治三年十月初八日奉上谕：

新疆各城自库车、喀喇沙尔、叶尔羌、乌鲁木齐汉城被陷后，回氛四起，势极蔓延。本日又据保恒奏，乌鲁木齐满城亦已失陷，并闻巴里坤、哈蜜一带均有回匪扰乱，是新疆情形极为吃紧。边疆重地，亟应及早廓清，惟该处向来用兵必须内地筹调大支劲旅，宽拨饷需，方能布置裕如，大张挞伐。现在甘肃军务尚无就绪，道路亦未通畅，而湖北贼氛未净，碍难腾出兵力赴甘援剿。是欲剿关外之贼，必须先清甘省。欲清甘省，非将窜扰楚、豫、皖三省之贼迅速殄除，则兵力悉为牵制，不能鼓行而西。前谕曾国藩调派刘连捷一军，已由官文檄调赴鄂，此起官兵皆系曾国藩旧部，即鄂省水陆各营，亦系楚勇居多，若得曾国藩前往调度，则兵将相习，必可收指臂之效。现在江宁已臻底平，军务业经蒇事，即着曾国藩酌带所部，前赴皖、鄂交界督兵剿贼，务期迅速前进，勿稍延缓。第恐曾国藩之兵由东路进逼，贼必避兵西窜武、汉一带，防守亦关紧要。官文俟曾国藩到后，即可回驻省垣，会同吴昌寿妥筹防范，并将各营饷需源源接济，毋令缺乏。

僧格林沁现驻黄冈之上巴河，笫恐深入楚境，难保贼匪不伺隙窜扰北路，着酌量情形，扼要驻扎，力固豫疆。贼或北窜，即着督率马步迎头夹击，以期聚而歼旃。

僧格林沁、官文、曾国藩均系威望素著，似此三面扼扎，必能将此股贼匪悉数歼除，克期蒇事。至江南甫经肃清，所有抚缉地方一切事宜，均须妥为筹办。即着李鸿章前赴江宁，暂署总督篆务，曾国藩俟李鸿章到后，即行交待起程。江苏巡抚着吴棠暂行署理，并着迅速起程赴苏，将地方应办事件认真筹办。富明阿着兼署漕运总督，所有淮、徐一带防守事宜，即着妥筹兼顾。应否移扎清江，着富明阿斟酌情形奏明请旨。至李鸿章籍隶安徽，该省系总督兼辖，固应回避。惟此时军情紧要，不能不权宜变通。李鸿章着毋庸奏请回避，即行前往江宁接替，以便曾国藩迅速出省。曾国藩、李鸿章皆系朝廷有功之臣，素能不分畛域，此时虽系暂时任事，于应剿应防一切机宜，均当以大局为重，力戒满盈，不可稍涉大意，以副委任。

穆图善一军，本日已谕令出关剿贼。甘肃兵力不敷调拨，杨岳斌前已奏明回籍募勇赴甘，着即赶紧选募成军，克日起程、毋稍迟误。

温德克西等及苏伦保等马步各队，前经官文奏请暂留楚省，现在西路需兵孔急，仍着官文、曾国藩饬令迅赴穆图善军营，不得借词奏留。

本日亦已寄谕雷正绾，令其酌量募雇本籍川勇，未知能否有成？前谕骆秉章挑选兵勇数千赴都兴阿营调遣。本日据奏，须俟北路防务稍松，再行调派赴甘。此时甘省军情万紧，四川系属邻疆，派兵赴援较为迅速，仍着骆秉章无论如何总须抽调一军，派员统带前往，听候都兴阿调遣，毋许再有推诿。前放之宁夏镇总兵即系李季昌，仍着骆秉章催令迅赴新任；巴里坤镇总兵成发翔，着李鸿章催令迅速赴任。将此由六百里各谕令知之。钦此。

遵旨寄信前来。

026．附录廷寄　曾国藩仍遵前旨迅赴皖鄂一带督兵会剿沈葆桢奏获幼逆洪福瑱已宣示天下官文奏调裘德俊鲍桂生应毋庸议十月十六日

同治三年十月十六日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩：

同治三年十月十一日奉上谕：

僧格林沁、官文奏，蕲水发、捻被剿，穷蹙分窜广济、太湖，督率水陆各军分路防剿一折。逆众自趋蕲水后，大股麇聚梅子山等处，横延八九十里，与蔡家河踞匪互为犄角，经僧格林沁、官文督水陆各军扼要防剿，连获胜仗。成大吉一军复与蒋凝学援师奋勇力战，立解重围。又于九月二十二、二十四等日累捷于关口等处，逆匪分股败窜，一窜太湖弥陀寺，一窜广济。自应乘胜会剿，以期聚而歼旃。即着僧格林沁督饬成大吉等马步各军跟踪追击，至刘连捷等军已抵太湖，并着僧格林沁、曾国藩饬令迎头会剿，迅奏肤公。第逆匪既经陆军剿击，下游又有皖军拦截，当此秋深水涸，沿江沿湖各要隘尤应严密堵御，以防抢渡。官文务当督率水师，梭巡防范，遇贼即击，毋得稍有疏虞。英山一路防守尚属空虚，着僧格林沁酌拨数营严防回窜。阵亡之副将杨秀琪，着交部照副将阵亡例从优议恤。

本日据沈葆桢奏，拿获幼逆洪福瑱等一折，已降旨宣示。现在东南军务渐次底定，楚、皖交界之贼尤应及时扑灭。曾国藩着仍遵前旨迅赴皖鄂一带督兵会剿。俾此股残匪及早殄除，以副委任。

官文另片奏调道员裘德俊、鲍桂生赴营差委等语。裘德俊系简放甘肃遗缺知府，捐升道员，迹涉取巧。鲍桂生发往贵州差委，黔省亦系军务省分，差委需人，较湖北尤为紧要。官文所请，殊属冒昧，本日已明降谕旨，着不准行矣。将此文由六百里各谕令知之。钦此。

遵旨寄信前来。

027．附录廷寄　李世贤自粤窜闽左宗棠恐须督兵入闽剿贼饬马新贻速回浙抚本任十月十八日

同治三年十月十八日，准兵部火票递到议政王军机大臣字寄——

钦差大臣协办大学士两江总督一等侯曾国藩、安徽巡抚乔松年、浙江巡抚马新贻：

同治三年十月十三日奉上谕：

左宗棠奏，贼匪扰窜闽疆，现筹拨兵援剿，拟进驻衢州调度，暨贼陷漳郡，仍退往龙岩各折片。逆贼李世贤等股，由广东大埔翻山窜入闽境，扑陷武平县城。张运兰进剿失利，贼即分股窜陷龙岩、南靖，并勾结内应，攻陷漳州府城，汀州所属遍地贼氛。左宗棠现调援江之刘典一军八千人，由建昌取道赴闽，计已启程前进，惟江西瑞金、会昌一带，尚有贼踞，现在仅留王德榜、王开琳两军在吉安等处防剿，兵力恐不敷分布，且虞窜闽之贼，被闽、浙、粤东诸军兜剿穷蹙，难保不回窜江境。着曾国藩飞饬鲍超一军，乘胜越境会剿，务将入闽贼匪就地歼除，毋得稍存畛域之见，贻误戎机。左宗棠因闽省贼踪纷扰，扑陷漳州之贼现虽退往龙岩，而汀属匪势蔓延，拟亲赴衢州调度，暂令蒋益澧护理浙江巡抚。前因曾国藩已赴江宁，谕令马新贻仍留安庆办理善后事宜。此时左宗棠移扎衢州，恐须亲督诸军入闽剿贼。马新贻身膺浙抚，责无旁贷，着即将安庆应办善后各务与曾国藩等会商，拣派大员接办，即由曾国藩迅速饬赴安庆，以便马新贻交替起程。刘典一军调赴闽省，皖南防剿事宜，并着曾国藩、乔松年妥筹会办。江西瑞金、会昌踞匪，并由曾国藩会商沈葆桢督饬诸军，迅即歼除，毋任复行旁窜。将此由六百里各谕令知之。钦此。

遵旨寄信前来。

028．王廷贵请补督标左营游击折十月十八日

奏为拣员请补陆路游击员缺，恭折奏祈圣鉴事。

窃臣标左营游击员缺久悬，尚未拣补有人。现值江宁克复，城内地方辽阔，巡查匪类，训练弁兵，在在均关紧要，所有督标左营游击一缺，应即拣员请补。查有随营差遣之花翎尽先游击王廷贵，年三十三岁，湖北武昌府江夏县人，于咸丰四月六月内，入两湖督标中营，历保蓝翎把总、千总；九年八月，随臣军营打仗获胜，攻克安徽等处出力案内，经臣保举守备、都司，并赏换花翎。又于克复高淳、溧水各城案内，奏奉上谕：“湖广督中营花翎补用都司王廷贵着免补都司，以游击尽先补用。”钦此。该员勤敏谨饬，熟于营务，堪以升补游击。惟此缺系两江督标陆路部推之缺，该员王廷贵系应补湖广人员，请补江南游击，与例稍有未符。但员缺紧要，人地实在相需，例得专折声明具奏。合无仰恳圣恩，俯准将尽先游击王廷贵补授江南督标左营游击，实于营伍地方均有裨益。如蒙俞允，俟接准部复、军务肃清后，再行给咨赴部引见，除查取履历咨部，并移咨湖广督臣查照外，谨会同江南提督臣李朝斌合词恭折具奏，伏乞皇太后、皇上圣鉴训示。谨奏。

029．密陈蒲柳早衰难胜重任拟皖鄂肃清即请开缺并了结经手事件片十月二十二日

再，密陈者，臣才力竭蹶，不堪肩荷艰巨，曾于元年八月、十月、二年四月三次具奏，本年三月又因手足搐，请假调理。厥后金陵幸克，如释重负，意可谓心舒而体泰。乃数月以来，精神返逊于前，左手搐如故，间或两耳重听，历数时而不止。自度蒲柳早衰，万难再胜重任。楚军出征过久，官秩日高，渐成强弩之末。臣屡次致书李鸿章，谓楚勇暮气将乘，必宜多撤；淮勇锐气方盛，不可轻撤。一俟皖、鄂肃清，臣即专疏吁恳天恩请开各缺，调理病躯。所有钦差大臣关防，届时派委妥员赍京恭缴。臣亦不敢置身局外，仍当效力行间，将经手事件次第清理。一则用去兵饷数百万，虽恩旨准免造册报销，仍须督同局员逐款核算，开具清折，分别奏咨；一则现存勇丁七万人，除酌留数军外，均须筹备欠饷，分批裁撤，又有降将洪容海、古隆贤等七起，李世忠之旧部一起，尤须妥为安置；一则新设长江水师，立营分汛，筹饷修船，皆须逐层区画。此数者，系臣分内应了之事，计非二年余不能料理就绪。臣拟择滨江僻县驻扎，力疾经营，不敢稍涉疏懈。除俟剿平皖、鄂，恭折具奏外，谨先密陈下悃，伏乞皇太后、皇上圣慈垂鉴。谨奏。

030．遵旨复奏驰赴皖鄂交界督兵剿贼缘由并陈下悃折十月二十二日

奏为遵旨驰赴皖、鄂交界督兵剿贼，恭折仰祈圣鉴事。

窃臣承准议政王军机大臣字寄，同治三年十月初八日奉上谕：“现在江宁已臻底平，军务业经蒇事，即着曾国藩酌带所部前赴皖、鄂交界督兵剿贼，务期迅速前进，勿少延缓。第恐曾国藩之兵由东路进逼，贼必避兵西窜，武、汉一带防守亦关紧要，官文俟曾国藩到后，即可回驻省垣，会同吴昌寿妥筹防范，并将各营饷源源接济，毋令缺乏。僧格林沁现驻黄冈之上巴河，第恐深入楚境，难保贼匪不伺隙窜扰北路，着酌量情形扼要驻扎，力固豫疆。贼或北窜，即着督率马步迎头夹击，以期聚而歼旃。僧格林沁、官文、曾国藩均系威望素著，似此三面扼扎，必能将此股匪贼悉数歼除，克期蒇事。至江南甫经肃清，所有抚缉地方一切事宜，均须妥为筹办。即着李鸿章前赴江宁，暂署总督篆务。曾国藩俟李鸿章到后，即行交代起程。”等因。钦此。

适值李鸿章前来江宁办理监临事务，十月十七日驰抵金陵。臣与之面商，湘勇多剿发匪，少遇捻匪，不若添调淮勇，熟于颍、寿之程途，兼悉捻匪之伎俩，湘淮各军三路并进，更资得力。因会檄调刘铭传、李鹤章等统率淮勇渡江而北，随臣西上进剿皖、鄂之贼。

臣自咸丰四年躬亲矢石，屡次败挫，厥后十载，久未亲临前敌。即元年秋间大疫，群贼纷乘，曾国荃被围四十六日，鲍超绝粮三日，臣俱未亲行援救。本年屡奉谕旨，饬臣督攻金陵，臣亦未亲往围攻，非膜视也，自揣临阵指挥，非其所长，不得不自藏其短，俾诸将得展其才。此次臣若自赴楚界，未必有益，而与僧格林沁、官文同驻蕲、黄，四百里之内，以钦差三人萃于一隅，恐启贼匪轻视将帅之心。拟仍驻扎安庆、六安等处，派刘连捷等直入黄州各属，听候官文调遣。凡臣所能调者，官文皆能调之，臣部之名位勋劳，以鲍超为最著，谕旨询派督办军务，臣尚奏请由沈葆桢和衷调度，岂有官文督楚十年，反不能调楚师之理？倘有不遵调度，惟臣是问。力戒将士畛域之见，以敦江、楚一家之谊，务将此股发、捻悉数扫除，使皖、鄂一律肃清，庶冀仰慰宸廑于万一。除交卸督篆，起程日期续行具奏外，所有遵旨驰赴皖、鄂交界督兵剿贼缘由，恭折由驿五百里复奏，伏乞皇太后、皇上圣鉴训示。谨奏。

031．附录廷寄　金国琛已放巩秦阶道饬速赴任曾国藩应部署赴楚皖交界督战并对乡试不可疏虞十月二十三日

同治三年十月二十三日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章：

同治三年十月十七日奉上谕：

道员金国琛在安徽带兵得力，本日已简放甘肃巩秦阶道。现在阶州失守，该省需员办理军务，着曾国藩即饬金国琛酌带所部，迅速赴任，以资得力。

前经谕令曾国藩驻楚、皖交界督师剿贼，该大臣接奉前旨，谅已部署起程。嗣据乔松年奏，蕲水等处之贼回窜霍山、太湖等境，僧格林沁已至英山，诚恐贼众逐渐深入皖南北，防不胜防，必须就地殄除，方可一劳永逸。

李鸿章现已至江宁办监临事务，即可就近照料一切，以便曾国藩督师出省。

前因左宗棠须赴衢州办理闽省军务，曾经谕令马新贻迅赴浙江省城。是安庆省垣尤须大员驻扎，应派何员前往接替之处，并着迅速具奏。

本日据御史胡庆源奏，江南乡试人众云集，请饬稽察奸宄等语。金陵开科，士商云集，试恐良莠不齐，奸宄混迹，着曾国藩、李鸿章督饬文武各员，加意防范，不可稍有疏虞。将此由五百里各谕令知之。钦此。

遵旨寄信前来。

同治三年十月二十三日，准军机处字开：本日奉有寄信谕旨一道，贵大臣接奉后，希即恭录行知。江苏巡抚李鸿章一体钦遵办理可也。为此知会。十月十七日。

032．附录廷寄　曾国藩仍驻金陵调度毋须交卸督篆李鸿章吴棠富明阿亦各回本任并答密片及厘务片十一月初五日

同治三年十一月初五日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章：

同治三年十月二十九日奉上谕：

曾国藩奏，遵赴皖、鄂交界督兵，拟仍驻扎安庆、六安等处，派刘连捷等入黄州归官文调遣，并调刘铭传等率淮勇渡江北剿一折。前因楚、皖贼势甚众，僧格林沁、官文均未得手，是以谕令曾国藩赴楚、皖交界督师剿贼。嗣据僧格林沁等先后奏报，蕲水获胜，成大吉军解围，贼窜英山等处，经僧格林沁等督师进剿，擒获首逆多名，降者十余万众。昨又据乔松年奏报，扶逆陈得才自戕，发逆剿除净尽，皖省一律肃清。是楚、皖近日军情，较之半月以前大不相同。现在楚境余贼由黄、孝窜德安一带，逆数无多，楚境军可敷剿办。曾国藩又派刘连捷等军入楚归官文调遣，计日定可廓清，着即饬令刘连捷、李鸿章、刘铭传等军迅赴黄州、德安等处，遇贼即击。如贼趋皖、豫，并令各军分投防剿，通力合作，为一劳永逸之计。曾国藩即可无庸前赴安庆，亦无须交卸督篆，仍驻扎金陵，妥筹调度。

李鸿章现在入闱监临，俟出闱后仍回江苏巡抚本任，并咨行吴棠、富明阿各回本任。

江苏各郡县新复，规制粗定，一切理财用人抚绥安辑诸事宜，非老成硕画真能视国如家者，不克胜此巨任。曾国藩惟当仰体朝庭倚畀之重，次第经画，奠安黎元，所有核算报销及筹饷撤勇诸事宜，即在金陵督饬司道从容办理，不得遽萌功成身退之志，用副厚望。密片一件，着留中。

另片奏请将粤厘停止，并江西厘金概归沈葆桢经收各等情。本日已明降谕旨，照所请行，并谕知毛鸿宾等各照所议办理矣。将此由六百里各谕令知之。钦此。

遵旨寄信前来。

033．江粤盐厘请酌实分解诸处济军片十月二十二日

再，臣于同治元年三月，奏准开办广东厘金解济皖、浙各军。本年六月金陵克复，七月奏请停止粤厘，仍归本省抽收，仰蒙皇上轸恤饥军，未邀俞允。旋又奉旨，饬令三成解皖，七成归粤。伏思粤省现有军事，厘饷解江，于理终觉未安，仍请该省全数截留，俟军事稍平，再行酌解臣处，弥补欠饷。至江西厘金，本年三月经抚臣沈葆桢奏定，与臣各提一半。五月间，臣派鲍超、周宽世先后赴援，即咨明解皖之半厘，留充该两军之饷项，仅提出饶州、景德镇两卡作为祁门粮台办米之需，其余概不解皖。又于八月杪扎饬藩司，江西厘务由司道禀请抚臣核办在案。臣现交卸督篆，未便再管江西厘务，此后请概归沈葆桢经收。其鲍超、周宽世两军应归沈葆桢调度，给发口粮，该两军之应留应撤，悉由沈葆桢请旨定夺。惟鲍超、周宽世两军在外，分驻金陵及皖南北者尚有五万余人，发目下防兵之口粮，筹将来撤勇之欠饷，若非取给于两江境内，臣实一筹莫展。应请将苏、皖之盐务、厘卡向归臣处者，仍照旧章拨解，饶州、景德镇之半厘，亦仍旧拨解祁台，以资馈运而免饥溃。理合附片具陈，伏乞圣鉴训示。谨奏。

034．附录明谕　广东江西厘金各归本省经收苏皖盐务厘卡所入仍照旧拨解曾国藩提用十一月初五日

同治三年十一月初五日，准兵部火票递到同治三年十月二十九日内阁奉上谕：

前因曾国藩奏，江宁克复，请将广东厘金应协江、皖之七成停止。当以江宁饷源未裕，未经允行。嗣据户部奏，广东军需紧急，饷项浩繁，曾于应解江、皖七成厘金内，准令该省再酌留四成，以资支应。兹复据曾国藩奏，粤省现有军事，厘金解江，终觉于理未安，请仍令该省全数截留等语。

该大臣于广东厘金非应得之款，形诸章奏，不啻再三。此时复以粤东现有军需，仍请停止筹画，实为周至。嗣后广东厘金即着该省全数截留，俟军事稍平，再行酌解曾国藩军营弥补欠饷。江西厘金，自本年沈葆桢奏定与皖营各提一半，曾国藩派鲍超、周宽世两军赴援江西，即将此一半厘金留充该两军之饷。兹据曾国藩请将江西厘务概归沈葆桢经收，其该两军口粮，自应由沈葆桢妥筹给发。嗣后江西厘金，即着照曾国藩所请，由沈葆桢派员经收，并将鲍超、周宽世两军口粮妥为接济，毋令缺乏。其饶州、景德镇两卡，仍着照旧拨解祁门粮台，以资△（原文此处为三角）。

至曾国藩之军，现在分驻金陵及皖南北者，为数尚众，其防兵口粮及将来撤兵欠饷，自应妥为筹备。苏、皖皆该督所辖省分，所有该二省盐务厘卡，仍着照旧拨解，由曾国藩提用。该部知道。钦此。

035．附录廷寄　酌撤扬防兵勇节饷解甘并重申曾李吴富毋庸递署各缺均回本任十一月十一日

同治三年十一月十一日，准兵部火票递到议政王军机大臣字寄——

钦差大臣协办大学士两江总督一等侯曾国藩、江宁将军富明阿、江苏巡抚一等伯李鸿章：

同治三年十一月初二日奉上谕：

曾国藩、李鸿章奏请遣撤扬防兵勇，节饷解甘等语。前因甘省饷需支绌，谕令李鸿章设法筹解。兹据曾国藩等奏称，江省各属蹂躏过久，元气太伤，苏、沪厘税及苏、皖盐务厘卡等款仍须筹济。江皖两省军食，惟扬防一军可以裁撤，即可腾出江北之饷，半济皖军，半解甘省，所筹尚属可行。

现在楚、皖一带贼势寝衰，谅不能肆意北窜，贻害邻疆，扬防一军，自可妥为遣撤，以节经费。该处现存兵勇共若干名？着富明阿查明，将现有马队裁汰疲弱，拣选精锐，派员管带驰赴甘省都兴阿军营助剿。所有一切勇队，即着分起妥为遣撤，务须查照屡次裁勇章程，严加钤束，并分咨该勇原籍各地方官量为安插，俾安生业。

前因湖北军情稍松，已谕令曾国藩毋庸前赴皖省，李鸿章、吴棠、富明阿即着毋庸递署各缺，均可各回本任。富明阿于遣撤兵勇后，着即驰赴江宁接印视事，将整顿旗营、抚绥劳来各事宜次第举行，以重职守。

江北之饷计可腾出若干，着曾国藩、李鸿章查明实在数目，以一半分解甘省，以济要需，以一半分济皖军前敌。如甘省待用万分紧迫，即将此有着之款尽力筹拨，不必拘定一半之数。并着妥议章程，迅速具奏。里下河一带，现在无事，该处地方本系该抚督所辖，自应妥筹兼顾，以免疏失。将此由五百里各谕令知之。钦此。

遵旨寄信前来。

036．请准江宁省城捐建昭忠祠折十月二十二日

奏为江宁省城捐建昭忠祠，汇祀湘军阵亡伤病将士，恭折仰祈圣鉴事。

窃臣准前任浙江抚臣曾国荃咨称，同治元年五月间，进攻江宁驻军城下以来，凡我从征将士屡次攻夺要隘，捍御剧寇，计先后阵亡伤亡近九千人，积劳病故万五六千人，皆系殁于王事。今大功粗定，自应择地建祠，立主奉祀，以妥忠魂。据各营官会勘得江宁城北莲花第五桥地方，有伪听王府一所，系贼中新造之屋，共七重，前临小塘，后抵石婆巷，东至进香河，西有围墙，外皆空地，堪以此屋改建江宁昭忠祠。除由国荃及各营官捐资兴工修整外，应查明阵亡、伤亡、病故各员弁衔名，建立本主入祀，每年春秋二祭，派地方官主祭等情请奏前来。

臣查楚军水师殉难人员，曾在湖口建立昭忠祠，臣于咸丰八年八月会同杨载福、李续宾具奏，钦奉谕旨允准，饬地方官春秋致祭在案。自曾国荃师抵金陵，攻战两年，将士死事者尤多。虽屡邀朝庭优恤之文，而崇祀报功，尚缺焉而未备。兹就城中遗屋略加修改，凡阵亡、伤病文武员弁兵勇，分别正祀、祔祀，依次列入，庶足妥侑毅魂，激劝方来。合无仰恳天恩，准照各府昭忠祠之例，饬地方官春秋致祭。于圣朝褒忠励节之道，或亦有补于万一。所有请建江宁昭忠祠缘由，理合缮折陈奏，伏乞皇太后、皇上圣鉴训示。谨奏。

037．附录明谕　批复准建江宁昭忠祠十一月初五日

同治三年十一月初五日，准兵部火票递到同治三年十月二十九日内阁奉上谕：

曾国藩奏　请建江宁昭忠祠汇祀湘军一折。前任浙江巡抚曾国荃，自同治元年统带湘军进攻金陵以来，凡我从征将士，屡次攻夺要隘，捍御剧寇，先后阵伤亡故者极多。现在金陵已克，而眷念死事诸将士苦战两载，功成身故，殊堪悯恻。即着曾国藩于江宁省城建立昭忠祠，查明湘军阵亡、伤亡及积劳病故各文武员弁兵勇，分别正祀、祔祀，依次列入，并饬地方官春秋致祭，用示朝廷褒忠励节之意。钦此。

038．徐立本补授南汇县知县折十月二十二日

奏为拣员请补海疆要缺知县，恭折奏祈圣鉴事。

窃照南汇县知县冯树勋，在署元和县任内，因苏城失守革职，接准部咨，于咸丰十年六月分截缺。所遗南汇县知县系繁、疲、难沿海兼三要缺，例应在外拣选调补。该县地处海滨，政务殷繁。且克复之后，办理善后，整顿地方，均关紧要。必得明练熟悉之员，方足以资治理。臣等于通省合例现任候补知县内详加遴选，非现居要缺，即人地未宜，一时实无堪以调补之员。

查有候补知县徐本立，年四十三岁，浙江举人，咸丰癸丑科大挑二等，以教谕选用，报捐知县，分发江苏。十年六月先行到省，先在本籍办团出力，奉旨赏加同知衔。嗣在沪委赴营务处办理审案并春字营带队，于克复嘉定县城等处案内，同治二年二月初十日奉上谕：“着归候补班补用，俟补缺后送部引见，并赏戴蓝翎。”钦此。委署今职，收复常、昭等县七案汇保案内，二年十月奉旨：“着赏换花翎。”钦此。该员朴实勤敏，现署南汇县知县，办理善后诸务，悉臻妥协，洵属人地两宜，以之请补斯缺，实堪胜任。惟南汇县系咸丰十年六月分截缺，该员先行到省保举归候补班，俟补缺后送部引见，均在开缺以后，与例稍有未符。第该员署篆已久，情形熟悉，疮痍之后，为缺择人，未敢拘于常例。据藩、臬两司会详前来，臣等往返函商，意见相同，合无仰恳圣恩，俯念人地实在相宜，准以徐本立补授南汇县知县，实于海疆要缺有裨。如蒙俞允，俟部复至日，给咨送部引见，恭候钦定。该员请补要缺，一切因公处分，例免核计。再，江苏省前因办理军务，一切事件汇请展限，此案应免扣限，合并陈明。谨合词恭折具奏，伏乞皇太后、皇上圣鉴训示。谨奏。

039．请豁免江宁府属三年钱漕折 [1] 十月二十五日

奏为遵旨查明江宁克复后，地方困苦情形，援案请将该府所属七县钱漕豁免三年，以广皇仁，仰祈圣鉴事。

窃准部咨同治三年六月二十九日奉上谕，“咸丰三年洪逆窜陷江宁省城”等因，钦此。仰见圣慈垂念灾区，恫瘝在抱，臣等莫名钦感。遵查江宁为东南第一省会，田土本非饶沃，咸丰三年省垣暨各属县先后被陷，士庶争先殉节，深明大义。自伪都窃据阅十二年，群贼南北往来，掳胁焚戮之苦百倍他处。咸丰六年、十年间，大营两次退溃，贼众更肆焚掠，于是附近数百里内，几无一寸安静之土。今幸克复金陵，普天同庆。而该处被害至惨且久，田畴荒废，人民稀少，非休养生息三数年，别无权宜补救之方。

臣等遵旨详查，兹复晤商再四，拟援照常州、武阳等县豁免钱漕三年之案，仰恳恩纶特沛，准将江宁府属上元、江宁、六合、江浦、句容、溧水、高淳七县钱漕，自同治四年起一律豁免三年，至同治七年再行启征，以苏民困而广皇仁。臣等俟奉到谕旨，谨即刊刻誊黄，遍行晓谕，断不容官吏从中弊混。所有遵旨查明援案，请将江宁府属钱漕豁免三年缘由，合词恭折据实敷陈，伏乞皇太后、皇上圣鉴训示。谨奏。

同治三年十一月初二日议政王军机大臣奉旨。钦此。

[1] 此件据台湾“故宫博物院”《先正曾国藩文献汇编》补，由曾国藩与李鸿章领衔会奏。日期为具奏之日。

040．请遣撤富明阿部兵勇腾出江北之饷分解甘省片 [1] 十月二十五日

再，臣等迭奉寄谕，饬解甘省军饷。以东南分济西北，本属义不容辞。惟江苏各属蹂躏过久，元气太伤，必须加意休养。军务虽定，而海疆重地，防兵未敢遽撤。臣鸿章复蒙恩饬署两江，辖境过宽则兵力尤不可少，顷调刘铭传、李鹤章等洋枪队万余人随臣国藩进剿皖、鄂，仍须筹养劲旅，以备调拨援应。所有苏、沪厘税等款，自应仍照旧章先济本省军食。至臣国藩所部分驻金陵及皖南北者，尚有五万余人，即苏省盐务厘卡照旧拨解，不敷甚巨，仍须臣鸿章随时设法筹济。查江北淮、扬、通、海各属较为完善，历年供支扬防一军，丝毫不能外拨。现在里下河安静无事，楚省逆氛远距数千里，前敌重兵节节堵扼，实无他虞。扬州与金陵仅隔一江，总督既移驻省垣，臣鸿章可就近派兵接防。臣国藩由皖北兜剿，应无窜越后路之虞。如有疏失，应惟臣等是问。富明阿所部兵勇，拟请特旨饬令分起妥为遣撤，庶腾出江北之饷，以一半分解甘省要需，以一半分济皖军前敌，似于大局有裨。臣等通盘筹划，为裁军节饷起见，是否有当，伏乞圣鉴训示施行，谨合词附片具奏。

同治三年十一月初二日议政王军机大臣奉旨。钦此。

[1] 此件据台湾“故宫博物院”《先正曾国藩文献汇编》补，由曾国藩与李鸿章领衔具奏。日期为具奏之日。

041．淮南上半年征收课厘数目折 [1] 十月二十七日

为恭报淮南上半年征收课厘数目，并附陈部议应复各节，恭折仰祈圣鉴事。

窃照淮南盐务，经臣于本年正月奏定新章，请将所征课银按半年奏报一次，各处盐厘暨课并报，钦奉谕旨，敕部议准在案。兹查开办新章以来，江西销路渐次开通，转运尚属踊跃。湖南新盐售销也颇畅旺。湖北则因川私过多，寇警迭至，从前素称最畅之岸，此时大有滞销之虞。而全纲统计，自本年正月起，至六月止，共收课厘银五十万六千三百二十余两，又收盐厘钱十一万五千四百余串。比较历年所收之数，已有起色。至前接部文内称，应征课银或照从前科则，暂行减半征收一节，洵属正办。

盐课为国帑大宗，臣也再三讲求，断不敢因陋就简。其所以未遽增者，缘向来商人完课之外，并不完厘。今则厘重于课，虽经臣于定章时大加裁减，而楚岸每引收厘银十一两有奇，西岸每引收厘银九两有奇。历溯曩时，科则从未有如此之多。商贩方以本重为虑，或为减厘加课，在商人并非另有所增，然纳课在请引之前，完厘在销售之后，数目之多寡虽同，成本之轻重迥异。若正课遽请加增，则楚商必更裹足。俟川私销衰，楚岸稍畅，臣即奏明增课，不敢少涉因循。

部文内又称，历年部领引张，亟应截数缴销，以免弊混，仍按年派员赴部领引一节。查军兴以后，运署被毁，案卷荡然，本无积引在留。至淮南北自改引票法以后，护运之件，系用盐政大票，而不用部引，相沿已久。咸丰七年淮南奉办抽税，即由运司给票。淮北近年大票也仅由运司盖印。皆因去盐政稍远，为此因时变通之计。现在江淮肃清，道路无梗，臣已改复旧制。南北所用大票悉由臣衙门盖印，运一引之盐，给一引之票。所收课厘，分晰报部，尽足以资稽考，毋庸赴部领引，以归简易。拟署两淮盐运使忠廉具详请奏前来，谨将征收课厘数目汇开清单，恭呈御览。除将各册咨送部科外，理合恭折具奏，伏乞皇太后、皇上圣鉴，敕部查核施行。谨奏。

清单

谨将淮南同治三年正月起至六月止征收盐课盐厘分晰开单，恭呈御览。

一、收各岸盐课银十一万五千八百八十七两二钱九分七厘。

一、收楚岸盐厘银四万七千九百六十七两九钱二分。

一、收西岸盐厘银二十二万七千一百六十八两八钱八分。

一、收皖岸盐厘银五万四千八百八十五两六钱。

一、收外江盐厘银六万四百十二两七钱六分三厘五毫。

一、收内河盐厘钱十一万五千四百串零五千五百三十二文。

以上上半年共收课厘银五十万六千三百二十二两四钱六分五毫，共收盐厘钱十一万五千四百串零五千五百三十二文，所有解支各营数目另造细册，咨部合并声明。

同治三年十一月十七日议政王军机大臣奉旨：“户部知道，单并发。”钦此。

[1] 此件据台湾“故宫博物院”《先正曾国藩文献汇编》补。日期为具奏之日。

042．附录廷寄　饬催江浙援闽各军迅速追剿并速报广东失守州县实况力筹防剿十月二十九日

同治三年十月二十九日，准兵部火票递到议政王军机大臣字寄——

钦差大臣协办大学士两江总督一等侯曾国藩、福州将军英桂、闽浙总督兼署浙江巡抚一等伯左宗棠、两广总督毛鸿宾、江西巡抚沈葆桢、福建巡抚徐宗幹、署广东巡抚郭嵩焘：

同治三年十月二十四日奉上谕：

徐宗幹奏，汀、漳等处贼氛肆扰，派兵防剿一折。据称龙岩州踞贼日众，漳郡城贼未退，焚杀惨虐，并南靖、平和相继失守，现在檄饬丁翼带勇五百赴大田交界地方防堵，委赵均带勇千余赴宁洋，催林文察由同安一路进兵，并拨队前赴宁洋扼扎，惟盼浙军及援江各军早抵闽境等语。

前据左宗棠奏，称闽省军情紧急，业经派令黄少春、刘明珍赴邵武，刘典赴汀州，高连升赴福州。现在汀、漳贼势披猖，着左宗棠分檄派出各员，迅带所部克期入闽。该督抵衢后仍着体察情形，入闽督剿，迅扫逆氛。前因鲍超请假，谕左宗棠等即饬宋国永、娄云庆分带鲍超所部赴闽剿贼，着曾国藩再行檄催该员等迅速前进，归左宗棠调遣，毋失机宜。江省兵勇可以抽拨入闽者，沈葆桢此时当以酌量派往，即着迅催赴程，毋稍延缓。

左宗棠前派援闽之兵已有一万八千，而由江援闽者，尚有宋国永数起，兵力已厚。徐宗幹当饬闽省兵勇并力协剿，务将此股贼匪聚而歼旃。省城防守事宜，随时与英桂妥筹布置，毋稍大意。漳郡绅民皆欲齐心杀贼，义勇可用，徐宗幹须乘机鼓励，以辅兵力。曾玉明内渡已抵厦门，即着催令该员统领水师，会同现派之陆军，相机兜剿，毋得专待援军，致贼延蔓。南靖、平和失守情形及文武员弁下落，着与张运兰下落一并查明具奏。

广东自平远失守后，近日军情，未据毛鸿宾、郭嵩焘驰奏。现在该县是否克复？李福泰出省现抵何处？贼势如何？均着毛鸿宾等详细具奏。前据沈葆桢奏，广东嘉应、大埔均已失守，毛鸿宾等何以并未奏报？即着将各该州县失守情形，确实查奏，毋稍粉饰。此股贼匪虽已趋重闽疆，而粤省边疆多与闽省毗连，随处皆可回窜。毛鸿宾等尤当力筹防剿，不可稍有疏虞。其王文瑞、赵焕联两军，着毛鸿宾等分咨江西、湖南，催令迅速赴粤援剿。

刘连捷一军，昨据官文奏该员坐守皖境，并未入楚等语。此时鄂、皖贼势已蹙，亟须一股作气，迅速歼除。着曾国藩迅催刘连捷等军克日拔队前进，会合楚师前后夹击。或僧格林沁、或官文调遣，均须饬令遵调，不得专候曾国藩到楚始行前进，致误事机。徐宗幹折内称由六百里驰递，而发报时又用六百里加紧，殊属不合，嗣后务归画一，以符体制。将此由六百里各谕令知之。钦此。

遵旨寄信前来。

043．遵旨仍接两江总督关防照常视事折十一月十八日

奏为恭报微臣交卸督篆，并遵旨仍回本任各日期，仰祈圣鉴事。

窃臣前奉驰赴皖、鄂督剿之命，遵经檄派各军，并将拟驻安庆、六安等处就近调度情形，于十月二十二日具陈大概在案。拜折后，饬令李鹤章轻舟回营照料，刘铭传、周盛波刻日拔队渡江。兹据周盛波呈报，定于十一月初六、初八等日，率所部九营，由溧阳先后起程，刘铭传亦定于十二日率所部十六营，由广德、建平陆续起程。臣将地方经办事宜略为部署，先于初三日交卸两江总督篆务，料简西行。

续奉寄谕，据僧格林沁等先后奏报，蕲水获胜，成大吉军解围，贼窜英山等处，经僧格林沁督师进剿，擒获首逆多名，降者十余万众。昨又据乔松年奏报，扶逆陈得才自戕，发逆剿洗净尽，皖省一律肃清。是楚、皖近日军情，较之半月以前大不相同，现在楚境余贼由黄、孝窜德安一带，逆数无多，楚军可敷剿办。曾国藩又派刘连捷等军归官文调遣，计日定可廓清。着即饬令刘连捷、李鹤章、刘铭传等军迅赴黄州、德安等处，遇贼即击。如贼趋皖、豫，并令各军分投防剿，通力合作，为一劳永逸之计。曾国藩即可无庸前赴安庆，亦无须交卸督篆，仍驻扎金陵，妥筹调度。等因。钦此。

查鄂中发逆虽经全数殄灭，而捻逆退窜德安一带，则由鄂而豫而皖，均系往来熟径。刘连捷等军宜以黄州，上巴河为老营，凡黄州八属有警，即令分队驰剿，并添派吴坤修前往料理营务。刘铭传等军宜以三河尖、固始为老营，凡皖、豫交界有警，即令相机防剿，仍饬派李鹤章同往料理营务。有此两枝劲旅，庶可腾出湖北本省兵力，专顾德安、襄阳等处，以为通力合作之计。顷准李鸿章将总督关防派弁赍送出闱，臣即于十一月十七日接篆照常任事，俟此间科场完竣，诸务就绪，拟仍乘坐轮舟驶赴安庆、黄州一次，面嘱诸将，妥筹防剿，迅扫上游余孽，以慰宸廑。所有遵奉谕旨交卸回任各缘由，谨缮折由驿奏报，伏乞皇太后、皇上圣鉴训示。谨奏。

044．查参驿递迟误之知县折十一月十八日

奏为遵旨查参驿递迟误之知县，恭折仰祈圣鉴事。

窃臣准兵部火票递到同治三年七月二十七日内阁奉上谕：“曾国藩奏，接奉批旨驿递迟误等语。曾国藩报克复江宁省城折件，于六月二十九日奏到。本日由六百里加紧发回，至七月初十日始行接奉批旨。据该督查军机处封面及兵部火票，皆注明递至江宁字样。乃驿递竟由安庆转至江宁，扣算日期，已迟四日之久。沿途驿站何以不遵照兵部牌票，率行迂道驰递，以致贻误，实非寻常驿递迟延可比。着兵部挨站严查，系何处驿站错误，即行参办。”钦此。

遵经扎饬安徽臬司行查去后。兹据该臬司查复，宿州、灵壁二州县各驿，并无绕递迟误，惟凤阳县申称：此起夹板径递江宁，应由池河、大柳、滁州、东葛、江浦等处行走，无如节节均未设站，一经递往，无人接收，诚恐往返耽延，是以拨差马夫递送定远驿。又定远县申称：前奉牌票系前署县陈德明任内之件，当即移查。据称向来兵部火票递江宁者，由凤阳县红心驿递至定远县池河驿及滁州大柳驿前进。前项公文系由红心驿误递定远驿，若由定远再递池河，距程一百五里，并非正站，因紧要事件，是以赶递张桥驿。其合肥、舒城、桐城、怀宁等县，则又各因上站递到，遂经逐站递由安庆转递等情前来。

臣查自京南下，由德州而沂州，而清江，而扬州，以达于苏、杭、福建三省者，东路之驿也。由德州而兖州，而徐州，而临淮，以达于安庆、江西、广东三省者，中路之驿也。而金陵驿道则介乎两路之间。东中两路之区别，自德州而分路，安庆、金陵两路之区别，自红心驿而分路。前此向营、和春驻军金陵，夹板公文均从权由清江、扬州递至江宁，十年以来，久已不由正路行走。自庚申以迄今岁，夹板之径达江宁者极少，不特中路之由滁州、江浦者，久因寇氛，不能设站，即东路之由扬州南渡者，亦有三站隔阂不通。此次凤阳县错递之由，实因滁州、江浦未经设站，从权改递。而定远县又因上站递到，限行时刻之件，不敢折回查问，以致辗转迟延，与驿路畅通、率行错误者不同。惟扣关重件，改道接递，均未据即时禀明，究属疏忽。相应请旨，将安徽凤阳县知县王步瀛、前署定远县知县陈德明交部查例减等议处，所有查参驿站迟误知县缘由，谨会同安徽抚臣乔松年复奏，伏乞皇太后、皇上圣鉴训示。谨奏。

045．狼山镇总兵接印视事片十一月十八日

再，狼山镇总兵事务，前经抚臣李鸿章奏请以尽先副将郑龙彪署理。接奏谕旨：“知道了。”钦此。恭录咨会在案。今据该署镇郑龙彪呈报，于本年十月初三日在江阴防所接印视事，呈请核奏前来。理合附片陈明。伏乞圣鉴。谨奏。

046．国子监典籍钱继文全家殉难请恤片十一月十八日

再，据吏部主事钱应溥禀称，应溥堂兄候选国子监典籍钱继文，系浙江嘉兴县人，寓居江宁省城，少忼慡有大志，于书无所不读，尤研究濂、洛、关、闽之学，制行真挚，为族党所矜式。咸丰三年粤逆自长江直下，安庆被陷，江宁阖城惊恐。当事者稔知继文读书仗义，有古烈士风，檄令集团防御，分守西北门。维时事起仓猝，士无斗心，继文晓以大义，皆勃然奋发，自成一队，竭力巡防者十数昼夜。

二月初十日继文方率队巡城西，而贼已陷城入矣。继文归谓家人曰：“我家世受国恩，义不可辱，若逸出以冀免，则贼踪弥满，生死不可知，只取辱耳，我死必矣，尔等将奈何？”妾吴氏跪曰：“主人不肯负祖、父，妾敢负主人？”立取佩刀刺喉未殊。继文目不忍视，掖之起投于池。挥令长子玉芝速避去，以全一脉，而手刃其第三子成芝于室；第二子献芝，当其母吴氏赴池时，趋救相率死；其长女年十四矣，见母弟已死，痛哭走旁舍自缢死，尚存一幼女甫二岁，投诸盛水缸中淹死。继文乃大哭，拨刀出门，厉声疾呼杀贼。贼麇至，刃交于胸，洞腹而死。仆人金保匿门内亲见之，伺贼去后，以席裹尸，瘗诸所居空院中，乘间逃归，详述甚确等情请奏前来。

臣查该故员钱继文，劬学力行，卓然儒者，乃于贼逼金陵之时，以客籍人员巡防弗懈，卒至城陷捐躯，并自刃其子，先杀全家以殉。死事之烈，尤越寻常。相应请旨，敕部将候选国子监典籍钱继文照阵亡例议恤。从死之二子二女及妾吴氏，一并照例议旌，仍祔祀江宁嘉兴等处昭忠祠，以为一门赴义者劝。谨附片陈请，伏乞圣鉴训示。谨奏。

047．附录明谕　批复候选国子监典籍钱继文议恤十二月初三日

同治三年十二月初三日，准兵部火票递到同治三年十一月二十七日内阁奉上谕：

曾国藩奏，查明京员在江宁全家殉难，恳请旌恤等语。咸丰三年，贼窜江宁时，候选国子监典籍钱继文寓居省城，集团守卫。城陷后手刃其第三子成芝于室，举幼女投诸水，出门杀贼，力竭被害。其妾吴氏偕其次子献芝投池死，其长女自缢死。一门忠节，可嘉可悯。候选国子监典籍钱继文，着照阵亡例议恤，并准其祔祀江宁暨原籍嘉兴昭忠祠，其子献芝、成芝及其二女、妾吴氏，一并照例分别旌恤。该部知道。钦此。

048．江北各军代缴金安清赔款片十一月十八日

再，臣接准督办江北军务江守将军富明阿咨，据总统水师提督吴金美转据各营兵勇禀称，水师自咸丰十年粮台退驻江北，月饷几致无着。自前运司金安清设立筹饷局，整顿饷源，以五十日为一关，五个月之中放过实银二十万两，得免枵腹。迨后每至百日一关，情形迥异。金安清现以局用着赔，查抄之后，一无所有。而公款未能久悬，兵勇等情愿每名下凑出银五钱，共一千七百四十八两五钱，代为呈缴。

又据总兵詹启纶禀称，江北陆军自咸丰十年库款支绌，四十五日始发一关，每兵每月三两者，只给二两，积欠累累，困苦难堪。十一年将军都兴阿会同督抚奏派金安清设局，以三十五日为一关，外加食米，即与全饷无异，是以士饱马腾。天、六及江南之贼屡伺扬州，各兵勇击退，军火一切无不应手，各兵至今感戴，情愿每名每月划出银三钱，共凑银六千两代缴等情。

又据游击胡世英所统英字各营，代缴银一千两，副将刘成元所统贵州、广西五营兵勇代缴银二千七百九十七两四钱，副将孙文友所统楚胜、锐胜二营代缴银一千两，副将蒋临照所统曹镇、单县、陕西等营，凑缴银一千两，副将刁经明所统捷壮、凯胜二营代缴银一千两，共银一万四千五百四十五两九钱，各具禀前来。

当查水陆各营代缴金安清赔款，是否实系出自至诚，有无嘱托情事，分别批饬确切查明据实禀复去后。兹据吴全美等查得，金安清设局之时，正值江南遍地贼氛，来源断绝，乃就江北弹丸之地筹画，得以裕如，水陆分别三十五日、五十日为一关，其中并以二十五日先放半关，兵勇月月有饷可领，衣食有资。后来每关为日过久，兵勇人人皆知。此次代缴赔项，实出情愿，断无人受其嘱托。且前后放饷日期之远近，万众同声，非空言所粉饰。已据各营造具花名清册并印领甘结存送各等情。查江北水陆各营代缴金安清赔款，既系出于至诚，并无嘱托，应否准其代缴之处，咨请核奏等因前来。

臣查已革候补运司金安清，前办筹饷局，在商民不无怨言，而在营弁颇多感激，既经富明阿一再确查，取有印领甘结，其代缴之款，自系出于至诚，众口一词，无可捏饰。所有前项代缴银一万四千五百四十五两九钱，自应准其抵缴，以顺众情，谨附片具陈，伏乞皇太后、皇上圣鉴训示。谨奏。

049．续保攻克金陵之水陆等军及随营筹饷各员弁折十一月十八日

奏为续保攻克金陵之水陆等军及随营筹饷各员弁汇案恳恩奖叙，恭折仰祈圣鉴事。

窃本年六月间金陵克复，在事各将领渥蒙恩赉优加。旋奉谕旨，通饬在防兵勇，或分路驰援，或严防要隘，均准择优保奖。臣遵将曾国荃部下出力将士，于八月十二日先行开单奏保，声明水师各营及陆营之距金陵最近者，防剿已越二年，其随臣在安庆防守要地，办理文案、善后、粮台及苏、皖印委各官，凡有裨金陵军事粮事者，经营亦越三年，并请确切查明，续行奏保。当经奏旨允准，恭录转行去后。兹据水陆等营暨各台局分别查取衔名，列折呈送前来。臣逐加复核，尚无冒滥。其中如金陵粮台、安庆粮台、祁门粮台、安徽牙厘局、淮南盐局，每于危急之际，竭力经营，著有微劳。又如江西总粮台及牙厘局人员，任事至五年之久，筹饷至七百万之多，其有功于臣军尤巨。臣按照部定章程，从严核减，谨分缮清单三折，仰恳天恩，俯如所请给奖，以昭激劝。除把总、外委两项循案咨部核办外，所有攻克金陵案内续保各员弁，理合缮折具奏。伏乞皇太后、皇上圣鉴训示。

再，侍郎彭玉麟部下水师出力各员，尚未查明开送，应俟查复到日，另案奏办，合并陈明。谨奏。

附筹办军务饷务人员及金陵大营差委各员请奖清单

谨将随臣筹办军务、饷务之文武及金陵大营差委各员，汇开清单，恭呈御览。

花翎江宁布政使万启琛，四川布政使前任安徽布政使江忠濬，均请交部从优议叙。安徽按察使何璟，请加布政使衔并赏戴花翎。江西布政使司孙长绂，署两淮盐运忠廉，均请赏戴花翎。江苏候补道张富年，请加按察使衔。署江苏苏松太道即用知府丁日昌，请免补本班，以道员留于江苏遇缺即补。

按察使衔署江苏常镇通海道许道身，盐运使江苏候补道许如骏，均请赏加布政使衔。补用道分发知府蒋嘉棫，请留于安徽补用，并赏加按察使衔。运同衔即选同知直隶州程鸿诏，请俟得缺后，以知府用，并赏加道衔。附生陈方坦，请以训导选用，并赏加五品衔。即选县丞方骏谟，请免选本班，以知县不论双单月选用。增生廖纶，请以训导不论双单月遇缺即选。同知衔分发补用知县屠楷，请免补本班，以同知直隶州留于江苏遇缺即补，并加知府衔。五品衔举人候选训导张锦瑞，请注销训导，以举人本班知县留于江苏尽先补用，并赏戴花翎。

拔贡生何燮，请以知县不论双单月遇缺即选。即选府经历县丞杨万锦，请免选本班，以知县留于安徽补用。即选训导李载珪，请免选本班，以知县不论双单月遇缺即选。候选府经历袁宗瀚，请免选本班，以知县不论双单月遇缺即选。知州衔江苏补用知县洪汝奎，请免补本班，以同知直隶州仍留原省尽先补用，并加知府衔。知州衔湖南补用知县潘兆奎，请俟补缺后，以直隶州仍留原省尽先补用，并赏戴花翎。即选从九品石文焕，请赏给六品翎顶。

候选县丞唐际昌，请免选本班，以通判归部即选。即选从九品潘兆基，请以府经历县丞遇缺即选。选用主簿李鸿恩，请免选本班，以府经历县丞不论双单月遇缺即选。附生许觉先，请以训导不论双单月遇缺即选。监生徐葆昌、张安国，均请以县主簿遇缺即选。监生石声，请以从九品不论双单月归部选用。监生胡鼎祺，请以从九品归部尽先选用。文童张复翚，请以县主簿遇缺即选。文童左美岐、夏世泰，均请以从九品遇缺即选。

文童陈琅，请以从九品归部尽先选用。即选府经历县丞熊焕南，请以知县归部不论双单月选用。江苏补用知县桂正华，请加知州衔，并赏戴蓝翎。蓝翎湖南补用都司史济源，请免补都司，以游击仍留湖南遇缺尽先补用，并赏换花翎。花翎两江督标补用都司何忠才，请免补都司，以游击仍留两江遇缺即补。监生徐则裕，请以县主簿不论双单月遇缺即选。选用知县李元清，请赏戴蓝翎。即选知县鲁秉礼，请以本班留于江苏尽先补用，并加同知衔。

即选知县王香倬，请免选本班，以知州不论双单月遇缺即选。即选知县曾瓒，请免选本班，以知州尽先选用。即选训导曹振湘，请加盐提举衔。六品衔即选府经历县丞陈元枢，即选府经历县丞唐祖仁、张复，均请免选本班，以知县不论双单月遇缺即选。即选从九品刘宣振，请免选本班，以县丞归部遇缺即选。蓝翎江苏补用同知倪人涵，请赏换花翎。花翎两江督标补用都司成天麒，请免补都司，以游击仍留江南督标，遇缺尽先补用。花翎副将胡正盛，请交军机处记名，遇有总兵缺出，请旨简放。

花翎补用参将、镇筸镇标右营游击任祖文，请免补参将，以副将尽先遇缺即补。花翎参将衔游击宋永年，花翎游击刘高山、潘梁柱等三员，均请免补游击，以参将留于两江尽先补用，并加副将衔。花翎两江督标补用游击徐士衡，湖北督标花翎补用游击王廷贵，均请免补游击，以参将尽先补用。花翎江西补用都司曾恒德，请免补都司，以游击遇缺即补，并给予三品封典。花翎都司九江水师右营守备刘德大，花翎湖南补用都司梁宝田、刘锡昆、花翎都司汤定国等四员，均请免补都司，以游击尽先补用。蓝翎湖南补用都司李鼎荣，蓝翎都司刘国成、罗锡臣，均请免补都司，以游击遇缺尽先补用，并赏换花翎。

都司张廷栋，请赏戴花翎并加游击衔。湖南补用都司唐翚，请以游击，尽先补用。花翎都司衔守备曾德麟，请免补都司，以游击留于两江遇缺即补。广东提标蓝翎都司衔守备刘裕升，湖南抚标蓝翎都司衔守备黄齐昂，均请免补守备，以都司尽先补用，并赏换花翎，黄齐昂改留两江遇缺即补。都司衔守备李明照，请免补守备，以都司尽先补用，并赏戴花翎。

湖北督标花翎补用守备王洪升，江南督标中营把总花翎守备郭占彪，花翎江西补用守备潘文质等三员，均请免补守备，以都司仍留原省尽先补用，潘文质并请给予四品封典。江西九江镇标蓝翎补用守备王梦龙，江南督标蓝翎补用守备施占琦，蓝翎安徽补用守备邓业良等三弁，均请免补守备，仍留原省以都司尽先补用，并赏换花翎。

蓝翎守备邱明泰、刘传愈、张鹏程、夏其祥、杨万泰、张开甲等六弁，均请免补守备，以都司尽先补用，并加游击衔。蓝翎守备云南抚标左营把总党万青，请免补守备，以都司留于安徽尽先补用，并赏换花翎。蓝翎千总李长年、杨长贵、宋元魁、张成旺，广东香山协蓝翎千总梁廷超等五弁，请免补千总，以守备尽先补用，并加都司衔。

湖南补用千总李琢，请免补千总，以守备尽先补用，并加都司衔。千总满万元、宋宣升、罗荣照等三弁，均请免补千总，以守备尽先补用，并赏戴蓝翎。五品花翎云南抚标左营外委尽先把总汪正清，请以守备尽先补用，并加都司衔。

蓝翎把总曹全、徐兆熊，均请守备尽先补用，并赏换花翎。把总欧阳辉，请以守备尽先补用，并赏戴蓝翎。云南东川营把总蓝翎守备王庆云，请免补守备，以都司尽先补用，并赏换花翎。

蓝翎云南昭通镇右营外委田玉美，蓝翎外委汪迎臣，均请以千总尽先拔补，并加守备衔。云南鹤丽镇中营外委何启发，外委成鸿纲，均请以千总尽先拔补，并赏戴蓝翎。

七品荫监生胡应秩，请以千总尽先拔补，并赏戴蓝翎。世职何朝珍，请以守备尽先补用，并赏戴蓝翎。武生潘锦标，请留湖北以外委尽先拔补，并赏戴蓝翎。军功贺胜臣，请以把总尽先拔补，并赏戴蓝翎。世袭云骑尉即选县丞吴钟秀，请赏戴蓝翎。江南城守左营额外唐得金，请免补外委，以把总尽先拔补，并赏戴蓝翎。

军功王方明、陶世发、杜天顺等三名，均请以外委留于安徽尽先补用，并赏给六品蓝翎。花翎副将陈复堂，请交军机处记名，遇有总兵缺出，请旨简放，并赏给勇号。记名总兵周日昇，花翎副将廖云清，均请赏给勇号。花翎参将彭其修，请以副将尽先补用。

花翎参将衔游击张春林，请以参将尽先补用，并加副将衔。

蓝翎都司张昌明，请以参将尽先补用，并赏换花翎。蓝翎守备何金友、颜永凤、邹复胜，蓝翎守御所千总董声杰等四弁，均请以都司尽先补用，并赏换花翎。蓝翎千总周万高，千总龙祥发，蓝翎把总瞿兴周，把总曾卿田、萧品元、吴国祥、经得林等七弁，均请以守备尽先补用，周万高并赏换花翎，曾卿田、萧品元并赏戴蓝翎。

把总左南青、李季贤、熊春谷、蓝翎外委许瑞光，候补苇荡营协防丁振刚等五弁，均请以千总尽先拔补，左南青、李季贤、丁振刚并赏戴蓝翎。盐运使衔湖北补用道黄家驹，请赏给三品封典。同知衔候选知县李本荣，请仍以知县留于江苏归候补尽先补用。湖南补用知县候补县丞李上达，请免补本班，以知县仍留湖南归候补班补用。

候选府经历县丞孙国琛，请免选本班，以知县留于江苏补用。候选府经历谭溥，请免选本班，以知县不论双单月遇缺即选。蓝翎湖南补用从九品赵溶，请免补本班，以县丞仍留湖南遇缺即补。

蓝翎江苏试用按察司司狱陈廷华，请免补本班，以县丞仍留江苏遇缺即补。蓝翎候选从九品熊人镜，候选从九品赵荣恩、品能忻等三员，均请免本班，以县丞不论双单月遇缺即选。监生孙振翼，请以县丞不论双单月遇缺即选，并赏戴蓝翎。附生田长渥，请以训导不论双单月遇缺前先选。从九品衔毛柏年、熊玉林，监生李文彬等三名，均请以县主簿不论双单月遇缺即选。

监生李之树，军功郑礼贵，文童蒋万镡、陈鸣鹄等四名，均请以从九品不论双单月遇缺即选。蓝翎守备周名亮，请以都司尽先补用。蓝翎尽先守备谢增耀，请以都司补用加游击衔。蓝翎守备衔千总王金万、张洪胜，均请以守备尽先补用，并加都司衔。

蓝翎把总贺公明、彭开裕、周世纲，蓝翎外委潘祥盛、龙美胜等五弁，均请以千总尽先拔补。盐运使衔江苏候补道署江宁府知府杨钟琛，请加按察使衔。花翎江南督标中营补用游击易士叙，请以参将仍留江南督标中营尽先补用。

花翎补用都司周荣、刘贤楷、胥洋表等三员，均请以游击尽先补用。花翎守备曾仁杰、傅华玉、李祥福，蓝翎守备吴振显、施凤山等五弁，均请以都司尽先补用。已革安徽候补直隶州知州刘炘，请开复原官，仍留安徽补用。

花翎知府衔候选直隶州知州杨永昌，请免选本班，以知府归部即选。蓝翎候选州同邵埭，请免选本班，以通判不论双单月尽先选用。五品衔候选县丞许如棠，候选县丞张锡绶，均请免选本班，以知县不论双单月尽先选用。州同衔监生袁清杰，请赏戴蓝翎。

蓝翎千总张普庆、吴绍松、饶成章等三弁，均请以守备尽先补用。千总曹万云、魏镇山，把总杨文魁、周汉臣等四弁，均请赏戴蓝翎。知府衔淮北监掣同知武祖德，请赏加道衔。

知府用南河候补同知许大猷，请免补本班，以知府补用。蓝翎候选知州金桂荣，蓝翎盐提举衔候选知县宗得仁，均请赏换花翎。两淮候补运判于宝之，江苏候补知县徐锡畴、两淮候补盐经历王直沼等三员，均请赏戴蓝翎。直隶州用户部学习主事张守恩，请俟补缺后，以知府升用，先换顶戴。

江苏补用知县叶懋本，请加同知衔。两淮候补盐经历许大鼐、许滋焜，均请以运判补用。两淮候补盐经历诸楷曾，请仍以本班遇缺即补，并加盐提举衔。江苏候补县丞俞熙，请以知县补用。

候选县主簿张裕，江苏候补巡检张锡元，均请加同知衔。江苏候补直隶州知州于昌遂，请俟补缺后以知府用，先换顶戴。湖南候补通判姚念扬，请俟补缺后以知州用。同知衔湖南候补知县邓家，请以知县仍归原省不论班次遇缺即补。候选藩库大使邢凤楼，请仍以藩库大使不论班次遇缺先选用。

安徽候补县主簿宁彤蒸，请免补本班，以直隶州州判仍归原省补用。

蓝领守备衔千总王金万、张洪胜，均请以守备尽先补用，并加都司衔。江苏候补从九品王念祖，请免补本班，以府经历仍归江苏补用。候选未入流裘湘衍，请免选本班，以县丞不论双单月遇缺即选。附生晏锡琦，请以训导不论双单月遇缺即选。已革知府衔江苏候补直隶州知州黄文涵，请开复原官原衔，并免缴捐复银两。

开复同知衔湖北候补通判马元骧，请免缴捐复银两。前署句容县事六品顶戴江苏候补知县杜代侃，前江宁县典史俞庆泰，应得失守处分，均请免其查办。已革江苏候补从九品胡子成，请开复原官，仍留江苏补用，并免缴捐复银两。

已革候选直隶州知州袁昌鹏，请开复原官，并免缴捐复银两。前知府衔南河海防同知改补府教授彭以竺，请以原官原衔，仍留江苏补用。蓝翎守备杨义堂，请以都司尽先补用，并赏换花翎。候选员外郎欧阳兆熊，请加四品衔，并赏戴花翎。记名总兵江南江宁城守营副将李恒清，请赏加提督衔。江苏补用副将富勒浑泰，请交军机处记名，遇有副都统缺出，请旨简放。

浙江附生李善兰，请以训导不论双单月遇缺即选。江苏廪生张文虎，请以训导不论双单月遇缺即选。浙江附生许敏身，请以训导不论双单月遇缺即选，并分发试用。盐运使衔江苏补用道杜文澜，请赏加按察使衔。蓝翎广西补用道程桓生，请赏换花翎，并加按察使衔。花翎即选知州何敦五，请以同知直隶州归部不论双单月遇缺即选。四川昭化县训导王鸿训，请以知县留于江苏尽先补用，并加同知衔。

蓝翎江苏候补主簿厉鸿飞，请免补主簿，以县丞仍留原省补用。举人议叙浙江盐大使张钟澍，请以知县仍归浙江补用。文童郑兴仪，请以典史不论双单月遇缺即选。已革贡生前景山官学教习陈倬，请给六品衔。训导衔湖南优增生熊其光，请以训导不论双单月遇缺即选。

即选知县方濬益，请留于江苏补用，并加同知衔。附生徐晋裕，请以训导不论双单月遇缺即选，并分发试用。已革江西补用直隶州知州黄际昌，请开复原官，并免缴捐复银两。运同衔安徽候补知州曹光汉，请免补知州，以同知直隶州仍留原省补用。

知府衔安徽太平府同知徐本璇，请开缺以知府仍留安徽补用。候选州同刘开墀，请以知县归部，不论双单月选用。训导刘兆龙，请以知县归部尽先选用。县丞贺济霖，请以知县归部尽先选用。

训导朱蓂，请加盐提举衔。运同衔蔡中，请加知府衔。同知朱增华，请加道衔。五品衔黄泽及，请加运同衔。蓝翎教授黄绍锡，请加五品衔。蓝翎守备王启玉，请赏换花翎。附生徐国桢，请以训导不论双单月遇缺即选。道员用湖南即补知府陶寿玉，请免补本班，以道员仍留湖南尽先补用。

候选员外郎李昭庆，请赏戴花翎。举人杨岘，请以知县留于江苏尽先补用。四品衔前河南道御史李临驯，请赏戴花翎。五品衔江苏候补知县陈艾，请以同知直隶州归部不论双单月尽先选用。江苏不论双单月选用训导程焜，请加赏五品衔。岁贡生杨文粹，请以训导不论双单月尽先选用。工部候选主事程鼎芬，户部候选主事方觐宸，均请赏加员外郎衔。

不论双单月选用训导汪士珍，请免选训导，以州学正、县教谕不论双单月遇缺即选，并加国子监助教衔。选用知州程光国，请以知州不论双单月遇缺即选。安徽候补知府李宗羲，请以道员归于两江尽先补用。军功张裕昆，请以千总尽先拔补。军功饶献臣、李精阳、黄占鳌、张裕达等四名，均请以把总尽先拔补。军功蒯邦铨，请以从九品不论双单月尽先选用，并赏戴蓝翎。前署安徽庐凤颍道候补知府孙衣言，请以道员归部遇缺即选。安徽庆安府知府陈濬，请以道员在任，遇缺候选。知府用署安徽安庆府同知彭定澜，请以知府留于安徽尽先补用，并赏加道衔。

委用知县黎庶昌，请俟补缺后，以直隶州知州尽先补用，先换顶戴。廪生曹生，附生翁光德、何忠材、赵钰等四名，均请以训导尽先选用。附贡生李镜蓉，捐职县丞路时耀，均请加州同衔。监生柯节和，请以未入流尽先选用。从九品王青云，请加六品衔。副将万凤书、贺三元，均请赏加总兵衔。文童阎其鹄，请以从九品不论双单月选用，并赏戴蓝翎。山东分缺先用县丞汤裕德，请俟补缺后，以知县用。云南保山县监生李素，请加五品衔，并赏给该生父母封典。

已革同知衔候选知县魏耆，请开复原官原衔，并免缴捐复银两。湖南附生胡成绩，请以训导归部遇缺即选。书识曾文煜，请从九品尽先选用。军功陈高升，请以把总拔补，并赏戴蓝翎。军功仇善培、陈庆承，均请以从九品不论双单月遇缺即选，并赏戴蓝翎。

军功封棣华、仇植基、郑长松、郑佑贤、倪鸿昌、邵本源、阮莹、陈鉴星、阮步蟾、潘恩华、齐铨、张锡畴、卢登进、吕淧、严廷富、童善庆，书识朱秉乾、张玉亭，均请以从九品不论双单月遇缺即选。

六品蓝翎选用从九品戴锡麟，请以县丞尽先选用。军功顾守廉、董宗海、张继昌、邓联科、朱习纯、朱照庆、陈喜昌、严金生、蒯天龄，书识严锡康、张士忠，均请以从九品遇缺即选。选用从九品董渤源，请以本班留于安徽补用。提督衔候选通判严正达，请以本班不论双单月分发补用。内阁中书衔遇缺即选训导方宗诚，请以知县留于江苏尽先补用。即选从九品刘忠壎，请以县丞不论双单月选用。从九品杨耀曾、王廷熙、张炳耀等三员，均请俟选缺后，以县丞升用。

选用从九品罗煜烜、罗奏凯、曹谦清、隋青云等四员，均请俟选缺后，以县主簿升用。安徽补用同知直隶州李兴锐，请以知府仍留安徽补用。知州衔候选知县熊庆澜，请免选本班，以同知直隶州留于安徽补用。候选知县李兴巨，请赏戴蓝翎。即选从九品吴得贵，请以县丞归部选用。直隶州衔湖南尽先补用知县莫祥芝，请留于江苏俟知县补缺后，以直隶州知州升用。即选知县程德，请以本班留于江苏补用，并加同知衔。花翎知州衔选用知县高彦骥，请以同知直隶州知州不论双单月遇缺即选。

选用知县谭庆余，请以本班留于江苏补用，并加同知衔。指发江西试用县丞黄炳荣，请免补本班，以知县仍留江西补用。浙江补用同知杨殿材，请以同知仍归浙江候补班前遇缺即补。蓝翎同知衔选用知州李懋功，请以同知直隶州知州不论双单月遇缺即选。

江西补用府经历县丞沈德瑞，请免补本班，以知县仍留江西补用。江西升用知县补用县丞龚莲芳，请免补县丞，以知县仍留江西尽先补用。江西补用知县孙明鉴，请加同知衔。附生胡绍伊，请以训导不论双单月归部选用。

俊秀哈柱臣，请以从九品不论双单月归部选用。即选从九品周纯，请以府经历不论双单月归部选用。候选县丞王德寿，请以县丞留于安徽补用。从九品衔刘世采，请以县主簿不论双单月归部选用。蓝翎守备衔千总饶贵升，蓝翎千总饶楚昌，均请守备尽先选用。

军功龚兰泰，请以把总拔补，并赏戴蓝翎。监生胡之佐，请以县主簿归部选用。蓝翎选用都司喻贵麟，请以游击升用。县丞衔袁承泽，请以县丞留于江苏遇缺即补。监生萧鸿源，请以从九品不论双单月遇缺即选。已革江西南城县知县张鹏翰，请开复原官，归部尽先选用。安徽即用知县蒋山，请俟补缺后，以知州用，先换顶戴。拣选知县杨禹门，请以知县归部不论双单月选用。文童勒景垣，请以从九品不论双单月归部即选用。候选县丞王贻质，请赏戴蓝翎。

文童顾承祖，请以从九品不论双单月归部选用。候选县丞蔡忠懿，请赏戴蓝翎。即选府经历县丞潘瑊，请免补本班，以知县留于江苏补用。

候选训导孙孚侃，请加盐提举衔。安徽补用县主簿陈珂，请免补本班，以县丞仍留原省补用。安徽候补府经历胡锡恩，请加盐提举衔。候选县主簿汪先泽，请免选本班，以县丞留于江苏补用。花翎同知衔江苏试用知县徐树钊，请归候补班前先补，并俟补缺后以直隶州升用。同知衔江西候补知县李士棻，请免补本班，以同知直隶州仍留江西补用。同知衔安徽候补知县熊炳南，请俟补缺后，以同知升用。

安徽即用知县王鸿飞，请俟补缺后，以知州升用。候选直隶州州判杨永芳，请免选本班，以知县不论双单月遇缺选用。

湖北分缺先用县丞朱光耀，请免补本班，以知县仍留原省补用。江苏试用从九品钱启，请免补本班，以县丞仍留原省遇缺即补。蓝翎安徽补用府经历杨光祖，请俟补缺后，以知县升用。举人拣选知县王宜勰，请以知县不论双单月遇缺即选。候选县主簿李灿枝，请以县丞不论双单月选用。即选府经历绣纶，请赏戴蓝翎。文童杨文会，请以从九品不论双单月遇缺即选。湖北附监生石，请以训导不论双单月遇缺即选。

监生汤衡，请以从九品不论双单月遇缺即选。从九品衔彭瑞昌，请以从九品留于江西补用。尽先外委张三元，请以千总尽先拔补。蓝翎知州衔安徽补用知县江景桂，请俟补缺后，以知州用。同知衔安徽候补知县茹晋，请俟补缺后，以同知用。安徽候补知县孙继，请加同知衔。升缺用安徽即补县丞梁廷翰，请俟补缺后以知县用。江西即补县丞姚光国，请俟补缺后，以知县用。蓝翎附贡生陈伯壎，请以训导不论双单月尽先选用。

候选从九品甘松岩，请以县丞不论双单月尽先选用。附生吴焕章，请以训导不论双单月尽先选用。花翎游击吴开泰，请以参将升用。蓝翎都司袁国强，请以游击升用。安庆卫候补卫千总刘凤翔，请加守备衔。

湖南永州镇标把总黄纯珍，请以千总尽先拔补。同知衔选用知县曹翰田，请以知县留于江苏归候补班尽先补用。五品衔安徽补用知县胡承荣，请俟补缺后，以知州用。附贡生朱大春，请以教谕不论双单月尽先选用。六品蓝翎安徽试用县丞周玉鸿，请俟补缺后以知县用。安徽试用县丞张，请加盐提举衔。即选知县章铭，请以知县留于江苏尽先补用。

附生勒赓飏，请以训导尽先选用。军功周丽生，请以从九品不论双单月尽先选用。江西试用训导万兆夔，请加盐提举衔。选用知县段克明，请加同知衔。蓝翎直隶州黄履亨，请加运同衔。花翎候选知府高兆麟，请加道衔。候选从九品杨廉，请以县丞尽先选用。附生万兆熙，请以训导尽先选用。即选训导刘焕麟，请以教谕尽先选用。岁贡生陈熙缉，请以训导尽先选用。

从九品衔彭宗洛，请以从九品即选。即选县丞龙廷献，请加五品衔。即选训导伍廷襄，请加盐提举衔。安徽候补知县王寿祺，请加同知衔。升用知县浙江候补府经历刘廷墉，请加知州衔。安徽候补从九品刘鸿文，请免补本班，以县丞尽先补用。候选府照磨裘芾，请加盐提举衔。

蓝翎即选县丞方燮，请加盐提举衔。知县用安徽候补府经历宗金枝，请加知州衔。即选教谕沈贤绍，请加盐提举衔。安徽候补知县熊道逊，请俟补缺后以同知用，先换顶戴。

五品衔蔡功蕃，请赏戴蓝翎。候选府经历彭康本，请俟选缺后，以知县用。即选从九品周炳，请加州同衔。江西饶州府知府王必达，请交军机处记名，遇有江西道员缺出，请旨简放，并赏戴花翎。江西补用通判顾尔恒，请俟补缺后，以同知补用，先换顶戴。花翎道衔江西候补知府乔廷櫆，请免补本班，以道员仍留江西归候补班补用。

布政司理问衔指发湖北补用县丞蔡炳荣，请免补本班，以知县仍留原省补用，并加同知衔。知州衔江西候补知县孙家铎，请免补本班，以同知直隶州知州仍留江西归候补班前补用，并加知府衔。同知衔江西候补知县陈长吉，请俟补缺后，以同知直隶州用，并加运同衔。江西遇缺补用县丞蔡体乾，请免补本班，以知县仍留江西补用，并加同知衔。蓝翎都司江西九江前卫领运千总彭永龄，请赏换花翎。江西候补从九品刘泽振，请免补本班，以县丞仍留江西补用。知县用候补县丞金石声，请归候补班前遇缺先补，仍俟补缺后，以知县补用。

江西候补按察司知事陈福源，请免补本班，以知县仍留江西补用，并加知州衔。同知衔选用知县吴斌，请加运同衔。花翎补用同知直隶州江西候补知县潘懿，请加运同衔。捐职县丞彭希祖，请以县丞归部选用。

候选未入流王律和，请免选本班，以主簿选用。五品顶戴朱保元，请以从九品不论双单月遇缺即选。捐职从九品李兆祥，请以从九品不论双单月遇缺即选。捐职从九品洪日炘，请以从九品不论双单月即选。同知衔江西南昌府新建县知县承霈，请以同知直隶州仍留于江西尽先补用。

同知衔江西布政司经历俞宪曾，请以知县仍留江西补用。知州衔江西布政司理问马长康，请以知州仍留江西补用。提举衔江西布政司库大使陈延瑞，请以知县仍留江西补用。

开复原衔已革建昌县县丞赵光裕，请开复原官，仍留江西补用。盐运使衔江西试用道董似谷，请交军机处记名，遇有江西道员缺出，请旨简放。

江西南昌府知府许本墉，请以道员，仍留江西遇缺即补。江西候补知府盛元，请加道衔。候选知县陈茂，请仍以知县留于江苏尽先补用。前署安徽芜湖县事候选知县刘世墀，请以直隶州知州留于安徽补用。江西补用知县项珂，请俟补缺后，以直隶州知州补用，先换顶戴。

选用同知直隶知州程燠，请以同知直隶州知州不论双单月遇缺即选。同知衔江西补用知县胡心庠，请以同知直隶州仍留江西补用。运同衔候选知县王治覃，请以同知归部遇缺即选。举人孙承熙，请以知县归部不论双单月遇缺即选。候选知县王柏理，请以知县留于江西补用，并加同知衔。浙江候补知县宛立俦，请加同知衔。

江西候补布政司经历章奎煐，请俟补缺后，以同知升用，先换顶戴。已革江西候补县丞汪丽金，请开复原官，仍留江西以本班遇缺尽先补用。江西补用从九品翁傅桂，请以县丞仍留江西补用。江西崇义县长龙司巡检孙溥，请以府经历县丞仍留江西补用。坐补江西德化县小池口巡检张矞藻，请免其坐补，以府经历县丞仍留江西补用。

江西候补从九品陈锡光，请以府经历县丞仍留江西补用。江西候补府经历张旭蕃，请免补本班，以知县仍留江西补用。江西万载县教谕蒋芳，请以知县不论双单月遇缺即选。指发江西试用县丞张铭，请以知县仍留江西补用。

候选从九品朱葆元，请以县丞选用。理问衔候选县丞萧承笏，请俟选缺后，以知县升用。监生邱廷璞，请以从九品不论双单月遇缺即选。候选从九品张贵诚，请以县丞不论双单月遇缺即选。候选从九品周显文，请以从九品不论双单月遇缺即选。江西新喻县典史傅益瀚，请以州吏目县主簿仍留江西补用。江西补用主簿咨补德兴县典史邱同绶，请以县丞仍留江西补用。江西候补道库大使徐学垚，请以府经历县丞仍留江西补用。

福建试用同知施鸿基，请以知府仍留福建补用。运同衔候选同知朱宗溱，请以知府选用。江西试用县丞冯炳荣，请以知县仍留江西补用。国子监典簿衔附贡生许恩培，请以教谕不论双单月遇缺即选。

江西试用县丞程芳，请以知县仍留江西补用。江西试用从九品汪元澜，请以府经历县丞仍留江西补用。江西补用县丞周汝霖，请以知县仍留江西补用。候选知县朱宽成，请加同知衔。

江西即补府经历丁泰阶，请以知县仍留江西补用。江西候补县丞胡承弼，请免补本班，以知县仍留江西补用。江西候补道库大使郑榜诏，请俟补缺后，以府经历补用。候选从九品萧明才，请免选本班，以县丞不论双单月遇缺即选。候选县丞郑守成，请免选本班，以知县不论双单月遇缺即选。江西候补县丞姜兆熊，请补缺后，以知县升用。候选布政司理问黄炎，请加知州衔。候选布政司理问朱汤书，请加五品衔。

江西试用布政司理问许朝瑗，请加知州衔。监生张子伟，请以从九品不论双单月遇缺即选。从九品衔严德发，请以从九品不论双单月选用。未入流衔曾信忠，请以未入流不论双单月选用。道衔江西赣州府知府王德固，请以道员仍留江西补用。升用道江西候补知府丛占鳌，请以道员仍留江西尽先补用。江西试用府经历俞敦培，请以知县仍留江西尽先补用。知州衔江西试用藩经历赵烺，请以藩经历尽先补用。江西试用道库大使秦棫，请以道库大使遇缺即补。

咨补江西新城县县丞马赞清，请以应升之缺升用。江西试用藩经历史致颖，请以藩经历尽先补用。江西补用县丞张富阶，请俟补缺后，以知县升用。江西试用从九品茅乃晋，请以从九品尽先补用。分发试用知县陶庆瀛，请赏戴蓝翎。五品衔江西即补县丞广信府照磨徐奏凯，请以县丞本班归候补班遇缺即补。理问衔江西候补巡检吴晋，请免补巡检，以主簿仍留江西遇缺即补。候选府照磨丁策勋，请加五品衔。

从九品衔刘世攽，请以从九品不论双单月遇缺即选。六品衔即选从九品未入流万永祺，请以县丞不论双单月遇缺即选。蓝翎选用从九品鲍恩铨，请以县丞不论双单月遇缺即选。监生陶炘，请以从九品不论双单月遇缺即选。附生方觐宣，请以复设训导归部选用。

蓝翎留江西补用府经历刘廷选，请加盐提举衔。军功刘永通、王金龙，请加千总衔。双月选用从九品潘辅，请仍以从九品不论双单月尽先选用。江西候补府经历王延福，请加盐提举衔。

湖北委用典史朱云璈，请免补本班，仍留湖北补用。盐提举衔候选州同吴缙祺，请仍以州同不论双单月尽先选用。指发湖南府经历施汝谟，请加五品衔。选用县丞谭兆崧，请以县丞留于江西补用。五品顶戴蓝翎把总宁继贤，请以千总拔补。

蓝翎守御所千总王国志，请以守备尽先补用，并加都司衔。军功章宗瀚，请以把总留于安徽尽先拔补，并赏戴蓝翎。蓝翎外委谢集林、刘云青，均请以千总尽先拔补。

即选从九品刘忠壎，请以县丞不论双单月选用。从九品杨耀曾、王延熙、张炳耀等三员，均请俟选缺后，以县丞升用。选用从九品罗煜煊、罗奏凯、曹谦清、隋青云等四员，均请俟选缺后，以县主簿升用。

附克复金陵水师出力人员请奖清单

谨将金陵克复水师出力员弁汇缮清单，恭呈御览。

杨岳斌所部外江水营

花翎总兵衔副将宾得桂，请照本职赏加封典。花翎总兵衔副将罗芝云，请赏加勇号，并照本职给予封典。花翎副将章得胜，请交军机处记名，遇有总兵缺出，请旨简放。花翎副将赵升扬，请赏加勇号。花翎参将廖明顺，请以副将尽先补用。花翎都司曾万田、陈明德，均请以游击尽先补用，并加参将衔。花翎都司衔守备毛泰山、陈义和，蓝翎守备罗玉鸿、陈胜发等四弁，均请以游击尽先补用。

蓝翎守备衔千总柯进雨、萧洪发、蒋传嘉、涂立雄、赵致和、赵修英、吴庭立等七弁，均请以守备尽先补用，并赏换花翎加都司衔。蓝翎千总李宏元，请以守备尽先补用，并赏换花翎。蓝翎把总焦修梅，请以守备尽先补用。蓝翎江苏补用从九品颜济时，请免补本班，以府经历县丞仍留原省尽先补用。文童张秉钧，请以从九品归部尽先选用，并赏戴蓝翎。县丞衔王恩溥，请以县主簿不论双单月即选，并赏戴蓝翎。蓝翎守备衔千总许荣贵、张荣得，均请以守备尽先补用，并赏换花翎。

蓝翎守备衔千总王明洪、罗清发、龙桂发、喻兰庭、赵彩云、袁有名等六弁，均请以守备尽先补用，并加都司衔。蓝翎守备衔千总刘友胜，蓝翎千总颜大兴、邱得旺，蓝翎把总熊星辉、危荣贵等五弁，均请以守备尽先补用。蓝翎把总罗楚隆、钟友胜、徐华荣、许光庭、侯恕连、杨复胜、钟东福、任有才、林华和等九弁，均请以千总尽先拔补，并加守备衔。蓝翎外委黄昭贤、董茂发、洪长清、钟永华、刘湘庭、王明洪、李林星、张大秀、袁得福、谭俊都、李荣发、满福兴、谭贵和、阳泽春、陈得发、刘万祥、余得胜、刘永胜、刘明胜、殷开泰、周登科、向雅祥、伍大才、陈松林、龚志全、王义胜、曹朝堂、毛世德、罗友升等二十九弁，均请以千总尽先拔补。

军功方大治、王玉辉、谭南山、李洪恩、李大春、许连升、成复胜、范贻东、吴宝三、李复喜、许东升、邵作贤、成树祥、唐言俊、徐福胜、许友文、张润光、黄正泰、李有举、杨桂山、文树德、周绍德、李胜祥、蒋海波、唐得胜、王启瑞、龙全定、周启元、杨新发、许鹏发、李明文、周长胜、刘万友、刘永清、蒋得芳、王友得、胡发益、曾文胜、田福友、周高明、萧正祥、曹有升、张建勋、马得胜、梅得胜、曾福山、傅春林、刘佑升、郭云霖、余朝凤、丁耕礼、王大有等五十二名，均请以外委尽先拔补，并赏戴蓝翎。

记名总兵戴廷立，请赏加提督衔。记名总兵熊济圃、杨龙光，均请赏加勇号。花翎总兵衔副将楚玉和，花翎副将欧阳森茂、刘长发等三弁，均请交军机处记名，遇有总兵缺出，请旨简放。花翎参将易姚胜，请以副将尽先补用。花翎都司宋昌龄、张昌亨、欧阳和升等三员，均请以游击尽先补用，并加参将衔。

花翎守备王高峰，请以都司尽先补用，并加游击衔。蓝翎守备欧阳亮友，请以都司尽先补用，并赏换花翎。蓝翎守备衔千总周怀玉、吴淮隆、朱万荣等三弁，均请守备尽先补用，并赏换花翎加都司衔。蓝翎守备衔千总杨志海、李有才，均请以都司尽先补用。

蓝翎千总杨大闰、陈得彪，均请以守备尽先补用，并加都司衔。蓝翎外委傅近信，请以千总尽先拔补，并加守备衔。蓝翎江苏即补知县周梦桂，请免补本班，以知州仍留江苏补用。文童傅金华，请以从九品不论双单月遇缺即选，并赏戴蓝翎。蓝翎千总刘有德、萧永定、李见山、陈贵珍，蓝翎把总傅志远、刘明亮、周玉川、傅金林等八弁，均请以守备尽先补用。蓝翎把总彭华朝、王春华、傅鸣鹿、傅球云、钟开乐、邱云南，蓝翎外委周胜祥、谢惟胜等八弁，均请以千总尽先拔补。

军功汪永元、张玉光、詹明前、王在中、熊连发、张守惠、彭廷辉、张顺辉、王志胜、邓玉元、刘永交、邓万友、徐知可、蒋敦绍、吴能当、王高风、刘太和、邓其珍、吴必成、游傅全、邓玉成、李元定、谢仁胜、林松和、杨经益、彭日升、曾庆福、万余德、刘春和、杨连升、王傅仰、颜高升、邹先年、罗胜春、欧阳有瞻、欧阳楚南、彭德和、王国发、应朝景、刘得胜、王贵芳、杨应富、夏孔祥、彭廷升、吴成致、欧阳文贤、曹克乾、卢全书、易芝田、吴春益、邓开益、陈三辅、周永兴、郭致宾、钱昌贤、陈玉堂、张美先、张逢源、钱光喜、王勉武、傅金元、余洪全、严林泰、宋必发、黄世顺、谭宗运、钱光益、谢贵祥、余仙鹏、易定兴、刘光仁、陈传友、李振三、周胜魁、谢惟胜、傅德鳌、傅乔桂、周复兴、傅必发、傅艮峰等八十名，均请以外委尽先拔补，并赏戴蓝翎。

花翎守备周鸿庆，请以游击尽先补用。蓝翎守备彭清胜、李仁美，均请以都司尽先补用，并赏换花翎加游击衔。蓝翎守备衔千总刘绍昆、邓良贵、张仙芝、熊耀南、刘国玉等五弁，均请以守备尽先补用，并赏换花翎加都司衔。蓝翎守备衔千总阎恩义，蓝翎千总王承福、谭应和等三弁，均请以都司尽先补用。蓝翎外委张宗仁、汪荣国、邓胜开、刘再斌、向学乾、朱廷相、李正兴等七弁，均请以千总尽先拔补，并加守备衔。蓝翎外委程秀全，请以千总尽先拔补。军功邓瑞照，请以把总尽先拔补，并赏戴蓝翎。

蓝翎安徽候补知县萧立照，请加同知衔。文童甘苓，请以从九品不论双单月尽先选用，并赏戴蓝翎。蓝翎把总易明镜，请以守备尽先补用。蓝翎外委刘奏轩，请以千总尽先拔补。

军功王义发、周长新、刘光玉、邓元方、陈茂有、李连榜、刘日新、李先乾、陈清发、刘兰萱、马白良、周永胜、李承贵、甘树立、胡德广、陈星发、邓楚汉、陈得胜、刘祝胜、谭元鸿、罗朝定、李明发、唐光德等二十三名，均请以把总尽先拔补，并赏戴蓝翎。

军功阳长顺、刘有贵、杨芳才、李尧陔、曾义胜、罗首楚、胡德胜、谭得胜、黎金花、胡杞材、周新俊、邹际兰、朱玉成、封运俊、刘俊开、唐云汉，刘育荣、吴承善、李先泰、蒋玉隆、吴国福、曹洪胜、刘恭近、刘祥友、阳东贵、谢长胜、易洪胜、彭应清、丁光信、陈傅清、谢太和、黄义才、张鸿兴、王其友、谢明贵、舒定泰、刘满开、冯昌富、朱廷光、李云和、陈有发、罗得胜、符明德、王秀吉、康泽汉、萧得胜、吴永森、李柏龄、向树春、王彩云、黄代胜、贺怀志、冯得胜、杨文彪、罗恒茂、张明喜、贺云华、王秀贵、李忠发、高寿升、李昌德、刘有才、曾广耀、周得胜、周作发、范存开、曾招月、陈云和、李义发、李友三、张得华、彭复盛、彭德昌、曹广兴、李承富、陈德生、王正发、曹吉祥、邓宗神、宋廷美、段致辉、郑忠智、何吉庆、胡永林、阳春明、邓长文、刘其山、王甫青、李龙贵、刘为政、黄集宾等九十一名，均请以外委尽先拔补，并赏戴蓝翎。

蓝翎守备刘克斌，蓝翎守备衔千总朱祖昌、陈启照、周世荣等四弁，均请都司尽先补用，刘克斌、朱祖昌并赏换花翎。蓝翎守备衔千总易彩交、贺友生、彭俊秀、邓胜才、董朝清等五弁，均请以守备尽先补用，并赏换花翎。蓝翎千总王祥胜，请以都司尽先补用。蓝翎把总陈椿馥、杨楚华、彭金兰、周诚佳、曾胜友、谢德友等六弁，均请以守备尽先补用。蓝翎外委易春茂、朱兆祥、傅必发、湛得胜等四弁，均请以千总尽先拔补，并加守备衔。

即选从九品廖镇寰，请免补本班，以县丞不论双单月遇缺即选。文童杨槐懋，请以从九品不论双单月尽先选用，并赏戴蓝翎。蓝翎千总谭春发，请以守备尽先补用。蓝翎把总唐瑞南、成高亮、易盛堂、张玉生等四弁，均请以千总尽先拔补，并加守备衔。蓝翎外委易胜发、曹胜山、郭永兴、萧茂发、周顺发、冯胜明、彭玉连、刘文才、刘长胜等九弁，均请以千总尽先拔补。

军功刘祥发、酆恒泰、杨元顺、蔡得胜、刘咸瞿、成有贵、王德明、周福胜、黄东贵、刘远化、邹新年、陈祈发、谭江韬、谢应升、李宏发、刘胜贵、陈日升、成百升、文义胜、刘桂园、邵名誉、杨朝清、周正国、李镜新、周顺清、曹上元、谢阳春、罗家友、唐百高、萧上胜、郭仁山、谢相贵、易义顺、刘文秀、颜祖贵等三十五名，均请以把总尽先拔补，并赏戴蓝翎。

军功王福胜、温得胜、胡迎辉、陈春兰、朱桂林、杨绍龙、刘奇发、吴受山、刘盛世、陈发忠、曾春轩、黄仕盛、万胜发、张顺清、刘庆祥、朱文祥、张茂俊、廖振河、张宜钧、黄映发、刘有余、符青云、李仁楚、蔡国泰、刘大裕、刘玉堂、易蛟腾、戴玉星、洪明发、罗有麟、王洪茂、易义胜、萧仁昌、易开胜、谭坤和、邓晚云、朱长林、易树材、周得胜、舒开元、彭华贵、杨明德、高补臣、王胜发、周长发、谭玉贵、贺兴贵、易复胜、闵立厚、谭元发、危在东、傅玉发、曾雪云、易天锡、萧以万、郭鸿春、王洪顺、李文斌、周荣朝、刘吉祥、文昌发、颜楚亮、傅明贵、周先甲、陆楚祥、伍明德、王礼胜等七十一名，均请以外委尽先拔补，并赏戴蓝翎。

花翎都司张辅清，请以参将尽先补用。花翎守备袁连升，请以游击尽先补用。蓝翎守备衔千总萧九州、周志发、萧升林等三弁，均请以都司尽先补用，并赏换花翎。蓝翎千总杨兰桂、王佐才，均请以都司尽先补用。蓝翎千总易洪胜、封乾镒，均请以守备尽先补用。蓝翎千总杨明学、汪友泗，均请以守备尽先补用，并赏换花翎。

蓝翎把总蔡长青、陈季华、陈邦俊等三弁，均请以守备尽先补用。蓝翎外委王立保、钟楚良、张芳云等三弁，均请以千总尽先拔补，并加守备衔。蓝翎即选知县张兆鹿，请免选本班，以知州留于江苏尽先补用。监生杨遇忠，请以未入流归部不论双单月遇缺前先选，并赏戴蓝翎。蓝翎把总文春清、朱河清、胡有元等三弁，均请以守备尽先补用。蓝翎把总邓桂林、谭万胜、胡玉麟等三弁，均请以千总尽先拔补，并加守备衔。蓝翎外委杨高友，请以千总尽先拔补。蓝翎外委彭诗藻、罗大兴、陈永和、唐德泰、李恒华、王茂盛、周茂先、王应元、朱鹏程、周泰祝等十弁，均请以千总尽先拔补。

军功周荣华、彭光烈、胡元芳、封玉后、杨明治、洪仁华、徐松龄、程裕华、唐贻远、冯安春、陈振楷、蒋光芗、李锦华、孙光明、萧立胜、周明德、罗青云、黄绪池、彭志廉、巫祖凤、邱得胜、王卓夫、钟廷芳、郭荣华、刘复泰、陈定椿、许连元、罗德章、王明德、钟开阶、罗起云、张春田、杨大顺等三十三名，均请以把总尽先拔补，并赏戴蓝翎。

军功张明理、唐光信、彭田喜、李元和、刘光燕、彭义山、赵明理、唐和春、杨慎高、刘昌大、杨朝位、段耀彩、张荣福、刘称祥、段大春、郭寿山、陈仕福、谢春富、冯得胜、申德三、周世钦、李云烈、易照林、唐起凤、欧远馨、萧连登、刘惟宝、阳日新、曹云高、曹芳镜、许清远、翁世顺、方永学、王春圃、姚德一、郝兆麟、黄保明、喻达义、蒋昆山、姜礼云、戴仁怀、吴盛福、米卓如、李国安、刘胜和、任复胜、王守成、谢得政、杨廷左、张成名、唐纯才、徐芳联、余连升、曹洪胜、吴明玉、李德福、萧作霖、汪义元、王其光、屈大庸、吴正兴等六十一名，均请以外委尽先拔补，并赏戴蓝翎。

花翎总兵衔副将余泗洪、张志和、任启耀、姚大亮，花翎副将周吉祥等五员，均请交军机处记名，遇有总兵缺出，请旨简放。花翎副将衔参将彭致和、邓永发、周才富等三员，均请以副将尽先补用，并加总兵衔。

花翎参将糜元顺、游广泰，花翎参将衔游击曾开胜等三员，均请以副将尽先补用。花翎游击刘洪万，花翎游击衔都司陈文顺，均请以参将尽先补用，并加副将衔。蓝翎守备徐邦达，请以都司尽先补用，并赏换花翎。蓝翎守备衔千总夏高阁、罗克勤、彭肇南、张万友、张三爵等五员弁，均请以守备尽先补用，并加都司衔，夏高阁、罗克勤、彭肇南并赏换花翎。

蓝翎外委阳成岭，请以守备尽先补用。附生江玉先，请以训导尽先补用，并赏戴蓝翎。监生颜泽铿，请以从九品归部选用，并赏戴蓝翎。蓝翎守备衔千总欧传发、杨光禧，均请以守备尽先补用，并加都司衔。

蓝翎把总易大义、李步青，蓝翎外委卢裕后、许得胜、周光裕、陈鸿福等六弁，均请以千总尽先拔补，并加守备衔。蓝翎把总林万勇，蓝翎外委邓永和、李祥发、杨得胜、李玉华、陈凤贵等六弁，均请以千总尽先拔补。军功卢启后、李立云、尤必林、罗德谥、罗启英、胡吉祥、唐德文、周绍翔、周光胜、周绍先、钟有志、曾定生、韩良友、周友升、杜起才、何青云、周松茂、吴得胜、余启云、朱虎臣、阳兆翔、廖荣亨、钟万胜、章箭清、刘夫良、戴传林、易茂胜、谭福桥、朱吉亨、吴兴高、刘光藻、丁洪达、谭松亭、刘鹤正、唐正兴、王文涛、蒋友庆、黄正交、王英华、冯明聚、李长发、万守桂、李恒发、阳茂理、曹洪发、张达三、曹楚湘、易光发、彭存文、伍仲书、张步高、左泗顺、曹正茂、江启发、胡耀林、陈祥贵、彭正胜、曹楚榜、彭义俊、曹家才、彭登高、张德益、容华鲜、萧继德、丁永盛、王贵友、汤文得、范光前、孙茂春、郑福友、萧得圣、彭品高、刁桂芳、刘祥发、高光明、刘金顺、王廷赞、曹得胜、葛万胜、邹楚南、刘加祥、何玉林、阮峻安、马万民、罗必发、李恩葆等八十六名，均请以外委尽先拔补，并赏戴蓝翎。

花翎记名总兵杨维胜，请赏加勇号。花翎总兵衔副将梁仁美，花翎副将万品文，均请交军机处记名，遇有总兵缺出，请旨简放。花翎副将衔参将张得胜，花翎参将黄华山，均请副将尽先补用，张得胜并赏加勇号，黄华山并加总兵衔。花翎都司胡新禧，请以参将尽先补用。蓝翎守备衔千总方国义、欧阳贵胜、贺纯益、杨得忠、宋茂春等五弁，均请以都司尽先补用，并赏换花翎。蓝翎千总潘有元，请以都司尽先补用。

蓝翎把总梁发义，请以守备尽先补用。长沙协标蓝翎把总唐定远，请以守备仍留原标尽先补用，并赏换花翎。蓝翎外委吴定胜、刘明元、周加春等三弁，均请以千总尽先补拔，并加守备衔。蓝翎安徽即补直隶州知州甘时化，请免补本班，以知府仍留原省尽先补用。蓝翎从九品殷序，请免选本班，以府经历留于江苏尽先补用。

蓝翎守备余济仁，请以都司尽先补用。蓝翎把总殷定胜，请以守备尽先补用，并赏换花翎。千总李锦贵，请以守备尽先补用。把总袁常合、刘光尧，均请以千总尽先拔补，并加守备衔。把总程开先，请以千总尽先拔补。外委刘明贵、萧光武、姚华文、陈明贵、刘复臣等五弁，均请以千总尽先拔补，并加守备衔。外委凌胜有、易盛武、刘明转、胡湘辉、周先发、欧阳国胜、曹神佑、萧辅文、冯永祥、杨义贵、李呈祥、何玉山、黄诗朴、傅胜先等十四弁，均请以千总尽先拔补。

军功梁福寿、陈宗泰、李腾亮、殷楚运、贺芳桂、殷安祚、甘为栋、梁鼎顺、朱紫云、徐有高、殷定权、陈凤飞、傅唐盛、谢正意、李腾第、殷芳远、王吉阳、蒋大胜等十八名，均请以把总尽先拔补，并赏戴蓝翎。军功杨春旗、颜映茂、谭盛祥、颜其利、易德藻、滕家兴、王意新、徐绍元、尹祥义、王洪笏、文馨德、朱鸣盛、聂交复、梁学田、高元珩、易为贵、孙成朋、谢月林、刘时成、廖锦吉、萧庆宋、黄秀思、萧仁全、刘厚意、袁友德、李玉春、江光耀、许华富、资为普、李道通、聂交广、谢玉山、张丰仪、李魁善、欧阳其家、王桂馥、李洪庆、刘金材、欧阳贵、李万胜、殷定喜、梁贻信、余盛槐、殷定先、黄开甲、刘光旭、陈昌才、刘藜照、李元林、何有向、周凤山、陆绍芝、李守忠、张光大等五十四名，均请以外委尽先拔补，并赏戴蓝翎。

花翎总兵衔副将陈禄安，请交军机处记名遇有总兵缺出，请旨简放，并赏加勇号。道衔杨戴寿，请赏戴花翎。湖南候补都司杨正笏，请以游击仍留原省补用，并赏换花翎。花翎都司傅步云，请以游击留于湖南尽先补用。蓝翎江苏即补直隶州知州颜其政，请赏换花翎，并加知府衔。蓝翎湖北补用知县胡承祖，请免补本班，以同知仍留原省补用。蓝翎同知衔安徽补用知县蒋光吾，请赏换花翎。

花翎盐提举衔即选教谕邓逢汉，请以本班不论双单月遇缺前先选。即选县丞何珂，请免选本班，以知县不论双单月选用。候选训导潘江藻，请赏加盐提举衔。蓝翎五品衔府经历县丞张锡光，请免选本班，以知县留于江苏归候补班前即补。蓝翎军功滕嗣高，请以从九品留于湖北补用。文童杨钟奇、袁树勋、杨锦怀等三名，均请以从九品归部即选，杨钟奇、袁树勋并赏戴蓝翎。蓝翎候选从九品吴邦南，请以县主簿留于江苏尽先补用。

捐职从九品张溥，请以从九品不论双单月分发补用，并赏戴蓝翎。

候选从九品李继邺，请以盐大使留于两淮补用。俊秀马如壁，请以从九品不论双单月尽先选用，并赏戴蓝翎。即选从九品黄鼎，请免补本班以府经历留于江苏补用，并赏戴蓝翎。监生杨永锡，请赏给六品翎顶。蓝翎千总谢吉科，请以守备尽先补用，并赏换花翎。蓝翎把总赵光辉、易洪胜、闻盛云、游迪德、陈绍广、成德和、李万胜等七弁，均请以千总尽先拔补，并加守备衔。军功杨柏松、雍昌尽、黄德恺、汤振楚等四名，均请以外委尽先拔补，并赏戴蓝翎。四川督中协副将刘国斌、副将刘取仁，均请赏加勇号。

黄翼升所部淮扬水营

花翎副将张有胜，请交军机处记名，遇有两江总兵缺出，请旨简放。花翎副将衔参将徐洪仁、钱荣华，均请以副将尽先补用，并赏加勇号。花翎副将衔参将李永祥、赖迎胜，花翎参将张志胜等三员，均请以副将留于两江补用，李永祥、赖迎胜并加总兵衔。花翎参将梁崇利，请以副将尽先补用，并赏加勇号。花翎游击郭有功，请以参将留于两江尽先补用，并加副将衔。花翎游击衔都司郑采华，请以参将尽先补用。

蓝翎游击衔都司曹汉清，蓝翎都司易步亨，均请以游击尽先补用，曹汉清并赏换花翎。花翎守备余万兴、蒋鸿燮，均请以都司尽先补用，并加游击衔。蓝翎守备丁泰顺，请以都司留于两江尽先补用，并赏换花翎。蓝翎守备廖洪财、罗楚南，均请以都司尽先补用，并赏换花翎。蓝翎守备朱政和，请以都司尽先补用，并加游击衔。蓝翎千总刘芳能、曹有才、陈庆福等三弁，均请以守备尽先补用，并加都司衔。蓝翎千总萧希凤，请以都司尽先补用。蓝翎把总吴树德，赖洪万、朱九林等三弁，均请以守备尽先补用，吴树德并赏换花翎。

蓝翎外委谢开元、戴花林，均请以千总尽先拔补，并加守备衔。选用直隶州州判张源懋，请以知县留于安徽补用。监生何焜，请以从九品不论双单月归部选用，并赏戴蓝翎。附生刘必乾，请以训导不论双单月归部选用。蓝翎把总韩辅忠、刘万胜、玉明祥，均请以千总尽先拔补，韩辅忠并加守备衔。花翎副将衔参将萧胜发、朱光明，均请以副将尽先补用，萧胜发并加总兵衔，朱光明并赏加勇号。军功汤定璇，请以把总尽先拔补，并赏戴蓝翎。

军功吴家棫、符仕揆、熊大元、龚世章、黄荣华、陈得高、洪光国、胡国珍、郑炳吉、李鹤龄、张文元、刘德馨、符仕菘、贺正茂、吴家棣、李应祥、陈培元、莫天佑、刘天作、余献元、刘德高、马瑞堂、何浚、张如虎、李昌益、张玉顺、李和春、葛胜金、钱荣福、林瑞祥、张德明、曾信庚、余廷桂、刘祥业、王得胜、罗桂和、何有胜、徐一正、邹有山、方良善、敖刚玉、莫永贵、黄先发，王洪贵、张得胜、李兴华、曹富来、李胜和、孙金文、尹恒胜、萧宜明、王昆山、陈和泰、戴茂林、黄大胜、谭作周、欧得胜、萧先德、沈在良、杨吉祥、曹志安、丁友才、萧有元、王成谱、陆得高、胡国才、徐发咏、陈克怡、赵章凤、刘胜梁、易万胜、朱道富、陈春山、王成顺、饶得胜、常万庆、曹志达、周德全、成玉明、雷春茂、张得才、蒋松廷、罗友胜、何玉林、吴德清、萧士林、赵金山、雷振声、柳有才、张三扬、韩九如、邵学忠、张继材、符德岳、符振翼、符德澜等九十六名，均请以外委尽先拔补，并赏戴蓝翎。

花翎副将王春和、滕代祥，均请交军机处记名，遇有总兵缺出，请旨简放，并赏加勇号。花翎副将衔参将唐逢瀛，请以副将留于两江遇缺即补，并加总兵衔。花翎副将衔参将戴华贵，请交军机处记名，遇有总兵缺出，请旨简放。花翎参将唐修珍，请以副将尽先补用。花翎参将衔游击李定平、韩德坚、蒋赐山等三员，均请以副将尽先补用。

蓝翎参将衔游击谢贻福，花翎游击赵建勋，均请以副将尽先补用，谢贻福并赏换花翎。花翎游击黄国珍，请以副将留于江南水师提标尽先补用。花翎游击雷代修，请以参将尽先补用。蓝翎都司陈嘉泰，请以游击留于两江尽先补用，并赏换花翎。蓝翎都司李修然，请以游击尽先补用，并赏换花翎。花翎都司洪安富，请以游击留于江南水师提标尽先补用，并加参将衔。蓝翎守备周为美，请以都司尽先补用，并赏换花翎。蓝翎千总李诚萃、郭洪胜，均请以都司尽先补用。

蓝翎把总张代昭，请以守备尽先补用。蓝翎五品衔先用知县关枢，请仍以知县留于江苏遇缺补用，并加同知衔。蓝翎五品衔江苏补用县丞郑训飏，请免补本班，以知县仍留江苏补用。蓝翎把总张万有、赵德明、颜传仁、王得亮等四弁，均请以千总尽先拔补，并加守备衔。外委郭祥泰、邓志高、军功关朴，均以把总尽先拔补，并赏戴蓝翎。

军功李登瀛、潘师则、萧星智、李万泰、董正国、傅邦友、易淙建、王道昌、郭春发、黎定坤、黄荣圭、张清海、王得贵、王得升、袁长庚、刘主堂、雍长发、袁名扬、唐敏岳、曾自发、钟仁和、王友全、廖怀芝、周复胜、王宏祥、王天元、高炳煌、张秀和、陈荣华、赵荣亮、何永财、易殿魁、李贵荣、杨多胜、桂长胜、余世芳、崔国欢、厉在贵、鲁春和、黄东才、王连城、龙智惠、文祥、陈凤麟、龙献廷、曹芳来、许立诚、胡廷方、谢镇湘、伍得胜、甘益新、瞿宝胜、闵国霖、钱得胜、李松林、陈元胜、蒋有胜、田西山、蒋春山、王得魁等六十名，均请以外委尽先拔补，并赏戴蓝翎。

武生张云龙，请以外委尽先拔补，并赏戴蓝翎。副将刘价贵，请赏加勇号。湖北提标补用参将谭官云，请以副将仍留湖北尽先补用。参将衔两江督标补用游击陈益顺、黄振鳌，均请以副将仍留两江尽先补用。

参将衔游击蒋道益、萧心广，均请以副将留于江南水师提标尽先补用。参将衔游击萧国凤，请以副将尽先补用。蓝翎参将衔游击杨成瑞、石明发、朱紫贵、李发伦等四员，均请以参将尽先补用，并赏换花翎。游击衔都司王佐朝、都司谭克顺，均请以参将留于江南水师提标尽先补用。蓝翎守备袁长友、潘宗岐，均请以都司尽先补用，并赏换花翎。蓝翎守备王如友，请以都司留于两江尽先补用，并赏换花翎。守备蒋善禄，请以都司尽先补用。蓝翎千总谭煌业，请以守备尽先补用，并赏换花翎。

蓝翎千总黎光南、谭有发、萧有贵等三弁，均请以都司尽先补用。蓝翎把总邓荣贵、田金寿，均请以守备尽先补用。蓝翎五品衔江苏补用州同汤心仁，请赏换花翎。蓝翎江苏补用县主簿周麓，请免补本班，以府经历县丞仍留原省遇缺即补，并加盐提举衔。蓝翎千总张定、李文科、蔡益和、王华世等四弁，均请以守备尽先补用，张定并赏换花翎。蓝翎把总邓柏成、倪东海，蓝翎外委张景春等三弁，均请以千总尽先拔补。

军功黎定璇、张光富、黄金榜等三名，均请以把总尽先拔补，并赏戴蓝翎。军功张志超，请以把总留于四川督标尽先拔补，并赏加蓝翎。军功黄名立、赵启友、夏开龙、萧春池、陈芝如、吴楚亮、柳开玉、罗本仁、易定泰、冯绍谟、陈藻华、潘茂盛、黄名哲、党家升、周维清、陈荣华、谭家俊、胡明亭、曾先来、李加强、陈寿发、彭光廷、邓宣训、张维善、汪熙珍、石华藻、李以林、万志美、谢致和、陈泗海、李永昌、谭有升、陈得胜、张得海、周礼先、田金胜、张素前、蓝世定、易长胜、王锦堂、查方正、张永康、李焕元、廖福寿、王钧郁、何国忠、康福源、钱书林、刘宏毅、杨得盛、王得胜、康文翥等五十二名，均请以外委尽先拔补，并赏戴蓝翎。军功廖东皋、康秀贤、汤焕藻、龚世祥、汪廷钧、左日景等六名，均请赏戴蓝翎。

花翎副将李光裕、佘有德，均请交军机处记名，遇有总兵缺出，请旨简放，并赏加勇号。花翎副将衔参将胡家顺、郭松盛、应启和等三员，均请以副将尽先补用，并加总兵衔。花翎参将尹龙发，花翎参将衔游击张忠云、韩定湘等三员，均请以副将尽先补用。花翎游击卢经学、茅子庄、郭有馀、陈星炳、夏定泰等五员，均请以参将尽先补用，并加副将衔，茅子庄并赏加勇号。蓝翎游击金青云，蓝翎游击衔都司曹广顺，均请以参将尽先补用，并赏换花翎。蓝翎都司萧光胜、萧德新、盛松庆、朱楚绪、汤政贤等五员，均请以游击尽先补用，并赏换花翎。

蓝翎都司张曜南、陈雨松、盛裕贵等三员，均请以游击仍留湖南提标补用，并赏换花翎。蓝翎守备刘应昭、杨兆桂、郭必胜等三弁，均请以都司尽先补用，并加游击衔。蓝翎千总钟龙贵、周福胜、胡云贵、盛万青等四弁，均请以都司尽先补用。蓝翎选用县主簿谭炳文，请免选本班，以府经历县丞留于江苏遇缺即补。文童李士元，请以从九品不论双单月归部尽先选用。蓝翎千总王复胜、杨兆璋，均请以守备尽先补用。蓝翎千总马昭万、张绍泉，均请以守备仍留湖南协标遇缺即补。

把总喻俊仕，请以千总尽先拔补，并赏戴蓝翎。外委张必发，请以把总归湖南抚标尽先拔补，并赏戴蓝翎。外委杨得寿、游鸿亮，均请以把总尽先拔补，并赏戴蓝翎。军功喻新发、邓隆浩、刘学明、徐福生、袁光泰、容咸玉、黄德义、万斯年、邹贵林、赵荣华、赵新盛、李三友、顾万泰、彭清华、徐懋昭、陈名扬、霍得胜、许朝贵、罗明华、彭德泰、谭源瀚、陈星垣、戴光祖、倪福先、李长有、董源昌、李荣贵、赵得柱、袁大成、董家义、邓先喜、韩有芝、陈先谟、钱正喜、赵福寿、徐光尉、周茂朝、方楚林、李长清、陈宗顺、唐天幹、孙泰霖、张万明、杨名福、王成武、王有才、宋香泰、杨兴贵、项兰亭、陈启华、罗名贵、董贵玉、邓彪、王万春、王满富、章永贵、汪永祥、李玉龙、梅其盛、高万胜、李松彩、吴大贵、罗道成、倪进名等六十四名，均请以外委尽先拔补，并赏戴蓝翎。

把总杨广成，军功盛全亮、邓继昌、钟仰鸿、黄南斌等五名，均请赏戴蓝翎。花翎总兵张光德，请赏加勇号。花翎总兵衔副将缪福宾，花翎两江补用副将柳金源，花翎副将黄祥发等三员，均请交军机处记名，遇有总兵缺出，请旨简放，缪福宾、柳金源并赏加勇号。花翎副将衔参将钟明亮，请以副将留于江南水师提标尽先补用，并赏加勇号。花翎参将黎耀廷、吴大吉、刘华胜、阳德前、刘长贵等五员，均请以副将尽先补用，并加总兵衔。

花翎两江补用参将左富文，请以副将仍留两江补用，并加总兵衔。花翎湖南抚标补用游击黄永源，花翎游击何明广、谭宏亮、邓元魁等四员，均请以参将留于江南水师提标尽先补用，并加副将衔。花翎都司潘先龙、周启茂，均请以游击尽先补用，并加参将衔。花翎都司陈文和，请以游击留于江南水师提标补用，并加参将衔。花翎守备张宗兴，请以都司尽先补用，并加游击衔。蓝翎都司衔守备李昌俊，请以都司尽先补用加游击衔，并赏换花翎。蓝翎守备董贵友、刘交登、胡应万、冯长荣、周得胜等五弁，均请以都司尽先补用，并赏换花翎。

蓝翎补用县丞冯济川，请以知县不论双单月遇缺即选。蓝翎守备衔千总柳平邦、张春台、王金开、王光贵等四弁，均请以都司尽先补用。蓝翎千总杨顺福，请以守备尽先补用，并加都司衔。蓝翎把总易正泰，请以守备尽先补用。蓝翎外委余万泰，请以千总尽先拔补，并加守备衔。蓝翎五品衔即选教谕于恕，请免选本班，以知县不论双单月遇缺即选。文童陈廷桢，请以从九品不论双单月遇缺即选，并赏戴蓝翎。蓝翎千总沈廷贵，蓝翎把总廖鸿运、刘有财、张胜复、邓敬亭等五弁，均请以守备尽先补用。

蓝翎把总李清胜、向荣贵，蓝翎外委周胜凯、戴怀祥、李殿英等五弁，均请以千总尽先拔补，并加守备衔。蓝翎外委符德述、李昌柱、邹本贵、李长青、成仁和、曹才发、万福安，把总王光南等八弁，均请以千总尽先拔补。外委刘开元，武生缪云鼎，军功车服庸、徐新盛等四名，均请以把总尽先拔补，并赏戴蓝翎。军功罗玉先、易裕后、孙宝林、胡克昌、刘华友、周德胜、罗金顺、王立忠、陈万胜、吴得胜、周山瑛、陈福兴、夏南宾、胡得胜、谢胜恩、潘先凤、王彩云、林德胜、罗心田、沈兆鹏、何大胜、陈得和、吴友富、王长青、胡有富、王得胜、朱长林、周复胜、易焕章、李金山、金谋兴、胡炳周、黄祥云、王亮胜、彭盛渭、田加良、王荣贵、袁得胜、谭世云、陶本明、周松华、李骏宫、许宝林、任荣贵、杨春台、熊大海、陈先路、陈德才、王全炯、施良国、张尚顺、赵松林、鲁得胜、傅良顺、管春泰、沈洪彬、吴金胜、马得玉、朱明贵、章得胜、谭海山、张以扬、林清亮、柳平贵、钟岐正、李朝先、李德盛、张泰志、萧天喜、徐有才、刘得胜、刘云汉、刘明远等七十三名，均请以外委尽先拔补，并赏戴蓝翎。

军功陈中庸、施浩、冯宗炳、周鸿盛、杨龙骧、曾天佑、张恩黼等七名，均请赏戴蓝翎。花翎参将龙义和，请以副将尽先补用。花翎参将衔游击周远佐、向光明、彭得和，花翎游击邓世利等四员，均请以参将尽先补用，并加副将衔。花翎参将衔游击李德胜、李全彪，花翎游击周东万、刘盛友，蓝翎游击欧阳季柱、孙高发、程国庆、董禹廷，并赏换花翎。花翎游击蔡麟厚，请赏给二品封典。

蓝翎游击衔都司萧宗义，花翎都司李大发，蓝翎都司左承富、贺长山等四员，均请以游击尽先补用，左承富、贺长山并赏换花翎。蓝翎都司衔守备杨逵、尚启瑞、花翎守备陈垂茂等三弁，均请以游击尽先补用，尚启瑞并赏换花翎。蓝翎都司衔守备覃兴朝，蓝翎守备曹元成，均请以都司尽先补用。蓝翎守备衔千总王全盛，蓝翎千总谭远涟，均请以守备尽先补用，并赏换花翎。

蓝翎千总唐忠发、杨声凤、徐得魁、李天贵等四弁，均请以都司尽先补用。蓝翎外委尚佐朝、周志禄、江得胜、黄履升、罗建勋、熊家祺、李光华、皮连升等八弁，均请以千总尽先拔补。江苏候补县丞辛，请免补本班，以知县仍留原省补用。蓝翎布里问衔选用县主簿汤立勋，请免选本班，以府经历县丞留于江苏尽先补用。

蓝翎把总苏鸿翔、黄得胜，均请以千总尽先拔补，并加守备衔。蓝翎外委乔长久、谢锦林，均请以千总尽先拔补。淮阳镇标中营外委许定标，请以把总仍留原标拔补，并赏戴蓝翎。军功朱锡荣，请以把总尽先拔补，并赏戴蓝翎。

军功定春林、黄裕文、曾玉升、李宜魁、艾端松、刘智训、唐霈霆、邵富龙、孙鸿梅、江得胜、张洪胜、杨玉成、周文华、杨延春、张玉麟、陈浩生、钟宜德、高上达、蔡正贵、李宗监、叶文学、萧清堤、余长发、朱昌调、周文才、严兴发、钟喜发、谢松茂、何金山、龙致和、邓永和、汪正周、李长顺、陈连意、季全胜、干廷艾、孔太和、黄得胜、杨登林、金玉山、张平安、童智才、张朝钱、陈若乾、朱星发、梅清泰、许得元、周贤富、陶发荣、葛正元、魏学泰、唐得发、王有文、曹元彪、刘永兴、黄章顺、沈荣波等五十七名，均请以外委尽先拔补，并赏戴蓝翎。

军功欧阳湘浦，请赏戴蓝翎。花翎同知衔江苏候补知县彭湘源、黎志浑，均请候补缺后，以直隶州知州升用。蓝翎即选训导吕鸣谦，请免补本班，以知县留于江苏归候补班尽先补用。蓝翎分发补用县主簿于兆麟，请免补本班，以府经历县丞不论双单月遇缺前先补用，并加盐提举衔。蓝翎八品文童车运升，请以县主簿留于江苏尽先补用。道衔江苏即补知府桂嵩庆，请免补本班，以道员仍留原省尽先拔补。

蓝翎五品衔即选训导朱声求，请免选本班，以直隶州州判留于江苏补用。蓝翎从九品于献廷，请以县丞不论双单月选用。蓝翎军功欧阳杰、监生罗廷馥，均请以从九品不论双单月选用。蓝翎五品即选从九品江式贤，请免选本班，以县主簿留于江苏遇缺即补。文童郁禧，请以从九品留于江苏遇缺即补。盐提举衔候选州同秀龄，即选县丞张恩黻，均请赏戴蓝翎。文生裴荣举，请以训导不论双单月遇缺即选。蓝翎知州衔县丞张秀芝，请赏戴花翎。

文童周正清，请以从九品不论双单月遇缺即选。候选县丞刘元寿，请赏戴蓝翎。花翎都司杨定发，请以游击留于江南水师提标尽先补用。蓝翎把总吴双，请以千总尽先拔补。蓝翎外委邓鹏海，请以千总尽先拔补，并加守备衔。守御所千总张德元，请赏戴蓝翎。军功孔得胜，请以外委尽先拔补，并赏戴蓝翎。五品蓝翎千总罗新泰，请以守备留于湖南尽先补用，并赏换花翎。蓝翎守御所千总王国志，请以守备尽先补用，并加都司衔。军功张宗瀚，请以把总留于安徽尽先拔补，并赏戴蓝翎。蓝翎外委谢集林、刘云青，均请以千总尽先拔补。

附安庆及防剿金陵附近各城隘陆军员弁请奖清单

谨将安庆及防剿金陵附近各城隘之陆军员弁开具清单，恭呈御览。

花翎记名总兵左临武，请简授总兵实缺，并加提督衔。花翎副将黄锦云，请交军机处记名，遇有总兵缺出，请旨简放。蓝翎游击衔湖北补用都司周振楚，请以参将仍留湖北尽先补用，并赏换花翎。蓝翎游击喻光祝，请以参将尽先补用，并赏换花翎。守御所千总娄春山，请以都司尽先补用。蓝翎守备潘绍连，请以都司尽先补用。花翎湖北补用副将张声文，请交军机处记名，遇总兵缺出，请旨简放。

花翎副将衔江西补用参将喻礼泰，请以副将仍留江西尽先补用，并加总兵衔。花翎副将衔参将湖北郧阳营游击周汉英，请以副将仍留湖北尽先推补，并加总兵衔。蓝翎参将喻光彪，请以副将尽先补用，并赏换花翎。花翎参将衔湖北补用游击李有和，请以参将仍留湖北尽先补用，并加副将衔。蓝翎参将衔游击左芝兰，请以参将尽先补用，并加副将衔。花翎参将袁有杰、蓝翎参将周春和，均请以副将尽先补用。蓝翎游击黎泰春、王启凤、周振美等三员，均请以参将尽先补用，并赏换花翎。

蓝翎游击周维幹、胡名扬，均请以参将尽先补用，并加副将衔。花翎湖北补用游击潘绍池，请以参将仍留湖北尽先补用，并加副将衔。花翎游击杨顺兴、王有才，均请以参将留于两江尽先补用，并加副将衔。花翎湖北补用都司邹光前，请以游击改留两江尽先补用，并加参将衔。蓝翎湖北补用都司王凤祥，请以游击改留两江尽先补用，并赏换花翎。蓝翎游击衔都司王乐春，请以游击留于两江尽先补用，加参将衔，并赏换花翎。蓝翎都司杨永明、左云集，请以游击尽先补用，并赏换花翎。蓝翎都司衔守备单有德、萧正伦、朱家隆等三员，均请以都司尽先补用加游击衔，并赏换花翎。蓝翎守备张锦春、喻祥瑞、唐耀湘、蒋立诚、喻松乔、王得华等六弁，均请以都司尽先补用，并赏换花翎。

蓝翎守御所千总赵楚南、向如山，均请以守备尽先补用，并赏换花翎。蓝翎都司衔守备谢杰、王有升、隆福春、郑举龙、卢有升、黄敬亭、李旭景等七弁，均请以游击尽先补用。蓝翎守备聂兰桂、姜正魁，徐发祥、文有章等四弁，均请以都司尽先补用，并加游击衔。蓝翎守御所千总陶春藻、隆月廷、王明杰、喻经魁、江长发、周凤亭、喻先发、叶清和等八弁，均请以都司尽先补用。

守御所千总喻子鹏，请以守备尽先补用，并赏戴蓝翎。蓝翎千总周富生、周文宾、吕桂林、左德裕、唐树元、周有德、张有胜、袁有亮、刘福春等九弁，均请以守备尽先补用，并加都司衔。蓝翎把总刘敬书、潘隆辉、叶青山、周石光、周万才、喻呈文、梁新元、胡朋胜、萧玉兰、邓松林、罗有文、杜芸田、胡知和、潘有贵、黄春棠、萧千乘、潘锡龄、张声和、黄龙胜、罗凯烈、潘昆山等二十一弁，均请以守备尽先补用。把总文有高、赵正位、孔立有、周佐堂、陈高发，外委刘东汉等六弁，均请以守御所千总拔补，并赏戴蓝翎。

蓝翎外委黄仁耀、刘以胜、王会祥、严定贵、刘洪辉、汤有成、胡忠恕等七弁，均请以守御所千总拔补。蓝翎江苏补用同知直隶州知州喻佐卿，请免补本班，以知府仍留江苏尽先补用。蓝翎安徽补用同知直隶州知州周华炳，请免补本班，以知府仍留安徽尽先补用。选用县主簿张德舫，请免补本班，以县丞留于江苏尽先补用。选用县丞喻凌云，请免补本班，以知县留于江苏尽先补用。蓝翎府经历县丞彭寿鹤，请仍以府经历县丞留于安徽尽先补用，并加盐提举衔。

候选从九品胡先彬、周辛炳，均请免选本班，以县丞留于安徽尽先补用，并赏戴蓝翎。军功谢泰盛、胡桂林、杨紫玉、郭云甲、周永林、蔡复元、萧碧田、冯春华、喻松筠、余百纯、陈万胜、罗本立、杨呈祥、龚葆卿、喻智胜、杨显春、刘长明、喻东旸等十八名，均请以把总尽先拔补，并赏戴蓝翎。

把总喻先赞、李长胜、喻富元等三弁，均请以千总尽先拔补，并赏戴蓝翎。蓝翎外委陈义和、王正声、秦宗荣等三弁，均请以千总尽先拔补。军功常有升、胡得贵、王得胜、王永清、项志信、龙辉武、喻碧汉、黄胜友、李公龙、欧义胜、李葆林、刘胜瑞、易桂林、唐在起、余长福、叶正会、王九成、文高照、胡发元、外委喻明达等二十名，均请以把总尽先拔补，并赏戴蓝翎。

盐提举衔即选教谕余允圻，请免选本班，以知县仍留于安徽遇缺即补。同知衔即选知县周铭，请以知县留于安徽遇缺即补，并加盐运同衔。候选府经历吴怀超，请免选本班，以知县留于江苏尽先补用。两江补用副将江必胜、黄正廷，均请加总兵衔。参将满安邦、蔡经胜，均请以副将留于两江遇缺即补，并加总兵衔。参将李宝章、谭吉祥、游击谭国富等三员，均请加副将衔。蓝翎都司谢时凤，请赏换花翎，并加游击衔。蓝翎守备吴修垚，请赏换花翎，并加都司衔。

把总莫重广，请以守备选用，并赏戴蓝翎。外委章涛，请以千总尽先拔补，并加守备衔。军功杨恩庆，请赏给六品蓝翎。即选训导吴承恩，请以县丞留于安徽遇缺即补。从九品衔颜鸿庆，请以从九品不论双单月即选。花翎参将刘积连，请以加副将衔。蓝翎都司衔守备熊明宝、李发良，均请以都司尽先选用，并赏换花翎。蓝翎守备张发、邵廷魁、杨德和、吴明忠等四弁，均请换花翎，并加都司衔。

蓝翎守备衔千总阳赞廷，蓝翎千总张日华、周金元、吴修森、龚得升、田兆泰等六弁，均请以守备留于江西尽先补用。蓝翎把总周文山、罗庆云，把总李宜焕、吴修等四弁，均请加守备衔。军功吴庆恩，请以把总尽先拔补，并赏戴蓝翎。蓝翎盐提举衔即选县韩谦亨，请以通判留于安徽尽先补用，并赏换花翎。即选县丞王道机，请以本班留于安徽遇缺即补，并赏戴蓝翎。蓝翎江苏候补从九品冯家璇，请以县丞遇缺即补。军功顾绍本、邹枢生、吴明镛、刘崇厚等四名，均请以从九品不论双单月即选，并赏戴蓝翎。

候选从九品何士林，请免选本班，以盐大使遇缺即选，并赏戴蓝翎。文童石廷琅，请以从九品留于江苏补用，并赏戴蓝翎。花翎都司潘裕恬、金锦玉、孙德昌、林东芝等四员，均请留于安徽尽先补用，并加游击衔。蓝翎江苏补用守备戴遐龄，请赏换花翎，并加都司衔。守备衔千总杨金鳌、吴桂枝，均请以守备尽先补用，并加都司衔。千总王步鳌，请以守备尽先补用。

把总高荣桂，请以千总尽先拔补，并加守备衔。军功柴际云，请以把总尽先拔补，并赏戴蓝翎。同知衔留江遇缺即补布政司理问刘承溶，请免补本班，以同知仍留原省遇缺即补。提督衔记名总兵郑阳和，请交军机处记名，遇有提督总兵缺出，请旨简放。

记名总兵杨春华，请简授总兵实缺，并加提督衔。参将衔湖南补用游击邹连庆，请以参将仍留原省尽先补用，并加副将衔。同知衔江西补用知县张更新，请免补本班，以同知仍留原省尽先补用，并赏戴花翎。

提督衔记名总兵邓荣昌，请简授总兵实缺。总兵衔湖北补用副将杨谦万，补用副将蒋占魁，均请以总兵升用。花翎副将衔江西补用参将冯富堂，请以副将仍留原省尽先补用，并加总兵衔。花翎参将徐上达、阎凤山，均请以副将尽先补用。花翎参将彭品中、周德明，均请加副将衔。花翎游击柳育兴、郑明富、王得胜等三员，均请以参将尽先补用，并加副将衔。花翎参将衔游击龙鹤明、黄楚一、黄炳南、黄益胜等四员，均请以参将尽先补用，并加副将衔。花翎游击衔都司殷昌南，请以游击尽先补用，并加参将衔。游击衔蓝翎都司黄文祥、蓝翎都司曹再兴、刘亮本、谢文志、潘光华等五员，均请以游击尽先补用，并赏换花翎。

花翎都司张廷机、齐长青，均请以游击尽先补用。蓝翎都司朱云贵、蓝翎都司衔守备成得胜、蓝翎守备邓云贵等三员，均请赏换花翎。蓝翎都司衔守备王步超、蓝翎守备杨隆才、陈贵章、余秉忠等四弁，请以都司尽先补用，并赏换花翎。花翎守备樊有功、程发义，蓝翎守衔所千总郭春华、杨殿邦等四弁，均请以都司尽先补用。蓝翎千总廖保忠，请以守备尽先补用，并赏换花翎。蓝翎同知衔候选县丞毛世晋，请免选本班，以知县留于江苏补用。湖北试用直隶州州判徐庆铨，湖北补用县丞高列三，均请免补本班，以知县仍留原省补用。蓝翎五品衔候选县丞梁承祖，请免选本班，以知县尽先选用。蓝翎江西补用从九品陈朝俊，请免补本班，以县丞仍留原省补用，并加五品衔。

候选从九品张煜、胡麟勋，均请免选本班，以县丞尽先选用。蓝翎候选从九品孙天锡，请免选本班，以县丞尽先选用。蓝翎军功钟瑞桢，请以从九品留于江苏补用。监生胡荣，请赏戴六品翎顶。

花翎都司冯文质，蓝翎都司杨立生，均请以游击尽先补用。蓝翎守备徐荣桂、刘连胜、李占魁、王秀山、胡有馀、陈献友、蔡春山、袁大有等八弁，均请以都司尽先补用，并赏换花翎。

花翎守备赵镇国、萧连升，蓝翎守备李得胜，蓝翎守备衔千总李国祥，蓝翎千总梅鸿彪、吴亮安等六弁，均请以都司尽先补用。蓝翎都司易连光，蓝翎守备王官思、骆得胜等三员，均请换花翎。蓝翎千总李得胜，请以守备尽先补用，并加都司衔。

蓝翎守备衔千总向凤骞，请以守备尽先补用，并赏换花翎。蓝翎把总周桢，请以守备归湖南抚标补用。

守御所千总李临缃，请以守备尽先补用，并赏戴蓝翎。蓝翎千总段得胜、彭得胜，蓝翎把总黄道寅、周佩兰、李和茂、邓维华、滕见堂、杜柏堂、蒋松亭等九弁，均请以守备尽先补用。蓝翎把总刘忠亮、钟得芝、黎凤池等三弁，均请以千总尽先拔补，并加守备衔。

外委周其中、张永忠，均请以千总尽先拔补，并赏戴蓝翎。蓝翎外委谢朝鼎、王福临、潘得胜、外委徐隆福四弁，均请以千总尽先补用。外委刘得英、陈荣章、朱得胜、军功陈占元、叶昌鳌、林秋桂、熊高瑞、张锦玉，陈洪亮等九弁，均请以把总尽先拔补，并赏戴蓝翎。

花翎总兵衔副将韦志俊，请赏给三代二品封典。守备祝广文，请以都司尽先补用，并加游击衔。都司陈开和，请以游击尽先补用，并加参将衔。蓝翎守备衔千总韦志滨，请以守备尽先补用，并赏换花翎。参将衔游击薛金榜，请以参将尽先补用，并加副将衔。

参将韦以琳，请以副将尽先补用。蓝翎游击衔都司萧治享，请以游击尽先补用，并赏换花翎。蓝翎守备衔千总张书林，请以守备尽先补用，并赏换花翎。都司衔守备邹鲁学，蓝翎守备张善喜、李朝益等三弁，均请以都司尽先补用，并加游击衔。蓝翎千总黄宗铃，请以守备尽先补用，并赏换花翎。五品蓝翎浙江拔补千总彭泰，请以守备仍留浙江尽先补用，并加都司衔。蓝翎千总许朝盛，请以守备尽先补用。蓝翎守备衔千总何宏发，请以守备尽先补用，并加都司衔。

蓝翎守备衔千总韦以凤，五品蓝翎千总叶高飞，请以守备尽先补用，并加都司衔。五品蓝翎外委吴海玉，请以千总尽先拔补。蓝翎把总董福元、沈有成、姜玉麟等三弁，均请以千总尽先拔补。蓝翎千总张桂荣、许善、张培芝、鲁先贵、刘大恩等五弁，均请以守备尽先补用。军功夏祖雄、郑凤林，均请以把总尽先拔补，并赏戴蓝翎。蓝翎把总庞云才，蓝翎外委曹声远、赵大发等三弁，均请以千总尽先拔补，并加守备衔。蓝翎即选知县吴葆俊，请免选本班，以直隶州知州留于江苏遇缺即补。

文童方养民、陶鹍，均请以从九品留于江苏遇缺即补。蓝翎五品衔安徽即补府经历县丞韦以成，请免补本班，以知县仍留安徽遇缺即补。监生祝庆昌，请以从九品不论双单月遇缺即选，并赏戴蓝翎。湖北抚标守备万成藻，请以都司仍留湖北抚标尽先补用。蓝翎千总丁绍华、韦志英、余华廷等三弁，均请以守备尽先补用，并赏换花翎。

蓝翎把总胡连发，请以千总尽先拔补，并加守备衔。守备刘玉昌，请以都司尽先补用。蓝翎守备衔千总陶希荣，请以都司尽先补用。蓝翎把总祝广富，请以守备尽先补用。

蓝翎千总时福田、彭占鳌，均请以守备尽先补用，并加都司衔。蓝翎把总万成煌，请以千总尽先拔补，并加守备衔。蓝翎千总邹三阳，请以守备尽先补用。蓝翎外委祝宏发，请以千总尽先拔补。蓝翎把总廖来庆、杨清和、王印团、杨万清、张春桂、范守祺、马友松、熊添启、陈贰喜等九弁，均请以千总尽先拔补，并加守备衔。蓝翎把总胡绍先、陈用德、黄有贵等三弁，均请以千总尽先拔补。

武监生张启勋，请以把总尽先拔补，并赏戴蓝翎。军功韦以平、万福魁、方宏斌、全大元、袁鼎德、熊金榜、黄恒昌、鲍玉林、卢启荣、魏鸿逵、曹义兴、陈义田、贺新春、蔡际盛、汤长元、齐新福、朱秉衡、曾志贤、周广才、杨清、张鉴清、李运昌、郑世昌等二十三名，均请以外委尽先拔补，并赏戴蓝翎。

府经历衔监生戴高鸿，请以府经历留于江苏遇缺即补。即选从九品吴士杰，请免选本班，以县丞留于江西遇缺即补。布经历衔施人德，请以府经历留于江苏遇缺即补，并赏戴蓝翎。附生张鹍，请以训导不论双单月遇缺即选，并赏戴蓝翎。蓝翎千总刘明秋，请以守备尽先补用，并赏换花翎。

军功高永学，请以把总尽先拔补，并赏戴蓝翎。蓝翎把总汪锦发，请以千总尽先拔补，并加守备衔。蓝翎守备衔千总陈承玉，请以守备补用，并赏换花翎。蓝翎都司衔守备明应列，蓝翎守备熊国泰，均请以都司尽先补用，并赏换花翎。蓝翎千总程其昌、董如刚、魏瑞廷、骆耀顺等四弁，均请以守备尽先补用，并加都司衔。军功丁香九、金祥林、刘焕章、刘楚才、张椿廷等五名，均请以把总尽先拔补，并赏戴蓝翎。蓝翎把总陈士银、陈承英、李荣鳌、彭长庚、樊得胜等五名，均请以千总尽先拔补，并加守备衔。

蓝翎外委赵先富、何必昌、李光顺、萧云升、王松长、易全胜、龚得林、明邦义、李应华、杨启义、李相甫等十一名，均请以千总尽先拔补。军功张金鹏、刘发祥、陈瑞忠、李信元、周继川、刘润等六名，均请以外委尽先拔补，并赏戴蓝翎。安徽即补从九品周潮信，请免补本班，以县丞仍留安徽遇缺即补。候选从九品詹度，请免补本班，以县丞留于江苏遇缺即补。文童黄品山，请以从九品留于安徽遇缺即补。文童陈彦廷，请以从九品不论双单月遇缺即选。

都司刘智坤，请以游击尽先补用，并加参将衔。蓝翎把总李大学，请以守备尽先拔用，并加都司衔。守备刘文喜，请以都司尽先补用。都司衔监生杨德泰，请以守备尽先补用，并赏戴花翎。外委宁兴发，请以千总尽先拔补，并加守备衔。守备江新德，请以都司尽先补用，并加游击衔。蓝翎守备衔千总颜万胜，请以守备尽先补用，并加都司衔。蓝翎把总彭纯武，请以守备尽先补用。蓝翎外委韦金吉，请以千总尽先补用。

蓝翎千总郭裕、李大玉，均请以守备尽先补用，并加都司衔。蓝翎把总余胜桂、李公波，均请以千总尽先拔补，并加守备衔。蓝翎把总石得桂、江兴桂、蔡光锡、王友明、倪正太五弁，均请以千总尽先拔补。军功韦金容、毕仕斌、杨代义、韦志纯等四名，均请以把总尽先拔补，并赏戴蓝翎。军功张志宽、王立志、张春藻、陈绍元、王如云、吴邦国、冯仁章、张德旺、叶智春、吴春锦、杨镇邦、王明亮、王志林、盛仕成、唐堃、戴昂霄、钟锦猷、毕松林、柳富文、伍长庚、梁麟书、左昭焕等二十二名，均请以外委尽先拔补，并赏戴蓝翎。

文童张慕九，请以从九品留于安徽归候补班遇缺即补。文童吴昌达，请以从九品留于江苏归候补班遇缺即补。候选从九品刘惠缉，请免选本班，以县丞留于江苏候补班遇缺即补。文童毕启秀，请以从九品归部，不论双单月遇缺即选。守备刘宏顺，请以都司尽先补用。蓝翎军功李森昌，请以千总尽先拔补。蓝翎守备衔千总朱寿亭，请以守备尽先补用，并赏戴花翎。广东抚标守备张县，请以都司仍归广东抚标尽先补用。蓝翎守备薛如洲，请以都司尽先补用，并赏换花翎。

蓝翎守备薛金贵，请以都司尽先补用，并加游击衔。蓝翎守备衔千总贺纯贵，请以守备尽先补用，并加都司衔。蓝翎把总左长爵、吴祥发，均请以守备尽先补用。蓝翎千总周文焕，请以守备尽先补用。蓝翎守备衔千总林引，请以守备尽先拔补，并赏换花翎。蓝翎把总董炳南，请以千总尽先补用，并加守备衔。蓝翎千总袁振坤、何芝灵，均请以守备尽先补用，并加都司衔。把总王永奠，请以守备尽先补用。蓝翎把总温年春、王顺、温上等三弁，均请以千总尽先拔补，并加守备衔。

武生程万选，请以把总尽先拔补，并赏戴蓝翎。军功江得标、薛德珍、戴鹗、薛志诚等五名，均请以把总尽先拔补，并赏戴蓝翎。军功陈运炜、孙忠良、吕觐廷、杨德采、李逢春、王肇綦、薛兴昌、张俊、张万瑞、林德滋、廖德润、李昌元、杨子清、李维林、王福兼、卢本春、翟新贵等十七名，均请以外委尽先拔补，并赏戴蓝翎。候选从九品李昌麟，请免选本班，以县丞留于江苏遇缺即补。承袭云骑尉官生吴兰徵，请以县丞留于江苏遇缺即补，并赏戴蓝翎。附生黄绍芬，请以训导不论双单月尽先选用。

俊秀江金文，请以从九品归部不论双单月遇缺即选。候选从九品李绍邺，请免选本班，以县丞留于江苏补用。文童陶鹏，请以从九品归部不论双单月遇缺即选。候选同知刘镔，请以本班留于安徽补用，并赏戴蓝翎。

议政王军机大臣奉旨“览”。钦此。

同治三年十一月廿七日

附勇号单

副将陈复堂，鼓勇。总兵周日升，豪勇。副将廖云清，济勇。罗芝云，健勇。赵升杨，誉勇。总兵杨维胜，资勇。参将张得胜，庄勇。总兵张光德，爽勇。副将缪福宾，勉勇。柳金源，固勇。参将钟明亮，翼勇。记名总兵熊济圃，效勇。杨龙光，奋勇。副将陈禄安，御勇。刘国斌，蕴勇。刘取仁，武勇。参将涂洪仁，密勇。钱荣华，勃勇。梁崇利，执勇。朱光明，严勇。副将王春和，俊勇。滕代祥，坚勇。刘价贵，勖勇。李光裕，雄勇。余友德，卓勇。游击茅子庄，勤勇。

附军机处咨片

同治三年十二月三日准军机处片称：贵大臣具奏续保攻克金陵水陆各军一折，本日已奉明发谕旨，均照所请奖励矣。为此知会。

050．礼部咨送江南水师提督印信已转发启用并恳添铸颁发淮阳镇总兵新印片十一月十八日

再，准礼部咨开：江南长江水师提督印一颗，业已铸妥，由驿递送，俟接到即行转发，并将收到开用各日期报部查核。等因到臣。当即派弁赍送提督黄翼升祗领去后。兹据该提督咨复，前项印信业于十月二十二日奉到，即于十一月初六日开用视事。等因前来。除循例报部查照外，相应据咨奏报。伏乞圣鉴。

又淮扬镇总兵一缺，亦经奏设数年，尚未给有印信，并恳敕部添铸淮扬镇新印，颁发东营，以昭信守。理合一并附陈。谨奏。

051．记名总兵杨宏胜请复姓归宗归籍片十一月二十二日

再，据管带淮扬水师左营记名总兵杨宏胜禀称，宏胜原籍江苏常州府武进县，本系汤姓，年幼丧母，随生父汤德行赴湖南善化县贸易。道光十年生父病故，均承杨升贵料理，即将宏胜继作义子，入籍善化。现在杨氏生有二子，可以承祧，禀请复还原姓原籍。等情。准兵部侍郎臣彭玉麟据情咨请具奏前来。臣复查该总兵禀请复姓归宗，改归原籍，委无别项事故，理合附片具陈。伏乞圣鉴，敕部查照更正施行。谨奏。

052．游击彭南封复姓归宗片十一月二十二日

再，据游击彭南封禀称，南封原籍善化县张氏，生甫一月，父母继逝，表叔父母以无子，抚南封为己子。迨咸丰四年，南封投效水师，屡擢官阶，而姓仍未复者，不忘彭氏恩也。六年，表叔父弃世，同治元年表叔母又弃世，生养死葬，幸获尽礼。今表叔之子均已成立，而张姓宗支将绝。且查张氏家谱，南封系光字行派，应遵古人敬宗收族之义，复姓张氏，复籍善化，更名光淦。等情。由水师营官柳寿田据情前来。臣复查该员所请复姓更名、改归善化原籍，委无别项事故，相应请旨敕部查照更正施行。谨会同兵部侍郎臣彭玉麟附片具陈，伏乞圣鉴训示。谨奏。

053．前保之布政使按察使再行察看据实上陈片 [1] 十一月二十七日

再，密陈者，臣承准议政王军机大臣字寄，九月二十六日奉上谕：“曾国藩前保之布政使彭毓橘、刘连捷，按察使吴坤修、黄润昌、易良虎、陈湜，平日于吏治地方能否讲求，何人足以胜方面之任，着再行察看，据实具奏，以备录用。”等因，钦此。仰见皇上慎重地方，求才若渴。博采广询，曷胜钦感。臣查刘连捷战功为诸将之冠，众论以为可与塔齐布、鲍超鼎峙，平日恂恂自下，临阵则勇气百倍，屹然山立。彭毓橘坚定胆决亚于刘连捷，而识颇超卓，并未研究兵书，而往往暗合古法。该二员宦情均淡，尝自谓身在行间，未及讲求吏治，不敢出膺地方之任。臣观其退让出于至诚，彭毓橘业已因病告归，刘连捷抱病尤深，迭次禀请解兵回籍。臣以将才难得，勉强慰留，令其驻军黄州，未便遽邀恩擢，畀以两司实缺，一二年后该二员病体大愈，阅历日深，或可兼任地方，随时酌办。陈湜用兵不及刘连捷、彭毓橘，而学识器局度越侪辈，地方吏治亦能刻意讲求，条理精详。吴坤修颇好读书，兼习吏事，昔年稍滋物议，近则磨炼涵养舆望允孚，派办营务，措置裕如。黄润昌以文生从戎，血性过人勇往而兼以周密。此次监修贡院，昼夜督工，人皆服其迅速坚固。以臣愚见，陈湜似胜两司之任，吴坤修、黄润昌似胜臬司之任。易良虎性情笃挚，不辞劳瘁，再加以历练，可期共济时艰。此数员者，令统三四千人，皆足捍御疆寇。若谕旨所询方面之任，则均有所未逮。臣愧无知人之明，无储才之素，私衷耿耿，抱疚良深，仰蒙圣慈垂询，不敢不据实上陈。所有遵旨再行察看缘由，理合附片密奏，伏乞皇太后、皇上圣鉴。谨奏。

[1] 此件据台湾“故宫博物院”《先正曾国藩文献汇编》补。日期为军机处归档时间。

054．奏报同治三年两淮各场秋收分数折十一月

奏为恭报两淮各场秋收分数，恭折仰祈圣鉴事。

窃查两淮各场二麦收成分数，前因苏州、江宁均已克复，经臣循例奏报在案。兹据署两淮盐运使忠廉详称，盐属各场古熟地亩种植秋禾分数，亦应照例详奏。查通州分司所属丰利等九场，坐落通州、如皋、东台三州县境内，地势高下不同。本年入夏以后，雨泽稀少，以致收成未能丰足。阖属牵算约计六分。泰州分司所属富安等十一场，坐落东台、兴化、盐城、阜宁四县境内，今夏雨泽愆期，亢晴日久，秧苗未能广插，八月间复遭风雨海潮，晚禾受伤，阖属牵算约计五分有余。海州分司所属板浦等三场所辖疃灶，专事晒扫，间有池头滩角种植秋禾，不成顷亩，六月间大雨兼旬，低洼之区类多被淹，阖属牵算约计四分。详情具奏前来。臣复核无异，理合循例恭折奏报，伏乞皇太后、皇上圣鉴。谨奏。

055．附录廷寄　严申军令并迅催刘连捷各军赴鄂十二月初一日

同治三年十二月初一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩：河南巡抚张之万、陕西巡抚刘蓉：

同治三年十一月二十二日奉上谕：

官文奏发、捻败逆奔趋襄、枣一带，现筹会剿一折。德安股匪由府北之平林市窜向雷公店，随州之贼分窜襄、枣之黄龙垱、资山等处，经官军击败，夺路狂奔。前由霍山窜入黄安，败匪复上窜孝感、应山之小河溪等处，奔赴随州。虽系亡命之余，乘虚铤走，而狼奔豕突，其势尚炽，且匪氛尚在楚境，何得遽谓全境将次肃清腹地无虞？官文既称逆匪归并一处，正可合力兜剿，就地歼除，不准徒托空言。必须严申军令，督饬常星阿、李诚谋等军，一面分路追剿，一面绕出贼前，迎头截击，务须悉数歼诛，毋任逃窜出境。

成大吉已扎楚、豫交界之吕堰驿，梁洪胜已扎老河口，杨朝林驰赴郧阳，并顾郧西、竹溪一路，即着责令该提督等实力遏截。倘任令贼踪窜入豫、陕境内，必当按照军法治罪。蒋凝学一军并着饬令赶紧拔队驰赴郧西，以备截击，毋稍延缓。僧格林沁督军已抵枣阳，际此雪虐风饕，冲寒督战，朝廷甚为廑系。前曾谕令该大臣，如楚、豫官兵临阵退缩者，即指名严参惩办。现在官文所派各军，已由僧格林沁调遣，即着督饬该将士奋力剿贼，与郭宝昌等军会合兜击，迅殄逆氛。倘在事员弁有不遵调度者，即着仍遵前旨，指名严参，以军法治罪，毋少姑容。

前据张之万奏贼踪西窜，唐、桐等处既形吃紧，尤恐勾窜宛南，已谕令该抚严防扼剿，着仍遵前旨，督饬前派各军认真截击，毋令阑入豫境。贼匪既有西趋之势，着刘蓉酌派兵勇，严防兴、商等处，以备不虞。

前据官文奏刘连捷等坐守皖境，并未赴鄂。嗣据曾国藩奏称已派刘铭传等统淮勇渡江剿皖、鄂之贼。刘连捷等赴黄州侯官文调遣，何以此次官文折内，于刘连捷等军入楚一节并未提及？着曾国藩严饬刘连捷等星驰入鄂，会合楚军，并力击贼。倘敢意存畛域，任意迟延，朝廷法令具在，不能因该军士在江南剿贼有微劳，稍从宽宥也。将此由六百里各谕令知之。钦此。

遵旨寄信前来。

056．附录廷寄　僧格林沁失利饬调楚皖官军扼剿仍催刘连捷等军星驰入鄂十二月初二日

同治三年十二月初二日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、帮办军务杭州将军国瑞、河南巡抚张之万、陕西巡抚刘蓉：

同治三年十一月二十六日奉上谕：

僧格林沁奏，追剿发、捻各股，先后接仗失利，现驻邓州相机追剿，调楚、皖官军扼剿，并自请严议一折。览奏已悉。发、捻各股由枣阳、黄垅垱、峪山等处向西北滚河一带窜去，经僧格林沁督军追剿，乃带兵各官未能努力同心，以致马步官军或因陷于沟坎泥淖，遂至失利，或因雾气迷漫，为贼所乘。总由该将弁等带兵不能得力，屡致败挫。即着僧格林沁查明据实严参，以肃戎行。该逆现窜邓州东至白牛里一带。僧格林沁移扎邓州，即着整饬队伍，督令带兵将弁合力追剿，以赎前愆，毋任再事鸱张，致滋蔓延。僧格林沁自请严议之处，着加恩宽免。

贼踪已入豫境，着张之万严饬张曜等实力严防，毋令纷窜腹地，扰及完善。邓州距陕较近，着刘蓉檄饬在防各军严密防剿，勿令阑入边境。陕省兴、商等处兵力甚单，蒋凝学一军现扎商城，未能由郧西绕出贼前，迎头截剿。必须由楚省调拨劲军，绕前截击，方能遏其入陕之路。即着官文迅拨得力兵勇驰赴豫、陕之交界地方，合陕军奋力兜截，毋稍延缓。

前谕曾国藩迅饬刘连捷等军星驰入鄂，归官文调遣。即着仍遵前旨，饬令迅速前进。倘敢逗留，即着曾国藩查明严参，决不宽贷。并着官文檄调刘连捷等军到鄂，腾出兵力赴陕助剿，以资周转。国瑞现由光山移扎信阳，即着该将军妥议布置，相机策应。将此由六百里各谕令知之。钦此。

遵旨寄信前来。

057．附录廷寄　僧格林沁稳慎进兵刘连捷等军均归调度并查明彭毓橘能否赴任十二月初三日

同治三年十二月初三日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、安徽巡抚乔松年、河南巡抚张之万、陕西巡抚刘蓉：

同治三年十一月二十七日奉上谕：

官文奏兵力厚集襄、樊会剿败匪，楚省可保无虞，定期回省。曾国藩奏遵旨回任，拟赴安庆、黄州妥筹防剿各一折。览奏均悉。

昨据僧格林沁奏督军追剿发、捻各股，先后接仗失利，暂驻邓州整齐队伍，相机追击，檄调楚皖官军扼要防剿。当经谕令僧格林沁整饬各军，合力追剿；官文迅拨得力兵勇，驰赴豫、陕之交，奋力兜击；曾国藩迅饬刘连捷等军入鄂。兹据曾国藩奏，刘连捷等军宜以黄州上巴河为老营，凡黄州八属有警，即令分队驰剿。刘铭传等军以三河尖、固始为一老营，凡皖、豫交界有警，即令相机防剿。有此二枝劲旅，庶可腾出湖北本省兵力，专顾德安、襄阳等处，以为通力合作之计，自是老谋深算。惟远防不如近剿，现在贼踪骎骎西窜，若驻扎三河、固始，未免距贼较远。兵情旦夕变迁，着曾国藩饬令刘连捷、刘铭传等入鄂入皖之军，探踪前进，均归僧格林沁调遣，以期力弥狂氛，肃除余孽。

曾国藩拟俟科场完竣，诸务就绪，乘坐轮船驶赴安庆、黄州一次。不若就目前李鸿章尚在江宁，该督即日出省规划指挥，严饬诸将认真防剿，较可得力。俟各路布置定妥，仍即驰回江宁办理善后一切要务。

官文以西征军实及金陵遣勇欠饷尚无端倪，并公事积压已久，请回省督办，自系实情。着即回省督饬司道认真筹办，一面严饬水陆各军认真剿办，务将此股贼匪即在楚境就地歼除，勿任旁窜他省。

僧格林沁暂驻邓州，惟当恪遵昨日谕旨，稳慎进兵，力图剿洗。凡遇山险泥淖，均以步队当先，平原旷野，以马队当先。并须预拨劲兵，严扼该匪西窜之路。前截后追，歼灭净尽，勿任入陕，是为至要。

刘连捷、刘铭传等军，并着该亲王酌量调度，以资厚集。其何路兵将赴调迟延，即着僧格林沁严行参奏。

皖境现虽无贼，乔松年仍当饬属妥防，不可稍有疏失。张之万惟当懔遵昨日寄谕，严饬张曜等实力防剿。兴、商之防甚单，刘蓉当设法添派兵勇，预筹堵截，免致临渴掘井，贻误事机。

曾国藩另片奏，遵查前保之彭毓橘等据实密陈等语。彭毓橘前经简放汀漳龙道，据该督奏称，业已因病告归。着即催令赴任，如实系婴疾不能到任，亦着迅速查明具奏，将员缺另请简放。片一件留中。将此由六百里谕令知之。钦此。

遵旨寄信前来。

058．附录明谕　预拨来年京饷并催本年欠解京饷十二月十一日

同治三年十二月十一日，准军机处字开，同治三年十二月初五日内阁奉上谕：

户部奏酌拨来年京饷，开单呈览一折。京饷关系紧要，来年饷需若不早为筹拨，必致临时贻误。兹据户部将酌拨同治四年分京饷数目开单请拨。上年因各省军务稍平，尚须筹办善后，将应拨京饷酌减十分之三。现在金陵虽经克复，而闽、广等省尚皆办防，新疆、甘省军务未平，晋省又因协饷太多，奏请酌减。是以该部此次所拨京饷，仍照上年酌减之数，仅拨银五百万两。将近年一切琐屑之项，悉数减除。为数既少，自不难依限报解。即着各该省督抚监督等，按照户部单开各银数，一体遵照，分为两限，五月以前解到一半，十二月以前扫数解清。不准截留请改，借词延误。并着于来年开印后，陆续分批起解，不得展限始行筹解，致误要需。如有逾期不到者，即着户部按照奏定处分章程分别严参。至本年未解京饷，经该部于九月间奏请严催，现届年终，报解仍有拖欠，并着各该督抚等迅速筹解，毋再玩延。单并发。钦此。

附军机咨抄户部原折一件

同治三年十二月十一日，准军机处字开：

户部谨奏为预拨来年京饷，恭折仰祈圣鉴事。

窃查历年京饷，向系年前预拨。上年臣部以各省军务稍平，尚须筹办善后，应将拨本年京饷照历届数目酌减十分之三，仅拨银五百万两。本年金陵克复，闽、广等省又皆办防，尚未肃清。新疆、甘省军务又复吃紧，且京饷以山西为大宗。现据山西巡抚因协饷太多，奏请酌减。臣等公同商酌，所有同治四年应需京饷，拟在于地丁、盐课、关税等项银内，仍照本年酌减数目，拨银五百万两。谨缮清单，恭呈御览。均就各省缓急情形斟酌动拨，并非强以所难。应请饬下各督抚盐政暨藩运各司监督等，务于来年开印后，分批起解。限五月前解到一半，十二月初间全数解清，不准截留请改、借词延误。倘届期不到，即照奏定处分指名严参。至本年未解京饷，臣部前于九月间专折奏催，现届年终，报解仍属拖欠，应再催令迅速报解，以供关放。所有酌拨来年京饷缘由，理合恭折具奏。伏乞皇上圣鉴。谨奏。

拟拨同治四年分京饷银五百万两：内山西地丁银一百五十万两，山东地丁银三十万两，河南地丁银三十万两，湖北地丁银二十五万两，湖南地丁银二十五万两，广东地丁银五万两，长芦盐课银三十万两，河东正课银二十五万两，余羡银五万两，山东盐课银十万两，盐课项下咸丰九、十两年及同治元、四等年加价银十五万两，两淮盐课银十万两，直隶旗租银十万两，广东运库应缴新旧两息银五万两，湖南荆宜武襄盐课银十万两，福建茶税银十万两，粤海关税银二十万两，闽海关税银五万两，洋税银十万两，江汉关税银三十万两，江海关税银二十万两，山海关□（原文此处为方框）银并新征税银五万两，天津关□（原文此处为方框）税银五万两，洋税银五万两，东海关税银五万两。

059．附录廷寄　预拨来年京饷不准借词截留十二月十一日

同治三年十二月十一日，准兵部火票递到议政王军机大臣字寄——

福州将军、办理三口通商大臣、直隶、山东、山西、河南、湖北、湖南、两江、江苏、福建、广东各督抚，传谕山海、粤海各关监督：

同治三年十二月初五日奉上谕：

户部奏预拨来年京饷，开单呈览一折。历届京饷，向系年前预拨，上年户部以各省军务稍平，尚须筹办善后，将应拨本年京饷，照历届酌减十分之三，仅拨五百万两，而各该省关报解仍复拖延。京饷关系要需，该部放款累累，实已无可再减。现在户部奏请预拨同治四年京饷，拟于地丁、盐课、关税等项银内，仍照本年酌减数目，拨银五百万两。限于明年五月以前解到一半，十二月初间全数解清。均系斟酌各省缓急情形，撙节动拨，以期易于遵解，并非强以所难。各该省将军、通商大臣、督抚、盐政、监督及藩运各司等，具有天良，自当按照户部指拨银数清单，依限解齐，以济要需。倘以为数视历年较少之款，仍复任意截留，借词划扣，即着户部按照奏定章程，指名参奏，定将该将军等从重惩处，决不宽贷。

至本年未解京饷，曾于九月间降旨严催，现届年终，放款较巨，各该省关岂容再事宕延。着即迅速解到，以供支放，毋得仍前玩泄，致干重咎，懔之慎之。原折单均着抄给阅看。将此由五百里谕知福州将军、办理三口通商大臣、直隶、山东、山西、河南、湖北、湖南、两江、江苏、福建、广东各督抚，并传谕山海、粤海各关监督知之。钦此。

遵旨寄信前来。

060．遵旨查明各事分条复陈折十二月十三日

奏为钦奉迭次谕旨，恭折复陈，仰祈圣鉴事。

窃自本年春夏以来，江皖兵事尚亟，凡先后寄谕事件，有关调度攻战者，业经随时详奏，驰慰宸廑。厥后金陵克复，百绪繁兴，计秋冬奉旨垂询之事，未及具复者，尚有数端。谨分条为皇上敬陈其略。

伏读谕旨，饬派曾国荃前往明太祖孝陵致祭，其有应行修葺之处，饬臣一面查明情形，迅速奏闻，一面督饬地方官酌量兴修等因。查孝陵卫在江宁省城东北，为昔年向荣等驻军之所，十年兵燹，不特飨殿全毁，即围墙、碑亭已荡然无存。仰荷圣慈优礼胜朝，遣宦致祭，遵即移会曾国荃，于九月二十日按照《会典》谨备祭品，前往行礼。臣亦尝往展谒一次，察看明陵毁伤过甚，修理维艰。旋委善后局司道勘估工程，据禀匠人不甚谙练，约略估计需银在十二万两以外。金陵应修之工极多且巨，六月十六破城时，地道缺口及南门城楼甫经修竣，顷又于十二月初七日挑浚秦淮河。此三处皆用营中勇夫分段赋工，然需费已二万有奇。此外城脚地道二十余处，明春有颓坍之虞，目下无此巨款兴修。即明陵要工，亦尚无款可拨，不能不稍缓数月，再行筹办。

谕旨有云，曾国藩送咨李秀城〔成〕供词一本，昨议政王军机大臣呈进，均已览悉。末段所载该逆宛转求生，乞贷一命，请招降江西、湖北各贼。言招降事宜有十要，洪逆有十误，均归删节。饬将原供仍详细抄录咨送军机处。等因。

查李秀城〔成〕原供，摭拾数万言，虽多可信之处，而自夸战功，与各路军报不甚符合。其中反复重沓，献谀乞怜，无非图延旦夕之一命。臣窃谓该逆断无赦理，江西、湖北各贼股，亦断无凭该逆尺书，全数就抚之理，是以将其支词妄语概行删节。既奉谕旨查询，兹将其十要、十误及其他语补抄进呈，以备考核。

谕旨又因李秀城〔成〕供词内称，张国樑遗骸系伊用棺木收埋在丹阳宝塔根下，饬臣传知曾国苓派员寻觅，即饬该故员家属认领改葬等因。遵经恭录转饬曾国荃派员往查，日久无获。臣又续派副将朱士达、守备施占琦前往丹阳东门外附近宝塔之皖江会馆、三义阁一带遍询。该处居民并寺僧宝华佥称，从前宝塔下并无坟墓，咸丰十年贼扰后始有坟墓一丘。本年九月曾国荃派员寻访后，又经冯子材委员访求张国樑忠骸至此，启视不符，重为加土封筑。此外别无一坟，更无一能知之者。旋据江西县丞王丙炜禀报，伊弟丙椿在张国樑部下，同时战殁，丙椿随身长夫现在逃至江西，颇能述当日死事情形。臣已批令饬派该长夫迅至金陵，以凭诘问张国樑收埋下落。尚不知有无端倪。

谕旨又询江北之饷，计可腾出若干，饬臣等查明实在数目，以一半分解甘省，以济要需，以一半分济皖军前敌。如甘省待用万分紧迫，即将此有着之款尽力筹拨，不必拘定一半之数，并着妥议章程迅速具奏。等因。臣查江北粮台进款，约有数大宗：曰厘金，曰漕折，曰地丁、杂税、芦课，曰运库月协二万，曰统捐，曰花布、行栈、按亩各捐。本年八月以前，每月所入计十万两有奇。自奉准部文，亩捐、行栈捐先后停止，厘捐局卡分别裁并，而统捐一款，明春势难再办。地丁、芦课等项，现经藩司衙门详请留作旗、绿各营坐饷之需。另案会奏漕折一款，本年已奉部驳不准截留。旋经富明阿奏准暂留，借充遣撤各勇之用，仍须筹款解还。舍此数者，统计来年腾出有着之款，惟运库协饷及江北厘捐二宗，每月不过五万两。臣拟俟扬州防勇撤竣后，先提江北四五个月入款，尽数解部抵还本年所留漕折，此后按月以三万两拨赴甘省，以二万两留供皖军，仍俟皖军一经裁撤，即将此项分成之饷并解甘肃，以济要需。是否有当，恭候训示遵行。

谕旨又以池州府知府范先谟，饬臣随时悉心察看，如始终不能胜任，即行据实参奏，毋稍迁就。等因。臣当即扎饬藩司密为访察。旋据禀，该员范先谟，由安徽候补直隶州委署池州府篆，循分供职，尚无别项劣迹。学政朱兰在池考试月余，臣细加询访，亦无贬词。惟系佐杂保升之员，器识未免狭小，而署任已满一年，办事殊少振作，未便稍涉迁就。臣现函商抚臣乔松年，即将该员撤任调省，仰副圣主澄叙官方之至意。

以上五条皆奉谕饬查之件，谨分晰条列，缮折由驿驰奏，伏乞皇太后、皇上圣鉴训示。谨奏。

061．范泰亨柯钺积劳病故请恤片十二月十三日

再，江西吉安府知府范泰亨，前于刑部员外郎任内，迭经胡林翼、骆秉章保奏，咸丰十一年四月丁忧回四川隆昌县本籍，续经严树森奏调，上年服阕后，遵旨赴鄂差委。臣又咨调来皖，奏明派往江西会办总粮台及牙厘事务。该员钩稽综核，厘定旧章，治事以来，心血过耗，先于十二月十三日末蒙简授今职以前，积劳病故。

又刑部主事柯钺，系安徽歙县丁忧在籍人员。臣于咸丰十一年调营，委办文案，殚心兵事，昼夜劳勚，每治军书，动中窾要，数年来颇资臂助。自本年四月续丁父忧，该员劳惫之躯，加以哀毁，呕血数斗，遂至不支，遽于七月初一日在营病故。

伏查该故员范泰亨，器职深稳，综贯庶事，能胜艰巨之任。柯钺以儒生从戎，劬学能行，清正不阿，皆为时辈所推服。方冀共资历练，储为大用，乃以从公尽瘁，未竟所长，赍志云殂，均堪悯惜。合无仰恳天恩，准将前任江西吉安府知府范泰亨，四品卿衔刑部候补主事柯钺，各按本职本衔敕部照军营立功后病故例，从优议恤，以慰荩魂。理合附片陈请，伏乞圣鉴训示。谨奏。

062．胡大任办厘有功请仍以四品京堂遇缺开列在前片十二月十三日

再，记名四品京堂胡大任，于咸丰三年由礼部候补主事奉旨饬令回籍帮办团练。旋补主客司主事，荐升祠祭司员外郎，该员在湖北本籍七年，倡办全省牙厘，岁入二百数十万两。援兵四出，转输不绝，至今犹资其力。曾经臣与督臣官文、抚臣胡林翼会折保奏，蒙恩记名以四品京堂提奏。十年四月赴部供职，未几因病请假出京。同治二年七月，两广督臣毛鸿宾，以该员在鄂办厘得力，奏请起病调赴粤东，总理厘务。该员抵粤办事以来，悉心区画，厘事日起有功。即今克复金陵，东南底定，中外臣工渥邀圣恩，优予奖叙，胡大任经理粤厘，自有微劳足录。粤东厘务现由本省督抚综理，该员应即交卸入都。合无吁恳天恩，俯准胡大任免补员外郎原缺，仍以四品京堂遇缺开列在前，请旨简用，借资鼓励之处，出自鸿施逾格。理合附片陈请，伏乞圣鉴训示。谨奏。

063．附录明谕　胡大任仍以四品京堂遇缺开列在前十二月二十六日

同治三年十二月二十六日，准兵部火票递到。同治三年十二月二十日内阁奉上谕：

曾国藩奏，请将总理厘务出力京员优予奖叙等语。记名四品京堂前任礼部员外郎胡大任，前在湖北本籍倡办全省牙厘，深资其力，嗣赴粤东总理厘务。据称该员悉心区画，有裨东南军务，尚属著有微劳。胡大任着免补员外郎，仍以四品京堂遇缺开列在前，以示鼓励。钦此。

064．迤东道黄冕年老疾剧请准开缺及缓撤东征厘局片十二月十三日

再，布政使衔云南迤东道黄冕，自上年九月间经臣奏留苏皖差委。旋以差竣，仍回湖南办理东征厘局。兹据禀称，染受风湿腿疾旧恙大发，兼之年逾七旬，心血日耗，举动需人扶掖，医治久不痊愈，万难再供驱策，禀请委验销差，所有迤东道本任，并恳奏请开缺。等情前来。伏查咸丰四、五年，湖南设立厘金、盐茶诸局，骆秉章委任黄冕经理，历著成效。十年八月，臣设立东征筹饷局，亦令总持大纲。该员任事最勇，苟可勉力支持，断不至托病辞劳。兹据称年逾七十，腿疾增剧，由本省抚臣委验属实，应恳天恩，准开云南迤东道缺，并准销各局差使，令其安心调理，以示体恤。

至黄冕函禀请撤东征厘局，以符当年金陵克复即裁东厘之初约。本应力践前言，惟臣目下统军尚多，欠饷过巨，江西、广东之厘，皆已归还该省，臣处入款太少，应暂留东征局之半厘，稍清遣勇之欠项，待至四年夏间，再当奏撤该局，以纾商力而符初议。合并陈明。谨会同湖南抚臣恽世临附片具奏，伏乞圣鉴训示。谨奏。

065．附录明谕　云南迤东道黄冕准其开缺十二月二十六日

同治三年十二月二十六日，准兵部火票递到同治三年十二月二十日内阁奉上谕：

曾国藩奏，道员旧病未痊，恳请开缺等语。云南迤东道黄冕，既据曾国藩奏称，年逾七旬，腿疾增剧，着即准其开缺。余依议。钦此。

066．涂宗瀛请署江宁府知府片十二月十三日

再，署江宁府知府杨钟琛，前于署仪征县知县任内丁亲母忧，经漕臣吴棠奏恳暂留署任，并护江宁府篆，俟防剿稍松，即行饬令回籍守制。嗣经吴棠饬委专署首府，历任三年，尚属妥协。兹金陵已复，应即饬令回籍补孝。所遗江宁府知府，系省会要缺，现当办理善后事宜，百度繁兴，在在均关紧要，必须明干之员署理，方期无误。查有江苏候补直隶州知州涂宗瀛，廉明朴实，能识大体，堪以委署。除檄饬遵照外，谨会同江苏巡抚臣李鸿章附片陈明，伏乞圣鉴。谨奏。

067．请展缓江南武闱乡试片十二月十三日

再，江南省武乡试，自咸丰二年壬子科举行后，乙卯、戊午、辛酉三正科，己未、壬戌两恩科，均因军务停缓。咸丰九年己未恩科，在浙江借办文闱，补带乙卯一科，而武闱仍未开考。本届甲子正科及补行戊午科文闱乡试，经臣奏请，于十一月内举行事竣。武闱乡试，例应接办。惟江南风气柔弱，士皆好文，而于武事素不讲求。现值地方甫报肃清，江苏、安徽两学，臣多未按试，骤办乡闱，恐各武生应试者寥寥无几。察看目下情形，暂难循例办理。所有本年甲子科及补带最前之乙卯科江南武乡试，应仍展至下届文闱后再行举办。谨会同江苏抚臣李鸿章、安徽抚臣乔松年附片陈明，伏乞圣鉴训示。谨奏。

068．奏复御史刘毓楠条陈淮北盐务折十二月十三日

奏为遵旨确查，御史刘毓楠条陈淮北盐务，恭折复陈，仰祈圣鉴事。

窃臣于同治三年十二月十五日，接准部咨，议复御史刘毓楠奏淮北引滞课绌，请设法整顿一折。同治二年十一月初七日具奏，本日议政王军机大臣奉旨依议。钦此。恭录到臣。

伏查该御史所奏六条，除汰冗员一条，业经户部奏复，所需廉俸无多，毋庸裁缺外，他如裁厘捐以纾贩力，禁私盐以畅官引，减经费以重公项，定场盐之价以杜居奇，浚河道之淤泥以利挽运，洵于北鹾确有所见。臣前议淮北新章，即将该御史所奏详加参酌。弊之应革者，逐加厘剔；利之应兴者，徐图规复。至所称历任海州运判到任，必先核减盐价，恐吓商民，迨至贿赂满囊，始行详复旧制。又河费捐款，经十余年之久，已逾数万，商贩屡请挑河，该运判置若罔闻。等语。果如所奏，则商民任其簸弄，公款难免侵吞。必须遵照部议，派委大员彻底根究，方足以警官邪。

本年正月，江宁藩司万启琛自安庆起程赴任，臣即扎派该藩司会同署运司忠廉，秉公详查。旋据该藩司等派员密访吊卷确查，悉心勾稽，按款详复。正在核奏间，接到部文，内称御史刘毓楠条陈淮北票盐一折内，如裁厘捐、禁私盐、减经费三条，现据两江总督奏明，分别裁减，毋庸再行筹议。尚有定盐价、通河道两条，未据查复，应即查照前奏指询各情迅速根查等因。

臣查场价之涨落，向视坝销之畅滞。销畅则贩利较厚，自宜酌增场价，以贴池商。销滞则贩本有亏，又宜酌减场价，以贴票贩。譬诸百货有盈缺，市价即有低昂。从前票盐旧章，池商应得之盐价驳价每引共计九钱。军兴以后路梗销疲，咸丰四年即经前任海分司详明，减为七钱。厥后续有增减之案。经万启琛等查明，均系禀详运司，因时制宜，尚非凭空簸弄。惟向章盐价系缴分司衙门转发池商，嗣因饷需紧要，往往将盐价垫解军饷，以致未能按期给发，池商益形苦累。自丙辰纲起，改为由贩自付，不由分司收放，既无挪垫之虞，亦无克扣之虑。池商运盐一引，可得现价七钱，足资转输。本年新纲亦系照此办理。臣又将池商捐缴之河费、团练、船工等项，概予删除，商情皆称允服。

又查淮北河费，向系票贩与池商每引各捐一分。咸丰四年以后，贩力竭蹶，经前任海分司详明，将票贩带缴之一分裁去，仅留池商一分。从前每纲运盐四十六万引，照额收足，只收银四千六百两。近年销数益滞，捐款益微，历纲并无缴足之年，场河亦有兴挑之案，即仓谷勇粮等款，经万启琛等逐细确查，皆出因公动用，尚无侵吞情弊。本年新纲列征票贩河费一分，臣已饬令专款存贮，自当随时委勘，择壅塞浅阻之区，为疏浚深通之计。又饬海州分司，将历年所收外办杂款，按纲按任造具支用清册详报，由臣逐款核销，以昭核实。所有遵旨确查缘由，理合恭折复陈。伏乞皇太后、皇上圣鉴。敕部查复施行。

再，户部奏催淮南招商配引章程，现在淮南盐务，悉照臣本年正月奏定之案办理，渐有起色，此时无庸另议更张。一俟川私稍衰，楚岸稍畅，即当酌增盐课，臣已于十月二十七日奏复，合并声明。谨奏。

069．两淮场灾缓征折价钱粮折十二月十三日

奏为勘明两淮泰、海二属各场被水，不致成灾，循例请缓折价钱粮，恭折奏祈圣鉴事。

窃查泰州分司所属富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，本年入夏后，雨泽愆期，停场干裂，古熟田内秧禾枯槁，荡草亦多黄萎。迨八月上旬，骤雨狂风，海潮顶托，近海各停荡均被淹漫，秋收歉薄。阖属牵算，统计五分有余，例不成灾。惟各该场均系积歉之区，素鲜盖藏。本年夏秋先旱后潦，晚禾、荡草受伤歉收，灶情实形拮据，若将新旧折价同时并征，力有未逮。除该十一场本年应征同治三年压征二年分新赋折价，照常征收，其来年压征同治三年分折价，亦照例限启征外，应请将该十一场未完同治二年压征元年分折价，同富安、安丰、梁垛、东台、何垛、丁溪、草堰、刘庄、新兴、庙湾十场本年秋成后应带征之道光二十九年分折价，伍祐场本年秋成后应带征之道光三十年分折价，并未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价，及该十一场应带征咸丰元、二、三、四、五、六、七、八、九、十、十一等年各原缓折价，均请缓至来年秋成后起，由远而近，每年带征一年。

又海州分司所属板浦、中正、临兴三场，亦因本年八月大汛期内，连遭大雨，海潮漫滩，低洼处所积水较深，饬据各大使督率池丁，赶将盐池疏消涸复，修理起晒。其荡地内所种秋禾杂粮被淹，受伤高低牵算，仅止四分，据该分司等悉心核勘。灶地以产盐为重，收成虽歉，不致成灾。惟系积歉之区，各灶素鲜盖藏，今又被淹歉收，察看灶情，实属拮据。但盐池业已修理起晒，与荡地究有不同，自应酌量轻重，分别办理。除该三场本年应征同治三年压征二年分盐池新赋折价照常征收，其来年压征同治三年分盐池折价亦照例限启征外，应请将该三场本年应征同治三年压征二年分荡地折价，照例缓至次年麦熟后征收，其来年压征同治三年分荡地折价，缓至来年秋成后启征。所有该三场本年麦熟后应征同治元年分荡地、盐池未完折价，并中正场本年秋成后应带征之道光二十九年分荡地折价，板浦、临兴二场本年秋成后应带征之道光三十年分荡地折价，及未届启征之中正场应带征道光三十年分荡地折价，又该三场应带征咸丰元、二、三、四、五、六、七等年荡地折价，并咸丰八、九、十、十一等年荡地、盐池各原缓折价，均请照案一并缓至来年秋成后起，由远而近，每年带征一年，以纾灶力。据各该分司大使先后禀办，当经运司饬委各员前往确勘。兹据署两淮盐运使忠廉、署淮徐扬海道颜培瑚会详请奏前来。臣复核无异，除饬赶造缓征折价年款银数及勘不成灾册结，咨部核复外，谨会同江苏抚臣李鸿章合词恭折具奏，伏乞皇太后，皇上圣鉴训示。谨奏。

070．附录明谕　批复泰海二属灶场歉收请缓征折价钱粮十二月二十六日

同治三年十二月二十六日奉到同治三年十二月二十日内阁奉上谕：

曾国藩奏勘明两淮泰、海二属各灶场歉收，循例请缓折价钱粮一折。本年江苏泰州、海州所属各场，自夏秋以来，或雨泽愆期，秧禾枯槁；或被海潮淹漫，收成歉薄，灶情均形拮据。若将新旧折价同时并征，灶力实有未逮。加恩着照所请。所有泰州所属之富安等十一场，本年应征同治三年分压征二年分新赋折价，照常征收。其来年压征同治三年分折价，亦照例限启征外，其该十一场未完同治二年压征元年分折价；同富安、安丰、梁垛、东台、何垛、丁溪、草堰、刘庄、新兴、庙湾十场本年秋成后应带征之道光二十九年分折价；伍祐场本年秋成后应带征之道光三十年分折价；并未届启征之富安、安丰、梁垛、东台、何垛、丁溪、草堰、刘庄、新兴、庙湾十场应带征道光三十年分折价；及该十一场应带征咸丰元、二、三、四、五、六、七、八、九、十、十一等年各原缓折价；均着缓至来年秋后起，每年带征一年。

其海州所属之板浦、中正、临兴三场，除本年应征同治三年压征二年分盐池新赋折价照常征收，其来年压征同治三年盐池折价，亦照例启征外，所有该三场本年应征同治三年压征二年分荡地折价，着缓至次年麦后启征。其来年压征同治三年分荡地折价，着缓至来年秋后启征。所有该三场本年麦后应征同治元年分荡地、盐池未完折价，并中正场本年秋后应带征之道光二十九年分荡地折价，板浦、临兴二场，本年秋后应带征之道光三十年分荡地折价，及未届启征之中正场应带征道光三十年分荡地折价，又该三场应带征咸丰元、二、三、四、五、六、七等年荡地折价；并咸丰八、九、十、十一等年荡地、盐池各原缓折价，均着一并缓至来年秋后起，每年带征一年，以纾灶力。该督抚即刊刻誊黄，遍行晓谕。务使实惠均沾，毋令吏胥舞弊，用副朝廷轸念歉区至意。该部知道。钦此。

071．附录廷寄　刘连捷等军迅速赴豫境诸调援之军均归僧格林沁调遣并饬议复陈廷经条陈是否可行十二月十五日

同治三年十二月十五日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江苏巡抚一等伯李鸿章、安徽巡抚乔松年、河南巡抚张之万、山西巡抚沈桂芬、陕西巡抚刘蓉：

同治三年十二月初九日奉上谕：

张之万奏，贼由南召北趋鲁山，窥伺河、汝，现在会筹进剿一折。豫省发、捻各逆，由镇平纷窜，扰及裕州之赵河等处。该逆因马山口有兵扼守，分股来扑，迭经防军击却，未得逞志，遂相率北趋，由南阳之石桥疾趋南召，直扑鲁山县城。全股在近城一带游弋，窥伺河、汝。僧格林沁、张之万先后督军驰扎叶县，现将临胜四营及新募飞虎一营拨归张曜、宋庆管带，克日进剿。即着饬令该总兵等整饬诸军，取道前进。并飞檄王文行勇队跟踪蹑剿。鲁山西北皆山，直接河、汝，务须严饬张曜等军绕出贼前，合力兜击，勿令贼踪窜入山险，致滋蔓延。

僧格林沁所部马队日夜奔驰，疲乏已极，着暂行休息。兵力稍纾即由该亲王统带前赴郏、汝，相机筹度，会合张曜等军，稳慎进攻。其扼扎镇平、三汤、聘珍崔廷桂等数营，现已落在贼后，应由何路调赴前敌截剿？并豫省本境有可添调之兵应行酌量调拨，并着僧格林沁、张之万妥筹速办。

曾国藩前派分赴楚、豫之刘连捷、刘铭传等军，曾否到防？楚省现无贼踪，着曾国藩、李鸿章迅檄刘连捷等所部，星速驰赴豫境，毋许再有稽延。官文所部、成大吉、李成谋诸军自应遵旨飞速拨赴豫省助剿。即着僧格林沁檄调前进，分投堵剿。陈国瑞因病请假，谅已就痊，即着僧格林沁调赴前敌，并飞檄皖省之英翰、郭宝昌、蒋凝学各军迅赴南召、鲁山一带前截后追，以杜分窜。乔松年即催令英翰等速行入豫，毋稍迂缓。

以上各军均归僧格林沁节制调遣，即着该大臣随时檄调，如将士有畛域之分及赴调迟延者，均着严参。该处山路居多，步队尤为得力，该大臣务须多为之备，加意慎重，以防意外之失。

该逆有〈鲁〉山过冬再窜陕境之说，现届冬令，黄河三门冰结成桥，匪踪易于渡河，秦晋毗境防务均形吃重，着沈桂芬懔遵前旨，严饬河防文武实力堵御。应否添兵协守，以备不虞，并应熟筹妥办，万勿以寇氛尚远，稍涉疏虞。

陕省毗连河、汝等处要隘，并着刘蓉派兵严防，仍遵前旨，速饬地方官整饬民团，妥筹守御。陕省防兵仅有兴、商数营，较形单薄，如贼势西趋陕疆，并着官文酌派劲兵越境兜击，勿得稍分畛域。豫省扼守马山口兵队现系何人统带？仍着张之万饬令择要扼扎，以杜匪党回窜，争据山险之路。

昨据御史陈廷经奏绿营水师废弛，请饬整顿营伍，制造火器一折。所陈各节是否可行，并着曾国藩、李鸿章会同商酌，奏明办理。陈廷经原折着抄给曾国藩、李鸿章阅看。将此由六百里各谕知之。钦此。

附陈廷经原折抄件

巡视南城掌四川道监察御史臣陈廷经跪奏，为绿营水师废弛已久，及宜变通旧章，力求善法，以防久远。恭折密奏，祈圣鉴事。

窃思敌国外患，正动心忍性之资；居安思危，乃制胜保邦之要。方今粤逆虽就殄灭，而回匪尚扰于陕甘，苗匪犹踞于云贵。西洋诸夷，内则狎处辇毂之下，外则布满江湖之间，通商传教，目前虽称恭顺，蔓延日久，难保无奸民煽惑，势极可危。则欲有以靖内患、御外侮，非讲求兵制不可。夫祖宗成法，有必不可而易者，有不得不易者，所谓因时制宜也。臣谨就管见所及，为皇太后、皇上陈之。

一、营制宜变通也。各省设兵，不为不多，而军兴以来，按籍有兵，屯营无兵，食粮有兵，杀贼无兵，颇不足例，疲弱多矣；器不备，则精锐少矣；训练不勤，则技艺疏矣；养赡不足，则志气靡矣。操演但循故事，则情以玩惰而不专。分汛不过数人，则势以散漫而不整。无事则年年筹饷而不闻练兵，有事则纷纷募勇而又需增饷。以有限之饷，养无限之兵，国家其易赖焉。夫养兵数千万，而无数千之用。视一千有一千之用者，则不侔矣；视一千可当数千之用者，更不侔矣。今请于各省兵额旧有一万者，裁汰三成，即以三成裁汰之饷，加给在营之兵，去其虚冒，养其健锐，则兵不患其不精矣。各营分汛之兵，寥寥数名，本同虚设。今请酌量裁并，专归一处，每府即设一营，各营哨官逐日认真训练，该管参、游等官，按日操演一次，该管提、镇等官，三月操演一次，该管督、抚又三月操演一次，其有老弱充数及技艺不精，器械不备者，除将兵丁革退外，该管官加以严参，赏罚严明，军威整肃，则兵不患其不精矣。平时讲武，弓箭为先，临阵交锋，火器为上。请自今乡会武试及学政考试，俱加用火器，以归划一。臣前在江南书试，见明人所刻《五火元机》一书，内有火攻之法，无一不备，无一不精。有冲阵火器，有攻城火器，有劫营火器，有埋伏火器，有水攻火器。其远攻之器，有火炮、火筒、火箭、火弹等名。其近攻之器，有火枪、火刀、火牌、火棍等名。每名该有图，或每图该有讲说，人人可以制造，人人可以学习。想曾国藩、李鸿章久在行间，必已备有此书，若能推行演习，则兵更不患其不精。臣前请将散勇挑补绿营，是因兵不精而议增，今又请将各营旧额裁汰三成，是因兵不精而预减。或增或减，非敢妄易旧章，不过欲除数百年相沿积弊耳。现在浙江、江苏、安徽等被兵省分，各营旧额，十损其半，该督正可破除情面，酌改章程，以副朝廷整饬戎行之意，不宜因循瞻顾，奉行故事也。

一、海防亟宜筹划也。古人抚驭四夷之法，未款之先，本有以杜其窥伺；既款之后，当有以绝其觎觑。英法诸国自换约以来，相安无事。又见皇上迭歼巨寇，连复坚城，并有以寒其胆而慑其心，臣复何所过虑！惟念夷情叵恻，反复縻常，利器精兵，百倍中国，其所以逞其贪纵者，不过恃有长技耳。长技为何？一在战舰之精也，在机器之利也。然彼有其战具，我非不可以购；彼有其机巧，我非不可以学习。查东中之印度，俱统于英夷，其南印度，则大西洋各国市埠环之，每一埠地，各广数百里，此疆彼界，各不相谋，皆有造船之厂，有造火器之局。其船厂材料堆积如山，工匠如云，二三旬可成一大战舰，海军营造不息。是英国船炮在中国视为绝技，在西洋各国视为寻常。今请于广东虎门外之沙角、大角二处，制造船炮。一置火器局，一取西洋工匠，司造夹板火轮之舟。并延西洋舵师可教行船演炮之法，一二载后即可自行改造，自行驾驶，不必仰赖于彼国，如内地钟表亦可以定时刻也。计英夷二桅中号兵船，每艘值银二万余元，三桅大兵船，每艘值银四万余元，见澳门新闻纸中，凡传有每艘需十万金者，皆异也。先整战船，次造巨炮，而后配以精兵。其所配之兵，取诸沿海渔户者十之八，取诸师旧营十之二。将现在所设艇船、师船概行裁撤。凡水师之虚粮冗粮尽行裁并，以为募养精兵之费，必使国中水师可以驶楼船于海外，可以战夷船于海中，庶几有备而无患。臣查洋艘所以坚固，皆驶犯风涛，遄行万里，无终岁停泊者。今请自造船后，于承平无事之时，护海运之米往来天津。凡水师提、镇大员入京升见者，必乘海艘，不许由陆行走。其副将、参游以下入京引见者亦然。此外水师省分，仍如每年坐此船循例会哨，则声明所播足以慑服群夷矣。又查西洋专以造船、造火器、奇器取士抡官，上之所好，下者甚焉。今请于粤、闽二省武试增水师一科，有能造西洋战舰、火轮舟、造飞炮、火箭、水雷奇器者，列为上等；能驶长风巨浪、能熟风云沙线、能枪炮有准的者次之。皆由水师提督会同总督拔取送京验试，分发沿海水师校习技艺，使天下知朝廷所注意者在是，则人人争奋于功名，必有奇材绝技出乎其中矣。昔指南车制于周公，木牛兴于诸葛，罗针始创自中华，仪器不亚于西土。中国智慧何所不有？今西洋器械借风力、水力、火力，夺造化，通神明，无非竭耳目心思之力，以前民用，我师其所长而用之，则西洋之长技，皆可为中国长技，诚万世之至计也。西史有俄罗斯之比达王，聪明绝世，因国家技艺不如西洋，微行游于他国船厂、火器局学习工艺，返国传授所造器械，反胜西洋，由是为海外雄国。是知天下无不可学之士，无不可成之功，惟在深谋远虑，不畏难，不苟安而已。夫整顿绿营，则内患不作；整顿水师，则外寇不兴。皇太后、皇上轸念时艰，不遑旰食。封疆大吏中必有老成持重，爱国爱民、与朝廷同此心者，事在专勤，不可间断；功归决断，不可游移。防患于未然，知治于未乱。臣所深望于今日不敢遽有而又不得不有者也。

以上二条，应请旨饬下曾国藩、骆秉章、左宗棠、李鸿章等密议具奏，再行通饬办理。臣为整顿兵制起见，是否有当？伏乞皇太后、皇上圣鉴。谨密奏。

同治三年十二月初九日议政王军机大臣奉旨。钦此。

072．附录廷寄　西陲军务紧急鲍超出关剿贼毋庸全部援闽并调李文盛携饷入川十二月二十一日

同治三年十二月二十一日，准兵部火票递到议政王军机大臣字寄——

钦差大臣协办大学士两江总督一等侯曾国藩、四川总督骆秉章、江西巡抚沈葆桢、传谕署浙江提督一等子鲍超：

同治三年十二月十五日奉上谕：

沈葆桢奏甘肃、福建军情均极吃紧，霆营兵不宜分，并将鲍超原咨抄录呈览一折。所称关外平沙广漠，利在用众；闽地山重水复，利在用奇。西陲军务紧急，鲍超宜统全部西行，方可独当一面。第闽事大棘，江防亦警，若欲肃清康、侍各逆，亦需霆营全部兵力方能摧陷廓清等语，尚属实在情形。惟新疆自库尔喀喇乌苏失陷，伊犁被围，情形万分岌岌。都兴阿、穆图善、雷正绾等分剿宁夏固原之贼，正在得手，未能遽尔分兵。非另拨大支劲旅迅速西行，则出关剿贼之说几成虚语。况闽省余氛已由左宗棠三路援剿，鲍超又分兵万余人交娄云庆等统带，会剿闽贼兵力不为不厚，自可无须再留鲍超全部，致增朝廷西顾之忧。着曾国藩、沈葆桢传知该提督，于假期一满，即日率领所部宋国永等各军，由川起程入甘，节节扫荡，早日出关，相机进剿。娄云庆等军俟闽贼殄灭后，着前赴鲍超军营听候遣调。

鲍超请拨川省制兵四千名，并由川中招募步勇数千名之处，着骆秉章即日妥筹办理，勿稍迟误，致滞师行。沙漠地方，平原旷野，非马队、车营相辅而行，不克有济。应如何添设马队及入甘购马之处，着鲍超咨商曾国藩斟酌情形，实力筹办。鲍超一军每月需饷十余万两，本日已寄谕官文等各就该省情形酌定协济数目，源源拨解。其霆营欠饷，并着沈葆桢迅筹清理，俾资行费。

沈葆桢奏照录属吏条陈一折，着留中。另片奏请饬调李文盛携饷入川等语，已谕令恽世临办理矣。将此由六百里谕知曾国藩、骆秉章、沈葆桢，并传谕鲍超知之。钦此。

遵旨寄信前来。

073．附录廷寄　鲍超带兵出关通饬筹解济饷十二月二十一日

同治三年十二月二十一日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、督办甘肃军务西安将军署陕甘总督都兴阿、四川总督骆秉章、两广总督毛鸿宾、江苏巡抚一等伯李鸿章、湖北巡抚吴昌寿、湖南巡抚恽世临、陕西巡抚刘蓉、山东巡抚阎敬铭、山西巡抚沈桂芬、署广东巡抚郭嵩焘、传谕署浙江提督一等子鲍超、护理陕甘总督甘肃布政使恩麟：

同治三年十二月十五日奉上谕：

前据曾国藩奏，鲍超请假回籍葬亲，当经降旨赏假两个月。谕令假满后即行由川起程出关剿办回匪，其旧部兵勇及得力将弁，准其酌量带往，并着挑募川勇带赴关外。兹据沈葆桢奏，接准鲍超咨称，拟带所部八千三百名，另调川兵四千，募川省步勇数千，酌添马队，统计新旧各营月需饷十余万两，请饬各省酌拨协饷等语。

新疆各城变乱，势甚猖獗，非有内地大支劲兵出关，难资剿办。鲍超勇略过人，声威素著，必能立功远域，迅扫逆氛。该提督以塞外用兵，必须厚集，拟带万余人前往，方能制胜，自系实在情形。惟筹兵必先筹饷，庶几士饱马腾，所向克捷。新疆地处沙漠，饷无所出。从前用兵，皆由各省转运接济，此次鲍超所带兵勇，月饷计需十余万，须合各省之力协济，俾免缺乏。着官文、曾国藩、都兴阿、骆秉章、毛鸿宾、李鸿章、吴昌寿、恽世临、刘蓉、阎敬铭、沈桂芬、郭嵩焘、恩麟体察情形，每月可以协拨若干，均各酌定数目，奏明办理，即按月如数拨解，不得宕延。此系紧要兵糈，众擎易举。该督等总须顾全大局，宽为筹备，毋许稍分畛域，借口推诿也。将此由五百里谕知官文、曾国藩、都兴阿、骆秉章、毛鸿宾、李鸿章、吴昌寿、恽世临、刘蓉、阎敬铭、沈桂芬、郭嵩焘，并传谕鲍超、恩麟知之。钦此。

遵旨寄信前来。

同日准军机处片称，本日奉有寄信谕旨二道。其筹饷谕旨一道，贵大臣接奉后，即行恭录知照江苏巡抚一等伯李鸿章一体钦遵办理可也。为此知会。

074．附录廷寄　查明挑浚淮城市河一案十二月二十三日

同治三年十二月二十三日，准兵部火票递到议政王军机大臣字寄——

钦差大臣协办大学士两江总督一等侯曾国藩、漕运总督吴棠、江苏巡抚一等伯李鸿章：

同治三年十二月十三日奉上谕：

前因都察院奏，江苏士民殷自芳等，呈请挑浚山、盐二县境内市河、十字等河，以收灌溉宣泄之利。当谕令曾国藩、吴棠、李鸿章酌核办理。兹据该衙门奏称，盐城士民赵含生等遣抱告周郁文，呈诉殷自芳等捏撰水利，山阳县之市河、十字等河并不在盐城境内，一经挑筑，必至阻遏水道，盐邑全受其害等情。赵含生等所控各节，与从前殷自芳等呈诉情形，彼此各执一词，均难凭信。其市河、十字等河究竟应否挑浚之处，着曾国藩、吴棠、李鸿章相度地宜，确切查明，酌核办理。原呈所称殷自芳等并不遵旨清查，遽行敛钱兴工之处是否确实，尤应彻底根究。并着该督抚等一并查明具奏。原呈一件着抄给阅看，图并发。将此各谕令知之。钦此。

遵旨寄信前来。

同日准军机处片称，本日发去江苏士民赵含生等原图一件，贵大臣接到后，希即分绘二分，咨送漕运总督吴棠、江苏巡抚李鸿章一体查照办理。为此知会。

附抄发赵含生等原呈一件

具公呈江苏淮安府盐城县士民赵含生、仇海霞、蒯一言、马履泰、李秀甫、崔运仙、王瑞五、赵世贤、刘勇南、李寿松、刘青黎、倪大坤、曾大兴、万长发、洪学俊、纪毂、张汉起、阮桃林等，抱票顾工周郁文，年四十二岁。为捏撰欺诳，又不遵旨清查，切陈窒碍，迫求奏请遵事。

窃山阳县境，自运堤向东，西高东下，至马家荡西边止。生等盐城县境，自范堤向西，东高西下，至马家荡东边止。马家荡在射阳湖之东高隅，荡西旧有射阳湖支身水一条，今久淤塞。马家荡向北转东，为射阳湖正身，荡如釜底，系东南来各湖荡诸水入海之咽喉，邑民田泄水之门。盐邑成案，此荡历奉列圣谕旨，禁止阻遏水道，以畅荡流。

生等田靠荡西间河尾闾，北岸遇水即淹，素不虑旱。荡西市河、十字河、小字河全属山阳境内，盐城县志无此三河一字，只有盐邑王亦彭在市河边及靠市河口业有田亩。其父王蒲生，曾因市河捞淤敛费，经顾府宪先在山阳县任内责禁有案。今彭袭父遗风，以盐城一人与山阳殷自芳等，请挑市、十等河，牵扯生等盐邑荡边不沾水利之田，径行举董摊派，迭有两邑人等控阻停工。殷等遣抱京控，混以三河栽入山、盐两县境内，狂请奏奉谕旨。曾、吴、李三大宪查明酌核办理：该处曾经兴办，何以旋即停工？是否有无窒碍？并着该督抚据实奏闻。随奉大宪恭录抄粘，饬府钦遵谕旨情节会议详复，以凭具奏等因。会抄发情节，似应查无窒碍，方得公平办理，乃殷等并不以有无窒碍呈请查明，径自兴挑章程、捏绘图形，并呈盐城县。案其章程内，开山河皆由山阳边界接三河口门，穿淤塞之射阳湖，入浅荡若干里，又东入马家荡，汇入射阳河正身归海等语。生等涧河口伸向东南，比伊等市、十等河口长出十数里，捏绘与伊等三河口相齐。处处任意蒙混。王亦彭又偕李均硬送章程一本，其首载明，即使盐境附市之田不受其益而受其害，衡恤怜之谊，亦不得不一律兴工。并扭撰不近人情之八利，挟令遵办。其所举盐城董事朱聚五等，以窒碍情形，在盐一再请详辞董，均批着赴府具呈。生等二十四人，迫求府勘，致以生等同沾水利，严行批饬，并因赴象圻与王亦彭前控有案，疑有主唆。如果无害而且有利，固不至听唆自阻，若无利有益，亦不待人唆，且一人能唆许多。殷等亲词自称山阳河镳、丁瑞珍等纷纷控阻，以及朱聚五等辞董，未必皆由唆起。现又添出阜邑孙堂为盐城董事，照殷等章程严催，且称禀究。复查马家荡并无浅荡名目，殷等所撰浅荡字样，即马家荡西半面，同系禁止阻遏水道以畅荡流之处。伊处应顺三河口门，将污垫之西股射阳湖开浚宽深，向北不十里即达射阳湖正身水入海，似为妥善。若由三河口门向东入盐城境，各开尾河，其章程内皆称所土成墟，势必三河、六墟横遏马家荡半边水道，既碍全盐水年宣泄之要津，更违列圣谕旨禁止阻遏水道之至意。此窒碍之大端，生等不敢以此控阻其工。惟论灌溉宣泄之利，生等田低，就用荡水居多，即本涧河之水，旱年仅上游两岸百里涵洞抽吸，尚无多水能救生等尾闾之旱，何况与伊等三河相距数里，从河得沾灌溉？其荡内尾河六墟在生田之北，荡水北下一缓，生田被淹更速，何得以壅遏？尚为宣泄无利无害，或可免遵；若无利明明有害，犹挟一体遂其苛敛，遵办则出钱自害；不遵则奇祸难逃。情急绘图具实在图形，摘抄捏撰章程与生等词批，冒死遣抱告迫叩俯鉴。市、十等河仅属山阳，并不在山、盐两县境内，生等实不沾其水利，并诸多窒碍各情，电照前次谕旨，奏请实查明确，以杜欺朦，而免苛敛。泥首上告。

075．附录廷寄　沈葆桢奏粮道段起条陈安排撤勇善后事宜饬妥议具奏十二月二十六日

同治三年十二月二十六日，准兵部火票递到议政王军机大臣字寄——

各路统兵大臣，各直省督抚：

同治三年十二月十七日奉上谕：

沈葆桢奏照录督粮道段起条陈安置凯撤勇丁事宜，原禀呈览一折。前因东南军务渐就肃清，迭经谕令曾国藩等将遣撤勇丁妥为布置，并酌议章程具奏。兹览该道员所陈各节，内称今日各路遣撤之勇不下数十万，各省投降、遣散之贼亦不下数十万。各路遣撤之勇丁，必有胆略谋勇之辈，投闲置散，必致别生枝节。若将此辈加豢养，自无构祸之事，并可责成与地方官吏协同查拿匪类。请酌留各州县厘金，以供撤勇之用。自提、镇下至都、守，均各照本职每年应领俸银数目，分四季向地方官支领；并每月酌加米石，或由厘税项下支给，或由丁漕正款报销。其余千、把及无职勇丁，或令归农，或令补充兵额。游兵逗留外省，准其赴就近营盘及地方官声明来历，一律咨回原籍办理。其倚势凌人、贻害地方者，一经访闻告发，立予治罪。

所议四条，立论不为无见。惟酌给俸银、米石等项，为费甚巨，亟应先事筹划，方可次第办理，销患未萌。着各路统兵大臣，各直省督抚，按照所陈各节妥议章程，据实具奏。不得因事多糜费，创始为难，存畏难苟安之心，草率复陈，致贻后患。段起原禀均着抄给阅看。将此各谕令知之。钦此。

遵旨寄信前来。

附粮道段起条陈安置遣撤勇丁折

谨将督粮道段起条陈安置遣撤勇丁事宜原禀，录呈御览。

布政使衔督粮道段起谨禀。窃自军兴以来，各省招募勇丁，其先慎重审择，原具慎终于始之意。迨剿办日久，征兆日烦，遂有治丝而棼之势。或贼势披猖，需援孔急；或防剿吃重，待用孔殷，于是急不暇择，随地开招，往往合秦越为一家。又有一营、一部，初为同府同县之人，因阵亡病故，随时添募，补额不能拘守成例者。更有贼匪中自拔来归，命其随营立功，其人率系五方啸聚者。用兵既久，募勇益多，得人自愈杂也。一旦遣撤，欲其怗然乡里，诚非易事。兼之近年以来，勇多费巨，月饷不敷，积欠累累。遣撤之日，不能扫数清给，必将按其立营久暂与欠项之多寡，量为减短。此尤日后借口生波之一张本。

今年苏、常底定，淮、临告平，六月金陵老巢克复，群尤伏辜，各大宪裁撤勇丁，以节糜费。所遣撤之勇，湖南已至数万人而相安无事，大抵皆有产业可以自给者也；他处散勇，或聚集里下河，或聚集苏州、太湖一带，为患商贾，然尤幸各省军威正盛，未敢稍肆鸱张。今则江、浙并告肃清，元恶如伪幼主洪福瑱、悍酋如伪玕王洪仁玕、伪昭王黄文英等，皆以先后就擒。其余烬虽未尽灭，度不过须臾幸免耳。贼匪既暂扫除，勇丁必大加裁撤，斯时为善后计，必思弥患于未然。欲弥患于未然，必策术于至善。查本年四月间，江宁将军富明阿奏称浙江等处撤勇日多，安置稍不得宜，即滋后患，必须分散，分起追缴器械，给资派员管带，经过营县弹压，递送分交原籍地方官。并于将裁之先，饬令各哨官询明该勇原籍，有业可归、有田可耕、有亲戚可依倚者，一一登注册内，将原册发交地方官照册妥办。其无业无田无亲戚者，莫若寓安插之法于屯田之中，兴屯即以救时。等语。

奉上谕：“自来军务将竣，遣撤勇丁不得其宜，每滋后患。若于屯田之中妥筹安插，自可一举两得。惟是有治法必贵于治人。着曾国藩、左宗棠、李鸿章、乔松年、吴棠严饬地方文武各官，悉心酌核，妥议章程，派委贤员实地经理，不可意存畏难，不得草率敷衍。务令招集穷民，安置散勇，有条有理，经久可行，划地之利以消息之萌，方为妥善。”等因。钦此。又，“本年七月望间寄谕两江总督曾国藩，裁撤勇丁虽为节饷起见，然骤撤三四万人，恐此辈久在戎行，不能省事，必至随处啸聚为乱。从前川、楚善后，积至数年方始肃清，可为殷鉴。不若先汰老弱，而以精壮各军分赴江、楚。俟江楚一律肃清，再拟裁撤归农，或挑补各营兵额。俾不至复生枝节，才为尽善。”等因。钦此。

仰见圣躬钦翼，庙谟宏远，于撤勇一事，兢兢业业，再三申儆防患于无形，保于未艾。各大宪仰体宸廑，筹所以安置勇丁者，亦各求夫至善之归。惟所值之时地，各有不同，故所言安插之法，亦有互异。若屯田与补兵额之说，两江总督曾国藩疏奏所称，勇则遣回原籍，兵则另募土著，各返本而复始，庶为经久可行之道。持论极为剀切。盖充当弁勇之人，贫者诸多，屯田固非所能，补兵亦非所愿。又其人在军营打仗立功，迭受朝廷褒奖，身列职官，一旦遣撤，虽无田庐亲属，亦必思归故里，不肯衣锦夜行，人情大较然也。职道备员下吏，滥厕戎行，已经十载。于各路勇丁情形，虽未尽悉，然自金陵恢复以还，大憝既诛，永清在望，无时不翼韬弓戢矢，以复我朝文治光昭之盛。故于安置散勇之法，亦常日夜筹思，勉求其千虑之一得。乃者伏见天章璀璨，谆谆于撤勇之事，诰诫独详，因竭蠡管之微窥，敬敷刍荛之进献，谨拟安置遣撤勇丁之法，条陈如左。

一、各路勇丁人数既多，莠良不一。凡遣撤后生事首祸之人，必素有胆略谋勇之辈，在营日久，技艺即娴，胆气亦壮，一旦投闲置散，无资生活，必致节外生枝，自底不类。且此辈既有胆略谋勇，在营必能打仗立功，膺上宪保举，品级虽有不同，要皆深受国恩。与有爵秩，遣撤后坐待补缺，则人浮于职，终身无补缺之时，若听其赋闲，断难省事。故欲弥患于将来，必加若辈以豢养之恩。无论其在营时曾否充当营、哨各官，皆于回籍之日，照所保官职给予银米，使彼身家得所，衣食有资，自无构祸之事。一部勇丁，除此胆略谋勇之人，其余非弱即暗，非庸即懦，不足为患矣。

一、遣撤之勇，加恩豢养，约有五利。一则始终保全有功之人，弥见天恩之高厚。遣撤之勇，名为勇丁，实多镇将。或随征日久，迭著奇勋，或奋勇过人，屡经大敌，要皆血战之功，始蒙优奖。一旦遣撤回籍，在曾充营哨等官者，深明大义，苟无衣食，犹能卖故侯之瓜，若桀黠之夫，自恃有功，又苦无食，其行为必有不可问者。惟筹所以养之，则一命之士，不致困于饥寒；自新之俦，不复沦于匪僻。此亘古来未有之旷典，亦皇上特沛之隆恩。受之者，其感戴为何如也。一则遣撤之初，资其镇抚，而后患可以潜消。勇丁于撤之时与回籍之始，托业未定，必致妄生鼓簧。然非有智力者之为主首，不能酿事。今于有智力之人，皆蒙给养，一闻众议沸腾，必力为劝诫阻止，使祸患成消弥于无迹。一则成其品望，使之爵秩之可贵，而天下共奋功名之路。人非饥寒切肤，类皆有不屑不洁之志，盗泉三水，不可饮以渴者，当之则操守维艰，勇丁之有官职者，孰不自爱？惟不苦于衣食，乃得励其品行，使贵贱有等，而人生进取之心。一则可与地方官吏共图缉捕，凡外来游勇匪类，非有窝留之人，不能匿迹。勇丁转战数省，相识最多，在籍无聊，必勾结匪徒分肥中饱。既得所养，则不屑与匪僻为伍。其来也必拒之，使不敢入境。即通衢闹市，宵小混迹潜踪，偶行攘窃，亦可责成其与地方官协同查拿，而闾阎无寇盗充斥之患。一则由籍给发银米，不但拘束其身，使教匪、会匪不能勾结聚啸，潜伏祸机；且已经遣撤，尚蒙豢养之恩，一旦有征召，自然义不容辞。是无充补兵额之名，而有充当兵额之实也。此皆豢养之利也。

一、养之一法，其费甚巨，其事恒艰，非善为筹备，则费有不敷，非妥立章程，则事难经久。自兵连祸结以来，中外库款已极空虚，勇丁保有官职之人，通计为数甚多，每岁所需银米不少。稍有不继，即不可行。筹此巨款，必仍以近年筹饷之法行之。各省厘金病民已久，军务告竣，自宜停止抽取，以纾民力。然或安置勇丁不得其道，复生滋扰，商民仍不免于荼毒。不若绸缪未雨，将各省厘金，按照各郡县撤回勇丁多寡酌留，以备支给。通郡大邑，一县所入之厘足敷一县撤勇之用固佳，若厘少勇多之地，则酌盈剂虚，以他邑赢余补彼都之不足。务令其源不匮，而后经可行。凡此名为取民，实则保民也。

至于所发银数，过多则接济维艰，过少则食用不足，仍不免滋事。按照勇丁所保官职实缺任内余银起例，自提镇以下至都守为止，各照本职每年应领俸银数目，分四季向地方官请领。除虚衔不计外，一品官每年应领俸银八十一两六钱。已保提督者，即照此例。其余各官以此类推。如银数过少，不足一岁之食用，一、二、三品每月增给食米五斗，四、五品每月增给食米二斗五升，仍按季赴地方官请领。该管地方官，或由厘税支给，或由丁漕正款报销，先由各该省督抚酌定，札饬遵办。到期不得借口迁延拖欠、亏短，致滋事端。该勇丁等或补缺、或病故、或远出，即随时报请停止支发银米，地方官亦照期申报，上司仍不时委员查点，以杜冒滥。其有家计殷实，不愿请领银米者，听其自便，地方官仍据实声明，不得隐匿。各营于遣撤勇丁之时，缴还器械等物后，仍用该营哨官管带回籍。沿途不令稽延搔扰。将撤之时，先由统领查照各勇丁所保官职造具年貌、籍贯清册，咨送原籍督抚。督抚核计人数，酌定银米出数，转饬原籍州县。各勇丁回籍后，即将到籍日期呈报地方官，其起支之日，即以到籍之日为始，照数领至各该员补缺、身故及远出为止。如遣撤在此议未行之先已回籍各勇丁，仍详具履历及到籍年月赴地方官呈报，按照本职应得银米，一体请领，无少区别。如此安置，初时费用虽多，年复一年，渐减渐少，数年以后，遂成硕果。各路厘金仍可裁撤也。其余千把以下及无职勇丁，人数虽觉甚众，视各镇将名分攸殊，有在营为营哨各官，该散勇等曾隶部下者，表率固易。即非旧所管事之人，同县居住，随时开导，令其守分安业，或归农、或生理、或补免兵额，彼等亦必帖服。间有梗顽之徒妄想生事，一经有职者先事觉察，随时提防，不能为患也。

一、以上安插之法，必有议为糜费者，其以各该勇所保官职与一岁所需银米计之，其为费本属甚巨，然安置不得其宜，往往致乱，乱作而始图之，其费岂可易量？昔川、楚之役，教匪伏诛已经数年，犹复变乱相乘，兵革不息。非明征均之糜费也。与其用以靖乱，孰若用以弥乱之为愈乎。当时人心尚古，贼数不多，所遣撤之勇丁亦不甚众，犹尚如是。今日各路遣撤之勇，不下数十万，各省投降遣散之贼，亦不下数十万，使非思患预防，必待见乱而始顾犬，亡羊而后补牢，则噬脐之悔，必有嗟何及者。故不惮目前之糜费巨，所以节将来之巨费也。

现在两江大势已平，惟皖北、闽中余烬尚未尽灭，江、浙各隘，仍须设防。勇丁之已经遣撤者，依此而行；其未遣撤诸勇，俟遣撤时，亦俱照此为例。此外各路游勇，纠党聚众，盘踞僻静地方，公行劫夺。除之既难遍除，亦于闹市通衢出示晓谕。该游勇等有曾经在营立功、保有官职之人；或因事革出，寄迹异乡，或遣撤无归，逗留外省，准其赴就近营盘及府道大员叙明来历，呈请统领上司，给资回籍，与各路遣撤之勇，一律办理，以昭平允。如此则游勇中强悍者去，而暗弱者敛迹矣。勇丁等经朝廷如此体恤，倘不自重，而或依势凌人、武断乡曲、把持公事、包揽米粮等弊，准地方详请参办，以示炯戒。甚或交结匪类，窝留盗贼，希图渔利，有害地方种种不法行为，或经上司访闻，或被他人告发，立予按律治罪，毋稍姑容。该勇丁等各具天良，将此安插之法，自将帖然悦服、同游化宇，上纾圣天子宵旰之忧。矧其久历戎行，习闻忠义，于尊君亲上之道，皆所素谕，遭复兹际圣明，日荷覆载生成之德，浃髓沦肌忠荩之心，固有出于不自知动于不容已者夫！夫殊恩广被，虑患即以报功，而景运重开揆文，仍当奋武三代，且待臣之忠厚，孰大于斯，亿万年有道之灵长，实基诸此矣。职道材同袜线，识类醯鸡，勉竭谫陋之愚忱，上颂新猷之郅治。是否有当，仰恳训示。

076．附录军机来咨　知会年终赏赐

议政王军机大臣为咨行事。十一月二十八日，由内交出年终赏贵大臣福字、荷包、银钱、银锞、食物等项，交兵部由驿驰递。贵大臣按照单开数目分别祗领外，另有加赏钦差大臣曾国藩寿字一张，到时一并祗领可也。须至咨者。

同治三年十一月三十日赏钦差大臣协办大学士两江总督曾国藩：

赏给半分之半。每半分之半：藕粉三斤半、白莲子三斤半、百合粉一斤半、南枣三斤半、桔饼一斤半、奶饼五斤、挂面十把。

077．奉旨分条复陈助剿中原余烬及经营西北之道折十二月二十八日

奏为钦奉迭次谕旨，恭折复陈，仰祈圣鉴事。

窃腊月以来，迭奉十一月二十六、二十七日、十二月初九、十五等日寄谕，饬令刘连捷、刘铭传等迅赴豫省归僧格林沁调遣，鲍超迅赴甘肃、新疆，饬臣与各省督抚酌拨协饷等因。

臣反复筹维，思所以助剿中原及经营西北之道。谨就愚虑所及，为我皇上分条陈之。

一、剿办捻匪，宜用淮勇，并宜用船运火器至周家口一带也。查捻匪出没无定，马队颇多。楚军不惯面食，不善驰骋，于剿捻难期得力。惟李鸿章所部淮勇居址相近，熟悉捻匪行径，足以制其死命。臣于辛酉年初招淮勇时，曾以剿捻相期，诸将亦毅然自任。此次谕旨饬刘铭传等赴豫，维时李鸿章尚在金陵，臣与之面商，李鸿章以淮勇剿捻，人地相宜，义无可辞。惟称刘铭传等所用洋炮军火最为笨重，须由水路运送，路遥河涸，目下不能达豫等语。该抚回至苏州，又将此情切实具奏矣。臣查苏军赴豫，不特洋枪、炸炮宜由水路运送，即子药、米粮亦须多备船只，源源济运河南水次，以周家口为都会。自扬州、洪泽、临淮、颍州以达于周家口，计程三千余里。冬春水涸，挽运极艰，似若嫌其迂缓。然淮勇所长，全在火器，须俟淮、颍水涨，将军火米粮运足，然后用其所长，猛击猛进，无馈运不继之患。周家口距汴梁最近，亦无驱贼北窜之患。

一、西路军务，宜并力先清甘肃，再及关外。臣处饷项日绌，不能协济鲍军也。新疆回氛甚炽，本宜及早扑灭，惟宁夏沦陷，阶州未复，秦陇戒严，甘肃兵单饷绌，军无固志，内地之根本未稳，焉能扬威塞外？似须将嘉峪关以内一律扫荡，方能大举出关。鲍超接奉迭次恩旨，急思回籍募勇，立功西域，以图报称。顷据该提督函商臣处，询问出关事宜，并请将现统之楚军全数带赴新疆。臣详细函复，言楚勇离甘太远，不服水土，不如川勇相距较近，曾在新疆著有成效。由江西带去旧部，以六千人为率；由四川续添新军，以四千人为率。若再多则筹饷不易，转运尤难，且还蜀募勇，不宜用川东之人，宜用川北保宁、龙安两府之人。由龙安而至甘肃之阶州，古所称阴平道也；由保宁、昭化而至阶州，近日水路通行之道也。保、龙二府兵勇与甘肃风气不甚相远，若两湖兵勇带至阶州，倘其不服水土，即须酌量遣回，换募川勇，乃可率之出关。各等语。函复去后，旋接鲍超来文，拟带旧部八千三百人西征，并由沈葆桢据咨代奏矣。

闻闽中贼势猖狂，江西官绅颇欲留霆营全军先清闽匪。以臣愚见，鲍超目下回籍葬亲，所部全军尽可暂留江西防剿闽匪，待数月假满以后，鲍超一面由夔府驰赴川北，另募新勇，大加训练。宋国永一面由江西驰赴川东，管带旧部续行入甘，两者均不致迟误。至谕旨令臣与各省督抚协拨鲍军之饷，臣处兵勇尚多，饷项奇绌，实无余力协拨关外巨款，伏乞圣鉴。

一、饷源日匮，必须多撤楚勇也。臣处向来募兵，约计入款、出款不甚悬绝，故积欠虽多，尚未哗溃。自元年克复沿江十余县城，筹金陵之围师，增南北之游兵，置各城之戍卒，陆续添至十万人。于是入不敷出，为数甚巨。今春减去江西厘金之半，臣遂若旁皇失措。幸蒙圣恩饬总理衙门拨银五十万两，前后共收到四十余万，实出意想之外。臣今年所幸免决裂者，全赖此巨款弥缝其间。今则轮船经费业经用罄，江西、广东之厘金业经归还，该省湖南东征局之半厘，除留清期票欠饷外，明年亦将裁撤。入款日见其隘，而出款不见其减，反觉其增。如蒋凝学请领赴甘途费用银四万两，杨岳斌请协募经费一万两，金陵科场及浚河、修城共银十余万两，皆系决不可省之项。微臣再四筹思，舍裁勇别无节饷之法。秋冬间臣处已撤勇三万，明岁当续裁二万余人，金陵守兵当裁去七千人，皖南朱品隆、唐义训两军亦应次第裁遣。皖北刘连捷、朱南桂、朱洪章三军前因行粮无措，未遽赴楚。旋接官文两次来咨，以楚境渐次肃清，饬令该军无须前往。现在金陵安谧，刘连捷患病甚深，应即先撤该军，而朱南桂等二军亦在裁撤之列。除韦志俊、洪容海、古隆贤、陈炳文诸降将另谋安插外，其余总以多撤为贵。腾出有用之饷，不特足供留防之勇，亦可解济西征之军。且数万之众早散早遣，尚恐不免于后患。岂可听其安闲长聚，致贻无穷之累！臣素非畏事之徒，近年统勇过多，惴惴焉若不克终日者，故薄立功绩不敢自喜，但求遣散各勇不生他变，庶免于咎戾。

以上各条，谨就近日军情谕旨再三训饬者缕晰复陈，伏乞皇太后、皇上圣鉴训示。谨奏。

078．附录廷寄　刘铭传所部酌量调闽刘连捷等准其裁撤并饬鲍超迅速赴甘（同治四年）正月十二日

同治四年正月十二日，准兵部火票递到议政王军机大臣字寄——

钦差大臣协办大学士两江总督一等侯曾国藩、四川总督骆秉章，传谕署浙江提督一等子鲍超：

同治四年正月初六日奉上谕：

曾国藩奏迭奉谕旨，恭折复陈一折。所陈剿办捻匪，宜用淮勇；西路军务，宜并力先清甘肃，再及关外；并饷源日匮，必须多撤楚勇各条，均于时势军情确有见地。刘铭传等军，前据李鸿章奏，所用洋炮军火，最为笨重，运送颇难。当经谕令毋庸檄调赴豫。并令李鸿章与左宗棠筹商，如闽省应需该营前往协剿，即檄饬刘铭传统军赴闽，听候左宗棠调遣。此次曾国藩所奏各情，均与前旨吻合。现在僧格林沁督兵逼贼立营，大获胜仗，军威已振，毋须再俟淮军助剿。所有刘铭传所部，即着咨商李鸿章，恪遵前旨，酌量调赴闽省以资厚集。

甘肃军务未清，原不能扬威塞外，第新疆南路各城大半沦陷，乌鲁木齐及古城之汉城先后为贼占踞，北路亦形岌岌，若不迅图扫荡，恐全局沦胥，必至不可收拾。昨因伊犁危急，谕令穆图善迅速带兵出关，并令鲍超无论假期已满未满，即日整队西行。着懔遵前旨，赶紧办理。至鲍超赴甘前，因沈葆桢奏到，已有旨准其将所部八千人统带前往。曾国藩所称鲍超回蜀募勇，宜用川北保宁、龙安两府之人一节。保、龙二府兵勇与甘肃风气不甚相远，且皆可径达阶州，自较川东之勇尤为得力。着骆秉章传知鲍超，迅速驰赴川北募勇成军，克期赴甘；一面檄调宋国永等军由江西驰赴川东，管带旧部，续行入甘，毋稍迟误。其所需军饷，一切仍着骆秉章源源筹解，以利师行。

曾国藩以饷源日匮，拟请多撤楚勇，自系目前第一急务。即着将刘连捷、朱南桂、朱洪章三军次第裁撤，以节糜费。至韦志俊等诸降众，尤宜妥筹安插，善为遣散。庶腾出有用之饷，以供留防之勇，济西征之军，于大局实有裨益。

曾国藩另片奏，遵查乔松年被参各款等语。已有旨将该抚门丁杨澍即常杏州革职驱逐矣。将此由六百里谕知曾国藩、骆秉章，并传谕鲍超知之。钦此。

遵旨寄信前来。

079．何桂珍刘腾鸿毕金科请予赐谥片十二月二十八日

再，臣钦奉八月二十一日寄谕：“李元度一员，本日又催令左宗棠迅即查复，俟复奏到日再降谕旨；江忠源已屡次加恩，于朝廷报功之典亦尚允当；此次该大臣所请与何桂珍、刘腾鸿、毕金科等三员应如何一并加恩之处，即着该大臣查明具奏。”等因。钦此。除李元度案业经续奉谕旨交部定拟，江忠源之绩，本年又蒙特恩赏给三等轻车都尉世职，未敢再乞恩施外，惟原任安徽宁池太广道何桂珍，以道员率三百人，责以救援庐江，遂至镌职。其在军备尝艰苦，挫折万端，实属世所罕闻，遽殒于叛人之手，臣至今犹悯其冤，〈拟以〉补用直隶州知州道员例议恤。刘腾鸿锐志讨贼，几与罗泽南、李续宾齐名。所部千余人，由鄂援江，无坚不破，江西大难，因此而解。苦攻瑞州，中炮洞胁，赍志云殂，远近悼惜。候补游击云南临元镇都司毕金科，当世骁将。七年正月景德镇之役，实因饷绌而冒险求战，轻兵深入，失此将材之三人者，荷蒙先皇帝恤赠有差，忠勇迈伦，死事甚烈。深恐积久弗彰，合无吁恳天恩，将何桂珍、刘腾鸿、毕金科等三员，各予赐谥，以表忠荩而示来兹。谨附片复陈，伏乞皇太后、皇上圣谕训示。谨奏。

080．附录明谕　何桂珍等加恩予谥（同治四年）正月十二日

同治四年正月十二日，准兵部火票递到同治四年正月初六日内阁奉上谕：

曾国藩奏，遵旨查明死事甚烈各员，恳恩各予赐谥等语。原任安徽宁池太广道何桂珍前在军营，备尝艰苦，临难捐躯；补用直隶州知州刘腾鸿，锐志讨贼，无坚不破，因苦攻瑞州，中炮阵亡；候补游击云南临元镇都司毕金科，骁勇无匹，咸丰七年正月在景德镇力战阵亡。以上三员，均属忠勇迈伦，大节卓著，业经奉旨恤赠，着再加恩予谥，以彰忠荩。该衙门知道。钦此。

081．皖省蠲免各被灾州县钱粮税课折十二月二十八日

奏为查明皖省各州县应征钱粮杂税，分别被灾轻重，酌拟蠲免年分，请旨遵行，恭折仰祈圣鉴事。

窃江苏、安徽两省，历年积欠钱粮及杂税等项，于本年七月二十二日经户部奏奉谕旨：“截至克复之日为止，着曾国藩、李鸿章、乔松年各饬藩司分别查明，汇奏请豁。”等因。钦此。仰见圣主恫瘝在抱，念切民瘼，钦感曷任。

伏查江苏被兵地方应蠲钱漕，业经李鸿章随时会折奏办。安徽八府五十九州县，陷于粤逆者十居其七，破于捻匪叛练者十居其三，蹂躏情形，较他省为尤甚。遵经督饬前藩司马新贻，会同臬司何璟、粮道王朝纶详查去后。旋据查复，皖南徽、宁、广等属兵戈之后，继以凶年，百姓死亡殆尽，白骨遍野，此受害最重者也。皖北滁、全、来、天、盱等属为豫胜营驻兵之地，亦为群贼往来之路。淮北凤、颍、泗等属苗、捻出没，恣意焚杀，至再至三，此皆受害较重者也。沿江安、池、太、庐、和、六等属，多系水乡，又遭兵燹十年之久，此亦受害次重者也。

溯查咸丰十年闰三月奉上谕：“怀远、凤阳、五河各县及临淮乡，应征咸丰七、八、九、十等年钱漕，均着照部议，概予豁免。”十一年十二月奉上谕：“江苏、安徽、浙江三省失陷郡县，明年钱粮一概蠲免。”又先后奉准部文，豁免咸丰九年以前积欠钱粮漕米，蠲免同治二、三两年安徽蒙、亳等处钱漕。本年四月间，户部议将曾经失守地方，收复以前积欠钱粮全行豁免，均蒙俞允。此次续奉恩旨，自应钦遵并案办理。

惟安徽用兵十余年，通省沦陷，杀戮之重，焚掠之惨，殆难言喻。实为非常之奇祸，不同偶遇之偏灾。纵有城池克复一两年者，田地荒芜，耕种无人，徒有招徕之方，殊乏来归之户。马新贻等公同察核，若仅照克复年分请豁钱粮，民力实有未逮。新赋尚难于输绌，积欠亦徒有其名。拟请援照蒙、亳二州县及江苏武进、阳湖两县之例，于克复后加豁一二年，以示格外体恤。除咸丰九年以前民欠钱粮、漕米已奉旨豁免不计外，请将受害最重之绩溪、宁国、旌德、太平、宣城、南陵、泾县、青阳、石埭、广德、建平十一州县，自咸丰十年起至同治四年止，并受害较重之凤阳及临淮乡、怀远、寿州、凤台、颍上、霍邱、滁州、全椒、来安、盱眙、天长、东流、歙县、黟县、贵池、建德十六州县自咸丰十年起至同治三年止，同受害次重之怀宁、桐城、潜山、大湖、宿松、望江、祁门、铜陵、休宁、英山、当涂、芜湖、繁昌、合肥、无为、舒城、庐江、巢县、定远、宿州、五河、和州、含山、六安、霍山二十五州县自咸丰十年起至同治二年止，及受害稍次之婺源、阜阳、太和、泗州及旧虹乡、灵壁五州县自咸丰十年起至同治元年止，一应民欠正杂钱粮、银米、商牙、鱼杂各税压征，芦课各项官租概行豁免。

又亳州、蒙城二州县，自咸丰十年起至同治元年止，民欠钱漕，并请补行豁免。所有安庆、新安、宣州、建阳、庐州、凤阳、滁州、泗州、长淮各卫钱粮、银米，亦与屯坐州县一律照办。内有津贴一项，向不豁免，第漕艘现已停运，旗丁同一被难，应请一并按年豁除。其城池完固及克复多年，曾经征收钱粮之各州县，仍循例造册，查明实欠在民者，始准豁免征存；在官者，严行提解；借端侵挪，则按律参追。凡被扰后未经启征之处，册档全失，应暂免造册，俟将来开办之年，统以未豁年分起照例办理。而本年业已起征之处，亦难照额全完，并俟秋成后另行详办等情，会详请奏前来。臣等复查安徽全省贼扰殆遍，创巨痛深，地方虽有已复之名，而田亩多系不耕之土，其尤甚者，或终日不遇行人，百里不见炊烟。该司道等请将应征钱漕援案加豁之处，均系体察情形，迫于万不得已。当该司道七月具详时，广德尚未克复。臣等以皖江南北未能一律肃清，又经展转行查，是以陈奏稍迟。兹值残岁将终，阳春布泽，皖省全清已历数月。合无吁恳天恩，准照所请年限分别豁免，以纾民困而广皇仁。其广德、建平、宁国县三属，被害尤酷，应照原详加免一年。一并缮具清单，仰恳恩施。恭俟命下之日，刊刻誊黄，遍行晓谕，使官吏悉绝弊端，而灾黎均沾实惠，以副朝廷轸恤元元之意。所有应豁皖省钱漕杂税遵旨查复缘由，谨会同漕运督臣吴棠合词具奏。伏乞皇太后、皇上圣鉴训示。

再，同治元、二两年，尚有改办抵征之州县，虽系捐助军饷，亦与正赋无殊，应将该两年抵征未完者，比照钱粮一例请蠲，以免两岐。其蠲免各处，现在已有开征者，流抵将来应征之项，即由各该州县刊刻免单，详开恩蠲年分及流抵新赋字样，按户付执，以为流抵确据。合并陈明。谨奏。

附皖省各州县请豁钱漕清单

谨将皖省各州县克复年月及被扰轻重，分别请豁免钱漕，缮具清单，恭呈御览。

计开：

广德州，自咸丰十年二月失守后，旋复旋失，至同治三年八月克复。

建平县，自咸丰十年三月失守后，至同治二年十月克复。

宁国县，自咸丰十年正月失守后，旋复旋失，至同治二年十月克复，三年又屡次被扰。

以上三州县被害最烈，户口极少。请将咸丰十年起至同治五年止，一应正杂钱漕、银米、商牙、杂税概行豁免。

绩溪县，自咸丰十年正月失守后，屡复屡失，至同治三年三月克复。

旌德县，自咸丰十年正月失守后，旋复旋失，至同治二年九月克复。

太平县，自咸丰六年起屡被贼扰，十年正月失守后，旋复旋失，至同治二年九月克复。

宣城县，自咸丰六年失守，旋即克复后，十年八月复失，至同治元年六月克复。

南陵县，自咸丰六年起屡被贼扰，十年十月失守，至同治元年四月克复。

泾县，自咸丰六年三失三复后，十年正月复失，至同治元年至月克复。

青阳县，自咸丰三年十月失守后久陷贼中，至同治元年三月克复，二年九月被围。

石埭县，自咸丰六七年被扰后，屡复屡失，至同治二年九月克复。

以上八县，或蹂躏过深，或收复未久，居民寥落，户口凋残，受害最重。请将咸丰十年起至同治四年止，一应正杂钱漕，银米、商牙、杂税概行豁免。

凤阳并临淮乡，自咸丰三年四月失守，旋即克复后，七年五月复失，十年正月克复，至同治二年十月苗逆伏诛，一律肃清。

怀远县，自咸丰三年四月失守，旋即克复后，七年五月复失，九年十月克复，同治二年三月又为苗逆占踞，至十月克复。

寿州自咸丰十一年被围失守后，旋即收复，同治二年六月失守，至十月克复。

凤台县，自咸丰十一年被围失守，旋即收复，同治二年六月失守，至十月克复。

颍上县，自咸丰四年正月失守，旋即克复后，十一年五月复失，同治元年四月克复，二年三月复失，至十月克复。

霍邱县，自咸丰七年三月失守，九月克复后，十一年六月复失，同治元年四月克复，至二年十月苗逆伏诛，一律肃清。

滁州，自咸丰三年四月失守，旋即收复后，八年三月复失，九月收降，至同治三年四月豫胜营撤退，一律肃清。

全椒县，自咸丰八年三月失守，十年二月收降，至同治三年四月豫胜营撤退，一律肃清。

来安县，自咸丰八年九月收降后，九年八月失守，十一年十一月克复，至同治三年四月豫胜营撤退，一律肃清。

盱眙县，自咸丰九年五月失守后，旋即克复，该县向无城垣，时有贼踪窥伺，至同治三年四月豫胜营撤退，一律肃清。

天长县，自咸丰八年八月失守，九月克复后，九年三月复失，十一年十一月收降，至同治三年四月豫胜营撤退，一律肃清。

东流县，自咸丰三年正月失守，至八年五月克复，十一年秋间肃清，该县迭被水灾，本年复遭旱患。

歙县，自咸丰五年二月失守，旋即克复后，十年八月复失，至十一年五月克复，同治元年二年三年均被贼扰。

黟县，自咸丰五六等年旋失旋复后，同治二年二月复失，三月克复城池，四乡被扰最久。

贵池县，自咸丰三年九月失守后，旋复旋失，至十一年八月克复，同治二年被扰半年，八月肃清。

建德县，自咸丰三年十月失守，九年十二月克复，十年十一月又旋失旋复，同治二年被扰最久，八月肃清。

以上十六州县，或为叛练所虐，或为降众所扰，或逆贼往返最多，受害较重。请将咸丰十年起至同治三年止，一应正杂钱漕、银米、鱼、芦、杂税概行豁免。内怀远、凤阳并临淮乡十年分钱漕已奉旨豁免在案，理合声明。

怀宁县，自咸丰三年正月失守，至十一年八月克复，贼踞日久，民力困苦。

桐城县，自咸丰三年十月失守，至十一年八月克复，同治二年又被贼扰。

潜山县，自咸丰三年十月失守，至十年正月克复，同治二年、三年均被贼扰。

太湖县，自咸丰三年十月失守，至十年正月克复，十一年及同治二年又被贼扰。

宿松县，自咸丰四年正月失守，旋复旋失，至十一年八月克复，同治二年又被贼扰。

望江县，自咸丰三年正月失守，至八年克复，同治二年三月肃清，兼被水灾。

休宁县，自咸丰五六等年旋失旋复后，十年八月复失，至十一年二月克复，同治二年、三年均被贼扰。

祁门县，自咸丰四年正月失守，旋即克复后，屡被贼扰，同治元年十一月随失随复，至二年三月肃清。

铜陵县，自咸丰三年正月失守，至十一年八月克复，同治二年八月肃清。

当涂县，自咸丰三年正月失守，至同治元年四月克复，三年三月肃清。

芜湖县，自咸丰三年正月失守后，屡复屡失，至同治元年四月克复，二年四月肃清。

繁昌县，自咸丰三年十一月失守，至同治元年三月克复，二年十一月肃清。

合肥县，自咸丰三年十二月失守后，五年十月克复，八年七月复失，至同治元年四月克复，二年四月肃清，

无为州，自咸丰三年十一月失守后，屡复屡失，至十一年九月克复，同治三年四月肃清。

舒城县，自咸丰三年十月失守后，六年正月克复，七年二月复失，至十一年八月克复，同治二年三月肃清。

庐江县，自咸丰三年十二月失守后，屡复屡失，至十一年八月克复，同治二年四月肃清。

巢县，自咸丰三年六月失守后，屡复屡失，至同治二年四月克复。

定远县，自咸丰九年五月失守，至七一年十一月克复，同治二年四月被围。

宿州城池完固，惟四乡为苗、捻所扰，满目疮痍，民情艰苦。

五河县，自咸丰八年三月失守后，九月克复，九年三月复失，旋即收复，至同治三年四月豫胜营撤退，一律肃清。

和州，自咸丰三年正月失守后，屡复屡失，至同治二年五月克复。

含山县，自咸丰三年五月失守后，屡复屡失，至同治二年五月克复。

六安州，自咸丰四年正月失守后，旋复旋失，至九年三月克复后，常有捻匪出没，同治二年四月被发匪围城一次。

英山县，克复虽已多年，十一年又经失守，地处楚皖之冲，本年贼复久扰县境。

霍山县，自咸丰四年七月失守，旋即收复后，七年三月复失，六月克复，至同治二年三月肃清，本年复被贼扰。

以上二十五州县，或久被窜扰，或重遭焚掠，受害为次重。请将咸丰十年起至同治二年止，一应正杂钱漕、银米、鱼、芦、杂税各项官租，概行豁免。内五河县咸丰十年分钱漕已奉恩旨豁免在案，理合声明。

婺源县，自咸丰五年二月以来屡失屡复，十年十一月复失，旋即克复，同治三年贼过县境。

阜阳县，城池完固，惟四乡为苗、捻所扰，民力拮据。

太和县，城池完固，惟四乡为捻匪所扰，团练日久，民资已竭。

泗州并旧虹乡，城池完固，惟四乡为苗、捻所扰，民力拮据。

灵壁县，城池完固，惟四乡为苗、捻所扰，民力拮据。

以上五州县，或元气未复，或民业甫安受害为稍次。请将咸丰十年起至同治元年止，一应正杂钱漕、银米概行豁免。

亳州，自同治二年十月苗逆伏诛，一律肃清。

蒙城县，自同治二年十月苗逆伏诛，一律肃清。

以上二州县，同治二、三两年钱漕己奉恩旨豁免在案。所有咸丰十年起至同治元年止，应完该三年钱漕，并请补行豁免。

082．附录明谕　准照所请蠲免安徽被扰州县钱粮杂税（同治四年）正月十二日

同治四年正月十二日，准兵部火票递到同治四年正月初六日内阁奉上谕：

曾国藩、乔松年奏，查明安徽省被扰各州县应征钱粮杂税恳请蠲免一折。安徽省城用兵十余年，各属被害甚重。现虽全境次第克复，而户口流亡，田地荒芜，耕种失时。若仅照克复年分豁免钱粮，小民元气未复，新赋积欠，均尚难于输纳。加恩着照所请，除咸丰九年以前安徽省民欠钱粮漕米已降旨豁免外，所有广德、建平、宁国三州县咸丰十年起至同治五年止，绩溪、旌德、太平、宣城、南陵、泾县、青阳、石埭八县自咸丰十年起至同治四年止，凤阳并临淮、怀远、寿州、凤台、颍上、霍邱、滁州、全椒、来安、盱眙、天长、东流、歙县、黟县、贵池、建德十六州县自咸丰十年起至同治三年止，怀宁、桐城、潜山，太湖、宿松、望江、休宁、祁门、铜陵、当涂、芜湖、繁昌、合肥、无为、舒城、庐江、巢县、定远、宿州、五河、和州、含山、六安、英山、霍山二十五州县自咸丰十年起至同治二年止，婺源、阜阳、太和、泗州并旧虹乡、灵壁五州县自咸丰十年起至同治元年止，一应民欠正杂钱粮银米，商牙鱼杂各税，压征芦课各项官租，着概行豁免。亳州、蒙城二州县自咸丰十年起至同治元年止，民欠钱漕着一并补行豁免。安庆、新安、宣州、建阳、庐州、凤阳、滁州、泗州、长淮各卫征钱粮银米，亦与屯坐州县一律照办；内有津贴一项，着一并按年豁除，以纾民力。余着照所议办理。该督抚即刊刻誊黄，遍行晓谕，务使实惠均沾，毋任吏胥舞弊，用副朝廷轸念民艰至意。该部知道。单并发。钦此。

083．奏金坛等五县同治四五两年钱漕请准豁免片十二月二十八日

再，镇江府属之丹徒等四县，常州府属之无锡等五县，应征同治三年钱粮漕米，经臣会同抚臣李鸿章于本月十九日奏请恩施，全行蠲免在案。惟查常、镇各属被扰虽同，尚有受害较巨者，如镇江府属之金坛、溧阳、丹阳三县，常州府属之宜兴、荆溪二县，群贼纵横蹂躏，无屋不毁，无田不荒，现虽招集流亡，而来归者极少。若仅蠲免本年钱漕，民力实有未逮。且北界常州之武、阳二县，西界江宁之句、溧等县，均经豁免三年，南界安徽之广德、建平亦请豁免二年；该五邑错处其中，不忍使之向隅。臣等往返咨商，意见相同。合无仰恳天恩，俯准将金坛、溧阳、丹阳、宜兴、荆溪五县应征同治四、五年钱漕，一体豁免，以纾小民未苏之困，而广圣主如天之仁。谨会同江苏抚臣李鸿章附片具陈，伏乞皇太后、皇上圣鉴训示。谨奏。

084．附录明谕　金坛等五县四五两年钱漕一体豁免（同治四年）正月十二日

同治四年正月十二日，准兵部火票递到同治四年正月初六日内阁奉上谕：

曾国藩奏续查被扰较重各县应征同治四、五两年钱漕，请一体豁免等语。江苏镇江府属之金坛等县，常州府属之宜兴等县，应征同治三年地漕等项，业经降旨全行豁免。惟该县历年被贼蹂躏，受害尤重，小民流亡，多未复业，若仅蠲免同治三年分钱漕，尚不足以示体恤。加恩着照所请，所有金坛、溧阳、丹阳、宜兴、荆溪五县，应征同治四、五两年钱漕，并着一体豁免，以苏民困。该督、抚即刊刻誊黄，遍行晓谕，务使实惠均沾，毋任吏胥舞弊，用副朝廷轸念穷黎至意。该部知道。钦此。

085．柳金源请补狼山镇标右营游击员缺折十二月二十八日

奏为拣员请补外海水师游击恭折奏祈圣鉴事。

窃臣接准部咨，狼山镇标右营游击欧阳利见升补淮扬镇总兵，所遗员缺，系外海水师题补之缺，驻扎通州，巡查洋面，必须精明干练之员，方克胜任。

查有亲兵右营两江尽先推补副将柳金源，现年三十岁，湖南长沙府长沙县人。由武童投效水师军营，荐保都司尽先补用。同治二年二月内，于克复常、昭、太仓等处案内保奏，奉上谕：“花翎都司柳金源，着以游击尽先补用。”等因。钦此。又于克复苏州省城及江阴、无锡等县案内保奏，三年九月十一日奉上谕：“游击柳金源，着免补参将，以副将留于两江尽先推补。”等因。钦此。该员久历水营，娴于战守，以之请补斯缺，堪期胜任。该员系尽先推补副将，借补游击，与例稍有未符。第人地相宜，亦未敢过事拘泥。可否仰恳圣恩俯准以柳金源升补狼山镇标右营游击员缺，实于水师营伍有裨。如蒙俞允，并请敕部先给署札。俟营中经手事竣，再行给咨赴部引见。除饬取该员履历咨部查核外，谨会同长江水师提督臣黄翼升、江南提督臣李朝斌合词具奏，伏乞皇太后、皇上圣鉴训示。谨奏。

086．守备许玉堂与蒋志善互相对调片十二月二十八日

再，臣接准办理江北军务江宁将军臣富明阿咨，据尽先都司直隶紫荆关守备许玉堂禀称，道光二十三年投入江南泰兴营食粮，因巡缉微劳，屡蒙保奖，拔补盐捕营把总。嗣因水师追剿出力，以守备补用。咸丰十一年奏补直隶紫荆关守备。现值江省肃清，自应请咨赴任。惟籍隶江南泰兴，母老多病，家无次丁，距直隶二千余里，迎养维艰。请照亲老调近之例，查与江南守备员缺互相对调等情，咨请核办前来。

臣查武员亲老调近，向无隔省调补之例。惟该守备许玉堂在江年久，水陆防剿均称熟悉。但期营伍得人，何敢拘于成例。因于通省实缺守备内，逐加遴选。查有常州营左军守备蒋志善，系直隶人，由武进士选补今职，与升补直隶紫荆关守备许玉堂互相对调，人地均属相宜。合无仰恳圣恩，准将现在江南防所之直隶紫荆关守备许玉堂调补常州营左军守备。所遗直隶紫荆关守备一缺，即以蒋志善调补，实于营伍地方有裨。如蒙俞允，江省甫经肃清，办理善后需人，并请敕部先给署札，以便分别各饬赴任，再行给咨赴部。除饬取该员等履历核咨外，谨会同江宁将军臣富明阿、江南提督臣李朝斌合词恭折具奏，伏乞皇太后、皇上圣鉴训示。谨奏。

087．总兵彭玉堂因伤请免骑射片十二月

再，据提督衔记名总兵两江补用副将彭玉堂禀称，久历戎行，身经百战，伤痕遍体，右手大指因伤成废，呈请咨部免其骑射等情前来。臣查该员彭玉堂，委系身有重伤，手指成废，挽强命中，运掉不灵，相应声明，请旨敕部注册。俟该员赴部引见时，照例准免考验弓马，以示体恤。理合附片陈明，伏乞圣鉴训示。谨奏。

088．代递江南乡试副考官平步青请假片十二月

再，本年江南乡试于十二月十五日揭晓，监临抚臣李鸿章奉旨先期回苏，臣入闱钤榜，照料一切。其进呈《题名录》亦经商定由臣代印题本，驿递恭进在案。主考于二十六日启行，正考官刘崐回京复命，副考官平步青请假回籍，送来折件，属臣附便呈递。理合代为陈奏，伏乞圣鉴。谨奏。

同治四年

089．附录廷寄　里下河一带游兵滋事着曾国藩整顿营汛正月初七日

同治四年正月初七日，准兵部火票递到议政王军机大臣字寄——

钦差大臣协办大学士两江总督一等侯曾国藩、江宁将军富明阿：

同治三年十二月二十七日奉上谕：

富明阿奏，扬防全军分起裁撤，船只炮械分拨存贮，并拟挑选勇丁归补兵额一折。据称：头起裁撤兵勇十二营，业已找清欠款，派员管带回籍；本省招募者，就近交扬州府妥为遣散。现在赶紧催提漕价，将二起裁撤兵勇欠饷找发清楚，即于年内责令起程。其余三起裁撤兵勇，拟俟开年正月缓为遣撤。其水师留防炮划并官弁勇丁已经裁竣，并将炮船炮划解送曾国藩酌拨配用。各营呈缴枪炮器械，分拨旗、绿各营并粮台存储备用等语。所办尚属周妥。即着富明阿按照定章，分别资撤。并饬管带各员妥为管押，毋任沿途逗留滋事，至贻后患。

惟据该将军奏称：里下河一带，游兵散处滋事，已将抢犯陈玉书等拿获正法。亟宜赶紧整顿营汛，以资弹压。扬防勇丁，籍隶扬州属者甚多，若能挑其精壮补足兵额，足可保卫闾阎。如饷需不敷，于扬防节省项下提拨，按月散放。似此变通酌办，巡防不致废弛，里下河地方亦可臻安谧，所筹自系实情。即着曾国藩酌量情形，妥筹办理。将此由五百里各谕令知之。钦此。

遵旨寄信前来。

090．两淮盐运使出缺请旨简放折正月十四日

奏为两淮盐运使因病出缺，先行遴员署理，请旨迅赐简放，恭折驰陈，仰祈圣鉴事。

窃据淮南监制同知徐瀛禀称：署两淮盐运使忠廉素有肝疾。上年十二月二十八日，忽患呕吐，气逆作痛，昼夜不止。医治无效，于本年正月初五日出缺。将印信送扬州府库封储等情到臣。伏查该署运使忠廉，自莅任以来，公正廉明。于淮南、北盐务，无不恪守新章，实力整顿。此次因出江运盐，河道日久淤塞，逐段兴挑，工程重大，该署运使于腊月二十六日亲赴工所，周历履勘，感受风寒，以致旧恙举发，胃痛气喘，沉重非常。不料病未及旬，遽行出缺。臣素稔其操履之洁，又敬其治事之忠，骤闻此耗，悼惜实深。

此时江、淮甫经畅通，淮鹾一切规模，似因实创。必须拣委结实可靠、不染习气之员前往署理，方期无误。查有两江补用道李宗羲，廉正明慎，能持大体，其熟习盐务不如忠廉，而清操相等，识量较宏，堪以委署。除檄饬遵照外，所有两淮盐运使一缺，相应请旨迅赐简放，以重职守。谨会同江苏巡抚臣李鸿章合词恭折由驿具奏，伏乞皇太后、皇上圣鉴训示。谨奏。

091．附录明谕　两淮盐运使着李宗羲署理二月初六日

同治四年二月初六日，准兵部火票递到同治四年正月二十七日内阁奉上谕：“两淮盐运使员缺，着李宗羲署理。”钦此。

092．仍请以包家丞补宿迁县折正月十四日

奏为沿河要缺知县人地相需，再恳天恩，仍准补授以重地方，仰祈圣鉴事。

窃照宿迁县知县一缺，前经臣等请以候补知县包家丞补授，声明该员保举知县后，报捐离任，尚未送部引见，与例稍有未符，专折汇奏。奉旨：“吏部议奏。”钦此。旋准部咨，以该员由江苏海州直隶州州判，因丰工出力，咸丰三年三月初八日奉旨：“着以知县补用。”钦此。嗣遵例报捐离任，以知县留省候补。丁忧服满，六年五月到省。惟该员系报捐离任之员，应遵照新章给咨赴部引见，俟回省后方准请补行，令另拣合例人员请补等因，理应遵照部咨办理。

惟查宿迁县地处冲途，民情强悍，讼狱繁多，素称难治。且界连东省，向为捻匪出没之区。现虽全省肃清，而抚字巡防，犹关紧要。非精明干练之员，不足以资整饬。该县尚系咸丰九年十月分截缺。包家丞遵例报捐离任，丁忧服满，于六年三月起复回省。而条奏新章于同治二年十二月行文知照。核计宿迁县截缺及该员报捐离任回省日期，均在未奉新章以前，似与初捐分发人员未经验看引见者迥不相同。该员为守兼优，且在江年久，历署高淳等处被兵缺分，均能措置裕如。以之请补宿迁县知县，实属人地相宜。据藩、臬两司会详前来。臣等往返函商，意见相同。合无仰恳圣恩，俯念员缺紧要，仍准以候补知县包家丞补授宿迁县沿河要缺知县，洵于地方有裨。如蒙俞允，俟接准部复，即行给咨赴部引见，恭候钦定。谨会同漕运总督臣吴棠合词恭折具奏，伏乞皇太后、皇上圣鉴训示。谨奏。

093．附录明谕　宿迁县知县准以包家丞补授二月初二日

同治四年二月初二日，准兵部火票递到同治四年正月二十五日内阁奉上谕：

前因曾国藩等奏，请将候补知县包家丞补授江苏宿迁县知县员缺，当交吏部议奏。嗣据该部议，以送部引见后方准请补行，令另拣人员补授。自系照例办理。兹复据曾国藩等奏，宿迁地处冲途，民多强悍，吏治防务均关紧要。该员在江年久，历署高淳等处，措置裕如。以之补授斯缺，实属人地相宜等语。江苏宿迁县知县，着仍准其以包家丞补授，以重地方。该部知道。钦此。

同日准军机处片称：“贵督具奏两淮盐运使出缺请简一折暂留本处，俟下次报便发还。为此知会。”

094．新中举人通融给咨片正月十四日

再，江南乡试新中举人，例由原籍州县详请本省巡抚衙门给咨进京会试，历办有案。上年甲子科并补行戊午科江南乡试系十一月举行，十二月十五日揭晓，去会试场期太近。而江苏抚臣驻扎苏州，安徽抚臣驻扎寿州，若令该举人等遵照向章在籍守候咨文，诚恐往返耽延，有误复试、会试期限。现拟通融办理，除距苏州、寿州较近者照常由巡抚给咨外，凡来江宁请咨者，即由臣随时就近缮给咨文，赴部投递，以凭迅速起程。谨附片陈明，伏乞圣鉴，敕下礼部查照办理。谨奏。

095．寿州镇总兵易开俊赴任片正月十四日

再，安徽寿春镇总兵易开俊，于同治元年十一月蒙恩简授今职。当因驻军泾县防剿得力，未经檄令赴任。本年八月，皖南肃清，将该军调援皖北，并令饬派妥弁来省赍领关防，就近驰赴寿春本任。兹据该总兵呈报：十二月十三日接到寿春镇关防一颗，即于是日开用任事等情前来。除咨部查照外，理合附片陈明，伏乞圣鉴。谨奏。

096．请将守备彭兆富革职片正月十四日

再，水师右营守备彭兆富，于本年三月间请假回籍省墓，辄敢沿途包揽客货，图免厘金。行抵湖南湘潭地方，任意逗留，不回原籍。又至江西吴城，假充委弁，恃符招摇。迨彭玉麟派员往查，始行来营销假。实属胆大妄为，不守军律。殊难稍事姑容，相应请旨将蓝翎都司衔尽先选用守备彭兆富即行革职，以昭炯戒。谨会同兵部侍郎臣彭玉麟附片参奏，伏乞圣鉴训示。谨奏。

097．忠义局第二十案折正月十四日

奏为行营采访忠义第二十案，恳恩分别旌恤，仰祈圣鉴事。

窃两江境内久被贼扰，凡死难之官绅、士民、妇女人等，经臣设立忠义局派员采访，遵照咸丰十年七月间奏定章程，分案具报，先后十九次办理在案。兹据局员陈艾等续访得安徽歙县一门殉难者五家共七十五人，官绅殉节者二十二员，绅民殉难者一千五百三十九员名，妇女殉难者一千二百三十七口，搜罗事实，造册请奏前来。臣逐加复核，或尽室自戕，或临危赴义，从容慷慨，实足厚人心而维风俗。相应缮具简明清单，仰恳天恩，敕部分别旌恤，以昭激劝。除事实清册循案咨部核办外，所有臣营二十案采访忠义，理合专折具奏，伏乞皇太后、皇上圣鉴训示。谨奏。

098．朱彦昇等阵亡请恤片正月十四日

再，据湖北候补知县朱荣实遣丁呈称：家主亲兄朱彦昇，由道光辛卯科举人选授石隶县训导，与兄朱秀实等在泾县原籍举办团练。咸丰六年十月，贼窜泾县东乡桓公岭，周天受从徽州带兵赴援，彦昇舂米饷军，馈运不绝，并先后劝捐助饷不下十数万之多。十年正月，泾县失陷，彦昇赴徽请兵，随同江长贵克复城池。旋因官军往援苏、常，城内兵单，贼复回窜。彦昇率数百人保卫一乡，相持月余，忍饥效死，至六月初八日，卒以贼众我寡，力竭阵亡。亲弟县学生朱颖实，堂兄府学生朱治堂，弟朱一江，仆人赵安，协同防堵遇害。堂兄朱一洲之妻朱胡氏，堂侄孙朱贯成之妻朱胡氏，骂贼不屈，被戕最惨。妻朱郑氏哀愤呕血，登时气绝。长媳朱郑氏、次媳朱洪氏以哀毁病死。孙男守成、芸生，孙女果珠、宋珠，以乱中失怙夭殇。三子朱宗禄，胞侄监生朱联瀛、朱宗亚，亲叔从九品衔朱平铭，亲兄前当涂县教谕朱秀实，从弟朱一漳，亲侄朱楠章，皆以御贼积劳，在防身故等情由，忠义局查明请奏前来。

臣查朱彦昇以在籍训导集团御寇，筹饷输军，久已有功桑梓。嗣因贼众大至，势孤力绌，抗节死绥，其亲属并及于难。洵属忠义之气，毕萃一门。应恳圣恩准将安徽石隶县训导朱彦昇、文生朱颖实、朱治堂均照阵亡例赐恤；其朱一江等男妇十八人均照新章赐旌；仍于泾县本籍建立专祠、专坊，以褒忠节。理合附片陈请，伏乞圣鉴训示。谨奏。

099．年终密考折正月二十一日

奏为循例密陈文武考语，恭折具奏，仰祈圣鉴事。

窃提、镇、司、道、知府等官贤否，例于年终出具切实考语，开单密陈一次。上届同治元、二两年，臣所具密考一疏，声明安徽、江西两省见闻稍熟，将文武各官全行注考。其江苏道路尚梗，自愧察核多疏，未能一体注考缘由，两次陈奏在案。今兹岁尽春回，又届同治三年考察之期。上年金陵克复，臣回驻省垣，一切率循成宪，冀还旧观。而江苏文武各官次第谒见，稍知梗概。谨将江苏、安徽、江西三省文武详加考语，密陈圣鉴。

溯查历办成案，实缺未到任者，署事由外奏者，均不列单注考。臣以近年署事人员居其大半，且一经署任，动历数年，自不必拘泥旧章。臣今将署事及未到任者一律开单注考，惟江苏之两淮运司忠廉甫经因病出缺，李宗羲尚未到任，安徽之颍州知府李文森甫经奏署臬司，续庆尚未到任，则不复并列单内强求画一。虽稍异乎相沿之成规，要不悖乎立法之初意。理合分缮清单，恭折密奏，伏乞皇太后、皇上圣鉴。谨奏。

附密考清单 [1]

谨将江苏、安徽、江西三省司、道、知府各员开具清单，填注考语，密呈御览。

江苏省

江宁布政使万启琛，年四十八岁，江西监生，同治三年二月到任。该司理财廉明，治事谨慎，敏而不浮。但体弱不甚耐劳，亦多瞻徇之处。

江苏布政使刘郇膏，年四十四岁，河南进士，同治元年十月先行署事。该司久任苏省知县，熟悉地方利病。办事勤恳，操守亦好。惟察吏过宽，论事不免拘滞。

江苏按察使郭柏荫，年五十八岁，福建进士，同治二年先行署事。该司居心立品均尚廉正。其才力不足胜烦要之任。

江南盐巡道邢春第，年六十七岁，直隶监生，同治二年八月到任。该员两耳重听，现已告病，禀请开缺，尚未委验。

署江南盐巡道庞际云，年四十二岁，直隶进士，同治三年八月到任。该员精细耐劳，在刑部日久，熟于律例，堪资历练。

江安督粮道王朝纶，年五十岁，福建荫生，咸丰八年正月到任。该员嗜好颇深，公事不甚明白，人亦平庸。

苏松粮储道奇克坦泰，年四十八岁，镶白旗满洲生员，同治三年六月到任。该员心地朴实，谨饬有余，条理未甚分晰。

常镇通海道潘鼎新，年三十六岁，直隶举人，尚未到任。该员现统淮勇十营镇守松、沪，兼管英国教练勇，识力坚忍，兵事吏事均可造就。

署常镇通海道许道身，年四十八岁，浙江监生，同治二年二月到任。该员管理扬关兼镇江新关洋务，才能肆应，熟于吏事。但嫌世故太深，难脱积习。

苏松太道丁日昌，年四十一岁，广东廪贡生，同治三年六月到任。该员处通商要地，逐事整顿，不激不随，颇得要领。

署淮徐杨海道颜培瑚，年五十六岁，广东进士，同治三年九月到任。该员老成稳练，于繁剧未能裕如。

署江宁府知府涂宗瀛，年五十三岁，安徽举人，同治三年十二月到任。该员廉正朴实，能识大体，臣于二年十一月曾经密保一次。再加历练，必为东南循吏。

署淮安府知府章仪林，年五十二岁，顺天监生，同治三年七月到任。该员饶有吏才，心地微欠醇正。

扬州府知府孙恩寿，年三十七岁，直隶进士，同治元年十二月到任。该员精明强干，才具开展，心地不甚光明，操守亦难深信。

徐州府知府汪尧辰，年五十岁，四川监生，咸丰十年八月先署任事。该员久在徐郡当差，人地熟习，难资整顿。

苏州府知府薛书堂，年四十九岁，河南进士，同治三年七月到任。该员沈毅有力，明切不浮，系苏州出色之员。惟体弱，不甚耐劳苦。

松江府知府李铭皖，年五十一岁，河南进士，同治三年七月到任。该员和平谨厚，操行不苟。

常州府知府札克丹，尚未到任。该员谨饬自爱，年少，尚须历练。

署常州府知府钱德承，年六十岁，浙江监生，同治三年十月到任。该员久任州县，历著循声，办事笃实。

镇江府知府周辑瑞，年四十五岁，湖南进士，同治三年五月到任。该员持躬端谨，虑事详审，尚乏肆应之才。

安徽省

安徽布政使英翰，年三十五岁，满洲正红旗举人，同治三年九月补授，尚未到任。该司明敏果决。前在宿州，深得民心。带兵日久，亦耐劳苦。惟虑事不能精细入理。

署安徽布政使、按察使何璟，年四十八岁，广东进士，同治二年十二月先到署任。该员精细稳练，遇事悉心讲求，勤劬罔懈。惟局量稍隘，或失之苛细。

署安徽按察使、庐凤颍道李文森，年三十五岁，贵州进士，同治三年十一月到任。该员才识俱优，毅然思有为于世。惟阅历尚少，心术亦未醇正。

署安徽宁池太广道张凤翥，年四十一岁，江西拔贡，同治二年九月到任。该员在湘军多年，善于联络将领。皖南凋敝之区，经画亦有条。惟素乏风骨，难资整顿。

署安徽庐凤颍道冯志沂，年五十一岁，山西进士，同治三年九月到任。该员学问优长，天怀恬雅。惟吏事尚欠历练。

安庆府知府陈浚，年四十八岁，福建进士，咸丰十一年九月到任。该员贞介淡定，能以廉简率属。惟刚断不足，难任艰巨。

徽州府知府、署六安州知州何家，年五十四岁，广东举人，同治二年四月补授。该员朴茂恺恻，绅民爱戴，名冠皖省。惟才具未能开拓。

署徽州府知府刘传祺，年四十六岁，顺天进士，同治元年五月到任。该员精细谨饬，守御要郡，备历艰辛。胆气较弱，亦未能约束丁胥。

署宁国府知府刘方蕙，年四十六岁，江西副榜，同治三年二月到任。该员才具开展，心思缜密。惟诚笃之气、操守未敢深悉。

署池州府知府范先谟，年四十三岁，顺天监生，同治二年十一月到任。该员曾被参劾，臣于上年十二月查明复奏，现饬撤委回省。

署太平府知府杨玉辉，年三十九岁，湖南议叙从九品，同治三年九月到任。该员久历戎行，精明干练。惟心地刻核，操守尚难遽信。

署庐州府知府唐景皋，年五十三岁，湖南举人，同治三年十月到任。该员精力过人，颇著民望。言行不能相符。

署凤阳府知府胡玉坦，年三十六岁，顺天举人，同治三年二月到任。该员才具开展，心思亦细，尽堪造就。

江西省

江西布政使孙长绂，年四十二岁，湖北进士，同治二年十月到任。该司血性过人，和平稳练。惟器识较浅，待属员亦多瞻徇。

江西按察使文辉，年五十五岁，正蓝旗满洲，咸丰十一年十一月到任。该司和平谨厚，容止安详。公事不甚明晰。

江西督粮道段起，年四十三岁，湖南军功，同治三年十月到任。该员久历戎行，娴于战守。文理平常，公事亦生。

江西盐法道吴集禧，年五十二岁，河南荫生，同治三年十月回任。该员谨愿诚实，不事浮饰。惟公事颟顸，难期振作。

署江西饶九道蔡锦青，年四十五岁，广东监生，同治二年三月到任。该员精明稳练，与洋人交际不激不随。间有取巧之处。

署江西南赣道王文瑞，年四十四岁，湖南军功，同治三年十月到任。该员久历戎行，战功最著。于吏治未能谙究。

南昌府知府许本墉，年五十七岁，湖北进士，咸丰九年十一月到任。该员老成谨厚，才具尚未开展。

瑞州府知府王作孚，年四十岁，贵州进士，同治元年十一月到任。该员办事稳实，亦非应变之才。

署袁州府知府朱振棻，年四十二岁，贵州监生，同治三年□（原文此处为方框）月到任。该员和平谨饬，办事不能细切。

署临江府知府许应，年三十八岁，广东进士，同治二年四月到任。该员心地明白，办事勤谨，堪资造就。

署吉安府知府黄鸣珂，年五十二岁，贵州举人，同治二年十月到任。该员朴诚廉直，爱民如子，历任皆著循声。惟局量较隘，不能和众。

抚州府知府吴祖昌，年四十六岁，广西进士，咸丰十一年十一月到任。该员朴实勤恳，治事精切不浮。惟才识较浅，难期远到。

建昌府知府董敬宣，年四十四岁，河南举人，同治二年正月到任。该员谙练谨饬，才具开展。去岁寇警纷来，尚能稳慎防守。

广信府知府钟世桢，年四十岁，湖南增生，咸丰十一年五月到任。该员处三省冲要之地，军民和协，防守有方。惟过于圆融，尚欠风骨。

饶州府知府王必达，年四十二岁，广西举人，同治二年十月到任。该员学识俱优，才能肆应。惟言语稍烦，未免自矜自炫。

南康府知府高延绶，年五十一岁，河南进士，同治二年十一月到任。该员性情朴实，才具开展。

署九江府知府陈增，年五十三岁，江苏监生，同治三年六月到任。该员谙练和适，办事不能切实。

署南安府知府黎兆棠，年三十五岁，广东进士，同治三年三月到任。该员识趣卓越，亦耐劳苦。去年守御郡城，坚忍有谋。系属江西出色之员。

赣州府知府王德固，年五十岁，河南进士，同治三年二月回任。该员精细廉勤，心有定见，熟于律例，可胜司道之任。

署江南狼山镇总兵郑龙彪，年四十三岁，广东香山人，三年十月到任。该镇治军严整，人亦体面，临阵及营务均属可靠。

江南徐州镇总兵詹启纶，年四十三岁，湖北黄安人，咸丰十一年二月补授，现在军营，未经到任。该镇本系投诚，从前打仗尚好。惟纪律未严，近更骄情嗜利。

署江南徐州镇总兵姚广武，年三十岁，山东滋阳人，同治二年三月到任。该镇熟谙徐郡情形，人尚诚朴。营伍未能整饬。

江南福山镇总兵熊登武，年三十五岁，湖南湘乡人，同治三年七月补授，奏明暂缓赴任。该镇廉勤刚正，娴于战守机宜。于绿营情形尚未谙练。

署江南福山镇总兵成俞卿，年四十二岁，湖南衡阳人，三年九月到任。该镇巡防勤谨，能得士心。才识未能开展。

江南淮扬镇总兵欧阳利见，年四十一岁，湖南祁阳人，同治三年四月补授，现在军营，尚未到任。该镇智勇深沉，晓畅戎机，办事亦井井有条。

[1] 此件从《湘乡曾氏文献》中抄补。原单江南各镇总兵考语混于江西省内，今挪于单末。

100．三省学政密考片正月二十一日

再，江苏、安徽、江西三省学政按棚考试，是否场规整肃，去取公平，例应由臣于年终密陈一次。

安徽学臣朱兰老成夙望，学有本源。臣昔官京师，交契已久，近在安庆共处，互相观摩。其按试安庆、庐州、池州三府，六安一州，弊绝风清，尤耐劳苦。安庆府选拔贡生八人，乡试中式者五人，远近服其精鉴。其他赏识寒畯之士，勖以正学，士论翕然，风气渐振。

江苏学臣宜振甫于上年十一月到任，尚未出棚开考。惟乡试录送遗才在江宁公廨一月，臣屡次接晤，见其性情和平，关防严密，足为士林矜式。

江西学臣何廷谦，到任将近两年，历考各属。臣每见江西绅士，详加访问，佥称培植士类，宽严得宜。

东南军事渐平，亟宜振兴文教，学政诸臣，勤于其职，华实兼收，均足仰副圣朝爱养人才之至意。理合附片密陈，伏乞皇太后、皇上圣鉴。谨奏。

101．忠义局二十一案请恤折 [1] 正月二十一日

奏为行营采访忠义第二十一案，恳恩分别旌恤，仰祈圣鉴事。

窃两江境内久被贼扰，凡死难之官绅、士民、妇女人等，经臣设立忠义局派员采访，遵照咸丰十年七月间奏定章程分案具报，先后二十次办理在案。兹据局员陈艾等续访得安徽休宁县殉节官绅十五员名，殉难绅民三千六百十三员名，殉难妇女四千五百三十三口，详列事实汇为一册，具禀请奏前来。

臣伏查休宁地方惨罹兵祸不止一次，自咸丰十年至十一年，城乡士女或同仇敌忾，或抗志捐生，两年之间，一邑之内死事至八千余人之多，万众同心，尤为近今所罕觏。相应缮具简明清单，仰恳天恩，敕部分别旌恤，以昭激劝。除事实清册循案咨部核办外，所有臣营二十一案采访忠义理合专折具奏，伏乞皇太后、皇上圣鉴训示。谨奏。

[1] 据曾氏家藏手抄本《奏章补钞》补入。

102．皖南茶捐请奖折 [1] 正月二十一日

奏为皖南续办茶捐，查取二卯捐数员名，恳给奖叙，恭折奏祈圣鉴事。

窃照徽州、宁国、池州三府属产茶地方，经原任都察院左副都御史张芾于咸丰七、八、九、十等年按引筹捐，汇入徽州各项捐输分案请奖。自臣接办以来，明定章程，每引捐银八钱。同治二年复定新章，加捐银四钱，每引共捐银一两二钱，仍照向章填发捐照，由各商开具履历呈缴牙厘局，换给实收，照筹饷例一律核奖。业将初次捐生造册请给奖叙在案。

兹据前办安徽牙厘总局升任浙江巡抚马新贻详称：自同治三年二月起截至十一月止，各属陆续呈缴元、二、三年茶捐省照二千五百六十张，计银十八万五千九百七十六两八钱八分二厘二毫。嗣据各捐生缴到中照三百二十三张，计银三万六千二百二十七两五钱一分。就现请官阶按照减成新例核算，计正项银三万六千一百五十五两，除所余零星尾数银七十二两五钱一分应行核销毋庸给奖，暨仍存茶捐省照二千二百三十七张，计银十四万九千七百四十九两三钱七分二厘二毫，俟各捐生呈缴中照到日换给实收另行核奖外，此次计请实职、虚衔、加级、封典者有俞光杰等一百十五名，请贡生、监生者有李国桢等一百八十五名，造具履历清册请奏前来。臣复查各属缴到省照，比对银数、所请官阶等项，与例均属相符。除将清册咨部核办外，仰恳天恩俯准，敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

[1] 据曾氏家藏手抄本《奏章补钞》补入。

103．陈明皖南茶捐与茶厘不同片 [1] 正月二十一日

再，接准部咨，以臣前奏茶捐请奖一案仍系抽收厘金，援案议驳，抄折行文到臣。查皖南产茶最广，取之于茶商者有厘亦有捐。运茶出境，逐卡抽收谓之厘；办茶到栈，按引输纳谓之捐。昔年张芾驻防徽郡，曾将茶商捐项汇入捐输军饷请奖，历办有案。自臣两次改定章程，每引分出引银、捐银、厘银，三项共计收银二两零五分，均归一处缴齐。仍饬派厘局委员剔除引、厘两项概不给奖，仅将所收捐银一两二钱按照饷例核发实收，准予请奖。明乎茶捐之与茶厘本自不同，若概以厘金目之，则捐款尽成虚掷，实收又不能追还，将何以取信于商人，而续行捐办目下二卯奖册？复据该局员具详前来。应请圣明鉴察此项茶捐实于引厘之外另行加捐，并非以厘捐请奖，敕部将前次议驳之案仍照原单准给奖叙，以资激劝而示招徕，实于筹饷大有裨益。理合附片陈明，伏乞圣鉴训示。谨奏。

[1] 据曾氏家藏手抄本《奏章补钞》补入。

104．谢年终赏物折正月二十一日

奏为恭谢天恩，仰祈圣鉴事。

窃臣承准议政王军机大臣咨开，同治三年十一月三十日由内交出年终赏福字、荷包、银钱、银锞、食物等项，再加赏寿字一张，交兵部由驿驰递到臣。当即恭设香案，望阙叩头谢恩祗领讫。

伏念臣移驻金陵，眴更玉琯，怵抚绥之未遍，邀宠赉之优加。宸画媲乎羲经，福缘震致；宝书铭于武带，寿必恭先。辫贞亮以为縏，五色用彰夫素绚；程圜方以铸式，百炼而成此精坚。粉洁粢香，识艰难于稼穑；果珍酥滴，饫芳润于醍醐。天泽沛于春先，星邮达于江表，恩施至渥，感忭交并。臣惟有祖鞭励志，陶甓习勤，力拯水深火热之民，共敦凿井耕田之业。嘉禾瑞麦，以食德为祥符；东箭南金，以宝贤为贡献。先兆民而华祝，同游多福多寿之天；陪百辟而皋赓，仍惕惟几惟康之义。所有微臣感激下忱，理合缮折叩谢天恩，伏乞皇太后、皇上圣鉴。谨奏。

105．附录廷寄　着李鸿章曾国藩拨解皖饷正月三十日

同治四年正月三十日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章、安徽巡抚乔松年：

同治四年正月二十四日奉上谕：

乔松年奏，皖省需饷愈急，请饬江海关照旧拨解协饷一折。据称江海关每月协济皖饷二万两，经李鸿章以皖省肃清，兵勇无多，奏请停止。现在防兵未撤，勇数有增无减，各省协饷报解已属寥寥，若上海关又复停止，皖省便无可指之饷。曾国藩请由江北粮台每月改拨皖饷二万两系接济刘铭传等军，并未指拨乔松年军营。该省饷源久竭，无款可筹，征兵未撤，饥溃堪虞，请饬江海关将协饷二万两照旧按月拨解等语。河南军事未竣，皖省边防吃紧，兵勇未能裁撤，亟应筹济饷需以资军食，着李鸿章将江海关每月协拨皖饷二万两仍照旧按月拨解。如江海关现存款项均系指定各省紧要饷需，未能兼筹皖饷，即着曾国藩将前次奏定江北粮台改拨皖饷之二万两，按月拨解乔松年军营以济要需。将此由五百里各谕令知之。钦此。

遵旨寄信前来。

106．附录廷寄　饬由鄂援甘之师取道淅川西赴商州以苏河陕民困二月初二日

同治四年二月初二日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、江宁将军富明阿、湖北巡抚吴昌寿：

同治四年正月二十五日奉上谕：

张之万奏，甘肃援剿之师，现均由河南府行走，西入潼关。西路各州县连年岁歉，惨罹兵燹，诚恐供支无力，贻误军行。查援甘之兵大半调自江、鄂两省：其由江北来者，由归、陈入境，取道河、陕，西入潼关；其由湖北来者，由南、汝、光入境，取道淅川厅，西赴商州，较由河、陕行走尤为便捷等语。豫西各州县迭遭蹂躏，若再以兵差苦累，不但应付不及，贻误戎机，且无以苏该州县官民之困。嗣后遇有调兵赴甘，着官文、曾国藩、富明阿、吴昌寿饬知带兵官，各就起身地方，如由豫东入境，仍旧取道河、陕，由豫南入境，则令取道淅川；一面知照豫省，就近支应，以利师行而苏民困。将此由四百里各谕令知之。钦此。

遵旨寄信前来。

107．附录廷寄　着湖北江苏等省分拨盐厘百货厘各三成接济庆阳粮台二月初六日

同治四年二月初六日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、四川总督骆秉章、两广总督毛鸿宾、陕甘总督杨岳斌、江西巡抚沈葆桢、湖北巡抚吴昌寿、湖南巡抚恽世临、江苏巡抚一等伯李鸿章、安徽巡抚乔松年、浙江巡抚马新贻、署广东巡抚郭嵩焘：

同治四年正月三十日奉上谕：

杨岳斌奏，遵旨赶紧募勇，并筹拨各省协饷情形一折。甘省饷需奇绌，都兴阿等军现有兵勇已不能按月给饷。将来杨岳斌募勇赴甘，并益以蒋凝学、金国琛、李鹤章等三军，共计二万余人，其支绌情形更可想见。若不早为筹划，深恐停兵待饷，贻误事机。现在东南各省渐次荡平，商贾百货日见流通，湖北、江苏等省又陆续裁撤兵勇以节饷需，此后各该省所收厘金自可稍为宽裕。着官文、曾国藩、骆秉章、毛鸿宾、沈葆桢、吴昌寿、恽世临、马新贻、李鸿章、乔松年、郭嵩焘各于该省每月盐厘项下分拨三成、百货厘金项下亦每月分拨三成接济杨岳斌军饷。并着杨岳斌派员经赴各省提解庆阳粮台，以应急需。该督抚等务当不分畛域，极力设法，共济时艰。不得稍存推诿之见，致负委任。

杨岳斌另片奏，甘省逆党多踞堡寨，非用火器不能摧坚及远，请饬李鹤章迅速赴甘，并拨给开花炸炮等语。着李鸿章饬令李鹤章速带所部赴甘助剿。该军行粮，并着李鸿章宽为筹备，以利师行。至炸炮一项，向称得力，能否运往，着李鸿章斟酌办理。如果难于运往，即着拣选精于制造火器之人，饬令酌带工匠前赴杨岳斌军营，随时制造，以资利用。

皖南镇总兵唐义训前经杨岳斌奏调赴甘。兹据杨岳斌奏称，该总兵现因宿疾未愈，恳请赏假回籍，免其从军西征等语。唐义训既称旧疾复发，着毋庸调赴甘省。惟皖南重镇，岂可悬缺待人？即着曾国藩查明，唐义训疾势难痊，即行奏令开缺，请旨另行简放，以重职守。

杨岳斌另片奏，请调钟启峋、窦垿差遣等语。钟启峋一员，准令调营差委。即着沈葆桢传知该员，迅速赴营，毋许迟缓。窦垿系发往贵州差委之员，黔省军务亦关紧要，所请调赴甘肃之处，已降旨不准行矣。将此由五百里各谕令知之。钦此。

遵旨寄信前来。

108．附录廷寄　着于沈宏富到营后察看其是否可用二月初六日

同治四年二月初六日，准兵部火票递到议政王军机大臣字寄——

钦差大臣协办大学士两江总督一等侯曾国藩：

同治四年正月二十八日奉上谕：

劳崇光等奏，云南昭通镇总兵沈宏富，在黔剿贼尚属勇敢，惟因饷糈两绌，驭军未能整齐，致绅民不无怨谤，且与黔省各镇将亦未能和衷，请将该员调赴他省剿贼等语。沈宏富迭经被人参劾，前已有旨，令其毋庸署理贵州提督。该员带兵既致绅民怨谤，又与黔省镇将积不相能。且黔省将弁积惯骄恣，即调赴他省，岂能望其得力！本日已谕令劳崇光等饬令前赴曾国藩军营。着曾国藩于该员到营后妥为察看，如实系暴戾恣睢，不堪造就，即着该大臣奏明罢斥。如其材尚有可用，仅于黔省人地未宜，即着于娄云庆等军出关时，令该总兵同赴鲍超军营，交该提督驱策驾驭，带赴新疆剿贼，以观后效。将此谕令知之。钦此。

遵旨寄信前来。

109．附录廷寄　郭松林杨鼎勋等军赴闽援剿饬令闽粤就近筹济饷糈二月十二日

同治四年二月十二日，准兵部火票递到议政王军机大臣字寄——

钦差大臣协办大学士两江总督一等侯曾国藩、闽浙总督一等伯左宗棠、两广总督毛鸿宾、江苏巡抚一等伯李鸿章、福建巡抚徐宗幹、安徽巡抚乔松年、署广东巡抚郭嵩焘：

同治四年二月初六日奉上谕：

李鸿章奏，派兵由海道赴闽，请饬福建、广东各督抚协力筹济各折片。刘铭传、周盛波等军，前谕李鸿章饬令赴闽援剿。兹据奏称，该军二十四营现扎皖、豫交界之三河尖，离苏已千余里，往返征调，必误师期。豫省捻踪飘忽靡常，仍应暂留该军驻淮河上游以资扼堵。该抚现派郭松林统带楚勇七营，杨鼎勋统带淮勇六营，益以曹仁美、黄中元各营，并由上海雇备轮船赴闽助剿。所筹尚属妥洽。着该抚即行飞饬丁日昌赶将轮船雇备，催令该军等迅速起程。并将军装、口粮妥为筹备，以利师行。现在侍逆大股久踞漳州，窥伺泉、厦。郭松林等所统均系洋枪队，攻坚破敌，所向有功。该军由沪航海至厦登岸，相机进剿，甚为便捷。着左宗棠于此军抵闽后妥为调遣，饬令会剿漳州踞逆，迅歼巨憝，力拔坚城。广东官军前已越境克复永定县城。并着毛鸿宾、郭嵩焘懔遵前旨，饬令方耀等军乘胜进攻漳州，与江苏、闽、浙各军协力进取。其王德榜、黄少春等分剿汀、漳之贼，现在情形若何，着左宗棠妥为部勒，随时驰奏。

苏省饷需入不敷出，李鸿章所奏，自系实情。该抚现拟将郭松林等援闽之军照苏省各营饷章暂行匀拨，于上海、厦门两处设局解运，具见畛域不分。以后惟当源源接济，以资饱腾。苏军向系按照各营人数另给食米、柴薪、油烛等项，俾临敌不至缺乏。惟郭松林等军抵闽后，去苏日远，势难琐屑代谋，着左宗棠、徐宗幹即行派委妥员，筹款就近采办，随营转运，以期无误军情。贼势靡定，郭松林等进剿之军，将来若去厦门日远，苏省亦难兼顾，并着左宗棠、徐宗幹、毛鸿宾、郭嵩焘就近协力筹济，毋使停兵待饷，致误事机。闽省筹饷较苏省尤为竭蹶，李鸿章仍当于无可设法中竭力筹解，顾全大局，方为妥善。

刘铭传等军现扎三河尖，本归曾国藩调遣。现在豫省贼势南趋，扰及西平，皖省边防甚关紧要，该军等既已无庸赴闽，仍着曾国藩妥为调度，饬令扼要严防。如贼氛窜近皖疆，并就近由乔松年斟酌情形，或令出境截剿，与僧格林沁追兵夹击，毋得划疆自守，任贼纷窜。是为至要。将此由六百里各谕令知之。钦此。

遵旨寄信前来。

110．苏省同治三年起运正漕由海运津详议章程折 [1] 正月三十日

奏为苏省同治三年起运正漕并苏属租捐内提成买米由海运津详议章程，恭折奏祈圣鉴事。

窃松江、太仓六府州属同治三年征收起运冬漕，并苏州府属租捐内提成采买搭运米石各数，业经臣等附片奏明，尽由海运在案。苏省办理海运本有旧章，惟今届征漕当被兵之后，民间元气未复，办理较难，其筹拨租捐买米，事属权宜，尤应力求撙节。是于循守旧章之仍须酌量变通，俾无窒碍。查今届正漕采办，共计正耗并备带米三十二万余石，视上届为数较多，应派苏松督粮道奇克坦泰酌带委员绅董先期赴津，承办交米事宜。并由部臣届时奏请钦派大臣赴津验收，以昭慎重。其苏省稽核银米等事，现设立省、沪两局，委员分办，应需沙船，饬令上海厅县并添派员董赶紧招雇排泊候兑，一面严催各属迅速起运。所有采买米石，亦饬分投选购，陆续剥运，赴沪兑装开行。据苏州布政使刘郇膏、苏松督粮道奇克坦泰会议章程，详请具奏前来。臣等严加酌核，条列于左：

一、海运公事繁重，应委员设局经理也。查苏省历办海运，在省城、上海分设两局，承办各事。今届松江府、太仓州二属酌征漕粮，及苏州府属租捐提成，买米起运，同事并举，头绪纷繁，应循案设立省局，由藩司粮道督办，仍委府县并遴派干员分司其事。沪局应办事宜，由苏松太道督率上海厅县委员，将雇船兑米放洋各事宜妥速办理。其查验米色，系粮道专责，应饬该道按县查验，俟兑交沙船时，再由苏松太道会同粮道复加盘验。天津交米最为吃重，应派苏松督粮道奇克坦泰酌带委员绅董先期赴津，会同直隶委员妥为筹办。

一、今届海运正漕，兼有采买米石，应请籼粳并纳也。松江、太仓酌征熟田，或本折兼收，或概收折色，官为采办。苏属系提捐采买，因被兵以后，各属荒田开垦需时，出米甚少，不得不于各路购买足数。是正漕中亦有采买，采办中亦有粳米。米色难期一律。查上届松江府属漕运准予籼粳并纳，毋庸折算。今届应请照案籼粳并纳，但不准二米掺杂，并不得买洋籼充数。伏乞圣恩，俯念南省办运艰难，查照上届成案，籼米仍以石抵石，免其折算。

一、运米到津，应请先尽正漕验收也。此次正漕并采买之米到津，先后不齐，其采办剥价与正漕定额多寡参差，必令同时兑装剥，船户易启争执，米数亦易率混。查历届章程，抵津米船，无论筹备籼粳等米，悉数先尽正漕抵运，俟正漕全数收清后，续到之米再行照数拨还各原款。今届应请照办，俾利剥运而免争竞。

一、交仓漕白正耗应照案就数起运也。查咸丰四年以后，各届海运均经奏准就熟田应征交仓漕白正耗之数起运，毋庸筹补足额。迨庚申被兵后，停运两年，上届甫议征运，米数无多。本届征漕仍止松江太仓两属，共计漕白交仓正耗，并沙船经剥食耗等米二十二万五千二百余石，苏州府属劝办租捐提成采买，连随正沙船耗共米十一万石，其蠲减止米为数甚巨，实难另议筹补，自应就数起运。此外，随正给丁饬耗，及赠五盘舂耗运饭等米，除支销起运漕白项下，沙剥经纪食耗各款外，余剩无几，应循案变价提充军饷，并免随正起运。

一、米船放洋，应责成绅董雇勇巡防并行，沿海镇将逐段护送也。查历届海运成案，准令沙船各带炮械防护，于出口时给领，入口呈缴。仍责成沿海水师镇将统带备弁兵船途相接护。并于兑竣放洋时，由上海捕盗局派令员董选拨轮船护送，驶至东省，会同巡护在案。今届应请照案，仍由沪商捐办双轮船出洋护送，并令沿海镇将多派兵船在所辖各岛严密巡守，一面督带弁兵逐段迎护，以壮声威，并咨明直隶、山东督抚臣咨行沿海水师，遵照分别递护。

一、津通经费，应照案筹备支用也。查历届办理海运，除轻赉、田闸、竹木等项由粮道照例批解外，其天津官剥、民剥、雇价等项，均筹备解津，由江苏委员会同直隶委员按照起运米数，分别核实支用。内抗脚、挖筲、守候口粮，全行裁除。剥船饭米折银每百石减去银一两一钱五分，个儿钱一项每石给银二分。咸丰十年海运经费支绌，请照采买章程，无分漕白，每年斛米一百石，交天津道剥价杂费京平银八两一钱四厘，当经部议，仍照正漕章程，每百石给剥价杂费银八两四钱七厘三毫，民剥每百石九两八钱八分四厘八毫，由苏筹解在案。今松江、太仓二属起运正漕米石，一切经费自应照办，仍于节省给丁漕赠等银内，尽数动支，如有不敷，再于节省津贴项下凑足带津。其苏州府属提捐采买，并无经费可筹。凡沙船耗米水脚等项，同采办经费皆须于捐款内支给。至津通解支各款，断难按照正漕办理。应请每平斛米一百石

交天津道，剥价杂费京平银八两一钱四厘，个儿钱每百石

给银二两，分别备带支用，仍按每平斛米一百石随交沙船耗米外，并备随运耗米共二石，不给经纪耗米。所有本年松江、太仓二属应征钱粮，各厅县应解熟田漕项银两，由道一律提解，勒令十分全完尽归，节省抵用，与租捐采买各归各办，以清界限。

一、天津交米之后应循旧责成经纪也。查历办海运，均经户部奏请钦派大臣赴津查验，并由仓场拣派坐粮厅酌带经纪斛收，直隶派委天津道总办在案。今届正漕采买同时，海运米数虽不甚多，缘今年沙船贸易亏折停歇较多，募雇不易，须令回帆迅速，以示体恤。应请照案仍由各衙门届时奏请钦派。其米到天津验收之后，即与沙船无涉，免其羁候至各船已交之米由津运通，由通运仓。应照户部奏定章程责成经纪承管。如有偷漏掺和，分别责令赔补究治，以杜诿卸。

一、沙船领运各事宜，应遵成案办理也。查沙船领运漕米，历届旧章准令八成载米，二成载货。如在洋遭风，除斫桅松舱验明粮货俱损奏明豁免外，如货物并未抛弃，独弃官粮者，虽松舱属实，短少米数仍令赔补。咸丰四年，准部议应挑选妥实商船承运，责成同行保结，倘在洋遭风时，报明地方官履勘核办。如有前项弊端，或到津报称失事并无确据者，除着赔外，不准再行领运等因。历年海运均经照办在案。今届雇定各船，应饬一律具结，一面赶紧修舱，编列号旗，停泊上海水次候兑。一俟兑米放洋北上，仍准二成载货，恩免纳税。若承运无误，除一万石以下由外给奖，其自一万石至五万石以上，分别给予职衔。若损〔捐〕至五品无可再加，或另行酌奖，统俟事竣，奏请核办。至给船耗米原备到津，或有折耗赔补之用，各交兑后仍有盈余，向准该商船在津自行变价。咸丰四年准部文由官给价收买，应饬在津委员按照时价给银，一律雇剥运通，留抵正漕。耆民如能多交，并酌赏花红，以示奖励。其有颗粒无交，甚至漕白正额短缺者，亦由津局分别示罚，仍严饬各属务于上海装兑时，全以本色装足，并委员稽查，不准水手私卖及各县解米丁役商通折价情弊。

一、米船抵津应酌定限期也。查沙船放洋，专借南风司令，庶可一帆直达。本届正漕采买同时赶办，应遵前准部行务，于本年三月内抵津，并严饬各属提前起剥，白粮尤宜慎重，按石装储麻袋，衬底加贴印花，赶紧剥运。各船一经兑竣，即开赴十效，候风放洋。其在山东洋面不准稽留停泊，务遵部限到津。倘有逾延，查系州县兑迟，则将州县从严参办；船户开迟，则提耆舵从重究处。

一、蠲剩熟田南粮应循案抵补兵糈撙节支发也。查兵恤等米为计授要需，历届尽先南粮也。变价不敷银两，在于节省漕费等银内筹拨。今届松江太仓应征熟田南粮变价约共银二万九千余两，及靖江县变价银两案由司酌核，旗缘各属营应支米折分别派拨，饬属径给，免敷支用，毋须另筹。至恤孤米石，仍由各该属于南米项下拨足，径支以符成例。

一、沙拨经耗等米应备带本色，仍请作正开销也。查天津剥船米食米，每漕白米一石给米一升一合五勺，通仓经纪耗米每白粮一石给米一升八合，漕粮一石给一升五合。此项经纪耗米，系由津运通，亦须随给与驳船食米，均以洪斛核计。又沙船耗米每白粮一石给米一斗，漕粮一石给米八升。以上各款米石，自咸丰四年后，均照浙江章程，在于节省给丁各款耗米内，分别动支，作正开销，饬属一律备齐本色，随正交兑运津，以济船户饭米及交仓折耗之需，不准折给在案。今届松江、太仓二属正漕海运，交仓漕白正耗共耗，共米二十万二千八百五十余石，计需经耗剥食等米五千五百余石，沙船耗米一万六千八百五十余石，应饬属在节省给丁各耗米内，各按起运米数随正兑交运津，作正开销。其水脚神福犒赏等款，亦照章程，由各属于节省封吊费内抵支，随米解给，不准缺误。

一、上届豫运存仓记档漕白米石应循案抵补也。查历届海运遇有沙船在津遭风失事，及霉变短欠迟到等，均以本届筹备余米，并上届存仓米数拨抵交足，具报全完，续到米船，即由天津道验运，交仓另档存记，留抵下届正供之用。此次应仍循照办理。

以上十二条臣等督同司道详考成案，参酌时宜，欲无遗误。拟请敕部照准施行。此外，如有未尽事宜，或续变通之处，容随时奏明办理。所有臣等酌议海运章程缘由，谨会同漕运总督臣吴棠合词由驿具奏，伏乞皇太后、皇上圣鉴训示。谨奏。

同治四年正月三十日议政军机大臣奉旨：“着照所请，户部知道。”钦此。

[1] 此件与李鸿章会奏，系据台湾“故宫博物院”《先正曾国藩文献汇编》补。日期为奉旨之日。

111．补陈宁国泾县保案折二月十四日

奏为易开俊、刘松山两军坚守宁国、泾县各城出力员弁，恳恩奖叙，恭折仰祈圣鉴事。

窃总兵易开俊、刘松山接统张运兰旧部老湘营六千余人，分驻宁国府、泾县两城，自同治元年闰八月起至二年正月止，大疫之后，苦战苦守。经臣屡次具奏在案。其时李秀成、李世贤等伪王围曾国荃于雨花台；黄文金、杨辅清等伪王外则围鲍超于清弋江、高祖山等处，内则围易开俊、刘松山于宁、泾两城。臣既将危险情形缕晰具奏，并称臣力不足任此艰巨，迭请大臣来南会办。厥后三处次第解围，奏请优加奖叙，蒙恩允准。曾国荃一军，臣于二年四月间开单请奖。鲍超一军于二年五月间开单请奖。惟易开俊、刘松山两军尚未奏奖。三年冬，因皖南肃清一案，行令各军开单禀保以为凯撤之地。兹据易开俊自寿州来谒，面称该两军于元年秋冬苦守宁国之役，业经奉旨准保，尚未出奏。臣始悟前案漏未陈奏之失。因饬取元年秋冬守城出力各员拟保升阶，谨缮清单，仰恳天恩俯准所请，以昭激劝。其把总、外委两项，照旧咨部核办。臣于应奏之案久未陈奏，实属异常疏忽，相应请旨，将臣交部议处。所有易开俊、刘松山两军出力员弁查案请奖缘由，理合由驿专折补陈，伏乞皇太后、皇上圣鉴训示。

再，该两军于二年、三年屡有战胜克城奏明准保之案，容俟汇入皖南肃清案内续行具奏。合并声明。谨奏。

附保单

谨将易开俊、刘松山两军出力员弁，缮具清单，恭呈御览。

计开：

蓝翎即选知县张恒舟，请赏加同知衔。大挑二等举人何庆朝，请以知县留于江西尽先补用。候选县丞易德容，请免选本班，以知县留于江西尽先补用。即选从九品王久铭，请免选本班，以县丞不论双单月遇缺即选，并赏戴蓝翎。

文生程德馨，请以训导尽先选用。从九品衔易瑞华，文童尹赞勋、彭周南等三名，均请以从九品不论双单月尽先选用；尹赞勋并赏戴蓝翎。文童汤达孚，请以未入流不论双单月选用。记名总兵易致中、萧章开，均请赏加提督衔，并赏给一品封典。总兵衔湖南补用副将陈裕英，总兵衔副将曹义胜，均请交军机处记名，遇有总兵缺出请旨简放，并赏给勇号。

副将欧阳廷，请交军机处记名，遇有总兵缺出请旨简放，并赏给二品封典。参将何作霖，请以副将尽先推补，并赏加总兵衔。花翎参将喻先达，蓝翎参将汤兆云，均请免补参将，以副将留于江西尽先补用；喻先达并赏给勇号，汤兆云并赏换花翎。

都司王庆福，请免补都司，以游击留于两江即补，并赏给二品顶戴。补用总兵王华国，总兵衔副将陈青云，均请交军机处记名，遇有总兵缺出请旨简放。副将刘声集，请赏加总兵衔，并赏给勇号。副将衔参将曾润学，请以副将推补，并赏加总兵衔。

花翎湖南补用副将彭长春，请赏加勇号，并赏给二品封典。两江补用参将刘三友，参将陈秀林、贺能起、袁彦贤等四员，均请免补参将，以副将留于两江补用；陈秀林并赏给勇号。两江补用参将张永辉，参将衔游击曾诸保、符秉福、廖得福，游击杨见山、陈广发、席大成等七员，均请免补游击，以参将补用，并加副将衔。

蓝翎参将衔游击鲁振邦，蓝翎游击余虎恩、许德龙，游击胡理明、陶定升、钟致胜，游击都司雷致祥、胡新发、谢太泗等九员，均请免补游击，以参将补用；陶定升并赏给勇号，鲁振邦、余虎恩、许得龙并赏换花翎。湖南补用游击王景星，游击衔都司王秀棣，都司沈克堂、邓光发等四员，均请以游击补用，加参将衔；王景星并赏戴花翎。

蓝翎游击衔都司贺祥发、罗基淼，蓝翎都司王春华、何春林，都司刘洪道、向志友、成永胜、龙青云、廖得胜，蓝翎都司衔守备熊开云，都司衔守备易坤元、邓经纶、彭允煊、黎笔珊、萧玉林、郑心开、罗凤斋等十七员弁，均请免补都司，以游击补用；贺祥发、罗基淼、王春华、何春林、熊开云并赏换花翎。

都司刘宝成，蓝翎都司衔守备彭广源、龙桂林、欧日清，都司衔守备彭义俊，守备易春华、张映南等七员弁，均请以都司补用，加游击衔；彭广源、龙桂林、欧日清并赏换花翎。守备萧元亨、曾维成、王占元、刘复德、周洪意、雷桃玉，蓝翎守备衔千总王楚华，守备衔千总萧兴全、陈在位，千总张福升、杨玉周等十一弁，均请免补守备，以都司补用；王楚华并赏换花翎。

守备衔千总胡茂兰，千总刘绍南、曹朝喜、王先群、段柏溪、宁仁备、罗胜南、陈德荫、李际盛、黄友信、彭清万、谭锡恒、罗扬胜、王福泰、周明武等十五弁，均请免补千总，以守备补用，并加都司衔。千总阳纲修、崔庆求、王远清、萧玉华、彭德俊、黄连升、彭惠林，把总童光斗、李占椿、古茂成、萧言玉、谭致广、屈德复、彭广贤等十四弁，均请免补千总，以守备补用；黄连升并赏戴蓝翎。

把总曾楚南、曾楚胜、胡义朝、黄体先、黎立山、任廷峰、侯云升、汤彦和、方胜山、席如友、胡明甲、刘贵武、李义和、文德昌、田福臣、郭大振、刘步云、赖满生、冯胜才、符清和、尹世美、周洪锡、赵吉南、钟福山、禹志奉、何明海、赵彩照、周正祥、谢荣台，外委石本立、喻少还、邱郭喜、陈昌荣、曾杰麟等三十四弁，均请免补把总，以千总拔补，加守备衔；冯胜才、尹世美、周洪锡并赏戴蓝翎。

把总张吉祥、雷大恒、朱庭辉，外委周文广、张顺昌、严荣华、胡德友、萧致祥、张继韬、朱成名、周世福、张康欧、王忠义、李洪吉、李得升、邓志柏、贺春明、龙永发、汤能惠、刘国胜、陈玉胜、谢大吉、朱万升、邓文才、颜怡和、黄得轩等二十六弁，均请以千总拔补；雷大恒、朱庭辉并赏戴蓝翎。

军功沈膺堂、赵友福、李云照、朱长发、刘兆元、张拔萃、李全胜、张忠发、黄学云、李凤祥、成东扬、蒋贤维、杨辉玉、胡义春、吴有福、钟建高、张湘茂、刘得喜、李隆发、杨嗣修、何镇楚、李春华、王坤信、陈任胜、陈正禹、叶荣发、罗开胜等二十七名，均请以把总拔补，并赏戴蓝翎。

军功谭泰胜、刘得发、欧阳斌、杨宗源、易复胜、丁世纯、周复泰、魏金关、郑日桢、刘春堂、彭田发、雷义德、刘瑞林、杨克升、林益发、鄂从玖、刘恒文、黄德信、胡德元、黄明友、蒋永和、郭明寿、刘肇志、陈德福、李长生、成阳泰、何达胜、陈记祥、张正禄、郑桂林、张以文、陈登寿、吴柏汉、邱起相、黄致和、吴耀辉、夏仲美、张国林、李文玉、成定友、杨景德、曾运启、刘芳清、吴双桂、徐德瑞、刘锦铨、李连升、杨书庆、萧德斌、李凤楚、周庆云、李书麟、康文堂、何贵仁、练运祥、陈德寿、刘宝才、许云鹏、刘志高、曾光生、周之发、刘运开、王大鹏、黄金南、李朝魁、袁高封、易云良、许东和、陈发林、胡友胜、黄芳庆、晏信发、王锦云、唐国珍、黄德友、李定胜、雷玉春、黄永祥、刘正胜、宋友高、何国英等八十一名，均请以把总拔补，并赏戴蓝翎。

把总刘立志，军功张定纯、李春林、罗永瑞、邱长林、欧阳通、刘兴发、吴汉春、杨景春、董永梅、彭寿椿、李才高、凌华桂、刘陶盛、黄万富、王福云、李云桂、张星胜、张成友、李才铨等二十名，均请以千总拔补。

守备郑魁武，请免补守备，以都司补用，并加游击衔。把总朱连升，请免补把总，以千总拔补，并加守备衔。勇丁黄绍宗、曹田桂、陈德桂、邓煌绶、宋启秀等五名，均请以把总拔补，并赏戴蓝翎。蓝翎知州衔留安，即补知县张声壮，请赏换花翎。

同知衔即选知县左茂泰，请以知县留于安徽尽先即补，并赏戴蓝翎。即选县丞张兆辉、刘锦堂，均请免选本班，以知县不论双单月遇缺即选；刘锦堂并赏戴蓝翎。候选州判李应昌，请免选本班，以知县不论双单月遇缺即选。即选从九品刘文昭，请以主簿不论双单月遇缺即选，并赏戴蓝翎。

文童武条箴，请以从九品不论双单月遇缺即选，并赏戴蓝翎。提举衔即选主簿章瑞璇，请免选本班，以知县不论双单月遇缺即选。捐职县丞李守清，请以县丞不论双单月遇缺即选。

从九品刘秉章，请以主簿不论双单月遇缺即选。文童张起宇，请以州吏目不论双单月遇缺即选，并赏戴蓝翎。文童刘焕彩，请以从九品不论双单月遇缺即选。

记名总兵章合才，请赏加提督衔。记名总兵章在作，请赏给正二品封典。

总兵衔副将易德麟，请交军机处记名，遇有总兵缺出请旨简放，并加提督衔。副将衔参将胡文高，请交军机处记名，遇有总兵缺出请旨简放。游击衔都司杨玉迪，请免补游击，以参将尽先补用，并加副将衔。蓝翎道衔江西题补知府舒翰，请以道员仍留江西补用，并赏换花翎。

两江补用副将陈世福，副将陈北春、周盈瑞等三员，均请赏加总兵衔，并赏给勇号。副将衔参将杨清源、唐光辉、谢明月、宋发兴等四员，均请以副将尽先推补，并赏给勇号。蓝翎副将衔补用参将彭绪炘，蓝翎参将李云贵，均请以副将尽先推补，并赏换花翎。

副将衔参将刘荣绅，参将文泰胜、杨福交，参将衔游击喻中德等四员，均请免补参将，以副将尽先推补。蓝翎两江补用参将官日迎，蓝翎参将刘有春、李就山、郭运连等四员，均请加副将衔，并赏换花翎。蓝翎参将衔游击朱正泰、曾松明、周国胜、曹才禄等四员，均请免补游击，以参将尽先补用，加副将衔，并赏换花翎。

参将衔游击杨荣华，两江补用游击王桂林，游击胡文贵、朱德开、赖明方等五员，均请以参将留于两江即补，并加副将衔。蓝翎副将衔参将李青云，蓝翎游击衔都司谷隆祥，蓝翎都司赵顺祥等三员，均请赏换花翎。蓝翎参将衔游击张锦棠、彭开武，均请以参将尽先补用，并赏换花翎。

游击陈凤源、周和美，均请以参将留于两江尽先补用。蓝翎游击洪必胜、黄辉山、彭锦湘、易德贵等四员，均请加参将衔，并赏换花翎。蓝翎游击衔留南补用都司胡安志，蓝翎游击衔都司庞祥丰、姜明山等三员，均请以游击留于湖南尽先补用，加参将衔，并赏换花翎。都司唐国华，请以游击尽先补用，并加参将衔。

蓝翎游击衔都司孙桂亭、舒克相、张尔昌、何光瑞等四员，均请以游击尽先补用，并赏换花翎。都司李光辉，都司衔守备朱宗祥、罗茂义，均请以游击尽先补用。蓝翎留南补用都司张南桂，蓝翎都司刘文有、谌玉堂、唐祥益、周连祥、朱南英等六员，均请加游击衔，并赏换花翎。

蓝翎都司衔守备陈起理、胡万隆，均请以都司补用，加游击并赏换花翎。守备汪明理、方泗高、黄锡魁等三弁，均请以都司尽先补用，并加游击衔。蓝翎都司衔守备喻执益、潘泽珍，蓝翎守备刘祥发等三弁，均请以都司尽先补用，并赏换花翎。

守备鲍葵芳、尹兴禄、陈万胜、龚顺祥、胡惟贵、吴起彪、周腾才、袁长发，守备衔千总李润祥、陈芝本、王忠信、李荣富，千总胡文道等十三弁，均请以都司尽先补用。守备赵恒林，请加都司衔。蓝翎守备衔千总苏祥云，请以守备补用，加都司衔，并赏换花翎。

守备衔千总刘政有、杨春和、刘赓昌，千总龙振南、冷得贵、杨钦元、彭桂林、曾得胜、刘福胜、李明发、庞玉林、郭胜云、朱喜隆、武勋奇，把总陈贵保等十五弁，均请以守备补用，并加都司衔。

千总甘永泰、萧清桂、郭星福、周荣华、熊得胜、陈尊荣、谭海富、龚良志、万兴标、李正兴、张信告、伍得云、张永得、谭贵忠，千总衔把总文荣志、刘孝条、龙国望，把总杨春祺等十八弁，均请以守备尽先补用。

千总邓连升，请加守备衔，并赏戴蓝翎。把总湛其英、郭朝保、罗世元、周曙春、杨芳桂、苏元发、宋显达、贺喜文、彭松茂、尹兴茂、陈香兰、黄财宝、谷祖龙、牛永凤、舒瑶林、周本立、胡必友、彭新文、曾在蛟、刘万春、李玉良、谭拔萃、胡其赏、李文光，外委曾传礼、陈江山、颜琼林、张汉江等二十八弁，均请以千总拔补，并加守备衔。把总刘松柏、周友亭、朱鸿瑞、文楚益、刘见同，军功刘桂森、成福春等七弁，均请以千总拔补，并赏戴蓝翎。

六品顶翎把总邓隆合，把总彭和胜、熊长林、易得元、王槐庭、唐春福、李品朝、杨光祖、彭连升、谭世义、唐全胜、易茂春、邓胜友、万玉山、陈世光、赵福顺、赖怡训、彭远定、夏仕贵、王隆恒，外委萧桂山、叶如礼、杨秀良、黄忠源、江洪发、张万胜、李能松、刘世福、张启开、朱见云、王桂胜、萧志高、田福南、阳代兴、李有明、龙尧章、赵宝林、张德泗、何桂祥、刘士福等四十弁，均请以千总拔补。

外委刘春岐，军功萧楚南、赖洪权、熊得胜、施必昌、曾连升、彭彩庭、张维声、张贵养、曹得明、朱宗元、刘述起、陈承坤、李金元、杨春林、周世贵、郭玉材、张顺茂、萧星龙、文仁世、单昌武、汤得周、刘隆光、李节云、陈星禄、罗恒发、周启明、刘福林、李春元、李玉成、彭桂堂、萧良祥、何开甲、陈明光、郭国扬、黄孔亮、张九方、凌芳桂、欧结忠、彭云寿、孔连发、陈万发、张隆耀、郭孔林、胡见元、杨志道、刘得正、李桂香、方亮喜、李洪发、王贵益、杨懋海、邝隆发、周得连、曾贵茂、刘道均、萧彰义、易锦秀、王焕章、潘义盛、徐江山、刘清桂、伍富榜、廖品高、李清桂、萧炳恩、李隆宝、朱辉南、曾贡良、王得魁、刘耀武、胡明星、旷东益、文义忠、董祥瑞、杨昆益、曾纪孝、何华泗、刘代文、朱荣贵、唐桂馥、彭星炳、唐贞双、覃万福、袁登云、晏曦俊、邓太取、谭万升、杨炳南、童南美、李禄光、黄正顺、曹星云、陈得友、易林发、文应典、欧阳钦、刘文海、黄以明、罗登高、唐明祥、徐遇恩、刘锦星、杨懋霖、范世桢、宋俊和、魏名先等一百七名，均请以把总拔补，并赏戴蓝翎。

蓝翎府经县丞用即选从九品陈晋祺，请免选从九，以县丞留于安徽遇缺即补。候选从九品陈为沅，请免选本班，以府经历留于安徽尽先补用。文童张声远，请以州吏目留于安徽遇缺尽先即补。军功李有胜、易得祥、葛森胜等三名，均请以千总拔补。

江苏即补知县汤显成、凌梦松，均请俟补缺后，以同知直隶州知州升用，先换顶戴。即选知县徐灏，请免选本班，以同知直隶州知州遇缺即选。候选训导鲍崇基，请以教谕归部即选，并赏加五品衔。安徽补用守备施允全，请免补守备，以都司仍留安徽尽先补用。

安徽补用知县钟泰，前在江西安义县知县任内保升知府，失守革职。嗣经调营差遣，奏留安徽以知县补用，委署歙县，屡次随同官军守城，力却悍贼。请开复原保蓝翎知府升阶，仍留安徽补用，并免缴捐复银两。

都司龚致福，请以游击尽先补用。江苏候补从九品张璲，请俟补缺后，以府经历县丞尽先升用。已革广东候补道史杰，请开复原衔。

候选同知直隶州知州何敦五，请免选本班，以知府归部不论双单月尽先选用，并加道衔。候选县丞谭鳌，请免选本班，以知县留于江苏尽先补用。知州衔江西即补知县弓嵩保，请免补本班，以直隶州知州仍留江西尽先补用。候选知县梁国琏，请以知县不论双单月尽先选用。

112．附录明谕　答上折并斥应奏之案久未具报着交部议处三月初二日

同治四年三月初二日，准兵部火票递到同治四年二月二十六日内阁奉上谕：

曾国藩奏，遵保坚守宁国、泾县两城出力人员，开单请奖一折。元年闰八月至二年正月，逆首黄文金等围攻安徽之宁国两城。经总兵易开俊、刘松山两军踊跃用命，苦战苦守，城围借以立解。洵属著有微劳，自应量予奖叙。在事出力之知县张恒舟，着赏加同知衔。举人何庆朝，着以知县留于江西尽先补用。县丞易德容，着免选本班，以知县留于江西尽先补用。从九品王久铭，着免选本班，以县丞不论双单月遇缺即选，并赏戴蓝翎。生员程德馨，着以训导尽先选用。从九品衔易瑞华等三员名，均着以从九品不论双单月尽先选用；内尹赞勋并赏戴蓝翎。

文童汤达孚，着以未入流不论双单月选用。总兵易致中、萧章开，均着赏加提督衔，并赏给一品封典。副将陈裕英、曹义胜，均着交军机处记名，遇有总兵缺出请旨简放；陈裕英并赏给勃勇巴图鲁名号，曹义胜并赏给彦勇巴图鲁。欧阳廷，着交军机处记名，遇有总兵缺出请旨简放，并赏给二品封典。参将何作霖，着以副将尽先推补，并赏加总兵衔。喻先达等二员，均着免补参将，以副将留于江西尽先补用；喻先达并赏给颖勇巴图鲁名号，汤兆云并赏换花翎。

都司王庆福，着免补都司，以游击留于两江即补，并赏给二品顶戴。总兵王华国，副将陈青云，均着交军机处记名，遇有总兵缺出请旨简放。刘声集着赏加总兵衔，并赏给侃勇巴图鲁名号。参将曾润学，着以副将推补，并赏加总兵衔。副将彭长春，着赏给硕勇巴图鲁名号，并赏给二品封典。参将刘三友等四员，均着免补参将，以副将留于两江补用；陈秀林并赏给勇巴图鲁名号。张永辉等七员，均着免补游击，以参将补用，并赏加副将衔。

游击鲁振邦等九员，均着免补游击，以参将补用；内陶定升并赏给冠勇巴图鲁名号，鲁振邦、余虎恩、许得龙并赏换花翎。王景星等四员，均着以游击补用，并赏加参将衔；王景星并赏戴花翎。都司贺祥发、罗基淼、王春华、何春林、熊开云，并赏换花翎。都司刘宝成等七员，均着以都司补用，并赏加游击衔；内彭广深、龙桂林、欧日清并赏换花翎。守备萧元亨等十一员，均着免补守备，以都司补用；内王楚华并赏换花翎。

千总胡茂兰等十五员，均着免补千总，以守备补用，并赏加都司衔。阳纲修等十四员，均着免补千总，以守备补用；内黄连升并赏戴蓝翎。把总曾楚南等三十四员，均着免补把总，以千总拔补，并赏加守备衔；内冯胜才、尹世美、周洪锡并赏戴蓝翎。张吉祥等二十六员，均着以千总拔补；内雷大恒、朱庭辉并赏戴蓝翎。军功沈膺堂等二十七名，均着以把总拔补，并赏戴蓝翎。

军功谭泰胜等八十一名，均着以把总拔补，并赏戴蓝翎。把总刘立志等二十员，均着以千总拔补。守备郑魁武，着免补守备，以都司补用，并赏加游击衔。把总朱连升，着免补把总，以千总拔补，并赏加守备衔。勇丁黄绍宗等五名，均着以把总拔补，并赏戴蓝翎。知县张声壮，着赏换花翎。左茂泰，着以知县留于安徽尽先即补，并赏戴蓝翎。县丞张兆辉、刘锦棠，均着免选本班，以知县不论双单月遇缺即选；刘锦棠并赏戴蓝翎。州判李应昌，着免选本班，以知县不论双单月遇缺即选。

从九品刘文昭，着以主簿不论双单月遇缺即选，并赏戴蓝翎。文童武条箴，着以从九品不论双单月遇缺即选，并赏戴蓝翎。主簿章瑞璇，着免选本班，以知县不论双单月遇缺即选。县丞李守清，着以县丞不论双单月遇缺即选。文童张起宇，着以州吏目不论双单月遇缺即选，并赏戴蓝翎。刘焕彩，着以从九品不论双单月遇缺即选。

记名总兵章合才，着赏加提督衔。章在作，着赏给正二品封典。副将易德麟，着交军机处记名，遇有总兵缺出，请旨简放，并赏加提督衔。参将胡文高，着交军机处记名，遇有总兵缺出，请旨简放。都司杨玉迪，着免补游击，以参将尽先补用，并赏加副将衔。知府舒翰，着以道员仍留江西补用，并赏换花翎。

副将陈世福，着赏给坚勇巴图鲁名号；陈北春赏给爽勇巴图鲁名号；周盈瑞着赏给确勇巴图鲁名号；以上三员，并赏加总兵衔。参将杨清源等四员，着以副将尽先推补；杨清源并赏给壮勇巴图鲁名号，唐光辉并赏给振勇巴图鲁名号，谢明月并赏给武勇巴图鲁名号，宋发兴并赏给伟勇巴图鲁名号。

参将彭绪炘等二员，均着以副将尽先推补，并赏换花翎。刘荣绅等四员，均着免补参将，以副将尽先推补。官日迎等四员，均着赏副将衔，并赏换花翎。游击朱正泰等四员，均着免补游击，以参将尽先补用，并赏加副将衔，赏换花翎。杨荣华五员，均着以参将留于两江即补，并赏加副将衔。

参将李青云等三员，均着赏换花翎。游击张锦棠等二员，均着以参将尽先补用，并赏换花翎。陈凤源等二员，均着以参将留于两江尽先补用。洪必胜等四员，均着赏加参将衔，并赏换花翎。都司胡安志等三员，均着以游击留于湖南尽先补用，并赏加参将衔，赏换花翎。都司唐国华，着以游击尽先补用，并赏加参将衔。

孙桂亭等四员，均着以游击尽先补用，并赏换花翎。李光辉等三员，均着以游击补用。张南桂等六员，均着赏加游击衔，并赏换花翎。守备陈起理等二员，均着以都司补用，赏加游击衔，并换花翎。守备汪明理等三员，均着以都司尽先补用，并加游击衔。喻执益等三员，均着以都司尽先补用，并赏换花翎。鲍葵芳等十三员，均着以都司尽先补用。赵恒林着赏加都司衔。

千总苏祥云，着以守备补用，并赏加都司衔，赏换花翎。刘政有等十五员，均着以守备尽先补用。邓连升着赏加守备衔，并赏戴蓝翎。把总湛其英等二十八员，均着以千总拔补，并赏加守备衔。刘松柏等七员，均着以千总拔补，并赏戴蓝翎。邓隆合等四十员，均着以千总拔补。外委刘春岐等一百七员名，均着以把总〈拔补〉，并赏戴蓝翎。

从九品陈晋祺，着免选从九品，以县丞留于安徽遇缺即补。陈为沅着免选本班，以府经历留于安徽尽先补用。童生张声远，着以州吏目留于安徽遇缺尽先即补。军功李有胜等三名，均着以千总拔补。知县汤显成等二员，均着候补缺后，以同知直隶州知州升用，先换顶戴。徐灏着免选本班，以同知直隶州知州遇缺即选。训导鲍崇基，着以教谕即选，并赏加五品衔。守备施允全，着免补守备，以都司仍留安徽尽先补用。

知县钟泰，着开复原保蓝翎知府升阶，仍留安徽补用，并免缴捐复银两。都司龚致福，着以游击尽先补用。从九品张璲，着候补缺后，以府经历县丞尽先升用。已革广东候补道史杰，着开复原衔。候选同知直隶州知州何敦五，着免选本班，以知府不论双单月尽先选用，并赏加道衔。县丞谭鳌，着免选本班，以知县留于江苏尽先补用。知县弓嵩保，着免补本班，以直隶知州仍留江西尽先补用。梁国琏，着以知县不论双单月尽先选用。该督于应奏之案，久未成奏，并将迟延情形声请议处。曾国藩着交部议处。余悉照所议办理。该部知道。单并发。钦此。

113．将弁藐法滋事汇案参奏折二月十四日

奏为将弁藐法滋事，汇案参奏，仰祈圣鉴事。

窃臣治军有年，所部水陆将弁，人数过多。臣再三训诫，申明约束，虽不致大干军纪，然亦常有玩法滋事之员，自应随时稽察，严讯惩办。近数月内，有游击江发云倚势扛帮、逞凶滋讼之案；有游击张瑞芝强封铺屋、赁租自肥之案；有游击陈开和与该营之弁丁香九上下聚赌、搜括财物、威逼酿命之案。该三案业经派员讯明拟结。又总兵王茂元及其部下副将汪怀先，本有另案访查，饬令来省审讯。乃王茂元借统领陈自明克扣饷米为词，纠同副将刘义高、游击洪得胜同时擅离庐江汛地，巧为讦控，且必欲禀请将统领一并提省，意存挟制，藐视军令。相应分列原案，另缮清单，请旨将江发云等三员分别革职治罪，王茂元等四员先行革职，并案审讯，以示惩戒。所有将弁藐法滋事缘由，理合专折参奏，伏乞皇太后、皇上圣鉴训示。谨奏。

附各原案清单

谨将营员藐法滋事各原案，缮具清单，恭呈御览。

计开：

花翎游击江发云，前由老湘营调充先锋官，当差尚称勤慎。上年十月，有曾毓和及其子曾继文在江宁省城内小心桥地方占据陆姓房屋，拆毁板片。经邻伍禀诉，巡查委员立时责逐。曾继文怀忿不服，遂请江发云前往扛帮，率领多人，至陆姓家中搬取木器，用鞭殴人。查江发云在臣辕当差，自宜加倍谨慎，乃于理曲之案，入场扛帮，倚势逞凶，实属不安本分。应请旨将江发云即行革职，递回原籍。

花翎游击张瑞芝于上年七月告假出后，并不回籍，与王镇才、韩三槐等在江宁省城水西门内贸易营生。旋因口角微嫌，诬指王镇才吸食洋烟，密令多人口称系奉帅令查拿，并将铺屋查封，使王镇才畏惧避匿。而张瑞芝仍将铺屋收回转租，得利肥己。查营员同占民屋，已属非是。乃张瑞芝设计吓诈，将同伙之王镇才逐避而独占铺屋取财，情同局骗。其捏称帅令查拿，尤属藐法。应请旨将张瑞芝即行革职，递回原籍。

花翎游击陈开和，在副将韦志俊部下充后营营官。与其该管哨官千总丁香九，本系同时降将。先是陈开和收受丁香九衣服马匹，旋因误差革去哨官。又于上年八月伙同赌博，因丁香九于押宝时暗使诡计，将其拘押在营，并搜取其金银衣物。丁香九于释放后潜逃他处，令素识之王得胜赴西梁山舟次递禀告假。陈开和闻船上人声嘈杂，喝令查拿，将王得胜惊堕落水，捞救无获。虽讯无有心致死确据，而陈开和身为营官，与其该管哨官丁香九上下朋赌，已属大坏营规。又搜索所属财物，并将递禀之王得胜威逼落水，波及无辜，情节尤为重大。据丁香九及其岳家并王得胜之母先后来营控告，业经讯明。应请旨将陈开和拔去花翎，即行革职，发往新疆效力赎罪。目下新疆道途梗塞，请改发黑龙江安置，以肃军律。

遇缺提奏提督记名总兵王茂元，系李世忠旧部。上年四月，李世忠撤营，留二千人归臣调遣，改立为忠朴营，先令驻防池州，旋令移驻庐江。王茂元与副将刘义高、游击洪得胜各带一营，均归总兵陈自明统带。九月间，据王茂元等具禀讦告陈自明克扣军粮。当经批饬粮台、营务处会查去后。旋闻王茂元在庐江防次纵勇滋扰，勒索乡民；其部下副将汪怀先，带家眷盘踞黄泥河，苛派镇店供应。正在行提查办间，王茂元已期纠同刘义高、洪得胜擅离营伍，同至江宁省城，迭次禀请饬提统领陈自明到案。臣查陈自明籍隶云南，在李世忠部下尚属稍知纪律之员，驻防池州、庐江两处，军民相安。又屡次托人转禀，愿带兵回滇剿贼，颇知桑梓根本，不畏艰险。王茂元等讦告陈自明克扣军粮，奉批后并不静候查办，辄纠同刘义高、洪得胜擅离庐江汛地，同来金陵，将所管三营兵勇置之不顾。又复禀统带陈自明一并离营来省质讯，俾二千之众全无管束，临警何以御敌？实属意存挟制，藐玩军令。应请旨将王茂元、刘义高、洪得胜、汪怀先四员先行革职。其克扣军粮及纵勇扰民两案，候饬派金陵、安庆粮台合同营务处研讯核办，另行奏结。

114．报收轮船经费拨解银两折二月十四日

奏为奉拨轮船经费全数解清，恭折奏报，仰祈圣鉴事。

窃自上年三月间，以金陵功在垂成，饷需短绌，总理各国事务衙门奏奉谕旨，“该衙门总税务司赫德所呈上年奉拨轮船，回国经费等项银五十万有奇，如果均系实存，即全数拨归曾国藩军营充饷。又据声称此项内有二十万两零本属现存有着之款，着李鸿章查明，先行尽数拨解曾国藩军营，该大臣亦可暂时以资散放”等因。钦此。遵经宣示军中，莫不仰颂皇仁，同声钦感。

旋即咨会江苏抚臣李鸿章，饬据代理江海关道应宝时转据总税务司赫德于四月初十、二十一等日解交银二十万八千三百三十四两九分，又于海关原拨之五万两内先行筹解银三万两。迨丁日昌接署关道后，谂知此项银两系急不可缓之需，节次催令该总税务司等陆续措缴。乃赫德来函，“所欠洋银十九万余元，已由香港寄回英国李泰国收用，有能否汇还，尚未可知”等语。续经函商赫德驰书英国，设法谆催，如于九、十两月将前项洋银寄还汇解，计自四月起截至十二月初止，粤、闽各关解款及补解应宝时任内海关拨存之二万两，共解到银四十六万八千三百一两三钱八分四厘，均分批赴营投纳。仍将各关欠缴若干，李泰国欠缴若干，逐一清查。又据赫德汇交银四万三千二百十七两二钱四分八厘。统计先后解过规平银五十一万一千五百十八两六钱三分二厘，合库平银四十六万六千七百十四两八分，核与五十万有奇之数相符。据该关道丁日昌开折禀报前来。

臣查上年四、五月间，臣营饷项奇绌，束手无策。厥后金陵告克，大功粗成，即鲍超赴援江西，师行无滞，全赖此项经费保全危局，鼓舞军心。该关道及总税务司等于数月之间催缴齐全，绝无丝毫蒂欠，固属竭力经营，仰副朝廷轸恤戎行之意。而业经寄回英国之银，竟能于数万里外如数汇还，足见天威远播，震慑重洋，亦普天臣民可为庆慰之机。除汇入军需项下报部外，所有轮船经费全数解清缘由，理合专折具奏，伏乞皇太后、皇上圣鉴。谨奏。

115．江苏试用道刘锡绶更正捐项片二月十四日

再，盐运使衔指发江苏试用道刘锡绶，于咸丰八年由江苏同知捐银一万两解济吉安军饷，并在江西庐陵县本籍招募乡勇，随同克复吉安府城。经臣保奏以道员仍留江苏遇缺补用，请旨饬部核议。经部议驳，筹饷例内无遇缺名目，与例不符。续经江西抚臣将该员在籍迭次捐输银钱及带勇剿贼各劳绩奏奉谕旨：“以道员不论双单月用。”旋又遵例赴京铜局指捐，分发江苏原省试用，均经发给执照在案。兹据该员赴江西布政司呈称：愿将前在吉安捐饷银一万两内，划除七千六百两作为道员留苏分缺间用。经该藩司查核，银数与例不符，应改为本班尽先，计实银七千六百八十两，捐免试用银八百七两，余银俟另呈请奖之日再行核办等情，据江西藩司具详请奏前来。理合附片具奏，请旨敕部议复，填发执照，来江施行。除将履历咨部外，谨奏。

116．副将刘世玉归宗片二月十四日

再，据副将刘世玉禀称：“世玉家住衡郡，籍隶清泉。生父颜宗臣、生母李氏现年均臻七十有奇。前因家计赤贫，两胎孪生，世玉兄弟四人，无乳鞠养，遂将世玉抚与刘姓为义子。后抚父刘耀鳌、抚母吴氏得生三子，目下皆已成人。今年抚父母相继弃世，业经安葬守墓，稍酬教育之恩。而生父母风烛堪虞，胞兄弟事养缺乏，恳请复还颜姓，冀尽乌鸟反哺之私，以符水木本源之义。”等语前来。臣复查该副将所请复姓归宗，委无别项事故。应请敕部查照，更正施行。谨会同兵部侍郎臣彭玉麟附片具陈，伏乞圣鉴训示。谨奏。

117．同治三年以前武职承缉各案概免补参片二月十四日

再，前因两江所属军务方殷，凡地方文武补缺及营讯疏防、按限参劾等事件，应由臣衙门主政循例具题者，均请暂行展缓，于咸丰十一年十一月奏奉谕旨允准在案。现在江、皖境内一律肃清，地方应办事宜，渐可次第举办以复旧制。惟查武职展参案件，十数年来军务未靖，各营积压未办者不少，若逐案查取职名，照例题咨补参，非特各衙门案卷不齐，且限期已逾多年，承缉员弁或升调他处，并有已故已革者，几于无从稽考。臣拟请将同治三年十二月以前江、皖两省武职承缉各案，概免补参，以省案牍。自同治四年正月起，凡有武职应参之件，均即循例办理。理合附片陈请，伏乞圣鉴训示。谨奏。

118．附录廷寄　按乔松年所奏汇入段起条陈一并明定章程具奏二月二十一日

同治四年二月二十一日，准江西巡抚部院沈葆桢咨到议政王军机大臣字寄——

各路统兵大臣、各直省督抚：

同治四年正月初六日奉上谕：

前据沈葆桢奏，照录督粮道段起条陈，安置凯撤勇丁事宜一折，已寄谕各路统兵大臣暨各直省督抚，按照所陈各节，妥议章程具奏矣。兹复据乔松年奏称：江南、北军务底定，各营遣散员弁勇丁回籍者先后不下十余万计。其勇丁回籍后，尚可设法糊口。而管带之员弁，有实缺者极少，皆系在营打仗，历保至副、参、游、都、守等官，遣归后，补缺无期，投闲置散，既无向上之路，并无谋食之方。以久经战阵素为行伍之才，尽令向隅，未免可惜。现在江、皖等省营制大半未复，请将此项人员，或在立功省分，或在原籍省分，准令归标学习，如果能胜任，准同候补人员酌补营缺，籍资教练。其有不愿归标者，亦听其自便等语。所奏不为无见，即着各路统兵大臣及各直省督抚，按照所奏，汇入段起条陈，一并明定章程具奏。乔松年原折，均着抄给阅看。将此各谕令知之。钦此。

遵旨寄信前来。

附安徽巡抚乔松年折抄件

奏为请将凯撤回籍武职员弁准令归标学习，以广登进而资教练，恭折奏祈圣鉴事。

窃查江南、江北军务底定，各营遣散员弁勇丁回籍，先后以十余万计。就安徽一省而论，回籍者现已不少。以后楚、豫肃清，遣散将弁日见其多。在勇丁回籍后，近依乡里，当可设法糊口。而管带之员弁，有实缺可归者百人中不过一二员。余皆在营打仗，历保至副、参、游、都、守等官，势异齐民，一旦遣归，补缺无期，投闲置散，非但无向上之路，亦并无谋食之方。此辈虽贤愚不一，率皆久经战阵，曾立劳绩，不乏行伍之才，尽令向隅，未免可惜。臣之愚见，与其任令废弃，阻其报效之忱，不如明立章程，示以登进之路。现在江、皖等省营制大半未复，拟请将此项人员，或在立功省分，或在原籍省分，准令归标学习。由该省督抚随时甄察，核其才品，果能胜任，准同候补人员酌补营缺。其自有生业不愿归标者，亦听其便。如此办理，既不至于偏枯，亦可借资教练。且向来承平日久，营制废弛，患在将不知兵。今用兵多年，凡此遣归将弁，久在军营中，悍骜难驯者容或有之，庸懦无能者则甚少。以之归于营伍，可以渐化其粗悍之气，亦以造就人才，而于营务亦似有裨益。臣愚昧之见，是否有当？如蒙圣鉴俯采所请，应请敕下各直省统兵大臣及各督抚，一体照办，以广皇仁。谨恭折具陈，伏乞皇太后、皇上圣鉴训示。谨奏。

119．训字营欠饷准照实银请奖折二月二十七日

奏为营中欠饷，遵照新章，发给饷票，准照实银请奖，查明捐数，开单恳给奖叙，仰祈圣鉴事。

窃兵勇欠饷，经江宁将军富明阿奏请发给饷票，准照实银请奖，由部议复在案。臣通行各营。旋据遇缺提奏提督何绍彩禀称：所部训字四营，于同治元年由鄂调皖，随同剿贼。在皖应领饷项，截至二年六月底止，实欠发银三万五千九百六十五两零六分，粮台支绌，无款给领。该提督商之各将弁，均愿遵照新章，各领饷票，作为实银，分途劝捐，查例请奖。经臣批准照办。兹据该提督饬取各捐生履历，造具奖册，计请实职指省分发及加捐班次者，有桂林等十三员名，共捐银二万八千五百六十七两；请加级封典者，有彭定澜等四员，共捐银六千九百七十两；报捐监生者，有胡克修等六名，共捐银三百九十八两。饬据粮台核与欠饷之数目相符，声明此项捐输接济皖省军饷，遵照皖省历卯请奖章程办理，呈请核明具奏。并先给实收，分咨部、监缮照饬换给执照。又据何绍彬等三员补交随官监生四成银一百二十九两六钱，亦请一并解部等情前来。臣复加查核，与部章均属符合。除将该捐生等年貌履历清册咨部分别核办，并将随官监生银两随文解送外，相应汇缮简明清单，仰恳天恩，敕部照议给奖，以昭激劝。所有营中欠饷，遵照新章发票抵银，恳请奖叙缘由，谨专折具陈，伏乞皇太后、皇上圣鉴训示。谨奏。

附清单

谨将筹补欠饷请奖捐数员名，缮具清单，恭呈御览。

计开：

监生桂林，厢白旗蒙古文喜佐领下人。捐银二百四十七两，请以笔帖式双月选用。蓝翎盐提举衔湖北补用府经历县丞何绍彬，湖南道州人。捐银一万二千五百五十三两，请以道员指发广东补用。并补交随官监生四成银四十三两二钱。

不论双单月选用知州何琮，广东香山县人。捐银二千四百十三两，请以本班不论双单月指发四川补用。选用盐课大使邢兆麟，直隶天津县人。捐银二千四百八十九两，请指发两淮分缺先补用。并捐免试用。安徽补用县丞胡克修，江西弋阳县人。捐银二十三两，请以前捐从九品衔改作监生。又捐银四千三百十三两，请以知县不论双单月仍留安徽试用。并补交随官监生四成银四十三两二钱。

军功勒炳基，江西建昌县人。捐银八十八两，请作为监生。又捐银五百六两，请以县丞双月选用。六品蓝翎傅登有，江西德化县人。捐银八十八两，请作为监生。又捐银五百六两，请以县丞双月选用。从九品衔勒金石，江西建昌县人。捐银二十三两，请以从九品原衔改作监生。又捐银九十一两，请以从九品双月选用。

监生戴龙章，安徽婺源县人。捐银五百七十四两，请以县丞不论双单月选用。双月选用盐知事欧阳述，湖南湘潭县人。捐银二千三百二两，请以盐课大使指发两淮试用。并补交随官监生四成银四十三两二钱。不论双单月从九品陈慎容，顺天府宛平县人，祖籍广东永安县。捐银二百五十六两，请以本班指发安徽试用。

军功毛祥藻，湖南道州人。捐银八十八两，请作为监生。又捐银一千五百十七两，请以县丞不论双单月分缺先选用。指发两淮盐知事毛绍荣，江西南昌县人。捐银八百两，请归分缺先补用，并捐免试用。补用知府安徽安庆府同知彭定澜，江西乐平县人。捐银一千零二两，请加三级给予祖父母、父母及本身妻室三品封典。

副将何绍贤，湖南道州人。捐银一千八百七十二两，请加二级给予曾祖父母、祖父母、父母及本身妻室从一品封典。又捐银一千五百三十六两，请加二级封堂兄前翰林院编修何绍基从一品封典。副将何文喜，湖南道州人。捐银八千八百七十二两，请加二级给予曾祖父母、祖父母、父母及本身妻室从一品封典。副将张呈祥，湖南常宁县人。捐银七百八两，请加一级给予祖父母、父母正二品封典，并将本身妻室应得封典封曾祖父母。军功毛祥沛，江西南昌县人。捐银八十八两，请给予监生。

120．江宁暂缓开关查案另筹办贡折二月二十七日

奏为酌度江宁现在情形，应暂缓开关，请旨饬查成案，筹款办贡，仰祈圣鉴事。

窃江宁城外向设两关：曰龙江，曰西新。例由织造兼司榷务，并征城门进出货税。每年额征龙江工关税银及铜斤水脚银五万七千六百七两零，盈余银五万五千两；西新户关税银及铜斤水脚银四万一千三百七十六两零，盈余银三万三千两，共征正余银十八万六千九百八十三两有奇。除开支关署应销各款外，照例将所征银两按两季解京。自咸丰三年江宁城陷，织造退处江北，计两关停征税课十有二年。逮同治元年五月，曾国荃驻军雨花台，杨岳斌、彭玉麟水师分布江面，二年攻克九洑洲，上下游货物渐通，乃在距城西南数十里之大胜关设卡抽厘，为凑发各营军饷之用。上年六月江宁克复后，十一月举行乡试，商民稍稍安集，又在城中添办门厘，专给上江两县耕牛籽种之用，他事不准动用分毫。凡此两处厘金之所收，即昔年两关税课之所出也。然地方元气过伤，商民疲困，城中试办一月，旋即改为半厘，月仅收钱一千余串。大胜关尚能月收钱三四千串。至正月则收数较少，不过收钱一千五百余串。若遽撤卡设关，断不能足额征之数，相去悬远，加以衙署多所开销，胥吏从而苛索，并恐所征不敌厘卡之数。臣查上年杭州北新等关开办之后，征解寥寥。经左宗棠专折奏停，仰蒙俞允。江宁蹂躏日久，其凋敝较杭州为尤甚，而城门进出皆须收税，更恐商民闻风裹足，有碍于招集流亡之政。应请援照浙省奏案，暂无庸开关征税。俟城市复业，各路商贾偕来，由臣体察情形，再行奏请设关，以复旧制。

至织造衙门年例额办上用、官用缎匹及各项活计工料，军兴以来，久经停运。目下省城既复，纵机户星散，不及如常开织，而本年乙丑大运，亦应由织造松瑞按照部派数目，量为采买运解，以应宫府至急之需，而尽职分当为之事。惟此项经费，现据松瑞请向藩库筹拨。无如藩署文卷全失，臣处又无案可稽。及考之《会典》事例，亦仅载一条云：江宁织办缎纱，照杭州之例，每年于藩库现存银内先支二万两，余俟派文到日找给等语。臣拟即令藩司万启琛遵《会典》所载，拨银二万，解交松瑞，先行购办。而所办年贡共需用银若干，向由何款拨解，相应请旨敕下户部、内务府查明成案具奏，行文到臣，遵照酌核办理。

其织造及所属各员养廉薪资，并书吏匠役纸张饭食等项，亦宜妥筹津贴。拟并照浙江奏定章程，另由厘金项下按月提银一千两，归该织造支用，自行汇案题销，以资办公而重款项。

所有江宁请缓开关，查案另筹办贡缘由，理合缮折陈奏，伏乞皇太后、皇上圣鉴训示。谨奏。

121．酌补江安两省武营各缺片二月二十七日

再，江、安两省武营历年遗出各缺，久未序补有人，应由臣于历次打仗劳绩较著人员内择尤拣补。其保升官职较大而出缺稍次者，例得通融借补，以资鼓励。

所有安徽抚标中军参将马升，补授山西太原镇总兵。所遗参将员缺，查有记名提督李定元，朴诚勇敢，立功最多，堪以借补。又拟补江南提标后营游击张正光，久无下落，应请开缺另补。查有尽先补用副将王幼山，纪律严明，堪以借补。

又江宁城守左营都司文玉，于咸丰三年失守革职遗缺。查有花翎江南督标尽先补用游击成天麒，干练精详，堪以借补。又拟补孟河营都司王永春，久无下落，应请开缺另补。查有花翎尽先补用游击史济源，廉勤明敏，堪以借补。又池州营都司程永年，自咸丰十年撤营回粤，久不在任，应请开缺另补。查有花翎尽先游击曾恒德，堪以借补。

又浦口营都司柏云章，久未到任，应请开缺另补。查有花翎尽先补用游击梁宝田，办事奋勉，堪以借补。又盐捕营都司吴正熙，革职遗缺。查有花翎尽先游击曾德麟，操防勤慎，堪以借补。

以上七员请补各缺，均属人地相需，与先尽军营人员拣补之例亦属相符。除查取各员履历咨部查核外，合无仰恳天恩，俯赐照准，先给署札。该员等均系在营当差之员，应俟经手事竣，再行分别给咨赴部。理合附片具陈，伏乞圣鉴训示。谨奏。

122．附录廷寄　饬催直隶实缺镇将赴任并着于现撤各军内保送数员发往直隶差委二月十二日

同治四年二月十二日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、直隶总督刘长佑、江苏巡抚一等伯李鸿章、江西巡抚沈葆桢：

同治四年二月初五日奉上谕：

刘长佑奏　请饬催实缺镇将赴任，并请酌调军营凯撤武职大员委用一折。据称：直隶现在武职多系拣发人员，于练兵设防亭宜，殊少谙习。直隶实缺镇将，多在各路军营，请催速回本任。如该员实系带兵防剿吃紧，未能及时赴任，可否将湖广等省现撤诸军内酌发镇将数员来直差委等语。

直隶为畿辅重地，选兵练将最为切要之图。况现当豫省贼氛未靖，与直境毗连，尤须预筹防堵。直隶镇、协各员，求其谋勇兼优、缓急可恃者，实属寥寥，营务安能大有起色！本日业经明降谕旨，着兵部查明直隶实缺镇将各员，催令速回本任矣。除娄云庆、宋国永等将来尚须随同鲍超出关剿贼，及统带兵勇接替乏员者，均未能及时赴任，无庸饬赴本任外，其余实缺镇将各员，均着各该督抚催令赴任，以重职守。现在湖广、江南、江西、江苏等省均有遣撤队伍，其中均不乏得力镇将，投闲置散，既属可惜，若派令来直整饬营务，实为有益。着官文、曾国藩、李鸿章、沈葆桢各于现撤诸军内择其胆识过人、武功卓著之镇将，保奏数员，发往直隶交刘长佑差委。并着刘长佑随时考察，如该员等有真能出力，准由该督随时请旨补用。

刘长佑另折奏，筹防豫捻大概情形等语。所办尚为周妥。着仍饬令大名镇道勤加侦探，严密防范，毋令匪踪窜入。该督仍随时体察军情，相机办理。将此由四百里各谕令知之。钦此。

遵旨寄信前来。

123．附录廷寄　吴昌寿带兵出省进剿并饬僧格林沁毋庸亲临前敌三月十一日

同治四年三月十一日，准兵部火票递到议政王军机大臣字寄——

钦差大臣科尔沁博多勒噶台亲王僧格林沁、钦差大臣大学士湖广总督一等伯官文、钦差大臣协办大学士两江总督一等侯曾国藩、江苏巡抚一等伯李鸿章、安徽巡抚乔松年、河南巡抚张之万、湖北巡吴昌寿：

同治四年三月初六日奉上谕：

前据张之万奏，贼由郾城、上蔡、遂平交界之五沟营等处南窜至汝宁城东，肆蔓于正阳、新、息之交，有由信阳窜楚之说。当经谕令僧格林沁督队跟进，吴昌寿带兵出省防剿。近日贼势若何，久未据僧格林沁等奏报。此股贼匪究竟能否就地歼除，抑已窜越楚、皖，着僧格林沁激励各军，稳慎进攻。詹启纶一军，谅已早到汝宁。现在军势贼情，该亲王务当迅速驰奏，以慰廑系。

贼众骎骎南窜，吴昌寿当懔遵二月十九日寄谕，克期带兵出省，进至豫境，察看贼势兜剿。并着督令成大吉等一并出境会剿，以收夹击之功。官文于省城防守事宜，务须妥为经理，并严饬水陆诸军，听吴昌寿节制，不得稍有牵制，致误戎机。

刘铭传一军，多系淮勇、皖勇精锐之师，利于驰击，是否仍扎三河尖地方，现既不令赴闽，即当责令剿灭此股捻逆。着曾国藩、李鸿章传知该提督整顿队伍，如贼近皖境，即令其实力剿洗；如贼在楚、豫，即檄令越境迎剿，听候僧格林沁调遣。

僧格林沁之兵，转战经年，疲劳过甚，正宜驻于平原旷野地方，蓄养锐气。凡山径崎岖、薮泽低洼处所，断不可再行冒险前进。且该大臣但须指挥调度，使各路将士合力进剿，贼股即可殄灭，亦岂可身临前敌，致蹈危机！

张之万于省城防守及地方应办事宜，谅已布置妥协。并着探悉汝防军情，随时奏报以闻。将此由六百里各谕令知之。钦此。

遵旨寄信前来。

124．通筹滇黔大局折三月十五日

奏为遵旨通筹滇、黔大局，恭折复陈，仰祈圣鉴事。

窃臣承准议政王军机大臣字寄同治四年二月二十六日奉上谕：“滇、黔惨遭蹂躏十有余年，谁非朝廷赤子，岂忍坐视其颠危而不一拯救！惟以东南未尽荡平，西北尤关紧要，是以征兵筹饷，不得不先清腹地，再顾边陲。兹幸江、浙肃清，东南底定。张亮基身任黔抚，自不得不为滇、黔筹画。曾国藩等前奏遣撤楚勇，能否派员酌带赴黔交张亮基调遣，及各省厘金能否酌量先为分拨若干以资接济之处，着曾国藩、李鸿章妥为区画。”等因。钦此。

又奉三月初四日上谕：“此时滇中军务未平，纪纲废弛，非有督抚大员带兵入滇，相机剿抚，不足挽回全局。林鸿年现拟进扎昭东，保全完善，以期节节前进。第饷项支绌，疐后跋前，仍恐于事无益。官文、曾国藩等素顾大局，务当与吴昌寿、李鸿章等各就本省情形，于拨解西征饷银外，每月可以协解滇饷若干？酌定数目，迅速奏明办理。”等因。钦此。

仰见皇上廑念民瘼，绥靖边徼之至意。臣查滇省于天下为最远，黔省于天下为最贫，当此事局糜烂之余，实有鞭长莫及之势。然圣主绍承大统，虽在新疆万里之外，犹且尺土在所必争，一民在所必救，况滇、黔尚属内地，岂得不力图远略，规复旧基。

自古行军之道不一，而进兵必有根本之地，筹饷必有责成之人。故言谋江南者，必以上游为根本；谋西域者，必以关内为根本。理有固然，古今不易。臣愚窃谓谋滇当以蜀为根本，即以筹饷责之四川总督；谋黔当以湘为根本，即以筹饷责之湖南巡抚。蜀之南多与滇邻，湘之西多与黔邻，进剿即所以自防，势有不得已者，义亦不得而辞。惟既令其专谋一方，则不能兼顾他省。

试就湖南论之，近年西剿贵州，东防江西，本省之兵为数不少。而又有东征一局，以巨款解济皖、吴。此外又有滇捐之局，黔捐之局，江西捐局，浙江捐局，各处之筹饷愈多，则本省之进款愈少，断不能大有所为。上年恽世临派周洪印、戈鉴等进剿贵州，连克古州、都江、上江、天柱四城，黔民已有来苏之望。当时若能乘势进取，北剿镇远，南攻都匀，即可与贵阳省城通气，劳崇光等亦不至坐困若此。因湖南饷项无几，恽世临不敢募勇添营，大举深入，致负黔人之望。今皇上慨然远虑，思出黔民于水火，饬臣与李鸿章妥为区画。新任抚臣李瀚章，本在臣营六年之久，又系李鸿章之胞兄，金陵回湘之将，苏军得力之员，多与李瀚章相知相信。若令选将练兵，专图黔事，必可次第奏功。但东征局既裁之后，只能酌添本省之厘以济平黔之饷，不能多供甘肃，更不能分济云南。谋一则情专，饷分则力薄。此谋黔之一说也。

又就四川论之，近年肃清本省，协济外省，亦已悉索敝赋，杼轴久空。成都去滇省近三千里，万山丛杂，兵多则粮运极艰，兵少则回匪难制。即竭蜀力以图云南，尚恐无济。又况川北之保宁、龙安，须以重兵防甘肃之贼，川南之酉阳、泸州，须以重兵防贵州之贼，其势不能专事滇境而尽弃他处。然滇省孤悬南徼，惟四川相距稍近。昭通、东川二府，康熙以前本隶四川，雍正年间，始隶云南。皇上不忍弃滇民于化外，舍蜀别无下手之方。倘使四川督臣能兼督办滇省军务之衔，或竟赴叙州驻扎半年，调度一切，每月专解滇饷四五万，抚臣林鸿年进扎昭东，庶几有恃无恐，而文武兵勇之相从入滇者，去其有往无归之惧，乃可鼓其立功杀贼之心。数月之后，果能于昭东立定脚跟，修明政事，滇民感天子之不弃遐陬，信抚臣之足资保障，相率来归，共图剿回之法。然后开铜厂以兴鼓铸，造战船以利转运，或可挽回全局。此又谋滇之一说也。

臣亦知湘、蜀两省物力有限，然非湖南节节进剿，则守黔省者将因援尽而终陷；非四川月月馈运，则进昭通者将因粮绝而仍退。后此愈难措手矣。张亮基欲征兵于苏、皖，林鸿年欲分饷于长沙，其用心良苦，而其成效难期。倘蒙皇上俯采臣言，以黔事责之湘抚，以滇事责之川督，则甘肃之饷应责成江苏、江西、浙江、湖北四省，臣等均不敢有所推诿。所有遵旨通筹滇、黔军务缘由，谨缮折由驿五百里复奏，伏乞皇太后、皇上圣鉴训示。谨奏。

125．附录廷寄　着筹遣撤之楚勇能否派赴黔省及各省厘金能否分拨济黔三月初二日

同治四年三月初二日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章：

同治四年二月二十六日奉上谕：

张亮基奏滇、黔全局攸关，吁请酌拨江、浙劲兵，楚、粤厘税，以图大举一折。据称：滇、黔十年兵燹，民命倒悬。以现在而论，滇匪猜携自构，机有可乘；黔匪胁从日多，势将转炽。惟及时而大举，庶息焰于燎原。请抽拨东南得胜之师，选择将领，力加扫荡。其广东特设督办之厘金，与夫湖南东征局之饷款，请分润滇、黔，先为酌拨。俟东南军务告竣，再以尽赡边军。并派良将劲兵，速抵黔省，将苗、教各匪次第剪除。然后并合黔师，分临滇境，示以祸福，喻以恩威，自可觊觎潜消，安永庆等语。滇、黔惨遭蹂躏十有余年，谁非朝廷赤子，岂忍坐视其颠危而不一拯救？惟以东南未尽荡平，西北尤关紧要，是以征兵筹饷，不得不先清腹地，再顾边陲。兹幸江、浙肃清，东南底定。张亮基身任黔抚，自不得不为滇、黔筹画。曾国藩等前奏遣撤楚勇，能否派员酌带赴黔交张亮基调遣，及各省厘金能否酌量先为分拨若干以资接济之处，着曾国藩、李鸿章妥为区画。该大臣等向能不分畛域，谅不以地属边陲稍存漠视也。原折一件，均着抄给阅看。将此由六百里各谕令知之。钦此。

遵旨寄信前来。

附张亮基原折抄件

总督衔署贵州巡抚臣张亮基跪奏，为滇、黔全局攸关，吁请酌拨江、浙劲兵，楚、粤厘税，以图大举而靖边陲，恭折仰祈圣鉴事。

窃滇、黔僻处偏隅，久罹寇乱，脂膏愈竭，办理愈难，一切支绌情形，久邀圣慈洞鉴。比年迭奉谕旨，饬川、楚等省每月协拨军饷以济要需。仰见朝廷眷念边氓，时加拯恤。使协济果如期而给，则滇、黔犹借手有资。无如各省自顾边防，兼筹京饷，并挹注江浙、秦陇诸军，于遵拨滇，黔饷需，十分不及一二。臣及督臣劳崇光等际此艰虞时会，惟有勉竭驽钝，就危局以相维持，从未敢率请巨款、求重兵以渎宸聪而劳廑虑。兹幸丕扬圣武，江、浙次第荡平，薄海喁喁，咸有升平之乐。惟滇、黔十年兵燹，民命倒悬，疆臣非勘乱之才，列省乏恤邻之谊，天无私照，此独何辜！窃料议者必以东南当有余氛，关陇仍多梗化，是皆腹心之病，而滇、黔特肢体之忧，兼顾不遑，惟有先其所急。不知肢体之与腹心，用治纵有后先，而久延即成沉痼。且以现在滇、黔而论，滇匪猜携自构，机有可乘；黔匪胁从日多，势将转炽。惟及时而大举，庶息焰于燎原，在关陇亦同享其成，而东南尤永受其利。臣虽才识庸下，而管见所及，谨为我皇上一陈之。

夫关陇军兴，已将数载，由于汉回之构衅，而实为滇省之效尤。近日滇回同类相残，汲汲乎输诚自效。督臣劳崇光因势利导，切中事情。但得士饱兵强，兼施剿抚，奏功当属不难。滇事平而陕、甘之回亦将闻风帖服。臣所谓关陇同享其成者，此也。

比年江、浙各路大军，咸因兵籍不敷，取资招募，而其间惟楚勇为最强，亦最多。经两江督臣曾国藩等训练有年，不乏知方之士，然平日游手无业者，亦皆抚足其间。而他省勇丁，更可概见。矧复招降之众，动逾万计，异时遣撤，悉费经营。惟滇、黔地广人稀，安插较易，有事则同仇御侮，无事则占籍开屯，而江、楚、皖、浙之间，当不虑散练游民滋生事变矣。又三江、两浙财赋是征，半出于漕粮，半资于商贾。查滇、黔两省药物，木植之产既甲于中区，而各厂所出铜铅更为各直省开鼓铸造器具必需之物。江、浙频年苦寇，泉贝缺如，货殖难通，日用不便。诚得滇、黔底定，铜铅利开即泉货流通，不数年而江、浙可复富饶之旧矣。臣所谓东南永受其利者，此也。

若夫以久经糜烂之区，仅委诸目前疲敝之众，军多枵腹，则威令有所不行；民无恒心，则匪蘖益多窃发。流亡载道，户邑成墟。为疆吏者竭绵力，张空拳，左绌右支，顾此失彼。滇回既积重难返，黔寇更蹂躏滋深，抑且互结蔓延，凡川、楚、粤诸路边防，无不疲于救应，而各省降丁散勇，亦且弃间骚，变患之生，诚难预料。微臣愚昧之见，惟有抽拔东南得胜之师，选择将领，贾其余勇，以扫荡边陲；其广东特设督办之厘金，与夫湖南东征局之饷款，前以转输江、浙，兹即分润滇、黔。至江、浙督抚诸臣曾国藩、左宗棠、李鸿章、曾国荃等，深维大计，志在澄清，果系力所能为，必不稍分畛域。惟有各该省搜捕余匪、筹办善后等事，仍在需饷需兵，既不能悉供他调，而臣相隔绝远，更未敢以一偏之见悬揣情形。相应请旨饬下曾国藩等，通筹全局，审量非宜，将楚、粤东征各厘税先为酌拨，俟东南军务一律告竣，再以尽赡边军。并派良将劲兵，速抵黔省，将苗、教各匪次第剪除。然后并合黔师，分临滇境，示之以祸福，喻之以恩威，则从前滋事回民，无不洗心革面，即西南徼外之域，亦且声威遥慑，觊觎潜消，而中外自此永庆安矣。臣受恩深重，虽衰庸渐迫，犹思勉效驰驱。乃以痼疾久婴，不堪振作，空言徒托，倍切悚惶。惟是犬马微忱，不能自默，谨缮折缕陈圣鉴，是否有当，伏乞皇太后、皇上训示施行。谨奏。

126．附录廷寄　着官文曾国藩等筹划协解滇饷并催云南臬司赵焕联赴任三月初九日

同治四年三月初九日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、湖北巡抚吴昌寿、湖南巡抚李瀚章，传谕护理湖南巡抚布政使石赞清：

同治四年三月初四日奉上谕：

林鸿年奏，云南军务紧要，进兵不宜太缓。惟饷需无出，不得不作裒多益寡之计。现在东南军务渐定，东征局饷银，可望腾挪接济，请饬该省每月拨银三万两，合之前拨湖广厘金，每月可得五万两之数，庶军务借得措手等语。昨因杨岳斌奏，甘省需饷浩繁，请将东征局改为西征局，借资协济。当经谕令官文等斟酌妥办。此时滇中军务未平，纪纲废弛，非有督抚大员带兵入滇，相机剿抚，不足挽回全局。林鸿年现拟进扎昭东，保全完善，以期节节前进。第饷项支绌，疐后跋前，仍恐于事无益。官文、曾国藩等素顾大局，务当与吴昌寿、李瀚章等各就本省情形，于拨解西征饷银外，每月可以协解滇饷若干，酌定数目，迅速奏明办理；一面知照林鸿年，源源解济。不得推诿不行，亦不得迟延不解，致误要需。滇省地极险远，逆匪鸱张，若非巨饷赡军，必至中途受困。该督、抚等务当同心协力，共襄斯举，俾得戡定边隅，出斯民于水火，是为至要。李瀚章未到任以前，即着石赞清实力筹画，次第拨解，毋得稍分畛域。

林鸿年另片奏，请催臬司赵焕联赴任等语。云南臬司赵焕联，系熟娴军旅之员，亟应赶紧赴滇经理军事。着李瀚章、石赞清饬令赵焕联迅赴林鸿年军营，听候差委，不准借词逗留。将此由五百里谕知官文、曾国藩、吴昌寿、李瀚章，并传谕石赞清知之。钦此。

遵旨寄信前来。

127．附录廷寄　答通筹滇黔大局等折片四月初三日

同治四年四月初三日，准兵部火票递到军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、四川总督骆秉章、陕甘总督杨岳斌、江苏巡抚一等伯李鸿章、署江西巡抚沈葆桢、浙江巡抚马新贻、湖北巡抚吴昌寿、湖南巡抚李瀚章，传谕护理江西巡抚布政使孙长绂、护理湖南巡抚布政使石赞清：

同治四年三月二十四日奉上谕：

曾国藩奏，通筹滇、黔大局；并拟裁东征局；务请鲍超随同都兴阿等先剿甘省各折、片。杨岳斌奏，行抵鄂境，分队进发一折。滇、黔两省距川、湘最近，自应由川、湘邻接地方筹画兵勇，接济饷需，就近援应，为力图进取之策。

曾国藩拟请令川、湘两省各专谋一方，不必兼顾他省，自系规划大局，扼要立论，不为无见，与朝廷之意亦相吻合。惟楚南尚须东面屯兵，预防闽匪由江西一路窜近，而川省亦须北顾甘境，东防酉、秀，南剿叙、永，是曾国藩所筹各节，虽属切中机宜，而揆之湘、川两省情形，似尚未能立时举办。总俟该两省防务稍有头绪，骆秉章、李瀚章即当分任贵州、云南两省之事，筹定饷数。届时或照前次谕旨，川、湘两省督、抚并力先清贵州，后攻云南；或分道进兵各谋一方，专任其事。会商酌定议奏后，再行降旨办理。

曾国藩所称：川、湘两省既专任滇、黔之事，则甘肃之饷应责成江苏、江西、浙江、湖北四省，不致推诿。并据曾国藩已与杨岳斌商定，每月由金陵筹银三万两等语。惟江苏、江西、浙江、湖北四省每月能各接济甘饷若干两之处，亦须预为筹定数目，方免临时贻误。着官文、吴昌寿、李鸿章、沈葆桢、孙长绂、马新贻速行复奏，务须源源接济，足敷甘省饷需，方为妥善。杨岳斌亦须将所需月饷数目究应若干，先行复奏。至各省厘金，方借以供亿军饷，势难遽行裁撤。前据曾国藩奏请撤粤东厘务，曾经明降谕旨，暂缓停办。嗣据官文、毛鸿宾等亦奏请将楚省并各处厘捐，俟数年后再行酌撤，与前降谕旨相符。以目前时势而论，不独甘饷赖以接济，即东南数省善后事宜，亦须借此款应用。此事裁撤甚易，将来复设甚难。即或裁撤，亦须先取有妨民生者酌量减去，其无碍贫民之厘税，尚可量予酌留。且东征局前已改为西征局，如果立时裁撤，则江苏等四省供亿甘肃、新疆之饷更不可稍有短绌，致误军需。甘肃、新疆现在盼饷甚亟，总须筹定数目，确有把握，再将东征局裁撤，方为妥善。

新疆等处军务，自须先将甘省肃清后方可进筹关外，以免后顾之虞。曾国藩所论甚是。惟此意不可宣布，恐致关外各城知无救援之兵，必致人心涣散，匪焰益炽。是以朝廷历次于新疆请兵之奏，总言大兵即可出关；仍一面密令都兴阿等先清甘肃，即此意也。杨岳斌等当默体此意，勿令军士闻知为要。惟哈密一城为南北两路进兵要隘，前已谕令都兴阿等派拨德祥、鹤龄等统带兵勇二千余名前往驻守。杨岳斌到时，即当与都兴阿等派兵接应，妥筹后路粮饷，力保此城，以为将来进兵地步，勿稍疏忽。前经迭降谕旨，令该督克期赴甘，此时行已抵鄂，即着亲率前队勇丁，迅速前进，毋庸俟后队勇丁一同启程。并着遴派将弁，将后队妥为管带，分起进发。现有应行交办事件，该督行近陕境，即着飞速驰奏。曾国藩既称鲍超有嗜利等弊，不能独当一面，着俟该提督抵甘时，即归杨岳斌节制调遣。将来甘境肃清后，此军应否出关，即着杨岳斌酌量情形调度。

黄冕未尝无才，而人品心术俱不可恃。前在江、浙时，声名狼藉已久，亦非因其办理东征局，朝廷始疑此人也。

将此由六百里谕知官文、曾国藩、骆秉章、杨岳斌、李鸿章、沈葆桢、马新贻、吴昌寿、李瀚章，并传谕孙长绂、石赞清知之。钦此。

遵旨寄信前来。

128．道员彭毓橘未能赴任折三月十五日

奏为遵查道员因病未能赴任，恳恩准予开缺调理，恭折仰祈圣鉴事。

窃臣承准议政王军机大臣字寄，同治三年十一月二十七日奉上谕：“彭毓橘前经简放汀漳龙道。据该督奏称，业已因病告归。着即催令赴任。如实系婴疾不能到任，亦着迅速查明具奏，将员缺另请简放。”等因。钦此。遵经恭录饬催赴任去后，兹据该员专丁来营禀称：“毓橘樗栎散材，忝列仕版，蒙恩简授今职，理应迅速赴任，力图报称。惟毓橘读书无多，未谙吏治。加以从征十年，积受风湿，幸蒙准假回籍调治。乃数月以来，精力益惫，饮食减少。据医者云，肝脾两伤，必须静养一二年方可复元。恳请开缺，在籍调理，借资阅历，以期图报将来。”等情请奏前来。

臣查该员彭毓橘，谨愿朴诚，性情恬淡。此次请假在籍，辞官乞退，固见其吏治不敢自信，亦由于夙疾之未能速瘳。臣每遇湘中人来，询及该员病状，难期遽痊，系属实情。合无仰恳天恩，俯念彭毓橘暂难赴任，准其开缺，俾得在籍安心调理。所遗福建汀漳龙道员缺，并请旨另赐简放，以重职守。所有道员因病未能赴任缘由，谨缮折复奏，伏乞皇太后、皇上圣鉴训示。谨奏。

129．附录明谕　彭毓橘准予开缺调理四月初三日

同治四年四月初三日，准兵部火票递到同治四年三月二十四日内阁奉上谕：“曾国藩奏，道员因病未能赴任，恳请开缺调理一折。福建汀漳龙道彭毓橘，着准其开缺在籍调理。”钦此。

130．报李世忠捐饷银数片三月十五日

再，前任江南提督李世忠捐助臣营军饷，前于奏请开缺折内声明，俟有确数，再行具奏在案。兹查该提督曾派员弁在于淮南办运皖岸官盐。撤勇以后，即将盐斤分批呈缴。淮盐六千四百五十余引，照皖岸售价，合库平银十一万三千七百八十五两三钱九分。又据呈缴赤金三千二百五十余两，臣派船送至上海，札饬关道丁日昌变换库平银四万五千九百四十两三钱六厘。共计库平银十五万九千七百二十五两九分六厘，均解臣营充饷。

伏查该提督前次遣散弁勇，皆系自散私财，并未请领官项。自奉恩命，准其开缺回籍，渥荷浩荡之仁，益矢涓埃之报。深知臣营饷绌，先后捐助至十五万九千余两之多，尤属急公好义。该提督受恩深重，虽未敢仰邀奖叙，而核与加广中额之例相符。合无仰恳天恩，俯准以此项银两并入河南各捐款中，为将来加广中额之地。理合附片陈请，伏乞皇太后、皇上圣鉴，敕部查照施行。谨奏。

131．陈明请停湖南东征局片三月十五日

再，咸丰十年，长沙创立东征局，于本省厘金之外，重抽半厘，本属商贾积不能平之事。当时冒不韪之名而坚持定义者，黄冕一人之力为多。其局即设于黄冕宅内，是以百口讥议，多方阻挠，且有扬言焚烧黄冕住屋以恐吓之者。其所以幸而办成，全赖抚臣骆秉章主持其事。臣于十年四月，忝膺江督之命，进驻祁门，正值苏、常新陷，全皖糜烂，无片土可以筹饷，甚盼东征局成，借湘饷以剿吴贼。因闻物议纷滋，不敢遽奏。该局于八月办成，骆秉章于十月赴蜀，臣于腊月底始行具奏。乃湘省商民不怨骆秉章之主持，亦不甚怨臣之妄取，而专归咎于黄冕之倡议。盖筹饷本为怨府，筹本省之饷专供越境之军，尤为各省所无之创举，众口铄金，势所必然。同治二年钦奉十月初二日寄谕，以黄冕贪横恣肆，声名狼藉，饬臣查核。臣查黄冕前官江南府县，并无劣迹。后随浙江军营，获咎甚重，然皆在二三十年以前。近年黄冕大招物议，则惟东征局一事。而其事实大有益于臣处，是以未及复奏，盖既不敢辨人言之无因，而又不欲东征局之遽罢也。咸丰十一年安庆垂克之际，粮饷罄尽，赖东征局解银七万，立慰军心。厥后进兵雨花台，孤军深入，时虞饥溃。臣统军过多，不能专顾金陵一军。每当万分危迫之际，臣弟曾国荃飞书乞饷于东征局，无不立时应付。外间不知者，但觉该局筹饷裕如，实则通省商民之心，以谓金陵早克一日，则此局早停一日，并心壹志以助其成功者，非有余也，求速停也。

迨至去年六月，金陵幸克，湖南人民举手相庆，谓今而后，东征事竣，物力可以稍纾矣。臣亦早思力践初议，业于三年三月十二日先行陈奏一次。迨金陵克后，又于十二月十三日、二十八日两次具奏，议定今年夏间裁撤东征局，并先期函告杨岳斌、恽世临、黄冕及湘南各官绅。其湘人来营及公车过此者，均力请早撤此局。臣坚订而悉许之，湖湘之间，传播殆遍。今杨岳斌请改东征之局专供西征之饷，而张亮基、林鸿年又奏分东征饷项协济滇、黔，皆蒙皇上允准。臣伏念五年以来，湖南一省独加半厘，本已偏枯；臣奏停广东、江西之厘，而于桑梓独食其言；臣实用湖南各卡之厘，而令黄冕代被其谤；均有甚不安于心者，谨一一缕陈于圣主之前。

俟四月间，臣即专折裁停东征局，务俾湘民同感高厚之恩，而微臣亦稍释隐微之疚。至于杨岳斌饷项，臣已与之订定，自五月起，即由金陵协解三万，适符东征局解臣之数。又加官文、李鸿章、沈葆桢、马新贻等处协款，甘饷十余万，不患无着。滇、黔之饷，臣同日另折具奏矣。区区愚忱，伏乞皇太后、皇上圣鉴训示。谨奏。

132．附录廷寄　杨岳斌带勇赴甘饬将东征局改为西征局三月初八日

同治四年三月初八日，准兵部火票递到议政王军机大臣字寄——

钦差大臣大学士湖广总督一等伯官文、钦差大臣协办大学士两江总督一等侯曾国藩、陕甘总督杨岳斌、湖南巡抚李瀚章，传谕护理湖南巡抚布政使石赞清：

同治四年三月初三日奉上谕：

杨岳斌奏，招勇业已成军，迅即督率赴甘一折。前因新疆回匪变乱，待援孔殷，迭经谕令杨岳斌带勇赴甘，以便都兴阿等腾出兵力，早日出关，大张挞伐。兹据该督奏称：总兵彭楚汉、杨明海等招募湘乡、衡山等处壮勇，业已成军。各营军装器械，一律齐备。现于二月十六日全行抵省。定于二十、二十二、二十四等日，分作三起，由湘江水路取道湖北前进，并檄令将弁沿途严加约束各等语。办理尚属妥速。即着杨岳斌亲督各军，迅速赴甘，将该省滋事各匪，次第扫荡，以靖边陲。据该督奏称：勇丁仅止五千，不足原奏八千之数。兵贵精练，不在数之多寡，惟当勤加教练，即可足资剿办。杨岳斌久谙军事，谅能克期底定，以慰朝廷西顾之忧。

另片奏，接据曾国藩函称：东征局因金陵撤散勇丁回湘，筹还欠饷，俟补足后，拟于本年端节前停撤。现在甘省需饷浩繁，请改为西征局，一切章程照旧办理。俟撤勇欠饷补清，全归杨岳斌军营以作西征军士之费。并请饬下曾国藩等遵照办理等语。东征局每年抽收厘金约计七八十万两之多。东南现虽平定，而西北军务方殷，杨岳斌抵甘后，都兴阿、穆图善等军即须出关剿办，需饷均甚紧急。若将此项厘金移作西征之用，则杨岳斌等之军既克饱腾，而征剿关外之饷，亦可借资转运，于军务大有裨益。官文、曾国藩、李瀚章素顾大局，即着按照所奏各节，斟酌情形，妥筹办理，迅速具奏。李瀚章未到任以前，着石赞清认真筹办。将此由六百里谕知官文、曾国藩、杨岳斌、李瀚章，并传谕石赞清知之。钦此。

遵旨寄信前来。

133．附录廷寄　曾国荃如病已就痊即来京陛见三月初二日

同治四年三月初二日，准兵部火票递到议政王军机大臣字寄——

钦差大臣协办大学士两江总督一等侯曾国藩：

同治四年二月二十六日奉上谕：

上年江宁克复后，曾国荃因病陈请开缺回籍调理。当经降旨，令该抚病痊即行来京陛见。迄今已及半载，该抚病体当可渐次就愈。朝廷以该抚功绩昭著，且年力盛强，正可借资倚任。着曾国藩传知曾国荃，如病已就痊，即行来京陛见。现当勤求治理、需才孔亟之时，该抚慎勿遽萌功成身退之志，以副期望。将此谕令知之。钦此。

遵旨寄信前来。

134．录寄谕传知曾国荃片三月十五日

再，钦奉二月二十六日寄谕：“传知曾国荃，如病已就痊，即行来京陛见。”等因。钦此。查臣弟国荃自上年开缺回籍后，赶紧医治，病势业已大减。旋接来信，湿疮稍发夜不成寐之症，迄未痊愈。臣嘱以此症宜捐弃万事，凝神静坐，不宜杂进药剂，遽求速效。仰蒙圣主垂询，殷殷期望，感悚曷已！遵将谕旨恭录传知。究竟病体近复何如，能否入都陛见，已饬令自行具折，寄至臣处代为呈递矣。理合附片复陈，伏乞圣鉴。谨奏。

135．附录廷寄　催调谭仁芳军并饬严催曾国荃入京陛见或径赴军营五月初七日

同治四年五月初七日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、署两广总督漕运总督吴棠、安徽巡抚乔松年、山东巡抚阎敬铭、河南巡抚吴昌寿、湖南巡抚李瀚章，传谕直隶提督刘铭传：

同治四年五月初二日奉上谕：

吴棠奏，官军逼贼回窜，现严邳、宿之防；刘铭传一军由徐赴直，接济兵食，江湖水师不便入黄。吴昌寿奏，添兵渡河，严防北岸各折、片。览奏均悉。贼踪距清、淮较远，吴棠现派张从龙、张树声等军分扼宿迁等处之防，黄翼升水师暂泊邳、宿之间策应。着即与彭玉麟会商，妥筹布置，以期周密。贼匪北窜后，僧格林沁中伏阵亡。该逆麇集濮、范、菏泽一带，山东兵力甚单。该漕督所派总兵赵三元统带轻利炮船四十号前赴济宁，务即催令迅速北驶，与东省丁宝桢等驻扎济宁之军妥筹策应。

刘铭传现已由泗赴徐，挑队赴直。所需军饷，吴棠已接济银四千两，以利遄行。着该提督懔遵迭次谕旨，迅速前赴直隶，与刘长佑会商剿办，以固畿辅之防。直、东军情紧急，如再迁延，致误师期，该提督自问当得何罪！

吴棠拟请就黄河船只添置炮位，配以滨黄兵弁驾驶一节，是否可行，着刘长佑、阎敬铭妥为斟酌。并着吴棠于水师兵弁中择其能入黄驾驶、熟悉地形者，赶筹办理，庶于军事有济。

阎敬铭现已折回省城，北路未免空虚。倘贼以虚声恫喝，悉锐北趋，莘、冠、朝、观一带伏莽，所在响应，直边将有防不胜防之势。着阎敬铭斟酌缓急，迅速添派劲旅，严备东昌、张秋一带，杜其声东击西之计，无得稍有疏虞，致干重咎。

豫省东路河防，考城、兰、仪，密迩山东曹、单，最为吃紧；北岸则龙门口正当其冲。吴昌寿现派汤聘珍所部三千，会同崔廷桂及河北镇、道，严密堵遏；南岸复有宋庆、张曜等军防守，尚属周至。着严饬北岸防兵，〈与〉直隶官军联络声势，遇贼即击，并催调谭仁芳四营迅由许州拔营前进，驰赴北路，择要布置，以厚兵力。如贼势西趋，并檄宋庆、张曜各军沿路拦截，毋稍疏虞。

直隶防兵未厚，北路宣化、大同等镇标兵，除留本地弹压、剿捕土匪外，并着刘长佑拣调数千，随时听候调遣，以期缓急可恃。本日又据祁隽藻奏，畿辅防堵紧要，酌保人才，以资任使。所保之余承恩、杨毓柟等十一员，着该督查明是否均在直省，酌量器使。其提、镇以下实缺将弁，如有调赴他省军营者，并着调回本任，以重职守。原单抄给刘长佑阅看。

山东东昌、兖州、泰安、直隶大名、河间等处，着刘长佑、阎敬铭慎简牧令，联络绅民协剿，妥筹坚壁清野之法，以辅兵力不逮。傅振邦前随僧格林沁剿贼，屡著战功，该员现在何处？着阎敬铭咨令赴东，会筹防剿。张曜一军，素为捻氛所惮，能否饬带所部渡河而北，与直、东官军联络击剿？着吴昌寿酌量檄调。河南、安徽之汝、光、颍、亳一带，为捻踪潜匿之区，吴昌寿、乔松年务即选派员弁，带兵驻扎，消患未萌。此时贼势披猖，僧格林沁以督师重臣竟以追贼阵亡，各该省督、抚、提、镇当如何力图整顿，痛殄逆氛。倘逆踪窜扰何省，该省督、抚、提、镇并不督兵出境，实力助剿，定当重治其罪，不少宽贷。

曾国荃前已谕令来京陛见，或径赴军营。着曾国藩再行严催，饬令酌带亲兵赶紧北上，毋庸另募新勇，稽延时日，并着李瀚章就近速行宣谕，克日起程。

正在寄谕间，据刘长佑驰奏，贼势猖獗，请令刘铭传刻速前进；并请派曾国藩统师北上等情。与迭次谕旨适相吻合。所称陈国瑞身受重伤，冲出重围，暂投民寨，收集溃勇，复与追贼接仗，转败为胜各等语。陈国瑞未能救援僧格林沁，本属咎有应得，姑念其从来打仗奋勇，屡著战功，且此次身骑俱受重伤，困苦情形，不无可悯，姑免置议。刘长佑惟当令其收集溃散，绕赴北面，努力击贼，为僧格林沁复仇。该总兵部伍如距阎敬铭军营稍远，即着径赴大名军营，听候刘长佑调遣。此旨即着刘长佑传知。刘长佑另片奏，请调余承恩差遣等语。本日已谕知曾国藩、刘长佑、吴棠、阎敬铭、吴昌寿、乔松年、李瀚章，并传谕刘铭传知之。钦此。

遵旨寄信前来。

136．密陈鲍超不能遽剿关外片三月十五日

再，密陈者，提督鲍超随臣有年，战功最伟，行军所至之地，贼甚惮之。惟性颇嗜利，部下将弁相习成风，往往搜取降人财物，克扣勇丁口粮而莫之禁。臣时加规戒，乃以统军太多，良莠杂出，骤难整顿营规。本年二月初七日，赴甘各营暂扎江省城河以西，竟因索饷鼓噪，几至激成事变。幸总兵宋国永向为众所推服，再三惋转开导，又得抚臣沈葆桢续发饷银十九万余金，共供支六个月，兵心乃定。查此次鲍超统率该军径入新疆，大漠苦寒，艰险异常。虽有名将深得军心，平日信之如金石、爱之如父兄者，至塞外亦恐携贰思归。鲍超威严有余，恩信不足，本不甚孚于部曲。倘出关后离怨溃散，必见轻于回众。一有挫失，则叛回大炽，全局震动，后人更视关外为畏途矣。且行军贵顾根本，贵取远势。昔年向荣、和春等进攻金陵，惟不能取上游之势以为根本，卒至覆败，几误东南全局。今若甘肃未平，而遽谋新疆，后路之根本不稳，不惟难期急效，又将更长寇氛，求速而反迟，求扬威而反损国威。上年十二月，臣所为奏请先清嘉峪关以内乃能出塞者，正为此也。

鲍超之功，自咸丰四年以至九年，屡破大敌，频受重伤，姑不复论。即自十年以后，臣驻祁门，四面为贼所困，全赖鲍军左右翼蔽，纵横苦战，危而复安。如青阳之坚城，宁国之悍贼，东坝之要地，皆该军独任其难。而辛酉、甲子二年，两次肃清江西，勋劳尤著。臣岂忍忘其大功，而摘其小过？惟谋短识浅，众心不固，实非独当一面之才。若令出塞偾事，不特鲍超身名俱裂，而天威一挫，亦难遽图再振。惟有仰恳圣明垂鉴，饬令鲍超随同都兴阿、杨岳斌先剿甘省。俟内地全数底定，一尘不惊，再行大举出关。每月非确有三十万之饷，犹不宜轻于一发。不独鲍超一军为然，古来有事塞外者，未有不慎于始谋者也。理合附片密陈，伏乞圣鉴训示。谨奏。

137．宿松望江二县请广学额折 [1] 三月十五日

奏为查明宿松、望江二县历年捐输银数，请加广文武学额，恭折仰祈圣鉴事。

窃安徽一省用兵十数年，凡各属之量力筹捐、转输军实者，惟徽、池二府捐饷及宁国府协捐徽饷，经前副都御史张芾分案请奖，并遵照奏定章程，请广中额、学额。同治元年闰八月，臣国藩复续办一次。声明皖北各捐案内应办广额，俟查复另奏在案。兹据宿松县详报，该县绅民节年支应各营钱米并计，共合银七万四千五百七十一两三钱，转运民夫船价钱合银一万四千十一两四钱六分，马营柴草钱合银七千二百两九钱，又办团经费钱合银十万九千五百六十一两三钱三分二厘。望江县详报，该县绅民节年捐解各营银、钱、米三项，暨临淮大营棉衣裤一项，共合银三万二百二十六两七钱一分五毫；又承办转运、设立腰站、募勇、军装四项钱米并计，共合银七万二千五百二十两二钱一分二厘。均不按名请奖，但求援案加广学额等情。迭经臣等辗转驳查，复饬司核议，将原报宿松县一六合银、望江县一三合银之数，统改照报销部例，以钱二千文作银一两。并将转运、柴草等款地方应行供给者，腰站、募勇、军装等款案据间有遗失者，令其一概剔除。计宿松一县捐数核准银六万四十一两四钱，望江一县捐数核准银二万五千十四两七钱九分一厘五毫。应照例分别名数，加广永远定额及一次学额。据安徽藩司详请奏办前来。臣等查历届办捐成案，原得于请奖外，统核银数，增广学额。即捐输团练，近亦有一律广额之案。此次捐助军需，兼筹团费，该绅民等不邀奖叙，仅请加额，与例实属相符。应恳天恩，敕部查议，准以银六万两加广宿松县永远文、武学额各六名，以银二万四千两加广望江县永远文武学额各二名，一次文武学额各二名，俾作士气而昭激劝。除将捐数造册报部，仍饬查各州县所捐银两另案分办外，所有请广宿松、望江两县学额缘由，谨会同安徽学臣朱兰合词具奏，伏乞皇太后、皇上圣鉴训示。谨奏。

[1] 此件与乔松年会衔具奏。

138．附录廷寄　着曾国藩李鸿章酌度劝捐修复江宁常州两府学宫三月初三日

同治四年三月初三日，准兵部火票递到议政王军机大臣字寄——

钦差大臣协办大学士两江总督一等侯曾国藩、江苏巡抚一等伯李鸿章：

同治二年二月二十五日奉上谕：

御史汪朝棨奏，江宁、常州两府所属各州县学宫大半被毁。现在地方新复，亟宜兴建学宫。请饬设局劝捐，援照海塘捐输新例请奖，仍照捐数加广学额、中额。并提用厘金先为兴建，将捐项归款。另片奏，江苏旧有紫阳、正谊两书院，官给膏火，并有官产沙田租籽，作为经费。请饬一并清理，冀复旧规等语。国家设立学校，原以端士习而正民风。现在江南地方已臻底定，各州县学宫如有被贼焚毁者，自当次第兴修。据该御史奏称江宁、常州两府所属学宫大半被毁，亟应察度情形，及时修葺。惟兵燹之余，民力凋敝，刻下一切善后事宜，应办甚多。即此兴建学宫一项，工程经费亦颇不少，自应先为筹画。该御史所称劝办捐输各节是否可行，着曾国藩、李鸿章详细酌度，会商妥议具奏。其书院旧有官产沙田，着李鸿章饬令该地方官妥为经理。并将紫阳、正谊两书院照旧章设法整顿，以副朝廷振兴文教至意。原折片均着抄给阅看。将此各谕令知之。钦此。

遵旨寄信前来。

附御史汪朝棨原折抄件

江西道监察御史臣汪朝棨跪奏，为江南新复地方，急宜兴建孝〔学〕宫以作士气而端风化，恭折仰祈圣鉴事。

窃惟莠民之思乱，由于风俗之先漓；而百姓之观瞻，亦必以多士为矜式。江南贼巢荡平，已经半载。上年冬，督臣曾国藩首请开科乡试，原以鼓舞士气，招集商民，洵属法良意美。抚臣李鸿章亦在苏州府城集绅捐资，庀材兴建府学。诚以学宫为风化之原，一经创建，斯教官不为虚设，令其董率师儒，庶多士心思有所凝聚约束，而不敢侈然自放于规矩之外。下至闾阎妇孺，亦闻风观感，而潜消其犯上作乱之心。其有裨于国家，良非浅鲜。

惟臣闻江宁省城及常州府城所属各州县学宫，大半被贼焚毁，有片瓦无存仅剩地址者，有被毁半壁尚堪修葺者。在地方官绅，非不知此事为先急之务，第离乱之后，办理抚恤，捐助军饷，民力已十分竭蹶。然近来江南士子，遭乱离家，学业荒芜者居多，往往借口谋食，投效军营，及干与地方公事，冀图薪水，兼谋保举于圣朝，修身为学工夫，久置不讲。在地方未复时，犹得借口于无家可归。今乡里承平，各处士子有恒产者，固宜归田读书。无恒产者，亦当课读为生，守其常业。断不可再任其在外游食，妄思安逸获幸。取此，学宫不可一日不建之实在情形也。

臣再四思维，惟有请旨饬下两江总督及江苏巡抚，通饬所属各州县，会同绅董，设局劝捐。不论官绅、士民及本籍、寄籍、外来商贾人等，如有情愿捐输者，准照海塘捐输新例请奖，仍按照捐数加广学额、中额。并于江苏通省厘捐项下，就按月收见十成内酌提一成，暂为筹垫经费，将江宁、常州两府学宫先为兴建，俟捐有成数，再行归款。此项工程系民捐民办，不准假手吏胥，致滋弊窦，庶士习端而民风日盛。臣为振兴文教、激励风俗起见，是否有当，伏乞皇太后、皇上圣鉴。谨奏。

附汪朝棨原片抄件

再，臣闻前年安庆省城克复后，督臣曾国藩即招集多士，在省每月按期考试书院文艺，必亲自批阅。名列优等者，面给花红奖赏，均该督捐廉措办，于嘉惠寒士之中，寓识拔真才之意。皖省士人无不颂德。今苏城克复一载，民物渐复旧观。查苏府旧有紫阳、正谊两书院，每年由督抚延请山长，按月督、抚、藩、臬、山长轮流考试，按等第之高下，给发膏火花红以为奖赏。并有官产沙田，每年所收租籽，作为多士膏火经费。历届奏明在案。今书院虽经贼毁，而田地当存，租籽有着。可否请旨饬下江苏巡抚，饬令该府、县会同绅董，将两书院旧存官产沙田，妥为清理。仍复延请品学素著之山长，按月轮流考试，冀复旧规。如膏火不敷，由该抚率属捐廉给发，一遵安庆省城书院成规。庶寒士之复归乡里者得以糊口，亦培养士气为国储材之一助也。臣愚昧之见，是否有当，谨附片具奏，伏乞圣鉴。谨奏。

139．王锦堂等请袭世职折三月十五日

奏为请袭世职，遵照新章，汇案具奏，仰祈圣鉴事。

窃臣接准部咨，同治元年二月十六日钦奉上谕：“嗣后阵亡殉难各员子孙承袭世职，兵部行文各该督抚，转饬各该州县，将应袭职名，迅速行查，径行具报督抚，毋庸申府司转详。予限半年，汇案具奏，以免烦扰。”等因。钦此。钦遵行文到臣，经五次照章奏办在案。

兹查有海州阵亡把总王开祥之嫡长子王锦堂，江都县阵亡把总田登仕之嗣子田朝举，舒城县阵亡从九品黄绶之嫡长子黄其桂，山阳县阵亡千总毛连生之嫡长子毛天锡，上元县殉难把总陈景元之嫡长孙陈兆麟，又阵亡把总陈沄之嫡次子陈瑞麟，又阵亡守备包廷芳之嫡长孙包桂林，又阵亡把总陈贵元之嫡次子陈树廷，又阵亡把总周嵩发之嫡长子周耕禄，又睢宁县阵亡守备王家干之嫡长子王心培，祖籍武进县、寄籍江宁县殉难副将汤贻汾之嫡长孙汤世佺，上海县阵亡文生陈垣弼之嫡长子文生陈允谟，崇明县阵亡守备陆文龙之嫡长子陆宝璠，又阵亡外委张干禄之嗣子张鉴，又铜山县伤亡外委吕成立之嫡长子吕伟麟，上海县阵亡外委祝暎奎之嫡长子祝肇祥，巢县阵亡未入流汪泽霖之嫡长子汪人科，崇明县阵亡外委张浩之嫡长子张国珍，上海县追贼殉难把总王增钰之嫡长子王祥麟，太平县骂贼殉难监生苏麟阁之嫡长子苏承泽，合肥县阵亡前署宁国府教授张之茂之嫡孙张家谷，又阵亡州同李宗沅之嫡子李铭文，均请承袭云骑尉世职。又宿迁县阵亡四品顶戴举人臧纡青之嫡子候选训导臧寅杓，请兼袭骑都尉世职。又黟县阵亡巡检胡尚庆之嫡子、捐职训导胡恩沛，请兼袭云骑尉世职。又仪征县原任广西富川县知县刘钦邻，于康熙年间孙延龄叛逆陷城战殁，议给恩骑尉世袭罔替。经八世孙刘开初接袭后，旋在浦口剿贼阵亡。今刘开初嫡长子刘恩泰，请接袭恩骑尉世职。据各该家属禀由本籍州县取具宗图、册结详送前来。

臣查王锦堂、田朝举、黄其桂、毛天锡、陈兆麟、陈瑞麟、包桂林、陈树廷、周耕禄、王心培、汤世佺、陈允谟、陆宝璠、张鉴、吕伟麟、刘恩泰，均年已及岁，经臣验看得该世职等年力富强，堪以承袭世职，分别发标学习。至祝肇祥、汪人科、张国珍、王祥麟、苏承泽、张家谷、李铭文，均年未及岁，应请先行承袭云骑尉。其臧寅杓、胡恩沛，均请以本身文职兼袭世职。除将宗图、册结咨部查核外，相应分录原案，缮具清单，恭呈御览，仰恳敕部议复施行。所有遵照新章请袭世职缘由，谨会同江苏抚臣李鸿章、安徽抚臣乔松年合词具奏，伏乞皇太后、皇上圣鉴训示。谨奏。

附承袭兼袭世职清单

谨将承袭、兼袭世职共二十五员，分缮清单，恭呈御览。

一、海州原任东海营把总王开祥，于咸丰三年二月调赴金陵防剿，城陷阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子王锦堂，现年二十八岁，系东海营兵丁，应请承袭云骑尉世职，饬发东海营学习。

一、江都县候补把总田登仕，于咸丰三年贼窜扬州接仗阵亡，奏蒙赐恤。经部议给云骑尉世职，袭次完时，给与恩骑尉世袭罔替等因。今查该故弁并无子嗣，议以堂侄田朝举承继为嗣，现年二十五岁，系蓝翎尽先把总，应请承袭云骑尉世职，饬发臣标中营学习。

一、舒城县从九品黄绶，于咸丰八年十月十一日督带团练，在舒、庐要隘袁家井地方接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故员嫡长子黄其桂，现年三十二岁，应请承袭云骑尉世职，饬发臣标中营学习。

一、山阳县候补卫千总毛莲生，于咸丰七年奉调安徽军营随剿，接仗阵亡。经胜保等于九年具奏，蒙恩赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子毛天锡，现年二十岁，应请承袭云骑尉世职，就近饬发漕标学习。

一、上元县原任两江督标中营把总陈景元，于咸丰三年二月初十日贼陷金陵时，骂贼殉难，奏蒙赐恤。经部议给云骑尉世职，袭次完时，给予恩骑尉世袭罔替等因。该故弁嫡子陈沄，系原任江宁城守右营把总，业已阵亡。今查有陈景元嫡长孙陈兆麟，现年二十一岁，应请承袭云骑尉世职，发标学习。

一、上元县原任江宁城守右营把总陈沄，于咸丰三年二月初十日贼陷金陵接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。该故弁嫡长子陈兆麟，业已另案承袭。今查有陈沄嫡次子陈瑞麟，现年二十岁，应请承袭云骑尉世职，饬发臣标中营学习。

一、上元县原任安徽潜山营守备包廷芳，告休在籍，委办团防，于咸丰三年二月初十日贼陷金陵接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。该故弁嫡长子包国良，业已病故。今查有包廷芳嫡长孙包桂林，现年十九岁，应请承袭云骑尉世职，饬发臣标中营学习。

一、上元县原任两江督标左营把总陈贵元，于咸丰三年正月调赴湖北老鼠峡迎剿，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。该故弁嫡长子陈佐廷，业已病故。今查有陈贵元嫡次子陈树廷，现年三十三岁，应请承袭云骑尉世职，饬发臣标中营学习。

一、上元县原任安庆营把总周嵩发，于咸丰三年调赴安省集贤关防堵，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子周耕禄，现年三十一岁，应请承袭云骑尉世职，饬发臣标中营学习。

一、睢宁县原任奇兵营守备王家干，于咸丰八年八月在六合县带勇防剿，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等田。今该故弁嫡长子王心培，现年十九岁，应请承袭云骑尉世职，饬发淮扬镇标学习。

一、祖籍武进县、寄籍江宁县原任浙江乐清协副将汤贻汾，因病辞休，于咸丰三年二月初十日贼窜金陵，城陷殉难，奏蒙赐恤。经部议给云骑尉世职，袭次完时，给予恩骑尉世袭罔替等因。该故员嫡长子汤绶名，业已病故。今查有汤贻汾嫡长孙汤世佺，现年二十七岁，系太湖水师左营兵丁，应请承袭云骑尉世职，饬发臣标中营学习。

一、上海县文生陈垣弼，于咸丰十年七月初二日遇贼阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故生嫡长子文生陈允谟，现年二十五岁，声明情愿就武，应请承袭云骑尉世职，发标学习。

一、崇明县原任苏松镇标左营外委张干禄，于咸丰十年七月初二日，在上海接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今查该故弁并无子嗣，议以胞侄张鉴承继为嗣，现年二十四岁，系苏松镇标外海水师右营兵丁，应请承袭云骑尉世职，饬发苏松镇标学习。

一、铜山县原任徐州镇标萧营外委吕成立，于咸丰三年正月调赴湖北老鼠峡迎剿，接仗伤亡，奏蒙赐恤。经部议给云骑尉世职，袭次完时，毋庸给与恩骑尉等因。今该故弁嫡长子吕伟麟，现年二十三岁，应请承袭云骑尉世职，饬发江宁城守协标学习。

一、上海县原任江南提标右营外委祝暎奎，于咸丰十年六月初一日遇贼接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子祝肇祥，现年十五岁，尚未及岁，应请先行承袭云骑尉世职。

一、巢县候选未入流汪泽霖，于咸丰六年十二月二十七日在潜山县带勇防剿，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故员嫡长子汪人科，现年十六岁，尚未及岁，应请先行承袭云骑尉世职。

一、崇明县原任苏松镇标右营外委张浩，于咸丰十年七月初二日在上海接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子张国珍，现年十五岁，尚未及岁，应请先行承袭云骑尉世职。

一、上海县前署江南提标右营千总王增钰，于咸丰十年六月二十八日追贼，落水身死，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子王祥麟，现年十七岁，尚未及岁，应请先行承袭云骑尉世职。

一、太平县监生苏麟阁，于咸丰十一年十一月在籍团练，骂贼身亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故生嫡长子苏承泽，现年十岁，尚未及岁，应请先行承袭云骑尉世职。

一、合肥县前署宁国府教授、附生张之茂，于咸丰八年七月在籍办理团练，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。该故员嫡子张士瑄，业已病故。今查有张之茂嫡孙张家谷，现年十五岁，尚未及岁，应请先行承袭云骑尉世职。

一、合肥县候选州同李宗沆，于咸丰八年十月十八日在庐郡北门外督团打仗，力竭阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故员嫡子李铭文，现年十六岁，尚未及岁，应请先行承袭云骑尉世职。

一、宿迁县四品顶戴举人臧纡青，于咸丰四年十一月十七日带领兵勇，在桐城接仗阵亡，奏蒙赐恤。经部议给骑都尉世职，袭次完时，给予恩骑尉世袭罔替等因。今该故员嫡子臧寅杓，现年四十五岁，系候选训导，应请以本身文职兼袭骑都尉世职。

一、黟县候选巡检胡尚庆，于咸丰十年十一月在休宁小阜瀛，集团御贼，接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故员嫡子胡恩沛，现年四十六岁，系捐职训导，应请以本身文职兼袭云骑尉世职。

一、仪征县原任广西平乐府富川县知县刘钦邻，于康熙十三年孙延龄叛逆陷城仗殁，奏蒙赐恤。经部议给恩骑尉世袭罔替等因。前经八世孙刘开初接袭后，拔补金山营千总，在浦口剿贼阵亡。另案查明办理。今刘开初嫡长子刘恩泰，现年二十岁，应请接袭恩骑尉世职，饬发臣标中营学习。

一、崇明县原任南汇营守备陆文龙，于咸丰十年七月初二日在上海接仗阵亡，奏蒙赐恤。经部议给云骑尉世职，袭次完时，给予恩骑尉世袭罔替等因。今该故弁嫡长子陆宝璠，现年二十二岁，系苏松镇标外海水师中营兵丁，应请承袭云骑尉世职，饬发苏松镇标学习。

140．附录廷寄　饬令认真筹办江宁善后各事三月十七日

同治四年三月十七日，准兵部火票递到军机大臣字寄——

钦差大臣协办大学士两江总督一等侯曾国藩：

同治四年三月初八日奉上谕：

御史朱镇奏，金陵克复已久，善后事宜亟应认真办理一折。据称：江宁收复后，裁撤兵勇占据民房，把持贸易，甚至夤夜窃夺，白昼横行，若非遣散回籍，大为民患，宜饬妥为筹画，遣散归农。近来章程，难民田宅，必需执有契据，方准领取。其无契据者，必待二年后方准承领。准领之户，又勒缴修屋银两，并有听候踏勘数月之久仍不发还者。迟延日久，百姓易致流亡，宜饬妥议章程，早与给领。难民返里，初尚设局收养。以经费不支，不逾月而罢，以致小民转徙沟壑。宜饬速筹经营，设局收养。各项贸易，俱为楚勇占据，且厘局繁多，私立者尤复不少，以致诸商裹足。饬酌撤厘卡，以广招徕各等语。江宁善后事宜，迭经谕令曾国藩等妥速筹办。若如该御史所奏，是现在虽设数局，仍属有名无实，且恐所用非人，更滋扰累。着曾国藩按照所陈各节，妥议章程，认真筹办，以苏民困。毋得稍事迟延，致贻后患。原折着抄给阅看。将此谕令知之。钦此。

遵旨寄信前来。

附御史朱镇折抄件

陕西道监察御史臣朱镇跪奏，为金陵克复已久，善后亟宜认真办理，以苏民困而安闾阎，恭折具奏，仰祈圣鉴事。

窃查金陵自遭贼扰，已历十余年。居民流亡转徙，困苦难言。幸际天威震迭，大难敉平，无不亟思返里，收合烬余，以期少臻苏息。乃臣访闻南来会试各士子，佥云金陵善后，毫无章程，即设立数局，不过徒有虚名，依然民不聊生，以致回里者纷纷四散。伏思百姓久遭离乱，咸思出水火而登祍席，若皆令其失望而去，恐日后遂无安集之期。臣谊属梓乡，情难膜视，谨就今日大概情形，急需办理者，为皇太后、皇上备陈之：

一、兵勇宜遣散也。查江宁收复后，所有裁撤兵勇，散处闾阎，占据民房，把持贸易，以致小民回籍，无可谋生。又或聚集多人，夤夜窃夺，其人烟稀少之地，甚且白昼横行，若非遣散回籍，实为民间之大患。在大吏以为借兵勇之力以成功，不得不姑事优容。不知功罪不能相掩，赏罚原可并行，况既经裁撤，岂得仍听逗留滋事累。宜饬妥为筹划，遣散归农。

一、田宅宜清还也。难民回籍，亟思有田可耕，有宅可住。乃近来善后章程，必需执有契据，方准领取。其无契据者，虽有亲邻保结，仍俟二年后再议。煌煌告谕，悬布通衢。至准领之户，又多方刁难、勒令定缴修屋银两，并有听候踏勘数月之久仍不发还者。其江宁百姓，属遭惊燹，几于身命难全，其契据之存，百无一二。若必待二年而后能领，则流亡者不可胜穷矣。宜饬妥议章程，早与给领。

一、难民宜抚恤也。查江宁克复后，民居半遭焚毁。难民返里，自顾田庐已成瓦砾，又无术可以营生，即欲散之四方而橐囊已罄，饥寒无告，遍地哀鸿。闻初克复时，官尚设局收养。嗣以经费支绌，不逾月而遂罢，以致转徙沟壑者日不乏人。夫谋生既已无资，复不能邀升合之恩以延残喘，此则尤堪悯恻者也。宜饬速筹经费，设局收养。

一、商贾宜招徕也。江宁省城，本系来往冲途，百货易于辏集。近因各项贸易俱为楚勇占据，且厘局繁多，官设收捐之外，私立者尤复不少，皆假托营之名，行途百里，厘局乃至十余，以致诸商裹足。夫金陵为省会之区，民物殷繁，非百货流通，元气亦难遽复。宜饬酌撤厘卡，以广招徕。

以上四条，皆今时之急务。现在大吏非不举行，无如所用者皆滥竽营伍窃邀保奖之人，惟利是图，有名无实，其为害较之未尝举行者尤甚。盖善后以息事安民为第一义。今之办善后者，皆生事扰民，无怪愈理而愈棼也。惟有仰恳天恩，饬下两江总督，将善后事宜妥速筹办，俾难民复安旧业，将歌咏升平于无极矣。臣愚昧之见，是否有当，伏乞皇太后、皇上圣鉴训示。谨奏。

141．附录廷寄　饬催彭玉麟赴漕督任两淮盐运使李宗羲已简任安徽按察使三月二十三日

同治四年三月二十三日，准兵部火票递到军机大臣字寄——

钦差大臣协办大学士两江总督一等侯曾国藩：

同治四年三月十七日奉上谕：

昨据僧格林沁、阎敬铭等各奏，豫匪窜入东境，蔓延曹、济等属，历十数州县而至曲阜。僧格林沁现带马队紧蹑其后。阎敬铭亦饬丁宝桢带领勇队，分投追击。此股贼匪由豫窜东，势极飘忽，恐不能逞志于东，必将窜扰徐、邳一带。迭经谕令彭玉麟赶紧赴漕督新任，办理徐、宿防务。彭玉麟未到任以前，仍由吴棠认真办理。惟徐、宿等境与东省接壤，地方甚属空虚，恐防兵不能得力，难固藩篱。着曾国藩速派得力兵将，驰赴徐、宿，交彭玉麟等妥为调遣。如贼近江苏边界，即须出境会合山东官军夹击。里下河地方尤为紧要，并须妥为防范，勿令贼踪阑入。彭玉麟恳辞漕督，业经批令仍赴新任，毋许固辞。该大臣可就近切催，令速到任办防，以便吴棠早日入粤。刘铭传一军现在何处？能否分兵赴淮、东交界处所扼剿？并着妥筹调派。

署两淮盐运使李宗羲，已经简任安徽按察使。现当整饬鹾纲之际，必须廉明练达、有为有守之员方足以资整顿。着曾国藩遴派妥员，先往接署；仍着酌保数员，候旨简放。总期操守谨严、洞悉盐务情形，于兴利除弊各事，宜实力举行，庶于国课民生两有裨益。本日简授山东登州镇之周惠堂，现在是否在营？着该大臣即行催令赴任，以重职守。将此由六百里谕令知之。钦此。

遵旨寄信前来。

142．附录廷寄　续催彭玉麟赴漕督署任并饬严防里下河及皖豫各处三月二十六日

同治四年三月二十六日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、直隶总督刘长佑、署两广总督吴棠、署漕运总督彭玉麟、安徽巡抚乔松年、山东巡抚阎敬铭、河南巡抚张之万、湖北巡抚吴昌寿：

同治四年三月十九日奉上谕：

吴棠奏，贼窜东境，逼近徐州，派兵严防一折。前因豫省发、捻各匪被剿北窜，阑入东境，迭据僧格林沁、刘长佑、阎敬铭、张之万等连章入告。当经谕令僧格林沁暨各省督抚等分派兵勇，整顿乡团，扼要截击。并恐豫省贼踪未净，谕令吴昌寿迅赴豫疆，实力剿办。现在吴棠以东省之曹、单一带与徐州之丰、砀接壤，势极吃紧，下游清、淮一带，亦须扼要严防，已经徐州镇、道分兵严堵，并饬张从龙等水陆各军分防成子河及邳、宿等处。着吴棠督饬各兵勇，实力防维，设遇贼踪纷扰，即着认真兜击，毋令窜入里下河完善之区，致成巨患。彭玉麟经朝廷简署漕运总督，迭经催令迅速赴任，着懔遵前旨，赶紧驰抵漕督署任，督饬兵勇，实力筹剿，以重职守。扬防裁撤兵勇，难保无逗留淮、扬一带希图滋扰者，着吴棠、彭玉麟妥为防范，不得任令勾结窜匪，滋生事端。蒙、颍一带，亦系贼踪绕窜之路，着乔松年严檄在防兵勇，遇贼即击，毋任窜脱。曾国藩前有扬州与金陵仅隔一江，可就近派兵接防之奏。现在清、淮一带，贼踪均已窜近，该处兵力深恐不敷，着该大臣一面侦探，一面将现存兵勇酌量拨赴江北，以资援应。刘铭传一军能否分兵赴淮、东交界处所扼要驻守？仍着妥筹调派。

贼入东境曲阜后，匪势如何及官兵接仗情形，尚未接各路奏报。着僧格林沁、阎敬铭查探确实奏闻。僧格林沁所部各队休息数日后，即着调齐兵勇，稳慎进攻。阎敬铭亦当督饬丁宝桢等，会合各路兵勇，分投截剿，以期悉数殄除，毋令滋蔓。直隶与东境毗连，刘长佑现经出省，即饬派出各军，妥筹扼击，不得稍涉大意。僧格林沁已统全部马队在东省剿贼，后路步队想已陆续赶到，合之东省兵勇，联络进剿，声势已壮。深恐匪众被击回窜，则豫省又形吃重。着张之万迅饬河北镇、道，激励民团，尽力堵遏；并饬张曜、宋庆等军迅图夹击，以收聚歼之效。此时豫省各军俱赴北路追贼，南面空虚可虑，着吴昌寿懔遵迭次谕旨，星驰赴豫，以剿为防。俟行入豫省，即赶紧驰奏。不准观望迟延，致干重咎。将此由六百里各谕令知之。钦此。

遵旨寄信前来。

143．复陈彭玉麟不能赴漕督署任片三月二十五日

再，正在封折间，接奉三月十七日寄渝，令催彭玉麟速赴漕督署任。查彭玉麟自咸丰三年初入臣营，坚与臣约，不愿服官。嗣后屡经奏保，无不力辞，每除一官，即具禀固请开缺。臣以其本在营中，无须赴任，未经为之奏达。彭玉麟深以为歉。咸丰十一年擢任安徽巡抚，三次疏辞，臣亦代为陈情一次，仰邀圣慈允准。此次钦奉恩旨署理漕运总督。该侍郎闻命悚惶，专折沥陈。接奉批旨，仍饬迅赴署任。顷来金陵，具述积疾之深，再申开缺之请。臣相处日久，深知其勇于大义，淡于浮荣，不愿仕宦，系出至诚，未便强为阻止。且该侍郎久领水师，本于陆师不甚谙习。而失血旧病，亦不宜更膺重任。可否仰恳天恩，俯准另行简员署理漕运总督，免致彭玉麟再四固辞，贻误清淮、广东两处防务。出自圣裁。

寄谕又饬防徐、宿、里下河等处。现在豫匪窜扰山东，蔓延曹、济至于曲阜，势极飘忽，若折而南向，一入江境，防不胜防，而徐州、清江两处，尤为吃重。臣前闻豫逆逼近徐州之信，即咨调驻防镇江之树字六营移赴徐州，而李鸿章亦调该军移驻清江，两处相隔三百余里，势难兼顾。钦奉谕旨，臣即日当会商李鸿章，札饬树字六营专驻清江，而另檄现驻六安之刘铭传、周盛波两军移防徐、宿，与东兵收夹击之效。除俟刘铭传等拔营后详细奏报外，理合附片先陈梗概，仰慰宸廑，伏乞皇太后、皇上圣鉴训示。谨奏。

军机大臣奉旨：“览奏均悉。本日彭玉麟奏，固请开漕运总督署缺，已于该侍郎折内批示矣。”钦此。

144．章仪林补授淮安知府折 [1] 三月二十五日

奏为拣员请补要缺知府，恭折奏祈圣鉴事。

窃照淮安府知府顾思尧，于同治三年六月二十九日病故，业经题咨开缺，接准部文知照序补在案。查淮安府知府，系冲、繁、疲、难四项兼全要缺，例应由外拣员请补。该府为南北咽喉，水陆交冲，界连皖省，政务繁剧，且与漕运总督驻扎同城，常有发审案件，非精明干练之员，难期胜任。于通省知府内逐加遴选，查有盐运使衔道员用候补知府章仪林，年五十三岁，顺天监生，祖籍浙江。由顺天捐输河工经费，以通判分发南河补用，并给五品顶戴。道光二十五年引见，照例发往，六月到工。二十九年八月，丁母忧回籍。咸丰元年十二月，服阕回工。旋于丰工坝尾漫塌案内革职。六年五月，奏准捐复原官。迭因剿匪出力，七年五月奉上谕：“着免补本班，以同知用，并赏戴蓝翎。”筹防等局出力，八年二月奉上谕：“赏换花翎。”蒋坝、浮山防剿出力，十一月奉上谕：“着俟补缺后以知府用，先换顶戴。”并经改掣安徽。十年五月引见，奉旨：“准其捐复原官，照例用。”十一年正月到皖缴照，改捐江苏，仍以同知归候补班补用。四月到淮。同治元年，堵剿捻匪出力，奉上谕：“着免补同知，以知府归江苏补用。”三年，援蒙解围案内汇保，奉上谕：“着俟补缺后以道员用，并赏加盐运使衔。”该员才具开展，勤干有为，现署淮安府知府，舆情翕服，以之请补斯缺，洵属人地相宜。据藩、臬两司会详请奏前来，臣等往返函商，意见相同。合无仰恳圣恩，俯念员缺紧要，准以候补知府章仪林补淮安府知府，实于地方有裨。如蒙俞允，俟部复至日，照例送部引见，恭候钦定。谨会同调任漕运总督臣吴棠合词恭折具奏，伏乞皇太后、皇上圣鉴训示。

再，此件知照序补部文，系三年九月初五日行文，照限五十日减半计算，应以九月三十日作为接到部文日期。江苏补缺定限五十日，扣至十一月二十日限满。只因金陵克复未久，善后事务殷繁，以致遴员稍稽，应请免议。该员系候补知府请补要缺知府，一切因公处分，毋庸核计。应缴捐免保举银两，饬令赶紧赴京铜局呈缴。其罚俸银两，并饬查明，依限完缴咨销。合并陈明。谨奏。

[1] 此折与李鸿章会衔具奏。

145．励借补高邮知州折 [1] 三月二十五日

奏为拣员借补沿河要缺知州，恭折奏祈圣鉴事。

窃照高邮州知州胡海平开缺，以直隶州升用，业准部咨行文，应以同治四年正月三十日作为开缺日期。所遗高邮州知州，系冲、繁沿河要缺，例应在外拣选调补。查江苏省并无简缺知州可调之员。于地方沿河候补及应升人员内逐加遴选，非现居要缺，即人地未宜，实无堪补堪升之员。惟查有知府衔候补同知直隶州励，年五十八岁，浙江举人。道光二十四年甲辰科大挑一等，引见，奉旨：“以知县用。”签掣南河。旋因防汛出力，奉上谕：“着免其借补，以知县本班补用。”咸丰三年丰工出力，奉上谕：“赏加同知衔。”四年，剿办海匪出力，奉上谕：“俟补缺后，以同知直隶州即补。”五年补授清河县知县。丁母忧回籍。服满，八年五月回工。按准部咨，例应以同知直隶州赴江苏归候补班补用。因在江北粮台当差，咨准以九年三月二十六日奉文之日作为到省日期。同治二年，委署徐州府同知。办理圩寨防剿，堵御出力，保奏，奉旨：“赏加知府衔。”

该员老成明练，历署阜宁、铜山、萧县、盐城等县，补授清河县知县，均能办理裕如。以之借补高邮州知州，实属人地相宜。惟定例府属知州缺出，必须本项候补无人，方准以直隶州借补。今江省候补知州本班，虽有应补人员，于沿河要缺，均不甚相宜，是以未敢拘泥，致滋贻误。据藩、臬两司会详请奏前来。臣等往返函商，意见相同。合无仰恳圣恩，俯念员缺紧要，准以候补同知直隶州励借补高邮州知州，洵于地方、河工两有裨益。该员系由保举升用人员，尚未引见，如蒙俞允，俟部复至日，照例送部引见。将来仍照原衔升转。谨会同调任漕运总督臣吴棠合词恭折具奏，伏乞皇太后、皇上圣鉴训示。

再，该员系请补要缺，一切因公处分，遵例毋庸核计。至有无罚俸银两，饬令查明，依限完缴咨销。合并陈明。谨奏。

[1] 此折与李鸿章会衔具奏。

146．攻克金陵水师员弁续行请奖折三月二十五日

奏为攻克金陵之水师员弁，查明续请奖叙，恭折仰祈圣鉴事。

窃自上年六月间金陵克复，凡在事将领，及近防兵勇、台局人员，经臣国藩汇保两次。声明臣玉麟部下水师出力各员，尚未查明开送，俟查复到日，另行奏办在案。兹臣玉麟查送所部水师营、衔、名，又准杨岳斌将前次漏保外江水师各营，一并开折咨送前来。臣等逐加复核，无滥无遗，相应分缮清单，仰恳天恩，准照所请给奖，以昭激劝。除把总、外委两项循案咨部核办外，所有续保攻克金陵水师员弁，谨会同陕甘督臣杨岳斌，专折具奏，伏乞皇太后、皇上圣鉴训示。 [1]

再，湖北粮台各员，历年解济下游军饷，亦属著有微劳，应由湖广督臣官文就近详查酌保，合并陈明。谨奏。

[1] 曾氏家藏稿此件之后不见请奖名单。

147．潘梁柱借补游击片三月二十五日

再，江南军营武职实缺人员因事开缺，应由臣于历次打仗出力各员内择尤拣补。其保升官职较大而出缺稍次者，例得通融借补，以资鼓励。兹查广西提标后营游击奎秀，在镇江防所多年，因无力措资赴任，业经据情咨部开缺在案。所遗游击员缺，应循例以军营人员借补。查有花翎副将衔两江尽先补用参将潘梁柱，久历行阵，勤奋谨饬。以之借补斯缺，洵属人地相需。予先尽军营人员拣补之例，亦属相符。除饬取该员履历咨部查核外，合无仰恳天恩，俯准以潘梁柱借补广西提标后营游击员缺，并请敕部先给署札。该员现在随营当差，俟经手事竣，即行给咨赴部。理合附片具陈，伏乞圣鉴训示。谨奏。

148．贾凤章等请补都司各缺片三月二十五日

再，前因江、安两省武营历年遗出各缺，久未序补有人，节经臣于打仗出力劳绩较著人员内择尤拣补，附片具奏在案。

兹查得寿春镇标右营都司马能，在陕甘军营病故，所遗缺出。查有花翎游击衔尽先补用都司、潜山营把总贾凤章，久在军中，熟于战阵，堪以请补。又颍州营蒙城汛守备丁冠军，因案究办，所遗缺出。查有花翎尽先补用守备、颍州营把总杨鼎奎，办事勤奋，训练有方，堪以请补。据寿春镇总兵易开俊呈请奏补前来。

臣查该员等均系安徽军营出力之员，以之请补各缺，与例相符。合无仰恳天恩，俯赐照准，先行给与署札，俟防堵事竣，再行给咨送部。除将送到履历咨部查核外，谨会同安徽抚臣乔松年附片具陈，伏乞圣鉴训示。

再，贾凤章籍隶寿州，请补寿右营都司，系属本府，应俟命下之日，循例由臣拣员对调，合并声明。谨奏。

149．附录廷寄　饬令会剿东省窜匪三月二十七日

同治四年三月二十七日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、直隶总督刘长佑、署两广总督吴棠、署漕运总督彭玉麟、安徽巡抚乔松年、山东巡抚阎敬铭、河南巡抚张之万、湖北巡抚吴昌寿、吏部左侍郎毛昶熙、传谕直隶提督刘铭传：

同治四年三月二十日奉上谕：

张之万奏，贼由曹、单折窜济、兖，布置防堵；乔松年奏近日情形各一折。前据僧格林沁奏称贼由曲阜向东南窜逸，吴棠奏称贼踪逼近徐州，谅即张之万折内所称向兖州迤北一带窜遁之匪。该逆既向徐州附近一带奔窜，难保不南趋里下河，西窜蒙、宿、归德等处。僧格林沁马力如已歇息，着即调齐马步各队，视贼所向，饬令各路兵勇合力围剿；尤须防其北窜，仍当一面兼顾北路，节节严防，毋令蔓延直、东境内，是为至要。阎敬铭亦当厚集兵力，多设侦探，扼要堵截，并多拨劲旅，赴前敌随同协剿，毋令贼踪久留东境。归德、商邱、虞城既各有兵防守，毛昶熙亦率所部由汝郡移扎归德，兵力既厚，遇有贼匪窜至，务须奋力剿杀，不得以驱逐出境即为了事。河北一带现有崔廷桂两营驻扎，即着张之万饬该员联络直隶防兵，严防河岸，勿令贼匪抢渡。昨有旨谕令乔松年督令蒙、颍防兵截贼绕窜之路。现据该抚奏称，已派英翰驻扎雉河。与昨日谕旨相合。着即饬令该藩司认真防堵，勿稍松懈。此时刘铭传一军自应从萧、砀一路前进，即着乔松年饬令该提督赶紧督兵迎头截剿。金陵距皖北较远，刘铭传进止，即着听候乔松年调遣，无论行抵何处，统归僧格林沁节制，不得专候曾国藩檄调，致误事机。至豫省兵力无多，现俱移防东路，后路不免空虚，吴昌寿仍当督带楚北兵勇二三千名，迅即遵奉迭次谕旨，赶紧赴豫助剿，俾豫省得以腾出兵力专防东路。其行抵豫境日期，并即迅速驰奏。

正在寄谕间，复据阎敬铭驰奏，贼已回窜宁阳、东平一带。复渡汶河，回窜宁阳，踪迹飘忽，所向靡定。东省地势平衍，可以任意驰骋，且现已裹胁二万余人之多，设令阑入畿疆，为患益巨。总宜厚集兵力，四面蹙之，同时合身兜剿，方能速行剪灭。至直、东一带现有兵勇，尚恐不敷分布，着刘长佑于现调兵勇外，速行添调扼要分布，如遇贼匪窜至东昌、临清一带，即行越境会合东省兵勇迎剿。阎敬铭于现挑曹州等镇营各兵外，仍添调东路官兵，并添募得力勇丁，奋力迎截，不准纵令北窜。僧格林沁务宜绕由北路向南逼剿。吴棠、彭玉麟即刻期饬令清、淮兵勇北上，探贼所向，越境截击，不得稍分畛域。曾国藩亦即派兵渡江，为清、淮一带后路援应。刘铭传督带全军，一面由萧、砀飞速前进。如贼仍在东境，即由萧、砀一带前进迎截。乔松年添筹兵勇，接应刘铭传后路，勿稍迟缓。以上应调各军，除由各该省接济粮饷外，如有不足，行抵何省，即由何省供支，总期士饱马腾，不可稍有缺乏。豫省河北防兵只有两营，张之万仍当添拨重兵，严密防堵。倘令贼匪偷渡河北，扰及畿疆，必将张之万从重治罪。贼势鸱张如此，各路统兵大臣并该省督抚等，务当振刷精神，力图防剿。贼踪倘由何路窜逸，即惟何路带兵大员及地方督抚是问，勿谓诰诫之不早也！吴昌寿已有旨历次严催，谅不至再行迁延，致干重咎！

僧格林沁所统马队现有若干？应否添调？河北采买马匹是否齐集？均着迅速奏闻。前次打仗得胜兵勇应赏银两，亦着速行赏给。

山东阵亡守备张俊之，把总尹振彪、姚广勋，外委袁汝汉、刘庆元、沈宪珍，均着交部从优议恤。将此由六百里谕知僧格林沁、曾国藩、刘长佑、吴棠、彭玉麟、乔松年、阎敬铭、张之万、吴昌寿、毛昶熙，并传谕刘铭传知之。钦此。

遵旨寄信前来。

同日准军机处片称：“本日奉有寄信谕旨一道，贵大臣奉到后，即行恭录知照署漕运总督彭玉麟一体钦遵办理可也。为此知会。”“本日奉有寄信谕旨一道，希贵大臣于接奉后，即行恭录知照直隶提督刘铭传一体钦遵可也。为此知会。”

150．附录廷寄　着严防里下河等处并催令金国琛李鹤章赴甘四月初三日

同治四年四月初三日，准兵部火票递到军机大臣字寄——

钦差大臣协办大学士两江总督一等侯曾国藩、署两广总督吴棠、署漕运总督彭玉麟、江苏巡抚一等伯李鸿章、安徽巡抚乔松年：

同治四年三月二十六日奉上谕：

前据吴棠奏，豫匪窜至山东泰安一带，蒙阴境有贼踪，江北兵力不敷分布，谕令曾国藩、李鸿章拨派黄翼升、张树珊、吴毓芬等水陆各军赴援；并令吴棠、彭玉麟妥筹截剿。现据刘长佑奏，该匪由济南窜向平阴、肥城，又回窜东平、东阿属境，贼踪飘忽，奔突靡常。本日已寄谕直隶、豫、东等省协力防剿，严扼其四窜之路。惟东省地势平衍，在在与江北毗连，里下河一带完善之区，断不可令贼踪阑入。着曾国藩仍遵前旨，速拨得力兵勇，派黄翼升带炮船百余只到浦驻防；李鸿章迅饬张树珊、吴毓芬驰赴邳、宿防守，不得少有延缓，致误事机。吴棠、彭玉麟于江南诸军到齐后，悉心酌度，或令新到之军作为前敌，而令淮、徐各军分防要隘，严密布置，务臻妥善，总须防剿兼施。如贼踪窜近，即令前敌各营实力迎剿，与东省之兵合力夹击，毋得稍分畛域。以上各节，屡经有旨谕知，惟恐外省不能及早调发，是以再三申谕。

彭玉麟迭次有旨催令赴任，计日当可抵淮，务当妥筹调遣以副委任。吴棠在江北日久，情形最熟，应将一切紧要机宜向彭玉麟告述。

其刘铭传一军，前寄谕乔松年，饬令由萧、砀一路前进。仍着该抚迅催该提督克期启行，与江、淮各军联络攻剿，勿稍观望。

甘肃军情紧要，急须知兵司道大员前往办理。巩秦阶道金国琛、甘凉道李鹤章，着曾国藩、李鸿章分饬各该员迅赴新任，毋任迟延。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，希即恭录行知署漕运总督彭玉麟一体钦遵可也。为此知会。”

151．附录廷寄　续催曾国藩李鸿章派兵援应江北并饬郑敦谨严防黄河渡口四月初三日

同治四年四月初三日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、直隶总督刘长佑、河东河道总督郑敦谨、署两广总督吴棠、署漕运总督彭玉麟、江苏巡抚一等伯李鸿章、山东巡抚阎敬铭：

同治四年三月二十四日奉上谕：

吴棠奏，遵防北路窜匪，请饬水陆各军北来驻扎，以备堵剿一折。据称：北路窜匪已窜至山东泰安一带，蒙阴县境又有贼踪，距邳、宿均只数百里。清淮、徐州水陆各军陆续裁撤，扬州一军久经撤防，江北兵力不敷分布，请饬黄翼升、张树珊等军北来驻防等语。前因江北兵力较单，谕令曾国藩拨兵援应。现据吴棠所奏各情，自非厚集兵力不足以资堵剿。着曾国藩仍遵前旨，将现存兵勇酌量调拨，派令黄翼升带炮艇百余只到浦驻防。并着李鸿章迅派张树珊、吴毓芬等军驻赴邳、宿一带防守，以固里下河藩篱。贼匪窜入东境，踪迹飘忽，兖、沂边境均与淮、徐毗连，吴棠已派张从龙等分投设防，即着严饬该员弁等认真遏截，遇贼即击，毋任纷窜。俟江南水陆各军到齐，兵力更厚，或饬张从龙等出境剿贼，令江南各军为后路援应；或饬江南新到之军充作前敌，而令淮、徐各军严防要隘；均着吴棠、彭玉麟酌度办理。总期与东省之兵合力击贼，迅图殄灭，不得稍分畛域，幸贼不入境即为了事。彭玉麟未到任以前，吴棠责无旁贷，务当激励各将士妥筹防剿，以副委任。

贼入东境后，是否仍踞宁阳、汶上一带，抑又纷窜旁趋，官兵接仗情形如何，近日未据僧格林沁等奏报，朝廷甚深悬系。此股贼匪穷蹙铤走，无巢可归，若不亟图剿办，必致肆意盘据，逞其荼毒。东省为畿辅屏蔽，设日久蔓延，关系诚非浅鲜。着僧格林沁即饬丁宝桢等并阎敬铭节次所派各兵勇，奋力围剿，毋得退缩观望，致误戎机。

贼匪经过之地，村落为墟，官兵采办粮草深恐不易。僧格林沁大兵一到，所需尤多，着阎敬铭飞饬完善各州县赶办刍粮，妥速接济，毋令缺乏。俟军务完竣，准其作正开销。

贼匪所到之处每以焚掠裹胁为事，东省伏莽未净，勾结响应，本在意中。着阎敬铭督饬派出兵勇，并各该地方文武员弁，搜捕弹压，以清乱源。并将贼数若干查明具奏。

僧格林沁马步兵力是否足敷剿办？仍着查明具奏。前谕该大臣行赏犒军，并将陈国瑞酌量保奏。现在陈国瑞谅已到营，着传知该员，令其感激图功，实力报效，随同该大臣马队奋勇杀贼。倘能始终出力，定当破格奖励，以旌其劳。该大臣即仍遵前次寄谕，严饬各路兵勇四面兜围，绕由北路，逼贼南趋，派队跟追，毋令贼匪得以喘息，以期一鼓歼除。

黄河沿岸一带，地面辽阔，着郑敦谨挑选河标兵丁，于各渡口及水浅处所设卡巡防，并将渡船提归北岸，毋令贼匪偷渡，刘长佑、阎敬铭亦当派兵集团，一体严防。东南兵力渐厚，直、东一带兵力尚恐单薄，着刘长佑遵奉前旨，于现调兵勇外再行添调，扼要屯扎，俟贼踪窜近，即着严饬防兵迎头拦拿，毋稍疏纵。

此股贼匪由鄂、豫狂窜北趋，虽系残败之余，尚多著名悍寇，若不亟图扫荡，其患诚无已时。现在各路将弁均归僧格林沁调遣，务当统筹胜算，分派诸军，处处策应，迅殄逆氛。倘何路防剿不力，即由该大臣指名严参，重治其罪，决不宽贷。将此由六百里各谕令知之。钦此。

遵旨寄信前来。

152．附录廷寄　海州淮安吃紧饬令合力严防并着查明扬防马队酌量拨归刘铭传等事四月初五日

同治四年四月初五日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、署两广总督吴棠、署漕运总督彭玉麟、江苏巡抚一等伯李鸿章、安徽巡抚乔松年、山东巡抚阎敬铭、河南巡抚张之万，传谕直隶提督刘铭传：

同治四年三月二十九日奉上谕：

阎敬铭奏贼踪南窜，筹防情形一折。贼由滕、峄图渡运河，复折向东北，由峄县奔至兰山县境，南趋郯城，赴赣榆青口。是此股匪已出东境，海州、淮安一带俱形吃紧。前经迭谕吴棠、彭玉麟严密堵截。现在贼氛已近，尤须加意防剿，着吴棠、彭玉麟仍懔遵迭次谕旨，选派得力弁兵，扼守要隘，毋令一贼一骑阑入腹地；仍一面派兵迎头拦击。如江南调往之张树珊、吴毓芬等军到齐，即可派赴前敌实力剿洗，与东省追贼之兵夹击，以收聚歼之效。仍当酌添后路之兵，层层接应。

本日据李鸿章奏，已派吴毓芬前赴扬防，欧阳利见带炮船赴江北。此时贼已入境，即迅饬该员等及张树珊军飞速前进，均归吴棠、彭玉麟调遣。扬防亦属紧要，着曾国藩、李鸿章另拣得力之员前往镇抚。曾国藩并严饬黄翼升炮船星夜前进，不得少有迟误。倘赴援迁延，致令里下河等完善地方被贼蹂躏，必惟该督抚等是问！

刘铭传一军，前已谕知乔松年令由萧、砀进剿。刻下贼窜赣榆，正可拦击。现在是否起程，着刘铭传遵旨飞速前进，不准延缓。李鸿章奏刘铭传一军拟添练马队之处，正恐缓不济急。着曾国藩、李鸿章查明扬防所撤之马队，如尚未起程，即着酌量拨给，俾该提督管带驰剿。

僧格林沁现已追贼抵滕，仍着稳慎进取，与江、淮诸军协剿。马步各队亦宜稍为休息，养其锐气，毋使疲乏。赣榆一带水田居多，尤当加意慎重，不可为贼所乘。丁宝桢一军应由何路进剿取，并着僧格林沁酌量调遣。

山东所募勇丁，〈当〉认真训练。登、莱、青等属防守紧要，青州驻防旗营是否足敷守御，着阎敬铭妥筹办理。贼氛虽至江北，难保不复行回窜，阎敬铭仍当加意防范，着饬派出之黄兆升等严防北路。

英翰一军，前经乔松年派在雉河集扼守。现在逆匪去皖境较远，此军及詹启纶一军应由何路防剿，着僧格林沁妥筹调度以厚兵力。

张之万仍遵前旨，督饬将弁于河南北要隘严密防堵，勿稍大意。将此由六百里谕知僧格林沁、曾国藩、吴棠、彭玉麟、李鸿章、乔松年、阎敬铭、张之万，并传谕刘铭传知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，希即恭录行知署漕运总督彭玉麟一体钦遵办理可也。为此知会。”

153．附录廷寄　饬黄翼升水师兼顾山东黄河入直之路并着划拨清淮饷银四月十四日

同治四年四月十四日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、署两广总督漕运总督吴棠、署河东河道总督张之万、兵部右侍郎彭玉麟、江苏巡抚一等伯李鸿章、安徽巡抚乔松年、山东巡抚阎敬铭、河南巡抚吴昌寿：

同治四年四月初九日奉上谕：

吴棠奏，贼踪西窜，现派各军严扼运河，派水陆等队追剿；并吴毓芬等军已到扬州等处；请添调水师严扼东境；月拨清淮防饷一万两各折片。览奏均悉。发、捻各匪窜扑海州、赣榆、沭阳，僧格林沁饬陈国瑞追击获胜。三月二十九日，贼由沭阳西窜，由峿等处往窜窑湾，希图渡运；又折走吕家湖，西窜邳境。虽经兵练节节剿办，总未大挫凶锋。吴棠现派吴凤柱等带马队随同陈国瑞追剿，詹启纶军亦已抵邳，着僧格林沁督饬该总兵等两面遏击，痛挫凶锋。该亲王马队至平原旷野，可以纵横驰击；如遇山路水田，仍宜慎重进取。刘铭传一军迭经谕令由萧、砀一带进剿，此时正可迎截。着曾国藩、乔松年严饬该提督懔遵迭次谕旨，赴徐、邳一带剿办。该提督现已行抵何处，曾否接仗，着该督抚查明具奏。如逗留不进，以致贼氛肆扰，即行从重参处。吴棠仍催令赵三元带炮船驶入邳、宿运河，赴东境之台儿庄、韩庄一带防贼偷渡。俟江南援兵到齐，悉令进扎邳、宿一带，探明贼踪，越境会剿，不得稍分畛域。

山东黄、运两河未设河防，黄翼升水师计可到浦，着曾国藩添拨炮船百余号归黄翼升统带；彭玉麟仍遵前旨，带领水师轻利炮船，均着由浦入东，兼顾山东黄河入直之路。如能阻遏河险，逼贼于黄、运之间，可期一鼓荡平，山东河道因粮艘北上，本已开工挑浚，着张之万、阎敬铭查该省河道何处浅阻，赶紧挑通，以便舟师来往，毋令阻滞。此股逆匪，昼夜狂奔，恐运道绵长，赴防不及，即可将此起水师留扎济宁一带，以防捻股日后再有窜越。并着该督抚等妥筹，迅速调拨。

安徽、山东防务吃紧，乔松年务当督饬各军严防蒙、宿等处，与刘铭传实力剿洗；阎敬铭督饬丁宝桢等扼扎要隘，勿任再行回窜。河北之防，不可不严，吴昌寿即赴豫省相机调派，并遵奉迭次谕旨，督饬河北镇道等严密防范。河标兵弁，着张之万整顿调派，防河未可有名无实。吴毓芬一军已到扬防，着李鸿章、吴棠即饬该道在扬镇抚。张树珊等军，仍着曾国藩、李鸿章催令迅速到浦，归吴棠调遣。邳、宿军情，着僧格林沁、吴棠等随时驰奏，以慰悬系。

吴棠请于扬防军需节省项下月拨清淮饷一万两，自系因防务紧要，一时万难裁撤。着曾国藩饬令江宁藩司，于四月起照数划拨清淮防饷一万两，按月解清，不准愆期套搭。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，希即恭录知照兵部右侍郎彭玉麟一体钦遵办理可也。为此知会。”

154．请复建袁甲三临淮专祠折四月十六日

奏为凤阳绅民吁恳建复故漕督袁甲三临淮专祠，据情陈奏，仰祈圣鉴事。

窃据安徽布政司详，据凤阳府属各绅民、知府田端书等联名禀称：罚不辟贤，朝廷之大法；恩不忍释，士庶之公心。本微显志晦之文，春秋不宽于责备；永服教畏神之祀，俎豆难已于追崇。伏读同治三年三月二十九日奉上谕：“前任漕运总督袁甲三，准在临淮地方建立专祠。”天语遥颁，人情胥畅。当事采舆论以入告，泽随淮水俱长；圣人录旧绩以加恩，祠继陈州再建。民争趋役，正期不日告成；过或因人，忽更自天降谴。旋于七月初六日奉上谕：“前次降旨准将该故漕督在临淮建祠之处，着即撤销。”仰见圣明一无私照，功过两不相妨。惟是朝有典章，既明示劝惩之义；人怀威德，究难忘崇报之情。汉隆沔水之祠，不为街亭而追辍；唐仆魏征之碣，未逾贞观而重兴。窃思袁前漕督，以德意感人，以忠诚报国，清廉两字，虽悍夫亦信。其生平勤苦十年，至临危不辞夫艰巨。识旧屯于细柳，谁忘保障之劳；憩余荫于甘棠，犹见拊循之惠。即寿州绅练一案，办理诚有不善，然而用人之过，何至遽败其身名？虽在与难之家，亦可共明其心迹。况乎幸邀宽典，九原早衔圣主之恩。若竟重撤明禋，一眚恐掩终身之德。现在淮安府专祠，业经后任漕督具疏奏请，奉旨准建。其西至庐、六，东至淮、扬，遗爱在民，愿为建祠私致崇敬者，不可胜数。环乞再恳天恩，垂念下情，仍申前旨，免其撤销等情，于三年十月具详到臣。

臣与抚臣乔松年正函商核奏间，又据该故漕督之子袁保恒呈称：伊父自咸丰九年再督皖军，克复凤阳各城关后，连年兵饷两穷，发、捻交讧，于事会万难之际，坚忍辱负重之心，历尽艰危，卒全大局。至今父老讴思旧德，积久不忘。情愿纳还本身官职，抵销先人处分，仍准临淮建祠，以惬绅民之望等情呈请代奏前来。

臣查已故漕督袁甲三，统兵多年，久驻临淮。先经奉旨建祠，旋有因案撤销之命。一予一夺，悉本大公，岂容臣下再有渎请？第念临淮当南北冲要，而饷尤奇绌，该故漕督卒以二万余饥疲之众，控悍寇而保岩疆，坎坷艰难，为近来所罕见。臣昔年共事皖境，每一书至，未尝不叹其困苦难堪之中，具有坚贞不拔之概。报功崇祀，礼亦宜之。此次袁保恒所陈，虽属人子之私愿，而该绅民所请，实由众论之佥同。陈州本籍及淮安服官之地，先后请建祠宇，均蒙俞允。临淮一祠，业经度地鸠工，中途停辍，众心若有歉然不安者，既据绅民等合词吁请，何敢匿不以闻！可否仰恳天恩，俯念袁甲三生前支撑危局，宥其小过，仍准在于临淮地方建复专祠以慰众望？出自圣主鸿裁。所有绅民恳复前漕督临淮专祠缘由，谨会同安徽抚臣乔松年据情具奏，伏乞皇太后、皇上圣鉴训示。谨奏。

155．附录明谕　已故漕督袁甲三仍准于临淮设立专祠四月二十八日

同治四年四月二十八日，准兵部火票递到同治四年四月二十三日内阁奉上谕：

前据乔松年奏，凤阳绅民禀请在临淮地方建立已故漕运总督袁甲三专祠，当经降旨允准。嗣因曾国藩、乔松年复查孙家泰、蒙时中等解赴临淮死难情形，系张学醇奉袁甲三檄提，致坠苗逆诡计，该故漕督未能觉察，办理不善，复经降旨撤去临淮专祠。兹据曾国藩奏，据凤阳府属各绅民禀称，袁甲三清廉勤苦，有拊循保障之功。办理寿州绅练，诚有不善，而一眚不掩终身。恳恩仍申前旨，免其撤销等语。朝廷赏罚予夺，悉视其人之功过为权衡，毫无成见。既据曾国藩奏，该绅民等合词吁请，是袁甲三驻军临淮维持大局，尚有遗爱在民，不无微劳足录。所有已故漕运总督袁甲三临淮专祠，着加恩免其撤销，以顺舆情。钦此。

156．复奏刘铭传等军赴防折四月十六日

奏为钦奉迭次谕旨，恭折复奏，仰祈圣鉴事。

窃臣接奉本年四月初二日寄谕：“江南派往淮、扬之张树珊、吴毓芬两军，并欧阳利见所带炮船，及迭谕派防江北之兵，着曾国藩、李鸿章饬令速赴江北，并严饬黄翼升炮船星夜前赴里下河一带，不准片刻迟延。”等因。又奉初四日寄谕：“欧阳利见于三月二十二日起程，到淮必速。张树声、张树珊等军何以尚未起程？着曾国藩、李鸿章飞催赴援，以厚兵力。”“刘铭传一军，已据曾国藩奏称调赴邳、宿，着即严催前进。如再敢观望不前，致贼踪日肆滋蔓，即将该提督从重参处。”“昨据彭玉麟奏力辞署理漕督，已有旨俯如所请。该员现仍以兵部侍郎总统水师，着即迅拨轻利炮船数十号，前赴清、淮一带遏防。如能亲自统带前来，会同吴棠办理剿匪事宜，更资得力。”等因。钦此。

查里下河以清、淮为屏蔽，又以扬州为后路。臣于三月二十七日巡历江面，先至镇江对岸查勘淮盐移栈之地，旋至扬州察看各营布置之法。扬防向有万余人，此次吴毓芬部下仅有二千人，尚嫌力薄，自不可弃此要郡更移他处。因催张树珊统带树字六营、护军一营，于四月初一日由镇江拔队起程。臣亦于初三日由扬州回省，檄令黄翼升带张光泰等营于初五日驶赴清江。仍由江宁藩库解银一万，海州分司解银二万，接济吴棠饷需，稍固军心。旋准吴棠先后来函，欧阳利见于初一日到清江浦防所；张树珊、张光泰均于初六日到防；张树声自苏州启行，于初八日到防；黄翼升于初十日到防。援军四集，里下河一带当可无虞。刘铭传、周盛波统兵万余，自六安拔营，程途较远，军火笨重，据报初六、七、八等日分起就道，至十二日全队成行，计日内亦将到邳、宿等处矣。兵部侍郎臣彭玉麟于未奉谕旨饬拨炮船之先，已派定海镇总兵喻俊明管带水师前往清江协同防剿；倘贼势趋重下游，拟亲统所部兼程赴援，正与圣谟不谋而合。

目下捻氛所至，又在郯城西北，似东路渐松而西路吃紧。臣当会商吴棠、李鸿章饬令黄翼升、张树声等力固东防，刘铭传、周盛波等严扼西境，各专责成，冀与北路僧格林沁大军共收夹击之效。所有钦奉迭次谕旨，恭折由驿复陈，伏乞皇太后、皇上圣鉴训示。谨奏。

157．附录廷寄　饬催派赴江北之兵迅即赴防并着阎敬铭查明丁宝桢失利情形及将赣榆令革职拿问四月初七日

同治四年四月初七日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、署两广总督吴棠、署漕运总督彭玉麟、江苏巡抚一等伯李鸿章、安徽巡抚乔松年、河南巡抚张之万、山东巡抚阎敬铭：

同治四年四月初二日奉上谕：

前因阎敬铭奏报贼踪南窜，当经谕令僧格林沁等调遣诸军进取，并令江、皖、豫、东各督抚派兵扼守拦截，刘铭传飞速前进。兹据僧格林沁奏，追剿发、捻各逆，小有斩擒，贼踪已出东境，并赣榆令玩误等情各折片。匪众未由峄县台庄渡运，先向兰山、郯城各境东窜，业已遁出东境。僧格林沁追至赣榆县地方，马力已乏，自应稍为休歇。且由此而南，地多水田，马队亦未能驰骋，不可再令冒险前进，与贼相持，僧格林沁务当稳慎进取，先令步队追贼，而以马队从平旷地方截其回窜，方为妥善。

江南派往淮、扬之张树珊、吴毓芬两军，并欧阳利见所带炮船及迭谕派防江北之兵，着曾国藩、李鸿章饬令速赴江北，并严饬黄翼升炮船星夜前赴里下河一带，不准片刻迟延。吴棠、彭玉麟仍当相机调度，严密扼守，不可稍涉疏懈。驻扎永城、徐州之张曜、詹启纶等军，着僧格林沁饬令探踪迎剿；并饬令刘铭传懔遵前旨，由萧、砀一带往东迎击，兼防贼匪回向西窜之路。其雉河集及归德一带，仍着乔松年、张之万一体严防。阎敬铭亦当檄令丁宝桢等扼守本境，严密布置，毋任贼踪回窜东境。

至僧格林沁所称丁宝桢在宁阳迎头遇贼，以众寡不敌，接仗失利等语。前据阎敬铭仅将范正坦挫败情形陈奏，并未言及丁宝桢有失利之事，着阎敬铭即行查明具奏。

赣榆县令陈继煐，于僧格林沁督兵追至该县境内，既不出城，又不听购买粮草。迭经该大臣持令札传，抗不遵应。并任听绅民将买取食物之兵勇扣留，及催问之差弁，亦用火器打伤，实属荒谬，迥出情理之外。着即革职拿问，交吴棠、彭玉麟提同该邑绅民详审究办，并将击伤官兵之人从重惩办，以警刁顽。

江北州县积习疲玩已久，此后该省督抚务当严饬该地方官并各团寨绅民，于官军经过时，查探明确，如实系官兵，不准擅开枪炮，并听军士与商民将粮草公平购买，毋许阻挠，致误军行。将此由六百里各谕令知之。钦此。

遵旨寄信前来。

158．附录廷寄　严催张树声等军赴援江北并吴棠暂留本任缓赴两广总督任及准彭玉麟免署漕督四月初十日

同治四年四月初十日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、署两广总督漕运总督吴棠、江苏巡抚一等伯李鸿章、兵部右侍郎彭玉麟：

同治四年四月初四日奉上谕：

吴棠奏，匪股绕窜江境，现派队分投扼截；并请收回署两广总督成命各折片。览奏均悉。贼窜赣榆一带，前据阎敬铭、僧格林沁等奏报，迭经谕令僧格林沁等妥筹会击。现在贼在海州境内，该处南接清、淮，东南则趋盐、阜，皆为里下河最要门户。吴棠现派汪升发等军守盐、阜之射阳湖、马家荡等处；派姚广武驰守沭阳；派滕国栋等守安东，而以赵三元水师辅之；张从龙扼盐河，留李元善等驻守清江土圩，布置均属周妥。惟此时扬防已撤，贼众兵单，前敌既难操胜算，后路亦深虑空虚。欧阳利见于三月二十二日起程，到淮必速。张树声、张树珊等军何以尚未起程？着曾国藩、李鸿章飞催赴援，以厚兵力。吴棠于诸军到淮时，相机调度，挫贼凶锋，须力保里下河完善之区，方为不负委任。陈国瑞、詹启纶等军于该处地势均称熟悉，着僧格林沁催令该总兵等绕前夹击，辅以马队，弗令回窜东省，以收一鼓聚歼之效。

曾国藩等于上年请撤扬防时，曾有扬州与金陵仅隔一江，可以就近派兵接防，由皖北兜剿，无虞窜越后路之奏。此时扬防吃紧，仍当与李鸿章力筹添兵保卫。该督抚应否出省，并赴江北督办之处，并着酌度办理，迅速驰奏，如里下河被贼蹂躏，定将该督抚是问！刘铭传一军，已据曾国藩奏称调赴邳、宿，着即严催前进。如再敢观望不前，致贼踪日肆滋蔓，即将该提督从重参处。

昨据彭玉麟奏，力辞署理漕督，已有旨俯如所请。该员现仍以兵部侍郎总统水师，着即迅拨轻利炮船数十号，前赴清淮一带遏防。如能亲自统带前来，会同吴棠办理剿匪事宜，更资得力。该侍郎接奉此旨，即着妥筹办法。

吴棠另片奏，清淮士民闻该漕督有赴粤之信，适值寇警，纷然惊骇。恳辞署理两广总督，专意筹办清淮防剿，使江北士民同心协力，无所犹豫等语。具见体国公忠，不肯避难就易，深堪嘉尚。吴棠仍着暂留漕运总督本任，俟此股贼匪一律扫除，再赴两广总督署任。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，希即恭录知照兵部右侍郎彭玉麟一体遵办可也。为此知会。”

159．直隶州知州赵烈文留浙以同知改补片四月十六日

再，浙江补用直隶州知州赵烈文，自咸丰十一年经臣奏调来营差遣，饬赴金陵军营襄办一切，积功保至知县。同治二年七月，臣弟曾国荃于胪举贤才案内，以该员博览群书，洞达时务，专折保荐。是年十一月钦奉特旨，将赵烈文发往江苏以知县用。查该员籍隶常州府阳湖县，江苏系属本籍，例应回避。上年六月金陵克复，保升直隶州知州。以该员前系保留浙江之员，仍请留于浙江补用，仰蒙俞允。现在江苏军事已竣，浙江地方善后在在需人。该员器识闳通，年力正富，在营既无经手事件，应即给咨赴省，俾令及时自效。惟浙省查无直隶州员缺，相应请旨，准俟该员赵烈文到省后，遇有同知缺出，酌量改补，以符定制。除饬取履历咨部查照外，理合附片陈请，伏乞圣鉴训示。谨奏。

160．唐义训开缺及刘松山等缓赴甘肃片四月十六日

再，皖南镇总兵唐义训，前因陕甘督臣杨岳斌奏调赴甘，于上年十二月带病请假回籍葬亲。臣即饬其谒见杨岳斌，面商募勇赴甘事宜。其皖南镇篆务，由臣暂委记名总兵刘松山署理。正拟具折陈奏间，旋经杨岳斌奏奉谕旨：“唐义训既称旧疾复发，着毋庸调赴甘省。惟皖南重镇，岂可悬缺待人，即着曾国藩查明唐义训病势难痊，即行奏令开缺，请旨另行简放。”等因。钦此。查唐义训久在兵间，积受风湿，向有头晕之疾，时发时止。接据杨岳斌来咨亦称：“唐义训回籍后，旧病增剧，难冀速痊，已奏明病躯不能远征，无庸随赴甘肃。”该镇离营业逾四月，尚未来皖销假，自未可仍饬回任。应请旨饬下兵部，将唐义训皖南镇总兵开缺，另行办理。

近三年来，臣以徽州防务责成唐义训，以宁国防务责成易开俊、刘松山二人。去年二月，又令金国琛驻扎徽境，与唐义训协同防剿。本年正月，易开俊移驻皖北，履寿春镇本任，唐义训又开缺回籍。目下宁防仅刘松山一人，徽防仅金国琛一人，而金国琛蒙恩简授巩秦阶道，刘松山蒙恩简授肃州镇总兵，均奉谕旨饬催赴甘。臣查福建李、汪两股，悍党尚多。据探该逆屡欲回窜江西，皖南徽、宁两防，不可懈弛。所有金国琛一员，应请暂缓赴甘，俟闽、浙、江、皖军事大定，徽州撤防，再行奏明饬赴新任。至刘松山一员，久驻宁国，深得民心，近署皖南镇篆务，整顿营伍，绰有条理。臣欲另派妥员接办宁防，一时实难其选。合无仰恳天恩，即以刘松山调补皖南镇总兵，实于地方、防务两有裨益。如蒙俞允，所遗甘肃肃州镇总兵一缺，并请旨另赐简放，以重职守。唐义训病虽未愈，臣当催令力疾来皖，俟欠饷有着，即将该军遣撤，以节糜费。理合附片复陈，伏乞皇太后、皇上圣鉴训示。谨奏。

161．附录明谕　刘松山补皖南镇总兵程兴烈补肃州镇总兵四月二十八日

同治四年四月二十八日，准兵部火票递到同治四年四月二十三日内阁奉上谕：“刘松山着调补皖南镇总兵。甘肃肃州镇总兵员缺，着程兴烈补授。”钦此。

162．李宗羲暂留运司任片四月十六日

再，钦奉同治四年三月十七日寄谕：“署两淮盐运使李宗羲，已经简任安徽按察使。现当整饬鹾纲之际，必须廉明练达、有为有守之员，方足以资整顿。着曾国藩遴派妥员先往接署；仍着酌保数员，候旨简放。总期操守谨严，洞悉盐务情形，于兴利除弊各事，宜实力举行，庶于国课民生两有裨益。”等因。钦此。仰见皇上慎简百僚、周咨博访之至意。

伏查上年冬月，臣派委李宗羲总办江北厘务，本年正月，奏委署理运司。两年以来，历奉谕旨，令臣革除厘金积弊，因饬李宗羲悉心考察，重订新章，裁撤小卡，删去烦苛，议定于五月初一日试行新定章程。至淮南盐务，昔年本由仪征设栈，改捆出江。自咸丰七年，改由泰兴县之口岸出江。该处河道浅窄，挽运维艰。查得离瓜洲三里许名新河口地方，本有老河一道，旧河挑浚，可屯小船，沿江筑堤，可建仓栈，外江驻泊盐艘，亦无风波之虞。近日李宗羲督同官商，经理挑河设栈事宜。臣昨往履勘一次，议定自闰五月内，各盐均改由新河出江。是盐、厘两事，皆于五六月间新立规模，李宗羲正值经营吃紧之际，未便更易生手。合无仰恳天恩，俯准李宗羲暂留两淮运司之任，并暂缓北上陛见。俟厘务新章已定，臣当另派妥员接办盐务；移栈已定，臣遵即酌保堪胜运司者数员，请旨简放。届时再饬李宗羲赴安徽臬司之任。是否有当，理合附片陈请，伏乞皇太后、皇上圣鉴训示。谨奏。

163．前任云贵总督潘铎灵柩回籍片四月十六日

再，据原任云贵督臣潘铎之子候选通判潘敦俨禀称：“故父潘铎于同治二年正月在云贵总督任内殉难，蒙恩从优赐恤予谥。并奉谕旨‘其灵柩回籍，着沿途地方官妥为照料’等因。钦此。敦俨即于是年十月由京启程前往云南奔丧。行至四川省城旁，值家丁由滇送灵柩到川。当即雇船扶柩东下，于本年二月二十三日始抵江宁本籍，择期安葬”等情，具报请奏前来。除由臣率属妥为照料外，理合附片陈明，伏乞圣鉴。谨奏。

164．游击李仁贵请免骑射片四月十六日

再，据湖南尽先补用游击李仁贵禀称：前于同治二年七月间，随队攻打金陵南门月城，奋勇争先，右肩左乳受炮子甚深，筋骨伤损。请俟归标后奏明免骑射等情前来。臣查该员李仁贵，委系右肩伤损，挽强命中，运掉不灵。相应声明，请旨敕部注册，俟该员赴部引见时，照例准免考验弓马，以示体恤。理合附片陈明，伏乞圣鉴训示。谨奏。

165．附录廷寄　张树珊等军到防后归吴棠调遣并着彭玉麟亲带炮船防堵四月十八日

同治四年四月十八日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等侯曾国藩、直隶总督刘长佑、署两广总督漕运总督吴棠、兵部右侍郎彭玉麟、江苏巡抚一等伯李鸿章、安徽巡抚乔松年、山东巡抚阎敬铭、河南巡抚吴昌寿：

同治四年四月十二日奉上谕：

阎敬铭奏贼踪复窜海、赣一带东省筹防情形，李鸿章奏饬催诸军赴援淮、徐各折，览奏均悉。此股窜匪，经僧格林沁追剿，由海、沭折回邳境，复窜至赣榆东安庄等处，往来奔突，已成穷寇无归之势。曾国藩、李鸿章所派张树珊、张树声、欧阳利见水陆各军业已起程，克期当可抵浦；刘铭传、周盛波等部亦由六安径赴徐、宿，是南路兵力厚集。即着吴棠于各军到后相机调遣，与僧格林沁大军联络夹击；并酌量分拨水师于济宁一带扼扎，以杜贼沿河上窜之路。僧格林沁现已追贼至邳，着督饬马步各军乘势力剿，仍稳慎进取，务将此股逆匪一鼓殄除，无令再行回窜。如兵力不敷，即飞催英翰、詹启纶等军到营，从北面兜剿，与江南派援各军合力夹击。该处东滨大海，若能三面蹙之，必可就地殄除。僧格林沁当严密调派，毋失机会。

东省峄、滕、兰、莒各处与邳、赣壤地紧接，该逆经西南两路夹剿，恐仍图从此北窜，着阎敬铭严饬派出之丁宝桢、韩登泰两军实力防守，并着僧格林沁妥筹兼顾。彭玉麟仍遵迭次谕旨，带领轻利炮船由浦入东，阻遏河险，毋少迟缓。其河道浅阻之处，并着咨会张之万赶紧挑浚。现在水师仅有欧阳利见一军赴浦，尚形单薄，仍着曾国藩等迅催黄翼升炮船星速前进，扼要防扎。豫省河南北各处防务，着吴昌寿严密布置，并将境内余孽扫荡廓清。直隶距贼较远，而大名等处防堵亦未可稍松，刘长佑仍当檄饬将弁认真防范。青州一带为滨海要区，着阎敬铭咨会恩夔，豫筹布置。宋景诗等伙党王振声纠众图乱，经阎敬铭密拿正法，尚为妥速。仍当严饬各属地方官严密访拿，以消伏莽而清内患。皖北蒙、亳地方冲要，着乔松年调派得力将弁妥筹守御，无稍大意。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，希即恭录知照兵部侍郎彭玉麟一体钦遵办理可也。为此知会。”

166．附录廷寄　捻众逼近海澨僧格林沁当乘机夹击并严防回窜皖豫四月二十一日

同治四年四月二十一日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等毅勇侯曾国藩、直隶总督刘长佑、署两广总督漕运总督吴棠、江苏巡抚一等肃毅伯李鸿章、安徽巡抚乔松年、河南巡抚吴昌寿、山东巡抚阎敬铭：

同治四年四月十五日奉上谕：

刘长佑奏添调兵勇，侦探贼踪，现办情形一折。直隶地势平衍，无险可扼，自应于适中之地厚集兵力，以资援应而遏奔冲。该督现于威县城内留驻兵勇一千余名，曲周、清河属境共驻兵勇二千余名；并饬副将崔福泰管带兵勇各五百名，驻防元城县属小滩地方，策应开、东、长一带防军；仍令徐廷楷于抽练兵内选备六百名听候调遣。办理尚为周妥。着即督同臬司李鹤章〔年〕严密巡防，毋稍松懈。

聊城县积匪王振声在沙镇传帖聚众，已据阎敬铭奏称将该匪访拿正法，而余党尚未尽除，难保不散而复聚。仍着该抚督饬地方文武，严搜余党，悉数捕诛，毋任一名漏网。并着刘长佑于交界地方一体缉拿，毋任窜入大名一带勾结蔓延。

僧格林沁所寄刘长佑函内声称：贼于初二日窜赴邳州，经官兵赶至，复由东北遁过沂河，旋又折自红花埠向东南而逸等语。此时海州、赣榆一带当又吃紧。该匪被追穷急，无巢可归，难保不由海口觅船遁入外洋。着吴棠督饬该地方官，将海州、赣榆等处海口船只先行提往他处，毋为该逆抢掳。欧阳利见水师业已起程赴浦，黄翼升炮船，仍着曾国藩、李鸿章迅催前进，均着归吴棠调遣，一面严堵里下河水路，一面严扼海口，以防纷窜。张树珊等军计可抵浦，即着吴棠督令张树珊等与江北清浦所派诸军，水陆严防，分头堵截。沂郡日照等处海口，即由阎敬铭设法严防。兖、沂、曹陆路，亦由阎敬铭督饬丁宝桢、韩登泰两军实力防守。

至贼匪窜向东南一隅，逼近海澨，僧格林沁正当乘此机会，严饬各路援军，同时并举，聚而歼旃。刘铭传、周盛波两军已由六安径赴徐、宿，即着吴棠飞速迎提，相机调遣，饬令会合僧格林沁之军夹击，以期一鼓殄除。英翰、詹启纶等军，亦可由僧格林沁酌量添调。

至此股逆匪踪迹飘忽，奔突靡常，一经官军痛剿，难保不回窜皖、豫。乔松年、吴昌寿务当于交界处所分布兵勇，檄令在防将士，严密扼守，毋令匪踪阑入本境，致滋延蔓。将此由六百里各谕令知之。钦此。

遵旨寄信前来。

167．附录廷寄　饬刘铭传赴直隶防堵刘松山周盛波赴甘肃新任四月二十七日

同治四年四月二十七日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等毅勇侯曾国藩、直隶总督刘长佑、署两广总督漕运总督吴棠、江苏巡抚一等肃毅伯李鸿章、安徽巡抚乔松年、山东巡抚阎敬铭，传谕直隶提督刘铭传：

同治四年四月二十二日奉上谕：

前因发、捻各匪窜近清、淮，谕令李鸿章酌度情形，应否出省，迅速驰奏。兹据李鸿章奏，清、淮调到水陆各军，声援已壮，里下河及淮、徐各郡，均可无虞。苏省所派援闽各军，须由海道酌济饷项军火，江苏边境及苏、浙后路，仍当豫防，暂无庸出省督剿等语。所筹不为无见，即着照所议办理。

惟发、捻股匪现由山东滕、峄边界西趋，有直扑兖、济之势。黄翼升、欧阳利见等水师，据李鸿章称，已据吴棠先期调拨分布扼守。惟贼窜兖、济，即距直境甚近，直隶仅有威县、曲周、清河等处防兵三千余名，元城县防兵千名，深恐兵力单薄，不敷堵御。刘铭传及周盛波所部各勇合共一万数千人，兵力有余。畿辅地广兵单，防堵正关紧要，着刘铭传即于所部勇丁内挑选精锐数千名，迅速带赴直隶，与刘长佑会商分布直、东交界地方，严密扼防，以固畿疆门户，应给饷需，即着吴棠、李鸿章迅速筹款，豫行拨给，以利遄行。此军行抵东境，并着阎敬铭竭力筹措饷需。东海关税银，阎敬铭亦可酌提拨解，以济此军食用。毋令停兵待饷，是为至要。刘铭传本系直隶提督，该省防务，责无旁贷，务当懔遵谕旨，统兵北行，毋许稍涉迁延，致滋贻误。

张诗日昨已简放宣化镇总兵。直隶带兵需人，著曾国藩迅饬该员驰赴刘长佑军营，听候调遣。河间景州一带，与山东恩、德一带毗连，最关紧要。刘长佑前调天津、通永两镇兵一千名驻防景州，并调海口兵五百名驻防吴桥，兵力仍恐单弱。刘铭传抵直后，应如何添兵分布之处，仍着刘长佑酌量筹办。

甘省肃、甘两郡回匪猖獗，刘松山前已简放肃州镇总兵，周盛波已简放凉州镇总兵，着曾国藩、李鸿章饬令该总兵等迅即驰赴新任。

其刘铭传、周盛波所部勇丁，除刘铭传带赴直隶外，所余兵勇，仍着曾国藩、李鸿章、吴棠迅速派员接统，由徐州一带探明贼踪所向，迎头截击。詹启纶一军尚有数千，徐州一带兵力尽敷剿办，着僧格林沁、吴棠飞速迎提，以资攻剿。现在北路一带空虚，僧格林沁务当绕向北路，逼贼南趋，毋令窜入畿疆。黄河一带，仍着刘长佑、阎敬铭严密防堵，不可稍涉疏懈。淮、徐、邳、宿一带，并着吴棠、乔松年令在防将士力行堵遏。将此由六百里谕知僧格林沁、曾国藩、刘长佑、吴棠、李鸿章、乔松年、阎敬铭，并传谕刘铭传知之。钦此。

遵旨寄信前来。

168．附录廷寄　饬令刘铭传带兵防堵大名一带并金国琛准缓赴甘四月二十八日

同治四年四月二十八日，准兵部火票递到军机大臣字寄——

钦差大臣协办大学士两江总督一等毅勇侯曾国藩、署两广总督漕运总督吴棠、兵部右侍郎彭玉麟：

同治四年四月二十三日奉上谕：

曾国藩奏遵派援军，先后到防一折，暨请准李宗羲暂留运司之任，请将唐义训开缺等片，览奏均悉。吴毓芬、张树珊等军，经李鸿章、吴棠等先后入奏，业已陆续到防。复因发、捻股匪回窜东省，直隶防兵较单，刘铭传系直隶提督，急应迅赴本任，是以谕令该提督于所部勇丁内挑选精锐数千名带赴直隶，与刘长佑会商布置，以固畿疆门户。现在东南援军四集，兵力已厚。西北一带兵势单弱，贼匪屡犯东境，密迩直疆，非有知兵大员前往剿办，不足以夺贼气而靖寇氛。本日据刘长佑奏，贼由东平、济宁折窜西南，大名、开、长防务均形吃重，更须亟集援兵以防贼匪奔突。着曾国藩檄令刘铭传懔遵前旨，酌带所部数千名北行，毋稍延缓。所余兵勇，着该督遴员统带，以期得力。贼既由东平、济宁折窜西南，有渡黄上窜直隶之势，江南水陆援军俱落贼后。黄翼升、欧阳利见水师及彭玉麟等师船曾否溯流上驶，如吴棠前奏驻扎济宁一带，扼之黄、运两河之交，着吴棠、彭玉麟斟酌情形，相机迅速调派，不可再行迟延落后。

李宗羲在两淮运司署任内，既据曾国藩称其新立规模，经营正值吃紧，未便更易生手，即着准其暂留两淮运司之任。俟盐厘诸务就绪，着曾国藩遵奉前旨，酌保堪任运司者数员，请旨简放，即可饬令李宗羲赴安徽臬司之任，以重职守。所请令李宗羲暂缓陛见一节，已于该臬司请觐折内批令毋庸来见矣。

唐义训带病离营，久未到皖销假，即着开皖南镇总兵之缺。所遗之缺，已明降谕旨令刘松山调补；其肃州镇总兵一缺，已令程兴烈补授矣。前因甘省回氛甚炽，金国琛、刘松山均系甘省实任人员，是以催令各赴本任。现在闽省汪、李两逆悍党尚多，设回窜江境，皖南徽、宁两处之防，关系綦要，肃州镇既已简放有人，金国琛一员，即着暂缓赴甘。俟闽省军务底定，皖防稍松，仍即饬赴本任，以专责成。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，希贵大臣接奉后，即行恭录知照兵部右侍郎彭玉麟一体钦遵可也。为此知会。”

169．敬陈皖省善后应办事宜折 [1] 四月二十八日

奏为敬陈皖省善后应办事宜，恭折奏祈圣鉴事。

窃皖省肃清后，所有善后各事，业已次第举行。惟皖北地势辽阔，其初因地瘠民贫，不能多设官吏，然幅员既广，无以控制，宵小易生。今幸得荡平，急须规划新制，为一劳永逸之计，未便顾暗〔惜〕小费，致失经文远图。谨将条陈事宜，开列于左：

一、请设安庐道员以资分巡。查皖省向设两道，北道分巡凤、庐、颍、滁、和、六、泗等处，兼管凤阳关。南道分巡安、徽、宁、池、太、广道，兼管芜湖关，后将安、徽、宁、池、太、广道改为皖南道，安庆一府遂归所属。若仍归南道，则中隔一江，既难兼顾。若改隶北道，则皖北控制千里，鞭长莫及。查各省省会皆有道员驻扎，臣等拟请于安庆府城添设安庐道一员，分巡安庆、庐州二府，滁州、和州两直隶州，其原设之凤庐颍道即改为凤颍道，分巡凤阳、颍州二府，六安、泗州两直隶州，仍兼凤阳关监督，俾得各司其职，庶几控驭既便，呼应亦灵。

二、请添设雉河新县以资治理。查亳州所属之雉河集，西距亳州、东距蒙城皆百里而遥，蒙、亳既不能兼顾，而其地滨涡河，势处极要，久为逋逃渊薮，张落刑曾踞为老巢，为地方官政教所不及。臣等拟请于雉河集添设县治，分蒙城、亳州、阜阳、怀远四邑相连之地以隶之，慎选廉能之吏，妥为抚驭，以制要害。至雉河既经设县，应请旨赐予嘉名，或即名以古之涡阳，是否可行，伏候钦定。

三、请将凤台县治移驻下蔡，以便控扼。查凤台县本从寿州分出，原为地方辽阔，分设一县，而仍与寿州同城，殊为无益。查寿州城北三十里之下蔡镇为沿淮极要之区，地隶凤台。臣等拟请将凤台县治即移于下蔡镇，其向管城内之六坊地段民人即予拨归寿州，以一事权而清界限。

四、请将宿州之龙山添设游击以便巡缉。查雉河既设新县，应即就近扼要驻兵。该处附近之龙山，地势极关紧要，颍、宿、亳各营皆有防守专责，不能拨兵。臣等拟请于龙山添设游击一员，与颍州、宿、亳遥为犄角，联络声势，用资钤束，仍归寿州镇节制。

以上各条，臣等悉心酌度，实为当务之急。向来地方添设一官，必须酌裁一官以抵之。皖北本系地宽官少，无可撤裁，且善后情形与寻常不同。区区廉俸之增，所费无几，但求有裨大局，即为日后永固之效。惟有仰恳天恩，准其添设，免其撤裁，出自鸿施，其余分建疆界、设立佐贰汛官、匀拨兵丁一切应办事宜，俟奉旨准行后，再行核复具奏。

[1] 此件与乔松年会奏，系据乔联宝编《乔勤恪公奏议》（光绪七年强恕堂刊本）补。

170．遵旨复陈霆营溃勇及筹办东豫捻匪情形折五月初一日

奏为钦奉迭次谕旨，恭折复陈，仰祈圣鉴事。

窃近月以来，豫捻东窜，南逼清、淮，北逾兖、沂，欲近黄河南岸；而鲍超所部霆军之赴甘者，行次湖北金口，又以索饷溃变。上廑宸虑，惶悚曷任。谨将现在筹办情形，为皇上敬陈其略。

伏读四月十八日寄谕：“官文奏，霆军赴川，路经鄂省金口地方，乘间溃散一折。现在官军既星夜跟追，该勇丁等自必闻风急窜，趋向靡定，江西、安徽、湖南等省，路路可通。着曾国藩、孙长绂、乔松年、李瀚章、石赞清各派兵勇，于湖北交界地方；飞速探踪拦截。”又奉旨“传知鲍超，赶紧起程，取道湖北一带，顺便将已散勇丁招集若干，申明纪律，统带赴闽剿贼。”等因。

查此起勇丁中途溃乱，固惮万里远征之苦，实由积年欠饷之多。前准官文、孙长绂先后函牍，暨接各路告变之书，臣即飞咨鲍超，令其速赴鄂中，妥为调停，免贻巨患。迨奉此次谕旨，又经恭录咨催刻日东下。长途数千里，尚非一蹴可至。而该溃勇闻已在咸宁戕官掠人，旋走崇阳、通城，扰及江西之义宁、新昌境内。正在焦灼筹虑间，忽接鲍超部将娄云庆来文，备述援闽霆军待饷不至，日难半饱，卖马易食，行将不能忍饥。臣恐一波未平，一波又起，乃飞函商之孙长绂，速发大批饷米，借固闽中军士之心，免为金口溃卒所诱。不谓臣书未到，该军先于四月初九夜在上杭城外粮绝而哗，几酿巨祸，逼胁娄云庆率之回江就食。幸江省闻信后随发银六万两迎解军前，上杭饥噪一军，或可不致决裂。而金口叛乱一股，断难再事羁縻。臣现调刘连捷、朱洪章、朱南桂三军由宿松渡过九江，经赴瑞州、临江两府，严防陆路，以保赣河之西；并咨彭玉麟酌派水师数营，布置湖口、南康、饶州、吴城四处，分防水路；一面出示抚慰在闽霆营，无令与金口溃卒勾结；一面飞致鲍超，星速来江招安已叛之卒，总以解散为妙。此办理霆营叛勇之大概也。

至水师由浦入东一节，屡奉谕旨饬催。并奉四月二十三日寄谕：“据刘长佑奏，贼由东平、济宁折窜西南，大名、开、长防务，均形吃重，更须亟集援军，以防贼匪奔突。着曾国藩檄令刘铭传懔遵前旨，酌带所部数千名北行，无稍延缓。所余兵勇，着该督遴员统带，以期得力。贼既由东平、济宁折窜西南，有渡黄上窜直隶之势，江南水陆援军俱落贼后。黄翼升、欧阳利见水师及彭玉麟等师船，曾否溯流上驶，如吴棠前奏驻扎济宁一带，扼之黄、运两河之交，着吴棠、彭玉麟斟酌情形，相机迅速调派。”等因。

查水师炮船宜用于长江大川之中，不宜用于岸高河窄之地。岸高则大炮难于仰攻，河窄则战船难于转旋，而陆贼转得据高俯击，两岸之枪子、火毯一一落我船中，自处必败之道。现据黄翼升呈称：前赴运河察看一次，计清江至济宁七百余里，河道久淤，处处搁浅。自台庄迤北，堤岸愈高，河面愈狭，仅容一舟；有闸二十余处，闸口陡险，必须多人绞车而上，水师断难施展等语。臣查吴棠前奏，所谓扼贼于黄、运之交者，指黄河以南，运河以东言之也。倘使黄南、运东果有数路陆兵，或可兜剿而痛惩之。而该处现在并无大枝陆兵，仅有亲王僧格林沁一军，而步队太少，劳勚太久，其刘铭传、周盛波等军万余人则尚在运河以西。谕旨令刘铭传径赴直隶，则又须渡黄河以北，与吴棠所称黄、运之交者均不相合。臣之愚见，以为炮船扼住运河，贼无归路，仍虑逼之北窜，似不如让出运河之西，驱回皖、豫交界，则剿办较易为力，而直、东始可无虞。至于扼防黄河，似可不用炮船，但严檄州县，禁止船泊南岸，该逆即难飞渡。如必须用炮船，则黄河之船与江船之式迥殊，南人弄船与北边水性亦异，似宜由山东、河南抚臣另造舢板，分列黄、运两河，畿辅可永无捻匪之患。比之臣处派船北驶，转运较便，调遣较灵。是否有当，恭候圣裁。侍郎臣彭玉麟前于四月二十三日亲率舢板两营，驶赴清、淮，与黄翼升共筹防剿。目下清、淮军事已松，东境又势难兼顾，臣愚以为彭玉麟、黄翼升可不必溯流上驶，应以黄翼升留驻清江一路，而以彭玉麟回驻江西一路，会同孙长绂筹防叛勇及闽匪诸事。其刘铭传一军，亦不必遽入直隶，宜剿贼于黄河以南，不宜听贼渡黄，震惊畿辅。如蒙俞允，臣即咨商彭玉麟由浦回江，驰驻湖口，借以镇抚上游；并檄行刘铭传暂留江、皖，相机防剿。此又筹办齐、豫捻匪之大概也。

臣智小谋大，精力日颓，发、捻未平，而叛勇复起，兵力已弱，而事变纷乘，夙夜忧灼，不知所筹有当万一否。所有迭奉谕旨，饬办各缘由，谨缮折由驿五百里复陈，伏乞皇太后、皇上圣鉴训示。谨奏。

171．附录廷寄　霆军溃散鲍超毋庸出关即折赴闽省剿贼四月二十三日

同治四年四月二十三日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、四川总督骆秉章、安徽巡抚乔松年、湖南巡抚李瀚章，传谕署浙江提督一等子鲍超、护理湖南巡抚布政使石赞清、护理江西巡抚布政使孙长绂：

同治四年四月十八日奉上谕：

官文奏，霆军赴川，路经鄂省金口地方，乘间溃散一折。据称总兵宋国永、冯标统带鲍超旧部十八营，由江西行抵汉阳，经官文给发水脚，优加犒赏，派员护送前进。师次金口，该勇丁等不愿西行，全行溃散。览奏实堪骇异。直隶宣化镇总兵宋国永、甘肃凉州镇总兵冯标有统带之责，何至于全军溃散，毫无约束，实属咎无可辞。姑念从前尚有战功，均着即行革职，并撤销记名提督，仍饬前往鲍超军营效力赎罪，以观后效。其首先煽惑众勇溃散之尽先参将欧阳辉、游击罗三元、都司李守泽、李受春、千总梅里光，均着先行革职，严拿务获，就地正法，以肃军律。

此起勇丁，叛卒降众杂出，其中类多桀骜之徒。现在陆续投回者虽有二三千人，而结队上行者为数尚属不少，难保不聚而生变。该勇丁等现由咸宁一路窜去，行走甚急。官文已派欧阳昙、成大吉等军拔队跟追，绕前拦截。着即飞催前进。如该勇丁尚遵约束，除将为首之犯擒治外，其余胁从之众，即着妥为弹压，分别安插。倘敢恃众抗拒，即当合力兜击，就地歼除，毋令逸入邻境，致贻后患。其业经投回勇丁，着官文分别遣散，毋令别滋事端。现在官军既星夜跟追，该勇丁等自必闻风急窜，趋向靡定，江西、安徽、湖南等省，路路可通。着曾国藩、孙长绂、乔松年、李瀚章、石赞清各派兵勇，于湖北交界地方飞速探踪拦截，并饬各该地方官一体严防，趁此仓猝奔窜，羽翼未成之际，协力兜拿。免致蔓延为患，不可稍涉大意。

鲍超所部之勇，既多溃散，是出关一节势难成行。该提督于剿办粤匪素著声威，现在福建漳州之贼尚在负隅，并有西窜粤东之意，前已饬令鲍超旧部娄云庆等由武平赴粤援应，若得鲍超前往督带，必更得力。着骆秉章迅即传知鲍超，赶紧起程，取道湖北一带，顺便将已散勇丁招集若干，申明纪律，统带赴闽剿贼，以赎前愆，毋庸前赴西路剿贼。该提督素称勇往，谅不至迁延观望，贻误事机也。官文另片一件留中。将此由六百里谕知官文、曾国藩、骆秉章、乔松年、李瀚章，并传谕鲍超、石赞清、孙长绂知之。钦此。

遵旨寄信前来。

172．陈明霆营饷绌情形片五月初一日

再，提督鲍超霆营一军，系咸丰六年冬间胡林翼招练而成。在湖北剿贼四年，久称劲旅。鄂省粮台饷项，悉经发清。逮咸丰十年六月，臣忝任江督，调该军赴徽剿贼。嗣后归臣粮台发饷。臣统带亦历四年，陆续欠该军饷项至百二十余万之多。逮同治三年四月，调霆军援剿江西，咨明自五月以后，应归江西粮台发饷，并于十月间奏明在案。闻江西给饷亦少，穷窘难支。该军积劳最久，立功最多，平日本乏纪律，将卒以屡胜而骄，又以无饷而怨，又值统将回蜀之时，又有新疆远征之苦，故赴川之八千人，臣早虑其溃散，曾于三月十五日密奏一次。然臣虑其溃而滋事，犹不料其叛而为寇。是否别有情节，尚须详细访查。

至娄云庆一军在闽鼓噪，则实系因饥生变，别无他故。臣先接该总兵三月二十五日来文，据称该军马步二十余营，日难半饱，暂令卖私马充饥等语。四月初九生变之后，又据该营帮办致臣处委员书，亦称闽省斗米千钱，江省饷项不继，四月初九夜，霆左正左营史宗兴部下勇丁不能忍饥，忽然哗噪，炮震数里。声称出关各营，已在南昌发前欠六个月口粮，何独我营如此缺饷，食粥不饱？必须拨回江西要饷。其词似有忿激思乱之情。迨初十、十一等日哗噪三次。十二日行至武平，拾获勇丁揭帖一纸，中有云“复往江西地界，必须安分守己，如有一人再闹，我等众人不依”。其词又有儆戒畏祸之意。大抵因饥生变，毫无疑义。臣拟函商孙长绂先抚上杭之饥军，再办金口之叛卒。闻孙长绂业已解银六万，中途迎交，或可不致决裂。

惟是霆营欠饷多至百数十万，其咎皆在微臣，不在江西。又臣明知霆营出关必将生变，乃不能于去冬奏请停调，直至三月始奏，酿成今日之祸，皆臣区画不善，恩信不孚，〈咎〉无可辞。除俟金口兵溃原委详查到日，再当据实奏明自请严处外，理合附片先行具陈，伏乞皇太后、皇上圣鉴训示。谨奏。

173．布楞泰回旗调理片五月初一日

再，准江南提督李朝斌咨，据江苏拣发都司布楞泰禀称，系正蓝旗满洲，由护军参领于咸丰十年奉旨拣发来苏。嗣经委署柘林营都司，旋即卸事。上年冬间感受寒湿，并患呕血病症。延医诊视，据云必须静养调摄，方可复元。禀请回旗调理，将来病痊起用，由旗办理等情。察看病状属实，咨请核办前来。臣查定例，旗员补放绿营，如在试用地方患病，准其回旗调理。病痊之日，由该旗咨部带领引见。拣发人员或仍发原省，或以旗员补用，于折内声明请旨等语。今拣发都司布楞泰患病属实，呈请回旗调理，将来病痊由旗起用，核与定例相符，应如所请办理。除给咨即饬该员回旗并咨明兵部查照外，谨会同江南提督臣李朝斌附片具陈，伏乞圣鉴。谨奏。

174．陕西臬司陈湜应否陛见片五月初一日

再，新任陕西按察使陈湜，从征多年，积功保至臬司。本年正月，仰蒙简授今职，由吏部知照到臣。遵即恭录行知。该司在籍接奉谕旨，即再三向曾国荃力陈未谙吏治，不敢遽膺重任。昨来江宁，又求臣代奏。臣察看该司谨畏之心，出于至诚。而年力富强，临事镇静，尽可及时自效。勖其敬慎居官，勉图报称，未便以谦退下忱仰渎圣听。兹据该司具折谢恩，由臣代递。倘蒙天恩准其入都陛见，即由清、淮一路北上；若谕旨饬赴新任，拟令乘坐轮舟至汉口，径从襄樊入陕，以期迅速莅任。恭候命下遵行。理合附片具陈，伏乞皇太后、皇上圣鉴训示。谨奏。

175．附录廷寄　答以上折片五月十三日

同治四年五月十三日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年五月初七日奉上谕：

曾国藩奏遵旨复陈霆营溃勇及筹办东、豫捻匪情形，娄云庆一军实系因饥生变，现查金口兵溃原委，代递陈湜谢恩折各折片，览奏均悉。娄云庆一军在上杭城外粮绝而哗，幸江西随发银六万两，饥军可免决裂。金口叛勇，现调刘连捷等军分路严防。布置尚为妥速。即着督饬派出各军，严密防御，毋令再滋事端。

所筹东、豫发捻情形，该大臣具奏此折，自系尚未接奉僧格林沁阵亡后续寄谕旨。现在该逆盘踞巨野、郓城一带，与河套之匪互相勾结，匪势披猖，北路军情万紧。着曾国藩懔遵迭次谕旨，克日统带亲军兼程北上，先就直、东现有兵力，妥筹调度，以固畿辅藩篱。所称水师炮船不宜用于岸高河窄之地。清江至济宁七百余里，河道久淤。自台庄以北，堤岸愈高，河面愈狭，仅容一舟，闸口陡险，必须多人绞车而上，水师断难施展等语。朝廷亦以河路浅窄，迭谕调拨轻利炮船，借资协剿。吴棠所派炮船五十号，已到济宁运河，业经国瑞调赴戴村坝等处扼守，嗣后应否再行续调之处，仍着曾国藩相度地宜，妥为调度。黄翼升、彭玉麟等军现应驻扎何处扼要堵剿，并着统筹全局，相机布置剿办。此股贼匪，自以设法四面合兵围攻，聚而歼之为上策。否则，如该大臣所称，逼贼北窜，不如让出运河之西，驱回皖、豫之界，剿办较易为力，亦合机宜。

惟现在贼情与前迥异，畿南一带防务万分吃紧。直、东等省现有兵力甚形单薄。刘铭传一军虽已行抵单县，而匪众兵单，亦尚不敷抵御。天津所练洋枪队千五百名，已由崇厚带赴景州驻扎。本日复寄谕李鸿章，令将上海所练洋枪队并落地开花炮酌量由海道赴津，以期迅速。曾国藩节制直、东、豫三省，督办剿匪事宜，责无旁贷。务当星速遄行，调度指挥，迅歼丑类，力固北岸之防。

陕西按察使陈湜，本日已批谕令其来见矣。将此由六百里谕令知之。钦此。

遵旨寄信前来。

176．拣补徐海淮扬两道折 [1] 五月初九日

奏为徐海道、淮扬道两缺均极紧要，拣员请补以重职守，恭折仰祈圣鉴事。

窃查淮徐扬海道朱善张病故一缺，接准部咨，应归本年四月分截缺，例由在外拣员题补。又淮扬道一缺，经臣等奏请复设作为淮扬河务兵备道，于本年正月二十日钦奉上谕允准在案。

查徐海河务兵备道一缺，驻扎徐州府城。现当捻匪滋蔓，徐属时时告警，一切防堵事宜，尤属该道专责，非精明强干、熟悉军务之员，不足以资控御。查有遇缺提奏按察使张树声，安徽廪生，在籍办团，奏保候选同知。同治元年，统领树字五营，随臣鸿章在江苏剿贼，屡立战功，洊保知府、道员。同治三年八月初六日，于克复湖州府城案内奉上谕：“道员张树声，坚忍百战，积功最多。着赏给二品顶戴，以按察使遇缺提奏。”钦此。该员谋勇兼优，能耐劳苦。臣等奏派带领所部驻扎徐州。该处当四战之地，值多事之秋，若道员有本部兵将，娴于战守，庶临警之际不必再向江南调兵，实为因时制宜之善策。现经臣等先行檄委署理，似于徐海道一缺人地实属相宜。

至淮扬河务兵备道一缺，裁撤之后，复又新设，事事创始。将来规复河运，淮、扬两属境内各闸坝宣蓄关键，至为紧要，必须熟习河务之员，方足以资整顿。查有按察使衔江苏候补道吴世熊，浙江监生，遵例报捐州同，分发南河。历次派办丰工文案、安徽粮台，并萧、砀等处缉拿土匪，洊保知州、同知直隶州、知府。咸丰十一年十二月二十一日，于剿办盱眙叛匪案内奉上谕：“江苏候补知府吴世熊，着免补本班，以道员即补。”钦此。该员才识明通，办事稳练。数年来随臣棠办理各局事务，深资得力。同治三年正月，代理江宁布政使，兼办扬镇粮台，颇能措置裕如。现经臣等会商，檄委署理淮扬道篆务。

臣等复查徐海道、淮扬道两缺，经管河工地方，其繁剧相等。而徐海道现办军务，尤为吃重。若以吴世熊请补淮扬道，系属合例应补之员；以张树声借补徐海道，于例虽有未符，而慎重军务，因缺择人，例得专折奏请。臣等往返函商，意见相同。合无仰恳天恩俯准，以张树声借补徐海河务兵备道，吴世熊补授淮扬河务兵备道，实于军务、河工两有裨益。如蒙俞允，现在南河成规全行裁改，应否仍照河工道员定例，试署一年，期满再行保题实授之处，由吏部查明办理。所有请补道员缘由，谨合词恭折具陈，伏乞皇太后、皇上圣鉴训示。谨奏。

[1] 此折与吴棠、李鸿章会衔具奏。

177．附录明谕　张树声准补徐海道吴世熊准补淮扬道五月十八日

同治四年五月十八日，准兵部火票递到同治四年五月十四日内阁奉上谕：

曾国藩等奏，拣员请补徐海道、淮扬道两缺一折。据称江南徐海河务兵备道一缺，现当捻匪滋蔓，一切防堵事宜，均属该道专责。淮扬河务兵备道一缺，截撤之后，复又新设，事事创始，非熟悉军务河务之员，不克胜任。请以遇缺提奏按察使张树声借补徐海道，候补道吴世熊补授淮扬道等语。着照所请，张树声准其借补江南徐海河务兵备道员缺，吴世熊准其补授淮扬河务兵备道员缺。该部知道。钦此。

178．遵旨赴山东剿贼并陈万难迅速缘由折五月初九日

奏为遵旨前赴山东剿贼，并沥陈万难迅速情形，恭折仰祈圣鉴事。

窃臣钦奉同治四年四月二十九日上谕：“钦差大臣协办大学士两江总督一等毅勇侯曾国藩，着即前赴山东一带督兵剿贼。两江总督着李鸿章暂行署理。江苏巡抚着刘郇膏暂行护理。”钦此。又准军机大臣字寄四月二十九、五月初一等日迭次上谕，饬臣赶紧赴援，保卫畿疆各等因。臣部署一切，拟于月内起程，先赴徐州。以徐州为老营，派一良将驻扎济宁。臣亦当亲赴济宁一带察看形势。惟僧格林沁以督师重臣猝尔捐躯，震远近之人心，长逆贼之凶焰。朝廷责臣讨贼，至切且速，即山东官民，亦望臣星速北上。臣踌躇再四，有万难迅速者数端，请为我皇上缕晰陈之。

臣自江宁启程，不能不酌带楚勇数营以资护卫。查臣部现有之勇，除刘连捷等新调江西，易开俊等分防皖南、皖北外，金陵未撤之兵仅存十六营，人人思归。三月间，因御史朱镇参奏，谕旨饬令裁撤，当即宣示各营，饬将秦淮淤土挑竣，一律撤遣。此次闻有山东之行，各勇纷纷求归，不愿北征。劝谕三日，始定议裁撤者十二营，北征者仅四营，又新募两营，合三千人，作为随臣左右之亲兵。此外惟刘松山宁国一军相距较近，现已飞檄往调，等候刘松山前来。如其部卒不愿北征，臣亦不复相强。当酌带楚军将弁，另募徐州勇丁，仿臣处之营制而约束之，存楚师之规模，开齐兖之风气。李鸿章所部之淮勇，已稍习于北方矣，然尚专食稻米，不惯麦面。若徐、兖间能另出劲旅，则北路数省，到处相宜。臣鉴于金口叛兵之祸，不敢强楚勇以远征。现仅刘铭传、周盛波两军归臣调遣，淮勇虽称劲旅，人数尚少，不敷分拨。不得已为此迂缓之谋，添募徐方之士，约须三四月乃能训练成军。此其不能迅速者一也。

捻匪积年掳掠，战马极多。此次蒙古马队溃散，恐亦为贼所得。现闻贼马多至万余匹，驰骤平原，其锋甚锐。臣处昔亦有马二千，除拨交左宗棠、李榕共三百匹外，余皆拨交曾国荃、鲍超两处。数月以来，其隶曾国荃、李榕部下者，业已全数遣散。其隶鲍超部下者，即系上杭饥噪之军，尚未安抚就绪。刘铭传一军添募马队，甫经李鸿章于三月间奏请出口买马。臣亦拟在徐州添练马队，派员前赴古北口一带采买战马千匹，约计往返程途，至速亦须三月。加以训练，非再得两月断难集事。若竟不佐以马队，而强驱步兵以当骑贼，虽有贲育之勇，亦将不战自靡。此其不能迅速者二也。

扼贼北窜，惟黄河天险最为可恃。防河之策，自为目前第一要义。臣上次折内即拟由河南、山东抚臣另造舢板战船，现在事机尤紧，直隶、齐、豫三省，均须迅速造船，分列河干，以壮声势。据吴棠所奏，江南之船，于黄河水性不合，与臣前奏相符。所有斟酌船式，采办木料，招募水勇，应由该三省督抚悉心筹画，因地制宜。惟炮位一宗，北省较少，金陵存留尚多。臣拟拨炮三百尊，分济三省，派船解至济宁州，由该三省派船前来迎接。黄河水师办成，畿辅可永无捻匪之患，其事虽缓，其利甚大，然非有四五月工夫难期就绪。此其不能迅速者三也。

至刘铭传一军，不宜遽入直隶，宜剿贼于黄河以南，臣于上次折内陈明在案。节次寄谕，严催刘铭传渡河径赴刘长佑军营。果使于事有济，自应设法北渡。惟目前濮州、范县、荷泽、郓城等处黄河南岸，一片贼氛，若非节节扫荡，焉能冲过北渡？若使远避贼锋，绕路行走，则上游须绕至河南兰、仪等处，下游须绕至山东历城、长清等处，非迂绕五、六百里不能径行渡河。且该军现在南岸，尚可遇贼一击。若贼未北渡而该军先至北岸，反置劲旅于无用之地，似于军情地势均未相宜。臣昨接刘铭传来文，批令在鱼台、藤县附近运河之处驻扎，拟俟粮运稍有把握，再令进驻济宁。正筹度间，接奉五月初三日寄谕，饬刘铭传由金乡、嘉祥一带黄河南岸向西兜剿。又接国瑞来咨，亦欲刘铭传在黄河南岸协剿。与臣暂不北渡之说相合。以理势揆之，黄河夏秋盛涨，刘长佑亲统大军防堵河北，该逆应难飞渡。不特刘铭传目下不宜渡黄也，即将来事势稍定，亦不宜令河南之兵兼顾河北。查河北仅有直隶一省，近年捻患尚少，河南有齐、豫、苏、皖四省，近年捻患极多。据臣愚见，直隶宜另筹防御之兵，但令分守河岸，齐、豫、苏、皖四省，宜另筹追剿之师，不使驰援河北。盖楚勇、淮勇向例，每日仅行四十里。黄河船少，万人渡河，动逾旬日。若令时而北渡，时而南渡，我则疲于奔命，贼则相去已远，殊为失策。此因行军不能迅速，遂不能兼顾直隶者，又其一端也。

僧格林沁之忠勇绝伦，妇孺皆知，华夷传诵。其统兵追贼，日行七八十里，或百余里不等，然步队不及马队，驽马不及良马，势必参差不齐。闻僧格林沁于三月驰至汶上，步队后七日始到兖州，马队亦有后三日始到者。行走太速，势不能自带米粮埋锅造饭，行文州县，令其供支面饭，兵燹困苦之余，州县力难具数千人之食。又或仓猝得信，家丁逃匿，或两县交界，彼此推诿，将士争先落后，饥饱不均，有连日不得一餐者。其队伍难整在此，其行军神速亦在此。臣处行兵之例，每日行军，支帐埋锅造饭，不向州县索米供应。略师古法，日行仅四十里，少或二三十里。李鸿章之淮勇，亦仿楚师之法。其步步稳妥在此，其行军迟钝亦在此。僧格林沁剿办此贼，一年以来，周历湖北、安徽、河南、江苏山东五省，若他人接办此贼，断不能兼顾五省。不特不能至湖北也，即齐、豫、苏、皖四省亦焉能处处兼顾？如以徐州为老营，则山东只能办兖、沂、曹、济四郡，而济东、泰、临以北，力不逮矣；河南只能办归、陈两郡，而开、许、南、汝以西，力不逮矣；江苏只能办淮、徐、海三郡，安徽只能办庐、凤、颍、泗四郡，余属皆力不逮矣。此四省十二府州者，纵横千里，古四战之场，历年捻匪出没最熟之区。若以此责成督办之臣，而以余属责成四省之巡抚，则汛地各有专属，庶军务渐有归宿。此贼已成流寇，飘忽靡常，宜各练有定之兵，乃足以制无定之贼。此因行军不能迅速，遂不能遍顾各省者，又其一端也。

方今贤帅新陨，剧寇方张，山东之望援，急于星火，而臣策战事，乃在半年以后。北路之最重莫如畿辅，而臣策直隶乃须另筹防兵。此皆骇人听闻之言，殆不免于物议纷腾，交章责备。然臣筹思累日，非专力于捻匪最熟之十二府州，不足以弭流寇之祸。理合直陈刍荛，备圣主之采择。所有遵旨督师剿贼，及沥陈万难迅速缘由，恭折由驿六百里驰陈，伏乞皇太后、皇上圣鉴，逐条训示。谨奏。

179．请另简知兵大员督办北路军务片五月初九日

再，臣精力颓惫，不能再任艰巨，业经五次具奏在案，近则衰态更增，说话至二十句，舌尖辄木强蹇涩，不能再说，以接见人客为苦。前闻霆营金口溃变之信，忧心如焚，彻夜不寐。近闻贤王郓城殉节之信，弥加焦灼，寸心无故惊怖。更事愈久，心胆愈小，公事应了之件，积压甚多。所部兵勇，除霆营及已撤者外，余存尚近三万，均属强弩之末，不堪驱策。本日奏疏中所称专力十二府州者，臣自问能言之而不能行之。惟有仰恳天恩，另简知兵大员督办北路军务，稍宽臣之责任。臣愿以闲散人员在营效力，不敢置身事外，忘尽瘁之大义，亦不敢久绾兵符，自知将致偾事而不预为一言。区区愚忱，伏乞圣慈垂鉴训示。谨奏。

180．附录廷寄　着曾国藩以钦差大臣总督誓师剿捻五月初二日

同治四年五月初二日，准兵部火票递到军机大臣字寄——

钦差大臣科尔沁博多勒噶台亲王僧格林沁、钦差大臣协办大学士两江总督一等毅勇侯曾国藩、山东巡抚阎敬铭，传谕直隶提督刘铭传：

同治四年四月二十七日奉上谕：

阎敬铭奏，续探贼匪游弋黄河南岸，分兵筹防，暨密陈贼酋凶狡情形各折片，览奏均悉。贼匪在范县东南，连破民寨。贼马已窜至菏泽之甘露集，奔突无定，散布于菏、郓、范、濮之间，界近开州。阎敬铭已调齐水陆兵勇及聊城、阳谷、朝城、范县等处民团，在黄河北岸联络布置，着即严饬派出各员弁严密堵截，遇贼即击，毋稍疏懈。定安已率同韦应麟移赴开、濮交界，着即咨令副都统，会同直省防军，扼要遏击。黄河水套伏莽尚多，设被贼匪勾结渡河，所患尤巨。并着檄饬该处防兵，随时防维，毋得稍涉大意。贼匪为僧格林沁大军所逼，又有陈国瑞分兵抄截，故往往避兵而行，纷纷肆窜。着僧格林沁仍遵前旨，绕由北路截击，务须稳慎进取，不可锐意轻进。

贼自河南确山窜至东境，东趋滕、峄，南窜海、赣，又复折回，蔓延于范、濮、曹、单一带，急则昼夜狂奔，缓则数日屯踞。贼中发、捻各酋，皆著名悍寇。又凶狡善战，往往以一骑夹一步为团阵滚进，绝非从前捻匪志在剽掠者可比。其素所畏惮者惟僧格林沁，故专意欲老其师，以逞其诡计。该亲王转战数省，追奔逐北，使贼不暇喙息。而逆踪飘忽靡常，转瞬千里，是专恃僧格林沁跟踪追蹑，尚恐徒疲兵力，亟宜增添劲旅，专派知兵大臣，统率诸军，分为两路，轮替兜剿，以期殄灭无遗。楚军素称能战，惟曾国藩声威素著，可以惟所指挥。前已有旨令曾国藩酌度出省。此时军情更紧，燎原之势已成，设再任其长驱奔突，有后追之兵而无前截之兵，此防彼窜，累月经年，数省膏腴，悉供搜括，于中原大局所关匪细。曾国藩老于戎事，筹画动中机宜。前次奏称分布各军专顾东西两路，各专责成，期与北路僧格林沁共收夹击之效。可知该大臣于筹办此股贼匪，亦已胸有成竹，与谕旨亦相吻合。着即克期出省，督率南路水陆援兵，侦探贼踪，相机剿办。曾国藩以钦差大臣总督誓师，呼应较灵。其江南、北应调何军，出省后应驻何处督师，均着该大臣斟酌妥办。一俟部署出省，即着迅速驰奏，以慰廑怀。

僧格林沁转战数年，勤劳备至。南路既有曾国藩大枝劲旅，即着绕赴北面屏蔽畿辅，添调马队，养足威望，与曾国藩会合夹击。务须加意持重，断不可轻进失利。直隶防兵仍单，迭经谕令刘铭传统带精兵数千，迅赴直隶，与刘长佑商办防剿。该提督统兵自南而北，正可与贼相遇，即可痛加剿洗，与僧格林沁之军两面夹击。并着懔遵迭次谕旨，星夜起程北上，毋再迁延。刘铭传北来后，所部兵勇尚多，着曾国藩遴派得力将弁，妥为管带，酌量调遣，以期得力。僧格林沁、曾国藩均系公忠体国为朝廷倚重之臣，谅必能和衷共济力持全局也。

阎敬铭另片奏，请将王心安奖励等语。已明降谕旨，照所请奖励。该抚即饬令王心安奋勉剿贼，以图报效。将此由六百里谕知僧格林沁、曾国藩、阎敬铭，并传谕刘铭传知之。钦此。

遵旨寄信前来。

181．附录廷寄　僧格林沁阵亡着曾国藩以钦差大臣赴山东督师五月初三日

同治四年五月初三日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、江宁将军富明阿、直隶总督刘长佑、署两广总督漕运总督吴棠、暂署两江总督江苏巡抚一等肃毅伯李鸿章、安徽巡抚乔松年、山东巡抚阎敬铭、河南巡抚吴昌寿，传谕直隶提督刘铭传：

同治四年四月二十九日奉上谕：

国瑞奏，官军接仗失利，亲王僧格林沁力战阵亡，现在收集兵勇，设法剿办一折。本日已明降谕旨，将僧格林沁从优赐恤，国瑞等革职示惩，并令曾国藩以钦差大臣赴北路剿贼矣。此股贼匪虽系穷寇，内有牛老洪、张总愚、陈大，宋景诗、赖汶光等，皆著名贼首，凶狡异常。此次自汶上县之袁路口过河，窜至郓城西北水套一带，勾结郓北伏莽，聚集马步数万。僧格林沁督军击退，乘胜跟追，不期伏贼尽出，层层围裹，该亲王力竭阵亡。览奏曷胜震悼。该亲王数年以来，屏蔽北路，屡灭巨股贼匪。惟以忠勇性成，有进无退。朝廷申谕再三，令其持重，亦不料其遽至于此。前经谕令曾国藩酌度出省，会师剿贼。现在事机愈迫，着即携带钦差大臣关防，统领所部各军，星夜出省，前赴山东，于北面择要驻扎督剿。

刘铭传迭经有旨，令其带劲旅数千名北进，谅已起程。着即绕赴北面驻扎，与刘长佑会商堵剿之策，不准稍涉迁延，致干重咎。逆氛如此猖獗，必图北犯，大名等处防务，十分吃紧，深恐兵力单薄。刘长佑当通筹调派，分道扼防，无令一贼阑入直境。开州等处有黄河可扼，着督饬防兵、民团昼夜巡防，毋令偷渡。阎敬铭现驻东昌、茌平一带，务当督率兵勇，整顿团练，力遏寇氛，勿任北窜。如兵力不敷，着于各标内抽调。丁宝桢是否仍在济宁一路，着阎敬铭饬令该藩司认真防范，扼要驻守。如再不得力，必当重治其罪。直、东伏莽甚多，恐一闻此信盗贼蜂起，刘长佑、阎敬铭当责成各路地方文武员弁，悉心防范，以期消患未萌。詹启纶一军现在何处，着乔松年、阎敬铭催令北来牵制贼股，使不得锐意北犯。安徽、河南与贼氛逼近，乔松年当督饬英翰、朱淮森等固守宿州、临淮等境。富明阿前有旨令其缓程行走，现在计已行抵直隶，接旨后即着留于直隶与刘长佑筹商堵剿，一面奏闻。阎敬铭、刘长佑于接此旨后，亦即迅速传知该将军遵办。吴昌寿着即带兵出省驻扎直、东交界，会合直隶、山东各军，分投夹击，歼灭巨股。其河北一带，并着严饬该镇道等整顿团练，贼来即击，毋稍松懈。清、淮距贼不远，吴棠久在该处，深得民心，颇著成效。将来曾国藩督师北上，粮台当设于徐州，清、淮为该大臣后路，着吴棠认真整顿兵勇，筹画饷糈，以备征调。水师轻利炮船，吴棠曾否酌拨若干赴上游之济宁、运河及黄河一带？着即迅速筹办。

两江总督已有旨令李鸿章暂行署理，即着前赴金陵接印任事。两江任大责重，李鸿章务须悉心经理，仍随时与曾国藩筹商，曾国藩军营调兵集饷事宜，该抚并当妥为筹画，不得稍有迟误。曾国藩于接奉此旨后，即着先就现有兵力，带领出省北上。其余各路得力兵勇将弁，不妨陆续檄调，未可久待征兵，致劳廑盼。总督印信，暂交藩司万启琛收存，无庸俟李鸿章到金陵交卸。该大臣公忠体国，久著勋勤，必能赶紧赴援，尽扫寇氛，绥靖北路。

曾国荃谅已就痊，该大臣仍当勖以大义，令其来京陛见，候旨录用；或酌量招集旧部，径赴军营，随同带兵剿贼。并着速行宣谕，以收臂指之效。

僧格林沁所部蒙古官兵，国瑞当与之熟习。前次赏银一万两尚存粮台，着即先行散放。仍宣示朝廷德意，随时妥为拊循。其受伤者，宜令静养，不必再行出仗。蒙古马队跟随僧格林沁多年，素知大义，此次僧格林沁阵亡，该蒙兵等自必倍加愤恨，力图复仇。着国瑞将此旨摘录翻成蒙古文义，遍行宣示。钦差大臣关防，着国瑞暂行护理，接办一切事宜，遇有应奏应行事件，准其钤用。济宁一路关系紧要，务当收集各营兵勇，亲加训练，勉图自振。国瑞于主将损失未能督兵救援，厥咎甚重。此次仅予薄惩，已属法外施仁，若再不知愧奋，自问当得何罪！全顺、何建鳌、陈国瑞、郭宝昌等下落，并着确切查明具奏。成保现在何处？及此次不能力救主将之各官弁，着国瑞一并据实严参，母稍瞻徇。

本日派乾清门侍卫克兴阿、岳林、恩全、吉凌前赴军营迎护僧格林沁灵柩回旗，并令侦探军情。俟到营时，国瑞与之妥商办理，准其会衔奏事。近日军情贼势，着即随时奏报，以慰驰系。僧格林沁遗骸，为该家人等抢出掩藏麦地，着国瑞、阎敬铭密派干员率同该家人等前往寻觅，妥为棺敛，务使忠骨得以早日归葬，是为至要。本日又谕令皂保、特普钦各选调精壮马队五百名，驰赴直隶，着国瑞、刘长佑酌量调遣。将此由六百里加紧又紧谕知曾国藩、国瑞、富明阿、刘长佑、吴棠、李鸿章、阎敬铭、乔松年、吴昌寿，并传谕刘铭传知之。钦此。

遵旨寄信前来。

182．附录明谕　曾国藩赴山东督师李鸿章暂署江督刘郇膏暂护苏抚五月初三日

同治四年五月初三日，准兵部火票递到同治四年四月二十九日内阁奉上谕：“钦差大臣协办大学士两江总督一等毅勇侯曾国藩，着即前赴山东一带督兵剿贼。两江总督着李鸿章暂行署理。江苏巡抚着刘郇膏暂行护理。”钦此。

183．附录廷寄　军情紧急阎敬铭回守济南并饬催江南援军北上等事五月初五日

同治四年五月初五日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、暂署两江总督江苏巡抚一等肃毅伯李鸿章、山东巡抚阎敬铭，传谕直隶提督刘铭传：

同治四年五月初一日奉上谕：

前因僧格林沁在曹郡追贼遇伏阵亡，当经谕令曾国藩携带钦差大臣关防，统领所部各军，星夜出省，前赴山东，于北面择要驻扎督剿。昨据刘长佑奏称贼匪窜至濮州、菏泽、范县各属境内，马贼复窜开州属境，在黄河南岸试水深浅，另股马贼攻扑东明县城，均经官兵击退。阎敬铭奏贼匪已趋张秋之南，有直犯省城之势。该抚现由东昌折回济南防守各等语。督师重臣失利阵亡，军情涣散，远近人心，闻风震动，土匪从而生心，势将到处蜂起。现在南自曹郡，北至东昌，数百里间，一片贼氛，势甚凶恶。东省仅止丁宝桢所部三千人扼守济宁，能守而不能战。此外并无大枝劲旅足资攻剿。贼众盘踞该省，纵横自便。济南省城兵力甚单，设被该逆围攻，势亦岌岌可危。且德州一带与直隶河间接壤，距京甚近，尤恐蓄意北趋，震及畿辅。是江南北来援军迟到一日，则逆焰之鸱张日甚一日，后患将不可胜言。曾国藩、李鸿章均系公忠体国大员，素能顾全大局，际此军情万紧之时，自当多拨援师，迅速北上。前经谕令曾国藩先将总督关防交万启琛收存，不必俟李鸿章到金陵后交卸。着即遵奉前谕，就现有所部，克日统带出省，兼程驰赴山东。一面檄调各军，一面先就现有之兵，绕由贼匪北面，向南逼剿，保卫畿疆。所有江北一带及詹启纶等防剿各军，均可酌量调遣，分筹布置。洋船由海道行走，势甚迅速，李鸿章务当于所部各军内商拨劲旅数枝，速派得力镇将统带，由上海乘坐轮船北驶，或由胶州登岸西趋济南，或由天津登岸，由景、德地方南趋东省，均着李鸿章酌量迅速办理。

阎敬铭现回省城防守，务当查拿奸细，先清内患，以待援师，毋稍大意。水套一带尚有伏莽未靖，着刘长佑会同阎敬铭严饬在防将士实力堵扼，毋任勾结北渡，致误大局。直隶地广兵单，刘长佑务须严密扼守大名一带河岸，毋任贼踪偷越。景州、吴桥一带兵力较单，甚觉空虚，并着刘长佑添兵防守。刘铭传本系直隶提督，且迭经降旨催令挑兵数千迅赴刘长佑军营，着懔遵前谕办理，不必再候曾国藩札知。倘再迟延观望，必重治该提督以贻误军务之罪。本日复谕令官文等将楚北姜玉顺所部九营，饬令迅赴直、东交界地方，听候刘长佑、阎敬铭调遣。着刘长佑等俟此军到时，咨商办理。何省军情紧要，即由何省调往剿贼。直隶地方平衍旷邈，并着刘长佑饬令地方文武办理坚壁清野，力行团练以助兵力。务须由官督办，不可任听绅民自行专擅，以杜流弊。国瑞现住济宁，着即招集溃散，抚绥将士，重整军威，牵制贼势；一面与丁宝桢所部剿捕土匪，毋令乘隙纷起。

僧格林沁忠骸仍着国瑞、阎敬铭速行寻觅棺敛。前经明降谕旨派克兴阿等四员驰驿前往该营迎护僧格林沁灵柩，本日复准令布彦诺谟祜偕同克兴阿等驰驿前往。着国瑞、阎敬铭于布彦诺谟祜等到东时，妥为照料，令其扶柩速行回京。该贝勒一腔悲愤，并着国瑞、阎敬铭留心防护，勿令有冒险直前之举，是为至要。

鲍超所部霆勇八千，行至楚北溃散。现已窜至江西义宁州，恐其阑入皖南滋扰，着李鸿章留心探访，饬令皖南防军堵遏，毋令窜入境内。苏省地方，仍须分兵布置，毋稍大意。将此由六百里加紧又紧谕知曾国藩、国瑞、刘长佑、李鸿章、阎敬铭，并传谕刘铭传知之。钦此。

遵旨寄信前来。

184．附录廷寄　着刘铭传由黄河南岸向西兜剿并着曾国藩懔遵前旨统师北上五月初七日

同治四年五月初七日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、署两广总督漕运总督吴棠、署河东河道总督张之万、兵部右侍郎彭玉麟、办理三口通商大臣兵部左侍郎崇厚、暂署两江总督江苏巡抚一等肃毅伯李鸿章、山东巡抚阎敬铭、河南巡抚吴昌寿，传谕直隶提督刘铭传：

同治四年五月初三日奉上谕：

国瑞奏匪踞黄河水套，逼勒各处民圩，现在赶紧招集马步，分路设法办理，并全顺等死事情形，请予优恤各折片，崇厚奏遵旨先行启程，驰赴畿南一折。览奏均悉。逆匪窜至郓城县西红川口，东至王家古堆，南至安兴木，边马时犯曹州一路，号召伏莽，其势甚张。国瑞已派诺林丕勒等带马队绕赴曹州，会同成保、富森保等招集马步，并调詹启纶一军与宋庆之军，由曹、单取道曹州，会合陈国瑞等，所筹尚妥。惟成保业已拿问，着即饬令诺林丕勒、富森保等马步各军，自菏泽以北黄河南岸设法兜剿。诚恐该逆东窜，抢渡运河，刘铭传一军已至单县，着即取道金乡、嘉祥、汶上、济宁等处，由梁山一带黄河南岸向西兜剿，痛挫凶锋。仍当稳扎稳进，不必贪功。俟大军到齐，自不难一鼓剿尽。陈国瑞收集兵勇，誓欲出队灭贼，并闻其连日获有小胜，具见血诚勇敢。所有郭宝昌勇队，均着陈国瑞统带。昨已有旨将陈国瑞加恩免议，该总兵自当知恩图报，惟好谋乃可图成，有忍始克有济。着国瑞传知该总兵，不可恃勇轻进，再有挫衄。现在曹州一路兵力渐厚，而北路尚属空虚，该总兵如能绕赴济宁，会合丁宝桢等迎头扼剿，固属妥善。否则设法渡河，赴刘长佑军营听候调遣，并着酌度办理。成保近年以来，带兵殊不得力。自充当僧格林沁翼长，人心涣散。此次统带黄旗亲军马队，首先溃退。僧格林沁死难，该员未受一伤，独以自免，已降旨拿问，交阎敬铭即将该革员提省严讯，从重定拟具奏。不准稍涉瞻徇，代人受过。其余在事溃退各员，仍着国瑞查明参办。

崇厚奏，已于初二日起程，取道景州前赴畿南。着即催调洋枪队伍，迅速赴景州一路扼防；仍随时与刘长佑妥商进止，以固畿南门户。昨谕刘长佑挑宣化镇兵备调。其大同一路能否抽调？着咨商沈桂芬妥筹办理。贼氛既有黄、运河阻隔，设防较易为力，刘长佑、阎敬铭、吴昌寿务当督饬文武员弁，昼夜巡防，不可稍涉大意。给事中刘毓楠奏，河南开封府中河厅南岸新筑圈堰一道，工料不甚坚实，倘伏汛涨发，易致溃决。稍有疏虞，关系匪轻等语。着张之万亲历履勘，认真赶紧修筑，以固藩篱。

曾国藩迭经有旨，令其统师北上，谅已迅筹出省。着即懔遵前旨，克日北上，统率诸军，以期各将士有所禀承，万勿稍涉迟缓。发、捻既勾通水套诸贼，裹胁愈众，而行走甚速，远调势将不及，清、淮驻扎之欧阳利见、张树珊等军，及扬防之吴毓芬一军，可以调令北来，较为迅速。吴棠调济宁之赵三元炮船四十号曾否到防？着吴棠迅速调派。清、淮后路，亦关紧要，并着吴棠妥为布置，应添兵勇，着李鸿章另行抽调，以作后劲。彭玉麟前已到淮相度水道，着即会同吴棠，妥筹调度进止机宜，以期水陆均有准备。刘铭传军饷仍着李鸿章筹解。如一时接济不及，即由刘长佑、阎敬铭妥筹解济，无令缺乏。直、东饷项本不宽裕，曾国藩所统各军应需饷项，该大臣务与李鸿章宽为筹备，以利师行。

正在寄谕间，据阎敬铭奏回省布置情形。贼窜至汶上河西，饬刘铭传于东平、汶上扼要严防等语。与本日所谕办法亦合。着刘铭传设法绕出贼前，扼要堵剿，不可令其北犯。刘铭传所带兵勇究有若干？如兵力不敷剿办，仍着赶紧续调所部，以厚兵力。阎敬铭另片奏，自请从重治罪等语。前因督师重臣在该抚所辖境内阵亡，已有旨将该抚先行交部严加议处。该抚当力顾省垣，督饬将士，严防贼匪北窜之路。毋得再有疏虞，致干重咎，懔之慎之。阎敬铭另片一件，暂行留中，再降谕旨。僧格林沁旧有马步若干？现在收集若干？刘长佑所部各路在防兵勇共有若干？着国瑞、刘长佑详晰开单奏闻。将此由六百里加紧又紧谕知曾国藩、国瑞、刘长佑、吴棠、张之万、彭玉麟、崇厚、李鸿章、阎敬铭、吴昌寿，并传谕刘铭传知之。钦此。

遵旨寄信前来。

185．附录廷寄　统筹直东军饷事五月十三日

同治四年五月十三日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、广州将军兼署两广总督瑞麟、直隶总督刘长佑、闽浙总督一等恪靖伯左宗棠、四川总督骆秉章、暂署两江总督江苏巡抚一等肃毅伯李鸿章、湖北巡抚郑敦谨、湖南巡抚李瀚章、福建巡抚徐宗幹、山东巡抚阎敬铭、山西巡抚沈桂芬、河南巡抚吴昌寿、署广东巡抚郭嵩焘，传谕护理江苏巡抚布政使刘郇膏、护理江西巡抚布政使孙长绂：

同治四年五月初八日奉上谕：

户部奏遵旨酌筹直、东军饷一折。据称山东、河南、山西等省向有协解僧格林沁军饷，应令解归曾国藩拨用；两淮盐厘项下原有协济月饷，仍令曾国藩就近酌提；并请于江海关税银内提款动用。至部库存项无多，势难提银接济直、东军饷。拟准令该两省于应解京饷项下酌量扣留各等语。

直、东军务紧要，曾国藩统带各路兵勇北来剿办，需饷甚多，自应宽为筹备。僧格林沁各营官兵，现已统归曾国藩节制，所有山东每月协解该营月饷五万两，河南三万两，山西二万两，着阎敬铭、吴昌寿、沈桂芬迅即筹备，按月如数解往曾国藩直、东军营，不得稍有迟误。其两淮盐厘项下原协月饷，曾国藩亦可就近酌量提用。惟前项协款尚恐缓不济急，该大臣先就近在江海关税银内提银二十万两，以资分给。即着李鸿章、刘郇膏迅速如数拨解，毋误要需，并将起程日期先行奏报。曾国藩所带各路兵勇数目，并僧格林沁营中现存官兵若干，每月共需饷若干，着即查明咨报户部，以便该部核办。

直、东军饷户部无款可提，难以协济。着阎敬铭于地丁项下欠解本年京饷银十五万两。留充该省军糈。刘长佑即将长芦盐课及旗租项下应解本年京饷银内各扣留五万两，以供防剿。其各省应解直隶固本军饷，报解寥寥。现在直隶增兵募勇，需饷孔殷，若再视为具文，不思筹解，则饷项立见缺乏。着瑞麟、左宗棠、骆秉章、李鸿章、李瀚章、徐宗幹、郭嵩焘、刘郇膏、孙长绂迅将各该省积欠银两，赶紧照拨，克期起解。官文、郑敦谨、吴昌寿、阎敬铭、沈桂芬除业经抵拨解过外，各将积欠应解之数速行筹拨。各该督抚等务当权衡缓急，顾全大局，不得再分畛域，是为至要。将此由五百里谕知官文、曾国藩、瑞麟、刘长佑、左宗棠、骆秉章、李鸿章、郑敦谨、李瀚章、徐宗幹、阎敬铭、沈桂芬、吴昌寿、郭嵩焘，并传谕刘郇膏、孙长绂知之。钦此。

遵旨寄信前来。

186．附录廷寄　续催曾国藩星夜起程并着酌量航海北上五月十四日

同治四年五月十四日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、署两广总督漕运总督吴棠、暂署两江总督江苏巡抚一等肃毅伯李鸿章、安徽巡抚乔松年、山东巡抚阎敬铭、河南巡抚吴昌寿，传谕直隶提督刘铭传、浙江处州镇总兵陈国瑞：

同治四年五月初九日奉上谕：

刘长佑奏，贼匪盘踞勾结，时图窜渡，必须添调重兵，严扼北防一折。并将兵勇名数开单呈览。据称逆匪大股现在郓城、菏泽、巨野及濮、范沿河一带，周围数百里，盘踞勾结，时图窜渡。又探有砍伐树株，搬运檩木，排造船筏之事。种种诡谲情形，不可殚述等语。逆匪蓄意北渡，虽经刘长佑沿河布置，贼来窥伺，屡经击退。惟防兵尚单，倘大股麇集，数路并进，官军即有难以策应之势。自应厚集兵力，先固藩篱。陈国瑞前已令其驰赴济宁。第济宁兵力渐集，且曹州距东明、长垣甚近，较赴济尤形便捷，即着陈国瑞迅带所部，即日前赴刘长佑军营听候调遣，借壮声威。曹州府城，着国瑞、阎敬铭调拨兵勇，妥筹兼顾。至刘铭传一军，迭经有旨谕令迅赴济宁、汶上助剿。此时贼思北窜，后路尤应有追蹑之兵，着仍遵前旨，迅速拔营前进，于济宁、汶上一带或张秋镇扼要地方，实力扼守，相机进剿。即着阎敬铭、刘长佑飞速催提到防后即行具奏。该提督如再迟延，即着严参惩办。

贼匪既于芦苇深处觅抢船只，则黄河之险与我共之，非多集水师船只，分段扼截，不足以遏贼氛。刘长佑现觅船十数只，练习开炮，恐尚不敷分布，着再添筹船只，与北岸陆军犄角严防，以资得力。阎敬铭于防河船只并未筹添设，令贼匪侦知无备，驶赴下游一带北渡，震动畿疆，该抚自问当得何罪？着将省城守御布置一定，即赴济、汶等处，将黄、运两河防守，并〈将〉添造炮船事宜，妥筹办理。并与刘铭传、丁宝桢等军严密扼防。其张树珊一军及周盛波全部，仍着乔松年、吴棠催令迅赴东省，以厚兵力。现在贼氛正盛，必须壁垒一新，谋定后战，方能重振军声。刘铭传、陈国瑞务当稳慎图功，毋稍轻进浪战，致有挫失。詹启纶一军，仍着国瑞催令前进。至张曜、宋庆等军，各能越境会剿，既可杜贼窜豫之路，又可与直、东各军两面夹击，较有裨益。并着吴昌寿斟酌情形，妥筹调派，不得稍分畛域。

直、东军务吃紧，曾国藩务当恪遵迭次谕旨，星夜北上，督兵剿贼，以副委任。该大臣如因陆路行走迟滞，或仿照刘长佑赴直之法，航海前来，尤形捷速，着曾国藩斟酌妥办。如业已起程，则毋庸议。

上海所练洋枪队并落地开花炮，仍着李鸿章恪遵前旨迅速调集，由海赴津，毋稍迟误。

徐、宿一带防军陆续北调，该处防守亦不可令其空虚，着吴棠、乔松年预筹调派，扼要设防，是为至要。

刘长佑另片奏，请饬晋省拨解硝斤等语。已谕令沈桂芬迅速筹解，并令催余承恩赶紧赴直矣。将此由六百里谕知曾国藩、国瑞、刘长佑、吴棠、李鸿章、乔松年、阎敬铭、吴昌寿，并传谕刘铭传、陈国瑞知之。钦此。

遵旨寄信前来。

187．附录廷寄　答以上折片五月十八日

同治四年五月十八日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年五月十四日奉上谕：

曾国藩奏遵赴山东剿贼，并沥陈万难迅速情形一折，另片奏请另简知兵大员督办北路军务等语。览奏均悉。前因僧格林沁在曹郡城西殉难，北路马步诸军，总统难得其人，是以特简曾国藩驰赴山东一带督师剿贼。兹据奏称训练军士，采买战马，添造炮船，剿办不得迅速等语。统筹全局，不亟亟争旦夕之效。大臣谋国，算无遗策，自应如是。惟贼势方炽，近复抢渡运河，扰及兖境。若径由张秋一带渡河而北，畿辅不免震惊，于大局殊有关系。僧格林沁旧部马队尚有千数，陈国瑞等步队亦不下四五千人，现虽暂归国瑞统带，深恐调度不能得力，而直、东军情日紧，南望实切隐忧。曾国藩当仍遵前旨，酌带亲兵，迅速启程，以副委任。徐州扼南北之冲，济宁州亦直、东冲要之所，即着该大臣择要驻扎，以一事权。俾诸军有所禀承，旗、绿防兵亦不至散而无纪，方为妥善。

至督办军务，以规画指挥为上，并不在乎身临前敌。僧格林沁统兵追贼日行七八十里或百里不等，节经谕令该亲王持重稳进，无如求效太速，视贼太轻，以致士马俱困，一败不振，中外震骇。曾国藩谋定后动，朝廷并不责令克日奏功，但须权衡缓急，赶紧调派一枝劲旅，扼贼北窜，以固畿辅门户。其一切应办事宜，悉由该大臣随时酌办。直、东、豫三省文武官员如有不能得力，即由该大臣随时奏请更换，亦断不可稍存拘泥之心。

至山东本省并无得力之军足资控制，节经谕令刘铭传绕赴济宁、汶上以北，遏截贼踪。现在贼已抢渡运河，张秋一带尤关紧要，着曾国藩速饬刘铭传统率所部由鱼台、滕县星速前进，力固北路之防，毋再延缓。至黄、运两河，迭经责成刘长佑、阎敬铭等严密防范。第河道纡长，该两省兵力不敷堵剿，曾国藩仍当随时咨行该督抚等妥筹策应。

该大臣筹兵筹饷，数载以来，勤劳备至。现值事机孔急，正臣子竭忠报效之时，曾国藩谅不忍以精力稍衰，遽辞巨任。至所称剿办未能迅速，不免物议沸腾，交章责备等语。所奏未免过虑。朝廷用人，具有灼见。且理之是非，自有公论，岂局外无端之毁誉所能摇惑耶！将此由六百里加紧谕令知之。钦此。

遵旨寄信前来。

188．江苏藩司拟以郭柏荫署理折 [1] 五月初九日

再，江苏藩司刘郇膏奉旨暂护抚篆，其本任江苏藩司现办清粮减赋、抚恤垦荒、总理各属善后、筹济各路饷需，头绪纷冗，最为烦剧，自应遴员接署，以专责成。查有臬司郭柏荫，廉明端悫，能持大体，堪以委令署理。递遗臬司员缺为通省刑名总汇之区，察吏安民，缉奸止暴，均关紧要。查有盐运使衔候补道王大经，操守清廉，办事实心，堪以委署。除檄另遵照外，理合附片陈明，伏乞圣鉴。谨奏。

[1] 此件与李鸿章会奏，系据顾廷龙、戴逸主编《李鸿章全集》（安徽教育出版社2008年版）补。

189．祁宿藻祔祀祥厚祠片五月十三日

再，已故江宁布政使祁宿藻，前于咸丰三年正月粤贼围省之后三日，积劳病剧，呕血数升而殁。时方贼烽四起，未及归榇，敛而厝诸城北僻地。厥后十日，金陵城陷。同治三年六月，省城克复，经前大学士祁隽藻遣家丁南来，于旧时厝所检获遗榇，舁归山西原籍。此八月间事，臣尚未至金陵也。

溯查该故员祁宿藻，自咸丰元年调任江宁，正值丰北河决，流民载道，即于途次出三千金济之。明年，周历灾区，筹办帐务，数月中全活无算。人多悯其劳而颂其德。三年正月，贼由湖北武昌东下，该故员发库储制军械，令各属兵米及南门外各商屯积之米，悉移入城，将为婴城坚守之计。乃部署甫定，而疾已大作。迨贼薄城下，犹随前江宁将军祥厚等扶疾登陴，昼则指麾御敌，夜则露立女墙，如是者三昼夜，心摧力竭，血涌如潮，遂至不起。死之日，绅民军士无不感动悲涕。疏入，蒙先皇帝准照布政使军营病故例加等赐恤。现查当时同城殉节诸臣，自将军祥厚以下各忠骸多未访获，而该故员独得舆榇以归九原，应无遗憾。惟迹其忠愤抑郁，赍恨先殂，与城陷殉节者无异，而于报功崇祀之文，尚缺焉而未备。合无仰恳天恩俯准，将该故员祁宿藻祔入将军祥厚专祠，以光祀典而妥忠魂，实出鸿施逾格。谨附片陈请，伏乞皇太后、皇上圣鉴训示。谨奏。

190．附录明谕　祁宿藻准祔祀祥厚祠五月二十三日

同治四年五月二十三日，准兵部火票递到同治四年五月十八日内阁奉上谕：

曾国藩奏请将已故布政使祔祀等语。咸丰三年，粤匪窜犯江宁，前任江宁布政使祁宿藻，与前任将军祥厚等登陴守御，积劳病殁。曾经奉旨：“照布政使军营病故例加等赐恤。”兹据曾国藩奏称，该故员于贼匪扑城时，部署甫定，疾已大作，犹复扶病登城，露立三昼夜，力竭呕血，遂至不起，深可嘉悃。祁宿藻着准其祔祀祥厚专祠，以彰忠烈。钦此。

191．附录明谕　直东豫三省军务均着归曾国藩节制五月初九日

同治四年五月初九日，准兵部火票递到同治四年五月初四日内阁奉上谕：

钦差大臣协办大学士两江总督一等毅勇侯曾国藩，现赴山东一带督师剿贼。所有直隶、山东、河南三省旗绿各营及地方文武员弁，均着归曾国藩节制调遣。如该地方文武不遵调度者，即由该大臣指名严参。钦此。

192．附录廷寄　续催曾国藩即日兼程北上等事五月初九日

同治四年五月初九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、江宁将军富明阿、直隶总督刘长佑、江苏巡抚一等肃毅伯李鸿章、安徽巡抚乔松年、河南巡抚吴昌寿、山东巡抚阎敬铭，传谕直隶提督刘铭传、直隶布政使唐训方：

同治四年五月初四日奉上谕：

前因直隶、山东军情甚紧，僧格林沁阵亡，迭经谕令曾国藩携带钦差大臣关防，统带援师，速赴山东，绕由北面督剿贼匪。本日复经明降谕旨，令曾国藩以两江总督办直、东、豫三省军务，地方文武各员，均归节制调遣。现在贼匪盘踞曹郡，蔓延郓、巨、濮、范一带，勾结土匪，势焰日张。东省兵勇寡不敌众，防不胜防。直隶地势平衍，兵力未厚，尤恐贼踪窜渡黄河，震惊畿辅。曾国藩接奉前次迭谕，谅已筹调兵勇，戒期启行。惟东省军情刻不可缓，该大臣接奉此旨，务当克日统带亲军小队，轻骑就道，兼程北上。先就直、东现有兵力，妥筹调度。其江南大队援师，尽可陆续檄调北来。曾国藩声威久著，早到一日，则直东人心早定一日。李鸿章所部兵勇尚多，除应留防苏省外，如尚有可调之兵，务当尽数调拨，拣派得力镇将，即可归其调遣，以期无误攻剿。

直、东、豫三省地方公事，虽有本省督抚管理，其各该省地方文武，如遇有关军务应行供支调发之件迟误及不遵调度者，即着该大臣严参，治以贻误军务之罪。该大臣值此时势艰难，断不可意存谦抑，仍辞节制三省之命，致往返再有耽延。兵贵神速，总以兼程绕赴山东北路调度一切，保固畿疆为目前第一要务。

刘长佑、阎敬铭亦当就现有兵力，分防黄、运两河；一面剿办土匪，保卫完善地方。不得专待援师，稍存松懈。河套伏莽，本未尽除，现既为贼众盘踞，则该处土匪船只，均可资以渡河。刘长佑、阎敬铭务须筹备炮船，多拨兵弁，严密防守。倘任贼踪北渡，必当重治该督抚之罪！唐训方现住省垣，保定一带守御事宜，责无旁贷。着责成该藩司悉心筹画经理，务须周密妥善。吴昌寿前已有旨令其出省剿贼。着即会同刘长佑严密防堵河岸，严檄河北镇道及在防兵弁，加意遏守，毋稍疏虞，致干重咎。刘铭传已抵单县，谅可即抵济宁、汶上一带。着即酌量情形，如贼氛甚炽，尚须添兵，即着飞咨周盛波将全部勇丁，一并由周盛波统带北渡，陆续起程，会同攻剿。并着刘长佑、阎敬铭审度贼势，会商刘铭传迅速办理。

富明阿前已有旨，令其留于直隶军营。此时计已行抵直、东地方，着即迅速来京，毋稍延缓。

直隶沧州、河间及山东德州、恩县一带，向有骑马贼匪，并着刘长佑、阎敬铭派兵严拿，毋令乘隙蠢动。

告病总兵郑魁士久经战阵，现在是否在宣化本籍？着刘长佑传令该员前赴军营助剿。直隶、山东、河南近贼地方，即由刘长佑、阎敬铭、吴昌寿饬令该地方官办理团练，坚壁清野，俾贼无所掠，以助兵力所不及。

曾国藩一军应需饷银，本日虽已谕令户部宽为筹备，仍着刘长佑、李鸿章、阎敬铭、吴昌寿协力筹解，毋稍缺乏。

正在寄谕间，据乔松年奏报皖省近日军情一折。蒙、亳一带现有黄鸣锋、李南华等军扼守，英翰、张得胜等军现在分防宿州、雉河集等处，布置尚属周妥。即着该抚随时会商吴棠，联络声势，以固边境。所保皖军出力将士，并筹饷出力等各折片，本日已明降谕旨，照所请行矣。将此由六百里谕知曾国藩、富明阿、刘长佑、李鸿章、乔松年、吴昌寿、阎敬铭，并传谕刘铭传、唐训方知之。钦此。

遵旨寄信前来。

193．谨陈筹办情形并请收回成命折五月十三日

奏为钦奉谕旨，谨陈现在筹办情形，并恳收回成命，恭折仰祈圣鉴事。

窃臣于五月初九日将赴东剿贼万难迅速情形，专疏复奏在案。拜折后，钦奉同治四年五月初四日上谕：“钦差大臣协办大学士两江总督一等毅勇侯曾国藩，现赴山东一带督师剿贼，所有直隶、山东、河南三省旗、绿各营及地方文武员弁，均着归曾国藩节制调遣。如该地方文武有不遵调度者，即由该大臣指名严参。”钦此。又承准军机大臣字寄五月初四日上谕，饬臣克日统带亲军小队，轻骑就道，兼程北上。并以时值艰难申诫微臣，不可意存谦抑，仍辞节制三省之命，致往返再有耽延各等因。跪诵之下，感悚莫名。

伏查注重徐州，经营十二府州者，将来剿捻之长策也；先顾畿辅，安定直、东人心者，目下应变之急图也；黄河当仲夏盛涨之候，北岸有刘长佑列防之兵，谓贼难以渡河者，事理之常可以臆度也；汛远而防兵太单，贼多而土匪勾引，恐贼猝然渡河者，军情之变不可逆料也。万一贼竟北渡，则臣前疏所言未免狃于常而忘于变，明于将来而昧于目前。正在筹思无策之际，接准李鸿章来咨，已派常镇道潘鼎新统带所部鼎字淮勇十营，由轮船驰赴天津。有此一军，可以壮畿辅之威，可以慰圣主之怀，可以补微臣迂缓之过。至刘铭传一军，接该提督来文，定于五月初八日起程赴直。臣查曹、济等处，一片贼氛，国瑞驻扎济宁，深恐孤军受敌，再有挫失，因檄令刘铭传先赴济宁，与国瑞会商进止。如贼竟渡河北，则该提督一军应由东阿、平阴一带渡黄，在于东昌境内迎剿。若贼未渡河，则仍应驻扎济宁，进剿郓城一带之贼。有潘鼎新专驻河北之师以助刘长佑，有刘铭传可南可北之师以助国瑞，目前局势似已可保无虞。臣到山东后，即当力击曹、济之贼，驱之西窜。俟此次风波大定，仍当回驻徐州，就臣上次折内所称十二府州者扼要设防，分道兜剿，务使捻匪东出西没皆不能出吾网罗之外，庶几彼劳我逸，致人而不致于人。是否有当，伏候圣裁。

惟节制直、东、河南三省，则微臣不敢拜此宠命。臣以菲材，参司兵柄。江南粗立寸功，皆诸将艰难百战而成，臣并未躬冒矢石。频叨懋赏，抱惭已久。今则精力衰颓，公事废弛，心神则无故惊怖，多言则舌端蹇涩，自问蒲柳之姿，万难再膺艰巨。即久驻徐州，专办十二府州捻匪，亦自度能言之而不能行之。前疏请另简督办大臣，而臣以闲散人员效力其间，尚未奉到批旨。更何敢肩荷非常，节制三省。惟有吁恳天恩，收回成命，俾臣稍安愚拙之分，不为众责所归。感戴鸿慈，曷其有极。至直、东、河南三省军事，凡臣思虑所能及，自当知无不言，言无不尽。直隶独处河北，除此次宜集各路之兵急援畿辅外，嗣后应责成该省总督，另筹防兵，不可调南岸之师，往来渡黄，疲于奔命。河南、山东两省，除豫之归、陈，齐之兖、沂、曹、济另由大臣督办外，其余各属，应责成两省巡抚另筹防兵，不可使剿捻之师追逐千里，永无归宿。臣前疏已略陈梗概，兹更反复申明，不特微臣难胜巨任，即才力十倍于臣者筹办此贼，似亦不必有节制三省之名。区区愚忱，伏乞俯加采纳。

臣急欲启程，因撤勇之遣资，征兵之途费，需银十余万，尚未措齐；而水陆各军留于江、皖者，经手事件极多，必待李鸿章到宁后，一一而为交代，头绪乃可清晰。除续行具奏外，所有现办情形，及沥陈下悃各缘由，谨缮折由驿六百里驰奏，伏乞皇太后、皇上圣鉴训示。谨奏。

194．调李鹤章办理营务片五月十三日

再，臣此次驰赴山东，随带楚勇无多，所有潘鼎新、刘铭传、张树声、周盛波等四军，皆系淮勇经李鸿章兄弟苦心训练而成者。臣拟带甘凉道李鹤章前往总理营务处，庶几上下交孚，呼应又灵。惟该员抱病已久，前在江苏统领湘、淮各军，于攻克太仓时，腿受枪伤，未及医治收口，一有焦劳，即流脓血。且久居棚帐，积受寒湿，漏疾日剧，不能鞍马。上年九月奉旨简授甘凉道缺。旋因臣将有皖、楚之行，檄调淮军渡江剿捻，札饬李鹤章办理行营营务，未能赴任。本年二月中旬，该员寒热交作，旧伤血流不止，漏核肿大，困惫异常，即经具禀臣处，请代奏开缺调理。臣以李氏兄弟所向有功，不赴甘肃，迹涉规避，虽经批准，尚未代为陈奏。此次臣带李鹤章北征，拟令随臣左右调护赞襄，不使常履行间，冲锋陷阵。倘或伤疾并发，准其随时离营医治，以示体恤。惟淮勇剿捻，非年余所能速了，而李鹤章之病亦非数月所能速痊，合无仰恳天恩，准开李鹤章甘凉道本缺，俾该员有调养之便，而臣亦收指臂之效，实属两有裨益。

又查李鸿章之季弟候选郎中李昭庆，英毅稳练，亚于诸兄，将来亦可独当一面。臣拟在徐州添募马步各队，将楚勇、淮勇之风气，推而行之北方，暗收中原枭悍之徒，变为国家干城之士。李昭庆似可胜训练之任。并恳天恩，饬下李鸿章，令李昭庆即赴臣营差遣，于治军必有成效。

二者如均蒙俞允，所遗甘凉道一缺，应请旨另赐简放，以重职守。谨附片陈请，伏乞圣鉴训示。谨奏。

195．附录廷寄　仍令曾国藩节制直东豫三省并李鹤章准其留营等事五月二十三日

同治四年五月二十三日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、署两广总督漕运总督吴棠、三口通商大臣兵部左侍郎崇厚、暂署两江总督江苏巡抚一等肃毅伯李鸿章、安徽巡抚乔松年、山东巡抚阎敬铭、河南巡抚吴昌寿，传谕直隶提督刘铭传、浙江处州镇总兵陈国瑞：

同治四年五月十八日奉上谕：

曾国藩奏现在筹办情形，请收回成命一折。国瑞奏刘铭传军抵济宁，贼势南趋，请将桂锡桢先行革职各折片。览奏均悉。曾国藩恳辞节制三省之命，具见谦抑为怀，不自满假。惟东、豫之军，自僧格林沁战殁后，军无统辖，号令不一，最为兵家大忌。该大臣更事既多，成效夙著，若非节制直、东、豫三省，恐呼应未能灵通，勿再固辞。着俟李鸿章到江宁省城，赶紧督兵北上，筹办一切。至所称驻扎徐州，专办十二府州捻匪；直隶独处河北，应责成该督另筹防兵，不可调南岸之师往来渡黄；河南、山东两省除归、陈、兖、沂、曹、济外，其余各属应责成两省巡抚，另筹防兵，不可使剿捻之师追逐千里，永无归宿等语。着刘长佑、阎敬铭、吴昌寿即照该大臣所筹，将应行防守事宜认真布置，妥为经画，不得恃有曾国藩一军，遂各置身事外。倘何路稍有疏虞，定惟各该省督抚是问！

刘铭传一军已到济宁，着该提督即往长沟东北至安居一带扎营。国瑞、丁宝桢所部当与之互相联络，先遏贼窜运河之路，仍伺隙进击，务在必胜，方足以寒贼胆而伐狡谋。詹启纶、宋庆现在何处？何以尚无到曹州之信？着国瑞严催该总兵等伺贼不备，于中路邀截。倘任意迁延，畏葸不进，即着从严参办。

贼因北路防守甚严，日渐南趋，金乡、嘉祥二县及羊山等处已有贼踪。又有发、捻南趋沛县，图困丰县。着曾国藩、吴棠督饬周盛波、张树声等军实力截剿。清、淮后路如兵力尚单，即着曾国藩、李鸿章续行调派，以资厚集。此贼自南而北绵亘数百里，若得大枝劲旅于中截断，使之首尾不能相顾，较易破灭，着曾国藩等妥商调派。英翰之军能否赴徐会剿，着乔松年酌量调令前进。

曾国藩须俟李鸿章到江宁后面为交代方能起程，着李鸿章迅即交卸抚篆，驰赴江宁接印视事，以便该大臣督兵赴徐。潘鼎新淮勇，并着催令由轮船赴天津，专顾河北一路。

本日因甘省情形日亟，军无统率，已令杨岳斌仍行赴甘。其蒋凝学一军，今折回河南以防贼匪趋豫之路。着吴昌寿即将蒋凝学一军调归豫省，妥为布置。姜玉顺所部九营，着官文赶紧派令赴豫，归吴昌寿调遣，不准再有迁延。豫省得此两军，可以扼要设防，遇贼即击，勿令阑入腹地。崇厚现在景州督带枪队，即着就现有兵力稳慎筹防，力顾畿辅门户。仍随时与刘长佑函商策应，勿稍大意。

曾国藩另片奏，请将李鹤章开缺，办理行营营务等语。李鹤章着准其开甘凉道缺，留于曾国藩军营办理营务。郎中李昭庆，着准其留营训练徐州新勇，并着李鸿章饬令该员即赴曾国藩军营听候调遣。

国瑞奏请将桂锡桢革职一片。尽先游击桂锡桢临阵溃逃，着先行革职。仍着国瑞严密查办。

昨据贺寿慈奏，楚、豫两省寇患方殷，请令两省督抚预筹剿贼。并请责成苏廷魁、唐际盛襄理军务等语。苏廷魁、唐际盛于军务能否谙习，着官文、吴昌寿酌量委任，以资臂助。原折着抄给官文、吴昌寿阅看。又片奏，请令顾嘉蘅兼办南、汝、光一带民团等语。顾嘉蘅五守南阳，素得民心，着吴昌寿责成该府将南、汝、光一带团练认真筹办，以固楚、豫边防。原片着抄给吴昌寿阅看。

又据御史汪朝棨奏，沿海水师营务废弛，请饬提镇等官勤加操练。着曾国藩、刘长佑、李鸿章严饬海疆水师员弁，加意整顿，不得视为具文。原片着抄给曾国藩等阅看。

陈国瑞着仍遵前旨，迅赴直隶归刘长佑调遣。昨据汪朝棨奏，知县邵承纪在陈国瑞军营带队打仗，屡著战功，于山东全省地势捻踪出没之区了如指掌，请交阎敬铭差委。邵承纪是否在军营出力，着陈国瑞即令该员前赴阎敬铭军营听候调遣。

正在寄谕间，据吴棠奏，贼由曹境南窜徐西之丰、沛地方，现调周盛波、张树珊等军协力御贼。与寄谕办法适相吻合。着即督令在防各将弁及地方文武，先行固守，乘间兜击。周盛波军即令在徐驻扎，毋庸北来。徐州接仗情形，着吴棠迅速续报，以慰驰系。

此贼已大股南下，曹、济等处有无余匪，着国瑞、阎敬铭查明具奏。并着督军剿洗，将土匪严行搜捕，以靖奸宄而防勾结。龚文林炮勇到直，着刘长佑妥为布置。贼众或分或合，倏南倏北，往往以此等诡计懈我军心，未可因其一意南趋疏防贻误，是为至要。将此由六百里谕知官文、曾国藩、国瑞、刘长佑、吴棠、崇厚、李鸿章、乔松年、阎敬铭、吴昌寿，并传谕刘铭传、陈国瑞知之。钦此。

遵旨寄信前来。

附御史汪朝棨奏片

再，沿海各省水师营务，近年极为废弛。查旧例，水师提督每年巡洋一次，无事亦须奏闻；炮船五年小修，十年大修，报部动支经费；凡为防海之计者至周。近年水师营弁无不吸食鸦烟，专以包揽商船漏税、坐收海盗规例为事。自水师总兵以下各缺题补升署，其权均操之督抚兵房书吏之手，视其缺之肥瘠以定贿之多少，有上、中、下缺之分，督抚不过随事画稿而已。竟有庸劣衰弱之弁，一旦由行伍循资升至参、游专阃者。且炮船屯于各海要口日久，已朽烂无存，所领修舟经费，不过各武弁照例瓜分。提督巡洋，则沽民间之救生等船，俟风色大顺，在内洋巡哨数周，离海口不过五六十里之远，朝发夕还。若见盗劫商船，则必扬帆远避，仍以巡洋无事奏闻。臣思东南数省漕米，由海运津者较往年渐多，沿海防护，极关紧要。相应请旨，通饬沿海各省水师提督、总兵等官，督率兵丁，勤加操演，力除萎靡恶习。于漕船过海，尤宜小心迎护，免致疏虞。并请饬下各督抚，于水师总兵以下各官题补升署时，须面加考验，如有衰弱庸劣之弁，即予罢斥，不得专信兵房书吏上下其手，庶海防渐有起色矣。臣为海运关系起见，谨附片具奏，伏乞圣鉴。谨奏。

196．裁撤扬镇粮台片五月十三日

再，扬州、镇江水陆粮台，前于同治二年五月间，经漕臣吴棠奏改仍由江宁藩司总理，支应镇、扬两防军饷。现查镇江陆营于上年七八月撤竣，水师炮划于本年正月撤竣。扬防全军分三批遣撤，亦于本年二月撤竣。所有原设粮台，即于二月底一并裁撤。另设报销局，派委局员，查明收支款目。自三年六月以前，遵奉新章，开单另行奏报。其自七月初一日以后，仍照例造册报销。据藩司万启琛具详前来。除咨部查照外，所有扬、镇粮台，业经全撤缘由，理合附片陈明，伏乞圣鉴。谨奏。

197．倪人涵借补仪征知县折五月十三日

奏为拣员借补知县，恭折奏祈圣鉴事。

窃照江苏扬州府属仪征县知县郑启明，于同治二年四月在任闻讣丁父忧遗缺。因江省有军功候补人员，业经扣留外补。接准部咨，截缺行知在案。查仪征县知县虽系冲繁简缺，而滨临大江，民风刁悍，素称难治。咸丰三年以后，迭遭兵燹，地方凋敝。现值江省军务大定，安抚流亡，垦荒缉盗，均关紧要，实非精明强干、宽猛并济之员不足以资治理。臣等于江苏军功保举候补合例人员内逐加遴选，人地皆不甚相宜。查有候补同知倪人涵，年三十二岁，安徽监生。遵例在京报捐从九品，指发江苏试用，在部验看领照，于咸丰七年七月到省。八年调赴上海差遣。十年两次克复松江府城案内保奏，奉旨：“着赏戴蓝翎。”十一月内，赍送总督、盐政关防印信前赴安徽，留营当差。十一年六月，在河南十六次捐输案内捐升县丞。于克复休宁、黟县暨徽州府城及迭攻各岭隘出力案内保奏，十二月初九日奉旨：“着免补本班，以知县仍留江苏即补。”同治元年闰八月二十日丁父忧，回籍守制。札调来营。克复高淳、溧水、东坝各城隘案内保奏，三年六月初四日奉上谕：“蓝翎江苏即补知县倪人涵，着免补本班，以同知仍留江苏尽先补用。”嗣届服满，呈报起复，在省当差。又于克复金陵续保案内保奏，十一月二十七日奉上谕：“着赏换花翎。”钦此。该员朴实稳练，办事勤谨，保举知县在先，出缺在后，以之借补仪征县知县，洵堪胜任。该员系军功候补同知，尚未引见，今请借补知县，与例未符。但人地实在相需，军务之后，今昔情形不同，未便拘泥成例。据藩、臬两司会详请奏前来。臣等往返函商，意见相同。合无仰恳圣恩，俯念员缺紧要，准以候补同知倪人涵借补仪征县知县，实于沿江地方有裨。如蒙俞允，将来仍照原衔升转。俟部复至日，照例给咨送部引见。恭候钦定。该员捐免保举银两尚未捐缴，饬令补捐，另行咨部办理。谨会同漕运总督臣吴棠合词恭折具奏，伏乞皇太后、皇上圣鉴训示。谨奏。

198．附录廷寄　着曾国藩李鸿章刘郇膏筹拨甘饷五月十四日

同治四年五月十四日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章，传谕护理江苏巡抚布政使刘郇膏：

同治四年五月初九日奉上谕：

杨能格奏，庆阳粮台存饷拨解罄尽，各省协饷无期，请饬酌拨两淮盐课、江海关税课一折。据称甘省都兴阿、雷正绾二军及庆环等营，一月非二十余万不能足用，而各省一月解到协饷多止四、五万两。即使每月如期解到，分拨各营已属万难敷衍，况月饷不能必到。百端搜括，支绌万分。现在甘省粮价日昂，兵民交困，若不预为筹画，深恐士卒饥号，变生不测。查两淮盐课向来协济甘饷，每岁或六七十万两，或四五十万两，江海关税课亦有协甘之款。嗣因南省军务紧要，于咸丰二年以后未经拨解，计数甚巨。刻下江南肃清，盐课、关税均有起色。请饬查照从前协拨银数筹解。并先拨银二十万两俾济饥军各等语。

甘省兵数日增，饷源日竭。虽经谕令四川、河南、山东、山西等省按月拨解，仍属不敷支放。都兴阿一军现在进攻宁夏；雷正绾等军于攻克黑城、盐茶后，进攻豫望城。剿办正在吃紧，必须士饱马腾，方能迅速蒇事。着曾国藩、李鸿章、刘郇膏于两淮盐课、江海关税课项下，查照从前协拨甘饷之数，筹银各数十万两，赶紧陆续拨解。并于五、六月间先筹银二十万两，分作两批，迅解庆阳粮台，以应急需，毋稍延缓。将此由五百里谕知曾国藩、李鸿章，并传谕刘郇膏知之。钦此。

遵旨寄信前来。

199．附录廷寄　山东省垣和张秋以东防务吃紧及蒋凝学军由豫援直五月十八日

同治四年五月十八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、暂署两江总督江苏巡抚一等肃毅伯李鸿章、河南巡抚吴昌寿、山东巡抚阎敬铭、三口通商大臣兵部左侍郎崇厚，传谕直隶提督刘铭传、浙江处州镇总兵陈国瑞：

同治四年五月十三日奉上谕：

国瑞奏发、捻各逆东趋，逼近济宁，请饬直隶拨兵防守盐河；阎敬铭奏贼渡运河东窜，省防、河防均形吃紧；崇厚奏驰抵景州，分兵屯扎各一折。发、捻大股在郓城县属之水保集、红川口等处麇聚，四出焚掳，逼勒民圩，势甚鸱张。前股已至安居，边马由长沟等处偷渡运河，窜至济宁土围以外。国瑞现与丁宝桢商派副将王心安等马步各队，会合赵三元等所带炮船，水陆迎剿，小有斩擒，该逆旋即退回数里。现在运河西岸贼踪蔓延数十里，济宁防守甚属吃紧。阎敬铭所称贼由汶上开河以北抢渡运河，边马已至宁阳西南，滋阳西北，大股亦即蜂至等情，是兖州、泰安属境又有贼踪滋扰。该匪非由宁阳趋泰安、长清之路，直扑省城，即恐由东阿、长清窥伺大清河北岸，是省垣及张秋以东盐河一带又属万分吃紧。着国瑞督率现有兵勇，与丁宝桢所部严守济宁，力扼运河东岸。不得以水浅为词，任听大股匪众续行抢渡。汶上、滋阳一带，亦着阎敬铭责成地方文武，联络绅团，分布兵勇，力筹堵死；并严设省防以固根本，力顾盐河口岸，遏贼北渡，毋稍疏虞。

刘铭传前已迭有寄谕，催令迅赴济宁、汶上一带防剿。该提督竟任意迁延，迟至本月初八日始由徐州起程，殊堪痛恨，着先行交部议处。并着迅带所部全军，星夜兼程，绕由济宁、汶上以北，逼向西南截剿。倘再一味疲玩，致误大局，必当重治其罪，懔之慎之。

詹启纶一军，仍着国瑞、阎敬铭飞檄严催，克日驰赴济宁。如再延误，即着国瑞、阎敬铭严参。

丁宝桢俟詹启纶到济宁后，即带所部回赴济南、泰安一带，相机防堵。

陈国瑞一军，前已迭谕改赴刘长佑军营。着懔遵前旨，统带所部马步各营，即日由开州、东明一带渡黄北上，绕赴直隶大名军营，归刘长佑调遣。陈国瑞远在曹州，道路为贼所阻，着国瑞、刘长佑、阎敬铭于奉此旨时，飞速传知。

至黄河北岸，自张秋以东绵长数百里，水浅岸窄，处处可虞。东省兵力空虚，情形异常危险。如濮、范一带贼踪合股东窜，刘长佑即当分饬所部于沿河合力夹击，或饬令陈国瑞一军于渡黄北上时，移防张秋以东沿河口岸，以固直隶边防。总以布置迅速，勿分畛域，是为至要。周森藻所带炮划，即着阎敬铭严饬游驶巡防。仍恐不敷应用，该抚务须添筹船炮，力图防河，不得稍存玩忽，自干咎戾。

昨有旨令崇厚酌量情形，相机进扎齐河。此时东省盐河一带空虚，着该侍郎酌度情形，统带洋枪队速赴齐河北岸防守，并与该处绅团联络声势，兼顾西面张秋一带，毋稍疏虞。洋人勾得斯赴营一节，已由总理各国事务衙门知照该国住京公使。崇厚所请由山东、山西两省拨济直隶军饷，本日已谕令阎敬铭、沈桂芬每月各拔饷银三万两解直矣。

前经迭谕李鸿章多拨援师由海道北上，现在直、东情形紧要如此，着该抚懔遵前旨，克日拨兵起程，不必等候曾国藩檄调，以致迁延时日，贻误大局。曾国藩亦当赶紧起程，星速北上，以慰廑盼。

蒋凝学一军，本日据杨岳斌奏，有令其取道豫省赴陕之语。此军计现在未离豫省，着吴昌寿迅即檄令该道员迅速移营，由豫赴直，即着刘长佑飞速迎提，到时酌派防守沿河要隘，以厚兵力。本日并谕令杨岳斌一体知照矣。所有蒋凝学月饷二万两，仍着官文源源接济。如路过豫境时饷需短绌，即着吴昌寿筹款接济，以利遄行。姜玉顺一军，并着官文迅饬起程赴豫，归吴昌寿调遣，不得迟延观望。将此由六百里谕知官文、曾国藩、国瑞、刘长佑、李鸿章、吴昌寿、阎敬铭、崇厚，并传谕刘铭传、陈国瑞知之。钦此。

遵旨寄信前来。

200．附录廷寄　答李鸿章派潘鼎新军乘轮船赴津曾国藩接奉寄谕部署入东事五月二十日

同治四年五月二十日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、署两广总督漕运总督吴棠、三口通商大臣兵部左侍郎崇厚、暂署两江总督江苏巡抚一等肃毅伯李鸿章、安徽巡抚乔松年、山东巡抚阎敬铭、河南巡抚吴昌寿、山西巡抚沈桂芬：

同治四年五月十五日奉上谕：

李鸿章奏，遵派兵将航海赴津。阎敬铭奏，贼扑济宁，筹办省防、河防；滋阳等境均有贼踪，现拟筹添炮船各折片。览奏均悉。李鸿章恐贼北趋，震惊畿辅，派常镇道潘鼎新带所部淮勇十营由海道赴天津，实能视国如家，顾全大局，深堪嘉尚。该道即日雇坐轮船赴津，入境必速。着刘长佑先派大员在津迎护，预备剥〔驳〕船，往大沽接运。再酌雇船只、车辆，由天津陆续装运南下。其开花炮队，酌挑轻利者带赴行营，其笨重者即留镇津郡。军情旦夕变迁，届时何路紧要，即赴何路防剿，均由刘长佑与该道酌商办理，稳慎防剿。其在直隶时，归刘长佑调遣。俟曾国藩到东境，即归曾国藩调遣。每月饷项，着直隶、山东督抚按月各拨银一万五千两，必须如数解济，无令缺乏。所有军火一切要需，仍着李鸿章督令丁日昌随时筹拨应用。沪关应解夏季京饷五万两，着准其作为该军北援饷需。嗣后仍筹解十万两，以符本年户部原派之数。

贼匪窜扑济宁，前据国瑞奏报，与本日阎敬铭所奏大略相同。着国瑞、阎敬铭懔遵十三日所奉寄谕，妥筹防剿之策。并着迅催刘铭传一军及张树声等军，由汶上、滋阳一带节节进剿。该逆现自滋阳西境、宁阳南境直至嘉祥，遍满运河东西两岸，分作两路，必有狡谋。阎敬铭身任封圻，平时毫无准备，任听贼匪来往自如，实属大负委任。着即督饬地方文武，联络团练，认真防守。游击周森藻，令其督带炮船，梭织巡防。并饬黄河北岸州县，添勇防守。省城防御事宜，仍须严密布置，毋稍疏懈。国瑞收集各军，前据奏称已有马步数千。究竟为数若干？能否得力？着与丁宝桢所部严守济宁，力扼运河东岸，不得任贼偷渡，再干重咎。官文、刘长佑、吴昌寿、吴棠、乔松年均当就派出兵勇，固守本境。直隶既调有重兵，该逆不得逞志于直、东，必图四窜，官文、吴昌寿、吴棠、乔松年惟当于各该本境层层设法，出奇截击，以期聚歼，无任他窜。如由何路窜突，定将何省督抚从重治罪，决不宽贷。刘铭传、张树声、詹启纶等军现抵何处？何以尚未到东？着曾国藩、吴棠、乔松年就近飞催。如有心延误，即行从严参办。

昨据曾国藩奏，接奉寄谕，部署入东，拟于月内起程，先赴徐州。以徐州为老营，并赴济宁察看。带亲兵三千人，并刘松山等军，仍另募徐州之勇，添练马队。直隶、山东、河南三省，均须造船分列河干，拟拨炮三百尊，分济三省，解至济宁，由三省派船前来迎接等语。江南之船，与黄河水性不合，亟宜斟酌船式，采办木料，招募水勇，以成劲旅。着刘长佑、阎敬铭、吴昌寿妥为经画，赶紧筹办。并派拨船只赴济，迎解运到炮位，分别安放。惟此时运河东西两岸多系贼氛，曾国藩于此项炮位解东时，须派兵护送，探明道路，毋借寇兵而资贼用。此时东省情形日亟，蔓延愈广，该大臣一日未到，诸将无所禀承，棼如乱丝，毫无头绪。仍须赶紧布置起程，先驻徐郡，以刘铭传、周盛波等军为前敌，并迅派得力大员，分道筹办，以牵贼势而同军心。至未尽事宜，到徐仍可次第筹办。该大臣定能领会此意，纾朝廷宵旰之忧也。

正在寄谕间，据刘长佑奏，贼匪折渡运河情形一折。该匪于初八日由汶上属之袁路口径渡运河，自巳至酉始竣。济宁有兵扼截，自难飞越。诚恐折回东阿、东平等处，则自张秋、黄水穿运以东，李连桥、鱼山滑等处较为吃重。东省毫无准备，处处可渡。且贼计多端，难保不佯作东行，复折西窜。刘长佑拟将派防开、濮一带兵勇抽调二三千名，分赴东阿、齐河，协同东军一体严防，实属不分畛域。着国瑞、阎敬铭迅即筹派兵勇，飞催南军入境，与直隶所派之兵合力防剿，不得专恃客兵，置身事外。

另片奏，逆窜张秋以东之北岸，河防尤关紧要。该督已令刘祺营勇暨天津、海口两营官兵，由景州赴茌平、齐河一带，饬臬司李鹤章等督同副将崔福泰等所部标兵赴景，令杨毓枬率武安军由范县赴张秋与张得禄等剿堵。所筹均妥。该督即赴景州与崇厚会商，如齐河等处军情吃紧，崇厚即仍遵前旨，带洋枪队赴齐河一带，以资控扼。大名防务，刘长佑责成该镇道等妥为办理，不可稍涉大意。

又片奏，郑魁士不能得力等语。郑魁士着毋庸调赴军营。前调之宣化镇总兵张诗日，总兵余承恩，着曾国藩、沈桂芬饬令该员等赶赴刘长佑军营，听候调遣。将此由六百里加紧各谕令知之。钦此。

遵旨寄信前来。

201．恭报交卸督篆带兵出省日期折五月二十四日

奏为恭报微臣交卸督篆，带兵出省日期，仰祈圣鉴事。

窃臣迭奉谕旨，饬赴山东剿贼。遵将筹办调派各情形，于初九、十三等日两次缕陈在案。连日料简诸务，于奏撤金陵十二营外，续撤三营，仅存旧勇一营，仍在所撤各勇中选募数营，凑成三千人之数；另调宁国刘松山一军，均由金陵陆行以达清江。又调寿州易开俊一军，由临淮北行以达徐州。顷接张树声来禀，曹州捻党已由徐州回窜皖境。又接刘铭传来文，济宁捻党亦将由徐州西窜皖、豫。如果属实，则山东情形渐松，当无渡黄北犯之虑。臣复飞檄易开俊一军仍留寿、凤，不必遽赴徐州矣。署督臣李鸿章于二十日自苏起程，现已行抵江宁。一切兵事饷事，臣与筹商定议，当将总督关防、盐政印信于二十二日委员赍交任事。臣亦即部勒行队，于二十五日督带北上，俟到清江后，察看徐州、济宁何处吃紧，再行相机调度。所有微臣交卸督篆、带兵出省缘由，谨缮折由驿五百里驰陈，伏乞皇太后、皇上圣鉴训示。谨奏。

202．肃清皖南出力员弁请奖折五月二十四日

奏为查明肃清皖南之出力员弁，遵旨汇请奖叙，恭折仰祈圣鉴事。

窃自上年春间，溧阳伪侍王大股，杭州伪听王、伪康王大股，先后窜扰徽州，各军竭力防剿。逮四月以后，伪烈王林逆等由常州上窜徽郡，唐义训、金国琛等军力战击退。至七月湖州克复，贼众数万，纠合广德余党，冲至徽、宁境内。刘松山、易开俊等军昼夜追剿，与徽州防兵合队夹击，擒斩数千，解散无算，皖南全境遂告肃清。经臣三次奏报，声明出力员弁汇案开单保奖，钦奉谕旨允准。当即恭录，分别转行去后。兹据各该营查明开送前来，臣逐加复核，尚无冒滥。其地方官绅、局卡各员，历年已久，著有微劳，亦即遵照部章，量予奖叙。相应汇缮清单，仰恳天恩，准照所请给奖，以昭激劝。除把总、外委两项循案咨部核办外，所有遵保肃清皖南各员弁缘由，谨专折具奏，伏乞皇太后、皇上圣鉴训示。谨奏。

附清单 [1]

谨将肃清皖南之出力员弁缮具清单恭呈御览

计开

江西补用知县易德容、何庆朝，均请加同知衔，并赏戴花翎。即选知州邵醴泉，请赏戴蓝翎。蓝翎即选县丞王久铭，请免选本班，以知县尽先选用。提督衔记名总兵易致中、萧漳开，记名总兵欧阳廷等三员，均请交军机处记名，遇有提督缺出，请旨简放。记名总兵陈裕英、曹义胜，均请赏加提督衔，并赏给一品封典。总兵衔尽先推补副将何作霖，江西尽先补副将喻先达，均请交军机处记名，遇有总兵缺出，请旨简放，并赏给二品封典。蓝翎即选从九品尹赞勋，请免选本班，以县丞归部尽先选用。即选从九品彭周南，请免选本班，以县丞归部选用，并赏戴蓝翎。附生郑宝鎏，请以训导归部尽先选用。文童周道存，请以从九品不论双单月遇缺即选。文童喻懋生，请以从九品即选。江西补用副将汤兆云，总兵衔推补副将曾润学、刘声集，湖南补用副将彭长春，两江补用副将刘三友等五员，均请交军机处记名，遇有总兵缺出，请旨简放，汤兆云并赏给二品封典，曾润学、刘三友并赏给勇号。

二品顶戴、两江即补游击王庆福，补用参将余虎恩，均请免补参将，以副将留于两江补用。两江补用副将陈秀林，尽先推补副将潘运璋，均请赏加总兵衔，潘运璋并赏给勇号。蓝翎两江补用副将贺能起，请赏换花翎，并赏给二品封典。副将衔补用参将曾诸保，补用参将陶定升，均请免补参将，以副将留于两江补用，并赏加总兵衔。蓝翎副将衔补用参将杨见山、陈广发、廖得福、张永辉、席大成等五员，均请以副将留于两江补用，并赏换花翎。蓝翎副将衔补用参将符秉福，尽先补用参将易利贞，均请以副将尽先推补，符秉福并赏换花翎。补用参将许得龙、欧亦修，蓝翎补用参将胡新发、胡理明等四员，均请以副将补用，胡新发并赏换花翎。补用参将鲁振邦、钟致胜、雷致祥等三员，均请赏加副将衔，钟致胜并赏换花翎。参将衔补游击朱成开、王景星、沈克堂、邓先发、王秀棣，补用游击何春林、贺祥发、王春华、向志友、罗凤斋、汤永定等十一员，均请以参将补用，并加副将衔。补用游击熊开云、罗基淼，蓝翎补用游击龙青云、黎笔珊、萧玉林、郑心开、廖得胜、彭永煊，补用都司何永盛等九员，均请以参将补用，龙青云并赏换花翎。蓝翎补用游击邓经纶，游击衔补用都司欧日清、彭广源等三员，均请以参将留于安徽补用，邓经纶并赏换花翎。游击衔补用都司彭义俊、补用都司王楚华，均请以游击留于两江补用，并加参将衔。游击衔补用都司张映南、补用都司张福陞，均请以游击留于两江补用，并赏换花翎。蓝翎游击补用都司葛芝藤，蓝翎补用都司杨玉周、曾维成，补用都司朱禄贰、王占元、刘复德、陈在位等七员，均请以游击补用，葛芝藤、杨玉周、曾维成并赏换花翎。蓝翎补用都司萧元亨，请加游击衔，并赏换花翎。都司衔补用守备黄友信、罗胜南、曹朝喜、尹定发、邓荣发、王福泰、彭清万、谭锡恒、刘正中，补用守备彭德俊等十弁，均请以都司补用，刘正中并赏戴蓝翎。蓝翎都司衔补用守备胡茂兰，蓝翎补用守备李占椿、彭广贤、谭致广、童光斗、屈德复、黄连陞、阳纲修，守备彭宝堂等九弁，均请以都司即补，胡茂兰、李占椿、彭广贤、谭致广、童光斗均请赏换花翎。蓝翎守备衔千总曾杰麟、石本立、田福臣、禹志奉、谢荣台、钟福山、尹世美等七弁，均请以守备即补，曾杰麟并赏换花翎。补用守备古茂成，守备衔千总赵吉南，请以都司即补，并赏戴蓝翎。守备衔千总冯胜才、喻少逻、郭大振、汤彦和、邱郭喜、何明海、曾楚南、曾楚胜、赖满生，守御所千总易文光，千总黎汉林、王克胜、张康欧、吕永发、刘遐遴、颜怡和、谢大吉、黄得轩、朱万陞、李复兴等二十弁，均请以守备补用，并加都司衔。守备衔千总杨合泰、张继韬、朱成名、谈文汉、王忠义等五弁，均请以守备补用。千总萧致祥、张定纯、欧阳通、李洪吉、李得陞、李云桂、邓志柏、刘立志、李才铨等九弁，均请以守备补用，并赏戴蓝翎。把总李云照、蒋贤维、李凤祥、叶荣发、邓国振等五弁，均请免补千总，以守备补用。千总罗永瑞，请加守备衔，并赏戴蓝翎。把总易复胜、赵有福、丁世纯、杨宗源、沈膺堂、练运祥、李凤楚、张正禄、欧阳斌、郑日桢、杨辉玉、周庆云、陈玉林、朱长发、刘瑞林、李隆发、李先荣、张忠发、李全胜、黄学云、张云祥、张国林、曾复胜、钟建高、刘得喜、张湘茂、易云良、瞿德林、朱宝元、罗开胜、晏信发、黄永祥、宋友高，外委向友山等三十四弁，均请以千总拔补，并加守备衔，瞿德林、朱宝元并赏戴蓝翎。

把总吴仁鹏、康文堂、何贵仁、曾光先、徐德瑞、刘恒文、成阳泰、刘维美、谢坤、胡明甲、黄致和、李文玉、杨景德、陈义和、李春华、杨嗣修、何镇楚、陈发林、唐国珍、李定胜、雷玉春、刘正胜，外委胡才璜、黄以庄、李胜祥、蒋贤聪、彭胜高等二十七弁，均请以千总拔补。把总吴恩隆、邓宗寿、晏鸣盛、朱荣昌、周光元、徐盛辉、许功臣、萧光明、王有集、汤洪发、刘芳泽、王胜泗、朱厚润、郭代发、余清辉、李作干、金得恒、罗青云，外委邱有光，军功周必贵、胡文章、罗世锦、易仕高、胡世贵、罗正武、杨茂荣、卢汉潮、欧阳鹏、彭文庆等二十九弁，均请以千总拔补，并赏戴蓝翎。把总谢长发，军功杨长林、黄乾元、邓云久、朱成星、方火煃、王福穆、文集言、李科烈、朱连顺、刘玉生等十一名，均请以千总拔补。军功李世梧、易德江、杨义盛、陈门耀、钱宝忠、易德禄、丁碧琅、贺万儒、刘洪声、杨照兴、扶绍光、李长发、李世兴、涂大有、邹玉贵、戴运昌、杜仁和、李卯玉、贺楚臣、姚云榜、王寿珠、徐国华、刘明德、朱福兴、周陞祥、曾叙友、廖真才、宁言胜、汤致仁、李云友、方正兴、王秀柏、陈文凤、罗佑集、匡群臣、朱连发、余积富、李有成、谭贤吉、李光元、易德梅、雷志贵、罗扬贵、汤志连、王友才、何德辉、詹凤筵、谢大秀、陈先启、周陞才等五十名，均请以把总拔补，并赏戴蓝翎。

蓝翎即选知县刘锦棠，请赏换花翎，并加同知衔。即选知县张兆辉，请赏戴蓝翎，并加同知衔。蓝翎即选从九品武条箴、杨钟奇，均请免选从九品，以县丞不论双单月归部，遇缺即选，并加五品衔。文童曾厚坤，请以从九品不论双单月归部，遇缺即选，并赏戴蓝翎。文生刘怀熙、朱省三，均请以训导不论双单月归部，遇缺即选。知州衔即选知县杨文举，请赏戴蓝翎。即选主簿刘秉章，请免选县主簿，以县丞归部，尽先选用，并加盐提举衔。即选从九品刘焕采，请免选从九品，以主簿不论双单月归部，遇缺即选，并赏戴蓝翎。文童李兆曜、刘厚端，均请以从九品不论双单月归部，遇缺即〈选〉，并赏戴蓝翎。文童武条第、夏世纶，请以从九品不论双单月归部，遇缺即选。提督衔记名总兵易德麟、章合才，均请交军机处记名，遇有提督缺出，请旨简放，并赏给一品封典。记名总兵胡文高、章在作，均请交军机处记名，遇有提督缺出，请旨简放。推补副将喻中德，请交军机处记名，遇有总兵缺出，请旨简放，并赏给勇号。副将衔参将胡文贵、杨玉迪，均请以副将留于两江尽先补用，加总兵衔，并赏给勇号。留江即补道舒翰，请赏给正四品封典。总兵衔副将陈北春、周盈瑞，均请交军机处记名，遇有总兵缺出，请旨简放，并赏加提督衔。副将刘明月、彭绪炘、唐光辉、宋发兴、杨福交、杨清源等六员，均请交军机处记名，遇有总兵缺出，请旨简放。副将李荣贵，请赏加总兵衔，并赏给勇号。副将衔参将周国胜、官日迎、李就山、朱正泰等四员，均请以副将尽先推补，并赏给勇号。副将衔参将李青云、刘有春，均请以副将尽先补用，并赏加总兵衔。参将衔游击王承赞、洪必胜，均请以副将尽先推补。蓝翎副将衔参将朱德开、赖明芳，均请赏换花翎，并赏加勇号。蓝翎参将周和美，请赏换花翎，并加副将衔。参将衔游击姜明山、易德贵、唐国华，游击张尔昌、舒克湘、孙桂亭，游击衔都司谷隆祥等七员，均请以参将尽先补用，并加副将衔。蓝翎游击朱宗庠，请以参将留于两江补用，并赏换花翎。游击谢兰芳，游击衔都司周连祥、唐祥益、朱南英等四员，均请以参将留于江苏尽先补用。游击衔都司陈起理、谌玉堂、舒云翼、黄锡魁，都司喻执益、刘祥发等六员，均请以游击留于两江即补，并加参将衔。蓝翎游击衔都司方泗高、章其作，蓝翎都司周胜才、袁长发、喻琼林、李润祥、胡文道、苏大德等八员，均请以游击补用，并赏换花翎。都司潘泽珍、谢明堂、吴起彪、刘启荣、尹兴禄、龚顺祥、刘国华，都司衔守备杨春和、郭胜云、赵恒林等十员，均请以游击尽先补用。蓝翎都司朱正明、石百胜、鲍葵芳、杨胜克、胡惟贵、李荣富、陈万胜等七员，均请赏换花翎，并加游击衔。蓝翎游击李光辉、蓝翎都司陈芝本，均请赏换花翎。蓝翎都司衔守备李纲祥、庞玉林、李明发、熊有常、刘复胜、陈贵保等六弁，均请以都司尽先补用，加游击衔，并赏换花翎。都司衔守备杨钦元、彭荣致，守备周荣华、文荣志、郭星福、熊得胜、万兴标等七弁，均请以都司尽先补用，并加游击衔。蓝翎都司衔守备龙振南、冷得贵、曾得胜，蓝翎守备衔千总颜琼林等四弁，均请以都司尽先补用，并赏换花翎。守备龙国望、谭贵忠、贺德文、童桂芬、李正兴、唐清元、叶佑武、雷吉祥，守备衔千总张汉江、仇宗佑、贺喜文、周本立、刘万春、牛永凤、尹兴茂等十五弁，均请以都司尽先补用。蓝翎守备衔谷祖龙、黄财宝、谭拔萃、湛其英、罗世元、陈江山等六弁，均请以守备补用，加都司衔，并赏换花翎。千总葛森胜，请以守备补用，并赏戴蓝翎。蓝翎千总何桂祥、刘桂森，均请以守备补用，并赏换花翎。守备衔千总陈宗蕃、曾在蛟，千总刘士福等三弁，均请以守备留于安徽尽先补用，并加都司衔。守备衔千总彭永照、周曙春、舒瑶林、胡必友、陈美仙、彭新文，千总彭连陞、王长胜、成福春、郭开发、刘金振、周友亭、龙瑶章、李能松、刘世福、黄忠源、万玉山、赖怡训、张万盛、张启开、熊福明、谢福堂、易得元、唐春福、田福南、刘发祥、沈怀德、龙自艮、王槐庭、萧志高、王贵胜、唐全胜，千总衔把总刘发祥等三十三弁，均请以守备尽先补用，并加都司衔。千总易德祥、叶如礼、王隆恒、夏仕贵、谭世义等五弁，均请以守备尽先补用，并赏戴蓝翎。千总江洪发、萧桂山、李有明、刘见同、文楚益、邓隆合、曾连陞、张德泗、赵宝春，把总刘文海、郭国扬、欧阳钦、刘景星、杨懋霖、谭云舒等十五弁，均请以守备尽先补用。蓝翎把总宋俊和、李春元，均请以千总尽先拔补，加守备衔，并赏换花翎。把总江仁亭，请以千总尽先拔补，加守备衔，并赏戴蓝翎。把总旷东益、刘玉田、何华泗、杨昆益、刘代文、朱荣贵、唐贞双、胡明星、邓蔚林、李连臣、张得魁、覃万福、晏曦俊、徐江山、周扬海、邓太取、杨炳南、刘春歧、谭万陞、易林发、黄正顺、曹星云、文应典、徐迈恩、黄以明、易锦秀、李桂香、刘道均、胡见元、刘得正、胡忠发、曾连陞、熊得胜、施必昌、王平山、何三胜、杨春林、李节云、周启明、陈仕标、李玉华、王德魁、李隆宝、廖品高、朱辉南、萧炳恩、曾贡良、胡文祥、王焕章、杨志道等五十弁，均请以千总尽先拔补，并加守备衔。把总廉清淄、王正连、邱长林、陈云祥、金贵益、伍富榜、陈家德、龙赐琀、赵德胜、何大春、谷永胜、郭隆德、张岐山、罗德芳、黄昌旭、邓国泰、王福赞、喻茂辉、吴廷潢、柳富元，外委李长青、傅至古、汤致和、鄢长发等二十四弁，均请以千总拔补，并赏戴蓝翎。外委杨有茂、黄国泰、王久胜，军功黄传祺、刘远贵、周发祥、萧永泰、冯兰桂、张茂林、王清胜、邓连升、史洪亮、黄桂馨、周耀彩、王得山、李锦恒、张久益、雷大通、郭胜山、邱大运、龙古发、鲁得洪、林普胜、萧呈祥、谭和义、易行善、文述林、刘文朝、侯华山、刘陞高、周贵和、易太元、傅启桂、邓九隆、姚云藻、刘晓山、朱北致、李金扬、陈恒胜、李泗资、黄忠渊、吴得贵、朱春元、罗玉发、何开泰、章桂林、朱元明、范重仁、酆弼文、刘隆应、唐秀峰、雷雨明、欧开贵、萧亿伦、易胜友、唐桂林、黄桂炘、阳华国、邓光胜、陈先洪、田镇南、胡尚发、朱习之、颜天章、李云隆、谢宝珍、宁衍宝、王元方、陈日胜、廖德胜、艾荣华、张泽友、张祥胜、戴显源等四十七名，均请以把总拔补，并赏戴蓝翎。把总杨荣华请赏戴蓝翎。把总王仕和、王长胜、王长青、谢洪福、方长青、张裕昌等六弁，均请以千总尽先拔补，并加守备衔。把总彭桂堂、陈明光、刘隆光、李清桂、李洪发、孔连发、陈万发、唐桂馥、刘清桂、李洪发、张九芳、王春和，外委朱辰保、赖富祥、文仁福、冷记成、吴世兴等二十四弁，均请以千总拔补。

选举方正赵履瀛、郑德枢，均请以知县不论双单月归部，遇缺即选。候选训导汤寅直、杨汝谐，均请免选训导，以教谕不论双单月归部，遇缺即选。文生姚西庚，请以训导不论双单月归部，尽先即选。候选从九品王儒、赵同仁，监生吴朝瑞等三员，均请以县丞不论双单月归部，遇缺即选。

蓝翎军功汪鉴文，文童屠德芳，均请以从九品不论双单月归部，遇缺即选。副将衔参将唐年泰、周国胜，均请以副将留于江苏尽先补用，并赏加总兵衔。都司杨春廷、沈三垣、贺敏求、唐永发等四员，均请以游击留于江苏尽先补用，加参将衔。蓝翎都司赵成美，蓝翎都司衔守备徐祖意、曾荣庆、马世望、罗元彪、陈凤翔等六员弁，均请以游击尽先补用，并赏换花翎。蓝翎都司衔守备王启周、曾定雄、汤必玉、黄大胜，蓝翎守备沈文湘等五弁，均请以都司尽先补用，并赏换花翎。蓝翎守备衔千总朱亮南、龚胜华，蓝翎千总贺萱南、李东福等四弁，均请以守备尽先补用，并赏换花翎。都司衔守备易云和，守备文龙祥、杨良兴等三弁，均请以都司尽先补用，文龙祥、杨良兴并加游击衔。千总陈超举、唐远立、廖明德、万胜友、胡降廷、刘光庆、欧阳云、李玉庆、朱廷理、胡鹤受，把总贺质禄、李荣贵等十二弁，均请以守备尽先补用，并加都司衔。把总秦轩溪、刘步高、徐汉轻、谭义忠、沈学鹏、林大胜、刘光烈、张汉会，外委辛良明、唐儒开，安徽池州营东流汛外委尽先把总汪承基等十一弁，均请以守备尽先补用，刘光烈、张汉会并赏戴蓝翎。把总黄月山、夏新直、萧恒亨、蓝鼎山、唐美思、朱春富、李兆吉、杨得宗，外委袁绍贵、陈本传、胡盛和，军功胡元吉等十二弁，均请以千总尽先拔补，并赏戴蓝翎。外委朱长青、王加东、喻荣华、刘玉贵、左大生，军功刘桂亭、王良发、刘凤贵、杨升发、金国先、熊茂升、余河清、唐远隆、李传德、曾少楼、李笃庆、朱克忠、贺明胜、戴世才、江福清、罗运祥、郭春廷、江开福、朱大洪、余怀德、陈玉珍、李文华、唐远照、王后益等二十九名，均请以把总尽先拔补，并赏戴蓝翎。军功钟锦堂、朱述岳、朱春林、王枚林、潘学凤、曹有恬、陈新泉、梅棚智、张隆科、彭寿山、廖春和、周春胜、黄贵胜、胡升可、汤汉彰、李隆贵、胡义和、林义和等十八名，均请以外委尽先拔补，并赏戴蓝翎。候选从九品龙树纲，请免选从九品，以县丞不论双单月遇缺即选，并赏戴蓝翎。蓝翎候选县丞史信悠，请免选县丞，以知县归部，不论双单月尽先选用。县丞衔管贻玮，请以县丞不论双单月归部，遇缺尽先即选。蓝翎候选知县易润畅，请赏加同知衔。蓝翎安徽候补知县金士衍，请赏加同知衔。蓝翎安徽补用同知顾济，请赏换花翎。参将衔游击杨柳春、唐远芳、刘朝美等三员，均请以参将尽先补用，并加副将衔。蓝翎都司衔守备朱楚英、刘华秀，均请以游击尽先补用，并赏换花翎。蓝翎守备王荣曜，守备衔千总王经魁，均请以都司尽先补用，并赏换花翎。蓝翎守备黄岐鸣，请以都司尽先补用，并赏换花翎。千总谭福祥、张桂元、文胜祥、王贵和、李恒茂、陈令和、谢得胜、贺元隆等八弁，均请以守备尽先补用，并加都司衔。外委彭得胜，请以千总尽先拔补。把总王本立、周明山、邓文彬、江升和，外委刘荣发、谢魁才等六弁，均请以千总尽先拔补，并赏戴蓝翎。外委李元胜，军功段玉隆、王金堂、王树堂、黄银浦、王本桐、徐祖隆、陈宗喜、张星义、唐楚南、陈万秀、钟德清、王在清、易德贵、李春生等十五名，均请以把总尽先拔补，并赏戴蓝翎。军功董立峰、胡丁山、周洪胜、陈辅翼、陈祥胜、王飞熊、周光和、刘宏亮、胡清湍、王得意、吴得发等十一名，均请以外委尽先拔补，并赏戴蓝翎。蓝翎候选县丞李蕃，请免选本班，以知县不论双单月归部遇缺即选。候选从九品王槐英，请免选本班，以县丞不论双单月遇缺即选。文童唐发再，请以从九品不论双单月归部即选。都司衔守备蒋必望，请以游击归于江西尽先补用。游击衔都司蒋开榜，请以参将尽先补用。守备华盛荣、陈国明，蓝翎守备衔千总颜必鹏等三员，均请以都司尽先补用，并赏换花翎。都司衔守备谢相选，请以游击尽先补用。守备衔千总颜日新，千总胡得武，均请以守备尽先补用，并加都司衔。把总王朝增、蒋俊臣、王光耀、彭明仕、罗善意、刘延汇，外委姚正盈、李青山等八弁，均请以千总尽先拔补，并加守备衔。把总李先林，请以守备尽先补用。外委段家涵、屈德源、凌亨通、黄金先、屈金彩、萧得当等六弁，均以千总尽先拔补。外委周凤鸣、吴和均，军功陈锡林、余海阳、蒋藻臣、张宏升、吕望启、杨其明、郑得胜、王凤翔、刘光华、阳得胜、王占魁、蒋用宾、邓试苏、王载升、包光辉等十七名，均请以把总尽先拔补，并赏戴蓝翎。军功吴启兴、唐德品、滕显芳、戴连陞、余步陞、王俊元、赵永和、谢云集、房开春等九名，均请以外委尽先拔补，并赏戴蓝翎。蓝翎江西补用同知张钟，请加运同衔，并赏换花翎。从九品衔杨华芹，监生朱楷模，均请以从九品不论双单月归部即选，杨华芹并赏戴蓝翎。游击陈桂芳，请以参将遇缺尽先补用，并加副将衔。都司罗复祥、刘位陞，均请以游击尽先补用，并加参将衔。江苏补用都司彭邦达，请以游击仍留江苏尽先补用。都司朱光廷，请以游击仍留安徽尽先补用。蓝翎都司衔守备章柏涛，请以游击尽先补用。蓝翎千总唐寿春、周成立，均请以守备尽先补用，并赏换花翎。把总林延寿、蔡允德、曾在位等三弁，均请以守备尽先补用。外委陈胜友、赖永林、徐得胜，军功段忠孚、贺兴发、印兴邦、邱洪胜、汪恒三、李大兴、罗云辉、龙玉春、陈连芳、杨树春、张鉴周、李光斗、胡永胜等十七名，均请以把总尽先拔补，并赏戴蓝翎。军功李得贵、朱来鸿、朱光玉、谭湘华、袁玉祥、刘乾明等六名，均请以外委尽先拔补，并赏戴蓝翎。

监生李锡麟，文童段兆熊，均请以从九品不论双单月归部，尽先选用，李锡麟并赏戴蓝翎。副将衔湖北补用参将刘长春，请以副将仍留湖北补用，并赏给勇号。都司胡弼武，请以游击尽先补用，并加参将衔。蓝翎参将衔游击刘昌全，请以参将归于湖北尽先补用，并赏换花翎。蓝翎都司刘玉和，请以游击尽先补用，并赏换花翎。蓝翎都司衔守备贺忠国，请以都司留于安徽补用，并赏换花翎。都司衔守备刘先明，守备刘义胜、顾德望、毛正芳等四弁，均请以都司尽先补用，并赏加游击衔。千总唐远赞、孙万和、黄楚贵、文钦盛、张兴发等五弁，均请以守备尽先补用，并加都司衔。千总毛清和、陈清训、胡欢乐、胡天命、张庭仪、胡复兴、李兴武、黄永保，军功张为政等十弁，均请以千总尽先补用，并赏戴蓝翎。把总李致祥，外委丁仁和、钟福旺等三弁，均请以千总尽先拔补。外委凌金山、杨洪陞、陈山桂、汪桂馥、万永清，军功凌勤俭、王金魁、邓添筹、徐友明、徐麟芝、唐发同、钟华林、曹复胜等十三名，均请以把总尽先拔补，并赏戴蓝翎。

附贡生李熙昌，请以训导不论双单月归部，尽先选用，并赏戴蓝翎。从九品衔龙泽惠，请以从九品不论双单月归部，尽先选用，并赏戴蓝翎。补用守备四川提标左营外委黄得胜，请以都司尽先补用，并加游击衔。千总任传鼎，请以守备尽先补用，并加都司衔。四川普安营外委李鸿江，蓝翎军功马金玉，均请以千总尽先拔补，并加守备衔。把总黎金高，外委马明庆，蓝翎军功张金祥、朱安邦、程进宝、牛根祥、姜华川、米占雄、段兴良等九弁，均请以千总尽先拔补。军功马珍宝，请以千总拔补，并赏戴蓝翎。外委张占桂，军功何裕贵、冯秉荣、张廷、邹定国、向得胜、方成武、罗席珍、颜春生等九名，均请以把总尽先拔补，并赏戴蓝翎。军功徐映辉、何如海、方镇彪、叶合林、胡国胜、闵洪、杨光兴、康成林、李加勤、廖星元、张志林、马成功、马贵清、徐宝元、张斯美、刘定邦、陈洪彪、陈得胜、文南生等十九名，均请以外委尽先拔补，并赏戴蓝翎。蓝翎候选主簿程守政，请免选主簿，以县丞尽先即选，并加五品衔。蓝翎军功谭忠恕，请以从九品留于安徽尽先即补。署徽州营参将尽先游击段荣基，请以参将尽先补用，并加副将衔。署池州营千总尽先守备许元钊，请以都司尽先即补。提督衔记名总兵王载驷，请交军机处遇有提督缺出，请旨简放。副将胡秀世，请赏加勇号。副将彭复胜，请赏加总兵衔。参将衔谭利贞，请以副将尽先推补。参将衔游击左得胜，游击邓炳朝，均请以参将尽先补用，左得胜并加副将衔。蓝翎守备阳逢春、彭西洲、张高陞等三弁，均请以都司尽先补用，阳逢春并赏换花翎。蓝翎守备千总赵祖藩、钟元桃、李荣陞、陈如义等四弁，均请以守备尽先补用，加都司衔，赵祖藩并赏换花翎。千总刘深云、阳万盛，均请以守备尽先补用，刘深云并加都司衔，阳万盛并赏戴蓝翎。把总郭章清、黄正春、阙春元、杨秀春、杨家堂、贺景山、李迎宾、宋文福等八弁，均请以千总尽先拔补，加守备衔，郭章清并赏戴蓝翎。把总陈得兴、刘高贤，外委刘文湖、贺复胜、甘致发、李鸿发等六弁，均请以千总尽先拔补，陈得兴、刘高贤并赏戴蓝翎。军功彭俊茂、贺春林、吴启顺、严振玉、宋文祉等五员，均请以把总尽先拔补，并赏戴蓝翎。军功钟元虎、何耀林、秦泰贵等三员，均请以外委尽先拔补，并赏戴蓝翎。

候选县丞王国逢，请赏戴蓝翎，遇缺即选。从九品罗臣骏、章桢，均请以县丞分发省份，尽先补用，并加五品衔。副将李前复，请赏加勇号。参将衔游击熊敦久，蓝翎游击齐日新、成义云等三员，均请以参将尽先补用，熊敦久并加副将衔，齐日新并赏换花翎。蓝翎游击衔都司李洪胜，都司沈兼达，均请以游击尽先补用，李洪胜并赏换花翎。守备衔千总傅承眷，千总田国泰、李龙玉、戴定山、石山嵊等五弁，均请以守备尽先补用，傅承眷并加都司衔。把总萧克俊、倪忠林、汤翔麟、欧阳爵第、谭有升等五弁，均请以千总尽先拔补，并加守备衔。把总杨廷茂、邓启忠、向尚韬等三弁，均请以千总尽先拔补，并赏戴蓝翎。把总易兴发，外委李惠清、吴见贤，军功彭忠恕等四弁，均请以千总尽先拔补。军功刘宝山、熊复泰、左长胜、李德麟等四弁，均请以把总尽先拔补，并赏戴蓝翎。县丞衔任问涛，请以县丞不论双单月选用，并赏戴蓝翎。文童李世禧，请以从九品不论双单月遇缺选用，并赏戴蓝翎。记名总兵葛清泰，请赏加提督衔。副将王福顺，请赏加勇号。副将衔参将王福大，请以副将尽先推补。游击衔都司刘桂友，请以游击尽先补用，加参将衔，并赏换花翎。守备冯赐林，请以都司尽先补用，并赏戴蓝翎。蓝翎守备衔千总刘光发、张以富，均请以守备尽先补用，加都司衔，刘光发并赏换花翎。把总李观海、王宝善、王载七、叶正守等四弁，均请以千总尽先拔补，并赏戴蓝翎。把总周连捷、王胜芳、宋金友、曾玉高，外委胡福兴等五弁，均请以千总尽先拔补。军功李元胜、周定国、贺宗镐等三名，均请以把总尽先拔补，并赏戴蓝翎。军功张玉芝、侯国用、张守元等三名，均请以外委尽先拔补，并赏戴蓝翎。

安徽补用府经历县丞宋令贤，安徽补用府经历石建勋，均请免补本班，以州判仍留安徽尽先补用，并加知州衔。五品衔即选县丞何霖，请以通判不论双单月遇缺即选。副将王玉藻，请赏加总兵衔。参将王富山，请以副将尽先推补。蓝翎游击衔都司胡德基、贺永益，均请以游击尽先补用，加参将衔，胡德基并赏换花翎。守备康开世、伍为贵，均请以都司尽先补用。蓝翎千总王国佑、罗俊发、陈友胜、江得友、胡仁辅、谭传锦、姚大顺、郭书福、巫恩胜、黄维怀、任佑凤等十一弁，均请以守备尽先补用，王国佑并赏换花翎。把总李昌容、王林山、刘春庭、曹金华、孙起贵、胡守坤等六弁，均请以千总尽先拔补，加守备衔。把总王建廷、唐兴隆、谭心秀、李荣贵、毛江东、孙孝思等六弁，均请以千总尽先拔补，并赏戴蓝翎。外委陶诵武、张应华、张赞标等三弁，均请以千总尽先拔补。军功曹学海、谢朝槐、刘大庭等三名，均请以外委尽先拔补，并赏戴蓝翎。军功顾显庭，请赏给五品蓝翎。州同衔候选县丞姚传薪，州同衔王启州，均请以府经历县丞不论双单月遇缺即选。副将李致和，请赏加总兵衔。副将李官禄，请赏加勇号。副将刘全资，请赏加总兵衔。蓝翎都司李致先、李兰亭，均请以游击尽先补用，并赏换花翎。守备衔千总万章明、周占魁、萧学韩，千总梁俊藻、周呈祥、陈焕章、周定章、杨月星等八弁，均请以守备尽先补用，万章明、周占魁、萧学韩并加都司衔。把总韩大善、李友胜、欧阳元保、杨开万、罗友才等五弁，均请以千总尽先拔补，韩大善并加守备衔，李友胜、欧阳元保、杨开万、罗友才并赏戴蓝翎。把总李星禄、谢得胜，外委夏九如、赵玉元、杨凯奏等五弁，均请以千总尽先拔补，李星禄、谢得胜并赏戴蓝翎。军功彭文德、李瑞成、陈大志、于青选等四名，均请以外委尽先拔补，并赏戴蓝翎。

候选主簿李世钰、陆厚椿，均请免选本班，以府经历县丞不论双单月遇缺前先选，李世钰并赏戴蓝翎。记名总兵杨启益，请赏加提督衔。副将李正开，请赏加总兵衔。参将衔游击刘祥发、刘象短、游击王友香等三员，均请以参将尽先补用，刘祥发、刘象短并加副将衔。蓝翎游击衔都司易继周、周耀辉，均请以游击尽先补用，加参将衔，易继周并赏换花翎。都司丁南山、周金和，均请以游击尽先补用，都司衔守备陈德第、周温厚，均请以都司尽先补用，并加游击衔。蓝翎守备衔千总周长发、王桂堂，均请以守备尽先补用，加都司衔，周长发并赏换花翎。千总颜华堂、唐兰芳、雷祥胜、陈华山、萧昆南、罗芳桂、汪天顺等七弁，均请以守备尽先补用。把总王敦仁、杨友德、李汉尧、张霁岚、刘东山、赵友胜、陈协和等七弁，均请以千总尽先拔补，并加守备衔。把总李育芳、李永发、汤南华、戴既明等四弁，均请以千总尽先拔补，并赏戴蓝翎。外委周先隆，请以千总尽先拔补。外委彭万昌、刘玉龙，军功杨清兰、谭亮轩、陈有馀、李建国等六弁，均请以把总尽先拔补，并赏戴蓝翎。军功刘美玉、张连春，均请以外委尽先拔补，并赏戴蓝翎。

湖北补用从九品伍绍庆，请免补本班，以县丞仍留原省遇缺尽先补用。文童胡湘镛、吴友德，均请以从九品不论双单月遇缺即选，并赏戴蓝翎。总兵衔副将王俊南，请赏加勇号。蓝翎游击衔都司王南湘、潘泰山，均请以游击尽先补用，加参将衔。王南湘并赏换花翎。蓝翎都司陈贤胜、段日镇，均请以游击尽先补用，陈贤胜并赏换花翎，段日镇并加参将衔。都司衔守备刘洪福，守备李前策、刘建上、王云辉等四弁，均请以都司尽先补用，刘洪福、李前策并加游击衔。守备衔千总李湘城，千总王岐鸣、刘杰俊等三弁，均请以守备尽先补用，并加都司衔。蓝翎千总王浚明、黄胜魁、李德武、赵荣陞等四弁，均请以守备尽先补用，王浚明并赏换花翎。把总谭光仁、谢绍远、李前泰、罗义春、龙福胜等五弁，均请以千总尽先拔补，并加守备衔。把总李文炳，外委刘朝斌、刘启贵、唐有才等四弁，均请以千总尽先拔补，并赏戴蓝翎。把总袁名声，外委杨蔚廷、左祥龙、叶心田等四弁，均请以千总尽先拔补。军功萧季连、文吉斋、刘祝福、王克昌、颜福绪等五名，均请以把总尽先拔补，并赏戴蓝翎。军功罗美集、颜九美、王元祖、唐吉士等四名，均请以外委尽先拔补，并赏戴蓝翎。文童邱镜清、左辉萼，均请以从九品不论双单月遇缺即选。候选知县彭国树，请加同知衔。副将赵仁和，请赏加勇号。蓝翎都司刘清辉、赵贵连、文青山等三员，均请以游击尽先补用，刘清辉并赏换花翎。蓝翎守备赵友交、彭福堂、冯二锡、唐秦镜、宁敬忠等五弁，均请以都司尽先补用。蓝翎守备衔千总赵以忠，千总赵兴猷，均请以守备尽先补用，加都司衔，赵以忠并赏换花翎。千总欧阳春元、李明庆、余遂德、张信玉、张德辉等五弁，均请以守备尽先补用。把总邹以政、费清茂、李逢春、黄于礼、袁明昌、吴樵臣、罗文辉等七弁，均请以千总尽先拔补。外委杨春旗，请以把总尽先补用，并加五品衔。军功龙住长、王定有、邹锡庆、李大龄、赵兴礼等五名，均请以把总尽先拔补，并赏戴蓝翎。军功张萼林、黎三友、陈汉林、朱友才、钟日明、王有章等六名，均请以外委尽先拔补，并赏戴蓝翎。

尽先选用从九品钱洽，请免选本班，以府经历县丞不论双单月遇缺即选，并赏戴蓝翎。监生梅敏、赵冠玉，均请以从九品不论双单月遇缺即选。副将罗盛典，请赏加总兵衔。蓝翎补用同知直隶州知州刘秉珩，请赏换花翎。副将衔参将罗载兴，请以副将尽先推补。蓝翎都司衔守备吴正清、赵启成、陈能伸等三弁，均请以都司尽先补，加游击衔，吴正清并赏换花翎。蓝翎守备李祥麟、朱云林，均请以都司尽先补用，李祥麟并赏换花翎。蓝翎守备衔千总翁福兴、王第贵、曹阳学、张胜魁，千总谭兴富、谢朝家、李廷益、刘声明等八弁，均请以守备尽先补用，翁福兴、王第贵、曹阳学、张胜魁并加都司衔，翁福兴并赏换花翎。把总罗玉洲、刘明纯、吴步高、黄大胜，外委曾照元、曹仁成、熊金胜、王继清等八弁，均请以千总尽先拔补，罗玉洲、刘明纯、吴步高、黄大胜并加守备衔。军功曾职山、谭忠发、刘重和、阳厚德、阳元僖、王复声、简开泰等七名，均请以把总尽先拔补，并赏戴蓝翎。军功陈少怀、罗明胜、罗云开、蓝于山、周福有、徐清秀等六名，均请以外委尽先拔补，并赏戴蓝翎。从九品衔桂朝桢、刘常元，均请以县主簿不论双单月遇缺即选，桂朝桢并赏戴蓝翎。文童向福琳，请以从九品不论双单月遇缺即选。副将衔参将翟金元，请赏加勇号。蓝翎参将陈绍兴，请加副将衔，并赏换花翎。游击常远藻，请以参将尽先补用，并加副将衔。游击黄鼎元，请以参将尽先补用。都司衔守备罗明德、王荣华，均请以都司尽先补用，并加游击衔。千总李宗臣、胡兴顺，均请以守备尽先补用。把总萧益阳、侯锦魁、刘开吉等三弁，均请以千总尽先补用，并加守备衔。外委罗开泰、魏炳祥，均请以千总尽先补用。军功柯鹏飞、王振鳌、刘升三、孙万青、蔡经魁、周长青等六名，均请以把总尽先拔补，并赏戴蓝翎。军功萧德照，请赏给六品蓝翎。六品蓝翎蒋维钧，请以府经历不论双单月尽先选用。副将高兴发，请赏加勇号。副将沈致祥，请赏加总兵衔。游击刘致和、林九梅，均请以参将尽先补用，刘致和并加副将衔。蓝翎都司杨通文、龙家寿，均请以游击尽先补用，杨通文并赏换花翎。都司衔守备邓侯荣，守备孔吉安，均请以都司尽先补用，邓侯荣并赏换花翎，加游击衔。守备衔千总彭荣华，请以都司尽先补用。守备衔千总李琢轩，千总萧文世，均请以守备尽先补用，李琢轩并加都司衔。把总谢品秩、彭正元、李逢原，外委文为富、胡镇湘等五弁，均请以千总尽先拔补，谢品秩、彭正元、李逢原、文为富并加守备衔。外委陈第学，军功彭炳卿、邓翰庭、廖荣隆等四弁，均请以把总尽先拔补，并赏戴蓝翎。军功施沛恩，请赏给六品翎顶。已革游击蒋士，前在湖北军营因阵亡勇丁查报不实奏参革职，此次皖之役无战不先，请开复游击原官。

遇缺前选训导钟显谟，请免选本班，以知县不论双单月遇缺前先选，并加盐提举衔。遇缺即选训导明兆麒，请免选本班，以教谕不论双单月遇缺前先选，并加盐提举衔。同知衔指发湖南知县姜瑞荫，请仍以知县归候补班尽先补用，并赏戴蓝翎。湖北间用巡检黄辰，请俟补缺后以府经历县丞尽先升用，并赏戴蓝翎。安徽补用副将贺湘洲，请赏给该员祖父母正二品封典。安徽补用参将戴洪胜，请以副将仍留原省尽先推补。蓝翎副将衔安徽补用参将朱章学，请以副将仍留原省尽先补用，并赏换花翎。江苏补用游击喻志业，请以参将仍留原省尽先补用，并加副将衔。湖南补用都司朱文和，江苏补用都司鲁维高，均请以游击仍留原省，朱文和并加参将衔。千总隆芳策、孔广荫，守备衔千总朱吉照等三弁，均请以守备补用，并加都司衔。把总张明汉、刘明玉，均请以守备补用。把总吴再贵，请以千总尽先拔补。军功刘得相、马逢镛、李定华、刘佑祺、杜纯泗、聂国义、王日章、蓟卫芝、彭迎吉等九名，均请以把总拔补，并赏戴蓝翎。总兵衔江苏补用副将张鼎峰，请交军机处记名，遇有总兵缺出，请旨简放。参将衔江苏补用游击喻本立，参将衔湖南补用游击成荣华、安徽补用游击彭开宇等三员，均请以参将仍留原省补用，并加副将衔。守备衔千总陶德明，请以都司尽先补用。把总周锡林、喻进益、辜旺明、任立早、易馥廷等五弁，均请以千总尽先拔补，并加守备衔。军功刘有贵，请以把总拔补，并赏戴蓝翎。候选从九品许瑞麟，请免选本班，以县丞归部，遇缺即选。附生邓兆魁，请以训导归部即选。记名总兵朱述高，请赏加勇号。湖南即补副将田兴胜，请交军机处记名，遇有总兵缺出，请旨简放。安徽补用参将曹春发，请以副将仍留原省补用。江苏补用游击金得胜、安徽补用游击龙策勋，均请以参将仍留原省补用，并加副将衔。江苏即补从九品潘兆芬，请免补本班，以县丞仍留江苏即补。即选从九品洪锡源，请免选本班，以县丞归部尽先选用。千总彭又村，请以守备留于安徽补用，并加都司衔。军功王明理、董秉炎、范佩贤、沈富顺等四名，均请以把总尽先拔补，并赏戴蓝翎。安徽补用副将吴起元，请赏加勇号。江苏补用游击颜焕云，请以参将仍留江苏补用，并加副将衔。蓝翎都司衔守备李国芝，请以都司尽先补用，并赏换花翎。守备衔千总文明贵，请以守备尽先补用，并加都司衔。游击衔安徽即补都司满邦樑，请以参将仍留安徽补用。安徽即补府经历县丞石辉南，请赏戴蓝翎。守备彭立鸿、梁景春，均请以都司尽先补用。守备衔千总曾济云，千总秦正春、雷锦堂等三弁，均请以守备尽先补用。把总杨廷贵，请以千总尽先拔补，并加守备衔。把总陈玉林、胡玉元，均请以千总拔补，并赏戴蓝翎。江西补用游击杨馥春，湖南补用游击贺得胜，均请以参将仍留原省补用，杨馥春并加副将衔。湖南补用都司李克振，请以游击仍留原省补用。军功黄玉泉、邹龙骧、喻应端、宋春华等四名，均请以把总尽先拔补，并赏戴蓝翎。副将衔江苏补用参将郭安邦，请以副将仍留原省补用，并加参将衔。蓝翎游击衔石正喜，请以游击留于湖南补用，并赏换花翎。都司胡光亮，请以游击留于安徽补用，并加参将衔。蓝翎都司萧长有，请以游击补用，并加都司衔。监生罗寿昌，请以县丞留于江苏，遇缺即补，并赏戴蓝翎。把总朱明贵，请以千总尽先拔补，并加守备衔。外委王长春，请以千总尽先拔补。安徽补用县丞谢巨川，请赏戴蓝翎。记名总兵胡大胜，请交部从优议叙。江苏补用参将朱宝隆，请以副将仍留原省尽先补用，并赏加勇号。安徽补用参将文万才，请以副将仍留原省遇缺尽先补用。湖南补用游击严得胜，请以参将遇缺尽先补用。外委杨定春、曾友胜，均请以千总尽先拔补。把总喻清淇，请以千总尽先拔补，并加守备衔。外委朱厚宽，军功李万山、谢官禄、杨友升、傅友交、赵正玉、彭永怀、刘宏兴等八名，均请以把总尽先拔补，并赏戴蓝翎。游击衔古隆贤，请以游击尽先补用，并加副将衔。军功周代荣、郑先德随同古隆贤投诚，请以守备尽先补用。降补知府、前按察使衔记名道毛有铭，请开复原官，并赏还花翎。蓝翎游击王友升，游击李银生，均请以参将尽先推补，王友升并赏换花翎。蓝翎游击衔都司张华山，游击衔都司贺振麟、罗复胜、谷先诚等四员，均请以游击尽先推补，张华山并赏换花翎。都司颜永思，请以游击尽先推补，并加参将衔。都司守备黄得贵、吴桂生、李嘉麟等三弁，均请以都司尽先补用，加游击衔。守备黄魁山、贺隆盛，均请以都司留于两江补用。守备衔千总周昌培、邱长华、萧光声等三弁，均请以守备尽先补用，加都司衔。千总萧临丰，请以守备尽先补用，并加都司衔。把总刘得陞、文有信、龚顺山、张玉成等四弁，均请千总尽先拔补，并加守备衔。外委唐兴仁、蔡清高、钟玉书等三弁，均请以守备尽先拔补。军功蔡洪藻、萧绍玉，均请以把总尽先拔补，并赏戴蓝翎。军功谭光明、胡昌盛，均请以把总尽先拔补，并赏戴蓝翎。

举人王煦龄，请以知县归部，不论双单月尽先选用。县丞蒋先立，请以知县归部尽先选用。从九品彭贤书，请以县丞不论双单月遇缺即选。总兵衔副将王复胜，请交军机处记名，遇有总兵缺出，请旨简放。参将游击詹运发，请以参将留于两江尽先推补，加副将衔。都司升用游击单理谟，请以参将留于两江尽先推补。游击衔蓝翎都司唐正定、彭称南，均请以游击尽先推补，唐正定并赏换花翎。都司衔守备杜春元、郭美南、毛加坤等三弁，均请以都司尽先补用，加游击衔。守备衔千总曾阳春、侯家世、尹万年、任有秩、陈端泗等五弁，均请以守备尽先补用，并加都司衔。千总黄荣德、邓义和，均请以守备尽先补用。把总谭迎春、李隆发，均请以守备尽先补用。把总谭光松、常春山，均请以千总尽先拔补。军功郭仲元、周俊贤、曾可权等三名，均请以把总尽先拔补，并赏戴蓝翎。军功陈本胜、张以德、谢胜发、李长发等四名，均请以把总尽先拔补，并赏戴蓝翎。

知县李瑛，请以直隶州知州归部尽先补用。从九品刘盛城，请以府经历县丞不论双单月遇缺即选。从九品毛治喜，请赏给五品蓝翎。五品衔江西补用府经历徐忍堂，请赏加同知衔。县丞衔监生袁子未，请以县丞不论双单月尽先选用。从九品衔李和卿，请以从九品留于江西补用。监生徐文，请以从九品归部尽先选用，并赏戴蓝翎。监生李来仪，请以从九品归部尽先选用，并赏戴蓝翎。文生汪鹏宵，请以训导不论双单月归部尽先选用。从九品衔吕贤询、苏赋璧，均请以从九品不论双单月归部尽先选用。文童王道治，请以训导不论双单月归部尽先选用。文童张朝瑞，请以从九品归部选用。文童徐致堂，请以从九品归部选用，并赏戴蓝翎。文童李瑾，请以从九品不论双单月归部尽先选用。蓝翎五品尽先把总李来倜，请以守备尽先补用，并赏换花翎。军功何光美、陈世发、李壬林，武生章全美、胡桂林、柏颜直，军功李吉元、黄云周、黄义清等九名，均请以把总尽先拔补，并赏蓝翎。把总李九保、李茂富，均请以千总尽先拔补，并赏戴蓝翎。把总龙光前、徐德马，均请以千总拔补。军功徐得金、苏元太、王劲德、陈以纯等四名，均请以把总尽先拔补，并赏戴蓝翎。

蓝翎六品衔安徽升用知县候补府经历汪锡麟，请免补本班，以知县仍留原省尽先补用，并加五品衔。从九品衔魏业昆，请以县主簿遇缺即选，并赏戴蓝翎。安徽候补府经历张熙，请免补本班，以州同仍留安徽补用。廪生曾广墇，请以府经历留于江苏补用。候选县丞郭效忠，请以州判遇缺即选。盐大使衔钱肇元，请以盐大使留于两淮遇缺即补。翰林院待诏衔文生谭化龙，请以训导遇缺即选。候选县丞曾广鸿，请免选本班，以通判留于江苏补用。军功万尧烈，请以从九品不论双单月尽先选用。文生王嘉绩，请以训导遇缺即选。候选从九品江琅，请以县主簿留于江苏补用。军功谌得来，请以从九品不论双单月尽先选用。六品蓝翎监生谭祺龄，请以从九品不论双单月尽先选用。蓝翎含山县教谕吴应熉，请以从九品不论双单月尽先选用。文生张建谟，请以训导不论双单月尽先选用，并加五品衔。江苏候补府经历王恩培，请以知县仍留江苏遇缺即补。选用〈知〉县李葆芬，请以州同不论双单月尽先选用。候补县丞梁鉴元，请以县丞留于安徽，遇缺即补。同知衔候选中书科中书王冕，请免选本班，以同知归部，不论双单月选用。两淮补用盐知事汪声济，请赏加盐提举衔。监生曾昭铭，请以从九品不论双单月选用。署徽宁池太广道、湖南补用道张凤翥，署任年余，筹饷筹防诸臻妥叶，请简授徽宁池太广道实缺。廪生吴致祥，请以训导不论双单月遇缺即选。附生程锡书，请以训导不论双单月遇缺即选。附生毛启文，请赏加国子监典籍衔。监生张康逊，请以县主簿不论双单月选用。湖北分缺间用县丞钟觐光，俟补缺后，以知县升用。安徽候补县丞丁济，请俟补缺后，以知县升用。候选训导岁贡生杨文选，请以教谕不论双单月遇缺即选。廪生易伯坤，请以训导不论双单月遇缺即选。刑部湖广司主事汪廷枢，请赏加郎中衔。候选知县王正华，请赏戴蓝翎。附监生万兆元，请以训导不论双单月遇缺即选。候选副贡生相恩祚，请赏加运同衔。候选直隶州州判秦黉庆，请俟补缺后，以知县升用。附生洪汝濂，请以训导不论双单月遇缺即选。浙江试用县丞张时杰，请赏加州同衔。宁国府知府、署徽宁府知府刘传祺，请赏戴花翎。署祁门县知县刘端，请赏加同知衔。同知衔署黟县知县谢永泰，请赏戴蓝翎。署休宁县知县候补知县沈尔昌，请赏加知州衔。知州衔前署休宁县知县、候补知县李蔚，请赏戴蓝翎。盐提举衔候选县丞胡学享，请以县丞不论双单月遇缺即选，并赏戴蓝翎。监生谢圣勋，请以县主簿不论双单月即选。五品衔候选知县潘光杰，请赏加盐运同衔。武生李大元，请以把总尽先拔补，并赏戴蓝翎。蓝翎安徽即补知府梅锦源，并赏换花翎。提督衔记名总兵成立福，请简授总兵实缺。记名总兵洪德发，请赏给勇号。记名总兵陶日升、喻贤能，均请赏给该员祖父母正二品封典。江苏补用副将刘星翥，请交军机处记名，遇有总兵缺出，请旨简放。记名总兵胡晖堂，请赏给该员祖父母正二品封典。副将衔湖南补用参将刘时雨，请以副将仍留原省补用，并赏给勇号。江西候补县丞熊鸿元，请赏戴蓝翎。都司衔尽先守备京左营把总欧阳海，请以都司尽先补用。京右营外委陈飞虎，请以把总尽先拔补，并赏戴蓝翎。蓝翎守备黎志彪，请以都司尽先补用。候补同知江国华，请赏戴花翎。候选同知方瀛，请俟选缺后，以知府升用，先换顶戴。署安徽大同司巡检委用从九品冯焯，请免本班，以县丞仍留安徽补用，并赏戴蓝翎。知府衔安徽滁州直隶州知州饶家琦，请赏戴花翎。安徽补用通判何诚，请赏戴蓝翎。候选县丞王延祥，请赏戴蓝翎，升用县丞即选。从九品杨耀曾、张炳曜、王延照等三员，均请免选本班，以县丞不论双单月遇缺即选。书识汪润，请以州吏目不论双单月归部，尽先选用。

[1] 此件原缺失，系据台湾“故宫博物院”《先正曾国藩文献汇编》补。

203．请饬鲍超营所买战马改解山东片五月二十四日

再，臣此次带兵出省，拟在徐州添练马队，派员出口采买战马千匹，业于初九日奏明在案。查本年二月间，提督鲍超先曾筹备马价银两，派委副将萧以德、都司马长清前赴张家口、古北口一带采办战马八百匹。经臣札饬该员等买马进口，由京至陕西暂驻，听候鲍超拨用。其时霆营将赴甘肃，故令在陕等候也。现因霆营兵变，鲍超已奉谕旨赴闽剿贼，毋庸前赴新疆。江、闽之间山路丛杂，不利骑队，自应将此项马匹改解臣营。相应请旨敕下兵部，俟该员萧以德等到部请票时，饬将所办战马径赴山东兖、济一带，探明臣所驻扎地方，赶解来营，俾资练习。仍请援照历年成案，由部知照经过各关口，将萧以德等马匹按数查验，照例免税放行。除咨部查照外，理合附片陈请，伏乞圣鉴训示。谨奏。

204．裁撤湖南东征局片五月二十四日

再，湖南东征一局，系于本省厘金外加抽半厘，每货至卡，如本省抽一两者，另抽东局五钱；本省抽百文者，另抽东局五十文，为各省所未有，实与重征无异。自设局以至于今，已满五年，商贾疲困，民怨沸腾。臣危困时所重有赖者在此，臣数年来所最疚心者亦在此。前经三次具奏，议于本年夏间撤局。本年三月，又详晰密陈，声明四月间裁停东征局务。钦奉寄谕：“须俟甘肃之饷筹定数目确有把握，再撤该局。”近接各处函咨，除臣于扬防节省项下奏定月解甘饷三万外，浙江奏定月解二万，江苏奏定月解一万，湖北奏明停止各路协饷，闻议定每月解甘三万五千两，湖南亦议月解一万两，通计甘肃军饷每月可得十万五千两。臣自咸丰四年带兵至九年止，从无月得现饷五万者。即十年、十一年忝任江督，亦无月得现饷十万者。今甘肃月入十万有奇，确有把握，据臣观之，实为不少。甘饷既已有着，而臣又将移师山东，断不敢再留东征局名目以重困于商民而食言于桑梓，理合奏明。一面札饬局员李明墀等将东征局卡概行停止；一面函商抚臣李瀚章，于向抽东征货厘之中，酌择货物数种，仍留厘金数成，增写本省厘票之内，作为协济甘肃之饷。是虽无西征局之名，而亦暗留协助甘饷之实。臣之所谓湖南议解一万者，系就最少之月言之。如月收较旺，尚可尽数多解，由湖南抚臣酌量办理。所有裁撤东征局及筹计甘饷缘由，附片由驿陈明，伏乞皇太后、皇上圣鉴。谨奏。

205．附录廷寄　东征局着即裁撤责成江浙湘鄂筹拨甘饷事闰五月初六日

同治四年闰五月初六日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、陕甘总督杨岳斌、暂署两江总督江苏巡抚一等肃毅伯李鸿章、浙江巡抚马新贻、湖北巡抚郑敦谨、湖南巡抚李瀚章：

同治四年闰五月初一日奉上谕：

前因曾国藩奏请责成江、浙、湘、鄂等省协济甘饷，当谕令各该省预筹定数。迭据官文、马新贻等将月协饷数奏明。兹复据曾国藩奏，统计协甘银数，除扬防节省项下月解甘银三万两外，浙江月解二万两，江苏月解一万两，湖北月解三万五千两，湖南月解一万两，每月可得十万五千两，为数已不为少。请将东征局务裁停等语。杨岳斌现已饬令即日赴甘剿贼，军饷最关紧要。既经各该省自行酌定协饷数目，当必确有把握，该督抚等务须按月源源解济，不得稍涉迟延蒂欠，致有停兵待饷之虞。杨岳斌一军每月得此有着巨款，士饱马腾，惟当激励诸军，奋勉图功，扫荡群丑，方为不负委任。并严饬各营官于领到月饷实放实销，毋蹈浮冒、克扣等积弊。

东征局务，即着照曾国藩所请，将局卡概行停止。仍酌择货物数种，暂留厘金数成，增写本省厘票内，作为协甘之饷。如月收较旺，仍着李瀚章尽数多解，不必拘定月解一万之数，于甘省饷需更有裨益。将此由五百里各谕令知之。钦此。

遵旨寄信前来。

206．查勘陆建瀛殉节情形片五月二十四日

再，已故两江总督陆建瀛，前于咸丰三年正月督师失利，退守江宁，逾十日而城陷。吴中人士谤议繁兴，至有守备汪大成诬禀污蔑之案。谕旨饬交前督臣怡良密查。旋经怡良密奏该故督死事大略，力辨其诬。咸丰三年六月三十日奉朱批：“另有旨。陆建瀛身系大员，断不至昧于大节。汪大成任意诬毁，可恶之至。”钦此。惟原奏中尚有俟省城克复，亲自查勘，以证虚实等语。是克城以后，臣为江督，即有应行查勘之责。上年六月，据蒙城县知县林用光禀：据家人和祥面称，该故督陆建瀛，实于城陷后被贼杀害。系由该家人随同巡捕官姚俞、郑兴堂、江继勋、韦长贵等照料棺敛，瘗于水月庵侧菜圃中，言之甚详。经臣批令转饬和详迅至江宁，以凭细询；一面行文湖北原籍，饬传该家属知照。旋据该故督之子陆式谷带同和详前来。臣复加派道员陈庆长、潘鸿焘等，于十一月初六日认明瘗埋基址，眼同启视，遗骸犹存。该故督实系当时在城殉难，克全大节，毫无疑义。当由陆式谷重为棺敛。臣亲往吊祭，派委炮船护送回籍。理合附片陈明，伏乞圣鉴。谨奏。

207．李鼎荣等请补宿州营游击各缺片五月二十四日

再，江、安两省武营各缺中有虚悬已久未经序补有人者，应由臣于历次打仗劳绩较著人员内通融拣补，以资鼓励。所有安徽宿州营游击赵春和，因案正法。所遗游击员缺，查有花翎遇缺尽先补用游击李鼎荣，朴诚明练，熟于营务，堪以请补。又安徽广德营都司双寿，拟补江南督标左营游击，于署宁国营参将任内殉难。所遗都司员缺，查有花翎两江遇缺即补都司黄齐昂，年力正强，勤悫稳慎，堪以请补。又拟补安徽徽州营右军守备钱湘，前在江南大营业经阵亡，遗缺应另行拣补。查有花翎广东提标尽先补用都司、世袭云骑尉刘裕升，忠义之后，勤慎不苟，堪以借补。以上三员请补各缺，均属人地相宜。除饬取履历咨部查核外，合无仰恳天恩，俯赐照准。并请敕部先给署札。该员均仍随营差遣，应俟经手事竣，再行分别给咨赴部。理合附片具陈，伏乞圣鉴训示。谨奏。

208．陈云路京控漕书苛敛审明定拟折五月二十四日

奏为兴化县民陈云路京控漕书苛敛一案，审明定拟，恭折奏祈圣鉴事。

窃臣于同治三年四月初七日准都察院咨，据江苏民人陈云路以漕书苛敛等词呈诉，奏奉谕旨：“此案着交曾国藩、李鸿章亲提人证卷宗，秉公研讯确情，按律定拟具奏。原告民人陈云路，该部照例解往备质。”钦此。遵经饬发江宁藩司，督同扬州府就近提齐人证，逐一研讯。据扬州府知府孙恩寿查明，除被告漕书朱文华业已病故外。提到被告之漕书葛骏棠、王世铭，经造张瑞芝、王孔谟，民人沙合珠、刘美玉、王兆林、刘松林并原告陈云路，审明问拟，将案内要证之葛骏棠、张瑞芝、陈云路，签派差役，分途解赴江宁。陈云路行至江浦县城，因病身故。经该县验讯通详。臣恐其中或有别情，饬司分别行查，并令督同江宁府再行严审。兹据江宁布政司万启琛一再确查讯明详情，勘定具奏前来。

臣复加查核，缘陈云路籍隶兴化县，住居傅家庄，与刘美玉、王兆林、刘松林同庄居住，素识无嫌。陈云路继父先开锦昌粮行。伊继父故后，陈云路未换行帖，私行接开。刘美玉等向在陈云路行内买卖粮食。陈云路时向刘美玉等立据借欠无偿。沙合珠籍隶高邮，自置板船一只，贩卖粮食糊口，亦在陈云路行内交易往来。后因陈云路行价不公，刘美玉、沙合珠等均不在伊行贸易。陈云路续向刘美玉等借贷。刘美玉等因其前欠未清，不肯借给，并向索欠。陈云路有田三亩六分，自咸丰十一年至同治元年、二年应纳钱漕，因贫未完，系经造张瑞芝代为垫缴，向其催讨。陈云路遂虚捏张瑞芝勒索不给等情，赴县具呈。经该前署县松亭明晰批饬，赶紧清缴。张瑞芝即呈印串，赴县禀追；刘美玉等又先后呈据追欠。经松亭饬差提究追缴，讵陈云路因闻差拿，畏罪潜逃。又挟沙合珠等不至伊行买卖之隙，遂即添砌漕书苛敛等情，赴京具控，解送来江。经扬州府讯审研鞫葛骏棠等，各供毫无遁饰，应即拟结。

查律载，申诉不实者杖一百；又例载，蓦越赴京告重事不实并全诬十人以上者发边远充军；又例载，断罪无正条，援引比附，分别加减定拟各等语。此案陈云路欠完钱漕积至三年之多，本干律拟。乃因经造张瑞芝代为垫纳，向伊催讨，反行捏控。

迨张瑞芝、刘美玉等先后检呈印串、笔据，禀县差拿，辄敢牵指多名，赴京呈控。虽所控未及十人，实属刁健。据供素有痰疾，查验供词清楚，并无痰症。本应照例问拟，该犯已于解省时在途病故，应毋庸议。所欠各年钱漕及刘美玉等项，饬县勒属完檄。漕书朱文华业已病故，亦无庸议。葛骏棠、王世铭、张瑞芝、王孔谟并无浮征苛敛情事，应与讯属无干之沙合珠等暨未凌虐之解役，均免置议。除录供招咨部外，谨合词缮折具奏，伏乞皇太后、皇上圣鉴，敕部议复施行。谨奏。

209．恭报同治三年下半年淮南征收课厘数目折五月二十四日

奏为恭报同治三年分下半年淮南征收课厘数目，恭折仰祈圣鉴事。

窃照淮南盐务，经臣于上年正月奏定新章，请将所征课银按半年奏报一次，各处盐厘随课并报。钦奉谕旨，敕部议准。并将同治三年分上半年征收课厘数目奏报各在案。

兹查自同治三年七月起至十二月底止，共收课厘银一百三十四万三千九百三十四两有奇，又收盐厘钱十九万一千二百三十二千有奇。比较历年所收之款，其数日增。而用出之款，其途甚广，数亦甚巨。且川私之来源不绝，楚岸之销数仍疲。现经臣咨商湖广督臣官文，量减盐厘，酌轻售价，会筹敌川之方，冀收畅淮之效。但愿军务不致变迁，引岸逐加整顿，淮南鹾纲，可期渐有起色。据署盐运使李宗羲具详请奏前来。谨将入出大数汇开清单，恭呈御览。除将各册咨送部科外，理合恭折具奏，伏乞皇太后、皇上圣鉴，敕部查复。谨奏。

附盐课盐厘收解清单

谨将淮南同治三年七月起至十二月底止，收解盐课、盐厘分晰开单，恭呈御览。

银数入款：

一、收各岸盐课银十六万七千三百五十七两五钱八分八厘。

一、收鄂岸盐厘银三十二万二千八百二十八两八分四厘九毫五丝。

一、收湘岸盐厘银十四万九千一百四十五两四钱八厘。

一、收两岸盐厘银五十六万二千六百三十三两四分。

一、收皖岸盐厘银十万二千四百六十一两九钱七分五厘。

一、收外江食岸盐厘银三万九千五百八两八钱一厘。

以上下半年共收课厘银一百三十四万三千九百三十四两八钱九分六厘九毫五丝。又上半〈年〉截存外江盐厘银二千五百五两五钱八分二厘。

银数出款：

一、解江北粮台及皖省军需暨支放盐属各员养廉课银十六万七千三百五十七两五钱八分八厘。

一、解湖北厘局盐厘归鄂省收用军需银十一万三千一百七十八两四钱六分五毫。

一、解吴城厘局盐厘归江省收用军需银九万一千二百十六两五钱。

一、解扬州镇江粮台军需银六万一千八百六十一两九分二厘八毫。

一、解九江关税银一万二千二百八十六两一钱五分五厘三毫五丝。

一、解京口都统旗、绿两营兵饷银四千五百两。

一、解安庆牙厘局转发各营军需银五十四万二千九百三十六两三钱三分九厘九毫二丝五忽。

一、解安庆粮台转发各营军需银八万四千八百八十三两八钱四分五厘三毫七丝五忽。

一、解金陵大营及湘省东征局支发凯撤各营欠饷银十八万七千五百四十四两六钱二分九厘三毫一丝四忽。

一、支挑河筑坝工需银一万五千七十六两六钱四分。

以上共解支课厘银一百二十八万八百四十一两二钱五分一厘二毫六丝四忽。

实存各局银六万五千五百九十九两二钱二分七厘六毫八丝六忽。

钱数入款：

一、收内河盐厘钱十九万一千二百三十二千二十八文。又上半〈年〉截存银一万一千五百八十八千四百四十八文。

钱数出款：

一、解镇江、扬州军营钱四万九千五百三千九百九十三文。

一、解安徽寿州军营钱三万八千四百五十二千二百四十二文。

一、解清淮防费钱三万八千八百三千文。

一、支两淮运司炮船口粮钱八千八百五十一千三百六十文。

一、解京口都统旗、绿两营兵饷钱六千六百五十四千七百五十文。

一、支挑河筑坝工需钱二万二千六百六千五百二十五文。

以上共解支钱十六万四千八百七十一千八百七十文。实存运库钱三万七千九百四十八千六百六文。

210．两淮筹定京饷五万改解金陵片五月二十四日

再，臣前准部咨，奏拨同治四年京饷案内，酌拨两淮盐课银十万两，限五月前解到一半，十二月初间全数解清等因。当经转饬两淮盐运使如数筹备，分批起解去后。兹据署运使李宗羲详报，头批银五万两，业已设法筹齐。正在委员领解间，臣钦奉恩命驰往山东剿捻，兵勇起程之途费，金陵撤营之遣资，需饷孔殷，筹措非易。而捻势鸱张，北路梗塞，亦未敢以巨万京饷冒险起解。用特移缓就急，饬将前项京饷五万两改解臣营，以应燃眉之急。一俟道路疏通，当饬该运使另行筹款解京。理合附片陈明，伏乞皇太后、皇上圣鉴，敕部查核。谨奏。

211．附录廷寄　宁都一带防务紧要刘坤一补授江西巡抚并着李鸿章多解炮子赴津等事五月二十六日

同治四年五月二十六日，准兵部火票递到军机大臣字寄——

钦差大臣协办大学士两江总督一等毅勇侯曾国藩、闽浙总督一等恪靖伯左宗棠、暂署两江总督江苏巡抚一等肃毅伯李鸿章、福建巡抚徐宗幹、江西巡抚刘坤一，传谕护理江西巡抚布政使孙长绂：

同治四年五月二十一日奉上谕：

李鸿章奏，援闽苏军克复漳浦，筹办情形，并运解开花炮赴津；拟派洋枪队伍北上等情各折片。览奏均悉。漳浦县城既经郭松林、杨鼎勋等督兵攻克，逆势益衰，剿办较易得手。惟该逆穷而思窜，势必折趋邻省，另图生计。现既有窜扰江西之信，则宁都、瑞金一带防务最关紧要。孙长绂务当饬令娄云庆一军严扼边境，毋令贼踪阑入，致滋蔓延。左宗棠素顾大局，自应派兵四面兜剿，就地歼除，不得画疆自守。如贼踪已入江西，即着亲督全军，越境穷追，务期与孙长绂派出各军会合夹击。总以歼灭净尽为度，不可稍分畛域，致令垂烬余匪又成燎原之势。徐宗幹亦当督饬地方文武，联络绅团，以助兵力所不及。本日已明降谕旨，令刘坤一补授江西巡抚。现值该省防剿吃紧之际，该抚即着速赴新任，毋庸来京请训。俟抵江西后，即督饬将士严密布置，以期速殄贼氛。郭松林、杨鼎勋两军，即着左宗棠、李鸿章迅饬绕赴江西、楚南边界，杜截窜扰湘省之路。应需粮饷，即着李鸿章饬令丁日昌由江海关税内酌筹解济。

至落地开花炮，为行军利器。李鸿章已派潘鼎新统领淮勇九营并开花炮队一营北上，着该抚饬令迅速由沪航海赴津。现当直、东军务吃紧之时，所有轮船雇价，自难过与较值，总以多行定雇，速行开驶北来为要。其炮子解津以后，如须由陆路载运东省，津门现有演习之炮车，可期载用轻便，不致运掉维艰。着李鸿章即将需用炮子多解赴津，以备施放。并着派令熟练委员带领匠役器具，由轮船一并赴津，开局铸造炸弹，以利攻击。

东省贼踪虽有渐趋徐郡之势，而留住曹郡者应亦不少，该逆踪迹飘忽，奔突靡常，难保不由徐郡回窜山东。现在军情万分紧要，李鸿章既于本月二十四日由江路驶赴金陵，着曾国藩于交篆后，迅即督带亲军，驰赴济宁一带居中调度，力筹防剿，毋再稽延。

天津现有新练洋枪队一千五百名，调赴直、东一带防堵，足敷应用。苏省洋枪队只有千名，仅敷留防本地之用。即着仍留青浦，毋庸调赴直隶。管带洋枪队之副将余在榜、袁九皋二员，亦着毋庸再调。

曾国藩等所奏，请严禁大户包揽漕价一片，着暂行留中，俟户部将该督等核减钱漕等折议奏时，再行明降谕旨。将此由六百里谕知曾国藩、左宗棠、李鸿章、徐宗幹、刘坤一，并传谕孙长绂知之。钦此。

遵旨寄信前来。

212．附录廷寄　贼踪扰及丰沛皖北宿州等处防务均形吃紧等事闰五月初一日

同治四年闰五月初一日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年、河南巡抚吴昌寿、山东巡抚阎敬铭：

同治四年五月二十四日奉上谕：

阎敬铭奏贼匪围攻嘉祥、筹办河防情形；并长沟获胜，嘉祥解围；暨详陈团练流弊各折片。官文奏遵饬姜玉顺等军赴直、东援剿一折。贼匪分股盘踞长沟，并围攻嘉祥县城甚急。经国瑞、刘铭传、丁宝桢分派兵勇，将长沟贼寨攻拔。陈国瑞、詹启纶两军亦与黄、白旗马队将嘉祥之贼击败，力解城围。与前日国瑞所奏情形大略相同。嘉祥县官吏、绅民固守旬余，力保危城，尚属著有微劳，着阎敬铭即行查明请奖。现在贼踪虽向西南奔窜，而飘忽靡定，曹、单、济宁一带防务仍当加意布置。如此时省防情形稍松，阎敬铭仍当相机出省，察看何路紧要，即在何路扼要驻扎，妥筹布置。至所称张秋以东防务最关紧要，周森藻炮船二十四只外，添雇民划五十只，在彼巡缉。恐堤岸绵长，不敷分布，着阎敬铭懔遵前旨，一面赶制轻便炮船，一面将曾国藩拨解直、东之炮位及熟悉点放之人派员星速迎提，驶赴该处一带分防，以免疏失。刘长佑因东省沿河兵单，分兵越境赴该省沿岸防堵，该抚务当与之联络声势，合力同心，互相援应，以期两有裨益，不可稍存意见。团练以坚壁清野、断贼掳掠裹胁为要务，兼须由地方官督办，不可由绅民自行举行，以杜流弊。前经迭降谕旨，词意甚明。卫荣光署臬司，公事较多，既未能前赴东昌，所有沿河北岸一带团防事宜，着阎敬铭即饬令派出之道员衡龄等前往济、东等处，妥筹办理。

现在贼踪既扰及丰、沛，则淮、徐、归德及皖北宿州、颍、亳等处均形吃重。着吴棠督饬淮、徐防兵严密堵扼，毋令贼匪东趋，扰及里下河并清、淮一带。曾国藩即赶紧出省，驰赴徐郡居中调度，调集周盛波等军，迎头截击。乔松年督饬英翰等军，严扼宿州，并分兵驻扎颍、亳，搜捕土匪，以防张总愚窜回该处勾结蔓延。张总愚既有回至亳州制旗之语，且所带只二百人，乔松年如能乘其不备，饬英翰等密速就地掩捕，最为上策。至楚北边防，亦宜预筹布置。着官文即拣派得力将士，扼要驻守，以防该匪窜至。归德一带虽有张曜等军驻守，仍恐不敷分布。陈州一带与颍、亳等处接壤，亦宜拨兵防守。吴昌寿自奏报出省后，迄今旬余，未据将该省情形续报。着将河北防务布置妥协后，即行渡河而南，择要驻守，将归、陈一带防剿事宜速筹办理。至此股贼匪既不能渡黄而北，则窜豫、窜皖、窜楚北、江苏等省皆不可定，各该督抚等务当于各该境层层设兵以待，俟大股窜近，横出截击，使其不能成队。俟其遁回老巢，即以重兵围攻，聚而歼之，方是一劳永逸之计。

姜玉顺一军，前因直、东兵勇渐集，足敷应用，谕令吴昌寿将此军调归豫省。着官文催令迅速起程，赴吴昌寿军营听候调遣。杨飞熊现拟在襄樊招募两营，着官文饬令挑选安分可靠勇丁成军，不得如陈东霖招募赴甘之勇，沿途滋事，毫无纪律。俟杨飞熊将勇丁募齐后，即饬令赴阎敬铭军营。所有该营军装器械及两月口粮，均着官文先为筹给，俾利遄行。前据吴昌寿奏称：僧格林沁所部马队在曹郡失利后，陆续散入豫境西行。现在此项马队曾否由该抚招集归入东省大营，着将现办情形速行具奏。将此由六百里各谕令知之。钦此。

遵旨寄信前来。

213．附录廷寄　刘铭传陈国瑞兵勇械斗姑免深究曾国藩出省当扼要驻扎南北兼筹闰五月初二日

同治四年闰五月初二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂护钦差大臣已革杭州将军国瑞、直隶总督刘长佑、署两广总督漕运总督吴棠，安徽巡抚乔松年、河南巡抚吴昌寿、山东巡抚阎敬铭、山西巡抚沈桂芬、乾清门侍卫克兴阿等，传谕直隶提督刘铭传、浙江处州镇总兵陈国瑞：

同治四年五月二十六日奉上谕：

国瑞奏，发、捻各逆日渐南趋，请将僧格林沁灵柩迎赴济宁；复陈投诚勇目实心报效；清淮炮船到济，咨行直隶换船入黄，并统兵提、镇勇丁械斗，不能弹压各折片。乔松年奏捻逆分窜，皖防加严，现筹防剿一折。览奏均悉。杨育才为苗逆谋主，前有旨革职，交国瑞、刘长佑确切查明正法，何以任令逃走？着即饬令陈国瑞严切追捕，并饬地方官一体严拿，讯明重办，无任漏网。刘添幅等既无为鬼为蜮情事，着国瑞随时加意防维，以后倘有反复，惟国瑞是问！刘添幅所募勇丁，即着酌量裁撤，以弭后患。

贼匪窜向城武、定陶以南，东平、汶上、济宁均已无贼，国瑞自应督饬马步跟踪追剿。乃刘铭传、陈国瑞勇丁互相械斗，杀伤多人，实属不成事体。该员等均系提镇大员，不思乘贼势新挫之后奋斗追击，而于勇丁互相斗杀，不能禁止，且各执一词，殊失大员体度。本当从重治罪，姑念该员等均曾立功，免其深究。现在贼众南趋，着陈国瑞迅带所部，会同托伦布、温德勒克西等马队各军，分投追蹑，勿使群贼得以喘息，滋扰完善地方。刘铭传仍在北路相机驻扎，防贼回窜，并探贼所向，设法进剿。国瑞于该营勇丁械斗一事，自称望轻才浅，虽令不行，实有不足镇服之势。刻下济南布置应已周妥，省防可以无虞，着阎敬铭前赴济宁，将各勇滋事情节查明具奏，不得稍涉偏徇。

吴棠派龚文林管带炮船二十五只已至济宁。船身较大，不能北上。国瑞已令龚文林雇炮划装载，至沈家口停泊。着刘长佑赶即雇觅入黄大船，赴沈家口迎提，令其扼要驻扎，以资防剿。

捻踪向丰、沛一路窜扑，迭谕吴棠等督饬周盛波等军迎头遏击。本日据乔松年奏，河南永城已有捻踪，距雉河不远。其为张总愚欲遁归亳州老巢装旗，已无疑义。乔松年已饬各将士一体严防，并令易开俊一军由宿、蒙以至徐州，待曾国藩调度。所筹尚妥。着即督同英翰等认真防范，遇贼即击，并派兵驻守雉河集一带，以防伏莽勾结为患，不准任其向北路回窜，一无堵截。贼踪已至永城，去虞、夏不远，吴昌寿当督率地方文武严密防剿，勿任阑入腹地。其姜玉顺、蒋凝学等军，均即派员迎提，以资得力。吴棠仍懔遵前旨，饬周盛波、张树声等军将南向贼众迎头截击。曾国藩此时应已起程，到淮必可迅速，即当扼要驻扎，南北兼筹，以期军有统辖，不致漫无纪律。何日出省，着即驰报以闻，用慰廑系。贼氛去晋虽远，若由曹、考入豫，恐复窥伺晋疆，沈桂芬务当先事预筹，未可漫无准备。前太仆寺少卿徐继畬，现在年力如何？如尚强健，该抚即令其来京陛见，候旨录用。

僧格林沁灵柩仍在曹州，距贼甚近。国瑞欲移至济宁，以便北上。着国瑞一面派拨弁兵，一面知照克兴阿等，妥为迎护，与布彦诺谟祜料理伴送来京，以昭慎重。国瑞另片一件，着留中。将此由六百里谕知曾国藩、国瑞、刘长佑、吴棠、乔松年、吴昌寿、阎敬铭、沈桂芬、克兴阿等，并传谕刘铭传、陈国瑞知之。钦此。

遵旨寄信前来。

214．附录廷寄　东境已无捻踪国瑞即行回京曾国藩着即进驻徐州相机调度闰五月初六日

同治四年闰五月初六日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、已革杭州将军国瑞、直隶总督刘长佑、署两广总督漕运总督吴棠、三口通商大臣兵部左侍郎崇厚、安徽巡抚乔松年、山东巡抚阎敬铭、河南巡抚吴昌寿、山西巡抚沈桂芬：

同治四年闰五月初一日奉上谕：

曾国藩奏督兵出省日期，乔松年奏匪入皖境接仗情形，阎敬铭奏贼股窜出东境，现在筹办炮船；吴昌寿奏发、捻窜近豫疆，带兵渡河策应各一折。览奏均悉。贼首张总愚等窜宿、亳一带，官军迎战于龙山，颇有斩擒，贼由王家窑南遁。着乔松年督饬英翰等军向南跟追，并仍防牛、洪等股续至，务将该逆截断，勿任合并。易开俊一军即照乔松年所拟驻扎蒙、宿一路，会同英翰等合力剿洗。东境已无贼踪，着吴棠、阎敬铭檄令陈国瑞一军蹑剿该逆后队，牵制贼势。

直、东两省现时固不可无重兵防守，将来兼须有往来击剿之军以资策应。未经到防之潘鼎新一军，宜仍留直隶镇守，刘铭传所部，仍令驻扎山东济宁一带，专顾北路；其往来击剿之军，或派余承恩，或派陈国瑞，均由刘长佑、阎敬铭酌度办理。阎敬铭欲缮军筹饷以图自强，并派知府曹丙辉等就河内各船改造试用。失之东隅，收之桑榆，仍未为晚，即着与刘长佑、崇厚妥商办法，以期一劳永逸。

吴昌寿因贼窜蒙、亳，欲为四面捣巢之计。又以郓、巨之贼窜过曹县，前股已至刘口，宋防岌岌可虑，饬张曜等绕前截击，并抽调汤聘珍一军渡河与张曜等会合；一面亲督谭仁芳四营渡河，视贼所向策应，所筹均妥。着即严檄张曜等认真防剿，勿令贼踪深入为患。蒋凝学军距豫不远，该抚即飞提到营，以资厚集。姜玉顺等九营，屡次谕令官文飞饬赴豫，何以尚无到豫消息？究竟已至何处？该省军情甚紧，兵力甚单，倘有疏虞，关系非浅。着官文仍即严催该提督星速赴豫，如有意迟延，即行严参惩办。陶、陈各属距贼甚近，吴昌寿当督饬地方文武整顿兵团，以资防御。河路为关陕门户，与晋省仅隔一河。吴昌寿已派徐邦道一营西扎虎牢关，仍恐兵力单薄，着沈桂芬整饬防兵，严扼要隘，不可稍涉大意。

曾国藩于前月二十五日督师出省，想已到清、淮一带，即着进驻徐州，相机调度。该大臣必有成算在胸，到徐后，军情贼势，随时驰报，以纾南顾之忧。

东境无贼，道路已通。国瑞即督率两盟马队与克兴阿等护送僧格林沁灵柩回旗。所有钦差大臣关防，国瑞即亲赍回京恭缴。其温德勒克西等马队，仍着留于山东，即由国瑞酌派一员统带，仍令暂行驻扎曹、考一带。闻色尔固善治军谨严，兼有谋勇，可否派令统带此项马队之处，着国瑞酌量办理。此起马队曾隶多隆阿部下者居多，曾国藩知之有素，必能妥为驾驭。现应如何调遣之处，即着妥为布署。曾国藩未经调派以前，如直隶、山东有警，亦可由刘长佑、阎敬铭暂行酌调。阎敬铭仍遵前旨，驰赴济宁一带，整顿防兵，稽查伏莽，务将善后各事宜妥为布置。前谕查办刘铭传、陈国瑞勇丁械斗一节，迭经降旨令刘铭传驻东防守，陈国瑞追贼出境，该二员不能约束，已有旨严行申饬，可以毋庸查办矣。将此由六百里各谕令知之。钦此。

遵旨寄信前来。

215．附录廷寄　陈国瑞赴蒙宿一带追剿刘铭传留作后路声援并直东两省酌定防兵游兵事闰五月初九日

同治四年闰五月初九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、已革杭州将军国瑞、直隶总督刘长佑、署两广总督漕运总督吴棠、安徽巡抚乔松年、山东巡抚阎敬铭、河南巡抚吴昌寿：

同治四年闰五月初五日奉上谕：

刘长佑奏，暂驻开州督造炮船，简练兵马，以防贼匪回窜，及刘铭传、陈国瑞两军互斗后，尚驻长沟相持未动；乔松年奏陈近日军情，请饬周盛波等督兵来皖助剿各折片。览奏均悉。东省贼匪经刘铭传、陈国瑞等击败后，悉数南窜。惟该逆飘忽靡常，现虽距省稍远，防务究未可遽松。刘长佑现驻开州督造炮船，着即严饬大名道等购办木料，加工修造，期于经久可用。并着该督将在防各军勤加造练，以备不虞。刘铭传、陈国瑞两军互斗，前经国瑞奏请派阎敬铭查办。该两军滋生事端，刘铭传等不能约束，本有应得之咎，前谕阎敬铭毋庸查办，已属恩施格外。陈国瑞自应知感知愧，恪遵前旨，追蹑贼踪。刘铭传亦当诫谕将士，谨守营规，不得与陈国瑞部勇较长絜短，同室操戈。何以尚在长沟相持不下，岂谓朝廷不能执法从事耶！着国瑞、阎敬铭传知刘铭传、陈国瑞毋庸听候查办。即饬陈国瑞克日督队驰赴蒙、宿一带追剿，若再迁延，即行从重参处。其刘铭传一军，前有旨饬赴曹、考驻扎，以作后路声援，并着曾国藩相机调派。温德勒克西所带马队，前已谕令归曾国藩调遣，即着该大臣妥筹布置。该大臣已行抵何处，着迅速驰奏，以慰廑系。

涡河北岸之高炉集被贼袭破，以致英翰营盘有腹背受敌之势。虽经乔松年调派易开俊、张得胜等督勇前进，合力剿洗，而贼势太盛，仍恐兵力不敷。周盛波尚在徐州，即着曾国藩、吴棠檄饬该提督迅带所部前赴宿州一带会剿，毋误事机。郭宝昌一军前已饬交陈国瑞统带。兹据乔松年奏，请派总兵康锦文管带来皖等语。郭宝昌与陈国瑞积不相能，此军隶于陈国瑞部下，恐难得力，着国瑞即派康锦文带赴皖省助剿。陈国瑞亦即统所部前进。吴昌寿着即带兵驰抵归德一带，严扼贼氛，毋令窜越。副将衔尽先参将李得胜驻守高炉集，被贼袭入，咎无可辞，着即行革职，以示惩儆。

李鸿章所部潘鼎新一军，约计程期，即日可抵大沽。直隶有潘鼎新一军，山东有刘铭传一军，是该二省兵力已厚。此时亟应预筹办法，将来以何项作为本省防兵？何项作为本省游兵？防兵、游兵之外，又应将何项作为出省会剿之兵？层层布置，接应不穷，于剿办流寇较有把握，着刘长佑、阎敬铭妥筹具奏。将此由六百里各谕令知之。钦此。

遵旨寄信前来。

216．附录明谕　张凤翥补授宁池太广道闰五月初六日

同治四年闰五月初六日，准兵部火票递到同治四年闰五月初一日内阁奉上谕：“安徽徽宁池太广道员缺，着张凤翥补授。”钦此。

217．皖军被困派兵援剿折闰五月十一日

奏为捻众南趋，皖军被困，拟派重兵援剿，恭折驰陈，仰祈圣鉴事。

窃臣于五月二十五日带兵出省，陈明俟到清江后察看徐州、济宁何处吃紧，再行相机调度，恭疏驰奏在案。兹于闰五月初八日行抵清江。迭据安徽布政使英翰禀称：五月二十五日捻匪窜陷高炉集后，雉河粮路业已不通。二十八日复有大股三四万人如墙而进，猛扑该军部将牛师韩头营，经我军奋力轰击，贼始稍退，盘踞各村，四五十里外火光烛天。擒获贼党供称：张总愚纠合任柱、牛老洪、赖文光等股，锐意攻扑雉河营盘。现在四面被围，万分危急，请派大队星速救援等语。又据总兵易开俊禀称：该军奉调赴徐，于五月二十七日行抵蒙城。正值高炉集被陷，雉河围困，暂驻蒙城。而贼踪分布涡河两岸，逼近蒙城，粮路亦已梗塞。该军仅三千人，断不能御数万之寇，若驰援雉河，深恐孤军偾事，更长贼氛等情。具禀请示。臣批饬该总兵稳扎稳守，不可轻进贻误。

伏查蒙、亳、雉河皆群捻之老巢。同治二年经亲王僧格林沁擒斩各酋，肃清该处，议定于雉河设立新县，筑城增防。今发、捻四股合而为一，并力争此以为窟穴。英翰以藩司大员，素称皖北得力之师，万一因援绝而溃，则淮河北岸一片逆氛，已属不可收拾。倘竟窜越淮南，上而寿州、六安以至安庆，下而庐州、滁、和以至扬郡，均系累年百战恢复之疆土，何堪再被蹂躏！臣现檄调提督黄翼升水师，由高良涧进洪泽湖以达临淮，调总兵周盛波陆师由徐郡赴宿州以援蒙、亳。惟水师难入小港，不能竟达雉河，陆军不满五千，亦难解此重围。不得已飞调刘铭传一军自济宁驰回徐州，以拯皖北之危。近日迭奉寄谕，令刘铭传驻防山东，潘鼎新驻防直隶。现在东境已无战事，而皖北围困如此，别无大支劲旅可以独当一面，自应调刘铭传回皖作为往来游击之师。请旨饬下该提督星速旋军，先顾皖疆。其潘鼎新一军，专为拱卫畿辅而往，谨遵谕旨，不遽调赴他省。

臣所部楚勇，因道远年久，力竭精疲，暮气将乘，迭经缕晰具奏。今曾国荃一军遣撤将毕。鲍超一军半溃于金口，半留于赣州，难以复用。此次金陵罗麓森等新募之军，宁国刘松山调出之军，现尚未至清江，亦恐南人北征，迁地非良。皇上命臣办捻，不能不专资淮勇之力。拟俟八九月间直隶、齐、豫三省炮船造成，臣亲赴黄河验毕，或奏调潘鼎新兼顾东、豫，届时再行请旨办理。臣在清江小驻数日，俟步队到齐，即当驰赴徐州，相机调度。所有皖军被围，拟派重兵援剿缘由，谨缮折由驿五百里驰陈，伏乞皇太后、皇上圣鉴训示。谨奏。

218．罗麓森暂缓守制募勇随赴徐州片闰五月十一日

再，办理金陵营务处、江苏即补道罗麓森，前于咸丰九年十一月十八日闻讣丁本生母忧。服满具报后，又于同治三年二月初三日续丁父忧。呈由湖南巡抚照例咨部，并声明札调赴营。旋准吏部来咨：“丁忧人员军营差遣，例应专折奏明。”行文到臣。当即转饬该员知照去后，兹据禀称：“麓森前丁生母忧，为营务所羁，未能终制，负疚滋深。上年二月又丁生父忧，满拟在籍守制，稍展哀忱。讵于五月间奉札调营，办理营务处事务，并饬在湖南省采办军米一万五千石，速运到营，以济军食。麓森以营务重大，且金陵需米孔亟，不得不遵札赶办米石，先后派员解营。麓森亦即于七月初六日由湖南长沙本籍起程，至二十八日到营”等情请奏前来。臣查道员罗麓森，自上年秋间复到金陵料理撤营等事，诸臻妥协。此次臣奉北征剿捻之命，该员又请回籍终制。臣以军务吃紧，需员襄助，饬令于撤勇中招募数营随赴徐州。俟办捻稍有头绪，再准给假归籍。所有奉到部文，理合附片复奏，伏乞圣鉴，敕部查照。谨奏。

219．再请收回节制三省成命片闰五月十一日

再，臣上次具折力辞节制直隶、山东、河南三省之命，未蒙俞允。在皇上略短取长，不惜假以威柄，而微臣度德量力，实难任此事权。即使贼氛尚在北路，亦将专疏再辞，得请乃已。况现在大股捻逆全趋皖境，刘铭传、周盛波两军均已调回皖北助剿。将来臣之兵力，只能顾及河南之归、陈，山东之兖、沂、曹、济，其余各府，万难兼顾。直隶则远在黄河北岸，臣力恐不能逮。徒冒虚名，全无实际，寸心惴惴，深抱不安。从前亲王僧格林沁节制直、东、豫三省，每当追贼之际，昼食粗粝，夜宿单棚，勋劳卓著。臣自愧十分不及一二。纵令臣习劳耐苦，效法该亲王之所为，然以封疆大吏，较之勋戚贤王，礼数固当大减，名分岂可齐衡？惟有吁恳天恩，明降谕旨，收回节制三省成命，俾臣不居极大之名，稍安愚拙之分。至于剿捻事宜，凡思虑所能到、才力所能及者，自当殚竭血诚，与三省督抚和衷商办，冀以迅歼逆氛，仰纾宸虑。区区愚诚，伏乞皇太后、皇上圣鉴训示。谨奏。

220．革员王茂元等讯明拟结折闰五月十一日

奏为革员王茂元等原参案内应查各款，讯明拟结，恭折奏祈圣鉴事。

窃总兵王茂元、副将刘义高、游击洪得胜等讦造统带官陈自明克扣军粮，不候查办，辄敢擅离营伍，同至江宁，屡请饬提陈自明到省质讯。又闻王茂元在庐江防次办柴，滋扰勒索乡民。其部下副将汪怀先带家眷盘踞黄泥河，苛派镇店供应。经臣于本年二月间汇折奏参，请旨将该四员先行革职在案。旋将克扣军粮及纵勇扰民两案札饬粮台、营务处会同确查。并派在省司道大员提案研讯，录供详办。

兹据该司道详：据王茂元等初供，总以陈自明放饷与领数不符为词。当因陈自明支收细册尚未复到，莫可究诘。嗣奉发营务处、江外粮台查复文件，陈自明呈送收放粮饷粮米折件，逐加细核。陈自明折内自上年五月起至八月止，共领银一万九千两，米二千五百六十石，经粮台核数相符；其发过该银米各数，亦与王茂元等呈出领过粮饷数目均相吻合。随又饬传复讯，据王茂元供，前因统带陈自明发给粮饷，先后多寡不齐，又未按月发足，核与领到粮台银米总数不符；其先照湘军章程，其后照建字营章程，当时未有印文行知各营，哨弁、勇丁均疑有克扣情事：是以迭次禀诉，又商同刘义高、洪得胜来省面禀。今蒙当堂核对，陈自明开报上年发给各营银米细数与茂元等所领相同。前领粮台银两尚有数千两未放，应由陈自明自行造报，并非有克扣等弊。茂元等不知详细，擅自离防讦控，深悔冒昧。

若营中带薪，均系差勇按民价赴各处购买，未敢责令地方官供应，勒折钱文。间有无知勇丁在外借营柴扰累地方，立即访查责逐，委无到乡饬办柴薪之事。惟未能先事约束，实亦咎无可辞。

至汪怀先由湖北来营投效，茂元向与认识，暂为留住，并未派办事件。嗣因伊母带同家口逃至黄泥河，汪怀先亲往迎接。恐路上盘查，茂元曾给护照一张，不知在黄泥河有无被抢情事。并据刘义高、汪得胜供，与王茂元大略相同。又据汪怀先供，系湖北广济县人，与王茂元素识，本图投效而来，因无机会，在营暂住。上年十月二十五日，怀先有老母同家口避乱来皖，怀先即向王茂元索得护照，前往迎接。二十六日至黄泥河，无船可雇，又亲往庐江县雇船，将家口暂寓店内。不料陈自明派巡之亲兵彭易等到镇，遇见怀先家人刘定明、张起儿，疑是办柴勇丁，立时带去。老母不知何故被人拥挤，失去手钏、银洋等件，随即禀县求追。怀先回店闻知，又赴安省营务处具控。现已讯明，并无打抢之事，只因当时人多嘈杂，手钏洋银不知如何失去，是以误认被抢。至家口上船时，曾付给饭店银洋一元、钱五百文。本系避难路过，何敢派该镇店办差各等情详请奏结前来。

臣查革员王茂元、刘义高、洪得胜等，本在李世忠营内充当营官。上年四月，李世忠撤营，留二千人归臣调遣，先令驻扎池州，旋令移驻庐江。该三员各带一营，均由总兵陈自明统带。各营粮饷，即由陈自明在安庆粮台总领分放。既据该司道等吊查陈自明收放清折，核对王茂元等领饷实数，一一符合，其为并未克扣，已无疑义。复查克扣军饷，定例綦严，此案王茂元等以克扣重情纠同禀讦，而所告不实，律应坐诬。惟念初次放饷，陈自明误照湘军营制，复又遵改建字营章程，前后数目参差，漏未行文知照。王茂元等之疑为克扣，尚非无因。但不应意存挟制，藐视军令，三人同时离防。虽经革职在先，应不准其留营务，以示惩儆。

至办柴扰民一则，王茂元坚供实无其事。据称勇丁偶有骚扰，亦即随时责革。当经反复推勘，所闻勒索柴价又无确据，应从宽免其深究。

汪怀先在王茂元营中本来派有差事，只因原籍广济县被扰，移家到皖，尚无不合。计赴庐江雇船，船到随即起程，相距仅有数日，仍将房饭钱文算给店家，是盘踞黄泥河、苛派供应之说，均不甚确。惟因遗失手钏、银洋，遽以被抢呈控，未免迹近诬赖。业已参革，应即毋庸置议。除分别省释勒令回籍外，所有讯结王茂元等原参一案，理合缮折具奏，伏乞皇太后、皇上圣鉴。谨奏。

221．发逆投诚人员陈得胜等分别归宗改籍片闰五月十一日

再，据副将韦志俊禀称：志俊亲族百余人，前于洪逆倡乱之时，均被裹胁。咸丰六年金陵内乱，族人半遭惨害，亲故牵连者不少。各亲族由此更姓易名，又或自幼出继，遂从异姓；又或被胁后无家可归，遂寄异籍。志俊投诚以来，效力数年，该降人各保官阶，未及更正。开单禀恳分别归宗、改籍等情请奏前来。

臣查核来单，复还韦姓仍更原名者有蓝翎千总陈得胜等十三人，各复本姓并更原名者有蓝翎都司衔守备杨仕凤等七人，仅复本姓者有守备张培芝、千总余胜桂二人，请改皖籍者有游击李文合一员。委系久陷贼中，潜易姓名，投诚时未及改复。而李文合因乱后庐墓被毁，不能再回广西武宣原籍，亦属实情。除将各该员弁事实另造清册咨部核办外，相应开具简明清单，吁恳天恩，敕部更正施行。谨附片具奏请旨。

附清单

计开

蓝翎千总陈得胜，本名韦廷爵。蓝翎把总马得仁，本名韦炳文。蓝翎把总王自发，本名韦万贞。蓝翎外委杨连胜，本名韦祖明。蓝翎外委陈添泰，本名韦廷煜。蓝翎外委邹叔珊，本名韦定燎。蓝翎外委艾贵福，本名韦维新。蓝翎外委唐进升，本名韦祖凤。蓝翎外委巫发祥，本名韦廷炘。蓝翎外委杨得顺，本名韦均。蓝翎外委王志林，本名韦劻。把总刘金绶，本名韦仁。外委江万年，本名韦浩文。

复姓更名者七人：

蓝翎都司衔守备杨仕凤，本名林铨。蓝翎把总万长祥，本名李邦元。蓝翎外委何金旺，本名林廷柱。外委茅懋华，本名林士俊。守备黄宗铨，本名谢德富。千总江兴桂，本名王凤林。守备衔千总谢贵发，本名宁兴发。

复还原姓者二人：

守备张培芝，本姓方。千总余胜桂，本姓方。

改归皖籍者一人：

游击李文合，本籍广西武宣县，改籍安徽贵池县。

222．附录廷寄　国瑞将所部兵勇分拨交代后即着来京并将钦差大臣关防先送回京等事闰五月十一日

同治四年闰五月十一日，准兵部火票递到军机大臣字寄——

钦差大臣协办大学士两江总督一等毅勇侯曾国藩、已革杭州将军国瑞：

同治四年闰五月初七日奉上谕：

国瑞奏先饬两盟马队护送僧格林沁灵柩回旗，俟将各项马步兵勇安插，即行回京一折。现在天气炎热，僧格林沁灵柩自应早日回京。国瑞已派令诺林丕勒管带两盟马队三百八十余名随从克兴阿等护送启行。即着饬令沿途小心照料，以期妥协。温德勒克西等马队，俟色尔固善到东即交令管带，暂驻曹、考一带，听候曾国藩调遣。至各项招集马步兵勇，迭经谕令国瑞开单呈览。此次所奏马步各队，或云数百余名，或云数千余名，究竟有马官兵若干，无马官兵若干，以及各项马步各队实在确数，总未详细开单呈览，词意含混，实属颟顸。马步兵勇既有六千余名之多，自应量为安插，并酌派得力将领，分营管带，方不至散而无纪。该营现在所存兵勇，着即查明确数，分拨直隶、山东两省各若干名，开列清单，咨交刘长佑、阎敬铭分酌各营，以资防剿。下余兵勇若干名，许州底营官兵数百名，并八汉炮位及各局置办军火等项，应留应撤，均着赶紧清厘。除酌留直、东二省兵勇外，其余应留兵勇、军火均着造具清册，面交曾国藩接管。俟交代清晰，即着迅速来京。其钦差大臣关防，即派委妥员，先行齐送回京。所有应行事件，仍钤用从前木质关防。

曾国藩此时计已抵徐郡，所有国瑞应交曾国藩马步各队及军火等件，即着该大臣飞速迎提，以资攻剿，毋任迁延观望。现在暂驻曹、考之色尔固善所带马队应如何酌量留防及进剿之处，着曾国藩妥筹调遣。前据阿克敦布等奏称：遵调山东军营马一千匹，已于五月十九等日派员管解进口，前赴山东。当经批令将此项马匹解至曹、考，探明军营交投。着曾国藩即行派员迎提，归该大臣调拨应用。将此由六百里各谕今知之。钦此。

遵旨寄信前来。

223．附录廷寄　潘鼎新军归曾国藩调遣等事闰五月十三日

同治四年闰五月十三日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、暂署两江总督江苏巡抚一等肃毅伯李鸿章、三口通商大臣兵部左侍郎崇厚、山东巡抚阎敬铭：

同治四年闰五月初九日奉上谕：

李鸿章奏潘鼎新一军由沪航海赴津，并余在榜一营难再撤回一折。潘鼎新一军业已到津，即着刘长佑饬令雇备船只，由水路前赴张秋一带扼要驻扎。余在榜洋枪队一营既已北来，即令与潘鼎新一同驻守直、东交界要地，听候调遣。前经谕令直隶、山东每月各拨银一万五千两为该军饷项，着刘长佑、阎敬铭督饬藩司，源源解济。如尚不敷，直隶准于天津关动支，山东准于东海关动支，必须宽为筹备，不准稍有迟延缺乏等事。已革道员童埏，既据李鸿章称其廉明精细，能耐劳苦，于直、东情形较熟，已令随队北驶。即派童埏经理此军粮饷，借资得力。并着崇厚督同该革员妥为办理。崇厚驻军东昌，于此军可以联络声势，设有缓急，当通融接济，勿令孤军远役，呼应不灵也。刘长佑在开州督造炮船，着即赶紧办理。贼匪如有由豫回窜消息，或水套伏莽应须剿捕，着俟潘鼎新等军稍为休息，酌量布置调遣。曾国藩此时应已到徐，蒙、亳一带贼势若何，当有奏报在途。潘鼎新等驻师张秋，系为屏蔽北路。惟此起劲军驻于无贼之地，亦甚可惜，着该大臣酌量调派，以期布置得宜。前谕刘长佑、阎敬铭将本省防兵、游兵及出省会剿之兵妥筹具奏，着仍遵本月初五日谕旨，赶紧筹议奏闻。如皖、豫贼匪回窜本境，或有土匪勾结起事，均惟该督抚是问！将此由六百里各谕令知之。钦此。

遵旨寄信前来。

224．附录廷寄　援甘楚勇溃散蒋凝学军未散部分仍留鄂省防堵等事闰五月十九日

同治四年闰五月十九日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年，河南巡抚吴昌寿：

同治四年闰五月十五日奉上谕：

官文奏援甘楚勇溃散，现办情形；吴昌寿奏发、捻困聚亳东，饬兵进剿，并函商江、皖兜剿各一折。

蒋凝学一军行抵襄阳，复借口索饷，纷纷逃溃，已散至八营之多。现在折向省城，形同叛逆，深堪痛恨。官文现饬姜玉顺督率所部迎头遏截。着即饬令该员相机办理。如抗不就抚，即着痛加剿洗，并将为首滋事之犯速行擒斩，以儆凶顽。被胁逃归各勇，务须妥为抚辑，以安善良。前经迭降谕旨，令官文、杨岳斌饬令此军折赴豫省剿捻，归吴昌寿调遣，是蒋凝学所部各营业已停止赴甘。现在未散各勇尚有十一营，着官文飞速传知蒋凝学，将迭次所奉谕旨晓示各勇，以安众心。

本日据吴昌寿奏称：拟在豫省添募勇丁若干，毋庸借资楚勇，请令蒋凝学一军即在樊城驻扎，听候朝命等语。豫省既可就地募勇，无须远调客军，所有蒋凝学一军，即着留于鄂省归官文调遣。并着饬令此军移扎鄂省东北边境，以便堵截皖匪窜入楚北之路。并责令蒋凝学将现在未散勇丁妥为驾驭。所有蒋凝学应得处分，着暂行宽免。倘再不能约束，致所部勇丁续行逃溃，即着官文将该员严参治罪。其现存未散之十一营欠饷，仍着官文酌量情形，筹款补给。姜玉顺一军现办溃勇，未能赴豫，官文已改调飞虎四营援豫，即着饬令迅速起程。并着吴昌寿赶紧迎提，以厚兵力。

发、捻麇聚亳东，英翰雉河之军四面受敌。吴昌寿现饬张曜等军星夜驰援；并咨商吴棠派兵出睢溪口、临涣集一路，捣其东北；乔松年派兵由颍上、太和攻其东南，合江、皖、豫三省兵力，歼此丑类。所筹尚合机宜。曾国藩自奏报起程日期后，现在行抵何处，未据奏到。乔松年奏报亦属寥寥，实深廑系。着曾国藩迅派锐师，相机进剿。吴棠、乔松年各派兵勇，分路并进，会同豫省官军，将此起贼匪四面兜围，剿除净尽，毋令乘间旁窜，又成不了之局。吴昌寿俟募勇成军，即率赴归德一带迎头拦击，杜其窜豫之路。昨据国瑞奏，已令康锦文统带郭宝昌旧部三千五百名赴皖助剿，乔松年务即飞催前进，与英翰一军联络夹击，毋稍迟延。将此由六百里各谕令知之。钦此。

遵旨寄信前来。

225．附录廷寄　陈国瑞暂留山东刘铭传迅赴皖北援剿等事闰五月二十日

同治四年闰五月二十日，准兵部火票递到军机大臣字寄——

钦差大臣协办大学士两江总督一等毅勇侯曾国藩、已革杭州将军国瑞、直隶总督刘长佑、署两广总督漕运总督吴棠、山东巡抚阎敬铭、安徽巡抚乔松年、河南巡抚吴昌寿、三口通商大臣兵部左侍郎崇厚，传谕直隶提督刘铭传：

同治四年闰五月十六日奉上谕：

曾国藩奏捻众南趋，皖军被围，拟派重兵援剿一折。另片奏吁恳收回节制三省成命等语。昨因亳东贼氛甚炽，谕令曾国藩等派兵进剿。兹据曾国藩奏称：张总愚纠合任柱、牛老洪、赖文光等股匪，锐意攻扑雉河营盘。易开俊驻扎蒙城，以兵单未敢驰援等语。是发、捻各股合而为一，争此要隘。万一官军营盘援绝溃散，则淮北一片逆氛，益难收拾。曾国藩现调刘铭传驰回徐州以拯皖北之危，即着饬令该提督星速启程赴皖，力解雉河之围，毋稍迟滞。温德勒克西等马队，前有旨交色尔固善统带，由曾国藩调遣。现在皖事孔棘，必须添调马队，迅赴曾国藩军营。此外马步各队，除国瑞酌留山东防剿外，余着一并交曾国藩军营听候酌拨援皖。粮台、军火等件，均着交曾国藩军营应用。吴棠、乔松年、吴昌寿仍遵昨日谕旨，合兵会剿，以期聚而歼旃。

陈国瑞、刘铭传两军曾有互斗之案，此时同赴皖北剿贼，该提督、总兵等夙知大义，谅不敢以私废公。惟东省兵力尚薄，倘贼匪乘虚回窜，甚属可虞。陈国瑞一军如尚未起程，即着国瑞传知，暂留山东驻扎，遏贼回窜，毋庸赴皖。如业已起程前进，该军应否驻扎淮、徐一带堵遏贼踪，抑调回山东之处，着曾国藩斟酌，妥为调派。其东省防守事宜，阎敬铭当严密布置，不得稍有疏虞。刘铭传一军既已赴皖，直、东防兵尚单，潘鼎新一军已到天津，并着刘长佑、崇厚饬令驻扎直、东交界地方，俾资策应。

曾国藩因节制三省任大责重，复恳请收回成命，具见谦抑之忱。第贼氛猖獗，时孔艰巨，事权不专，则一切调度事宜深恐呼应不灵。该大臣惟当力任艰巨，与三省督抚和衷筹画，将此股贼众克期殄灭。彼时三省军务既平，自可毋庸该督节制。既为其实，毋避其名，万不可稍存过虑之心，再有渎请。将此由六百里谕知曾国藩、国瑞、刘长佑、吴棠、阎敬铭、乔松年、吴昌寿、崇厚，并传谕刘铭传知之。钦此。

遵旨寄信前来。

同日准军机处片称：“本日奉有寄信谕旨一道，希贵大臣于接奉后，恭录知照漕运总督吴棠一体钦遵可也。为此知会。”

226．贼众全萃皖境拟先赴临淮折闰五月二十一日

奏为群贼全萃皖境，臣应先驻临淮，后赴徐州，恭折仰祈圣鉴事。

窃臣行抵清江，即将皖军被围，拟派重兵援剿各缘由，于本月十一日驰奏在案。十四日罗麓森等金陵六营齐抵清江。刘松山宁国一军，老勇在途苦求假归，挑选募补，行程稍滞，甫于二十日全队到齐。臣在此小驻十二日，迭闻留防徽州各军索饷滋闹，力筹拨银镇抚，昼夜忧灼。本拟步队到齐，即日驰赴徐州，相机调度。连日接据安徽布政使英翰来禀，该军困于雉河集，已先带二十余骑退至西洋集，其部将史念祖等尚能相约死守以待援兵等语。又据寿春镇总兵易开俊来禀，该军进扎西洋集，拟先攻高炉以解雉河之围。惟该总兵目疾增剧，势将瞽废，请派员接统该军各等情。臣查英翰出重围而求援，易开俊临大敌而婴疾，均属万分危急。臣若先赴徐州，则去贼愈远，诸军无所禀承。适接抚臣乔松年咨函，亦称贼聚皖北，官兵正可合围会剿，为一劳永逸之计。臣与吴棠熟商，遂定议亲率金陵六营、宁国六营先赴临淮关驻扎。俟皖事稍松，再行进驻徐州。

臣初次奏称，专力于四省十三府州之地。今既由临淮进兵，将来安徽即以临淮为老营，江苏即以徐州为老营，山东以济宁为老营，河南以周家口为老营，四路各驻大兵，多储粮草、子药，为四省之重镇。一省有急，三省往援，其援军之粮药，即取给于受援之地，庶几往来神速，呼吸相通。就目前诸将而论，刘铭传、潘鼎新均可独当一面，张树声、周盛波两军相合可当一面，刘松山、易开俊两军相合可当一面，四路专汛之兵，颇敷分布。此外须另筹游兵一枝，拟派候选郎中李昭庆训练马队，合之亲王僧格林沁旧部马步各军，同为游击之师。臣私衷区画如此。军情瞬息千变，不知将来能成规模否。至粮运为用兵第一要义，周家口、临淮两军以淮河、颍河为运道，济宁、徐州两军以运河为运道，拟趁有水之时，先将米粮、子药悉数分运四处，存储备用。已在清江设立转运局，派淮扬道吴世熊专司其事。如四路军食充足，则四省有首尾相应之象，而诸军无疲于奔命之虞，或可以速补迟，徐图功效。所有群贼萃皖，微臣先赴临淮缘由，谨缮折由驿五百里驰陈，伏乞皇太后、皇上圣鉴训示。谨奏。

227．请派陈国瑞赴河南片闰五月二十一日

正封折间，钦奉闰五月十六日寄谕：“陈国瑞、刘铭传两军曾有互斗之案，此时同赴皖北剿贼，该提督、总兵等夙知大义，谅不敢以私废公。惟东省兵力尚薄，倘贼匪乘虚回窜，甚属可虞。陈国瑞一军如尚未起程，即着国瑞传知，暂留山东驻扎，遏贼回窜，毋庸赴皖。如业已起程前进，该军应否驻扎淮、徐一带堵遏贼踪，抑调回山东之处，着曾国藩斟酌，妥为调派。”等因。钦此。

查陈国瑞去年在皖，曾因英翰、郭宝昌告变，仇隙甚深。昨在济宁长沟，其部卒入刘铭传营内抢夺洋枪，被刘营杀伤颇众，余怒未平。英翰现在雉河集被围，刘铭传驰回援救，该两军均在皖北，若陈国瑞与之共事一处，不免各存意见，互相猜疑。统将微有猜疑，则弁勇必构扇纷争，恐于强寇环逼之时，又有私斗意外之变。据臣愚见，陈国瑞一军应暂驻扎河南之归德。如归德无贼，即赴南、汝、光三属防剿，听候河南抚臣吴昌寿调遣，无庸再赴皖境。如已入皖界，亦应折回豫省，以遏逆匪回窜之路，而杜诸军内讧之渐。除照会陈国瑞，并咨行各处外，理合附片复奏，伏乞圣鉴事。谨奏。

228．密陈陈国瑞事状片闰五月二十一日

再，密陈者。钦奉谕旨，饬臣将陈国瑞一军斟酌调派，业于本日附片复奏。上年春间，曾奉寄谕询及陈国瑞，臣以其桀骜扰民，断不能独当一面，于三年二月十二日复奏在案。厥后详加察访，佥称其凌轹州县，性好私斗，屡次梗调，劣迹多端。江、皖统兵各员，如英翰、刘铭传、张树声、周盛波等，无不畏其狠忍，不愿与之共事。此次不能力救僧格林沁，假装受伤，与郭宝昌同罪异罚，众论多为不平。历次寄谕，常在传谕之列，该镇尤觉得志。广招勇丁，全不禀明各处。文移结衔称“钦差帮办军务”字样。勒派州县办万人之粮草、车辆，支应该军。又闻晋、豫、山东三省另有饷项，专济该镇，俨有独当一面不受节制之势。本应严参惩办，惟吴棠及清淮士民多言其善战可用，素不贪财好色，绅士中有称陈国瑞至性过人，好听忠孝古事。河南藩司苏廷魁致臣一书，亦称誉之。臣生平爱惜将才，视如性命，岂肯轻弃一人。即日给予公牍，历数其过，褒扬其善，与之约法三章，令其痛改前非，勉图后效。俟陈国瑞禀复至日，如能遵臣约束，即当扫除更张，另募一军，随臣征剿。如不遵臣之约，届时再行据实参奏。目下该镇驰赴河南，应请旨饬归河南巡抚节制。各路协饷，不可径解该军，宜仍由督抚交台转发。谨先附片密陈，伏乞皇太后、皇上圣鉴训示。

此片求无于寄谕中宣示各省，恐陈国瑞闻之多一猜疑之心，即将来少收一将之用。合并陈明，谨奏。

229．附录廷寄　答以上各折片及密片留中六月初一日

同治四年六月初一日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、署两广总督漕运总督吴棠、暂署两江总督江苏巡抚一等肃毅伯李鸿章、三口通商大臣兵部左侍郎崇厚、河南巡抚吴昌寿、山东巡抚阎敬铭：

同治四年闰五月二十六日奉上谕：

曾国藩奏派委司道大员经理交代事件，并迎提各项军马，及贼萃皖境，应先驻临淮，后赴徐州各一折。所筹均尚妥协。即着该大臣饬令李榕前往济宁，将僧格林沁原部马步各队及应行交代之件逐一承领，俾国瑞得以交卸回京。曹、济等处败兵游勇极多，不可无重兵镇压，所有潘鼎新一军，着即调赴济宁驻扎，仍兼顾曹、考一带，以固直、东门户。现在群贼虽萃于皖境，而北路防务仍不可稍松，刘长佑、崇厚、阎敬铭当各就现有兵力，勤加训练，认真整顿，以备不虞。

英翰因雉河被困，先带二十余骑退至西洋集，雉河自更危急。易开俊临敌患病，英翰求援甚切，曾国藩自应驰赴临淮，督率各军力解雉河之围，务将此股逆匪悉数歼除，以收一劳永逸之效。本日据左宗棠奏，闽境肃清，将援闽之郭松林、杨鼎勋两军回苏候调。业已降旨照准。如皖省兵力不敷兜剿，即着曾国藩、李鸿章酌量调派，以资得力。清、淮一带向为该匪所窥伺，吴棠仍当随时檄饬各军严密防守，不可以贼踪渐远稍涉懈弛。

曾国藩另片奏豫省防剿紧要，现调陈国瑞带兵暂赴归德驻扎等语。陈国瑞一军业已调赴归德，即着归吴昌寿调遣，不必再赴皖境。各该省协拨陈国瑞一军之饷，均着解交吴昌寿随营粮台，由该抚派员经理，源源拨给，毋令缺乏。

现在直、东、皖、豫，该大臣筹办情形尚臻周密。惟山西省兵力空虚，防堵亦不甚可靠，沈桂芬亦非知兵之人。逆捻乘虚奔突是其熟技，况该省完善，又素所垂涎。该大臣务须调出劲旅一枝，兼顾防秦、晋门户，更臻妥善。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣奉到后，即行知照漕运总督吴棠钦遵办理可也。为此知会。”

又准军机处片称：“本日贵大臣具奏密片一件，奉旨留中。为此知会。”

230．派员迎提军马折闰五月二十一日

奏为派委司道大员经理交代事件，并迎提各项军马，恭折奏祈圣鉴事。

窃臣钦奉闰五月初七日寄谕：“国瑞奏将各项马步兵勇安插，即行回京一折。除酌留直、东二省兵勇外，其余应留兵勇、军火，均着造具清册，面交曾国藩接管。曾国藩此时计已抵徐郡，所有国瑞应交曾国藩马步各队及军火等件，即着该大臣飞速迎提以资攻剿，毋任迁延观望。现在暂驻曹、考之色尔固善所带马队，应如何酌量留防及进剿之处，着曾国藩妥筹调遣。前据阿克敦布等奏称：遵调山东军营马一千匹，已于五月十九等日派员管解进口，前赴山东。当经批令将此项马匹解至曹、考，探明军营交投。曾国藩即行派员迎提，归该大臣调拨应用。”等因。钦此。自应钦遵办理。惟目前皖北危急，臣改驻临淮，不能亲赴济宁，并不克遽抵徐州。国瑞势难久待，应由臣派员前往经理交代事件。查前任浙江盐运使李榕，统带钧字一军业已凯撤，现随臣北上，拟即派令前往济宁，禀商国瑞，将亲王僧格林沁原部马步各队及应行交代之件逐一承领。

又奉闰五月初九日寄谕：“潘鼎新等驻师张秋，系为屏蔽北路。惟此起劲军驻于无贼之地，亦甚可惜，着大臣酌量调派。”等因。据臣愚见，此时直隶兵力尽敷分布，潘鼎新一军似应由张秋移驻济宁。一则曹、济等处败兵游勇极多，必须有重兵镇驻以资弹压；一则徐州、济宁两军互相犄角，可以伐贼回窜之谋。如蒙俞允，臣即札饬潘鼎新速至济宁，会同李榕料理交代事宜。凡国瑞应留兵勇、军火，均将清册交李榕、潘鼎新接管。其温德勒克西等马队，遵旨交色尔固善管带，应令即赴徐州听臣就近调遣。阿克敦布遵调之营马千匹，俟解至曹、考之日，由李榕、潘鼎新迎提，饬令并解徐州，听候拨用。所有派员经理交代，迎提军马缘由，恭折由驿五百里驰奏，伏乞皇太后、皇上圣鉴训示。谨奏。

231．陈明李定元等补缺片与皖抚奏富升赴任片封发舛误片闰五月二十一日

再，记名提督李定元等，前经臣曾国藩借补安徽抚标中军参将各缺，于同治四年二月二十七日在江宁省城专差附片具奏。旋经臣乔松年接奉此案原片，钦奉谕旨：“李定元等均着依议补用。余依议。”钦此。当即专函移送臣曾国藩钦遵。嗣臣曾国藩差弁赍回二月二十七日原奏各折片，敬谨拆阅，内有臣乔松年奏江宁副都统富升赴任原片一件，知系军机处同日封发，偶尔舛误，亦经臣曾国藩备文移送臣乔松年各在案。

兹臣乔松年接准兵部咨，以安抚中军参将、池州营都司两缺，应会列督臣衔名拣员请补。其江南提标各营游击、都司等缺，仍令两江总督拣员请补，再行核办等因。具奏奉旨：“依议。”钦此。行知前来。臣等复查安徽抚标中军参将各缺，本由臣曾国藩附片奏请以李定元等借补。今部臣疑为臣乔松年所请，专案奏驳，自因封发舛误，以致办理有歧。理合分晰声明，会同安徽抚臣乔松年附片具陈，伏乞皇太后、皇上圣鉴，敕部查照前奏，另行议复施行。谨奏。

军机大臣奉旨：“着兵部查明更正，分别办理。是日该班章京，并着军机大臣查取职名，交部照例议处。”钦此。

232．附录廷寄　两淮盐课项下应解甘饷饬运使径解宁夏等事闰五月二十五日

同治四年闰五月二十五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、督办甘肃军务西安将军署陕甘总督都兴阿、暂署两江总督江苏巡抚一等肃毅伯李鸿章、湖北巡抚郑敦谨、山西巡抚沈桂芬，传谕护理江苏巡抚布政使刘郇膏、候补按察使杨能格：

同治四年闰五月二十日奉上谕：

户部奏遵议都兴阿军营饷需一折。都兴阿一军攻剿宁夏吃紧，需饷甚殷，庆阳粮台未能如数供支。前曾谕令各省自行酌定数目筹解。仍恐虚悬无着，自应指拨专饷以资接济。即着照户部所议，所有宁夏马步各营，除原有定饷者仍照旧拨解外，新募楚勇六营，仍由官文、郑敦谨按月拨银二万两。扬州新到两起马队及英字、选锋等营统计十四营，月饷共需四万三千两。两淮盐课项下月拨协甘饷银二万两，着曾国藩、李鸿章、刘郇膏饬令两淮运使即将此项银两径解宁夏军营，毋庸解赴江北，转拨山西。河东道本有月协甘饷，着沈桂芬饬令该道按月划出二万三千两，径解都兴阿军营，其余仍解庆阳粮台。江苏、山西应解协甘饷银，即可将此次所拨银两照数划除以清款目。都兴阿前请每月筹备赏恤、杂费等项银一万两，着杨能格仍由庆阳粮台按月筹解。经此次指拨之后，庶饷项既有专供，不致复虞匮乏。着官文、曾国藩、李鸿章、郑敦谨、沈桂芬、刘郇膏、杨能格各将指拨都兴阿所部各营月饷，按月如数解交宁夏军营，毋稍推延，致滋贻误。所有督催转运及支发动用一切事宜，即着都兴阿责成景廉实力稽查；仍饬令汇齐总数，详晰造报庆阳粮台核销，以昭画一。将此由五百里谕知官文、曾国藩、都兴阿、李鸿章、郑敦谨、沈桂芬，并传谕刘郇膏、杨能格知之。钦此。

遵旨寄信前来。

233．调马队官兵赴皖北助剿折闰五月二十八日

奏为吉林、黑龙江马队官兵，谨遵节次谕旨调赴皖北助剿，恭折仰祈圣鉴事。

窃臣钦奉闰五月初一、初五、初七、十六等日寄谕，饬将亲王僧格林沁所遗马步各队酌量调派；并令色尔固善接统温德勒克西所带马队迅赴臣营，妥筹布置。臣遵即檄派前任浙江盐运使李榕前赴济宁，禀商国瑞，承领交代事件，并迎提军火、兵马，于本月二十一日奏明在案。旋准国瑞来咨抄送奏稿，亲王僧格林沁所遗马步各队已悉数分拨完竣，并无一骑拨归臣营。其托伦布所带马队，则奏交直隶督臣调遣。钦奉闰五月十九日寄谕：“国瑞拟将托伦布所带马队官兵四百九十六员名拨交刘长佑之处，着改拨河南交吴昌寿酌量调遣。”等因。钦此。

伏查现在贼势全萃皖境，雉河集被围已久，贼马四出滋扰，北至宿州城外及濉溪口等集，西至颍上县之江口集，蒙、亳数百里间，一片逆氛，非马队断不足以制胜。就目前贼情而论，不特将劲骑调赴直隶置诸无用之地，即河南军情亦视皖北为较轻。若马队调赴河南后，再由归德、夏邑、永城一带援剿皖北，须绕远四百余里，实属缓不济急。所有托伦布等统带吉林、黑龙江马队四百九十六员名，应即全数由济宁径赴徐州，与刘铭传先后援皖，以辅步队之不足，而扼贼骑之凶锋。除由臣咨商国瑞外，相应请旨饬下托伦布等克日启程前来，庶于现在军务有益，而于节次谕旨亦属相符。

至色尔固善一员，现在河南穿孝，尚难遽赴山东。其温德勒克西所带马队谕旨饬赴臣营者，国瑞折中并无其人。惟拨交山东之乌尔图那逊等马队至一千三百余名之多，是否即系温德勒克西一起，应俟查明另案奏办。所有请调马队官兵缘由，恭折由驿五百里驰奏，伏乞皇太后、皇上圣鉴训示。

再，臣于二十二日自清江启行，二十五、六等日渡洪泽湖，计程月内可抵临淮。合并陈明。谨奏。

234．附录廷寄　托伦布马队改拨河南调遣存留陈州府库银着酌量提拨等事闰五月二十三日

同治四年闰五月二十三日，准兵部火票递到军机大臣字寄——

钦差大臣协办大学士两江总督一等毅勇侯曾国藩、已革杭州将军国瑞、直隶总督刘长佑、署两广总督漕运总督吴棠、安徽巡抚乔松年、山东巡抚阎敬铭、河南巡抚吴昌寿：

同治四年闰五月十九日奉上谕：

国瑞奏分拨兵勇、火器，开单呈览，并粮台剩银数目，候旨移交；乔松年奏皖北贼势益炽，现饬各军遏剿；吴昌寿奏豫军节节进扎，催调援师会剿各折片。逆匪盘踞高炉集一带，围攻雉河、龙山等处营盘，贼势甚重。乔松年现饬英翰、易开俊等军稳守待援。吴昌寿亦饬张曜、宋庆等军进扎亳州以东之白水河等处，为节节进剿之计。此股贼匪向以往来奔突为长技，以致此剿彼窜，迄无了期。现在该逆既麇聚于皖北境内，正可乘其攻夺营垒之时，设法牵制；一面会合江、皖、豫之兵，四面兜围，绝其窜越之路，方可聚而歼旃。曾国藩前已行抵清江，着即飞速赴徐，催提刘铭传一军星夜南行，筹商进剿。其皖、豫两省之军应如何择要扼扎，会合进兵之处，均着曾国藩商同乔松年、吴昌寿妥筹调派。总期层层布置，将此股贼匪就地歼除，断不可失此机会，致令乘间他窜，又难收拾。清、淮防务稍松，所有张树珊等军，即着吴棠饬令迅赴皖境，合力攻剿，不得稍分畛域。雉河等处营盘，现虽尚能坚守，惟恐援兵日久不至，致有疏失。乔松年仍当一面督饬各军稳慎固守；一面飞催援军克期会剿，以期迅殄贼氛。

现在直隶已有新调之吉林、黑龙江马队各五百名，而河南兵力尚单，国瑞拟将托伦布所带马队官兵四百九十六员名拨交刘长佑之处，着改拨河南，交吴昌寿酌量调遣，以利攻剿。其乌尔图那逊等马队官弁兵勇一千三百余名，着国瑞挑拨精锐数成，驰赴雉河集，交乔松年相机调遣。其余即着移交阎敬铭调遣。富森保马队三百余名，并善庆兵一百八十余名，着统交吴昌寿调遣，以厚兵力。吴昌寿一面催提此项兵勇，到齐即令赴皖助剿。汴梁各局制造军火匠役，吴昌寿亦可酌量提用。至拟留山东之勇丁四千名，其中颇多降众，约束不严，恐至聚而生事，着酌留两营由阎敬铭统带，余着拨交曾国藩听候调遣。国瑞拟请撤遣各营马步官兵，及将葛开泰等营拨归崇厚调遣，并拨带炮位、军火、器械之处，均着照所请办理。即着国瑞咨明各该省督抚，按照单开数目收明应用。

其存储陈州府库饷银二十万两，着交曾国藩查明存案。如江、皖、豫三省何路军需紧要，即由该省商同曾国藩酌量提拨应用。国瑞单开之河南、山东局存之军火器械，着曾国藩酌量调取。詹启纶一军现扎砀山，并着该大臣酌量调派。归德粮台所存之五万两，并着国瑞饬令卢朝安撙节支放，核实报销，毋许稍有冒滥。

吴昌寿另片奏，张学醇向为陈国瑞信服，恳请释回令其监护陈国瑞一军。并请调马德昭等语。本日已有旨，准将学醇释回交曾国藩差委矣。马德昭前已降旨交曾国藩调遣，即着该大臣饬令马德昭前赴吴昌寿军营差遣委用。乔松年密片一件留中。将此由六百里各谕令知之。钦此。

遵旨寄信前来。

235．附录廷寄　拨归山东马兵应否调赴皖省着曾国藩等体察办理并孙楫条陈等事闰五月三十日

同治四年闰五月三十日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、三口通商大臣兵部左侍郎崇厚、山东巡抚阎敬铭：

同治四年闰五月二十五日奉上谕：

阎敬铭奏驻营兖州，酌拟安置国瑞所拨各勇队，请分拨陈国瑞等饷需各折片。东省虽已无贼，防御未可稍松，阎敬铭现派王心安四营往驻金、嘉及濮、范一带，惠、庆等二营往驻定陶、城武、曹、单一带。即着该抚檄饬各该员等严密堵御，并将土匪次第搜捕，以靖地方。

前据国瑞奏分拨马步各队，已谕令将托伦布及富森保所统马队拨赴河南助剿；其留防山东之乌尔图那逊等所统马队内，挑拔精锐数成，交乔松年相机调遣；至拟留山东之勇丁四千名内，酌留两营，由阎敬铭统带，饬着拨交曾国藩听候调遣。兹据阎敬铭奏，国瑞拨归山东马队官兵一千余名，现在东防稍缓而皖省军务正当吃紧，拟咨商曾国藩，如调之赴援，可期迅速等语。自系尚未接奉前旨。此项马队既可无须酌留东省，应否一并调赴〈皖〉省协剿之处，着曾国藩、阎敬铭体察情形，相机办理。国瑞所留步勇两营，着阎敬铭详加甄核，分别撤留，务期有裨实用，毋令别滋事端，方为妥善。刘铭传军既已南下，潘鼎新一军自应留于直、东交界地方，以免空虚而资保卫。如何位置之处，着曾国藩、刘长佑、阎敬铭会商调派。

陈国瑞等军协饷，阎敬铭请将晋省之饷专济康锦文一军，豫、东两省之饷专济陈国瑞一军。即着照所请行。

本日据给事中孙楫奏统筹直、东大局，并请饬崇厚慎选马勇各折片。据称发、捻结党竖旗，向在八月以后，恐交秋北扰，直、东等省又遭蹂躏，诚不可不预为之防。陈国瑞及江南调到各军，应驻曹、单、金、鱼之间，严加堵御。济宁并扎一军，以为应援。兰、郯一路，责成江北以重兵扼守邳、宿，山东亦于峿、经花埠左右驻兵应之，以固藩篱等语。所筹是否允当，着曾国藩、阎敬铭酌度地宜，会筹妥办。曹州水套湖团，久为逋逃渊薮，长枪会历年既久，结伙尤多。据该给事中奏称：近复演戏莅盟，插旗伐麦，肆行无忌各情。若不于发、捻未至之先及早搜捕，将来为贼向导，外患内讧，为害不可胜言。着刘长佑、阎敬铭督饬官军，会筹剿办，以靖乱萌，毋得粉饰，养痈贻后日以无穷之患。

崇厚现在招募马勇，惟近闻桂锡桢所带马勇有从贼南窜者，有四出逃匿者，若混迹其中，悉来应募，贻祸匪浅。着崇厚于所招马勇，务须确切访查，慎加遴选，毋令奸人混迹，致堕诡谋。原片着抄给崇厚阅看。

御史张观钧请饬庄受祺、钟文赴曾国藩军营差委。本日已降旨照准矣。该二员到营后能否得力，着曾国藩随时察看，据实具奏。将此由六百里各谕令知之。钦此。

遵旨寄信前来。

236．附录廷寄　温德勒克西等马队着查明相机调派等事六月初八日

同治四年六月初八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿：

同治四年六月初三日奉上谕：

曾国藩奏请调马队官兵到皖助剿。吴昌寿奏豫军攻克廖楼、龚李庄贼寨，直抵义门；张曜等进击获胜，出力请奖各折片。本日已明降谕旨，照所请奖励矣。

僧格林沁营中马队，迭经有旨，令赴曾国藩军营妥筹分布。并谕令将拟留山东之勇丁四千名，酌留两营由阎敬铭统带，饬着拨交曾国藩调遣。嗣据阎敬铭奏，马队毋庸留东。复经谕令一并调皖协剿，由曾国藩等体察情形，妥筹调度。即拨归吴昌寿、乔松年之兵，该大臣亦可斟酌缓急，一律檄调，托伦布等曾否带兵赴豫，着吴昌寿催令迅赴曾国藩军营听候调遣。温德勒克西等马队，着曾国藩查明，相机调派。并催刘铭传等速行赴援，无稍延缓。

英翰因雉河被围退至西阳集，现在各军曾否渐集雉河，营盘能否固守，着乔松年严饬英翰等疏通饷道，设法解围。如雉河有失，定惟英翰是问！豫军进剿获胜，擒斩捻首廖和尚，攻克廖楼、龚李庄贼寨，已抵义门，距雉河不过数十里。张曜、宋庆等军分途进击获胜，颇有斩擒。着吴昌寿督饬该总兵等乘胜进剿，会同江、皖各军，力解雉河之围，务各迅速进兵，以成三省会剿之局，如有迁延退缩，观望不前，即着曾国藩等指名参奏，勿稍姑息。如贼因被剿西窜，曾国藩、乔松年、吴昌寿兼须酌派劲军，于皖、豫各境严行遏截。

官文前奏调飞虎四营赴豫，已至何处，即着催令赶紧入豫，归吴昌寿调遣。姜玉顺办理蒋凝学所部溃勇能否竣事，成大吉等军现扎何处，贼匪恐被击南趋，鄂省防尚未松动，着官文妥为布置，毋令窜越。将此由六百里各谕令知之。钦此。

遵旨寄信前来。

237．附录廷寄　山东马队到营着即妥为布置并着预防颍亳六月十六日

同治四年六月十六日，准兵部火票递到军机大臣字寄——

钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿：

同治四年六月十一日奉上谕：

乔松年奏豫军连破贼垒，力解义门之围，并皖军获胜，攻复江口集一折。皖军英翰等攻夺张窑，克蒙额等移营进扎，雉营亦出队获胜，朱淮森等攻克江口集，余贼仍逃回雉河。所办均尚得手。曾国藩已到临淮，周盛波、刘铭传已抵蒙、宿，该大臣饬由龙山、石弓山进取。着乔松年、吴昌寿督饬英翰、张曜等会合淮军，约期进攻。前谕曾国藩檄调山东马队到营，谅己调到。着即妥为布置，以便驰剿。贼众一经击败，必图分窜。颍、亳一带尚嫌空虚，必须预为部勒，使该逆进不可胜，退无所归，自无难一鼓殄灭。义门解围详细情形，着吴昌寿查明具奏。将此由五百里各谕令知之。钦此。

遵旨寄信前来。

238．仍请收回节制三省成命片闰五月二十八日

再，臣钦奉闰五月十二日奉上谕：“曾国藩因节制三省任大责重，复恳请收回成命，具见谦抑之忱。第贼氛猖獗，时事孔艰，事权不一，则一切调度事宜深恐呼应不灵。该大臣惟当力任艰巨，与三省督抚和衷筹画，将此股贼众克期歼灭。彼时三省军务既平，自可毋庸该督节制，既为其实，毋避其名，万不可稍存顾虑之心，再有渎请。”等因。钦此。跪诵之下，悚惧弥深。

臣自度近日之精神与目前之兵力，苟稍称此重任，亦何敢再三渎请！惟精力实已衰颓，而所带楚勇数千，整肃远不如昔。此外概用李鸿章之淮勇，虽情谊本同一家，而人数不满二万，马队尚无一骑。与各省会办此寇则可以，微臣总揽全纲则力有不逮。若仅虚与委蛇，姑存其名，又与臣笃实之志趣相乖。臣博观史册，近阅世情，窃见无才而位高于众，则转瞬必致祸灾；无德而权重于人，则群情必生疑忌。臣之德薄才短，自知已久，不敢因曾立寸功而自忘其陋。今尚未开总督两江之缺，而更增节制三省之名，臣何人斯，曷克当此！耿耿寸衷，如负重疚。惟有仍恳天恩，俯准收回成命，但责臣以会办剿捻事宜，自当殚精竭诚，通力合作，不敢稍存畛域之见。如不蒙圣慈俞允，明降谕旨，臣更当累疏渎陈，虽上干严谴，所不敢辞。区区愚忱，伏乞皇太后、皇上圣鉴训示。谨奏。

239．附录廷寄　着迅催各军赴雉河救援并着将郭松林杨鼎勋两军酌量调援亳州事六月初二日

同治四年六月初二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、署两广总督漕运总督吴棠、暂署两江总督江苏巡抚一等肃毅伯李鸿章、安徽巡抚乔松年、河南巡抚吴昌寿：

同治四年闰五月二十七日奉上谕：

乔松年奏，皖北近日军情一折。捻匪围攻雉河营盘甚急，日日添营，势益凶狠。虽经总兵欧玉标等率勇出击，力战退贼，夺毁贼营多座，而匪众蚁聚蜂屯，复于远处添营八座，合围愈密。雉河营中粮米仅敷现月食用，其势岌岌可危。英翰既离雉河前赴西阳集合军回救，则设法运送粮米入营为第一要着。乔松年务当督饬英翰并激励易开俊、张得胜等军奋勇进攻，以便护送粮米运入雉河，毋得迟延观望，致干重咎。至贼匪大股麇集雉河，正可乘此机会，四路进剿，为聚而歼旃之举。张曜、宋庆两军已抵亳州，周盛波一军已抵宿州，即着曾国藩、吴昌寿迅催各军，星夜前往雉河解围通饷；一面飞提刘铭传、康锦文诸军赶紧赴亳，一俟诸军到齐，即可将围攻雉河之贼四面兜剿。曾国藩仍遵昨日谕旨，驰赴临淮指挥调遣，以一事权。务将该逆就地围歼，毋令再行他窜。清、淮等处防兵如何分调，即着吴棠酌拨数营，驰援皖北，不可稍分畛域。并着曾国藩、李鸿章将由闽回苏之郭松林、杨鼎勋两军酌量调援亳州，以厚兵力。蒙城团练既能守圩杀贼，即着乔松年激励鼓舞，以期兵民合力，众志成城。将此由六百里各谕令知之。钦此。

遵旨寄信前来。

同日准军机处咨称：“办理军机处为咨行事，所有该省现署副都统及现署提督、总兵人员，希分晰开单，每月咨报兵部及本处。至所保记名之副都统及提督、总兵人员，并希将各该员年岁、旗分、籍贯一并开单知照兵部及本处备查。以咨到之日为始，务于两月内查明，即行咨复。相应咨行贵大臣查照办理可也。”

240．雉河官军苦守四十日援军大捷立解重围折 [1] 六月十二日

奏为雉河官军苦守四十日援军大捷立解重围，恭折驰报，仰祈圣鉴事。

窃雉河营盘被围，及克复高炉集、江口集各情形，臣松年于五月二十八日、闰五月十二日、二十一日、三十日、六月初四日五次专折具奏。臣国藩亦以贼众全萃皖境，改驻临淮调度，于闰五月二十二日陈奏各在案。臣国藩于二十九日驰抵临淮，与松年往返函商，分饬各军合力进剿。自二十七日攻克高炉集后，雉河声息已通。英翰派队滚营前进，并募敢死之士突围而入，驰书雉河守将，嘱其忍饥坚守。三十、初一等日黄秉忠冒雨出队，小有斩擒。初二日周盛波统带盛字六营，周盛传统带传字三营齐至高炉集，与英翰会商进兵之策。

雉河集在涡河之南。贼于两岸水浅处搭造浮桥，深沟高垒，为南北合围之势。其在南岸者，以赖文光、牛洪两股为最著；其在北岸者，以张总愚、任柱两股为最著。而数十里助逆之圩蚁附蜂屯，殆不可以数计，于是分兵合剿。英翰等军从南岸进，周盛波等军从北岸进，而以易开俊一军留驻西阳集专顾后路。计议已定，周盛传先率所部直攻河北方家贼圩，一战破之，进逼李家贼圩，扎营该处，与任逆所踞席圩相离三里。任逆大股来扑，周盛传督率游击杨安典等带领洋枪队往来驰突，连破北岸贼圩四座。而英翰在南岸同时会合张得胜、康锦文等攻破贼圩数座。两岸并进，势如破竹。此六月初二日各军攻贼垒血战胜之情形也。

自有此捷而南北两岸贼势顿衰，我军勇气百倍。初三日天甫向曙，据擒贼供称：牛洪于三鼓拔队东去，有欲袭后路之信。英翰察知其诈，一面飞饬严防，一面会同克蒙额、康锦文督军前进。张庄之贼避锋先遁，王圩继之，纵横扫荡，转战无前。北岸则周盛波派得胜之军先克杨圩，后破马楼。大军齐至席家楼。该处离雉河不及五里，任逆悍党殊死力战，周盛波派总兵周寿昌等分敌东路之贼，总兵刘启福等分敌西路之贼，而自率亲兵指挥策应。周盛波直捣中坚，张得胜从旁夹击，排炮雷轰，呼声动地，贼马四散奔逸，附近从逆各圩一哄而散。正在追杀间，张总愚忽自龙山率贼数千从东北扑来，亦经周盛波挥众猛击。该逆夺路狂窜，人马蹴踏，势若颓墙。维时雉河官军登垒遥望，知援军已到。程文炳等自南路冲击，史念祖从北路冲击，填平贼壕，内外夹击，贼势不支，纷纷溃散。先是，刘铭传一军于闰五月十八日自济宁拔营倍道疾行，二十四日即抵徐州。臣国藩令由濉溪口一路进剿，亦于初二、初三两日力破崔家楼、孙家寨等处。石弓山、龙山之贼，悉数自溃。该军不期而至，贼众闻风胆落，而豫省派来之宋庆、张曜两军从亳州一路进剿，力解义门集之围，进扎距雉河十八里之余楼地方遥为犄角，声势益壮。三路环逼，贼无斗志，遂于初三日分路逃窜，雉河之围立解。是役也，踏平大小圩垒五十余座，平毁长濠两道，夺获旗械刀矛无数。虽未能一律殄灭，而贼胆已寒。据英翰禀称：该逆由雉河迤西，分南北两路狂窜。张得胜带队向北路追剿，史念祖等带队向南路追剿，皖军蹑其后，豫军扼其前，此后剿办较可得手。

查雉河集孤悬群捻乱圩之中，此次贼从山东回窜，并力齐趋，志在争此要隘，复踞老巢。英翰部下将士粮尽计穷，犹能同心努力，誓死不移。自五月二十四日高炉集被陷以后，四面受敌，固守四十日之久，副将程文炳、知府史念祖等坚忍之功，洵推第一。而英翰、张得胜、克蒙额等竭力进剿，周盛波、周盛传、康锦文等远道驰援，仰托圣主威福，内守外攻，卒能化险为安，全师无恙，均属有裨大局。安徽布政使英翰，遇缺题奏提督、凉州镇总兵周盛波，遇缺题奏提督、建宁镇总兵张得胜，墨尔根城副都统克蒙额均系带兵大员，应如何奖励之处，臣等未敢擅拟，伏候圣裁。所有尤为出力各员，除周盛波一军俟开单具报到日另行奏励外，其英翰等所部各将，择其功绩最著者，酌保数员另缮清单，仰恳天恩俯如所请，以昭激劝，其余出力员弁，可否由臣等查明专案奏奖之处，恭候命下遵行。谨将援师大捷立解重围缘由，恭折由驿五百里驰陈，伏乞皇太后、皇上圣鉴训示。谨奏。

同治四年六月十八日军机大臣奉旨，钦此。

附保单

谨将拟保出力各员缮具清单恭呈御览。

计开

提督衔记名总兵周盛传，拟请以提督记名请旨简放。总兵衔尽先副将程文炳，拟请以总兵记名请旨简放，并赏加提督衔。道衔安徽候补知府史念祖，拟请免补知府，以道员留于安徽补用，并赏加按察使衔。记名总兵康锦文，协领密成，尽先参将李显明，均拟请赏加勇号。记名总兵邓得胜，拟请赏加提督衔。总兵衔尽先副将丁得胜，请以总兵记名请旨简放，并赏加勇号。副将衔尽先参将方元清，拟请以副将尽先补用，并赏加勇号。副将衔尽先游击牛师韩，拟请以参将尽先补用，并赏加勇号。尽先都司刘廷干，拟请以游击尽先补用，并赏加勇号。尽先都司郭运昌、李华东，拟请以游击尽先补用，并赏加副将衔。都司衔守备李先义，拟请以都司尽先补用，并赏加勇号。蓝翎候选同知方长华，拟请赏加知府衔，并赏换花翎。候选直隶州知州张盛恺，拟请赏戴花翎。千总宋朝如，拟请以守备尽先补用，并赏加都司衔。

[1] 此件与乔松年会奏，系据乔联宝编《乔勤恪公奏议》（光绪七年强恕堂刊本）补。

241．分拨陈州库银片六月十二日

再，臣国藩于闰五月二十三日钦奉寄谕：“陈州府库饷银二十万两，着交曾国藩查明存案。如江、皖、豫三省何路军需紧要，即由该省商同曾国藩酌量提拨应用。”等因。钦此。

查臣营饷项，自闰五月间留防皖南各军因饥索饷，各台局搜括一空。随臣北行之军，业已无从筹济。现又新添山东拨交马步队五千人，嗷嗷待哺，刻不可缓。刘铭传等所部淮勇一万七千人，系李鸿章粮台支应，上年仅发七个月，亏空五个月，今年入数更少。臣调之剿捻诸军皆向臣求，益无以应之。所有陈州饷银，若归臣与李鸿章两处提用，乃可救目前之急。惟查皖、豫两省饷项亦极支绌，河南抚臣吴昌寿寄书商拨陈州库项，又委员瞿廷韶前来面禀，请拨此款，情词真切。安徽抚臣乔松年顷来临淮会议军事，亦欲商拨此款。臣谨遵寄谕所指，将陈州存银二十万两，分为四处匀济。臣与署两江督臣各拨银五万两，安徽、河南两省抚臣各拨银五万两，以昭公允而应急需。其李鸿章应得之五万两，即由臣饬台代为经理，拨发刘铭传等军月饷暨添购米粮之用。除咨会各省派员至陈州迎提外，理合附片陈明，伏乞皇太后，皇上圣鉴，敕下户部查照。谨奏。

242．附录廷寄　着催齐刘铭传等军约期进攻以解雉河之围六月十二日

同治四年六月十二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿：

同治四年六月初七日奉上谕：

乔松年奏夺回高炉集要隘，并攻克张圩贼垒一折。高炉集为雉河后路要隘，张圩又为高炉集之羽翼，乃贼所必争之地。经乔松年督饬张得胜等奋力进攻，均即克复，办理尚为得手。着即饬令英翰、张得胜等进兵，迅解雉河之围。雉河粮道已通，自应派兵协同守御，以期万全无失。俟各路援军并集，即可内外夹击，共殄逆氛。前据吴昌寿奏，张曜等军于克复廖楼等集后，直抵义门。兹据乔松年奏，该军尚为贼阻。着吴昌寿严饬张曜、宋庆等设法前赴义门解围。副将刘先文，仍着乔松年饬令坚守待援，勿稍松懈。

曾国藩谅已驻军临淮，着催齐刘铭传、张树珊等军，约期进攻，务将雉河逆垒悉数扫除，并须预计贼窜之路，派兵布置。如逆股由皖、豫窜突，乔松年、吴昌寿当督率在事员弁，实力遏截，倘有疏虞，定惟该抚等是问！将此由五百里各谕令知之。钦此。

遵旨寄信前来。

243．附录廷寄　雉河解围严檄各营四面兜剿并着拨陈州存银接济豫饷六月十八日

同治四年六月十八日，奉兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年、山东巡抚阎敬铭、河南巡抚吴昌寿、湖北巡抚郑敦谨：

同治四年六月十三日奉上谕：

吴昌寿奏豫军进剿倪村店获胜，攻克程家园等处贼寨，布置情形；雉河解围，撤兵回防归、陈；请留京饷，并留火器营员弁、炮位各折片。览奏均悉。雉河贼匪因张曜等军节节进剿，将倪村店贼众击败，程家园等处贼寨攻破，扎营余楼，距雉河仅十八里，皖军亦由高炉集进剿获胜，该逆两面受敌，分股抗拒，力难支持。逆首赖文洸、李允、牛烙红等退至雉河西南张村铺，任柱、张总愚退至雉河西北刘奶奶庙，雉河重围立解。该匪被剿穷蹙，难保不窜赴豫、东，或由光、固、颍、六一带窥伺鄂疆，吴昌寿现已檄调张曜、陈国瑞等军分撤归、陈以防边境，着即督率该总兵等实力堵御，毋令贼踪阑入。并着官文、郑敦谨迅速派兵严扼皖、鄂边界，阎敬铭分布兵勇，力扼曹郡以固边境，乔松年严督英翰诸军截击，力杜旁窜邻疆，以免纷扰。前经谕令吴棠酌拨兵勇进顾皖境，着即饬令派出将士，进遏徐、宿一带，毋任贼匪东窜徐郡。至曾国藩节制三省，各路军营均归调度，自当统筹全局，将贼匪全股从远处四面兜围，使重叠网罗，不能冲突，方足制其死命。着即严檄各营马队及刘铭传等军迅速追剿；一面分兵绕前截击，以杜纷窜。该大臣老于兵事，于布置调度机宜，谅能确有把握，迅速妥筹。

京饷待用孔亟，关系紧要，吴昌寿仍当将河南应行解京之饷银十五万两派员起解，不得截留。本省所有豫营应用饷银，前据国瑞奏，僧格林沁粮台留存归德、陈州两处余款各二十万两，着查明已动用若干，余着曾国藩、吴昌寿将此项存款提用十五万两，接济豫饷。该抚所调谙练造炮之火器营空花翎永安等十一员名，并请留铜喷炮二尊，着即咨明玉亮办理。将此由六百里各谕令知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，即行恭录知照安徽巡抚乔松年一体钦遵办理可也。为此知会。”

244．附录明谕　奖叙雉河解围出力员弁六月二十四日

同治四年六月二十四日，准兵部火票递到同治四年六月十八日内阁奉上谕：

曾国藩、乔松年奏雉河解围出力员弁，开单请奖一折。发、捻张总愚等麇集雉河集一带，合力围攻。官军苦守四十日，极力捍御。六月初二等日，提督周盛波等援军齐至，分攻涡河两岸之贼，迭次获胜。初三日英翰督军从南岸进攻，纵横扫荡，所向无前，张庄、王圩之贼同时溃退。周盛波等亦派得胜三军连破北岸贼圩多处。逆首任柱率其悍党死战，周盛波等分路进剿，排炮雷轰，呼声动地，贼马四散奔溃。张总愚自率数千悍匪从龙山来扑，经周盛波挥众猛击，雉河官军亦分路冲出，内外夹击，贼悉奔逸。刘铭传复将石弓山、龙山之贼剿败。宋庆、张曜等军亦进扎余楼。官军声威益壮，三路环逼，贼遂分路逃窜，雉河之围立解。仍着曾国藩等檄饬各军，分路追剿，务将各逆股悉数殄除，无留余孽。

此次英翰等军或竭力进剿，或坚忍待援，均属著有微劳，自应量加鼓励。安徽布政使英翰，着赏给铿僧额巴图鲁名号。遇缺提奏提督周盛波、张得胜，着交军机处记名，遇有提督缺出，尽先提奏，并交部从优议叙。副都统克蒙额，着交军机处记名，遇有都统缺出提奏，以示优奖。所有单开之总兵周盛传，着交军机处记名，遇有提督缺出请旨简放。副将程炳文，着交军机处记名，遇有总兵缺出，请旨简放，并赏加提督衔。知府史念祖，着免补知府，以道员留于安徽补用，并赏加按察使衔。总兵康锦文，着赏给锐勇巴图鲁名号。协领密成，着赏给达勇巴图鲁名号。参将李显明，着给劲勇巴图鲁名号。总兵邓得胜，着赏加提督衔。副将丁得胜，着交军机处记名，遇有总兵缺出，请旨简放，并赏给豪勇巴图鲁名号。参将方元清，着以副将尽先补用，并赏给敢勇巴图鲁名号。游击牛师韩，着以参将尽先补用，并赏给信勇巴图鲁名号。都司刘廷干，着以游击尽先补用，并赏给果勇巴图鲁名号。郭运昌等二员均着以游击尽先补用，并赏加副将衔。守备李光义，着以都司尽先补用，并赏给确勇巴图鲁名号。同知方长华，着赏加知府衔，并赏换花翎。直隶州知州张盛恺，着赏戴花翎。千总宋朝如，着以守备尽先补用，并赏加都司衔。其余出力员弁，并着曾国藩、乔松年专案奏奖，毋许冒滥。该部知道。单并发。钦此。

245．附录廷寄　雉河援军大捷立解重围陈州存银分四处匀齐照所请行及曾国荃简授晋抚等事六月二十四日

同治四年六月二十四日，准兵部火票递到军机大臣字寄——

钦差大臣大学士湖广总督一等果威伯宫文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨、陕西巡抚刘蓉、传谕护理山西巡抚布政使王榕吉：

同治四年六月十六日奉上谕：

曾国藩、乔松年奏雉河援军大捷，立解重围；吴昌寿奏捻逆窜至太康，督饬各军紧蹑兜剿各一折。已明降谕旨，将解围出力之布政使英翰等优加奖励矣。

该逆失巢狂遁，剽疾异常。现在任柱、张总愚匪股已由商邱、柘城窜至太康县属之安平寨、马厂、明光集等处，向正南、西南一带纷窜，边马扰及睢州界内。是逆匪已绕出官军之前，铤而走险。且贼骑我步，迟速悬殊，剿办殊形棘手。吴昌寿现檄张曜等军由鹿、柘紧蹑贼踪，相机绕击，令陈国瑞截贼北窜，而自留省垣，力顾根本。所筹均合机宜。即着督饬张曜等绕出贼前，迎头拦击，遏其西窜。黄河防守事宜，并着会同张之万妥筹兼顾，勿少疏虞。曾国藩所派追贼之张得胜、史念祖等军现在行抵何处，着即飞饬前进，会合豫军，两面夹击。惟豫省四达平原，利于骑战，曾国藩当添拨在营马队，跟踪追剿，方不至着着落后。其牛烙红等股想尚麇集皖境，即着曾国藩、乔松年派兵剿洗，并于颍州等处扼要严防，勿为贼所牵制。贼匪大股西窜，曾国藩拟仍驻扎徐州，恐于调度一切鞭长莫及，应否相机前进之处，着斟酌办理。军情瞬息万变，该大臣有节制之权，责无旁贷，想自能熟筹妥办，仰副委任也。

贼供有欲西窜巩、汜一带，直扑潼关，图窜三秦等语。豫省兵力无多，张曜等军又成尾追之势，若非重兵迎头拦击，则中原之祸正未有艾。着官文、郑敦谨迅速派拨劲兵，越境赴豫，截遏贼匪西窜之路。倘敢畛域攸分，致匪踪挽及秦、晋，必惟官文等是问！虎牢关、老犍坡等处为入陕要路，吴昌寿务当派拨兵勇，督饬巩、汜地方官联络绅团，严密扼防，并于陕州、阌乡一带节节设防，杜其窜秦之路。潼关为陕省门户，着刘蓉赶紧派拨重兵，力筹防堵。并于商、雒一带分兵扼守要隘，以防贼由旁路趋入武关。至风陵、茅津渡一带，为秦、晋交界要隘，亦着刘蓉、王榕吉派兵严防，互相联络，毋令贼踪窜入。其泽、潞一带，如风门坳等处处隘口，均着王榕吉逐一严防，不得稍形松懈。晋省地方富庶，贼匪觊觎已久，王榕吉于地方军务，责无旁贷，务宜慎益加慎，妥筹布置，以固疆圉。

曾国藩片奏请将陈州存银二十万两，分为四处匀齐等语。即着照所请行。惟前因河南饷需支绌，曾谕令于归、陈两处存饷内提用银十五万两。现在陈州存银内仅分给河南五万两，尚恐不敷，即着曾国藩、吴昌寿查明归德存银尚有若干，尽数提归豫省应用。

新放金州副都统安图，着官文饬令该员即赴新任，勿稍耽延。曾国荃已简授山西巡抚，曾国藩当嘱该抚勉图报效，作速赴任，勿以病辞。将此由六百里谕知官文、曾国藩、乔松年、吴昌寿、郑敦谨、刘蓉，并传谕王榕吉知之。钦此。

遵旨寄信前来。

246．钦奉谕旨复陈折七月初八日

奏为钦奉谕旨，恭折复陈，仰祈圣鉴事。

窃臣于七月初五日承准军机大臣字寄六月二十九日奉上谕：“现在发、捻股匪麇聚豫疆，该省兵力不敷剿办，着曾国藩、乔松年迅饬张得胜、史念祖等军驰赴豫省，会合李世玉等，将赖汶光等股匪剿除净尽。并着曾国藩添派官兵，并饬副都统托伦布、富森保等马队星驰前赴吴昌寿军营，听候调遣。其春寿及乌尔图纳逊两起马队，亦着曾国藩、乔松年速饬赴豫助剿，勿稍迟缓。皖北是否尚有踞匪，官军现在剿办情形若何、及如何布置，一切情形，即着迅速驰奏。此后皖、鄂防剿事宜，官文等当随时具奏，毋得仍前濡缓，致朝廷久深殷盼。曾国藩并着遵奉前旨，酌量情形，择要前进驻扎，以便就近调度。”等因。钦此。查雉河集解围以后，发、捻西窜，分为两路：其向北路者为张总愚、任柱等酋，由柘城、太康、扶沟、洧川径趋而西，现闻将至汝、洛，尚无确耗；其向南路者为赖汶光、李允等酋，由太和窜至沈邱，蹂躏陈州周家口一带。臣于半月以前已檄调直隶提督刘铭传全军驰赴周家口。后接陈州知府告急之禀，又添调乌尔图那逊等马队同援陈州。积潦没途，行走极艰，然屈指计之，该两军日内当已抵陈州与贼接仗矣。北窜汝、洛一股，臣军万难追及。南窜陈州一股，有刘铭传等两军应足制之。万一兵力尚单，再派周盛波、托伦布两军前往助之。周盛波之步队，臣批令进驻亳州，以便就近援陈。托伦布之马队，前来谒见时，臣已面嘱其整顿一切，预备赴豫矣。此臣酌派马步各队援剿河南之情形也。

谕旨又饬富森保前赴吴昌寿军营。查富森保之马队，即系色尔固善所管之一起。富森保现在萧县，因大水阻隔，患病未愈，不能来营与臣一见。色尔固善曾来临淮，臣接见数次，据称马队驰驱太久，又在曹南新挫，人马俱疲，枪械不齐，马匹多缺，必须大加整顿，乃可剿贼。臣嘱其即在徐州认真整顿。不特色尔固善一起然也，又有达尔济一起，系奏明由山东拨归臣处者，现据阎敬铭咨称，达尔济在兖州患病，察哈尔官兵病者几及一半。派讷穆锦带吉林官兵及马勇先到徐州，现亦人困马疲，急须整理。又有帕克巴札普一起，系新由察哈尔调来者，官兵不娴战事，马之病毙者尤多。是数军者，若非大加整理，断难驱之向敌。臣本欲急赴徐州料简一切，无如月余以来，淮河盛涨，沿河民居及臣之营垒皆在水中，筑堤捍御，时虞溃决，百物缺乏；临淮屯扎重兵应储之军粮器械，应修之米仓药库，均未就绪；大小道路，处处被淹，应俟晴久水涸，乃可起程赴徐。此马队必须整理，臣尚未至徐州之情形也。

谕旨又令臣酌量前进，择要驻扎，以便就近调度。臣虽至愚，岂不思步步进逼，急图殄灭之方。惟臣细观贼情，已成流寇行径，若贼流而官兵与之俱流，则节节尾追，着着落后。假令此时追至汝、洛，待贼南趋光、黄，又折而追至光、黄，或贼东趋徐、兖，又折而追至徐、兖，虽终岁奔波，终无大损于贼。

臣之愚见，常欲坚持初议，于捻匪必经之途驻扎重兵，如刘铭传驻周家口，贼若回窜扶沟、鄢陵，即自周口迎头击之。张树声等驻徐州，贼若回窜永城、萧、砀，即自徐州迎头击之。推之贼窜蒙、宿，则刘松山等自临淮迎头击之。贼窜曹、单，则潘鼎新自济宁迎头击之。变尾追之局为拦头之师，以有定之兵制无定之寇，庶几渐有归宿。皇上如以臣议为可采，则于臣驻兵四处之外，请旨敕下湖北、河南督抚，于豫之巩、洛、宛、邓，楚之随、枣、黄、麻，各驻劲兵一支，与诸将坚约，重在拦头迎剿，不重在贼退尾追，似亦制胜之策。

近人多谓捻匪并无大志，旦夕可平。微臣独虑捻匪或成流寇，祸患方长。此贼有甚似流寇者一端，有不甚似流寇者一端。凡流寇所以日聚日众，非良民皆乐于从贼也，只因贼骑剽忽，劫掠居民不得耕获，百里废耕，则百里之民从贼偷活，千里废耕，则千里之民从贼偷活。今凤、颍、徐、泗、归、陈等郡，几于千里废耕，而官兵又骚扰异常，几有贼过如篦，兵过如洗之惨，民圩仇视官兵，于贼匪反有恕词，即从贼亦无愧色。此甚似流寇之象，症之可危者也。凡流寇如无源之水，听其所之。而此贼尚眷恋蒙、亳老巢，旁县皆田荒屋毁，而蒙、亳尚有田庐之乐。斯又不甚似流寇，症之差善者也。臣既于四处设立重兵以遏其流，又拟查办民圩以清其源。先查亳州、蒙城、宿州、永城四属之圩，分别良莠，大加惩治。其余有捻州县，次第查办。近日出有告示一件，抄稿附呈御览。臣驻扎之处，仍应以徐州为老营，以临淮、济宁、周家口为行营，庶于清查民圩、督饬诸将两有裨益。是否有当，伏候圣谟详为指饬。所有钦奉寄谕各事，恭折由驿复陈，伏乞皇太后、皇上圣鉴训示。谨奏。

247．附录廷寄　着吴昌寿严防黄河两常并饬托伦布富森保马队赴豫听候调遣七月初五日

同治四年七月初五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、陕西巡抚刘蓉、湖北巡抚郑敦谨，传谕护理山西巡抚布政使王榕吉：

同治四年六月二十九日奉上谕：

吴昌寿奏捻匪窜至许州、西趋襄、郏，追剿情形，请饬善庆赴吉林等处挑选马队，提用陈州饷银，开复善庆处分各折片。捻踪剽疾异常，由扶沟等处直向西趋，虽经张曜等军跟踪紧蹑，于许州进击获胜，而逆众并未大受惩创。吴昌寿现令陈国瑞一军与张曜合力追击。着即严饬该总兵等奋勇进剿，毋稍停缓。贼已经趋襄、郏，西近汝、洛，北近西〔禹〕、密等处，恐其由北路扑犯秦、晋，吴昌寿已派谭仁芳督带楚勇四营驰赴河、汝交界之临汝、白沙等处择要驻扎。务当饬令绕出贼前，与张曜等追师两面夹击。并饬扼守虎牢关之副将徐邦道严密堵遏。老犍坡一带，亦须加意严防，以杜贼匪窜扰秦、晋之路。洛河等处船只，前据吴昌寿奏称，业已提归北岸。着即督饬地方文武实力奉行，不得有名无实。贼匪志在窥伺秦、晋，陕州一路，该抚亦应预筹防范，黄河南北两岸，尤须加意严守。倘贼踪窜渡北岸，则晋省泽、潞边隘处处吃紧，势将防不胜防。吴昌寿责无旁贷，自应设法力筹防守，并速办炮船梭织巡逻，毋任抢渡，是为至要。潼关守御，即着刘蓉赶紧派拨重兵驻扎，以备迎剿。风陵、茅津渡一带为秦、晋两省要隘，刘蓉、王榕吉仍当懔遵前奉谕旨，会督兵勇，联络声势，严密防守。泽、潞两郡山口要隘，王榕吉当添筹得力兵将分防，务须慎益加慎，不可稍涉大意。至襄、郏西南，路通宛郡，与商雒一带毗连，武关要隘既须扼守，南山、兴安、商州等处亦须预筹兼顾，着刘蓉分派兵勇，于秦、豫交界处所择要防堵，毋任贼匪阑入边境。前经谕令官文、郑敦谨派兵越境赴豫迎击，着即懔遵前旨，迅拨得力将士，由襄、邓等处驰赴南阳，会同豫军，合力夹击，不得稍分畛域，迟延观望，致干咎戾。并着迅速复奏。赖汶洸、任柱等股匪，续由太和边境窜入淮宁，盘踞焚掠。吴昌寿现派李世玉等带兵由省驰援陈郡，着即饬令实力剿除，以清后路。捻逆股匪由皖窜豫，乔松年何以并不派兵出境跟追？如果尚有畛域之见，即属有负委任。

现在发、捻股匪麇聚豫疆，该省兵力不敷剿办，着曾国藩、乔松年迅饬张得胜、史念祖等军驰赴豫省，会合李世玉等，将赖汶洸等股匪剿除净尽。并着曾国藩添派官军，并饬副都统托伦布、富森保等马队星驰前赴吴昌寿军营，听候调遣。其春寿及乌尔图纳逊两起马队，亦着曾国藩、乔松年速饬赴豫助剿，勿稍迟缓。皖北是否尚有踞匪，官军现在剿办情形若何及如何布置，一切情形，即着迅速驰奏。此后皖、鄂防剿事宜，官文等当随时具奏，毋得仍前濡缓，致朝廷久深殷盼。曾国藩并着遵奉前旨，酌量情形，择要前进驻扎，以便就近调度。

吉林、黑龙江等处马队，调赴各路军营为数过多。屡据该处将军等奏称边防紧要，兵力空虚，请停调拨。吴昌寿所请，令善庆前赴吉林等处挑选兵丁二千名之处，势难允行。着即飞提曾国藩军营及乔松年所部马队赴豫，分拨调度，相机剿办。并就地添练马队，以期制胜。

所请于陈州款内提用银十五万两之处，现在贼势趋重豫省，该处军饷较他省需用尤急，着曾国藩即行如数拨给，俾无缺乏。

吴昌寿所请开复善庆处分之处，本日已明降谕旨允准矣。将此由六百里谕知官文、曾国藩、乔松年、吴昌寿、刘蓉、郑敦谨，并传谕王榕吉知之。钦此。

遵旨寄信前来。

同日准军机处片称：“本日奉有寄信谕旨一道，贵大臣接奉后，即行恭录知照安徽巡抚乔松年一体钦遵办理可也。为此知会。”六月二十九日

248．徽休防军索饷哗噪情形及霆营溃变现拟查办折七月初八日

奏为徽、休防军索饷哗噪，现拟认真查办，恭折仰祈圣鉴事。

窃总兵唐义训所部强中等七营，久驻徽州府城，防剿颇资得力。上年春间，逆匪分窜皖南，又派道员毛有铭统领义从等九营驰往援剿。毛有铭因败挫获咎，派金国琛接统该军，分驻休宁、祁门两城，一年以来，亦尚与民相安。该两军饷项，唐义训所部向由臣营粮台供支；金国琛所部半系鄂省旧部，向由鄂台筹发，近由皖台供支。核算欠饷，该两军各已积至三十余万之多。而每月新饷则由臣饬令粮台均匀筹给，大致两军每月均可领至六成。上年冬间，皖南防务较松，唐义训于十二月请假回籍葬亲，禀派其胞兄候选同知唐义谟代统营务。金国琛于本年正月至金陵面禀，请回常州本籍省墓，经臣准其暂假。窃意留防之军业已扎定坐营，并不远调他省，所领银米足敷口食，以常情度之，必应安然无事。忽于五月二十一日，金国琛所部瑞左营首先闹饷，其余各营纷纷效尤。唐义训所部各营亦于二十七日相继滋闹。枪炮鼓角，喧闹十三日之久。惟时唐义训、金国琛俱未回营，皖南道张凤翥驰往徽州府城，委曲晓谕，而各勇丁毫无忌惮，肆意侮辱，并有殴伤重情，逼写期票，应允发给八个月满饷，始得稍敛凶锋。臣于闰五月初旬在清江营次始闻各营闹饷之信，即筹拨银八万两解往匀济。及闻殴辱道员、逼写期票之事，不胜愤懑。

窃思湘军纪律素称严明，粗立功绩。臣待各军，平日则发给六成，足资食用，临撤则全清欠饷，从不减折，不应更有闹饷之事。自本年三月间霆营叛卒溃于金口，此端一开，各营接踵而起。臣每引咎自责，刻刻隐忧。然霆营溃变，固由累年积久之多，尤惮万里远征之苦，其致变之故与各军迥不相同。此次徽、休两军无端鼓噪，臣详加访察，其中情节较轻者，金国琛所部尚有三营，唐义训所部尚有二营，偶尔喧哗，旋即安帖，皆由营官平日廉正，故能临变不摇。此外率众同闹者，究其起衅之由，半由营官发饷不公，激成众怨；又每营各有刁健之弁勇数人，扇惑众心。非将贪庸不职之营官查明严办，无以平勇丁之积怒；非将首先倡乱之勇丁拿获惩治，无以杜后日之乱萌。现在金国琛业已回营。唐义训据报闰五月二十八日自籍起程，日内计亦可到防。臣已严札该镇道勒令交出克扣之营官、倡乱之勇丁，押送臣营，审明严办。如果查办首恶之后，各勇丁畏法安静，拟将所欠之饷悉数找清，陆续遣撤。即湖北应发之欠饷，亦由臣营粮台垫给，不少丝毫。业经出示晓谕，以安勇丁之心。能否办理顺手，尚未确有把握。万一因此激变，重睹金口叛卒之事，臣当身任其咎。亦不能畏激变而一味姑息，全不查办，纵贪刻之将领，长各路之刁风。臣已知会各省，豫筹防剿。

至候选同知唐义谟有代统之责，任听各营哗噪，甚至殴辱大员，束手无策，庸懦不职，且恐知情故纵，应请旨即行革职，提解臣营审讯。定拟唐义训假归之时，臣知唐义谟断非统领之才，深恐久而生事，批令该镇迅速回营。乃迟至半年之久，始报起程，实属迟延。金国琛假归省墓，臣以金陵至常州尚不甚远，姑准一行，并未派人代统。乃该道迟延太久，殊属不知缓急。请旨将前任皖南镇总兵唐义训、甘肃巩秦阶道金国琛先行交部议处。皖南道张凤翥于两军闹饷之时，亲赴徽、休抚慰，尚无不合。惟并未具禀请示，率行书写期票，以长凶焰；事定之后，径赴婺源筹饷，迹有似于畏避，应即先行撤任，另行遴员接署。俟将来此案奏结时，再行声明，请旨办理。

臣前于霆营溃变之事，业经奏明，俟查清后奏请议处。嗣虽查明金口叛卒实因远征缺饷，以致溃乱，别无他故。惟臣未能先期陈奏，力阻远调，究属咎有应得。此次徽、休两军索饷哗噪，臣有督办之责，未能先事豫筹，尤深愧歉。应请旨将臣交部议处。除俟查办两军情形能否安帖，再行陈奏外，合将现拟认真惩办缘由，恭折由驿驰奏，伏乞皇太后、皇上圣鉴训示。谨奏。

249．附录廷寄　饬令刘铭传乌尔图那逊驰赴洛阳以西驻扎及唐义谟革职唐义训金国琛交部议处七月十九日

同治四年七月十九日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年七月十四日奉上谕：

曾国藩奏遵复历次谕旨一折。据称张总愚、赖汶光等分窜情形，与吴昌寿等前奏大略相同。该大臣已檄调刘铭传军赴周家口，又添调乌尔图那逊等马队援陈，并令周盛波一军驻亳，将托伦布等各马队整顿赴豫。请饬湖北、河南督抚于豫之巩、洛、宛、邓，楚之随、枣、黄、麻各驻劲兵一支，拦头迎剿各等语。所筹均属周妥。

现在张总愚股已窜鲁山、南台，由叶县入山，向南奔窜；赖汶光等由舞阳西去，势将与前股勾合。吴昌寿已出省驻许督剿，着懔遵初九、初十日谕旨，严督张曜等认真追剿。官文等迅派成大吉等军扼守黄、麻等处要隘，务与吴昌寿会师合击，不得任令贼踪阑入，致滋延蔓，曾国藩以刘铭传等军驻周家口、徐州等处防贼回窜，变尾追之局为拦头之师，以有定之师制无定之寇，固属老谋深算。惟贼趋西南一路，陈州现无寇踪，豫省之兵甚形单薄，若不迅筹游击之师协力追剿，恐贼众我寡，未易得手。刘铭传、乌尔图那逊已到陈郡，即着饬令进至洛阳以西，择要驻扎，贼来则击，以固山、陕门户。易开俊、周盛波等军内，着酌量调派一军驻扎周口以资接替。其托伦布、富森保、达尔济、帕克巴札普等马队多起，现在休息亦已数月，着该大臣挑选精壮者，分队配齐马匹军械，饬令前赴河南归吴昌寿调遣，以厚追师之力。其疲病不堪者，或即遣撤，或留徐州陆续整顿，以期一兵得一兵之用。该大臣因淮水盛涨未能赴徐，现届秋爽水涸，当可徐图拔队，进扎徐州，居中调度。抄录查办民圩告示各条，皆救时急务，即着督饬委员，悉心妥办，不得有名无实。皖省无贼，着乔松年饬英翰等军赴豫助剿，勿分畛域。

曾国藩另折奏，徽、休防军索饷哗噪，自请议处，并请将唐义谟等分别惩处等语。同知唐义谟代统唐义训之军，任听各营哗噪，甚至殴辱大员，实属庸懦不职，着即革职提营审讯定拟。皖南镇总兵唐义训请假归葬，久未回营，实属迟延；巩秦阶道金国琛假归省墓，迁延太久：均着交部议处。余着照所拟办理。曾国藩自请议处之处，着加恩宽免。惟各营自霆营溃变之后，纷纷效尤，此风断不可长，该大臣务须严密查办，惩一儆百，不必稍存姑息，致贻后患。将此由六百里各谕令知之。钦此。

遵旨寄信前来。

250．扬防凯撤借用漕折银两请敕部暂缓催提折七月初八日

奏为扬防凯撤借用漕折银两，目前无款归还，请旨敕部暂缓催提，恭折仰祈圣鉴事。

窃扬防一军于本年三月一律凯撤，所有找补欠饷等项，动用同治三年分江北冬漕折价银两二十二万有奇，拟由扬防节省项下提款归还解京，经江宁将军富明阿奏明在案。兹据江宁布政使万启琛详称：上年宁属应征熟田漕粮变价、折价，两共合银二十三万四千二百一两九钱四分，内有各属欠征银一万零一十一两九钱五分五厘，应由司催提批解外，统计扬营提用实应归还银二十二万四千一百八十九两九钱八分五厘。本拟截至本年四月底止，以粮台节省之项归还司库作抵。而数月以来，司库收数抵作归款者只有八万余两。现已拨解甘肃饷银三万两，安庆江外粮台饷银三万两，詹启纶一军两月饷银一万四千两，清淮协饷银一万两，计八万之数业已动用无存。嗣后虽有续收，而每月应解甘饷三万两，皖饷二万两，清淮协饷一万两；又本省绿营坐饷议定五月分放全饷一月，闰五月以后月给半饷；又江宁织造办贡银奏定先拨银二万两。以上各项均系扬防凯撤后添出之款，为数甚巨。再三筹画，实有顾此失彼之虞。明知京仓支绌，漕项为凑放大档甲米之需，扬营粮台借用，本属格外通融。既经议定以节省之款归还漕价，曷敢再有截留之情！但扬防节省仅有此数，而新添用款层出无穷，可否将扬防节省归还漕价银两暂缓解部？一俟军务平定，协解甘、皖等饷停止，再在江北厘捐项下酌提起解等因。详请具奏前来。

臣等复查，扬防一军饷项由扬镇粮台供支者，向以江北厘金为大宗，而佐以运库协济之款。所谓扬防节省一项，即指此两款言之。查运库拨款太多，本年户部拨盐课银十万两，又添拨十万两，尚未筹出头批如期解京，岂有余力助还漕折！至江北厘金，旺月不过四万余两。自扬防凯撤以后，若专以续收之厘金还借用之漕折，亦须迟之半年方能扫数还清。无如收款本少，放款日多，每月协济甘饷三万两，又臣国藩奏准协解皖台每月二万两，又臣棠奏准协解清淮每月一万两，又准僧格林沁咨詹启纶协饷每月七千两。此四款者，皆出自江北厘金。入不敷出，为数甚巨。臣等议定，甘省协饷除五、六等三个月已解九万外，以后按月拨解三万，决不愆期，系属最要之款。其次皖台协饷、清淮协饷已不克如数供支，然亦不能不稍资接济。此外如本省绿营坐支之饷，江宁织造办贡之银，亦只得于上忙钱粮内挪用。统计司库应收之项，舍此更无可筹。转瞬秋冬开征，又有本年应行解京之漕。通盘核算，前项动用漕折银二十二万四千一百八十九两九钱八分五厘，目前万难归还。臣等公同酌议，惟有仰恳天恩，敕部查照，俟军务平定，协解甘、皖等饷停止后，再在江北捐厘项下提解归款以清帑项而符初议。所有扬防凯撤借用漕折银两目前无款归还缘由，谨合词恭折，由驿具奏，伏乞皇太后、皇上圣鉴训示。谨奏。

251．恭谢天恩并陈明曾国荃病未复原折七月初八日

奏为恭谢天恩，仰祈圣鉴事。

窃臣承准军机大臣字寄同治四年六月十八日奉上谕：“曾国荃已简授山西巡抚。曾国藩当嘱该抚勉图报效，作速赴任，勿以病辞。”钦此。闻命之下，感悚莫名。

伏念臣弟国荃，于上年九月蒙恩开缺回籍调理。本年二月间仰荷特旨询问，眷逮优隆。嗣经臣弟国荃专折具奏，病未痊愈，恳请暂缓入都。接奉批旨：“饬令赶紧医治，一俟稍愈，即速启程北上，以副委任。”等因。钦此。五月间又迭奉寄谕，饬催即日北上。仰见朝廷向用之殷，期望之切。臣每寄家书，勖其一意静摄，冀图速愈，以慰宸廑。兹乃钦承恩命，畀以专圻。值时事之多艰，念门庭之太盛，感极而惧，若涉春冰。

伏思山西为北路完善之区，目今值边防吃紧之际，臣弟国荃受恩深重，苟可勉力驰驱，断不稍耽安逸。惟臣前接家信，知其旧患湿疾本未全愈，又于闰五月初六日感染时症，不进谷食者九日，颇觉可危。至十五日始有转机。据医家云，此次大病之后，积年病根俱已发泄，如果调理得宜，转可渐渐复元等语。现已相距月余，是否全愈，尚未敢必。臣恭录谕旨，驰函家中，嘱其自揣精力，迅速赴阙，勉图报效；一面寄书臣营，代为陈奏。近日沿途积潦，文报多梗，不知臣函何日可以达湘。除俟臣弟国荃复信到营再行具奏外，所有微臣感激下忱，合先具折，恭谢天恩。伏乞皇太后、皇上圣鉴。谨奏。

军机大臣奉旨：“山西防务紧要，曾国荃到后，正可督同陈湜筹办一切。仍着该大臣迅速催令起程北上，勿稍延缓。”钦此。

252．吴坤修署皖南道片七月初八日

再，徽宁池太广道张凤翥，办理徽、休两军闹饷之事，措置不善，臣于本日陈奏折内请旨先行撤任。所遗道员缺，亟应遴员署理。查有布政使衔记名按察使吴坤修，才识明练，老于兵事，堪以署理。该员统领团防两营驻守芜湖。本年五月间，经臣派往江西料理刘连捷等三军营务。现在该三军分驻吉、临，诸事妥帖，本应调回芜湖统领本军。顷奉谕旨：“皖南道一缺，仍复当日旧制。”拟令吴坤修接署道篆，即在芜湖驻扎，以符定例而资弹压。惟委署地方道员，应由督、抚主稿具奏。此次更换道员，专为徽、休两军闹饷起见，是以往返函商，由臣遴员接署。除檄饬遵照外，谨会同署两江督臣李鸿章、安徽抚臣乔松年附片陈明，伏乞皇太后、皇上圣鉴，敕下该部查照。谨奏。

253．附录廷寄　东省应解郭宝昌之饷分给陈国瑞康锦文两军并吴坤修简授皖臬冯志沂补授宁池太广道八月三十日

同治四年八月三十日，准兵部火票递到军机大臣字寄——

钦差大臣协办大学士两江总督一等毅勇侯曾国藩、署河东河道总督张之万、安徽巡抚乔松年、河南巡抚吴昌寿、山东巡抚阎敬铭：

同治四年八月二十六日奉上谕：

乔松年奏捻匪经官军击败，窜并豫境，现筹防剿一折。捻匪任柱、牛洪回犯皖境，盘踞迎仙店，分股四窜，图袭三河尖。经皖防各军进剿，攻破高圩贼巢，余匪败遁。其康锦文一军会合刘铭传、蒋希夷各军败贼于瓦店，昨已据吴昌寿驰报。该逆经此次创惩，凶锋已挫，急宜乘其喘息未定，合力兜剿，以期一鼓歼除。着曾国藩、乔松年、吴昌寿严饬派出各军，视贼所向，前截后追，务将此股贼匪迅速剿除，勿令再与前股勾合。其窜往南阳等处之贼，仍着吴昌寿督饬张曜等军，会合楚省姜玉顺一军，实力夹击，毋任蔓延。

乔松年另片奏，陈国瑞一军现已撤去五营，所存不过三四千人，与康锦文一军数目相等。东省向解郭宝昌之饷，应令陈国瑞与康锦文两军各半分给等语。着阎敬铭即将前项应解饷银，按月分解豫、皖两省，转发该两军支放。

正在寄谕间，据张之万奏称：二十日夜间，遥望东南火光不绝，询之进省难民，据称贼踪已至通许县属之底阁寨等处，或云已至陈留地方，距省城甚近。惟前日据吴昌寿奏称：会剿捻匪，攻拔张寨等贼巢，贼向阜阳、新蔡等处奔窜。张之万现奏贼踪逼近省垣，与吴昌寿前奏情形稍异。贼踪剽疾，奔突靡常，着吴昌寿确探贼踪，如实有北窜之势，即酌量缓急情形，拨兵回顾省城，并兼防河北；一面知照直隶、山东督抚严密防堵，毋任偷渡。张之万现在省城，着俟贼踪稍远，即行驰赴工所，督办修防。

道员吴坤修前已有旨简授安徽臬司。徽宁池太广道员缺，本日已简放冯志沂矣。将此由六百里各谕令知之。钦此。

遵旨寄信前来。

254．附录廷寄　吴昌寿前赴许州并着乔松年派军赴豫会剿七月十五日

同治四年七月十五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、湖北巡抚郑敦谨、安徽巡抚乔松年：

同治四年七月初十日奉上谕：

吴昌寿奏豫省两路官军击贼获胜，现饬进剿一折。发、捻赖汶洸、牛洛红等由淮宁窜至西华，纷窜扶沟、临颍及许州属之秋湖。栗园一带，迭经官军进剿获胜，陈郡所属已无贼踪。该逆由舞阳西去，势将与前股勾合。捻匪张总愚等经张曜等由许州向南追剿，该逆奔往襄城、郏县，旋至宝丰、鲁山，盘据南、裕交界之横山、神林大店等处，并由叶县入山。我军迭将横山等处克复，该逆闻风南遁。逆匪蔓延豫省腹地，势甚鸱张，亟须实力进攻，为一鼓歼擒之计。着吴昌寿严檄张曜等军，务将张总愚等股匪就地殄除，毋令窜入邻省，又成不了之局。吴昌寿现由尉氏前赴许州，即着迅速前进，居中调度，毋误戎机。鄂、豫壤地毗连，该逆由豫而鄂，俱系从前往来熟径。官文等前派成大吉等军分路扼守，即着严饬各军认真防堵，毋令匪踪阑入。并着官文、郑敦谨抽拨劲旅，以剿为防，迅速饬赴豫疆，会合吴昌寿派出各军，协力夹攻，迅歼丑类。逆踪离皖虽远，必须皖军越境追剿，方可制贼奔突，以期聚而歼旃。着乔松年懔遵前旨，迅派得力将士，驰赴豫境，合力会攻。皖、豫军情及各路布置情形，着曾国藩统筹全局，妥为调度，随时奏报以闻。

吴昌寿另片奏，请饬张学醇赴营等语。已明降谕旨，令直隶等省督抚催令该革员迅速赴营矣。将此由六百里各谕令知之。钦此。

遵旨寄信前来。

255．附录廷寄　郭松林赏假四月松字营交杨鼎勋兼统并饬刘铭传军赴洛阳以西驻扎七月初九日

同治四年七月初九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、河南巡抚吴昌寿、陕西巡抚刘蓉，传谕护理山西巡抚布政使王榕吉：

同治四年七月初三日奉上谕：

李鸿章奏，援闽苏军航海回沪，现令暂驻镇江，再商调遣一折。郭松林、杨鼎勋等援闽之十六营，崎岖转战，疲备异常，业经凯撤回苏，自应暂行休养。郭松林谋勇夙优，受恩深重，自必以国事为急。现已降旨赏假四个月，回籍料理葬事，届期即着销假以副委任。所有松字营兵勇，着暂交杨鼎勋兼统，前赴镇江驻扎，听候曾国藩会商李鸿章相机调遣。

发、捻马队颇多，行踪飘忽，曾国藩前奏扼要设防，分道兜剿，务使该匪东出西没，皆不能出吾网罗之外，深得致人而不致于人之法。现在该匪分窜豫境，南股已抵淮宁，西股径趋襄、郏。虽经吴昌寿饬令陈国瑞、张曜等督勇追剿，恐难遏截凶锋。晋省完善之区，并无得力劲旅，设被窜扰，关系匪轻。着曾国藩速派刘铭传等军循河西上，酌量水陆两路孰为便捷，驰赴洛阳以西一带，扼要驻扎，与秦、晋防兵联络声势，相机防剿，俾贼不得分窜，扰及完善。刘蓉、王榕吉各宜懔遵迭次谕旨，督饬将弁严密防剿，毋得稍有疏虞，自取罪戾。曾国藩是否已回驻徐郡？皖、豫各军若何布置？所调马、步各队曾否齐赴豫境追蹑贼踪？该大臣务当随时驰奏，以慰廑念。

在籍中允冯桂芬才识若何？品行有无可取？李鸿章自必知之甚稔，着即据实奏闻。前任御史薛鸣皋是否尚在山西？并着王榕吉查明具奏。将此由六百里谕知曾国藩、李鸿章、吴昌寿、刘蓉，并传谕王榕吉知之。钦此。

遵旨寄信前来。

256．附录廷寄　虎牢关等处当预筹严防并询蒋凝学现存各营能否赴甘七月十五日

同治四年七月十五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨、陕西巡抚刘蓉：

同治四年七月初九日奉上谕：

本日据官文等奏，楚省东西两路防务同时吃紧，布置情形，乔松年奏近日军情各折。览奏均悉。逆捻自雉河解围后分为两股：一由亳州窜向永城；一由亳州窜向太和。经张得胜、英翰分路追杀，太和民团到处截剿，歼毙甚多。并经官军将钢义楼等圩攻破，步贼扫除殆尽，马贼均经窜逸。现据乔松年声称：永城一股窜至开封所属之太康县，太和一股窜近陈州之周家口等语。惟上月二十九日，已据吴昌寿奏到贼由太康、扶沟等处窜过许州，直向西路，扑至襄城、郏县。虽经张曜、陈国瑞两军跟踪紧蹑，亦未能绕至贼前。后股赖汶洸等已续由太和边境窜入淮宁。吴昌寿虽派李世玉等带兵由省驰援陈郡，亦恐落贼之后。前经谕令乔松年派拨皖兵越境追剿，着即懔遵前旨，迅派得力将士，驰往豫境，会合李世玉等，将赖汶洸等续窜股匪合力追剿。该逆日向西趋，且前股张总愚等业已窜至襄、郏，后股贼匪势必续向西趋，意图归并。乔松年不得以防贼回窜为词，意分畛域，能将赖汶洸等股匪越境剿除，则该逆自无从回窜皖境。至曾国藩身任统帅，责无旁贷。前经迭谕该大臣筹拨一军兼顾晋省；并令刘铭传等军驰赴豫省北路，绕出贼前，防贼窜越秦、晋之路；又令派拨马队驰赴豫境助剿；复以贼去徐郡甚远，令该大臣酌量前进驻扎。乃该大臣日久迄无奏报，于近来皖、豫军情及各路如何布置情形，均未陈奏，历次所奉谕旨亦未答复，实属疲玩因循。若欲借此获咎，冀卸节制三省仔肩，何以仰副朝廷倚任之重？谅该大臣公忠体国之心，何忍出此！

鄂省黄、麻、罗田诸路，官文已派成大吉等军扼守要隘，着即饬令严密防堵，毋令汝宁股匪阑入边境；并饬驻扎老河口、随、枣等处各军，俟贼离边境稍近，即出境迎头截击，与豫军合力夹剿。官文等所称与吴昌寿会剿之语，总须认真办理，不得有名无实，徒事纸上之谈。吴昌寿亦当严督张曜等将张总愚等股匪尽力追剿，毋稍松劲，并严扼贼匪窜赴秦、晋之路。

乔松年另片奏，请饬江苏等省协解饷银等语。已谕令李鸿章等筹解矣。

正在寄谕间，据刘蓉驰奏，逆匪由郏县向西南大路图窜鲁山、南召等处，请饬官文速拨重兵驻扎淅川、荆紫关一带。刘厚基一军，因西路回氛甚炽，未能即赴潼关。请饬吴昌寿防守巩、汜等处等语。诸贼骑剽疾异常，既据获犯供称有窥伺巩、洛之意，则虎牢等处要隘，并陕州各要路，吴昌寿仍当预筹严防，并严扼黄河口岸，勿稍疏虞。刘蓉因雷正绾等军为金积堡回匪所挫，逆势猖狂，凤、邠一带边防吃紧，令刘厚基五营先行暂扎凤翔。惟东面潼、商一带空虚特甚，殊为可虑，着即迅饬刘玉兴等军速赴凤翔替出刘厚基之军，星驰潼关东面之金堤关扼守。并由该抚迅筹添兵驰赴商雒一带，严防要隘。若专恃邻省之兵代为防守境外，设被贼踪阑入本境，必至贻误大局，懔之慎之！至鄂省兵力尚敷出境防剿之用，与其专守本境以待贼至，不若越境迎剿，豫行扼截以固藩篱。官文、郑敦谨务当速拨重兵驰赴三省交界之淅川厅、荆紫关一带，严密扼截，俾贼众不得阑入商雒、郧阳等处，与豫省追兵两面夹击。吴昌寿饬令派出之陈国瑞等军绕前截击，杜其窜入秦、晋之路。着迅赴事机，不可延缓。

刘蓉因杨岳斌兵力单薄，甘省军情甚紧，请饬蒋凝学一军赴甘助剿之处，蒋凝学所部除闹饷遣散外，现存各营如能赴甘，亦可稍厚兵力，着官文酌量情形办理。

刘蓉另片奏，请催协甘、援甘各饷，已分别谕令各该省督抚筹解矣。将此由六百里各谕令知之。钦此。

遵旨寄信前来。

257．遵旨复陈并请敕中外臣工会议剿捻事宜折七月二十四日

奏为钦奉谕旨，恭疏复陈，并请敕下中外臣工会议剿捻事宜，以定谋议，仰祈圣鉴事。

窃臣于七月初九日承准军机大臣字寄七月初三日奉上谕：“晋省完善之区，并无得力劲旅，设被窜扰，关系匪轻。着曾国藩速派刘铭传等军循河西上，酌量水陆两路孰为便捷，驰赴洛阳以西一带，扼要驻扎。与秦、晋防兵联洛声势，相机防剿，俾贼不得分窜扰及完善。”等因。钦此。又于七月十五日承准军机大臣字寄七月初九日奉上谕：“曾国藩身任统帅，责无旁贷。前经迭谕该大臣筹拨一军兼顾晋省；并令刘铭传等军驰赴豫省北路，绕出贼前，防贼窜越秦、晋之路；又令派拨马队驰赴豫省助剿；复以贼去徐郡甚远，令该大臣酌量前进驻扎。乃该大臣日久迄无奏报，于近来皖、豫军情及各路如何布置情形，均未陈奏，历次所奉谕旨亦未答复，实属疲玩因循。若欲借此获咎，冀卸节制三省仔肩，何以仰副朝廷倚任之重！谅该大臣公忠体国之心，何忍出此。”等因。钦此。跪诵之下，惶悚莫名。

查派拨马步各队赴豫及臣仍拟驻扎徐州各情，业已于本月初八日专折具奏在案。目前贼势，前股已至南召、鲁山、裕州，并闻窜入湖北之枣阳；后股由临颍、郾城而折回上蔡。接据吴昌寿咨称：贼将窜扰周家口。又接刘铭传文称：即日由周家口出队迎击上蔡之贼。谕旨敕令刘铭传一军循河西上，驰赴洛阳以西扼要驻扎，自系先事预防之策。臣窃观刻下局势，周家口最为扼要之区。该处距豫之开、归、陈、许及汝宁、光州六郡，均在三百里内外，即皖之颍州及蒙、亳老巢，相去亦不过三百里，八面受敌，不可无重兵镇驻。臣所部各军，惟刘铭传将略较优，人数较多，故以周家口之重任付之。今若移驻洛阳以西，反置劲旅于无用之地。至秦、晋两省防务，臣闻陕西残破更甚于河南，似非该逆之所垂涎。山西虽属完善，然黄河天险，似非该逆所能遽渡。自洛阳至潼关五百余里，必须晋、豫两省多设炮船，乃足御之，亦非陆路一军所能遍防。刘铭传西去，窃恐无益于晋而有损于豫。臣既知周家口之防更切于洛阳，不敢不剀切上陈，冀回圣听。且不独刘铭传一军万难远调也，李鸿章部下淮南之勇，不惯面食与楚军同，而其军火、炮械之笨重则更甚于楚军。自古行军皆以粮运为先务。乾隆年间，新疆用兵，以大学士黄廷桂总理肃州粮台，米、麦、杂粮无一不备，车驼转运之烦琐，纯皇帝亲自计画，遥为指挥。今河南等省用兵，全不讲求转运，粮械多有阙乏，将士不肯尽力。臣与李鸿章所部历年行兵于江湖水乡，粮运最便，士卒习而安之。今改运于济宁、周家口等处，尚有运河、淮河水之便，而溯流太远，已觉十分艰难。若再令远征秦、晋之交，不特不能多运大米，并不能多运洋炮，恐淮勇迁地弗良，或生他变。前此霆营调赴关外，亦以道途太远，无米可食，中途溃变。臣未能先期陈奏，力阻其行，至今愧恨。顷在临淮，臣檄翰林院编修张锡嵘招募淮北之勇，专取能食麦面杂粮之人，冀备他年征剿西北之用。其在淮水以南不惯面食者，概不收募。盖恐饮食违其本性，驱策必不得力。此又臣所辗转筹思而未敢轻调秦、晋防兵者也。

至于节制三省之命，臣三次具疏固辞，未蒙俞允。以臣赋性颛愚，即一省已难专任，然臣受恩深重，虽数省亦当通筹。窃计捻匪可到之处约有八省，分为三路：江苏、安徽两省及豫之归、陈，齐之兖、沂、曹、济，臣初次疏中所指之十二府州，皆东路也；直隶、山西两省及豫之彰、怀、卫辉，齐之东、武、临清，凡在黄河以北皆北路也；湖北、陕西两省及豫之南、汝、洛、陕等郡，皆西路也。论用兵缓急先后之序，则东路最重，西路次之，北路又次之。论微臣之才识与所部之兵力，则即东路十二府州纵横千里，已嫌汛地太宽，动虞疏失，实不能兼顾西路，更何能谋及北路。今皇上饬臣兼顾晋省，已在节制三省之外，而外间望治之心责臣之词，尚不止于晋省，一似三路之前截后追，为防为剿，皆臣军应办之事。臣何以堪此重任，又何能当此重咎。以僧格林沁之贤，忠可以泣鬼神，勇可以回山岳，办捻五年，尚未蒇功。今捻匪之马匹愈多，而时论之视贼愈轻，一似数月期年，可望肃清，臣又安能奏此速效。臣自揣殚竭愚忱，筹东路十二府州之防，加以清查民圩，训练马队，一二年内或可渐就稳固。其北路防河之法，西路堵剿之方，均非臣力所能逮。应请旨饬令山西、河南速办舟师，守御黄河，免致贼窜晋境，仓皇贻误。臣管见所及，已略具于五月初九日、十三日、七月初八日三次疏中。常思坚持初议，又恐失之执拗，可否仰恳天恩，敕下九卿、科道、八省督抚会议剿捻事宜，各抒所见，恭请宸断，定一不可改易之策，画分汛地，各专责成，无论贼窜何处，而办贼之方万变而不离其宗，庶几谋不纷歧，事有归宿。微臣幸甚！大局幸甚！

至臣处奏报之稀，曾于同治元年二月初六日复奏一次，一则不轻奏预计之说，仰蒙圣训称许。数年以来，不改此度。兹奉严旨诘责，惶愧无地。若欲借此获咎，以卸仔肩，则臣生平所志所学断不肯如此取巧。伏乞圣慈垂鉴。所有遵旨复陈、并陈中外臣工会议剿捻事宜各缘由，恭折由驿驰奏，伏乞皇太后、皇上圣鉴训示。

再，臣拜折后，即于本日前赴徐州整理马队。俟抵徐后，再行陈奏。合并声明。谨奏。

258．黄寿英改奖片七月二十四日

再，知州衔补用知县候选州判黄寿英，由附贡生报捐州判职衔，办理湖南盐、茶厘金，保奏以州判选用。嗣经原任广西提督江忠义调赴军营帮同带勇，于广西莲塘案内保奏选缺后以应升之缺升用。随赴江西剿贼，于肃清都湖案内，经沈葆桢保奏免选州判，以知县留于江西归候补班补用，并加知州衔，赏戴花翎，均经奉旨允准。旋随江忠义援剿青阳，督队奋勇，经臣保奏俟补知县后以知州升用，并加运同衔，亦经奉旨准在案。兹据该员禀称：本年四月由湖南本籍领咨赴部验看分发，始知江西肃清都湖保案，业经部驳，俟选缺后以知县归候补班补用，准加知州衔，并戴花翎。青阳解围保案，亦经奏请另核请奖。因即折回，赴营禀请改奖前来。臣查该员随同江忠义由江西驰援青阳，经臣保奏以知州升用，并加运同衔，本与部章相合。部臣以沈葆桢前奏之案未经核准，因令将青阳保案另核请奖，自应遵照办理。惟查该员前在江西带队打仗，曾经斩擒要逆，著有微劳。相应奏明请旨，将在后续保之知州升用、运同衔一并注销，作为两案并保，仍照江西原请免选州判，以知县留于江西归候补班补用，似尚不至冒滥而于部章亦属相符。理合附片陈请，伏乞皇太后、皇上圣鉴，敕部查照。谨奏。

259．补参陈国瑞折七月二十四日

奏为曹南未能救护之总兵同罪异罚，补行纠参，恭折仰祈圣鉴事。

窃查总兵陈国瑞随同亲王僧格林沁带兵剿捻，与郭宝昌分统左右两翼。本年四月曹南之战，不顾主将，僧格林沁追贼阵亡，郭宝昌奉旨革职拿问，其余翼长成保以下各官未能救护者，发遣降革有差。即山东抚臣阎敬铭、布政使丁宝桢等，亦均交部议处，予以应得之咎。纪纲所在，不稍优容。独陈国瑞饰词巧脱，逍遥法外。无论所禀受伤各情不足深信，即使均属实情，亦只可略从末减，未便概置不问。伏读五月初二日上谕：“陈国瑞未能救援僧格林沁，本属咎有应得。姑念其从来打仗奋勇，屡著战功，且此次身骑俱受重伤，困苦情形，不无可悯，姑免置议。”等因。钦此。仰见朝廷爱惜将才，格外宽宥。惟臣接统此军，博询众论，佥以为马步各翼长同罪异罚，不应过于悬殊。古称法立而后知恩，在帅臣当申明法律之严，庶裨将益感戴圣恩之厚。相应补行纠参，请旨将总兵陈国瑞撤去帮办军务，革去黄马褂，暂留处州镇实缺，责令戴罪立功，以示薄惩而观后效。所有补行纠参缘由，恭折具陈，伏乞皇太后、皇上圣鉴训示。谨奏。

260．再密陈陈国瑞事状片七月二十四日

再，密陈者。臣前于五月二十一日在清江浦密奏陈国瑞之事，言该镇劣迹多端。因其骁勇善战，不肯轻弃，即日给予公牍，历数其过，褒扬其善，与之约法三章，令其痛改前非等语，附片陈明在案。厥后于六月初六日给予批牍，反复开导，多至二千余字，推诚相与，冀其知感知愧，渐就范围，饬令明白禀复。在微臣之意，以谓将才难得，曲意成全。如果该总兵肯受约束，则为国家作育将才，即为该总兵保全末路。盖望之甚殷，不欲操之过蹙也。顷据该总兵禀复前来，臣详加察阅，其于查询各事则巧为掩饰，绝无由衷之言、悔过之意；其于禁约三端，则故作游移，亦无矢志遵行之语。臣之所指，如该镇为黄开榜养子而反颜成仇，系黄开榜面禀之词；抢李显安之盐，系李世忠函禀之词；余条亦确有实据。乃陈国瑞全不承认，仅于吸食鸦片一节，直认不讳。观其禀复各情，虽词气极为谦谨，而沾染军营油滑习气，并无诚心向善之机，已可概见。臣此次参奏，但将其不能救护僧格林沁一事薄予惩儆，治以应得之公罪。而于其私罪多端并无悔过之诚，尚不列款明参者，因河南实乏良将，稍留陈国瑞体面，冀收鹰犬之才，一策桑榆之效。除将臣批牍一件及陈国瑞呈复一禀抄送军机处备查外，理合缕晰密陈，伏乞皇太后、皇上圣鉴训示。谨奏。

261．附录明谕　陈国瑞撤去帮办军务褫去黄马褂八月初五日

同治四年八月初五日，准兵部火票递到同治四年七月三十日内阁奉上谕：

曾国藩奏曹南未能救护主将之总兵同罪异罚，补行纠参一折。浙江处州镇总兵陈国瑞，随同亲王僧格林沁带兵剿捻，与郭宝昌分统左、右两翼。本年四月间，僧格林沁在曹州府南境追贼阵亡，郭宝昌等救援不力，均经降旨分别惩处。朝廷因陈国瑞向来打仗尚属奋勇，且于曹南之战身骑俱受重伤，从宽暂免置议。兹据曾国藩查明，陈国瑞与郭宝昌均充翼长，不应同罪异罚。惟念其接仗受伤，尚可稍从末减。陈国瑞着撤去帮办军务，褫去黄马褂，责令戴罪立功，以示薄惩而观后效。钦此。

262．徐州寿春两镇总兵因病开缺折七月二十四日

奏为徐州、寿春两镇总兵因病开缺调理，请旨迅赐简放以重职守，恭折仰祈圣鉴事。

窃据徐州镇总兵詹启纶禀称：自咸丰三年带兵剿贼，迄今已越十年，转战直隶、河南、湖北、山东、江苏等省，左膀、右腿夙受战创，加以湿热风寒，感受尤重。今年三月间在三河尖防所，旧创复发，至今周身酸痛，膀腿尤觉麻木。现在所部勇丁业已遣撤，若以病躯恋栈，贻误匪轻。为此据实呈明下情，请将徐州镇总兵奏请开缺，俾得安心调理。一俟痊愈，即由原籍地方官禀请起用。至撤勇之资，业经一律筹发清楚，深知饷项支绌，所有奉拨闰五月协饷银七千两，情愿报效充饷，不敢补领等因。又据寿春镇总兵易开俊禀称：于咸丰十一年冬间，固守徽州府城，炮子中伤右目，瞳上渐起白膜，遂成痼疾。左目亦因肝阳上郁，丛生红缕。本年闰五月初五日由蒙城拔队进驻西阳集。盛暑熏蒸，白膜愈厚，红丝愈多，对面遇人，几不相识。非但不能乘骑临阵，即营中杂务亦难料理。惟有呈请开缺，交卸营务，从容调理，或可保全左目，再图报称等因。并据派员呈缴寿春镇关防前来。

臣查徐州镇总兵詹启纶，在扬防出力最久。本年正月，复经亲王僧格林沁檄调助剿。由臣处每月协解饷银七千两，自三月至五月均已领讫。闰五月间臣在清江，以该军纪律不明，颇滋物议，饬令遣撤。该总兵即于砀山营次一律撤竣，沿途并不滋事。其遣撤之资，仅由徐州粮台拨银一千两，余皆该总兵自行筹给，所有闰五月份应领之饷，臣批司速发，亦据该镇呈称，情愿报效，不再补领。顷来临淮，臣接见两次，察看该总兵久历艰辛，患病属实，并能捐资散勇，约束安静，前此浮言，不足深信。自应准其开缺调理，以示体恤。寿春镇总兵易开俊，统带老湘六营，久驻宁国，防剿得力。本年正月赴寿春镇之任，即带所部驻扎寿州，舆论翕服。五月间檄调北援，行抵蒙城，适值雉河被围，军情万紧，该总兵忧劳交困，目疾增剧。臣于闰五月十一日奏明在案。兹来临淮，亲加验看，右目不能视物，左目红丝萦绕，亦将失明。以久经立功之人，几将瞽废，情殊可悯。除所部六营裁撤一营，其余五营饬令刘松山兼统外，应即准其开缺，安心调理。相应奏明，请旨饬准，令徐州镇总兵詹启纶、寿春镇总兵易开俊均即开缺养病。其所遗徐州镇、寿春镇两缺，应请迅赐简放，以重职守。

惟易开俊于闰五月目疾方剧，禀求开缺之时，正值雉河危急之际，该镇不候接臣批示，辄自驰赴徐州，意在就臣验病，面禀求退。臣当即严行诘责，以告病之禀未批，雉河之围未解，不应轻率离营。本拟从严参办，兹经臣验明，左目实已废视，非寻常轻病可比，仰恳天恩，从宽撤销勇号，以示薄惩。所有总兵开缺缘由，谨会同署两江督臣李鸿章、漕运督臣吴棠、安徽抚臣乔松年合词恭折具陈，伏乞皇太后、皇上圣鉴训示。谨奏。

263．密荐徐寿两镇总兵人选片七月二十四日

再，密陈者。徐州镇总兵寿春镇总兵两缺，臣于本日专折具奏，请旨简放。查现署徐州镇总兵董凤高，勤廉忠勇，习苦耐劳。前经署督臣李鸿章等奏委署理斯缺。该总兵莅任以来，颇能整饬戎行。臣接李鸿章来函，称为淮军中不可多得人才。如蒙天恩，即以董凤高补授徐州镇总兵，必于戎政有裨。又查记名提督李祥和，骁勇善战。随臣弟曾国荃克复金陵，首先陷阵，厥功甚伟，蒙恩赏穿黄马褂。为臣部诸将中资格较深、战功卓著之员。可否仰恳天恩，准令李祥和补授寿春镇总兵以资激劝？以上二员，如蒙俞允简放，董凤高本系奏署之员，已在徐州接篆；李祥和现随臣营带兵，一时尚难赴任，所有寿春镇总兵篆务，容臣会商署督臣李鸿章、安徽抚臣乔松年遴员奏明接署。理合附片密陈，伏乞皇太后、皇上圣鉴训示。谨奏。

264．附录明谕　徐州寿春两镇总兵均准开缺易开俊撤出勇号八月初五日

同治四年八月初五日，准兵部火票递到同治四年七月三十日内阁奉上谕：

曾国藩奏　总兵患病，恳请开缺一折。江南徐州镇总兵詹启纶、安徽寿春镇总兵易开俊，均着准其开缺调理。惟易开俊于闰五月间呈请开缺养病，正值捻逆围攻雉河，该总兵不候该督批示，径赴徐州军营禀请验病，实属擅离营次，本应治以应得之罪，姑念该总兵曾经打仗受伤，右目已成瞽废，情尚可悯。易开俊着从宽撤去勇号，以示薄惩。该部知道。钦此。

265．附录明谕　徐州寿春两镇总兵分别由董凤高李祥和补授八月初五日

同治四年八月初五日，准兵部火票递到同治四年七月三十日内阁奉上谕：“江南徐州镇总兵员缺，着董凤高补授。安徽寿春镇总兵员缺，着李祥和补授。”钦此。

266．附录廷寄　饬令刘铭传绕前截剿鄂师出境迎剿并着吴昌寿将扶苏寺寨首犯查明惩办七月二十九日

同治四年七月二十九日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、湖北巡抚郑敦谨：

同治四年七月二十四日奉上谕：

官文等奏发、捻各逆分逼楚境，现在分军防剿一折。吴昌寿奏贼匪分扰汝、宛，剿办情形，并将剿办匪团之文武各员参处各折片。前股窜豫捻逆，由裕州、唐县趋向邓州，复折回西北，窜近镇平之贾宋一带，张曜等督军追剿，迭有斩获。惟贼踪剽疾异常，奔突靡定，吴昌寿现饬张曜等军合队紧追，并饬谭仁芳由宝丰一带直出镇平，迎头拦截。务当认真扼堵，不可令其窜入秦、楚境内，尤不可任其乘间折窜汝、洛，致秦、晋之防又形吃重。并着官文、郑敦谨饬令杨朝林之军力顾郧防；其襄樊、光化、随、枣等处防军，即由官文等饬令统带各员严密堵扼；并檄姜玉顺速赴新野，会合豫军，出境迎剿。

其续窜豫境之后股赖、陈、牛、李各逆，由西平窜至遂平、上蔡、汝阳等县，攻破民寨多处。经豫省副将王文行等迎剿获胜。吴昌寿现住许昌居中调度，着即饬令王文行等乘胜追剿；并饬参将黄祥兴统带陈国瑞所部各营，拔队由郾城进剿，毋令该匪分窜邻境。湖北麻城、黄安等处逼近贼氛，官文等现已派成大吉一军移扎孝感，就近策应，并令梁洪胜暂扎歧亭。着即督令该将士等实力堵截，以固边防。俟逆匪全股趋有定向，楚北边防稍松，即饬鄂师全行出境，会合豫军四面兜剿，以冀尽歼丑类。官文等所陈坚壁清野之法，实为剿办流贼要着，务当实力奉行，不得有名无实。

豫省贼氛日炽，兵力较单，刘铭传一军，仍着曾国藩遵奉迭次谕旨，饬令迅速绕前截剿，先将赖、陈等股会合蒋希夷各军剿除净尽，再行驰赴汝、洛一带扼贼窜越秦、晋之路，不得再事延缓，致误事机。

陈国瑞在郾城剿贼之后，所部散去五营，又久病未愈，未经出队。该总兵带队杀贼，素称勇敢，仍着吴昌寿于妥为羁勒之中加意笼络，令其奋勇立功。张学醇与陈国瑞有旧，现已赴豫，吴昌寿可即令该员劝谕，必当倍加踊跃也。

商水县扶苏寺寨众将差赴湖北之协领依勒吞等截入寨中，并行李、盘费、文书、路票一并裹去，旋将依勒吞等杀害。此事殊堪发指。若谓疑系边马邀截入寨，而该协等有文书等件可凭，即或未敢遽信，亦应送交地方官查明办理。乃竟敢擅自杀害三品大员，已属目无法纪。该县知县联魁责令寨首交出正凶，复敢散出传帖，纠约各共相抗拒。迨该县邀同参将蒋希夷带兵弹压，再三开导，该寨胆敢开炮击伤勇丁不少。蒋希夷进兵围寨，始据缚献凶犯八名，复经蒋希夷入寨搜杀要犯二十余名。此等莠民，岂复可以理谕！该县等临之以兵，系属正办。即蒋希夷听信该县之言，移兵围寨，亦岂得谓之冒昧？乃吴昌寿既称该寨情同叛逆，又请将联魁等分别撤任，摘顶议处，实属办理错误，自相矛盾，所请着不准行。此事是否即系王崇德主谋？抑另有从中主使之人？所缚献之八名是否的系凶犯？此事始末详细情形，仍着吴昌寿查明据实具奏。此外帮同抗拒之首要各犯，即着吴昌寿查明拿获，并现获各犯一并从严惩办。如果查有谋叛情形，即着用兵剿除，免贻后患。其安分良民，仍当分别抚绥，用资观感。将此由六百里各谕令知之。钦此。

遵旨寄信前来。

267．附录廷寄　刘铭传军着仍驻周家口并着吴昌寿王榕吉勘察黄河添造炮船八月初五日

同治四年八月初五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨，传谕护理山西巡抚布政使王榕吉：

同治四年七月三十日奉上谕：

曾国藩奏遵复历次寄谕，并饬中外臣工会议剿捻事宜一折。据称周家口为八面受敌之地，不可无重兵镇驻，若令刘铭传西进，恐无益于晋而有损于豫。所见亦是。刘铭传一军着仍令驻扎周家口，如贼踪回窜，即责令带兵剿击。该大臣现令张锡嵘招募淮北之勇，备他年征剿西北之用。此军若招有成数，加以训练，可先派赴楚、豫交界助剿。前谕整顿马队，已有几起堪以赴豫，着即查明，一面调往，一面奏闻。该督前奏查办民圩，坚壁清野，及直、皖、东、豫等省均设有劲兵雕剿截击，均是剿办流寇要着，想已通饬各省一体办理。如何布置之处，并着遇便陈奏。

逆匪窜入湖北之枣阳；后股由临颍、郾城折回上蔡，并有将窜周口之说。贼踪飘忽不常，亟应四面兜剿，着官文、郑敦谨、乔松年、吴昌寿懔遵迭次谕旨，催督各军合力夹击。该逆曾否复窜周口及连日各军接仗情形，曾国藩等随时驰奏以慰廑念。

曾国藩以北路防河之法，西路堵剿之方，均非力所能逮，请饬山西、河南速办舟师，守御黄河，亦为当务之急。着吴昌寿、王榕吉派员查勘黄河地段，何处应行添设船炮，即仿照直隶、山东添造炮船办法，咨商办理，以资得力。

曾国藩办贼之法，前折已见大概。惟军情变幻靡常，岂能遥制？着仍随时与各用兵省分督抚筹商妥办，以期克竟全功。所请饬九卿、科道、八省督抚会议之处，着无庸议。另折奏参陈国瑞未能救护主将，已降旨将该员撤去帮办，褫去黄马褂，稍示薄惩。所咨军机处批禀抄件，业经军机大臣呈览矣。该提督能否改过，仍着该大臣随时察看，多方策励可也。

寿春、徐州二镇，已照所请简放。片二件留中。将此由五百里谕知官文、曾国藩、乔松年、吴昌寿、郑敦谨，并传谕王榕吉知之。钦此。

遵旨寄信前来。

268．附录廷寄　饬蒋凝学金国琛分统所部赴甘助剿八月初一日

同治四年八月初一日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、江苏巡抚暂署两江总督一等肃毅伯李鸿章：

同治四年七月二十六日奉上谕：

杨岳斌奏甘省防剿吃紧，必须得力人员各赴实任，请饬安肃道蒋凝学、巩秦阶道金国琛迅速赴甘以重职守等语。蒋凝学因勇溃未能赴豫防剿，曾有旨交官文差遣。嗣因刘蓉奏甘省军情甚紧，请饬蒋凝学一军赴甘助剿，复谕令官文酌量情形办理。兹据杨岳斌奏称：已札饬该员另选壮勇千人赴甘以资调遣。着官文迅饬蒋凝学统带所部，星夜赴甘，不得稍有迟延。金国琛假归省墓，现已回营。其所部勇丁于索饷案内有无应行查办之处，着曾国藩、李鸿章迅即查明，饬令金国琛将部勇分别撤留，星速管带赴甘助剿。将此由五百里各谕令知之。钦此。

遵旨寄信前来。

269．附录廷寄　着将康锦文乌尔图那逊等军分投调拨并饬姜玉顺军赴新野八月初五日

同治四年八月初五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年七月二十七日奉上谕：

乔松年奏遵陈派兵赴豫情形一折。河南境内捻逆现分股窜扰汝、宛，距皖较远，若令皖军前赴豫省迤西助剿，转饷殊难。康锦文一军所需饷项，向系晋省供支。乔松年现将该军调赴许州，听吴昌寿调遣，以便就近迎提晋饷。即着曾国藩、吴昌寿酌量军情贼势，何处吃紧，与前调赴豫之乌尔图那逊马队全军分投调拨，饬令扼要防剿，以杜贼踪分窜之路。并着官文、郑敦谨懔遵前旨，迅饬姜玉顺所部驰赴新野一带，会合豫军夹击。并严饬襄、郏〔郧〕等处在防各军实力堵遏，以固边防。

楚北现已戒严，豫省光、固一带防务亦形吃重，乔松年现饬张得胜、黄秉忠两军前赴固始驻扎，作策应楚、豫之师。并令英翰仍带所部暂驻颍州，以顾后路。即着督饬该藩司等相机援应，实力巡防。

乔松年所陈捻匪势同流寇，宜拦击不宜尾追，必须坚壁清野，多为备豫，以防其剽掠驰突。现闻贼已入山，如能相度地势，择要堵截，俾其不至逸出，即可乘机扑灭。所筹尚合机宜。并着曾国藩、乔松年、吴昌寿会筹办理。将此由五百里各谕令知之。钦此。

遵旨寄信前来。

270．金宝圩团练殉难请恤折八月初八日

奏为宣城县金宝圩团练阵亡绅民恳恩分别旌恤，恭折仰祈圣鉴事。

窃查安徽宁国府宣城县金宝圩，地本膏腴，人知好义。自咸丰六年以后，盐提举衔候选训导丁翥等创办义团，宁国府两次失陷，该圩屹然孤立，力挫贼锋。至同治元年冬间，伪侍王率领悍党围攻数旬，十二月二十日破圩而入。贼众衔恨次骨，恣意屠杀，一圩之内，死者不下八九万人。其逃至芜湖者，老弱一千余人。臣为筹款赈恤，仅存百分之一。历数办团之坚忍，被害之惨酷，佥谓为各省所无。嗣据该圩练总蓝翎主簿唐兆麟等查明圩内殉难绅民、妇女，就其可考者造具清册，就近禀请侍郎臣彭玉麟行营咨送核奏。彭玉麟驻营裕溪口，周历沿江上下，亲见该圩遭难之惨，白骨青磷，目不忍睹。本年二月间，捐资购买义山，收检枯骼，为万人大冢，勒石志之，以表节义。每与臣言及金宝圩死事情形，为之陨涕。臣查该圩以一隅之地，力抗悍贼至七年之久，卒以势孤力竭，万众同殉，忠义之诚，坚逾金石。当将清册发交采访忠义局委员详加核对。据该委员等将宣城县历年殉难绅民汇案请奏前来。臣复加查核，内一门殉难者八家，共三十九人。合家殉难而口数可计、名字不可考者一百三十六家。并无口数可计者二十七家。官绅殉难者九十七员名。团总、团丁殉难者六百七十四名。士民殉难者二千三百二十二名。妇女殉难者一千零四十三口。均属大节懔然，临难不苟。相应缮具清单，仰恳天恩，敕部分别从优旌恤以为效忠苦守者劝。除事实清册循案咨部外，所有团练阵亡绅民汇案请恤缘由，理合专折具奏，伏乞皇太后、皇上圣鉴。

再，两江忠义未奏各案，俱已移交署督臣办理。此案系臣与彭玉麟始终经理，该圩绅民殉节尤惨，谨由臣主稿先行具奏。合并声明。谨奏。

271．移驻徐州整理马队并陈近日军情折八月十七日

奏为微臣移驻徐州整理马队，并陈近日军情，恭折仰祈圣鉴事。

窃臣于七月二十四日自临淮起程，八月初四日行抵徐州。旬日来料简各起马队，计已到徐州者共有四起：一为色尔固善所部官兵七百二十八员名，原系高福、常星阿、温德勒克西三人分带，奉旨派色尔固善统带；一为托伦布所部官兵四百八十五员名；一为讷穆锦所部吉林官兵一百五十五员名，前敌马勇四百四员名。此三起者，均系亲王僧格林沁旧部，合之国瑞本年新调之察哈尔官兵一千名，共计四起，凡马队二千七百七十二人。然旧存者驰驱太久，伤病甚多，新调者技艺太生，遘疾亦众，必须大加裁汰，训练成军，方足以利征剿。臣督饬营务处李昭庆、李恒清会同管带各官，认真挑选，编立队伍，配齐器械，换补马匹。计色尔固善原带之队挑留五百一十九人，专归高福管带。托伦布原带之队挑留三百五十四人，又添并吉林兵三十八人，仍归托伦布管带。该两起官兵，遵旨均令色尔固善统领节制。讷穆锦原带之队，除酌留吉林官兵并入托伦布部下外，专以前敌马勇四百四员名责成讷穆锦管带。其新调之察哈尔官兵一千名，原派营总帕克巴札普、贡噶德里克，二人久病未愈，马匹亦倒毙过多，现仅挑留兵丁五百一十六人，另派营总二员，檄令温德勒克西管带。其余老弱患病者，概行遣撤回旗。以上四起，共只挑选一千八百三十一人，又挑留官弁五十七员名，一并随营差遣。此外尚有乌尔图那逊所带七百零九名，前已奏明驻扎周家口。据禀该起官兵出征年久，残废居多，请即分别汰留。其土默特一起，并请全行遣撤。臣拟俟周家口防务稍松，调回徐州大加整顿，其应留若干，应撤若干，另案奏明办理。至富森保所带一起官兵三百七十四员名，前由河南调赴徐州，富森保仅带四十三人来徐，其部下官兵均已陆续逃归湖北。经督臣官文奏明咨会，臣因并饬富森保于八月初八日自徐州赴楚，即作为楚省防剿之兵。此臣整理马队之大概情形也。

规模甫定，臣本拟亲行教练，认真操演，再行分别调派。惟现据各路禀报，牛红、任柱、陈大、赖文光等股回窜阜阳县境之瓦店集、迎山店等处，占踞各圩，势甚凶悍。英翰部下驻扎颍州，出队截击，略有斩擒。安徽抚臣乔松年饬调张得胜一军由固始回剿，克蒙额从颍州继进。臣不得已，檄饬色尔固善统领该两起马队，由徐州前赴颍州会同剿办。并檄周盛波一军由亳州拔队南赴太和、颍州一带；刘铭传一军由周家口拔队回援颍州。各路合力会剿，或可一收夹击之效。除各军战状具报到日续行陈奏，并遣撤马队俟起程回旗分别奏咨外，所有微臣整理马队及近日军情，理合恭折由驿驰奏，伏乞皇太后、皇上圣鉴训示。谨奏。

272．附录廷寄　续催皖鄂派军赴豫助剿并陈国瑞赏假两月八月十一日

同治四年八月十一日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士西江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年八月初七日奉上谕：

吴昌寿奏，贼踪分窜，东股扰及阜阳，西股仍在唐县，官军剿办情形一折。另片奏陈国瑞患病，请假两月等语。览奏均悉。东股赖、陈等逆，经参将王文行等追剿截杀，贼由沈、项一带扰及阜阳。西股捻匪本由唐、邓窜扰镇平，折窜邓、镇交界之黑龙集地方，意图久踞。经张曜等整旅进击，毙贼甚夥。匪众弃垒东走，张曜率队追击，屡挫贼锋。该匪遂向东南窜去，已至唐县之井楼、水虎刘等处。即着吴昌寿严饬张曜等力图进剿，将唐县境内踞匪悉数歼除。其东窜阜阳之贼，并着吴昌寿督饬王文行等实力追击，相机剿除。

惟豫省兵力只有此数，东、西分剿，实有应接不暇之势。官文等前奏调姜玉顺一军直赴新野会合豫军剿贼，何以至今尚未入豫？乔松年前奏遵派康锦文一军前赴许州，何以迄无抵豫消息？实属玩泄，均着传旨申饬。现在窜扰阜阳贼匪逼近颍州，乔松年当饬令英翰等实力迎击。曾国藩迅饬刘铭传周口一军，会合兜击，尽殄贼氛。成大吉等军，并着官文、郑敦谨饬令由孝感一带节节进兵，以剿为防，不得自顾疆界，再涉延玩。其西股之窜至唐县者，与随、枣相去甚近，官文、郑敦谨当饬刘维桢等军认真堵剿，毋令贼踪入楚；一面飞饬姜玉顺带兵出境会剿，不得再事因循，贻误疆事。豫省剿贼利在驰骋，需用马队甚殷，着曾国藩懔遵前旨，将马队迅速整顿，续行添拨赴豫，交吴昌寿调遣，以厚兵力。

所有唐、邓等处先后阵亡之千总张玉丰，把总蒋尚友、牛振宇、邢国柱，均着交部从优议恤，以慰忠魂。

陈国瑞现在患病，着赏假两个月，准其前赴清江就医，回籍省墓。假满即令速赴豫省听候差遣。至帮办军务，前已降旨撤销矣。将此由六百里各谕令知之。钦此。

遵旨寄信前来。

273．附录廷寄　迅饬刘铭传与张得胜会同截剿并着酌派康锦文军折赴皖边八月十七日

同治四年八月十七日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年八月十三日奉上谕：

乔松年奏，捻踪回犯皖境，迎击获胜，并派队会剿情形一折。捻逆陈大等东窜之匪，由河南项城、新蔡等处回窜皖省阜阳县境，贼马游弋至长官店、王化集一带。经英翰派道员史念祖等督队进至迎山店迎击，贼向刘家窑一带败遁。官军虽小有斩擒，并未大加惩创。乔松年现调张得胜一军从固始前往，并催克蒙额所部从颍州继进，以期合力痛剿。着曾国藩迅饬刘铭传周口一军与乔松年所调张得胜等军会合截击。并着吴昌寿饬令王文行等实力追剿，务将阜阳境内窜匪悉数就地殄除。此股内有著名匪首牛红、任柱等，并当会檄皖、豫诸军，设法兜擒，按名弋获，毋任漏网。康锦文一军曾否驰抵许州，着曾国藩、吴昌寿酌度军情，行令该总兵折赴皖边，由贼后路夹击，以厚兵力。

其西窜唐县股匪，着吴昌寿严饬张曜等力图进剿。并着官文、郑敦谨懔遵迭次谕旨，迅檄姜玉顺所部即赴新野一带，会同豫军夹击，毋再株守本境。其随、枣边防，并当督饬刘维桢等军认真防御，毋稍疏懈。将此由五百里各谕令知之。钦此。

遵旨寄信前来。

274．附录廷寄　曾国藩宜进驻许州调度吴棠移驻徐州郭松林杨鼎勋两军着酌量调派八月十八日

同治四年八月十八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、署两广总督漕运总督吴棠、安徽巡抚乔松年、河南巡抚吴昌寿、湖北巡抚郑敦谨：

同治四年八月十四日奉上谕：

本日据御史刘毓楠等奏陈河南军情贼势，请饬邻省督抚合兵会剿一折。据称贼匪由雉河集西窜，前股扰及许、汝、南阳一带；后股围困陈州府城，蔓延鄢陵等数十州县，攻破张旗营等寨二十余处，老弱被屠，壮丁妇女被裹不可数计，秋禾践踏一空，十余年来百姓荼毒未有甚于此者。并称步贼约有数万，马队多至万余，沿途裹胁，几至十万。恐其驰犯河北等语。马贼飘忽无常，转瞬驰骋数百里，与发逆占据城池盘踞固守者情形迥不相同。曾国藩设兵四镇，欲待贼匪窜至皖境迎击围剿。惟贼匪往往避兵而行，曾国藩欲以有定之兵制无定之贼，恐捻匪大股未必肯窜向重兵屯扎处所，自投罗网。且豫省贼众兵单，以步追马，非独势不相及，且恐奔逐疲劳，不能喙息，及至为贼所乘。至地方团堡民寨，势力尤形单弱，全恃官军紧逼贼后，使匪众不暇久住攻围，庶团民堡寨可期保全。若无官军分段驻扎，到处迎剿，后路追兵又复步不及马，任令贼骑纵横滋扰，势必到处残破，田禾悉被践毁，不独赋税无出，军饷之匮乏堪虞，且恐将来天寒河冻，贼匪窜渡河北，扰及晋省，震动畿疆。以现在军情而论，豫省固宜实力追剿，曾国藩亦宜另筹大枝游击之师前往策应，以卫民生而遏贼焰。该大臣前奏徐州添练马队，现在有无就绪？若业已成军，即着择员统带，进扎豫省适中之地，往来游击，以助豫省兵力所不及，兼可扼贼匪回窜皖省之路。徐州距豫省西南，相隔千里，鞭长莫及。曾国藩亦宜进驻许州，就近调度，庶豫、鄂、皖三省均可呼应灵通，断不可拘泥前奏南、汝、洛、陕不能顾及之说。清淮现在平靖，吴棠即可进驻徐州为曾国藩后路接应。以上各节，均着曾国藩酌度情形，悉心妥议，迅速复奏。

其郭松林、杨鼎勋两军现在镇江休息，着曾国藩，李鸿章会商，能否由江路赴楚，抑可由陆路赴豫之处？并着酌量调派，迅速奏闻。

如曾国藩移扎许州，则鄂省各路将士亦着均归曾国藩节制调遣，以一事权。吴昌寿并着俟曾国藩到许州后移营前进，亲督张曜等军，迅将南阳股匪就地扫荡，不可纵令他窜。官文、郑敦谨尤当懔遵迭次谕旨，迅饬防边将士出境会剿，不得画疆自守，自干咎戾。

其后股窜扑阜阳之贼，曾国藩、乔松年务当督饬诸军会合豫省王文行等军合力夹击，先将此股殄尽，以期并力移师防剿南阳股匪，毋稍延缓。

苏松太道员缺，前已有旨，令应宝时署理。如果胜任，即着李鸿章奏请实授。将此由六百里各谕令知之。钦此。

遵旨寄信前来。

275．附录廷寄　楚北军务均归曾国藩节制郭松林杨鼎勋两军催令迅赴军营调遣八月二十六日

同治四年八月二十六日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年八月二十二日奉上谕：

曾国藩奏移扎徐州，整理马队，并陈近日军情一折。僧格林沁旧部马队，经曾国藩详加裁汰，分别留撤。并将留营兵丁分派各员统领管带。其乌尔图那逊所带并土默特各马队，均着俟周家口防务稍松，再由曾国藩分别汰留，力行整顿。富森保所带马队，即着留于湖北防剿。

至牛洪等股匪回窜阜阳县境，占踞各圩，虽经英翰防兵截击，略有斩擒，并未大受惩创。张得胜、克蒙额两军现已由乔松年檄赴颍州援剿，仍恐兵力尚单。曾国藩务当饬令色尔固善并周盛波、刘铭传等军迅赴颍郡，与乔松年所派各军四面兜围，就地殄尽，不可再令逸往他所，又致滋蔓难图。太和、阜阳等处民团素称得力，该大臣尤当设法鼓励，令其到处截击，以助官军声势。

至张总愚等股匪窜扰唐县等处，逼近陕、楚，势焰尤张。陕南兵力空虚，鄂、豫兵力亦单，恐未能制贼奔突。曾国藩节制三省，而山东、直隶现无军务，仅除河南一省，自应一并筹画布置，随时援应，不得拘泥从前十二府州之说，置豫省军情于不问。

至鄂省东西两路逼近贼氛，防剿情形甚关紧要，所有楚北军务，自应由曾国藩节制调遣，以一事权。该大臣务当遵奉前旨，妥筹布置。贼踪奔窜靡定，军情旦夕异宜，许州为四路适中之地，前曾谕令该大臣移扎该处，就近调度以期呼应灵通。着即斟酌情形，妥筹办理。杨鼎勋、郭松林两军，并着催令迅赴该大臣军营听候调遣，以厚兵力。将此由六百里谕令知之。钦此。

遵旨寄信前来。

276．伊勒当阿等解马劳绩请赏片八月十七日

再，本年五月间，国瑞奏调察哈尔马队一千名，外有余马一千匹，分作三起来营。厢黄旗满洲佐领伊勒当阿管解头起马三百五十匹，满洲佐领何布登额管解二起马三百五十匹，驻防张家口满洲厢蓝旗蓝翎防御色布什新泰管解三起马三百匹，均于闰五月二十四、二十五、二十六等日齐抵徐州。臣檄饬徐海道张树声分起验收，派员管〈带〉。除先经拨交国瑞济宁军营二百零四匹及中途病毙二匹、因病寄养各州县十七匹外，实收马七百七十七匹。其管解之佐领各官及护送官兵人等，业由臣酌发路费，给咨销差，并先将护解官兵分别给予功牌、银牌，咨明兵部暨察哈尔都统在案。

伏查此次赶解余马来营，正当山东、安徽军务吃紧之时，又值积潦盈途、盛暑难行之际，该佐领等以军营需马甚亟，带病趱程，异常劳瘁。且据声称沿途倒毙之马不止二匹，均以自带余马悉数赔补。自此项马匹到徐州后，节据张树声禀称先后倒毙至三百三十七匹之多。则伊勒当阿等所称途毙多匹、私马赔偿之事确然可信，实属晓事急公、深知大体。相应奏明请旨，准将厢黄旗满洲佐领伊勒当阿、张家口满洲佐领何布登额均赏戴花翎，驻防张家口满洲厢蓝旗蓝翎防御色布什新泰赏换花翎，以为从公劳勚者劝，庶口外各旗不至以解马入关为畏途矣。是否有当，伏乞圣鉴训示。谨奏。

277．穆隆阿革去升衔勇号片八月十七日

再，据宁古塔副都统色尔固善呈称：本月初八日在教场点验吉林、黑龙江马队官兵，查有吉林头起花翎领催即补防御佐领衔委营总霍隆巴图鲁穆隆阿，不遵将令，藐视官长。拟将该员所得升衔、勇号全行革去，即以领催留营当差等因，请奏前来。臣查现当整顿马队之始，该员于点验之时不遵将令，若非据实参办，不足以肃军政。相应奏明请旨，将穆隆阿所得佐领衔防御、勇号一并革去，仍以领催留营当差，以观后效。理合附片陈明，伏乞圣鉴，敕部查照。谨奏。

278．附录廷寄　着严檄各军会筹进取并将此次出力员弁查明请奖八月二十八日

同治四年八月二十八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年八月二十四日奉上谕：

吴昌寿奏豫军会同江、皖各军，攻拔张寨等处贼巢，并新蔡寨长出力请奖各折片。本日已明降谕旨，宣示出力各员照所请奖励矣。蒋希夷一军会同康锦文、唐殿魁、刘盛藻攻拔张家寨等处。对河侯信寨内牛烙红窜出，被我军歼毙殆尽，乘胜追至瓦店桥口，复有斩擒。现于刘窑一带驻扎，再图进剿。该逆分股：一窜阜阳、三河尖；一窜新蔡、汝阳，边马已至西华、邓城寨等处。昨据吴昌寿奏，豫军力单，请责成皖、楚会剿，谕令官文等严饬将领与豫军会合为一，相机剿办。现在蒋希夷业已会同江、皖各军攻拔张寨等处，获此大捷，足见各省兵力会剿，自有明效。正可乘胜扫荡，转战而前，以收破竹之效。着官文、曾国藩、乔松年、吴昌寿、郑敦谨懔遵昨日谕旨，严檄在事各将弁通力合作，会筹进取，务将东西两股逆匪迅速殄除，以期根株尽拔，疆圉肃清，不可稍有松动，致令贼势复炽。

逆首李允围攻新蔡县东乡邹寨，经寨长邹子兴率众击剿，该逆虽已退回顿家冈等处，尚未大受惩创。恐其复来报复，亟须官兵接应。着吴昌寿督饬兵勇迅速前往顿家冈一带，尽力剿洗，毋任蔓延为患。

此次出力之皖省康锦文及刘铭传部下唐殿魁、刘盛藻各军，着曾国藩、乔松年查明奏请奖励。将此由五百里各谕令知之。钦此。

遵旨寄信前来。

279．铭军迭胜逼贼东窜现筹布置折九月初一日

奏为刘铭传一军迭获胜仗，逼贼东窜曹州，现筹布置情形，恭折仰祈圣鉴事。

窃臣以捻逆窜扰颍州，饬令刘铭传一军由周家口回援，周盛波等协剿，于八月十八日奏明在案。刘铭传未接臣檄之先，已派刘盛藻、唐殿魁率步队各营，张景春、刘盛瑺率新练之马勇二营，由周家口驰赴颍州。于十一日行抵沈邱，与豫军蒋希夷、皖军康锦文等会同进剿。十二日进逼凹张贼寨。该逆窥我营未定，集马步贼万余人乘机猛扑。唐殿魁击其左，刘盛藻击其右，酣战逾时，毙贼三百余名。蒋希夷、康锦文两军从中路继进，张景春、刘盛瑺马队两边包抄，贼即奔溃。我军追三十余里，至洪河南岸瓦店等处，擒斩甚夥，夺获器械无算，骡马二百余匹，拨出难民数千，破贼寨二十余座。贼狂窜向西南而去。十四日又折回洪河之北洋埠，两日夜窜至项城西境之南顿集，距周家口五十里。刘铭传遂督军由项城间道一日夜驰抵南顿，饬各营及乌尔图那逊之马队三路并进，贼势披靡。我军疾追十余里，杀毙、枪毙贼千余名，生擒三百余名，夺获马百余匹，器械千余件，贼乘夜越周家口经渡沙河而北。此刘铭传一军在阜阳、沈邱两次获胜、肃清皖境之情形也。

贼渡颍后，由西华窜入太康。刘铭传于十九日追抵太康，至贼又奔向睢州。二十日追至睢州，则贼又已先发矣，刘铭传乃暂弃步军，独督马队驰三十余里，从后追及。贼四散狂奔，抛弃辎重器械甚多，败溃十余里。复聚马贼数百迎敌，又经张景春及营总白图善六十七、讷尔恒额等击退。其周盛波一军驰至归德邀截，以贼匪未过宋郡，不及而返。此十九、二十等日追剿四百余里之情形也。

自二十日后，该逆窜至考城之保庶寨、曹境之魏湾集，盘踞定陶境内已越三日。据刘铭传送到生擒贼供，此次东窜之匪，系任柱为主，而赖文光、牛洪亦在其中。图入青石关以掳掠富饶之境。臣查群贼之中，以任柱之骑为最悍，以赖汶光之谋为最诡。如果二酋同来，则贼势已趋重东路。而青石关通登、莱、青三府，尤为山东膏腴之地，不可不速筹援剿。除饬潘鼎新一军扼守运河外，顷又调张树珊之步队、色尔固善之马队，率徐州全军驰赴山东协剿。又调临淮六千人，以四千接防徐州，以二千续往山东。调周盛波一军移驻归德，以遏东贼回窜之路。留刘铭传一军仍驻周家口，以扼陈、汝最要之区。惜无大枝马队可以纵横追逐。仅就现有兵力，东顾齐省，西顾豫省，中间兼顾徐州、临淮两地，期于首尾相应。此臣近日调度诸军、布置各路之情形也。

钦奉八月十四日、二十二日两次寄谕，饬臣进驻许州，并筹游击之师。臣屡疏复奏，本议四路驻兵之外，更添大支游击之师。惟游兵须以马队为主，而辅以步队之轻迅者。今臣处所接旧管之马队不满二千，其余新调之察哈尔马兵，新募之两淮马勇，其数无多，其技尤劣，不敢驱之向敌。久未办成游击之师，自问尚无破寇之术，日夜焦思，弥深愧悚。至贼势趋重山东，自当先剿东路，不必遽赴许州。皇上因时制宜，想必有权衡于至当者。伏乞续示宸谟，俯鉴愚忱之不敢欺，勖以棉力之所能及。微臣幸甚！所有剿贼获胜及近日调度各情，恭折由驿驰陈，伏乞皇太后、皇上圣鉴训示。谨奏。

280．金国琛暂缓赴巩秦阶道本任片九月初一日

再，臣前奉寄谕，饬金国琛等速赴甘肃之任。顷又接准吏部知照内阁抄同治四年七月二十六日奉上谕：“甘肃安肃道蒋凝学、巩秦阶道金国琛迭经有旨催令赴甘。现在甘肃军务紧要，着官文、曾国藩、李鸿章分饬该二员速行赴任，以重职守。不准借词逗留。”钦此。

臣查安肃道蒋凝学现在湖北遣撤马步各队，应由湖广督臣官文等复奏。所有巩秦阶道金国琛一员，统带义从等十营驻扎休宁、祁门两县。该员于本年正月告假回籍。五月二十一日所部之瑞左营等哗饷滋闹，经臣奏请将该员交部议处；一面饬将克扣之营官，倡乱之勇丁拿解臣营，分别惩办。乃该道来禀，仅借另案擒斩龙家寿、孙起贵、汪正顺、彭星益四人，不特瑞左营署营官之王福顺等并未提解，即鼓噪之勇丁亦多未拿获。臣已严批，仍令该道拿犯十余名解赴徐州，无许一味纵弛，以肃军政。现在各营纷纷闹饷，若不趁兵力尚厚之时认真惩办，将来后患更不可究诘。即因严拿各犯激成金口叛卒之变，臣亦有所不顾。金国琛有统带之责，未便令其置身事外。如此案讯办就绪，而清厘欠饷、裁撤兵勇亦非数月所能速了。若使要犯无获，酿成他变，尚当将该员严行参办，不能遽令赴巩秦阶道之任。理合据实复陈，伏乞圣鉴，敕下该部查照。谨奏。

281．附录廷寄　饬令刘铭传姜玉顺康锦文会合豫军剿办并着曾国藩节制皖鄂豫三省军务八月二十七日

同治四年八月二十七日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、湖北巡抚郑敦谨：

同治四年八月二十三日奉上谕：

吴昌寿奏豫军力单，请责成皖、楚会剿一折。张总愚等股匪围攻新野县城，退窜南冈，经张曜等击败，追至邓州、镇平，该匪遂分踞南阳、邓州、镇平等处。其赖、陈等逆复自阜阳窜回固始、息县、新蔡，攻破民寨多处，并分踞沈邱县属之瓦店等寨，俱经王文行、蒋希夷各军竭力击退。览所奏各情，贼虽暂退而裹胁日众，势焰日张，民寨残破日多，官军因饷需匮乏，复经裁减数成，贼众兵单，几有不能支持之势。匪众全聚豫境，若非皖、鄂两省合力助剿，将来逆焰愈张，势必皖、鄂并受其患。现在姜玉顺一军已到新野，刘铭传、康锦文等军均已进至黄牛岭。着官文、曾国藩、乔松年、郑敦谨严饬该将领等，视贼所向，与豫军会合为一，相机剿办。毋得此前彼却，仍存畛域之见，以致有名无实，坐误事机。

至皖、鄂各军援剿豫省，若远候统兵大臣及本省督抚文檄为进止，鞭长莫及，势必坐失机宜。前经迭谕曾国藩移扎许州，节制皖、豫、鄂三省军务，就近调度，以期呼应灵通。着该大臣悉心筹度，妥行办理。将此由六百里各谕令知之。钦此。

遵旨寄信前来。

282．密陈湖北军务请仍归官文节制调遣片九月初一日

再，密陈者。臣钦奉八月二十二日寄谕：“所有楚北军务，自应由曾国藩节制调遣，以一事权。”旋奉二十三日寄谕，敕臣进扎许州，节制皖、豫、鄂三省军务。惶悚之忱，非言可罄。臣带兵多年，本非畏缩推诿、好分畛域之人，岂至衰老而改此常度，贻笑远近？夏间奉命剿捻，所以注重东路者，实见山东完富之区，京饷所出，且处处毗连畿辅，动虞北犯。此贼已成流寇，断无不贪恋山东之理。故臣迭次陈奏，专重在东路十二府州。如果东路稳固，自可移剿豫省之西边六郡，如果豫境肃清，亦未始不可协剿鄂中。今贼匪回窜山东，臣于分内之事尚兢兢焉以力小任重为忧，焉能兼筹鄂省？伏念湖广督臣官文，久历戎行，老成持重，资格在臣之先，名位居臣之右。所有湖北防务及越境剿贼诸军，久经官文派定。乃以臣分居节制之名，纵官文不稍存芥蒂，而骇中外之听闻，滋将士之疑贰，所关实非浅鲜。天下至大，事变方殷，决非一手一足所能维持。伏恳朝廷广收群策，不因用一二人而沮众臣之气，是为至愿。此次令臣节制鄂军，幸尚未明降谕旨，尽可暗为挽回。仰祈皇上于下次寄谕中，饬令湖北军务仍全归官文节制调遣。郑重分明，再三申谕，俾各省整刷精神，责无旁贷，庶军务日有振兴之象，而微臣稍免负乘之讥。区区愚诚，伏乞皇太后、皇上圣鉴。谨奏。

283．附录廷寄　畿南防务着李鹤年暂行督办山西防务王榕吉陈湜当力加整顿及曾国藩仍可驻扎徐州九月初九日

同治四年九月初九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、安徽巡抚乔松年、河南巡抚吴昌寿、山东巡抚阎敬铭、青州副都统恩夔，传谕护理山西巡抚布政使王榕吉、山西按察使陈湜、直隶按察使李鹤年：

同治四年九月初五日奉上谕：

阎敬铭奏，发、捻各股经官军截退，现踞菏泽、东明；并请留傅振邦各折片。赖汶洸等股匪窜入东境，经杨飞熊、王心安等军随地截剿，该逆由曹州向西北驶窜，现俱聚于菏泽、东明两县境内。阎敬铭现饬杨飞熊等两军稳扎曹县、菏泽两处，察看贼势以为动静。并令潘鼎新督率淮勇六营驰赴巨野，兼顾郓城，余营仍留济宁以顾南路运河。布置尚为周密。惟河水现在浅涸，贼踪飘忽异常，务当加意严防，不可稍形疏懈。黄河水势日消，尤当饬令管带炮船之都司杨长林，会同直隶炮船严布濮、范水套，梭织巡逻，以防偷渡。并着饬令卫荣光等严督防河各员，联络民团，妥为布置。其省城防务，即着饬令丁宝桢督办。至青州一带为东省膏腴腹地，即着阎敬铭饬令傅振邦前赴青、莱一带，挑选各营兵千名归其管带，择要扼守。如兵力尚形单弱，并着阎敬铭添拨兵勇，妥筹布置。恩夔亦须督练满洲官兵，豫筹防范，不可稍涉大意。该副都统如已起程来京陛见，着于接奉谕旨后，赶紧折回青州办理防务。青石关一路最关紧要，阎敬铭总须视贼所向，迎头截击，预杜贼窜该处之路，方为妥善。

畿南一带防务尤关紧要。刘长佑现赴京东一带查看桥道，距省较远，所有畿南一带防务，即着李鹤年暂行督办。并着饬令余承恩、范梁、杨毓楠实力扼防。其安住所带之马队，即由李鹤年饬令由威县、曲周一带前赴大名相机截剿。黄河炮船，饬令严密巡防，以固藩篱。李鹤年仍毋庸出省，所有省南防务情形，并准由该臬司专折具奏。

山西泽、潞、蒲、解防务，王榕吉、陈湜当力加整饬，不可以贼踪稍远稍形懈弛。豫省河北一带与直、东地界甚近，吴昌寿当饬杨长春、崔廷桂等军严防窜突，认真截剿。皖省亳、宿一带，乔松年当饬在防将士严密堵遏，毋稍松懈。

正在寄谕间，据曾国藩奏贼窜东境，现筹布置一折。与阎敬铭所奏情形大略相同。曾国藩现饬张树珊、色尔固善马步各队驰赴山东协剿，并调临淮勇丁二千续往，着即饬令迅速前赴东省。其移扎归德之周盛波一军，并调赴徐州之临淮一军，均可与豫省东路之兵联络声势，防贼回窜。并饬潘鼎新一军力扼运河。东省各军，均由曾国藩妥为调度。贼势现在东趋，曾国藩仍可驻扎徐州，就近督剿，暂缓驰赴许州。

另片密陈湖北军务，仍请全归官文节制调遣等语。官文职任兼圻，迭经谕令将鄂省防剿事宜妥为布置，本未宽其责任。朝廷所以未经明降谕旨者，亦与曾国藩现奏之意相符。惟曾国藩现在督师剿贼，所有楚省派出援军，亦应统归节制调度，以期呼应较灵。原片着即留中。

又另片奏金国琛现有查拿滋闹勇丁等事，未便遽令赴甘等语。即着照所请办理。将此由六百里谕知曾国藩、刘长佑、乔松年、吴昌寿、阎敬铭、恩夔，并传谕王榕吉、陈湜、李鹤年知之。

遵旨寄信前来。

284．附录廷寄　饬陈仁贵等赴晋归陈湜调遣并着派江南炮船由运溯河赴晋演造九月十二日

同治四年九月十二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、直隶总督刘长佑、河南巡抚吴昌寿、湖南巡抚李瀚章，传谕护理山西巡抚布政使王榕吉、山西按察使陈湜：

同治四年九月初八日奉上谕：

王榕吉奏请调臬司旧部并江南炮船赴晋演造一折。据称，臬司陈湜前在金陵相知有素者候补副将陈仁贵、何鸣高、王清和，即选参将呼延霖、萧绍珂、朱友和、王三湘、黄德亮，游击黄高志、李善庆等，均系练习行阵堪胜将领之员。自克复金陵后，皆回湖南原籍，惟呼延霖尚在江宁。请饬调来晋等语。晋省防务需人，自应添调得力将弁以资教演，即着曾国藩、李鸿章、李瀚章等查明陈仁贵等现在何处，即饬迅速赴晋，交陈湜调遣。晋省弁兵不习水战，造办炮船亦未合式。现在江南炮船甚多，并着曾国藩、李鸿章拣派营官一员，管带炮船十数只，广募舵工、船匠，由运河入黄，溯流赴晋，务于河冰未结之前驰往，不可稍涉迟缓。

王榕吉另片奏，提督黄仁遗等赴直投效，并非陈湜旧部。惟筹防需人，请饬刘长佑拣选都司一员、弁兵五十名赴晋等语。即着刘长佑于黄仁遗等员内，照陈湜所请，拣择知兵之都司一员，管带技艺娴熟之弁兵五十名赴晋，一并交陈湜调遣。

又据王榕吉奏，查看边防情形，惟雁门关及杀虎口为最要等语。现在该处边墙多有坍塌，如有应行修补之处，着王榕吉会同德勒克多尔济妥商筹办。

至前谕河南于沿河一带造办炮船以资守御，现在捻逆扰及东明、荷泽、河防尤关紧要，该省究竟办理若何，即着吴昌寿查明具奏，毋得稍涉具文，致有疏失。将此由六百里谕知曾国藩、李鸿章、刘长佑、吴昌寿、李瀚章，并传谕王榕吉、陈湜知之。钦此。

遵旨寄信前来。

285．附录廷寄　南阳解围着官文等严饬楚军并力追剿并着曾国藩酌调马队赴豫九月十四日

同治四年九月十四日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、湖北巡抚郑敦谨：

同治四年九月初十日奉上谕：

官文等奏楚军赴豫剿贼获胜，南阳解围；吴昌寿〈奏〉南北两路分途剿办，请调安住所部赴豫各折片。览奏均悉。张总愚股匪游弋于南阳、新野一带，复于八月十五日猛扑南阳府城。经楚、豫两省官军分路击剿，楚军于瓦店东北获胜，南阳之贼尽行败窜；豫军击退扑城贼匪后，克周寨、毕寨等处。惟此次两省之军仅毙贼数百人，并未大加惩创。该逆现过铜河以东，扰及唐县暨裕州以南、南阳以北地方，是南阳虽已解围，而贼势并未稍衰，伺隙乘虚，又将复逞。着官文、郑敦谨严饬姜玉顺等军并力追剿，不准稍分畛域。吴昌寿现饬张学醇接带陈国瑞五营，与善庆马队驰会张曜等军，前后夹击。务即合两省兵力，将此贼就宛、裕一带实力歼除，以收夹击之效，毋得彼此观望，致误戎机。淅川为入郧门户，且逼近商雒，尤当督饬各军严防窜越扰及陕疆。

阜阳之贼由兰考扰及山东，现聚于菏泽、东明境内。已迭据曾国藩、阎敬铭先后驰奏，寄谕直、东、豫各督抚严防河岸，杜其北趋。着吴昌寿严饬马德昭五营及河北镇道杨长春等力扼黄河以防偷渡。并将黄河船只一律提归北岸。其蒋希夷一军，一俟稍为休息，仍饬绕出贼前，与曾国藩派赴山东之张树珊、色尔固善等军联络夹击，毋任贼势愈趋而北。

安住所带马队千名，现赴大名一带堵剿，河北之防至关紧要，吴昌寿所请调赴豫省之处，着毋庸议。其富森保、托伦布等马队，自系已随色尔固善派赴山东。如该逆大股回窜河南，此军自可跟追赴豫，着曾国藩妥筹调遣。此外如有可拨马队，即着曾国藩先行酌量抽拨赴豫，归吴昌寿调遣，庶该逆南趋亦有骑兵截剿，不致任贼奔突，方为妥善。

本日又据成禄奏，请饬河南赶造枪械，运械军营等语。成禄现将出关，军行军火为要。河南怀庆一带素产钢铁，着吴昌寿即饬军需局员赶造抬枪五百杆、小枪一千杆，解赴甘肃，探明成禄军营交纳。其工料银两即于指拨新疆饷内扣除，毋少延缓。吴昌寿另折一件留中。将此由六百里各谕令知之。钦此。

遵旨寄信前来。

286．附录廷寄　拟着李鸿章带兵赴豫吴棠暂署江督李宗羲丁日昌递署漕督苏抚即着函商复奏九月初十日

同治四年九月初十日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、署两广总督漕运总督吴棠：

同治四年九月初六日奉上谕：

昨据曾国藩等奏，发、捻各股现窜东境，官军追剿各情形，当经谕令曾国藩仍驻徐州，就近督剿。任、赖各逆结党东趋，得潘鼎新一军迎头截击，曾国藩复派张树珊等驰往协剿，自可无虞北窜。惟张总愚一股尚在南阳一带盘旋，现经官文派姜玉顺等会合豫军攻剿，该匪被剿穷蹙，不西趋秦境，必北扰晋疆。陕省与豫省毗连处甚多，路路可通。山西省虽有黄河之隔，而霜降水落，抢渡甚易。该省素称完富，且为畿辅屏蔽，稍有疏失，关系匪轻。曾国藩现在徐州调度，正当吃紧。若复令分兵进驻豫西边境，实有鞭长莫及之势。曾国藩昨奏请因时制宜，勖以力之所能及，先剿东路，不必遽赴许州。权衡缓急，悉合机宜。但河洛现无重兵，豫省又无著名宿将可以调派，该处居天下之中，空虚可虑。因思李鸿章谋勇素著，且年力壮盛，可以亲历行间。着即亲自督带杨鼎勋等军驰赴河洛一带，扼要驻扎，将豫西股匪迅图扑灭，兼顾山、陕门户，俾西路张总愚等股匪不至阑入，保全完善。一俟西路剿匪事竣，即行驰回两江总督署任。似此东西两路通力合作，曾国藩既无西顾之忧，得以专注东路，则剿办更易得手。至李鸿章此次带兵赴豫，或由水路取道襄樊，或经赴清淮循河西上，均由曾国藩、李鸿章斟酌妥办。

目前东南各省渐就肃清。即粤东余孽，迭据左宗棠奏报，汪逆势穷思窜，屡被官军击败，党与星散，屡屡投诚，阱兽釜鱼，歼除在即。惟盛京马贼逐渐披猖，竟敢与官军接仗，将来非大加剿洗不可。甘省回匪势焰甚炽，而陶茂林部勇一溃再溃，近日雷正绾一军又复纷纷效尤，并有围扑泾州、庆阳之信。宁夏久未攻拔，而灵州回匪出没于定边、花马池一带，若叛勇与回匪勾结，延及陕省，为害不可胜言。是东南军务渐次告竣，而东北、西北两路军情办理尚无头绪。朝廷虑及皖豫发、捻一日不除，则邻省防兵一日不撤，既糜饷需，又耗兵力，盛京、甘肃势难兼顾，宵旰实深焦灼。是以特谕李鸿章督兵赴豫，与曾国藩两路夹攻，俾发、捻股匪克日殄除，直、东、皖、豫一律廓清，然后腾出兵力，相机调遣，似于大局甚有裨益。曾国藩、李鸿章均以天下为己任，谅必以此旨为然。如或别有所见，亦不妨据实奏闻，以备采择。

至两江总督事繁任重，李鸿章带兵出省，不可无人署理。吴棠办事认真，且在清淮驻守有年，于军务亦能整顿，即着吴棠署理两江总督。其漕运总督印务，即交与李宗羲暂行署理。江苏巡抚与洋人交涉事件颇多，丁日昌籍隶粤东，熟悉洋务，以之署理江苏巡抚，可期胜任。曾国藩等接奉此旨，彼此函商，如果意见相同，即着迅速复奏。再明降谕旨，分饬遵行。将此由六百里各谕令知之。钦此。

遵旨寄信前来。

287．奉旨复陈近日军情及江督漕督苏抚事宜折九月十九日

奏为迭奉谕旨，恭折复奏，并陈近日军情，仰祈圣鉴事。

窃臣接奉九月初六日寄谕，欲令李鸿章亲带杨鼎勋等军驰赴河洛，将豫西股匪扑灭，兼顾山、陕门户。而以吴棠署理两江总督。李宗羲、丁日昌递署漕督、苏抚。饬臣函商迅速复奏。又奉十一日寄谕，令鲍超驰赴豫南，归臣节制各等因。仰见圣德谦冲，忧勤弥笃。闻令之下，愧悚难名。

臣查近日军情，捻众回窜，遍布菏泽、曹、定等处。潘鼎新已至巨野，由徐州调往之色尔固善、张树珊马步各军均至济宁，正可会合进剿。而该匪忽分支狂窜：一支回窜徐州，攻破铜山境内之辛家寨，边马及于郑家集，距徐城仅六十里；一支直趋济宁之长沟，势将渡运河而东。据各路探报，马贼近万，步贼以六七万计，任柱、牛洪、赖汶光、李允、陈大各酋俱已东来。其西留豫境者仅张总愚南阳一股，人数较少，力亦较弱。是目下贼势趋重东路，不特秦、晋暂可无患，即宛、洛患亦稍轻，自当以全力专顾东路。徐州一支恐窜沂州、海州，而扰及里下河。长沟一支恐窜济南、泰安，而扰及东三府。现饬潘鼎新、张树珊两军防剿东北济、泰一路。而调郭松林、杨鼎勋两军防剿东南沂、海一路。此外则刘铭传留于周家口，周盛波留于归德府。斯六军者，皆淮勇最劲之兵，所驻皆三省最要之地。其防戍大江以南者，仅有刘秉璋等三起，分驻苏、松、东坝等处，万不能再行调出，千里空虚。

谕旨饬李鸿章视师河洛，该处现无可剿之贼，淮勇亦别无可调之师。至臣所部楚军，除酌留刘松山等剿捻外，余拟全数遣撤，迭经奏明在案。臣今所倚以办贼者全赖淮勇诸军，供其指麾。李鸿章若果入洛，亦岂肯撤臣布置已定之兵挟以西行，坐视山东、江苏之糜烂而不顾？是李鸿章之无兵带赴西路，时为之也，势为之也。

臣屡接禀报，闽军黄少春等攻克镇平，江军席宝田、娄云庆等迭获大捷，发逆势极穷蹙。又有刘典、康国器、刘连捷、周宽世各军星罗棋布，似闽、粤余孽不久即可歼除。谕旨令鲍超改赴河南，实属于粤无损，于豫有益。惟饷项由楚省解济，未知能否无缺？臣拟商之李鸿章，若能由江南协解数成，则河南多一支劲旅，湖北少一分供应，俾圣主可纾西顾之忧，而微臣亦稍塞豫人之责。

谕旨垂询以李宗羲暂署漕运总督，丁日昌署理江苏巡抚。

查李宗羲由安徽知府，甫于去年保奏以道员留江补用。本年奏署运司，迭擢安徽臬司、江宁藩司，一岁三迁，已为非常之遭际。该员廉正有余，才略稍短，权领封圻，未免嫌其过骤。

丁日昌以江西知县，因案革职。三年之内，开复原官，洊保府、道，擢任两淮运司。虽称熟习夷务，而资格太浅，物望未孚。洋人变诈多端，非勋名素著之大臣，不足以戢其诡谋而慑其骄气。该员实难胜此重任。数年以来，皇上求才若渴，于疆臣保荐人员，往往破格超迁，外间因其不次之擢，疑为非常之才，责备之下，加以吹求，于是台谏弹劾生风，并归咎于原保之员。若使保升者循资渐进，少为回翔，多经磨练，则该员不至见妒于同僚，而言路亦不至仇视乎疆吏，实于中外和衷之道大有裨益。

抑臣尤有请者，历观前史明训，军事之进退、缓急、战守、屯驻，统帅主之，朝廷之上不宜遥制；庙堂之黜陟将帅，赏罚百僚，天子与左右大臣主之，阃外之臣不宜干预。朝廷而遥制兵事，其患犹浅；阃外而干预内政，其害实深。从古统兵重臣遥执国命，未有能善其后者。同治元年正月，皇上命臣保举封疆大员。臣密片奏称：疆臣既有征伐之权，不当更分黜陟之柄，宜防外重内轻之渐，兼杜植私树党之端等语。仰蒙圣慈垂鉴。今以要缺督、抚，令臣等往返函商。如臣愚见，密保尚且不敢，会商更觉非宜。因不俟李鸿章、吴棠商定，直抒管见，未审有当于万一否？所有迭奉谕旨并陈近日军情缘由，恭折由驿驰奏，伏乞皇太后、皇上圣鉴训示。谨奏。

288．近日军情片九月十九日

再，正封折间，又据潘鼎新等禀称：捻逆因济宁长沟一带驻有重兵，不敢北窜，已由武城、金乡南趋丰、砀等处。据擒贼供称：该匪欲回雉河老巢等语。查贼踪飘忽，臣调诸军甫集曹、济，该逆忽扰及徐州。徐防兵力颇单，只堪坚守不能迎剿。欲调马步各队回顾徐郡，该逆又将纷窜他处，狡谋多端，亟肆疲我，殊深焦灼。又接李鸿章函称：因奉驰赴河洛之旨，欲留杨鼎勋等二军暂缓前进。臣以沂、海、里下河一路尚无防兵，仍当飞檄调来会剿徐境之贼。又接刘铭传呈称：张总愚一股由南阳西南窜去，已近鄂省边境。楚北防范甚严，似亦不足深虑。理合附片陈明，伏乞圣鉴。谨奏。

289．附录廷寄　鲍超募勇如未起程赴粤即饬带赴豫南助剿九月十五日

同治四年九月十五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、湖北巡抚郑敦谨，传谕署浙江提督一等子鲍超：

同治四年九月十一日奉上谕：

官文等奏，官军乘胜进逼，连破贼寨，大获胜仗一折。南阳、邓州、新野等处之贼，麇聚于周营、宋营、毕营等三寨。姜玉顺等会同张曜等力战克之。罗应贵等又截贼于桐河，毙贼甚多。与吴昌寿昨日所奏情形大略相同。着官文、吴昌寿、郑敦谨懔遵昨日寄谕，饬姜玉顺、张曜等乘胜进攻，将败窜唐县、泌阳之贼节节扫除，勿任再有窜逸。此次阵亡之提督衔记名总兵罗应贵，着加恩照提督阵亡例从优议恤，并于死事及原籍地方建立专祠，以慰忠魂。

河南地方为四达通衢，该逆虽受大创而党与仍多，此剿彼窜是其惯技。曾国藩在徐州，东股任柱等逆未灭，兵力难分，且于豫、楚交界亦属鞭长莫及。鲍超新募楚勇数营，前有旨令赴江、粤剿贼，归左宗棠调遣。现在镇平贼势已孤，该处有江西、广东、福建三省兵力合剿，不难克日殄除。着官文、郑敦谨传知鲍超，如已募勇起程，即饬迅速前进。如尚未起程，即毋庸赴粤，将所募勇丁带赴豫南，由裕州、泌阳一路剿贼。姜玉顺等军均归其调遣，仍听曾国藩节制，以一事权。饷项由楚省解济，无令缺乏。如粤省军务渐缓，仍准将娄云庆等军调回，用资得力。将此由六百里谕知官文、曾国藩、吴昌寿、郑敦谨，并传谕鲍超知之。钦此。

遵旨寄信前来。

290．附录廷寄　着派拨劲旅绕赴豫省截击并着将潘鼎新军酌度调派九月初二日

同治四年九月初二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、安徽巡抚乔松年、山东巡抚阎敬铭、河南巡抚吴昌寿：

同治四年八月二十八日奉上谕：

阎敬铭奏发、捻逆匪由豫复窜东境，派兵堵御一折。据称发、捻各匪为刘铭传之军击败，窜向东北太康、柘城。现据曹县禀报：二十日，该匪大队已至睢州东北境。二十一日，考城之保庶寨、曹境之魏湾等处皆见贼马。该抚已飞檄驻扎曹县之总兵杨飞熊等联络截剿，并添勇严防沂、莒一带等语。逆众循熟路东趋，有总兵杨飞熊、副将王心安等驻守，并有潘鼎新一军在济宁扼扎，谅该逆不敢深入为患。惟西股张总愚等由枣阳折回南阳，分扰唐县、新野，其势亦欲东趋。恐分股绕越，则兵分力单，势难兼顾。着曾国藩严饬在防将士，认真防守，遇贼即击。并迅速酌派劲旅，绕赴豫省，如贼众分股绕越，亦须分兵截击，毋任四窜。张总愚股在新野一带，吴昌寿当会合楚军实力剿办，截其东窜之路。如与东股会合，吴昌寿、乔松年派兵追剿，不得以贼已出境稍分畛域。

阎敬铭已令民间将积谷运入堡内，并令卫荣光督率炮船防河，将沿河船只尽行提归北岸，东昌、范县等营均归该道调度。即着责令认真办理，不得有名无实。如纵令该匪北窜，必惟阎敬铭是问！潘鼎新一军蓄锐已久，应如何檄调进剿，着曾国藩酌度机宜，一面调派，一面奏闻，以资得力。

官文奏请饬会剿捻逆省分，先行戒备本省门户，一面专派劲旅一枝前往专剿，何省之兵即由何省供支粮饷。再得老成持重之大臣如曾国藩者，提纲挈领，居中调度，可计日荡平等语。与节次寄谕正相吻合。前谕曾国藩进驻许州之处，即着酌度办理。将此由六百里各谕令知之。钦此。

遵旨寄信前来。

291．附录廷寄　饬潘鼎新军与前派入东之马步各队会合夹击九月十七日

同治四年九月十七日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭：

同治四年九月十三日奉上谕：

阎敬铭奏匪扰定陶，扼剿获胜，现仍退踞菏泽、曹、定之交，连日派军进剿，并筹布东防、河防各情形一折。逆匪蓄意东趋，并未大受惩创。现在逆众数万，盘旋菏、定之界，蓄谋甚狡。潘鼎新一军已由巨野移赴菏泽，着曾国藩即檄催前进，与前派入东之马步各队会合夹击，勿任东窜。山东兵力甚单，冉堌、黄镇两军，阎敬铭务当严饬杨飞熊等激励兵弁，相机合击，勿稍退缩。濮、范一带，即责成卫荣光督率兵勇、民团布置。赵三元等炮船，着阎敬铭催令挽入黄河，与原驻黄河之炮船会同直隶炮船，分段布置，以期周密。贼匪逼近东明，开州等处防务紧要，着刘长佑檄饬李鹤年督饬兵弁认真防范，毋稍大意。阎敬铭折内所称，九月三十日大股马步贼匪扑定陶县城等语。此折系九月初九日所发，贼扑定陶是否八月三十之误？该抚不应疏忽若此，着查明具奏。

另片奏，密陈山东枭匪多属回民。盐匪贩私求食，与寇盗不同，缓治之则散，急治之则乱；宜责在官吏，不诿之巡商；宜擒其渠魁以解余党；宜购觅眼线以枭治枭；宜以兵为镇压，不以兵为捕治。现饬署武定府知府张鼎辅将拒捕首犯密拿惩办等语。枭匪肆行，若不严为捕治，必致贻患将来。该抚惟当不动声色，擒其渠魁，断不可姑息养奸，酿成巨患。俟东路贼匪肃清，仍当认真筹办。

本日据长善奏，临榆以北沿边各口，殊觉空虚。山永协副将沈萃钿驻防迁安湾阳地方，回任需时。游击音登额专管东路巡防，与山海关迤北各口不免隔绝，恐会哨迁延等语。着刘长佑拣派干员，筹添兵力，责成绿营员弁于临榆迤北所辖地面实力梭巡，与旗营弁兵互相侦缉，以期周备，无稍旷误。将此由五百里各谕令知之。钦此。

遵旨寄信前来。

292．附录廷寄　曾国藩当厚集兵力与东省兵勇前后夹击九月二十六日

同治四年九月二十六日，准兵部火票递到军机大臣字寄——

钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年、河南巡抚吴昌寿、山东巡抚阎敬铭：

同治四年九月二十二日奉上谕：

吴昌寿奏豫省南北贼情，派兵防剿；阎敬铭奏贼窜丰、沛各一折。捻匪大股数万由菏泽窜过定陶，为民勇、官军击退。复窜城武、单县，折向东南丰、沛一带，现在丰县之欢口地方屯聚，去鱼台四十余里。赋踪飘忽异常，虽有杨飞熊等军整队进剿，仅止跟踪尾追，并未迎头截剿，痛加歼戮稍遏狂氛。该抚已派副将王心安等越境追剿，并饬潘鼎新之军住扎单县，杨飞熊取道滕县，防贼东趋。即着与曾国藩派往济宁之张树珊、色尔固善等军分路进剿，毋再松劲。贼匪裹胁数万，边马横布几百余里，若非集数省兵力四面兜剿，将来势焰日张，办理益形棘手。曾国藩现住徐州，正当厚集兵力，与东省兵勇前后夹击。并着吴棠饬令驻防清淮之师会合兜剿，务期实力歼除，不得有名无实。丰、沛界南北之交，距归德、宿州甚近，并着乔松年、吴昌寿严密扼防，并联络各路兵勇，以剿为防。

至张总愚等股窜向裕州，意图与牛、赖等股匪合并东扰，经豫军截击，逼向西南，复由唐县等处扰及鄂省随、枣边境。该逆避兵而行，奔突靡定，总须鄂、豫两省前截后追，并力夹击，方可杜贼纷窜。着吴昌寿飞咨湖北防军，越境合剿。并饬张曜等相机进攻，遏贼窜向东北之路。龙门炮船务须实力整顿，不得稍形疏懈。

阎敬铭另片奏，遵查贼扑定陶县城，实系八月三十日。前次折内误缮九月三十日，自请议处等语。已加恩宽免矣。将此由六百里各谕令知之。钦此。

遵旨寄信前来。

293．官军迭胜恭报近日徐防等处军情折十月十一日

奏为官军迭获胜仗，该逆仍窜山东，恭报近日军情，仰祈圣鉴事。

窃自九月十五日以后，赖、牛、李各酋分支直犯徐州铜山，臣于十九日具奏在案。厥后曹州之贼知济宁防守甚严，不能渡运河而东，遂悉数南窜徐州，分布丰、沛、铜山境内，盘踞湖团一带。臣调张树珊、色尔固善等回军追剿，并调潘鼎新越境夹击。二十三日，张树珊等驻军丰、鱼交界之谷亭，扎营未定，贼马五六百匹突来扑犯，我军迎击败之，追奔十余里，擒斩数十名。二十八日，臣派营务处李昭庆带忠、朴等营，会同张诗日之步队，乌尔图那逊之马队，驰剿徐州北境。二十九日，至柳新庄，贼大队南来，见官军步伐整齐，且战且走。我军追及于张谷山，乌尔图那逊马队从旁抄击，副将黄金志冲其中坚，贼势不支，纷纷败窜。追逐二十余里，逼入湖中淹毙百数十名，阵斩二百余名，拔出难民三百余人，生擒悍贼二十六名，夺获器械骡马甚多，贼由刘家集西窜萧县而去。色尔固善接到臣檄，知贼已逼近徐州，二十七日由丰县回顾郡城。初一日行近萧县，与贼边马遇于郝家集。色尔固善令高福、托伦布为两翼，而自率讷穆锦，分三路并进，贼即败溃，追至胡家庄，击杀数十名，生擒十三名，夺获骡马五十余匹。余匪逃入民房，我兵纵火焚烧，逸出者尽皆歼毙。此徐防诸军各获胜仗之情形也。

臣意贼既由曹而南窜徐州，又由徐而西窜萧、砀，势必回顾蒙、亳老巢矣。据生擒贼供，亦云将回蒙、亳，或云窥伺清江。臣飞咨乔松年、吴棠速为筹防。不料贼于初二日又复折回丰县，与后股会合，遍布城南十余里。是时鼎军四营尚留济宁，仅六营先到丰县，兵力甚单。初三日，潘鼎新带六营八成队赴陈家庄，布置粗定，自率零骑逼近贼垒挑战，该逆悉众抗拒。我军渐退诱贼离庄里许，故示以弱。贼见官兵极少，纵令马步各匪约二万余人，四面围裹，更番冲突。我军屹立不动，俟贼逼近，将洋枪连环施放，炸炮迎头轰击，贼阵溃乱。我军乘胜纵击，杀贼一千余人，尸骸枕藉，炸毙马匹、夺获器械不计其数。贼向西南狂奔，竟夜不敢停宿，折而北窜，直向鱼台一路。初四日，适遇道员潘鼎新带留济宁之四营前来，与战于丰北。潘鼎新仍带六营并调副将王心安之军驰往夹击，杀毙无算。贼复大败，窜向西路单县而去。此济防潘鼎新一军在丰县南北两获大胜之情形也。

臣查该逆狡诈多端，飘忽异常，从不肯与堂堂之阵约期鏖战，必伺官军势孤力竭之时出不意以困我。此次徐、济诸军各有斩擒，惟潘鼎新以孤军当狂寇，以步队击马贼，人人自危，竟获全功，差足以寒贼胆。惟该逆死党极多，行走甚速，乘虚蹈隙，是其惯技，当初窜东省，已有由青石关窥伺登、莱之说，现值运河水涸，难保不潜行偷渡。潘鼎新一军已全队拔回济宁防所。臣饬张树珊、色尔固善暂驻丰县。如贼久驻曹属，该两军仍当齐赴山东。如果渡运内窜，再调李昭庆率大支游击之师赴东会剿，以保完善之区而遏狂奔之寇。所有官军迭获胜仗，该逆仍窜山东缘由，恭折由五百里驰奏，伏乞皇太后、皇上圣鉴训示。谨奏。

294．筹商直隶河防片十月十一日

再，臣接奉十月初四日寄谕：“豫省马队太单，现在直隶河防渐松，所有副都统安住所带马队，即着刘长佑饬令统带赴豫交吴昌寿调遣。”等因。钦此。查捻匪现窜曹、单，与直隶之东明、长垣一带处处毗连。霜降以后，黄河水浅，归槽炮船本属无多，转瞬岁寒冰坚，即可铺草垫土，全河皆成坦途，尤非炮船所能为力，臣方深以为虑。黄河北岸汛地甚长，目下只可增兵，断难减戍。臣所以注重东路者，以山东北邻畿辅，天下之根本也；南邻江苏，臣军银米器械所自出，楚勇、淮勇之根本也。贼匪所以注重东路者，以山东运河以北平衍富饶，不似豫、皖之难于觅食也。若非数次痛剿而大创之，则该匪断不能忘情于山东。山东之事一日不松，则直隶之防一日难弛。相应请旨敕下直隶督臣刘长佑，仍将副都统安住所带马队调回驻守，并须酌添步兵，使将领皆知冬春之防重于夏秋，务保万全，是为至要。至豫省马队太单，臣亦岂宜置之不顾，惟畿疆防务较重，不得不略分缓急。如果该逆因此间五次败挫，不敢留恋山东，则必由曹、单回窜河南。俟其窜过开封、陈州以西，臣当一面具奏，一面咨商刘长佑、吴昌寿，或调安住马队仍赴河南，臣亦当添派大支游击之师赴豫会剿。愚昧之见是否有当，伏乞皇太后、皇上圣鉴训示。谨奏。

295．吉林协领春寿请免予处分片十月十一日

再，吉林协领春寿，于本年四月间亲王僧格林沁阵殁未能救护，经国瑞查明参奏，钦奉谕旨：“春寿着革去即补协领。”等因。钦此。查春寿系实任吉林协领，国瑞原奏即补协领，实属错误，本应更正，另予处分。惟该员帮带马队，本年夏秋之间随同刘铭传一军转战皖、豫两省，在于阜阳、周家口等处迭次获胜，著有微劳，功过尚足相抵，可否免其另请处分，仍留吉林协领实缺？出自皇上天恩。谨附片具奏请旨。

296．穆隆阿请开复升衔勇号片十月十一日

再，因吉林头起官兵花翎领催即补防御佐领衔委营总霍隆巴图鲁穆隆阿不遵将令，玩视军政，由宁古塔副都统色尔固善呈请将该员所得升衔、勇号全行革去，仍以领催留营当差，以观后效，经臣奏准在案。兹据色尔固善呈称：“该员自被参之后，改悔前非，每当临敌之时，首先陷阵，亲冒矢石，不避艰险，尚知愧奋。仰恳天恩，将该员升衔、勇号准其开复，以示鼓励”等情请奏前来。可否将佐领衔即补防御穆隆阿升衔、勇号开复之处，出自鸿施。谨附片具奏请旨。

297．江安县训导唐焕章仍请留营差遣片十月十一日

再，准署督臣李鸿章咨开准吏部咨：“本部奏定章程，嗣后直隶督抚及各路统兵大臣如因督带兵勇需人，奏调有印之官，务于奏折内声明请旨饬下该管上司，查明委无处分亏空之员，方准给咨前往。查唐焕章，四川举人，遵筹饷例捐教职四项选用，同治元年七月选授江安县训导，三年二月十六日到任。惟该员系现任人员，今据两江总督曾国藩调营差遣，亦未据奏明有案。所有该督请将江安县训导唐焕章调赴军营差遣之处，应毋庸议。相应知照，饬令该员迅速回任可也。”等情，转咨到臣。查唐焕章系臣咨明四川督臣骆秉章饬令赴营差委之员，于同治三年由川起程，久经到营。其江安县训导，业经呈请委员接署。教职虽系实缺，究属闲曹，与地方州县迥殊。并无亏空未完、交代未清等件，毫无关于弊窦。该员晓畅戎机，条理精密，实为军务中难得之员。应请恳皇上天恩，仍准将唐焕章留于臣营差遣，毋庸遽回本任，以资臂助。理合附片陈明，伏祈敕下该部查照。谨奏。

298．附录廷寄　近日剿办情形着曾国藩详细具奏并饬鲍超驰赴江西助剿十月初八日

同治四年十月初八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、闽浙总督一等恪靖伯左宗棠、直隶总督刘长佑、江西巡抚刘坤一、河南巡抚吴昌寿、湖北巡抚郑敦谨：

同治四年十月初四日奉上谕：

官文等奏击退襄、枣窜匪，楚军出境会剿；吴昌寿奏南路之贼窜扰鲁山，请将大名驻防马队调赴河南各一折。张总愚股匪阑入襄、枣境内，经江长贵等军击退。姜玉顺等军复由新野回剿，贼势不支，急窜裕州赊旗店等处。又经豫军截击，该逆折窜鲁山县境，驶向西北，势将扰及嵩、洛。此股贼匪往来于楚、豫之交，趋向靡定，必须合两省兵力联络夹击，方能得手。官文、郑敦谨仍当严饬姜玉顺、谭仁芳等视贼所向，统兵前进，会合豫军，相机兜剿；并檄刘维桢之军迅由枣阳前赴豫境策应，不得以贼已出境稍存畛域之见。吴昌寿已派马德昭率所部驰赴河洛，张学醇等军由襄、郏绕赴汝州截击。即着督饬各军探明贼踪，实力痛剿，迅殄逆氛。

赖、牛各逆前由曹、单一路窜往萧、砀境内，曾国藩自已设法布置。近日剿办情形若何，仍着详细具奏，以慰廑念。其西路股匪亦当妥筹兼顾，以期万全。

豫省马队太单，现在直隶河防渐松，所有副都统安住所带马队，即着刘长佑饬令统带赴豫交吴昌寿调遣。

此次豫军剿贼阵亡之吉林头札兰委参领隆喜、满洲营佐领庆福委防御骁骑校德永，尽先千总郭春城、蓝翎把总王世兴，均着交部从优议恤，以慰忠魂。

官文另片奏，鲍超一军业已起程赴江，仍请催令前进等语。朝廷因豫南军情紧要，是以改调鲍超一军就近由楚赴豫。嗣据曾国藩奏到，亦有鲍超一军调赴豫省于粤无损、于豫有益之语。兹览官文所奏，以上杭霆军降众太多，心志不一，并未帖然畏服，倘闻鲍超留楚赴豫之信，纷纷而来，诸多窒碍。所见亦是。即着官文传知鲍超，仍即驰赴江西，将所部新旧各军妥为部勒，相机进兵，仍听左宗棠节制。所有该军饷需，仍着刘坤一源源拨解，毋令缺乏。将此由六百里各谕令知之。钦此。

遵旨寄信前来。

299．附录廷寄　吴棠派出马步各队归曾国藩调遣陈国瑞再赏假四个月十月十五日

同治四年十月十五日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、署两广总督漕运总督吴棠、山东巡抚阎敬铭、安徽巡抚乔松年：

同治四年十月十一日奉上谕：

阎敬铭奏捻逆回窜金乡、鱼台，现筹堵剿情形一折。捻匪任柱等纠众数万由东境南窜，被官军截剿，仍折回东境。现在潘鼎新等军俱已南征，东省惟有王心安等军，兵力尚薄，恐未能绕出贼前。着曾国藩迅饬色尔固善等马步各军绕前迎击，毋令窜渡运河，扰及登、莱完善之区。该大臣前经虑及，自当妥筹布置，以纾朝廷南顾之忧。阎敬铭务饬王心安等实力追剿，使该匪不得稍停喘息，则曾国藩追兵一到，即可并击，以期大加惩创。现在军情布置若何？曾国藩久未奏报，并着迅速驰奏，以慰廑系。清淮为里下河门户，捻逆不得逞志东省，恐仍思南窜，即着吴棠妥为堵御，毋稍松懈。该逆本有窜回雉河老巢之供，乔松年亦当加意防范，毋任阑入，致归正各圩复被煽动。东明等处水套余党未净，冬令水涸，清理较易，着刘长佑、阎敬铭不动声色，派员妥为经理，毋令勾结为患。该督抚必应实力奉行，不得敷衍了事，一奏塞责。

正在寄谕间，复据吴棠驰奏，遵旨派兵会剿，并陈国瑞续请给假各折片。览奏均悉。所有吴棠派出之参将吴凤柱等马步各队，即着归曾国藩妥为调遣。其防守桃源各军，仍着吴棠督饬严防，遇有贼踪窜入，即行迎剿。陈国瑞病尚未愈，着再赏假四个月，准其在淮调理。将此由六百里各谕令知之。钦此。

遵旨寄信前来。

300．附录廷寄　饬令色尔固善等迅赴豫境助剿十月十八日

同治四年十月十八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭、安徽巡抚乔松年、河南巡抚吴昌寿、湖北巡抚郑敦谨：

同治四年十月十四日奉上谕：

阎敬铭奏贼匪现窜单县以西，督军追剿，并由单县窜赴虞城各折片。贼匪由铜、沛回窜丰县，西折而北，直犯鱼台。经潘鼎新等军分路进剿，该逆败奔西南，单县之大油坊、曹马集俱有贼踪。据生擒贼供：任柱、赖汶洸两股欲扑济宁，迭遇官军击败，刻仍欲窜河南等语。现在该逆已由单县兴隆集窜赴虞城，着阎敬铭督饬派出各军，乘胜越境跟踪蹑剿。并着吴昌寿严檄在防各军迎头截击，会同东省官军两面夹攻，务将此股逆匪就地殄除，毋令匪踪蔓延，致剿办并形棘手。该匪乘间奔窜，剽疾异常，非有精劲马队相辅而行，势必处处落后，徒成尾追之局。前谕曾国藩饬令色尔固善等马步各军绕前迎击，现在该逆已逸入虞城，着曾国藩即行檄饬色尔固善等迅赴豫境，协同进剿，迅扫贼氛。并着刘长佑懔遵前旨，饬令安住统带马队，迅速赴豫交吴昌寿调遣，以资厚集。

贼势已成流寇，必须以有定之兵办无定之贼，方能制贼死命。阎敬铭拟另筹一军，责令留署费县知县王成谦统带以备拦击，即着该抚饬令王成谦选派得力兵勇，扼要驻扎，毋得有名无实。

贼股现窜豫省，非悉锐西趋与张总愚合股，即南窜光、罗，图犯鄂边，以遂其奔突狡谋。官文、郑敦谨严檄在防将士，认真堵御，越境迎剿，毋存畛域之见。虞城与亳、宿一带相距匪遥，难保该逆不由豫窜皖，又肆鸱张。着乔松年督饬官军，越境会同扫荡，以剿为防，殄除丑类。此等狂寇，东奔西窜，朝廷实深南顾之忧。曾国藩有节制三省之责，务当统筹全局，力图剿洗，以副委任而慰廑怀。将此由六百里各谕令知之。钦此。

遵旨寄信前来。

301．附录廷寄　安住马队仍留直隶防河十月十九日

同治四年十月十九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、直隶总督刘长佑、河南巡抚吴昌寿：

同治四年十月十五日奉上谕：

曾国藩奏官军剿贼获胜，并请饬安住马队仍留直隶防河各折片。览奏均悉。昨据阎敬铭奏称，捻匪由山东复窜虞城，已谕令曾国藩饬色尔固善马队赴豫追剿。此次官军虽两次获胜，而该逆未受大创。着曾国藩仍遵前旨，严饬色尔固善等跟踪追蹑，毋稍松懈。吴昌寿有地方之责，尤不得稍涉推诿，并着督饬各军迎头截剿，毋令阑入河南腹地，致滋蹂躏。黄河水涸，未可减戍，曾国藩所陈实为根本之计。即着刘长佑札饬安住马队，仍留直隶防守河边，不得稍有疏忽。倘贼窜陈州以西，则直境防务较松，仍着曾国藩察度军情，妥为调遣，以资攻剿。将此由六百里各谕令知之。钦此。

遵旨寄信前来。

302．附录廷寄　李鸿章统兵西征事着毋庸议并询鲍超可否赴豫助剿十月十九日

同治四年十月十九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、署两广总督漕运总督吴棠：

同治四年十月十五日奉上谕：

前因捻匪窜扰南阳，豫军不能得力，谕令李鸿章统兵西征，并令曾国藩等妥筹商酌，不必拘泥谕旨，务期事臻善美，以副虚怀下询之意。嗣据曾国藩奏称，南阳贼数较少，宛、洛之患稍轻。李鸿章所部淮勇，均调赴东、豫各处驻扎，别无可调之师。兹据李鸿章复奏，沥陈兵饷、军火各端，恐难专恃。与曾国藩所奏大略相同。该大臣等均能详细缕陈，使朝廷洞悉此中利害，实为有见。现在贼势趋重虞城，张树珊等军攻剿正急，而南阳仅止张总愚一股，自不必再事更张，即着毋庸置议。曾国藩务当督饬各军，迅筹歼贼方略。李鸿章驻守金陵，督催前敌饷需军火，毋稍迟误。吴棠于清淮情形最熟，并着严饬防军，视贼所向，迎头截剿，不令阑入里下河完善之区，以副委任。

惟南阳捻逆，豫军既不能剿除，恐其日久裹胁愈多，前谕鲍超由襄赴豫。曾国藩复奏，有与李鸿章商筹协饷数成。嗣因官文奏称：该提督游勇太多，漫无纪律，上杭之勇，闻有赴豫之信，恐引群呼类而来，请饬仍赴江右。第念鲍超剿贼向称勇往，若令严汰游勇，妥加钤束，使该提督有敬惧之心，未始不可资其攻剿。官文恐鄂饷难支，因有饬赴江右之奏。着曾国藩、李鸿章妥为商酌，于江苏接济数成饷需，并令该提督将游勇严行裁汰，不许任意招留，即札令赴南阳剿贼，统归曾国藩节制，以一事权而资钤摄。倘事属可行，即着一面札调，一面奏闻，用期迅捷。将此由六百里各谕令知之。钦此。

遵旨寄信前来。

303．附录廷寄　饬令色尔固善马队驰赴睢杞一带并张曜赏假四个月十月二十五日

同治四年十月二十五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、湖北巡抚郑敦谨，传谕护理山西巡抚布政使王榕吉：

同治四年十月二十一日奉上谕：

吴昌寿奏官军两路进剿获胜，贼匪折窜东北，请奖出力各员；萧、砀发、捻回窜豫境。王榕吉奏豫省捻踪图窜嵩、洛，筹备河防各折片。览奏均悉。本日已明降谕旨，将豫军出力各员照请奖励矣。张总愚股匪由鲁、宝西窜，图犯嵩、洛，因侦知西路有备，折而东趋。经张学醇、马德昭等迎击禹州、新郑等处，迭次获胜。现在马步各贼尚在长葛地方。着吴昌寿即饬张学醇、马德昭等军由鄢陵、洧川两路跟踪蹑剿，毋使该逆得以喘息。

萧、砀发、捻回窜豫之睢州，边马扰及杞县等处，是已由虞城逐渐而西，诚恐与张总愚一股趋并。且黄河现当冬令水涸，尤恐伺隙抢渡，剿办更形棘手。吴昌寿现调驻守河洛之兵回驻祥符、兰、仪一带，严扼河防，诚属要着。仍当檄饬在防各军，会合山东追剿虞城窜贼之军，两面夹攻，毋使乘间深入。色尔固善等马队，迭谕曾国藩檄赴豫境，即饬令驰赴睢、杞一带，绕出贼前，以扼奔突。其安住马队，已据刘长佑奏起程赴豫，并着吴昌寿饬令迎头截剿，仍严扼贼由兰考北窜之防，无误事机。

王榕吉所奏捻踪北趋各情，自尚未悉贼已由禹、郏折而东窜。惟逆踪飘忽靡常，晋、豫一河之隔，隘口纷歧，尤不可稍涉大意。着王榕吉仍饬和昌、蒋临照等觇贼所向，就近量移，择要添布，以臻周备。贼踪去鄂虽远，官文、郑敦谨仍当严檄鄂边将士，越境设防，以备迎剿，毋得稍存畛域之见。

吴昌寿另片奏，总兵张曜呈请回籍归葬等语。张曜着赏假四个月，准其回籍归葬。其所部各营，即饬接管之总兵保英妥为整理，以资得力。

王榕吉请催调江南炮船，已谕令曾国藩、李鸿章迅速调拨矣。将此由六百里谕知官文、曾国藩、吴昌寿、郑敦谨，并传谕王榕吉知之。钦此。

遵旨寄信前来。

304．附录廷寄　着曾国藩李鸿章迅将前次所调炮船赶紧派员带赴晋省十月二十五日

同治四年十月二十五日，准兵部火票递到军机大臣字寄——

钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章：

同治四年十月二十一日奉上谕：

王榕吉奏江南炮船未到，请旨再行饬催等语。前因王榕吉奏称，晋省造办炮船未能合式，请调江南炮船，当经谕令曾国藩、李鸿章拣派营官一员，管带炮船十余只，广募舵工、船匠，由运河入黄，溯流赴晋，于河冰未结之前驰往。迄今一月有余，据称尚未调到。现在晋省河防吃紧，且瞬届隆冬，河冰渐结，着曾国藩、李鸿章迅将前次所调炮船赶紧派员带赴晋省，免致河水阻隔，贻误事机。将此由五百里各谕令知之。钦此。

遵旨寄信前来。

305．附录廷寄　着曾国藩抽拨劲旅赴豫协剿十月二十九日

同治四年十月二十九日，准兵部火票递到军机大臣字寄——

钦差大臣协办大学士两江总督一等毅勇侯曾国藩、河南巡抚吴昌寿、安徽巡抚乔松年：

同治四年十月二十五日奉上谕：

乔松年奏豫境窜贼又复东扰，现在布置情形一折。张总愚股匪由郏县、禹州、新郑日渐东趋，扰及许州、洧川，渐将窜至陈州、归德，距颍州甚近。乔松年现调英翰一军驻扎颍州府属之插花庙，张得胜一军回驻颍州，相为犄角，黄秉忠一军改驻西阳集，程文炳一军仍驻雉河集。即着督饬派出各军分路设防，遇贼即击，毋令匪踪阑入。乔松年务当激励将弁，越境迎截，以剿为防，方能与豫军协力进攻，为一鼓聚歼之计。赖汶洸等股已由东境窜入豫省之虞城一带，若与张总愚勾结合股，剿办更形棘手。应如何分路进攻之处，着吴昌寿相机布置。曾国藩节制三省，责无旁贷，着懔遵迭次谕旨，统筹全局，抽拨劲旅，赴豫协剿，迅殄逆氛。将此由五百里各谕令知之。钦此。

遵旨寄信前来。

306．宁陵扶沟等处胜仗折十月三十日

奏为官军在宁陵、扶沟等处击贼迭获胜仗，并现筹剿办情形，恭折仰祈圣鉴事。

窃捻逆在丰县南北被我军两次击败，仍窜山东，臣于十月十一日具奏在案。该逆知东路防守甚严，不能偷渡运河，复不敢久驻曹属，遂折而西窜。知归德有兵，欲由旧黄河北岸绕越，直趋汴梁，与张总愚合股。驻扎归德之周盛波探得此信，即传令带六成队，裹五日粮，于初九日拔队至睢州迎击。行至宁陵之赵村集，途次接得该令禀报，县城被捻逆大队围攻，势甚危急，即将锅帐存留赵村，整队直逼城下。时已二更，贼撤开东面，任柱马队、赖文洸悍党，俱扎离城西南之十五里。周盛波恐贼至天明遁去，议定乘夜攻之。其弟记名提督周盛传素善夜战，因令与副将卫汝贵、董邦杰三营伏于黄河集；复派记名总兵周寿昌、刘启福由东路进攻；游击杨安典、贾起胜由北路进攻；自率副将周盛武、杨正国由吕家集中路进攻。洋枪如墙而进，出贼不意。任、赖二逆挥令悍贼围绕中路，不料伏兵忽起，横出截击，鏖战逾时，贼纷纷败溃。我军四面尾追，由吕家集跟追四十余里，至睢、柘交界，贼狂奔向太康大路而去。共杀毙悍贼六百余名，拔出难民千余，解散胁从甚多，夺获器械、马匹不计其数。据擒贼供称，伪祥天安袁逆被游击贾起胜等击毙，牛烙红坐马衣服尽行抛弃，伪天将唐矮孜坐马枪毙等语。此初九日夜周盛波在宁陵剿贼大获胜仗之情形也。

该匪败后，由太康南窜，行走甚速。驻扎周家口之刘铭传闻东贼回窜，初十日即带队向东迎剿。十一日行抵西华之上郭桥。十二日中途接扶沟县禀知县城被围，求援甚急。未刻驰抵扶沟县之东宏济桥，见贼边马，当即饬令刘盛瑺、张长发带马队两营为前锋，自督马队一营、步队三营为后应，复派唐殿魁由北路、刘盛藻由南路同时并进。贼见我军骤至，向西遁走。刘盛瑺等追及，擒斩十余名。至城西里许，遇贼马步大队万余人，分三大支将我军包抄，中军围裹尤密。刘铭传令结阵自固，四面环击，毙贼甚多。刘盛藻派冯汝霖、丁汝昌击其左，唐殿魁派王得成等击其右。我军伏地猱进，施放排枪，贼势不支。刘铭传令李锡增、冯汝霖等连开炸炮，打入贼阵，该匪骇而狂奔。我军追杀十余里，阵斩二百余名，枪毙一千余名，夺获器械无算，扶沟城围立解。我勇亦伤亡数十人。是夜三更，贼尚奔走不息。此十二日刘铭传在扶沟剿贼大获胜仗之情形也。

臣查此次捻逆东窜，其初虽未受惩创，厥后徐州小捷，丰县大胜，俱是拦头之师。今宁陵、扶沟之战，亦系拦头要截。该逆处处投触网罗，不能逞其流贼驰骋之故智。据生擒贼供，宁陵之役，仅有任、赖、牛、李等酋一股，扶沟之役则已与张总愚一股相合。目下不敢东窜，将谋扰及湖北。据吴昌寿咨，群贼现聚襄、叶、舞阳一带。臣于十八日檄饬色尔固善、张树珊马步两军移驻周家口，腾出刘铭传一军作为游击之师，谨遵前次谕旨，不复拘泥十二府州之说，即南、汝、光、许等郡，随贼所向，跟踪追剿。其营务处李昭庆所办游击之师，鞍马尚未齐备。臣已迭次派员进京买鞍，出口买马，待至腊底办齐，即令李昭庆驰赴河南，与刘铭传各带马步万人，同作两支游兵，仿照僧格林沁之法，与该逆纵横追逐，使之不得休息。而济宁、徐州、临淮、周家口四处之兵，仍旧镇驻不动，以备贼匪流窜时迎头截击。惟臣处湘、淮各勇向来不住民房，支搭帐棚，行走不能迅速。现拟购雇大车，兼买骆驼，发交刘铭传、李昭庆等军装载辎重，俾师行无迟钝之虑，民间无滋扰之虞。近岁车辆极少，能否多办以供游击之用，尚未可知。除俟办理就绪续行具奏外，所有宁陵、扶沟等处击贼迭获胜仗，并现筹剿办各缘由，恭折由五百里驰奏，伏乞皇太后、皇上圣鉴训示。谨奏。

307．应撤官兵回旗日期并春寿赴部引见片十月三十日

再，色尔固善、托伦布、高福等各起马队挑留官兵，经臣于八月十七日奏明在案。所有应撤官兵，计吉林二百六十六员名，黑龙江一百六十员名，察哈尔四百八十二员名，均于九月初间陆续自徐起程回旗。又乌尔图那逊所带马队原驻周家口防剿，前因捻氛东窜，豫防稍松，臣檄调该部来徐整顿。计吉林、黑龙江、土默特三起共挑留官兵五百三十三员名，专归乌尔图那逊管带，即不另派帮带以一事权。其原派帮带官协领春寿，军事亦为练习。惟臣处无另支马队可以派令管带，该员实任吉林协领，未便久留军营，致令员缺虚悬。应即给咨赴部引见，回旗供职。该起撤防之官兵一百四十三员名，亦经于十月十五日起程回旗，先后咨明兵部及各将军在案。各起马队回吉林、黑龙江者，自徐至京，途费由徐州粮台发给，车辆由沿途州县供支；自京至旗，由兵部照例办理。回土默特者，自徐至晋，途费亦由徐台发给，车辆由州县供支；自晋至旗，由山西照例办理。相应附片奏明，伏乞圣鉴。谨奏。

308．三栋阿等病故请恤片十月三十日

再，据营务处候选员外郎李昭庆申称，准统带吉林、黑龙江、土默特马队副都统衔参领乌尔图那逊、前协领春寿咨开：墨尔根城厢蓝旗防御蓝翎委参领三栋阿，于七月二十八日病故。又布特哈正红旗佐领蓝翎噶普康，于八月初五日病故。又齐齐哈尔城正黄旗云敦札布佐领下披甲富力善，于七月二十六日病故。查防御委参领三栋阿、佐领噶普康、披甲富力善等，自咸丰八年从征，驰驱数省，血战出力，著有劳绩。兹在周家口军营身故，殊堪悯念。具详请奏前来。臣复核无异。相应请旨饬部，将三栋阿、噶普康、富力善三员均照军营立功后病故例议恤，以昭激劝。理合附片陈请，伏乞圣鉴。谨奏。

309．拟调鲍超会剿西路片十月三十日

再，臣钦奉到十月十五日寄谕：“南阳捻逆，豫军既不能剿除，恐其日久裹胁愈多，前谕鲍超由襄赴豫。曾国藩复奏，有与李鸿章商筹协饷数成。嗣因官文奏称该提督游勇太多，漫无纪律。上杭之勇，闻有赴豫之信，恐引群呼类而来，请饬仍赴江右。第念鲍超剿贼向称勇往，若令严汰游勇，妥加钤束，使该提督有敬惧之心，未始不可资其攻剿。官文恐鄂饷难支，因有饬赴江右之奏。着曾国藩、李鸿章妥为商酌，于江苏接济数成饷需。并令该提督将游勇严行裁汰，不许任意招留。即札令赴南阳剿贼，统归曾国藩节制，以一事权而资钤摄。倘事属可行，即着一面札调，一面奏闻，用期迅捷”等因。钦此。

臣查鲍超之所短在贪将多兵，滥收降卒，驭下专尚威严，条理不甚清晰。其所长之处在威名久著，为贼所惮，平日本有敬惧之心，又慕古人忠荩之名。自金口军叛以后，该提督鉴于前车，以后断不敢轻收降卒。若令少统数营赴豫剿捻，饷项则不甚缺乏，米粮则派员专管，奖其多年之勋劳，勖以后日之忠慎，必于大局有裨。惟进兵之路，须以襄阳为老营，乃能北控南、汝，西蔽郧、陕。凡银米、军械、子药等事，均应由湖北粮台作主。江南虽可协饷数成，而不能随时照料。臣前已函商官文，一俟接到复信，如可由官文主持一切，俾该军米粮有着，臣即当奏调鲍超会剿捻匪，专办西路。合先附片陈明，仰慰宸廑，伏乞皇太后、皇上圣鉴。谨奏。

310．前广东按察使龄椿病故请恤片十月三十日

再，臣于八月二十三日据前广东按察使龄椿禀称，该司于咸丰十年在直隶办理捐输，现已截止，除解过亲王僧格林沁粮台充饷外，尚存银五千九百一十两有奇，留于河间府库，禀请批示。并呈报患病就医等情。经臣批令将捐款暂存河间，留为采买战马之用，并咨明直隶督臣在案。旋又据该司家丁柳升禀称：“家主龄椿年六十三岁，系正红旗蒙古阿萨哩佐领下人。由进士以主事用，签分礼部，洊升郎中。历任安徽、福建道员，升授两广盐运使，广东按察使。因病于咸丰九年开缺。十年五月，钦奉谕旨，发往僧格林沁军营差遣委用。奉札委办直隶捐输事务。六载以来，并无贻误。本年三月，又亲赴永平、宣化等处查催各属捐款。因天气炎热，染患痞膈，又感受潮湿。折回顺天，差次就医，仍力疾督同委员赶造收支各册。讵病势增剧，于七月二十三日病故”等情。臣批饬准其附奏。复于十月初八日接准顺天府咨，据龄椿之子捐职同知崇华禀称，伊父积劳病故，情形大略相同，转咨前来。臣查该前按察使龄椿办理捐输六年之久，著有微劳。兹因查催捐款并造具收支清册，长途触暑，于差次积劳身故。可否饬部照例议恤？出自皇上天恩。其捐输存款五千九百一十两有奇，既据禀称存于河间府库，应请旨敕下户部暨直隶总督查照，由臣派员领取，作为采买战马之用，理合附片具奏，伏乞皇太后、皇上圣鉴训示。谨奏。

311．附录明谕　前任广东按察使龄椿着交部照例议恤十一月初十日

同治四年十一月初十日，准兵部火票递到同治四年十一月初六日内阁奉上谕：

曾国藩奏，臬司积劳病故，恳请议恤等语。前任广东按察使龄椿，前经僧格林沁委办直隶捐输接济军饷，六载以来，并无贻误。兹因积劳病故，殊堪悯惜。着交部照例议恤。钦此。

312．附录廷寄　原设四镇兵勇应移向西进并着拣派熟悉火器弁勇赴豫十一月初一日

同治四年十一月初一日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂署两江总督江苏巡抚一等肃毅伯李鸿章、安徽巡抚乔松年、河南巡抚吴昌寿、湖北巡抚郑敦谨：

同治四年十月二十七日奉上谕：

吴昌寿奏官军剿贼获胜，发捻大股窜往西南，派队追剿；并沥陈豫省军务万难情形各一折。张总愚股匪与赖汶洸、牛老洪各逆合股，同向西南纷窜。经马德昭等督兵夹击，逆匪败窜，奔至许州一带。复经善庆等马队迎击，毙贼十余名，生擒石法有一名。现在该逆前股由襄城、叶县扰及舞阳，后股则由临颍奔逸郾城、西平、遂平一带，其势方张。着吴昌寿督饬张学醇、宋庆等驰赴南阳，马德昭由临颍、郾城两路探踪，相机追剿，遇贼即击，毋令得容喘息。此次剿贼阵亡之参将衔游击王应龙、千总魏占奎、防御奇珍、即补五品官委骁骑校常清力战捐躯，均堪悯恻，着一并交部从优议恤，以慰忠魂。

官文等屡有派兵会剿之奏，仅于邓州等处报一胜仗，并未深入豫境会合豫军将贼匪痛加惩创。是该督等会剿之说，不过敷衍了事，有名无实。现据吴昌寿奏，贼匪石法有供称，贼有欲往湖北掳粮之意。官文、郑敦谨务当饬令防边各军越境赴豫，迎头截击。并饬各路将领协力严防，毋令贼踪窜入鄂疆。倘再因循从事，不知振作，必惟该大臣等是问！鲍超一军，前谕曾国藩酌量调赴豫省。如果于豫事有益，即着迅速檄调，以资得力。皖省防务，仍着乔松年严密布置。

吴昌寿所陈豫省军务，种种棘手，势处万难，自系实在情形。该省地当四冲，备多力分，兵饷两绌。现在张总愚股匪与赖、牛等逆并聚豫省，贼数益众，断非一省兵力所能支。曾国藩本有节制三省之责，自当统筹全局，前往援应。且江、皖兵力较厚，此时又无捻踪窜扰，所有原设四镇兵勇，自应移向西进，步步进逼，以期力遏狂氛。该大臣亦当斟酌情形，移营进扎，就近督剿，未可株守一隅，致误事机。

豫兵不习火器，无以制贼。苏省所制火器较为精良，着李鸿章将洋枪、铅丸、火药酌量提拨，派员迅解豫省。并着曾国藩、李鸿章各拣派熟习火器弁勇赴豫，交吴昌寿调遣，令其教演豫兵，俾利攻剿。

吴昌寿所陈供职无状，自请治罪，并请另简贤能等语。该抚受恩深重，自当力为其难，不得以兵饷两绌，遽思推诿卸责。吴昌寿原折并着抄给曾国藩、李鸿章阅看。将此由六百里各谕令知之。钦此。

遵旨寄信前来。

附吴昌寿折抄件

河南巡抚臣吴昌寿跪奏，为豫省军务万难情形，及微臣供职无状，据实沥陈，仰祈圣鉴事。

窃以人臣之道，知而不言，言而不尽，皆罪也；能而不为，不能而强为，亦皆罪也。敢以豫省军务之难，微臣竭蹶贻误之状，为我皇上敬陈之。

赖、牛、任、张各逆，均系失巢穷寇，铤而走险，凶焰方张。赖汶洸等自萧、砀折回，益以湖团裹胁之贼，不下三四万人。张总愚一股，亦不下一二万众。分则东西牵掣，备多而力单；合则远近蔓延，贼众而我寡。当其万马奔驰，飙飞雷〔电〕掣，虽至勇之夫，当之色变。况驱疲师羸卒，逼迫以婴其锋，有不怯馁者乎？故年余以来，止有尾追而无迎击。尾追而远，则无救于生民焚掠之惨；尾追而近，则猛一回噬，立见伤亡。当此之际，虽使韩、白复生，无所用其勇；良、平复出，无所用其智。何则？驱羊以逐狼，本非其敌，况驱十羊以逐百狼，其何以免于必败乎？计无及之，不得不结营以自卫，结营未成而贼已不知何往。此贼势之难也。

夫战既不足，守或有余，凭恃险阻，使之不得经过以老师，何莫非以逸待劳之计！豫省西北虽多山险，因生齿日繁，山田日辟，崤、函、渑扼古人一夫当关之地，皆已犁为田畴，耕牛妇子可以上下，其他发路樵径，日久成蹊，几无人迹不通之处。故山险不如水险。豫省大川除黄河而外，至大莫如淮。然自桐柏发源，所过光、罗、新息诸境，浅深宽狭不一，有非舟楫不通者，有人马可以凫渡者。其他沙、颍、溱、洧则到处皆可超越。备左则右虚，备右则左虚，无所不备则无所不虚。此地势之难也。

古人为固圉之计，必先有防兵而后有战兵，防兵所以绸缪于牖户，战兵所以角胜于疆埸。豫省固已无能战之兵，以防兵而言，扼其入楚，则申、息宜防；扼其入秦，则淅、内宜防；虑其突潼也，则自巩、偃以至阌乡之径窦宜防；恐其防〔犯〕河朔也，则自底柱以至铜瓦之堤岸宜防；贼自曹、单，则兰、考宜防；贼自蒙、亳，则麻、柘宜防；贼自萧、砀，则永、夏宜防；贼自阜、太，则沈、项宜防。盖他省皆有边地而后有腹地，豫则无处非边，无处非腹。贼之他窜必取境于豫，贼之饱归又必盘旋于豫。以现在兵力屯扎一隅，犹不足以制其出入，又安能无处不防、无防不固，此边防之难也。

于是有为坚壁清野之说者，岂非所以济战守之穷！豫省自团练以来，大县堡寨二百余所，小县堡寨亦逾百所。当寇至之时，男女牲畜入寨，粮石资财入寨，人情一日不再食则饥，果令野无所掠，贼将槁饿以就擒耳。然严冬之野可清，而夏秋之野不可清，禾稼垂熟之时，人可捋穗而食，马可驰衔而饱。近日贼情狡狯，所至之处，多不发火，小民无从警觉。贼骑已至，始谋迁徙，为无及矣。故坚壁清野不足以困贼。而数年以来，兵勇骚扰，民间积怨已深，仇杀官兵之案层见迭出。现在三令五申，严加约束，兵渐不敢肆虐于民，而百姓反闭关绝市以困官兵。将欲破此积习，计非旦暮之所能，亦非条教号令之可为力。此堡寨之难也。

近日军务以购粮为第一要义。曾国藩济宁、周口之军，每处必先储米万石，可谓筹画万全。然此二处皆系滨临淮、运，可以泛舟。豫省贼之所经多在平原旷野，无水可漕，担石之重，中人弗胜，则必随地购粮，即必到处耽搁。贼因粮于地，因粮于人，无粜籴辇任之累，故一日之程为官兵数日所不能及。然此犹近城近寨完善之地，至于荒陬僻壤，烽燹所余，则求一升之米、一束之刍而不可得。其良者，忍饥雨疲羸；不肖者，因饥而搜括。兵气葸，军律废，贼势张，民怨积，皆由于此。此兵食之难也。

用兵之道，火器为先。臣履任之初，简阅军实，抬炮、鸟枪等件，制造率不如法，或膛口不光，或身壳太笨，或机括不灵。火药则硝磺提炼不精，炽燃之地渣滓凝结。帐房，兵之所以栖止御风雨也。或丈尺不足，或布质粗疏，不适于用而又不能经久。臣心窃异之，将欲罪其承造之人，而查成案，则官定之价减省太过，纵使涓滴归公，亦不足以收精良之效。于是改弦更张，但求器械之利，无取价值之廉，数月以来，制造无多，而司库已有不给之势。且近日贼中洋枪甚多，即使官兵枪炮合成，已难比其装放之捷。所以潘鼎新、刘铭传诸军能于遇贼获胜，皆恃此物而济以炸炮。臣向在岭南，深知其利，然皆非豫省所易卒办，即欲返诸广东、上海等处，而动需巨万，豫省何能办此？此军械之难也。

抑用兵之道，贵精不贵多。假使坐作进退一一整齐，操纵刺击一一灵便，何尝不可以寡胜众！臣在军中阅视队伍，豫省用兵十年，未尝讲求及此。无论马步兵勇，大抵以竹竿枪为利器，叩其所以不用枪炮之故，则皆由于装放之不能如法。此不训练之过也。自奏调提督马德昭到营以后，遂责之以操演。然技未精而寇已深，校未毕而贼又至，冀有日月之暇，俾士卒习〔悉〕合我教训而不可得。将欲稍忍须臾，则累卵之危、剥肤之痛何以自解？乃知前此在事诸臣所以不及讲求者为此。此训练之难也。

杂霸之术，必先富而后强。即圣贤论政，亦足兵而必先足食。断无府库空虚、公私窘乏而可以枵腹荷戈之士侥幸于一战者。豫省岁入之数不足二百万，计其出项，中年常缺其半，上忙以后，藩库罄如。前此豫省军饷每月七万，有时养兵多至二万，计一兵每月所得，虽粮石价平之时已不能求半饱。臣稔知此弊，常思厚其廪饩，未能遍及，每月已多至十万以外。赖有赏给陈州赢余银十万，藩司又竭力攒凑，仅敷散放。八月以后，藩库万难为济。于此之时欲求缓而无可缓，欲请协而无可协，欲抽厘而无可抽之厘，欲劝捐而无可劝之捐，哗溃之变，即在目前。乃不得已而裁兵就饷。裁兵之后，饷未见其不缺，而兵则愈单，贼则愈炽，盘踞腹心久而不去，民既失耕获之期，官岂有催科之术？恐并此区区之兵亦无以养之矣！此筹饷之难也。

夫豫省地处中原，天下安危之所系也。信陵用魏，而六国之师直叩函关；岳飞至朱仙镇，而河北豪杰一时响应。国家建都燕京，以河朔为门户，而河朔之屏蔽尤在河南。使贼往来径熟，致六府三州之地遂为戎马之场，则黄河天险贼得与我共之，上下千余里，安能处处设防、日日申儆乎？且两湖、云、贵诸省，驿路之所经，饷道之所出，而可听其梗塞乎？贼之祸豫受之，豫之祸天下受之。此大局之难也。

以难战之兵、难筹之饷，当难制之寇，而又处难以自存之地，此非文武兼资、智勇足备，定能转败为功、胜其任而愉快乎！平吴之功，必待于王濬；入蔡之捷，必奏于裴度；江南之下，必曹彬始成不杀之仁；澶渊之盟，必寇准始收追虏之效。今以鲁钝之才，迂疏寡效如臣者当此重寄，故虽有曾国藩之节制而臣不能禀承，有官文、乔松年、阎敬铭之辅车而臣不能借助，有刘铭传、潘鼎新、周盛波之环列四境而臣不能联络，清夜扪心，咎无可逭。此又报称之难也。

臣以县令，不二十年，蒙两朝知遇，擢至巡抚，受恩不为不厚。移抚豫疆，已逾半载，毫无补救，负罪不为不深。倘再隐忍不言，则臣之罪愈重，异日朝廷虽欲终始存全宽大之恩，臣亦无由仰受矣。惟求治以应得之罪，简任贤能，畀以阃寄，拯生灵于水火，巩疆圉于苍桑。中州幸甚！天下幸甚！所有豫省军务万难情形，及微臣供职据实沥陈缘由，谨恭折具奏，伏乞皇太后、皇上圣鉴训示。谨奏。

313．附录廷寄　着檄调鲍超统带新募各营赴襄阳一带进剿十一月初十日

同治四年十一月初十日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩：

同治四年十一月初六日奉上谕：

曾国藩奏官军击贼迭胜，现筹剿办情形一折。逆匪纷扰豫疆，经周盛波、刘铭传等军于宁陵、扶沟等处迎头拦击，大获胜仗。该逆不敢东窜，现在麇聚襄、叶、舞阳一带，谋扰湖北。曾国藩现派刘铭传一军作为游击之师，随贼所向，跟踪追剿。并令李昭庆赶办马队，驰赴河南，与刘铭传之军相机追逐，使贼不得休息。所办甚属妥协，具见老成谋国，深合机宜。即着督饬派出马步各军，迅速前进，与豫省官军前后夹击，以期迅殄贼氛。其济宁、徐州、临淮、周家口四处之兵，即着照旧驻扎，以备贼匪流窜时迎头截击。前有旨令曾国藩酌度军情，移营进扎。本日该大臣折内亦有不复拘泥十二府州之说，与前旨适相吻合。仍着该大臣斟酌情形，相机前进，庶居中调度，呼应可以灵通，想曾国藩必能因时制宜也。贼匪窥伺鄂疆，官文当懔遵前旨，派兵迎击，痛加剿洗，不得稍涉因循，致形滋蔓。

曾国藩另片奏，鲍超鉴于金口军叛，不敢轻收降卒。若令少统数营赴豫剿捻，必于大局有裨。并称进兵之路须以襄阳为老营，乃能北控南、汝，西蔽郧、陕。凡银米、军械等件，应由湖北粮台作主。所筹尚妥。年来捻匪出没楚、豫之交，皆由无得力之兵痛加剿洗，以致任其去来，总未大受惩创。鲍超带兵素称勇往，若令简练精锐，申明纪律，即可成节制之师。该提督现在虽已赴江，而豫省军情较之江、粤尤为紧要。即着曾国藩檄调鲍超，统带新募各营，驰赴湖北，由襄阳一带相机进剿。一切进止机宜，仍着曾国藩妥筹调度。其鲍超留江旧部，仍令归娄云庆统带剿办粤贼。并着传知该提督遵照办理。至鲍超既赴楚、豫剿捻，必须宽筹饷项，俾无缺乏。所有银米、军械等项，即着官文督饬湖北粮台筹定数目，按月拨解，不准稍有推诿。江南月协之饷，即由曾国藩咨商李鸿章酌定成数，源源接济。

又片奏遣撤吉林等处官兵，饬春寿回旗供职。已寄谕刘长佑、恩合等，将此起官兵截留盛京，听候调拨。前任广东按察使龄椿，已明降谕旨，交部照例议恤。其河间府库存留捐款，现经该大臣派员提用，已谕令刘长佑遵照矣。将此由六百里各谕令知之。钦此。

遵旨寄信前来。

314．遵旨查明雉河解围在事出力员弁兵勇专案开单分别给奖折 [1] 十一月十四日

奏为遵旨查明雉河解围在事出力员弁兵勇，专案开单，吁恳天恩，分别给奖，恭折奏祈圣鉴事。窃臣等前奏雉河解围一折，除随折保奏人员均即渥荷恩施外，钦奉谕旨“其余出力员弁，并着曾国藩、乔松年专案奏奖，毋许冒滥”等因，钦此。臣等恭录行知各营将士，无不感戴皇仁，同深鼓舞。雉河集为群捻老巢，间于蒙、亳，极为扼要之区。前次贼从山东回窜，合股齐趋力争此隘，颍、宿、蒙、亳一带几于遍地贼踪，雉河营盘被围尤急，若剿办稍有疏虞，使贼复踞老巢，则大局又将制动，而各该将士之在重围者，忍饥固守，竭力同心至四十日之久不稍松懈。赴援水陆各军亦能鼓勇分驰，摧坚力战。自攻克高炉集后乘胜进攻，内外夹击，卒能力解重围，全师无恙。在事文武员弁无不共体时艰，踊跃用命，均属著有微劳。兹据各将领开单请奖前来，臣等遵旨逐加查核，并无冒滥，除千总以下各弁照例造册送部给奖外，谨择其尤为出力者，专案开具清单，恭呈御览。合无仰恳天恩俯准，照拟给奖，以示鼓励，出圣主鸿慈。所有遵旨专案保奏缘由，谨恭折会奏，伏乞皇太后、皇上圣鉴训示。谨奏。

同治四年十一月十四日军机大臣奉旨。钦此。

附清单

谨将雉河解围尤为出力之员弁兵勇缮具清单，分别拟奖，恭呈御览。

计开

提督衔记名总兵黄秉忠、周寿昌，均拟请旨以提督记名简放。记名总兵欧玉标、蔡先武、刘启福、卫汝贵，均拟请赏加提督衔，刘启福并赏戴花翎。尽先副将刘文、张朝栋、杨明胜、杨笏祥，总兵衔尽先副将余先元，均拟请旨以总兵记名简放，内刘先文一员并请赏给勇号。尽先副将刘安泰、汪丙炎，两湖督标补用副将黄秀峰，尽先副将罗宏元、范克复、蔡福成、李得胜、张捷书，均拟请赏加总兵衔。即补总兵蒋得遇、李振国，尽先副将徐名扬、陈万贵，尽先参将孙洪胜，尽先游击周正元，二品顶戴尽先游击杨安典，候补游击李布昭，即选都司徐思忠、随君廷，均拟请赏给勇号，徐名扬并请赏加总兵衔，孙洪胜并请以副将尽先补用，杨安典并请以参将尽先补用。副将衔尽先游击周占魁，尽先游击徐登善，均拟请以副将尽先补用，并赏加总兵衔。副将衔尽先参将黄国龙，尽先参将魏林起、周盛长、何本忠、张起顺、王得成、王金山，补用参将李学盛，尽先参将王征元、朱雨珍，副将衔尽先参将徐祥林，副将衔尽先游击欧阳胜美，均拟请以副将尽先补用，王得成并请归两湖督标，朱雨珍并请归两江督标。尽先副将吕永贵，拟请归于江西抚标尽先补用。尽先参将伍得胜，拟请归于贵州提标尽先补用。尽先参将蒯长泰、黄广仁，潜山营游击尽先参将朱淮俊，尽先参将尤成章，尽先游击陆鸿庆、邢万扬，均拟请赏加副将衔，尤成章并请赏给勇号。即补总管兴龄，拟请赏加副都统衔。协领衔即补佐领双兴阿，拟请以协领即补。即补佐领乌喜，拟请赏加协领衔。即补骁骑校札永阿、庆三、明禄、成德、常寿、庆福、胜奎、贵山，以上八员均拟请以防御即补。即补蓝翎、即补骁骑校群柱依、禄托布、三西们、吉尔嘎勒，以上四员，均拟请赏换花翎。蓝翎领催拉希勒图，蓝翎披甲忠孝、明海、德兴额、保山，以上五名，均拟请以骁骑校即补。开复知府陆乃普，拟请赏还原给三品顶戴，并留于安徽补用，免缴分发银两。蓝翎候选同知任兰生，拟请免选本班，以知府留于安徽补用，并请赏换花翎。知府用江苏候补直隶州知州周田畴，拟请免补本班，以知府仍留原省补用，并请赏加道衔。知府用即选同知庆吉，拟请免选本班，以知府不论双单月选用，并请赏加道衔。候选中书科中书钱俸丰，候选通判叶春时，均拟请免选本班，以同知不论双单月即选，钱禄丰并请赏戴蓝翎。同知衔候选知县许懋德，拟请免选本班，以同知留于安徽尽先补用。蓝翎知州衔即选知县慕寻芳，拟请以本班遇缺即选，并请赏换花翎。候补府经历王镇墉，即选县丞边怀曾，均拟请免选本班，以知县不论双单月遇缺尽先即选。蓝翎同知衔知县用安徽候补府经历朱炳麟，知县用安徽候补县丞李金门、周金章，安徽候补州判路坯，均拟请免补本班，以知县留于安徽补用，朱炳麟并请赏换花翎，周金章、路坯并请赏戴蓝翎。安徽候补县丞吴以敬、吕耀轸、沈汝椿、顾曾镛，均拟请免补本班，仍留原省以知县补用，吴以敬并请赏戴蓝翎。蓝翎提举衔即选县丞杨玉茜，即选县丞吴保燮，候选府经历李惠亭，均拟请免选本班，以知县不论双单月尽先选用，杨玉茜并请赏换花翎。安徽候补主簿金耀奎，拟请免补本班，以府经历县丞遇缺即补，补缺后仍以知县用。即选主簿朱世荣，拟请免选本班，以府经历不论双单月遇缺即选，并请赏加盐提举衔。候选府经历汪昌耆，候选从九品沈用光、乔士锜，均拟请赏戴蓝翎，仍留安徽补用。升缺升用候选从九品高登岚，提举衔候选从九品史继善，即选从九品张金铮、徐凌宵、李懋新、张致祥，以上六员，均拟请免选本班，以县丞不论双单月尽先选用。候选未入流封宝森，拟请免选本班，以主簿巡检不论双单月选用。五品军功杨荫森、孙国栋，均拟请赏戴蓝翎，并以从九品不论双单月尽先选用。开复游击李得胜，拟请开复尽先参将副将衔，并原给花翎勇号。开复游击唐万清，拟请开复尽先副将，并原给花翎。已革游击周瑞，拟请开复都司，留于安徽补用。开复同知衔候补知县英俊，拟请免交捐复银两，仍留安徽补用。已革江西候补府经历补用知县丁泰阶，拟请开复原官，仍留江西补用。已革蓝翎知府衔安徽候补同知莫嘉煦，拟请开复原官衔翎，仍留原省补用，并免缴捐复银两。暂革花翎安徽候补知州叶藩，拟请开复原官花翎，仍留原省补用。以上各员督队攻剿身先士卒，激励三军冲锋破贼。各员或躬亲前敌，带勇力战杀贼捉生，或运粮深入贼中突围接仗，均属功绩昭著。

尽先游击王立洪、刘玉海、朱廷芳、罗辅臣、徐广盛，徐州镇标尽先游击杨占先，尽先游击杨大江，游击衔蓝翎都司李道南，尽先游击燕士林、瞿明贵，安徽抚标尽先游击任廷焕，两湖督标尽先游击杨良臣，广东水师提标尽先游击罗元超，参将衔尽先游击王宏有，尽先游击王凤山、闵国珍、柴明发、徐德宏，参将衔尽先游击张明如，尽先游击何昌梓、朱德明、刘金龙，两江督标补用游击余思敏、林兆祥、程广和、罗文东、韩永林，尽先游击张廷璧、孙显寅、汤义友、周家瑞、李有才、刘恒富，以上三十三员，均拟请以参将尽先补用，内王立洪、刘玉海、罗辅臣、燕士林、王宏有、王凤山、徐德宏、程广和、杨大江并请赏加副将衔，李道南并请赏换花翎，杨占先并请改归安徽抚标，瞿明贵并请改归两湖督标，任廷焕、杨良臣、罗元超、余思敏、林兆祥、程广和、罗文东、韩永林仍归各原标补用。游击衔尽先都司程兆贤、周盛鼎、赵得胜、姜焜寅，游击衔即选都司倪天元、葛桂林，尽先都司耿凤鸣、杨文标、刘其顺、杨正坤、高兆祥、朱光禄，即选都司徐全喜、王金榜，蓝翎尽先都司张启漕，标蓝翎尽先都司何天麟，河南归德镇标蓝翎尽先都司刘永清，尽先都司黄阁臣、张盛高、张朝亮，湖南提标尽先都司修增绍，尽先都司丁松龄，蓝翎尽先都司唐世清，尽先都司蔡清海、黄家相、胡瑞清、夏万顺、刘世贵、戴宗德、李元清、唐顺高，淮扬镇标尽先都司王凤鸣，尽先都司胡国恒、李方来、陆兴祖、宋冠军，蓝翎尽先都司胡汝余，尽先都司张兆海、王春台、王志修，蓝翎尽先都司程悦贤，两江补用都司周家泰、萧廷标、周惟政、葛胜林、杜万青，候补都司李学文，尽先都司陈士得、宋永盛、王世均，徐州镇标候补都司高云峰、刘坤源、喻金兴、周庆容、杨正兴、李德馀、王鸿业、胡宝元，以上五十八员，均拟请以游击尽先补用。内张盛高、张朝亮、修增绍，请归湖南提标，丁松龄请归河南提标，李元清请归湖南提标，倪天元、徐全喜并请赏加副将衔，何天麟、刘永清、张启漕、唐世清、胡汝余、程悦贤并请赏换花翎，周盛鼎并请赏加参将衔，周家泰、萧廷标、周惟政、葛胜林、杜万青仍归两江督标，何天麟、刘永清仍归原标。都司衔尽先守备吴世修、朱天庆、刘毓棠、曹树忠、鲁焕文、蒯长清、朱学亮、喻大实、于清，蓝翎尽先守备杨步斗、杜振元、解志艾、刘开讲、蒋道周、王士堂、刘思忠，尽先守备单登雄、杨同春、程之远、邵心平、郁存仁、王魁发、赵开乐、王发可、尹家荣、王守元、陈长胜、杨占魁、王锡麟、王金城、刘良臣、严世耀、郭熙昌、王立珠、陈继昌、张学文、高元坤、吴文斗、范金顺、杨元、萧得贤、杜金声、何念龙、张兴元，湖北试用守备舒晋，都司衔汪世第、张启才，湖北尽先守备黄明启，蓝翎尽先守备李长春、陈宗胜，尽先守备张齐正，广东抚标尽先守备游连，湖南提标尽先守备张高胜，尽先守备董得春、姚连陞、李继勋，蓝翎都司衔尽先守备李廷贵，蓝翎尽先守备蔡清河、邓绍佳、向明坤，尽先守备向子产、蔡魁元、蔡并鹤，尽先守备张金铠，颍州营艾亭汛守备陈定邦，安徽寿春镇标蓝翎候补守备宋忠元，蓝翎尽先守备宋喜元、张云松、沈启秀，尽先守备宫景堂、王化成、赵逢泰、周鹏飞、郑才盛、汪发兴，蓝翎尽先守备窦从周、张仲贤、许天长、周盛佑，尽先守备王三余、卫汝成，蓝翎尽先守备王德富，尽先守备李恩兰、孙志林、褚国珍、薛家醇、邓桂林、周名发、邹世恩、徐振邦、汪百昌、顾寿致、沈本喜、石邦泽、谭启环、陈胜祥、贾业清、张学友、姚步升、杨永存、周兴发、黄景安，蓝翎尽先守备李靖邦，蓝翎守备衔李扬宏，守备衔尽先千总程文魁、张魁元、康锦图、邵景江，尽先千总程之琏，尽先守备黄继仓、张士祥、郑兆德、程国顺、刘官起、苏士贵、孙德、周鸣声、黄三连、李兰桂、黄普星、叶传楫，寿春镇标尽先守备潘如林，尽先守备陈胜珠、陈士贵、谢鸿宝、陈忠孝、刘昭亿、鲍守桐，以上一百二十八员，均拟请以都司尽先补用，内杨步斗、杜振元、解志艾、刘开讲、蒋道周、王士堂、刘思忠、李靖邦、李长春、陈宗胜、李廷贵、蔡清河、邓绍佳、向明坤、张云松、窦从周、张仲贤、许天长、李扬宏、周盛佑、宋忠元、宋喜元并请赏换花翎，王立珠、张齐正、李恩兰并请赏戴蓝翎，刘毓堂、曹树忠、黄景安、游连、张高胜、李继勋、向子产、宫景堂、王化成、赵逢泰、汪世第、张启才、周鹏飞、郑才盛、汪发兴并请赏加游击衔，黄明启、游连、张高胜均仍归原标。

都司衔张执中、方廷芝、康裕昆、康捷三，蓝翎守备衔尽先千总惠志德、谢永年、康登五，守备衔尽先千总张顺怀、李文藻、彭得胜、张纯青，六品军功黄文诰、刘栋材，蓝翎尽先千总翟永谟、阎玉林、牛之朴、牛安邦、魏学纯、尤世杰、程之俊、程之兰，尽先千总王广越、沈祥林、张广全、苗成德、刘元福、熊师宰、裴敬思、戴克胜、刘德宏、贾占魁、李华荣、张明玉、张德广、张士寿、程之起、徐宗孺、庞登全、刘自礼、邓成先、马乾泰、陈学堂、周治安、李锡友、杨明高、孙景福、侯永固、李德乾、权道德、王友山、郭宗高、李振铎、吴世泰、刘魁武、杨光明、彭惠坤、韩尚吉、张建中、秦学礼、孙福安、王东山、李占魁、徐建堂、赵存义、徐忠贵，湖南提标尽先千总文占魁，尽先千总徐文庆，蓝翎守备衔尽先千总赵元龙，云骑尉孙继宗，安徽抚标蓝翎尽先千总王世德，两江督标蓝翎尽先千总胡业膏，蓝翎尽先千总白得胜、丁国珍、申仪廷，尽先千总曾连胜、王鹤龄、邓信祥、任光著、宗占魁、孙同江、王金霞、喻金焕、吴殿元、高峻岭、王得胜、刘得升，蓝翎守备衔尽先千总关龙翔，尽先千总陈耀、刘贵和，蓝翎都司衔尽先千总张家兴，尽先千总唐能瑞、陈锦标、尹登洪、朱绍云、蔡明远、杨得胜、龚天心、史承连，寿春镇标蓝翎尽先千总刘春华，两江督标尽先千总朱德懋，徐州镇标蓝翎尽先千总陈广运、王嵩林，寿春镇标尽先千总周永，尽先千总徐长清、王新荣、邵得胜、李青云、胡金芳、蒋振标、陈兴会、戴金标、张振海、王蔚林、王金城、苏世魁，云骑尉李秉中，尽先千总索宪章、徐佐廷、游文光、韦启明、鲁明玉、白世贤、汪协昌，蓝翎尽先千总柳春和、董万青、祖崇仪、刘德、何本绍、戴云祥，尽先千总李得辅、周得元、何福林、沈云华、曹年桂、高继贤、曹继道、朱自发、程起凤、吴玉春、卢宗成，安徽抚标左营千总丁贵，蓝翎尽先把总燕文聪、江云鹤、卫本璜、戴文德，尽先把总李采仪、袁得胜、陈景章、袁敬贤、闵兆才、周兆贵、王景宇、刘书安、李占鳌、牛书琴、李遇春、任传海、杨贵保、殷注、陈玉龙、李增桂、徐捷三、黄家武、王鸿彪、周春田，五品军功周玉田、王文保，寿春镇标中营把总刘天禄，尽先千总朱宝明、黄定国、陈怀武、李均，两广督标效力武举曾廷英，尽先千总吴森桂、陈大观、郭希武，泗州营尽先千总车廷扬，尽先千总刘亮采，寿春镇标尽先千总马金堂、戴经邦、陈凤鸣，尽先千总李国柱、贾万邦、陈文凤，守备衔陈锦凤，尽先千总何复胜、阳大喜、黄玉山、柏永康、汤怀仁，以上一百九十二员，均拟请以守备尽先补用，内文占魁仍归原标，王世德、胡业膏仍归原标，并请赏换花翎，白德〔得〕胜、曾连胜请归湖南提标，白德〔得〕胜并请赏换花翎，曾连胜并请赏戴蓝翎。黄文诰、徐文庆、张执中、方廷芝、康裕昆、康捷三并请赏戴花翎。王金霞、喻金焕、罗宇载、关龙翔、杨贵保、蔡明远、杨得胜、王蔚林、李增桂、徐捷三、孙继宗、孙同江、刘栋材、王文保、周治安、侯永固、袁得胜、陈景章、李占鳌并请赏戴蓝翎。赵元龙、戴占元、张家兴、惠志德、谢永年、康登五、翟永谟、阎玉林、牛之朴、牛安邦、魏学纯、尤世杰、程之俊、程之兰、燕文聪、江云鹤、戴文德、柳春和、董万青、卫本璜、刘得〔德〕、何本绍、戴云祥、祖崇仪并请赏换花翎。邓信祥、彭得胜、张纯青、彭惠坤、韩尚吉、张建中、文占魁、马金堂、李国柱、贾万邦并请赏都司衔。戴经邦请归漕标。

尽先游击耿文忠，尽先都司诰金榜，均拟请赏戴花翎。蓝翎候选知府陈祖襄，蓝翎尽先参将朱大明，蓝翎尽先都司萧万程，蓝翎候选同知陈寿庚，蓝翎同知衔山东补用知县杨锡溥，蓝翎同知衔候选知县许炳华，蓝翎抚标右营守备卞长松，蓝翎尽先守备薛炘鱼、文升、张万成、吕玉堂、汪振颍、刘长寿、蔡先洪、余克宽、戴长胜、汪启发、李开第、王云章，蓝翎提举衔候选县丞徐承基，蓝翎提举衔候选府经历县丞杨钧，蓝翎守备衔尽先千总刘春祥，蓝翎五品顶戴尽先千总朱宝慈，蓝翎五品军功马振乾，以上二十四员，均拟请赏换花翎。余克宽并请赏加都司衔。

盐运使衔安徽候补道叶春培，拟请赏加按察使衔。安徽候补知府升用道朱隽甲，拟请赏加盐运使衔。直隶州知州沈燮、赵勷臣，五品衔山西候补通判贾敦忭，均拟请赏加知府衔。候选知府汤寿铭，候选直隶州知州刘传桢，候选知县叶向荣，均拟请留于安徽归候补班补用，免缴分发银两。五品衔安徽候补通判张保慈，五品衔湖北候补知县程以辅，均拟请补缺后以直隶州用，张保慈并请赏加知府衔。安徽候补知县张组，拟请补缺后以直隶州用，先换顶戴。知府衔候选同知袁秉桢，拟请俟选缺后以知府用。候选县丞王继曾，候选府经历邹增翰，候选从九品陈卓，均拟请留于安徽尽先补用。安徽候补从九品赵维墉，拟请遇缺尽先补用。候选典史卢树滋，拟请遇缺尽先选用。五品顶戴山东候补州判朱大来，拟请以州判本班归补候前尽先补用，并请赏加知州衔。五品衔候选通判陈薪传，拟请赏加运同衔。江西候补府经历李恭，山西候补府经历张安民，安徽试用府经历章国瑞、张树建，安徽试用县丞宗振、金元枚、黄琋望、王璞，候补县丞高鹏、金伯垣，以上十员均拟请俟补缺后，以知县用，高鹏并请赏加盐提举衔，金伯垣并请赏加知州衔。以上各员分带队伍奋勇杀贼，争先竞进，陷阵摧坚，文员或困守圩寨，力捍贼攻，得获保全；或随同将领一体追击，奋不顾身，均属异常出力。五品军功李承斌，把总李国干、张子安、田世金，外委燕士凤、李玉书、张永清，把总蔡汉元、王福祥、孙占鳌，六品军功杨正琪、罗其祥、王文富，把总王锡凤、田治林、滕学武、尤登云、郭正东，千总衔卓恩庆，把总王立亭，把总李长泰，外委李烈昌，尽先把总王连贵、李太清、娄东文、张永全、刘得胜、丁训珠、刘振凯，尽先外委顾廷文、王云龙，五品军功祖金堂、徐长庚，六品军功杨洪礼、孙继占，尽先把总李启台、金文焕、程广瑚、王明传，五品军功王广先、赵宗胜、乔胜才、陈长卿、吴天申，六品军功汪兆进、毕得旺、孙永扬、刘华富，尽先把总毕三超、张得喜、陈仁俊，六品军功王得用、罗光连、方必胜，以上五十四员均拟请赏戴蓝翎，以千总尽先补用。内王得用、罗光连、方必胜并请赏加守备衔。

六品军功孙国庆，五品军功丁兴发、杨文明，外委王飞熊、孙显魁，五品军功印启禄、周焕晖，外委杨席珍，六品军功张光浩、孙得富、陈甫仁、许福泰、尹东江、陈万顺、宋魁元、宋怀亮，六品军功母成名、曾敬修、赵相贤，外委陈金奎，尽先外委黄开胜、任应和、高汉章、范秉中、李华文、李孝友、慕月峰、余启昌、王玉田、袁茂林，五品军功刘得胜、戴景明、李先弼、韩元、倪祥珍、刘锡珍，六品军功陈复馨、刘开明、杨文标、徐思周、康宗典、徐允恭、李永章、姚心广、高振寅、徐成美、李济洲、刘恒新，外委王宏泰、陈得胜，六品军功张继高、王贞生、邹佩修、但得恒、罗光裕、张大兴，尽先外委陈怀德、李学俭、朱怀高，六品军功萧运亨，以上六十名均拟请赏戴蓝翎，仍以把总尽先补用。

六品军功黄振江，勇目王灼武、孙会贤、周奉林、张玉仁、匡得胜、张士俊，以上七名均拟请赏戴蓝翎，仍以外委拔补。候选卫千总郭长龄、卢国仁、刘培，均拟请以卫守备尽先选用。寿春镇标中军游击景昌，补用都司黄大道，尽先守备卢万有、郑广荣、吴成林，同知衔即选知县吴庆曾，候补知县周诰，候选知县田奎，尽先千总余占标、黄开良、倪长清，颍州营驿口桥汛把总彭瑞林，候选县丞茹鸿钧，尽先把总徐立功、刘克嶷、陆建邦、李师民、蒋永祺、尚锦春、张永、黄长林、李士元，尽先外委郭锦志、吴蓝玉、徐东林、张兰清、王明鉴、田庆云、徐海有，候选从九品叶以仁、王冠英、赵世英，从九品董学海，山西候补未入流程以弼，山东候补未入流黄廷谟，五品军功邱步堂、陈宜春、刘心胜、高学贤、严文秀、雷振爵、李克俭、刘梦香，六品军功刘广廷、朱克明、高文华、王金榜、张得胜、庞士清、刘永申、王士龙、胡兆麟、燕长松、葛效元、王致和、左甫、徐登榜、欧阳善、汤霖、马永标、雷芳基、张正刚、廖凤仪、蔡长丰、杨景奇、王景福、闵守荣、李锦芝、张成江、程连宵、萧玉春、吴宽、黄琼霖、徐克壮，候补直隶州判陈镐，寿春镇外委孙成功，淮扬镇尽先千总徐大福，尽先千总何万顺，六品军功周莲芬，尽先把总常青云、任传美、洪得胜、冯士元、朱国友，五品军功关志初、韩殿岭、常从龙、王凤台，千总宋恪福、魏绍周、魏全忠，六品军功殷绍礼，候选从九品许钧、朱桂馨，候选未入流孙华琳，把总顾品高、马得洪、王得舟、蒋廷惠，军功陈保玉，把总侯在山、朱宝忠，六品军功朱家齐、李得舟，把总顾得胜，外委李新有、朱金乐，军功李道纯，守备陈友胜，把总徐永本、钱景春、姚洪德，千总李春鸣、王佐宇，把总潘凤冈，外委杨金盘、高怀朗，军功王有成、苏经政，六品军功披甲六德、刘凤采，六品军功唐能兆、陈顺荣，七品军功姚华发，六品军功杨邦耀、周汝明，尽先千总许懋先，游击衔尽先都司邹占斗，尽先千总陈国霖，寿春镇标尽先千总王文朋，尽先把总陈升，尽先千总余士和，尽先外委朱锡畴，泗州营尽先把总朱玉魁，漕标尽先千总蔡明寿，尽先外委吴开胜，尽先把总陈霞光，候补把总马佩采，尽先千总梅洪春，尽先把总苏得元、张桂森，尽先千总徐宽容，以上一百四十二员弁均拟请赏戴蓝翎。

尽先把总黄凤鸣，候选府经历王建章、徐士桐，河南试用县丞陆延祚，安徽试用主簿刘传梁，候选从九品方涛、楚育德、黄予贤，六品军功曹正标、徐元春、李长发、刘治鳌、李图南、毕文富、何文富、何长胜、朱永寿、胡永隆、黄光恒、曾永胜、程得功、俞观渭，六品军功梁国用、梁正宏、尹长春、吕志义、黄全才、朱心源、徐喜洲、方长禧、刘长勋、魏兆瑞、熊嘉寅、刘子方，以上三十三员均拟请赏给五品蓝翎。尽先游击任传福、曹玉全、章成美，均拟请赏加参将衔。尽先都司詹文鸿，拟请赏加游击衔。尽先守备赵金凯、张德祥、范学文、张惠亭、黄春奎、吴文衡、李莹、张朝宣、朱有，均拟请赏加都司衔。尽先千总徐德正，蓝翎把总程连元、骆正忠，五品蓝翎刘廷兆，六品蓝翎何宗文、魏玉、刘达泉，六品军功张和扬、曹志乐、黄定邦、张廷凤、柴传熙、蓝朝安，尽先外委李大耀，以上十四员均拟请赏加守备衔。内程连元、骆正忠、刘廷兆、何宗文、魏玉、刘达泉、李大耀并请以千总拔补。

安徽候补府经历周荫培，知县用山东候补县丞喻增庆，即选府经历金宝庆，候选县丞汪近仁、陈家平，候选训导沈照离，均拟请赏加盐提举衔。安徽候补县丞龚念修，候选从九品赵荩臣，候选庆华府经历刘耀华，候选主簿方君咸，候选从九品陈德桂，均拟请赏加六品衔。安徽候补府经历朱大经，即选县丞孙传晋、宫尔铎，河南候补从九品邵鼎亨，候选从九品于际昌、夏学元、汪金耀，候选主簿刘诚霖，候选训导唐执中，均拟请赏加运判衔。宫尔铎并请选缺后以知县用。候选从九品张敏志，拟请选缺后以县丞府经历用。候选按照磨［察使］程懋寅，候选从九品朱元和、王守志，均拟请选缺后以应升之缺升用。候选府经历陆衍、蔡调元，候选县丞李四知、黎功叙、邵龙光，均拟请选缺后以知县用，李四知、黎功叙并请赏加盐提举衔。举人邹鲁道，拟请以教谕不论双单月尽先选用，并请赏加知州衔。岁贡生鲍德俊，拟请以教谕不论双单月选用。廪贡生王森珊，附贡生张君苕，增生张麟祥，文生沈景洵、陈保泰、邓辉先、刘开诚、朱彭年、崔相清、何缉熙，廪生唐锡龄均拟请以训导不论双单月选用，刘开诚并请赏加六品衔。监生冯甘澍、李炯文，文童姚德昭、张达、周桢、张越英，均拟请以未入流不论双单月选用。从九品衔王家槐、张彭年、李杏春、张维桢，六品军功孙国栋、董清泉、羿光国，监生方化龙，军功书识王子云、杨光焕、张秉纯、郭开阳、余廷栋，均拟请以从九品不论双单月尽先选用。以上各员弁勇丁或躬冒锋刃，或斩擒贼匪，或苦守圩墙，襄理戎机，亦属尤为出力。

[1] 此件与乔松年会奏，系据台湾“故宫博物院”《先正曾国藩文献汇编》补，日期为奉旨之日。

315．张曜等员请奖片 [1] 十一月十四日

再，前次豫省派出之总兵张曜等军入皖后，正值雉河被围。该总兵等督兵进剿，力解义门集之围，与皖军相为犄角。其历次战状，当经奏明在案。今皖军将弁已由臣等保奖，所有该总兵等均系同时出力，自应一并仰恳天恩给奖。除参将蒋希夷一员，业经臣吴昌寿另案奏保外，可否将提督衔改用总兵张曜、提督衔南阳镇总兵宋庆均请交部从优议叙。河南候补知府汤聘珍请免补知府，以道员分发省分尽先补用。候补副将程之伟请以总兵记名补用。出自鸿慈，除张曜等所部出力员弁应由吴昌寿酌量汇保外，谨附片会奏，伏乞圣鉴训示。谨奏。

同治四年十一月十四日军机大臣奉旨。钦此。

[1] 此件据台湾“故宫博物院”《先正曾国藩文献汇编》补，日期为奉旨之日。

316．附录廷寄　饬令刘铭传会同马德昭等军合力夹击并郑敦谨补户部右侍郎李鹤年补湖北巡抚十一月十七日

同治四年十一月十七日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、户部右侍郎前湖北巡抚郑敦谨：

同治四年十一月十三日奉上谕：

吴昌寿奏发、捻各逆分窜，豫、楚官军分途追剿情形一折。赖、牛等股匪由西平等处奔窜，经蒋希夷督兵在西平之观音堂、洪桥口将该匪击败，并于遂平、上蔡等处连次获胜，贼匪奔窜确山，扰及汝宁一带。其由裕州扰至唐县之张总愚股匪，经统带鄂军之总兵刘维桢设伏击败，擒斩该逆首之弟张宗志。姜玉顺复败之于邓州构林关。该逆屡经挫败，正可乘此机会奋力进攻，以期力扫狂氛。姜玉顺等军，前已谕令吴昌寿节制调遣，着即饬令力图进剿。并令宋庆、张学醇等会合夹击，毋任贼再窜他处。官文、郑敦谨尤当檄令刘维桢、姜玉顺、谭仁芳等军不分畛域，四面会剿，毋稍松懈。西平等处逼近应山、黄、麻一带，何以鄂军并未出境迎击？着官文、郑敦谨严檄成大吉等军迅速赴豫会剿；仍一面严守本境，勿令贼踪窜入，不得再事玩延。刘铭传一军，业经曾国藩饬令赴豫。着该大臣即檄其迅赴确山，与豫省马德昭、蒋希夷等军合力夹击，务将赖、牛等匪股歼除。

郑敦谨前已有旨补授户部右侍郎，湖北巡抚已令李鹤年补授。李鹤年到任需时，郑敦谨未卸任以前，所有鄂省军务，仍当认真筹画布置，不得存五日京兆之见。将此由六百里各谕令知之。钦此。

遵旨寄信前来。

317．附录廷寄　李昭庆马队能否启行赴豫十一月二十一日

同治四年十一月二十一日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、户部右侍郎前湖北巡抚郑敦谨：

同治四年十一月十七日奉上谕：

官文等奏，楚军赴豫续获胜仗，并东路之贼西趋合股，派兵防剿一折。所奏刘维桢等军击贼获胜，及擒斩张总愚各情形，与吴昌寿前奏大略相同。现在任柱、陈大、赖文洸、牛烙红等为一股，窜至郭滩以东；张总愚、陈二老坎、三老坎等为一股，窜至冈头沙堰寨等处；均距新野甚近。两路之贼会合一处，亟应合楚、豫之兵两面夹击，以期聚而歼旃。着官文、郑敦谨督饬刘维桢等军相机迎击。并着吴昌寿懔遵前旨，派兵克期前进，与楚省官军前后兜剿，就地歼敌，毋令奔窜鄂疆，又形滋蔓。刘铭传一军，业经曾国藩饬赴豫省，即着催令迅速前进，探明贼踪，合兵剿洗。其李昭庆马队已否成军？如能赶紧启行赴豫，以辅步队所不及，较可得力。并着该大臣妥筹速办，毋失机宜。将此由六百里各谕令知之。钦此。

遵旨寄信前来。

318．迭奉谕旨复陈各处军情及湖团处置折十一月二十七日

奏为钦奉迭次谕旨，恭折复奏，仰祈圣鉴事。

窃臣钦奉十月二十七日寄谕，以豫省贼数益众，饬臣统筹全局，将原设四镇兵勇移向西进，步步进逼。臣亦当移营进扎，就近督剿。又奉十一月初六日寄谕，饬臣斟酌情形，相机前进各等因。钦此。窃臣奉命剿捻，业经奏定徐州、临淮、济宁、周家口四处设立重兵，则此四处臣皆可以驻扎，初非有所恋于徐州，有所怯于周家口也。不过因东北则畿辅为天下之根本，东南则江苏为臣军之根本，故臣视东路略重，驻徐州略久耳。自十一月初间捻匪由山东全数窜豫，臣即拟进驻周家口，又因李昭庆一军鞍马未齐，不克遽行赴豫，业于上次奏明在案。臣于秋间筹算，除僧格林沁留遗马队汰存一千八百有奇外，又有新调之察哈尔马队一千，又有余马一千，又有借用鲍超所购之马八百，以为必可敷用。不料察哈尔马匹倒毙已及三分之二，存者亦瘦弱不堪。不得已又复派员出口买马，屈指计之，两次买鞍者年底均可回徐，两次买马者回营早迟难定。臣拟派李昭庆于正月统带万人赴豫，与刘铭传分途进剿，无论欠马若干，但就现有马匹先行剿办，所恃步队尚多，足以辅骑兵之不及。臣亦定于正月进驻周家口，就近调度。惟臣于东路终不放心，拟令李昭庆由徐径赴河南，臣则先赴济宁、兖州、曹州一带察看情形，并查阅黄河炮船，再由归德、陈州以抵周家口，庶地势之孰重孰轻，留兵之宜多宜少，臣胸中较有把握。

别有一事与剿捻大有关系者，铜山、沛县等处有湖团焉。咸丰四五年间，山东曹州一带黄河汛漫，难民唐守忠等迁徙铜、沛境内，多系微山湖涸出之地，久之聚至数万人，占地百余里。当时在事官吏不能遣之回籍，暂缓与抚绥，因就东民所占地亩，设局丈量，定为上、中、下三等科则纳租充饷，耕种丰稔，渐臻富强。在东省难民以为全系湖荒之地，在铜、沛居民则以为霸占有主之产，争讼多年，屡酿巨案。吴棠等曾迭次具奏，奉旨查办。本年十月贼窜沛县，逆首任柱、牛烙红、赖汶光等皆住湖团之内。臣处生擒贼供，多称系湖团信函邀约而来。沛民平日本与湖团为不解之仇，至是愈以团民勾捻，纷纷控告有不能一朝居之势。而湖团中如唐守忠父子骂贼殉难，全圩房屋焚烧殆尽，则又忠节昭然，乃沛民仍以叛逆目之。若不早为之所，则沛民与团民必且械斗不休，而良团与莠团亦复真伪莫辨。臣拟将通捻之团酌量惩办，而其余数万人全数资遣回籍。现经两次派员前往山东郓城、巨野等处，察看该团民原籍尚足安插否。如其可以安插，则遣之东归，在沛县可免占产之讼，在徐州亦无招捻之窝。臣再将资遣事宜专疏奏办，而臣之赴豫则须稍迟。如其不可安插，臣亦不勉强驱遣，在徐、沛不无后患，而臣之赴豫可以稍速。理合豫为具奏，以慰宸廑。

又奉十一月初六日寄谕，饬臣“檄调鲍超统带新募各营，驰赴湖北，由襄阳一带相机进剿。一切进止机宜，仍归曾国藩妥筹调度。其鲍超留江旧部，仍令归娄云庆统带剿办。”等因。钦此。本应钦遵办理，惟臣接官文来函，鲍超必欲统带多兵，鄂省实难供应，虽江苏分任协饷，尚恐不足以资挹注。又接李鸿章来函，粤中贼氛尚炽，汪逆悍党数万人，以一隅遥为牵制，而我数省不得解严。须留鲍超在江，方足支撑各等语。又闻汪逆近已窜陷嘉应州，窥伺闽、汀。臣思鄂省之饷源既如此，江、粤之贼情又如彼，不敢固执己见，致误事机。目下鲍超一军已由赣州进兵，暂难更调。应俟江、粤全境肃清，再檄该军剿捻，庶不至往返仆仆，顾此失彼。所有迭奉寄谕，恭疏复奏，伏乞皇太后、皇上圣鉴训示。谨奏。

319．徽宁池太广道张凤翥病故请恤片十一月二十七日

再，徽宁池太广道张凤翥，系江西己酉科拔贡。在于李续宾、续宜军中襄办戎务者六年，巨细兼综，艰苦备尝，深为李续宾兄弟所倚重。同治元年，李续宜丁忧，该道在臣营务处当差，奏委署理皖南道篆。上年浙、苏群贼尽窜徽境，该道协同各营，筹办防剿，心力交瘁，幸获保全。本年奉旨补授实缺。五月下旬，徽、休两军闹饷，该道不避艰险，前往安抚，致受迫辱。厥后臣严檄查办，虽归咎于该道不应书写期票，撤委调省，然当众情汹汹，激则生变，隐忍图全，盖未尝不深谅其苦衷也。该道回省后，婴疾已深，忧虑未释，竟以八月初三日因病出缺。今各营遣撤告竣，事已大定，谨将该道当日办理苦心，据实陈明，请旨饬部，将前徽宁池太广道张凤翥照军营立功后病故例议恤，以慰忠魂。是否有当，伏乞皇太后，皇上圣鉴训示。谨奏。

320．水师左营营官成发翔病故请恤片十一月二十七日

再，据兵部右侍郎臣彭玉麟咨称：水师左营营官、遇缺提奏提督、甘肃巴里坤镇总兵成发翔，本年八月在湖口防所旧伤复发，于十月初四日在防病故。查该员廉洁自好，忠勇性成。自咸丰四年攻克湘潭，至同治三年克复金陵，无役不从。管带水师，身先士卒，裹疮血战，屡濒于危。平日约束兵勇，纪律严明。身没之日，所部将士同声痛哭。该员以军功洊保以提督遇缺提奏，补授甘肃巴里坤镇总兵，赏穿黄马褂，受恩深重。绵惙之际，犹以未能报称为恨，赍志云殂，深堪悯惜。由该侍郎咨请奏恤前来。合无仰恳天恩，敕部将成发翔照提督立功后病故例议恤，入祀湖南长沙昭忠祠，并在衡山原籍地方建立专祠，理合附片陈请，伏乞皇太后、皇上圣鉴训示。谨奏。

321．查办徽休闹饷勇丁并将获咎营官定拟折十一月二十七日

奏为徽、休闹饷之勇丁已照军法严办，并将获咎之营官讯明定拟，恭疏奏结，仰祈圣鉴事。

窃自本年五月唐义训、金国琛所部徽州、休宁各营相继哗噪索饷，殴伤道员。臣于六月间严檄查办，勒令交出克扣之营官，倡乱之勇丁，并请将该镇道先行议处，于七月初八日奏参在案。旋据唐义训迭次禀称：五月闹饷之事，实由强中营都司杨富生倡首煽乱。皖南道张凤翥至徽镇抚，反遭逼辱，勒书饷票，亦系杨富生从旁指挥。又有勇丁冯其隆，造谣惑众，插血祭旗，私相传约。又有已革之前营营官王品高，曾经保至副将加总兵衔，上年十二月因拉夫扰民等事，奏参以都司降补，仍留营清查帐目。此次闹饷之际，王品高乘风殴打后任营官周国胜及帮办人等，并唆使杨富生等迫辱道员。代统者系该镇之胞兄唐义谟，素性庸懦，不能钤制，听令王品高告假回籍。该镇于七月十四日赶回徽防，即于十八日密拿首犯杨富生、冯其隆，立正军法，枭首示众。旋又拿获雷林春、江桂福、姚加体、吴成鹏四名，先后正法。

近年江湖有哥老会者，党羽最众，徽、休哗饷之勇多系入会之匪，或闻风潜逃，或预先离营，因派干员跟踪捕拿，在淳安追获李昌度，在饶州追获曾绍庐、杨得胜，又经金国琛在杨村追获沈学鹏、周怀林、李良和，一并正法。共计擒斩要犯十二人。此外尚有嘉禾之曾荣庆、益阳之蔡允德、安福之朱大顺、湘乡之赵永和未经捕获，现犹设法严拿，务将滋事勇丁斩除净尽。

至徽军各营营官，实无克扣情弊，当勇丁哗噪时，亦无一语怨及克扣者。惟代统之唐义谟，左营帮带官伍彩胜，抚驭失宜，酿成事变，遵札押解徐州行辕，听候讯办。其王品高一员，性本狠忍，为此案之罪魁，应请咨行湖南，拿解来营，从重惩办各等语到臣。臣即咨商湖南抚臣李瀚章，密拿王品高到省，研讯明确，于十月初二日正法，业经附片奏结。此唐义训一军遵檄严办之情形也。

又据金国琛迭次禀称，该军闹饷，始于五月初一日义从营放饷之时，代理营官刘秉珩待哨长队长稍优，而待勇丁稍薄，激成众忿，喧嚷终宵。未几而瑞左营继之，亦因放饷之时，该代理营官王福顺欲以多半留充杂支，而以少半发给口分，群情汹汹，哗扰不止。该二营倡之于先，各营效尤于后。湘勇素讲纪律，此次所以忽不畏法，则由于哥老会从中煽乱。有都司龙家寿者，为哥老会巨魁，刻钱涂朱，以为符信，聚众敛费，谓之放票。当其闹饷之际，龙家寿私造令箭、令旗，鸣锣传令，大张条示，其党奉命惟谨。该道自本籍回至祁门防所，不敢发之太骤。七月二十二日密拿龙家寿暨把总孙起贵，勇丁汪正顺、彭星益四名斩首枭示。余党闻而胆慑，登时脱逃者三十余名。旋于七月二十九日拿斩万成德一名，八月初五日拿斩王乐山、傅嵩桃二名，初六日拿斩陈云全一名，十三日拿斩乐金和一名，十六日拿斩彭惟位、余观福二名，二十四日拿斩胡明玉一名。除代拿唐义训部下沈学鹏等三名外，计本营已获要犯十二人，先后正法。

至祁、休各营营官，管带义从左营之杨启益，悃愊无华，廉能服众，管带溥右营之李官禄，管带元中营之王载驷，管带信中营之李前复，士卒均无间言，应请无庸置议。

管带溥左营之王玉藻，义从右营之王俊南，办事不公，军心不洽。管带前营之赵仁和，则因任用其弟赵友交，匿不发饷，致启衅端。现已遵札将该四员押解徐州行辕，听候讯办。

其王福顺、刘秉珩二员已回原籍，应请咨行湖南提营讯办各等语到臣。臣查湖南距江、皖程途太远，即经咨明李瀚章，将王福顺等留于湖南审讯，录供咨商结案。此金国琛一军遵檄严办之情形也。

该两军解到之营官五人、帮办一人先后抵徐，臣派前浙江盐运使李榕会同营务处李昭庆、张树声分别研讯。兹据该司道详称：讯据唐义谟供认，平日不能严明约束。至闹饷之时，该员与皖南道张凤翥同住一垒，闻张凤翥被众勇逼辱，该员夺门涕泣往救，被各勇架扶拦阻而不能御之。深知王品高之阴谋助恶，而无术以制之。自恨庸懦不职，实无故纵情弊。又据伍彩胜供称，五月间患病伤寒，闻众勇哗饷，曾力疾舁出抚慰一次。后因病加，不能再出弹压。又据王玉藻供称，该营初未哗噪，后为各营所逼胁，始随声附和。该员苦口劝抚，旋即安静归棚。又据王俊南供称，该员自堕马受伤后，继以感冒，四月移居城内养病，至七月始痊。哗饷之际，不能出营弹压，自认旷废营务之咎。现经金国琛彻底算明，王玉藻、王俊南均尚有薪水应领之款，实无克扣情弊。又据副将赵仁和、其弟赵友交供称，五月闹饷之时，各勇纷纷传说，既怨仁和克扣，又怨友交匿饷不发。其实每次饷到，立即派发，仅留百余金或数十金以作公用。友交先充巡查，后入帐房，系因巡查过严，被众勇挟嫌诬其匿饷，现经金国琛算清，除扣去应领之款外，尚应缴还截旷银三千六百六十五两，实系无力呈缴，情愿治罪各等语。并将该六员亲供呈送前来。

臣详加研核，候选同知唐义谟，质性庸懦，本无驭众之才，心地尚属朴实，其非知情故纵，当无疑义，业经革职，无庸再议。副将衔参将伍彩胜，于勇丁哗噪时虽云身患重病，然殴伤道员，该两营尤为凶横，应照溺职革职。副将王玉藻、总兵衔副将王俊南虽讯无克扣情事，而张凤翥、金国琛各有密禀，均称其办事不公，军心不洽。王俊南至住城三月之久，营务弛坏已极。应请旨将王玉藻、王俊南均行革职。副将赵仁和平日任用其弟守备赵友交经理帐目，本已啧有烦言。此次匿饷不发，致启衅端，既经金国琛禀出。而张凤翥密禀又称其鼓噪之时，众勇毁赵仁和之屋，而击其首，并将赵友交丛殴，次日将饷银从帐房之地下掘出。虽该员兄弟于匿饷一节坚不承认，而众证既已确凿，未便稍事轻纵。应请旨将赵仁和革职；赵友交革去守备，发往黑龙江充当苦差。其所欠截旷银三千余，姑念尚非正饷，免其追缴。此外各营弁勇随同喧噪者，臣已檄令全数遣撤，每人罚去口粮五个月，计徽、休两军十七营，共罚银二十三万余两不复给领。目下遣撤将竣，可期安静回籍。

至前任皖南镇总兵唐义训、巩秦阶道金国琛，前虽离营过久，回防太迟，此次认真查办，条理井然，毫无徇纵。唐军诛首犯杨富生、王品高、冯其隆三人，斩要犯雷春林等十人；金军诛首犯龙家寿三人，斩要犯孙正寿等十一人，几无一名漏网。又解六员来徐讯办，又以三员请湖南讯办，使法律得以大伸而军士知所儆惧。湘勇素讲纪律，前次喧闹十余日，幸尚未杀一人，未抢一家。今又得该镇、道等严明惩办，嗣后应可更加惕厉，保全令名。唐义训、金国琛所得降级留任处分，应请旨饬部注销，以昭公允。除王福顺、刘秉珩二员俟湖南讯明后另行拟结外，所有徽、休闹饷之勇丁，已照军法严办，并将获咎营官讯明定拟缘由，恭疏由驿奏结。伏乞皇太后、皇上圣鉴训示。谨奏。

322．附录廷寄　鲍超一军进驻江粤会剿康逆暂缓檄调十二月初三日

同治四年十二月初三日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年十一月二十九日奉上谕：

前据曾国藩奏鲍超一军，赴豫有益。当经谕令曾国藩酌量檄调。本日据鲍超奏称：驰抵江、粤边界，已于本月十二日移扎会昌。现闻康逆大股盘踞嘉应州城，拟即由会昌前往嘉应会剿等语。发逆窜扰粤东，势尚猖獗。鲍超就近由江赴粤剿办此股，必能得手。此时若将该军改调赴豫，则舍近图远，往返又需时日，疲于奔走，殊失机宜。就目下军情，揆其缓急，莫若即将鲍超一军暂留江、粤剿办此股发逆，以期迅速蒇事。所有鲍超一军，即着该大臣暂缓檄调。俟发逆剿平后，再行饬令赴豫助剿。本日业经谕知左宗棠，并传谕鲍超遵办矣。

近日豫省贼势若何？刘铭传等军有无战事？未据该大臣奏报。均着随时详细奏闻，以慰廑系。将此由六百里谕令知之。钦此。

遵旨寄信前来。

323．附录明谕　徽休两军获咎之营官伍彩胜等革职发遣并注销唐义训金国琛处分十二月初五日

同治四年十二月初五日，准兵部火票递到同治四年十二月初一日内阁奉上谕：

曾国藩奏查拿闹饷勇丁，照法严办，并将获咎之营官讯明定拟一折。本年五月间，总兵唐义训、道员金国琛所部徽州、休宁各营哗噪索饷，当经曾国藩将该镇道等奏参查办。兹据曾国藩奏，遵将滋事各勇丁查拿正法。并将营官等研讯，确情定议，请分别革职、发遣等语。此案候选同知唐义谟，代统唐义训部众，于兵勇闹饷滋事，未能严明约束，业经革职，着毋庸议。参将伍彩胜虽因病不能弹压，惟该营哗噪尤为凶横，纪律殊属不严，着即行革职。副将王玉藻、王俊南虽讯无克扣情事，惟平日办事不公，营务弛坏，均着即行革职。副将赵仁和、守备赵友交匿饷不发，众证确凿。赵仁和着即行革职；赵友交着革去守备，发往黑龙江充当苦差。前任皖南镇总兵唐义训、甘肃巩秦阶道金国琛，前虽离营过久，回防太迟，此次认真查办，毫无徇纵，尚知愧奋。唐义训、金国琛所得降级留任处分，着准其注销。余着照所拟办理。该部知道。钦此。

324．附录廷寄　饬刘铭传剿除光州一带踞匪李昭庆赴豫助剿并着设法遣散湖团十二月初五日

同治四年十二月初五日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年、山东巡抚阎敬铭、河南巡抚吴昌寿、户部右侍郎前湖北巡抚郑敦谨：

同治四年十二月初一日奉上谕：

官文、郑敦谨奏鄂军援豫获胜，通筹防剿情形，并贼势东趋，请饬鲍超取道黄、麻迎头截击。吴昌寿奏正南股匪窜至光、罗，官军追剿获胜，并收复构林关寨，擒斩贼匪甚多各折片。览奏均悉。张总愚等前由潦口袭踞构林关。经官文等檄饬姜玉顺等军，会合豫军进剿，贼势穷蹙，乘夜弃寨，向邓州一带奔窜，遂将构林关收复。现在张逆在新、邓滋扰，其势甚炽。赖、牛等股又分扰遂、汝、正、确，大股直抵信阳，逆氛渐逼黄、孝，鄂省边防正当吃紧。着官文等严饬成大吉，速赴孝感之三里城、小河溪一带迎剿，毋令阑入鄂境。如该匪被击北窜，官文等仍当速饬各军跟踪追蹑，以收聚歼之效。

据吴昌寿奏发、捻各逆围攻光山县之杏山寨，并攻扑州城，均经官军击退，现饬马德昭滚营前进，务将光州踞匪剿洗等语。是东南逆股不但窥伺鄂边，势将蔓延皖境。豫省兵力不敷调遣，曾国藩有节制诸军之责，自必统筹全局，力图兼顾。着即迅催刘铭传督率所部，会同马德昭等，剿除光山一带踞匪，毋稍迟误。李昭庆训练马队，计已将次成军，并着饬赴豫省会剿，与步队相辅而行，则剿办自易得手。光州毗连霍、六，该匪乘隙他窜，是其惯技，乔松年务当饬令英翰督兵迎击，堵剿兼施，毋得株守一隅，贻误事机。

张逆一股虽经姜玉顺等进剿屡有小胜，而逆焰未衰。必须豫省兵勇紧蹑贼后，两面夹击，方可迅速奏功。着吴昌寿严檄宋庆等督队前进，与姜玉顺、谭仁芳等军分路兜剿。如再迟延玩误，即着据实严参，勿得稍涉瞻徇，自干罪戾。吴昌寿奏请将剿贼获胜员弁奖励，已明谕旨照准矣。

汪逆窜踞嘉应州城，昨据鲍超驰奏，拟由会昌赴粤剿办。当经谕令曾国藩暂缓檄调。着俟该提督将窜粤发逆剿平后，再行调赴豫省助剿，以免往返奔驰。是鲍超一军已急切不能到豫。官文亟须另筹兵力，扼扎黄、麻，岂可专待此军，致滋贻误。

吴昌寿另片奏，副都统安住所带马队倒毙马匹，请免其赔补等语。安住马队，既据该抚查明，黑龙江倒毙之马，系因盛暑遄征，行走太疾；大凌河倒毙之马，其原领之时，已形疲瘦，并非该营总等有心玩视。所有黑龙江、大凌河战马倒毙三百八十九匹，着从宽免其赔补。嗣后该副都统安住务当督饬该营总等尽心牧养，俾令一律膘壮，如再有倒毙，即责令该营总等照数赔补，决不宽贷。

正在寄谕间，据曾国藩奏遵复寄谕，现拟派李昭庆于正月统带万人赴豫，与刘铭传分途进剿，该大臣亦于正月进驻周家口，并先将湖团设法遣散安插等语。所筹均属妥协。着即饬令李昭庆就已练之兵、现有之马先行带赴豫省，与刘铭传会合剿贼。湖团构衅已久，对居民争执各不相下，若不早为之所，恐至酿成巨案。曾国藩拟由济宁、兖、曹一带察看情形。着即会同吴棠、阎敬铭妥筹资遣，将通捻之团认真惩办，以绝后患。吴棠、阎敬铭务将东省难民迁徙铜、沛者妥为安插，俾曾国藩无东顾之忧，得以克期赴豫督剿各匪。

曾国藩另折奏，审明徽、休闹饷案内之营官，分别定议。已明降谕旨，将王玉藻等革职惩办矣。将此由六百里各谕令知之。钦此。

遵旨寄信前来。

325．附录咨文　军机咨交年终赏物十二月初九日

同治四年十二月初九日，准兵部火票递到军机大臣为咨行事：

十一月二十八日，由内交出年终赏贵大臣福字、荷包、银钱、银锞、食物等项，交兵部由驿驰递。贵大臣按照单开数目分别祗领外，另有加赏贵大臣寿字一张，到时一并祗领可也。须至咨者。十一月三十日

每半分之半：

藕粉三斤半　　　　白莲子三斤半

百合粉一斤半　　　南枣三斤半

荔枝一斤半　　　　奶饼五斤

挂面十把

赏钦差大臣协办大学士两江总督曾国藩。

赏给半分之半。

326．附录廷寄　各省应解固本饷项着赶紧筹解十二月初十日

同治四年十二月初十日，准署两江总督李鸿章咨：同治四年十一月三十日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、直隶总督刘长佑、闽浙总督一等恪靖伯左宗棠、成都将军兼署四川总督崇厚、四川总督骆秉章、广州将军兼署两广总督瑞麟、暂署两江总督江苏巡抚一等肃毅伯李鸿章、户部右侍郎前湖北巡抚郑敦谨、湖南巡抚李瀚章、河南巡抚吴昌寿、山东巡抚阎敬铭、福建巡抚徐宗幹、江西巡抚刘坤一、署广东巡抚郭嵩焘，传谕护理山西巡抚布政使王榕吉：

同治四年十一月二十四日奉上谕：

前因各省应解固本军饷延未报解，降旨催令迅速筹拨。兹据刘长佑奏称：仅准四川解银五万两，广东、湖南、湖北、山东、山西或批解一二万，或划拨二三万两不等，杯水车薪，无济于事。此外江西、福建、河南未解分厘。开单呈览，请旨饬催等语。

现在捻逆势张，马贼东窜，畿疆防务极关紧要。该省库款，罗掘已空，若不速筹接济，势难使军士枵腹荷戈。着官文、曾国藩、左宗棠、崇厚、骆秉章、瑞麟、徐宗幹、刘坤一、李鸿章、郑敦谨、李瀚章、吴昌寿、阎敬铭、郭嵩焘、王榕吉各照单开欠解银数，竭力筹措，源源拨解，以济要需。至山东、山西两省，尚有另案奏准酌减每月协拨银二万两及一万五千两，据刘长佑奏称，亦属积欠尚多。着阎敬铭、王榕吉查明单开欠数，一并星速报解。原单着分别抄给各该督等阅看。

另片奏防饷繁巨，立虞溃乏，请在盐斤复价项下再行提拨银十万两，并于节年盐课、灶课、包课各项下凑拨银五万两等语。着准刘长佑如数动拨，俾供支放。将此由五百里谕知官文、曾国藩、刘长佑、左宗棠、崇厚、骆秉章、瑞麟、李鸿章、郑敦谨、李瀚章、吴昌寿、阎敬铭、徐宗幹、刘坤一、郭嵩焘，并传谕王榕吉知之。钦此。

遵旨寄信前来。

同日又准片开：“本日奉有寄信谕旨一道，贵署督接奉后，希即恭录知照两江总督曾国藩一体钦遵可也。为此知会。”

各省应解固本军，自同治二年十月奏准协拨起至同治四年十月止，欠饷银数清单。

计开：

江苏省每月应拨银五千两，该省拟请自三年起，应自是年正月至四年十月止，连闰计二十三个月，共应解银一十一万五千两。除已解收银二万一千五百两外，又准咨委解银一万四千五百两尚未解到，计欠银七万九千两。 [1]

[1] 此清单原件残缺不全。

327．训字四营捐输欠饷另核请奖折十二月十二日

奏为训字四营捐输欠饷，遵议另核，开单恳给奖叙，仰祈圣鉴事。

窃臣前因遇缺题奏提督何绍彩所部训字四营于同治元年由鄂调皖，随同剿贼，在皖应领饷项，截至二年六月底止，实欠发银三万五千九百六十五两零六分，粮台支绌，无款给领。该提督商之各将弁，愿遵新章，各领饷票作为实银，分途劝捐，查例请奖。经臣饬取捐生履历，查照江宁将军富明阿奏准给发饷票作为实银请奖成案，开单请予奖叙。奏奉谕旨，饬部核议。旋准户部议复：“富明阿奏准饷票请奖成案，系照例定银数，不准减成办理。该督所奏并造送册内仍按减成银数核算办理，未免两歧。行令转饬另行核明更正，咨送核办，以归画一。”等因。具奏奉旨：“依议。”钦此。钦遵移咨到臣。当经转饬去后。

兹据该提督何绍彩就该营欠饷银数，按不减成定章，另造奖册。计请实职分发者，有何绍彬等八员，捐银二万五千五百三十二两；请加级封典者，有彭定澜等三员，捐银九千七百八十两；报捐贡、监生者，有毛祥沛等六名，捐银六百四两；总共银三万五千九百十六两。又何绍彬等二员补缴随官监生四成实银八十六两四钱，前已解部兑收。呈请奏咨前来。臣复加查核，与部章尚属符合。除将该捐生等年貌履历清册咨部核办外，相应汇缮简明清单，仰恳天恩，饬部照例给奖，以昭激劝。所有训字四营捐输欠饷，遵议另核，恳给奖叙缘由，谨专折具奏，伏乞皇太后、皇上圣鉴，敕部议复施行。谨奏。

附清单

谨将筹补训字营欠饷，请奖捐数员名，缮具清单，恭呈御览。

计开

蓝翎盐提举衔湖北补用府经历县丞何绍彬，湖南道州人，捐银一万七千五百两，请以道员指发广东补用。并补交随官监生四成银四十三两二钱。

双月选用盐知事欧阳述，湖南湘潭县人，捐银二千八百七十七两，请以盐课大使指发两淮试用。并补交随官监生四成银四十三两二钱。

不论双单月选用盐课大使邢兆麟，直隶天津县人，捐银九百六十两，请给予指发两淮试用。

五品军功毛祥藻，江西南昌县人，捐银一千二百二十九两，请以布照磨不论双单月指发湖北试用。又捐银一百八两，请给予监生，准其一体乡试。

不论双单月从九品戴龙章，安徽婺源县人，捐银九百九两，请以县丞不论双单月选用。

五品军功不论双单月即选从九品勒景垣，江西建昌县人，捐银一千二百二十九两，请给于县丞指发江苏试用。又捐银一百八两，请给予监生，准其一体乡试。

六品蓝翎傅登有，江西德化县人，捐银七百二两，请以县丞双月选用。又捐银一百八两，请补给监生。

从九品衔勒金石，江西建昌县人，捐银二十八两，请改作监生。又捐银一百二十六两，请给予从九品双月选用。

道衔安徽尽先补用知府彭定澜，江西乐平县人，捐银七百两，请给予父母四品封典，并将本身及妻室封典封祖父母。

花翎尽先副将何绍贤，湖南道州人，捐银三千一百二十两，请加二级给予曾祖父母、祖父母、父母及本身妻室从一品封典。又捐银二千八百四十两，请加二级给予堂兄、前翰林院侍讲何绍基从一品封典。

花翎尽先副将何文喜，湖南道州人，捐银三千一百二十两，请加二级给予曾祖父母、祖父母、父母及本身妻室从一品封典。

五品军功毛祥沛，江西南昌县人，捐银一百八两，请给予监生。又捐银一百四十四两，请给予贡生，准其一体乡试。

328．贼萃湖北派大军援鄂折十二月二十八日

奏为两路捻党全萃湖北，又有叛勇之变，现派大军援鄂，恭折仰祈圣鉴事。

窃任、赖、牛、李各酋于上月窜扰光、固，臣檄饬刘铭传进剿。该军以车辆未齐，尚未起程。旋报该逆已由麻城窜入鄂境。接据道员黄家驹等来禀，成大吉所部十营，原扎宋埠地方，忽于本月初二日以索饷为名，烧营谋变。该统领亲出弹压，亦受二伤，越三日，仅得破围而出。其部下弁勇多已从乱，闻游匪唐姓实为主谋。勾通捻匪，遍扰黄安、黄冈、黄陂、孝感等县。其张总愚新野一股亦已窜至樊城，游匪蜂起，裹胁日众。旋又接得官文函牍，请臣派兵由麻城、黄安援鄂，情词甚切。臣一面商之兵部右侍郎彭玉麟，令总兵喻俊明等率带师船驶赴武、汉；一面檄调直隶提督刘铭传一军自周家口驰赴光、固、麻城，径援黄州。刘铭传未接臣檄之先，亦有呈文前来，自请率师援楚，据称车辆骆驼俱已办齐，即日可以成行。臣处惟该军人数较多，距鄂境较近，当不至稍涉迟延。惟周家口至黄州尚有七百余里，恐我军赶到，该逆又有变动。论臣处之马队太少，则楚中利用步兵，而淮军之剿办稍易；论臣处之粮运维艰，则豫中已有头绪，而湖北之另筹更难。臣前屡次具奏，但任十二府州之地。厥后东路无贼，乃推广及于陈、许、南、汝、光五郡。今则直隶、齐、豫三省皆已无贼，自未可坚持初议，惟当穷贼之所往，不计远近，竭力之所能，不计利钝，以期有补于万一而已。所有捻党、叛勇全萃湖北，现派大军援鄂缘由，恭折由驿五百里具奏，伏乞皇太后、皇上圣鉴训示。谨奏。

329．附录廷寄　饬刘铭传迅援黄州彭玉麟等水师驶赴上游及皖豫严密防守（同治五年）正月初七日

同治五年正月初七日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、户部右侍郎前湖北巡抚郑敦谨：

同治五年正月初四日奉上谕：

官文、郑敦谨奏捻匪闯入楚疆，营勇索饷哗溃，襄、樊、黄、孝同时吃紧，并襄、樊剿胜情形。曾国藩奏捻萃湖北，又有叛勇之变，现派大军援鄂各折片。览奏均悉。

前因乔松年奏，探闻贼势南趋，楚军索饷哗溃各情，当经谕令官文等查明因何溃变缘由，据实具奏。本日据该督抚奏报，虽与曾国藩所陈情形大致相同，而于成大吉何以受伤各情，未能详细声叙，着懔遵前旨，据实具奏，不准有一字讳饰。成大吉近来颇不得力，官文等现今招集溃勇，是否可用？并着酌度情形，妥为办理。

曾国藩已派刘铭传一军驰赴光、固、麻城，径援黄州，与上年十二月二十四日寄谕吻合。着即饬令该提督迅即赴援，并令彭玉麟等水师驶赴上游，力固武、汉门户。官文等于刘铭传等军到后，责令成大吉等就现有兵力会合痛剿。成大吉如再不奋勉，即着严参治罪。姜玉顺、谭仁芳均已折回楚境，诚恐该匪众避兵而行，复又回窜皖、豫地方，着乔松年、吴昌寿饬派出各军严密防守，遇贼即击，毋稍疏懈。将此由六百里各谕令知之。钦此。

遵旨寄信前来。

本日准军机处片称：

贵大臣具奏密片一件、抄单一件，留存本处备查，为此知会。

330．附录廷寄　开封等府土匪着查明严办并着曾国藩催令各军先行赴豫十二月二十二日

同治四年十二月二十二日，准兵部火票递到军机大臣字寄——

钦差大臣协办大学士两江总督一等毅勇侯曾国藩、河南巡抚吴昌寿：

同治四年十二月十八日奉上谕：

给事中刘毓楠奏，河南开封等府土匪勾结，将成巨患，请密饬严缉一折。据称巩县人史石柱、密县人李法等纠众猖乱，以密县尹村煤窑为藏奸之薮，伙结凶徒，抢掳人畜。现复招集郑州、中牟等处著名土匪，盘踞禹、密交界之平顶山为巢穴，归附甚多。又有荥阳人朱秀、刘升等结盟成党，前在密县之王村保及荥阳之马蹄坡等处行劫。李法被拿后，旋被劫去，自是贼胆愈张。此外尚有郑州一股，登封一股，各处勾结近两千人。当此捻逆肆扰之时，若不乘其未发立予扑灭，将恐燎原难制。吴昌寿身任地方，于此等事件何以毫无闻见？着即督饬知府李宗焘、陈肇镛等严密查拿，务须净绝根株，无任与捻众勾结，致酿巨患。原折着抄给吴昌寿阅看。

另片奏河南捻匪现分两股：一在光州左近，一在郑州、新野。马德昭等前有小胜，尚未歼渠。宜乘此严冬冰雪满地、野无所掠之时，飞调东、皖两省防兵分驻汝、南一带，扼要截击。请饬曾国藩转饬刘铭传等移军南、汝，并令吴昌寿严饬马德昭等进兵合攻等语。曾国藩前有明年正月由济宁以至周家口之奏，已谕令该大臣酌度催令各军先行进发。着懔遵前旨，相机妥办。吴昌寿务当督饬马德昭等觇贼所向，约会楚军，四面兜击。小寨归并大寨，固属保全百姓之意，惟宜随时随地体察民情，听其自便。刘毓楠此奏似有可采择之处，着抄给曾国藩、吴昌寿阅看。将此由五百里各谕令知之。钦此。

遵旨寄信前来。

附给事中刘毓楠片抄件

再，闻河南捻匪现分两股：一在光州左近，一在邓州、新野。前派马德昭、蒋希夷、张学醇等带兵追剿，确获小胜，尚未歼厥渠魁。逆首赖文光、张总愚、牛烙红、任柱、李允等势极凶恶，破寨无数。裕州、构林关等处，百姓死亡十余万人。若不设法攻剿，恐来年猖獗更甚。似宜乘此严冬冰雪满地、野无所掠之际，飞调东、皖两省防兵，分驻南、汝一带，扼要截击，较为得力。现在刘铭传带兵九千余名驻扎周口，周盛波带兵四千五百名驻扎归德府城外，又有新练马队数千名陆续抵豫，曾国藩相机布置，可谓周详。倘能移军前进，距贼较近，遇有攻城攻寨之匪，既可即时救援，且困贼日久，寇叛自尽，胁从解散必多。一俟春暖冰消，并力兜剿，可期扑灭净尽。闻汝、光多移稻田，非山即水，是利于步兵，并非专恃马队。若不先期防其东窜，恐仍回蒙、亳老巢，更难殄灭。近闻该地方官有以小寨归并大寨之议，然亦宜体察下情，听民自便，不可勉强行之，致滋事端。臣蒿目时艰，心切隐忧，献此愚悃，正以冀纾朝廷南顾之忧。可否请旨饬下钦差大臣曾国藩转饬刘铭传、周盛波等移军南、汝，扼要防剿，并令河南巡抚吴昌寿严饬马德昭等进兵合攻，以期迅歼丑类，保卫民生。臣不揣冒昧，附片具陈，伏乞圣鉴。谨奏。

331．附录廷寄　饬催刘铭传迅赴光固会同豫军进攻李昭庆赴豫进剿十二月二十三日

同治四年十二月二十三日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、户部右侍郎前湖北巡抚郑敦谨：

同治四年十二月十九日奉上谕：

吴昌寿奏两路官军迭胜，分兵追剿情形，并请将王永庆免调赴甘各折片。览奏均悉。赖、牛等股匪于七里冈受创后，退至光州官渡白鸭江筑垒盘踞，复分股窜扰商城，均经兵勇击败。其前股匪党先期窜扑固始县城者，亦经乔松年派兵会合豫军夹击，歼毙甚多。光、固以南，地多稻田，不利驰骋。该匪马队一经窜至，即为官军所创，足见制贼须因地利。现在赖、牛等逆前股已窜往湖北境内，后股尚在光山，马贼束于地险，不能肆意奔突，正宜乘此机会为四面兜剿之计。曾国藩前已派令刘铭传驰往豫省援剿，着即飞檄该提督迅赴光、固，会同豫军，合力进攻，以厚兵力。吴昌寿责无旁贷，务当督催马德昭、蒋希夷等商同刘铭传，由西北两面将贼逼向东南，断不可纵令回窜平原，致令马贼任意纵横，又成燎原之势。鄂省黄、麻、罗田一带边界，即着官文、郑敦谨严檄防军，认真堵剿，不得纵贼窜入腹地，致干咎戾。颍州一带，即由乔松年檄令防军严密堵遏，以防东路。霍、六一带兵力单弱，尤恐贼众乘虚绕路窜入，乔松年务当添派兵勇豫筹防范，毋稍疏忽。并着鄂、豫、皖三省各督抚互相联络，随时相机越境攻剿，务期四路进逼，聚而歼旃，不得各分畛域，致误事机。李昭庆马队，仍着曾国藩速饬赴豫，以备追剿之用，勿再迟缓。

至张总愚股匪，屡经豫省兵勇在邓州、镇平等处击败。该逆现已由新野窜至襄、樊、唐县一带，即着官文、郑敦谨、吴昌寿等各饬楚、豫官军，会合夹击，速殄逆氛。已革副将王永庆，前据成禄奏请，令其在豫省募勇赴甘。当因该革员所犯情节较重，已批谕不准行矣。吴昌寿所奏蠲缓钱粮等折，均系寻常照例事件，并非紧要军务，何得辄附六百里军报驰递！着传旨申饬。将此由六百里各谕令知之。钦此。

遵旨寄信前来。

332．附录廷寄　成大吉军溃变催令刘铭传驰赴南路并饬乌尔图那逊迅带所部驰赴奉天听候文祥调遣十二月二十八日

同治四年十二月二十八日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、河南巡抚吴昌寿、户部右侍郎前湖北巡抚郑敦谨：

同治四年十二月二十四日奉上谕：

乔松年奏贼势南趋，楚军兵变情形一折。据称贼踪由商城逼犯楚之麻城、罗田等处。探闻楚营成大吉一军借口索饷，猝然兵变。成大吉受伤救出。其勇已四出焚掠抢劫等语。官文等谅已奏报在途。成大吉一军驻扎麻城，本为楚省东路屏蔽。现在贼踪已入楚境，而该军非但不能击贼，辄敢乘机变乱，突出意料之外。成大吉统率全军，所司何事？着官文、郑敦谨查明因何溃变缘由，据实具奏。此时溃勇已四出抢掠，难保不与贼匪互相勾结，愈形滋蔓。官文当责令成大吉设法招集，分别遣留，大加整顿，重振军威，以资堵剿。此次溃变者究有若干营？未溃者尚有若干营？现当贼踪逼近黄、麻一带，既无可恃之兵，官文等当另行添拨劲旅，迎头截剿，毋令叛军与捻逆勾结，深入腹地。乔松年、吴昌寿亦当严饬皖、豫各军，会合夹击，毋得任令远窜。倘溃勇有窜入皖、豫境内者，并着一律剿捕，勿稍疏懈。前谕曾国藩饬刘铭传等军赴豫追击，现在楚军事既中变，恐该逆势焰益张，任意窜突，曾国藩当迅催刘铭传等军驰赴南路，相机进剿，毋稍迟误。

本日据文祥等奏，奉天剿办马贼紧要，请调乌尔图那逊统带土默特本部兵丁百余名前赴奉省调遣等语。乌尔图那逊所部兵丁为数不多，谅尚可以抽拨。着曾国藩即饬该员迅带所部驰赴奉天省城，听候文祥等调遣，勿稍延缓。将此由六百里各谕令知之。钦此。

遵旨寄信前来。

333．附录廷寄　答会剿楚境窜贼及哗溃勇丁折（同治五年）正月十三日

同治五年正月十三日，准兵部火票递到军机大臣字寄——

钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、户部右侍郎前湖北巡抚郑敦谨：

同治五年正月初十日奉上谕：

乔松年奏楚境窜贼情形，并派兵会剿一折。贼匪因成大吉营勇丁哗溃，蹑踪南趋，盘踞于麻城、黄冈之间，分扰罗田、黄陂一带，势甚蔓延。乔松年现饬总兵王才秀四营驰赴麻、罗、择要驻扎，视贼所向，与鄂军并力追剿，尚能不分畛域，着即严檄该总兵认真剿办，毋稍松劲。

张得胜一军，现已改令驻扎麻埠并于雉河防军内抽拨三营，填扎三河尖，防堵亦尚周密。曾国藩现已派兵由豫援鄂，着该大臣即饬刘铭传等军奋力追剿。贼既分扰麻、黄、罗田各境，则股数以分而较弱，剿办当易为力，务当就地殄尽，不可再任北窜，致成不了之局。

黄、麻等处团练，素称得力。官文、郑敦谨宜联络绅团协同助剿，并严督鄂省将士，实力进攻，不得以本省军务专待他人援应。贼被刘铭传援军由北路追压，势必南窜汉、黄，官文、郑敦谨尤当厚集水、陆兵勇，严密堵剿，毋稍疏虞。

沿江一带，着曾国藩调拨水师防堵，英、霍、舒、桐等处，乔松年当留意防范。成大吉所部溃勇，现在办理情形如何？官文等自当力行筹剿，擒获首要各犯，尽法惩治，不得含糊粉饰，使滋事兵弁得遂所愿，转致各营纷纷效尤。现在情形若何？并着乔松年就近探明具奏。将此由六百里各谕令知之。钦此。

遵旨寄信前来。

334．查复吴昌寿张曜参案折十二月二十八日

奏为遵旨确查河南巡抚吴昌寿、总兵张曜等被参各款，恭折复陈，仰祈圣鉴事。

本年八月十八日，承准军机大臣字寄同治四年八月十四日奉上谕：“御史刘毓楠等奏，本年捻匪由皖窜豫，势甚披猖，蹂躏最惨。巡抚吴昌寿始以防守省城为名，纵容马兵任意骚扰。苏廷魁、陈国瑞劝令出城，屡改行期。不得已往扎许州，未接一仗。陈州绅民请救，不遣一兵往援。总兵张曜任令兵勇抢杀。六月初旬，兵勇在底阁寨掳掠妇女，该寨难民枪毙兵勇一名。张曜辄即围寨，逼胁寨民献出高思义一人偿命，勒索贿银四百两，始行解围。皆由吴昌寿调度无方，以致张曜肆行不法。遂平县知县文玉勒捐被诉，该抚有心袒护，置之不理。邓州知州黄缙昌贪劣，该抚已饬王文常署理。旋因有人请托，立将委牌撤回。似此瞻徇情面，难望整顿吏治各等语。中州为天下枢纽，现值捻匪肆扰，尤在封疆大吏实力图维，迅速剿办，方能荡寇绥疆。该御史等所奏如果属实，于军务吏治大有关系。着曾国藩将吴昌寿、张曜被参各节严密访查，据实具奏，毋稍徇隐。刘毓楠等原折着抄给阅看。”钦此。

十月二十六日，承准军机大臣字寄同治四年十月二十二日奉上谕：“前据吴昌寿奏，保劾属员贤否，请将遂平令文玉以知府用，汝阳令蕴琛革职。当经降旨允准。兹有人奏文玉于遂平县任内纵役殃民，妄拿无辜，门丁舞弊。蕴琛历任上蔡、汝阳、南阳，勤政爱民，除莠安良，操守廉洁。该抚是非颠倒，皂白不分。请饬查明等语。致治之原，首先察吏。封疆大吏举劾属员，关系实非浅鲜。吴昌寿前以文玉为守兼优，体用俱备，到任未久，民爱滋深；蕴琛好尚虚浮，政事废弛，分别陈奏。且称或采自公评，或验其实迹，并询据藩、臬两司，均属察访相同，自当确有闻见。何以有人称其甄别失当，并胪列文玉勒捐、妄拿等款，及蕴琛为民爱戴各情？所奏是否属实？着曾国藩即行密派妥员，前赴豫省，按照所陈各节，严密访查。将该二员贤否，务得实迹，秉公复奏，以肃吏治而示劝惩。毋得稍涉偏徇。原折着抄给阅看。”钦此。

臣博访来往官绅，并派员赴豫密查，互考参稽，已得崖略。如原折所称吴昌寿许州督师，未接一仗，陈州请救，未发一兵，暨马兵在汴骚扰等情。查本年六月，捻匪自雉河分股西窜。前股张总愚等由亳州历归德、鹿邑、柘城、淮宁、太康、鄢陵而至许州。豫军追及于许、洧交界之朱曲，与贼相持者数日。旋又由襄、郏、宝丰而至鲁山、南召，破张旗营、瓦店而趋邓州。又折而东向镇平、内乡之交。后股赖文光等由亳州、鹿邑窜入陈州。惟时豫军西去，陈无一旅之师，该逆盘踞蹂躏至二十日之久，饱掠而去。复由郾城、襄城扰及西平、遂平、确山、上蔡等县，直至新蔡、阜阳之间。八月初十等日，豫、皖诸军与刘铭传等会击破之，贼乃北走回窜山东。当捻党游弋许州之时，吴昌寿即议赴许，因闻后贼踵至，未卜所向，迟疑不决。苏廷魁、陈国瑞从容劝请，吴昌寿旋即赴许，而贼已先后飏去，无从接战。陈州被围，府县迭次请救，均未得达。逮绅士袁保恒等专马到汴，该抚随即派兵往援，而贼去已三日矣。是赴许之稍缓，初非有意逗留；救陈之稍迟，实因文报梗阻。惟所称马兵骚扰一节，系属实情。省城鼓楼街、南北土街各饭馆，客店大半关闭，舆论亦与原奏相符。河南兵马毫无纪律，不支棚帐，专住民房，闾阎苦之，由来已久。不独马队为然，即各营步队亦皆与民为仇。该抚威信未孚，莫能禁止。此访查吴昌寿办理军务之梗概也。

原折所参张曜杀掠难民一节。查本年六月十三日，豫军追贼至通许县之底阁寨，逃难民车与兵勇相值，因抢物互争，有秦姓者殴伤官兵一名，旋亦中伤而死。兵勇近寨，鼓噪而趋之，约数十人，多以花布裹头。是时捻匪甫过，圩民疑为贼至，互相击杀。未几大队拥至，始知为宋庆部下之勇。张曜见兵民大哗，出而调停。寨中首事始敢出见，畏惧之际，因议犒军赎罪。经各统领严词拒绝，乃献出高思义一人。张曜等饬令送县究办，其意阴欲保全之，中途为乱兵所戕。兵散之后，有王姓、朱姓到寨借银二百两，如数付给。嗣又有蒋姓到寨借银一百两，该寨民只求息事，不敢究所从来。闻系无赖之徒乘风讹诈，并非营中弁勇，亦非张曜所使。至掳去妇女八车，实无其事。是日有附近民人坐驴牛车六七辆前来避难，闻兵勇到，即弃之而匿于高粱丛中。兵勇经过，坐车而去。后经寨长禀明，带兵官将车放回。遍询本地居民，俱云未见当日有奸淫情事。此访查张曜在底阁寨一案之情形也。

原奏所陈文玉、黄缙昌、蕴琛等事。查遂平县知县文玉，声名平常。本年二月，有武生李梦龄至汝宁府控告该令派捐供差，由府押发向县，在途脱逃。该令询查同谋兴讼之人，有监生赵乾脩者，在城开设正兴钱店，因在店内抄录李梦龄控府呈词。该县访闻，当将赵乾脩收押刑责，逼令捐输钱文。妄拿正兴店伙及大兴布店之王姓，查亦实有其事。门丁李二，实有其人。丁役讹索银钱一节，未能访出实据。至赵乾脩京控文玉浮收钱粮，查西平、遂平等县征收地丁，为数颇重。咸丰九年，西平有聚众围城之案，其时正银一两已收钱二千八百文。遂平近日为数更增。文玉浮收若干，必须调齐卷宗，当堂质讯，乃成信谳。应由河南另案奏结。闰五月间，文玉妻女至千总马建功家听戏，两家内眷同席而饮。有伶人至帘内敬酒，该令闻知，当将妻女唤回，并邀马建功到署，面加申饬。马建功认错，即派差将戏班逐出境外。所称职官相殴，其女被拐，盖外间传闻过当之词。惟文玉毫无善政，舆论佥同，又有京控未结之案，吴昌寿遽以民爱滋深保列升阶，殊为失实。邓州知州黄缙昌因有人命缉凶之案，臬司王正谊以情节不符，禀请将该牧撤任，委王文常署理。旋因王文常在考城县任内有应解款项未楚，仍将委牌撤回。责令黄缙昌赶紧缉凶，暂缓撤任。事属因公，并非出自该抚吴昌寿之意。黄缙昌尚系读书本色，平日官声，毁誉参半，信任家丁，在所不免，而实无贪劣可指之迹。汝阳县知县蕴琛，清廉刚正，实心任事。署上蔡县时，捕蝗缉匪，甚洽民心。汝阳被围数月，募勇堵御，颇著勤劳。调署南阳，听断详明。离任之日，咸有去思。原奏所称，亦与臣处委查相符。乃以本管知府揭参，吴昌寿漫不加察，遽列弹章，物论大为不平，所谓是非颠倒，即豫中僚属亦已窃窃议之。此访查文玉、黄缙昌、蕴琛三员之梗概也。

臣奉命查察，勉效虚公之义，其漫无依据者，不敢率尔附会；其确有见闻者，亦何敢稍涉徇隐，上负圣朝扬清激浊之意！就臣所查者酌加拟议，遂平县知县文玉，似应即行革职；汝阳县知县蕴琛，似应开复原官；邓州知州黄缙昌，似可无庸置议；巡抚吴昌寿、总兵张曜如何分别惩处，恭候圣裁。所有遵查河南巡抚吴昌寿、总兵张曜被参各款缘由，恭折由驿驰奏，伏乞皇太后、皇上圣鉴训示。谨奏。

335．附录廷寄　着将吴昌寿张曜被参各款查明具奏八月十八日

同治四年八月十八日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年八月十四日奉上谕：

御史刘毓楠等奏，本年捻匪由皖窜豫，势甚披猖，蹂躏最惨。巡抚吴昌寿始以防守省城为名，纵容马兵任意骚扰。苏廷魁、陈国瑞劝令出城，屡改行期。不得已驻扎许州，未接一仗。陈州绅民请救，不遣一兵往援。总兵张曜任令兵勇抢杀。六月初旬，兵勇在底阁寨掳掠妇女，该寨难民枪毙兵勇一名。张曜辄即围寨，逼胁寨民献出高思义一人偿命，勒索贿银四百两，始行解围。皆由吴昌寿调度无方，以致张曜肆行不法。遂平县知县文玉勒捐被诉，该抚有心袒护，置之不理。邓州知州黄缙昌贪劣，该抚已饬王文常署理。旋因有人请托，立将委牌撤回。似此瞻徇情面，难望整顿吏治各等语。中州为天下枢纽，现值捻匪肆扰，尤在封疆大吏实力图维，迅速剿办，方能荡寇绥疆。该御史等所奏如果属实，于军务吏治大有关系。着曾国藩将吴昌寿、张曜被参各节严密访查，据实具奏，毋稍徇隐。刘毓楠等原折着抄给阅看。将此谕令知之。钦此。

遵旨寄信前来。

附刘毓楠等参折抄件

稽察西仓吏科给事中臣刘毓楠、巡视南城掌山西道监察御史臣贾铎、巡视西城掌广西道监察御史臣丁浩跪奏，为贼势披猖，生灵涂炭，请旨严饬邻省督抚合兵兜剿，迅扫贼氛，以救民命，恭折仰祈圣鉴事。

窃豫省惨遭兵燹，十年于兹。自僧王督兵南下，跟踪追剿，该发、捻往来奔突，不暇停留，是以乡村虽皆糜烂而团寨尚多保全。迨本年闰五月贼匪由雉河集西窜归、陈，扰及许、汝、南阳一带。其前队张总愚、牛老红、任柱等盘踞鲁山、南召、裕州、唐县等处三十余日。后队赖文光、陈大等围困陈州府城十余日。复蔓延鄢陵、尉氏、镇平、内乡、邓州、新野、西平、遂平、郾城、襄城、汝阳、砀山、上蔡，蹂躏数十州县，并攻破张旗营、瓦店、塔桥、珠湖、虹桥等寨二十余处，老弱被其屠戮，壮丁妇女裹去者不可数计。各处秋禾践踏一空，钱粮既无所出，军饷何由而筹？十余年来，百姓荼毒未有甚于此者。乃巡抚吴昌寿始以防守省城为名，纵容马兵任意骚扰，省城鼓楼街、南北土街各饭馆客店大半关闭。其不能约束兵丁已可概见。嗣经藩司苏廷魁、总兵陈国瑞劝令出城，屡改行期。不得已于七月初间出省驻扎许州，未曾打一仗、杀一贼。有陈州绅民飞禀请救，该抚亦未遣一兵往援。至张曜任令部下兵勇沿途杀难民，夺包裹，掠妇女，挟制各寨，无所不至，其残毒较贼尤甚。六月初旬，曾在通许县境有难民进底阁寨避乱，被兵勇掳去妇女八车。该寨难民污辱难忍，用枪刺毙兵勇一名。张曜遂围攻此寨，枪炮齐施。寨民惶惧，献出高思义一人偿命。杀之仍不满愿，又勒索贿银四百两，始行解围。此该抚调度无方，以致总兵肆行不法之实在情形也。

窃思愚民何辜，既死于贼，复死于兵。嗟彼残黎，何以堪此！况中州系天下枢纽，为畿辅屏藩，地方实属紧要。今闻贼匪出队约有数万人，马队多至万余骑，再加以沿途裹胁，几至骁称十万。转瞬天气渐寒，万一节交冬令，黄河结冰，该逆恃众驰逐，犯河北，窜关右，扰及畿南，关系大局实非浅鲜，甚可虑也。

前经皇上简调吴昌寿为河南巡抚，并特命曾国藩督师三省，以期尽殄逆氛。仰见朝廷廑念民瘼，擘画周详。不料吴昌寿前在广东由知县洊历藩司，颇著循声，迨升湖北巡抚，毫无表现。及调任到豫后，闻有遂平县知县文玉为勒捐民钱，将监生赵乾脩笞责铐押。该监生奔赴行辕控告，该抚有心袒护，置之不理。又闻藩、臬两司禀称：邓州知县黄缙昌，纵容门丁，贪劣异常。该抚巳牌王文常署理。旋因有人请托，立将委牌撤回。似此瞻循情面，安望其整顿吏治耶？况该抚到任数月以来，于防剿事宜一筹莫展。如仍令其勉强敷衍，恐至贻误事机。至曾国藩受皇上厚恩，负天下厚望，督办数省军务，自有一番作用，决不至意存迁延。但距豫较远，势难兼顾，若令其统兵西下，亦恐顾此失彼。臣等以为此攻剿吃紧之际，断不可再事迁就，以致滋蔓难图，可否请旨一面严饬邻省督抚勿分畛域，合兵会剿。臣等为迅殄逆氛以除巨患，保全豫省以固畿疆起见，谨合词恭折具奏，伏乞皇太后、皇上圣鉴。

至总兵张曜纵兵殃民劣迹，可否饬下河南藩司苏廷魁密查复奏之处，伏候圣裁。谨奏。

336．附录廷寄　着派员赴豫访查文玉蕴琛实迹复奏十月二十六日

同治四年十月二十六日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年十月二十二日奉上谕：

前据吴昌寿奏保劾属员贤否，请将遂平令文玉以知府用，汝阳令蕴琛革职，当经降旨允准。兹有人奏，文玉于遂平县任内纵役殃民，妄拿无辜，门丁舞弊。蕴琛历任上蔡、汝阳、南阳，勤政爱民，除莠安良，操守廉洁。致治之原，首先察吏。封疆大吏举劾属员，关系实非浅鲜。吴昌寿前以文玉为守兼优，体用俱备，到任未久，民爱滋深；蕴琛好尚虚浮，政事废弛，分别陈奏。且称或采自公评，或验其实迹，并询据藩、臬两司，均属察访相同。自当确有闻见。何以有人称其甄别失当，并胪列文玉勒捐、妄拿等款，及蕴琛为民爱戴各情，所奏是否属实，着曾国藩即行密派妥员，前赴豫省，按照所陈各节，严密访查。将该二员贤否，务得实绩，秉公复奏，以肃吏治而示劝惩。毋得稍涉偏徇。原折着抄给阅看。将此谕令知之。钦此。

遵旨寄信前来。

附军机抄件

奏为河南巡抚甄别属员，举劾失当，请旨密饬秉公复查，以肃吏治而服人心，恭折仰祈圣鉴事。

窃同治四年九月二十一日奉上谕：“吴昌寿奏访查属员贤否，分别保劾。同知用遂平县文玉，到任未久，民爱滋深，着俟补同知后以知府用，先换顶戴。汝阳县知县蕴琛，好尚虚浮，政事废弛，着即行革职以示劝惩。”等因。钦此。

该抚举劾，自必确有闻见，悉秉大公。臣闻遂平县知县文玉，本年二月间将监生赵乾脩诱至官署，勒捐钱文不允，两次笞责四百板，镣铐严押班馆，意欲致死。遣人向汝宁府知府刘成忠案下控告。该府委饬袁立弟提审，该县文玉抗不解案。赵乾脩被押情急，遣抱告赴都察院控文玉浮收钱粮，有案可稽。该县门丁李二、吴二、壮役安魁元看店。差役郭凤林等讹索赵乾脩银三百两，私自释放。复妄拿正兴钱店曹春荣，大兴布店王清辅，又勒索制钱三百余贯。闰五月，城守营千总马建功演戏，该县之女被优伶拐去，文玉与马建功互相殴骂，差七班衙役将戏〈班〉逐出境外，合县皆知。似此纵役殃民，妄拿无辜，门丁舞弊，职官互殴，而该抚吴昌寿竟以民爱滋深，保升知府。

汝阳县知县蕴琛，前署上蔡县时，实惠及民。去任之日，百姓以伞攀辕送三十里。莅汝阳后，逆首陈大倡乱，该县作劝善歌千余言示众，劝戒匪类，保艾善良。县东贼感其德化，投诚者数寨。同治元年，汝境蝗蝻遍野，该县冒暑率民搜捕，一茶一饭，均系自备，不准乡民供给，严禁夫役需索。是年冬撤任，庶姓皇皇，如失慈父母。经武举王云高、监生羊世等联名二百余人赴前团练大臣毛昶熙行营，公呈恳留。经前任巡抚郑元善准令回任，民心始安。非平日爱戴素深，何以至此？逮调署南阳，听断详明，劣绅概不交接，钱粮从无浮收。僧亲王带兵过境，不令民间出车，耕种如常，不受扰害。似此爱民勤政，除莠安良，操守廉洁，舆论翕然，而该抚吴昌寿竟以多尚虚浮，政事废弛，奏请革职。此又所不能解者也。

因里举一人而天下劝，去一人而天下惩，惟其公也。今该抚荐劣员文玉，劾循吏蕴琛，未免是非颠倒，皂白不分。倘河南牧令纷纷以文玉效尤，以蕴琛相戒，吏治尚可问乎？民心岂能服乎？该抚如此保劾，殊不足昭公允而示劝惩。可否请旨饬下东河总督张之万，逐款确查，秉公复奏。文玉劣迹如果属实，即行参办；蕴琛政绩若果确有实效，即请开复原官，破格录用，以肃吏治而顺舆情，伏乞皇太后、皇上圣鉴。谨奏。

337．附录明谕　答查奏吴昌寿张曜等被参折（同治五年）正月初七日

同治五年正月初七日，准兵部火票递到同治五年正月初四日内阁奉上谕：

前因给事中刘毓楠等先后奏参河南巡抚吴昌寿，剿贼逗留，总兵骚扰，袒护属员，保劾失实及总兵张曜纵勇杀掠各款，迭经谕令曾国藩秉公查奏。兹据曾国藩奏称，遵将所参各节博加察访，并派员前往密查，或漫无依据，或确有见闻，据实复奏。此案，吴昌寿于捻匪窜扰河南之时，赴许昌稍缓，尚非有意逗留，救陈州稍迟，实因文报梗阻；惟马兵骚扰，该抚未能申明纪律，严行禁止。遂平县知县文玉逼捐妄押，浮收钱粮，且有京控未结之案，该抚辄以民爱滋深，保列升阶；汝阳县知县蕴琛，甚洽民心，著有劳绩，该抚漫不加察，遽列弹章，未免是非颠倒，有负委任。吴昌寿着交部议处。

遂平县知县文玉，着即行革职。汝阳县知县蕴琛，着开复原官。总兵张曜，并无纵兵抢杀之事，邓州知州黄缙昌，亦无贪劣可指之迹，均着毋庸置议。其揭参蕴琛之本管知府系属何员？有无挟私？着吴昌寿查明参奏，不准徇隐回护。钦此。

338．查复山东抚藩参款折十二月二十八日

奏为遵旨密查山东巡抚、藩司等被参各款，恭折复陈，仰祈圣鉴事。

窃臣于本年六月十四日，承准军机大臣密寄同治四年六月初八日奉上谕：“有人奏僧格林沁在山东督师剿贼，经四十余州县，阎敬铭安坐省城，不为援应，并饬州县不准支应口粮。该亲王函致该抚赴曹助剿，该抚借防河为名，竟往东昌。迨该亲王殉难，疾驰回省，将家眷装扮民妇，送往署齐河县知县李均署中。李均与该抚系属亲戚，以候补知县久署齐河美缺，在省开设钱店、银楼等铺，每七八日赴省一次，寓居铺内，招妓聚饮，便衣小帽出入抚衙。该抚将其列入贤能，奏保升阶。丁宝桢在曹州防堵，迄未与僧格林沁会合，亦从未获一胜仗。所部勇丁在济宁焚抢，肆无忌惮。兖沂曹济道卢朝安随国瑞驻扎济宁，于僧格林沁追剿吃紧之时，该道约同城官员逢迎国瑞，开宴痛饮，演戏三日。该亲王凶问之来，正在恒舞酣歌之际。候补道王继庭，闻系阎敬铭私人，以官为幕，居住抚衙，本系坐办文案，该抚列入剿贼案内，免补知府，保升道员各等语。以上各情是否属实，有无其事，着曾国藩详细严密访查，据实具奏，毋稍循隐。原折片着抄给阅看。将此密谕知之。”钦此。

七月十一日准兵部火票递到军机大臣字寄，同治四年七月初五日奉上谕：“有人奏发、捻各匪窜入东境，巡抚毫无布置，藩司纵勇殃民，恐误大局一折。据称张总愚等股由河南窜入东境，旋扰江南赣榆，复回窜山东郯城等境，僧格林沁尽力追剿。阎敬铭安坐省城，并不发兵守隘，任贼奔突，致该大臣遇伏阵亡。藩司丁宝桢带勇出省，行至兰山县，闻贼窜江南，并不择要驻扎，遏贼归路，辄即折回。嗣复出省防堵，离贼甚远，始终未与贼遇。并纵令兵勇淫掠焚掳，阎敬铭置之不问各等语。以上所奏该抚等措置失宜各情如果属实，殊负委任。即着曾国藩按照所参各节，确切查明，据实具奏，毋稍徇隐。另片奏山东郯城县知县周士溥，于贼匪攻扑杨家圩之时，并不督率兵勇力为援救，以致被匪攻陷，肆行杀戮，情殊可恨。着该督一并查明参办。原折片均着抄给阅看。”等因。钦此。

臣博访该省官绅，并派员赴东密查，虽未必洞悉毫芒，亦已粗得崖略。如原折称僧格林沁在山东督剿，经四十余州县，阎敬铭不为援应，该亲王函致该抚赴曹助剿，该抚借防河为名，竟往东昌等语。查僧格林沁今年督师山东，经过曹县、定陶、菏泽、郓城、巨野、嘉祥、济宁、宁阳、曲阜、汶上、东平、滋阳、邹县、滕县、峄县、兰山、郯城，共历十七州县，其中虽有数县再过者，然实无四十余县之多，马步诸将现在臣处言之甚详。僧格林沁亦无缄致该抚赴曹助剿之事，诸将皆略知之。该亲王居心仁厚，深知各省大吏多不能亲临行阵，故但见调将领随剿之檄，从未见调巡抚会剿之文，不独山东然也。至东昌防河，系遵奉屡次寄谕，先期奏明而往。惟该亲王殉难后，阎敬铭不应疾驰回省。彼时贤王新逝，远近震动，该抚但宜进驻汶上、东平以定众志，不宜暂回省城以惑军心。此军事阅历太少之失也。

至将家眷装扮民妇送往齐河县署，则臣历询往来各员，皆称未闻此说。捻匪向不攻城，众所共知，当曹南警信至时，乡民纷纷避乱挈眷进省，岂有舍省垣巩固之区，趋旁邑弹丸之地，此不待辨而可明者。

其各牧令请饷接济大营，该抚驳斥一节。查山东协饷五万两，按月批解，丝毫无误，户部有案可稽。即该亲王身后粮台尚余银二十余万，亦足为饷项无绌之证。闻各州县或因养勇练团，禀请动用正项，阎敬铭疑其浮销，多从驳斥。该抚自负清正，往往以不肖待人，僚属怨其刻核，要其于僧格林沁倾心敬服，固一无所吝也。原折又谓阎敬铭请添帮办之疏，在该亲王阵亡后一日所发，佯为不知，故示先见。果若所言，心术岂复堪问！查僧格林沁于四月二十四夜殉节，其时败兵四散，臣询之翼长陈国瑞、常星阿等，二十五日午刻，尚不知该亲王存亡确耗。国瑞近在济宁，距郓城仅二百余里，二十七日始得真信，飞章入奏。阎敬铭时在茌平，距郓城四百余里，闻此折系二十五日所发，其为不知主帅已死，当无疑义。且贤王已逝，而伪奏以诩先见之明，此至愚之小人所不忍为，岂阎敬铭而为之乎！原折又谓齐河县知县李均与阎敬铭系属亲戚，列入贤能奏保。查李均之弟内阁中书李应萃，与该抚为亲戚。齐河一缺，系前任抚臣谭廷襄所委，阎敬铭因之，久未调动；又将齐河本任之张联奎另案甄别，酌改简缺；又将李均列入贤员，保举升阶。外间既疑张联奎之被劾，系为李均腾挪斯缺；又疑李均之得举，毫无善政可纪：物议多为不平。李均于省城西门内开设麟芝公钱店、漆店、麟芝药栈。原折所指，均属确凿。其招妓聚饮，查无实据。而率意妄行，寡廉鲜耻，则众论多与原奏相符。此访查阎敬铭暨附参李均之梗概也。

原奏所称山东布政使丁宝桢带勇扰民一节。查丁宝桢以癸丑庶吉士，回籍捐资募勇，毁家纾难，在安平、镇远一带屡立战功。蒙恩简放岳州府知府，擢署陕西臬司。适值湖南抚臣毛鸿宾奉募勇援剿山东之旨，遂奏令丁宝桢带勇改赴东省，旋授山东臬司。该司所带仅有湘勇千人。厥后陆续增募，亦仅步队二千六百人。较之捻党马步数万，众寡悬殊。本年二月初间带兵出省，甫至曹县，贼已由东明一带窜入定陶，遂与僧格林沁分道跟追。二月十六日，曾在宁阳县获一小胜。三月二十四日接僧格林沁之札，以贼扰沂州，恐由莒州、日照东趋，饬丁宝桢即折赴历城、章邱交界之龙山镇堵御。甫经赴防，又接该亲王札饬仍回峄县驻扎。原折所奏四月初二日折回省垣，初五日复防东平，不知其一往一返，皆系奉札而行也。四月初二日，其部将战贼于大泛口。十二日，丁宝桢亲自截贼于腾县之临城驿，杀伤过当。十三日，与僧格林沁相遇于道，颇加慰劳，饬令暂回济宁防守。原折所称始终未与贼遇，并未与该亲王接见者，殆系传闻失实之词。该司带勇恩多于威，诚不免于骚扰，然并无淫掳重情及畏楚勇甚于畏贼之谣。逮僧格林沁殉节以后，各路败兵游勇，齐集济宁，凡他营不法之案，亦或归咎于该司部下。丁宝桢深为愤悒，郁郁恒不自得。阎敬铭亦重其才而思全其名，将所部改隶他将，饬回藩司本任。该司心地光明，办事结实，山东官民实无闲言。此访查藩司丁宝桢之梗概也。

原折所参兖沂曹济道卢朝安、候补道王继庭一节。查卢朝安系捐纳佐杂出身。前任单县知县时，借团练为名，勒索富绅朱姓财物，久为众所指目。在济宁任内，办理大营粮台，本年四月，与绅士姚姓饮酒观戏，忽传僧格林沁凶问，仓皇惊散。虽无约同都司周贞元、章京王姓邀请国瑞之事，而原折所指，多属得实，阎敬铭亦素恶其人。今卢朝安已告病开缺，物论犹共鄙之。候补道王继庭前在青州府任为巡抚文煜奏参革职。阎敬铭因其熟悉例案，延之入幕，佐理文书，动中窾要。该抚于公事极为认真，与该道熟商。近以交代款项参劾多员，间有过当之处，外间疑出王继庭之意，遂共怨其刻薄，因并疑其专擅。至并未打仗，列入保单一层。近日疆吏于得力干员，附入战功通融入奏，久为军营积习，各省皆然。盖统领营官之文案皆得保奖，而督抚之文案独令向隅，情势有所难行。其中固有冒功幸进者，亦有爱惜人才，借此以振拔淹滞者，顾督抚之心公私何如，所保之人邪正何如耳！王继庭未临行阵自不能为之讳，而廉正精细，尚属有用之才。此访查卢朝安、王继庭之梗概也。

原奏所称郯城县西杨家圩被贼攻陷，知县周士溥并不救援一节，臣另派一员往查。据称捻逆于三月初自费县、兰山境内西北界柳庄围，三十里至重坊围，十里至曹家楼围，十里至丁家沟围，五里至亭子庙围，三十五里至东南乡红花埠围，遂入宿迁、桃源界内，并无杨家圩名目。细问居民，俱言亭子庙围内团长杨倬，系已革文生，或即杨家圩之误。围中居民百余家，捻匪来时，并未围攻。三月二十日，仍从东南窜回西北，亦未围攻破寨。则所称周士溥坐视不救，系属讹传，似无疑义。此又访查郯城民圩之梗概也。

维臣仰承圣主垂询，固不肯摭招浮言，淆乱是非，亦何敢稍涉偏徇，上负朝廷好问察言之意！就臣所查者，酌加拟议：藩司丁宝桢功多过少，众望允孚，似应免其置议；兖沂曹济道卢朝安心术险鄙，声名尤劣，虽经告病开缺，未便姑容，似应勒令休致；候补道王继庭才尚可用，并无劣迹，似应开复原官，撤销道员候补知府；署齐河县知县李均贪鄙妄为，似应即行革职；郯城县知县周士溥，似可无庸置议。巡抚阎敬铭应如何量予处分之处？恭候钦定。所有遵查山东巡抚、藩司被参各款缘由，恭折由驿具奏，伏乞皇太后，皇上圣鉴训示。谨奏。

339．附录廷寄　着查明山东巡抚布政使措置失宜从实具奏七月十一日

同治四年七月十一日，准兵部火票递到军机大臣字寄——

钦差大臣协办大学士两江总督一等毅勇侯曾国藩：

同治四年七月初五日奉上谕：

有人奏，发、捻各匪窜入东境，巡抚毫无布置，藩司纵勇殃民，恐误大局一折。据称张总愚等股由河南窜入东境，旋扰江南赣榆，复窜回山东郯城等境，僧格林沁尽力追剿。阎敬铭安坐省城，并不发兵守隘，任贼奔突，致该大臣遇伏阵亡。藩司丁宝桢带勇出省，行至兰山县，闻贼窜江南，并不择要驻扎，遏贼归路，辄即折回。嗣复出省防堵，离贼甚远，始终未与贼遇。并纵令兵勇淫掠焚掳，阎敬铭置之不问各等语。以上所奏该抚等措置失宜各情，如果属实，殊负委任。即着曾国藩按照所参各节，确切查明，据实具奏，毋稍徇隐。另片奏，山东郯城县知县周士溥，于贼匪攻扑杨家圩之时，并不督率兵勇力为援救，以致被匪攻陷，肆行杀戮，情殊可恨。着该督一并查明参办。原折片均着抄给阅看。

发、捻各股贼匪由皖北窜扰豫境以后，近日贼匪情形并剿办机宜，久未据该大臣奏报。并着迅速驰奏，以慰廑系。前有旨将陈湜调补山西按察使，令其办理防务。本日据王榕吉奏到筹防情形，复谕令吴昌寿派兵会同山西防兵，联络堵剿，以壮声势。惟山西兵力究恐单弱，仍着曾国藩饬令刘铭传等军驰赴豫省西北一带，绕出贼前，择要堵御，以固秦、晋之防。将此由五百里各谕令知之。钦此。

遵旨寄信前来。

附军机抄折

奏为发、捻各匪窜入东境，巡抚毫无布置，并藩司拥兵自卫，纵勇殃民，恐误大局，请旨速予严谴，以整军务而收人心，恭折具奏，仰祈圣鉴事。

窃惟督抚有封疆之责，统兵贵约束之严，平时固宜训练有方，临事尤须布置得当。于贼匪逼境之时，或扼要严防，或迎头截剿，总须迅速趋赴，方可无误事机。乃山东巡抚阎敬铭、布政使丁宝桢办贼情形，种种纰缪，突出情理之外。查老捻张落刑之侄张总愚即张小阎王，豫匪任柱儿、欧老红即牛络红、陈大等，纠约粤匪伪遵王赖文洸，裹胁马步洋枪、长枪各队数十万，于三月初三、四等日由河南考城窜入山东曹州府之曹县、定陶、城武，扰济宁州之金乡、鱼台、嘉祥，兖州府之滋阳、曲阜、宁阳等县，至泰安府南乡由大汶口过汶河，扑阳山、东阿、东平；十六、七等日回窜曲阜、滋阳；十八、九等日至邹县、滕县；二十日至峰县；二十一日至韩庄；因运河水深难渡，二十二日绕至沂州府兰山县之李家庄抢渡沂河，入江南赣榆县之青口镇；四月初四复由江南之海州沭阳窜入山东郯城县之红花埠；十二、三等日回窜曹州府。僧格林沁提饥疲之众，尽力追剿。而阎敬铭安坐省城，不发一兵，不守一隘，任贼奔突，绝无堵御，致使僧格林沁穷追遇伏，力竭阵亡。夫贼之窜东境将及两月，其时不为不久；所扰数十府、州、县，其地不为不多。既有僧格林沁紧蹑其后，使阎敬铭果能迎头截击，乌合之众，不难即日歼除，何至使贼纵横数千里，披猖至于此极！揆厥所由，实堪痛恨。此阎敬铭之毫无布置确有明证也。

藩司丁宝桢拥楚勇三千，平日克减通省兵饷，专力养勇，自应缓急足恃。乃贼于三月初三日即入东境，丁宝桢于十五日以后始带勇由省起程。行至兰山县境，闻贼已窜入江南之赣榆，并不择要驻扎，遏贼归路，辄即折回济南。于四月初二日甫抵省垣初五日即闻贼窜郯城，不得已复带勇至泰安之东平州，声言防堵。其实离贼甚远，始终未与贼遇。且带勇往返四次，沿途经过地方，不知申明纪律，一味纵令兵勇扰害闾阎，滋掠焚掳，情同贼寇。百姓奔赴省城控告，阎敬铭置之不问，以致民心怨恨，竟有畏楚勇甚于畏贼之谣。此丁宝桢拥兵自卫、纵勇殃民之实在情形也。

现在各逆虽已窜回安徽老巢，然贼之出没无常，聚散靡定。况曾国藩驻扎徐州堵剿，南路兵力既厚，恐贼回窜山东。如阎敬铭之怯懦无能，丁宝桢之养勇贻害，若再令其久膺疆寄，滥厕我行，非特不能合力剿除，且恐贻误大局。相应请旨，即予严谴，以励军心。其山东抚、藩，并请迅简贤员，以资协力。斯军威振而人心固，贼氛不难荡平矣。臣为大局起见，是否有当，伏乞皇太后、皇上圣鉴训示。谨奏。

附军机抄片

再，举行团练，筑圩自守，与贼相拒，所以补兵力之不足。然必地方官为之应援，使贼不得逞志，而后粮食无从掳掠，人众无从裹胁，贼所奔窜，大军紧蹑其后，随地可以剿除。此坚壁清野之法，嘉庆年间川、楚军务所赖以成功者也。

臣查山东乡团，亦皆筑圩自固，大者数万户，小者数千人，颇能与贼相抗。但地方官不知团以助兵力之不足，反以为民自卫其身家，一遇警至，竟以委贼。贼之恨团甚深，攻之必力，偶破一圩，杀戮略无孑遗，地方官辄置之不顾。即如三月二十间，郯城县西杨家圩被贼攻陷，杀戮之惨，所不忍言。该县知县周士溥，并不督率兵勇，调集他圩力为援救，实属不顾大局。现在贼氛未靖，诚恐小民无知，以为官不足恃，相率从贼，苟延旦夕之命，殊于军务大有妨碍。应请敕下统兵大臣、山东巡抚通饬地方官，现有团圩，〈当〉多方奖励，如遇贼至环攻，必须实力往救。务使官民联为一体，庶团圩成不拔之基，窜贼无可逃之路。然后四面合剿，一鼓成擒。较之截击尾追，尤易得手。倘遇团圩被陷，地方官虽与失守城池稍有区别，亦应严参示惩，俾得知所顾恤，不敢坐视不救矣！臣愚昧之见，是否有当，伏乞圣鉴训示。谨附片具奏。

340．附录明谕　答查奏阎敬铭丁宝桢被参各情折（同治五年）正月初七日

同治五年正月初七日，准兵部火票递到同治五年正月初四日内阁奉上谕：

前因给事中孙楫、御史朱镇先后奏参阎敬铭、丁宝桢等贻误各款，并朱镇奏参山东郯城县知县周士溥劣迹，当经谕令曾国藩查奏。兹据曾国藩将阎敬铭等被参各节查明复奏。此案，阎敬铭并无奉有僧格林沁函令赴曹助剿不肯往援情事，其赴东昌防河，本系先期奏明，并非借此意存趋避。当僧格林沁殉难曹州时，该抚即驰回省垣，以致军心不免惶惑；至谓其将家眷装扮民妇，送往齐河县署，则并无此说；山东应解僧格林沁协饷，阎敬铭按月接济，并无所吝。原参称其于僧格林沁战没后，佯为不知，奏请添设帮办，故示先见，亦属失实。惟与齐河县知县李均系属姻亲，该员有在省城开设店栈之事，该抚毫无觉察，转将该员列入贤员，屡登荐牍，实属非是，阎敬铭交部议处。

至山东布政使丁宝桢带兵剿贼，俱奉僧格林沁札委而行。原参各节多系传闻失据。该藩司亲自截贼于临城驿，杀伤过当，所部亦并无淫掳重情，功多过少，官民尚无闲言。丁宝桢着免其置议。

前任山东兖沂曹济道卢朝安，前在单县任内，勒索富绅财物，迨擢任道员后，办理大营粮台，饮酒观剧，闻僧格林沁殉难之信，仓皇惊散，声名恶劣，心术亦属隐鄙，卢朝安业经告病开缺，仍勒令休致。

山东候补道王继庭，才尚可用，并无劣迹，惟未亲临行阵，阎将该员附入战功保奏，致招物议。王继庭前已开复知府原官，着撤销道员，以昭公允。

候补知府署齐河县知县李均，虽无招妓聚饮实据，而开设店栈，与民争利，实属贪鄙妄为，即行革职，以示惩儆。

至山东郯城县知县周士溥，并无任贼故陷民圩，坐视不救之事，着免其置议，该部知道。钦此。

341．密陈阎敬铭吴昌寿情形不同片十二月二十八日

再，密陈者。本年十月河南祥符举人孙育均、柘城生员毛印堂来营谒见，语及河南军政吏治之坏，具禀数千言，沥陈兵将骚扰，与民为仇，州县贪虐，逼民从贼等情。求臣据实入奏，请皇上另简贤明督抚。臣以其语涉过激，未允代奏。并以孙育均尚属佳士，详告以督抚亦各有难处，州县亦非尽无良，贵设身以处地，仍平恕以责人等语，遣之归去。顷十二月间，又据河南主事王家勤、道员王检心等八人专差赴臣营具禀，请保前抚臣严树森仍抚河南。臣详加披阅，措词尚无违戾。以圣主方博采刍荛，而该绅等实痛深水火，不敢再壅于上闻，谨抄录原禀，恭呈御览。惟封疆重寄，臣工尚不敢疏荐，绅民亦岂可禀求！前任河南巡抚严树森，吏治固属精勤，军务亦鲜成效。其所短所长，臣于同治元年八月曾经复奏一次。应如何酌量委用，朝廷自有权衡，臣无所容其拟议。至齐、豫二省，北邻畿辅，南邻江皖，居天下之中，四战之地，求其克胜斯任者，盖亦戛戛其难。臣观阎敬铭、吴昌寿二人，军务均非所长，舆论均有未洽，而情形各自不同，因蒙圣主垂询，附陈一二，以备参考。

阎敬铭治事极勤，条理秩然，清操自矢，节俭过于寒素。然自恃其勤廉，动辄疑人之贪，绳人之短，参劾各官，刻意查核库款，勒令赔缴。他事亦失之苛细。其不协乎舆论，惟属员怨者极多，绅士次之，百姓则尚无怨言。其治军专尚节省，凡薪粮正项，搬运杂费皆从删减，与宽则得众、惠则足以使人之训相背，故士卒不乐为之用。而朴诚待人，故将领尚多感服。全才难得，皇上若爱惜阎敬铭，请于山东帑项稍宽假之，嘉其廉而戒其吝啬，嘉其勤而戒其褊迫。圣诲所被，德量日宏，阎敬铭当不失为封疆之贤员耳。

吴昌寿才识平常，而颇以知兵自诩。驾驭诸将，语乏实际。陈国瑞、张曜均不愿为之用，先后辞去。其余将领亦皆离心离德，纪律因此更弛。御史所参该抚不禁骚扰，非不禁也，威令不行也。其不协乎舆论，绅民为甚，将弁次之，而属员亦颇怨其不公。其治军书及各项函牍，不能亲自裁决，假手于人，往往前后矛盾。如前此已报胜仗六次，请奖励者三次，后此复奏捻匪如百狼，豫兵如一羊。并称良、平复出，无所用其智；韩、白复生，无所用其勇。河南现未失陷一城，每月本省有着之饷计逾九万，今冬又奏留漕折一款，臣处协饷，至今未解分文，豫中尽可有为。十余年来，各省兵饷两穷，其艰难有十倍于豫者，何至良、平、韩、白不能为力！目下该省气象，官与绅不和，兵与民不和，将与帅不和，藩司与臬司不和，皖军与豫军不和，戾气所积，为患方长。臣新年赴豫，系属客官，兵事或可代商，吏事义难越俎，恐不能有所挽回。若皇上另简贤明知兵之员抚绥豫省，主持一切，实属大局之幸。臣既承询访，又有绅士之呈，自应据实密陈，伏乞皇太后、皇上圣鉴训示，谨奏。

342．会议长江水师营制事宜折十二月二十八日

奏为会议长江水师营制事宜，恭折仰祈圣鉴事。

窃臣国藩于同治元年二月复奏安徽省城仍建安庆案内，请专设长江水师提督及总兵以下各官，奉旨交军机大臣会同该部议奏。旋经吏部等于五月二十三日定议具奏，准其设立长江水师，而于总兵、副、参至千、把应设几缺，暨分汛、修舰各事宜，令臣体察情形，再行详核议奏。三年四月奉旨，以淮扬镇总兵黄翼升补授长江提督之缺。六月克复金陵，滨江五省战事大定，即应将前募之水勇改为经制之水兵，核定章程，会议具奏。特以勇丁之口粮较多，额兵之口粮极少，相去悬绝，难于酌中定议，展转筹思，是以复奏稍迟。

臣国藩于咸丰二年腊月初招湘勇，维时长沙甫经解围，各路兵勇往来湖南，络绎不绝，臣遍查饷章，参差不齐，惟张国樑之勇每月五两四钱，江忠源之勇每月四两五钱，该两军是为有名于时。逮三年夏间，胜保奏请招募陆勇，月饷四两五钱，户部议准。江南大营循而行之，遂定为报销之常例。臣于三年冬间召募水陆两军，陆勇酌减为每〈月〉四两二钱，而亲兵什长稍有增加；水勇酌减为每月三两六钱，而炮手舵工稍有增加。厥后银价日贱，米价日昂，咸丰十一年，杨载福等请将水勇加为每月三两九钱，至今未改。臣复详加询访，除山东、河南饷章微少外，其余江、楚、闽、浙等十余省勇饷，均系四两有奇。目下各路招集陆勇纷纷未已，若水军骤为大减，则人皆去为陆勇，谁复愿充水兵？故臣所议章程，于兵饷条暂从其优，俟军务告竣，再行酌量核减。审时度势，有不能不出于此者，非敢与陆营战守粮额故示悬殊也。

自古养兵本无善政，南宋之括财，晚明之增饷，皆为兵多所累，识者病之。我朝绿营兵丁五十余万，较之宋、明，已属极少。然乾隆四十六年议增缺额、名粮，大学士阿桂曾上疏力争。臣国藩亦于咸丰元年疏请裁兵五万，户部初未议准，后乃通行各省酌办。溯自洪、杨倡乱，捻、回继变，军兴十余年，惟向荣、和春大营用兵稍多，其余皆倚勇丁以集事。国家养兵之费，岁逾二千万，当此多事之秋，乃未闻绿营立一奇功，出一良将。今各省勇丁合计，约在三十万以外，而昔年经制之兵仍未能议裁议减。守战各兵在营之坐粮虽少，而出征外省，加以盐折、夫价、余丁等款，每兵一名月支亦在五两上下。平日有粮少之名，临事无省费之实，百年受养兵之累，应急无破寇之效，统筹全局，殊非长策。臣愚以为军务全竣后，仍当综核名实，裁减陆兵。其必不可裁者，即当增加口粮。此又因今日设立水营而即为异日陆营之地者也。

谨议事宜三十条，营制二十四条，分缮二折，恭呈御览。

计战船七百七十四号。除提督已颁关防外，新设总兵四员，拨出兼隶之总兵一员，副、参、游三项营官二十四员，都、守、千、把、外委等哨官七百七十四员，兵数一万二千余人。兵饷、船价、廉俸、杂费、修舰之资，约计每月五万有余。凡选将、练兵、饷项、捕务暨考核、教演之法，莫不严定章程，冀垂令典。请旨敕下军机大臣，会同吏、户、兵、工等部暨总理衙门核议施行。

所有会议长江水师营制事宜缘由，谨会同漕运总督臣吴棠、护江苏抚臣刘郇膏、安徽巡抚臣乔松年、江西巡抚臣刘坤一、湖北巡抚臣郑敦谨、湖南巡抚臣李瀚章恭折由驿具奏，伏乞皇太后、皇上圣鉴训示。

再，此折系臣曾国藩、彭玉麟主稿，合并声明。谨奏。

附长江水师事宜

第一条、提督建衙芜湖

长江水师提督驻扎，原议在于芜湖建立衙署，查芜湖内河甚小，冬令水涸，不能安泊战舰。若泊大江之中，则洪涛巨浸，其患莫测。查江南太平府河，外通江，内通湖，可扎战船数十营，右达皖南宁国府，南漪固城诸湖，左达江苏高淳、溧水两县，石臼、丹阳诸湖，兼可扼东坝之要隘，拟以提督驻扎太平府，设立衙署。

第二条、提督立行署于岳州

长江水师提督管辖之地，上自荆州、岳州，下至江苏崇明，两岸支河、内湖均归统辖，计程近五千余里，分列五省，若仅驻扎太平府，恐其照料难周，拟于岳州府设立行署。该提督分月轮驻，以半年驻下江太平府，以半年驻上江岳州府。每年周历巡查，驻上江则巡阅至洞庭湖、荆州止，驻下江则巡阅至狼山止。

第三条、提督单衔奏事

长江水师提督统辖较远，责任甚重，拟请单衔奏事，以专责成。如遇有与各省地方公事及陆营交涉之件，则会商该省督抚分别奏咨办理。如地方公事及陆营有与水师交涉之件，该省督抚亦会商长江提督分别奏咨办理。提督之官，其初本系文职。明末李如松始以武臣而为提督。初尚文武兼用，后乃专用武职。惟九门提督一缺，尚是文臣兼领。江、皖、晋、豫等省提督之缺，尚以巡抚兼领，略存旧制。今长江提督一缺，拟请文武兼用，盖缘长江通商，处处与外国交接，朝夕相见，必须提督平日稍有权威，乃足以资弹压。该提督仍归两江总督、湖广总督节制。

第四条、长江共立六标

长江水师共立六标。提督驻扎太平府，所辖提标五营。岳州设一总兵，所辖镇标四营。汉阳设一总兵，所辖镇标四营。湖口设一总兵，所辖镇标五营。瓜洲设一总兵，所辖镇标四营。狼山镇总兵兼隶长江，所辖镇标二营。通共二十四营。

第五条、长江与各省水面分界

长江水师与各省河湖交界之处，应即划分界限，各有汛地，以专责成。湖北除江面千余里全归长江提督外，其自荆州以上溯江至宜昌、巴东，汉阳以上溯汉至襄阳、郧阳及各支河湖汊，应由湖北另行设防，归湖广总督、湖北提督统辖。湖南除江面及洞庭湖归长江提督外，其湘、沅二水应由湖南另行设防，归湖南巡抚、湖南提督统辖。江西除江面及鄱阳湖归长江提督外，其吴城以上省河及东西支河应由江西另行设防，归江西巡抚统辖。安徽除江面与傍江之湖归长江提督外，其淮河自正阳关以下至洪泽湖止，并接连苏属之支河湖荡，应另设淮扬水师，归淮扬镇总兵统带，两江总督、漕运总督、安徽巡抚兼辖。江苏除江面归长江提督外，其自镇江以东，凡江南之支河湖荡，应另设太湖水师，归两江总督、江苏巡抚、江南提督统辖。其旧设海口之狼山、福山、苏松三镇，除福山、苏松二镇悉仍其旧外，拟以狼山镇兼隶长江提督标下，仍听两江总督、江南提督节制。

第六节、副参游沿江建衙

副将、参将、游击各有专营，自应设立衙署。惟长江水师营汛，其责任专重在水面，并无防守城池、弹压市镇之责。其立汛建署，须择有港汊内河可收泊战舰者，庶免风涛覆溺之患，虽孤州野岸亦可修造衙署，宜距城市稍远乃为妥善。

第七条、都司以下不立衙署

水师官兵皆宜以船为家，不准登岸居住。如违例住岸上者，官即革职，兵即革粮。自都司以下皆系哨官，即以哨船为办公之所，不准建衙陆居。至长江提、镇除例给坐船外，各给督阵舢板二号，每船额设守备哨官一员，兵二十名。内舵兵一名，头兵一名，炮兵二名，桨兵十六名。凡提、镇衙门巡捕、跟丁、执事人等，轮流派此船之人值班听差，下班仍以船为家，不准在岸居住。副、参、游督阵舢板各一号，悉如之。

第八条、营制船数

副将营制战船四十三号：内长龙船二号，舢板船四十号，督阵大舢板船一号。参将营制战船三十三号：内长龙船二号，舢板船三十号，督阵大舢板船一号。游击营制战船二十三号：内长龙船二号，舢板船二十号，督阵大舢板船一号。其虽系游击营制而用船三十三号者惟岳州、汉阳二营。凡专立之营，皆以都司二员管驾长龙为领哨，其各散哨员弁均受约束。左领哨专管本营钱粮，右领哨专管本营船炮军装及一切差遣巡查诸务。其舢板之以守备充哨官者为副领哨，每守备率领船十号。

第九条、战船人数

长江水师额兵。副将营督阵舢板船一号，兵二十名；长龙船二号，每船二十五人，共兵五十名；舢板船四十号，每船十四人，共兵五百六十名：共额兵六百三十名，共哨官四十三员。参将营督阵舢板船一号，兵二十名；长龙船二号，每船二十五人，共兵五十名；舢板船三十号，每船十四人，共兵四百二十名；共额兵四百九十名，共哨官三十三员。游击营督阵舢板船一号，兵二十名；长龙船二号，每船二十五人，共兵五十名；舢板船二十号，每船十四人，共兵二百八十名：共额兵三百五十名，共哨官二十三员。其游击营亦有用三十三船者，全仿参将营之例。稿书、书识均不在内。

第十条、都司于本船之外另有打仗舢板

领哨都司除长龙战船一号有兵外，另给无兵之舢板船一号。如遇出兵入小河港汊，恐长龙迟滞，则由长龙拨兵归此舢板，乘坐领哨出队，以期便捷。

第十一条、设立书吏

长江水师提督用稿书四名，书识八名。总兵用稿书二名，书识六名。副、参、游皆用稿书二名，书识四名。都司用稿书一名，书识二名。守备用书识二名。千、把各用书识一名。

第十二条、兵丁粮额

咸丰四年初立水师之时，较陆军勇粮稍减，桨手每月三两六钱，舵工四两五钱，头工四两二钱不等。厥后因银价日贱，米价日贵，桨手加为三两九钱。今将水勇改为额兵，而各处陆营纷纷招勇，若逮将水兵口粮太减，则人皆去为陆勇，谁复肯当水兵！自应酌量暂从其优。长龙战船额设兵二十五名：内舵工兵一名，每月给银三两六钱，每日一钱二分；管舵兵一名，头工兵一名，炮手兵四名，每月给银三两，每日一钱；桨手兵十八名，每月给银二两七钱，每日九分。舢板战船额设兵十四名：内舵工兵一名，头工兵一名，炮手兵二名，桨手兵十名。督阵大舢板额设兵二十名：内舵工兵一名，头工兵一名，炮手兵二名，桨手兵十六名。月饷均与长龙战船同。稿书与舵粮同，月支三两六钱。书识与桨粮同，月支二两七钱。俟军务大定，各路并无招勇之事，再由长江提督，江、楚总督专案具奏，议将口粮酌减，乃为定额。亦须优于陆兵，庶不至似今日绿营之废弛。

第十三条、哨官额缺

长江水师副将营协标哨官额缺，应设都司二缺，守备三缺，千总十缺，把总十二缺，外委十六缺。参将营哨官额缺，应设都司二缺，守备二缺，千总八缺，把总九缺，外委十二缺。游击营哨官额缺，应设都司二缺，守备一缺，千总四缺，把总六缺，外委十缺。以上各营哨官，皆以各员所管之船为缺，不设衙署。

第十四条、另给座船

长江水师提督给座船四号。总兵给座船三号。副、参、游给座船二号。各营哨官都司、守备以下直至外委皆无衙署，每哨各给座船一号，以抵陆营衙署马匹之费。提督每座船月支价银十六两，总兵、副、参、游每座船月支价银十四两。都司以下每座船月支价银十二两。

第十五条、出缺遴补

长江水师哨官缺出，都、守、千、把、外委五项，应全归长江提督主政，即就长江水师中遴员题补。其营官缺出，副、参、游三项，拟以七成归长江水师中题补，以三成由兵部就各省水师中推补。至总兵缺出，由长江提督、两江总督、湖广总督三人各保堪胜人员，平日开单保奏，届时恭候特旨简放。

第十六条、饷项出入报销

长江水师上下五千里，分防五省，若向五处藩库领饷，分归五省报销，殊觉散漫无纪，户部难于稽考。而各省入款俱有常额，若添此项兵饷，殊觉别筹维艰。查沿江厘卡，皆系水师恢复之地，水军历年口粮多取诸此。今长江既立经制水师，酌定永远章程，凡俸廉粮饷，船炮子药，一切费用，应酌留厘卡数处，在两江境内者归江宁盐道经收，在两湖境内者归武昌盐道经收。每年届发饷之时，其在楚境各营，造册呈明湖广总督、长江提督，赴武昌盐库支领；其在江境各营，造册呈明两江总督、长江提督赴江宁盐道库支领。江、楚两总督每年各自具本题销，不汇入各省藩库奏销案内，以免牵混。

第十七条、三处设药弹局

长江水师炮位大者千余斤，次者亦数百斤，所需子药最多，须常设子药局以资操演而备不虞。查湖北省城、安徽省城造药均有牛碾，最为稳便。该二省应各设火药局常川制造。江苏、江西应办硝斤协济安徽药局，湖南应办硝斤协济湖北药局。至生铁产于湖南，应在长沙设立子弹局，常川制造封门大子、熟铁群子，分解湖北、安徽两省。所有楚境各营，均赴武昌请领子药。江境各营，均赴安徽请领子药。至三局造办子药之费，由武昌、江宁两盐道库于厘金项下拨给。

第十八条、三处设立船厂

长江战船，大炮震惊，最易朽坏，定每届三年修理一次，十二年即行更换。应于湖北之汉阳、江西之吴城、江南之草鞋夹三处各设船厂，排定子、丑、寅、卯等年，某年应修整某营、某哨之船，某年应更换某营、某哨之船，轮流兴工，江境两厂，由两江总督暨长江提督委员监修。楚境一厂，由湖广总督暨长江提督委员监修。所有船厂经费，亦由江宁盐道、武昌盐道两库拨给。其风蓬一件，三年即须更换一次，杆索缆纤等物，每届修整之年，亦须酌量添换，均准在于船厂请领。

第十九条、雨篷旗帜等费

长江战船并无竹篷木舿，惟以布棚遮避雨露霜雪，名曰雨棚，最易朽腐。又如锚木、脑索、炮绳、旗帜、红油、白油等项，均须时常修换，不能待三年之期，亦不能赴船厂请领。此五者名曰杂费。酌定长龙战船每年发银六十两，舢板战船每年发四十两，交该哨官采办修饬，以壮军容。江境之船，由江宁盐道发给。楚境之船，由武昌盐道发给。

第二十条、廉俸兵米

长江水师提督现拟文武兼用，其养廉应即加重，每年支银八千两。其余俸薪、蔬菜、烛炭、心红、纸张等项，均照陆营提督之例支给。自总兵以下直至千、把，凡养廉、俸薪、蔬菜、烛炭、心红、纸张等项，均照陆营之例支给。外委准食舵粮双分，仍每年支养廉银十八两。惟陆营之例马，改为水师之座船。其水师官兵应领之米，照各省绿营陆兵例每人日支八合，亦由江宁盐道、武昌盐道两衙门于厘卡项下购米按季支发。以上子药局，船厂、杂费、廉俸兵米四条，均汇入正饷案内题销。

第二十一条、禁约三事

长江水师，旧日营规甚严，近来日就松懈。今立为经制水师，应申明定规三条决不可犯者：一曰不许登岸居住，二曰不许吸食洋烟，三曰不许赌博。如有登岸居住、吃食洋烟者，官则革职，兵则革粮。有犯赌者，由该管将领察核情节，禀明严办。

第二十二条、疏防处分

现在发逆肃清，长江水师各分汛地，专以驱逐游匪，严防劫盗为重。倘有水盗划船劫抢巨案逾限不获，由长江提督专案参劾。不得以陆营尚未开参、文员尚未开参，稍涉推诿迟廷，以重江防而绝盗风。

第二十三条、已保官阶大者借补小缺

长江水师设立营汛，待部议准后，即须补放实缺。查军兴十余载，水师员弁所保官阶，提、镇居多，副、参、游亦不少。所设营缺有限，应以保举较大之阶借补较小之缺，由臣等会同长江提督开单奏补。其现在勇丁营制，俟部议准后，应即陆续遣撤。一俟勇营撤毕，即照新定兵丁饷章发给。

第二十四条、不准私借战船

长江水师各有汛地，不得私离。且长龙、舢板均系官物，非同私物可以借用。凡各省文武出差人员，虽有紧急公务，非奉有长江提督及五省督抚专札派坐战船者，不得私借战船乘坐以图便易。违者照不应驰驿妄行驰驿例议处。各营哨官非奉有专札而以战船私借客官及朋友乘坐者，照私离汛地例议处。

第二十五条、船式炮数

长江水师修造战船式样：长龙底长四丈一尺，底中宽五尺四寸；舢板底长二丈九尺，底中宽三尺二寸；督阵舢板略加长大。长龙设大炮前后左右六位。舢板设大炮前后两位，左右设车转小炮两位。小枪、短刀、长矛、喷筒随宜配用。

第二十六条、海口添造大船

狼山镇总兵现改归长江提督管辖，该处江宽百余里，洪涛浩瀚，海风不测，长龙、舢板船身太小，有风即不能出港。狼镇所辖均系洋面，近来宁钓沙船带有炮位、枪械，每以捕盗为名，趁风行劫。拟每营造大舢板二十号，并造大船数号如红单、拖罟式样，多安炮位，巡缉内洋，以壮声威。又拟造轮船数号，分布狼山、崇明等处，于江海防务更资得力。

第二十七条、不准私设炮船亦不准水师干预盐务

炮船为江中利器，然可以御暴亦可以为暴。如准商民私造炮船，则强盗亦可造船以行劫，盐枭亦可造炮船以护私，假名伪旗，万难稽查。此后既立长江经制水师，应将民间私造炮船一概禁革。虽文武官员，亦不准私设炮船，以杜奸民影射，难于查察。如有私立炮船不立时禀报者，惟该汛之水师是问。至巡缉私盐，本以炮船为最便。然亦只准于瓜洲、汉阳两镇标下奏派战船若干号巡缉某处。某未经奏派之战船，概不准干预盐务，尤不准包庇私盐。如有包庇者，由两江总督、湖广总督严行参办。

第二十八条、建衙经费

长江水师提、镇暨副、参、游驻扎之处，均须设立衙署军装，即取诸酌留厘卡。一俟部议复准，即由臣等会同江、楚总督、长江提督派员勘估，次第建造，事竣核实报销。

第二十九条、沿江旧日水师改隶长江提督

江南之京口、狼山等营，江西之湖口营，湖北之汉阳营，湖南之岳州等营，凡向有水师之名而无炮船之实者，今各该处均立标营，改从新章，应悉归长江水师节制，以昭画一。其向无水师名目者，不必更改。

第三十条，考粮考缺操演章程

水师以使船为第一义，善放炮次之。凡考桨粮，须令一人驾一小划渡江一两次。凡考炮粮，须令连放五炮，无走火迟钝等弊。凡考应升、应补之缺，须令数船于无风之日荡桨逆行三十里，验其迟速。其哨官仍考试技艺以定等差。至校各镇之优劣，每年春季，长江提督会同两湖总督调集岳州、汉阳二标，在于武昌江面或武、汉各湖简阅一次。秋季会同两江总督，调集湖口、太平、瓜洲、狼山四标在于黄天荡等处简阅一次。阅毕会折具奏，优者酌量保奖，劣者分别参办。

附长江水师营制

一、岳州设立总兵。设中军中营游击，用船三十三号，仿参将营之例。分防自城陵矶起，至鹿角、垒石、卢陵潭、湘阴一带。

一、沅江设立参将，属岳州镇左营。分防君山、西湖及常德、龙阳、华容等河出湖之处，但不进防内河。其沅、湘等水，应由湖南另行设防。

一、荆州设立副将，属岳州镇后营。分防自荆州以下江面石首、监利一带，至荆河口止。

一、陆溪口设立游击，属岳州前营。分防自荆州河口以下江面螺山、新堤及倒口以内之黄盖湖。

一、簰州设立参将，属汉阳镇后营。分防自倒口以下江面，至沌口止。兼防金口以内之斧头湖。

一、汉阳设立总兵。设中军中营游击，用船三十三号，仿参将营之例。分防自沌口以下江面，至团风止。并防省城两岸后湖、青林等湖。其汉水上通樊城一千余里，及各支河汊湖，应由湖北另行设防。

一、巴河设立游击，属汉阳镇右营。分防自团风以下江面黄州、兰溪，至道士洑止。并防樊口以内之梁子湖。

一、田家镇设立副将，属汉阳镇前营。分防自道士洑以下江面源口、蕲州、武穴，至陆家咀止。并防源口及隆坪以内之湖。

一、湖口设立总兵。设中军中营游击，分防自陆家嘴以下江面九江、十八号，至老洲头止。

一、吴城设立参将，属湖口镇左营。分防自湖口以内姑塘、南康、渚矶一带。

一、饶州设立参将，属湖口镇后营，分防都昌、鄱阳、康山一带。其彭蠡湖东通广信、乐平、浮梁各河，南通省城赣江，均由江西另行设防。

一、华阳镇设立游击，属湖口镇右营。分防自老洲头以下彭泽、香口，至东流止。并防吉水沟以内各湖。

一、安庆府设立副将，属湖口镇前营。分防自东流以下江面黄石矶、李阳河一带，至枞阳止。并防北岸盐河及枞阳以内之湖，南岸通殷家汇之河。

一、大通设立参将，属提标后营。分防自枞阳以下江面池州、土桥一带，至荻港止。

一、芜湖设立游击，属提标右营。分防自荻港以下江面，至裕溪口止，并防湾沚、青弋江等内河。

一、裕溪口设立参将，属提标左营。分防江面东、西梁山，至金柱关止，并防运漕、巢县、无为州各内河及巢湖百余里。

一、太平府设立提督衙署。设中军中营副将，分防金柱关以下江面，至乌江止。

一、金陵草鞋夹设立参将，属提标前营。分防自乌江以下江面，至通江集止，并防江浦、六合之内河。

一、瓜洲设立总兵。设中军中营游击，分防自通江集以下江面，至焦山止，并防内河，至扬州止。自扬州以上高邮、宝应诸湖，应由淮扬镇总兵另行设防。

一、孟河口设立游击，属瓜洲镇右营。分防南岸各夹江，自焦山起至江阴口止。其南岸各内河，应由松江提标另行设防。

一、三江营设立游击，属瓜洲镇左营。分防北岸各夹江，自焦山起至靖江口止。其北岸各内河，应由淮扬镇标另行设防。

一、江阴设立副将，属瓜洲镇前营。分防自江阴口以下江面，至鹿苑港止，及常阴、寿兴等沙。其鹿苑港以下，由福山镇标接防。

一、狼山镇总兵，即旧日所设者，应添设两营水师，兼隶长江水师提督管辖。查狼山镇原统中、左、右三营，盐捕、扬州、三江、泰州、泰兴、掘港六营，共九营。今拟一切悉仍其旧。惟于通州设一游击，名曰绥通营。分防自靖江八围港以下江面，至通州止。其船用长龙二号，督阵舢板一号，二十人之大舢板十号，十四人之舢板十号，仍酌添红单、拖罟等船。

一、海门厅设立副将，名曰绥海营。分防由狼山至海门一带北岸江口海汊。其船只用长龙二号，督阵舢板二号，大舢板二十号，仍酌添火轮船并红单、拖罟等船。至崇明一带南岸海汊，则归江南提督分防。

以上新设岳州镇标四营，汉阳镇标四营，湖口镇标五营，提标五营，瓜洲镇标四营，添设狼山镇标二营，共二十四营。内副将六营，参将七营，游击十一营。

343．附录明谕　答会议长江水师营制事宜（同治五年）正月初七日

同治五年正月初七日，准兵部火票递到同治五年正月初四日内阁奉上谕：

官文、曾国藩等奏，会议长江水师营制事宜一折，着军机大臣会同该衙门妥议具奏，单二件并发。钦此。

344．黄岩镇总兵丁泗滨请饬赴本任片十二月二十八日

再，提督衔浙江黄岩镇总兵丁泗滨，向带外江水师正中营驻防武穴、田家镇一带。于二月间因旧伤复发，请假四个月回籍调理，所有正中营事务，暂委总兵赵荣亮代管。该员续又展假三月。臣恐营务日久废弛，商之水师提督黄翼升，察看赵荣亮果能胜任，即行札委管带。旋据黄翼升呈称，已札赵荣亮接管正中营。丁泗滨病痊销假。现在水师别无应带之营，而浙江黄岩镇系海疆要缺，未便任其虚悬，相应请旨饬令丁泗滨迅速前赴本任，以重职守。除给咨外，理合附片陈明。谨奏。

345．附录明谕　着丁泗滨迅赴本任（同治五年）正月初七日

同治五年正月初七日，准兵部火票递到同治五年正月初四日内阁奉上谕：

曾国藩奏请饬病痊之总兵赴任等语。浙江黄岩镇总兵丁泗滨，着即迅赴本任，以重职守。钦此。

人名索引

二　画

丁　浩

丁　翥

丁义方

丁友才

丁日昌

丁本生

丁世纯

丁永盛

丁光信

丁汝昌

丁泗滨

丁宝桢

丁绍华

丁香九

丁洪达

丁冠军

丁泰阶

丁泰顺

丁振刚

丁得胜

丁策勋

丁耕礼

刁经明

刁桂芳

三　画

三栋阿

于文德

于兆麟

于昌遂

于宝之

于献廷

万长发

万长祥

万凤书

万玉山

万成煌

万成德

万成藻

万兆熙

万兆夔

万兴标

万近福

万启琛

万永祺

万品文

万胜发

万致美

万馀德

万斯年

万福安

万福魁

卫汝贵

卫荣光

弓嵩保

马　升

马　能

马万民

马元骧

马长康

马长清

马友松

马白良

马如壁

马庆陔

马志俊

马建功

马昭万

马得仁

马得玉

马得胜

马肇元

马瑞堂

马新贻

马德昭

马融和

马赞清

马履泰

四　画

王　吉

王　锡

王九成

王九皋

王三湘

王士杰

王才秀

王大有

王大鹏

王万春

王义发

王义胜

王久铭

王开祥

王开琳

王天元

王云高

王长生

王友生

王友青

王友明

王友胜

王友得

王禾春

王仁安

王凤池

王凤林

王凤岐

王凤祥

王文行

王文常

王文涛

王文瑞

王方明

王心安

王心培

王孔谟

王玉辉

王玉藻

王正华

王正声

王正谊

王正德

王可陞

王本福

王世兴

王世铭

王占元

王乐山

王印团

王立志

王立忠

王立保

王必达

王礼腾

王永庆

王永春

王永奠

王永清

王发福

王幼山

王邦俊

王吉阳

王在中

王有才

王有升

王有如

王丙炜

王丙椿

王成武

王成顺

王成谱

王成谦

王如云

王如友

王光贵

王光南

王先信

王先群

王廷选

王廷贵

王廷熙

王廷赞

王华世

王华国

王自发

王会祥

王兆林

王兆祥

王庆云

王庆福

王亦彭

王守成

王寿祺

王远清

王志纯

王志林

王志胜

王甫青

王连城

王步云

王步超

王步鳌

王步瀛

王呈义

王佐才

王佐朝

王延福

王作孚

王作宾

王秀山

王秀吉

王秀贵

王秀棣

王应元

王应龙

王宏祥

王启凤

王启玉

王启瑞

王其友

王其光

王青云

王茂元

王茂盛

王英华

王直治

王坤信

王卓夫

王国发

王国志

王明杰

王明洪

王明亮

王明祥

王明德

王忠义

王忠信

王昆山

王金万

王金山

王金开

王金龙

王金炯

王金武

王征元

王泗来

王治覃

王宗庆

王宗濂

王定平

王宜勰

王官思

王承业

王承庥

王承泽

王承福

王春华

王春和

王春圃

王荣贵

王南宾

王南瑞

王柏理

王贵友

王贵芳

王贵益

王贵德

王品高

王思洋

王贻质

王钧郁

王复胜

王香倬

王顺温

王俊南

王律和

王胜发

王勉武

王亮胜

王洪升

王洪茂

王洪顺

王洪贵

王洪笏

王绍芬

王载驷

王桂林

王桂胜

王桂馥

王恩培

王梦龙

王梦龄

王振声

王思溥

王彩云

王高凤

王高来

王高峰

王家干

王家勤

王祥胜

王祥麟

王继庭

王检心

王嵩林

王得成

王得华

王得胜

王得亮

王得贵

王得魁

王焕章

王清和

王清辅

王鸿飞

王鸿训

王鸿年

王隆恒

王敬德

王朝纶

王景星

王傅仰

王道机

王道昌

王蒲生

王楚华

王槐庭

王锡九

王锦云

王锦堂

王意新

王瑞五

王煦龄

王满福

王福大

王福云

王福顺

王福临

王福胜

王福泰

王福谦

王榕吉

王榕春

王肇綦

王增钰

王镇才

王德寿

王德固

王德明

王德彪

王德榜

韦　仁

韦　均

韦　劻

韦万贞

韦长贵

韦以凤

韦以平

韦以成

韦以汶

韦以琳

韦廷炘

韦廷煜

韦廷爵

韦志英

韦志俊

韦志滨

韦应麟

韦金吉

韦定燎

韦炳文

韦祖凤

韦祖明

韦浩文

韦维新

尤成章

长　善

方　森

方　瀛

车运升

车服庸

戈　鉴

仇海霞

仇善培

仇植荃

牛　洪

牛永凤

牛老洪

牛烙红

牛师韩

牛振宇

毛天锡

毛印堂

毛世晋

毛世德

毛有铭

毛连生

毛柏年

毛昶熙

毛绍荣

毛泰山

毛祥沛

毛祥藻

毛鸿宾

勾得斯

乌尔图那逊

文　玉

文　煜

文　祥

文　辉

文万才

文万春

文义忠

文义胜

文仁世

文有高

文有章

文应典

文昌发

文春青

文荣志

文泰胜

文树德

文高照

文隆焕

文楚益

文德昌

方　燮

方　耀

方元清

方长华

方永学

方宏斌

方良善

方英棠

方国义

方泗高

方宗诚

方胜山

方起荣

方亮喜

方养氏

方骏谟

方楚林

方觐辰

方觐宜

方濬益

尹龙发

尹世美

尹兴茂

尹兴禄

尹定贵

尹恒胜

尹振彪

尹祥义

尹赞勋

孔太和

孔立有

孔连发

孔得胜

邓　彪

邓大进

邓万友

邓开益

邓开榜

邓元方

邓元魁

邓云贵

邓长文

邓太取

邓友仁

邓文才

邓玉元

邓玉成

邓正杨

邓世利

邓业良

邓永发

邓永和

邓光发

邓先善

邓兴发

邓志柏

邓志高

邓连升

邓良贵

邓其珍

邓松林

邓宗神

邓经纶

邓荣昌

邓柏成

邓胜才

邓胜友

邓胜开

邓宜训

邓祖兴

邓桂林

邓树勋

邓树滋

邓逢汉

邓家驹

邓晚云

邓得胜

邓隆合

邓隆浩

邓维华

邓继昌

邓敬亮

邓联科

邓鹏海

邓善化

邓善企

邓善居

邓善实

邓善瑞

邓善燮

邓瑞照

邓楚汉

邓煌绶

双　寿

五　画

玉　亮

甘　苓

甘为栋

甘永泰

甘时化

甘松岩

甘树立

甘益新

艾贵福

艾端松

古茂成

古隆贤

左　浩

左云集

左长庚

左日景

左志富

左芝兰

左茂泰

左明升

左泗顺

左宗堂

左承福

左南青

左昭焕

左美岐

左临武

左得裕

左富文

厉在贵

厉鸿飞

石　声

石　

石大洪

石文焕

石玉山

石廷琅

石华藻

石明发

石得桂

石焕章

石清吉

石赞清

布楞泰

布彦诺谟祜

札克丹

龙义和

龙永发

龙尧章

龙廷献

龙全定

龙青云

龙国望

龙致和

龙美胜

龙振南

龙桂林

龙家寿

龙祥发

龙祥亮

龙智惠

龙献廷

龙辉武

龙鹤明

平步青

卢本春

卢有升

卢全书

芦启后

卢启荣

卢经学

卢朝安

卢裕后

卢登进

田长渥

田玉美

田加良

田西山

田兆泰

田忠立

田金寿

田金胜

田登仕

田朝举

田福友

田福臣

田福南

申德三

叶文学

叶正会

叶如礼

叶青山

叶昌鳌

叶春时

叶春培

叶荣发

叶高飞

叶清和

叶智春

叶懋本

史　杰

史石柱

史念祖

史济源

史宗兴

史官胜

史致颖

白图善

乐金和

丛占鳌

包廷芳

包廷榜

包桂林

包家丞

包熙诚

宁仁备

宁兴发

宁彤蒸

宁继贤

冯　标

冯子材

冯长荣

冯仁章

冯文质

冯永祥

冯安春

冯汝霖

冯志沂

冯其隆

冯昌富

冯明聚

冯炳荣

冯春华

冯胜才

冯胜明

冯济川

冯绍谟

冯桂芬

冯树勋

冯家璇

冯得胜

冯富堂

邝隆发

皮连升

边晓堂

六　画

邢凤楼

邢兆麟

邢国柱

邢春第

吉　凌

托伦布

权以钊

达尔济

达冲阿

达凌阿

成　保

成　禄

成大吉

成天麒

成仁和

成玉成

成东扬

成立福

成永胜

成发翔

成有贵

成百升

成光志

成阳泰

成定友

成定康

成复胜

成俞卿

成树祥

成高亮

成得胜

成福春

匡良杞

毕仕斌

毕启秀

毕松林

毕金科

同秀龄

吕　淧

吕　觐

吕长海

吕永贵

吕成立

吕伟麟

吕鸣谦

吕振声

吕桂林

朱　兰

朱　秀

朱　镇

朱　蓂

朱一江

朱一洲

朱一漳

朱九林

朱士达

朱万升

朱万荣

朱大春

朱大明

朱大顺

朱习纯

朱云贵

朱云璈

朱长发

朱长林

朱友和

朱见云

朱凤点

朱文华

朱文祥

朱玉成

朱正泰

朱平铭

朱吉亨

朱吉莽

朱有成

朱成名

朱光明

朱光美

朱光耀

朱廷光

朱廷相

朱兆祥

朱寿亭

朱声求

朱连升

朱秀实

朱雨珍

朱昌调

朱明贵

朱鸣盛

朱秉乾

朱秉衡

朱河清

朱治堂

朱宝林

朱宝隆

朱宗亚

朱宗祥

朱宗禄

朱宗溱

朱荣实

朱荣贵

朱政和

朱星发

朱品隆

朱保元

朱庭辉

朱彦昇

朱洪章

朱祖昌

朱南英

朱南桂

朱桂林

朱振棻

朱虎臣

朱贯成

朱宽成

朱家春

朱家隆

朱隽甲

朱得胜

朱鸿瑞

朱汤书

朱章学

朱淮森

朱淮俊

朱葆元

朱喜隆

朱联瀛

朱紫云

朱紫贵

朱善张

朱道富

朱楠章

朱楚偖

朱照庆

朱颖实

朱鹏程

朱聚五

朱增华

朱德开

朱耀南

乔长久

乔廷魁

乔松年

伍大才

伍长庚

伍廷襄

伍兵灵

伍伸书

伍明德

伍彩胜

伍得云

伍得胜

伍富榜

任　柱

任兰生

任有才

任廷峰

任启耀

任荣贵

任柱儿

任祖文

任复胜

伊勒当阿

向　文

向　荣

向凤骞

向文燕

向东森

向如山

向光明

向先福

向志友

向李庸

向学乾

向荣贵

向树春

向雅祥

全　顺

全大元

危在东

危荣贵

多隆阿

色尔固善

庆　吉

庆　环

齐　铨

齐长清

齐新福

刘　升

刘　文

刘　典

刘　炘

刘　润

刘　崐

刘　祺

刘　蓉

刘　镔

刘　德

刘三友

刘于寻

刘士高

刘大贵

刘大恩

刘大裕

刘万友

刘万春

刘万胜

刘万祥

刘义高

刘开元

刘开初

刘开墀

刘夫良

刘天作

刘元寿

刘云汉

刘云青

刘长发

刘长佑

刘长明

刘长春

刘长贵

刘长胜

刘太和

刘友胜

刘以胜

刘日新

刘见同

刘仁贵

刘凤翔

刘文才

刘文有

刘文周

刘文昭

刘文海

刘文透

刘文喜

刘方蕙

刘为政

刘玉兴

刘玉昌

刘玉堂

刘正胜

刘世玉

刘世攽

刘世彩

刘世福

刘世墀

刘东汉

刘代文

刘代修

刘主堂

刘立志

刘兰萱

刘必乾

刘永交

刘永兴

刘永胜

刘永通

刘永清

刘加祥

刘发祥

刘吉祥

刘孝条

刘再斌

刘有才

刘有财

刘有贵

刘有春

刘有馀

刘有德

刘成元

刘成忠

刘光文

刘光仁

刘光玉

刘光尧

刘光旭

刘光燕

刘光藻

刘全资

刘安泰

刘先文

刘廷干

刘廷选

刘廷墉

刘传祺

刘传愈

刘华友

刘价贵

刘兆元

刘兆龙

刘庆元

刘庆祥

刘交登

刘兴发

刘运开

刘运化

刘志高

刘声集

刘步云

刘芳春

刘芳能

刘克斌

刘连胜

刘连捷

刘时成

刘时雨

刘佑祺

刘应昭

刘宏顺

刘宏毅

刘启福

刘武德

刘青黎

刘其山

刘其昌

刘取仁

刘坤一

刘松山

刘松林

刘松柏

刘奇发

刘述起

刘贤楷

刘国玉

刘国成

刘国明

刘国胜

刘国斌

刘昌大

刘明元

刘明月

刘明运

刘明珍

刘明转

刘明贵

刘明秋

刘明胜

刘明亮

刘忠亮

刘忠辑

刘忠壎

刘秉珩

刘秉章

刘金材

刘金顺

刘金绶

刘郇膏

刘育荣

刘泽振

刘宝才

刘宝成

刘定明

刘建业

刘承溶

刘星翥

刘勇南

刘绍南

刘绍昆

刘奏轩

刘春歧

刘春和

刘春堂

刘政有

刘荣绅

刘咸瞿

刘厚基

刘厚意

刘贵武

刘钦邻

刘复德

刘俊开

刘胜和

刘胜贵

刘胜梁

刘胜瑞

刘亮本

刘恒文

刘美玉

刘洪万

刘洪道

刘洪辉

刘宣振

刘祝胜

刘恭近

刘起鳌

刘桂园

刘桂森

刘恩泰

刘积连

刘称祥

刘高山

刘祥友

刘祥发

刘祥业

刘陶盛

刘盛友

刘盛世

刘盛瑺

刘盛藻

刘崇厚

刘铭传

刘得正

刘得发

刘得花

刘得英

刘得胜

刘得喜

刘焕彩

刘焕章

刘焕麟

刘惟宝

刘清桂

刘添幅

刘鸿文

刘维桢

刘敬书

刘智训

刘智坤

刘复臣

刘复泰

刘赓昌

刘道均

刘湘庭

刘谦德

刘裕升

刘瑞林

刘楚才

刘锡昆

刘锡绶

刘锦铨

刘锦星

刘锦堂

刘锦棠

刘腾洪

刘满开

刘福春

刘福胜

刘肇志

刘毓楠

刘德大

刘德高

刘德馨

刘鹤正

刘隆光

刘藜照

刘耀武

刘耀鳌

羊　世

关　朴

关　柜

米卓茹

江万年

江上喜

江长发

江长贵

江式贤

江玉先

江必胜

江发云

江光耀

江兴桂

江启发

江金文

江忠义

江忠荣

江忠源

江忠濬

江洪发

江桂福

江得标

江得胜

江继勋

江景桂

江新德

池中和

汤　彪

汤　衡

汤大奎

汤长元

汤文得

汤心仁

汤世佺

汤世倬

汤立勋

汤有成

汤达孚

汤兆云

汤定国

汤定璇

汤政览

汤显成

汤贻汾

汤彦和

汤振楚

汤得周

汤焕藻

汤能惠

汤绶名

汤裕德

汤聘珍

汤德行

安　图

安　勇

安魁元

讷穆锦

讷尔恒额

祁宿藻

祁隽藻

许　善

许大猷

许大鼐

许云鹏

许友文

许玉堂

许本墉

许东升

许东和

许立成

许如棠

许如俊

许光庭

许廷绶

许华富

许兆镛

许连升

许连元

许应

许定标

许荣贵

许觉先

许恩培

许鼎臣

许敏身

许得元

许得胜

许鹏发

许清远

许朝贵

许朝盛

许朝瑗

许道身

许瑞光

许德龙

阮　莹

阮步蟾

阮桃林

阮峻安

孙　堂

孙　楫

孙　溥

孙天锡

孙长绂

孙文友

孙正寿

孙光明

孙衣言

孙延龄

孙孚侃

孙茂春

孙国琛

孙明鉴

孙忠良

孙金文

孙育均

孙宝林

孙承熙

孙洪胜

孙泰霖

孙桂亭

孙起贵

孙振翼

孙恩寿

孙高发

孙家泰

孙家铎

孙鸿梅

孙继彪

孙德昌

阳长顺

阳日新

阳东贵

阳代兴

阳成岭

阳兆祥

阳纲修

阳茂理

阳春明

阳德全

阳赞廷

纪　毂

七　画

严正达

严廷富

严兴发

严林泰

严明友

严金生

严荣华

严树森

严锡康

严德发

劳崇光

苏元发

苏元章

苏廷魁

苏承泽

苏祥云

苏鸿翔

苏麟阁

克兴阿

克蒙额

杜天顺

杜文澜

杜代侃

杜江锦

杜芸田

杜柏堂

杜起才

巫发祥

巫祖凤

李　允

李　均

李　法

李　素

李　桢

李　琢

李　璜

李　榕

李发

李三友

李士元

李士棻

李才高

李才铨

李大发

李大学

李大鹏

李万胜

李万秦

李上达

李义和

李之树

李开初

李天贵

李元林

李元度

李元清

李元善

李云和

李云贵

李云烈

李云照

李长友

李长生

李长发

李长华

李长年

李长青

李长顺

李长春

李长胜

李长清

李友三

李以林

李见山

李仁贵

李仁美

李仁楚

李公龙

李公波

李凤祥

李凤楚

李文玉

李文光

李文合

李文科

李文盛

李文彬

李文森

李方时

李书麟

李玉发

李玉龙

李玉成

李玉良

李正兴

李节云

李本荣

李龙贵

李世玉

李世贤

李世忠

李占春

李占魁

李立云

李守忠

李守泽

李守清

李永昌

李永祥

李加强

李发伦

李发良

李邦元

李有才

李有和

李有明

李有胜

李有举

李尧陔

李成谋

李如松

李如胜

李光义

李光华

李光连

李光明

李光顺

李光裕

李光辉

李先乾

李先泰

李廷忠

李华庭

李全胜

李全彪

李兆祥

李庆福

李兴发

李兴华

李兴巨

李兴锐

李兴隆

李旭景

李寿松

李远继

李运昌

李连升

李连榜

李步青

李呈祥

李秀成

李秀甫

李灿枝

李应华

李应昌

李应祥

李应萃

李宏元

李宏发

李宏试

李良和

李启衍

李际盛

李青云

李林星

李松采

李松林

李学盛

李国安

李国桢

李国祥

李昌元

李昌度

李昌柱

李昌益

李昌俊

李昌德

李昌麟

李明文

李明发

李明照

李明墀

李忠发

李和茂

李和春

李季昌

李季贤

李金山

李金元

李受春

李宝章

李宗沅

李宗监

李宗焘

李宗羲

李定元

李定平

李定胜

李宜焕

李宜魁

李官禄

李诚萃

李承贵

李承福

李绍邺

李春元

李春发

李春发

李春林

李荣发

李荣贵

李荣富

李荣鳌

李相辅

李相龄

李临驯

李临缃

李贵荣

李显安

李显明

李品朝

李昭庆

李修然

李信元

李逢春

李胜和

李胜祥

李恒发

李恒华

李恒清

李洪发

李洪吉

李洪庆

李洪恩

李泰国

李致和

李载珪

李南华

李桂香

李振三

李振国

李树松

李恩葆

李高余

李润祥

李祥发

李祥松

李祥和

李祥福

李能松

李骏宫

李梦龄

李鼎荣

李铭文

李得升

李得胜

李得盛

李焕元

李清胜

李清桂

李鸿恩

李鸿章

李隆发

李隆宝

李登瀛

李续宜

李续宾

李维林

李继邺

李葆林

李朝先

李朝益

李朝斌

李朝魁

李森昌

李复喜

李腾亮

李腾第

李就山

李善兰

李善庆

李道连

李道常

李道郢

李道通

李裕青

李照瑞

李锡增

李锦华

李锦贵

李录光

李录安

李魁善

李福泰

李精阳

李殿英

李鹤年

李鹤章

李鹤龄

李镜新

李镜蓉

李懋功

李瀚章

杨　岘

杨　逵

杨　倬

杨　清

杨　廉

杨　

杨　澍

杨大顺

杨大阛

杨万奉

杨万清

杨万锦

杨义贵

杨义堂

杨广成

杨子清

杨飞熊

杨元顺

杨长林

杨长春

杨长贵

杨见山

杨升贵

杨文会

杨文粹

杨文魁

杨文彪

杨书庆

杨玉龙

杨玉成

杨玉周

杨玉迪

杨正华

杨正国

杨正笏

杨正喜

杨正彪

杨龙光

杨龙骧

杨仕凤

杨代义

杨名贵

杨名福

杨立生

杨兰桂

杨永芳

杨永昌

杨永明

杨永浩

杨永锡

杨吉祥

杨成瑞

杨光保

杨光祖

杨光喜

杨廷佐

杨兆桂

杨兆璋

杨多胜

杨兴贵

杨安典

杨志胜

杨志海

杨志道

杨声凤

杨芳才

杨芳桂

杨克升

杨连升

杨连胜

杨呈祥

杨延春

杨秀良

杨秀琪

杨金鳌

杨采芹

杨应芳

杨应富

杨宏胜

杨启义

杨启益

杨郁喜

杨国武

杨昆益

杨明治

杨明胜

杨明学

杨明海

杨明德

杨岳斌

杨育才

杨泽春

杨宗源

杨定发

杨经易

杨绍龙

杨春台

杨春华

杨春林

杨春和

杨春祺

杨春旗

杨荣华

杨荣炳

杨柏松

杨显春

杨顺兴

杨顺福

杨钟奇

杨钟琛

杨钦元

杨复胜

杨禹门

杨炳南

杨桂山

杨恩庆

杨得寿

杨得忠

杨得顺

杨得胜

杨笏祥

杨高发

杨能格

杨辅清

杨鼎奎

杨鼎勋

杨遇忠

杨遇春

杨惟胜

杨清和

杨清源

杨隆才

杨登林

杨维胜

杨载福

杨朝位

杨朝林

杨朝清

杨紫玉

杨辉玉

杨景春

杨景德

杨富生

杨谦万

杨楚华

杨槐懋

杨嗣修

杨锦怀

杨鹏飞

杨新发

杨慎高

杨福交

杨福胜

杨殿邦

杨殿材

杨德采

杨德和

杨德泰

杨德盛

杨毓枬

杨毓柟

杨毓楠

杨懋海

杨懋霖

杨戴寿

杨耀曾

庞云才

闵立厚

闵国霖

吴　双

吴　晋

吴　棠

吴　斌

吴大吉

吴大贵

吴义汰

吴开泰

吴友富

吴凤柱

吴双桂

吴正兴

吴正熙

吴丙绶

吴世熊

吴仕杰

吴兰征

吴汉春

吴必成

吴永森

吴邦国

吴邦南

吴有福

吴成致

吴成鹏

吴廷立

吴全胜

吴全美

吴庆恩

吴兴高

吴怀起

吴坤修

吴国祥

吴国福

吴昌达

吴昌寿

吴明玉

吴明忠

吴明镛

吴受山

吴宝三

吴定胜

吴定亮

吴承恩

吴承善

吴绍松

吴绍烈

吴春益

吴春锦

吴柏汉

吴钟秀

吴修垚

吴修荫

吴修森

吴亮安

吴祖昌

吴起彪

吴振显

吴桂枝

吴树德

吴盛福

吴海玉

吴家棫

吴家棣

吴祥发

吴能当

吴葆俊

吴得贵

吴得胜

吴焕章

吴淮隆

吴集禧

吴毓芬

吴缙祺

吴慕澄

吴德清

吴赞诚

吴耀辉

吴燮和

时福田

旷东益

邱云南

邱长林

邱同绶

邱廷璞

邱明泰

邱起相

邱郭喜

邱得旺

邱得胜

何　琮

何　浚

何　璟

何　燮

何　焜

何士林

何大胜

何开甲

何文喜

何玉山

何玉林

何本忠

何必昌

何永财

何民德

何吉庆

何芝灵

何有向

何有胜

何达胜

何光瑞

何华泗

何庆朝

何呈祥

何鸣高

何廷谦

何作霖

何应达

何应祺

何耀章

何宏发

何启发

何青云

何国英

何国忠

何明广

何明海

何忠才

何忠材

何金山

何金友

何金旺

何建鳌

何绍贤

何绍郴

何绍彩

何绍基

何春林

何贵仁

何桂珍

何桂祥

何家骢

何朝珍

何敦伍

何镇楚

何布登额

皂　保

余万兴

余万泰

余长发

余长胜

余长富

余允圻

余世芳

余仙鹏

余在榜

余有德

余百纯

余先元

余华廷

余廷桂

余观福

余连升

余启云

余虎恩

余秉忠

余泗洪

余定胜

余承恩

余胜桂

余洪全

余盛槐

余家禄

余得胜

余朝凤

余献元

邹三阳

邹之璋

邹子兴

邹友山

邹本贵

邹光年

邹光前

邹连庆

邹际兰

邹奇钦

邹柜生

邹叔珊

邹贵年

邹复胜

邹普学

邹楚南

邹新年

邹翼清

谷祖龙

谷隆祥

应启和

应宝时

应朝景

辛　

冷得贵

汪人科

汪士珍

汪大成

汪义元

汪元澜

汪友泗

汪升发

汪正周

汪正顺

汪正清

汪世阶

汪丙炎

汪永元

汪永祥

汪尧辰

汪廷钧

汪先泽

汪迎臣

汪怀先

汪明理

汪泽霖

汪丽金

汪朝棨

汪熙珍

汪锡麟

汪锦发

沙合珠

沈　燮

沈云贵

沈方煦

沈在浪

沈有成

沈廷贵

沈兆鹏

沈克堂

沈宏富

沈学鹏

沈荣波

沈贤绍

沈洪彬

沈宪珍

沈桂芬

沈致祥

沈葆桢

沈萃钿

沈膺堂

宋　庆

宋　珠

宋元魁

宋友高

宋必发

宋永年

宋发兴

宋廷美

宋启秀

宋茂春

宋国永

宋昌龄

宋金枝

宋宗元

宋显达

宋香泰

宋俊和

宋宜升

宋景诗

宋朝如

张　发

张　县

张　芾

张　

张　俊

张　浩

张　铭

张　裕

张　鉴

张　鹍

张　煌

张　溥

张　熙

张　璲

张　曜

张九方

张三元

张三扬

张三爵

张干禄

张士忠

张大光

张大秀

张万友

张万成

张万有

张万明

张万胜

张万瑞

张之万

张之茂

张子伟

张丰仪

张开甲

张元和

张云龙

张长发

张以文

张以扬

张日华

张从龙

张凤翥

张文元

张文照

张文彪

张书林

张玉丰

张玉生

张玉光

张玉亨

张玉麟

张正光

张正和

张正禄

张平安

张代昭

张仙芝

张尔昌

张汉江

张汉起

张必发

张永忠

张永康

张永得

张永辉

张吉祥

张有胜

张达三

张成名

张成有

张成班

张如虎

张光淦

张光泰

张光得

张光富

张廷机

张廷栋

张年富

张向荣

张兆鹿

张兆辉

张守惠

张守恩

张安国

张旭蕃

张观钧

张志和

张志宽

张超志

张运兰

张声壮

张声远

张芳云

张更新

张步高

张呈祥

张秀芝

张秀和

张启开

张启勋

张茂俊

张拔萃

张尚顺

张国仁

张国珍

张国栋

张国樑

张昌亨

张昌明

张昌贵

张明理

张明喜

张忠华

张秉均

张俊之

张金鹏

张炳耀

张学醇

张宗云

张宗仁

张宗发

张宗兴

张宗志

张宗瀚

张定邦

张定纯

张定

张宜均

张宜道

张诗日

张建勋

张绍泉

张春田

张春生

张春台

张春林

张春藻

张荣得

张荣福

张顺茂

张顺昌

张顺泰

张顺清

张顺辉

张显名

张贵养

张贵诚

张映南

张星胜

张钟澍

张信告

张胜复

张亮基

张恒舟

张美先

张总愚

张洪胜

张泰志

张素前

张起儿

张起宇

张起顺

张桂荣

张南桂

张培芝

张桥驿

张树声

张树珊

张树属

张恩黼

张逢源

张捷书

张润光

张涵友

张家谷

张盛恺

张辅清

张鼎辅

张得才

张得华

张得胜

张得禄

张康欧

张清海

张鸿兴

张隆耀

张维声

张继才

张继昌

张继善

张继韬

张联奎

张落刑

张朝栋

张朝钱

张椿庭

张景春

张复

张复翚

张复腾

张善喜

张普庆

张曾贵

张湘茂

张裕达

张裕昆

张矞藻

张瑞芝

张锦玉

张锦芽

张锦春

张锦堂

张锦瑞

张锡元

张锡光

张锡畴

张锡绶

张锡嵘

张鹏程

张鹏翰

张源懋

张福升

张福阶

张慕九

张鉴邦

张鉴清

张德元

张德仪

张德旺

张德明

张德泗

张德益

张德舫

张德富

张曜南

陆乃普

陆文龙

陆式谷

陆宝璠

陆建瀛

陆绍芝

陆得高

陆楚祥

阿克敦布

陈　艾

陈　茂

陈　珂

陈　琅

陈　倬

陈　湜

陈　浚

陈　沄

陈　增

陈　濬

陈士银

陈大

陈万发

陈万贵

陈万胜

陈义田

陈义和

陈广发

陈开和

陈元枢

陈元胜

陈云汉

陈云和

陈云路

陈长吉

陈以实

陈中庸

陈日新

陈仁贵

陈凤飞

陈凤青

陈凤源

陈凤麟

陈方坦

陈为元

陈允谟

陈双林

陈玉书

陈玉胜

陈玉堂

陈正禹

陈世光

陈世福

陈东霖

陈北春

陈用德

陈占元

陈仕福

陈永英

陈永和

陈永康

陈记祥

陈发林

陈发忠

陈邦俊

陈芝本

陈芝如

陈在位

陈有发

陈先路

陈先谟

陈廷华

陈廷桢

陈廷经

陈任胜

陈自明

陈全胜

陈兆麟

陈名扬

陈庆长

陈庆永

陈江山

陈寿发

陈运炜

陈志美

陈克怡

陈连意

陈呜鹄

陈传友

陈延瑞

陈秀林

陈伯贵

陈伯瑾

陈启华

陈启照

陈青云

陈贰喜

陈茂有

陈苦乾

陈松林

陈雨松

陈国瑞

陈昌才

陈昌荣

陈明光

陈明贵

陈明德

陈岳茂

陈和泰

陈季华

陈泗海

陈宗顺

陈宗泰

陈定椿

陈祈发

陈承玉

陈承坤

陈绍广

陈绍元

陈绍兴

陈春山

陈春兰

陈荣华

陈荣章

陈垣弼

陈显祥

陈贵元

陈贵珍

陈贵保

陈贵章

陈星发

陈星炳

陈星恒

陈星禄

陈香兰

陈炳文

陈胜发

陈彦廷

陈洪亮

陈祖襄

陈起理

陈晋祺

陈振楷

陈树廷

陈高升

陈高发

陈高华

陈浩生

陈家器

陈祥贵

陈祥泰

陈培元

陈景元

陈得才

陈得友

陈得发

陈得和

陈得胜

陈得高

陈得海

陈得彪

陈益顺

陈添泰

陈清发

陈鸿福

陈继煐

陈朝隽

陈傅清

陈复堂

陈尊荣

陈裕英

陈禄安

陈瑞忠

陈瑞麟

陈嘉泰

陈熙缉

陈椿馥

陈锡光

陈慎容

陈福兴

陈福源

陈肇镛

陈蔚之

陈献友

陈鉴星

陈善昌

陈德才

陈德寿

陈德明

陈德荫

陈德桂

陈德福

陈藻华

陈二老坎

陈三老坎

邵　埭

邵云锡

邵本源

邵廷魁

邵名举

邵步瀛

邵作贤

邵学忠

邵承纪

邵富龙

邵醴泉

八　画

武条箴

武勋奇

武祖德

英　桂

英　翰

范　梁

范正坦

范守祺

范存开

范世桢

范光前

范先谟

范克复

范贻东

范泰亨

茅乃晋

茅子庄

茅懋华

林　引

林　铨

林士俊

林万勇

林文察

林东芝

林用光

林华和

林华贵

林廷桂

林茂林

林松和

林秋桂

林修珍

林益发

林得胜

林清亮

林鸿年

林瑞祥

林德滋

松　亭

松　瑞

奇　珍

奇克坦泰

拨德祥

欧义胜

欧日清

欧文贤

欧玉标

欧老红

欧有瞻

欧亦修

欧远馨

欧和升

欧贵胜

欧亮友

欧结忠

欧得胜

欧朝顺

欧森茂

欧傅友

欧楚南

欧阳廷

欧阳述

欧阳武

欧阳杰

欧阳贵

欧阳钦

欧阳通

欧阳辉

欧阳昙

欧阳华坤

欧阳兆熊

欧阳利见

欧阳其家

欧阳国胜

欧阳季桂

欧阳惟孝

欧阳湘浦

尚佐朝

尚启瑞

国　瑞

明邦义

明应列

易士叙

易万胜

易义顺

易义胜

易开胜

易开俊

易天锡

易云良

易长胜

易为贵

易正泰

易芝田

易光发

易连光

易步亨

易利贞

易良虎

易茂春

易茂胜

易坤元

易林发

易明镜

易定兴

易定泰

易春华

易春茂

易姚胜

易致中

易复胜

易胜发

易洪胜

易桂林

易润畅

易树材

易彩交

易焕章

易盛武

易盛堂

易鼎臣

易得元

易得祥

易淙建

易寅阶

易蛟腾

易复胜

易裕后

易瑞华

易照林

易锦秀

易殿魁

易德贵

易德容

易德麟

罗　逵

罗　福

罗三元

罗大光

罗大兴

罗大胜

罗友升

罗友胜

罗凤斋

罗心田

罗玉先

罗玉鸿

罗本仁

罗本立

罗世元

罗必发

罗永瑞

罗芝云

罗有文

罗有麟

罗廷馥

罗名贵

罗庆云

罗芳蕙

罗克勤

罗扬胜

罗应贵

罗宏元

罗启英

罗青云

罗茂义

罗明华

罗凯烈

罗金顺

罗泽南

罗建勋

罗奏凯

罗春胜

罗荣照

罗俊福

罗胜南

罗恒发

罗恒茂

罗首楚

罗起云

罗桂发

罗桂和

罗家友

罗基淼

罗得胜

罗章才

罗道成

罗清发

罗朝定

罗登高

罗楚南

罗楚隆

罗锡臣

罗煜烜

罗新泰

罗麓森

忠　廉

呼延霖

帕克巴札普

和　昌

和　春

和　祥

季全胜

岳　林

依勒吞

金　保

金士衍

金大义

金王山

金石声

金全胜

金安清

金青云

金国琛

金保匿

金洪胜

金客韦

金桂荣

金祥林

金谋兴

金锦玉

周　丙

周　汉

周　纯

周　治

周　荣

周　桢

周　铭

周　麓

周士溥

周才富

周万才

周万高

周山瑛

周广才

周之发

周天受

周云汉

周长发

周长胜

周长新

周友升

周友亭

周日升

周凤山

周凤亭

周文才

周文山

周文广

周文华

周文宾

周文焕

周文耀

周为美

周玉川

周田畴

周本立

周正国

周正祥

周正清

周石光

周世尚

周世纲

周世荣

周世贵

周世钦

周世福

周东万

周汉臣

周汉英

周礼先

周永才

周永成

周永胜

周加春

周吉祥

周有才

周有德

周贞元

周光胜

周光裕

周先甲

周先发

周华炳

周名亮

周庆云

周兴德

周汝霖

周寿昌

周志发

周志禄

周远佐

周连祥

周佐堂

周作发

周辛炳

周怀玉

周怀林

周启元

周启茂

周启明

周启善

周君耀

周其中

周茂胜

周茂朝

周松华

周松茂

周国才

周国胜

周明武

周明德

周易胜

周和美

周佩兰

周金元

周泽林

周诚佳

周绍先

周绍翔

周绍德

周荣光

周荣华

周荣朝

周贤富

周顺发

周顺清

周显文

周复泰

周胜凯

周胜祥

周胜魁

周洪印

周洪意

周洪锡

周耕禄

周泰祝

周振美

周丽生

周盈瑞

周高明

周宽世

周基芽

周梦桂

周盛长

周盛传

周盛波

周盛武

周嵩发

周得连

周得胜

周鸿庆

周鸿盛

周维幹

周维清

周继川

周惠堂

周森藻

周复兴

周富生

周登科

周辑瑞

周腾才

周新俊

周福胜

周德全

周德明

周德胜

周潮信

周曙春

庞玉林

庞际云

庞祥丰

怡　良

郑元善

郑长松

郑日桢

郑凤林

郑心开

郑龙彪

郑世昌

郑训飏

郑礼贵

郑兴仪

郑兴堂

郑守成

郑阳和

郑佑贤

郑采华

郑启明

郑明富

郑忠智

郑炳吉

郑举龙

郑桂林

郑敦谨

郑魁士

郑魁武

郑福友

郑榜沾

单有德

单昌武

宝　华

宗得仁

定春林

宜振甫

官　文

官日迎

宛立俦

承　霈

屈大庸

屈德复

经得茂

经得林

练运祥

九　画

春　寿

封运俊

封乾镒

封棣华

封裕谷

赵　玉

赵　安

赵　均

赵　烺

赵　溶

赵三元

赵大发

赵友交

赵友福

赵升扬

赵仁和

赵正位

赵世贤

赵永和

赵吉南

赵光裕

赵光辉

赵先富

赵兴发

赵含生

赵启友

赵松林

赵金山

赵宝林

赵春和

赵荣华

赵荣亮

赵荣恩

赵顺祥

赵修英

赵恒林

赵致和

赵烈文

赵彩云

赵彩照

赵乾脩

赵得柱

赵焕联

赵章凤

赵楚南

赵新盛

赵福寿

赵福顺

赵镇国

赵德明

赵勷臣

郝兆麟

胡　克

胡　荣

胡大任

胡大胜

胡万隆

胡义春

胡义朝

胡之佐

胡子成

胡元芳

胡云贵

胡友胜

胡见元

胡文贵

胡文高

胡文道

胡心庠

胡玉坦

胡玉麟

胡正威

胡世英

胡必友

胡汉连

胡永林

胡发元

胡发益

胡吉祥

胡有元

胡有富

胡有录

胡成绩

胡光彬

胡廷方

胡名扬

胡庆源

胡兴发

胡安志

胡克修

胡秀臣

胡杞材

胡连发

胡应才

胡应秩

胡其赏

胡茂兰

胡林翼

胡国才

胡国珍

胡明玉

胡明甲

胡明亭

胡明星

胡尚庆

胡知和

胡迎辉

胡朋胜

胡学铨

胡承荣

胡承祖

胡承弼

胡绍先

胡绍伊

胡荣伟

胡炳周

胡桂林

胡晖堂

胡恩沛

胡海平

胡家顺

胡理明

胡鼎祺

胡得广

胡得贵

胡得胜

胡惟贵

胡湘辉

胡锡汉

胡锡恩

胡新发

胡新喜

胡德元

胡德友

胡德胜

胡耀林

胡麟勋

茹　晋

项　珂

项兰亭

项志信

柯　钺

柯节和

柯进雨

查方正

柳　升

柳开玉

柳平邦

柳平贵

柳有才

柳寿田

柳金源

柳育兴

柳富文

柏云章

柏正才

奎　秀

姚　俞

姚大亮

姚广武

姚广勋

姚守良

姚守谦

姚加体

姚光国

姚廷章

姚华文

姚念扬

姚德一

闻盛云

哈柱臣

钟　文

钟　泰

钟万胜

钟开乐

钟开阶

钟友胜

钟仁和

钟龙光

钟龙贵

钟世桢

钟东福

钟永华

钟有志

钟光启

钟廷芳

钟仰鸿

钟启峋

钟岐正

钟明亮

钟宜德

钟建高

钟致胜

钟得兰

钟瑞桢

钟楚良

钟锦猷

钟福山

段　起

段大春

段克明

段明忠

段柏溪

段致辉

段得胜

段耀辉

保　英

侯云升

侯恕连

禹志奉

俞　熙

俞庆泰

俞宗海

俞承恩

俞宪曾

俞敦培

胜　保

胜代祥

饶成章

饶贵升

饶家琦

饶得胜

饶楚昌

饶献臣

施　浩

施人德

施凤山

施允全

施占琦

施必昌

施汝谟

施良国

施鸿基

音登额

恽世临

姜玉顺

姜玉麟

姜正魁

姜礼云

姜兆熊

姜明山

姜学海

娄云庆

娄春山

洪长青

洪日炘

洪仁玕

洪必胜

洪光国

洪汝奎

洪安福

洪明发

洪学俊

洪容海

洪得胜

洪福瑱

洪德发

祖兴盛

祝广文

祝广富

祝庆昌

祝宏发

祝暎奎

祝肇祥

胥洋表

贺三元

贺云华

贺长山

贺友生

贺公明

贺正茂

贺世清

贺兴贵

贺寿慈

贺芳桂

贺怀志

贺纯贵

贺纯益

贺春明

贺胜臣

贺济霖

贺祥发

贺能起

贺喜文

贺新春

骆秉章

骆得胜

骆耀顺

十　画

秦　棫

秦忠英

敖刚玉

袁大有

袁大成

袁长友

袁长发

袁长庚

袁友德

袁甲三

袁立弟

袁永泽

袁有铭

袁有杰

袁有亮

袁存顺

袁先泰

袁名扬

袁汝汉

袁连升

袁国太

袁国祥

袁昌鹏

袁金善

袁宗瀚

袁保恒

袁彦贤

袁振坤

袁树勋

袁高封

袁常合

袁鼎德

袁得胜

袁得福

袁清杰

袁登云

都兴阿

聂兰桂

聂交广

聂交复

莫天佑

莫永贵

莫重广

莫祥芝

桂　林

桂长胜

桂正华

桂嵩庆

桂锡桢

贾　铎

贾凤章

贾成楚

贾起胜

贾敦忭

夏开龙

夏孔祥

夏世泰

夏仕贵

夏永发

夏永清

夏在贵

夏光远

夏仲美

夏其祥

夏定邦

夏定泰

夏南宾

夏祖雄

顾　济

顾府宪

顾思尧

顾嘉蘅

柴际云

党万青

党家升

晏信发

晏锡琦

晏曦俊

恩　全

恩　合

恩　夔

恩　麟

钱　湘

钱文翥

钱书林

钱正喜

钱光益

钱光喜

钱应溥

钱荣华

钱荣福

钱南金

钱俸丰

钱得胜

钱继文

钱蔚文

钱德承

特普钦

倪　泷

倪人涵

倪大坤

倪开珩

倪正太

倪东海

倪进名

倪宗益

倪宗鼎

倪鸿昌

倪福先

倪嘉喜

倪德新

徐　瀛

徐　灏

徐一正

徐士松

徐士节

徐士衡

徐士巍

徐上达

徐长胜

徐本立

徐本璇

徐发咏

徐发祥

徐邦达

徐邦道

徐有才

徐有高

徐光尉

徐光耀

徐则裕

徐华荣

徐名扬

徐兆熊

徐江山

徐芳联

徐松龄

徐国桢

徐知可

徐宗幹

徐学垚

徐奏凯

徐荣桂

徐洪仁

徐晋裕

徐树钊

徐祥林

徐遇恩

徐得魁

徐隆福

徐继畬

徐葆昌

徐锡畴

徐新盛

徐福生

徐福胜

徐德瑞

徐薰风

徐懋昭

殷　序

殷开泰

殷自芳

殷安祚

殷芳远

殷昌南

殷定先

殷定权

殷定喜

殷楚云

翁世顺

翁光得

翁傅桂

高　福

高万胜

高元珩

高永学

高光明

高先奇

高兆麟

高寿升

高连升

高延绶

高补臣

高启典

高荣桂

高思义

高炳煌

高彦骥

高福宾

郭　裕

郭大振

郭云甲

郭云霖

郭长云

郭仁山

郭凤林

郭孔林

郭玉材

郭占彪

郭永兴

郭有功

郭有馀

郭安邦

郭寿山

郭运连

郭运昌

郭松林

郭松盛

郭国扬

郭明寿

郭宝田

郭宝昌

郭春发

郭春华

郭春城

郭荣华

郭柏荫

郭星福

郭胜云

郭洪保

郭洪胜

郭鸿春

郭朝保

郭强泰

郭嵩焘

席大成

席如友

席宝田

唐　树

唐　堃

唐　翚

唐丁山

唐大根

唐义训

唐义勇

唐义谟

唐玉龙

唐天幹

唐云汉

唐正兴

唐守忠

唐训方

唐训则

唐在起

唐百高

唐贞双

唐光信

唐光得

唐光辉

唐全胜

唐年泰

唐兆麟

唐进升

唐运珍

唐言俊

唐际昌

唐际盛

唐纯才

唐国华

唐国珍

唐明祥

唐忠发

唐和春

唐定远

唐绍基

唐春福

唐显重

唐贻远

唐洪吉

唐祖仁

唐起凤

唐桂馥

唐树藩

唐逢瀛

唐祥益

唐敏义

唐敏岳

唐得发

唐得金

唐得胜

唐焕章

唐景皋

唐湘辉

唐瑞南

唐矮孜

唐殿魁

唐德文

唐德泰

唐霈霆

唐耀湘

凌华桂

凌芳桂

凌胜有

凌梦松

资为善

海天培

海成龙

涂宗瀛

宾得桂

容成玉

容华解

密　成

诸楷曾

诺林丕勒

祥　厚

陶　炘

陶　鹍

陶　鹏

陶本明

陶日升

陶世发

陶发荣

陶庆瀛

陶寿玉

陶希荣

陶茂林

陶定升

陶建春

陶春藻

陶烈孝

十一画

黄　忠

黄　炎

黄　鼎

黄　冕

黄　绶

黄　镇

黄大胜

黄万富

黄广仁

黄少春

黄义才

黄开甲

黄开榜

黄友信

黄以明

黄中元

黄仁遗

黄仁耀

黄文英

黄文金

黄文祥

黄文涵

黄孔亮

黄正廷

黄正交

黄正顺

黄正胜

黄正泰

黄龙胜

黄世贤

黄东才

黄东贵

黄占鳌

黄仕盛

黄代胜

黄永祥

黄永源

黄际昌

黄有贵

黄廷桂

黄先发

黄华山

黄兆奎

黄名立

黄名哲

黄齐昂

黄纪珍

黄寿英

黄芳庆

黄连升

黄步云

黄财宝

黄秀峰

黄鸣珂

黄鸣锋

黄体先

黄启亮

黄其桂

黄国龙

黄国珍

黄昌元

黄明进

黄忠胜

黄忠源

黄秉忠

黄金志

黄金楠

黄金榜

黄炳荣

黄炳南

黄炳堃

黄泽及

黄宗庆

黄宗铨

黄宗铃

黄学云

黄试燮

黄诗朴

黄绍宗

黄绍锡

黄春棠

黄荣圭

黄荣华

黄映发

黄昭贤

黄品山

黄保明

黄胜友

黄恒昌

黄昌

黄振鳌

黄润昌

黄南斌

黄致和

黄高志

黄益明

黄家驹

黄祥云

黄祥发

黄祥兴

黄得胜

黄章顺

黄绪池

黄敬亭

黄辉山

黄景宪

黄集宾

黄道寅

黄裕文

黄楚一

黄锡魁

黄锦云

黄缙昌

黄德义

黄德友

黄德轩

黄德信

黄德恺

黄履升

黄履亨

黄翼升

萧九州

萧士林

萧上腾

萧千乘

萧天喜

萧元亨

萧云升

萧以才

萧以德

萧仁全

萧仁昌

萧升林

萧心广

萧玉兰

萧玉华

萧玉林

萧正伦

萧正祥

萧立腾

萧立照

萧永呜

萧永定

萧有元

萧有贵

萧光武

萧光胜

萧先德

萧庆宋

萧兴全

萧志高

萧连升

萧连登

萧作霖

萧希凤

萧炳恩

萧言玉

萧良祥

萧茂发

萧国凤

萧国镛

萧明才

萧治享

萧宗义

萧宜明

萧承笏

萧绍珂

萧春池

萧星龙

萧星智

萧品元

萧胜发

萧洪发

萧桂山

萧致祥

萧章开

萧辅文

萧得圣

萧得胜

萧清桂

萧清堤

萧清善

萧鸿源

萧继德

萧楚南

萧碧田

萧漳开

萧德斌

萧德新

曹　生

曹　全

曹　彬

曹才发

曹才禄

曹万云

曹义兴

曹义胜

曹广顺

曹子成

曹元彪

曹云高

曹仁美

曹正茂

曹田桂

曹汉清

曹必胜

曹永才

曹再兴

曹有才

曹有升

曹光汉

曹声远

曹芳来

曹芳镜

曹志达

曹志安

曹春荣

曹星云

曹丙辉

曹洪发

曹洪胜

曹神佑

曹振湘

曹得明

曹得胜

曹朝堂

曹朝喜

曹富来

曹谦清

曹楚湘

曹楚榜

曹翰田

勒金石

勒炳基

勒景垣

勒赓杨

梅里光

梅其盛

梅星墀

梅振镳

梅得胜

梅清泰

梅鸿彪

龚文林

龚世祥

龚世章

龚兰泰

龚连芳

龚良志

龚顺祥

龚致福

龚葆卿

龚得升

龚得林

龚得胜

盛　元

盛万青

盛仕成

盛全亮

盛松庆

盛裕贵

常　清

常万庆

常有升

常杏州

常星阿

阎凤山

阎其鹄

阎思义

阎敬铭

崔廷桂

崔庆求

崔运仙

崔国欢

崔国榜

崔福泰

崇　华

崇　厚

鄂从玖

符仕揆

符士菘

符青云

符明德

符秉福

符振翼

符清和

符德述

符德岳

符德澜

康文堂

康秀贤

康国器

康泽汉

康福源

康锦文

章　涛

章　铭

章　辉

章开铭

章仪林

章永贵

章在作

章合才

章奎焕

章得胜

章瑞璇

章箭情

梁仁美

梁永学

梁发义

梁廷超

梁廷翰

梁国琏

梁宝田

梁学田

梁贻信

梁洪胜

梁崇利

梁鼎顺

梁新元

梁福寿

梁麟书

寇　准

谌玉堂

谕于恕

屠　楷

隋青云

隆　喜

隆月廷

隆福春

十二画

彭　易

彭　泰

彭义山

彭义俊

彭广贤

彭广深

彭广源

彭开武

彭开裕

彭云寿

彭长庚

彭长春

彭以竺

彭日升

彭允煊

彭书田

彭玉连

彭玉堂

彭玉麟

彭正胜

彭东华

彭占鳌

彭田发

彭田喜

彭永龄

彭光廷

彭光烈

彭廷升

彭廷辉

彭华贵

彭华朝

彭兆富

彭寿春

彭寿鹤

彭志廉

彭远定

彭连升

彭吴华

彭希祖

彭含玉

彭应清

彭纯武

彭其修

彭林贵

彭松茂

彭昌禧

彭和胜

彭金兰

彭周南

彭宗洛

彭定澜

彭诗葆

彭诗藻

彭星炳

彭星益

彭品中

彭品高

彭桂林

彭桂堂

彭南封

彭致和

彭彩庭

彭康年

彭递汲

彭葆恬

彭盛谓

彭得和

彭惟位

彭清万

彭清华

彭清胜

彭绪炘

彭惠林

彭复胜

彭复盛

彭湘源

彭登高

彭瑞昌

彭楚汉

彭锦湘

彭新文

彭肇南

彭嘉玉

彭毓橘

联　魁

葛万胜

葛正元

葛胜全

葛骏棠

葛清泰

葛森胜

董凤高

董文菖

董正国

董永梅

董邦杰

董如刚

董似穀

董声杰

董茂发

董国庆

董炳南

董宗海

董贵友

董贵玉

董家义

董祥瑞

董敬宣

董朝清

董渤源

董源昌

董福元

蒋　山

蒋　弁

蒋　芳

蒋大胜

蒋万铎

蒋天申

蒋天保

蒋友庆

蒋玉隆

蒋本元

蒋占春

蒋占鳌

蒋立诚

蒋永和

蒋有胜

蒋如飞

蒋如琳

蒋光吾

蒋先芗

蒋声文

蒋志善

蒋传嘉

蒋希夷

蒋松亭

蒋松庭

蒋尚友

蒋春山

蒋贤维

蒋临照

蒋映杓

蒋济圃

蒋海波

蒋昆山

蒋得方

蒋得遇

蒋鸿燮

蒋赋棠

蒋赐山

蒋敦绍

蒋善禄

蒋道益

蒋锡畴

蒋嘉城

蒋嘉棫

蒋凝学

韩九如

韩三槐

韩有芝

韩良友

韩定湘

韩辅忠

韩谦亨

韩登泰

韩福顺

韩德坚

覃长意

覃万福

覃兴朝

喻子鹏

喻少还

喻中德

喻东赐

喻先达

喻佐卿

喻兰庭

喻礼泰

喻执益

喻达义

喻光祝

喻光彪

喻先发

喻先赞

喻呈文

喻松乔

喻松筠

喻贤能

喻明达

喻贵麟

喻俊仕

喻俊明

喻凌云

喻祥艺

喻祥瑞

喻乾元

喻清汉

喻智胜

喻新发

喻富元

喻碧汉

程　芳

程　焜

程　德

程　燠

程万选

程开发

程永年

程发义

程光国

程兴烈

程秀全

程其昌

程炳文

程桓生

程禹廷

程鼎芬

程鸿诏

程裕华

程德馨

傅　霖

傅大义

傅玉发

傅必发

傅邦友

傅乔桂

傅华玉

傅志远

傅步云

傅鸣鹿

傅近信

傅良顺

傅良峰

傅明贵

傅金元

傅金华

傅金林

傅春林

傅胜光

傅振邦

傅唐盛

傅益瀚

傅球云

傅得鳌

傅登有

傅嵩桃

焦修梅

舒　翰

舒开元

舒克相

舒卓元

舒定泰

舒瑶林

鲁上元

鲁广兴

鲁克乾

鲁秉礼

鲁胜山

鲁振邦

鲁得胜

童　埏

童有春

童光斗

童南美

童智才

童善庆

善　庆

曾　毓

曾　瓒

曾大兴

曾万田

曾广耀

曾义胜

曾开胜

曾天佑

曾仁杰

曾文玉

曾文胜

曾玉升

曾玉明

曾在蛟

曾贞幹

曾光生

曾先来

曾先贵

曾传礼

曾传构

曾自发

曾庆福

曾纪凤

曾纪孝

曾志贤

曾运启

曾贡良

曾连升

曾良佐

曾松明

曾杰麟

曾招月

曾国华

曾国荃

曾宗扬

曾定生

曾绍庐

曾春和

曾春幹

曾荣庆

曾贵茂

曾信忠

曾信庚

曾恒德

曾卿田

曾润学

曾家彦

曾诸保

曾雪云

曾得胜

曾维成

曾继文

曾复泰

曾楚胜

曾楚南

曾福山

曾德麟

湛其英

湛得胜

温年春

温得胜

温德勒克西

游广泰

游迪德

游鸿亮

游傅全

富　升

富力善

富明阿

富森保

富勒浑泰

谢　杰

谢大吉

谢开元

谢长胜

谢太和

谢太泗

谢日林

谢仁胜

谢文志

谢玉山

谢正意

谢正禄

谢占春

谢兰阶

谢吉科

谢阳春

谢连甲

谢时凤

谢应升

谢松茂

谢国琛

谢明月

谢明贵

谢建春

谢春富

谢荣台

谢相贵

谢贵发

谢贵祥

谢贻福

谢胜思

谢洪春

谢泰盛

谢致和

谢得知

谢惟胜

谢朝鼎

谢集林

谢增耀

谢镇湘

谢德友

谢德富

十三画

瑞　麟

蓝世定

蓝采章

蒯一言

蒯天令

蒯长泰

蒯邦铨

楚玉和

袭　芾

裘湘衍

裘德俊

赖迎胜

赖汶光

赖怡训

赖洪万

赖洪权

赖满生

雷大恒

雷义德

雷玉春

雷正绾

雷林春

雷春茂

雷信孔

雷振声

雷桃玉

雷致祥

雷得升

龄　椿

路时耀

詹　度

詹启纶

詹明前

鲍　超

鲍玉林

鲍桂生

鲍恩铨

鲍崇基

鲍葵芳

雍长发

雍昌尽

满万元

满安邦

满福兴

窦　垿

十四画

赫　德

蔡允德

蔡长青

蔡中荣

蔡正贵

蔡功蕃

蔡先武

蔡先锡

蔡体乾

蔡际盛

蔡国泰

蔡忠懿

蔡侄胜

蔡春山

蔡思全

蔡炳荣

蔡得胜

蔡益和

蔡复元

蔡福成

蔡锦青

蔡麟仁

蔡麟厚

臧纡青

臧寅杓

裴　度

裴荣举

僧格林沁

管春泰

廖　纶

廖云青

廖云清

廖文鼎

廖东皋

廖来庆

廖怀芝

廖明顺

廖和尚

廖荣享

廖品高

廖保忠

廖洪财

廖振河

廖得胜

廖得福

廖鸿运

廖献廷

廖锦吉

廖福寿

廖镇寰

廖德润

谭　溥

谭　鳌

谭万升

谭万胜

谭元发

谭元鸿

谭仁芳

谭玉贵

谭世义

谭世云

谭吉祥

谭有升

谭有发

谭廷襄

谭兆嵩

谭庆余

谭江韬

谭远连

谭克顺

谭作周

谭应和

谭宏亮

谭拔萃

谭坤和

谭松高

谭国富

谭忠亮

谭宗运

谭定信

谭官云

谭春发

谭贵和

谭贵忠

谭俊都

谭炳文

谭泰胜

谭南山

谭致广

谭海山

谭海富

谭家俊

谭盛祥

谭锡恒

谭煌业

谭源瀚

谭福桥

熊人镜

熊大元

熊大海

熊开云

熊长林

熊玉林

熊庆澜

熊连发

熊其光

熊国泰

熊明宝

熊金榜

熊春谷

熊星辉

熊炳南

熊济圃

熊高瑞

熊家祺

熊得胜

熊焕南

熊添启

熊复成

熊道逊

熊登武

熊耀南

翟金元

翟新贵

缪云鼎

缪福宝

缪福宾

十五画

蕴　琛

樊有功

樊得胜

樊梁生

噶普康

黎凤池

黎立山

黎光南

黎兆棠

黎志浑

黎定坤

黎定璇

黎泰春

黎笔珊

黎庶昌

黎耀廷

德勒克多尔济

滕见堂

滕代祥

滕国栋

滕家兴

滕嗣高

颜大兴

颜万胜

颜永凤

颜其利

颜其政

颜怡和

颜泽铿

颜宗臣

颜映茂

颜济时

颜祖贵

颜高升

颜培瑚

颜鸿庆

颜琼林

颜傅仁

颜楚亮

潘　铎

潘　辅

潘　瑊

潘　懿

潘义盛

潘长顺

潘文质

潘东武

潘仕坤

潘有元

潘有桂

潘师则

潘先凤

潘先龙

潘华光

潘兆奎

潘兆基

潘江藻

潘兴发

潘运璋

潘茂盛

潘明远

潘泽珍

潘宗岐

潘绍池

潘沼连

潘恩华

潘祥盛

潘昆山

潘鼎琛

潘鼎新

潘得胜

潘鸿焘

潘梁柱

潘隆辉

潘敦俨

潘裕恬

潘锦标

潘梁柱

鹤　龄

十六画

薛书堂

薛成逢

薛兴昌

薛志诚

薛呜皋

薛金榜

薛德珍

霍得胜

穆图善

穆隆阿

衡　龄

十七画

戴　鹗

戴仁怀

戴双美

戴玉星

戴龙章

戴光祖

戴廷立

戴花林

戴传林

戴怀祥

戴昂霄

戴洪胜

戴高鸿

戴遐龄

戴朝恩

戴锡麟

魏　征

魏　耆

魏占奎

魏名先

魏林起

魏金关

魏学泰

魏鸿连

魏瑞廷

魏镇山

糜元顺

十八画以上

瞿廷韶

瞿兴周

瞿宝胜

酆恒泰

编制者：刘敦玉

唐赛兰

贺金林

曾国藩全集（九）

奏稿之九

曾国藩

岳麓书社

注释

□□□□□

本书中所出现的如上方框同原版纸书。

目录

同治五年

001．遵旨酌拨马队驰赴奉天剿办马贼折　正月十四日

002．陈请饬调刘秉璋来营帮办军务片　正月十四日

003．附录廷寄　答马队回援奉天及刘秉璋襄办军务折　正月二十二日

004．奏报湖北捻匪叛勇滋扰吃紧饬刘铭传李昭庆等军分防各处并清办湖团分别撤留片　正月十四日

005．向师棣在营病故请准从优议恤片　正月十四日

006．附录廷寄　饬堵剿窜逸楚豫之赖牛张诸捻　正月十八日

007．附录廷寄　官文曾国藩等速饬各军剿洗窜捻并处置成大吉溃勇　正月二十四日

008．附录廷寄　收复嘉应州东南窜逆肃清饬办闽粤逆匪善后并调兵助剿楚豫捻匪　正月二十七日

009．附录廷寄　着江浙湘鄂等省迅解积欠甘饷及本年协饷以应急需并饬赵焕联速赴滇臬本任　正月二十七日

010．附录廷寄　李鹤年曾国荃调补豫鄂巡抚速赴新任　正月三十日

011．附录明谕　李鹤年曾国荃赵长龄调补豫鄂晋抚及刘蓉仍署陕抚　正月三十日

012．附录廷寄　答官文吴昌寿等剿办发捻并妥筹防守及进剿事宜　正月三十日

013．附录明谕　成大吉军勇丁哗溃准惩办有关营官逃勇　正月三十日

014．附录廷寄　调江闽各军及鲍超军助剿豫楚捻匪并饬各省协饷甘省及左宗棠暂留粤净扫通逆土匪　二月初四日

015．查办湖团甄别良莠并筹善后事宜及奖惩折　二月初八日

016．附录明谕　答查办湖团并酌筹善后事宜折　二月十六日

017．请准总兵朱品隆朱南桂开缺并请旨简放遗缺折　二月初八日

018．密奏唐殿魁徐补授浙江衢州河南归德两总兵遗缺片　二月初八日

019．奏陈张总愚捻众东窜刘松山等暂缓赴鄂西征并报启行赴周家口日期片　二月初八日

020．附录廷寄　答查办湖团及防捻东窜并准朱品隆两总兵开缺另以唐殿魁等补授遗缺　二月十六日

021．附录明谕　朱品隆朱南桂准请开缺　二月十六日

022．附录明谕　唐殿魁徐补授总兵员缺　二月十六日

023．奏请胡大任仍以四品京堂遇缺开列在前片　二月初八日

024．附录明谕　准奏仍将胡大任以四品京堂候补并饬吏部严按定章核办保案毋许轻率　二月十六日

025．曾国荃调补鄂抚并负剿捻新命恭谢天恩折　二月初八日

026．附录军机知会　妥商调派江闽腾出之兵力　二月十六日

027．饬催张树声李鹤年速赴新任片　二月初八日

028．附录军机知会　着催张树声启程北上　二月十六日

029．陈请免税放行萧以德等所购军营马匹片　二月初八日

030．陈请从优议恤总兵夏金标片　二月初八日

031．旗营防御佐领骁骑校出缺请以常在等员分别补授片　二月初八日

032．奏报援鄂铭军克复黄陂县城及自徐抵邹折　二月十五日

033．附录明谕　奖恤克复黄陂县城之刘铭传援军　二月二十二日

034．水师参将吴友德营规废弛纵勇滋事奏请革去哨官及升衔以都司降补片　二月十五日

035．浙江省阵亡殉难人员清单　二月十九日

036．奏保总兵张景春等请赏勇号清单　二月十九日

037．附录廷寄　饬乘胜剪灭张牛捻股　二月二十日

038．附录廷寄　饬迅催各省筹解新甘饷银　二月二十三日

039．附录廷寄　饬各督抚速办中外交涉事件　二月二十三日

040．附录廷寄密谕　英人呈递《局外旁观论》及《新议论略》于中外交涉深有关系饬共体时艰妥议密奏　二月二十三日

041．附录廷寄　饬鄂皖江豫诸军迅殄捻股　二月二十六日

042．附录廷寄　饬诸军截击东窜山东之张总愚捻股　二月二十九日

043．附录廷寄　答鲍超抵江西筹饷备马赴豫剿捻折并饬曾国藩等遵办　三月初一日

044．附录廷寄　饬堵剿山东安徽境内之张赖牛诸捻股　三月初五日

045．遵调鲍超剿捻并筹定霆军饷项折　三月初五日

046．陈报近日追剿窜捻军情折　三月初五日

047．李逢源丁忧橝服与例相符请准在营起复片　三月初五日

048．奏陈遵旨查明蒋文庆殉难情形并请谥号折　三月初七日

049．奏陈遵旨查明雉河解围案内团练出力人员开单请奖折　三月初七日

050．附录廷寄　答曾国藩乔松年等奏陈近日军情及剿办捻逆各情折　三月十二日

051．附录廷寄　着统筹全局调度机宜并饬诸军合剿皖豫鲁赖牛诸捻　三月十六日

052．附录廷寄　饬诸军进剿回窜豫境之捻众并扼防黄运二河　三月十八日

053．附录廷寄　饬曾国藩通盘筹画进剿豫境捻逆　三月二十一日

054．铭树两军在皖豫剿贼获胜折　三月二十一日

055．奏陈山东近日军情相机调度折　三月二十一日

056．密陈重视捻匪博贮将才核实奏报力戒虚浮以正风气片　三月二十一日

057．附录军机咨片　答曾国藩密片　三月二十八日

058．附录廷寄　饬妥筹诸军防剿张赖牛等捻逆事宜　三月二十二日

059．附录廷寄　答皖豫剿贼获胜及汇报山东军情并密陈奏报虚浮各折片　三月二十八日

060．奏将湘督周宽世开缺片　三月二十一日

061．附录明谕　准提督周宽世开缺回籍　三月二十五日

062．奏请免税放行采买之骆驼片　三月二十一日

063．登州镇总兵周惠堂饬回本任片　三月二十一日

064．附录廷寄　捻逆分股狂窜着严饬运河南北各军认真防守及徐州等处防军奋力堵剿　四月初五日

065．奏请议恤阵亡伤亡及在营病故各员弁折　三月二十五日

066．捻众自山东回窜官军追剿获胜折　四月初七日

067．近日调度剿捻各军情形并拟在运河增堤置栅防堵片　四月初七日

068．附录廷寄　饬乔松年添拨劲旅截击捻匪并刘周二军会合江北诸军夹击　四月初十日

069．附录廷寄　严加整顿运河防军修浚浅窄河身阻截捻军马队　四月十三日

070．附录明谕　奖励追剿山东回窜捻匪及扼守运河有功员弁　四月十三日

071．附录廷寄　刘铭传等军速赴清淮夹击东窜之捻并饬曾国藩统筹剿捻全局　四月二十一日

072．各军分路剿办窜扰曹徐淮泗两股捻逆折　四月二十五日

073．查勘运河各段设防片　四月二十五日

074．附陈将李榕简放盐运使司或藩臬请旨片　四月二十八日

075．附录廷寄　饬派员会同地方官纠合河南山东团寨联络官兵共同剿捻　五月初一日

076．附录廷寄　钟秀张树声速赴直隶藩臬两司新任　五月初七日

077．附录廷寄　严饬刘秉璋等军往来游击防剿任赖窜匪　五月初九日

078．官军分路剿办窜扰曹徐淮泗各股捻逆折　五月二十二日

079．江苏补用知县张锦瑞丁忧起复日期片　五月二十二日

080．会商分兵防守黄运两河保全运东完善之区片　五月二十二日

081．附录廷寄　催令鲍超迅赴豫境截击回窜捻匪并指授各处军事机宜　五月二十八日

082．附录廷寄　调何绍彩赴曾国藩营差遣并议左宗棠等利用车战剿捻建议　六月十二日

083．奏报近日剿捻军情及檄调各军防剿事宜折　六月十四日

084．奏陈聚兵防河请饬李鹤年暂驻汴梁调兵先办朱仙镇以北防务片　六月十四日

085．鲍超派员采买战马回营请准循例免税放行片　六月十四日

086．附录廷寄　饬调度诸军兜剿窜豫捻逆并设法擒斩张赖任牛巨憝　六月十五日

087．附录廷寄　答曾国藩聚兵防河及剿捻诸议并防捻窜入鄂省腹地　六月二十二日

088．运河水势陡涨暂缓防河任赖捻逆回窜东路拟调兵分投剿办折　七月初四日

089．附录廷寄　曾国荃应即赴德安防堵窥伺鄂境捻匪并饬刘连捷迅赴甘肃　七月初七日

090．附录廷寄　速饬鲍超等军会合兜剿豫省捻匪　七月十五日

091．附录廷寄　吴棠李鸿章妥筹赈恤淮南北诸郡被水穷民并指授鄂豫皖东剿捻防捻机宜　七月十七日

092．附录廷寄　着饬潘鼎新等军合力剿捻鲍超等仍须迎头堵截窜捻　七月十八日

093．附录廷寄　催令星速驰赴陈郡调度各营相互援应出动剿捻　七月十八日

094．潘鼎新一军迎剿捻逆获胜任赖股匪西窜贾鲁河仍可办理河防折　七月二十八日

095．江苏补用知县谭鳌因公溺毙请恤片　七月二十八日

096．安徽尽先补用都司党万清请准改归云南本籍候补片　七月二十八日

097．湘军刘松山张诗日军剿捻大胜并臣患病稽延数日片　七月二十八日

098．附录廷寄　曾国荃前赴德安调度并帮办湖北军务确保鄂境　八月初五日

099．附录廷寄　豫军分投进剿前敌兵力不敷不能再行抽调　八月初七日

100．湘军在西华上蔡等处迎剿张逆四获胜仗折　八月十二日

101．金陵克后奏保五案请免逐员加考片　八月十二日

102．因病请假一月在营调理片　八月十二日

103．调度各军堵截追剿任赖张牛两大股窜捻及防河布署军情片　八月十二日

104．剿捻殉难人员承袭兼袭世职清单　八月十八日

105．附录廷寄　分析各路戎机及命周盛传等剿办任赖股匪并兼顾陕西门户　八月二十日

106．附录廷寄　答在西华等处迎剿获胜各折片及鲍超仍遵前旨并曾国藩在营调养一月　八月二十三日

107．附录明谕　湘军在西华上蔡等处剿贼各营出力员弁着汇案请奖　八月二十三日

108．捻股东窜河防无成现正派军追剿力图挽救折　八月二十三日

109．查办蒙亳宿阜民圩擒斩著名积捻折　八月二十三日

110．调马德顺带马队来豫助剿饷银由浙协筹片　八月二十三日

111．密陈捻匪四窜追逐无功请派李鸿章曾国荃等联络会剿片　八月二十三日

112．密陈防河无成捻匪合股东窜请宽宥有关抚臣徐图补救片　八月二十三日

113．附录廷寄　湘豫两军应乘胜痛剿张牛两捻股并准桂锡桢投诚仍防反侧　八月二十五日

114．附录廷寄　御史奏请饬令统兵大臣迅督各路官军会剿捻逆　八月二十六日

115．派援浙省攻克湖州长兴府县城隘水师出力人员弁勇片　八月二十九日

116．奏保请赏勇号清单　八月二十九日

117．附录廷寄　捻匪东窜东省兵单湘淮诸军速折回东北兜剿及李昭庆所部应严防长沟以南汛地并李鹤年交部议处　八月三十日

118．附录廷寄　李鸿章速赴徐州防卫淮徐以东汴省应修濠墙仍着李鹤年实力兴办等事　九月初四日

119．附录廷寄　东军堵剿东窜捻匪获胜仍应严防南遁并指授各军奋力剿洗机宜　九月十二日

120．官军在新野南阳等处剿贼获胜折　九月十三日

121．淮勇刘潘二军往来追剿捻贼迭获胜仗并现筹防剿事宜折　九月十三日

122．水师各营报效银两恳请加广本籍学额折　九月十三日

123．水师记名总兵蒋本元熊德照不守军律请旨革职降补片　九月十三日

124．参将崔万荣请补大名镇游击实缺片　九月十三日

125．副将杨岐珍等赴张家口买马请饬免税放行片　九月十三日

126．兵部右侍郎彭玉麟应得本任养廉银悉数捐公片　九月十三日

127．奏请续假一月在营调理片　九月十三日

128．附录廷寄　答官军在豫击捻迭胜等情折并饬淮湘豫鄂诸军合力会剿及续给病假一月　九月二十四日

129．附录廷寄　湘淮诸军会合豫军追剿南窜捻匪及筹划河防修复堤坝保障畿南　九月二十七日

130．附录廷寄　发捻逆股窜出东境饬淮军奋力追剿　九月二十四日

131．附录廷寄　捻逆由豫窜东境攻扑运河着调劲旅相机剿灭　十月初一日

132．附录廷寄　发捻东西纷窜饬合力截剿并严防进扰晋陕　十月初八日

133．附录廷寄　捻股西窜饬陈湜阎敬铭等督军防剿　十月十二日

134．淮军刘铭传潘鼎新等部在郓城等处追剿屡胜折　十月十三日

135．官军追剿东西两路捻逆折　十月十三日

136．病难速痊请开各缺仍留军中效力折　十月十三日

137．奏为节次阵亡及积劳病故各员弁请恤折　十月十三日

138．逊堆札普贡噶札勒沁等补骁骑校遗缺片　十月十三日

139．遣撤吉林黑龙江土默特三起官兵分途起程片　十月十三日

140．剿捻无功请暂注销封爵片　十月十三日

141．长江水师提督黄翼升巡视驻防水师并即回驻江宁片　十月十三日

142．密陈山东抚藩阎敬铭丁宝桢吏治军务情形请旨开复处分片　十月十三日

143．附录廷寄　捻回纷扰陕甘军情吃重饬鲍超率军入关助剿湘楚各军入援陕境及晋豫鄂川严防阑入并斥总统师干剿捻无功　十月十九日

144．附录廷寄　谕鲍超刘秉璋从速分头入陕剿捻并防陕捻甘回勾结　十月二十一日

145．附录廷寄　李鸿章暂署理钦差大臣关防曾国藩再赏假一月俟调理就痊即来京陛见并指授及查询近日军情　十月二十五日

146．附录明谕　山东布政使丁宝桢赏还二品顶戴　十月二十五日

147．恭报近日军情并檄调鲍超刘松山二军分路援剿捻逆折　十一月初二日

148．奉到谕旨先行复陈片　十一月初二日

149．附陈追剿东西股捻军情片　十一月初二日

150．附录廷寄　迅催鲍超入关助剿及布置陕省防务事宜　十一月初五日

151．附录廷寄　饬回两江总督本任并署理通商大臣关防及授李鸿章钦差大臣专办剿捻事宜　十一月初六日

152．附录明谕　曾国藩仍回江督本任李鸿章着授为钦差大臣专办剿捻事宜　十一月初六日

153．附录廷寄　分饬各省欠解甘饷赶紧筹拨　十一月初十日

154．附录廷寄　饬湘淮诸军分道入关防剿并指授西北粮饷机宜　十一月初十日

155．附录廷寄　官军剿捻屡胜李鹤年可出省驻扎李鸿章应移营前进各省协剿之军不得意存观望纵贼披猖　十一月十一日

156．附录廷寄　诸军从速就近入陕防剿豫晋陕先筹粮米接济援军曾国藩回两江总督本任筹办饷需　十一月十三日

157．附录廷寄　扼剿纷窜皖豫之捻尽力拦截毋任他窜　十一月十六日

158．附录廷寄　饬曾国藩李鸿章等续拨银两以备江南织造传办绸缎顾绣及增设机张招募匠役　十一月十六日

159．酌筹西路军务并派员办理援秦剿捻霆营军米折　十一月十七日

160．复陈病状艰难请准不回江督本任仍命李鸿章暂行兼署折　十一月十七日

161．缴送钦差大臣关防另刻木质关防暂用片　十一月十七日

162．陈东路近日剿捻军情片　十一月十七日

163．附陈保奏贤员请旨简放片　十一月二十三日

164．附录廷寄　着乔松年刘蓉等为鲍超军入秦转运粮饷　十一月二十三日

165．附录廷寄　饬各省按期协济甘饷以应急需　十一月二十三日

166．附录廷寄　着鲍超军赴秦专事剿捻各督抚筹饷接济并曾国藩仍回江督本任　十一月二十八日

167．附录廷寄　饬马新贻开浚浙省溇港一并与江苏合作妥办疏通苏松一带河湖　十一月二十八日

168．附录廷寄　饬湘淮各军会合鄂豫皖将士分路堵剿捻逆　十二月初二日

169．钦奉谕旨再陈下悃请开各缺折　十二月初三日

170．刘铭传军攻克黄陂等处五案并保折　十二月初三日

171．钱应溥随军营效力有功请赏加四品卿衔并予三品封典片　十二月初三日

172．拟补衡州协副将胡正盛请先发署札片　十二月初三日

173．近日防剿东西两路捻逆军情片　十二月初三日

174．附录廷寄　指授陕豫甘新鄂晋各路军事机宜饬各军奋力堵剿捻回　十二月初四日

175．附录廷寄　饬各省筹解来年京饷并将本年未解京饷如数解清　十二月初六日

176．附录廷寄　预拨来年内务府经费银两饬按限报解　十二月初六日

177．附录廷寄　发捻窜近武汉饬官军协力堵遏围剿并斥曾国荃调度无方　十二月初六日

178．附录廷寄　发捻窜鄂饬湘淮诸军与鄂豫将士合力追剿毋令纷窜　十二月初七日

179．附录廷寄　指授各军围剿窜鄂发捻股匪机宜并饬豫省预筹防御　十二月初九日

180．附录廷寄　李鸿章接受关防筹商调度诸军入鄂助剿并饬曾国藩仍遵旨回江督本任　十二月十一日

181．附录廷寄　谕刘长佑另拣妥员总统易州新军　十二月十一日

182．附录廷寄　谕曾国藩懔遵前旨克期回任饬鲍超等军追剿捻匪并申斥曾国荃调度无方　十二月十五日

183．附录廷寄　令援鄂诸军奋力会剿捻逆　十二月十八日

184．附录廷寄　谕鲍超一军迅援鄂陕力剿捻逆并将知县文湛等革职留营效力　十二月十八日

185．附录军机咨文　咨送年终赏赐　十二月十九日

186．江西南康县查办案内充公田产分析办竣折　十二月二十一日

187．遵旨暂回本任仍驻徐州并再沥陈下悃折　十二月二十一日

188．鲍超刘铭传等军追剿东西捻股片　十二月二十一日

189．皖军饷低饥困已久恳准抚臣英翰请酌提丁漕充饷片　十二月二十一日

190．刘松山等军在上蔡等处迭获大胜请奖折　十二月二十一日

191．容闳赴西洋采办铁厂机器有功请予奖励片　十二月二十一日

192．满洲佐领伊勒当阿等三员改奖片　十二月二十一日

193．严参知县沈镰贪残害民敛钱肥私请旨即行革职永不叙用片　十二月二十一日

194．附录廷寄　指示在鄂入鄂官军遇贼即击并优恤阵亡总兵张凤鸣等　十二月二十四日

195．附录廷寄　查明知州张景贤知县胡克文及丁寿恒父子等贪酷不法事件据实参奏　十二月二十八日

196．附录廷寄　饬各军入鄂会剿并令晋陕严防水陆毋令捻逆纷窜　十二月二十九日

197．附录廷寄　接两江总督关防后办理粮饷并授豫皖晋陕防剿机宜（同治六年）　正月初三日

198．附录廷寄　库克吉泰所奏应毋庸议速令鲍超赵长龄防晋剿捻并命急速解庆阳城围库克吉泰等从速出关（同治六年）　正月初四日

199．附录廷寄　陕西大局危急饬鲍超等星速援救左宗棠急驰秦中会同乔松年整顿戎政刘蓉着即革职回籍（同治六年）　正月初七日

200．附录廷寄　着饬严扼同朝刘松山等军星驰援应防捻扰晋左宗棠应速入陕整顿军政肃清捻逆后乘胜入甘（同治六年）　正月初七日

201．附录廷寄　着曾国荃督饬湘淮豫各军聚歼扰鄂之捻鲍超刘松山等从速入陕并命查明灞桥之败谭玉龙等独全缘由（同治六年）　正月初十日

202．附录廷寄　穆图善军营需饷孔亟着川淮鄂陕速解并迅饬大同府库拨解库克吉泰军入新饷银（同治六年）　正月初十日

203．附录明谕　奖叙刘松山等军剿贼获胜出力各员弁（同治六年）　正月初十日

204．附录廷寄　陕甘军务紧急饬左宗棠鲍超刘松山援陕各军兼程前往毋误事机（同治六年）　正月十三日

205．附录廷寄　严饬官军设法堵剿入鄂捻军及张树珊议恤予谥建祠（同治六年）　正月十四日

206．附录廷寄　鄂捻狂窜曾国荃围剿无力饬曾李妥筹调度并防捻入皖（同治六年）　正月十八日

207．附录廷寄　按原订数目筹解协甘军火饷银及晋抚筹拨银二万两援新（同治六年）　正月十八日

同治六年

208．奏报回驻徐州恭接两江总督两淮盐政及通商钦差大臣关防印信日期折　正月二十一日

209．汇报近日鄂省围剿捻贼军情并恳留鲍超军于豫西防任赖捻股西窜暂缓援秦片　正月二十一日

210．兵部右侍郎彭玉麟恳辞奖叙片　正月二十一日

211．附录廷寄　嘉勉刘铭传等尽力剿洗鄂捻及鲍超军仍速援陕　正月二十八日

212．附录廷寄　着曾国藩回驻金陵一切军情及调度事宜仍与李鸿章咨商并速饬鲍超军入陕不得延宕　正月二十七日

213．附录廷寄　徐防军饷归并徐州粮台支放并饬豫鲁晋按旧案拨解协饷　正月二十九日

214．附录廷寄　鲍军不必盘桓豫西仍速援陕饬接济该军粮运　二月初一日

215．附录明谕　彭玉麟捐助养廉银两仍着交部从优议叙　二月初一日

216．附录廷寄　穆图善军营粮饷两绌饬各省速解协甘月饷毋许延误　二月初二日

217．附录廷寄　鲍超续追败逆暂扎鄂豫之交　二月初四日

218．附录廷寄　申斥曾国荃并饬鄂境各军赴豫助剿捻逆及拨军驰防陕路　二月初五日

219．附录廷寄　陕省回捻纷扰需饷万急速饬两淮运司在协甘专饷内月解银二万两供陕支放　二月初七日

220．附录廷寄　饬各军追剿窜豫之捻曾国荃在鄂办贼无方致令纷窜着交部议处郭松林准予回籍养伤　二月初八日

221．恭谢年终赏赐折　二月初八日

222．造报历年军需收支款目分四案开列清单奏请报销折　二月初八日

223．处理清发同治三年六月前湘军欠饷报销片　二月初八日

224．动用安徽抵征款目乞准援例请销片　二月初八日

225．江忠义席宝田两军前此自湘援赣所领饷项请统归江西汇总造报核销片　二月初八日

226．请准萧彦甫补授泰州盐务分司员缺折　二月初八日

227．新授江苏藩司丁日昌因公请准暂缓陛见片　二月初八日

228．遵旨移驻金陵奏报起程日期折　二月十四日

229．奉旨发交臣营委用各员发往各路差遣折　二月十四日

230．据咨奏参彭鲍军营滋事人员以肃营规折　二月十四日

231．甘肃巩秦阶道金国琛开缺终养片　二月十四日

232．李恒清署理徐州镇总兵缺片　二月十四日

233．祝垲才具堪济时艰上年密保有据现该员在豫随李鸿章差遣片　二月十四日

234．张锡嵘志行超绝在陕临阵捐躯奏恳加恩其子片　二月十四日

235．提镇大员张树珊殉节疆场请循例宣付史馆立传并在周家口建立专祠片　二月十四日

236．南昌城守营守备勒休遗缺以王经纶调补片　二月十四日

237．附录廷寄　着两江等地督抚酌定协济甘饷数目并筹办川粮济甘军糈　二月十五日

238．附录廷寄　苏州织造拨款不敷着除由江苏拨解银外每年另从藩库循例拨银以济要需　二月十五日

239．附录廷寄　逆踪回窜鄂疆彭毓橘等军迅赴剿洗并水陆各军配合防逸皖境　二月十七日

240．附录廷寄　鲍超暂留鄂豫之交会同曾国荃相机防剿尹漋河之败加恩免议　二月十八日

241．附录明谕　编修张锡嵘力战阵亡加恩其子俟成岁破格授以主事　二月二十八日

242．附录明谕　道员金国琛母老多病准予开缺终养遗缺着张树菼补授　二月二十八日

243．附录总理衙门来咨　咨复法教士赴安庆徽州查理教务并法使来照请查还江西等处天主教堂旧基　二月二十八日

244．附录廷寄　所筹鄂豫皖间兜剿尚属妥善鲍超请开缺调养应毋庸议　三月初一日

245．附录廷寄　调防江北扬境各军严防捻逆窜豫并催山东协饷及按额拨解南河工饷银两　三月十三日

246．附录廷寄　鄂省军情紧急饬鲍超督师由德安驰赴黄州迎剿　三月十九日

247．恭报回驻金陵日期并陈近日湖北陕西军情及刘松山援秦迭胜折　三月二十日

248．江苏已革臬司经办粮台查明并无浮冒请准结案并予开复原衔折　三月二十日

249．安徽候补知县桂中行丁忧服满奏请起复片　三月二十日

250．江苏尽先补用知县桂正华丁忧期间调营差遣服满在营起复奏请咨部片　三月二十日

251．太湖水师营副将雷玉春旧伤复发请准开缺调理及遗缺另行遴补片　三月二十日

252．郭金魁补徐州营都司缺片　三月二十日

253．通筹拨解协济陕甘军饷片　三月二十日

254．附录廷寄　左宗棠探明贼踪督军追剿并准借用洋商银两拨解陕甘军需另由各关税项收入归还　四月初一日

255．附录廷寄　严饬各督抚速催各省历年欠解户部三库物料及山西速解铁斤毋得玩延　四月初六日

256．附录廷寄　着曾国藩等悉心察看松江知府杨永杰能否胜任　四月初六日

257．鲍超在鄂力战引发旧伤新疾甚重请准酌调娄云庆南来接统霆军折　四月初七日

258．奏请酌留解部之江海关洋税二成以济要需片　四月初七日

259．贺抡元开缺候补片　四月初七日

260．鞠耀乾饬赴福建海坛镇总兵新任片　四月初七日

261．附陈总兵易进春呈请复姓归宗片　四月十三日

262．遵照部定新章甄别各道府州县官折　四月十六日

263．皖南续办茶捐及查取六卯捐生奏请奖叙折　四月十六日

264．靖江营守备李洪寿已荐保总兵记名简放请开除原缺另以盛大才借补片　四月十六日

265．安徽补用直隶州知州刘世墀起复片　四月十六日

266．恭谢天恩折　四月十六日

267．奏陈淮扬水师报效欠饷请广各本籍学额折　四月二十八日

268．附陈狼山镇总兵及哨勇同隶广东香山县籍请加广该县文武学定额各一名片　四月二十八日

269．附陈准吏部咨劳绩保举驳正人员请分别给奖改奖片　四月二十八日

270．江苏省同治二三两年海运请奖案内经部驳查各员清单　四月二十八日

271．附录廷寄　着娄云庆速往江宁商定一切接统霆营　四月十八日

272．附录明谕　直隶提督着刘长佑派员署理　四月十八日

273．附录廷寄　重申前旨着速集巨款支援左宗棠军西进　五月初一日

274．附录廷寄　郑魁士署理直隶提督并接办古北口练军　五月初三日

275．附录廷寄　阜宁海匪劫掠迅派绿皮艇师出洋剿除　五月十一日

276．附录廷寄　各路军营夺获马匹给价归官并收买民马精练马队及合力兜剿捻逆事　五月十四日

277．本年江南乡试依限举行折　五月十五日

278．丁卯科武闱乡试一律举行片　五月十五日

279．通州分司以许宝书补授折　五月十五日

280．查圩缉捻一案续行开单奏结折　五月十五日

281．近日军情并呈报亢旱堪虞片　五月十五日

282．王家璧请以四五品京堂候补片　五月十五日

283．韦长清借补督标左营守备片　五月十五日

284．请准注销高丙谋降调处分片　五月十五日

285．附录廷寄　水陆各营妥筹策应毋任捻逆滋扰　五月十八日

286．附录廷寄　着查明长洲令蒯德模参款复奏　五月二十七日

287．附录廷寄　着左宗棠督军入关夹击陕捻刘铭传等军速赴济泰等处合力剿除东捻并加固河防　五月二十八日

288．附录廷寄　甘军粮饷奇绌饬三月以前援甘协饷径解汉中毋许截留并着各有关督抚速拨欠解济饷　五月二十八日

289．附录明谕　王家璧准以四五品京堂候补　五月二十八日

290．附录廷寄　迅即派兵前往徐海堵剿捻逆　六月初三日

291．江南乡试请旨简派学政监临折　六月初十日

292．提督鲍超伤疾深重恳恩准令回籍养病折　六月初十日

293．本年军政届期仍拟展缓举办折　六月初十日

294．代奏王家璧以四五品京堂候补谢恩折　六月初十日

295．黄翼升驰赴射阳湖驻扎苏皖两省大沛甘霖片　六月初十日

296．江宁省城昭忠祠合祀楚军水陆各营片　六月初十日

297．勒令柘林营部都司平禄休致片　六月初十日

298．附录廷寄　山东兵力单薄速饬刘铭传等军驰往合剿窜捻并严防里下河一带　六月十一日

299．附录廷寄　通筹剿捻全局合堵歼除事　六月十一日

300．附录廷寄　饬曾李征调江苏浙江江西之兵沿运河分防　六月十一日

301．奉旨补授大学士仍留两江总督之任恭谢天恩折　六月十八日

302．查明江南江北粮台收支军需各款报销折　六月十八日

303．镇江兵营裁减兵额及江南粮台补发欠饷票片　六月十八日

304．恭报同治五年上半年淮南征收课厘数目折　六月十八日

305．皖南续办茶捐查取七卯捐数员名恳给奖叙折　六月十八日

306．淮南监掣同知仍以候补同知蔡振武请补折　六月十八日

307．附录廷寄　鲍超允准回籍调养伤病娄云庆接统事　六月二十四日

308．附录明谕　准鲍超开缺回籍调理伤病并着娄云庆接统其军　六月二十四日

309．附录廷寄　鲍超所部各营宜分不宜撤妥筹驾驭毋滋事端　六月二十八日

310．附录廷寄　催各省速解京饷及畿内亢旱增拨赈济银两　六月二十六日

311．奏陈苏藩司库酌量添拨大运银两折　六月

312．附录廷寄　曾国藩李鸿章仍遵前旨拨兵勇守御荆紫关及娄云庆到鲍超所部作何统率着即妥办　七月初四日

313．附录廷寄　饬官军严密运防毋令捻踪飘窜及江海关应协皖饷仍按月筹拨不得延误　七月初九日

314．附录廷寄　发捻窜扰山东通饬沿海严防毋许洋人以火药资匪并速调船驰援烟台　七月十八日

315．霆字全军分别撤留并檄娄云庆另募新军防剿折　七月二十九日

316．筹拨直隶安徽协款及试办兴复淮渎折　七月二十九日

317．审明赣榆贡生周定京控周曰森局谋陷害案分别定拟折　七月二十九日

318．审明如皋县孀妇蒋吴氏京控一案拟结折　七月二十九日

319．朱履恒随营效力著有劳绩请准留于江苏遇有题缺酌量请补片　七月二十九日

320．筹拨江南织造丁卯大运银两及大婚皇后需用之件片　七月二十九日

321．饬派轮船妥送乡试正考官朱学勤至江西省城片　七月二十九日

322．附录廷寄　山东捻股回窜着将李鸿章等分别薄惩并饬曾国藩等添兵堵遏及催浙军到防　八月初五日

323．附录廷寄　山东捻逆窜越李鸿章等负咎甚重饬严防窜捻与匪勾结并妥筹安置霆军　八月初七日

324．奏请于南汇县城为殉难知县章惠建立专祠折　八月初八日

325．奏陈遵旨筹度黔省剿抚情形折　八月初十日

326．附录廷寄　鲍超一军着曾国藩照拟办理　八月十四日

327．附录廷寄　东捻肆意南趋饬曾国藩李鸿章会合各军扼截堵剿毋懈　八月十五日

328．附录廷寄　李鸿章等察度贼情分派各军实力围剿并催提浙军迎击窜捻　八月二十日

329．遵旨确查邳州知州张景贤等被参各节据实复奏折　八月二十六日

330．请准王起凤等承袭兼袭世职折　八月二十六日

331．泰州分司运判要缺仍请以萧彦甫补授折　八月二十六日

332．奏请准以张开祁补授上元县知县折　八月二十六日

333．恭报两淮各场二麦收成折　八月二十六日

334．通融办理武职各官大衔借补小缺折　八月二十六日

335．奏报世职人员变通酌给俸银片　八月二十六日

336．都司汤炳旺勾串走私盐斤请即革职片　八月二十六日

337．请旨将已革在押知县石昌猷改发黑龙江充当苦差片　八月二十六日

338．附录廷寄　指授筹防堵击围剿山东苏北四窜捻股机宜并饬速报战马驼只及马队出色将领存营数目　八月二十六日

339．附录廷寄　答英翰奏并饬速筹粮饷及防捻股闯入安徽　九月初二日

340．附录廷寄　皖省及清淮各军渡河剿捻以少胜众应嘉勉优恤并速解饷项以应万急军情　九月初七日

341．附录廷寄　奏定各省协甘饷银径由湖北汉中解甘不必拨解西安分转　九月十三日

342．高梯陈庆长请补徐海道淮扬道员缺折　九月十八日

343．遵照部定新章甄别劳绩保奏之知府知县折　九月十八日

344．两江采访忠义第二十八案奏请旌恤折　九月十八日

345．甄别府县等官以肃吏治折　九月十八日

346．徐州知府开缺请以朱忻署理片　九月十八日

347．苏松镇原总兵撤任遗缺请以滕嗣林署理片　九月十八日

348．冯标伤发病故奏请议恤片　九月十八日

349．奏请旌恤罗朱氏阖家遇贼殉难并予罗庆恩从优议恤片　九月十八日

350．程胡氏夫死不食殉节请赐旌表片　九月十八日

351．饬查刘坤一于庆麟考语前后两歧遵旨复奏片　九月十八日

352．奏陈请将试用知府余魁梅留省以繁缺知府补用折　九月二十一日

353．奏陈请于上海新闸地方另建阵亡巡抚吉尔杭阿专祠折　九月二十二日

354．附录廷寄　饬各省提前督办来年海运河运新漕　九月二十三日

355．附录密谕　请饬通商口岸地方将军督抚大臣详细复奏预筹修约事宜　九月二十三日

356．附录廷寄　义大利亚国换约届期着派丁日昌妥为互换　九月二十九日

357．附录廷寄　捻逆回窜东境饬各军全力追剿防截并即奏报清淮防务　十月初四日

358．附录廷寄　通饬查询直隶浙江各省被灾被扰府县赈恤情形并奏明来春应否接济　十月十五日

359．附录廷寄　御史吴鼎元奏军营积弊通令各带兵大臣督抚严申纪律整顿　十月十六日

360．附录廷寄　饬催各省协甘饷银按月如数拨解并划拨雷正绾军饷赴晋领支　十月十六日

361．奏陈请准于松山府城建立知县卞乃城陷殉节专祠折　十月二十六日

362．审明任乐之京控案件按律定拟折　十一月初三日

363．江南同治丁卯武闱乡试事竣会衔具报折　十一月初三日

364．奏报同治五年下半年征收淮南盐务课厘数目折　十一月初三日

365．请准沈燮补授泗州直隶州知州折　十一月初三日

366．请以朱云章补授江西袁州协副将折　十一月初三日

367．请准孙昌凯开缺回籍医病并终养老母片　十一月初三日

368．杜文澜代理江宁藩司片　十一月初三日

369．许桂林伤病交作身故请恤片　十一月初三日

370．章合才在陕剿捻俟军务肃清再饬赴任苏松镇总兵片　十一月初三日

371．李朝斌毋庸复姓归宗应于李氏别为一宗片　十一月初三日

372．查明徐州善后局收支造册奏销折　十一月初三日

373．查明江北粮台捐造炮船报销折　十一月初六日

374．奏报两淮各场秋禾收成分数折　十一月初六日

375．奏请江北漕粮河运出力各员仍照原议奖叙片　十一月初六日

376．副将陶位中参将黄占魁等巡洋捕盗阵亡请恤片　十一月初六日

377．奏报两淮盐运辛酉壬戌二纲开办运销征厘情形片　十一月初六日

378．江都虹桥乡殉难官绅士民妇女请恤片　十一月初六日

379．陆炘办团遇贼阵亡请恤片　十一月初六日

380．附录廷寄　指授东直清淮防剿捻逆机宜并匀拨协甘之款以济清淮饷需　十一月初九日

381．附录廷寄　通饬统兵大臣及各直省疆臣将历保记名提镇各员材具识略随时密考具奏　十一月初九日

382．附录廷寄　娄云庆邓训诰所募霆营旧勇及新募集中黄州加紧训练并命娄部速驰援山东　十一月十二日

383．附录密谕　饬滨海临江各省筹解制钱铜斤规复圆法　十一月十三日

384．附录廷寄　潘贵升击毙逆首任化邦奖银二万两并指授苏东皖各路防剿机宜　十一月十四日

385．遵旨预筹与外国修约事宜密陈愚见以备采择折　十一月十五日

386．奏报勘明两淮场灾请缓折价钱粮折　十一月十五日

387．总理各国事务衙门奏调李善兰请准俟其病痊后赴京片　十一月十五日

388．请以盛大才借补靖江营守备片　十一月十五日

389．仍请以郭金魁补授徐州城守营都司片　十一月十五日

390．请奖案内窦锡麟误书窦锡龄陈明更正片　十一月十五日

391．附录廷寄　准拨历年节省防险银两充实黄河防险工费并催解长芦山东两淮商人欠解河工银两　十一月十八日

392．附录廷寄　霆军营官吞饷滋事即着革职并惩儆湖北火药局失火监员　十一月十九日

393．附录密谕　通饬各直省将军督抚仍遵前旨妥筹修约事宜各抒所见从速复奏毋得延误　十一月二十四日

394．附录明谕　答两淮泰海所属各场被灾请缓折价钱粮折　十二月初一日

395．皖南茶捐第八卯汇案续请奖叙折　十二月初三日

396．奏报本年江北新漕征解实数及筹办来岁漕粮情形并拟改由海运折　十二月初三日

397．筹解来年协甘饷银及协济清淮军饷情形折　十二月初三日

398．金陵建立军营官绅昭忠三祠折　十二月初三日

399．投标学习人员陈胜辉等请留两江补用折　十二月初三日

400．江宁藩司李宗羲销假回任视事片　十二月初三日

401．来年江宁各标营及江北各营兵米因灾不足支放奏请变通办理片　十二月初三日

402．添拨江宁织造衙门用款片　十二月初三日

403．李友张阖门殉难请恤片　十二月初三日

404．附录廷寄　指拨来年应解京饷七百万两并速解清本年京饷　十二月初六日

405．附录军机咨文　年终赏赐　十二月十四日

406．附录廷寄　催两江两广及有关各省速解协甘饷银并续借洋款起解　十二月二十九日

407．附录廷寄　左军需饷孔亟着在应解部库四成洋税款内先行提用速解（同治七年）　正月初四日

408．附录廷寄　内务府应需同治七年经费六十万两限期如数解清（同治七年）　正月十七日

人名索引

返回总目录

同治五年

001．遵旨酌拨马队驰赴奉天剿办马贼折正月十四日

奏为遵旨酌拨马队驰赴奉天剿贼，恭折仰祈圣鉴事。

窃臣承准军机大臣字寄同治四年十二月二十四日奉上谕：“本日据文祥等奏，奉天剿办马贼紧要，请调乌尔图那逊统带土默特本部兵丁百余名，前赴奉省调遣等语。乌尔图那逊所部兵丁为数无多，谅尚可以抽拨，着曾国藩即饬该员迅带所部，驰赴奉天省城，听候文祥等调遣，勿稍延缓。”等因。钦此。

伏查亲王僧格林沁旧部，臣于四年八月挑留马兵九百六十八员名，马勇四百四员名，归色尔固善统带，曾于八月十七日奏明在案。厥后挑留马兵五百三十三员名，交乌尔图那逊管带。其土默特一起，出征年久，残废居多，除酌留数员外，业经全数遣撤回旗，亦于十月三十日奏明在案。

色尔固善所统三起，去秋赴山东一次，现驻河南陈州府。乌尔图那逊所带一起，臣派归刘铭传统辖，久在周家口驻扎。顷据刘铭传文称，已于十二月二十四日拨营赴鄂援剿。又据乌尔图那逊禀称，于二十六日随同铭军前进，并以旧伤复发，请假医治前来。臣批准给假一月，饬令该军随同刘铭传迅速援鄂，现计已入楚境。不特该参领请假医伤，难遽北行，即鄂中贼势正炽，刘铭传攻剿正殷，亦不能将此起马队撤回；且由楚赴辽，路途太远，仅调弁兵百余名，为数太少，诚恐于事无济，反复筹思，奉天实为根本之地，陈州现非吃紧之时，尚可移缓就急。惟有将色尔固善一军派赴关东，归文祥调遣，程途较近，人数较多，当于大局有裨。

色尔固善所统三起中，有讷穆锦一起，徐州马勇四百余人，不善放枪，臣已札饬全数遣撤。其伯都讷副都统高福一起，汉军副都统托伦布一起，共计九百余人，均系吉林、黑龙江弁兵，久从征役，还救桑梓，或可竭力剿办，勉奏肤功。除檄饬色尔固善等即日遵照启程外，所有遵拨马队驰赴奉天剿贼缘由，恭折由五百里复奏，伏乞皇太后、皇上圣鉴训示。谨奏。

002．陈请饬调刘秉璋来营帮办军务片正月十四日

再，臣近来目力昏花，心血愈耗，精神迥不如前，久膺艰巨，终虞偾事，必须得人相助为理，庶可弥缝其失而佐其所不逮。查有翰林院侍讲学士刘秉璋，随同江苏抚臣李鸿章转战苏、常，屡著功绩。该员志趣坚卓，精实耐劳，籍隶庐江，与淮军均有桑梓亲旧之谊，若令襄办臣处军务，应可联络诸将，独当一面。

现在淮军文武各员如刘铭传、潘鼎新、张树声等，并蒙圣主鸿恩，次第向用。此外又有翰林院编修张锡嵘，籍隶淮北，其坚卓耐劳，与刘秉璋相等，惟军务阅历尚浅，将来磨厉戎行，多更事变，似亦可为国家肩任艰巨。臣于咸丰十年六月奏请将候补四品京堂左宗棠襄办臣处军务，荷蒙谕旨允准。今臣精力更逊，而捻匪所到之处，纵横三千余里，深恐照料难周，合无吁恳圣恩，饬令翰林院侍讲学士刘秉璋襄办军务，实于大局有裨。如蒙俞允，或令该员驻扎徐州，或驻襄阳、南阳，容臣察看情形，续行具奏。理合附片陈请，伏乞皇太后、皇上圣鉴训示。谨奏。

003．附录廷寄　答马队回援奉天及刘秉璋襄办军务折正月二十二日

同治五年正月二十二日，准兵部火票递到军机大臣字寄——钦差大臣协办大学士两江总督一等毅勇侯曾国藩、署理两江总督江苏巡抚一等肃毅伯李鸿章：

同治五年正月十八日奉上谕：

曾国藩奏，遵派马队回援奉天，并请令刘秉璋襄办军务各折、片。奉天所属各股马贼，现已全数窜扰吉林，该处兵力单薄，势甚危急。文祥、福兴所部兵勇，本属无多，援剿不敷分布，曾国藩以乌尔图那逊所部兵数较少，鄂省距奉天程途稍远，现改派色尔固善等管带吉林、黑龙江马队九百余人，即日由陈州驰赴奉天，实属不分畛域，力顾大局。本日已谕知文祥、福兴，俟此起马队到奉省时，即由文祥等调赴吉林援剿矣。

刘秉璋统带淮军，素称得力，着李鸿章即饬令该学士迅赴曾国藩军营襄办军务，该学士到营后，应行驻扎何处，即由曾国藩酌度情形办理。将此由四百里各谕令知之。钦此。

遵旨寄信前来。

004．奏报湖北捻匪叛勇滋扰吃紧饬刘铭传李昭庆等军分防各处并清办湖团分别撤留片正月十四日

再，捻匪两路入鄂，又有叛勇之变，湖北吃紧，臣檄铭军由光固进援黄州，于十二月二十八日奏明在案。

旋据各路文报，该逆分扰蕲水、罗田境内，四出焚掠。成大吉溃勇虽已招集七营，而军心未定，殊不足恃。张总愚一股，又由楚境折回河南叶、裕等属，并有东窜之意。

刘铭传一军，此时计已抵鄂，未知能力挫凶锋、以纾鄂人之患否？本拟令李昭庆一军迅赴豫省，因湖团一案未清，尚恐稍烦兵力，臣与地方各官再四筹商，议定将安分之唐、赵等团留住徐州，将勾贼之王团、容贼之刁团，逐回山东，勒限正月十五以前撤归本籍，如有抗拒迁延，即派兵剿办。一俟此事办妥，李昭庆即于灯节后统带马步各营驰赴周家口。如张总愚东窜齐省，则令李昭庆跟踪追剿。除湖团一案另行详细奏结外，理合附片陈明，伏乞皇太后、皇上圣鉴训示。谨奏。

005．向师棣在营病故请准从优议恤片正月十四日

再，江苏候补知县向师棣，于同治元年投效安庆军营，帮办营务。臣察其器识迈众，条理精详，于二年十月密折保奏，奉旨发往江苏，以知县交李鸿章差遣委用。厥后在营襄事，未遽服官。本年五月随臣北征，驻扎徐州，佐治军书，昼夜辛勤，在营感受寒湿，又因积劳成疾，于十一月十八日病故 ⁽¹⁾ 。

查该员品端志远，方冀其勉成大器，留备异日任使，乃中道云殂，殊堪悯惜。合无仰恳天恩，将江苏候补知县向师棣照军营立功后病故例议恤，以昭激励，理合附片陈请，伏乞皇太后、皇上圣鉴训示。谨奏。

————————————————————

(1)  曾国藩同治四年十一月十八日日记中有向师棣去世的记载。上文中的“本年”应指同治四年。

006．附录廷寄　饬堵剿窜逸楚豫之赖牛张诸捻正月十八日

同治五年正月十八日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、户部右侍郎前湖北巡抚郑敦谨：

同治五年正月十五日奉上谕：

吴昌寿奏，赖、牛等逆南窜楚疆，张逆折回豫境，调兵截追一折。张总愚股匪窜入襄阳、枣阳属境，经姜玉顺、宋庆等军兜剿，折回北趋，分窜唐县、新野一带，复经官军追击，攻拔吕营等寨，该逆悉向新野之白秋田、九店一带窜逸。

马德昭一军，前因赖、牛等逆窜入黄、孝等处，经吴昌寿派令越境追剿，现因张逆回窜，豫军不敷调派，复调该军折赴舞阳、华县一带，迎头拦截。着即饬令马德昭与宋庆等军前后夹攻，毋任狂窜。成大吉所部溃散之后，是否尚能成军？黄、孝一带，贼氛甚炽，官文、郑敦谨务当遵照迭次谕旨，添派得力之兵，认真堵剿，毋令贼踪深入。刘铭传一军，现已行抵正阳，距黄州不远，着曾国藩即饬该提督统率全军入楚会剿，务当穷贼所向，痛加剿洗，迅殄逆氛，勿稍迟误。李昭庆所练马队，刻下计可部署成行，并着曾国藩酌度情形，何路紧要，即令由何路进剿。该大臣务当察看豫、楚贼情，妥筹兼顾，以副委任。将此由六百里各谕令知之。钦此。

遵旨寄信前来。

007．附录廷寄　官文曾国藩等速饬各军剿洗窜捻并处置成大吉溃勇正月二十四日

同治五年正月二十四日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、河南巡抚吴昌寿、户部右侍郎前湖北巡抚郑敦谨：

同治五年正月二十一日奉上谕：

官文、郑敦谨奏，西路官军击贼出境，襄、樊一带肃清，现分路筹剿及遣撤成大吉一军溃勇，请分别惩办一折。本日已明降谕旨，将成大吉暂行革职，曾昭仕革职永不叙用发遣矣。

张总愚股匪攻扑樊城等处，经江长贵会合谭仁芳、姜玉顺等及水师、团练迭击大胜，斩捻首李成年、张大义等多名，贼向西北窜去。

东路赖、牛等逆蔓延于麻、罗、黄、孝诸境，经官文等调蓝斯明等进击，亦有斩擒，此股贼匪尚盘踞于黄陂一带，官文现令蓝斯明等由孝感取道杨店，进攻黄陂一带之贼，兼遏逆踪上窜德安之路；令总兵梁洪胜由滠口一路而进，兼顾汉镇；令唐协和赶募数营，为各路游击策应之用；令唐际盛驰赴东路，督率诸军专办赖、牛股匪。官文亦即日出省驻扎汉口调度，所筹均尚妥协。着即督饬诸军认真剿洗，务须杜贼上窜之路，免致再扰完善。官文出省以后，省防事宜着郑敦谨悉以经理，勿稍玩忽。

成大吉所部首先滋事之溃勇，已正法十数名，其余脱逃者，仍责令成大吉查拿惩办。至现在各营招勇，不得以溃散勇丁复行应募，以肃戎行。

张逆窜向新野一带，迭经谕令吴昌寿督饬马德昭与宋庆等军前后夹攻，着即督饬该总兵等实力攻剿，勿再任其狂窜。刘铭传一军，曾国藩令其赴黄州协剿，李昭庆马队，应即饬赴河南助剿，张树声已简放直隶按察使，现在刘长佑赴三屯营防边，直隶办理南路防务需人，如张树声到任，即可令李鹤年交替赴湖北新任，着曾国藩咨会李鸿章迅派妥员接署徐海道，催张树声赴任，以重职守。将此由六百里各谕令知之。钦此。

遵旨寄信前来。

008．附录廷寄　收复嘉应州东南窜逆肃清饬办闽粤逆匪善后并调兵助剿楚豫捻匪正月二十七日

同治五年正月二十七日，准兵部火票递到军机大臣字寄——钦差大臣协办大学士两江总督一等毅勇侯曾国藩、闽浙总督一等恪靖伯左宗棠、广州将军兼署两广总督瑞麟、江西巡抚刘坤一、署广东巡抚郭嵩焘：

同治五年正月二十三日奉上谕：

本日据刘坤一奏，江军进逼嘉应获胜，会同收复州城，并左宗棠、瑞麟、郭嵩焘奏收复嘉应州城，追剿窜匪，全股荡平详细情形各一折。览奏曷胜欣慰。业经明降谕旨，宣示分别加恩矣。

逆匪盘踞嘉应州城，屡思冲突出窜，经左宗棠督饬江、闽、粤三省之军，面面兜击，遂使该逆无路可窜，一鼓歼除，深堪嘉尚。惟投降之人为数过多，必须妥为遣散，分别安插，方免后患。

闽粤地方尚多土匪，积年为患，亦应搜捕净尽，永绝根株。并饬地方文武，将应办善后事宜，认真妥办，毋稍大意。所部各军自应由左宗棠会同瑞麟、郭嵩焘、刘坤一酌量分别遣留。

惟现在东南虽已肃清，而捻匪窜扰北路，楚豫等省到处戒严，防剿正当吃紧。鲍超一军，前本令其驰赴北路助剿，此时粤贼业已办结，即着左宗棠饬令统带所部迅赴楚、豫之交，听候曾国藩调遣。其江、闽各路得力将弁兵勇，有可调赴楚、豫、江、皖助剿者，并着曾国藩迅速函商左宗棠等酌量调往，以期厚集兵力，早殄逆氛。左宗棠等仍当听候曾国藩函商调派将士之信，分别遣留，不得先将得力诸军概行遣撤，以顾全局。将此由六百里各谕令知之。钦此。

遵旨寄信前来。

009．附录廷寄　着江浙湘鄂等省迅解积欠甘饷及本年协饷以应急需并饬赵焕联速赴滇臬本任正月二十七日

同治五年正月二十七日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署理两江总督江苏巡抚一等肃毅伯李鸿章、浙江巡抚马新贻、湖南巡抚李瀚章、户部右侍郎前湖北巡抚郑敦谨：

同治五年正月二十三日奉上谕：

前因甘肃军务紧急，需饷甚殷，曾经议令江苏、浙江、湖北、湖南等省按月派定协饷数月，源源接济。兹据刘蓉奏称，各省协甘之饷，金陵原定月协三万两，自上年五月起解，至十月止，以后遂无消息。江苏江海关自六月至今仅解银三万两。浙江月饷二万两，仅解到银八万两，已报未到四万两。湖南月饷一万两，仅解到银三万两。湖北月饷三万五千两，仅解到银二万两；即将代甘购买军火、布匹等项，核计价值，亦不及六万两，自后均无续报起解信息。

刻下杨岳斌所部亲兵断炊饥困，且泾州防军以及穆图阿、曹克忠、成禄等营，皆须量为兼顾。乃半年以来，各省欠解甘饷积至四十余万两之多，各军饥困，不堪言状，若再不筹解济，哗溃立见，请饬催各省迅解等语。即着官文、曾国藩、李鸿章、马新贻、李瀚章、郑敦谨迅将同治四年欠解甘军月饷及本年按月应协之款，赶紧解陕，俾资转运。现在甘省军饷万紧，非寻常饷项可比，该督抚等务当统筹兼顾，毋得稍分畛域，观望迟延，贻误大局。

劳崇光现已行抵平彝，云南地方事宜，在在需人办理，着李瀚章传知赵焕联，迅赴云南臬司本任，以重职守。将此由六百里各谕令知之。钦此。

遵旨寄信前来。

010．附录廷寄　李鹤年曾国荃调补豫鄂巡抚速赴新任正月三十日

同治五年正月三十日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、河南巡抚李鹤年、湖南巡抚李瀚章：

同治五年正月二十六日奉上谕：

本日已降旨，将李鹤年调补河南巡抚，曾国荃调补湖北巡抚。昨据刘长佑奏，该督现拟暂行回省筹办南北防务，李鹤年着俟刘长佑回省后，即起程来京陛见后再行赴任。

曾国荃现在假期将满，旧病谅已就痊。刻下捻匪窜扰湖北边境，防剿正当吃紧，曾国荃素娴军旅，朝廷为地择人，正资倚任，且由湘赴鄂，相去甚近，着曾国藩、李瀚章即行知照该抚，迅速驰赴新任，力图报称，不得稍存推诿之念，有负属望。曾国荃旧部中有得力将弁兵勇，并着酌量带往湖北，以资差遣。将此由五百里各谕令知之。钦此。

遵旨寄信前来。

011．附录明谕　李鹤年曾国荃赵长龄调补豫鄂晋抚及刘蓉仍署陕抚正月三十日

同治五年正月三十日，准兵部火票递到同治五年正月二十六日内阁奉上谕：

李鹤年着调补河南巡抚，湖北巡抚着曾国荃调补，赵长龄着调补山西巡抚，陕西巡抚仍着刘蓉署理。钦此。

012．附录廷寄　答官文吴昌寿等剿办发捻并妥筹防守及进剿事宜正月三十日

同治五年正月三十日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、安徽巡抚乔松年、户部右侍郎前湖北巡抚郑敦谨、降调河南巡抚吴昌寿：

同治五年正月二十七日奉上谕：

官文等奏，官军两路剿办发、捻，并现驻汉镇布置情形；吴昌寿奏，张总愚窜至明港驿，飞调各军进剿各一折。张总愚股匪由枣阳纷窜唐县属之郭滩一带，经姜玉顺等紧蹑追剿，连破贼巢，俱向白秋田、九店窜去，赖、牛等逆扰及麻、罗、黄、孝等属境内，梁洪胜败贼于黄冈县属之街埠等处，率因贼众兵单，力竭阵亡，实堪悯恻。总兵梁洪胜，着照提督阵亡例从优议恤，其所带之安民各营，即着官文委令刘盛国暂行统带，以专责成。

此次贼窜襄、枣，虽经击退，难保不悉数下趋，亟应厚集兵力，分路兜剿，方能渐次扫荡。

刘铭传一军，前据曾国藩奏，已于上年十二月间拔营赴鄂，着该大臣催令该提督率所部十八营，由罗山取道前进，遇贼即击。乔松年所派之王才秀四营，是否已抵罗、麻一带？着该抚迅催前进，以厚兵力。

汉口系著名巨镇，官文既经移扎该处，即着将防守事宜妥筹布置，俟各路援兵到齐，即当合力大举，以收聚歼之效。

张总愚现由桐、泌折窜明港驿，吴昌寿已督带安住、保英马、步各队进抵西平，催令马德昭、蒋希夷等径至遂平，绕出贼前，与姜玉顺等军互相联络，以剿为防，即着督饬各将士会合楚师，纵横夹击，迅殄贼氛。

吴昌寿业经加恩，改为降一级调用，河南巡抚已令李鹤年调补。李鹤年未到以前，吴昌寿责无旁贷，仍当督率各军，妥筹调度，不得存五日京兆之见，稍形疏懈。湖北巡抚已令曾国荃调补，郑敦谨着俟曾国荃到任后，再行交卸。李鹤年卸任在迩，着曾国藩懔遵前旨，催令张树声迅速北上，毋再迟延。将此由六百里各谕令知之。钦此。

遵旨寄信前来。

013．附录明谕　成大吉军勇丁哗溃准惩办有关营官逃勇正月三十日

同治五年正月三十日，准兵部火票递到同治五年正月二十七日内阁奉上谕：

官文等奏，请将管带勇丁不能得力之营官，分别惩办等语。上年冬间，成大吉军营勇丁哗溃，该营官王名滔等事前既疏于防范，事后又不能设计密拿，均有应得之咎，亟应分别惩办，以肃戎行。记名总兵王名滔，着即行革职；尽先游击萧至元，着即撤销勇号，拔去花翎，与尽先守备李上发一并革职，永不叙用。其在逃之营勇尽先守备任得胜、阮明太，千总谢骏升，把总董荣华，外委廖章相、颜恕堂、梁治吉、邓麟祥、杨桂椿，均着先行斥革，通饬严拿，务获究办，不准一名漏网。该部知道。钦此。

014．附录廷寄　调江闽各军及鲍超军助剿豫楚捻匪并饬各省协饷甘省及左宗棠暂留粤净扫通逆土匪二月初四日

同治五年二月初四日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、闽浙总督一等恪靖伯左宗棠、署理两江总督江苏巡抚一等肃毅伯李鸿章、浙江巡抚马新贻、江西巡抚刘坤一、湖南巡抚李瀚章：

同治五年二月初一日奉上谕：

前因广东嘉应州发逆全股殄灭，东南各省大局虽已肃清，而豫、楚捻匪奔突靡常，蔓延数省，特经谕令左宗棠等将江、闽各军暂行停撤，听候曾国藩函商，将得力将士拣调北路江、皖、豫、楚各营助剿，并令鲍超先统所部，驰赴鄂、豫，听候曾国藩调遣，以期厚集兵力，迅扫捻氛。

因思甘省、宁夏虽经收复，而回匪到处肆扰，灵、固及秦、凉、狄河等处，盘踞勾结，其势甚炽。杨岳斌所部兵勇颇单，不敷防剿之用。现在江、闽各军除应拨鄂、豫、江、皖助剿外，尚余若干名可以调赴甘省，军营将领中何人可以派令带往，总以精锐得力为主。

此时江、闽、粤东军务已平，浙江、江西、湖南亦应撤防，自可将各该省饷项移作甘肃军需之用，嗣后江西、浙江、湖南每月可协济甘省饷银若干两？并协济调赴鄂、豫、江、皖助剿勇营饷银若干两？鲍超一军调赴鄂、豫约有若干名？楚北可协济此军饷银若干两？江苏省能否于现协甘省月饷外，再行筹添若干两？均着官文、曾国藩、左宗棠、李鸿章、刘坤一、马新贻、李瀚章妥筹速奏。

从前南省勇丁以甘肃地方瘠苦，多不愿往。此时若将调赴甘省勇丁酌增饷银若干，或再将员弁勇丁之从征西路者，变通章程，从优保举，当可乐于从事，益加奋勉。曾国藩、左宗棠、李鸿章识见素优，此举是否可行，即着详晰奏闻。倘南勇以水土异宜，难于调赴甘省，此外如有嘉谟硕画可以统顾全局者，亦当各抒所见，以期谋出万全，早蒇军事，有厚望焉。

广东发逆虽平，而土客匪徒互斗，蔓延纠结，为患方长，且降众、土匪散处各州县，伏莽甚多。嘉应新降匪徒亦须筹画安插，不可无得力兵勇弹压。左宗棠仍当酌留闽军在粤，不可概行遣撤，并着该督仍留粤东办理善后事宜，毋庸遽回闽省。肇庆等处滋事匪徒，即由左宗棠派兵剿办，分别良莠，惩劝兼施，预遏乱萌，以副殷望。嘉应州前助发逆戕害官民之土匪，亦应分兵搜捕，净绝根株，勿留余孽。将此由六百里各谕令知之。钦此。

遵旨寄信前来。

015．查办湖团甄别良莠并筹善后事宜及奖惩折二月初八日

奏为查办湖团、分别留遣并酌筹善后事宜，拟议结案，恭折驰陈，仰祈圣鉴事。

窃臣于上年奏复军情折内，附陈铜、沛境内有与剿捻相关之湖团一案，亟宜查办，以杜后患。今年正月复将通贼之王、刁两团勒限驱逐，安分之唐、赵等团仍留徐州，先后具奏在案。

查湖团者，山东曹属之客民，垦种苏、齐交界之湖地，聚族日众，立而为团也。该处滨微山、昭阳两湖西岸，南迄铜山，北跨鱼台，绵亘两百余里，宽三四十里或二三十里不等。其在鱼台之团有二，曰魏团、任团，其在铜、沛之团有八，曰唐团、北王团、北赵团，曰南王团、南赵团，曰于团、雎团、侯团，均以首事者之姓为名，昔之侯团即今之刁团也。

鱼台两团以东，民居东境，人数寡而垦地少，一经官为处置，渐以相安无事。惟铜、沛之八团，人数众而垦地多，主客构讼，几成不可解之仇。

溯查咸丰元年，黄河决于丰工下游，沛县等属正当其冲。凡微山、昭阳之湖地，铜、沛鱼台之民田，均已汇为巨浸，一片汪洋。居民流离转徙，以为故乡永成泽国，不复顾恋矣。厥后咸丰五年，黄河决于兰、仪下游，郓城等属正当其冲，于是郓城、嘉祥、巨野等县之难民，由山东迁徙来徐。其时铜、沛之巨浸，已为新涸之淤地，相率寄居于此，垦荒为田，结棚为屋，持器械以自卫，立团长以自雄。前任徐州道王梦龄，以其形迹可疑，饬县押逐回籍。继而来者日多，复经沛县禀请，以东民实系被灾困穷，拟查明所占沛地，押令退还。其湖边无主荒地，暂令耕种纳租。经前河臣庚长批准，旋议勘丈湖荒，分为上、中、下三则，设立湖田局招垦，缴价、输租充饷。又饬于沛团交错之地，通筑长堤，名曰大边，以清东民与土民之界限，遂得创立各团，据为永业。此东民初至、留住湖团之情形也。

铜、沛之土民，当丰工初决时，流亡在外，迨后数载还乡，睹此一片淤地变为山东客民之产，固已心怀不平，而官长议定所占沛地押令退还者，又仅托诸空言，并未施诸实事，且同此巨浸新涸之区，孰为湖荒、孰为民田，茫无可辨。沛民之有产者，既恨其霸占，即无产者亦咸抱公愤。而团民恃其人众，置之不理，反或欺侮土著，日寻斗争，遂有不能两立之势。

咸丰九年，侯团窝匪抢劫铜山之郑家集，经徐州道派兵拿办，并将该团民驱逐出境，另行遴董招垦，辗转更置，是为今之刁团。

同治元年，又有东民在唐团边外占种沛地，设立新团，屡与沛民械斗争控。至三年六月，遂有攻破刘庄寨，连毙数十命之事。经漕臣吴棠饬派徐州镇道带兵剿办，平毁新团。此咸丰六、七年后，客民擅强，迭酿巨案之情形也。新团既毁，擒斩至千人之多，并将团地退出，谓可抒沛民之愤而折其心矣。

乃沛人贡生张其浦、张士举，文生王献华等与刘庄事主刘际昌，先后赴京，以新团一案，唐守忠主盟指使，情同叛逆，请将各旧团一概剿办各情，在都察院呈控。钦奉谕旨，交吴棠等密速查办。旋经吴棠以唐守忠来团最早，其名特著。核诸所控各词，毫无实据，具与原呈不符，不过欲将新旧各团一概驱逐，而夺其成熟之田等语，奏复在案。而沛人纷纷构讼，仍复不休。臣博采舆论，昔年铜、沛受害之家被水而田产尽失，水退而田复被占，其怀恨兴讼，自出于情之不得已。近则构讼之人，并非失业之户，不过一二刁生劣监设局敛钱，终岁恋讼，不特团民苦之，即土民亦以按户派钱为苦。而主讼者多方构煽，既以强客压主，激成众怒，忽又以夺还大利，歆动众心，官长或为持平之论，讼者辄目为受贿，各团岂无安分之民？讼者概指为通贼。初至有领地之价，后来有输地之租，而讼者不问案牍之原委，必欲尽逐此数万人而后快，此又新团既剿以后，沛民健讼，不顾其安之情形也。

上年八月，臣驻扎徐州，铜、沛绅民赴臣辕控告各团，呈词累数十纸。臣以案情重大，实兆兵端，未敢遽为剖断。至九月间，捻逆东窜，远近探禀，均称湖团勾贼，讯据生擒贼供，亦称南王团有人函约贼来，百口一词。虽反复研究，未得主名，而平时该团窝匪抢劫，积案累累，情实可信。又刁团平日窝匪，与南王团相等，此次贼退之后，臣饬徐州府县亲赴各团察看情形。旋据复称，以捻首牛、赖各贼目均住刁团之中。该团房屋、粮草、器具完好如故，其为纵容贼党，亦无疑义。又称唐团练董唐守忠，其子唐锡彤，其叔唐振海带练击贼，力绌被执，胁之以降，骂不绝口，同时遇害。除王、刁两团外，其余六团或凭圩御贼，或圩破被害，遭贼焚掳杀掠之情状，历历在目，其为并未通贼，亦属确有可据。而沛县上年京控湖团之王献华等，一闻湖团通贼之语，复行连名多人，指控各团无非贼党，即殉难甚烈之唐守忠，仍加以叛逆之名，禀请一律剿逐。

臣亲提鞠讯，原告既多捏名，供情亦多支饰，其为刁讼生事，亦属无可置辩。臣乃剖别是非，平情论断，不分土民客民，但分孰良孰莠。其有契串各据、产业为团所占、急求清还者，是土民之良者也；无契串产业、但知敛钱构讼、激众怒以兴祸端者，是土民之莠者也。其平日安分耕种，如唐团之拒贼殉节受害极惨者，是客民之良者也；其平日凌辱土著，如王团之勾贼、刁团之容贼，是客民之莠者也。遂于腊月下旬通行晓谕，饬令王、刁两团勒限正月十五日以前，逐回山东本籍，派刘松山带兵前往弹压。顷据各州县禀报，该两团业已全数徙去，安静回籍。

臣酌定善后事宜三条，檄饬徐州道督同府县次第经理。

一曰酌给钱文以恤已逐之团。王、刁两团平日之窝匪，去秋之通贼，众所共知。然除首犯王长振罪在不赦外，其余要犯，未能指出姓名，应即全数赦宥，以安反侧之心。此外无辜之众，尤应酌加体恤，同沛朝廷之泽。现定于郓城县设局，将两团原缴地价照数发还，其两团已种之麦，现派徐州镇兵在彼屯守，待至四月收割，估价若干，以一半给屯田之兵，一半给两团之民。庶东民回籍者，不至流离失所矣。

二曰设立官长，以安留住之团。两团既去，尚有唐、赵等六团留居徐境，拟请设立同知一员，俾客民有所依归。或令徐州同知移驻该处，听断词讼，稽查保甲，筹办湖团一切事务。俟二三年后，安置既定，仍将湖团地亩分归铜、沛两县，奏明按地升科，输租执业，以归画一。各团所筑大堤，酌量平毁，以期水利之通畅，亦免畛域之太明。团中如有窝匪、通捻重情，官为查明，小则拿犯诛惩，大则派兵剿办，视之同于土著，永不再言驱逐之说，亦不许土民妄控目为奤匪字样，尽消争讼之嫌，同敦睦渊之谊。

三曰拨还田亩，以平土民之心。昔年东民开垦湖荒，虽不免侵占民田，然为数要不甚多，今王、刁两团退出之田六百五十余顷，以抵侵占之数，有赢无绌。此项田产，先尽失业之民，凡有印契粮票者，准其照数拨还，无契票者概不准拨，以示限制，而断葛藤。其次则培植学校，凡铜、沛两县书院之膏火，小考之卷价，乡试之宾兴费，会试之公车费，各准拨田若干，以为造士之资。纵使民田被占，契票无存，私家偶失有限之田，通县共享无穷之利，其余则概充官田，派兵屯种，兵或不足，召民佃耕，在铜、沛可解积年之公愤，在东民可免霸占之恶名矣。

所有骂贼之五品顶戴州同衔、前平阳屯屯官唐守忠，其子文生唐锡彤，其叔卫千总唐振海三名同时被害，尤堪嘉悯，应请旨交部从优议恤，并建立专坊，以为草莽效忠者劝。沛县激众构讼之文生王献华，应请褫革衣衿，以示惩儆。王长振现尚在逃，俟缉获之日，尽法处治，以为通匪者戒。未尽事宜，除分咨江苏、山东督抚及漕督诸臣妥筹会办外，合将湖团一案拟结缘由，恭折驰陈，伏乞皇太后、皇上圣鉴训示。谨奏。

016．附录明谕　答查办湖团并酌筹善后事宜折二月十六日

同治五年二月十六日，准兵部火票递到同治五年二月十三日内阁奉上谕：

曾国藩奏，查办湖团，分别留遣，并酌筹善后事宜一折。据称江苏铜、沛两县滨湖田亩，前于咸丰元年间，因黄河丰工决口时被水淹没，嗣因黄水退涸，变为荒田，经前任南河河道总督庚长设立湖田局招垦，缴价输租充饷，山东曹、济等属各县客民，遂陆续前赴该处，创立湖团，相率垦种，屯聚日多。铜、沛土民于水退归乡后，因旧时田产被客民所垦，日相控斗，迭酿巨案，并有刁劣生监，设局敛钱，屡以湖田〔团〕通捻谋逆等词诬控，希图将客民概行驱逐。现经讯明，分别良莠办理，并拟设立同知及筹办善后章程三条等语。所办甚属允协。

铜、沛等县土民田产，因被客民占垦，控斗不休，固出于情之不得已。惟当地方官立局招垦时，该处土民并不呈请认还旧产，迨客民出资认垦，变荒为熟，始行争控，亦无以服客民之心。且所垦之田，亦有官荒地亩，土民被占田产并无如许之多，其聚众构讼者，亦非田产被占之户。现经曾国藩查明，将上年容留捻匪之刁、王两团客民，驱回山东本籍，所有该两团退出田亩六百五十余顷，抵还侵占之数，计已有赢无绌。凡有印契粮票之失业土著各户，均准其报官认种，以昭平允。其余安分各良团，均不得概行驱逐，所垦地亩，均准其永为世业，该处土民不得再行争控。经此次清理之后，该地方官遇有土客争控之案，但当分别良莠，不得复存土客之见，以期永断葛藤。

其沛县激众构讼之生员王献华，着即革去衣衿，以示惩儆。嗣后倘再有土著刁劣绅民聚众诬控，希图敛钱肥己，及客民中有恃众逞强滋事者，均着该地方官从严惩办。通匪在逃之客民王长振，着曾国藩严拿，务获正法。

团首五品顶戴州同衔前平阳屯屯官唐守忠、生员唐锡彤、卫千总唐振海，于上年捻匪窜至湖团地界时，带练迎击，力竭被执，同时骂贼遇害，均堪悯恻，着交部从优议恤，并准其建立专坊，以慰忠魂。所请将徐州同知移扎该地方，以资弹压之处，着该部议奏。余着照所议办理。该部知道。钦此。

017．请准总兵朱品隆朱南桂开缺并请旨简放遗缺折二月初八日

奏为浙江衢州、河南归德两镇禀请开缺，请旨迅赐简放，以重职守，仰祈圣鉴事。

窃据衢州镇总兵朱品隆禀称，江、皖一律肃清，所部前七营奉批准予裁撤，于四年十一月遣还长沙。各营口粮概行清给，自应即赴本任，勉图报效。惟亲父年近八旬，近来精神疲倦，动履需人，而总兵频年征战，积受劳伤，腰脚作痛，亦未敢以病躯恋栈，请将浙江衢州镇总兵奏请开缺。

又据河南归德镇总兵朱南桂禀称，自本年五月奉调驻防临江，曾经具呈湖南抚院恳请裁撤，旋以粤匪复动，调赴吉安，又移袁州，十月间奉到准撤公文，驰回醴陵，将所部八营次第遣散，所有欠饷均由湘盐局领足，一切军装均由湖南军需局呈缴，并请将河南归德镇总兵奏请开缺。俟归家休息数月，调养疲病之躯，再图报效各等情，恳转奏前来。

臣查朱品隆为李续宾所识，戊午以后，随臣麾下八年，转战江、皖，历著勤劳。该员在皖南最久。旌德之围，孤军力战；青阳之役，忍饥苦守；其余备尝艰辛，始终稳慎。今因亲老多病，不能远离，自应准其在家侍奉，以遂孝思。

朱南桂自咸丰二年从戎，为湘军中最初之将，嗣后累立战功，积劳太过，一病四载。至同治四年复出，自领一军。克复金陵，勋绩尤著。从征将士，久役思归，今已一律遣撤，该总兵资格最深，劳勚已久，现在江、粤肃清，亦应准其回籍调养，以示体恤。相应奏明请旨，准令浙江衢州镇总兵朱品隆、河南归德镇总兵朱南桂均即开缺，其所遗之缺，应请迅赐简放，以重职守。所有总兵开缺缘由，恭折由驿具陈，伏乞皇太后、皇上圣鉴训示。谨奏。

018．密奏唐殿魁徐补授浙江衢州河南归德两总兵遗缺片二月初八日

再，密陈者，浙江衢州镇总兵、河南归德镇总兵两缺，臣于本日专折具奏，请旨简放。查记名提督唐殿魁，忠勇朴诚，能耐劳苦，约束尤严，民情爱戴，去岁瓦店、扶沟之战，首先陷阵，刘铭传称其战不矜功，劳不辞久，实为淮军中出色之员，署督臣李鸿章有函告臣，谓可贮为将材。如蒙天恩，即以唐殿魁补授浙江衢州镇总兵，必能有裨戎政。

又署寿春总兵徐，深稳明练，办事精勤。安徽诸军所至，每多骚扰，惟徐讲求纪律，抚臣乔松年曾有密函告臣，称为皖军得力之将，可否仰恳天恩，准令徐补授河南归德镇总兵，以资激劝。

以上二员如蒙俞允简放，唐殿魁现随刘铭传援鄂，徐甫经委署寿春，数月均难迅赴新任，所有该两镇篆务，容臣咨商浙江抚臣马新贻、河南抚臣吴昌寿遴员接署。理合附片密陈，伏乞皇太后、皇上圣鉴训示。谨奏。

019．奏陈张总愚捻众东窜刘松山等暂缓赴鄂西征并报启行赴周家口日期片二月初八日

再，营务处李昭庆一军，于正月十九日自徐州拔营，二十五日至归德府。臣将湖团一案奏结，定于二月初九日启程，由兖、济、归、陈绕赴周家口，就近调度，并饬刘松山会同张诗日续赴湖北助剿汉、黄一带，久已通饬遵照。

顷接李昭庆自柘城发来之禀，据称张总愚股匪现在西平、遂平一带，意欲窜入山东，各路生擒贼供，皆称贼图东窜。因改饬刘松山等仍驻徐州、湖团等处，俟东路无警，再行西征赴鄂。臣则又未便更改，仍以初九成行。理合附片驰陈，伏乞皇太后、皇上圣鉴。谨奏。

020．附录廷寄　答查办湖团及防捻东窜并准朱品隆两总兵开缺另以唐殿魁等补授遗缺二月十六日

同治五年二月十六日，准兵部火票递到军机大臣字寄——钦差大臣协办大学士两江总督一等毅勇侯曾国藩、署理两江总督江苏巡抚一等肃毅伯李鸿章、署两广总督漕运总督吴棠、山东巡抚阎敬铭、传谕护理山东巡抚布政使丁宝桢：

同治五年二月十三日奉上谕：

曾国藩奏，查办湖团，分别留遣，并酌筹善后事宜，及起程赴周家口，派兵驻徐，防贼东窜各折片，览奏均悉。

湖团争利寻仇，积衅已久。此次曾国藩秉公查办，将王、刁两团全数逐回山东，并酌定善后事宜三条，以期各安生业，永息争端，所办甚属妥速，已明降谕旨，均照所请办理；骂贼遇害之团绅唐守忠等交部议恤矣。驱回山东之团，现经设局发还地价，并许给一半熟麦，自不至穷无所归，第人数太多，良莠不齐，一旦失业，回籍易滋事端。着阎敬铭、丁宝桢督饬该处官员，认真经理，抚绥安辑，毋得稍有疏虞。至安静各团，地方应如何设官弹压，按照善后事宜次第经理之处，着李鸿章、吴棠督饬徐州道府各官，随时妥办，务臻万全。

张总愚股匪现在西平、遂平一带，意欲窜入山东，曾国藩已饬刘松山等处以遏贼突。其东省防剿事宜，着阎敬铭、丁宝桢督饬在事各军，严密侦探，力筹防堵。王、刁两团，从前既有容贼情事，此时驱逐回东，尤应防其勾结捻匪，并着预为防范，不得稍涉大意。

曾国藩另奏朱品隆、朱南桂恳请开缺一折，已降旨允准，所遗各缺已简放唐殿魁、徐矣。该二员未到以前，其归德、衢州两镇，即着该大臣知照各该督抚派员署理。朱南桂前经杨岳斌奏调统带旧部赴甘，现在该总兵所部既经遣散，能否前赴甘肃，或由曾国藩另派一军赴甘之处，着斟酌情形妥筹办理。

昨据官文奏称，官军收复黄陂，贼匪败窜安、麻、新洲一带，咨刘铭传迎击等语。着曾国藩严檄刘铭传督率所部，视贼趋向，会合楚、豫各军前后夹击，以收聚歼之效。将此由五百里谕知曾国藩、李鸿章、吴棠、阎敬铭，并传谕丁宝桢知之。钦此。

遵旨寄信前来。

021．附录明谕　朱品隆朱南桂准请开缺二月十六日

同治五年二月十六日，准兵部火票递到同治五年二月十三日内阁奉上谕：

曾国藩奏，总兵亲老积劳，恳请开缺一折。据称浙江衢州镇总兵朱品隆，亲老多病，不能远离，恳请回籍侍奉；河南归德镇总兵朱南桂，久在军营，积劳致病，恳请回籍调养等语。朱品隆、朱南桂，均着准其开缺，以示体恤。钦此。

022．附录明谕　唐殿魁徐补授总兵员缺二月十六日

同治五年二月十六日，准兵部火票递到同治五年二月十三日内阁奉上谕：

浙江衢州镇总兵员缺，着唐殿魁补授。钦此。

河南归德镇总兵员缺，着徐补授。钦此。

023．奏请胡大任仍以四品京堂遇缺开列在前片二月初八日

再，记名四品京堂胡大任，经臣于三年十二月奏保，免补员外郎原缺，仍请以四品京堂遇缺开列在前，奉旨允准。

兹准吏部咨称：“胡大任此次劳绩，系属局务出力，不准保奏免补本班。所请免补员外郎，仍以四品京堂遇缺开列在前之处，应毋庸议，饬令该督另核请奖等因具奏。同治四年四月十三日奉旨依议。”钦此。钦遵由李鸿章处转咨到臣。

臣查胡大任系礼部祠祭司员外郎，实任多年，前在湖北倡办牙厘，著有成效，屡经胡林翼保奏，以四品卿衔送部引见，听候简用。咸丰九年十月臣复会同官文、胡林翼三衔保奏，钦奉文宗谕旨：“胡大任着以四品京堂记名、遇缺题奏。”钦此。该员旋因告病回籍，经前督臣毛鸿宾奏派赴粤办理厘务，解济臣军。臣以金陵克复，亦赖粤饷之助，奏请将胡大任仍以四品京堂候补，并非保有升阶，不过申明咸丰九年之谕旨耳。且久补员外实缺，与未补是缺、保免补而超晋一阶者，微有不同。今吏部驳饬免补员外一节，并四品京堂出缺亦不能列名进单，是不特此次保案无着，即九年会保之案，亦皆消归乌有，事理殊欠公允，臣心尤觉不安。可否吁恳天恩，饬部遵照前旨，将胡大任免其坐补员外郎，仍以四品京堂候补，遇缺开列在前之处，出自鸿施。理合附片陈请，伏乞皇太后、皇上圣鉴训示。谨奏。

024．附录明谕　准奏仍将胡大任以四品京堂候补并饬吏部严按定章核办保案毋许轻率二月十六日

同治五年二月十六日，准兵部火票递到同治五年二月十三日内阁奉上谕：

曾国藩奏，请将胡大任仍以四品京堂候补等语。据称礼部员外郎胡大任曾任实缺，于咸丰年间奉旨以四品京堂记名，遇缺题奏。嗣因告病回籍，后办理厘务出力，经曾国藩奏准免补员外郎原缺，仍请以四品京堂遇缺开列在前。经吏部以局务出力，不准保奏免补本班奏驳，恳请饬部仍照前旨办理。

胡大任既系曾任实缺，亦未别保升阶，自与并未补缺而保举免补本班者，微有不同。吏部何以毫无区别，概以不准保举免补奏驳？以致前保遇缺题奏京堂之案，统归另核请奖之内，声叙殊属牵混。着照曾国藩所请，胡大任免其坐补员外郎，仍以四品京堂候补，遇缺开列在前。嗣后吏部于核减保案，务须按照定章查核详明，办理公允，毋稍轻率。钦此。

025．曾国荃调补鄂抚并负剿捻新命恭谢天恩折二月初八日

奏为恭谢天恩，仰祈圣鉴事。

窃臣承准军机大臣字寄同治五年正月二十六日奉上谕：“曾国荃调补湖北巡抚，着曾国藩知照该抚迅速驰赴湖北新任，力图报称，不得稍存推诿之念，有负属望。曾国荃旧部中有得力将弁兵勇，并着酌量带往湖北，以资差遣。”

又奉正月二十七日寄谕：“湖北巡抚已令曾国荃调补，郑敦谨着俟曾国荃到任后，再行交卸。”各等因。钦此。

跪诵之下，感悚莫名。伏念臣弟国荃，上年蒙恩赏假在籍调理，臣屡函问讯，嘱其静心养摄。近闻病体渐痊，假期将满，正拟催令入都陛见，勉图报称。遽承恩诏移抚鄂疆，荷宠命之迭颁，愧涓埃之未答，门庭太盛，惕励弥深。伏思湖北据江表之上流，为南北之枢纽，现值捻踪麇集，掳掠极惨。闻难民流徙江干至数十万之众，防剿方殷，未可稍事迁延，贻误大局。臣已知照臣弟国荃，属其招募旧部，一面遵旨迅赴新任，一面出省剿贼，并奏明俟鄂氛稍远，人心稍定，仍当趋赴阙廷，恭求训诲。

臣弟感荷殊恩，如体气日强，必不至稍涉推诿，自外生成。鄂省现有刘铭传之劲旅及皖、豫之援师，加以臣弟带出之部，鲍超赴楚之军，将士云集，似已足敷剿办，此外江、闽腾出兵力，不必再调以剿捻，或调赴黔、滇，或会剿甘肃，容臣筹商，另案复奏。所有微臣感激下忱，谨缮折恭谢天恩，伏乞皇太后、皇上圣鉴。谨奏。

026．附录军机知会　妥商调派江闽腾出之兵力二月十六日

军机大臣奉旨：“知道了。江、闽腾出兵力，前已有旨令曾国藩等筹商调赴甘省助剿。兹据该大臣奏称，或调赴滇、黔，或会剿甘肃等语，所见甚是。即着妥为商办，应如何分别调派，并筹定有着饷之处，详悉具奏。曾国荃仍着催令迅速赴鄂，以副委任。”钦此。

027．饬催张树声李鹤年速赴新任片二月初八日

再，臣承准军机大臣字寄同治五年正月二十一日奉上谕：“张树声已简放直隶按察使，现在刘长佑赴三屯营防边，直隶办理南路防务需人，如张树声到任，即可令李鹤年交替，赴湖北新任，着曾国藩咨会李鸿章，迅派委员接署徐海道，催张树声赴任，以重职守。”

又奉正月二十七日寄谕：“河南巡抚已令李鹤年调补，李鹤年卸任在迩，着曾国藩懔遵前旨，催令张树声迅速北上，毋再迟延。”各等因。钦此。

查徐海道一缺，臣接李鸿章来咨，已奏派候补道李鸿裔署理，惟须交卸江安粮道署缺，约计二月下旬方能到任接篆。张树声办理臣军营务处总理粮台，支应湘、淮马步各军饷项、转运、制造，头绪纷繁。又徐州原防兵勇所发额饷，向例由徐道转详漕督衙门造报达部，该道经管十一个月，款目颇多，计本任之交代，粮台之结算，清江之报销，三者纷乘，实非二月所能速了。一俟清厘就绪，即行趱程北上，入都陛见，迅赴新任，不敢稍涉迟延。据张树声具禀请奏前来。

臣查张树声廉明稳慎，于经手款目，不敢稍涉粗疏，计李鸿裔接印以后，尚须一月有余，乃能料检完毕。现在直隶防务尚松，河南军情吃紧，李鹤年似可先赴豫省履任，不必定候张树声前往交替。臣亦饬催张树声速为整理，及早登程。理合附片复陈，伏乞圣鉴。谨奏。

028．附录军机知会　着催张树声启程北上二月十六日

军机大臣奉旨：李鹤年业经谕令入都陛见，即赴新任。仍着曾国藩催令张树声将经手事件交代清楚，即行启程北上。钦此。

029．陈请免税放行萧以德等所购军营马匹片二月初八日

再，五月间所买战马，倒毙甚多，不敷征剿。去冬饬令副将萧以德等带银三千两，都司马长清带银六千余两，分作两起前往古北口、张家口一带挑选精壮马匹。又前任广东臬司龄椿在直隶办捐，寄存河间府库银五千九百一十两零，系留备购马之需，亦经萧以德等前往提取，与马长清分投购买，共计一千九百匹，解赴臣营，俾资操习。仍请援照历年成案，由部知照经过各关口，将萧以德等马匹按数查验，照例免税放行。理合附片具陈，请旨敕下户部知照该关施行。谨奏。

030．陈请从优议恤总兵夏金标片二月初八日

再，据布政使衔山东按察使潘鼎新禀称，该司所部鼎字前营营官、提督衔记名总兵夏金标，前在丰县剿贼，力搏狂寇，身受矛伤，迨战后归防，伤十余处，调治过半，独肋下一伤，久治不愈，忽于十一月初四日伤痕溃陷，在营身故。

查该镇现年三十一岁，安徽庐江县人，于咸丰七年投安省军营，自舒城剿贼，积功至千总；同治二年，大军由皖下江南，委带鼎字前营，频战有功，积功至游击。平湖之役，降目陈殿选跋扈难制，嘉郡悍贼屯新丰十余万，距城十八里，该镇以千人驻西门外扼之，贼不敢犯；从克嘉兴，首先登城；晟舍之役，与贼夹濠而阵，相持二十余日，卒破坚垒，由副将擢记名总兵加提督衔，赏给从一品封典。该镇忠壮敏练，善抚士卒，随剿捻逆，以少胜众，今因伤殒命，实与阵亡无异，详请奏恤前来。

臣查提督衔记名总兵夏金标，治军严整，屡立战功，今因伤身故，殊堪悯惜。合无仰恳天恩，敕部将该总兵照提督阵亡例从优议恤，以慰忠魂。理合附片陈请，伏乞圣鉴训示。谨奏。

031．旗营防御佐领骁骑校出缺请以常在等员分别补授片二月初八日

再，据吉林宁古塔副都统色尔固善呈称，准副都统高福咨开，查吉林满洲正蓝旗常清佐领下防御委营总常顺，于四年正月初三日，在河南鲁山县地方打仗阵亡。所出防御一缺，于十月初六日经拣选吉林乌拉镶白旗舒亮佐领下骁骑校尽先即补协领花翎副都统衔委营总常在堪以补放；其升遗骁骑校一缺，拣选伯都讷镶蓝旗金山佐领下披甲花翎即补协领副都统衔委参领巴顺堪以补放。又黑龙江胡兰正红旗公中佐领委参领明通阿，于同治三年九月二十九日在湖北广济县地方打仗阵亡。所出佐领一缺，于十月初六日经拣选呼伦贝尔正黄旗德平佐领下骁骑校副都统衔即补协领委参领富克锦布堪以补放；其升遗骁骑校一缺，拣选布特哈正黄旗倭罗那佐领下领催即补协领花翎委参领奇普松武堪以补放。等因。当即详查所补各缺，均属相符。今将该员等城池旗佐一并声明，备文咨报，由该副都统转呈请奏前来。臣复核无异，查该员等业经考验，应恳天恩准其补授各缺，敕部查照办理。除分咨吉林、黑龙江将军外，理合附片陈请，伏乞圣鉴。谨奏。

032．奏报援鄂铭军克复黄陂县城及自徐抵邹折二月十五日

奏为铭军援鄂，克复黄陂县城，恭折奏祈圣鉴事。

窃刘铭传一军，于上年十二月二十四日自周家口起行援鄂，正月初间行抵罗山，苦为雨雪所阻，二十日始克拔营，二十四日行抵河口，闻贼之大股盘踞黄陂县城内，即由长仙岭进规该县。二十七日行抵距城二十五里之王家河，记名提督唐殿魁率师在下石港扎营，城内出马步贼数千，直扑该营，唐殿魁、张景春率领田履安、周志本等分头迎剿，阵斩数名，贼势不支，纷纷奔溃。张景春率马勇百余名追至西关外贼馆，手刃数贼，身受矛伤三处，唐殿魁督带步队各营继进，贼乃败退入城，我军亦各收队，生擒贼首宋矮子、孙贵等二十余人。

二十八日五鼓，刘铭传派令刘盛藻率所部六营由马家山扎营，攻城之东；唐殿魁率所部六营由河边扎营，攻城之西；自督黄桂兰、毕乃尔等由甘罗山下扎营，直抵城根。贼见大兵逼近，于巳刻出马步贼万余人，分数路来扑，刘铭传亦分数路迎剿。唐殿魁督带王德成、滕学义、朱起昌等分两支攻贼步队，刘盛藻督带刘盛休、冯如霖、龚元友等分三支攻贼马队，黄桂兰、张士元、张景春等绕攻贼后，一合甫交，贼即败退入城，其马贼数千仍在城外东南一带排列，我军乘胜攻城，刘铭传令毕乃尔、李锡增由北门开炮，王德成率勇首先登城，头受刀伤见骨，贼犹未退，田履安、丁汝昌、刘朝幹、韦和礼等复相继蚁附而上，贼众尽由东南两门奔出，当将黄陂县城克复。刘盛藻、唐殿魁、黄桂兰等督带各营追杀至城东南二十里之茆屋店，贼马数千折回抵敌，仍经我军击败，贼尽向新洲一路狂奔而去。计阵斩贼二百余名，生擒七十四名，夺获骡马三百余匹，救出难民男妇万人，我勇亦伤亡三十余人。铭军远道驰援，近城即战，拟在黄陂暂驻，备办行粮，稍息士力，即行拔队前去追剿等情，由刘铭传呈报前来。

臣查铭字全军，上年终岁奔驰，夏间长沟一战而退山东之贼，石弓山一战而解雉河之围；秋冬阜阳之捷，扶沟之捷，均未开单请奖，此次贼犯湖北，该提督自请援鄂，甫经到防，立克坚城，实足寒贼胆而慰民心，自应酌加奖励，以昭激劝。

直隶提督刘铭传，应请开复革职留任处分，仍交部从优议叙。按察使衔补用道刘盛藻，请赏加布政使衔。记名提督唐殿魁，请遇有提督缺出，尽先简放。记名总兵张景春，请赏加提督衔，并赏给勇号。尽先总兵黄桂兰、毕乃尔均请交军机处记名，遇有总兵缺出，提奏补用，并赏加提督衔。两江补用副将冯如霖，尽先副将田履安、刘盛休、周志本，均请以总兵记名简放，并赏给勇号。尽先副将韦和礼、刘朝幹，均请以总兵记名简放。参将衔补用游击龚元友，尽先游击王德成，均请免补参将，以副将尽先补用；王德成并请赏给勇号，尽先副将李锡增，请赏给勇号。游击滕学义、朱起昌，请以参将留于两江尽先补用。都司丁汝昌，请以游击尽先补用，并赏给副将衔。都司吴维章，请以游击尽先补用，并赏加参将衔。已革副都统衔即补参领乌尔图那逊请开复原官原衔。阵亡之花翎守备陈福禄、蓝翎守备张思聪、尽先守备李先道、蓝翎千总钱万桂四员，请交部从优赐恤。其余在事出力员弁，上年阜阳案内，业奉谕旨准其列保。可否容臣并案开单请奖，出自鸿施。所有铭军援鄂，克复黄陂县城缘由，恭折由驿驰奏，伏乞皇太后、皇上圣鉴训示。

再，臣于初九日自徐州启行，十五日行抵邹县，合并陈明。谨奏。

033．附录明谕　奖恤克复黄陂县城之刘铭传援军二月二十二日

同治五年二月二十二日，准兵部火票递到同治五年二月十九日内阁奉上谕：

曾国藩奏，官军援剿湖北，克复黄陂县城，请将出力阵亡各员奖恤一折。捻逆窜扰湖北，阑入黄陂县城，提督刘铭传率所部赴援，与贼接仗，马步各军分路攻击，贼势不支，纷纷逃窜，阵斩贼匪两百余名，夺获骡马无数，当将黄陂县城收复，与官文等前奏大略相同。刘铭传一军，甫经到鄂，立克坚城，实属著有微劳，自应量予奖励。

直隶提督刘铭传，着开复革职留任处分，仍交部从优议叙。补用道刘盛藻，着赏加布政使衔。记名提督唐殿魁，着遇有提督缺出，尽先简放。总兵张景春，着赏加提督衔，并赏给干勇巴图鲁名号。黄桂兰、毕乃尔，均着交军机处记名，遇有总兵缺出，提奏补用，并赏加提督衔。副将冯如霖、田履安、刘盛休、周志本、韦和礼、刘朝幹，均着以总兵记名简放，冯如霖并赏给达勇巴图鲁名号，田履安并赏给果勇巴图鲁名号，刘盛休并赏给健勇巴图鲁名号，周志本并赏给强勇巴图鲁名号。游击龚元友、王德成，均着免补参将，以副将尽先选用，王德成并赏给勤勇巴图鲁名号，副将李锡增，着赏给克勇巴图鲁。游击滕学义、朱起昌，均着以参将留于两江尽先补用。都司丁汝昌，着以游击尽先补用，并赏加副将衔。吴维章，着以游击尽先补用，并赏给参将衔。已革副都统衔参领乌尔图那逊，着开复原官。其余在事出力员弁，仍着曾国藩汇案保奏。阵亡之守备陈福禄、张思聪、李先道，千总钱万桂，均着交部从优议恤，以慰忠魂。该部知道。钦此。

034．水师参将吴友德营规废弛纵勇滋事奏请革去哨官及升衔以都司降补片二月十五日

再，据兵部右侍郎彭玉麟咨称，据管带水师亲兵营总兵柳寿田禀称，该营哨官花翎副将衔参将吴友德，近来性耽疏懒，怠玩公务，且纵勇横行，惟有禀请革除吴友德哨官升副将衔翎枝，以昭炯戒等情。

查目下江面游匪水盗，肆行抢劫，各哨分防，自应严束勇丁，认真巡缉，以靖地方。今哨官吴友德辄敢纵勇滋事，其平日漫无纪律，已可概见，若仅予参去衔翎，不足以肃军律而警效尤。应请将副将衔参将吴友德以都司降补，拔去花翎，以为玩视防务者戒，咨请奏参前来。

臣查该员吴友德营规废弛，纵勇滋事，此风断不可长，相应请旨将参将吴友德革去副将升衔，以都司降补，拔去花翎，以示惩儆。理合附片陈明，伏乞圣鉴训示。谨奏。

035．浙江省阵亡殉难人员清单 ⁽¹⁾ 二月十九日

谨将八次查明浙江省阵亡殉难文武员弁暨各该员家属妇女并外省寄寓官员，缮具清单，恭呈御览。

计开：

运副衔浙江候补监经历王秉森，江苏青浦县人。六品衔分发浙江按察司司狱朱则彦，江苏上元县人。浙江候补监经历孙永潮，江苏丹徒县人。升用游击宁海营千总张瑞勋，永嘉县人；同子六品军功张锦芳。蓝翎五品军功保升守备王文政，丽水县人。都司衔蓝翎尽先守备处标右营千总黄芝选，丽水县人。尽先补用守备处标左营千总吴金鳌，丽水县人。署严州协桐庐汛千总武举方锦遂，安县人。蓝翎尽先把总湖南镇筸镇中营外委吴永逵，湖南凤凰厅人。五品蓝翎黄岩镇标中营把总林凤冈，黄岩县人。五品军功尽先补用把总平阳协右营外委周光海，平阳县人。尽先把总原任象山协右营外委方学圣，象山县人。处标中营外委吴世锟，丽水县人。尽先补用把总处标中营外委王得标，丽水县人。尽先补用把总处标丽水营外委陈飞熊，丽水县人。把总高培香，江苏上海县人。五品军功定海镇标中营外委邱承魁，定海厅人。嘉兴协新塍汛外委戴锦荣，长兴县人；同子嘉善汛外委戴连彪，次子戴连陞。蓝翎尽先补用外委武生周步鳌，临海县人。抚标右营效用朱凤喈，仁和县人。处标丽水营效用苑双珠，丽水县人。以上各员弁，均督兵御贼阵亡。

浙江候补从九品张桢，江苏丹徒县人。尽先外委徐文培，瑞安县人。六品军功台州协左营目兵沈金标，临海县人。以上各员弁兵丁，均遇贼不屈，被戕殉难。

职官家属：原任石门县知县胡德璐之媳单氏，安徽婺源县人。浙江补用知县王奉璋之子王春煦，河南固始县人；母王李氏。浙江候补知县吕锡龄之妾刘氏，顺天宛平县人。浙江候补县丞费兆钰之妻王氏，江苏常州府人。阵亡运副衔浙江候补监经历王秉森之妹荷姑、陪姑、福姑、润姑，江苏青浦县人。阵亡六品衔分发浙江按司狱朱则彦之妻王氏，江苏上元县人，同子朱致泰、朱致善，家丁黎升。殉难浙江候补从九品张桢之妻袁氏，江苏丹徒县人；胞兄议叙八品衔张楷、嫂支氏、长子张恩璜、次子张恩璘，女大姑同遇害。以上各眷口均遇贼不屈，被戕殉难。

外省寄寓职官：候选县丞孟继书，山东邹县籍，顺天大兴县人，投效湖州，偕弟孟继越与贼力战，同时阵亡。候选主事支昭溶，江苏丹徒县人，寄居省城。捐职主事张瀛，山西平定州人，寄居永嘉县，同弟张思俭。候选道库大使张澄，江苏青浦县人，寄居嘉善县。议叙监知事衔王兆曾，江苏丹徒县人，投效浙江，在浦江帮办营务。以上各员，均遇贼不屈被戕殉难。

军机大臣奉旨：“览。”钦此。

————————————————————

(1)  此件辑自台湾“故宫博物院”《先正曾国藩文献汇编》，日期为朱批之日。

036．奏保总兵张景春等请赏勇号清单 ⁽¹⁾ 二月十九日

曾国藩保：

总兵张景春：幹。

副将冯如霖：达。

田履安：果。

刘盛休：健。

周志本：强。

游击王德成：勤。

副将李锡增：克。

————————————————————

(1)  此件辑自台湾“故宫博物院”《先正曾国藩文献汇编》，日期为归档之日。

037．附录廷寄　饬乘胜剪灭张牛捻股二月二十日

同治五年二月二十日，准兵部火票递到军机大臣字寄——钦差大臣协办大学士两江总督一等毅勇侯曾国藩、安徽巡抚乔松年、降调河南巡抚吴昌寿：

同治五年二月十七日奉上谕：

吴昌寿奏，豫军扼剿张总愚股匪，迭获胜仗；乔松年奏，皖军越境剿贼获胜，现仍督令进剿各一折。已明降谕旨，将豫省出力之游击刘廷等奖励，阵亡领催石成等交部优恤矣。

张逆一股，屡经豫军击败，回扰于西平、舞、遂三县之间，亟应乘势剪灭。而赖、牛等逆又自湖北回窜光州，豫省只此兵力，势难兼顾。吴昌寿已派员前赴周家口，约会李昭庆一军夹击，即着曾国藩饬令李昭庆迅速进兵，将赖、牛等股痛加剿洗。

其现驻鄂省之马德昭等军，及乔松年派出追贼之张得胜等军，应如何合兵会剿之处，并着曾国藩相机调度，毋失事机。至张总愚股匪，屡经挫衅，吴昌寿当饬宋庆等军乘胜进剿，就地殄除，毋令伺隙东窜，得与赖、牛等逆合股，复肆蔓延。皖境防剿事宜，乔松年督饬英翰等先事预筹，毋稍大意。

乔松年另片奏，请催山东、山西协饷，已谕令各该省迅解矣。将此由六百里各谕令知之。钦此。

遵旨寄信前来。

038．附录廷寄　饬迅催各省筹解新甘饷银二月二十三日

同治五年二月二十三日，准兵部火票递到军机大臣字寄——钦差大臣协办大学士两江总督一等毅勇侯曾国藩、署两江总督江苏巡抚一等肃毅伯李鸿章、直隶总督刘长佑、成都将军兼署四川总督崇实、四川总督骆秉章、山东巡抚阎敬铭、安徽巡抚乔松年、浙江巡抚马新贻、江西巡抚刘坤一、广州将军兼署两广总督瑞麟、署广东巡抚郭嵩焘、署陕西巡抚刘蓉、降调河南巡抚吴昌寿，传谕护理山东巡抚布政使丁宝桢、护理山西巡抚布政使王榕吉、护理江苏巡抚布政使刘郇膏：

同治五年二月二十日奉上谕：

户部奏，各省欠解新疆饷银，并历年积欠甘饷，请饬催筹解一折。前经户部先后奏拨新疆经费军饷二百十一万两，内山东解过银九万两，未解银四十二万两；山西解过银三十三万一千两，未解银五十万九千两；四川解过银四万两，未解银十七万两；直隶解过银一万五千两，未解银四万五千两；河南应解银四十九万两，丝毫未解。

新疆地处边陲，自回匪滋事以来，饷源早经枯竭，全赖内地源源接济，方可维持大局。乃各省奉拨之饷已解者，仅止四十七万六千两，未解者尚有一百六十三万四千两之多，实属任意延玩。着崇实、骆秉章、刘长佑、阎敬铭、丁宝桢、王榕吉、吴昌寿迅将前项奉拨未解银两，赶紧筹措，不得再有玩误。除山西应解银两，仍由绥远城转解乌里雅苏台外，其直隶、山东、河南应解银两，即着交山西，由该护抚派员递解乌里雅苏台。四川应解银两，即着解交甘肃，由该督派员转解成禄军营交纳，毋稍延缓。

至各省自军兴以来，拖欠甘饷为数甚多，迭经该督奏催，令各该省先筹二三十万两及数万两解甘，乃至今报解仍复寥寥。甘省地方瘠苦，现在攻剿正当吃紧，饷需甚形缺乏，各该省督抚等，理应竭力筹措，共济时艰。着曾国藩、李鸿章、瑞麟、郭嵩焘、刘长佑、阎敬铭、丁宝桢、吴昌寿、刘郇膏、乔松年、马新贻、刘坤一、刘蓉、王榕吉各将同治五年协甘新饷迅速筹款，委解甘省。其历年积欠甘饷，虽一时不能全数起解，亦当各先筹一成解往，至广东、天津关所欠无多，即着尽数筹解，均不得饰词诿卸，致误要需。户部原折着摘抄阅看，将此由五百里谕知曾国藩、李鸿章、刘长佑、崇实、骆秉章、阎敬铭、乔松年、马新贻、刘坤一、瑞麟、郭嵩焘、刘蓉、吴昌寿，并传谕丁宝桢、王榕吉、刘郇膏知之。钦此。

遵旨寄信前来。

附户部原折摘抄件

大学士管理户部事务臣倭仁等谨奏，为各省积欠甘饷为数甚巨，请旨饬催筹解，以济急需而维大局事。

各省自军兴以来，拖欠甘饷甚多。查山东历年欠解五百二十九万两，又同治五年新饷五十二万两；河南欠解五百六十八万余两，又同治五年新饷五十万两；江苏欠解一百六十万两，又同治五年新饷十万两；安徽欠解八十万两，浙江欠解一百三十五万余两，江西欠解一百八十万两，又同治五年新饷十万两；两淮欠解二百五十九万余两，又同治五年新饷八万两；陕西欠解一百二十二万余两，山西欠解二百十万两，又同治五年新饷八万两；河东道欠解四十万三十两，又同治五年新饷五十二万两；广东欠解六万五千两，天津关欠解五万两，以上各省奉拨未解银共二千四百八十余万两余。同治五年新饷一百九十万外，其历年积欠饷银二千二百九十余万两，迭经陕甘总督奏请催解，并请令各省先筹二三十万及数万两解甘，均奉旨允准，行知遵办在案。乃各该省报解仍属寥寥。

在甘肃完善之时，尚须仰给于各省，今以攻剿万紧，需饷尤急，各省历年欠款甚巨，当此经费支绌，若责以全数报解，固属力有不逮，惟念甘肃多事之秋，自当催令设法佽助，以期共济时艰。应请饬令两江、两广、直隶总督，山东、河南、江苏、安徽、浙江、江西、陕西、山西、广东各巡抚，将同治五年协甘新饷迅速筹措，委解甘省。其历年积欠甘饷，虽一时不能全数起解，应令各先筹拨一成解往。至广东、天津关所欠无多，应令尽数筹解，均不准饰词推诿，致误戎机。所有臣等查明各积欠甘饷，请旨饬催缘由，理合恭折具陈。伏乞皇上圣鉴。谨奏。

039．附录廷寄　饬各督抚速办中外交涉事件二月二十三日

同治五年二月二十三日，准兵部火票递到军机大臣字寄——盛京、顺天、直隶、江苏、安徽、山东、山西、河南、陕西、甘肃、浙江、福建、江西、湖北、湖南、广东、广西、四川、云南、贵州各将军、督、抚、府尹、三口通商大臣：

同治五年二月二十日奉上谕：

总理各国事务衙门奏请饬各省督抚，将中外交涉事件迅速了结等语。洋人性多坚执，遇有交涉事件，必求悉如所愿，惟在临事揆度机宜，办理迅速，方不至因迟生疑，因疑生愤。乃近来各省办理交涉事件，不论事之难易，相率悬宕，甚至有数年不结者。即如广东潮州入城一事，不立教堂，不设关卡，不开行栈三条，言之已久，阿礼国断非近日始知，乃先则不言，而近忽言并无其事，可见因循延误，于和好大局关系非轻。着各该将军、督抚、府尹等严饬各地方官，嗣后于中外交涉事件，务须迅速办理。其易于了结者，固应随时妥办，即有为难之事，亦当折之以理，谕之以情，与之反复辩论，万不可一味迟延，致彼族有所借口，激成他变，是为至要。原片均着抄给阅看。将此各谕令知之。钦此。

遵旨寄信前来。

附总理衙门片抄件

再，查洋人性多坚执，遇有交涉事件，必求悉如所愿，或当以理折之，或当以情谕之，在乎临事揆度机宜，而总不外于办理迅速，庶不致十分为难。乃近来各省往往因洋人狡势，不论事之难易，相率悬宕，甚至有数年不结者，在各省何尝非为慎重起见，而洋人遂有所借口，始则谓我为不肯办，继且谓我为不能办，语多唐突，横生枝节，折服愈难。即于广东入潮州城一事，不立教堂，不设关卡，不开行栈三事，言之已久，阿礼国断非近日所知，乃先不言而今忽言之。则迟而生疑，因疑而生愤，计图一逞，愈久而愈激也。

臣等以为中国与洋人交涉事件，遇有易于了结者，应即随时妥办，不特彼族无借口，即有为难之事，我亦可以情理与彼辩证，万不可再事因循延误，相应请旨饬下各该督抚，转饬地方官，务须振刷精神，将中外交涉事件未了结各案，迅为逐件查办，不可再事迟缓，庶几以后办理洋务或可少费周章。谨附片具奏，伏乞皇太后、皇上圣鉴。谨奏。

040．附录廷寄密谕　英人呈递《局外旁观论》及《新议论略》于中外交涉深有关系饬共体时艰妥议密奏二月二十三日

同治五年二月二十三日，准兵部火票递到军机大臣密寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、闽浙总督一等恪靖伯左宗棠、广州将军兼署两广总督瑞麟、暂署两江总督江苏巡抚一等肃毅伯李鸿章、江西巡抚刘坤一、浙江巡抚马新贻、前湖北巡抚户部右侍郎郑敦谨、署广东巡抚郭嵩焘、三口通商大臣〈兵部左侍郎〉 ⁽¹⁾ 崇厚：

同治五年二月二十日奉上谕：

总理各国事务衙门奏，据总税务司呈递《局外旁观论》，英国使臣呈递《新议论略》，于中外情形深有关系，请饬交沿海沿江通商口岸地方各督抚大臣妥议一折，并将总税司及英国使臣所递论、议、照会各件一并进呈。披览之余，有不能预为筹画者。

中国军务未平，帑项未裕，洋人即因此生觊觎。详阅总税司赫德所陈《局外旁观论》，大旨有二，曰内情，曰外情。英国使臣威妥玛所陈《新议论略》，大旨有二，曰借法自强，曰缓不济急。其词与《局外旁观论》大意相同，而措词更加激切。其所以挟制中国者，则以地方多故，不能保护洋商为兢兢。

现据总理各国事务衙门奏称，窥洋人之立意，似目前无可寻衅，特先发此议论，为日后借端生事地步。若不先事通筹，恐将来设有决裂，仓卒更难措置等语。因思外国之生事与否，总视中国之能否自强为定准。该使臣等所论，如中国文治、武备、财用等事之利弊，并借用外国铸钱、造船、军火、兵法各条，亦间有谈言微中之时，总在地方大吏实力讲求，随时整顿，日有起色，俾不至为外国人所轻视，方可消患未萌，杜其窥伺之渐。

至所论外交各情，如中国遣使分驻各国，亦系应办之事。此外所论各节，反复申明，总以将来中国不能守信为疑。所陈轮车、电机等事，虽多窒碍难行，然有为各国处心积虑所必欲力争之事，尤恐将来以保护洋商为词，即由通商口岸而起。江苏、江西、浙江、湖广、闽、粤各省及三口通商地方，均系沿江沿海，与该洋人日相交涉，该督抚等俱应熟悉中外情形，应如何设法自强，使中国日后有备无患，并如何设法预防，俾各国目前不致生疑之处，着官文、曾国藩、左宗棠、瑞麟、李鸿章、刘坤一、马新贻、郑敦谨、郭嵩焘、崇厚各就该处情形，亟早筹维，仍合通盘大局。或目前即可设施，或陆续斟酌办理，或各处均属阻滞，断不可行，务条分缕析，悉心妥议，专折速行密奏。此事关系中外情形甚重，该督抚大臣等，务当共体时艰，勿泥成见，知己知彼，保国保民，详慎筹画，不可稍涉疏略，是为至要。外国论议及说帖、照会四件，均着抄给官文等阅看。将此由五百里各密谕令知之。钦此。

遵旨寄信前来。

附件一　英国照会抄件 ⁽²⁾

为照会事。照得本大臣进京三月有余，备文渎闻甚少，盖奉我国钦差之任甚重，先宜细将已结未结各等案件详览清查，方可随事陈论，谅贵亲王亦以为然；故先已将本馆所存案件全行阅毕，而所有寻常各案虽皆明悉，尚有内外相关最要之端。从前虽在贵国十六年，未能尽谙，亦不能径见存案便悉，必须询问，方知其详。因思己未间，虽两国来往仪节尚未尽备，我大君主深明和谊商务，永保其全，日见增笃。本大臣仰体君心，凡有关于敦谊和睦之处，必须详细查核，斟酌当理。更思外交增减，全在内地治安能否速平，是为至要之务。因此令参赞大臣威妥玛，即将中华目今大势以及百官相待外国情形，借用外国新议各等节，备具略论一纸，以期本大臣应可得知其实。兹该大臣遵行缮具前来，阅览之下，深念论内所陈情理，贵亲王可以详查，实与大局良为有益。当令该大臣赴署面交列位大臣转达。因查威大臣署理本国事务，已及年半外，在中华许久，所有内地语言文义以及人情，稍为明晓，想贵亲王亦所深知。更可知其凡于中华官民各事，无论取益防损，无不尽心关切。兹将内治、外交危险之处，言明其危何在，不能不指其由。而指其由，则不能不切切直直言之，是以本大臣似可毋庸行文照会，不如委曲以达，务望贵亲王鉴本大臣此宛转之心，当不得将《要论》一纸轻置为幸也。为此照会。须至照会者。

附件二　威妥玛说帖抄件

今日奉阿大臣派遣前来，亲将《略论》一件呈览。兹有两节奉照，诸位大臣原谅。

一在文章。盖本国文理内有转折，自与贵国不同。此次所具此篇过长，其次序本末难免有欠周到之处，且因外国理论与贵国亦属迥异，不免中有欠顺之辞。

一在事体。盖思凡人处事，稍欠妥协，虽有友人好意相劝，中心未免不惬。惟是旁观有危，必须直切而陈，方尽友谊之分。

今兹遵备《略论》，所议各节，数年共事以来，大半无非渎告。今奉阿大臣询及贵国目今大势，以及将来何如，不能不为切直之言。其所以更应直言者，实因目前时势尤危，非谓毫无起色，但较前稍有进步，而据弟耳闻各国每有缓不济急之言，此言日见其多，而体谅之心似觉减少。我阿大臣深明本国相待贵国，无非敦笃友谊之意，惟思本国商民在华日久，或难保护，抑或偶因别故势迫，自行设法定局，诸国亦必相从。他国或先至于此，本国亦难独违。阿大臣洞悉其理，指明中华免危之计，惟在借法自强。故令弟备此以闻。尤因中外诸务较之从前颇为胶漆之至，内或重危，外亦不免其害。然则此次所陈，虽由中华现时景况不佳而起，而中华所有诸病，亦为我国嗣后受害之渊，为此不能不为直陈，再祈原谅。

附件三　总税务司赫德《局外旁观论》抄件

一、矮人立于长人肩上，所见必远于长人，庐山真面，惟在山外者得见其全，旁观敢抒所见亦然，或效一得之愚。

一、论事必察其实。如能扼要，以虚为实，所议浮夸；以实为虚，所见无确。况事之情与日变迁，劝行之道贵乎时，惟望当局者采听焉。

一、立论贵乎实。所论中华者，自有记载以来历数千年，莫古于中国。而自四海各国观之，则莫若于中国事之知也。自古不通于外国，近数十年各国渐渐与中国往来，若欲闭关拒绝，属所不得情之变也。不此之计，而所谓立言施行者，果何所主哉？

一、中华情事者，一曰内情，一曰外情也。今日之外情，系由前日之内情所致，而日后内情，亦必由外情所变。

一、内情局外难定，旁观只可转传。如《律》、《例》本极允当，而用法多属因循；制度本极精详，而日久尽为虚器。外省臣工不能久于其任，以致尽职者少，营私者多；要且用非其人，而举动未当，供贪婪于戚友，而民怨弗闻。在京大小臣工名望公正者，苦于管辖甚多，分内职分反无讲求之暇，部员任吏胥掺榷，以费之有无定准驳，使外官清廉者必被驳饬。如是，而欲民生安业，岂得耶？各省筹划款项，动逾万万，而兵丁欠饷，竟至累月经年。兵勇之数，动逾千百万，按名排点，实属老弱愚蠢充数一成而已。平日挑抬营生，未经训练，一旦令其战阵，实驱市人而使斗，以刀矛为耒耜。驻防人等，平时拉弓举石，只讲架式，股肱怠惰，只得养马消遣。贼至，未决一死战而全家自尽请恤矣。对敌之时，贼退则肯前进，贼如不追，兵必先退，带兵官具以胜仗具报矣。及杀一二平民，或由贼去而遇未剃发之村农，且以殄馘发逆无算邀功矣。通经原为致用，而今之士人，书籍非不熟读，诗文非不精通，使之出仕，而于人所应晓之事，问之辄不能答。一旦身居民上，安能剔弊厘奸？定制〈本〉内上下共遵守，如居官者回避本省一条，系为防弊而设，而人品岂至正直？原籍情形既熟，言语皆通，名望素孚，乃扼于成例，而使官别省，俸满即应升调，于地方公事未及深究，胥吏反得久踞牙署，以售其奸，年满更换之说，尽属虚语。此《例》所欲禁弊，即由此《例》而生。禁止邪教，原为崇政，乃各省以神灵显佑，奏请匾额者累累。各省拨款迭催，而民言剥皮。及至大内所需，饬令捐备，例不准销，是令人舞弊也。法本善，而歹恶种种非是，以致万国之内最驯顺之百姓，竟至处处不服〈而〉变乱。于事不以实，而徒饰虚文可乎？

一、旁观者论内情，文武各事之行，尽属于虚。执法者，惟利是视；理财者，自便身家。在上即有所见亦如无见，真情不能上达，上令不能远行。以上各情，局外常论中国似此懦弱者，不致外有〈窥〉伺之患，即内与外往来者连闻此说，难保无藐上、不服、作乱之灾。

一、所言今日之外情，由昔日之内情所致。何也？中华土产本为外国所缺，外国各货，内地可销，由此有通商之举，其势日密。居官者初视洋人以夷，待之如狗。人来日多，身物无可倚恃，必须定章，方有可凭。是以道光年间，始动干戈，嗣有条约，均以日后必要为喜。惟条约所允，地方常有违背，令洋人懂系上司未知所致，而上宪不晤，无奈复动干戈，得有随时赴京明文方息。迨后因可赴京，以为更妥，乃大臣初次北上，仍以夷相待，违约阻止，后至兴兵在京换约，派以常驻之大臣，乃有庚申年之事。似此各情，皆由智浅而欲轻人，力弱而欲伏人。现在某事当行，某事不当行，已有条约可凭。一经背约，即有问故之患，所言外患由内召者也。若仍贸贸而行，必启外多进一步之衅。

一、外情系内情所致，而外情何也？前数十年，中国与外国并无来往，亦无所谓章程，且中国尚不知外国有如许国。现在议定条约有十国之多，驻京有外国所派大臣，新设有衙门专办各国事务。且数年间几次有事，可见外国所请，以力可得。通商条约，并非中国本意，系由外国而定。外国定约，系由保全来往之故。各国来往之故不同，为通商有三大国，而定约之要又有三：曰边界，曰传教，曰贸易，而其国为俄、法、英也。

至边界一节，俄国与中国有万里之相连，画界办交涉事件，非有定章不可。是以俄国较别国为早，阻在边界，已与昔年不同。

至传教一节，奉天主及耶苏教者，以此为正，以别教为邪。传教者皆谓尽此之本则而使益于彼。传耶苏教者，非止一国之人，且小有不同，均系民间捐资金往各处传教，以为美举，与国家无涉。传天主教者不同，各国之人皆有，然教内有教皇统辖各处传教之人，不特与各国之君为平等，而各国以天主为教之国，皆当为之护法，奉此为国教。而法国为首，通商条约内皆有准传教并保护奉教之章程。奉教者交接周密，无处不听传教之言，传教者无不奉教皇之命。倘教内有故，奉教各国必来调理，即如法国因广西有害死传教〈者〉之事，至派兵直抵京门。

至贸易一节，各国虽有分，而英国为甚。论贸易之事，不过以货纳何税，何处作口岸，何处准居住等项，为要有章程可凭，各商皆有着落，若一违章约，与各国有关，不得轻视。

以上三节既定有条约，必应于边界循照定章，必应准传教而保护奉教，必应于贸易之事遵守各章。此数言，系保外情。

外情如此，照办与否，于内情有何关系？

一、民间立有合同，即国中立有条约。民间如违背合同，可以告官准理；国中违背条约，在万国公法准至开兵，败者必认旧约，赔补兵费，约外加保方止。中国初次与外国定约，并未以条约为重，不过聊作退敌之策，至今万众之内，或有一二人知有条约，然未认条约之重，未知违约之害。

一、照约办理，内情如何？曰：民化而国兴。外国所有之方便，民均可学而得，中国原有之好处可留。而遵外国之方便者，不一而足，如水陆舟车、工铁器具、通讯电机、银钞式样、军火兵法等，均极精妙，国民两沾其益。愿学者皆能学，故曰民化。中外来往日多而敦好，外无事之扰，内有学得之益，故曰兴国。

一、不照办如何？照办则年比年相识，日比日相好，民化而兴国。若违章大不同，乃有动兵之举，国乱之灾。旁观均言违约者，或因不肯照约，或因不能照约。若因不肯，必至有出而勉强者；若因不能，必至起而代行者，前次动兵可见。泰西最小之国，尚有必得之力。或者边界有事，俄国何难占地；若教内有故，致由外进兵，奉教者何难相助；若贸易有阻止，英国进兵，各国必从。一经动兵，外国有得而无失，是以当留心必勉之。常闻外论中国官民，太半可以利动。势处极弱而不守信，若再有动兵之事，成败得失不待智者而决矣。是以或有应办，或有请办，不如早办，不使日后为人所勉强也。

一、内情难至此，外情险至此。内事，旁观者自不敢多劝行；外事，已有章程，旁观者只可指出日后外〈人〉必行之事。

一、内所应行，其难办者，首在无财。然无财非因民间真无财，亦非因理财所得之少。惟官之下取于民者多，上输于国者少；民力亦足可多输。是以各项钱粮均应整顿。即如地丁、盐课、税饷等项，各项应派干练大员，将各处情节细查，从新定日后办法。其地丁一项，本系甚轻。无人耕地，自无地粮。既耕地，粮本轻，或可照土产责赋，分别征多征少，浮耗当去而正供增。其盐课一项，无私盐之处甚少，而办盐课之员未尝无财。其税饷一项，沿海各口，内地各关，均有饱私囊而漏公项之弊。以上三项，若认真整顿，日后所得之银，可敷国家之用。

钱粮之外，应派大员查各旧例之应变通删改者，不至于日后应办之事有碍。财既得而例无害，文武各事，不难更正。

文之要，惟各官俸禄，各等各员应予足敷用度定数，不致在外设法得再升官加俸。查明署内人若干，并准开销经费。官署各人虽数不少，向系均得，度日之下，左右之民均言被勒，其民不服。并非被勒之多，因无定时、无定数而系私取。若因国家之用度新定，民间应纳各项有所，必无不服；所交之银，并无格外为难，更或较少，仍足各官重禄。各署定费，若将此意向外任询问如何？均不愿必答不行。若法长益国政，岂有外不遵内而必以内听外之理？

武之要，在兵精，不在兵法。兵数兵饷均有应改。各省若有兵五千人，常留营内操练，不准出外谋生，十八省不过九万之多，比此时百万得力。而省京都另募一万之数，此费可于洋税扣满四成之后支销。

再，文武应准本省居官。为官系明理之人，在本省，熟悉风俗语言，若署内有舞弊，较外省来人更易查究，其余一切事宜，日后可随时设法整顿，必致国安民富。

一、凡有外国可教之善法，应学应办。即如铸银以便民用，做轮车以利民行，造船以便涉险，电机以速通信。外国之好法，不止四条。然旁观劝行之意不在此，系在外国日后必请之事。

一、大皇帝召见各国驻京大臣，若不准见，虽不便遽至失好，恐必借他端而生事。如先告以可见。一，派委大臣驻扎外国，于中国有大益处，在京所驻之大臣，若请办有理之事，中国自应照办；若请办无理之事，中国若无大臣驻其本国，难以不照办。二，涉洋商合华商合制轮车电机各等事。

一、以上所劝行，内系将旧例地丁、盐课、税银、官俸、兵制整顿，外系召见、派使、会制。召见无损，派使自护，会制民富。

一、内外所劝行者，若云非一日能办，然愈早办则愈好。惟另数事立应办理，若不将此数事办完，想办余事，恐晚船损沉白日不及修矣。一系潮州进城之事。经五年之久，文书来往，至今领事未曾进城，而事愈久愈难。多年不照条约办理，均言或以末肯，或以未能之故，若不再办，必至生事。一系田提督未拿。上次所录谕旨，与先数日给驻京大臣阅看之稿有不同之处，以至几生衅端。现虽奉有上谕，若得知其人仍安居无事，请办之案不足了事。其余未完各事，不如早了。

一、未了各案，劝早办理者非他，倘不早了，必致兴动干戈。无不知中外交兵，外有必胜之事，中若败而始了各事，外必不能以此罢兵也。外所欲得之事，现已深知，若再战胜后，其事不可问矣。

一、旁论所论并非恐吓之轻语，而外国日后必行各事，并非欲害中国。各国所欲，亦无他意，惟愿中国能守和睦。如上年照约退兵，并无处〔不〕合〈同〉剿贼，可见实心相待之意。中外通商，若以后不再动兵，外亦甚悦。即如求益免损，非顾体面，各国来往常有因此等事而用兵也。若潮州并田提督二事，实有此情，若仍因循不办，必致生事，事事则不行矣。

一、潮州进城一节，事关大局，宜派大员往办，或请旨命广督前往，或命李宫保前去。至田提督一节，由京派大员，跟兵役数名，由内江轮船直赴川查提到案。〈此〉二事尤须速办，数月内新到有英国大臣，若知有五年未办之事，难以再行将就。法国因贵州〈案〉未完，必不甘服，一处有事，各处群起相向，〈则〉中国有失而无得。

一、所说日后内情必由外情而变，此意可明。奉劝各事若不试办，无庸提及泰西各国，〈即〉左近日本、暹罗各小国若要作乱，〈将〉无可抵挡。若照行，泰西各国必至欢悦，无事不助，无时不合。盖万国来往，向来各国让各国之事。中国若仍不让，各国必不服；若让，而中国作万国之友，其地广大，其民众多，文义均通，安分务工，止有国政转移，无难为万国之首；若不转移，数年之内必有万国〈动兵〉之役。日后内外情，均由此日之外情而生。此日之外情，在王爷大人之手，能臣之决断，万民之造化也。

附件四　威妥玛《新议论略》抄件 ⁽³⁾

大英钦差大臣阿，询及中华目今大势，欲知嗣后和好保其长久，威参赞全以总凭中国能否内改政治，外笃友谊，遵行复陈大略。

一、窃以现在所有承办中外各国事务，不分华外，各大臣欲知将来外国有无常能尽谊，只得设为问答，方见其实。试问中华日后能否保其自主？此言无所不赅，乃有甚愿中国永能防其侵占，而观其时势，难免代虑之深。

一、盖中国内患甚深，外交或有未至失和，大概亦皆冷淡。而立约各大邦来华，各有难弃之要务。天下之乱，屡年不止，各国果想敦谊，不愿干预。而大乱未已，早晚诚恳易致搀越。况因中国交接邻邦，多有坚执闭绝，有渎各国体制，何免寒其睦好之心。尤以内地治理，尚执定见，不肯借取新法，平治内乱，保其外局现不受损。日后更增，所有应得之利，实致各国原有不愿干预之心，因此日见减少。

一、所云内患甚深，历年有之，不必远观，自道光二十五年以来，邸报所传上谕折奏等件，览毕可知。目今直省之中，若云全省并无贼股，实不易言。盖贼率皆会匪，入会实意不过抢掠，旗号所书，均欲立国为君。即如云南滋乱之极，甚至有无官员，皆不可知。新疆回民，到处变乱。更至奉天，原系国初根本，该处民人命产，毫难相保。

一、如此大患，推问何由？仍读上谕折奏所议所载，其故有二：一则水旱之灾，民受穷困，强壮者抢掠为生，软弱者无力抗拒，因亦从其为贼。此系天意，人难预防。一则各省官吏，或有失义，或系无才，事先不能防备，事后不能办治。此系人事，据见邸报，尚属人多天少。

一、至于军务、捕务，更阅邸报可知。军务缺兵，捕务乏役，俱由原额钱粮甚少，且所支者，尚有不足原额之数。至于钱粮一节，则地丁粮米盐税脱欠甚多。总之，所有入国大宗，无非缺欠。外省因缺银粮，止得设法权计，亦不过为暂顾目前。即如内地运货厘金收税，内外商局，均受其损。尤因随时随事开局，征税不能不设官，该官俸禄，有名无实，何保所征皆归官库？就使所征皆得入库，则时事未平，易得借故支用，果有不归花费，即属虚糜。

一、查此，或问天下岂无能治之人？窃以能人可谓不乏，盖贼已有较平，海边内地，尚有数处。或云总由通商各口，幸有外国保守，因此而得。惟有外国之人日阅京报，确知天下大臣中，实有认真出力者，有为国忘身者，此不能不言。惜其得立功效，甚足嘉尚，然而中华欲凭此等一处偶建之功，即将天下大局换回，决属不能。何则？此等良臣，不能处处皆是，而且不能久任一方，常往别处调用。而有人得补其缺，未必能同一样出力认真。天下大患甚重，决不得因一两处有良臣尽力，遂得遍除全患。果欲全天下皆平，总不能按成例旧法，方得增益。要在早为图成，吏治官役，不分文武，皆求其实。务使粮饷充足，而中华可以充其饷之要二也，一则有取本国之材，务其济用，二则速与各国笃结友谊。

一、似此果于取新办理，往古以来，从无此道，是以中华各官不甚乐为。外国未明其理。盖查华儒最重之言，内载“穷则变，变则通，通则久”。窃思果能按此而行，不数年来，生民即可苏困，无如官吏绅士，论及变通二字，止以变回旧法，方保国政必能久通。所论亦非无故，因见世间历代兴衰，多有变乱多年，难于治平，乱极甚有无主之时，各省彼此攻打，百姓皆疲，终有英雄出世，有力平乱，黎民以为奉天，甘心相服。伊既开国，为治悉遵往古之法。初时较妥，渐次滥生事变，依旧不治。是兴时与古相同，衰时亦与古一样。此中华史鉴，累朝世世有之。世人见此兴废，视为转轮之常，自问其后必仿古而知。惟其目今欲思良法，止得鉴古而行，若然，则为误会之至。盖其内政、外交两节，今已互结，不能分论，此系今时与古不同之要处也。

一、盖天下各国，分论东西。东国之间，中华实属尊崇，自古以来，四面邻邦，无非向化，间或不畏军威，亦无不共服文教，三千余年皆属如此。其间泰西诸国，有并未来华，有偶或一来。如今泰西大国，或与官宪来往，或与百姓通商，该国若论智学，不亚中华，若论兵力，似觉稍胜。各国在华都有要务，不能弃置，系中华立约，许为相保。如果肯保，深惜力有不及，所言中外互结一也。历代史鉴，实无比照之处，则天下大乱，终或不能平治。欲问后来结局，自难酌古准今，仍照前言往古兴衰常理。盖中华果至终衰之时，诸国各有要务，见必受险，难免干预保全。一国干预，诸国从之，试问将来中华天下，仍能一统自主？抑或不免分属诸邦，此不待言而可知。

一、兹论终衰之势，或问何用此言？此史鉴所载，历代朝治，曾问士人，皆以国朝远胜前代。是壬子年南省会匪滋起，动称义兵，欲将江山恢复汉人。而十二载以来，除甘为贼匪以及愚贱从附，其外体面富庶者，曾问有乎？即有亦少也。观此，可知天下贤智百姓，至今未有异心。若谓终衰可计，今非其时。贼匪断难遽能成事，而内地日久未平，百官仍执成见，不肯外借新法，则贼患虽难至于终衰，而中国尚因别故，亦难防其移权之危。此别故者，各国大局，系中国一日不能保全，各国一日难免代为承保。而使外国代承其责，实免外国代为作主，此中国失权危险之处，曾已提及，不能不为再论。一若夫中国好古恶今者，内有每称各国新为设法代谋，其名虽似相帮中华，其实所图者无非私利，意欲嗣可占地自主。而细看此数年来，各国相处情形，可以信其必无此理。溯查道光己亥年间，英国失和，三年未绝，方能罢兵。定约时，除香港一处本系民稀地荒小岛外，有闻英国索要何地？又至庚申，英法两国带军北来，兵势正盛，何难逞其欲夺之心。乃北上未定大局，而上海英法国之兵，尚代打退金陵之贼。后到续增条约，一并在京画押，两国合军立即往南退去。旋据《续约》所载，抵项未完，尚须留兵防守数处。而未结未收各国，先行调回。又以换约以来，五年之间，条约以内，屡有未尽之处，各国虽亦屡经分辩，而通商各口一带，皆为合军协同剿办。有人谓帮同剿贼，亦为我国商民利益。此语非虚，亦可见并无占地之心。如有其心，尚有帮官打贼乎？

一、英法两国如此协同，总非有心侵占，不言可知。而好古恶新者，甚疑新法包藏恶意。试问向催中国另取新法，催之更甚者，系何国大臣？多系英法两国大臣也。盖其设疑者，实不知各国代谋诸事，不惟于中国无损，反于中国有益。虽谓于外国有益，实于中国更有大益。何则？中国果能听议各国民人进华，固能取益，而中国一取其策，定能保其富平。富平一保，自主之权亦能永保不移。更有所议者，绝无外国之利，容为续论。

一、此中华全取其益者，即如派委代国大臣驻扎各国京都一节。英国渎告非止一次。或问外国有何裨益？实无其益。若问中国有何益处？益实多焉。盖查各国原派大臣进华住京，其意如何？无论他国英国，实虑在外每起辩论，无法可以了结，诚恐易生兵衅。五年以来，屡有各国虽陈不合之件，若如从前并无代国大臣住京，易致生事，幸因有此得免。此于友谊大局，彼此均有裨益。惟遇设若某国大臣所定，中国之意不同，中国既无大臣驻扎伊国，只由该大臣自向本国辩驳，何人在彼能代设辩？然则中国肯派大臣驻于外国，此于外国住华大臣更有何益？此中国全得其益可证。况既与外国无益，更系外国大臣代议特设能驳本员之良法。尚有人疑外国代谋，必藏恶意。观此，可知所论之误。

一、此议即系全为中华取益，而中国不肯行办。外国论及，非以各国大臣住京不便，暂时通融办理，慢图退去，则无以知其不为之心。此节姑不必论。而派员在外，又有益处，中国尚未见及，亦无足怪。但不如听其所劝而行，况因现际天下大乱之时，须行尤甚。盖泰西诸国，素以相派大臣为尽来往之礼。亦同礼者联为局中，不同礼者视为局外。中华果愿一体互派，其益有二：如今中国独立，不与邻邦相交，各国未免心寒。能与相通，庶可易寒为热，则各国既有关切之心，斯其无故侵占之渐，较易防堵。抑或适与某国因事较论，中华果为有理，其余各国，必须帮同，若非用力相助，亦可用言解劝。

一、此乃外设代国大臣之议，可见系属中华全益。所有其余新作，外国虽受其益，中国受益尤多。类如各省开设铁道、飞线，以及五金、煤炭各厂开采，水陆各军安设操练，中华用项不足，约请借贷，医学各等项设馆教习，以上各等新法，中国如欲定意试行，各国闻之，无不欣悦。其故多焉，一则中国一欲试办，其初先须暂约外国人相帮，迨其习熟，方能辞去。即如海关税务司，自设以来，内外既免生事，税饷亦见其增，此系管理通商内外各官，无不知晓。而税务司数员，虽皆招请外国之人，而请辞各员管理税务，其权是否皆在中国掌握之中？问之外国，无一肯驳。更始将来中华能悉外国语言规矩，以致辞去外国各员，自理税务，中华具此材能，外国无不欣慰之极。而设税务司一举，原系外国代议，中华成例，向无此条。此则外国代谋变通之法，未必于中国有损，及可见为有益。至各国又有欣悦之故。一则中华有取前项新法，商局未免大受其益，二则内地从此容易治平，外国民人来往通商，常行居住，易得保全，各国亦可无虑。其最为欣悦者，此也。惟思前项新议，中华取用，固使外国得取其利，而内地之乱，可变太平。国帑之虚，可以充实。此均中华倍得其利。更有得利者，在保其自主之权。盖各省既平，洋商可保无危，用项既足，兵力可以自强，由此庶几可防外国干预，代为致力之损。此免移权之计，其最要者，此其一也。

一、经论中国自主之要，一在借法兴利除弊，以期内地复平。若论其二，立宜设法更求外国和睦，如果不能立派代国大臣往外驻扎，亦宜设法使其免疑见轻。上项所言外交冷淡，此乃实言。总理各国事务衙门一处，恭亲王及列位大臣与代国各大臣往来，皆系以礼相待，并无丝毫不周，此事固属至美。而内外相交余礼，不分京外，尚觉美不如斯。即如泰西各国京都代国大臣，前来住京，每得入朝，秉政各官，无不交接来往。中华京师大不相同。实缘中华向来之礼，从不愿与外国交易。闭门不纳，外省尤甚。各处官士，果不明发其意，皆暗存是心。外国官民，无非留意于中。即念中外各国，三十年以来数次失和，细查其故，总由中华有来无往。盖士人素论各国技艺材物虽有所长，总不如中华礼义学问之盛。又论中华天子尊崇最上，诸国之君果欲相交，尚以不能平行。欲问衅起之原，实由此也。而外国理会官士，时露相待不佳之心，实由此故而致，何免抱怨之渐。惜中华官士，论及外国事务，大半分为二端。一则有如前言变通二字，止以变回旧法。因查史鉴所载，周王修内攘外一节，但复此策，即可太平。天下一平，嗣将远人一齐逐出。一则或云变通亦不可少。先必变通而后乃能安定。俟安定后，再将远人驱去。如此前后两论，一问何以不用新法？因是新法而已。一问何以不留远人？因是远人而已。其论或欲专主旧法，或欲稍取新议，于大局毫无利益，而见其言色反于中华有损。盖天下日久大乱、起色甚少，各国因其属民有所思虑，明知中华不求新法，大乱难平。而中华总不自取，亦不肯听人代谋，为此更有所虑。况见各处官士，皆存外视之心，尤增易致气恼之情。

一、总之，近闻各国官民，分论中华目今嗣后事务，略以条约所载优待之处，内有凡我官民，未能得实，无论于我国体、商局两端，中华皆有未尽。或问通商各节，何以不能尽约？每答必以内地未平，官力未足。惜力真有未足，通商各口，近见防贼，非畏外国之名不来，即用外国兵力打退。甚至每有贼来之处，但有外国人居住，本地官民方可无虞。然虽如此，而百官仍以各国不能平行，众士原有作官之基，亦皆共执此理。外国代筹预防，为是率不肯从。屡见外国无非相帮之行，犹疑常怀为敌之心。虽自无力，尚有轻视外国之形。外国以信代谋，如何定乱，总不肯听。力虽疲极，尚望天下自行挽回。反将外夷逐出，何况匪类原系华民，实因吏治不佳生变。素闻助官原期保民，官既待民未周，助之何为？顾此，我各国何用待其自敝。果其不能速于自敝，则待其立意设法，将我驱出，更属何意。迨至此等时势，我国尚须自来保护。何如即刻先防其失，将内地治理，广取财利。不但我民取利有裨，即华民亦受免乱之益。若论华民改为外民，何谓取益？实因现受苦累之极。或问外国如此措置，必致损财，实因不难补其赔偿。此等外论，初亦有之，近来稍见加多矣。

一、兹外国人如此议论，亦非不知中华历代隆风。盖知中华早以圣教文化迥出于东方诸国之上，是以泰西各国，无不欣慕尊崇。惟念天下时势之艰，世世有之，而史鉴所载，系中国最为尊重之规。乱机将至，未见能为预防。变乱屡次相生，亦未见能睹前失，以图后来防备。中华之患，悉如一年之中四季转环，考其兴衰始终，皆同一律。直至前明，均不能谓后代较比前代显有隆污，尤有人云，尧舜之时为最。外国人考查内外不同之事，惟以此件为独奇。盖查进华之约，英法俄美各国，以其五百年前与千年以前相比，五百年景况较前甚强；以目今与前五百年相比，目今较五百年〈前〉愈强。又念自古以来，四海之内，无论何国不欲较比邻邦尽心勇进前驱，〈不然，〉未闻不为邻邦所并。试问中华现今邻国，仍是匈奴、西番乎？英国早得缅甸一分，法国已到安南，俄国分在西路朝鲜之外。或问三国诸有必占内地之心乎？此理姑无深论，要在英国已在缅甸，离云南不远；法国已在安南，离广西不远；俄国不必再论。前二处与中华连界一万余里，可虑者，不在外国有无侵占之心，而在外处有易侵占之势。

设若中国复问：续增条约立定五年以来，三国所办事件中，岂皆尽情尽礼〔理〕乎？而三国之待中国，或有不周，中国之待三国，亦有不周之处。若论如此，内外即应互有体谅，而内外之力均平，此言可用。惜力不平，则此理恐难常保。强国不即力求伸屈，彼即自为体谅。至今并无求伸之举，固因友谊，皆知中华现在大乱；尚因诸国向以一国不肯轻动，则各国俱不轻动。惟思各国既已负屈，各国又有难弃之事；犹以果有此举动，诸国莫不取益。念此，更思各国正强，倘遇一时或有不洽之处，无论关乎体制抑或他故，忽见某国若非构兵，亦必用言挟制，所有前面新议，中华向不自取，某国勉强代为，岂非碍于中国体制？设或代为之时，用外国之人，使中国之财，将中国置之不问，犹得谓之自主乎？即谓暂存之像，亦恐难保其常，盖因一起代为之端，何有限制？此实目前之危。

若问易危为安，只有一言，中国果有立意速借新法之实形〔行〕。各国一闻，必皆尽力相扶。倘疑中华如此，嗣或被某国乘机偏图其利，则有碍于中国，不必疑也。咨国皆有应图之利，必不令一国专取，可知此中仅有能保中国得以自主于中。

一、总之，此项所陈，重在不思变通，仍复〔护〕旧法而执成见。非谓各国事务衙门所陈，实因其余百官不知外国事务系属何事，更不知与外国相交较诸何事尤为紧要，因而凡有外国新议，无非以为不然。窃思目前景况，内地随处日有新机，无论百官愿否更改，而为事所迫，似虽不欲前进，亦确有不禁必进之势也。要在甘心勇往，方免牵制。直而言之，嗣后中国不久必须拟定两节之一，或自求外国协同去弊兴利，可以永保自重之权。或以仍旧怀疑杜绝，外国亦以怀疑心相对，中华言动或有细故，以致准情相复，必于全体无失之道关系非鲜。简言甚理，进则可以兴而后强，止则必至衰而不振。

————————————————————

(1)  据台湾“故宫博物院”《先正曾国藩文献汇编》增补。

(2)  此件及附件二据曾氏家藏原廷寄密谕所附抄件，文字与故宫博物院影印本略有出入。

(3)  此件据曾氏家藏原抄件，并据故宫博物院影印本校补。

041．附录廷寄　饬鄂皖江豫诸军迅殄捻股二月二十六日

同治五年二月二十六日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、户部右侍郎前湖北巡抚郑敦谨、降调河南巡抚吴昌寿：

同治五年二月二十四日奉上谕：

官文、郑敦谨奏官军击贼出境，迭获胜仗，现在分路防剿各情形一折。捻逆自黄陂窜遁后，并聚新洲，经提督蓝斯明等于靠山铺等处将该逆连次击败，斩擒甚众。马德昭复与韦志俊追至新洲，与李济清水师会合夹击，大破贼众，乘夜袭攻匪巢，追至麻城，适遇皖军进至该处会合助剿，复乘夜袭入贼寨，包抄冲击，连毁贼营数十座，追杀六十余里，毙贼千余名，生擒三百余名，该逆窜向光山，楚境已无贼踪。

此股捻匪经鄂、皖、江、豫各军会剿，屡次获胜，足见各省合力会剿之效，惜乎畛域之见，犹未尽除，仅称击贼出境，不能就地殄灭。现在该逆残败之余，势甚穷蹙，着官文严饬将士乘此声威，速将此股殄尽，以期移师西进，再将张总愚股匪合力扫除，并着曾国藩即饬刘铭传迅率马步全军，由武胜关入豫，绕出贼前，迎头拦截。其梁美材等军马步各营，已随马德昭跟追赴豫，着官文、郑敦谨、吴昌寿严檄该提督等视贼所向，尽力穷追。张得胜等军现已回扎商城，即着曾国藩檄令该军严密扼守，以固皖省门户。总期数省实力会剿，不得有名无实，是为至要。

官文所请此次暨襄、枣剿贼出力各员保奖之处，着准其择尤核实，酌保数员，毋许冒滥。

鲍超一军如已抵鄂，即着曾国藩饬令驰赴豫省助剿，由曾国藩调遣。所需饷银，应如何分筹挤济之处，即由官文、曾国藩函商奏拨。曾国藩此时计可行抵周家口，所派刘松山、张诗日等军进至固始，与商城相距甚近，兵力已厚，即着饬令该提督等与刘铭传等军分路进剿，以冀迅殄贼氛，毋稍延缓。将此由六百里各谕知之。钦此。

遵旨寄信前来。

042．附录廷寄　饬诸军截击东窜山东之张总愚捻股二月二十九日

同治五年二月二十九日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭、降调河南巡抚吴昌寿，传谕护理山东巡抚布政使丁宝桢：

同治五年二月二十七日奉上谕：

丁宝桢奏豫捻折窜东境，现在饬军布防、并移扎东平一折。捻匪张总愚由豫境率党东窜，已至曹、考交界之许河寨、长乐寨并定陶县属之境林洼、乔楼一带。该匪昼夜狂奔，势必锐意东趋，图扰腹地。曾国藩现在济宁，着即督饬潘鼎新等军迎头截击，力遏贼踪。并着阎敬铭、丁宝桢严饬开河十营布置运岸，毋令该匪乘隙偷渡。贼捻大股在后未动，吴昌寿务当不分畛域，派兵追蹑，期与东省各军会合夹击，以收聚歼之效。

直隶与东境毗连州县，延袤数百里，亦应严密设防，即着刘长佑督饬水师炮船认真防范，并飞檄陆路将弁一体相机截剿，毋得稍有疏虞。

丁宝桢另折奏，察看参将李其昌招勇未能得力，拟改派副将张得魁等带勇千名，驰赴奉省助剿等语。奉天、吉林马贼迭经官军剿洗，屡获大捷，现在贼势穷蹙，指日可期蒇事。前调京营兵勇已酌量撤回，而东省剿办正须厚集兵力。所有张得魁一军，即着留于东省，交丁宝桢调遣，以资得力，无庸前赴奉省。将此由六百里谕知曾国藩、刘长佑、阎敬铭、吴昌寿，并传谕丁宝桢知之。钦此。

遵旨寄信前来。

043．附录廷寄　答鲍超抵江西筹饷备马赴豫剿捻折并饬曾国藩等遵办三月初一日

同治五年三月初一日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩，传谕浙江提督一等子鲍超：

同治五年二月二十八日奉上谕：

鲍超奏拔营抵江，拟请筹拨饷项，采办战马，整队赴豫一折。前因鲍超一军调豫助剿，曾经谕令官文、曾国藩将该营所需饷项函商奏拨。兹据鲍超奏称，豫省地势平旷，利在骑战，现在派员采买战马，并赴粤购办马枪等件，俟马匹到齐，编立十五营操练候调。至所部新旧各军，月需饷银九万七千零；马队编立，照章需饷三万四千零，合共月需饷银十三万一千有奇。此时东南军务告竣，江省各军分别裁撤，该营月需饷银，可否仍由江西筹拨；马队均用洋枪，所需洋药、洋火，请饬广东陆续采运各等语，着官文、曾国藩懔遵前旨，将鲍超军营月饷，迅速函商筹拨有着之款，源源接济。如鄂省饷需缺乏，不能全顾，鲍超军饷，或由江西每月协济若干，亦着官文、曾国藩酌度情形，奏明办理。其洋枪所需火药等件应用若干，并着官文等酌定数目，咨明广东赶紧筹解，以利师行。

捻匪张总愚现由豫境率党东窜，已至曹、考界内，而赖、牛等逆尚蔓延于光州等处，亟应分兵剿办，着鲍超迅率所部克日起程，由鄂赴豫，探明贼踪，认真剿办，毋稍迟延。鲍超折着抄给官文、曾国藩阅看。将此由六百里谕知官文、曾国藩并传谕鲍超知之。钦此。

遵旨寄信前来。

附鲍超拟请筹饷备马赴豫折抄件

浙江提督一等子奴才鲍超跪奏，为东南业已肃清，拔营抵江稍为休息，筹拨饷项，采办战马，整旅赴豫，仰祈圣鉴事。

窃奴才于去岁十二月二十日，胜贼于嘉应城下，二十三日收复州城，连日追剿，先后毙贼一万数千，围获二万八千有奇，当将东南一律肃清情形，咨明闽浙督臣左宗棠具奏，以慰宸廑。

伏念此次军务虽属将士用命，全赖江西大批月饷源源接济，并会合广东设立转运，而广东督抚委员采办军米，络绎解营，有赢无绌，故士饱马腾，奴才得专意剿贼，仰仗天威，蒇事如此之速也。

奴才甫抵粤时，粤省便解送银一万两，以士卒尚未立功却之，及驻军后解送银二万两，备西北购马之用，闽浙督臣亦解送马价银一万两，惟顾全东南大局，而西北马价尚预为筹备，军务省分皆能如此应手，士卒谁不思备，贼氛安能久延哉？窃自奴才由籍赴防后，点验旧部，将前收降众按递更换，汰弱补强，去骄留朴，整顿队伍，训练将士，使知临敌则奋不顾身，爱民则秋毫无犯，现拟全军拔驻丰城，稍为休息，得以精锐之中更求精锐。惟数年以来，军中战马陆续倒毙，所存百余匹均不堪用，旧设马队概改为洋炮各营，甚为得力。前奉寄谕移师剿捻，豫省地势平旷，捻逆利在骑战，去来飘忽，掩袭縻常，非多设马队，不足以御其奔冲，即无以蹑其踪迹。去岁曾经湖南抚臣李瀚章重念军务，知马匹在所急需，该省非应拨饷之处，竟肯筹拨银二万两，当以一万两派员赴粤采办马枪一千杆并洋药等件，以一万两派员解赴北口，采买战马千匹，鞍鞯千副，咨请湖广督臣官文代奏在案。计此批马价，尚需银七千五百两，兹复由广东、闽浙解送马价银三万两，以二万两委员赴江，俟买战马一千五百匹，鞍鞯一千五百副，咨请两江督臣曾国藩代奏；以一万两委员赴粤，采办洋枪一千五百杆，并洋药洋火等件，备马队之用。俟马匹到齐，编立十五营，拣派得力镇将分带，操练精热，静候曾国藩随时调遣。兵力既厚，再加饷项充足，庶将士百倍踊跃，早一日靖逆贼披猖之势，即早一日纾朝廷宵旰之虑。

现在奴才所部新旧各营，月需饷银九万七千零，马队编立，照章需饷三万四千零，合共月需饷银十三万一千有奇。奴才原归曾国藩节制，进止机宜，饷糈赢绌，谅有成局，屡次咨商，请示方略，路途遥远，每多羁滞。现在东南军务告竣，江省各军悉数分别裁撤，筹饷之力尚属从容，奴才马步全军月需饷项，可否仍由江西按月筹拨，不致缺乏。至于催收支放，奴才从未经手，历年师行所至，皆各省督抚设立粮台，随营管解，由各营官具领散给，此后仍请饬照旧章办理，俾奴才不分心于管饷，得并力于戎行。遥揣山北地平风劲，烘药恐难施效，近来营中所用火器，惟洋炮为上，备办甚多，兹于攻剿嘉应发逆，又夺获洋炮三千二百余杆，仍分给各营，尽敷出战之用。马队各营，均用洋枪，所需洋药洋火，更当宽为筹备，饬广东就近陆续采运，以资冲击。

所有拔营抵江，稍为休息，筹饷购马，整旅赴豫缘由，谨借用江西峡江县印信恭折驰奏，是否有当，伏乞两宫皇太后、皇上圣鉴训示。谨奏。

044．附录廷寄　饬堵剿山东安徽境内之张赖牛诸捻股三月初五日

同治五年三月初五日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、安徽巡抚乔松年、山东巡抚阎敬铭、降调河南巡抚吴昌寿，传谕山东布政使丁宝桢：

同治五年三月初三日奉上谕：

吴昌寿奏张总愚股匪扰及东省，追剿布置情形，并赖、牛等逆窜入皖境一折。张总愚股匪被官军在遂平击败，北窜舞阳、郾城、禹州、新郑等处，屡为官军扼阻，意欲抢渡黄河，图扰完善，复经副将崔廷桂督带水师炮船击退，宋庆、善庆等军败之于中牟朱仙镇。

贼虽东窜陈留、兰仪，扰及东省之曹州，此股贼匪剽疾异常，非东、豫两省合力夹剿，不能杜其奔突。曾国藩现驻济宁，自应速调各路将士四面布置，兜击围剿，毋任他窜。阎敬铭已销假出省驰赴东平，着即督饬王心安、潘鼎新等军严扼运河，防其东渡，并与曾国藩妥商筹办，分路兜剿，迅殄狂氛。丁宝桢交卸抚篆后，即着驰回省城，严密防守，毋稍疏懈。吴昌寿已回汴省，并派兵追赴考城，着即严檄宋庆、安住、保英等会合东省兵勇，实力剿洗，总以联络声势，殄除股匪为要务，不得存此疆彼界之见，徒以驱贼出境为了事。汴省布置及防河事宜，吴昌寿当加意防维，不可稍有疏忽，致误戎机。陈留、尉氏等处逼近大名地界，并着吴昌寿随时知照直隶防河文武，互相联络，严密堵剿。前经寄谕刘长佑布置河防，着即严督地方文武侦探防剿，毋稍大意。

赖、牛等逆现窜阜阳，乔松年当饬张得胜等军奋勇迎剿。颍郡团练素称得力，并着激励绅团到处堵截，以助官军声势。刘铭传已率所部跟踪追击，着曾国藩檄饬该提督与张得胜等军前击后追，就地歼除，不可纵令北窜，致与张总愚股匪合并，又成滋蔓难图之势。东省境内黄河防守事宜，阎敬铭亦当整饬筹备，以免临时竭蹙。将此由六百里谕知曾国藩、刘长佑、乔松年、阎敬铭、吴昌寿，并传谕丁宝桢知之。钦此。

遵旨寄信前来。

045．遵调鲍超剿捻并筹定霆军饷项折三月初五日

奏为遵旨檄调鲍超一军北来剿捻，并筹议有着之饷，恭折复奏，仰祈圣鉴事。

窃臣承准军机大臣字寄，正月二十三日奉上谕：“现在东南虽已肃清，而捻匪窜扰北路，楚、豫等省到处戒严，防剿正当吃紧。鲍超一军，前本令其驰赴北路助剿，此时粤贼业已办结，即着左宗棠饬令统带所部，迅赴楚、豫之交，听候曾国藩调遣。其江、闽各路得力将弁兵勇，有可调赴楚、豫、江、皖助剿者，并着曾国藩迅速函商左宗棠等酌量调往，以期厚集兵力，早殄逆氛。”等因。钦此。

又奉二月初一日寄谕：“嗣后江西、浙江、湖南，每月可协济甘省饷银若干两？并协济调赴鄂、豫、江、皖助剿勇银若干两？鲍超一军调赴鄂、豫约有若干名？楚北可协济此军饷银若干两？江苏省能否于现协甘省月饷外，再行筹添若干两？均着官文、曾国藩、左宗棠、李鸿章、刘坤一、马新贻、李瀚章妥筹速奏。”等因。钦此。

又奉二月二十八日寄谕：“鲍超奏拔营抵江，拟请筹拨饷项，采办战马，整队赴豫一折。前因鲍超一军调豫助剿，曾经谕令官文、曾国藩将该营所需饷项函商奏拨。兹据鲍超奏称，豫省地势平旷，利在骑战，现在派员采买战马并赴粤购办马枪等件，俟马匹到齐，编立十五营，操练候调。至所部新旧各军，月需饷银九万七千零，马队编立，照章需饷三万四千零，合共月需饷银十三万一千有奇。此时东南军务告竣，江省各军分别裁撤，该营月需饷银可否仍由江西筹拨；马队均用洋枪，所需洋药、洋火，请饬广东陆续采运各等语。着官文、曾国藩懔遵前旨，将鲍超军营月饷，迅速函商筹拨有着之款，源源接济。如鄂省饷需缺乏，不能全顾鲍超军饷，或由江西每月协济若干。着官文、曾国藩酌度情形奏明办理。其洋枪所需火药等件，应用若干，并着官文等酌定数目，咨明广东赶紧筹解，以利师行。”等因。钦此。并抄示鲍超原折到臣。

臣查捻匪万骑纵横，行踪剽疾，而步贼则裹胁居多，火器极少。臣所部湘、淮各军，战守俱优，而骑兵则马匹太少，技艺尤生，是捻匪所长者在马而不在步，官军所短者亦在马而不在步。署督臣李鸿章近寄臣函，谓宜裁减步兵，酌添马队，实属因时制宜之策。

鲍超所统步队需饷至九万七千有奇，为数过多，应令裁撤三千余人，酌留一万二千人。按鲍超向来营制，可编二十营，每月给予饷银七万两，其马队之数，应令招募三千二百人，按臣处新定营制，可编十二营有奇，每月给予额饷三万两。

臣自抵临淮以来，察看皖北、齐、豫等省，皆以柴草之故，兵民相争，动成仇隙。因令各营发价购买柴草，丝毫不妄取于民间。鲍超一军，除口粮外，又有柴草之费、添换马匹之费、西洋军火之费、雇买车辆、骆驼以资陆运之费，每月不下一万四五千金，通共使支，该军月需十一万数千两。据鲍超原奏，请全由江西筹拨，不至缺乏。其致臣书函，亦称将与抚臣刘坤一面商，请供渠军巨款。臣查鲍超一军，咸丰十一年驰援江西，驱除李秀成巨股，肃清全境。同治三年再援江西，许湾大捷，挽回危局。此次克复嘉应州，俾江、粤得以撤防，有功于江西甚巨，即以霆军之饷全责江西，亦无不可。惟江西须协解席宝田赴黔之军，而本省酌留防兵不无积欠，虽刘坤一局量宏远，究恐力有不逮。臣反复权衡，拟请旨饬下江西月解七万，供霆营步军之饷；湖北月解二万，供霆营马队之饷；江苏月解二万五千，以一万充马队口粮，以一万数千为购买柴草、车、驼，添补洋药、马匹之用。江苏供应淮军、湘军七万余人，为款极巨，兹又协济鲍超军饷，业已入不敷出。江西协黔协豫，物力已竭，该两省除前此议定甘饷照旧按解外，似不宜再添协甘之款。

谕旨饬令浙江、湖南协济剿捻之饷银，又令广东筹解霆营之洋药，臣今皆未议及。盖欲腾出浙江、广东之银，以大批协解甘肃；腾出湖南之银，以全力专谋贵州也。

至剿捻之师，新添鲍超一军，步队愈厚，马队亦不为薄。但患调度不善，不患兵力不敷，无庸再调远兵，致滋糜费。相应请旨饬下左宗棠、刘坤一等，将闽、江各军分别遣撤，次第销兵，以靖民气。

抑臣尤有虑者，鲍超所部各营，颇有骚扰之名。每当拔营沿江行走，掳掠船只，舟人畏避，市肆惊惶。去岁金口之变，沙井之哗，尤为人所诟病。然犹有可原者，前此饷项支绌，士卒终岁无银寄家，间或食米稍缺，将领不能以空言抚慰，故号令有所不行。今既筹得有着之款十一万余两，应即在于襄阳设立该军粮台，派襄阳道总司其事，仍由江西派一委员驻台支应步军口粮，湖北、江苏各派一委员驻台支应马队口粮及洋药器械等事。步军欠饷，将来仍由江西找补，马队欠饷，将来仍由湖北、江苏找补，俾鲍超得以专精办贼，不分心于管饷，以符原奏之意。

河南民圩恨兵如仇，积怨已久，必须秋毫无犯，乃可挽回此风，军民一气。霆营月饷充足，如再有骚扰情事，臣必据实参奏，请将该军遣散，一以保全鲍超之令名，一以拊循河南之赤子。纪律所在，关系甚重，不得不预先陈明，善全始终。

所有遵议鲍超剿捻筹定饷项缘由，恭折由驿驰奏，伏乞皇太后、皇上圣鉴训示。谨奏。

046．陈报近日追剿窜捻军情折 ⁽¹⁾ 三月初五日

钦差大臣协办大学士两江总督一等侯臣曾国藩跪奏为陈报近日军情。微臣暂驻济宁，就近调度，恭折仰祈圣鉴事。

窃臣于二月十五日在邹县拜折后，十九日行抵济宁，拟即暂驻数日，阅视黄、运两河，与护抚臣丁宝桢等妥筹布置，再由曹州赴豫。尚未成行，次日即闻张总愚大股由豫入东之信。续据各路禀报，二十二日，该逆窜至曹县；二十四五等日，遂由菏泽、定陶扰及巨野、郓城；二十六夜，攻破巨属之太平寨圩，盘踞该寨，掳人掳粮，有必欲渡运之势。

臣于二十六日饬令山东臬司潘鼎新一军，酌留四营防守济宁，而自带八营驰赴嘉祥、巨野，相机剿办。另调湘军三营，自徐州来济换防，腾出潘鼎新之军均赴前敌。其自济宁以上之开河、袁口一带，水势极浅，为该逆渡运熟经之地，丁宝桢以五千人分扼其间，而亲驻袁口，督饬防范本省。

防边之军，扎于豫、东界上者，一为曹州金堤集杨飞熊之师，一为曹县魏家湾王心安之师，贼皆绕越营外，深入腹地，该两军先后追剿。杨飞熊一军，二十六日在曹州之安兴寨接仗，先胜后挫；王心安一军二十八日在巨野之龙堌集接仗，挫损尤甚。该两将勇于赴敌，身受多伤。臣咨商抚臣将两军调赴运河以东，凭河堵御，藉固北路之防，而免偷渡之患。该逆在太平寨盘踞四日，潘鼎新于二十九、初一等日出队搦战，该逆一见旌帜，即行退避。初二日，潘鼎新进攻太平寨，该逆已全数北窜梁山，有锐欲渡运之象。运河汛地太长，防兵太薄，不知果足以扼之否？此山东各军堵剿之情形也。

至李昭庆一军，臣檄令赴豫剿贼，已至周家口。因贼踪盘旋无定，追逐于鄢陵、洧川等县，迨追至尉氏，则闻贼已窜扑汴梁；迨行至朱仙镇，则闻贼已直犯山东。于是由通许、杞县东行，二十九日驰抵曹县，虽不如贼匪之迅速，而日行约六七十里，步卒已极疲乏，军粮亦将罄竭。顷据禀报，初二日抵巨野之章逢集，少事休息，即会合潘鼎新一军，分道进剿，或可一收夹击之效。又据擒贼供称，桂逆锡桢此次同来，欲渡运河，前赴曲阜报仇等语。臣檄调徐州杨鼎勋之军来东，如闻贼已渡运，即径赴曲阜护卫孔林；贼未渡运，即暂驻兖州，听候调遣。此李昭庆一军及添调徐军来东之情形也。

任、赖等逆，一股自刘铭传攻克黄陂后，窜出鄂境，悉由光、息、正阳一带窜至项城、沈邱，十八日逼近槐店。张树珊冒雨出队，该逆骤闻官军之至，即折而南趋，一日夜窜至江口集，距槐店已二百余里。刘铭传紧蹑贼后，二十四日可抵太和。周盛波闻该逆有回踞蒙、亳老巢之信，亦于二十五日，由归德驰赴亳州，会合铭军专力办此。一股迭据生擒贼供，任、赖等逆窥伺山东完善之区，锐志东趋，目下南未渡淮，北未渡颍，尚在两河之间，或不至遽犯齐境，此又鄂贼回窜皖、豫交界之情形也。

臣上年屡次复奏，谓宜于四镇之外，另筹数支游击之师，始可与此贼纵横追逐。经营半载，甫成刘铭传、李昭庆两支，挈以应敌。今捻逆西逼楚疆，东趋海岱，相去动三千里，马步以数万计，官兵步多骑少，每每失之迟钝，必须鲍超、刘秉璋、刘松山等多成数支游兵，庶足以布远势而图近功。臣现驻济宁，应即在此就近调度，俟东事大定，再行奏明赴豫。所有陈报近日军情缘由，恭折由驿五百里驰奏，伏乞皇太后、皇上圣鉴训示。谨奏。

————————————————————

(1)  此件据台湾“故宫博物院”《先正曾国藩文献汇编》校订。

047．李逢源丁忧橝服与例相符请准在营起复片三月初五日

再，江苏遇缺即补同知直隶州知州李逢源，于咸丰十一年投效记名布政使刘连捷军营，随同征剿。同治元年八月，因母病请假回籍，闰八月二十八日，在籍丁忧。是冬，刘连捷以攻剿需人，檄饬该员于穿孝百日后回营帮同带勇打仗，嗣于无为州、草鞋峡解围，克复东关、九洑洲及巢、含、和、浦、金陵各城池案内洊保今职。所有丁忧及起复日期，均由湖南本籍呈请咨部在案。上年十一月，该员遵例赴部引见，已于二十四日验到，至二十八日忽扣验看，始知丁忧札调人员，未经由营奏明，不能起复。因即折赴臣营，具禀请奏前来。

臣查该员从戎数载，身历行间，积有劳绩。该员释服日期，除闰月不计外，扣足二十七个月，从同治元年九月初一日起，扣至三年十二月初一日服满，应准由营起复，尚属与例相符。理合附片陈请，伏乞皇太后、皇上圣鉴，饬部查照施行。谨奏。

048．奏陈遵旨查明蒋文庆殉难情形并请谥号折 ⁽¹⁾ 三月初七日

奏为遵旨查明殉难大员死事情形，吁恳天恩予谥，恭折会奏，仰祈圣鉴事。

窃准部咨：“复奏原任安徽巡抚蒋文庆未经得谥一折，钦奉谕旨，着臣等将该故员殉难情形，再行详查具奏。”等因。钦此。仰见我皇上笃念忠荩，曷胜钦佩。

臣等伏查咸丰三年粤匪豕突东趋，由长江顺流而下，不数日间，已由九江入皖。贼势之众，奔窜之疾，本有猝不及防之势。蒋文庆先得上游警报，即将城守事宜赶为料理，而防兵只千余人，猝当大寇，外无援师，孤城滨江，与军民誓守至正月十七日，贼并力攻城，蒋文庆登陴督战，备极艰危，卒以兵力太单，未能抵敌。城陷后，指挥巷战，迭受重伤，为贼取〔所〕戕。曾奉显皇帝谕旨，以不失城亡与亡之义，加恩赐恤，并准建祠。是其大节无亏，已蒙圣明烛照。臣等伏思封疆重臣，原非可仅以捐躯塞责。惟军兴以来，死事疆臣如江苏巡抚徐有壬、浙江巡抚王有龄等，均荷恩施，予以易名之典。今查蒋文发〔庆〕殉难情形与徐有壬、王有龄等事同一致，合无仰恳天恩俯准，将该故员予谥之处，出自逾格鸿慈。取〔所〕有遵旨查明蒋文庆殉难情形，谨恭折会奏，伏祈皇太后、皇上圣鉴训示。谨奏。

同治五年三月初七日军机大臣奉旨。钦此。

————————————————————

(1)  此件辑自台湾“故宫博物院”《先正曾国藩文献汇编》，系与江苏巡抚署两江总督李鸿章、安徽巡抚乔松年会衔。日期为奉旨之日。

049．奏陈遵旨查明雉河解围案内团练出力人员开单请奖折 ⁽¹⁾ 三月初七日

奏为遵旨查明雉河解围案内团练出力之官绅练董，开具清单，吁恳天恩，分别给奖，恭折奏祈圣鉴事。

窃臣等前奏雉河解围一折附片具奏团练出力，恳请给奖。钦奉谕旨：“皖省办团出力之官绅，着准其择尤保奏，毋许冒滥。”等因。钦此。仰见我皇上鼓励人心，微劳必录，无任钦感。

臣等伏查前次贼窜皖北，颍州各属几于遍地贼氛。若附近民圩不能坚守，或为贼诱惑，则官军兼顾为难，全局又将掣动。臣等分派委员，将各属团练认真整顿，民心以固。各该官绅练董均能督率团防实心劝导，与官军互为声援，历久无懈。解围之顷，多有截杀贼匪，斩馘报功之处，卒致全境又安，贼踪远遁。核其劳绩，实与官军同一出力。兹据各属开单请奖前来。臣等复逐加删核，谨择其尤为出力者，开具清单，恭呈御览。合无仰恳天恩府准，照拟给奖，以示激励，出自鸿施。除千总、把总以下各弁照例造册咨部给奖外，所有遵旨查明团练出力开单保奏缘由，谨恭折会奏，伏乞皇太后、皇上圣鉴训示。谨奏。

附雉河解围案内团练出力之官绅练董请奖清单

谨将雉河解围案内围练出力之官绅练董，分别拟奖，开具清单，恭呈御览。

计开：

仅〔尽〕先参将云南腾越镇中营游击郭清标、尽先参将陈德厚，均拟请赏加副将衔。尽先守备袁思锐，拟请以都司尽先补用，并请赏加游击衔。蓝翎尽先守备惠开元、蓝翎守备陆怀武，均拟请以都司尽先补用，并赏换花翎。同知衔孙家吉，拟请赏给四品顶戴。五品衔候选州同廖价藩，州同衔张炳然、孙家举，均拟请赏加运同衔。尽先守备陈仁俊、徐殿邦、孙之和，尽先守备潜山营外委杨家驹，均拟请赏加都司衔。蓝翎徐州镇标尽先都司丁永贵、蓝翎守备衔尽先千总陈玉佩、蓝翎衔守备许立三、蓝翎选用守备高腾云，均拟请赏换花翎。守备衔尽先千总张村汛、外委葛永祥，拟请以守备归标补用。都司衔候补千总酆朝德、尽先千总魏学陈、吴连璧，尽先把总黄书献、丁成章，五品蓝翎王志瀛、欧玉成，守备衔抚标右营尽先千总王荣，均拟请以守备尽先即补，吴连璧并请赏加都司衔。即选府经历陈瑞麟，即选县丞王效孔、李心洁，五品衔候选训导石振甲，均拟请选缺后以知县用，王效孔并请赏加知州衔。双月选用县丞魏殿传，即选从九品杨玉佩、王心乐、于同云、赵燯，均拟请以县丞不论双单月遇缺即选。以上各官绅督团防剿，联络官军杀贼有功，劳绩卓著。

都司尽先守备徐坤、尽先守备王玉书，均拟请以都司尽先补用。蓝翎即选县丞周宛其，拟请赏加知州衔，并赏换花翎。候补守御所千总武举路文英、五品蓝翎张绍唐，均拟请赏加都司衔。湖北试用县丞张焕文，拟请俟补缺后以知县用。河南候补府经历李普润，尽先千总张忠，尽先把总李文秀、王锡麒、袁学端，尽先外委张振邦、张殿甲，即选教谕郭麟阁，即选县丞张燦，五品军功任英开、蔡志威、吉永安，均拟请赏戴蓝翎，袁学端、张振邦、张殿甲、蔡志威并请以千总拔补知县用。候选县丞朱念清，拟请免选本班，以知县归部选用。候选县丞陈锐，拟请免选本班，以知县不论双单月遇缺即选。候选巡检吴崶阶，拟请以巡检留于江苏。尽先补用廪监生仲统兰、文生朱承沛，均拟请以训导不论双单月选用。五品蓝翎署义门汛外委路长清、千总孙南图、武举尹长发，均拟请赏加守备衔，路长清并请以千总仍归寿春镇标尽先拔补。提举衔候选通判邵景书、尽先千总郭凤珍、从九品张继猷、五品军功王苞，均拟请赏戴蓝翎，王苞并请以未入流不论双单月遇缺尽先即选。训导陈力岁，贡生李心锐，文生赵良运、黄德镇、刘士选、余兰芬，均拟请以训导不论双单月遇缺即选。六品衔附贡生杨佩箴，贡生李英才、汤永镜，附生李俊杰、徐秉愿、杨光坚，增生吴汉腾，廪生孙群英，文生王仲三、任长禄、王金声、高畅、高诗，均拟请以训导归部选用。优廪生叶荫棠、徐辑五，均拟请以教谕选用。尽先千总张宝善，拟请以守备选用知县用。即选县丞王彦邦，拟请赏加知州衔。候选县丞濮永煕、候选县丞徐仲方、五品军功盐大使衔陈其道、候选盐大使王璠，均拟请赏加盐提举衔。候选知县杨和，拟请赏加同知衔。候选从九品黄德彰，拟请选缺后以县丞用，并请赏加六品衔。从九品衔周德培、五品顶戴监生吴戒四、范华堂、徐尚品，监生周世卓、徐钦若、张鸿文、赵德、王腾甲、洪澍、陈振和、李琴堂，五品蓝翎监生尚如陵，附生马焕文，均拟请以从九品不论双单月遇缺即选。候选教谕张金豹，拟请以本班遇缺前先选，指发江苏。巡检陈涛，拟请归候补班前先补用。以上各官绅练董率练守圩，截杀贼匪，颇著战功。

指发山东县丞刘畀禄，候选从九品金模、李桂芬、祝仲元、贺文植，六品军功外委刘霞光，尽先外委高贵和，监生周全伦、周凤池、蔡志行、周大鹏、张新泰，六品军功程学书、王玉林，均拟请赏戴蓝翎，刘霞光并请以把总尽先拔补。千总侯珏拟请以卫守备不论双单月选用。八品衔王文琳、谢本英，监生马鑑衡、陈端木、韦焕，附生张宪章，童生李含芝，均拟请以从九品不论双单月选用。州同衔邹茂春、五品衔监生朱履端，均拟请以州同选用。从九品衔王锦堂，监生吴允升、王运开、张培德、王化南、吕玉杰，均拟请赏加同知衔。候选府经历陈品孝、指发安徽试用从九品顾培初、议叙县丞李士莹、选拔廪生郑以庄、六品军功徐保真，均拟请赏加五品衔，陈品孝、顾培初并请赏戴蓝翎。文生李纫兰、周之冕，均拟请以县丞不论双单月选用。六品蓝翎监生刘效奇、从九品衔孙文英、从九品衔六品顶戴党善，六品蓝翎尽先把总朱燦，监生张开鲁、张尚荣，均拟请赏给五品顶戴，朱燦并请以千总升用。文童雲锦章、张宗元、王开朗、王友鹏、刘居敬、朱柏梁、赵福谦、马广文，均拟请以从九品不论双单月遇缺即选。五品军功侯方训、韦玉荣、朱建元，均拟请赏戴五品蓝翎。候选从九品张桂岭，拟请免选从九，以县丞不论双单月选用。从九品衔沈廷瑛，监生张兰池，把总裴俊衡，六品军功刘朝班、金棨，均拟请赏戴蓝翎，张兰池并请以主簿不论双单月选用，刘朝班并请以把总尽先拔补。从九品衔侯徵庸，拟请赏加县丞衔。监生张崇仁、孙君珍，均拟请以从九品归部选用。童生王履福，拟请以未入流不论双单月选用。候选从九品祝超，拟请以县主簿不论双单月遇缺即选。县丞衔罗兰斋，从九衔姜正顺，蓝翎候选县丞陈鹤鸣，候选从九品王恩霈，文生张选青、胡佩芳，蓝生侯青云，均拟请赏加六品衔。以上官绅练董，分督各圩，誓守拒贼，多有斩擒，颇著功绩。

军机大臣奉旨：“览。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与安徽巡抚乔松年会衔。日期为奉旨之日。

050．附录廷寄　答曾国藩乔松年等奏陈近日军情及剿办捻逆各情折三月十二日

同治五年三月十二日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、安徽巡抚乔松年、山东巡抚阎敬铭，传谕护理山西巡抚布政使王榕吉：

同治五年三月初九日奉上谕：

曾国藩奏陈近日军情，暂驻济宁调度；乔松年奏贼踪折窜皖境，现筹剿办；阎敬铭奏东省防军在郓、臣接仗各情形；王榕吉奏捻逆窜近晋边，饬在防文武固守各折。览奏均悉。

张总愚股匪由豫入东，窜经菏、定、巨、郓等城，攻破寨圩。杨飞熊一军，先胜后挫，王心安一军，挫损尤甚。该逆日思渡运，曾国藩现将该两军调赴运河以东，凭河堵御，以固北路之防。惟运河汛地太长，仍着添调兵勇，招集民团，合力堵剿，勿任偷渡。

李昭庆一军已抵巨野，即令会合潘鼎新之军，分道进剿，用收夹击之效。桂逆锡桢欲赴曲阜报仇。该大臣檄调徐州杨鼎勋之军赴东，如贼已渡运，即径赴曲阜护卫孔林，如贼未渡运，即驻兖听调，所筹均妥，着即飞饬照行。

阎敬铭折内所称饬济东道卫荣光督率兵团连布北岸，总兵赵三元炮船水师梭巡南岸，均须实力办理，未可有名无实，致涉疏虞。

任、赖等逆由光、息、沈、项窜至江口集，有回踞蒙、亳老巢之信。周盛波已由归德驰赴亳州，会合刘铭传一军力办此股，曾国藩、乔松年即饬该提督等与英翰等军，扼击于淮、颍之交，严防窜回老巢，以固腹地。

鲍超现抵丰城，本日已传谕该提督速赴皖、豫剿贼，着曾国藩再行催调，并刘秉璋、刘松山等均令各率所部前来，用作游击之师，以期四面兜剿，聚而歼旃。该大臣即暂驻济宁调度，俟张总愚一股殄除，再行赴豫督剿。

捻已东趋，去晋日远，惟逆踪飘忽，河防不可不慎。王榕吉惟当与陈湜等悉心妥筹，勿稍疏忽。贼匪全数北窜，奔突靡定，直隶防务紧要，着刘长佑严饬各路防兵认真戒备，不得稍涉大意。

曾国藩另折奏，拟拨鲍超军饷等语，已寄谕官文等照数拨解矣。本日已明降谕旨，令唐训方来京另候简用，直隶布政使已将钟秀调补，未到任以前着刘长佑派员署理。将此由六百里谕知曾国藩、刘长佑、乔松年、阎敬铭并传谕王榕吉知之。钦此。

遵旨寄信前来。

051．附录廷寄　着统筹全局调度机宜并饬诸军合剿皖豫鲁赖牛诸捻三月十六日

同治五年三月十六日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭、安徽巡抚乔松年、河南巡抚李鹤年、降调河南巡抚吴昌寿：

同治五年三月十三日奉上谕：

刘长佑奏东路捻氛逼近河干，现饬水陆各军实力堵御；乔松年奏皖军击贼获胜各一折。览奏均悉。捻逆入东境后，在巨野、郓城等处围攻民圩，逆骑四出，距寿张河岸三四十里，距张秋、沈家口河岸亦只四十里。该逆此次悉锐东趋，势将窥伺黄、运两河，不思东窜，即图北犯。亟应严密堵御，着刘长佑严檄官军扼要驻守，节节设防，遇贼即击，以遏逆氛，毋令乘间偷渡。曾国藩、阎敬铭务当督饬各军分路进攻，将东省之匪就地殄除，以免该逆四出北犯，扰及畿疆。

直省南路如再有警报，即着刘长佑督带马、步各队，星速出省，择要驻扎，相机布置。赖、牛等逆经皖军击退，复向豫省之新蔡、光州一带奔窜，乔松年现饬张得胜等军出境追击，即着催令该员等会合刘铭传所部，协同剿洗，两面夹攻，以收聚歼之效。

李鹤年前已陛辞，着即趱程前进，迅赴新任。李鹤年未到任以前，仍着吴昌寿督饬豫省防军迎头拦截，杜贼纷窜，为次第廓清之计。曾国藩节制各省，责无旁贷，所有皖、豫军情，该大臣当全局统筹，妥为调度，以副委任。将此由五百里各谕令知之。钦此。

遵旨寄信前来。

052．附录廷寄　饬诸军进剿回窜豫境之捻众并扼防黄运二河三月十八日

同治五年三月十八日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭、河南巡抚李鹤年、降调河南巡抚吴昌寿，传谕护理山西巡抚布政使王榕吉：

同治五年三月十六日奉上谕：

吴昌寿奏赖、牛股匪窜至中牟、郑州一带，调派各军进剿一折；另片奏贼向朱仙镇窜驰等语。赖、牛等逆自皖境阜阳全数折回，由西华、通许、陈留、尉氏一带窜至朱仙镇，折窜中牟，经官军奋力击退，贼向西北逸去，盘踞郑州、白沙一带，现复由中牟回驶，马贼扰至省城南堤以外，大队疾趋向朱仙镇一带窜扰。

此股贼匪行踪飘忽，势甚披猖，省城现存队伍不敷分剿，甚属可虞。着吴昌寿将城守事宜严密布置，饬令马德昭等军相机追击，一面迅催宋庆、蒋希夷、安住、保英等军赶紧由东路折回，探明贼踪，绕前迎剿。贼窜朱仙镇，难保不东趋曹、济，与张总愚合股。曾国藩务当分拨各军与豫军截击，勿令得遂其合并之计，致成燎原。直隶大名边境与开封接壤，尤须防其窥伺黄河，希图北渡，着刘长佑添派兵勇，与在防将士实力堵遏，勿少疏懈。阎敬铭会商曾国藩将黄、运两河力筹防守，毋得稍有疏虞。山西泽潞等处本有防兵，王榕吉仍当先事图维，预为戒备，不得以贼踪尚远，稍涉疏虞。

前据乔松年奏，贼匪回窜豫境，已饬张得胜、程文炳等军会合刘铭传追击，即着曾国藩檄令刘铭传等确探贼踪，迅速追剿，尽殄贼氛。李鹤年如已到豫，即着懔遵前旨，妥筹防剿，用副委任。将此由六百里谕知曾国藩、刘长佑、阎敬铭、李鹤年、吴昌寿并传谕王榕吉知之。钦此。

遵旨寄信前来。

053．附录廷寄　饬曾国藩通盘筹画进剿豫境捻逆三月二十一日

同治五年三月二十一日，准兵部火票递到军机大臣字寄——钦差大臣协办大学士两江总督一等毅勇侯曾国藩：

同治五年三月十七日奉上谕：

前据刘长佑奏捻匪逼近河干，吴昌寿奏赖、牛等逆窜至中牟、郑州一带，迭经寄谕曾国藩等妥筹办理。兹据御史贾铎奏就河南情形敬陈四策一折所称，严守汴省东、西要路，以防其北犯；扼守淮河以杜其南；东、西两路夹击以遏其锋；多张告示，以散其党，于现在办理情形，大致尚不相左。

捻踪飘忽，此剿彼窜，亦为势所必然。曾国藩现驻济宁，杜贼北趋，淮军紧蹑其后，贼势纷扰豫境，该大臣将来应否移扎郑、许之处，着斟酌妥筹，毋致顾此失彼。

其请令阎敬铭等分驻曹、考等处，李鹤年、乔松年分驻淮河南岸，刘铭传等军由归、陈向西进剿，鲍超会豫军由南、汝向东进剿，虽不为无见，惟军情旦夕变迁，逆踪靡定，着该大臣通盘筹画，如尚可行，即分咨直、东、皖、豫、湖北各督抚妥筹办理。

至解散胁从一节，本属行军要着，惟在该大臣督饬将弁于贼中自拔来归者，予以矜全，毋妄杀戮，以释其疑畏，自可迅图蒇事。原折着抄给阅看。将此谕令知之。钦此。

遵旨寄信前来。

附贾铎奏折抄件

掌山西道监察御史臣贾铎跪奏，为敬陈管见，仰祈圣鉴事。

古来流寇为患，本不易平，盖贼势飘忽，迄无定踪，故兵勇追剿难以得手，是必通盘筹画，以防遏其流，使该匪逃窜无路，而后可一战而擒也。

方今东南数省业已肃清，奉天马贼剿洗过半，甘肃、云、贵军务亦俱有起色，国家承平在即，京外臣庶欣颂莫名。所患者中原赖逆、张匪两股，往来奔突，流毒无穷，现虽大兵云集，而此剿彼窜，几无了期，糜饷劳师，伊于何底。窃臣知浅庸愚，未谙军旅，何敢妄参末议，但就河南地势及所闻捻匪情形，不揣冒昧，谨拟四策，为我皇上敬陈之。

一、严守汴省东西要路，以防其北犯也。查捻匪欲渡黄河，窜扰彰、卫、怀三府，必走郑州荥泽一路，如欲窜山东曹济，必走兰、仪、考城暨永城、夏邑两路，此一定之势也。刻下张逆大股虽到山东，迨官兵调齐，必然又回窜河南。请旨饬下曾国藩，俟该匪窜回豫省之后，即督带重兵移驻汴省西南郑州、汴州等处，居高驭下，不惟可以扼守，抑且便于调度。其汴省东北一面，请饬令山东巡抚阎敬铭、臬司潘鼎新带兵分驻曹、考等处，认真防守，倘恐兵力单簿，不敷堵剿，再饬下河运总督张之万、直隶总督刘长佑各拨各将分驻要隘，以为援应，斯贼迹不致北犯，而其东西省均保平安矣。

一、扼守淮河，以杜其南窜也。查淮为四渎之一，由南阳、桐柏发源，经过汝、光、新蔡及安徽阜阳、霍邱等处，东西绵延数百里，水势浩大，非有船不能偷渡，请旨饬下河南巡抚李鹤年、安徽巡抚乔松年，分驻淮河南岸，亲督豫将马德昭、蒋希夷，皖将张得胜等，各统大兵，会同沿淮之道府州县，各带团勇严密布置，加意防堵，所有各处渡口，斟酌归并，一闻警报，即将渡船调回南岸，毋令贼匪抢渡。倘防淮兵力恐有不足，再饬令湖北巡抚遣将拨兵，分扎南、汝、光一带，以为后路声援，斯贼匪不能南窜，而淮南各府以及楚皖边境，均保无虞矣。

一、东西两路夹击，以遏其锋也。南北两面堵截既严，则该匪不能远飏，自可尽力剿办。然又有难办者，贼势敏捷，异乎寻常，若我兵由东路进剿，该匪必西窜洛、陕，我兵由西路迎击，该匪必东窜淮□，我兵由中路截剿，该匪必东西分窜。为今之计，须东西两路夹击，使该匪腹背受敌，首尾莫顾，方可以尽殄丑类，请旨饬令曾国藩督调健将刘铭传、周盛波、李昭庆等，各带所部，由归、陈一路向西进剿，并飞催名将鲍超速带其兵从荆襄北上，宋庆一军，由南阳、汝州一路向东进剿，斯贼匪无路可逃，不难一鼓荡平矣。

一、多张告示，以散其党也。查赖匪老贼，张匪悍捻，均不过数千人，其余裹胁之徒，多出于万不得已，并非甘心从贼。臣闻去冬贼窜光固，裹去难民甚多，其有乘间逃回者，俱言贼中伪将伪卒，均涕泣思归，但恐逃散之后，官民不容，是从进退两难。可见，贼顽虽众，贼心不齐，若当被剿穷蹙之时，多张告示，详为开导，令其自拔来归，概从宽免，擒渠献功，立予重赏，如此剿抚兼施，斯贼中党羽可散去十之六七，下余老贼、老捻为数无多，自不难悉数歼除矣。

以上四策，臣为迅扫逆氛，早除民困起见，可否密谕曾国藩斟酌商办？如能同心协力，四面兜围，则流寇之患可息，而中原底定有期，臣愚昧之见，是否有当，伏乞皇太后、皇上圣鉴。谨奏。

054．铭树两军在皖豫剿贼获胜折三月二十一日

奏为铭、树两军在皖、豫剿贼获胜，恭折驰陈，仰祈圣鉴事。

窃任、赖、牛、桂等逆，自湖北回皖，窜至江口集后，徘徊于淮、颍两河之间。刘铭传一军紧蹑其后，二月二十六日兵抵颍州，与藩司英翰等会商进剿之策，皖军由大桥集前进，铭军由颍州西南前进，二十七日抵小田市，二十八日大雨如注，刘铭传派令各营趁雨中贼皆无备，分路进击。刘盛藻率所部六营，由杨家楼抄击，西路以乌尔图那逊马队随之；唐殿魁率所部六营由梨树寨抄击东路，以张景春马队随之，而自率黄兰桂、毕乃尔等五营并亲兵马队由中路杨家圩前进。甫经出队，该逆哨马见之，立即弃馆奔逃，我军追赶数里，因贼去已远，雨势过大，遂令步兵收队，马队营总保成、吉尔洪额六十七并张景春等追及之，逆酋赖汶光率贼党数千回头迎扑，经张景春等奋力击败，该逆尽弃辎重，过谷河狂奔而去，我军生擒百余人，中有贼目金天福、马太山二名，夺获骡马多匹。

是夜，官军即驻杨家圩左右。刘铭传以重兵在东，料贼必由西窜，二十九日，自率中军并张景春马队前追，而令刘盛藻、唐殿魁保辎重以徐行。午刻行抵白果园，即见贼队，当令各营停驻，派帮带官胡凤喈率马勇百名前探。甫行二里许，猝遇贼马千余来迎，胡凤喈见众寡不敌，且战且退，张景春率全部迎击，贼势稍怯，胡凤喈亦勒马回剿，崔万荣、刘盛瑺亦从两旁包击，贼即回奔。张景春等正欲乘胜追杀，忽西南出贼马、步二万余人，分路来扑，刘铭传恐马队不利，令黄兰桂、张士元两营前往接应，贼见步兵太少，拼死来犯，张景春令马队三营撤退，与步队相依，群贼将我骑、步五营包在中心，而以另股直扑亲兵、洋炮等营。刘铭传令毕乃尔等连开炸炮，贼阵始乱，张胜琦、刘明幹、张佩之等冲入贼中，生擒数人，贼气始沮。是时，刘盛藻率所部由西抄击，该逆乃弃黄兰桂之围，并股迎之，唐殿魁率所部并黄旗马队保成等亦由东绕击而出，各军奋力齐进，贼乃大挫，夺路狂奔。而皖军张得胜、程文炳适率所部从南路追来，两面夹击，共追杀二十余里，途中贼尸狼藉，夺获器械数百件，战马四十余匹。当查副将衔尽先参将胡凤喈，于被围时中枪殒命，弁勇亦伤亡数十人。此二十八、九两日刘铭传一军在颍州追剿获胜之情形也。

该逆被击败后，一日夜疾驰至槐店，张树珊在周家口闻大股北趋之信，三月初三日五鼓前进，行抵苑寨，见有贼马多起，正在该处渡过河沙，遂令各营乘其不备，一拥而进，将该逆截为两段，其大股在寨之东南，层叠踵至，先以马贼数团前来冲突，我军严阵以待，用枪击退，随派三营攻其左，三营攻其右，张树珊亲率正副两营捣其中，令马队直前冲阵，该逆步队万余人分股抗拒，而马贼数千分左右翼作包抄之势，我军枪炮齐施，刀矛迎刺，杀贼甚众。左路之贼最为骁悍，于枪子如雨中冒烟死斗，总兵王得胜直前殪一贼酋，总兵董大义领队冲锋，贼却而复进者数次，连用炸炮轰击，人马纷纷倒毙，贼众散乱，总兵宋立新驰入荡决，各军乘势纵击，贼势不支。自辰至未，杀伤千余人，该逆四散奔溃，马队追逐，维时贼之前股向周家口奔窜，意欲乘我远出，攻扑老营。守营之副将张树屏出队迎剿，张树珊亦率师回顾，首尾夹击，贼无所遁，于周家口下流冒死挤渡，穷力奔窜。我军追至日落，始行收队，生擒伪天将徐昌先一名，伪福裕等贼目五十七名，散贼百余名，夺获骡马百余匹，伪天将印一方，伪官照数十纸，我军亦微有伤亡。此初三日张树珊一军在周家口迎剿获胜之情形也。

是夕，张树珊挑选小队至大朱楼地方，乘夜袭击，该逆惊逃，颇有俘斩。初四日大队继出，追至淮宁北乡之清河堰，不及而还。据该提督、总兵各呈报前来。

臣查任、赖等逆，凶悍异常，一月之间，驰突三省，经该两军节次邀击，足以稍折凶锋。张树珊一军，臣仍檄饬驻扎周家口，以顾四镇根本之地。刘铭传一军，则令尾追紧蹑，迅赴山东。顷已据报，该军于十二日由尉氏起行，十八日可抵定陶矣。

此次铭军阵亡之副将衔尽先参将胡凤喈，并千总刘得发，均堪悯惜，相应请旨敕部从优议恤，以慰忠魂。所有铭、树两军剿贼获胜各缘由，理合缮折驰陈，伏乞皇太后、皇上圣鉴训示。谨奏。

055．奏陈山东近日军情相机调度折三月二十一日

奏为汇报山东近日军情，相机调度，恭折仰祈圣鉴事。

窃自张逆大股窜踞山东巨野等处，臣饬各军分投防剿，业于三月初五日奏明在案。

初三日，臬司潘鼎新率师至郓城间，该逆在距城西北十八里之潘溪渡屯踞，该处跨灉河，南北分峙两寨，被贼攻破，其附近之孟家庄、樊楼等处，一片逆氛。初四日黎明，潘鼎新督军驰进，行抵刁家河沟，知寨贼未动，当分三路进攻，潘鼎立步队、万国顺马队抄南寨前路，唐宏成、余在榜步队、黄齐昂马队抄南寨后路，戴春林、吴从发、潘国英等进南寨中路。该逆自两寨出拒，亦分三路来犯，步贼居中，马贼张两翼环包，先以左翼抄我前路，潘鼎立等即施放排枪炸炮，从后轰发，贼不能包，即撤左翼聚于右，抄我后路，唐宏成等力战却之。中路步贼呐喊齐进，嚣尘涨天，我勇屹不稍动，火箭、洋炮分段齐发，贼势稍却，而孟家庄等处援贼蜂至，我军三路奋进，炮无虚发，该逆纷纷败溃。万国顺、黄齐昂督马勇追杀过河，至北寨之西，两寨踞贼不能接应，乃令潘鼎立、唐宏成等与马营一面追剿败贼，而戴春林等一面环攻两寨，该逆夺门狂窜，被砍入濠及寨门践死者无算，潘溪渡南、北两寨立时攻克，附近各庄登时窜尽，其追剿之军横冲而前，马贼向北，步贼向西，不复成队，经我军追杀各十余里，自辰至申，毙贼千余，生擒两百余人，夺获牲口数百，救出难民三千余人，查阅我勇，受伤二十余人，阵亡二人。

是夜，该逆复陷踞萧厅寨，去潘溪渡十八九里。附近各圩，纷纷请救。初六日，潘鼎新率队往攻，至离寨八里之柳条圈，贼即排列步仗，自西至东绵亘三四里，以马贼数团径前冲突，我军列阵以待，枪炮连发，马贼纷纷败窜，步贼即因之而靡。万国顺、黄齐昂、黄金志马队三营见贼队已乱，分路猛追，去步队已远，贼马忽从树林后回扑，如潮而来，该三营猝然被挫，直退至步队扎处，风尘障天，人马不辨，幸部伍未动，枪炮连环轰击，伤贼颇多，贼仍纷纷败回，我军至晚始行收队，约计阵毙贼百余名，我军亦伤亡四十余人。此潘鼎新一军初四日大获全胜，初六日马队小挫、步队小胜之情形也。

营务处李昭庆一军，自河南迤逦追贼而来，行逾千里，三月初五日驰抵嘉祥，即接潘鼎新函牍，知该逆大股去梁山不远，有急欲渡运之势。李昭庆酌留数营扼扎长沟，而自挈八成行队进剿。初七日，未至萧厅寨三里许，贼即出队来迎，李昭庆令队伍分为两路排进，枪炮齐施，相持两时之久，贼势不支，我军乘胜拥进，寨中之贼见大队败退，夺门而走，立将萧厅寨夺回。李昭庆令各队排列寨前，不许入寨，移时贼果整队回扑，我军向前迎敌，贼势佯败，星骑右营马队追逼过猛，陷入贼中，营官陈玉章中枪坠马，弁勇抢护，队伍与贼搅乱，亲兵中营随后接应，被贼马及长枪队围裹困于垓心，哨官裴兆宏、吴坤田登时阵亡，营勇伤亡过半，营官朱公远与贼搏战，危急之际，风沙霾障，不辨天日，桂前、护卫两营前往救应，与贼之枪队对敌，洋枪子如雨下，贼旋倒旋进，冲逼愈紧。营官韩凤昌、曹仁贤力战不退，曹仁贤身受重伤，马贼仍向前奔突，左右旋绕。李昭庆加派护军中营、松字右营救应桂字前营，松字中营、忠朴左营救应护卫营，又派温德勒克西、张士芳马队迎击，包抄各营，枪炮齐发，步贼纷纷倒地，渐稀渐退，马队枪毙红衣贼目一名，营官王芝生砍毙黄衣贼目一名，该逆始全行败走，将重围解开，我军日暮追至赵王河而返。计阵毙贼目二名，枪毙者不计其数，弁勇阵亡一百余人，受伤百数十人。此李昭庆一军初七日夺回萧厅寨，与贼力战，互有损伤之情形也。

自是之后，贼踞黑虎庙，相持数日。十二三日，该逆逐渐西走，已去百余里，似有回豫之势。臣以沿河水套一带，地势沮洳，嘱各军稳慎前进。潘鼎新率队跟追，十四日行至郓、濮交界之红川口，适遇大股折回北窜，潘鼎新率五成队伍为方阵以御之，该逆以马队三起猛扑，步队继进，我军枪炮齐发，乘势逼压，每进一步，贼退一步，追至正西四五里外，各营官鉴于贼马回扑之悍，不敢猛追，当即撤回，截其尾队，擒斩三十余人，夺获牲畜百余。此又潘鼎新一军十四日接仗获胜之情形也。

臣接据各路禀报，十五日张逆仍回至黑虎庙一带，边马及于运河西岸扰犯沈家口、安山等处，亟图抢渡，抚臣阎敬铭督率东军认真堵御，其任、赖等逆，亦即于十五日窜入曹州，图与张逆合并。数日以来，张逆萃于濮、范境内，任、赖萃于郓、巨境内，一片寇氛。臣虑潘鼎新孤军深入，前后受敌，已将该军调回靳口，兼顾运河，北路令李昭庆各营分屯长沟、赵村，兼顾运河南路。目下但为坚守之局，与该逆力争运河，使不得东，以待援军之至。刘铭传一军，由湖北蹑追任、赖等逆二千余里，十八日可抵定陶；周盛波一军，由归德带队追贼，十七日已至曹县；刘松山一军，臣饬令先其所急，十八日由湖团起行，不日可来济宁。应俟各军先后到齐，再行会商进击。杨鼎勋一军行抵邹县，臣以曲阜无警，与阎敬铭往复函商，檄令改赴韩庄、八闸一带，以防运河下游，不知果足遏堵否？

所有潘鼎新一军阵亡之花翎游击刘洪盛，蓝翎千总俞大锡、李德明、张希尧，尽先千总刘成浩，尽先把总拟保蓝翎千总金起元，蓝翎把总王国宾、杨连富，把总吴正升、李福林，外委孙幹清、陈荣华；李昭庆一军阵亡之都司裴兆宏，都司衔守备段道益，千总吴坤田、萧永祥、朱占鳌，把总史兆龙、江宏发、方恒发、汪保朝、丁双隆、杨志淮、于得宽、余德春、李长胜，外委张怀信，奋勇捐躯，均堪悯恻，请旨饬部查照各该员所保原衔从优议恤，以慰忠魂。所有汇陈近日军情，相机调度各缘由，恭折由驿五百里驰奏，伏乞皇太后、皇上圣鉴训示。谨奏。

056．密陈重视捻匪博贮将才核实奏报力戒虚浮以正风气片三月二十一日

再，密陈者，臣窃观此股捻匪，奔突六省，攻剿十年，久成流寇之症，虽人众不及发逆，而马队则数倍过之，其凶狠之性、狡诈之谋，亦不亚于发逆。而中外论者轻视此贼，以为殆不足平。古称恐则致福，骄则致败，若人人轻视剧寇，则骄气遍于数省，岂有奏功之理？明季流贼，初亦或聚或散，时盛时衰，终遂至于不可收拾。殷鉴不远，能无惴惴？

臣愚以为，欲求众心之警惧，须先戒奏报之虚浮。奏报之于兵事，关系最重。所奏果实，则一军之是非悉公，朝廷之赏罚亦当；所奏若虚，则劳苦多功者从而寒心，巧伪偾事者反以得志。近日各路奏报，颇多粉饰，河南、湖北两省尤甚。河南今春屡报胜仗，查询实无战事。湖北报正月二十八日鄂军会同铭军攻克黄陂，查询是日午刻，刘铭传率师克城追贼，酉刻收队，并未见别有一兵来会。至二更后，鄂军蓝斯明、刘维桢等始至西门外驻扎。今铭军与鄂军均准开单请奖，有功者与无功者毫无区别，实不足以彰公道。

凡疆臣奏事，皆据各将领原禀入告，本不能免于虚饰，但须略加考察，稍为删改，俾黑白不甚颠倒，庶中材知所劝惩。伏乞皇上不咎既往，警示将来，于鄂、豫暨各省奏报，俯赐鉴察，殷勤训诫。其屡报胜仗毫无实际者，严旨诘责。风气一振，不特疆吏悚惧，即幕僚草奏者，亦不敢率尔命笔，大局幸甚。

同治三年八九月后，亲王僧格林沁之师疲劳过甚，邓州吕堰驿、罗山等处之败，失去战马三千余匹，精锐伤亡太多，本不可以再战，使皇上灼知实情，或令该亲王回京休息数月，或令在山东、河南停兵养锐，亦何至有曹南之祸？乃各省奏报皆称捻匪最畏僧格林沁，不敢与之交仗；或称残孽无多，歼除在即，朝廷不得确耗，早为之所，遂至陨丧贤王，忠良短气，遐迩震惊。臣痛念及此，未尝不归咎奏报失实，有误大局也。

自臣接办此贼，设四镇驻防之卒，筹大支游击之师，意谓且战且守，或可渐有头绪。及此次入齐，与张总愚股匪相遇，本月初旬三次接仗，两次挫衄。张逆人数较少，即已骁悍若此，况益以任、赖等逆之众，尤觉难操胜算。总缘贼马逾万，数倍我兵，旷野平原，步不敌骑，臣屡思多练马队，不特湘、淮各勇骑射非其所长，且臣所派两起买马之员，均据禀称去冬大雪苦寒，口外马瘦且少，不敷购办，臣处欲添千余骑而不可得，鲍超欲买三千余匹，未知成军更在何日。臣受命剿捻已满十月，制寇之方尚无把握，终夜以思，且忧且愧。外间不察，或以迅速成功相期，每日所接宾僚，无非誉言；所阅文牍，无非谀词，不曰旦夕可灭，即曰贼无长技。此等浮言虚誉，既恐传播行间，长部曲骄矜之气，亦恐上达天听，弛朝廷兢业之心。

臣因此次小挫，将各军痛加警戒，尤愿我皇上弗轻视此贼，常以流寇难治为虑；博贮将才，以求为可继；稽核奏报，以戒其勿欺，庶凭圣主朝乾夕惕之怀，终救中原火热水深之厄。区区微忱，谨据实附片密陈，伏乞皇太后、皇上圣鉴训示。谨奏。

057．附录军机咨片　答曾国藩密片三月二十八日

同治五年三月二十八日，准军机处片称：“贵大臣具奏密片一件，奉旨留中。”钦此。为此知会。

058．附录廷寄　饬妥筹诸军防剿张赖牛等捻逆事宜三月二十二日

同治五年三月二十二日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、山东巡抚阎敬铭、河南巡抚李鹤年、降调河南巡抚吴昌寿：

同治五年三月二十日奉上谕：

刘长佑奏捻逆迭次窜扑河干，均经官军击退一折。张逆一股，屡次扑犯河干，自寿张县南岸下接沈家口，占据村团多处，经总兵陈济清等督兵攻复二村，并用炮船轰击，该逆始向西南逃窜。总兵余承恩亦督炮船击贼于刘家堤等处，毙匪多名，贼踪南遁。

此股捻逆自入东境后，屡思窜渡黄河，现经直隶防军击退，郓城、寿张已无贼踪。该逆现在窜向何处？曾国藩、阎敬铭务当督饬各军，探贼所向，实力迎剿，总以绕出贼前，逼令南趋，俾李昭庆等军得以两面兜剿，庶不至着着落后，任贼扰及完善，是为至要。

刘长佑现已前赴大名，即着详察各路情形，何处应增炮船，何处应添兵勇，妥筹布置，务臻周密。其赖、牛等逆既欲东趋，势将滋蔓。刘长佑仍当懔遵前旨，督率在防将士，严密筹防，遇贼即击，毋得稍涉疏懈。

捻匪窜朱仙镇后，现在情形若何？并着吴昌寿随时驰奏，仍将防剿事宜及调兵回援各节，妥速筹办，毋失事机。李鹤年已否抵任？并着恪遵迭次谕旨，妥筹防剿，以副委任。将此由六百里各谕令知之。钦此。

遵旨寄信前来。

059．附录廷寄　答皖豫剿贼获胜及汇报山东军情并密陈奏报虚浮各折片三月二十八日

同治五年三月二十八日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、安徽巡抚乔松年、山东巡抚阎敬铭、河南巡抚李鹤年、降调河南巡抚吴昌寿：

同治五年三月二十五日奉上谕：

曾国藩奏皖豫剿贼获胜情形，并汇报山东近日军情各折，览奏均悉。刘铭传等军蹑贼于淮、颍之间，数获胜仗。该逆被击败后，一日夜疾驰至槐店，张树珊在周家口迎剿获胜，复于大朱楼地方乘夜袭击，颇有俘斩。阵亡之副将衔尽先参将胡凤喈，千总刘得发，均着交部从优议恤。潘鼎新一军，于初四日攻克潘溪渡南北寨，大获全胜。初六日，马队小挫，步队小胜，十四日又获胜仗。李昭庆一军，由河南追贼行抵东境，初七日攻夺萧厅寨，与贼力战，互有损伤。

现在张逆萃于濮、范境内，任、赖等逆萃于郓、巨境内，该大臣现将潘鼎新军调回蕲口，兼顾运河北路，饬令李昭庆各营分屯长沟、赵村，兼顾运河南路，坚守运河，使该逆不得东渡，以待援军之至。刘铭传等军业已陆续到东，着俟各军到齐，四面分布，先为不可胜以待敌之可胜，务须谋定后动，计出万全，方为至善。

阵亡之花翎游击刘洪盛，蓝翎千总俞大锡、李德明、张希尧，尽先千总刘成浩，尽先把总拟保蓝翎千总金起元，蓝翎把总王国宾、杨连富，把总吴正升、李福林，外委孙幹清、陈荣华，都司裴兆宏，都司衔守备段道益，千总吴坤田、萧永祥、朱占鳌，把总史兆龙、江宏发、方恒发、汪保朝、丁双隆、杨志淮、于得宽、余德春、李长胜，外委张怀信，奋勇捐躯，均堪悯惜，着交部查照各该员所保原衔，从优议恤，以慰忠魂。

此股逆众合并一处，凶狡异常，曾国藩、阎敬铭务当严饬各军固守运河，勿任一贼偷渡。各军到齐，自可一战而胜。惟贼数尚多，必图分窜皖、豫各境。着乔松年、李鹤年、吴昌寿各饬防军认真截击，节节歼除，勿稍疏懈。

近来各省积习，近贼地方不为备御，贼至则张皇请救；乃援军获胜，或反据为己功，贼退出境，旋报肃清，累疏请保，冒滥实多。如湖北、河南，今春屡报胜仗，风闻实无战事。黄陂之役，非刘铭传速到，何能攻拔城池？而官文等奏报，铺叙本省战功，殊多失实。前据官文等奏请择尤保奖，已降旨允准，着暂行存记，俟此股贼众剿除净尽，再将防军酌保，仍不准稍涉冒滥。嗣后各该省督抚务当据实奏报，不准有一字欺饰，于地方军务随事核实，信赏必罚，庶足以挽积习而励戎行。鲍超一军已抵何处？着官文、曾国藩严行檄催，本日已寄谕刘坤一，令催该军前进矣。

前据御史张盛藻奏请禁除糖税名目一折，据称湖北荆州地方，有署同知姓刘，擅设糖税名目，多为科条，大张告示，人情汹汹，罢市数日，请饬禁止等语。着官文、曾国荃查明刘姓何人，是否因抽税扰民，据实参奏。原折着抄给官文、曾国荃阅看。将此由六百里各谕令知之。钦此。

遵旨寄信前来。

060．奏将湘督周宽世开缺片三月二十一日

再，据湖南提督周宽世呈称，宽世于同治四年夏秋之间追剿逆贼，积受暑寒，遂患身软骨疼之症，服药甫稍就痊，而旧患气脱之症又发，医药总无大效。因思身膺重寄，责有攸归，若以积病之躯勉强支持，终恐贻误大局，于十月内咨请江西巡抚代奏开缺。旋准咨复，以康逆未灭，时事方棘，须俟此股窜贼歼除，再行请假撤勇等语。兹幸嘉应克复，东南数省一律肃清，所有敝部兵勇，自应遣撤归农，兼之旧病迁延已逾半载，亟需早为调理，沥情陈请代为具奏。吁恳天恩，准开湖南提督本缺，回籍就医。等情。咨呈前来。

臣查周宽世自同治元年三月奉旨饬交臣营带勇剿贼，二年正月募成七营，分防各处，三年五月经臣派援江西，该提督浮滑取巧，其军不甚得力。今幸江、粤军务告竣，该部兵勇业已遣撤，据称旧病迁延，相应请旨饬将湖南提督周宽世开缺，准其回籍养病。其所遗湖南提督一缺，并请迅赐简放，以重职守。理合附片具陈，伏乞皇太后、皇上圣鉴训示。谨奏。

061．附录明谕　准提督周宽世开缺回籍三月二十五日

同治五年三月二十五日内阁奉上谕：“曾国藩奏提督患病，恳请开缺等语。湖南提督周宽世着准其开缺回籍调理。”钦此。

062．奏请免税放行采买之骆驼片三月二十一日

再，臣所部湘、淮各军，米粮子药无一不需车辆装载，而东、豫两省车辆甚少，雇觅极难，各州县每以此事为苦累。

臣于本年正月，派委记名总兵陈映登，护军委骁骑校吴勒则图等十二员名，前赴张家口、喇嘛庙一带，采买骆驼五百匹来营，以资应用。该员等业经先后启程，现已行抵张家口一带，分投购办。相应请旨饬下兵部，俟该员等赴部换票时，将部票饬交陈映登承领，仍请援照历年买马成案，由部知照经过各关口，将陈映登等所购骆驼，按数查验，照例免税放行。除咨部外，理合附片陈请，伏乞圣鉴训示。谨奏。

063．登州镇总兵周惠堂饬回本任片三月二十一日

再，山东登州镇总兵周惠堂，前在金陵管带吉中、制字等营，上年五月臣遣散各军，该营一律凯撤。该总兵以旧病未愈，请假回籍调治，四年十二月假满回营，既无经手事件，而登州系海疆要缺，亦未便令其久悬，臣即于正月给咨，饬令赴登州镇总兵本任，以重职守。除将该总兵履历送部查核外，理合附片陈明，伏乞圣鉴。谨奏。

064．附录廷寄　捻逆分股狂窜着严饬运河南北各军认真防守及徐州等处防军奋力堵剿四月初五日

同治五年四月初五日，准兵部火票递到军机大臣字寄——钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年、山东巡抚阎敬铭、河南巡抚李鹤年：

同治五年四月初二日奉上谕：

阎敬铭奏捻逆迭扑运河，分股南窜，官军击剿大胜一折。据称张总愚股匪勾合赖、牛各逆，窜踞东境水套后，迭次猛扑运河各岸，沿河官军极力堵击，该逆阻于运防不能逞志，渐向南奔，经刘铭传等拦截，复追及于巨野之龙堌集，大破贼众，该逆均向单县东南、西南一带奔窜等语。张、赖各逆经官军痛击，悉向南趋，运防自己稍松，然贼骑飘忽，难保不复思回窜。所有运南、运北一带防军，仍着曾国藩、阎敬铭饬令认真防守，勿稍疏懈。

刘铭传一军，现已紧蹑贼踪，向南跟剿。贼匪迫于追师，势必分股狂奔，单县东南一带，可达丰、沛。西南一带，即系豫境，均须有拦头截击之师，方可合力兜剿。曾国藩、吴棠务当严饬徐州等处防军，遇有贼踪，奋力堵剿，毋任狂窜。

李鹤年现已抵任，着即严饬蒋希夷、马德昭等军确探贼由何路回窜，迎头截剿，毋得任令闯入腹地，复致蔓延。现在该逆趋向未定，宿、亳一带亦应先筹布置。着乔松年派拨劲军严密防剿，勿稍大意。

阎敬铭另片奏，到任已届三年，吁恳入觐等语。现在山东军务正当吃紧，该抚当实力筹办，毋庸来见。俟东、豫肃清，再行奏请。

本日复据李鹤年奏，探闻赖、牛等匪由定陶、菏泽向东北窜逸，又有回窜安徽之谣等语。自尚未知该逆已于二十四五等日向单县南窜。贼踪奔突靡常，豫省归、虞一带，闯入堪虞。着李鹤年即饬宋庆、安住马步各军视贼所向，相机防剿，不得株守一隅，致误事机。其余豫省各军，并着认真整顿，妥筹布置，务臻周密。将此由六百里各谕令知之。钦此。

遵旨寄信前来。

065．奏请议恤阵亡伤亡及在营病故各员弁折　三月二十五日 ⁽¹⁾

奏为汇报阵亡、伤亡、在营病故各员弁，恳恩敕部议恤，恭折仰祈圣鉴事。

窃臣督师有年，所有水陆各营打仗阵亡、伤病、身故人员，前经查明，四次开单汇乞恩施，均奉谕旨允准。

前年金陵克复，大功粗成，将士折损尤多，先已随案陈奏。此外，如豫省之贼由鄂而皖，苏、浙之贼由徽州而入江西，各路防军分筹剿办，战争不息，疫疠交侵，遂亦死亡相属。凡当时未及查报及从前漏未请恤之员，统计赴敌死绥者一百四十四员名，受伤物故者七员名，积劳病殁者一百五员名，据各该营先后呈请奏恤前来。

臣查该故员等久在行间，忠勇奋发，或临危授命，或尽瘁捐躯，尚留勋绩于生前，未获荣名于身后，九原抱憾，悯恻殊深，相应汇缮清单，吁恳天恩，敕部查照阵亡、伤亡及在军营立功后病故例，分别议恤，以慰忠魂。除饬取履历并将各营阵亡兵勇造册咨部核办外，所有查明死事各员弁汇案请恤缘由，谨缮折附驿具陈，伏乞皇太后、皇上圣鉴训示。谨奏。

同治五年三月二十五日军机大臣奉旨：“胡荣清等均着照所请，交部分别议恤。单并发。”钦此。

附阵亡及病故各员弁请恤清单

谨将水陆各营节次阵亡、伤亡及积劳病故例应请恤之员弁，汇缮清单，恭呈御览。

计开阵亡各员弁：

花翎参将衔游击胡荣清，花翎都司成名标，蓝翎把总黄昌贵，把总陈大鹏，蓝翎外委周惟杰，蓝翎外委方镇南，外委彭荫槐，蓝翎守备沈可全，游击衔都司刘金玉，前任江西袁州协副将世管佐领荣寿，游击郑德明，花翎都司洪世芝，蓝翎守备吴肇棠，花翎游击李成春，蓝翎守备曾高升，蓝翎千总官桂兰，蓝翎千总黄定坤，把总李成南，蓝翎四川叠溪营外委江应远，蓝翎把总童志华，蓝翎外委周坤元，蓝翎外委周朝喻，参将衔蓝翎游击陈维德，蓝翎千总萧海成，军功拟保蓝翎千总麦平发，蓝翎都司萧华堂，蓝翎守备张裕贵，蓝翎千总黄体龙，蓝翎把总杨昌林，蓝翎把总王文秀，蓝翎守备龙有胜，守备廖得隆，千总尹金山，千总邹振声，千总余泗明，千总龚必胜，外委张志喜，守备衔千总谢得志，都司衔守备孙志成，蓝翎守备贺习闻，蓝翎把总汤玉祥，蓝翎把总胡步青，千总周纪祥，把总许声扬，把总熊荣贵，蓝翎外委符安顺，蓝翎外委周富成，蓝翎外委杨星仁，外委田祯祥，外委杨秀和，外委张大元，外委张清泗，外委刘贤章，外委曾寿堂，安徽徽州右营守备钱湘，副将衔花翎参将王华堂，游击衔蓝翎都司萧福驷，游击衔蓝翎都司杨其述，蓝翎都司刘迪芳，都司衔花翎守备李昌旺，都司衔蓝翎守备李肇维，都司衔蓝翎守备曾方元，都司衔守备周仁兴，蓝翎守备王郁文，蓝翎千总曾云胜，蓝翎千总张玉桂，蓝翎把总蔡文德，蓝翎把总萧魁武，蓝翎把总杨焕金，蓝翎把总欧阳文焕，把总秦文德，把总李维明，把总李若泗，把总刘清儒，把总李华朝，把总周常智，外委彭光顺，外委唐昭桂，副将衔蓝翎参将冯九洲，花翎参将刘荣杰，游击衔都司黄复武，都司衔蓝翎守备王武忠，守备衔蓝翎千总彭光辉，守备衔蓝翎千总曹致章，把总熊明高，都司黄文发，都司黄国顺，都司胡玉田，都司衔守备沈翔林，都司衔守备江庆馀，守备彭得胜，守备衔千总李拔群，守备衔千总唐学益，守备衔千总傅承眷，守备衔千总曾惟美，守备衔千总郭光世，守备衔千总潘成祺，千总古绍贤，千总周恒裕，千总胡越胜，千总刘宝贤，把总胡文彬，把总王斯信，把总刘青胜，把总李德世，外委周义和，外委刘业明，外委向启云，外委熊中道，副将衔花翎参将王星日，花翎参将左玉胜，蓝翎都司张明万，蓝翎守备王国梁，蓝翎守备王兴发，蓝翎守备朱胜益，蓝翎守备龙连云，蓝翎守备胡洪翱，守备衔蓝翎千总萧金益、胡青云、曹春华、陈先进、龙俊世，蓝翎千总刘文选、萧六元，把总汪明才、王国义、曾绍朝、卢昌信、蒋先富、胡作仁，外委罗青山、傅成二、杨汉兴，都司衔守备邓添山，千总张友志、彭奇先、王湘和，游击四川巴州营千总苏坤，游击四川督标中营左哨千总马铃图，守备米映奎，把总周国安，蓝翎外委陈定华，蓝翎外委宋兴旺，蓝翎都司齐维新。

以上一百四十四员弁，请照阵亡例各按原衔原职从优议恤。

伤亡各员弁：

湖北补用副将喻荣陞，候选知县刘廷选，蓝翎千总喻寿发，蓝翎守备衔千总四川顺庆营把总徐国春，蓝翎外委侯起来、黄朝瑞，提督衔记名总兵王春华。

以上七员弁，请照伤亡例各按原衔原职从优议恤。

积劳病故各员弁：

花翎副将彭昌安，花翎游击郭立和，花翎游击喻万顺，都司衔江南补用衔守备方矩，蓝翎守备易万胜，蓝翎把总曹万珍，花翎参将朱家春，花翎都司周魁明，蓝翎都司衔江南补用衔守备方正盛，蓝翎守备衔千总曹广林、马森林、周在明，蓝翎千总刘馀庆，蓝翎把总朱德义，蓝翎外委唐维新、高经魁，蓝翎外委刘德申、王章蔡、杨胜才、余宗秋、朱方礼、胡常汉、蔡得清、叶祥发、孙全荣、伍绍员、徐添贵、邓宗献、谭荣华、邓良策、周松华，外委黄新寿，外委戴发贵，外委王贵信，副将衔参将卢福良，蓝翎参将杨得意，蓝翎游击衔都司王翔翥，蓝翎千总朱平富，副将李赞勋，副将宋尚友，参将衔游击胡紫云，游击周笃贤，守备唐玉彪，千总张俊志，千总衔把总刘康胜，把总杨启贵、王胜德、杨柏怀，把总彭兴俊、左茂还，花翎副将衔参将陈世隆，花翎参将鄢万年、胡式法，花翎游击钱义胜，蓝翎都司周俊魁，蓝翎守备谭得喜、聂光明、谢宜安，蓝翎千总易茂春、姚胜发，蓝翎把总贺采芹、萧祥胜、何祖训，蓝翎外委贺锦福，蓝翎外委郑正辉、萧祥明，候选从九品方家举，候选府经历袁夔，盐运使衔江西补用道李作士，安徽候补道张家驹，通判汤彝铭，拣选知县刘世仲，盐提举衔湖北候补知县贺广泽，安徽即补知县代理旌德县事易润，蓝翎外委吴定胜，千总颜万顺，守备衔原任徽州营歙汛右哨千总张斌，知州衔安徽即补知县阎泰，蓝翎守备衔千总张胜和，即选教谕易隽，即选从九品陈大炳，蓝翎参将张成孝，蓝翎都司衔守备谭荣芳、唐文明，蓝翎守备赵福星，蓝翎守备衔千总田高报、贺玉成，守备衔千总周正祥，蓝翎千总钟建春、陈玉胜，千总萧秀高、庞永和，蓝翎把总李安良，把总彭永盛、江胜全，蓝翎外委李承开，蓝翎外委康兴发、蒋玉林、曾秀春，记名提督欧阳廷，花翎总兵衔副将阳凤麟，花翎参将衔游击刘怀德，候选训导刘怀照，花翎游击张长发，记名总兵姚火亮。

以上一百五员弁，请各照原衔原职在军营立功后病故例议恤。

————————————————————

(1)  此件1995年岳麓书社版页末注：“此件原缺日期，现依曾氏家藏《谕旨奏章》的排列次序置于此。”现据台湾“故宫博物院”《先正曾国藩文献汇编》，以朱批之日作为其日期。

066．捻众自山东回窜官军追剿获胜折四月初七日

奏为捻匪自山东回窜，各军追剿，迭获胜仗，恭折仰祈圣鉴事。

窃张、赖等逆全股萃于郓、濮一带，各军坚守运河，刘铭传等跟追来东。臣于三月二十一日奏明在案。臬司潘鼎新自接奉臣檄后，即由梁山拔赴靳口驻扎。十九、二十等日率队巡运河之西岸行抵安山，即见贼马充斥。该军整队而进，北至戴庙。贼见运河东岸东军防守严密，而西岸又有梭巡之兵，万难飞越，始辍渡运之谋，即于二十一日向西南回窜，屯聚郓、巨之交。刘铭传、周盛波两军亦于二十一日同抵巨野，遇贼而军。二十二日会商进剿之策，刘铭传由巨城西北出队，行十余里，遇牛洪前队，经黑龙江马队猛进击之，生擒三十余人，贼遂奔溃。张景春马队从后追击，不及而还。周盛波由巨之正北出队，亦行十余里，与逆党相遇，该军排队直前，斩获数十人，夺马十余匹，该逆不肯恋战，遂向西南狂奔。此贼弃运河而返，铭、盛两军迎剿各获小胜之情形也。

二十三日，刘铭传率众跟追，行过韩氏桥十余里，即见贼之马、步大队，与铭军相距五六里。该逆将步队藏于村树林中，以马贼径扑张景春之师，尚未交锋，遂行返奔。刘铭传知其诈败，不令追逐。该逆仍结队南行，刘铭传亦率众南趋，与贼并驱，旌旗相望。行抵乌官屯，贼驱老弱西走，张总愚自率悍党排扎不行。刘铭传令各营辎重，尽归乌官屯，派刘盛藻偕张景春之马队由南迎战，唐殿魁由中迎战，而自领中军及黑龙江马队由北迎战。贼见黑龙江马队蜂拥来扑，保成等施放洋枪，毙贼数名，贼势稍却。毕乃尔连用炸炮轰击，黄桂兰、刘明幹率队杀入，张景春、吉尔洪额、六十七等乘势抄追，擒斩悍贼十余名，马贼大溃，步贼亦退。刘盛藻、唐殿魁见北路之贼已败，各督队猛进，甫开枪炮，贼即溃走。该营官等鉴于前次之诈，犹不令猛追，该逆退至四五里仍抱队南行。其时铭军已行五十余里，刘铭传虑其疲乏，商询各营兵将，俱愿奋力一战，不肯休息。遂率黄桂兰、毕乃尔等由南路击贼之首，唐殿魁由中路击贼之腰，刘盛藻由北路击贼之尾，保成及张景春马队俱由北路抄击。张逆亦分股迎扑左右两军，牛逆迎扑中军，进抵龙堌集西。毕乃尔、李锡增各放炸炮，牛逆势甚怯弱，不敢前进；张逆以马贼抄我马队之后，而步贼拚死扑我步队。刘盛藻派冯汝霖等两营迎战，自率刘盛休等四营接应；唐殿魁派滕学义等两营迎战，自率周志本等四营接应；张景春、保成等各以马队一营迎战，两营接应。马贼先与我交锋，未分胜负，步贼从后拥进，丁汝昌、滕学义等各放排枪，毙贼满地，贼犹持矛猛进。恶战片时，唐殿魁督军一呼，如墙而进，杀贼五六百人，余皆弃矛奔逃。马贼见步贼溃败，齐来救应。复经刘盛藻等击败。张景春、保成等纵马追杀，所向披靡。刘铭传见张逆马步俱败，亦令黄桂兰等率勇冲击牛逆之队，该逆即弃矛回奔，歼杀者百余人，余贼向西溃去。我军追奔十余里，暝黑收队。当查营官冯汝霖头受矛伤，弁勇伤亡数十名，夺获长矛千余杆，战马百余匹。此二十三日刘铭传一军在龙堌集大获胜仗之情形也。

周盛波一军，自巨野接仗后，讯据生擒贼供，张、牛等逆欲由归德回窜蒙、亳。该军老营留于归德，仅带八成行队来东。二十三日赶回防所，是夕宿章缝集，次日大雨如注。二十五日探知逆股窜向城武，拔队疾驰，申刻遥见贼队。周盛波派周盛传率步骑四营前进，至城西二三里许，该逆大股蜂拥而至，见官军人数极少，猛力攻扑。我军屹立不动，枪炮环击，鏖战逾时，马队横截而出，营官周行发手刃逆首张大发一名，贼众立溃。适周盛波各营亦至，从后掩杀，共毙贼匪二百余名，我军亦微有伤亡。二十六日，周盛传仍率原队前进，至菏泽之侯家集，该逆正在分攻各寨，而其新破之游庄寨毫无准备，周盛传挥兵直进，一拥而入，杀毙贼众百余名，就地扎住。该逆纠党还扑，力战却之。周盛波于二十七日黎明赶到，与周盛传会合一处，探知张、牛二逆之精锐尽聚于此，令各军先行扎营，然后进剿。该逆见我军分布营垒，乃抢踞前后大庄三处，拚死来战。我军一面施放洋枪炸炮，一面赶筑营墙，顷刻而就。周盛波派周盛传等三营剿中路，周寿昌等三营剿右路，贾启胜等三营剿左路，而自率亲兵小队及周行发马队接应。该逆亦分股来敌，骑贼前后包冲，我军洋枪炸炮分段齐发，往返回合，鏖战极苦，枪矛交集一处，前者死伤枕藉，后者犹冒烟直上。经周盛传指挥，连毙贼目十余名，贼队始乱，各营乘势掩杀，贼乃奔溃，追逐五六里，晡时收队。是役我军仅二千余人，贼过十倍，自辰至酉，终能冒险制胜。营官周盛传、卫汝贵、杨安典、杨正国均受矛伤，弁勇伤亡者百余人。其夜二更以后，周盛波派队于方埠贼巢之外逼扎两营，二十八日大队继进。张逆正出队抵拒，我军用炸炮轰塌土墙，攻克该圩。捻众纷纷夺门向东南逃窜，圩内搜杀又数百名，救出难民五六百人。此二十五六、二十七八等日周盛波一军追剿大胜一次、小胜三次之情形也。

刘铭传一军于二十七日向晚至曹县，探知近城有贼，不辨何股，令选小队于三更后潜至贼馆，分三路掩袭。中、左二路贼哨惊觉，悉数逃去；右路滕学义、朱起昌等扑入贼馆，贼俱无备，歼杀数十名，夺获骡马百余匹，又获小胜一次。据该提镇等先后呈报前来。

臣查此次捻党全数东窜，锐意抢渡运河，就食完善之区。潘鼎新〈于〉潘溪渡一捷，首挫凶锋，厥后初六、十四等日接仗及带队梭巡西岸，牵缀贼势，使不得一意东渡。该军于上年六月由苏州进卫畿辅，盛暑航海，轮船酷热，物故者多。自驻防济宁，去秋之季、今春之杪，均以力战保全东境，应恳天恩，准臣将潘鼎新一军开单保奖，以示鼓励。山东诸军扼防运河，屡次扑犯，均经击退，为昔年所未见，并恳天恩，准阎敬铭择尤保奖，以策效于将来。臣调齐各军，以次进逼，本可合围痛剿，乃该逆遂折而南趋，未加惩创，正深焦灼，幸刘铭传龙堌集之捷，杀伤精锐颇多，周盛波游庄寨之捷，以少胜众，冒险立功，有此两战，足以稍快人心。所有铭军出力之营总蓝翎恩骑尉保成，应请以防御尽先补用，赏换花翎。佐领吉尔洪额、六十七，均请以参领补用，吉尔洪额并请赏换花翎。其余出力员弁，仍归黄陂案内汇奖。凉州镇总兵周盛波兄弟，竭力苦战，胆智俱优，可否颁赏班指等物，交周盛波、周盛传祗领分藏之处，出自格外鸿施。其所部盛军出力员弁，暂行存记，俟续有战功，再为请奖。所有捻逆自山东回窜，各军追剿迭获胜仗，恭折由驿五百里驰奏，伏乞皇太后、皇上圣鉴训示。谨奏。

067．近日调度剿捻各军情形并拟在运河增堤置栅防堵片四月初七日

再，臣接据各路禀报，捻党大股自二十三日与铭军接仗后，即分股南趋。张、牛等逆被周盛波二十七日击败，连日窜往归德、虞城。旋又由丰县折回单县，徘徊不去，似有回窜曹、濮之意。刘铭传一军初三日由虞城驰抵单县之黄冈集，紧蹑其后。臣檄饬李昭庆一军由金乡驰赴单县，与铭军会同剿办，而仍以潘鼎新之军留防济宁、长沟一带，备贼回窜。刘松山一军，前已调至济宁，因贼众回窜，又令赶回湖团。周盛波一军已于二十九日赶回归德，因闻贼有分窜雉河者，又于初四日拔赴亳州。究竟蒙、亳是否有贼？系何酋分股？臣尚未闻其详也。

至任柱等一股，则先由永城、砀、萧窜至睢宁境内之双沟。初二日，马贼已扑近皂河、洋河等处，距宿迁不远。该县现有襄办军务侍讲学士刘秉璋一军驻防，与上游窑湾等处吴棠派出之军，韩庄、八闸杨鼎勋之军，声势尚为联络。该学士昨来济宁，与臣晤商一切，闻警后，即日驰回宿迁，布署一切。将来即移所部驻扎徐州，居四镇适中之地，仍作一路游击之师。臣本早拟查看黄、运两河，因贼踪去而复返，盘旋不定，迟迟未行。臣以东北则畿辅为天下之根本，东南则江苏为臣军之根本，屡经奏明注重东路，既以东路为重，不得不借运河衣带之水，以为流寇阻截之界。惟河浅且窄，汛长千有余里，防不胜防。臣拟会同阎敬铭等大加修浚，增堤置栅，能否确有把握，俟查勘后续行具奏。谨先附片陈明，伏乞皇太后、皇上圣鉴训示。谨奏。

068．附录廷寄　饬乔松年添拨劲旅截击捻匪并刘周二军会合江北诸军夹击四月初十日

同治五年四月初十日，准兵部火票递到军机大臣字寄——钦差大臣协办大学士两江总督一等毅勇侯曾国藩、署两广总督漕运总督吴棠、安徽巡抚乔松年：

同治五年四月初八日奉上谕：

吴棠奏捻匪并窜，亟筹防剿，并据谍报逆匪绕窜情形各折片。览奏均悉。张、赖等逆并力南趋，扰及丰、萧、砀山等处，距徐州府城仅五十里。而任柱复分股窜至旧邳黄河底，其后队均在邳、睢所辖之姚家集、大王集等处，清、淮、邳、宿各防俱紧急，着吴棠严饬驻扎成子河等处官军，联络声势，认真防剿，力固清江门户；亦檄饬姚广武等，严扼运河上下，毋令一骑偷渡。仍随时咨商刘秉璋，将宿迁一带诸守事宜妥筹兼顾。砀山现已被困，贼氛充斥，张逆等并有取道丰县，窥伺蒙、亳之说。乔松年务须添拨劲旅，迎头截击，勿稍疏虞。并着曾国藩督饬刘铭传、周盛波等跟踪追剿，会合江北诸防军，两路夹击，先将任逆一股殄除，保全完善，然后视贼所向，相机调遣，以期次第廓清。

吴棠另片奏，江北地方镇道，是否仍暂行节制，抑即复旧制等语。现在江北防务吃紧，所有该处镇道各官，着仍归吴棠暂行节制，俟军事大定，再行奏明办理。将此由六百里各谕令知之。钦此。

遵旨寄信前来。

069．附录廷寄　严加整顿运河防军修浚浅窄河身阻截捻军马队四月十三日

同治五年四月十三日，准兵部火票递到军机大臣字寄——钦差大臣协办大学士两江总督一等毅勇侯曾国藩、山东巡抚阎敬铭：

同治五年四月十一日奉上谕：

曾国藩奏捻匪自山东南窜，追剿迭胜，请将出力员弁奖励，并捻势回窜曹、濮等处，分路布置，拟挑运河防守各折片。本日已明降谕旨，将获胜情形，宣示出力之总兵周盛波等二员，各赏给翎、管等件。营总保成等，照请奖励。潘鼎新及山东防守运河各军，准由曾国藩、阎敬铭分别保奖矣。

张、赖等逆全股，因黄、运两河防守严密，不能抢渡，折向南趋。刘铭传督军击之于龙堌集，大获胜仗。周盛波一军复由巨野迎至菏泽，续获胜仗。该逆迭遭挫败，已有分股散窜各路之势。昨据吴棠奏称，张、赖等逆扰及丰、萧、砀山等处，任柱复分股窜至邳、睢境内。砀山现已被围，张逆并有取道丰县窥伺蒙、亳之说。当经谕令曾国藩、吴棠、乔松年分别防剿。

兹据曾国藩奏称，张、牛等逆由丰县折回单县，并闻有分窜雉河、亳州之说。任、赖一股由永城、砀、萧窜至睢宁，距宿迁不远，与吴棠前奏情形大略相同。该大臣务当督饬刘秉璋所部与吴棠派出各军联络声势，杜贼东窜，力保完善。一面知会乔松年督兵堵截，与回防归德之周盛波一军互相援应，以杜纷窜。

贼既有回窜曹、濮之意，运河防军尤当严加整顿，着曾国藩、阎敬铭妥筹布置，不可稍涉松懈。东路之防，既以运河为阻截捻踪之界，则修浚之工不宜稍缓。着曾国藩会同阎敬铭等赶将河身浅窄处大加挑浚。务令一律宽深足以限制贼马，并于河岸增堤置栅，俾资扼守。是为至要。将此由五百里各谕令知之。钦此。

遵旨寄信前来。

070．附录明谕　奖励追剿山东回窜捻匪及扼守运河有功员弁四月十三日

同治五年四月十三日，准兵部火票递到同治五年四月十一日内阁奉上谕：

曾国藩奏捻匪自山东回窜，各军追剿迭获胜仗一折。捻匪麇聚郓、濮一带，因运河各岸防守严密，不能窜扰，遂于三月二十一日向西南回窜。二十三日，刘铭传一军追至乌官屯，派刘盛藻等分队进击，贼即溃退。官军奋力追剿，进抵龙堌集，马步交锋，鏖战片时，枪毙贼匪无数。唐殿魁督军继进，复杀贼五六百人，余皆弃矛奔逃，向西溃去。周盛波一军自巨野小胜后，二十五日追至城武县之西，毙贼二百余名。二十六七等日，会合周盛传之兵，扎营游庄寨一带，该逆悉锐来战，马步包冲。官军往来苦战，洋枪、炸炮分段齐发，连毙贼目十余名，贼队大乱奔溃。二十八日，复将方埠贼巢攻破，搜杀数百名，余贼向东南逃窜，剿办尚属得手。

此次刘铭传所部尤为出力之恩骑尉保成，着以防御尽先补用，并赏换花翎。佐领吉尔洪额、六十七，均着以参领补用，吉尔洪额并赏换花翎。其余出力员弁，仍归收复黄陂案内汇保请奖。

凉州镇总兵周盛波、提督周盛传竭力苦战，奋勇可嘉，着发去白玉翎管各一支，白玉班指各一个，火镰各一把，大荷包各一对，小荷包各二个，赏给周盛波、周盛传祗领，以示优异。其所部出力员弁，着暂行存记，俟续有战功，再行请奖。

至潘鼎新一军，驻防济宁，迭次力战，保全东境。着曾国藩查明出力各员，奏请奖叙。

山东诸军扼守运河，屡次击退贼匪，亦属著有微劳，并准由阎敬铭择尤保奖。该部知道。钦此。

071．附录廷寄　刘铭传等军速赴清淮夹击东窜之捻并饬曾国藩统筹剿捻全局四月二十一日

同治五年四月二十一日，准兵部火票递到军机大臣字寄——钦差大臣协办大学士两江总督一等毅勇侯曾国藩、署两江总督江苏巡抚一等肃毅伯李鸿章、署两广总督漕运总督吴棠、河南巡抚李鹤年、安徽巡抚乔松年：

同治五年四月十九日奉上谕：

吴棠奏逆股先后东窜淮、徐，布置防剿情形一折。任柱股匪由东省闯入徐郡，分屯邳州、宿迁、睢宁境内，掳胁丁壮，攻掠圩寨，游骑直抵桃源。经吴棠调拨水陆兵勇，分防布置，并饬姚广武督军驰赴旧邳，将扑圩悍贼击退。该逆全股由泗州窜去。其张总愚、赖汶洸各股由单县南窜丰、砀境内，并由沛县张家寨攻扑湖团，经刘松山一军击退，现仍屯踞丰、砀之交。此次捻股先后悉锐东趋，意在抢渡运河，蔓延清、淮腹地，虽经吴棠添募兵勇，分拨成子河及旧邳、洋河集等处扼扎。惟贼势太众，深恐兵单地广，防不胜防，该漕督务宜督饬所部将士，力扼河防，以固清、淮门户。并着曾国藩赶紧催令刘铭传等军星夜前进，跟踪紧蹑，会同吴棠派出防军奋力夹击，毋任该匪扰及完善地方。

总兵刘士奇所部七营，现在东坝、定埠等处分扎。即着李鸿章迅速饬令拔营渡江驰赴清、淮，听候吴棠调遣。江南现尚安谧，此外如有可调之兵，并着李鸿章赶紧调援江北，以厚兵力。

任逆一股，现已分扰泗州，皖境盱眙、灵、宿一带，均需戒严。乔松年当拨兵严扼东北，选派得力将士，越境迎剿，不得稍分畛域。归德一带与徐境毗连，更虞滋蔓。着李鹤年派拨重兵相机堵剿，毋任贼踪西窜，致豫省腹地又被蹂躏。

现在捻匪均聚江、皖之交，曾国藩务当统筹全局。调拨各路兵将，四面兜围，使该逆不出吾网罗之外，剿办当易于措手也。将此由六百里各谕令知之。钦此。

遵旨寄信前来。

072．各军分路剿办窜扰曹徐淮泗两股捻逆折四月二十五日

奏为捻逆两股窜扰曹、徐、淮、泗，各军分路剿办，恭折仰祈圣鉴事。

窃捻逆自山东回窜，各军追剿获胜，业于四月初七日奏明在案。张总愚、牛落红一股，经刘铭传、周盛波击败后，连日盘旋于虞、砀、丰、单四县之间。刘铭传一军由虞城驰抵单县之黄冈集，紧蹑其后，初三、四、五等日节次与该逆相遇，颇有斩擒，贼向东南奔窜。初七日扑近湖团，刘松山出队迎剿，旋又折回单县。十一日窜至城武，十二日围攻曹县，十三日窜至冉堌集，十五日复围曹城。适李昭庆一军由城武、刘松山一军由丰县同时赶至会击，立解城围。是夕，李昭庆与刘松山会商进剿之策，以湘军为左路，以淮军为右路，两军议定相距三四里互为应援。十六日李昭庆等督军前进，离营数里，贼即分路来扑。李昭庆饬令各营屹立不动，洋枪洋炮连环轰击，贼队已乱，我军马队始从树林内突出横冲，右路之贼全行败走。李昭庆登高瞭望，见贼马六七百匹，步队千余人向南绕窜，折而东北，图扑后路营垒。一面传知各营严备以待，一面调派桂字三营向南截剿，复将另股扑营之贼登时击退，毙贼甚多。其扑犯左路之贼，刘松山饬派记名总兵李荣贵等各营分三路进击，而自率亲兵督战，部署甫定，贼马数千已向前冲突。各军枪炮齐发，轰击半时之久，贼马伤毙者颇多。该逆知冲阵不动，遂从两旁包抄，而以步队大股合力猛扑，各营稳持如故，奋勇鏖战，枪矛并施，十荡十决，贼势不支，纷纷败溃。另股之绕过南路、牵制官军者，亦经我军击退，计枪毙杀毙者几及千名，夺获骡马六十余匹。湘军阵亡者十三人，受伤者七八十名，幸获大胜。张、牛等逆遂由曹南奔溃。是日刘铭传一军适由砀山而来，复遇于王闾集。刘铭传督军迎战，我军马队先与马贼交锋，生擒十余名，枪毙数名。步贼旋蜂拥而至，各军枪炮齐发，贼犹冒烟猛进，经周志本、张士元等持矛恶斗，将接仗悍贼数百名歼毙殆尽，贼势大奔。铭营乘胜追杀，阵斩者约四百余名，枪炮击毙者尤多，获战马五十余匹，弁勇伤亡者亦数十名。战罢后，刘铭传与李昭庆、刘松山会晤。该逆悉数向曹县东南窜走。十八日，各军拔队跟追。二十日，贼已窜至丰县，旋窜铜、沛。此张总愚、牛落红等一股窜扰曹、徐之交，湘、淮各军十六日力战获胜之情形也。

至窜近宿迁、清江一股，是为赖文光、任柱、李允等酋。该逆于初七、八等日攻扑运河，防守严密，技不得逞，遂折窜泗州、灵璧。连日盘踞该处，有抢割二麦之意。臣檄饬派驻临淮之王永胜一军，刻日渡淮，就剿灵、泗一带，又调古州镇总兵刘士奇七营渡江移扎宿迁，腾出刘秉璋与杨鼎勋两军，除酌留数营扼防韩庄、八阐外，其余概作游击之师，专办灵、泗、睢、宿及苏皖交界各州县。该三军尚未拔行，顷闻泗州之贼业已南窜，未知又向何处？周盛波一军自移营亳州后，重修濠墙，料理粮仗，闻该逆盘踞泗、灵，十八日率队由宿州进剿。其临淮一镇，有编修张锡嵘陆营会同水师防守，不至侵犯淮南。此赖文光、任柱等逆窜扰淮、泗一带，各军防剿之情形也。

臣查此捻党由山东回窜，分为南北两大股，久踞曹、徐、淮、泗，徘徊不去，一则各属二麦既熟，乘势抢割，以图一饱；一则牵制我军，冀乘不备，袭渡运河，窜入齐、苏完善之区，实属狡谲异常。计臣军之剿办北路者，则有刘铭传、李昭庆、刘松山等三支；剿办南路者，则有周盛波一支，而刘秉璋、王永胜亦已改为游兵，或可一收夹击之效。惟刘铭传一军，自去年腊月以来，援鄂、援皖、援豫、援齐，驰驱四省，将士疲劳已极。顷据该提督呈请休息一二月，借资整顿。臣已批准饬令该军移赴济宁驻扎，腾出潘鼎新一军代为游击之师，如此更番递战，庶军士不至过劳，亦可以保其常新之气，于剿办似有裨益。

所有捻逆两股窜扰曹、徐、淮、泗，各军分路剿办缘由，理合由驿五百里驰奏，伏乞皇太后、皇上圣鉴训示。谨奏。

073．查勘运河各段设防片四月二十五日

再，臣拟将运河查勘一次，大加修浚，业经陈明在案。本月初七日会同抚臣阎敬铭，由济宁启行，沿河查阅。自微山湖以北至长沟，止有潘鼎新一军驻守，足敷分布。长沟以北至开河一段，向恃有南旺湖水，故未设防。兹查湖水全涸，已由阎敬铭添拨防兵。开河以北至靳口一带，水势稍浅，墙垒较低。自靳口至安山戴庙，水势甚深，差为可恃。自戴庙至沈家口十八里，夏秋黄河灌运，水极深广，冬春沙淤河干，殊难守御。现经阎敬铭筹议条款，督同文武将领克期兴工。无论河深河浅，均增高墙深濠以辅之，其沙地及民圩不能掘濠者，酌立木栅以补之。运河阅毕之后，初十、十一等日与直隶督臣刘长佑会晤，三人同阅黄河，若非隆冬冰坚，防守尚易为力。十三日还至安山，由陆路至东平、泰安查看形势，因便一登岱岳。十九日仍回济宁防所，济宁以微山湖长一百八十里，无须设防，自湖以南，运河浅深不等，议定八闸暨宿迁等处，由学士刘秉璋派兵防守。窑湾暨成子河等处，由漕臣吴棠派兵防守。总期力扼此河，不使该逆流窜齐、苏膏腴之地。未知果否有裨，理合附片具陈，伏乞皇太后、皇上圣鉴训示。谨奏。

074．附陈将李榕简放盐运使司或藩臬请旨片 ⁽¹⁾ 四月二十八日

再，密陈者，按察使衔前浙江盐运使李榕，以礼部主事于咸丰九年正月经臣奏调来营差委，同治二年六月蒙恩简授浙江运司衔。维时该员统带钧字营三千人在皖南剿贼，三年春间驻守建平，当以军事吃紧，未能赴任，经臣于三月奏明在案。是年十一月，前浙江巡抚左宗棠以浙省整顿盐政，李榕在军，不能到任，奏请开缺，另行简放，奉旨允准。臣查李榕自来臣军委办营务，咸丰十一年间，太湖、祁门等处，当臣危难之际，该员相从左右，不避艰险，厥后奏署江宁盐道，办理安庆善后，条理井然。统带陆军，转战江、皖，会解青阳之围。迨金陵克复，苏、皖一律肃清。上年五月，该军遣撤甫竣，随臣北征，襄助一切，又及一年。该员志正识卓，简质耐劳。溯自军兴以来，凡司道大员身在行间、带兵剿贼、不克赴任者，前后数十人，从未有无故开缺者，今独该员开缺已久，未免向隅。合无仰恳天恩，遇有盐运司缺出，仍将该员李榕简放，或有藩臬缺出，优予超擢，出自圣主鸿施。理合附片陈请，伏乞皇太后、皇上圣鉴训示。谨奏。

————————————————————

(1)  此件辑自台湾“故宫博物院”《先正曾国藩文献汇编》。原标题为《曾国藩密片》，日期为归档之日。

075．附录廷寄　饬派员会同地方官纠合河南山东团寨联络官兵共同剿捻五月初一日

同治五年五月初一日，准兵部火票递到军机大臣字寄——钦差大臣协办大学士两江总督一等毅勇侯曾国藩、山东巡抚阎敬铭、河南巡抚李鹤年：

同治五年四月二十八日奉上谕：

御史丁浩奏捻匪窜扰靡定，河南、山东两省团寨林立，惟与地方官未能联络一气，贼至惊惶失措，往往为贼所破。团寨堵御捻匪则不足，协助官兵则有余，诚能动以忠义，歆以奖叙，必皆欢呼勇跃，敌忾同仇。请饬河南等省分派干员纠合团寨，以助兵力等语。团练原以辅兵力之不足，各该地方官果能认真督办，贼未至则坚壁清野，贼已至则出奇制胜，与官兵相辅而行，互相援救，俾该匪不能任意奔窜，自不难次第歼除。着曾国藩、阎敬铭、李鹤年将御史所奏各节，酌度机宜，遴选明干有为之员，派往各府县，会同各该地方官纠合各处团寨，与官兵联络声势，协力兜剿，以期早殄捻氛。原折均着抄给阅看。

正在寄谕间，据曾国藩奏捻逆两股窜扰曹、徐、淮、泗，各军分路剿办一折。张、牛等逆由单县窜扰曹城，经李昭庆等击败，遂由曹南奔溃。刘铭传等跟踪追击，该逆旋窜铜、沛，扰及曹、徐之交，而赖文光等逆连日攻扑运河，未得逞志，遂窜泗州、灵璧一带盘踞。曾国藩现以刘铭传等军剿办北路，而以周盛波为南路之师，刘秉璋等军作为游兵，布置周妥，当可收夹击之效。刘铭传之军久役于外，将士疲劳，该大臣现饬该军移赴济宁驻扎，借资休息。腾出潘鼎新一军作更番递战之法。即着该大臣饬令潘鼎新视贼所向，带队追击，毋稍松劲。

另片奏，查勘运河情形等语。运河逼近贼氛，时思偷渡，该大臣现已查阅形势，分段设防，量加修浚，实为目前要务，着随时咨商刘长佑、吴棠认真办理，以期周密。阎敬铭尤当督饬防兵加意扼守，不得以贼踪渐远，稍涉疏懈。曾国藩另片一件着留中。将此由五百里各谕令知之。钦此。

遵旨寄信前来。

附丁浩原折抄件

掌广西道监察御史臣丁浩跪奏，为捻匪窜扰靡定，请旨饬令豫、东两省分派干员纠合团寨，以助兵力，恭折仰祈圣鉴事。

窃经捻匪滋扰，流毒数省。所以蔓延日久，未能迅速殄灭者，由于捻匪之飘忽无常，防此失彼。而各处团寨无人纠合之，使与官兵合势，以助兵力所不逮也。方今河南、山东团寨林立，或数里一寨，或十余里一寨，捻匪将至，乡民相率避入寨中，偷安旦夕。然只知为株守之计，与地方官每相猜忌，未能联络一气，互相救应。捻匪在各村落中抢掠，只知民间财物聚于寨内，遂乘隙而攻寨。其大寨户口众多，守具整齐，尚可勉强支持。其小寨壮丁有限，并无守具，一闻贼至，惊惶失措，寨每往往为贼所破，老弱皆被杀戮，少壮胥为裹胁。故捻匪虽屡经败溃而复聚，贼复猖獗自如，及统兵大臣派兵往剿，不免有需时日，捻匪闻信早已奔窜远去，官兵追剿，恒不能及，或有勇于追贼，兼程前进，而捻匪经过之区，财物罄尽，人皆逃避，兵勇无处觅贼，或至饥饿从事。各寨恐兵勇骚扰，闭门拒绝，不使兵勇进寨，致兵勇饥困不堪，捻匪出官兵不意，突然回斗，此官兵所以不免有失利之时，而捻匪之所以得逞也。夫以捻匪之凶悍，而欲使各团寨御之，其力诚有不逮。然臣窃谓各处团寨，分守则势孤，而合谋则气壮，使团寨堵御捻匪则不足，使团寨协助官兵则有余。自捻匪滋扰以来，无不恨入骨髓，诚能于各团寨动以忠义，歆以奖叙，必皆欢呼勇跃，各懔同仇敌忾之志。拟请旨饬下河南、山东抚臣，选派明干有为之员，为民素所亲者，派往府县，使会同地方官，纠合各处团寨，贼未〈至〉则指授方略，为坚壁清野之计，贼至则联络声势，为出奇制胜之谋，并劝谕各寨与官兵合势，使挽运粮草，以资接济。官兵可借团寨以为援，团寨可恃纠合以为固，其有奋勇效力杀贼立功及接济官兵，大臣情应保奖，庶团寨与官兵声势相援，协力兜剿，斯捻匪不难迅就殄灭矣。

臣愚昧之见，是否有当，伏乞皇太后、皇上圣鉴。谨奏。

076．附录廷寄　钟秀张树声速赴直隶藩臬两司新任五月初七日

同治五年五月初七日，准兵部火票〈递到〉军机大臣字寄——钦差大臣协办大学士两江总督一等毅勇侯曾国藩、山西巡抚赵长龄、传谕护理山西巡抚布政使王榕吉：

同治五年五月初四日奉上谕：

刘长佑奏畿辅地方紧要，请饬新任藩、臬两司迅速赴任等语。现在直隶藩、臬两司，均系署任，自不如实任人员较为得力。赵长龄计期当可到晋接印，王榕吉即可回藩司本任。着赵长龄速饬钟秀来京陛见，即赴直隶藩司新任，以重职守。并着曾国藩饬令张树声速赴直隶臬司新任，毋任迟延。张树声俟钟秀陛见回任后，再行来京陛见。将此谕知曾国藩、赵长龄，并传谕王榕吉知之。钦此。

遵旨寄信前来。

077．附录廷寄　严饬刘秉璋等军往来游击防剿任赖窜匪五月初九日

同治五年五月初九日，准兵部火票递到军机大臣〈字寄〉——钦差大臣协办大学士两江总督一等毅勇侯曾国藩、安徽巡抚乔松年、河南巡抚李鹤年：

同治五年五月初六日奉上谕：

李鹤年奏官军剿贼获胜一折。任、赖等逆回窜夏邑、胡家桥等处，经马德昭等军追蹑，将贼击败，由归德一带奔窜。官军追及，先后杀毙贼党千余名，余贼南遁，势趋亳州。李鹤年现已饬令宋庆等军跟踪追击，即着严饬宋庆等视贼所向，越境攻剿，毋得稍分畛域。贼踪逼近亳境，防剿不可稍松。着乔松年严饬程文炳认真堵剿，毋令该匪乘间奔突。张得胜太和之军及沙、涡河炮船，并着该抚相机调遣，就近援剿，借壮军威。曾国藩即饬周盛波南路之师，探踪前进，并饬刘秉璋等军往来游击，迅赴戎机，以收聚歼之效。豫军此次追贼，虽颇有斩擒，究未能大挫凶锋，姑念其忍饥力战，已明降谕旨，将出力之参将蒋东才等照给奖叙。嗣后遇有小胜，李鹤年仍当将出力人员存记汇保，毋许随折保列多人，以示限制。将此由五百里各谕令知之。钦此。

遵旨寄信前来。

078．官军分路剿办窜扰曹徐淮泗各股捻逆折五月二十二日

奏为汇陈各军近日追剿情形，捻党分股回窜豫、皖，恭折仰祈圣鉴事。

窃捻逆两股窜扰曹、徐、淮、泗，各军分路剿办，业于四月二十五日奏明在案。

张总愚、牛落红一股，在曹县经李昭庆、刘松山等军击败后，四月二十日窜至丰县，次日窜入沛县，二十三日至徐州城西十余里。总兵董凤高、李祥和各以两营分路出队，擒获数十名，该逆旋即退去。是夜李祥和派兵潜劫贼营，薄有擒斩，夺获贼马十余匹。二十五、六等日，该逆窜至铜山之双沟、杨家洼一带。二十八日窜至宿迁之埠子镇、洋河集，径扑运河。二十九日逼近桃源。三十日，襄办军务江苏臬司刘秉璋督军驰至洋河集，探知贼之大股在圩外五六里扎住，马、步万余人四出焚掠。刘秉璋派令总兵〈英〔王〕占魁〉 ⁽¹⁾ 、吴长庆、况文榜等各带五成队伍，于五更后径捣贼巢，斩擒近七十名，五月初一日黎明收队，随即传令各营整队出击，该逆且战且走。吴长庆、况文榜等由旧河堤内外分路夹击，追过仓家集，贼阵大乱，毙贼甚多。该逆另以六七百骑，步贼千余，由仓家集西北包出我军之后，直扑营垒。守营将士枪炮排击，王占魁率队回援，阵斩三十余名，枪毙贼目二名，始全数退走，与仓家集之贼合并西趋。弁勇阵亡、受伤者各十余名。初三日，该逆由睢宁之归仁集回窜，适刘松山一军由徐州追贼而来，行抵离城十八里之王家林，即见贼马纷纷逼近。刘松山一面督饬各营赶筑营垒，一面派队迎敌。部署甫定，贼马千余向前冲突，各营枪炮齐发，稳击逾时，步贼大股踵至，各营奋力齐进，贼势不支，退至里许。马贼忽从两旁包抄，我军队伍稳持如故，力战良久，贼始败去。计毙贼近三百名，弁勇阵亡者四名，受伤者二十名。此刘秉璋一军初一日在洋河、刘松山一军初三日在王家林，各与张逆接仗获胜之情形也。

初四、五日，该逆昼夜攻扑皂河及利运闸、马家渡一带，均经水师邓长里等击退。由是不复图犯运东，乃由利国驿回窜铜山。初八日，刘松山进至铜山之苑山圩，据报贼之后队相距仅八九里，比即整队前进，行至魏家庄，已与贼遇，营垒猝不及修，刘松山饬令各营将辎重团聚一处，以四成队固守，以六成队分三路迎击，顷刻毙贼数十名。该逆马、步均不肯恋战，纷纷向西南窜走，各营乘势猛逼七八里，沿途又毙贼百余名，将该逆截为两段，一段向西北荆山桥、李家瓦房而去，一段向西南杨家集而去，共计毙贼二百余名，生擒十四名，弁勇受伤者十七名。其贼之前队已于初七日窜近徐州。是时刘铭传方赴济宁与臣晤商一切，其部将唐殿魁、刘盛藻分带铭军驻扎徐州，以贼氛逼近郡城，初八日，会商董凤高出队行抵离城十八里之赵庄寨，侦知贼之前队尽在荆山桥河左右，马队张景春、保成等渡河直前接战，黄桂兰、刘朝幹等步队三营渡河接应，李锡增、毕乃尔两营隔河施放炸炮，鏖战逾时，马贼败入河中，上为步队兜击，下为荆山桥所阻，被我军擒斩甚众。该逆悉数败过河东，唐殿魁等督军追至十余里而还，夺获贼马二百余匹，毙贼约及百名。此张逆自宿迁、桃源回徐，刘铭传、刘松山两军初八日两处接仗获胜之情形也。

任柱、赖文光等大股，自四月十三日窥扑泗州城后，旋复窜扰宿州，二十三日窜至永城县东胡庄寨，正在围攻之际，周盛波马队一营先到，突冲贼队，擒斩数十名，贼众溃退。该营即在胡庄寨驻扎，与步军相离尚十余里。二十四日，周盛波率军前进，行甫数里，该逆分三路来扑，以马队猛扑中路，周盛波督令童邦杰等排列队伍，并力御之，洋枪、炸炮迎头轰击，该逆抵死不退。当派都司周行发率领马队由城西抄入贼后，贼始惊溃。其前路步贼经周寿昌等击败，后路步贼亦经周盛传等击败。自辰至暮，各营终日未餐，计毙贼近二百名，夺获骡马颇多，弁勇伤亡者十余人。二十六日，该逆窜往归德。二十八日，与豫军接仗。三十日，又折回永城、夏邑之交。初二日二鼓，周盛传率队掩袭，小有俘获。初三日，由萧县之西窜入铜山。初八日扰及东贺村，将与荆山桥张逆之股相合，适原驻徐城之张诗日、李祥和等营出队至土山寺，而周盛波追军适至，遂会商进击，又擒斩百余名。此周盛波一军二十四、初八日等在永城及徐州两次接仗获胜之情形也。

初八以后，张、牛一股由丰县、砀山窜至虞城以西，任、赖一股由桃山至宿州，窜入怀远，渡涡河而南，盘踞下蔡等处。臣查该逆自二月北窜以来，坚图渡运，前在山东郓城一带抢渡，后在江南宿迁一带抢渡，徘徊曹、徐、淮、泗者两月有余，迄不得逞。虽足伐其东渡之谋，尚未挫其凶悍之气，现在张逆入豫，任逆入皖，臣已檄饬潘鼎新会同周盛波两军为一路，刘松山会同张诗日等两军为一路，专剿张、牛一股；刘秉璋会同杨鼎勋为一路，专剿任、赖一股。无论该逆窜往何处，均与之纵横驰逐，未知能否有济。

至刘铭传一军改调在徐州驻扎休息，腾出刘秉璋全部概作游兵。李昭庆一军以八营赴防韩庄，以十营赴防济宁驻扎休息，腾出潘鼎新、杨鼎勋两军概作游兵。潘鼎新已于十五日拔队启程，前赴归德矣。

所有汇陈各军近日追剿情形，捻党回窜豫、皖各缘由，理合由驿五百里驰报，伏乞皇太后、皇上圣鉴训示。谨奏。

————————————————————

(1)  据台湾“故宫博物院”《先正曾国藩文献汇编》增补。

079．江苏补用知县张锦瑞丁忧起复日期片五月二十二日

再，五品衔江苏补用知县张锦瑞，系湖南长沙府善化县举人，于同治二年三月二十日丁父忧，当在本省呈明守制。是年十月，臣札调来营差遣；三年六月，随同打仗立功，会克坚城，经臣于克复金陵案内保奏。奉上谕：“五品衔举人候选训导张锦瑞，着注销训导，以举人本班知县留于江苏尽先补用，并赏戴花翎。”钦此。嗣因在营经手事竣，将届服阕之期，禀请回籍起复，均由湖南本籍呈请咨部在案。兹据该员禀称，本年二月由湖南抚臣李瀚章给咨赴部注册，奉部驳查，以丁忧调营人员例应由营奏请起复。等因前来。

臣查该员张锦瑞，自同治二年三月二十日丁父忧之日起，不计闰，扣至四年六月二十日服满，先经在籍守制，嗣又回籍起复，均属与例相符。除将保案考语咨部外，理合附片陈明，伏乞圣鉴，敕部查照办理。谨奏。

080．会商分兵防守黄运两河保全运东完善之区片五月二十二日

再，臣前次查看黄、运两河，至张秋一带，与直隶督臣刘长佑、山东抚臣阎敬铭会筹防务。三人面商，直、东两省防兵互相渗杂，心志不齐，不如画分汛地，各有专责。议定自范县豆腐店以上，如东明、长垣等处，统归刘长佑派兵设防。自豆腐店以下，如张秋、东阿等处，统归阎敬铭派兵设防。该督抚业已各奏梗概，又函嘱臣奏明界限，以专责成。至运河北路堤墙，现经阎敬铭督饬修筑，甚为坚实。其南路堤墙，前因贼扰桃、宿，尚未认真兴办。臣拟于近日至宿迁、桃源等处，会同吴棠查阅一次，饬令各文武加工修筑，期于一劳永逸，保全运东完善之区。理合附片陈明，伏乞皇太后、皇上圣鉴。谨奏。

081．附录廷寄　催令鲍超迅赴豫境截击回窜捻匪并指授各处军事机宜五月二十八日

同治五年五月二十八日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、安徽巡抚乔松年、山东巡抚阎敬铭、河南巡抚李鹤年：

同治五年五月二十五日奉上谕：

李鹤年奏捻匪回窜豫疆被剿，遁向曹、考，追截情形一折。张、牛股匪由萧、砀窜至虞城边境，经宋庆等军迭击获胜，该逆潜向西北旧河堤一带奔窜，有趋曹、考之势，意在避兵就食。李鹤年现已檄令开、陈、许、汝各地方官，督率兵勇绅团坚壁清野，着饬令实力奉行，务使贼踪所至无粮可掳，以期日就解散。黄河一带炮船尤须勤加巡防，以杜贼匪偷渡。仍饬宋庆等军跟踪紧追，毋任该逆喘息。至曹、考一带与直隶、山东地界毗连，大名及濮、范、张秋等处黄河防务关系紧要，刘长佑、阎敬铭当严督在防将士加意堵御，不可稍形松懈。余承恩已带所部赴豫，刘长佑所筹填札一军共有若干，着即迅饬到防。至贼踪飘忽靡常，往往此剿彼窜，非合数省兵力四面兜剿，不足制其奔突。着曾国藩、刘长佑、阎敬铭、李鹤年各饬所部将士联络声势，前截后追，务令贼踪所向，到处有兵堵剿，不可稍分畛域，致误事机。

李鹤年另片奏，请将凌辱县令之副将惩办等语。蒋希夷带兵追贼至虞城县境，因城门未开，兵勇未能购买食物，辄令亲兵将该县郑庆成两手执持，并将从人殴缚，实属任意妄为。蒋希夷着暂行革职留营，以观后效。

正在寄谕间，据曾国藩驰奏，汇陈各军追剿情形，并直、东防军分段设守各折片。张、牛股匪由曹县窜入徐、淮，复经回窜徐郡，迭经刘秉璋、刘松山等军接仗获胜。任、赖等股由泗、宿折窜永夏，经周盛波并豫军迭次击败。现在张、牛一股窜至虞城以西，任、赖一股由桃、宿窜入怀远，南渡涡河，盘踞下蔡等处，曾国藩现饬潘鼎新会同周盛波两军为一路，刘松山会同张诗日等两军为一路，专剿张、牛一股。刘秉璋会同杨鼎勋为一路，专剿任、赖一股。着即分饬各该营将领，视贼所向，分路穷追，务期殄灭净尽，并着乔松年督率皖军会合刘秉璋等，将任、赖股匪就地歼除，毋任他窜。鲍超一军早到鄂省，现在行抵何处？并着曾国藩酌度情形，催令由信阳一带迅赴豫境，迎头截击，以杜纷窜。

所奏刘铭传一军改调徐州，李昭庆各营分防韩庄、济宁，暂资休息，并潘鼎新、杨鼎勋两军概作游兵等情，均着照所筹办理。直、东两省防兵互相渗杂，心志不齐，曾国藩现经议定自范县豆腐店以上，并东明、长垣等处，统归刘长佑派兵设防；自豆腐店以下，并张秋、东阿等处，统归阎敬铭派兵设防，着即迅饬直、东防兵各归汛地，以专责成。曾国藩现拟前赴宿迁等处查阅南路堤墙，并着会同吴棠督饬地方文武加工修筑，以期保全完善。将此由六百里各谕令知之。钦此。

遵旨寄信前来。

082．附录廷寄　调何绍彩赴曾国藩营差遣并议左宗棠等利用车战剿捻建议六月十二日

同治五年六月十二日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、河南巡抚李鹤年：

同治五年六月初九日奉上谕：

李鹤年奏匪踪折窜西南，移营许州督剿一折。张总愚股匪因被官军追蹑宁、陵等处，南窜陈州周家口，牛落红一股亦由亳州窜往与张逆合股，均向上蔡一带奔窜，贼踪麇集一隅，正可厚集兵力，一鼓歼除。曾国藩所派之潘鼎新、刘松山、张诗日等军已抵陈州，即着饬令该员等并力追剿，毋令互相观望，致该匪肆行奔突，扰及鄂境。李鹤年现已移营许州，着就近督催马德昭、宋庆等军跟踪追蹑，与潘鼎新等军并力兜剿，不得以尾斩贼，敷衍塞责。河、洛空虚，亟宜预筹堵截，南阳郡县作何布置，并着李鹤年相机调派，勿稍大意。

鲍超一军，前据曾国荃奏报，由麻城取道商城，以达光固，现在贼匪已向上蔡一带奔窜，鲍超由光固进兵，正可确探贼踪，迎头截击，着官文、曾国荃严饬该提督迅赴戎机，毋得任意迁延，自干咎戾。

前据御史佛尔国春奏，记名提督何绍彩，前在皖省军营剿办发、捻，颇能得力，该员现回湖南本籍，请饬赴军营等语。着官文行知李瀚章，查明该员现在何处，饬令前赴曾国藩军营，听候差遣。

又据左宗棠奏剿捻之法，利用车战等语。日前鲍超曾有拟用独轮车放炮之奏，与左宗棠所见略同。军事因地制宜，左宗棠所奏能否合用制胜？着曾国藩揆度情形，酌量办理。原片着抄给曾国藩阅看。将此由六百里各谕令知之。钦此。

遵旨寄信前来。

附抄发左宗棠原片

再，臣前奉寄谕，停撤各军，所候曾国藩函商将得力将士拣调北路，迅扫捻氛，除应拨鄂、豫、江、皖助剿外，尚余若干名可调赴甘省军营，将领中何人可以派令带往？从前南省勇丁以甘肃地方瘠苦，多不愿往，此时若酌增饷银若干，或再将员弁勇丁之从征西路者，变通章程，从优保举，当乐于从事。倘南勇以水土异宜，难于调赴甘省，此外如有嘉谟硕画，可以统顾全局者，亦当各抒所见，以期谋出万全。正拟复陈间，续奉谕旨：“剿捻之师，兵力已厚，江、闽各军即可无庸再调。着左宗棠、刘坤一等即将江、闽各军酌量分别遣撤，次第销兵，以节饷需而静民气。”钦此。

臣于两次奉到谕旨，均即钦遵分别咨行办理。窃维福建僻在东南一隅，地阻岭峤，于鄂、豫、皖军务文报隔绝，甘省更偏在西北，缄牍往返动须半年，战事一切无从揣悉，故不敢妄有论列，上渎宸聪。惟既承垂询及之，则思虑所及，亦有不敢隐者。

捻匪蹂躏江北、河北等处，万骑纵横，论者谓欲平捻逆须益骑兵。然骑兵非练习有素，则队伍行列难以整齐，枪箭刀矛难期精熟，以之剿〈捻〉，胜负之数未可预知。盖贼骑既多于官马，而贼技熟于官军也。因思古人塞上之战，每用兵车。如卫青以武刚自卫，深入绝漠，马隆用偏箱复通西凉，明臣余子俊、曾铣、郭登、周尚文、杨博辈，皆以车战显。盖制骑者莫如车，为其行则载辎重，止则成壁垒，足御冲突而固军心也。明中书赵士桢《车铳议》，用车载铳。车为守具，铳为攻具，亦有所见。今剿捻匪，既议减步兵而添马队，宜兼用车辆以遏贼冲。如虑从新制造兵车经费维艰，则且广雇两轮〈车辆〉，倒缚炮位，间以车轮开花炮，测准施放。行则为阵，止则成营，似亦制贼之一奇，剿捻、回均不可少。

至甘肃之患，乏饷银尤乏军食。兵燹之后，土地荒芜，千里馈粮，士有饥色，屯田之策，似应举行。冲途宜用军屯，僻地宜用民屯，其始置农具购籽种，虽不免多有所费，然较之无粮可因、悬军待哺，究有所恃。

至南方勇丁惮于西征，实缘不耐寒冷，不惯麦食之故。似宜变通招募章程，乃易集事。如遴调南方久经征战朴健弁勇充营官、百长、十长，酌带亲兵，定其营制，增其新〔薪〕粮，令赴河南、陕西一带，会同地方官挑选土著散丁入伍，自募自练，练成赴甘肃听调。散丁有习战之营、哨各官约束训练，易于成军。豫、东一带与甘肃风土相近，易于服习，以之兴屯，则农功可期谙悉；以之赴战，则精力可无疲乏，亦事之可行者欤。一得之愚，未敢自匿，是否有当，伏维圣鉴训示。谨奏。

083．奏报近日剿捻军情及檄调各军防剿事宜折六月十四日

奏为汇报近日军情，并檄调各军防剿事宜，恭折仰祈圣鉴事。

窃各军追剿，捻逆分股回窜豫、皖。臣于五月二十二日具奏在案。牛落红一股，自五月初八日被我军击败后，不能与张总愚合并，周盛波督军跟追，十五日行至永城之同和集，探知牛逆欲由白龙王庙窜过涡河，遂催督各营连夜穷追，十七日五鼓抵白龙王庙，该逆已窜过涡河。周盛波赶搭浮桥渡河，派周盛传由西路进，刘启福等由东路进，周寿昌等由中路进，而令陈明昇、周行发各带马队一营从两旁冲截。牛逆势已穷蹙，疾驱悍贼数千人，贼中所谓内五营者，蜂拥回拒，我军马步各营分路猛击，贼众冒死抵敌，周盛传坐马被贼矛刺倒，徒步交战，兵勇皆殊死格斗，贼始大败。正追逐间，有步贼一股逃入路旁废圩，周寿昌率师冲入圩内，搜杀净尽，无一脱者。余贼向南飞奔，我军追杀二十余里，牛逆踉跄逸去。周盛波昼夜追逐，十八日至亳州，十九日至鹿邑西南之马家寨，该逆已窜入陈州境内，驰逐四百余里，人马俱困，将士多病，即在马家寨休息。此周盛波一军大破牛逆股匪之情形也。

任柱、赖文光一股，自五月初由宿州西窜，盘踞凤台县属之平阿山一带，与皖军张得胜等相持日久，掳胁益众。二十三日王永胜一军赶至怀远，二十五日刘秉璋一军赶至蒙城，周盛波亦自马家寨回援，二十六日至颍州东五十余里之枣庄集。贼闻援师四集，遂自平阿山全数西窜，欲由颍郡之留陵口偷渡沙河，窜扰光固，适遇盛军突至，遂折向东北窜逸，绕至乌江河上游，意图抄袭我军后路，周盛波麾军三面齐进，洋枪炸炮连环轰击，逆势不支，向西狂奔，夺获牛骡器械颇多，解散胁从难民千余人。二十九日，贼窜至太和，初一日窜至港沟，刘秉璋与皖军英翰等次第跟追。此周盛波与任、赖股匪接战小胜及各军追剿之情形也。

张总愚一股自五月中旬由虞城西窜，潘鼎新与刘松山、张诗日三军追剿，二十一日同抵宁陵，探知该逆已至睢州城南之河阳集，因会商次日均至睢州察看形势。该逆知官军紧蹑其后，不敢停留，二十一日一扑陈州城下，旋即退去。二十二日窜近周家口之北寨，牛逆亦由苑寨偷渡河南，与张逆分而复合，驻防周家口之右江镇总兵张树珊派副将闪凤来马队迎击，杀贼数十名，夺获骡马四十余匹。是夕复分队雕剿，该逆不敢迎战，连夜由逍遥集一带渡过沙河，张逆自郾城西遁，牛逆自商水西遁，均奔遂平、确山一路。讯据生擒贼供，均称该逆欲由信阳窜往光固、六安，斫取竹矛，补制兵器等情。此张树珊一军迎剿张、牛一股，薄有斩擒及各军跟追之情形也。

臣查捻逆各股回窜豫、皖两省，中原平旷之地，四通八达，若不择地设防，此剿彼窜，终不能大加惩创。上年刘铭传带兵入豫，察看地势，即创扼守沙河之议，驱贼于沙河以南，以蹙其势。臣以彼时兵力未齐，未遽允行。今张、牛等逆既渡沙河以南，任、赖等逆亦将渡沙渡淮，并趋南路。本年防守运河粗有成效，应即仿照于沙河设防，俾贼骑稍有遮拦，庶军事渐有归宿。惟查沙河上流直至郏县、汝州，地段太长，几无止境。臣博询众议，拟自周家口以下至槐店止，扼守沙河；自周家口以上至朱仙镇止，扼守贾鲁河，由臣派兵设防。自朱仙镇以北四十里至汴梁省城，又北三十里至黄河南岸，无河可扼，挖濠守之，由李鹤年派兵设防。自槐店以下至正阳关，仍守沙河，由乔松年派兵设防。自正阳关以下即系淮河，由臣派水师与皖军会防。各分汛地，层层布置，或者渐逼渐紧，逐捻于西南山多水多之处，官军较易为力。现已檄令刘铭传自徐州拔赴沙河，与潘鼎新、张树珊等熟商防守之策，并咨商安徽、河南两抚臣调兵分防，皆凭人力以坚守，不以地险为可恃。至群贼南窜，不出南汝、光固、黄州、六安等处，则鲍超所统之霆军，刘秉璋、杨鼎勋、王永胜所统之淮军，刘松山、张诗日所统之湘军，分路游击，尚亦足敷剿办。臣拟于十五日拔营东下，阅看宿迁、桃源一带堤墙，即由运入淮溯流而上，径扑周家口，沿途察看贼情地势，续行奏报。

所有近日军情及檄调各军防剿事宜，理合由驿五百里驰陈，伏乞皇太后、皇上圣鉴训示。谨奏。

084．奏陈聚兵防河请饬李鹤年暂驻汴梁调兵先办朱仙镇以北防务片六月十四日

再，臣于四月初，先拟挑浚贾鲁河，置船设防，专函商诸东河督臣张之万。旋准复称，贾鲁河沙淤已久，万难兴挑，询之河南绅士，言亦相同。沙河上下千余里，地段太长，防此两河，本系极难之事，惟念臣处马队不敌贼骑，战事既无把握，不能不兼筹守事。且防河之举，办成则有大利，不成亦无大害，是以仍就前议，竭力兴办。刘铭传首画此策，即令其与潘鼎新、张树珊会防，力任其难，扼守朱仙镇以下四百里。其自朱仙镇以上，必须专资河南兵力，抚臣李鹤年现已移驻许州，豫兵已赴西路追剿。臣赶办河防，咨商李鹤年，请其暂驻省城，调回各军，先图近守，不必远剿。

查自朱仙镇以北至河南省城四十里，又自省城以北至黄河南岸三十里，以豫省各军全力守此七十里，似乎顿兵不进，难免外间浮议。然此七十里者，全系沙地，开挖深濠，犹恐旋开旋壅，汛地虽少，防御甚难，但使扼防得力，将来可与追剿之兵同一论功请奖。本年三月，山东两军先在曹州迎剿，均经失利，后在运河扼防，均称得力，臣曾奏请奖叙，蒙恩允许。河南兵不甚多，即日可仿照山东办理，不贪驰剿之虚名，或收制贼之实效。臣于军事办未就绪者，向不轻于具奏，因臣主聚兵防河之说，恐使李鹤年蒙顿兵不进之讥，不得不预先奏明。可否请旨饬李鹤年暂驻汴梁，调齐各兵，先办朱仙镇以北防务。设两河防务不能办成，或有损于大局，臣愿独当其咎，不与李鹤年相干。除由臣详细函商外，理合据实附陈，伏乞皇太后、皇上圣鉴训示。谨奏。

085．鲍超派员采买战马回营请准循例免税放行片六月十四日

再，据浙江提督鲍超咨呈称，奉调剿捻，必须多练马队，方足以利戎行。现饬副将杨德珍、总兵衔副将胡良作、参将闪连升等携带银两，前赴古北口、张家口、沙河口采买战马二千匹，分两起先后赶解回营，俾资驰剿。等因前来。臣查出口采买战马向例专案具奏，免纳关税。除咨兵部请给印票，并移行经过各省照章喂养护送外，相应请旨敕部知照各关口，将杨德珍等所买战马按数查验，照例免税放行。谨附片陈明，伏乞圣鉴。谨奏。

086．附录廷寄　饬调度诸军兜剿窜豫捻逆并设法擒斩张赖任牛巨憝六月十五日

同治五年六月十五日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、河南巡抚李鹤年：

同治五年六月十三日奉上谕：

李鹤年奏官军追贼上蔡县东南大获胜仗一折。张、牛股匪疾趋上蔡，而其边骑分扰临郾、西遂等处，屡经官军击败。宋庆将张逆追至邵镇迤南地方，擒斩甚多。马德昭追剿牛逆一股，亦颇有斩获，余匪向汝阳一带窜去。着李鹤年即饬马德昭、宋庆乘此声威，力图剿洗，毋任纷窜；所有此次出力员弁，择尤存记，准其汇案请奖。

赋匪屡次败挫，而势未稍衰，必须将其著名头目设法擒斩，方可以次殄灭。现在著名巨憝不过张、赖、任、牛等逆。前据乔松年奏，周盛波一军大破牛逆于义门集，牛洛红仅以身免，当时若设计兜擒，何至死灰复燃！周盛波等游击之军曾否入豫？着曾国藩飞饬该提督等会合豫军，乘胜痛剿，尽歼丑类。

鲍超一军计应由楚赴豫，官文、曾国荃惟当懔遵迭次谕旨，就近催令该提督确探贼踪，迅速迎击，勿任迁延迟误。曾国荃派赴应山之军，能否令其入豫为鲍超后路声援；并续募勇丁，已否操练成军，均着酌度情形，妥为调度。将此由六百里各谕令知之。钦此。

遵旨寄信前来。

087．附录廷寄　答曾国藩聚兵防河及剿捻诸议并防捻窜入鄂省腹地六月二十二日

同治五年六月二十二日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、安徽巡抚乔松年、河南巡抚李鹤年：

同治五年六月十八日奉上谕：

曾国藩奏汇报近日军情，并檄调各军防剿事宜，请饬李鹤年暂驻汴梁，先办朱仙镇以北防务各折片。览奏均悉。周盛波等军剿贼获胜，迭经乔松年、李鹤年奏报，情形大略相同。任、赖等逆由凤台、怀远窜扰太和等处，各军追剿，现有渡沙河、淮河，并趋南路之意。曾国藩以捻逆四窜，若不择地设防，恐此剿彼窜，终不能大加惩创，因采上年刘铭传扼守沙河之议。自周家口以下至槐店止，扼守沙河；自周家口以上至朱仙镇止，扼守贾鲁河；由曾国藩派兵设防。自朱仙镇以北四十里至汴梁省城，又北三十里至黄河南岸，无河可扼，挖濠守之，由李鹤年派兵设防。自槐店以下至正阳关，仍守沙河，由乔松年派兵设防。自正阳关以下即系淮河，由曾国藩派水师与皖军会防。各分汛地，层层布置，渐逼渐紧，逐捻于西南山多田〔水〕多之处，官军较易为力。所陈不为无见。曾国藩已檄刘铭传自徐州赴沙河与潘鼎新等熟商办法，即着责令该提督等认真防守，不得空言塞责，并着乔松年、李鹤年调派得力之军，各防汛地，以专责成。李鹤年即行折回汴梁驻扎，调齐各兵，先办朱仙镇以北防务，自此次分段设防以后，如捻踪仍由沙河、淮河回窜，即惟该督抚等是问。

贼骑虽多，不得出南汝、光固、黄州、六安等处，有鲍超、刘秉璋、杨鼎勋、王永胜、刘松山、张诗日等数支游击之师，足敷雕剿。曾国藩现已拔营东下，阅看桃源、宿迁一带堤墙，由运入淮，溯流而上，径赴周口，即着调度各军，一面赴防，一面迎剿，无任推诿观望，以期迅速奏功。

鲍超一军，迭经谕令官文、曾国荃催令该提督相机进剿，现在曾国藩既建设防限贼之议，贼不得出此数百里，势必竭力死战。

鲍超现在行抵何处？本日据曾国藩奏，该提督派员出口买马二千匹，请照例免税。鲍超若俟马队练成，方议进剿，必致贻误事机。着官文、曾国藩严饬该提督奋勉图功，毋得借口马队未齐，迁延时日，自取咎戾。前谕曾国荃将现扎应山之师为鲍超后路声援，着即酌量妥调，其新募训练之勇，已否成军？并着赶紧催办驻扎要隘地方，以防匪踪窜入鄂省腹地，勿稍疏忽。将此由六百里各谕令知之。钦此。

遵旨寄信前来。

088．运河水势陡涨暂缓防河任赖捻逆回窜东路拟调兵分投剿办折七月初四日

奏为任、赖股匪回窜东路，调兵分剿，恭折仰祈圣鉴事。

窃臣檄调各军防剿，并议扼守沙河、贾鲁河等情，于六月十四日具奏在案。臣拜折后，即于十五日由水路东下，沿途水势盛涨，南阳、微山等湖与运河连成一片，春间所修堤墙，自韩庄以下八闸，两岸较高，沙土质松，大雨之后，多已坍塌。自黄林庄以下二百余里，两岸较低，堤身或露二尺有余，或露数寸一尺，或全淹水中，堤外亦皆积水如湖，节节均有决口，与堤内之河水互相出入。目下茫茫巨浸，贼匪断难飞渡，将来秋深水落，竟须全数另行兴修。二十五日，行抵宿迁县。二十七日准山东抚臣阎敬铭咨称，据曹县禀，任、赖两逆因张市、朱仙镇等处河水骤涨，不能西渡，仍由扶沟、太康回窜，已至杞县之沙窝，睢州之芋香铺，势将直趋曹境。七月初一日，又准河南抚臣李鹤年咨称，据睢州禀报，十八日，该州西南之马头寨已被赖逆攻破占据，豫兵不敷驰剿，咨商拨兵救援各等情。

臣查扼守沙河、贾鲁河之议，必俟捻逆各股全趋沙河以南方可兴办，现在任、赖一股既为沙河大水所阻，不敢西行，折而东窜，则防河之策断难遽行，应即先行拨兵驰剿。刘铭传接臣饬守沙河之檄，业于六月二十三日自徐州拔行，潘鼎新一军前在西华，周盛波一军前在太和。此三军者，本议分防沙河，现令移赴睢州、曹、考一路，专办沙河东北之贼。而鲍超之霆军，刘秉璋、杨鼎勋、王永胜之淮军，刘松山、张诗日之湘军，仍办沙河西南之贼，顷已分别咨行，相机剿办。

惟自五月下旬以后，淮南北诸郡大水为数十年所未有，积潦盈途，深过马腹，军中米粮子药，车载夫运，寸步难行，不特各军拔队因之濡滞，即臣处文报往来，亦多阻隔迟误。而秋稼被淹，民庐漂没，臣既自憾调度乖方，军务毫无起色，又恐饥民失所，不免从贼以图偷生，剿办抚绥，两俱棘手，筹思反复，忧愧实深。臣在宿迁停留数日，初闻捻踪回窜之信，本拟改驻徐州，就近调度。惟贼踪既分两支，无论臣驻何处，均有不能兼顾之势，入豫之议不可再缓。俟与漕臣吴棠会晤后，即在杨庄换船，由湖溯淮径赴陈州周家口筹办一切。所有任、赖两逆回窜东路，调兵分剿缘由，理合由驿五百里驰陈，伏乞皇太后、皇上圣鉴训示。谨奏。

089．附录廷寄　曾国荃应即赴德安防堵窥伺鄂境捻匪并饬刘连捷迅赴甘肃七月初七日

同治五年七月初七日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃：

同治五年七月初二日奉上谕：

曾国荃奏布置西北防务情形一折。捻匪全股由汝阳等处西趋，意图窥伺鄂边。襄、樊、随、枣一带，与信阳、南阳等府州处处毗连。官文、曾国荃现已通饬水陆各营，实力防堵，并派郭松林等军先赴德安，再进随州，扼要驻守，布置尚属周妥。该抚拟俟捻踪窜至鄂境，即驰赴德安督办军务，具征勇于任事，甚属可嘉。惟此时捻氛业已逼近鄂疆，曾国荃先期前赴德安，豫筹防剿，于布置调度机宜，尤为便捷，着即酌度办理。曾国藩亦宜严饬周盛波等军与鄂军互相援应，会合夹击，毋任该匪肆行蔓延。

鲍超一军自粤东撤回后，节节逗留，数月以来，尚未与贼接仗，任意迁延，坐耗饷项，殊属不成事体。仍着官文、曾国藩传谕该提督迅赴豫境，会同各军合力剿办，毋得玩视军务，自干重咎。

前据御史朱镇奏，请饬刘连捷帮办杨岳斌军务等语。杨岳斌所部多系水师，刘连捷于陆路机宜颇称熟悉。该员此时应已病愈，着曾国荃于该员到鄂时，即饬令赴甘，归杨岳斌调遣。将此由六百里各谕令知之。钦此。

遵旨寄信前来。

090．附录廷寄　速饬鲍超等军会合兜剿豫省捻匪七月十五日

同治五年七月十五日，准兵部火票递到军机大臣字寄——钦差大臣协办大学士两江总督一等毅勇侯曾国藩、河南巡抚李鹤年：

同治五年七月初七日奉上谕：

李鹤年奏官军追剿捻匪获胜，并派兵分剿情形一折。张、牛等股匪在上蔡境内，迭经官军击败，仍屯踞百尺集一带，复经宋庆等督兵夜袭贼营，夺回所踞民庄三处，追过洪河，歼毙甚多。此股逆匪屡经败挫，其势已蹙，着李鹤年即饬马德昭、宋庆等迅速进兵，乘机痛剿，务将此股殄尽。至任、赖等股匪由太康、扶沟折向睢州、杞县，延及陈留、通、许，汴省东南数百里一片贼氛。李鹤年现派余承恩所部三营赴省东剿办，并派吉林、黑龙江马队及亲兵各数百名分赴睢、杞会剿。惟豫军兵力较单，不敷分布，曾国藩所部驻扎于周口一带者甚多，着即迅派潘鼎新、刘松山、张诗日等督率各营会合豫省各军，并力兜剿，毋任贼踪蔓延。该大臣查看桃、宿等处运河防务，计已蒇事，自当迅赴周口，就近调度，以期呼应较灵，并着严饬鲍超一军赶紧驰往豫省，探踪迎剿，毋任逗留贻误。将此由六百里各谕令知之。钦此。

遵旨寄信前来。

091．附录廷寄　吴棠李鸿章妥筹赈恤淮南北诸郡被水穷民并指授鄂豫皖东剿捻防捻机宜七月十七日

同治五年七月十七日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、署两广总督漕运总督吴棠、湖北巡抚一等威毅伯曾国荃、安徽巡抚乔松年、山东巡抚阎敬铭、河南巡抚李鹤年：

同治五年七月初九日奉上谕：

曾国藩奏任、赖等股匪回窜东路，调兵分剿；乔松年奏贼踪分窜情形各一折。览奏均悉。任、赖两逆由扶沟、太康回窜，已至杞县之沙窝、睢州之马头寨，该逆现为沙河大水所阻，不敢西行，折而东窜，防河之策尚难遽行。曾国藩现令刘铭传等移赴睢州、曹、考一路，专办沙河东北之贼；鲍超等军仍办沙河西南之贼，即着分饬诸军相机进剿，勿任迁延贻误，致成不了之局。

淮南北诸郡大水，实深廑系。抚恤灾黎，万不可缓。入秋以后，水势渐消，河堤既须另修，不妨以工代赈，着曾国藩与吴棠、李鸿章妥筹办理，毋令被灾地方穷民失所。任、赖一股如窜近徐、宿，着吴棠派兵协力剿洗。其张、牛股匪，前据李鹤年奏，经豫军追过洪河，已近鄂边，曾国荃前有驻扎德安之奏，着即统兵出省，择要扼扎。督率鲍超等及曾国藩所派之刘秉璋等军、李鹤年所派之马德昭等军，合力兜剿，如有临敌畏葸，不肯奋勇上前者，即由曾国荃从严参办。务须趁贼势日蹙之时，一鼓殄除。

湖北省城及近边一带防务，着官文悉心筹画，督饬办理，勿稍疏懈。曾国藩与曾国荃共办一事，将来无论贼势分合，地方远近，总须联络一气，若能殄灭一股，兵力较易展布。贼踪已近曹、考，阎敬铭身任地方，责无旁贷，着即出省督率防兵认真堵剿，倘再令贼踪蹂躏，定惟该抚是问。

河防既暂不能办，乔松年惟当饬令英翰等整饬诸军，视贼所向，会合夹击，不得株守一隅，仅为自完之计。黄河水势盛涨，目前可称天险，惟转瞬秋深水涸，难保该匪不潜图窜渡，并着曾国藩、阎敬铭、李鹤年督饬防兵巡船加意守御，毋任偷越。将此由六百里各谕令知之。钦此。

遵旨寄信前来。

092．附录廷寄　着饬潘鼎新等军合力剿捻鲍超等仍须迎头堵截窜捻七月十八日

同治五年七月十八日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、河南巡抚李鹤年：

同治五年七月十一日奉上谕：

李鹤年奏捻股分窜，剿办获胜；鲍超奏置造军器预筹布置情形各一折。览奏均悉。张、牛等逆屡被豫军剿败，经刘松山等军追至双庙及西平等处，迭次获胜，贼已西窜舞阳。李鹤年务当饬令宋庆、马德昭等军跟踪追击，并着曾国藩檄令刘松山等督率所部，穷贼所向，尽力蹑剿，毋任喘息。任、赖等逆在睢、杞等处肆扰，经潘鼎新率兵会合豫军剿办获胜。刘铭传亦率所部驰往豫境，该匪突窜祥符、兰仪，势将由汴梁西遁，李鹤年当一面严防省城，一面檄令豫军奋勇追剿，并着曾国藩饬令潘鼎新等军合力剿办。黄河一带，李鹤年仍当督饬炮船严防贼匪抢渡。

鲍超现驻麻城，据称因帐房车辆未齐，暂行驻候，并述曾国荃函商之语，欲分军布置于光固、信阳、周口等处，及任齐、豫追军驱贼入鄂，截贼归路，就山谷水滨为扼险殄贼之举。第该匪避兵而行是其惯技，既知鄂省驻有重兵，岂肯自入陷阱。官文、曾国藩务当权衡缓急办理，严饬鲍超觇贼所向，迎头截击。

陕、洛、淅川等处武备突虚，难保该匪不乘虚奔突，李鹤年尤当预饬该地方官督饬团练，扼险拒守，并着官文、曾国荃饬令鄂军越境迎剿，兼顾南阳、淅川要隘，以为豫师声援。

曾国荃仍遵奉前旨即行出省，驻扎德安，就近调度。鲍超原折着抄给曾国藩、李鹤年阅看。将此由六百里各谕令知之。钦此。

遵旨寄信前来。

附鲍超原折抄件

浙江提督一等子奴才鲍超跪奏，为遵旨由鄂赴豫筹备剿捻事宜，及因事耽延缘由，恭折驰奏，仰祈圣鉴事。

窃奴才于四月十九日在蕲州营次将由江起程日期，并拟造战车缘由，恭折具报在案。当即催舟上溯，越四日抵鄂，与督臣官文、抚臣曾国荃面商一切。旬日之间，所部马步各营，概亦由陆至鄂。适阴雨连旬，江汉水涨，低处多被淹淤，道路半皆倒塌。正商酌札造沿途浮桥，一济兵勇由襄、樊前进。后经两江督臣曾国藩来咨，以捻逆东窜徐、淮，嘱奴才一军改道由黄、麻至商城以达光固，因即折回黄州，循陆前进。恭奉批谕：“览奏俱悉。现在发、捻各匪分窜皖、豫一带，飘忽靡定，该提督务当督率各军星速前进，确探贼踪，迎头截击，毋得因制车买马等事任意迁延，致负委任。”钦此。钦遵之下，弥益悚惶。恨不奋志立剪狂丑，以慰宸廑。惟各军帐棚年久未经更换，风翻雨湿，朽烂不堪，奴才向令营中毋许搭盖草棚篾席，以防火烛，又禁止打馆民房，杜绝骚扰。前于剿办嘉应之役，隆冬雨雪寒冷异常，已迭次咨催江西拨解，旋因东南军务告竣，回江期速，未及更换，而两江督臣曾国藩咨定章程，步军月饷派归江西协济，马队月饷派归苏、鄂协济，全军帐棚，江西又不能一体全发，当兹冒暑遄征，士卒辛苦万状，晴则熏蒸于赤日之中，雨则坐卧于淋湿之地，目击心酸，亟应更换，以资遮蔽而利戎行。查旧章，凡军械所需帐棚、子药、军械等项，照饷项从出之省一体发给，则马队十二营需用帐棚千数百架，并子药军械等项，应由湖北拨解，步队十二营需用帐棚三千数百架，并子药、军械等项，应由江西拨发。复经奴才分咨江、鄂两省催解在案。旋经湖北抚臣曾国荃饬局星夜赶造，先后全数解齐。江西抚臣刘坤一亦经饬局拨发，仅据支应粮台于六月内解到八百余架，尚有二千四百余架虽闻起解，而江涨路遥，风阻雨隔，未审何日到营。奴才因帐棚为军中急需，江、鄂来咨俱云赶办，诚恐拔队日急，转运稽迟，略为停待，不图日盼一日，急难到齐，焦灼万分，实形蹐跼。一面飞函咨催，一面借以训练操演北征之法。念西北贼情地势，与东南迥殊，其应用器具，当以坚朴轻便为宜。因撤去平日磁铁辎重之物，乘间赶办木杓竹箪及镔铁小铛盛菜饭以供食，并购炉锅为炊具，按营哨各棚人数分给，行则佩于腰间，骑则挂之马上。其营哨官皆以锡为之，一则取其轻便坚朴，无辎重之累，一则便于稽查，以绝骚扰之端。已再三晓谕士卒，如此后再有私用磁器及他物者，即系在民间掠来，定按军法从事。又念贼情狡变，飘忽靡常，我军师行所至，临敌之际，自应挖濠筑垒，先固根本，作灶支釜炊食，□□□□。破贼之后，追奔之顷，必携带辎重米粮随队奔走，是埋锅造饭则贼去已远，必难寻其踪迹。因以所制双轮平车借载行粮，并饬各营预备熟食麦粉，每人计足一月之食，以二十日分载车上随行，以十日各置腰缠备用，庶连日穷追，不致因食耽延。无论追于何地，天晚便可借车为营，以免根本之虑。筹办甫具，旋接抚臣曾国荃函商：若为中原计，不如任齐、豫追军驱之入境，我军于随州出唐县预蹑其退回豫境之路，而檄请济宁雕剿之师，以一支扼光固，以一支扼信阳，以一支屯周口。任贼在南阳盘旋以入鄂境，而后调唐县蹑后之师，突发于其间，适有雄师当在鄂之东北，将来亦可西趋兜击之，捻败余众，不阻于山谷，即死于水滨矣。如此次捻众果入鄂地，似此办法，实于大局有裨。雄师本应觇贼所向进剿，目下贼既西趋，似不宜急进商城，请在黄安、麻城少待以观之，定向约会进剿，共收夹击之效等语。奴才再三审度，其布置实有卓见，诚为大局所系。且并经通咨江、豫、皖各省督抚，想日内均可见复，当有成议，不能不再为停待。

窃奴才身膺重寄，何敢任意迁延，自负委任。即此次因事耽延，亦未尝偷安暇逸。惟自帅师以来，必先将器械之利钝，强弱之形势，缓急之机宜，熟思审度，谋定后战，战则期其必克，克则追奔逐北，务大伤其元气，或径殄其狂氛，所谓量敌后进，虑胜后会，庶不至有名无实，以副明机慎重之本意。现在捻逆虽经西窜，尚无定向，奴才军中器械行粮渐次齐备，战车二千四百辆已成千数。一俟确探踪迹，或果西踞南阳，抑或旁窜他路，仍就近与曾国荃函商进剿。倘能仰仗天威，一股殄灭，借以稍纾宵旰之虑，是则奴才之所夙夜奋勉者耳。

所有筹办剿捻事宜及因事耽延缘由，谨借麻城县印，恭折驰报两宫皇太后、皇上圣鉴训示。谨奏。

同治五年七月十一日军机大臣奉旨：“览奏均悉。即着赶紧拔营前进。该匪现趋舞阳一带，应由何路迎剿之处，并着相机妥办，毋得以制造战车等事再行迟误。”钦此。

093．附录廷寄　催令星速驰赴陈郡调度各营相互援应出动剿捻七月十八日

同治五年七月二十五日，准兵部火票递到军机大臣字寄——钦差大臣协办大学士两江总督一等毅勇侯曾国藩、河南巡抚李鹤年：

同治五年七月十八日奉上谕：

御史朱学笃奏用兵贵在神速，不可为一隅牵制。现在西北甘回接连新疆、陕西，为回匪窥伺，滇黔未平，用兵省分正多。尤当虑者，外国要求无厌，捻氛若不迅扫，兵力更难肆应。请饬曾国藩择要进兵，相机速剿等语。

捻匪滋扰日久，蔓延愈广，迄未大受惩创，若不力求进剿，糜饷劳师，军务将何日蒇事。曾国藩自宿迁南下，由湖入淮，溯流赴周家口，道途不免迂折。着即赶紧趱程，星速驰赴陈郡，亲临各营，就近调度，以期呼应较灵；并着督饬湘、淮各营视贼所向，尽力穷击，不得专事防守，任贼纵横。内地贼氛一日不净，则洋人之窥伺将日甚一日，该大臣公忠体国，为朝廷柱石，尤当统筹全局，迅将捻匪竭力剿除，以副委任。朱学笃原折着抄给曾国藩阅看。

昨据副都统安住奏称，豫省军营积弊，在于马、步诸将领彼此不相救应，进止参差，兵心不能合一，尤虑贼匪偷渡黄河，滋扰河北三府等语。所奏不为无见，着李鹤年督饬前敌将士，申严号令，务须于进战时彼此互相援应，以期声势联络。黄河防务尤关紧要，所有水陆防军，李鹤年务当严密布置，并着饬令在事文武，将各处渡口实力稽查，毋任奸细潜行偷渡。安住原折着摘抄给李鹤年阅看。将此由六百里各谕令知之。钦此。

遵旨寄信前来。

附抄发朱学笃折件

掌浙江道监察御史臣朱学笃跪奏，为捻逆牵制兵力，请饬统兵大员相机迅剿，以清腹地而备外侮，恭折仰祈圣鉴事。

窃维用兵之道，贵乎神速。速则能解民命于倒悬，省饷粮之糜费。况多事之秋，干戈四起，腹地之患，若不迅除，将一隅牵制全师，兵力无可腾挪，其何以为肆应转战之备？现在西北之甘回接连新疆，而陕西正贼所窥伺，西南之滇匪盘踞数府，而贵州又到处沸腾，盗贼充斥，用兵正未有艾也。尤可患者，夷酋寰逼，处处耽耽多欲，朝廷以宽大之仁，尽柔绥之道，曲意俯从，有加无已。而逆夷性本豺狼，贪同鼠，要求无厌，愈出愈奇，譬如割肉饲需，安能厌其贪心。横流虽积，终归必决，其势然也。若不将现在捻逆迅为扫除，俾兵力有暇得以肆应，设有变动，首尾恐莫能兼顾。

曾国藩克复金陵，威望素著，去夏奉命剿办逆捻，远近引领，以为必可一鼓成擒。及驻师徐州，数月未接一仗，方谓贼情未悉，布置未周，惧而好谋，不敢妄动，可谓老成持重矣。今春移节济宁，捻逆继至，而亦未闻迎击，犹谓地势平衍，无险可扼，相度未审，难决必胜，不如俟有可乘之隙，薄之于险，庶可一战奏功也。逮贼势麇至，窜入黄河水套者十有其七，是贼就死地矣。假使分兵以拒未入水套之贼，使不得连为一气，而以重兵扼水套要口，出则杀之，不出则困之，浃辰之间，决贼必毙。乃亦不出此，卒使贼纷纷窜出，自此时去时来，如〈入〉无人之境，民寨连破数十，莫之或救，民望于是大失。曾国藩为国家之柱石，黎庶之帡幪，徽烈著于旂常，声华重于山岳。乃以百老勋名，骤损于一旦，在曾国藩一身已觉可惜，揆诸大局所系，正非浅鲜。

夫防剿不能偏废。若举能战之兵悉力以防，则又谁与之战？不战而防之，岂有穷期乎！且以难筹之饷，供此不战之兵，其何能济乎！

黄河水势汹涌，大股万难径渡，设贼假冒商民，陆续偷渡，渡而后窜，突犯河北，亦难保事之必无，则又防之不可专恃也。贼势马队众多，必贼入于山险，剿击然后得力，然或逼之使入，或诱之使入，未有听之而入者。贼窜水套之时，非已入险乎？险而不击，贼又安能自毙耶？现闻贼之大股全注河南陈、许一带，情形极为吃重，曾国藩虽派兵往援，未闻接仗。而曾国藩自由济宁移驻宿迁，避贼而行，殊不可解。相应请旨饬下曾国藩择要进兵，相机速剿，勿得仍前迟延，并饬鲍招〔超〕一军赶紧前进，与曾国藩汇合剿办，不得逗留。所望早成大功，肃清腹地，腾挪兵力，以备肆应。绸缪未雨，庶可防患于未形。况当阴当雨之时，先幾已见，若不早图，后恐噬脐。图之，此其时矣。臣愚昧之见，是否有当，伏祈皇太后、皇上圣鉴。谨奏。

附抄发安住原折件

奴才安住跪奏，为河南捻患未除，敬陈管见，仰祈圣鉴事。

近年豫军未能痛加剿洗，贼匪并未大受惩创者，其弊在马、步诸军不能合击统带。马、步诸将领各部一军，势均力敌，彼此不相统属，平日会商，意见或不相同，及至交战，胜不相顾，败不相救，乃该逆则马步连环包抄我军，我军诸将领因无主帅号令，于是各率各军，进止之际，未免参差不齐。且诸军既不相统属，兵心便不能合一。尤可虑者，偷渡黄河，防河之兵不可疏虞。统计河南全省，大河以南蹂躏殆遍，惟河北三府尚为完善之区。贼在河南滋扰已久，将来无可掳掠，势必窥伺河北，不可不虑。此贼情诡诈，贼马日多之实在情形也。奴才愚昧之见是否有当，伏乞皇太后、皇上圣鉴。谨奏。

094．潘鼎新一军迎剿捻逆获胜任赖股匪西窜贾鲁河仍可办理河防折七月二十八日

奏为潘鼎新一军迎剿获胜，任、赖一股窜至贾鲁河以西，现仍办理河防，恭折仰祈圣鉴事。

窃任、赖等逆回窜东境，调兵分剿，臣于七月初四日在宿迁驰奏在案。山东臬司潘鼎新一军，行至西华县为大水所阻，该司锐意剿贼，于六月二十日令各营凫水而进，二十二日行抵太康，探知太康之崔桥、杞县之五岔口、通许之底阁等处，逆氛连成一片。二十五日径趋崔桥，该逆大股先退，边马不绝。二十六日分两营留扎崔桥，以马、步十一营裹粮疾进，至石头冈，有马贼数百迎头而来，各勇争先奋击，获马三十余匹，追至油坊冈之大林，贼帜密布，知其有伏，潘鼎立率三营为中路，戴春林率三营为左路，吴从发率三营为右路，又令唐宏成带一营于秫丛水淖中，或隐或伏，以为诱贼之计。该逆果出林搏战，我军连营齐进，斩擒悍贼数十名，追至林后油坊冈大寨，潘鼎立挥众向南寨门一拥而上，该逆翻墙北窜，追杀四五百名，立将大寨夺回，留二营守之，余悉向前追剿。甫行三里，任逆率悍党骤马冲至，万国顺带马队鏖战，击杀贼目多名。其时，附近寨贼俱蚁聚于十里外，潘鼎新亲督各营整阵以待。未几，步贼从中路大至，马贼左右分抄。各营如墙而进，连环轰击，逆势不支，纷纷奔北，追至武冈沙窝一带，各路寨贼俱遁。潘鼎新因劳苦过甚，饬令收队。诘旦，二十七日乘胜追剿至高阳集，任、赖两股不敢停趾，直窜过贾鲁河以西，潘鼎新因行粮已罄，兵力极疲，暂停休息。该军将士于盛暑深淖中忍饥追逐，一日三捷，闻勇丁凫水淹毙者数十人，伤亡亦复不少，实属异常出力，应由臣暂行存记，俟续有战功，汇案请奖。

臣查前次防河之策，甫经议定，而该逆回窜杞、睢，臣深虑其再窜山东，则贼分两路，剿办更形棘手。幸得潘鼎新一军迎头截击，驱之西去，仍应防守贾鲁河、沙河，以扼其回窜之路。已檄令刘铭传、潘鼎新、张树珊三军仍如前议，并添周盛波一军分段划守。豫省诸军分防朱仙镇及黄河南岸一带，亦咨抚臣李鹤年迅速举办。

屡接禀报，任、赖及张、牛四逆均已窜至裕州叶县以西，去襄阳渐近，两股似有合并之势。刘铭传等业已兴工修浚，绅民亦肯效力，防河之议，或可办成，惟上下七百余里，地段太长，未敢谓防务既成，百无一失。然臣必始终坚持此议，不因艰难而自画，不因浮言而中更，以求有裨时局。自古办流寇，本无善策，惟有防之使不得流，犹是得寸则寸之道。现在除防兵外，尚有鲍超、刘秉璋、杨鼎勋、刘松山、张诗日等五支游兵。俟防河办成，则令防河者与游击者彼防此战，更番互换，庶足以保常新之气。所有任、赖逆股被剿西趋，仍办河防缘由，恭折由驿五百里驰陈，伏乞皇太后、皇上圣鉴训示。谨奏。

军机大臣奉旨：“览奏均悉。潘鼎新军出力员弁准其存记，俟续有战功，汇案请奖。现在捻踪西趋，防河之议可成，即着该大臣督饬地方官绅实力修浚，以杜纷窜。并着饬令鲍超等军往来游击，迅歼丑类，以慰廑念。”钦此。

095．江苏补用知县谭鳌因公溺毙请恤片七月二十八日

再，臣于七月十五日行抵离临淮十二里之王家圩地方，陡遇暴风，随行炮船登时倾覆八号。臣坐船亦万分危险，桅篷两道吹断，绳索随风卷去，船势始定，幸得转危为安。惟舟中桅、舵、帆、楫均已损坏，须在临淮修理整齐，方能开碇。是日风定之后，点阅各船，查有管理军械委员江苏补用知县谭鳌舟覆殒命。该员自咸丰三年随臣在衡州襄办水师事务；同治二年重至臣营；三年在金陵办理保甲局，条理秩然；四年随臣北征，管理行营军械，支应制造，丝毫不苟，尚属得力之员。此次遭风溺毙，殊堪悯恻，合无仰恳天恩，准将江苏补用知县谭鳌，照阵亡例从优议恤，理合附片陈请，伏乞皇太后、皇上圣鉴训示。谨奏。

军机大臣奉旨：“谭鳌着交部照阵亡例从优议恤。”钦此。

096．安徽尽先补用都司党万清请准改归云南本籍候补片七月二十八日

再，安徽尽先补用都司党万清，云南会泽县人，咸丰二年由川东营马兵出师湖南，随同攻剿出力，拔补云南抚标左营把总，积功洊保蓝翎千总、守备。同治三年续保克复金陵案内保奏，十一月二十七日奉上谕：“蓝翎守备云南抚标左营把总党万清，着免补守备，以都司留于安徽尽先补用，并赏换花翎。”钦此。

兹据该都司禀称，出师以来十有五年，原籍被扰，音信罕通，家有老母，年已八十，亟思回籍省视，请给咨仍回云南本省候补。等因前来。臣查云南瘠苦辽远，人人视为畏途，该都司情殷将母，远道乞归，尚属不忘本原，其志可取。若回籍后再令仍归安徽候补，往返万里，情殊可悯。相应奏明，请旨准将安徽尽先都司党万清改归云南，以都司尽先补用，出自天恩。除给咨该都司回籍先行归标候补外，理合附片陈请，伏乞圣鉴，敕部施行。谨奏。

097．湘军刘松山张诗日军剿捻大胜并臣患病稽延数日片七月二十八日

再，臣行抵双沟，即闻刘松山、张诗日两军自六月十七至二十三等日，在西华、上蔡等处四获大胜，杀贼近万。嗣据各路探报，及河南抚臣李鹤年咨文所称，大略相同。在临淮时，接见水陆弁勇，有曾在河南亲见战状者，皆云大捷属实，捻匪近年未尝受此惩创。惟详细情形，须俟该镇呈报到日，方能具奏。臣在临淮停驻数日，尚未接该镇等来禀。闻系递至济宁，沿途隔水，不知何处阻滞。适臣于二十二日感受风寒，发汗腹泻，浑身酸疼，二十七日稍愈，二十八日力疾登舟西上，拟由怀远入涡河，由蒙城、亳州察看形势，径赴周家口。除俟接到刘松山等捷报专折驰奏外，合将患病稽延数日缘由，附片陈明，伏乞圣鉴。谨奏。

098．附录廷寄　曾国荃前赴德安调度并帮办湖北军务确保鄂境八月初五日

同治五年八月初五日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、帮办湖北军务湖北巡抚一等威毅伯曾国荃、河南巡抚李鹤年：

同治五年七月二十六日奉上谕：

官文等奏捻踪逼近鄂境，曾国荃择期出省；并官文奏请饬抚臣帮办军务各一折。已明降谕旨，令曾国荃帮办湖北军务矣。

捻逆大股分道窜至新野、邓州，湖北之随、枣、光、谷均形吃重，官文等现在责成郭松林等分路扼守，布置尚为周密。曾国荃定期前赴德安调度，该抚久在行间，自能相机策应，即着督率各军奋力击剿，如应山东北无贼窥伺，即调熊登武等军策应西路，毋令蔓延。襄阳为南北要冲，关系甚重，现虽汉水盛涨，但不可不严为防守。曾国荃拟察看贼势，如偏重西路，即移扎襄阳，并着该抚随时酌量进止。鲍超虽因制造战车稽迟，究属近于耽延，着官文等传该提督即由随、枣绕出光、谷，迎头截击，毋许再有延缓。

曾国藩前奏饬令刘秉璋等军剿办沙河西南之贼，逆踪现逼鄂境，自当会合夹击，并着官文、曾国藩、曾国荃随时知会，联为一气，认真攻剿，以期迅歼丑类，毋任该将领等观望不前。

其任、赖东窜之逆，即着曾国藩饬令潘鼎新等实力剿办，勿令纷窜。李鹤年身任豫抚，责无旁贷，着即严饬各军跟踪追剿，庶得及早殄灭，以副委任。将此由六百里各谕令知之。钦此。

遵旨寄信前来。

099．附录廷寄　豫军分投进剿前敌兵力不敷不能再行抽调八月初七日

同治五年八月初七日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、帮办湖北军务湖北巡抚一等威毅伯曾国荃、河南巡抚李鹤年：

同治五年七月二十八日奉上谕：

李鹤年奏张、牛两逆分股西窜，已至新野、邓州；任、赖股匪由新郑、禹密窜至襄城以南，现饬豫军分投进剿一折。张、牛两逆，经马德昭、宋庆等军乘胜疾进，颇有斩获，该抚因北面吃紧，调回马德昭一军，现只宋庆一军追截，兵力殊形单薄。该匪现由邓州往西南奔窜，着官文、曾国荃督饬各将领分路扼守，一面派兵出境，与豫军合力兜剿，尽歼丑类，免致入境滋扰，更为妥善。

曾国荃已扎德安，务当审机度势，妥筹调度。任、赖一股由许、禹窜至襄城，陕、汝一路门户洞开，毫无准备，马德昭一军势难兼顾，着曾国藩迅饬周盛波、潘鼎新等督饬诸军，实力进剿，勿任该匪西窜，致剿办又形棘手。

李鹤年另片奏朱仙镇至黄河南岸，地系飞沙，旋挖旋圮，现以六营兵勇先行试办，不能以全力从事。自系实在情形，着即照所陈办理，如兵力不敷，或添募勇丁，借资防剿，前敌之兵，未可再行抽调。将此由六百里各谕令知之。钦此。

遵旨寄信前来。

100．湘军在西华上蔡等处迎剿张逆四获胜仗折八月十二日

奏为官军在西华、上蔡等处迎剿张逆，四获胜仗，恭折仰祈圣鉴事。

窃皖南镇总兵刘松山、宣化镇总兵张诗日等剿捻大胜，臣于七月二十八日附奏大概，声明俟接禀牍，再行详奏在案。

旋于途次接据刘松山等禀称，张、牛两逆自渡过沙河以西，分股窜扰西平、上蔡等属，逆氛联成一片。刘松山、张诗日两军行抵周家口，为大水所阻，停住数日。六月初六日拔队沿沙河西行，十七日由归村行至西华之万金寨，闻张逆大股在前，距寨不远，整队徐行，猝遇贼马百余，首先冲突。该军甫开枪炮，贼即却退，如此数次，刘松山等知贼有伏，饬令各营严阵以待。行未三里，该逆大股马贼齐至，步贼亦从两旁秫林内三道并出。刘松山、张诗日等麾军力战，毙伤数百，马贼尚抵死不退。复经我军鏖战逾时，始纷纷溃败，各营追杀十余里，经过永平寨直抵上蔡之双庙。双庙为该逆占踞之巢，守巢悍贼齐出接应，兵勇混战一时，日已向暮，遂行收队，就永平寨外赶筑营垒，与贼相持。是日擒斩炮毙约逾千名。十八日大雨，未能出队。时有马队前来搦战，刘松山等伏兵要击，略有斩获。方是时，各营辎重尚留于归村老营，相距三十余里。又据生擒贼供，该逆有至西平约牛落红救援之说，刘松山、张诗日等以牛逆来援，必由归村经过，两路夹攻，则首尾不能相顾，商令十九日将老营移至永平寨。该逆侦知我军移营，预伏千余骑于万金寨旁，意图截取辎重，幸总兵李祥和等督队护送，李荣贵、易德麟合军夹击，将马贼击退，斩获多名；其旁窜各村庄者，亦经易致中搜剿殆尽。两军既合，商定进取双庙，决一恶战。二十日张诗日与李祥和、朱式云等率队进攻左路；刘松山等率队进攻右路，该逆以大股结圆十余起，前来迎敌。张诗日饬令各营枪炮齐发，力战时许，毙贼无算，渐逼渐进，追过双庙之后。林中忽出贼马千余包抄我军，步贼亦借势猛力回扑，经彭秀清、杨瑞堂力扼后路，击毙马贼百余，贼乃退却。各营乘势猛进，十荡十决，该逆大败，尸骸枕藉。直追过义合寨，前抵洪河岸侧，逼入水中淹毙者，叫号浮沉，数里不绝。其右路之贼，刘松山分三路进剿，步步稳击，追至双庙之后，该逆将马、步队伍屯住，散而复整，回头冲突。将士恶战逾时，犹相持不下。马贼千余忽自右路抄我阵后，刘松山挥令易德麟从阵中横出，将马贼截为两段，唐光辉以枪炮连环轰击，伤毙数十，马贼悉向高粱林内遁去，步贼亦因之而靡，涉水狂奔，刘松山饬令各营分途追杀，呼声震地。该逆见官军追剿甚急，自相践踏，有奔向洪河凫水淹死者，有陷入泥淖甘受刃而不拒者。综计两军擒斩、轰毙者近三千名，淹毙者数又过之，解散胁从千余名，夺获骡马、器械无算。此十七、十九、二十等日三次大获胜仗之情形也。

张逆连次被创后，不敢停留，因沙河东路水势过大，遂折向西趋。二十二日，该军追至归村，二十三〈日〉及于郾城之召陵。刘松山、张诗日布署既定，如墙而进，该逆马、步全股来敌，我军枪炮火蛋分段齐发，战不半时，毙贼甚多。该逆无心恋战，刘松山等见逆势不支，各军屡胜之后，一往直前，循漯湾河直追至四合庄，沿途擒斩枪毙者，虽不及二十日之多，为数亦逾两千，骡马、器械抛弃泥途者不可胜计。此又二十三日续获大胜之情形也。

查点我军，七日之间四次猛战，刘松山一军共计阵亡二十八名，受伤一百四十三名，张诗日一军阵亡十九名，受伤九十一名，其因凫水及疲劳受病者凡数百名。据该总兵等禀报前来。

臣查张逆一股近年以来，纵横于齐、豫、皖、鄂之间，从未大受创惩，此次经湘军节次奋击，凶焰顿衰，精锐损伤三分之一，实足以快人心而伸天讨。各营将士于盛暑泥淖之中，徒涉遄征，忍饥苦战，异常出力。可否容臣查明出力员弁，汇案奏奖，以昭激劝之处，出自逾格鸿施。

所有官军在西华、上蔡等处迎剿张逆获胜缘由，恭折由驿五百里驰陈，伏乞皇太后、皇上圣鉴训示。谨奏。

101．金陵克后奏保五案请免逐员加考片八月十二日

再，臣迭准部咨，以金陵续保等案，未及逐员声注考语，行文分别驳查，俟咨复到日，再行核办。等因。

臣查金陵克复以后，臣处所办保案，共有六起。除续保青阳解围一案加具考语，奉部指驳者，应由臣另案陈奏外，其续保克复金陵两案，进援青阳并克东坝等城隘一案，肃清皖南一案，坚守宁国、泾县一案，均因金陵幸克，大功粗成，各营将士从征太久，遣撤在即，佥以早沐恩施为幸，未及详加考语，缮折具陈。仰蒙圣恩，均准所请。嗣经部臣照章驳查，自应遵照办理。惟查部定章程，克复城池、擒斩要逆，始准保奏免补免选等项，似应就一案言之，非就一人言之。如系克复城池，斩擒要逆之案，即应不拘人数，择其尤为出力者列保免补免选，越级请升，以示鼓励。臣向办保案极为矜慎，咸丰四年克复武汉，仅保三百余人，五、六两年保奏三案，合计仅数百人。上年奉命剿捻，已逾一岁，诸军屡获胜仗，尚未开单请奖一次。各营将士颇疑臣保奏过迟，稍形觖望。惟咸丰十一年及同治元、二等年，臣处保举稍宽，实因统辖至十余万众，克复至数十城，不得不略示优奖。至克复金陵续保各案，本不必尽由臣处出奏，即如水师两案，尽可由杨岳斌、彭玉麟具奏，江西善后厘局之案，亦可由江西抚臣具奏，安徽善后厘局及皖南肃清之案，亦可由安徽抚臣具奏。以其均属有功金陵，概由臣处奏保，合并则见为多，分隶则见为少矣。坚守宁国、泾县一案，前以保奏较迟，臣尚自请议处，若非实有关系，臣亦岂肯为此小事自行检举。现在原保之各统领，如杨岳斌远赴甘肃，朱品隆、唐义训、易开俊等营已遣散开缺回籍，若再往返行查，分析加考，经年累月，申复无期，致令出力人员有虚名而无实惠，殊非论功行赏之本意。查左宗棠在浙时，保奏之案未加考语，经该督办折详陈，均蒙特旨允准。臣于三年八月陈奏一次，亦蒙恩准施行。合无仰恳天恩，俯念各营行查之难，立功之苦，特降谕旨，准将臣营所保五案，敕部仍照原奏清单注册。其业经议驳者，一并钦遵初次谕旨办理，免其逐员加考咨复，以为奋勇立功者劝。惟获咎人员保奏开复者，部臣驳饬详查，应照部议办理。如其中情实可原，再当分别专案具奏，以符定例，伏乞皇太后、皇上圣鉴训示。谨奏。

军机大臣奉旨：“着照所请。所有曾国藩保奏各案，着该部仍照原奏注册。其业经部驳各员，着一并遵照前旨办理，嗣后不得援以为例。余依议。”钦此。

102．因病请假一月在营调理片八月十二日

再，臣在临淮时，感受暑湿，浑身酸疼，医治未痊，力疾西上，行抵蒙城，滩河浅仅尺许，更换小舟至亳州登岸。八月初九日始抵周家口，沿途加意调理，外感渐愈，惟出汗过多，心气甚亏，偶一用心，辄复出汗不止，夜眠则盗汗浃体；旧患耳鸣已久，日则渐至重听。据医者云，耳聋由于浮火，尚易调治，惟用心辄汗，所关匪浅，必须静摄，以冀速痊。合无仰恳天恩，俯准赏假一月，在营调理。附片陈请，伏乞皇太后、皇上圣鉴训示。谨奏。

103．调度各军堵截追剿任赖张牛两大股窜捻及防河布署军情片八月十二日

再，近日军情。任、赖一股，久踞舞阳、叶县之交，八月初间，边马常至襄城、郾城，有回窜东北之势。刘秉璋、杨鼎勋于初四日由周家口前赴郾城堵剿。

张、牛一股，经刘松山、张诗日暨豫省宋庆三军跟踪追剿，七月二十一、二十二等日，又在新野、邓州续获胜仗；追至南召、鲁山，该逆被追紧急，折而奔宝丰、叶县等处，边马至长葛、洧川一带，闻有回窜东北，再窥山东之意。臣檄刘铭传、潘鼎新两军由中牟、尉氏一路迎剿，与长葛、洧川相距甚近，与刘秉璋、杨鼎勋赴郾之师声势亦可联络。又令刘松山、张诗日两军跟踪回剿。鲍超由汝宁北出迎剿，总以力扼东窜，然后可收兜剿之效。

至防河之策，自朱仙镇以下，业由刘铭传等兴筑堤墙，工程约就八分。现在一经调拨，尚未能分汛坚守。如果各军分路剿办，遏贼西趋，仍当一面追剿，一面防河，以符初义。除刘松山等新野、邓州接仗细情续行详奏〈外〉，所有近日军情调度缘由，谨附片陈明，伏乞皇太后、皇上圣鉴训示。谨奏。

104．剿捻殉难人员承袭兼袭世职清单 ⁽¹⁾ 八月十八日

谨将承袭、兼袭世职共二十二员，分缮清单，恭呈御览。

一、铜山县尽先补用副将高玉振，于咸丰十年正月在安东县剿捻阵亡。奏蒙赐恤。经部议给骑都尉世职，袭次完时，给予恩骑尉，世袭罔替。等因。今该故员嫡长子高冠儒，现年二十二岁，应请承袭骑都尉世职，饬发徐州镇标，就近学习。

一、长洲县二品顶戴道员徐佩瑗，于同治二年因骆国忠在常熟投诚，亲入苏城，密约内应，事泄被贼戕害。奏蒙赐恤，经部议给骑都尉世职，袭次完时，给予恩骑尉，世袭罔替。等因。今该故员嫡长子徐源，现年九岁，应请先行承袭骑都尉世职。

一、上元县原任江宁城守左营外委许长华，于咸丰三年贼窜金陵，二月初十日城陷，迎剿阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故弁嫡子朝柱已故，经族议，以胞侄许朝幹立继为嗣，现年二十五岁，系六品蓝翎江宁城守左营兵丁，应请承袭云骑尉世职，饬发原营学习。

一、上元县从九品职衔傅和，于咸丰三年贼窜金陵，带勇防守，二月初十日，城陷，巷战阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故员嫡子光文早故，嫡孙锡龄同时殉难。今嫡曾孙傅振声，现年十九岁，应请承袭云骑尉世职，饬发江宁城守协标学习。

一、上元县文生毛起骅，于咸丰三年贼窜金陵，带勇防守，二月初十日巷战阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故生并无子嗣，今胞弟毛起骢，现年二十八岁，应请承袭云骑尉世职，饬发督标中营学习。

一、上元县文生张勤之，于咸丰三年贼窜金陵，委办团练，二月初十日城陷，御贼阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故生嫡长子张凤采，现年二十四岁，应请承袭云骑尉世职，饬发督标中营学习。

一、江宁县山东候补县丞王子笙，于咸丰三年贼窜金陵，在籍督勇防御，二月初十日城陷，接仗阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故员嫡长子王洪谟，现年四十岁，应请承袭云骑尉世职，饬发江宁城守协标学习。

一、高淳县原任浦口营江浦汛外委世袭恩骑尉徐纶庚，于咸丰六年三月贼窜江浦，力战阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故弁嫡长子怀仁同时遇难，次子恩照另案请袭。今嫡孙徐敬德，现年十八岁，应请承袭云骑尉世职，饬发督标中营学习。

一、句容县原任安徽祁门县知县唐治，于咸丰四年正月二十三日贼窜祁门县，接仗阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故员并无子嗣，经族议以胞侄唐之植立继为嗣，现年十九岁，应请承袭云骑尉世职，饬发督标中营学习。

一、高邮州原任扬州营把总杨成章，于咸丰十年二月奉调札营镇江宝盖山随剿，四月初二日接仗阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故弁嫡长子六品蓝翎杨斌、次子六品顶戴杨煦同时阵亡，经族议以嫡侄杨裔立继为嗣，现年二十八岁，应请承袭云骑尉世职，饬发督标中营学习。

一、甘泉县原任山东曹县知县姚国栴，于嘉庆十八年九月初十日教匪攻陷曹县，骂贼遇害。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故员嫡长子大龄早故无嗣，以继孙姚元请袭后，补授江南提标左营守备，于道光二十九年五月二十九日病故。今姚元亲子姚仪，现年二十一岁，应请承袭云骑尉世职，饬发督标中营学习。

一、嘉定县候选按察司照磨章亦忠，于咸丰十年六月二十三日贼窜黄渡镇被难。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故员并无子嗣，今胞弟章衡忠，现年二十六岁，应请承袭云骑尉世职，饬发江苏抚标学习。

一、歙县原任凤阳府训导汪霖，于咸丰十年八月二十七日在籍率团御贼殉难。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故员胞侄汪光祜继为嗣子，现年二十六岁，应请承袭云骑尉世职。

一、南汇县州同衔邹雏凤，于咸丰十一年十二月贼扰四乡，接仗殉节。奏蒙赐恤。经部议给云骑尉世职。等因。今该故员亲子邹树基，现年十岁，应请先行承袭云骑尉世职，俟及岁时改文应试。

一、山阳县候选同知韦福英，于同治二年七月委办崇明厘捐局务，三年六月初十日因公赴沪，船泊长安沙新开港，遭风溺殁。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故员嫡长子韦恩湛，现年十一岁，应请先行承袭云骑尉世职。

一、如皋县原署浙江嘉兴府通判沈裕申，于咸丰十一年十月贼围杭州省城，督团堵御，十一年二十八日城陷，巷战阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。因该故员并无子嗣，经族议以胞侄沈逢昌立继为嗣，现年三岁，应请先行承袭云骑尉世职。

一、寿州从九品衔刘天诰，于同治二年六月初五日苗逆围陷寿州，骂贼被戕。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故员嫡长子刘宗传，现年十三岁，应请先行承袭云骑尉世职。

一、镇洋县原任刘河营外委严向高奉调赴苏随剿，于咸丰十年四月十三日在苏城娄门接仗阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。今该故员嫡长子严金标，现年十五岁，应请先行承袭云骑尉世职。

一、怀宁县原任安徽抚标右营外委黄昌元，于咸丰六年三月十一日在怀远县西门剿捻阵亡。奏蒙赐恤。经部议给予云骑尉世职，袭次完时，给予恩骑尉，世袭罔替。等因。今该故弁嫡子黄承恩，现年十六岁，应请先行承袭云骑尉世职。

一、金壇县府经历衔于泽霈，于咸丰十年三月贼围金壇县城，协力守御，百有余日，城陷，巷战阵亡。奏蒙赐恤。经部议给云骑尉世职，袭次完时，给予恩骑尉，世袭罔替。等因。该故员并无子嗣，今胞弟于植本，现年二十七岁，系属文生，应照例兼袭云骑尉世职，在籍应试。

一、南汇县原任湖北粮储道叶映榴，于康熙二十七年夏逢龙倡乱，骂贼殉节，乾隆五十七年奉旨赏给恩骑尉世职。等因。经六世孙叶作和承袭后，于同治四年八月初七日病故。今叶作和嫡长子叶锡畴，现年三十五岁，系属文生，应照例接袭恩骑尉世职，在籍应试。

一、上元县捐职从九品张瑛，前经投效陕西军营，剿贼阵亡。奏蒙赐恤。经部议给云骑尉世职，袭次完时，给予恩骑尉世职，世袭罔替。等因。经嫡子光裕、嫡孙遇龙两次承袭云骑尉病故，袭次已完。今张遇龙嫡长子张兆淇，现年三十七岁，应请接袭恩骑尉世职，饬发督标中营学习。

军机大臣奉旨：“览。”钦此。

————————————————————

(1)  此件辑自台湾“故宫博物院”《先正曾国藩文献汇编》。日期为朱批之日。

105．附录廷寄　分析各路戎机及命周盛传等剿办任赖股匪并兼顾陕西门户八月二十日

同治五年八月二十日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、帮办湖北军务湖北巡抚一等威毅伯曾国荃、河南巡抚李鹤年、前署陕西巡抚刘蓉：

同治五年八月十四日奉上谕：

官文、曾国荃奏访察近日贼情，请筹防西路一折。张、牛等股窜至邓州一带，有向淅川、内乡之意，而荆紫关、潼关等处为入陕通衢，贼若被击西窜，殊虑处处空虚。该督抚已令鲍超随时觇贼所在，以定进剿之方，或径达淅川，或绕过内乡，拦头遮截。如折而东趋，即令郭松林等从桐柏、唐县横截而出，并令刘维桢等向新野一路进发，遥为霆军声援。调度甚合机宜。

曾国荃业已驰抵德安，鲍超一军亦已齐抵枣阳，即着就近传谕该提督，视贼所向，迎头剿击，毋令贼骑入陕。荆紫等处，有险可扼，着刘蓉调派兵勇，妥为防范。乔松年尚无起程信息，该署抚一日在陕，当尽一日心力，不得存五日京兆之见。倘任贼入秦境，惟刘蓉是问。

宋庆一军前次剿贼甚为出力，并着李鹤年严饬宋庆，激励部勇，会合霆军，前截后追，以收聚歼之效。省防、河防并须认真筹办，勿稍疏懈。

曾国藩已由临淮赴周口，何日到营，殊深廑系。任、赖等股盘踞叶县、舞阳，扰及西平，着曾国藩督饬周盛传等军剿办此股贼匪，仍兼顾陕省门户。该大臣并当与官文、曾国荃随时函商，统筹全局，以期廓清余孽，速竟全功。将此由六百里各谕令知之。钦此。

遵旨寄信前来。

106．附录廷寄　答在西华等处迎剿获胜各折片及鲍超仍遵前旨并曾国藩在营调养一月八月二十三日

同治五年八月二十三日，准兵部火票递到军机大臣字寄——钦差大臣协办大学士两江总督一等毅勇侯曾国藩：

同治五年八月十八日奉上谕：

曾国藩奏官军在西华等处迎剿张逆获胜，近日军情调度，并因病请假各折片，览奏均悉。刘松山等军于六月十七至二十三等日在西华、上蔡等处迭获胜仗，殪贼甚众，该逆精锐损伤三分之一，剿办极为得手。在事出力员弁，本日已明降谕旨，准由曾国藩汇案请奖矣。

张、牛等逆经刘松山等军急追，折窜宝丰、叶县等处，该逆既有回窜东北，再窥山东之意，东省曹、单等处应如何抽拨劲旅，扼贼窜路之处，着曾国藩妥为布置。

前据官文、曾国荃奏，张、牛等股窜至邓州，恐被击西窜，当令鲍超率军由西路绕截。该大臣现令鲍超由汝宁北出迎剿，力扼东窜，此时东路各军兵力尚敷剿办，而西路甚属空虚，若不严为之备，万一西窜入秦，匪势蔓延，又成不了之局。鲍超一军自应遵照前旨，由内乡一带拦截，逼贼东趋，以收聚歼之效。着曾国藩与官文、曾国荃悉心筹画，相机调拨。

该大臣感受暑湿，患病未痊，殊深廑系。着赏假一个月，在营安心调理。各路紧要军情，仍着随时调度，不可稍有疏懈。将此由五百里谕令知之。钦此。

遵旨寄信前来。

107．附录明谕　湘军在西华上蔡等处剿贼各营出力员弁着汇案请奖八月二十三日

同治五年八月二十三日，准兵部火票递到同治五年八月十八日内阁奉上谕：

曾国藩奏官军在西华、上蔡等处剿贼，四获胜仗一折。张、牛两逆分股窜扰西华、上蔡等属，逆氛一片。六月十七日，总兵刘松山、张诗日等拔队至西华，进剿该逆，大股马贼齐至，步贼亦三道并出，官军力战逾时，追杀十余里，直抵上蔡之双庙，擒斩炮毙约逾千名。十九日，官军将归村老营移扎永平寨，该逆侦知，伏贼千余于万重寨旁，意图截取辎重。总兵李祥和等合军夹击，斩获多名；旁窜各村庄者，亦经搜杀殆尽。二十日，张诗日等分路进攻双庙老巢，逆贼以大股迎敌。我营枪炮齐发，毙贼无算，贼马千余分抄左右军后路，复经击退。乘势猛进，逆尸枕藉。两路之贼返抵洪河，逼水淹毙者数里不绝。总计擒斩轰毙者近三千名，淹毙无数。该逆被创后，折向西趋，复经官军追及于偃城之台陵，毙贼又二千有奇。此次湘军击贼，七日之内，连获大胜，贼之精锐损伤三分之一，实足快人心而伸天讨。着曾国藩督饬各军，乘胜追剿，尽歼丑类，无留余孽。各营出力员弁，着由曾国藩汇案奏奖，以昭激劝。钦此。

108．捻股东窜河防无成现正派军追剿力图挽救折八月二十三日

奏为捻股东窜，河防无成，现派各军追剿，恭折仰祈圣鉴事。

窃捻众扰及长葛、洧川，志图再窜山东等情，臣于八月十二日具奏在案。十三日以后，迭据各路禀报，张、牛、任、赖等逆，麇聚于许州、禹州一带，决志东窜。臣所部游击之师，如刘秉璋、刘松山等军，由西路追贼而东，先后赶至许州、襄城，而贼复迤逦北窜。防河之师，如刘铭传、潘鼎新等军，八月初间分防各汛，一律工竣。十一、十二两日，赶赴汴梁，帮修省北濠堤一段。十四日，刘铭传回至尉氏，潘鼎新回至樊寨。十五日，据擒贼供称，该逆欲于中秋夜由汴梁左右东窜。刘铭传等移扎朱仙镇以上，一面牵制北路贼势，一面兼顾本营汛地。十六夜，瞭望火光渐迤而北，逼近豫军濠墙，派马驰探，行至离汴十余里，见堤墙已毁塌数处。询据余承恩云，二更时，贼股潮涌而至，抚标三营所守堤墙，当被贼冲破。贼已窜逸东去等语。刘铭传即派乌尔图那逊等马队向东追剿，派唐殿魁一军向北截剿未过之贼。乌尔图那逊追至杞县境内，遇贼接仗，颇有擒斩。唐殿魁行至汴城之南，正遇牛逆后股，当即拦腰猛击，截回马步贼千余人向南逃去，由刘铭传等先后呈报前来。

臣查河防陆路七百余里，水路九百余里，地段太长，自张市、朱仙镇直至黄河，浮沙壅塞，即使竭数月之力认真修防，犹未敢谓百无一失。臣于七月二十八日疏内早虑及之。一处疏失，功败垂成，半由于人力未周，半由于贼势过重，闻信之余，实深焦愤。现已檄令刘铭传、潘鼎新两军由虞城、单县一路，刘秉璋、杨鼎勋两军由徐州、韩庄一路，均赴山东跟踪追剿。又饬张树珊一军由徐州驰赴曲阜，预卫孔林。

其李昭庆一军，本留在济宁、韩庄等处防守运河。计臣所调度之淮勇七军，除周盛波一军暂留周家口外，余均饬赴山东与群贼纵横追逐。至运河防务，自夏水盛涨，堤墙坍塌，七八月间又经加工修筑，比春间更为坚固，差觉可恃，但此次贼众且悍，四股合而为一，誓欲渡运东窜，深秋水落，能否堵御完固，殊未敢必，且贼踪纷窜无定，黄河防务同时吃紧，相应请旨饬下直隶督臣、山东抚臣，坚守黄河，炮船上下梭巡，屏蔽畿辅，务保万全。

所有捻股东窜、派兵追剿缘由，恭折由驿五百里驰陈，伏乞皇太后、皇上圣鉴训示。谨奏。

109．查办蒙亳宿阜民圩擒斩著名积捻折八月二十三日

奏为汇陈查办民圩，擒斩著名积捻，恭折仰祈圣鉴事。

窃自捻逆扰乱以来，奔窜无常，而时恋蒙、亳老巢，以为归宿。其节次回窜，皆有莠民为之勾引。居则为民，出则为捻，若商贾之远行，时出时归，恬不为怪。臣于雉河解围以后，即拟查办民圩，以清其源。曾于上年七月初八日具奏，并抄告示进呈御览。旋即遴选各员，先从蒙城、亳州等属分途试办。蒙城派委安徽候补知县桂中行、朱名璪；亳州派委即补同知李炳涛、补用知县薛元启；宿州派委本任知州张云吉，而佐以龙山营游击吴峻基；阜阳派委候补直隶州知州尹沛清，而佐以颍州营游击翁开甲；饬令会同地方正印各官，简择绅耆，照臣所拟四条告示，认真稽查。于被胁从捻者，则多方劝诫，许以自新；于甘心从捻者，则悉力搜拿，立予正法。计自各该员任事之日起，至本年六月底止，蒙城擒获积捻五十九名，亳州擒获积捻四十六名，阜阳五名。其间或系著名捻首，聚党竖旗，或系勾捻破圩，杀伤多命，或已降而复叛，或阳顺而阴逆，均属莠民之尤，法无可贷。臣恐拿获后有劫犯逃逸等弊，预行颁发大令，由各该员讯明，即行正法，录供具禀。蒙城、亳州二属，擒斩尤多，办理最善。

本年四五月间，任、赖等逆由泗、宿而入怀远，牛落红一股由永城而窜亳州，皆欲回到老巢纠合党羽。该二属圩寨，迭经各员先期开导，良民知所愧悟，颇以从逆为非，莠民亦知畏法，不敢装旗勾引。以故该逆大股徘徊于怀远，几及一月，竟不能向蒙、亳境内肆行盘踞，盖为前此所未闻。该员等劳力劳心，著有成效，臣拟于黄陂案内择尤保奖。其正法各捻，相应缮列清单，作为第一案，恭呈御览。以后续获积捻，再行逐案开单汇奏。

所有查办民圩、擒斩著名积捻各缘由，理合附驿驰陈，伏乞皇太后、皇上圣鉴训示。谨奏。

附蒙亳宿阜四属积捻正法名单

谨将蒙城、亳州、宿州、阜阳四属查办民圩，擒斩著名积捻汇缮清单，恭呈御览。

计开：

蒙城

胜瞎刚、戴凌汉、胜新安、戴黑鸦、胜憨子、侯一清、葛游珠、文生贾桂林、梁万福、黄仲、王大青、邹学礼、梁小有、李叶、梁三麻子、李大好、江八、赵殿勋、江宽、姚立桂、邹老金、胜文、李作梅、胜憨、李青选、胜小海、李刚怀、徐老柏、陆彭和、马士立、王小青、马凤遥、李广生、马恒子、赵永烈、袁化、王清周、张振干、赵式仲、李广友、陶玉泰、李振官、许义、郭富、郭大套、张锁、郭诚修、葛开孜、邓心全、潘士典、刘举、王子成、尚登先、丁羊、尚丁孜、刘大禄、郭云骧、捻首江广俊之妻沈氏并其子江尿。

以上蒙城县，共擒斩五十九名，均系勾捻装旗攻破圩寨，贼退后仍横行乡里，伙众抢劫。其中如文生贾桂林，领旗聚众，杀其堂弟贾得一，夺侄媳为妾。胜瞎刚首先迎牛落红进圩，葛游珠为姜台凌谋士，李广生、李青选为苗沛霖死党，赵式仲曾领千人攻陷颍上县城，尤为久稽法纲，罪不容诛。江广俊系捻中巨魁，人人思食其肉，屡拿未获，戮及其孥，万口称快。

亳州

赵宿、王卯、张从仁、王潮、张景、唐克明、刘黑贝、孙玉、刘二能、程有道、刘刚、程辰、程黑、管现庭、许清、管永勤、韩鸭、管龙羔、张相、孙壮、孙常、姚景、孙利、王旺儿、訾有、王三存、孙成凡、刘栋、纪俊、王洚、郭春、于章、胡步生、王文、胡思明、王全、纪光辉、王凤翔、王房、程大川、梁引柱、刘三顺、刘登云、周三麻孜、韩佩、胡彩。

以上亳州，共擒获四十六名，均系通捻掳人，竖旗聚众，投诚复叛，无恶不作。其中如张从仁杀死耿凤山一家四命，许清杀死许华堂全家七口，胡彩以蠹役扰害乡里，从莠诬良，尤为积年巨憝，此次先后正法枭示，足除地方之害。

宿州

单东才、李士成、张殿魁、李得全、魏文太、李得银、郜尚、刘幅、李冠湘、张朝纲。

以上宿州，擒斩十名，均系出入捻中积恶窝匪，内张朝纲一犯，先于咸丰二年以火器伤人致死，例应归入情实办理；三年，安徽省城陷后，投入发逆多年，又回家窝藏捻目。张憨孜拿获旋逃，本年又诬良为匪，擅坐凤颍同知公堂，笞责平民，尤骇听闻，经查圩委员查明正法。署凤颍同知李锟，办事颟顸，亦经安徽抚臣乔松年奏参，撤任查办在案。

阜阳

马闹、王鸿彦、郭守田、冷在成、王连会。

以上阜阳县，擒斩五名，均系历次行劫，甘心从捻。内马闹一犯，随孙葵心、赖文光等扰乱多年，情节尤重。

110．调马德顺带马队来豫助剿饷银由浙协筹片八月二十三日

再，臣于咸丰十年、十一年，曾练马队数营，派马德顺一营交左宗棠统辖，带赴浙江；派伍华瀚一营交鲍超统辖，带赴皖南；派杨镇南一营交曾国荃统辖，带赴金陵。厥后马德顺在浙迭著战功，累保至记名提督，补授处州镇总兵，其原带之哨官杨世俊等，均称得力。本年五月，接据浙江抚臣马新贻函称，浙中尚有马队两起，现归副将杨世俊、张会元二人管带，人马俱精壮可用。浙省肃清已久，无须留防，尽可调赴中原剿捻。

臣以江苏水灾，饷项支绌，请其酌协饷银。又接复函，允许每月协解饷银一万两，以资饱腾。臣即咨调该副将等管带马队，由浙来营，交皖南镇总兵刘松山统领节制去后。旋据原带此项马队之处州镇总兵马德顺禀称“德顺生长中州，地势贼情，目见耳闻，尤为熟悉，恳即檄调助剿”等语前来。臣查该总兵籍隶河南，谊切桑梓，愿随攻伐，壮志可嘉，若檄令剿捻于北方，人地相宜，可期得力。惟系实缺人员，例须奏明办理。除由臣一面咨调外，相应请旨敕下浙江抚臣马新贻，迅饬马德顺来豫，以资指臂之助。理合附片具陈，伏乞圣鉴。谨奏。

111．密陈捻匪四窜追逐无功请派李鸿章曾国荃等联络会剿片八月二十三日

再，密陈者，捻匪行径已成流寇，难于收拾，臣于本年三月奏明在案。从前僧格林沁剿办此贼，驰驱四年有余，几于无日不追，无旬不战，至三年秋冬挫衄，良马尽被捻众夺去，兵力过疲，将星遽陨。臣奉命接办，鉴于追逐之无济，又自度骑兵万不逮僧格林沁之精，建议设立四镇，兼议扼守运河、沙河，且防且剿，办理一年有余，仍无成效。日夜筹思，忧愧何极。

上年九月钦奉谕旨，派李鸿章带兵驰赴洛阳。彼时洛阳并无贼踪，而臣所带之兵，均系李鸿章所部之卒，察看贼志，实在东而不在西。李鸿章亦恐一离本任，则粮饷、军火均无所出。彼此据实奏复，事遂中止。今则贼趋东路，而臣驻扎周家口，相距较远，且值因病请假期内，万难迅速移营徐州、济宁。若移驻东路，又恐贼匪折回西窜，仍觉调度不灵。伏查嘉庆、道光年间黄河防汛之时，两江总督出驻清江半年，或暂驻徐州数月，至催趱漕船，并有至韩庄、台庄之时。总督出省本有成例，可否吁恳天恩，特降谕旨，饬令李鸿章携带两江总督关防驻扎徐州，专顾本辖之徐、海、淮、泗各府，并与山东抚臣商办山东军务。现在调赴山东诸军，皆李鸿章所部之淮勇也。惟将帅带兵剿贼，非督、抚手有理财之权者，军饷必不应手。湘、淮各军五六万人食两江之饷，剿三省之贼，年余以来，李鸿章筹画饷项，百计经营，而淮勇去年仅发入关，今年仅发至五月，士卒已微有怨言。李鸿章暂驻徐州，俟东路军务稍松，仍当回驻金陵或驻清江，竭力筹饷，乃足以固军心而维大局。

至西路现虽稍松，亦不可不预为筹备。臣弟曾国荃驻扎德安，业已出省。惟历年贼势在豫时多，在鄂时少，捻匪若扰南、光、汝、洛等属，不特鲍超可以驰剿，即曾国荃所部诸军亦可越境会剿。可否请旨饬下湖北抚臣曾国荃，遇河南紧要急时，携带关防，移驻南阳府，与河南抚臣商办军务。豫事稍松，仍当回驻德安，或回武昌，兼筹饷项。

臣现驻周家口，正居数省之中，如中路有事，臣与豫、皖两省抚臣商之；东路有事，李鸿章与山东抚臣商之；西路有事，曾国荃与河南抚臣商之。庶可联络一气，呼吸相通。臣才智本短，精力日衰，值病体之未痊，忽军情之骤变，不得不广求资助，冀以免于大戾，附片密陈，伏乞皇太后、皇上圣鉴训示。谨奏。

112．密陈防河无成捻匪合股东窜请宽宥有关抚臣徐图补救片八月二十三日

再，密陈者。此次捻匪全股东窜，出于各处所不及料，远近震惊。山东必有非常之风波，中外必有纷腾之议论。其在东路受害之州县，见贼从豫军所分之汛地内窜出，恐不免归咎于抚臣李鹤年。惟主防主剿，意见难于遽同，言是言非，外议未必允当。臣谨为持平之议，详陈圣主之前，庶众说纷纭，不足以惑天听。

朱仙镇以上豫省防兵，系余承恩及抚标三营在所辖汛地失事，本应从严参办。惟该处系属沙地，难于挑挖，七月下旬始行兴工，时日过于迫促，濠墙未能坚深，兵勇不及三千，人数太单，贼势浩大，不克抵御，尚属情有可原。臣是以未及查取职名，会商参办。

初八日，臣到陈州，闻贼将东窜，即檄刘铭传、潘鼎新两军赴中牟、尉氏〈拦剿。若该两军果至中牟，十五、十六两日当可〉 ⁽¹⁾ 拦头痛剿，乃仅进驻朱仙镇之北，相隔稍远，遂失机宜，亦有不合。惟自朱仙镇以至槐店，陆路四百里，沿河迂绕则五百余里，皆刘铭传等纠约各淮军昼夜修筑，八月初旬一律毕工。其张市以上六十里，亦系沙地，潘鼎新力任其难，修筑坚固。该两军又于十一、十二日帮助豫军修挖汴北二千余丈，颇著劳勚，虽未赴中牟迎剿，稍失机宜，而所守汛地究无疏失，刘铭传、潘鼎新均应免其置议。

至筹防沙河、贾鲁河之议，臣于六月十四日具奏。未奏以前，曾有一咨一函商之安徽、河南抚臣，请其赶紧兴办；既奏以后，又有一咨一函驰商两臣。迭接乔松年、李鹤年复信，均称照议办理，并无推卸之词。厥后，安徽认真修防，河南未遽举行，臣在途次，未之知也。及接奉七月二十八日寄谕，始知李鹤年有沙多难办之奏，询及汴南至朱仙镇一节，余承恩等甫经兴工，汴北至黄河一节，尚未兴工。八月初十前后，仓卒修防，诸事未齐，被贼攻破。李鹤年办事迟疑，不无可议之处。惟该抚亦大有可谅者。河南各官之议，均谓贼衰宜于速剿，不必为防河之谋；贼势急欲西趋，不至有东窜之患，几于众口一辞，并闻京师人士持议亦多如此，李鹤年惑于众论，并非有意执拗与臣立异。迨闻淮军、皖军河防次第毕工，乃续调马德昭回防汴北，而为时已迟矣。其宋庆一军，在南阳剿贼得力，李鹤年不欲调回修防，尚系救民水火之意，该抚业经奏明在案。倘李鹤年自请议处，或言路弹其放贼东窜，吁恳圣恩，暂予免议，以观后效。

微臣主持防河之策，办无成效，分应引咎自责。惟目下不参疏防汛地之员，亦宜暂缓请处。察看东窜之贼情形轻重若何，如果蔓延太广，局势日坏，臣当补奏自请处分，甘受严谴，断不肯自占地步，诿咎他人。

抑臣更有请者。本年三月，贼窜山东，臣会同抚臣阎敬铭堵御运河，幸无贻误。现在贼众锐意东趋，并据擒贼供称，有限三日窜扑运防之说，万一又如同治二年竟窜东岸青、莱等府，议者以春能守而秋不能守，必归怨于阎敬铭，交章论劾，事所难免。惟春间兵力较厚，警信稍缓，此次兵数既单，贼去尤速，臣所发文报，恐均到在贼后，且春间张、牛先到，任、赖后到，此次四股同往，迅雷不及掩耳，倘果抢窜运东，阎敬铭必自请议处，亦求圣恩稍予宽假，保全廉吏，徐图补救。

臣非敢要誉于同僚也，实见流寇极不易办，又目睹四省水灾，饥民载道，势必纷纷从贼，不待张、牛等酋之掳胁，气机深为可忧。惟赖督、抚和衷，彼此各自引咎，互相原谅，协恭惕万，庶可挽回于万一。若值军事不顺之际，彼此各怀疑忌，互相诿过，将帅水火，则事愈不可为矣。今湘军之刘松山与豫军之宋庆同心苦战，亲若昆弟。李鹤年重用宋庆，臣因而奖劝之，师克在和，豫事必有起色。区区愚诚，伏乞圣慈垂鉴。

若夫防守沙河、贾鲁河，至系策之至拙者，臣非不知之。无奈马队远不如贼，自去秋以来，派员七起出口买马，至今无一匹回营，全军并无良马，即驽马亦嫌太少，专恃步队追剿，断不能制流寇。不得已，乃出于防河之下策。若贼再回窜，仍当扼防沙、贾两河，遏贼不得复东，庶军务渐有归宿。仰祈皇上预饬河南抚臣，为将来同心设防之计。是否有当，伏乞皇太后、皇上圣鉴训示。谨奏。

————————————————————

(1)  据台湾“故宫博物院”《先正曾国藩文献汇编》增补。

113．附录廷寄　湘豫两军应乘胜痛剿张牛两捻股并准桂锡桢投诚仍防反侧八月二十五日

同治五年八月二十五日，准兵部火票递到军机大臣字寄——钦差大臣协办大学士两江总督一等毅勇侯曾国藩、河南巡抚李鹤年：

同治五年八月十九日奉上谕：

李鹤年奏湘、豫官军会剿张、牛逆股迭胜一折。张、牛两逆被豫军击败后，复经曾国藩派出之刘松山等军会合搜剿，歼毙甚众，该逆丧胆狂奔，由南召、鲁山窜入汝州，复经马德昭击败，遂向郏县、禹州钻山而遁。该逆累经败挫，其胆已寒，正可乘此机会痛加剿洗。着曾国藩、李鹤年分饬湘、豫两军，协力进剿，迅将此股逆匪尽数歼除，毋任再行奔窜。阵亡之拟保千总沈金，蓝翎把总邓士炳，均着交部从优议恤。

另片奏，贼目桂锡桢恳请投诚等语。桂锡桢一犯，前因僧格林沁曹南之败，竟甘心从逆，本难稍从宽贷。惟现当解散贼党之时，若不暂准投诚，恐贼中疑惧，其党愈固。桂锡桢着准由李鹤年招抚，暂事羁縻。如不能奋勉立功，或仍心怀反侧，即将该犯立行正法，毋稍姑息。所请将擒获贼首魏群出力员弁奖励一片，已明降谕旨，将全福等照请给奖矣。将此由五百里各谕令知之。钦此。

遵旨寄信前来。

114．附录廷寄　御史奏请饬令统兵大臣迅督各路官军会剿捻逆八月二十六日

同治五年八月二十六日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、湖北巡抚一等威毅伯曾国荃、河南巡抚李鹤年：

同治五年八月二十一日奉上谕：

御史卢士杰奏请饬统兵大臣迅督各路兵勇合力剿贼一折。据称南方水道纷岐，稻田交错，利在以扼为剿。北方平原旷野，千里无阻，利在跟踪追击，不令喘息，以剿为扼。宜合楚、豫、皖三省兵勇为合剿之计，不宜但筹分扼之策等语。所奏不为无见，着官文、曾国荃、李鹤年酌度现在军情，会筹妥办。曾国藩总统师干，尤应统筹全局，督率湘、淮各军，视贼所向，前截后追，不可仅以扼守沙河为划疆自守之计。鲍超一军，并着曾国藩饬令迅速由鄂入豫，相机兜剿，毋任延缓。卢士杰原折着各抄给阅看。将此由五百里各谕令知之。钦此。

遵旨寄信前来。

附御史原奏抄件

浙江道监察御史臣卢士杰跪奏，为敬陈天度，阖济时艰，拟请饬令统兵大臣迅督各路兵勇，合力剿贼，以拯民生而弭灾眚，恭折仰祈圣鉴事。

窃惟天时感应之机，理无或爽，人事若加振作，天心立转祥和。前者京师亢旱，我皇上下诏修省，广开言路，并令中外大小臣工各守官方，毋蹈积习，仰见圣主应天以实之至意。兹于本月十六日夜月食至十六分二十六秒，臣学识愚陋，未谙天文，窃以为月为太阴，阴气主兵，兵气太甚，宜思潜消。方令发、捻余匪窜扰楚、皖、东、豫各省，自上年曹州官军失利后，逆焰益张，我皇上特简曾国藩为钦差大臣，资以灭贼，迄今一年有余，未闻大捷，而贼匪裹胁愈多，党羽日众，破寨屠村，不可数计，中原心腹之地，半化荆棘之场，万民愁惨之气，郁而不申，天象不儆，未必不由于此。

夫曾国藩老成重望，久立大功，东南半壁，赖以底定，万不致畏葸观望，以误事机。而旷日持久，未能削平，盖未审南北之异势，堵剿之异用，实有未协机宜者，敬为我皇上陈之。夫南方之地，水道纷岐，稻田交错，贼匪往来，必有一定之路。我兵堵其前则贼不能越，我兵断其后则贼无所归，故利在以扼为剿。北方之地势少山川之险要，复无渠港之萦回，平原旷野，千里无阻，陇亩难限戎马，阡陌无非坦途，贼合力以趋，我分兵而守，万不能制其死命。惟有跟踪追击，不令喘息，杀一贼则少一贼，平一股则少一股，匪众日单，自无豕突狼奔之虞，故利在以剿为扼。此南北之异势，不能强同也。曾国藩带兵以来，驰驱于楚、江、皖之区，善于扼要制贼，屡立奇勋，自去年积劳北来，首定四路屯兵之策，复令山东守运河，河南守沙河以遏贼，按是仍以南方制胜之法施之北路，臣未见其可也。夫自上年以来，归德曾屯兵矣，而贼之由宋窜曹州者不能扼也。周口亦屯兵矣，而贼之由陈窜开封者，兵不能扼也。即本年西华、上蔡屡获小胜，而贼之由汝窜南阳者，兵不能扼也。运河能守与否，臣不深知，至沙河浅处，褰裳可涉，则亦不能扼也。然则分扼之不足以制贼也明矣。臣伏见曾国藩奏报胜仗，皆在六、七月之间。自七月以后，贼众麇聚南阳，而周口各营安能不动？鲍超之兵迟延不来，楚省之兵亦不为迎头剿贼之计，惟宋庆、马德昭、余承恩各带数千人追逐数万敢死之贼，匪众兵单，贼骑我步，前月刁河一战，虽转败为胜，而血战之危，令人寒心。设有挫衄，后悔何及！夫贼匪非多也，合则见其多；我兵非少也，分则见其少。今计曾国藩所带各营，合之鲍超一军，不下四五万人；楚、豫、皖三省，现有兵勇亦不下五六万人，若不齐心同力剿此余孽，直如摧枯拉朽，计日可以成功。乃不为合剿之计，而惟筹分扼之策，臣所谓未协机宜者此也。夫捻匪一日不平，则楚、豫、东、直、江、皖、秦、晋一日不能撤防，月费饷需不下百万。而数省百姓不获以时耕获，日贫一日，衣食无资，势必流而为匪，诚恐贼党日多，蔓延难制。况南阳一区逼近河、陕，倘匪众西扰，或扑潼关以入秦，或渡茅津以入晋，其患更有十倍于今者，不可不虑也。夫月食修刑，古有明训，而昔入五刑，首重斧钺，似此逆匪久稽天诛，失刑尤甚。伏祈皇上懔天象示警之意，念民生焚掠之灾，敕谕曾国藩迅督各省兵勇，亟于克期合剿，以伸天讨而快人心，则天下幸甚。臣愚昧之见，是否有当，伏祈皇太后、皇上圣鉴。谨奏。

115．派援浙省攻克湖州长兴府县城隘水师出力人员弁勇片 ⁽¹⁾ 八月二十九日

谨将派援浙省，攻克湖州、长兴府县两城，晟舍、大德桥、尹隆桥三隘水师出力员弁兵勇，缮具清单，恭呈御览。

提督衔总兵陈维新，总兵熊殿元、刘发胜、成益树、廖良胜等五员，均请交军机处记名，遇有提督缺出，请旨简放。

提督衔总兵龙志顺，总兵李昌和、符国华、张有胜，总兵衔湖南补用副将张耀燕，总兵衔副将李鸿顺、易英和，副将黄永源，副将衔长江水师提标补用参将陈百胜，副将衔参将潘先龙、杜万和等十一员均请赏给勇号。

总兵易华元、王德斌、李光荣、阳德裕、李新福、尹宗维、柳金源、谭鸿声等八员，均请赏给从一品封典。

总兵罗时富、记名总兵扬州营参将朱永发，均请赏加提督衔。

总兵王兴志、王正枝，总兵衔湖南提标补用副将黎清南，总兵衔副将龙义和，长江水师提标补用副将蒋全胜、谭金煌，副将陈照惠、茅子庄，游击尚启瑞等九员，均请赏给二品封典。

总兵衔江苏即补副将曾玉和，总兵衔遇缺即补副将邓万林，总兵衔副将夏友成、李廷幹、冯国启等五员，均请交军机处记名，遇有总兵缺出，请旨简放，并加提督衔。

总兵衔福建漳州城守营守备张陞楷，副将成永祥，均请交军机处记名，遇有总兵缺出，请旨简放，并赏给二品封典。

总兵衔两江补用副将易其祥，总兵衔湖南补用副将陈有陞、朱开亮、谷祥发、成德源，总兵衔两湖补用副将苏文彩，总兵衔副将彭玉明、邓金楚、周九临、蒋金和，两江补用副将郑龙彪，副将陈紫麟、颜湘波、童正泰、易德忠、陈星德、徐炳文、曾载扬、李际盈、钟成锦、罗锦帆、袁茂才、王得胜、郑云祥等二十四员，均请交军机处记名，遇有总兵缺出，请旨简放。

江苏补用副将张彪，两湖补用副将刘藻廷、许开贵，长江水师提标补用副将萧心广、蒋道益、谭克顺、王佐朝，副将刘价贵等八员，均请赏给正二品封典。

安徽补用副将谢权衡，江苏补用副将成保元，均请改归两江尽先补用，并赏给勇号。

副将刘福亨、谭为有、胡金元、李金标、王正明、赵隆胜、金清和、陶位中，安徽补用副将张德贤等九员，均请赏加总兵衔。刘福亨、谭为有并留于长江水师提标补用，胡金元并留于两江尽先补用。

副将衔长江水师提标补用参将黄作立，副将衔参将李必生、吴有荣、陶世洪，参将毛明山、罗友贵、雷代修、廖家桐、张怡柏、董禹廷，参将衔游击段和清、邹龙陞等十二员，均请以副将尽先补用。

副将衔参将狼山营游击周鼎，副将衔两江即补参将陈得胜，两江即补参将赵安香、唐万顺等四员，均请以副将仍留两江补用。

副将衔参将张郁林、参将张太和，均请以副将留于江苏尽先补用。

副将衔参将任世和、杜万和，均请以副将尽先补用，并赏给勇号。

参将易洪茂请以副将尽先补用，并赏给二品封典。

参将蒋振元、王启祥、何元启、唐怡全、韩春高、阳成沛等六员，均请以副将留于长江水师提标尽先补用，蒋振元并赏给勇号。

参将衔两江即补游击蔡得胜、李钟彪，游击綦高会，均请以参将留于两江尽先补用，并加副将衔。

蓝翎游击罗显馀，参将衔游击费金绶、王得魁，游击刘仁亨、韩元孔、瞿兴友、盛忠兴、徐耀祖、蔡永祚、王成章、陈建廷、饶占魁，游击衔都司陈志云等十三员，均请以参将尽先补用，罗显馀并赏换花翎，王得魁、刘仁亨、韩元孔、瞿兴友、盛忠兴、饶占魁并加副将衔。

两湖补用参将谢树铭、参将刘清和，均请加副将衔。

蓝翎参将衔游击姚太和，游击单得胜、叚蓝田、罗松龄、罗德顺、董贵友、邓光华等七员，均请以参将尽先补用，姚太和并赏换花翎。

蓝翎参将衔游击文太和，蓝翎游击王有连、严世源，蓝翎游击狼山营守备丁斐荣，蓝翎都司李友元、梁治顺、刘有材、马昭万、周连元、刘长泰、张祥、邓长春、王华世，蓝翎都司衔守备钱世瀛、李光华，蓝翎守备黄世春、苏鸿翔、郭仁高、刘大胜、张立忠、吴献廷、王得功、叶金榜、苏正发、杨日新、韩文潮，淮阳镇标蓝翎守备许春浦，蓝翎守备衔千总史耀焜，蓝翎五品衔千总侯进良等二十九员，均请赏换花翎，梁治顺并加游击衔。

游击吴正朝请留于两江尽先推补。

游击杨顺福请加参将衔。

蓝翎游击衔都司李明亮、于松林、向楚南、刘日赞、李清华，蓝翎都司傅子鼎、吴紫云、王清华、陈华山、左云山、周德胜、冯学文、侯绍榜、王玉成、李永言、吴光禄、詹得胜、易福蛟、陈荣周、李明贵、朱九林，蓝翎都司衔湖南长沙协标守备彭治敷等二十二员，均请以游击尽先补用，并赏换花翎。

游击衔都司姚贵益、邬寿庭、王万品、刘荣华、旷星发、胡贵华、陈联陞，狼山营都司安殿魁，刘河营都司李国钧，都司朱得胜、谭远涟、刘源顺、张洪春、黄松庭、唐秉钧、桂昌吉、刘得胜、易正泰、吴树德、蒋得和、邓明清、陈友胜、叚克益、陶德武、张蓉、刘定海、易宏亮、吴清亮、周有声、邓楚和、晏腾蛟、范春和、成春扬，署太湖中军都司朱钟骏，都司衔守备罗启训、王得胜、刘仁藻、颜乐生、龙怀正、萧顺堂、唐大胜，守备冯树勋等五十三员，均请以游击尽先补用。姚贵益、邬寿庭、王万品、刘荣华、旷星发、陈联陞、朱得胜、谭远涟、刘源顺、张洪春并加参将衔。

都司张得林请以参将尽先补用。

都司韩辅忠、守备江大胜，均请以游击留于两江尽先补用。

都司刘胜贵、姚正顺、邓荣贵均请以游击留于长江水师提标尽先推补，刘胜贵并加参将衔。

蓝翎都司喻得胜请以游击留于江苏尽先补用，并赏换花翎。

都司萧桂林、胡锦、廖鸿运、熊中元等四员，均请加游击衔，萧桂林并留于江苏尽先推补。

蓝翎都司衔守备秦世洪、守备王汉章，均请以游击留于长江水师提标尽先补用，秦世洪并赏换花翎。

蓝翎都司衔守备袁世德、姜定祥、陈思顺、傅洪发、刘荣胜、蒋光吉、孔宝龙、王太和、唐万福、盛光新、张在邦、黄添佑、曾万荣、郑绳武、阳有陞，蓝翎守备黄国典、徐洪陞、张清美、师友胜、李贵友、成迎祥、杨森林、李仕俊、刘得胜、邓芝美等二十五员，均请以都司尽先补用，并赏换花翎。

都司衔守备王晓山、刘良山、陈钰斌、向光甲、龙大钦、卢洪顺、蒋喜开、张遵享、彭锦祥、张祖谋、吴全贵、周成义、张世香、吴高太、黄彤章、姜国勋，守备邓洪筵、刘寿山、赵连陞、祝清、李荣胜、马云龙、朱兰亭、高保泰等二十四员，均请以都司尽先补用，并加游击衔。

蓝翎守备王宗高，请以都司留于湖南尽先补用，并赏换花翎。

蓝翎都司衔两湖补用守备杨昺楠、陈凌云，江南京口水师中营蓝翎守备文家银，两江补用守备盛大才等四员，均请以都司仍留原省补用，杨昺楠、陈凌云、文家银并赏换花翎，盛大才并加游击衔。

都司衔狼山营守备于国靖，都司衔守备赵得胜，守备张新全、胡恒发、李明才、张春华、黄全盛、杨大发、王远耀、刘青云、殷寿洪、刘万清、陶涵林、唐樾、陈立贤、唐定远、蓝文和、李昌柱、赵恒益、郑鹏飞、徐本宽、周光元、文先富、张万年、李联陞、周宝仓、秦礼谓、张顺祥，守备衔千总鲍德恩、许济坤、贺东海，千总王盛际、张新启等三十三员弁，均请以都司尽先补用。

守备邓鹏海、符德述、周盛凯、张胜富、江得胜等五员，均请以都司留于长江水师提标，遇缺即补。

蓝翎守备董正陞，守备聂荣发、罗自新、刘祥吉、连荣贵等五员，均请以都司留于两江尽先补用，董正陞并赏换花翎，聂荣发并加游击衔。

守备张源、张清山，尽先守备狼山营千总卞瑞清，尽先守备狼山营把总陈长庆等四员弁，均请加都司衔，狼山营守备钱秉直请赏戴蓝翎。

蓝翎守备衔千总张文斌、张元发，蓝翎湖南长沙协标补用千总彭源洽，蓝翎千总张增礼、张耀、曾广廷、万先得、卢福春、吴家松、陈南山、朱春田、刘寿堂、杨荣贵、李益春、周国清、胡安财，蓝翎把总袁怀正等十七弁，均请以守备尽先补用，并赏换花翎，彭源洽并加都司衔。

守备衔江苏抚标千总李安澜，平望营千总王晋春，守备衔千总程震邦、萧有贵、王有容，千总周德明、左秀照、李其祥、文祖烈、聂绍春、罗鸣凤、罗大胜、彭兆琳、岳宝林、成惠国、王雨堂、成名得、孙永清、郎桂林、徐法洲、王金怀、张锦魁、刘得胜、朱盛容、吴长卿，把总李得胜等二十六弁，均请以守备尽先补用，并加都司衔。

蓝翎千总熊传瑾、胡万源、张名胜，均请以守备留于两江尽先补用，熊传瑾并赏换花翎。

守备衔狼山营千总陈攀元，守备衔千总马清发、田应鸿，五品衔千总屠安澜、邓维钰，千总任为美、易惟茂、刘鸿俊、李申堂、李立连、和德昌、罗泽夫、李本亮、罗朝坤、唐世寿、吴德荣、袁名扬、张星垣、罗兴茂、蒋鹏飞、胡清源、陈友德、文得明、朱贵发、徐效章、朱锦安、方行智、易修美、邓敬和、杨万桂、刘光儒、黄云友、陆三友、叶宝臣、曹义春、曹辉级、李长青、林福基、董大典、范家元、戴松盛，千总衔把总陶良成、石沄奎、费金组，把总陶启春、陈庆礼、罗光荣、高峻、程云鹏、左品端、黄昌封、胡祥海、徐明德、张新益、彭万顺、李松山、殷德顺、董大志、董大年等五十九弁，均请以守备尽先补用。

五品顶带千总狼山镇标额外张锦陞，请以守备仍留原标尽先补用。

守备衔千总周志禄，千总洪芝兰、左洪胜，请以守备留于长江水师提标，遇缺即补。

蓝翎千总张正卿、蓝翎把总李仲良，均请以卫守备不论双单月遇缺即选，并赏换花翎。

淮扬镇标千总张德荣、沈联镳、李文斌、单秉忠、乔林，千总金灏元、陆亮、汤有庆、董大盈等九弁，均请加守备衔。

狼山营千总田瀚，狼山营六品蓝翎把总陈麟、六品蓝翎把总周明德，均请赏换五品顶带。

蓝翎把总赖朝典、蓝翎外委周岐三，均请以千总尽先拔补加守备衔，并赏换花翎。

平望营把总雷得芳，把总刘益祥、陈廷鸿、张国松、潘岐山、邓楚胜、陈星发、陈思宗、张如光、朱俊、杜襄、毛焕章、张崇文、杜锦发、孙刚强、周宏胜、任泽泰、康宝林、胡有才、金瑞林、梁维标、鲍坤元、凌兴成、刘添益、刘云汉、赵楚胜、柳友贤、黄德龄、周定卿、黄大廷、王佐伍、罗祥胜、田高棠、王贵林、陈长发、陶有德、朱祥高、张祖寿、欧阳利川、郭秀文、曾昭陞等四十一弁，均请以千总尽先拔补，并加守备衔。

蓝翎把总王本锐，请以守备留于两江补用，并赏换花翎。

把总符仕揆、吉荣昌、高祥、黄醇，外委杨兆璋、王全盛、王迎禭、刘国桢、沙得胜、杨应龙、车树荣等十一弁，均请以千总留于水师提标尽先拔补，并加守备衔。

湖南抚标尽先把总冯宗钦、安徽抚标尽先把总黄长龄、狼山镇标尽先把总葛金鳌，均请以千总仍留原标拔补，并加守备衔。

外委周春台，请以千总留于湖南尽先拔补，并加守备衔。

盐运使衔江苏题补道桂嵩庆、分发补用道蒯德标，筹备军储，分济前敌，轻舸助战，谋勇兼优，均请赏加按察使衔。

道衔江苏候补知府叶宝树、高梯，久历行阵，勤苦耐劳，随队克城，兼多擒斩，均请免补知府，以道员仍留原省遇缺题补。

安徽补用知府李松荣，裹创力战，斩馘多名，请赏给正三品封典。

选用知府江苏太仓直隶州知州方传书，带练设防，截剿窜贼；郎中李国琛、五品衔即选知县何梦林，执锐攻坚，临阵制变。均请赏戴花翎。

劳绩保升未制省分补用知府陈庆瀛，助克多城，歼贼甚众，请免制籖，以知府留于江苏补用。

候选主事丁骧、举人黄景仪，随营剿贼，卓著战功，均请赏给五品花翎。

蓝翎江苏补用知州郑兴龄，蓝翎同知衔江苏补用知县关枢、冯济川，蓝翎五品衔江苏候补知县帅远炜，蓝翎同知衔候补知县萧云经，蓝翎五品衔江苏补用县丞杨希哲，蓝翎提举衔江苏即补府经历县丞周麓，五品蓝翎候选从九品沈亮采等八员，手燃巨炮，轰克城垣，均请赏换花翎，萧云经并以本班分发省分尽先补用。

同知安徽补用知县张源懋，攻克名城，追贼入皖，请免补本班，以同知仍留原省尽先补用，并赏戴花翎。

同知衔江苏候补知县廖秩玮，破垒克城，驰斩败贼，请以直隶州知州仍留江苏尽先补用。

江苏补用知县周启善，候选县丞成槐，候选从九品邓光尧、何宗轮等四员，攻战得力。周启善请加同知衔，成槐请加盐提举衔，邓光尧、何宗轮均请加五品衔。

知县用江苏补用县丞黄廷玉，冲锋破敌，随克城池，请免补本班，以知县仍留江苏尽先补用，并加五品衔。

蓝翎盐提举衔江苏即补县丞张恩黻、江苏补用县丞车连昇、五品衔江苏即补直隶州州判朱声求、江苏补用县丞吴家相等四员，斩关直入，杀贼登城，均请免补本班，以知县仍留原省遇缺即补，张恩黻并赏换花翎，车连昇并加同知衔。

五品衔升用知县指分浙江县丞陶惟埴，攻城击贼，协克湖州，请免补本班，以知县补用。

六品衔知县用候选县丞罗之方，俘斩要逆，克敌入城，请免选本班，以知县留于江苏遇缺即补，并加知州衔。

江苏候补县丞陆作霖、候选县丞王简，指分浙江试用县丞侯康田，五品衔候选教谕张燮承等四员，随克长兴县城。陆作霖、王简均请俟得缺后以知县升用，并加五品衔；侯康田请俟补缺后以知县仍留原省尽先补用，并赏戴蓝翎；张燮承请俟选缺后以知县升用，并赏戴蓝翎。

候选训导许汝梅，双月选用训导方有倬，文生黄引恒、缪荣甲等四员名，抄剿贼援。许汝梅请以训导不论班次遇缺即选，方有倬、黄引恒、缪荣甲均请以训导不论双单月遇缺即选。

蓝翎训导李开泰，训导毛松年、丁赍良，分发县丞翁丙，选用从九品程绪，文童成焕文，军功左春华等七员名，陷阵擒贼。李开泰请加五品衔并赏换花翎，毛松年、翁丙请加盐提举衔并赏戴蓝翎，丁赍良、程绪、成焕文、左春华均请赏给五品蓝翎。

蓝翎县丞用选用县主簿陈玉斌，克城斩馘，请免选本班，以县丞留于江苏尽先补用，并赏换五品花翎。

五品蓝翎江苏补用县主簿江式贤、江苏补用县主簿鲁涟、江苏补用从九品张崑培会队无城，均请免补本班，以县丞仍留原省尽先补用，江式贤并赏换花翎，张崑培并加五品衔。

即选县主簿纪维新，奋克城卡，请免选本班，以府经历县丞遇缺即选。

即选县主簿叶铨、蒲德慎，迭克城垒，均请免选本班，以县丞不论双单月遇缺即选，蒲德慎并加盐提举衔。

五品顶带即选县主簿龚文汉，屡克城隘，请免选本班，以盐大使分发补用。

候选县主簿李唐，江苏候补从九品劳邦彦，候选从九品潘其俊、吴肇龄、刘同仁、郑长松、邵本源、顾守廉、严锡康，五品顶带周锦雯、施敏，盐大使衔祁继昌等十二员名，勇敢善战，均请赏戴蓝翎，潘其俊并加布政司理问衔。

盐提举衔县主簿用选用从九品吴扬休，县主簿用选用从九品欧阳杰，五品蓝翎即选从九品吴士瑛，六品蓝翎候选从九品章本，即选从九品陈受若、陈海仁、沈韵锵、赵大受等八员攻拔坚城，吴扬休、欧阳杰、章本、赵大受均请免选本班，以县主簿不论双单月尽先选用，吴士瑛、陈受若、陈海仁、沈韵锵均请免选本班，以县主簿分发省分补用，陈海仁、沈韵锵并赏戴蓝翎。

江苏补用从九品黄瑸先，选用从九品周楷、夏远森、曾石泉，江苏试用巡检刘古春等五员克城馘丑，均请以县主簿留于江苏尽先补用，周楷、刘古春并加五品衔。

江苏候补道库大使郁杰随剿出力，请以应升之缺升用。

从九品衔余振文，六品顶带文童汤汝櫰，文童吴云龙、魏传徵、胡正修、滕久敬、邓盛卿、陶楷、邓瑶光、罗源涛等十员名克城擒贼，余振文请以从九品留于江苏补用，汤汝櫰、吴云龙、魏传徵、胡正修、滕久敬、邓盛卿、陶楷均请以从九品不论双单月遇缺即选，邓瑶光、罗源涛均请以从九品分发省分遇缺即补。

监生彭鸿业、何杰、宋启斌，五品顶带文童王兆寅，文童余一鳌、金士骥、戴光泰、蔡国桢、易馨培、凌见龙等十名，俘执群逆，均请以从九品遇缺即选，并赏戴蓝翎。

已革副将徐邦道，身先士卒，所向有功，请开复原官，留于四川尽先补用。

已革花翎游击张国煐，前因约束不严，奏参革职，迨随援浙中，奋勇攻城，请开复原官，并加副将衔。

已革江苏即补知府赵廷铭，前在句容县署任内固守九年，旋因金陵营溃，贼由间道窜陷县城，奉旨免其治罪，仍带革职处分。此次随克湖州、长兴等城，斩获极多，劳绩已在三次以上，请开复原官，仍留江苏，遇缺即补，并免缴捐复银两。

已革运同衔知州用江苏大挑知县丁廷鸾，前在无锡县署任内失守，旋因助克丹阳，奉旨免其治罪，仍带革职处分。续又随同大军攻克常州、无锡府县。此次进攻湖州、长兴等城，肉薄〔搏〕先登，力斩悍贼，劳绩已在四次以上，请开复原官原衔，仍留江苏补用，并免缴捐复银两。

同知用前直隶肥乡县知县匡庆榆，在任告病，旋因调理就痊，不甘废弃，投效江苏军营，随征浙皖，克城擒贼。该员现丁母忧，请俟服阕后仍准起用。

前任江苏苏州府照磨毕宣，于咸丰十年四月苏州失陷时，委办民团，先期出城，呈验印札属实，此次随营赴浙，克复府县两城，请将府照磨任内失守处分免其查办，仍留原省补用。

军机大臣奉旨：“览。”钦此。

————————————————————

(1)  此件辑自台湾“故宫博物院”《先正曾国藩文献汇编》。日期为朱批之日。

116．奏保请赏勇号清单 ⁽¹⁾ 八月二十九日

振　郑海鳌　　捍　韩照杨　　尚　潘鼎立　　锋　卫汝贵

誉　吴从发　　勃　郭文武　　勤　张朝山　　勉　郑春和

勗　洪福胜　　雄　张慎德　　果　明绍才　　锐　李锦章

赫　康启贵　　扬　余在榜　　武　梅大有　　克　李玉元

精　刘思河　　协　龙志顺　　利　李昌和　　力　张有胜

坚　张耀燕　　烈　李洪顺　　效　易英和　　猛　黄永源

豪　陈百胜　　固　符国华　　捷　潘先龙　　壮　谢权衡

强　成保元　　敢　任世和　　奋　蒋振元　　胜　姚靖戎

励　董明礼　　佐　钱光盛　　志　李占彪　　直　汪隆元

衝　潘鼎琛

————————————————————

(1)  此件辑自台湾“故宫博物院”《先正曾国藩文献汇编》。日期为归档之日。

117．附录廷寄　捻匪东窜东省兵单湘淮诸军速折回东北兜剿及李昭庆所部应严防长沟以南汛地并李鹤年交部议处八月三十日

同治五年八月三十日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、闽浙总督吴棠、漕运总督张之万、陕西省巡抚乔松年、安徽巡抚英翰、山东巡抚阎敬铭、河南巡抚李鹤年：

同治五年八月二十四日奉上谕：

李鹤年奏捻逆合股攻扑城南濠墙，乘夜东窜，自请议处一折。任、赖、张、牛四逆，由中牟、尉氏一带合股东趋，窜近汴省河岸，经炮船兵勇开炮轰退。该逆遂并归南路，于芦花冈等处填濠越墙而进，遂由陈留一带窜往东北，贼势剽疾异常，开州、东明、长垣等处河防最关紧要，清丰、南乐一带漏网凶徒，恐有由贼中逃回者煽惑勾结，不可〈不〉虑。着刘长佑饬令在事文武，严密防范，并添调精锐兵勇，或即令臬司张树声前往大名一带就近调度，以资得力，不可稍涉大意。

运河东面濠墙，阎敬铭当已补修齐备，即着该抚严饬所部各军，实力防守，并着曾国藩檄饬李昭庆督率所部，联络东省将士，互相援应，遏贼北窜。

此时湘、淮、豫各军均落贼后，东省守备空虚，尤为可虑。曾国藩务当酌度机宜，飞催湘、淮诸军星夜折回东北，紧蹑贼踪，尽力兜击。并着李鹤年檄饬宋庆之师视贼所向，会合追剿，毋稍松劲。

贼踪飘忽靡定，皖北、淮、徐等处均宜预筹布置，着乔松年、英翰调派皖军分布皖北边境，以备迎击。淮、徐一带水陆防务及运河防守事宜，吴棠当迅筹布置，并着张之万速赴新任接办，以专责成。吴棠、乔松年均应实力经画，不得存五日京兆之见，致滋贻误。

此次贼匪窜越汴南濠墙，虽由兵力单弱所致，究属疏于防范，李鹤年着交部议处。

正在寄谕间，据阎敬铭驰奏，捻匪窜至兰考，逼近东境，现筹布置一折。捻众攸忽东窜，菏泽、曹县等邑已见贼踪。阎敬铭拟拨王成谦一军赴巨野一路迎探拦击，并令王正起另带振字五营赴郓、巨策应，即着饬令相机剿办。运河墙工已竣，有险可扼，并着分饬各军严防汛地，毋任窜越。惟东省兵力尚单，仍恐不敷分剿，曾国藩尤当迅饬各军星驰援剿，并饬李昭庆将长沟以南汛地一体严防。张秋、濮范一带，黄河防务更宜严密，并着刘长佑、阎敬铭随时联络援应，不可稍分畛域，致误事机。将此由六百里各谕令知之。钦此。

遵旨寄信前来。

118．附录廷寄　李鸿章速赴徐州防卫淮徐以东汴省应修濠墙仍着李鹤年实力兴办等事九月初四日

同治五年九月初四日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、直隶总督刘长佑、暂署两江总督江苏巡抚一等肃毅伯李鸿章、闽浙总督吴棠、漕运总督张之万、山东巡抚阎敬铭、河南巡抚李鹤年、陕西巡抚乔松年、安徽巡抚英翰、帮办湖北军务湖北巡抚一等威毅伯曾国荃：

同治五年八月二十九日奉上谕：

曾国藩奏捻股东窜，派军追剿，请宽疏防处分，令李鸿章等出省会剿，并刘长佑奏调余承恩一军回直各折片。览奏均悉。曾国藩所奏捻首张、牛、任、赖四逆合股东窜，河防无成，与李鹤年前奏大致相同。曾国藩现已饬令刘铭传等分赴山东追剿，着即严檄各军视贼趋重处所，尽力追剿。阎敬铭尤当督军严扼运河，毋任贼骑东渡。黄河为畿辅屏蔽，防务尤关紧要，着刘长佑、阎敬铭严督水师炮船梭织巡防，并饬陆军实力堵遏张秋、濮范一带，尤宜不分畛域，互相援应。余承恩于畿南情形较为熟悉，即着李鹤年将余承恩一军调回直隶，以固河防。

贼股分合靡常，趋向无定，江、皖边境亦须力筹堵截，并着吴棠、乔松年、英翰恪遵前旨，督军扼守要路，以备迎击。

曾国藩现驻周家口，距济宁、徐州较远，难于兼顾，着李鸿章迅即携带关防出省，驰赴徐州住扎，就近调度湘、淮各军，防卫淮、徐以东各路，并与阎敬铭商办山东军务，互相策应。

李鸿章未出省以前，淮、徐防务仍着吴棠办理。并着张之万遵奉前旨，迅赴漕督新任。倘贼折向豫西，曾国荃亦当督率鄂军越境驰赴南阳，会同豫师合剿，并随时与李鹤年商办军务，联络声势。总期合数省之力，迅扫狂氛，不可稍分彼此。

曾国藩总领师干，尤宜统筹全局，毋得专诿地方督、抚，致军事散漫无纪。鲍超一军，并着官文、曾国荃饬令赶紧赴豫，由曾国藩相机调遣，毋再迁延干咎。李鹤年疏防濠墙，前据该抚自行奏请议处，业已降旨交部议处矣。刘铭传、潘鼎新到防虽迟，据奏分守濠墙尚无贻误，着从宽免议。汴省应修濠墙，仍着李鹤年实力兴办，防贼回窜，毋稍弛懈。

至剿办机宜，固须博采众议，而军情变幻无常，更当随时酌度，内断于心。朝廷总以办理有无成效为凭，该大臣、督、抚等惟当同心竭力；扫除余孽，速竟全功，毋得各怀疑忌，致负委任。

曾国藩另片奏，请调马德顺赴豫等语。本日已寄谕马新贻调派矣。将此由六百里各谕令知之。钦此。

遵旨寄信前来。

119．附录廷寄　东军堵剿东窜捻匪获胜仍应严防南遁并指授各军奋力剿洗机宜九月十二日

同治五年九月十二日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、闽浙总督吴棠、漕运总督张之万、暂署两江总督江苏巡抚一等肃毅伯李鸿章、山东巡抚阎敬铭、河南巡抚李鹤年、陕西巡抚乔松年、安徽巡抚英翰：

同治五年九月初五日奉上谕：

阎敬铭奏发、捻东窜，连日击退一折。捻众合股东窜，直扑巨野，经知府王成谦、游击王正起等督兵迎剿，各毙贼数百名。该逆窜逼运河，攻扑濠墙，自二十七日至三十日往来扑渡，百计图逞，官军枪炮如雨，昼夜严防，水师亦飞棹河中，上下轰击，该逆无计可施，均由郓、巨西南遁窜。此次东军小捷二次，大捷一次，扼守河岸五昼夜之久，克保无虞，均属异常出力，着准阎敬铭择尤汇案请奖。阵亡游击贵华，着交部照副将例从优议恤，曾万田、黎清泉、守备卢必荣，均着交部从优议恤，以慰忠魂。

该逆狡悍无比，虽被击败窜，并未大挫凶锋，诚恐以伪遁懈我军心，再图猛扑。阎敬铭仍当督饬地方印委各员并在事员弁，实力严防，不得以贼已退却，稍涉大意。该抚现令王成谦由巨野截贼归路，潘鼎新一军已抵济宁，刘铭传、刘秉璋、刘松山、张树珊等军均陆续抵东，正可乘此声威，合力兜剿。着曾国藩飞饬各军奋力剿洗，务须一鼓歼除，勿任再有窜突。

上年张逆在雉河集老巢，以各军不能齐心，致令兔脱，贻害至今。此次又有合围之势，各军如能奋勇擒渠，朝廷不难破格奖赏。如或纵寇殃民，即由曾国藩等严参治罪，勿稍姑息。

贼向西南，必由兰考入豫，李鹤年务当督饬各军防其回窜，并与湘、淮各军联络声势，用收夹击之效。张之万已否前赴新任？贼如窜逼淮、徐，窥伺皖境，吴棠、张之万、乔松年、英翰当各饬防军出境会剿，不得强分畛域，坐观成败，致干重咎。

李鸿章仍遵前旨带印出省，驻扎徐州，会同阎敬铭等商办军务。潘鼎新等皆系淮军，该署督即酌带亲军一二营赶紧赴徐布置，不必瞻前顾后，致有耽延。

本日据刘长佑奏，力疾销假，照常视事，并请来京陛见一折。刘长佑上年业经来京陛见，此次着毋庸前来。贼踪现窜东境，黄、运河防务吃紧，该督已销假视事，着即督饬张树声等将大名等处加意筹防，以期益臻周密。将此由六百里各谕令知之。钦此。

遵旨寄信前来。

120．官军在新野南阳等处剿贼获胜折九月十三日

奏为官军在新野、南阳等处迎剿张、牛逆股，迭获胜仗，恭折仰祈圣鉴事。

窃皖〈南〉 ⁽¹⁾ 镇总兵刘松山、宣化镇总兵张诗日，在新野等处剿贼获胜，臣于八月十二日附奏大概在案。旋据刘松山等禀称，七月十四日，闻宋庆一军在刁河被围，立即拔队驰援。十五日行抵南阳，探知豫军业已解围，该逆向东南窜过瓦店一带，适白河水势陡涨，觅船驶渡，十七、八等日渡毕。二十一日行抵滩，与宋庆相见，筹商会剿之策。是时贼方攻破南阳之尹家寨，屯聚各村。议定宋庆一军进左路，张诗日一军进中路，刘松山一军进右路。行二里许，步贼大队分路扑近，马贼从两旁包抄，势甚披猖。我军三路迎敌，战未半时，贼悉退守尹家寨，为负嵎死拒之计。刘松山挥众猛攻，一鼓下之，各军三路跟追至二十余里之桑庄寨，将贼踞村庄四十五处悉数夺回，该逆大溃，直奔向侯桥寨一路。共计毙贼千余人，解散胁从甚夥。是晚赶齐辎重，暂宿桑庄寨。二十二日，整队进抵侯桥寨，张、牛马步大队蚁聚对河，相距四五里，各军商定仍分中、左、右三路，宋庆居左，张诗日居中，刘松山居右；而于中、右两路又各分中、左、右三路，回环策应，蝉联而进，由河之南转折向东，追至新野所属之上仙冈，贼股愈出愈多，两旁村庄步贼结成圆阵数十起，分列以待；骑贼数千包抄我军之后。刘松山见贼挟全势来抗，严饬各营屹立稳持，施放枪炮，步步轰击。未几，马贼渐包渐近，而中路贼势尤厚，先以大股冲扑中路之右，经彭秀清、罗朝云率两营抵住，该逆即直扑中路之左，长矛数千，分排林立。我军当中路之左者，为知府衔浙江同知朱式云督率星豫三营，施放喷筒，步贼稍却，而马贼又从星右营之后盘旋而入，步贼于烟焰中持矛冲突，我军以短兵鏖战，一以当十，血战半时之久，贼之矛杆摧折者，犹徒手争先，裹创力战，星左营受敌最久，几不能支，朱式云持刀跃马，往来督阵，贼势渐靡。刘松山、张诗日约同宋庆等率队猛击，呼声雷动，立毙悍贼六七百名，合军追杀十余里，遂收队至上仙冈暂息。是日计杀毙、生擒及解散者不下三千名，夺获骡马二百余匹；查点各军阵亡者，哨官花翎都司邹明立一名。受伤最重者，副将黄瑞、都司贺大有二名。各勇阵亡者十八名，受伤者二百四十九名。由刘松山等详细具报前来。

臣查张、牛二逆，前经刘松山、张诗日两军败之于上蔡等处，兹又追及南阳之尹家寨、新野之上仙冈，奋勇鏖战，虽杀贼不及前此之多，而贼势之悍，临阵之猛，亦近来所罕见。刘松山等闻豫军被围，即日驰援，及解围后即与宋庆联络一气，同心苦战，尤得师克在和之义。除将出力各员附入上蔡案内汇奖外，其阵亡之花翎都司邹明立一员，仰恳天恩敕部照阵亡例议恤，以慰忠魂。

所有官军在新野、南阳等处剿贼获胜缘由，恭折由驿驰陈，伏乞皇太后、皇上圣鉴训示。

再，此案已据河南抚臣具奏，合并声明。谨奏。

————————————————————

(1)  据台湾“故宫博物院”《先正曾国藩文献汇编》补。

121．淮勇刘潘二军往来追剿捻贼迭获胜仗并现筹防剿事宜折九月十三日

奏为刘铭传、潘鼎新两军往来剿贼，迭获胜仗，并现筹防剿事宜，恭折仰祈圣鉴事。

窃捻逆东窜后，调兵追剿，臣于八月二十三日奏明在案。刘铭传一军于二十七日驰抵城武，潘鼎新一军于二十六日驰抵济宁。是时贼正麇集郓、巨之间，山东抚臣阎敬铭派出之王成谦、王正起两军，三次进剿，迭获胜仗。二十六至三十等日，该逆猛扑运河之袁口、蕲口、开河等处，东军抵御严密，未能抢渡。其长沟以下之运防，李昭庆一军修筑坚固，又经潘鼎新一军赶至济宁，军威颇壮，该逆未敢扑犯。三十日，刘铭传、潘鼎新会于汶上境内之马村，探知贼俱盘据梁山前后，火光横亘数十里。九月初一日，刘铭传一军由蔡家陵进，潘鼎新一军由方家庙进，分道直薄梁山，贼之马队由东至西，包抄而来，张景春、乌尔图那逊督马队迎剿，刘盛藻、唐殿魁率步军继进，阵斩悍逆数十名，马贼败走。其另股步贼三千余名，马贼数百人，自北而南，正与潘鼎新一军相遇，潘鼎琛、余在榜等施放炸炮，潘鼎立率队从旁抄击，贼即转向西奔，我军三面齐进，该逆尽向王庄夺路窜走。乌尔图那逊追至王庄，径入贼队，手斩马贼，身受矛伤五处，犹不少却，经张佩之率队冲进救获回营。北路刘盛藻、唐殿魁从后追到，南路潘鼎琛等拦头击之，贼不敢恋战，悉数狂奔。我军追至二十余里，歼贼无算，因天晚俱各收队。查点旗兵阵亡一名，马勇阵亡、受伤十余名。自有此战，贼已胆落。次日向南回窜，刘铭传、潘鼎新两军并力紧追，初二至初五等日，在郓城、菏泽、曹县、东明等处，或一日一战，或一日再战，该逆被蹑穷追，三次整众来犯，连不得逞，杀伤逃散甚多，牲畜器械遗弃遍地。潘鼎新一军，初八日赶至杞县，接仗小胜。刘铭传一军，初八日赶至睢州。该二军于两旬之间，往来一千六七百里，纵横追逐，迄未停趾，现在杞县、陈留一带筹备米粮，仍即跟踪追剿。此次贼锋已挫，其势或可稍衰，既不得志于东，必仍狂窜而西。臣已檄令刘松山一军由扶沟以北向前迎剿，并檄鲍超一军由南阳至南召、鲁山一带遮截贼入洛阳之路。如果驱贼南趋鄂境，当一面派兵与鄂军会剿，一面留兵再办沙、贾两河防守事宜，冀收夹击之效。

除刘铭传等军初二至初五详细战状另行续奏外，所有淮军往来追剿获胜及现筹防剿缘由，恭折由驿五百里驰陈，伏乞皇太后、皇上圣鉴训示。谨奏。

122．水师各营报效银两恳请加广本籍学额折九月十三日

奏为水师各营报效银两，恳请加广本籍学额，恭折仰祈圣鉴事。

窃臣接准兵部右侍郎臣彭玉麟咨称，所部水师十营积欠饷项，陆续设法筹补，现将同治二、三年分欠饷补发外，尚欠十一个半月。据各营禀称，从征十余年，转战六七省，公谊私仇，激于义愤，今幸长江肃清，金陵克复，东南渐次廓清，而饷源仍形支绌。乃蒙筹补同治二、三年分薪水口粮，从枵腹习战之余，得士马饱腾之乐，各营感激图报，特于补领口粮内共捐银十万两以助军饷，不敢〈仰〉邀议叙。惟各将士均籍隶湖南，可否照查成案，以银三万两，加广衡阳县永远文、武学额各三名；银二万两，加广清泉县永远文、武学额各二名；银五万两，加广衡州府永远文、武学额各五名；以作士气而广皇仁。除将所捐银两发交水师粮台续发口粮外，相应据情咨请具奏前来。

臣查彭玉麟所部水师十营，积年以来，欠饷甚巨，均经该侍郎设法弥补。现据咨称，同治二、三年分薪粮补发外，尚欠十一个半月，各营将士体念时艰，力顾大局，愿于补领薪粮内捐出银十万，实属深明大义，出于至诚。查户部奏定章程，凡捐输银一万两者，准加文、武定额各一名。今水师各营合捐银十万两，请加广衡阳县永远文、武学额各三名，清泉县永远文、武学额各二名，衡州府永远文、武学额各五名，共广定额十名，系数与例相符。合无仰恳天恩，俯准敕部议复施行。

所有水师各营报效银两请广学额缘由，谨缮折具陈，伏乞皇太后、皇上圣鉴训示。谨奏。

123．水师记名总兵蒋本元熊德照不守军律请旨革职降补片九月十三日

再，臣接准兵部右侍郎臣彭玉麟咨称：水师左营哨官花翎提督衔记名总兵蒋本元、花翎记名总兵熊德照，随征有年，积功洊保今职，本年派令护送巴里坤总兵成发翔灵柩回衡山县原籍，辄敢恃符招遥，逗留日久，熊德照纵勇滋扰凌辱乡里，尤为胆大妄为，非分别参办不足以示惩儆，咨请具奏前来。

臣查蒋本元、熊德照恃符招摇，借差滋事，均属不守军律，熊德照有纵勇骚扰情事，厥咎尤重。相应奏明请旨，将花翎提督衔记名总兵蒋本元、以都司降补，留营效力，以观后效。花翎总兵熊德照，即行革职，永不叙用，以为藐法误公者戒。谨附片具陈，伏乞圣鉴，敕部查照。谨奏。

124．参将崔万荣请补大名镇游击实缺片九月十三日

再，据直隶提督刘铭传文称：“统带马队总兵张景春，于咸丰十年补授大名镇游击实缺，随营带队，未克赴任，业经七年。现以洊保总兵统带马队，应即开缺，以重职守。所遗大名镇游击员缺，查有参将崔万荣，勤劳勇敢，堪以拟补。”等因，请奏前来。

臣查军营所出之缺，准以军营人员请补，历经办有成案。除将崔万荣履历咨部外，相应奏明请旨，准以参将崔万荣补授大名镇游击员缺，伏乞圣鉴，敕部查照施行。谨奏。

125．副将杨岐珍等赴张家口买马请饬免税放行片九月十三日

再，襄办军务江苏按察使刘秉璋、苏松镇总兵杨鼎勋两军，经臣檄令会合，作为一路游击之师，均应酌练马队，以利驰剿。据刘秉璋呈称，已派副将杨岐珍、从九品李鹏翰前赴张家口采买战马一千匹；杨鼎勋呈称，已派副将杨大章前赴张家口添买战马三百匹，均饬赶解回营。等因。请奏前来。

臣查出口买马以备征战，向例专案具奏，免纳关税。除咨兵部请给印票，并移行经过各省照章喂养护送外，相应请旨，敕部知照各关口，将〈杨〉岐珍、李鹏翰、杨大章等所买战马，按数查验，照例免税放行。谨附片陈明，伏乞圣鉴。谨奏。

126．兵部右侍郎彭玉麟应得本任养廉银悉数捐公片九月十三日

再，臣接准兵部右侍郎臣彭玉麟咨称：查军需则例载，各省文职人员调派军营，自督抚司道以及州县佐杂，应得养廉银两，俱照本任应得养廉之数全分支给，即于军需项下作正造销等语。今自咸丰五年七月二十日补授浙江金华府知府之日起，至同治元年正月十七日安徽巡抚开缺之日止，历任应得养廉银两，计金华府知府任内应领银一千一百二十两有奇，广东惠潮嘉道任内应领银一万五千五十八两有奇，广东按察使任内应领银二千七百九十九两有奇，安徽巡抚任内应领银二千五百六十四两有奇，共应领养廉银二万一千五百余两，均未到任支领，亦未在军营粮台支给。现在各省军需支绌，自应悉数捐助，聊资补苴，并不敢仰邀议叙。等因。请奏前来。

臣查彭玉麟带兵十余年，治军极严，士心畏爱，皆由于廉以率下，不名一钱。今因军饷支绌，愿将应得养廉银两悉数报捐，由各该省提充军饷，不敢仰邀议叙，实属淡于荣利，公而忘私。除由该侍郎咨明浙江、广东、安徽巡抚作正造销外，理合附片陈明，伏乞皇太后、皇上圣鉴，敕部查照。谨奏。

军机大臣奉旨：彭玉麟所捐养廉银两，着加恩查明该侍郎子弟，给予奖叙。该部知道。钦此。

127．奏请续假一月在营调理片九月十三日

再，臣于八月十二日因病请假，蒙恩允准。一月以来，服药调治，外症全愈。惟用心稍久，辄复烦燥出汗，夜间尚有盗汗，耳聋亦时作时止。昨初五、六、七等日，李鹤年、张之万先后过访臣营，会商军务，臣尚能勉强酬应。初九酉刻，忽然昏晕倒地，虽旋即扶坐无恙，而衰颓之态实难支持。据医者云：心气过亏，必须谢绝人客，加意静摄，或可不再添病。合无仰恳天恩，俯准续假一月，在营调理。至目下群贼西窜，淮军、湘军、豫军、鄂军或剿或防，征调纷纷，臣当与各督、抚妥商调度，虽在病中，不敢稍涉大意，请释宸廑。谨附片陈明。伏乞皇太后、皇上圣鉴训示。谨奏。

128．附录廷寄　答官军在豫击捻迭胜等情折并饬淮湘豫鄂诸军合力会剿及续给病假一月九月二十四日

同治五年九月二十四日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、帮办湖北军务湖北巡抚一等威毅伯曾国荃、河南巡抚李鹤年：

同治五年九月十九日奉上谕：

曾国藩奏官军在新野、南阳剿贼，并追击捻踪迭胜，现办情形各折。刘松山、张诗日两军前因宋庆一军被围，驰往南阳援救，攻破尹家寨等处踞匪，与宋庆所部在上冈合剿，悉力鏖战，迭次获胜，杀毙悍贼甚多。所有出力各员，着曾国藩汇入上蔡案内保奖；其阵亡之都司邹明立，着交部照例议恤。

刘铭传、潘鼎新两军，追贼至山东汶上境内，将梁山之贼三面攻剿，并在郓城、菏泽、曹县、东明等处迭次获胜，尽力穷追至豫省睢、杞一带，贼势已挫，着曾国藩檄饬刘铭传等赶紧追剿，务乘该逆疲乏之余，穷其所向，不令喘息。并檄刘松山一军，由扶沟以北向前迎剿。一面催令鲍超由南阳至南召、鲁山前进，截贼西趋洛阳之路。李鹤年亦当檄饬豫省诸军前截后追，与湘、淮各军联络声势。并着官文、曾国荃分布鄂军，严防边界，仍另筹游击之师，出境迎击，与豫省各军会合兜剿，不可稍分畛域。曾国荃即行出省择要驻扎，相机调度，勿稍延缓。沙、贾两河之防，仍着曾国藩、李鹤年严密布置，毋任贼踪再行东窜。

另片奏，病尚未痊，请续行给假等语。曾国藩着再行赏假一月，在营调理。将此由六百里各谕令知之。钦此。

遵旨寄信前来。

129．附录廷寄　湘淮诸军会合豫军追剿南窜捻匪及筹划河防修复堤坝保障畿南九月二十七日

同治五年九月二十七日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、署东河河道总督苏廷魁、河南巡抚李鹤年、山东巡抚阎敬铭：

同治五年九月二十二日奉上谕：

李鹤年奏发、捻各逆掘挖河堤，经豫军击退一折。逆匪被剿穷蹙，竟于附近汴省一带掘挖堤岸，希图窜越河北，并将荥泽坝挖开二十余丈，水势汹汹，几于泛滥，经豫省水陆官军击退。该逆蓄谋甚狡，现虽折向南趋，仍恐乘虚反噬。河防关系南北大局甚重，李鹤年务当督饬豫军严密分布，不可稍涉大意。

此次水陆官军力战数昼夜之久，保护长堤尚属奋勇。着准其酌保数员以示鼓励。其南窜股匪，并着曾国藩饬令湘、淮诸军会合豫师，跟踪追击，毋任喘息。一面严催鲍超之师迎头探剿，迅扫狂氛。

豫境黄河，由广武山以东至朱仙镇，绵长二百余里，均须鳞次设防。豫省兵力未厚，应如何办理之处，着曾国藩、李鹤年统筹全局，速行酌办，务臻妥协。开、濮、东、垣及张秋一带，为畿南保障；黄河堤岸，刘长佑、阎敬铭尤须加意严防，应如何添拨水陆各营鳞次分布，以臻周密，着该督、抚悉心妥筹，毋稍贻误。荥泽坝堤岸，虽经豫军仓卒抢护，而工未能坚，着苏廷魁赶紧修筑坚固，并将黑冈被掘河堤一并补修，毋稍延误。

另片奏，成禄派员赴豫募勇，未能得力等语。本日已谕令成禄，令其就近甘地方办理，毋庸在豫招募矣。将此由六百里各谕令知之。钦此。

遵旨寄信前来。

130．附录廷寄　发捻逆股窜出东境饬淮军奋力追剿九月二十四日

同治五年九月二十四日，准河南巡抚部院李鹤年咨到九月十七日承准军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、直隶总督刘长佑、闽浙总督吴棠、漕运总督张之万、暂署两江总督江苏巡抚一等肃毅伯李鸿章、帮办湖北军务一等威毅伯曾国荃、山东巡抚阎敬铭、河南巡抚李鹤年：

同治五年九月十三日奉上谕：

阎敬铭奏发、捻逆股西遁，经各军沿途兜截，迭获胜仗，现已全股窜出东境一折。贼股扑运河濠墙西遁，复经刘铭传、潘鼎新等军截剿，在蔡家陵、马家庄等处迭次获胜，颇有斩擒。该逆探知南路俱有重兵，遂绕从菏泽西北狂奔，又经刘铭传等追及，逆股遂于初五、初六等日全股窜出东境，向西南考城一带窜逸。着曾国藩督饬刘铭传、潘鼎新、刘秉璋、杨鼎勋、张树珊等军奋力追逐，勿任该逆再行窜扑他处。蒋希夷、保英二军现已由曹县折回考城，着李鹤年督率马德昭、宋庆等军，与蒋希夷等军会合夹击。惟豫军究嫌单薄，恐难得手，曾国藩务须严饬刘铭传等无分畛域，认真合剿，以免疏失。

鲍超一军现自己抵豫境，着即饬令该提督迎头痛剿，勿以马队未集为词，迁延干咎。

曾国荃着仍遵前旨，赶赴南阳一带驻扎，防贼上窜之路。该逆现尚盘踞考城，踪迹无定，河防仍形吃紧。刘长佑、阎敬铭仍当督饬在事各员昼夜防范，万不可稍涉松懈。张之万已交卸起程，前赴周口与曾国藩商办防剿事务，即着迅赴清淮任事，与吴棠悉心商酌，以期日臻周密。吴棠应俟李鸿章到徐州后，布置稳固，再行启程赴闽浙新任。

本日据严树森片奏，请调员差委等语。湖北降调知府刘步、江苏候选县丞吴达，着官文、曾国荃、李鸿章转饬各该员等随同严树森入黔，听候差委。将此由六百里各谕令知之。钦此。

遵旨寄信前来。

131．附录廷寄　捻逆由豫窜东境攻扑运河着调劲旅相机剿灭十月初一日

同治五年十月初一日，准兵部火票递到军机大臣字寄——钦差大臣协办大学士两江总督一等毅勇侯曾国藩、直隶总督刘长佑、暂署两江总督江苏巡抚一等肃毅伯李鸿章、山东巡抚阎敬铭、河南巡抚李鹤年：

同治五年九月二十五日奉上谕：

阎敬铭奏捻股由豫突窜东境，攻扑运河，经防军击退，现仍盘踞河西；并因病请假各折片。览奏均悉。任柱、赖汶洸等逆由中牟一带东窜，每昼夜行二百数十里。本月十九日，回窜曹县。二十一日夜，纠合大股进扑袁口，经官军击退。现在贼股仍踞河西。在事出力之游击张青云着以参将留于山东尽先即补，并赏加副将衔，以示鼓励。着阎敬铭即饬在防各军乘逆喘未定，痛加剿洗，扫荡狂氛。贼谋狡诈，往往注彼窜此，亟肆罢我。迨官军悉数调往追逐，而该逆即伺我不备，乘虚折回，近日贼情大率类此。此时贼踪虽又东窜，豫省布置仍未可稍形疏懈，应如何调拨劲旅，会同东省官军通力合作，迅图聚歼之处，着曾国藩、李鹤年相机调度。

直隶东明、长垣一带河防又形吃紧，着刘长佑督饬张树声统率所部严密布置，遇贼即击，毋令偷渡。

东省兵力甚单，如该逆合股窜入，势恐不敷抵御。李鸿章移扎徐州，距曹县较近，着即酌拨兵勇，迅赴山东协同进剿，以资厚集。

阎敬铭患病未痊，着赏假一个月在营调理。惟贼踪现又东窜，防务正形吃紧，该抚仍当力疾从公，妥筹兼顾，以副委任。将此由六百里各谕令知之。钦此。

遵旨寄信前来。

132．附录廷寄　发捻东西纷窜饬合力截剿并严防进扰晋陕十月初八日

同治五年十月初八日，准兵部火票递到军机大臣字寄——钦差大臣协办大学士两江总督一等毅勇侯曾国藩、闽浙总督吴棠、漕运总督张之万、暂署两江总督江苏巡抚一等肃毅伯李鸿章、山东巡抚阎敬铭、河南巡抚李鹤年、山西巡抚赵长龄：

同治五年十月初三〈日〉奉上谕：

阎敬铭奏发、捻攻扑河墙，经防军击退，现筹防剿情形；赵长龄奏豫捻西窜，晋防吃紧，请饬河南派兵截剿各一折。览奏均悉。发、捻麇集河西，猛扑袁口，旋由南路刘老口折而东南，突攻开河圩墙，经防军轰击，遂由安山、戴庙等处以扰卡沟。九月二十二至二十六等日，官军迎剿，迭有斩擒。贼股现遁嘉祥之羊山一带，逆踪或南或北，飘忽靡定。其抢渡夺路专在黑夜，蓄谋尤为诡谲，亟应严密布置，力堵该逆纷扰之路。潘鼎新、刘铭传等军业已次第入东，着阎敬铭檄饬东省官军与调到援军联络声势，昼夜严防，遇贼即击，迅扫逆氛。

阎敬铭奏，据获贼供称：该逆因在豫无从觅食，拼死东窜。如此路防守甚密，即将改窜韩庄、台庄及清淮一带，图扑运东等语。着吴棠与李鸿章悉心会商，妥筹战守，与东、豫各军合力会剿。张之万计已抵淮，即着赶紧任事，将清淮防务妥为接办。

赵长龄奏张总愚、赖汶洸各率大股复由曹单窜豫，并力西趋，已至永宁县之河底镇，其边马扰及新安县之磁润、陕州之硖石驿等处等语。

前据李鹤年奏，贼由中牟扑犯河干，掘挖堤岸，并将荣泽坝挖开二十余丈，当经官军击退等情。陕州之匪是否即系此股，着曾国藩、李鹤年探明贼踪，相机击剿。逆氛即经西窜，晋防极为吃紧，亟应力图捍御。即着照赵长龄所筹，督同臬司陈湜添调兵勇，严为备御，节节设防，毋令偷渡。豫省西路空虚，若该逆于陕州等处盘踞日久，将来黄河结冻成桥，晋省防不胜防，更恐该逆分犯灵宝、阌乡，逼近潼关，全陕亦为震动，关系极为紧要，着曾国藩、李鹤年抽拨劲旅，迅赴陕州一带，绕前截击，力杜该逆西窜之谋。鲍超一军现在鲁山，应否即令该提督移扎陕州一带，专顾西路之处，着曾国藩、李鹤年相机调度。曾国藩节制数省，责无旁贷，务当统筹防剿，力顾全局，以副委任。将此由六百里各谕令知之。钦此。

遵旨寄信前来。

133．附录廷寄　捻股西窜饬陈湜阎敬铭等督军防剿十月十二日

同治五年十月十二日，准兵部火票递到军机大臣字寄——钦差大臣协办大学士两江总督一等毅勇侯曾国藩、山东巡抚阎敬铭、山西巡抚赵长龄、河南巡抚李鹤年、陕西巡抚乔松年、前署陕西巡抚刘蓉：

同治五年十月初八日奉上谕：

赵长龄奏捻窜陕州，扑河抢渡，经水陆各军击退一折。张总愚等各率大股，乘虚西窜，由陕州硖石驿窜至八里店等处，距茅津不过二三十里。九月二十六七等日，在太阳渡对岸麇集河干，势将抢渡，经臬司陈湜等督率水陆各军，施放连环枪炮，隔岸轰击，毙贼多名。水师炮船亦相继赶到，协同堵击。贼始由阌乡盘陀一带渐向西路遁去，势将犯陕。潼关、商雒等处无重兵扼守，着乔松年、刘蓉速拨劲旅，迎头拦截，无任阑入腹地。

乔松年计可到陕。地方情形，恐未熟悉，刘蓉仍当会商防剿，或出省扼要驻扎，不得遽行抽身引退，倘新旧交替之际，少有疏虞，仍惟刘蓉是问。内乡、淅川等处，防兵甚稀，着李鹤年飞催大兵，绕前遏剿。

前谕曾国藩调鲍超防陕州一路，未知该提督曾否与贼相遇？如尚在鲁山、南召，正可移师南阳，以防淅川一带，着即相机调派，以期力挫凶锋。该逆窜豫，无从觅食，恐仍垂涎山西完善之地，稍为松劲，即恐回窜，堕其狡谋，赵长龄务当督率陈湜等昼夜提防，不可稍涉大意。如晋省边防吃紧，恐非陈湜一人所能兼顾，即着赵长龄随时确探，出省督办。上年冬间防河，山东、山西均雇觅小船敲冰，最为得力，该二省沿河虽有炮船，尚恐不敷调遣，仍应照上年办法多雇民船，轮织敲冰，以防逆匪偷渡，着阎敬铭、赵长龄妥为筹办。

阎敬铭前奏贼众在曹属一带南趋，究系何股？现窜何处？着将近日军情、贼情确实具奏，并随时与曾国藩、李鸿章等咨商办法，以臻周密。将此由六百里各谕令知之。钦此。

遵旨寄信前来。

134．淮军刘铭传潘鼎新等部在郓城等处追剿屡胜折十月十三日

奏为官军在郓城等处追剿屡胜，恭折补奏，仰祈圣鉴事。

窃九月初旬，直隶提督刘铭传、山东按察使潘鼎新两军在郓城等处剿贼迭胜，臣于九月十三日附陈大概，声明续报战状在案。

旋据刘铭传等呈称：九月初一日，该两军在梁山破贼后，初二日追至郓城之季家庄，与贼相隔半程。初三日，行抵安兴、孔集等处，探知贼在曹州府东之新集。初四日向明，潘鼎新一军先驰至新集之南约四五里，该逆正思西窜，我军冲入贼阵，截杀数段，逆势奔溃。刘铭传一军马步亦到，追杀十余里至赵王河沿。贼由曹州城北西奔。两军督队紧追，截杀多名，并生擒捻首兴大刚及贼党二百余名。初五日，又及贼于曹县朱家寨。该逆因连日被创，窘急先驱，牌尾南走，悉整悍众迎犯。其马贼分数股先扑刘铭传马队，步贼分十余团继之。刘盛藻、唐殿魁率军先至，张景春率马队由黄集迎剿。马、步方接战时，潘鼎新由周集直趋贼后，该逆前后受敌，顾应不暇，阵势纷乱，尽向西南奔溃。我军追杀十余里，该逆又折而东走，欲抄潘鼎新后路，复经潘鼎琛、潘鼎立等从东路击败，追至桃源驿寨，天已昏暮，收队暂息。是夜，贼不敢停留，即由老黄河向正南奔窜。初六日，由东明界追至新考城之敬胜寨，该逆奔向杞、睢之间，我军跟踪紧追，沿途逃散及归降者无算。初七日，刘铭传至睢州，潘鼎新至兰仪。贼于初八日窜至杞县。潘鼎新从兰仪南来，行至离城二十里之阳堌集，正遇贼马奔驰，当即整队而前。该逆不意官军又从北面绕出其前，未敢交战，弃械乱窜。潘鼎琛、万国顺、潘国扬乘势掩杀，获马百余匹，擒斩悍匪二百余名。统计七日之间，大小六战，纵横荡决，无役不胜。由刘铭传等呈报前来。

臣查逆众东犯，锐意窜渡运河，自九月初一日梁山一战，贼势稍却，尚思留恋东境，为觅食苟延之计。刘铭传、潘鼎新两军尽力追剿，穷贼所往，遂使悉数败窜。东省运防无恙，固有守御之严，亦赖追兵之速，其在事出力人员，应即归入前案汇保。

所有淮军在郓城等处剿贼详细情形，恭折驰陈，伏乞皇太后、皇上圣鉴训示。谨奏。

135．官军追剿东西两路捻逆折十月十三日

奏为汇报近日军情，恭折仰祈圣鉴事。

窃捻逆全股由山东曹州窜回豫境杞县、扶沟等处，臣于九月十三日驰奏在案。维时尚不知贼分两股之说。厥后节据探禀，任、赖一股分窜西北，徘徊黄河南岸黑冈一带。十一日，贼至荥泽坝。十二日，偷挖河堤。十三日，豫军炮船赶到，会同陆军宋庆等将贼击退。张总愚一股由扶沟分窜西南，十四、五等日，攻扑许州，适张树珊一军由山东追贼回豫，十五日，闻许州告警，即率队驰援，一击败之。刘秉璋、杨鼎勋两军亦驰抵许州之小召铺，逐贼于潩河东岸，颇有斩擒。由是各贼遂分东、西两路。其东窜者为任柱、赖汶洸一股，西窜者为张总愚全股，牛落红已死，其子牛喜接管。贼党或云随任、赖东窜，或云随张逆西窜，尚无确信。臣于九月十八日檄令刘铭传、潘鼎新、张树珊三军驰剿东路一股，鲍超、刘秉璋、杨鼎勋、刘松山专办西路一股。潘鼎新一军九月二十日自朱仙镇拔队，四日而驰抵定陶。该逆一日夜行二百余里，先于二十一至二十五等日，猛扑运河之袁口、开河等处，经东军竭力击退。潘鼎新赶到后，逆踪盘旋于郓城、巨野、金乡等处。二十八、九两日，潘鼎新在嘉祥剿贼获胜。刘铭传于二十九日至巨野之葛店，派张景春等选带马队驰剿贼馆。十月初一日，在羊山击贼获胜，追至金乡东北之周圩收队。现在刘铭传扎金乡，潘鼎新扎济宁之安居，贼在金、济之间。张树珊一军由虞城驰赴单县。闻贼若不得逞于山东，即窜徐、淮，图扑运河。李鸿章已至徐州。诸军毕集，当可保全运防，徐图兜击。此东路各军剿贼之情形也。

贼之西窜者，由襄城、郏县、汝州一路奔窜。鲍超于九月十六日由南阳拔队，初闻贼窜襄城，拟由裕州一路进剿。及行抵裕州，知贼已窜汝、郏，即兼程行走。二十一日，驰抵鲁山，而贼已遁往汝州之临汝白沙地方，旋由宜阳、永宁连夜狂奔。鲍超亦由汝州、洛阳跟追，二十九日抵宜阳之韩城镇，十月初二日至陕州之章茂寨，每日均行八九十里至百里不等。刘秉璋、杨鼎勋两军自许州获胜后，取道新郑、郑州、汜巩一路，十月初二日行至陕州之观音堂。贼知追兵将至，遂于阌乡西南之太峪口绕越潼关以南，阑入陕西之商州一带。各军饷项未到，米粮罄尽，陕、阌、商雒，万山之中，初冬苦寒，士卒寒衣未备，万难再进。据逃出难民称：贼以陕西无食可觅，意欲由荆紫关窜往湖北等语。查商州与勋阳毗连，又近南阳之内乡、镇平等处，鲍超现拟由章茂寨回至南阳，刘秉璋拟由观音堂回至新郑，一面筹备米粮，一面备剿回窜之贼。刘松山拔队稍迟，十月初三日甫至汝州，因贼已去远，即在汝属暂驻，续候调度。此西路各军追贼之情形也。

臣查此次贼分两股奔窜，东路一股，刘铭传各军尚能追及邀击；西路一股，鲍超等奔驰千里，未及接仗，实深焦愤。惟陕西艰苦已极，不特官军米粮子药筹运万难，即该逆志在掳掠，亦必无所得食，恐不久仍将回窜。同治二年群贼锐意入秦，三年正月又弃汉中而回窜鄂、皖，其明证也。臣所虑者，山西防务仅恃一河，贼若北渡窜晋，为患方长，伏乞皇上饬下山西抚臣严扼河防，保全完善之区。若仅在秦境，则数月之内又将回窜豫、鄂，臣已檄饬各军沿途确探，相机迎剿。

除刘铭传等在山东各战应由李鸿章详细具奏外，所有近日军情缘由，谨缮折由驿五百里具陈，伏乞皇太后、皇上圣鉴训示。谨奏。

136．病难速痊请开各缺仍留军中效力折十月十三日

奏为微臣病难速痊，吁恳天恩，准开各缺，仍在军中效力，恭折仰祈圣鉴事。

窃臣因病请假，仰蒙恩准，两次均赏假一月，在营调理。两月以来，加意调治，而心气过亏，不时出汗，不能多阅文牍。说话逾十余句，外舌端即蹇涩异常，耳亦重听；不说话时，耳鸣而尚不甚聋，因是终日不愿见客。标病则屡有变换，近日右腰疼痛。陕西抚臣乔松年过此，目睹臣狼狈之状，似此病躯，久膺重任，断无不偾事之理。再四筹思，不得不仰恳圣慈，请开各缺，安心调理。惟臣受恩深重，有不敢遽请离营者，人臣事君之义，苟有所长所短，皆可直陈于圣主之前。

臣不善骑马，未能身临前敌亲自督阵。又行军过于迟钝，十余年来但知结硬寨打呆仗，从未用一奇谋、施一方略制敌于意计之外。此臣之所短也。臣昔于诸将来谒，无不立时接见，谆谆训诲，上劝忠勤以报国，下戒骚扰以保民。别后则寄书告诫，颇有师弟督课之象。其余银米子药搬运远近，亦必计算时日，妥为代谋，从不诳以虚语。各将士谅臣苦衷，颇有家人父子之情。此臣昔日之微长也。〈今〉臣病势日重，惮于见客，即见亦不能多言，岂复能殷勤教诲？不以亲笔信函答诸将者已年余矣；近则代拟之信稿，亦难核改；稍长之公牍，皆难细阅。是臣昔日之长者今已尽失其长。而用兵拙钝，剿粤匪或尚可幸胜，剿捻实大不相宜。昔之短者，今则愈形其短。明知必误大局，而犹贪恋权位，讳饰而不肯直陈，是欺君也；明知湘、淮各军相信颇深，而必遽求离营，不顾军心之涣散，是负恩也。臣不敢欺饰于大廷，亦不忍负疚于隐微，惟有吁恳天恩，准开协办大学士、两江总督实缺，并另简钦差大臣接办军务。臣以散员留营，不主调度赏罚之权，但以维系将士之心，庶于军国大事毫无所损，而臣之寸心无忝。即病体亦可期渐愈，感激鸿施，曷有既极。

所有微臣病难速痊，请开各缺，仍留军中效力缘由，谨缮折具陈，伏乞皇太后、皇上圣鉴训示。谨奏。

137．奏为节次阵亡及积劳病故各员弁请恤折十月十三日

奏为节次阵亡及积劳病故各员弁，恳恩敕部议恤，恭折仰祈圣鉴事。

窃查水陆各营打仗阵亡及积劳病故人员，臣于本年三月二十一日汇奏请恤，仰蒙谕旨允准在案。

续据兵部右侍郎彭玉麟咨报水师积劳病故各员，湖北提督江长贵文称：咸丰十年宁国失守，阵亡漏未呈报各员，暨各陆营迭次打仗殉节，汇案查明共计阵亡者十七员弁，积劳病故者四十二员弁，先后请奏前来。

臣查该故员等，或赴敌死绥，或积劳殒命，克著生前之绩，未邀身后之荣，赍志九原，殊堪悯恻。相应汇缮清单，吁恳天恩，敕部查照阵亡及在军营立功后病故例，分别议恤，以慰忠魂。除饬取履历咨部核办外，所有查明死事各员汇案请恤缘由，谨缮折附驿具陈，伏乞皇太后、皇上圣鉴训示。谨奏。

附清单

谨将水陆各营节次阵亡及积劳病故例应请恤之员弁，汇缮清单，恭呈御览。

计开：

阵亡各员弁

花翎总兵衔副将周盛武，副将衔参将吴锡贵，副将衔参将张占春，蓝翎把总孙敬，察哈尔委参领骁骑校佘愣，蓝翎守备丁仁贵，把总王玉林，外委张玉，五品蓝翎把总刘玉龙，六品蓝翎外委马正隆，六品蓝翎李大才，六品蓝翎刘应才，六品蓝翎马良恺，六品蓝翎唐洪玉，蓝翎候选从九品郑凤林，文生冯蕴康，千总周家吉。以上十七员弁，请照阵亡例，各按原衔原职从优议恤。

积劳病故各员弁

花翎记名提督易光南，花翎提督衔记名总兵龚得胜，花翎记名总兵王友祥，花翎总兵衔副将向俊龙，花翎副将周文耀，花翎副将黄其才，花翎参将衔游击王启全，花翎道衔分省补用知府高兆麟，花翎道衔安徽补用知府易珪章，花翎游击衔都司刘芳春，蓝翎守备李正元，蓝翎千总董德顺，蓝翎把总何光明、刘大伦、王三林、张玉贵、夏开华、游联芳，蓝翎外委林友陞、钟光衍、邓昌林、朱发廷、邹先春，蓝翎外委曹树发、蔡增才、吕吉坤、卢占保、曹玉升、程茂贵、张得华、任秀春、胡大胜、李新发、阳绍霖、胡新顺、刘正元、熊本明。花翎补用知府王呈羲，蓝翎外委曹友竹，记名总兵陶日昇，都司杨兰桂，守备蔡长青。以上四十二员弁，请各照原衔原职在军营立功后病故例，从优议恤。

138．逊堆札普贡噶札勒沁等补骁骑校遗缺片十月十三日

再，察哈尔二起骁骑校委防御诺尔丕勒，不能约束兵丁，致有骚扰情事，应予革职，以示惩儆。又骁骑校委参领佘愣，本年四月十五日在曹县地方阵亡。该二员所遗骁骑校均系实缺。据副都统温德勒克西率同该起营总那木吉勒色楞，拣选护军委防御逊堆札普拟补诺尔丕勒遗缺；五品蓝翎前锋委防御贡噶札勒沁拟补佘愣遗缺。经营务处李昭庆转报前来，由臣验放照准在案。查八旗官兵出征，在营出有员缺，照例由营拣员请补。相应请旨敕部查照注册，将诺尔丕勒革职，逊堆札普、贡噶札勒沁准补骁骑校之缺。除分咨外，理合附片陈明，伏乞圣鉴。谨奏。

139．遣撤吉林黑龙江土默特三起官兵分途起程片十月十三日

再，吉林、黑龙江、土默特三起官兵，臣于上年八月间拣选挑留，檄令参领乌尔图那逊管带。一年以来，随同直隶提督刘铭传一军往来驰剿，受伤病废者，计吉林官兵五十七员名，黑龙江官兵六十一员名，土默特官兵二十员名。由刘铭传转据乌尔图那逊造册禀报前来。臣查照成案，分别遣撤归伍，以示体恤。其回吉林、黑龙江者，自周家口至京途费，由臣营粮台发给，车辆由沿途州县供支，自京至旗由兵部照例办理。回土默特者，自周家口至山西途费由臣营粮台发给，车辆由沿途州县供支；自山西回旗由晋省照例办理。业于八月底先后起程。除分别咨行外，理合附片陈明，伏乞圣鉴。谨奏。

140．剿捻无功请暂注销封爵片十月十三日

再，臣于同治三年七月蒙恩锡封一等侯爵，世袭罔替。祗承恩命，惧弗克胜。维时金陵幸克，初立功绩，皆赖诸将之力。朝廷论功行赏，恩赉有差，各将皆邀殊荣。臣忝居统帅，不敢立异固辞。然自拜命以来，无日不兢兢业业，恐负非常之宠，而贻不称之讥。去岁奉命剿捻，至今已一年零五个月，毫无成效，虽圣主不加谴责，而臣心实觉悚惶，应恳天恩收回成命，敕部将臣所得封爵暂行注销。此后臣效力行间，如果病体全愈，续有微劳，再当乞恩赏还爵秩，谨法古人自贬之义，以明微臣抱歉之忱，不敢稍涉矫激。合附片具陈，伏乞皇太后、皇上圣鉴训示。谨奏。

141．长江水师提督黄翼升巡视驻防水师并即回驻江宁片十月十三日

再，长江水师提督黄翼升，于四月间出省巡视驻防各水师，经升任漕臣吴棠奏明在案。该提督由运溯淮，周历济宁、临淮等处，查阅各营。八月中旬，自周家口下驶，行至清江，适署两江督臣李鸿章带印出省，该提督即回驻江宁省城，藉资镇抚。谨附片陈明，伏乞圣鉴。谨奏。

142．密陈山东抚藩阎敬铭丁宝桢吏治军务情形请旨开复处分片十月十三日

再，密陈者。本年八月十六日，贼自河南全窜山东，迥出意计之外。臣深虑贼数太多，为时太骤，运河或难固守。九月十八日，贼又回窜，猛扑堤墙至五昼夜之久。抚臣阎敬铭于援兵未到之先，实力防堵，将士用命，竟能转危为安，保全运东完善之区。查上年十二月二十八日，臣于查办复奏折内附片密陈阎敬铭清操自矢，治事极勤。本年春夏，臣驻军济宁，并查阅黄、运两河，目睹各处吏治崇尚朴实，一洗浮滑积习，益信该抚察吏之精。即办理运河防务，修筑堤墙，屹若坚城，视官事如家事。臣令淮军修堤皆以东军为法，用能屡遏寇氛，保境息民。该抚于本年正月间奉旨降为三品顶戴，此次如果再将东贼击退，可否特降谕旨开复处分之处，出自天恩。

山东藩司丁宝桢，亦曾因军务获咎，降为四品顶戴。臣去冬查办折内奏称：丁宝桢功多过少，众望允孚。本年在济宁接见该藩司，清正笃实，与阎敬铭相得益彰，可否一并开复处分，尤非臣所敢妄拟。特因该抚、藩皆曾经交臣查察，又见山东吏治澄清，军务讲求实际，辄敢冒昧密陈，伏乞皇太后、皇上圣鉴训示。谨奏。

143．附录廷寄　捻回纷扰陕甘军情吃重饬鲍超率军入关助剿湘楚各军入援陕境及晋豫鄂川严防阑入并斥总统师干剿捻无功十月十九日

同治五年十月十九日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、督办甘肃军务宁夏将军穆图善、前陕甘总督杨岳斌、成都将军兼署四川总督崇实、四川总督骆秉璋、河南巡抚李鹤年、山西巡抚赵长龄、陕西巡抚乔松年、前署陕西巡抚刘蓉、帮办湖北军务湖北巡抚一等威毅伯曾国荃：

同治五年十月十四日奉上谕：

刘蓉奏捻、回两路扰陕防剿各情形，请饬曾国藩拨兵赴援，暂留程兴烈军驻陕各折片。览奏曷胜焦急！捻匪由灵宝、阌乡西趋，折向嵩峪小路分股窜入华阴、朝邑等处。雒南一路又有贼马滋扰。陕省东北、东南两路均有贼踪。逆首张总愚又有欲由鲁山窜扰汉中之说。甘省回匪大股已踞泾州、北原，分股窜至宁州所属地方，宜君、白水、三水各邑均有逆回溃勇纷扰边境。陕省东西两面同时吃紧，该省兵力本单，彭体道之师又在华阴被挫，若不厚集兵力，痛加剿洗，恐贼势益成燎原。

刘蓉现抽调邱时成等各队暂赴省东，着即激励诸军奋勇堵剿，力遏凶锋；商雒一带仍筹防军，妥为遏截。省垣防务紧要，务须严密布置，不可稍涉大意。

鲍超一军即着曾国藩迅速催令入关助剿，并赶紧添派湘、楚各军赴援陕境。

陕州、洛阳一带，李鹤年当分拨豫军堵截，以防贼踪回窜。襄、郧一带，官文、曾国荃亦宜迅拨兵勇扼要驻守，以防贼由商雒回窜鄂疆之路，并着相机出境越剿，不可划疆自守。

同州、朝邑一带与晋省仅隔一水，黄河堤岸绵长，防务尤关紧要。赵长龄当抽拨兵勇交陈湜妥筹堵御，毋稍松懈。倘任令贼匪东渡黄河，惟赵长龄、陈湜是问。

汉中一带毗连川境，着崇实、骆秉章迅即挑派得力兵将严防边境，毋令阑入。

至曾国藩总统师干，身膺阃寄，各路将士均归调度，从未筹及陕、洛防务。办理一载有余，贼势益形蔓延。现在关中又复被扰，大局糜烂至此，不知该督何颜以对朝廷？若再不速筹援师赴陕，将此股捻匪设法殄灭净尽，则始终贻误，咎将谁归？

陕省西路回匪现俱麇聚甘境，杨岳斌当飞檄省东各军实力剿办，与陕省防军两面夹击，以期迅灭回氛。倘任听泾州踞逆窜入陕境，毫无布置，恐不能当此重咎也。

程兴烈一军着穆图善饬令仍驻吴旗镇，防堵鄜延，毋庸调回甘省，并着穆图善抽拨宁、灵防兵，先顾陕省。

乔松年现在行抵何处？着即赶紧驰赴新任，妥筹防剿。刘蓉俟乔松年到任后，仍当与之会办军务，不得遽行回籍，置身事外。

刘蓉另折奏，查明谭玉龙等所部勇丁哗溃情形，请将该革员等罪名宽免等语。谭玉龙欠发勇丁饷银，既无克扣肥己情事，且能深自引咎，屡著战功，尚知愧奋，着撤去统领，暂免治罪，仍责令带罪随营自效。焦万海一员，即经屡次打仗出力，业已革职，着从宽免其置议。陈义一员仍着杨岳斌会商雷正绾，查明核办。

另片奏请催湖北、四川、山西等省饷银。本日已谕令各该省督抚迅速拨解矣。将此由六百里各谕令知之。钦此。

遵旨寄信前来。

144．附录廷寄　谕鲍超刘秉璋从速分头入陕剿捻并防陕捻甘回勾结十月二十一日

同治五年十月二十一日，准兵部火票递到军机大臣字寄——钦差大臣协办大学士两江总督一等毅勇侯曾国藩、山西巡抚赵长龄、河南巡抚李鹤年、陕西巡抚乔松年、前署陕西巡抚刘蓉，传谕浙江提督一等子鲍超：

同治五年十月十六日奉上谕：

赵长龄奏捻匪阑入陕省，绕赴渭河，掳船扎筏，回窜晋疆，迭经官军击退，请饬鲍超赴潼关会合陕军剿洗各折片。览其所奏，与十四日刘蓉所奏情形大略相同。该逆于渭河上游掳船扎筏，搭造浮桥，均经臬司陈湜督同陈怡升等带防兵炮船奋力击退，毙贼多名，尚属得力。该抚已调太原镇蒋临照等各带弁兵分段扼守，并拨精勇数百名选派营官带赴渭河北岸，协同该处民团扼要防守。该臬司即在风陵渡一带就近督率，所筹均妥。惟恐晋省兵勇无多，渡口林立，防不胜防。着赵长龄于各镇标兵添一二千名交陈湜训练，或令陈湜添募勇丁一二营，借壮声势。如南岸防军足敷分布，仍可酌量分拨渡过渭河北岸，以资协助。该抚即传陈湜认真筹办，务出万全。所有此次防河出力各员弁，着赵长龄先行存记，俟此股逆匪办有端倪，再行汇案择保。

鲍超一军前令由陕州进剿，昨据该提督奏，已移师南阳，以图迎剿，当经批谕令该提督赶紧入关。若由内乡、淅川以趋荆紫关，不数日即可入陕，一与贼遇，可以痛加剿洗。着曾国藩即饬该提督酌度地势贼情，何路最为捷径，即向何路前进，总期痛挫凶锋，力保完善，勿任迟回观望，致干重咎。

豫省之宋庆等军留为防守隘口之用，刘秉璋等军即可酌量分拨赴陕，与鲍超互为声援，并着曾国藩、李鹤年相机调度，不为遥制。

援军未到以前，乔松年、刘蓉当就现有兵力移缓就急，设法堵剿，勿任鸱张，并防其与甘回勾结。省城防务妥为布置，毋稍疏失。将此由六百谕知曾国藩、赵长龄、李鹤年、乔松年、刘蓉，传谕鲍超知之。钦此。

遵旨寄信前来。

145．附录廷寄　李鸿章暂署理钦差大臣关防曾国藩再赏假一月俟调理就痊即来京陛见并指授及查询近日军情十月二十五日

同治五年十月二十五日，准兵部火票递到军机大臣字寄——钦差大臣大学士湖广总督一等果威伯官文、钦差大臣协办大学士两江总督一等毅勇侯曾国藩、暂署钦差大臣暂署两江总督江苏巡抚一等肃毅伯李鸿章、闽浙总督吴棠、漕运总督张之万、山东巡抚阎敬铭、帮办湖北军务湖北巡抚一等威毅伯曾国荃、河南巡抚李鹤年、山西巡抚赵长龄、陕西巡抚乔松年、前署陕西巡抚刘蓉：

同治五年十月二十日奉上谕：

曾国藩奏补陈官军前在郓城等处追剿胜仗，汇案报近日军情；因病吁请开缺，请暂行注销封爵。李鸿章奏剿办捻股，连日迭获胜仗情形各折片。览奏均悉。刘铭传、潘鼎新两军九月间在郓城等处尽力追贼，屡获胜仗，所有在事出力人员，着归入前案汇保。东西两路军情，业经刘蓉、李鸿章等奏报，与曾国藩所陈大约相同。曾国藩令刘铭传、潘鼎新、张树珊驰剿东路股匪，鲍超、刘秉璋、杨鼎勋、刘松山专办西路股匪。本日据李鸿章奏，刘铭传等于丰县追剿，将任、赖二逆截断，任向北窜，赖向东南，刘铭传复追贼至丰北之渠家寨，贼遂并入沛县湖团。李鸿章现檄刘铭传等约期会剿，即着督饬诸军合力剿灭此股，以收夹击之功。

西路贼股已入同、朝、华阴，节经降旨令鲍超入关，未知该提督现已行抵何处。曾国藩以该逆股到陕无从觅食，数月后又将回窜，不知陕之朝邑、韩城等处尚多完善之地，且回匪盘踞泾州，时思回窜陕境。陕西兵力单薄，若无大支劲旅援应，恐捻、回联成一片，关陇数千里之地益遭蹂躏，为患滋深，着即严催该提督遵照前日所奉谕旨，取道入关，探贼所向，痛加剿洗，勿再迁延干咎。

刘秉璋等军能否入陕与鲍超一军互为声援，并着酌度调遣。内乡、镇平等处，着李鹤年派兵严防回窜，郧西、二竹一带，着官文、曾国荃督饬派出，妥为防剿。曾国荃应否至襄阳一带驻扎，以图迎剿，并着酌量具奏。

山西河防前已谕令赵长龄督饬陈湜增兵防守，即着传谕该臬司督率在防勇丁员弁昼夜严防，如应调兵添勇，即当赶紧办理，毋惜小费而缺大局。

曾国藩病未能痊，请开各缺，在营效力，另简钦差大臣，并请暂行注销封爵。览奏深用驰念。该大臣勋望夙著，积劳致疾，自系实情。着再赏假一个月，在营安心调理，钦差大臣关防着李鸿章暂行署理。曾国藩俟调理就痊，即行来京陛见一次，以慰廑系。朝廷赏功之典，具有权衡，该大臣援古人自贬之义，请暂行注销封爵，着毋庸议。李鸿章接署钦差大臣，湘、淮各军均归节制，必须迅将东股办竣，方可腾出兵力专意西路，即着通筹全局，妥为办理，应否移扎豫境适中之地，并着酌量奏闻。

吴棠谅未起程，着专办淮、徐一带防务，并派兵协剿窜入湖团股匪，俟此股贼众歼灭净尽，再行驰赴新任。张之万何时到淮？着将漕河各务认真经理，并督饬里下河各州县严防窜匪入境，勿稍疏失。湖团地方逼近东省，阎敬铭当派兵协剿，毋令阑入东境。仍随时筹办河防，不得稍有懈忽。将此由六百里各谕令知之。钦此。

遵旨寄信前来。

146．附录明谕　山东布政使丁宝桢赏还二品顶戴十月二十五日

同治五年十月二十五日，准兵部火票递到同治五年十月二十日内阁奉上谕：“山东布政使丁宝桢，前因发捻窜扰所辖境内未能助剿，降为四品顶戴。比年以来，逆匪屡图东窜，巡抚阎敬铭出省督剿，该藩司布置省城防守等事宜，均属妥协，尚知奋勉。丁宝桢着加恩赏还二品顶戴。”钦此。

同日准军机处片称：“本日贵大臣具奏密片一件 ⁽¹⁾ ，奉旨留中。”钦此。为此知会。十月二十日。

————————————————————

(1)  此留中密片即本册第142件《密陈山东抚藩阎敬铭丁宝桢吏治军务情形请旨开复处分片》。

147．恭报近日军情并檄调鲍超刘松山二军分路援剿捻逆折十一月初二日

奏为恭报近日军情，并檄调鲍超、刘松山二军分路援剿，恭折仰祈圣鉴事。

窃东、西两路贼情，臣于十月十三日驰奏在案。西窜之匪，十月二十二日以前，臣接各路探报，均称贼将回窜豫、鄂，自二十二日以后五日中，探报并无西股回窜之说。臣恐该逆深入秦境，遂于二十七日檄令鲍超统带霆军由镇平、内乡、淅川进荆紫关以达商州入秦援剿。东路一股，刘铭传、张树珊等军二十六日在曹州接仗获胜，该逆狂奔南窜。二十八日，据报边马已至太康，臣恐该逆回至豫境，又将西窜汝、洛，图犯秦、晋。晋省防务仅隔一河，陕州之三门、茅洋渡一带，河浅石多，冰结成桥，若乘间偷渡，蔓延晋境，尤属可虑。因檄饬刘松山统带一军迅赴汝州，拦头截击，遏其西去之路，并至陕州三门等处与山西臬司陈湜夹河设守，力保晋省完善之区。惟是霆军入秦，湘军防晋，不特秦省米粮极少，有钱无市，即豫省洛、陕一带，粮食亦艰贵异常。臣已函商两省巡抚李鹤年、赵长龄请其为该二军办粮，函致陈湜，嘱其设法多办粮米，舟运入渭，接济鲍超一军，陆运渡河接济刘松山一军，不知能源源购运，无误军食否？相应请旨饬下赵长龄采办解济，其粮价、运价或由应协臣饷下扣抵，或由臣另筹解还，均无不可。

抑臣更有虑者。鲍超军中向少明干之员料理米粮等事，前在皖南，由臣派员办粮源源接济，在江西时各官绅亦竭力助粮，全无缺乏，故能专心打仗，所向有功。一离江、皖至福建省，即有上杭缺粮之哗。赴甘肃者，又有金口弃舟之变。若入秦以后粮米不继，深恐滋生事端。从前多隆阿、杨岳斌、蒋凝学诸军一入秦境，粮贵路远，勇丁逃回者极多。以僧格林沁之忠勇，办捻四年有余，凡捻匪所到之处，该亲王无不躬自追剿，惟同治二年捻股入秦，该亲王未尝派兵西追，想亦因米粮难购之故。臣此次檄调鲍超文内有云，如实无米可办，到万分为难之际，亦可中途折回，并许以兵行至西安省城为止，不再西征，仍奏明专剿捻匪、不剿回匪等语与之约定。臣盖鉴于金口之变，故特参以活笔，预为维系军心之地，伏乞皇上曲赐原谅。臣仍一面谆催鲍超西行，得尺则尺，得寸则寸，总期有益秦疆，不生他患，冀副圣主眷顾西陲之意。

所有近日军情，并檄调两军援剿缘由，恭折由驿五百里驰陈，伏乞皇太后、皇上圣鉴训示。谨奏。

148．奉到谕旨先行复陈片十一月初二日

再，臣钦奉十月二十日寄谕：“该大臣勋望夙著，积劳致疾，自系实情，着再赏假一个月，在营安心调理，钦差大臣关防着李鸿章暂行署理，曾国藩俟调理就痊，即行来京陛见一次，以慰廑系。”等因。钦此。跪诵之下，感悚莫名。

查统兵大员非身任督、抚有理财之权者，军饷不应手，士卒即难用命。臣前以侍郎办贼五年，卒无寸功。后以江督办贼四年，乃有成效，深知其中之甘苦。现在湘勇及淮北勇月饷须七万有余，淮勇月饷须三十万有余，皆李鸿章一手筹画。本年添出清水潭工、江北赈务，需银近八十万，军饷遂形竭蹙。李鸿章或任江督，或任苏抚，必有实缺一席，乃能筹此每月四十万之巨款，一离江南境内，则粮饷军火均无所出，淮、湘军心立见涣散，此等情形，臣于上年九月、本年八月曾经两次详奏，因谕旨询及李鸿章能否移扎豫境，不得不再行缕陈，上渎宸听。李鸿章即难离江境，则接署关防似可暂而不可久。臣自问行军太呆，不能平此流寇，精力太衰，不能当此大任，一俟霆军西行就绪，病体调理稍痊，约计腊尾春初入京陛见，一以谢累岁高厚之恩，一以请办捻不善之罪，再当面恳鸿恩，准开各缺，并恳于李鸿章外，另简大臣来豫接办。臣但求开缺以减事权，断不求回籍以图安逸，仍留军营帮同照料一切，维系湘、淮各军之心，联络苏、鄂两路之气，既无置身局外之想，亦免病躯恋栈之讥，庶臣之寸心稍安，而于大局毫无所损。

除将关防择日派员送交李鸿章，另疏恭报起程日期外，所有奉到谕旨，理合先行复陈，伏乞皇太后、皇上圣鉴训示。谨奏。

149．附陈追剿东西股捻军情片十一月初二日

正封折间，东路股匪由太康窜至陈州所属之中和寨等处，臣派杨鼎勋一军及张锡嵘敬字三营出队追剿，斩擒二百余人。贼踪直奔沙河以南。该逆先被周盛波一军于十月二十八、九两日在柘城、太康、鹿邑境内迎剿数次，俘获解散颇众，势已稍衰。据擒贼供称：任、赖等逆将由光固以窜鄂境。臣意贼即回窜，或南窜光固，或西窜汝、洛，均未可定。且东股纵不窜陕，亦恐西股由秦回窜洛、陕。刘松山一军仍令由汝、洛进兵，总以力保黄河，先顾山西为主。至西路之贼，续据陕州、阌乡等处禀称，又回窜潼关迤西一带，并云已至阌乡境内。臣察看情形，张逆回窜之说恐不甚确，鲍超一军仍令从荆紫关一路进兵援秦，不再改调，合并附陈，伏乞圣鉴训示。谨奏。

150．附录廷寄　迅催鲍超入关助剿及布置陕省防务事宜十一月初五日

同治五年十一月初五日，准兵部火票递到军机大臣字寄——钦差大臣协办大学士两江总督一等毅勇侯曾国藩、暂署钦差大臣署两江总督江苏巡抚一等肃毅伯李鸿章、署西安将军副都统穆隆阿、副都统图明额、陕西巡抚乔松年、前署陕西巡抚刘蓉：

同治五年十月三十日奉上谕：

穆隆阿等奏捻逆窜入陕境，防剿吃重，并布置省防，请调金顺马队赴陕各折片。览奏均悉。前据刘蓉具奏捻、回各情，谕令曾国藩迅催鲍超入关助剿。曾国藩亦奏称，责成鲍超等军专剿西路之贼。陕省回、捻交讧，不遑兼顾，若无大军助剿，则任贼久踞为患，不可胜言。着曾国藩、李鸿章迅催鲍超等军克期入关，相机剿办。

陕省回民固宜防范，值此外匪窜入之时，但当示以诚信，不可使之疑惧。着刘蓉会同穆隆阿、图明额不动声色，暗为防闲，毋令变生肘腋。此中机宜，谅刘蓉自能斟酌办理，无烦谆谆指示。乔松年现在行抵何处？陕省情形如此吃紧，该抚当兼程前进，岂可徘徊观望，希图委卸？着即迅速赴任，会同刘蓉妥为经理。陕省情形，乔松年自不如刘蓉之熟悉，乔松年到后，刘蓉仍当实心经理，随时奏报，乔松年不得稍形掣肘。宁夏防务虽松，而程兴烈、西们克西克两军已令交刘蓉调遣，并令穆图善酌拨兵先顾陕省。

所有金顺马队难再抽调，穆隆阿等所奏着毋庸议，将此由六百里各谕令知之。钦此。

遵旨寄信前来。

151．附录廷寄　饬回两江总督本任并署理通商大臣关防及授李鸿章钦差大臣专办剿捻事宜十一月初六日

同治五年十一月初六日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、直隶总督刘长佑、闽浙总督吴棠、山东巡抚阎敬铭、河南巡抚李鹤年、陕西巡抚乔松年、前署陕西巡抚刘蓉：

同治五年十一月初一日奉上谕：

李鸿章奏剿贼大略情形，并刘铭传等军节次胜仗，请调察哈尔等马匹各折片。本日已明降谕旨，令曾国藩回两江总督本任，授李鸿章为钦差大臣，专办剿匪事宜。该大臣膺此重任，自当益加奋勉，以竟全功。曾国藩回任后，可暂缓来京陛见，即在江宁安心调理，俟贼势稍平再行奏请。该督在省坐镇，前敌军饷及中外交涉事宜，自不难从容办理，李鸿章必不致有掣肘之虑。李鸿章办理通商钦差大臣关防，着交曾国藩署理。

刘铭传等军已于金乡等处各获胜捷。贼虽逸去，其胆已寒，着李鸿章督饬诸军认真追剿，勿任旁窜。此次总兵方有道、守备袁正泰、千总侯凤德、记保把总刘日清，均着交部照阵亡例分别从优议恤，以慰忠魂。

贼窜郓城，距河甚近，难保不乘间北窜，着刘长佑、阎敬铭严饬在事文武各员弁认真防守，勿令一贼偷渡。阎敬铭并须派队拦截，与刘铭传等追师互为联络声势，以资得力。李鸿章俟此股贼匪剿尽，再行酌量移营进扎。

吴棠谅已痊愈，着赏假二十日回籍省墓，即赴新任。吴棠所部兵勇，均着归李鸿章节制调遣，以一事权。东贼恐由郓城、曹州仍窜豫境兰考一带，李鹤年饬军迎截。河南省城防务，着李鹤年督同藩司卞宝第等妥办。如该抚须出省督师，省城防务即交卞宝第督同在省司道认真经理，不得有名无实。

西窜之贼仍在华阴一带盘踞，逼近省门，据刘蓉、穆隆阿等迭次陈奏，请兵援剿，是以令鲍超一军入关。该提督不知已抵何处？刘蓉虽系知兵，所辖各营亦复不少，而此大股悍贼一意西行，回、捻交乘，兵分力薄，实属支持不易。鲍超已否入关，抑或另派援军入秦助剿？即令鲍超待于楚、豫境上，防贼回窜。着李鸿章酌度情形，仍与曾国藩随时筹商妥办，务其万全无失，未可谓陕西省有备，遂可置之膜外也。乔松年谅已到陕，即着与刘蓉妥筹防剿之策。刘蓉须俟此股贼众击退，陕防无恐，方准卸肩。

李鸿章请调察哈尔等马匹，已谕知理藩院、察哈尔都统等照数调拨矣。将此由六百里各谕令知之。钦此。

遵旨寄信前来。

152．附录明谕　曾国藩仍回江督本任李鸿章着授为钦差大臣专办剿捻事宜十一月初六日

同治五年十一月初六日，准兵部火票递到同治五年十一月初一日内阁奉上谕：“曾国藩着回两江总督本任，暂缓来京陛见。江苏巡抚一等肃毅伯李鸿章着授为钦差大臣，专办剿匪事宜。”钦此。

153．附录廷寄　分饬各省欠解甘饷赶紧筹拨十一月初十日

同治五年十一月初十日，准兵部火票递到军机大臣字寄——钦差大臣大学士湖广总督一等果威伯官文、协办大学士两江总督一等毅勇侯曾国藩、成都将军兼署四川总督崇实、四川总督骆秉章、陕甘总督前闽浙总督一等恪靖伯左宗棠、湖南巡抚李瀚章、山西巡抚赵长龄、山东巡抚阎敬铭、浙江巡抚马新贻、河南巡抚李鹤年、帮办湖北军务湖北巡抚一等威毅伯曾国荃、江西巡抚刘坤一、陕西巡抚乔松年，传谕护理江苏巡抚江苏布政使郭柏荫：

同治五年十月初五日奉上谕：

刘蓉奏请严催各省欠解协甘饷银，分别开单呈览一折。杨岳斌所部各军饷项，前谕由湖北、湖南、江西、江苏、江海关、浙江、江宁各省按月拨解。乃自上年闰五月至今，各省欠解竟至一百六十余万之多。又庆阳粮台由四川、河南、山东、山西各协银三十万两。本年以来，解者寥寥。河东盐课项下岁拨之数，丙寅纲全未解到。甘省粮缺饷匮，势成坐困。即使各省源源接济，已觉分润无多，若再不克如期，大局何堪设想！着官文、曾国藩、崇实、骆秉章、李瀚章、赵长龄、阎敬铭、马新贻、曾国荃、刘坤一、郭柏荫按照单开，各将各省欠解数目即速筹拨，派员迅解，以济饥军，毋得再分畛域，致误大局。并着左宗棠委员分投迎提，以期迅捷。原单二件，着分别抄给阅看。

刘蓉奏陕西、汉南军饷，自同治二年七月起至三年十月止，河南应解十六万两，仅解银六千两；山东尚短银五万两。着阎敬铭、李鹤年速将此项欠饷尽数筹解。乔松年取道河南，着与李鹤年竭力筹画，先行凑解四五万两以济急需。

又据杨岳斌奏，派委臬司英奎在汉中设局采办米粮，请饬四川划拨饷银，并令湖北督臣饬令藩司兼司陕甘后路粮台各折片。川省采米入甘，转运维艰，着崇实、骆秉章除川省每月应解成禄军营饷银一万两外，即将该省协甘饷银二万两，派员径解汉中，交英奎采办，以省糜费；并着官文即将湖北设立之陕甘后路粮台附入湖北军需总局，仍令藩司何璟兼司其事，俾专责成。将此由五百里谕知官文、曾国藩、崇实、骆秉章、左宗棠、李瀚章、赵长龄、阎敬铭、马新贻、李鹤年、曾国荃、刘坤一、乔松年，并传谕郭柏荫知之。钦此。

遵旨寄信前来。

附江宁欠解甘饷清单

谨将同治四年闰五月初八日设立转运局之日起，并本年四月接办甘肃后路粮台截至本年年底止，各省欠解协甘军饷数目，开列清单，恭呈御览。

江宁原定每月协甘军饷银三万两。查自四年十一月起，每月划拨宁夏将军银一万两，实协银二万两。自四年五月起至本年年底止，共应解银四十九万两，除已解过银三十一万两，实欠银一十八万两。

154．附录廷寄　饬湘淮诸军分道入关防剿并指授西北粮饷机宜十一月初十日

同治五年十一月初十日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、督办甘肃军务宁夏将军穆图善、前陕甘总督杨岳斌、山西巡抚赵长龄、河南巡抚李鹤年、陕西巡抚乔松年、前署陕西巡抚刘蓉：

同治五年十一月初五日奉上谕：

刘蓉奏汇报东、西两路防剿情形，请改拨刘秉璋等军入关，催穆图善赴泾，请拨队分扎渭水北岸，甘肃粮台事务请暂由林寿图陈奏各折片。览奏均悉。

陕省东、西两路防军均获胜捷。西路回逆渐已窜向甘境，着杨岳斌、刘蓉即饬鄜、延各属集团扼要驻守，与程兴烈等军协力防堵，并令刘效忠等严扼邠、长一带，与湘果三营联络声势，以截该逆窜陕之路。

汉中镇总兵萧德扬恃勇轻进，致有损伤，着撤销提督，并摘去翎顶，以示薄惩。仍着刘蓉随时察看，如仍不得力，即行严参惩办，勿稍姑息。

捻逆仍在华州一带，即着督饬刘厚基等相机进剿。至鲍超一军既未入关，即着曾国藩、李鸿章檄饬刘松山一军由商州前进，刘秉璋、杨鼎勋两军由潼关前进，如能扼之于潼关南原、潼峪、嵩峪涧谷之间，当可痛歼丑类。即着催令该提督等分道迅进，万勿迟延观望，是为至要。

鲍超一军即令分扼阌乡、卢氏及淅川之荆紫关一带，务须痛加剿洗，勿再与贼相左，致误戎机。前谕穆图善暂缓赴兰垣，急顾陕省西路，即着率领马步各军迅由盐茶趋平固，进扎泾州。督饬雷正绾等军截剿东窜逆匪，以防回、捻勾结合并之谋，并督令张在山等军竭力保护庆阳完善之地，以便刘蓉专意剿捻。

乔松年谅已到陕，着与刘蓉随时筹商，并将省防妥办，以副委任。

陈湜办理河防，甚属奋勉可嘉。刘蓉请令该臬司派拨步队四营，分扎渭水北岸，并令将炮船上下梭驶，敲击河水。着赵长龄即传知该臬司妥为照办，务其兵团协力，水陆相依，不可稍涉疏懈。

豫境边防，李鹤年务当督饬各军认真堵截，勿任再行狂窜。甘肃粮台事务，既系林寿图一手经理，凡关涉粮台事件，即由林寿图陈奏，并责成将经手支发各件造册报销，以归画一。

杨岳斌片奏请将三寿调补镇迪道等语。本日已明降谕旨，将三寿调补镇迪道，所遗之宁夏道一缺，已简放书龄矣。书龄到任需时，三寿既属得力，即着暂留宁夏道任。俟书龄到甘，即行交卸可也。

刘蓉另折片奏请催各省协甘饷银，并山东、河南欠解陕饷；杨岳斌另折片奏汉中设局采办米粮，请饬四川拨饷，并令湖北藩司兼司后路粮台，已谕令各该督抚等照办矣。将此由六百里各谕令知之。钦此。

遵旨寄信前来。

155．附录廷寄　官军剿捻屡胜李鹤年可出省驻扎李鸿章应移营前进各省协剿之军不得意存观望纵贼披猖十一月十一日

同治五年十一月十一日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、漕运总督张之万、帮办湖北军务湖北巡抚一等威毅伯曾国荃、安徽巡抚英翰、河南巡抚李鹤年：

同治五年十一月初六日奉上谕：

李鸿章奏官军追剿东境捻逆，屡获胜仗，贼已西遁入豫一折。刘铭传等军由金乡、郓城、曹州等处追贼，几于无日不战，先后败贼二十次，斩馘甚多，使该逆一日未息，一寨未破，实属异常出力，着李鸿章查明归入汇案保奖。该逆率其余党狂窜归德，图扰光固。李鸿章已派令张树珊、李昭庆、周盛波等军分道西进，着即督饬诸将蹑踪追剿，会合豫军先将此股殄尽。豫省归德、光固一带何人驻守？李鹤年即飞饬各军就近截剿，勿任再有狂窜。

侦探为行军第一要着，往往贼至附近一带而豫省大吏或未之前闻，则探报不实可知。李鹤年务当振刷精神，相机出省驻扎，认真堵剿。催督诸军合力剿贼，多设侦探，预为准备，勿稍大意。

逆匪如趋光固，则窜鄂、窜皖均属甚近。曾国荃、英翰务当激励防军，力图迎剿，以免阑入完善地方。此股窜贼势穷食尽，无难合力殄除，如各该省派出防剿之军意存观望，不能尽力追剿，致贼踪再有蔓延，着各该大臣督抚申明纪律，将玩寇之带兵官弁即以军法从事，不得稍有姑息。如该大臣等调度无方，致穷蹙之贼死灰复燃，即与纵寇殃民无异，国典具在，亦不能为该大臣等宽也。懔之！

张之万奏现挑成子河设险严防一折。成子河为清淮门户，自当赶紧兴挑，务须一律宽深，方足以资保卫。该漕督当与曾国藩、李鸿章随时会筹办理。东贼入豫，李鸿章自应移营进扎，以资控制。清淮防务，着张之万认真经理，以副委任。将此由六百里各谕令知之。钦此。

遵旨寄信前来。

156．附录廷寄　诸军从速就近入陕防剿豫晋陕先筹粮米接济援军曾国藩回两江总督本任筹办饷需十一月十三日

同治五年十一月十三日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、河南巡抚李鹤年、山西巡抚赵长龄、陕西巡抚乔松年、前署陕西巡抚刘蓉：

同治五年十一月初八日奉上谕：

曾国藩奏东、西两路军情，分调各军援剿，恳请开缺各折片。览奏均悉。

西路捻股窜入秦疆，盘踞多日。陕省兵力本单，萧德扬等剿办失利。该匪若东窜晋省，西连回逆，则蔓延益广，防剿更形棘手。贼情变幻靡常，探报情形亦未必遽能确实，值此军情紧急之时，自当迅派援军入关助剿。前据刘蓉奏，请饬刘松山、刘秉璋、杨鼎勋等军分由商州、潼关入陕援剿，当经谕令曾国藩、李鸿章檄饬刘松山等分路入陕，并令鲍超一军分扼阌乡及淅川荆紫关一带。现据曾国藩奏称，刘松山已令在汝州截击东股捻匪，并至陕州与晋军夹河设防。杨鼎勋一军现在陈州所属追贼，是该二军能否迅速入秦，尚未可定。鲍超一军既由曾国藩檄令入陕，即着饬令该提督星夜兼程，总以迅速就近援秦为主，不可稍涉迟疑绕折，坐失事机。刘秉璋一军当可由陕州就近先入潼关，着曾国藩、李鸿章迅饬飞赴。总之，陕甘紧要，诸军无论何部，务令就近者迅往援剿。如鲍超能即入陕，务令严申军律，毋得任听所部将士扰累所过地方。东路捻股窜至陈郡，经刘松山等军追截获胜。着即督饬诸军尽力截击，毋令他窜。

晋省兵力未厚，现值河水渐合，防务万分吃紧。曾国藩所饬刘松山一军驰赴汝、洛，与陈湜所部分防黄河南北两岸，尚合机宜，着即飞饬前往。惟诸军分赴陕州及关中诸处，均系粮米极少之区，采买维艰。着李鹤年迅饬豫西各属地方官速行筹备粮米，以供军食，并着赵长龄筹运粮米，由渭河船运入秦。务须源源接济，不可稍涉推诿，致误军食。应需采买饷银，即着曾国藩、李鸿章迅拨豫、晋二省归款。乔松年、刘蓉亦当迅储粮米接济，毋任缺乏。

前有旨令，李鸿章为钦差大臣，并因军饷紧要，特令曾国藩回两江总督本任，筹办饷需，暂缓来京。兹据曾国藩所奏，军需紧要情形，与朝廷谕旨相符。着曾国藩即遵前旨，将军务交李鸿章接办，该督即回两江总督本任，办理饷需军火，源源筹解。俾李鸿章得离江境，统兵进剿。则筹饷与剿匪之功，均为国家倚重，正不必以开缺赴营始足为朝廷宣力也。李鸿章俟曾国藩回任后，办饷有人，即着相度情形，驰赴前敌军营，就近调度。曾国藩公忠体国，与李鸿章同办一事，所有该营军火饷需，自能不分畛域，妥筹接济，毋俟朝廷谆谕也。将此由六百里各谕令知之。钦此。

遵旨寄信前来。

157．附录廷寄　扼剿纷窜皖豫之捻尽力拦截毋任他窜十一月十六日

同治五年十一月十六日，准兵部火票递到军机大臣字寄——钦差大臣大学士湖广总督一等果威伯官文、协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、安徽巡抚英翰、帮办湖北军务湖北巡抚一等威毅伯曾国荃、河南巡抚李鹤年：

同治五年十一月十一日奉上谕：

英翰奏贼渡沙河南窜，布置颍西防务一折。捻逆由单县窜过柘城、鹿邑，势甚飘忽。英翰带兵驰抵大和、亳州，守将程文炳出队往剿，该匪已向陈州一带奔窜，总兵李显安等追沈丘县迤西，匪众已过项城，现在逆踪窜入豫境，势将南趋鄂疆，李鹤年务当督饬豫军尽力拦截，不可徒事尾追，致令贼由汝、信西窜南阳。

曾国荃已经出省东赴黄州，着即探踪北移黄陂、麻城一带，杜贼由光固窜鄂之路，并着官文、曾国荃分布各军于襄、樊、应山、随、枣一带，严密堵遏。槐店、周口俱有火光，曾国藩现住周口，当必有兵迎击，其被扰轻重及接仗情况若何？着即随时具奏。贼去东省已远，刘铭传等军自应多为派拨，尽力追入豫境，与周盛波等军会合豫师夹剿，务须穷贼所向，不可稍形懈弛。着曾国藩、李鸿章妥为调遣，仍着英翰严扼颍、六一带，防贼回窜皖境，以固疆圉。将此由六百里各谕令知之。钦此。

遵旨寄信前来。

158．附录廷寄　饬曾国藩李鸿章等续拨银两以备江南织造传办绸缎顾绣及增设机张招募匠役十一月十六日

同治五年十一月十六日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章，传谕护理江苏巡抚江苏布政使郭柏荫、江南织造春年：

同治五年十一月初十日奉上谕：

春年奏遵办上传活计，请饬另拨银两一折。据称本年办理大运缎绸，虽经李鸿章筹拨三万两，按照户部、内务府派办通盘核计，仅可织办三成。现在传办纳纱、顾绣等款，若归入办运银两内支销，则大运织办更形短少，请仿照苏州成案，于办运银两外另行筹款备办，亦系实在情形。着曾国藩、李鸿章、郭柏荫于应拨大运银三万两外，无论何款，随时酌量筹拨，以备传办活计之用，届期由春年造册报销，以清款目。

另片奏，江南所设机张不敷应用，此次传办纳纱、顾绣等款，即须赶设机张，花本招募匠役，此项银两拟由另拨款项内动用等语，即着照所请行。将此谕知曾国藩、李鸿章，并传谕郭柏荫、春年知之。钦此。

遵旨寄信前来。

同日，准军机片开：本日奉有寄信谕旨一道。贵督接奉后，希即恭录知照江苏巡抚一等伯李鸿章一体钦遵办理可也，为此知会。十一月初十日。

159．酌筹西路军务并派员办理援秦剿捻霆营军米折十一月十七日

奏为酌筹西路军务，仍令鲍超一军援秦，并遴派大员专办霆营军粮，恭折仰祈圣鉴事。

窃臣檄派鲍超一军援秦，刘松山一军防晋，曾于十一月初二日驰奏在案。旋接鲍超来文，沥陈入秦之难。反复辩论，所最虑者有三：一在米粮之难办，一在饷银之难解，一在回匪之牵制。兼以口马尚未到齐，拟在南阳陆续操练，一俟马队练成，陕省米粮转运等事布置周妥，再行入关，且引上年进援粤省，大吏一面催援，一面代为预备粮草转运，照料客军至为周到，故进兵虽迟，而到防未及十日，即能一战克捷等因咨呈前来，请臣代为陈奏。

臣详阅该提督所称，均系实在情形。惟所虑之三端，回匪牵制一节，虽属意中之事，然臣前次檄文内许其专剿捻匪、不剿回匪，业经奏明，此时尚无庸预虑。饷银难解一节，该营饷项以江西为大宗，抚臣刘坤一力顾大局，筹解并未稍迟，惟路途太远，转折太多，自难免停军待饷之忧。臣一面咨商刘坤一格外趱赶，一面咨请河南、陕西两抚臣设法按站接解，当不至十分迟误。米粮难办一节，则为军中最要之事。查有陕州灵宝县丁忧在籍之江苏候补道前任苏州府知府薛书常，才长心细，熟悉秦、晋、豫三省交界情形，臣已派委该员就近禀请山西抚臣领银二万两，商之臬司陈湜，就地购粮接济霆军；并以军士入秦艰苦，其买粮之价，由臣筹款另发，一个月不扣勇丁月饷。一个月之外续办粮米，由臣加价一半，在勇丁月饷中酌扣一半。事事筹画清晰，咨复鲍超去后。鲍超未接此咨。因接臣第二次催函，顷已复信，言俟接江西协饷，日内即可赴秦矣。

查署陕西抚臣刘蓉，先经迭催鲍超入秦，嗣又奏请改派刘松山、刘秉璋、杨鼎勋三军入秦，不知各军前在洛、陕未能赴秦先后退回者，皆由米粮太缺之故。若秦中米粮有着，则刘、杨等军可往，鲍军亦可前往。现在刘松山一军业已驰赴汝、洛，与陈湜协防黄河，力扼贼窜晋省之路；杨鼎勋一军驻防周家口；刘秉璋一军，臣前调回山东，因行至睢州遇任、赖回窜，跟踪追剿四百余里，现经李鸿章调赴清江接防成子河等处。此三军者，一时均难更动，惟鲍超一军人数较众，约束亦严，本年所过鄂、豫境内，臣时加访问，并无骚扰情事。今又为之酌加米价，广办军粮，自不至更有他虞。相应奏明，请旨敕下河南抚臣李鹤年行知薛书常本籍，催令赴晋领银，并请旨敕下山西抚臣赵长龄迅筹银二万两，发交薛书常采办米粮，以济军食而利戎行。山西所筹银两，或由应协臣饷下扣抵，或由臣另筹解还，仍如上次所奏办理。

霆军入秦以后，离臣一千余里，离李鸿章二千余里，似应由提臣鲍超自行奏报军情，庶朝廷之见闻较速，调度较灵，并恳寄谕中许以专剿捻匪，不剿回匪，俾鲍超得以安慰军士之心，免生意外之变。是否有当，恭候圣裁。

所有酌筹西路军务，仍令霆军援秦，并遴派大员采办军米缘由，恭折由驿五百里驰陈，伏乞皇太后、皇上圣鉴训示。谨奏。

160．复陈病状艰难请准不回江督本任仍命李鸿章暂行兼署折十一月十七日

奏为钦奉谕旨，恭折复陈，仰祈圣鉴事。

窃臣接准兵部火票递到同治五年十一月初一日奉上谕：“曾国藩着回两江总督本任，暂缓来京陛见。江苏巡抚一等肃毅伯李鸿章着授为钦差大臣，专办剿匪事宜。”钦此。

旋准军机大臣字寄同治五年十一月初八日奉上谕：“着曾国藩即遵前旨，将军务交李鸿章接办。该督即回两江总督本任，办理饷需军火，源源筹解，俾李鸿章得离江境统兵进剿，则筹饷与剿匪之功，均为国家倚重，正不必以开缺赴营，始足为朝廷宣力也。”等因。钦此。

跪诵之下，无任钦感。遵即择于十九日饬派江苏候补道林桐芳、衡州协副将胡正盛谨赍钦差大臣关防驰赴徐州，交李鸿章祗领。

至臣仍回两江总督本任一节，朝廷体恤下情，不责臣以治军，但责臣以筹饷，不令留营勉图后效，但令回署调理病躯，圣恩高厚，感悚交并。惟两江总督公牍之烦，数倍于军营，而疆吏统辖文武，尤以接见僚属为要义。臣精力日衰，用心久则汗出，说话多则舌蹇，不能多见宾客，不能多阅文牍，业经屡次陈奏。数月以来，标病虽除，而此二患者迄未痊可。若非将舌端蹇涩之症医治全愈，实难胜江督之任。且臣屡陈病状，求开各缺。若为将帅则辞之，为封疆则就之，则是去危而就安，避难而就易。臣平日教训部曲，每以坚忍尽忠为法，以畏难取巧为戒，今因病离营，安居金陵衙署，迹涉取巧，与平日教人之言自相矛盾，不特畏清议之交讥，亦恐为部曲所窃笑。臣内度病体，外度大义，减轻事权则可，竟回本任则不可。故前两次奏称，但求开缺，不求离营，盖自抱病以来，反复筹思，必出于此，然后心安而理得也。臣既不能回江督本任，而李鸿章新膺专征之命又难久署，江督之篆亦不可不熟计而兼筹。

查刻下贼分两股：东股任、赖等逆窜至光固，非西入鄂，即南入皖。李鸿章或仍驻徐州，或移驻六安，以剿鄂贼；或移驻颍川，以剿皖、豫之贼，皆在两江辖境之内。是李鸿章暂署江督，于剿办东股毫无窒碍。至西股张逆在秦，臣现多方筹办粮米，湘军防晋业已起行赴洛，霆军援秦即日亦可入关，似两三月内李鸿章兼署江督尚无损于大局。合无吁恳天恩，敕下李鸿章以钦差大臣暂行兼署两江总督，一面料理出省事宜。两三月后，或请另简两江总督，或请另简钦差大臣，或令李鸿章自荐筹饷大员，布置后路。该大臣出省之宜迟宜速，均听皇上权衡定夺，届时臣再具疏请开江督等缺，目下谨遵谕旨暂缓陛见，仍在周口军营照料一切，维湘、淮之军心，联将帅之情谊。凡臣才力所可勉，精神所能到，必当殚竭愚忱，力图补救，断不因兵符已解，稍涉疏懈，致乖古人尽瘁之义，请释宸廑。

所有钦奉谕旨，恭折复奏缘由，理合由驿驰陈，伏乞皇太后、皇上圣鉴训示。谨奏。

161．缴送钦差大臣关防另刻木质关防暂用片十一月十七日

再，臣因病不能回江督本任，留营自效。李鸿章未入豫境，臣经手各件仍须认真筹办，一切公文照常通行。查咸丰十年以前，臣办理军务皆用木质关防。兹拟仍刊木质关防一颗，其文曰：“协办大学士两江总督一等侯行营关防。”十九日送交钦差大臣关防后即行开用。东、西两路军务，目下商同调度，俟李鸿章出省后，臣即不主调度赏罚之权，俾事权归于画一，庶将领有所适从，臣仍以散员留营帮同照料，理合附片陈明，伏乞圣鉴。谨奏。

162．陈东路近日剿捻军情片十一月十七日

再，东路近日军情。任、赖股匪自山东被剿，穷蹙回窜豫境。初一日渡沙河，由正阳、息县、罗山一路狂奔，扰及信阳之南，将入鄂境。鄂军甫经出队迎剿，即行折回。周盛波一军跟踪前进，初十日遇贼于罗山县城之东北，逼贼南趋山径，首尾环击，擒斩俘获甚众。该逆向东南竹竿河一带惊窜，又为马队截杀无算，夺获骡马千余匹。十一、十二日，该匪窜扰光州、光山。十三日窜至固始，探称图犯鄂境。此股贼匪先在东省扑运河，伤亡颇多。旋在丰、单、曹、济一带经刘铭传等军痛剿，抛弃器械几尽。此次窜至信阳，砍取青竹新矛，又经周盛波纵横拦截，沿途遗弃，贼焰实已日衰，现饬张树珊一军拔队追击。刘铭传一军疲劳太久，臣令在周口休息两旬，亦即赴鄂会剿。又檄李昭庆全军由颍、亳以达光固、六安，冀与鄂军一收夹击之效。

除周盛波及东路各军详细战状，此后均归李鸿章具奏外，理合附陈梗概，伏乞皇太后、皇上圣鉴。谨奏。

163．附陈保奏贤员请旨简放片 ⁽¹⁾ 十一月二十三日

再，密陈者，为政首重得人，行军尤以得将才为要。臣观淮军诸将，类皆踔厉奋发，而刘铭传、潘鼎新两军声威尤壮，艰苦备尝。湘军十余万人，臣遣撤将尽，仅留刘松山一军，节制森严，豫人交口称颂。此三军者，皆足资以灭贼。臣于其中留心物色人才，刘铭传部下布政使衔补用道刘盛藻，沉毅多谋，骁勇罕匹。潘鼎新部下记名总兵戴春林、潘鼎立，身先士卒，胆识俱优。刘松山部下记名提督章合才，约束坚明，不动声色。均为后来继起之英。刘盛藻拟请交军机处存记，遇直隶、东、豫有捻省分道员缺出，请旨即行简放。戴春林、潘鼎立二员，拟请旨简放，授总兵实缺。章合才一员已保记名提督，亦拟请旨先行简授总兵实缺。近来军营人员列保甚众，得缺甚难。臣欲望此三军削平捻匪，谨择尤保举数人，俾该军争自濯磨，感激图功，伏祈圣慈垂察。

又，盐运使衔前任直隶大名道祝垲，久任河南守令，爱民如子，士心归附。上年臣檄调来营，派充营务处。该员气韵沉雄，才具深稳，若于有捻省分擢任两司，必能宏济时艰。翰林院编修张锡嵘，臣于上年七月檄令招募淮北勇丁，创立敬字三营，因其专食麦面，意欲储为西北之用。本年正月，臣曾保奏一次。现令其驰赴陕州，与刘松山会防黄河，并添募二营，以冀渐廓规模。该员器局坚定，不名一钱，其习苦耐劳，尤为文员中所未见。增以阅历，似足以独当一面。惟该员有议礼一疏交部议处，始终未接部文，未敢遽拟作何擢用。略陈品概，以备圣主采择。

臣衰病侵寻，办捻不善，夙夜忧愧。刘铭传、潘鼎新会剿一路，刘松山、张锡嵘会剿一路，当可日起有功，代臣一收桑榆之效。鲍超营中将领，此次尚未接见，如访有出群之才，亦当续行入告。谨附片密陈，伏乞皇太后、皇上圣鉴训示。谨奏。

————————————————————

(1)  此件辑自台湾“故宫博物院”《先正曾国藩文献汇编》。日期为归档之日。

164．附录廷寄　着乔松年刘蓉等为鲍超军入秦转运粮饷十一月二十三日

同治五年十一月二十三日，准兵部火票递到军机大臣字寄——钦差大臣大学士湖广总督一等果威伯官文、协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、帮办湖北军务湖北巡抚一等威毅伯曾国荃、河南巡抚李鹤年、陕西巡抚乔松年、前署陕西巡抚刘蓉，传谕浙江提督一等子鲍超：

同治五年十一月十九日奉上谕：

鲍超奏遵赴秦境，预筹粮运事宜一折。陕省华阴等处久为捻匪滋扰，鲍超一军现由内乡、淅川一带驰援关中。山路崎岖，难于裹粮而行，秦省米面昂贵，临时采办维艰，非由各地方官就地先备米面及马匹所需豆料等项，不足以利师行，着李鹤年迅饬豫省地方官将应需粮米等项宽为预备。此军粮米转运事宜，本系鄂、豫两省筹办，且荆紫关本有鄂省设立粮台转运甘省粮需。如该军经过淅川、内乡山路中，有须设局转运之处，即着官文、曾国荃与李鹤年会商筹办，以便就近分运。鲍超军食，总期办理迅速，不可互相推诿，致误师行。并着乔松年、刘蓉于该军经过秦省地方，预行筹备粮面等项，就地发给，毋任缺乏。所有运脚等项，即由秦省筹发，其沿途师行经过及驻扎处所，应如何设局节节转运及预行屯粮给发之处，并着乔松年、刘蓉按照鲍超江粤设局转运之法，斟酌陕省情形，妥速筹办，并着曾国藩、李鸿章檄令鲍超即行起程入秦，穷贼所向，尽力追剿，毋再延误。原折着各抄给阅看。将此由六百里谕知官文、曾国藩、李鸿章、曾国荃、李鹤年、乔松年、刘蓉，并传谕鲍超知之。钦此。

遵旨寄信前来。

附军机处抄发鲍超原奏

浙江提督一等子奴才鲍超跪奏，为遵旨赴秦，预筹米粮转运事宜，恭折仰祈圣鉴事。

窃奴才于十月二十三日在南阳营次，承准兵部火票递到军机字寄同治五年十月十六日奉上谕：“鲍超一军，前令由陕州进剿。昨据该提督奏，已移师南阳，以图进剿。”等因。钦此。遵旨寄信前来。

奴才跪诵之下，惶悚交深，亟应倍道驰往，力加剿除，以副皇上轸念西陲之至意。适迭准两江总督曾国藩函咨，皆以该逆不久必仍回窜豫、鄂，嘱奴才暂缓入秦。且恐入秦后银米子药万难接济。至本月初七日后准来咨，因虑贼已深入秦境，令由镇内淅川进荆紫关以达商州，如贼已远去，亦进至西安省城为止，霆军系奏定剿捻之师，不必与回匪接仗。现已咨商山西抚臣代办米粮，由黄河舟运入秦接济；如全无粮可食，到万分为难，即在途中折回。等因。

伏查用兵之道，当思万全。若不慎其难于前，断难善其事于后。秦西频遭回、捻，民鲜盖藏，大军从内、淅进征，山路崎岖，万难携粮而行，势不得不就地筹办。闻秦中米面价昂，难于购买。此时在豫，因距江西太远，营中常悬三月饷银难以解到。一入秦西，则相去更远，转运愈难。山西地瘠民稠，本地居人尚资粮于邻省，安望接济秦中？况值此隆冬河冻，虽有舟楫，亦难接济急〈需〉。奴才再四思维，与其将来缺粮在途中而折回，不如此时未动，计万全而后发。计自率师转战大江南北，迄今十有余年，从来〔未〕以兵食为虑者，因处处河道可通，而各路饷项较近，不难由营自行采买。惟上年进征粤东，因山径崎岖，运粮维艰，故于江右未发之先，即咨会江西抚臣设立数百里转运，直达粤界。又咨会广东亦设立转运数百里，由江界接替。均四十里一局，局养长夫直达大营。并由粤多派干员，各路采办米粮。而江、粤两省均照所议，于十日之外，即将转运设局，每日来营运送粮米及军火子药，络绎不绝，粮价运脚均由粤自行发给，将士目睹，莫不兴奋。当转运未设以前，人感轻进，进兵稍迟。及转运既设，到防不满十日，仰赖天威，而一战克捷，即能将东南一律肃清，亦赖先有此一番筹虑耳。

即此次由鄂赴豫转运，系两省共相筹办，米面则全赖河南抚臣李鹤年预饬经过州县宽为预备，从无缺乏。当此隆冬督军入陕，将士之辛苦与夫米粮之昂贵，转运之艰难，皆数倍于粤、豫，除已迭次咨商陕西抚臣筹办转运米粮外，合无仰恳天恩，饬下陕西抚臣于入秦要所，接连安设转运，直抵大营，并多派委员督饬经过地方官宽备米面料豆，其粮价、运脚，均饬由秦发给。即使营中饷到稍迟，亦可免临敌缺粮之累。庶奴才得专一剿贼，不为他务纷纭。

前买战马，头起甫经宛，二起马匹三五日亦可到营。现在急于援陕，亦难待马队训练纯熟。昨据督办豫省转运南汝光道蒯贺荪奏报，江西协饷已抵信阳，现由桐唐、西遂两路解宛。奴才惟恐在路耽延，已派拨兵勇星驰往迎，数日内当可到商。只俟此起饷到，即督全师由内、淅前进。从此当穷贼所至，无分在豫在秦，见贼即痛加扫除；何论是回是捻，务期勉竭驽骀，迅扫搀枪，以慰宸廑。

所有现拟由内、淅援陕及请饬陕西备办米粮、设立转运缘由，谨借南阳县印，恭折由驿具奏，伏乞两宫皇太后、皇上圣鉴训示。谨奏。

165．附录廷寄　饬各省按期协济甘饷以应急需十一月二十三日

同治五年十一月二十三日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、陕甘总督一等恪靖伯左宗棠、两广总督瑞麟、福州将军兼署闽浙总督英桂、闽浙总督吴棠、浙江巡抚马新贻、广东巡抚蒋益澧，传谕护理江苏巡抚布政使郭柏荫、暂护福建巡抚署布政使周开锡：

同治五年十一月十九日奉上谕：

左宗棠奏请拨西征的饷以搘危局一折。据称：陕、甘兵事难在粮饷不继，转运维艰，筹办行粮等项，现已略有筹画。然窃计西征大局，非增练马队军营，别无胜算。其上口买马、招募土著、制造轮车、安置炮械火器、挑练骡马等项，需费不资。西北地多斥卤，有水草可牧之地，半遭蹂躏，势不得不择地兴屯，而筹给口食、籽种、农器、牲畜等费，需款尤巨。两省制兵欠饷并甘省兵勇百余营，宜分别留撤，一切经费均不能不预为策。频年部拨甘饷，解到无几，若不筹的饷，恐西事益形决裂，除闽省每月协济甘饷四万两无庸另筹外，从前曾国藩奏停西征军饷时，江苏每月协甘银三万两，派浙江每月协甘银二万两，马新贻更请每月增解银三万两，共银五万两。嗣浙江又议解曾国藩马队协饷每月一万两，此项浙江协济江南之饷，应即划抵江苏月协甘饷一万两，方为允协。广东于前已定拨甘饷一万两外，再筹解银二万两。又广东、浙江本议轮船经费每月各一万两，应并划解陕甘后路粮台，请饬照准拨解各等语。

左宗棠督军入甘，所筹银两均属万不可缓之需，即着瑞麟、英桂、吴棠、马新贻、蒋益澧、周开锡将福建协饷银四万两、浙江协银七万两、广东协银四万两，按月源源解济，以应急需。其江海关每月应济甘饷，并着曾国藩、李鸿章、郭柏荫严饬该关监督按月解济，按季具奏。经此次拨定之后，各该督抚等，务当认真按期拨解，不得稍存膜视，致干重咎。其江西等省应济甘饷，即着左宗棠于道出江西、湖北、河南时，与该督抚商酌筹办。江苏、湖南、四川、山东应协甘饷，即由左宗棠咨商各该督抚妥为筹拨。将此由五百里谕知曾国藩、李鸿章、左宗棠、瑞麟、英桂、吴棠、马新贻、蒋益澧，并传谕郭柏荫、周开锡知之。钦此。

遵旨寄信前来。

同日准军机片称：本日奉有寄信谕旨二道，希贵督臣接奉后，即行恭录知照江苏巡抚李鸿章、护理江苏巡抚郭柏荫一体钦遵办理可也。为此知会。十一月十九日

166．附录廷寄　着鲍超军赴秦专事剿捻各督抚筹饷接济并曾国藩仍回江督本任十一月二十八日

同治五年十一月二十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、河南巡抚李鹤年、山西巡抚赵长龄、陕西巡抚乔松年、前署陕西巡抚刘蓉，传谕浙江提督一等子鲍超：

同治五年十一月二十三日奉上谕：

曾国藩奏酌筹西路军务，办理霆军粮台，请暂留营自效，并陈东路军情各折片。乔松年奏接印任事，并陈军情贼势及现办情形各折片。鲍超一军前已迭谕饬令速行赴秦，并谕令湖北、河南、陕西各督抚预筹转运粮米接济。现经曾国藩派委前任江苏知府薛书常赴山西领银二万两，与陈湜商办，就地购粮，接济霆军。并由曾国藩筹款另发一月饷银，不扣勇丁月饷；一月之外，续办粮米，由曾国藩加价一半，在勇丁月饷中酌扣一半，所筹均属周妥，即着照所议办理。

薛书常籍隶灵宝县，即着李鹤年饬令迅赴晋省，并着赵长龄赶紧提银二万两交薛书常收领，与陈湜购办粮米，速筹接济鲍超军食。李鹤年仍于霆军经过处所，饬令各地方官备办屯粮及转运事宜，以备缺乏。乔松年于秦省预办粮运，源源接济，毋令该军停兵待食。现在西股捻匪已逼西安省城，待援孔亟，着曾国藩、李鸿章严檄鲍超星夜兼程赴援秦疆。鲍超西行饷米，均已不患缺乏，该提督自当奋勉立功，将捻股力行扫灭，不得借词迁延。此次援秦专为剿捻而设，并非令其剿办回匪，该提督当鼓励兵将，视捻所向，尽力剿洗，勿稍疏懈。东路捻匪已由汝宁折窜光山，着曾国藩、李鸿章饬令周盛波等军紧蹑穷追，勿任喘息。

至曾国藩请以散员仍在军营自效之处，具征奋勉图功，不避艰难之意。惟两江总督责任綦重，湘、淮诸军饷项尤须曾国藩筹办接济，与前敌督军同为朝廷所依赖。该督忠勤素著，且系朝廷特简，正不必以避劳就逸为嫌，致多顾虑。着遵前旨，仍回江督本任，以便李鸿章酌量移营前进，并免后顾之忧。

乔松年现已到任，值此军情紧急之际，务当妥筹防剿，与刘蓉和衷共济。军营事务，刘蓉当遵前旨，出省相机督剿，不得稍涉推诿。乔松年身任地方，责无旁贷，所有调度机宜并军火粮饷，均须实力筹办。军营以纪律为先，乔松年当与刘蓉善为整顿，固不可操之太蹙，亦不可一味宽纵，致令将士任意迟延，无所顾忌。将此由六百里谕知曾国藩、李鸿章、李鹤年、赵长龄、乔松年、刘蓉，并传谕鲍超知之。钦此。

遵旨寄信前来。

同日准军机片称：本日贵督具奏密片一件，奉旨留中。钦此。相应知照贵督可也。为此知会。十一月二十三日

167．附录廷寄　饬马新贻开浚浙省溇港一并与江苏合作妥办疏通苏松一带河湖十一月二十八日

同治五年十一月二十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、浙江巡抚马新贻，传谕护理江苏巡抚江苏布政使郭柏荫：

同治五年十一月二十二日奉上谕：

御史王书瑞奏浙省溇港淤塞，亟宜开浚一折。据称：浙江水利在浙东则有海塘，在浙西则海塘而外又有溇港。湖州府属乌程县境有三十九，长兴县境有三十四溇。康熙、雍正、乾隆年间迭经疏浚，自逆匪窜扰后，泥沙堆积，溇口淤阻，垦种多致淹没，请设法开浚等语。着马新贻即行派员履勘工程缓急，设法筹款，次第赶紧兴修，不得意存畏难，稍涉迁就。

另片奏，江苏苏松诸郡与杭嘉湖异派同归。湖州处上流之最要，苏松等郡处下游之最要。下游疏通而上流阻塞，则害在湖州；上流疏通而下游淤滞，则害在苏松，并害及杭嘉湖，请饬江苏一并查明开浚等语。并着曾国藩、李鸿章、郭柏荫派员履勘明确，与马新贻会筹妥办，通力合作。该数郡为东南财赋之区，务须实心经理，期于国计民生皆有裨益。原折片均抄给阅看。将此谕知曾国藩、李鸿章、马新贻，并传谕郭柏荫知之。钦此。

遵旨寄信前来。

同日准军机片称：本日奉有寄信谕旨一道，贵督接奉后，希即恭录并另抄折片，行知江苏巡抚李鸿章，并传谕护理江苏巡抚郭柏荫一体钦遵可也。为此知会。

附军机抄发王书瑞原折片

一、原折

江南道监察御史臣王书瑞跪奏，为浙省溇港淤塞，亟宜开浚，以裕国课而利民生，恭折奏闻，仰祈圣鉴事。

窃浙江省自肃清以后，迄今两载有余，凡兴利除弊，一切善后事宜，固已次第举行。顾浙江大局，其于国计民生最为切要者，在浙东则有海塘，在浙西则海塘而外，又有溇港。省城西北湖州府属滨临太湖，地势低洼，其在府属之乌程县境内者三十九溇，自天目山发源，由临安东流，经馀杭合仇溪，经钱塘东北流，会武康、德清县诸水泻出入太湖；其在府属长兴县境内者三十四溇，承天目山西条之水，会安吉、梅溪、四安各路，经由东北界入湖。其制，沿湖为溇，各有斗门，闸版，旱则闭，潦则启，时泄时蓄，旱潦无虞，相沿已久。溯自康熙十年、四十六年、雍正五年、乾隆四年、二十七年迭经疏浚，详载《浙江通志》。诚以浙西田亩以亿万计，钱粮以亿万计，利害攸关，是以二百余年来有举无废，不惜经费、不惮工作而亟亟从事也。

自咸丰十年逆匪窜抵，诸县城先后不守。贼踞日久，城乡房屋焚烧拆毁，砖块瓦石抛弃河中，各处水道既多壅塞，而滨湖一带民居百无一存，闸座坍圮，泥沙堆积，溇口尤多淤阻。上年春夏之交，阴雨连旬，山水暴发。小民当兵燹之后，百孔千疮，设法垦种以图生计，卒之水聚不消，竟至潦没，秋收寥寥，情殊可悯。今年尤恐水涨，民间辄弃平旷腴润之区，就近山高阜处结庐耕种。如此情形，若不设法开浚，使水有所归，诚恐民情疑惧，势必转徙无常而工作不力，生聚奚以蕃？耕种奚以遍？粮漕正额奚以足额而无缺？是诚善后之要务也。虽经费较多，固难一时竣事，而日复一日，淤积日深，则淤积愈深，筹款更属不易。何如择要图功，俾之渐次告竣。相应请旨饬下抚臣按实估计，设法筹款及兴工先后缓急情形，妥议具奏，请旨遵行，实于国计民生大有裨益。为此恭折具奏，伏乞皇太后、皇上圣鉴。谨奏。十一月二十二日

二、原片

再，伏查乾隆二十七年浙江抚臣庄有恭因湖河水涨，日久不消，亲赴嘉、湖一带察看，知由水归太湖之路不畅，并疑下游归海之路亦由〔有〕壅塞，曾遣员前往江苏查勘，以事在隔省，难得确切，请将浙省通湖溇港先为开浚，专折具奏。嗣庄有恭调任苏抚，经浙抚仍用前议，将湖州府属之七十三港酌用民力先后疏浚，奏奉允行；并于折内申明江苏之宝带桥系太湖出水之口，应否疏浚，咨行庄有恭查办。嗣经庄有恭复称：太湖出水之口，不仅宝带一处。东南财赋重地，〈其〉水利民生大计，应于运河以西，但就有港可通、有桥可泄之处，为之清厘占塞，规仿旧额，务使分流得以迅速无阻；其运河以东之江，故吴淞江自庞山湖以下、娄江自娄门以下，疏浚宽深，得资宣泄，则东南亿兆咸沐皇仁等情。

盖就浙江而论，则浙西之水，杭、嘉、湖三府形势，各有要隘，脉络实相贯通。杭则上流也，嘉则杭之分流也，湖则引天目诸山之水独汇于太湖□则釜底也，故言浙西水利者，莫要于湖属之溇港。若合江、浙而论，则苏松诸郡与杭、嘉、湖异派同归。盖水之来源，自杭之天目山而下，势若建瓴，分注嘉、湖，在浙省不患其源之不通，而每患其流之不泄，由浙西湖属诸溇港入太湖，由太湖顺流而东入江苏境。吴淞江、娄江、黄埔、白茆各口在苏省，因患其源之不通，亦患其流之不泄。湖州处太湖上流之最要，苏、松等郡处太湖下游之最要。使苏、松下游疏通而湖州上流阻塞，则害在湖州；使湖州上流疏通而苏松下游淤滞，则害在苏松，并害及杭、嘉、湖。故言东南水利者，以苏、松、杭、嘉、湖各为缺一不可，是以庄有恭在浙抚任，则并及于江苏；在苏抚任，则仍计于浙江也。苏、松、杭、嘉、湖系东南财赋之区，当兵燹之后，兴利除弊不可缓，应一并饬下江苏抚臣查明有无淤塞应行开浚之处，妥议具奏。庶东南民生咸戴仁恩，而于钱粮正供亦无短缺矣。谨附片具奏，伏乞圣鉴。谨奏。

168．附录廷寄　饬湘淮各军会合鄂豫皖将士分路堵剿捻逆十二月初二日

同治五年十二月初二日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、安徽巡抚英翰：

同治五年十一月二十七日奉上谕：

英翰奏捻股穷蹙入山，现筹布置一折。任、赖等股经周盛波、宋庆等军在罗山击败，后经英翰派兵在固始等处拦截追剿，该逆已向黄、麻、宋埠南窜，有欲就食六安之说。英翰现已令方长华等军，分扎英、霍等处扼要驻守，着即督饬诸将严密堵截，毋任回窜皖境。曾国荃现驻武胜关，毋须设谋诱贼入险，四面围剿，不可任其纷扰鄂境，四出蔓延。后路粮饷并着谭廷襄妥办筹画。贼如窜入英、霍山中，则径路崎岖，马力无所驰骋，官军有险可扼，易于施力。曾国藩、李鸿章自当檄饬湘、淮各军并约齐鄂、豫、皖省将士合力堵剿，就地歼灭，不可失此机会。贼即窜至淮南，则淮河北岸亦应仿照黄、运两河办法，一律设法严守，毋令任意抢渡、来往自如。着李鸿章、英翰、李鹤年妥速筹商办理。豫省边界地方，并着李鹤年分军布置，以防回窜。将此由六百里各谕令知之。钦此。

遵旨寄信前来。

169．钦奉谕旨再陈下悃请开各缺折十二月初三日

奏为钦奉谕旨，再陈下悃，恭折仰祈圣鉴事。

窃臣承准军机大臣字寄，同治五年十一月二十三日奉上谕：“曾国藩请以散员仍在军营自效之处，具征奋勉图功、不避艰难之意。惟两江总督责任綦重，湘、淮各军尤须曾国藩筹办接济，与前敌督军同为朝廷所倚赖。该督忠勤素著，且系朝廷特简，正不必以避劳就逸为嫌，致多过虑，着遵奉前旨，仍回本任，以便李鸿章酌量移营前进，并免后顾之忧。”等因。钦此。跪诵之下，钦感莫名。

臣办捻无效，仰荷天恩不加严谴，特令回居优缺，又蒙圣慈垂训，解释避劳就逸之嫌，所以曲谅下情者无微不至。臣具有天良，岂不思黾勉图报？惟两江总督一缺，事繁任重，察吏、管盐、筹饷诸大端外，又有洋务交涉之件。臣舌端蹇涩，不能多见属僚，于察吏二字已不克举其职；管盐、筹饷两者，亦须精神周到，乃能提挈纲领，厘剔弊端。臣用心辄汗，实难多阅文牍。至中外交涉之事，臣素未推究，若刚柔失宜，不特贻误事机，兼恐有伤国体。细度此缺之繁难，断非病躯所能胜任。与其勉强回任，辜恩溺职，不如量而后入，避位让贤。臣上次折内请俟两三个月后再行请开各缺，目下察看军情，东路任、赖一股，鄂军虽获胜仗，尚未大加惩创；西路张逆一股已至辋川、蓝田等处，鲍超一军因等候饷银、马匹，尚未据报启程，臣弥深焦灼，若非李鸿章迅赴前敌，恐军务终无起色。合无仰恳天恩，另简两江总督，专办后路筹饷等事，或敕下李鸿章自荐筹饷大员，悉心区画，奏明某款某款专供湘、淮各军，俾得出省调度，庶几上释宸廑，下慰民望。臣即在周口行营调养病体，暗中商酌军务，不敢稍存漠视。

抑臣更有请者。臣才力竭蹶，不堪负荷艰巨，曾于同治元年、二年三次具奏，又于三年十月附片密陈衰状，上年五月十三日沥陈精力衰颓、舌端蹇涩等情，臣未北征之前业已五次陈奏，并非因办捻无功而始以引疾为卸责之地。倘必责臣以回任，则开缺之疏将累上而不已，臣咎愈重，宸听愈烦，辗转耽延，徒稽时日，大局或因而有损，臣心愈无以自安。惟有吁恳天恩，俯如所请，准开两江总督、协办大学士两缺，从此安心调治，一二年幸获全愈，臣必趋赴阙廷再求简任，图报高厚之恩于万一，伏求圣慈垂察。

所有钦奏谕旨再陈下悃缘由，恭折由驿驰陈，伏乞皇太后、皇上圣鉴训示。

再，此折封仿照骆秉章入蜀之例，即用木质关防拜发，合并声明。谨奏。

170．刘铭传军攻克黄陂等处五案并保折十二月初三日

奏为刘铭传一军攻克黄陂等处，五案并保，恭折仰祈圣鉴事。

窃直隶提督刘铭传一军于四年五月调之剿捻，首先北行，济宁、长沟一战，正当捻势极炽之时，力破狂寇，军威始振。迨后石弓山一战而解雉河之围，阜阳一战而清皖境之贼。旋檄该军驻扎周家口，约束严明，民情翕服。十月间调该军为游击之师，扶沟大捷，立解城围。本年正月驰援鄂境，正值贼踞黄陂，该军奋力攻剿，一战克之，迭次奏奉谕旨，准其汇案保奖。自春徂冬，该军往来追剿，足未停趾，无暇办理保案。臣屡次催令开单请奖，以固军心。兹据该提督呈请具奏前来。

臣查刘铭传一军，马、步二十四营，人数较多，剿捻以来纵横驰逐，战功最伟，劳苦尤甚，此次五案并保，尚无冒滥。而臣行营委员，亦择其劳绩较深者酌量汇奖，相应缮具清单，仰恳天恩准照所请给予奖叙，以昭激劝。

除千总以下蓝翎等项仍照淮军向例造册咨部核办外，所有刘铭传一军攻克黄陂等处五案并保缘由，恭折驰陈，伏乞皇太后、皇上圣鉴训示。谨奏。

附保单

谨将刘铭传一军克复湖北黄陂县城，并攻克山东长沟寨、安徽雉河、河南扶沟两次解围及阜阳获捷五案在事出力员弁，择尤汇缮清单，恭呈御览。

计开：

记名总兵刘士贵、总兵衔尽先副将张士元，均请赏给一品封典，张士元并赏给勇号。

尽先副将陈振邦、刘盛瑺，均请以总兵交军机处记名简放，刘盛瑺并赏给一品封典。记名总兵孙奎、两江补用副将赵怀业、两江补用游击朱从维、尽先游击黄玉贤等四员，均请赏给二品封典、赵怀业并赏加总兵衔。副将陈庆学，请赏加总兵衔。

副将衔两江补用参将严湘，副将衔参将夏开和、刘献廷、张骏，参将张得功、张世璜、董殿元、陈浚家，两江补用参将丁达材、王廷扬，参将衔两江补用游击达彩虹，游击章高元等十二员，均请免补参将，以副将留于两江督标尽先补用，严湘、夏开和、张骏并赏加总兵衔。

副将衔参将李常付、王凤山，参将梁善明、赵金珠、刘朝煦、刘朝祜，副将衔游击胡衡章，蓝翎参将唐远友，参将衔游击吴维章、李天聚，游击王贵扬、唐定奎等十二员，均请免补参将，以副将尽先补用。赵金珠、刘朝煦、刘朝祜、胡衡章，并赏给二品封典；唐远友并赏换花翎。升用总兵尽先副将杨玉珍，请仍以副将留于两江尽先补用。

参将魏荣彪、夏万盛，游击唐金洲等三员，均请赏加副将衔。夏万盛并请留于湖广督标尽先补用。尽先副将大名镇标游击崔万荣、都司衔补用卫守备米应元、游击衔监生程绍注等三员，均请赏戴花翎。参将衔游击刘盛祥，游击李得成、李如香、丁照修、姚天霖、杨春芳、唐士纯、宋先聘、王立升等九员，均请免补游击，以参将尽先补用，并赏加副将衔。

蓝翎游击胡凤成、程海桥、唐邦贵，游击李如元、向日倾、刘盛枫、王兰生、宋立太、刘盛瑶，蓝翎游击衔都司杨春泰，游击衔都司张景星，都司萧得明、钱明朝、陈凤楼等十四员，均请免补游击，以参将尽先补用；胡凤成、程海桥、唐邦贵、杨春泰并赏换花翎。

参将衔两江补用游击蔡承恩，请以参将仍留两江，无论题、推缺出尽先补用。蓝翎都司周永高，游击衔都司柯大学，都司王学铨、张嘉斌、王本奇、范国兴、黄英龙、丁达生、方宏庆、胡传发，游击衔两江补用都司朱玉春等十一员，均请以游击尽先补用，并赏加参将衔；周永高并赏换花翎。守备衔千总梁崑城，千总蒋尚义、吕涣然，军功张胜琦等四弁，均请以守备尽先补用，并请赏戴花翎。

游击衔都司萧得祥，游击衔两江补用都司朱玉贵，都司江得龙、胡廷相，两江督标都司刁德化等五员，均请以游击留于两江尽先补用；萧得祥、朱玉贵、刁德化并请赏加参将衔。

山东曹州镇标补用都司姚良才，游击衔都司王金声，都司何春林、刘文海、胡永发、王士陞、朱承顺、吴大英、何锡赞、丁善昌、刘志广、徐朝举、滕和顺、缪正义、周鸣胜、尤福聚、张诚信、王必胜、王德明、萧仪斌、田新发，都司衔守备王琴山、周志功、韩长发、张先治，守备许占元、杜金元、解先祥、张光亮、滕宗銮、秦大发、任其英、刘玉发等三十一员，均请免补都司，以游击尽先补用；姚良才、王必胜并请赏戴花翎。

游击衔都司朱都喜，请以游击留于湖北抚标尽先补用。都司衔守备王得坤，请免补都司，以游击留于河南归德府标尽先补用。江苏补用守备张名胜，请免补都司，以游击留于江苏尽先补用。蓝翎都司衔尽先守备黄家辅，请加游击衔，并请赏给三品封典。

蓝翎都司衔守备范玉成、奚松林、孙宪祺、靳登扬、牧治高、李世珍，都司衔守备李春荣、王守先、刘定坤、王凤如、鲍立勇，蓝翎守备韦林云、胡德洪、毕长和、黄发旺，守备刘朝林、靳学胜、梁春尧、王逢春、鲍志祥、王保胜、蒯洪贵、孙怀德、董春福、黄知达等二十五员弁，均请以都司尽先补用，并加游击衔；范玉成、奚松林、孙宪祺、靳登扬、牧治高、韦林云、胡德洪、毕长和、黄发旺并请赏换花翎。

徐州镇标补用守备赵家伟，请以都司仍留原标尽先补用。尽先守备李维新，请以都司留于两江归督标尽先补用。守备唐长盛，请以都司留于江苏抚标尽先补用。以上三员弁，均请加游击衔。

蓝翎都司衔守备张佳玉、张士佑，蓝翎守备张云升、杨峰秀、张思善、邹得胜、张佑彬、王从兴、朱必成、张绍康、汪国桢、李文明、张长胜、唐志海、戴学铨、滕宗道、李文升、滕国元、刘肇庆、张凤鸣、李定弼、张春富、吴友泉、李如贵，蓝翎守备衔千总郑元海、谢大魁、陈良臣、陈晓峰，蓝翎尽先千总汪元标、李锡楷，蓝翎千总张佩芝等三十一弁名，均请免补守备，以都司遇缺尽先补用，并请赏换花翎；张士佑并请留于两江补用。

都司衔陈思善，守备王士凤、汪正美、普魁元、卫举烈，守备衔补用千总陆桂堂等六弁名，均请免补守备，以都司尽先补用，并请赏戴花翎。

蓝翎都司衔江苏抚标守备王振龙，请以都司仍留江苏尽先补用。蓝翎守备普兴安，请以都司留于湖南尽先补用。狼山营蓝翎守备陈吉顺，请以都司归原标尽先补用。以上三弁名，均请赏换花翎。

都司衔守备王喜、李庆华、柯志年、倪如金，守备徐世才、崔登瀛、陈孝彬、李书庵、徐大胜，世袭云骑尉鲍鸿猷，守备衔千总张芝南等十一弁名，均请免补守备，以都司尽先补用，并请赏戴蓝翎。

游击衔守备邵之伦，守备高得林、陆明胜、蔡春发、周文运、梁隆举、杨玉楼、殷求叩、沈廷标、张天贵、徐宗荣、周名发、朱华富、黄汉云、吴继贤、张登岸、陈均、李得胜、张文萃、武青龙、房长庆、雷发声、杨振声、李世发、奚贵春、窦桂、雷长友、吴凤年、刘肇修、张青云、刘佩琴、王兆元、葛炳宣、刘朝盈、刘学仁、刘恒发、叶成功，守备衔千总徐茂生、梅占元、朱宗杰、贾兆君、陈二喜，蓝翎千总何宗喜、沈得才、华克柔、龚万年、潘能元、赵得胜、侯金城，千总马春发、解长发、陈介舆、蒋尚宽等五十三弁名，均请免补守备，以都司尽先补用。

河南抚标守备王长胜，请以都司仍留河南抚标尽先补用。浙江补用守备郑兆荣，请以都司仍留原省尽先补用。守备何济川、守备衔千总李长年等二弁名，均请以都司留于两江尽先补用。

都司罗春和，请仍以都司留于寿春镇标尽先补用。守备张家寅、沈大猷等二弁名，均请加都司衔。

蓝翎千总李友鸿、朱鸣安、王士志、金万才、戴松林、陈茂槐、贾福友、陈彩章、韩惟德、赵其昌、薛以厚、周得胜、倪增培、吴永桂、陈正元、方大春、钱春榜、黎占春、方德昌、龚元发、赵长富、张文中、朱德佩、周宏胜、谭得明、王德凤、张从贵、熊师宰、张廷举、唐应贵、黄先甲，五品衔蓝翎千总祁殿元、张仲三，守备衔千总张永标、孙春洪，五品衔千总陈启和，尽先千总王汝成、姚俊士、沈珊桂，千总裴志金、吴得发、吴廷榜、赵鼎臣、冯有霖、李全增、周恩元，蓝翎把总张殿朝、王凤彩、赵东福、吕乔良，六品军功刘光元等五十一弁名，均请免补千总，以守备尽先补用，并加都司衔；孙春洪并请赏戴花翎，李友鸿、朱鸣安、王士志、金万才、戴松林、周得胜、祁殿元、张仲三、张殿朝、王凤彩，并请赏换花翎，陈启和、赵鼎臣、王汝成、姚俊士、李全增、周恩元、张永标、刘光元、吴廷榜，并请赏戴蓝翎。

五品蓝翎千总孙春龙、蓝翎千总曹献彩，均请以守备留于两江督标尽先补用。江苏抚标千总李正标，请以守备仍留原省尽先补用。孙春龙、李正标并加都司衔，曹献彩并请赏换花翎。

蓝翎守备衔邵骏彪、周长安，蓝翎千总张得胜、柏殿陞、何廷光、方得标、李学孔、贾鸿增、刘复泰、蒋天麟、张广胜、宋大采、陈启林，守备衔蓝翎千总刘朝虎，蓝翎尽先把总萧建勋、孙学贵、程正荣、张有才、武知广、李运昌，狼山中营蓝翎把总严懋麟，均请免补千总，以守备尽先补用。蓝翎千总刘奎，请以守备归标尽先补用。以上二十二弁名，并请赏换花翎。

蓝翎游击衔都司赵元成、方群发，蓝翎都司唐士贵、董明仁、刘志棠、潘金良、孙全胜、刘惟清、刘锦发、杨鹏万、杨恩均、杨同山，蓝翎守备龚尚春、薛占举、唐宗礼等十五员，均请免补都司，以游击尽先补用，并请赏换花翎。五品顶戴蓝翎况福龙，请赏换花翎加五品衔。

五品衔千总范志章、孙余庆，千总祝元方、樊贻吉、黄明友、王永发、唐修春、陈学先、曹永福、梁善浩、丁承先、马胜梅、程全春、李映书、郭得胜、邹明勋、徐自发、咎长发、徐盛和、李道传、英海滨、王春元、钟先年、丁凤银、刘胜喜、袁连陞、杨如春、张应富、潘正清、王泰生，把总吴家正、李得和、张绍鸿、管耀祖、王和壁、谈志德、王金诚、王得功、刘洪春、李正全、孙全胜、杨元祺、李万春、王维新，守备衔监生朱永坤，外委陈盛魁、吴新庆、尹林兴、黄国瑚，五品军功尚光耀，六品军功冯蕴录，均请免补千总，以守备留于河南抚标尽先补用。以上共五十二弁名，并请赏戴蓝翎。

守备衔千总陈效本、唐忠信、程业坤，五品衔千总赵耀文、汪福斋、朱明善，千总闻人、福恬、王照云、王克成、胡金荣、万广升、叶长发、吴春台、赵万盛、谢积业、王万福、王士宏、汪云之、滕学智、李大和、李中榜、何廷华、王佐典、刘观典、田文星、涂占魁、胡万承、姚锦文、葛孝垣、刘贵成、戚必尧、宋永泰、王文贵、王得胜、陶贵芳、陈能道、潘为德、张玉振、朱点、周先春、张克绍，把总翟相朝、马士晋、杨万年、王金荣等四十五弁名，均请免补千总，以守备尽先补用，并加都司衔。

守备衔千总梅盛明、李文法，直隶提标千总鲜仲元，江南浦口营千总常得胜，蓝翎千总秦本富、朱昌义、徐仁先、胡华传、苏长林、傅道魁，千总张学明、束维清、钱应选、刘文法、龚席珍、宋先纪、章言发、杨学隆、唐佐卿、吕大年、韩大发、张全福、李得胜、陈长发、吴广兴、李建章、陈朝盈、金得胜、吴友志、张广源、孙惠廷、汪祥发、孙玉文、张得元、张允泰、李鼎毕、连陞，守备衔把总李大如、萧永卿，五品衔把总何玉隆、周起凤，六品蓝翎尽先把总孙安邦，蓝翎把总郭得林、刘琪、郭振朝、王志银、刘景秀、刘忠立、刘务谦、汤有发、董扬曾、何秉忠、陈心富、冯超群、周玉龙、赵廷魁、张学清、王正春、刘春贵、冯勋，把总王邦富、陈兰芳、彭金榜、邵大广、高自盛、刘朝带、陈得鸿、龚万金、吴凤山、严正、彭之馀、鲍凤羽、喻金标、顾得元、汪朝武、郑大元、周文科、陈葵、李国昌、朱义胜、孙世发、谢正宏、达彩亮、刘长清、许得福、王国成、韦守成，刘彩璩、李庆荣、张杏堂、杨得胜、龚有庆、宋先度、顾玉贵、袁金寿、陈有富、谢彪、张有德、黄占魁、王来鹏、周本树、叶兰芬、严光城、荣长才、金海舟、张端纯、阮太容、刘金堂、张田仓、李邦华，五品蓝翎武生穆兆善，六品蓝翎陆兰生、魏永生等一百十三弁名，均请免补千总，以守备尽先补用。

五品蓝翎尽先把总刘文选，请免补千总，以守备留于江南徐州镇标补用。蓝翎都司衔守备吴绍业，蓝翎江南漕标补用千总张廷鉴，蓝翎卫千总周恩科，蓝翎千总谢炳辉、陈志魁、李宏明、任统端，守备萧云翘等七弁名，均请以卫守备留于江南漕标尽先补用。吴绍业、张廷鉴、李宏明、陈志魁、谢炳辉，并请赏换花翎；萧云翘并请赏戴蓝翎。

五品蓝翎卫千总韦金山、卫千总吴涟潮、千总范永吉等三弁名，均请以卫守备尽先补用。韦金山并请赏换花翎。五品军功徐致中、千总唐沛泽、把总赵宏胜等三弁名，均请以卫千总留于江南漕标尽先补用。徐致中并请赏戴花翎；赵宏胜并请赏戴蓝翎。五品蓝翎吴华选、六品军功高炳烜等二弁名，均请以卫千总尽先选用。军功朱文斌、郭永兴等二名，均请以卫千总用，并赏戴蓝翎。蓝翎都司蒋尚沧、蓝翎守备衔千总唐维城等二弁名，均请赏换花翎；唐维城并加都司衔。蓝翎千总黄献坤，请以守备尽先补用，并请赏换花翎。

蓝翎守御所千总刘梦兆，请以卫守备归标尽先补用，加都司衔，并请赏换花翎。五品把总谢大勋，把总汤志元、赵永和、李春轩、王士有、张建申，外委吴永年，六品顶戴杨琡，五品军功余致和，军功毕大宗、杜金衢、朱葆昌、程济川、郝登生、刘世才、杨茂林、濮宗和、丁华玉、彭气豪等十九弁名，请以千总尽先补用，加守备衔，并赏戴蓝翎。

蓝翎外委杨万盛，直隶提标蓝翎把总段锡恩，蓝翎把总王德纯、戴朝选、李连发、熊在中、闻国发、周长泰、程步云，把总郑澍、王万美、赵桂元、张锡伦、陈良尚、郭佳有、蔡元海、周美峰、唐有才、金得标、吴学庆、张得贵、王锦隆、林大文、郭正富、黄桂池、卫承琦、王金元、易学义、何春发、戈起林、李长贵、江成坤、杨占魁、刘学明、刘文豹、唐金玉、杨凤来、许考、张世宝、张凤仪、张景奎、张广业、金万年，外委丁公和、黄宜才、刘起发、徐林才、沙振清，五品蓝翎詹文炬，军功毕葆桢、方达、孙品得、刘万元、陈德祥、陈友年，武生潘占元、程宜春等五十七弁名，均请以千总尽先补用，加守备衔；杨万盛并请赏换花翎。

蓝翎千总向得胜、黄金全，蓝翎武生王辅清等三弁名，均请加守备衔。军功吴光明，请以千总尽先补用；外委张殿邦，请以把总尽先补用。以上二弁名并加以五品衔。军功张锡龄、张荣森、李玉鸣、王家训、周开仑、吕廷栋、陈百金、朱玉安等八名，请赏给五品翎顶。

军功冯世昌、马志震、龚镛伯、刘宗信、何葆修、姚明玉、查茂春、查铭恩，六品武生段凝道，武生路凤来、高腾霄等十一名，均请赏戴五品蓝翎。军功汪家诰、孙镛、牛正祥等三名，请赏给五品顶戴。花翎五品衔已革安徽候补知县谈燮和，带队勤勇，迭次冲锋破敌，奋不顾身，屡斩要逆。查该员系同治二年甄别案内参革之员，拟改以都司尽先补用，并赏还花翎。

花翎尽先守备庐州营无为州千总吉玉成，于咸丰十一年寿州失守案内参革。所有应得处分请免其查办，并开复原官。

骁骑科委参领兴录、萨尔奔，蓝领骁骑校委参领春龄，即补防御花翎骁骑校委防御巴音补拉克，骁骑校五品蓝翎委参领富尔松阿，骁骑校蓝翎委参领丹达尔、聂车布等七员，均请以佐领尽先即补。兴录、萨尔奔并请赏戴花翎；富尔松阿、春龄、丹达尔、聂车布，并请赏换花翎。

委参领常通阿，请加协领衔，并赏戴花翎。骁骑校三音吉勒格尔、蓝翎委笔帖式补英札布、蓝翎尽先骁骑校委参领全恒、领催即补骁骑校得胜等四员，均请以防御尽先即补。三音吉勒格尔并请赏戴花翎；补英札布、全恒并请赏换花翎。

即补佐领蓝翎骁骑校委参领满札、蓝翎佐领阿勒格冲、骁骑校蓝翎即补防御委防御巴音勒格尔、领催蓝翎尽先骁骑校委防御额特布、披甲蓝翎即补骁骑校委防御鄂尔京阿、五品蓝领委防御依楞额、蓝翎骁骑校委防御纳木达克、蓝翎前锋校胡必太、披甲蓝翎尽先骁骑笔帖式崇录等九员，均请赏换花翎。骁骑校纳素克，请赏戴花翎。

前锋委参领双福，六品蓝翎委骁骑校格伦巴彦尔宗兑，六品军功委骁骑校补林山巴图，甲兵六品军功杨朗，披甲委笔帖式连城，前锋委防御庆祥，领催委防御恩祥、郭成阿，披甲委防御富林，领催委官忠海、穆克登额，领催音德，披甲蓝翎舒保，披甲依克吉布、富克吉布、阿力棍、迪尼善、额勒京阿、里丰阿、巴达尔、虎音吐、善札、米彦、乌察拉、勒吐、和廷桢、札隆阿、托们、札普特、业善、多尔吉、张明、陈斌、海亮、德顺、七十九、德克吉布、富寿等三十七员名，均请以骁骑校尽先补用。双福并请赏戴花翎，连城、庆祥、恩祥、郭成阿、富林、忠海、穆克登额，并请赏戴蓝翎。

披甲即补骁骑校委骁骑校萨音巴雅尔，领催即补骁骑校委笔帖式通音布，披甲委骁骑校永成，前锋校委骁骑校依力布，披甲六品军功委官沙达尔，披甲七品军功业凌阿、鄂绰尔巴吐，披甲即补骁骑校春喜、乌尔棍德，领催委官吉凡，披甲六品军功双德、德顺、张忠仪、凌善，领催即补骁骑校都尔伯岱，披甲六品军功笔帖式常胜，甲兵委骁骑校德勒格、隆贵、育木架，甲兵六品军功七十三、达赖、七十六，甲兵吉林泰、五台、诺木图、七老齐、毛巴素、哈达齐，披甲色楞春、福保、全金、祥全德、德祥、春陞、春喜、永贵、全录、明海、德春、双珍、满杜、李金、满全、方俊和等四十四弁名，均请赏戴蓝翎。

提督衔记名总兵江宁城守协副将李恒清，请交军机处记名，遇有提督缺出尽先题奏。安徽宿州营游击李鼎荣，请赏加参将衔。湖北督标花翎尽先都司王洪陞，请免补都司，以游击改留两江尽先补用。花翎尽先副将江南提标后营游击王幼山，请加总兵衔。

花翎副将衔两江补用参将刘高山，请免补参将，以副将留原省尽先补用。花翎参将衔两江尽先补用游击邹光前、花翎尽先游击安徽池州营都司曾恒德、花翎两江尽先补用游击王凤祥等三员，请以参将留于原省尽先补用。蓝翎游击衔尽先都司刘传愈，请赏换花翎。花翎尽先补用都司王庆云、李翥汉，花翎尽先补用都司江南江宁城守右营右哨千总施占琦等三员，请以游击尽先补用。

花翎都司衔尽先守备两江督标左营右哨千总汪正清、蓝翎都司衔尽先补用守备江南督标左营右哨二司把总杨长贵、蓝翎都司衔湖南尽先补用守备张成旺、蓝翎都司衔尽先补用守备周友亭等四员，请以都司尽先补用。杨长贵并请赏换花翎。花翎尽先补用守备曹全，请以都司留于江西尽先补用。蓝翎尽先补用守备宋宣升，请以都司留于湖南尽先补用。

蓝翎湖南补用守备满万元、蓝翎尽先守备曾凤山，请以都司尽先补用。蓝翎守备衔千总贺桂林、蓝翎两江督标尽先千总刘青云、蓝翎广东陆路提标中营尽先千总成鸿纲、蓝翎拨补千总李清桂等四员，请以守备尽先补用。蓝翎宁国营左哨二司把总章宗瀚、蓝翎五品军功尽先把总萧崇林、蓝翎尽先把总贺胜臣等三员，请免补千总，以守备尽先补用。

道衔升用知府即选直隶州程鸿诏、江苏补用知府王必昌、知府衔江苏遇缺即补同知直隶州屠楷、直隶州用江苏委用知县黎庶昌、内阁中书吴汝纶、同知衔江苏候补知县王定安、遇缺即选知州王香倬、候选知县王镇墉、候选通判薛福成、候选县丞陈宝衡，该员等身先士卒，会克坚城。程鸿诏请免选直隶州，以知府分发省分补用，并赏给三品封典；王必昌请以本班遇缺题补，免缴保举三班分发银两；屠楷请俟补缺后以知府尽先补用；黎庶昌请免补知县，以直隶州知州归于本省遇缺即补；吴汝纶请赏加侍读衔；王定安请免补本班，以直隶州知州仍归江苏补用；王香倬请免选本班，以直隶州知州分发省分补用；王镇墉请免选本班，以直隶州知州归部不论双单月遇缺即选；薛福成请免选本班，以同知不论双单月遇缺即选；陈宝衡请免选本班，以知县归部候选，并赏加同知衔。

同知衔江苏即补知县鲁秉礼、同知衔即选知县唐祖仁，该员等督队攻城，尤为出力。鲁秉礼、唐祖仁，均请赏戴花翎。

花翎遇缺即选直隶州知州王瑞征、候选知州曾瓒、六品衔即选知县陈元枢、即选知县李载珪、即选通判李仁俊、盐提举衔即选通判唐际昌、即选训导周鼎、即选府经历县丞潘兆基，该员等督队登城，擒斩要逆。王瑞征、曾瓒，均请以本班留于湖北遇缺即补；陈元枢请以知县留于湖北遇缺尽先补用，并加同知衔；李载珪请以本班留于湖北遇缺即补，并加同知衔；李仁俊请免选本班，以同知留于湖北遇缺即补；唐际昌请免选本班，以同知尽先选用；周鼎、潘兆基均请免选本班，以知县留于湖北遇缺即补。

湖北补用知县高列三，即选知县万方田，候选通判罗庆熙，即选县丞刘宣振，即选县主簿张安国，即选从九品胡鼎祺、夏世泰，五品蓝翎安徽升用知县尽先补用县丞张荣光，该员等带队攻城，尤为出力。高列三请加同知衔，并赏戴蓝翎；万方田请赏加同知衔；罗庆熙俟选缺后以同知升用，并赏加运同衔；刘宣振请免选本班，以通判不论双单月遇缺即选；张安国请免选本班，以州判不论双单月遇缺即选；胡鼎祺请免选本班，以府经历县丞不论双单月遇缺即选；夏世泰请免选本班，以盐大使不论双单月遇缺即选；张荣光请免补县丞，仍以知县留于原省遇缺尽先补用。

湖南长沙县学附生金庆澜、文童鲁祖焘，该二员随同打仗，出力尤多。金庆澜请以训导归部不论双单月遇缺即选；鲁祖焘请以从九品不论双单月遇缺即选。

蓝翎候选从九品仇善培，蓝翎候选县丞仇祖荫，候选县丞杨耀曾、刘忠埙，候选州吏目江润，升用县主簿候选从九品罗煜烜、隋青云，该员等带队攻城，擒斩悍逆。仇善培请免选本班，以县丞不论双单月尽先选用；仇祖荫请俟选缺后以知县升用；杨耀曾、刘忠埙，请俟选缺后以知县升用；江润请赏给五品顶戴；罗煜烜请赏加五品衔；隋青云请免选从九品，以县丞尽先选用。

军功毕瑞廷、王本义、梁承勋、吴恩元，该四员随同打仗，最为出力，均请以从九品不论双单月尽先选用。

知府衔江苏候补直隶州知州彭克勤、运同衔候选直隶州知州刘东堂、知府用即选直隶州知州张士智、江苏补用同知刘廷忠、五品衔江苏候补知县刘盛谷、蓝翎候选同知史克宽、同知衔遇缺即选知县刘宗海，该员等率队登城，擒斩贼目。彭克勤请免选本班，以知府仍留原省归候补班遇缺即补；刘东堂请免选本班，以知府留于湖北归候补班遇缺即补；张士智、史克宽请免选本班，以知府不论双单月归部遇缺即选；刘廷忠请免补本班，以知府仍留原省归候补班尽先补用；刘盛谷请免补本班以直隶州知州仍留原省尽先补用，并赏给四品封典；刘宗海请免选本班，以直隶州知州留于安徽归候补班前补用；刘东堂、刘宗海，并免缴分发指省银两；史克宽并赏换花翎。

河南候补知府李会文、河南试用知府王志伟、江苏补用直隶州知州刘懋森，该员等调营助剿，擒斩贼目，力解扶沟城围。李会文请赏加道衔；王志伟请仍以知府归候补班前尽先补用，并赏给三品封典；刘懋森请赏加知府衔。

同知衔升缺升用扶沟县知县邹金升，率练助剿，擒斩悍逆，请以直隶州知州归候补班在任候补，并赏戴花翎。

遇缺即选知县邹仁溥，同知衔即选知县阎克显、承越，蓝翎江苏补用通判赵鹏举，东河候补州同前河南睢州州同谢烜，候选州同何学海，该员等首先登城，搜斩悍逆。邹仁溥请免选本班，以直隶州知州不论双单月分发省分补用；阎克显、承越，请免选本班，以同知不论双单月遇缺即选；赵鹏举请免补本班，以同知仍留江苏遇缺尽先补用；谢烜请免选本班，以知州留于山东归候补班前补用；何学海请免选本班，以知州留于湖北遇缺尽先补用。阎克显并赏戴花翎。

知府衔六安直隶州知州曹光汉、同知衔尉氏县知县程澍、同知衔候补知县徐士弼、同知职衔陈明濬、蓝翎安徽试用同知黄云、山东候补知县陈愈元、候选内阁中书郭茂林、候选训导郭道清、世袭云骑尉史礼绳，该员等屡次带练助剿，擒斩要逆。曹光汉、程澍、徐士弼、陈明濬、陈愈元、郭茂林、郭道清，均请赏戴花翎；黄云请以本班归候补班补用，并赏换花翎；陈愈元请加同知衔；郭茂林、郭道清请加五品衔。

理问衔江苏即补县丞孙彭年，江苏补用府经历县丞唐人伟，江苏补用州判唐鸣珂，升用知县直隶试用县丞刘燕誉，知县用河南候补县丞谈思成，河南候补府经历吕烈骏，候选府经历县丞李翰，候选县丞龚彦昶、马士庆、刘盛检、毕炳炎，举人陈允孚，该员等临敌冲锋，歼斩逆首。孙彭年、唐人伟、唐鸣珂、刘燕誉、谈思成、吕烈骏均请免补本班，以知县各留原省归候补班补用；李翰请免选本班，以知县留于湖北遇缺尽选补用；龚彦昶、马士庆、刘盛检、毕炳炎，均请免选本班，以知县不论双单月遇缺即选；孙彭年、刘燕誉，请加知州衔；唐人伟请加五品衔；陈允孚请以知县不论双单月尽先选用；唐鸣珂、陈允孚并赏戴花翎。

五品衔蓝翎江苏补用府经历县丞张云、遇缺即选教谕宛观澜、河南候补府经历秦以杰、候选训导李颖名，该员等随剿歼逆，战绩尤多。张云、宛观澜、李颖名请俟补缺、选缺后以知县补用；秦以杰请俟补缺后以知县仍留原省归候补班补用；张云并赏戴花翎。

州判衔张文俊，候选县丞姚钰、董桂森，候选县主簿李调，该员等临敌歼逆，迭著战功。张文俊请以州判留于河南尽先补用；姚钰、董桂林、李调，均请免选本班，以州判不论双单月选用；姚钰并赏戴蓝翎。

蓝翎遇缺即选知县黄殿甲，蓝翎候选县丞徐文选，蓝翎五品衔分发补用县主簿廉凤沼，蓝翎五品顶戴候选县主簿陈凤诏，蓝翎江苏补用县主簿任文藻，候选训导王珙，五品蓝翎候选县主簿梁树勋、蔡于楷，候选县主簿严道洪、汪来仪、包复初、张祖良、方希钟，候选县丞丁绍宣，双月选用府经历史善诒，该员等克城解围，累歼悍逆。黄殿甲请赏换花翎、加同知衔；徐文选请赏换花翎、加盐提举衔；廉凤沼、陈凤诏，请免选本班，以县丞不论双单月分发省分补用；任文藻请免补本班，以县丞仍留原省归候补班补用；方希钟以县丞留于湖北遇缺尽先补用；王珙、梁树勋、蔡于楷、严道洪、汪来仪、包复初、张祖良，均请免选本班，以县丞不论双单月遇缺选用；蔡于楷、廉凤沼、陈凤诏、梁树勋，并赏换花翎；任文藻并加五品衔；方希钟加提举衔；丁绍宣、史善诒，仍以本班留于河南尽先补用。

候选训导张云翀、王建申、贾治经，岁贡生张以忠，思贡生何永文，优增生程远猷，附贡生齐光宗、尤文渊，文生杨赓堂、陈鸣盛、韦定衡、孙云锦、刘兴诗、韦定镛、王金铭、屠绍恩、徐良材、时乃功，廪贡生秦炳斗，该员等冒险济粮，屡救饥困。张云翀、王建申、贾治经，均请免选训导，以教谕不论双单月选用；何永文请以教谕尽先选用；张以忠、程远猷、齐光宗、尤文渊、杨赓堂、陈鸣盛、韦定衡、孙云锦、刘兴诗、韦定镛、王金铭、屠绍恩、徐良材、时乃功，均请以训导不论双单月遇缺即选；秦炳斗请以复设训导不论双单月遇缺前先选用；王金铭、杨赓堂、秦炳斗并赏戴蓝翎，徐良材并加五品衔。

候选从九品江慰祖，江苏候补从九品张振，候选从七品刘延凯、李人鉴、周鸣清、经采芳、毕明杰、滕宗睿、马廷桢，从九品衔何谦益、李庚、朱立瀛，监生周志逊，文童陈叔谦、叶传绂、田振铎、华学海、张广录、李泰源、朱履朝、刘炳南、徐茂椿、罗秀绅、王安钊、张家栋、陈恭先、蒋汝砺，六品蓝翎文童秦斌，附贡生须鹏举，六品蓝翎监生邬楷生，蓝翎监生周维杰，监生王见重、于广安、刘绍廷、杨炳枢，双月从九品邓其渊，从九衔张运衡，文童方略、高国勋、鲁业镛，候选未入流田露培，候选典史程为章，监生窦锡麟、赵锡琮，六品蓝翎文童杨锡龄，候选未入流潘庆云，文童王安澜，该员等随队登城，手歼悍贼。江慰祖请以盐知事分发补用；张振请免补本班，以县主簿仍留原省遇缺尽先补用；刘延凯请以县主簿不论双单月分发省分补用；李人鉴、周鸣清、经采芳、毕明杰、滕宗睿、马廷桢，请免选本班，以县主簿不论双单月遇缺即选；何谦益、李庚、朱立瀛、周志逊、陈叔谦、叶传绂、田振铎、华学海、张广录、李泰源、朱履朝、刘炳南、徐茂椿、罗秀绅、王安钊、张家栋、陈恭先、蒋汝砺、叶云鉴等十九名，均请以从九品不论双单月遇缺即选；秦斌、须鹏举、邬楷生、周维杰、王见重、于广安、杨炳枢、邓其渊、刘绍廷、张运衡、方略、高国勋等十二名，均请以巡检不论双单月遇缺即选；鲁业镛、田露培，请以典史留于湖北补用；程为章、窦锡麟、赵锡琮，请以典史留于河南补用；杨锡龄、潘庆云，请以典史分发省分归候补班前先补用；王安澜请以典史选用。何谦益、李庚、陈叔谦、叶传绂、田露培、华学海、张广录、李泰源、高国勋并赏戴蓝翎，刘延凯、经采芳、江慰祖、邬楷生、周维杰、王见重、杨炳枢、杨锡龄并加五品衔，程为章、窦锡麟并免缴指分银两。

六品衔候选县丞姚鸿杰，候选府经历陈允年，候选县丞凌雯，候选训导宋学沂、王哲，河南候补府经历曾志灿，理问衔候选从九品邓国梁，候选从九品唐立楷、蒯德桐，廪生魏起鹏，贡监生毕集成，监生吕云程，文童朱秉钧、吴文选，湖北试用从九品吴洪崿，选用从九品徐炳南，从九衔李杰，该员等办事勤劳，临敌勇往，均请赏戴蓝翎。姚鸿杰、陈允年、凌雯、宋学沂、唐立楷、蒯德桐、魏起鹏、毕集成、吕云程、朱秉钧、王哲，并加五品衔。

补用盐课大使刘颂年，知县用河南候补府经历卢佑珊，候选从九宋扬庥，五品蓝翎张发荣，吏员沈树国，俊秀叶树、许学渊、何诚意、丁承恩，候选从九品朱汉章、芮桐，州同衔江杰，监生张魁士，文童孙康年、张煌、姜尚智、刘兆祺，增生黄邻，贡生刘士杰，文童段广发。该员等转运军需，勤劳迭著。刘颂年、宋扬庥，请赏加盐提举衔；卢佑珊加知州衔，张发荣请赏换花翎，沈树国、叶树、许学渊、何诚意，均请加五品衔，并赏戴蓝翎；丁承恩、朱汉章，请赏给五品衔；芮桐、江杰、张魁士、孙康年、张煌、姜尚智、刘兆祺、黄邻、刘士杰，均请赏戴六品蓝翎；段广发请加从九衔。

文生王复旦、监生薛灿文、文童裴锡龄，均请赏给五品顶戴。已革花翎江苏升用知府候补同知直隶州陈锦、已革蓝翎同知衔河南候补知县丁嘉言、降选府经历县丞前河南候补知县吴准仁、五品衔前安徽五河县知县孙超、已革山东应升升同候补知州方朔、已革蓝翎五品衔江苏尽先补用县丞窦延春，该员等随营带队，首先登城，迭次破敌解围，战绩最著，均请开复原官并升阶、原衔、翎枝。陈锦仍留江苏补用，丁嘉言、吴准仁仍留河南归原班前先补用，孙超仍留安徽补用，方朔、窦延春留于江苏补用。以上六员，均免缴捐复并指省分发银两。

已革知州衔河南候补知县秦文幹、已革候选从九品沈祺昌，该员等随队冲锋，迭著战绩。秦文幹请开复顶戴，沈祺昌请开复原官。候选训导计棠，该员会克坚城，阵斩贼目，请免选本班，以知县不论双单月尽先选用，并赏加同知衔。

花翎同知衔安徽补用知县桂中行、蓝翎安徽遇缺即补同知李炳涛，该二员查办蒙城、亳州各圩，搜斩著名捻首数十名。本年捻匪两窜蒙、亳，绝无勾引之人，逆踪不敢回顾老巢，保全甚大，实与亲临前敌无异，业于八月二十三日奏明归入黄陂案内保奖在案。桂中行拟请免补本班，以直隶州知州留于原省遇缺即补，并赏加知府衔；李炳涛拟请免补本班，以知府仍留原省补用，并赏换花翎。

运同衔候选知州张虎文、花翎尽先都司陆怀武、都司魏大用、文生蒋兴学、文童周承恩、花翎游击高兆祥、蓝翎都司蒋念兹，该七员帮办圩务，访拿捻目，分别良莠，均能实心实力，著有成效。张虎文请以同知直隶州知州归部不论双单月即选；陆怀武请免选本班，以游击尽先选用；魏大用请赏戴蓝翎；蒋兴学请以训导选用，并赏加五品衔；周承恩请以未入流不论双单月遇缺即选；高兆祥请赏加副将衔；蒋念兹请赏加游击衔。

171．钱应溥随军营效力有功请赏加四品卿衔并予三品封典片十二月初三日

再，五品卿衔军机处行走吏部主事钱应溥，随臣安庆军营佐治章奏、参赞戎机。臣察其器识闳通，久欲登诸荐牍，共济时艰。惟该员家有老母，情殷侍养，不愿扬历仕途。在营五年之久，仅于攻克金陵案内奏保一次。上年随臣北征，驰驱数省，艰险不辞，情形尤熟，实为臣营不可多得之才。合无仰恳天恩，赏加四品卿衔，并给予三品封典，以示优异。理合附片陈请，伏乞皇太后、皇上圣鉴训示。谨奏。

172．拟补衡州协副将胡正盛请先发署札片十二月初三日

再，湖南衡州协副将胡正盛，由武童历在军营出力，迭保以副将留于湖南补用。经兵部于同治四年十二月拟补衡州协副将，例应给咨赴部引见后给予札付到任。惟该员现随大营征剿，一时尚难离营，合无仰恳天恩，敕部先行发给署札，俟军务稍平，再行给咨赴部。理合附片陈请，伏乞圣鉴，敕部查照。谨奏。

173．近日防剿东西两路捻逆军情片十二月初三日

再，近日军情。东路任、赖一股，上月十八、九等日由黄安、黄陂边境窜扰孝感；二十二日鄂军谭仁芳接仗获胜，逆踪横窜德安，适郭松林一军由随州疾驰迎剿；二十三夜在德安城外大获胜仗；二十四日跟踪追剿；二十五日经过应城，追至王家庙接仗获胜；二十六日在于皂河苦战，互有胜负。据曾国荃来函，贼现败窜钟祥，恐将由随州、枣阳回窜豫境等语。臣调刘铭传一军由上蔡、遂平至唐县、新野一带拦剿。刘秉璋一军，李鸿章前调之防成子河，后闻清江防务仍由漕臣张之万督办，臣檄刘秉璋与铭军合为一路，探踪跟剿。又虑贼由汝宁、舞、叶西窜，复檄刘松山一面严防晋省黄河，一面截贼入洛之路，不知能否有裨。

西路张逆一股，接据乔松年、刘蓉来咨，陕军张两翼攻剿，业已屡胜，惟恐贼循南山窜入兴安等语。现已檄饬鲍超分兵由商州山阳扼驻镇安，以截贼窜兴安之路，仍以大队驻荆紫关防贼回窜楚、豫。鲍超因等候饷银，尚未据报起程日期，如东股任、赖贼踪适至南阳数十里之内，即应先剿东股，与淮军会合夹击；如业已拨队赴秦，则不可回顾东股而误西征之期。除檄饬相机办理外，谨附片陈明，伏乞圣鉴训示。谨奏。

174．附录廷寄　指授陕豫甘新鄂晋各路军事机宜饬各军奋力堵剿捻回十二月初四日

同治五年十二月初四日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、帮办甘肃军务宁夏将军穆图善、督办新疆北路军务西安将军库克吉泰、帮办新疆北路军务塔尔巴哈台参赞大臣德兴阿、直隶总督刘长佑、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、陕西巡抚乔松年、前署陕西巡抚刘蓉、河南巡抚李鹤年、山西巡抚赵长龄，传谕浙江提督一等子鲍超：

同治五年十一月二十八日奉上谕：

穆图善奏沥陈军营情形，兵丁难于拨撤，请暂留直隶防兵，拨河东道库饷银，并留景廉在营。乔松年、刘蓉奏剿办回、捻情形，请拨大支劲旅赴陕，并曹克忠续假及请饬湖广等省拨饷各折片。览奏均悉。

中卫地方逼近贼氛，四面受敌，穆图善与督饬所部赶紧剿办，不可观望迁延，贻误戎机。阿拉善旗边界头道湖地方有贼匪滋扰，经穆图善率兵往剿，该匪闻风远飏。此股匪徒均系由边内窜出，自应就边内匪巢设法搜捕，以清其源，仍着饬令阿拉善等处蒙古防兵与该将军派出洋枪队官兵分路防守。马生彦、杨文智等回目如能徼出马匹军器，真心悔罪，即着该将军体察情形，择地安插，不可中其诡谋。程兴烈、西们克西克两营，着遵奉前旨留于陕省。程兴烈营军饷即着乔松年、刘蓉就近筹拨。精锐右营及驻花马池晋兵饷银，并着赵长龄仍前筹拨。直隶官兵驻防宁夏等处，既据穆图善声称难以遽撤，着暂留该处，俟军务稍松，即行量撤归伍，并着刘长佑将此军饷需设法筹拨。宁夏满营饷项缺乏，难于归还拨款，着赵长龄即饬河东道将宁夏饷银三万两速为拨解，补足部议每年二十万两之数。其河东道未奉部议以前拨过宁夏满营银营三万两，即由山西藩库就近抵扣。原片二件着分抄给刘长佑、赵长龄阅看。

哈密地方紧要，着穆图善迅饬景廉赴任，不得借词留营。库克吉泰、德兴阿当速由归化城前进，现在调集之兵着库克吉泰等督带，由归化城、包头、磴口一带取道前抵宁夏中卫等处，沿甘省边界西至肃州，会同成禄一军出关。如宁夏中卫一带需兵助剿，即着穆图善商同会办，库克吉泰、德兴阿当即日起程，毋许托故逗留，致干重咎。

张总愚股匪经陕军在华阴等处分路剿击，该逆窜聚坝桥，逼近省垣，复折向蓝田，意图窜入南山。乔松年、刘蓉现已调集陕兵并力合剿，着即激励将士，奋力剿洗，贼果窜入南山，即当扼险堵御，分路追击，不得纵令再入腹地。捻在陕省盘踞已久，难保不与回匪勾结，西路回匪虽经官军在邠、泾、鄜、宁等处进剿获胜，仍须严加堵截，毋任与捻股合并。陕军力本单薄，捻股人数众多，情形万分危急。着曾国藩、李鸿章严饬鲍超一军就近兼程入陕，确探捻踪力剿，并着该军饷需迅速筹拨，以利遄行。此时鲍超谅已起程，该提督当立意前进，奋勉图功，以副委任，如中途迁延，且前且却，借故逗留，则贻误大局，咎有专归，懔之慎之。鲍超一军兵力颇厚，足敷剿办，毋庸另调淮军、皖军，致稽时日。乔松年、刘蓉当就现有兵力提催鲍超全军妥筹防剿。所请催湖北、四川协饷，本日已谕令崇实等拨解矣。

曹克忠病未痊愈，着赏假两个月，在西安调理，以示体恤，假满即仍赴甘省。其鄂省襄、郧一带，着谭延襄、曾国荃速拨兵勇，严密堵剿，以防陕省捻匪由南山东〈窜〉。

本日复据李鹤年驰奏，捻匪东西两路情形，与乔松年、刘蓉及前次英翰所奏情形大略相同。宋庆一军奋勇追剿，甚为出力。此时任、赖等股已向黄、麻南窜，着李鹤年饬令宋庆尽力穷追，与鄂军会合，就地歼除，不得稍分畛域。曾国荃既拟诱贼入险，四路围歼，着即合力剿洗。曾国藩、李鸿章仍遵前旨檄饬湘、淮诸军兼程分路追蹑，并申严号令，齐力会剿，务期不分畛域，将此股殄除净尽，不得任听诸将进退自如，纵令捻踪旁窜蔓延，坐失机会。豫省主客各兵，曾国藩、李鸿章当与李鹤年会筹调度，勿分彼此，共济时艰。陕、洛防堵事务，均着妥筹调度，勿稍疏懈。李鹤年着仍在省城驻扎。将此由六百里谕知曾国藩、李鸿章、穆图善、库克吉泰、德兴阿、刘长佑、谭廷襄、曾国荃、乔松年、刘蓉、李鹤年、赵长龄，并传谕鲍超知之。钦此。

遵旨寄信前来。

175．附录廷寄　饬各省筹解来年京饷并将本年未解京饷如数解清十二月初六日

同治五年十二月初六日，准兵部火票递到军机大臣字寄——福州将军、办理三口通商大臣、直隶、两江、四川、江苏、福建、浙江、安徽、江西、山东、山西、河南、湖北、湖南、广东各督、抚，传谕粤海关监督：

同治五年十二月初一日奉上谕：

户部奏预拨来年京饷。据称历届京饷均系年前预拨，现届应拨同治六年京饷，拟在各省地丁、盐课、关税等项银内拨银七百万两，请饬各该省于来年分批起解等语。京饷关系最为紧要，现经该部就各省缓急情形斟酌动拨，自应遵照奏定银数，源源报解，以济要需。着各该将军、通商大臣、督、抚、盐政、监督等，务于来年开印后分批起解，限五月前解到一半，十二月初间全数解清，不准截留改拨，借词延误。倘届限不到，即照奏定章程，指名严参。至本年未解京饷，前经该部节次奏咨飞催，现届年终，仍未能如数解清，着各该督、抚等迅速筹款报解，毋再迟延干咎。原单均着抄给阅看。将此由五百里谕知福州将军、三口通商大臣、直隶、两江、四川、江苏、福建、浙江、安徽、江西、山东、山西、河南、湖北、湖南、广东各督、抚，并传谕粤海关监督知之。钦此。

遵旨寄信前来。

同日准军机片称，本日奉有催饷寄信谕旨二道，希贵督接奉后，即行恭录知照江苏巡抚一体钦遵办理可也，为此知会。

附军机抄发户部拟酌同治六年分京饷银两清单

谨将拟酌同治六年京饷银款，缮具清单，恭呈御览。

计开：

山西地丁银一百五十万两，山东地丁银三十万两，河南地丁银二十万两，湖北地丁银三十万两，湖南地丁银三十万两，浙江地丁银二十五万两，安徽地丁银二十万两，江西地丁银二十万两，长芦盐课银二十五万两，两淮盐课银三十五万两，两浙盐课银二十五万两，河东加课银十万两，羡余银五万两，广东盐课银二十五万两，运库应缴息银五万两，山东盐课银十四万两，盐课项下加课银七万两，福建盐课银十五万两，湖北盐厘银十万两，湖南盐厘银五万两，四川盐厘银十万两，按粮津贴银十万两，福建茶税银十万两，粤海关税银十五万两，闽海关常税银十万两，洋税银四十五万两，江海关洋税银三十四万两，江汉关洋税银三十万两，天津关常税银五万两，洋税银十万两，东海关洋税银十万两，临清关税银五万两。

以上共拨银七百万两。

176．附录廷寄　预拨来年内务府经费银两饬按限报解十二月初六日

同治五年十二月初六日，准兵部火票递到军机大臣字寄——福州将军、两江、湖广、广东、浙江各督、抚：

同治五年十二月初一日奉上谕：

户部奏预拨来年内务府经费一折。各省、关应解内务府经费银两，经户部议定，拟拨两淮盐课银四万两，两浙盐课银四万两，广东盐课银四万两，江汉关洋税银四万两，江海关洋税银四万两，闽海关常税银五万两，浙海关常税银五万两，共三十万两，请饬勒限完解等语。着福州将军、两江、湖广、广东、浙江各督、抚、监督，各按该部拨定数目，务于明春开印后陆续径解内务府收纳，并将起程日期报部，勒限六月以前解到一半，十二月初间扫数解清，毋稍延缓。

该部另片奏，杭州织造应解参价已议定，俟北新关开征，再行报解。至浙江茶课、两浙、浙海各参价，旧欠内务府银两，均已准免。所有现年参价，该抚请自五年起，每年两浙解五千两，浙海解二千五百两。藩库现年茶课，请自省城克复起，查明尽数报解，前已奉旨允准。惟查九江临清等关参价向系动支耗银，耗银不敷，方准动拨正税，应令先动耗银，不得先动常税。至两浙参价因改行票运，无款可动，应准其暂动杂税，俟商课复旧，再照向章办理。其藩库茶课，应令将上年十二月以前茶课迅速解交；上年十一月至本年十月茶课，并令按销引核计造报各等语。着浙江巡抚按照该部所议章程妥为筹办。将此由五百里各谕令知之。钦此。

遵旨寄信前来。

177．附录廷寄　发捻窜近武汉饬官军协力堵遏围剿并斥曾国荃调度无方十二月初六日

同治五年十二月初六日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、安徽巡抚英翰：

同治五年十二月初一日奉上谕：

官文奏发、捻突窜黄陂，逼近武汉，现筹布置情形各折片。发、捻各逆假冒官兵，突窜麻城及黄冈之新洲、仓子埠等处肆扰，距省城仅数十里。近省一带无兵可调，势甚危害。官文现饬谭仁芳移扎滠口，姜玉顺绕前迎截，左光培炮船赴汉川新沟，力保江面。着谭廷襄、曾国荃即饬该将等认真防剿，并由曾国荃营添拨兵勇，严防汉镇及黄州等处。曾国藩、李鸿章即饬周盛波等军尽力穷追，李鹤年饬宋庆一军跟踪追赴鄂境。贼即窜至水田较多之处，马力难于驰骋，正可调集各路主客各军四面兜剿，聚而歼旃，务当严申号令，督饬诸将并力齐心，认真剿办。倘有观望迁延，贻误事机者，即着严参治罪。曾国荃前拟诱贼入险，本系正办，惟该抚驻扎武胜关，距贼甚近，贼踪窜绕后路，震动省垣，该抚毫无布置，且近省各军俱已调拨赴营，致令后路空虚，实属调度无方，倘掉以轻心，不能速筹防剿，就地殄除，致令窜出本境，坐失机会，恐不能当此重咎也，懔之。黄州毗连安庆，并着英翰分布兵勇，严密堵遏，毋任发、捻东窜。将此由六百里各谕令知之。钦此。

遵旨寄信前来。

178．附录廷寄　发捻窜鄂饬湘淮诸军与鄂豫将士合力追剿毋令纷窜十二月初七日

同治五年十二月初七日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年：

同治五年十二月初二日奉上谕：

官文奏贼踪西窜，布置情形一折。发、捻股匪由黄陂西窜孝感、云梦、应城，经官文派陆成祖等炮船分扎安陆、襄阳等处，联络防堵。曾国荃所派彭毓橘一军前赴应山，已落贼后，着即饬令赶急折回，绕前迎截，并着分派各军与姜玉顺之师合力夹击。刘铭传甫抵麻城，着曾国藩、李鸿章饬令赶紧穷追，并饬周盛波等分路追剿，毋再迟滞。贼匪志在西窜，恐与陕省捻股合并。襄河防守最关紧要，谭廷襄、曾国荃当饬诸军水陆严防。其襄、樊、随、枣并德安、安陆等处，均应扼要严守，总须就地歼除，不可纵令窜出鄂境。贼马仅三四千匹，余众均系徒步，且无火药，势已穷蹙，正可乘机速筹殄灭。曾国藩、李鸿章当申明号令，严檄湘、淮诸军与鄂、豫将士合力同心，迅扫狂氛，勿存主客之见，稍形膜视。曾国荃帮办鄂省军务，责无旁贷，当预筹截剿，不得任贼纵横狂窜。豫省信阳、南阳一带，着李鹤年预筹防堵，毋令回窜。曾国藩、李鸿章亦当兼防豫省南路，不得专顾鄂境，致豫省兵力空虚。将此由六百里各谕令知之。钦此。

遵旨寄信前来。

179．附录廷寄　指授各军围剿窜鄂发捻股匪机宜并饬豫省预筹防御十二月初九日

同治五年十二月初九日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年：

同治五年十二月初四日奉上谕：

官文、曾国荃奏官军扼剿股匪，沿途迭胜情形一折。任、赖等逆由豫省商城窜入麻城，兼扰黄安、黄陂等处，经姜玉顺各军分途截击，该逆窜扑云梦，于上月二十三日突攻德安府城。维时郭松林率军东来，亲督各营连番迎击，阵毙悍贼多名，贼众大溃。据获贼供，该逆欲乘虚袭踞城垣，为度岁之计。着谭廷襄、曾国荃严饬郭松林、谭仁芳等军赶紧穷追，勿任喘息。该逆现经挫败，必图上窜。京山、天门一带甚属空虚，曾国荃已檄饬总兵刘维桢等军由枣阳、襄阳分路拦截，即着该总兵等严为堵御，觇贼所向，并力歼除。曾国藩、李鸿章亦当分饬刘铭传、周盛波等会合鄂军分投兜击，不可纵出鄂境，复肆蔓延。

德安为武汉上游，地当冲要，曾国荃应否移营驻扎调度各军，着妥为酌量。其滠口等处，仍着谭廷襄、曾国荃严檄派出各员严密防止，以固省垣。所有鄂省追剿诸军，如有观望不前，任贼狂窜者，着该署督等遵奉迭次谕旨，查明参办，毋稍徇隐。襄、樊等境毗连豫疆，难保该逆不乘虚回窜，李鹤年务当预筹防御，毋得专待客援，致豫境又形糜烂。刘秉璋等现在屯扎何处？并着曾国藩、李鸿章饬令扼守鄂、豫交界地方，迎头截击，以壮声援。将此由六百里各谕令知之。钦此。

遵旨寄信前来。

180．附录廷寄　李鸿章接受关防筹商调度诸军入鄂助剿并饬曾国藩仍遵旨回江督本任十二月十一日

同治五年十二月十一日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、河南巡抚李鹤年、帮办湖北军务湖北巡抚一等威毅伯曾国荃：

同治五年十二月初六日奉上谕：

李鸿章奏接受关防，筹商调度情形一折。李鸿章于接受关防后，刘铭传、刘秉璋两军由固始、商城与周盛波、张树珊所部分道入鄂，着即饬令该提督等实力追剿，与鄂军夹击，毋稍延缓。周盛波因行粮缺乏，停兵待饷，着李鸿章即迅拨饷银解往该营，严催前进，毋任借词稽延。贼踪已窜德安，该大臣现饬李昭庆统率王水胜等军驰赴汝宁、信阳，择要屯扎布置，均尚周密。如贼由德安北窜汝、信，即着饬李昭庆迎头截击。谭廷襄、曾国荃亦当饬令鄂军出境追截。若贼久踞鄂境，即着李鸿章饬令李昭庆入鄂助剿，以杜贼匪北窜之路。南阳一带尚形空虚，即着李鹤年檄饬宋庆等军预为扼堵。其襄、郧一带，着谭廷襄、曾国荃分派鄂军力筹堵截，毋令窜入陕境与西路张总愚等股匪合并，是为至要。霍、六等处既有皖军分布防守，任、赖等逆如由德安回窜黄州，即当合皖、鄂、湘、淮各军设法兜裹，以图聚歼。贼飘忽糜定，军情亦旦夕异宜，李鸿章等当随时酌度情形调度，总期督令湘、淮诸军并约会皖、豫、鄂各师不分畛域，合力齐心，同歼丑类，毋误戎机。

曾国藩着仍遵前旨，即回江督本任，以便李鸿章交卸地方事务，专理军政，且可相机出境，就近调度。该督勋望素著，办理军饷亦系重任，不必身在军营始足表笃棐之忱也。将此由六百里各谕令知之。钦此。

遵旨寄信前来。

181．附录廷寄　谕刘长佑另拣妥员总统易州新军十二月十一日

同治五年十二月十一日，准兵部火票递到军机大臣字寄——协办大学士两江总督一等毅勇侯曾国藩、直隶总督刘长佑：

同治五年十二月初六日奉上谕：

前因直隶添练新军，曾经刘长佑奏称易州一军拟派前大名道祝垲为总统。兹据侍郎毛昶熙奏称，该道员之才，止可以供驱策，若令独当一面，恐致偾事等语。该侍郎与祝垲共事有年，知之自悉。易州一军着刘长佑另拣妥员派充总统，以期于事有济。祝垲现在曾国藩军营，能否不致误事，并着曾国藩随时考察，量材差遣。毛昶熙原折均着抄给阅看。将此谕令知之。钦此。

遵旨寄信前来。

附抄发毛昶熙密奏

吏部左侍郎兼署户部左侍郎臣毛昶熙跪奏，为近畿添练六军，统带之员未尽得人，据实密陈，仰祈圣鉴事。

窃以练兵之要，选将为先。而将之才具大小不同，能带一哨者，不能管一营；管一营者，不能统各营；若合数千之众，训练约束责成一人，自非才德兼优、器量宏远者，不足以服众心而收实效。我皇上整军经武，近京地方添练六军，命户、兵二部筹兵筹饷，妥议章程，并饬直隶总督臣选练〔拔〕得力大员分统各军，择要驻扎，以资训练而固根本。仰见圣虑周详，有备无患之至意。臣自九月间蒙恩兼署户部左侍郎，幸得与参末议。窃见直隶督臣刘长佑讲求营制，选调弁兵，添制器械，一切规划，动合机宜。惟所派统带六员，有前任大名道祝垲在内，则臣确知其有难以胜任者，敬为我皇上详陈之。

查祝垲由河南知县出身，曾官新乡等县，颇著政声，臣前在豫省办团时，该员素有能名，曾经奏调差委。嗣该员补授光州知州，又升补归德府知府，皆臣带兵往来之地，共事最久，知之备详，其人勇于任事，能耐勤苦，学问议论，俱有可取，亦尝著有劳绩，经臣随时奏请恩奖。但性情坚僻，喜事贪功，好恶多偏，意见不化，迨官职稍崇，自用尤甚，且喜用浮躁生事之人，遂至声名顿减。盖该员之才，止可以供驱策而备器使，若令独当一面，专制全军，必有偾事之虞。臣伏思现当库款支绌之时，饷需不易，若统带非才，有名无实，巨款虚掷，已属可惜；倘再任性恃才，节外生事，或致扰累地方，所关尤非浅鲜。臣既有确见，不敢自安缄默，谨据实密陈，是否有当，伏乞皇太后、皇上圣鉴。谨奏。

182．附录廷寄　谕曾国藩懔遵前旨克期回任饬鲍超等军追剿捻匪并申斥曾国荃调度无方十二月十五日

同治五年十二月十五日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、陕西巡抚乔松年、前署陕西巡抚刘蓉、河南巡抚李鹤年，传谕浙江提督一等子鲍超：

同治五年十二月初九日奉上谕：

曾国藩奏再陈下悃，请开两江总督等缺，并近日军情各折片。览奏均悉。前因曾国藩患病未痊，军营事烦，特令回两江总督本任，以资调摄，并因其请以散员自效，复迭次谕令迅速回任，俾李鸿章得以相机进剿。曾国藩为国家心膂之臣，诚信相孚已久，当此捻逆未平，后路粮饷军火无人筹办，岂能无误事机？曾国藩当仰体朝廷之意，为国家分忧，岂可稍涉疑虑，固执己见！着即懔遵前旨，克期回任，俾李鸿章得专意剿贼，迅奏肤功。该督回任以后，遇有湘、淮军事，李鸿章仍当虚心咨商，以期联络一气，毋许再有固请，用慰廑念。

张总愚股匪有循南山窜兴安之信，鲍超因等候军饷尚在南阳，着曾国藩、李鸿章催令迅速进剿，不准再有迁延，致误戎机。

正在寄谕间，复据官文、鲍超驰奏东西军情，任、赖等逆窜至云梦等处，相继失守。曾国荃驻扎德安，统领兵勇不少，调度无方，致令该逆〈如〉入无人之境，不知所司何事！着传旨严行申饬。现在贼势将趋枣、襄，仍回豫境，着谭廷襄、曾国荃严饬郭松林等军认真堵剿，毋许任其肆扰。曾国荃身临前敌，责有专司，尤不得稍涉推诿，致干重咎。鲍超已由新野趋鄂，该提督数月以来从未接仗，此次统军赴鄂，距贼甚近，若与湘、淮诸军前后夹击，即可就地歼除，断不准徒托空言，复任他窜。该逆飘忽靡常，豫境亦宜预为防范，并着李鹤年派兵迎剿，毋令稍定喘息。豫省兵力本单，即着曾国藩、李鸿章派兵兼顾，免致蔓延。

陕西张总愚股匪，自窜扰蓝田等处以来，现在情形是否窥伺兴安一带，殊深廑念。鲍超业已先行赴鄂，其陕西军务着乔松年、刘蓉督军追剿，毋得专待客兵。该省前因官兵挫败，久未接仗。鲍超所称屡有小捷之信，未免借词掩饰稽留，着该提督于鄂、豫之交，迅殄丑类，仍即折赴陕中会剿，不得稍有趋避，致损军威。将此由六百里谕知曾国藩、李鸿章、谭廷襄、曾国荃、乔松年、刘蓉、李鹤年，并传谕鲍超知之。钦此。

遵旨寄信前来。

183．附录廷寄　令援鄂诸军奋力会剿捻逆十二月十八日

同治五年十二月十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年：

同治五年十二月十二日奉上谕：

李鹤年奏任、赖逆股窜至湖北天门，遵饬宋庆一军越境追剿一折。逆踪已窜天门，其西南有江、汉之阻，现在鲍超一军业已入鄂，着谭廷襄、曾国荃督饬鲍超、郭松林、张树珊、刘铭传等各路之兵，三面兜围，务须就地歼除，不准再有窜逸。诚恐该逆惯于避兵乘虚回窜，李鹤年务当督饬宋庆一军兼顾后路，勿任回窜，致办理又形棘手。曾国藩、李鸿章即飞檄鲍超等援鄂之军，实力会剿，尽歼丑类，不得稍有退缩。李鹤年俟张曜到豫与之通盘筹商，酌量出境居中驻扎，以资得力。西窜之张总愚股匪，着该抚随时确探，严密设防，勿稍松劲。将此由六百里各谕令知之。钦此。

遵旨寄信前来。

184．附录廷寄　谕鲍超一军迅援鄂陕力剿捻逆并将知县文湛等革职留营效力十二月十八日

同治五年十二月十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年：

同治五年十二月十三日奉上谕：

谭廷襄、曾国荃奏官军追贼获胜，现在剿办情形一折。此次捻逆阑入鄂境，迭陷城池，虽各军俱有胜仗，尚为奋勉，而曾国荃督兵近在德安，漫无调度，致令该逆任意蹂躏，甚负期望，着即会同谭廷襄严饬各军，设计痛剿，务当就地歼除，勿令窜入豫境。并着曾国藩、李鸿章饬令周盛波等分道进剿，会合夹击。其襄河北岸，着曾国荃派兵会同唐协和严密堵御。总之，该逆在鄂，地势即非平旷，马力不能施展，若各军四面夹击，齐心并力，必可痛挫其锋，以后势如破竹，易于剿办。倘仅侈报小胜，而任听该逆四窜，于大局何益？曾国荃久在军营，岂不深知？谅不烦谆谆指示也。鲍超一军计已抵鄂，距贼不远，当可接仗，并着曾国藩、李鸿章催令迅速进剿，毋再迁延致误。迭饬援陕事机，第鄂境力剿之后，该逆乘间窜豫，亦在意中，着李鹤年懔遵前旨，派军防剿，不可稍涉大意。

谭廷襄等另片奏，失守地方之知县文湛等，事出仓猝，情有可原，并随同官军收复城池，请革职留任等语。该员等失守地方，厥咎甚重，若仅予以革职留〈任〉，未免失之宽纵。云梦县知县文湛、应城县知县沈兆元、署天门县知县杨宗时，均着改为革职留营效力，以示惩儆。将此由六百里各谕令知之。钦此。

遵旨寄信前来。

185．附录军机咨文　咨送年终赏赐十二月十九日

同治五年十二月十九日，准兵部火票递到军机大臣为咨行事，十一月二十八日由内交出年终赏贵大臣福字、荷包、银钱、银锞、食物等项，交兵部由驿驰递。贵大臣按照单开数目分别祗领外，另有加赏贵大臣寿字一张，到时一并祗领可也。须至咨者。十一月三十日

每半分之半：

藕粉三斤半，白莲子三斤半，百合粉一斤半，南枣三斤半，荔枝一斤半，奶饼五斤，挂面十把。

186．江西南康县查办案内充公田产分析办竣折十二月二十一日

奏为江西南康县查办案内充公田产，分析办竣，恭折奏结，仰祈圣鉴事。

窃江西道员周汝筠禀讦知县石昌猷一案，奉旨派员查办，臣于三年七月二十九日专案奏结，声明南康县充公田地户产，饬派知府黄鸣珂、黎兆棠驰往该县逐一查出，给还业主在案。旋据南安府知府黄鸣珂详称，先在吉安府任内筹办防剿，未能克期清查，嗣回南安府本任，四年正月二十六日行抵南康县城，会同黎兆棠出示晓谕，不数日间，呈恳复业者三百余起。旋因黎兆棠督办牙厘、军米等事，即由黄鸣珂一手经理检查南康各局充公田簿，逐日编审，随到随结。凡因人受累，借捐充罚，或年老无依者，概将原田给还，不令缴价。其以田抵捐及被贼胁从投归者，均属情有可原，酌量定价取赎。尚有恤赏田亩一项，系前从周汝筠办团之时，以充公之田产，给阵亡之家属，每名拨田十二石至二十石不等，秉公酌核，令业主向难裔自行取赎。其有难裔不肯取赎者，即在逃亡无主田内拨还管业，所有充公田地取赎之价，则归补从前防剿挪用宾兴款项，尚有不足，则令从前倚官勒索之钟索三等罚捐银两，以充公用，俱各遵依完案，并无一案翻异。其有未经投审者，访闻皆因从逆有据，不敢投案，亦有其人并未回家，而嗜利之徒窃为具禀者，现俱立案备查。各乡所设之团局一并撤销，军装器械均归总局收储等因，具详请奏前来。

臣查南康一县，自周汝筠创办团练以后，苛敛派捐，名目繁多，其无钱可捐者，动以田产入官，或提充公用，或拨给难裔。前年本案审结后，查阅入官各产，葛不清，深恐另起争端，再有他变，臣檄饬知府黄鸣珂逐细清查。其整理田产之法，约有三端：一曰因人受累，借捐充罚者，则准其领还，不备价取赎；一曰以田抵捐及被贼胁从投归者，则酌定价值，令其赎田安业；一曰充公田亩已给难裔，不能收赎者，则在逃亡无主田内拨还管业。尚属条分缕晰，允惬人心。南康民气浮动，贪劣绅董借练团为名，假公济私，霸占田产，恬不为怪。经此次彻底清查，如丝之棼而复理，水之浊而复清，将来土农安业，渐习礼让，实足以靖民气而广皇仁。除咨明江西抚臣刘坤一将承办委员酌予奖励外，所有南康县查办案内充公田产分析办竣缘由，恭折奏结，伏乞皇太后、皇上圣鉴，敕部查照。谨奏。

187．遵旨暂回本任仍驻徐州并再沥陈下悃折十二月二十一日

奏为遵旨暂回本任，仍驻徐州，并再沥陈下悃，恭折仰祈圣鉴事。

窃臣承准军机大臣字寄，同治五年十二月初九日奉上谕：“前因曾国藩患病未痊，军营事烦，特令回两江总督本任，以资调摄。并因其请以散员自效，复迭次谕令迅速回任，俾李鸿章得以相机进剿。曾国藩为国家心膂之臣，诚信相孚已久，当此捻逆未平，后路粮饷军火无人筹办，岂能无误事机？曾国藩当仰体朝廷之意，为国家分忧，岂可稍涉疑虑，固执己见！着即懔遵前旨，克期回任，俾李鸿章得专意剿贼，迅奏肤功。该督回任以后，遇有湘、淮军事，李鸿章仍当虚心咨商，以期联络一气，毋许再有固请，用慰廑念。”等因。钦此。跪诵之下，感激莫名。

臣受恩极重，剿捻无功，何敢固执己见，不为朝廷分忧？惟臣屡次陈请开缺，实以两江总督任重事繁，非病躯所能胜任，累疏所陈均系实情，毫无虚饰，乃蒙圣恩宽假，免以弗涉疑虑，示以诚信相孚，委曲开导，无微不至，揆之古人遇合之隆，无以逾此。臣再四踌躇，欲回任，则自揣一日之精神，难了一日之公牍，终致贻误地方；欲再辞，则臣一日不回本任，李鸿章一日不出江境，必先贻误军事。二重兼权，仍以军务为重。谨遵谕旨，即于正月初旬回驻徐州，暂接两江总督关防，俾李鸿章迅速交卸，驰赴前敌，仰副皇上殷殷训诫之至意。

惟微臣之下忱，有不能不再陈于圣主之前者。江督为疆吏最崇之位，又为目前完善之区。臣一回金陵，则军事之成败利钝不至从责于一身，卸至重之肩，居极优之缺，于臣私计，岂不甚便？惟臣久任将帅，有功则受赏，无功则免罚，既觉无以谢清议，而臣平日教人，常以畏难取巧为戒。今因告病而回任，迹涉取巧，尤觉无以对部曲，岂可便一时之私图，尽隳平生之素守？且臣曾奏称捻匪已成流寇，剿办极无把握，为患方长等语，两次密陈在案。今又扰及陕西，流窜六省，纵横三千余里，剽疾如风，李鸿章一人接办，尚恐照料难周，今即萃各路之兵将，竭天下之财力，专办捻匪，犹难遽灭。纵其不能，亦当遵照上年九月初六日寄谕，东西两路分别办理。李鸿章精力方盛，新绾兵符，统筹全局，驻扎则以西路为主。臣驻扎徐州防剿，惟以东路为主，一以为李鸿章后劲之助，一以为微臣补过之资。至臣病体未痊，不能多见宾客，不能多阅文牍，业经迭次详奏。力疾以图军事，断难兼顾地方重任，惟有吁恳天恩，从容筹议，另简两江总督，仍俾臣以散员效力行间，感沐鸿慈，实无既极，两三月后，臣再当剀切具奏，理合预为陈明，伏求圣慈垂察。

至中外交涉事件，臣素未讲求，殊虑轻重失宜。查两淮运司丁日昌，自广东差旋，尚未回任。该员精思果力，熟悉洋务，合无仰恳天恩，明降谕旨，准令丁日昌暂行护理通商钦差大臣关防，必能有裨时局。臣精力衰颓，迹近推诿，曷胜战栗悚惶之至。

所有遵旨暂回本任，仍驻徐州，并再沥陈下悃缘由，恭折由驿驰陈，伏乞皇太后、皇上圣鉴训示。谨奏。

188．鲍超刘铭传等军追剿东西捻股片十二月二十一日

再，近日军情，东路任、赖一股，盘旋安陆之臼口等处，鄂军迭次获胜。十二月初六日，郭松林挫衄一次，沈鸿宾营垒被围，苦守获全。十一日，彭毓橘、熊登武、谭仁芳等三军在沙港地方鏖战竟日，杀伤相当。十二日，该逆逼近安陆府城，刘维桢一军乘夜击之，遂折而东趋。十五日，姜玉顺一军在应城迎剿，以兵力太单，未能扼截。臣接曾国荃十六夜来信，贼之头队已至义堂镇，距德安府城四十余里，必向孝感大路奔窜等语。计算援剿之师，鲍超一军于初九日行抵枣阳，周盛波、张树珊两军初九日至随州，刘铭传、刘秉璋两军亦向随、枣一路进发。兵力均在鄂省。

西路贼知援兵将至，疾驰东趋，此剿彼窜，备多力分，迄无制胜之策。现惟檄令鲍超、刘铭传等军仍向鄂东分途追剿，不知能否补救，曷胜忧愤。西路张逆一股，迭据各路报称，贼由临潼县属之交口等处渡过渭北，势将窜扰同、朝，窥伺晋省。臣前于初九日接鲍超来文，因任、赖股匪逼近襄阳，业经自行奏明移师赴鄂，先剿东股等语。臣以筹画月余，无兵入秦，正深焦灼。次日接乔松年函称：鲍超若由荆紫关入秦，正恐逼贼愈西，转形棘手；若由潼关进兵，机势较顺。臣即改檄刘松山速从潼关入秦。顷据刘松山禀报，已于十六日自洛阳拔队援秦，年内必入潼关，或可在同、朝等处设法拦剿，保全晋省完善之区。

刘松山、张锡嵘等既已入秦，应即在陕州设立粮台，仍派候补道薛书常管理。江南之饷银、洋药等件，拟由徐州雇备长车，解至河南省城，请旨敕下河南抚臣李鹤年，亦雇长车转解陕州。如此分段递运，较易集事。至三河茅津渡一带，河东冰坚，必须有兵与晋省夹河设防，已商之李鸿章于淮勇中酌调一两军径赴陕州驻扎矣。谨附片具陈，伏乞皇太后、皇上圣鉴训示，谨奏。

189．皖军饷低饥困已久恳准抚臣英翰请酌提丁漕充饷片十二月二十一日

再，安徽抚臣英翰，于十月间前来臣营面商军事，深以皖饷支绌为虑。臣亦谓整顿营规，必须月饷略裕，方可下手，断无饷不足数而兵能用命之理。英翰拟请酌提丁漕银两，臣告以河南、山东均系奏留本省丁漕养本省之兵勇，尽可援例奏请。顷准英翰函称，业经奏奉谕旨交部核议，经部议驳。拟再奏乞天恩，并属臣列衔会奏等因。臣因病未能回任，不便会衔具奏。惟酌提丁漕银两之议，英翰曾与臣再三商酌，臣深知皖营兵勇除饷票外，月支一两八钱，较之他省为最少。而十年以来，皖军久有饥困之名，实因饷项不敷，有难以整顿者。欲力变从前之习，不可不筹有着之饷。而目前制捻之策，亦须各省兵力均足自强，乃可徐图会剿，于大局殊有关系。即使皖军每人每月加饷数钱，或加至一两，尚不如淮、湘各勇之多，亦不及齐、豫各军之数，如英翰再疏吁请，可否仰恳天恩俯如所请，出自逾格鸿慈。谨附片陈明，伏乞皇太后、皇上圣鉴训示。谨奏。

190．刘松山等军在上蔡等处迭获大胜请奖折十二月二十一日

奏为刘松山等军在上蔡等处迭获大胜，汇案请奖，恭折仰祈圣鉴事。

窃皖南镇总兵刘松山、宣化镇总兵张诗日等军，于本年六月十七等日剿贼于上蔡、西华等处，俘斩近万，为两年以来所罕见。嗣于七月十四日闻宋庆一军在刁河被困，拔队赴援。又在新野之上仙冈、南阳之尹家寨等处奋勇鏖战，力挫凶锋。各将士于盛暑泥淖之中，徒步遄征，忍饥苦战，实属异常出力。经臣两次奏奉谕旨准其汇案请奖，遵即恭录转行去后。兹据刘松山等分别劳绩，次第开折请奏前来。臣详加核减，尚无冒滥，相应缮具清单，恭乞天恩，准照所请给予奖叙，以昭激劝。除把总、外委各官仍照臣处向办保案另册咨部核办外，所有刘松山等军在上蔡等处迭获大胜汇案请奖缘由，恭折驰陈，伏乞皇太后、皇上圣鉴训示。谨奏。

附请恩奖叙保单

谨将刘松山等军在西华、上蔡、新野、南阳等处迭次大胜之出力文武员弁，开缮清单，恭呈御览。

计开：

记名提督易致中、易德麟、章合才等三员，均请交部从优议叙。记名提督胡文高，请赏给正一品封典。记名提督罗朝云，请交军机处记名，无论提督、总兵缺出，尽先题奏。

记名总兵何作霖、喻中德、唐光辉、杨福交、彭长春，总兵衔两江补用副将胡文贵、陶定升，总兵衔补用副将李云贵等八员，均请交军机处记名，遇有提督缺出，请旨简放。喻中德、唐光辉、杨福交，并请赏给正一品封典。

提督衔记名总兵周盈瑞、记名总兵杨清源等二员，均请交军机处记名，遇有提督缺出，请旨简放，并赏给正一品封典。记名总兵谭碧理、杨瑞堂等二员，均请交军机处记名，遇有提督缺出，请旨简放，谭碧理请赏给正一品封典。

记名总兵周云祥、戴佑胜，均赏加提督衔。提督衔记名总兵曾德喜、记名总兵彭绪炘、记名总兵江西候补副将汤兆云等三员，均请赏给勇号。彭绪炘并赏加提督衔。两江即补副将王庆福，补用副将李就山、邓坤元等三员，均请免补副将，以总兵交军机处记名，遇有总兵缺出，请旨简放。王庆福、李就山并请赏加提督衔。

总兵衔补用副将李青云，两江补用副将杨见山、席大成、余虎恩、陈广发，尽先推补副将符秉福等六员，均请免补副将，以总兵交军机处记名，遇有总兵缺出，请旨简放，并赏加勇号。尽先推补副将易利贞、周国胜、何明顺、钟义山，副将衔两江即补参将朱德开等五员，均请交军机处记名，遇有总兵缺出，请旨简放。

提督衔记名总兵张叶江，请以提督记名，遇缺题奏。总兵衔副将刘祥耀，请免补副将，以总兵记名，遇缺题奏。副将雷正清、颜清胜、邓敬才、王华春等四员，均请赏加总兵衔。副将衔参将张楚胜，请免补参将，以副将尽先补用，并赏加总兵衔。

参将陈连升、张得彪等二员，请免补参将，以副将尽先补用。总兵衔尽先副将刘友春、尽先副将洪必胜、补用副将许德龙等三员，均请免补副将，以总兵补用，并请赏给勇号。记名总兵彭秀清，请以提督记名，遇缺题奏。记名总兵张耀春、刘成秀等二员，均请赏给勇号。总兵衔安徽补用副将朱宗龙，请交军机处记名，遇有总兵缺出，请旨简放，并请赏给勇号。

副将皮开荣、陈明义、彭得胜、刘芳桂、徐上达、李春和、陈福万等七员，均请以总兵记名简放。刘芳桂、陈福万，并请赏给勇号。两江补用副将张永辉、补用副将王承赞、欧亦修等三员，均请赏加总兵衔，并请赏给勇号。蓝翎补用副将胡理明，请赏换花翎，并赏给勇号。副将衔两江即补参将赖明芳，请免补副将，以总兵仍留两江即补。副将衔补用参将刘为政，请免补参将，以副将补用，并请赏给二品封典。

两江尽先补用参将陈凤源，请免补参将，以副将仍留两江尽先推补，并请赏给正二品封典。补用参将何永盛，请免补参将，以副将尽先推补，并赏给正二品封典。副将衔补用参将曾松明、朱成开等二员，均请免补参将，以副将尽先推补，并赏加总兵衔，并赏给勇号。

副将衔两江补用参将周和美，副将衔补用参将何春林、孙桂亭、舒克相、谷隆祥、易德贵、张尔昌、王景星、唐国华、钟致胜，两江补用参将朱宗祥等十一员，均请免补参将，以副将尽先推补，并请赏给勇号。江苏补用参将朱南英、谢兰芳等二员，均请免补参将，以副将仍留江苏尽先推补。朱南英并请赏给勇号。

副将衔补用参将罗泽泗，蓝翎副将衔补用参将袁彦贤、向志友，蓝翎补用参将萧玉林、郑心开，补用参将苏有庆、谭上连、易万胜，参将衔补用游击胡万亨，补用游击苏大德、李笃英等十一员，均请免补参将，以副将尽先推补。袁彦贤、向志友、萧玉林、郑心开，并请赏换花翎。蓝翎副将衔补用参将王秀棣、罗凤斋，均请赏给勇号，并赏换花翎。

参将衔两江即补游击喻执益、王楚华等二员，均请免补游击，以参将仍留两江即补，并请赏加副将衔，赏给勇号。参将衔补用游击刘祥发，请免补游击，以参将留于江苏尽先即补，并赏加副将衔，赏给正二品封典。

参将谢东元、彭芝兰、王玉升，蓝翎参将戴扬辉、黄瑞堂，参将陈克武、刘新馥等七员，均请免补参将，以副将尽先补用。戴扬辉、黄瑞堂，并请赏换花翎；彭芝兰请赏给勇号。参将衔两江即补游击黄锡魁、参将衔补用游击苏懋林、杜绍彩，补用游击胡文道、潘泽珍、章作其、周胜才、李润祥、喻琼林、方泗高、张映南、曾奉元、杨玉周、张福升、葛芝滕、曾维成、李光辉、曾金和、尹兴禄、赵恒林，游击衔补用都司熊有常、萧元亨、李荣富、庞玉林、刘文有、刘福胜、杨钦元，都司衔补用守备陈江山等二十八员，均请免补游击，以参将尽先补用，并赏加副将衔，黄锡魁、尹兴禄、赵恒林、杨钦元，请赏换花翎。

参将衔补用游击舒长胜，请免补游击，以参将留于安徽尽先补用，并赏加副将衔。补用游击龚顺祥、张甫臣、沈先梅、章心禄、苏正达、黄定山、李其森、李如松、陈日胜、黎勤发等十员，均请免补游击，以参将尽先补用，并赏加副将衔。

蓝翎参将衔两江即补游击舒荣翼，请免补游击，以参将仍留两江尽先即补，并赏换花翎。蓝翎补用游击成永胜、即补都司李占春，均请免补游击，以参将留于安徽尽先补用。成永胜并请赏换花翎。蓝翎参将刘宗琦，请赏换花翎，并加副将衔。游击刘明高、贺大有，均请免补游击，以参将尽先补用，并加副将衔。蓝翎参将衔游击邓成日，请免补参将，以副将尽先补用。参将刘发兰、李楚臣、郑明友等三员，均请赏加副将衔。

蓝翎补用游击罗茂义、李顺才、王久青，蓝翎游击衔补用都司彭荣致、易春华等五员，均请免补游击，以参将尽先补用，并赏换花翎。参将衔游击周有元、游击张隆祥等二员，均请免补游击，以参将尽先补用，并请赏加副将衔。

游击周成友、易光前、李采恬、赵南英等四员，均请免补游击，以参将补用。参将张忠武，请加副将衔，并赏戴蓝翎。游击刘廷爵、袁道恕等二员，均请以参将尽先补用。蓝翎游击阳聚义、屈益胜等二员，请免补游击，以参将尽先补用。屈益胜并请赏换花翎。

蓝翎参将衔游击赵秉珪、黄元清二员，均请免补游击，以参将尽先补用，并请赏换花翎。游击李松桂、李绍青、余仁崇、陈有胜、萧兰玉，参将衔游击朱成武等六员，均请免补游击，以参将尽先补用。蓝翎游击袁腾玖、贺且勤二员，均请免补游击，以参将补用。袁腾久并请赏换花翎。

蓝翎游击李国正，请赏换花翎，并加参将衔。尽先补用游击张得胜，请免补游击，以参将尽先补用，并请赏戴花翎。即补游击王占元，游击衔补用都司李政洪、赵泰和、鲍葵芳、喻佐清、罗美泗、汪明理、朱秀春、萧万和、曾万友，补用都司彭新政、仇宗佑，都司衔补用守备湛其英等十三员，均请免补游击，以参将尽先补用。

蓝翎游击衔补用都司文荣志、黄友信，蓝翎补用都司钟紫山、龙国望等四员，均请免补都司，以游击尽先补用，加参将衔，并请赏换花翎。游击衔补用都司张南桂，补用都司张仁山、胡在朝、萧拱照、赖满生、赵昌元、曾元俊、邓景云、颜怡和、成正和、胡明甲、周良骥、欧作新、李福春、周春生、尹宗友、赵云祥、夏得胜等十八员，均请免补都司，以游击留于两江尽先补用，并请赏加参将衔。

补用都司颜琼林、谭致广、王福田、罗文顺、冯胜才、熊明庚、易隆清，都司衔补用守备谭拔萃、冷得贵、萧荣发等十员，均请免补都司，以游击尽先补用。蓝翎游击衔补用都司万兴标、彭和俊，蓝翎补用都司杨亿胜、朱仁亮、刘万春、杨绪述、曹朝喜、周本立、尹茂兴、李文贵、贺喜文、屈德复、晏清兰，蓝翎都司衔补用守备王克胜、彭连升、周曙春、葛森胜、段柏溪等十八员，均请免补都司，以游击尽先补用，并请赏换花翎。

补用都司张德丰，蓝翎补用都司彭宝堂、雷吉祥，蓝翎都司衔拔补守备王先群等四员，均请免补都司，以游击留于安徽尽先补用。彭宝堂、雷吉祥、王先群，并请赏换花翎。都司衔补用守备郭大振、罗义春、周得胜、龙自艮、何明海、喻少还、刘赓昌、宁仁备、曾楚胜、唐仁和，尽先补用守备殷定胜、刘桂森、曾杰麟、刘玉泉等十四员，均请免补都司，以游击留于两江尽先补用。

蓝翎都司衔补用守备汤彦和、张启开、刘世福、陈美仙、万玉山、舒瑶林、易文光，蓝翎补用守备杨懋林、石本立等九员，均请免补守备，以都司尽先补用，并赏换花翎。蓝翎游击衔都司王云集、杨晖嘉，蓝翎都司王光怡、陈达先等四员，均请免补都司，以游击尽先补用，并赏换花翎。

游击衔都司喻文榜，都司罗道德、叶茂奎等三员，均请免补都司，以游击尽先补用。都司邓得胜、张俊德、屈传寿、冯明福、陈宏发、冯青山、张云仕、凌顺清、阳启梯、易维新、邹洪胜、杨添福、谭得成、胡萼堂、袁学思、郭文学、喻理植、杨林发、龚顺山、曾传龙、李得友、彭甫光、谢玉泰、彭义贵、唐万青、张福田、彭怀吉、杨立业、熊允升、张国富、刘明德等三十一员，均请免补都司，以游击尽先补用。

游击衔都司袁绍春、成文川等二员，均请免补都司，以游击尽先补用。两江补用都司吴玉昆，请免补都司，以游击仍留两江补用，并请赏加参将衔，赏换花翎。

都司廖云祥、曾玉胜、李三、倪长发、阳名声，蓝翎都司李三友、贺品二、郭紫云、唐兆全、易定发、谭正魁、陈宏发、周友胜、王临集、吕锡云、彭凤山、徐洪顺，蓝翎守备禹金铨等十八员，均请免补都司，以游击尽先补用。李三友、禹金铨，并请赏换花翎。

蓝翎都司张学森、李振五，均请以游击尽先补用，并请赏换花翎。都司罗三元，蓝翎都司王拔群、萧忠恒、屈华国，都司衔守备王维馨、左明德等六员，均请以游击补用。王拔群并请赏换花翎。都司贺必忠、周仁和等二员，均请以游击补用。蓝翎守备李敬修，请以都司尽先补用，并加游击衔。

都司衔补用守备刘绍南、杨开泰、钟荣华、谭得胜、龙尧章、曾楚南、周友亭，补用守备沈明福、江春生、余占魁、李长标、彭复胜、陈启后、熊清胜、万两仪、唐义海、贺光南、张振寿、刘景星、谷新胜、叶如礼、彭功臣、彭焕彰、黄达明、王茂德、郑日祯、王维新、王升桂、朱汉廷、王清兰、萧友志、张礼堂、唐有馀、唐得滨、朱宗元、黄必庆、颜昌灿、舒廷彪、王云祥、陈有余、杨文林、易玉堂、胡长材、周启训、马仲篪、周有元、彭佳玉、李吉祥、李定芝、彭云胜，拨补守备朱德和、陈敬忠，守备衔千总朱长发、刘春岐、易林发、文应典、张钟禄、唐贞双、陈香兰，千总伍富榜等六十名，均请免补守备，以都司尽先补用，并赏加游击衔，朱德和、陈敬忠并请赏戴蓝翎。

蓝翎守备禹志奉、田福臣、刘立志、邓国振、钟福山、郭国扬、杨宗源、欧阳通、武日胜、谭世义、彭华堂、易得祥、沈义胜、陈尊荣，蓝翎守备衔千总杨辉玉、李隆宝、李桂香、钟建高、文德昌、胡文祥、杨春林、曹星云、黄以明，蓝翎千总张起和、易作义、罗开胜等二十六名，均请免补守备，以都司尽先补用，并请赏换花翎。

补用守备杨超材，守备衔千总李春元、曾传礼、王长青、陈仕标、曹太高、易云良、杨昆益、李连臣、杨桂芳、邓蔚林、晏曦俊、何万兴、杨合泰、刘贵武、赵洪儒、刘瑞林、李先荣、李节云、黄学云、张忠发，请免补守备，以都司尽先补用。

守御所千总曾传礼，千总晏鸣盛、朱荣昌、王友集、李恒春、杜少喜、李仕元、谢玉泰、杨宝玉、蒋贤聪、胡文章、罗仁峰、刘芳泽、庞魁彪、唐国珍、彭胜高、欧清桂、胡腾芳、刘有盛、邓元发、彭春志、扶绍光、赵吉祥、吴梓财、李春林、王春和、吴锡锦、徐盛辉、萧光明、翟守豹、周必贵、何镇楚、金德恒、陈发林、易仕高、唐桂馥、夏玉和、曾义良、朱厚润、陈义和、熊三元、柳在海、何明盛、丁先满、沈涟清、彭荣贵等，均请免补千总以守备尽先补用。

都司衔守备徐桂林、贺万胜、李树村、李得胜，守备卫得贵、何国榜等六员，均请免补守备，以都司尽先补用。

蓝翎守备赵云锦、贺起予、宋有才、李深山、邹得胜、刘文禄、刘林秀、李秀山、成海棠、郭名胜、胡相元、杜春林、李成和、喻泰山、陈光启、曾广臣、彭桂生、杨有才、贺定兰、胡万胜、王春发、彭怀益、林茂春、李明山、李福春、胡名扬、张松林、李金山等二十八员，均请免补守备，以都司尽先补用。赵云锦并请赏换花翎。

守备邓名高请免补守备，以都司补用，并请赏戴蓝翎。都司衔守备刘树春、守备王幼珥、石清华等三员，均请免补守备，以都司尽先补用。都司衔守备范得胜、周华山、贺佑二、萧昌贵等四员，均请免补守备，以都司补用。

蓝翎守备邹理堂、黄崇文、李林芳、罗楚材、方良才、易定魁、李顺清、王以德、袁明桂、谭九洲、金玉田、曾云汉、陈裕胜、蔡连胜、邓华松、吴克应、朱祥云、禹明山、周永兴、熊亦清、彭玉桂、程朝宗、邹正行、周登高、周青云、贺必有等二十六员，均请免补守备，以都司补用。邹理堂并请赏换花翎。守备赵元英、罗泽金等二员，均请免补守备，以都司补用，并请赏戴蓝翎。

守备李义龙，蓝翎守备贺尔山、彭敏世、匡义志、胡连升、项立胜，守备谭瀛洲、欧阳兰益等八员，均请以都司补用。贺尔山、匡义志，并请赏换花翎。守备彭明达、彭长益、陈诗山、刘湘南、胡芝南、汤永胜、贺洪仪、郭仁升、陈方南等九员，均请以都司尽先补用。蓝翎千总文义和、龙恩，均请免补千总，以守备尽先补用。文义和请赏加都司衔，龙恩请赏换花翎。千总刘陶盛、黄万福、萧春华、彭寿春、朱成星、文仁福、熊得佑、王正顺等八名，均请免补千总，以守备尽先拔补，并请赏戴蓝翎。

把总魏明先、刘兆元、唐永清、陈先洪等四名，均请免补千总，以守备尽先补用。蓝翎千总赵宝林、龙赐琀、杨茂荣、易文星、刘上达、牛得超、邓胜友等七名，均请免补千总，以守备尽先拔补，并请赏换花翎。

千总萧瑞昌、汤秀斋、王福穆、方大煃、张成友、刘玉生、王桂廷、彭胜金、徐继全、周光朝、李振兴、魏金关、易本集、邱俊凤、黄致和等十五名，均请免补千总，以守备尽先拔补，并请赏戴蓝翎。

千总邱长林、王成家、吴恩隆、萧成顺、丁义山、彭明海、王启元、曾启元、曾天佑、尹山云、匡群臣、李春正、丁碧琅、曾昌明、彭光照、张拔萃、罗登高、吴柏汉、夏仲美、冯光华、方正兴、王秀柏、张光才、钟复春、刘辉武、陈先启、曾叙友、杨得胜、曾楚彰、谢明华、王贵益、雷贵才、李协和、傅启贵、周信发、陈得寿、杨照兴、吕绍魁、郭玉材、谭和义、张贵养、毛恒发等四十一名，均请免补千总，以守备尽先补用。

蓝翎把总魏承瑞，请免补把总，以千总尽先拔补，并加守备衔。蓝翎千总朱明珩、守御所千总罗德贵，均请免补千总，以守备尽先补用，并请赏加都司衔。

千总陈桂华、王义贵、李添顺、丁选众、宋兰亭、吴长胜、杨福胜、沈先华、贺明友、米季昌、许云林、彭德明、陈永福、屈全胜、曾登明、裴有元、罗会云、李盈科、王秉乾、张太和、曾福坤、马东山、刘友和、黄首章、李昌球、吴国祥、朱升桂等二十七名，均请免补千总，以守备尽先补用。

千总潘春华、何青云、邱和泰、李玉朝等四员，均请免补千总，以守备补用，并请赏戴蓝翎。千总赵长生、许瑞光、李祥贵、赵金山、许佩彩、刘榜裕、聂湘友、刘有才、查佑成、邹邦一、陈建五、贺泰山、汤有成、胡鸿志、滕得胜、吕旺胜、徐思忠、高玉胜、廖养春、刘友胜、盛朝本、邓东山、喻亲贤，守备衔千总郑松春、谢家庠，守御所千总李二胜等二十六弁，均请免补千总，以守备补用。赵长生、刘有才、查佑成、邹邦一、陈建五，并请赏加都司衔。

千总冯必胜、樊兆先、高春补、陈士銮、贺江城、朱文斗、傅在荣等七弁，均请免补千总，以守备补用，并请赏戴蓝翎。把总朱云龙，请免补千总，以守备尽先补用。蓝翎守备衔千总唐桂山，请以守备拔补，并赏换花翎。千总王庆藩、龙振湘、钱福生、杨星道、彭义华、冯交泰、何得贵、林纶贵、邓汉南、项金明、熊吉福、孙永祥、戴信元等十三弁，均请以守备尽先拔补。熊吉福、孙永祥，并请赏戴蓝翎。

蓝翎把总陈启明、程景福，均请免补千总，以守备尽先拔补。陈启明并请赏换花翎。蓝翎军功池通海，请以千总尽先拔补。千总邱秀山、刘厚生、冯福胜、李福堂、贺长林、刘光燕、巫长林、彭永兴、李义胜等九弁，均请以守备尽先拔补。

把总胡元拔、祁顺山、苏明辉、谷崇德、潘益贵、周贵堂、蒋元庆、周添佑、张世文、钟秀怀、洪昌维、李长清、杨恒详、吴有元、胡友桂、李清胜、刘本莲、邓正升、胡海洲、邹永茂、尹祥胜、朱万宝、何伍喜、张嘉会、刘长益、黄深武、张玉祥、周晓堂、詹雨高、田丰胜、舒永胜、叶正会，外委李光明、汤楚南等三十四名，均请免补把总，以千总尽先拔补，并赏加守备衔，赏戴蓝翎。

把总王远芳、曹日新、彭其美、钱宝钟、王际云、解友春、廖得胜、陈日胜、袁登云、余得友、管全才、周复亭、沈竹轩、胡湘贵、李有成、宋有才、瞿正西、刘明德、李长生、陈登寿、朱福兴、胡德元、蒋永和、黄明友、徐国华、向楚南、易佐廷、刘宝财、彭以财、范成仁、朱北致、毛其祥、李良发、罗求得、左河清、彭海宗、罗佑集、刘远贵、李云友、易行善、彭彩庭、周太福、王得山、黄孔亮、罗恒发、杨友茂，外委罗绍远、李华斌、唐武传、李得胜、朱正和、陈寿松等五十二名，均请免补把总，以千总尽先拔补，并请赏加守备衔。

把总李得云、易又益，外委汪友高、陈云朴、郑天明、向志林、谭洪发、王亮世、邓光前、古清云，武生张青云，军功贺复泰、王友豪、吴社好、罗锦文、李金南、张祖耀、黄仁祥、王春堂、李明高、胡德怀、邱振祥、彭玉隆、孙兴高、邵承广、董官宝、汪潮江、杨枫集、尹德卓、詹鸾翔、刘进生、方辉朋、汪光照、赵先发、刘武山、张明月、章金汉、文道烁、沈玉林、杨连陞、胡光发、张炳训、张文亮、舒倍士、文宜诚、龙长发、李洪亮、孙忠禄、徐上立、李泗益、王锦云、罗贵元、黄得友、田定邦、刘秀乾等五十五名，均请免补把总，以千总尽先拔补，并请赏戴蓝翎。

外委符世礼、张功遐、李章贡、马先爱、李复胜、邓光曜、蒋为美、林有升、叶得洋、何觐光、仇茂柽、郑灌益等十二名，均请免补把总，以千总尽先拔补。

把总全文谋、向宗余、张得成、杨遇隆、来友文、王洪亮、江永泰、陈福兴、董凤阳等九弁，均请以千总尽先补用。把总张德顺、黎云苏、刘德升、朱荣和、曾传发、王永和、夏如秀、熊文均等八弁，请以千总补用，并请赏戴蓝翎。张德顺并加守备衔。

把总彭福星、胡启发、洪本立、曾传得、吉茂林、黎德胜等六弁，均请以千总补用。外委黄宗贵、傅兆龙、李元振、萧有元等四弁，均请免补把总，以千总补用。把总张福寿、郑盛泰、鲁福星、刘攀桂、余祖德、黄得胜、刘述国、周世魁、饶孔悦、朱楚胜、刘诗贵、谭胜祥、刘东洋、吴开七、彭德和、熊三益、李复胜、童德春、申定扬、张泗鸿、黄祖林、晏贤才等二十二弁，均请免补把总，以守御所千总补用。

把总杨海魁、李鹏良、杨德盛、蔡大发、蔡国柄、凤云仙、赵正泰、胡周炳、刘立堂、刘兼和、陈永和、蒋金钱、陈尚友等十三弁，均以千总拔补，并请赏戴蓝翎。把总杨厚德、魏加泰、欧阳锦爵、张学品、李国寿、王炳山，外委金明藻、金献启、谭仕明、蒋顺义，五品军功杨载发等十一弁，均请以千总尽先拔补。张学品、李国寿、杨载发，并请赏戴蓝翎。把总石成美、梁春庭、彭义方、刘晓山、张得其、王琼英、殷明山、刘楚桂、陈祥胜、陈洪祥等十弁，均请以千总尽先拔补。石成美、梁春庭，请加守备衔；陈洪祥请赏戴蓝翎。

军功黄照林、李志仁、陶昭福、钱星顺、万胜常、宋复顺、田兴邦、蒋元龙、陶国安、徐依庆、冯智林、朱月明、李顺祥、田得林、李长春、陈青山、杨柱贤、李东云、吴从雪、谢兴发、金宗正、汪得胜、李正发、王少宝、朱柏科、熊传启、盛德林、周德贵、范旺木、何炳成、左春林、杨明高、邱光发、谢代兴、张金平、姚邵礼、汤增福、江懋元、李朝选、方天标、蒋天喜、陈崇茂、龙明发、朱添财、万凤林、汪本华、江元桂、曹清立、胡其发、张荣光、贺鸿轩、何修平、陈炳元、张藻林、丁绍宾、张世禄、龙上茂、郑熙春、欧益光、许绍才、刘胜鸿、徐光兴、王福林、张美步、曾启明、李廷彪、俞廷泽、刘林先、罗先胜、尹洪福、周尚士、朱宗春、王光前、凤义胜、刘东山、李昆山、朱亮峰、陈鹏翥、周维禄、包定邦、李发春、曾广登、施启贵、朱廷贵、邝辉武、陈光前、胡友盛、刘益友、张文和、吉芝发、童生发、张映林、郭添林、罗贵生、罗开元、刘尚泽、彭其麟、何高明、徐修本、周得才、刘鹏飞、杨万双、曹万合、吴中和、杨仕田、黄朝禄、罗春元、应胜和、阳代湘、汤月福、杨森林、王永佳、王有贵、谢国昌、周义田、吴金大、焦国兴、黄义春、董福生、吴国青、冯炳元、王春茂、江其祥、赵长林、刘凤林、贺春林、梅贵福、郭成东、张胜其、凤兆品、冯大高、徐金漂、汪亮成、娄光富、杨云华、章瑞和、高远勤、丁得胜、李云浦、江遇春、李得明、胡金玉、张桂林、姚得雷、唐得喜、刘赞魁、符楚南、罗南堂、朱金保、莫经纶、龙春华、叶茂林、萧连春、王茂顺、叶明贤、李祥凤、李正元、潘永定、刘维昌、吴治东、杨明黻、陈长庆、施松泉、李华全、洪金玉、尹松茂、胡国庆、刘德能、郑旺日、卢恩胜、李得胜、彭兴家、徐光明、易荣华、吴寿生、罗国明、周世臣、谢谦益、吕辅洪、樊朝礼、夏学春、刘胜先、胡吉林、曾得胜、贺少陆、洪元富、胡松贵、郭大胜、罗化龙、吴国志、熊天兴、宋云华、刘桂堂、何茂华、易荣昌、彭松茂、熊志昌、柳多富、周其昌、李锡芝、黎亮高、韩有珍、石名扬、邹有馀、胡得胜、朱明德、萧其胜、陈添兴、黄有章、陈得胜、彭细禄、颜茂胜、刘光亮、盛松林、阳星福、黄清发、谭全才、胡松林、易桂亭、张肇祥、仇式金等二百二十一名，均请以把总尽先拔补，并请赏戴蓝翎。

军功姚信阳、曾义胜、倪运陞、汪宗贤等四名，均请以外委尽先拔补，并请赏戴蓝翎。军功曾春林，请赏给六品翎顶。外委姚万松、雷香圃、廖戊丁、赵得胜等四弁，均请以把总补用，并请赏戴蓝翎。

五品军功唐光晟、焦郁林、涂义容、武生龚斌等四名，均请以把总补用，并请赏戴蓝翎。五品军功王香侯、张嵩林、焦庆林、韩正南、郭幹亭等五名，均请以外委拔补，并请赏戴蓝翎。外委易杭玉、陈正才、洪长胜、陈万盛、周茂明、万彦清、黄镇湘、李得胜、钱有元等九弁，均请以把总拔补，并请赏戴蓝翎。

五品军功王楚安、吕长胜、吴金柏、金济川、李武和、毛瑞益、周子廷、胡连陞等八名，均请以把总拔补，并请赏戴蓝翎。

五品军功李胜发、杨凤池、万有胜、姚同顺、胡得胜、苏顺贵、李洪胜、李作鳌、周协和、向正清、周连胜、王顺祥，武生杜正国等十三名，均请以外委拔补，并请赏戴蓝翎。五品军功李声翰、邓友德、孙正益、崔振立、周双麟、陈安发、谢培升、胡桂林、彭兆祥、汪加海、蔡成美等十一名，均请以把总尽先拔补，并请赏戴蓝翎。

五品军功李仪宾、周定山、王万和等三名，均请以把总尽先拔补，并请赏戴蓝翎。总兵降补都司万泰，请开复原官，仍以总兵记名简放，并免缴捐复银两。花翎尽先都司潘文质，请免补都司，以游击尽先补用，并赏加参将衔。

徽州营候补把总黄占鳌，请免补把总，以千总仍留原标补用。蓝翎千总吴天保，请以守备补用，并加都司衔。千总衔武生何之佩，请以千总归标尽先拔补。武举高清标，请以千总归标尽先拔补。蓝翎五品衔尽先千总冉永宣，请免补千总，以守备补用。

两江补用副将汤诚意，请以总兵记名简放。已革花翎尽先游击江发云，请开复原官。行营委用北东候补道钟文，该员随营差委，迭著勤劳，请赏加按察使衔。知府衔浙江补用直隶州知州朱式云，该员临阵指挥，手刃悍贼，请免补直隶州知州，以知府仍留原省尽先补用，并赏加道衔。

花翎安徽即补知州陈名钰、花翎同知衔即选知县刘锦棠、选用同知王诗白、蓝翎府经历县丞升用知县普维新、举人王宜励、候选通判邵国顺，该员等身先士卒，迭斩悍逆。陈名钰请以直隶州知州仍留安徽遇缺即补；刘锦棠请以同知直隶州知州不论双单月遇缺即选；王诗白请免选本班，以知府不论双单月尽先选用；普维新请免选本班，以知县留于安徽尽先补用；王宜励请以知县留于河南补用；邵国顺请免选通判，以同知不论双单月尽先即选。

花翎同知衔江苏候补知县龚自玑、蓝翎候选知州陆显勋、蓝翎同知衔安徽即补知县左茂泰、候选知县方骏谟、双月选用知县张先熔、蓝翎同知衔选用通判章铨、知州衔候选州同孙志烈、主事吴墉，该员等运筹决胜，督队前驱。龚自玑请俟补缺后以直隶州知州补用，并赏加知府衔；陆显勋请以知州留于安徽归候补班前补用；左茂泰、章铨，均请赏换花翎；方骏谟请俟选缺后以直隶州知州补用，先换顶戴；张先熔请以知县不论双单月遇缺即选；孙志烈请赏戴蓝翎；吴墉请赏加员外郎衔。

蓝翎五品衔即选县丞武条箴，花翎五品衔县丞华蘅芳，江苏候补府经历县丞郭觐珠，知州衔即选县丞刘名受，即选县丞李树棠、焦光祖，五品顶戴即选县丞唐光运，候选县丞彭宗洛、徐建寅，四川江安县训导唐焕章，候选训导举人孙育均，训导田长渥、黄文蔚，即选府经历张凤翙，江苏候补州判周韵莲，指发安徽府经历汪声溥，即选府经历李泽鸿，该员等带队冲锋，俘斩贼目。武条箴、华蘅芳均请免选本班，以知县不论双单月遇缺即选；华蘅芳并加运同衔；郭觐珠请免补本班，以知县留于江苏补用；刘名受请免选本班，以知县归部遇缺即选；李树棠、焦光祖均请免选本班，以知县不论双单月遇缺即选；唐光运请免选本班，以知县留于安徽遇缺即补；彭宗洛、徐建寅均请免选本班，以知县不论双单月尽先选用；唐焕章请以知县不论双单月在任候选，并加同知衔；孙育均、田长渥、黄文蔚、张凤翙均请免选本班，以知县不论双单月尽先即选；周韵莲免补本班，以知县仍留江苏尽先补用；汪声溥请免补本班，以通判仍留原省尽先补用；李泽鸿请免选本班，以通判不论双单月遇缺即选。

蓝翎即选县丞蔡忠懿，候选县丞潘升熙，安徽即补州吏目张声远，蓝翎即选县主簿刘焕彩、李正馨，蓝翎即选从九品张恒昆，候选从九张隆霞、张廷蔚，五品翎顶候选从九邓启贤，候选从九方模哲，即选从九周云梯、曹子能，从九职衔曾奏扬、查汝梅，该员等躬冒矢石，斩馘甚多。蔡忠懿、潘升熙均请免选本班，以盐大使归部遇缺即选；张声远请免补本班，以府经历留于安徽遇缺即补；刘焕彩、张隆霞、张廷蔚、邓启贤均请免选从九品，以县丞不论双单月尽先即选；李正馨请免选从九品，以县丞尽先即选；张恒昆请免选从九品，以县丞归部即选；方模哲请免选从九品，以县丞遇缺先选；周云梯、曹子能、曾奏扬均请免选本班，以主簿不论双单月遇缺尽先即选；查汝梅请以从九品留于江苏补用。

候选县丞王晓堂、李江洲，蓝翎候选训导廖翰，五品军功县丞衔监生戴麟昌，从九品萧邦彦，六品军功候选从九仇值基，增贡生李霈根，五品军功监生禹金声、陈道济、陈烜，文生邓树人、范懋怡，即选从九品方鉴，从九衔朱秉芳，儒童曾昭寅，文童陶燮圭、刘辉祥、蒋顺章、成达瀛、胡权立、刘荣廷、郭国英，军功邓锦堂、张仕球。该员等设伏要区，出奇助剿。王晓堂请加盐提举衔；李江洲、廖翰请加五品衔；戴麟昌请以县丞分发省分补用；萧邦彦、仇值基均请赏给五品顶戴；李霈根请以训导不论班次归部遇缺尽先选用；禹金声、陈道济、陈烜，均请以州吏目不论双单月遇缺即选；邓树人、范懋怡，均请以训导不论双单月遇缺即选；方鉴请以典史不论双单月不论班次遇缺前先选用；朱秉芳请以从九品归部选用；曾昭寅请以从九品归部不论双单月遇缺即选，并加五品衔；陶燮圭、刘辉祥、蒋顺章、成达瀛、胡权立、刘荣廷、郭国英、邓锦堂均请以从九品不论双单月遇缺即选；陶燮圭并请赏戴蓝翎，张仕球请以未入流不论双单月尽先选用。

补用知县江西即补府经历谢廷珩、补用县丞留江补用从九品姚勷宸。该二员随营助剿，迭有斩擒。谢廷珩请免补府经历，以知县仍留江西归候补班前先用；姚勷宸请免补从九，以县丞仍留江西归候补班前先用。

江西即补县丞罗步瀛、邹振高、熊鸿元，已革补用县丞留江即补州吏目张开龄，即补从九张启，该员等筹解军火，冒险济用。罗步瀛请俟补缺后以应升之缺升用；邹振高、熊鸿元均请俟补缺后以知县仍留两江补用；张开龄请开复原官，仍留江西以州吏目不论繁简尽先补用；张启请以从九品仍留江西归候补班前先用。

191．容闳赴西洋采办铁厂机器有功请予奖励片十二月二十一日

再，花翎运同衔容闳，熟悉泰西各国语言文字，往来花旗最久，颇有胆识，臣于同治二年十月拨给银两，饬令前往西洋，采办铁厂机器。四年十月回营，所购机器一百数十种，均交上海制造局收存备用。查该员不避险阻，涉历重洋，为时逾两年之久，计程越四万里而遥，实与古人出使绝域，其难相等，应予奖励，以昭激劝。合无仰恳天恩，俯准以同知留于江苏遇缺即补。理合附片陈请，伏乞圣鉴训示。谨奏。

192．满洲佐领伊勒当阿等三员改奖片十二月二十一日

再，厢黄旗满洲佐领伊勒当阿、张家口满洲佐领何布登额、张家口满洲厢兰旗蓝翎防御色布什新泰三员，上年盛暑解马来营，颇著劳勚。经臣奏请将伊勒当阿、何布登额二员赏戴花翎，色布什新泰一员赏换花翎，于四年八月二十二日奉旨允准在案。嗣准兵部奏驳，以该员等请奖翎枝，核与定章不符，应令另核请奖等因知照到臣。并据察哈尔都统文称，色布新什泰一员，业已升任四品佐领等语。臣复加核拟，相应奏明，请旨准将伊勒当阿、何布登额二员以协领尽先升用，色布什新泰一员赏加协领衔，以示鼓励。理合附片陈请，伏乞圣鉴，敕部查照。谨奏。

193．严参知县沈镰贪残害民敛钱肥私请旨即行革职永不叙用片十二月二十一日

再，安徽涡阳县知县沈镰，自莅任以后，借清查田亩为名，熟田一亩，索钱五文。又有领单名目，不论荒熟，每亩索钱十文，均于业经清查，立有册据之后，敛钱肥己，差役四出，鱼肉乡里。即以亳州分隶之十三保而论，索费已不下万余千。又因承办城工，于请领公帑之外，私派每保捐钱一百二十串，并任用素附捻党之劣生夏馥超造言生事，擅将花翎游击高兆祥、训导高昶、生员刘之楠等管押讹索，怨繁兴，民不堪命。经该县二十五圩绅民高昶等来营控告。

臣前接据咨文，乔松年发给该县城工经费银四千七百两，而该县沈镰禀称领银三千两，臣因其款目含混，已咨请英翰查办。其索取查亩钱文，有该县告示为据，其擅行管押文武职员，臣先已确有所闻，与圩长之控案相符。臣办捻年余，自愧无功，惟派员清查蒙、亳各圩，分别良莠，诛锄匪党，颇著成效。固赖委员之洁己勤事，尤须地方官善为拊循，始可保护良民，渐培元气。该员沈镰贪刻居心，残害善类，涡阳新设之县，分拨地段适界蒙城、亳州之中，有此劣员，正如喉中有鲠，不特涡阳百姓日遭朘削，即蒙、亳两处查圩要事，必至贻误善良不能安业，捻党行将复归。非从严参办，不足以示惩儆。相应奏明，请旨将涡阳县知县沈镰即行革职，永不叙用，以为贪劣不职者戒。

除咨巡抚檄安徽布政使遴员接署外，谨会同署两江督臣李鸿章、安徽抚臣英翰附片具陈，伏乞皇太后、皇上圣鉴训示。谨奏。

194．附录廷寄　指示在鄂入鄂官军遇贼即击并优恤阵亡总兵张凤鸣等十二月二十四日

同治五年十二月十四日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃，河南巡抚李鹤年：

同治五年十二月十九日奉上谕：

谭廷襄、曾国荃奏官军连日鏖战获胜，并霆军、淮军、豫军次第入鄂，现在布置合围一折。贼由臼口出窜，谭仁芳等军无日不战，各获小胜。初六日之战，郭松林先胜后挫，受伤甚重。览奏曷胜廑系。所有力战阵亡之记名总兵张凤鸣，总兵衔副将钟光斗，游击杨爵发，都司谢宝城、熊复胜、彭品六、周东美，千总任连升，均着各照本职交部从优议恤，以慰忠魂。

贼之大股趋钟祥一路，刻下鄂省追军紧蹑其尾。曾国荃已派总兵刘维桢从吴家店拦头截击，唐协和继之。复饬姜玉顺由云梦进扎应城，以防回窜。着即督饬诸将前截后追，仍规取远势，务歼贼于唐白河、襄河之间。倘再任贼纷窜，漫无布置，恐该抚不能当此重咎也。

周盛波等军均已陆续入鄂，着曾国藩、李鸿章、李鹤年分饬诸军，遇贼即击，不准稍分畛域。如查有临敌退避，致贼踪复行蔓延，即着于军前正法，以昭炯戒。将此由六百里各谕令知之。钦此。

遵旨寄信前来。

195．附录廷寄　查明知州张景贤知县胡克文及丁寿恒父子等贪酷不法事件据实参奏十二月二十八日

同治五年十二月二十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章，传谕护理江苏巡抚江苏布政使郭柏荫：

同治五年十二月二十日奉上谕：

有人奏：江苏邳州知州张景贤，以酷济贪，滥毙多命；安东县知县胡克文，老迈昏庸，纵令伊子干预把持，遇事婪索；淮安府董事郎中丁寿恒，借捐肥己，武断乡曲，包揽词讼，其父已革中书丁晏，以敛钱擅杀奏革之员，竟保至三品花翎、二品封典；钻谋奸狡，同恶相济，请饬查办等语。所奏是否属实，着曾国藩、李鸿章、郭柏荫确切查明，据实参奏，毋稍徇隐。原片着抄给阅看。将此谕知曾国藩、李鸿章，并传谕郭柏荫知之。钦此。

遵旨寄信前来。

附军机抄片

再，江苏淮、徐地方，捻氛频扰，本年大水成灾，秋成歉薄，议捐议赈，亟赖贤明牧令拯救民生，尤须公正绅耆相助为理。闻邳州知州张景贤，以酷济贪，滥毙多命，民怨沸腾。安东县知县胡克文，老迈昏庸，纵令伊子干预把持，遇事婪索。淮安府董事郎中丁寿恒，借捐肥己，凡预为贿嘱者即免出资，素所嫉怨者勒输巨款，平日武断乡曲，包揽词讼，买娼为妾，倚仗伊父已革中书丁晏之势，无所不为。查丁晏前因敛钱擅杀，于咸丰三年经前漕臣祜济奏参革职，发军台效力。嗣捐赎罪，不数年而谋充书院山长，又谋办江北团练，获保三品衔花翎，又保二品封典。其原发罪案，并未声叙，近由四品封典，迭保今职，其钻谋奸狡，已可概见。今与伊子丁寿恒同恶相济，气焰愈张，扰害闾阎，道路以目。淮、徐地方民情强悍，若任令贪劣官绅久为民害，捻氛逼近，恐致激成事端。可否请旨饬交江苏抚臣查办，抑或就近交漕臣查办之处，恭候圣裁。奴才愚昧之见，是否有当，伏乞皇太后、皇上训示。谨附片具奏。

196．附录廷寄　饬各军入鄂会剿并令晋陕严防水陆毋令捻逆纷窜十二月二十九日

同治五年十二月二十九日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、山西巡抚赵长龄、陕西巡托乔松年、前署陕西巡抚刘蓉：

同治五年十二月二十三日奉上谕：

李鸿章奏各路贼情，并催各军入鄂会剿一折。捻逆仍聚钟祥之臼口一带，并探闻该逆于襄河淤浅处窜越。前股扰及荆门之石牌驿，后股尚踞安陆。鲍超、刘铭传等军由豫进援，从鄂境之西北路压下，则该逆既不能由随、枣回窜豫境，势必屯踞襄河左右，窥伺腹地。前有旨谕令谭廷襄、曾国荃等规取远势，各歼贼于唐白河、襄河之间。现在军势既集，网罗已张，正可诱贼入险，为一鼓聚歼之计。着曾国藩、李鸿章檄饬霆军及湘、淮诸军分路进剿，迅殄逆氛，不得稍分畛域。曾国荃务将此股贼匪就地歼除，若仅以驱贼出境为了事，纵令该逆回窜豫疆，惟曾国荃是问。并着李鹤年激励官军，严密防堵，毋令该逆再行阑入。

张总愚捻股由临潼县属之交口两全镇渡过渭北，在关山镇西预让桥一带屯踞。该逆既图偷渡，同、朝、晋西河防又形吃紧。着赵长龄严檄臬司陈湜分饬各军严防水陆，不可稍涉疏虞。秦中腹地，贼势并未稍松，着乔松年、刘蓉妥筹剿办，迅图扑灭，毋任蔓延。将此由五百里各谕令知之。钦此。

遵旨寄信前来。

197．附录廷寄　接两江总督关防后办理粮饷并授豫皖晋陕防剿机宜（同治六年）正月初三日

同治六年正月初三日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、山西巡抚赵长龄、陕西巡抚乔松年、前署陕西巡抚刘蓉：

同治五年十二月二十七日奉上谕：

曾国藩奏遵旨回任，仍驻徐州，沥陈下悃，并近日军情各折片。谭廷襄奏逆踪回窜，筹备东防。谭廷襄、曾国荃奏连日官军获胜，贼窜孝感、黄陂，饬军追剿各折。李鹤年奏贼踪纷扰靡定，现在布置情形一折。览奏均悉。

曾国藩于来年正月初旬接两江总督关防后，即着回驻徐州，力顾东路，并顾李鸿章后路，办理粮饷，无令缺乏。江督事繁责重，此岂可以安逸之时？该督自以迹涉畏难取巧，无以对部曲，未免鳃鳃过虑。所请令丁日昌暂护通商大臣关防。丁日昌系该督所属，即着责成该员妥办中外交涉事件，仍由该督统率，无庸令其护理关防，从前李鸿章即系如此办理也。李鸿章俟曾国藩到徐后，即着酌日进扎豫省，专办西路军务，悉心调度，以副委任。

谭廷襄、曾国荃先后驰奏贼情，伍维寿、彭毓橘、刘维桢等军各获胜仗，杀贼甚多，所有阵亡之副将颜光杰、左得胜，参将邓志鳌，都司姜占春、王连升、李全胜，守备彭起瑞、温金甲，千总陈白玉，均着交部各照本职从优议恤，以慰忠魂。贼之大股已至黄、孝，谭廷襄、曾国荃已檄周盛波等由京山赴应城、云梦，并令彭毓橘等星速驰剿。即着饬令各军前截后追，勿任扰及完善。曾国藩、李鸿章、李鹤年当各派兵堵截，以期一鼓聚歼。李鹤年恐豫境空虚，现饬宋庆回驻信阳，仍着添派劲旅，迎头堵剿。刘铭传一军，即着曾国藩、李鸿章饬令赴鄂东剿贼，竭力保全豫境。

鲍超一军即令由潼关大路入陕，会合刘松山等，在同、朝一带尽力截堵。刘松山等军入秦，应于陕州设立粮台。曾国藩已令薛书常管理江南之饷银，军火由徐州雇长车解至河南省城，着李鹤年亦顾长车转解陕州，务须源源无误，以利师行。三河、茅津渡一带，河冻水坚，着李鸿章于淮勇中酌调一两军径赴陕州，与晋省夹河设防。晋防十分吃重，赵长龄务须督饬陈湜专顾河防，相机妥筹，毋惜小费而误大局。是为至要！

张总愚贼股业已渡渭，刘蓉因循坐误，几于一筹莫展，实堪痛恨！贼势现在趋重何路？着乔松年、刘蓉悉心妥筹办理。该抚等责无旁贷，不得专待客兵，坐视地方蹂躏，致干重咎。鲍、赵等军入秦后，着乔松年等懔遵前旨，转运粮米，以资军食。乔松年奏晋省欠解陕饷三万两，请饬于年内赶解。着赵长龄即将欠解陕饷速为筹解，无稍延宕。将此由六百里各谕令知之。

遵旨寄信前来。

同日准军机片称：

贵督其奏英翰如再请酌提丁漕，请恩照准片。军机大臣奉旨：“着俟英翰奏到时，再降谕旨，片留中。”钦此。为此知会。

198．附录廷寄　库克吉泰所奏应毋庸议速令鲍超赵长龄防晋剿捻并命急速解庆阳城围库克吉泰等从速出关（同治六年）正月初四日

同治六年正月初四日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、陕西巡抚乔松年、前署陕西巡抚刘蓉、山西巡抚赵长龄、督办新疆北路军务西安将军库克吉泰：

同治五年十二月二十九日奉上谕：

库克吉泰奏沥陈剿办捻、回用兵先后次序，并请饬速剿陕捻，以保完善各折片。所奏不为无见。惟欲饬各统军先立期限，恐质之库克吉泰，亦未能确有把握；并办一路，亦难照行。现在捻势鸱张，亟应克期歼除。着曾国藩等广筹方略，迅奏肤公。鲍超一军，昨据奏报由荆紫关进发，并着催令迅速赴陕，实力追剿，以壮声威。晋省为该捻所垂涎，赵长龄身任封圻，务当悉心防范，毋令阑入完善之区。新疆关系甚紧，库克吉泰必以早到为要，如于陕境遇有大股捻逆，先当会同乔松年、刘蓉派出之兵并力剿击，不得稍涉漠视。倘沿途并未遇贼，即驰赴庆阳，速解城围，毋许借口空谈，以为迁延之计。并着仍遵前旨，于庆阳解围后，即赴肃州，会同成禄出关，用副委任。库克吉泰原折着抄给曾国藩等阅看。将此由六百里各谕令知之。钦此。

遵旨寄信前来。

附抄发库克吉泰原折

奴才库克吉泰跪奏，为沥陈剿办逆、回用兵先后次序，谨抒管见，恭折奏祈圣鉴事。

窃维新疆之起事，由于陕、甘逆回。陕、甘之起事，由于皖、豫逆捻。陕、甘不平，则新疆用兵有后顾之忧；皖、豫不平，则陕、甘用兵亦同此理。然则欲平回逆，必当先平捻匪，所谓先声后实者也。近因捻匪牵制，兵饷、人才皆不敷用，于是剿回各军往往裁兵以就饷。然裁剩之兵，仍须运饷，减剩之饷，仍须筹画，战守皆忧单薄。是饷须减，而仍属虚糜；兵既裁，而仍无实用。至剿捻之饷，每月几及百万，以剿回各营月饷较之，不过十之一二，又不能如数解到，此各省饷力皆分，于剿捻不能用于剿回也。溯自亲王僧格林沁剿捻时所用马队，皆东省劲旅，步队皆皖、豫健勇，故能于捻势方张之际，扫穴擒渠。近日淮、楚诸军，文武将领人才众多，不比新疆各营，时有乏才之虑。所部兵丁，亦皆器械精良，部伍雄健。惜长于攻守，短于追逐，故剿办发逆曾建大功。而捻匪皆皖、豫无赖，无论马、步，日行一二百里，皖、豫之交，又皆平旷，无险可守，遂难奏功。前后利钝，显而易见。是各省人才、兵力，又分于剿捻，不能用于剿回也。奴才愚昧之见，回势虽重，患在边疆，其势缓。捻势虽轻，患在腹地，其势急。今日之计，惟有先分剿回之兵以剿捻，后合剿捻之兵以剿回，则兵饷、人才皆足。应请皇上责成山东、河南、西安、安徽、湖北、陕西各督、抚，于边境地方派兵扼要驻守。如逆匪由该处窜入，即将带兵官按律重惩，督、抚一并处治。专以一军力任追剿。以奴才所见，浙江提臣鲍超用兵神速，所部多川、豫人，于追逐最为合宜。应令此军不分省远近，尽力穷追。所需月饷，本系江、楚供支，倘军行迅速，赶解不及，即于所过州县随处提用，饷到即还，第不得过原定之数，以免停兵待饷。惟鲍超营中马队不足，奴才亦知吉林、黑龙江无可再调，应请皇上即于各省已调马队数内派令与鲍超合队。马步并用，照乾隆年间旧制予以平贼之限，再略加事权，专任追剿之责，使捻匪不容喘息，无暇裹胁，则杀一贼即少一贼，又有各省守境之兵到处兜剿，使之无路可窜，则用我长而夺彼之长，庶乎捻匪可望速平。迨既平捻匪，即以剿捻百万之饷，十余万之兵，各省之人才，合力大举由陕、甘节节扫荡。皖、豫既平，陕、甘逆回先已夺气。陕、甘既平，新疆逆回更必丧胆。由近及远，先后次序，有如破竹。此奴才所谓先分剿回之兵以剿捻，后合剿捻之兵以剿回，用兵先后之次序也。至此时，回疆先保完善，不必过求速效。奴才在河南军营最久，此次道径楚、豫一带，沿途详细访察，知捻匪伎俩，专恃飘忽。惟东三省马队，河南、山东步队健足善走，方能制其奔突。今奴才仰沐鸿慈，督办新疆军务，若以身在局外，避嫌不言，清夜自思，实无以对君父。且恐捻势日张，不但出关有阻，徒糜饷项，不能早图报效，尤虑中原腹地愈扰愈宽，更难收拾。故敢剖沥上陈，伏乞皇太后、皇上圣鉴训示，敕下皖、豫、陕、甘各督抚臣详议具奏，奴才不胜惶悚之至。谨奏。

199．附录廷寄　陕西大局危急饬鲍超等星速援救左宗棠急驰秦中会同乔松年整顿戎政刘蓉着即革职回籍（同治六年）正月初七日

同治六年正月初七日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、陕甘总督一等恪靖伯左宗棠、督办新疆北路军务西安将军库克吉泰、帮办新疆北路军务塔尔巴哈台参赞大臣德兴阿、督办甘肃军务宁夏将军穆图善、安徽巡抚英翰、陕西巡抚乔松年，传谕浙江提督一等子鲍超：

同治五年十二月三十日奉上谕：

乔松年奏官军败溃，省城危急，请调援军，并请饬穆图善赴援庆阳，刘典、库克吉泰等先剿陕捻各折片。览奏曷胜焦急。捻匪久踞陕境，逼近省垣，官军从新丰追至灞桥，被匪兜围，悉行溃散，各营将领均不知下落。省城文报阻隔，危急万分。此时非有大支劲旅星夜赴援，陕事将不堪设想。曾国藩、李鸿章于捻匪窜陕以后将及两月，所调各军并未到陕，鲍超一军屡经谕令赴秦，迁延逗留，致令陕省糜烂至于此极。现在陕军俱已溃散，别无可调之兵。捻匪到处窜扰，几于无地非贼。着曾国藩、李鸿章严檄鲍超、刘松山等军兼程赴陕，赶紧救援。倘再任意观望，借词不进，即着参照军法从事，毋稍宽贷。

昨据鲍超奏称，已定于本月二十一日由鄂省安陆起程，取道樊城、荆紫关入陕。乔松年奏已在商州等处购备该军粮米。鲍超若再以无粮借口，或中途迟延折回，该提督自问当得何罪？懔之。

刘松山一军，即着曾国藩、李鸿章遵奉前旨，迅催此军驰赴同、朝。并着库克吉泰、都兴阿督带所部先办陕省剿捻事务，再行相机赴甘。

左宗棠前已有旨，令其先行赴陕，毋庸来京。着即兼程驰往秦中，与乔松年整理戎政。

陕省军律废驰已久，此次溃散将领，即着乔松年查明严参重办。此后如有不听号令，进战不力擅行溃退者，即着左宗棠、乔松年奏明在军前正法，以肃军律。并着左宗棠严催刘典速募湘军成军，立限驰援陕省。郭宝昌一军，着英翰饬令星驰赴陕，听候乔松年调遣。并将该军饷需速为筹拨足用。以便即时拔营，不准片刻停留，并不准英翰奏留，致误大局。

商城要路，即由英翰另拨一军填扎，以防捻匪回窜豫境。庆阳、宁州回势猖獗，郡城被围一月，紧急万分。着穆图善统率所部，即日起程赴援，并将回匪力行遏剿，毋任回窜陕疆。穆图善若再拥兵无贼之地，借词观望，延不赴援，必当重治其罪。

刘蓉在陕有年，一味宽纵，致令将士毫无畏惮，屡奉谕旨出省剿贼，并不亲临前敌督战，以致诸军进止不齐，有此大挫，深堪痛恨。本日已明降谕旨，将刘蓉革职，即着乔松年饬令回籍。援军未到以前，乔松年当就现有兵力认真防守省垣，以固根本。

乔松年另片奏，请饬四川等省拨解铅磺各片，本日已谕四川、河南、山西各督抚如数拨解矣。将此由六百里谕知曾国藩、李鸿章、左宗棠、库克吉泰、德兴阿、穆图善、英翰、乔松年，并传谕鲍超知之。钦此。

遵旨寄信前来。

200．附录廷寄　着饬严扼同朝刘松山等军星驰援应防捻扰晋左宗棠应速入陕整顿军政肃清捻逆后乘胜入甘（同治六年）正月初七日

同治六年正月初七日，准兵部火票递到军机大臣字寄——协办大学士两江总督一等毅勇侯曾国藩、督办陕甘军务陕甘总督一等恪靖伯左宗棠、钦差大臣江苏巡抚一等肃毅伯李鸿章、河南巡抚李鹤年、山西巡抚赵长龄、陕西巡抚乔松年，传谕浙江提督一等子鲍超：

同治六年正月初一日奉上谕：

赵长龄奏晋省防务吃紧，咨调豫军渡河协守，并林寿图奏请饬左宗棠先清秦境，疏通粮路各折片。

捻匪窜过渭北，扰及三原、高陵，势将东逼同、朝，该处与晋省仅隔一河，防务异常紧急。赵长龄现在分布水陆诸军于蒲州等处要隘驻扎，即着督饬陈湜严密扼守，并着曾国藩、李鸿章、李鹤年懔遵前旨，分饬刘松山、保英两军兼程驰赴同、朝，与陈湜所部晋军联络声势，互相援应，毋任捻踪东渡黄河。鲍超一军着兼程入秦，痛剿逆氛，援救省会，不可再稍迟延，亦不可以驱贼入晋为卸责，奋勉图功，毋干重罪，并着李鹤年筹运粮米接济援陕诸军，毋得稍分畛域。左宗棠前已有旨令其迅速赴陕，复明降谕旨令督办陕甘军务。此时陕省情形更为吃紧，军政废弛已极。即着星夜驰赴，严申纪律，将玩法将领从重惩办，以冀肃清陕境，乘胜入甘。左宗棠未到以前，陕省防剿事宜仍着乔松年勉力督办。将此由六百里谕知曾国藩、左宗棠、李鸿章、李鹤年、赵长龄、乔松年，并传谕鲍超知之。钦此。

遵旨寄信前来。

201．附录廷寄　着曾国荃督饬湘淮豫各军聚歼扰鄂之捻鲍超刘松山等从速入陕并命查明灞桥之败谭玉龙等独全缘由（同治六年）正月初十日

同治六年正月初十日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、陕西巡抚乔松年、督办新疆北路军务西安将军库克吉泰、帮办新疆北路军务塔尔巴哈台参赞大臣德兴阿，传谕浙江提督一等子鲍超：

同治六年正月初四日奉上谕：

谭廷襄、曾国荃奏捻逆窜及孝感，经官军截回，连日攻剿情形；乔松年奏捻踪西趋盩、鄠，现在收集散勇，重加整顿，并相机出省各折片。览奏均悉。

此次窜鄂之捻，虽经彭毓橘等连日追剿，而总兵张树珊以血战遇伏，力竭阵亡。该总兵向来剿贼最为奋勇，失兹良将，甚可悯惜！着曾国藩、李鸿章迅即查明请恤，以慰忠魂。张树珊以统领大员被贼围裹时，何以无一人援救？其所部安在？是营中彼此不相策应，亦可概见。并着曾国藩、李鸿章严切查明，痛惩积弊。

现在曾国荃拟困贼于枣阳、钟祥之下，天门、京山之上，四面夹击，固是扼险之策。第该抚前奏贼入鄂境，必可歼除。迨该逆既入鄂境，东西奔突，仍不能制。计湘、淮、豫各军在鄂省数倍于贼，既有地险可扼，必当思同心协力之效。即着曾国荃督饬各军，联络一气，毋使贼踪再行他窜，以期聚歼，用慰廑念。

鲍超一军前已奏报起程入陕，现在陕省正须劲旅协剿，未便朝令暮改，再令赴鄂。曾国荃虽久在军营，颇少定见。鲍超毋得借端折回，徒奔驰于无贼之地，致误军机。捻逆虽在德安，而窜豫实在意中。李鹤年仍当严防，不可稍涉大意。

陕捻西窜盩、鄠，乔松年收集溃散兵勇尚未可用，亦系实情。着该抚赶紧整顿训练，并俟刘松山、郭宝昌等军到后，再行相机出省。且贼踪诡诈，并须预防由楚、陕乘虚窜入晋境。至陕省上年灞桥之败，各营俱溃，而谭玉龙一军独能全师出险，黄鼎、鄢太愚两军伤亡亦少，俱当查明是否谭玉龙等平日驭军严整，抑或闻风先退？即着乔松年奏明，分别惩劝。库克吉泰、德兴阿现在行抵何处？着趱程前进，懔遵前旨，在陕会剿捻逆，不准稍有停留。刘松山一军是否业已到陕？并着曾国藩、李鸿章、乔松年催令入陕，以资得力，毋许迟缓。将此由六百里谕知曾国藩、李鸿章、谭廷襄、曾国荃、李鹤年、乔松年、库克吉泰、德兴阿，并传谕鲍超知之。钦此。

遵旨寄信前来。

202．附录廷寄　穆图善军营需饷孔亟着川淮鄂陕速解并迅饬大同府库拨解库克吉泰军入新饷银（同治六年）正月初十日

同治六年正月初十日，准兵部火票递到军机大臣字寄——协办大学士两江总督一等毅勇侯曾国藩、成都将军兼署四川总督崇实、四川总督骆秉章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、山东巡抚阎敬铭、山西巡抚赵长龄、陕西巡抚乔松年，传谕署山东巡抚布政使丁宝桢：

同治正月初五日奉上谕：

穆图善奏军营需饷万分紧急，请饬四川等省遵照奏案拨解一折。穆图善军营奏定月饷十五万两有奇，原系核明每月兵勇若干，每月需饷若干，不容稍有缺乏。乃自上年正月起至十二月止，四川省丝毫未解，两淮、湖北、山东、山西、陕西等处通共解到银四十万两零，下欠未解银一百十余万两，积欠饷银尚不在内。现在该将军所部各营兵勇，一年之久仅领过三个月饷银。仓头、磴口两处采办米面，积欠价银约计在三四十万两之数。山西碾运仓谷至今并未解到。当此边防吃紧，饥卒待哺嗷嗷，所奏自是实在情形。着崇实、骆秉章、谭廷襄、曾国荃、阎敬铭、赵长龄、乔松年、丁宝桢各遵照奏案，每月应解该营饷银若干两，迅速拨解。并着曾国藩、赵长龄各转饬两淮盐运使、河东道等处遵照奏定章程，按月拨解，源源接济，俾收士饱马腾之效，不准稍有延误！

库克吉泰片奏，请提用山西前解新疆饷银二万六千两等语。此项饷银现存大同府库，听候批解。该将军行营需饷孔亟，着赵长龄迅饬拨解，以济要需，毋稍延缓。将此由五百里谕知曾国藩、崇实、骆秉章、谭廷襄、曾国荃、阎敬铭、赵长龄、乔松年，并传谕丁宝桢知之。钦此。

遵旨寄信前来。

203．附录明谕　奖叙刘松山等军剿贼获胜出力各员弁（同治六年）正月初十日

同治五年十二月二十七日内阁奉上谕：

“曾国藩奏刘松山等军剿贼迭胜，汇案开单请奖一折。安徽皖南镇总兵刘松山等军，本年六月间于河南上蔡、西华等处剿贼，俘斩近万。又于刁河、新野、南阳等处奋勇鏖战，力挫凶锋。该将士等冒暑遄征，屡开胜捷，均属著有微劳，自应量加奖励。所有单开之记名提督易致中等三员，均着交部从优议恤。胡文高着赏给正一品封典。罗朝云着交军机处记名，无论提督、总兵缺出，尽先题奏。总兵何作霖等八员，均着交军机处记名，遇有提督缺出，请旨简放。喻中德等三员，均着赏给正一品封典。周盈瑞二员，均着交军机处记名，遇有提督缺出，请旨简放，并赏给正一品封典。谭碧理、杨瑞堂，均着交军机处记名，遇有提督缺出，请旨简放，谭碧理并赏给一品封典。周云祥等二员均着赏加提督衔。曾德喜着赏给信勇巴图鲁名号，彭绪炘着赏给桓勇巴图鲁名号，汤兆云着赏给直勇巴图鲁名号，彭绪炘并赏加提督衔。

“副将王庆福等三员，均着免补副将，以总兵交军机处记名，遇有总兵缺出，请旨简放，王庆福、李龙山并赏加提督衔。李青云、杨见山、席大成、余虎恩、陈广发、符秉福均着交军机处记名，遇有总兵缺出，请旨简放；李清云并赏给强勇巴图鲁名号，杨见山并赏给克勇巴图鲁名号，席大成并赏给雄勇巴图鲁名号，余虎恩并赏给精勇巴图鲁名号，陈广发并赏给力勇巴图鲁名号，符秉福并赏给长勇巴图鲁名号。

“易利贞等五员均着交军机处记名，遇有总兵缺出，请旨简放。总兵张叶江着以提督记名，遇缺提奏。副将刘祥耀着免补副将，以总兵记名，遇缺题奏。雷正清等四员，均着赏加总兵衔。

“参将张楚胜着免补参将，以副将尽先补用，并赏加总兵衔。陈连升等三员，均着免补参将，以副将尽先补用。副将刘友春、洪必胜、许德龙，均着免补副将，以总兵补用；刘友春并赏给烈勇巴图鲁名号，洪必胜并赏给振勇巴图鲁名号，许德龙并赏给锋勇巴图鲁名号。

“总兵彭秀清，着以提督记名，遇缺提奏。张耀春着赏给佐勇巴图鲁名号，刘成秀着赏给利勇巴图鲁名号。副将朱宗龙着交军机处记名，遇有总兵缺出，请旨简放，并赏给志勇巴图鲁名号。

“皮开荣等七员均着以总兵记名简放。刘芳桂并赏给固勇巴图鲁名号，陈福万并赏给御勇巴图鲁名号。张永辉等三员均着加总兵衔，张永辉并赏给果勇巴图鲁名号，王承赞并赏给策勇巴图鲁名号，欧亦修并赏给猛勇巴图鲁名号。胡理明着赏换花翎，并赏给武勇巴图鲁名号。

“参将赖明方着免补副将，以总兵仍留两江即补。刘为政着免补参将，以副将补用，并赏给二品封典。陈凤源着免补参将，以副将仍留两江尽先推补，并赏给正二品封典。何永盛着免补参将，以副将尽先推补，并赏给正二品封典。曾松明、朱成开均着免补参将，以副将尽先推补，并赏加总兵衔；曾松明并赏给绩勇巴图鲁名号，朱成开并赏给鼓勇巴图鲁名号。周和美等十一员，均着免补参将，以副将尽先推补；周和美并赏给胜勇巴图鲁名号，何春林并赏给效勇巴图鲁名号，孙桂亭并赏给捷勇巴图鲁名号，舒克相并赏给俊勇巴图鲁名号，谷隆祥并赏给励勇巴图鲁名号，易德贵并赏给勋勇巴图鲁名号，张尔昌并赏给杰勇巴图鲁名号，王景星并赏给冲勇巴图鲁名号，唐国华并赏给彰勇巴图鲁名号，钟致胜并赏给确勇巴图鲁名号，朱宗祥并赏给揆勇巴图鲁名号。

“朱南英等二员，均着免补参将，以副将仍留江苏尽先推补；朱南英并赏给安勇巴图鲁名号。罗泽泗等十一员均着免补参将，以副将尽先推补。袁彦贤、向志友、萧玉林、郑正开并赏换花翎；王秀棣着赏给彦勇巴图鲁名号，罗凤斋着赏给奋勇巴图鲁名号，以上二员并换花翎。

“游击喻执益、王楚华着免补游击，以参将仍留两江即补，并赏加副将衔；喻执益并赏给达勇巴图鲁名号，王楚华并赏给赳勇巴图鲁名号。游击刘祥发着免补游击，以参将留于江苏尽先即补，并赏加副将衔，赏给正二品封典。

“参将谢东元等七员，均着免补参将，以副将尽先补用。内戴扬辉、黄瑞堂并赏换花翎；彭芝兰并赏给敢勇巴图鲁名号。

“游击黄锡魁等三十八员，均着免补游击，以参将尽先补用，并赏加副将衔；黄锡魁、尹兴禄、赵恒林、杨钦元均着赏换花翎。舒长胜着免补游击，以参将留于安徽尽先补用，并赏加副将衔。龚顺祥等十员，均着免补游击，以参将尽先补用，并赏加副将衔。舒荣翼着免补游击，以参将仍留两江尽先即补，并赏换花翎。成永胜等二员均着免补游击，以参将留于安徽尽先补用，成永胜并赏换花翎。参将刘宗琦着赏换花翎，并赏加副将衔。游击刘明高等二员，均免补参将，以参将尽先补用，并赏加副将衔。邓成日着免补参将，以副将尽先补用。

“参将刘发兰等三员，均着赏加副将衔。游击罗茂义等五员，均着免补游击，以参将尽先补用，并赏换花翎。周有元等二员，均着免补游击，以参将尽先补用，并赏加副将衔。周成友等四员，均着免补游击，以参将补用。参将张忠武着赏加副将衔，并赏戴蓝翎。刘廷爵等二员，均着以参将尽先补用。杨聚义等二员，均着免补游击，以参将尽先补用；内屈益胜并赏换花翎。赵秉圭等二员，均着免补游击，以参将尽先补用，并赏换花翎。李松桂等三员，均着免补游击，以参将尽先补用。袁腾玖等二员，均着免补游击，以参将补用。袁腾玖并赏换花翎。李国正着赏换花翎，并赏加参将衔。张得胜着免补游击，以参将尽先补用，并赏戴花翎。

“王占元等十三员，均着免补游击，以参将尽先补用。都司文荣志等四员，均着免补都司，以游击尽先补用，并赏加参将衔，赏换花翎。张南桂等十八员均着免补都司，以游击留于两江尽先补用，并赏加参将衔。颜琼林等十员，均着免补都司，以游击尽先补用，并赏换花翎。张德丰等四员，均着免补都司，以游击留于安徽尽先补用，彭宝堂、雷吉祥、王先群并赏换花翎。守备郭大振等十四员，均着免补都司，以游击留于两江尽先补用。守备汤彦和等九员，均着免补守备，以都司尽先补用，并赏换花翎。都司王云集等四员，均着免补都司，以游击尽先补用，并赏换花翎。喻文榜等三员，着免补都司，以游击尽先补用。

“邓得胜等三十一员，均着免补都司，以游击尽先补用。袁绍春等二员，均着免补都司，以游击尽先补用。吴玉昆着免补都司，以游击仍留两江补用，并赏加参将衔。廖云祥等十八员，均着免补都司，以游击尽先补用。内李三友、禹金钟并赏换花翎。张学森等二员，均着以游击尽先补用，并赏换花翎。罗三元等六员，均着以游击补用，内王拔群并赏换花翎。贺必忠等二员，均着以游击补用。守备李敬修着以都司尽先补用，并赏加游击衔。刘绍南等六十员，均着免补守备，以都司尽先补用，并赏加游击衔；内朱德和、陈敬忠并赏戴蓝翎。

“禹志奉等二十六员均着免补守备，以都司尽先补用，并赏换花翎。杨超材等二十一员均着免补守备，以都司尽先补用。千总曾传礼等四十六员，均着以守备尽先补用。守备徐桂林等六员，均着免补守备，以都司尽先补用。赵云锦等二十八员，均着免补守备，以都司尽先补用；赵云锦并赏换花翎。邓名高着免补守备以都司补用，并赏戴蓝翎。刘树春等三员，均着免补守备，以都司尽先补用。范得胜等四员，均着免补守备，以都司补用。邹理堂等二十六员，均着免补守备，以都司补用；邹理堂并赏换花翎。赵元普等二员，均着免补守备，以都司补用，并赏戴蓝翎。李义龙等八员，均着以都司补用，内贺尔山、匡义志并赏换花翎。彭明达等九员，均着以都司尽先补用。千总文义和、龙恩均着免补千总，以守备尽先补用，文义和并赏加都司衔，龙恩并赏换花翎。

“刘陶盛等八员均着免补千总，以守备尽先拔用，并赏戴蓝翎。把总魏明光等四员，均着免补千总，以守备尽先补用。千总赵宝林等七员，均着免补千总，以守备尽先拔补，并赏换花翎。萧瑞昌等十五员，均着免补千总，以守备尽先拔补，并赏戴蓝翎。邱长林等四十一员，均着免补千总，以守备尽先补用。把总魏承瑞着免补把总，以千总尽先拔补，并赏加守备衔。千总朱明珩等二员，均着免补千总，以守备尽先补用，并赏加都司衔。

“千总陈桂华等二十七员，均着免补千总，以守备尽先补用。潘春华等四员，均着免补千总，以守备补用，并赏戴蓝翎。赵长生等二十六员，均着免补千总，以守备补用；赵长生、刘有才、查佑成、邹邦一、陈逢五并赏加都司衔。冯必胜等七员，均着免补千总，以守备补用，并赏戴蓝翎。把总朱云龙，着免补千总，以守备尽先补用。千总唐桂山着以守备拔补，并赏换花翎。

“王庆藩等十三员，均着以守备尽先拔补，内熊吉福、孙永祥并赏戴蓝翎。把总陈启明等二员，均着免补千总，以守备尽先拔补，陈启明并赏换花翎。军功池通海，着以千总尽先拔补。千总邱秀山等九员，均着以守备尽先拔补。把总胡元拔等三十四员，均着免补把总，以千总尽先拔补，并赏加守备衔，赏戴蓝翎。

“王远方等五十二员，均着免补把总，以千总尽先拔补，并赏加守备衔。把总李得云等五十五员名，均着免补把总，以千总尽先拔补，并赏戴蓝翎。外委符世礼等十二员，均着免补把总，以千总尽先拔补。把总金文谋等九员，均着以千总尽先补用。张德顺等八员，均着以千总补用，并赏戴蓝翎，张德顺并赏加守备衔。彭福星等六员，均着以千总补用。外委黄宗贵等四员，均着免补把总，以千总补用。

“把总张福寿等二十二员，均着免补把总，以守御所千总补用。杨海魁等十三员，均着以千总拔补，并赏戴蓝翎。杨厚德等十一员名，均着以千总尽先拔补，内张学品、李国寿、杨载发并赏戴蓝翎。石成美等十员，均着以千总尽先拔补，石成美、梁春庭并赏加守备衔，陈洪祥并赏戴蓝翎。

军功黄照林等二百二十一名，均着以把总尽先拔补，并赏戴蓝翎。姚信阳等四员，均着以外委尽先拔补，并赏戴蓝翎。曾春林着赏给六品翎顶。外委姚万松等四员，均着以把总补用，并赏戴蓝翎。军功唐光晟等四员，均着以把总补用，并赏戴蓝翎。王香侯等五名，均着以外委拔补，并赏戴蓝翎。外委易杭玉等九员，均着以把总拔补，并赏戴蓝翎。军功王楚安等八员，均着以把总拔补，并赏戴蓝翎。李胜发等十三名，均着以外委拔补，并赏戴蓝翎。李声翰等十一名，均着以把总尽先拔补，并赏戴蓝翎。李仪宾等三名，均着以把总尽先拔补，并赏戴蓝翎。

“降补都司万泰，着开复原官，仍以总兵记名简放，并免缴捐复银两。都司潘文质，着免补都司，以游击尽先补用，并赏加参将衔。把总贵占鳌，着免补把总，以千总仍留原标补用。吴天保，着以守备补用，并赏加都司衔。武生何之佩，着以千总归标尽先拔补。武举高德标，着以千总归标尽先拔补。千总冉永宣，着免补千总，以守备补用。副将汤诚意，着以总兵记名简放。已革游击江发云，着开复原官。

“候补道钟文，着赏加按察使衔。浙江直隶州知州朱式云，着免补直隶州知州，以知府仍留原省尽先补用，并赏加道衔。知州陈明玉，着以直隶州知州仍留安徽遇缺即补。知县刘锦棠，着以同知直隶州知州，不论双单月遇缺即选。同知王诗白，着免选本班，以知府不论双单月尽先选用。知县普维新，着免选本班，以知县留于安徽尽先补用。举人王宜励，着以知县留于河南补用。通判邵顺国，着免选通判，以同知不论双单月尽先即选。知县龚自玑，着俟补缺后以直隶州知州补用，并赏加知府衔。

“知州陆显勋，着以知州留于安徽归候补班前补用。知州左茂泰、通判章铨，均着赏换花翎。知县方骏谟，着俟选缺后，以直隶州知州补用，先换顶戴。张先熔着以知县不论双单月遇缺即选。州同孙志烈，着赏戴蓝翎。主事吴墉，着赏加员外郎衔。县丞武条箴等二员，均着免选本班，以知县不论双单月遇缺即选。内华蘅芳并赏加运同衔。候补府经历县丞郭觐珠，着免补本班，以知县仍留江苏补用。县丞刘名受，着免选本班，以知县遇缺即选。李树棠等二员，均着免补本班，以知县不论双单月遇缺即选。唐光运着免选本班，以知县留于安徽遇缺即补。彭宗洛等二员，均着免选本班，以知县不论双单月尽先选用。

“训导唐焕章，着以知县不论双单月在任候选，并赏加同知衔。候选训导孙育均等四员，均着免选本班，以知县不论双单月尽先即选。州判周韵莲，着免补本班，以知县仍留江苏尽先补用。府经汪声溥，着免补本班，以通判仍留安徽尽先补用。李泽鸿，着免选本班，以通判不论双单月遇缺即选。县丞蔡中懿等二员，均着免选本班，以盐大使遇缺即选。州吏目张声远，着免补本班，以府经历留于安徽遇缺即补。县主簿刘焕彩等四员，均着免选从九品，以县丞不论双单月尽先即选。李正馨，着免从九品，以县丞尽先即选。从九品张恒昆，着免选从九品，以县丞即选。

“方模哲，着免选从九品，以县丞遇缺先选。周云梯等三员，均着免选本班，以主簿不论双单月遇缺尽先即选。从九品衔查汝梅，着以从九品留于江苏补用。县丞王晓堂，着赏加盐提举衔。李江洲等二员，均着赏加五品衔。监生戴麟昌，着以县丞分发省份补用。从九品萧邦彦等二员，均着赏给五品顶戴。贡生李霈根，着以训导不论班次遇缺尽先选用。监生禹金声等三名，均着州吏目不论双单月遇缺即选。文生邓树人等二员，均着以训导不论双单月遇缺即选。从九品方鉴，着以典史不论双单月、不论班次遇缺尽先选用。从九品衔朱秉芳，着以从九品选用。童生曾昭寅，着以从九品不论双单月遇缺即选，并赏加五品衔。陶燮圭等八员，均着以从九品不论双单月遇缺即选，陶燮圭并赏戴蓝翎。

“军功张仕球，着以未入流不论双单月尽先选用。府经历谢廷珩，着免补府经历；以知县仍留江西归候补班前先用。从九品姚勷宸，着免补从九品，以县丞仍留江西归候补班前先用。县丞罗安瀛，着俟补缺后，以应升之缺升用。邹振高等二员，均着俟补缺后，以知县仍留江西补用。已革补用县丞即补州吏目张开龄，着开复原官，仍留江西以州吏目不论繁简尽先补用。从九品张启，着以从九品仍留江西归候补班前先用。余着照所议办理。该部知道。单并发。”钦此。

204．附录廷寄　陕甘军务紧急饬左宗棠鲍超刘松山援陕各军兼程前往毋误事机（同治六年）正月十三日

同治六年正月十三日，准兵部火票递到军机大臣字寄——协办大学士两江总督一等毅勇侯曾国藩、督办陕甘军务陕甘总督一等恪靖伯左宗棠、钦差大臣江苏巡抚一等肃毅伯李鸿章、督办新疆北路军务西安将军库克吉泰、帮办新疆北路军务塔尔巴哈台参赞大臣德兴阿、陕西巡抚乔松年，传谕浙江提督一等子鲍超：

同治六年正月初九日奉上谕：

前因陕西军务紧急，各军溃败，降旨将刘蓉罢斥，令左宗棠督办陕甘军务，并令库克吉泰、德兴阿先赴陕省剿贼，再行入甘。又迭谕鲍超带兵入陕，谅已遵旨分道赴援。兹据陕西绅士车顺轨等奏，上年十二月贼扑省城，官军三十余营行至灞桥，被贼围裹，伤亡大半。省城外四五里内俱系贼营，官军降贼者亦复不少。加以西路回匪窜越汧陇，万一勾结，势更滋蔓。省城粮断援绝，若不飞调劲旅救援，断难保守，请飞饬鲍超迅速赴援等语。

刻下陕西各军新溃，招集未齐，捻踪分股窜扰，无兵扼截，蹂躏自不待言，专盼各军入关，方能重振军威，力图扫荡。着曾国藩、李鸿章迅即催令鲍超、刘松山等军兼程赴陕，相机进剿，仍兼顾山西河防，慎勿驱贼入晋。

左宗棠已到何处？未据奏报，着即星速入关统率各军，与乔松年力加整顿，无庸俟刘典募勇，致稽时日。左宗棠未到以前，乔松年责无旁贷。着即招抚各军，保全完善，慎卫省城。鲍超一军前谕径行入关，无庸回鄂，该提督务当懔遵迭次谕旨，赴援陕省，不得再有观望，致干重咎！库克吉泰、德兴阿由山西赴陕，道途非远，即着迅速拔营，先剿陕西贼匪，俟左宗棠到后，各兵齐集，再行斟酌进止，赴援庆阳。陕西各军粮饷，着左宗棠督饬王加敏妥筹报解，以赡饥军而维大局。车顺轨等原折一件，均着抄给阅看。将此由六百里谕知曾国藩、左宗棠、李鸿章、库克吉泰、德兴阿、乔松年，并传谕鲍超知之。钦此。

遵旨寄信前来。

附抄发车顺轨原折

三品衔国子监祭酒臣车顺轨等跪奏，为沥陈陕西省城危急情形，恳恩迅调劲旅，以救生灵而维大局，恭折具奏，仰祈圣鉴事。

窃臣等籍隶陕西，前因捻匪阑入关中，盘踞二华，恭阅邸抄，已蒙简派陕甘总督左宗棠督办陕甘军务。仰见圣虑周详，轸念西陲至意。臣等闻命之下，莫不钦佩。乃于本年正月初旬，臣等接到陕西在籍绅士二品顶戴前广东候补道李宗沅等函称，捻匪窜扰陕西，贼目即张总愚，并闻宋景诗亦在其内，能战悍贼约有数千，骑多步少，沿途裹胁，不下数万。初则盘踞潼、华，十一月初八、九等日突入近邻，直逼省垣。嗣又东掠兰田，围困多日，于二十六日又复北扰临潼县之新丰、阴槃等处，与官军相持。方冀贼由商洛窜出陕疆，奈连日大雪，山路不开，贼复由厚子镇回窜临、渭，官军尾贼而行，至新丰一带，各营皆为贼所遮绝，营盘被困。十二月十七八日，贼径扑省城，官军三十余营行至灞桥，贼突以马队层层包裹，湘果一营全行覆没，总兵萧德扬阵亡，各营官兵伤亡大半。现将省城团团围定，如东门外之三府洼、西门外之火神庙、南门外之小雁塔、北门外之红庙坡，离城四五里内俱系贼营，四面环攻，文报不通，粮路断绝，省城危如累卵。且官军降贼者亦复不少，裹胁丁壮，劫夺马匹，妇孺狂奔，哭声载道，其颠连之状，惨不忍言！加以西路回匪窜越汧、陇，万一勾结，势更滋蔓。所望鲍提督一军西来救援，奈因湖北之事又复返旆，士民闻之，莫不寒心！若救援稍迟，关辅情形不可问矣！各等语。伏思关中为形胜之区，自回逆倡乱以来，百姓蹂躏已不堪言。去岁捻匪入关，军民多惑于贼不杀人、不踞城之说，以致华阴、华州、渭南、临潼、兰田、咸宁、长安、盩厔、鄠县附省各县，俱经贼匪掳掠一空，官军屡次失利。现在省城被围甚急，粮断援绝，若不飞调劲旅立即救援，断难保守。兼之城内回民时欲蠢动，设有不测，深为可虑。左宗棠到陕尚需时日，合无仰恳天恩，即饬提督鲍超无分星夜迅速赴援，以救生灵而保关辅。臣等为西陲大局起见，不揣冒昧，据实沥陈。谨合词恭折具奏，伏乞皇太后、皇上圣鉴。谨奏。

205．附录廷寄　严饬官军设法堵剿入鄂捻军及张树珊议恤予谥建祠（同治六年）正月十四日

同治六年正月十四日，准兵部火票递到军机大臣字寄——协办大学士两江总督一等毅勇侯曾国藩、钦差大臣江苏巡抚一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃：

同治六年正月初七日奉上谕：

李鸿章奏各军入鄂剿贼情形等语，已明降谕旨，将张树珊以提督阵亡例从优议恤，并予谥、建祠矣。该总兵忠勇过人，独以亲兵拒贼，致有挫失，甚为可惜。所有是日援救不力各员，仍着曾国藩、李鸿章懔遵前旨，严行参办。现在捻势甚张，各军俱至德安、京山、天门一带，山多路窄，可期兜剿。着曾国藩、李鸿章、曾国荃严檄各军，设法堵剿，毋令他窜。随州一路无军拦堵，并着谭廷襄、曾国荃派兵扼截。李昭庆一军现由罗山、麻城赴豫，着李鸿章相机调遣。李鸿章密片一件，已交军机处存记，候旨录用矣。将此由五百里各谕令知之。钦此。

遵旨寄信前来。

206．附录廷寄　鄂捻狂窜曾国荃围剿无力饬曾李妥筹调度并防捻入皖（同治六年）正月十八日

同治六年正月十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年，传谕浙江提督一等子鲍超：

同治六年正月十四日奉上谕：

谭廷襄、曾国荃奏捻逆西窜，连日追剿情形一折。贼众回窜臼口，于沿河上下扮作难民，窥伺汉水，经淮军、鄂军等击退，锐意西窜，扑犯安陆。刘铭传率军紧蹑贼后，曾国荃复调鲍超回剿。鲍超一军迭次谕令入秦，该抚复令在鄂会剿，实属毫无主见，徒令该督跋涉道途，迄未遇贼一击，老师糜饷，莫此为甚！着仍遵前旨迅饬援秦。即已与贼相持，湘、淮各军均在鄂境，尽可妥为调度，御贼狂窜。曾国荃屡托空言，殊无把握，何以副朝廷委任之重！着即督饬各军认真扼剿，设法擒渠，迅图殄灭。若仅以奏报铺张敷衍搪塞为得计，该抚自问当得何罪？曾国藩谅已赴徐接印任事，李鸿章已授湖广总督，该大臣交卸后，自应进扎豫省扼要之地，方能就近调度，务当与曾国藩妥筹布置，无误事机。随、枣一带已近豫疆，李鹤年当力图堵截，不得任贼入境，再致蔓延。将此由六百里谕知曾国藩、李鸿章、谭廷襄、曾国荃、李鹤年，并传谕鲍超知之。钦此。

遵旨寄信前来。

207．附录廷寄　按原订数目筹解协甘军火饷银及晋抚筹拨银二万两援新（同治六年）正月十八日

同治六年正月十八日，准兵部火票递到军机大臣字寄——协办大学士两江总督一等毅勇侯曾国藩、前陕甘总督杨岳斌、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、署江苏巡抚郭柏荫、山西巡抚赵长龄：

同治六年正月十四日奉上谕：

杨岳斌奏甘军窘迫，请饬迅解饷银、军火一折。据称甘省饷需军火等项，以鄂台转解为大宗，经左宗棠改派道员王加敏接办台务，左宗棠未到任以先，该委员等如不能将各省协饷随时径解甘肃，则饷源断绝，饥军哗溃堪虞等语。自系实在情形。着谭廷襄、曾国荃懔遵上年十二月初一日寄谕，督饬道员王加敏等，速将各省协甘饷银军火，随时解赴陕省粮台接收转解，以济急需，并着知照左宗棠遵照办理。

另片奏，湖北月协饷银三万五千两，自四年三月起至五年五月止，所解不及十分之三，江宁协款又停止未解，着曾国藩、谭廷襄、曾国荃、郭柏荫将各该省协甘饷银仍照原定数目源源筹解，毋稍延迟。又片奏，请饬山西巡抚转饬拨解新疆饷需等语。着赵长龄督饬藩司、河东道于应解甘饷内无论何款，先行筹拨银二万两，委员解赴绥远，一面知会哈密办事大臣文麟派队迎提，不得迂缓。将此由五百里各谕令知之。钦此。

遵旨寄信前来。

同治六年

208．奏报回驻徐州恭接两江总督两淮盐政及通商钦差大臣关防印信日期折正月二十一日

奏为微臣回驻徐州接篆任事，恭折仰祈圣鉴事。

窃臣于正月初三日，承准军机大臣字寄同治五年十二月二十七日奉上谕：“曾国藩于来年正月初旬接两江总督关防后，即着回驻徐州，力顾东路，并顾李鸿章后路，办理粮饷，无令缺乏。江督事繁责重，此岂可以安逸之时？该督自以迹涉畏难取巧，无以对部曲，未免鳃鳃可虑。所请令丁日昌暂护通商大臣关防，丁日昌系该督所属，即着责成该员妥办中外交涉事件，仍留该督统率，毋庸令其护理关防。”等因。钦此。

圣恩优渥，指示周详，闻命之下，敢不懔遵。即于初六日自周家口启程，十五日行抵徐州府城，十九日署督臣李鸿章派员将两江总督关防、两淮盐政印信并通商钦差大臣关防汇送前来，臣当即恭设香案，望阙叩头祗领任事。伏念臣精力日颓，治军无效，本不敢再膺繁剧，贻误地方。仰蒙皇上训诫再三，曲为开导，不责其畏难取巧，并谕以事繁责重，所以解释疑虑，启发颛愚者无微不至！循诵圣训，感惭无地，惟有誓心竭力，图报涓埃，常早作而夜思，求尽忠而补过，庶以仰答高厚鸿慈于万一！

所有微臣回至徐州接篆日期，恭折由驿驰陈，伏乞皇太后、皇上圣鉴训示。谨奏。

209．汇报近日鄂省围剿捻贼军情并恳留鲍超军于豫西防任赖捻股西窜暂缓援秦片正月二十一日

再，近日军情。任、赖股匪于上年腊杪，又窜臼口一带，欲从丰洛河抢过襄水，均经鄂中水师击退。刘铭传一军紧蹑贼后，迭有斩擒。正月初一日，绕出贼前，在冠山口获一胜仗，军气颇振。该逆受此惩创，折而下趋。据曾国荃来信言，鲍超、刘铭传、刘秉璋、周盛波等军会合鄂军，三面布置颇密。再调李昭庆一军由信阳至宋河，则四面有合围之势。但地方辽阔，贼情诡谲，不知能否聚歼等语。

查此次贼窜鄂境，忽东忽西，变迁无定，剿办流寇，本不可以无定之贼踪，改已定之成局。鲍超一军前经议定援秦，不应于十二月初三日奏改援鄂。既已援鄂，则鄂事未清，不应遽奏赴秦。该提督急于立功，曾国荃亦无定见，遂均有前后歧异之处，迭奉谕旨饬责，洵属明见万里，无微不照。臣在归德途次，闻任、赖亦有入秦之意，恐鲍超从荆紫关援秦，而潼关一路空虚。万一任、赖西趋汝、洛，则秦、晋两省均属可虑。已于初十日檄令鲍超紧蹑任、赖一股，毋令再窜秦中。凡贼在开封以西，如南阳、汝宁、许州境内，均与之纵横追逐。如任、赖至汝州、河、陕等处，亦即跟踪西行，助晋省河外之防，为陕省援师之断等语，檄行去后。顷来徐州与李鸿章熟商，亦以为现仅刘松山一军入秦，粮运已极不易，若使任、赖续窜陕省，则各军皆须赴秦，以四五万人之粮饷，从江南运至陕西，势必竭蹙贻误。自应暂留鲍超一军于豫西拦截任、赖，不使西窜。俟任、赖一股贼情定后，再行奏调霆军赴秦，乃为稳着。是否有当，理合附片陈明，伏乞皇太后、皇上圣鉴训示。谨奏。

210．兵部右侍郎彭玉麟恳辞奖叙片正月二十一日

再，兵部右侍郎彭玉麟报捐养廉银两，由臣具奏。钦奉谕旨：“彭玉麟所捐养廉银两，着加恩查明该侍郎子弟给予奖叙。该部知道。”钦此。当经恭录咨会去后。

兹据该侍郎咨称：“玉麟只有一子，已得二品荫生，胞弟一人亦已捐纳道员，此皆仰赖圣恩，始得子弟均列仕籍。且察其性质均极朴鲁，现惟饬令安分家居，未能出而图报，方觉昕夕惶愧，何敢再邀奖叙？在皇上天恩，固属有加无已，而玉麟起家寒素，屡沐高厚之恩，未效涓埃之报。借此廉项，以尽微忱，断不敢再邀议叙，有违初心。”等因。请奏前来。臣查彭玉麟淡于荣利，退让为怀。自带水师以来，身居小舟十有五年，从未谋及家室。此次捐助养廉，力辞奖叙，出于至诚。应恳天恩俯如所请，毋庸再给议叙，以遂其报效之诚。理合附片陈明，伏乞皇太后、皇上圣鉴训示。谨奏。

211．附录廷寄　嘉勉刘铭传等尽力剿洗鄂捻及鲍超军仍速援陕正月二十八日

同治六年正月二十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、荆州将军巴扬阿，传谕浙江提督一等子鲍超：

同治六年正月二十五日奉上谕：

鲍超奏官军大获胜仗，巴扬阿等奏捻逆欲渡襄河、激团预备各一折。览奏均悉。

鄂贼盘踞杨家泽、拖船埠、永乐河一带，经刘铭传、鲍超先后进剿，将三路贼众击退。官军四面围剿，追杀六十余里，毙贼甚多，办理尚为奋勉。任怀邦、赖文洸是否歼毙？着曾国荃查明具奏，并着曾国藩、李鸿章、曾国荃督饬刘铭传等军将败残贼众尽力剿洗，勿任死灰复燃。楚贼已属无多，兵力足敷剿办，倘不赶紧肃清，再至窜扰，惟曾国荃是问。

鲍超一军仍着迅速援陕。该提督所向有功，不得因循自误。入关以后军情，咨报左宗棠具奏。此次阵亡之记名总兵陈永康、王开国，副将柳金山，参将张金魁，游击李宏胜、李占彪，力战捐躯，均堪悯恻。着交部从优议恤，以慰忠魂。

巴扬阿等奏布置襄河情形，尚为妥协。即着曾国荃迅饬左光培等抽拨炮船驶赴沙洋，会同樊国泰等实力堵御。仍于陆路酌分一军渡过西岸，择要屯扎，与兰斯明所部联为犄角之势。如该逆渡河，即着文全带兵驻往沙洋，会同痛剿，毋稍疏失。

鲍超所请保奖打仗出力人员，着核实开单，知照李鸿章奏请奖励，毋许冒滥。将此由六百里谕知曾国藩、李鸿章、谭廷襄、曾国荃、巴扬阿，并传谕鲍超知之。钦此。

遵旨寄信前来。

212．附录廷寄　着曾国藩回驻金陵一切军情及调度事宜仍与李鸿章咨商并速饬鲍超军入陕不得延宕正月二十七日

同治六年正月二十九日，准湖广总督部堂李鸿章咨开：同治六年正月二十七日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃：

同治六年正月二十四日奉上谕：

李鸿章奏楚、秦援军两路获胜情形一折。刘铭传一军援鄂，由米河追贼至京山、宜城一带，连破贼伏，迭获胜仗。该逆折窜安陆，刘铭传仍由宜城北路追蹑。着李鸿章即檄饬援军尽力剿洗，并严扼捻踪回窜枣阳、樊城之路。谭廷襄、曾国荃分布各军四面兜剿，就地歼除，毋任旁窜。邻省刘松山一军援陕，在鱼化镇获胜，已据乔松年、刘蓉奏报。惟捻股人数众多，刘松山兵力尚单，亟需鲍超入陕援应。前已迭次严谕此军入陕，曾国荃何得任意留住鄂境？着李鸿章懔遵前旨，严檄鲍超刻日拔队西行，不得抗违，致误大局。

曾国藩既经接受两江督篆，所有察吏、筹饷及地方应办事宜，均关紧要，且金陵亦不可无勋望素著大员坐镇。着即回往省城，以资镇摄。该督公忠体国，自当仰体朝廷倚畀之隆，勉为国家宣力。一切军情并调度事宜，仍着李鸿章随时咨商，以资裨益。张锡嵘在陕阵亡，业已降旨给予恤典矣。将此由六百里各谕令知之。钦此。

遵旨寄信前来。

同日并准军机处片开：本日奉有寄信谕旨二道，希贵大臣于接奉后，即行恭录知照协办大学士两江总督一等毅勇侯曾国藩一体钦遵办理可也。为此知会。

213．附录廷寄　徐防军饷归并徐州粮台支放并饬豫鲁晋按旧案拨解协饷正月二十九日

同治六年正月二十九日，准湖广总督部堂李鸿章咨开：同治六年正月二十七日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、河南巡抚李鹤年、山东巡抚阎敬铭、山西巡抚赵长龄，传谕署理山东巡抚布政使丁宝桢：

同治六年正月二十四日奉上谕：

李鸿章奏请将徐防军饷归并徐州行营粮台支放，并请饬催协饷等语。徐防兵勇经李鸿章整顿训练，与湘、淮各军一律调遣，所需饷项，自应归并徐州行营粮台，毋庸由善后局支放，以归划一。该局所收各款，即着李鸿章令徐州道造册移送金陵总粮台，由曾国藩复核奏销。至徐防兵食，以豫、东、晋三省协饷为大宗，近年拨解寥寥，现在出境助剿，远赴豫、鄂，需饷尤巨，着李鹤年、阎敬铭、赵长龄、丁宝桢迅即查照旧案拨解，以供支放，并着李鸿章咨照各该省如数协拨。将此由五百里谕知曾国藩、李鸿章、李鹤年、阎敬铭、赵长龄，并传谕丁宝桢知之。钦此。

遵旨寄信前来。

214．附录廷寄　鲍军不必盘桓豫西仍速援陕饬接济该军粮运二月初一日

同治六年二月初一日，准兵部火票递到军机大臣字寄——协办大学士两江总督一等毅勇侯曾国藩：

同治六年正月二十六日奉上谕：

曾国藩奏赴徐接印任事一折。览奏欣慰。着该督即遵前旨，回驻江宁省城，筹办粮饷及地方事宜，以资坐镇。另片奏请留鲍超一军于豫西拦截任、赖，不使西窜等语。鲍超一军已在杨家泽地方大获胜捷，昨据该督奏报，仍督军追剿。现计旬余，谅可次第殄灭。湖北兵势已厚，刘铭传等军当已足敷剿洗。本日据林寿图奏，回逆窜陕，军情万紧，恐刘松山一军势尚单薄，鲍超仍当迅速援陕，以资得力。该军粮运虽有薛书常在晋筹办，仍着该督源源接济，毋令有所借口。将此由五百里谕令知之。钦此。

遵旨寄信前来。

215．附录明谕　彭玉麟捐助养廉银两仍着交部从优议叙二月初一日

同治六年二月初一日，准兵部火票递到同治六年正月二十六日内阁奉上谕：“曾国藩奏侍郎彭玉麟报捐廉银，恳毋庸再给议叙等语。兵部右侍郎彭玉麟捐助养廉银两，朝廷未便没其报效之忱，着加恩交部从优议叙。”钦此。

216．附录廷寄　穆图善军营粮饷两绌饬各省速解协甘月饷毋许延误二月初二日

同治六年二月初二日，准兵部火票递到军机大臣字寄——协办大学士两江总督一等毅勇侯曾国藩、成都将军兼署四川总督崇实、四川总督骆秉章、钦差户部左侍郎暂署湖广总督谭廷襄、帮办湖北军务赵长龄、陕西巡抚乔松午，传谕署理山东巡抚布政使丁宝桢：

同治六年正月二十七日奉上谕：

穆图善奏请饬催各省协饷等语。穆图善军营饷需久绌，迭经谕令各该督抚等源源拨解。兹据该将军奏称，各省协饷，四月之久均无报解信息，该营粮饷两绌，呼吁无门，情形甚为急迫，自应迅筹接济。着崇实、骆秉章、谭廷襄、曾国荃、阎敬铭、丁宝桢、赵长龄、乔松年各将该省应协月饷迅速报解。并着曾国藩、赵长龄转饬两淮运使、河东道，各将应协饷银源源批解穆图善军营，以应急需。其以前欠解之款，着一并陆续起解，不得稍有延误。将此由五百里谕知曾国藩、崇实、骆秉章、谭廷襄、曾国荃、阎敬铭、赵长龄、乔松年，并传谕丁宝桢知之。钦此。

遵旨寄信前来。

217．附录廷寄　鲍超续追败逆暂扎鄂豫之交二月初四日

同治六年二月初四日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年，传谕浙江提督一等子鲍超：

同治六年二月初一日奉上谕：

鲍超奏官军连日追贼，迭获全胜一折。鲍超一军，自杨家泽大捷后，连日蹑剿，由钟祥至丰乐河一带，追杀五昼夜，复毙贼一万数千名，生擒四千余名，救出难民二万余众。该提督勇于立功，所向克捷，实为奋勉！惟贼数不下十万，鲍超既已与贼相持，自不能舍而之他。该逆现由泌阳、桐柏窜去，鲍超若已追贼入豫，着即整队前进，会合豫、鄂诸军，将此股全行殄灭。并着曾国藩、李鸿章酌度军情，如任、赖股匪，鲍超一军足能蒇事，即令该提督暂扎鄂、豫之交，先将此股办竣。倘贼踪东窜已远，即檄令该提督仍遵前旨迅速入秦。

军情旦夕变迁，朝廷不为遥制。曾国藩、李鸿章务当权衡缓急，统筹大局，不得置陕事于膜外！陕省兵力不厚，如刘松山再有挫失，事势将不可问！曾国荃于湘、鄂诸军毫无调度，糜饷老师，又于鲍超一军援鄂、援陕，朝令夕更，茫无主见。鲍超虽迭获大捷，而曾国荃所部各军竟如坐视。倘再不激励将士，振刷精神，致援陕之军日久为贼牵制，或陕事因之日坏，该抚岂能当此重咎耶？此时刘铭传等军均在鄂境，着谭廷襄、曾国荃督饬诸军蹑踪追剿。并着李鹤年饬令宋庆等会同湘、鄂等军将该逆就地剪除，迅速竣事，毋令再行纷窜，贻误戎机！

鲍超此次追贼出力文武各员，着汇入前案，咨明李鸿章奏请奖励。其阵亡之总兵章茂、金明亮，总兵衔副将杨明德，副将汤顺、黄先芝、黄光立、谢九和，副将衔参将贺高志，参将黄起胜，游击范全福、刘开胜，都司王景云、梁景升，守备王有田、何玉方、冯春元，千总周岁福、郑友才，把总余登祥、李鸣洪，均着交部从优议恤，以慰忠魂。将此由六百里谕知曾国藩、李鸿章、谭廷襄、曾国荃、李鹤年，并传谕鲍超知之。钦此。

遵旨寄信前来。

218．附录廷寄　申斥曾国荃并饬鄂境各军赴豫助剿捻逆及拨军驰防陕路二月初五日

同治六年二月初五日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄，帮办湖北军务湖北巡抚一等威毅伯曾国荃、安徽巡抚英翰、河南巡抚李鹤年、山东巡抚阎敬铭、山西巡抚赵长龄，传谕署理山东巡抚布政使丁宝桢：

同治六年二月初二日奉上谕：

李鹤年奏任、赖股匪北窜豫境，催调各军蹑击一折。鄂捻窜至楚、豫交界之湖阳，经宋庆由唐县拔队迎截，在咎冈东南获胜。贼匪大股由枣阳北窜唐县，复经宋庆催军追至桐柏县属之平氏镇西南，续获胜仗，毙贼甚多，贼已卷队东奔。该逆在鄂省被鲍超迭次惩创，势必不敢回鄂。现已由豫省南界向东狂奔，窜突靡定。曾国荃办理鄂省军务，数月以来，竟未能就地歼除，今又纵令窜入豫境，自问将何以对朝廷？着即速催鄂境各军赴豫助剿，并着曾国藩、李鸿章迅调湘、淮诸军迎头拦截，断其趋向东北之路。光固一带门户洞开，曾国藩等当赶紧派兵扼守。李鹤年亦当派兵会同扼截，并饬宋庆尽力穷追。贼骑飘忽异常，着英翰、阎敬铭、丁宝桢迅速督饬将士严密扼截，妥筹布置，毋令贼踪阑入本境。

晋省完善之区，赵长龄当预筹布置，不得以贼踪尚远，稍形疏懈。陕、洛、阌乡、灵宝一带，并着曾国藩、李鸿章、李鹤年分拨诸军驰往堵截，以防捻踪折向西窜。将此由六百里谕知曾国藩、李鸿章、谭廷襄、曾国荃、英翰、李鹤年、阎敬铭、赵长龄，并传谕丁宝桢知之。钦此。

遵旨寄信前来。

219．附录廷寄　陕省回捻纷扰需饷万急速饬两淮运司在协甘专饷内月解银二万两供陕支放二月初七日

同治六年二月初七日，准兵部火票递到军机大臣字寄——协办大学士两江总督一等毅勇侯曾国藩：

同治六年二月初三日奉上谕：

乔松年奏陕省需饷万紧，请于两淮运库指拨协济一折。据称陕省回、捻纷扰，钱粮无出。刘松山等军采买米粮，筹办运转等事，皆属刻不可缓，请于两淮协甘专饷内每月拨银二万两，以应急需等语。所奏尚属实在情形。着曾国藩转饬两淮运司，自同治六年正月为始，于协甘专饷内按月筹银二万两专解陕西藩库，以供支放。此项银两，准其划抵积欠甘饷。该督当饬该运司源源报解，毋稍延误。将此由五百里谕令知之。钦此。

遵旨寄信前来。

220．附录廷寄　饬各军追剿窜豫之捻曾国荃在鄂办贼无方致令纷窜着交部议处郭松林准予回籍养伤二月初八日

同治六年二月初八日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年：

同治六年二月初五日奉上谕：

谭廷襄、曾国荃奏霆军追贼西上，鄂军扼守唐白河堵剿获胜，余贼由枣阳窜豫一折。

鲍超一军追贼获胜，唐协和又败贼于两河口等处，贼向豫境桐柏一带奔窜。现在鄂军唐协和、豫军蒋东才、淮军刘铭传均已先后追到，曾国藩、李鸿章、李鹤年督饬各军前截后追，毋任再有窜突。谭廷襄、曾国荃仍当派军出境追剿，不得稍分畛域。鄂省水陆各营或迎头截击，或蹑尾力追，亦有微劳足录。着谭廷襄、曾国荃择尤酌保，毋许冒滥！

此次贼入鄂境，曾国荃谓可痛歼于山颠水隈之际，卒任该逆东西奔窜，仍复逸出豫疆，办理毫无把握，该抚自请议处，实属咎有应得。曾国荃着交部议处，以示薄惩。

另片奏郭松林受伤甚重，请准回籍养伤等语。郭松林着准其回籍养伤，一俟伤病就痊，即行咨调来营。将此由六百里各谕令知之。钦此。

遵旨寄信前来。

221．恭谢年终赏赐折二月初八日

奏为恭谢天恩，仰祈圣鉴事。

窃臣承准军机大臣咨开：同治五年十一月二十八日，由内交出年终赏福字、荷包、银钱、银锞、食物等项，另加赏寿字一张，交兵部由驿驰递到臣。当即恭设香案、望阙叩头谢恩祗领讫。伏念臣久厕军行，愧无功效。怅狼氛之迟扫，值凤籥之更新，正悚惕以弥深，荷宠荣之远贲。福缘恐致，懔宸训于挥毫；寿必恭先，识圣心于铭带。重以紫罗纫佩、赤仄生辉，瑞麦同颁，比周官之粉餈糗饵，琼酥并润，逾汉苑之梬枣蒲萄，渥被隆驰，莫名感戴。臣惟有习勤补过，矢慎图功，锵玉佩以鸣虔，启珠囊而志瑞，所冀销兵志喜，同游多福多寿之天。庶几含哺胪欢，永绥引养引恬之治。所有微臣感激下忱，理合缮折叩谢天恩，伏乞皇太后、皇上圣鉴。谨奏。

222．造报历年军需收支款目分四案开列清单奏请报销折二月初八日

奏为造报军需款目，分为四案开列简明清单，恭折仰祈圣鉴事。窃臣接准部咨，同治三年七月初十日内阁奉上谕：

“军需报销一事，本有例定章程。惟近来用兵十余年，蔓延十数省，报销款目，所在多有。若责令照例办理，不独虚糜帑项，徒为委员、书吏开需索之门；而且支应稍有不符于例，即难核准，不得不着落赔偿。将帅宣力行间，甫邀恩锡，旋迫追呼，甚非国家厚待勋臣之意。着照该部所请，所有同治三年六月以前各处办理军务未经报销之案，准将收支款目总数分年分起开具简明清单，奏明存案，免其造册报销。”等因。钦此。

仰见我皇上独除烦苛、务崇大体之至意。臣自咸丰三年带兵以来，统辖日广，条目太繁，曾于咸丰七年十二月酌拟报销大概规模陈奏一次。十年四月，奉命署理两江总督，即于五月附片奏明，拟自咸丰三年至十年五月，分作三案造册报销。并先将咸丰三年九月起至六年十二月止，作为第一案专折具奏，照例造册咨部在案。

臣初出带兵，并未奏派大员总理粮台。收放各款，随时遴员经管。咸丰四、五、六、七年，以今湖南抚臣李瀚章前任守令时经手者居多；八、九两年以江西候补知府张韶南经手者居多。十年五月忝任江督以后，始奏明于江西省城设立总粮台，派江西布政使总司其事。臣时驻扎祁门，另设行营支应粮台，添委江西建昌府知府隋藏珠与张韶南会同经理。至十一年秋克复安庆，图攻金陵，又于安庆立粮台，名曰江外粮台。调隋藏珠管理，而以江西候补知府王延长副之。其留于祁门者，支应皖南诸军，名曰山内粮台。其时张韶南物故，派安徽候补知府李兴锐始终其事。其随臣弟曾国荃在安庆、金陵者，则有江西候补知府李作士等员，别无台局名目，但在舟次支应而已。臣统军甚久，人数甚多，款目甚巨，而委员极少。前后十余年，大小委员不满四十人，以故浮费较少，头绪易清。此臣营历年支放军需大概情形也。

同治三年七月奉到谕旨，饬开简明清单。即札行各省台局，开送历年所解饷项总数汇齐核对。嗣准各处陆续送齐，即于四年十一月在安庆省城设立报销总局，派安庆、江西两省布政使综理其事，仍令王延长、李兴锐二人专司勾稽，以资熟手。又添派安徽候补知府彭嘉玉帮同查核。其江西总台案卷，则由江西布政使派委候补同知直隶州陈长吉赍至安庆会同清厘。一年以来，各该员等逐款稽查，悉心核算，开单则期于简明，底册归于详核。兹据署安徽布政使吴坤修、江西布政司孙长绂、前署安徽布政司调任湖北布政司何璟会同详称：自咸丰三年九月起，至六年十二月底止，前经具奏者，兹亦重开一单，列为第一案：共收银二百八十九万一千四百一十九两五钱有奇，收米五万三千七百四十九石八升有奇。共支发银二百六十六万七千三百七十一两六钱有奇，支放米三千七百九十九石五斗八升有奇。所余银两及余米变价等项，共计存银二十九万一千三百九十四两一钱有奇。

其自咸丰七年正月起，至二月二十日臣丁忧回籍之日止，陆续支放及各项杂款未经列入初案者，另开一单作为第二案，共支发银二十九万一千三百九十四两一钱有奇。

自咸丰八年六月臣由原籍起复带兵援浙之日起，至十年四月底止，开列一单作为第三案，共收银一百六十九万一千六百七十六两一钱有奇，收钱一千一十九串有奇，共支发银一百六十二万七千四十六两八钱有奇，支发钱一千一十九串有奇。

自咸丰十年五月臣接任两江总督起，至同治三年六月克复金陵止，开列一单，作为第四案：共收银一千六百八十五万四千五百九十两七钱有奇，收钱九十六万五千五百五十二串有奇，共支发银一千六百七十六万三千七百七十五两有奇，支发钱八十九万二千八百六十三串有奇。

以上四案，均就实收实放之款逐一开报，其各军欠饷及协济各路银钱等款，另行分析开单具详请奏前来。臣查向来军营放款缓急多少，粮台委员得以主持其事。臣营则十余年来无论支发何款，无不亲自裁度。虽有不合例之供支，从无不核实之款目。同治二三年间，统军至十余万人，欠饷至十五六个月，从未有兵勇向粮台索饷滋闹者。一由于粮台之银随到随发，从无存留；一由于发饷之际，概由微臣斟酌，不与委员相干，因是差免于浮冒之弊，而即以取信于将士之心。此次江办报销，为时阅十二年之久，用款至二千一百三十余万之多，臣复加查核，均系确凿可据。除自三年六月以后至四年五月北征之日止，臣督饬各员接办照例报销外，所有咸丰三年九月起至同治三年六月底止军需款目，分为四案开列简明清单，恭呈御览。谨专折具陈，伏乞皇太后、皇上圣鉴，敕部查照办理。谨奏。

附军需收支第一案报销清单

谨将咸丰三年九月起至六年十二月底止，收放各款作为第一案，开列简明清单，恭呈御览。此案业于咸丰十年五月具奏报销，造册存部，合并声明。

收款：

一、收广东省解银六万两。

一、收前湖广总督吴文熔协解银二万两。

一、收陕西省解银一十二万两。

一、收四川省解银四万两。

一、收前江西巡抚张芾由徽州解银一万两。

一、收湖南军需局解银七万二千六百二十四两五钱六分八厘六毫。

一、收湖南军需局解钱一十一万五千五百八十串一百三文。以钱二千文作银一两，计合银五万七千七百九十两五分一厘五毫。

一、收湖南藩库解银二十五万八千三百三十五两。

一、收湖南藩库解钱八百串文。以钱二千文作银一两，计合银四百两。

一、收湖南捐输局解钱三十九万九千五百二十串八百一十五文。以钱二千文作银一两，计合银一十九万九千七百六十两四钱七厘五毫。

一、收提湖南粮库漕折银六万八十六两八钱八分一厘。

一、收湖南省捐输局解银一万四千九百两。

一、收江西省解银一百七十六万四千三百九两二钱八分六厘六毫八丝。

一、收江西省解钱八万四千三百七十五串一百一十文。以钱二千文作银一两，计合银四万二千一百八十七两五钱五分五厘。

一、收行营收捐项银一十七万一千二十五两八钱四分。

一、收湖南协济米二万八千七百四十石八斗一升四合三勺。

一、收江西协济米二万五千八石二斗六升九合。

以上共收银二百八十九万一千四百一十九两五钱九分二毫八丝。此款十年五月报部，多算银七十六两三钱一分，现在查明更正，合并申明。

以上共收米五万三千七百四十九石八升三合三勺。

支款：

一、支水陆各军官弁兵勇盐菜、马干、驮折、夫价、水脚、工食等银二百六十六万七千三百七十一两六钱九分六厘三毫五丝九忽五微。

一、支水陆各军口粮米三千七百九十九石五斗八升二合三勺。

存款：

一、实存银二十二万四千四十七两八钱九分三厘九毫二丝五微。

一、实存米四万九千九百四十九石五斗一勺。

附军需收支第二案报销清单

谨将咸丰七年正月起至二月二十日止，收放各项杂款，作为第二案开列简明清单，恭呈御览。

收款：

一、收初案存银二十二万四千四十七两八钱九分三厘九毫二丝五微。

一、收余米变价银五万五千八百三十八两八钱九分二厘八毫一丝。

一、收平余粮六千五百七两三钱四分九厘八毫九丝三忽。

一、收初案存米一千二百二十五石三斗六升九合四勺，余米四万八千七百二十四石一斗有奇，变价支用，收入银款。

一、补收湖南总局银五千两。

共收银二十九万一千三百九十四两一钱三分六厘六毫二丝三忽五微。

共收米一千二百二十五石三斗六升九合四勺。

支款：

一、支水陆各军官弁兵勇盐米菜等银一千七百六十四两五厘五毫七丝二忽。

一、支协济湖北银二万七千五十七两九钱六分七厘三毫。

一、支招募广西水勇米折银一千二百七十五两五厘五毫一丝。

一、支各军恤养银四万一千七两五钱。

一、支制造船工料银一十三万二千二百四十八两六分三厘八毫三丝七忽二微。

一、支制军械工料银六万五千五百十五两九钱九分九厘五毫二丝四忽三微。

一、支行营办事经书等行装工食银四千一百三十九两九钱五分五厘九毫二丝四忽。

一、支各粮台书识等行装银一万六千三百四两四钱六分五厘三毫五丝六忽。

一、支解还江西省局银二千八十一两一钱七分三厘六毫。

一、支口粮米一千二百二十五石三斗六升九合四勺。

共支银二十九万一千三百九十四两一钱三分六厘六毫二丝三忽五微。

共支米一千二百二十五石三斗六升九合四勺。

附军需收支第三案报销单

谨将咸丰八年六月臣由原籍起复带兵援浙之日起，至十年四月底止，收放各款作为第三案，开列简明清单，恭呈御览。

收款：

一、收湖南省解银二十七万五千九百二十一两四钱三分七厘六毫。

一、收湖北省解银七十万三千两。

一、收江西省解银六十五万六千八百三十三两六钱九分九厘五毫三丝八忽。

一、收江西省解钱一千一十九串七百五十三文。

一、收四川省解银五万五千两。

一、收制造、转运等项扣存平余银九百二十一两。

以上共收银一百六十九万一千六百七十六两一钱三分七厘一毫三丝八忽。

共收钱一千一十九串七百五十三文。

支款：

一、支马步各军口粮盐菜等银一百三十八万四千四百三十九两二钱八分三厘二毫七丝三忽。

一、支招募兵勇经费银八万九千六百六十三两五分五厘七毫三丝。

一、支各军官弁兵勇阵亡、受伤恤养银二万八千六百三十九两七钱九分七厘九毫。

一、支官役薪粮盐折等银三万二千三百三十九两四钱六分二厘九毫三丝九忽。

一、支制造军火器械等银七万六百九十一两四钱二分九厘六毫二丝八忽。

一、支江西省城楚军支应局制造钱一千一十九串七百五十三文。

一、支水陆转运军饷军装等银二万一千三百七十三两八钱一分九厘三毫六丝八忽。

以上共支银一百六十二万七千四十六两八钱四分八厘八毫三丝八忽。

共支钱一千十九串七百五十三文。

存款：

余存银六万四千六百二十九两二钱八分八厘三毫。

附军需收支第四案报销单

谨将咸丰十年五月臣接任两江总督起，至同治三年六月克复金陵止，收支各款，作为第四案开列简明清单，恭呈御览。

收款：

一、收第三案存余银六万四千六百二十九两二钱八分八厘三毫。

一、收湖南东征局解银二百六十一万四千三百一十八两六钱八分二厘八毫六丝七忽。

一、收湖南东征局解钱九十万一千七百七十五串三百一十九文。

一、收湖北省解银七十二万五千七百八十九两八钱二分二厘九毫四丝。

一、收湖南军需局解银一十七万二千八百九十七两四钱三分六毫。

一、收广东厘局解银一百一十万二千三百八十二两七钱二分。

一、收浙江省解银二万两。

一、收江苏省解银一百一十四万七千四百四十九两六钱九分六厘四丝。

一、收江西藩库地丁等银三十万三千九百六十二两九钱五分二厘六毫四丝。

一、收江西粮库漕折银一百一十九万二千四百五两七钱八分三厘二毫四丝。

一、收江西有漕州县捐清淮军饷银二万两。

一、收江西九江关税银六万六千三百六十八两。

一、收江西牙厘各项银四百九十二万七千六百六十九两四厘七毫八忽。

一、收江西牙厘各项钱一百九十二万二千八百二十串六百三十一文。折银一百二十三万六百五两二钱三厘八毫四丝。

一、收江西学政单懋谦捐助军饷银二千两。

一、收安徽藩库地丁等银四十六万七千四百六两六钱五分四厘三毫六丝。

一、收安徽藩库钱六万三千七百七十七串六十二文。

一、收徽属绅民盐商捐输银八万九千四百四十五两四钱一分二厘八毫四丝。

一、收皖南茶税银四十二万三千一百二十三两四分一厘四毫。

一、收徽属祁、黟、休、宁等县径解粮台充饷银一十二万五千六百二十一两一钱六分一厘七毫。

一、收安徽牙厘各项银一百六十九万二千六百四十六两一钱八分七厘三毫四丝三忽。

一、收安徽抽收淮盐厘金银三十四万九千九百六十三两五钱七分三厘四毫。

一、收各营存缴报效银一十万三千七百二十两七钱二分七厘五毫七丝五忽。

一、收制造转运等项扣存平余银一万二千一百八十五两四钱三分三厘。

以上共收银一千六百八十五万四千五百九十两七钱七分六厘七毫九丝三忽。

收钱九十六万五千五百五十二串三百八十一文。

支款：

一、支水陆马步各军口粮盐菜等银一千三百二十一万六千一百三十一两二钱九分六厘三毫二丝。

一、支招募兵勇经费银二十五万一千七百八十二两九钱一分二厘二毫。

一、支各军官弁兵勇阵亡、受伤恤养银二十八万八千四百五十三两九钱一分。

一、支官役薪粮盐折等银一十五万七千四百七十五两六钱八分一厘三毫四丝八忽。

一、支官役薪粮盐折等钱四万九百三十五串七百三十九文。

一、支制造军火器械战船等银一百一十五万九千八百五两九钱一分六毫二丝九忽。

一、支制造军火器械等钱六十二万六千八百三十四千一百五十三文。

一、支水陆转运军装军饷等银五万八千七百三十七两三钱六分八厘四丝。

一、水陆转运军饷等钱一十一万一千七百二十五串一百一文。

一、支协济云贵总督张亮基军饷银一万两。

一、支协济漕运总督袁甲三军饷银二万八千九百四十九两一钱四分六厘。

一、支协济浙江巡抚左宗棠军饷银八十万一千二百一十五两七钱七分四厘一毫。

一、支协济浙江巡抚左宗棠军饷钱一万六千六百九十六串六百五十六文。

一、支协济湖北省军饷银三十万四千七百五十七两九钱三分九厘二毫一丝四忽。

一、支协济湖北省军饷钱九万六千六百七十一千五百七十二文。

一、支协济江西省军饷银一十三万三千五百七十九两五钱一分二厘八毫六丝四忽。

一、支协济苏沪水陆各营军饷银一十四万八千六百六十八两六钱二分六厘二毫。

一、支协济安徽巡抚唐训方军饷银一十八万五千三百四十六两六钱七分五厘六毫七丝。

一、拨还安徽藩司银一万八千八百七十两七钱四分三厘二丝八忽。

以上共支银一千六百七十六万三千七百七十五两四钱九分五厘六毫一丝一忽。

共支钱八十九万二千八百六十三千二百二十一文。

存款：

一、余存银九万八百一十五两二钱八分一厘一毫八丝。

一、余存钱七万二千六百八十九串一百六十文。

223．处理清发同治三年六月前湘军欠饷报销片二月初八日

再，此次开列简明清单，清厘各军月饷，除已发各款外，核算同治三年六月以前尚欠发各军银四百九十八万七千五百两有奇。内鲍超一军欠饷银一百余万两，业经该提督奏明作为各营报效、请加学额在案。徽、休两军十七营闹饷，罚银二十三万，臣于同治四年十一月二十七日奏结亦在案。其余金陵、安庆、皖南各军欠饷，自三年七月起至四年腊月止，除截旷银两不发外，均经分别补给。臣所部湘军十余万人，惟刘松山之老湘营未撤，欠饷亦至今未清。此外各营，一律清楚。所发银两，拟于第五案照例报销之始另列一单，作为第四案续报之款，庶简明清单与照例造报二者年月既画然不乱，款目亦截然不紊。理合附片陈明，伏乞皇太后、皇上圣鉴，敕部查照。谨奏。

224．动用安徽抵征款目乞准援例请销片二月初八日

再，安徽省抵征一项，臣于同治三年九月二十七日具奏声明，解司库者由藩司报销，解粮台者由粮台报销，乃可清款目而省胶葛。惟其中不合例之款，不特粮台有之，即司库亦有之。其中合例者，如各官养廉俸银等项，计司库放钱十七万四千八百九十六千有奇；不合例者，如田荒之州县发给牛种银两，无驿之州县发给津贴银两及委员薪水等项，共计司库放钱十五万七千二百五十六千有奇。此次办理三年以前简明清单，若将此十五万七千余串不合例之款列入单内，自可一并核销。臣以抵征一项，收款本系创格，用款尤多变通。报销不合例，司库与粮台同，而各归各报，则臣奏明有案，不可稍有牵混，自相矛盾。

查军兴以来，惟皖省蹂躏最久，当地方初复，公私扫地，无一钱一物以为基址，万端缔造，特立牛种津贴等名目，酌量核给，以苏民困而励官廉，各任藩司随时禀商，皆由臣悉心核定，迥非照例支给者可比。将来司库造报，应比照简明清单之例，一律请销，以昭核实。除饬安徽藩司将合例、不合例之款分析造报外，理合预为陈明，伏乞皇太后、皇上圣鉴，敕部查照。谨奏。

225．江忠义席宝田两军前此自湘援赣所领饷项请统归江西汇总造报核销片二月初八日

再，江忠义、席宝田两军，于同治二年春间，檄调自楚入皖。先援江西所领饷项，自二年四月以后，统归江西造报；二年三月以前，江忠义一军在湖南领过银四万九千八百余两，席宝田一军在湖南领过银十万六千八百余两，均由湖南抚臣咨部，议归皖省粮台造报在案。惟查该两军前后饷项均由湖南、江西两省开报，既觉办理两歧；若作经收湖南协饷又转而协济江西，亦觉太多，自应归入江西汇总造报，以清款目。除分别咨行外，理合附片陈明，伏乞圣鉴，敕部查照。谨奏。

226．请准萧彦甫补授泰州盐务分司员缺折二月初八日

奏为分司要缺需员，谨就候补班内酌量请补，恭折仰祈圣鉴事。

窃查接管卷内据江宁布政使李宗羲、署两淮盐运使程桓生会详称：泰州分司运判萧凤孙，于同治四年八月二十六日因病出缺，业经照例截缺详咨。嗣因遴员未定，咨部展限在案。查定例，各省盐运司运判缺出，先尽著有劳绩即用、先用人员补用。如即用、先用无人，将部发人员按一应补、一委用、一捐纳三班轮流补用。又定章各项著有劳绩，奉旨以何项官员升用、补用者，均归于候补班内酌量补用，各等语。

查两淮有劳绩遇缺即补运判金筠，又劳绩归候补班内分缺先补用运判于宝之，又劳绩归候补班先补运判萧彦甫，又捐免五缺运判陈照，又奉御章钤出特用运判许宝书等员，均堪请补。惟泰州分司管辖十一场督产稽煎，事务繁重。值此整饬场灶，非廉明笃实熟谙盐务之员，难期称职。

查萧彦甫一员，系江西崇义县监生，顺天捐输报捐运判，分发两淮，道光二十九年六月赴部引见。奉旨：“着照例发往。”钦此。七月十七日到淮试用期满，甄别留淮补用。嗣经报捐提举衔，复于安徽克复定远县城并固镇剿贼获胜案内保奏，同治元年三月初五日奉上谕：“着归候补班先补，并赏戴蓝翎。”钦此。该员现署泰州分司运判印务，勤廉干练，朴实老成。督饬各场竭力整顿，增增盐，日有起色，虽劳绩名次较后，但人地实在相当，例得酌量请补，造具履历清册，详请会奏，由署督臣李鸿章移交前来。臣查该员萧彦甫，老成精细，以之请补泰州分司运判员缺，洵堪胜任，亦与酌补之例相符。合无仰恳圣恩，俯念员缺紧要，准以萧彦甫补授泰州分司运判员缺，实于盐务有裨。如蒙俞允，该员系候补运判，请补运判，衔缺相当，毋庸送部引见。除将履历咨移部科查核外，谨会同署江苏巡抚臣郭柏荫恭折具奏。伏乞皇太后、皇上圣鉴，敕部议核施行。谨奏。

227．新授江苏藩司丁日昌因公请准暂缓陛见片二月初八日

再，臣接准部咨，同治六年正月十一日奉上谕：“江苏布政使着丁日昌补授。”钦此。

查丁日昌前在两淮运司任内奉使广东，差竣后因病请假，尚未回任；本年正月李鸿章札调来徐面商事件。现在钦奉谕旨，补授江苏布政使，例应具折谢恩，恭请陛见。惟苏州厘务等项，为剿捻各军之饷源，必须实力整顿，方有起色。臣自揣精力日衰，于盐务、洋务二者，已虞办理竭蹶。苏州吏治、厘金等事，断难兼顾。丁日昌心精力果，不避嫌怨，目前病体已愈八九，臣饬令速赴新任。一面力筹厘务，接济要饷，一面帮办洋务。俾臣得资指臂之助，而李鸿章亦无后顾之虞。可否仰恳天恩准令丁日昌暂缓陛见之处，出自鸿慈。理合附片陈请，伏乞皇太后、皇上圣鉴训示。谨奏。

228．遵旨移驻金陵奏报起程日期折二月十四日

奏为迭奉谕旨移驻金陵，恭报起程日期，仰祈圣鉴事。

窃臣于正月二十九日承准军机大臣字寄，同治六年正月二十四日奉上谕：“曾国藩既经接受两江督篆，所有察吏、筹饷及地方应办事宜，均关紧要。且金陵亦不可无勋望素著大员坐镇，着即回住省城，以资镇摄。该督公忠体国，自当仰体朝廷倚畀之隆，勉为国家宣力。一切军情并调度事宜，仍着李鸿章随时咨商，以资裨益。”等因。钦此。

旋于二月初一日，又奉正月二十六日寄谕：“曾国藩奏赴徐接印任事一折。览奏欣慰。着该督即遵前旨，回驻江宁省城，筹办粮饷及地方事宜，以资坐镇。”等因。钦此。

跪诵之下，感悚莫名。臣办捻无效，夙夜疚心。自交卸兵符以后，鲍超大捷于湖北，刘松山屡胜于关西。虽较之去岁微有起色，而寇氛仍未大衰，殄灭尚无把握。臣展转忧惶，以回任为可愧之事。幸李鸿章忠果耐劳，毅然以剿捻为己任，或可分宵旰之忧廑，补微臣之愆咎。而淮、湘各军将士，人人以饷绌为虑，朝廷亦恐后路或不应于前敌，即难奏功，殷勤训诫，至再至三。臣仰承慈训，定于十六日由徐起行，回驻金陵筹办一切。臣用心辄汗之病，近已渐愈，披阅公牍尚能尽职，舌端蹇涩之病，犹未痊愈。疆臣之职，每日至少须见客五六次，察看僚属，询访教戒，乃为称职。臣到省之后，加意调理，如实不能多见宾客，自度不克举其职，仍当据实陈情，不敢以病躯恋栈。如稍可支持，自度不至旷官，亦不敢托疾饰词，上负高厚生成之德。

所有微臣自徐起程回省日期，恭折由驿三百里驰奏，伏乞皇太后、皇上圣鉴训示。谨奏。

229．奉旨发交臣营委用各员发往各路差遣折二月十四日

奏为奉旨发交臣营委用文武各员，请分别发往各路差遣，恭折驰陈，仰祈圣鉴事。

窃臣于同治四年二月初六日，承准军机大臣字寄，正月二十八日奉上谕：“劳崇光等奏云南昭通镇总兵沈宏富在黔剿贼，尚属勇敢。惟因饷糈两绌，驭军未能整齐，致绅民不无怨谤，且与黔省各镇将亦未能和衷，请将该员调赴他省剿贼等语。沈宏富迭经被人参劾，前已有旨令其毋庸署理贵州提督。该员带兵既致绅民怨谤，又与黔省镇将积不相能，且黔省将弁积惯骄恣，即调赴他省，岂能望其得力？本日已谕令劳崇光等饬令前赴曾国藩军营。着曾国藩于该员到营后，妥为察看，如实系暴戾恣睢，不堪造就，即着该大臣奏明罢斥；如其材尚有可用，仅于黔省人地未宜，即着于娄云庆等军出关时，令该总兵同赴鲍超军营，交该提督驱策驾驭，带赴新疆剿贼，以观后效。将此谕令知之。”等因。钦此。

又于四年闰五月三十日，承准军机大臣字寄，同治四年闰五月二十五日奉上谕：“御史张观钧请饬庄受祺、钟文赴曾国藩军营差委。本日已降旨照准矣。该二员到营后能否得力，着曾国藩随时察看，据实具奏。”等因。钦此。

又于五年六月十二日，承准军机大臣字寄，同治五年六月初九日奉上谕：“前据御史佛尔国春奏，记名提督何绍彩前在皖省军营剿办发、捻，颇能得力。该员现在何处？饬令前赴曾国藩军营听候差遣。”等因。钦此。

仰见皇上弃短取长、策励人才之至意。该四员中，除庄受祺一员未到外，沈宏富、钟文、何绍彩三员均先后遵旨赴臣军营。钟文系司员出身，经臣委办行营发审事件。臣随时察看，办事详慎，宅心平恕。上年腊月中，臣于刘松山等军汇保案内，请将该员赏加按察使衔，奉旨允准在案。惟钟文本系山东道员，臣交卸军务，该员并无经手未完事件。应请旨将钟文发回原省，交阎敬铭、丁宝桢酌量补用，于吏治不无裨益。沈宏富随臣照料营务，年富力强。臣留心体察，尚无暴戾恣睢之习，尽堪造就。臣本拟筹添军饷，令其另募马队特树一帜，曾与李鸿章言之。相应请旨将沈宏富转发李鸿章军营，以备带队之选。何绍彩向在胡林翼部下，后随唐训方、僧格林沁转战两淮，历著声绩，于鄂、皖毗连地面尤为熟悉，理合请旨将何绍彩发往湖北，交李瀚章、曾国荃军营酌量差委，以备皖、楚边防之用。

所有奉旨发交臣营文武各员仍发各路差遣缘由，恭折复陈，伏乞皇太后、皇上圣鉴训示。谨奏。

230．据咨奏参彭鲍军营滋事人员以肃营规折二月十四日

奏为据咨参奏，以肃营规，仰祈圣鉴事。

窃臣接准兵部右侍郎臣彭玉麟咨称：水师亲兵营哨官花翎都司戴朝恩，于上年十二月初四日，带领勇丁周元有、周有才等在繁昌县城强拉民夫扛抬木料，骚扰地方，当经访查明确，提解来营讯明正法。

又浙江提臣鲍超文称：上年入豫之初，花翎都司陈玉林擅入民房，肆行讹索。尽先游击朱宏胜纵勇骚扰。又副前营营官记名总兵喻名扬克扣饷银，押追未缴，乘间逃脱。尽先都司丁兆福、蓝翎千总郑福兴先后潜逃。副将陈金贵因所带勇丁不守营规，并未禀请查办，辄将勇丁擅杀。记名总兵涂祖昌，浮扣勇夫饷银四百两各情。当将花翎都司陈玉林、尽先游击朱宏胜查获，讯明就地正法。并将喻名扬、丁兆福、郑兴福、陈金贵、涂祖昌五员汇案请参。先后咨会前来。

臣查水师亲兵营哨官戴朝恩、勇丁周元有、周有才，霆营都司陈玉林、游击朱宏胜，业经彭玉麟、鲍超讯明正法，均属罪无可逭。至记名总兵喻名扬、尽先都司丁兆福、蓝翎千总郑福兴，应请旨先行革职，仍俟拿获到日，再行严办。副将陈金贵，请旨即行革职。其记名总兵涂祖昌，浮扣勇夫饷银，已据如数赔还，尚知愧奋，仍应请旨将记名总兵、确勇巴图鲁名号及花翎一并革去，以千总降补，留营效力赎罪，以观后效。理合恭折具奏，伏乞皇太后、皇上圣鉴训示。谨奏。

231．甘肃巩秦阶道金国琛开缺终养片二月十四日

再，甘肃巩秦阶道金国琛，前于同治三年十一月二十一日在皖南营次接奉上谕补授斯缺，当经臣以皖防紧要奏留。钦奉谕旨：“着俟闽省军务底定，皖防稍松，仍即饬赴本任。”等因。钦此。迨后皖南撤防，该道因母寄居楚省，具禀请假奉母东归，经臣批准在案。兹据该道禀称，于同治五年四月初三日奉母仍回江阴本籍，假满后即应起程赴甘。缘亲母年近八旬，体衰多病，入秋以后，常在床褥，侍奉汤药，刻不能离。从前在军多年，赖有一兄侍养。今兄久成痼疾，缠绵未愈，母怜兄病，呻吟不息。甘肃数千里，道途梗阻，迎养为难。若遽弃亲赴任，寸心实所未安。辗转焦思，遂成怔忡之症。加以旧患头晕，不时举发，自揣勉策孱躯，必致有乖职守。查例载：亲年七十以上，兄弟笃疾不能侍奉者，准令终养。援例恳请具奏前来。

臣核加访察，该员金国琛之母年老多病，又因一子废疾，一子远宦，不时涕泣，老病益增，委系实在情形。所请开缺终养，与例相符。合无仰恳圣慈，准其开缺终养，以遂乌私。所遗甘肃巩秦阶道员缺，应请旨另行简放。谨据情附片具陈，伏乞圣鉴训示。谨奏。

232．李恒清署理徐州镇总兵缺片二月十四日

再，徐州镇总兵董凤高，现带凤字各营赴豫随剿，未能兼顾镇篆，应行派员接署，以重职守。查有提督衔记名总兵江宁城守营副将李恒清，久任徐州，谙悉营务，堪以委令署理，檄饬遵照在案。兹据该署镇呈报，于本年正月二十四日接印任事。等情前来。谨会同漕运总督臣张之万附片陈明，伏乞圣鉴。谨奏。

233．祝垲才具堪济时艰上年密保有据现该员在豫随李鸿章差遣片二月十四日

再，盐运使衔直隶候补道祝垲，经臣咨调来营，办理营务一年有余。上年十二月初三日，臣曾附片密保。旋承准军机大臣字寄，同治五年十二月初六日奉上谕：“前因直隶添练新军，曾经刘长佑奏称易州一军，拟派前大名道祝垲为总统。兹据侍郎毛昶熙奏称，该道员之材，止可以供驱策，若令独当一面，恐致偾事等语。该侍郎与祝垲共事有年，知之自悉，易州一军，着刘长佑另拣妥员派充总统，以期于事有济。祝垲现在曾国藩军营，能否不致误事？并着曾国藩随时考察，量材差遣。毛昶熙原折，均着抄给阅看。将此谕令知之。”钦此。

臣于毛昶熙原参各语，不必辨论。惟祝垲随臣办事，在与毛昶熙从事之后已阅四年，或者阅历磨炼大有长进。臣向办军营汇保之案，稍失之宽，至于密保人员，则慎之又慎，不敢妄加一语。上年奏片中称祝垲在豫，士心归附，气韵沉雄，才具深稳，能济时艰，虽不敢信为定评，要可考验于数年、数十年以后。臣自周家口来徐，祝垲因事迟留，未遽同行。前因刘长佑有函来调，本拟咨回直隶，仍补道员，冀有补于吏治。顷李鸿章行至归德，与祝垲相遇，因其熟悉豫事，又檄令随营差遣。将来是否仍回直隶，历由李鸿章酌量奏办。理合附片陈明，伏乞皇太后、皇上圣鉴。谨奏。

234．张锡嵘志行超绝在陕临阵捐躯奏恳加恩其子片二月十四日

再，翰林院编修张锡嵘，于本年正月初六日在陕西西安府雨花寨地方剿贼阵亡，业经乔松年奏奉上谕：“张锡嵘着追赠翰林院侍讲学士衔，照侍讲学士例议恤，以慰忠魂。”钦此。钦遵在案。

窃维张锡嵘由翰林院编修，大考高等，历蒙文宗显皇帝简用山西副考官、云南学政。当其入云南时，人人视为畏途，自抵贵州境后，驿路动多梗塞，州县全无供支。张锡嵘毅然遄征，往往徒步而行，杂粮充饥。逮抵滇省后，守城数次，全未开考，即丁父忧，又复行贼中，间关回皖。臣时在安庆，与之接晤，闻其往返滇南，不避艰险，又见其诵法先儒，学有本原，即已深器其人。四年六月，臣驻军临淮，檄令张锡嵘办理营务，旋令招募灵璧勇，立为敬字三营，朝夕训练。该编修戎衣短后，帕首刀，能于烈日雨泥之中奔走不辍。灵璧为淮北瘠苦之区，其勇丁极耐劳苦，惯食麦面。臣旧部湘勇及李鸿章淮南之勇，均不惯于面食，臣常虑其于北路不甚相宜。既见张锡嵘募成淮北一军，则期望甚切，意欲贮为西北之用。曾于四年七月、五年正月两次具奏，并于五年十一月十七日将张锡嵘附片密保。谓其习劳耐苦，不名一钱，与刘铭传、潘鼎新、刘松山三人并称。盖一则以张锡嵘坚苦有守，意欲稍加磨炼，渐付艰巨之任；一则以微臣衰病侵寻，意欲求贤自辅，冀收桑榆之效也。臣前撤湘军十余万人，独留刘松山一军，因其纪律严明，战守可靠，上年腊月檄张锡嵘与刘松山会合援秦，令与湘军同战，以资观摩。不料正月初六之役，张锡嵘身率百余卒亲自陷阵，登时负伤殒命。闻报之下，深为痛惜！既惜该编修好学耐劳，赍志以终，亦惜勇丁之习惯面食宜于西北者，统将不易再得也！顷臣回驻徐州，张锡嵘之长子张志敦匍匐来营，年仅十三岁，已读经书，衣不掩胫，家计困穷，衋焉伤之。谨将张锡嵘生平志行，及臣所属望于该员者，略陈梗概，可否将其子张志敦量为加恩之处，出自圣主格外鸿施。理合附片具陈，伏乞皇太后、皇上圣鉴训示。谨奏。

235．提镇大员张树珊殉节疆场请循例宣付史馆立传并在周家口建立专祠片二月十四日

再，上年十二月二十一日，广西右江镇总兵张树珊，剿贼于湖北德安府属之新家闸地方，力战阵亡。业经李鸿章奏奉上谕：“张树珊着照提督阵亡例从优议恤，并加恩予谥。其庐州本籍及立功地方，均着建立专祠。”等因。钦此。

嗣据张树珊之兄、直隶按察使张树声及其营官刘克仁等先后具禀，据称张树珊少负奇气。自咸丰四、五年间在籍办团，八年秋间树珊乃始于合肥倡筑堡寨，群贼更番来攻，悉受创去。是时发逆方张，苗捻继煽，皖北几无寸土安静之地，而独合肥西乡不充伪官，保全无恙，张树珊为之倡也。其平时带练助剿，一赴寿春之急，再解六安之围，迭克来安、无为、潜山、太湖、霍山、三河诸城隘。树珊常为军锋，有未尽入奏者。同治元年，树珊以都司从李鸿章驰赴上海，平定三吴，历次战功，均经李鸿章奏报在案。惟进攻福山之役，尤为人所难能，时航海之师抵岸未及成营，而贼众奄至，前军被围，树珊倚坡结阵，大呼驰下，直捣中坚，拔出被围诸军，身受数伤，既克回营，解衣就卧，袖中干血片片坠地，当苦战时负痛而不自知也。四年随臣北征。五年春夏该军分防周家口，纪律严明，商民感戴。逮冬间，臣驻周家口，闻张树珊殉难之信，市民为之巷哭，纷纷营斋营奠，并请于周口南寨建立专祠，以酬遗爱。其兄张树声则请撰次行谊宣付史馆。各等情前来。臣查提镇大员殉节疆场，国史例得立传，无须专案陈请。应恳天恩，准于周家口为张树珊建立专祠，以慰民思而褒忠节。理合附片陈明，伏乞皇太后、皇上圣鉴训示。谨奏。

236．南昌城守营守备勒休遗缺以王经纶调补片二月十四日

再，调补南昌城守营守备丁庆扬，经抚臣刘坤一于查阅案内奏请勒休，所遗守备员缺，声明由外拣补。查有现署九江镇标前营守备事遇缺即补守备之袁州营千总孙衡山，谙悉戎务，堪以请补。惟该员祖籍广东，寄籍南昌，本府例应回避。查有饶州营守备王经纶，山东历城县人，堪以调补。均属隔府，与例相符，除饬取履历咨移部科查核外，谨会同江西巡抚兼提督衔臣刘坤一附片陈明，伏乞圣鉴训示。谨奏。

237．附录廷寄　着两江等地督抚酌定协济甘饷数目并筹办川粮济甘军糈二月十五日

同治六年二月十五日，准兵部火票递到军机大臣字寄——协办大学士两江总督一等毅勇侯曾国藩、成都将军兼署四川总督崇实、四川总督骆秉章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、山东巡抚阎敬铭、山西巡抚赵长龄、署江苏巡抚郭柏荫、江西巡抚刘坤一、江苏巡抚署湖广总督前湖南巡抚李瀚章，传谕署理山东巡抚布政使丁宝桢：

同治六年二月十一日奉上谕：

前据左宗棠奏，于浙、闽、广东酌派西征的饷，并令浙江划拨江苏月饷，当经谕知曾国藩等遵照办理。兹复据左宗棠奏称，欠解甘饷，各省督抚亦有难于兼顾者。请饬就各省情形，拟定实数，按月委解。其用兵省分，酌减人数、饷数，匀出十成之一协济甘饷；其无军务省分，或将该省防军酌减，协济甘省兵勇，仍按月匀加甘饷，以期通力合作。各等语。甘省饷项支绌，必得各省协济。第军务未平，派解较多，各省亦难兼顾，莫如由该省督抚就各省情形酌定数目，按月报解，较有实济。左宗棠所陈，亦系权宜办理，即着曾国藩、崇实、骆秉章、谭廷襄、曾国荃、阎敬铭、赵长龄、刘坤一、李瀚章、郭柏荫、丁宝桢酌量情形，每月究能拨解若干？据实具奏，按期拨解。其或裁减兵勇，匀出月饷，或派得力之军赴甘助剿，均着酌量妥筹办理，毋许徒托空言。

左宗棠又奏称，四川嘉陵、白水两江上下游，素称产米，与甘肃之巩、秦接壤。若于保宁、顺庆设立米局，雇船由广元、昭化换船上溯，或雇夫运解，于甘省军食有裨，自系为甘省采粮艰难起见。第闻该处水陆崎岖，转运甚属不易，而甘省采粮维艰，亦不可不多方筹备。着崇实、骆秉章督同江忠濬悉心筹画，迅即兴办，以资接济。其米价运脚仍由左宗棠按数拨还，免致偏累。左宗棠原折均着各抄给阅看。将此由五百里谕知曾国藩、崇实、骆秉章、谭廷襄、曾国荃、阎敬铭、赵长龄、刘坤一、李瀚章、郭柏荫，并传谕丁宝桢知之。钦此。

遵旨寄信前来。

附抄发左宗棠原折一件

钦差大臣陕甘总督一等恪靖伯臣左宗棠跪奏，为甘省饷粮两绌，谨拟筹办情形，仰祈圣鉴事。

窃各省欠解甘饷，为数甚巨，诸臣同任封圻，岂有坐视西陲危急，不思拯救之理！细察彼此情形，实亦有自顾不遑，协济过多，难于兼顾者。似宜饬令各就本省情形，筹拟实解确数，按月委解，以期实济。其用兵省分，时艰同值，既难责其舍己芸人；其协济过多省分，匀拨维艰，亦难望其挹彼注此。前奉谕旨，饬臣委员分赴各省守催。窃维各省盈绌情形，外省原难骤悉底里，其筹拨多寡有无，仍在各该省督抚臣督同司道随时相酌情形，妥速筹解。如其筹措无从，力所不逮，虽部檄频催，临以朝命，有时勉强塞责一二次，后亦必无以应之。外省委员仰鼻息于邻封，但能工其祈请之词，万无加以迫促之事，守催只托空言，拨解终无实济。甚有羁累他乡，求随同衙参不可得，资斧告竭，求销差盘费而亦难者。是委员守催，仍难期有确数之实在情形也。合无仰恳天恩，饬下欠解甘饷各省督抚，令其各就本省情形，悉心筹议协甘的饷。其用兵省分，照该省现在军营人数、饷数暂时匀出十成之一协济甘饷，责成各藩司关道按月委解，由该督抚臣按季奏报其协拨军饷；无军务省分，准各督抚察酌各军得力与否，酌拟减撤应协兵勇，请旨定夺。其所减撤之饷，仍即按月匀加甘饷。至捻、回窜聚省分，如河南、陕西，则暂时自顾不遑，尚盼邻省协济，何能分润甘省。应即请旨停其报解，以昭核实。至于滇、黔两省援师，其饷源专在蜀、湘，亦应饬令川督、湘抚以剿为防，分别撤减。其素不得力、讳败为胜、督办援黔军务之兆琛，则虚糜湘饷及各省捐输，为数甚多，于黔无益，应请饬令湖南抚臣竟将该军分别减撤，另择勇敢大员代其统领，以收饷节兵精实效。其甘肃口外各军，此时陕甘军事方殷，无论力难及远，即有余饷足供拨济，亦虞道梗不前。应请饬部察明，其业经出塞各军，固应照常设法解济，以资饱腾；其尚未出塞各军，应暂停前进，改所拨之饷解甘肃粮台，以资分匀拨解，庶期通力合作，无偏累之苦。均则无贫，而各省量力而行，不强以所难，自可渐臻实际。此甘饷之应亟为筹划者也。

至陇外兵燹之后，地亩荒芜，粮食无从采购，又地势间隔，无水路可通，陆路转馈极形艰阻。前奉谕旨：“川省采米入甘转运维艰，着崇实、骆秉章除每月应解成禄军营饷银一万两外，即将该省按月协银二万两派员径解汉中，交英奎采办，以省糜费。”钦此。

查汉中采米入甘，陆路亦颇迂阻，而饷道贵多途购运，乃免匮乏梗阻之虞。访闻川北嘉陵江、白水江上下游一带素称产米之区，四川广元、昭化两县水道与甘肃巩、秦所辖相通。若川省肯于保宁、顺庆两府设立米局，采米雇船运送广元、昭化，由广元、昭化剥换船筏溯流而上。或另雇驼骡脚夫克期运解，择地存贮，甘省委员迎解军前，取携自便。视杨岳斌专恃汉中购运一途较为宽绰。应请饬下四川督臣、四川藩司悉心集议，力保饥军。如甘省军务早有起色，四川亦可纾一面之防。是为甘肃计者，亦即所以为四川计。崇实、骆秉章、江忠濬素抱公忠，当不稍存膜视。其米价运脚，容臣于臣军饷项内陆续划拨，免致偏累川省。至杨岳斌任内应有甘饷，仍归杨岳斌收用。臣未受篆之前，万无攘夺之理。

所有臣军饷项，由臣所设粮台收存运解。一则界划分明，将来报销易办，一则彼此同值时艰，不容顾此失彼也。筹拟情形是否有当，伏乞皇上训示施行。谨奏。

同日，准军机处片开，本日奉有寄信上谕一道，希贵督接奉后，即行恭录知照署江苏巡抚郭柏荫一体钦遵办理可也。为此知会。

238．附录廷寄　苏州织造拨款不敷着除由江苏拨解银外每年另从藩库循例拨银以济要需二月十五日

同治六年二月十五日，准兵部火票递到军机大臣字寄——协办大学士两江总督一等毅勇侯曾国藩、署江苏巡抚郭柏荫，传谕苏州织造庆林：

前因庆林奏称，拨款不敷办运，恳请添拨济用一折，当交户部议奏。兹据户部奏称，请饬苏抚体察情形，酌量添拨等语。苏省织造应办大运缎绸，系宫中例用及传办之件，并内外缎库预备颁赐各项俸赏之用，势难停止。除由该省拨解银三万两外，着曾国藩、郭柏荫每年于藩库款项内约照杭州拨款酌量添拨五万数千两，以济要需。经此次酌拨后，该织造如复运解耽延，致误支放，即由户部参奏，以儆玩泄。将此谕知曾国藩、郭柏荫，并传谕庆林知之。钦此。

遵旨寄信前来。

239．附录廷寄　逆踪回窜鄂疆彭毓橘等军迅赴剿洗并水陆各军配合防逸皖境二月十七日

同治六年二月十七日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、安徽巡抚英翰：

同治六年二月十三日奉上谕：

谭廷襄奏发、捻东趋，饬军分赴下游扼剿一折。谭廷襄、曾国荃奏贼扰黄、麻，派军堵剿并查明任化邦、赖汶洸等逆尚未歼毙各折片。览奏均悉。

逆匪经鲍超等军击败之后，虽受惩创，马步人数尚多。蕲、黄、麻、罗防剿极关紧要，谭廷襄已饬襄河水师下驶，并调蓝斯明等军移扎滠口，分布黄州、麻城等处。即着严饬各军，防剿兼施，不得令一贼一骑阑入腹地。曾国荃督令彭毓橘等军速赴黄、麻，痛加剿洗，务须就地歼除，毋许旁逸。沿江地段，并责令彭玉麟所派之王吉等水师二营与鄂军梭织防御。皖之宿、太、英、霍与鄂毗连，英翰当督饬皖军严密布置。如贼踪窜近，即迎头奋击，以收夹击之效。李鹤年仍饬宋庆等军严防回窜，相机进剿。淮军刘秉璋等营均入豫疆，现在已落贼后。着曾国藩、李鸿章檄令探贼所向，分投兜击。此时贼势虽肆奔突，其气已衰。曾国藩、李鸿章等务须统筹全局，一鼓殄除，毋使其东西狂窜，疲我兵力，将此由六百里各谕令知之。钦此。

遵旨寄信前来。

240．附录廷寄　鲍超暂留鄂豫之交会同曾国荃相机防剿尹漋河之败加恩免议二月十八日

同治六年二月十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、河南巡抚李鹤年、安徽巡抚英翰，传谕浙江提督一等子鲍超：

同治六年二月十四日奉上谕：

李鸿章奏行抵归德，查探贼情，通筹调度，并查明安陆接仗情形各折片。览奏均悉。鲍超一军，前因奏事亟迫，恐刘松山孤军力不能支，现在张逆向西南窜逸，而鄂捻东西奔突，正资大支劲旅追击，自当照李鸿章所请，仍令鲍超在鄂、豫之交相机追剿。捻逆现窜麻城，而鄂省东路空虚，即着鲍超由樊城兼程东下，会同曾国荃所部分投剿办。倘贼趋皖境，即跟追至宿、太一带。贼势尚无定向，该提督务当会合鄂、豫各军，迅将任、赖全股就地殄灭，以便腾出兵力西顾陕疆，不可意存观望，致干重咎。并着曾国藩、李鸿章妥为调度。谭廷襄、曾国荃迅即檄调各军并力夹击，毋令该逆以饱掠远飏。

六安一带与麻城接壤，英翰亦应派兵严密堵剿，不可稍涉大意。

现在贼踪虽离豫境，而回窜实在意中，李鹤年已饬宋庆由光山越境深追，即着饬令该总兵会同淮、鄂各军，实力剿办，不得稍分畛域。

李鸿章计程已抵周家口，居中调度，自可洞悉机宜。即着严饬刘秉璋各军相机进剿，务当申明赏罚，鼓励士气，痛挫逆锋，次第扫荡。

刘铭传于尹漋河之败，进退失机，其自请参处，本属咎有应得。惟误由鲍超未照约会分路进剿，致令刘铭传骇追挫败，鲍超更不得辞咎！姑念刘铭传果敢有素，鲍超屡获大胜，过不掩功，均加恩免其议处。嗣后当益加奋勉，迅扫贼氛，以副期望。道员刘盛藻督队不力，其可痛恨！着即拔去花翎，撤销勇号，仍责令带队剿贼，以观后效。倘再不知振作，并着从严参办，毋许姑息！

总兵唐殿魁等力战捐躯，深堪悯惜！已明降谕旨交部照提督阵亡例从优议恤矣。将此由六百里谕知曾国藩、李鸿章、谭廷襄、曾国荃、李鹤年、英翰，并传谕鲍超知之。钦此。

遵旨寄信前来。

241．附录明谕　编修张锡嵘力战阵亡加恩其子俟成岁破格授以主事二月二十八日

同治六年二月二十八日，准兵部火票递到同治六年二月二十一日内阁奉上谕：

前据乔松年奏翰林院编修张锡嵘在陕西雨花寨阵亡，当经降旨照侍讲学士议恤。兹据曾国藩奏请奖恤伊子。查该员前任云南学政，不避艰险，徒步往返。复能招募淮勇训练成军，竟因赴陕会剿，力战阵亡，实为文职中不可多得之员。现在该故员长子张志敦，年仅十三岁，既读经书，穷困可悯。着加恩俟及岁时，以主事用，以示破格褒奖之意。钦此。

242．附录明谕　道员金国琛母老多病准予开缺终养遗缺着张树菼补授二月二十八日

同治六年二月二十八日，准兵部火票递到同治六年二月二十一日内阁奉上谕：“曾国藩奏道员呈请开缺养亲等语。甘肃巩秦阶道金国琛，母老多病，着准其开缺终养。甘肃巩秦阶道员缺，着张树菼补授。该部知道。”钦此。

243．附录总理衙门来咨　咨复法教士赴安庆徽州查理教务并法使来照请查还江西等处天主教堂旧基二月二十八日

同治六年二月二十八日，准总理衙门咨开：“为咨复事。准贵大臣咨据苏、松、太道呈称：准郎主教函开，今委金司铎赴安庆、徽州等处查理教务，请移知安庆、徽州二府查照。并准司铎徐博理面称，金教士已起程由镇江、南京一路前赴安省。又据另禀一件。各等情。当经饬知安庆善后局，俟该司铎到皖，按约保护。会督官绅妥与商酌，不可再任纠缠生事。等因。粘抄另禀并函稿，咨请查照前来。查此案经贵大臣函饬安庆善后局，于该司铎到皖，查照去秋李大臣函致情节，妥为羁縻。其赴徽州一节，前文未曾提及，应以徽属路险人野等情婉词劝阻。一面密饬徽守预为防闲，并饬应道，如郎主教再来哓舌，即照函婉为劝阻。办理均属妥协。

“正在备文咨复间，昨准法国伯使照会，内称：据江南主教函送该省未还天主堂旧址明单，请总理衙门转交该省督宪，派员会同查核等语。查该主教单内所开，除安庆府堂基现在筹办外，其扬州、镇江两处，前经接据该使照会。苏州、松江、常熟、嘉定四处，亦据该主教照请应道查办有案。其余八处，前此均未提及，今辄开单，请为查还。复查法使前请查还教堂文内，尚有通州一处，兹单内亦未开列，足可见其并无把握，不过捕风捉影，图遂其欲。但必须饬查确实，方能与之辩驳。相应摘录法使照会并明单一纸，咨行贵大臣查照。希即按照原单，饬属密查，据实禀复，仍候贵大臣核示办理。再查此次单内，亦无徽州府字样，该司铎欲赴徽州查理教务一层，更可借此劝阻，免多一处缠扰。嗣后各属如何查复以及办理情形，仍希贵大臣随时知照本衙门，以凭核夺也。须至咨者。二十一日 ”

照录法国照会

为照会事，照得本大臣现接准广东明主教来禀，内称两年前经本国署钦差哥在粤时，曾请该省总督部堂，将该省未曾还回之旧天主堂地基五座应行退还。该省督部堂当时应许查办，至今未见退还。因此，请烦贵大臣行文总理衙门，请饬令广东大宪早为办理此案等语。本大臣准此即将禀内情节，函知广东李领事官，迅即行文粤省总督，会同查办。并查粤省瑞部堂，凡有两国交涉之事，无不实心办理，故知此必早能妥当。

又接江南主教来函，移送该省未曾交还之天主堂旧址明单，请备文移至总理衙门转交该省督宪，并饬其派员于该处传教人会同查核。再，贵衙门屡次说明河南、陕西旧天主堂，该处之地方官业已来文，称诉已经设法退还，而至今并未见有实信，不免仍请贵亲王再为咨行陕、豫两省，将如何设法办理之处，早为报明贵衙门，并请将主教领回之凭据送验，以便完案。为此照会，须至照会者。

计开

江南各处应还天主堂旧址明单开列于左：

苏州府、昭文县、松江府、扬州府、常州府、无锡县、徐州府、常熟县、嘉定县、镇江府、淮安府、太仓县、川沙县、安庆府、五阿县。

244．附录廷寄　所筹鄂豫皖间兜剿尚属妥善鲍超请开缺调养应毋庸议三月初一日

同治六年三月初一日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、安徽巡抚英翰、河南巡抚李鹤年，传谕浙江提督一等子鲍超：

同治六年二月二十五日奉上谕：

李鸿章奏进驻周口，筹商调度，并调员差委。鲍超奏遵保嘉应出力文员，开单请奖，并因伤疾举发、请假调理各折片。览奏均悉。

贼由麻城东窜巴河、蕲水，现由广济蔓及黄梅、宿松边界。曾国荃拟驻黄州，督彭毓橘等分路跟剿。李鸿章令李昭庆等由光、商进六安，会商刘秉璋等分投拦击。又令杨鼎勋驰往光州会师，扼堵北窜，所筹均妥。着即督饬诸军认真遏截，并着英翰、李鹤年各派劲旅择要布置，务期合力兜剿，渐逼渐紧，使该逆不得逞志，方为妥善！淮河下游水势宽深，着曾国藩、李鸿章多调驳船水师节节巡防，以期周密。

鲍超一军追剿正当吃紧之时，遽请开缺调理，未免近于要挟。该提督素知大体，所向奋勉，何以亦沾军营习气？仍着督队南阳取道信、罗至光、固一带，无论任、赖等逆窜往何处，皖、鄂何路有警，即行兼程进击，设法兜灭，以奏全功。并着李鸿章催令移营进扎，毋任借词延宕。

鲍超另折奏请奖克复嘉应文员一折，李鸿章另片奏请调何慎修等差委。均已明降谕旨照准矣。将此由六百里谕知曾国藩、李鸿章、谭廷襄、曾国荃、英翰、李鹤年，并传谕鲍超知之。钦此。

遵旨寄信前来。

245．附录廷寄　调防江北扬境各军严防捻逆窜豫并催山东协饷及按额拨解南河工饷银两三月十三日

同治六年三月十三日，准兵部火票递到军机大臣字寄——协办大学士两江总督一等毅勇侯曾国藩、漕运总督张之万、广西巡抚署江苏巡抚郭柏荫、安徽巡抚英翰、山东巡抚丁宝桢：

同治六年三月初八日奉上谕：

张之万奏捻逆由鄂窜皖，现办江北防守情形；请催山东协饷各折片。任、赖等股捻匪，前由鄂省扰及皖疆宿松边界。昨据曾国荃奏，现已折回鄂境蕲、黄一带。惟逆踪趋向靡定，势甚剽疾，难保不复向宿、太东趋全、滁。张之万现商李朝斌酌派兵勇备调，并调朱光廷等分赴蒋坝、衡阳、黎城一带水陆巡防；高邮运河口并湖面要隘，亦经派队严防布置，尚为周妥，即着照所筹办理。倘兵力尚有不敷，并着曾国藩酌量添调苏省各军前赴淮、扬协同防剿。如捻逆回窜豫疆，沿淮东下，即由曾国藩、张之万将调防扬境各军，檄回北运河及成子河一带，并力严防，毋任东窜。

至山东应协清淮月饷，自上年五月至今，积欠甚巨。现在清淮防务正当吃紧之际，着丁宝桢将应解清淮协饷赶紧批解，以资接济，不得仍前膜视。

另折奏请将额解河饷酌拨，开单呈览一折。南河工需久无拨款接济，该处工段逐渐废弛，自应及时修补。着曾国藩、郭柏荫、英翰将应解南河银两酌量拨解应用，不得视为具文。原单着抄给曾国藩等阅看。将此由五百里各谕令知之。钦此。

遵旨寄信前来。

同日准军处片开：本日奉有寄信谕旨一道、抄单一件，希贵督于接奉后，即行恭录知照广西巡抚署江苏巡抚郭柏荫一体钦遵办理可也。为此知会。

附抄发各省历年额解南河银两清单

谨将各省向年额解南河银两，查明数目，缮具清单，恭呈御览。

计开：

江宁藩司每年额解河工银十八万五百二十两。

江苏藩司每年额解河工银二万六百十七两。

安徽藩司每年额解河工银二万二千五百五十二两。

两淮运司每年额解河工盐课银三十万两。节省沙工银五万两。拨船生息银五千七百六十两。筹增生息银六千两。剥船生息银二万两。中河料银三千八百三十二两七钱。

扬州关每年额解河工并加增银七千六百六十六两六钱。

淮安关每年额解河工银二万六千八百二十四两。遵查淮安关近年税务减色，未能拨解，理合登明。

246．附录廷寄　鄂省军情紧急饬鲍超督师由德安驰赴黄州迎剿三月十九日

同治六年三月十九日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章，传谕浙江提督一等子鲍超：

同治六年三月十四日奉上谕：

李鸿章奏鄂省军情紧急，筹派各军援剿，并请饬催鲍超力疾督队前进一折。捻匪现在蔓延黄冈、黄陂腹地，有回窜德安之意。李鸿章现令李昭庆等由商州、光山分道入鄂，西北一路甚属空虚，前已迭次谕令鲍超奋击，嗣虽赏假十日，仍令督兵协剿。该提督素称勇往，当此时逆氛尚炽，谅不意存观望。着即力疾督师，由德安驰赴黄州迎剿，毋失机会，以竟前功。并着曾国藩、李鸿章剀切开示，勿任初终异辙，以保勋名而副期望。将此由六百里谕知曾国藩、李鸿章，并传谕鲍超知之。钦此。

遵旨寄信前来。

247．恭报回驻金陵日期并陈近日湖北陕西军情及刘松山援秦迭胜折三月二十日

奏为恭报微臣回省日期，并陈近日军情，恭折仰祈圣鉴事。

窃臣移驻金陵起程日期，于二月十四日具奏在案。拜折后，十六日自徐州至韩庄，由运河水路南下。二十二日查看成子河防务。二十三日行抵清江，与漕臣张之万晤商一切。二十六日至清水潭，验视新修河堤。三月初三日至七濠口，查阅瓜洲盐栈。初六日行抵江宁省城。旬日来，接见僚属，披阅文牍，勉力支持，深以不克称职为惧。

迭据各路禀报，鄂省贼股由皖境回窜后，盘旋黄陂、黄风等处。现又扰及云梦，向西北窜走；或由德、随遁入豫境，或由安陆偷渡汉水，均属可虑。臣接李鸿章、曾国荃来函，均拟令鲍超由樊城会师东下，惟该提督两次奏请开缺，不知其伤疾举发近状如何？臣已驰函再三劝诫，勉其力疾进兵，不知能否迅速拔队？

至陕省股匪，刘松山一军自二月十五夜攻破银渠、金渠后，该逆窜过渭北。二十一日刘松山进军郿县，探知张逆已与回逆合股，势颇蔓延。三月初一日，我军出队迎击，踏平沿河贼巢，夺回村庄十余处。该军自援秦后，连次获胜，似于战事尚有把握。惟捻匪之狡诘，回匪之齐心，均属悍寇。而进兵愈远，运粮愈难，孤军深入，尤不放心。臣屡嘱其暂图稳慎，俟各军回集，别有后继之师，再为猛攻之计。臣剿捻年余，无功而返。臣弟国荃所部迭次败衄，忧愧无地。惟有谨遵谕旨，力筹军饷，源源接济，俾前敌不至匮乏，军心借以维持，或可补救愆尤，仰副高厚鸿慈于万一。

所有微臣回省日期及陈近日军情缘由，谨缮折由驿三百里驰陈，伏乞皇太后、皇上圣鉴训示。谨奏。

248．江苏已革臬司经办粮台查明并无浮冒请准结案并予开复原衔折三月二十日

奏为革员经办粮台并无浮冒，恳请完案回籍，恭折奏祈圣鉴事。

窃已革江苏按察使查文经，总管江南粮台，于咸丰十年六月十九日具奏饷需无款可指一折。钦奉上谕：“当常州失陷之后，存营兵勇无多，该员所称普放水陆各营一月口粮，并途次补放借给之款，共放银十八万三千二百余两，难保无任意冒销之弊。查文经着即革职，由薛焕严密访查，如有含混侵蚀情弊，即着严行参办。”等因。钦此。

当经前署督臣薛焕，饬委接办粮台之署臬司江清骥确切查明，该革员经管粮台任内，款项收放相符，并将交代款目如数接收。维时薛焕在沪，寇氛四逼，未及即时复奏结案。嗣于同治三年六月克复金陵，钦奉谕旨，各处粮台免其造册报销，饬令开列清单奏明存案。该革员查文经将咸丰十年正月初一日起，至八月十三交卸粮台前一日止，动放银两，开列清单，详请由臣具奏。适臣督师北上，未及核办。经前漕臣吴棠会同署督臣李鸿章查明，并无浮冒，于同治四年十二月具奏，奉旨：“户部知道，单四件并发。”钦此。钦遵在案。臣查前奏清单内所开查文经经管粮台时，兵多饷少，尚有不敷之款，兹据该革员详称，既不我领，亦不劝捐归补。并声明受恩深重，虽经查明并无浮冒，亦不敢妄冀开复，但求奏明结案，准予回籍等情前来。理合据详具奏，仰恳天恩，准令查文经完案回籍，免其在局羁候。至该员所得革职严查处分，案悬七年之久，既经吴棠、李鸿章查明并无浮冒，应否开复原衔之处，出自睿裁。

所有革员经办粮台，查明完案缘由，伏乞皇太后、皇上圣鉴训示。谨奏。

249．安徽候补知县桂中行丁忧服满奏请起复片三月二十日

再，同知衔安徽候补知县桂中行，于同治三年六月在署合肥县任内丁父忧，该员本籍贵州镇远县，道路梗塞，不能回籍，呈明回江西临川县祖籍守制。四年二月到籍，四月札调来皖清算交代，七月由臣派查蒙城圩务，业经奏明在案。今自三年六月十七日丁忧之日起，不计闰，扣至五年九月十七日服满。该员原籍道梗，又系奏明在营当差之员，就近呈请起复，与例相符。除咨部外，理合附片陈明，伏乞圣鉴，敕部查照。谨奏。

250．江苏尽先补用知县桂正华丁忧期间调营差遣服满在营起复奏请咨部片三月二十日

再，江苏尽先补用知县桂正华于同治元年在安徽大营闻讣丁父忧，回籍守制二年。臣因军务纷繁，需员差遣，即经札调留营当差。查该员系同治元年闰八月十四日闻讣丁忧，应以下月初一日为始，扣至三年十二月初一日服满，当将该员在营起复，咨部查照在案。兹准部复，以该员丁忧到籍后调营当差之处，应行遵照新章，补行奏明咨部，再行办理。等因。理合将该员丁忧调营差遣缘由，附片补行陈明，伏乞圣鉴，敕部查照。谨奏。

251．太湖水师营副将雷玉春旧伤复发请准开缺调理及遗缺另行遴补片三月二十日

再，据管带太湖水师前营江浙太湖营副将雷玉春禀称，前在军营节次受伤，同治三年正月进攻嘉兴府城，被贼枪子穿脑顶，医治岁余始痊。去冬巡缉湖面，感冒风寒，旧伤复发，一时难期痊愈，未能勉强供职，恳请开缺调理。等情。由提臣李朝斌查验属实，咨请核办前来。臣查雷玉春从征多年，战功屡著。今因旧伤举发，未能速痊，应即请旨，准将太湖营副将雷玉春开缺调理。除饬查该员病痊是否尚堪起用，取具医验切结咨部，并将所遗副将员缺另行遴员请补外，谨会同江南提督臣李朝斌附片陈明，伏乞圣鉴训示。谨奏。

252．郭金魁补徐州营都司缺片三月二十日

再，徐州城守营都司张殿华，于同治六年正月二十九日病故，所遗都司员缺，有防守城池之责，应行选员请补。查有管带防兵游击衔尽先都司郭金魁，年力正强，堪以请补。该员籍隶铜山，又系本营兵丁出身，例应回避。惟现当捻氛尚炽，必须熟悉情形之员认真协防。合无仰恳天恩，俯念地方紧要，准予升补。并恳敕部先给署札，俟军务告竣，再行酌量拣调，以符定制。除饬取履历咨部查核，并将都司张殿华病故日期循例恭疏题报外，谨会同漕运总督臣张之万附片陈明，伏乞圣鉴训示。谨奏。

253．通筹拨解协济陕甘军饷片三月二十日

再，臣于二月初七日，钦奉寄谕：“陕省需饷万紧，饬令于协甘专饷内按月筹银二万两，专解陕西。”等因。

又于二月十五日钦奉寄谕：“甘省饷项支绌，必得各省协济。饬令酌量情形，每月究能拨解若干，据实具奏。”等因。钦此。

查协甘饷银，除江海关月拨银一万两外，臣于四月五日奏定每月协济三万两。自五月起至十月止，按月均交杨岳斌提饷委员转解。十一月以后，李鸿章议定以二万两解杨岳斌军营，以一万两解穆图善军营，按月解至五年六月止，均未丝毫短少。五年六月以后，清水塘、泱口、江北厘课大减。李鸿章奏明协甘之款，先尽收数分作三股。以两股拨甘、陕督臣军营，以一股拨宁夏军营，约计每月尚有二万两。统计四年五月以后解过银六十余万。臣此次回任后，核计应发饷项，如淮勇各军剿捻之师、刘松山援陕之师、鲍超援鄂之师及筹解京饷，本省应拨绿营、漕标兵饷，淮杨、太湖水师月饷，皆系无可议减之款。统算一年入数较之出数，不敷甚巨。淮军每年正饷仅放九关，久欲设法增添，而计无所出，实为臣疚心之事。即上海铁厂今年拟造轮船，亦尚无款可筹。论目下江南情形，本难兼顾外省协饷，惟协甘肃军需万无可推诿之理，臣仍照原奏每月三万两之议，按月筹解。即指定之江北厘金，或月收不及三万，亦当以他款补足，以期有言必践。若欲于协甘之外添协陕饷，实属无此余力。臣再四思维，陕甘军务本属相联一气。目下甘回常窜陕境，陕捻亦近甘界，军务本须通筹，协饷亦可融解。拟于每月协甘三万两内，以二万两解甘肃军营，以一万两解陕西军营。仍俟筹解两三月后，察看两省军务，孰缓孰急，再行定议。如此通筹酌解，则甘肃军营合之浙江划抵之一万两，每月可得苏饷三万两，陕西军营每月可得苏饷一万两。如此酌盈剂虚，庶足以资周转。理合附片复陈，伏乞皇太后、皇上圣鉴训示。谨奏。

254．附录廷寄　左宗棠探明贼踪督军追剿并准借用洋商银两拨解陕甘军需另由各关税项收入归还四月初一日

同治六年四月初一日，准兵部火票递到军机大臣字寄——协办大学士两江总督一等毅勇侯曾国藩、钦差大臣陕甘总督一等恪靖伯左宗棠、福州将军兼署闽浙总督英桂、闽浙总督吴棠、两广总督瑞麟、钦差户部左侍郎暂署湖广总督谭廷襄、帮办湖北军务湖北巡抚一等威毅伯曾国荃、浙江巡抚马新贻、广东巡抚蒋益澧、广西巡抚署江苏巡抚郭柏荫，传谕暂护福建巡抚署布政使周开锡：

同治六年三月二十五日奉上谕：

左宗棠奏行抵德安，拟俟淮、霆各军赴鄂，再行入陕一折。现在鄂捻西窜，而淮、霆各军尚未赶到，左宗棠拟在德安稍停数日，视贼所向，再定进止，洵能力顾大局，不分畛域。着该大臣探明，如贼由旧口西窜，即行督军会剿，以收夹击之效。惟秦中捻、回交讧，势甚猖獗，而乔松年等布置未能裕如。如淮、霆各军赶到，左宗棠仍即入关，进驻西安，妥为调度。

左宗棠另折奏拟援照成案，于上海洋商借银一百二十万两，由各关税项下拨还等语。陕、甘需饷孔殷，各省协解恐不能如期，停兵待饷，于剿贼机宜未免延缓，自应照该大臣所请，迅筹巨款，以期集事。即着曾国藩等督饬各海关监督，按照左宗棠所定数目出给印票，发交道员胡光墉等向洋商支借，兑付山西解州，一面将汇票解赴该大臣军营提用。所借饷银两，自本年七月起，分六个月于各关税项下拨还。仍饬各该省藩司将应解甘饷按月拨交各关，以清款项。其余息银等项，均着照所议办理。原折着抄给曾国藩等阅看。

另片奏，江海关协济甘饷，请仍照原拨、续拨数目，每月解银三万两。或该省未能遵拨，即于江宁应解甘饷内划拨二万两。各等语。即着曾国藩、郭柏荫遵照办理。其穆图善月饷，即由左宗棠拨给。原片并着抄给曾国藩、郭柏荫阅看。将此由六百里谕知曾国藩、左宗棠、英桂、吴棠、瑞麟、谭廷襄、曾国荃、马新贻、蒋益澧、郭柏荫，并传谕周开锡知之。钦此。

遵旨寄信前来。

附抄发左宗棠折片

一

钦差大臣陕甘总督一等恪靖伯臣左宗棠跪奏，为遵旨宽筹饷项，以支危局，恭折驰陈，仰祈圣鉴事。

窃臣钦奉寄谕：就现有兵力，宽筹饷项，迅赴西安调度。仰见圣谟广运，轸念西事艰难，急图补救至意。臣维甘肃饷事，向恃外省协济。陕西饷事，向恃本省钱粮，非若东南各省大宗厘税、关税堪资挹注。近值捻、回迭扰，窘迫殊常。抚臣乔松年亟盼臣赴西安者，非惟借有饷之军以办贼，亦冀分臣军之饷并哺秦军也。

窃陕、甘先只剿回，今并剿捻，兵力必须酌增。先只筹甘饷，今并筹秦饷，饷事愈形迫促。臣未接篆以前，各省协甘之饷仍拨解甘。其臣奏定的饷解济臣军者，福建每月四万两、广东每月四万两、浙江每月加给二万两而已。以之支给臣军饷需，约计每月已短四五万两。臣入秦后，需用更繁更急。各省协饷由东南解秦，程途遥远，非水陆数易，计非百余日不能解到。东南纵按月起解，在陕、甘得饷，已在数月之后。此数月内纵机有可乘，亦不能不停兵以待饷，此常不及之势也。外省协饷解到，立即分给各营，而军士以之清还逋欠，划扣粮价，已无涓滴存留。促其转战而前，未到之饷又难预为期必，非若东南各省有厘局可以指拨，钱粮可以划提，邻疆可以挪借，此又常不足之势也。贼之难办甚于各省，饷之难筹亦甚于各省。若不早为之所，何以救危迫而利戎机乎？窃维从前江苏沪防吃紧时，曾有由关督出印票，督抚加印，向洋商借银充饷成案。臣在福建亦曾行之，事赖以济。上年臣在闽启行之先，福州税务司布浪闻臣西征有期，询臣需借饷与否？臣比以各省协饷数目不知其详，未之应也。闻外国每遇有兵事，贷兵饷于商，指税项归款，商情乐从，事亦易集。中国亦曾仿照行之，未为失体。兹当陕、甘饷需艰窘之时，较前此苏州、福建，奚啻倍蓰。与其入秦后因待饷之故，遇事牵掣，坐失机宜，曷若筹借之款，一气贯注，所损者微而所益者大。比饬臣军上海采办转运局委员福建补用道胡光墉，试就上海洋商议借银一百二十万两，照江苏办过成案，由关税项下拨还。兹据胡光墉奉复，现与洋行议定允借。惟据洋商称，现值丝、茶两市方兴，需用甚多，其息银须较前加一二厘，以示体恤。臣已允其咨会海关、各省督抚，臣将各省同治六年七月份起、十二月份止，六个月应协甘饷银数，咨行闽海各关监督出印票，督抚加印，向洋商借银一百二十万两。迅将印票发交胡光墉，会同江苏苏松太道应宝时与洋商交割；一面即由汇票局汇兑山西解州，一面遴委员弁将汇票迅解臣营，由臣给印谕提用，以期便捷。计闽海关代借银二十四万两，粤海关代借银二十四万两，浙海关代借银四十二万两，江汉关代借银十二万两，江海关代借银十八万两，均由各关监督出付印票，并由督抚臣加盖关防，给洋商收执，在本年七、八、九、十、十一、十二等月各关关税项下拨还洋商。除江海关系本关应协甘饷外，其余各关代借银两，仍由各该省藩司按月拨交各关，以清款项。所有息银汇费，应请旨准由臣分别报销。此项银两还借，均照关平，将来协饷抵解关库，其补平银两，由各省藩司补足，统归甘饷内划扣。似此设法筹借，在各省仍只按月应协之款，并未提前；在各关旋垫旋收，并无增损；在督抚臣只经手过目，并无烦劳。在陕、甘，费十余万两息银，先得百二十万应手之现饷，相其缓急通融撙节，集事可速，调度可灵，微臣得一竟经理，尽瘁驰驱，冀收薄效，以答恩知，尤为至幸。伏恳天恩，俯俞所请，速饬闽浙、广东、湖北、两江、江苏各督抚。臣咨行闽海、浙海、粤海、江汉、江海各关监督，迅速遵办，实于陕甘大局裨益非浅。谨恭折由驿驰奏，伏乞皇太后、皇上圣鉴训示施行。谨奏。

二

再，江海关协济甘饷，向系每月一万两。嗣经户部续拨银二万两，江海关仍只照旧解济，并未遵照部拨之数。上年十一月间，臣请拨西征的饷，钦奉寄谕：“其江海关每月应济甘饷，并着曾国藩、李鸿章、郭柏荫严饬该监督按月解济，按季具奏。”钦此。迄今江海关仍未遵解，前署督臣李鸿章亦并未奏明停解。应请敕下两江督臣、江苏抚臣，饬该监督照原拨、续拨银数，按月全解，并即据实具奏。臣此次不得已而筹借洋款，洋商候信甚殷，亟须定局，未及候江苏复奏，已照江海关原拨、续拨银数，指借银每月三万两。如江苏一时不能遵拨关税，则江宁协甘月饷，除划归浙江每月解银一万两外，尚有应解宁夏将军穆图善军饷银一万两、陕甘督臣军饷银一万两，计共二万两，亦可按月拨交江海关抵送欠款，不虑缺少。穆图善现已奉旨暂署陕甘总督，臣未接督篆以前，应解甘饷，自当由臣分别拨解，必不膜视。谨附片具奏，伏乞圣鉴施行。谨奏。

同日准军机处片开：本日奉有寄信谕旨一道、抄折一件、片一件，希贵督于接奉后，即行恭录知照广西巡抚署江苏巡抚郭柏荫一体钦遵办理可也。为此知会。

255．附录廷寄　严饬各督抚速催各省历年欠解户部三库物料及山西速解铁斤毋得玩延四月初六日

同治六年四月初六日，准兵部火票递到军机大臣字寄——协办大学士两江总督一等毅勇侯曾国藩、两广总督瑞麟、钦差大臣湖广总督一等肃毅伯李鸿章、闽粤总督吴棠、广西巡抚署江苏巡抚郭柏荫、江西巡抚刘坤一、署湖广总督江苏巡抚李瀚章、湖南巡抚刘崑、帮办湖北军务湖北巡抚一等威毅伯曾国荃、福建巡抚李福泰、浙江巡抚马新贻、河南巡抚李鹤年、山东巡抚丁宝桢、山西巡抚赵长龄、广东巡抚蒋益澧，传谕护理福建巡抚署布政使周开锡：

同治六年三月二十七日奉上谕：

户部三库奏请饬催各省欠解物料等项，以供要需一折。据称：黄、白蜡斤系恭备各项祭祀及内廷等处一年之用，向不按照例价折放。颜料、纸张等项用款繁多，每年动用钱粮约计四五万两。数年来，广东等省于应解物料，并不按限批解。部库设法购办，既难周转，而各项要需尤多窒碍。请旨饬催迅解等语。蜡斤、纸张等项，需用甚繁，京师采办非易。各该省何以于久经领价之款延不解交，是否各该藩司勒不发价，抑承办各员侵蚀挪移？着曾国藩、瑞麟、李鸿章、吴棠、郭柏荫、刘坤一、李瀚章、刘崑、曾国荃、李福泰、马新贻、李鹤年、丁宝桢、赵长龄、蒋益澧、周开锡迅速查明，按照此单开额解物料，及已销未解之款，严饬各该藩司按数备齐，立限两个月，派委妥员分批解部。并着将历年蒂欠各款，按年带解。仍将分年筹解之处，先行报部查核。经此次严催之后，如各该省仍前玩延，即着户部三库专案查参，勿谓言之不预也。原单着分别抄给阅看。

另片奏山西历年欠解铁斤，停运不解，并请饬催等语。着赵长龄即饬该藩司将所欠历年好铁，赶紧如数分解，不得借词搪塞，致误要需。其从前因何迟解之处，并着据实查明具奏。原片着抄给赵长龄阅看。将此谕知曾国藩、瑞麟、李鸿章、吴棠、郭柏荫、刘坤一、李瀚章、刘崑、曾国荃、李福泰、马新贻、李鹤年、丁宝桢、赵长龄、蒋益澧，并传谕周开锡知之。钦此。

遵旨寄信前来。

附江苏省欠解物料清单

计开：

江苏省每年额解桐油一万七千九百七十一斤一两七钱三分。黄熟铜二千九百九十三斤九两八钱八分四厘。银朱一万一千九十四斤四两三钱五分。矾一万五千斤。今自咸丰三年起，至同治五年止，共十四年分，共欠解桐油二十五万一千五百九十五斤八两二钱二分，黄熟铜四万一千九百十斤十两三钱七分六厘，银朱十五万五千三百十九斤十二两九钱，矾二十一万斤。

又每年额解红飞金三千二百块。今自咸丰元年起，至同治五年止，共十六年分，共欠解红飞金五万一千二百块。此款该抚册折已开销至咸丰二年分止。

又欠解咸丰元年分添办红飞金六千四百块。

又欠解咸丰十一年分添办黄飞金三千二百块。

又欠解道光二十五年分添办木毛头纸六百万张，棉料呈文纸一百万张，大榜纸六十万张，开化榜纸五万张，毛边纸二十万张。此款业经动支钱粮。

同日准军机处片开：本日户部奏请催各省欠解物料一折，奉有寄信谕旨一道，抄单一件。希贵督接奉后，即行恭录知照署江苏巡抚郭柏荫一体钦遵办理可也。为此知会。三月二十七日

256．附录廷寄　着曾国藩等悉心察看松江知府杨永杰能否胜任四月初六日

同治六年四月初六日，准兵部火票递到军机大臣字寄——协办大学士两江总督一等毅勇侯曾国藩、广西巡抚署江苏巡抚郭柏荫：

同治六年三月二十七日奉上谕：“江苏松江府知府杨永杰，着曾国藩、郭柏荫悉心察看。如竟不能胜任。即行据实参奏，毋稍迁就。将此各谕令知之。”钦此。遵旨寄信前来。

257．鲍超在鄂力战引发旧伤新疾甚重请准酌调娄云庆南来接统霆军折四月初七日

奏为提督鲍超伤疾甚剧，酌调大员南来统军，恭折仰祈圣鉴事。

窃浙江提督鲍超伤疾举发，两次奏请开缺调理，未蒙允准。臣亦以军情正紧，驰书鄂中，再三劝勉，属其力疾进兵，尚未接该提督回信。

顷接李鸿章函，抄寄霆营各镇将宋国永等公禀，沥陈鲍超病状。据称：本年正月间，杨家泽接仗获胜后，鲍超督队追贼五昼夜，迄未少息，虚火上炎，两目尽赤。嗣以发表太过，引动旧伤日益增剧。左手已麻木不仁，顶上伤疤肉跳，转侧呻吟。三月十二日昏晕一二时之久，痰涌咽喉，良久始苏。又加左肋之伤亦复跳痛不止。实属万分危险，请迅派大员前来接统。近日尚可亲为交代，万有不测，更无人清算交代等语。

臣接阅之下，不胜忧灼。鲍超带兵十余年，肃清东南，无役不从，实为第一著名骁将。其受伤多而且重，众所共知。今宋国永等缕禀如此，当无捏饰。臣现已派员前往襄阳，携带药物，属其酌量情形，如实难支持，即由李鸿章奏明，前来江宁安心调理，或可冀其渐次痊愈。惟霆营人数较多，立功最久，各营官类皆百战余生，资望相等。非有才智卓越、情谊相联之大员，难胜接鲍之任。查鲍超部下诸将，以宋国永、娄云庆二员为最著。宋国永前在江西之沙井、湖北之金口不能定乱，因案革职。此次在营出力，尚未奏请开复。且其才欠刚，断不足以资统率。惟现署直隶提督、正定镇总兵娄云庆，临敌调度，条理秩然。同治三年驻军上杭，各勇以缺饷哗噪，该员从容镇静，危而得安，是其才堪应变，已有明证。日前刘长佑添练新兵，保卫畿辅，亦属需才孔亟之际，然较之鄂、豫等省贼氛之炽，湘、淮各军求助之殷，究有缓急之殊。而娄云庆在直隶日浅，尚非必不可少之员。以之接统霆军，则可和辑众心。李鸿章来函反复熟商，与臣意见相同。合无仰恳天恩，敕下直隶督臣刘长佑，迅即派员接署提督篆务，俾娄云庆即日交卸，由天津乘坐轮舟前来江宁。臣与之商定一切，速赴军营。庶霆军得有主持之人，鲍超即可安心养病。如鲍超病势日愈，无须更换统领，臣当令娄云庆另募一军，在于安庆认真训练。其饷项取之湖北，即以郭松林、彭毓橘两部裁撤之款，作为娄云庆新军之饷。臣当常坐轮船驰至安庆，亲督操练，务成劲旅，以遏寇氛。

前月贼至黄梅、宿松之交，安庆及附近州县迁徙一空。迨淮军星驰往援，贼又倏忽西趋。若此军练成，则皖、鄂之江滨有备。各淮军专剿北路，李鸿章可省南顾之忧，于大局似有裨益。

所有酌调大员南来统军缘由，谨会同湖广总督臣李鸿章恭折由驿五百里驰陈，伏乞皇太后、皇上圣鉴训示。谨奏。

258．奏请酌留解部之江海关洋税二成以济要需片四月初七日

再，臣回任后，通计饷需款目，一年入数较之出数甚巨。且有万不容缓之事，须另行筹款者，约计数端：如制造轮船，实为救时要策，上海开设铁厂，在沪及洋购买机器两副，大致已属全备。而造船一事，则以无款可筹，尚未兴办。臣前在安庆，曾试造一小轮船，不甚得法。李鸿章苦心经营，独得要领。现在江宁、上海各局制造洋炮、洋枪、洋火等项，均用内地匠人，能学外洋机巧。以必应速办之事，又有可乘之时，有可用之人，而坐困于无可拨之银，殊觉机会可惜。此一端也。

剿捻之师，如刘松山一军，例支月饷六万两。入秦以后，因添发米价，运费将近七万。今年尚仅解去两关。该军孤悬西陲，日与捻、回两寇接战，深恐饷项不继，或生他变。淮勇诸军，人数较多，霆军、湘军上年均发满饷，淮勇仅发九关。臣寸心抱歉，久欲略为增添，而计无可出。近则苏局厘金大减，沪厘亦远不如前。盐务则久无起色。似此情形，并不能足关之数，目下三、四两关即难凑齐。夙夜情惧，深恐无以维系军心。此又一端也。

捻逆驰突无定，臣常谓北以黄河防务为主，东以运河防务为主，南以大江防务为主，能守定此数处，不使贼踪窜过一步，大局尚不致决裂。而长江上下数千里，仅持水师，统少陆兵。北岸沿江最要郡县，安庆仅有两营，扬州亦仅两营，滁州、和州、无为州并无一兵，臣思添练数营布置各城，为思患预防之计。免致如二月间贼窜江滨，上下千里纷纷迁避，亦以无款可筹，迄未举行。此又一端也。

运河自清水塘以外，处处卑薄蛰塌，险工林立。前月漕臣奏修堤坝，又另片奏挑张福口引河，修复新堤三案，分别劝捐拨款办理。臣经过淮扬察看，商民太苦，旋经营商停捐。而各工均不可缓，银款又无可拨。此一端也。

臣在营十余年，每谓疆臣自有筹饷之权，从不敢以支绌情形轻渎宸听。今江南虽已肃清，民力实尚穷困。入款只有此数，出款常有加增。即京饷及协济陕甘霆军之饷，义亦不可少减。至制造轮船等事，福建尚奏拨巨款新立铁厂。江南已有铁厂，岂可置之不办？再四思维，实有万难周转之势。查江海关洋税一项，自扣款清结以后，提解四成另款存储。部库本系奏定专拨之款，未敢动用丝毫。惟现当饷需万紧，合无仰恳天恩，俯准将洋税解部之四成酌留二成，以济要需。如蒙俞允，臣拟以一成为专造轮船之用，以一成酌济淮军及添兵等事，其余二成，仍随时按结报解。俟轮船办有就绪，各军饷项稍裕，即当奏明仍按四成全数解部，以符初议。理合附片陈请，伏乞皇太后、皇上圣鉴训示。谨奏。

259．贺抡元开缺候补片四月初七日

再，准兵部咨：“江西抚标右营守备贺抡元，保举参将尽先补用，请开守备底缺，非千、把微弁可比，应令奏明办理。”等因。臣查江西抚标右营守备员缺，案经前署督臣李鸿章奏请以尽先补用守备李金凤补授，接奉谕旨钦遵在案。贺抡元从戎十载，迭著战功。自应饬令归班候补，未便再作抚标守备，致与体制不符。合无仰恳天恩，俯准将贺抡元抚标右营守备底缺开除，归于参、游班内候补，以示鼓励。所遗守备员缺，业经奏准以李金凤补授，无庸更议。除饬取贺抡元履历咨移部科外，谨会同江西巡抚总提督衔臣刘坤一附片陈明，伏乞圣鉴训示。谨奏。

260．鞠耀乾饬赴福建海坛镇总兵新任片四月初七日

再，新授福建海坛镇总兵鞠耀乾，前因署理江宁城守副将，巡防紧要，经前署督臣李鸿章奏留署任，奉旨允准。嗣据该镇交卸副将篆务，禀请给假回籍省亲，现已假满，应行饬赴新任，以重海疆。除给咨该镇赴闽外，理合附片陈明，伏乞圣鉴。谨奏。

261．附陈总兵易进春呈请复姓归宗片 ⁽¹⁾ 四月十三日

再，补用总兵易进春，原系罗姓，因父年早故，随母改适易氏。今罗氏无人承祀，拟请复姓归宗，造具履历，呈送请奏前来。臣查该总兵呈请复姓归宗，并无别故，与例相符。除将履历咨部外，理合附片陈明，伏乞皇太后、皇上圣鉴，敕部更正，注册施行。谨奏。

同治六年四月十三日军机大臣奉旨：“兵部知道。”钦此。

————————————————————

(1)  此件辑自台湾“故宫博物院”《先正曾国藩文献汇编》。日期为朱批之日。

262．遵照部定新章甄别各道府州县官折四月十六日

奏为遵照部定新章，甄别劳绩保奏之各州县，恭折仰祈圣鉴事。

窃准部咨：“道、府、州、县，无论何项劳绩保奏归入候补班人员，即以到省之日起，予限一年，详加考核奏明，分别繁简补用。所有从前到省早过一年者，接准部咨即行甄别，毋庸另扣一年之限。又特旨发往并曾任实缺、向不试用之即用委用及已经甄别人员续经劳绩保举正印官阶班次者，毋庸试看。其余无论何项出身，凡系应行试用者，未届期满得有劳绩保举官阶班次，均须一律分别试看。”各等因。历经遵办在案。

现在地方逐渐整顿，吏治亟须讲求。凡在江宁差委之各州县，据江〈宁〉藩司随时察看，详请加考具奏前来。经前署督臣李鸿章考验，得：即补知县张振，廉明诚笃，堪以繁缺知县补用。同知衔候补知县叶瑯，明白谨饬，堪以简缺知县补用。移交汇奏。

臣于回任后考验，得：同知衔候补班尽先补用知县沈启鹏，文气清畅，堪以繁缺知县补用。同知衔候补知县龚定瀛，文尚清顺，堪以简缺知县补用。候补直隶州知州许萨阿，文气清畅，书法尤佳，堪以直隶州知州不论繁简缺补用。又补用直隶州知州试用知县王定安，稳练有识，堪以直隶州知州不论繁简缺补用。惟该员王定安保升直隶州知州，尚未满一年，核其知县到省，早逾定限。

以上六员，皆因劳绩保升，相应汇缮履历清单，恭呈御览。

此外尚有业经考试之试用知府黄克家，素有文誉。试用通判陈其衷，才具干练。同知衔大挑知县张鸿声，才明守洁。同知衔试用知县丁寿保，心地明白。均不在劳绩保奏人员之列，应归试用班照例办理。所有遵照新章甄别各州县缘由，理合缮折具奏，伏乞皇太后、皇上圣鉴。谨奏。

附甄别各州县履历清单

谨将甄别各州县，缮具履历清单，恭呈御览。

即补知县张振，现年二十九岁，广西兴安县人，由附生中式。咸丰六年补行辛亥、乙卯两科本省乡试举人。同治元年大挑一等。奉旨以知县试用，签掣江北，二年正月初四日到省。三年于援蒙解围，收复城隘出力案内，奉上谕：“仍以知县不论繁简即补。”钦此。

同知衔候补知县叶瑯，现年五十三岁，顺天宛平县人。由监生遵豫工例报捐主簿，投效东河。〈道光〉二十三年改掣南河，徐州守城出力，保奏免补本班，以县丞分缺先补。嗣于徐州府属历次守城出力，保奏候补缺后，以知县即补。〈咸丰〉十一年正月于凤阳府、县两城解围案内保奏，奉上谕：“着免补本班，以知县仍留原省归候补班补用。”同治元年克复定远县城，奏奉上谕，赏加同知衔。二年八月初五日到省。

同知衔候补班尽先补用知县沈启鹏，现年四十四岁，浙江余姚县人。由议叙从九品职衔在湖北办理团练，助克黄州等郡县，保奏以府经历县丞即选。同治二年十月，在镇江米捐局捐升知县双月选用，复捐同知升衔。三年四月在安徽饷票分局报捐，分发指省江苏试用。八月在部验看，领照起程，十二月初四日到省。因委办湖北汉口镇筹饷局务出力，汇案请奖。四年十月十六日奉上谕：“归候补班尽先补用。”

同知衔候补知县龚定瀛，现年四十一岁，湖南湘乡县人。由五品军功于剿平寿、青、神等处股匪案内，保奏以从九品未入流即选。投效吉中营，随同克复巢、和、含、西梁山等处城隘出力，保奏以县丞遇缺即选，并保戴蓝翎。嗣于迭克城隘六案并保案内，同治元年十月二十日奉上谕：“着免选本班，以知县不论双单月即选。”三年克复金陵省城在事出力保奏，八月二十一日奉上谕：“着仍以知县留于江苏补用，并赏加同知衔。”四年三月赴部引见，领照起程，五月初十日到省，留宁差委。

候补直隶州知州许萨阿，现年三十九岁，湖南湘乡县人。由附生在江西军营随同克复莲花厅及龙泉等县案内，两次保奏，以训导不论双单月即用。截剿石逆并越境克复耒凤县城出力保奏，俟选训导后以知县在任候选，委解军米前赴金陵，派留吉、左等营襄办营务。于迭克东关、雨花台等要案在事出力，同治二年十月二十日奉上谕：“以知县留于江苏补用，并加同知衔。”钦此。三年随同克复金陵省城案内保奏，八月二十一日奉上谕：“着免补各班，以直隶州知州仍留江苏遇缺即补，并赏戴花翎。”钦此。四年九月赴部引见，领照起程。十一月十五日到省。

补用直隶州知州王定安，现年三十二岁，湖北东湖县人。由廪生考取优贡，己未科考取八旗教习。咸丰十年五月补厢黄旗汉教习。十一月报捐期满。十一年二月奉朱笔圈出，着以知县用。同治壬戌恩科并补行辛酉科中式本省举人，在部呈请分发。遵筹饷事例报捐，指省江苏试用。四年九月初十日行抵徐州，留营差委。以到徐之日作为到省日期。嗣于克复黄陂等城五案汇保案内保奏。五年十二月初九日奉上谕：“着免补本班，以直隶州知州仍归江苏补用。”

263．皖南续办茶捐及查取六卯捐生奏请奖叙折四月十六日

奏为皖南续办茶捐，查取六卯捐数员名，恳给奖叙。恭折奏祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输分案请奖。自臣接办以来，明定章程，每引捐银八钱。同治二年复定新章，加捐钱四钱，每引共捐银一两二钱，仍照向章填发捐照，由各商开具履历呈缴牙厘局，换给实收，照筹饷例一律核奖。业将头、二、三、四、五卯捐生造册请奖在案。

兹据安徽牙厘总局署布政使吴坤修详称：自同治五年六月十一日接办起，至是年十二月止，各属陆续呈缴元、二、三、四、五等年茶捐省照三千七百七十七张，计银二十二万二千四百八两九钱六分九厘二毫。嗣据各捐生缴到中照五百八十三张，计银四万三千三百八两九钱六分九厘。就现请官阶按照减成新例核算，计正项银四万三千三百六两，除所余零星尾数银二两九钱六分九厘应行核销，毋庸给奖。仍存茶捐省照三千一百九十四张，俟各捐生呈缴中照到日换给实收，另行核奖外，所有此次计请实职、虚衔、加级、封典者，有钮俊达等一百四十六名；请监生、贡生者，有叶赏功等二百九十三名。造具履历清册，请奏前来。

臣复查各属缴到省照，比对银数，所请官阶等项，均属与例相符。除将清册咨部核办外，仰恳天恩俯准敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

264．靖江营守备李洪寿已荐保总兵记名简放请开除原缺另以盛大才借补片四月十六日

再，靖江营守备李洪寿，现在管带抚标新副营水师，于历克苏、浙各城案内，洊保总兵记名简放，应请开除守备底缺，以符体制。其所遗靖江营守备，系军营所出之缺。查有游击衔两江督标尽先补用都司盛大才，熟谙营务，堪以借补，人地亦属相宜。相应请旨准将李洪寿靖江营守备开除，所遗之缺以盛大才借补。由部先给署札，俟军务告竣，再行给咨送部引见。除饬取履历咨部外，谨会同江南提督臣李朝斌附片陈明，敬乞圣鉴训示。谨奏。

265．安徽补用直隶州知州刘世墀起复片四月十六日

再，安徽补用直隶州知州刘世墀，于咸丰四年即随臣办理营务，相从最久，察其才具，能为循吏。同治元年奏委署理安徽芜湖县知县，政声卓著。二年二月在任丁忧。三月间，臣于请拣知县折内，曾奏称刘世墀在芜湖颂声四起，以忧去任，卧辙攀留者相属于道等语，附奏在案。该员回籍守制，旋因军务需人，三年正月又经札调来营当差。嗣于攻克金陵续保案内，钦奉上谕：“刘世墀着以直隶州知州留于安徽补用。”钦此。

厥后吏部饬查全案考语，复经臣于五年八月十二日附片奏请均照原保注册，奉旨允准。该员刘世墀前在芜湖署任内，业已交代清楚，在营亦无经手未完事件，应即给咨赴部带领引见后，以直隶州知州前往安徽候补。其自同治二年二月十五日丁忧之日起，不计闰，扣至四年五月十五日服满。曾经回籍呈报起服，均属与例相符。惟丁忧期内调营差遣，前此未经奏明，理合遵照定章补行陈奏，伏乞圣鉴敕部查照办理。谨奏。

266．恭谢天恩折四月十六日

奏为恭谢天恩，仰祈圣鉴事。

窃臣于三月十二日接准吏部咨开：同治六年正月二十三日内阁奉上谕：“协办大学士两江总督曾国藩，公忠素著，保障东南，着交部从优议叙。”等因。钦此。

当即恭设香案，望阙叩头谢恩讫。伏念臣督师剿捻，未立寸功，屡为言路所纠弹，悉荷圣恩之宽宥。抚衷自问，正切悚惭！上年迭奉温纶，命回本任。自二月回省以来，窃见东南数省虽就肃清，而田舍荒芜，人民稀少，数千里间被兵之困，实为数百年来未有之事！自淮、徐以南，皖、灊以东，去岁多被水灾，今春又苦久旱，饥民载道，生意日凋。思欲渐培元气，恤此遗黎，而中原之捻患未平，西路之回氛尚炽，杼轴悉取诸东人，丝毫皆出自民力。臣忝膺疆寄，无术补苴，早夜以思，忧愧无地。乃蒙圣慈曲逮，上考滥膺。闻命之余，更深感悚，臣惟有勤以补过，慎以图功，敢言保障之劳，益矢愚诚之素。庶期仰答高厚鸿慈于万一。所有微臣感激下忧，谨缮折叩谢天恩。伏乞皇太后、皇上圣鉴。谨奏。

267．奏陈淮扬水师报效欠饷请广各本籍学额折 ⁽¹⁾ 四月二十八日

奏为淮扬水师报效欠饷，请广各本籍学额，恭折仰祈圣鉴事。

窃据淮扬水师营官记名提督吴家榜、鲁洪达、陈东友、成俞卿、张光泰、王钟华、张元龙、邓长里、周国兴，记名总兵缪福宾先后禀称：所部淮扬水师前后左右新前新后新左新右亲兵左右十营，自咸丰十年先后募练成营，随剿多年，转战数省，员弁哨勇迭膺保奖，未报涓埃。现当库藏未裕，筹饷维艰，各愿将欠饷截至同治四年底止，分别报效，不敢邀奖，请在各本籍加广学额等情。当经饬令苏省报销局将各营官籍贯及欠饷实数，并案详晰查复。

兹据该局司道详称：淮扬水师十一营积年欠饷，队〔除〕中营报效银二万两，业于五年四月经臣鸿章奏准加广湖南祁阳县学额，其余十营截至四年底止，共欠发饷银十八万一千四百二十二两一钱二分五厘，内实报效银十七万七千七百十二两四钱八分，当照营官哨勇籍贯，核计报效银数，援引奏定章程，分别酌议，请奏前来。

臣等查此起淮扬水师营哨兵勇人等，多系籍隶两湖，自同治元年随臣鸿章至沪，与湘淮陆军互相依护，转战江浙，所向有功。现在虽粤逆殄队〔除〕，而捻氛时虞东窜，州江内河防务正殷，该将士等身在行间，深知饷需艰窘，共效遇忱，尚属好义急公，顾全大局。合无仰恳天恩，饬部查议，准以银五万六千两加广湖南长沙县文武学定额各五名，一次学额各三名；又银三万八千两，加广湖南湘阴县文武学定额各三名，一次学额各四名；又银三万两，加广湖南湘乡县文武学定额各三名；又银一万八千两，加广湖南益阳县文武学定额各一名，一次学额各四名；又银二万两，加广湖南衡阳县文武学定额各二名；又银一万二千两，加广湖北孝感县文武学定额各一名，一次学额各一名。俾作士气而昭激劝。队〔除〕将各营官籍贯、欠饷实数分别造册，送部核办外，谨会同统领淮扬水师长江提督臣黄翼升、湖南学政臣吕明瑞、湖北学政臣孙家鼐，缮折陈请，伏乞皇太后、皇上圣鉴训示。谨奏。

同治六年四月二十八日军机大臣奉旨：“该部核议具奏。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与钦差大臣湖广总督李鸿章会衔。日期为朱批之日。

268．附陈狼山镇总兵及哨勇同隶广东香山县籍请加广该县文武学定额各一名片 ⁽¹⁾ 四月二十八日

再，据署狼山镇总兵郑龙彪禀称：奉檄委带江苏抚标水师护卫营，随剿多年，未有涓效，因见筹饷维艰，晓谕各哨勇将同治二年至同治五年底止积欠薪粮全行报效，众心允洽，出于至诚，不敢仰邀奖叙。惟该总兵及各哨勇同隶广东香山县籍，请加广该县永远文武学额各一名等情。饬据报销局查明，该营自五年底以前实欠饷银一万四百六十八两九钱六分，核与定章有赢无绌，详请奏办前来。

臣查该营随征沪、苏，历著战绩。兹以饷需支绌，情殷报效，共体时艰，实属急公好义。应恳天恩饬部查议，准加广广东香山县文武学定额各一名，以昭激劝。谨附片陈请，伏乞圣鉴训示。谨奏。

同治六年四月二十八日军机大臣奉旨：“该部核议具奏。”钦此。

————————————————————

(1)  此件辑自台湾“故宫博物院”《先正曾国藩文献汇编》。日期为朱批之日。

269．附陈准吏部咨劳绩保举驳正人员请分别给奖改奖片 ⁽¹⁾ 四月二十八日

再，准吏部咨劳绩保举人员应行驳正一折，于同治五年五月初二日具奏。奉旨：“依议。”钦此。抄单知照等因。并准将苏省同治二、三两年海运出力请奖案内照章驳查驳正各员董，开单咨行遵办，即经抄单转行去后。兹据署苏州藩司王大经饬据各员董遵请查明声复呈请，分别给奖改奖，由司转详请奏前来。臣等复核无异，谨开缮清单，恭恳天恩符〔俯〕准，分别给奖改奖，以示鼓〈励〉。未复之姚涛、姚雯二员，俟查复另办并咨明吏部查照外，理合附片陈请，伏乞圣鉴训示。谨奏。

同治六年四月二十八日军机大臣奉旨：“着照所请，该部知道，单并发。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与郭伯荫会衔。日期为朱批之日。

270．江苏省同治二三两年海运请奖案内经部驳查各员清单 ⁽¹⁾ 四月二十八日

谨将苏省同治二、三两年海运请奖案内经部驳查各员查明，开缮清单，恭呈御览。

计开：

运同衔补用同知候补知县顾思贤，原请俟补同知，后以知府用。准吏部开单知照，寻常劳绩不准层递预保，应令另核请奖等因。今顾思贤应改请赏加随带二级。

候补县丞朱祥谷，原请遇缺即补。准吏部开单咨查系何项候补等因。查县丞朱祥谷由监生遵筹饷例在直隶捐输案内报捐，不论双单月县丞指发江苏，于同治二年九月十八日验看到省，应归筹饷例试用班内补用。今朱祥谷应仍请以县丞遇缺即补。

分发两淮候补盐运通判徐瀛锡，原请归候班前先用。准吏部开单咨查系何项候补等因。查徐瀛锡由举人考取国子监学正学禄，于同治三年在江苏捐米案内改捐运判，指分两淮补用。今将徐瀛锡前请指归候补班前先用撤销，应改请赏加同知衔。

教习彭葆清，原请以知县不论双单月尽先选用。准吏部开单咨查系何项教习并已未期满。等因。查彭葆清于咸丰十一年八月充补镶白旗汉教习，同治二年正月告假出京，即于三年四月赴部销假，复充镶黄旗汉教习，前后连闰计算，实已在学二年，似与考取未经充补到学者究有区别。又自在沪董办海运，以至抵津，阅时已逾十月之久，亦与在京当差情事相同。且查同治二年海运创复之始，维时发逆尚踞苏垣，民多荡析，该教习悉心筹画，董劝商户，采买米石，复又护运赴津交卸，涉历重洋，不避艰险，实属异常出力。若仍以常例绳之，恐非所以示激劝。今应请将教习彭葆清作为期满以知县不论双单月尽先选用。

五品衔候选中书科中书钱鼒铭，原请不论双单月遇缺前先选用，准吏部开单知照，查照章程，京员得有劳绩，不准以本衙门员缺保举遇缺尽先班次，应令另核请奖等因。今钱鼒铭应改请赏给四品封典。

军机大臣奉旨：“览。”钦此。

————————————————————

(1)  此件辑自台湾“故宫博物院”《先正曾国藩文献汇编》。日期为朱批之日。

271．附录廷寄　着娄云庆速往江宁商定一切接统霆营四月十八日

同治六年四月十八日，准兵部火票递到军机大臣字寄——协办大学士两江总督一等毅勇侯曾国藩、钦差大臣湖广总督一等肃毅伯李鸿章、直隶总督刘长佑：

同治六年四月十三日奉上谕：

曾国藩奏鲍超伤病甚剧，请调员接统霆军一折。本日已明降谕旨，令娄云庆前往接统，并令刘长佑奏请派员署理直隶提督矣。娄云庆于霆营情形，尚称熟习。着刘长佑迅即遴派妥员接替古北口提督，令娄云庆交卸后，由天津乘坐轮船前往江宁，与曾国藩商定一切，速赴军营。庶霆营有主持之人，鲍超即可安心养病。曾国藩、李鸿章于娄云庆到营后，面授机宜，令其妥为接统，认真剿贼，以副委任。

至曾国藩所奏另募一军在安庆训练一节，所筹甚是。并着随时筹划办理，再行具奏。直隶练兵亦关紧要，如本省无人可派，着刘长佑选员奏调，以资臂助。将此由六百里各谕令知之。钦此。

遵旨寄信前来。

272．附录明谕　直隶提督着刘长佑派员署理四月十八日

同治六年四月十八日，准兵部火票递到同治六年四月十三日内阁奉上谕：“曾国藩奏，请调大员赴营统军一折。浙江提督鲍超，现在因病赏假，所部霆军需员管带，着派娄云庆前赴鲍超军营暂行接统其众。直隶提督着刘长佑派员署理。”钦此。

273．附录廷寄　重申前旨着速集巨款支援左宗棠军西进 ⁽¹⁾ 五月初一日

〈左宗棠率军〉西进，不能停兵待饷，自应照该大臣所请，迅集巨款，以利师行。着曾国藩、英桂、吴棠、瑞麟、谭廷襄、曾国荃、马新贻、李福泰、蒋益澧、郭柏荫、师曾各懔遵前旨，按照左宗棠所定数目，交胡光墉领取，向洋商兑取现银，付与票商，即换取票商银票至运城收兑，解付该大臣军营提用。所借银两，仍着各该省自本年七月起，分六个月于各关税项下拨还，并于应解甘饷按月拨交各关，以清款目。将此由五百里谕知曾国藩、英桂、吴棠、瑞麟、谭廷襄、曾国荃、马新贻、李福泰、蒋益澧、郭柏荫，并传谕师曾知之。钦此。

遵旨寄信前来。

同日准军机处片开：本日奉有谕旨一道，希贵督接奉后恭录知照署江苏巡抚郭柏荫一体钦遵办理可也。为此知会。

————————————————————

(1)  此件廷寄，残缺前半。缺兵部火票递到日期及奉上谕日期，经查核原目，为五月初一日递到（四月二十五日奉上谕）；又缺收件人及文字二行，按清代廷寄文书惯例，收件人即此件结尾之曾、英、吴、瑞、谭、曾、马、李、蒋、郭、师十一人。内容仍完整，系重申三月二十五日上谕（见本册第254件）。

274．附录廷寄　郑魁士署理直隶提督并接办古北口练军五月初三日

同治六年五月初三日，准兵部火票递到军机大臣字寄——协办大学士两江总督一等毅勇侯曾国藩、直隶总督刘长佑：

同治六年四月二十七日奉上谕：

刘长佑奏遵饬提督起程，并派员接署提篆一折。署直隶提督娄云庆虽督练新军，而霆军乏人统带，尤关紧要。刘长佑已饬令交卸起程，即着催令乘坐轮船赴江宁，听候曾国藩差委。倘鲍超病体就痊，娄云庆可以不必接统霆军；并着曾国藩察看情形，仍饬回任，以资督练。直隶提督员缺紧要，刘长佑现派郑魁士署理。该提督久历戎行，自能熟悉营务，而意气渐平，当知力顾大局，和衷共济，不致覆蹈故辙。所有古北口练军，准其派郑魁士接办。但所挑选兵丁，务当以精壮为先，不可稍存私见，致有偏重。着刘长佑传知该提督懔遵此意，用副委任。将此由六百里各谕令知之。钦此。

遵旨寄信前来。

275．附录廷寄　阜宁海匪劫掠迅派绿皮艇师出洋剿除五月十一日

同治六年五月十一日，准兵部火票递到军机大臣字寄——协办大学士两江总督一等毅勇侯曾国藩、漕运总督张之万、广西巡抚署江苏巡抚郭柏荫：

同治六年五月初六日奉上谕：

张之万奏阜宁海匪聚众劫掠，请饬调轮船出洋夹击一折。阜宁地处海浜，毗连直、东洋面。匪首沈如即沈如胆敢聚众抢掠，虽经张之万派兵拆毁其巢，而该匪驶至外洋，欲结幅匪滋扰。其计甚为狡恶，不可不亟行扑剿以靖洋面！张之万雇募商船出洋追剿恐未能得力。上海向有轮船及扑盗局绿皮艇师，原以备扑海盗之用。即着曾国藩、郭柏荫迅速调派出洋，奋力追击，务将首匪弋获，不使一名漏网。其江北沿海各隘口，并着张之万派兵严密堵截，毋令登岸！倘有接济匪粮者，着各严行查禁，以期迅速蒇事，免滋后患。将此由五百里各谕令知之。钦此。

遵旨寄信前来。

同日准军机处片开：本日奉有寄信谕旨一道，贵督接奉后，希恭录知照署江苏巡抚郭柏荫一体钦遵办理可也。为此知会。

276．附录廷寄　各路军营夺获马匹给价归官并收买民马精练马队及合力兜剿捻逆事五月十四日

同治六年五月十四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、钦差大臣陕甘总督一等恪靖伯左宗棠、署湖广总督江苏巡抚李瀚章、帮办湖北军务湖北巡抚一等威毅伯曾国荃、安徽巡抚英翰、山东巡抚丁宝桢、河南巡抚李鹤年、山西巡抚赵长龄、陕西巡抚乔松年：

同治六年五月初九日奉上谕：

有人奏练马队、重赏格、防要隘、保完善四策，所见不无可采，湘、淮各军亟应精练马队，或于东三省将弁中查明伤病回籍曾经得力之员，咨商各该将军等调取来营，以资教练各路军营粮台，并着设立买马局，就近收买民间马匹。惟不得抑勒留难，转致扰害。嗣后夺获贼马，着各路军营，核实稽查，除兵勇自愿留备乘骑外，余悉给价归官增入马队，以免仍充逆骑。

赖、牛、任、张等逆，能否重悬赏格，以期迅速歼渠，着曾国藩等妥筹办理，毋惜小费。逆骑飞窜靡常，李鸿章等均当严密布置，合力兜围。山西河防尤为紧要，着左宗棠、赵长龄督饬陈湜认真办理，并催陈膺福等迅速募勇赴防。其防河各员应否就近归陈湜调度，着左宗棠、赵长龄妥筹具奏。

原件着抄给阅看。将此由六百里各谕令知之。钦此。

遵旨寄信前来。

附军机抄送原奏条陈一件

一、马队宜亟讲也。查马队以东三省为最强，但屡经征调，存防无多，不能再行抽拨。湘、淮各军，夙称精悍，然止习步战，无多马队。现在捻逆之马千万成群，去来飚忽。步队跟剿，往往不及，欲求剿胜之方，宜令湘、淮各军精练马队，与步队相辅而行。东三省将弁熟谙马上技艺，其有伤病回籍业经痊愈者，请旨饬下盛京、吉林、黑龙江将军等查明，奏请派往各路军营督带马队，较可得力。

再，所需马匹，向来多于口外购买，骚扰驿站，践踏田禾，在所不免。且道路既远，费用甚巨，到营之后，疲瘦倒毙，多不堪用。因思秦、晋、豫、鄂等处产马，虽不若口外之众，然民间畜马亦复不少。拟请饬下各路军营、粮台设立买马局，分上中下三等价值，就近收买，既可备营阵之驰驱，兼可绝捻逆之抢劫。惟须听民情愿，不得抑情强买。至价值银两，更须随到随给，不得留难，方于军有益，于民无损。

又查各路军营每有胜仗，辄报夺获贼马若干匹，此项马匹安在？若不官为经理，听兵勇售卖民间，恐或转为贼有。嗣后应令各路军营核实稽查，除兵勇自愿留备乘骑外，余悉给价归官，发给马勇乘骑，不准售卖他处，违者治罪。庶官马日充，贼马日少，而骑兵精壮锐利，足以制贼矣。

一、赏格宜从重也。利之所在，人共趋之。查贼势虽众而著名头目实不过赖、牛、任、张四逆，若擒一人即少一股。宜令各军营重悬赏格，有能获此四贼者，每一名赏银若干两，仍给实在官阶、翎枝、勇号。阵前歼毙众目共见者，功亦相等，不必定要生擒，恐致误事。若贼中有自拔来归，斩其渠魁以献者，亦酌给银若干，并准其奏乞恩施，破格奖用。多张告示，广为晓谕，或募人潜至贼中，携离其党，使之自相残杀，事半功倍。若兵勇有甘心从贼或与贼暗通消息者，查出立正军法。信赏之下，继以必罚，自然所向有功。

一、要隘宜筹防也。查贼股现在南阳一带，若欲趋东皖，必由鲁南、桐、泌等处出窜。若窜陕疆，必由荆紫关一带行走。若回窜鄂疆，必由新、邓一路行走。拟请饬下曾国荃严防贼由新、邓窜襄、樊之路，李鹤年防鲁南窜襄、郏之路，李鸿章防桐、泌窜陈、汝之路，左宗棠暂缓进关，防内、淅窜商南之路。并请饬下山东巡抚丁宝桢，安徽巡抚英翰均以兵来豫协防，益厚兵力，贼若不得出窜，有刘铭传、周盛波、宋国永等军纵横邀击，可期于宛、路〔洛〕之间计日剿平矣！

一、完善宜保固也。从来徙薪曲突之功，不在焦头烂额者下，诚贵防患于未然也。今军营大弊，在于完善地方，每忽而不顾，逮贼已入境，匆忙布置，始悔其晚，其何能济？查晋省为京西屏蔽，最为完善之地。臬司陈湜在彼办防，诚得先事预图之意。今西捻经刘松山等军击败，闻窜入北山，将由保德抄过河犯晋。保德去兰州辽远，陈湜在蒲州虽其得力，恐于河津以北有鞭长莫及之势。总兵蒋临熙及道员恒祐兵力甚单，且多未经行阵。若贼由北路过河窜入晋省，宣、大均属可危。可否请饬下陕甘总督左宗棠、山西巡抚赵长龄增兵扼险，并催陈膺祜等迅速募勇赴防。所有防河各员就近归陈湜调度，庶事专力厚而完善可保无误矣。

277．本年江南乡试依限举行折五月十五日

奏为本年江南乡试，堪以依限举行，恭折仰祈圣鉴事。

窃准礼部咨：“同治六年丁卯科各省乡试，能否依限举行，并考官赴省有无绕道之处，体察实在情形，先期具奏。”等因。

臣查江南乡试，同治三年甲子正科补行戊午一科，尚有辛酉、壬戌两科未补。本届丁卯正科，并补行辛酉一科。目下地方安谧，道路通行，业经檄饬外提调江宁藩司李宗羲，将应办事宜次第兴办，自应依限举行乡试，以遂多士观光之愿。

向章江南主考，由徐州、临淮、滁州驿路行走，上届甲子科系改由清江浦、扬州驰驿南来。现在徐州等处驿路虽已通畅，尚不如清江一路更为稳速，应仍由泰安、沂州驿路至清江浦、扬州南来，以昭妥慎。至江南监临，向系江苏、安徽两省巡抚轮办，本届丁卯科系属安徽轮值之年。抚臣英翰现在颍州带兵，届期能否前来，应由英翰酌量情形奏明办理。

所有本年江南乡试堪以依限举行缘由，谨会同署江苏巡抚臣郭柏荫、安徽巡抚臣英翰、江苏学政臣鲍源深、安徽学政臣朱兰恭折具奏，伏乞皇太后、皇上圣鉴敕部查照办理。谨奏。

278．丁卯科武闱乡试一律举行片五月十五日

再，准兵部咨称：“同治六年丁卯，例应于十月内办武乡试。”等因。臣查江南武闱乡试，自咸丰二年壬子科以后，久未举行。同治三年甲子科于十一月举行文闱乡试，亦未兼办武闱。各武生志切观光，本年丁卯科武闱乡试，自应一律举行，并带补乙卯科，以符定制。除应行事宜届时照例办理外，理合附片陈明，伏乞圣鉴敕部查照。谨奏。

279．通州分司以许宝书补授折五月十五日

奏为分司要缺需人，拣员请补，恭折仰祈圣鉴事。

窃据江宁布政使李宗羲、署两淮盐运使程桓生会详称：通州分司运判郭士彦，因案奏参革职，接准部文，应以同治五年八月二十九日开缺，业经照例截缺详咨在案，应行遴员请补。查定例，各省盐运司运判缺出，先尽著有劳绩即用、先用人员补用。如即用、先用无人，将部发人员按一应补、一委用、一捐纳三班轮流补用。又定章，各项著有劳绩奉旨以何项官员升用、补用者，均归于候补班内酌量补用，各等语。

查两淮有劳绩遇缺即补运判金筠，又劳绩归入遇缺班内分缺先补用运判于宝之，又遇缺捐免五缺运判陈照，又奉旨特用运判许宝书、陶守怡等员，均堪请补。惟通州分司管辖九场，煎销半多荒废，灶情又复蛮横，督产缉私，诸关紧要。当此整顿场务，非廉明强干之员难以称职。查许宝书一员，系顺天宛平县监生。祖籍浙江，由两淮盐知事咸丰三年调营。于克复青浦县城案内，奏准免补本班，以盐大使遇缺即补，并赏戴蓝翎。五年克复上海县城保奏，奉上谕：“着赏加五品衔，以运判仍留两淮尽先补用，并赏换花翎。”七年，克复句容县城案内，奉旨着赏加运同衔。旋经请补海州分司运判，奉部议准。八年克复镇江府城〈汇保〉 ⁽¹⁾ ，奉上谕着以同知直隶州知州补用，因案参革。同治元年八月查办废员案内，奉御印钤出。二年十一月引见，着仍以运判用，坐掣两淮，加捐同知衔。三年三月到淮，因扬防积年在事出力，奏保四品顶戴。奉旨照准。该员现署通州分司运判印务，精明干练，有守有为，于淮盐情形最为熟悉，虽劳绩名次在后，而人地实在相需。例准酌量请补，造具履历清册，详请会奏前来。

臣查该员许宝书，才明识卓，以之请补通州分司运判，实堪胜任，亦与酌补之例相符。合无仰恳圣恩，俯念员缺紧要，准以许宝书补授通州分司运判员缺，实于盐务有裨。如蒙俞允，该员系候补运判，请补运判衔缺相当，毋庸送部引见。除将履历咨移部科查核外，谨会同署理江苏巡抚臣郭柏荫恭折具奏，伏乞皇太后、皇上圣鉴，敕部议复施行。谨奏。

————————————————————

(1)  据台湾“故宫博物院”《先正曾国藩文献汇编》补。

280．查圩缉捻一案续行开单奏结折五月十五日

奏为查圩一案，续行开单奏结，嗣后归并地方官办理，恭折仰祈圣鉴事。

窃蒙城、亳州等处查办民圩，臣于同治四年七月初八日奏明举办，并抄录告示，进呈御览。旋于五年八月二十三日，将业经处治之匪徒开单具奏，声明续获积捻，再行汇奏在案。查蒙、亳等处，本系捻匪老巢。从前莠民投入捻中，则可出可归；投入营中，则时降时叛。淆乱黑白，莫此为甚！前年查办之初，不得不济之以猛，使人知在外充捻者，无可容之乡里，无可居之室庐；即使混迹军营藏身自固，亦必立置重典，不稍姑容。迨匪党知所畏惮，民、贼判为两途，又须济之以宽，俾愚民有自新之机，而良民有更生之乐。现在查圩各员陆续改委，除武职之吴峻基、翁开甲本系该府县实缺人员外，其文职各委员，均经安徽抚臣英翰委署州县。如桂中行原查蒙城圩务，现经檄署阜阳县；朱名璪帮办蒙城圩务，现即改署蒙城县；薛元启原查亳州圩务，现经檄署涡阳县；尹沛清原查阜阳圩务，现经檄署宿州；惟宿州查圩之张云吉，则由臣带至金陵，改派后路粮台当差。亳州查圩之李炳涛，则该州绅士再三禀留，尚未交卸。各委员于查圩一事，业已办有成效，即可归并地方官办理。嗣后蒙城、亳州、宿州、阜阳四处清查民圩，应由各该州县仿照成法，认真经理。其自上年八月起至本年四月止，各委员擒斩积捻一百五十二名，相应续开清单，恭呈御览。以后查获积捻，由该印官通禀批饬正法。即由安徽抚臣英翰随时具奏，以一事权。所有查圩一案，续行开单奏结，嗣后归并地方官办理缘由，恭折附驿具陈，伏乞皇太后、皇上圣鉴训示。谨奏。

附查圩擒斩积捻正法清单

谨将蒙城、亳州、宿州、阜阳四属查办民圩，续获著名积捻，汇缮清单，恭呈御览。

计开：

蒙城县：

路化堂、路克琪、邵兰芳、王怀仁、盛学采、王永盛、王富、陆林、郏奉钦、宁色、郏同、戴福色、戴兆立、郑初、蔡诗正、马大如、李京、江学孟、李笃厚、贺白毛、王松林、江有、江夏、江合、郁年、王学陶、李全信、马文盛、李恺、丁了、张马京子、蔺马、陈士林、邓如贵、李耕、马永华、范小猪、庞四、江大喜、刘登科、刘生、刘百岁、王富、侯克念、盛蟠、张小佳、李金标、郭皂、江气饱、江咸清、王马、孙相、武小桂、张正法、江学、赵维翰、靳四、王勤、戴提、戴丙、张麻壮、邵重阳、周寇行。

以上蒙城共擒斩六十三名，均系通贼送粮、聚众抢掠、投诚后屡次反侧，怙恶不悛。其中如盛学采杀死盛佩一家五口，侯克念杀死朱其泰一家九口，盛蟠勾通捻首杀死盛学思一家十余口，尤属凶狠残忍、万民切齿。拿获正法，人人称快！

亳州：

慕克重、邹永安、张秃善、袁守钦、马忙、孟有、王潮、王恩作、宋牛、王牛、王小刚、王套、王桃、宫士金、刘得、王得、黄大狗、阎五、盛克俭、王卯、王臭、江路、郝凤清、程二麻、刘月、冯小马、主院、段合、徐贺、孙大石、孙课、朱小绕、支白、董四、宫马、于长安、魏科、张小、方良、董雨、胡然、王现、李中、程三、程起、姬泷、范雨、马学孟、牛胜、王辰、刘套、王传、江魔头、江红、吕门、张荒、赵壳、石永亮。

以上亳州，共擒斩五十八名，均系领旗为匪、蓄发应捻、强抢妇女、拦路短劫、无恶不作。其中如王牛一犯，焚烧杀抢，恶迹最著。宫士金一犯，系宫瞎子之总领，漏网稽诛、仍复领旗窜扰。支白一犯，曾杀徐道新父子五人。江魔头一犯，投诚复叛，攻破椿树店圩，抢杀甚惨。此次设法擒斩，实为地方剪除巨害。

宿州：

刘茂修、穆顺乾、吴保桂、周化然、吴坡、周化运、吴初、高继周、蔡大泽、潘志烈、李怀新、李大个子、孟广泗、赵怀安、王清用、薛元顺、薛元中、赵松良、周化章、李偏、张套、周金贵、马广林、吴若群、王强、耿凤谦、王自俭、王现、黄景安、陈瞎子。

以上宿州，共擒斩三十名，均系积恶富匪，愍不畏死。内黄景安一犯，充捻抗官，投诚后混入营中，保举都司，仍纠劫赌犯欧伤汛官，活埋无辜之人。黄月一名，拿获后供认不讳，立即正法，足以警凶暴而安善良。

阜阳县：

杨二秃子。

以上阜阳擒斩一名，系属充当捻首，节次烧抢，又通贼密赴汉口代买洋炮，尤为凶恶刁诈，罪不容诛。

281．近日军情并呈报亢旱堪虞片五月十五日

再，任、赖逆股自鄂省出窜，现在扰至叶、裕、许州一带，已有东趋之势。山东防务以运河为最要，去年逆踪三次窜扑，均经苦战击退。固由防务之严密，亦恃水势为屏蔽。本年天气亢旱，河水干涸，臣率属步祷已逾两旬。虽于四月二十四日、五月初三、初十日得雨三次，均未沾足。农田枯坼，禾稻不能栽插。盐河无水，盐斤不能出场。远近祈祷，人心皇皇。皆由微臣位高德薄，上干天和，累及斯民，忧愧无地。遍询各处，湖南、江西、浙江等省及苏、松、徽、宁等府已得透雨，安、庐、凤、颍、淮、扬、江、镇等府及邻省湖北，均未得沛甘霖。若过夏至不雨，则旱灾已成，不特民食、军饷两无所出，且恐饥民流而为寇，军务愈形棘手。目前运河日涸，水师无可施展，旱兵尚嫌单薄，贼如悉数猛扑，恐上年之浚河修墙前功尽弃。此东路军情之可虑也。

至陕西张逆一股，屡经刘松山击败，逆焰渐衰。闻有回窜出关之意，如又窜至豫、鄂，应请旨敕下李鸿章仍檄刘松山追贼东还，不宜久留秦中。一则道途太远，粮饷难运；一则该军与捻接仗已多，深悉贼中伎俩，应令各军全力合谋，先保中原腹地。臣治捻无功，抱愧莫释。天时人事，交惕于中，苟有所见，不敢不据实上陈，伏乞皇太后、皇上圣鉴训示。谨奏。

282．王家璧请以四五品京堂候补片五月十五日

再，四品衔兵部候补员外郎王家璧，于同治二年二月初九日钦奉上谕发交臣营差遣委用。是年八月行抵安庆，委办营务处。维时金陵未克，军务纷繁。该员襄理一切，措置裕如，本有可叙之功。适于三年春间丁忧回籍，故金陵克复案内未经列保。五年，服满后，臣又札调来营办理营务。该员忠爱性成，每当兵事棘手，忧悴见于颜色。臣于道光年间在京供职，见其孝行笃挚，即深器之。近年从事戎行，阅历艰苦，尤征练达。查该员前在湖北军营随同前抚臣胡林翼办事最久，迭次保奏。咸丰八年六月初一日业经奉旨以本部郎中尽先补用。嗣因吏部核议，应俟补员外郎后以郎中尽先补用。该员以道光甲辰进士分部，迄今二十余载，在本衙门当差，循资平进，早可补缺荐升。乃因军营差遣，劳瘁驰驱，转致补缺濡滞，殊非鼓励人才之道。查因才保荐本与叙功列保者不同，而该员题补郎中后，遇有四、五品京堂缺出，又在照例保送之列。合无仰恳天恩，准令王家璧以四、五品京堂候补，抑或俟补缺后遇有四、五品京堂缺出，尽先题奏之处，恭候圣裁。如蒙俞允，该员现在并无经手事件，应即令其回京候补，理合附片陈请，伏乞皇太后、皇上圣鉴训示。谨奏。

283．韦长清借补督标左营守备片五月十五日

再，臣准兵部咨称：“督标左营守备员缺，以尽先游击韦长清借补。大衔借补小缺，例无明文。行令另拣合例人员请补，并声明嗣后武职员缺，除长江水师及军务省分所出之缺，暂行照例办理外，其余概不准借补。”等因。

臣查军兴以来，各将士从征多年，递加拔擢。其保至提、镇等官者，固属战功卓著，即保至副、参、游等项者，亦皆久历戎行，出死入生。而人数太多，实缺太少，若欲拘定本班，必致终身无补缺之期。人情以难得为贵，以补缺为荣。目前营中遴补一缺，较之保升一阶，其难数倍，其荣亦数倍。盖战事多则列保易，额缺少则选补难，其势然也。大衔借补小缺，实为势所必然，亦属情之至顺。即提、镇大员久已保奏奉旨记名者，臣等常有请简实缺之奏，亦系近时创格。至副将以下等官，数年来变通办理，酌量借补小缺，不独整饬营规，抑且鼓励士气。而裁撤各营将领闲居，即以此为安插之地。将来长江水师中保至提、镇者，仍须借补都、守等缺，陆营亦应一律办理，理应奏明请旨。嗣后武职各官，无论何处员缺，以大衔借补小缺，均准通融办理。如蒙俞允，所有督标左营守备一缺，仍请以韦长清借补，理合附片陈请，伏乞皇太后、皇上圣鉴训示。谨奏。

284．请准注销高丙谋降调处分片五月十五日

再，铜山县知县高丙谋，因径征山东咸丰七年额运正引，欠完七分以上，部议照例降四级调用。前准部文，即经转行去后，兹据高丙谋禀称：六年二月间到任，维时迭被捻扰，盐路梗塞，久无东商运盐到境。奏准借运淮盐，借资民食。嗣于同治四年始奉山东运司札知，有租商长裕公、领运东盐来徐，甫于是年八月开市销售。其自咸丰五年起至同治三年止，既无东盐到岸，所有东纲额引无从催缴。今奉部议降调，实为无妄之咎等情。

臣查徐州额销山东引盐，前因捻踪窜扰，东盐停运者十年有余。借食淮盐，历有奏案可稽。东省既无到岸之盐，该县即无督销之责。高丙谋所禀匪扰岸悬、无从催销，委系实情，相应请旨饬下吏、户二部，将高丙谋降调处分准予注销，邀免开缺，以重职守而彰公道。理合附片陈请，伏乞圣鉴训示。谨奏。

285．附录廷寄　水陆各营妥筹策应毋任捻逆滋扰五月十八日

同治六年五月十八日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、直隶总督刘长佑、山东巡抚丁宝桢、河南巡抚李鹤年：

同治六年五月十三日奉上谕：

李鸿章奏捻股由南阳奔窜东北，势将由汴入东，现调各军追剿；李鹤年奏贼窜新郑，东北省防、河防吃重各一折。览奏大略相同。

贼由邓州、唐、泌等处奔窜，刘铭传、周盛波等追击各获胜仗。该逆近逼许州，复经李鹤年派张曜出队拦击，现由洧川、尉氏窜中牟一带。据擒获贼供，赖、李两逆本图窜陕，因郓城梁山寨有土匪勾引，欲速赴东装旗。李鹤年现令刘铭传一军屯扎曹、单，察度合围。刻下河水干涸，炮船无所施展，着李鸿章督饬潘鼎新紧蹑贼踪，与运防水陆各营妥筹策应。

丁宝桢谅已到防，着即将邹、滕等处速筹布置。郓城土匪，着派兵先事查拿，以免勾结为患。江境运河亦涸，恐贼乘虚下窜，着曾国藩令黄翼升迅率炮船驰赴清江、徐州一带，会督水陆各军严密巡防，以期有备无患。李鸿章仍当催令沈宏富、刘秉璋等相机进发，力图制胜。该大臣应赴何路调度，即行酌度移营，不为遥制。

贼踪现在中郑，其地滨临黄河，逼近省会。李鹤年已令宋庆跟剿，令张曜由洧、尉一路绕出贼前悉力扼截，均尚妥协。着即督饬诸军认真遏截，痛挫凶锋。省城防务，着督饬藩、臬两司妥为经理，不可稍涉大意。开东去贼不远，着刘长佑催令张树声赶紧赴大名一带督办防务，该督抚等均须振刷精神，力筹堵御之方。徜任滋扰完善，惟该督抚等是问。将此由六百里各谕令知之。钦此。

遵旨寄信前来。

286．附录廷寄　着查明长洲令蒯德模参款复奏五月二十七日

同治六年五月二十七日，准兵部火票递到军机大臣字寄——大学士两江总督一等毅勇侯曾国藩、广西巡抚署江苏巡抚郭柏荫：

同治六年五月十九日奉上谕：

有人奏江苏长洲令蒯德模，于部定漕粮折价浮收甚多，与已革漕书徐海珊结拜师生，与徐佩瓀结为兄弟，种种庇护各等语。该县为省会首邑，疮痍之后，正当竭力抚恤，培养元气。若如所参各情，掊克聚敛，无所不至，何以重民命而肃官常？着曾国藩、郭柏荫按照所参各款彻底查明，据实复奏。原片着抄给阅看，将此各谕令知之。钦此。

遵旨寄信前来。

附军机抄发原参奏片

再，江苏州县被贼蹂躏既久，元气大伤。全赖良有司善为抚绥，方能培养黎庶。乃臣风闻长洲县知县蒯德模于部定漕粮折价，每石浮收至四千七百文之多。漕书徐海珊本系著名恶蠹，前因案革退，蒯德模仍令充当。后徐海珊私拜蒯德模为师，馈送贽敬银五百余两。徐海珊之子徐小海捐纳五品职衔，包揽漕粮，索诈乡户，招摇撞骗，无所不至！蒯德模又与土豪候选道徐佩瓀结盟为兄弟。上年冬间，苏城各绅富因迭荷恩旨永减漕额，有田绅富等联名公禀藩司，请永减佃户租额，以恤民力而便输将，当经该藩司批准，出示刊碑存案。乃土豪徐佩瓀家有田二万余亩，非但不遵公令，且上年加增租额，刻剥乡民，经众绅富控禀大吏罚令捐修学署。乃蒯德模挺身庇护，仅令徐佩瓀罚钱二千串，至今复分文未缴。实缘蒯德模得受徐佩瓀贿银二千两，是以为之竭力弥缝。向来上海厘捐各局所收银两委员等，并不尽收尽解藩库，均系私自存放熟识钱铺转运生息，贸利肥己。本年正、二月间，该钱铺等纷纷歇闭，吞没各局银两甚巨。经上海知县将该铺查封比追，而蒯德模经征钱粮忙银及掊克各项，应系私存钱铺。嗣闻上海各钱铺有歇闭之信，遂谓苏城钱铺尽属可疑，忽饬差役将苏城钱铺尽行查抄，形同抢掠，以致白昼罢市，商民歇业，几致激成事变。该县为省会首邑，疮痍之后，生聚维艰，若令此等劣员久膺民社，不特官箴有玷，亦且民命堪虞。相应请旨饬下该省督抚将被参各款彻底查明，据实参奏，以肃官方而苏民困。奴才为整顿吏治起见，伏乞圣鉴训示。谨附片具奏。

同日准军机处片开，本日奉有寄信谕旨一道：希贵督于接奉后即行恭录，并将抄片一件一并抄录知照署江苏巡抚郭柏荫一体钦遵办理可也。为此知会。五月十九日

287．附录廷寄　着左宗棠督军入关夹击陕捻刘铭传等军速赴济泰等处合力剿除东捻并加固河防五月二十八日

同治六年五月二十八日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、钦差大臣陕甘总督一等恪靖伯左宗棠、督办新疆北路军务西安将军库克吉泰、直隶总督刘长佑、三口通商大臣兵部左侍郎崇厚、陕西巡抚乔松年：

同治六年五月二十三日奉上谕：

曾国藩奏陕捻势将东窜，请饬刘松山东还等语。李鸿章奏东捻窜越堤墙，移营调度情形一折。张总愚股匪屡为刘松山等军痛剿，悍贼死伤甚多。又截其东窜出关之路，该逆现复渡渭北遁，自应乘其衰弱，为就地歼除之计。左宗棠现已督军分两路入关，着即与陕省兵勇夹击兜围，迅将此股在陕殄尽，免至流入鄂、豫。徜有余匪窜出关中，即着库克吉泰、乔松年饬令刘松山跟踪紧追，毋稍松劲！并着李鸿章一面分派鄂、豫诸军扼要堵击，勿任与任、赖等逆合并。

至任、赖等股现已窜至东省，抢过运河，攻陷堤墙，在防将士不能为一日之守，致误大局，实堪痛恨。现在贼踪已由泰安逼近济南，有东扰登、莱、青之势。李鸿章当懔遵前谕，迅饬刘铭传、潘鼎新等军速赴济、泰等处，与东省各军合力剿办，毋再延误。张秋、齐河等处河防，刘长佑、丁宝桢均当懔遵前谕，严密堵御，毋令贼踪抢渡。其齐河以东至利津沿河北岸一带，并着刘长佑、崇厚迅速筹拨直军出境堵扼。并着丁宝桢严檄武定各属地方官激励团练，分段助守。南岸地方，亦当迅筹防堵，以固河防。盐河船只速行提归北岸，以杜贼匪抢渡。登、莱三面距海，贼如窜至，自可厚集兵力，步步进逼，就地殄灭。李鸿章现虽移扎归德，着再择要就近调度，毋诿贼踪飘忽，漫无筹画，自干罪戾。淮、徐一带，并着曾国藩严密堵扼，以防南窜。将此由六百里各谕令知之。钦此。

遵旨寄信前来。

288．附录廷寄　甘军粮饷奇绌饬三月以前援甘协饷径解汉中毋许截留并着各有关督抚速拨欠解济饷五月二十八日

同治六年五月二十八日，准兵部火票递到军机大臣字寄——两江、江苏、浙江、湖北、湖南、江西、广东、陕西、甘肃、山西、山东、河南、四川各督抚，传谕陕西布政使林寿图：

同治六年五月二十三日奉上谕：

穆图善奏甘省军饷奇绌，请将各省协饷变通办理一折。甘肃楚勇军饷，前经杨岳斌奏定，江宁、江苏、江海关、浙江、湖北、湖南、江西、广东每月共应协银十五万五千两。自本年正月以前，已经陕西粮台截留四十余万两归还欠款。现在甘军粮饷两绌，嗷嗷待哺，情形甚为迫切。若再将三月以前援甘协饷截留陕台，必致哗溃堪虞，着各该督抚将每月应协之饷源源拨解；所有本年三月以前及续解饷银，仍由湖北径解汉中，交陈丕业经收转解，林寿图不得擅行截留，致误大局。惟前据左宗棠奏称借用洋商银一百二十万两，自本年七月起分六个月于各关税项下拨还，由各省将应解甘饷拨交各关。是本年七月以后，各省协甘之饷已归左宗棠收款。此后甘省军饷，左宗棠即当遵照前旨酌定数目，按月拨给，以资接济。

又山西、山东、河南各处协饷三十万两，四川应协饷三十三万两，及河东道乙丑纲应解庆阳协饷十二万两，各该省究竟解过若干？河东乙丑纲应解兰州协饷二十万，将次报解完竣，何以并未解到？丙寅纲应解兰州协饷尚未报解，实属延缓，着山西、山东、河南、四川各督抚即饬查明数目，将欠解之银迅速拨解。其山西、山东、河南三省及河东道协饷径解宁夏粮台，四川省协饷径解汉中粮台，均由穆图善催提分拨。至所奏陕省在甘剿贼，归甘省拨饷；甘军在陕剿贼，归陕省拨饷；即着照此办理，以清界限。将此由五百里谕知两江、江苏、浙江、湖北、湖南、江西、广东、陕西、甘肃、山西、山东、河南、四川各督抚，并传谕林寿图知之。钦此。

遵旨寄信前来。

289．附录明谕　王家璧准以四五品京堂候补五月二十八日

同治六年五月二十八日，准兵部火票递到同治六年五月二十三日内阁奉上谕：“曾国藩奏请奖随营京员等语。四品衔兵部候补员外郎王家璧，在胡林翼及曾国藩营中襄理营务，劳绩颇著。该员以甲辰进士分部，因久在军营差遣，以致补缺迟滞，殊不足以示鼓励。王家璧着以四、五品京堂候补。该部知道。”钦此。

同日准军机处片开：本日奉有寄信谕旨一道，贵督接奉后，即希恭录知照前署江苏巡抚郭柏荫一体钦遵办理可也。为此知会。五月二十三日

290．附录廷寄　迅即派兵前往徐海堵剿捻逆六月初三日

同治六年六月初三日，准兵部火票递到军机大臣字寄——大学士两江总督一等毅勇侯曾国藩、漕运总督张之万：

同治六年五月二十六日奉上谕：

张之万奏捻逆抢渡运河，直趋东南，清、淮吃紧，扼要严防一折。此次捻逆抢渡运河，飘忽异常，清、淮地方自应严密堵剿。前已谕令曾国藩派兵扼堵，现在张之万已饬总兵姚广武等分扎顺河集等处，布置尚为妥协。着即严督各军认真扼剿，毋得稍有疏失。惟徐、海一带无兵驻守，着曾国藩迅即派兵前往堵剿，以期严密。捻踪现虽窜至邹平以北，距清、淮较远，然难保不因剿南窜。张之万务当认真布置，力保完善，是为至要。将此由五百里各谕令知之。钦此。

遵旨寄信前来。

291．江南乡试请旨简派学政监临折六月初十日

奏为本年江南乡试，援案请旨简派学政入闱监临，恭折仰祈圣鉴事。

窃本年江南文闱堪以依限举行，臣于五月十五日具奏，并声明本届监临，轮应安徽巡抚值科，应由英翰奏明办理在案。顷准英翰函称，现在带兵防剿，瞬届秋闱，势难分身入场监临。或即由臣酌量奏明代办等语。臣查江南旧案久已无存，惟近溯道光、咸丰年间，并无两江总督监临之案。向章各省乡试，巡抚有事即由学政入场监临。江南成案就臣所知者，道光二十三年癸卯科轮应上江巡抚监临，系学政毛式郇入闱代办。二十四年甲辰科轮应下江巡抚监临，系学政张芾入闱代办。咸丰九年己未科借浙江乡闱，轮应上江巡抚监临，系学政孙葆元赴浙代办。是江南乡试，如遇巡抚有事不能入场，即由江苏学政代办监临，历有成案可循。此次丁卯科，安徽巡抚英翰带兵防剿，不克前来江宁，相应援案奏明，恭请钦派江苏学政鲍源深入闱监临。至一切科场应办事宜，仍由臣督饬外提调江宁布政使李宗羲恪遵条例，妥为预备，以昭慎重。所有本年江南乡试请旨简派监临缘由，恭折由驿具陈，伏乞皇太后、皇上圣鉴训示。谨奏。

292．提督鲍超伤疾深重恳恩准令回籍养病折六月初十日

奏为提督鲍超伤病深重，吁恳天恩，准令回籍养病，据情代奏，仰祈圣鉴事。

窃鲍超伤病情形，臣于四月初七日专折陈奏。后该提督回至武昌养病，嗣由署湖广督臣李瀚章奏请续假，并于五月十九日会同臣弟曾国荃陈奏该提督病状在案。二十三日，鲍超派委补用同知吴葆仪前来金陵，据函称云：“超自三月十二日晕去时许之后，日益沉重，常常昏迷，动辄一二日不省人事。到鄂省后，连服清心养阴之剂，近始日渐清醒，无如左手及两腿麻木更甚于前，转侧非人不可。舌蹇虽愈，但不敢多言，话久则气微痰喘，不能接续。伤痕仍然跳掣，惊悖则较前尤甚，每食惟稀粥半盏，闻油腻则作恶欲呕。形销骨立，辗转在床，凶多吉少。无论未必能愈，即有万一之望，亦非一年半载所能起床者。自神志稍清以来，心寒胆颤，万念俱灰。十余年到处奔驰，从不以家事萦怀。今左股已成偏废，是此身已有一半非我所有。一子年甫六龄，家事全未料理，思乡念切，恨不奋飞，伏望格外矜全，奏请回籍调治。如蒙圣慈允准，生当陨首，死当结草。”等情到臣。

查鲍超苦战功高，一时名将无出其右。此次伤病大发，垂危之际，曾集将士环列卧榻，勗以报国尽忠，感动部曲。仰蒙圣慈赏假赏参，该提督感激涕零，虽神志不清，而喃喃呓语，犹思杀贼立功。惟病势过重，现虽有三分转机，而臣询之来员吴葆仪，据称面目黎黑，左足痹痿，头顶伤痕跳踯不止。似此情形，断非一年半载所能痊愈，若勉强留于军中，既不足以示体恤，而他人代统其众，恐号令不一，转非慎重军务之道。可否仰恳天恩，俯准鲍超回籍养病，出自格外鸿施。至所部霆军马、步各营，现在驻扎襄阳，臣商之李鸿章等分别撤留，令娄云庆赴鄂酌办。能否妥协得力，再行专案陈奏。

所有提督鲍超伤疾已深，恳恩回籍养病，据情代奏缘由，谨会同湖广督臣李鸿章由驿驰陈，伏乞皇太后、皇上圣鉴训示。谨奏。

293．本年军政届期仍拟展缓举办折六月初十日

奏为军政届期，仍拟援案展缓，恭折仰祈圣鉴事。

窃臣接准兵部咨称：“同治元年军政以后，至同治六年又届军政之期，副将以下官员应举卓异者，查照定额旧章办理；应劾官员，确核实迹，详细登注，各为一本，分别保题参奏。”等因前来。

臣查军政之期，分别举劾，必须考察精详，方足以昭核实。江苏等省自军兴以后，历届军政，均经奏请展缓在案。现在江南虽已肃清，而徐、宿一带捻氛时警，防剿甚殷。且军营将弁中，业已补缺尚未到任者甚多，正值驰剿无定之际，尤难按例调考。臣酌量情形，仍应展缓办理，以昭慎重。除将应举应劾之员由臣随时访查，据实具奏外，所有江苏、安徽、江西三省本年军政，相应奏明请旨，俯准展缓，俟军务告竣，再行汇案举办。谨会同署江苏巡抚臣郭柏荫、安徽巡抚兼提督衔臣英翰、江西巡抚兼提督衔臣刘坤一、漕运总督张之万、江南提督臣李朝斌恭折具陈，伏乞皇太后、皇上圣鉴训示。谨奏。

294．代奏王家璧以四五品京堂候补谢恩折六月初十日

奏为据情代奏，恭谢天恩事。

据四品衔候补四五品京堂王家璧呈称，案奉行知同治六年五月二十三日内阁奉上谕：“曾国藩奏请奖随营京员等语。四品衔兵部候补员外郎王家璧，在胡林翼及曾国藩营中襄理营务，劳绩颇著。该员以甲辰进士分部，因久在军营差遣，以致补缺迟滞，殊不足以示鼓励。王家璧着以四五品京堂候补，该部知道。”钦此。恭录饬知到职，当即恭设香案，望阙叩谢天恩。

伏念家璧荆楚陋儒，学识庸浅，早年通籍，空怀报国之心，累岁从戎，实乏济时之略。乃蒙圣慈高厚，特沛恩施。郎官之位，应星本难称职；乡士之省，惟月尤懔旷官。闻命自天，感惭无地。况守元戎之律令，久期六宇无尘；欲雪儒生之懦名，尚耻四郊多垒。宠逾涯分，报称尤难。家璧惟有益矢悃诚，弥加策励，以冀仰答皇太后、皇上鸿慈于万一。

所有感激下忱，理合呈请据情代奏等情到臣。谨缮折据情代奏，伏乞圣鉴。谨奏。

295．黄翼升驰赴射阳湖驻扎苏皖两省大沛甘霖片六月初十日

再，长江提督臣黄翼升，于五月十六日赴北防剿。旋闻捻匪已渡运河之东，臣檄令驰赴射阳湖驻扎，先固里下河门户。目前连次大雨，湖水盛涨，实于防务有裨。苏、皖两省如安、庐、凤、颍、淮、扬、江、镇等府，前次均苦亢旱。自五月二十日以后，各处大沛甘霖，农田霑足，晚稻尚可补种。此后如晴雨应候，民食军需两无所损，差足仰慰宸廑，附片具陈，伏乞皇太后、皇上圣鉴。谨奏。

296．江宁省城昭忠祠合祀楚军水陆各营片六月初十日

再，江宁省城建立昭忠祠，请祀湘军阵亡各员弁，臣于同治三年十月二十二日具奏，钦奉谕旨允准在案。

当建祠之始，系在金陵初克之时，就伪王府略加修葺，专祀围攻金陵之陆军将士，计阵亡病故不下二万四五千人，未能推及水师。亦因水师昭忠祠先于咸丰八年奏建于湖口县之石钟山，已足以妥忠魂，不必更以金陵专祠为重也。

惟论金陵克复之功，实赖水师肃清江面，断绝贼粮。上游三千里滨江城隘，皆由水军苦战得来，最后九洑洲一役，战功尤伟，死事更多。而江宁昭忠祠仅及陆师，未列水师，究不足以彰公道。现拟略易规模，重加厘订，其陆军哨勇之祔祀者，业于同治三年遍立神牌，应即仍如其旧。惟将祠内正屋改造一层，并祀水师之统领营官，庶几于理至顺，于心始安。相应奏明请旨，准将江宁昭忠祠合祀楚军水陆各营，仍饬地方官一并春秋致祭。在国恩尤为公溥，而众心亦皆允惬。理合会同兵部侍郎臣彭玉麟附片具陈，伏乞皇太后、皇上圣鉴训示。谨奏。

297．勒令柘林营部都司平禄休致片六月初十日

再，柘林营部都司平禄，年老力衰，精神疲备。当此整顿营伍之际，难期振作，未便稍事姑容。相应请旨将该都司平禄勒令休致，以肃戎行。所遗员缺，现有应补人员除由臣另行遴员请补，并饬令该员回旗外，谨会同江南提督臣李朝斌附片陈明，伏乞圣鉴，敕部查照，谨奏。

298．附录廷寄　山东兵力单薄速饬刘铭传等军驰往合剿窜捻并严防里下河一带六月十一日

同治六年六月十一日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、山东巡抚丁宝桢：

同治六年六月初四日奉上谕：

丁宝桢奏捻踪东窜，追剿获胜一折。捻匪由新城窜至平度州之马兰堡，经丁宝桢督军紧追，鏖战竟日，将逆众击败，擒斩颇多。该逆向东北连夜急窜，丁宝桢现在平度居中调遣，饬令前敌各军分投追剿。唯逆股人数众多，骑又剽疾，恐其诱兵东追，乘间折回胶、莒，南窜沂郡。丁宝桢当妥筹兼顾，杜贼回窜，不可专事尾追，致贼延蔓。所称夺获贼马数百匹，并着设法收用，毋再为贼所得。

东省兵力较单，李鸿章尤为懔遵前谕，饬刘铭传等军兼程驰赴登、莱，与东省会合堵剿。并亲赴东境，就近分拨各军杜贼南窜，以期蹙诸海隅，聚而歼旃。

淮、徐及里下河一带，着曾国藩、张之万分布兵勇严密防堵，不得以贼踪尚远，稍涉疏懈。将此由六百里各谕令知之。钦此。

遵旨寄信前来。

299．附录廷寄　通筹剿捻全局合堵歼除事六月十一日

同治六年六月十一日，准兵部火票递到军机大臣字寄——大学士两江总督一等毅勇侯曾国藩、钦差湖广总督一等肃毅伯李鸿章、直隶总督刘长佑、署湖广总督江苏巡抚李瀚章、漕运总督张之万、安徽巡抚英翰、帮办湖北军务湖北巡抚一等威毅伯曾国荃、河南巡抚李鹤年、山东巡抚丁宝桢、广西巡抚署江苏巡抚郭柏荫、三口通商大臣兵部侍郎崇厚：

同治六年六月初五日奉上谕：

刘长佑奏通筹剿捻全局，请合各省兵力，就东省歼除；张之万奏请添筹兵饷，力保清淮；英翰奏调兵出境防河各折。览奏均悉。

捻骑奔突飘忽，官兵追逐多致落后，刘长佑拟就运河划段分守，英翰派兵出境分防运河，并议就东省兜围歼除，与李鸿章前奏大略相同。现东省兵数及李鸿章所调各军，恐尚不敷分布，刘长佑拟令江、鄂、皖、豫四省各调兵一万余人，合堵运河；并由直隶于派守黄河万余人外，加调兵勇数千助防运河。英翰欲驱贼登、莱，分守胶、莱要隘，逼贼入海，或分守黄、运两河，合兵追逐，蹙诸东省，所筹均不为无见。着曾国藩、李鸿章并各该省督抚等，就现有兵力妥速筹办。其应如何分段防守黄、运及匀拨兵力追剿之处，亦着迅速布置，务期就地殄除，不可纵令逸出。英翰所派东西分防两路各军，布置均妥，并着李鸿章酌度全局，商同调遣。

至前敌各军素无统领，督兵大臣号令莫及，诸将进止不齐，难免互相观望，应否拣派威望素著大员统领前敌诸军，以一进止之处，着该大臣酌量情形办理。

娄云庆计可抵鄂，鲍超如病尚未痊，即着曾国藩迅饬娄云庆接统霆军，兼程赴东，归李鸿章调遣，以厚兵力。刘长佑、英翰原折均着抄给曾国藩等阅看。

刘长佑请令左宗棠将陕捻就关中歼除，毋任东窜之处，本日已谕令左宗棠、乔松年照办矣。张之万拟于海、赣、郯、宿一带增设游击之师，保障清淮，着曾国藩添拨苏省得力兵将前往防守。如兵力不敷调派，即着曾国藩、郭柏荫迅添饷银解交张之万，赶紧募新勇成军往守。并着李鸿章派拨重兵驰赴沂郡，杜贼南窜。

张之万另片奏请拨江西等省协济饷银。本日已谕令各该省督抚等如数拨解矣。

至里下河一带为江北完善之地，本日复据御史薛斯来奏请防守一折，着曾国藩、张之万懔遵迭次谕旨，妥筹防堵，毋稍大意。将此由六百里各谕令知之。钦此。

遵旨寄信前来。

附刘长佑原折抄件

直隶总督臣刘长佑跪奏，为捻匪渡运东窜，堪以就地聚歼。通筹全局，远防不如近堵，分堵不如合围。拟请饬催各省合兵围剿，以除积寇而靖中原，恭折仰祈圣鉴事。

窃捻匪肇乱十余年，流毒四五省，我皇上轸念中原，钦派大臣督师剿办，亦谆饬各省督抚悉力严防。然而贼势日甚一日，年甚一年者，非战阵之不力，防御之不严也。有限之兵力日疲于奔驰，无险之地形莫御其冲突。而捻匪此技不占城池，不赍资粮，乘虚饱掠，数日千里。加以游民叛勇，勾结依附，凶焰日炽，至于燎原。近闻该匪扰及青州滨海完善之区，恣其掳掠，借信喘息。大兵踵至，不冒险北犯，即乘隙南奔矣。追剿之兵，苦无止境，备防之兵，亦无已时。方今大河南北亢旱已久，人心惶惶。设有伏莽诱胁，饥民乘机而起，患更不可思议。为今之计，唯有集数省防剿之兵，严扼运河，遏贼回窜，然后以节制之师，由西南节节逼近，驱之一隅。该匪渡黄不能，浮海不得，必辗转就毙于青、齐数郡之间。臣恳请饬派河南、江苏、湖北、安徽四省各调兵一万余人，合堵运河。直隶一省于派防黄河万余人之外，亦加调兵勇数千助堵运河。山东本省之兵不下数万人，除原设水师仍与直隶兵勇协防黄河外，陆路马步各队尽可悉数调回，会同李鸿章派出诸军，分道进剿。

查运河自山东至江苏几及千里，必须划定地段，各量兵力之多寡，挨次分布，方可各责其成，拟请济宁以南，由江、皖、湖北三省之兵分段堵守，济宁以北由河南、直隶之兵分段堵守，仍须联络一气，互为声援，遇有捻踪窜近运河，或经击退、尚在数十里内，准其请奋渡河，相机夹击，但不得贪功轻进，有误事机。倘任一贼逸出，查明何省所堵地段，即唯何省督抚是问。至否进剿之兵，应由李鸿章审度机宜，与丁宝桢就近商办，但能逼贼东北，不令再扰西南，数月之间，必可蒇事。顾或谓围剿之举，劳师糜饷，必倍从前。不知各省长年设防，兵且日疲，饷且日绌，贼至难以悍御，民间所失更多。何若出境围剿，使寇氛不至，民业可安，饷似糜而实省，兵虽劳而永逸乎。又谓运河太狭，难以扼贼，容兵太多，恐致妨民。不知河面虽狭，较之行营壕堑，宽深有其深大乎。自来营垒所在，尚可因地以设险，上年曾国藩与阎敬铭督军防运，捻匪明攻暗袭，卒不得渡，其明验也。数省之兵麇集一处，约束颇难，分布河干，则汛守所在，责任有归，自可无虞滋扰。且运河附近居民频遭蹂躏，十室九空。农田亦多荒废，即有不肖兵勇，亦不至为害地方。至于各省统兵之员，不论文武，应饬各督抚妥慎选择，仍归李鸿章节制，以一事权。

近接探报，陕西捻股迭被痛剿，其势已穷，将有东窜之意。贼情缓则思分，急则思合，往往如是。应请饬左宗棠所统四十营及潼关内外各军悉力截剿，勿使东与牵缀我师。总之，远防不如近堵，分堵不如合剿。此股捻匪自趋绝地，本有可灭之机，而各省官军久切同仇，亦实有灭贼之力。窃唯圣谟广远，早已洞悉机宜。李鸿章责任剿贼，必操胜算。臣分应力防河岸，何敢越位而谋。然力苟能为，不敢不尽；识有所及，不敢不言。谨将通筹全局，拟请合兵围剿各缘由，据实密陈。是否有当，伏乞皇太后、皇上圣鉴训示。谨奏。

附英翰原奏抄件

安徽巡抚铿僧额巴图鲁奴才英翰跪奏，为调派水陆各军出境分防运河，并布置颍州、固始等处防军，兼顾东西两路，奴才拟即赴运河察看调度，恭折仰祈圣鉴事。

窃奴才前奉派兵出境防剿情形，奉旨：“该省防务实不可赖，饬令妥筹进止。”等因。奴才始因与李鸿章曾有成约，拟就黄、运之间设围蹙贼，故一闻贼踪窜入东境，即飞檄张得胜等军分驻拓城及涡阳境上，随地堵剿。嗣闻贼势日益东趋，旋即催令各军驰赴萧砀一带，沿黄河旧堤分布扼扎，冀与湘、淮各军共收兜围之效。乃军甫成行，据报贼已抢过运河远窜，莱芜迤东局势瞬变，前议无成。又恐贼由清、淮一带回窜，皖境泗灵空虚，故又改令各军分驻东北境上，守定要隘，听候调度。

奴才纵观全局，窃计贼已深入东境，若驱之于登、莱二府，以重兵分守胶、莱要隘，逼贼入海，可收尽歼之效，事易而功速。此似上策。北守新黄河，南守运河，合湘、淮、东兵力，与贼纵横追逐，使之一日不得喘息，我军日增，贼势日蹙，虽稍须时日，终可告成。此一中策。若令其饱掠而回皖、豫，仍事尾追，兵疲贼张，断难剿其死命。此则策之下者。

正拟飞致李鸿章筹画间，接准来函，用刘铭传等之议，商调皖军，进赴运河西岸，会合遏贼，因地势萃兵力，广设方略，以张网罗，所筹适与奴才前议相合。上年刘铭传曾过颍州，奴才亦曾与之筹商及此。因黄河水涸，恐我军之路紧逼直省，河防堪虞，是以未敢遽建此议。

今大雨时行，黄河天险，贼必不得北窜，李鸿章苦以经营，计欲趁此事〔时〕会剿。奴才不存畛域之见，划疆自守。况今意见相同，事机相凑，更何敢稍事推诿，有误全局！惟运河远在东、苏境内，现议以皖军分守宿迁至淮上上下一百数十余里之地，距皖境宿州均在三百里之外，地段长则非重兵难守，相去远骤欲调转甚难。

皖省虽万分支绌，奴才竭力筹画，军火饷粮，亦可勉办支持，均无足虑。所可虑者，张总愚一股屡为刘松山、郭宝昌等军在陕省摧击，时思回窜，若皖、豫悉军而东，则西路兵减，门户洞开，卒然有警，必致回援不及。军情万变，宜处处争先，又宜处处周密。论目前之情，势必宜东、南两路统顾兼筹，而以全军扼扎运河为事机之最紧。奴才于接到李鸿章函牍后，即驰檄张得胜等三军星夜兼程，前赴运河西岸，分段驻守，以黄秉钧之八营从宿迁向上游扼扎，张得胜之九营从滩上起向下游扼扎，令程文炳之步军八营驻于两军之中，上下紧接，分立营垒，认真设守，而以马军五营往来巡哨。另调总兵余先元、副将张捷书、游击萧泰来等水师三营，由洪泽湖驶入运河，分列驻防，以为皖军陆路各营接应。一面分檄同知方长华方字一军，分扎固始叶家集，兼顾光、商一路。总兵李显安、同知赵济川、亲军长胜等营驻扎颍州，兼顾太和一路。副将李得胜亲军振威等营，移扎蒙城，兼顾亳州与涡阳防军相为犄角，而以副将徐登善山字全军、参将牛师韩马队全军移扎宿州，接应南北两路。并分饬淮河上下游水陆各军，随时勤探贼踪，联路防剿。黄秉钧等已据宿州、萧县等处，张得胜亦已拔队东行，计近者三四日、远者七八日均可次第到运河防所。

奴才俟部署周妥，亦即于六月初旬由颍州启程取道灵泗前赴运河，察看分防地段。若贼果能入我彀中，奴才当来往颍、宿之间，妥筹调度。目前布置大略如此。此行如与李鸿章途次相值，再当面商机宜，续行驰奏。

所有派军出境防河，并布置颍州等处情形，谨恭折由〈驿〉五百里驰陈，伏乞皇太后、皇上圣鉴训示。

再，奴才现既出省，所有地方寻常事件，暂委凤颍道代拆代行。其紧要文牍及军务事件，仍由行营办理，合并陈明。谨奏。

300．附录廷寄　饬曾李征调江苏浙江江西之兵沿运河分防六月十一日

同治六年六月十一日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章：

同治六年六月初五日奉上谕：

本日据刘长佑奏，捻匪渡运东窜，堪以就地聚歼，业经谕令曾国藩等妥速筹办矣。因思运河以东，自山东以至江南境内，地段甚长，现在各路官军既须合力进剿，沿河分防之兵，势必不敷分布。贼骑剽疾异常，若被乘虚逸出，又成不了之局。亟应添调兵勇，同资守御。刻下江苏、浙江、江西三省尚称安靖，所有留防之兵，应可酌量调拨。着曾国藩、李鸿章通筹大局，如须添兵助守，即着一面奏闻，一面将江苏、浙江、江西之兵酌量征调，即令迅速到防，分定地段，责成统带之员，认真防守。俾进剿之兵得以专力追击，不致顾此失彼，办理较有归宿。特此由六百里各谕令知之。钦此。

遵旨寄信前来。

同日准军机处片开：本日奉有寄信谕旨一道，希贵督于接奉后，即行恭录，并抄折二件一并抄录，知照署江苏巡抚郭柏荫一体钦遵办理可也。为此知会。六月初五日

301．奉旨补授大学士仍留两江总督之任恭谢天恩折六月十八日

奏为恭谢天恩，仰祈圣鉴事。

窃臣接准吏部咨开，同治六年五月初九日内阁奉上谕：“曾国藩着补授大学士，仍留两江总督之任。”钦此。

当即恭设香案，望阙叩头谢恩讫。伏念臣材识疏庸，班资尚浅，谬点参知之位，久怀覆之虞。比以剿捻无功，回居本位，尤抱惭于衾影，若冒涉于水渊。兹乃钦奉恩纶，晋阶端揆，处人臣之极地，为稽古之至荣。当此时事多艰，讨贼无效，既幸宽于谴责，反洊晋乎台司。恩遇弥隆，悚惶何极！臣自回江南，倏逾三月。精力日减，旧病未痊，文牍惮于详求，宾僚艰于接见。不特军国大计无补丝毫，即论吏事之多疏，已觉斯职之不称。五月初间，本拟具疏陈情，让贤避位，时以亢旱为灾，民心惶惧。今则群贼东窜，军事方殷，自当补效乎艰虞，未敢轻言乎进退。赧颜而拜新命，抚躬而省旧愆，惟有勉竭愚诚，强扶衰疾，更集思而广益，冀补过而尽忠，或以仰答高厚鸿慈于万一。

所有微臣感激下忱，谨缮折叩谢天恩，伏乞皇太后、皇上圣鉴。谨奏。

302．查明江南江北粮台收支军需各款报销折六月十八日

奏为查明江南、江北粮台收支军需各款，遵照新章，分案缮具简明清单，恭折仰祈圣鉴事。

窃照同治三年七月初十日内阁奉上谕：“同治三年六月以前各处未经报销之案，准将收支款目总数开具简明清单，奏明存案，免其造册报销。嗣经部臣奏请严饬各统兵大臣督抚认真督办。”又奉上谕：“江南、江北粮台，着责成曾国藩、吴棠办理。”各等因。钦此。钦遵分别咨行去后。兹据办理江南、江北粮台报销前江安粮道许道身，将承办江南、江北粮台军需各款，分案造具清单，详请具奏前来。

臣查该员经办江南粮台，自同治元年十二月初三接办之日起，至二年四月二十六日交卸前一日止，共收银五十三万八千八百九十一两一钱六分七厘六毫二忽二微八纤，又官票七万一千四百八两。本色米一万七千四百四十五石二斗八升五合四勺九抄。共请销正、杂等款银六十二万三千二百八十五两八钱五分三厘二丝九忽九微三纤，内实发过银五十三万八千八百九十一两一钱六分七厘六毫二忽二微八纤，官票七万二千四百八两。又本色米一万七千四百四十五石二斗八升五合四勺九抄。计不敷银一万一千九百八十六两六钱八分五厘四毫二丝七忽六微五纤。

江北粮台自同治元年二月二十七日接办起，至八月底止收支数目，业于未经奉文之先，造册报部核销在案。兹自同治元年闰八月初一日起，至二年四月二十六交卸前一日止，共收银一百十万二千三百二十七两二钱一分九厘三毫二丝二忽四微四纤，钱十万六千二百五十八千一百六十文，官票十二万二千五百七十两，米二万九千七百二十六石一斗九合六勺。共请销正、杂等款银一百二十三万一千五百七十四两六钱四分一厘一毫四丝四微二纤，钱十万六千二百五十八千一百六十文，米二万九千七百二十六石一斗九合六勺。内实发过银一百十万二千三百二十七两二钱一分九厘三毫二丝二忽四微四纤，钱十万六千二百五十八千一百六十文，官票十二万二千五百七十两，米二万九千七百二十六石一斗九合六勺，计不敷银六千六百七十七两四钱二分一厘八毫一丝七忽九微八纤。均系遵照定章分别支给，并无浮冒。臣复加查核，收支款目俱属相符。其两案不敷银一万八千余两，业经随时设法支放清楚，不必再行劝捐归补，以昭核实。

所有江南、江北粮台军需各款，分案造具清单恭呈御览。谨专折具陈，伏乞皇太后、皇上圣鉴，敕部查照办理。谨奏。

附江南粮台收支军需款目总数清单

谨将前江安粮道许道身承办江南粮台自同治元年十二月初三接办之日起，至二年四月二十六交卸前一日止，收支军需款目总数，开具清单，恭呈御览。

收款：

一、收前办江南粮台江苏候补道许如骏移交银首饰六件，计重四两二钱三分，洋钱五元。

一、收前办江南粮台江苏候补道许如骏二次移交水陆各营军饷放剩银三千四十六两三钱七分五毫七忽二微。

一、收江苏藩司拨解镇营协饷银十五万六十七两六钱三分。

一、收江苏藩司拨解洋药税抵作山东应解江南粮台协饷银一万两。

一、收常镇道拨解关税银二万六千七百四十二两七钱八分九厘六毫。

一、收广东藩司拨解广东省欠解江南粮台协饷银三千八百两。

一、收粤海关拨解欠解江南粮台协饷银二千两。

一、收两淮运司拨解江北米捐银三万二千九百六十两。

一、收两淮运司借拨新造炮划工料银一万两。

一、收湖北粮台借拨新造炮划工料银五千两，又钱三百千文。

一、收两淮运司拨解口岸盐厘银四万八千四百五十两。

一、收两淮运司拨解泰坝盐厘钱七千九百十七千四百四十文。

一、收镇江饷票请奖局拨解各捐生搭缴一成实银一万四千九百七十九两九分九厘七毫。

一、收前常镇道英喜解到赔缴兵米等款银一千六百七十三两八钱六分四厘。

一、收仪征沙漫洲及沿江等处各项厘捐银七万一千七百五十六两一钱二厘六毫五丝五忽，又钱四万六千九百五十千二百十五文。

一、收扣存平余银三千三百七十五两五钱五分三厘七毫七丝三微。

查前款原共扣银六千四百五两三钱九分三厘七毫六丝九忽四微四纤。内除各局经承、贴写、工食、纸张、心红等项银三千二十九两八钱三分九厘九毫九丝九忽一微四纤，照例在于平余项下动支外，计收前数，理合登明。

一、收扬州大营办运饷盐案内口岸盐厘银二千二百七十七两七钱。

查前项饷盐应缴口岸厘银原共一万五千二百一两四钱五分，内除拨解镇江陆营银一万二千九百二十三两七钱五分应由扬、镇水陆粮台入收造报外，实余前数，理合登明。

一、收口岸盐厘银一万五千两。

查前项厘银系于江北大营饷盐案内应缴皖厘项下划还，理合登明。

一、收候补县丞娄馀缴还前领硝价银五百两。

查候补县丞娄馀，原在前办江南粮台许如骏任内，具领硝价银五百两。嗣因南台归并北台，硝未办到。经许如骏移交照数缴还，理合登明。

一、收采买兵米一万七千四百四十五石二斗八升五合四勺九抄。

一、收借拨江北粮台半银半票部照捐输银十七万二千五百十六两二钱。

一、收官票七万二千四百八两。

以上新收共银五十七万四千一百四十五两三钱一分二毫三丝二忽五微，又钱五万五千一百六十七千六百五十五文。照章每钱一千六百文合银一两，计合银三万四千四百七十九两七钱八分四厘三毫七丝五忽，又官票七万二千四百八两。

一、共收银六十万零八千六百二十五两九分四厘六毫七忽五微，米一万七千四百四十五石二斗八升五合四勺九抄，官票七万二千四百八两。内除代放上下游原续雇红单船经费共银四万四千一百四十二两七钱七分六厘七毫，系代粤省垫放，照案应归广东省报销。又代放京口旗营、镇江营及京右、三江、瓜洲各营防兵薪粮共银二万五千四百八十八两一钱五分三毫五忽二微二纤，已移会江苏两藩司及两淮运司归入兵马奏销案内，分晰造报。又放直隶管解军火委员兵丁借支盘费银一百三两，已移知直隶藩司照数扣解归款。又移交接办江南粮台江宁藩司乔松年接收银首饰六件，计重四两二钱三分，洋钱五元。以上除代放、借支及移交等款共银六万九千七百三十三两九钱二分七厘五忽二微二纤。又银首饰六件，计重四两二钱三分，洋钱五元。实共收银五十三万八千八百九十一两一钱六分七厘六毫二忽二微八纤，米一万七千四百四十五石二斗八升五合四勺九抄，官票七万二千四百八两。

放款：

一、放江宁满营官弁二十一员盐菜、马干、驼折等银二千一百八十四两二钱六毫五丝七忽五微。

一、放江宁满营甲兵三百十一名盐菜、驼折等银三千七百二两六钱一分四厘六毫二丝四忽一微。

一、放驻扎镇江改照楚军营制各省绿营官弁二百十九员、兵勇一万名盐菜、口粮、马干等银十七万一千三百五两六钱六分五厘六毫一丝九忽一微二纤。

一、放驻扎扬州广西等省绿营官弁四十一员、兵勇一千二百七十六名，及粮台护勇一百二名盐菜、口粮、马干等银一万九千三百五两六钱五分三厘九毫九丝二忽。

一、放水师各营官弁一百十一员盐菜等银一千一百二十两一钱三分九厘三毫一丝五忽八微九纤。

一、放水师各营额外兵丁八百四十名盐菜等粮五千九百九十六两六钱四分。

一、放水师大小战船三百六十七只配驾各勇五千五百六十八名及船价勇工等银七万八千六百四十七两六钱一分六厘六毫六丝二忽九微九纤。

一、放水陆各营及粮台当差文职各官一百八员盐菜、马干等银一万一千一百十四两九钱三分五毫八丝九忽七微二纤。

查以上八款，应支盐菜、马干、驼折等项，悉皆遵照军需则例及奏定章程历次准销各成案按照官阶品级、兵勇、船只数目，并查照前办江南粮台许如骏放止日期，分别接笋支放。向以放至何时、造至何时为断，其应扣小建及升调、开补，均已随时核扣清楚，并无浮冒。理合登明。

一、放满、绿各营官弁兵勇口粮本色米一万七千四百四十五石二斗八升五合四勺九抄，共应支米价包绳银五万九千三百十三两九钱七分六毫六丝六忽。内实放过银五万一千九百六十两三分六厘三丝八忽五微。

查前项米石，系照江都县各月旬报价值米价、包绳，牵长补短，每石合银三两四钱计算，因系计口授食要需，是以饬令委员照数采买，随时解营，查照例案按月分别支放。因南台饷需支绌万分，致有积欠米价银七千三百五十三两九钱三分四厘六毫二丝七忽五微，理合登明。

一、放满、绿各营兵丁阵伤、亡故、赏恤、烧埋银五百三十二两。

一、放各营兵丁阵伤、亡故、赏恤、烧埋银九百七两。

查前二款系照前钦差大臣向荣、和春历次咨定章程及奉部准销成案，随时按名发给，理合登明。

一、放满、绿各营额外兵丁长夫工会银五千五百九十五两二钱六分八厘。

查前款系照历奉准销成案核给，理合登明。

一、放满、绿各营兵勇同治元年冬季棉衣银八千一百九十七两五钱。

查前款系经督办镇江军务冯子材奏准拨款，照章放给，理合登明。

以上共开除正款银三十六万五百六十九两二钱六分五厘四毫九丝九忽八微二纤。

一、放挑濠筑垒工料共应销银九万五百三十四两四钱七分七厘九丝五忽二微。内实发过银六万三百五十四两四钱七分七厘九丝五忽二微，官票二万九千一百三十两。

一、放采买硝、磺、铅、铁、脚价应销银六万四百七两六分六厘九毫九丝一忽八微七纤。内实发过银四万一千九十三两九钱六分六厘一毫九丝一忽七微二纤，官票一万七千四百两。

一、放制造帐房、枪刀、抬鸟枪、火药、火绳、炮子、铅子、火箭喷筒、火弹等项应销银八万四千一百九十一两一钱九分八厘七毫四丝三忽六微。内实发过银五万七千五百十二两五钱四分八厘七毫四丝三忽六微。官票二万五千零九两。

一、放制造长龙、船板、炮划等项银一万五千七百五十三两四钱七分一厘八毫七丝五忽。

一、放运送各营军火器械、米石脚价共应销银三千五十二两八厘二毫。内实发过银二千三百八十八两八厘二毫，官票六百六十四两。

一、放各局租赁房价银一百二十八两九厘九毫九丝七忽四微五纤。

一、放各营医、书、匠役工食共应销银一千二百九十六两四钱一分九厘九毫九丝九忽四微九纤。内实发过银一千九十一两四钱一分九厘九毫九丝九忽四微九千，官票二百五两。

查以上七款，悉系查照军需、军器各则例军装工程各做法，及历次奉部准销各成案，分别核实，支给实用、实销，并无浮冒，理合登明。

以上杂款，共应请销银二十五万五千三百六十二两六钱五分二厘九毫二忽六微一纤，内实发过银十七万八千三百二十一两九钱二厘一毫二忽四微六纤，又官票七万二千四百八两。

统计正杂各款，共应请销银六十二万三千二百八十五两八钱五分三厘二丝九忽九微三纤，米一万七千四百四十五石二斗八升五合四勺九抄。内实发过银五十三万八千八百九十一两一钱六分七厘六毫二忽二微八纤，又官票七万二千四百八两，米一万七千四百四十五石二斗八升五合四勺九抄。计不敷银一万一千九百八十六两六钱八分五厘四毫二丝七忽六微五纤。

查前项不敷，系因饷需短绌，正杂各款无不积欠。除所欠正饷归后任粮台查照放止日期，接笋支给外，所欠杂款，计采买兵米项下欠发银七千三百五十三两九钱三分四厘六毫二丝七忽五微；挑筑项下欠发银一千五十两；采办硝、磺、铅、铁项下欠发银一千九百十三两一钱八毫一微五纤；制造军火器械项下欠发银一千六百六十九两六钱五分。均系饬令经手委员随时设法挪借应用，理合登明。

附江北粮台收支军需款目总数清单

谨将前江安粮道许道身承办江北粮台自同治元年闰八月初一日起，至二年四月二十六交卸前一日止，收支军需款目总数，开具清单，恭呈御览。

第一案报销，截至同治元年八月底止，实存银二十五两六钱，官票十八万八千三百七十三两，米一千九百十四石三升五合七勺。

新收：

一、收山西藩司解到协饷银二万两。

一、收两淮运司解到协饷银十五万八千两。

一、收淮宿关解到协饷银五百两。

一、收江北淮扬、通海、海门各州厅县解到地丁芦课、杂税、漕米变价、折价漕项、漕仓等款银三十六万九千七百十二两一钱七分四毫。

一、收扬、通、海门各州厅县及各局卡解到厘捐银五万五千二十三两九钱一分四厘五丝九忽一微九纤。

一、收江北各局卡解到米商报效米捐银一万二千一百九十一两八钱五分七厘九毫。

一、收泰兴、甘泉、通州三州县并石港场解到房捐银一千六十六两九钱四厘八毫八丝一忽。

一、收如皋、高邮、泰兴、通州四州县解到亩捐银二万七千一百七十七两六钱九分八厘三毫七丝四忽。

一、收江都、甘泉、通州、如皋、泰兴、靖江、海门、泰州等处解到捐借银六千二百四十六两四钱一分六厘。

一、收江都、泰州、泰兴三州县解到铺户捐输银九千八百二两四钱一分。

一、收两淮运司解到扬、通各属米捐银一万八千二百两。

一、收钱款项下提钱易银二十一万五千九百四十七两三钱四分。

查前项钱价，系照泰州各月旬报牵长补短，以一千六百文合银一两计算，理合登明。

一、收留办金陵军务浙江巡抚曾国荃协办江北调援金陵兵勇饷银三千九百六十九两九钱四分。

一、收前办扬镇粮台升任安徽巡抚乔松年拨解银一万四千四百七十五两六钱五分七厘一丝五忽一微八纤。

查前款系该道前办粮台任内欠发各款，由升任安徽巡抚乔松年拨补，归本案入收造报，理合登明。

一、收本案采买制造筹款平余银六千六百八十一两五分九毫五丝三忽七微九纤。

一、收泰州捐生银五千两。

查前项系因军需支绌，委员会同该州于殷富中暂时挪借。原拟或于捐借款内统算扣除，或俟台库充裕拨还。嗣因捐借已清，饷需终绌，未能拨还，该捐生亦情愿报效。理合登明。

一、收扬、通、海门各州厅县及各局卡解到厘捐钱三十四万三千八百六十五千八百七十五文。

一、收江北各局卡解到米商报效米捐钱八千七百六十四千一百九十五文。

一、收扬、通、海门各州厅县及各场解到房捐钱一万五千五百八十二千一百五十二文。

一、收东台、兴化、高邮、泰州、通州五州县解到捐借钱一万四千七百千文。

一、收泰兴、盐城二县解到捐借钱一千九百三十千六百四十一文。

一、收江都、甘泉、高邮、宝应、兴化、泰州、如皋、泰兴等州县解到铺户、油坊捐钱二万三千六百八十二千九百二十九文。

一、收两淮运司解到泰坝盐厘钱三万九千八百十一千三十二文。

一、收靖江县民人陈立基捐输报效钱三百四十千文。

一、收捐输局解到奉颁空白部照捐米折价银八万二千六百七十七两八钱。

查捐输米石，循照旧章，每石折银三两四钱，以二万四千三百十七石核计，共收前数，理合登明。

一、收捐输局解到随收食米并补解上次随收食米折价银二千六百三十二两五钱一分八厘。

查捐输米石，每石随收食米三升，亦系照章折银，共收前数，理合登明。

一、收捐输局收捐米石随收运脚，并补解上次运脚共钱三千九十七千八十文。

一、收捐输局解到奉颁空白部照半银半票捐输银十四万五千八百四十四两四钱。

查前款捐输，除报捐翎枝全收实银外，余俱照章半银半票上兑，原共收捐银三十一万八千三百六十两六钱，内除南台借拨银十七万二千五百十六两二钱，已于南台收款项下列收外，实计北台实收前数，理合登明。

一、收两淮运司解到甘泉县捐米二百九十七石六斗。

一、收采买兵米二万七千七百七石四斗七升三合九勺，又收官票四万二千四百七十六两。

查官票一项，捐输局原共解到二十二万九千七百三十一两，内除南台借拨七万二千四百八两已于南台列收外，又各行匠作人等退回十一万四千八百四十七两，业经转缴户部核销在案，实计北台列收前数，理合登明。

以上旧管、新收共银一百十五万五千一百七十五两六钱七分七厘五毫八丝三忽一微六纤，钱四十五万一千七百七十三千九百四文，官票二十三万八百四十九两，米二万九千九百十九石一斗九合六勺。内除协济总兵黄开榜水师炮船饷银一万七千五百两应由漕运总督归入清淮筹防局造销。又垫放协济广西提壮勇等营饷银四千两，应归镇营粮台入收造报。又协济帮办安徽军务江南提督李世忠月饷银一万二千两，应由江南提督李世忠自行造报。又除凑放月饷杂支，提出易银钱三十四万五千五百十五千七百四十四文。又移交接办粮台升任安徽巡抚乔松年接收银一万九千三百四十八两四钱五分八厘二毫六丝七微二纤，官票十万八千二百七十九两，米一百九十三石。

以上除协济、垫放、易银、移交等款共银五万二千八百四十八两四钱五分八厘二毫六丝七微二纤，又钱三十四万五千五百十五千七百四十四文，官票十万八千二百七十九两，米一百九十三石外，实共收银一百十万二千三百二十七两二钱一分九厘三毫二丝二忽四微四纤，钱十万六千二百五十八千一百六十文，官票十二万二千五百七十两，米二万九千七百二十六石一斗九合六勺。

放款：

一、放江北各满营官弁五百十一员、兵丁七百八十八名盐菜、马干、驼折等款，实发过银七万六千八百六十九两九钱九分二厘八毫八丝九忽九微六纤，官票六千七百两，米六百八石七斗七合六抄。

一、放江北各绿营官弁一百四十六员、兵丁二千八百七十五名盐菜、马干、驮马夫价等款，实发过银六万七百七十二两六钱二分一厘一丝三忽五微六纤，官票六百七十两，米七千一百二十二石二斗四升七合六勺。

一、收江北忠勇及调防九洑洲炮船等营官弁八十七员、勇丁三千八百八十三名盐菜、马干、驮马夫价、勇丁口粮等款，实发过银八万五千八百七十七两八钱三厘一毫一丝二忽一微四纤；官票五百七十三两，钱二万五千七百四十二千九百文，米五十一石五斗二升六合四勺。

一、放督办军务江宁将军都兴阿随带护卫亲军英字选锋四营官弁五员，勇丁、长夫一千五百四十五名盐菜、口粮、马干等款，实发过银五万一千一百七十七两一钱一分四厘四毫八丝，官票十八两。

一、放楚制各营及车炮等营官弁四十一员，勇丁八千二百九十名盐菜、口粮、马干等款，实发过银十八万九千二百六十四两九钱一分九厘三毫，官票十二两，米一万八千二百三十五石三斗一升五合八勺。

一、放江南留防江北各营官弁九十四员，兵丁勇壮二千六百七十二名盐菜、口粮、马干等款，实发过银六万九百三十一两一钱三分一厘二毫一丝二忽三微，官票一千一百六十二两，钱五万四千九百三十一千二百六十文，米三千三百十九石九斗五升五合六勺六抄。

一、放营台当差文武官弁兵丁一百六十五员名盐菜、口粮、马干等款，实发过银二万三千二百九十六两八钱四分四厘九毫九丝一忽二微一纤，官票四千四百八十三两，米二十二石五斗三升九合四勺八抄。

查以上七款，应支盐菜、口粮、马干、驼折夫价等项，悉皆遵照军需则例及奏定章程、历次准销各成案，按照官阶品级、兵勇数目核实支销，其应扣小建及升调开补，均已随时核扣，惟饷需支绌，均有积欠。计江北各满营官弁、兵丁盐菜、马干等项，共应销银十万九千二百五两四分六毫六丝二忽一微七纤，米六百八石七斗七合六抄。又江北各绿营官弁、兵丁盐菜、马干等项，共应销银九万九千九百九十八两九钱五分一厘六毫八丝四忽三微五纤，米八千八百十五石六斗九升七合二勺二抄。又江北忠勇及调防九洑洲炮船等营官弁勇丁盐折、口粮共应销银十二万二千五百十二两六钱七分二厘六毫五丝九忽九微四纤，钱二万九千九十三千 ⁽¹⁾ 九百五十文，米五十一石五斗二升六合四勺，又督办军务江宁将军都兴阿随带亲军四营官勇盐折、口粮等项共应销银五万七千四百二十九两五分一厘五毫八丝七忽五微。又楚制各营及车炮等营官勇盐折、口粮等项，共应销银二十七万一百十两七钱七分五厘二毫四丝五忽二微，米一万八千二百三十五石三斗一升五合八勺。又江南留防江北各营官弁兵勇盐折、口粮等项，共应销银八万五千一百九十八两一钱二分八厘一丝一忽八微二纤，银九万七千八百三十五千四百文，米四千四百二十石三斗七合五勺七抄。又文台当差文武官弁、兵丁盐折等项，共应销银三万七百六两八钱三分三厘七毫四丝九忽四微七纤，米二十二石五斗三升九合四勺八抄。除欠发银钱米石统归后任粮台找发办理外，实发前数，理合登明。

一、放陆续采买兵米二万七千七百七石四斗七升三合九勺，米价、包绳共银九万四千二百五两四钱一分一厘二毫六丝。

查前项采买米石，系照江都等县各月旬报中米价值，牵长补短，米价、包绳每石合银三两四钱，理合登明。

一、放督办军务江宁将军都兴阿饬提赏恤银五千两。

以上正款共开除银六十四万七千三百九十五两八钱三分八厘二毫五丝九忽一微七纤，官票一万三千六百十八两，钱八万六百七十四千一百六十文。

一、放采买硝、磺、铜、铁、铅斤等项，共应销银二十一万二千四百七两八钱六分九厘六毫二丝三忽一纤。内发过银十七万九十五两八钱八分四厘五丝二忽，官票四万九百二十两。

一、放制造火药、火绳、铅丸、炮子、铜、铁炮、抬炮、鸟枪、牌刀、弓箭、帐房、旗帜、火箭、喷筒、火弹、火罐等项，共应销银三十万一千六百三十二两四钱六分五毫九丝六忽九微九纤，内发过银二十四万三百二十四两三钱三分六厘四毫二纤，官票五万八千六百八十二两。

一、放运送各营军火器械、兵米脚价等项，共应销银一万五千二百二十二两三钱二分九厘八毫五丝。内发过银一万六百四两五钱七分九厘八毫，官票三千七百三十两。

一、放修营、挑濠、搭盖席棚、望楼、桥梁等项，共应销银二万一千五百九十六两八钱三分二厘，又钱四千七百四千文。内发过银二万七百十七两五钱，钱四千七百四千文。

一、放营台雇备书识、匠役、车、骡、船价、房价等项，共应销银一万九千四百一两三钱一分八毫一丝一忽二微五纤，钱二万八百八十千文。内发过银一万三千一百八十九两八分八毫一丝一忽二微五纤，钱二万八百八十千文，米三百六十五石八斗一升七合六勺，官票五千六百二十两。

查以上采买、制造、运送、修筑、雇备五款，悉系查照军需、军器各则例、军装工程各做法暨历次奉部准销各成案，分别核实支给，实用实销，并无浮冒，理合登明。

以上杂款，共应请销银五十七万五百六十两八钱二厘八毫八丝一忽二微五纤，内实发过银四十五万四千九百三十一两三钱八分一厘六丝三忽二微七纤，又官票十万八千九百五十二两，钱二万五千五百八十四千文。

统计正杂各款，共应请销银一百二十三万一千五百七十四两六钱四分一厘一毫四丝四微二纤。内实发过银一百十万二千三百二十七两二钱一分九厘三毫二丝二忽四微四纤，又官票十二万二千五百七十两，钱十万六千二百五十八千一百六十文。米二万九千七百二十六石一斗九合六勺，计不敷银六千六百七十七两四钱二分一厘八毫一丝七忽九微八纤。因饷需支绌，正杂各款无不积欠。除所欠正饷应归后任粮台找发办理外，所欠杂款计采买硝、磺、铜、铁、铅斤项下欠发银一千三百九十一两九钱八分五厘五毫七丝一忽一纤，制造军火、枪炮、帐房、旗帜等项项下欠发银二千六百二十六两一钱二分四厘一毫九丝六忽九微七纤，运送脚价项下欠发银八百八十七两七钱五分五丝，修筑项下欠发银八百七十九两三钱三分二厘，雇备项下欠发银八百九十二两二钱三分，均系饬令经办各委员挪借应用，理合登明。

————————————————————

(1)  此处疑有笔误。

303．镇江兵营裁减兵额及江南粮台补发欠饷票片六月十八日

再，镇江军营积欠饷银甚巨，前经督办镇江军务广西提督冯子材奏明裁减兵额，按照楚军营制以五百人为一营，从同治元年闰八月初一起，一律支领新饷。所有从前欠领饷银，由江南粮台颁发饷票，分别抵放，准其报捐请奖。历经办理在案。

兹据办理江南江北粮台报销、前江安粮道许道身详称：自同治元年十二月初三日接办江南粮台之日起，至二年四月二十六日交卸前一日止，发过镇江各营官弁兵勇例支盐菜、口粮、马干、驮折等项饷票银十二万九千九百九十一两四钱六分九厘二毫一丝，俱系同治元年闰八月以前旧欠应发之项，开具简明清单，详请附奏前来。臣复核无异，理合照缮清单，附片陈明，伏乞圣鉴，敕部查照。谨奏。

附清单

谨将前江安粮道许道身，承办江南粮台，补发镇江军营欠饷收支饷票银两，开具清单，恭呈御览。

收款：

一、收饷票银十三万两。

放款：

一、支镇江各营官弁兵勇例支盐菜、口粮、马干、驮折等项，找发同治元年闰八月以前旧欠饷票银十二万九千九百九十一两四钱六分九厘二毫一丝。

实存饷票银八两五钱三分七毫九丝。

查前项票银，已移交接办粮台江宁藩司乔松年接收造报，理合登明。

304．恭报同治五年上半年淮南征收课厘数目折六月十八日

奏为恭报同治五年上半年淮南征收课厘数目，仰祈圣鉴事。

窃照淮南盐务经臣奏定新章，请将所征课银按半年奏报一次，各处盐厘随课并报，钦奉谕旨敕部议准，前已报至同治四年十二月止。

兹查同治五年正月起，至六月底止，共收课厘银一百三十九万五千五百七十七两有奇，又收盐厘钱十七万九百七十二千有奇，比较乙丑上半年收数相仿。而京外各饷，需用浩繁，以入抵出，仍计亏垫银十万余两，尚待筹补。

至南鹾近日情形，课厘虽不致短收，而场岸均未见起色。就岸务而论，全赖转输迅速，则一年可运两档之盐，本益轻而利益厚，今楚省最畅之岸，竞为川私占夺之区。加以捻踪距〔踞〕鄂日久，水贩裹足，汉局存积淮盐不下八万余引之多。前引既难疏通，后运即多停滞，此岸盐未能疏销之情形也。

就场务而论，通、泰两属场垣，军兴后半多废弃，近年迭饬各场添购新，修整荒，为规复额产之计。而殷商太少，资本甚微，不免顾此失彼。去秋清水潭决口，场灶被淹，旧商则拮据更甚，新商则招致为难，此场盐未能广收之情形也。

臣前次经过扬州，署运司程桓生洞悉商艰，禀商调济，卒以无款可筹，仍复中止。现议缓收场商应纳之课，严查楚岸无税之私，以冀场产日增，岸销渐畅，未识果否有裨？据两淮盐运使程桓生具详请奏前来。

除将各册咨移部科外，谨汇开清单，恭折具奏，伏乞皇太后、皇上圣鉴，敕部查复。谨奏。

附清单

谨将淮南同治五年正月起，至六月底止，收解盐课盐厘，分晰开单，恭呈御览。

银数入款：

一、收各岸盐课银十九万三千一百四十八两六钱四分五厘。

一、收鄂岸盐厘银三十三万四千七百六十九两四钱八分八厘。

一、收湘岸盐厘银二十九万五千一百十六两四钱三分六厘六毫四丝九忽。

一、收西岸盐厘银四十一万一千二百八十九两四钱三分一厘。

一、收皖岸盐厘银九万八千七百九两六钱。

一、收外江食岸盐厘银六万二千五百四十四两三钱三分。

以上上半年共收课厘银一百三十九万五千五百七十七两九钱三分六毫四丝九忽，又上届运库截存盐厘银七千二十九两八钱六分一厘。

银数出款：

一、解户部盐课银十五万两。

一、解内务府盐课银一万两。

一、解皖省军需及支放盐属各员养廉盐课银三万三千一百四十八两六钱四分五厘。

一、解湖北厘局归鄂省收用军需银十四万五千八百三十八两二钱七分五厘七毫七丝九忽。

一、解湖南厘局归湘省收用军需银五万二千一百八十四两一分八厘二毫二丝一忽。

一、解吴城厘局归江西收用军需银九千七百三十二两。

一、解九江关税银一万八千四百十两六钱一分七厘九毫八丝三忽。

一、解安庆粮台转发剿捻各营军需银十六万四千九百二十两五钱七分七厘六毫五丝。

一、解金陵粮台转发剿捻各营军需银二十三万六千九百六十七两九钱二分一厘六毫一丝七忽。

一、解金陵支应所转发剿捻各营军需银十一万九千七两七钱五分。

一、解兵部侍郎彭玉麟水师营军需银十二万五千八百九十六两六钱一分四厘九毫二丝六忽。

一、湖南、江西督销局分解臣旧部长胜、副后、南连、湘前、铨宇等营遣撤欠银两十四万一百六十二两五钱一分四厘二毫一丝一忽。

一、解皖南镇刘松山营军需银五万七千五百八十一两五钱七分三厘八毫九丝六忽。

一、解员外郎李昭庆营军需银三万八千三百八十七两七钱一分五厘九毫三丝一忽。

一、解提督王陛升营军需银二万九千二百二十两七钱一分七厘。

一、解京口旗、绿两营兵饷银九千两。

一、划还江西督销局上届不敷银六万三千二两九分六厘八毫六丝。

以上共解银一百四十万三千四百六十一两三分九厘一毫七丝四忽，以收抵支，除运库实存外江盐厘银八千三百五十九两六钱五分二厘外，计湖南督销局不敷银九千二百十二两零，连上届共计不敷银十万八千六百七十一两零，应俟续收盐厘扣还归款。

钱数入款：

一、收内河盐厘钱十七万九百七十二千八百二十三文，又上届运库截存银三万四千九百六十七千二百三十九文。

钱数出款：

一、解金陵粮台军需钱七千六百五十四千八百八文。

一、解金陵支应所军需钱一万二千二百十五千文。

一、解京口旗、绿两营兵饷钱一万八百四十八千七百五十文。

一、解安徽抚臣营军需钱四万五千一百四十九千三十六文。

一、解漕臣清淮防费钱四万四百一千文。

一、解江宁布政司转发督协四营兵饷等钱四万五千八百十一千六百四十文。

一、支修筑各坝工需等钱二万五千六百五十九千三百五十文。

一、支炮船口粮钱二千二百六十千六百四十四文。

以上共解钱十九万串二百二十八文，实存运库钱一万五千九百三十九千八百三十四文。

305．皖南续办茶捐查取七卯捐数员名恳给奖叙折六月十八日

奏为皖南续办茶捐，查取七卯捐数员名，恳给奖叙，恭折奏祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输，分案请奖。自臣接办以来，明定章程，每引捐银八钱。同治二年复定新章，加捐银四钱，每引共捐银一两二钱，仍照向章填发捐照，由各商开具履历，呈缴牙厘局换给实收，照筹饷例一律核奖。业将头、二、三、四、五、六卯捐生造册请奖在案。兹据安徽牙厘总局按察使吴坤修详称，自同治六年正月起，至三月二十日止，各属陆续呈缴元、二、三、四、五等年茶捐省照三千四百三十七张，计银二十二万八千七百三十八两三钱八分。嗣据各捐生缴到中照四百二十六张，计银三万六千一百四十五万两六钱三厘。就现请官阶按照减成新例核算，计正项银三万六千一百二十七两。除所余零星尾数银一十八两六钱三厘应行核销毋庸给奖，及仍存茶捐省照三千一十一张，俟各捐生呈缴中照到日，换给实收另行核奖外，所有此次计请实职、虚衔、加级、封典者，有汪森等一百三名，请监生、贡生者有李有诚等二百四名，造具履历清册请奏前来。臣复查各属缴到省照，比对银数，所请官阶等项，均属与例相符。除将清册咨部核办外，仰恳天恩，俯准敕部照议给奖，以昭激劝，理合恭折具奏，伏乞皇太后、皇上圣鉴训示。谨奏。

306．淮南监掣同知仍以候补同知蔡振武请补折六月十八日

奏为淮南监掣同知要缺需员，仍请以蔡振武补授，恭折仰祈圣鉴事。

窃照淮南监掣同知一缺，经前署督臣李鸿章会同臣柏荫请以候补同知蔡振武酌补，专折具奏，奉旨：“吏部议奏。”钦此。

嗣准部咨，以淮南监掣同知员缺，该省尚有指项。监掣同知人员册内未经咨报事故，碍难分别准驳。至该督等所引补用班次案卷焚毁不全，无凭稽核，应令抄录送部，再行核办。等因。臣等查监掣同知缺出，向例由该督抚于行盐地方所属同知拣选题调。如不得其人，即于通判、知州、运判、知县内拣选题升，初未定有补缺班次。自推广捐输，始有指捐、分发等项人员，经部酌予班次，申明仍听该督抚照例酌量升调。此历来办补之章程也。前出淮南监掣一缺，经李鸿章以蔡振武酌量请补，系为因地择人起见。臣等接准部咨，复经详慎拣选地方、盐务均无可升可调之员，而本项班内，现在仅有裴拱一员。虽未报有事故，察其才具，又于淮南监掣一缺不甚相宜。缘南鹾改由瓜洲出江，一切抽掣、监捆、催运、弹压，均宜整饬新章，湔除旧习，非从前遵循成法可比。该员蔡振武学识兼优，才猷卓著，于盐法源流，讲求有素，此外实少称职之选，碍难拘守序补之章，不得不于成例之中稍事变通，以励人材而重要缺。合无仰恳天恩，仍准以蔡振武补授淮南监掣同知，洵于盐务有裨。如蒙俞允，该员系奉特旨发往候补同知，请补同知，衔缺相当，毋庸送部引见，合并陈明。除饬淮运司录案详送咨部外，谨合词恭折具奏，伏乞皇太后、皇上圣鉴训示。谨奏。

307．附录廷寄　鲍超允准回籍调养伤病娄云庆接统事六月二十四日

同治六年六月二十四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、山东巡抚丁宝桢：

同治六年六月十八日奉上谕：

曾国藩奏鲍超伤病深重，恳准回籍一折。本日已明降谕旨允准，其所部各营，并令娄云庆接统矣。该提督马步各营人数太杂，纪律未严，应如何严加裁汰，分别撤留之处，着曾国藩、李鸿章悉心筹商，并着责成娄云庆严加整顿，毋贻他患。

莱州等处捻逆现窜何处？所调各军已否陆续调防？着李鸿章随时奏报，以慰廑系。御史朱学笃奏请饬筹防海口等处，着李鸿章、丁宝桢酌量情形会商办理。原片着抄给阅看。将此由五百里各谕令知之。钦此。

遵旨寄信前来。

308．附录明谕　准鲍超开缺回籍调理伤病并着娄云庆接统其军六月二十四日

同治六年六月二十四日，准兵部火票递到同治六年六月十八日内阁奉上谕：“曾国藩奏，提督伤病深重，恳准回籍一折。浙江提督鲍超，前在湖北境内追贼劳瘁，伤病大发，迭经宽予假期，并赏给人参调理。兹览曾国藩所奏，该提督病势急切，难期痊愈。着准其开缺回籍调理，所部各营，着记名提督娄云庆接统，以专责成。”钦此。

309．附录廷寄　鲍超所部各营宜分不宜撤妥筹驾驭毋滋事端六月二十八日

同治六年六月二十八日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章：

同治六年六月二十一日奉上谕：

前因鲍超伤病未痊，准其回籍调理，所部各营令娄云庆接统，并谕令曾国藩、李鸿章将该部严加裁汰，分别撤留。兹据谭廷襄奏，此军人数较众，内多降勇，一议遣撤，势必借端索饷，枝节横生，只可议分，不可议撤等语。所奏不为无见。着曾国藩、李鸿章设法筹办，总期驾驭得宜，毋滋事端，是为至要。娄云庆统领此军，能否压服，抑作如何分统之处，并着曾国藩等妥酌具奏。谭廷襄原片着抄给阅看。将此由五百里各谕令知之。钦此。

遵旨寄信前来。

附军机抄发谭廷襄密片

再，提督鲍超伤病深重，暂在武昌调治，其军先派宋国永代为统带，由署督臣李瀚章与湖北抚臣曾国荃商酌调度。其时贼正西趋，臣以兵在鄂边而贼在鄂腹，恐致相左，曾经函致曾国荃饬令此军速出安陆之洋梓镇扼贼，讵知兵将到而贼已先遁，相距不远，未能扼住，虽因事机参错，亦呼应之不灵也。嗣闻此军已由曾国藩奏请交娄云庆统领，以为可以得人而理矣。乃臣昨过济宁，晤见李鸿章，述及该军竟有不愿娄云庆统领之语。曾国藩又有欲将此军暂留老营，余皆遣散之意，如何定局，自必与湖北督抚妥商办理。惟思鲍超一军，人数较众，内多降勇，此军一议遣撤，势必借称欠饷滋闹。即使全能开发，而强悍之众一旦无依，其中哥老会较多，设令枝节横生，所关实非浅鲜。臣愚昧之见，此军只可议分，不可议撤。俟分定之后，主持有人，逐渐将不逞者设法剪除，可用者加以抚绥，各自成军，以孤其势而伐其谋，似亦变通办理之法，较之遣撤可有把握。臣既有所见，理合据实附片密陈，伏乞皇太后、皇上圣鉴训示。谨奏。

310．附录廷寄　催各省速解京饷及畿内亢旱增拨赈济银两六月二十六日

同治六年六月二十六日，准兵部火票递到军机大臣字寄——福州将军、三口通商大臣、直隶、两江、四川、江苏、安徽、江西、福建、浙江、湖北、湖南、山东、山西、广东各督抚，传谕粤海关监督：

同治六年六月二十日奉上谕：

户部奏请饬催各省应解京饷一折。上年十二月间经户部奏拨本年京饷银七百万两，限五月前解到一半，年终解清。兹据该部查明，截至五月底止，除福建盐课报解过半，河南地丁暂准停免，安徽、湖北地丁，江汉关税，长芦盐课，湖北盐厘均经奏咨展缓外，其余山西等省地丁、两淮等处盐课、粤海等关税，有报解未及一半者，有丝毫未解者。京饷关系紧要，岂得任意延宕！除业经划拨解到及报解外，尚有山西地丁银九十五万两，山东地丁银二十二万两，湖北地丁银二十六万两，湖南地丁银二十三万两，浙江地丁银十五万两，安徽地丁银二十万两，江西地丁银二十万两，长芦盐课银十八万七千余两，两淮盐课银二十五万两，浙江盐课银十六万两，河东加课羡余银十万两，广东盐课银十八万两，运库应缴息银四万两，山东盐课加价银十三万两，福建盐课银七万两，湖北盐厘银七万两，湖南盐厘银五万两，四川盐厘银六万五千两，按粮津贴银六万五千两，福建茶税银十万两，粤海关税银十万两，闽海关常、洋两税银三十万两，江海关税银二十九万两，江汉关税银二十六万两，天津关常、洋两税银十万二千两，东海关税银五万两，临清关税银五万两，着各该将军、督抚、监督等，即将前项应解银两，统于年内扫数解齐，毋得迟延干咎！

另片奏本年畿内亢旱，被灾甚重，发帑赈济，需款较多，请添拨银两等语。着照所请，除江苏厘金二十万两、浙江厘金十万两，业经提拨外，再添拨广东厘捐银十万两、福建厘捐银十五万两、江西厘捐银十万两、浙海关洋税银二十万两、闽海关洋税银十五万两。着各该将军、督抚等，按照添拨数目，一并于年内解到，毋得饰词延宕，致误要需。将此由五百里谕知福州将军、三口通商大臣、直隶、两江、四川、江苏、安徽、江西、福建、浙江、湖北、湖南、山东、山西、广东各督抚，并传谕粤海关监督知之。钦此。

遵旨寄信前来。

同日准军机处片开：本日奉有寄信谕旨一道，希贵督于接奉后，即行恭录知照署江苏巡抚郭柏荫一体钦遵办理可也。为此知会。六月二十日

311．奏陈苏藩司库酌量添拨大运银两折 ⁽¹⁾ 六月

奏为苏藩司库奉部添拨织造大运银两，拟请酌量添拨，恭折奏祈圣鉴事。

窃臣等承准军机大臣字寄，同治六年二月初十日奉上谕：“前因庆林奏称拨款不敷办运，恳请添拨济用一折。”等因。钦此。当经札司道通筹协解在案。即据前署苏州藩司王大经详称，苏属各州县地丁等项，现在蠲缓尚多，征收无几，只支剿念〔捻〕前敌军饷历年应拨银二十四万两，此外尚有本省各营俸项等项，及应办历年欠解□添派办布匹、飞金各项差使不敷甚巨，兼之厘捐较前收数大减，复查浙省各营兵勇现无调派在外协剿者，除将所收厘捐协拨甘饷外，是以浙藩司库所收地丁尚可筹拨。□办大运银两似与苏省情形不同，且浒□尚未开征，苏州织造衙门办差银两亦由司库酌筹解济，所有添拨大运银款骤难加增，惟有酌量库储情形，随时匀拨等情。臣郭柏荫因所详虽系实情，而大运系待用要需，究竟每年力能添拨若干，并未据声明确数。适苏藩司丁日昌到任，即经批饬通盘筹画，妥议另详。臣郭柏荫复与庆林、丁日昌再四熟商，苏省每年拨解大运银三万两，虽由牙厘局移解，本系在于军饷中匀出，而军饷每有不敷，仍在司库提拨，挹彼注兹，情无二致。今奉拨银数较多，司库委难支应，而织务要需不能不勉力筹济。拟自丁卯年为始，将大运之款按年添拨银一万五千两，连牙厘局拨款共计银四万五千两，就现在司库情形而论，实已不遗余力。据苏藩司丁日昌详请具奏前来。合无仰恳圣恩，俯念苏省元气尚未尽复，地丁征解无多，准如所请，照数拨解，俟苏藩司库储稍裕，再按原拨之款办理，以免顾此失彼之虞。除咨明户部查照外，谨合词恭折具奏，伏乞皇太后、皇上圣鉴训示。谨奏。

军机大臣奉旨：“户部知道。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与署理江苏巡抚郭柏荫会衔，日期缺失。

312．附录廷寄　曾国藩李鸿章仍遵前旨拨兵勇守御荆紫关及娄云庆到鲍超所部作何统率着即妥办七月初四日

同治六年七月初四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章：

同治六年六月二十七日奉上谕：

前因荆紫关门户洞开，谕令李瀚章、曾国荃派兵堵御。兹据奏称，谭仁芳等军调赴东境，鄂中现无可调之军，请仍饬河南抚臣酌拨一军防守荆紫关等语。河南兵力本单，宋庆等军现又派赴东境，豫省亦属无兵可拨。本日已谕李瀚章、曾国荃懔遵前旨，抽拨兵勇驰赴荆紫关严密守御。李鸿章亦当统筹兼顾，毋令张逆乘间回窜鄂境。

前据谭廷襄奏，鲍超一军只可议分、不可议撤，当谕令曾国藩、李鸿章设法筹办。娄云庆计可到营，鲍超所部作何统率，未据奏报。或即令该军分扼荆紫关及另作调遣之处，着曾国藩、李鸿章迅筹妥办，毋涉虚糜，致贻他患。将此由五百里各谕令知之。钦此。

遵旨寄信前来。

313．附录廷寄　饬官军严密运防毋令捻踪飘窜及江海关应协皖饷仍按月筹拨不得延误七月初九日

同治六年七月初九日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、广西巡抚署江苏巡抚郭柏荫：

同治六年七月初三日奉上谕：

英翰奏亲抵宿迁布置运防，并请饬催江海关协饷各折片。英翰亲赴邳、宿一带，与张之万酌量情形，并将皖军下移以补清淮之不足，尚能不分畛域。着即责令张得胜等克期筑墙，分段扼守。仰化集以下东至海滨，地广兵单，张之万当就现有兵力先行分扎布置。曾国藩所调升字营一军、李鸿章所调浙勇五千，均着迅饬到防，以期严密。捻踪飘忽靡常，运防最为吃重，李鸿章务当预筹守御，毋令乘虚窜出，致误全局。

至江海关应协皖饷，前经部议照常拨解。现在皖军出境防堵，需用甚急，着曾国藩、郭柏荫迅为按月筹拨，不得仍前延误。将此由六百里各谕令知之。钦此。

遵旨寄信前来。

同日准军机处片开：本日奉有寄信谕旨一道，贵督接奉后，希即恭录知照署江苏巡抚郭柏荫一体钦遵可也。为此知会。七月初三日

314．附录廷寄　发捻窜扰山东通饬沿海严防毋许洋人以火药资匪并速调船驰援烟台七月十八日

同治六年七月十八日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、盛京将军都兴阿、副都统清锐、兼管奉天府府尹额勒和布、府尹恩锡、山东巡抚丁宝桢、三口通商大臣兵部左侍郎崇厚：

同治六年七月十二日奉上谕：

都兴阿等奏探闻山东发逆窜扰情形，饬滨海各城严防一折。崇厚奏严防捻匪抢掠海船等语。东省捻匪经各军逼诸胶莱、河东，其勾结匪徒入海，亦在意中。李鸿章必当通盘筹画，计出万全。着与丁宝桢饬令沿海各地方官严禁商船傍岸，免致该匪乘间抢掠；尤须严防奸宄在海滨接济匪徒，毋稍疏失，致误全局。登州海口与金属一水相通，避难百姓不免航海北渡，着都兴阿等通饬滨海各城，严防匪徒勾结奉天边外余匪。仍着赶紧严拿，勿令散匿。

昨据丁宝桢奏，贼匪购买洋人火药，已着该抚飞咨沿海各省加意巡查。着都兴阿、崇厚等认真缉拿，严为之备。东省水师船只为数不多，且恐未能坚实，上海所设捕盗轮船坚固迅捷，素称得力，着曾国藩速饬应实时多拨船只，挑选得力将弁，配齐炮火，驶赴烟台一带，交丁宝桢督同潘霨就近调遣。至登、莱沿海，口岸较多，李鸿章、丁宝桢、都兴阿、崇厚各当督饬将弁及各地方官严密巡防，毋干重咎。将此由六百里各谕令知之。钦此。

遵旨寄信前来。

315．霆字全军分别撤留并檄娄云庆另募新军防剿折七月二十九日

奏为霆字全军分别撤留，并檄娄云庆另募新军以备防剿，恭折仰祈圣鉴事。

窃提督鲍超回籍养病，臣于六月初十日具奏。旋奉六月十八日寄谕：“曾国藩奏鲍超伤病深重，恳准回籍一折。本日已明降谕旨，允准其所部各营并令娄云庆接统矣。该提督马步各营人数太杂，纪律未严，应如何严加裁汰、分别撤留之处，着曾国藩、李鸿章悉心筹商，着责成娄云庆严加整顿，毋贻他患。”等因。钦此。

查霆军步队二十营、马队十二营，自鲍超患病后，暂交前宣化镇总兵宋国永代统数月，颇称安静。而宋国永秉性谨慎，偏于慈柔，又鉴于昔年金口之变，屡次来禀不敢接统。臣奏调正定镇总兵娄云庆统辖该军，而霆军各将领久畏娄云庆之严明，公禀不愿隶其部下。五月之季，娄云庆自直隶驰至金陵，臣与之商酌，该镇亦以霆军人数太多，弹压匪易。各将领共事已久，势分本相等夷。虽公禀不过出于一二人之私意，而情谊既有未孚，临急必难得力，不敢冒昧接统。臣久与李鸿章及湖北督抚两臣往返函商，佥谓代统全军固难，其人分统各支亦非长策，遂定分别撤留之议。霆军之制，步队每营六百人，马队每营二百四十人。步队苦战多年，为贼所惮，马队募练未久，尚无威名，于是酌定先撤马队十二营、步队六营。尚留步队十四营，暂由臣弟曾国荃主持调度，仍令宋国永驻营照料。一面即令娄云庆驰赴安陆府，另招步队九营，俾已撤者可应新营之募，新招者仍系惯战之兵，由臣分别檄行去后。正在筹办间，续奉六月二十一日寄谕：“谭廷襄奏此军人数较众，内多降勇。一议遣撤，势必借端索饷，枝节横生，只可议分，不可议撤等语。所奏不为无见，着曾国藩、李鸿章设法筹办，总期驾驭得宜，勿滋事端。”等因。钦此。臣早夜筹思，亦曾深虑及此，故不敢以未定之事，遽行入告，仰烦宸念。兹据宋国永驰报于七月初一日起至初四日止，先遣步队六营，次遣马队十二营，筹给口粮，收回器械，各弁勇悉遵约束，并无浮言。闻有不法之勇欲肆煽惑，立即查获正法。其遣撤之勇，有回籍归农者，有至娄云庆新营应募者，各听其便。遣散时既已安静，则沿途必不至另滋事端，宋国永办理此事极为妥协。所留之十四营，现仍驻札襄阳之八条冈。该军若防堵鄂境，必可得力；若令征剿外省，则宋国永久劳之身，苦求卸肩。臣亦虑其过于慈柔，难胜重任，容当续为筹商，奏明办理。

其霆营马队既撤之后，内记名提督谭胜达、唐仁廉、曹志忠等，均系著名骁将，臣令其酌带鞍马，另募北人附入淮军步队之中会同剿贼。现经李瀚章等檄令挑选精骑一千匹带赴济宁归李鸿章调遣。大约马队虽撤，仍须就现有马匹补抬足额，不过裁减南勇，多换北人，改霆军之名目，就淮勇之范围，以便会剿一路耳。

至娄云庆新招之营，已据禀报于六月二十八日前赴安陆府开招，将来募练成军，饬驻何处防剿，宋国永既不能远征，或将其部下各营酌量拨归娄部统，俟另案陈奏。

所有霆军分别撤留，并檄娄云庆另募新军缘由，恭折由驿四百里驰奏，伏乞皇太后、皇上圣鉴训示。谨奏。

316．筹拨直隶安徽协款及试办兴复淮渎折七月二十九日

奏为遵旨筹拨直隶、安徽协款，并另行筹款试办修复淮渎事宜，恭折仰祈圣鉴事。

窃准部咨复奏，候补四品京堂彭祖贤奏，旱灾较重，请筹赈济一折，议提江苏厘金银二十万两解京支放。等因。同治六年五月二十六日具奏奉旨：“依议。”钦此。

又准军机大臣字寄，同治六年七月初三日奉上谕：“江海关应协皖饷，前经部议照常拨解。现在皖军出境防堵，需用甚亟，着曾国藩、郭柏荫迅为按月筹拨。”等因。钦此。

臣查直隶赈银、皖省协饷，均属必不可缓之事。而此二事之外，尚有为时较缓而需款尤巨之事。本年二月间，淮扬绅士公禀请复淮水故道，臣以费用须百余万金，无款可筹，不敢批准。而念上年清水潭之变，官帑之用出及少征者已逾百万，民间所失之数尚不止此。目睹淮扬民困，又复不忍批驳，迟之数月，始议定拨银试办。以上三端，共需银数十万两，目下江苏之全力皆以供剿捻之紧饷，实有不敷周转之势，请为皇太后、皇上粗陈其略。

即如直隶赈银一项，部咨指令于厘捐项下筹拨。查江苏厘捐共分三处：一为江北厘金，除指供甘饷每月三万外，并无盈余；一为苏州厘局，一为松沪厘局，除认供淮军巨饷外，尚有淮扬、太湖两支水师月饷、抚标兵丁额饷、织造大运等项，皆于厘局取之。此外入款，又有盐厘、茶厘、关税三宗。出款又有陕西、湘军之饷，湖北霆军之饷，漕臣月协之饷，车驼转运之费，制造军火之费。近日师集胶、莱，又添米粮、海运之费，款目浩繁，支应络绎。以入抵出，本年尚短银七十万以外，断无余力分拨他处。惟直隶为根本重地，无论如何为难，必应设法筹济。臣现饬令苏州布政司丁日昌于地丁项下筹银六万两分批解京，以供支放。此外实难再拨，仰求圣慈曲赐体谅。安徽协饷一项，自部定江海关协银二万两后，以无款可拨，从未起解。乔松年在安徽巡抚任内，皖营十分支绌，而未经奏催江海关一款。即英翰上年请留丁漕折内，历数各省协饷，亦未议及此款，皆深知关税短绌，无可匀拨也。目前英翰出省防剿，需饷尤亟，奏催海关协饷，自系万不得已之举，臣亦谅其苦衷。当英翰未催关税之先，臣于六月就淮军月饷项下腾出银一万两解皖济用，七月又筹济银一万两解交宿迁行营，此后八、九两月，尚拟筹济二万两，共凑四万两，以助皖军要需。八月以后，英翰奏留之丁漕三万，必可按月提用，不至十分支绌。江海关之常税、洋税入款，户部及总理衙门皆有案可稽。所有月拨皖饷二万，无以应之，拟请旨即行停止，以归核实。江、皖皆臣辖境，断无漠视之理。今年除四万两外，如力能拨少许，不必指定何款，臣当与英翰熟商办理。

至兴复淮水故道一事，金明昌年间，黄河夺淮渎之道，自是七百余载，水患频仍。咸丰初年，黄河北徙，军事方殷，未暇导淮水之故渎，并未暇修运河之长堤。上年清水潭堤决，为害甚大。此外可决之处尚多，淮水之患无已。虽复渎之大利不敢必其遽兴，然淮扬之大害不可不思稍减。减害之法，不外分淮流以入故道，或从成子河分淮以出桃源，或从张福口分淮以出清口，总须兴工以减运河之涨。拟本年拨银十万两，在云梯关以下试办挑浚，并于清江设立导淮局，从容筹议，不求速效，但求实际。此事办成与否，未敢预必，而为糜饷之一大宗，不敢不预行陈明，上渎宸听。并将公呈一件、章程十六条，有利无害论一篇，及臣批答一件，汇录咨送军机处以备查核。臣素不善筹饷，〈江南财赋之邦，又断不能救助于外省。计今岁湘淮各军之饷〉 ⁽¹⁾ 本短银七十万，加以直隶赈济及协皖、导淮三事，又增二十万，均属无款可指，俟冬间设法筹措，再行具奏。导淮大工如果兴办，需银百数十万，尤属无款可指，俟明年设法筹措，再行陆续陈奏。

所有遵旨筹拨直隶、安徽协款及试办兴复淮渎缘由，谨会同漕运总督臣张之万、署江苏巡抚臣郭柏荫，恭折驰陈，伏乞皇太后、皇上圣鉴训示。谨奏。

————————————————————

(1)  据台湾“故宫博物院”《先正曾国藩文献汇编》增补。

317．审明赣榆贡生周定京控周曰森局谋陷害案分别定拟折七月二十九日

奏为审明赣榆县贡生周定京控周曰森局谋陷害一案，分别定拟，恭折奏祈圣鉴事。

窃准都察院咨据海州赣榆县贡生周定遣抱告工人赵恩信以局谋陷害等词，赴院逞递具奏。同治五年四月二十六日内阁奉上谕：“此案着交李鸿章、吴棠亲提人证、卷宗，秉公严讯确情，按律定拟具奏。抱告工人赵恩信，该部照例解往备质。”钦此。遵经前署督臣李鸿章派员讯供，摘提应讯人卷。旋据原、被人证先后投到，李鸿章及前漕督臣吴棠未及奏结卸事。臣国藩回任，饬据原派委员江南盐巡道庞际云、江苏候补道杜文澜，提集研讯，录供详解前来。缘周定籍隶江苏赣榆县，由增生捐贡。其三子周维熙由廪贡生就职候选训导。周曰森亦籍赣榆，系捐纳候选县丞。因团练出力，经前漕臣吴棠累保蓝翎知县，续捐五品衔，与周定同族无服，均住滨海之青口镇。周定、周维熙父子顶张姓牙帖，开设义大纸糖行。周曰森开设鼎顺纸糖行。周定与周曰森先后承充书院及团练董事，各矜声势，积不相能。

咸丰十一年七月，捻逆窜扰海州，漕臣饬属筑圩防御。周曰森与举人汪元恺等创办青口镇圩工，周曰森领首捐集经费钱二万八千余串，筑就砖石大圩一座，周围九百丈，所用经费立有帐据，并无敛钱三十余万贯之事。兴筑时有碍圩基房屋，曾令毁拆，间有取用已毁房屋砖石。曾据周定、许恩普等以拆屋毁其祠、墓控县有案，圩成后，漕臣札委千总王得胜带勇百名驻圩督练防堵，周曰森于圩内设局，置有公案刑具。每遇讼事，一面禀明地方官，一面就局讯断，借充总董擅作威福。经余永琳、刘仁等具控有案。

周定父子于捻至时，避居东海之高公岛，筑圩后迁回青口开行。周曰森及各董事派令捐钱一百千文，周定不服，彼此争论结忿。是年十月内，有布客陆必新贩布十三卷到镇，尚未投行，周定令人发布至义大行内。陆必新投鸣公局，周曰森即禀青口巡检带练勇至义大行，将布发还，交公亿行售卖。周定遂指周曰森为劫抢，控县亦已有案。

又同治元年九月，前办徐、宿军务九江镇总兵黄开榜捐厘助饷，由徐海道札委候补从九品沈礼恭赴青口镇设局抽厘，周曰森恐厘捐有碍练费，指为私捐，令圩民不必租给房屋。旋经委员租得蒋立宣房屋设局，遂有地方居民聚众将厘局拆毁，禀报提审亦在案。

又青口镇向有淮北票盐分局，周曰森恐运盐船户往来有奸宄混入，令盐局设于圩外。经委员候补盐大使彭邦畛议定，外来请票船户，另派书差僦居圩外招徕。其盐局仍设圩内，以昭慎重，禀明批准亦在案。此周曰森昔年被控各案之梗概也。

同治四年九月，有福建海船蔡鉴和、浙江宁波海船张万顺装运纸、糖、南木等货，先后进口赴县挂号。闽船向于船首画作鸟形，俗名鸟船，赣榆县库书李全福承办谕单，交周定父子义大行发卖，得过小费钱四千文。该二船于十二月十五日卖货已毕，一同放洋时，有山东黄县监生马德辉、平度州职员官如圭，公雇胶州船户邱德新、赵允平二船至青口贩油，投文生汪宝珊所开恒源栈买装生油四百九十篓，于五年正月初二日乘早潮出入洋，遇有小船一只，内藏四十余人，将邱德新等二船驾至大海船旁，抢去油四百八十四篓，仅存六篓。船户邱德新等因空船不能回口，情急苦求，经海船抛给花生饼一百二十片压舱，二船始同回镇。其抢油是否即系蔡鉴和、张万顺二船？本无证据查验，花生饼并非青口所发之物，现讯失主马德辉、官如圭及水手邱德新，均称并不知何船所抢，不敢指实。而开栈之文生汪宝珊，于被抢之日，代在赣榆县具报，因周义大曾揽福建鸟船，即指为鸟船劫去，其意盖疑周定为知情，具控在案。

又青口镇外来海船，向有以硫磺压舱，到镇后或贱价发卖，或因船重不能进口，抛弃海滩。同治三年二月，曾有金胜兴鸟船装带硫磺，经周曰森收买报效漕臣行营制备火药。四年十二月，海州营守备差弁李振清等至青口采买硫磺，周定知距镇四五里外海滩有弃存磺包，当令周维熙同营兵乙兆江等前往查看。时值冰冻，兼隔水沟，仅见滩有磺堆，不能近前挖取。周定当令营弁写给寄存营磺字据，允俟冰融代为取存。李振清等即先回营销差。后于十二月二十四日天晴冰泮，周定雇李安业剥〔驳〕船至海滩将磺运回，雇高大美牛车六辆装送行内堆存对门空屋，因值岁暮，汛兵等均已回城，未及信知。时有捐职卫守备衔朱芹馨曾与周维熙因钱债积有讼嫌，遂以周义大行囤积私磺具控，亦在案。此又周定因油船被抢、家藏硫磺被控之梗概也。

署赣榆县知县王庆恩前往勘验，油船并无盗劫情形，水手人等均未受伤，而周义大行对门空屋内果有存磺，遂起获硫磺九千余斤提县储库。又查见南木一千九百三十件分别封存。先后详禀并据周定具控，经署督臣李鸿章批行徐海道提讯。周定疑汪宝珊、朱芹馨所报，必系周曰森主使，遂称周曰森设局陷害，并指前此公局所起陆必新之布为周曰森劫抢，指知县起获磺、木为周曰森使官抄掠，并添叙筑圩敛费，毁人祠、墓，聚众殴官等事，又将县民宋元良、周定忻、韦成之、金胜兴等已结之案，一并砌入；又添饰县令、教官等筵宴得费各情，作就呈词，用雇工赵恩信作抱告，赴都察院具控。奉旨发回江南。周曰森亦倩贡生许恩隆代作呈词，来省申诉，经委员究获词稿，一并提讯，供悉前情，再三研鞫，矢口不移。据发审司道会详前来。

臣综核此案，以囤磺一节为最重。周定行内起出硫磺九千余斤之多，而指为海滩抛弃之物，本难凭信。惟自军兴以来，青口地界海滨，曾遭捻患，营中采买磺斤，不一而足，团练配用火药，亦视为常事，较之承平时势迥不相同。周定行内存磺，无论购自海船、起自海滩，均非私窃与贩者可比。值此军务未靖，自可不必深究。惟所控各情，诬轻为重，语多不实。周曰森于此案被控各节，虽无主使实据，而平日武断乡曲，把持公事，众口一词，应即拟结。查律载：军民词讼申诉不实者，杖一百。又制书故违者，杖一百。又教唆词讼与犯人同罪。又例载：附合结党、妄预官府之事，杖一百。又事不干己，怀挟私仇，以图报复，照违制律杖一百。又律载：不应得为而为之，重者杖八十。又不枉法赃一两至一十两，杖七十。各等语。此案周定所控劫抢聚殴各情，虽均事出有因，惟朱芹馨、汪宝珊所报并非周曰森主使陷害，控词究属失实。周定应革去贡生，合依军民词讼申诉不实杖一百，律杖一百；年逾七十，照律收赎。候选训导周维熙，以廪贡就职训导，随父私充牙行，应革去训导，照违制律杖一百。知县用候选县丞周曰森，承办圩练，辄借局设公案刑具，擅作威福，并妄称厘局为私捐，致令地方民人聚众拆局。虽讯非周曰森主使，究由妄称私捐所致，又不容盐局设于公圩，均属干预公事，迹涉武断，应革去翎顶、职官，比照附合结党妄预官府之事杖一百，例杖一百。贡生许恩隆，代周曰森作词，帮同来省，虽非积惯讼棍，已有教唆确据，应革去贡生，照教唆词讼与犯人同罪，律杖一百。赣榆县风气刁健，每借衿职为护符，肆行讦告。周定、周维熙、许恩隆平日均以健讼为能，迹近棍徒。周曰森把持官事，迹近土豪，未便以究无凶恶扰害确据稍从宽纵。除周定年老收赎外，应将周曰森、许恩隆、周维熙各加枷号两个月，以示惩儆；满日杖罪照律纳赎。捐职卫守备衔朱芹馨，因与周维熙讼嫌，率以所起海滩硫磺指为私蓄具报，并非邻保应行首告者可比，实系以不干己事，挟嫌图报，应革去职卫，依事不干己、怀挟私仇以图报复，照违制律例，杖一百；再加枷号一个月，满日折责发落。库书李全福得受小费钱四千文，应照不枉法赃一两至一十两杖七十，律杖七十；折责发落。抱告赵恩信，讯非随同诬告，应免置议。文生汪宝珊，代马德辉等报抢，因曾有蔡鉴和等鸟船出口，将行户周义大添叙入词，应俟马德辉等被抢油篓饬缉真正赃盗获日另结。青口拆毁厘局之众，据蒋立宣供指，有李安行即李王明在内，应饬该县查拿究办。宋元良等各控案，均先已究结，应毋庸议。

青口系未通商海口，海船往来，例不准携带违禁货物。现饬严行示禁，嗣后如有压舱硫磺，应饬随时报官缴销，不得混抛海滩，亦不得由行销卖。如有行户收存，应照囤积例治罪。

该处练圩，饬县另佥公正董事，随同地方官妥为办理，严禁私捐敛费，以免滋生事端。所获硫磺已由前漕臣提配军火，查封木料一千九百三十件，系属客货，应行发还，无干省释，未到免提，以省拖累。前署赣榆县事补用直隶州候补知州王庆恩，于马德辉等抢案，疏于防范，其起获磺斤、封存南木，办理复极草率，应请即行革职。

除全案供招咨部外，理合将审明京控人证分别定结缘由，谨会同漕运总督臣张之万恭折具奏，伏乞皇太后、皇上圣鉴训示。谨奏。

318．审明如皋县孀妇蒋吴氏京控一案拟结折七月二十九日

奏为审明京控案件，分别定拟，恭折仰祈圣鉴事。

窃准都察院咨据如皋县孀妇蒋吴氏遣抱蒋广辉，以贿串毙命、烧尸灭迹等词赴院呈递具奏。同治五年三月十三日奉旨：“此案着交李鸿章、吴棠督同臬司亲提人证、卷宗，秉公严讯确情，按律定拟具奏。抱告民人蒋广辉，该部照例解往备质。”钦此。钦遵移咨到江，即经前署督臣李鸿章札委江宁布政使李宗羲会同臬司督饬江宁府委员会县查勘提解。旋据如皋县申解人证、卷宗声明，被证徐恒、扬和、蒋广才、吴文禄均已病故，蒋大汇年老患病，未能起解。兹据该司查讯，明确议拟详奏前来。

臣等复加察核，缘蒋吴氏、蒋广辉、蒋广玉均隶如皋县。蒋吴氏系已死蒋大馀之妻，蒋广辉系蒋大馀分居之侄，蒋大馀与弟蒋大志有祖遗茔田十一亩，于道光十五年劈出五亩卖与堂兄蒋大湖执业，仍归蒋大馀等佃种；因乏顶首，将未卖田六亩立契抵押顶首银两，载明俟退佃时给还。同治三年八月，蒋大湖病故，其子蒋广玉等因殡葬无资，即将所买蒋大馀之田五亩同另田十三亩，先凭钱宝珠说合卖给陈凤巢未成，另经冯朝纲、鞠锦彩作中，卖与吴开扬执业，立契杜绝，并将蒋大馀兄弟抵押顶首田契一并交给吴开扬收执。吴开扬遣雇工鞠锦生屡唤蒋大馀承佃未到，又不完租，鞠锦生遂将蒋大馀指交地保徐恒禀县提讯。据供此田应归伊侄蒋广辉完租，交差杨和看管，一面饬差潘纯、季标等提讯。蒋大馀在押患病，经杨和禀县交夏俊因保回，觅寓养济院医治无效，于十一月二十八日因病身死，报经该县验讯明确，委无凌虐情弊，取结详报。饬传尸属来到，尸棺仍寄养济院未经领回。当蒋大馀〈被〉看管时，蒋吴氏欲将其夫保回，商据氏兄吴文禄声言，须向杨和打点，借钱十二千文，交给吴文禄使用，仍未见释放，遂遣子蒋广居赴通州具控。旋闻蒋大馀身死，疑系押诈致毙，复遣抱上控总督、臬司各衙门。批饬通州亲提讯详，忽于同治四年五月初六日夜有瞽目陈姓在养济院内煮饭失火，延烧房屋。经该县带领丁役前往扑灭，蒋大馀尸棺被火灼焦，尚未透内。恐其开裂，当备木套将棺装入加封。蒋吴氏痛夫情切，心疑鞠锦生等串嘱焚烧，做就呈词遣抱蒋广辉代赴都察院控告，奏奉谕旨交审。由李鸿章移交到臣等饬司、督、府讯办，并委员前往如皋勘明。蒋大馀尸棺外加木套，会县启看，实系棺被灼焦，并未见尸。经该司等提集通案人证讯悉前情，复加研鞫，矢口不移。解经臣等详加察核，案无遁饰，应即拟结。

查律载：申诉不实者，杖一百。此案蒋吴氏呈控蒋广玉等盗卖茔田、鞠锦生等串押毙命、烧尸灭迹各情，均未确实。讯系痛夫情切，心疑所致，事虽有因，究属失实，应照申诉不实律杖一百。系属妇人，罪坐抱告，应将蒋广辉杖一百，折责发落。蒋广玉系卖故父遗产，并未盗卖茔田，亦无串差私押情事，惟将蒋大馀抵押顶首田契经交吴开扬，并不邀同蒋大馀到场三面言明会租。原中冯朝纲、鞠锦彩亦未清理明白，辄为居间，致肇讼端，均有不合。蒋广玉、冯朝纲、鞠锦彩应各照不应轻律笞四十，折责发落。吴文禄所收蒋吴氏钱文是否与杨和勾串索诈？业已先后病故，无从查究。鞠锦生听从雇主吴开扬往呼蒋大馀换约承佃，屡催不到，租欠不还，将其交保送县。夏俊因、蒋大馀在押患病，具保医调，均无不合。县差潘纯、季标讯无私押索诈。应与讯属无干之蒋广居、陈凤巢、钱宝珠、祁锦章，业经病故之徐恒、蒋广才均毋庸议。吴开扬所买田亩，既由蒋广辉承种，所欠田租令其清偿。蒋大馀原抵顶首田契由吴开扬退还涂销，如蒋广辉不愿承种，听吴开扬另召，以免。案已讯明，蒋大汇应免提质，蒋大馀尸棺给属领埋，无干省释。除供招咨部外，所有审拟京控案件缘由，谨合词恭折具奏，伏乞皇太后、皇上圣鉴训示。再，此系奏案，请免扣限，合并声明。谨奏。

319．朱履恒随营效力著有劳绩请准留于江苏遇有题缺酌量请补片七月二十九日

再，江苏补用道朱履恒，由江苏举人拣选知县，久在军营，卓著劳绩，荐保以道员候选。同治三年十月，经前任江宁将军富明阿查明扬防积年出力各员，归入金陵克复案内保奏。钦奉上谕：“候选道朱履恒留于江苏，俟服阕后遇有题缺道员尽先奏补。”钦此。旋经吏部核复，除攻克城池、斩擒要逆，不准归候补班补用，饬令另核请奖等因。

臣查朱履恒以候选道员在营出力，经富明阿奏请以道员本班留省，所保本属合例。惟指请以题缺道员尽先奏补，班次较优，部中所驳，自为慎重补缺起见。该员在江北军营随剿多年，臣所稔知，亦不可不量加奖励。相应奏明，请旨准令朱履恒以道员留于江苏，遇有题选缺出，酌量请补，似于该员劳绩相称，而于部章亦尚相符。理合附片陈请，伏乞皇太后、皇上圣鉴训示。谨奏。

320．筹拨江南织造丁卯大运银两及大婚皇后需用之件片七月二十九日

再，江南织造春年奏请添拨丁卯大运银两一折，经部议复，请旨饬臣按照所奏拨银五六万之数筹款接济等因。又准春年两次文称，造办处移会同治六年三月二十一日传旨：“着总管内务府大臣传知造办处，照文下应预备皇后所用等项活计，画样一分，传办活计单一件，缮写红折一分，传交江南织造妥为办理。”等因。钦此。又造办处移会同治六年五月二十四日奉旨：“传江南织造，上使五色洒金绢五百张，朱红绢福方一百张。”等因。钦此。咨商筹款前来。

臣查江宁织造承办年例大运，同治四年四月曾准户部咨到复奏一折，声明每年内务府并户、工两部及陕甘总督办解缎纱，共用藩库工料银五六万两不等。系按照乾隆、嘉庆年间旧例言之，其时东南全盛，物力丰裕，每年例支尚不过五万两。今则兵燹之后，公私穷窘，陕甘年例久已停解，部派缎匹不责取盈，每年筹拨银三万两，在织造尚可择要办运，在藩库实已竭力供支。本年丁卯大运银两，仍照丙寅年例筹拨三万两陆续解交织造衙门应用，实难再增。其造办处所传五色洒金绢等项，及零星传办之件，不能不于大运之外另筹补拨之款。拟自本年起，每年拨银五千两交织造撙节支用，统俟数年之后，军务平定，库款充裕，再行核议添拨，请旨遵行。至皇上大婚需用之件，自较寻常传办迥不相同，必宜认真筹备。惟绣活计等件，总以颜色鲜明为上。若为时过早，转恐色不新鲜，非所以昭诚敬。拟请皇上大婚择吉有期，于一年之前明降谕旨，由礼部行知各省。所有应用各件，一一敬谨预备，似于期限尚宽从容，而办理益昭郑重，理合附片陈明，伏乞皇太后、皇上圣鉴训示。谨奏。

321．饬派轮船妥送乡试正考官朱学勤至江西省城片七月二十九日

再，江西正考官朱学勤、副考官范鸣和，因德州以南道路恐有梗阻，援照江南考官改道之例，由泰安、沂州驿路至清江浦、扬州南来。据镇江府知府李仲良禀报，该考官等于七月二十三日行抵镇江。查由镇江至九江溯流而上，难以克期。臣已饬派轮船妥送，即于二十五日经过江宁，计程八月初三、四日可抵江西省城，不至有误试期。理合附片陈明，伏乞圣鉴。谨奏。

322．附录廷寄　山东捻股回窜着将李鸿章等分别薄惩并饬曾国藩等添兵堵遏及催浙军到防八月初五日

同治六年八月初五日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、直隶总督刘长佑、漕运总督张之万、署湖广总督江苏巡抚李瀚章、帮办湖北军务湖北巡抚一等威毅伯曾国荃、安徽巡抚英翰、河南巡抚李鹤年、山东巡抚丁宝桢、三口通商大臣兵部左侍郎崇厚：

同治六年七月二十八日奉上谕：

丁宝桢奏捻逆由北路偷扑潍河，全股回窜。览奏曷胜愤懑！捻股初窜登、莱时，即经谕令李鸿章调集各路将士蹙诸海隅。复虑援军渐集，丁宝桢呼应不灵，迭经谕令李鸿章驰赴前敌亲临调度。乃该大臣始终迁延，既未能厚集兵力迅速派往，又未能赶紧亲临调度，以致潘鼎新分防汛地屡次改移，贻误全局，尽弃前功，深堪痛恨！本日已明降谕旨，将李鸿章、潘鼎新交部议处，并将丁宝桢摘去顶戴，革职留任，以示薄惩矣。

运、黄两防既经李鸿章筹布严密，着即严檄各路防军分段扼守。并着曾国藩、张之万、刘长佑、崇厚、英翰、李鹤年各饬所派防军认真守御。贼由何路窜出，即治何路将领以失律之罪。济南省城，着丁宝桢赶紧防守。张秋、齐河以东黄防最关紧要，刘长佑、崇厚当加意严防。宿迁以下六塘河防亦未周密，转瞬秋深水落，河墙尚未完筑，深属可虑。浙省所派兵勇尚未报入江境，着曾国藩、张之万迅速添兵堵遏，并严催浙军星驰到防。谭仁芳、刘维桢等军，着李瀚章、曾国荃迅饬赴东。李鸿章一面迎提以资厚集，并着李鸿章、丁宝桢檄催前敌各营，视贼所向，尽力穷追，就地歼除，以赎前愆。倘再任窜出东境，蔓延他省，自问当得何罪？潘鼎新布置乖方，致贼回窜，厥咎甚重。如再不能得力，即着李鸿章严参治罪。丁宝桢另片奏剿捕枭匪情形，此股匪徒奔突靡定，黄防诸军为所牵制。着刘长佑、崇厚迅将此股匪徒殄除，并随时知照穆腾阿会同剿洗。先清畿辅内患，丁宝桢仍当严饬东省文武合力会剿，以靖地方，不得但以堵截出境为了事。将此由六百里各谕令知之。钦此。

遵旨寄信前来。

323．附录廷寄　山东捻逆窜越李鸿章等负咎甚重饬严防窜捻与匪勾结并妥筹安置霆军八月初七日

同治六年八月初七日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、署湖广总督江苏巡抚李瀚章、帮办湖北军务湖北巡抚一等威毅伯曾国荃、安徽巡抚英翰、山东巡抚丁宝桢：

同治六年八月初一日奉上谕：

英翰奏运防布置已定，拟派队会剿一折。登、莱窜匪，昨据丁宝桢奏报，业已窜过潍河，扼守胶、莱之策竟成画饼，李鸿章等迁延纵贼，贻误匪轻！黄、运两防，虽迭据该大臣等奏称分布稳固，若尽如前敌各军，恐亦未可深恃。贼在登、莱既已遂其饱掠，此番全股出犯，其气正锐。倘令逸出东境，大局殊不堪设想。李鸿章自督办以来，曾未稍挫贼锋，糜饷殃民，其咎甚重！此时惟当赶紧抽调各军分路兜击，迅图剿洗，以赎前愆。丁宝桢亦当严饬兵勇协力歼除。黄、运防军，并着李鸿章等严行檄饬昼夜密防。倘有疏失，即将该将弁立时正法，并将该大臣等从重治罪！英翰拟派万人助剿，即着迅饬起程。皖军悉数出征，本境防务亦关紧要，英翰回颍后，仍当统筹全局，激励绅团严防窜越。

另片奏剿办邳、宿土匪情形。此股匪徒现虽窜匿无踪，若不芟刈根株，必致养痈贻患，更恐其与捻逆勾结。着曾国藩、张之万、丁宝桢等责成邳、峄一带各地方官认真捕拿。毋令营弁饰词以报功，地方官纵差以庇匪，务将著名首从各逆擒获正法，是为至要！

鲍超所部霆勇，前曾谕令曾国藩等分别撤留，交娄云庆统带。现在娄云庆是否到营？该部众应否遣撤？尚未据曾国藩等复奏。霆营兵勇向称驳杂，甫易统帅，心志更恐不齐。曾国藩、李鸿章、李瀚章、曾国荃务当体察情形，妥为安置，勿令再蹈上年该营覆辙。

本日据马新贻奏，已派水陆各营于七月中旬起程赴淮、徐听调。即着李鸿章飞速迎提，以资厚集。该逆现窜何处？官兵能否得手？着该大臣随时迅奏，毋稍稽延。将此由六百里各谕令知之。钦此。

遵旨寄信前来。

324．奏请于南汇县城为殉难知县章惠建立专祠折 ⁽¹⁾ 八月初八日

奏为知县城陷殉节，士民感慕难忘，据情恳恩建立专词〔祠〕，恭折奏祈圣鉴事。

窃照前署南汇县知县章惠，系浙江山阴县监生，由江西试用布政司理问改捐知县，分发江苏。到省后，历署昭文、镇洋县事，勤政爱民。迨委署南汇县事，到任半年，值咸丰三年八月初十日贼匪攻陷县城，骂贼不屈，乘间自缢殉节。又，克复南汇县城案内，监生严桂馨首先倡捐，募勇杀贼，于是年八月二十三日身受重伤二十余处，旋即因伤殒命。均经奏奉恩旨，分别赐恤在案。

兹据南汇县绅士陶翼等以该故员在任半年，实心实政，士民畏威怀德，迨至城陷，临难捐躯，洵属从容就义，大节凛然，至今口碑载道，□遗犹存，呈请于南汇县城捐建专词〔祠〕，地方官春秋致祭，并请授〔援〕照山东文生陈贻芑阵亡祔祀归德府知府陈介眉专词〔祠〕成案，将阵亡监生严桂馨一并祔祀等情，由署南汇县知县徐本立取造事实册结，详经苏州布政使丁日昌复查，详请具奏前来。

臣复核无异，合无仰恳天恩，俯准于南汇县城违〔建〕立前署南汇县事殉难知县章惠专词〔祠〕，每年由地方官春秋致祭，并将阵亡监生严桂馨一体祔祀，以彰义□而顺舆情。所需建词〔祠〕工科银两，由该绅董等筹捐办理，每年春秋祭品，访〔仿〕照上海县袁祖德建词〔祠〕成案，由绅董捐资备办。除事实册结咨送礼部查核外，理合恭折□奏，伏乞皇太后、皇上圣鉴训示。谨奏。

同治六年八月初八日军机大臣奉旨：“着照所请，该部知道。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与署理江苏巡抚郭柏荫会衔。日期为朱批之日。

325．奏陈遵旨筹度黔省剿抚情形折 ⁽¹⁾ 八月初十日

奏为遵旨会议具奏，仰祈圣鉴事。

六月二十八日内阁奉上谕：“太常寺卿石赞清奏条陈黔省剿抚事宜一折，着军机大臣会同大学士九卿妥议具奏。”钦此。臣等遵即定期在内阁将原奏及军机处交出曾国藩等筹议滇黔军务各折片，公同阅看，悉心核议。

如原奏内称：请援雍正年间鄂尔泰成案，命骆秉章总制川、滇、黔三省，责以先办黔匪等语。查四川省原设总督一人，兼管巡抚事务，顺治、康熙、雍正年间屡经改易，自乾隆二十五年复设四川总督，迄今百有余年，垂为定制。良以四川一省，幅员辽阔，事务较繁，故特设总督一人，以专责成。立法本极周至，况近值秦陇滇黔寇氛不靖，川省东、南、北三面防剿均须兼顾，尤非寻常无事之时可比。若责令骆秉章兼办三省事宜，诚恐鞭长莫及，不免顾此失彼之虞。且该京卿请以骆秉章总制三省者，意在借川省之兵力饷需以利攻剿也，不知黔省上游剿匪本资川军之力，饷糈军火等项亦均由川支给。是疆域虽不归其统辖，而兵饷仍可赖其兼筹，似未便遽改旧章，致大局转多窒碍。该京卿所请骆秉章总制川、滇、黔三省之处，应无庸议。

原奏又称：云南抚臣暂驻昭通，毋令匪窜叙南，俾骆秉章得专意办黔，黔省肃清，然后料理滇事等语。滇省糜烂已久，现在略有转机，亦宜及时筹办。刘岳昭由黔西大定一带进剿，迭破贼巢，道路渐通，自当相机赴任，应请饬下刘岳昭乘胜赴滇，规复各城，以清疆圉。其所部援黔之师，应否另派知兵大员接统、留黔协剿之处，当由骆秉章、刘岳昭商酌办理。

原奏又称：应令湖南配兵一万，由思南等处进，四川配兵五千，由遵义等处进，合攻尚大坪，再以川兵五千断其钞略等语。查湖南援黔之师，则有李元度等军，共二万五千余人；四川援黔之师如刘岳昭果后各营尚未赴滇，并现驻遵义之安、吉、忠字等营，合之黔省官军，统计现有之兵尚足以资调遣。至应由何路前进，军情旦夕变迁，未便预为遥制，应责成骆秉章、刘崐、张亮基督饬各军，视贼所向，会筹剿办。

原奏又称：选择将帅，分带兵勇等语。用兵之道，选将为先，该京卿胪举所知，自应量材器使，以收指臂之效。贵州提督周达武、云南道员李文森、四川丁忧候补道蹇誾、四川候补知府唐炯、前浙江按察使李元度、前署湖南永州镇总兵王永章、湖南候补同知吴嗣仲、候补直隶州知州杨昌工，应请饬下各该督抚等酌量情形，差遣委用。至赵德光所部应否募足三千人专顾省城之处，应一并归张亮基酌办。

原奏又称：赵德光一军由川楚两省按月各拨银一万两，贵州别项所需由抚臣自行筹画等语。查本年五月户部奏筹拨黔饷一折，奉上谕：“着骆秉章等按照部定数目，将四川月饷共五万两、湖南月饷共二万两、湖北月饷二万两、广东月饷一万两，源源报解。”等因。钦此。嗣据骆秉章奏黔饷无力筹解，李瀚章、曾国荃奏请免解黔饷各一折，均经户部议奏，仍令如数筹拨。奉旨允准在案。窃思黔省要策，不在筹兵，先在筹饷。饷项稍裕，攻剿始堪措手。各该省无论如何为难，总当力筹接济，以拯饥军。相应请旨严催四川、湖南、湖北、广东各督抚，查照部定数目，竭力筹拨，按月解黔。如有短欠延误，即将各该藩司奏请议处。其赵德光军饷，四川协饷内本有每月协该营银三万两，湖南协饷内本有每月协该营银一万两，无庸再行筹拨。

至原奏所称剿抚并用、举办屯田、慎重牧令三条，均属目前急务。应如该京卿所请，责令张亮基按照原奏，酌量妥办。

原奏又称：学政黎培敬，舆情爱戴，请令会同巡抚办理剿抚、屯田一切事宜，并专折奏事等语。该学政輶轩奉使，既能深得民心，应否量为简用之处，出自圣裁。

臣等筹度黔省现在情形，黔西、遵义两路粗通，梗化团民群思效顺，洵属机有可乘。果能除暴安良，剿抚兼施，定见事半功倍。应请饬下张亮基会商骆秉章、刘崐，趁事机顺手之时，通力合作，迅扫逆氛，肃清边圉，用纾朝廷宵旰之忧。所有臣等遵旨会议缘由，谨合词恭折复奏，伏乞皇太后、皇上圣鉴训示。

再，此折系内阁主稿，合并声明。谨奏。

————————————————————

(1)  此件辑自台湾“故宫博物院”《先正曾国藩文献汇编》，系与军机大臣和硕恭亲王奕䜣等会衔。全体会衔者名单如下：军机大臣和硕恭亲王臣奕䜣，军机大臣吏部尚书臣文祥，军机大臣户部尚书臣宝鋆，军机大臣都察院左都御史臣汪元方入闱，大学士臣官文、臣贾桢入闱、臣倭仁、臣曾国藩两江总督，协办大学士臣瑞常入闱、臣骆秉章四川总督，吏部尚书臣朱凤标假，左侍郎臣皂保、臣毛昶煕，右侍郎臣宗室载崇，署右侍郎臣殷兆镛学差，户部尚书臣罗惇衍，左侍郎臣崇纶、臣谭廷襄，右侍郎臣宗室延煦未到任、臣毕道远，礼部尚书臣全庆、臣万青藜，左侍郎臣察杭阿差、臣庞钟璐，署左侍郎臣徐树铭学差，署右侍郎臣祥泰、臣贺寿慈学差，兵部尚书臣宗室载龄、臣董恂，左侍郎臣崇厚差，署左侍郎臣宗室载、臣胡家玉，右侍郎臣伊精阿，刑部尚书臣宗室绵森、臣齐承彦，左侍郎臣恩龄、臣郑敦谨，右侍郎臣宗室英元、臣桑春荣，工部尚书臣单懋谦入闱，左侍郎臣魁龄差、臣黄倬，右侍郎臣恩永、臣潘祖荫，都察院左都御史臣宗室灵桂，左副都御史臣觉罗达庆、臣鲍源深学差、臣继格、臣温葆深，通政司正使臣桂丰、臣于凌辰差，副使臣宗室载庆、臣刘有铭试差，参议臣唐壬森，大理寺卿臣兴恩监临、臣童华，少卿臣宗室载馨、臣王维珍试差。日期为具奏之日。

326．附录廷寄　鲍超一军着曾国藩照拟办理八月十四日

同治六年八月十四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、山东巡抚丁宝桢：

同治六年八月初八日奉上谕：

曾国藩奏霆军分别撤留，并娄云庆另募新军以备防剿。丁宝桢奏捻逆窜入江境，暂驻沂州扼贼回窜，并陈近日北路剿匪事宜各一折。览奏均悉。

鲍超一军，除宋国永先将兵勇酌撤外，所留十四营现驻于襄阳之八条冈，娄云庆以未便接统另议新招，自为慎重起见。曾国藩现因霆营马队已撤，其部下之谭胜达等令附入淮军归李鸿章调遣，娄云庆已赴安陆开招，宋国永所部将来另行酌拨，均着照所拟办理。即饬娄云庆认真选择，毋以游勇率行应募，致难得力。所扎八条冈之十四营，应调往何路防剿，并着曾国藩、李鸿章妥筹调遣。该军以后情形，曾国藩等仍当悉心酌办，随时奏闻。

捻逆由沂州窜至赣榆、青口一带，江北情形万分吃紧。丁宝桢现扎沂境遏贼回窜，若江境无兵迎剿，亦难力挫贼锋。着曾国藩、张之万严饬派出在防将士实力扼击，毋令扰及里下河完善之区，益形蔓延。李鸿章即督令刘铭传等跟踪穷追，会同清、淮各军前后拦剿，使该逆不得喘息，就地聚歼。丁宝桢亦当檄令王成谦侦探明确，相机进逼，以防折窜东境。皖省存兵无多，该逆飘忽靡常，难保不窥扰颍、亳，英翰当懔遵前旨，激励绅团预筹堵截。枭匪迭经官兵剿击，其焰稍衰。着丁宝桢咨商傅振邦迅带所部，会同龚易图各营分路严搜，并扼守卫河，会同直军蹑踪剿洗，以期净绝根株。其馆陶等处匪党，该抚即饬各地方官设法查拿，毋稍疏纵。将此由六百里各谕令知之。钦此。

遵旨寄信前来。

327．附录廷寄　东捻肆意南趋饬曾国藩李鸿章会合各军扼截堵剿毋懈八月十五日

同治六年八月十五日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万：

同治六年八月初九日奉上谕：

张之万奏捻逆扰及赣榆，现筹堵御各折片。昨据丁宝桢奏，贼窜赣榆、青口情形，已令曾国藩、张之万亟筹扼击，固里下河完善之区。兹览张之万所奏，赣榆、沭阳各隘仅有参将王得胜等千数百人驻守，姚广武、张从龙各营分扎仰花集、王营等处。曾国藩现调之王可陛五营分布东为里下河屏蔽，势难檄令北来，是该处情形甚形吃紧。清淮兵力本极单薄，若贼肆意南趋，必至江北完善之区遽遭蹂躏，关系实非浅鲜。着曾国藩妥筹兼顾，或添拨劲旅，以资扼截，毋任蔓延。李鸿章迅檄浙传赶紧到防，以便腾出张从龙等营迎头截剿，并即饬令刘铭传等军紧蹑贼踪，会同夹击，毋再步步落后。张之万所请饬令开奇凤三军迎击跟追之处，并着李鸿章斟酌调派，以资厚集。六塘河为清淮屏蔽，张之万务当就现有兵力严密堵御，毋稍疏虞。将此由六百里各谕令知之。钦此。

遵旨寄信前来。

328．附录廷寄　李鸿章等察度贼情分派各军实力围剿并催提浙军迎击窜捻八月二十日

同治六年八月二十日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、河南巡抚李鹤年、山东巡抚丁宝桢：

同治六年八月十四日奉上谕：

李鸿章奏行抵沂州察度贼情一折。捻匪自南窜赣榆、青口一带，复由青口西北窜郯、兰境内，又折而南趋，必系窥扑运防。苏境运河自宿迁仰花集至桃源、清淮二百余里尚无长墙，六塘河水势充足，兵力亦不可恃。李鸿章已分派各军前护运防，并拟亲驻台庄，就近调度。贼匪渡过胶莱河，纵横纷窜，自应设法兜剿，迅图剪灭。此时若能扼之河干，就地殄除，固属胜算！该大臣曾奏运防断无把握。倘泥于前说，将得力之兵分赴河防，势必任贼肆窜，竟无剿击之师。河道地方辽阔，设防本自不易，秋后水落，更无可恃。贼果一意渡运，难保必能堵截。该大臣总领师干，必当统筹全局，力图灭贼之策。何得随时敷衍，冀图塞责？着李鸿章审度贼情，视其所向，迅派得力之师实力扼剿，以期迅速蒇事。

前因都察院奏兵勇骚扰地方，最为民害。当经谕令该大臣查明带兵之员不能约束兵丁者，即以军法从事。兵勇剿贼不足，扰害有余，实为近来大弊，着懔〈遵〉前旨随时查察，遇犯必惩，以肃戎行。贼若渡运，而南江、皖、豫三省，必至任其所之。现在各省之兵檄调远出，本境空虚可虑。着该大臣实力筹画，毋得顾此失彼。曾国藩、张之万、英翰、李鹤年均须早为之备，毋使贼踪突至，猝不及防。浙军已过扬州，正可迎头拦截，着曾国藩迅催前进。张之万、李鸿章赶紧迎提，催令北上，以厚兵力，毋任中途迟延。丁宝桢职任专圻，贼在东境，即该抚地方之责。着严檄各军奋力剿贼，以赎前愆。其带兵各员，有打仗不力、扰害地方者，即着查明惩办，毋再颟顸从事，贻误戎机。其在莒州阵亡之尽先都司骆得标、守备宋朝喜、千总黄正科、外委孙魁元，均着交部从优议恤。将此由六百里各谕令知之。钦此。

遵旨寄信前来。

329．遵旨确查邳州知州张景贤等被参各节据实复奏折八月二十六日

奏为遵旨确查邳州知州张景贤等被参各节，据实复奏，恭折仰祈圣鉴事。

窃臣承准军机大臣字寄，同治五年十二月二十日奉上谕：“有人奏江苏邳州知州张景贤以酷济贪、滥毙多命。安东县知县胡克文老迈昏庸，纵令伊子干预把持，遇事婪索。淮安府董事郎中丁寿恒借捐肥己，武断乡曲，包揽词讼。其父已革中书丁晏以敛钱擅杀，奏革之员竟保至三品花翎、二品封典。钻谋奸狡、同恶相济，请饬查办等语。所奏是否属实，着曾国藩、李鸿章、郭柏荫确切查明，据实参奏，毋稍徇隐。原片着抄给阅看。”等因。钦此。

当经札饬江宁布政使李宗羲、淮安府知府章仪林详细确查去后。兹据李宗羲、章仪林先后禀复，臣就原奏所参各节及查复之件逐一考究，详加察核。

谕旨饬查张景贤以酷济贪、滥毙多命一节。查张景贤委署邳州，舆情不洽，业于未经奏参之先，撤任查办。升任徐海道李鸿裔访查邳州彭家湖地方，有土匪彭广贤等抢劫富商船只等事。同治五年九月间，沙沟社人王焕章，因其弟王九江惯行抢劫，首送到州。张景贤拿获彭广贤到案，与王九江对质，供认抢船杀人不讳，乃复听信圩董赵光禄等托情，将彭广贤释放，仅将王九江处死。此系李鸿裔亲查属实之事，其余尚有王胡氏呈控索诈一案。张景贤之弟张大鹏借钱图诈，供指确凿，而张大鹏匿不到案。案内牵涉门丁傅心田等，张景贤亦匿不交出，显系情虚躲避。又刘建中呈控勒捐一案，亦牵涉门丁诈钱情事。似此控案累累，原参所称张景贤以酷济贪，不为无因。此访查署邳州知州张景贤之实在情节也。

谕旨饬查安东县知县胡克文老迈昏庸，纵令伊子把持婪索一节。查胡克文之子胡承训，曾在署中照料家务，现在早已携眷回籍。安东县词讼繁多，吏胥刁狡，胡克文驾驭过宽，遂招物议。同治五年有胡世琛与吴承云契典田产转售于吴崇让执业一事，胡克文以此事缠讼多年，心疑胡世琛勾串隐漏，仍饬胡世琛完税。胡世琛遂以官逼税契，牵砌胡克文之子指使丁书借钱等情赴府呈控。旋据现任安东县知县王锡桐详称，已据安东绅士徐涟清等公同具禀，吴崇让现业投税，胡世琛田已放赎，并声明胡克文之子久不在署，门丁书差均无诈赃情事，出具切结销案。原奏所参胡克文纵子等情，殆由于此。胡克文平日居官尚知自爱，徐涟清所具公结实无徇隐情弊。此遵查安东县知县胡克文之实在情节也。

谕旨饬查丁晏钻谋奸狡、丁寿恒借捐肥己各节。查前内阁中书丁晏，于咸丰年间被参奏结后，闭户著书，不预外事。咸丰五年，长子丁寿昌于户部主事任内照例加级，呈请给予四品封典。嗣于咸丰十一年由晏端书等奏请赏加三品衔，并赏戴花翎。同治三年由吴棠奏请赏给二品封典，均叙守城办团之功。丁晏有功乡里，确著成效，毫无钻谋之迹，可以深信。丁寿恒系丁晏之子，原奏所参借捐肥己一节。查淮安府劝捐章程，凡田租在三百石以内者定为下户，概不劝捐。其在三百石以上者，视田租之多寡定捐数之等差。均由府县核定数目，由各董事会同办理，断非丁寿恒一人所能主持。至武断乡曲、包揽词讼、买娼为妾各节，臣遍加访查，绝无其事。以臣平日所闻丁晏讲求朴学，老而弥勤，与同郡潘德舆、鲁一同辈，均为后进所矜式。近岁两耳重听，屏迹不出，原奏所参钻谋奸狡，同恶相济等语，横被浮议，毫无影响。丁寿恒禀承父训，亦能恪循规矩。此遵查丁晏、丁寿恒之实在情节也。

以上所查各节，均系确切询访，毫无徇隐。张景贤任性妄为，残忍贪劣，除俟王胡氏、刘建中控案另结外，应请旨将前署邳州知州张景贤即行革职，以示惩儆。胡克文虽无纵子婪索情弊，而人太长厚，难膺繁剧。该员系举人出身，应请旨将安东县知县胡克文以教职改补，归部铨选。二品封职丁晏所得优叙，均系循分保奖，毫无情弊。候补郎中丁寿恒安分读书，亦无劣迹，应请旨免其置议，以全善类而作士气。

所有遵旨确查张景贤等被参缘由，谨会同湖广总督臣李鸿章、署江苏巡抚臣郭柏荫恭折具奏，伏乞皇太后、皇上圣鉴训示。谨奏。

330．请准王起凤等承袭兼袭世职折八月二十六日

奏为请袭世职，遵照新章汇案具奏，仰祈圣鉴事。

窃前准部咨，同治元年二月十六日奉上谕：“嗣后阵亡殉难各员子孙承袭世职，兵部行文各督抚转饬各该州、县，将应袭职名迅速行查，径行具报督、抚，毋庸由府司转详，予限半年，录案具奏，以免烦扰。”等因。钦此。遵经臣与前署督臣李鸿章十一次照章奏办在案。

兹查有上元县阵亡千总王占先之嫡长子王兆龙，承袭后病故无嗣，今有嫡次子王起凤，又阵亡云骑尉吴攀祥之嫡堂弟吴攀禄，江宁县阵亡议叙八品周泗之嫡长子周昌隆，又阵亡议叙八品刘桂生之嫡长子刘存荣，阜宁县阵亡守备徐镇海之嫡长子徐汝涟，华亭县遇贼被害议叙八品宋汝梅之嗣子宋鸣盛，铜山县阵亡外委伏有俭之胞弟伏有德，又阵亡把总李际光之嫡长子李庆溎，又阵亡文生鹿庆商之嫡长子鹿昌继，又阵亡守备李光觐之嫡长孙李忠纯，又阵亡把总伏尚德之嫡长子伏振安，通州籍阵亡知县钱文伟之嗣子钱铨承袭后病故，今有钱铨嫡子钱金森，元和县殉难附生高千里之嫡长子高来凤，山阳县阵亡外委刘松林之嫡长子刘杰文，怀远县阵亡从九品衔张玉丰之嫡长子张景文，歙县殉难从九品衔叶滋艺之嫡子叶懋焕，黟县遇贼被害州同衔程启灿之嫡子程士嵩，霍山县阵亡从九品衔汪文诒之嗣子汪鸾章，潜山县阵亡外委张玉发之嫡子张林，阳湖县阵亡附生陆鸿之嗣子陆光照，仪征县御贼被害举人程恩之嫡长子程宗岱，均请承袭云骑尉世职。

又阳湖县阵亡五品衔胡文澜之嫡长子双月选用县丞胡光仪，又阵亡通判董亮贻之嫡子浙江即补县丞董开汾，吴县殉难从九品职衔许绳武之嫡长子候选府经历许松龄，元和县剿贼被害知县惠世昭之嫡长子浙江候补主簿惠芬，泾县御贼被害训导胡泽顺之嫡子议叙八品胡惟善，又殉难从九品许圣中之嫡长子监生许坤然，仪征县殉难附监生方埙之嗣孙附生方观准，均请兼袭云骑尉世职。

又元和县阵亡从九品陈天培之嫡长子陈振镛，吴县殉难捐职光禄寺典簿程植义之嫡长子程为烜，宝山县阵亡八品衔沈飞鹏之嫡长子沈荣桂，泾县阵亡州吏目朱卓成之嫡子朱尔楫，均请承袭云骑尉，以世职顶戴在籍应试。

据各该家属禀由本籍州、县取具宗图册结，详送前来。臣查王起凤、吴攀禄、周昌隆、刘存荣、徐汝涟、宋鸣盛、伏有德、李庆溎、鹿昌继、李忠纯等，均年已及岁，业经验看，年力正强，堪以承袭，分别发标学习。其伏振安、钱金森、高来凤、刘杰文、张景文、叶懋焕、程士嵩、汪鸾章、张林、陆光照、程宗岱，均年未及岁，应请先行承袭。至胡光仪、董开汾、许松龄、惠芬、胡惟善、许坤然、方观准，均请以本身文职照例兼袭。陈振镛、程为烜、沈荣桂、朱尔楫等，因幼习诗书，不谙弓马，均请承袭世职，在籍应试，于例均悉属相符。除将宗图册结咨部查核外，相应汇录原案，缮具清单，恭呈御览，仰恳敕部议复施行。

所有遵照新章请袭世职缘由，谨会同署理江苏抚臣郭柏荫、安徽抚臣英翰恭折具奏，伏乞皇太后、皇上圣鉴训示。谨奏。

附清单

谨将承袭兼袭世职三十二员，汇缮清单，恭呈御览：

一、上元县原任江宁城守右营千总王占先，于咸丰三年正月在湖北老鼠峡迎剿阵亡，奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子王兆龙承袭后病故无嗣，今嫡次子王起凤现年十八岁，应请承袭云骑尉世职，饬发督标中营学习。

一、上元县云骑尉世职吴攀祥，于咸丰十年闰三月二十九日在丹阳接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员并未婚娶，今嫡堂弟吴攀禄现年二十岁，应请承袭云骑尉世职，饬发督标中营学习，俟将来生子，再继与攀祥为嗣接袭。

一、江宁县议叙八品周泗，于咸丰三年贼窜金陵，督练阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子周昌隆现年二十八岁，应请承袭云骑尉世职，饬发督标中营学习。

一、江宁县议叙八品刘桂生，于咸丰三年贼窜金陵，带勇守城，力竭阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。今嫡长子刘存荣现年三十二岁，应请承袭云骑尉世职，饬发江宁城守协标学习。

一、阜宁县原任江南提标中营守备徐镇海，于咸丰六年二月带勇随剿，在高资炭堵地方接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子徐汝涟，现年三十岁，应请承袭云骑尉世职，饬发督标中营学习。

一、华亭县议叙八品宋汝梅，于咸丰十年五月十七日贼窜松城遇贼被害。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员无嗣，今以嫡侄宋鸣盛立继为嗣，现年二十八岁，应请承袭云骑尉世职，饬发提标中营学习。

一、铜山县原任徐州镇标中营外委伏有俭，于咸丰十一年二月初七日在山东东平州杨柳店接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员无嗣，今胞弟伏有德现年二十八岁，应请承袭云骑尉世职，饬发徐州镇标学习。

一、铜山县原任宿州营把总李际光，于咸丰七年八月初六日在李家新庄剿贼阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子李庆溎，现年三十岁，应请承袭云骑尉世职，饬发徐州镇标学习。

一、铜山县蓝翎文生鹿庆商，于咸丰十一年五月初九日在铜邳交界之滩上地方剿贼阵亡。奏蒙赐恤，经部议给云骑尉世职，袭次完时，毋庸给予恩骑尉，世袭罔替。等因。该故员嫡长子鹿昌继，现年十八岁，应请承袭云骑尉世职，饬发徐州镇标学习。

一、铜山县原任扬州营守备李光觐，于咸丰五年三月二十日在安徽巢县地方与贼接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子李明阁已故，今嫡长孙李忠纯现年十九岁，应请承袭云骑尉世职，饬发督标中营学习。

一、铜山县六品蓝翎候补把总伏尚德，于咸丰十一年二月初七日在山东东平州杨柳店接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子伏振安，现年十六岁，应请先行承袭云骑尉世职。

一、通州原任河南商丘县知县钱文伟，于咸丰三年在归德府防堵遇贼接仗阵亡，奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嗣子钱铨承袭后病故，今钱铨嫡子钱金森，现年七岁，应请先行接袭云骑尉世职。

一、元和县附生高千里，于咸丰十年贼窜苏省，在澱经镇遇贼殉难。奏蒙赐恤，经部议给云骑尉世职，袭次完时，毋庸给予恩骑尉，世袭罔替。等因。该故生嫡长子高来凤现年十七岁，应请先行承袭云骑尉世职。

一、山阳县六品衔尽先外委刘松林，于咸丰十年正月在清江迎剿阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子刘杰文，现年十五岁，应请先行承袭云骑尉世职。

一、怀远县从九品衔张玉丰，于咸丰八年三月二十九日带领团练在古城地方剿贼阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子张景文，现年十七岁，应请先行承袭云骑尉世职。

一、歙县从九品衔叶滋艺，于咸丰十年十一月在籍带团御贼殉难。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子叶懋焕，现年十三岁，应请先行承袭云骑尉世职。

一、黟县州同衔程启灿，于同治三年三月十四日在屯溪办理厘捐遇贼被害。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子程士嵩，现年五岁，应请先行承袭云骑尉世职。

一、霍山县从九品衔汪文诒，于咸丰七年二月十三日在青山下符桥地方督勇剿贼，接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员无嗣，经族议以堂侄汪鸾章承继为嗣，现年九岁，应请先行承袭云骑尉世职。

一、潜山县蓝翎外委张玉发，投效军营随剿，在陕西阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子张林，现年八岁，应请先行承袭云骑尉世职。

一、阳湖县附生陆鸿，于咸丰十年四月贼窜常郡，率领乡团十二日在戴岐桥地方接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故生无子，经族议以堂侄陆光照承继为嗣，现年十五岁，应请先行承袭云骑尉世职。

一、仪征县举人程恩，于咸丰八年九月带领民团在黄珏桥地方御贼被害。奏蒙赐恤，经部议给云骑尉世职，袭次完时，毋庸给予恩骑尉，世袭罔替。等因。该故员嫡长子程宗岱，现年九岁，应请先行承袭云骑尉世职。

一、阳湖县五品衔胡文澜，于咸丰十年四月贼窜常郡，督办团练，十七日在李家桥接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子胡光仪，现年三十三岁，系双月选用县丞，应请兼袭云骑尉世职。

一、阳湖县浙江候补通判董亮贻，于咸丰十一年十一月二十八日浙省城陷被贼戕害。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子董开汾，现年二十六岁，系浙江即补县丞，应请兼袭云骑尉世职。

一、吴县从九品职衔许绳武，于咸丰十年四月十三日苏城失陷殉难。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子许松龄，现年三十六岁，系候选府经历，应请兼袭云骑尉世职。

一、元和县前署桐庐县知县惠世昭，于同治元年六月二十八日在白马河地方剿贼被害。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子惠芬，现年三十九岁，系浙江候补主簿，应请兼袭云骑尉世职。

一、泾县候选训导胡泽顺，于咸丰十年三月在籍办团御贼被害。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子胡惟善，现年三十六岁，系议叙八品，应请兼袭云骑尉世职，在籍应试。

一、经县候选从九品许圣中，于咸丰十年五月在籍办团御贼殉难。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子许坤然，现年四十岁，系属监生，应请兼袭云骑尉世职，在籍应试。

一、仪征县附监生方埙，于咸丰三年二月在县城骂贼殉难。奏蒙赐恤，经部议给云骑尉世职，袭次完时，毋庸给予恩骑尉，世袭罔替。等因。该故员嗣子鼎铨已故无子，以嫡侄孙方观准继与鼎铨为嗣，现年十八岁，系属附生，应请兼袭云骑尉世职，在籍应试。

一、元和县浙江候补从九品陈天培，于咸丰十年贼窜苏省，剿贼阵亡。奏蒙赐恤，经部议给云骑尉世职，袭次完时，给与恩骑尉，世袭罔替。等因。该故员嫡长子陈振镛，现年十九岁，应请承袭云骑尉世职。惟幼习诗书，不谙弓马，请以世职顶戴在籍应试。

一、吴县捐职光禄寺典簿程植义，于咸丰十年四月十三日督团守御，城陷殉难。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子程为烜，现年三十七岁，应请承袭云骑尉世职。惟幼习诗书，不谙弓马，请以世职顶戴在籍应试。

一、宝山县议叙八品衔沈飞鹏，于咸丰十年十一月初四日在杨家桥地方接仗阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡长子沈荣桂，现年二十五岁，应请承袭云骑尉世职。惟幼习诗书，不谙弓马，请以世职顶戴在籍应试。

一、泾县湖南候补州吏目朱卓成，于咸丰十一年五月在榔桥河督练剿贼阵亡。奏蒙赐恤，经部议给云骑尉世职，袭次完时，给予恩骑尉，世袭罔替。等因。该故员嫡子朱尔楫，现年三十三岁，应请承袭云骑尉世职。惟幼习诗书，不谙弓马，请以世职顶戴在籍应试。

331．泰州分司运判要缺仍请以萧彦甫补授折八月二十六日

奏为分司要缺需员，仍请以萧彦甫补授，恭折仰祈圣鉴事。

窃照泰州分司运判一缺，经臣请以候补班先补运判萧彦甫酌补，专折具奏。奉旨：“吏部议奏。”钦此。嗣准部咨，以泰州分司运判员缺，该省有捐免五缺运判陈照，如该员别无不合例事故，自应先行序补。所请以萧彦甫补授之处，应毋庸议。等因。

臣查补缺例有定章，自以循资按格为正办。其有论人则略可变通，论例则毫无窒碍，又不可不权衡轻重以收因地择人之效。前出泰州运判一缺，应补者固不仅萧彦甫一人。而萧彦甫委署斯缺一载有余，整顿场灶，增增盐，既熟谙夫鹾章，又渐收乎成效。核其班次，系由劳绩保归候补班先补，亦在准补之列，当援人地相需之案，酌量奏补。此于变通之中，而与例仍相吻合者也。部咨饬查捐免五缺运判陈照，查陈照一员，虽无别项事故，而人地不甚相宜，故以现署斯缺之萧彦甫请补。六月间，署运使程桓生因公来省，又据面禀：萧彦甫勤慎耐劳，毫不沾染盐务习气，商、灶深为感戴等语。质诸舆论亦复翕然。是萧彦甫于泰州分司一缺，洵堪称职。溯查前出通州分司运判员缺，因劳绩运判杜文澜、范维璇二员，均系合例应补，曾经咨准部复，应由该督自行照例酌量请补，当以劳绩奉旨在后之范维璇请补有案。今萧彦甫人地实在相需，与从前酌补例案亦属相符，合无仰恳天恩，仍准以萧彦甫补授泰州分司运判员缺，实于盐务有裨。如蒙俞允，该员系候补运判，请补运判，衔缺相当，毋庸送部引见，合并陈明。谨会同署理江苏巡抚臣郭柏荫恭折具奏，伏乞皇太后、皇上圣鉴训示。谨奏。

332．奏请准以张开祁补授上元县知县折八月二十六日

奏为省会要缺，知县人地实在相需，恭恳天恩仍准补授，以重地方，仰祈圣鉴事。

窃照上元县知县一缺，为省会首邑，政务本属殷烦，加以兵燹之后，一切善后更为烦重。前因升调乏人，请以候补班遇缺即补知县张开祁补授。嗣奉部驳，以该员由候选县丞历保今职，尚未引见。其保举留苏归候补班即补之处，亦经议驳，不得作为江苏候补人员；且系初任人员，照章不准请补要缺。所有上元县员缺，请以张开祁补授之处，核与章程不符，应毋庸议。自应遵照部咨，另行拣员调补。

惟查江苏实缺知县，大半皆近时遴补之人，其历俸已满、合例堪调者，本属甚少。其资格稍深之员，非现居要缺，即人地不宜。至应升人员，更无堪胜斯任。现在城中添建外国教堂，城外下关设立各国通商码头，华洋交涉事件日见其多。必须才长识达有守有为之员，方足以资肆应。臣等查张开祁才识宏通，熟谙洋务。上年洋人索还江宁教堂，派委该员办理。洞澈事机，微言开导，给地定案，深中窾要。以之请补斯缺，不但有益地方，实于通商事宜能持大体。该员原保留苏候补虽奉部议驳，续于苏军分援浙、皖、闽三省迭克城隘六案汇保案内，经前署督臣李鸿章复加保奏，同治五年八月二十九日奉上谕：“同知衔分发补用知县张开祁，着以本班留于江苏，遇缺即补，并赏戴花翎，加运同衔。”钦此。该员系军功保举初任人员，原不能请补繁缺，但人地实在相需，且专为洋务起见，未便拘于常格，据藩、臬两司会详请奏前来。臣等往返函商，意见相同，合无仰恳天恩，俯念省会首邑紧要，特旨允准，仍以候补班遇缺即补知县张开祁补授上元县要缺知县，实于地方、洋务均有裨益。如蒙俞允，俟接准部复，再行给咨赴部引见。恭候钦定。仍令试署一年，如果称职，另行奏请实授，合并陈明。谨会同署理江苏巡抚臣郭柏荫合词专折具陈，伏乞皇太后、皇上圣鉴训示。谨奏。

333．恭报两淮各场二麦收成折八月二十六日

奏为恭报两淮各场二麦收成分数，仰祈圣鉴事。

窃据署两淮盐运使程桓生详称，盐属各场古熟地亩种植二麦分数，例应查明详奏。兹查通州分司所属丰利等九场，坐落通州、如皋、东台三州县境内，地势高下不同。缘上冬雪泽稀少，春后雨旸不时，以致未能畅茂。阖属牵算，约计六分有余。泰州分司所属富安等十一场，坐落东台、兴化、盐城、阜宁四县境内，地势高低不一。上年漕堤决口，湖水下注，播种较迟，今春又患雨少，未能一律长发，以致收成歉薄。阖属牵算，约计三分有余。海州分司所属板浦等三场，坐落海州及赣榆县境内，所辖疃荡各灶，专事晒扫，间有池头滩角种植二麦。因上冬今春雨少晴多，穗稭半损。阖属牵算，约计三分有余。详请具奏前来。臣复核无异，理合循例恭折奏报，伏乞皇太后、皇上圣鉴训示。谨奏。

334．通融办理武职各官大衔借补小缺折八月二十六日

奏为拣员请补武职各缺，恭折奏祈圣鉴事。

窃武职各官，大衔借补小缺，均请通融办理，臣于五月十五日附片具奏，奉旨允准在案。兹查有江浙太湖营水师副将雷玉春，因旧伤举发，开缺调理，所遗副将，系内河水师题补之缺，拣选得现署是缺副将简放提督田名魁，久历戎行，战功卓著，堪以借补。

又江苏吴淞营参将张凤翔病故，所遗参将，系外海水师题补之缺，拣选得曾补广西提标后营游击开缺留江委用之副将衔尽先补用参将奎秀，留心捕务，能耐劳苦，堪以借补。

又柘林营都司平禄勒令休致。所遗都司，系陆路题补之缺，拣选得尽先补用参将王步云，技艺优长，熟谙营务，堪以借补。

以上各员，或大衔借补小缺，或陆路请补水师，与例均有未符，实因人地相需，按照奏定章程通融请补。合无仰恳天恩俯准，将田名魁借补太湖营副将、奎秀借补吴淞营水师参将、王步云借补柘林营都司，由部先给署札，俟江苏省办理善后事竣，再行给咨赴部引见，恭候钦定。除饬取该员等履历咨部并将参将张凤翔病故日期循例恭疏题报外，谨会同江南提督臣李朝斌合词恭折具奏，伏乞皇太后、皇上圣鉴训示。谨奏。

335．奏报世职人员变通酌给俸银片八月二十六日

再，臣查世职人员，例定云骑尉每年支俸银八十五两，恩骑尉每年支俸银四十五两，年未及岁者减半支给等语。同治元年臣驻扎安庆时，百事创始，并无例案可稽，凡世职各员投标学习者，经臣每月酌给银四两以资薪水，并未按照例定俸银给发，其年未及岁者，则概未支给。自三年移驻江宁以后，各世职陆续投效，人数增添，而每月给发薪水则仍如前数。惟查世职人员照例应领之项，一曰恤赏银两，一曰祭葬银两，一曰世职俸银。现在恤赏银两已准部咨，咸丰十一年以前者，只准核作议叙捐款。其祭葬银两，亦以库款支绌，暂未给发。至世职俸银一项，业已到标者，每月领银四两，核之定例八十五两，已逾一半之数。惟年未及岁者，一无可领，纷纷具禀，呼吁之声，耳不忍闻。臣现经酌定章程，嗣后世职人员，凡投标当差者，仍每月给银四两；其年未及岁者，酌减一半，每月给银二两，以示体恤。统俟库款稍裕，再行照例分别全给。理合附片陈明，伏乞圣鉴，敕部查照。谨奏。

336．都司汤炳旺勾串走私盐斤请即革职片八月二十六日

再，据瓜洲盐栈委员详称，近来宁波钓船每装浙省岱山私盐闯入长江，即经拿获一起，讯系李姓客人托署孟河营都司汤炳旺在小河地方将米换盐等情。当经饬提该都司到省，札委金陵善后局江安粮道王大经等审讯。汤炳旺供认，随丁邓守昭等，与焦湖盐船来往，掉换岱私，系邓守昭等所作。虽于交卸时已将邓守昭等驱逐，究非寻常失察可比。据该道等详复前来。臣查汤炳旺在孟河营都司任内，声名甚劣。先经江南提督臣李朝斌访有克扣口粮情弊，业已撤任。至该营本有缉私之责，乃于随丁勾串换私，未能约束。其平日纵容家丁包庇私盐，已可概见。相应请旨将前署孟河营都〈司〉花翎尽先副将汤炳旺即行革职，以示惩儆。理合附陈，伏乞圣鉴训示。谨奏。

337．请旨将已革在押知县石昌猷改发黑龙江充当苦差片八月二十六日

再，已革江西南康县知县石昌猷，系前江西道员周汝筠禀讦袒匪杀良案内审明定拟。同治三年八月初七日奉上谕：“发往新疆充当苦差，遇赦永远不准援免。”等因在案。始因该革员在江西知县任内交代不清，未经起解。迨交代算结后，因甘肃道路梗塞，仍未递解，现在羁押安庆，已逾三年之久。查石昌猷惨酷妄为，所犯情节重大，若仅久加禁锢，固属不足蔽辜，即使绕道递解，而行抵甘肃后，关外军务未平，又须停留内地，仍得幸逃于法外。相应奏明，请旨将石昌猷改发黑龙江充当苦差，仍永远不准援免，以儆残忍而申法律。除一面饬令安徽按察司照例起解外，理合附片陈明。伏乞圣鉴。谨奏。

338．附录廷寄　指授筹防堵击围剿山东苏北四窜捻股机宜并饬速报战马驼只及马队出色将领存营数目八月二十六日

同治六年八月二十六日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、山东巡抚丁宝桢：

同治六年八月二十二日奉上谕：

张之万奏捻股窥伺六塘河并窜扑河岸，筹防堵击情形，及添募勇丁，请拨饷需各折片。览奏均悉。捻股围攻沭阳，纷向赣榆、郯、宿等处四窜，经刘铭传、牛师韩等败之于赣榆、郯城境内。姚广武督饬沿河防军将窜扑庄家滩等处贼匪击退。现在贼扑刘老涧沿河一带，人数众多，势甚凶猛。着张之万严督在防将士，并添拨援军，实力堵遏，毋任该逆抢渡。并着李鸿章迅督追师，星驰前往策应，毋得仍前延误。六塘河水势因宣泄过多，浅处褰裳可涉，能否于下游填遏以蓄水势之处，着张之万斟酌情形办理。

浙军三千人业已到防，尚不足敷分布，该漕督拟添招马、步十营，着即赶紧募练成军。并着曾国藩每月拨解饷银二万两，迅筹接济，毋稍推诿。

清淮一带兵力单弱，朝廷时深顾虑。李鸿章前驻济宁办理河防日久，并未筹布周密。此时若再不实力追剿，一误再误，伊于何底？赣榆、沭阳、宿迁一带，与东省兖、沂地界毗连，相距咫尺，丁宝桢驻军沂州、峄县等处，亦当分兵出境，与清淮防军互相援应，不得划疆自守，强分畛域。

至曾国藩、李鸿章历次奏称采买战马，为数不下八千余匹，驼只几及千匹，现在存营数目究有若干？僧格林沁所部马队除裁撤外，现在存营马队官兵并马匹数目若干？将领出色者共若干员？均着李鸿章详细查明，迅速复奏。将此由六百里各谕令知之。钦此。

遵旨寄信前来。

339．附录廷寄　答英翰奏并饬速筹粮饷及防捻股闯入安徽九月初二日

同治六年九月初二日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、安徽巡抚英翰：

同治六年八月二十五日奉上谕：

英翰奏回抵颍州，力筹征军粮饷并兼固本境防务一折。据称皖营入东之军派定步队九千、马队一千，合成万人，令总兵程文炳统带，随地兜击。黄秉钧等军补守运防，并遵旨兼固本境，仍驻颍州督饬水陆防军及地方绅团密探严防、妥筹调度等语。所筹甚是。即着严檄程文炳、黄秉均等确探贼踪认真堵截，并联络淮东各军，以壮声势。惟该省派出之军新添洋枪、开花炮等队，需费更巨。英翰现饬藩司张兆栋于司库先凑银十万两，并咨商曾国藩催提江海关协饷及预借盐厘，自应宽为筹画，着曾国藩按照该抚所商，赶紧匀拨。该督素顾大局，谅能设法代筹接济也。英翰仍当严饬该藩司将拨项星速报解，以便各军克期启程，毋再迟缓。

捻逆现聚邳、宿一带，窥扰清淮，于皖之泗、颍各属瞬息可至。英翰务令在事各军，择要严防，以杜侵越。李鸿章亦当统筹全局，相机兼顾，毋任该逆阑入皖疆，益形蔓延。将此由五百里各谕令知之。钦此。

遵旨寄信前来。

340．附录廷寄　皖省及清淮各军渡河剿捻以少胜众应嘉勉优恤并速解饷项以应万急军情九月初七日

同治六年九月初七日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、山东巡抚丁宝桢：

同治六年八月三十日奉上谕：

张之万奏捻股迭扑刘老涧，迎剿获胜，并请拨饷添勇。英翰奏郯城击贼获胜，分布战守情形各折片。览奏均悉。捻股窜扰郯城，并窥伺宿迁运河，经牛师韩、黄秉均等奋力击退。其迭扑刘老涧之贼，亦经姚广武督军奋击，贼遂移向北趋。此次皖省及清淮各军渡河剿匪，以少胜众，奋勇异常，视各路追军逗留观望者，迥不相同，深堪嘉尚。牛师韩等着照英翰所请，准由该抚存记汇录请奖。其出力之姚广武等，亦着张之万存记，汇案请奖，以昭激劝。皖军阵亡之千总刘玉清，着照守备阵亡例从优议恤，以慰忠魂。

至捻逆以全力抢扑运河，势甚凶猛，李鸿章、张之万、英翰务当饬令防守诸军，分段严密堵遏，毋稍松懈。至此次当皖省及清淮各军奋力迎剿之际，若湘、淮各队能于贼后夹击，则剿办更易得手，何以仅见刘铭传紧蹑捻踪，其余潘鼎新等各营究在何处逗留？着李鸿章严檄前进，会合剿洗，勿得任其畏葸玩误。郯城系东境所属，丁宝桢亦当督兵遏截，不得专诿诸皖、淮各军，任贼奔突。运河防守各营，如有纵令逆匪窜渡及并不奋力迎击者，即着将本汛及统领各官分别正法并革职治罪，以申纪律而惩怠玩。张之万所请添募马、步十营，并请拨饷银一节，前已有旨令张之万增募，并谕令曾国藩按月协拨饷银二万两。着曾国藩仍遵前旨，速筹接济。现在清淮军情万分紧要，不可稍缓须臾，该督当知缓急，不得推延，致误大局。将此由六百里各谕令知之。钦此。

遵旨寄信前来。

341．附录廷寄　奏定各省协甘饷银径由湖北汉中解甘不必拨解西安分转九月十三日

同治六年九月十三日，准兵部火票递到军机大臣字寄——大学士两江总督一等毅勇侯曾国藩、钦差大臣陕甘总督一等恪靖伯左宗棠、两广总督瑞麟、宁夏将军署陕甘总督穆图善、署湖广总督江苏巡抚李瀚章、浙江巡抚马新贻、帮办湖北军务湖北巡抚一等威毅伯曾国荃、湖南巡抚刘崑、江西巡抚刘坤一、广西巡抚署江苏巡抚郭柏荫，传谕陕西布政使林寿图：

同治六年九月初七日奉上谕：

前据杨岳斌奏定江宁、江苏、江海关、浙江、湖北、湖南、江西、广东每月共协甘饷十五万五千两，由湖北径解汉中转运。嗣因林寿图奏陈庆、泾营饷无措，复谕令左宗棠等于应解汉中饷银酌提若干交西安粮台分赡各军。兹据穆图善奏称，此项协饷留陕愈多，济甘愈少，嗣后请无庸酌提。解陕庆、泾各营饷需，当由泰安粮台匀拨，毋庸林寿图兼顾，以免等语。即着曾国藩等各将每月应协甘饷解到湖北粮台后，即饬转交穆图善委员史敬铭守领，径运汉中分局解甘，不必拨解陕省。庆、泾各军既统归甘省匀拨，穆图善务当均匀协济，勿使匮乏。西安粮台应否裁撤，并着左宗棠等酌度奏闻办理。将此由五百里谕知曾国藩、左宗棠、瑞麟、穆图善、李瀚章、马新贻、曾国荃、刘崑、刘坤一、蒋益澧、郭柏荫，并传谕林寿图知之。钦此。

遵旨寄信前来。

342．高梯陈庆长请补徐海道淮扬道员缺折 ⁽¹⁾ 九月十八日

奏为徐海道、淮扬道两缺均极紧要，拣员请补，以重职守，恭折仰祈圣鉴事。

窃查徐海道李鸿裔，于同治六年二月十五日钦奉上谕：“补授江苏按察使，应即开缺。”又淮扬道吴世熊丁忧一缺，接准部咨，应归五年六月分截缺。该二缺均应在外拣员题补。

查徐海河务兵备道一缺，驻扎徐州府城，现当捻匪滋蔓，徐州为北路重镇，一切防堵事宜，均属该道专责，且又充湖广督臣李鸿章营务处兼管粮台转运各事，更为烦剧，非精练有为之员，不足以资治理。查有江苏候补道高梯，年三十四岁，江西举人，由捐纳通判，经臣调赴军营差遣，随同克复江岸各城隘及太平府等处出力案内，荐保免补本班，以直隶州知府留于安徽尽先补用，嗣经吏部议驳，由臣李鸿章奏奉上谕：“着仍交李鸿章差遣，并以知府留于江苏补用。”又于攻克常州及分援浙、皖、闽三省，克复湖州等处出力保奏。于同治五年八月二十九日奉上谕：“着免补知府，以道员仍留原省遇缺题补。”钦此。该员志识坚卓，认真耐劳，足备一路防剿之选。现经臣等先行檄委署理，似于徐海道一缺人地实属相宜。

至淮扬河务兵备道一缺，经管河湖工程及分巡淮、扬两府地方，最为烦剧，且办理运河各闸坝宣蓄关键，系属该道专责，必须精明干练之员，方足以资整顿。查有按察使衔江苏候补道陈庆长，年四十一岁，湖北拔贡生，朝考一等引见，奉旨以知县用，签掣云南，改捐江苏，咸丰三年七月到苏，奏补元和县知县，海运出力，保奏开缺，以同知直隶州补用。十年奏调赴浙差遣，保守杭州城及两次解围案内出力，递保免补本班以知府补用。嗣赴臣安庆行营，檄办太湖水师支应所并兼营务处，克复九洑州等处案内保奏，同治三年二月初一日奉上谕：“着免补本班，以道员仍留江苏补用。”复于攻克湖州等城案内保奏，奉上谕：“着赏加按察使衔。”钦此。该员资深劳著，明练稳慎，以之请补淮扬河务兵备道一缺，实堪胜任。

臣等复查徐海道、淮扬道两缺，经管河工、地方，其繁剧相等。现当军务吃紧之际，尤不能不变通成例，因缺择人。高梯、陈庆长均系江苏候补道员，遇有缺出，均可请补。惟该员等奏保今职，尚未赴部引见，与例稍有未符。而河工、地方、军务三者并重，未便稍事拘泥。臣等往返函商，意见相同，合无仰恳天恩，俯准以高梯补授徐海河务兵备道员缺，陈庆长补授淮扬河务兵备道员缺，实于军务、河工均有裨益。如蒙俞允，仍照河工道员定例试署一年，期满再定实授。谨合词恭折具陈，伏乞皇太后、皇上圣鉴训示。谨奏。

————————————————————

(1)  此件系与张之万、郭柏荫会衔。

343．遵照部定新章甄别劳绩保奏之知府知县折九月十八日

奏为遵照部定新章甄别劳绩保奏之知府知县，恭折仰祈圣鉴事。

窃准部咨，道府州县无论何项劳绩保奏归入候补班人员，即以到省之日起，予限一年，详加考核奏明，分别繁、简补用。所有从前到省早过一年者，接准部咨即行甄别，毋庸另扣一年之限。又特旨发往并曾任实缺、向不试用之即用、委用及已经甄别人员，续经劳绩保举正印官阶班次者，毋庸试看。其余无论何项出身，凡系应行试用者，未届期满得有劳绩保举官阶班次，均须一律分别试看，各等因，历经遵办在案。

滋据江宁藩司李宗羲续将在江宁差委之府县随时察看，详请加考具奏前来。经臣先后察验，得候补知府朱贤来，谨饬谙练，堪以繁缺知府补用。同知衔候补知县萧焕唐，精明稳实，堪以繁缺知县补用。同知衔不论繁、简即补知县许邦行，朴实详慎，堪以繁缺知县补用。遇缺即补知县濮嵩庆，老成精练，堪以繁缺知县补用。以上四员，皆因劳绩保升，相应汇缮履历清单，恭呈御览。此外，尚有业经察验之分缺间用同知袁照，留心经济，系不在劳绩保奏人员之例，应归试用班照例办理。所有遵照新章甄别府县缘由，理合会同署江苏抚臣郭柏荫缮折具奏，伏乞皇太后、皇上圣鉴。谨奏。

附履历清单

谨将甄别各府县缮具履历清单，恭呈御览。

候补知府朱贤来，年三十岁，湖南湘乡县人。由俊秀报捐从九品职衔，随营剿贼出力，保奏以从九品即选。咸丰八年于克复江西抚州府县等城案内保奏，以县丞不论双单月遇缺即选。复又随同进剿安徽及雨花台解围案内两次汇保，以通判同知即选。嗣于攻克金陵出力保奏，同治三年八月二十一日奉上谕：“着免补本班，以知府留于江苏补用。”等因。钦此。同治四年闰五月由部带领引见，奉旨：“江苏补用知府朱贤来，着发往原省补用。”钦此。领照起程，是年六月十九日到省。

同知衔候补知县萧焕唐，年四十九岁，江西庐陵县拔贡生，朝考二等，以教谕用。咸丰八年带团助剿，于克复吉安府城案内保奏，以知县选用。同治三年投效金陵大营，随同克复省城出力。奏奉上谕：“着仍以知县留于江苏补用。”钦此。嗣在扬州粮台报捐同知衔，四年五月由部带领引见，奉旨：“着发往江苏以知县补用。”领照起程，是年闰五月十二日到省。

同知衔不论繁简即补知县许邦行，年四十八岁，河南举人。同治元年大挑一等，奉旨：“以知县分发试用。”钦此。经调任漕运总督臣吴棠奏请拣发签掣江北。领照出京，于是年九月初九日到淮。嗣在徐州粮台报捐同知升衔，于蒙城解围案内出力，保奏以知县不论繁简即补，奉旨：“依议。”钦此。

遇缺即补知县濮嵩庆，年四十三岁，安徽芜湖县廪生。同治元年投效霆营，随同克复宁国等处，保奏以训导不论双单月归部缺即选。嗣于攻克东坝、句容等处案内出力汇保。同治三年六月初四日奉旨：“着免选本班，以知县留于江苏遇缺即补。”钦此。四年由部带领引见，奉旨：“着照例发往。”领照起程，于五年正月二十四日到省。

344．两江采访忠义第二十八案奏请旌恤折九月十八日

奏为两江采访忠义第二十八案，恳恩分别旌恤，恭折仰祈圣鉴事。

窃照两江境内死事官绅、士民、妇女人等，前经设局采访考核事实，遵照定章，分案详奏。经臣及前署督臣李鸿章先后奏报二十七次在案。兹据局员陈艾等续访得安徽各属一门尽难者一百二家，计八百三十三员名口。殉节官绅二百四十二员。又团丁三千二百九十九名，殉难绅民二千二百四十八员名。又妇女一千五百六十二口。详列事实，造册禀请奏办前来。臣查皖省各属迭遭兵燹，蹂躏最深，绅民之死事亦最夥。业经屡次奏报。此案该绅民士女等，或赴敌死绥，或捐躯明志，至八千一百余人。大节凛然，均堪矜悯。相应缮具简明清单，恭呈御览。仰恳天恩，敕部分别旌恤，以阐幽光。除饬造事实清册循案咨部核办外，所有两江第二十八案采访忠义，恭折具奏，伏乞皇太后、皇上圣鉴训示。谨奏。

345．甄别府县等官以肃吏治折九月十八日

奏为甄别府县等官，以肃吏治，恭折仰祈圣鉴事。

窃臣自回任两江以来，舌蹇之证迄未全愈。属僚之来谒者未能时时接见，深愧察吏未精，不敢轻加举劾。惟随时留心查访，屡饬江宁布政使李宗羲、江苏布政使丁日昌及安徽司道详察密陈，采诸舆论，证以案牍，谨就事之已著者甄别一二，以儆其余。

查有徐州府知府郜云鹄，公事颟顸，情多偏徇，办理砀山县马公田私筑圩寨一案，措置乖方，经臣批令撤任，应请旨即将郜云鹄开缺，留省察看，另候酌补。

江苏升用知府候补同知直隶州金鸿保，于署丹阳县知县任内，抽收铺捐，以多报少。且在上海夥开合隆钱铺，与民争利，应请将金鸿保即行革职。

江苏新阳县知县戴元鼎，办理五年冬漕，任听丁书需索，控案迭见，不协舆情。该员系举人出身，文理尚优，应请将戴元鼎以教职改用。

署江苏宜兴县知县郑猗菉、荆溪县知县张乔林，五年冬间办理亩捐，于详案外歉收之田，私行派捐。现经该藩司详请参办，本应严劾，惟该二员平日心地尚属长厚，郑猗菉系进士出身，应请旨以教职改用；张乔林请以府经历降补同知衔。

安徽宁国县知县张志学，以请印兵差为名，苛派民间出钱，又以考费为名，勒捐肥己，以酷济贪。应请将张志学即行革职，永不叙用。

署安徽南陵县知县蔚元昆，浮收钱粮价值，勒派乡保册费，民怨沸腾，虽为时未久即行撤任，未便稍事优容，应请将蔚元昆以从九品改用。

以上各员，均于廉明二字相背，爰就已著之劣迹，参观平日之心术，权衡轻重，稍示劝惩，冀于吏治民生少有裨益。所有甄别府县等缘由，谨缮折具陈，伏乞皇太后、皇上圣鉴训示。

再，新阳县、荆溪县均系选缺。江省现有应补人员，应请扣留外补，合并声明。谨奏。

346．徐州知府开缺请以朱忻署理片九月十八日

再，徐州府知府郜云鹄，现经奏请开缺留省察看。所遗员缺酌量另补，应先委员接署。查该府地当冲要，民情强悍，安抚巡防，在在均关紧要，非勤明干练之员，不足以资治理。查有道员用候补知府朱忻，干练勤慎，堪以署理，据藩臬两司会详前来。除檄饬接署外，谨会同漕运总督臣张之万、江苏巡抚臣郭柏荫附片陈明，伏乞圣鉴。谨奏。

347．苏松镇原总兵撤任遗缺请以滕嗣林署理片九月十八日

再，署苏松镇总兵宋甸南因案撤任，所遗苏松镇员缺，驻扎崇明县地方，系海疆要缺，必须遴委明干之员前往署理。查有保奏堪胜水师总兵臣标中军副将滕嗣林，谨饬明练，熟于上海一带情形，堪以委署。除檄饬遵照外，理合附片陈明，伏乞圣鉴。谨奏。

348．冯标伤发病故奏请议恤片九月十八日

再，准兵部右侍郎臣彭玉麟咨称，记名提督前甘肃凉州镇总兵冯标，自咸丰四年投效军营，矢志灭贼，转战两湖、江、皖、粤东，十余年中，受伤遍体。本年夏间在湖北防所旧伤复发，又感时证，服药无效，于六月二十三日病故。该提督于病伤增剧时，以深受国恩，未能图报为恨等情，咨会附奏议恤前来。臣查冯标忠勇性成，每战俱身临前敌，裹创血战，屡濒于危。平日尤孳孳以好善为念，爱兵爱民，实为水陆诸将中不可多得之员。四年霆军金口哗变案内奏参革职，嗣于克复嘉应州城案内开复原官。本年捻势蔓延，随同鲍超力疾防剿，卒因伤疾增剧，赍志以殂，实堪悯惜。合无仰恳天恩，俯准将该员照提督立功后病故例议恤，准于本籍建立专祠，并入祀京师昭忠祠，以彰忠荩。理合附片陈请，伏乞圣鉴训示。谨奏。

349．奏请旌恤罗朱氏阖家遇贼殉难并予罗庆恩从优议恤片九月十八日

再，据运同衔候选通判罗庆熙禀，籍隶江宁府上元县，咸丰三年粤逆窜陷省城，庆熙之叔文童罗樾带团遇贼，巷战被害。阖家闻警环向痛哭，叔祖母朱氏、生母王氏自缢死。继祖母陈氏，婶母薛氏、周氏、尹氏，堂弟福孜、喜孜，堂妹桂孜，胞侄女安姑，俱投池死。庶祖母鲍氏、叔祖母王氏投井死。女仆华何氏、侯许氏、又华何氏之女爱孜，亦相从投井死。时庆熙在河南省城，闻信驰回，适遇旧仆自城内逸出奔告前情，当经详晰具报。又胞弟蓝翎浙江候补县丞罗庆恩，在宁国粮台供差。咸丰十年宁国府城失陷，率领护台兵勇拒贼，众寡不敌，登时阵亡，亦经在营具报。均因军事变迁，案卷遗失，迄未详奏，禀恳奏恤前来。臣查该员家属于咸丰三年阖门殉节，胞弟罗庆恩又于十年在宁国阵亡，情殊可悯。合无仰恳天恩，俯准将浙江候补县丞罗庆恩照阵亡例从优议恤，并将罗朱氏等敕部分别议旌，以慰忠魂。理合附片陈请，伏乞圣鉴训示。谨奏。

350．程胡氏夫死不食殉节请赐旌表片九月十八日

再，安徽绩溪县附生程光辅之妻胡氏，于本年七月初六日在江宁省城夫死殉节。先是，臣设立两江采访忠义局，派程光辅之兄程光国分任其事。程胡氏素闻奇节芳行，敬而慕之。本年六月二十一日，其夫程光辅染患时疾，程胡氏知其病将不起，即有生死相从之语。七月初一日程光辅身故，程胡氏断绝饮食，家人环劝，矢志不移。至初六日凡不食六日而死。由安庆、江宁两省在籍绅士何慎修等呈请具奏前来。臣查定例，各省烈妇由督抚专案具题，应否予旌，请旨定夺。历数成案，均蒙圣恩准予旌表。程胡氏以兵燹余生，侨寓金陵，矢志殉夫，从容就义。该绅士等不期往吊者数十百人，无不叹息泣下。臣见闻所及，不忍听其湮没。合无仰恳天恩，准即照例赐旌，以彰贞烈。谨会同安徽抚臣英翰附片具奏，伏乞皇太后、皇上圣鉴训示。谨奏。

351．饬查刘坤一于庆麟考语前后两歧遵旨复奏片九月十八日

再，臣接准吏部咨称，同治六年五月初九日奉上谕：“刘坤一于庆麟一员，何以保劾考语前后两歧？着曾国藩、刘坤一将该员所呈各情详细查明，据实复奏，不得稍涉回护。”等因。钦此。

臣查江西抚臣刘坤一，勤慎平恕，能持大体，其于参劾属吏，必不至意为轻重。臣就书牍往返、舆论称述，已可信之于平日，不待访查而后知也。庆麟一员考语两歧，臣于钦奉谕旨之后，即检查五年九月间江西布政使详文，始知庆麟给咨赴部，确系孙长绂代办巡抚任内之事，刘坤一甄别时，未将此层叙明，系属偶尔疏忽。昨准刘坤一咨到复奏折稿，言之明析，自已仰邀圣鉴。臣奉旨饬查，理合附片复陈，伏乞皇太后、皇上圣鉴。谨奏。

352．奏陈请将试用知府余魁梅留省以繁缺知府补用折 ⁽¹⁾ 九月二十一日

奏为知府试用一年期满，循例甄别，恭折奏祈圣鉴事。

窃照定例，捐纳道府循例分发人员试用一年期满后，察看才具，分别堪胜繁简，专折具奏，历经循办在案。兹据苏州布政使丁日昌会同署江苏按察使勒方锜详称，试用知府余魁梅，现年三十七岁，江西广昌县监生，在上海沙船捐输案内报捐通判，指发江苏补用，奉给执照，旋丁父忧，服满起复，于咸丰九年三月初二日先行到省差委，因办理海运出力，奉上谕：“着归本班尽先补用。”钦此。遵筹饷例，在浙省米捐案内捐升知府，仍指江苏补用。旋因江西宁都州城解围，抚州、建昌等属防剿出力。同治四年六月初四日奉上谕：“知府余魁梅着赏戴花翎。”钦此。即于是年十月赴部引见，给照起程，五年六月十二日回省缴照。计自五年六月十二到省之日起，扣至六年六月十二日，试用一年期满，自应循例甄别。该员年富才明，笃实干练，堪胜繁缺知府之任，详请具奏前来。

臣查余魁梅自同治五年六月十二缴照到省之日起，扣至六年六月十二日，试用一年期满，自应甄别补用。该员年力富强，才具明练，堪胜繁缺知府之任。合无仰恳天恩俯准，将试用知府余魁梅留省以繁缺知府补用。谨合词恭折具奏，伏乞皇太后、皇上圣鉴训示。谨奏。

同治六年九月二十一日，军机大臣奉旨：“吏部知道。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与署理江苏巡抚广西巡抚郭柏荫会衔。日期为奉旨之日。

353．奏陈请于上海新闸地方另建阵亡巡抚吉尔杭阿专祠折 ⁽¹⁾ 九月二十二日

奏为前任抚臣剿贼阵亡，请于立功之上海地方另建专祠，以昭忠节，恭折奏祈圣鉴事。

窃据苏郡绅士前都察院右副都御史程廷桂等呈称，前任江苏巡抚谥勇烈吉尔杭阿于咸丰三年以道员拣发来苏，值贼陷上海，统兵围剿，由江苏臬司洊升巡抚。四年冬，克复上海县城。五年春，移师镇江。六年夏，江北贼匪渡江窜扰镇城，副将高资营盘被围，吉尔杭阿驰往救援，与候补道江宁知府刘存厚同时阵亡。六年五月初七日，奉上谕：“吉尔杭阿着追赠总督，即照总督阵亡例赐恤，赏给一等轻车都尉，世袭罔替，并准其入城治丧。”等因。钦此。是月十一日，又奉上谕：“吉尔杭阿着于殉难地方建立专祠，刘存厚着一并祔祀。”钦此。同治元年二月十二日奉上谕：“吉尔杭阿着该旂都统委参佐大员前往该员家祠赐祭一坛。”等因。钦此。钦遵在案。

伏念吉尔杭阿官苏三年，始终军事，殉难虽在镇江，而立功则在上海。其时金陵初陷，上海复失，苏省民情汹惧。吉尔杭阿与刘存厚同心协力，阻遏吴淞，克复上海，保障腹地两年之久，厥功非细。现在镇江业已建祠，苏省似宜援请。惟吉尔杭阿三绾省篆，未曾驻扎省城，请于上海地方另建专祠，并将刘存厚祔祠，则魂魄所依，肸蚃尤近。再，闻该故员家属屡在镇江寻觅忠骸未得，不能入城治丧，因思时逾十年，地更多难，归首之望已虚，饰终之典难稽，并请传知该家属衣冠治葬，以妥忠魂等情，由苏州布政使丁日昌、苏松太道应宝时会同复核，并声明前在上海殉难之已革知府谢继超、定广营副将清长，光禄寺署正衔胡枚，请一并祔祀，转详请奏前来。

臣等伏查前抚臣吉尔杭阿前在上海督兵围剿，系扎营于新闸地方，自应俯顺舆情，即就该处建立专祠，俾报功之典尤为切近。相应恭恳天恩俯准，于上海新闸地方另建吉尔杭阿专祠，春秋官为致祭，并请将同时在镇江阵亡之江宁府知府刘存厚，及先在上海死事之已革知府谢继超、定广营副将清长、光禄寺署正衔胡枚一并祔祀，并请饬下该旂都统传谕该家属即用衣冠治葬，以免久稽。除咨礼部查照外，理合恭折具奏，伏〈乞〉皇太后、皇上圣鉴训示。谨奏。

同治六年九月二十二日军机大臣奉旨。钦此。

————————————————————

(1)  此件辑自台湾“故宫博物院”《先正曾国藩文献汇编》，系与署理江苏巡抚广西巡抚郭柏荫会衔。日期为奉旨之日。

354．附录廷寄　饬各省提前督办来年海运河运新漕九月二十三日

同治六年九月二十三日，准兵部火票递到军机大臣字寄——大学士两江总督一等毅勇侯曾国藩、盛京将军都兴阿、福州将军署闽浙总督英桂、闽浙总督吴棠、漕运总督张之万、署河东河道总督苏廷魁、署湖广总督江苏巡抚李瀚章、广西巡抚署江苏巡抚郭柏荫、浙江巡抚马新贻、帮办湖北军务湖北巡抚一等威毅伯曾国荃、安徽巡抚英翰、山东巡抚丁宝桢、兼管奉天府府尹额勒和布、府尹恩锡：

同治六年九月十四日奉上谕：

户部奏来岁海运、河运新漕，请饬各省力筹足额，提前赶办一折。本年京师粮价昂贵，业加成开放兵米并截拨正漕，赈济饥民，仓储匮乏。粳米放至春间，即形竭蹶，来年各省新漕，必须提前运解，方足以资接济。江苏、浙江两省漕额既减，今岁又复丰收，催征自易。着曾国藩、英桂、吴棠、张之万、郭柏荫、马新贻督率藩司粮道等，严饬所属按则开征，力筹足额，并将一切事宜提前赶办，迅速运通。其江北漕粮仍当遵照成规，妥速兑运，着曾国藩、张之万、苏廷魁、郭柏荫、丁宝桢饬属认真筹办，仍将各该省起运米数先期奏报。至海运、河运雇备商船，江苏省业经曾国藩奏加水脚。其浙江、江北应用船只，着各该督抚等体察情形酌办，以恤商艰。山东、奉天等处应运粟米，着丁宝桢、都兴阿、额勒和布、恩锡等及早开征，提前兑运。务遵例限抵通，不准迟逾。并将各属欠运粮石赶紧补运，毋得稍有蒂欠。有漕各省来岁新漕如何办理，除江西省本日已据刘坤一奏到外，所有湖北、安徽两省筹办情形，着曾国藩、李瀚章、曾国荃、英翰迅即驰奏。将此由五百里各谕令知之。钦此。

遵旨寄信前来。

355．附录密谕　请饬通商口岸地方将军督抚大臣详细复奏预筹修约事宜九月二十三日

同治六年九月二十三日，准兵部火票递到军机大臣密寄——大学士两江总督一等毅勇侯曾国藩、钦差大臣湖广总督一等肃毅伯李鸿章、钦差大臣陕甘总督一等恪靖伯左宗棠、盛京将军都兴阿、福州将军署闽浙总督英桂、直隶总督刘长佑、闽浙总督吴棠、两广总督瑞麟、署湖广总督江苏巡抚李瀚章、三口通商大臣兵部左侍郎崇厚、广西巡抚署江苏巡抚郭柏荫、江西巡抚刘坤一、福建巡抚李福泰、浙江巡抚马新贻、山东巡抚丁宝桢、帮办湖北军务湖北巡抚一等威毅伯曾国荃、广东巡抚蒋益澧、前江西巡抚沈葆桢：

同治六年九月十五日奉上谕：

总理各国事务衙门奏预筹修约事宜，请饬滨海沿江通商口岸地方将军、督、抚大臣各抒所见一折。前因原议十年修约，为期已近。据该衙门奏请饬南北洋通商大臣于熟悉洋务各员中每处选派二员于十月咨送来京，当经降旨允准。惟前奏只欲于选派各员内收群策群力之效，而于通盘大局，尚待筹商。咸丰十年换约后，原因中国财力不足，不得不勉事羁縻，而各国诡谋谲计，百出尝试，尤属防不胜防。转瞬换约届期，彼必互相要约，群起交争；或多方胁制，以求畅遂所欲，均属意中之事。值此时势，惟恃笔舌以争之，此外别无可恃。各该将军、督、抚大臣受国厚恩，当此外患方殷，亟应合力齐心，先事图维，为未雨绸缪之计。着曾国藩、李鸿章、都兴阿、英桂、刘长佑、吴棠、瑞麟、李瀚章、崇厚、郭柏荫、刘坤一、李福泰、马新贻、丁宝桢、曾国荃、蒋益澧通盘筹画。左宗棠、沈葆桢筹办船政事宜，于洋务尤有关系，并着悉心酌核，妥筹速奏。本年十二月，即英约前期六个月先行酌改之期，各该将军、督、抚大臣务于十一月内奏到，毋稍延缓。俟总理衙门密函条说寄到时，诸臣其审时度势，妥筹万全，以济时艰而副委任，详细复奏，毋得徒托空言。原折着抄给阅看。将此由六百里各密谕令知之。钦此。

遵旨寄信前来。

附抄发奕䜣密折

臣奕䜣等跪奏，为预筹修约事宜，请旨饬下滨海沿江通商口岸地方将军、督、抚大臣各抒所见，以期共理而济时艰，恭折密陈，仰祈圣鉴事。

窃自外洋各国议款以来，于今十载，办理一切事务，其纲领挈之于内，而实事则行之于外。必须在外处置合宜，而后得势得机在内，不烦言而自解。本年五月，臣衙门因原议十年修约为期已近，奏请饬下南北洋通商大臣，于熟悉洋务各员中，每处选派二员，于十月咨送来臣衙门，以备查询，仰蒙俞允。当经恭录谕旨并抄折行知遵照在案。惟前奏只欲于选派各员内收群策群力之效，而于通盘大局，尚待次第筹商。上年十二月，臣等函致上海通商大臣李鸿章，嘱令检阅旧案，将条约详为核较。旋据复称，来岁换约，彼必原集其势以求大遂所欲；至于应如何防备，如何规画，尚未论及。又函致两江总督曾国藩，令将换定条约寄臣衙门，为阻患预防之计，迄未答复。窃照经理洋务，关系安危，若非洞达情形，不能得其要领。各国中财力以英为强，其重在通商；性情以法为最悍，其所重在传教；俄则善柔阴狠，时时注意于边界，三者鼎峙，而其余群相符和，总不外乎惟利是图。臣衙门与为周旋，恃笔舌以争之，实恃理势以折之。然势有时借理而申，理亦有时因势而屈，事多棘手，端在于此。

溯自道光二十年以后，办理夷务一次不如一次。迨至咸丰十年，战守两穷，于无可如何之中，为万不得已之举，参稽众论，维持大局，定议与各国互换条约。其时事在仓卒，更无别策可为国家立纾祸患，仅恃有此聊作羁縻，岂能毖后惩前，从容驳正？然昔日允之为条约，今日行之为章程，臣等即遇事竭力挽回，亦不过百分之一二。比来各国骎骎乎于条约外多方要索，臣衙门但可据理辩驳，无论如何哓渎，总〈不〉轻易允行，即如请觐、遣使、铜钱、铁路，以及内地设行栈，内河驶轮船，并贩盐挖煤，各省传教而横生枝节等事，皆其处心积虑，志在必遂者。平日屡次哓舌，均经坚持定议，再四折辩，未肯稍涉依违。转瞬条约届期，臣等私衷揣度，彼必互相要约，群起交争，甚至各带兵船，希冀胁制，务满所欲。若不允准，无难立启衅端。而臣等仍有所恃而不恐，则以办理洋务，其纲领虽在内，其实事仍在外，彼此同肩，斯任尚可预为之计，互相询谋也。

滨海沿江将军、督、抚及南北洋通商大臣，膺朝廷心膂重寄，经理有年，一切情形，无不阅历，当此重修条约，凡彼所觊觎要挟为我所必争者，谅亦思之至熟，先事应如何筹备，临事应如何折冲，在臣等朝夕图维，断不存推诿之见，而同舟必思共济，若不逐处互相筹议，是国家如此重大事务，臣衙门独行己意，于理既有所不可，于事亦有所不宜，方今各将军、督、抚大臣，上体宵旰之勤求，下顾商民之生聚，断不肯如昔年之广东议诸上海，上海议诸天津，及至事变已成，袖手旁观，置身局外！虽现在各国使臣久驻京师，此次议约，身必麇集都城，并无广东、上海之辗转。各处离京较远，势不能临期商榷，而现时应议之事，即各处应办切己之事。疑难在外，固当补救于内；艰巨在内，尤当匡助于外。返观互证，彼此谅有同心。臣等逆料各国来岁种种不情之请，必将纷至沓来，但使无甚关碍，仍当酌度权宜，倘或万不可行，臣断无迁就之理，纵至决裂，亦非臣所敢游移。然决裂而不预为之备，不可也；决裂而不共为之备，尤不可。

自古中国与外国联和，从无善策。况今日外国逼近处于中国都城，而又滨海沿江要害之区节节盘踞，实为创局。此时兵力财力两有不逮，早经外国人暗中觑破，既使臣等竭力驾驭，难保不起戎心。此等情形，又与咸丰十年迥异，非特臣等知之，在外诸臣亦莫不知之，要当合力齐心，共商良法。所有预料各国必来争执之请觐、遣使、铜钱、铁路，以及内地设行栈，内河驶轮船，并运盐挖煤、开拓传教等节。臣等拟先备具条说，密切函寄各将军、督、抚大臣，嘱令悉心筹画。其究应如何办理之处，请旨饬下盛京、直隶、两江、闽、粤、湖广、江苏、江西、浙江、山东各将军督抚及南北洋通商大臣，各抒所见。至前江西抚臣沈葆桢，现在总理船政，亦系交涉事宜；陕甘督臣左宗棠，前在闽浙总督任内创议船政，上年冬间曾经奏明去闽之后，遇有船局陈奏事件，仍由沈葆桢会衔等语。该大臣等素办洋务，尚以大局为重，应请一并饬下通筹合算，详细酌核。权今日之时势，为未雨之绸缪，专折密陈。核计本年十二月即英约期六个月先行酌改之期，各该将军、督、抚大臣务于十一月内奏到，以便臣衙门再行妥议，请旨遵行。所有预筹修约缘由，谨披沥上陈，是否有当，伏乞皇太后、皇上圣鉴。谨奏。

同日，准军机处片开：本日奉有密谕一道，随抄折一件，贵大学士奉到后，希即恭录知照署江苏巡抚郭柏荫钦遵办理。为此知会。九月十五日

356．附录廷寄　义大利亚国换约届期着派丁日昌妥为互换九月二十九日

同治六年九月二十九日，准兵部火票递到军机大臣字寄——大学士两江总督一等毅勇侯曾国藩，传谕江苏布政使丁日昌：

同治六年九月二十日奉上谕：

总理各国事务衙门奏义大利亚国换约届期，请派员互换一折。义大利亚国前立条约，声明一年互换。现据该国公使呈递照会，内称拟于九月间赴沪，即可在彼换约，请派员前往上海会办等语。该公使现已到沪，应即将条约互换。其条约各本，俟崇厚派员赍送至江苏时，即着丁日昌祗领，届期前往上海办理。并着军机处将此次寄谕摘录一并发往。如该使索看凭据，即可给与阅看。俟换约事毕，此旨仍缴还军机处备查。总理各国事务衙门折一件，着抄给阅看。将此由五百里谕知曾国藩，并传谕丁日昌知之。钦此。

遵旨寄信前来。

同日，准兵部火票递到九月二十九日奉寄谕：义大利亚国换约届期，派员互换等事。上谕：“着派丁日昌将上年与义大利亚国所立条约妥为互换。”钦此。

附抄发总理各国事务衙门原折

奏为义大利亚国使臣请在上海互换上年所订条约，援案该派大臣就近互换，恭折仰祈圣鉴事。

窃照义大利亚国使臣阿尔明雍上年来京，由法国翻译官李梅代恳议立条约，并经阿尔明雍照会三口通商大臣崇厚，由崇厚奏，经臣衙门议照换约各国成案，一律核办具奏。钦奉谕旨，派臣谭廷襄会同崇厚与之办理。臣谭廷襄遵即与该公使议定条约五十五款，于上年九月十八日公同画押盖印，约内声明以一年为期，或在天津或在上海互换，当经臣等奏蒙圣鉴在案。旋于本年五月十八日接据崇厚来函，内称法国领事德微理亚面称，义国新公使现已到沪，交出该使臣致臣谭廷襄并崇厚洋信一件，译出汉文，系为换约之事，内有如可通融在京互换，该公使深为乐从等语。查与条约不符，可否照日斯巴尼亚国办法先行请旨，将条约发下，俟其前来，即与互换。经臣等以向来各国换约，系由各该使臣呈递照会，据情具奏，请派大员互换。奉有谕旨，即将条约咨送内阁用宝，交派出之员祗领办理。

此次义国公使意欲来京换约，函内加“可否”二字，是其不敢遽行进京，已可概见。应即办一复信，言明用宝交下后，即可在天津互换，以符原约。并嘱该使接信后缮具照会，以便咨明办理等情，函复崇厚去后。嗣由崇厚函复，并将拟答该使信稿寄商缮发。嗣于本年九月十七日接据崇厚函称，初十日法国领事交来义国公使洋字文件译〈本〉，该公使拟于九月间赴沪，即可在彼预备换约。核与原约所载或在上海〈换约〉之议相符。该使既称九月间赴沪，谅此时业候前往。自应查明比国换约成案办理。臣等拟请就近在江苏巡抚、江苏布政使二员内简派一员赴沪，与该国公使接晤，将上年所立条约互换。如蒙俞允，即由臣衙门知照内阁，按照历次成案，将义国汉、洋字合订条约二本恭用御宝，发交三口通商大臣崇厚收寄，江苏交派出之员祗领办理。所有义国条约援案恳请互换缘由，谨缮折具奏，伏乞皇太后、皇上圣鉴训示。谨奏。

同治六年九月二十日，军机大臣奉旨：“另有旨。”钦此。

同日准军机处片开：本日奉有谕旨一道，希贵督于接奉后，即行恭录知照江苏布政使丁日昌一体钦遵办理可也。为此知会。九月二十日

357．附录廷寄　捻逆回窜东境饬各军全力追剿防截并即奏报清淮防务十月初四日

同治六年十月初四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、山东巡抚丁宝桢：

同治六年九月二十六日奉上谕：

李鸿章奏捻逆回窜东境，追剿获胜，遵复剿贼情形；张之万奏贼由郯、宿回扰海境，淮东吃紧，六塘河未便撤防；英翰奏贼股仍在运东游弋，催军前进，出力将弁，请择尤保奏各折片。览奏均悉。任、赖逆股窜踞海州一带，经刘铭传等督马、步急追，该逆于九月十一至十四等日，由邳、郯入东。现窜峄、滕等境，势将乘虚窥扑济宁。以上运防，着李鸿章严檄派出各军分路布置，防剿兼施。丁宝桢务当督饬东军会同李鸿章所部通力合作，迅筹灭贼之方。黄水盛涨，沈口戴庙南北岸汪洋一片，现虽无可设守，瞬交冬令，水渐消涸，若该逆乘间偷渡，直、东一带兵力空虚，恐难遏其奔突。着李鸿章迅即抽拨劲旅，严密防维，毋令该逆偷渡北窜。李鸿章俟布置粗定，即前赴济宁亲为调度。贼匪窜入东境，逆焰甚炽，李鸿章身膺统帅，正应通筹全局。趁水涨防固，借地利以励军心，扫荡逆氛，又何庸哓哓置辩，希图卸责为也。朝廷命将出师，总以剿贼之有无成效为断，李鸿章惟当督饬刘铭传等军，视贼所向，迅速殄除，以副委任。李鸿章各营蹑贼入东，全赖地方官妥为接济。着丁宝桢将该营应需粮草等项，饬属预商购储，倘因军粮缺乏，致误戎机，必惟丁宝桢是问。该逆现虽入东，海、沭等处仍有踞贼窜扰，张之万拟添募勇队二百名，并调驻防龙沟之炮船驶赴蔷薇河防守，即着妥筹布置。据该漕督奏称，俟曾国藩筹出月饷，即当赶募游军追剿等语。应如何筹款协济之处，着曾国藩斟酌办理。六塘河既难撤防，即着李鸿章、张之万饬令刘铭传、〈刘〉秉璋一军及浙军三千人专顾清、淮一带运防。并着英翰激励将弁，会同东军及湘、淮等〈军〉联络声援，遇贼即击，以期迅歼丑类。

英翰奏宿迁守军击贼各军异常出力，着准其择尤保奏，并将郯城之案汇入奏奖。前谕曾国藩将清淮防务悉心布置，即着迅速奏闻。将此由六百里各谕令知之。钦此。

遵旨寄信前来。

358．附录廷寄　通饬查询直隶浙江各省被灾被扰府县赈恤情形并奏明来春应否接济十月十五日

同治六年十月十五日，准兵部火票递到军机大臣字寄——盛京、吉林、直隶、江苏、安徽、江西、浙江、福建、湖北、湖南、河南、陕西、甘肃、山东、山西、四川、广东、广西、云南、贵州各将军、督、抚：

同治六年十月初三日奉上谕：

本年浙江杭州等府属农田荒种，山西、萨拉齐厅连年被水，陕西、西安、同州、凤翔、汉中、兴安、商、邠、乾等府州属被匪滋扰，广东新兴等州县被扰被水，湖南晃州厅属迭被黔匪窜扰，即经各该省奏到，加恩将应征新旧钱粮等项，分别蠲免缓征。近畿各州县夏间被旱，降旨谕令直隶总督查明被灾地方，奏请蠲缓钱粮，并饬户部发银二十万两，截留漕米二十万石分别赈济，并派员添设粥厂接济民食。其直隶永定河水漫溢，已由该督饬属将被淹村庄先行抚恤。广东嘉应被扰地方，业经该督、抚拨银赈抚。湖北黄梅、广济被扰难民逃至九江，并经江西巡抚饬属劝捐抚恤。河南永城、夏邑两县频年被匪被水，亦经该抚筹拨银两，以工代赈。直隶承德府街市被水，四川巫山等县、湖北襄阳等府属被淹，已谕该都统、督、抚饬属妥为抚恤。陕西兴安、汉中等属江河盛涨，并该抚筹办安抚，小民谅可不至失所。惟念来春青黄不接之时，民力未免拮据，着传谕该督、抚等体察情形，如有应行接济之处，即查明据实复奏，务求于封印以前奏到，候朕于新正降旨加恩。

再，江西南昌等属雨泽稀少，永新县被旱，河南等处低田被水，及山东海潮漫溢，并被扰地方，均由各该抚奏明，分别查勘。湖南浏阳被水，安乡等州县低田被淹，亦经该抚委员查勘，酌量赈恤，即着迅速办理，并将来春应否接济之处，一并查明，于封印前奏到外，各省被灾被扰地方应行调剂抚恤之处，着该将军、督、抚等一并查奏，候旨施恩。将此各谕令知之。钦此。

遵旨寄信前来。

359．附录廷寄　御史吴鼎元奏军营积弊通令各带兵大臣督抚严申纪律整顿十月十六日

同治六年十月十六日，准兵部火票递到军机大臣字寄——各路统兵大臣，各直省督、抚：

同治六年十月初四日奉上谕：

本日据御史吴鼎元奏，带兵员弁疲玩难恃，请迅加整饬一折。近年以来，捻匪、盐枭以及苗教、回逆肆行蹂躏，各路剿办兵勇为数已属不少，迄未蒇事，总由带兵将领疲玩泄沓，以致贼势日张，民生日困。该御史所陈军营积弊，如纵贼扰民等款，实属切中窾要，总由各带兵大臣及各督、抚疏纵因循，不思振作之故。若再不奋发精神，力图整顿，军务安有起色？着各该大臣并各该督、抚等激发天良，严申纪律，切实查明。其怯懦庸猥、骄蹇不法各员，即行分别按军法惩治，不可稍存徇隐。至保举各员，亦须复核实绩，不准以毫无战功之人滥登荐牍。总期信赏必罚，毋稍颟顸从事。所有一切调度机宜，则各该统兵大臣及各督、抚之责。朝廷总以贼之速平与否，为该大臣等功罪所由定，毋谓宽典可邀、得以玩愒将事也。懔之慎之！吴鼎元原折着各抄给阅看。将此各谕令知之。钦此。

遵旨寄信前来。

同日，准军机处片开：十月初四日奉有寄信谕旨一道，希贵督于接奉后，恭录知照署江苏巡抚郭柏荫一体钦遵办理外，抄折一件一并抄录知照可也。为此知会。十月初七日

附御史吴鼎元原折抄件

奏为带兵员弁疲玩难恃，请速加整饬，以肃军政而励战功，恭折奏祈圣鉴事。

窃准杀贼以卫民，较拯溺救焚而更急，拥兵而纵寇，固明王圣帝所必诛。方今师旅久兴，烽烟未靖，捻匪、盐枭分躏乎燕、齐之野，西陲南服间驰乎羽檄之书，祖宗来休养生息之人民，恣摧于群盗，赋税外捐输厘金之收纳，供转运于行营，积岁积年，以似以续，民气何时可恬，帑藏何时可充，宸虑何时可慰？或以为气数适然，则又非所言于圣朝。臣以为将帅玩愒之辜，实居其半。

自〈军〉兴以来，各路统兵大臣及麾下文武，奋英毅、竭智谋，以灭贼而立功者，固历历在人耳目。顾滥窃军符以自养而养寇者，亦复不少。或以逗留之故，致贼得凭要隘而居；或以畏葸不堪，致贼得以纵〔从〕容肆害；或大营数处声势相联，不思协同会剿；或密迩贼巢，攻〈取〉甚便，惟知堡垒自全；或贼深入死地，任其逸出，而官兵反在梦中；或贼本无多人，听其裹胁，而辗转遂成巨寇；或防制太疏，致兵与贼相习，以仇敌而尽抒窾要；或贿赂受饵，致兵与贼相通，且利长久而共肆贪婪；贼去已无踪，则尾追数十里，唱凯歌而还营；兵幸贼已去，则呼什百人入民间而大掠资财；其藏匿者虽幸免于贼，必难免于兵；难民奔窜，其被服者，遇一兵而剥去其半，再遇一兵而剥去以空；室庐已被毁，灰烬中尚有余物，兵则搜取不留；逃遁者潜归，饥饿时幸谋一炊，兵则哗然就食。凡此，皆误于分营管带之员。总统大帅或至受欺而不觉，然其事之疏弛，已可见矣。臣籍隶湖北云梦县，自同治壬戌夏归家至丙寅夏频岁遘贼，故所言□非臆说。顷者，各剿贼省分均未见得手，闻诸道路，皆由将士不肯抵敌。以臣夙所见闻，今日剿办迟滞情形，人言或未尽虚。

夫治军之道曰信赏、曰必罚，赏行而罚废，则不战者非独无罚，并可循序转，且幸而贼窜他境，仍可滥邀赏叙，心闲身逸，位增禄厚。然则非甚忠义之人，孰肯冲锋陷阵？而欲收敢战之力，端在明法用威。夫将士所得者，恩则爵赏，威则刀踞，人之情纵不贪爵赏，未尝不慑刀踞。惟于不战者加之罚，而后人知自儆。惟俾督师者，亦知罚之不贷乎己，而后以其自儆者儆人，贼焰借以息，天下赖以安。方今军务切要，莫先于此。即治理切要，亦不得〈不〉首虑乎此。应请旨饬下各路钦差大臣及督办、军务各大员，查出怯懦庸猥骄蹇不法各员，即行分别按军法惩治，万不容稍事徇隐，再令贻误。至该大臣等受恩深重，或累著勋劳，或新持节钺，自非泄泄沓沓者比。惟贼之速平与否，即功罪所由定，拟仍请饬谕该大臣等，迅速相机调度，毋为苟且迁延之计，俾麾下观感，人人自劝，庶乎清妖孽而扫欃枪，不难期于旦夕矣。臣愚昧之见，是否有当？伏乞皇太后、皇上圣鉴训示。谨奏。

360．附录廷寄　饬催各省协甘饷银按月如数拨解并划拨雷正绾军饷赴晋领支十月十六日

同治六年十月十六日，准兵部火票递到军机大臣字寄——大学士两江总督一等毅勇侯曾国藩、钦差大臣陕甘总督一等恪靖伯左宗棠、署湖广总督江苏巡抚李瀚章、帮办湖北军务湖北巡抚一等威毅伯曾国荃、浙江巡抚马新贻、江西巡抚刘坤一、陕西巡抚乔松年、湖南巡抚刘崑、山西巡抚赵长龄、署江苏巡抚广西巡抚郭柏荫：

同治六年十月初七日奉上谕：

穆图善奏请饬催各省协甘饷银，并筹拨雷正绾军饷各等语。甘省地方瘠苦，粮面昂贵，全赖各省协饷接济兵食。乃本年三月以前，各省解到甘饷，已不及奏额之半；四月十五日以后，并未报解丝毫，兵勇枵腹荷戈，情形万分苦累。现在河州东乡悍贼扑犯省城，军事危迫。穆图善拟派大队兵勇前往剿办，非裹带半月军粮，势难轻动。狄河地方早寒，弁勇深入搜剿，亟须多制棉衣，亦非大批协饷解到不能速办。着左宗棠、李瀚章、曾国荃、乔松年分饬陕西藩司及湖北后路粮台，遇有协甘饷银，随到随解，不准停积截留，致误军食。并着曾国藩、郭柏荫、刘坤一、马新贻、刘崑、李瀚章、曾国荃迅将各该省奏定协甘饷银按月如数拨解，以收饷饱〈马〉腾之效，不得存畛域之见，坐视不顾，致干重咎。山西河东道库每年应解协甘银五十二万两，蒂欠尚多，本年之款亦未解到。即着赵长龄严饬该道迅将上年欠款并本年协饷，赶紧分批拨解，毋稍延误。雷正绾军饷向由庆阳粮台支放，刻下进剿东路等匪需饷甚迫，穆图善现将河东道应解协甘饷银五十二万两内原定分拨庆阳粮台之十二万两，专归雷正绾军营支用，由该提督派员赴晋提解。并着赵长龄饬令河东道赶紧筹拨交该委员领解，以济要需。将此由五百里各谕令知之。钦此。

遵旨寄信前来。

同日准军机处片开：本日奉有寄信谕旨一道，希贵督于接奉后，即行恭录知照署江苏巡抚郭柏荫一体钦遵办理可也。十月初七日

361．奏陈请准于松山府城建立知县卞乃城陷殉节专祠折 ⁽¹⁾ 十月二十六日

奏为知县城陷殉节，士民感慕难忘，据情恳恩建立专祠，恭折奏祈圣鉴事。

窃照前署娄县知县卞乃系浙江归安县廪贡生，由教职改捐知县，指发江苏，委署娄县知县。值咸丰十年五月十三日粤匪窜扰松江府城，该令带勇出击，逆贼麇至，寡不敌众，退而登陴固守。迨城陷后，率众巷战，移时力竭，因骂贼不屈，被贼支解。当经奏奉恩旨赐恤，并入祀阵亡地方府城昭忠祠在案。

兹据娄县绅士周朝棨等以该故令当贼焰鸱张之时，守滨海危急之城，无兵无饷，结以忠义，奋发力撄凶锋，见危授命，虽已蒙恩旌恤，而百姓返念忠烈，感不能忘，该县附郭首邑，呈请于松江府城建立专祠，春秋致祭，以报馨香等情，由县府详经苏州布政使丁日昌转详请奏前来。

臣等查与上海知县袁祖德、署南汇县知县章惠等殉难建立专祠成案，均属相符。合无仰恳天恩俯准，于松山府城建立前署娄县知县卞乃专祠，春秋官为致祭，所需建祠工料、春秋祭品银两，照案由该绅董捐资备办。除事实册结咨送礼部查核外，理合恭折具奏，伏乞皇太后、皇上圣鉴训示。谨奏。

同治六年十月二十六日军机大臣奉旨：“着照所请，该部知道。”钦此。

————————————————————

(1)  此件辑自台湾“故宫博物院”《先正曾国藩文献汇编》，系与署江苏巡抚广西巡抚郭柏荫会衔。日期为朱批之日。

362．审明任乐之京控案件按律定拟折十一月初三日

奏为审明京控案件，按规定拟，恭折仰祈圣鉴事。

窃准都察院咨，据江苏民人任乐之以挟仇攒杀、沉冤莫伸等词赴院呈递。同治五年五月二十五日具奏，奉旨：“此案着交李鸿章、吴棠督同臬司亲提人证卷宗，秉公严讯确情，按律定拟具奏。原告民人任乐之，该部照例解往备质。”钦此。

经前署督臣李鸿章札委署江苏按察使勒方锜亲提审办去后，旋据淮安府桃源县将原卷及被证史慎从、史诣纯、林大柱、徐忠解苏。并据史诣纯等禀明，翁知俭、翁知信、史慎雍、史慎学、史慎石，先已贸易外出，情愿代质。经该司督同苏州府知府李铭皖核明卷宗，提集现到人证研讯，控情全属虚诬，议拟详奏；并声明县差徐忠于取供后病故等情前来。臣等复加察核。缘任乐之籍隶桃源县，种田度日，已死。任乐水系伊胞兄，素不务正，与练董史慎从等均无嫌隙。咸丰十年二月，任乐水纠允已获正法之土匪张景沅、李廷标、王治功、在逃之李茂馥等，乘捻匪窜扰县境，于是月初三、初六等日，伙抢事主徐兆魁、徐明珠等家粮食衣物，并将徐明珠房屋烧毁。经徐兆魁报县，饬差徐忠等先后拿获伙犯张景沅等三名，讯明正法。因逸犯任乐水等党与众多，谕令练董史慎从等协差密拿。任乐水闻风逃逸。十一年八月初二日据事主任乐益呈报，被匪抢去衣物并将伊父母拒伤。经县差获王老周保讯，系听从任乐水起意纠抢，又经饬拿未获。同治二年九月十七日，史慎从探知任乐水回家，即带伊弟史慎雍率同练丁张二等，协同县差徐忠、许标往拿。尔时任乐之因事外出，任乐水纠党拒捕，将史慎雍、张二用刀戳伤，练众情急，当将任乐水枪伤身死，史慎从禀县验讯。任乐之回家，痛兄情切，即同伊嫂任张氏以史慎从因与任乐水争买盐马头有仇，率领史慎雍、翁知俭等诈称拿匪，将任乐水劈伤毙命，抄抢衣物等词，控县批斥。任乐之即添捏史慎从与史诣纯内外摆布，贿嘱朦禀县书杨兰培、县差潘太等不比不拿等词，两次赴前漕臣吴棠衙门控告，批府讯办。旋据史慎从将县谕饬拿、拒捕格杀各情呈诉，经吴棠核明，饬府销案。任乐之心怀不甘，遂添砌帮凶史守礼等多名，及林大柱等，听使寻杀，县书杨兰培等指批诈钱各情，赴都察院控告具奏，奉旨交审。经李鸿章札委臬司提集犯证，讯悉前情。

任乐水迭次纠抢，事主徐兆魁等控县有案。是任乐水本系应死罪人。史慎从充当练董，协差往拿，并无不合。任乐水拒伤练丁、被格身死，委非挟仇勾差冒官抢杀；亦无谋同史诣纯摆布贿嘱朦请县谕情事。林大柱当时并未同往，亦未听使寻杀。书差人等均无得贿勒诈等情。质之任乐之，自认诬控不讳，再三研鞫，矢口不移。解经臣等详加察核，案无遁饰，应即拟结。

查律载：诬告人死罪未决，杖一百、流三千里，加徒役三年等语。此案任乐之之兄任乐水迭次纠抢事主徐兆魁、徐明珠、任乐益等家，已据获案正法之张景沅等供指明确。该县以任乐水党与众多，谕饬练董史慎从等协拿，因其纠党持械拒伤捕人，将其格毙，照律勿论。乃任乐之捏控史慎从等挟仇勾差冒官抢杀，如所控得实，史慎从等罪应骈首。今审属全虚，律应坐诬。惟究系痛兄情切，与凭空诬告者有间，自应按律量减问拟。任乐之应于诬告人死罪未决，杖一百、流三千里，加徒役三年，律上量减一等，拟杖一百、总徒四年，定地发配折责充徒。史慎从讯非挟仇勾差冒官抢杀，史诣纯亦无摆布贿嘱情事，应与并未听使寻杀之林大柱均免置议。徐忠在歇病故，验讯明确，亦毋庸议。县书杨兰培、县差潘太等，并未弊捺诈钱，案已讯明，未到免提，以省拖累。事主徐兆魁、徐明珠、任乐益被抢获犯各案，分饬议拟详办。除供招咨部外，所有审拟京控案件缘由，谨合词恭折具奏，伏乞皇太后、皇上圣鉴训示。再，此系奏案，请免扣限，合并陈明。谨奏。

363．江南同治丁卯武闱乡试事竣会衔具报折十一月初三日

奏为江南武闱事竣，恭折具报，仰祈圣鉴事。

窃照同治六年丁卯科江南应行武乡试，并带补咸丰五年乙卯一科，经臣附片具奏在案。溯自壬子以后，江南武科久未举行，案卷全失，事事同于创始。臣督饬司道细查条例，询访江西、湖北近年办法，酌定事宜，克期办理。江南旧章分作中、东、西三闱，臣于中闺监临主试，其东、西闱向派内提调监试分校，先期咨调江南提督臣李朝斌来省，于中闱会考；扎委内提调江南盐巡道庞际云、署中军副将周汉英会考东闱；内监试江安粮道王大经、扬州营参将朱永发会考西闱；并添派外提调代理江宁布政使杜文澜、江苏候补道潘鸿焘、杨钟琛分列三闱协同校射，以昭慎重。准江宁将军、京口副都统、江苏、安徽学臣录送驻防马甲武职生监共二千二百余名投考前来，遵照例定日期于十月初五日开考。先试马箭、地球，接试步箭、技勇，并将东、西两闱阅过士子酌挑复试，遂于十九日点入内场，扃门默试武经。择其人材英伟、技艺熟娴者，挑定双、单，好详加比较。

查江南额中武举六十三名，内上江三十一名，下江三十二名。本年两科并举，共应取中一百二十六名。又历次加广中额，自丁卯科为始，安徽省应加永远中额八名，广一次中额一名，连正额六十二名，共应中七十一名。江苏省应加永远中额十名，广一次中额十八名。本年江苏应试士子与安徽人数相同，其武艺之精娴未能优于皖省。臣再三酌核，将广一次之十八名分作两科取中，本科先广九名，连正额及永远之数共应中八十三名。驻防旗生例额八名，此次与考不满三十人，应援每十人取中一名之例定取三名，总共取中武举一百五十七名，于十日揭晓。两江地大物博，虽经兵燹之余，而材技尚有可观，仪容亦多娴雅，足以仰副皇上修明武备、慎简人材之至意。除将题名录恭疏题报外，谨会同署江苏巡抚臣郭柏荫、安徽巡抚臣英翰、江南提督臣李朝斌恭折具奏，伏乞皇太后、皇上圣鉴。谨奏。

364．奏报同治五年下半年征收淮南盐务课厘数目折十一月初三日

奏为恭报同治五年下半年淮南征收课厘数目，仰祈圣鉴事。

窃照淮南盐务，经臣奏定新章，请将所征课银按半年奏报一次，各处盐厘随课并报。钦奉谕旨：“敕部议准。”前已报至同治五年六月止。兹查五年七月起至年底止，共收课厘银一百五十二万三千八百九十八两有奇，又收盐厘钱十三万六千五百二十五千有奇，比较四年下半收数略绌。其未能畅销之由，缘鄂岸川私遍地充斥，不禁则淮引之被占良多，骤禁则楚省之饷需无着。前定加收邻税，原冀重邻本以疏淮销，不谓行之日久，弊随法生，官则懈于稽查，贩则巧于偷漏，名完一斤之税，暗运两斤之盐，不独川私为然，即江西、湖南之闽私、粤私情形亦复相同。现虽逐加整顿，认真掣验，而稍减无税之邻私，未收畅淮之成效。据署两淮盐运司具详请奏前来。除将各册咨送部科外，所有淮南五年下半年征收课厘数目，谨缮具清单，恭折具奏。伏乞皇太后、皇上圣鉴，敕部查核。谨奏。

附淮南盐务征收课厘清单

谨将淮南同治五年七月起，至十二月底止，收解盐课盐厘，分晰开单，恭呈御览。

银数入款：

一、收各岸盐课银二十五万八千七百五十五两五钱二分。

一、收鄂岸盐厘银三十三万九千二百七十五两二钱七分八厘八毫七丝五忽。

一、收湘岸盐厘银三十万一百二十五两六钱六分九厘一毫七丝七忽。

一、收西岸盐厘银四十八万一千五百五十七两三钱九分。

一、收皖岸盐厘银十一万八千一百七两。

一、收外江食岸盐厘银二万六千七十七两七钱四分三厘。

以上下半年共收课厘银一百五十二万三千八百九十八两六钱一厘五丝二忽。又上半运库截存盐厘银八千三百五十九两七钱五分二厘。

银数出款：

一、解户部盐课银十五万两。

一、解内务府盐课银二万两。

一、解皖省军需并江宁常兵饷及支放盐属各员养廉银八万八千七百五十五两五钱二分。

一、解湖北厘局归鄂省收用军需银十五万六千三百七十七两五钱五分九毫八丝四忽。

一、解湖南厘局归湘省收用军需银五万五千四百六十七两七钱八分一厘一丝七忽。

一、解九江关税银二万八百四十七两五钱五分三毫六丝六忽。

一、解安庆粮台转发剿捻各营军需银四万七千六百五十八两四钱七分五厘九毫六丝二忽五微。

一、解金陵粮台转发剿捻各营军需银五十万四千七百二十二两八钱三分一厘四毫一丝二忽五微。

一、解金陵支应所及后路粮台转发剿捻各营军需银十四万九千七百二十五两。

一、解兵部侍郎彭玉麟水师营军需银十六万四千六百三十一两五钱六分。

一、解皖南镇刘松山营军需及募勇经费银六万七千一百七十八两五钱二厘八毫八丝六忽。

一、解员外郎李昭庆营军需银五万七千五百八十一两五钱七分三厘八毫九丝六忽。

一、解长江水师提督黄翼升养廉银二千五百两。

一、解京口旗、绿两营兵饷银九千两。

一、划还湖南督销局上届不敷银二万七千六百五十八两六钱四分三厘五毫二丝八忽。

以上共解银一百五十二万二千一百四两九钱九分五丝二忽。以收抵支，除运库实存外，江盐厘银一万一百五十三两三钱六分三厘外，计湖南督销局合上届仍不敷银八万一千十三两零，俟续收盐厘划还归款。

钱数入款：

一、收内河盐厘钱十三万六千五百二十五千五百六十三文，又上届运库截存钱一万五千九百三十九千八百三十四文。

钱数出款：

一、解京口旗、绿两营兵饷钱一万二千九百五十七千文。

一、解安徽抚臣皖营军需钱三万一千三百五十一千五百四十九文。

一、解漕臣清淮防费钱三万一千九百九千 ⁽¹⁾ 四百文。

一、解江宁布政司转发督协四营兵饷等钱三万一千八百六十九千二百四十文。

一、修筑各坝工需等钱一万八千九百六十六千二百四十文。

一、支炮船口粮及缉私经费钱五千六百三十二千一百八十八文。

以上共解钱十三万二千六百八十五千六百十七文。实存运库钱一万九千七百七十九千七百八十文。

————————————————————

(1)  此处疑有笔误。

365．请准沈燮补授泗州直隶州知州折十一月初三日

奏为拣员请补沿河要缺知州，恭折仰祈圣鉴事。

窃照泗州直隶州知州贺绪蕃革职，遗缺扣留外补。接准部咨，于同治六年二月初五日行文安省，按照限减半计算，应以三月初三日作为开缺日期，归三月分截缺，系沿河繁、疲、难兼三题调要缺，毋庸掣签。查定例，应调缺出，应于在任人员内拣选调补。如无合例堪调之员，准其以候补人员题补。又查题调要缺如无合例人员请补，例由督、抚酌量人地相宜题升调补。各等因。

今泗州直隶州知州一缺，查安省现任实无合例堪调之员，例准以候补人员酌量请补。查有知府衔候补直隶州知州沈燮，现年四十八岁，浙江萧山县人。由监生遵例报捐盐经历，投效江苏海疆，嗣在安省捐输河工经费汇案保以州判分发安徽，于道光二十五年十一月领照到省。咸丰七年于克复正阳案内赏戴蓝翎，旋于克复六安案内奉上谕：“着免补本班，以知县补用。”克复凤阳案内赏加同知衔。十一年淮河南北两岸获胜出力，保奏补缺后以直隶州用，并赏换花翎。克复定远案内出力保奏，同治元年三月初五日奉上谕：“着免补本班，以直隶州知州仍留原省归候补班补用。”钦此。该员实心任事，干练老成，以之请补泗州直隶州知州，实堪胜任。虽非曾任实缺人员，与例稍有未符，但系沿河要缺，人地实在相需，例得专折奏请。据安徽布政使张兆栋、按察使吴坤修会详请奏前来。臣等往返函商，意见相同。合无仰恳圣恩，俯念员缺紧要，准以候补直隶州知州沈燮补授泗州直隶州知州，实于沿河要缺有裨。

再，该员由州判指发安徽，军务出力保升直隶州知州，奏补斯缺，例应送都引见，并补交捐免保举银两。前准部咨，军功保举人员，毋论先捐后保、先保后捐，其未经补交捐免保举银两者请补到部，一面核准，一面饬令补缴。今该员请补泗州直隶州知州，如蒙俞允，俟接准部复至日，照例给咨送部引见，饬令补缴银两。除造册咨移部科查核外，谨合词恭折具陈，伏乞皇太后、皇上圣鉴训示。谨奏。

366．请以朱云章补授江西袁州协副将折十一月初三日

奏为副将患病开缺，拣员请补，恭折仰祈圣鉴事。

窃准江西巡抚刘坤一咨准署湖广督臣李瀚章咨称，前在湖南巡抚任内，据补授江西袁州协副将唐星照，因伤疾举发，禀请开缺。经湖南长沙县知县李惟丙查验属实，声明将来病痊，尚堪起用，取具医验供结，详请会办，等因。转咨到臣，应即准其开缺，并将唐星照供结抄录咨移部科办理。所遗袁州协副将员缺，系陆路题补之缺，例应由外拣员请补。臣于两江实任人员内逐加拣选，非现居紧要，即人地未宜，实无合例堪补人员。查有提督衔记名总兵朱云章，在湖南投效军营，随剿湖北、江、皖，战功卓著，资格极深。克复金陵案内随折请奖，荐保提督衔记名总兵，前年随同剿捻，转战豫、东、皖各省，倍著勤劳。该员勤谨明练，老于战事，以之借补副将，实堪胜任。合无仰恳天恩，俯准以提督衔记名总兵朱云章补授江西袁州协副将。如蒙俞允，该员现在金陵充当营务处并带三营勇丁，应请敕部先给署札，俟防务事竣，再行给咨赴部引见。除将朱云章履历咨部外，谨会同江西巡抚兼提都衔臣刘坤一恭折具奏，伏乞皇太后、皇上圣鉴训示。谨奏。

367．请准孙昌凯开缺回籍医病并终养老母片十一月初三日

再，准兵部右侍郎臣彭玉麟咨称，前管带外江副右营广东惠州协副将孙昌凯，自投效水师军营十有余载，屡次受伤，咸丰四年在湖北田家镇首先砍断横江铁链，背受炮伤，尤为沉重，虽经医治平复，每际阴雨及交春令，犹复痛楚。且家有老母七十余岁，侍奉乏人。该员初由江南佃湖营都司选补广东陆路提标右营游击，擢升两广督标右营参将。咸丰九年十二月奉旨补授广东惠州协副将，发给札付，历任廉俸均未请领，兹据禀请终养，借资医调等情，转咨前来。臣查副将孙昌凯现因母老乏人侍奉，且伤疾频发，难赴惠州协副将之任，呈缴札付，禀请开缺回籍终养医调，情甚恳挚，相应请旨俯准所请，以遂乌私而示体恤。谨附片陈明，伏乞圣鉴训示。谨奏。

368．杜文澜代理江宁藩司片十一月初三日

再，江宁布政使李宗羲，因病请假调理，所遗藩司篆务本极繁重，又值办理武乡试，事事创始，非熟悉例案、精明稳慎之员，不能肆应裕如。查有布政使衔江苏候补道杜文澜，精细敏练，堪以代理，除先行檄饬遵照外，理合附片陈明，伏乞皇太后、皇上圣鉴。谨奏。

369．许桂林伤病交作身故请恤片十一月初三日

再，两江补用副将浙江绍兴左营都司许桂林，籍隶安徽巢县，前署督臣李鸿章檄委管带炮船，巡防巢湖，屡获匪犯，颇称得力。该员久经征战，迭受重伤，积劳受暑，伤病交作，于本年七月初六日身故，由安徽藩司详请奏恤前来。查该员从征十余年，战功卓著，因劳成疾，伤发殒命，殊堪悯惜。相应奏恳天恩，敕部将副将许桂林照军营立功后病故例议恤，以慰忠荩。理合附片陈请，伏乞圣鉴训示。谨奏。

370．章合才在陕剿捻俟军务肃清再饬赴任苏松镇总兵片十一月初三日

再，准兵部咨，同治六年六月十八日奉上谕：“江苏苏松镇总兵着章合才补授。”钦此。当经转行钦遵去后。兹准统领老湘营广东陆路提督刘松山文称，该镇现带老湘第十旗，当此剿捻吃紧之时，未克赴任等因前来。臣查苏松镇一缺，檄委滕嗣林前往署理，业经奏明在案。章合才在陕剿捻，正当吃紧之际，未能更易生手。相应请旨俯准章合才俟军务肃清，再行饬令赴任。除将该镇履历咨部查核外，理合附片陈明，伏乞圣鉴训示。谨奏。

371．李朝斌毋庸复姓归宗应于李氏别为一宗片十一月初三日

再，江南提督李朝斌本姓王氏，襁褓中为李氏父母抚养鞠育，至于成立，迭遘艰虞，王氏本生父母隔绝不相闻问，李朝斌初不自知为王氏所生也。本年三月间，有善化人王正儒来臣处禀称，李朝斌系所生季子，自幼育于李氏，请饬复姓归宗等语。臣当即询之李朝斌究竟是否有因？李朝斌茫然不解，即寄书至家，询其族叔李传诚等，始据详告颠末。

盖李朝斌未生以前，王氏本生父母已有子三人，世俗之见，以多子为累，王正儒与李朝斌之父相识，故指腹订定堕地后即任听李氏携去，王氏父母固已弃之如遗矣。事隔四十三年，忽有呈请复姓之议，李氏族人谓王氏恩谊已断，寄书详论，极陈不应归宗之义，其言亦颇中肯。臣复加查核，此事关系纲常名义，未可凭空臆断。

查本朝言礼之书，尚书秦蕙田所纂《五礼通考》最为精核，其于异姓为后之事，反复辩论，一以原情为主。所引《金史》张诗一事，张诗本李氏子，育于张氏，阅三十年始知之，初议归宗，终以张氏无子，遂仍其旧。秦蕙田称张诗为孝。今王氏本生之父母有子三人，而李氏抚养之父母别无主后，正与张诗之事相类。伏查定例，出嗣之子归宗，亦以所后父母有无子嗣为断。若令李朝斌归宗，则在王氏本生之父母，不过于三子之外又增一子，而在李氏抚养之父母竟至斩焉不祀。抚子者将抱恫于九泉，为子者将难安于毕世，核诸古礼，参以今律，李朝斌应于李氏别为一宗，但后其抚育之父母，而不祭其以上之祖宗，于王氏则不通婚姻，一以报顾复之深恩，一以别族属之大义，其于王氏之父母则曲尽敬养，庶为两全之道。该提督天性肫挚，未忍自决，臣为之参酌定议，详晰批示，遍告宗人，情义既可兼尽，众论亦已佥同。惟以提督大员，异姓为后，必应奏为立案，以昭郑重而垂久远。用敢详陈本末，上达宸听，伏乞皇太后、皇上圣鉴训示。谨奏。

372．查明徐州善后局收支造册奏销折十一月初三日

奏为查明徐州善后局自同治五年三月起，至六年二月止，收支军饷照例造册报销，恭折仰祈圣鉴事。

窃照徐州办理防剿各军粮饷，十余年来皆由善后局收支造报，前经署督臣李鸿章会同附奏，自本年三月初一日为始，归并徐州行营粮台，毋庸再由善后局收支。自上年三月升任道李鸿裔到任之日起，一切收支各款，造具细册，详由督臣复核奏销，钦奉谕旨允准，当经恭录转行钦遵，并据将归并日期呈报在案。兹据升任江苏按察使徐海道李鸿裔移行金陵粮台，将五年三月初六到任之日起，至六年三月初一归并粮台前一日止收支各款，督同局员逐款核明，共收地、漕、协、饷、拨款、捐输银三十万六千五百七十五两六钱有奇，又收奉拨二成捐输及厘捐、湖租并银易钱共二十九万四千五百四十七千三百十一文，又收捐饷票三百四十三两。内除换钱银十九万四千二百两，又除收捐饷票三百四十三两截角解还河南查销外，计连旧存银二千四百五十一两，共实收银十一万四千八百二十六两六钱有奇，又钱二十九万四千五百四十七千三百十一文，又饷票三万七千五百二十两，又官票一万六千二百八两，又宝钞七十五万四千一百三十七千二百五十七文，共支过银九万三千五百二十九两六钱有奇，又钱二十九万四千五百四十七千三百十一文，又饷票一千七百六十五两，均系查照历届援引各例案核实动支，遵照前颁单式，开列清单，详请具奏前来。

臣复查上年捻逆各股自春末以至冬初，屡扑运河，皆不得逞，因就近盘踞徐属，以图乘隙抢渡，徐州防剿事宜较往岁倍形吃紧；冬间贼扰鄂省，又调徐防各军由豫赴鄂，会同淮军助剿，较之往岁驻防本境支应尤繁，该道添募勇丁，增制军装，布置甚为周密，兹按来单详加稽核，均属力求撙节实用实销，核与例案亦俱符合。

除将另造细册咨部查核，并将用存银两及饷票、官票、宝钞等项悉交徐州粮台接收，以后归入金陵造报外，所有查明徐州善后局五年三月至六年二月分军需收支各款，理合专折具奏，并缮清单恭呈御览，伏乞皇太后、皇上圣鉴，敕部核复查销。谨奏。

附奏销清单

谨将徐州善后局自同治五年三月初六升任徐海道李鸿裔接管之日起，截至六年三月初一归并徐州粮台前一日止收支各款，缮具清单，恭呈御览。

收款：

一、收前升道张树声移交银二千四百五十一两、饷票三万七千五百二十两、官票一万六千二百八两、宝钞七十五万四千一百三十七千二百五十八文。

一、收徐州府各州县卫拨解地、漕等项银六万四千八百七十五两四钱一分二厘三毫。

一、收山西藩司拨解银一万两。

一、收山西、河东道拨解银二万两。

一、收河南藩司拨解银三千两。

一、收金陵善后捐输局协解银一万六十九两五钱四分五厘。

一、收海州、赣榆、沭阳三州县拨解二成捐输银二千四百七十四两五钱九分六厘八毫。

一、收海州、赣榆、沭阳三州县拨解二成捐输钱五百七十千文。

一、收徐州善后局捐输银十六万一千二十五两五钱。

一、收徐州善后局捐输宝钞折价银三万二千二百五两一钱。

一、收徐州善后局捐输饷票三百四十三两。

一、收徐州府、海州二属各州县厘捐钱二万四千七百三十八千九百四十五文。

一、收湖田地租钱四千四百八十一千三百六十六文。

一、收清淮善后局拨解盐本银二千七百四十六两。

一、收银易钱二十六万四千七百五十七千文。

一、收平余银七百十六两一钱七分一厘九毫七忽七九微。内除支放经〔津〕贴各书工食、纸张、笔墨、灯油等项银五百三十六两六钱六分六厘六毫五丝五忽，实收余剩银一百七十九两五钱五厘二毫五丝二忽九微。

以上新收共银三十万六千五百七十五两六钱五分九厘三毫五丝二忽九微，又钱二十九万四千五百四十七千三百十一文，又饷票三百四十三两。内除兑钱银十九万四千二百两，又除截角解还河南查销饷票三百四十三两，连旧管共计收银十一万四千八百二十六两六钱五分九厘三毫五丝二忽九微，又钱二十九万四千五百四十七千三百十一文，又饷票三万七千五百二十两，又官票一万六千二百八两，又宝钞七十五万四千一百三十七千二百五十七文。

放款：

一、放本省徐州镇标各营官兵盐粮、马干等项银一万六千七十六两一钱六分七厘九毫六丝五忽。

一、放本省徐州镇标各营官兵盐粮、马干饷票一千七百六十五两。

一、放随营长夫工食钱一万三千七百七十六千文。

一、放文员盐粮、驮折、夫价等项银一万二千八百三两四分七厘九毫八丝九微。

一、放随营防剿官弁盐粮、马干等项银七千六十两八钱九分四厘六毫三丝一忽五微。

一、放各项练勇、马勇口粮、马干钱二十七万五千六百四十五千五百十一文。

一、放随营医生、画匠、工食口粮等项银一百二十七两七钱四分九厘九毫六丝五忽。

一、放采办铁锅、白蜡、木牛烛、芦席、纸张等项银五千九百八十三两四钱。

一、放制造帐房、旗帜、衣帽、长枪、腰刀、弓箭、喷筒、火箭、火罐、铅丸、火药、火绳、铁锨、铁锹、铁斧、铁丝灯笼等项银四万二千八百八十两一钱五厘四毫三丝三忽八微。

一、放运解丰县、沛县、砀山县及周家口等处军饷银钱车价银二千五百八十二两九钱九分一厘五毫七丝六忽七微。

一、放随营长车夫工马料钱四千九百十五千八百文。

一、放各项兵勇阵伤养伤钱二百十千文。

一、放配制丸散药料银四百三十二两三钱一分五厘。

一、放修筑营盘土方银二千一百十二两四钱三分六厘八毫。

一、放各营官弁马干副销银三千四百七十两五钱五分。

以上共支销银九万三千五百二十九两六钱五分九厘三毫五丝二忽九微，又钱二十九万四千五百四十七千三百十一文，又饷票银一千七百六十五两。

实存：

一、实存银二万一千二百九十七两。

一、存饷票三万五千七百五十五两。

一、存官票一万六千二百八两。

一、存宝钞七十五万四千一百三十七千二百五十七文。

以上实存各款，归并徐州行营粮台接收造报，理合登明。

欠款：

一、欠发制造军火器械等项银四千七百十两九钱八分四厘一毫三忽六微。

一、欠发各勇口粮、马干钱六千六百十六千三百八十九文。

查前二款俟饷项稍充，再行找发，专案请销。理合登明。

373．查明江北粮台捐造炮船报销折十一月初六日

奏为查明江北粮台捐造炮船用过银两数目，照章开具清单，恭折仰祈圣鉴事。

窃准户部咨，议复陕西巡抚乔松年咨，前办江北粮台捐造炮船案内报销，行令据实开单，由臣查明奏报等因转行去后。兹据办理江北粮台报销江苏候补道姚仰云详称，陕西巡抚乔松年前办江北粮台，饬令盐务地方集资捐造炮船，自咸丰十一年起，至同治三年正月底止，共收各州县及厘局捐银三万五千九百一十九两六钱二分七厘，又收两淮各商及各局捐银十六万九千九百八十八两六钱三分，共支官弁勇丁盐、菜、口粮等项银十六万二千六百五十九两五钱有奇，共支制造炮火器械工料等项银四万四千三百七十一两一钱有奇，除以收款抵支外，尚不敷银一千一百二十二两四钱有奇，由乔松年捐廉支给。所有各款银两，均系核实支发，并无浮冒，详请核奏前来。

臣查江北捐造炮船一案，系现任陕西抚臣乔松年在两淮运司任内之事，核计日期，系在同治三年六月以前，户部咨令由臣查照新章具奏，理合开列清单，恭呈御览，伏乞皇太后、皇上圣鉴，敕部查照。谨奏。

附江北粮台捐造炮船案报销清单

谨将江北粮台捐造炮船用过勇粮军火等项银两收支数目，开具简明清单，恭呈御览。

收款：

一、收扬、通各属高邮、泰州、通州、江都、甘泉、兴化、宝应、东台、如皋、泰兴、盐城、靖江各州县解银三万二千一百三十三两三钱四分。

一、收江北仙镇厘局协济捐钱合银三千七百八十六两二钱八分七厘。

一、收两淮商贩各局捐银十六万九千九百八十八两六钱三分。

以上共收银二十万五千九百八两二钱五分七厘。

放款：

一、支官弁勇丁盐、菜、口粮等项银十六万二千六百五十九两五钱九分三厘四丝四忽一微二纤。

查前项支款银两，均系照例及查照江北粮台历次准销成案支给。所有官弁勇丁数目、衔姓、花名、起支、住支、各日期，亦经造具细册咨部核销，理合登明。

一、支运送硝磺、荒钱、包绳、水陆脚价银三千五百九十二两八钱一分七毫五忽六微九纤。

查前项支款银两，均系照例支给。所有支用数目，亦经造具细数清册咨部核销。理合登明。

一、支采买硝磺、荒钱、箭杆、皮纸等项银一万四千七百五十三两三钱一毫一忽二微五纤。

查前项支款银两，均系照例支给。所有硝磺各项斤重、价值数目，亦经造具细数清册，咨部核销，理合登明。

一、支制造火药、火绳、炮位炮子、火箭、刀牌、旗帜、号衣等项工价银二万八千八百五十七两一钱八分九厘二毫二丝一忽四微。

查前项支款银两，均系照例支给。所有制造药、绳等项数目，亦经造具细数清册，咨部核销，理合登明。

以上共支弁勇口粮、运送、采买、制造等项银二十万九千八百六十二两八钱九分三厘七丝二忽四微六纤。内除运送、采买、制造三项遵扣六分平余银二千八百三十二两一钱九分八厘一忽七微，实支银二十万七千三十两六钱九分五厘七丝七微六纤。除以收款抵支外，计不敷银一千一百二十二两四钱三分八厘七丝七微六纤，业已捐廉清给，理合登明。

374．奏报两淮各场秋禾收成分数折十一月初六日

奏为恭报两淮各场秋收分数，仰祈圣鉴事。

窃照盐属各场古熟地亩种植秋禾分数，例应查明详奏。

兹据两淮盐运使李元华详称，通州分司所属丰利等九场，坐落通州、如皋、东台三州县境内，地势高下不同，本年入夏以后，旸雨愆期，以致收成减折，阖属牵算，约计六分；泰州分司所属富安等十一场，坐落东台、盐城、兴化、阜宁四县境内，本年初夏亢旱日久，得雨后补种稍迟，类多秀而不实，阖属牵算，约计五分有余；海州分司所属板浦等三场所辖疃荡，专事晒扫，间有池头滩角种植秋禾，本年秋后连遭大雨，低洼被淹，收成歉薄，阖属牵算，约计四分有余。详请具奏前来。臣复核无异，理合循例恭折奏报，伏乞皇太后、皇上圣鉴。谨奏。

375．奏请江北漕粮河运出力各员仍照原议奖叙片十一月初六日

再，同治四年江北漕粮试行河运出力各员，经署督臣李鸿章开单汇保，荷蒙天恩允准在案。嗣准兵部咨，以原奏都司用荆州卫守备忠发，请以游击在任候升。尽先千总杨瑶，请以卫守备尽先补用，并加都司衔。海州营千总周象臣，请免补守备，以都司尽先补用。核与定章不符，行令另核请奖等因。当经转行遵照去后。兹据江安粮道王大经详请复奏，仍照原请奖叙免，再另议前来。臣查上届河运系属创行，雇船、挖浅、渡湖、渡黄，备尝艰险，该员等亲身督夫设法疏通利运，小心谨慎，得以妥速无误，实与寻常出力者不同。合无仰恳天恩，俯准将该守备忠发等，仍照原奏给奖，免其另议，以示鼓励。除将送到履历咨部外，谨附片陈明，伏乞皇太后、皇上圣鉴训示。谨奏。

376．副将陶位中参将黄占魁等巡洋捕盗阵亡请恤片十一月初六日

再，澄海营领哨总兵衔尽先补用副将陶位中，管驾艇船出洋巡缉，本年七月二十三日巡至协安沙西嘴洋面，因有商船被劫，该副将督同弁勇上驶追捕，逼近盗船开炮攻击，轰毙盗匪十余名，焚毁盗船一只，余船仍敢抗拒，时值黄昏风逆，该匪连抛火罐，以至巡船被焚，副将陶位中及兵勇十三人登时殒命。又副将衔尽先参将黄占魁，管驾澄海营五、七两号艇船，于九月二十八日在协安沙西北一带洋面上下梭巡，遥见盗船，分头迎捕，轰毙盗匪数名，鏖战三时之久。讵五号艇船被盗火延烧，参将黄占魁及兵勇十六名均焚溺殒命，由苏松镇先后禀报前来。

臣查副将陶位中、参将黄占魁，均系霆营战将，卓著伟绩，由鄂、豫、皖省转战到苏，洊保斯职，委领澄海营哨务，巡防洋面，遇事勇往，今因捕盗力战，先后阵亡，殊堪悯恻。相应奏恳天恩，敕部将总兵衔副将陶位中，照总兵阵亡例议恤；将副将衔参将黄占魁，照副将阵亡例议恤，以慰荩勚。

除将随同伤亡兵勇照水师营制分别办理外，谨附片陈请，伏乞圣鉴训示。谨奏。

377．奏报两淮盐运辛酉壬戌二纲开办运销征厘情形片十一月初六日

再，据署两淮盐运使程桓生详称，淮北辛酉纲票盐，遵照定章，先运正额二十九万六千九百八十二引，奏明于上年八月初六日开办。所赖本纲期内，淮、湖一带尚无阻滞，行销各岸未被捻踪久扰，已于本年七月二十一日将该纲应征正杂课银如数征足，按章分成解充剿捻军饷。其壬戌新纲，即于七月二十二日接办，详请具奏前来。

臣查捻逆近曾窜扰海州，淮北场垣密迩寇氛，商情不无畏阻，新纲虽已接开，而场盐尚多停运。壬戌纲章程，应请循照上届之例，仍以正额为准，俾免贻误。

除将辛酉纲课厘另行开单奏报外，所有接开壬戌纲日期，理合附片陈明，伏乞圣鉴，敕部查核。谨奏。

378．江都虹桥乡殉难官绅士民妇女请恤片十一月初六日

再，据采访忠义局委员陈艾禀据江都县监生蒋唐等禀称，该县所属之虹桥乡，滨临大江，地当冲要，咸丰三年贼陷扬州，在籍绅士内阁中书钟淮，会同虹桥局董监生朱敬熙等，首倡团练，设法战守，迭次获胜。是年五月，钟淮等筹议收复瓜洲，壮志未遂，先后阵亡。除钟淮已奉恩旨赐恤外，朱敬熙等协力赞襄，同膺寇难，各团丁效忠赴敌，士民妇女相继捐躯，共计一百八十四名口，未便任其淹没，由局查明请奏前来。

臣查该士民等以虹桥一隅之地，力遏凶锋，临难不苟，实属深明大义。相应恭缮清单，奏恳天恩敕部分别旌恤，以彰节义。除饬造事实清册咨部核办外，谨附片具陈，伏乞圣鉴训示。谨奏。

379．陆炘办团遇贼阵亡请恤片十一月初六日

再，据候选知州陆显勋禀称，胞兄江苏候补从九品陆炘，籍隶浙江，由监生报捐从九品，指发江苏，咸丰八年奉委署理江宁镇巡检，办理上江两县团练，屡次与贼接仗，身受重伤。十年闰三月，金陵大营溃散，该员亲督练丁，于初十日在淳化镇地方御贼阵亡等情，饬据江宁藩司查明属实，详请奏恤前来。

臣查该巡检陆炘带团御贼，力战捐躯，情殊可悯。合无仰恳天恩，敕部照例议恤，以慰忠魂。谨附片具陈，伏乞圣鉴训示。谨奏。

380．附录廷寄　指授东直清淮防剿捻逆机宜并匀拨协甘之款以济清淮饷需十一月初九日

同治六年十一月初九日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、山东巡抚丁宝桢、安徽巡抚英翰：

同治六年十一月初三日奉上谕：

张之万奏六塘河分段扼守情形，及贼窜赣榆，并请拨清淮饷需各折片。所陈六塘河扼守各营，布置尚属严密。现在捻逆由东省南窜，于十月二十二日已窜至赣榆，边马抵城根，青口寨外亦有贼马数十骑往来游弋，清淮各军布守河防，势难抽调。李鸿章前于潍县之捷，已饬铭、鼎两军会同追剿，并令郭松林、杨鼎勋取道沂、郯，合力兜击，计尚不至落后，着即迅督诸军乘胜齐进，务须再接再厉，使该逆不遑喘息，以遏狂氛。其皖营程文炳所部，即着李鸿章、英翰督令会同淮军并力歼剿，王正起等军逼贼南窜，并着丁宝桢饬令探踪继进，迅赴戎机。张之万即饬海州青口驻防水陆各营，严密堵遏，与追师联络夹击。现在河水未涸，清淮防务尚有把握。逆贼飚悍，张之万务当通饬沿河各营，妥筹扼击，毋任窜突。清淮协饷无着，张之万以金陵厘局月协甘饷三万两之款，于本年十二月可将江海关借项抵清，拟自明年正月为始，于此款内匀拨一万五千两，以顾清淮饷需；下余一万五千两仍协甘省。着曾国藩斟酌缓急，妥为筹拨，以保完善。清淮军事、饷事，该督均须统筹并顾。一切防剿机宜，并着随时与张之万悉心筹布，以臻周妥。

正在寄谕间，据李鸿章驰奏，刘铭传、善庆等军追贼至赣榆城南，大获胜捷，枪毙逆首任化邦等情，追贼尚为奋力，本日已降旨将刘铭传优加赏赉，善庆等照请奖励矣。

任逆为著名悍贼，现凶渠授首，贼胆愈寒，布政使潘鼎新、贵州安义镇总兵唐仁廉已先后由莒州、日照向南兜追，郭松林、杨鼎勋由滕、峄径趋郯、沂，程文炳亦由郯城就近迎剿，着李鸿章迅催各军倍道星驰，与刘铭传前后夹击，务须乘此锐气，将该逆就地聚歼，毋任再行铤走。

据崇厚奏，齐河以下堤段绵长，直省无兵可调，东省仅有赵三元等水陆三营，兵力单薄，请饬李鸿章、丁日昌于封河以前拨兵防守。齐河下游与张秋一带，直省防军分段认守等语。现在河防虽形稍松，然转瞬河冰冻结，捻踪匪定，亦不可不预筹，着李鸿章、丁宝桢将齐河下游妥筹备预，以专责成。将此由六百里各谕令知之。钦此。

遵旨寄信前来。

381．附录廷寄　通饬统兵大臣及各直省疆臣将历保记名提镇各员材具识略随时密考具奏十一月初九日

同治六年十一月初九日，准兵部火票递到军机大臣字寄——各路统兵大臣、各直省将军、督、抚：

同治六年十一月初二日奉上谕：

前因提、镇员缺关系紧要，特经寄谕各统兵大臣并各疆臣，令将所保记名提、镇各员，另片密注堪以胜任字样；其实在不能胜任者，亦即随时具奏，迄今遵行者甚属寥寥。军兴以来，各路兵勇有打仗出力、历保佐领、参、副等官者，续有劳绩无可再加，往往奏请以副都统、提、镇记名简放，朝廷破格施恩，无不立允所请，而其人之材具识略如何，究未能概行深悉。现在军务未竣，需材孔亟，各营带队将领并曾经记名副都统、提、镇中，如有材具出众，谋勇兼优，并战功久著，堪膺专阃之任者，仍着各路统兵大臣及督、抚等遵奉前谕，详细出具考语，随时具奏，以备任使。或未能骤膺专阃，而材堪造就，将来阅历较深，尚堪胜任者，亦着分别具奏。各该员现在军营所司何职，统带兵勇若干，或因事撤去差委，或缘事离营回籍者，均着按季造册送报军机处，以备查核。其籍贯、年岁、履历，并着随时详细造册咨送兵部，勿得延宕。将此各谕令知之。钦此。

遵旨寄信前来。

382．附录廷寄　娄云庆邓训诰所募霆营旧勇及新募集中黄州加紧训练并命娄部速驰援山东十一月十二日

同治六年十一月十二日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、署湖广总督江苏巡抚李瀚章，传谕护理湖北巡抚布政使何璟：

同治六年十一月初六日奉上谕：

李瀚章等奏娄云庆一军现未整顿就绪，暂难速往东省一折。据称：娄云庆开招各营，半系霆营旧勇，半系就地招募。旧勇固需认真振刷，新勇尤宜加意训练。曾国藩将霆营未撤之十四营以九营归邓训诰统带，以五营拨交娄云庆统领，饬由樊城移赴黄州，邓训诰尚无拔队日期等语。新募训练未成，固难强之就道，现在东省剿捻获捷，任柱被官军轰毙，贼气已夺，亟需多集兵力，一鼓歼除，着曾国藩檄催邓训诰统带各营，刻即拔队驰赴黄州，会同娄云庆将新旧各军赶紧训练，务须纪律严明，壁垒一新，以备折冲之用。并着李瀚章、何璟转饬娄云庆，俟邓训诰所部到齐，迅即整理就绪，驰赴山东，听候李鸿章调遣，不得迟误。李鸿章仍遵前旨，飞速迎提，以期多多益善，早奏肤公。将此由五百里谕知曾国藩、李鸿章、李瀚章，并传谕何璟知之。钦此。

遵旨寄信前来。

383．附录密谕　饬滨海临江各省筹解制钱铜斤规复圆法十一月十三日

同治六年十一月十三日，准兵部火票递到军机大臣密寄——大学士两江总督一等毅勇侯曾国藩、福州将军署闽浙总督英桂、两广总督瑞麟、署湖广总督江苏巡抚李瀚章、浙江巡抚马新贻、署江苏巡抚湖北巡抚郭柏荫、江西巡抚刘坤一、广东巡抚蒋益澧、三口通商大臣兵部左侍郎崇厚，传谕护理湖北巡抚布政使何璟：

同治六年十一月初五日奉上谕：

户部奏请饬滨临江海各省解钱筹铜一折。前因铜斤缺乏，鼓铸当十大钱，原为一时权宜之计，行之日久，不无流弊，近来市廛行使，暗中折减，于国用民生均有未便。惟欲规复圆法，必须筹备制钱。京师自通行大钱以来，所有制钱大都运往外省，若欲鼓铸新钱，又非一二年所能骤复。户部议令滨临江、海各省筹解制钱，实为便捷之法。前经谭廷襄函商湖北督、抚，拟于盐厘项下酌提制钱，由轮船运津，据称事属可行。此外，如江西、江苏、浙江、广东四省，均有海船可通，各该省厘金较旺，自可一律提解，着曾国藩、郭柏荫、英桂、马新贻、瑞麟、蒋益澧、李瀚章、何璟、刘坤一各于盐卡、厘卡收款内，每年酌提制钱三十万串，由轮船装运天津，交崇厚择地严密收存，听候提用。酌提钱文，准照银价划抵应解京饷，其制钱一千合银若干，及运脚若干，即着各该督、抚迅速议定具奏。所提之钱，务须年清年款，以两年为止，不准稍有短解。此项钱文，即名为天津练饷，以昭慎密。不可稍有宣露，致令外来商民传播都城，有碍钱法，是为至要。其湖北施、宜等处，向多铜矿，着该督、抚饬属招商试办，酌抽矿税，试行有效，即筹款收买商铜，以裕鼓铸，并着妥议章程具奏。至濒海商贾，向有贩运红铜、条铜等项，应如何招商收买之处，并着各该督、抚、三口通商大臣妥速议奏。将此密谕曾国藩、英桂、瑞麟、李瀚章、马新贻、郭柏荫、刘坤一、蒋益澧、崇厚，并传谕何璟知之。钦此。

遵旨寄信前来。

384．附录廷寄　潘贵升击毙逆首任化邦奖银二万两并指授苏东皖各路防剿机宜十一月十四日

同治六年十一月十四日，准兵部火票递到军机大臣字寄——大学士两江总督一等毅勇侯曾国藩、钦差大臣湖广总督一等肃毅伯李鸿章、漕运总督张之万、安徽巡抚英翰、山东巡抚丁宝桢：

同治六年十一月初八日奉上谕：

李鸿章奏查明枪毙任逆实在情形，并酌保铭军出力人员一折。已明降谕旨，将参将吉尔洪额等照请给奖。潘贵升枪毙任逆，勇往可嘉，所有赏给该千总银二万两，着曾国藩迅即筹款拨给，以示鼓励。

另片奏潘鼎新一军在海州上庄镇击贼获胜，及现筹调度情形各等语。贼匪在海、沭、宿、郯一带盘旋窥伺，官军业已厚集，正当乘此声势，并力会剿，着李鸿章饬令刘铭传等军分路齐进，迅图兜击，并严饬潘鼎新督率所部，奋勇图功，不得顿兵迁延，任意粉饰，致误戎事。

贼众趋向靡定，张之万当会商曾国藩悉力预备，毋令贼匪深入，扰及完善。英翰务饬皖省防剿各军，加意堵击，使贼无从奔突，庶可一鼓聚歼。此时贼有图扑下游之势，虽防军已有准备，李鸿章仍当随时侦探防范，勿稍大意。丁宝桢现在齐河查勘黄防，着妥为布置，迅速蒇事。仍督东军会同剿贼，毋任该匪回窜，又致蔓延。将此由五百里各谕令知之。钦此。

遵旨寄信前来。

385．遵旨预筹与外国修约事宜密陈愚见以备采择折十一月十五日

奏为遵旨预筹修约事宜，恭折密陈，仰祈圣鉴事。

窃臣于九月二十三日，承准军机大臣密寄同治六年九月十五日奉上谕：“总理各国事务衙门奏预筹修约事宜，请饬滨海沿江通商口岸地方将军、督、抚大臣各抒所见一折。前因原议十年修约，为期已近，据该衙门奏请饬南北通商大臣于熟悉各员中，每处选派二员，于十月咨送来京，当经降旨允准。惟前奏只欲于选派各员内收群策群力之效，而于通盘大局，尚待筹商，本年十二月，即英约前期六个月先行酌改之期，各该将军、督、抚大臣务于十一月内奏到，毋稍延缓，俟总理衙门密函条说寄到时，诸臣其审时度势，妥筹万全，以济时艰而副委任，详细复奏。”等因。钦此。仰见我国家推心置腹，博采广取之至意，钦佩曷任。详绎总理衙门原折密函，层层商析，谋坚执固拒之辞，而又不欲大局之决裂；怀雪耻报仇之志，而又不欲彼族之猜疑，实属审时度势，苦心经营。臣于预筹换约一事，前接总理衙门四月之函，当经分饬各关查议，开列清册，经臣详晰加签，业于九月二十一日选派候补道孙士达等二员，由沪进京赍投，以备采择在案。

兹复荷谕旨垂询，臣愚以为与外国交际，最重信义，尤贵果决。我所不可行者，宜与之始终坚持，百折不回；我所可行者，宜示以豁达大度，片言立定，断不宜若吐若茹，稍涉犹豫之象，启彼狡辩之端。大抵洋人之在泰西，数百年来互相吞并，无非夺彼国商民之利，然后此国可以得志。其来中国也，广设埔头，贩运百货，亦欲逞彼朘削之诡谋，隘我商民之生计。军兴以来，中国之民久已痛深水火，加以三口、五口通商，长江通商，生计日蹙，小民困苦无告，迫于倒悬。今若听洋人行盐，则场商运贩之生路穷矣；听洋人设栈，则行店囤积之生路穷矣；听小轮船入内河，则大小舟航水手柁工之生路穷矣；听其创办电线、铁路，则车、驴、任辇、旅店、脚夫之生路穷矣。就彼所要求各事言之，惟挖煤一事，借外国开挖之器，兴中国永远之利，似尚可以试办。应宝时条议册内以为可行，臣亦加签从而韪之。其余如小轮舟、铁路等事，自洋人行之，则以外国而占夺内地之利；自华民之附和洋人者行之，亦以豪强而占夺贫民之利，皆不可行。以上各节，臣于孙士达等赍京册内，逐条签明，总就小民生计与之切实理论，自有颠扑不破之道。如果洋人争辩不休，尽可告以即使京师勉强应允，臣等在外，仍必以全力争回；即使臣工勉强应允，而中国亿万小民，穷极思变，与彼为仇，亦断非中国官员所能禁止。中国之王大臣为中国之百姓请命，不患无词置辩，甚至因此而致决裂。而我以救民生而动兵，并非争虚仪而开衅。上可以对天地列圣，下可以对薄海苍生，中无所惧，后无可悔也。

至请觐、遣使、开拓传教三事，臣派员赍京册内，皆未议及。伏查康熙十五年圣祖仁皇帝召见俄人尼果赍等，其时仪节无可深考，然当日与俄罗斯议界、通市，实系以敌国之礼待之，与以属藩之礼待高丽者迥不相同。道光、咸丰以来，待英、法、米三国，皆仿康熙待俄国之例，视同敌体。盖圣朝修德柔远，本不欲胥七万里之外洋而悉臣服之也。拟请俟皇上亲政以后，准其入觐。其仪节临时酌定，既为敌国使臣，不必强以所难，庶可昭坦白而示优容。

遣使一节，中外既已通好，彼此往来，亦属常事。论者或恐使臣之辱命，或惮费用之浩繁，此皆过虑之词，似应令中外大臣留心物色，随时保举可使绝国人员，储以待用，不论官阶，不定年限，有人则遣，无人则不遣，权仍在我，彼亦断不致以许而不遣，遂启兵衅。顷准总理衙门咨，已奏派志刚等出使西洋，从此源源通聘，使事渐多，纵或有一二不能专对之臣，亦安知无苏武、班超、富弼、洪皓者流出乎？其中为国家扬威而弭患，此可慨然允许者也。

至开拓传教一事，查天主教之始专以财利人，近日外国教士贫穷者多，彼之利有所不给，则其说亦将不信。自秦汉以后，周孔之道稍晦，而佛教渐行。然佛教兴于印度，今日之印度，则多从回教，而反疏佛教。天主教兴于泰西，今日之泰西，则另立耶苏教，而又力攻天主教。可见异端之教，时废时兴，惟周孔之道，万古不磨。但使中国修政齐俗，礼教昌明，彼虽百计开拓，亦终鲜尊信之者。况目前各省郡县多立教堂，业已拓之，无可再拓，将来换约之时，该国如于此条渎请不已，似可许以随时行文保护彼教，但不必再添条款，亮不至更肆要求矣。

此数端者，其害稍轻，不特不与力争，并可有求立应。独至铁路、轮船、行盐、开栈等事，害我百姓生计，则当竭力相争，不设抵制之词，不用严峻之语，但以婉言求之，诚意动之，始终不可移易，使彼知恤民以保邦，乃千古帝王之常经，亦我朝列圣之家法。在今日，中国多事，洋人方张，我不能因曲徇和议而不顾内地生民之困，即异日中国全盛，洋人衰弱，我亦但求保我黎民而别无耀兵海外之心。彼虽倔强诡谲，当亦知理直不可夺，众怒不可犯，或者至诚所感，易就范围。区区愚见，是否有当，谨献刍荛，以备采择。所有遵旨预筹修约缘由，恭折由驿四百里复陈，伏乞皇太后、皇上圣鉴训示。谨奏。

386．奏报勘明两淮场灾请缓折价钱粮折十一月十五日

奏为勘明两淮泰、海二属各场被水，不致成灾，循例请缓折价钱粮，恭折奏祈圣鉴事。

窃查泰州分司所属富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，古熟荡地，向植秋禾，本年自春徂夏，亢旱日久，播种较迟，结秀不实。嗣又连遭风潮，荡被淹，禾草受伤，收成歉薄，各场牵算，统计五分有余，例系勘不成灾。惟是积歉之区，素鲜盖藏，各丁摊煎失时，灶情殊形拮据，所有各场应征新旧折价，若同时并征，力有不逮。应请查照成案，除该十一场本年应征同治六年压征五年分新赋折价照常征收，其来年压征同治六年分折价亦照例限启征外，应请将富安、安丰、梁垛、东台、何垛五场应征同治五年压征四年分未完二参折价同丁溪、草堰、刘庄、五祐、新兴、庙湾六场本年麦熟后应征同治四年分折价，并该十一场本年秋成后应带征之咸丰九年，及未届启征之咸丰十年、十一年，同治元、二、三各年原缓折价，均请缓至来年秋成后起，由远而近，每年带征一年。

又海州分司所属板浦、中正、临兴三场，地势极低，亦因本年夏秋以来先旱后潦，连得大雨，沟浍皆盈，兼之地皆近海，潮水顶托，池荡淹漫，无从宣泄，经海分司饬令各场督率池丁，赶将盐池设法疏消，修理起晒，其荡地所种禾粮，均多黄萎受伤，秋收亦属歉薄，高低牵算，仅止四分有余。灶地本以产盐为重，收成虽歉，尚属不致成灾。惟该三场为滨海积歉之区，穷灶素鲜盖藏，今又被淹歉收，情更困苦，亦应查照成案，将盐池、荡地折价，酌量轻重，分别办理。除该三场本年应征同治六年压征五年分盐池新赋折价照常征收，其来年压征同治六年分盐池折价亦照例限启征外，应请将该三场本年应征同治六年压征五年分荡地折价，照例缓至次年麦熟后征收；其来年压征同治六年分荡地折价，缓至来年秋成后启征。所有该三场应征同治五年压征四年分盐池未完二参折价，并本年麦熟后应征同治四年分荡地折价，同本年秋成后应带征之咸丰元年，及未届启征之咸丰十年、十一年，同治元、二、三各年荡地、盐池各原缓折价，均请缓至来年秋成后起，由远而近，每年带征一年，以纾灶力。均经各该分司大使禀由运司饬委各员前往确勘。兹据两淮盐运使李元华、署淮扬道陈庆长、署徐海道高梯会详请奏前来。

臣复核无异，除饬赶造缓征折价年款、银数及勘不成灾册结咨部核复外，谨会同署理江苏抚臣郭柏荫恭折具奏，伏乞皇太后、皇上圣鉴训示。谨奏。

387．总理各国事务衙门奏调李善兰请准俟其病痊后赴京片十一月十五日

再，臣接准浙江抚臣马新贻咨称，总理各国事务衙门奏催海宁生员李善兰等迅即来京一折，军机大臣奉旨：“依议。”钦此。等因。咨会前来。查李善兰，浙江附生，同治元年臣调赴安庆军营，相从甚久。金陵克复案内，奏保以训导即选。该员讲求西法，已阅三十余年，索隐探微，穷极奥窍，足继梅文鼎、江永等之绝学，现在奉命入都，自应饬令赶紧起程。惟本年夏秋以来，感受暑湿，大病月余，现虽调治稍愈，而精力尚未复原，势难冲寒就道。合无仰恳天恩，准令李善兰俟病体痊愈后，再由臣给咨赴京，听候录用。除咨复浙江抚臣外，理合附片陈明，伏乞皇太后、皇上圣鉴。谨奏。

388．请以盛大才借补靖江营守备片十一月十五日

再，臣准兵部咨，游击衔两江督标尽先补用都司盛大才，借补靖江营守备一缺。查盛大才大衔借补小缺，且该员履历尚未到部，所请应毋庸议。等因前来。臣查前于督标左营守备韦长清借补案内声明，请旨嗣后武职各员，无论何处员缺，以大衔借补小缺，均准通融办理。等因。于同治六年五月二十八日奉旨：“韦长清着准其借补，余依议，兵部知道。”钦此。转行在案。盛大才借补靖江营守备，经部议驳，系于五月二十日具奏，当时通融借补之案尚未奏准，现在钦奉谕旨，均准借补。除盛大才履历业已咨部外，相应援案声明。仰恳天恩，准以尽先都司盛大才借补靖江营守备，由部先给署札，俟军务告竣，再行给咨送部引见。谨会同江南提督臣李朝斌附片陈明，伏乞皇太后、皇上圣鉴训示。谨奏。

389．仍请以郭金魁补授徐州城守营都司片十一月十五日

再，臣准兵部咨复，拟补徐州城守营都司郭金魁，尽先名次在后，应令另拣尽先名次在前之员请补。等因前来。伏查军功尽先人员，定例按奉旨日期及名次先后挨次拟补。如名次在前之员，有人地未宜者，历准声明以名次在后之员请补。近年以来，各路军营保举之员人数太多，尽先名次先后碍难循例扣计，不得不变通办理。徐州城守营都司员缺，驻扎徐州府城内，现值捻氛尚炽，必须熟谙该处地方情形之员，方克胜任，虽有尽先在前之员，实于是缺人地未宜。合无仰恳天恩，俯念地方紧要，准以尽先都司郭金魁补授徐州城守营都司员缺，俾收人地相需之效。谨会同漕运总督臣张之万附片陈明，伏乞皇太后、皇上圣鉴训示。谨奏。

390．请奖案内窦锡麟误书窦锡龄陈明更正片十一月十五日

再，直隶提督刘铭传一军克复湖北黄陂县城等案出力员弁，经臣于同治五年十二月初三日开单奏奖，均蒙允准。惟钦奉谕旨内，有监生窦锡龄又书作锡麟，饬臣查明复奏，再行给奖。等因钦此。兹据该监生呈验监照，实名锡麟，前因展转誊写，以至歧误。相应奏明，请旨准将监生窦锡麟仍照前奏，以典史留于河南补用，并免缴指分银两。理合附片具陈，伏乞圣鉴训示。谨奏。

391．附录廷寄　准拨历年节省防险银两充实黄河防险工费并催解长芦山东两淮商人欠解河工银两十一月十八日

同治六年十一月十八日，准兵部火票递到军机大臣字寄——大学士署直隶总督一等果威伯官文、大学士两江总督一等毅勇侯曾国藩、署河东河道总督苏廷魁、山东巡抚丁宝桢、河南巡抚李鹤年：

同治六年十一月十一日奉上谕：

苏廷魁奏请添拨历年节省防险银两，并抢护下南厅险工各折片。黄河南岸之上南中河，北岸之祥河下北各厅防险工费，自同治二年改章后，约于历年节次奏拨外，计省银一百万两。现在两岸险工迭出，若待来年三四月间筹费办料，恐误事机。苏廷魁拟于节省项内提银十六万两，以四万两先就各厅临黄要区加帮培筑，以十二万两按各厅省工各堡，益以额拨，将应办正杂料物，于岁前上紧办足，自系为工程紧要起见。除该署河督业经先商酌拨外，着李鹤年即饬该藩司按照添拨银数，于年前先拨六成，下余四成至春汛前同额拨银两分次拨交，毋得借词推诿，致误要需。惟此次银两到工，苏廷魁务须督饬各厅认真经理，如有不肖工员从中偷减，即着从严参办。至下南河厅无工处所，猝生奇险，尤当设法筹防，着苏廷魁即饬在工各员，分投抢护。余着照所议办理。

另折奏，藩库筹饷维艰，请饬催芦、东、两淮商欠帮价生息银两，分次迅解等语。长芦、山东、两淮各商，共欠解河工银至二百三十六万余两之多，苏廷魁请令芦商凑银五万两，山商凑银二万两，淮商凑银十万两，以顾要工。着官文、曾国藩、丁宝桢督饬各该运司，即照该署河督所指银数，严饬各该商人，年内如数交清，迅解河南，酌归司库垫款，凑发现在帮价。以后应解息银，仍责令分季批解，年清年款，不准稍有蒂欠。其以前陈欠，并着饬令各该运司查明，分次弥补，经此次变通之后，各该商人仍前拖欠，即着从重参追。如各该运司等催缴不力，即着各该督、抚咨部严定处分，以专责成。将此由四百里各谕令知之。钦此。

遵旨寄信前来。

392．附录廷寄　霆军营官吞饷滋事即着革职并惩儆湖北火药局失火监员十一月十九日

同治六年十一月十九日，准兵部火票递到军机大臣字寄——大学士两江总督一等毅勇侯曾国藩、署湖广总督江苏巡抚李瀚章：

同治六年十一月十三日奉上谕：

李瀚章奏霆军营官吞饷滋闹，火药局失火及新授藩、臬两司各饬赴本任等折片。览奏均悉。管带霆营武员史宗兴等，克扣饷项，以致兵勇鼓噪，游勇乘机抢掠，几致酿成事端。现将滋事勇丁正法后，尚能安静。仍着曾国藩、李瀚章严饬娄云庆、宋国永、邓训诰等，将各营勇丁妥为钤束，毋令再蹈从前覆辙。饷需等项，尤需秉公支放，不得丝毫克扣，以安众心。记名总兵史宗兴、总兵陈由立、记名总兵杨谦万、邹连升，均系提镇大员，擅敢于军饷任意染指，情殊可恶。均着先行革职，彻底审究，再行从严参办。

湖北省城火药局不戒于火，管理委员与寻常疏忽不同，巡检张士衡、守备万年青，均着即行革职，以示惩儆。该局附近人民猝遭此灾，情殊可悯，着李瀚章筹款抚恤，毋令失所。

新授湖南布政使李榕、湖北按察使王文韶，均着李瀚章饬令先赴新任，俟各该省防务告竣，地方静谧，再行来京陛见。将此由五百里各谕令知之。钦此。

遵旨寄信前来。

393．附录密谕　通饬各直省将军督抚仍遵前旨妥筹修约事宜各抒所见从速复奏毋得延误十一月二十四日

同治六年十一月二十四日，准兵部火票递到军机大臣旨密寄——大学士署直隶总督一等果威伯官文、大学士两江总督一等毅勇侯曾国藩、钦差大臣湖广总督一等肃毅伯李鸿章、福州将军署闽浙总督英桂、闽浙总督吴棠、署湖广总督江苏巡抚李瀚章、三口通商大臣兵部左侍郎崇厚、湖北巡抚署江苏巡抚郭柏荫、江西巡抚刘坤一、福建巡抚李福泰、浙江巡抚马新贻、山东巡抚丁宝桢、前江西巡抚沈葆桢：

同治六年十一月十八日奉上谕：

总理各国事务衙门奏请饬催各直省将军、督、抚大臣将预筹修约事宜迅速复奏一折。前因各国换约期近，密谕该将军、督、抚大臣悉心筹画，于十一月内复奏。迄今已届两月，仅据左宗棠、瑞麟、都兴阿先后奏到，并将该衙门前寄咨函逐条登答，此外均未复奏，实属延缓。此事关系极重，必须集思广益，先事图维，该将军等务当懔遵前旨，各抒所见，详悉妥筹，迅速复奏，以凭核办，不得以空言塞责。官文甫经到任，即着密饬刘长佑将前寄谕旨并总理各国事务衙门咨函移交由该署督妥筹速奏。将此由六百里各密谕知之。钦此。

遵旨寄信前来。

394．附录明谕　答两淮泰海所属各场被灾请缓折价钱粮折十二月初一日

同治六年十二月初一日，准兵部火票递回原折内开：军机大臣奉旨：“另有旨。”钦此。同日奉到上谕一道，同治六年十一月二十三日内阁奉上谕：

曾国藩奏泰、海二属各场被水，勘不成灾，请将折价钱粮缓征一折。本年两淮泰州分司所属富安等场，自春徂夏，亢旱日久，又连遭风潮，荡被淹；海州分司所属板浦等场，夏秋以来，先旱后潦，又被海潮，池荡淹漫，无从宣曳，收成均属歉薄。虽系勘不成灾，若将应征钱粮照常征收，灶力殊形拮据。加恩着照所请，所有泰州分司所属十一场，除本年应征同治六年压征五年分新赋折价照常征收，其来年压征同治六年分折价亦照例限启征外，富安、安丰、梁垛、东台、何垛五场应征同治五年压征四年分未完二参折价同丁溪、草堰、刘庄、五祐、新兴、庙湾六场本年麦熟后，应征同治四年分折价，并该十一场本年秋成后应带征之咸丰九年及未届启征之咸丰十年、十一年，同治元、二、三各年原缓折价，均着缓至来年秋成后起，由远而近，每年带征一年。海州分司所属板浦、中正、临兴三场，除本年应征同治六年压征五年分盐池新赋折价照常征收，其来年压征同治六年分盐池折价，亦照例限启征外，该三场本年应征同治六年压征五年分荡地折价，着照例缓至次年麦熟后征收，其来年压征同治六年分荡地折价，着缓至来年秋后启征，应征同治五年压征四年分盐池未完二参折价，并本年麦熟后应征同治四年分荡地折价，同本年秋成后应带征之咸丰九年及未届启征之咸丰十年、十一年，同治元、二、三各年荡池各原缓折价，均着缓至来年秋成后起，由远而近，每年带征一年，以纾灶力。该督即刊刻誊黄，遍行晓谕，务使实惠均沾，毋任吏胥舞弊，用副轸念歉区至意。该部知道。钦此。

395．皖南茶捐第八卯汇案续请奖叙折十二月初三日

奏为皖南续办茶捐查取八卯捐数员名，恳给奖叙，恭折奏祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输分案请奖。自臣接办以来，明定章程，每引捐银八钱。同治二年复定新章，加捐银四钱，每引共捐一两二钱，仍照向章填发捐照，由各商开具履历呈缴牙厘局换给实收，照筹饷例一律核奖，业将头、二、三、四、五、六、七卯捐生造册请奖在案。兹据办理安徽牙厘总局布政使张兆栋、按察使吴坤修、江西候补道蒋嘉棫会详，自同治六年三月二十一日起，至九月初十日止，各属陆续呈缴元、二、三、四、五等年茶捐省照二千九百九十三张，计银十七万五千六百六十九两一钱七分七厘。兹据各捐生缴到中照三百七十七张，计银三万三千三百五两一分三厘，就现请官阶按照减成新例核算，计正项银三万三千二百九十九两，除所余零星尾数银六两一分三厘应行核销，毋庸给奖，及仍存茶捐省照四千四百九十八张，俟各捐生呈缴中照到日，换给实收，另行核奖外，所有此次计请实职、虚衔、加级、封典者，有方等九十四名；请监生、贡生者，有汪克钟等二百八名，造具履历清册请奏前来。臣复查各属缴到省照比对银数，所请官阶等项，均属与例相符。除将清册咨部核办外，仰恳天恩，俯准敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

396．奏报本年江北新漕征解实数及筹办来岁漕粮情形并拟改由海运折十二月初三日

奏为查明本年江北新漕征解实数、现在筹办情形，恭折具奏，仰祈圣鉴事。

窃臣承准军机大臣字寄同治六年九月十四日奉上谕：“户部奏来岁海运、河运、新漕，请饬各省力筹足额，提前赶办一折。江北漕粮仍当遵照成规，妥速兑运。”等因。钦此。遵经转饬江宁藩司会同江安粮道妥速筹办，兹据会详前来。查江北漕粮自咸丰三年后概征折色，截留充饷。同治四年扬防凯撤，是年冬漕，各州县仍每石折解银二两四钱，经前署督臣李鸿章等奏明民折官办，以漕米四万石试行河运，尚余米三万石，照部定变价每石解银一两四钱，节存银一两，贴补河运之费。五年冬漕，由高邮漫口，仅征扬、通等府所属熟田漕米一万四千余石，奏准全数截留，拨补江宁各标营兵米。此军兴以来，江北历年冬漕征解之章程也。

本年春夏苦旱，秋后西水盛涨，补种之晚稻又被水淹，现据勘定歉收分数，除徐州府属变价解充徐台军饷，海州等七属向征折色外，统计淮、扬、通三属应征熟田起运漕粮正改、兑正、耗米六万九千六百八十余石，内应截留拨补灾缺绿营兵米九千四百石有奇，实应起运本色米六万二百石有奇。其截留之米，同日另片具奏。此本年起运正漕之实数也。

现当京仓匮乏，民间维正之供，自应饬解本色。第江北折征已久，民间完纳称便，且各州县酌减收米之价，以恤民艰。并准各州县将应解漕米变价每石减银三钱，实解银二两一钱，仍由官买米办运，盈余之款，即作运米之资，此本年征解之情形也。

查起运通仓米石，自漕船停废以后，骤难重整旧章，部臣力筹河运事宜，原图规复全漕大局，无如黄水穿运，如张秋南坝头等处，节节浅阻，逐段加挑，而淤垫太甚，仍盼大雨盛涨，始得通行。然同治三年虽得长运抵通，而原船不能回空，船户拆价板料，怨滋多。同治四年不能长运抵通，另于临清一带换船剥〔驳〕送，计运漕及盘剥〔驳〕等项，每石约合银三两七八钱，山东挑河之需，犹不在内。本年江北六万石之米为数无多，实不敢再为试行，耗费巨款。臣等督饬司道再四熟商，不如仿照苏浙章程，并归海运，在江北虽属创举，然较之河运之费，所省正复不少。现查上海沙船、卫船甚少，不敷苏属运米之用，须待来年三月头批回空，方得装运江北之米。上届江北河运，系至次年五月始得北行；如用上海头批回空之船，不过旬日抵津，似较河运犹为迅速。惟春令米价必增，各属折价一时不能解到，现饬司道库先行筹垫，遴委妥员，分赴产米地方赶紧采买，设法存储，俟明年三月苏属海运沙船回空，即将前项漕米六万二百石零全数海运。届时万一沙船太少，尚可雇用夹板装载；倘或别有窒碍，无船可用，仍可将所买之米变价解京，不致延误。

所有筹办本年江北新漕缘由，谨会同漕运总督臣张之万、署江苏巡抚臣郭柏荫恭折陈奏，伏乞皇太后、皇上圣鉴训示。谨奏。

397．筹解来年协甘饷银及协济清淮军饷情形折十二月初三日

奏为遵旨筹解明年协甘饷银，恭折仰祈圣鉴事。

窃臣先后承准军机大臣字寄，同治六年九月初七日奉上谕，饬臣将每月应协甘饷解到湖北粮台后，即饬转交穆图善委员史敬铭守领。等因。钦此。同治六年十月初七日奉上谕：“穆图善奏请饬催各省协甘饷银，并筹拨雷正绾军饷，饬臣迅将奏定协甘饷银按月如数拨解，以收饱腾之效。”等因。钦此。同治六年十一月初三日奉上谕：“张之万奏，以金陵厘局月协甘饷三万两之款，于本年十二月可将江海关借项抵清，拟自明年正月为始，于此款内匀拨一万五千两以顾清淮饷需，下余一万五千两仍协甘省。着曾国藩斟酌缓急，妥为筹拨。”等因。钦此。

臣查清淮饷需，从前吴棠在任时，并无常协之款。本年五月起，臣按月协济四千两。嗣经漕臣张之万奏请每月拨银二万两，续又函复臣处，减为每月六千两，已于十一月由运库解过一次，此后仍当源源拨解。漕臣办理清淮防务，稍有疏失，是江苏境内切近之灾，亦微臣分内难宽之责，臣断不敢稍存膜视。惟前次张之万增饷之谋，实为添兵之计。目前任逆就歼，淮军屡捷，六塘河守局已定，无须添兵。就清淮本有之饷，加以臣处协济之款，已可按月敷衍，无庸另筹。至江南协甘之三万两，本系指定江北厘金一款。去年以来，水旱频灾，厘金减色。臣回任后，以他款筹补，仍足三万之数。本年四、五、六三个月奏明以一万两解陕西，以二万两解甘肃。七月以后，左宗棠有洋商借款，在江海关划抵，扣至十二月，借款十八万，业已抵解完竣，明年自应另行筹议。若以一万五千两分给清淮，就本境之钱协本境之军，多寡尚可通融，于臣岂不甚便？惟甘肃艰险情形，实为各省至苦之区，权衡缓急，不能不先尽甘饷。臣拟从明年正月起，每月仍筹足三万两，全数解交甘肃，以一万两协济穆图善军营，遵旨解至湖北转交穆图善委员史敬铭守领，以二万两协济左宗棠军营，交留沪委员胡光墉领解。其张之万军饷如实缺乏，臣仍当设法筹济，以免贻误。

所有筹解明年协甘饷银缘由，理合缮折复陈，伏乞皇太后、皇上圣鉴训示。谨奏。

398．金陵建立军营官绅昭忠三祠折十二月初三日

奏为江宁城内建立军营官绅昭忠祠，恭折仰祈圣鉴事。

窃臣于同治三年十月二十二日，奏请于江宁省城建立昭忠祠，专祀湘军陆师阵亡各员弁；嗣于本年六月初十日，奏请增祀水师阵亡各员弁，均经奉旨允准在案。惟江宁自咸丰三年沦陷，向荣、和春等驻兵八载，阵亡之文武将弁，殉难之官绅士民，为数极多，尚未建祠崇祀，实为阙典。前准礼部咨称，同治五年五月十六日奉上谕：“御史朱镇奏，请饬查殉难官绅，建立专祠等语。咸丰三年间，粤逆窜扰江宁省城，所有殉难之将军祥厚等，及绅士曹森等，或临阵捐躯，或积劳病故，均堪悯恻，着准其在江宁省城建立忠义专祠，即着李鸿章将江宁前后殉难各官绅详细查明，一并附祀。其迭次殉难之民妇，着该署督查明，一并奏请建祠，以表忠荩而彰节烈。”钦此。前署督臣李鸿章遵旨饬派委员于城东关帝庙左侧建立一祠，甫经落成，未遑经理，即已督师北征。臣回任之后，亲往查验，见其地隘宇卑，规制多缺，祠中未立栗主，妇女别无设位之处，寸心惄焉不安。旋值秋祭之时，勘得湘军昭忠祠在城北莲花第五桥，系克城之初，就伪王府略加修葺者，工程虽稍简陋，地基极为宽宏，因与僚属集议，就该处并建三祠。中间仍为湘军陆师昭忠祠，但拆其朽者改建后栋两庑；东边新建金陵军营官绅昭忠祠；西边新建湘军水师昭忠祠。俾各省各军前后抗志捐躯者，忠魂毅魄，萃于一处。官既免于分祭，民亦便于观瞻，始觉理得心安。

其三祠应祀人数，中祠原祀湘军陆师将士，甲子冬间已查明一万二千余人，各立神牌，应仍其旧。西祠祀湘军水师将士，因先于咸丰八年奏准在江西湖口县之石钟山建有总祠，设立木主，此间仅祀水师营官及九洑洲殉难之员，为数较少，查办较易。惟东边一祠，应祀之人最多，稽查之事最难。综举大纲，约有六端：一曰咸丰三年金陵城陷，满汉文武殉节之员；二曰自癸丑至庚申八载，向荣、和春营中阵亡伤亡及病故之员；三曰江宁七属历年殉难之绅及外籍而寓居金陵遇害之绅，本籍而阵亡于外省之绅；四曰生平久居金陵大营，其后尽节他处，如邓绍良、周天受、张玉良之类；五曰扬州、镇江两军皆因图克金陵而设，两处阵亡、伤亡、病故之员，亦应祔祀省城祠中；六曰金陵满汉妇女不屈而死者，应别立贞烈祠祀之。臣现派道员杜文澜、杨钟琛、朱履恒查此六色人等，详考事实，书立神牌，同享明禋，期无遗漏。派道员桂嵩庆鸠工庀材，悉求坚实，约计明年二月祠工可以蒇事。合无仰恳天恩，明降谕旨，准立金陵军营官绅昭忠祠，饬令地方官春秋致祭。前奉准建湘军陆师昭忠祠上谕一道，臣曾敬谨缮写，伐石树碑。此次钦奉谕旨，亦拟恭录勒石，庶使双碑并峙，千古不刊，圣谟与日月同昭，臣节偕山河并壮，于熙朝褒忠劝善之道不无裨补。

所有建立军营官绅昭忠祠缘由，谨缮折具陈，伏乞皇太后、皇上圣鉴训示。谨奏。

399．投标学习人员陈胜辉等请留两江补用折十二月初三日

奏为投标学习人员，拟请留于两江补用，恭折仰祈圣鉴事。

窃参将陈胜辉等投标学习，迭经臣及前署督臣李鸿章咨部请归江南督标补用。接准部复，该员等并无奏留江南字样，所请归于江南督标补用，应由臣等自行奏明。等因。部臣为慎重营伍起见，自应遵照办理。查同治三年江宁克复，各营陆续遣撤，所有管带将弁，自副将以下有缺可归者，数百人中不过一人；有标可归者，数十人中亦不过一人，一旦遣撤回籍，不但补缺无期，并不能归标学习，其驯良者深惜其置之闲散，其桀黠者更恐其滋生事端，臣权宜定议，如有就近投标者，均即从其所请，咨部注册。既可安插立功之人，亦暗寓储备将才之意。

伏读同治三年〈十〉 ⁽¹⁾ 二月十七日上谕：“沈葆桢奏照录督粮道段起条陈安置凯撤勇丁事宜，原禀呈览一折。所议四条，立论不为无见，着各路统兵大臣、各直省督、抚按照所陈各节妥议章程，据实具奏，不得因事多縻费，创始为难，存畏难苟安之心。”等因。钦此。又同治四年正月初六日上谕：“乔松年奏遣散员弁，或在立功省分，或在原籍省分，准令归标学习，酌补营缺，借资教练等语。所奏不为无见，着各直督、抚按照所奏，明定章程。”等因。钦此。仰见朝廷爱惜人才之至意。

臣以归标学习人员，断不能概给薪水，又不能全无位置，即于同治四年二月酌定考试章程，每月二十五日校阅一次，略仿书院月课之式，分别等第，酌给奖赏。屡次前列者，准其尽先拨缺。各员弁等讲求弓马，演习枪炮，一变绿营疲弱之习。现在按期考试将满三年，而因考拨缺之员寥寥无几。所费银两较之沈葆桢所奏概给俸银者，不及百分中之一分，颇为安插武员之良法。若再不准其收标，则无以取信于人，恐其游荡四出，或滋事端。且援各项学习人员之例，已在应行奏留之列，理合开具清单，恭恳天恩，俯准参将陈胜辉等，各以原官留于两江补用。嗣后军营遣散人员续有投标候补者，一面准其收标，一面即行咨部，以凭注册考核。其收标按月考课之例，可否推广各省通行，伏候圣裁。

所有投标人员奏留两江缘由，谨缮折具奏，伏乞皇太后、皇上圣鉴训示。谨奏。

附名单

谨将留标学习已近三年，请留两江补用各员，开列清单，恭呈御览。

副将衔尽先参将陈胜辉、尽先参将向从龙、尽先参将曾毓衢、尽先参将李仁镜、尽先参将颜连玉、尽先游击龚利恒、尽先游击谭新益、尽先游击刘青山、尽先游击彭焕秋、尽先游击沈廷兰、尽先游击吴连陞、尽先游击傅文彩、〈游击衔尽先都司杨辉连、尽先都司黄炳恒〉 ⁽²⁾ 、游击衔尽先都司彭楚明、游击衔尽先都司张鹏程、游击衔尽先都司刘传愈、尽先都司董声杰、都司衔尽先守备谭文彩、尽先守备温干城、尽先守备满万元、尽先守备罗荣照、尽先守备曾交名、尽先守备彭高陞、尽先守备张成旺、尽先守备王开禧。

————————————————————

(1)  据台湾“故宫博物院”《先正曾国藩文献汇编》补。

(2)  据台湾“故宫博物院”《先正曾国藩文献汇编》补。

400．江宁藩司李宗羲销假回任视事片十二月初三日

再，江宁布政使李宗羲，因病请假调理，臣檄委布政使衔江苏候补道杜文澜代理，业经附片具奏在案。兹据李宗羲呈称，所患外病虽未全消，而饮食起居业已如常，现值冬漕吃紧之际，不敢多耽安逸，呈请销假前来。除饬令回任视事外，理合附片陈明，伏乞圣鉴。谨奏。

401．来年江宁各标营及江北各营兵米因灾不足支放奏请变通办理片十二月初三日

再，江宁督、协、粮、漕、淮、徐各标营应支兵米，逢闰之年需发二万八千余石，向以各州县所征南、凤等米抵支。上年各属被灾减征，不敷兵米，经署督臣李鸿章奏恳天恩，将江北漕粮截留拨补，荷蒙俞允在案。来年各标营兵米，除应征熟田外，计灾缺不敷一万四千余石。该兵丁月饷，因藩库支绌，仅支一半，若并此米粮不能足额，兵情益形困苦。且江北各营，逼近捻氛，巡防均关紧要，势难责以枵腹荷戈。再四思维，惟有循案在于本年起运新漕内截拨漕米九千四百石，按照部定价值每石折给银一两四钱，同各属应征本色南、凤等米均匀搭放，俾敷拨用。据江宁布政使李宗羲、江安粮道王大经详请具奏前来。臣复核无异，合无仰恳天恩，俯如所请，以示体恤而资周转。谨会同漕运总督臣张之万、署江苏巡抚臣郭柏荫附片具奏，伏乞圣鉴训示。谨奏。

402．添拨江宁织造衙门用款片十二月初三日

再，江宁织造及所属各员养廉薪资，并书吏、匠役、纸张、饭食等项，前经臣奏定筹给津贴，照浙江章程由厘金项下按月提银一千两，归织造支用，自行汇案题销在案。现准织造春年面称，近来时有传办事件，用款较繁，月拨银一千两不敷支放，请筹款酌增，以资应用等语。臣查织造衙门用项较多，月拨一千两不敷支放，洵属实在情形。应于江藩司库每年添拨银二千两，连上次奏定之项，每年共拨银一万四千两。查织造衙门向例杂款甚多，是以前奏有汇案题销之语。现在所用款目，以该织造养廉为大宗，其余杂项多所核减，均未能照例开支。应请免其造报，仍俟库款充裕、动拨银数较多，再行照例办理。理合附片陈明。伏乞皇太后、皇上圣鉴训示。谨奏。

403．李友张阖门殉难请恤片十二月初三日

再，安徽霍邱县监生李友张，于咸丰三年奉委办理团练，迭遭粤捻窜扰围攻城池，该监生率团守御，支持四年，贼锋为之屡挫，卒于七年二月贼以地道陷城，李友张力竭遇害，阖家男妇五十一名口同时殉难。据伊子湖北试用县丞李茂先禀由忠义局查明事实，详请附奏前来。

臣查该监生李友张，一身抗节，举室成仁，视死如归，深堪嘉悯。相应缮具清单，奏恳天恩，敕部将李友张照例议恤，并准建专祠、专坊，以为一门赴义者劝。除饬查事实清册咨部核办外，谨附片具陈，伏乞圣鉴训示。谨奏。

附清单

谨将安徽霍邱县监生李友张一门殉难男妇姓名，缮具清单，恭呈御览。

监生李友张、武生李嘉会、文童李兆凤、文童李萼先、文童李兆麟、文童李承先、李友荀、李连科、李连瑞、李中桂、李石柱、李恩长、李荀孜、李犬孜、李金熙、李永琢、李永厚、李公善、李谦善、李三善、李安之、李恩庆、李恩诏、李恩锡，宣城县训导李友杜之妻节妇罗氏、湖北县丞李茂先之妻熊氏、湖北县丞李茂先之女大姐、湖北县丞李茂先之女二姐、监生李友张之妻刘氏、监生李友张之妾余氏、文生李允中之妻程氏、武生李嘉会之妻张氏、武生李嘉会之女大姐、武生李嘉会之女小姐、李连吉之妻孀妇张氏、李连城之妻孀妇王氏、李友杜之长女朱李氏、李友杜之次女朱李氏、李友杜之三女荣李氏、李萼先之妻王氏、李连科之妻雷氏、李石桂之妻张氏、李石柱之女大姐、李石柱之女小姐、李中桂之妻罗氏、李中桂之女信姐、李中桂之女士姐、李玉树之妻刘氏、李恩长之妻朱氏、李兆麟之女一姐、李承先之女大姐。

以上阵亡绅民殉难男妇共五十一名口，请敕部将李友张议恤，其余照章议旌，并准建立专祠专坊。

404．附录廷寄　指拨来年应解京饷七百万两并速解清本年京饷十二月初六日

同治六年十二月初六日，准兵部火票递到军机大臣字寄——福州将军、三口通商大臣、直隶、两江、江苏、安徽、江西、福建、浙江、湖北、湖南、河南、山东、山西、四川、广东各督、抚，传谕粤海关监督：

同治六年十一月二十九日奉上谕：

户部奏预拨来年京饷一折。据称历届京饷，均系年前预拨，现届应拨同治七年京饷，拟在各省地丁、盐课、关税等款内指拨银七百万两，请饬各该省于来年分批起解等语。京饷关系最为紧要，现经该部就各省缓急情形，斟酌动拨，自应遵照奏定数目，源源报解，以济要需。着各该将军、通商大臣、督、抚、盐政、监督等，务于本年开印后，分批起解，限五月前解到一半，十二月初间全数解清，不准截留改拨，借词延误。倘届限不到，即照奏定章程指名严参。原单均着抄给阅看。至本年未解京饷，前经该部节次奏咨飞催，现届年终，仍未如数解清，着各该督、抚等迅速筹款报解，毋再迟延干咎。将此由五百里谕知福州将军、三口通商大臣、直隶、两江、江苏、安徽、江西、福建、浙江、湖北、湖南、河南、山东、山西、四川、广东各督、抚，并传谕粤海关监督知之。钦此。

遵旨寄信前来。

同日并准片开：本日奉有寄信谕旨一道，希贵督接奉后，即行恭录知照江苏巡抚一体钦遵办理可也。为此知会。

附京饷指拨清单

拟拨同治七年京饷银七百万两，内：

山西地丁银一百万两，山东地丁银三十万两，河南地丁银二十万两，湖北地丁银三十万两，湖南地丁银三十万两，浙江地丁银二十万两，安徽地丁银二十万两，江西地丁银二十万两。长芦盐课银二十五万两。两淮盐课银三十五万两，盐厘银五万两。两浙盐课、盐厘银三十万两。河东加课银十万两，羡余银五万两。广东盐课银十五万两，运库应缴息银五万两。山东盐课银十四万两，盐课项下加价银七万两。福建盐课银十万两。湖北盐厘银十万两。湖南盐厘银五万两。四川盐厘银十万两，按粮津贴银十五万两。福建茶税银十五万两。粤海关税银十五万两。闽海关税银十万两，洋税银五十万两。浙海关洋税银二十万两。江海关洋税银三十四万两。江汉关洋税银三十万两。天津关常税银五万两，洋税银十万两。东海关洋税银十万两。临清关□税银五万两。江西厘金银五万两，江苏厘金银五万两，浙江厘金银五万两，广东厘金银五万两，湖北厘金银五万两。

以上共拨银七百万两。

405．附录军机咨文　年终赏赐十二月十四日

同治六年十二月十四日，准兵部火票递到办理军机处为咨行事：十一月二十八日由内交出年终赏贵大臣福字、荷包、银钱、银锞、食物等项，交兵部由驿驰递贵大臣按照单开数目分别祗领外，另有加赏贵大臣寿字一张，到时一并祗领可也。

计开：

大学士两江总督曾国藩，赏给半分之半。每半分之半：藕粉三斤半、白莲子三斤半、荸荠粉一斤半、南枣三斤半、荔枝一斤半、奶饼五斤、挂面十把。

406．附录廷寄　催两江两广及有关各省速解协甘饷银并续借洋款起解十二月二十九日

同治六年十二月二十九日，准兵部火票递到军机大臣字寄——大学士两江总督一等毅勇侯曾国藩、两广总督瑞麟、福州将军兼署闽浙总督英桂、闽浙总督马新贻、署湖广总督湖北巡抚郭柏荫、江苏巡抚丁日昌、浙江巡抚李瀚章、湖南巡抚刘崑、广东巡抚李福泰、河南巡抚李鹤年、福建巡抚卞宝第，传谕护理湖北巡抚布政使何璟：

同治六年十二月二十二日奉上谕：

左宗棠奏请饬湖广迅拨应解协饷，采办军米等语。本年陕西米价昂贵，军粮缺乏，采办艰难。据左宗棠奏，湖北欠解五、六两月协饷银四万两，湖南欠解尤多，亟应筹解采买，以资接济。着郭柏荫、李瀚章、刘昆、何璟各饬该藩司由湖北迅拨银四万两，湖南迅拨银二万两，均解交陕甘后路粮台王加敏等委员采办军米，分批转运，由汉江溯流而上，入甲河至陕西山阳县之漫川关，陆运至西安，以供军食，毋稍迟误。

正在寄谕间，左宗棠奏饷项将罄，需用繁急，请催提江南等省协饷，援案拟借用洋商银两，开单呈览，并请饬河南巡抚仍按月协解各折片。左宗棠新旧各营饷项，积欠三、四、五月不等，需用浩繁，必须及早宽备。所有江南、浙江、湖北，广东应解同治七年正、二月协饷及本年未解协饷，着曾国藩、瑞麟、马新贻、郭柏荫、李瀚章、丁日昌、李福泰、何璟各照单开如数筹拨，务于明年正、二月间解到该大臣军营，以应急需。本年三月间，左宗棠奏借洋款，借资接济，深有裨益，自可援案办理。所有续拟借用洋商银二百万两，除已谕总理各国事务衙门办理外，着曾国藩、瑞麟、英桂、马新贻、郭柏荫、李瀚章、丁日昌、李福泰、卞宝第、何璟传谕各关监督，按单各出印票，由各该督、抚加盖关防，发交道员胡光墉迅速筹办，会同应宝时与洋商交割，分批起解。左宗棠原单均着抄给阅看。

河南部定协甘饷银，该省未能照解，着李鹤年仍照部议按月筹拨银一万五千两，解交左宗棠军营，毋稍稽延。将此由五百里谕知曾国藩、瑞麟、英桂、马新贻、郭柏荫、李瀚章、丁日昌、刘崑、李福泰、李鹤年、卞宝第，并传谕何璟知之。钦此。

遵旨寄信前来。

附件

谨将拟催各省协饷，及拟借洋商银两，援案指拨协饷归款各银数，胪列清单，恭呈御览。

一、江南本年六月分协饷银二万两，七年正、二月分协饷银四万两，共银六万两。

以上协饷银六万两，恳恩敕下江南督、抚臣速为筹解，以济臣军来岁二、三月迫需。

一、江苏江海关监督代借洋商银三十万两，由江宁藩司于七年三月至十一月连闰十个月应协甘饷项下拨还。

以上拟借洋商银三十万两，恳恩敕下江南督、抚臣咨行该关监督，各出印票，由督、抚臣加盖关防，发交道员胡光墉迅速筹办，会同江苏苏松太道应宝时与洋商交割，分批起解，并请饬下总理各国事务衙门转饬总税务司赫德代为筹商，督同上海税务司画押妥办。

407．附录廷寄　左军需饷孔亟着在应解部库四成洋税款内先行提用速解（同治七年）正月初四日

同治七年正月初四日，准兵部火票递到军机大臣字寄——大学士两江总督一等毅勇侯曾国藩、钦差大臣陕甘总督一等恪靖伯左宗棠、福州将军兼署闽浙总督英桂、闽浙总督马新贻、两广总督瑞麟、署湖广总督湖北巡抚郭柏荫、江苏巡抚丁日昌、浙江巡抚李瀚章、福建巡抚卞宝第、广东巡抚李福泰，传谕护理湖北巡抚布政使何璟：

同治六年十二月二十八日奉上谕：

前因左宗棠奏请借用洋商银两，当经谕令该衙门妥筹办理。兹据总理各国事务等衙门奏称，照案借银，行息太重，四成洋税一项，不妨暂为通融，请将左宗棠原拟代借之款划分为二：一半提用洋税，一半由各海关向洋行借用，开单呈览等语。

左宗棠军饷待用甚急，该衙门所筹办法既可节省息银，又可不误要需，自是两全之道。即着曾国藩等按照该衙门所拟各节，先由应解部库四成洋税项下提出银一百万两，飞速解交左宗棠军营支用。其一百万两由各海关出具印票，由各督抚加盖关防，交胡光墉、应宝时向洋商借用，由江宁等省各藩司于应协甘饷项下拨还，并委解部库交纳归还四成洋税之款，仍足二百万两之数。左宗棠于以上两项银两，随收随报总理各国事务等衙门，俾便查催。该大臣素顾大局，必能仰体筹饷之艰，撙节动用，迅扫逆氛，以慰朝廷西顾之忧。其单开数目，着各该督抚等督饬按月分别起解，毋许稍延。至四成洋税，系解部要款，并着按期拨解，如有迟延，即着照拨解京饷章程查明参办。原折单均着抄给阅看。将此由六百里谕知曾国藩、左宗棠、英桂、马新贻、瑞麟、郭柏荫、丁日昌、李瀚章、卞宝第、李福泰，并传谕何璟知之。钦此。

遵旨寄信前来。

同日并准军机处片开：本日奉有寄信谕旨一道，希贵督接奉后，即行恭录知照江苏巡抚丁日昌、湖北巡抚郭柏荫一体钦遵办理可也。为此知会。

附军机抄发总理衙门原折

总理各国事务王大臣臣奕䜣等跪奏，为筹议陕省借用洋商银两，恭折奏祈圣鉴事。

陕甘总督左宗棠奏军饷需用正繁，请援案借用洋商银两一折。同治六年十二月二十二日军机大臣面奉谕旨：“着该衙门妥筹办理。”钦此。由军机处抄交到臣衙门。据原奏内称，陕甘需用殷繁，若俟各省按月解济，则随到随尽，必无应手巨款，堪以斟酌缓急，随时妥办。拟援本年三月间奏借洋款成案，再由江苏、浙江、福建、湖北、广东各海关监督出给印票，由各督抚臣加盖关防，交道员胡光墉筹借洋商银二百万两，会同苏松太道应宝时与洋商交割，由江宁、浙江、福建、湖北、广东各藩司于同治七年三月至十一月连闰十个月应协甘饷项下，按月拨解各海关。发还洋商清款，一切查照上届成案办理。惟胡光墉上届筹借洋款极费经营，比以上海税务司不肯画押，几被阻挠。总税务司赫德曾言借饷于商，外国常有之事，不须多费息银。可否饬下总理各国事务衙门转饬赫德会办此事，督饬上海税务司画押，以期速成而息银亦可稍省等语。

臣等伏查本年三月间左宗棠奏借洋商银一百二十万两，总税务司赫德曾谕其一分五厘行息，实为重利。缘借贷出自国家，不难照五厘行息。并称此后如有借银之举，若无总税务司准札，各口税务司均不得印押等因申呈在案。兹复据左宗棠奏请援案筹借洋商银二百万，并由臣衙门转饬赫德会办。臣等当传该总税务司来署面议。据称洋商借银，为数不嫌其多，至少亦须借三百万两，合外国一百万磅整数，每月五厘行息，定期三年交还。期内虽有款可还，亦不收受；如届期不能全清，仍可分期筹还。还一万即减一万之息。惟所惜之银必须六个月方能交清，并须先行函询上海银号，如有银两，方能定局。若银两不敷，仍须寄信外国挪兑等语。臣等查自来借贷，期近则利重，期远则利轻，即中国亦复如此。惟借款凑齐，为期远在半年，加以寄信上海往返查询，如银两不便，更须向外国挪兑，则为期又在半年之后，未免缓不济急。缘陕省急需数不必三百万、而为期必须迅速，复与赫德相商，据称如不须三百万，则惟有仍照前案行息，少借百万，则可稍速。臣等复思前案一分五厘行息，业经胡光墉办成，案难与议减，今若照案借银二百万，则行息太重，又未免过于吃亏，再四筹商，日思四成洋税一项，虽系奏明解部之款，然有款可以抵还，似不如暂为通融办理，免得多出息银。拟令江苏、福建、湖北、广东各海关，按照左宗棠原拟代借之数，划分为二：一半由应解部库四成洋税项下先行提出，飞速解交左宗棠军营支用；一半由各海关出具印票，由各督抚臣加盖关防交胡光墉向洋商借用，仍照左宗棠原议由江宁浙江、福建、湖北、广东各藩司于同治七年三月至十一月连闰十个月应协甘饷项下，按月拨解各海关发还洋商，并委解部库交纳归还四成洋税之款。如此量为变通，左宗棠仍得二百万之用，而息银可省一半。如蒙俞允，即由臣衙门行知江南、浙江、福建、湖北、广东各督抚臣转行各关监督出具印票，由各督抚臣加盖关防交胡光墉迅速会同应宝时与洋商交割，分批起解，并饬总税务司赫德督同各口税务司画押筹解，并请谕令左宗棠于以上两项银两，随收随报臣等各衙门，以便查催。谨将各海关应借应提款目开具清单，恭呈御览。理合将筹议缘由，恭折会奏，伏乞皇太后、皇上训示遵行。

再，此折系总理衙门主稿，合并陈明。谨奏。

附军机抄发左宗棠原拟清单

谨将左宗棠原拟各海关代借银数，并臣等分晰办理各数，胪列清单，恭呈御览。

一、左宗棠原拟江海关监督代借洋商三十万两，今提以十五万两由四成洋税项下提解，十五万两由监督出票代借，仍由江宁藩司于七年三月至十一月连闰十个月应解甘饷项下分别拨还。

一、左宗棠原拟浙海关监督代借洋商银七十万两，今拟以三十五万两由四成洋税项下提解，三十五万两由监督出票代借，仍由浙江藩司于七年三月至十一月连闰十个月应解新旧甘饷项下分别拨还。

一、左宗棠原拟闽海关监督代借洋商银四十万两，今拟以二十万两由四成洋税项下提解，二十万两由监督出票代借，仍由福建藩司于七年三月至十一月连闰十个月应解甘饷项下分别拨还。

一、左宗棠原拟江汉关监督代借洋商银二十万两由四成洋税项下提解，十万两由监督出票代借，仍由湖北藩司于七年三月至十一月连闰十个月应解甘饷项下分别拨还。

一、左宗棠原拟粤海关监督代借洋商银四十万两，今拟以二十万两由四成洋税项下提解，二十万两由监督出票代借，仍由广东藩司于七年三月至十一月连闰十个月应解甘饷项下分别拨还。

以上各藩司应行解还海关及部库之款，应请饬下各该省督抚督饬按月分别起解，毋许稍延。至四成洋税，系解部之款，与京饷无异，如有迟延，应照拨解京饷章程查明参办，以重库款而免贻误。

408．附录廷寄　内务府应需同治七年经费六十万两限期如数解清（同治七年）正月十七日

同治七年正月十七日，准兵部火票递到军机大臣字寄——福州将军，两江、闽浙、湖广、四川、广东、浙江、福建、河南、湖北各督抚：

同治七年正月初十日奉上谕：

前因内务府奏，用项繁多，不敷支发，请于前议三十万两外再行添拨，当经降旨交户部会同内务府妥议具奏。兹据户部等衙门奏称，内务府应需七年经费，除照历届指拨银三十万两外，再添拨银三十万两。拟拨两淮盐课银六万两、浙江盐课银六万两、福建茶税银六万两、江汉关洋税银五万两、江海关洋税银五万两、闽海关常税银五万两、浙海关常税银五万两、湖北盐厘银五万两、四川按粮津贴银四万两、广东盐课银四万两、河南驿站存剩银四万两、太平关常税银四万两、淮安关常税银一万两，共银六十万两，请饬勒限完解等语。即着福州将军、两江、闽浙、湖广、四川、广东、浙江、福建、河南、湖北各督抚、盐政、监督，各按该衙门拨定数目，务于本年开印后陆续径解内务府收纳，并将起启日期报部。限六月以前解到一半，十二月初间扫数解清，毋稍延缓。余着照所议办理。将此由五百里各谕令知之。钦此。

遵旨寄信前来。

人名索引

一　画

乙兆江

二　画

丁　了

丁　羊

丁　晏

丁　浩

丁　骧

丁义山

丁仁贵

丁公和

丁凤银

丁双隆

丁日昌

丁永贵

丁兆福

丁先满

丁华玉

丁庆扬

丁廷鸾

丁成章

丁汝昌

丁达生

丁达材

丁寿昌

丁寿保

丁寿恒

丁宝桢

丁承先

丁承恩

丁绍宾

丁选众

丁得胜

丁善昌

丁斐荣

丁赍良

丁嘉言

丁碧琅

七十三

七十六

三　画

万　泰

万广升

万凤林

万方田

万玉山

万先得

万兴标

万年青

万有胜

万两仪

万国顺

万青藜

万彦清

万胜常

三　寿

于　章

于广安

于长安

于同云

于国靖

于宝之

于松林

于泽霈

于殷富

于得宽

于植本

卫　青

卫汝贵

卫承琦

卫举烈

卫荣光

卫得贵

马　忙

马　闹

马　隆

马士立

马士庆

马士晋

马大如

马广文

马广林

马云龙

马凤遥

马太山

马文盛

马长清

马东山

马正隆

马永华

马生彦

马先爱

马廷桢

马志震

马良恺

马学孟

马恒子

马春发

马昭万

马胜梅

马铃图

马清发

马焕文

马森林

马新贻

马德昭

马德顺

马德辉

马鑑衡

四　画

王　马

王　文

王　牛

王　卯

王　传

王　全

王　吉

王　辰

王　房

王　现

王　苞

王　荣

王　哲

王　套

王　桃

王　珙

王　臭

王　得

王　喜

王　富

王　强

王　勤

王　简

王　潮

王　璠

王九江

王万和

王万品

王万美

王万福

王三存

王久青

王义贵

王士凤

王士宏

王士志

王大经

王大青

王子成

王子笙

王小刚

王小青

王才秀

王书瑞

王云祥

王云集

王从兴

王凤山

王凤祥

王凤彩

王化南

王升桂

王友祥

王友集

王友鹏

王友豪

王太和

王少宝

王开国

王开朗

王开禧

王心乐

王心安

王文秀

王文政

王文贵

王文琳

王水胜

王见重

王长青

王长胜

王长振

王以德

王兰生

王加敏

王占元

王占魁

王幼山

王幼珥

王必昌

王必胜

王本义

王本奇

王本锐

王正明

王正枝

王正春

王正顺

王正起

王正儒

王永发

王永佳

王永和

王永胜

王永章

王汉章

王玉书

王玉升

王玉成

王玉林

王立升

王仲三

王兆元

王兆龙

王兆寅

王兆曾

王先群

王光怡

王全盛

王兴发

王兴志

王华世

王华春

王华堂

王名滔

王安澜

王庆云

王庆恩

王庆福

王延长

王廷扬

王成家

王成章

王成谦

王有田

王有连

王有贵

王有容

王老周

王自俭

王芝生

王邦富

王佐伍

王佐典

王佐朝

王克成

王克胜

王启元

王启全

王启祥

王呈羲

王志伟

王志银

王志瀛

王怀仁

王来鹏

王步云

王秀柏

王秀棣

王迎禭

王运开

王远芳

王远耀

王连升

王连会

王和壁

王国义

王国成

王国宾

王国梁

王奉璋

王学陶

王宗高

王定安

王宜励

王建申

王承赞

王拔群

王旺儿

王松林

王武忠

王治功

王秉乾

王秉森

王经纶

王茂顺

王茂德

王诗白

王郁文

王金元

王金声

王金怀

王金诚

王金荣

王金铭

王雨堂

王临集

王亮世

王保胜

王彦邦

王星日

王春元

王春发

王春华

王春茂

王春堂

王春煦

王洪亮

王洪谟

王炳山

王胜德

王贵扬

王贵林

王贵信

王贵益

王钟华

王顺祥

王香侯

王香倬

王家训

王家璧

王恩作

王恩霈

王振龙

王效孔

王晋春

王晓山

王晓堂

王桂廷

王泰生

王起凤

王逢春

王得山

王得功

王得坤

王得标

王得胜

王得魁

王梦龄

王清兰

王清用

王清华

王焕章

王盛际

王章蔡

王维珍

王维新

王维馨

王辅清

王鸿彦

王斯信

王景云

王景星

王湘和

王琴山

王琼英

王翔翥

王楚华

王楚安

王照云

王献华

王瑞征

王福田

王福林

王福穆

王锡麒

王锦云

王锦堂

王锦隆

王榕吉

王履福

王德凤

王德成

王德纯

王德斌

王镇墉

五　台

开奇凤

支　白

支昭溶

车连昇

车树荣

车顺轨

韦　焕

韦长清

韦玉荣

韦守成

韦成之

韦志俊

韦和礼

韦定衡

韦定镛

韦林云

韦金山

韦恩湛

韦福英

戈起林

丹达尔

乌尔图那逊

乌尔棍德

仇宗佑

仇茂柽

仇祖荫

仇善培

凤义胜

凤兆品

毛其祥

毛明山

毛松年

毛恒发

毛昶熙

毛起骅

毛起骢

毛焕章

毛鸿宾

毛瑞益

牛　胜

牛　喜

牛正祥

牛师韩

牛得超

牛落红

倪长发

卞乃

卞宝第

卞瑞清

文　全

文　祥

文　湛

文　麟

文义和

文仁福

文太和

文先富

文应典

文宜诚

文祖烈

文荣志

文家银

文得明

方　达

方　良

方　矩

方　埙

方　朔

方　略

方　鉴

方大春

方大煃

方天标

方长华

方正兴

方正盛

方传书

方有倬

方有道

方行智

方观准

方宏庆

方希钟

方良才

方学圣

方泗高

方恒发

方家举

方骏谟

方群发

方锦遂

方模哲

方镇南

计　棠

书　龄

双　珍

双　德

孔宝龙

尹山云

尹长发

尹兴禄

尹沛清

尹宗友

尹宗维

尹松茂

尹林兴

尹茂兴

尹金山

尹洪福

尹祥胜

尹德卓

巴　顺

巴扬阿

巴达尔

巴音勒格尔

邓万林

邓士炳

邓元发

邓心全

邓长里

邓长春

邓东山

邓正升

邓汉南

邓训诰

邓光华

邓光尧

邓光前

邓光曜

邓华松

邓名高

邓如贵

邓守昭

邓成日

邓芝美

邓启贤

邓志鳌

邓良策

邓其渊

邓国振

邓国梁

邓坤元

邓宗献

邓昌林

邓明清

邓绍良

邓金楚

邓树人

邓洪筵

邓胜友

邓荣贵

邓得胜

邓添山

邓盛卿

邓维钰

邓敬才

邓敬和

邓景云

邓楚和

邓锦堂

邓鹏海

邓瑶光

邓蔚林

邓麟祥

五　画

平　禄

札普特

左云山

左玉胜

左光培

左秀照

左宗棠

左明德

左茂还

左茂泰

左品端

左春华

左春林

左洪胜

左得胜

石本立

石永亮

石名扬

石成美

石沄奎

石昌猷

石振甲

石清华

石赞清

古绍贤

古清云

龙　恩

龙上茂

龙义和

龙大钦

龙长发

龙尧章

龙有胜

龙志顺

龙怀正

龙连云

龙国望

龙明发

龙俊世

龙春华

龙振湘

业凌阿

卢士杰

卢占保

卢必荣

卢佑珊

卢昌信

卢洪顺

卢恩胜

卢福良

卢福春

史兆龙

史守礼

史克宽

史宗兴

史诣纯

史善诒

史敬铭

史慎从

史慎石

史慎学

史慎雍

史耀焜

叶　树

叶　铨

叶　瑯

叶长发

叶兰芬

叶正会

叶传绂

叶如礼

叶成功

叶作和

叶宝臣

叶宝树

叶明贤

叶茂林

叶茂奎

叶金榜

叶映榴

叶荫棠

叶祥发

叶得洋

叶滋艺

叶锡畴

叶懋焕

帅远炜

田　瀚

田丰胜

田文星

田长渥

田兴邦

田名魁

田应鸿

田定邦

田振铎

田祯祥

田高报

田高棠

田得林

田新发

田福臣

田履安

田露培

申定扬

包定邦

包复初

兰斯明

冯　勋

冯　标

冯九洲

冯大高

冯子材

冯小马

冯世昌

冯必胜

冯交泰

冯光华

冯如霖

冯有霖

冯国启

冯学文

冯明福

冯青山

冯春元

冯树勋

冯济川

冯炳元

冯胜才

冯钦宗

冯智林

冯朝纲

冯超群

冯蕴录

冯蕴康

宁　色

宁仁备

邝辉武

闪凤来

闪连升

尼果赍

皮开荣

六　画

西们克西克

托伦布

匡义志

匡庆榆

匡群臣

吉　凡

吉尔杭阿

吉尔洪额

吉永安

吉玉成

吉芝发

吉林泰

吉茂林

吉荣昌

吉勒格尔

成　禄

成　槐

成大吉

成文川

成发翔

成正和

成永胜

成永祥

成名标

成名得

成达瀛

成迎祥

成保元

成俞卿

成春扬

成海棠

成益树

成焕文

成鸿纲

成惠国

成德源

吕　门

吕大年

吕云程

吕长胜

吕玉杰

吕乔良

吕吉坤

吕廷栋

吕旺胜

吕明瑞

吕绍魁

吕涣然

吕烈骏

吕辅洪

吕锡云

吕锡龄

乔　林

乔松年

仲统兰

任　柱

任为美

任化邦

任文藻

任长禄

任世和

任乐之

任乐水

任乐益

任怀邦

任秀春

任连升

任其英

任泽泰

任英开

任统端

伊勒当阿

伊精阿

伍华瀚

伍绍员

伍维寿

伍富榜

伏有俭

伏有德

伏尚德

伏振安

全　庆

全　录

全　金

全　恒

全　福

全　德

全文谋

华克柔

华学海

华蘅芳

向　荣

向从龙

向日倾

向正清

向光甲

向师棣

向启云

向志友

向志林

向俊龙

向得胜

向楚南

多隆阿

朱　兰

朱　忻

朱　俊

朱　点

朱　镇

朱　燦

朱万宝

朱义胜

朱小绕

朱云龙

朱云章

朱从维

朱公远

朱凤标

朱凤喈

朱升桂

朱开亮

朱文斗

朱文斌

朱方礼

朱月明

朱长发

朱兰亭

朱北致

朱占鳌

朱发廷

朱尔楫

朱平富

朱必成

朱正和

朱永发

朱永坤

朱汉廷

朱汉章

朱玉安

朱玉春

朱玉贵

朱立瀛

朱光廷

朱华富

朱名璪

朱廷贵

朱式云

朱成开

朱成武

朱成星

朱声求

朱宏胜

朱秀春

朱芹馨

朱卓成

朱学笃

朱学勤

朱宗元

朱宗龙

朱宗杰

朱宗春

朱宗祥

朱建元

朱念清

朱承沛

朱承顺

朱昌义

朱明珩

朱明善

朱明德

朱秉芳

朱秉钧

朱贤来

朱金保

朱鸣安

朱亮峰

朱南英

朱南桂

朱厚润

朱品隆

朱春田

朱柏科

朱胜益

朱荣和

朱荣昌

朱贵发

朱钟骏

朱家春

朱祥云

朱祥谷

朱祥高

朱致泰

朱致善

朱起昌

朱得胜

朱添财

朱盛容

朱敬熙

朱葆昌

朱楚胜

朱福兴

朱锦安

朱履恒

朱履朝

朱履端

朱德义

朱德开

朱德和

朱德佩

毕　宣

毕乃尔

毕大宗

毕长和

毕明杰

毕炳炎

毕葆桢

毕道远

毕集成

毕瑞廷

色尔固善

色布什新泰

师　曾

师友胜

邬寿庭

邬楷生

余兰芬

齐光宗

齐维新

刘　仁

刘　月

刘　生

刘　刚

刘　廷

刘　典

刘　昆

刘　举

刘　奎

刘　栋

刘　套

刘　崑

刘　得

刘　幅

刘　琪

刘　蓉

刘二能

刘万元

刘万春

刘万清

刘三顺

刘上达

刘士奇

刘士杰

刘士贵

刘士选

刘大伦

刘大胜

刘大禄

刘为政

刘之楠

刘云汉

刘仁亨

刘仁藻

刘凤林

刘友和

刘友春

刘天诰

刘开胜

刘文选

刘文海

刘文豹

刘文禄

刘日清

刘日赞

刘长佑

刘长泰

刘长益

刘长清

刘世才

刘世仲

刘世福

刘世墀

刘业明

刘东山

刘东洋

刘东堂

刘务谦

刘发兰

刘发胜

刘古春

刘正元

刘玉发

刘玉生

刘玉龙

刘玉泉

刘玉清

刘立志

刘立堂

刘价贵

刘传愈

刘兆元

刘兆祺

刘光元

刘光亮

刘光儒

刘光燕

刘兴诗

刘同仁

刘名受

刘存厚

刘存荣

刘廷忠

刘廷选

刘廷爵

刘成秀

刘成浩

刘有才

刘有材

刘有盛

刘有铭

刘百岁

刘克仁

刘启福

刘寿山

刘寿堂

刘应才

刘志广

刘怀照

刘怀德

刘秀乾

刘良山

刘芳泽

刘芳春

刘芳桂

刘进生

刘远贵

刘连捷

刘际昌

刘佩琴

刘国桢

刘坤一

刘学仁

刘学明

刘宗传

刘宗信

刘宗海

刘宗琦

刘定海

刘宝贤

刘尚泽

刘居敬

刘岳昭

刘建中

刘忠立

刘忠埙

刘明高

刘明幹

刘明德

刘杰文

刘松山

刘松林

刘林先

刘林秀

刘武山

刘畀禄

刘秉璋

刘绍廷

刘绍南

刘茂修

刘诗贵

刘贤章

刘迪芳

刘述国

刘郇膏

刘金玉

刘金堂

刘青山

刘青云

刘厚生

刘厚基

刘复泰

刘宣振

刘思河

刘恒发

刘春岐

刘树春

刘洪春

刘洪盛

刘炳南

刘胜先

刘胜贵

刘胜鸿

刘胜喜

刘荣华

刘荣廷

刘荣杰

刘荣胜

刘贵成

刘贵武

刘兼和

刘效奇

刘效忠

刘晓山

刘桂生

刘桂堂

刘桂森

刘益友

刘益祥

刘祥发

刘祥吉

刘祥耀

刘起发

刘陶盛

刘颂年

刘馀庆

刘高山

刘康胜

刘彩璩

刘得发

刘得胜

刘惟清

刘梦兆

刘添益

刘清和

刘清儒

刘焕彩

刘盛休

刘盛谷

刘盛国

刘盛枫

刘盛祥

刘盛瑶

刘盛瑺

刘盛藻

刘维昌

刘维桢

刘铭传

刘鸿俊

刘景秀

刘景星

刘朝干

刘朝林

刘朝虎

刘朝盈

刘朝祜

刘朝班

刘湘南

刘登云

刘登科

刘赓昌

刘辉武

刘辉祥

刘黑贝

刘新馥

刘楚桂

刘源顺

刘献廷

刘瑞林

刘福亨

刘福胜

刘锦发

刘锦棠

刘鹏飞

刘榜裕

刘肇修

刘德升

刘德申

刘德能

刘赞魁

刘懋森

刘霞光

刘攀桂

刘藻廷

讷穆锦

许　义

许　考

许　标

许　清

许云林

许开贵

许长华

许占元

许圣中

许立三

许华堂

许如骏

许邦行

许汝梅

许声扬

许佩彩

许坤然

许学渊

许宝书

许松龄

许绍才

许春浦

许济坤

许恩普

许恩隆

许桂林

许绳武

许萨阿

许朝幹

许道身

许瑞光

许德龙

达　赖

达彩亮

达彩虹

安　住

安殿魁

庄受祺

庆　林

庆　祥

庆　麟

江　八

江　永

江　合

江　有

江　尿

江　学

江　杰

江　夏

江　宽

江　路

江大胜

江大喜

江广俊

江元桂

江气饱

江长贵

江发云

江庆馀

江式贤

江成坤

江宏发

江应远

江其祥

江学孟

江忠义

江忠濬

江咸清

江春生

江胜全

江得龙

江得胜

江遇春

江懋元

江魔头

池通海

汤　顺

汤月福

汤永胜

汤永镜

汤玉祥

汤兆云

汤有发

汤有庆

汤有成

汤志元

汤秀斋

汤诚意

汤彦和

汤炳旺

汤楚南

汤增福

汤彝铭

祁顺山

祁继昌

祁殿元

祁锦章

米应元

米季昌

米映奎

关　枢

兴　恩

兴大刚

孙　玉

孙　壮

孙　利

孙　相

孙　贵

孙　课

孙　常

孙　敬

孙　超

孙　镛

孙士达

孙大石

孙之和

孙云锦

孙文英

孙长绂

孙世发

孙正益

孙永祥

孙永清

孙永潮

孙玉文

孙全胜

孙全荣

孙兴高

孙刚强

孙安邦

孙成凡

孙余庆

孙君珍

孙志成

孙志烈

孙怀德

孙学贵

孙忠禄

孙昌凯

孙育均

孙南图

孙品得

孙宪祺

孙春龙

孙春洪

孙家吉

孙家举

孙家鼐

孙桂亭

孙康年

孙彭年

孙惠廷

孙葆元

孙葵心

孙群英

孙魁元

纪　俊

纪维新

那木吉勒色楞

阮太容

阮明太

阳凤麟

阳代湘

阳名声

阳成沛

阳有陞

阳启梯

阳星福

阳德裕

七　画

严　正

严　湘

严世源

严光城

严向高

严金标

严树森

严桂馨

严道洪

严锡康

严懋麟

劳崇光

志　刚

束维清

扶绍光

李　中

李　允

李　叶

李　京

李　庚

李　杰

李　恺

李　唐

李　耕

李　调

李　偏

李　锟

李　榕

李　翰

李二胜

李人鉴

李万春

李三友

李三善

李上发

李义龙

李义胜

李士成

李士莹

李大才

李大好

李大如

李大和

李广友

李广生

李中桂

李中榜

李书庵

李云友

李云贵

李云浦

李仁俊

李仁镜

李元华

李元度

李元振

李公善

李友元

李友张

李友杜

李友荀

李友鸿

李天聚

李开泰

李心洁

李心锐

李文升

李文秀

李文明

李文法

李文贵

李文斌

李文森

李犬孜

李王明

李长生

李长年

李长青

李长春

李长标

李长胜

李长贵

李世发

李世忠

李世珍

李东云

李仕元

李仕俊

李仪宾

李占彪

李占春

李发春

李必生

李本亮

李正元

李正发

李正全

李正标

李正馨

李永言

李永厚

李永琢

李玉元

李玉鸣

李玉树

李玉朝

李申堂

李石柱

李立连

李节云

李龙山

李仲良

李会文

李传诚

李兆凤

李兆麟

李先荣

李先道

李光华

李光明

李光荣

李光辉

李全信

李全胜

李全福

李全增

李兴锐

李刚怀

李华全

李华斌

李华朝

李协和

李吉祥

李如元

李如松

李如贵

李如香

李安之

李安行

李安良

李安澜

李庆华

李庆荣

李庆溎

李廷标

李廷彪

李廷幹

李成和

李成南

李成春

李有成

李江洲

李纫兰

李邦华

李作士

李作梅

李作鳌

李含芝

李声翰

李宏明

李宏胜

李志仁

李怀新

李秀山

李秀成

李良发

李运昌

李连臣

李际光

李际盈

李其昌

李其祥

李其森

李国正

李国寿

李国昌

李国钧

李国琛

李学孔

李宗羲

李定芝

李定弼

李建章

李忠纯

李承开

李承先

李拔群

李昆山

李昌和

李昌旺

李昌柱

李昌球

李明山

李明才

李明亮

李明贵

李明阁

李明高

李松山

李松荣

李松桂

李林芳

李武和

李泗益

李泽鸿

李若泗

李英才

李茂先

李茂馥

李采恬

李金山

李金凤

李金南

李金标

李金熙

李青云

李青选

李鸣洪

李俊杰

李冠湘

李复胜

李恒春

李恒清

李政洪

李映书

李春元

李春正

李春轩

李春和

李春林

李春荣

李昭庆

李显安

李树村

李树棠

李洪寿

李洪亮

李洪胜

李洪顺

李炳涛

李盈科

李笃厚

李胜发

李荣胜

李荣贵

李荣富

李贵友

李钟彪

李顺才

李顺祥

李顺清

李恩长

李恩庆

李恩诏

李恩锡

李振五

李振兴

李振官

李振清

李桂芬

李桂香

李泰源

李润祥

李益春

李祥凤

李祥和

李祥贵

李载珪

李逢源

李常付

李得云

李得友

李得全

李得成

李得和

李得明

李得胜

李得银

李惟丙

李深山

李添顺

李清云

李清华

李清胜

李章贡

李续宾

李维明

李维新

李铭皖

李隆宝

李鸿顺

李鸿章

李鸿裔

李善兰

李就山

李敬修

李普润

李朝选

李朝斌

李琴堂

李联陞

李萼先

李谦善

李道传

李鼎毕

李鼎荣

李新发

李新福

李楚臣

李福林

李福春

李福泰

李福堂

李锡芝

李锡楷

李锡增

李锦章

李颖名

李鹏良

李鹏翰

李嘉会

李翥汉

李肇维

李德世

李德明

李霈根

李鹤年

李赞勋

李瀚章

李大个子

杜　襄

杜万和

杜少喜

杜文澜

杜正国

杜绍彩

杜金元

杜金衢

杜春林

杜锦发

杨　和

杨　朗

杨　斌

杨　煦

杨　裔

杨　瑶

杨万双

杨万年

杨万桂

杨万盛

杨亿胜

杨大发

杨大章

杨飞熊

杨云华

杨元祺

杨凤池

杨凤来

杨友茂

杨开泰

杨日新

杨见山

杨长贵

杨世俊

杨仕田

杨兰桂

杨兰培

杨占魁

杨正国

杨永杰

杨汉兴

杨玉佩

杨玉珍

杨玉楼

杨立业

杨兆璋

杨光坚

杨合泰

杨同山

杨如春

杨安典

杨成章

杨有才

杨启贵

杨岐珍

杨希哲

杨应龙

杨志淮

杨秀和

杨连陞

杨连富

杨佩箴

杨其述

杨学隆

杨宗时

杨宗源

杨宝玉

杨岳斌

杨昆益

杨昌工

杨昌林

杨明高

杨明德

杨明黻

杨枫集

杨茂林

杨茂荣

杨厚德

杨星仁

杨星道

杨春芳

杨春林

杨春泰

杨柏怀

杨柱贤

杨炳枢

杨胜才

杨荣贵

杨钟琛

杨钦元

杨顺福

杨家驹

杨峰秀

杨恩均

杨振声

杨晖嘉

杨桂芳

杨桂椿

杨海魁

杨载发

杨得胜

杨得意

杨添福

杨清源

杨焕金

杨绪述

杨博辈

杨森林

杨谦万

杨赓堂

杨超材

杨辉玉

杨遇隆

杨鼎勋

杨照兴

杨瑞堂

杨福交

杨福胜

杨锡龄

杨鹏万

杨聚义

杨德珍

杨德盛

杨镇南

杨懋林

杨爵发

杨耀曾

杨二秃子

来友文

芮　桐

苏　坤

苏　武

苏大德

苏文彩

苏长林

苏正发

苏正达

苏廷魁

苏有庆

苏明辉

苏顺贵

苏鸿翔

贡噶札勒沁

连　城

连荣贵

麦平发

巫长林

吴　达

吴　初

吴　坡

吴　棠

吴士瑛

吴大英

吴广兴

吴中和

吴云龙

吴从发

吴从雪

吴允升

吴凤山

吴凤年

吴友志

吴友泉

吴友德

吴天保

吴开七

吴开扬

吴文选

吴文禄

吴长庆

吴长胜

吴长卿

吴世锟

吴世熊

吴正升

吴正朝

吴永年

吴永桂

吴永逵

吴汉腾

吴玉昆

吴光明

吴光禄

吴全贵

吴华选

吴廷榜

吴扬休

吴有元

吴有荣

吴汝纶

吴克应

吴寿生

吴戒四

吴社好

吴连陞

吴连璧

吴国志

吴国青

吴国祥

吴坤田

吴坤修

吴学庆

吴定胜

吴承云

吴昌寿

吴治东

吴绍业

吴若群

吴金大

吴金柏

吴金鳌

吴保桂

吴春台

吴柏汉

吴树德

吴准仁

吴家正

吴家松

吴家相

吴家榜

吴峻基

吴恩元

吴恩隆

吴涟潮

吴继贤

吴高太

吴崇让

吴得发

吴梓财

吴清亮

吴维章

吴崶阶

吴紫云

吴葆仪

吴鼎元

吴嗣仲

吴新庆

吴献廷

吴锡贵

吴锡锦

吴肇棠

吴肇龄

吴德荣

吴攀祥

吴攀禄

吴勒则图

时乃功

旷星发

里丰阿

延　煦

何　杰

何　璟

何万兴

何之佩

何布登额

何永文

何永盛

何玉方

何玉隆

何伍喜

何光明

何廷光

何廷华

何作霖

何国榜

何学海

何宗喜

何明顺

何明海

何明盛

何秉忠

何绍彩

何茂华

何诚意

何青云

何修平

何春发

何春林

何济川

何炳成

何祖训

何高明

何得贵

何梦林

何葆修

何谦益

何慎修

何锡赞

何觐光

何镇楚

余一鳌

余子俊

余仁崇

余占魁

余永琳

余先元

余在榜

余宗秋

余承恩

余虎恩

余祖德

余振文

余致和

余得友

余登祥

余魁梅

佛尔国春

谷祥发

谷崇德

谷隆祥

谷新胜

邱长林

邱光发

邱时成

邱秀山

邱和泰

邱承魁

邱俊凤

邱振祥

邱德新

皂　保

邹仁溥

邹正行

邹永安

邹永茂

邹龙陞

邹先春

邹光前

邹有馀

邹老金

邹邦一

邹连升

邹学礼

邹明立

邹明勋

邹茂春

邹金升

邹树基

邹洪胜

邹振声

邹振高

邹得胜

邹理堂

邹雏凤

汤汝櫰

况文榜

况福龙

冷在成

冷得贵

宋　牛

宋　庆

宋大采

宋云华

宋元良

宋兰亭

宋永泰

宋立太

宋立新

宋先纪

宋先度

宋先聘

宋兴旺

宋扬庥

宋有才

宋汝梅

宋启斌

宋甸南

宋国永

宋学沂

宋尚友

宋鸣盛

宋复顺

宋宣升

宋景诗

宋朝喜

宋矮子

库克吉泰

应宝时

应胜和

汪　森

汪　霖

汪云之

汪元方

汪元恺

汪元标

汪友高

汪文诒

汪加海

汪本华

汪正美

汪正清

汪光祜

汪光照

汪克钟

汪声溥

汪来仪

汪国桢

汪宗贤

汪宝珊

汪明才

汪明理

汪亮成

汪保朝

汪祥发

汪得胜

汪隆元

汪鸾章

汪朝武

汪福斋

汪潮江

沈　如

沈　金

沈　燮

沈　镰

沈义胜

沈大猷

沈飞鹏

沈可全

沈玉林

沈礼恭

沈兆元

沈先华

沈先梅

沈廷兰

沈廷标

沈廷瑛

沈竹轩

沈启鹏

沈宏富

沈明福

沈金标

沈亮采

沈树国

沈珊桂

沈荣桂

沈涟清

沈逢昌

沈得才

沈鸿宾

沈联镳

沈葆桢

沈裕申

沈韵锵

沙达尔

沙振清

沙得胜

灵　桂

纳木达克

纳素克

补拉克

补林山巴图

张　二

张　小

张　云

张　玉

张　启

张　芾

张　明

张　林

张　诗

张　相

张　荒

张　套

张　振

张　骏

张　斌

张　景

张　锁

张　煌

张　曜

张　忠

张　彪

张　桢

张　祥

张　瑛

张　楷

张　源

张　蓉

张　澄

张　燦

张　瀛

张　耀

张万年

张万顺

张士元

张士佑

张士芳

张士举

张士智

张士衡

张大义

张大元

张大鹏

张小佳

张广业

张广录

张广胜

张广源

张之万

张云升

张云仕

张云吉

张云翀

张仁山

张从仁

张从龙

张从贵

张允泰

张元发

张元龙

张凤仪

张凤采

张凤鸣

张凤翔

张凤翙

张友志

张天贵

张太和

张开祁

张开鲁

张开龄

张文中

张文和

张文亮

张文萃

张文斌

张长发

张世文

张世宝

张世香

张世禄

张以忠

张兰池

张功遐

张占春

张发荣

张叶江

张尔昌

张正卿

张永标

张永辉

张玉丰

张玉发

张玉良

张玉贵

张玉振

张玉祥

张田仓

张礼堂

张立忠

张乔林

张仲三

张会元

张兆栋

张兆淇

张先治

张先熔

张光才

张光亮

张光泰

张全福

张名胜

张在山

张在邦

张如光

张安国

张廷举

张廷鉴

张廷蔚

张成孝

张成旺

张有才

张有胜

张有德

张芝南

张观钧

张佑彬

张克绍

张启开

张声远

张希尧

张应富

张志学

张志喜

张志敦

张怀信

张杏堂

张甫臣

张秃善

张运衡

张佩之

张佩芝

张佳玉

张其浦

张国富

张国煐

张学明

张学品

张学清

张学森

张宗元

张宝善

张尚荣

张忠仪

张忠发

张忠武

张怡柏

张拔萃

张明万

张明月

张松林

张泗鸿

张绍唐

张绍康

张绍鸿

张虎文

张诗日

张诚信

张郁林

张金平

张金豹

张金魁

张青云

张亮基

张俊志

张南桂

张宪章

张思俭

张思善

张思聪

张总愚 ⁽¹⁾

张恒昆

张映林

张映南

张春华

张春富

张树声

张树屏

张树珊

张树菼

张洪春

张炳训

张炳然

张祖寿

张祖良

张祖谋

张祖耀

张美步

张胜其

张胜和

张胜富

张胜琦

张荣光

张荣森

张贵养

张选青

张钟禄

张陞楷

张顺祥

张家驹

张家栋

张家寅

张恩璜

张恩璘

张振干

张振邦

张振寿

张振

张桂岭

张桂林

张继猷

张起和

张培德

张崇仁

张崇文

张崑培

张得元

张得功

张得华

张得成

张得其

张得林

张得彪

张得胜

张得贵

张得魁

张捷书

张清山

张清泗

张清美

张焕文

张盛藻

张隆祥

张隆霞

张鸿文

张鸿声

张麻壮

张景文

张景沅

张景贤

张景奎

张景春

张朝山

张朝纲

张登岸

张裕贵

张遇龙

张勤之

张嵩林

张慎德

张新全

张新启

张新泰

张新益

张楚胜

张殿甲

张殿华

张殿邦

张殿朝

张殿魁

张源懋

张瑞勋

张福升

张福寿

张锡伦

张锡嵘

张锡龄

张锦芳

张锦陞

张锦瑞

张锦魁

张魁士

张鹏程

张嘉会

张嘉斌

张端纯

张肇祥

张韶南

张增礼

张德丰

张德荣

张德顺

张憨孜

张遵享

张燮承

张藻林

张耀春

张耀燕

张马京子

邵大广

邵之伦

邵兰芳

邵本源

邵国顺

邵承广

邵重阳

邵顺国

邵骏彪

邵景书

阿力棍

阿尔明雍

阿勒格冲

陆　林

陆　炘

陆　亮

陆　鸿

陆三友

陆必新

陆光照

陆成祖

陆作霖

陆怀武

陆明胜

陆显勋

陆桂堂

陆彭和

陈　义

陈　艾

陈　均

陈　涛

陈　烜

陈　斌

陈　湜

陈　葵

陈　锐

陈　照

陈　锦

陈　麟

陈二喜

陈力岁

陈万盛

陈义和

陈士林

陈士銮

陈大炳

陈大鹏

陈广发

陈飞熊

陈云朴

陈仁俊

陈介眉

陈介舆

陈允孚

陈元枢

陈凤诏

陈凤巢

陈凤楼

陈凤源

陈友年

陈友胜

陈友德

陈天培

陈心富

陈方南

陈日胜

陈长发

陈长吉

陈长庆

陈世隆

陈东友

陈仕标

陈兰芳

陈发林

陈正才

陈正元

陈永和

陈永康

陈永福

陈玉佩

陈玉林

陈玉胜

陈玉章

陈玉斌

陈由立

陈白玉

陈立贤

陈立基

陈先启

陈先进

陈先洪

陈光启

陈光前

陈华山

陈吉顺

陈安发

陈庆长

陈庆礼

陈庆学

陈庆瀛

陈有胜

陈有陞

陈江山

陈百胜

陈达先

陈克武

陈启后

陈启和

陈启明

陈启林

陈孝彬

陈宏发

陈寿松

陈志云

陈志魁

陈良臣

陈良尚

陈连升

陈其道

陈叔谦

陈学先

陈定华

陈宝衡

陈尚友

陈建五

陈建廷

陈怡升

陈明义

陈明玉

陈明濬

陈茂槐

陈诗山

陈金贵

陈青山

陈鸣盛

陈南山

陈受若

陈品孝

陈思宗

陈思顺

陈思善

陈星发

陈星德

陈映登

陈济清

陈炳元

陈美仙

陈胜辉

陈荣华

陈荣周

陈香兰

陈凌云

陈恭先

陈振邦

陈振和

陈振镛

陈效本

陈晓峰

陈浚家

陈海仁

陈祥胜

陈能道

陈逢五

陈钰斌

陈崇茂

陈彩章

陈得寿

陈得胜

陈得鸿

陈添兴

陈盛魁

陈维新

陈维德

陈尊荣

陈敬忠

陈登寿

陈紫麟

陈联陞

陈裕胜

陈道济

陈愈元

陈殿选

陈照惠

陈瑞麟

陈福万

陈福兴

陈福禄

陈鹏翥

陈端木

陈德厚

陈瞎子

陈鹤鸣

陈膺福

陈攀元

八　画

林大文

林大柱

林凤岗

林友陞

林有升

林寿图

林纶贵

林茂春

林桐芳

林福基

欧玉成

欧亦修

欧阳廷

欧阳杰

欧阳通

欧作新

欧益光

欧清桂

欧阳文焕

欧阳兰益

欧阳利川

欧阳锦爵

武小桂

武日胜

武条箴

武知广

武青龙

苑双珠

苗沛霖

英　奎

英　桂

英　喜

英　翰

英　元

英海滨

范　雨

范小猪

范永吉

范玉成

范全福

范华堂

范成仁

范志章

范国兴

范旺木

范鸣和

范春和

范家元

范得胜

范懋怡

茅子庄

奇普松武

郁　年

郁　杰

郏　同

郏奉钦

项立胜

项金明

尚丁孜

尚光耀

尚如陵

尚启瑞

尚登先

图明额

罗　文

罗　那

罗　樾

罗三元

罗义春

罗大胜

罗之方

罗仁峰

罗凤斋

罗化龙

罗开元

罗开胜

罗文顺

罗兰斋

罗会云

罗先胜

罗光荣

罗兴茂

罗安瀛

罗庆恩

罗庆熙

罗有贵

罗自新

罗达庆

罗佑集

罗启顺

罗时富

罗步瀛

罗求得

罗国明

罗松龄

罗泽夫

罗泽泗

罗泽金

罗绍远

罗茂义

罗青山

罗鸣凤

罗南堂

罗恒发

罗春元

罗春和

罗显馀

罗美泗

罗荣照

罗贵元

罗贵生

罗祥胜

罗惇衍

罗朝云

罗朝坤

罗登高

罗道德

罗楚材

罗源涛

罗煜烜

罗锦帆

罗德顺

明　海

明绍才

明通阿

忠　发

易　隽

易又益

易万胜

易云良

易开俊

易文光

易文星

易仕高

易本集

易正泰

易玉堂

易光前

易光南

易华元

易行善

易佐廷

易作义

易进春

易其祥

易学义

易定发

易定魁

易杭玉

易林发

易英和

易茂春

易修美

易春华

易洪茂

易洪亮

易荣华

易荣昌

易桂亭

易润

易珪章

易致中

易得祥

易惟茂

易维新

易隆清

易福蛟

易德忠

易德贵

易德麟

易馨培

依力布

依克吉布

周　泗

周　鼎

周　鼎

周　楷

周　麓

周九临

周义田

周义和

周大鹏

周子廷

周之冕

周云祥

周云梯

周仁兴

周仁和

周元有

周凤池

周化运

周化章

周化然

周友亭

周友胜

周双麟

周天受

周开仑

周开锡

周文科

周文耀

周曰森

周长安

周长泰

周世臣

周世卓

周世魁

周东美

周必贵

周本立

周本树

周正祥

周永兴

周永高

周汉英

周玉龙

周光元

周光朝

周全伦

周华山

周名发

周在明

周岁福

周成义

周成友

周有才

周有元

周有声

周汝筠

周纪祥

周行发

周达武

周启善

周宏胜

周寿昌

周岐山

周志功

周志本

周志逊

周志禄

周良骥

周连元

周连胜

周其昌

周和美

周国兴

周国安

周国胜

周国清

周坤元

周定

周定山

周定忻

周定卿

周宛其

周宝仓

周尚士

周尚文

周承恩

周昌隆

周明德

周松华

周茂明

周鸣胜

周鸣清

周俊魁

周信发

周复亭

周恒裕

周春台

周春生

周盈瑞

周笃贤

周胜才

周贵堂

周家吉

周宽世

周恩元

周恩科

周晓堂

周起凤

周常智

周得才

周得胜

周惟杰

周添佑

周盛传

周盛凯

周盛武

周盛波

周维杰

周维禄

周维熙

周象臣

周富成

周惠堂

周朝喻

周朝棨

周登高

周锦雯

周韵莲

周魁明

周德明

周德胜

周德贵

周德培

周曙春

周三麻孜

和　春

和廷桢

和德昌

岳宝林

牧治高

金　顺

金　棨

金　筠

金　模

金万才

金万年

金士骥

金天福

金文谋

金玉田

金庆澜

金国琛

金宗正

金明亮

金明藻

金济川

金胜兴

金海舟

金起元

金得标

金得胜

金清和

金鸿保

金献启

金瑞林

金德恒

金灏元

季　标

单东才

单秉忠

单得胜

单懋谦

单懋谦

官　文

官如圭

官桂兰

宛观澜

宝　鋆

庚　长

庞永和

庞玉林

庞际云

庞钟璐

庞魁彪

房长庆

育木架

郎桂林

郑　初

郑　澍

郑大元

郑云祥

郑元海

郑凤林

郑友才

郑天明

郑心开

郑长松

郑以庄

郑正开

郑正辉

郑龙彪

郑兆荣

郑兴龄

郑旺日

郑明友

郑松春

郑春和

郑海鳌

郑猗菉

郑盛泰

郑绳武

郑敦谨

郑福兴

郑魁士

郑鹏飞

郑熙春

郑德明

郑灌益

孟　有

孟广泗

孟继书

孟继越

屈传寿

屈全胜

屈华国

屈益胜

屈德复

承　越

经采芳

九　画

奎　秀

春　年

春　喜

春　龄

查文经

查佑成

查茂春

查铭恩

柯大学

柯志年

柳友贤

柳在海

柳多富

柳寿田

柳金山

柳金源

胡　枚

胡　彩

胡　然

胡　锦

胡万亨

胡万承

胡万胜

胡万源

胡大任

胡大胜

胡元拔

胡凤成

胡凤喈

胡友盛

胡文贵

胡文祥

胡文高

胡文彬

胡文章

胡文道

胡文澜

胡长材

胡世琛

胡正修

胡正盛

胡永发

胡玉田

胡传发

胡光仪

胡光发

胡光墉

胡华传

胡吉林

胡名扬

胡在朝

胡安财

胡廷相

胡式法

胡有才

胡权立

胡芝南

胡作仁

胡克文

胡启发

胡步生

胡步青

胡良作

胡连升

胡佩芳

胡其发

胡周炳

胡国庆

胡承训

胡明甲

胡松林

胡松贵

胡林翼

胡泽顺

胡金元

胡金荣

胡青云

胡思明

胡恒发

胡洪翱

胡相元

胡荣清

胡贵华

胡家玉

胡桂林

胡祥海

胡常汉

胡得胜

胡惟善

胡清源

胡理明

胡鸿志

胡湘贵

胡紫云

胡萼堂

胡越胜

胡鼎祺

胡新顺

胡腾芳

胡德怀

胡德洪

胡德璐

胡衡章

荣　寿

赵　壳

赵　宿

赵 火零

赵万盛

赵三元

赵士桢

赵大受

赵云祥

赵云锦

赵允平

赵元成

赵元英

赵元普

赵长生

赵长林

赵长富

赵长龄

赵东福

赵正泰

赵永和

赵永烈

赵先发

赵光禄

赵吉祥

赵安香

赵廷铭

赵式仲

赵宏胜

赵怀业

赵怀安

赵良运

赵连陞

赵其昌

赵宝林

赵昌元

赵松良

赵秉珪

赵金山

赵金珠

赵南英

赵恒林

赵恒益

赵洪儒

赵济川

赵家伟

赵恩信

赵桂元

赵泰和

赵得胜

赵焕联

赵维翰

赵隆胜

赵鼎臣

赵楚胜

赵殿勋

赵福星

赵锡琮

赵鹏举

赵德

赵德光

赵耀文

郝凤清

郝登生

哈达齐

贵　华

贵占鳌

侯　钰

侯一清

侯凤德

侯方训

侯克念

侯进良

侯绍榜

侯金城

侯青云

侯起来

侯康田

侯徵庸

保　成

保　英

俞大锡

俞廷泽

禹志奉

禹明山

禹金声

禹金钟

禹金铨

胜　文

胜　憨

胜小海

胜新安

胜憨子

胜瞎刚

奕　䜣

姜占春

姜台凌

姜正顺

姜玉顺

姜国勋

姜定祥

姜尚智

威妥玛

娄　馀

娄云庆

娄光富

宫　马

宫士金

恒　祐

施　敏

施占琦

施启贵

施松泉

段　合

段　起

段广发

段和清

段柏溪

段道益

段锡恩

段凝道

郜　尚

郜云鹄

钟　文

钟　秀

钟　淮

钟义山

钟光斗

钟光衍

钟成锦

钟秀怀

钟建春

钟荣华

钟索三

钟致胜

钟紫山

钟福山

饶孔悦

饶占魁

洪　皓

洪元富

洪长胜

洪世芝

洪必胜

洪芝兰

洪昌维

洪金玉

洪福胜

祝　垲　

祝　清

祝　超

祝元方

祝仲元

闻国发

音　德

叚克益

叚蓝田

姚　钰

姚　元

姚　仪

姚　涛

姚　景

姚　雯

姚万松

姚广武

姚天霖

姚太和

姚火亮

姚正顺

姚立桂

姚仰云

姚同顺

姚良才

姚邵礼

姚国栴

姚明玉

姚俊士

姚信阳

姚胜发

姚贵益

姚得雷

姚鸿杰

姚锦文

姚靖戎

姚勷宸

费兆钰

费金组

费金绶

贺万胜

贺习闻

贺大有

贺广泽

贺少陆

贺文植

贺长林

贺且勤

贺东海

贺尔山

贺必忠

贺玉成

贺白毛

贺光南

贺寿慈

贺抡元

贺明友

贺采芹

贺复泰

贺春林

贺洪仪

贺胜臣

贺桂林

贺泰山

贺起予

贺高志

贺绪蕃

贺鸿轩

贺喜文

贺锦福

逊堆札普

骆国忠

骆秉章

骆得标

十　画

夏万盛

夏友成

夏开华

夏开和

夏世泰

夏玉和

夏仲美

夏如秀

夏远森

夏学春

夏金标

夏逢龙

夏得胜

桂　丰

桂正华

桂昌吉

桂嵩庆

桂嵩庆

桂锡桢

班　超

秦　斌

秦大发

秦文德

秦世洪

秦以杰

秦本富

秦礼谓

秦炳斗

秦蕙田

耿凤山

耿凤谦

聂车布

聂光明

聂绍春

聂荣发

聂湘友

莫经纶

袁　照

袁　夔

袁世德

袁正泰

袁甲三

袁名扬

袁守钦

袁怀正

袁连陞

袁学思

袁学端

袁绍春

袁茂才

袁金寿

袁彦贤

袁思锐

袁祖德

袁祖德

袁登云

袁道恕

袁腾玖

贾　桢

贾兆君

贾启胜

贾治经

贾桂林

贾得一

贾鸿增

贾福友

载　

载　庆

载　崇

载　龄

载　馨

都尔伯岱

顾玉贵

顾守廉

顾思贤

顾培初

顾得元

党善

党万清

恩　永

恩　祥

恩　龄

晏贤才

晏鸣盛

晏清兰

晏腾蛟

晏端书

晏曦俊

倪如金

倪增培

倭　仁

奚松林

奚贵春

徐　

徐　坤

徐　忠

徐　恒

徐　贺

徐　源

徐上立

徐上达

徐士弼

徐大胜

徐小海

徐仁先

徐文选

徐文培

徐世才

徐本立

徐本宽

徐仲方

徐兆魁

徐光兴

徐光明

徐汝涟

徐老柏

徐自发

徐邦道

徐纶庚

徐佩瑗

徐佩瓀

徐依庆

徐国华

徐国春

徐宗荣

徐尚品

徐建寅

徐昌先

徐明珠

徐明德

徐林才

徐法洲

徐秉愿

徐茂生

徐茂椿

徐金漂

徐保真

徐修本

徐思忠

徐树铭

徐洪陞

徐洪顺

徐炳文

徐炳南

徐钦若

徐效章

徐桂林

徐海珊

徐涟清

徐继全

徐致中

徐添贵

徐盛和

徐盛辉

徐博理

徐敬德

徐朝举

徐登善

徐殿存

徐辑武

徐镇海

徐瀛锡

徐耀祖

桑春荣

殷兆镛

殷寿洪

殷求叩

殷定胜

殷明山

殷德顺

翁　炳

翁开甲

翁知信

翁知俭

钱　铨

钱　湘

钱万桂

钱义胜

钱文伟

钱世瀛

钱光盛

钱有元

钱应选

钱应溥

钱宝钟

钱宝珠

钱明朝

钱秉直

钱金森

钱星顺

钱春榜

钱福生

钱鼒铭

凌　善

凌　雯

凌见龙

凌兴成

凌辰差

凌顺清

唐　治

唐　炯

唐　樾

唐人伟

唐万青

唐万顺

唐万福

唐义训

唐义海

唐士纯

唐士贵

唐大胜

唐之植

唐仁和

唐仁廉

唐壬森

唐文明

唐长盛

唐世寿

唐永清

唐玉彪

唐立楷

唐训方　

唐兆全

唐光运

唐光晟

唐光辉

唐守忠

唐有馀

唐贞双

唐邦贵

唐佐卿

唐宏成

唐应贵

唐志海

唐沛泽

唐远友

唐际昌

唐际盛

唐国华

唐国珍

唐学益

唐定远

唐定奎

唐忠信

唐怡全

唐武传

唐秉钧

唐金玉

唐金洲

唐鸣珂

唐修春

唐星照

唐昭桂

唐洪玉

唐祖仁

唐振海

唐桂山

唐桂馥

唐得喜

唐得滨

唐焕章

唐维城

唐维新

唐锡彤

容　闳

席大成

席宝田

海　亮

祥　厚

祥　泰

诺木图

诺尔丕勒

谈思成

谈燮和

通音布

郭　皂

郭　春

郭　富

郭　登

郭士彦

郭大胜

郭大套

郭大振

郭云骧

郭仁升

郭仁高

郭凤珍

郭文学

郭文武

郭正富

郭永兴

郭立和

郭光世

郭名胜

郭守田

郭成东

郭成阿

郭秀文

郭佳有

郭国扬

郭国英

郭宝昌

郭茂林

郭诚修

郭金魁

郭振朝

郭得胜

郭添林

郭清标

郭紫云

郭道清

郭嵩焘

郭觐珠

郭麟阁

高　畅

高　诗

高　昶

高　峻

高　祥

高　资

高　梯

高　福

高千里

高大美

高丙谋

高玉胜

高玉振

高兆祥

高兆麟

高列三

高自盛

高来凤

高国勋

高宝泰

高经魁

高冠儒

高春补

高炳烜

高贵和

高继周

高培香

高得林

高清标

高腾云

高腾霄

高德标

继　格

陶　楷

陶　翼

陶世洪

陶玉泰

陶守怡

陶有德

陶位中

陶启春

陶良成

陶国安

陶定升

陶昭福

陶贵芳

陶惟埴

陶涵林

陶德武

陶燮圭

十一画

勒　吐

勒方锜

戚必尧

曹　全

曹　森

曹万合

曹万珍

曹义春

曹子能

曹广林

曹仁贤

曹友竹

曹太高

曹日新

曹永福

曹玉升

曹光汉

曹克忠

曹志忠

曹星云

曹春华

曹树发

曹致章

曹清立

曹朝喜

曹辉级

曹献彩

梅大有

梅文鼎

梅占元

梅贵福

梅盛明

盛　蟠

盛大才

盛光新

盛克俭

盛学采

盛忠兴

盛松林

盛朝本

盛德林

萧万和

萧云经

萧云翘

萧元亨

萧六元

萧凤孙

萧友志

萧心广

萧以德

萧仪斌

萧兰玉

萧永卿

萧永祥

萧玉林

萧光明

萧华堂

萧成顺

萧有元

萧有贵

萧至元

萧邦彦

萧连春

萧其胜

萧建勋

萧忠恒

萧昌贵

萧金益

萧彦甫

萧拱照

萧春华

萧荣发

萧顺堂

萧桂林

萧泰来

萧海成

萧祥明

萧祥胜

萧崇林

萧得明

萧得祥

萧焕唐

萧瑞昌

萧福驷

萧魁武

萧德扬

萨尔奔

萨音巴雅尔

黄　云

黄　仲

黄　倬

黄　鼎

黄　瑞

黄　醇

黄万福

黄义春

黄大廷

黄大狗

黄书献

黄云友

黄仁祥

黄元清

黄友信

黄孔亮

黄开榜

黄引恒

黄文发

黄文蔚

黄长龄

黄世春

黄以明

黄兰桂

黄占魁

黄占鳌

黄发旺

黄必庆

黄正科

黄永源

黄永源

黄汉云

黄玉贤

黄先甲

黄先芝

黄光立

黄全盛

黄廷玉

黄有章

黄芝选

黄达明

黄齐昂

黄体龙

黄作立

黄克家

黄彤章

黄其才

黄国典

黄国顺

黄国瑚

黄学云

黄宗贵

黄定山

黄定坤

黄宜才

黄承恩

黄昌元

黄昌封

黄昌贵

黄明友

黄松庭

黄知达

黄秉钧

黄英龙

黄金全

黄金志

黄鸣珂

黄复武

黄祖林

黄首章

黄家辅

黄桂兰

黄桂池

黄致和

黄起胜

黄崇文

黄得友

黄得胜

黄深武

黄添佑

黄清发

黄景仪

黄景安

黄朝禄

黄朝瑞

黄新寿

黄殿甲

黄照林

黄献坤

黄瑞堂

黄锡魁

黄瑸先

黄德龄

黄德彰

黄德镇

黄镇湘

黄翼升

龚　斌

龚万年

龚万金

龚元友

龚元发

龚文汉

龚必胜

龚有庆

龚自玑

龚利恒

龚定瀛

龚尚春

龚易图

龚彦昶

龚顺山

龚顺祥

龚席珍

龚得胜

龚镛伯

崇　纶

崇　实

崇　录

崇　厚

崔万荣

崔廷桂

崔振立

崔登瀛

常　在

常　胜

常　顺

常　清

常通阿

常得胜

鄂尔京阿

鄂绰尔巴吐

得　胜

符世礼

符仕揆

符国华

符秉福

符楚南

符德述

康兴发

康启贵

康宝林

梁万福

梁小有

梁引柱

梁承勋

梁治吉

梁治顺

梁春尧

梁春庭

梁树勋

梁洪胜　007

梁美材

梁维标

梁隆举

梁善明

梁善浩

梁景升

梁三麻子

清　长

清　锐

阎　五

阎　泰

阎克显

阎敬铭

鹿昌继

章　本

章　茂

章　铨

章　惠

章心禄

章仪林

章亦忠

章合才

章作其

章言发

章宗瀚

章金汉

章高元

章瑞和

章衡忠

屠　楷

屠安澜

屠绍恩

绵　森

隆　贵　

隋青云　

隋藏珠　

十二画

彭　光

彭万顺

彭义华

彭义贵

彭广贤

彭之馀

彭云胜

彭凤山

彭气豪

彭长春

彭长益

彭以财

彭功臣

彭永兴

彭永盛

彭玉明

彭玉桂

彭玉隆

彭玉麟

彭兆祥

彭兆琳

彭光顺

彭光辉

彭兴俊

彭兴家

彭华堂

彭芝兰

彭邦畛

彭体道

彭克勤

彭寿春

彭怀吉

彭怀益

彭甫光

彭秀清

彭连升

彭佳玉

彭其美

彭其麟

彭和俊

彭奇先

彭宗洛

彭宝堂

彭昌安

彭明达

彭明海

彭松茂

彭治敷

彭细禄

彭金榜

彭品六

彭复胜

彭春志

彭祖贤

彭胜金

彭胜高

彭荣贵

彭荣致

彭荫槐

彭桂生

彭海宗

彭起瑞

彭高陞

彭得胜

彭敏世

彭焕秋

彭焕彰

彭鸿业

彭景祥

彭葆清

彭新政

彭楚明

彭源洽

彭福星

彭嘉玉

彭毓橘

彭德和

彭德明

惠开元

惠世昭

葛开孜

葛永祥

葛孝垣

葛金鳌

葛炳宣

葛森胜

葛游珠

董　四

董　雨

董　恂

董大义

董大年

董大志

董大典

董大盈

董凤阳

董凤高

董开汾

董正陞

董扬曾

董明仁

董明礼

董亮贻

董春福

董禹廷

董荣华

董贵友

董桂森

董福生

董德顺

蒋　唐

蒋大汇

蒋大志

蒋大馀

蒋大湖

蒋广才

蒋广玉

蒋广居

蒋广辉

蒋为美

蒋元龙

蒋元庆

蒋天喜

蒋天麟

蒋文庆

蒋东才

蒋本元

蒋永和

蒋玉林

蒋立宣

蒋先富

蒋光吉

蒋全胜

蒋兴学

蒋汝砺

蒋吴氏

蒋希夷

蒋尚义

蒋尚宽

蒋念兹

蒋贤聪

蒋金和

蒋金钱

蒋临照

蒋顺义

蒋顺章

蒋振元

蒋振元

蒋益澧

蒋得和

蒋喜开

蒋道益

蒋鹏飞

蒋嘉棫

蒋凝学

雲锦章

韩　佩

韩　鸭

韩大发

韩元孔

韩凤昌

韩文潮

韩长发

韩正南

韩有珍

韩春高

韩惟德

韩辅忠

韩照杨

喻万顺

喻中德

喻少还

喻文榜

喻名扬

喻执益

喻佐清

喻寿发

喻金标

喻亲贤

喻荣陞

喻泰山

喻得胜

喻理植

喻琼林

景　廉

鼎　铨

傅　和

傅子鼎

傅心田

傅文彩

傅在荣

傅成二

傅启贵

傅承眷

傅洪发

傅振邦

傅振声

傅道魁

焦万海

焦光祖

焦庆林

焦国兴

焦郁林

程　三

程　辰

程　起

程　绪

程　黑

程　澍

程二麻

程大川

程为烜

程为章

程云鹏

程文炳

程业坤

程正荣

程光国

程光辅

程全春

程兴烈

程廷桂

程有道

程启灿

程步云

程远猷

程学书

程宗岱

程宜春

程绍注

程茂贵

程济川

程恩

程桓生

程海桥

程鸿诏

程景福

程朝宗

程植义

程震邦

舒　亮

舒　保

舒长胜

舒永胜

舒廷彪

舒克相

舒荣翼

舒倍士

舒瑶林

鲁　涟

鲁业镛

鲁秉礼

鲁洪达

鲁祖焘

鲁福星

善　札

善　庆

富　寿

富　林

富　弼

富明阿

富尔松阿

富克吉布

富克锦布

普兴安

普维新

普魁元

曾　铣

曾　瓒

曾万友

曾万田

曾万荣

曾义良

曾义胜

曾广廷

曾广臣

曾广登

曾云汉

曾云胜

曾元俊

曾凤山

曾天佑

曾方元

曾玉和

曾玉胜

曾石泉

曾交名

曾传发

曾传礼

曾传龙

曾传得

曾启明

曾寿堂

曾秀春

曾国荃

曾奉元

曾昌明

曾杰麟

曾松明

曾绍朝

曾金和

曾叙友

曾奏扬

曾恒德

曾春林

曾昭仕

曾昭陞

曾昭寅

曾载扬

曾高升

曾惟美

曾维成

曾登明

曾楚南

曾楚胜

曾楚彰

曾毓衢

曾德喜

温干城

温金甲

温葆深

温德勒克西

游联芳

湛其英

童　华

童正泰

童生发

童邦杰

童志华

童德春

谢九和

谢大勋

谢大魁

谢东元

谢代兴

谢兰芳

谢本英

谢正宏

谢玉泰

谢兴发

谢廷珩

谢权衡

谢国昌

谢宜安

谢宝城

谢明华

谢树铭

谢炳辉

谢家庠

谢积业

谢继超

谢骏升

谢培升

谢得志

谢谦益

十三画

瑞　常

瑞　麟

蒯洪贵

蒯贺荪

蒯德标

蒯德桐

蒯德模

蒲德慎

蓝文和

蓝斯明

赖汶光

赖明方

赖朝典

赖满生

鄢万年

鄢太愚

雷长友

雷代修

雷发声

雷正清

雷正绾

雷玉春

雷吉祥

雷贵才

雷香圃

雷得芳

靳　四

靳学胜

靳登扬

訾　有

路凤来

路化堂

路文英

路长清

路克琪

龄　椿

解友春

解长发

解先祥

詹文炬

詹雨高

詹得胜

詹鸾翔

魁　龄

鲍　超

鲍凤羽

鲍志祥

鲍坤元

鲍鸿猷

鲍葵芳

鲍源深

鲍德恩

廉凤沼

满　札

满　杜

满万元

福　兴

福　保

福　裕

窦延春

窦锡龄

窦锡麟

十四画

慕克重

綦高会

蔚元昆

蔡于楷

蔡大发

蔡大泽

蔡中懿

蔡元海

蔡文德

蔡长青

蔡永祚

蔡成美

蔡连胜

蔡志行

蔡志威

蔡国桢

蔡承恩

蔡诗正

蔡春发

蔡振武

蔡得清

蔡得胜

蔡鉴和

蔡增才

蔺　马

裴兆宏

裴有元

裴志金

裴俊衡

裴锡龄

赫　德

鲜仲元

僧格林沁

管永勤

管龙羔

管全才

管现庭

管耀祖

察杭阿

廖　翰

廖云祥

廖戊丁

廖价藩

廖良胜

廖养春

廖家桐

廖秩玮

廖得胜

廖得隆

廖章相

廖鸿运

谭　鳌

谭九洲

谭上连

谭为有

谭仁芳

谭文彩

谭世义

谭仕明

谭正魁

谭玉龙

谭全才

谭廷襄

谭克顺

谭远涟

谭拔萃

谭金煌

谭洪发

谭胜达

谭胜祥

谭荣华

谭荣芳

谭致广

谭得成

谭得明

谭得胜

谭得喜

谭鸿声

谭新益

谭碧理

谭瀛洲

熊三元

熊三益

熊中元

熊中道

熊允升

熊文均

熊本明

熊亦清

熊传启

熊传瑾

熊吉福

熊在中

熊师宰

熊有常

熊志昌

熊明庚

熊明高

熊复胜

熊得佑

熊清胜

熊鸿元

熊登武

熊殿元

缪正义

缪荣甲

缪福宾

翟守豹

翟相朝

十五画

樊兆先

樊国泰

樊贻吉

樊朝礼

黎　升

黎云苏

黎占春

黎兆棠

黎亮高

黎培敬

黎庶昌

黎清南

黎清泉

黎勤发

黎德胜

德　平

德　春

德　顺

德　祥

德兴阿

德克吉布

德微理亚

滕久敬

滕和顺

滕国元

滕学义

滕学智

滕宗道

滕宗睿

滕宗銮

滕得胜

滕嗣林

潘　太

潘　纯

潘士典

潘为德

潘升熙

潘文质

潘占元

潘正清

潘永定

潘兆基

潘先龙

潘庆云

潘成祺

潘志烈

潘其俊

潘国扬

潘国英

潘泽珍

潘金良

潘春华

潘祖荫

潘贵升

潘益贵

潘能元

潘鸿焘

潘鼎立

潘鼎琛

潘鼎新

潘德舆

颜万顺

颜乐生

颜光杰

颜连玉

颜怡和

颜昌灿

颜茂胜

颜恕堂

颜清胜

颜湘波

颜琼林

额勒和布

十六画

薛　焕

薛书常

薛元中

薛元启

薛元顺

薛以厚

薛占举

薛灿文

薛斯来

薛福成

穆兆善

穆图阿

穆图善

穆顺乾

穆隆阿

穆克登额

十七画

戴　丙

戴　提

戴元鼎

戴发贵

戴兆立

戴光泰

戴扬辉

戴佑胜

戴连彪

戴连陞

戴松林

戴松盛

戴信元

戴春林　

戴凌汉

戴朝选

戴朝恩

戴黑鸦

戴福色

戴锦荣

戴麟昌

鞠锦生

鞠锦彩

鞠耀乾

魏　科

魏　群

魏大用

魏文太

魏加泰

魏永生

魏传徵

魏学陈

魏承瑞

魏明光

魏金关

魏荣彪

魏起鹏

魏殿传

濮永熙

濮宗和

濮嵩庆

蹇　闇

十八画以上

瞿正西

瞿兴友

酆朝德

编制者：王子兰

　　杨锡贵

————————————————————

(1)  “张总愚”系“张宗禹”的诬称。

目录

同治七年

001. 加赏云骑尉世职谢恩折正月十七日

002. 赏福字等项谢恩折正月十七日

003. 密陈提镇司道知府等官考语折正月十七日

004. 江苏臬司李鸿裔患病给假调理折正月十七日

005. 请将何垛场大使徐友庾革职折正月十七日

006. 欠解京师同文馆三成船钞银两归补片正月十七日

007. 附陈程桓生请赏加二品顶戴情由片正月二十七日

008. 附陈程国熙等仍照原保给予奖励情由片正月二十七日

009. 汇陈清水潭大工出力各员弁择优请奖情由折正月二十七日

010. 江都县仙女庙神屡著灵应请敕加封号折正月

011. 同治五年江苏漕白二粮办理海运出力官绅书吏请奖折二月十八日

012. 籍隶江苏在浙殉难人员准予捐建专祠折二月十九日

013. 请准冯学培调补灵璧县知县折二月二十八日

014. 请准崔秀春调补盱眙县知县折二月二十八日

015. 淮北辛酉纲征收课厘造报数目折二月二十八日

016. 遵照新章汇案具奏各员子孙请袭世职折二月二十八日

017. 请准江西委用游击佛尔国春因病休致回旗调养片二月二十八日

018. 安徽候补知县刘兆彭在营起服片二月二十八日

019. 附录廷寄 湖广等督抚速拨助饷银各十万两交直隶官文剿捻三月初五日

020. 拟补长江水师各缺并续陈未尽事宜折三月初五日

021. 宣化镇总兵张诗日积劳病故请恤并请旨简放遗缺折三月初五日

022. 附录廷寄 张诗日照军营立功后病故议恤并加恩予谥三月二十日

023. 密保王可陞易致中简放总兵片三月初五日

024. 附录明谕 宣化镇总兵员缺着王可陞补授三月二十日

025. 同治六年江北冬漕并归海运详议办理章程折三月初五日

026. 淮扬通三属漕粮除截拨兵米外应征米数片三月初五日

027. 奏报协济甘饷分解左宗棠穆图善军营情形片三月初五日

028. 杜文澜署理江苏藩司片三月初五日

029. 武职各官大衔借补小缺请旨饬部核议片三月初五日

030. 附录廷寄 陕甘剿回孔亟需饷迫切饬有关各省协济毋误三月初十日

031. 附录廷寄 陕甘剿办事宜穆图善责无旁贷上年七月以前各处拨甘之饷应如数迅解四月初五日

032. 审拟鲍超霆营勇夫在湖北东津湾闹饷肇衅抢掠一案查办营哨各官折四月初七日

033. 附录明谕 霆营勇丁在湖北闹饷各该营哨分别降革闰四月十六日

034. 皖南续办茶捐查取九卯捐数员名恳给奖叙折四月初七日

035. 遵章甄别劳绩保奏州县折四月初七日

036. 候补道刘咸请补淮扬道员一缺折四月初七日

037. 恭报同治六年上半年淮南征收课厘数目折四月初七日

038. 营哨官张锦芳等九员吸食洋烟照章革职片四月初七日

039. 请准游击孙成浦复还许姓片四月初七日

040. 郑云祥署福山镇总兵片四月初七日

041. 同治四年以后江海关免解赣关丝税银两片四月初七日

042. 拟赴上海查阅铁厂制造轮船片四月初七日

043. 苏州织造款项紧绌暂请缓筹拨解折四月

044. 附录廷寄 购米十万石陆续运津妥速转运京仓并饬各关口免税放行四月初十日

045. 附录廷寄 湖广等省速解陕省赈银并饬三关及广东等省如数补解拨陕协饷四月十三日

046. 附录廷寄 逆踪窜扰天津海隅指授防剿机宜并命会筹办理限期灭贼各专责成四月二十四日

047. 附录廷寄 刘铭传假期早满饬令仍遵前旨迅赴山东直隶剿捻毋许延误致误戎机闰四月初五日

048. 遵旨酌提制钱解津谨陈大概情形折闰四月十四日

049. 奉旨筹拨直隶剿捻军饷及近年协拨陕甘军饷情形折闰四月十四日

050. 苏省轮船不适用外洋拟派闽省轮船移缓就急片闰四月十四日

051. 附录军机处来片五月初一日

052. 蒯德模署苏州府及长洲县以钱宝传调署片闰四月十四日

053. 武进县王其淦调署南汇县片闰四月十四日

054. 遵旨催刘铭传赴营并密奏实情片闰四月十四日

055. 附录廷寄 江苏举人蔡则沄等以坝水频年被淹请复旧志着曾国藩等会商办理闰四月十七日

056. 附录廷寄 皖军设局转运饷项着各饬所属妥为接护五月初一日

057. 遵旨绘造江苏全省舆图情形折闰四月二十二日

058. 请以陆占魁补授漕标中营都司实缺折五月初六日

059. 恭谢授给武英殿大学士恩折五月初八日

060. 遵章甄别劳绩保奏知县折五月初八日

061. 奏请沈燮仍补泗州直隶州知州折五月初八日

062. 淮南监掣同知请以裴拱补授折五月初八日

063. 咸丰末年黟祁等县绅民捐输恳给奖叙折五月初八日

064. 安省茶引请俟军务肃清再复旧章片五月初八日

065. 请将黄齐昂卞长松与贾凤章等互相调补片五月初八日

066. 李长年回旗营援例仍以防御对品留旗补用片五月初八日

067. 现筹圈制捻逆檄调水师分段设防凡提镇大员出境北援及湘军招募新勇马步北上请饬沿途督抚知照以利遄行片五月初八日

068. 请将徽州营参将黄桂荣革职片五月初八日

069. 附录廷寄 夹板船试运江苏米石来津未能到齐饬查明原因并筹来年办法具奏五月十八日

070. 请将署泰州知州长康即行革职并勒令交出门丁高顺到案查办折五月二十七日

071. 附录廷寄 泰州知州长康授意诈赃屡被参劾着曾国藩丁日昌严行审讯六月二十四日

072. 附录廷寄 曾国藩派刘松山回湘募勇并在直隶添募马勇饬沿途一切照料六月初二日

073. 附录廷寄 饬曾国藩等悉心察看徐海道淮安府松江府三道府情形六月十一日

074. 附录廷寄 江西按察使盐法道吴兆麟等三人着曾国藩悉心察看能否胜任六月十一日

075. 附录廷寄 着曾国藩英翰吴坤修悉心察看滁和道昆厚情形六月十一日

076. 附录廷寄 户部奏办铜斤着曾国藩等赶紧筹办六月十四日

077. 江西南康营都司文诚等三人分别降升调补折六月十八日

078. 查明两淮各场今年麦收分数奏报折六月十八日

079. 江苏臬司李鸿裔病难速痊奏请开缺调理折六月十八日

080. 江北水灾赈济灾民实用银两钱米数目报销折六月十八日

081. 陈述训字四营欠饷改领饷票为实银抵作捐输按例请奖先后经过情形片六月十八日

082. 汪祖绶调署川沙同知一缺片六月十八日

083. 游击张鼎峰等四员因历年作战受伤过重请免骑射片六月十八日

084. 花翎尽先参将潘明远本系余姓请准复姓归宗片六月十八日

085. 陈明更正江北赈灾动用库实存各款片六月十八日

086. 两江采访忠义第二十九案请恤折六月十八日

087. 参革扬州营右军守备王保春并以王兆海升补折六月十八日

088. 常州阳湖县史承简一门殉难请建专祠片六月十八日

089. 补用副将胡开泰殴妻致死恶迹多端按军令就地正法片六月十八日

090. 请准直隶正定镇总兵娄云庆开缺回籍养亲折六月十八日

091. 密陈直隶正定镇总兵之缺请在谭胜达王衍庆二人中简授片六月十八日

092. 副将彭得胜克扣遣撤勇夫饷银查明正法片六月十八日

093. 张运桂生前功绩卓著请祔祀湖南张运兰专祠片六月十八日

094. 前凤台知县孟煊官全椒八年德政卓然迎剿力战阵亡请在全椒建立专祠片六月十八日

095. 附陈邱汉升即行革职查办情由片六月二十九日

096. 请以江安邦补授邳州营都司象臣升补漕标右营守备折六月二十九日

097. 附录明谕 准侍郎彭玉麟开缺回籍补行守制七月初十日

098. 泄漏机密自请议处折七月二十二日

099. 附录密谕 着于中外交涉事件格外慎密等事八月三十日

100. 预筹裁撤湘淮军经费折七月二十二日

101. 附录廷寄 着由浙江江西湖北等省借款五十万两以作遣撤湘淮各军经费八月十八日

102. 遵查运河水志情形折七月二十二日

103. 徐万清等遵照新章请袭世职折七月二十二日

104. 续奏水陆各军阵亡伤亡及病故各员弁请恤折七月二十二日

105. 淮安城守营守备员缺仍请以马祺华补授片七月二十二日

106. 请准淮海七属折漕存银拨归撤勇等费用片七月二十二日

107. 候补道潘鸿焘积劳病故请予从优议恤片七月二十二日

108. 都司隆寿伤病久治不愈请准开缺回旗调理片七月二十二日

109. 奏陈江宁府属查出熟田试办抵征情形折七月二十二日

110. 副将等缺请仍照原议借补折七月二十二日

111. 刘启发等请补参将等缺折七月二十二日

112. 马声焕等巡洋员弁获盗毁船恳请优奖折七月二十二日

113. 熊登武饬仍赴福山镇总兵本任片七月二十二日

114. 尽先副将许本坦吸食鸦片烟请旨革职片七月二十二日

115. 开办淮北癸亥纲票盐日期片七月二十二日

116. 附录廷寄 直隶饷需浩繁着户部借拨银两并催江苏欠饷七月二十七日

117. 附录明谕 着曾国藩调补直隶总督马新贻等调补新任事七月二十日

118. 遵旨议复塔城旧制以安众心折八月初五日

119. 恭谢从优议叙恩折八月初六日

120. 恭奉调补直隶总督并拟入京陛见谢恩听训折八月初六日

121. 附录廷寄 答奏请陛见并沥陈歉忱各折片九月初一日

122. 附录廷寄 着铭军暂扎张秋并另筹银助修山东孔庙大成殿八月二十日

123. 附录廷寄 着会同马新贻筹商撤勇俟事竣再赴直隶总督新任饬彭玉麟迅赴江皖扼扎并申斥丁日昌等妄参疆吏迁调八月二十九日

124. 奏参安徽来安知县黄功儒承修文庙核不符实请旨降补县丞折八月初六日

125. 动拨两淮运库正项银两凑解甘饷折八月初六日

126. 奏陈皖南续办茶捐十卯请奖折八月初六日

127. 请将劣员方长久等革职严惩片八月初六日

128. 附陈服中带兵未能终制及未尽职守等情片八月初六日

129. 附录廷寄 着照御使吴鼎元所奏章程八条杜绝匪患及晓谕裁撤厘金分局日期八月十七日

130. 附录廷寄 着广东浙江等省如数拨饷赴滇等事八月二十三日

131. 附录廷寄 答刘岳昭奏报云南战事并饬四川速拨协滇军饷曾国藩采买火器支援八月三十日

132. 附录廷寄 着筹拨两淮盐厘迅解豫省堵筑荥工等事九月初一日

133. 附录廷寄 答荥工漫水各情着即会商培筑运河东西两堤以防洪湖水患等事九月二十九日

134. 附录廷寄 着各督抚将军关督火速筹解左宗棠西征军饷毋误戎机九月初二日

135. 查明清水潭案内部驳各员另核请奖折八月十三日

136. 奏陈新造轮船及上海机器局筹办情形折九月初二日

137. 办理洋务出力各员可否请奖片九月初二日

138. 附录廷寄 新造轮船工竣上海机器厂筹办妥协及办理洋务之上海通商委员准予择优请奖九月二十四日

139. 吴尔镇请补灵璧县知县折九月初二日

140. 奏陈江海关抵拨赣关丝税一律免其补解情由片九月初二日

141. 连升请以佐领防御补用片九月初二日

142. 汇陈马祺华仍请补授淮安城守备情由片九月初二日

143. 金陵善后捐输及淮商捐助军饷各员请奖折九月初二日

144. 汇陈同治六年下半年淮南征收课厘情形折九月初二日

145. 请准金陵善后总局用款免其造册报销片九月初二日

146. 黎庶昌请留江苏候补片九月初二日

147. 魏栋等在彭玉麟粮台办事出力人员请奖片九月初二日

148. 宝应县史姓互控案一时难以确结须俟另缉正凶片九月初二日

149. 附录廷寄 着善抚豫皖灾民堵御水患九月初六日

150. 江北漕米海运出力员董请奖折九月十六日

151. 梅锦源借补泗州直隶州知州折九月十六日

152. 郑国模等请准大衔借补小缺以酬劳绩折九月十六日

153. 蒯德模署太仓直隶州知州片九月十六日

154. 王衍庆等打仗受伤请免骑射片九月十六日

155. 前任湖南学政吕朝瑞病疾未愈续请展假片九月十六日

156. 附陈刘启发署皖南镇总兵片九月十六日

157. 附录廷寄 着江苏湖北两省每月各协济湖南援黔剿苗军饷银二万两九月十八日

158. 附录密寄 着豫苏闽等省及台湾速将教案公平了结十月初一日

159. 奏报交卸总督篆务及通商盐政关防印信日期折十月初五日

160. 请禁川盐私行楚省收复淮南销盐引地折十月初五日

161. 邹鸣鹤在籍殉难请予优恤折十月初五日

162. 陕甘协饷请归湖北转解片十月初五日

163. 附录廷寄 着各省筹解西征各军饷解赴湖北由老河口登陆入关十月二十九日

164. 已故副将柳寿田请恤片十月初五日

165. 代递吏部左侍郎吴存义遗折片十月初五日

166. 附录廷寄 着实力筹防归绥严缉各地会匪游勇并饬会商将长江皖南厘金除水师所拨外概归安徽事宜十月初六日

167. 附录廷寄 着详慎妥筹并整顿直隶练军以卫畿疆十月初六日

168. 附录廷寄 着悉心办理张之万所奏江北善后事宜并饬各军营妇幼人口应即遣回原籍十月初八日

169. 附录廷寄 着筹解荥工银两及由江海等关添拨洋税银两以利河工十月初九日

170. 附录廷寄 着各督抚海关速筹左宗棠西征军饷十月十五日

171. 附录廷寄 户部统筹军需全局折着各督抚筹议具奏十月二十一日

172. 附录廷寄 侍郎胡家玉奏请疏浚黄河故道以利漕运折发交各督抚筹议具奏十月二十一日

173. 附录廷寄 着各督抚及海关等按数速拨荥工协饷毋误时机十月二十七日

174. 奏明江淮等属历年垫付支应兵差添设台站钱粮款项酌拟办法以清交代折十一月初三日

175. 附录廷寄 着传知刘铭传来京陛见迅赴本任十一月二十日

176. 附录廷寄 归绥防务吃重着实力筹备防剿十一月二十七日

177. 汇陈湘军第五案军需款目报销折十一月初三日

178. 筹议江苏水师事宜折十一月初三日

179. 武职大衔借补小缺章程折十一月初三日

180. 附陈补发各军欠饷情形片十一月初三日

181. 内务府传办要件请统归内务府大臣行文督抚以符定制片十一月初三日

182. 奏陈方长久等呈控詹启纶案审结情形片十一月初三日

183. 谨陈经手事竣启程北上日期片十一月初三日

184. 酌保机器局及洋务人员请奖折十二月初九日

185. 拣员拟补长江水师各缺折十二月十三日

186. 恭谢赏赐紫禁城骑马恩折十二月十五日

187. 遵旨复陈规复黄河故道事宜折十二月二十五日

同治八年

188. 遵旨妥议驭外防守机宜折正月初七日

189. 略陈直隶应办事宜并请酌调人才酌拨银两折正月十七日

190. 附录明谕 钱鼎铭等八员调补直隶差委正月十七日

191. 附录廷寄 发去范熙溥有备无患一折着曾国藩察看酌办并整顿吏治正月二十二日

192. 附录廷寄 着严饬州县整顿民团保甲等二月初三日

193. 恭报到任日期折二月初八日

194. 请准借拨户部银两举办永定河工片二月初八日

195. 请准安州等州县同治七年积涝大洼地亩减免粮租折二月二十三日

196. 附录明谕 答准直隶境内积涝大洼地亩应征粮赋分别豁免减免二月二十六日

197. 汇陈同治三年六月以前直隶留防兵勇支发各款情形折二月二十三日

198. 南漕由经纪承运承交并派巡查武弁催趱弹压折二月二十三日

199. 李宜家等疑贼砍毙胡立朝等人命案讯明按律拟结折二月二十三日

200. 民妇任马氏京控案审拟折二月二十三日

201. 同知王茂勋因公展限赴部引见片二月二十三日

202. 谭秀元请准假回籍省亲片二月二十三日

203. 同治三年六月以后大名粮台支发各款报销片二月二十三日

204. 欧阳继盛请照副将阵亡例议恤片二月二十三日

205. 请将游击钟才有革职查办片二月二十三日

206. 附录廷寄 着各直省督抚转饬藩司限各年年底详奏上下两忙及上届丁漕数目二月二十六日

207. 附录廷寄 着各督抚饬令藩司按月筹解新疆饷需二月二十六日

208. 附录廷寄 着郑敦谨等严饬地方官会同搜捕山西乐平等地匪徒二月二十八日

209. 附录廷寄 着各军将荡平董志原回匪情形详细具奏迅速查处叛勇戕害统将事件并催全福马队进剿三月初八日

210. 附录明谕 着张树声调补山西按察使史念祖调补直隶按察使三月十二日

211. 附录廷寄 张树声调补山西臬司史念祖调补直隶臬司并饬考察史念祖能否胜任地方事务三月十三日

212. 附录廷寄 着左宗棠详察陕西营勇变乱事件三月十四日

213. 附录廷寄 着晋直豫督抚饬所属查拿赞皇乐平二字会匪三月十五日

214. 复陈张树声请暂留任直隶臬司情由折三月十六日

215. 参劾直隶劣员并报贤员折三月十六日

216. 汇陈永定南北运三河同治七年抢修银数情形折三月十六日

217. 试用知府熙敬期满甄别折三月十六日

218. 汇陈直隶同治七年十一月粮价情形折三月十六日

219. 奏陈同治八年岁修果渠村坝埽等工所需银两折三月十六日

220. 束鹿县捐修城工出力官绅请奖折三月十六日

221. 附陈江苏海运头船进口日期片三月十六日

222. 附陈山东首帮粮船入直日期片三月十六日

223. 附陈布匹丝麻仍照旧例饬部咨行苏杭等地采办片三月十六日

224. 附录廷寄 着直隶等省如数筹解新疆月饷毋延三月十八日

225. 附录廷寄 着各省应解同治八年京饷必须于五月前解到一半各海关四成洋税亦应按结报解三月二十八日

226. 同治七年海运在津通差委出力各员请奖折四月初一日

227. 奏陈同治七年十二月直隶所属市粮价值折四月初一日

228. 奏陈同治六年直隶甄别教佐不足额数折四月初一日

229. 沙河县谢令之女过门守节请旌折四月初一日

230. 奏陈回民张泳顺等贩运火药案拟结情由折四月初一日

231. 吴桥县范金声京控王云汉勾串邢殿祥逼嫁民女并将范学舜殴毙案拟结折四月初一日

232. 杨廷芳被杀一案因被告未到奏请展限具结折四月初一日

233. 出省查勘永定河南上等工日期片四月初一日

234. 保奖都司杨恩鸿等名前此误书请准饬部更正片四月初一日

235. 请旨将龙泉关都司陈士英斥革片四月初一日

236. 请准将吴汝纶留于直隶补用折四月十四日

237. 宣化县知县何芳因人地不宜请旨撤回另补折四月十四日

238. 熊存瀚等殉难请建专祠及旌表折四月十四日

239. 遵旨查办二字会匪情形折四月十四日

240. 附录廷寄 着妥议章程查拿二字会匪并复奏办理情形五月初四日

241. 奏陈赵宗云等京控结案情形折四月十四日

242. 奏报衡水县狱失防在押监犯越狱潜逃案拟结折四月十四日

243. 柏乡县吕根救母情急砍伤其父吕金声一案拟结情由折四月十四日

244. 深州等地殉难绅民妇女人等恳请旌恤折四月十四日

245. 附陈查勘南上等处河工情形片四月十四日

246. 臬司史念祖到省任事片四月十四日

247. 附录廷寄 着迅饬直隶藩司筹解广恩库租银毋得延玩四月十八日

248. 附录明谕 着傅振邦补授直隶提督四月十九日

249. 附录廷寄 着饬悉心察看刘盛藻能否胜任直隶提督一缺四月十九日

250. 附录廷寄 着整顿长芦盐务并将情形具奏五月初一日

251. 遵旨筹议刘松山所部老湘营未可撤遣折五月初四日

252. 特参安肃县疏防致银鞘被抢之各官请旨从严议处折五月初四日

253. 束鹿县民张墨林京控张洛国挟嫌勾串私毙人命一案查明拟结折五月初四日

254. 密云县拿获随附宋景诗谋逆倡乱人犯范河江等按律拟结折五月初四日

255. 奏陈武强县禁卒王遇正等失防绞犯徐十越狱逃脱案拟结情由折五月初四日

256. 奏陈新乐县民陈堂儿被勇丁徐珍等殴伤身死案拟结情由折五月初四日

257. 奏陈候补通判刘文新贫愁难度自缢身亡实情折五月初四日

258. 刘树堂请允赴津会办江浙漕运片五月初四日

259. 赵宗道刘懋森丁忧期满应于铭军营务处就近起复片五月初四日

260. 全永佐保举有误请予更正片五月初四日

261. 都司刘得胜等因功请免罪留职片五月初四日

262. 附录廷寄 挑选马队赴甘其军装战马各费着在直隶旗租山东地丁欠饷项下提解毋误五月初九日

263. 附录廷寄 着晋直豫各督抚遵照前旨约期会剿二子会匪等事五月初九日

264. 遵旨筹议直隶练军事宜折五月二十一日

265. 汇陈永定河各新修河工稳固畅通情形折五月二十一日

266. 正定县缺仍以夏献烈请补折五月二十一日

267. 汇陈同治八年正月直隶市粮价格折五月二十一日

268. 遵旨拟结监犯何良子等反狱案情形折五月二十一日

269. 吕春发京控石占一等谋杀焚尸一案经查明按律拟结折五月二十一日

270. 复参失防绞犯越狱之知县刘振中缉追无获请再交部议处折五月二十一日

271. 直隶伏莽尚多抓获之匪经复审后请准就地正法片五月二十一日

272. 永定河工各案被参各员弁因功请予开复原参处分片五月二十一日

273. 附陈赶修永定河工拨用长芦复价银三万两片五月二十一日

274. 附陈护送越南使臣回国出直入豫接护日期片五月二十一日

275. 谨遵部议将长芦总商按山东成案撤留试办折六月十一日

276. 永定河北四下汛漫溢有关道厅汛员奏请参处并自请议处折六月十一日

277. 已故记名提督朱南桂请恤折六月十一日

278. 汇陈直境各属续报就地正法土枭各匪名单折六月十一日

279. 斩犯中途脱逃请旨查办佥差不慎各官折六月十一日

280. 奏陈南和县监生王承基京控王二生等砍毙王大喜命案按律拟结情形折六月十一日

281. 奏陈沧州民人李兆祥京控何嵩苓等挟嫌谋命案拟结情形折六月十一日

282. 晋州民人吴清秀郑三汰等挟嫌殴毙人命多起及砌词诬控案经查明依律拟结折六月十一日

283. 唐县革生胡建旗殴毙人命并砌词京控案按律拟结折六月十一日

284. 彭楚汉请留直隶差委片六月十一日

285. 谭国泰因伤病故请恤片六月十一日

人名索引

返回总目录

注：正文中出现的□，原文即是如此。

同治七年

001. 加赏云骑尉世职谢恩折正月十七日

奏为恭谢天恩，仰祈圣鉴事。

窃臣接准湖广督臣李鸿章咨开，同治六年十二月二十二日奉上谕：“大学士两江总督一等毅勇侯曾国藩，加恩着加赏一云骑尉世职。”钦此。当即恭设香案，望阙叩头谢恩讫。伏念臣剿办捻匪一年有余，愧筹策之不臧，无成功之可指，仰蒙圣慈曲宥，饬回本任。虽渥荷夫温纶，实抱惭于衾影，仰托圣主如天之福，兼赖诸将累岁之劳，遂使巨憝就歼，余氛尽扫。定谋以李鸿章为主，论功以刘铭传为先，微臣区区，何力之有！乃荷恩赉下颁，滥膺非分，在朝廷加恩无已，始终皆宽大之仁。在微臣省咎不遑，夙夜切冰渊之惧，抚衷循分，祗益悚惶。惟有慎以持躬，勤以补过，抒远谋以御外患，布实惠以苏疲氓，庶期仰答高厚鸿慈于万一。所有微臣感激下忱，理合缮折恭谢天恩，伏乞皇太后、皇上圣鉴。谨奏。

002. 赏福字等项谢恩折正月十七日

奏为恭谢天恩，仰祈圣鉴事。

窃臣承准军机大臣咨开，同治六年十一月二十八日由内交出年终赏福字、荷包、银钱、银锞、食物等项，另加赏寿字一张，交兵部由驿驰递到臣。当即恭设香案，望阙叩头谢恩讫。伏念臣忝膺疆寄，瞬届岁除，喜兵气之初销，沐恩光之下逮，自天锡祐，九筹衍箕范之文，维帝与龄，三祝上华封之颂，更香罗以纫佩，与华衮而同荣，才愧选青，谬拜金刀于内府，职惭餐素，幸分玉食于天厨。叠被鸿施，莫名感悚。臣惟有力培元气，勉竭愚忱，宝贤逾三品之金，足食卜两岐之瑞。愿海宇橐弓戢矢，同游多福多寿之天。体圣皇旰食宵衣，常懔惜寸惜分之志。所有微臣感激下忱，谨缮折叩谢天恩，伏乞皇太后、皇上圣鉴。谨奏。

003. 密陈提镇司道知府等官考语折正月十七日

奏为循例密陈文武考语，恭折奏祈圣鉴事。

窃提镇司道知府等官贤否，例于年终出具切实考语，开单密陈。溯查向办成案，实缺未到任及由外奏请署事者，均不列单注考。近年以来，因军务紧要，署事人员过多，臣前数年将正署各员一体注考，历经陈奏在案。兹届同治六年考核之期，凡所属文武各员，臣随时留心访察，或于接见验其才能，或于公牍核其勤惰，粗知梗概。查文职中，惟淮阳道陈庆长丁忧，南康府知府朱振棻病故，所遗二缺，以候补道刘咸、候补知府王之藩接署，尚未奏奉谕旨。池州府知府李翰华奉旨开缺送部，凤阳府知府李文敏奉旨调补直隶天津府知府，其新放之陈介璋、范运鹏二员，未经到任，均不列单注考。武职实缺，九镇中未经到任者七人，亦不复列入单内。其余各员，查照向章，分别注考，以符定制。谨将江苏、安徽、江西文武各员分缮清单，密呈御览，伏乞皇太后、皇上圣鉴。谨奏。

附文武各员考语密呈一件 [1]

谨将江苏、安徽、江西三省提督、总兵各员开具清单，填注考语，密呈御览。

江南提督李朝斌，年四十三岁，湖南善化人，同治三年四月到任。该提督训练严明，谋勇兼裕，识量尚有未宏。

江南长江水师提督黄翼升，年四十七岁，湖南长沙人，同治三年四月到任。该提督朴实耐劳，苏人敬其忠廉，惟驭下失之过宽。

署江南苏松镇总兵滕嗣林，年四十岁，湖南麻阳人，同治六年九月到任。该镇精细稳慎，熟于战守事宜。

署江南狼山镇总兵郑龙彪，年四十六岁，广东香山人，同治三年十月到任。该镇勤慎不苟，人亦体面，驭下未能严整。

署江南徐州镇总兵李恒清，年五十六岁，山西阳曲人，同治六年正月到任。该镇久任徐郡，熟悉情形，尚能留心捕务。

署江南淮扬镇总兵欧阳利见，年四十四岁，湖南祁阳人，同治四年四月到任。该镇深稳详慎，勇而能谋，在诸镇中最为出色，堪胜提督之任。

署安徽寿春镇总兵徐，年三十四岁，安徽怀宁人，同治四年八月到任。该镇举止安详，熟于营务，惟世故太深，颇失之滑。

署安徽皖南镇总兵王可陞，年四十一岁，湖南保靖人，同治五年三月到任。该镇勤慎稳练，带勇驻扎安庆、芜湖等处，甚得民誉。

江西九江镇总兵黄开榜，年三十七岁，湖北恩施人，同治三年十月到任。该镇前在营带勇，全无纪律，近在任四年，尚能勤慎不苟。

护江西南赣镇总兵荣翰，年四十五岁，镶蓝旗汉军人，同治五年八月到任。该镇人尚稳慎，不能整饬营务。

[1] 考语据台湾学生书局《湘乡曾氏文献》补入。

004. 江苏臬司李鸿裔患病给假调理折正月十七日

奏为江苏臬司患病给假调理，恭折仰祈圣鉴事。

窃江苏按察使李鸿裔蒙恩简授是缺，奉旨饬令进京陛见。该臬司于上年九月间始交卸徐州道印务，十月初行抵江宁，以旧患耳疾，给假两月调理。本拟假满后即日北上，恭觐天颜。顷于十二月二十九日，又据该臬司李鸿裔禀称：“鸿裔服官京师时，染患耳鸣心悸之症，岁或数发。咸丰十年以后，从戎鄂、皖，病发稍勤，犹幸不碍听闻，不误差使。同治五年奏补徐海道缺，地方吏事素称繁剧，又兼综理捐输、牙厘、制造、团防各局及总办粮台、营务各事宜，头绪纷纭，昕夕靡暇。加以到任两旬，即值捻匪围城，兵灾水灾相继迭至，道殣相望，军事愈艰，昼夜焦思，须发增白，昔年耳疾，遂屡发而不可遏。徐郡僻在偏隅，苦无医药，迁延未治，病益加剧。今年夏间因善后局归并粮台，清算积年欠款，心血亏耗，耳鸣愈甚，寻丈之外，即已不闻人声。九月间赶将经手各事厘订清楚，移交后任，十月驰诣金陵，请假两月赴苏调理。鸿裔到苏后，两月之间服药五十余剂，怔忡心悸之症渐觉减灭，耳鸣之病迄未见效，而舌苔如墨，夜汗如雨，偶尔用心，头目眩晕。据医者云，皆由心血过损，虚阳不潜，宜改用丸药，徐达下焦，非数月所能奏效。伏思三吴当大乱之后，各属刑案俱待清理，臬司兼管苏省厘务，关系前敌军饷，若以病躯恋栈，必至贻误公事。鸿裔今年三十八岁，尚未臻强仕之期，受朝廷拔擢之恩，已忝跻监司之任。若调理一二年复得健壮，则后日方长，犹得竭力十余年报答涓埃。若不自量力，敷衍任事，则日复一日，抱疴愈重，报国无期，上负圣明，内惭衾影。再四思维，惟有请开江苏按察使本缺，俾得安心调理。一俟病体就痊，即当趋伏宫门，求赏差使，则有生之日，皆圣恩再造之年。”等语请奏前来。

臣查李鸿裔素患耳疾，微觉重听，前同治二、三等年在臣国藩幕中即深知之。上年九月交卸徐州道篆，前来金陵，面陈耳疾增剧，即有求退之志。臣嘱其赴苏亟觅良医调治两月，再行入都。兹据缕禀前情，该臬司胸襟豁朗，办事精核，不肯以病躯误公，自属出于至诚。惟臣察看该臬司年未四十，精神气象尽足有为，所患耳病不至竟成痼疾，苏省需才之际，未便遽令其因病乞开。惟有吁恳天恩，赏假三月，再令安心调理。一俟稍痊，即行入都陛见，以仰副朝廷爱惜人才之意。所有臬司给假缘由，理合专折具陈，伏乞皇太后、皇上圣鉴训示。谨奏。

005. 请将何垛场大使徐友庾革职折正月十七日

奏为甄别场员，以肃官箴，恭折仰祈圣鉴事。

窃查场商运盐，须持执照先赴场官衙门挂号钤印护运出场，原以区别官、私。乃泰州分司所属何垛场大使徐友庾，于各商呈照请运，并不随时印发。上年清水潭决口，该场猝遭水患，存垣之盐人人争先趱运，期保商本。徐友庾辄借公出为名，捺搁照票，勒借各垣商经费，以致商怨沸腾，赴司控告，业经署运使程桓生将该大使撤任。

臣查场员有保卫商灶之责，徐友庾平日操守平常，办事苛刻，本属不协商情。今复敢捺照阻运，借词索借，实属任性妄为，不知自爱。相应请旨将何垛场大使徐友庾即行革职，永不叙用，以示惩儆。理合恭折具奏，伏乞皇太后、皇上圣鉴训示。谨奏。

再，三省学政，向例由臣衙门年终出具考语，附片密陈。此次江苏学政童华、安徽学政殷兆镛、江西学政徐郙到任未久，接印仅一月、两月不等，尚未开考，无从察其优劣，即不复注考，以省虚文，伏乞圣鉴。谨奏。

006. 欠解京师同文馆三成船钞银两归补片正月十七日 [1]

再，江南海关各前道任内，自第十结起至第十五结止，欠解京师同文馆三成船钞银七万五千九百余两。经总理衙门奏令分成陆续归补。计自第十六结起，在七成钞银内每结提解银三千两，截至第三十结止，共解过银四万五千两，尚有未归银三万九百余两。现因奉文，自三十一结起，七成船钞概归总税务司领用，无可提补，咨准总理衙门核复。现当新设同文馆开办之时，需用更属浩繁，自应仍旧按结带交，各清各款，应从何款项下提归，由臣奏明款目归补等因。当经臣转行该道遵办去后。兹据江南海关苏松太道应宝时详称：“所有欠解前项银两，拟请改于征收内地子口半税项下，按结提银三千两解京归补。一俟补解足数，即行停止。”详请核奏前来。

臣查此项未归银三万余两，既经总理衙门饬筹款目照旧补解，应即改于该海关征收内地子口半税银内，自三十一结起，按结提解银三千两，以清款项。一俟补解足数，即行停止。除咨明总理衙门外，谨会同署理江苏抚臣郭柏荫附片陈明，伏乞圣鉴，敕部查照施行。谨奏。

[1] 此件与郭柏荫会衔具奏。

007. 附陈程桓生请赏加二品顶戴情由片 [1] 正月二十七日

再，前署两淮盐运使、按察使衔广西候补道程桓生，上年署任以来，运库空虚特甚。该员于筹办军需之下力筹巨款，接济要工，尤能综核名实，无糜无误，询〔洵〕属勋劳懋著。拟请量予恩施，相应请旨将按察使衔广西候补道程桓生赏加二品顶戴，出自鸿慈。是否有当，理合附片具陈，伏乞圣鉴训示。谨奏。

同治七年正月二十七日军机大臣奉旨。钦此。

[1] 据台湾“故宫博物院”《先正曾国藩文献汇编》补入。日期为奉旨之日。

008. 附陈程国熙等仍照原保给予奖励情由片 [1] 正月二十七日

再，办理邮工总局盐运使衔江苏候补知府程国熙，督办巨工一年之久，诸务认真，任劳任怨，掌坝官知府衔江苏候补同知黄海安，实力实心，备极勤劳，均属始终其事尤为出力之员。臣张之万上年于西堤漫口合龙案内，程国熙请免补本班以道员仍留江苏即补，并给予三代三品封典，黄海安请免补本班，以知府仍留原省补用，奉旨允准在案。嗣准吏部来咨，程国熙改为补知府后以道员即补，黄海安改为补同知后以知府补用等因，转饬遵照亦在案。

惟查上年清水潭漫口之初，洪涛巨浪，一片汪洋，几于无措手。该员等力任艰巨，从事独劳，慎工节用，终始不渝。俾通工告竣，下河七州、县普律有秋，实与军营同一劳苦，而功效较为彰著。合无仰恳天恩，准将程国熙、黄海安二员仍照原保给予奖励，出自逾格鸿慈。是否有当，理合附片具陈，伏乞圣鉴训示。谨奏。

同治七年正月二十七日军机大臣奉旨。钦此。

[1] 据台湾“故宫博物院”《先正曾国藩文献汇编》补入。日期为奉旨之日。

009. 汇陈清水潭大工出力各员弁择优请奖情由折 [1] 正月二十七日

奏为遵旨酌保清水潭大工始终出力各员弁择尤开单请奖，以示鼓励，会折具陈，仰祈圣鉴事。

窃臣等前将清水潭通工完竣日期恭折奏报，并请出力各员查明酌保，奉旨允准在案。兹据办理邮工总局候补知府程国熙查明各员弁劳绩，开折呈报前来。臣等伏查河工堵筑漫口，向照军营劳绩奏请奖叙。此次堵筑清水潭漫口西堤，计长四百五十七丈，东堤计长二百七十九丈，溜激淤深，办理颇形费手。该员弁等或掌坝进占，或督运料工，或慎司出纳，或昼夜督催，风餐露宿，寒暑奔驰，自兴作以至蒇功，几及一年之久。其新筑西堤，历经三汛，均能稳慎防守，溃蛰毫无。臣张之万于通工报竣后亲往验收，率领承办各员周历履勘，堤工悉臻稳固，河身一律深通。从此保障，堪资安澜永庆，农田、场灶，咸乐利而颂皇仁，实于国计民生，两有裨益。所有在工出力各员弁，始终其事，间属著有微劳，自当遵照谕旨择尤酌保，以示鼓励。谨缮具清单，分别开列实在事绩，恭呈御览，吁恳天恩准予奖叙，出自逾格鸿慈。除武弁千总以下由臣等咨部给奖外，所有遵旨酌保清水潭大工始终出力各员弁，择尤开单请奖各缘由，理合恭折会陈，伏乞皇太后、皇上圣鉴训示。谨奏。

同治七年正月二十七日军机大臣奉旨。钦此。

附清单

谨将清水潭堵筑东、西堤，在事尤为出力之文武员弁人等，量予奖励，缮具清单，恭呈御览。

知府用南河候补同知江绶麟，拟请以知府留于江苏补用。同知衔江苏候补知县林绍芝，拟请以同知直隶州补用，并加运同衔。同知衔江苏候补知县叶懋本，拟请赏戴蓝翎并加运同衔。同知衔江苏候补知县汪绍煃，拟请加运同衔。江苏候补知县翟敦甫，拟请补缺后以同知直隶州用，先换顶戴。淮扬镇标候补守备丁健鹏，南河候补守备张云松，均拟请以都司尽先补用。河营候补把总阎成业，拟请以守备补用并赏戴蓝翎。守备衔永高汛千总陈兆华，拟请加都司衔并赏戴蓝翎。河营外委卢敏达，拟请加五品衔并赏戴蓝翎。两淮候补盐经历王铭吉，拟请以知县留于江苏补用。江苏候补县丞朱思业、汪铠、程荣，均拟请以知县仍留原省补用。候选布理问庄荫楠，拟请加提举衔并赏戴蓝翎，拣选知县张烈泰，拟请仍以知县不论双单月归部尽先选用。江苏候补布理问娄湘，江苏候补县丞侯凤翔、王滨、耿湘，均拟请加知州衔。江苏候补县丞陈维翰，江苏候补从九品联科、钱步墀，候选从九品范元溶，均拟请赏戴蓝翎。花翎候选都司黄耀甲，拟请选缺后以游击尽先补用，先换顶戴。两淮候补盐大使陈晧，拟请开复原参摘顶处分。同知衔江苏候补知县吴尔镇，拟请赏戴蓝翎并加运同衔。江苏候补同知直隶州李树，拟请加知府衔。河营清江汛千总高发祥，拟请以守备尽先补用。

以上各员弁，堵筑漫口，进占得占，冒雪冲风，不辞劳瘁。其黄耀甲等五员，兼办挑浚张福口引河工程，尤属异常出力，理合登明。

江苏候补县丞李桂芬、唐如桢，均拟请补缺后以知县用。江苏候补县丞雷安邦、屠锡庚，均拟请加知州衔。两淮候补盐知事梁熙、吴丙奎，均拟请以盐大使仍留两淮补用。两淮候补盐经历陈淦、李汝璠、沈诏衢，两淮候补盐大使苏海，两淮候补盐知事谢敦昌、沈镕、黄海长、罗士椿、王仁厚、廖寿山，均拟请加盐提举衔。江苏候补从九品孙启燮、毛世勋、郭国屏，均拟请归候补班前先用。江苏候补从九品孙凤钧、胡志仁，均拟请加布理问衔。候选从九品张文锦，拟请不论双单月尽先选用。江苏候补巡检程琤，候选县丞汤世倬，候选府照磨潘臣廉，均拟请加五品衔。两淮候补盐经历章宪文，两淮候补盐知事马书城，均拟请开复原参摘顶处分。候选县丞年长河，拟请留于江苏补用。河营候补千总史国樑、陈殿邦、秦森、刘应隆，均拟请以河苇营守备尽先补用。淮扬镇标候补千总单秉忠、魏魁先、冯廷玉、季德、张德荣、杨春，漕标千总杨钟，沂京口水师右营尽先千总戴金榜、叶长胜，两淮盐捕营尽先千总左哨头司、把总施广寿，均拟请以守备尽先补用。

以上各员弁，于风雪严寒之际，跑牌买运、土料，俾数百丈口门得以及时合龙，差事最苦，劳绩最著，理合登明。

运同衔直隶州用山东候补知县张九皋，拟请补直隶州后以知府用。同知用遇缺即选知县崔国榜，拟请留于江苏归候补班前先用。江苏候补县丞周彝、左德绣，均拟请以知县补用。守备衔候补千总孙泰，拟请赏戴蓝翎。候选从九品李龙文，拟请赏戴蓝翎并加布理问衔。

以上各员弁，襄理堵西堤，接筑东堤，在事最久，勤劳聿著，理合登明。

江苏试用同知张克贤，拟请加运同衔。江苏候补知县雷泽清，拟请加同知衔。理问衔知县用江苏分缺先县丞沈荣熙，拟请加盐提举衔。江苏候补县丞余廷棻，拟请补缺后以知县用。候选县丞唐万枢，拟请加五品衔。主簿用遇缺即补巡检姚德肯，拟请补缺后以县丞尽先补用。河营候补守备杨凯，拟请加都司衔。

以上各员弁，慎重出纳，毫无糜费，尤能撙节钱粮，破除积习，均属出力，理合登明。

同知衔江苏候补知县戴元履、金元烺，五品衔江苏候补知县张锦瑞，均拟请加运同衔。知县用江苏候补县丞黄靖，江苏候补府经历万功立，均拟请加知州衔。候补守备汪廷标，拟请加都司衔。知州衔升用同知直隶州江苏即补知县李克勤，拟请加知府衔。同知衔不论双单月遇缺即选知县程珂，拟请以知县分发省归候补班前补用，并加运同衔。

以上各员弁，分段催工，任劳任怨，使人夫数万，咸遵约束，均属勤能，理合登明。

知府衔候选直隶州甘泉县知县李修梅，拟请补直隶州后以知府用。蓝翎知州衔江苏候补知县桂正华，拟请赏戴花翎。知府用候补直隶州知州胡璋，拟请加道衔。江苏候补县丞吴士荣，拟请补缺后以知县用。候选县丞桂荣华，拟请留于江苏补用。遇缺即选知县石师铸，理问衔芮嗣奎，均拟请加同知衔。

以上各员，采办物料，接济工需，既妥且速，均属出力，理合登明。

遇缺即选从九品华应先，请选缺后以府经历县丞补用。六品衔候选典史孙毓璠，拟请加一级给予五品封典。六品顶戴候选从九品赵光祖，拟请加五品衔。书记迟之懋、叶如桐、严如玉，均拟请以从九品不论双单月尽先选用。

以上各员，坝头登记，动用料物，条分缕析，历久不懈，均属出力，理合登明。

同知衔两淮遇缺即补运判金筠，提举衔两淮候补运判项晋蕃，同知衔江苏补用知县程德，拟请加四品衔。已革花知，留于两淮补用。两淮候补盐知事韩汝综，拟请补缺后以盐大使仍留两淮尽先补用。两淮候补盐知事蒋立宽，拟请补缺后以库大使仍留两淮尽先补用。江苏试用通判魏大均，拟请尽先补用。候选县丞张贵诚，两淮候补盐经历杨毓瀛，两淮候补盐知事叶康安，均拟请加盐提举衔。

以上各员，专司筹款，接济工需，辘轳转输，辛勤倍著，理合登明。

[1] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

010. 江都县仙女庙神屡著灵应请敕加封号折 [1] 正月

奏为江都县境内仙女庙神屡著灵应，护佑地方，据情恳敕加封，恭折奏祈圣鉴事。

窃查礼部则例内载，各直省凡志乘所载庙祀正神，实能御灾捍患，有功德于民者，由各督抚、将军、府尹题请敕封等因。今据扬州府江都县详，据仙女镇绅耆施歧园等禀称：江都县东乡仙女镇，原名蔡家庄，向有仙女庙，内祀杜、康二仙女牌位，因以名镇。从前该庙神历著灵佑，列入志乘后遇水旱不时以及盐船经过，祈祷辄应。咸丰三年春，粤匪窜陷扬州府城，扰及该镇，各处庙宇多遭焚毁。仙女庙滨临河口，巍然独存，众贼往来，无敢入者。迨八年间，贼匪复扰扬城，东窜万福桥一带，搭造浮桥，意欲偷渡。当晚，雷雨大作，淹毙逆贼无数。从贼中逃出难民佥称，贼欲偷渡时，夜见隔岸灯火青荧，联络不绝，隐然见有仙女神像，惊恐而止。是仙女庙神灵昭著，保卫地方，即里下河一带亦赖仙女镇中阻，未遭贼扰，实属御灾捍患，信而有征。应请奏乞封号，以答神庥等情。由扬州府核明，详经江宁布政使李宗羲复查属实，转详请奏前来。臣等复加确查无异。检核府志内，实载有仙女神祠，并非私祀，自与例载凡志乘庙祀正神捍御有功，例得请封之条相符。合无仰恳天恩府准，敕加封号，以昭灵爽而顺舆情。除送到志书事迹册结，咨送礼部查核外，谨合词恭折具奏，伏乞皇太后、皇上圣鉴。谨奏。

军机大臣奉旨：“礼部议奏。”钦此。

[1] 此件与郭柏荫会衔具奏，据台湾“故宫博物院”《先正曾国藩文献汇编》补入。时间依该书所定。

011. 同治五年江苏漕白二粮办理海运出力官绅书吏请奖折 [1] 二月十八日

奏为查明苏省海运，同治五年分漕、白二粮办理，出力官绅、书吏恳恩分别给奖，恭折奏祈圣鉴事。

窃照苏省同治五年分苏州、松江、太仓三府、州属，并常州府属之无锡、金匮、江阴三县征收漕、白二粮，全由海运，于六年四月初三日在津开兑，至六月二十五日止，将交仓漕、白正耗米四十九万四千四百二十五石零，一律交收全完。其随正应给经纪耗米、剥船食米，亦经照数交给，并无颗粒短少。本届海运，比上两届米数加曾〔增〕办理，颇形繁剧。自上海雇船装齐运津交兑，涉历重洋，计时未及三月，全数兑收完竣，早实仓储。此皆仰赖圣主鸿福，海晏波恬，乃得履险如夷，诸臻妥速。所有在津出力之江苏交米员董，前准钦差协办大学士、工部尚书瑞常等奏明劳绩，开单咨臣核办。当即转行遵照去后，兹据苏州藩司丁日昌会同署臬司勒方锜、苏松粮道奇克坦泰、苏松太道应宝时，按照单开官绅并查明在苏、沪等处办事出力官绅、书吏，逐加确核，详请奏奖前来。臣等伏查同治五年分漕、白二粮，因京仓需米孔殷，竭力剔征起运，比较上届米数，几增三分之一。遵照奏定章程，免提各属津贴，以节省河运银米，作为海运开销。经费支绌，遇事力求撙节。且上海沙船因歇业，尚短少船身，又多艚朽，深虞不敷兑装。节经设法招徕，加给水脚，激劝船商，修艌承运。幸免短缺各员董，或钧稽银米，雇验商船，或催提兑运，南北分驰，或银首先全完，或出洋谨慎巡护，均属在事出力，未便设〔没〕其劳绩，除出力稍次者，由臣等在酌奖外，谨将由〔尤〕为出力各员董、书吏，酌拟奖励等差，缮具清单，恭呈御览。合无仰恳天恩俯准，分别奖励，以昭激劝。理合会同恭折具奏，伏乞皇太后、皇上圣鉴训示。谨奏。

同治七年二月十八日军机大臣奉旨。钦此。

附清单

谨将苏省海运，同治五年分漕、白粮米赴津交兑，及在省、沪等局办事出力官绅、书吏，并银米首先全完、出洋巡获各员董，酌拟奖励等差，缮具清单，恭呈御览。

计开：

赴津交米出力官绅、书吏

尽先补用知府分缺先用同知王懿宝，拟请俟补缺以知府遇缺题补。运同衔补用同知溧阳县知县朱畯，拟请俟补缺后以应升之缺升用。运同衔补用同知候补班补用知县李庆诰，拟请归候补班前先补用。知府衔候补同知陆费林，拟请俟补缺后以知府补用。候补同知程清鹏，拟请俟补缺后以知府升用，先换顶戴。五品衔知县用尽先补用县丞高彦冲，拟请俟补缺后以知县尽先补用。补用同知候补知县江锡珪，拟请赏加运同衔。州同衔知县试用县丞陈炳泰，拟请以县丞遇缺尽先即补，并赏加五品顶戴。知县用咨补崑山县县丞薛光霖，拟请仍以知县归候补班前尽先补用。五品衔知县用尽先补用县丞赵景禧，拟请俟补缺后以知县尽先补用。试用从九品孙元堃，拟请俟补缺后以主簿补用。同知衔知县用候补县丞李树安，拟请赏给四品封典。五品衔知县用广东遇缺尽先即补县丞姚涛，拟请俟补缺后以知县归候补班前先补用。知府衔尽先选用同知刘森，拟请以本班遇缺即选。知州衔浙江补用府经历县丞候补主簿邵保如，拟请赏给四品封典。知州候选布理问朱其诏，拟请俟选缺后以应升之缺升用。赴津局书补用主簿尽先选用从九品戴晋禄，拟请以本班遇缺即选并赏加州同衔。又，不论双单月选用从九品蒋曰良，拟请赏加州同衔。又，从九品职衔戴荫玉、汪金钊，均拟请以从九品不论双单月尽先选用。苏粮道衙门书吏、六品衔选用从九品孙赓新、王凤宗，均拟请赏加五品衔。典吏何鹍程，拟请以从九品归部双月选用。

省局出力各委员并苏藩司衙门书吏

盐运使衔尽先题补道苏州府知府李铭皖，拟请赏加三代二品封典。候补知府钱德承，拟请俟补缺后以道员用。已革山东候补知府李鼐，拟请赏还原品顶戴。苏总捕同知王廷瑸，拟请以知府在任候补先换顶戴。提举衔署苏管粮通判徐维，拟请俟补缺后以同知升用并赏加四品顶戴。先用知府请补苏海防同知王恩普，拟请赏加道衔。道衔即补知府长州县知县蒯德模，拟请俟补知府后以道员用。升用知府即补直隶州知州借补宝山县前署元和县知县陶守廉，拟请以知府在任尽先前补用。同知用县知县唐翰题，拟请俟补同知后以知府用，先换顶戴。运同衔前先补用知县何绍章，拟请俟补知县后以直隶州即补并赏给三品封典。知州衔前署震泽县已革知县范炳中，拟请赏还原衔。知府衔分缺先用直隶州知州广元，拟请赏加道衔。候补知县赵寿龄，拟请俟补缺后以同知直隶州用，先换顶戴。理问衔知县用候补县丞黄章云，拟请赏加同知衔。理问衔试用县丞黄绥，拟请俟补缺后以知县用。苏藩司衙门书吏六品衔遇缺前先选用从九品董嵩龄，拟请赏加五品衔。又，五品顶戴不论双单月选用从九品董福基，拟请赏加知州衔。又，双月选用从九品孙炽昌，拟请以本班不论双单月即选。省局书吏选用从九品宋有年，拟请赏加六品衔。又，郭申华，拟请赏给从九品职衔。

沪局出力各官绅、书吏

知府用候补直隶州知州陈其元，拟请以应升之缺升用。补用直隶州知州廖秩玮，拟请补缺后以知府补用，先换顶戴。同知衔候补知县刘照青，同知衔拣发知县温粹之，均拟请赏加运同衔。同知用候补知县冯渭，拟请赏加知府衔。升用同知试用知县龚宝琦，拟请以知县尽先补用，并赏加运同衔。候补知县李振钦，拟请俟补缺后以直隶州用，先换顶戴。候补县丞金鸿治、林观俊、谢绶名，均拟请俟补缺后以知县用。候补从九品何颂清，拟以从九品不论班次尽先补用。运同衔补用直隶州知州翁凤翔，拟请俟补缺后以知府用。候补同知徐致和，拟请俟补缺后以知府用，先换顶戴。已革直隶州州判洪焌，拟请赏还原衔。同知县崇明县知县曹文焕，拟请赏加运同衔。同知运候补知县张上德，拟请俟补缺后以同知用。后补县丞冯荫华，拟请俟补缺后以知县用。候补府照磨陈秉修，拟请俟补缺后以县丞用。记名提督署提右营参将郑海鳌，拟请驰封堂兄嫂正一品封典。守备用提右营中浦汛千总韩文潮，拟请补守备缺后以都司用。补用道浙江候补知府沈誉来，拟请赏加盐运使衔。升用知府候选同知郁熙绳，拟请俟选缺后以知府补用。四品职衔蒋文灿，拟请赏给盐运使运同衔。五品衔双月选用县丞叶佳镇，拟请以县丞不论双单月尽先选用。布理问衔朱征镕，拟请赏加五品衔。候选主事张茂长，拟请赏加员外郎衔。员外郎衔候补主事钱国宝，拟请赏给四品封典。中书科中书陆宗郑，拟请赏加员外郎衔。候选员郎〈外〉郎刘镛，拟请赏加四品衔。前任浙江嵊县知县降选县丞李曾祐，拟请分发省分尽先补用。五品军功候选训道〔导〕魏丙庆，拟请赏加五品衔。五品衔候选从九品程思浩，拟请赏给五品封典。候选教谕徐凤鸣，拟请赏加内阁中书衔。分发陕西知县曹城榖，候选教谕屈清泰，候选盐知事钟士达，均拟请赏加五品衔。候选县丞丁仰曾，拟请赏加知州衔。从四品封职赵铨，拟请赏给从三品封典。布理问衔贡监生彭奎，拟请以从九品不论双单月遇缺即选。局书五品衔双月选用县丞叶征麟，拟请以县丞不论双单月归部尽先选用。周经培，拟请赏给八品衔。又，从九品职衔邓桢泰，拟请赏给六品衔。

银米首先全完各员

运同衔吴江县知县沈锡华，同知衔署震泽县知县叶滋森，即补同治直隶州崑山县知县张溍，知府用候补同知署华亭县厉学潮，运同衔署金山县知县赵元昂，即补知府候补直隶州青浦县知县钱宝傅，道员用候补知府松江府川沙同知张应济，运同衔升用同知直隶州镇洋县知县李萼馨，知府衔同知直隶州用署嘉定县知县汪福安，同知衔署宝山县知县祁德昌等十员，均拟请交部从优议叙。

巡护员董

知府尽先升用同知直隶州尽先补用知县禇兰生，拟请赏给四品封典。道衔浙江即补知府姚曦，拟请补知府缺后以道员仍归浙江补用。副将衔尽先补用参将丁仁麟，拟请赏加随带二级并给予从一品封典。

[1] 此件与郭柏荫会衔具奏，据台湾“故宫博物院”《先正曾国藩文献汇编》补入。日期为奉旨之日。

012. 籍隶江苏在浙殉难人员准予捐建专祠折 [1] 二月十九日

奏为查明籍隶江苏在浙殉难人员，据情恳恩准予捐建专祠，恭折奏祈圣鉴事。

窃据江苏布政使李宗羲详称：据通州详，据绅士内阁中书衔举人王琼泽等呈称，提举衔署浙江嘉兴府通判沈裕申，于咸丰十一年间留省当差，十月间贼众围扑杭城，派委在清泰稽查并暂围堵御，至十一月二十八日城陷，率勇巷战，毙贼多名，乘胜追击。无如贼众拥至，力竭被执，支解身死，骸骨无存。妾闵氏、费氏，婢女祥云，仆人陆三，仆妇刘钱氏，在寓同时被害，经家属王晟目击情形，报知其兄沈裕申就杭城忠局呈明，汇奏奉旨，交部分别旌恤。嗣经吏、礼、兵三部先后议给世职，恤赏银两并准照例建坊入祀在案。恭查咸丰三年九月二十一日，奉上谕“自粤匪窜扰以来，地方文武、绅士等志切同仇，尽忠效死者，业经交部分别议恤，并将被害较烈各员于各处建立专祠，以照忠节”等因。钦此。今沈裕申在杭督团御贼，被贼支解，骸骨无存，非寻常殉难者可比。而妾、仆等亦深明大义，同时遇害，其情尤为惨烈，应请于本籍通州自行捐建专祠，分别入祀、附祀等情。由州饬查明确，取具事实册结，详司核明，转详请奏前来，臣等复查无异。合无仰恳天恩俯准，于通州原籍建立前署嘉兴府通判沈裕申专祠，并将钱氏一并附祀。所需建祠工费，由该绅董自行捐办。除事实册结，咨送礼部、浙江抚臣查照，理合恭折具奏，伏乞皇太后、皇上圣鉴训示。谨奏。

同治七年二月十九日军机大臣奉旨：“着照所请，该部知道。”钦此。

[1] 此件与郭柏荫会衔具奏，据台湾“故宫博物院”《先正曾国藩文献汇编》补入。日期为奉旨之日。

013. 请准冯学培调补灵璧县知县折 [1] 二月二十八日

奏为拣员调补沿河要缺知县，恭折仰祈圣鉴事。

窃照灵璧县知县周尚实告病，遗缺扣留外补。接准部咨，于同治六年六月初五日行文安省，按照限减半计算，应以七月初二日作为开缺日期，归七月分截缺，系沿河冲、烦、疲、难四字兼全题补要缺，是月并无缺项相同，毋庸掣签。查定例：应题缺出，先尽即用候补人员请补，如无合例之员，准以实任人员调补等因。安省虽有即用候补人员，非人地不宜，即与例未符。灵璧县系沿河四字要缺，必须拣选人地相需之员，方足以资治理。兹查有含山县知县冯学培，年三十岁，广西进士引见，以知县即签掣安徽，三年六月到省，奏补含山县知县，四年三月到任，先行署理，闰五月奉文准补。该员朴实稳练，办事勤奋，以之调补灵璧县要缺知县，实堪胜任。惟历俸未满三年，与例稍有未符。但系沿河要缺，人地实在相需，例得专折奏请。据藩、臬两司会详请奏前来。臣等往返函商，意见相同。合无仰恳圣恩，俯念员缺紧要，准以含山县知县冯学培调补灵璧县知县，实于沿河要缺有裨。如蒙俞允，该员系由实任知县调补知县，衔缺相当，毋庸送部引见，亦毋须查造参罚。其所遗含山县知县员缺，安省现有应补人员，应请扣留外补。除造册咨移部科查核外，谨合词恭折具陈，伏乞皇太后、皇上圣鉴。谨奏。

[1] 此件与吴坤修会衔具奏。

014. 请准崔秀春调补盱眙县知县折 [1] 二月二十八日

奏为拣员调补沿河要缺知县，恭折仰祈圣鉴事。

窃照盱眙县知县潘治病故，业经题报开缺，并将遗缺声明扣留外补在案。查定例：外省道府以致佐杂等官病故之缺，应以病故本日作为开缺日期。今盱眙县知县潘治于同治六年六月二十二日病故，应归六月分截缺，系沿河疲难调〈补〉要缺，毋庸掣签。查定例：应调缺出，俱令于现任人员内拣选调补，如无合例堪调之员，始准以奉旨命往及曾任实缺候补并进士即用人员酌量补用；其军营保举初任人员概不准请补。又，沿河要缺州县，除照例升调不计外，如用候补时，将沿河候补与地方候补人员仍由督、抚酌量补用。各等语。今盱眙县一缺，系由外拣选疲难调〈补〉要缺，自应照例先尽现任合例人员调补。

臣等查有怀远县知县崔秀春，年四十三岁，河南监生，遵筹饷例报捐知县，不论双单月选用。咸丰五年在山东冯官屯等处军营出力，赏给六品顶戴蓝翎，赴部投供。六年，选授陕西长武县知县，引见领凭于十一月到任，办理长武厘捐军饷出力保奏，交部从优议叙。九年十月丁忧回籍。十一年服满起复，赴部投供。同治二年四月选授怀远县知县，是年十二月到任，历俸已满三年。该员精明干练，熟习情形，以之调补盱眙县知县，实堪胜任，与例亦属相符。据藩、臬两司会详请奏前来。臣等往返函商，意见相同。合无仰恳圣恩，俯念员缺紧要，准以怀远县知县崔秀春调补盱眙县知县，实于沿河要缺有裨。如蒙俞允，该员系由实任知县调补知县，衔缺相当，毋庸送部引见，亦毋需查造参罚。其所遗怀远县知县员缺，安省现有应补人员，应请扣留外补。再，此缺实因选员未定，是以请补稍迟，合并陈明。除造册咨移部科查核外，谨合词恭折具陈，伏乞皇太后、皇上圣鉴训示。谨奏。

[1] 此件与吴坤修会衔具奏。

015. 淮北辛酉纲征收课厘造报数目折二月二十八日

奏为恭报淮北辛酉纲征收课厘数目，仰祈圣鉴事。

窃淮北盐务经臣奏定新章，先运正额，定限一年，奏销盐厘随课并报。前已造报至庚申纲在案。兹查辛酉纲自同治五年八月初六日开征起，至六年七月二十一日止，一纲完竣，共收正杂课银三十七万一千五百二十四两有奇，又收五河、正阳两卡盐厘钱八十一万六千一百五十千有奇，均按奏定分摊成数，解济军饷。是纲课银，仍于限内提早半月按额征足。其盐厘收数不及上纲之旺，缘上年春夏之交天气亢旱，淮河运道节节浅阻，挽运极艰，厘数顿减。迨得雨后，商贩连樯赶运，虽有争先恐后之情，难收以速补迟之效。目前又因银价日昂，盐价较贵，臣饬令督销将售价酌量核减，以轻水贩成本。但愿销路疏通，课饷不致贻误。据两淮盐运使李元华具详请奏前来。除将册揭循案咨移部院科道外，所有辛酉纲征收课厘数目，谨缮具清单，恭折具奏，伏乞皇太后、皇上圣鉴，敕部查核。谨奏。

附清单一件

谨将淮北辛酉纲同治五年八月初六日开征起，至同治六年七月二十一日止，收解盐课盐厘分晰开单，恭呈御览。

银数入款

一、收淮北辛酉纲正杂课银三十七万一千五百二十四两四钱八分二厘。

银数出款

一、解臣及两湖督臣李鸿章剿捻军需银十八万五千七百六十二两二钱四分一厘。

一、解安徽巡抚军营银十四万八千六百九两七钱九分二厘八毫。

一、解漕督军营银三万七千一百五十二两四钱四分八厘二毫。

以上共解银三十七万一千五百二十四两四钱八分二厘，实存银无。已将向归奏销案内造报之款循案造册，咨部登明。

钱数入款

一、收五河卡盐厘钱四十五万六千二百十五千八百五十文。

一、收正阳卡盐厘钱三十五万九千九百三十五千二百二十五文。

以上共收钱八十一万六千一百五十一千七十五文。

钱数出款

一、解臣及两湖督臣李鸿章剿捻军需钱四十万八千七十五千五百三十八文。

一、解安徽巡抚军营钱三十二万六千四百六十千四百三十文。

一、解漕督军营钱八万一千六百十五千一百七文。

以上共解钱八十一万六千一百五十一千七十五文。实存钱无。

016. 遵照新章汇案具奏各员子孙请袭世职折 [1] 二月二十八日

奏为请袭世职，遵照新章汇案具奏，仰祈圣鉴事。

窃前准部咨，同治元年二月十六日奉上谕：“嗣后阵亡殉难各员子孙承袭世职，兵部行文各督、抚转饬各该州县，将应袭职名迅速行查，径行具报督、抚，毋庸由府、司转详。予限半年，汇案具奏，以免烦扰。”等因。钦此。遵经臣与前署督臣李鸿章十二次照章奏办在案。

兹续据各州县详报，查有请袭骑都尉世职者，吴江县阵亡道员仲孙懋之嗣子仲虎腾一员；请袭云骑尉世职者，上元县阵亡文生涂我龄之嗣子涂宝泰等二十三员；年未及岁、请先行承袭云骑尉世职者，上元县阵亡从九品郭太平之嗣子郭荃等十二员；请以本职兼袭云骑尉世职者，江浦县阵亡文生吴必正之嫡长子文生吴学诗等十四员；请以世职顶戴在籍应试者，武进县阵亡增生陈淦之嫡长子陈应铨等九员。以上五十九员，均据各该家属禀由本籍各县，取具宗图册结，详送前来。

臣查涂宝泰、管绍保、刘均、沈德明、朱绍勋、卢金殿、翁大梁、凌长淦、张松茂、耿文蔚、徐仪鼎、陈兆岗、陶长清、沈蓝廷、叶纲、钱宝瀚、许德麟、钱毓、周家斌、黄定邦、包蔚光、朱学箕、李文进等二十三员，均年已及岁，业经验看，年方正强，堪以承袭，分别发标学习。其仲虎腾、郭荃缪、钟汴、黄汝霖、徐家勋、萧培福、戴耀明、焦殿邦、徐伯明、屠梦坤、宋恭洛、陈豫功、汤有容等十三员，均年未及岁，应请先行承袭。吴学诗、李序东、夏昌祺、王卿云、张灏、曾吉章、余汝达、程德傅、潘兆优、陈鋆、吴扬休、程树敏、胡志炳、方士宪等十四员，均请以本身文职照例兼袭。陈应铨、裴应华、冯玉鼎、汪秉亮、周奎元、黄克家、胡寿祺、沈毓英、王文萃等九员，幼习诗书，不谙弓马，均请承袭世职，在籍应试，于例均属相符。除将宗图册结咨部查核外，相应汇录原案，缮具清单，恭呈御览，仰恳敕部议复施行。所有遵照新章请袭世职缘由，谨会同江苏巡抚臣丁日昌、署安徽抚臣吴坤修恭折具奏，伏乞皇太后、皇上圣鉴训示。谨奏。

附清单一件

谨将承袭兼袭世职五十九员，汇缮清单，恭呈御览。

一、吴江县原任浙江宁绍台道仲孙懋，于咸丰十年二月二十七日杭城被陷，巷战阵亡，奏蒙赐恤，经部议给骑都尉世职。袭次完时，给予恩骑尉世袭罔替等因。该故员无子，以堂侄仲虎腾立继为嗣，现年十六岁，应请先行承袭骑都尉世职。

一、上元县文生涂我龄，于咸丰三年贼窜金陵，带勇阵亡，奏蒙赐恤，经部议给云骑尉世职。袭次完时，毋庸给予恩骑尉世袭罔替等因。该故生无子，以堂侄涂宝泰立继为嗣，现年三十六岁，曾保五品蓝翎。应请承袭云骑尉世职，饬发督标中营学习。

一、上元县报捐州同职衔管杰，于咸丰三年贼窜金陵，带勇殉难，奏蒙赐恤，经部议给云骑尉世职。袭次完时，给予恩骑尉世袭罔替等因。该故员嫡长子吉先已故，今嫡长孙管绍保，现年二十八岁，应请承袭云骑尉世职，饬发督标中营学习。

一、上元县候选巡检刘彭年，于咸丰三年贼窜金陵，带勇阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子刘均，现年三十三岁，应请承袭云骑尉世职，饬发督标中营学习。

一、上元县增生沈国宝，于咸丰三年贼窜金陵，带勇阵亡，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生所生三子同时殉难，今以嫡侄沈德明立继为嗣，现年三十四岁，应请承袭云骑尉世职，饬发督标中营学习。

一、江宁县从九品衔朱钟秀，于咸丰三年贼窜金陵，带勇阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子朱绍勋，现年三十二岁，应请承袭云骑尉世职，饬发督标中营学习。

一、江宁县原任淮安府教授卢光纶，于咸丰八年四月在和州学正任内，随剿殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子卢岑早故无嗣，以嫡侄孙卢金殿立继卢岑为嗣，现年二十岁，应请承袭云骑尉世职，饬发督标中营学习。

一、江宁县增生翁鲲，于咸丰三年贼窜金陵，带勇阵亡，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡子翁大梁，现年二十八岁，应请承袭云骑尉世职，饬发督标中营学习。

一、句容县原任潜山营守备凌庆桂，于咸丰五年五月贼窜潜山接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子武生凌懋勋，同时殉难，无嗣。今次子武生凌长淦，现年三十五岁，应请承袭云骑尉世职，饬发督标中营学习。

一、铜山县原任宿州营千总张修澍，于道光二十一年正月奉调浙江镇海，防剿阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张殿华，承袭后升补徐州城守营都司，病故。今张殿华嫡长子张松茂，现年二十三岁，系五品蓝翎，尽先外委，应请接袭云骑尉世职，饬发徐州镇标学习。

一、铜山县原任宿州营外委耿元平，于咸丰三年奉调扬州随剿，十一月十四日在三汊河接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子耿文蔚，现年二十六岁，曾保五品蓝翎，应请承袭云骑尉世职，饬发徐州镇标学习。

一、阜宁县原任浦口营千总徐琳于咸丰三年四月初八日在龙池地方剿贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，今以嫡侄徐仪鼎立继为嗣，现年三十岁，应请承袭云骑尉世职，饬发督标中营学习。

一、仪征县拔补甘肃甘羌营把总陈玉彪，于咸丰六年正月在瓜洲虹桥接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子陈兆仑，承袭后病故无子。以嫡侄陈兆岗立继陈玉彪为嗣，现年二十岁，应请承袭云骑尉世职，饬发督标中营学习。

一、江阴县原任江阴营把总陶庭芳，于咸丰十年四月十三日城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子武生陶长清，现年二十八岁，应请承袭云骑尉世职，饬发江阴营学习。

一、江阴县原任福山镇标右营外委沈泰龙，于咸丰十年六月初六日在本邑祝塘镇剿贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子沈蓝廷，现年十八岁，系福山镇标中营额外，应请承袭云骑尉世职，饬发福山镇标中营学习。

一、吴县湖北试用从九品叶家寿，于咸丰二年十二月初四日带勇剿贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子叶懋勋同时遇害，未曾婚娶。以嫡侄叶纲立继为嗣，现年十八岁，应请承袭云骑尉世职，饬发江苏抚标学习。

一、长州县候选县丞钱珍，于咸丰十年贼窜苏省巷战阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄钱宝瀚立继为嗣，现年三十一岁，应请承袭云骑尉世职，饬发江苏抚标学习。

一、常熟县候选都司许玉珍，于咸丰十年七月初十日在本籍西乡督团，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子许德麟，现年二十五岁，系蓝翎候补千总、福山镇标中营额外，应请承袭云骑尉世职，饬发福山镇标学习。

一、华亭县原任江南提标前营千总钱金玉，于道光二十二年五月在吴淞口接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子钱兆熊，承袭后补授苏州城守营守备，病故，今钱兆熊嫡长子钱毓，现年二十五岁，曾保都司衔，应请接袭云骑尉世职，饬发提标中营学习。

一、娄县州同衔周崑趾，于咸丰十年六月带勇随剿，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子周家斌，现年三十一岁，曾捐营千总职衔，应请承袭云骑尉世职，饬发提标中营学习。

一、怀宁县外委黄昌元，于咸丰六年二月调赴怀远县防剿，三月十一日接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子黄承恩已故，无嗣。今胞弟黄定邦，现年二十六岁，应请承袭云骑尉世职，饬发督标中营学习。

一、泾县议叙从九品包廷榜，于咸丰六年十二月带勇防堵，初八日在苏岭接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子包熙诚承袭后病故。今嫡长孙包蔚光，现年二十一岁，应请接袭云骑尉世职，饬发徽州营学习。

一、歙县候补从九品朱庆煌，于咸丰三年贼窜金陵，奉调防堵，城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子朱学箕，现年二十岁，应请承袭云骑尉世职，饬发徽州营学习。

一、合肥县捐职从九品李志纲，于咸丰三年奉委带勇守城，十二月十七日城陷遇贼被害，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子李文进，现年三十七岁，应请承袭云骑尉世职，饬发督标中营学习。

一、上元县报捐从九品郭太平，奉调带勇防守卢州府城，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员长、次两子均在安省殉难，今以胞侄郭峑立继为嗣，现年十四岁，应请先行承袭云骑尉世职。

一、常熟县原任陕西临潼县知县缪树本，于同治元年五月陕西回匪滋事被害殉难，奏蒙赐恤，经部议给云骑尉世职等因。该故员嫡长子缪钟汴，现年十七岁，应请先行承袭云骑尉世职。

一、常熟县从九品职衔黄慎恭，于咸丰十年八月初二日县城失守被害殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子黄汝霖，现年十二岁，应请先行承袭云骑尉世职。

一、常熟县议叙八品衔徐潆，于咸丰十年八月初二日城陷立仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子、孙均故，今以嫡侄孙徐家勋立为嗣孙，现年九岁，应请先行承袭云骑尉世职。

一、昭文县候选训导萧敬熙，于咸丰十年十月十八日在本邑王墅镇御贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子萧培福，现年十三岁，应请先行承袭云骑尉世职。

一、奉贤县议叙八品戴祖坤，于咸丰十一年十二月十九日骂贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄孙戴耀明立为嗣孙，现年七岁，应请先行承袭云骑尉世职。

一、山阳县原任潜山营外委焦佩和，于咸丰九年奉调蒙城防剿，八月初三日接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄焦殿邦立继为嗣，现年二岁，应请先行承袭云骑尉世职。

一、阳湖县从九品职衔徐果，于咸丰十年四月初六日常州城陷，骂贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子徐伯明，现年十二岁，应请先行承袭云骑尉世职。

一、阳湖县从九品职衔屠履恒，于咸丰十年四月初六日常州城陷，巷战阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子屠梦坤，现年十四岁，应请先行承袭云骑尉世职。

一、歙县翰林院编修宋梦兰，于咸丰十一年在籍督办团练，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子宋汝霈已故，无嗣。以嫡侄孙宋恭洛立为嗣孙，现年十岁，应请先行承袭云骑尉世职。

一、泾县衍圣公府屯官陈焱，于咸丰十年五月初二日在籍带勇剿贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以胞侄陈豫功立继为嗣，现年三岁，应请先行承袭云骑尉世职。

一、宣城县增生汤寅清，于同治元年贼窜华阳，带勇随剿，十一月十五日接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故生嫡长子汤有容，现年十六岁，应请先行承袭云骑尉世职。

一、江浦县文生吴必正，于咸丰八年八月贼窜县城，巷战阵亡。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子吴学诗，现年三十七岁，系属文生，应请兼袭云骑尉世职。

一、句容县捐职从九品李庆连，于咸丰六年贼窜县城，九月二十九日在西城村迎剿阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子李序东，现年三十三岁，系捐职从九品，应请兼袭云骑尉世职。

一、仪征县原任上元县教谕夏庆保，于咸丰三年二月贼窜金陵，骂贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子夏昌祺，现年二十五岁，系属附生，应请兼袭云骑尉世职。

一、仪征县附生王家谋，于咸丰九年五月贼窜县城御贼殉难，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子王卿云，现年三十九岁，系属举人，应请兼袭云骑尉世职。

一、仪征县议叙八品衔张铃，于咸丰九年四月贼窜县城，骂贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子张灏，现年三十一岁，系从九品衔，应请兼袭云骑尉世职。

一、昭文县候选国子监助教曾彬文，于咸丰十年八月在籍办团御贼被害，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子曾吉章，现年四十四岁，系州同衔候选训导，应请兼袭云骑尉世职。

一、武进县浙江候补从九品余成章，于咸丰十年四月在籍守城，初六日城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子余汝达，现年三十六岁，系候选从九品，应请兼袭云骑尉世职。

一、休宁县候选知县程永祥，于咸丰十年十月二十四日在坳上地方集团迎剿阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子程德伟，先经继立长房为嗣，今嫡次子程德传，现年二十一岁，系属附生，应请兼袭云骑尉世职。

一、泾县候选州同潘继恩，于咸丰十一年贼窜县城，七月十二日在茂林都潘村地方遇贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子潘兆优，现年四十一岁，系分缺先用县主簿，应请兼袭云骑尉世职。

一、泾县按察司照磨陈承先，于同治二年在籍办团随剿，八月初二日接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子陈鋆，现年二十六岁，系候选从九品，应请兼袭云骑尉世职。

一、泾县捐生同知吴惇五，于咸丰十年三月初六日在籍督勇剿贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子吴光瑞，业已阵亡。今嫡长孙吴扬休，现年二十九岁，系盐提举衔选用府经历，应请兼袭云骑尉世职。

一、歙县兵马司正指挥程定生，于咸丰十年十一月初六日在籍督团御贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子程树敏，现年三十八岁，系候选从九品，应请兼袭云骑尉世职。

一、歙县就职州同胡道暄，于咸丰十年八月在籍带团御贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子胡志炳，现年二十一岁，系属文生，应请兼袭云骑尉世职。

一、黟县州同方茂林，于同治二年二月二十九日在籍集团御贼殉难，奏蒙赐恤，经部议给云骑尉世职，奏次完时，给予恩骑尉世袭罔替等因。该故员嫡长子方永然已故，今嫡长孙方士宪，现年二十一岁，系从九品衔，应请兼袭云骑尉世职。

一、武进县增生陈淦，于咸丰十年四月贼窜常郡，初六日城陷阵亡，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子陈应铨，现年二十六岁，应请承袭云骑尉世职。惟幼习诗书，不谙弓马，请以世职顶戴在籍应试。

一、武进县直隶候补知县裴炳若，于咸丰十年四月贼窜常郡，初六日城陷骂贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子裴应华，现年二十五岁，应请承袭云骑尉世职。惟幼习诗书，不谙弓马，请以世职顶戴在籍应试。

一、武进县廪生马蕃，于咸丰十年四月贼窜常郡，初六日城陷被贼戕害，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故员嫡长子马玉鼎，现年二十二岁，应请承袭云骑尉世职。惟幼习诗书，不谙弓马，请以世职顶戴在籍应试。

一、武进县议叙从九品汪重珍，于咸丰十年四月贼窜常郡，初六日城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子汪秉亮，现年三十八岁，应请承袭云骑尉世职。惟幼习诗书，不谙弓马，请以世职顶戴在籍应试。

一、武进县候选从九品周忠，于咸丰十年四月贼窜常郡，初六日城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子周奎元，现年二十九岁，应请承袭云骑尉世职。惟幼习诗书，不谙弓马，请以世职顶戴在籍应试。

一、阳湖县候选从九品黄鼎亨，于咸丰十年四月贼窜常郡，初六日城陷阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子黄克家，现年二十岁，应请承袭云骑尉世职。惟幼习诗书，不谙弓马，请以世职顶戴在籍应试。

一、宝山县浙江试用从九品胡钟琛，于咸丰十一年十一月二十八日在浙江省城遇贼殉难，袭蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子胡寿祺，现年二十五岁，应请承袭云骑尉世职。惟幼习诗书，不谙弓马，请以世职顶戴在籍应试。

一、元和县从九品衔沈国礼，于咸丰十年四月贼窜苏省，办理团练，十三日接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子沈毓英，现年三十岁，应请承袭云骑尉世职。惟幼习诗书，不谙弓马，请以世职顶戴在籍应试。

一、合肥县原任颍上县训导王福永，于咸丰四年正月贼窜颍邑，骂贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员之子王廷琛、王廷琮同时被害，今以堂侄孙王文萃立为嗣孙，现年十四岁，应请承袭云骑尉世职。惟幼习诗书，不谙弓马，请以世职顶戴在籍应试。

[1] 此件与丁日昌、吴坤修会衔具奏。

017. 请准江西委用游击佛尔国春因病休致回旗调养片 [1] 二月二十八日

再，准江西抚臣刘坤一咨：副将衔拣发江西委用游击佛尔国春，于咸丰六年拣发江西差遣，因驻防城门数载，积受潮湿，步履艰难，禀请休致，给咨回旗调养等情。饬据抚标中军参将李得胜诣验佛尔国春步履艰难属实，取具医验各结；并据该员声称资斧不给，请给兵牌回旗，咨请会办等因到臣。准此，除将医验各结咨移兵、旗查照外，谨会同江西巡抚兼提督衔臣刘坤一附片具奏，伏乞圣鉴。谨奏。

[1] 此件与刘坤一会衔具奏。

018. 安徽候补知县刘兆彭在营起服片二月二十八日

再，同知衔安徽候补知县刘兆彭，系贵州遵义府拔贡。道光三十年朝考，分发安徽试用。同治元年，臣驻军安庆，随营办理发审案件。四年七月二十九日闻讣丁母忧，因本籍尚被贼扰，未能回籍，仍随臣营当差。自闻讣之日起，不计闰扣至六年十月二十九日服满，核与原籍被扰在营起服之成案相符。除饬取履历亲供咨部外，所有丁忧期内随营差遣缘由，理合遵照定章补行陈奏，伏乞圣鉴，敕部查照。谨奏。

019. 附录廷寄　湖广等督抚速拨助饷银各十万两交直隶官文剿捻三月初五日

同治七年三月初五日，准兵部火票递到军机大臣字寄——大学士署直隶总督一等果威伯官文、大学士两江总督一等毅勇侯曾国藩、两广总督瑞麟、福州将军兼署闽浙总督英桂、署湖广总督浙江巡抚李瀚章、江苏巡抚丁日昌、湖南巡抚刘崑、江西巡抚刘坤一、福建巡抚卞宝第、广东巡抚李福泰、三口通商大臣兵部左侍郎崇厚，传谕护理湖北巡抚布政使何璟：

同治七年二月二十八日奉上谕：

官文奏，请饬各省协拨军饷一折。捻匪窜扰直境将及两月，各省官军云集，为数几及十万。虽饷需未必尽资于直省，而各军随带饷银用尽，即须由直省接济，粮米柴草亦须筹备。直境上年被旱被扰，民间盖藏空虚，购办之费较巨，亟应宽为储备，着湖南、湖北、江西、江苏、广东、福建各督抚速于捐输、盐厘并华洋关税项下，无论何款，每省各拨助饷银十万两，克期由海道轮船解赴天津，交崇厚验收。即由崇厚转解保定交官文应用，以期迅速。

现在逆氛扰及畿甸，非寻常军务可比，各该省自应星夜拨解。倘不知缓急，致误要需，即由官文随时参奏。官文于此项饷银解到后，务当撙节支放，不可冒滥动用，以归核实。并着官文随时会商左宗棠、李鸿章等迅筹灭贼之方，毋再迟延时日，以致縻饷殃民，自取咎戾。将此由六百里谕知官文、曾国藩、瑞麟、英桂、李瀚章、丁日昌、刘崑、刘坤一、卞宝第、李福泰、崇厚，并传谕何璟知之。钦此。

遵旨寄信前来。

同日并准军机处片开，本日奉有寄信谕旨一道，希贵大学士接奉后，恭录知照江苏巡抚丁日昌一体钦遵办理可也。为此知会。

020. 拟补长江水师各缺并续陈未尽事宜折 [1] 三月初五日

奏为拟补长江水师各缺，并续陈未尽事宜，恭折仰祈圣鉴事。

窃长江水师营制事宜，臣等会同定议，于同治四年十二月二十八日具奏。钦奉谕旨，敕下军机大臣会同该衙门妥议具奏。嗣于五年八月初七日准兵部咨开：逐条会议具奏，奉旨允准。

又于六年十一月初十日接准兵部咨催，长江所设各缺，均未奏补有人，饬令迅速拣员请补，以专责成而符定制等因。先后行文到臣。

查各路水师，以臣玉麟所部内江水师及前陕甘督臣杨岳斌所部外江水师阅时最久，人数最多。杨岳斌赴陕甘之任，将水军调改陆路者居其大半，留江人员为数已减。此外又有黄翼升所部淮扬水师、李朝斌所部太湖水师，而江西、湖南、湖北三省水师中亦各有资格较深、功绩较著之员。臣等公同商酌，以各军立营之先后分此次得缺之多寡，遵照奏定章程，以大衔借补小缺，各加遴选，开单咨送。臣国藩、臣玉麟复加稽核，其岳州、汉阳、湖口、瓜州四镇总兵，择其劳绩最著、足膺阃寄者拟定四员，请旨简放。其副、参、游三项营官二十四缺，都、守、千、把、外委七百七十四缺，拟定员名，分析开单，恭呈御览。

伏查定例，武职自守备以上选补各缺，均须引见补授。此次设立长江水师，百事创始，分防汛地，严定营规。虽以久募之勇改为经制之兵，似若易于就绪。而裁撤各军，以此营而归并彼营；配补各缺，以江境而互调楚境，实觉头绪繁多，非数月半年所能定局。相应奏明请旨暂缓引见，敕部先行颁给札付，以昭信守。仍俟立营停妥、各归本汛后，由部中分年分起调取引见，乃可从容料理。

原奏所议事宜三十条，经部臣核复允行，立法已属周密。惟创立水师，造端宏大，不厌详求。兹将未尽事宜续议十条，另开清单，恭求训诲。溯查咸丰三年衡州试办水师之始，初非有旧例之可循，亦非能一办而即妥，大抵屡试屡变，渐推渐广。前月所立之法，后月觉其不备而又增之；今岁所行之事，明岁觉其不便而又改之。即如因船中无主而始设哨官，因栖止不便而始加雨篷，因巨艇不甚灵活而全用舢板，因弁勇不可陆居而另给座船。若此之类，皆履之而后知，试之而后改。逮规模之粗定，遂习惯而成常。新旧所拟事宜四十条，皆就习惯者而著为令典。在目下，已不敢谓立法之善，将来时移事异，更恐有窒碍难行之处。且法待人而后举，苟非其人，则虽前贤良法，犹或易启弊端。况臣等才智短浅，创议新章，深虑弊窦之丛生，致烦后人之讥议，夙夜兢兢，不胜祗惧。所愿数十年后，滨江之督、抚、提、镇随时损益，以补今日之缺疏；遇事讲求，以冀将才之辈出，庶几有举不废，历久常新，则臣等所祷祀以求者也。其请铸关防清单、请裁各缺清单，一并开列，恭呈御览。请旨敕下各衙门议复施行。所有拟补长江水师各缺，并续陈未尽事宜缘由，谨会同湖广总督臣李鸿章、漕运督臣张之万、江苏巡抚臣丁日昌、署安徽巡抚臣吴坤修、江西巡抚臣刘坤一、护理湖北巡抚臣何璟、湖南巡抚臣刘崑、长江提督臣黄翼升恭折具奏，伏乞皇太后、皇上圣鉴训示。谨奏。

附件一　长江水师各缺奏补清单

谨将长江水师拟补各缺开列名单，恭呈御览。

长江水师岳州镇总兵，拟以记名提督彭昌禧借补。长江水师汉阳镇总兵，拟以记名总兵许朝琳请补。长江永师湖口镇总兵，拟以提督衔遇缺提奏总兵丁义方请补。长江水师瓜州镇总兵，拟以记名提督吴家榜借补。

以上总兵四员请旨简放。

提标

提标中军副将，拟以记名提督周国兴借补。提标中营左哨都司，拟以记名总兵金源借补。提标中营左哨一队千总，拟以尽先副将黄永源借补。提标中营左哨二队千总，拟以尽先副将邓元魁借补。提标中营左哨三队把总，拟以尽先参将罗显馀借补。提标中营左哨四队把总，拟以两江补用游击丁泰顺借补。提标中营左哨五队把总，拟以两湖补用都司杨昺楠借补。提标中营左哨六队外委，拟以尽先参将杨定发借补。提标中营左哨七队外委，拟以尽先游击左云山借补。提标中营左哨八队外委，拟以守备衔尽先千总吉荣昌借补。提标中营右哨都司，拟以提督衔记名总兵谭鸿声借补。提标中营右哨一队千总，拟以总兵衔尽先副将邹龙升借补。提标中营右哨二队千总，拟以总兵衔尽先副将罗友贵借补。提标中营右哨三队把总，拟以记名总兵戴华贵借补。提标中营右哨四队把总，拟以尽先游击吴紫云借补。提标中营右哨五队把总，拟以尽先参将杨达借补。提标中营右哨六队外委，拟以尽先参将李昌俊借补。

提标中营右哨七队外委，拟以尽先守备陶启春借补。提标中营右哨八队外委，拟以长江遇缺即补守备左洪胜借补。提标中营中哨守备，拟以记名总兵张光德借补。提标中营中哨一队千总，拟以尽先副将何明广借补。提标中营中哨二队千总，拟以副将衔尽先参将陈文和借补。提标中营中哨三队把总，拟以副将衔尽先参将周启茂借补。提标中营中哨四队把总，拟以尽先参将董贵友借补。提标中营中哨五队外委，拟以尽先游击李永言借补。提标中营中哨六队外委，拟以尽先游击胡应万借补。提标中营中哨七队外委，拟以游击衔尽先都司吴高太借补。提标中营中哨八队外委，拟以守备衔长江提标尽先千总高祥借补。提标中营前哨守备，拟以长江水师提标补用副将陈百胜借补。提标中营前哨一队千总，拟以尽先副将任世和借补。提标中营前哨二队千总，拟以总兵衔长江补用副将蒋全胜借补。提标中营前哨三队把总，拟以尽先参将李明亮借补。

提标中营前哨四队把总，拟以尽先游击蔡麟厚借补。提标中营前哨五队外委，拟以尽先都司谭有发借补。提标中营前哨六队外委，拟以尽先把总高酉山借补。提标中营前哨七队外委，拟以守备衔长江尽先千总杨应龙借补。提标中营后哨守备，拟以江南水师补用副将钟明亮借补。提标中营后哨一队千总，拟以总兵衔尽先副将王正明借补。提标中营后哨二队千总，拟以副将衔尽先参将饶占魁借补。提标中营后哨三队把总，拟以尽先游击杨福田借补。提标中营后哨四队把总，拟以都司衔尽先守备张青山借补。提标中营后哨五队外委，拟以尽先都司王华世借补。

提标中营后哨六队外委，拟以守备衔长江尽先千总王迎遂借补。提标中营后哨七队外委，拟以尽先外委何金标拔补。

大通营参将，拟以记名提督张元龙借补。大通营左哨都司，拟以提督衔记名总兵胡荣伟借补。大通营左哨一队千总，拟以记名总兵佘有德借补。大通营左哨二队千总，拟以总兵衔尽先副将韩定湘借补。大通营左哨三队把总，拟以尽先游击颜必福借补。大通营左哨四队把总，拟以游击衔尽先都司盛启顺借补。大通营左哨五队外委，拟以尽先千总涂长龄借补。大通营左哨六队外委，拟以副将衔尽先参将刘源顺借补。大通营左哨七队外委，拟以尽先游击易宏亮借补。大通营右哨都司，拟以记名总兵李光裕借补。大通营右哨一队千总，拟以长江补用副将萧心广借补。大通营右哨二队千总，拟以长江补用副将韩春高借补。大通营右哨三队把总，拟以总兵衔尽先副将胡家顺借补。大通营右哨四队把总，拟以尽先副将夏定泰借补。大通营右哨五队外委，拟以尽先游击盛万青借补。大通营右哨六队外委，拟以游击衔尽先都司彭锦祥借补。大通营右哨七队外委，拟以尽先外委章文彬拔补。

大通营前哨守备，拟以记名总兵陈有升借补。大通营前哨一队千总，拟以总兵衔尽先副将黎耀廷借补。大通营前哨二队千总，拟以总兵衔尽先副将杜万和借补。大通营前哨三队把总，拟以尽先参将张耀南借补。大通营前哨四队把总，拟以尽先游击潘宗岐借补。大通营前哨五队把总，拟以尽先游击冯学文借补。大通营前哨六队外委，拟以尽先游击晏腾蛟借补。大通营前哨七队外委，拟以尽先守备李义诚借补。大通营前哨八队外委，拟以尽先把总张致祥借补。

大通营后哨守备，拟以尽先副将茅子庄借补。大通营后哨一队千总，拟以长江补用副将蒋道益借补。大通营后哨二队千总，拟以尽先参将傅子鼎借补。大通营后哨三队把总，拟以两江补用游击王如友借补。大通营后哨四队把总，拟以尽先参将陈雨松借补。大通营后哨五队外委，拟以尽先游击刘应昭借补。大通营后哨六队外委，拟以尽先游击钟龙贵借补。大通营后哨七队外委，拟以尽先把总杨东益借补。

芜湖营游击，拟以记名提督缪福宾借补。芜湖营左哨都司，拟以记名总兵邵云锡借补。芜湖营左哨一队千总，拟以总兵衔尽先副将胡松林借补。芜湖营左哨二队千总，拟以总兵衔两江补用副将唐逢瀛借补。芜湖营左哨三队把总，拟以尽先参将罗松龄借补。芜湖营左哨四队把总，拟以尽先副将刘盛友借补。芜湖营左哨五队外委，拟以游击衔尽先都司何茂德借补。芜湖营左哨六队外委，拟以尽先游击陈友胜借补。芜湖营左哨七队外委，拟以尽先参将李步鳌借补。

芜湖营右哨都司，拟以总兵衔尽先副将龙义和借补。芜湖营右哨一队千总，拟以尽先副将周东万借补。芜湖营右哨二队把总，拟以游击衔尽先都司周成义借补。芜湖营右哨三队把总，拟以尽先参将李大发借补。芜湖营右哨四队外委，拟以尽先守备杨荣贵借补。芜湖营右哨五队外委，拟以尽先游击徐得魁借补。芜湖营右哨六队外委，拟以尽先守备张文斌借补。芜湖营右哨七队外委，拟以尽先外委周云廷拔补。

芜湖营前哨守备，拟以尽先副将李华庭借补。芜湖营前哨一队千总，拟以尽先副将程国庆借补。芜湖营前哨二队把总，拟以尽先参将任升芝借补。芜湖营前哨三队把总，拟以尽先参将段兰田借补。芜湖营前哨四队外委，拟以尽先把总胡世林借补。芜湖营前哨五队外委，拟以两湖补用都司陈凌云借补。芜湖营前哨六队外委，拟以尽先守备唐世寿借补。

裕溪营参将，拟以记名提督熊殿元借补。裕溪营左哨都司，拟以记名总兵张复胜借补。裕溪营左哨一队千总，拟以记名总兵傅霖借补。裕溪营左哨二队千总，拟以尽先副将张载春借补。裕溪营左哨三队把总，拟以游击衔尽先都司向光甲借补。裕溪营左哨四队把总，拟以尽先即补都司邓鹏海借补。裕溪营左哨五队外委，拟以尽先都司张友霖借补。裕溪营左哨六队外委，拟以尽先都司凌春玉借补。裕溪营左哨七队外委，拟以尽先都司邓芝美借补。

裕溪营右哨都司，拟以记名总兵张华照借补。裕溪营右哨一队千总，拟以记名总兵萧清善借补。裕溪营右哨二队千总，拟以记名总兵汤彪借补。裕溪营右哨三队把总，拟以总兵衔尽先副将魏国治借补。裕溪营右哨四队把总，拟以游击衔尽先都司刘金耀借补。裕溪营右哨五队外委，拟以尽先补用游击蔡启明借补。裕溪营右哨六队外委，拟以尽先都司胡寿益借补。裕溪营右哨七队外委，拟以尽先参将贺秉钧借补。

裕溪营前哨守备，拟以副将衔尽先参将盛忠兴借补。裕溪营前哨一队千总，拟以总兵衔尽先副将余兴国借补。裕溪营前哨二队千总，拟以副将衔尽先参将瞿兴友借补。裕溪营前哨三队把总，拟以游击衔尽先都司胡天元借补。裕溪营前哨四队把总，拟以游击衔尽先都司张明顺借补。裕溪营前哨五队把总，拟以两江补用都司刘祥吉借补。裕溪营前哨六队外委，拟以尽先都司黄俊才借补。裕溪营前哨七队外委，拟以尽先补用参将万观贞借补。裕溪营前哨八队外委，拟以尽先补用守备易惟茂借补。

裕溪营后哨守备，拟以记名总兵蒋受禄借补。裕溪营后哨一队千总，拟以尽先参将王大元借补。裕溪营后哨二队千总，拟以尽先游击李志儒借补。裕溪营后哨三队把总，拟以副将衔尽先补用参将王得魁借补。裕溪营后哨四队把总，拟以游击衔尽先都司李长春借补。裕溪营后哨五队外委，拟以游击衔尽先补用都司郭安邦借补。裕溪营后哨六队外委，拟以尽先都司黄全胜借补。裕溪营后哨七队外委，拟以尽先守备周国清借补。

金陵营参将，拟以记名总兵陶立忠借补。金陵营左哨都司，拟以总兵衔尽先副将周文翔借补。金陵营左哨一队千总，拟以尽先副将黄得胜借补。金陵营左哨二队千总，拟两江补用游击江大胜借补。金陵营左哨三队把总，拟以尽先千总李正鲁借补。金陵营左哨四队把总，拟以守备衔尽先千总梅敦贵借补。金陵营左哨五队外委，拟以两江补用守备张名胜借补。金陵营左哨六队外委，拟以尽先外委刘春台拔补。金陵营左哨七队外委，拟以尽先把总刘桂林借补。

金陵营右哨都司，拟以记名总兵成永祥借补。金陵营右哨一队千总，拟以尽先补用副将刘发祥借补。金陵营右哨二队千总，拟以都司衔尽先守备彭源洽借补。金陵营右哨三队把总，拟以都司衔尽先守备宋元魁借补。金陵营右哨四队把总，拟以尽先都司谭定泰借补。金陵营右哨五队外委，拟以尽先都司何开发借补。金陵营右哨六队外委，拟以尽先守备彭光宗借补。金陵营右哨七队外委，拟以尽先把总桂登榜借补。

金陵营前哨守备，拟以尽先参将何昌玉借补。金陵营前哨一队千总，拟以长江提标补用游击王汉章借补。金陵营前哨二队千总，拟以游击衔尽先都司庞得胜借补。金陵营前哨三队把总，拟以尽先都司彭绘文借补。金陵营前哨四队把总，拟以都司衔尽先守备罗连发借补。金陵营前哨五队把总，拟以尽先千总王志滨借补。金陵营前哨六队外委，拟以两江补用都司连荣贵借补。金陵营前哨七队外委，拟以都司衔尽先守备文祖烈借补。金陵营前哨八队外委，拟以尽先守备任学连借补。

金陵营后哨守备，拟以总兵衔尽先副将陈洪发借补。金陵营后哨一队千总，拟以安徽补用副将韦尚爵借补。金陵营后哨二队千总，拟以尽先守备凌华山借补。金陵营后哨三队把总，拟以尽先副将李胜庭借补。金陵营后哨四队把总，拟以尽先游击曾连五借补。金陵营后哨五队外委，拟以尽先守备余傅长借补。金陵营后哨六队外委，拟以尽先守备唐玉成借补。金陵营后哨七队外委，拟以守备衔尽先千总彭凤舞借补。

岳州镇标

岳州营游击，拟以提督衔记名总兵潘长顺借补。岳州营左哨都司，拟以记名提督周芳明借补。岳州营左哨一队千总，拟以提督衔记名总兵李廷忠借补。岳州营左哨二队千总，拟以记名总兵梁仁美借补。岳州营左哨三队把总，拟以尽先游击侯绍榜借补。岳州营左哨四队把总，拟以游击衔尽先都司李大前借补。岳州营左哨五队外委，拟以游击衔尽先都司刘得胜借补。岳州营左哨六队外委，拟以游击衔尽先都司李宝贤借补。岳州营左哨七队外委，拟以游击衔尽先都司袁金善借补。

岳州营右哨都司，拟以提督衔记名总兵贺世清借补。岳州营右哨一队千总，拟以记名总兵易寅阶借补。岳州营右哨二队千总，拟以记名总兵吴光楚借补。岳州营右哨三队把总，拟以尽先都司彭昌顺借补。岳州营右哨四队把总，拟以参将衔尽先游击傅文义借补。岳州营右哨五队外委，拟以尽先都司王德彪借补。岳州营右哨六队外委，拟以尽先都司蒋南茂借补。岳州营右哨七队外委，拟以尽先都司袁经汉借补。

岳州营前哨守备，拟以记名总兵李大鹏借补。岳州营前哨一队千总，拟以尽先副将谭飞雄借补。岳州营前哨二队千总，拟以尽先游击李翥汉借补。岳州营前哨三队把总，拟以尽先副将杨太和借补。岳州营前哨四队把总，拟以副将衔尽先参将喻学文借补。岳州营前哨五队把总，拟以副将衔尽先参将文万春借补。岳州营前哨六队外委，拟以都司衔尽先守备李雄魁借补。岳州营前哨七队外委，拟以游击衔尽先都司彭有清借补。岳州营前哨八队外委，拟以都司衔尽先守备阳德顺借补。

岳州营后哨守备，拟以提督衔记名总兵曾复泰借补。岳州营后哨一队千总，拟以副将衔尽先参将王鸿年借补。岳州营后哨二队千总，拟以总兵衔尽先副将谢永谦借补。岳州营后哨三队把总，拟以副将衔尽先参将唐孝文借补。岳州营后哨四队把总，拟以尽先都司左志富借补。岳州营后哨五队外委，拟以游击衔尽先都司陈义和借补。岳州营后哨六队外委，拟以游击衔尽先都司朱清裕借补。岳州营后哨七队外委，拟以尽先都司高昌有借补。

沅江营参将，拟以提都衔记名总兵唐敏义借补。沅江营左哨都司，拟以记名总兵柏正才借补。沅江营左哨一队千总，拟以记名总兵喻乾元借补。沅江营左哨二队千总，拟以尽先补用参将曾毓衢借补。沅江营左哨三队把总，拟以游击衔尽先都司杨朝富借补。沅江营左哨四队把总，拟以游击衔尽先都司谢泰福借补。沅江营左哨五队外委，拟以尽先守备刘康容借补。沅江营左哨六队外委，拟以尽先守备王昌龄借补。沅江营左哨七队外委，拟以都司衔尽先守备刘仁兴借补。沅江营右哨都司，拟以记名总兵王汝骏借补。

沅江营右哨一队千总，拟以记名总兵谭得胜借补。沅江营右哨二队千总，拟以记名总兵彭大田借补。沅江营右哨三队把总，拟以尽先参将万之遴借补。沅江营右哨四队把总，拟以尽先参将唐有胜借补。沅江营右哨五队外委，拟以尽先都司陈祥胜借补。沅江营右哨六队外委，拟以都司衔尽先守备文星元借补。沅江营右哨七队外委，拟以尽先千总赵鸿翔借补。

沅江营前哨守备，拟以记名总兵左富文借补。沅江营前哨一队千总，拟以总兵衔尽先副将聂成名借补。沅江营前哨二队千总，拟以尽先参将赵我远借补。沅江营前哨三队把总，拟以尽先副将许得胜借补。沅江营前哨四队把总，拟以尽先游击丁鹤龄借补。沅江营前哨五队把总，拟以尽先守备萧崇林借补。沅江营前哨六队外委，拟以都司衔尽先守备黄清富借补。沅江营前哨七队外委，拟以尽先守备陶良成借补。沅江营前哨八队外委，拟以尽先守备潘昌隆借补。

沅江营后哨守备，拟以提督衔记名总兵王九皋借补。沅江营后哨一队千总，拟以尽先副将喻祝文借补。沅江营后哨二队千总，拟以尽先副将杨朝钧借补。沅江营后哨三队把总，拟以副将衔尽先参将黄以承借补。沅江营后哨四队把总，拟以尽先参将唐训则借补。沅江营后哨五队外委，拟以游击衔尽先都司高先奇借补。沅江营后哨六队外委，拟以尽先守备李祥春借补。沅江营后哨七队外委，拟以尽先千总彭诗藻借补。

荆州营副将，拟以记名总兵任得胜借补。荆州营左哨都司，拟以提督衔记名总兵李高馀借补。荆州营左哨一队千总，拟以记名总兵成师吉借补。荆州营左哨二队千总，拟以记名总兵张向荣借补。荆州营左哨三队把总，拟以副将衔尽先参将胡寅舟借补。荆州营左哨四队把总，拟以尽先都司刘青云借补。荆州营左哨五队把总，拟以游击衔尽先都司邱明泰借补。荆州营左哨六队外委，拟以都司衔尽先守备朱成贵借补。荆州营左哨七队外委，拟以都司衔尽先守备彭懋福借补。荆州营左哨八队外委，拟以尽先千总张衡岱借补。荆州营右哨都司，拟以记名提督杨云祥借补。荆州营右哨一队千总，拟以记名总兵雷定国借补。荆州营右哨二队千总，拟以尽先副将徐洪仁借补。荆州营右哨三队把总，拟以尽先参将唐泽彪借补。荆州营右哨四队把总，拟以尽先游击桑光魁借补。荆州营右哨五队把总，拟以副将衔尽先参将李开初借补。荆州营右哨六队外委，拟以都司衔尽先守备晏得清借补。荆州营右哨七队外委，拟以守备衔尽先千总刘耀泰借补。荆州营右哨八队外委，拟以尽先外委王有年拔补。

荆州营中哨守备，拟以提督衔记名总兵喻清汉借补。荆州营中哨一队千总，拟以记名总兵周有才借补。荆州营中哨二队千总，拟以尽先游击刘国成借补。荆州营中哨三队把总，拟以副将衔尽先参将苏罗福借补。荆州营中哨四队把总，拟以参将衔尽先游击王得元借补。荆州营中哨五队外委，拟以尽先千总彭德福借补。荆州营中哨六队外委，拟以都司衔尽先守备张定安借补。荆州营中哨七队外委，拟以守备衔尽先千总曾有德借补。荆州营中哨八队外委，拟以尽先千总李清胜借补。

荆州营前哨守备，拟以尽先副将陈照意借补。荆州营前哨一队千总，拟以总兵衔尽先副将彭九皋借补。荆州营前哨二队千总，拟以总兵衔尽先副将文良凤借补。荆州营前哨三队把总，拟以尽先都司潘仕坤借补。荆州营前哨四队把总，拟以尽先都司王远耀借补。荆州营前哨五队外委，拟以都司衔尽先守备冯既明借补。荆州营前哨六队外委，拟以都司衔尽先守备黄家安借补。荆州营前哨七队外委，拟以游击衔尽先都司彭昭山借补。

荆州营后哨守备，拟以提督衔记名总兵刘武德借补。荆州营后哨一队千总，拟以尽先副将赵兴发借补。荆州营后哨二队千总，拟以副将衔尽先参将欧阳惟信借补。荆州营后哨三队把总，拟以副将衔尽先参将吴宗东借补。荆州营后哨四队把总，拟以尽先参将朱秀今借补。荆州营后哨五队外委，拟以都司衔尽先守备杨大闰借补。荆州营后哨六队外委，拟以都司衔尽先守备胡源胜借补。荆州营后哨七队外委，拟以尽先守备李陈心沛借补。

陆溪营游击，拟以记名提督肇庆协都司鲁洪达借补。陆溪营左哨都司，拟以记名总兵钟光裕借补。陆溪营左哨一队千总，拟以湖北补用副将康寿怡借补。陆溪营左哨二队千总，拟以尽先参将蔡永祚借补。陆溪营左哨三队把总，拟以湖北补用副将谭官云借补。陆溪营左哨四队把总，拟以尽先都司王春赐借补。陆溪营左哨五队外委，拟以尽先守备李益春借补。陆溪营左哨六队外委，拟以尽先游击张代昭借补。陆溪营左哨七队外委，拟以尽先都司冯昌扬借补。

陆溪营右哨都司，拟以长江提标补用总兵黄国珍借补。陆溪营右哨一队千总，拟以江南水师补用副将洪安富借补。陆溪营右哨二队把总，拟以总兵衔尽先副将朱光明借补。陆溪营右哨三队把总，拟以尽先游击于松林借补。陆溪营右哨四队外委，拟以尽先守备万福安借补。陆溪营右哨五队外委，拟以游击衔尽先都司蒋善开借补。陆溪营右哨六队外委，拟以尽先都司曹胜章借补。陆溪营右哨七队外委，拟以尽先都司刘有材借补。

陆溪营前哨守备，拟以总兵衔尽先副将李全彪借补。陆溪营前哨一队千总，拟以记名总兵王春和借补。陆溪营前哨二队把总，拟以总兵衔尽先副将邹育龙借补。陆溪营前哨三队把总，拟以湖南补用都司王宗高借补。陆溪营前哨四队外委，拟以游击衔尽先都司赵连升借补。陆溪营前哨五队外委，拟以都司衔尽先守备岳宝林借补。陆溪营前哨六队外委，拟以六品军功王东云拔补。

汉阳镇标

汉阳营游击，拟以记名总兵熊本立借补。汉阳营左哨都司，拟以提督衔记名总兵许鼎臣借补。汉阳营左哨一队千总，拟以记名总兵龙有升借补。汉阳营左哨二队千总，拟以参将尽先游击邓开榜借补。汉阳营左哨三队把总，拟以总兵衔尽先副将彭正福借补。汉阳营左哨四队把总，拟以尽先参将刘步云借补。汉阳营左哨五队外委，拟以尽先游击陈华山借补。汉阳营左哨六队外委，拟以守备衔尽先千总沈庆洪借补。汉阳营左哨七队外委，拟以尽先千总王九堂借补。

汉阳营右哨都司，拟以提督衔记名总兵罗俊福借补。汉阳营右哨一队千总，拟以副将衔尽先参将杨朝祖借补。汉阳营右哨二队千总，拟以副将衔尽先参将陈大纯借补。汉阳营右哨三队把总，拟以参将衔尽先游击朱有茂借补。

汉阳营右哨四队把总，拟以尽先游击袁连升借补。汉阳营右哨五队外委，拟以尽先外委贺俊林拔补。汉阳营右哨六队外委，拟以尽先守备易盛堂借补。汉阳营右哨七队外委，拟以尽先守备张昌贵借补。

汉阳营前哨守备，拟以记名总兵龙大梁借补。汉阳营前哨一队千总，拟以提督衔记名总兵任典五借补。汉阳营前哨二队千总，拟以尽先游击姚正顺借补。汉阳营前哨三队把总，拟以尽先参将欧阳福春借补。汉阳营前哨四队把总，拟以两江补用副将郑采华借补。汉阳营前哨五队把总，拟以尽先都司周志发借补。汉阳营前哨六队外委，拟以参将衔尽先游击刘元寿借补。汉阳营前哨七队外委，拟以都司衔尽先守备宋开榜借补。汉阳营前哨八队外委，拟以都司衔尽先守备胡德和借补。

汉阳营后哨守备，拟以记名总兵刘高俊借补。汉阳营后哨一队千总，拟以记名总兵朱秀宣借补。汉阳营后哨二队千总，拟以总兵衔尽先副将罗振泰借补。汉阳营后哨三队把总，拟以副将衔尽先参将彭正发借补。汉阳营后哨四队把总，拟以尽先守备贺胜臣借补。汉阳营后哨五队外委，拟以降补都司吴友德借补。汉阳营后哨六队外委，拟以都司衔尽先守备刘万桂借补。汉阳营后哨七队外委，拟以选用守备陈福体借补。

簰洲营参将，拟以提督衔记名总兵刘得借补。簰洲营左哨都司，拟以提督衔记名总兵王清和借补。簰洲营左哨一队千总，拟以总兵衔尽先副将谢正禄借补。簰洲营左哨二队千总，拟以尽先游击谭贵福借补。簰洲营左哨三队把总，拟以尽先副将张成志借补。簰洲营左哨四队把总，拟以长江补用副将陈嘉泰借补。簰洲营左哨五队外委，拟以尽先守备邓胜才借补。簰洲营左哨六队外委，拟以尽先守备贺友胜借补。簰洲营左哨七队外委，拟以尽先守备萧全友借补。

簰洲营右哨都司，拟以记名总兵朱有成借补。簰洲营右哨一队千总，拟以总兵衔尽先副将章益胜借补。簰洲营右哨二队千总，拟以尽先游击祖兴盛借补。簰洲营右哨三队把总，拟以尽先参将唐敏喜借补。簰洲营右哨四队把总，拟以尽先参将蔡元茂借补。簰洲营右哨五队外委，拟以尽先都司周世荣借补。簰洲营右哨六队外委，拟以尽先守备雷信孔借补。簰洲营右哨七队外委，拟以守备衔尽先千总邓友仁借补。

簰洲营前哨守备，拟以记名总兵周尊美借补。簰洲营前哨一队千总，拟以总兵衔尽先副将王荣书借补。簰洲营前哨二队千总，拟以尽先参将邓正扬借补。簰洲营前哨三队把总，拟以尽先都司宋宣升借补。簰洲营前哨四队把总，拟以尽先守备陈启文借补。簰洲营前哨五队把总，拟以尽先副将彭俊彩借补。簰洲营前哨六队外委，拟以尽先守备段福南借补。簰洲营前哨七队外委，拟以尽先守备王世维借补。簰洲营前哨八队外委，拟以守备衔尽先千总傅士明借补。

簰洲营后哨守备，拟以记名总兵谭定信借补。簰洲营后哨一队千总，拟以记名总兵王友胜借补。簰洲营后哨二队千总，拟以副将衔尽先参将粟维善借补。簰洲营后哨三队把总，拟以副将衔尽先参将潘义忠借补。簰洲营后哨四队把总，拟以尽先游击唐有借德补。簰洲营后哨五队外委，拟以都司衔尽先守备王紫明借补。簰洲营后哨六队外委，拟以守备衔尽先千总邹复泰借补。簰洲营后哨七队外委，拟以尽先千总熊阁鳞借补。

巴河营游击，拟以记名总兵李昌和借补。巴河营左哨都司，拟以提督衔记名总兵曾玉和借补。巴河营左哨一队千总，拟以尽先游击王开寅借补。巴河营左哨二队千总，拟以游击衔尽先都司萧桂林借补。巴河营左哨三队把总，拟以尽先都司李仕俊借补。巴河营左哨四队把总，拟以尽先都司殷寿洪借补。巴河营左哨五队外委，拟以尽先守备张胜富借补。巴河营左哨六队外委，拟以都司衔尽先守备王兴仁借补。巴河营左哨七队外委，拟以尽先守备王万美借补。

巴河营右哨都司，拟以记名总兵彭必胜借补。巴河营右哨一队千总，拟以记名总兵王有桂借补。巴河营右哨二队把总，拟以尽先都司王太和借补。巴河营右哨三队把总，拟以尽先守备高杰借补。巴河营右哨四队外委，拟以游击衔尽先都司朱兰亭借补。巴河营右哨五队外委，拟以守备衔尽先千总钟楚良借补。巴河营右哨六队外委，拟以都司衔尽先守备夏成益借补。巴河营右哨七队外委，拟以外委杨国清拔补。

巴河营前哨守备，拟以尽先游击陈海鹏借补。巴河营前哨一队千总，拟以降补都司蒋本元借补。巴河营前哨二队把总，拟以游击衔尽先补用都司李荣胜借补。巴河营前哨三队把总，拟以尽先都司袁世德借补。巴河营前哨四队外委，拟以两江补用参将王立清借补。巴河营前哨五队外委，拟以尽先都司湛青松借补。巴河营前哨六队外委，拟以尽先游击柳平邦借补。

田镇营副将，拟以记名提督李宏试借补。田镇营左哨都司，拟以记名总兵梁永学借补。田镇营左哨一队千总，拟以总兵衔尽先副将梁贵友借补。田镇营左哨二队千总，拟以总兵衔尽先副将杨金榜借补。田镇营左哨三队把总，拟以副将衔尽先参将宋维明借补。田镇营左哨四队把总，拟以游击衔尽先都司阳积富借补。田镇营左哨五队把总，拟以尽先游击杨本贤借补。田镇营左哨六队外委，拟以都司衔尽先守备张三爵借补。田镇营左哨七队外委，拟以都司衔尽先守备萧盖南借补。田镇营左哨八队外委，拟以尽先千总喻祥芝借补。田镇营右哨都司，拟以尽先外委屈昌宦拔补。

田镇营中哨守备，拟以总兵衔尽先副将王裕春借补。

田镇营中哨一队千总，拟以副将衔尽先参将廖楚胜借补。田镇营中哨二队千总，拟以尽先副将张德富借补。田镇营中哨三队把总，拟以尽先都司曾凤高借补。田镇营中哨四队把总，拟以游击衔尽先都司彭永超借补。田镇营中哨五队外委，拟以尽先游击易正泰借补。田镇营中哨六队外委，拟以尽先都司徐官澍借补。田镇营中哨七队外委，拟以尽先守备许三楚借补。田镇营中哨八队外委，拟以游击衔尽先都司周仁和借补。

田镇营前哨守备，拟以记名总兵王兆祥借补。田镇营前哨一队千总，拟以总兵衔尽先副将杨九成借补。田镇营前哨二队千总，拟以都司衔尽先守备刘金相借补。田镇营前哨三队把总，拟以尽先都司刘得胜借补。田镇营前哨四队把总，拟以尽先参将王佐朝借补。田镇营前哨五队外委，拟以尽先都司陈有元借补。田镇营前哨六队外委，拟以尽先都司周春山借补。田镇营前哨七队外委，拟以守备衔尽先千总刘国桢借补。

田镇营后哨守备，拟以提督衔记名总兵李如胜借补。田镇营后哨一队千总，拟以尽先副将颜世玉借补。田镇营后哨二队千总，拟以尽先参将沙广泰借补。田镇营后哨三队把总，拟以游击衔尽先都司李明廷借补。田镇营后哨四队把总，拟以尽先参将胡立显借补。田镇营后哨五队外委，拟以游击衔尽先都司李方时借补。田镇营后哨六队外委，拟以游击衔尽先都司李长胜借补。田镇营后哨七队外委，拟以守备衔尽先千总何多福借补。

湖口镇标

湖口营游击，拟以记名总兵李升元借补。湖口营左哨都司，拟以记名总兵江成祥借补。湖口营左哨一队千总，拟以记名总兵张定元借补。湖口营左哨二队千总，拟以副将衔尽先参将张万成借补。湖口营左哨三队把总，拟以副将衔尽先参将王桂林借补。湖口营左哨四队把总，拟以副将衔尽先参将袁国基借补。湖口营左哨五队外委，拟以尽先都司吴青云借补。湖口营左哨六队外委，拟以参将衔尽先游击林子元借补。湖口营左哨七队外委，拟以尽先都司周全胜借补。

湖口营右哨都司，拟以总兵衔尽先副将戴坤大借补。湖口营右哨一队千总，拟以记名总兵谢洪春借补。湖口营右哨二队千总，拟以尽先副将赵启胜借补。湖口营右哨三队把总，拟以尽先参将熊正彪借补。湖口营右哨四队把总，拟以尽先参将李福祥借补。湖口营右哨五队外委，拟以尽先游击刘正昌借补。湖口营右哨六队外委，拟以尽先游击王世桂借补。湖口营右哨七队外委，拟以尽先守备杨新顺借补。

湖口营前哨守备，拟以两江补用副将黄振鳌借补。湖口营前哨一队千总，拟以记名总兵邹德泰借补。湖口营前哨二队把总，拟以总兵衔尽先副将尹彩凤借补。湖口营前哨三队把总，拟以尽先副将向长春借补。湖口营前哨四队把总，拟以游击衔尽先都司王正德借补。湖口营前哨五队外委，拟以参将衔尽先游击林克英借补。湖口营前哨六队外委，拟以尽先守备丁允生借补。

湖口营后哨守备，拟以记名总兵张瑞麟借补。湖口营后哨一队千总，拟以记名总兵刘玉春借补。湖口营后哨二队把总，拟以副将衔尽先参将赵三星借补。湖口营后哨三队把总，拟以尽先副将唐绍基借补。湖口营后哨四队外委，拟以副将衔尽先参将罗芳惠借补。湖口营后哨五队外委，拟以尽先参将孙启发借补。

吴城营参将，拟以提督衔记名总兵赵荣亮借补。吴城营左哨都司，拟以记名总兵邓金楚借补。吴城营左哨一队千总，拟以总兵衔湖南补用副将张耀燕借补。吴城营左哨二队千总，拟以两江补用副将谢权衡借补。吴城营左哨三队把总，拟以副将衔尽先参将潘光龙借补。吴城营左哨四队把总，拟以尽先游击段志顺借补。吴城营左哨五队外委，拟以都司衔尽先守备罗玉红借补。吴城营左哨六队外委，拟以都司衔尽先守备朱得胜借补。吴城营左哨七队外委，拟以尽先守备陈华贵借补。

吴城营右哨都司，拟以记名总兵王德斌借补。吴城营右哨一队千总，拟以记名总兵黄得胜借补。吴城营右哨二队千总，拟以尽先副将张得胜借补。吴城营右哨三队把总，拟以总兵衔尽先副将刘永胜借补。吴城营右哨四队把总，拟以都司衔尽先守备杨寿仁借补。吴城营右哨五队外委，拟以尽先游击赵东亮借补。吴城营右哨六队外委，拟以尽先游击刘佐尧借补。吴城营右哨七队外委，拟以尽先都司徐邦达借补。

吴城营前哨守备，拟以提督衔记名总兵许廷绶借补。吴城营前哨一队千总，拟以提督衔记名总兵王承业借补。吴城营前哨二队千总，拟以尽先游击陈宏友借补。吴城营前哨三队把总，拟以尽先副将谭宏亮借补。吴城营前哨四队把总，拟以尽先选用参将卢万兴借补。吴城营前哨五队把总，拟以游击衔尽先都司冯安全借补。吴城营前哨六队外委，拟以尽先游击邓友才借补。吴城营前哨七队外委，拟以尽先守备彭德禄借补。吴城营前哨八队外委，拟以尽先守备杨东义借补。

吴城营后哨守备，拟以记名总兵尹坤山借补。吴城营后哨一队千总，拟以尽先副将赵升扬借补。吴城营后哨二队千总，拟以尽先游击傅友德借补。吴城营后哨三队把总，拟以副将衔尽先参将刘泰胜借补。吴城营后哨四队把总，拟以尽先副将朱荣耀借补。吴城营后哨五队外委，拟以尽先游击徐仕清借补。吴城营后哨六队外委，拟以尽先游击余朝典借补。吴城营后哨七队外委，拟以尽先守备许顺贵借补。

饶州营参将，拟以记名提督高得效借补。饶州营左哨都司，拟以记名总兵易朝贵借补。饶州营左哨一队千总，拟以尽先游击高宏科借补。饶州营左哨二队千总，拟以游击衔尽先都司彭清胜借补。饶州营左哨三队把总，拟以尽先都司杨正兴借补。饶州营左哨四队把总，拟以尽先都司吴胜周借补。饶州营左哨五队外委，拟以尽先守备刘成举借补。饶州营左哨六队外委，拟以尽先守备龙永兴借补。饶州营左哨七队外委，拟以尽先守备李清海借补。

饶州营右哨都司，拟以记名总兵王长发借补。饶州营右哨一队千总，拟以尽先游击黄厚载借补。饶州营右哨二队千总，拟以尽先都司陈定发借补。饶州营右哨三队把总，拟以尽先守备杨元亨借补。饶州营右哨四队把总，拟以尽先守备冯品泰借补。饶州营右哨五队外委，拟以守备衔尽先千总萧长清借补。饶州营右哨六队外委，拟以尽先把总周万训借补。饶州营右哨七队外委，拟以尽先外委陈日升拔补。

饶州营前哨守备，拟以副将衔尽先参将王世泰借补。饶州营前哨一队千总，拟以游击衔尽先都司罗克勤借补。饶州营前哨二队千总，拟以守备衔尽先千总潘东升拔补。饶州营前哨三队把总，拟以尽先守备王正耀借补。饶州营前哨四队把总，拟以尽先守备柳长富借补。饶州营前哨五队把总，拟以守备衔尽先千总陈安享借补。饶州营前哨六队外委，拟以尽先外委王宝台拔补。饶州营前哨七队外委，拟以尽先外委汪传德拔补。饶州营前哨八队外委，拟以尽先把总程正兴借补。

饶州营后哨守备，拟以总兵衔尽先副将张万美借补。饶州营后哨一队千总，拟以尽先守备裘德成借补。饶州营后哨二队千总，拟以游击衔尽先都司方得湘借补。饶州营后哨三队把总，拟以都司衔尽先守备龙云借补。饶州营后哨四队把总，拟以尽先守备韩开泰借补。饶州营后哨五队外委，拟以守备衔尽先千总杨明和借补。饶州营后哨六队外委，拟以尽先外委李天保拔补。饶州营后哨七队外委，拟以尽先外委余得胜拔补。

华阳营游击，拟以记名总兵杨开太借补。华阳营左哨都司，拟以提督衔记名总兵李正和借补。华阳营左哨一队千总，拟以总兵衔尽先副将冯永发借补。华阳营左哨二队千总，拟以记名总兵任耀借补。华阳营左哨三队把总，拟以尽先都司蔡玉堂借补。华阳营左哨四队把总，拟以尽先都司刘英华借补。华阳营左哨五队外委，拟以都司衔尽先守备萧复益借补。华阳营左哨六队外委，拟以尽先守备陈海山借补。华阳营左哨七队外委，拟以都司衔尽先守备周德明借补。

华阳营右哨都司，拟以记名总兵周吉祥借补。华阳营右哨一队千总，拟以记名总兵俞泗洪借补。华阳营右哨二队把总，拟以总兵衔尽先副将彭致和借补。华阳营右哨三队把总，拟以总兵衔尽先副将周才富借补。华阳营右哨四队外委，拟以尽先副将周逢春借补。华阳营右哨五队外委，拟以尽先守备任惟美借补。华阳营右哨六队外委，拟以副将衔尽先参将陈文顺借补。华阳营右哨七队外委，拟以尽先都司徐忠发借补。

华阳营前哨守备，拟以两江补用副将陈得胜借补。华阳营前哨一队千总，拟以参将衔尽先游击朱得胜借补。华阳营前哨二队把总，拟以尽先参将张德昌借补。华阳营前哨三队把总，拟以尽先副将曾开胜借补。华阳营前哨四队外委，拟以都司衔尽先守备彭肇南借补。华阳营前哨五队外委，拟以尽先守备黄升启借补。华阳营前哨六队外委，拟以尽先守备贺桂林借补。

安庆营副将，拟以提督衔记名总兵胡友胜借补。安庆营左哨都司，拟以记名总兵黄秋亭借补。安庆营右哨一队千总，拟以总兵衔尽先副将胡民望借补。安庆营右哨二队千总，拟以尽先副将彭腾芳借补。安庆营右哨三队把总，拟以游击衔尽先都司谭邦福借补。安庆营左哨四队把总，拟以游击衔尽先都司蔡运隆借补。安庆营左哨五队把总，拟以尽先游击祝逢春借补。安庆营左哨六队外委，拟以尽先都司吴昌平借补。安庆营左哨七队外委，拟以尽先都司史芳兰借补。安庆营左哨六队外委，拟以都司衔尽先守备盛发榜借补。安庆营右哨都司，拟以记名总兵杨永浩借补。安庆营右哨一队千总，拟以副将衔尽先参将胡海平借补。安庆营右哨二队千总，拟以记名总兵万品文借补。

安庆营右哨三队把总，拟以游击衔尽先都司杨源昌借补。安庆营右哨四队把总，拟以游击衔尽先都司周庆基借补。安庆营右哨五队把总，拟以游击衔尽先都司邓茂家借补。安庆营右哨六队外委，拟以尽先守备李清桂借补。安庆营右哨七队外委，拟以尽先都司黄镇义借补。安庆营右哨八队外委，拟以尽先守备成良昆借补。

安庆营中哨守备，拟以总兵衔尽先副将吴启绳借补。安庆营中哨一队千总，拟以总兵衔尽先副将李西田借补。安庆营中哨二队千总，拟以尽先副将王荣福借补。安庆营中哨三队把总，拟以尽先参将王南山借补。安庆营中哨四队把总，拟以都司衔尽先守备邓楚材借补。安庆营中哨五队外委，拟以游击衔尽先都司李福盛借补。安庆营中哨六队外委，拟以游击衔尽先都司李世富借补。安庆营中哨七队外委，拟以尽先守备王明埒借补。安庆营中哨八队外委，拟以都司衔尽先守备王开发借补。安庆营前哨守备，拟以提督衔尽先副将赵俊秀借补。安庆营前哨一队千总，拟以提督衔记名总兵葛定有借补。安庆营前哨二队千总，拟以两湖尽先副将刘藻廷借补。安庆营前哨三队把总，拟以尽先参将吴长松借补。安庆营前哨四队把总，拟以尽先游击王荣提借补。安庆营前哨五队外委，拟以守备衔尽先千总萧光武借补。安庆营前哨六队外委，拟以游击衔尽先都司汤友胜借补。安庆营前哨七队外委，拟以尽先外委黄添和补授。

安庆营后哨守备，拟以尽先副将王斌元借补。安庆营后哨一队千总，拟以记名总兵唐明顺借补。安庆营后哨二队千总，拟以尽先游击王庆云借补。安庆营后哨三队把总，拟以尽先参将邓有蕃借补。安庆营后哨四队把总，拟以尽先参将蔡心田借补。安庆营后哨五队外委，拟以尽先守备陈椿馥借补。安庆营后哨六队外委，拟以尽先都司王有馀借补。安庆营后哨七队外委，拟以两江补用守备熊传瑾借补。

瓜洲镇标

瓜洲营游击，拟以记名总兵李洪寿借补。瓜洲营左哨都司，拟以记名总兵粟克明借补。瓜洲营左哨一队千总，拟以尽先副将钱荣华借补。瓜洲营左哨二队千总，拟以尽先副将周志得借补。瓜洲营左哨三队把总，拟以总兵衔两江补用副将赖迎胜借补。瓜洲营左哨四队把总，拟以尽先补用副将吴尚霖借补。瓜洲营左哨五队外委，拟以尽先守备杨日新借补。瓜洲营左哨六队外委，拟以尽先守备吴家松借补。瓜洲营左哨七队外委，拟以尽先守备陈南山借补。

瓜洲营右哨都司，拟以记名兵总孙善成借补。瓜洲营右哨一队千总，拟以尽先副将梁崇利借补。瓜洲营右哨二队千总，拟以尽先游击李文忠借补。瓜洲营右哨三队把总，拟以两江尽先补用副将张志胜借补。瓜洲营右哨四队把总，拟以尽先补用游击卢殿安借补。瓜洲营右哨五队外委，拟以尽先游击朱九林借补。瓜洲营右哨六队外委，拟以尽先守备曾湘浦借补。瓜洲营右哨七队外委，拟以都司衔尽先守备周蔚堂借补。

瓜洲营前哨守备，拟以记名总兵易其祥借补。瓜洲营前哨一队千总，拟以尽先副将郭恒泰借补。瓜洲营前哨二队把总，拟以参将衔尽先补用游击杨顺福借补。瓜洲营前哨三队把总，拟以参将衔尽先游击胡汉连借补。瓜洲营前哨四队把总，拟以尽先游击彭东华借补。瓜洲营前哨五队外委，拟以尽先游击廖洪财借补。瓜洲营前哨六队外委，拟以尽先游击吴树德借补。

瓜洲营后哨守备，拟以记名总兵张有胜借补。瓜洲营后哨一队千总，拟以记名总兵符国华借补。瓜洲营后哨二队把总，拟以尽先补用参将钟盈懋借补。瓜洲营后哨三队把总，拟以尽先参将张辅清借补。瓜洲营后哨四队外委，拟以尽先补用游击韩辅忠借补。

孟河营游击，拟以记名总兵殷定文借补。孟河营左哨都司，拟以尽先参将杨友胜借补。孟河营左哨一队千总，拟以总兵衔长江补用副将谭为有借补。孟河营左哨二队千总，拟以记名兵总杨维胜借补。孟河营左哨三队把总，拟以总兵衔尽先副将夏有明借补。孟河营左哨四队把总，拟以总兵衔尽先副将刘维新借补。孟河营左哨五队外委，拟以尽先守备易彩交借补。孟河营左哨六队外委，拟以尽先都司刘克斌借补。孟河营左哨七队外委，拟以尽先都司陈启照借补。

孟河营右哨都司，拟以尽先游击王洪升借补。孟河营右哨一队千总，拟以总兵衔长江补用副将刘福享借补。孟河营右哨二队把总，拟以尽先游击周有声借补。孟河营右哨三队把总，拟以尽先都司朱昌借补。孟河营右哨四队外委，拟以都司衔尽先守备彭兆琳借补。孟河营右哨五队外委，拟以尽先都司刘光亿借补。孟河营右哨六队外委，拟以尽先都司欧阳贵胜借补。孟河营右哨七队外委，拟以尽先守备周诚借补。

孟河营前哨守备，拟以记名总兵谢世彩借补。孟河营前哨一队千总，拟以记名总兵朱开亮借补。孟河营前哨二队把总，拟以尽先游击詹德胜借补。孟河营前哨三队把总，拟以总兵衔尽先副将黄华山借补。孟河营前哨四队外委，拟以尽先都司宋茂春借补。孟河营前哨五队外委，拟以尽先都司贺纯益借补。孟河营前哨六队外委，拟以尽先参将胡新喜借补。

三江营游击，拟以记名总兵萧复胜借补。

三江营左哨都司，拟以记名总兵萧东凌借补。三江营左哨一队千总，拟以安徽补用副将李益定借补。三江营左哨二队千总，拟以副将衔尽先参将宋云友借补。三江营左哨三队把总，拟以尽先副将游广泰借补。三江营左哨四队把总，拟以尽先副将田泰山借补。三江营左哨五队外委，拟以尽先守备罗介复借补。三江营左哨六队外委，拟以守备衔尽先千总王文安借补。三江营左哨七队外委，拟以尽先千总彭世珍借补。

三江营右哨都司，拟以记名总兵刘三元借补。三江营右哨一队千总，拟以尽先副将廖文传借补。三江营右哨二队把总，拟以尽先都司曹借补。三江营右哨三队把总，拟以副将衔尽先参将杨万胜借补。三江营右哨四队外委，拟以尽先守备李耀廷借补。三江营右哨五队外委，拟以尽先把总吴品秀借补。三江营右哨六队外委，拟以尽先千总熊远猷借补。三江营右哨七队外委，拟以都司衔尽先守备杨光禧借补。

三江营前哨守备，拟以尽先都司萧九州借补。三江营前哨一队千总，拟以尽先副将柳德庆借补。三江营前哨二队千总，拟以游击衔尽先都司夏平高借补。三江营前哨三队把总，拟以尽先副将糜元顺借补。三江营前哨四队外委，拟以尽先都司刘开春借补。三江营前哨五队外委，拟以尽先守备叶胜有借补。三江营前哨六队外委，拟以尽先守备彭俊秀借补。

江阴营副将，拟以记名提督傅敏才借补。江阴营左哨都司，拟以记名总兵熊济圃借补。江阴营左哨一队千总，拟以记名总兵楚玉和借补。江阴营左哨二队千总，拟以总兵衔尽先副将陈金顺借补。江阴营左哨三队把总，拟以尽先参将傅清鳌借补。江阴营左哨四队把总，拟以都司衔尽先守备朱万荣借补。江阴营左哨五队把总，拟以都司衔尽先守备成名得借补。江阴营左哨六队外委，拟以尽先副将易姚胜借补。江阴营左哨七队外委，拟以尽先守备汪友泗借补。江阴营左哨八队外委，拟以尽先守备陈邦俊借补。

江阴营右哨都司，拟以尽先参将易嵩祝借补。江阴营右哨一队千总，拟以记名总兵杨龙光借补。江阴营右哨二队千总，拟以尽先补用游击尚启瑞借补。江阴营右哨三队把总，拟以参将衔尽先游击宋昌龄借补。江阴营右哨四队把总，拟以尽先副将蔡运照借补。江阴营右哨五队把总，拟以游击衔尽先都司王高峰借补。江阴营右哨六队外委，拟以都司衔尽先守备周怀玉借补。江阴营右哨七队外委，拟以都司衔尽先守备彭乾镒借补。江阴营右哨八队外委，拟以尽先守备陈季华借补。

江阴营中哨守备，拟以参将衔尽先游击潘文质借补。江阴营中哨一队千总，拟以提督衔记名总兵戴廷立借补。江阴营中哨二队千总，拟以尽先补用参将郑光福借补。江阴营中哨三队把总，拟以参将衔尽先游击欧阳和升借补。江阴营中哨四队把总，拟以尽先守备世袭云骑尉成鸿纲借补。江阴营中哨五队外委，拟以尽先都司萧升林借补。江阴营中哨六队外委，拟以尽先都司王佐才借补。江阴营中哨七队外委，拟以都司衔尽先守备陈得彪借补。江阴营中哨八队外委，拟以尽先守备陈体和借补。

江阴营前哨守备，拟以记名总兵欧阳森茂借补。江阴营前哨一队千总，拟以记名总兵刘长发借补。江阴营前哨二队千总，拟以两江尽先补用副将徐耀廷借补。江阴营前哨三队把总，拟以参将衔尽先游击张昌亨借补。江阴营前哨四队把总，拟以尽先都司陶运亨借补。江阴营前哨五队外委，拟以都司衔尽先守备易洪胜借补。江阴营前哨六队外委，拟以尽先守备萧连榜借补。江阴营前哨七队外委，拟以守备衔尽先千总傅近信借补。

江阴营后哨守备，拟以提督衔尽先副将赵得胜借补。江阴营后哨一队千总，拟以提督衔记名总兵成仪泰借补。江阴营后哨二队千总，拟以尽先副将高道贤借补。江阴营后哨三队把总，拟以总兵衔尽先副将柳三喜借补。江阴营后哨四队把总，拟以尽先参将何龙发借补。江阴营后哨五队外委，拟以尽先都司王象贤借补。江阴营后哨六队外委，拟以尽先都司王祥胜借补。江阴营后哨七队外委，拟以尽先守备董朝清借补。

狼山镇标

通州营游击，拟以尽先参将黄开甲借补。通州营左哨都司，拟以长江补用副将蒋振元借补。通州营左哨一队千总，拟以提督衔尽先副将陈飞龙借补。通州营左哨二队千总，拟以安徽即补都司郑业良借补。通州营左哨三队把总，拟以尽先游击罗德煌借补。通州营左哨四队把总，拟以副将衔尽先参将刘祥发借补。通州营左哨五队外委，拟以尽先守备周名亮借补。通州营左哨六队外委，拟以都司衔尽先守备李春藻借补。通州营左哨七队外委，拟以尽先守备粟东海借补。

通州营右哨都司，拟以总兵衔尽先副将廖德茂借补。通州营右哨一队千总，拟以尽先参将黄德借补。通州营右哨二队把总，拟以参将衔尽先游击谢克明借补。通州营右哨三队把总，拟以游击衔尽先都司谢增耀借补。通州营右哨四队外委，拟以尽先守备周文富借补。通州营右哨五队外委，拟以都司衔尽先守备戴廷恩借补。通州营右哨六队外委，拟以尽先守备孙宝贵借补。通州营右哨七队外委，拟以守备衔千总王昌泰借补。

通州营前哨守备，拟以尽先副将罗茂胜借补。通州营前哨一队千总，拟以总兵衔尽先副将黎定忠借补。通州营前哨二队把总，拟以尽先游击周德骏借补。通州营前哨三队把总，拟以尽先游击雷柏秀借补。通州营前哨四队外委，拟以尽先都司周子复借补。通州营前哨五队外委，拟以尽先守备李焕藻借补。通州营前哨六队外委，拟以尽先守备王万胜借补。

海门营副将，拟以记名总兵柳寿田借补。海门营左哨都司，拟以记名总兵马志俊借补。海门营左哨一队千总，拟以记名总兵高启典借补。海门营左哨二队千总，拟以总兵衔尽先副将张光淦借补。海门营左哨三队把总，拟以副将衔尽先参将曾友仁借补。海门营左哨四队把总，拟以总兵衔尽先副将萧云达借补。海门营左哨五队把总，拟以副将衔尽先参将彭金魁借补。海门营左哨六队外委，拟以游击衔尽先都司熊得贵借补。海门营左哨七队外委，拟以守备衔尽先千总王有才借补。海门营左哨八队外委，拟以守备衔尽先千总李致和借补。

海门营右哨都司，拟以总兵衔尽先副将蔡定发借补。海门营右哨一队千总，拟以记名总兵谭玉贵借补。海门营右哨二队千总，拟以总兵衔尽先副将刘长清借补。海门营右哨三队把总，拟以副将衔尽先参将沈其贵借补。海门营右哨四队把总，拟以记名总兵柳德怀借补。海门营右哨五队把总，拟以尽先参将郑明助借补。海门营右哨六队外委，拟以游击衔尽先都司朱炳昌借补。海门营右哨七队外委，拟以尽先守备王汉武借补。海门营右哨八队外委，拟以尽先把总罗宏祺借补。

海门营中哨守备，拟以副将衔尽先参将韩元孔借补。海门营中哨一队千总，拟以记名总兵萧长清借补。海门营中哨二队千总，拟以总兵衔尽先副将梁洪胜借补。海门营中哨三队把总，拟以副将衔尽先参将黄清和借补。海门营中哨四队把总，拟以副将衔尽先参将吴宝臣借补。海门营中哨五队外委，拟以游击衔尽先都司廖荣华借补。海门营中哨六队外委，拟以都司衔尽先守备谢得胜借补。海门营中哨七队外委，拟以总兵衔尽先副将吕锡龄借补。海门营中哨八队外委，拟以尽先千总李正田借补。

海门营前哨守备，拟以记名总兵陶树恩借补。海门营前哨一队千总，拟以提督衔记名总兵李永林借补。海门营前哨二队千总，拟以总兵衔尽先副将龙海云借补。海门营前哨三队把总，拟以记名总兵周有升借补。海门营前哨四队把总，拟以参将衔尽先游击董文葛借补。海门营前哨五队外委，拟以尽先游击何呈祥借补。海门营前哨六队外委，拟以守备衔尽先千总吴春和借补。海门营前哨七队外委，拟以尽先守备孟名发借补。

海门营后哨守备，拟以记名总兵刘连升借补。海门营后哨一队千总，拟以记名总兵谭良灿借补。海门营后哨二队千总，拟以记名总兵彭开胜借补。海门营后哨三队把总，拟以尽先副将谭忠义借补。海门营后哨四队把总，拟以尽先都司周友亭借补。海门营后哨五队外委，拟以都司衔尽先守备柳胜得借补。海门营后哨六队外委，拟以都司衔尽先守备黄明得借补。海门营后哨七队外委，拟以尽先守备宋廷之借补。

附件二　续拟长江水师事宜

谨将长江水师前奏未尽事宜续行定拟，开单恭呈御览。

第一条　颁发关防条记

请铸关防，于官衔上均冠“长江水师”字样。如各镇总兵，岳州镇曰长江水师岳州镇总兵官关防，汉阳镇曰长江水师汉阳镇总兵官关防，湖口镇曰长江水师湖口镇总兵官关防，瓜洲镇曰长江水师瓜洲镇总兵官关防。狼山镇仍循其旧。副、参、游、都、守等官请铸关防、条记字样，另开详细清单进呈御览。

各营均用本汛地之名，如荆州则曰荆州营，陆溪口则曰陆溪营，皆就府、县口岸之名以为营名。其草鞋夹地名太俗，改名曰金陵营。惟提标中营不刻汛地之名。至奏所拟之绥通营，绥海营，兹亦改名曰通州营，海门营，使人易晓。其千、把、外委等官，即由外刊刻钤记，以昭信守。

第二条　酌留厘卡充饷

一、原奏第十六条内，户部议：酌留沿江厘卡，供给水师制造军火、器械、船炮，以各处商货畅滞，时地不同，经收数目难以悬定。多则中饱，少则贻误，饷需不可不预杜其弊。应如何酌盈济虚，俾垂久远，妥筹章程奏明办理等因。臣等查长江水师兼辖五省，所需饷项合之则见多，分之则见少。应于五省各留厘卡一处，湖南即留岳州一卡，湖北即留汉口一卡，江西即留湖口一卡，安徽即留大通一卡，江苏即留瓜洲一卡。岳州、汉口两卡所收之厘，每年每卡各提十余万两解交湖北盐道衙门，供支水师之用，其余入款，仍归两湖藩司收用。湖口、大通、瓜洲三卡所收之厘，每年每卡各提十余万两解交江宁盐道衙门，供支水师之用，其余入款，仍归两江藩司收用。归水师用者，由江楚总督报销。归藩司用者，由该省巡抚报销。俟水勇裁撤完毕，经制水师立定之后，此五处卡员即由江、鄂两盐道会同该省藩司委员经收。自此五卡之外，各省厘卡，俟军务大定，本应全行裁撤。倘有愿留一、二卡添补永远经费者，由各督抚体察专案奏办。

第三条　裁撤水勇日期

一、原奏第二十三条内，户部议：江南军务大定，所有各营勇丁自当陆续遣撤，酌留水勇改为经制水师。应令将遣撤勇丁数目，何时撤尽，粮额何时起支，一并奏报。等因。臣等查长江水勇，向分内江、外江两军，除留补缺额外，所有内江一军水勇，已经臣彭玉麟陆续遣撤，其数目业经咨报兵部在案。其外江水勇，此次奏定补缺一案，即将勇目次第裁撤，俟撤尽再行咨报。此外尚有淮扬水勇一军，太湖水勇一军，原议第五条内另设淮扬经制水师，太湖经制水师，现已将大概规模议定，臣国藩拟于一两月内会奏定案。俟经制水兵之案定后，即将淮扬水勇、太湖水勇遣撒，陆续具报。

第四条　派船巡查私盐

一、原奏第二十七条内，户部议：炮船为长江利器，以之巡缉私盐，固最便利，而包庇私盐实难稽查，若不严定章程，将来弊窦丛生，鹾政因此而坏，营制即因此而弛，关系实大。应令提督会同江楚总督公同遴选师船，奏派若干只另立旗帜、字号。仍令两淮盐运使及湖北盐道会同各营严密查访，其未经奏派之哨船，不准干预盐务。如有包庇私盐，官则参办，兵则比照寻常私枭加等治罪。其如何明定官、兵处分罪名，应令悉心酌拟，奏明定案。等因。查前奏由汉阳、瓜洲两镇标派船巡缉私盐，兹定瓜洲镇派巡盐船三号，一年一换，归运司及瓜栈委员稽查，其饷即由瓜栈支发。汉阳镇派巡盐船三号，一年一换，归湖北盐道及督销局稽查，其饷即由督销局支发。所巡不过上下四十里，不准太远，以防流弊。此处战船，一概不准干预盐务，至弁、兵包庇私盐，或失察，或知情，或受贿，或通同兴贩，各有本例，将来应按照情节问拟，毋庸另立处分罪名，转启迁避之渐。

第五条　酌定炮械旗帜

一、原奏第七条内，工部议：战船应配旗帜、炮位等项，应令查明各船应配何项炮位、旗帜，器械若干，即将名目件数造册送部查核。等因。查长龙战船头炮二位，系洋庄，各重八百斤、一千斤不等。边炮四位，洋庄，各重七百斤。梢炮一位，洋庄，重七百斤。舢板战船头炮一位，洋庄重七百斤、八百斤不等。梢炮一位，洋庄重六百斤、七百斤不等。两边转珠小炮二位，重四五十斤不等。此外，洋枪、鸟枪、刀、矛之类，随宜分配。至战船旗帜，悉以桅旗并梢旗为主，凡桅上用方旗，长轮船桅旗长一丈二尺，宽七尺。舢板、战舡桅旗长九尺、宽六尺，上半节俱用红色，下半节俱用白色。或画北斗，或画太极图，或画如意之类。提、镇各标各画一样，以示区别。船梢用尖角旗，长龙梢旗长一丈一尺，宽九尺。舢板梢旗长九尺、宽七尺，均写明其标某营某哨字样。此外各标各营哨，或桅上添一小旗，或船头设一立旗，或写姓号为记，颜色制度各听其便。

第六条　更换缺额官阶

一、岳州、汉阳、湖口、瓜洲四镇中军游击营制。惟岳州、汉阳两镇用船三十三号。其湖口、瓜洲两镇中军仅用船二十三号。该两营地当冲要，不敷分布，瓜洲又有应派巡盐之船，尤嫌其少。查原奏第七条，长江提、镇例给坐船外，各给督阵舢板二号，以守备为哨官。本应设立守备十二缺，兹将此十二缺裁去，拨六缺归湖口中军营，拨六缺归瓜洲中军营，改为守备各一缺、千总各二缺、把总各三缺，共成十二缺之数，与原奏七百七十四哨总数相符，而四镇军船数亦不致多寡悬殊。所有提、镇督阵舢板之兵丁，由中军派员管辖。

第七条　议裁旧日额缺

一、原奏第二十九条京口、狼山、湖口、汉阳、岳州等九营，凡向有水师之名而无炮船之实者，今各处均立标营，应改从新章，悉归长江水师提督节制，以昭画一，其向无水师各目者，不必更改。等语。查原议之意，滨江旧设之水师仍不裁革，不过改归长江提督节制而已。近来细加讲求，旧营断不能与新营相合。旧制难名水师，而无船无炮，官员各有衙署，新章则水师专以船炮为主，自都司以下即无衙署，以船只为办公之所。旧制水兵口粮不过月支一两二两为止，新章则水兵口粮月支二两七钱。而官员之俸薪、养廉、船价亦与旧制有别。旧营水兵不习使船、放炮等事，新章则专重使船、放炮。若将旧营与新营并存，则规制悬殊，必生觖望。若令旧官补新营之缺，则舟居不惯，必难得力。再四筹思，迄无善策，惟有将滨江旧日水师酌量裁去，如湖北原设之荆州参将营、汉阳副将营，湖南原设之洞庭水师营、岳州水师营，江西原设之鄱湖、南湖、九江水师营，均应裁去。所裁之缺，副将、游击、都司等，均请兵部另行调补。陆营实缺守备、千、把、外委等，均由该省督、抚另行调补。陆营实缺其未经调补以前，仍在原省支食本缺廉俸，其兵丁则尽行裁去，无庸另募。兹将应裁各缺开单进呈御览。至长江水师，西至荆州为止。其自荆州以上溯江至宜昌、巴东。原奏事宜第五条声明，另由湖北设防。所有宜昌镇水师三营应仍其旧，但归湖北督、抚、提督统辖，不归长江提督节制。又如江南旧有京口水师副将三营及狼山以东各水师旧营，现议江苏水师认真整理，或裁或改，由臣国藩另案奏办。

第八条　各省督抚节制

一、长江水师难以提督为主，而在五省境内，各归五省督、抚节制调遣，副、参、游以下归本境巡抚节制，总兵并归总督节制。即以湖南而论，去太平府提督衙门甚远，若该省有土匪窃发，须用战船剿办者，即由湖南巡抚檄调境内水师往剿，岳州镇总兵接到咨檄，立即发兵，不可等候长江提督回文，致误军机。湖北、江西、苏、皖四省巡抚皆然。至总督调度辖境水营，尤属通行之旧例。平旧无事之际，督、抚偶调水营操演，一接檄文，立即前往应操，不可借口等候长江提督回文，致误操期。盖立法难密，设或长江提督不得其人，则法皆不行。口粮既恐虚糜，船炮亦恐废坏。若督、抚中有一省认真者，则一省之水军不致废弛；有两省勤操者，则两省不致废弛。自调兵、调操两事而外，凡水营政务，各督、抚仍商之长江提督，听候主持。

第九条　核定疏防处分

一、原奏第二十二条，遇有劫盗案件，即由长江提督专案参办，而未将处分详细声明。查武职疏防抢劫案件，向例查明离汛里数，分别参处，有五里以内、五里以外之分，又有专汛、协防、兼辖、统辖之别。今长江水师分布江面，自都司、守备以下，即以座船为衙署，本应随时上下梭巡，不能指定汛地五里之起讫确在何处，拟以哨官为专汛之官，营官为本辖之官，遇有抢劫案件，专汛哨官系何职名，应由该营官指出。初参仍照定例，四月限满题参，疏防专汛官住俸，本辖官罚俸六个月。二、三、四等参，向例一年限期者，酌量加重，改为各予限八个月。二参限满，专汛官降一级留任，本辖官罚俸一年。三参限满，专汛官加重降二级留任。四参限满，专汛官加重降二级调用，不准抵销。如汛守内有一夜连劫数次情事，仍照旧例，俟三个月限满，犯无弋获，即将专汛官降二级调用，本辖者降二级留用。毋庸立协防外委名目，亦毋庸议统辖之处分。倘能于限内获犯过半，兼获盗首，均准免其参处。遵照原奏，由提督查明，随时专案参办。如提督迟不开参，即由督、抚参奏，以示江面劫案较陆路尤为慎重。又有应酌议者，水师处分既加重，则江中渔船应概归水师稽查管辖。向来江中水盗均以渔船为窝藏出没之所，嗣后税仍归州县经收，渔船则归水师编查，以清盗源而一事权。

第十条　各营轮流更调

一、水师所重者，以船为家，不准登岸居住。若永远驻扎一处，则经年累月战船全不移动，必致废弛朽坏。相率私造屋宇，弃舟楫而住室庐，不可不防其渐。兹定江楚各营每逢半年时间更调一次，副将与副将之营互调，参将与参将之营互调，游击与游击之营互调。每营调居客汛二次，驻扎一年，又准调回本汛一次，驻扎半年，其互调之或远或近，听提督随时斟酌，总不令其废弛安逸，依恋陆居而已。惟哨官之有疏防处分者，不准调动，以杜规避。

附件三　长江水师应刻颁关防条记清单

谨将长江水师应刻关防、条记撰拟字样，恭呈御览。

计开：

长江水师岳州镇总兵官关防

长江水师汉阳镇总兵官关防

长江水师湖口镇总兵官关防

长江水师瓜洲镇总兵官关防

长江水师提标中军副将关防

长江水师提标中营左哨都司关防

长江水师提标中营右哨都司关防

长江水师提标中营前哨守备条记

长江水师提标中营后哨守备条记

长江水师提标中营中哨守备条记

长江水师裕溪营参将之关防

长江水师裕溪营左领哨都司关防

长江水师裕溪营右领哨都司关防

长江水师裕溪营前领哨守备条记

长江水师裕溪营后领哨守备条记

长江水师芜湖营游击之关防

长江水师芜湖营左领哨都司关防

长江水师芜湖营右领哨都司关防

长江水师芜湖营前领哨守备条记

长江水师金陵营参将之关防

长江水师金陵营左领哨都司关防

长江水师金陵营右领哨都司关防

长江水师金陵营前领哨守备条记

长江水师金陵营后领哨守备条记

长江水师大通营参将之关防

长江水师大通营左领哨都司关防

长江水师大通营右领哨都司关防

长江水师大通营前领哨守备条记

长江水师大通营后领哨守备条记

长江水师岳州镇标中军游击关防

长江水师岳州中营左哨都司关防

长江水师岳州中营右哨都司关防

长江水师岳州中营前哨守备条记

长江水师岳州中营后哨守备条记

长江水师沅江营参将之关防

长江水师沅江营左领哨都司关防

长江水师沅江营右领哨都司关防

长江水师沅江营前领哨守备条记

长江水师沅江营后领哨守备条记

长江水师陆溪营游击之关防

长江水师陆溪营左领哨都司关防

长江水师陆溪营右领哨都司关防

长江水师陆溪营前领哨守备条记

长江水师荆州营副将之关防

长江水师荆州营左领哨都司关防

长江水师荆州营右领哨都司关防

长江水师荆州营前领哨守备条记

长江水师荆州营后领哨守备条记

长江水师荆州营中领哨守备条记

长江水师汉阳镇标中军游击关防

长江水师汉阳中营左哨都司关防

长江水师汉阳中营右哨都司关防

长江水师汉阳中营前哨守备条记

长江水师汉阳中营后哨守备条记

长江水师巴河营游击之关防

长江水师巴河营左领哨都司关防

长江水师巴河营右领哨都司关防

长江水师巴河营前领哨都司关防

长江水师田镇营副将之关防

长江水师田镇营左领哨都司关防

长江水师田镇营右领哨都司关防

长江水师田镇营前领哨守备条记

长江水师田镇营后领哨守备条记

长江水师田镇营中领哨守备条记

长江水师簰洲营参将之关防

长江水师簰洲营左领哨都司关防

长江水师簰洲营右领哨都司关防

长江水师簰洲营前领哨守备关防

长江水师簰洲营后领哨守备条记

长江水师湖口镇标中军游击关防

长江水师湖口中营左哨都司关防

长江水师湖口中营右哨都司关防

长江水师湖口中营前哨守备条记

长江水师湖口中营后哨守备条记

长江水师吴城营参将之关防

长江水师吴城营左领哨都司关防

长江水师吴城营右领哨都司关防

长江水师吴城营前领哨守备条记

长江水师吴城营后领哨守备条记

长江水师华阳营游击之关防

长江水师华阳营左领哨都司关防

长江水师华阳营右领哨都司关防

长江水师华阳营前领哨守备条记

长江水师安庆营副将之关防

长江水师安庆营左领哨都司关防

长江水师安庆营右领哨都司关防

长江水师安庆营前领哨守备条记

长江水师安庆营后领哨守备条记

长江水师安庆营中领哨守备条记

长江水师饶州营参将之关防

长江水师饶州营左领哨都司关防

长江水师饶州营右领哨都司关防

长江水师饶州营前领哨守备条记

长江水师饶州营后领哨守备条记

长江水师瓜洲镇标中军游击关防

长江水师瓜洲中营左哨都司关防

长江水师瓜洲中营右哨都司关防

长江水师瓜洲中营前哨守备条记

长江水师瓜洲中营后哨守备条记

长江水师三江营游击之关防

长江水师三江营左领哨都司关防

长江水师三江营右领哨都司关防

长江水师三江营前领哨守备条记

长江水师孟河营游击之关防

长江水师孟河营左领哨都司关防

长江水师孟河营右领哨都司关防

长江水师孟河营前领哨守备条记

长江水师江阴营副将之关防

长江水师江阴营左领哨都司关防

长江水师江阴营右领哨都司关防

长江水师江阴营前领哨守备条记

长江水师江阴营后领哨守备条记

长江水师江阴营中领哨守备条记

长江水师通州营游击之关防

长江水师通州营左领哨都司关防

长江水师通州营右领哨都司关防

长江水师通州营前领哨守备条记

长江水师海门营副将之关防

长江水师海门营左领哨都司关防

长江水师海门营右领哨都司关防

长江水师海门营前领哨守备条记

长江水师海门营后领哨守备条记

长江水师海门营中领哨守备条记

以上总兵关防四颗，副将关防六颗，参将关防七颗，游击关防十七颗，都司关防四十八颗，守备条记四十七颗，共一百二十三颗。

附件四　原水师应裁各缺清单

谨将滨江各省原设水师应裁各缺，分晰开单，恭呈御览。

计开

湖北荆州水师营：

守备一缺，千总一缺，把总二缺，外委一缺，额外外委一缺。

湖北汉阳水师营：

千总一缺，把总一缺。

湖南洞庭水师营：

游击一缺，守备一缺，千总二缺，把总四缺，外委四缺，额外外委三缺。

湖南岳州水师营：

守备一缺，千总一缺，把总二缺，外委一缺，额外外委二缺。

江西鄱湖水师营：

都司一缺，把总一缺，外委一缺，额外外委一缺。

江西南湖水师营：

都司一缺，千总一缺，把总一缺，外委三缺，额外外委一缺。

江西九江水师营：

守备一缺，把总一缺，外委一缺，额外外委一缺。

以上七营，游击一缺，都司二缺，请旨敕下兵部另行选补。陆营之缺：守备四缺，千总六缺，把总十三缺，外委十一缺，额外外委九缺，共四十三缺，由该省督、抚遇有相当缺出，另行改补陆营。

[1] 此件与郭柏荫、彭玉麟领衔，李鸿章、张之万、丁日昌等会衔具奏。

021. 宣化镇总兵张诗日积劳病故请恤并请旨简放遗缺折三月初五日

奏为宣化镇总兵张诗日积劳病故，吁恳天恩，准以议恤，并请旨简放遗缺，恭折仰祈圣鉴事。

窃记名提督、直隶宣化镇总兵张诗日，于咸丰六年即随臣弟曾国荃带勇剿贼。其时江、鄂糜烂，剧寇纵横，险阻艰难，实备尝之。自八年克复吉安府城，嗣后在景德镇、太湖等处迭著战功。逮克复安庆省城，沿江直下，捣破东、西梁山等处贼巢，连克十数城隘，无役不从。同治三年克复江宁省城，张诗日当西北一路，论功在李臣典、刘连捷、萧孚泗之次，蒙恩赏穿黄马褂，给予一等轻车都尉世职，旋奉谕旨简放直隶宣化镇总兵。四年五月，臣奉命剿捻，时楚军遣撤殆尽，檄令张诗日与刘松山带队北征，遍历苏、皖、齐、豫各省。五年秋间，在河南上蔡、南阳等处大捷，力遏凶锋。旋以积劳过甚，伤疾大发，请假回籍调理。方冀其病痊赴任，足备干城之选。兹据该总兵之子张荣璞禀报：张诗日于六年十一月十九日病故等情。伏念总兵张诗日从军十有一年，身经百战，综其生平，将略稍短，而朴诚勇敢，实属不可多得。积劳殒命，殊堪悯恻。合无仰恳天恩，敕部照总兵军营立功后病故例议恤，并准加恩予谥，以彰忠荩。其所遗直隶宣化镇总兵一缺，请旨简放，以重职守。所有总兵出缺恳请议恤缘由，恭折具陈，伏乞皇太后、皇上圣鉴训示。谨奏。

022. 附录廷寄　张诗日照军营立功后病故议恤并加恩予谥三月二十日

同治七年三月二十日，准兵部火票递到同治七年三月十二日内阁奉上谕：“曾国藩奏，总兵积劳病故，恳请议恤予谥一折。直隶宣化镇总兵张诗日，自咸丰年间带勇剿贼，转战江西、安徽等省，迭克名城要隘，并随同大军攻复江宁省城，洵属著有功绩，足备干城之选。兹以积劳病故，深堪悯恻。张诗日着照总兵军营立功后病故例议恤，并加恩予谥，以彰忠荩。该部知道。”钦此。

023. 密保王可陞易致中简放总兵片三月初五日

再，密陈者，直隶宣化镇总兵一缺，臣于本日专折具奏，请旨简放。查有记名提督王可陞，始随江忠源军营，后随多隆阿剿贼，十有余年，迭著战功。同治元年，多隆阿将赴陕西，臣寄函向其借一二将才，多隆阿派王可陞来臣处差遣，管带陞字五营，防剿各处，俱有成效。五年三月署理皖南镇总兵，驻扎芜湖，舆论翕服，上年调至清江防守运河，漕臣张之万称之纪律严明。现经奏请留驻清、淮，以资镇抚。臣察看王可陞勤慎爱民，似足胜专阃之任。

又查有记名提督易致中，久隶刘松山部下，战功卓著。刘松山屡与臣言，章合才、易致中二人，俱可独当一路。同治五年十一月，臣密保刘铭传、刘松山等案内，曾将章合才附保一次，旋蒙恩旨，以章合才补授苏松镇总兵。闻刘松山前在陕西，现援直隶，所向有功，皆章合才、易致中二人之力居多。若易致中亦得补实缺，则刘松山一军当可加倍振奋。所有直隶宣化镇总兵一缺，可否吁恳天恩，于王可陞、易致中二人中简放一人，实于整饬戎行大有裨益。理合附片密陈，伏乞皇太后、皇上圣鉴训示。谨奏。

024. 附录明谕　宣化镇总兵员缺着王可陞补授三月二十日

同治七年三月十二日内阁奉上谕：“直隶宣化镇总兵员缺，着王可陞补授。”钦此。

同日准军机处片开：贵督具奏密片一件，奉旨留中。为此知会。三月十二日

025. 同治六年江北冬漕并归海运详议办理章程折 [1] 三月初五日

奏为同治六年江北冬漕并归海运，详议办理章程，恭折仰祈圣鉴事。

窃照江北淮、扬、通三属同治六年分征解实数、筹办情形，业经臣等于六年十二月初三日专折具奏在案。嗣准部咨，江北漕粮海运，议令全用夹板船装运等因。伏查海运漕粮本以雇用沙船为正办。此次江北漕米无多，沙船大号可装二千余石者，不过需用三十号。小号可装七八百石者，亦不过需船七十余号。现已委员驰赴上海，先尽沙船雇用，如实不敷用，或仍参用夹板船，总期体察情形，及时酌办，不致遗误。

所有江北同治六年分漕粮，除奏明拨抵兵粮外，实计起运米五万七千三百余石。又高邮、泰州、宝应三州县带征五年缓漕米二千四百余石，应随同新漕一并起运，共实该交仓漕粮正耗米五万九千八百余石。计需沙船经剥食耗等米六千余石，又筹备二升，余米一千一百余石，应派江安督粮道王大经酌带委员绅董，先期赴津承办交米事宜，并由部臣届时咨请钦派大臣一并验收，以昭慎重。此外应办一切事宜，业已分别次第举行。据江宁布政使李宗羲、江安督粮道王大经查照苏属海运成案，参以江北情形，悉心酌拟章程，详请具奏前来。臣等复加酌核，相应缮具清单，恭呈御览。如有未尽事宜，容随时奏明办理。所有臣等酌议海运章程缘由，谨会同漕运总督臣张之万、江苏巡抚臣丁日昌恭折具奏，伏乞皇太后、皇上圣鉴训示。谨奏。

附酌拟漕粮海运章程十条

谨将江北淮、扬、通三属同治六年分漕粮海运，酌拟章程十条，缮具清单，恭呈御览。

计开：

一、米色，应挑选干洁也。江北淮、扬一带，出产稉米无多，从前两届河运，均系红、白兼收，稉、秈并买。此次改由海运，仍当照办，遴派委员，分投采购，并令多办稉米，认真挑选干洁，不准稍有潮杂，以重仓储。

一、分定米数，应画一兑收也。查同治六年分江北淮、扬、通三府州属应征熟田漕粮，除奏明拨抵兵粮外，实该起运米五万七千三百六十八石七斗四合六勺。内正兑正米二万八千七百二十石九斗八升八合六勺，加三耗米八千五百四十三石四斗一升八合九勺，改兑正米一万六千三十八石三斗五升一合二勺，加二耗米四千三十三石八斗八升三勺，加二二耗米三十二石六升五合六勺。又高邮、泰州、宝应三州县带征同治五年分缓漕米二千四百六十八石二斗五升一合九勺。内正兑正米一千七百十七石一斗五升九合一勺，加三耗米五百十五石一斗四升七合七勺，改兑正米一百八十八石七斗五升六合一勺，加二五耗米四十七石一斗八升九合。以上共该起运交仓米五万九千八百三十六石九斗五升六合五勺。查照向章，按漕斛采买，交仓亦归漕斛，现用部颁小口铁斛制造木斛，由粮道较准，发交买米各员应用。仍令各备样米，俟交兑沙船时呈验，加贴印花，连道库铁斛一并带通较兑，以归画一。

一、江北米数无多，应从简办理也。查苏属历届海运，在苏州设立省局，由司道督办，委苏州府总司其事，并委首厅、县随同办理。又在上海设立沪局，委办雇船验兑各事宜。此次江北漕粮改办海运，事属创始。然米只六万石，当此经费支绌，自应格外撙节，由藩司、粮道会同督办，毋庸设立省局。所有雇船验兑各事宜，酌派委员会同苏属沪局员董妥为经理，毋须另设一局，以节糜费。其天津交米事宜，应派江安督粮道王大经酌带员董驰赴天津经理交兑，会同直隶委员妥办。

一、江北漕米，应雇沙船装运也。向来漕粮海运均用沙船，历著成效。江北此次海运，因上冬沙卫船只甚少，故前奏有参用夹板船之议。现已委员赴沪，先尽沙船雇用。饬令挑选妥实商船，责成同行互相结保，编列号旗，排泊浦江。受兑放洋时，准其二成载货，照案免税，咨明各关查照。至由津回空，贩运北地货物，并准照案全行免税。该沙船倘遇有在洋遭风，即时报明所在地方官验明，除折桅、松舱粮货俱损奏明豁免外，如货物并未抛弃，独弃官粮者，虽松舱属实，仍令赔补。如果承运无误，并准援案分别给奖。至回空沙船，如往天津、牛庄各口贩货，应由局查明米石交清，方准填给全行免税印照，持赴各关呈验放行。其交米不清之船，一概不准给照，以示区别。以上俱指雇用沙船而言。或参用夹板船只，另议章程，咨明办理。

一、耗余等米，应备带本色也。查海运章程，天津剥船食米，每漕米一石，给米一升一合五勺；通仓经纪耗米，每石给米一升五合，均以洪斛核计。又每石备带余米二升，随正交仓。又沙船耗米，每石给米八升，江北漕粮海运，自应查照一律购齐本色解沪兑交，随正开报。至沙船耗米一项，原备到津或有折耗弥补之用，如有盈余，由官收买。咸丰五年复议于此项耗米内，限定提出三成，由津局按照市价收买，亦应照办。该船户等于装兑后，不得私行粜变，查出严究，以裕仓储。

一、水脚，应照章核给也。查历届海运，雇用沙卫等船，每装米一石，给水脚银四钱。上届奏准加给银一钱五分，连“神福”犒赏等共七款每石给银五钱七分八厘一毫，此次江北漕粮海运，自应照办。俟船只备齐，核明应需银数，解由沪局兑收转给，以利遄行。

一、津、通经费，应核实开支也。查海运章程，天津官剥每百石给剥价杂费银八两四钱四分七厘三毫，民剥每百石给银九两八钱八分四厘八毫，个儿钱每百石给银二两，江北此次海运均应照章办理。

此外，津、通经费除轻赍席木银两由粮道衙照例批解外，其津局用项，在津收买沙船余米各款系属创办，难以预定，拟仿照旧章，宽为筹备，以免缺误。至沙船水脚及一切经费，系在漕项本、折及此次所买米价盈余款内抵支，如有不敷，仍应由司筹拨，事竣分别造册核实报销。如果委员办理无误，准其援案请奖，俾示鼓励。

一、米船放洋，应责成巡护也。查历届海运旧章，准令沙船各带炮械出口，给领入口呈缴，于放洋时由捕盗局派令员董选拔轮勇各船出洋护送。一面责成沿海水师镇将多派备弁兵船在于所辖各岛严密巡防，逐段迎护，催趱赶速抵津，并先咨明直隶、山东各督抚臣一体分饬护送，开具专任、分任各职名送部查考，以昭慎重。

一、米船交清，应责成经纪也。查历届海运，均经户部奏请钦派大臣赴津查验，并由仓场侍郎拣派坐粮厅，酌带经纪斛手，直隶总督派委天津道总办在案。江北此次海运，应请照案。届时仍由各衙门奏请钦派，并请于米船抵津时随到随验。除实有霉变应立时风凉外，如系干洁之米，务需随验随收。至已交之米，由津运通、由通运仓，应照户部奏定章程责成经纪手管。如有偷漏、潮湿、搀和等弊，责令赔补究治，不得牵涉原装沙船，以免羁候而示体恤。

一、余米，应循案抵补也。查历届海运遇有沙船在洋遇风失事及霉变迟到等米，均已本届筹备余米，并上届存仓米数抵补交足，具报全完。续到米船，由天津道验运交仓，另档存记，留抵下届正供之用，历经循办有案。此次应请照办，以速正运。

[1] 此件与张之万、丁日昌会衔具奏。

026. 淮扬通三属漕粮除截拨兵米外应征米数片三月初五日

再，今届淮、扬、通三属漕粮，前奏除截拨兵米外，尚该起运米六万二百石，系就所报灾分核计。迨后灾缓，细册到齐，复加核算，实该米六万六千七百四十七石九斗三升一合三勺，内除拨补兵米九千三百七十九石二斗二升六合七勺，实该起运米五万七千六百十八石七斗四合六勺。又高邮、泰州、宝应三州县具报带征五年分熟田缓征米二千四百六十八石二斗五升一合九勺，共实起运正改、兑正、耗米五万九千八百三十六石九斗五升六合五勺，与前奏数目稍有参差，理合附片陈明。谨奏。

027. 奏报协济甘饷分解左宗棠穆图善军营情形片三月初五日

再，臣于正月初四日奉上年十二月二十八日寄谕：据总理各国事务等衙门奏称，四成洋税一项，不妨暂为通融。饬臣等按照该衙门所拟各节，先由应解部库四成洋税项下提出银一百万两，飞速解交左宗棠军营支用。其一百万两由各海关出具印票，向洋商借用，由江宁等省各藩司于应协甘饷项下拨还等因。

查原奏清单内开：左宗棠原拟江海关盐督代借洋商银三十万两，今拟以十五万两由四成洋税项下提解，十五万两由盐督出票代借，仍由江宁藩司于七年三月至十一月连闰十个月应解甘饷项下分别拨还。惟查江苏协甘银两，臣于上年十二月初三日奏明，从七年正月起，以二万两解左宗棠军营，以一万两解穆图善军营。正月十八日奉到批谕：“知道了。”钦此。均经分别咨行在案。穆图善军营饷需窘迫之状，几至耳不忍闻。迭奉谕旨：“饬令协济，自未便以奏定解交穆图善军营之一万两全数改归左宗棠军营。”臣再三斟酌，从七年三月起，连闰扣至十一月，此十个月中，江南应解左宗棠军营者，共计银二十万两。据江海关道应宝时禀称，洋商借款十万两，业出关票交胡光墉手借办。现拟于应解部库四成项下再提银五万两，交胡光墉转解，即足左营二十万之数。其穆营十万之数，亦照奏定之案，每月以一万两解至湖北交穆图善委员史敬铭转解。此外，尚有正月、二月、十二月各三万两，亦照奏案每月以二万两解左营，以一万两解穆营，决不延误。除分别咨行外，理合附片陈明，伏乞皇太后、皇上圣鉴。谨奏。

028. 杜文澜署理江苏藩司片 [1] 三月初五日

再，江苏布政使丁日昌奉旨补授江苏巡抚，业经具折谢恩接篆任事。所遗藩司篆务，任重事繁。新任布政使钟秀到任需时，应先委员署理，以专责成。查有布政使衔江苏候补道杜文澜，敏练精详，资格亦深。前经檄委代理江宁布政使，办理一切，措置裕如。臣等往返函商，堪以派置江苏布政使。除檄饬遵照外，谨会同江苏抚臣丁日昌附片陈明，伏乞皇太后、皇上圣鉴训示。谨奏。

[1] 此件与丁日昌会衔具奏。

029. 武职各官大衔借补小缺请旨饬部核议片三月初五日

再，武职各官大衔借补小缺，臣于六年五月十五日具奏，钦奉谕旨允准在案。嗣准部咨：“以同一军营出力，官职大者补缺之途太广，官职小者补缺反致无期，不足以服军心而作士气，仍应照章议驳。”等因咨会前来。臣等此次奏补长江水师各缺，甚至以提、镇之衔而借补千、把总之缺，未免骇人听闻。然勇丁出身，入营之资格极久，列保之次数较多，而家中贫寒如故，情愿补一小缺为终身衣食之资，此亦人之常情。臣等既不忍拂其意，而又取其入伍多年可收驾轻就熟之效。伏乞皇上敕下该部议准，以从众愿。仍遵照兵部原议，将来此项人员用竣，不准再行借补，以示限制。

至陆路人员，臣近来奏咨大衔借补小缺者，均经兵部议驳。在兵部之意，一则恐衔缺悬殊，名实不符，或有碍于体制；一则恐千、把微员永无升阶，或屈抑乎人才。此等苦心，臣亦能曲体而深亮之。惟查军兴十余年，凡绿营弁兵，略有才力胆识，无不奋迹行间。但有侥幸优保者，断无屈抑未保者，是人才本无沉沦之患，若虑末弁永无升阶，则请暂于此二十年内准以大衔借补小缺，截至同治二十七年为止，以后仍照旧例按班序补，亦即兵部所云此项人员用竣不再借补之意也。至于名实不符、有碍体制之说，查崇阶而退居小缺，在补缺者已觉得不偿失，在奖功者尚恐赏不酬劳，上下虽不满意，究无损于政体。若崇阶而永无补期，则功绩最浅者转得各占实缺，劳苦最久者反致长抱虚荣，是觖望更深，所损更大矣。统计各省军营保至武职三品以上者，不下数万人，将来军事大定，各路撤兵，此项有阶无缺之员，难保不滋事端。同治三年沈葆桢奏请安置此项人员，自提镇至都守均照实缺之例给与俸银、米石，谕旨颇以为然，饬令臣等核议。臣以糜费太巨，未经议准。若大衔借补小缺，则毫无糜费，虽不能安置多员，而要可略安望缺者之心。相应奏明，请旨将陆营借补小缺一案，一并饬部核议。如蒙议准，臣等仍随时察看，或每年将借补者酌补六七成，序补者酌补三四成，总期众志交孚，不虞偏废。理合附片陈请，伏乞皇太后、皇上圣鉴训示。谨奏。

030. 附录廷寄　陕甘剿回孔亟需饷迫切饬有关各省协济毋误三月初十日

同治七年三月初十日，准兵部火票递到军机大臣字寄——大学士两江总督一等毅勇侯曾国藩、福州将军署闽浙总督英桂、两广总督瑞麟、署湖广总督湖北巡抚郭柏荫、浙江巡抚李瀚章、江苏巡抚丁日昌、广东巡抚李福泰、署陕西巡抚刘典，传谕护理湖北巡抚布政使何璟、粤海关盐督师曾：

同治七年三月初四日奉上谕：

户部奏，遵议乔松年奏请拨海关四成洋税济饷一折。陕西回逆纷扰，需饷浩繁，庆、泾各营亦须力筹接济。现在该省防剿紧要，粮饷欠缺，亟应赶紧筹拨。着照该部所议，自本年三月起，即着英桂、瑞麟、郭柏荫、李瀚章、李福泰、何璟、师曾于闽海等关四成洋税项下按月各拨银一万两，其广东、江苏原定每月协饷一万两，仍着瑞麟、曾国藩、丁日昌如数拨解，以济要需。刘典于各该省饷项解到时，务须撙节动用，均匀拨济，毋令缺乏。原折着抄给阅看。将此由五百里谕知曾国藩、英桂、瑞麟、郭柏荫、李瀚章、丁日昌、李福泰、刘典，并传谕何璟、师曾知之。钦此。

遵旨寄信前来。

同日并准军机处片开：本日奉有寄信谕旨一道，贵督接奉后，希即恭录知照江苏巡抚丁日昌一体钦遵办理可也。为此知会。

附抄户部尚书原奏一件

户部尚书臣宝鋆等谨奏，为遵旨议奏事。军机处交出陕西巡抚乔松年陕省粮乏财殚，恳拨现银济饷，又奏请分拨庆、泾各军饷银各折、片。同治七年二月十四日军机大臣奉旨：“户部议奏，片并发。”钦此，钦遵交出到部。据原奏内称，陕省回逆披猖，实官兵缺饷不能力战之故。同治五年饷欠尚少，六年领饷只得一半，如调陕助剿之刘松山、郭宝昌，亦因其饷不乏，故能踊跃争先。查陕西满、绿及各勇营，合计约需二百六十余万，以六年论之，收地丁、厘金、捐输以及川省捐输、外省协济，总计不过九十余万两，支放军饷尚不及半。陕西米价翔贵，西北山中米价益昂，兵勇只此半饷，实不足敷两餐。东南财赋之区，皆能就地筹款，西北瘠苦之乡，断难就地为生财之计。惟有吁恳天恩，于各海关四成洋税项下每年拨银六十万，发交陕西支发征兵粮饷。等语。

又附片称，雷正绾驻扎庆阳，张在山分扎泾州，实为控制得宜，特因得饷甚微，实不敷糊口。穆图善奏请将庆、泾之饷改由秦安给发。然穆图善现驻兰州，势必先兰州而后庆、泾，雷正绾之饷终无着落。臣所请拨四成洋税，尚应分济庆、泾各军。等语。

臣等伏查陕军月饷，除本省厘金并川捐等项不计外，现有广东月协一万、江苏月协一万，计每月二万，每年共应二十四万。至庆、泾雷正绾等营现无月饷，尚在河东协甘常年兵饷内按年划分十二万，其余不敷，归甘肃后路粮台支应。嗣据库克吉泰兵勇窘迫，奉旨令河东按月另筹西安月饷，复经臣部以河东正课尽数协甘。而协甘常年兵饷一款，尚须分济兰州、宁夏、庆、泾等处，诚恐河东无款可筹，致滋贻误。因即咨令河东将丁卯年协甘常年兵饷内应分庆、泾之数，减去二万，改为按年十万，以便匀拨西安。行知遵照各在案。今陕军粮饷支绌，该抚请拨四成洋税前来。

查四成洋税，本系奏定解部，上年左宗棠以甘饷紧要，汇借洋商，两奉旨令在各海关四成洋税内先行拨给一百万，核计收数，每年所剩无多，本难再拨。陕西残破已深，且系屏藩西北，而庆、泾又为陕、甘关键，自应力筹接济，以顾大局。臣等公同商酌，拟请自本年三月起，令闽海、粤海、江汉等关，即于四成洋税内各按月拨解一万，计每月三万，每年共三十万，作为陕军月饷。连广东、江苏原定月饷每年二十四万，总计已符六十万之数。此外尚有川捐并本省厘金及河东协甘常年兵饷内划分庆、泾等款，应请饬令该抚撙节动用，俾资挹注，庶士马收饱腾之效，而陕省可期肃清矣。所有臣等遵议缘由，恭折具陈，伏乞皇太后、皇上圣鉴。谨奏。

031. 附录廷寄　陕甘剿办事宜穆图善责无旁贷上年七月以前各处拨甘之饷应如数迅解四月初五日

同治七年四月初五日，准兵部火票递到军机大臣字寄——大学士两江总督一等毅勇侯曾国藩、成都将军兼署四川总督崇实、宁夏将军署陕甘总督穆图善、钦差工部尚书署山西巡抚郑敦谨、江苏巡抚丁日昌、浙江巡抚李瀚章、署湖广总督湖北巡抚郭柏荫、湖南巡托刘崑、署陕西巡抚刘典，传谕护理湖北巡抚布政使何璟：

同治七年三月二十八日奉上谕：

穆图善奏，延安防兵迭次剿匪情形，并调金顺赴陕及请饬山西巡抚筹解原定协拨各饷，江南等省拨解甘饷，四川、山西筹拨军火各折、片，览奏均悉。

胡世英一军驻扎延安，祗以防陕省北路而逆首董幅祥率股纷扰盘龙川一带，扰及安塞边境，势甚披猖。虽经该总兵迭击获胜，难保不于宁、灵、花马池等处复行煽惑。着穆图善严饬该总兵乘机扫荡，以期渐次肃清。前因陕西榆林各境逆回势渐北犯，曾谕金顺迅赶宁条梁剿贼，绕赴东路截击。计该副都统此时当由定边前进，仍着该署督咨令迅速进兵，将宁条梁赶紧收复，毋任贼势蔓延。胡世英是否捏报邀功，并着懔遵前旨，切实查明，毋稍瞻徇。河州东乡等处应否添兵会剿，着该署督悉心筹办。

左宗棠现在直省带兵，于甘事势难兼顾，该省剿办事宜，穆图善责无旁贷，其派兵扼扎北山、调回旧部之处，即着咨商刘典妥为办理。惟不得偏顾甘境，致陕地又患空虚。

山西应解穆图军营月饷三十六万两，着郑敦谨迅饬该藩司设法筹拨，遴派妥员径解甘垣，毋庸由陕省转拨。其原定协拨宁夏、新疆及富勒珲各饷，亦着该署抚仍照前数按月筹解。江南等省欠解甘饷甚多，着曾国藩、崇实、郑敦谨、丁日昌、李瀚章、郭柏荫、刘崑、何璟各将上年七月以前应拨甘饷如数迅解，所有各该省协拨饷项，刘典务当遵奉向谕饬令径解汉中，不得由陕解交，致多周折。

甘省剿回正亟，军火等项不可稍形缺乏，着崇实、郑敦谨赶拨火药各二万斤，火绳各二万盘，抬鸟枪子各五千斤，派员解赴穆图善军营，以利攻剿。甘饷奇绌，各该督、抚务须随时筹措，以济军食，不得视同膜外，使甘事益形棘手也。将此由六百里谕知曾国藩、崇实、穆图善、郑敦谨、丁日昌、李瀚章、郭柏荫、刘崑、刘典，并传谕何璟知之。钦此。

遵旨寄信前来。

同日并准片开，本日奉有寄信谕旨一道，贵督接奉后，希即恭录知照江苏巡抚丁日昌一体钦遵可也。为此知会。

032. 审拟鲍超霆营勇夫在湖北东津湾闹饷肇衅抢掠一案查办营哨各官折 [1] 四月初七日

奏为霆营勇夫在湖北东津湾闹饷应行查办之营、哨各官，审明拟结，恭折仰祈圣鉴事。

窃上年十月二十一日，霆字正左等营在襄阳府属东津湾因饷滋闹，经前署湖广督臣李瀚章将营官史宗兴、陈由立、杨谦万、邹连升四员奏参革职审办，十一月十三日钦奉上谕：“均着先行革职，彻底审究，再行从严参办。”等因。钦此。续经查出哨官刘明高、罗朝魁、彭在中、杨友胜、陈敬德、殷昌南、冯友质等七员，均应归案审办，亦由李瀚章附片陈奏，并申明派员解交臣处审讯在案。嗣据应讯之营官邹连升等自行投赴金陵，并准署湖广督臣将哨官罗朝魁等派员押解来省，当经饬发金陵善后局司道审办后。兹据藩司李宗羲等就已到人证审明，拟详前来。

缘管带霆正中营已革提督衔总兵陈由立、管带霆正左营已革提督衔总兵史宗兴、管带霆新右营已革总兵杨谦万、管带霆正右营已革总兵邹连升，于同治六年夏秋间驻扎湖北樊城，七月初七日放饷二十五天后，至十月十九日始放饷三十九天，其时樊城米价昂贵，月饷稍迟，各营先行购米垫放。时届初冬，又垫放寒衣。迨饷到散放，扣还前垫各项，数目参差不一，每勇或领银一两六七钱，或有不及一两者，于是众情疑惑。兼值奉饷开差黄安，所费更多，所领不敷，未免觖望。正左营前、左两哨勇丁杨玉春等，遂煽惑本营勇夫，于是月二十一日晚间群起出营，正中营亦即鼓噪而起，齐至新右、正右各营，逼令各该营勇丁同往索闹。正中营哨官冯文质、正左营哨官罗朝魁、新右营哨官陈敬德、刘明高、正右营哨官彭在中、杨友胜等极力弹压。而昏夜人众，勇夫有无前往，稽查不清。维时，陈由立先已请假，船泊东津湾，该勇夫等齐至彼处，将陈由立之座船抢取。间有游勇土匪乘机抢掳厘局、铺户钱文，经营务处提督宋国永等派员弹压，当时查出为首滋事勇丁十三名，内获杨玉春等八名就地正法，旋即安静。此闹饷肇衅乘机抢掠之情形也。该司道等连次研鞫，实因营官放饷扣还垫款，勇夫所得无几，开差之时需用更多，遂即借端滋闹。该营哨各官尚无扣饷重情，议拟具详前来。

臣查霆营饷项，上年七、八两月因江西未及筹解，适值襄河大水，米价骤贵，勇丁因开差远行，需用无资，相率滋闹，亦情理之所有。然使各营官但扣还所垫之数，别无侵吞之弊，各勇亦何至以发饷不公为词聚众抢掠？该营哨官等供词，自属不足尽信，惟念霆营立功最多，今当南北发、捻军务将蒇之时，霆军新旧各营全数将撤之际，似不必严刑审讯，过事追求。且已参之营官、哨官尚有陈由立、殷昌南未经到案。未参之哨官尚有正左营前哨哨官副将莫志友、左哨哨官总兵李仁寿，现经查出该二哨首先滋事，若待全数提到，殊恐案结无期。若不四面环质而概予严惩，又恐轻重失当。自应权衡时势，从轻迅速拟结。所有史宗兴、杨谦万、邹连升三员于开差时不知缓急，辄将垫款全数扣还，实属处置乖方，姑念久著战功，业经革职，应毋庸议。哨官参将衔游击冯文质、游击罗朝魁、副将彭在中、杨友胜、总兵衔副将陈敬德、副将衔参将刘明高均已到案，讯明尚无侵饷情事，惟约束不严，咎无可辞。副将衔参将殷昌南未经到案，而业经查明奏参，厥罪维均。所有原参唱闹之哨官参将刘明高、游击罗朝魁及现经众供首先滋事之哨官副将莫志友、总兵李仁寿，该四员应请革职，永不叙用。原参发饷不公之副将陈敬德、彭在中、杨友胜，该三员请以游击降补。参将殷昌南，请以都司降补。游击冯文质，请以守备降补，以示惩儆。至陈由立一员，在霆营最久，前于同治元年私赴河南军营，经臣奏参革职。旋在李榕部下效力，又复托病离营数月之久，骄蹇不职。同治五年，鲍超弃瑕录用，复令统带五营。此次东津湾陈由立系五营统带，又系正中营营官，职分最尊，责任最重，虽事前业已告假，而并未离营，尚居东津湾舟次。滋事之时，勇丁首先抢其座船，其平时之不协军心，发饷含糊，已可概见。据宋国永、娄云庆、邓训诰公禀称该员为此案之罪魁，奏参后屡次具禀申诉，臣批令前来金陵听候查讯，乃托故迁延，至今尚未到案。显系情虚畏罪，胆大玩法，虽经革职，不足蔽辜，应请旨将已革总兵陈由立发往新疆效力赎罪。除将未获之守备徐正元等五名饬行拿办外，所有霆营勇夫在湖北东津湾闹饷应行查办之营哨各官审明拟结缘由，谨会同前署湖广总督调任浙江巡抚臣李瀚章恭折具陈，伏乞皇太后、皇上圣鉴训示。谨奏。

[1] 此件与李瀚章会衔具奏。

033. 附录明谕　霆营勇丁在湖北闹饷各该营哨分别降革闰四月十六日

同治七年闰四月十六日，内阁奉上谕：“曾国藩奏，霆营勇夫闹饷，应行查办各官，审明定拟一折。上年十月间，霆字正、左等营在湖北襄阳府属东津湾因饷滋闹，经李瀚章参奏，降旨将营官史宗兴等先行革职，讯明后，再行从严惩办。兹据曾国藩督同省局司道讯明霆营闹饷，实因上年七、八月江西省未能筹解饷银，各营筹款垫放，至十月放饷，该营官等扣还前款，适值米价昂贵，又因开差黄安，勇丁需用无资，相率滋闹，借端抢掠，营哨各官虽讯无扣饷重情，究属办理乖谬，咎实难辞，已革总兵史宗兴、杨谦万、邹连升，任意扣款，本有应得之处，业经革职，均毋庸议。约束不严之哨官参将刘明高、游击罗朝魁、副将莫志友、总兵李仁寿，均着革职，永不叙用。副将陈敬德、彭在中、杨友胜，均着以游击降补。参将殷昌南，着以都司降补。游击冯友质，着以守备降补。以示惩儆。已革总兵陈由立，当勇丁滋事之时，首先抢其座船，其平时不协军心，发饷含糊，已可概见。被参后又延不到案，畏罪玩法，厥咎甚重，着发往新疆效力赎罪。未获之守备徐正元等五名，仍着该督查拿惩办，以肃军律。该部知道。”钦此。

034. 皖南续办茶捐查取九卯捐数员名恳给奖叙折四月初七日

奏为皖南续办茶捐，查取九卯捐数员名，恳给奖叙，恭折奏祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输，分案请奖。自臣接办以来，明定章程，每引捐银八钱。同治二年复定新章，加捐银四钱，每引共捐银一两二钱，仍照向章填发捐照，由各商开具履历，呈缴牙厘局换给实收，照筹饷例一律核奖。业将头、二、三、四、五、六、七、八卯捐生造册请奖在案。兹据办理安徽牙厘总局布政使张兆栋、按察使吴坤修、江西候补道蒋嘉棫会详，自同治六年十月起至十二月底止，各属陆续呈缴元、二、三、四、五、六等年茶捐省照五千一百三十四张，计银二十七万七千二百一十一两一钱一分四厘。嗣据各捐生缴到中照六百九十三张，计银五万八千五百六十九两七钱四分九厘六毫。就现请官阶按照减成新例核算，计正项银五万八千五百六十六两，所余零星尾数银三两七钱四分九厘六毫，应行核销，毋庸给奖。仍存茶捐省照四千四百四十一张，俟各捐生呈缴中照到日换给实收，另行核奖外，所有此次计请实职、虚衔、加级、封典者，有董际亨等一百五十四名，请监生、贡生者，有胡玉元等三百七十四名，造具履历清册，请奏前来。

臣复查各属缴到省照，比对银数，所请官阶等项，均属与例相符。除将清册咨部核办外，仰恳天恩，俯准敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

035. 遵章甄别劳绩保奏州县折 [1] 四月初七日

奏为遵照部定新章，甄别劳绩保奏知州、知县，恭折仰祈圣鉴事。

窃准部咨，道、府、州、县无论何项劳绩保奏归入候补班人员，即以到省之日起予限一年，详加考核奏明，分别繁、简补用。所有以前到省早过一年者，接准部咨即行甄别，毋庸另扣一年之限。又持旨发往，并曾任实缺、向不试用之即用、委用及已经甄别人员，续经劳绩保举正印官阶班次者，毋庸试看，其余无论何项出身，凡系应行试用者，未届期满，得有劳绩保举官阶班次，均须一律分别试看各等因，历经遵办在案。

兹据江宁藩司李宗羲等续将在宁差委之州、县随时察看，详请加考具奏前来。经臣先后察验，得候补同知直隶州知州李逢源，精细朴实，堪以繁缺留省补用。补用直隶州知州李兴云，明练稳慎，堪以繁缺留省补用。同知衔候补班前先用知县李恩瀚，老成详慎，堪以繁缺留省补用。五品衔补用知县张锦瑞，明练详慎，堪以繁缺留省补用。同知衔候补班补用知县陆秉森，安详稳慎，堪以繁缺留省补用。以上五员皆因劳绩保升，相应汇缮履历清单，恭呈御览。

此外尚有业经察验之同知直隶州知州用试用知县长康，精明稳练。试用知县周京，谙练镇定。均不在劳绩保奏人员之列，应归试用班照例办理。所有遵照新章甄别州县缘由，理合会同江苏巡抚臣丁日昌缮折具奏，伏乞皇太后、皇上圣鉴。谨奏。

附甄别人员清单一件

谨将甄别各州县缮具履历清单，恭呈御览。

候补同知直隶州知州李逢源，年四十岁，湖南长沙县附生。咸丰八年肃清楚境，汇保以训导遇缺即选。十一年随同驰剿皖北、江南，迭克城隘，六案并保免选本班，以知县归部不论双单月遇缺即选。同治三年，克复金陵案内出力保奏，八月二十一日奉上谕：“着免选本班，以同知直隶州知州留于江苏遇缺即补，并赏戴花翎。”等因。钦此。五年四月，由部带领引见，奉旨：“着照例发往。”钦此。领照起程，是年六月初十日到省。

补用直隶州知州李兴云，年五十一岁，湖南益阳县人。由军功保举从九，递保知县，留于江苏补用。同治三年，克复金陵案内保奏，八月二十一日奉上谕：“着免补本班，以直隶州知州仍留原省补用，并赏换花翎。”等因。钦此。同治四年四月，由部带领引见，领照起程，是年六月二十六日到省。

同知衔候补班前先用知县李恩瀚，年五十八岁，顺天天兴县优贡生。道光二十九年补用朝考，就职训导，遵例改捐县丞，分发南河、沭阳剿匪出力保奏，咸丰七年闰五月二十九日奉旨：“着免补本班，以知县用。”八年五月由部带领引见，奉旨：“着照例发往。”钦此。是年七月二十三日回省，续经两次劳绩保奏，加同知衔归候补班先用。

五品衔补用知县张锦瑞，年三十八岁，湖南善化县举人。在籍襄办东征筹饷出力案内，同治二年正月奉上谕：“拣选知县张锦瑞，着赏加五品衔。”钦此。遵例报捐新班，遇缺尽先选用训导。于克复金陵案内保奏，三年十一月二十七日奉上谕：“着注销训导，以举人本班知县留于江苏尽先补用，并赏戴花翎。”等因。钦此。五年由部带领引见，领照起程。是年九月初七日到省。

同知衔候补班补用知县陆秉森，年四十五岁，浙江嘉兴县人，原籍桐乡县。报捐从九品分发南河试用，由南河捐局捐升县丞，指发江苏补用，江北筹饷捐厘出力案内保奏。咸丰八年三月二十八日奉上谕：“候补缺后以知县用。”等因。钦此。嗣于粮台归补案内遵例捐免本班，离任以知县仍留原省归候补用，并加同知州衔，在京铜局遵章补交捐免保举银两，同治四年十二月，由部带领引见，奉旨：“着照例发往。”钦此。领照起程，五年四月十二日回省。

[1] 此件与丁日昌会衔具奏。

036. 候补道刘咸请补淮扬道员一缺折 [1] 四月初七日

奏为淮扬道要缺拣员请补，以重职守，恭折仰祈圣鉴事。

窃照淮扬河务兵备道吴世熊丁忧遗缺，前经臣等请以按察使衔江苏候补道陈庆长补授，奉旨：“吏部议奏。”钦此。未经接准部复之先，据陈庆长呈称，于同治六年十一月初九日闻讣丁母忧，应即另行拣员请补。

查淮扬河务兵备道一缺，经管河湖工程及分巡淮、扬两府地方，最为烦剧，且办理运河闸坝宣蓄关键是其专责，必须精明干练熟悉情形之员，方能措理裕如。查有按察使衔江苏候补道刘咸，年五十岁，江西监生，报捐南河同知。道光二十七年到工，委署桃北同知，加捐知府，分发浙江。咸丰四年因剿匪出力保奏，奉上谕：“着俟到省后无论题、调缺出，请旨补用。”钦此。嗣以筹防需人，奏准留归江苏仍按原得班次补用，并声明遵照吏部通行定章，俟补缺后送部引见，奉朱批：“着照所请。”钦此。盱眙蒋坝剿匪案内保奏，奉上谕：“着以道员用。”钦此。遵照新章甄别，堪以繁缺道员补用。同治四年，奏委督押京米赴通保奏，奉上谕：“赏加按察使衔。”钦此。五年正月，会委署理淮扬道篆务，六年十月卸事。该员敏练周详，熟谙河务，前经委署斯缺一年有余，诸臻妥协，以之请补淮扬河务兵备道一缺，实堪胜任。臣等往返函商，意见相同，合无仰恳天恩俯准以刘咸补授淮扬河务兵备道员缺，实于河工、地方均有裨益。如蒙俞允，仍照河工道员定例，试署一年期满，再请实授。谨合词恭折具陈，伏乞皇太后、皇上圣鉴训示。

再，该员应遵新章补交免保举银两，饬令赶赴京铜局呈缴，合并声明。谨奏。

[1] 此件与张芾、丁日昌会衔具奏。

037. 恭报同治六年上半年淮南征收课厘数目折四月初七日

奏为恭报同治六年上半年淮南征收课厘数目，仰祈圣鉴事。

窃照淮南盐务经臣奏定新章，请将所征课银按半年奏报一次，各处盐厘随课并报。钦奉谕旨：“敕部议准。”前已报至同治五年十二月在案。

兹查六年正月起至六月底止，共收课厘银一百二十二万九千一百二十六两有奇，又收盐厘钱九万九千三百一串有奇。分计课数则见增，合计厘数则较绌。其致滞之由，固因邻私之占夺过多，亦因各岸之盐价日贵。淮盐运赴楚、西，历长江千数百里，船笨载重，非风不行，至速须阅三四月方能达岸。水脚、住日，成本浩繁。从前盐务盛时，已嫌岸价过重，况新章之厘倍于曩时之课，定价之不能遽减，皆由军饷之不能遽裁。然初定章时，银价尚贱，水贩赴局买盐，转鬻铺户收钱易银，有利可获。近则各岸银价每两较前增至二三百文不等，居民以价昂而买食邻私，贩户以本重而相率裹足，若非酌轻售价，不足以广招徕。臣现饬楚岸、西岸每引减去售价一两八钱，皖岸每引减去售价一两二钱，所减之价，在于盐厘商本内分别核扣。明知厘钱一再减收，入款更形短少，而售价一平，稍示恤贩之恩，或收敌私之效。虽淮鹾果否畅销尚未可知，而目前补偏救弊之道，舍此亦别无良法。据两淮盐运使李元华具详请奏前来。除将各册咨送部科外，汇开清单，恭折具奏，伏乞皇太后、皇上圣鉴，敕部查核。谨奏。

附清单一件

谨将淮南同治六年正月起至六月底止收解盐课、盐厘分晰开单，恭呈御览。

银数入款

一、收各岸盐课银三十万一千一百六十五两三钱三分八厘。

一、收鄂岸盐厘银二十三万八千二十六两四钱九分二厘四毫。

一、收湘岸盐厘银二十五万八千八百十三两一钱七分九厘。

一、收西岸盐银三十三万三千七百八十三两九钱三厘。

一、收皖岸盐厘银八万七千四百二十三两六钱。

一、收外江食岸盐厘银九千九百十三万两九钱八分一厘。

以上上半年共收课厘银一百二十二万九千一百二十六两四钱九分三厘四毫，又上年截存盐厘钱一万一百五十三两三钱六分三厘。

银数出款

一、解户部盐课银十五万两。

一、解内务府盐课银一万两。

一、解安徽等处军需及支放盐属各员养廉银十四万一千一百六十五两三钱三分八厘。

一、解湖北厘局归鄂省收用军需银十一万七千三百十九两七钱九分四厘。

一、解湖南厘局归湘省收用军需银四万七千八百三十二两六钱五厘。

一、解九江关税一万五千五百二十八两九钱四分五毫。

一、解金陵粮台转发剿捻各营军需银三十七万六千三十六两九钱二厘五毫。

一、解金陵支应所及后路粮台转发剿捻各营军需银九万八百四十二两二分八厘。

一、解兵部侍郎彭玉麟水师营军需银十四万八千二百九十两九钱四分五厘四毫。

一、解皖南镇刘松山营军需银五万七千五百八十一两五钱七分四厘。

一、解员外郎李昭庆营军需银一万九千一百九十三两八钱五分八厘。

一、解长江水师提督黄翼升养廉银二千八百三十二两六钱。

一、解京口旗、绿两营兵饷九千两。

一、解江宁布政司库支放黄翼升养廉扣存平余银二百四十七两三钱六分六厘。

一、划还湖南督销局上届不敷银五万一千六百七两一钱五厘。

以上共解银一百二十三万七千四百七十九两五分六厘四毫。以收抵支，除运库实存外江盐厘银一千八百两八钱外，计湖南督销局仍不敷银二万九千四百六两零，俟续收盐厘划还归款。

钱数入款

一、收内河盐厘钱九万九千三百一千一百九十五文。又上年截存钱一万九千七百七十九千七百八十文。

钱数出款

一、解京口旗、绿两营兵饷钱一万一千三百十千文。

一、解安徽抚臣军需钱二万九千一百五十七千三百六十五文。

一、解漕臣清淮防费钱二万九千一百五十五千二百五十文。

一、解江宁布政司转发督协四营兵饷等钱二万九千一百二十八千二百九十文。

一、支修筑各坝工需等钱一万六千六百七十七千七百文。

以上共解钱十一万五千四百二十八千六百五文。

实存运库钱三千六百五十二千三百七十文。

038. 营哨官张锦芳等九员吸食洋烟照章革职片四月初七日

再，准兵部右侍郎臣彭玉麟咨称，清江营营官记名提督威勇巴图鲁张锦芳、哨官蓝翎游击都司秦良海、右营哨官提督衔记名总兵颜万和、记名总兵萧云胜、潘志海、总兵衔副将烈勇巴图鲁延登、后营哨官总兵衔副将萧辉廷、副将衔参将朱自远、李芳楷等九员，性耽安逸，吸食洋烟，咨请参办前来。

臣查长江水师章程奏经部议，凡吸食洋烟者，官则革职，兵则革粮，通行遵照在案。记名提督张锦芳等，身任营哨各官，不思整顿营务，辄敢吸食洋烟。现值长江水师设立伊始，若不照章严参，何以肃军律而儆效尤。相应请旨将张锦芳、秦良海、颜万和、萧云胜、潘志海、蒋延登、萧辉廷、朱自远、李芳楷等一并革职，并将张锦芳、蒋延登二员勇号撤销，以示惩儆。理合附片陈明，伏乞皇太后、皇上圣鉴训示。谨奏。

039. 请准游击孙成浦复还许姓片四月初七日

再，臣准兵部右侍郎臣彭玉麟咨，据内湖水师右营营官总兵许朝琳禀称，该营游击孙成浦，籍隶湖南衡山县。原系许姓，因父早故，随改适孙氏。今许姓无人承祀，宗支将绝，而孙氏已抚族子为嗣，成立受室，嗣续不患无人。恳请复还许姓，由该营官查造履历禀呈转咨前来。臣查该游击孙成浦复姓归宗，与例相符。理合附片陈明，伏乞圣鉴，敕部查明更正施行。谨奏。

040. 郑云祥署福山镇总兵片 [1] 四月初七日

再，署福山镇总兵成俞卿，管带水师新前等营。现拟将水勇改为经制水兵，更调撤换，头绪繁多，饬令仍回防所经理一切。所遗总兵篆务，应行委员接署。查有记名总兵松江城守营游击郑云祥，勤慎廉明，熟谙营务，堪以委署。除檄饬遵照外，谨会同江南提督臣李朝斌附片陈明，伏乞圣鉴。谨奏。

[1] 此件与李朝斌会衔具奏。

041. 同治四年以后江海关免解赣关丝税银两片四月初七日

再，江海关代征赣关丝税银两，于同治四年五月间经前江苏抚臣李鸿章奏请免解，归入苏省军需案内报销。旋准部臣议复免解，至同治四年四月止，以后仍照旧章办理在案。兹准江西抚臣刘坤一咨称，赣关待用孔亟，委员饬领江海关代征丝税等因，自应照案解还。惟近年以来，湘、淮各军一百数十营饷项，一切无不仰给苏省，以及京饷、甘饷各项协饷，均系万难稍缓。目前东捻虽平，而湘、淮各军北援直隶，转运愈远，需费愈多。江海关经征常税、洋税各项，有减无增，赣关丝税实无余力堪以补解。据该关道应宝时详请具奏前来。

臣查丝税一项。从前统由内地商人贩运至上海转售洋商，本应逢关纳税，是以令其补纳各关税课，由江海关统收分解。嗣准洋商自赴内地买丝，即由洋商径解粤东，照章只完一半税银，与向例之逢关纳税迥殊。今昔情形既有不同，而苏省军饷之浩大又为从来未有之事，相应奏明请旨，自同治四年五月以后，江海关应解赣关丝税银两，一律免其补解。统俟剿捻事竣，各省军务大定，再行酌核奏办，理合附片陈明，伏乞皇太后、皇上圣鉴训示。谨奏。

042. 拟赴上海查阅铁厂制造轮船片四月初七日

再，江南外海水师，向设战船一百七十一号。道光二十四年前任两江督臣璧昌奏称一概朽烂，漂荡无存。彼时虽奏请减船加工另行修造，而其费出于摊捐，故其船成者极少。咸丰三年兵燹以后，毁废殆尽。近年洋面不靖，屡有劫案，亟应归复水师出洋捕剿。惟外洋开仗，较之长江开仗其难数倍，臣往年所用之长龙、舢板，均不便于出洋，现于上海铁厂制造轮船，又于芜湖等处试造广东艇船。俟船成之后，仍须酌改营制，略仿西洋之法，一船设一专官，乃可角逐海上，日起有功。查上海吴淞口出江入海，华洋云集，商船辐辏，尤为盗踪出没之所。臣拟于近日亲至上海一行，会同抚臣丁日昌周历履勘，博询洋面战争之道，细查铁厂制造之工，再行酌议外海水师章程会核具奏。所有臣衙门日行公事，照例由藩司代拆代行，理合附片陈明。伏乞皇太后、皇上圣鉴。谨奏。

043. 苏州织造款项紧绌暂请缓筹拨解折 [1] 四月

奏为苏州织造筹办急运，伏于司局、两库通盘筹画，委难添拨缘由，恭折奏祈圣鉴事。

窃前准苏州织造庆林咨准内务府咨，以历年派办大运，赶办绸缎布匹，该织造所解，参差不齐，以致不能应差。行文迅速筹拨银款，赶紧织办，各令全数解京等因。当经行司筹解去后，臣丁日昌在苏州藩司任内，会同督办苏省牙厘总局署江苏臬司勒方锜、内阁中书何慎修详称：苏州织造，历派各年大运，赶运绸缎等项，经前抚臣李鸿章奏准，于厘捐内酌拨银钱交该织造，分别缓急，量为办理。每年筹拨以三万两为率，将一届应办之数，分作两年办运。嗣准户部奏催全选，因系织务要需，当于司库万难支应之中勉力筹济。又经详奉奏准，自丁卯年为始，司库添拨银一万五千两，均经如数筹解在案。兹伏通盘筹画，司库常年所有之进项，抵放必不可少之出款，时虞支绌。前项大运银两，若再加拨，殊属力有未逮。其局库月收厘金，尽供前敌剿捻，饷需及厄放坐支各款，尚虞溃乏。即每年抽拨大运工费银两，已属勉力支撑。所有支局、两库，委难筹拨情形，惟有详请奏咨查照前经议定成案，分别缓急，由苏州织造酌量通融办理等情前来。前署抚臣郭柏荫未及具奏，移交到臣丁日昌，会同臣曾国藩复加确查苏州藩司，度支竭蹶，久在圣明照察之中。迩年军需，全借厘捐接济。因商贾利薄，贸迂日稀。去冬今春，税收捐厘之钱，大逊于昔。两次奏定每年拨解织造银四万五千两，近均不能如期解交。屡饬设法通筹，始得勉凑措解。据详，难以加拨，诚属实在情形。应请仍由织造臣庆林分别缓急，酌量通融办理。一俟军需稍松，厘税稍旺，再当设法筹拨。除咨明户部、内务府外，谨合词恭折具奏，伏乞皇太后、皇上圣鉴。谨奏。

军机大臣奉旨：“知道了。”钦此。

[1] 此件与丁日昌会衔具奏，据台湾“故宫博物院”《先正曾国藩文献汇编》补入。时间依该书所定。

044. 附录廷寄　购米十万石陆续运津妥速转运京仓并饬各关口免税放行四月初十日

同治七年四月初十日，准兵部火票递到军机大臣字寄——大学士署直隶总督一等果威伯官文、大学士两江总督一等毅勇侯曾国藩、福州将军兼署闽浙总督英桂、署湖广总督湖北巡抚郭柏荫、江苏巡抚丁日昌、福建巡抚调任广东巡抚李福泰、三口通商大臣兵部左侍郎崇厚、前江西巡抚沈葆桢，传谕护理湖北巡抚布政使何璟：

同治七年四月初一日奉上谕：

英桂等奏筹米运津一折。英桂等以畿辅大兵云集，需粮孔亟，拟拨款购米十万石，由轮运赴天津，听候提拨，实能力顾大局。即着饬令周开锡等赶紧采办陆续运津。并着崇厚督饬天津道、府先期雇备驳船，俟此项米石到津，即饬天津道会同道员夏献纶验收，并由崇厚妥速运赴京仓。所有前项米船经过地方，着官文、曾国藩、郭柏荫、丁日昌、何璟饬令各关口概免征收厘税，即予查验放行。将此由五百里谕知官文、曾国藩、英桂、郭柏荫、丁日昌、李福泰、崇厚、沈葆桢，并付谕何璟知之。钦此。

遵旨寄信前来。

045. 附录廷寄　湖广等省速解陕省赈银并饬三关及广东等省如数补解拨陕协饷四月十三日

同治七年四月十三日，准兵部火票递到军机大臣字寄——大学士两江总督一等毅勇侯曾国藩、两广总督瑞麟、福州将军兼署闽浙总督英桂、成都将军兼署四川总督崇实、署湖广总督湖北巡抚郭柏荫、钦差工部尚书署山西巡抚郑敦谨、江苏巡抚丁日昌、前江西巡抚沈葆桢，传谕护理湖北巡抚布政使何璟、粤海关盐督师曾：

同治七年四月初七日奉上谕：

刘典奏，新拨三关洋税银两，拟分别派员领解，请催原拨广东、江苏协饷及请饬湖广等省将奉拨陕省账银迅解各折、片。

陕西省军务方殷，待饷孔亟，前经谕令闽海、粤海、江汉等关，于四成洋税内各按月拨解银一万两。又原拨广东、江苏两省协饷按月一万两，乃广东等省拨解寥寥，设因饷需不继，兵勇哗溃，于大局甚有关系。所有闽海关洋税，着英桂知会沈葆桢，着代为经理，即由沈葆桢派员按月催领起运。粤海关洋税乃广东省协饷，着瑞麟饬令前经奏派办理陕省米捐分局之臬司梅启照等，照奏定章程妥为经理，交知县洪霈按期运解。江苏月协陕饷，着丁日昌就近派委道员胡光墉按月催领起运。以上饷需，均由各省运至湖北交陕甘后路粮台道员王加敏经收。至江汉关每月洋税，即由王加敏就近催领，并将洋、协各饷一并转运陕省交收。并着曾国藩、瑞麟、丁日昌将前欠陕省协饷迅即筹款，如数分起补解，仍按月源源筹解，以资接济。其上年由部奏拨山西省银两六万两，四川、湖北各银七万两，为陕省解办赈之用。除湖北筹解银一万两外，山西等省并无分厘报解。着崇厚、郭柏荫、郑敦谨、何璟无论何款，迅速拨解，以应急需，毋许再有延缓。将此由五百里谕知曾国藩、瑞麟、英桂、崇厚、郭柏荫、郑敦谨、丁日昌、沈葆桢，并传谕何璟、师曾知之。钦此。

遵旨寄信前来。

046. 附录廷寄　逆踪窜扰天津海隅指授防剿机宜并命会筹办理限期灭贼各专责成四月二十四日

同治七年四月二十四日，准兵部火票递到军机大臣字寄——钦差大臣陕甘总督一等恪靖伯左宗棠、钦差大臣湖广总督一等肃毅伯李鸿章、大学士两江总督一等毅勇侯曾国藩、大学士署直隶总督一等果威伯官文、江苏巡抚丁日昌、署安徽巡抚英翰、山东巡抚丁宝桢、三口通商大臣兵部左侍郎崇厚：

同治七年四月十七日奉上谕：

恭亲王等奏，请严定剿贼限期；丁宝桢奏，拟赴东昌布置各一折。贼由天津盐山扰及山东之阳信、海丰边境武定一带。现有刘松山、张曜、宋庆各军并王正起，莫组绅东军跟踪追击。静海、沧州一带亦有杨鼎勋、潘鼎新两军扼扎，以防折窜，兵力足敷防剿。丁宝桢现因东昌一路空虚，虑该逆由此南窜，拟带王心安一军并郭松林所部驰赴该处，着即在东昌一路严密布置，不得稍有疏虞，致令逆综纷越。运河水势消长靡定，现在水势虽旺，防务仍未可稍疏，着左宗棠督率所部沿运河一带视贼所向，力行堵遏。所有沿河船只，着官文、崇厚严饬该州县地方官速行提归西岸，以防逆骑抢渡，不得有名无实。

现据恭亲王等奏称，探闻贼有回援沧州之信。是否贼匪分股，希图牵制官军，着左宗棠檄饬各军就近剿洗。英翰当懔遵迭次谕旨，督率所部皖军星夜兼程由豫境驰赴武定迤西迎头拦击，以杜回窜。

至逆骑数月以来迭扰直、豫、东三省，奔突数千里，来往自如，官军十余万人不能遏其窜越。各将领彼此观望，粉饰战功，并有纵勇扰民，致百姓戕杀弁兵之事。若再日久迁延，农民耕作失期，恐又别生他变。且入夏以后，田禾日长，贼骑到处潜伏，进剿更形棘手。况贼股现窜海隅，正可乘此机会三面围蹙，就地殄除。着李鸿章迅督前敌诸军步步圈逼，合力同心，认真剿办，限于一月内将此股贼匪全数歼灭。倘能于限内告竣，所有出力各将领定必破格施恩，优加懋赏；如再迟延误事，亦必当重治其罪。该大臣前在山东剿灭任、赖股匪，此次总统北路军务，尤须力加奋勉，肃清全局，勿堕前功。总之，剿贼之事，惟责成李鸿章一人，各将领统归调遣。直、东各路分段防剿，则左宗棠、官文、丁宝桢、英翰、崇厚等任之。如贼匪被剿穷蹙，由何路分窜，则惟何路官兵是问，懔之勉之。

正在寄谕间，据崇厚奏陈截守运河方略，并请饬江苏派轮船兵丁来津巡防一折。该大臣拟于捷地减河起至祁口一带止，赶筑长围堤墙，先将运河截断，以固北面天津、河间之防，再由运河西岸自沧州捷地直抵张秋黄、运交流处所，沿河西北两岸连筑长围，分拨兵队，联络州县民团、练勇，分段固守。并请直隶练军及京营各军严守沧州、交河、东光、吴桥、景州沿河西岸一带，令李鹤年、英翰所部进扼东昌、临清，腾出湘、淮大支劲旅与东省各队纵横截剿等语。着李鸿章、左宗棠、官文、丁宝桢、英翰、崇厚迅速会筹办理。直境沿运一带，着左宗棠、官文、崇厚妥商布置。东境沿运一带，着英翰、丁宝桢督率所部扼防，勿稍疏忽。至该逆探知官军沿河筑墙，必应并力冲突，李鸿章专办剿贼，当迅督诸军合力进击，使该逆无暇冲突，方为妥善。

贼踪逼近海隅，恐有洋人勾结暗济军火，着曾国藩、丁日昌迅即派员将上海捕盗轮船架炮配兵，星驶来津，交崇厚酌度派令巡查，严防海口。武定之利津、大山两海口船只甚多，着丁宝桢速行提归南岸，毋任贼踪纷越。刘铭传前在山东剿平捻股，于诸将中较为出力，该提督受国厚恩，当思力图报效，现在三月假期已满，自当督率所部迅赴北路剿贼。李鸿章自应檄催该督销假，毋俟朝廷谕旨也。崇厚原折着抄给左宗棠、李鸿章、官文、英翰、丁宝桢阅看。此由六百里各谕令知之。钦此。

遵旨寄信前来。

047. 附录廷寄　刘铭传假期早满饬令仍遵前旨迅赴山东直隶剿捻毋许延误致误戎机闰四月初五日

同治七年闰四月初五日，准兵部火票递到军机大臣字寄——钦差大臣湖广总督一等肃毅伯李鸿章、大学士两江总督一等毅勇侯曾国藩，传谕署安徽巡抚布政使吴坤修：

同治七年四月二十五日奉上谕：

前因刘铭传剿贼较为出力，且三月假期已满，是以谕令李鸿章传谕该提督迅赴直隶、山东一带剿贼。兹据李鸿章奏称，已两次手书传令到营襄助，曾国藩亦为恳切函催等语。刘铭传受朝廷不次之擢，任重专阃。迩来捻势披猖，自应奋勇誓师，灭此朝食，以图报称。且三月假期已满，腿疾谅已全愈，岂可借病推诿，自耽安逸？现在捻逆逼处黄、运之交，各路大兵已集，机会大有可乘。李鸿章既称刘铭传熟悉捻情，即着再行飞催销假，迅速到营，不准片刻稽延，致误军事。并着曾国藩、吴坤修就近催令启行。现在军事甚急，若待添募兵马，必致耽延时日。所部铭军，既派丁寿昌在邳州代为操练，即可统率旧部鼓行而前，不必另行招募。至湘、皖、豫、淮各统将，平日既与刘铭传相习，俟该提督到营时，即着总统前敌马步各军奋力剿贼，以期迅奏肤功，荣膺上赏。该提督素日尚明大义，当不至始终延误，自外生成也。铭军启行时，如有应需款项，着曾国藩代筹助给，以利遄行。将此由六百里谕知李鸿章、曾国藩，并传谕吴坤修知之。钦此。

遵旨寄信前来。

048. 遵旨酌提制钱解津谨陈大概情形折 [1] 闰四月十四日

奏为遵旨酌提制钱解津，谨将大概情形恭折由驿复奏，仰祈圣鉴事。

窃臣等承准军机大臣密寄同治六年十一月初五日奉上谕：“户部奏请饬滨临江海各省解钱筹铜一折。前因铜斤缺乏，鼓铸当十大钱，原为一时权宜之计。行之日久，不无流弊，近来市廛行使，暗中折减，于国用民生均有未便。欲规复圜法，必须筹备制钱。京师自通行大钱以来，所有制钱大都运往外省，若欲鼓铸新钱，又非一二年所能骤复。户部议令滨临江海各省筹解制钱，实为便捷之法。前经谭廷襄函商湖北督抚拟于盐厘项下酌提制钱，由轮船运津，据称事属可行。此外，如江西、江苏、浙江、广东四省，均有海船可通，各该省厘金较旺，自可一律提解。着曾国藩、郭柏荫、英桂、马新贻、瑞麟、蒋益澧、李瀚章、何璟、刘坤一各于盐卡厘卡收款内每年酌提制钱三十万串，由轮船装运天津，交崇厚择地严密收存，听候提用。酌提钱文，准照钱价划抵应解京饷，其制钱一千合银若干，及运脚若干？即着各该督抚迅速议定具奏。所提之钱，务须年清年款，以两年为止，不准稍有短解。此项钱文即名为天津练饷，以昭慎密，不可稍有宣露，致令外来商民传播都城，有碍钱法，是为至要。其湖北施、宜等处向多铜矿，着该督抚饬属招商试办，酌抽矿税。试有成效，即筹款收买商铜，以裕鼓铸，并着妥议章程具奏。至滨海商贾，向有贩运红铜、条铜等项，应如何招商收买之处，并着各该督抚、三口通商大臣妥速议奏。”等因。钦此。当经转饬司道钦遵筹议。

伏查理财之道，全在酌盈剂虚，京师为首善之区，钱法尤民生所系。今因大钱相率折减，亟须调剂均平。臣等忝任疆圻，必应公同筹划。惟查制钱一项，苏省军兴以后，因滇铜采办维艰，业已停铸多年。现在市肆所有钱文，均系就地周转，散而不聚，亦鲜有徙而之他者。所收盐厘、货厘虽以钱数入册，实则纹银与洋钱两项折算者多。且拨充军饷等项，均系易银批解，是以民用未形不足。若遽以数十万串提运出省，则钱少价昂，小民衣食之需，势必渐臻腾贵，实亦不可不防。臣等往复筹商，窃以应解京饷，以两淮、上海为最，且盐厘均在两淮，货厘半在上海。地之相去几及千里，分路筹出则不见其多，按季解交则不形其骤。拟由两淮运司、苏松太道，本年各解钱十五万串，分作四季均解。如钱款不敷，即由司关随时与厘局兑换，以免市侩居奇，至银钱市价，低昂不一，现在每钱一千，约易银六钱有零，将来起运时，涨落尚难预定。所有自沪至津轮船水脚、保险以及麻袋、绳索，捆扎、辛工，每钱百千，约需银六两有零，加以押运委员薪水、川资及到津驳运挑力等项，每次约二百余两，其由两淮解至上海转解者，尚须加给水脚等项，应俟起解时分别给发，统在应解京饷项下开支。事竣汇计银数，核实造报，即以抵作奉拨京饷，另行奏咨。俟运足三十万串，如钱价不致过昂，民用亦无窒碍，仍当酌量情形，接续起解，仰慰宸廑。如因运解过多，钱价骤增，即当奏明下年少解数成，期于中外通筹无畸重畸轻之弊。此项钱文，谨遵谕旨，名为天津练饷，以昭慎密。至红铜、条铜，大半产自外洋，苏省从前鼓铸之时，系由官民两商自备船只，采办洋铜。现在东洋各货悉听泰西各国运行，铜商无利可图，以致华人望而却步。应如何招商收买变通办理，已饬司道体察情形，确切筹计。俟办有眉目，再当另行核奏。除饬司道将解钱日期呈报分咨外，合将遵办缘由，恭折由驿复陈，伏乞皇太后、皇上圣鉴训示。

再，此案久拟复奏，臣国藩因有会查海口之举，寄信与臣日昌面商定夺。顷臣国藩于初三日至苏州，初七日会查太湖、十一日同来上海议定一切，是以复奏稍迟，合并申明。谨奏。

[1] 此件与丁日昌会衔具奏。

049. 奉旨筹拨直隶剿捻军饷及近年协拨陕甘军饷情形折 [1] 闰四月十四日

奏为奉拨直隶军饷，先行酌数筹济，并将近年协拨陕甘军饷情形汇折复陈，仰祈圣鉴事。

窃臣等承准军机大臣字寄同治七年二月二十八日奉上谕：“官文奏请饬各省协拨军饷一折。捻匪窜扰直境将及两月，各省官军云集，为数几及十万。虽饷需未必尽资于直省，而各军随带饷银用尽，即需由直省接济，粮米、柴草亦须筹备。直境上年被旱被扰，民间盖藏空虚，购办之费较巨，亟应宽为储备，着湖南、湖北、江西、江苏、广东、福建各督抚速于捐输、盐厘、并华、洋关税项下，无论何款，每省各拨助饷银十万两，克期由海道轮船解赴天津，交崇厚验收，即由崇厚转解保定交官文应用，以期迅速。”等因。钦此。

又，三月二十八日寄谕：“穆图善奏请饬江南等省拨解甘饷各折片，览奏均悉。江南等省欠解甘饷甚多，着曾国藩、丁日昌将上年七月以前应拨甘饷如数迅解。”等因。钦此。

又，奉四月初七日寄谕：“刘典奏请催原拨广东、江苏协饷各折片。陕省军务方殷，待饷孔亟。前经谕令闽海、粤海、江汉等关于四成洋税内各按月拨解银一万两，又原拨广东、江苏两省协饷按月一万两。乃广东等省拨解寥寥，设因饷需不继，兵勇哗溃，于大局甚有关系。江苏月协陕饷，着丁日昌就近派委道员胡光墉按月催领起运，并着曾国藩、瑞麟、丁日昌将前欠陕省协饷迅即筹款，如数分起补解，仍按月源源筹解，以资接济。”等因。钦此。均经转行钦遵在案。

伏查捻氛窜扰直境，大兵云集，需饷浩繁，臣等忝膺疆寄，分应协力图维，以期饷足兵精，迅歼丑类，是以臣等正月间一闻捻匪北窜之信，即迅筹粮饷军火，陆路由清江转运，水路由天津转运，源源运解，俾前敌淮、湘各营军士安心追剿。又筹银七万两，并提前预解固本京饷三万五百两，统计十万五百两，委员装搭轮船迅速赴津，分别解交总理衙门、户部转解神机营。俾资杯水之助。兹又奉饬筹官文军饷，何敢稍有歧视。惟江苏自用兵以后，连年出款极巨，已成强弩之末。臣曾国藩、臣李鸿章先后统师北征，饷源皆取给于江苏。去年李鸿章剿平东、北捻任、赖一股所有军火、赏恤、转运各款尤为繁重。盖缘道路愈远，征战愈苦，则费用愈繁。兼之提督刘松山一军向由江苏供支，自到直隶后运费日增。漕臣张之万清淮一军，现调至黄河以北，亦由江苏协济。提督黄翼升淮扬水师一军，现调至张秋以北，亦由江苏支应。是现在直隶、山东剿贼之兵，大半出自江苏之饷，较之他省略供前敌之饷，与全未供前敌之饷者，缓急情形迥不相同。加以本省旗、绿各营之兵饷，洋枪队及水师之勇粮，湖北霆、峻等营之协饷，款目浩繁，亦为各省所未有。江苏厘金昔年收数甚旺，近来轮船、夹板分我江海之利，华商本小利薄，逐渐停歇，税厘日形短绌。臣等久思将各局卡分别裁撤归并，以苏商困。而支用太繁，未敢轻议更张。入款日减，出款反增，实属力尽筋疲，不敷周转。惟是畿辅需饷，无论如何为难，敢不稍竭微忱。臣等公同熟商，拟筹凑二万两，委员解赴天津，交三口通商大臣崇厚验收转解。其余银两能否续解，仍俟察看前敌情形，再行酌量办理。

至江苏协甘军饷三万两，向在金陵厘捐拨解。同治六年四、五、六共三个月应协之饷，经臣国藩奏明，以一万两解陕西，以二万两解甘肃，早经报解清楚。七月以后，陕甘督臣左宗棠因有洋商借款在于江海关划抵，扣至十二月止，计借十八万两，亦已抵解完竣。七年协甘之饷，每月以二万两解左宗棠军营，以一万两解穆图善军营。左营则解现银者三个月，抵借款者十个月。穆营则全解现银。臣国藩于上年十二月初三日，本年三月初五日两次奏明在案。刻下正、二、三、四等月业已解清，并无短欠。穆图善所称欠解之处，或系未知上年协饷全归左营，本年协饷尚在途次乎？

至刘典所奏江苏应协陕饷一万两，即系户部议复乔松年洋税折内所指之款。此项协陕万金，当初本无确定之案，以臣国藩六年三月二十日奏拨陕饷，即在月协甘饷三万之内酌抽一万解陕，解满三月即行停止。目下江苏支绌如此，即有额协定款，亦应奏明停解。况陕西本无定案，自应俟直隶肃清，淮军渐撤，乃可另议协秦之法，所有直隶陕甘协饷分别筹办情形，谨合恭折复陈，伏乞皇太后、皇上圣鉴训示。谨奏。

[1] 此件与丁日昌会衔具奏。

050. 苏省轮船不适用外洋拟派闽省轮船移缓就急片闰四月十四日

再，臣等承准军机大臣寄，同治七年四月初七日奉上谕：“贼踪逼近海隅，恐有洋人勾结，暗济军火。着曾国藩、丁日昌迅即派员将上海捕盗轮船架炮配兵，星驶来津交崇厚酌度派令巡查，严防海口。”等因。钦此。即经转饬苏松太道应宝时遵办去后。旋据该道禀称，上海捕盗局内仅有天平铁皮轮船两号，其铁皮一号船身本属短小，不过于内洋及长江等处护饷捕盗，向不能行驶外洋。现因损坏拆修，报竣尚需时日。至天平轮船，从前曾至天津，惟船身亦渐糟朽，汽炉屡经挖补，故今春护漕，仅在山东洋面以南，不敢驶赴北洋。据机器匠人声称，汽炉残损过甚，只能勉强在内洋行走一二年。若调赴天津，则石岛以北风浪迥异，一经搏击，即恐震裂。万一中途竟有疏虞，徒失一捕盗之船，而于津、沽仍无实济。正在筹画间，适前署福建藩司周开锡因采办米石来沪，而陕甘转运委员福建候补道胡光墉亦在沪中，该道与之论及此事，周开锡等以闽局之华福宝轮船现在上海，可移用。该船均系中国管驾，并无洋人在内。惟炮械水勇不甚全备。现添配开花炮六尊，洋枪一百杆，赶雇水勇五十名，即饬委福建候补同知沈应奎、黄维煊、闽浙水师尽先游击贝锦泉督带北上，听候调遣，约计闰四月十五以前即可开行。该船所需煤炭人工，抵津后距闽较远，未能随时接济。且时日久暂难必，应由三口通商大臣核给。拟俟配募齐全，先给水勇一月口粮，同枪炮价值等项，均由周开锡筹垫，据实开报，仍由三口通商大臣给发还款等情，先后具禀前来。臣等伏查苏省轮船现即不适于用，则闽省轮船自可移缓就急，该前司周开锡等不分畛域，通融移用，于大局不无裨补。理合附片陈明，伏乞圣鉴。谨奏。

051. 附录军机处来片五月初一日

华福宝轮船赴津片。同治七年五月初一日，准兵部火票递到原折。后开：军机大臣奉旨：“另有旨。”钦此。

同日，并准军机处片开：本日贵督等处奏上海捕盗轮船势难调赴天津等情一片，已奏。寄谕：“令崇厚办理。”

另一片件 [1] ，奉旨留中。为此知会。闰四月二十四日。

[1] 指保奏总兵密件，见本册023件。

052. 蒯德模署苏州府及长洲县以钱宝传调署片 [1] 闰四月十四日

再，署苏州府知府钱德承，现因患病请假医治，本任知府李铭皖俸满引见，至今尚未回省。所遗苏州府员缺，管辖一厅九县，政务殷繁。且时有发审案件，必须明干之员认真整顿，方于吏治有裨。查有补用道即补知县长洲县知县蒯德模，廉明强练，卓著循声，且能破除情面，堪以委署斯缺。臣等仍留心察看，是否不致初终易辙，再行随时分别办理。所遗长洲县知县员缺，查有青浦县知县钱宝传堪以调署。据藩、臬两司会详前来。除批饬遵照外，谨合词附片陈明，伏乞圣鉴。谨奏。

[1] 此件与丁日昌会衔具奏。

053. 武进县王其淦调署南汇县片 [1] 闰四月十四日

再，署南汇县事候补直隶州知州陈其凡，现经调署青浦县篆务。所遗南汇县员缺，系沿海要缺，必得精明练达之员接署，方资治理。查有准补武进县知县王其淦，朴诚勤苦，不事浮华，堪以调署。据藩、臬两司会详前来。除批饬遵照外，谨合词附片陈明，伏乞圣鉴。谨奏。

[1] 此件与丁日昌会衔具奏。

054. 遵旨催刘铭传赴营并密奏实情片闰四月十四日

再，臣国藩前经奏明赴沪察看海口，阅视铁厂。初四日苏州途次接奉四月二十五日寄谕：“前因刘铭传剿贼较为出力，且三月假期已满，是以谕令李鸿章传谕该提督迅赴直隶、山东一带剿贼。兹据李鸿章奏称，已两次手书传谕到营襄助，曾国藩亦为恳切函催等语。刘铭传受朝廷不次之擢，任重专阃。迩来捻势披猖，自应奋勇誓师，灭此朝食，以图报称。且三月假期已满，腿疾谅已全愈，岂可借病推诿，自耽安逸。现在捻逆逼处黄、运之交，各路大兵已集，机会大有可乘。李鸿章既称刘铭传熟悉捻情，即着再行飞催销假，迅速到营，不准片刻稽延，致误军事。着曾国藩、吴坤修就近催令启行，铭军启行时如有应需款项，着曾国藩代筹助给，以利遄行。”等因。钦此。

臣一面咨会刘铭传，一面专弁赍函乘坐轮船由上海至裕溪口登陆驰赴合肥，催令启行。臣查上年秋冬，运河之守，任柱之戮，其谋皆自刘铭传发之，追贼之速，打仗之勇，亦以刘铭传为最，而劳苦疲乏，亦惟铭军独甚。是以九十月间即与李鸿章订约，一俟东捻就平，便当回籍调理。厥后剿灭任、赖股匪，即行请假驰归，以践前约。其时张总愚一股业已渡黄窜晋，李鸿章欲强留刘铭传同剿西股，不令回籍。刘铭传怨李鸿章忽背前约，又疑其论功一疏，仅与诸将平列，未能特笔表其谋略，心中颇怀郁郁。其实李鸿章背约之故，系因西股已入直隶，不能不改变前说。而铭军之善谋苦战，宜予休息，李鸿章别有密片表之，特刘铭传未之知耳。该提督到籍一月之后，李鸿章迭次专弁持函催促，臣与丁日昌亦驰函恳切催之。又因病体未愈，不耐鞍马，尚未启行。此次钦奉谕旨饬催，该提督自必迅速就道。惟念张逆纵横畿辅将近半年，各军均极疲乏，若非去年先灭任、赖一股，大局不堪设想，刘铭传既有伟绩于前，又将策成效于后，将来到营之日，吁恳天恩，于寄谕各帅臣之便，将该提督计谋之臧、追剿之苦，偶一传谕及之。则天语一字之褒，胜于李鸿章屡疏之荐、屡牍之催万万矣。

铭军应需款项，自当设法筹给，以期迅奏肤功，仰慰宸廑。所有臣国藩遵旨催令刘铭传赴营缘由，理合附片复奏，并将其中细情据实密陈，伏乞皇太后、皇上圣鉴训示。谨奏。

055. 附录廷寄　江苏举人蔡则沄等以坝水频年被淹请复旧志着曾国藩等会商办理闰四月十七日

同治七年闰四月十七日，准兵部火票递到军机大臣字寄——大学士两江总督一等毅勇侯曾国藩、漕运总督张之万、江苏巡抚丁日昌：

同治七年四月初六日奉上谕：

都察院奏，江苏举人蔡则沄等遣抱：以坝水频年被淹、请复旧志等词，赴该衙门呈诉。据称现在改志，原为保堤而设，但运河存水，常行在一丈以外，今减为一丈四尺，势必连年开坝，民力均属抛荒，仍请水志遵行一丈六尺。立秋后始准开车逻坝，处暑后始准开中新等坝成案等语。该举人等所称各情，应如何因时制宜，仍复旧案，以卫民生之处，着曾国藩、张之万、丁日昌悉心会商，妥为辩理。原呈均着抄给阅看。将此各谕令知之。钦此。

遵旨寄信前来。

附抄发蔡则沄原呈一件

江苏扬州府、淮安府举人蔡则沄、葛滨、顾皋兰、赵奏言、钱羲民、王维翰、陆殿鹏、杨崇恭、成占春、王铜、孙芷香、黄景、项联晋、顾汝金、郑康、王贻清、黄钟、董春华、姚定山禀，为下河坝水频年被淹，请复旧志。公吁赏奏，以拯灾溺，以广皇仁事。

窃淮扬运河，为下河十余州县保障。向来上游水涨，各口不及宣泄，不得已始启邮南滚水各坝。乾隆二十三年奉上谕：“河臣曰：汝等几欲以高、宝为壑矣。”又奉谕旨：“酌定水志，以大辟清口，为釜底抽薪之策。”煌煌天语，载在《治河全书》。历任督宪、河宪上筹国计，下恤民生，除疏浚各口外，又将运河东西两堤加高四尺，使盛涨足资防守。并将一丈四尺之水志改为一丈六尺，下河水患稍纾。自后汛员每诬报水志，希图早开卸肩。至道光二十九年，又经钦差福会同督宪陆勘议，立秋后始开车逻坝，处暑后始准开中新等坝，专为下河秋成起见，奏准在案。其时水长一丈七尺以外，犹坚守不开。故十余年来，全活甚众。上年清水潭漫口，漕宪张奏请开坝。水志舍道光二十九年近案，援道光八年远案，秋前以一丈四尺为度，秋后以一丈二尺八寸为度。伏思漕宪改志，原为保堤而设，但运河存水常行在一丈以外，今改为一丈四尺，加以桃汛、梅雨已即，符志开坝，何待立秋一丈二尺八寸之志？视一丈六尺旧志短去三尺二寸，势必连年开坝。河员洵易于卸肩，百姓实无以糊口。且国家不惜重帑开堵坝口，原以便民耕种。如未秋先开，民力固属抛荒，帑项似亦虚费。况淮扬迭被水，灾民现向江南迁徙十居六七。下河田地将成废壤，滨海盐场难期生色，以后情形竟有不堪设想者。举等 [1] 土著淮扬，灾害切身，不能生以待毙。虽导淮入海，已经督宪曾奏准在案，而一时未能即行。今春幸奉督宪筹拨巨款，修筑东西两堤，西堤固则东堤坚若金城，东堤坚则下河渐有生理。再四思维，相应仍请水志遵行一丈六尺，立秋后始准开车逻坝，处暑后始准开中新等坝成案。庶国计民生保全甚大。为此胪列下情，吁恳宪恩鉴恤，可否赏准代奏，请旨饬放钦宪查办，抑或敕本省督宪会同漕宪重行勘议，复旧施行。俾十余州县灾黎同登衽席，不胜悚切待命之至。谨禀。

[1] 原文如此。举等，即举人等。

056. 附录廷寄　皖军设局转运饷项着各饬所属妥为接护五月初一日

同治七年五月初一日，准兵部火票递到军机大臣字寄——大学士署直隶总督一等果威伯官文、大学士两江总督一等毅勇侯曾国藩、江苏巡抚丁日昌、山东巡抚丁宝桢、河南巡抚李鹤年，传谕署安徽巡抚布政使吴坤修：

同治七年闰四月二十三日奉上谕：

吴坤修奏，皖军设局转运，请饬护解一折。据称皖军现在山东东昌一带剿贼，距后路粮台较远，饷项军火转解维艰，应于东、西两路各设转运局，就近运解。东路以清江浦为总局，济宁为接运；西路以汴梁省城为总局，封邱道口为接运。请饬经过地方官随时照料，妥为接护等语。着官文、曾国藩、丁日昌、丁宝桢、李鹤年各饬所属，遇有皖营转运委员到境，迅即代雇舟车，派拨兵役，妥为护送。并传知各乡圩寨不得留难稽滞，以便随到随解。并着吴坤修咨会英翰派员迎提，以济军实。将此由五百里谕知官文、曾国藩、丁日昌、丁宝桢、李鹤年，并传谕吴坤修知之。钦此。

遵旨寄信前来。

057. 遵旨绘造江苏全省舆图情形折 [1] 闰四月二十二日

奏为遵旨绘造江苏全省舆图，一律告成，恭折进呈，仰祈圣鉴事。

窃前准总理各国事务衙门咨开，具奏沿海、沿边省分，应令绘具地图一折，奉旨“依议”。钦此。抄奏行知办理等因。即经臣曾国藩将长江全图，于委员绘造安徽舆图时一并绘成，恭折进呈。其江苏省舆地全图，经饬令两藩司遴委员董，设局条议章程格式，详细绘造去后，江藩司属被兵处所尚少，查办稍易措手，据候补知县唐翰题会同江、淮等属各府、州、厅、县往返参考，次第绘造。由散合总共成地图四十三幅，图说四十三篇，于前年先行送交苏省舆图局存，俟汇齐转送。惟苏省郡县被兵迨遍，各邑志乘，大半无存。即间有陈编可考，而东南廓清以来，事事更始。一切民聚之盛衰，山川之险易，水道之迁变，营汛之废兴，今昔既殊，事机亦异。非用割圜消息之法，按县实测，则株守故纸，谬误必多。先经扎委试用知县沈宝禾等前往各府、州、厅、县，按照管辖境址形胜，会同地方官绅详细履勘，参访裴氏地图六体之法，逐处施以实量。用是程功既巨，为时亦久。臣丁日昌于上年在苏藩司任内，添委候补同知禇成绩、候补知县何绍章驻局经理，仍由臣督同各员暨董事金德鸿、李凤苞等分司赶办，勒限告成。并遵仿康熙、乾隆年间内颁格式，参以李氏定本及《豫乘识小录》地图测绘诸法，山从占地平基推出积高实数，以折算磴道上下盘曲之路；水由地形之方斜高下，以辩其经流顺逆支于分并之朵；陆由城市通行大道及边隘堡镇四出之要，而一以人迹屈曲为据。诚以疆域之大，原不能一一身亲。然在一邑之间，凡夫山川、道里、邮驿、津梁，罔不攸关民瘼，如使容心指画，详求实用所宜，则知虚空鸟道之准绳，可以辩广轮而正疆界；知普地人迹之迂直，可以稽程限而定差徭；知地势之洼隆，可以为旱潦备；知堰坝之高下，可以时钟泄宜；知陂泽河之并分，可以权高〔商〕旅之盈虚，讲除之利病；知汛地村镇之大小，可以察户口之繁简，守望之声援。凡此数者，皆地方官吏所宜讲求而虑夫旧图不能详，亲历不能遍。今幸成此全省图说，上以供朝廷之采择，下以备州、县之稽查，似于吏治、民情大有裨益。谨成苏、松等属总散各图及太湖里图，共四十二幅，图说四十三篇。北极道里表一卷，疆域表一卷，各府、州干路清册五卷，海塘、江岸、黄浦、太湖清册三卷，汇为二匧同送存江、淮等属图说二匧，一并专弁赍送，恭呈御览。理合缮折具奏，伏乞皇太后、皇上圣鉴。谨奏。

同治七年闰四月二十二日军机大臣奉旨：“知道了。图留览。”钦此。

[1] 此件与丁日昌会衔具奏，据台湾“故宫博物院”《先正曾国藩文献汇编》补入。日期为奉旨之日。

058. 请以陆占魁补授漕标中营都司实缺折 [1] 五月初六日

奏为查明在营当差尽先都司请补实缺，恭折具陈，仰祈圣鉴事。

窃查漕标中营都司连福保升参将所遗都司一缺，经臣张之万奏明，以在营尽先合例人员请补，奉旨允准在案。兹查有漕标尽先补用都司陆占魁，由武生于咸丰二年投营，带勇在江苏、安徽两省，历著战功，保升守备。同治元年，臣曾国藩委令署理泰州营守备，因巡防出力，于同治三年二月内经调任漕臣吴棠奏保，以都司归漕标镇尽先补用。嗣又调赴清淮军营差遣。该员谙悉营务，遇事勤奋，且尽先名次在前。以之请补漕标中营都司一缺，洵属相宜。如蒙恩准，饬赴新任。是否有当，谨合词恭折具陈，伏乞皇太后、皇上圣鉴训示。谨奏。

同治七年五月初六日军机大臣奉旨：“兵部议奏。”钦此。

[1] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

059. 恭谢授给武英殿大学士恩折五月初八日

奏为恭谢天恩，仰祈圣鉴事。

窃臣准吏部咨开：同治七年四月二十四日内阁奉上谕：“曾国藩着授为武英殿大学士。”钦此。当即恭设香案，望阙叩头谢恩讫。伏念臣谬居揆席，兼领封圻，愧无尺寸之功，祗切满盈之惧。兹乃钦承恩命，忝长班行。溯通籍于三十年前，未预纂修之役；拜新命于九重天上，适承遭遇之隆。就词馆而论班资，同朝尚多先达，以疆臣而登台辅，从古诧为殊荣。自顾颛蒙，倍深悚惕。当此寇氛犹警，民力未纾，臣惟当尽瘁鞠躬，习勤补拙，恤疲氓以培元气，求贤士以集众思，常履薄而临深，冀尽忠而补过，庶几仰答高厚鸿慈于万一。所有微臣感谢下忱，谨缮折叩谢天恩，伏乞皇太后、皇上圣鉴。谨奏。

060. 遵章甄别劳绩保奏知县折 [1] 五月初八日

奏为遵照部定新章，甄别劳绩保奏之知县，恭折仰祈圣鉴事。

窃准部咨：“道、府、州、县无论何项劳绩，保奏归入候补班人员，即以到省之日起，予限一年，详加考核，奏明分别繁、简补用。所有从前到省早过一年者，接准部咨：即行甄别，毋庸另扣一年之限。又特旨发往，并曾用实缺，向不试用之即用、委用及已经甄别人员，续经劳绩保举正印官阶班次者，毋庸试看。其余无论何项出身，凡系应行试用者，未届期满，得有劳绩保举官阶班次，均须一律分别试看。”各等因。历经遵办在案。

兹据江宁藩司李宗羲续将在宁差委之知县，随时察看，详请加考具奏前来。经臣先后察验，得遇缺即补知县沈能虎，明干耐劳，堪以繁缺留省补用。同知衔候补沿河知县沈国翰，明练详慎，堪以繁缺留省补用。同知衔候补知县车运升，朴茂安详，堪以繁缺留省补用。知州衔遇缺即补知县江麟瑞，精细稳慎，堪以繁缺留省补用。同知衔补用同知直隶州候补班先补知县叶祖咸，才尚开展，堪以繁缺留省补用。以上五员，皆因劳绩保升，相应汇缮清单，恭呈御览。

此外，尚有业经察看之试用同知世袭云骑尉周澄清，朴实勤慎；试用同知王家麟，朴实明练；试用知县葛宝臣，人尚稳练；试用知县陈钺，谨厚静细。均不在劳绩保奏人员之列，应归试用班照例办理。

所有遵照新章甄别知县缘由，理合会同江苏巡抚臣丁日昌缮折具奏，伏乞皇太后、皇上圣鉴。谨奏。

附甄别知县保奏清单

谨将甄别知县缮具履历清单，恭呈御览。

遇缺即补知县沈能虎，年二十六岁，浙江海宁州监生，由分发江苏试用府经历，奉调徐州军营差委，先经赴部验看，嗣因保举免补本班，以知县仍留原省遇缺即补。接准部咨，以同治五年十一月十二到营之日作为到省日期，经钦差大臣湖广督臣李鸿章以该员精明干练，能耐劳苦，出具考语，咨送注册，仍留军营当差。

同知衔候补沿河知县沈国翰，年三十三岁，安徽泗州监生。遵例报捐县丞，指发南河，咸丰九年八月到工，于援蒙〈城〉解围案内出力保奏。同治三年二月初十日奉上谕：“着免补本班，以知县留于江苏补用。”钦此。五年五月，经钦派王大臣验放，六月二十一日到淮，照章加扣程限十日，以五年七月初一日作为到省日期，嗣在皖营捐局加捐同知升衔。

同知衔候补知县车运升，年二十六岁，湖南长沙县人。由文童随办营务，赏给八品军功，收复常、昭、太仓、镇洋、昆新、江震各州县出力保奏，赏戴蓝翎。三年攻克金陵续保案内奏以县主簿留于江苏尽先补用。复于克复宜、荆、溧阳、嘉、常等城出力保奏，以县丞仍留江苏补用。同治五年十月，由部验看领照，于十二月十七日到宁，照章加扣赴苏程限六日，以十二月二十三日作为到省日期。嗣又于迭克湖州、长兴等处案内汇保，五年八月二十九日奉上谕：“着免补本班，以知县仍留江苏遇缺即补，并赏加同知衔。”钦此。

知州衔遇缺即补知县江麟瑞，年四十三岁，安徽旌德县人。由文童投效大营，随同克复苏州省城及无锡、江阴等县出力保奏，以从九品留于江苏补用，并赏戴蓝翎。嗣在京铜局遵例补捐监生，加捐府经历，仍指发江苏补用，就近赴部验看领照，于四年四月十一日到苏。克复宜、荆、溧阳、嘉、常等城出力保奏，俟补缺后以知县用，并加知州衔。又于克复湖州、广德、漳州各城案内保奏，同治五年八月二十九日奉上谕：“着免补本班，以知县仍留江苏遇缺即补，并赏换花翎。”钦此。

知衔补用同知直隶州候补班尽先补用知县叶祖咸，年三十四岁，顺天宛平县人，祖籍福建。由监生遵例报捐知县，指分陕西，并捐免保举。咸丰八年，在宁国军营出保奏俟到省后归候补班先补。在福建捐输案内报捐同知衔。嗣又在京铜局捐离原省，改发江苏补用。同治三年八月经钦派王大臣验放给照，十一月初为到省日期。四年八月，以援蒙解围出力保举补缺后，以同知直隶州知州用，经部议准，于五月二十日具奏。奉旨：“依议。”钦此。

[1] 此件与丁日昌会衔具奏。

061. 奏请沈燮仍补泗州直隶州知州折 [1] 五月初八日

奏为沿河要缺知州，人地实在相需，恭恳天恩，仍准补授，以重地方，仰祈圣鉴事。

窃照泗州直隶州知州一缺，为沿河繁、疲、难兼三题调要缺。前因安省现无合例堪调之员，请以知府衔候补直隶州知州沈燮补授。嗣准部咨，以该员沈燮服满，就近在营起复，应以接到准其起复部文之日作为到省日期以后，所出之缺方准序补。该员甫经呈报服满，尚未行文，是该员并无服满到省日期可计。又系劳绩保举官阶归入候补之员，咨送履历册内，并无甄别字样，核与章程不符，应毋庸议。自应遵照部咨，另行拣员调补。

惟查该员沈燮，于道光二十五年十一月到省，嗣丁母忧回籍，接丁父忧，于咸丰七年来安服满，就近在营咨报起复，并未接有部驳起复明文。今于同治七年三月始准部咨，该员沈燮家丁取具京官印结在部呈报，核准行知。自系咸丰七年咨报起复时业经核准，嗣因取结呈明补行知照。若以此次接到部文之日作为到省日期，再行按班序补，未免向隅。至该员于咸丰七年到省时，尚未定有甄别章程，迨吏部议准通行，该员试用早经期满。查同治六年十月内奉天府府尹奏补盖平县知县冯继尧，因该员未经奏明甄别，核与章程不符，经部议驳，嗣以冯继尧由巡检保举知县，于咸丰九年正月到省，迩时尚未定有甄别新章，该员到省在前，章程在后，与未经甄别者似有不同。复经奏补盖平县知县，奉准有案。该员沈燮，事同一律，自可援照办理。

现查安徽实缺知州中实无合例堪调之员，候补人员又多人地未宜，泗州县系沿河题调要缺，非精明强干之员，不足以资治理。该员沈燮实心任事，干练老成，仍以请补斯缺，人地实属相宜。据藩、臬两司会详请奏前来，臣等往返函商，意见相同。合无仰恳天恩俯念员缺紧要，仍以候补直隶州知州沈燮补授泗州直隶州知州，虽与例稍有未符，而于沿河要缺实有裨益。如蒙俞允，俟接准部复至日，照例给咨送部引见，并饬令补缴捐免保举银两。谨合词恭折具陈，伏乞皇太后、皇上圣鉴训示。谨奏。

[1] 此件与吴坤修会衔具奏。

062. 淮南监掣同知请以裴拱补授折 [1] 五月初八日

奏为淮南监掣同知要缺更正请补，恭折仰祈圣鉴事。

窃淮南监掣同知一缺，前经两次奏请，以候补同知蔡振武补授。先后奉旨：“吏部议奏。”钦此。嗣准部咨：“以地方候补同知，例无准补盐务同知明文。该省有指项监掣同知裴拱一员，由试用保归候补班前即补，其试用早经期满，应查明曾否甄别，另行更正。所请以蔡振武补授之处，应毋庸议。”等因。转行遵照在案。臣等查淮南监掣一缺，前缘南鹾整饬新章因地择人，于成例之中稍事变通，请以蔡振武酌补。即准部复，与例不符，自应另拣请补。

查候补班前即补监掣同知裴拱，系山西绛州闻喜县监生，由候选通判遵豫工例加捐运副，投效浙江。复于顺天捐输案内议叙监掣同知，分发两淮。道光二十五年七月初九日引见，奉旨：“照例发往。”钦此。是年八月二十一日到淮，试用期满，甄别留淮补用。因江北粮台出力保归候补班即补。咸丰十一年八月二十七日，钦奉谕旨：“依议。”钦此。兹据江宁布政使李宗羲、两淮盐运使李元华会查得该员老成谙练，办事谨慎，并核明前经部发官册内载业已甄别，以之请补淮南监掣同知员缺，与例相符，详请会奏前来。臣查该员裴拱，悃愊无华，堪以请补淮南监掣一缺。合无仰恳圣恩，准以裴拱补受淮南监掣同知员缺，于盐务可期有裨。如蒙俞允，该员系候补监掣同知请补监掣同知，衔缺相当，毋庸送部引见。除将履历咨移部科外，谨合词恭折具奏，伏乞皇太后、皇上圣鉴训示。谨奏。

[1] 此件与丁日昌会衔具奏。

063. 咸丰末年黟祁等县绅民捐输恳给奖叙折五月初八日

奏为黟、祁等县绅民捐助军饷，恳给奖叙，恭折仰祈圣鉴事。

窃臣于咸丰十一年春间驻军祁门，维时贼势蔓延，各路梗塞，饷源已断。当经委员分赴黟县、祁门、休宁等县，会同地方官设法劝捐，所捐银两照筹饷例减成核算，给予奖叙。俟捐成数，即行批解粮台充饷，归入军饷项下报销。并饬将各捐生姓名汇造呈核，并案奏奖在案，计徽属捐输共银八万九千四百四十五两有奇。臣于六年二月奏报简明清单内列入第四次收款项下，系指捐款成数而言。嗣经查核捐生，剔除奇零之款，应除去四千七百二十四两有奇毋庸给奖外，实应请奖银两八万四千七百二十一两一钱。内黟县初次请奖捐钱五万二千九十三两三钱，捐生六百九十一名。续奖捐银五百九十三两六钱，捐生十七名。二次续奖捐银四百六十两七钱，捐生十三名。又职员韩文治认捐案内请奖银二千九百九十三两九钱，捐生三十七名。祁门县请奖捐银一万二千五百九十两三钱，捐生二百十六名。休宁县盐商捐款请奖银一万五千九百八十九两三钱，捐生一百八十名，以上六项捐输，统共捐银八万四千七百二十一两一钱，捐生一千一百五十四名。其初，系委营务处湖北候补道刘建德经理，其后臣移驻东流、安庆，即由徽宁道姚体备经理。历任各道稍涉因循，未及详请奏奖。兹据现任徽宁池太广道李荣具详请奏前来。

伏思臣带兵十余年，深知劝捐请奖一事弊窦百出，从不轻令富绅捐输。惟咸丰十一年间驻扎祁门，正贼氛四逼之时，困守一隅，饷源断绝，派员至黟、休等县劝捐，实属计无复之，姑一试办。而徽郡山中之人，风气朴古，竟能赴义急公，集成巨款，当时深嗟异之。现在事隔八年，迄未为之请奖，在各捐生助臣于危急之时，而臣竟失信于事平之后，中心耿耿，无以自安。兹因办理报销将竣，清厘各案，查核送到请奖官阶银数，均照筹饷例及捐米章程核算，尚属有赢无绌。且请奖各员，大半职衔，贡、监等项居多，与部中新章、正印各官不准外间报捐之例，亦尚相符。合无仰恳天恩，俯准敕部核给奖叙，以示鼓励。臣于此等具奏迟延，并请旨将臣交部察议。除将清册送部核办外，理合恭折具奏，伏乞皇太后、皇上圣鉴训示。谨奏。

064. 安省茶引请俟军务肃清再复旧章片五月初八日

再，准署安徽抚臣吴坤修咨称，安省茶引一案，迭准户部咨催请引配运等因。臣查安徽产茶州县，按年赴部分领茶引配运，系属向来定章。本应遵照办理。惟皖省自兵燹以后，先经原任左副都御史张芾于咸丰七、八、九、十等年设局捐厘，未请部引，其捐款则查照筹饷事例分案请奖。自臣接办以后，酌定章程，每引分出引银、厘银、捐银三项，统归军饷拨用，其引银、厘银不予奖叙，捐银一项则分案请奖，节经奏明，奉部核准在案。嗣因洋商华商无从分别，又经前署督臣李鸿章比照落地税名目、统由业户、牙栈缴清银两，领照售买，其收项仍照臣原定数目，并未更改。数年以来，商、民均属相安，军需亦有裨益。查从前各州县承领部引，其配运之始，并不起课。直至经过各关，始行输税，较之现在之就地缴课始行领运者，迥乎不同，目前安省两关并未开办。若照向例请领部引，则一切须循旧章，各商不免观望，恐关税仍未能开征，而厘捐或因之转绌，似于部中应收之课无补丝毫；外省已成之局，适多窒碍。酌量情形，拟俟军务肃清，两关开征，再行请颁部引，以复旧章而归实济。理合附片陈明，伏乞皇太后、皇上圣鉴，敕部查照。谨奏。

065. 请将黄齐昂卞长松与贾凤章等互相调补片 [1] 五月初八日

再，请补安徽寿春镇标右营都司贾凤章、颍州营右军艾亭集汛守备锁腾华，均系籍隶本府，例应回避。前经声明具奏，另行拣调在案。臣查有广德营都司黄齐昂，系湖南湘阴县人，堪与都司贾凤章对调。安徽抚标右营守备卞长松，系江宁府高淳县人，堪与守备锁腾华对调，于例均属相符。合无仰恳天恩，俯准将都司黄齐昂等与贾凤章等互相调补，由部分别先行给与调补札付，以符定制。除饬取履历咨部查核外，谨会同署安徽抚臣吴坤修附片陈明，伏乞圣鉴训示。谨奏。

[1] 此件与吴坤修会衔具奏。

066. 李长年回旗营援例仍以防御对品留旗补用片五月初八日

再，接准兵部咨称：“蓝翎都司衔尽先守备督标左营外委李长年，呈请回旗当差，开除外委底缺。除将该员外委底缺开除外，所得以守备尽先补用，旗营并无此项官阶，是否注销，将来作何补用，应令奏明办理。”等因。行文到臣。准此。

伏查前有江宁驻防尽先守备文寿，因在军营奏保绿营守备尽先补用，同治三年撤防回旗。经江宁将军臣魁玉请将原保绿营官阶注销，仍归旗营以防御对品尽先补用。奉旨着照所请。等因。钦遵在案。今李长年由镶蓝旗满洲拨送江宁城守右营补饷，历拨外委，随臣军营有年，历保绿营尽先守备。现据呈请回旗，核与从前守备文寿以防御对品尽先补用之案事情相同。合无仰恳圣恩，俯准将该员原保绿营官阶注销，遇有江宁八旗防御对品缺出，尽先补用，以昭激劝。理合附片陈请，伏乞圣鉴，敕部注册施行。谨奏。

067. 现筹圈制捻逆檄调水师分段设防凡提镇大员出境北援及湘军招募新勇马步北上请饬沿途督抚知照以利遄行片五月初八日

再，臣迭准湖广督臣李鸿章咨称，现筹圈制捻逆之法，亟须调派水师分段设防，檄令长江水师提督黄翼升酌带水师五营，并添调淮扬镇总兵欧阳利见带领所部一营会同前进。现据黄翼升函称，均于闰四月二十五日驰抵济宁。惟自张秋北至东昌，运河全涸，总须六月间黄水猛涨，方可行舟，目前各营暂泊济宁。黄翼升、欧阳利见同至张秋察看地势，一俟有水浮送，即可兼程驶抵东昌、临清以北严密分防。

又据广东提督刘松山文称，各营追剿二年，病勇过多，拟派员回至湖南募勇一千七百来营更换，以资得力。该营马队向只四百余人，亦须添募一营，俾利驰剿。臣以刘松山一军驰逐最苦，该提督慷慨激发，志尤可嘉。已札饬湖南盐局拨银二万两招募新勇，迅速成行，并令在直隶就近添募马勇以厚兵力。惟湘勇自南而北，经过河南、山东、直隶各省，路途遥远，且常有民团仇杀之案，应请旨饬下各该省督抚转饬所属一体知照，以利遄行。所有提镇大员出境北援及湘军添募马步各勇缘由，理合附片陈明，伏乞皇太后、皇上圣鉴训示。谨奏。

068. 请将徽州营参将黄桂荣革职片 [1] 五月初八日

再，记名总兵徽州营参将黄桂荣，性情躁妄，虐使兵丁，营兵吕玉元当差，小有不慎，辄将其手指砍断，实属居心残忍。复捏禀左军把总陈起熊纵兵滋事等情，查访并无其事，尤属巧诈任性。据署皖南镇总兵王可陞查明揭报前来。除饬将该参将黄桂荣先行撤任，并由臣委员署理外，相应请旨将记名总兵徽州营参将黄桂荣即行革职，以为巧妄者戒。谨会同署安徽抚臣吴坤修附片具陈，伏乞圣鉴训示。谨奏。

[1] 此件与吴坤修会衔具奏。

069. 附录廷寄　夹板船试运江苏米石来津未能到齐饬查明原因并筹来年办法具奏五月十八日

同治七年五月十八日，准兵部火票递到军机大臣字寄——大学士两江总督一等毅勇侯曾国藩、江苏巡抚丁日昌、帮办军务三口通商大臣兵部左侍郎崇厚：

同治七年五月初十日奉上谕：

罗惇衍等奏，夹板船试运江苏米石验收办理情形一折。江苏田捐采买米三万石，试用夹板船运津。经罗惇衍等前赴紫竹林查阅，除将已到米石验收外，尚有未到米四千五百三十石。罗惇衍、钟岱现将正供漕米验完，已有旨令其回京。所有此项未到米石，着俟续运到津后即由崇厚就近验收，以归简易。至沙船装运正漕，早已如数抵津。而夹板船所运田捐采买米石，转未能一律到齐，其中有无掣肘，明年能否再行试办，抑仍广招沙船装运之处，着曾国藩、丁日昌体察情形，详细妥筹，届时奏请办理。将此各谕令知之。钦此。

遵旨寄信前来。

070. 请将署泰州知州长康即行革职并勒令交出门丁高顺到案查办折 [1] 五月二十七日

奏为知州所用门丁被控指官诈赃，延不交案，请旨革职，勒交审办，恭折奏祈圣鉴事。

窃据泰州职员李振西以伊承买僧照广田亩，照广之弟刘兆银同妻刘水氏听秦德厚等串唆捏称：田是祠产，赴州诬控该州绅董王兆咸及州署门丁高顺指官诈赃，言杨世耀过付等情，赴臣衙门呈控，发交扬州府审讯。秦德厚、杨世耀旋各书写遗禀，申诉被李振西诬控牵累情由，先后服毒身死。由府札委兴化、甘泉等县验讯通详，经臣日昌批饬臬司提省审办，节次札饬该署州长康，将被控绅董王兆咸、门丁高顺交案质究去后，迄今两月有余，未据交解。辄以王兆咸赴江南就医，高顺已回安徽怀宁县原籍等词，申复搪塞。李振西解至镇江府丹徒县地方，亦乘间吞服鸦片毙命。尸子李文彬、尸妻李吴氏，在李振西腰间捡出冤单一纸，由县验明抄录详报。查阅冤单内声叙刘兆银之作扰，由于秦德厚之主唆，并绅董王兆咸诬访陷害，诈钱八百四十千文，系杨世耀过付门丁高顺，勒诈洋银三十六元，书役王廷栋、戴龄、崔泰勒诈洋银三十元、钱三十千文等语。核与秦德厚、杨世耀所书遗禀，情节互异。察其各自畏罪轻生，似彼此情词，皆有不实不尽之处。惟门丁高顺、绅董王兆咸，若无诈赃情事，该署州不难将门丁等交出质讯，则虚实自明，何致相率邂延。难保非该署州授意染指于前，情虚庇匿于后，江苏州、县积习太深，囹圄之久系、人命之冤抑，漠然无所动于中，亟应严加整饬，以除锢习而儆官邪。且查该署州长康经征同治六年分折漕银项，久解一万余两，亦恐有侵亏情弊。兹据藩、臬两司转据该管道府杨振前来，相应并案奏参，请旨将署泰州知州长康即行革职，勒令交出门丁高顺到案，解赴臬司，于同人证彻底讯究确情，按例惩办。一面由江藩司檄饬准补是缺之桂迓衡，驰赴该州摘印任事。查明长康任内，经征钱粮是否征解相符，有无亏短侵挪等弊，另行奏明办理。所有知州门丁被控诈赃，查参勒交审办缘由，理合恭折具奏，伏乞皇太后、皇上圣鉴训示。谨奏。

同治七年五月二十七日军机大臣奉旨：“长康着即行革职，并勒令将门丁高顺交出提审确情，按律惩办。余依议。”钦此。

[1] 此件与丁日昌会衔具奏，据台湾“故宫博物院”《先正曾国藩文献汇编》补入。日期为奉旨之日。

071. 附录廷寄　泰州知州长康授意诈赃屡被参劾着曾国藩丁日昌严行审讯六月二十四日

同治七年六月二十四日，准兵部火票递到军机大臣字寄——大学士两江总督一等毅勇侯曾国藩、江苏巡抚丁日昌：

同治七年六月二十四日奉上谕：

前据曾国藩等奏，署泰州知州长康，被控门丁指官诈赃，延不交案，当经降旨将长康革职，勒令将门丁高顺交出审办。兹据御史张沄奏称，该署知州复有授意诈赃，以致民人曹毓芝自刎，及非刑责打李日广，令出钱了事，并有革书李凤岐等迭经控告各等语。长康平日居官如果尚知自爱，何至每被参劾，着曾国藩、丁日昌按照该御史折内所参各情，严行审讯，以肃吏治而挽颓风。原折着抄给阅看。将此各谕令知之。钦此。

遵旨寄信前来。

附军机抄御史张沄原奏一件

陕西道监察御史臣张沄跪奏，为牧令贪鄙纵役，败坏官方，恭折仰祈圣鉴事。

窃以国家设官分职，重亲民之良牧，即以严蠹政之奸胥，吏治民风，关系非浅。臣查有江苏省署泰州知州长康，以江阴学署及安徽棉衣两次劝捐，其第二次钱归私囊。又富户闾天骥，性本怪吝，不肯捐输。长康竟率同土棍业屠之王兆咸与革书杨世耀驾驶炮艇，自往查拿，并亲殴闾天骥父子，勒银二千两。然犹曰取民之财而未伤民之命也。其最甚者，曹九成以钱债捏控曹毓芝油坊，长康听信差人缪泰、匡洪播弄，以致匡洪向曹毓芝称案已上详，曹毓芝乡愚无知，遂情急自刎于匡洪之家，若非授意诈赃，何以差未根究！又丁戴氏租住都司职衔李日广房屋，因家庭口角，丁戴氏服毒陨命。长康以李日广家道殷实，借赁屋牵连，将李日广父子非刑责打，逼令出钱了事。李日广愤极控府。闻扬州府批有“泰州借命图诈之风甚于各处，果系家庭口角，何得嫁祸于人”，且有“妄用非刑，殊属非是”各等语。此案牍具在，无难查核者也。至于革书李凤歧曾控长康赃案，盐大使陈苍洲亦控长康劣迹十款，臣皆得自风闻，不敢不据实直陈，伏乞皇太后、皇上圣鉴。谨奏。

072. 附录廷寄　曾国藩派刘松山回湘募勇并在直隶添募马勇饬沿途一切照料六月初二日

同治七年六月初二日，准兵部火票递到军机大臣字寄——大学士署直隶总督一等果威伯官文、大学士两江总督一等毅勇侯曾国藩、河南巡抚李鹤年、山东巡抚丁宝桢：

同治七年五月二十五日奉上谕：

曾国藩奏，刘松山派员回至湖南募勇，已饬湖南盐局拨银招募。并令在直隶添募马勇，请饬直隶等省督抚饬属照料等语。直隶、河南、山东等省各州县民团近来仇杀官兵之案层见迭出，曾谕官文等遵旨查办。此次刘松山所募湖南新勇一千七百名行经直隶等处地方，尤恐兵民不习，滋生事端。着官文、李鹤年、丁宝桢即饬各属晓谕居民，毋得留难刁阻，以利遄行。该提督在直隶添募马勇，并着官文责令各该地方就近妥为照料。曾国藩即檄饬湖南盐局照数筹拨，俾该军迅速成行，并檄该提督转饬募勇各员弁沿途严加管束，毋得骚扰地方，是为至要。将此由五百里各谕令知之。钦此。遵旨寄信前来。

073. 附录廷寄　饬曾国藩等悉心察看徐海道淮安府松江府三道府情形六月十一日

同治七年六月十一日，准兵部火票递到军机大臣字寄——大学士两江总督一等毅勇侯曾国藩、江苏巡抚丁日昌：

同治七年六月初一日奉上谕：“江苏署徐海道高梯、淮安府知府章仪林、松江府知府杨永杰，着曾国藩、丁日昌悉心察看，如竟不能胜任，即行据实参奏，毋稍迁就。将此各谕令知之。”钦此。遵旨寄信前来。

074. 附录廷寄　江西按察使盐法道吴兆麟等三人着曾国藩悉心察看能否胜任六月十一日

同治七年六月十一日，准兵部火票递到军机大臣字寄——大学士两江总督一等毅勇侯曾国藩、江西巡抚刘坤一：

同治七年六月初一日奉上谕：“署江西按察使盐法道吴兆麟、江西南赣道文翼、署江西盐法道候补道联福，着曾国藩、刘坤一悉心察看。如竟不能胜任，即行据实参奏，毋稍迁就。将此各谕令知之。”钦此。遵旨寄信前来。

075. 附录廷寄　着曾国藩英翰吴坤修悉心察看滁和道昆厚情形六月十一日

同治七年六月十一日，准兵部火票递到军机大臣字寄——大学士两江总督一等毅勇侯曾国藩、署安徽巡抚英翰，传谕署安徽巡抚布政使吴坤修：

同治七年六月初一日奉上谕：“安徽安庐滁和道昆厚，着曾国藩、英翰、吴坤修悉心察看。如竟不能胜任，即行据实参奏，勿稍迁就。将此谕知曾国藩、英翰，并传谕吴坤修知之。”钦此。遵旨寄信前来。

076. 附录廷寄　户部奏办铜斤着曾国藩等赶紧筹办六月十四日

同治七年六月十四日，准兵部火票递到军机大臣字寄——大学士两江总督一等毅勇侯曾国藩、成都将军兼署四川总督崇实、福州将军兼署闽浙总督英桂、四川总督吴棠、闽浙总督马新贻、两广总督瑞麟、云贵总督刘岳昭、署湖广总督湖北巡抚郭柏荫、广东巡抚李福泰、江苏巡抚丁日倡、浙江巡抚李瀚章、云南巡抚岑毓英，传谕护理云贵总督云南布政使宋延春、护理湖北巡抚布政使何璟：

同治七年六月初五日奉上谕：

户部奏，筹办铜斤，请催各督抚认真办运一折。京师自滇铜停运，鼓铸不能如额。曾经户部奏令四川省派员在泸州一带设局采买滇铜，由湖北转运天津，并议准林鸿年所奏云南东川所属各厂每年额办京铜三百六十万斤运赴川、楚变价。迄今日久，并未据该省督抚复奏，实属迟误。着崇实、吴棠、刘岳昭、岑毓英、宋延春各将该省招商开厂设局收买等事宜，迅于三月内妥议章程具奏，由部指拨有着之款解往分起办运，不得如前因循，以重圜法。至泸州存积滇铜，湖北省应如何分局收买及施、宜等处铜矿能否开采，着郭柏荫、何璟迅饬妥议奏明办理。至红铜、条铜足资鼓铸，应如何体察华、洋商贩情形，随时变通设法采买之处，着曾国藩、英桂、吴棠、马新贻、瑞麟、刘岳昭、郭柏荫、李福泰、丁日昌、李瀚章、岑毓英，并传谕宋延春、何璟知之。钦此。

遵旨寄信前来。

附抄发户部原折一件

户部尚书臣宝鋆等谨奏，为广筹铜斤以裕鼓铸，请旨严催各该督抚认真办运，恭折仰祈圣鉴事。

窃自户、工两局改铸当十大钱以来，京师地面不独制钱稀少，即当十大钱亦属不敷民用。推原其故，总由滇铜停运，专恃京局及天津零星采买，是以鼓铸不能如额。今欲整顿圜法，必须铜斤充足，然后能斟酌损益，以期变通尽利。查同治二年七月间，臣部以四川毗连云南省之泸州、宁远、重庆一带，积铜甚多，滇路虽阻，商贾贩铜为业者仍络绎不绝。奏令四川总督派员在于泸州一带设局采买滇铜，雇觅民船运至湖北，由湖北改附轮船转运天津，所需铜本，于四川按粮津贴项下动拨。又同治四年，前任云南巡抚林鸿年，以滇厂久停，沙丁流而为匪，后患可虑，请将东川所属各厂每年额办京铜三百六十万斤，招商垫办，每百斤抽课十斤，余铜由商自运川、楚变价。当经臣部复核奏准，并于同治六年六月间奏令该省督抚详查复奏，以便拨款解滇，源源办运各等因。先后奏准遵行在案。上年十一月间，臣部复请濒临江、海各省筹解天津练饷折内，并令湖北等省筹画铜斤，钦奉谕旨饬令各该督抚妥速办理，亦在案。

兹惟据前署湖广督臣李瀚章等奏施、宜等处铜矿可否开采，加意查访，再行奏明举行。川省存积滇铜，或可招商购运，饬令司道次第议办。又升任浙江抚臣马新贻等奏，收买红铜、条铜，已饬宁绍台道确查详办。又江苏抚臣丁日昌等奏，洋禁既开，铜商无利可图，望而却步，应如何变通收买，已饬司道确切筹计各等语。其是否办有端倪，各该省尚未陈奏到部。

至川省如何设局收买滇铜，滇省如何招商垫办铜厂，事阅数年，该二省督抚迄未议定章程奏明办理，实属迟缓已极！现时滇省未靖，运铜不能如旧。而鼓铸所需刻不容缓，舍采买之外，别无良策。川省果能认真收买，铜商贩运增多，沙丁有利可图，不致流而为匪，于滇省军务并有裨益，尤属一举两得。惟经费无着，碍难措手。现时云南不靖，固难责令筹款，即川省协黔援滇经费浩大，所有按粮津贴亦难恃为铜本。应请饬下四川、云南各督抚赶将招商开厂、设局收买各事宜，于文到三月内妥议章程奏闻，即由臣部指拨有着之款源源解往，分起办运，不得仍旧因循，延不复奏，置圜法于不顾。

至湖北接壤四川，应如何设立分局收买泸州存积滇铜，及施、宜等处铜矿可否开采之处，既经前署督臣李瀚章饬属筹议，并请饬下湖广总督、湖北巡抚一并妥议，奏请施行。至红铜、条铜产自外洋者，亦鼓铸必不可少之物，华、洋商贩贸易情形，今昔迥异，应如何与时变通、设法采买之处，并请饬下两江、闽浙、两广、江苏、浙江、广东各督抚赶紧筹议，克期奏明办理，勿以空言塞责，是为至要。臣等为广筹铜斤、整顿圜法起见，是否有当，伏乞皇太后、皇上圣鉴。谨奏。

077. 江西南康营都司文诚等三人分别降升调补折 [1] 六月十八日

奏为都司、守备分别升、调、降、补，恭折奏祈圣鉴事。

窃照江西南康营都司文诚，因案撤任，现经查明结案，应将该都司以守备降补。所遗南康营都司员缺，系陆路部推之缺，例准于军功著绩尽先人员内拣员请补。查有尽先升用都司九江后营守备马福泰，年二十九岁，江西南昌县人，由云骑尉世职题补九江后营守备，于宁都解围、抚州防剿案内奏奉谕旨：“着以都司尽先升用。”钦此。该员马福泰朴实谙练，差操勤慎，以之请补都司，洵堪胜任。惟籍隶南昌，例应回避。查有赣州镇标后营都司吴邦枢，年三十四岁，贵州都匀县人，由武生投效军营，迭次出力，荐保以都司尽先补用，拟补赣标后营都司，经臣给咨赴部引见在案，堪与请补南康营都司马福泰互相对调，人地均属相宜。合无仰恳天恩，俯准以马福泰升补南康营都司，仍与赣州镇标后营都司吴邦枢对调，以符定例。至所遗九江后营守备，拟请即以降补守备文诚补授，尚堪胜任。除查取履历咨移部科外，谨会同江西巡抚兼提督衔臣刘坤一恭折具奏，伏乞皇太后、皇上圣鉴训示。谨奏。

[1] 此件与刘坤一会衔具奏。

078. 查明两淮各场今年麦收分数奏报折六月十八日

奏为恭报两淮各场麦收分数，仰祈圣鉴事。

窃照盐属各场古熟地亩种植二麦约收分数，例应查明详奏。兹据两淮盐运使李元华详称，通州分司所属丰利等九场，坐落通州、如皋、东台三州县境内，缘上冬雨雪稀少，交春后又复阴雨连绵，以致长发未能畅茂，合属牵算，约计五分有余。泰州分司所属富安等十一场，坐落东台、兴化、盐城、阜宁四县境内，今春阴雨较多，根荄受伤，合属牵算，约计五分有余。海州分司所属板浦等三场，坐落海州及赣榆县境内，各灶专以晒扫为业，所有池头滩角种植二麦，上冬得雪较迟，今春连旬阴雨，低洼被淹，合属牵算，约计二分有余。等情。详请具奏前来。臣复核无异。理合循例恭折奏报，伏乞皇太后、皇上圣鉴。谨奏。

079. 江苏臬司李鸿裔病难速痊奏请开缺调理折 [1] 六月十八日

奏为江苏臬司病难速痊，呈请开缺调理，恭折仰祈圣鉴事。

窃江苏臬司李鸿裔，前因染患耳疾，臣等于本年正月十七日奏请给假调理。二月三十日差弁赍回原折，内开军机大臣奉旨：“李鸿裔着给假三个月调理，毋庸开缺。俟假满后再行来京陛见。”钦此。当经恭录转行钦遵在案。

兹据李鸿裔禀称：“鸿裔前以耳疾日增，禀请开缺，仰蒙天恩，赏假调理。庄诵天语，感谢涕零。鸿裔年甫三十有八，蒙皇上拔擢，以至监司。边陬寒士，初望岂敢及此？即令捐糜顶踵，奚足以报答恩知，扪心岂敢言去？自给假以来，倍加调摄，医未尝一日离门，药未尝一日去口，恨不早愈早出，稍尽职分之所当为。乃求痊愈急而收效愈艰，鸿裔之病始于劳心，成于忧郁，因之伤及肝肺。自阅医书，凡肾虚耳鸣者易治，肝闭耳鸣者难治。故自去冬以至今夏，遍尝百药，绵历三时，仅能除怔忡怖悸之症，而耳鸣之汹涌、舌苔之黝黑，丝毫无减于旧，诚不自意方壮之年，痼疾淹缠，遽至于斯。此时假期届满，既不能急切以任事，负疴沉笃，又不能旦夕以就痊。入官则必增病，治病则必旷官，两者交战于中，心弥苦而病益加剧。自度病根已深，断无数月即瘳之理。重听为吏民所共见，亦断不敢有一字之欺。万不得已，惟有仍申前请，仰恳奏明，请开江苏按察使本缺，俾得专心调治。一俟病体就痊，即当趋伏宫门，求赏差使。则前此异数殊恩，或有图报之时。”等因。请奏前来。

臣等查李鸿裔染患耳疾，仰沐圣恩，给假加意调理。臣国藩前月至苏接见该臬司数次，察其精神周到，气体颇充。若令勉强服官，即入而展觐，出而临民，均可不至贻误。乃该臬司自揣耳疾未痊，恐于公事或有疏忽之处，不敢销假视事，系属慎重职守，出于至诚。合无仰恳天恩，俯准江苏按察使李鸿裔开缺调理。一俟病痊，即由臣等饬令入都陛见，听候简用。所遗江苏按察使一缺，恭请迅赐简放，以重职守。所有臬司因病开缺缘由，恭折驰陈，伏乞皇太后、皇上圣鉴训示。谨奏。

[1] 此件与丁日昌会衔具奏。

080. 江北水灾赈济灾民实用银两钱米数目报销折 [1] 六月十八日

奏为江北水灾案内，赈济灾民用过银两数目，造册报销，恭折仰祈圣鉴事。

窃照同治五年夏间高邮、清水潭二闸漫口，高邮、兴化、宝应、泰州、东台、盐城六州县被灾最重，小民荡析难居，嗷嗷待抚。经前署督臣李鸿章奏奉谕旨：“准将藩库存银十三万余两尽数拨充，以济要需。此外不敷银两，准由该署督等委员设法劝捐办理。”等因。钦此。当经札委江苏候补道高梯亲赴高邮设局专办账务，并由藩司遴选委员，会同各属印官，督同绅董，挨户编查，分段设厂，概散粥赈。每厂于灾民中选用精壮者充作水火夫，每名日给工食米一升，不给柴火、盐、菜。其留养在厂者，每日给粥两餐，每口定米四合。赴厂食粥者，每日一餐，每口定给米二合，所用柴火、盐、菜以及厂内灯油，均按时价开支。此外离厂较远、不及赴食者，仍按每口每日粥米二合，按月散给。文武贫生，酌发银两。所需米石，即由司库拨款委员赴上江米多价平地方采买，陆续运往下河，分拨高邮、兴化、宝应、泰州、盐城、东台各州县煮赈。自十月以后开办至六年春季次第撤局，内兴化一县受灾尤重，加展半月。此外尚有拨给扬州府收养灾民米三百石、银二百两，拨解清江转运局米九千石，分给徐州、宿迁、桃源等处，专给被兵穷民，又拨清水潭工需银二万两。

统计此次灾账米款项下，由司库拨银九万二千八百三十七两有奇，委员采买米四万九千四十六石有奇，又斛出余米二十三石有奇。又扬州府拨发义捐并高邮等各州县当地绅捐共米一万二千三百四十八石有奇，又各属动用捐款等钱四万二千一百四十七千有奇，买米一万二千九百九十九石有奇。以上共用米七万四千四百一十八石有奇。

银款项下，由司库拨给各处工赈及抚恤等银二万四千六百八十四两有奇，又高邮等各州县动用本地捐存板活厘金钱及抚恤余剩并善后捐输等项，共计钱合银七千一百二十九两有奇，又该州县绅富捐输拨充煮赈经费钱合银四千七百二十两有奇，以上共用银三万六千五百三十四两有奇。除高邮、兴化、宝应、泰州、盐城、东台六州县捐办银米于属册内分晰开列外，所有司库拨银买米，并拨给各处工赈及抚恤等项，统共动用奏拨银十一万七千五百二十一两有奇。兹据江宁布政使李宗羲造册详请具奏前来。

臣查遇灾办赈，为善政中最难经理之事。同治五年秋间，清水潭漫口，经前署督臣李鸿章奏明拨款赈济，专办粥账，立法简而易行，灾民颇沾实惠。臣于上年经过高邮等处，颇闻贫民称道之词。兹阅藩司册报各款，均系实用实销，并无浮冒。除将清册咨部查核外，谨会同江苏抚臣丁日昌恭折具奏，伏乞皇太后、皇上圣鉴训示。谨奏。

[1] 此件与丁日昌会衔具奏。

081. 陈述训字四营欠饷改领饷票为实银抵作捐输按例请奖先后经过情形片六月十八日

再，遇缺题奏提督何绍彩所部训字四营欠发饷银，无款支给，由该提督商之各营将弁，愿领饷票作为实银。经臣饬取捐生履历，开单请予奖叙，于同治四年三月十六日钦奉谕旨：“饬部核议。”旋准部咨，不准减成，行令更正核办。又经臣饬据该提督，按照不减成定章另造奖册，奏恳天恩，饬部照例给奖。复准部咨：“除毛祥藻等十四员与例相符，照准给奖外，所有何绍彬捐输道员分发广东，应赴京铜局报捐行令。另核请奖欧阳述、邢兆麟等捐输盐课大使，分发两淮试用，应赴京铜局捐免保举银两，再行核办。”等因。当又转行遵照去后。兹据该提督呈称：何绍彬一员，前捐道员银一万七千五百两，现请改捐郎中，分部行走，并加道衔。按照皖省捐输章程，由补用府经历县丞绕捐郎中例银六千五百二十五两，外加三班银一千七百二十八两，分发银八百两，共银九千零五十三两。再由郎中加捐道衔，总共需例银一万三千九百四十九两。核之原捐银一万七千五百两，尚余银三千五百两有奇。该员于四年春间经前任安徽巡抚乔松年以在六安州流波收复发、捻案内照道员保换花翎，奉旨允准，兹遵部议，改奖前保花翎，恳附奏明。其欧阳述、邢兆麟余项，本应发给现银。当时饷项支绌，是以给领饷票作为捐输请奖。若改令该员等赴京钢局报捐，仍须由粮台照数给还实银，方足以服从征将士之心。彼时既以饷票发给，现在更无从补给现银。

查核何绍彬遵照改奖银数与捐输章程相符，并尚有赢余银两，合无仰恳天恩，俯如所请，准予何绍彬以郎中分部行走，并加道衔。其前次奏准赏戴花翎之案，应请旨敕部仍准注册。欧阳述、邢兆麟二员，拟请仍照原捐以盐课大使分发两淮试用，以昭激劝。谨附片陈明，伏乞圣鉴训示。谨奏。

082. 汪祖绶调署川沙同知一缺片六月十八日

再，松江府川沙抚民同知张应济，在任因病出缺，除另行恭疏具题开缺外，所遗川沙同知系沿海要缺，有管理民事、经征钱粮之责，必须干练之员接署，方足胜任。查有现署常熟县事准补金山县知县汪祖绶，心地笃实，处事安详，堪以调署。据藩、臬两司会详前来。除批饬遵照外，谨合词附片陈明，伏乞圣鉴。谨奏。

083. 游击张鼎峰等四员因历年作战受伤过重请免骑射片六月十八日

再，现署福山镇标中营游击，记名总兵张鼎峰，前在武昌、徽州接仗，左膀及左右腿均受炮子枪伤三处，左腿又受矛伤一处。又请补苏松镇标左营游击张焜，前在丹徒等处接仗，右足被贼枪子穿过筋骨，重伤一处。又游击衔都司靖江营守备盛大才，前在镇江高资黄泥巷等处接仗，胸膛被贼矛伤一处，左膀被贼抬枪子打入，骨损。又尽先补用游击蒋云耀，前在下蜀街、泗泾口等处，右膀、左腿、小肚腹被贼枪炮打伤，骨损。以上四员，均受伤过重，挽射未能得力，相应请旨均免予骑射，以示体恤。谨附片陈明，伏乞圣鉴，饬下该部查照办理。谨奏。

084. 花翎尽先参将潘明远本系余姓请准复姓归宗片六月十八日

再，据统领升字营直隶宣化镇总兵王可陞申称，花领尽先参将潘明远，本系余姓，幼失恃怙，贫无所归，副将潘光达与余姓亲戚，抚为己子。咸丰八年投效出力，遂由潘姓迭保今职。同治元年攻克庐州时，副将潘光达打仗阵亡，经潘明远扶榇回籍，营葬已毕，不负抚育之恩。现在潘氏承袭世职，已有亲嗣。而余氏本支无人，恳请复姓归宗等情申请前来。臣查该参将潘明远复还余姓，与例相符。理合附片陈明，伏乞圣鉴，敕部查照更正施行。谨奏。

085. 陈明更正江北赈灾动用库实存各款片六月十八日

再，前次江北办赈请拨司库存储各款内，系提存扬防节省项下归还同治三年将军富明阿借用漕价拨剩银七万七千六百六两有奇，又淮海等属四年分漕粮折价解存银二万二千一百两有奇，又历年扣存解部饷平银五千三百五十五两有奇，又三年官捐京仓米价未经拨用银七千五百两有奇。又近年牙行捐领部帖积存银八千七十两，共计银十二万余两。只缘列款请奏详文内，将淮海漕价一款误写为三万二千一百两有奇，以致总数不符。前署督臣李鸿章于折内叙明，可拨之款有十三万余两，实则各款并计只有十二万余两，均属有案可稽。兹据该司查明详请随案更正前来。理合附片陈明，伏乞圣鉴。谨奏。

086. 两江采访忠义第二十九案请恤折六月十八日

奏为两江采访忠义第二十九案，恳恩分别旌恤，仰祈圣鉴事。

窃臣设立忠义局，采访两江境内死事之官绅士民妇女人等，历经遵照定章，由局考核事实，分案详奏，先后二十八次办理在案。兹据局员陈艾等续访得安徽绩溪县一门尽难者四十八家，计二百四十一员名口，殉节官绅四十七员名，又团丁九百二十三名，并殉难之绅民妇女详列事实，造册禀请核办前来。臣查两江地方辽阔，贼踪蹂躏最久，各属呈报殉难之人为数繁多，往往核对缮奏有需时日，不免积压之弊。臣于此次奏请旌恤，查照前署江苏抚臣郭柏荫六年十月奏准成案，分别应旌应恤。除将全家抗节之绅民士女及御敌死绥之官绅、团丁例邀恤赏者，循案缮具简明清单，恭呈御览。仰恳天恩敕部旌恤，以慰忠贞。仍饬造具事实清册咨部核办外，其例止议旌之殉难绅民邵运华等四千三百一十三员名，妇女程戴氏等四千七百六十二口，应请旨敕部一并议旌。所有事实名册，概行咨部，不再开列清单。嗣后各案即照此办理，以归简易。所有两江第二十九案采访忠义并略改向章缘由，理合恭折具奏，伏乞皇太后、皇上圣鉴训示。谨奏。

087. 参革扬州营右军守备王保春并以王兆海升补折 [1] 六月十八日

奏为参革劣弁，请补陆路守备，恭折奏祈圣鉴事。

窃扬州营左军盐漕守备，驻扎高邮，巡缉私盐，是其专责，乃调署是缺扬州营中军守备王保春，任听已革盐快朦充影射，得贿放私，经运司饬拿获案，讯明属实，显系该守备知情故纵。据该管上司揭报前来。未便稍事姑容，应即革职，以示惩儆。其所遗扬州营中军守备，系陆路题补之缺，驻扎扬州府城，地处冲繁，必须久历戎行，熟悉营务之员，方克胜任。江省虽有尽先人员，于是缺人地未宜。选得现署扬州营中军守备花翎都司衔宝应汛千总王兆海，年五十三岁，江宁府江宁县人，由武举荐拔千总。咸丰十年正月内受札，曾在六合等处接仗获胜，递保蓝翎都司衔。又于历次截剿大股捻匪出力案内汇保，同治元年二月二十五日，奉旨：“着赏换花翎。”等因。钦此。该员曾立战功，娴悉营务，现署是缺，操练颇极认真。以之请补守备，洵堪胜任。合无仰恳天恩，俯准守备王保春所遗员缺即以千总王兆海升补，于营伍地方均有裨益。如蒙俞允，另行给咨送部引见，恭候钦定。除饬取履历咨部查核外，谨会同江南提督臣李朝斌合词恭折具奏，伏乞皇太后、皇上圣鉴训示。谨奏。

[1] 此件与李朝斌会衔具奏。

088. 常州阳湖县史承简一门殉难请建专祠片 [1] 六月十八日

再，据署浙江定海厅同知史致驯等禀称，咸丰十年发逆窜陷常城，同族史承简等男女一百十三人，骂贼被戕，或投环自尽，从容尽节，视死如归。同治三年克复常州，致驯等先后回籍，逐一访查，见闻已确，谊关宗族，志切阐扬。拟于郡城建盖合族忠节祠宇，俾子孙世祀勿替，呈请据情陈奏。等因。当经前署督臣李鸿章批饬江苏忠义局，会同苏州布政司，查明造册详奏去后。兹据该局详称，遵查史承简等男女一百十三人，又史杨氏一口，于被兵时先后赴难，均与原禀相符。又据该职史致驯等查明，尚有遗漏殉难妇女六口，并前次漏填史悠孝一名，开具事迹禀呈。所有殉难男女，照造名册申送，声明有功名者皆于册内填注衔名，未注衔名者，均无功名，由府查造清册详请会转。复由布政司确查无异，详请附奏前来。

臣查常州府城被陷时，绅民殉难，最为惨烈，史承简等合家男女一百二十名同时捐躯，从容尽节，洵属深明大义，志节懔然。合无仰恳天恩，俯准在于常郡城内建造史氏忠节专祠，以慰忠魂而昭激劝。除将送到事实清册咨移部科查核外，谨会同江苏巡抚臣丁日昌附片陈明，伏乞圣鉴训示。谨奏。

[1] 此件与丁日昌会衔具奏。

089. 补用副将胡开泰殴妻致死恶迹多端按军令就地正法片六月十八日

再，准兵部右侍郎彭玉麟咨称，五月初三日道经安庆省城，士兵数百人遮道环禀江西补用副将胡开泰凶暴异常，路人侧目，近更有毒殴继妻王氏身死之事。当经亲提胡开泰研讯，供认不讳。并经署怀宁县知县王鸿飞验讯属实，旋晤皖省司道，面禀情节相同。查该副将强暴绝伦，万民痛恨，亟应立正重典，未便久稽显戮。适署安徽抚臣吴坤修因公回省，会商意见相同，当将胡开泰按照军令就地正法。咨请奏报前来。

查定例，夫殴妻致死者，罪应拟绞，仍就情节轻重，分别实缓办理。胡开泰无故殴妻毙命，据怀宁县知县勘验，尸身遍体鳞伤，情极残忍。就案定罪，已在情实之列。该副将平日横行不法，恶迹多端。至省城数百人公禀请除此害，其凶狠尤可概见。业经彭玉麟、吴坤修会讯按照军法从事，足以警残暴而快人心。所有副将正法缘由，理合附片陈明，伏乞圣鉴。谨奏。

090. 请准直隶正定镇总兵娄云庆开缺回籍养亲折六月十八日

奏为总兵统辖一军，撤营事竣，吁恳天恩开缺回籍养亲，恭折仰祈圣鉴事。

窃遇缺题奏提督直隶正定镇总兵娄云庆，经臣奏调南来，统领霆竣八营、兼统霆副五营，驻扎湖北黄安等处分路防剿。本年三月间，捻氛渐远，军饷维艰，定议裁撤，以节糜费，于闰四月间妥为遣撤。适值萧朝举等勾结滋事，经湖北团勇、防兵歼毙匪首，办理迅速。娄云庆所部十三营，一律遣撤完竣，不至滋生事端，业由署湖广督臣郭柏荫等于五月初七日会奏在案。娄云庆将营中各事料理清楚，前来江宁谒见。本应檄令前赴直隶本任，兹据娄云庆禀称：“自带兵以来，十有余年，远隔庭闱，未获尽一日之养。老母年已七旬，云庆并无兄弟，屡接家书，母病增剧，思子情殷。只以军事方亟，未敢瞻顾私情，现值东南肃清，撤营完竣，拟恳开缺回籍侍养。”等情。呈请转奏前来。

臣查娄云庆久历鲍超部下，苦战功多，声名颇著。上年在署直隶提督任内，经臣奏调来南，统领霆峻各营，久留鄂省防堵，未能出境剿贼。该总兵谈论之次，引为憾事。夏间在黄梅裁撤各营，会匪、游勇蜂集数千人乘机生变，因娄云庆发饷公平，得以消弭巨患。目下遣撤事竣，力求解职养亲，情词恳切，能从根本上致力，尚属性情笃挚，亦与定例相符。合无仰恳天恩，俯准直隶正定镇总兵娄云庆开缺回籍养亲，以遂孝思。所有正定镇总兵一缺，恭请迅赐简放，以重职守。所有总兵开缺缘由，理合专折具陈，伏乞皇太后、皇上圣鉴训示。谨奏。

091. 密陈直隶正定镇总兵之缺请在谭胜达王衍庆二人中简授片六月十八日

再，密陈直隶正定镇总兵一缺，臣于本日具奏请旨简放。查有记名提督谭胜达，久在霆营，随同鲍超迭著奇功。臣于同治二年保水师堪胜总兵案内，曾将谭胜达明保一次。上年霆营马队裁撤之时，臣奏明谭胜达、唐仁廉均系著名骁将，拟令酌带鞍马，另募北人附入淮军步队，会同剿贼。谭胜达先已请假回籍，未及赴营。旋来臣处听候差遣。数月以来，臣察看谭胜达老于兵事，谋勇兼优，足胜专阃之任。

又有提督衔记名总兵王衍庆，亦系霆营骁将，资格最深，性情和厚。十余年来，江、楚各省战功，陆军以塔齐布、李续宾、多隆阿、鲍超四人为最伟。此数人部下之将，臣皆珍重而护惜之，以备缓急之用。可否吁恳天恩，于谭胜达、王衍庆二人中简授直隶正定镇总兵之缺，实足励有功而整戎务。理合附片密陈，伏乞皇太后、皇上圣鉴训示。谨奏。

092. 副将彭得胜克扣遣撤勇夫饷银查明正法片六月十八日

再，据直隶正定镇总兵娄云庆禀称，闰四月间遣撤各营所有勇夫，口粮均经分晰清算，亲自点交，毫无牵混。乃有副左营哨官总兵衔两江补用副将彭得胜于点发回营后，辄将长夫饷银每名勒扣银二两八钱一分，众论哗然。该营长夫持银前来申诉，称验属实，当将彭得胜正法示众，以平军心而警效尤。等情。呈请奏报前来。

臣查各营遣撤之际，常有滋闹情事，皆由营哨官贪利克扣所致。此次娄云庆遣散各营，亲将口粮散给后，哨官彭得胜犹敢肆意勒扣，实属法无可贷，业经娄云庆查明正法，足以严惩侵饷恶习。理合附片陈明，伏乞圣鉴，敕部查照。谨奏。

093. 张运桂生前功绩卓著请祔祀湖南张运兰专祠片六月十八日

再，记名总兵张运桂，前充老湘营营务处，同治元年八月在徽州营中积劳病故。由臣奏蒙赐恤，并准从祀湖南昭忠祠在案。该总兵为前任福建臬司张运兰胞弟，随同带兵，克复多处，功积颇著。迨驻徽州，张运兰时方请假回籍，张运桂独率弁勇，力保危城，厥功尤伟。查张运桂生前帮同胞兄征剿各省，备尝艰苦，没而祔祀其兄之祠，尚属准情当理。合无仰恳天恩，俯准总兵张运桂一并祔祀，以彰忠荩。理合附片陈请，伏乞圣鉴训示。谨奏。

094. 前凤台知县孟煊官全椒八年德政卓然迎剿力战阵亡请在全椒建立专祠片六月十八日

再，据前任浙江杭州府知府薛时雨等禀称，原任安徽凤台县知县孟煊，系浙江山阴县人，由嘉庆己卯科举人大挑一等，分发安徽，历任全椒、凤台等县知县。咸丰六年帮办全椒县事。维时，该县四面皆贼，督率团练婴城固守两年有余。咸丰八年三月二十七日，逆焰逼城，迎剿于北门外，力战阵亡。经升任给事中方浚颐等汇案陈奏，咸丰九年五月初九日奉旨议恤在案。

查孟煊先后官全椒八年，爱民如子，卓然有古循吏风，适时艰难，临危授命，至今全椒士民感念德政，尚有叹息泣下者。伏思殉难官员，例准在死事之地建立专祠，拟恳于全椒县地方捐资建立殉节知县孟煊专祠，俾得春秋俎豆，永寄讴思。等情。请奏前来。

臣查已故知县孟煊，在安徽服官二十余年，所至皆有循声。前任安徽学政朱兰按试各属时，采调详确，曾向臣再三言之。兹据薛时雨等所禀，全椒一邑绅士众口同声，则他处之政绩均可信而有征。其在全椒帮办县事，并无守土之责，而临难不苟，大节懔然，尤属可悯。合无仰恳天恩，准在全椒县地方听绅士捐资建立知县孟煊专祠，以顺舆情而彰忠烈。除将事实清册咨部查核外，理合附片陈请，伏乞皇太后、皇上圣鉴训示。谨奏。

095. 附陈邱汉升即行革职查办情由片 [1] 六月二十九日

再，现据管带亲军水师军营参将陈德雄禀称：哨弁淮阳镇标候补守备邱汉升，前因不守营规，经该参将撤去领哨差使，留营效力，讵邱汉升忽拐去军装，潜逃无踪。禀请参革等情前来。查邱汉升于撤差后，胆敢携带军装潜逃，实属大于军纪。除仍饬该参将严密查拿，务获究办，并咨兵部外，相应请旨将淮扬镇标候补守备邱汉升即行革职，以肃戎行。理合附片具陈，伏乞圣鉴训示。谨奏。

同治七年六月二十九日军机大臣奏〔奉〕旨：“邱汉升着即行革职，严拿究辨〔办〕。兵部知道。”钦此。

[1] 据台湾“故宫博物院”《先正曾国藩文献汇编》补入。日期为奉旨之日。

096. 请以江安邦补授邳州营都司象臣升补漕标右营守备折 [1] 六月二十九日

奏为拣员请补都司、守备实缺，以重职守，恭折会陈，仰祈圣鉴事。

窃查选补邳州营都司漕标右营守备范景瑞，患病未痊，经臣张之万奏请开缺，并声明拣员拟补，仰蒙恩准在案。臣等公同选择，查有游击用漕标尽先都司江安邦，于道光二十六年投漕城守营食粮，由马兵考拔外委，升补中营把总。在清淮军营随同防剿，屡著战功，洊保尽先都司以游击升用。该员久在行间，奋勇干练，堪以拟补邳州营都司。又，查有游击衔漕标尽先都司用象臣，于道光二十七年投漕标城守营食粮，由马兵历拔补外委、把总，升补城守营千总，调补海州营千总。在清淮军营防剿出力，保升守备，随同钦差大臣李鸿章克复湖州、长兴等处出力，保升都司。江北试行河运，督押出力，保以都司尽先补用并加游击衔。该员熟悉营伍，遇事勤奋，系实缺千总，堪以升补漕标右营守备。

以上二员，实系人地相宜，如蒙恩准补授，即行给咨送部引见，饬赴新任。其所遗中营把总、海州营千总底缺，由臣张之万另行考补，照例咨部。是否有当，谨合词恭折具陈，伏乞皇太后、皇上圣鉴训示。谨奏。

同治七年六月二十九日军机大臣奉旨：“兵部议奏。”钦此。

[1] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

097. 附录明谕　准侍郎彭玉麟开缺回籍补行守制七月初十日

同治七年七月初十日，内阁奉上谕：“侍郎彭玉麟奏病势日深，请开缺回籍一折。据称治军十余年，身受重伤，积劳多疾。咸丰二年间母丧未能终制，现在东南肃清，发、捻平靖，军事已完，恳请开缺回籍等语。情辞恳切，出于至诚，自应俯如所请。兵部右侍郎彭玉麟，着准其开缺回籍补行守制。该侍郎戴〔带〕领长江水师多年，战功卓著，近年办理善后一切事宜，悉臻妥协，朝廷倚畀甚深。着于终制后即行来京陛见，听候谕旨。”钦此。

098. 泄漏机密自请议处折七月二十二日

奏为请旨饬议事。

窃臣接准总理衙门函称，臣前次密折一件，现经有人抄录，并已载入新闻纸，嘱臣查明，因何泄漏等语。查密封陈奏之事，臣未能格外慎密，以致被人传抄，疏忽之咎，实无可辞。除将详细情形函复总理衙门外，相应奏明请旨将臣交部议处，伏乞皇太后、皇上圣鉴训示。谨奏。

099. 附录密谕　着于中外交涉事件格外慎密等事八月三十日

同治七年八月三十日，准兵部火票递到军机大臣字寄——各直省将军、督、抚、三口通商大臣等：同治七年八月十八日奉上谕：

总理各国事务衙门奏，办理中外交涉事件，关系重大，请饬格外慎密一折。西洋各国自入内地以来，办理诸多棘手。凡遇中外交涉事件有关系大局者，自宜慎密将事，不得稍有泄漏。乃曾国藩于密陈筹议修约事宜折件，不能慎密，致被人传抄，业经交部议处。此事若再追究，诚恐欲盖弥彰，转于大局无益。第思各直省将军、督、抚、三口通商大臣等，均有中外交涉事件，遇有奉到密寄谕旨及总理衙门密行文件，并该将军、督、抚等密奏折件，若复稍涉大意，至有泄漏，则机事不密，咎有攸归。嗣后务当格外慎密，以维大局。如有在事各员不能体会此意，一经察出，定当从重惩处，决不宽贷。原折均着抄给阅看，将此各密谕知之。钦此。

遵旨寄信前来。

附总理各国事务衙门原折抄件

臣奕等跪奏，为办理中外交涉事件，关系重大，请旨通饬南北洋通商大臣暨各省将军、督、抚格外慎密，恭折仰祈圣鉴事。

窃臣衙门于同治七年八月十二日军机处抄交两江总督臣曾国藩泄漏密件，自请议处一折，奉旨：“曾国藩着交部议处，该衙门知道。”钦此。钦遵在案。

伏查臣衙门自办理洋务以来，凡有应行事件均由臣等督率章京慎密将事，从不敢稍有疏忽。其最密者，或由臣等手自缮写具奏，并经奏明公牍而外，准令函商，无非严防泄漏之意。本年值换约之期，当以事关紧要，复经臣等遴派章京专司其事，期于慎益加慎，所有各省疆臣密陈修约事宜，钦奉谕旨交臣等核议者，无不敬谨封存，严密登档，以便参酌折衷，与各国驻京使臣争办。顷缘五月间，接阅上海闰四月中旬新闻纸，于督臣曾国藩密陈筹议修约事宜折内，应准应驳各节，历举无遗。臣等不胜疑讶。及至六月初间，复据总税务司赫德将抄折呈出，臣等询所自来，坚称系由领事官抄寄。当即函至督臣曾国藩追究缘由，现经该督奏称，于密封陈奏之件，不能格外慎密，被人传抄，自请议处。并据函复。臣等以此事既经疏忽于前，不必张皇于后，即访得泄漏之人，拟不复奏请究惩。该督深自引咎，不欲诿过于人。因系为已往难追，顾全大体。亦因此等密件，必须慎之于前。若于事后查办，非止不能补救，且不免愈办愈彰。惟嗣后中外交涉事件甚多，均须由臣等会同各省疆臣筹商办理。若不京外一律慎密，我未谋定，彼亦预防，恐转肆其诡谋，为先发制人之计，种种衅隙，从此而生。所谓机事不密则害成，其患有不堪设想者。臣等熟计防维，倍深警惕，相应请旨饬下南北洋通商大臣暨各省将军、督、抚，于办理中外交涉事件，务宜格外慎密。如有在事各员不能体会此意，一经察出，即行指名参办，不稍宽贷，庶足以儆将来而维大局。臣等为慎重洋务起见，是否有当，伏乞皇太后、皇上训示祗遵。谨奏。

100. 预筹裁撤湘淮军经费折 [1] 七月二十二日

奏为预筹撤勇经费，恭折仰祈圣鉴事。

窃两湖督臣李鸿章统师剿捻，所部淮军马、步、水师五万余人，暨刘松山老湘营一军，皆由苏省供支，自乙丑至今，已阅四年，悉索转输，不遗余力。今幸仰托圣主威福，东、西捻股一律肃清，亟应赶紧裁撤，以节饷需而苏民力。惟苏省按月应用之饷，本系各指各款，毫无赢余，本年上半年拨款，更有出于指定款项之外者。如抚臣丁日昌两次筹解神机营银十一万两，运河马棚湾堤工用钱十三万余串，均系腾挪筹拨，各台库移借一空。闰四月间，因周转不敷，曾咨商浙江抚臣借银十万两以应急需。预计下半年应用之款，又有出于指定款项之外者。如户部指拨陕西每月银一万两，前以西捻未平，尚难筹解。抚臣刘典函商臣处，臣充以捻股荡平，必当筹济，此后自不能不按月协解。又如里下河民田，以运河东、西两堤为保障，现在勘估小罗堡一段工程，约须钱十余万串，亦属必不可缓之款。苏省饷源以厘捐为大宗，闰四月间，臣至上海，商民禀求减厘，业已饬局量予裁减。六月初，因苦雨为灾，苏民环跪诉求免厘，又经抚臣将铺捐厘金裁免。入款既有所减，出款转有所增，若欲再筹巨款为撤勇之资，更属力有未逮。

臣等往返函商，本思向洋商借银五十万两，因利银太多，而中国屡借洋银，亦属疆臣之耻。惟有向浙江、江西、湖北等省暂时挪借，尚可设法通融。查前借浙江银十万两，或作协款，或作借款，本拟秋间定议具奏。而目前情形，不特前款无可筹还，并须续行添借。江西省供应廷军，两年来按月拨解，已逾百数十万。抚臣刘坤一力顾大局，臣方时以为歉，本不欲作尽忠竭欢之举。而目下需用甚亟，不得不再商筹借。湖北本年境内无事，养兵极少，又系臣李鸿章本辖之境，自可缓急相通。合无吁恳天恩，敕下浙江、江西两抚臣各借银二十万两，湖北借银十万两，拨解臣处，为遣撤淮、湘各军之用，仍由苏省于四个月以后陆续归款。浙江之款，则由松、沪厘局解还。江西之款，则由西盐督销局解还。湖北之款，则由鄂盐督销局解还。或李鸿章履任后，酌量筹办。一转移间，苏省之力稍纾，而三省亦尚无所损。至闰四月间所借浙江之十万两，更无余力筹还，应请旨敕下浙江抚臣作为协苏之款。将来即由浙江归入军需报销，以省。所有预筹撤勇经费缘由，理合会同两湖督臣李鸿章、江苏抚臣丁日昌恭折驰陈。伏乞皇太后、皇上圣鉴训示。谨奏。

[1] 此件与李鸿章、丁日昌会衔具奏。

101. 附录廷寄　着由浙江江西湖北等省借款五十万两以作遣撤湘淮各军经费八月十八日

同治七年八月十八日，准兵部火票递到军机大臣字寄——大学士两江总督调任直隶总督一等毅勇侯曾国藩、署湖广总督湖北巡抚郭柏荫、浙江巡抚李瀚章、江西巡抚刘坤一，传谕护理湖北巡抚布政使何璟：

同治七年八月十一日奉上谕：

曾国藩奏预筹撤勇经费一折。据称，捻股荡平，李鸿章所部各军亟应赶紧裁撤，苏省历年供支该营军饷业已不遗余力，目前撤勇经费需款较巨，一时无从筹画，请借拨浙江、江西、湖北三省银两以应急用。等语。

刻下捻匪既平，裁撤勇丁一事最关紧要，自应宽筹经费，妥速办理。江苏用款繁多，库储支绌，系属实在情形。着李瀚章、刘坤一于浙江、江西各借拨银二十万两，郭柏荫、何璟于湖北借拨银十万两，解交曾国藩为遣撤湘、淮各军之用，并照所议仍由苏省于四个月后陆续归款。浙江之款由松沪厘局解还，江西之款由西盐督销局解还，湖北之款由鄂盐督销局解还，以清款项。其本年闰四月所借浙江银十万两，既据曾国藩奏称无力筹还，即作为协苏之款，由浙江归入军需报销，以清。将此由五百里谕知曾国藩、郭柏荫、李瀚章、刘坤一，并传谕何璟知之。钦此。

遵旨寄信前来。

102. 遵查运河水志情形折 [1] 七月二十二日

奏为遵旨查明运河水志情形，恭折复陈，仰祈圣鉴事。

窃臣等承准军机大臣字寄，同治七年闰四月初六日奉上谕：

都察院奏，江苏举人蔡则沄等遣抱，以坝水频年被淹，请复旧志等词赴该衙门呈诉。据称：现在改志，原为保堤而设，但运河存水常行在一丈以外，今减为一丈四尺，势必连年开坝，民力均属抛荒，仍请水志遵行一丈六尺，立秋后始准开车逻坝，处暑后始准开中新等坝成案等语。该举人等所称各情，应如何因时制宜，仍复旧案，以卫民生之处，着曾国藩、张之万、丁日昌悉心会商，妥为办理。原呈均着抄给阅看。等因。钦此。

伏查运河水志，前经臣之万会同前署督臣李鸿章参酌成案，议定立秋节前高邮志桩长至一丈四尺，启放车逻坝，仍每加四寸递行接启，南中新坝如逾立秋，则照一丈二尺八寸按章递启等因，于五年十一月初十日奏明在案。兹据举人蔡则沄等呈请仍复志桩旧案，查呈内所称，旧案有水志一丈六尺始行开坝之说。督臣衙门案卷全失，无可稽考，饬据淮扬道抄录成案，前后参观，并无水志以一丈六尺为度之说。自系该举人等得自传述，并非有案可稽。至所请立秋、处暑节后始行开坝一节，查各坝迟开一日，则下河受益一日，自是正办。然水势长落，每年迟早不同，若必待立秋以后，且必限定志桩一丈六尺始放车逻坝，万一盛涨溃决，则运河之启坝稍迟，下河之受害更大。且志桩尺寸虽经奏定，臣等总以得守且守，督饬工员细心体察，断无专顾堤工，急于开坝之事。查五年奏定章程，以后六年七月十五日始开车逻坝，已在立秋之后。本年水势较小，现在处暑已逾半月，并未开放各坝，如果他年并无异常盛涨，则终岁不必开坝，更为尽善。总之，里下河之居民以运河之两堤为命脉。十余年来，久未兴修，险工林立。本年春间拨钱十余万串，派员将最险之马棚湾一段修整，九月间尚拟筹款续修小罗堡一段，拟于二三年内将东、西两堤全行修筑，务期格外高厚坚实，能使水志过于一丈四尺尚不开坝，则捍卫有资，保全更大。臣等愚见，以为堤工加一分，则里下河受一分之益，若徒争开坝之尺寸，较时日之早迟，则放坝之际，浩瀚奔注，立成泽国。虽比诸溃决之补稍轻，而甚有伤于农田则一也。五年奏定之案，甫经二年，行之无弊，未便遽议更张。该举人蔡则沄呈请改定志桩尺寸之处，应毋庸议。所有臣等遵旨查复缘由，理合恭折具陈，伏乞皇太后、皇上圣鉴训示。谨奏。

[1] 此件与张之万、丁日昌会衔具奏。

103. 徐万清等遵照新章请袭世职折 [1] 七月二十二日

奏为请袭世职，遵照新章，汇案具奏，仰祈圣鉴事。

窃前准部咨，同治元年二月十六日奉上谕：“嗣后阵亡殉难各员子孙承袭世职，兵部行文各督、抚转饬各该州县将应袭职名迅速行查，径行具报督抚，毋庸由府司转详。予限半年汇案具奏，以免烦扰。”等因。钦此。遵经臣与前署督臣李鸿章十三次照章奏办在案。兹续据各县详报，查有请袭骑都尉世职者，宝山县阵亡游击徐克明之嗣子徐万清等二员。请袭云骑尉世职、发标学习者，上元县阵亡文生汪复之胞弟汪震等四员，年未及岁。请先行承袭云骑尉世职者，江宁县阵亡知县龚汝弼之嫡长子龚国栋等十员。请以本职兼袭云骑尉世职者，上元县殉难孝廉方正倪德新之次子知县倪嘉祥等十四员。请承袭世职在籍应试并顶戴荣身者，吴县御贼被害县丞王秉刚之嗣子王日照等八员。以上三十八员，禀申本籍各县取具宗图册结详送前来。

臣查汪震、吴尧典、张宗祥、吴之树四员，均年已及岁，业经验看，年力正强，堪以承袭发标学习。其徐万清一员，俟奉部复，另再给咨送部。张毓才、龚国栋、郭凤墀、俞国恩、赵士沐、沈煦孙、盛世本、乔曰珀、孙近仁、孙吉仁、白鎏等十一员，均请先行承袭。倪嘉祥、周焯、钟培敏、沈寿康、谢昌爵、邵浚行、何作桢、法赓祥、杨保彝、邵桢、胡思复、陈礼中、吴国桢、蒋继镛等十四员，均请以本身文职照例兼袭。王日照、朱士国、何文钊、蒋春荣、谢光诏、钟万里、潘龙曾、汤孝成等八员，均请承袭在籍应试，并顶戴荣身，于例均属相符。除将宗图册结咨部查核外，相应归录原案，缮具清单，恭呈御览，仰恳敕部议复施行。所有遵照新章请袭世职缘由，谨会同江苏抚臣丁日昌、署安徽抚臣吴棠恭折具奏，伏乞皇太后、皇上圣鉴训示。谨奏。

附申请承袭兼袭世职各员清单

谨将承袭、兼袭世职三十八员，汇缮清单，恭呈御览：

一、宝山县原任苏松镇标中营游击徐克明，于同治三年二月十一日贼扑石城港接仗阵亡，奏蒙赐恤，经部议给骑都尉世职，袭次完时给予恩骑尉世袭罔替等因。该故员无子，以嫡侄徐万清立继为嗣，现年三十七岁，应请承袭骑都尉世职。

一、巢县原署皖南镇总兵张志邦，于同治五年正月因公晋省，二月初六日行抵棉花堤地方，被火药轰伤殒命，奏蒙赐恤，经部议给骑都尉世职，袭次完时毋庸给予恩骑尉世袭罔替等因。该故员嫡长子张毓才，现年三岁，应请先行承袭骑都尉世职。

一、上元县文生汪复，于咸丰三年贼窜金陵，带勇阵亡，奏蒙赐恤，经部议给云骑尉世职，袭次完时毋庸给予恩骑尉世袭罔替等因。该故生子嗣同时殉难，今胞弟汪震，现年四十岁，应请承袭云骑尉世职，饬发督标中营学习。

一、仪征县原任奇兵营外委吴铮，于咸丰八年九月十八日在六合剿贼阵亡，奏蒙赐恤，经部议给云骑尉世职，袭次完时给予恩骑尉世袭罔替等因。该故员嫡子吴尧臣已故无嗣，以嫡侄吴尧典立继为嗣，现年二十八岁，应请承袭云骑尉世职，饬发督标中营学习。

一、宣城县原任广德营把总张鸣皋，于咸丰十年闰三月贼窜建平，接仗阵亡，奏蒙赐恤，经部议给云骑尉世职，袭次完时给予恩骑尉世袭罔替等因。该故员嫡长子张宗祥，现年二十岁，应请承袭云骑尉世职，饬发督标中营学习。

一、泾县候补知县吴欣曾，于咸丰十一年八月在籍办团，御贼殉难，奏蒙赐恤，经部议给云骑尉世职，袭次完时给予恩骑尉世袭罔替等因。该故员嫡子吴之树，现年四十七岁，应请承袭云骑尉世职，饬发督标中营学习。

一、江宁县升用知县龚汝弼，于同治六年四月十二日在湖北黄安县分水岭接仗阵亡，奏蒙赐恤，经部议给云骑尉世职，袭次完时给予恩骑尉世袭罔替等因。该故员嫡长子龚国栋，现年七岁，应请先行承袭云骑尉世职。

一、长洲县议叙县丞郭云阶，于咸丰十年在籍办团，四月十三日城陷巷战阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄郭凤墀立继为嗣，现年十八岁，应请先行承袭云骑尉世职。

一、常熟县保升知县俞钟缵，于咸丰十年十一月二十八日在浙江省城骂贼被害，奏蒙赐恤，经部议给云骑尉世职，袭次完时，绐予恩骑尉世袭罔替等因。该故员无子，以嫡侄俞国恩立继为嗣，现年十六岁，应请先行承袭云骑尉世职。

一、常熟县从九品衔赵仲标，于咸丰十年在籍办团，八月初二日御贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄赵士沐立继为嗣，现年十三岁，应请先行承袭云骑尉世职。

一、昭文县州同衔沈国瓒，于咸丰十年八月贼窜县城殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嗣子沈寿昌早故，以堂侄孙沈煦孙立继为嗣，现年三岁，应请先行承袭云骑尉世职。

一、南汇县光禄寺署正衔盛家琳，于同治元年五月初三日在大团地方剿贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄盛世本立继为嗣，现年十岁，应请先行承袭云骑尉世职，俟及岁时改文应试。

一、安东县捐职从九品乔镇沣，于同治元年正月督团剿捻，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子乔曰珀，现年十岁，应请先行承袭云骑尉世职。

一、安东县报捐从九品孙培坤，于咸丰十一年六月间随剿捻逆，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子孙近仁，现年十四岁，应请先行承袭云骑尉世职。

一、安东县报捐从九品孙袭坤，于咸丰十一年六月间随剿捻逆，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以故兄孙利坤之子孙吉仁兼祧为嗣，现年九岁，应请先行承袭云骑尉世职。

一、吴县原任江苏抚标左营千总白恩荣，于咸丰十年苏城失陷遇贼阵亡，奏蒙赐恤，经部议给云骑尉世职，袭次完时，给予恩骑尉世职罔替等因。该故员嫡长子白鎏，现年十六岁，应请先行承袭云骑尉世职。

一、上元县孝廉方正倪德新，于咸丰三年贼窜金陵，带勇迎剿殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子嘉禧同时阵亡，长孙宗益已另案承袭。今次子倪嘉祥，现年五十一岁，系属举人保举同知衔即选知县，应请兼袭云骑尉世职。

一、六合县廪生周廷榜，于咸丰八年贼窜县城，率团迎剿，在甘泉县属之桃花山地方阵亡，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子周焯，现年三十二岁，系拔贡生，应请兼袭云骑尉世职。

一、吴县即选训导钟兆熊，于咸丰三年在扬州随剿，城陷巷战阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子钟培敏，现年三十二岁，系属文生，应请兼袭云骑尉世职。

一、常熟县五品衔监生沈荣恩，于咸丰十年八月初二日县城失陷，遇贼被害，奏蒙赐恤，经部议给云骑尉世职，袭次完时，给予恩骑尉世袭罔替等因。该故生嫡长子沈寿康，现年三十一岁，系属附生，应请兼袭云骑尉世职。

一、武进县从九品谢洪舒，于咸丰十年二月在嘉兴办团剿贼，四月二十七日骂贼被害，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄谢昌爵立继为嗣，现年十九岁，系候选布政司经历，应请兼袭云骑尉世职。

一、武进县州同衔从九品邵灏，于咸丰十年四月初六日率团剿贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子邵浚行，现年四十岁，系州同职衔，应请兼袭云骑尉世职。

一、武进县议叙从九品何钧，于咸丰十年四月初六日城陷率团拒贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子何作桢，现年二十七岁，系属文生，应请兼袭云骑尉世职。

一、武进县原任常州府医学法翰封，于咸丰十年四月初六日城陷拒赋被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子法赓祥，现年三十四岁，已充常州府医学，应请兼袭云骑尉世职。

一、阳湖县生员杨煦，于咸丰十一年十月初一日在浙江山阴县遇贼殉难，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故员嫡长子杨保彝，现年三十四岁，系浙江试用县丞，应请兼袭云骑尉世职。

一、丹阳县文生邵燮，于咸丰十年四月初八日率团接仗被戕，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子邵桢，现年四十六岁，系属文生，应请兼袭云骑尉世职。

一、黟县岁贡生胡大纲，于同治二年三月初四日骂贼殉难，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子胡思复，现年三十岁，系属增生，应请兼袭云骑尉世职。

一、宣城县从九品衔陈勋，于同治元年十二月十三日贼窜东门渡镇地方，督团御贼，接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员陈礼中，现年三十四岁，系属文生，应请兼袭云骑尉世职。

一、泾县候选从九品吴秀森，于咸丰十年五月初四日贼窜县城，率团御贼接仗阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子已故，今嫡长孙吴国桢，现年三十一岁，系议叙八品，应请兼袭云骑尉世职。

一、舒城县议叙八品蒋恺，于咸丰八年三月二十六日在东四里地方督团御贼阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员并无子嗣，今胞弟蒋继荣，现年二十六岁，系属监生，应请兼袭云骑尉世职。

一、吴县候补县丞王秉刚，于同治三年九月间，在福建漳州府城御贼被害，奏蒙赐恤，经部议给云骑尉世职等因。该故员无子，以嫡侄王日照立继为嗣，现年十七岁，应请承袭云骑尉世职。惟幼习诗书，不谙弓马，请以世职顶戴在籍应试。

一、武进县监生朱伯英，于咸丰十年四月初六日城陷拒贼被戕，奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故员嫡长子朱均国同时殉难，今嫡次子朱士国，现年二十二岁，应请承袭云尉世职。惟幼习诗书，不谙弓马，请以世职顶戴在籍应试。

一、武进县议叙从九品何煐，于咸丰十年四月初六日城陷拒贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子何文钊，现年十六岁，应请承袭云骑尉世职。惟幼习诗书，不谙弓马，请以世职顶戴在籍应试。

一、阳湖县议叙八品衔蒋兆鳌，于咸丰十年四月初五日贼窜西乡，率团御贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子蒋春荣，现年二十五岁，应请承袭云骑尉世职。惟幼习诗书，不诸弓马，请以世职顶戴在籍应试。

一、阳湖县从九品衔谢镛，于咸丰十年四月初六日城陷拒贼被戕，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子谢光诏，现年二十九岁，应请承袭云骑尉世职。惟幼习诗书，不谙弓马，请以世职顶戴在籍应试。

一、舒城县捐职州同钟继昌，于咸丰四年五月初十日在籍御贼殉难，奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄钟万里立继为嗣，现年十七岁，应请承袭云骑尉世职。惟幼习诗书，不谙弓马，请以世职顶戴在籍应试。

一、泾县候补未入流潘献寿，于咸丰八年九月初三日在扬州骂贼遇害，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子潘龙曾，现年二十一岁，应请承袭云骑尉世职。惟幼习诗书，不谙弓马，请以世职顶戴在籍应试。

一、宣城县文生汤日新，于咸丰十年八月十一日贼窜庙埠镇遇贼被害，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子汤孝成，现年四十一岁，应请承袭云骑尉世职。惟专务农业，不愿发标学习，请以世职顶戴荣身。

[1] 此件与丁日昌、吴棠会衔具奏。

104. 续奏水陆各军阵亡伤亡及病故各员弁请恤折七月二十二日

奏为汇报阵亡、伤亡、在营病故各员弁，恳恩敕部议恤，恭折仰祈圣鉴事。

窃查水陆各军打仗阵亡及积劳病故人员，臣于同治五年十月十三日汇奏请恤，仰蒙谕旨允准。兹复据兵部右侍郎彭玉麟及各营陆续查报，统计赴敌死绥者三十七员名，受伤物故者六员名，积劳病没者八十员名，先后请奏前来。臣查该故员等久事行间，忠勇奋发，或临危授命，或尽瘁捐躯，既树勋绩于生前，未获荣名于身后，九原赍志，悯恻殊深。相应汇缮清单，吁恳天恩，敕部查照阵亡、伤亡及在军营立功后病故例，分别议恤，以慰忠魂。除饬取履历咨部核办外，所有查明死事各员弁汇案请恤缘由，谨缮折具陈，伏乞皇太后、皇上圣鉴训示。谨奏。

附请恤单

谨将水陆各营节次阵亡、伤亡及积劳病故，例应请恤之员弁，汇缮清单，恭呈御览。

计开：

阵亡各员弁

花翎副将衔参将曾思厚，都司衔守备张日胜，蓝翎守备屈平金，蓝翎把总张南新，外委傅玉龙，蓝翎都司郑得才，蓝翎都司李心田，蓝翎把总陈伯揆，蓝翎外委王忠义，蓝翎游击刘长胜，蓝翎守备李复胜，蓝翎千总赵洪胜，蓝翎把总胡松林，蓝翎把总胡胜贵，蓝翎把总汤得周，把总张永发，蓝翎都司韦才升，蓝翎千总彭德俊，蓝翎把总杨国顺，花翎都司朱成玕，蓝翎千总杨光祖，蓝翎千总李必胜，蓝翎把总何有典，蓝翎把总王宝和，把总杨义清，把总孙吉堂，副将康启贵，都司覃炳奎，蓝翎守备邹学正，外委朱顺其，尽先都司四川松潘镇标中营守备侯元相，花翎副将左俊逸，把总陈祥，花翎都司杨国富，蓝翎守备刘竺桥，附生王棨昌，尽先守备扬州营外委孔昭熊。

以上三十七员弁，请照阵亡例各按原衔、原职从优议恤。

伤亡各员弁

花翎参将刘海宴，花翎都司邹明立，蓝翎守备张广祥，蓝翎外委李玉鸿，蓝翎外委陈万镒，蓝翎外委周梓才，蓝翎外委潘应烈，蓝翎外委吴必才，蓝翎外委刘先增，蓝翎外委马德芝，蓝翎外委梁书俊，蓝翎外委张敬德，蓝翎外委戴文福，花翎提督衔总兵黄明亮，花翎副将衔参将朱云集，分发安徽补用知州樊梁生，蓝翎守备衔千总郑先宇，蓝翎千总苏德裕，蓝翎外委陈清胜，蓝翎外委杨忠信，蓝翎外委谢德元，蓝翎外委舒胜元，记名总兵杨明贵，花翎游击禹金铨，五品军功千总堰涧汛把总杨乐山，千总龚魁士，外委苏朝聘，总兵衔两江补用副将江必胜，江西候补同知刘承溶，开复归部铨选知县张鹏翰，候选知县王宜勰，同知衔安徽补用知县刘成业，河南补用县丞龚之棠，蓝翎游击衔都司祝清，蓝翎守备文得明，花翎记名总兵李连升，花翎记名总兵成得胜，花翎参将谢观言，花翎参将张德仪，蓝翎守备程有年，蓝翎守备衔千总戴玉源，蓝翎千总周开茂，蓝翎五品顶戴即选县主簿王俊臣，蓝翎江苏补用从九品陈汝砺，蓝翎把总段邦均，蓝翎把总谢相上，蓝翎把总刘显甲，蓝翎外委姚良玉，蓝翎外委刘得胜，蓝翎外委蓝昌福，蓝翎外委黄友三，蓝翎外委丁印亭，蓝翎外委彭胜松，蓝翎外委彭昌扬，蓝翎外委陈熙春，蓝翎外委曹世和，蓝翎外委申毓韬，蓝翎外委刘仁秀，蓝翎外委邓交泰，蓝翎外委柏正福，蓝翎五品衔县丞李埙，蓝翎县丞刘贻善，候选训导章琳，蓝翎都司衔守备成名得，花翎都司衔守备王紫明，蓝翎千总王俊杰，蓝翎外委许胜开，蓝翎千总李钟禄，花翎副将唐绍基，花翎参将任升芝，蓝翎把总向光华，蓝翎外委莫光德。

以上八十员弁 [1] ，请各照原衔原职在军营立功后病故例从优议恤。

[1] 此八十名员弁，名单仅七十二人。

105. 淮安城守营守备员缺仍请以马祺华补授片 [1] 七月二十二日

再，淮安城守营守备姬鸿元，因病出缺，应行选员请补。查有蓝翎都司衔尽先补用守备马祺华，弓马娴熟，人亦谙练，堪以请补。正在具奏间，接准部咨：“此缺由部另行拟补。”等因。臣查马祺华保举守备尽先班次已久，臣处奏定月课章程，专为考核人才起见。该员马祺华，曾列超等第一，见缺后又经传考一次，技艺出众，弓力相符，足为守备本班之冠，业已悬牌准补，碍难失信于标下员弁。且此缺本系由外题补之缺，合无仰恳天恩，俯准将马祺华补授淮安城守营守备，实于营伍、地方有裨。除饬取履历咨部查核外，谨会同漕运总督臣张之万附片陈明，伏乞皇太后、皇上圣鉴训示。谨奏。

[1] 此件与张之万会衔具奏。

106. 请准淮海七属折漕存银拨归撤勇等费用片七月二十二日

再，淮海七属折漕一款，同治四年解存银二万二千一百两有奇，清水潭漫口办赈案内奏明动用银一万八千八百五十九两有奇，尚存银三千二百四十一两有奇。又续收四年分银二百九十六两有奇，五年分银二万二千八百六十七两有奇，六年分银二万九千八百十一两有奇。以上共银五万六千二百十六两有奇，系应解部库之款。上年十一月间，刘松山一军需饷甚紧，无款可筹，经臣札饬江宁布政司酌提前项银五万两，拨交粮台转解陕西应用在案。现在酌拟撤勇，需用尤繁，粮台司库均属无款可归，拟将前项余银六千二百十六两一并提前归粮台拨用。除汇入剿捻军饷案内列款造报外，理合附片陈明，伏乞皇太后、皇上圣鉴，敕部查照。谨奏。

107. 候补道潘鸿焘积劳病故请予从优议恤片七月二十二日

再，江苏候补道潘鸿焘，从军甚久，先在蒋益澧军营，嗣至臣弟曾国荃营中，随同克复江宁省城，颇著劳绩。同治四年，臣出剿捻匪，派该道办理北征粮台，六年兼办金陵善后局，诸臻妥叶。本年正月，臣与漕臣张之万会檄承修运河马棚湾要工，三月中大雨兼旬，奇险百出。该道与候补道叶宝树，往来泥淖之中，昼夜堵筑，备尝劳苦。至五月中堤工甫竣，竟以积劳殒命。向来南河人员工程款项，每多不实不尽，积习牢不可破。潘鸿焘器局闳远，治事精核，在工巨细躬亲，一尘不染。臣拟将运堤次第兴修，方冀该道始终其事，乃以积劳病故，未竟其用，殊可悯惜。查河工抢险，本与军营出力无异，况潘鸿焘襄事金陵大营，久著声绩，合无仰恳天恩，敕部将江苏候补道潘鸿焘照军营立功后病故例从优议恤，以旌劳勋。理合附片陈请，伏乞皇太后、皇上圣鉴训示。谨奏。

108. 都司隆寿伤病久治不愈请准开缺回旗调理片 [1] 七月二十二日

再，据江宁城守副将李恒清详称，溧阳营都司隆寿，前因腿伤举发，请假两月调理。兹据该都司声称，病久气亏，步履维艰，又兼时患痰喘，实难力疾从公，恳请开缺回旗医治，将来病痊，愿供旗职。委弁确查，取具医验各结转详前来。臣查该都司隆寿患病属实，难期速痊，应准其开缺回旗调理，将来病痊归旗录用。除给咨回旗，并将所遗都司员缺拣员请补外，谨会同江南提督臣李朝斌附片陈明，伏乞圣鉴。谨奏。

[1] 此件与李朝斌会衔具奏。

109. 奏陈江宁府属查出熟田试办抵征情形折 [1] 七月二十二日

奏为江宁府属查出熟田，试办抵征，恭折仰祈圣鉴事。

窃江宁省城自同治三年克复后，所有江宁府七属应征钱漕，经臣奏奉恩旨，从四年至六年止豁免三年，应俟同治七年再行启征。一面设局招垦，一面清查田粮。三年以来，虽有陆续认业，开报区图亩分，次第垦种，无如人民稀少，认垦无多。综计七属熟田尚不及十分之五，所有成熟田地理应照例纳粮，而旧时图籍片纸无存，孰为民田，孰为卫田，以及各区各图各等科则完银若干，系何款目，完米若干，作何起存，均属毫无考证。国家正赋攸关，蠲免三年，本年业届启征之期，未便再请展缓。经臣饬令仿照皖省章程，权办抵征，无论民、卫、丁漕并征，各按各县大小科赋酌中定数折征钱文。计上元、江宁、句容三县科则不甚悬殊，每熟田一亩，银米两项共折征钱二百五十文，每熟地一亩，折征钱一百三十文。江浦县民间向系以稻种计数，每田种一石，并征钱二千文，地种一石，并征钱一千二百文。六合县本系田、地不分，以种计数，定以每种一石，无论田、地均按田七、地三摊征。每种一石，应征钱一千七百六十文。溧水、高淳二县只征折色，向无漕粮，稍示区别，每熟田一亩，折征钱二百文，每熟地一亩，折征钱一百文。又上元、江宁、句容、江浦、六合五县，向有芦洲田地，册案亦无。而考诸志乘，名目甚多，每亩课银自一二厘至七八分，科则悬殊，其势不能不分等折征。现经酌定：凡芦洲已成田地者，每亩征钱一百三十文至七十文。其草泥等滩，每亩征钱五六十文至数文不等。以上民芦田地议征钱数，火耗、羡余一并在内，不准书差人等格外加收分文。仍分上、下两忙完纳，上忙应完三分之一，下忙应完三分之二，约计应征钱文四十余万千。除酌提各县办公经费六万八千四百千有奇外，其余悉数易银解司，以一半银两作为本色漕赠行月等款，留候冬间尽数买米，随同江北冬漕一并起运。其运费等款，悉于此内开销。其余一半银两，应按十成计算，内提出一成作为加一耗羡，归耗羡款下抵支江宁府属正、佐各员养廉及各标营武职养廉之用，统归耗羡入收造报；其余九成，即归地丁项下入收抵放各标营月饷等用，并归地丁造报。如前敌饷需阙乏，亦可奏明酌拨。据江宁布政使李宗羲详请具奏前来。

臣查冬漕、地丁两项，向例冬漕运米进京，地丁分析拨解，本应各清各款。惟江宁失陷十有三年，公家册籍荡然无存，即户部亦无原册可以抄发，断难悉循旧章。此次仿照臣在安庆办理抵征之法，酌定数目，钱漕并收。民间完纳之数，较昔年尚觉稍减，京仓应解之漕，计明春可以起运。似可上裕国课，下恤民生，于公私均有裨益。

臣恐各县查报熟田之数尚有隐匿，现又会商抚臣添派委员，认真稽查，总期已熟之田悉数征收，未熟之田随时开垦。以后酌量情形，如可开办丁漕，即当奏明改归向章，以符定例。所有江宁府属试办抵征缘由，谨会同江苏巡抚臣丁日昌恭折具奏，伏乞皇太后、皇上圣鉴训示。谨奏。

[1] 此件与丁日昌会衔具奏。

110. 副将等缺请仍照原议借补折 [1] 七月二十二日

奏为副将等缺仍照原议借补，恭折仰祈圣鉴事。

窃江浙太湖营内河水师副将缺，前请以简放提督田名魁借补。江西袁州营陆路副将缺，前请以提督衔记名总兵朱云章借补。苏松镇标左营游击缺，前请以尽先副将苏松右营都司张焜借补。柘林营陆路都司缺，前请以尽先参将王步云借补。吴淞营外海水师参将缺，前请以尽先参将奎秀借补。均经部议，与例未符，行令另拣合例人员请补在案。兹查武职各官大衔借补小缺，业经部臣核复议准，于七年五月初三日钦奉谕旨：“着照所议办理。”等因。钦此。查田名魁、朱云章二员，系提、镇借补，副将张焜系副将借补，游击王步云系参将借补，都司大衔借补小缺，未逾三级，均与部议相符。奎秀系陆路参将借补水师，与例稍有未符，惟奎秀系本有实缺之员，开缺后例应赶紧补还一缺，而先委署理于水师营务，亦颇谙习。合无仰恳圣恩俯准，以田名魁借补太湖营副将，朱云章借补袁州营副将，张焜借补苏松镇标左营游击，王步云借补柘林营都司，奎秀借补吴淞营参将等缺，实于水陆各营均有裨益。除将未定章程以前千总以下部驳各员咨部仍请照补外，所有副将等缺仍请借补缘由，谨会同江西巡抚兼提督衔臣刘坤一、江南提督臣李朝斌合词恭折具奏，伏乞皇太后、皇上圣鉴训示。谨奏。

[1] 此件与刘坤一、李朝斌会衔具奏。

111. 刘启发等请补参将等缺折 [1] 七月二十二日

奏为拣员请补参将等缺，恭折仰祈圣鉴事。

窃照武职各官大衔借补小缺，业经部臣核复议准，于七年五月初三日钦奉谕旨允准在案。兹查有安徽抚标中军参将李定元病故遗缺，拣选得记名总兵苏州城守营右军守备刘启发，畅晓戎机，长于缉捕，堪以借补。递遗守备一缺，拣选得游击衔尽先都司张鹏程，营伍谙练，办事老成，堪以借补。又，京口左营都司李本谦病故遗缺，考选得尽先补用游击杨治，弓马精熟，人亦明练，堪以借补。又，三江营守备余洪亮病故遗缺，拣选得尽先补用都司钟瑜，熟悉营务，才具精细，堪以借补。又，请补苏松镇标右营都司陶位中在洋阵亡遗缺，考选得该营都司衔守备龚云恺，技艺纯熟，人亦干练，堪以升补。递遗守备一缺，考选得尽先补用都司苏松镇标中营千总周鼎铭，久习水师，能耐劳苦，堪请递补。

以上各员内，刘启发籍隶本省，龚云恺系崇明县人，周鼎铭系本营兵丁，与例稍有未符，第该员等均系军营著绩之员。合无仰恳天恩俯准先行借补，俟有合例缺出，即行酌量拣调，并请先给署札，以资信守。仍俟该员等经手事竣，即行给咨赴部听候带领引见，以符定制。除饬取履历咨部查核并将李定元等病故日期循例恭疏题报外，谨会同署安徽巡抚臣吴棠、江南提督臣李朝斌合词恭折具奏，伏乞皇太后、皇上圣鉴训示。谨奏。

[1] 此件与吴棠、李朝斌会衔具奏。

112. 马声焕等巡洋员弁获盗毁船恳请优奖折 [1] 七月二十二日

奏为巡洋弁获盗毁船，异常出力，恳恩破格奖励，恭折仰祈圣鉴事。

窃照江苏省设立外海水师，巡洋捕盗，法极周密。军兴以来，无暇兼顾，日就废弛。臣于上年会商抚臣酌议巡洋缉捕章程，力加整顿，并令海疆镇、道先行督饬轮船、巡艇出洋缉捕，以戢盗氛。兹有管带海生轮船委员、巡检马声焕，于本年三月初四日巡至江阴县子齐沙，适有盗船两只追劫客船，当即驶近追击。该匪开炮拒捕，相持两时之久。轮船连放开花大炮，轰毙积盗十余名，烧毁船一只，余匪登岸奔窜，追擒四名，讯系被掳关快船户。供称盗首四人盗伙十一人，均已击毙等语。查关快船户罗海，上年在洋被掳，曾经呈报有案，证以现在供词，确凿可信。

又有管带艇船游击张焜，督同哨弁曹振彪等会同崇明县募雇巡船，于三月二十四日巡至崇宝沙迤东洋面，见有盗船四只，盗匪头扎红巾，游驶伺劫，师船奋力向前剿捕，互施枪炮，鏖战多时。我船连开大炮击沉盗船一只，复以火罐烧毁一只，在船盗匪焚溺殆尽，余匪势蹙，驶船逃逸。该员等复督同兵勇追获盗船两只，生擒盗匪张什伍等十二名，解由崇明县讯明正法。查明受伤兵勇六名，阵亡勇丁一名，照章分别赏恤。所有两次捕获积盗在事出力员弁，据苏松镇道禀请奖励前来。

臣查巡检马声焕，以微末文员管带轮船出洋捕盗，当此整顿之始，奋不顾身，首先攻毁盗船，外海水师为之一振。续有艇船员弁张焜等，不避风涛，竭力鏖战，悍盗四船立予歼灭，足以靖盗氛而安商旅。核其劳绩，实与战功无异。查前准部咨，本有获盗优奖之章，现在急图整饬外海水师之际，尤当格外优奖以示鼓励。相应恭缮清单仰恳天恩俯准将巡检马声焕、游击张焜等破格施恩，以为巡洋捕务者劝。除把总、外委各弁咨部注册外，谨会同江苏巡抚丁日昌恭折具奏，伏乞皇太后、皇上圣鉴训示。谨奏。

附请奖清单

谨将轮船、艇船两次拿获洋盗，尤为出力巡洋文武员弁拟保官阶，缮具清单，恭呈御览。

分缺前先选用巡检马声焕，请以知县分缺前先选用，并加知州衔。花翎尽先副将苏松镇标左营游击张焜，请赏给勇号。花翎副将衔两江补用参将曹振彪，请以副将仍留两江尽先补用。花翎尽先将游击高祥发，请免补游击以参将尽先补用。花翎拟补苏松镇标右营都司龚云恺，花翎尽先补用都司拟补苏松镇标右营守备周鼎铭，花翎尽先补用都司黄国典，均请赏加游击衔。

花翎运同衔崇明县知县曹文焕，请以同知直隶州留于江苏补用。蓝翎云骑尉世职陆宝璠，请免补守备，以都司尽先补用。蓝翎尽先千总苏松镇标中营把总华嵩，请以守备尽先补用。五品蓝翎尽先把总区宇平，请免补千总，以守备尽先补用。候补千总苏松镇标左营外委陈思普，请赏加守备衔。六品顶戴苏松镇标左营把总咎长庚，请以千总尽先拔补，并赏戴蓝翎。苏松镇标中营千总龚云鹏，尽先千总右营把总黄凤翔，六品顶戴左营外委车鼎扬，均请赏戴蓝翎。

六品军功梁汝济、朱荣藻、黎旺、杜天涛、黄启梁，兵丁陆云程、杨邦范、唐富祥、黄近贤，均请以外委尽先拔补，并赏戴蓝翎。六品军功郭锡、黄其明、郭简、李遇春、吴名扬，均请赏给五品顶戴。

[1] 此件与丁日昌会衔具奏。

113. 熊登武饬仍赴福山镇总兵本任片七月二十二日

再，记名提督福山镇总兵熊登武，前统严字等营在鄂随剿，上年夏间鄂境肃清，各营凯撤，请假回籍。现来江宁销假，正值整顿海洋缉捕之际，应即饬赴本任，以重职守。除檄饬遵照外，理合附片陈明，伏乞圣鉴。谨奏。

114. 尽先副将许本坦吸食鸦片烟请旨革职片七月二十二日

再，尽先副将许本坦，系安徽六安州人，在皖北军营防剿出力，荐保今职，管带亲兵营，早经裁撤，逗留扬镇等处，迹涉可疑。丹徒县知县查拿盗案，盘获许本坦船只，起出鸦片烟具，并据盗犯王得胜扳指牵涉。经前署督臣李瀚章饬委扬州府一再审讯，委系王得胜挟嫌扳害，实无不法情事。臣因案关重大，不厌详慎，复饬臬司提省亲讯，亦无异词。查许本坦管带营勇，遣撤数年，迄未归标回籍，致有被诬之事。复经讯明，违例吸食鸦片，其平日不安本分，已可概见。据署江苏臬司勒方锜详请参劾前来。相应请旨将尽先副将许本坦即行革职，以肃官方。理合附片陈明，伏乞圣鉴训示。谨奏。

115. 开办淮北癸亥纲票盐日期片七月二十二日

再，据两淮盐运使李元华详称，淮北壬戌纲票盐，遵照定章，先运正额二十九万六千九百八十二引，奏明于上年七月二十二日开办。本纲期内淮湖一带尚无阻滞，行销各岸亦称安靖，已于本年六月十六日将该纲应征正杂课银如数征足，按章分成解充剿捻军饷。其癸亥新纲，即于六月十七日接办。应请循照上届之例，仍以正额为准，俾免贻误。详请具奏前来。臣复查无异。除将壬戌纲课厘另行开单奏报外，所有接开癸亥纲日期，理合附片陈明，伏乞圣鉴，敕部查核。谨奏。

116. 附录廷寄　直隶饷需浩繁着户部借拨银两并催江苏欠饷七月二十七日

同治七年七月二十七日，准兵部火票递到军机大臣字寄——大学士署直隶总督一等果威伯官文、大学士两江总督调任直隶总督一等毅勇侯曾国藩、署湖广总督湖北巡抚郭柏荫、江苏巡抚丁日昌、湖南巡抚刘崑、山东巡抚丁宝桢，传谕护理湖北巡抚布政使何璟：

同治七年七月二十日奉上谕：

前因官文奏饷需浩繁，请饬部再行借拨银三十万两，由部饬催江苏等省，将欠解协饷解部归款一折，当交户部速议具奏。兹据奏称，直省供应防兵、清理欠饷并筹办善后事宜，需费浩繁，请在部库先行借拨银十万两，并催解欠银等语。现在捻匪荡平，该省一切用款尚多，即着照户部所议，先行借拨银十万两解交该署督应用，以济急需。着曾国藩、丁日昌将江苏欠解银十万两迅速解部归款。并着郭柏荫、刘崑、丁宝桢、何璟将湖南欠解银五万两，湖北欠解银七万两，山东欠解银八万两，迅即委员解交直隶藩库，以备应用。官文即行分投催提，毋任迟延蒂欠。各饷解到时，官文当严饬藩司撙节动用，勿稍虚糜，嗣后并不得再行渎请。将此由五百里谕知官文、曾国藩、郭柏荫、丁日昌、刘崑、丁宝桢，并传谕何璟知之。钦此。

遵旨寄信前来。

117. 附录明谕　着曾国藩调补直隶总督马新贻等调补新任事七月二十日

同治七年七月二十日，内阁奉上谕：“曾国藩着调补直隶总督，两江总督着马新贻调补，英桂着补授闽浙总督。马新贻、英桂均着毋庸来京请训。”钦此。

118. 遵旨议复塔城旧制以安众心折 [1] 八月初五日

奏为遵旨妥议具奏，仰祈圣鉴事。

同治七年七月二十六日，准军机处片交，内开军机大臣面奉谕旨：“锡纶奏请仍复塔城旧制一折，着原议王大臣等会同妥议具奏。”钦此。钦遵并抄出锡纶原折一件，续经交出麟兴、福济等折二件，寄谕二道。臣等订期在内阁公同阅看。

据锡纶原奏内称，布伦托海叛民张等东窜一股，扰及吐尔扈特郡王游牧，抢掠牲畜数千。该郡王集兵接仗，互有胜负。该叛民复西窜乌陇古河查古城北境博塔山，难民尚有数千人。倘此股叛民南窜勾结，则势成燎原，必须赶紧剿办。适呼图克图、棍噶札勒参闻警到科会商机宜。查布伦托海原设满兵仅百余人。索伦之兵，虽有行抵塔境，信息尚远隔数千里，亦属缓不济急，只有十苏木之蒙兵向随棍噶札勒参屡经战阵，差为可用。前经李云麟奏明，作为该呼图克图之徒众。据该呼图克图言，此项蒙兵不甚愿，自奏定之后，游牧散乱不遵约束，一旦用之临阵，何能听其指挥，不若仍复塔城旧制。现有该总管巴彦特古斯等，皆夙能办事之员，发给粮饷、器械，饬令整顿队伍。该呼图克图仍经手调度，可期用命。商之奎昌、福济，皆以为然。该呼图克图已回阿尔泰山，会同明瑶先行料理。奴才一面奏闻，一面咨行明瑶，札饬该总管等，晓谕该苏木人众，即由该总管督率，归该呼图克图调遣，相机剿办等语。

又据麟兴、福济等奏报，布伦托海叛贼情，并称李云麟抵任未足一月，遽祸起萧墙，又不能设法弹压，致叛贼寻踪东窜，复弃营北走科城，因之以危各等情。臣等查安置额鲁特游牧一事，节经李云麟陈奏，惟有将十苏木人等赐给棍噶札勒参为徒众，方能经理裕如，并请将塔城额官悉数裁撤。臣等以李云麟叠次敷陈，自必确有定见，是以议请准行。惟必须筹画万全，不准丝毫敷衍。至塔城额设之官，未便遽行裁撤，曾经于同治六年九月附片奏明在案。嗣因棍噶札勒参具奏，该官兵等有不愿改作门徒之意，复经臣等于六年十二月会议，请饬下李云麟悉心再议，务期妥善。如须仍遵塔城旧制设立官员、兵丁，所需俸饷即照旧定额数筹给，亦经奏明在案。是该处情形，臣等早经虑及，全在李云麟随机应变，措置得宜。今查阅锡纶、福济等所奏，是李云麟筹办此事竟系毫无把握，且自到布伦托海以来，种种办理不善，激成事端，现在急须拨兵进剿。既据锡纶奏称，惟有十苏木蒙兵可用，业经咨行明瑶，札饬该总管等传谕该苏木人众，仍复塔城旧制，以安众心等语。

边情孔亟，朝廷本不为遥制，应请饬令该大臣等妥为经理，一切仍复旧规，并一面激励该蒙兵随同明瑶、棍噶札勒参迅图攻剿，力遏乱萌。其额设饷糈，除锡纶业经发给银三千两外，仍应照旧定之数源源筹拨。至旧设游牧领队大臣一员，亦应俟军务稍定后由该大臣等奏明请旨。总之，该大臣等身任地方，责无旁贷，务当和衷商酌，统筹全局，以消后患而靖边疆。如尚有因地制宜应行变通之处，悉由该大臣等随时体察，奏请定夺。所有臣等会议缘由，理合恭折复陈，伏祈皇太后、皇上圣鉴，训示遵行。

再，此折系内阁主稿，合并声明。谨奏。

[1] 此件与奕等会衔具奏，据台湾“故宫博物院”《先正曾国藩文献汇编》补入。日期为具奏之日。

119. 恭谢从优议叙恩折八月初六日

奏为恭谢天恩，仰祈圣鉴事。

窃臣接准吏部咨开，同治七年七月初十日，内阁奉上谕：“两江总督曾国藩筹办淮军后路军火，俾李鸿章等克竟全功，着交部从优议叙。”钦此。当即恭设香案，望阙叩头谢恩讫。伏思捻逆扰乱十有余年，上年冬间削平任、赖股匪，民困稍纾，而张逆纵横河朔，震惊三辅。今幸殄除，余孽一律肃清，上蒇先皇未竟之功，实托圣主如天之福。臣剿捻无效，抱疚实深，方补过之不遑，夫何功之可录。乃荷温纶下贲，甄叙优加。以转饷之微劳，沐诏书之褒宠，抚衷循省，倍觉悚惶。臣惟有宣布皇仁，拊循还役，士卒有归耕之乐，东南无伏莽之虞，庶几仰答高厚鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

120. 恭奉调补直隶总督并拟入京陛见谢恩听训折八月初六日

奏为恭谢天恩，吁恳陛见，恭折仰祈圣鉴事。

窃臣准兵部火票递到同治七年七月二十日内阁奉上谕：“曾国藩着调补直隶总督。”钦此。当即恭设香案，望阙叩头谢恩讫。伏念臣自咸丰十年仰蒙文宗显皇帝简任两江，已越九年。中间军书旁午，身在戎行，于吏治未得尽心，即在江宁任所前后二年，筹画饷需，顾此失彼，仍未能讲求吏治，惠恤疲民，夙夜抱惭，惟以不获称职为惧。兹乃钦承恩旨调任畿疆，闻命之余，倍深惧惕。目前中原军务一律肃清，所有撤勇事宜业与湖广督臣李鸿章往返函商，粗有头绪。新任督臣马新贻到任后，可与李鸿章和衷妥办。臣现将经手未了事件赶紧清厘，吁恳天恩俯准于交卸后入都陛见，俾得瞻仰天颜，跪聆圣训，冀一切有所遵循。而粤匪案内累荷高厚之恩，剿捻案内仰沐优容之德，亦得叩谢阙庭，稽首顿首，志感志愧，庶以稍抒悃忱于万一。所有微臣感激下忱，并吁请陛见缘由，理合缮折具陈，伏乞皇太后、皇上圣鉴训示。谨奏。

121. 附录廷寄　答奏请陛见并沥陈歉忱各折片九月初一日

同治七年九月初一日，准兵部火票递到军机大臣字寄——大学士两江总督调任直隶总督一等毅勇侯曾国藩：

同治七年八月二十三日奉上谕：

曾国藩奏请陛见，并沥陈歉忱各折片。览奏均悉。曾国藩着俟马新贻抵任后，将散勇事宜及地方一切公事会同商办妥协后，再行来京陛见，赴直隶总督新任。该督自办理军务十余年来，勤劳王事，不遑顾及其亲。朝廷每一垂念，深为恻然。惟现在畿辅要区，正赖重臣整理，该督当仰体朝廷倚畀之专，勿拘故常而遂萌退志，以副委任，有厚望焉。

两江记名提镇人员中，如有晓畅戎机，长于训练，能实力实心整顿营伍者，并着曾国藩出具切实考语，据实奏闻，以备录用。将此谕令知之。钦此。

遵旨寄信前来。

122. 附录廷寄　着铭军暂扎张秋并另筹银助修山东孔庙大成殿八月二十日

同治七年八月二十日，准兵部火票递到军机大臣字寄——大学士两江总督调任直隶总督一等毅勇侯曾国藩、钦差大臣协办大学士湖广总督一等肃毅伯李鸿章、署湖广总督湖北巡抚郭柏荫、山东巡抚丁日昌：

同治七年八月十二日奉上谕：

李鸿章奏，各军陆续凯撤，遵饬铭军暂扎张秋，兼顾畿南一折。刘铭传一军应否饬札畿南，前经谕令李鸿章统筹全局具奏。兹据奏称，直省兵燹以后，再调大支客军移扎近畿，居民转相惊疑，现拟令该军暂扎张秋迤北，与大名、河间等境相近，尚可兼顾畿南，粮饷接济亦便等语。该军久在东省，兵民相安。自应令其暂扎张秋，以资弹压。着即檄令该提督严饬刘盛藻将该军汰弱留强，妥为钤束，并随时稽查游勇，以靖地方。德州一带，并着饬令吴长庆督率各营，毋稍滋扰。

昨据曾国藩奏，预筹撤勇经费，已谕知李瀚章、刘坤一于浙江、江西各借拨银二十万两，郭柏荫、何璟于湖北借拨银十万两。此时遣撤湘、淮各军，事关紧要，着曾国藩遵奉前旨，咨催各该省督抚按照所拨数目，赶紧解交江宁，以便汇齐饷项，将撤勇事宜早为办理。

李鸿章另片奏，曲阜孔庙宜及时修葺，请饬两江、湖广总督各筹银二万两汇解山东，并由山东巡抚在本省筹银二万两，派员兴修等语。即着曾国藩、郭柏荫于该省撤军就绪后，各速筹银二万两解赴东省，并着丁宝桢在该省筹银二万两，遴派妥员，谨将大成殿九间檐宇及塌毁各工择要兴修，以昭诚敬。将此由五百里各谕令知之。钦此。

遵旨寄信前来。

123. 附录廷寄　着会同马新贻筹商撤勇俟事竣再赴直隶总督新任饬彭玉麟迅赴江皖扼扎并申斥丁日昌等妄参疆吏迁调八月二十九日

同治七年八月二十九日，准兵部火票递到军机大臣字寄——大学士两江总督调任直隶总督一等毅勇侯曾国藩、两江总督马新贻、江苏巡抚丁日昌：

同治七年八月二十日奉上谕：

丁日昌奏，遣勇四散，后患堪虞，调任督臣请暂缓赴直。据呈转奏，并请暂留曾国藩数月，饬彭玉麟暂缓回籍各折、片，览奏均悉。马新贻日内计可抵任，曾国藩即将散勇机宜及地方一切公事与马新贻悉心筹商，着俟撤勇事竣，布置妥协，曾国藩再赴直隶总督新任，以重职守。

前因曾国藩调补直隶总督，长江水师提督责任綦重，恐黄翼升一人不足以资控制，已寄谕彭玉麟于百日后迅赴江、皖扼要驻扎矣。

至疆吏迁调，朝廷自有权衡，岂臣下所得妄参。丁日昌及冯桂芬等均着传旨申饬，原片留览，将此各谕令知之。钦此。

遵旨寄信前来。

124. 奏参安徽来安知县黄功儒承修文庙核不符实请旨降补县丞折 [1] 八月初六日

奏为知县承办要工，未能核实，恭折奏参，仰祈圣鉴事。

窃查署安徽来安县知县黄功儒，禀请修理文庙。据称，饬匠计估约需工料银七千余两，择于五年五月二十二日兴工，并饬绅董支放捐款，仍会同儒学督率典史随时稽查等情。当经前署督臣李鸿章批司转饬督董妥速办理在案。本年三月间，复据该令禀称，先将大成殿、崇圣宫等处及内外应修各工一律完整，计用去工料银一千七百两有奇，等情前来。正在批办间，旋据署来安县教谕沈琇、署来安县训导姚景泰、前署来安县训导张忠、署来安县典史张宝勋等会禀：黄令捐修文庙，兴工二三年，仅修两庑及前面围墙。大成殿正中通天大洞，匾额淋泥不堪，其余各工毫未整顿，乃已用去捐项一千七八百两之多。禀乞委验饬查。等情。经臣札委江苏补用直隶州知州王定安亲诣该县确查，据禀：大成殿罅漏通天，补苴尚未报竣，崇圣宫并未被毁，亦未补修，约估新修各处工料在千金上下，核与该令所禀银数不符等情，禀复核夺。并据安徽布政使张兆栋、署安徽按察使刘毓楠详请参奏前来。

臣查署安徽来安县知县黄功儒，承办文庙工程，并不核实督办，臣饬派委员查明，大成殿尚有罅漏通天，与署教谕沈琇等讦禀相符，则他处各工程概可想见。虽查无侵蚀确据，而任令绅董浮冒开报，实属办事颟顸，不胜民社之任。相应请旨将同知衔前署安徽来安县知县黄功儒，以县丞留省降补。谨会同署安徽抚臣吴坤修恭折具奏，伏乞皇太后、皇上圣鉴训示。谨奏。

[1] 此件与吴坤修会衔具奏。

125. 动拨两淮运库正项银两凑解甘饷折八月初六日

奏为动拨两淮运库正项银两，凑解协甘军饷，恭折仰祈圣鉴事。

窃照江省每月协济甘饷三万两，本系指定江北厘金一款。自前岁以来，水旱频仍，厘金减色。上年十二月初三日，臣于筹解协甘饷银折内曾经声明，自本年正月起，每月仍筹足三万两全数解交甘肃，以一万两协济穆图善军营，以二万两协济左宗棠军营。并经札饬两淮盐运司，如厘金收数不旺，应由运库于正款项目下照数补足，详情奏咨各在案。

兹查金陵厘捐总局所收厘金，除正、三、四三个月毋庸筹补外，计二月分经收厘金实存库平银一万六千五百六十五两有奇，不敷银一万三千四百三十四两有奇。闰四月分经收厘金实存库平银二万四千七百六十七两有奇，不敷银五千二百三十二两有奇。五月分经收厘金实存库平银二万一百十八两有奇，不敷银九千八百八十一两有奇。统计二月、闰四月、五月三个月应解前项饷需，共不敷银二万八千五百四十七两有奇。由运库于正款项下三次共拨库平银二万九千三百两筹补足数，所余银两存俟下次汇解。据两淮盐运使李元华详请具奏前来。臣复核无异。理合恭折具奏，伏乞皇太后、皇上圣鉴，敕部查照。以后厘金不足，动拨运库凑解甘饷，均拟三个月陈奏一次，合并声明。谨奏。

126. 奏陈皖南续办茶捐十卯请奖折八月初六日

奏为皖南续办茶捐，查取十卯捐数员名，恳给奖叙，恭折仰祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输，分案请奖。自臣接办以来，明定章程，每引捐银八钱。同治二年，复定新章，加捐银四钱，每引共捐银一两二钱。仍照向章填发捐照，由各商开具履历呈缴牙厘局换给实收，照筹饷例一律核奖。业将捐生造册，请奖至第九次在案。

兹据办理安徽牙厘总局布政使张兆栋、署按察使刘毓楠、江西候补道蒋嘉棫会详，自同治七年正月起至五月二十日止，各属陆续呈缴元、二、三、四、五、六等年茶捐省照五千三百一十三张，计银二十四万五千九百六十四两五钱七分六厘四毫。嗣据各捐生缴到中照六百一十八张，计银四万二千九百八十八两一钱三分九厘七毫，就现请官阶按照减成新例核算，计正项银四万二千九百八十四两，所余零星尾数银四两一钱三分九厘七毫，应行核销，毋庸给奖。仍存茶捐省照四千六百九十五张，俟各捐生呈缴中照到日换给实收另行核奖外，所有此次计请实职、虚衔、加级、封典者陈颍烁等一百三十三名，请监生、贡生者，有谢家炟等二百八十四名，造具履历清册，请奏前来。臣复查各属缴到省照，比对银数，所请官阶等项均属与例相符。除将清册咨部核办外，仰恳天恩，俯准敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

127. 请将劣员方长久等革职严惩片八月初六日

再，知府用江苏候补直隶州方长久，游击毛可法，均系咸丰三年在连镇贼中被困出降，投入前任徐州镇总兵詹启纶营中，历保今职。詹启纶告病开缺后，毛可法等以侵蚀公捐庙田等词屡次禀诉。臣以事关营员禀讦统领，即提人证到省，派司道详加讯问，分别詹启纶产业孰为公田，孰为私产，令其一一指出，秉公剖断。该员弁毫无分晓，任意抵赖。方长久之阴狠，毛可法之狡猾，均是痞棍行径。詹启纶前在扬州置买房产，久滋物议，皆二人营私而长恶。营中帐目，皆方长久一手经理。迨二人向詹启纶索借不遂，则又背畔禀讦到案。以后，方长久、毛可法供情闪烁，恃符狡展，坚不吐实。况方长久复在仪征县被控占产污辱斯文之案，毛可法有在营携饷潜逃之案，亦属有玷衣冠。应请旨将知府用江苏候补直隶州知州方长久、游击毛可法一并革职，严刑审讯，以儆官邪而惩败类。理合附片具陈，伏乞皇太后、皇上圣鉴训示。谨奏。

128. 附陈服中带兵未能终制及未尽职守等情片八月初六日

再，臣自咸丰七年二月在营丁父忧回籍，八年六月以浙江军务紧迫，钦奉谕旨催促赴援，勉循金革无避之义，复出带兵，守制尚欠一年。虽墨绖从戎与接篆居官者有间，而臣丁母忧亦仅五个月即遵旨赴省办团，并未在家终制。两次冒礼从公，耿耿此心，如婴重咎。臣在家时，父母葬地未能详慎，嗣由臣弟等改卜迁葬，至今已越十年，并未一展谒墓之礼，瞻望松楸，难安梦寐。至臣剿捻无功，本属疚心之事，而回任以后，又不克勤于其职。从前疆臣有声于时者，属员之贤否，公事之源委，无不博诹而默识之，一一了然于心，方足经纬万端，措置精当。臣舌蹇心悸之症，迄未痊愈，不能多见僚属。即接见之时，亦因艰于言语，不能畅论公事，不能殷勤训励，暗中多所废弛。论今日之有负重任，则无以对吾君；论前此之有忝子职，则无以对吾亲。凡此愧歉两端，常恐难言之隐，未能自达于圣主之前。今幸交卸在即，赴阙有期，除俟到京后剀切具奏外，谨先附片陈明，伏乞皇太后、皇上圣鉴训示。谨奏。

129. 附录廷寄　着照御使吴鼎元所奏章程八条杜绝匪患及晓谕裁撤厘金分局日期八月十七日

同治七年八月十七日，准兵部火票递到军机大臣字寄——大学士两江总督调任直隶总督一等毅勇侯曾国藩、钦差大臣协办大学士湖广总督一等肃毅伯李鸿章、两江总督马新贻、署湖广总督湖北巡抚郭柏荫、江苏巡抚丁日昌、署安徽巡抚英翰、山东巡抚丁宝桢、河南巡抚李鹤年，传谕署安徽巡抚布政使吴坤修、护理湖北巡抚布政使何璟：

同治七年八月初八日奉上谕：

御史吴鼎元奏，捻匪业已肃清，仍宜杜绝根株，缮递章程八条，并请饬各省督抚将裁撤厘金分局日期，张贴晓谕，各折、片。山东、安徽、河南各毗连府、州、县地方，为捻匪出没之所。向时，湖北之云梦、安陆等处，时有捻子潜往抢劫。江苏徐、沛一带，民俗亦属强悍。现在捻逆已平，亟应正本清源，使斯民同迁于善，咸与维新。该御史所奏八条，自系为易俗移风起见，着各该督抚等体察情形，按照该御史所拟章程，次第筹办，毋使萌孽潜滋，复贻后患。

至各省裁撤厘金分局，原以体恤民艰，若如该御史所奏，是局员局绅等网利营私，病民尤甚，并着各该督抚等一面将所撤厘局若干处据实奏闻，一面通饬各属即将所撤厘局日期刊示颁发，并省会总局及分局所隶地方一律张示。如各州县等有违示滥收情弊，即着分别参办，以苏民困。原折、片均着抄给阅看。将此谕知曾国藩、李鸿章、马新贻、郭柏荫、丁日昌、英翰、丁宝桢、李鹤年，并传谕吴坤修、何璟知之。钦此。

遵旨寄信前未。

同日又准军机大臣片开，本日奉有寄信谕旨一道，贵督接奉后，希即恭录知照两江总督马新贻、江苏巡抚丁日昌钦遵办理可也。为此知会。

附吴鼎元原折片抄件二件

一

江西道监察御史臣吴鼎元跪奏，为捻匪业已肃清，仍宜杜绝根株，期于萌孽弗滋，风俗永美，恭折敬陈管见，仰祈圣鉴事。

窃臣伏读本年七月二十三日上谕：“捻逆未平以前，所有为匪之人已经投诚遣散者，一概准予自新，不准该处乡团再行寻仇控杀，地方官亦不得借端苛求。倘此后各降众再有作奸犯科，为害乡里者，仍责成地方官从严惩办，毋稍宽贷。”钦此。仰见圣人仁育义正天地生成之至意。抑臣更有进者，捻逆与发不同也。发逆发于偶然，经扑灭则更无后患。捻匪之名，则不知起于何时。臣束发时，即闻河南有所谓捻子者，亦曰红胡子。率皆犷悍凶顽，喜于械斗，联络党与，誓同休戚，抵死不悔。道光元年二月，曾潜至湖北，夜间梯入臣籍云梦县城打劫银铺，立即被拿正法，人数约七八名。后数年，云梦之北邻安陆县有遭其打劫者，亦经陆续缉获，人数已多于至云梦时。又其后，风闻安陆县东北应山县频有此案，其人数则为尤多。而近数年来之盈千累万，大肆扰害，有自来矣。再博观载籍，颍、亳、曹、濮间，古称贼区，盖风气所传染，加以祖、父所习尚，正如症结之不能遽化。今幸群逆伏诛，凡生斯土者，应懔然于捻匪之不可再为矣。然或者余风未殄，渐相约以为。此后但不扰害远近地方，则为捻仍自无妨。不知既入屠割之门，安肯守慈悲之教。日久月深，于从前株灭之惨，皆有所不知，而虎狼又下山矣。待其发而制之，所损实多。则莫若预绝根株，俾民不习夫捻，斯上与下皆永享和平之福。伏惟圣朝德化涵濡，所为格民于善，而使耻为不善者，固自有在。然清源正本之猷，不废治末塞流之术。臣谨查嘉庆二十年，御史卢淅奏请广教化一折，奉上谕：“着各就所属地方，察其民风习尚，有染于污俗，惑于邪说及不知崇尚礼义者，各就其弊切指而告诫之。”等语。懿铄乎政由俗革，一道同风之良规也。臣愚于所以杜捻者，谨拟管见八条，请为皇太后、皇上敬陈之。

一、查明地方也。捻匪踪迹大约在山东、安徽、河南各毗连府州县，拟即查明，于各该处设法严为禁防。惟不得惊扰闾阎，盖善其将来，非咎其既往也。

一、力行保甲也。察盗诘奸，保甲为要。此次禁防捻匪，拟责成各该处州县认真清查户口，并居民各习何项生理，按例以时申报，无得视为具文。

一、晓谕利害也。捻匪鸱张时，不过冥行妄窜，忽栖于高堂华屋，忽栖于僻巷荒村。时而饱则烹羊击饩，时而馁则罗雀掘鼠。一闻大兵猝至，鸟举兽奔，风雨罔顾，昼夜弗遑，并未闻享安荣之乐。迄其败，伏冥诛者，胔骼任抛。受显戮者，身首异处。且也，祖宗门户至是遂以灭绝。设使不为捻，未必其中无发财致富者，未必无及其身或其子侄为绅而为宦者。即不然，仍可延其性命，长其子孙。孰利孰害，形势昭然。拟扩充此意，于各该处遍为晓谕。

一、整饬士习也。士为四民之首，一乡一村中，士所趋向，四民从而效之，皆历验不爽。然士习端否，视乎教官。教官贤否，视乎学政。学政督率有法，则教官皆正身教士之人。教官训迪以方，则士子皆读书立品之彦，则宗族乡党日闻大道，日近正人，自不致堕入恶习。此次禁防捻匪，拟于各该处士习加意整饬。

一、指明伪书也。捻匪等罔涉经史，粗能识《水浒》传奇等书，误信剧盗一流真为英雄豪杰，遂甘陷刑戮而不辞。本年三月间，江苏巡抚臣丁日昌曾奏准禁毁《水浒》传奇等书。然此等书民间蓄藏者甚多，势难遍搜。况积久而销毁之禁渐弛，则刊售又如故矣。拟于各该处告以《水浒传》虽有其人，而所叙之事百无一实。其余似《水浒传》者，皆并无其人，套袭成文。自有此等书以来，凡师法宋江一流，以致全家夷灭者，皆前此等书误之也。如此多方晓谕，似乎事易行而人立悟。

一、严禁赌博也。臣向闻河南镇市遇有赛会等事，皆预设赌局，届期远近齐赴。其输与赢，为数甚巨。强悍之徒欲赢则苦无本，既输则无所偿，遂以打劫为事，而捻匪或即炽于其间。拟于各该处严禁斯风，并一切赌博常局。

一、勿许告讦也。捻匪忽出扰，忽归家。臣前告养回时，深悉此状。今若辈以归而幸免诛戮者，人数必尚多。计其在外凶横各罪邻里，昔所粗知。若准告讦，恐怀疑畏者不能自安，易以生亭。拟先行晓示，禁抑告讦。即有因他讼牵诉捻恶者，亦概置弗理。庶悔过迁善之人，心益定志益坚。

一、责成州县也。拟饬令各该处牧令留心斯事，仍设立章程，扣定年限。如限外经查出该地方有仍称捻党，或因案发觉者，将以前牧令视其历任久暂，分别有无处分，并处分轻重。

以上八条，有暂时筹划，专为杜捻计者，有可以推广，永远通行者。其各条内细密章程，尚俟斟酌详议。夫祛浇俗迓休风，俾汉唐宋以来素称桀骜之地，至我朝而永化为型仁讲让之乡，则又非徒为惩前毖后计也。臣愚昧之见，是否有当，伏乞皇太后、皇上圣鉴。谨奏。

同治七年八月初八日军机大臣奉旨。钦此。

二

再，上月十六日都察院左都御史臣毛昶熙奏，军务渐平，宜益思寅畏一折，奉上谕内有撤去厘金分局一节，仰见圣人于所以苏民困、纾民艰者，须臾弗缓矣。虽然，朝廷宽大之恩，播之惟恐不速，而闾阎膏泽之望得焉多致稍迟。臣向闻不肖州县，于接到蠲缓豁免各誊黄及上宪裁革浮费文书，每积压逾时。于其间竭昼夜之力，移后趱前，网利营私。迄乎溪壑既盈，从容宣示，而民之受其惠者半矣，或未及半矣，且毫无沾溉矣。况厘金薪水自官绅至厮养，均较他途为优。素性清介之人一入局中，即系身处脂膏。若稍一贪婪侵渔，则获利尤赢，且其弊窦万难发觉。何者？厘金固取给于商贾，然自大商以迄小贩，更相庆为利薮。譬如完厘金银一两，则卖货时必援是为名，多索银一两有零。其受累者，独居户与各细民而已。又其事纤微琐细，所有朘削元气之处，犹火销膏而人不见。受其累者，或终身不知。即知之，亦不肯较，不能较，不敢较。盖所托者，尊也。夫师旅方兴，经费无着，请厘金之必不可行，诚属迂论。今幸军务渐平，饷糈可省，奉旨撤去厘金分局，此膏之无容刻屯者也。仍恐间有不肖局员局绅等，接到裁撤文书，辄敢积压逾时，为充橐分肥之计。至分局有地处偏僻者，尤恃无人查出，易于朦混，且将来各局以次裁撤，或亦闻风效尤，其病民实非浅鲜。应请旨饬下各省督抚，饬将裁撤日期刊刻告示，颁发省会总局并该分局地方之道府州县，暨该分局一律张贴，晓谕该分局详报裁撤，亦由该县州府道加结核转存案。如查有违示滥收情弊，即将该局官绅等治罪，并将该道府州县分别议处。如此，庶事归核实，而惠皆及民矣。是否有当，谨附片具奏。

同治七年八月初八日，军机大臣奉旨。钦此。

130. 附录廷寄　着广东浙江等省如数拨饷赴滇等事八月二十三日

为钦奉事。同治七年八月二十三日，准江西巡抚部院刘坤一咨，同治七年八月初十日，准兵部火票递到军机大臣字寄——大学士两江总督调任直隶总督一等毅勇侯曾国藩、成都将军兼署四川总督崇实、两广总督瑞麟、闽浙总督英桂、云贵总督刘岳昭、署湖广总督湖北巡抚郭柏荫、钦差工部尚书署山西巡抚郑敦谨、浙江巡抚李瀚章、江西巡抚刘坤一、湖南巡抚刘崑、河南巡抚李鹤年、云南巡抚岑毓英，传谕粤海关监督师曾：

同治七年七月二十五日奉上谕：

前据刘岳昭奏，请运粤盐以抵滇饷。当经谕令户部速议具奏。又据翰林院侍读学士马恩溥奏，请筹济滇饷，一并交部查明核议具奏。前据该部奏称，查同治六年冬拨以前广东省欠解滇省协饷约共四十余万两内，由盐课项下指拨协解者，有丙辰、丁巳、乙丑三年共指拨银二十一万两。又太平关欠解三十余万两，粤海关欠解二十余万两，经该部三次奏催，仅据粤东将初次奏提银六万两陆续解往，其余多未报解。刘岳昭所请运盐抵饷一节，从前云南、广东本有铜、盐互易之案，章程载在则例。今滇铜虽不能运粤，仍须取给粤盐，即以划抵欠饷，视铜盐互易旧章，办法虽殊，而情理则一。且广东产盐不虑不敷，若运至云南广南府督销，更无沿途洒卖浸灌粤东引地之虑。着瑞麟严饬广东运司赶紧酌提盐斤，飞咨滇省委员接收，售充军需。按每盐一包合银一两二钱有零之数，抵算欠饷，不准借词推诿。其广东藩、盐两库及太平关、粤海关截至现在实欠滇饷各若干，并如何酌提盐斤均匀划抵，及滇省如何委员设局督销转运之处，着瑞麟、刘岳昭、岑毓英各赶紧会商妥议章程具奏。浙江等省应解滇省协饷，报解寥寥。现在滇省需饷孔亟，除广东一省现议提拨盐斤售抵欠饷外，着曾国藩、崇实、英桂、郭柏荫、郑敦谨、李瀚章、刘坤一、刘崑、李鹤年迅饬各该藩司监督，按照户部迭次奏明提拨各数目，赶紧如数起解，毋稍延宕。并着刘岳昭、岑毓英遵照该部历次奏案，将各省奉拨滇饷已解未解各数目，分晰开单，专案飞咨该部，以凭查核。

至马恩溥所奏请简派良将一二员，统带劲旅一二万人入滇助剿等语，云南距直、东较远，移师往剿，情形未必相宜。如该省亟须筹添兵勇，着刘岳昭等即就近添募，以资得力。将此由五百里谕知曾国藩、崇实、瑞麟、英桂、刘岳昭、郭柏荫、郑敦谨、李瀚章、刘坤一、刘崑、李鹤年、岑毓英，并传谕师曾知之。钦此。

遵旨寄信前来。

同日并准军机大臣片开，本日奉有寄信谕旨一道，贵抚奉到后，希即恭录知照大学士两江总督调直隶总督一等侯曾国藩钦遵可也。为此知会。七月二十五日。各等因到本部院。承准此，除行司筹拨委解外，相应恭录咨明。为此合咨贵爵阁部堂，请烦钦遵查照施行。同治七年八月。

131. 附录廷寄　答刘岳昭奏报云南战事并饬四川速拨协滇军饷曾国藩采买火器支援八月三十日

同治七年八月三十日，准兵部火票递到军机大臣字寄——大学士两江总督调任直隶总督一等毅勇侯曾国藩、成都将军兼署四川总督崇实、云贵总督刘岳昭、云南巡抚岑毓英：

同治七年八月二十三日奉上谕：

刘岳昭奏进攻寻甸获胜情形，请饬川省拨饷会办滇捐，并请饬两江督臣采买火器各折片。刘岳昭所部各军分路进攻七星桥，将该处木城攻破，并渡河夺破卡隘，进败云台庵等处贼匪，攻破柳树河贼碉，并青笼村马石窝逆垒，将高峰庵等处贼营一律扫荡，寻甸州城业经官军扎营环攻。着刘岳昭即督饬在营将士，将此城迅速攻拔，毋稍濡滞。至省垣为根本重地，被围日久。岑毓英固当督兵剿贼，速解城围。刘岳昭身任疆寄，亦岂能专顾一隅，置省垣重地于不顾？着即懔遵前旨，督饬所部兵勇，前赴省垣会剿，将围城贼匪迅行殄灭，不得专诿诸岑毓英一人，倘迟回观望，贻误事机，恐该督不能当此重咎也。

川省按月应解滇饷银三万两，至今五月，仅止补解前欠协饷银一万两，滇省军务正当吃紧之时，崇实当按月如数拨解，源源接济，不得稍存膜视。并着饬令川省藩司会同刘岳昭所派道员冯昆办理滇省驻川捐局事务，以资接济。滇营需用火器，着曾国藩就近委员赴上海代为采买，应需价银，即由江宁藩库筹款，先为垫给，仍由滇省拨还归款。

滇省记名提督人员中，如有晓畅戎机，勤于训练，能实力实心整顿营伍者，着刘岳昭、岑毓英出具切实考语，据实奏闻，以备录用。将此由五百里各谕令知之。钦此。

遵旨寄信前来。

132. 附录廷寄　着筹拨两淮盐厘迅解豫省堵筑荥工等事九月初一日

同治七年九月初一日，准兵部火票递到军机大臣字寄——大学士署直隶总督一等果威伯官文、大学士两江总督调任直隶总督一等毅勇侯曾国藩、闽浙总督前福州将军英桂、两江总督马新贻、署河东河道总督苏廷魁、江苏巡抚丁日昌、河南巡抚李鹤年、福建巡抚卞宝第：

同治七年八月二十四日奉上谕：

前据苏廷魁、李鹤年奏请拨饷九十万两堵筑荥工，当谕令户部先拨库银四十万两，其余银两由户部拨有着之款接济。兹据该部奏称，已由部库遵拨银四十万两，分作四批由顺天府派员领解起程，其余五十万两请拨两淮盐厘银十四万两，闽海关洋税银十五万两，河南本年漕折银二十一万两，由该将军、督、抚等委解豫工，俾资接济。即着曾国藩、马新贻、英桂、丁日昌、李鹤年迅速如数措齐，委员解往工次，毋得稍涉延玩，致误要工。苏廷魁、李鹤年务当撙节动支，不得任听工员浮冒。

该署河督等所奏向来大工例价，销六赔四，有名无实，豫省民力难再加征帮价，请由各省支发款项摊扣归款一节，据户部奏称，窒碍难行，着毋庸议。

预省向有行销芦盐加价钱文一款，专为河防而设。现在军务凯撤，该部拟移防河之饷补修河之亏，以此项盐斤加价作为荥工加价，即着官文、李鹤年遵照办理。并着李鹤年将河防经费赶紧截清数目，嗣后所收前项加价，即行存库备补荥工用款，俟工竣截数咨部。并将分次征收加价数目随时报明，以昭核实。

闽、浙、江苏记名提镇人员中，如有晓畅戎机，长于训练，能实心实力整顿营务者，着英桂、丁日昌、卞宝第悉心查核，出具切实考语，随时奏闻，候旨录用。将此由五百里各谕令知之。钦此。

遵旨寄信前来。

同日又准军机处片开，本日奉有寄信谕旨一道，贵督接奉后，希即恭录知照两江总督马新贻、江苏巡抚丁日昌一体钦遵可也。为此知会。

133. 附录廷寄　答荥工漫水各情着即会商培筑运河东西两堤以防洪湖水患等事九月二十九日

同治七年九月二十九日，准兵部火票递到军机大臣字寄——大学士两江总督调任直隶总督一等毅勇侯曾国藩、两江总督马新贻、漕运总督张之万、署河东河道总督苏廷魁、江苏巡抚丁日昌、河南巡抚李鹤年：

同治七年九月十二日奉上谕：

曾国藩等奏，荥工漫水，渐入洪湖，会筹堵御一折。洪湖水势自九月初二日后逐日加长，淮河入湖一段，每多淤沙腾起，漫水业已南趋，运河东、西堤情形极属吃重。即着曾国藩、马新贻、张之万、丁日昌会同商酌，宽筹款项，迅将东堤渗脱处所培筑坚固，并将西堤各段最要工程赶紧兴办。沿堤各闸洞民工近多残缺，并严饬各州县督饬绅董作速补砌，毋许借端滋扰。其张福口引河、碎石河等处，应否再加挑浚以资分泄，并着妥筹办理。苏廷魁、李鹤年务当懔遵前旨，将荥工亟筹堵合。户部拨款四十万两计应解到，即着多备料物，克日兴工，务于年内蒇事。转瞬春水发生，恐堵筑更为棘手，倘该署河督等稍涉迂缓，以邻为壑，致里下河等处完善之区被水浸灌，恐不能当此重咎也。其部拨河南及各省之五十万两，仍着苏廷魁等飞速催提，毋误要需。黄河改道及旧黄河并运河各闸坝情形，着张之万、苏廷魁分别详细会图贴说具奏。将此由五百里各谕令知之。钦此。

遵旨寄信前来。

同日并准片开，本日奉有寄信谕旨一道，贵督等接奉后，即行恭录知照江苏巡抚丁日昌一体钦遵办理可也。为此知会。

134. 附录廷寄　着各督抚将军关督火速筹解左宗棠西征军饷毋误戎机九月初二日

同治七年九月初二日，准兵部火票递到军机大臣字寄——钦差大臣陕甘总督一等恪靖伯左宗棠、大学士两江总督调任直隶总督一等毅勇侯曾国藩、两江总督马新贻、江苏巡抚丁日昌、钦差工部尚书署山西巡抚郑敦谨、宁夏将军署陕西总督穆图善、成都将军兼署四川总督崇实、四川总督吴棠、福州将军调任闽浙总督英桂、福建巡抚卞宝第、两广总督瑞麟、广东巡抚李福泰、署湖广总督湖北巡抚郭柏荫、湖南巡抚刘崑、浙江巡抚李瀚章、江西巡抚刘坤一、山东巡抚丁宝桢、河南巡抚李鹤年、帮办军务署陕西巡抚刘典，传谕护理湖北巡抚布政使何璟、粤海关监督师曾：

同治七年八月二十五日奉上谕：

前因左宗棠奏请议拨实饷，当谕令军机大臣会同户部速议具奏。兹据奏称，拟由各海关六成洋税内凑拨银一百万两为该督西征军饷，并由该督酌量协济甘省等语，着曾国藩、马新贻、丁日昌于江海关拨银五十万两，英桂于闽海关拨银二十万两，郭柏荫、何璟于江汉关拨银十五万两，师曾于粤海关拨银十万两，李瀚章于浙海关拨银五万两。各该将军、督、抚、监督等务当迅速如数解往，以济要需。

广东、福建、浙江、湖北、江苏五省，每月共计协拨左宗棠饷银十九万两，扣至本年十一月止，月饷全行扣抵借款，着各该督、抚等自本年十二月起，各照原拨数目按月协济。

此外，山东、山西、河南、湖南、四川、江西、河东等处每月共计协拨左宗棠饷银十万三千五百两，各该督、抚等尤当按照奉拨之数源源报解。左宗棠返旗西征，需饷极为迫切，该将军、督、抚、监督等其各竭力筹措，星速解交，以维大局。

其河南、陕西、湖北、湖南、四川、江苏、江西、山东、山西等九省协拨穆图善饷银每月共计十二万八千余两，着该督、抚等各按原拨数目赶紧筹解。甘省粮、饷两缺，兵勇困苦难堪，该督、抚等毋得视甘饷为缓图，以致饥军哗溃，贻误戎机。

左宗棠前奏借洋商银一百二十万两及续借续拨各海关银二百万两，曾据左宗棠奏，此项银两陆续解到陕甘时，均匀分支。现在已支若干，尚存若干，着左宗棠查明具奏。陕甘专请协饷之营，尚有数处，应如何归并支发及该督军饷究竟每月实需若干，着左宗棠统筹全局，奏明办理。将此由六百里谕知左宗棠、曾国藩、马新贻、丁日昌、郑敦谨、穆图善、崇实、吴棠、英桂、卞宝第、瑞麟、李福泰、郭柏荫、刘崑、李瀚章、刘坤一、丁宝桢、李鹤年、刘典，并传谕何璟知之。钦此。

遵旨寄信前来。

同日并准片开，本日奉有寄信谕旨一道，贵督接奉后希即恭录知照两江总督马新贻、江苏巡抚丁日昌一体钦遵办理可也。为此知会。

135. 查明清水潭案内部驳各员另核请奖折 [1] 八月十三日

奏为查明清水潭请奖案内部驳各员，遵旨另核请奖，谨缮清单，恭折会陈，仰祈圣鉴事。

窃臣等前将清水潭大工堵筑漫口出力员弁查明，向章照军营劳绩开单请奖，奉旨允准在案。嗣准吏、兵二部咨开，各项劳绩，不得援引军营章程，当将所保各员分别准驳，并将同知江绶麟等奏请另核请奖等因。先后奉旨“依议”。钦此，钦遵亦在案。伏查该员奔驰工上，本无殊效力行间，而部章界限綦严，何敢再三渎请，自应遵旨查明改奖，示以鼓励而免向隅。兹据前办邮工总局候补知府程国熙查明另奖各员，具详请保前来，臣等复加甄核，尚属无滥无遗。除该员等在劳绩已于前次清单分别开列外，谨另缮简明清单，恭呈御览，吁恳天恩准予奖叙，出自鸿慈。所有查明清水潭请奖案内部驳各员遵旨另核请奖各缘由，理合恭折会陈，伏乞皇太后、皇上圣鉴训示。谨奏。

同治七年八月十三日军机大臣奉旨：“江绶麟等均着照所请奖励。该部知道。单并发。”钦此。

附清单

谨将清水潭请奖案内部驳各员遵旨另核请奖，缮具简明清单，恭呈御览。

计开

知府用南河候补知府江绶麟、知府用江苏候补直隶州知州胡璋，均请赏加三品衔候选。同知钱维福，请俟选缺后以知府用，先换顶戴。同知衔江苏候补知县叶懋本，请俟补缺后以同知直隶州用，并赏加运同衔。知州衔升用直隶州江苏候补知县李克勤，请给予正四品封典。运同衔直隶州用山东候补知县张九皋，请加二级，给予该员祖父母、父母三品封典。候选布理问庄荫楠，请俟选缺后以知州用，先换顶戴。江苏候补县丞陈维翰，请俟补缺后以知县用。两淮试用盐知事杨瀚，请归本班尽先补用，并赏加盐提举衔。从九品李龙文、范元镕，均请俟选缺后以主簿用，并赏加布政司理问衔。江苏候补从九品联科，请赏加五品衔。江苏候补从九品钱步墀，请赏加州同衔。五品衔主簿用遇缺即补巡检姚德肯，请给予该员父母五品封典。守备衔候补千总孙泰，请俟补缺后以守备尽先补用。江苏试用从九品孙启燮、毛世勋、郭国屏，均请归劳绩候补班尽先补用。

[1] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

136. 奏陈新造轮船及上海机器局筹办情形折 [1] 九月初二日

奏为新造第一号轮船工竣，并附陈上海机器局筹办情形，恭折仰祈圣鉴事。

窃中国试造轮船之议，臣于咸丰十一年七月复奏购买船炮折内即有此说。同治元、二年间驻扎安庆，设局试造洋器，全用汉人，未雇洋匠。虽造成一小轮船，而行驶迟钝，不甚得法。二年冬间，派令候补同知容闳出洋购买机器，渐有扩充之意。湖广督臣李鸿章自初任苏抚，即留心外洋军械。维时，丁日昌在上海道任内，彼此讲求御侮之策，制器之方。四年五月，在沪购买机器一座，派委知府冯焌光、沈保靖等开设铁厂，适容闳所购之器亦于是时运到，归并一局。始以攻剿方殷，专造枪炮，亦因经费支绌，难兴船工。至六年四月，臣奏请拨留洋税二成，以一成为专造轮船之用，仰蒙圣慈允准，于是拨款渐裕，购料渐多，苏松太道应宝时及冯焌光、沈保靖等朝夕讨论，期于必成。

查制造轮船，以气炉、机器、船壳三项为大宗。从前上海洋厂自制轮船，其气炉、机器均系购自外洋，带至内地装配船壳，从未有自构式样造成重大机器、汽炉全具者。此次创办之始，考究图说，自出机杼。本年闰四月间，臣赴上海察看，已有端绪。七月初旬，第一号工竣，臣命名曰恬吉轮船，意取四海波恬、厂务安吉也。其汽炉、船壳两项，均系厂中自造。机器则购买旧者，修整参用。船身长十八丈五尺，阔二丈七尺二寸。先在吴淞口外试行，由铜沙直出大洋至浙江舟山而旋，复于八月十三日驶至金陵。臣亲自登舟试行至采石矶，每一时上水行七十余里，下水行一百二十余里，尚属坚致灵便，可以涉历重洋。原议拟造四号，今第一号系属明轮，此后即续造暗轮。将来渐推渐精，即二十余丈之大舰可伸可缩之烟囱，可高可低之轮轴，或亦可苦思而得之。上年试办以来，臣深恐日久无成，未敢率尔具奏，仰赖朝廷不惜巨款，不责速效，得以从容集事，中国自强之道，或基于此。各委员苦心经营，其劳勋亦不可没也。

溯自上海初立铁厂，迄今已逾三年，先后筹办情形，请为皇上粗陈其概。开局之初，军事孔亟，李鸿章饬令先造枪、炮两项，以应急需。惟制造枪、炮，必先有制枪制炮之器，乃能举办。查原购铁厂，修船之器居多，造炮之器甚少。各委员详考图说，以点、线、面、体之法求方圆、平直之用，就厂中洋器以母生子，触类旁通，造成大小机器三十余座。即用此器以铸炮炉，高三丈，围逾一丈。以风轮煽炽火力，去渣存液，一气铸成。先铸实心，再用机器车刮旋挖，使炮之外光如镜，内滑如脂。制造开花、田鸡等炮，配备炮车、炸弹、药引、木心等物，皆与外洋所造者足相匹敌。至洋枪一项，需用机器尤多。如辗卷枪筒，车刮外光，钻挖内膛，旋造斜棱等事，各有精器，巧式百出。枪成之后，亦与购自外洋者无异。此四、五年间先造枪炮兼造制器之器之情形也。

该局向在上海虹口暂租洋厂，中外错处，诸多不便，且机器日增，厂地狭窄，不能安置。六年夏间，乃于上海城南兴建新厂，购地七十余亩，修造公所。其已成者，曰气炉厂、曰机器厂、曰熟铁厂、曰洋枪楼、曰木工厂、曰铸铜铁厂、曰火箭厂、曰库房、栈房、煤房、文案房、工务厅暨中外工匠住居之室。房屋颇多，规矩亦肃。其未成者，尚须速开船坞以整破舟，酌建瓦棚以储木料，另立学馆以习翻译。盖翻译一事，系制造之根本。洋人制器出于算学，其中奥妙皆有图说可寻。特以彼此文义扞格不通，故虽日习其器，究不明夫用器与制器之所以然。本年局中委员于翻译甚为究心，先后订请英国伟烈亚力、美国傅兰雅、玛高温三名，专择有裨制造之书，详细翻出。现已译成《气机发轫》、《气机问答》、《运规约指》、《泰西采煤图说》四种，拟俟学馆建成，即选聪颖子弟随同学习，妥立课程，先从图说入手，切实研究，庶几以理融贯，不必假手洋人。亦可引伸，另勒成书。此又择地迁厂及添建翻译馆之情形也。

兹因轮船初成之际，理合一并附奏。该局员等殚精竭虑，创此宏规，实属卓有成效，其尤为出力各员，可否吁恳天恩给予奖叙，恭候命下遵行。如蒙俞允，臣当与李鸿章、丁日昌酌核清单，由新任督臣马新贻会奏。所有新造第一号轮船工竣，并附陈机器局筹办情形，谨会同湖广总督臣李鸿章、江苏巡抚臣丁日昌恭折具陈，伏乞皇太后、皇上圣鉴训示。谨奏。

[1] 此件与李鸿章、丁日昌会衔具奏。

137. 办理洋务出力各员可否请奖片九月初二日

再，上海为通商要口，各国洋人麇聚，租地既广，争端最多。向由通商大臣遴选官绅数人，并由苏松太道酌派熟悉情形之员会同专办洋务，遇有事理重大者，则用文牍往来，详细剖晰。其余事涉琐屑、头绪纷烦、及紧急事件不及备文致函者，皆令洋务委员与领事觌面辩驳，或一日往返数次，展转筹商。既不敢过于迁就，有损体制，亦不敢稍形鲁莽，激成事端。数年以来，各该员竭力维持，尚属妥贴。查福建办理通商事宜出力各员，曾于同治四年开列保奏，苏省事同一律，可否吁恳天恩，准其择尤请奖。如蒙俞允，臣亦拟会同李鸿章、丁日昌商定名单，将来即由马新贻等会奏。理合附片陈请，伏乞皇太后、皇上圣鉴训示。谨奏。

138. 附录廷寄　新造轮船工竣上海机器厂筹办妥协及办理洋务之上海通商委员准予择优请奖九月二十四日

同治七年九月二十四日，准兵部火票递到军机大臣字寄——大学士两江总督调任直隶总督一等毅勇侯曾国藩、协办大学士湖广总督一等肃毅伯李鸿章、两江总督马新贻、江苏巡抚丁日昌：

同治七年九月十七日奉上谕：

曾国藩奏，新造轮船工竣，并陈上海机器局筹办情形，及请奖上海通商委员各折片。中国试造轮船，事属创始，曾国藩独能不动声色，从容集事，将第一号轮船成造。据称坚致灵便，可涉重洋，此后渐推渐精，即可续造暗轮大舰，并陈制器设厂及添建译馆各情形，足见能任事者，举重若轻，深堪嘉尚。马新贻计抵新任，即可会同丁日昌按照曾国藩、李鸿章筹办规模，悉心讲求，以期周妥。设局以来，各该委员等均属著有微劳。所有尤为出力各员，准由曾国藩会商李鸿章、马新贻、丁日昌酌量奏保。其上海通商委员，办理洋务亦臻妥协，并着曾国藩等择尤请奖，以示鼓励。将此由四百里各谕令知之。钦此。

遵旨寄信前来。

139. 吴尔镇请补灵璧县知县折 [1] 九月初二日

奏为拣员请补沿河要缺知县，恭折仰祈圣鉴事：

窃照灵璧县知县周尚实告病，遗缺扣留外补，接准部咨，于同治六年六月初五日行文安省，按限减半计算，应以七月初二日作为开缺日期，归七月分截缺，系沿河冲、繁、疲、难四字兼全要缺，毋庸掣签。前经奏请以含山县知县冯学培调补奉旨：“吏部议奏。”钦此。嗣准部咨，冯学培历俸未满三年，亦未遵例捐免，所有奏请以该员调补灵璧县知县之处，应毋庸议。其灵璧县知县仍令另拣合例人员调补，等因，转行遵照在案。

臣查定例，应题缺出，先尽候补正途人员题补。又准通行内开河工佐贰人员，有因劳绩出力，如保奏以知县补用者，专以沿河之缺题请补用，南河以江苏、安徽掣定一省补用。又，如遇沿河要缺州县，将沿河候补与地方候补酌量补用。河工保归地方人员，系专补沿河要缺，与地方情形不同，仍照旧例办理。又，军功保举候补人员，毋论先捐后保，先保后捐，均应补交捐免保举银两，未经补交上兑，请补到部。查无别项不合例事，故一面核准，一面饬令补交各等因。今灵璧县知县一缺，安省查无合例堪调之员，应以河工候补人员请补。兹查有南河候补知县吴尔镇，年四十七岁，顺天大兴县人，祖籍江苏金匮县。由监生遵预工例报捐从九品，投效河东，道光二十二年二月到工。因值江北防堵捐缴军械工价，随营效力，留于南河差遣，是年九月到工。嗣因防堵出力，留于南河分缺间用，〈道光〉二十四年咨署安东县长乐司巡检，〈道光〉二十九年咨调邳州直河司巡检。咸丰元年初次俸满保荐，奉部复准注册候升。〈咸丰〉二年六月委署宿迁县运河主簿，三年以丰工出力，奏奉赏给六品顶戴。是年九月丁母忧回籍守制，五年九月接丁父忧服阕起复，〈咸丰〉八年五月回工，委署邳州直河司巡检，于蒋坝等处防剿案内出力保奏，俟补缺后以县丞用。遵例捐足县丞三班，并捐离任。同治四年五月，于江北团练案内出力保奏，俟补缺后专以沿河知县补用。十二月，于防守大汛出力案内奏奉赏加知州衔。同治五年，以淮徐各防积年剿捻案内出力，请免补本班，以沿河知县用。奉旨：“照所请奖励。”钦此。该员谙练谨饬，治事勤奋，以之请补灵璧县知县，实堪胜任。据藩、臬两司会详请奏前来。臣等往返函商，意见相同，合无仰恳圣恩俯念员缺紧要，准以候补知县吴尔镇请补灵璧县知县，实于沿河要缺知县有裨。再，该员系专以沿河补用之员，例得请补要缺，按照通行章程，应以江苏、安徽掣定一省。惟该员祖籍江苏，自应专归安省补用。如蒙俞允，俟部复至日，照例给咨送部引见，并饬令补缴捐免保举银两。除将履历清册咨移部科查核外，谨会同漕运总督臣张之万合词恭折具陈，伏乞皇太后、皇上圣鉴训示。谨奏。

[1] 此件与张之万会衔具奏。

140. 奏陈江海关抵拨赣关丝税一律免其补解情由片九月初二日

再，赣关抵拨江海关丝税一款，臣于本年四月间奏请自同治四年五月以后一律免其补解，经部议令遵照旧章全数拨还等因，具奏知照前来。查上海出口湖丝，曾于咸丰十一年奏明，无论洋商、华商，由内地运丝到沪，概令完纳子口半税，毋庸再补三关税银，此三关丝税久已停征之明证。嗣经部议，照从前应征之数酌量比较，拨补三关等语。本系议令酌量办理，但有比较之明文，并无指拨之实数。盖缘湖丝子口半税每百两仅征银五两，并无耗银。而三关丝税每百两应征正、耗银三两五钱三分，若须饬令江海关补解实银，则江海关所征内地子口半税每百两仅得银一两四钱七分。关税之短绌，更不待言。而章程之偏枯，未免太甚。各关税课同属国家正款，江海关与赣关为臣管辖之地，必须两持其平，断无歧视之理。江海关既未为赣关代征税银，似难责其凭空拨补。同治四年五月初六日，前署督臣李鸿章初奏言之甚详。统观全案，折衷定议，所有赣关丝税似应一律免其补解，方足以昭平久。目前东南军务虽已大定，而撤勇经费，外省协款，尚属应接不暇。即使将来拨款较少，而江海关所收子口半税亦应宽筹解部之银，势难代筹赣关之款。臣为核实款目起见，合再附片陈明，伏乞皇太后、皇上圣鉴，敕部查照。谨奏。

141. 连升请以佐领防御补用片 [1] 九月初二日

再，据蓝翎尽先补用都司江宁城守右营把总连升禀称，系江宁驻防厢黄旗二甲满洲出身，拨赴绿营食粮，补授今职，奏保都司尽先补用。惟自咸丰三年以后，旗人殉难居多，孑遗无几，理宜归旗以崇根本，禀请开缺，将原保绿营官阶请销，遇有江宁八旗对品佐领防御缺出，尽先补用，并给咨回旗当差等情前来。臣查蓝翎尽先补用都司把总连升所禀各情，核与尽先都司志庆等注销绿营官阶以旗营对品佐领防御尽先补用成案相符。合无仰恳天恩，俯准将该员原保绿营官阶注销，遇有江宁八旗佐领防御对品缺出，尽先补用。除给咨回旗当差外，谨会同江宁将军臣魁玉附片陈明，伏乞圣鉴，敕部注册施行。谨奏。

[1] 此件与魁玉会衔具奏。

142. 汇陈马祺华仍请补授淮安城守备情由片 [1] 九月初二日

再，准兵部咨称，淮安营守备姬鸿元病故员缺，将尽先守备樊国钧拟补。等因前来。臣查淮安营守备一缺，定例由外拣选才技优长、谙练地方之员保题请补。前经拣选尽先守备马祺华补授是缺，于七月二十二日由臣会同漕臣张之万奏明在案。臣处奏定武职月课章程，樊国钧并未赴考一次。马祺华历次赴考，业已三年有余，实系弓马娴熟，技艺出众，相应奏明，请旨俯准，仍以马祺华补授淮安营守备，以励人才而符定例。其拟补守备樊国钧，应俟续有守备缺出，由部另行拟补。谨会同漕运总督臣张之万附片陈明，伏乞皇太后、皇上圣鉴训示。谨奏。

[1] 此件与张之万会衔具奏。

143. 金陵善后捐输及淮商捐助军饷各员请奖折九月初二日

奏为金陵善后捐输及淮商捐助军饷两案，查取捐数员名，恳给奖叙，恭折仰祈圣鉴事。

窃据江宁布政司李宗羲等详称，同治三年冬间，奉派前江宁布政使万启琛、前署常镇道许道身、候补道张富年、候选道陶宝森，分赴江北里下河一带劝办金陵善后捐输。自同治四年三月初一日开局日起，至五年六月初十日截止，共计捐银五十五万三千七百余两。又，同治四年六月间，前署督臣李鸿章因前敌饷需紧迫，饬令两淮运司劝谕楚、西两岸场运各商捐银十六万两。以上两案捐生，遵例造册详请奏奖前来。

臣查同治三年六月金陵克复后，臣于九月间移驻省城。缔造经营，需用浩大，各军欠饷至五百余万之多。而省城善后各事，如填塞地道，补筑城垣，开浚河渠，修葺贡院，建造满营诸大端，均须筹款兴办，万不得已为劝捐集资之举。一面停止各项杂捐，一面晓谕准为专案奏奖。各绅富深知大义，集捐至五十余万之多。其所收捐款，以多半筹办善后，以少半解助军需，涓滴归公，颇收实效。嗣因军需紧迫，前署督臣李鸿章于楚、西两岸盐商中劝捐银十六万两，均交粮台充饷，前敌诸军深资接济。以上两次捐输请奖，李鸿章于署督任内札派布政司李宗羲、候选道陶宝森专司其事，按照定例新章议给奖叙。

兹查该司等分晰开报，其里下河劝捐一案，共计捐生一千九百十五名，计请奖实银四十一万八千一百九十七两一钱三分；楚、西两岸商捐一案，共计捐生四百四十名，计请奖实银十五万五千六百八两。所请实职、虚衔、加级、纪录、封典、贡、监等项，核与现行常例、筹饷事例、分别减成章程均属相符。尚有里下河劝捐案内未经请奖银两，归入二次造册详报。除将送到清册咨部核办外，合无仰恳天恩，俯准敕部照册议给奖叙，以昭激劝。所有金陵善后捐输及淮商捐助军饷两案，请给奖叙缘由，理合恭折具奏，伏乞皇太后、皇上圣鉴训示。谨奏。

144. 汇陈同治六年下半年淮南征收课厘情形折九月初二日

奏为恭报同治六年下半年淮南征收课厘数目，仰祈圣鉴事。

窃照淮南盐务，经臣奏定新章，请将所征课银按下半年奏报一次，各处盐厘随课并报，钦奉谕旨敕部议准。前已报至同治六年六月在案。兹查六年七月初一起至十二月底止，共收课厘银一百三十八万四千六百九十八两有奇，又收盐厘钱十三万九千六百四十千有奇，比较六年上半收数有盈无绌。近来淮南运商分别鄂、湘、西、皖认定引数，挨次转运，颇获循环之益，已立久远之基。臣前于同治二年冬初定鹾章，维时引岸久悬，诸事创始，深恐远近商贩招之不来。今已将及五年之久，商皆归附，法更详备。每年课厘并计总可收银二百数十万两，此后遵守定章，勿轻变易，但求浮费永裁，用人得当，筹运似有把握。惟各岸销数，虽经多方整顿，奈邻私充斥，仍未见畅。前数年军饷紧要，江、楚等省皆以抽收邻盐厘税为大宗，不得不宽禁私之令，以顾邻省之饷。现在捻股荡平，各省饷项稍纾，宜尽堵邻境之私，为规复引地之计，庶鹾纲更有起色，而政务悉还旧章。据两淮盐运使李元华造册请奏前来。除将各册咨送部科外，谨汇开清单，恭折具奏，伏乞皇太后、皇上圣鉴，敕部查核。谨奏。

附清单

谨将淮南同治六年七月起至十二月底止，收解盐课盐厘，分晰开单，恭呈御览。

银数入款：

一、收各岸盐课银二十八万二千三百五十两七钱五分九厘；

一、收鄂岸盐厘银三十万四千三百八十五两七钱二分一厘；

一、收湘岸盐厘银二十六万二千七百二十九两三钱八分；

一、收西岸盐厘银三十九万一千二百五十二两九钱三分九厘；

一、收皖岸盐厘银十一万三千六十四两六钱；

一、收外江食岸盐厘银三万九百十五两三钱五分四厘。

以上下半年共收课厘银一百三十八万四千六百九十八两七钱五分三厘，又上半截存盐厘银一千八百两八钱。

银数出款：

一、解户部盐课银十五万两；

一、解内务府盐课银三万两；

一、解皖营及清淮军需暨支放盐属各员养廉银十万二千三百五十两七钱五分九厘；

一、解湖北厘局归鄂省收用军需银十三万九千二百六十六两一钱七分八厘；

一、解湖南厘局归湘省收用军需银四万八千五百五十六两三钱七分八厘；

一、解九江关税银一万七千八百六十六两二钱九分五厘；

一、解金陵粮台转发剿捻各营军需银四十四万四千二百四十一两二钱一分八厘；

一、解金陵支应所暨后路粮台转发剿捻各营军需银十三万四百六两；

一、解兵部侍郎彭玉麟水师营军需银十七万八千四百四十五两六钱六分四厘；

一、解直隶正定镇娄云庆营军需银五万七千五百八十一两五钱七分四厘；

一、解皖南镇刘松山营军需银五万七千五百八十一两五钱七分四厘；

一、解长江水师提督黄翼升养廉银二千五百三十八两；

一、解京口旗、绿两营兵饷银九千两；

一、解江宁布政司库支放黄翼升养廉扣存平余银二百；

一、划还湖南督销局上届不敷银一万五千六百三十六两二钱三分八厘。

以上共解银一百三十八万三千六百八十五两八钱七分八厘，以收抵支，除运库实存外江盐银二千八百十三两六钱七分五厘外，计湖南督销局仍不敷银一万三千七百六十九两零，俟续收盐厘划还归款。

钱数入款：

一、收内河盐厘钱十三万九千六百四十千七百八十文，又上半截存钱三千六百五十二千三百七十文。

钱数出款：

一、解京口旗、绿两营兵饷钱一万六千六百二十一千五百文；

一、解安徽抚臣军需钱三万五千七百四十二千九百二十五文；

一、解漕臣清淮防费钱三万五千四百十八千九百二十五文；

一、解江宁布政司转发督协四营兵饷等钱三万四千十一千五百六十五文；

一、支修筑各坝工需等钱一万八千六百二十五千六百五十五文。

以上共解支钱十四万四百二十千五百七十文，实存运库钱二千八百七十二千五百八十文。

145. 请准金陵善后总局用款免其造册报销片九月初二日

再，同治三年六月江宁克复后，七月即在省城设立善后总局，派司道综理其事。现在已越五年，百事创始，款目繁多，皆系因时补救之需，并非照例支销之款。如填塞地道、补筑城垣、修建贡院、初办科场等事，顷于善后捐输请奖折内略陈大概，其余地方应领之款，权宜筹给，断不能与例相符。如文武各官之津贴银两，略仿例定廉俸之意，而多寡未能适均。州县各属之步拨银两，略仿例定驿马之意，而数目亦难强合。又如荒田太多，则筹给牛种；难民太多，则筹设善堂。凡此必不得已之事，每发一款，臣及前署督臣李鸿章均系随时酌核，手批拨款，局员按月列报。臣等亦按月查册，事事核实，毫无虚糜。近来军事大定，自须逐渐改归成例。而废者待举，其事尚多。新任督臣马新贻到任后，所有善后总局一时尚未能遽撤，臣及李鸿章任内经用之款，须俟将来撤局汇案核销。惟所用银两均非例定之需，又属外筹之款，若必一一造报，徒启胥吏勾结之端，而于公事毫无裨益。相应奏明，请旨敕部免其造册报销，以省而昭核实。理合先行附片陈明，伏乞皇太后、皇上圣鉴，敕部查照。谨奏。

146. 黎庶昌请留江苏候补片九月初二日

再，臣于同治元年十二月二十一日承准议政王军机大臣字寄，十月十三日奉上谕：“前因贵州贡生黎庶昌呈递条陈，言尚可采，当降旨赏给知县，交曾国藩差遣委用。该员以边省诸生，抒悃上言，颇有见地，其才似堪造就，诚恐年少恃才，言行或未能符合，着俟该员到营后，由该大臣留心察看，是否有裨实用，不致徒托空言，附便据实具奏。”等因。钦此。同治二年三月，该员到臣安庆军营当差，三年六月金陵克复，委办善后事宜，四年五月臣奉命剿捻，相从北征，五年九月二十四日在周家口军营闻讣丁嫡母忧，请假回籍守制，经臣批准俟到籍百日后仍回营襄办营务。上年九月，该员假满重至金陵。

臣查黎庶昌自到营以来，先后六年，未尝去臣左右。北征以后，追随臣幕，与之朝夕晤对，察看该员笃学耐劳，内怀抗希先哲补救时艰之志，而外甚朴讷，不事矜饰。臣于同治二年十一月密保一次，又于续保克复金陵水陆等军暨铭军攻克黄陂案内明保两次，奏请以直隶州知州留于江苏遇缺即补，均经奉旨允准在案。今臣交卸督篆在即，该员系特旨差委人员，既无经手事件，不必随臣前赴直隶，亦无须补行引见，应即归于江苏听候补用。除俟该员服阕，由新任督臣马新贻咨部起服外，理合附片具陈，伏乞皇太后、皇上圣鉴，敕部查照。谨奏。

147. 魏栋等在彭玉麟粮台办事出力人员请奖片九月初二日

再，前兵部右侍郎臣彭玉麟所统内江水师，办理粮台及经管船厂各委员，湖北补用道魏栋、广西补用道曹禹门、候选同知李嘉瑞、布库大使杨尚履、补用县主簿魏疄先等五员，自随营襄事以来，洁己奉公，实心实力。同治三年，长江肃清金陵克复后，综计内江水师十营薪粮积欠二十余月之久，赖该员等苦心经营，竭力撙节。数年以来，将积欠薪粮补发清楚，各水勇等安静无事，洵属措置得宜。现在长江章程已定，水师改归汛地，粮台亦将裁撤，该员等实属著有微劳，准侍郎彭玉麟咨请各给奖叙前来。可否仰恳恩施，俯准将按察使衔湖北补用道魏栋，赏加布政使衔；广西补用道曹禹门，赏加按察使衔；候选同知李嘉瑞，以知府不论双单月选用，并赏加道衔；五品衔分省补用库大使杨尚履，赏加运同衔；江苏补用县主簿魏疄先，赏加五品衔。以示鼓励之处，出自逾格鸿慈。理合附片陈请，伏乞皇太后、皇上圣鉴训示。谨奏。

148. 宝应县史姓互控案一时难以确结须俟另缉正凶片九月初二日

再，前准都察院先后咨称，宝应县职员史培轩、史抱书等以兄冤未伸，父冤未雪，各执一词。赴京呈控，均奉谕旨饬交前署督臣李鸿章等秉公严讯确情，钦遵在案。查此案先于同治三年十二月间，史捷书以亲父天佑夤夜被杀各情，赴臣衙门呈控，核其被杀之时，尚在元年闰八月二十二日夜间。彼时已越两年，案中疑窦极多，因即详晰批示，亲提全案到省，派员严讯，未成信谳。迨臣北征后，史培轩、史抱书等互相京控，发回审讯。六年二月，臣回任两江，历派长于听断之员隔别研审，总未得有确供。缘被杀之史天佑，系史培轩之胞兄，久已分居，向不和睦。史天佑夤夜在家被杀，尸子史捷书、史抱书以史培轩之子史云书及史天锡之子史凤书情有可疑，辄因痛父情急，怀疑供指，并牵涉雇工马贵知情等语。乃先后讯过百数十次，一无确证。不特史云书等极口呼冤，即质之尸子史抱书等亦称，与史云书等并无深仇等语。其两造各赴都察院呈控之词，均系志在伸冤，怀疑添砌，毫不足信。统阅前后案情，史天佑夜间被杀伤多且重，家中又并未失物，其为仇杀实无疑义。而案悬六载，未得正凶，派员密访，亦无端倪。若徒羁押数十人在省待质，是史捷书等未伸死父之冤，又遭破家之惨，情殊可怜。而史云书等一语被诬，几陷大辟。既已讯无证据，亦未便久滞囹圄。此案罪名出入太大，不能不存此疑狱，徐徐访求。臣已饬令将一干人证全行省释，以免拖累。一面另缉正凶，再行讯办。惟京控案件未经奏结，理合据实陈明，伏乞皇太后、皇上圣鉴，敕部查照。谨奏。

149. 附录廷寄　着善抚豫皖灾民堵御水患九月初六日

同治七年九月初六日，准兵部火票递到军机大臣字寄——大学士两江总督调任直隶总督一等毅勇侯曾国藩、两江总督马新贻、漕运总督张之万、署河东河道总督苏廷魁、江苏巡抚丁日昌、河南巡抚李鹤年，传谕署安徽巡抚布政使吴坤修：

同治七年八月三十日奉上谕：

吴坤修奏，豫省黄水漫口下注，淹及皖境情形一折。豫省荥工漫水，现已下注皖省之颍、寿一带。颍郡所属地方一片汪洋，已成泽国，势必由洪泽湖下注高、宝，维扬一带亦虑被灾。现在淮、扬、通、泰等处有无被水情形，着曾国藩、张之万、丁日昌赶紧查明具奏。应如何分泄湖河水道以杀水势之处，并着预筹办理。马新贻计可行抵江境，着俟到任后会同曾国藩等迅速筹办颍、寿一带被灾地方。着吴坤修即行查明，妥为抚恤。该处向为捻匪出没之区，现在投诚降众已归皖省，并着吴坤修妥筹驾驭，毋任与灾民勾结滋事。勇丁如何分别撤留，分扎何处，着曾国藩、马新贻、吴坤修速筹办理。豫境被淹究系何处，灾黎是否安贴，着李鹤年赶紧查奏抚恤。一面弹压奸宄，毋任滋事。荥工漫口，有无掣动全溜情形，现距霜降节候已近，自应赶筹堵御，以杜水患。办理情形若何，并着苏廷魁、李鹤年随时具奏，以慰廑念。将此由六百里谕知曾国藩、马新贻、张之万、苏廷魁、丁日昌、李鹤年，并传谕吴坤修知之。钦此。

遵旨寄信前来。

同日并准片开，本日奉有寄信谕旨一道，贵督接奉后即希恭录知照两江总督马新贻一体钦遵办理可也。为此知会。

150. 江北漕米海运出力员董请奖折 [1] 九月十六日

奏为江北漕米试行海运，在事出力员董恳恩给予奖叙，恭折奏祈圣鉴事。

窃照江北淮、扬、通三府州属同治六年分漕粮米石试行海运，业于本年三月初五日将创办章程会奏在案。兹据江安粮道王大经详称，江北漕粮试办海运，系属创始，所有办运员董，必须委用得人，设法经理，方无贻误。当经驰赴天津，督同员董办理交兑事宜，业将起运交仓正耗米五万七千三十三石有奇。自闰四月十九日起验，至五月初一日止，照数交兑运通全完。其随正应给经纪剥〔驳〕船耗食等米，亦按数交清，并无颗粒短少，具报前来。臣查历届江苏办理海运，所有出力官绅均经酌核奏保，钦奉谕旨允准。本届江北试行海运，初次创办，事极繁重，一切经费概从撙节，所有办运员董，或勾稽银米、雇船装兑，或南北分驰、催趱验卸，自上海以达天津，涉历重洋，风涛震撼，时仅浃月，全漕即已完竣。该员董等均皆黾勉从公，不避艰险。除江安粮道王大经已邀奖叙外，其余各员董均系在事出力，相应缮具清单，吁恳天恩，俯准一体给奖，以示鼓励。谨会同漕运总督臣张之万、江苏巡抚臣丁日昌恭折具奏，伏乞皇太后、皇上圣鉴训示。谨奏。

附请奖单

谨将江北漕粮海运在事出力各员，开具清单，恭呈御览。

计开：

苏省总办委员兼办江北交米事务保升道员江苏候补知府沈寿嵩，拟请交部从优议叙。江苏候补知府郭阶，拟请赏加道衔。同知衔江苏尽先补用知县王鸿训，拟请俟补缺后以同知用，并赏加运同衔。运同衔知州用江苏大挑本班尽先知县丁廷鸾，拟请赏给三品封典。江苏尽先补用直隶州知州赵德蕴，江苏候补同知吴兆麒，均请俟补缺后以知府用，先换顶戴。南河候补州同沈承绪，拟请俟补缺后以应升之缺升用。

主簿用候补从九品孙元堃，拟请赏加五品衔。五品衔浙江候选教谕屈泰清，拟请俟选缺后以知县用。军功六品翎顶范祖佑，拟请以从九品不论双单月尽先选用。同知衔江苏候补知县程玉麟，拟请赏加运同衔。四品顶戴升用同知江苏候补通判徐维鉴，拟请俟补同知后以知府升用。署松江府海防同知江苏南汇县知县叶廷春，署上海新设同知江苏候补知县陈福勋，均拟请交部从优议叙。

运同衔升用同知补用知县候补府经历陈元燮，拟请交部从优议叙。盐运使衔补用道浙江候补知府沈誉来，拟请交部从优议叙。江西候补县丞李尧章，拟请赏加五品衔。

[1] 此件与张之万、丁日昌会衔具奏。

151. 梅锦源借补泗州直隶州知州折九月十六日

奏为拣员借补直隶州知州，恭折仰祈圣鉴事。

窃照泗州直隶州知州贺绪蕃革职，遗缺扣留外补，前以候补直隶州知州沈燮请补，接准部咨两次议驳，自应遵照另行拣员请补。

查定例，应调缺出，俱令于现任人员内拣选调补，如无合例堪调之员，准以候补人员题补等因。所有泗州直隶州知州，系沿河繁、疲、难兼三题调要缺，安省现任实无合例堪调之员，其候补各员内又多人地不宜，该州地方紧要，政务殷繁，非精明强干之员，不足以资治理。今查有安徽补用知府梅锦源，现年三十九岁，湖南宁乡县人，由附生调营办理军务，咸丰六年克复武昌、汉阳案内奏保以府经历不论双单月尽先选用。十一年克复休宁、徽州府城各岭隘案内保奏，奉上谕：“选用府经历梅锦源，着免补本班以通判留于安徽遇缺即补，并赏戴蓝翎。”钦此。徽州解围案内保奏，奉上谕：“安徽即补通判梅锦源，着免补本班以同知直隶州知州仍留安徽遇缺即补。”钦此。青阳解围案内保奏，奉上谕：“同知直隶州知州梅锦源，着以知府仍归安徽补用。”钦此。委办湘前全军营务处，带队收复石埭及救援徽郡，保全祁、休、黟县，皖南肃清案内保奏，奉旨赏换花翎。四年七月赴部带领引见，奉上谕：“梅锦源着照例以知府分发安徽补用。”钦此。领照起程，于四年十月到省，试用期满，甄别在案。

该员精明练达，办事勤奋，前经委署徽州府知府著有成效，以之借补泗州直隶州知州，实堪胜任，与例虽属未符，而人地实在相需，据藩、臬两司会详请奏前来。臣等往返函商，意见相同。合无仰恳圣恩俯念员缺紧要，准以补用知府梅锦源借补泗州直隶州知州，实于地方要缺有裨。再，该员系由附生军营出力迭保知府留安补用之员，今请借补直隶州知州，仍应照原衔升转，毋庸送部引见。除造册咨移部科查核外，谨合词恭折具陈，伏乞皇太后、皇上圣鉴训示。谨奏。

152. 郑国模等请准大衔借补小缺以酬劳绩折 [1] 九月十六日

奏为拣员请补参将等缺，恭折仰祈圣鉴事。

窃照武职各官大衔借补小缺，业经部臣核复议准，于同治七年五月初三日钦奉谕旨允准在案。

兹查有安徽徽州营参将黄桂荣革职，遗缺拣选得副将衔尽先参将郑国模，久历戎行，战功卓著，堪以请补。又，江苏溧阳营都司隆寿告病，遗缺考验得尽先参将向从龙，谨慎耐劳，弓马精熟，堪以借补。又，江南提标前营守备员缺，咸丰十年以前曾以尽先守备镇江营千总吴金麟升补，未经到任，久无下落，应行开缺另补。拣选得尽先即补游击黎志彪，办事勤能，熟谙营务，堪以借补。又，安徽宿州营守备方豫功革职，遗缺查有尽先游击谭新益，技艺娴熟，当差勤慎，堪以借补。又，苏松镇标中营千总张元恩休致，遗缺参验得尽先守备世袭云骑尉陈瑞麟，弓马最精，营务亦熟，堪以借补。又，金山营千总张连魁调补蒋坝营千总，所遗金山营千总弁缺，查有补用都司陈得顺，弓马最精，办事勤慎，堪以借补。又，提标中营把总熊德于署溧阳营千总任内阵亡，遗缺查有尽先都司王启玉，老于戎行，人亦谨饬，堪以借补。又，江阴营把总陶长清斥革，遗缺查有尽先都司黄炳恒，弓马娴熟，堪以借补。

以上八员内，郑国模籍隶本省，例应回避，容俟查有合例员缺另行拣调。陈瑞麟、陈得顺、王启玉、黄炳恒四员，拟补千、把各缺，照例应归咨补。惟均系大衔借补小缺，改归奏补，以示区别，嗣后拟即照此办理。至前准部议，如系一折数员，借补不得过半，此次成数未与定章相符。惟臣于武职补缺署事，格外慎重，即如郑国模一员，因其兄郑国魁昔年说降苏州伪王，克复省城，著有大功，众所共知。李鸿章与臣皆思奏补一缺，以酬其劳。而迄今五年，镇、协中尚无相当之缺，其弟郑国模又于剿捻屡著战功，今臣将离江南，不能不酌补实缺，以慰其意。此等琐细之情，有非部例所能亮者。谨陈一二，仰祈圣鉴。又如武职各员，准其收标，按月考试，赏以银两，优以补署。无非使将弁有所依归，不至四出滋事，而即以寓陶铸人才之意。即如此次向从龙、谭新益、陈瑞麟、陈得顺、黄炳恒皆系屡取超等，其余亦皆劳勋最久，人地相宜，合无仰恳天恩俯准通融借补，统俟年终核计成数，开单咨部备查。如蒙俞允，并请敕部先给署札，俾昭信守。除饬取履历咨部查核外，谨会同署安徽巡抚臣吴坤修、江南提督臣李朝斌合词恭折具奏，伏乞皇太后、皇上圣鉴训示。谨奏。

[1] 此件与吴坤修、李朝斌会衔具奏。

153. 蒯德模署太仓直隶州知州片九月十六日

再，署太仓直隶州知州沈玮宝，署事一年期满，应行更换。所遗太仓直隶州知州，系沿海要缺，政务殷繁，兼之盐枭充斥，尤须设法惩办，非精明强干之员不足以资治理。查有卸署苏州府事补用知府蒯德模，精强明练，素著循声，堪以酌委署理。据藩、臬两司会详前来。除批饬遵照外，谨合词附片陈明，伏乞圣鉴。谨奏。

154. 王衍庆等打仗受伤请免骑射片九月十六日

再，提督衔遇缺题奏总兵王衍庆，攻剿湖北汉阳等处，右肩、左腿、左肩、右乳、左手、脑顶、左胁均受炮子伤，前颈、左手大小指骨节均断。又，前带太湖新右营提督衔遇缺提奏总兵李惟善，攻剿武昌等处，右腿、左手受炮子伤，右脚为滚石打伤。又，佃湖营都司左德暎，在雉河集打仗，脖项受刀伤二处，下颔受扎伤一处，筋络被伤，展舒不灵。又，补用守备高福堂，在镇江接仗，左腿枪伤穿骨，头、面、两手、左食指被火包打伤，溃烂筋缩。又，尽先守备张金玉，在苏州、常州两处接仗，胸前、左膀受枪伤，右手中指受矛伤甚重。以上五员，受伤过多，挽射未能得力，相应请旨，均免予骑射，以示体恤。谨附片陈明，伏乞圣鉴，饬部查照。谨奏。

155. 前任湖南学政吕朝瑞病疾未愈续请展假片九月十六日

再，臣接据前任湖南学政翰林院编修吕朝瑞家人李升呈称，家长气体素亏，向有风痛之症。去秋学政任满，请假回籍省墓，水陆劳顿，外感风湿。抵籍后，头目眩晕，周身抽掣，因本籍人烟稀少，医药难求，四月间特至苏州就医。数月以来，服药仍未见效，复来金陵觅医调治，医者亦云气血久虚，兼受寒湿，必须缓为医治。惟假期早已届满，而病症仍未痊愈，现在赶紧医调，一俟复元，即行回京销假，呈乞据情转奏前来。臣查该学臣吕朝瑞，前在苏州就医，曾由抚臣丁日昌转奏在案。兹来金陵觅医，臣至寓所看视，吕朝瑞病情与所呈相符，必须从缓认真调治，乃可就痊。惟假期已满，深恐延误，谨将续请展假缘由，代为附片陈明，伏乞皇太后、皇上圣鉴，敕下翰林院衙门查照。谨奏。

156. 附陈刘启发署皖南镇总兵片 [1] 九月十六日

再，署皖南镇总兵王可陞禀请给假六个月回籍修墓，所遗皖南镇总兵篆务，应行委员接署。查有记名总兵借补安抚中军参将刘启发，廉明耐劳，缉捕著绩，堪以委署。除檄饬遵照外，谨会同署安徽巡抚臣吴坤修附片陈明，伏乞皇太后、皇上圣鉴训示。谨奏。

[1] 此件与吴坤修会衔具奏。

157. 附录廷寄　着江苏湖北两省每月各协济湖南援黔剿苗军饷银二万两九月十八日

同治七年九月十八日，准兵部火票递到军机大臣字寄——大学士两江总督调任直隶总督一等毅勇侯曾国藩、两江总督马新贻、署湖广总督湖北巡抚郭柏荫、湖南巡抚刘崑，传谕护理湖北巡抚布政使何璟：

同治七年九月十二日奉上谕：

刘崑奏，筹画进剿黔苗机宜，并请饬拨饷需一折。黔楚交界之区，苗寨林立，自应会合各省兵力分道并进，方可收夹击之效。席宝田已假满抵省，着刘崑饬令该臬司凛遵前旨，克日拔队，会商唐炯、张文德等相机进剿，毋稍迁延。该抚所称湖南现兵二万余人，剿苗不敷分布，必须添募十余营方可大举深入，所奏自系实在情形。惟饷粮支出，增兵则力不能给，尤赖各省协济，方克集事。江苏、湖北两省，着每月各协济湖南援黔军饷银二万两。湖南督销局原有应解江南盐课、厘金，即可就近拨解湖南。又，督销局有鄂厘一款，湖北协济湖南之款亦可于此项内划拨。所有不敷之数，再由各该省委解。设此两项内尚有盈余，仍由督销局分解各省，一转移间，两有裨益。即着曾国藩、马新贻、郭柏荫、何璟遵照办理。现在捻逆肃清，亟盼贵州军务早平，进图滇省，以清南服。各该督抚等素顾大局，谅必合力同心，肤功迅奏也。将此由五百里谕知曾国藩、马新贻、郭柏荫、刘崑，并传谕何璟知之。钦此。

遵旨寄信前来。

同日又准军机处片开，本日奉有寄信谕旨一道，希贵督于接奉后，恭录知照两江总督马新贻一体钦遵办理可也。为此知会。

158. 附录密寄　着豫苏闽等省及台湾速将教案公平了结十月初一日

同治七年十月初一日，准兵部火票递到军机大臣密寄——大学士两江总督调任直隶总督一等毅勇侯曾国藩、闽浙总督英桂、两江总督马新贻、江苏巡抚丁日昌、福建巡抚卞宝第、河南巡抚李鹤年：

同治七年九月二十四日奉上谕：

总理各国事务衙门奏，豫、苏、闽等省现办传教各案，中外未能相安一折。据称河南省南阳教堂一案，民人传帖聚众，其势汹汹。江苏扬州聚众殴辱数〔教〕士，曾国藩咨报讯办，粗有头绪。台湾壮勇杀死教民，英桂尚未将办理情形咨报，而该国使臣屡请拿办正凶，情词迫切等语。传教一事既已载在条约，势难显为禁止。惟在自端趋向，崇正黜邪。现在办理各件，务须妥慎筹维，当行者就案完结，当拒者按约辨明，不致日久迁延，横生枝节，方为妥善。着曾国藩、英桂、马新贻、丁日昌、卞宝第、李鹤年各将现办未结之教案，迅速设法了结，毋稍偏徇，致办理不得其平，转滋流弊。原折着各抄给阅看。将此由五百里各谕令知之。钦此。

遵旨寄信前来。

附总理各国事务衙门原折抄件

臣奕等跪奏，为豫、苏、闽等省现办传教各案，中外未能相安，谨将筹办情形恭折密陈，仰祈圣鉴事。

窃查咸丰八年英法两国所定条约内，有耶稣、天主等教在中国传习者，一体保护，毫无刻待禁阻等语。迨至咸丰十年，复经议准，后臣等接办，明知耶稣等教与中国不同，每多窒碍，是以竭力相持，未肯轻易互换。迨事机紧迫，众议交催换约，不得不委曲求全，以顾大局。既换之后，无论如何棘手，总宜随时酌核情理，办理得宜。乃年来外间办理教案，数年不结，拖延日久，变端百出。其间固有教民借势夸张，招怨生事，亦有平民愤激过深，故滋衅隙，是以外国不免有所借口。

近如河南省南阳教堂一案，迭据抚臣李鹤年函称，南阳教堂之事，为和约攸关，固不敢托持正义要誉于绅民，亦不敢草率欺蒙贻忧于大局。并称南阳民人传贴聚众，其势汹汹，现仍迅图了结各等语。现复有江苏扬州聚众殴辱教士，福建、台湾壮勇杀死教民两案。据督臣曾国藩咨报，已将扬州之案讯办，粗有头绪。其台湾一案，尚未据督臣英桂将如何办理情形咨报，而该国使臣屡次照会前来，请拿办正凶，情词迫切，争执不已。并该国有兵船前往扬州、台湾两处自行弹压之说。臣等深恐事机决裂，难以收拾。一面照复该国驻京使臣饬领事官妥办，一面飞咨曾国藩、英桂派委熟悉洋务之司道大员会同该处领事官迅筹办法，即日议结，务使华洋相安，不致横生枝节。

臣等伏思耶稣等教，即为条约所准行，彼系照约而请，我更难以显为禁止。惟在我之修明正学，自能端其趋向，不必扬汤止沸，愈激愈坚。是以臣等遇有交涉教务事件，一经该使知会，无不立行该省，嘱令持平办理。惟两造之曲直，案情之虚实，臣等无从悬揣，全在各省大吏及地方官相机处置。当行者就案完结，当拒者按约辨明，不致日久迁延，致贻后患。相应请旨饬下调任直隶总督前两江总督曾国藩、闽浙总督英桂、河南巡抚李鹤年，各将现办未结之案迅速设法完结，并请谕令各直省将军、督、抚通饬各地方官，如有传教之洋人，务令士民各守本业，不得听信浮言，无端寻隙。倘有不安本分教士滋扰地方，即知会领事官按约惩办，务使民教相安，不致酿成巨案，庶足以靖教务而杜争端。所有臣等筹办教案缘由，理合恭折密陈，伏乞皇太后、皇上训示祗遵。谨奏。

159. 奏报交卸总督篆务及通商盐政关防印信日期折十月初五日

奏为恭报微臣交卸日期，并遵旨会商公事，暂缓启程，恭折仰祈圣鉴事。

窃臣承准军机大臣字寄同治七年八月二十三日奉上谕：“曾国藩着俟马新贻抵任后，将散勇事宜及地方一切公事会同商办妥协后，再行来京陛见。”等因。钦此。新任督臣马新贻于九月二十日行抵江宁省城，二十六日臣饬派署中军副将喻吉三、江宁府知府涂宗瀛赍送两江总督关防，两淮盐政印信，通商钦差大臣关防，并王命旗牌等件，交马新贻接受任事。臣本任内应办各事，大致业已清楚，遣散勇丁经费亦已筹出，只候李鸿章出京行至徐州、清江等处，臣与之函商一二次，即可就绪。长江水师分汛等事，前侍郎臣彭玉麟拟俟明年春间再行回籍，必可始终料理。至一切地方公事，均与新任督臣马新贻详细面商，随时妥办。扬州教堂一案，迭准总理衙门来函，嘱臣妥为办竣。业经另派司道大员，会同英国领事赴扬查办，稍需时日。除起程日期续行具报外，所有微臣交卸日期，理合缮折具陈，伏乞皇太后、皇上圣鉴训示。谨奏。

160. 请禁川盐私行楚省收复淮南销盐引地折 [1] 十月初五日

奏为请禁川私行楚，收回淮南引地，以复旧制而整鹾纲，恭折仰祈圣鉴事。

窃照楚省本系淮南引地，定额最多，销盐最广。从前淮纲盛时，岁征各岸课银甲于天下，其征诸苏省者不及十之一，征诸江西、安徽者不过十之三，征诸两湖者则居十之六。是淮纲之兴替，全视楚岸之畅滞为转移。军兴以后，长江梗塞，淮盐不能行楚，经楚省督、抚奏明借食川盐，原属权宜之计。臣于同治二、三年间整理鹾务，维时淮商即以收复楚岸为请。只因引地被占十有余年，行之既习为常，禁之未便太骤，是以暂将邻盐厘税酌量加重，原冀川私本重而日衰，淮盐渐进而日旺，不谓川贩巧于迁避，百计漏厘，每运两引之盐，仅完一引之税。臣访知其弊，上年曾派委员至宜昌会同楚省委员公同掣验，本年又减淮盐之厘，期收敌私之效，非不多方补救。乃查鄂、湘两局积压淮盐不下十余万引，存数极多，销数极滞，而川私纷至沓来，较前尤盛。推原其故，总由鄂省利食川盐，虽有掣验之名而明让斤两。近闻宜昌抽收川税，仍不过六、七折，以致川贩成本大轻，来源愈旺。是前此绕越而偷行者，今更肆行而无忌。川、鄂官商几忘引地之应属何省，请举淮之受害于川者数端，为皇太后、皇上缕晰陈之。

淮盐逆流上驶，历长江、洞庭之险，每船至少须装千余包，船笨载重，计自瓜洲开行，非四、五个月不能达鄂，非六、七个月不能达湘。偶遇暴风、山矶，立时淹消巨万，本银悉归乌有。川盐则自川江顺流而下，势等建瓴，杂用小船，灵便异常。计程途则淮远而川近，论舟行则下易而上难。此运道之捷于淮者，其害之一也。

淮南之盐以馀东、吕四两场为通场之冠，俗所称馀吕真梁者也。从前畅行楚岸，其盐色之洁，由于商力充足，本年所产之盐堆至次年始行开售，堆愈久则卤愈净。近年垣商疲乏，随收随售，盐色不无稍减。川盐则自行楚以后，广开井灶，其色甚白，其质甚干。川贩因之而居奇，淮岸因之而日废，喧宾夺主，莫斯为甚。此盐色之胜于淮者，其害二也。

淮盐定章以五百引起票，系有鉴于道光末年改办票运，不拘引数，听商票认。厥后承办数千引之大贩，皆为一二十引之小贩抢运所误，故新章定以限制，一以杜无本冒充之弊，一以验有力承运之资。计请鄂、湘引票五百引，非现银七八千两不办，川盐则计斤不计引，集资数百千即可办运，盐皆散装。既官私之莫辨，厘不预纳，亦来去之自由。此筹运之巧于淮者，其害三也。

鄂、湘两局售盐，皆以到岸之先后定出售之迟速，盐未到轮，不准抢卖。近数年来，销虽极疲而商未跌价，深得整轮之益。但在船守风，抵岸守轮，计一档之盐，非一年之久不得脱销。川盐则到处可售，得价即卖，销路广则穷乡僻壤，遍地皆私卖，价轻则铺户行家，非川不鬻。此筹销之便于淮者，其害四也。

有此四害，淮何能与川敌？川盐一日不停，淮盐一日无畅销之望。议者谓川盐停止，于川省业盐人等有碍。殊不知淮南通泰二十场，垣商煎丁，以及钩、扛、捆、忙人等不下数百万户，兵荒年久，困若颠连，为从来所未有。满望江路通行规复，引地徐图转机，不料鄂、湘最畅之岸，尽为川私所占，西岸亦为粤私、闽私所占，场运各商，倒歇之家固众，而煎捆各役失业之人尤多，比之川省业盐者何止数倍。凡认淮引之商，屡赴臣衙门呈递禀词，请堵川私，几无虚日。譬之家有田产，任客民多年占据，为尊长者忍视子弟之啼饥号寒而不为之救，有是情乎？至湖北军饷，原以川厘为大宗，刻下发、捻俱灭，军事大定，鄂省存营极少，饷项足敷周转。况淮盐内亦收鄂厘，淮销果畅，鄂饷即因之而增。此时堵止川私，核与前准部文俟淮盐畅行，应即申明旧章，严禁邻私，毋任侵占等语实相吻合。相应请旨敕下四川、湖广各督、抚停止川私行楚，以复昔年之旧制而收经久之利权。臣职司鹾权，历有岁年，所征课银，因军饷紧要，未能多筹解京，私衷抱歉，耿耿于心。今虽交卸盐篆，犹思筹异日之有余，补近年之不足。我朝盐法沿明旧制，画分引地，系大经大法，一成而不可易。今南北军务告竣，而不力争以图规复，则二百余年之宪典，自臣而隳，其拂逆商情，敛一时之怨，厥咎尚轻。败坏成法，贻后世之讥，厥咎更重。用是缕晰具陈，如蒙谕旨准禁川私，应如何分立限期，渐减渐停，如何堵缉粤私、潞私、浙私、闽私，不复抽收邻税，统由新任督臣马新贻核议章程，奏明办理。所有请禁川私行楚，收回淮南引地缘由，理合会同两江督臣马新贻恭折具奏，伏乞皇太后、皇上圣鉴训示。谨奏。

[1] 此件与马新贻会衔具奏。

161. 邹鸣鹤在籍殉难请予优恤折 [1] 十月初五日

奏为殉难大员政绩卓著，吁恳天恩从优加恤，以表循良而彰忠节，恭折仰祈圣鉴事。

窃据前任浙江宁绍台道史致谔等二十人联名呈称，原任广西巡抚邹鸣鹤，江苏无锡县人，由进士出宰河南，政声卓著，荐升道员。道光三十年，内外大臣交章论荐，由江西粮道特擢顺天府府尹，简授广西巡抚。咸丰二年逆匪围扑省垣，婴城苦守三十三昼夜，城赖以全。嗣因被议去职回籍。三年正月，金陵戒严，奉旨督办沿江防堵事宜，时已病甚，力疾驰赴江宁，会同地方文武竭力守御。总督陆建瀛悯其老病，劝令还家，愤然拒之。二月初十日城陷，率众巷战，手刃二酋。贼麇至，遂被支解殉节，奏蒙谕旨照道员例赐恤在案。窃思邹鸣鹤巡抚广西，力保危城，厥功甚伟，旋以办团大员殉节金陵。同治三年克复后，其子遍求骸骨，并无藁葬之所，情形惨烈，哀动路人。现在东南军务一律肃清，圣朝褒忠之典有加无已，可否专奏从优加恤等情前来。

臣查邹鸣鹤在开封府任内，正值祥符决口，捍御水灾，卓然有古循吏风，汴人至今感颂。其官顺天府府尹时，臣在京供职，与之往还，心敬其人。迨巡抚广西，守城却贼，公论昭著。回籍后，以闲散之员力疾办团，誓死勿去。综其生平，历任府县均有政绩可传，而在江宁殉节，本无守土之责，尤为临难不苟，大节凛然。该员曾任广西巡抚，合无吁恳天恩，俯准照巡抚例从优加恤，并准特旨予谥，以表循良而彰忠节，出自逾格鸿慈。所有殉难大员政绩卓著，吁请从优加恤缘由，理合会同新任督臣马新贻据情陈奏，伏乞皇太后、皇上圣鉴训示。谨奏。

[1] 此件与马新贻会衔具奏。

162. 陕甘协饷请归湖北转解片十月初五日

再，广东提督刘松山所统老湘营一军，自同治五年冬间入陕以后，凡饷项、军火、帐棚、杂械一切，俱由江南供支。其运送承接之处，一曰清江转运局，一曰徐州粮台，一曰灵宝粮台。三处接递，源源转输。彼时捻踪无定，各军奔驰于道。清江、徐州两处供应繁多，非专为老湘营而设。其灵宝粮台一处，则系奏明专管老湘营饷项。现在捻股荡平，各军凯撤，其转运局、粮台各有长雇之车马，有护送之勇丁，费用浩繁，应即次第裁撤，以节经费。惟刘松山一军奉命西征，所有该军饷项，臣与新任督臣马新贻、抚臣丁日昌面商，仍归江苏接济。俾刘松山无后顾之忧，方能一意剿贼。

其转运之路，则须从长计议，筹一可久之策。从前江南饷项解至清江登陆，由徐州转解汴梁、洛阳等处。入关旱路近三千里，势迂而费多。不若由江路直达湖北襄阳之老河口，再行登陆，则由淅川入荆紫关，旱路三百余里，势顺而费少。该军月饷约计每月正项需银六万有奇，嗣后江苏协饷每月筹银六万两解交湖北省城甘肃后路粮台接收。合之左营、穆营之三万两，刘典营中之一万两，计江苏协济陕甘之饷每月共十万两，均解湖北，由陕甘委员汇同各省协饷，并解襄阳老河口登陆入关。

昨据徐海道高梯禀称，苏、豫交界地方，游兵散勇三五乘骑，络绎来往，枪械驰逐，解饷深恐遗误等语。此时粮台未撤，已有戒心。顷臣已将灵宝粮台裁撤，而徐州粮台、清江转运局明年亦必裁撤，数千里无一营盘，又无台局勇丁护送，陆路太远，实不放心。不若改由襄阳入秦，水路愈远愈便，陆路愈少愈好。至老湘营未经剿捻以前，截至四年五月底止，欠发银九万九千四十九两有奇，尚系两江境内剿贼时之款，仍应由江南筹发。业经臣札饬湖南督销淮盐局分作十个月，每个月筹银一万两解至湖北，交甘肃后路粮台转解该军，以清积欠。臣交卸之际，应将经手事件略为结束，相应奏明，请旨敕下陕甘、江南、河南各督抚查照办理。谨附片陈明，伏乞皇太后、皇上圣鉴训示。谨奏。

163. 附录廷寄　着各省筹解西征各军饷解赴湖北由老河口登陆入关十月二十九日

同治七年十月二十九日，准兵部火票递到军机大臣字寄——大学士两江总督调任直隶总督一等毅勇侯曾国藩、钦差大臣陕甘总督一等恪靖伯左宗棠、宁夏将军署陕甘总督穆图善、两江总督马新贻、署湖广总督湖北巡抚郭柏荫、江苏巡抚丁日昌、湖南巡抚刘崑、署安徽巡抚英翰、帮办军务署陕西巡抚刘典，传谕署安徽巡抚布政使吴坤修、护理湖北巡抚布政使何璟：

同治七年十月二十三日奉上谕：

曾国藩奏，老湘营军饷仍归江苏接济。英翰等奏，筹拨西征军饷，酌定转运章程各折片。刘松山所统老湘营饷项，向由江南供支。该军现在西征，所有饷项自应仍归江苏接济。即着马新贻、丁日昌每月协拨该军饷银六万两，以资饱腾。惟灵宝等处粮台及清江转运局均将次第裁撤，此后协拨该军月饷，着丁日昌委员解交湖北省城甘肃后路粮台接收。江苏每月尚有应协左宗棠、穆图善军营饷三万两，刘典军营饷一万两，着一并解赴湖北，均交陕甘委员转运，由襄阳老河口登陆入关，着郭柏荫、何璟查照办理。其从前积欠刘松山军饷银九万九千余两，曾国藩已饬湖南督销淮盐局每月筹银一万两，解交甘肃后路粮台转解该军，分作十个月解清。仍着马新贻随时督催，以清积欠。

至郭宝昌西征月饷，除山西月协一万两、湖南月协五千两外，英翰等现拟于皖省月协该军饷二万五千两暨随时找补不敷之数，均解交湖北甘肃后路粮台转解潼关，由郭宝昌派员接收。并着郭柏荫等督饬局员，遇皖饷解到，即行转运入关，以期迅速。山西月协之一万两，由左宗棠随时催解郭宝昌军营兑收。至湖南每月应解之五千两，何以奏定后并未拨给，着刘崑于本年十月起，按月照数迅解湖北转运局运赴前敌，不得再有迟误。其十月以前应解之数，仍着解赴安徽，俾吴坤修得以找发欠饷，毋误要需。特此由五百里谕知曾国藩、左宗棠、穆图善、马新贻、郭柏荫、丁日昌、刘崑、英翰、刘典，并传谕吴坤修、何璟知之。钦此。

遵旨寄信前来。

同日并准军机处片开，本日奉有寄信谕旨一道，贵督接到后希即恭录知照两江总督马新贻一体钦遵可也。为此知会。十月二十三日。

164. 已故副将柳寿田请恤片十月初五日

再，准前兵部右侍郎臣彭玉麟咨称，记名总兵借补长江水师海门营副将柳寿田，从征十余年，转战数省，受伤多次，积劳成疾，呕血不瘳，于同治七年九月初四日在芜湖防所病故。该员于病势增剧时，以深受国恩，未能图报为恨等情，咨会附奏议恤前来。臣查柳寿田廉洁自好，忠勇性成，随征十余年，无不奋勇争先，屡濒于危。平日好善爱民，实为不可多得之员。积劳殂逝，深堪悼惜，合无仰恳天恩，俯准将该员柳寿田照总兵立功后病故例议恤，入祀湖南长沙昭忠祠，并从祀死事地方芜湖昭忠祠，以彰忠荩。理合附片陈请，伏乞皇太后、皇上圣鉴训示。谨奏。

165. 代递吏部左侍郎吴存义遗折片十月初五日

再，据候选知县吴宝慈、候选郎中吴宝俭、附生吴宝让等呈称，亲父原任吏部左侍郎吴存义，于本年九月十一日在籍病故，先期口授遗折，敬谨缮写，恳请代奏前来。臣查吴存义与臣同官京师，夙知其学有本原，奉职勤慎。咸丰年间，再任云南学政，正值回匪滋扰，备尝艰险，不辱使命。本年夏间告病开缺，曾来江宁与臣相见，自称病虽已深，而恋阙情殷，一俟稍痊，即当北上。不意未及数月，遽尔溘逝。查前任吏部右侍郎王茂荫在籍病故，曾由前署督臣李鸿章附折代递遗折，仰蒙恩旨赐恤在案。兹将该侍郎吴存义遗折一扣循例代陈，伏乞皇太后、皇上圣鉴。谨奏。

166. 附录廷寄　着实力筹防归绥严缉各地会匪游勇并饬会商将长江皖南厘金除水师所拨外概归安徽事宜十月初六日

同治七年十月初六日，准兵部火票递到军机大臣字寄——大学士两江总督调任直隶总督一等毅勇侯曾国藩、钦差大臣陕甘总督一等恪靖伯左宗棠、两江总督马新贻、漕运总督张之万、署河东河道总督苏廷魁、江苏巡抚丁日昌、山东巡抚丁宝桢、河南巡抚李鹤年，传谕署安徽巡抚布政使吴坤修：

同治七年九月二十九日奉上谕：

左宗棠奏，筹防归绥，派员踩缉游勇。吴坤修奏，请派大员督办省防，长江、皖南各厘归还安徽，会筹开堤事宜各折片。览奏均悉。绥远归化地介极边萨托清等处，黄流浅漫，防务极关紧要。着左宗棠会商定安等严密防维，妥为布置。该大臣请饬袁保恒选募淮军径驻归化，并令其会同定安奏事之处，均毋庸议。陕省匪势蔓延，左宗棠当统率各营迅速西行，殄除丑类。豫省游勇冒充官军，于师行前后数十里间公行剽劫，弁勇亦遭其害，左宗棠虽已派员搜捕，李鹤年当随时督饬地方官实力严拿，按律惩办。皖境游匪乘机抢掠，去省数里，劫案迭出，哥老会匪到处皆有，尤虑互相勾结。吴坤修现驻寿州，未能兼顾，所有省城防务，着即责成裕禄认真办理。遇有匪徒滋扰，尽法惩治，以靖地方。山东至清淮一带，亦有游勇混迹，抢掠行旅，并着张之万、丁宝桢饬属严拿，务获究办。

吴坤修所称皖饷支绌，现闻淮军议撤，请以长江、皖南厘金除每年拨归水师三十二万两外，其余概归安徽等语。即着曾国藩、马新贻、丁日昌、吴坤修会商办理。豫省决开隋堤，借道放水，皖境宿州及灵、泗等处必罹重灾，民命攸关，不可不慎益加慎。着曾国藩、马新贻、张之万、苏廷魁、李鹤年、吴坤修悉心筹商，妥为办理，毋得以邻为壑，贻害民生。将此由六百里谕知曾国藩、左宗棠、马新贻、张之万、苏廷魁、丁日昌、丁宝桢、李鹤年，并传谕吴坤修知之。钦此。

遵旨寄信前来。

167. 附录廷寄　着详慎妥筹并整顿直隶练军以卫畿疆十月初六日

同治七年十月初六日，兵部火票递到军机大臣字寄——大学士　署直隶总督一等果威伯官文、大学士两江总督调任直隶总督一等毅勇侯曾国藩：

同治七年九月二十九日奉上谕：

前因英翰条陈善后章程，请撤直隶练军，留勇扼扎一节，当经谕令都兴阿、左宗棠、李鸿章、官文、崇厚会商良策。嗣经各该大臣先后复陈，复令神机营王大臣一并妥议具奏。兹据奏称，撤兵留勇，流弊滋多，请仍整顿练军等语。军兴以来，因兵力不足，未尝不资募勇以利征剿，原为救急应变之举。现在畿辅既经肃清，若仍留勇丁分扎各路，诚恐客军与土著杂处，未必相安，转非所以保卫闾阎。英翰所请留勇扼扎一节，着毋庸议。至直隶营务久经废弛，前经总理各国事务衙门会同户部、兵部议定选练六军，诚以根本重地，当为自强之谋。迨捻匪北窜直隶，官军打仗仍不得力，虽云训练未精，然国家岁糜巨万帑金，养此无用之兵，实堪痛恨。此时贼匪既平，亟应将前定练军章程从新整顿。曾国藩久谙戎事，应如何因时变通之处，着于到任后详慎妥筹，悉心经理，务期化弱为强，一洗从前积弊，以卫畿疆。倘因直境甫就敉平，毗连东、豫一带，应暂拨勇队以资弹压，一并由该督斟酌奏明办理。曾国藩未到以前，官文务饬各员弁照常训练，不得稍有懈弛。神机营原折均着抄给阅看。将此各谕令知之。钦此。

遵旨寄信前来。

附神机营奕等原折抄件

臣奕谨奏，为遵旨议奏事。

窃臣等于同治七年七月二十三日准军机处交出七月初五日奉上谕：“英翰奏善后章程各条，其请撤直隶练军，留勇扼扎一节。”等因。钦此。旋据都兴阿、左宗棠、李鸿章、官文、崇厚等并英翰各就所见，先后复奏，均奉旨：“着交神机营王大臣一并妥议具奏。”等因。钦此。钦遵。由军机处将各折片抄交到营。

臣等复详阅英翰原奏，具请撤直隶练军，另选淮、皖、豫精锐一万八千人，仍分六军，以三千人为一军，立一统带。而以两军并作一路，每路择一大将领之。不过因练军初设，未经大敌，不能得力。淮、皖、豫各勇皆百战之余，现筹安插，正可借以措置，而于勇多流弊，不宜畿辅，则并未议及，是第欲急，则治其标，非经久良策也。戎政至要，岂可为旦夕计，而不复谋及万全？至如都兴阿所奏，军兴已久，勇营不比从前一律土著，无籍亡命之徒滥厕其间，到处抢掠扰害，若令拱卫畿辅，未能防贼，必至先启衅端。崇厚所奏，南北人情迥异，勇队留于直隶，必致民不相安。左宗棠所奏，制兵多有身家，募勇半无根著，客军与土著杂处，难保耕市无惊。李鸿章所奏，有事之时，募勇以救急应变，无事之时，练兵以缉盗安民，不可偏废。专用本省兵勇，人地自较熟习，防务亦可经久，惟须将领得人。皆极言客军之不宜久驻，练军之不宜尽撤，颇为深切著明。官文七月间初奏，以今春南勇追贼北来，与民团互相构衅，与其留客兵而别开生面，莫若循旧制而汰弱留强。九月间续奏，以直隶附近京畿，并两陵重地，宜用兵而不宜留勇，因而统筹善后，分别留撤练兵，并请将各营练勇择地分布，通融饬拨，固本饷项，以济需要。臣等谨就各该大臣所议互证参观，非特留勇有弊，即练军亦未尝无弊。然天下无无弊之事，要在明其弊之所在，可治与不可治，能经久与不能经久，而别择以定其指归。

留勇之弊，各该大臣固已言之凿凿，而尤有未尽者。军中习气，官以募勇为利薮，勇以投营为利薮。虚名冒饷，或报十而仅有七八，或报十而仅有五六，或一勇而费二兵之饷，或二勇而费三兵之饷，任意开支，不可稽察。且复朝秦暮楚，随其所之，无从限制，其为害于军计者，固难悉数。即以剿匪言之，勇之所利，惟恃人多气盛，而强悍不驯之性，究难改革。一有欠饷，刻刻防其生变，甚至带勇者挟制居奇，几有尾大不掉之势。近年将骄勇惰，哗溃之事不一而足。至其扰害闾阎，倚众滋事，尤属习为故事。统率者以时当剿匪吃紧，勉强用之，出于无可如何。若已事平而复欲畜养此辈，以期保卫，窃恐无事生事，维持调护，日不暇给，安能从容训练，令其悉守军规？设或遣撤无期，闾阎扰动，其为害于地方者尤大。臣等公同商酌，英翰所请留勇扼扎一节，应毋庸议。

至于练军一事，关系最重。同治五年总理各国事务衙门以京师四壁无军辅佐，不足以固根本而重防维，因请选练直隶六军，奏蒙俞允。复会同户部、兵部一再筹商，定立经制，行知直隶总督，内外合谋，时阅一年，始将备粮饷、制器械、扎营、迭派将领以及一切紧要事宜次第料理，稍有眉目。乃兵未练就而捻已由楚而豫，由豫而东。直隶为邻近之区，亟图守御。其时，近畿枭匪、马贼乘机窃发，到处骚然。直隶别无可用之兵，即以六军酌调应急，或令防卡，或令防河，借费为口粮，而兵实未曾先练。英翰谓其有名无实，洵属不诬。然前此练尚无成，无妨再加精核，断非终不可用。亦不能舍六军而别求奇策，以为守御之方。今者，军事已平，勇将渐撤，若谓兵亦归伍，岁糜经费数十万两，可以全归节省，亦思国家养此不练之军，终归无用。岁糜尚不止数十万两，因噎废食，全行裁汰，不设一兵，可乎不可？老成谋国者，当不出此。

臣等复加酌核，直隶营伍如提标，正定、大名、广平等处，素称朴实壮健，加筹经费调集训练，未有不成劲旅者。崇厚折内举咸丰初年扫荡粤逆为证，以见直军之非不可用，实属信而有征。惟是练军有利亦复有弊，知其弊而设法整顿，即是经久良图。左宗棠折内谓营伍习气已深，骤难更革。刘长佑练兵章程条理精密，所演阵图亦极合式，议将文武翼长斟酌去留，未经战阵之参、游、都、守等撤退，以久于战阵屡经保擢者充之，庶几营伍习气可以蠲除。李鸿章折内谓欲化弱兵为强兵，立法与用人二者不可不大加变通。所陈均属切要。

现在大学士曾国藩由两江总督调任直隶，于练军一事，责无旁贷，且该督久于戎事，素称谙练，自能按时势而力求实效，必不可徇众论而敷衍目前。应请饬下曾国藩于履任后，将总理各国事务衙门及部臣会议练兵各条，暨刘长佑推广变通办法，左宗棠、李鸿章等现议各节，斟酌损益，悉心筹画，妥议举行。直隶甫经安定，土匪游勇恐未绝迹。练军未成之先，直隶、山东、河南界上应否暂拨勇队扼扎，统由该督一并酌定，奏明办理。至都兴阿请将臣营队伍拨赴通州卢沟桥等处轮替扎营，查现在北路一律肃清，通州等处又距京甚近，若轮替驻扎，与在南苑训练无异，应毋庸议。所有遵旨议奏缘由，谨率同尚书文祥、崇纶恭折具奏，伏乞圣鉴。谨奏。

同日并准递到军机处片开，本日奉有寄信谕旨一道，希贵督接奉后，恭录知照两江总督马新贻一体钦遵办理可也。为此知会。九月二十九日。

168. 附录廷寄　着悉心办理张之万所奏江北善后事宜并饬各军营妇幼人口应即遣回原籍十月初八日

同治七年十月初八日，准兵部火票递到军机大臣字寄——大学士　两江总督调任直隶总督一等毅勇侯曾国藩、协办大学士湖广总督一等肃毅伯李鸿章、漕运总督张之万：

同治七年九月二十七日奉上谕：

张之万奏，筹办江北善后，敬陈管见四条，并请饬各统兵大臣查明军营携带民妇子女递回原籍各折片。江北一带为东南管钥要地，年来征兵、筹饷，小民生计日艰。现在捻患已平，土匪亦迭经歼灭，亟宜休养斯民，冀培元气，尤必妥筹善后，以备不虞。该漕督以降众、散勇弹压需人，勇队未可全撤，而因于留饷练兵、安插将弁各事宜悉心规画，拟在清淮各军内挑留水陆勇丁数千人，自邳州以下分段驻扎，将内河各厘卡酌量裁并，酌减粮厘，停止两江月协饷银四千两，其余厘金、桶捐、盐厘、协饷各款，请饬两江、江西、浙江、湖南、湖北照旧拨解，清淮捐输，照旧办理。并抽调漕标、淮阳镇标各营更番训练，清淮出力将领与漕标人员挨次轮补。以上各条，均属因时制宜。即着该漕督实心经理，以为经久之图，不得徒托空言，有名无实。其两江、江西、浙江、湖南、湖北应解厘金、桶捐、监厘、协饷等项，并着张之万咨行各该督、抚照旧源源接济，毋得膜视。团练、圩寨等事，仍着饬令各地方官认真整饬。

军营留养妇女人口，本干例禁。该漕督所称贼中被掠妇女，官军获捷后辄以为贼眷，挟之而归，自系实情。着曾国藩、李鸿章严饬各路统领，确查营中如有携带妇女及幼年子女者，立时分别送回原籍，交地方官传知该家属领回，俾无失所。倘有隐匿抗不交出者，即着从严参办。将此各谕令知之。钦此。

遵旨寄信前来。

169. 附录廷寄　着筹解荥工银两及由江海等关添拨洋税银两以利河工十月初九日

同治七年十月初九日，准兵部火票递到军机大臣字寄——大学士　两江总督调任直隶总督一等毅勇侯曾国藩、两江总督马新贻、福州将军调任闽浙总督英桂、署湖广总督湖北巡抚郭柏荫、钦差工部尚书署山西巡抚郑敦谨、署河东河道总督苏廷魁、江苏巡抚丁日昌、河南巡抚李鹤年，传谕护理湖北巡抚布政使何璟：

同治七年十月初一日奉上谕：

前据李鹤年奏，请将应解京、协各饷停缓。并据苏廷魁等奏，荥工情形变更，请添拨部款八十万两。前次部拨之两淮盐厘、闽海关洋税银二十九万两，先在两湖应解京饷截留，所拨河南漕折银二十一万两，一并由部库筹拨等语。迭交户部议奏。兹据该部奏称，拟再于部库内拨给银六十万两，并由江海关拨解洋税银十万两，江汉关拨解洋税银五万两，闽海关添拨洋税银五万两，以足八十万两之数，即着户部将续拨库款六十万两赶紧措齐，仍交顺天府领解，星速赴工交纳。并咨行直隶总督饬属妥速递解，毋稍迟延。前次部拨银两，据苏廷魁等奏称尚未解到。并着该部飞催沿途各督抚趱解，倘承领员弁及地方官任意稽留，即着从严参办。江海关等处添拨之款，着曾国藩、马新贻、英桂、郭柏荫、丁日昌、何璟照数筹拨，克日起解。并将原拨两淮盐厘、闽海关税各按部拨之数解清，以重要工。苏廷魁等请先将湖广京饷截留之处，着毋庸议。

河南漕折一项，前因李鹤年奏报，除留支报解外，尚余征存银二十一万两，是以该部照数奏拨。该署河督等何得又以丁漕所入不敷，率请改拨？着仍照户部原议办理。该省京饷已准缓解，其各省协饷仍着李鹤年设法筹解，毋得借端推诿。其盐斤加价钱文，准其暂行留用。一俟司库稍充，仍照户部前奏积存报解，弥补此项工需。晋省应解豫军防晋协饷每月三万两，着郑敦谨按月源源接济，毋令缺乏。当此经费支绌之际，此项工需部帑已及百万，外省协饷七十万尚不在内，果能撙节动用，涓滴归公，自敷应用。

该署河督等原奏，辄以从前历次大工经费数目比较，是于厘剔弊端，力禁浮冒等事，尚未认真整顿。苏廷魁、李鹤年各当激发天良，严饬在工员弁洁己办公，务期工坚料实，年内合龙，以慰廑系，方为不负委任。将此由五百里谕知曾国藩、马新贻、英桂、郭柏荫、郑敦谨、苏廷魁、丁日昌、李鹤年，并传谕何璟知之。钦此。

遵旨寄信前来。

同日并准军机处片开，本日奉有寄信谕旨一道，贵督奉到后，希即知照两江总督马新贻、江苏巡抚丁日昌钦遵办理可也。为此知会。十月初一日。

170. 附录廷寄　着各督抚海关速筹左宗棠西征军饷十月十五日

同治七年十月十五日，准兵部火票递到军机大臣字寄——大学士两江总督调任直隶总督一等毅勇侯曾国藩、钦差大臣陕甘总督一等恪靖伯左宗棠、福州将军文煜、两江总督马新贻、四川总督吴棠、闽浙总督英桂、两广总督瑞麟、钦差工部尚书署山西巡抚郑敦谨、署湖广总督湖北巡抚郭柏荫、江苏巡抚丁日昌、福建巡抚卞宝第、浙江巡抚李瀚章、江西巡抚刘坤一、广东巡抚李福泰，传谕署安徽巡抚布政使吴坤修、护理湖北巡抚布政使何璟、粤海关监督师曾：

同治七年十月初八日奉上谕：

前经军机大臣会同户部议奏，筹拨左宗棠西征实饷，当经谕令曾国藩等于各海关六成洋税项下凑拨银一百万两。兹因左宗棠奏请增拨巨款，复据军机大臣会同户部具奏，分别筹拨左宗棠奉命西征饷项，刻不容缓，所有前拨之洋税一百万两，着两江、闽浙、两湖各总督，江苏、浙江、湖北各巡抚，福州将军、粤海关监督懔遵本年八月二十五日谕旨，将奉拨左宗棠军饷：江海关银五十万两，闽海关银二十万两，江汉关银十五万两，粤海关银十万两，浙海关银五万两，共银一百万两，统于本年年底扫数解齐，毋得迟延蒂欠。左宗棠所请借贷洋银一节，自可毋庸再议。

陕西现在无款可筹，遇有急需，实难设措。着山西巡抚于河东盐课项下提拨银二十万两，四川总督于川省盐厘项下提拔银二十万两，迅速解陕。仍于四川欠解协甘饷银，并采买甘粮等款及河东欠解甘饷内分别划除。左宗棠于各路协饷到齐后，仍将此次提拨河东、四川银共四十万两分协甘肃，以抵欠款而免。至左宗棠所称，陕西每年缺饷一百四十余万两，甘肃每年缺饷三百余万两，请自明年为始，每年提拨实银四百万两分解陕、甘一节，历次户部奏令各省月协陕、甘两省军饷，统计不下七百数十万两，此次左宗棠通盘筹画，仅请拨银四百万两，自系为事必求实，饷归有着起见。现在正供之外，各项收款以厘金为大宗，尤以江苏、安徽、江西、浙江、湖北、广东、福建七省厘金为最旺，着各该督抚等速行定议。各该省厘金除必需之款酌留接济外，每省每月究可提存若干？迅速复奏，听候指拨。

现届捻匪肃清，陕、甘军情正急，剿贼之任责在统兵将帅，筹饷之事责在东南疆臣，均属无可推诿。各该省督抚等受恩深重，务当秉公酌议，力全大局，以纾朝廷西顾之忧。倘敢各存私见，以本省用项较多为词一奏塞责，置西北大局于不顾，则是有心贻误，必不能曲为宽宥也。将此由六百里谕知曾国藩、左宗棠、文煜、马新贻、吴棠、英桂、瑞麟、郑敦谨、郭柏荫、丁日昌、卞宝第、李瀚章、刘坤一、李福泰，并传谕吴坤修、何璟、师曾知之。钦此。

遵旨寄信前来。

同日并准军机处片开，本日奉有寄信谕旨一道，希贵督接奉后，恭录知照两江总督马新贻一体钦遵办理可也。为此知会。十月初八日。

171. 附录廷寄　户部统筹军需全局折着各督抚筹议具奏十月二十一日

同治七年十月二十一日，准兵部火票递到军机大臣字寄——大学士署直隶总督一等果威伯官文、大学士两江总督调任直隶总督一等毅勇侯曾国藩、两江总督马新贻、闽浙总督英桂、两广总督瑞麟、署湖广总督湖北巡抚郭柏荫、江苏巡抚丁日昌、山东巡抚丁宝桢、江西巡抚刘坤一、福建巡抚卞宝第、浙江巡抚李瀚章、广东巡抚李福泰，传谕署安徽巡抚布政使吴坤修、护理湖北巡抚布政使何璟：

同治七年十月十五日奉上谕：

户部奏统筹军需全局，并遵议胡大任条陈一折。军兴以来，用兵省分需饷较多，或由本省筹画，或由他省协济，头绪纷繁，章程不能画一。现在发、捻各逆次第殄灭，而各省未裁之营尚复不少，虚糜饷项，伊于胡底？着各该督抚迅议章程，分别遣留，专案奏报。具裁撤各营原拨各省协饷，即可概行停解。所有从前协拨之饷，着截清年月银数，开单具奏。如有必须协拨者，并着专案奏明，听候部议。至陕甘、云贵数省军务紧要，前以筹饷艰难，未能大张挞伐，现幸中原肃清，自可厚集饷需，借资攻剿。前经谕令江苏、江西、安徽、湖北、广东、浙江、福建等七省督抚将厘金一项每月可酌提若干接济外省，奏明办理。着仍遵前旨，迅速筹议，限于年内奏到。该督抚等受恩深重，当知顾全大局，不至迟延观望，致误事机。其厘金报部章程，并着照两淮盐厘格式，每年分两次奏报，以归简易。至各省军务既平，所有捐输一款，自应专供陕甘、云贵之用。除江西一省业经刘坤一奏明办理外，其江苏等六省亦应仿照办理。着该督抚等一并筹议具奏，原折均着抄给阅看。

另片奏，广东从前抽厘济饷，坐贾行商，一律抽收，集款甚巨。自蒋益澧改为止征行商，不征坐贾，遂致走漏包私，利归中饱，收数大不如前等语。着瑞麟、李福泰体察情形，应如何将抽厘章程变通整顿之处，妥筹办理。原片着抄给阅看。将此由五百里谕知官文、曾国藩、马新贻、英桂、瑞麟、郭柏荫、丁日昌、丁宝桢、刘坤一、卞宝第、李瀚章、李福泰，并传谕吴坤修、何璟知之。钦此。

遵旨寄信前来。

同日并准军机处片开，本日奉有寄信谕旨一道，并抄折一件，希贵督接奉后恭录知照两江总督马新贻一体钦遵办理可也。为此知会。十月十五日。

附户部原折抄件

户部尚书臣宝鋆等谨奏，为统筹军需全局，以定拨款而利攻剿，并将署山西巡抚郑敦谨据呈代奏一折，归并议复，恭折仰祈圣鉴事：

窃查本年八月间，臣部会议督臣左宗棠请拨实饷折内，即经声明各省军需拨款，应由臣部统筹全局，另折奏明办理。臣等正在督饬司员稽核各省拨册、销册办理具奏间，接准军机处片交署山西巡抚郑敦谨据呈代奏一折。同治七年十月初三日军机大臣奉旨：“户部速议具奏呈并发。”钦此。据郑敦谨原奏内称，布政使胡大任呈称，捻逆荡平，中原应定，只有云贵、陕甘两路逆氛未靖，欲两路兵饷不缺，必须通盘筹画，可继可久。各省普劝捐输、借挪关税、指拨协饷，三者均非持久之道。就各省厘金，专赡两路兵饷，实为长策。厘金最旺之区，如广东、四川、湖南、湖北、江苏、安徽、江西、浙江、福建九省，最旺省分每月抽至二三十万金，少亦十余万金，合九省月厘各十万余计之，每月可得饷一百余万。拟请以四川、广东、湖南、福建四省厘金专充云贵军饷，湖北、江苏、安徽、江西、浙江五省厘金专充陕甘及新疆军饷，新设长江水师粮饷，由厘金支放，各省善后经费亦从此出，应按其用数分成予之。稽查厘金请简派本籍三、四品京官或御史为监督，予以考核之权。查出弊端，准其奏参。两路军饷既充，他处捐输一概停止，专留陕甘捐局，分设两湖三江等省，为采买粮糈之用。凡无军务省分，钱粮关税概充军饷，并将直隶、山东、河南、山西四省指拨陕甘新疆各协饷全行免解，恤其余力以供兵差等费等语。

臣等伏查维正之供，岁有常数，军需之费，恒恃劝捐抽厘以集事。今幸发、捻各逆次第殄灭，东南财力可以少纾，亟应统筹出入，酌盈剂虚，使陕甘、云贵诸省军需全归有着，庶可克日荡平，与民休息。臣等统筹大局，现在急需整顿者约有数端。一，各省防费急宜删减也。一，各路协饷急宜裁并也。一，厘金捐款急宜酌定协拨数目，使陕甘、云贵军饷均无匮乏也。查各省协拨之款，臣部尚有案可稽。惟防费归本省自筹其数目，并不报部，须俟事竣报销，方可稽考。即如湖北等省军务早平，而未裁之营其月饷尚费巨万，是以有征存报解之款。经臣部指明提拨而其款已归无着者，皆防费之所糜太巨也。在各该督抚或因欠饷未易清还，或因勇丁未便遣散，不得不暂事羁糜。然财力有常，何堪日久消耗。所有军务已平各省，其未裁各营，应令各该督抚迅议章程，分别留遣，专案奏报。即将节省饷银扣除停领，庶防费省而饷力稍裕矣。

近来各省军营，自统帅督抚以及提镇、司道，凡统领一军者，皆得专请月协饷银。综计臣部指拨协饷，各营不下数十处，头绪愈多，稽核愈难。现除陕、甘、云、贵四省军务未平，山西、四川、湖南边防吃紧，其所设各营请拨协饷应毋庸另议外，此外各省大小军营均可陆续裁撤，原拨各省协饷均可即行停解。其某省接济某营军饷，解至何年月日停止，应令各该督抚迅即裁清年月银数，开具清明清单，奏明停协。或有如漕督张之万筹办江北善后，仍留清淮协饷者，即由各该督抚专案奏明，听候核议，庶协饷少而拨解易为力矣。

外省饷需，以厘金为大宗，捐输次之。山西布政使胡大任原呈内所称抽厘助饷各节，均属切中时势。该布政使在军营有年，曾督办广东厘务，故所呈较确。惟请简派本籍三、四品京职或御史回籍督办抽厘之处，查各省抽收厘金，现已历有年所，其一切章程，均有成辙可循，与创办时情形不同，应毋庸另派大员，以归简易。

又，四川、湖南两省协滇接黔，不遗余力，应仍令将奉拨各省协饷照常筹解，毋庸另议。至江苏、江西、安徽、湖北、广东、浙江、福建等七省捐厘较巨，厘金之内分盐厘、货厘为两事。盐厘以两淮为最巨，湖北次之，其余各省多归货厘。并计货厘一项，除广东按季报部外，余俱未经报部。就各该省历年厘金项下协济本省、外省各款计之，亦可得其大概。约计各该省每年抽收盐厘、货厘大数，多者各以数百万计，少者各以数十万计。正供之外，收数之巨，无逾于此。窃查厘金之多寡，由于民物之盛衰，东南疮痍渐起，户口日多，在事各员，果能将厘金一项办理得法，去其繁琐，留其大宗，严杜中饱，涓滴归公，必可日见增多，断无今不如昔之虑。本年八月内，左宗棠奏拨军饷折内，即请以东南节省之厘金为该督西征之饷。臣部以捻逆甫平，安插勇丁，事繁费巨，未遽予拨。九月二十九日，左宗棠复经奏请增拨巨款，经臣部会同军机大臣奏请饬下江苏、江西、安徽、湖北、广东、浙江、福建等七省督抚统筹出入各省厘金一项，现在中原肃清，大加节省，除本省必需之款，不得不酌留接济外，每省每月究可酌提厘金若干接济外省，专案奏交臣部复办，钦奉谕旨允行，应再请旨饬下江苏等七省督抚，统限本年年底定议奏报到部，毋稍迟延观望。至以每省厘金接济何省军需，以及直隶等协省拨甘饷能否裁减，应俟外省奏到后，再由臣部通盘筹画，奏明办理。各该督抚素知顾全大局，东南巨寇既借此削平，西北军需必不分畛域，务宜屏除成见，迅速议奏，是为至要。

至厘金报部章程，以督臣曾国藩奏报两淮盐厘款式，止开收支各款总数，不开琐碎细数，最为简明。嗣后各该省盐厘、货厘，务即仿照两淮盐厘报部格式，每年分为两次，以六个月为一次，开单奏报臣部，毋再仍前遗漏。至各省捐输，除已捐未奖者不得不补请奖叙外，其新收数目，以安徽为最巨，其余各省不相上下。现查江西一省，已经抚臣刘坤一奏明设立总局收捐，专协陕、甘、云、贵四省军饷，本省不留分毫，其办法最为公允。安徽等省亦应令仿照江西办理，将收捐款项专协陕、甘、云、贵四省军需，本省不复留用。或本省实有急需，必须酌留数成之处，请旨饬下江苏、安徽、浙江、湖北、广东、福建等六省督抚一并筹议奏明办理。如此明定章程，将正供所入借充京饷筹用。厘捐等款，协济各路军需，庶拨款悉归有着，而军务自日有起色矣。所有臣等统筹军需全局及并案议复缘由，理合恭折具奏，伏乞皇太后、皇上圣鉴。谨奏。

172. 附录廷寄　侍郎胡家玉奏请疏浚黄河故道以利漕运折发交各督抚筹议具奏十月二十一日

同治七年十月二十一日，准兵部火票递到军机大臣字寄——大学士两江总督调任直隶总督一等毅勇侯曾国藩、协办大学士湖广总督一等肃毅伯李鸿章、两江总督马新贻、漕运总督张之万、署河东河道总督苏廷魁、河南巡抚李鹤年、山东巡抚丁宝桢，传谕署安徽巡抚布政使吴坤修：

同治七年十月十五日奉上谕：

侍郎彭家玉奏，请浚黄河故道，以利漕运一折。黄水迁徙以来不遵故道，频年泛滥堪虞。该侍郎拟请趁此时疏浚河身，高培河堤，令河循故道，由云梯关入海，江、广之漕运可行，直、东之水患可纾。并请直隶、山东、河南、安徽等省及清淮一带留而不撤之勇各数千人仿古人发卒治河之法，令各营将领各带所部分段挑掘等语。果能如此办理，将旧河深通，决上游之水掣溜东行，自是一劳永逸之计。且勇非坐食，饷不虚糜，尤为策之善者。着曾国藩、李鸿章、马新贻、张之万、苏廷魁、李鹤年、丁宝桢、吴坤修各按该侍郎所奏悉心体察，彼此会商，奏明兴办，以重河道而利漕运。

另片奏，请制造军船，拟令江西等省先行试办，酌征本色，规复全漕等语。着曾国藩、李鸿章、马新贻通盘筹画，一并妥议具奏。原折片均着抄给阅看，将此谕知曾国藩、李鸿章、马新贻、张之万、苏廷魁、李鹤年、丁宝桢，并传谕吴坤修知之。钦此。

遵旨寄信前来。

同日并准军机处片开，本日奉有寄信谕旨一道，并抄折片各一件，希贵督接奉后，恭录知照湖广总督伯李鸿章、两江总督马新贻一体钦遵办理可也。为此知会。十月十五日。

附胡家玉原折片抄件

兵部左侍郎臣胡家玉跪奏，为河漕相表里，请浚黄河故道，利漕运而苏民困，恭折仰祈圣鉴事。

窃维本年秋间，河决荥泽。据河臣奏，决口不过数十丈，请帑不过九十万金。臣以为此小小工程耳，不日即当竣事。近闻大溜南趋口门逾三百丈，续请帑金又八十万两，且未卜此数果能合龙否，是兴大役动大工也。既兴办大工，不可不统筹熟计，期收一劳永逸之效。溯查南阳汛溃决，迄今十数年矣，直隶、山东沿河数十州县田庐漂没，民不聊生。臣曾于同治三年春间，奏请暂拨固本京饷筑堤束水，保卫农田，比因发、捻未平，内地未靖，饷项未充，又因亲王僧格林沁有请裁河督之奏，故为此因陋就简之议，以见河督之必不可裁耳。

今幸逆匪荡平，东南各省元气渐复，库储亦逐渐增添，又值兴办大工，若不将河南河北之利病，治河治漕之方略，统筹而熟计之，恐顾此失彼，贻患将来。臣愚以为宜趁此时，将旧河身之淤淀者，浚之使深，疏之使畅，时河堤之坍塌者，增之使高，培之使厚。令河循故道，由云梯关入海，庶江、广之漕运可行，直、东之河患少纾，涸复之田地可赋，一举而数善备焉。不此之务，塞荥泽之新口，疏兰阳之旧口，是移河南之患于河北也。是以直隶、山东为壑也。国家费数百万帑金，而令直、东数十州县苍黎不免为鱼之戚，似非我皇上拯灾恤民一视同仁之至意，不独此也。黄流穿运，沙随水壅，终属可虞。现在张秋以北，临清以南，已不通舟楫矣。是不惟有害于农田，抑且有妨于漕运。臣谓宜统筹而熟计者此也。

或谓河流北徙已十数年，而欲浚数百里干河，工巨费繁，班〔难〕以取办，臣非不知其难也，同治三年之奏已详言之。第利期可久，治贵因时，不可为而为者妄，可为而不为者荒，审今之时，度今之势，正大有可为。或以工费浩繁，畏难而止，将年复一年，河堤尽成平地，欲再兴工，其难必倍于今日。且臣所谓时有可为者，不必尽资民力也，不必多费库款也。现今直隶、山东、河南、安徽等省及清淮一带留而不遣之勇各数千人，此数省军务肃清，此项勇丁安坐无所事事，虚糜饷项，殊属可惜。臣拟仿古人发卒治河之法，令各该督抚督饬各营将领，各带所部齐赴河干，自兰阳以东，分段挑掘，按照土方，予以程限。其有办理迅速依限竣工者，即照军功从优奖叙，率无事之勇，用坐耗之饷，挑已淤之河面，补尚在之堤身，事半功倍，何利如之！此外，如有捐资挑掘者，按其丈数里数，核其钱数银数，准照筹饷例奖励，仍另为一班，以示优异，则奏功不难矣。俟旧河一律沟通，然后决上游之水掣溜东行，势若建瓴，沛然直下，彼时荥泽之口未塞，固有裨于荥泽，荥泽之口已塞，亦收效于兰阳。盖大溜东趋，则无论堵南流、闭北流，皆易集事。此一定之理，其有利而无害也必矣。事关军国至计，理合敬陈管见，请旨特派一二重臣前往履勘，自兰阳汛以达清江浦通盘核计。如臣言尚属可行，即奏明赶紧兴办，俾河南之患不移于河北。治河之略即所以治漕，民生幸甚，国计幸甚。是否有当，伏乞皇太后、皇上圣鉴训示。谨奏。

再，河运不通，京仓匮乏。苏、浙两省虽办海运，而米数无多，较道光年间不过三四分之一。旗兵领款，减成太甚，困苦日深，非起运江广等省全漕，何以裕仓储而足兵食？然筹运本色，必先造军船，不造军船，将雇民船装运耶？查江西省额漕七十余万石，安徽、湖北、湖南各十余万石。江船大者，装三四百石，其次三二百石，约计非三四千船不可。自轮船入江后，江船之货多被揽去。近来业船者甚少，安得如许江船足敷装运，则民船不可恃也。即使有船将由海运津耶？本年苏、浙两省海运之粮，不过正额之半，而雇沙船觅宁船已形竭蹶。若明年征运足额，必更费周章，再益以江广全漕，其何能给，则海运不可恃也。将由河运通耶？前漕督吴棠曾试行之，米不过数万石，船不过数百只，水程不过数千里，故办理尚不甚难。若江、广等省距运河远，距通州更远，以三四千重运民船，迤逦北上，纵极力催趱，而一来一往，亦必自春徂冬，阅历四时，船户无利可图。强行一年，继必裹足，则河运又不可恃也。臣故谓筹运本色，必先造军船也。第江、广等省军船千数百只，若一律兴造，筹款固难鸠工，庀材亦难。臣闻速则不达，渐则有成，宽予期限，乃从容就理。拟令江西省先造百余只，安徽、湖北、湖南各造三四十只，所征之米或一二府，或十数州县，准所造之船征之，余仍暂收折色，军船逐年添造，本色亦逐年添征，不出五六年，军船可以造齐，全漕可北上矣。惟军船任载，吃重水深。用军船必理运道，理运道必治黄河，河循故道东行，然后兰阳之决口可塞，黄流不至穿运，而运河可次第兴工，挑新淤，挖古浅，整闸座，修纤堤，军船乃畅行而无阻。臣故谓河漕相表里，请浚旧黄河以利运者，此也。

如各省督抚以民便于折色，不便于本色，未易轻议更张，则请仿照安徽宁国府属民输折色，官办本色，民折官兑，亦属可行。第宁国府从前办法，每年七八月间各县必借领库银，趁早稻登场，采买粮石，乃能遵照例限，冬兑冬开。今各省藩库空虚，无款可借。计惟有将本年折征银两酌量截留，以为明年各州县借款购粮之用，仍陆续征还藩库，此后起运之米递增，则截留之银亦递加，务令足敷周转。自古有治人斯有治法，是又在各督抚斟酌情形，变通办理也。臣为筹运全漕，储备京仓起见，谨附片具陈，伏乞圣鉴。谨奏。

173. 附录廷寄　着各督抚及海关等按数速拨荥工协饷毋误时机十月二十七日

同治七年十月二十七日，准兵部火票递到军机大臣字寄——大学士署直隶总督一等果威伯官文、大学士两江总督调任直隶总督一等毅勇侯曾国藩、兼管顺天府府尹万青藜、府尹王榕吉、两江总督马新贻、福州将军调任闽浙总督英桂、署湖广总督湖北巡抚郭柏荫、署河东河道总督苏廷魁、河南巡抚李鹤年、江苏巡抚丁日昌，传谕护理湖北巡抚布政使何璟：

同治七年十月二十一日奉上谕：

苏廷魁、李鹤年奏，收到部拨饷银，择日兴工，请催续拨及指拨各款，并将荥工情形绘图呈览一折。荥工口门塌宽二百十丈，大溜约有六分。目前客水逐渐见落，极宜乘此进占堵合，即着苏廷魁、李鹤年先尽解到部饷催办物料，克日兴工。并严饬在工文武员弁，力祛浮糜，实心办理。如有借工作弊者，立置重典，以警效尤。惟户部前拨库款四十万两，迄今两月之久，仅据解到头、二、三批三十万两，第四批迄未解到，指拨各省协饷并无一处报解，殊属任意延玩。着顺天府迅将原拨第四批部款及续拨部款六十万起解日期查明咨部，一面严催该委员等星速趱行，并着官文派委结实可靠之员接解，限十一月上旬悉数到工。沿途州县先期饬令多备车辆，挨站递送，毋许片刻停留。倘该员等不知缓急，仍前迟滞，即着该署督、府尹等指名严参。原拨两淮盐厘，闽海关洋税二十九万两，曾国藩、马新贻、英桂、丁日昌计应早已拨齐，并着将续拨江海关洋税十万两，添拨闽海关洋税五万两一律措解。续拨江汉关洋税银五万，郭柏荫、何璟亦当赶紧筹解。以上各款，均勒限十二月以前解到工次，不准丝毫拖欠。该署河督等一面遴派妥员分路催提，一面督饬在工各员无分昼夜，上紧兴办，务于年内蒇事。

另片奏，请设立总局并调员留工掌坝等语，候补道姜篪，即着该署河督等饬令驻扎工次，会同开归道综理总局事务。云南琅盐井提举曹文振，着准其留工管坝，暂且毋庸开缺另选，俟全工合龙，如能得力，准由该署河督等奏请奖励，再行开缺。图一件，留览。将此谕知万青藜、王榕吉，并由六百里谕知官文、曾国藩、马新贻、英桂、郭柏荫、苏廷魁、李鹤年、丁日昌，并传谕何璟知之。钦此。

遵旨寄信前来。

同日并准军机处片开，本日奉有寄信谕旨一道，贵督奉到后，希即恭录知照江苏巡抚丁日昌一体钦遵可也。为此知会。十月二十一日。

174. 奏明江淮等属历年垫付支应兵差添设台站钱粮款项酌拟办法以清交代折 [1] 十一月初三日

奏为查明江淮等属历年垫应兵差，添设台站，酌拟办法以清交代，恭折奏祈圣鉴事。

窃照江苏自咸丰三年用兵以来，金陵及扬州皆有钦差大营。江宁藩司所属各州县承办兵差，应付过境官弁盐粮、马干、车船、脚价以及运解军需，络绎不绝。迨十年苏、常沦陷，江路不通，南北往来均取道于里下河，各州县亦皆支应兵差，添设台站、夫马、快船接递军报。其时藩库空虚，州县无从领款，皆系挪移正项钱粮，暂行垫付。遇交卸时，前任则将垫款列入交代作抵，后任则因系未经造销之款，不肯作收，于是彼此推诿，相率因循，江宁藩司所属交代之案，十余年不能结报。职此之故，欲清交代，必先查办兵差、台站之垫款。欲查垫款，必先核明所垫之准销不准销，分别报部，乃可定案。历任江宁藩司，皆因军务倥偬，未暇兼顾。

同治五年夏间，经现任江宁藩司李宗羲详明设局，督同委员候补知县陆长龄悉心查办。惟是兵差报销，事逾十年，官非一任，头绪极为纷繁，间有失守地方，案卷散失，兵勇去来无可追溯。李宗羲力求核实，酌定章程，支应兵差，必须过境起数确有凭据，其所添台站，亦须有添设日期，并核对上下站册报相符者，方足为准。若无凭证，一概不准报销。其曾经失守之句容、溧水、高淳、江浦、六合、阜宁、清河、桃源、江都、甘泉、仪征等县案卷无存，虽失守以前亦有承应兵差、添设台站之处，该藩司以一经失守，仓库尚归乌有，垫款更无庸议，亦皆不准报销。而各州县则谓虽无文据，实有是事，且本任并无公亏，所垫系属私款，龂龂争辨，坚请开销。藩司之上遵部例，下杜冒滥，所执固有至理。州县之巧者浮开，愿者赔累，所争亦颇有苦衷。二年以来，纷纷辩论，殊乏剖晰至当之法。每遇交卸之际，藩司则令解本届之钱粮，兼索前此之旧欠，州县则请拨还前此之垫款，乃能解现在之欠项。一县而前任垫款，后任影射，一官而昔年垫款，近年借口。岁月愈久，愈多，交代永无结算之期。

臣任两江最久，惟此为经手未完之件，今将远离北上，若再不设法清厘，恐后此流弊无穷。顷与督臣马新贻、抚臣丁日昌熟商办法，嘱令藩司李宗羲不必过于拘泥，拟自咸丰三年起至同治三年六月底止，仿照粮台之例，开单奏销。凡州县应付兵差、添设台站之垫款，有文据者准其开销。即实无文据，但有传牌溜单或邻县有案可稽者，亦准量予核销。惟垫款在前，失守在后者，概不准销，以示限制。自同治三年七月起至七年北征兵勇凯撤之时止，造册送部核销。凡州县兵差、台站垫款，非有确实文据者，均不准销。开单者，由外核断。造册者，由部核准。所垫苟系应销之项，本应拨款发还，莫若准其作正开销，就近划还库款，免致一发一解，多费周折。如此分别办理，庶全案易于就绪。前此之款目不致永远纠纷，后此之交代可以随时清结，于苏省吏治不无裨益。所有查明江淮等属垫应兵差、添设台站、酌拟办法以清交代缘由，谨会同两江督臣马新贻、江苏抚臣丁日昌恭折具奏，伏乞皇太后、皇上圣鉴训示。谨奏。

[1] 此件与马新贻、丁日昌会衔具奏。

175. 附录廷寄　着传知刘铭传来京陛见迅赴本任十一月二十日

同治七年十一月二十日，准兵部火票递到军机大臣字寄——大学士直隶总督一等毅勇侯曾国藩、协办大学士湖广总督一等肃毅伯李鸿章：

同治七年十一月十六日奉上谕：

直隶提督刘铭传所部勇丁，向称得力，捻逆荡平后，该军移扎山东张秋镇休息，已有时日。昨据定安奏，回匪窜扰札萨克岛绅贝子旗等处，归绥情形吃重，山西、大同、直隶、宣化一带亟应严防，着曾国藩、李鸿章传知刘铭传，即行来京陛见，迅赴本任，以重职守。其驻扎张秋勇队，并令派委得力之员实力整顿，听候调遣。将此由六百里各谕令知之。钦此。遵旨寄信前来。

176. 附录廷寄　归绥防务吃重着实力筹备防剿十一月二十七日

同治七年十一月二十七日，准兵部火票递到军机大臣字寄——大学士直隶总督一等毅勇侯曾国藩、协办大学士湖广总督一等肃毅伯李鸿章、绥远城将军定安，两江总督马新贻、钦差工部尚书署山西巡抚郑敦谨、河南巡抚李鹤年，传谕署安徽巡抚布政使吴坤修：

同治七年十一月二十四日奉上谕：

毛昶熙奏，请调宿将驻扎畿北一折。前因归绥防务吃重，宣、大一带亟应严防，曾降旨令曾国藩、李鸿章传知刘铭传迅即来京陛见，其驻扎张秋勇队整顿候调，谅曾国藩等已传知该提督遵行矣。现在归绥防务仍未见松，宣、大为畿疆屏蔽，亟宜大员督率办防。刘铭传着即兼程来京陛见，倘该提督尚在江宁，即着马新贻就近传知。如已回本籍，并着李鸿章、吴坤修传知，以期迅速。该提督何日启程，即着马新贻、吴坤修询明先行奏闻。宋庆一军，前令驰赴汾州扼扎。该处情形较松，宋庆曾否自豫启程，即着李鹤年、郑敦谨饬令该提督统率所部径赴归绥协同防剿，并着定安等督率所部，联络声势，以资得力。所需饷粮军火，着李鹤年、郑敦谨宽为筹备，毋令缺乏，致有贻误。将此由六百里谕知曾国藩、李鸿章、定安、马新贻、郑敦谨、李鹤年，并传谕吴坤修知之。钦此。

遵旨寄信前来。

177. 汇陈湘军第五案军需款目报销折十一月初三日

奏为湘军第五案军需款目，遵旨造册报销，恭折仰祈圣鉴事。

窃臣钦奉同治三年七月初十日上谕：“同治三年六月以前各处办理军务，未经报销之案，准将收支款目总数分年分起开具简明清单，奏明存案，免其造册报销。其自本年七月起，一应军需，凡有例可循者，务当遵例支发，力求撙节。其例所不及、有应酌量变通者，亦须先行奏咨备案，事竣之日，一并造册报销。”等因。钦此。所有同治三年六月以前简明清单，分为四案。臣于六年三月初八日专折具奏，并申明三年六月以后至四年五月北征之日止，督饬各员核办，照例报销在案。查四年闰五月以后，湘、淮各军同为剿捻之师，应由臣与湖广督臣李鸿章会同造报，另案办理。其自同治三年七月初一日起至四年五月底止，臣尚未奉旨。剿捻以前，所有随时遣撤及留防之湘军一切用款，仍由臣饬派江西候补知府王延长，安徽候补知府李兴锐、彭嘉玉一手经理，逐款清厘，作为湘军第五案。

兹据安徽藩司张兆栋等督率王延长等详称，仿照简明清单据实开报之意，而另造细册咨部查核，以符造册报销之义。综计收款第四案简明清单内，实存银九万八百十五两有奇，实存钱七万二千六百八十九千有奇。新收江、皖、湘、鄂各省藩库、道库、关税、厘捐、茶税、盐厘及扣存制造转运等项平余共银七百七十二万六千四百二十二两有奇，内除补放各军欠饷三百四十二万四千七百三十五两有奇，钱一万九百三十一千有奇，协济外省饷银一百三万三千一百五十三两有奇，计实收银三百三十五万九千三百四十九两有奇，钱六万一千七百五十七千有奇。开除正杂各款，实销银三百三十四万七千五十二两有奇，钱三万六千九百一十千有奇，实存银一万二千二百九十六两有奇，钱二万四千八百四十七千有奇，归于剿捻军需下案接办。以上各营用款，自同治三年七月初一日接报起，截至同治四年五月底出省剿捻止，划清界限，各归各报，其有未调剿捻、随后裁撤之湘中、强中、义从、吉左、湘副后、长胜各营，附入此次造销，以了湘军东征积牍入款。不足则酌提五月以后厘金、盐厘两项补足，以清款目等因。具详请奏前来。

臣查从前各路军营办理报销，均按军需则例分款开报，其有与例不合者，必一一迁就，求合乎例而后止。在当时定例，诚以军营用款最易冒销，故于万不能定数之事，而使之束缚于定例之中，所以杜冒滥、定限制，立法未为不严，用意未为不善。然相沿既久，不问用款之有无虚实，但求造册之针孔相符，内外胥吏互相勾结，以册式为秘笈，以报销为利薮，而于公家帑项毫无裨益。臣此次造册报销，严饬各委员认定实用实销四字，不准设法腾挪，不为曲为弥缝，情愿与部例不符，不愿与实数不合。盖部中则例定自乾隆年间，其时全用经制之兵，用部拨之饷，与此次兵由外募，饷由外筹情形迥不相同。即嘉庆年间参用勇丁，而所募之数甚少，所定之例甚略，从未有一军募至十余万之多，行之十余年之久如此次者也。

臣于咸丰三年初募湘勇，系照江忠源营中发饷章程酌量核减。散勇每月四两二钱，亲兵四两五钱，什长四两八钱。在衡州将章程刊刻一次，颁发各营，厥后略有增改。在江西刊刻一次。至咸丰十年在祁门又刻一次。自后遵守多年，不复更改。臣之刊章虽未进呈御览，而东南各省传播已遍，即京师亦闻有流布者，当在圣明洞鉴之中。臣于咸丰七年九月具奏报销规模，同治四年腊月具奏水师事宜，均将发饷数目大概陈明。而骆秉章、胡林翼、乔松年前后所奏，均有照臣处刊本章程发饷之语，是臣营饷章昭昭在人耳目，断难一字掩饰。兹将咸丰十年所刊营制、营规各一本随折咨送军机处备查。此次报销，即系照刊本核算。从前江南大营请销兵丁口粮每名月支银三两八钱有奇，仍支本身余丁本色口分米粮，加以管带员弁大小约三十余员，盐粮等项连原省坐粮每用兵一千名，每月约需银七千两，请销勇营口粮每名日支钱三百文，钱价酌中折银，每名月需银六两以外，加以管带各官薪水、杂支每勇千名，每月亦逾六千两。

臣部湘勇以五百人为一营，营官、哨官、勇夫薪粮公费统计一营月支银二千八百两有奇，每勇千名合计不过五千七百余两，较之江南大营成案有减无增。向例军管各官递升一阶，则酌加薪粮若干，或得一巴图鲁勇号，则领饷更优。臣所定湘军陆师章程，专论差使，不论官阶。营、哨各官论功，则随时保擢，领饷则从不加支。即使从千、把保至提、镇，而薪粮如故。其巴图鲁等项，亦但有虚荣而无实惠。他如旗帜、号衣、书医、匠役，例准支销者，悉包括于公费一项之内。故由后末论之，则安徽、河南、山东等省之饷章，较之臣军而更少。由前此论之，则向荣、和春、张国樑等军之饷章，较之臣军而更优。自臣定章以后，湘军四出援剿鄂、皖、江、浙、秦、蜀、黔、粤等处，大率从臣章者居多。亦有先从而后改，大同而小异者。又有虽隶臣部下，而鲍超之霆字营，刘松山之老湘营，王可陞之陞字营，不尽遵臣刊章者。要之，凡勇千名月饷总不得越五千八百两。

李鸿章所部诸军，同治元年初至上海，孤军特起，地处极危，不得不稍加优异，以鼓士气。四年二月间，李鸿章附奏军需用款一片，系指在沪、苏用兵时发饷而言，款目稍异，情形不同，然亦千勇未尝逾六千两之数。迨四年五月臣奉旨督师，所用各军淮多湘少，同为剿捻之军，仍照刊章一律支放。此又因时权衡而仍力求撙节之本意也。向来采买、制造为销款之弊薮，臣于帐棚军火，再三推求博访而预筹之。但有制办太多之患，而无价值过昂之弊。向来军需正款，收放一律库平，惟杂款每百两扣平余银一两。臣营初亦纯用库平，自咸丰九年起，与胡林翼议定，无分正杂用款，概以湘平支放。而所收各处库平每百两中出三两六钱，另列入款拨用，积少成多，所省颇巨。

向来花名清册为送台领饷之据，即为送部备查之案，然兵册则的名居多，勇册则假名居多，相沿已久。盖勇丁去来无定，原籍本无伍符可稽，而又有汰革者、告假者，随时更换。又或疫疾连丧数十人，大败连丧数百人，仓卒难以募补，则其空缺之时，应有截旷银两。在营官之贤者，或将此项截旷银两多养死士，修补军机。不肖者，则以此自肥私橐。臣每于各营遣撤之时，饬令缴出截旷银若干，平日则未及深究。若令按月造送名册，彼不能将旷缺一一呈明，必造假名册以应之，积习牢不可破。臣洞悉此弊，故刊章内但以勤于点名为重，而不以造花名册为重。各营无册送臣处，臣遂无册送部。咸丰九、十年间，户部屡次催造花名册，臣迄未造送，其有违部例者在此，其不欺朝廷者亦在此。此心可质鬼神，初无丝毫意见，敢与部臣相抗也。今此案造册报销，亦但造银数册，仍未造花名册，实不欲以临时编造伪名，稍涉欺饰。伏乞皇上垂察，敕下该部曲为鉴亮。幸甚。将来剿捻军需，淮、湘各军同支江南之饷。臣与李鸿章会同造报，亦拟不造花名册以归简易。理合预行陈明。所有湘军第五案造册报销缘由，专折具奏，伏乞皇太后、皇上圣鉴，敕部核复施行。谨奏。

178. 筹议江苏水师事宜折十一月初三日

奏为酌议江苏水师事宜，恭折仰祈圣鉴事。

窃臣拟酌改江南外海水师营制，业于本年四月初七日附片陈奏大概在案。伏思厘订新章，必须参稽旧制。查《中枢政考》所载，江南水师向分外海、内河两支。外海兵六千七百七十六名，官一百一十八员。内河兵八千零二十一名，官一百三十三员。其船数则无可稽考。道光二十四年，前督臣璧昌奏称，江南旧例，营船二百七十五只，业已破废不堪，另造舢板船一百三十五号，大船十二号等语。约而计之，其船不过装载二千数百人。额定之兵，尚有万余人无船可载。有水师之名，无舟楫之实，不能不大为变通，讲求实际。窃谓水师之多少，宜以船只之多少为断。无船则兵无用武之地，官为虚设之员。欲定水兵之额数，必先筹口粮之入款，兼筹修船之经费。即如外海船只，须用广艇、红单、拖罾之类，每造一号，动费数千金，夹底者或万余金。加以大小修整绳索扛具、子药、炮械，所费更为不赀。上而火轮兵船用款尤巨，下而舢板、小艇需费亦繁，竭江苏之物力，不过办船百余号，装兵三千余人而止。其不能不裁旧制之兵，酌减旧设之官者，势也。

至于养兵之饷，旧制水师亦照陆营之例，有马粮、战粮、守粮等名目，平日或小贸营生，或手艺糊口，尚不足以自存。今既责令常住船上，不得不稍从优厚。故长江章程，兵粮月支二两七钱或三两不等，较战粮已加一倍，较守粮几加二倍。今议江苏水师，亦宜仿照长江之例，外海则尚须略增。自军兴以来，绿营之兵无功，各省之勇著绩，兵丁亦颇以平素饷薄为词。今欲一兵收一兵之用，不能不酌增口分者，亦势也。惟既增出款，即须筹划入款。长江之饷，五省各留厘卡一处，系出于长贼之外。臣尚以太多为虑。江苏水师则经费出自司库，断不能于正额之外添出无着之饷，尤不可狃抽厘之说，留一永远之卡。溯查乾隆四十七年增兵六万有奇，其时大学士阿桂上疏陈论，以为国家经费骤加不觉其多，岁支则难为继。臣国藩于咸丰元年在侍郎任内奏请裁兵，即引伸其言，叹为远虑。今日整理水师，岂肯尽背前言。

江苏水师，嘉庆、道光年间，每岁用银若干，苏省无案可稽。此时约略计算，总不欲使新章之银浮于旧制之外。如其不敷，更须酌裁陆兵以补救之，不独江苏为然也。即沿海各省整顿水师，均须核算饷项，如使新饷果浮于原数，即应兼裁陆兵以酌济水饷。盖水师久无战船，非修造两三年不能集事。陆路纵缺额兵，苟募勇两三月，即可成军。陆路则有事招勇，无事裁撤。水路则制器于多年，取用于一旦。权衡缓急，海疆似以水营为重，其他省之但有陆兵并无水师者，纵不遽议裁撤，趁此中原大定之际，亦可将出缺之弁兵缓至二十年后再议募补，将来重募之日，尽可仿浙江之例，大减额兵，酌加口粮。此又因节省经费而兼筹陆营之计也。谨议江苏水师事宜十四条，营制十六条，缮具清折，恭呈御览。伏乞敕下各衙门详细会议，归于至当。

凡疆臣奏事，每畏部臣驳诘，亦古来之恒情。独至此等大政，则不畏驳诘，且惟恐其不驳，惟恐其少驳，目前多一诘难，日后少一愆尤，不特求部臣再三驳诘。即江苏前后各任如协办大学士湖广督臣李鸿章在苏省用兵最久，洞悉水陆情形。两江督臣马新贻在浙江办理减兵事件，讲求已熟。江苏巡抚丁日昌素有捍御外洋之志，并请敕下李鸿章、马新贻、丁日昌各抒所见，将江苏水师船政妥为核议，务使外防与内盗并谋，旧制与新章兼顾。臣虽离两江，倘有所见，仍当续行陈议，期于利多弊少，不特江苏为然，即长江水师亦乞敕下沿江五省督抚随时察看。如有不妥之处，三年以内尽可奏明，斟酌损益，臣断不因系初议之人，稍存回护之见。

臣之微意，不过欲使中国兵勇以舟楫为室家，以海洋为坦道，庶几事以屡试而渐精，人以狎水而渐壮。至于船式如何而后善，营制如何而后强，自当博采群言，不敢略执成见也。一俟江苏水师定章后，沿海闽粤各省，均可参酌办理。大局幸甚。所有酌议江苏水师事宜缘由，谨会同两江督臣马新贻、江苏抚臣丁日昌恭折具奏，伏乞皇太后、皇上圣鉴训示。谨奏。

附件一　江苏水师事宜十四条

谨将酌议江苏水师事宜十四条，开单恭呈御览。

第一条：分别内洋外海及里河三支。

江苏辖境江海汇归之处，固称泽国。即江以南，苏、常、松、太等属，亦复湖河纷歧，跬步皆水。原制水师，内河、外海分为两支，今拟改为三大支：曰内洋、曰外海、曰里河。自江阴之虾蟆山以东至崇明之十滧口四百余里，皆长江之尾闾，此内洋也。自十滧口以东八十里至佘山，由佘山以北至赣榆县之鹰游门出洋约八九百里，与山东洋面毗连，内为五条沙，外为黑水洋。由佘山迤南至金山卫出洋约二百七八十里，与浙江洋面毗连。此外海也。至腹地之水，以太湖为巨。浸太湖入海，凡分三道：北为刘河，南为黄浦江，中为吴淞江，此里河也。就内洋而论，北岸之港五十有四，南岸之港二十，崇明之港五十有五，沙路丛出，最易藏奸。就外海而论，羊山、马迹、花脑、陈钱，有避风，皆为盗贼出没之所。其沙船遇盗，则佘山前后尤多。就里河而论，太湖久为盗薮。而泖湖、淀山、阳城、昆城等湖及福山、江阴等口，亦常有抢劫之案。外而御侮，内而诘奸，三支水师均不可少。

第二条：内洋外海水师分立营数。

江南水师向以提督所属之南汇一营，苏松镇之中、左、右三营及所属之吴淞、川沙二营，福山镇之左营一营，狼山镇之右营一营，及所属之掘港一营，为外海九营。近年长江章程内新议添设狼山镇属有通州、海门二营，共为十一营。今酌量核议，应于其中分五营为内洋水师，分六营为外海水师。查福山一镇，系道光年间所创，外海之营太少。今拟拨苏松镇之川沙、吴淞二营，改归福山镇管辖，凡内洋五营：曰苏松镇之右营，曰福山镇之左营，曰狼山镇之右营、通州、海门营。凡外海六营：曰提督之南汇营，曰苏松镇之中营、左营，曰拨归福山镇之吴淞营、川沙营，曰狼山镇之掘港营。内洋五营略分汛地，北岸上游狼山右营主之，北岸下游通州营主之，南岸上游福山左营主之，南岸下游海门营主之，崇明南北皆苏松右营主之。外海六营则不分汛地，当以吴淞口、十滧两处为各艇船停聚之所。无事之时，则分别月分轮流巡哨，有事之际，则不分畛域一体剿捕。至于分月巡哨之章程，失事之处分，统俟初次部复到后再行续议。其内洋五营与长江水师之江阴营如何分别巡哨，互相防卫之处，亦俟下次续议。

第三条：里河水师分立营数。

江苏里河向有提标右营，太湖水师左营、右营。兹仍其旧。而另添淞北营、淞南营，共为五营。淞北营巡缉吴淞江以北之支河湖荡，如尚湖、昆城湖、阳城湖、金鸡湖之类。并查刘河北茆七了、福山、江阴等出江之口，淞南营巡缉吴淞江以南之支河湖荡，如淀山湖、澄湖、庞山湖、莺脰湖暨叶舍荡、王江泾等处。与浙江接界，枪船出没之所，汛地至三泖为止。太湖左营巡缉东路苏州所属湖面，右营巡缉西路常州所属湖面，兼查运河东氿、西氿、长荡湖、滆湖等处，提标右营巡缉自三泖起至吴淞口止，专防黄浦江驶入腹地之门户。凡里河五营，不复分隶各镇，专归提督统辖，仍听督抚节制。惟从前旧制，内河各营虽名水师，实则并管陆路，各有汛地。此次五营所分地段太宽，支流太多，凡近水面有事，皆系水师之责，近水口岸亦可兼顾。若离岸稍远，水师不能兼顾。

第四条：狼山镇新设之通州、海门二营，仍须酌改规制。

长江章程第二十六条内载，狼山江宽百余里，洪涛浩荡，海风不测。长龙、舢板船身太小，有风即不能出港，拟每营造太〔大〕舢板二十号，并造红单拖罟等大船数号等语。兹查长江之舢板，桨枝多而船身低，于该处甚不相宜。而红单等船又嫌其太大，惟现造之八团舢板尚属合用。但专靠风力，不用人力，无风无潮则不能行驶，且修造之价颇贵，为数不宜太多。今酌船只之大小，以定营制之多寡，应改为通州营八团舢板二十号，海门营八团舢板十二号，较原议共减去二十三号。至臣国藩于同治二年腊月议长江章程一案营制折内，通州、海门两营皆系舢板二十号。事宜折内，副将营应派舢板四十三号。本年三月议补缺案内，将海门舢板补四十三缺，但顾副将营四十三号之通例。遂忘海门营二十四号之专条，系属错误，应请旨将臣国藩交部议处。此外如续有查出错误之处，容随时奏请更正。至江苏内洋、外海水师，既已另立规制，则通州、海门二营仍应归江南提督专管、长江提督兼辖。

第五条：各营船制数目。

江南水师船数、兵数，兵燹以后，无案可稽。仅由苏松镇衙门抄得原任督臣璧昌道光二十四年十一月奏案一件，据称旧例江南营船二百七十五只，业已破废不堪。璧昌等乃议减数另造，计外海大船十二号，内洋大舢板船八十五号，小舢板船三十八号。当时船式，今不可考。臣于本年钉造广艇，仿广东红单拖罟之式，仅成一号，钉造八团舢板已成十余号，尚属合用。将来经久章成拟造广艇十二号，外海六营每营各拨二号，每号配兵约四十名。拟造八团舢板六十四号，内洋五营每营各拨十二号，每号配兵约二十名。拟拨长江之式舢板七十六号，淞北、淞南营各十五号，太湖两营各十三号，兼用八团舢板各二号，提标右营二十号，每号配兵十四名。拟造火轮兵船四号，每号配兵约五十名至八十名不等。共计战船一百五十六号，较之璧昌奏案多出二十一号，较之旧制尚少一百十九号。盖弁兵之薪粮宜增，而司库之经费有限，不宜多设额缺耳。

第六条：添用火轮协巡。

八团舢板及广艇皆须乘风乘潮，一遇风逆潮阻，均难行驶。惟轮船则风水两无所碍，拟以现在海生小轮船一号交福山镇管辖，飞龙小轮船一号交狼山镇管辖，专巡内洋以捕盗局。天平轮船一号交提督管辖，铁皮轮船一号交苏松镇管辖，专巡外海。上海铁厂今年造成者，尚非兵船，此后即续造火轮兵船。拟造四号，分拨提督及苏松、狼山、福山三镇，为专巡外海、内洋之用。

第七条：设厂修造战船。

上年因船只太少，海面屡有抢劫之案。每年雇广艇八号、民船二十余号巡缉，尚称得力。又在广东借艇船二号，在扬州买艇船一号，其在吴城船厂新造者，广艇甫成一号，八团舢板已成十余号，尚欠四十余号，明年春夏乃可办毕。现定于金陵之燕子矶设立船厂，若办艇船十二号，则须吴城、燕子矶两厂并造，又须至广东购造以辅之。计三处经营二年，乃可办毕。每成一号，即将现雇商人之艇船退去一号。至上海铁厂修造轮船，本年造成者尚非兵船，此后乃续造兵船。如造四号，亦须二年乃可办毕。其里河五营所用之舢板，即用李朝斌所部太湖水勇之船，目前暂可无须另造。然其中多有咸丰八、九年以后所修造者，渐已朽坏，势亦不能久待，即当陆续抽换。将来三年一小修，十二年一更换，均照长江之例，排定子、丑、寅、卯年分。舢板在金陵船厂轮流兴工，轮船则在上海铁厂兴工，广艇一项则或在金陵船厂修造，或借上海船坞整理，或赴广东购造，随时斟酌妥办。船厂所以设于金陵者，以木箄不宜入镇江以内之里河，不宜出江阴以下之内洋也，故在上游较为稳便。

第八条：新营与旧制酌量更改。

向来水师之制，新章有必须更改者。旧时虽有水师之名，并无船炮之实，将弁皆常住衙署，新章则宜常住船上。旧制水师亦有战兵、马兵、守兵之名，新章则不分马、步，但有柁工、水手之名。旧制江南战船经费司库所拨甚少，悉令道府州县摊捐，新章则以船厂为最要之务，经费宜筹巨款。旧制水兵月支一两至二两不等，口粮太轻，谁肯效命于大海风涛之中？新章拟增加口粮。欲加口粮，不得不裁减昔年之兵额。查《中枢政考》内载，江南内河水师兵丁八千零二十一名，外海水师兵丁六千七百七十六名，内河副、参、游、都、守共二十一员，千、把、外委一百零四员，外海参、游、都、守共十七员，千、把外委九十九员。臣今拟定新章，水师专以管船为主，每船各设一官，船大者酌设两官。其无船之官，无船之兵，皆须裁撤。约计应裁去兵一万一千余人，应裁去官六十余员，乃与船数相符。兹将各营酌改旧制及拟裁官兵另开清单，恭呈御览。

第九条：弁兵薪粮。

长江章程兵丁中，柁工月支三两六钱，管舱、头工、炮手等月支三两，桨手月支二两七钱。兹定江苏三支水师，其里河五营、内洋五营将弁、兵丁、书识等，悉照长江水师章程给发。至外海六营弁兵格外辛苦，均宜稍从丰厚。凡养廉、俸薪、蔬菜、烛炭、纸张等项，拟请副将月加银二十两，参将、游击月加十六两，都司加十二两，守备加十两，千、把、外委加八两，广艇柁工月给银九两，班手月给银六两，其余兵丁、书识月给银四两五钱，庶与内洋及里河水师显示区别。至火轮船之将弁、柁工、兵丁，俟兵船造成后另行续议。其外海提、镇酌加〈养〉廉银，亦俟奉到部复另行续议。

第十条：前议淮扬水师应行缓办。

长江章程第五条内载，安徽淮河自正阳关以下至洪泽湖止，并接连苏属之支河湖荡，应另设淮扬水师。镇江以东凡江南之支河湖荡，应另设太湖水师各等语。今此案太湖水师即包于里河五营之内，是江以南之湖河，业经粗定章程矣。至江以北淮、扬、海三属旧制，本有东海盐城营，若与安徽之洪泽湖一带共立一支水师，系属正办。臣亦尝与安徽抚臣往返咨商，将淮扬水师章程议妥，将行具奏矣。近闻荥泽决口，黄河南趋，浑水已入洪泽湖内，若使大溜果注江南，则局势全变，泛滥无定，所有淮扬水师之说，自应缓办。东海、盐城两营只可姑仍其旧，置之不议。如明年荥泽合龙，黄流北趋，江淮晏安，则苏省之东海营水师、盐城营水师自可酌修炮船，整理旧制。而皖省之洪泽湖上下，亦可添立二三营为一支水军，以诘奸而御侮。惟经费有常，必须量入为出。现议江苏水师极力撙节，断不使新章之费浮于旧制之外，将来议淮扬水师亦须加意撙节，或裁陆营之兵，增水营之饷，不使新章之费游于旧制之外，乃为可久之道。此外，如湖北、湖南、江西三省支河湖汊，原议亦有另行设防之说。今军政大定，长江之炮船足敷各省之调遣，该三省如须另立水师，似亦宜裁减陆兵，添济水饷，不使新章之银浮于旧制之外，庶臻妥惬。臣因淮扬而兼及安徽，因安徽而兼及两湖、江西，盖缘数省水军设防之议发自微臣，恐糜费过巨，不得不虑及久远也。

第十一条：缓撤太湖水勇。

江苏之太湖水师系同治二年所立，归李朝斌统带。当时军务吃紧，处处皆需炮船防剿，厥后苏境肃清，李朝斌补授江南提督，此项炮船即为调剿捻匪，捕拿水盗及保护厘卡之用。臣回任后，陆续裁撤四营，现在尚存七营。今里河既立五营，自应将水勇七营之船改为经制五营之船，但移换之际，最难妥协，若将七营之哨勇遽行裁撤，改用旧官、旧兵，则陆居已久，操舟不惯，势难用短而舍长。若全留水勇分隶各营，概以旧官管带，则兵将不习，必至不相融洽。若以水勇改为水兵，即以现在之营哨官充补旧缺，则旧官又无从位置。再四思维，惟有将七营水勇尽明年内缓缓裁撤，每撤一营，腾出船炮，即交旧官旧兵使用。旧兵不足者，募水勇以充补。此一年数月之中，遇有里河五营缺出，即将应撤之营哨官酌补，使勇营之官与旧营之官狎处相习，庶兵丁可渐惯舟居矣。

第十二条：裁出之缺分标另补。

此次裁缺人员，江苏之内河、外海水师共裁千、把、外委六十五人，系《中枢政考》旧定之缺。长江之通州、海门两营，共裁守备、千、把、外委二十三人，系本年奏定新设之缺。该弁等本有实缺人员，势不能不还以一缺调补他处。今拟通州、海门两营裁去之员，俟有长江水师缺出，即归于长江提督黄翼升会商总督先行叙补，必须此项有缺人员补完之后，始能另补他项人员。外海、内河各营裁去之员，俟有江苏水师缺出，即归于江南提督李朝斌会商先行叙补，必须此项有缺人员补完之后，始能另补他项人员。此两项旧官，其于未经补缺之先，仍准酌给薪俸，以资赡养。至江苏所裁之缺，因迁就姑存旧官，是以全裁外委，未裁千、把，将来千、把出缺，应以一半酌改为外委之缺，以期与营制相合。其究应裁千、把若干，外委若干，俟初次部复到日再行续议。

第十三条：三镇酌留陆兵。

从前苏松、狼山、福山三镇所辖外海、内河各营，虽名水师，实则兼管陆路，故解犯、解饷、看守城门等事，皆属陆兵之责。各镇皆有中军，皆有随身兵丁伺应差事，今既酌改旧制，水兵以船为家，则陆路公私差使无人承应，拟三镇各留陆兵百人，以备差遣。至中军系标下之领袖，苏松镇中营今议仍旧，即以中营游击为中军。狼山镇中营现议裁去，该镇本驻通州，即以新设之通州营游击为中军。福山镇中营亦议裁去，该镇所属尚有左营仍旧，即以左营游击为中军。所留陆兵，均归中军兼管，庶水陆截然分途而体制仍在旧规。

第十四条：计算出入经费。

江苏水师自嘉庆、道光以来，每岁用银若干，苏省无案可考。惟就《中枢政考》所载，水师十九营官弁兵丁之数约略计算，每岁需用俸薪饷项银七万六千余两，兵米四万九千一百余石，每石以银一两三钱，合折需银六万四千余两，共银十四万余两。又，就抄得璧昌之奏案内称，江南旧设外海水师船一百七十一只，三年小修，三年大修。又，三年折造，九年一周，例动司库银十九万七千七百八十九两有奇。内河水师船一百四只，三年小修，五年大修。又，三年小修，三年折造，十四年一周，例动司库银五万九千七百两有奇。每届一周，除司库正支外，由道、厅、州、县捐摊银约在百万以外各等语。是除摊捐之百万，十二年中司库实用银二十五万七千两有奇。每年牵算，仅二万余金耳。司库所发太少而捐摊之银又有名无实，以致咸丰初年并无一船，其流弊遂至于此。臣于此次酌定章程审之又审，总求常有坚船而又不欲使文员捐摊分文，又不欲使新章之银浮于旧制之外。除火轮、兵船一项拟在二成洋税另议动支外，约计十六营官兵，俸饷每岁需银十五万余两。再加修船及各项杂费，岁需银约三万两，兵米岁需银约一万余两，较之原制每岁多用银三万余两。此外尚有坐船、书识、子药等费，不能不议裁陆兵以补水师额饷之不足。如陆兵不可裁，则需再减船数、兵数。此事关系各省大局，应俟奉到初次部复，乃可详细续议。

附件二　江苏水师酌改旧制及拟裁官兵清单

谨将江苏水师酌改旧制及拟裁官兵开列清单，恭呈御览。

计开：

提督所属之外海南汇营，原制都司一人，守备一人，千总一人，把总二人，外委二人，共官七员，配兵四百一十四名。今拟仍为提督之南汇营添游击一员为营官，用广艇二号，每号正、副哨官各一员，头号正哨、都司一员，副哨、千总一员，二号正哨、守备一员，副哨、把总一员，配兵各四十名，共兵八十名。再增轮船一号，正哨、都司一员，副哨、守备一员，兵数俟续议。照旧制裁去外委二员，其把总一员移于提督右营。其所添之游击，拟以福山镇内河中营游击移调。其所添轮船之都司一员，拟以狼山镇左营都司移调。其所添轮船之守备一员，拟以太湖营守备移调。

苏松镇所属之外海中营，原制游击一人，守备一人，千总二人，把总四人，外委六人，共官十四员，配兵八百一十名。今拟仍为苏松镇之中营，以游击为营官，用广艇二号，每号正、副哨官各一员，头号正哨、守备一员，副哨、把总一员，二号正哨、千总一员，副哨、把总一员，配兵各四十名，共兵八十名。再增轮船一号，正哨添都司一员，副哨、千总一员，兵数俟续议。照旧制裁去外委六员。其把总二员，移于太湖营。其所添轮船之都司，拟以内河京口协左营都司移调。

苏松镇所属之外海左营，原制游击一人，守备一人，千总二人，把总四人，外委五人，共官十三员，配兵八百零一名。今拟仍为苏松镇之左营，以游击为营官，用广艇二号，每号正、副哨官各一员，头号正哨、守备一员，副哨、千总一员，二号正哨添守备一员，副哨千总一员，配兵各四十名，共兵八十名。照旧制裁去外委五员，其把总四员移于太湖营，其所添之守备拟以福山镇内河中营守备移调。

苏松镇所属之外海吴淞营，原制参将一人，守备一人，千总三人，把总六人，外委七人，共官十八员，配兵一千八十九名。

查道光二十三年添设福山镇总兵仅立外海一营，今拟将苏松镇之吴淞营改归福山镇标下，以参将为营官，用广艇二号，每号正、副哨官各一员，头号正哨守备一员，副哨把总一员，二号正哨千总一员，副哨把总一员，配兵各四十名，共兵八十名。再增轮船一号，正哨、都司一员，副哨、千总一员，兵数俟续议。照旧制裁去外委七员。其千总一员移于淞南营，把总四员移于淞北营。其所添轮船之都司，拟以刘河营都司移调。

苏松镇所属之外海川沙营，原制参将一人，守备一人，千总三人，把总五人，外委七人，共官十七员，配兵一千五十名。今拟将苏松镇之川沙营改隶福山镇标下，以参将为营官，用广艇二号，每号正、副哨官各一员，头号正哨、守备一员，副哨、千总一员，二号正哨、守备一员，副哨、把总一员，配兵各四十名，共兵八十名。照旧制裁去外委七员，千总一员。其千总一员移于太湖营，把总四员移于淞南营。其所添之守备，拟以狼山镇内河中营守备移调。

狼山镇所属之外海掘港营，原制都司一人，千总一人，把总二人，外委二人，共官六员，配兵二百四十一名。今拟仍为狼山镇之掘港营，添游击一员为营官，用广艇二号，每号正、副哨官各一员，头号正哨、守备一员，副哨、把总一员，二号正哨添守备一员，副哨把总一员，配兵各四十名，共兵八十名。再增轮船一号，正哨、都司一员，副哨、千总一员，兵数俟续议。照旧制裁去外委二员。其所添之游击，拟以狼山镇内河中营游击移调。其所添之守备，拟以狼山镇内河左营守备一员，苏松镇右营守备一员移调。

以上外海六营，用艇船共十二号，营官六员，正、副哨官共二十四员，兵共四百八十名。轮船四号，正、副哨官共八员。事宜内议定提督及苏、狼、福三镇各带轮船一号，将来或并不分标分营，俟轮船成后，再行续议。

苏松镇所属之外海右营，原制都司一人，守备一人，千总二人，把总四人，外委五人，共官十三员，配兵八百名。今拟仍为苏松镇之右营，但改作内洋字样，添游击一员为营官。用八团舢板船十二号，共哨官十二员，内都司一员，千总二员，把总四员，外委五员，每号配兵二十名，共兵二百四十名。照旧制裁去守备一员，移于掘港营。其所添之游击，拟以内河京口协中营游击移调。

福山镇所属之外海左营，原制游击一人，守备一人，千总二人，把总四人，外委六人，共官十四员，配兵七百三十三名。今拟仍为福山镇之左营，但改作内洋字样，以游击为营官。用八团舢板船十二号，共哨官十二员，内守备一员，千总二员，把总四员，外委五员，每号配兵二十名，共兵二百四十名。照旧制裁去外委一员。

狼山镇所属之外海右营，原制游击一人，守备一人，千总二人，把总四人，外委六人，共官十四员，配兵八百三十八名。今拟仍为狼山镇之右营，但改作内洋字样，以游击为营官。用八团舢板船十二号，共哨官十二员，内守备一员，千总二员，把总四员，外委五员，每号配兵二十名，共兵二百四十名。照旧制裁去外委一员。

狼山镇所属新设之通州营、长江水师营，原制议用二十五人之长龙船二号，二十人之督阵大舢板船一号，二十人之大舢板船十号，十四人之舢板船十号，营官游击一员，哨官都司二员，守备一员，千总四员，把总六员，外委十员，共官二十四员，配兵四百一十名。今拟改用八团舢板船十二号，仍以游击为营官，共哨官十二员，内都司二员，守备一员，千总二员，把总三员，外委四员，每号配兵二十名，共兵二百四十名。照前制裁去千总二员，把总三员，外委六员。

狼山镇所属新设之海门营，除误补之十九缺已于事宜单内声明外，查长江水师营制，原议用二十五人之长龙船二号，二十人之督阵舢板船二号，二十人之大舢板二十号，营官副将一员，哨官都司二员，守备三员，千总十员，把总九员，共官二十五员，配兵四百九十名。今拟改用八团舢板船十二号，仍以副将为营官，共哨官十二员。内都司二员，守备一员，千总四员，把总五员。每号配兵二十名，共兵二百四十名。照前制裁去守备二员，千总六员，把总四员。

以上内洋五营，用八团舢板船共六十号，营官五员，哨官共六十员，兵共一千二百名。

提督所属之内河右营，原制参将一人，守备一人，千总三人，把总四人，外委七人，共官十六员，配兵七百四十七名。今拟改为提标里河右营，仍以参将为营官，用长江舢板船二十号，共哨官二十员。内守备一员，千总七员，把总九员，外委三员。每号配兵十四名，共兵二百八十名。照旧制裁去外委四员。其所添之千总四员，拟以刘河营千总二员、福山镇内河中营千总二员移调。其所添之把总五员，拟以刘河营把总四员、南汇营把总一员移调。

提督所属之太湖左、右两营，原制副将一人，都司一人，守备一人，千总三人，把总四人，外委四人，共官十四员，配兵七百七十七名。查原制，官数、兵数若干属左营，若干属右营，无案可稽。今拟仍为提督之太湖左、右两营，左营以副将为营官，右营即以都司为营官，仍归副将统辖。每营用长江舢板船各十三号，兼用八团舢板各二号，哨官各十五员。内左营千总三员，右营千总三员，两营把总各十员，外委各二员。长江舢板每号配兵十四名，八团舢板每号配兵二十名，共兵四百四十四名。照旧制裁去守备一员，移于南汇营。其所添之千总三员，拟以川沙营千总一员、狼山镇中营千总二员移调。其所添之把总十六员，拟以福山镇中营把总二员、苏松镇中营把总二员、左营把总四员、狼山镇中营、左营把总各四员移调。

督标所属之内河京口协中营，原制副将一人，游击一人，守备一人，千总一人，把总五人，外委六人，共官十五员，配兵九百三十五名。今拟改为淞北营，仍以副将为营官，用长江舢板船十五号，共哨官十五员。内守备一员，千总三员，把总十员，外委一员。每号配兵十四名，共兵二百一十名。照旧制裁去外委五员，其游击一员移于苏松镇右营。其所添之千总二员，拟以狼山镇左营千总二员移调。其所添之把总五员，拟以吴淞营把总四员、福山镇中营把总一员移调。

督标所属之内河京口协右营，原制游击一人，守备一人，千总二人，把总五人，外委六人，共官十五员，配兵八百七十六名。今拟改为淞南营，以游击为营官。用长江舢板船十五号，共哨官十五员。内守备一员，千总三员，把总十员，外委一员。每号配兵十四名，共兵二百一十名。照旧制裁去外委五员，其所添之千总一员，拟以吴淞营千总一员移调。其所添之把总五员，拟以福山镇中营把总一员、川沙营把总四员移调。

以上里河五营，用长江舢板船共七十六号，八团舢板船四号。营官五员，哨官共八十员，兵共一千一百四十四名。

漕标所属之内河盐城营，原制游击一人，守备一人，千总二人，把总二人，外委二人，共官八员，配兵六百九十六名。今拟暂仍其旧。

漕标所属之内河东海营，原制都司一人，千总一人，把总二人，外委二人，共官六员，配兵四百五十二名。今拟暂仍其旧。

督标所属之内河高资营，改为京口协左营者，原制都司一人，把总一人，外委二人，共官四员，配兵五百八十四名。今拟裁去此营，其都司一员已移调他处，实只裁把总一员，外委二员。

提督所属之内河刘河营，原制都司一人，千总二人，把总四人，外委四人，共官十一员，配兵六百九十四名。今拟裁去此营，刘河营之汛地即新章淞北营之地也。其都司一员、千总二员、把总四员，已移调他处，实只裁外委四员。

福山镇所属之内河中营，原制游击一人，守备一人，千总二人，把总四人，外委六人，共官十四员，配兵七百七十四名。今拟裁去此营，其游击一员、守备一员、千总二员、把总四员，已移调他处，实只裁外委六员。

狼山镇所属之内河中营，原制游击一人，守备一人，千总二人，把总四人，外委三人，共官十一员，配兵七百三十六名。今拟裁去此营，即新设通州营之汛地也。其游击一员、守备一员、千总二员、把总四员，已移调他处，实只裁外委三员。

狼山镇所属之内河左营，原制都司一人，守备一人，千总二人，把总四人，外委三人，共官十一员，配兵七百五十名。今拟裁去此营，即新设海门营之汛地也。其都司一员、守备一员、千总二员、把总四员，已移调他处，实只裁外委三员。

以上拟裁者五营。

以上江南旧制，见于《中枢政考》者，外海、内河水师二十一营，官二百四十一员，兵一万四千七百九十七名。除盐城、东海两营仍旧外，今改为十四营。存官一百六十二员。实裁去千总一员，把总一员，外委六十三员。存兵二千四百四十名，实裁去一万一千二百零九名。除官弁随时补足外，兵则目前本未招足者，如外海川沙营，原额一千二十三名，现仅招一百名。内河太湖左、右营原额七百六十一名，现仅招七十五名。其余可以类推。是今之所裁者，皆空缺之兵，非已补之兵也。亦有目前招募将足者，如吴淞营现有兵千余人，狼山、苏松两镇现各有兵二千余人，提右营现有兵九百余人。此项已招之兵，应仿浙江之例分别裁遣，俟接到初次部复再行续议。至长江新设之通州、海门二营，原制官四十九员，并误补者凡六十八员，勇丁凡九百名，今仍定为二营，存官二十六员，实裁去四十二员，存兵共五百二十八名，勇丁则全行裁遣。

179. 武职大衔借补小缺章程折十一月初三日

奏为酌拟武职借补章程，恭折仰祈圣鉴事。

窃准兵部咨，会议具奏，嗣后曾经军务省分，绿营各缺暂准奏请通融借补，提、镇准借至副、参，副将准借至游击，以次递借，不得借至三级以下。其已经借补实缺之员，即以本衔在任候补，不得照借缺品级再行升借他缺。至已经借补一缺，每项不准接续借补，年终开单奏明。借补成数，统计至多不准过五成。如逾此数，仍于次年将序补人员补还。至长江水师各缺，亦应按此次定章以三级为限，统俟十年后再察情形，应否仍复旧例，奏明酌核办理等因。于同治七年五月初三日钦奉谕旨：“着照所议办理。”钦此。

查部臣所议章程，斟酌时宜，仍不背乎古法，极为周妥，自应遵照办理。惟与现在情形不能不再求变通者，约有数端。一在借补官阶，部议不得逾三级。查军营出力人员洊保崇阶者太多，不得不推广借补以为安插之计。拟请嗣后各项补缺，提、镇借至副、参、游止，副、参、游借至都、守止，都、守借至千、把止。如此明示限制，虽与部议稍有不符，而品级不甚悬殊，体制亦无窒碍。惟千、把补缺向归咨案，现以大衔借补，拟请改归奏案，以示区别。其本班拟补千、把者，则仍归咨案办理。一在借补人数。部议不得逾五成。查十余年来，各路军营提拔人材，稍有才略者，断不致沈沦末弁，循例应补之员，较之降格借补之员，才具之优劣迥殊，人数之多寡亦异。即使借补人数十居八九，亦不致令本班之人顿形觖望。惟部臣虑及借补太多，易滋流弊，拟请嗣后各项补缺借补者，三缺得二。挨补者，三缺得一。借补则分考试、当差两班，择其技艺娴熟、差事勤奋者，按班借补。挨补则分候补、应升两班，核其名次在前，历俸较深者，按班挨补。如此明定班次，既可超拔人材，亦颇限以资格，似与部议尚相吻合。一在借补后升转之途。部议只准照本衔候补，自属简便良法。惟尚有未能限定者，如提、镇借补参、游之后，本班额缺较少，断难冀幸简放。而著有劳绩，亦不能不循例升转。以下递推，本班之难于得缺，情形相同。嗣后借补各官，如遇升转，拟请随时酌量奏明，请旨定夺。仍照部议，以十年为限。十年之后，应否仍复旧制，再行体察情形，奏明酌办。

臣所以鳃鳃过虑者，实因三江两湖用兵太久，武职保举大员太多，姑存借补小缺之途，以为安插闲将之地。臣今奉命调任直隶，该省募勇无多，武职保举之员较少，本可不再置议。然东南江楚等省撤遣将弁惶惶无所依归者，实不乏人。臣不敢以身离两江，遂不谋一安置之法，且处处可以收标者，省省可以考试，技高者，固可考补实缺，技劣者亦可稍沾薪粮，庶渐少游荡无归之员，亦足戢嚣凌不靖之气。谨将江南近年考试武职章程，录呈御览。至长江水师初次拟补各缺，尚未明定章程，即第二次、三次出缺酌补，亦尚难期划一。臣今议奏江苏外海水师，应俟部议允准暨闽、粤等省水师次第议定后，再由部臣议一水师班次迁补章程，与陆军画分两途，而疆臣亦各参末议，庶为可久之道。所有酌拟武职借补章程，恭折具奏伏乞皇太后、皇上圣鉴训示。谨奏。

附江南省近年考试武职章程

谨将江南省近年考试武职章程，分别四条，恭呈御览。

一、校阅弓箭技艺。初定章时，每月于二十五日考试一次。试以射步箭、挽大弓、演鸟枪、习长矛、马上放枪五事，各员弁报名时听其自行注明愿考何技。五事中，以能试两技为合格，仅一技者不准与考。届期由臣自行阅看。如一人不能遍阅，或咨提督，或札司道，随同阅看。嗣改为马箭、步箭、鸟枪三项，先马后步。本年五月乃改为先射步箭，以中三矢为合式，予考马箭、鸟枪。若中箭不及三矢，免考马箭、鸟枪。届腊月封印以后，经前署督臣李鸿章定为免考一次。仍照章酌给赏项，俾资度岁而示体恤。

一、分定班次额数。军营遣撤人员，官阶大小不一。同治四年二月初定考试章程，系列两班，游击以上者为一班，都司以下者为一班，丁卯年武闱乡试后，又有武生禀求附考，因再酌分班次，游击以上仍为一班，都、守、千、把世职武举另立一班，外委、武生又为一班，共分三班。其考取之额数，初定章时并未限定取数，年来报考者不下三百人。现定游击以上每二名取一名，都、守、千、把世职武举等项五名取二名，外委、武生两项三名取一名。武生一项求收考者极多，上年十月收录三十余人后，旋即停止，不准预考他省。若行此法，则武生宜概不收考。

一、酌给薪水奖赏。初定章时，游击以上列为一榜。超等月给薪水钱十二千文，特等月给钱十千文，一等月给钱八千文。都司以下列为一榜，超等月给薪水钱八千文，特等月给钱六千文，一等月给钱四千文。嗣因营中哨弁及随辕当差人等有愿与考试者，该员弁等本有月支之薪水，略给奖赏，由司道等酌议。游击以上一班无薪水者，超等给洋钱十二元，特等八元，一等六元。都司以下至武举一班无薪水者，超等给洋钱八元，特等六元，一等四元。游击以上本有薪水者，如取超等一名，给奖赏银五两，二名以下给银四两，特等给银三两，一等给银二两。都司以下至武举本有薪水者，超等第一名给奖赏银三两，二名以下给银二两，特等给银一两五钱，一等给银一两。其外委、武生一班无薪水者，超等给洋钱四元，特等三元，一等二元。有薪水者减半。此项月需经费，均由善后局筹款动放，统归外销。业经咨明户、兵二部有案。

一、酌量补缺委署。初定章时，略仿书院月课之式，专为鼓励人才起见。本拟屡次前列者，即准尽先拔补。各员弁等，人人奋兴，每日自赴校场练习功课甚密，无如缺少人多。四、五两年考班拔补者甚属寥寥，六、七年间始酌量拔补委署，其中如陈胜辉五次列超等第一，委署松江城守营游击。杨治三次超等第一，补京口左营都司。黄炳恒三次超等第一，补江阴营把总。谭新益两次超等第一，补安徽宿州营守备。马祺华两次超等第一，补淮安城守营守备。其余一次超等第一者，如鞠登棂署安庆协副将，颤连玉署泗州营都司，王步云补柘林营都司，刘传愈署江宁城守营都司，陈瑞麟补苏松镇中营千总，陈得顺补金山营千总。其列于超等二名以后者，如刘玉堂署洪湖营都司，刘青山署苇荡右营守备，刘得胜署镇江营把总，奎秀补吴淞营参将，向从龙补溧阳营都司，张鹏程补苏州营右军守备，王占鳌补提标右营把总，略足以示奖励，由是考班始有欣欣向荣之意。惟勇丁出身撤营投标者，尚多技艺出众之材，嗣后仍不得不随时遴选，或酌补，或委署，以慰将士之心。

180. 附陈补发各军欠饷情形片十一月初三日

再，各军欠饷，均系同治三年六月以前应发之饷，臣旋具奏简明清单案内附片声明，所发银两拟于第五案照例报销之始另列一单，续行陈报在案。查各军欠湘平银四百九十八万七千五百三十七两有奇，钱一万九百三十一千有奇，内除报效银一百三十八万七千三百二两有奇，苏州粮台代放淮扬水师银五万五百十一两有奇，湖北代放湘新后营银六百七十两有奇外，计实补放湘平银三百五十四万九千五十三两有奇，折实库平银三百四十二万四千七百三十五两有奇，补放钱一万九百三十一千有奇。以上已撤各营，凡在同治三年六月以前欠饷，均已清讫。其自三年七月初一日起至四年五月底止，随调剿捻及留防之营，仍有欠发银五十七万七千六百三十两有奇，钱八千九百十九千有奇，归入下次续案内开报，以清款目。兹将补发同治三年六月以前各军欠饷开列清单，恭呈御览，伏乞皇太后、皇上圣鉴，敕部查照。谨奏。

181. 内务府传办要件请统归内务府大臣行文督抚以符定制片十一月初三日

再，臣未交卸以前，两次接造办处来文，俱称移会两淮盐督并附红单两件，内开预备皇后所用活计等因。查各省承办上用物件，向例或由内务府大臣咨明督抚，或由织造转咨督抚筹款办理。造办处系内务府之司官，只有移会织造监督之文，并无径咨各省督抚之事。至此次来文俱称移会两淮盐督。查两淮只有盐政，并无盐督。自道光十一年裁撤盐政，归并总督兼管，迄今已近四十年。在京各衙门无不周知，造办处岂不知之而杜撰一两淮盐督之名，滋人疑虑，殊不可解。本朝设立内务府衙门，其总管大臣即以内阁部院大臣为之，将前明宦寺擅权征求外省之弊革除净尽，实为千古善政。内务府之堂官、司官与部院之堂官、司官体制相同，部院行文于督抚皆用堂官之印，不列各司之衔，则内务府行文于督抚亦应用堂官之印，不列各司之衔。除将两次来文抄送军机处查核外，相应奏明请旨敕下该衙门，嗣后遇有传办要件，统归内务府大臣行文督抚，不宜径由造办处移会，以符定制而杜弊端。理合附片陈明，伏乞皇太后、皇上圣鉴训示。谨奏。

军机大臣奉旨：“着照所请。嗣后遇有传办要件，统归内务府大臣行文督抚，不准径由造办处移会。该衙门知道。”钦此。

182. 奏陈方长久等呈控詹启纶案审结情形片十一月初三日

再，江苏候补直隶州方长久，游击毛可法等呈控前徐州镇总兵詹启纶一案，经臣附片奏参，奉旨：“方长久、毛可法均着革职严讯，勿令狡展。”钦此。查方长久等原控，以詹启纶私据公田为名。所谓公田者，系詹启纶营中在扬州公建火星庙之产。查核建庙日期，系在同治元年八月以后，而毛可法所指田契内则有咸丰十一年所置之产，其为任意妄指，可以概见。询之随同控名之副将王品裕等均称，方长久诈银不遂，构成此事等语。由善后局司道一再研讯，各供无异。方长久、毛可法二名前在连镇穷蹙投诚，业经历保官阶，犹有发逆余习，若仍科以职官图诈之罪，事尚未成，转可纳赎，不足以立警凶顽。臣以军营之法治之，亲提审讯一次，棍责一百，并枷号两个月，递解回籍，交地方官严加管束，以为逞刁反噬者戒。其余王品裕等讯未知情，免其究办，亦即勒令回籍，免在江南滋事。詹启纶住居扬州，在于带兵之地广置田产，平日任用非人，如方长久等往岁为扬人所深怨，该总兵亦不得辞其咎。姑念事隔多年，近日深知敛戢。同治五年前署督臣李鸿章任内曾令捐银一万两，为修理仪征学宫之用。此次呈出之田产，臣复断令提出一千零五十四亩发交扬州府创立育婴堂，以示薄罚而服众心。该总兵驰驱剿贼，尚有战绩，仍准在扬州安居立业，以副圣朝厚待将士之意。所有遵旨审讯结案缘由，理合附片具陈，伏乞皇太后、皇上圣鉴训示。谨奏。

183. 谨陈经手事竣启程北上日期片十一月初三日

再，臣交卸督篆暂缓起程，业于十月初五日陈奏在案。扬州教堂一事，派委运司李元华、关道应宝时等办竣。十月十七日会咨总理衙门结案。旋接李鸿章途中来函，计程十月杪可到，嘱臣在金陵稍待。李鸿章于十月二十六日行抵江宁省城，臣与之会晤面商一切。所有淮勇各营业经斟酌定议，分别去留，何营驻防何处，由李鸿章专疏具奏。前此借补之撤勇经费，已由浙江等省陆续解到，尾批亦起解在途，足敷支放。至霆字营未撤者，仅余驻扎湖北黄安之正新九营，臣与湖北督抚臣往返函商，亦已妥为遣撤，一律安静回籍。臣经手事竣，定于十一月初四日启程，理合附片陈明，伏乞皇太后、皇上圣鉴。谨奏。

184. 酌保机器局及洋务人员请奖折 [1] 十二月初九日

奏为遵旨酌保机器制造局承办轮船，并上海通商办理洋务出力人员，恳恩分别奖叙，恭折仰祈圣鉴事。

窃臣等于同治七年九月二十四日接准兵部火票递到军机大臣字寄同治七年九月十七日奉上谕“曾国藩奏新造轮船工竣”等因。钦此。仰承天语褒嘉，微劳必录，无非鼓舞群材，期致于尽利尽神之妙用。臣等同深钦感，而在事各员得荷圣恩之曲被，知非涓壤所能酬，自必勉益加勉，精益求精，冀稍副朝廷造就振兴之至意。当即恭录恩旨，行知江海关道，会督机器局，查明在局制造各员及中外工匠，择其尤为出力者酌拟保奖，开折呈送前来。臣国藩会商臣鸿章等详加核定，其上海通商委办洋务各员，一并择尤附案列保。臣等会核再三，均无冒滥，谨分别缮具清单，恭呈御览。臣新贻甫经抵任，即检查轮船机器局此项卷档，得悉从前筹办规模，洵属体大物博，坚苦经营，非一朝一夕之功所克启其扃秘。该局不时具禀，有购料清款等事，即予随事留心稽核，并于该局委员来省谒见之便，谆加询访，兼寓策励之意。此后总当遵旨会同臣日昌按照成规，悉心讲求。虽未敢遽云周妥，断不敢稍存诿懈。臣国藩已起程北上，此项保案即交由臣新贻等缮疏会奏。合无仰恳天恩俯允，照所请给奖，以新成效而励将来。所有查明轮船机器局及上海委办通商出力人员择尤保奏缘由，理合恭折会陈，伏乞皇太后、皇上圣鉴训示。谨奏。

同治七年十二月初九日军机大臣奉旨：“沈保靖、应宝时等均着照所请奖励。该部知道。单二件并发。”钦此。

同治七年十二月初九日军机大臣奉旨：“沈保靖、应宝时等均着照所请奖励。该部知道。单二件并发。”钦此。

一、附酌保洋务人员清单

谨将上海通商委办洋务出力人员，酌拟保奖缮折清单，恭呈御览。

计开：

布政使衔苏松太道应宝时、二品衔江苏题补道凌焕，均拟请赏给三代正二品封典。四品卿衔前詹事府右春坊右中允冯桂芬，拟请赏加三品卿衔。中书科中书衔叶基德，拟请赏加内阁中书衔。布政使衔记名道潘曾玮，拟请赏给其生母并本身妻室正一品封典。盐运使衔道员用江苏候补知府徐元锡，拟请交部从优议叙。知府用试用同知禇成绩，拟请归候补班前先补用，并赏加道衔。道衔知府用江苏候补直隶州知州吴承潞，拟请俟补缺后以知府遇缺前先补用。分发补用同知张秀芝，拟请赏加知府衔。蓝翎同知江苏候补通判官志澄，拟请赏换花翎。知府衔同知直隶州用江苏南汇县知县、前署上海县知县叶廷眷，拟请俟补同知直隶州后以知府用。运同衔补用同知江苏候补知县、前署松江海防同知陈福勋，拟请免补本班，以同知仍留江苏即补。运同衔补缺后同知用江苏补用知县沈宝禾，拟请赏给三品封典。同知衔江苏候补知县胡裕燕，请俟补缺后以同知直隶州留苏尽先即补，并赏加运同衔。同知衔江苏候补知县蔡敬熙，拟请赏戴花翎。五品衔江苏遇缺即补知县葛绳孝，拟请俟补缺后以同知直隶州补用，并赏加运同衔。分发福建补用知县汪若澜，拟请赏加同知衔。江苏候补直隶州知州林达泉，拟请赏加知府衔，不论双单月遇缺即选。训导黄兆蓉，拟请以知县留苏补用。花翎五品顶戴遇缺即选县丞范其忠，拟请免选本班，以州同不论双单月遇缺即选，并赏给四品顶戴。江苏候补府照磨陈秉修，拟请俟补缺后以知县用。五品蓝翎江苏尽先补用县主簿朱镛，拟请赏换花翎。蓝翎五品衔遇缺即选主簿项金门，拟请赏换花翎。蓝翎五品衔遇缺即选从九品程光兴、蓝翎五品衔遇缺即选从九品韩长龄，均拟请免选本班，以县主簿不论双单月遇缺即选。五品蓝翎韩宝龄，拟请以从九品不论双单月遇缺即选。五品衔叶绍华，拟请以从九品不论双单月选用。副将衔福建补用参将王荣和，拟请以副将仍归福建尽先补用。

二、附酌保上海机器局人员清单

谨将上海机器局成造轮船出力员弁、匠目分别酌拟保奖汇缮清单，恭呈御览。

计开：

湖北补用道沈保靖，拟请赏给三代二品封典。分发补用知府冯焌光，拟请免补本班，以道员留于江苏尽先补用。即选同知郑藻如，拟请免选本班，以知府不论双单月遇缺尽先选用，并赏戴花翎。同知衔留苏遇缺知县王德均，拟请免补本班，以直隶州知州仍留江苏遇缺即补，并加知府衔。运同衔候选知县华蘅芳，拟请免选本班，以同知直隶州不论双单月遇缺即选。知府衔升用同知直隶州、江苏候补知县丁惠安，拟请以知县原班仍留江苏，归候补班前尽先补用。江苏遇缺即补直隶州知州孙玉堂，拟请加知府衔。知府衔双月选用同知王镇昌，拟请以同知分发补用。举人拣选知县丁树棠，拟请以举班前不论双单月遇缺尽先选用。尽先选用知县徐寅，拟请赏戴花翎，并加同知衔。江苏候补县丞吴秉衡，拟请俟服阙后以本班仍留江苏，归候补班前尽先补用。蓝翎五品衔江苏补用县丞蒯光华，拟请补缺后以知县升用，并赏换花翎。遇缺即选县丞冯祖澍，拟请免选本班，以布政司经历不论双单月遇缺即选，并加五品衔。候选州同黄封年、双月选用县丞丁履安、州同衔郑嘉荣、即选从九品庞福祥、江苏分缺间用典史黄启仁，该五员均拟请赏戴蓝翎加五品衔。丁履安并以县丞不论双单月归部尽先选用，庞福祥并以从九品留于江苏尽先补用。选用县丞黄、候选从九品陶楷、五品顶戴谢永锡，该三员均拟请赏戴蓝翎。黄并加同知衔。候选从九品诸乃方，拟请免选本班，以县主簿不论双单月归部尽先选用。附贡生周喆，拟请以训导不论双单月即选。军功六品蓝翎徐定邦、附生张煊，均拟请以从九品不论双单月遇缺选用。张煊并请赏戴蓝翎。尽先选用从九品唐文溶，拟请免选本班，以县主簿不论双单月遇缺即选。附生彭之龄，拟请以主簿留苏补用。监生刘守恩，拟请以府照磨不论双单月归部选用。俊秀沙家英、李云衢、张建成、钟锡芳、方月龄、应邦彦六名，均拟请以从九品不论双单月尽先选用。花翎两广督标尽先守备丁志德，拟请免补守备，以都司仍留两广督标尽先补用。六品顶戴丁秉忠，拟请以千总归两广督标尽先拔补，并赏戴蓝翎。蓝翎千总丁鸣盛，拟请免补千总，以守备尽先补用。尽先拔补把总谢照贵，拟请免补把总，以千总尽先补用，并赏戴蓝翎。洋匠实地分寸，拟请赏给五品顶戴。内地工匠程松龄、黎环二名，均拟请以千总尽先拔补，并赏给五品顶戴。

[1] 此件与马新贻等会衔具奏，据台湾“故宫博物院”《先正曾国藩文献汇编》补入。日期为奉旨之日。

185. 拣员拟补长江水师各缺折 [1] 十二月十三日

奏为长江水师员弁续有因事开缺，另行选员拟补，恭折仰祈圣鉴事。

窃长江水师副将以下新设各缺，酌量借补，业于七年五月初三日钦奉上谕着照所议在案。续有因事出缺者所遗各缺，由臣玉麟、臣翼升先后选员拟补存候禀案办理。臣国藩交卸北上，未及具奏，开单咨交臣新贻等会同核办。查此次所选各员，仍按各路水师资格深功绩较著之员公同商酌。遵照奏定章程，以大衔借补小缺，逐加遴选。计请补副将各缺李升元等二十四员，互相调补黄开甲等四员，分晰开单，恭呈御览。伏思武职自守备以上，例应送部引见。惟长江水师百事创始，头绪繁多，分设防一时未能就供，仍查照初次奏案声明暂缓引见。请旨敕部先行领给札付，以昭信守。俟立营停妥，各归本汛后，由部中分年、分起调取引见，以符定制。所有长江水师员弁续有因事开缺，遴员拟补缘由，谨会同署湖广总督臣郭柏荫、江苏巡抚臣丁日昌、署安徽巡抚臣吴坤修、江西巡抚臣刘坤一、护理湖北巡抚臣何璟、湖南巡抚臣刘崑，恭折具奏，伏乞皇太后、皇上圣鉴训示。谨奏。

同治七年十二月十三日，军机大臣奉旨：“兵部议奏。单并发。”钦此。

附清单

谨将长江水师员弁续有因事开缺，另行拟补各员开列清单，恭呈御览。

计开：

海门营副将柳寿田病故所遗员缺，拟以借补湖口营游击、记名总兵李升元推补。所遗游击一缺，拟以借补湖口营左哨都司、记名总兵江成祥推补。递遗都司一缺，拟以现裁之江西南湖水师营都司、记名总兵谢得胜调补。

通州营游击黄开甲，因母老多病请调近省就养，拟以借补湖口镇标华阳营游击杨开太互相对调。

江阴营右哨都司易嵩祝病故遗缺，拟以江阴营右哨一队千总、记名总兵杨龙光推补。所遗千总一缺，拟以守备衔尽先千总罗宏德拔补。瓜洲营左哨都司粟克明病故遗缺，拟以湖口营前哨一队千总邹德泰升补。所遗千总一缺，拟以沅江营后哨五队外委高先奇升补。递遗外委一缺，拟以蓝翎尽先都司杨志海借补。

沅江营前哨守备左富文病故遗缺，拟以尽先副将长江提标中营中哨一队千总何明广借补。所遗千总一缺，拟以副将衔尽先参将长江提标中营中哨三队把总周启茂升补。所遗把总一缺，拟以尽先游击汉阳镇标田镇营中哨五队外委易正泰升补。递遗外委一缺，拟以尽先游击冯长荣借补。

沅江营左哨二队千总曾毓衢，因不谙舟师请开缺，仍归两江督标陆路候补。所遗千总一缺，拟以守备衔蓝翎补用千总黎登照拔补。

沅江营前哨五队把总萧崇林，历随陆路攻剿，未谙水师，禀请拣调。查有江宁城守右营把总连升加旗遗缺，前以花翎尽先守备罗新泰借补。该弁系田水师出身，堪与萧崇林互相对调。

江阴营左哨五队把总成名得病故遗缺，拟以该营左哨六队外委尽先副将易姚胜推补。所遗外委一缺，拟以花翎副将衔尽先参将刘洪万借补。

湖口营后哨三队把总唐绍基病故遗缺，拟以尽先游击颜采喜借补。

芜湖营前哨二队把总任升芝病故遗缺，拟以尽先游击田明山借补。

三江营右哨三队把总杨万胜辞退归养遗缺，拟以总兵衔尽先副将袁家珍借补。

三江营前哨六队外委彭俊秀误公撤革，所遗外委弁缺，拟以蓝翎尽先把总刘长春借补。

簰洲营后哨五队外委王紫明病故遗缺，拟以尽先都司樊泽远借补。

三江营前哨四队外委刘开泰辞退归养遗缺，拟以守备衔尽先千总张祖德借补。

三江营左哨七队外委彭世珍病故遗缺，拟以花翎尽先即补参将赵佑龄借补。

孟河营前哨四队外委宋茂春患病开缺，所遗外委弁缺，拟以蓝翎尽先守备梁发义借补。

瓜洲营左哨五队外委杨日新病故遗缺，拟以蓝翎千总冯大贵借补。

[1] 此件与彭玉麟等会衔具奏，据台湾“故宫博物院”《先正曾国藩文献汇编》补入。日期为奉旨之日。

186. 恭谢赏赐紫禁城骑马恩折十二月十五日

奏为恭谢天恩，仰祈圣鉴事。

本月十四日，内阁奉上谕：“大学士直隶总督一等毅勇侯曾国藩，着加恩在紫禁城内骑马。”钦此。伏念臣参厕戎行，久离京辇，材非票骑，愧乏汗马之劳，梦绕觚棱，如对飞龙之仗。兹以量移畿辅，展观天颜，荷圣主之殊施，拜康侯之宠锡，忆昔备员三馆，供职六曹，礼严乎过阙必趋，铭懔乎循墙而走。卅年旧事，重待漏于掖垣，十驾凡材，竞鸣珂于中禁，抚躬循省，惭悚无涯。臣惟有勉着先鞭，勤思后效，策驽骀而修晚节，市神骏而荐贤才，从兹三命益恭，长咏无无邪之什，更愿万方送喜，同赓载櫜载戢之诗。所有微臣感激下忱，谨缮折叩谢天恩，伏乞皇太后、皇上圣鉴。谨奏。

187. 遵旨复陈规复黄河故道事宜折 [1] 十二月二十五日

奏为黄河故道遽难规复，遵旨通筹会议，恭折复陈，仰祈圣鉴事。

窃臣等承准军机大臣字寄同治七年十月十五日，奉上谕“侍郎胡家玉奏请浚黄河故道，以利漕运一折”等因。钦此。钦遵在案。臣等查阅原奏，该侍郎通筹大局，治河即以治漕，原属法良意美，果能办有成效，则江、广获挽输之益，直、东无垫隘之忧，诚一劳永逸之策也。惟以今日时势计之，有不能骤行规复者。其故有之三：兰江漫决已阅十四年，自铜瓦厢至云梯关以下，两岸堤长二十余里，岁久停修，堤身缺塌，河身淤塞，比比皆然。今欲将旧河挑浚深通，堤岸加倍高厚，恐非数千万帑金不能蒇事。且东河下北、兰、仪各厅营及河南发黄河各厅营久经裁撤，效目兵夫大半星散，今须二复设，仍须分储料物，镶办埽坝，并预筹各厅防险之资。虽云仍复旧规，其实无殊开创通筹，并计不下岁须数百万金。当此中原军务初平，库藏空虚，巨款难筹。一也。

营 [2] 工在河之南岸，地处上游，兰工在河之北岸，地处下游。论其形势，自应先堵荣 [3] 泽，后堵兰阳，势难同时并举。使荣 [4] 工漫口，掣动全黄，则兰工可以干堵。今荥口分溜无多，大溜仍由兰口直往利津、牡蛎口入海，奔腾砰湃，势若建瓦〔瓴〕，水面之宽，跌塘之源，施工之难，较之荥工自增数倍。荥工现已发帑二百万，堵合当无定期。今复议兴兰工，则又须五六百万。其能否堵合，更恐毫无把握。原奏所云决放旧河，掣溜东行一语，似于该处形势言之太易，且刻下瞬交春令，兴工已难。二也。

汉时，初决浚枣，东溃全堤，兴卒塞之。元光中，再决瓠子，发卒数万人塞之。统官自将军以来皆负薪，为古人发卒治河之始。元、明之世，发丁夫供投，亦以十数万计。现在直、东、江、豫等省抚氛甫靖，而土匪、游勇在在须防。所留勇营，各有弹压巡防之责，断难尽赴河干。即令就近分数筑堤，帮同堵口，于做法成二，皆所未谙，更难责之以保固。且各省酌拨数千，亦断不敷分挑之用。若再添募数十万之丁夫，聚集沿黄数十里间，倘驾驭失宜，滋生事端，尤为可虑。元臣贾鲁黄陵一役，议者惜之，盖以大役不可遽兴也。三也。

臣等通盘筹画，往返函商，意见相同，应俟天下休养十余年，国课充盈，再议大举。夫治标即所以固本，循序如可以图成。因时制宜，力求时效，惟有赶堵荥工，为保全豫、皖、淮扬下游之计。设法挑浚诸秩以北运河，以通南北舟楫，是为目前之急务。所有遽难规复黄河故道各缘由，合会同江苏抚臣丁日昌、河南抚臣李鹤年、山东抚臣丁宝桢、署安徽抚臣吴坤修恭折复陈，伏乞皇太后、皇上圣鉴训示。谨奏。

同治七年十二月二十五日，军机大臣奉旨：“知道了。”钦此。

[1] 此件与张之万等会衔具奏，据台湾“故宫博物院”《先正曾国藩文献汇编》补入。日期为奉旨之日。

[2] “营”“荣”疑为“荥”之误。

[3] “营”“荣”疑为“荥”之误。

[4] “营”“荣”疑为“荥”之误。

同治八年

188. 遵旨妥议驭外防守机宜折 [1] 正月初七日

奏为遵旨会商妥议复奏事。

正月初三日奉旨：“醇郡王奏敬陈管见一折，着派醇郡王、大学士将所陈各条会商斟酌情形，再行妥议具奏。原折着封交阅看。”钦此。臣倭仁等遵即于初五日与醇郡王同集内阁，将军机处封送原折公同阅看，斟酌妥议。上年十二月二十八日复奏之折，系专就和议中胪列条款分别准驳，而未尝议及战守。自古中国之驭外夷，必能战能守，而后其和局可久，其流弊较少。此时虽不遽议战事，亦必议及防守之具，期于有备无患。一则庚申大变，臣民义愤，不可以日久日忘；一则中原甫定，将士余勇，亦尚可再接再厉。趁此而图自强之道，诚为时不可失。惟今日之外国，实千古非常之创局，重洋七万里外，大国四五，小国数十，只有待以邻敌羁縻弗绝之法，断无耀兵海外、并吞永逸之理。衅端自彼而开，不过一二国与我为难；衅端若自我而开，彼必联各国与我为仇，中国恐有难支之势。臣等再三审度，窃谓讲和与设备，二者不可偏废。讲和则惇信明义，争辨条约，处处求彼曲我直之道；设备则卧薪尝胆，选练兵将，日日怀报仇雪耻之心。数年以后，练兵果多，选将果精，而仍不肯先启衅端，我中国庶有大伸之日矣。醇郡王原折皆练兵设备，不忘愤恨之忱。谨分条议复，恭候圣裁。

第一条：马新贻复恭亲王等密函有云，修约无事，则维持大局在于王大臣；修约决裂，则维持大局在于各省督抚。其言诚为沉毅可嘉，应请寄谕密询该督，决裂时如何维持之方，是否确有把握。待该督复奏后，并请密饬沿海七省将军、督抚、湖广总督暗为设备，如何选将练兵，如何造船制械；直隶、奉天两省饷项不足，如何筹措；山东、湖北、苏、浙、闽、粤等省饷项较多，除供支本省协济各处外，尚可存余若干。为防备外洋之用，计可练兵若干人，一一切实复奏，不准空言塞责。

第二条：令王大臣各抒所见，以济时艰。查上年腊月复奏案内，列衔者不下四五十人。若令各抒所见，必不能均在内阁起草，势将携回家中从容构思，恐满城周知，传播于洋人之耳。醇郡王此折，关系极大，理宜密之又密，未可宣布太广。原议王大臣人数过多，自以暂不交议为妥。

第三条：洋人入内地后，惟传教一事为害更深，到处以育婴为名收养幼孩，民间传其有取眼、挖心、割脑、抉髓等事，往往痛恨入骨，聚众毁堂、殴伤教士。然激成事变之后，该洋酋必大兴波澜，索取银两，赔修教堂，惩办为首之绅民，要求无厌。如上年扬州打毁教堂之案，洋酋辄带兵船前来金陵肆行要挟。台湾殴伤教士之案，洋酋亦带兵船，叠次战胜，反索赔费。是也地方官于民间打毁教堂，若全不庇护，恐莠民以习教为利途，愈聚愈多；若力为庇护，又恐刁民以打教堂抢货为得计，激成变端，与练兵而不先启衅之道相反。再三思维，殊无善策。应请饬下总理衙门，可否与洋酋熟商，凡传教之处，不准兼设育婴堂，以免怀疑争斗。仍请饬下各省督抚，密谕有教堂之州、县，告诫绅民，目下筹议练兵设备，不许刁民遽生衅端。将来有备之后，再当激励良民，以为后图。

第四条：不贵异物。著在圣经、钟表、洋枪，尚属有用之物，然中国亦优为之。此外，则多玩好无用之物。应请如原奏所议，竟将大内西洋各物先行分颁屏弃，大臣等亦不宜佩带洋货，轻着洋服。在上既睹物而生愤，在下亦向风而怀义矣。

第五条：练兵虽多，若无良将，临阵仍不得力。发、捻各逆平定未久，宿将尚不乏人。顷奉寄谕，饬刘铭传来京陛见。此外，如原奏所称之杨岳斌等，尽可特召入见，以备器使。仍请密饬沿海将军、督抚密保制夷之人，宽以求之，慎以用之，庶临时无乏才之患。

第六条：洋人入城，向来是否有数可稽，臣等未闻其详。京师者，四方之枢纽。驻京各酋即为各国向背之机，除公使等职分较大，无难指数外，其余无职洋人，某国共有若干，可否设法稽查，示以限制。应请饬下总理衙门斟酌办理。至于支干之说，虽若重在京城，而强弱之势，则全系乎外省。果使沿海七省皆有精兵良将，则山有虎豹，藜藿为之不采，各国弭耳帖服，在京诸酋亦无能为役矣。

以上六条，除第二条颇有窒碍外，余五条似均可采择施行。三代以上，非礼不能强国；三代以下，非兵不能强国。今日抚驭外夷，实宜兼此二者。讲和，则以礼制之；设备，则以兵制之。能制之而又不先开衅端，乃为万全之策。所有臣等遵旨妥议缘由，恭折复奏，伏乞皇太后、皇上圣鉴训示。

再，臣奕系原奏之人，此折未经与议。臣倭仁等所议各条，亦逐一与臣奕熟商，合并声明。谨奏。

[1] 此件与奕等会衔具奏，据台湾“故宫博物院”《先正曾国藩文献汇编》补入。日期为具奏之日。

189. 略陈直隶应办事宜并请酌调人才酌拨银两折正月十七日

奏为略陈直隶应办事宜，并请酌调人才，以资差委，酌拨银两，以济要需事。

窃臣奉命移督直隶，自顾精力衰颓，夙夜兢兢，深以不克胜任为惧。上年十二月召对之次，荷蒙皇太后两次训示，以畿辅空虚，必须认真练兵，吏治尤须整顿等谕。臣恭聆之下，悚佩难名。近复详加察访练兵、饬吏二端，诚为直隶最大之政，其次则治河亦属要图。谨就此三者略陈梗概，伏候明训指示。

直隶近岁以来，北有马贼，南有教匪，东南与齐省接壤，则枭匪出没之区，而降捻、游勇亦多散处其间，伏莽堪虞。一旦窃发，旬日啸聚，动以千计，非有数千劲兵星速剿捕，即恐酿成大变。此内患也。其无形之外患，陕回现尚猖獗，宣化固宜严为置防。洋务虽曰安恬，天津滨海，亦宜暗为设备。综计数者，必须练兵二万有奇，乃足以敷调遣。目下刘铭传一军万余人驻扎张秋，该军精劲冠时，应请敕下李鸿章，即以铭军长作拱卫京畿之师。其饷项照旧由江南供支，业经李鸿章奏明在案。待刘铭传陛见以后，或将该军全调北路，或因运米之故，分扎东、直之交。臣再与之商酌办理。此外，尚须练兵万人。或专就原议之六军调省城而合练之，或兼用湘、淮之营制，募北勇而另练之。俟臣到任后，再行察度奏明办理。惟二万余人果能练成劲旅，敬求皇上不轻调动。凡兵一经调出，即难遽归，仓卒有警，畿辅仍属空虚。上年辇毂震惊，可为鉴戒。此不能不预为陈明者也。

直隶之吏治，臣入境以后，略询民间疾苦，大约积狱太多，羁累无辜。闻有州县到任年余，未曾坐堂一次、讯结一案者。又因连年用兵，差徭甚重，大户则勒派车马，供支柴草，小户则摊派钱文，掳充长夫。劣绅勾通书役，因缘讹索，车辆有出而无归，贫户十室而九逃。今虽军事大定，尚复派修城之资，索前欠之费，诛求无已。大吏过于宽厚，罔恤民艰。加以政出多门，相忍为国。劣员于此处败露，方惧严参，而彼处钻营，反得优保。总督之事权不一，属僚之径窦愈多。玩上则簸弄是非，虐民则毫无忌惮。风气之坏，竟为各省所未闻。臣到任后，不得不大加参劾，拟以清理积讼，停止杂派为先务。严立法禁，违者重惩。臣自问素非苛刻者流，近在江南亦系失之于宽，今忽变为严厉。劣员或求书函以图救全，或腾谤议以冀宽弛，皆属意中之事。臣随时体察，攻伐之剂，去病即止。苟使数月期年，风气稍转，亦无难渐就和平，复我常度。而下车伊始，则非刚猛不能除此官邪，是亦宜预为陈明者也。

直隶之大河凡九，其不经东、西二淀而径入海者有三，其经过东、西二淀而后入海者有六。六者之中，惟永定河、滹沱河常泛溢而为民患。论者谓二淀为民间田庐所占，不能容纳众流，日就淤塞。上年永定河决，被水之县甚多。臣于河工素未讲求，出京以后，拟先看永定河再行履任。审度情形，奏明兴工。惟查永定河工，从前每年部拨岁修银近十万两中，隔数年辄复另案发帑，加培土工。自道光二十二年后，而另案之土工停矣。自咸丰三年以后，而岁修十万仅发四分之一矣。近虽由刘长佑奏请岁发五万，而司库支绌，不能如期到工，以致堤身处处受病，常常溃决。上年南四汛大工，原请经费十一万，而部拨之闽海三万，山东三万，洎未报解。将来三月兴工，无款筹垫，不能不奏请先从部库借拨。又闻所估之数，只可敷衍目前，断难坚实。经久恐须添筹巨款，乃可一劳永逸。此亦宜预先陈明者也。

此三者，非有人不能振兴，非有财不能展布。河工尚难计算，即练兵一事，除户部六军经费照常拨解外，所短尚多。请旨敕下两江总督马新贻、江苏巡抚丁日昌，每月拨银三万两解至直隶，稍资周转。臣就两江员绅中开列数人，请旨敕下吏部调至直隶，俾收臂指之助，不胜感幸。所有直隶应办事宜缘由，恭折具陈，伏乞皇太后、皇上圣鉴训示。谨奏。

附直隶请调人员清单

谨将应调人员开列清单，恭呈御览。

布政使衔分发补用道钱鼎铭。该员江苏举人，咸丰十一年由上海来安庆请兵，涕泣诚恳，感动行路。次年用银十八万余两，迎接李鸿章之师至沪。凡淮军米粮、炮械，采办转运，皆该员悉心综理。迨苏州克复，臣与李鸿章接办捻匪，该员办清江转运局，数万人军食、器械供支，四年调度曲当，才大心细，堪膺重任。拟调至直隶襄办一切，就近送部引见，听候简用。

二品衔简用道陈鼐。该员江苏进士，咸丰九年始入臣幕，厥后胡林翼、李续宜、李鸿章先后聘请入幕，赞画军务，动中窾要。近年办理粮台，论事务持大体，观人尤具特识。拟调至直隶，匡臣不逮。

安徽无为州知州、署和州知州游智开。该员湖南举人，治行为两江第一。曾经乔松年、英翰屡次保奏，臣亦于密考中保之，将赴无为州本任，和州士民赴督抚、学署具禀请留，该员亦不忍以和州瘠苦，舍之而去。拟调至直隶，借其廉勤爱士之风，与此间诸良吏互相砥砺。

安徽候补知府李兴锐。该员湖南诸生，随臣军营多年，最耐劳苦，遇惠可及民者，毅然为之，可决其必作循吏。拟调至直隶，以其劬劳之素，稍变此间逸惰之习。

浙江补用直隶州赵烈文、五品衔江苏补用知县方宗诚。赵烈文江苏人，方宗诚安徽人，二员皆随臣营多年，素讲爱民之道。烈文熟于史学，宗诚熟于宋贤之书，拟调至直隶，冀吏治稍泽以儒术。

知府衔江苏前署溧阳县知县金如澜。该员浙江人，善理狱讼，熟悉洋务。丁日昌近在江苏清理积案最多且速，即系该员经理。拟调至直隶。现在丁忧期内，专令清厘滞狱，仿照江苏办法，将来起复后再行酌量保奏。

以上七员，均求饬部照准。

近闻部定新章，凡奏调人员所办事竣，均饬令仍回原省。其奏调后业经补缺者，亦令补交指发银两。臣愚以为部中此章，专为分发兵燹穷苦之省，设法改调善省，或该员已有劣迹，不得志于本省，设法改调外省。故吏部立此法，以杜二端之规避也。若臣所调数员，皆江、浙之官。在今日为完善安富之省，又或久著贤声，或并未到省，绝非有所规避，且直隶夙称穷窘，南人之便舟楫者多不愿服官北土。诸员奉文后，恐以北来为苦，若吏部照新例驳之，则更有所借口，裹足不前矣。可否饬部暂不驳诘，俟各员到直，酌量差委，由臣先后给咨送部引见，听候谕旨。则于部章并无违碍，而臣亦收群策群力之用矣。

刑部员外郎陈兰彬。该员广东进士，同治四年五月二十五日奉旨发往直隶差遣委用，服阕后于六年九月到直。嗣因军务已简，又经奏咨，仍回刑部当差。该员学优识正，练达时务，拟仍带至直隶襄办一切，请旨一并饬下该部查照办理。

190. 附录明谕　钱鼎铭等八员调补直隶差委正月十七日

正月十七日奉上谕：“布政使衔补用道钱鼎铭、二品衔简用道陈鼐，均着发往直隶，以道员补用。安徽无为州知州、署和州知州游智开，着发往直隶，以知州补用。候补知府李兴锐，着发往直隶，以知府补用。浙江补用直隶州同知赵烈文，着发往直隶，以直隶州同知补用。江苏补用知县方宗诚、前署溧阳县知县金吴澜，均着发往直隶，以知县补用。刑部员外郎陈兰彬，着发往直隶，交曾国藩差遣委用。”钦此。

191. 附录廷寄　发去范熙溥有备无患一折着曾国藩察看酌办并整顿吏治正月二十二日

同治八年正月二十二日，准兵部火票递到军机大臣字寄——大学士直隶总督一等毅勇侯曾国藩：

同治八年正月二十一日奉上谕：

御史范熙溥奏有备无患一折。据称直、东之交，伏莽易于潜藏，拟设提督，授以重权，增兵加饷，以资镇抚，并酌拨款项，整顿窝铺，刊发简明律例，以肃营规各等语。前据曾国藩奏称，练兵二万有余，及调刘铭传所部拱卫畿辅，原为防患未然起见。该御吏所奏，是否可采？其酌拨经费，整顿窝铺，刊给告示，俾各营知所敛戢，行之能否有益？均着曾国藩察看情形，酌度办理。至夤缘倾轧，最为官方之害，曾国藩本拟整饬吏治，如查有此等恶习，并着从严参劾，以挽颓风。原折着抄给阅看。将此谕令知之。钦此。

遵旨寄信前来。

附抄发范熙溥有备无患折一件

掌浙江道监察御史臣范熙溥跪奏，为有备无患，谨陈管见，仰祈圣鉴事。

窃臣闻制治未乱，保邦未危，书有明训。各省往年盗匪乘间窃发，多在春融。而直隶、山东交界之区，亦层见迭出。其源在牧令未尽留心，其流在官兵未能应手。州县值疲敝之余，计在苟安。吏治既疏，缉捕自怠，迨变生仓卒，而无饷无勇，只得坐视以待援兵，乃警急之文，历告各营，复以待饷、筹兵、修械、索车为事，行道迟迟，则患愈酿愈巨。且历年教、枭各匪煽动，虽皆不久扑灭，而或降或散，授首者十仅二三，均未大受惩创，所以根株未断，此灭则彼兴。即已撤游勇，亦虞乌合鸱张。起事之处，每在山东之东昌、临清，直隶之大名、广平各属。虽大名有镇，兼辖三府，而两省交界犬牙相错，文武各员不相统属，声势难于联络，伏莽易于潜藏。论者谓宜于直、东交界设一提督，必遴选久历戎行，持躬谨慎，威望素著，如刘铭传者，授以重权，增兵加饷，无事则静镇，有事则力剿，并严饬各牧令及武营互相稽查，毋分畛域，振刷精神，常达民隐。有不胜任者，量为惩处。则推委之情自绝，守望之法愈周。

北省地皆平原，窝铺之设，立法本极精详，惟经费不易，州县苦于赔累，每届冬令及有事之秋，勉强奉行，平时则多废弛。计一县之地，窝铺不下一百，其中常川看守有地保、更夫、营兵数人，每日应发口粮、灯油，宜分别查明。该县如无此项经费，即须相度情形，筹款拨给，方能持久不懈。如果二三里间有人瞭望，护送行旅，则犄角势成，小盗自息而大寇亦当闻风敛迹，盖村民耳目易通，奸宄之萌，官长未必遽知，乡邻定能先觉，窝铺与保甲并行，各有责成，自互为稽察，不至滋蔓难图，此非独直、东宜然，皖、豫各省逆焰方息，亦应持防。

至行军纪律，尤宜平时讲究，不至临事周章。近年各路兵勇循规蹈矩者固不乏人，而倚势为暴、涂毒生灵亦复不少。当戎马倥偬，不特力有未遑惩办，且诛不胜诛，转虑激则生变，故非无破案而容忍正多，百姓呼吁无门，遂至民团与官兵寻仇为难，是靖乱之众翻能生乱，言之实堪痛恨。昔唐臣高崇文治军有法，兵士于逆旅中折一箸者斩，所以防其生事病民也。臣思武艺之夫，率多识字未深，不知法律及陷于罪，其恶可诛，其愚亦实可悯。似应拟一行军简明律例，通饬各营刊示，每月发饷之日即着各队头目宣读一遍，咸使知警，斯兵民自可相安而害无不弭矣。要之民气之深醇，由于吏治之整肃，武夫之敬畏，关于文职之修和。自粤匪蠢动以后，仕途未免丛杂，拥挤不已，必至夤缘，夤缘不已，必至倾轧。官与官貌合神离，安望民与官能肌沦髓浃？当此兵燹之余，休养生息，务使朝野内外气类相感，然后吏治可修。擢一人而使众知劝，黜一人而使众之惩，官常既饬，即武备亦严。赏勿过滥，罚无幸逃。营制、军装等类均立常规，搜苗狝狩，诸端勿废怠。盗风永靖，则财用自舒，兴利除弊，诸政不难次第举行也。臣为虑患预防起见，是否有当，伏乞皇太后、皇上圣鉴。谨奏。

192. 附录廷寄　着严饬州县整顿民团保甲等二月初三日

同治八年二月初三日，承准军机大臣字寄——大学士直隶总督一等毅勇侯曾国藩、山海关副都统玉亮：

同治八年二月初二日奉上谕：

据长善奏，沥陈边关紧要情形，请饬文武和衷办理一折。直隶军务虽已肃清，而关内盗萌未绝，奉天、热河等处节经严缉盗匪，而边外马贼仍不免出没无常，加以土匪、奸民俱应随时缉捕。长善所奏，于缉盗、防边不无裨益，着玉亮于到任后严饬所属，体察情形，于关门出入人等认真盘诘，遇有查出奸匪，即知照地方官缉拿惩办。并着曾国藩严饬各州县一体振刷精神，将保甲民团各事宜极力整顿，以期互相联络，各专责成。将此各谕令知之。钦此。

遵旨寄信前来。

193. 恭报到任日期折二月初八日

奏为微臣到任接篆，恭折叩谢天恩，仰祈圣鉴事。

窃臣于正月十七日请训陛辞，二十日束装就道，由芦沟桥以下查阅永定河工程，自宛平县之南上汛，至永清县之南七汛，计程二百余里。二十四日查工粗毕，即于是日西旋。二十七日行抵保定府城。二月初二日，署督臣官文将直隶总督关防及长芦盐政印信，委员赍送前来，当即恭设香案，望阙叩头祗领视事。

伏念臣菲材薄植，久领大藩，顾精力之衰颓，荷郊畿之重寄，私衷惴惴，若涉深渊。惟早作而夜思，冀尽忠而补过，凡谕旨所示饬吏、整军之道，及微臣所陈治河弭患之方，谨当督率僚属，次第施行。明道不敢计功，习勤只以补拙，庶期仰答高厚鸿慈于万一。除到任日期恭疏具题外，理合缮折叩谢天恩，伏乞皇太后、皇上圣鉴。谨奏。

194. 请准借拨户部银两举办永定河工片二月初八日

再，臣查阅永定河，见南北两堤高于堤外之民田一丈二丈不等，高于堤内之河身不过二三尺，且有河身与堤相平者，两堤相去约三四里许，中间容水之地不为不宽，奈淤塞太久，河中壅成沙洲，高平坚实，树木蕃生，遂使河之中泓有窄仅数丈者，水逼而无所泄，则冲刷堤身，处处溃决。议者多思更改河道，以南堤作北堤，而于南边筑一堤。臣思数百里田庐坟墓，百姓岂肯迁改，且此河本挟泥沙而行，徙堤数年之后，新河淤成，高洲又将改徙何处？即使再增巨款加培两堤，堤高而河淤亦高，是劳费而终无益也。

伏查乾隆年间初定章程，岁修银一万两，挑挖中泓银五千两，疏浚下口银五千两。岁修者，培河上之两堤也。挑中泓者，于冬春干涸时挖河身之淤沙也。浚下口者，疏三角淀之尾闾也。厥后虽经费屡加而办法则仍三者并举，颇著成效。近数十年以来，三角淀淤成平陆，而浚下口之法废矣。河身久不开挖，而挑中泓之法废矣。两法虽已久废，而部拨经费仍留此两款之名目。臣愚以为当此穷极思通之时，宜复挑挖中泓之法，每岁除五、六、七、八盛涨之月，冬腊正坚冰之月不计外，其余五个月均可兴工挑挖。凡春深秋尽之时，此河有水之处不过数十丈，其干涸之处尚余数百丈，挖出干处之土，近南岸者覆于南堤，近北岸者覆于北堤，雇车以运遥堤之上，引溜以趋新泓之中，年年挑掘，节节开挖，河患或可少减。是否有济，臣拟试办一二处，续行具奏。

目下二、三、四月尚有最要之工，上年南上汛决口本来堵塞，南四汛、南七汛两处决口，虽经堵塞，尚未开挖引河，合之各处要工，共估银十一万两，经户部拨山东银三万两，闽海关银三万两，均无报解消息。现拟即日兴工，赶于四月初间合龙。司库银两因去年仅发兵饷一季，刻下须补发一季之饷，别无余款可以挪用。相应请旨敕下户部借发银六万两赶修河工，一俟山东及闽海关之银解到，即行解部归款。臣因要工刻难延缓，是以正月请训折内即已预为陈明，兹经详查，再申前请，伏乞皇太后、皇上圣鉴训示。谨奏。

195. 请准安州等州县同治七年积涝大洼地亩减免粮租折二月二十三日

奏为查明安州等州县同治七年积涝大洼地亩粮赋，分别全豁、半豁及酌减、照征，恭折汇奏，仰祈圣鉴事。

窃查安州并归并安州之新安、河间、任县、冀州，南宫、新河、隆平、宁晋、文安、永清、东安、武清、天津等州县积涝大洼地亩应征粮赋，前于乾隆、嘉庆、道光年间，先后钦奉谕旨，每年查勘情形，照例办理，历经遵照在案。兹据各州县会同委员查勘，禀经该管道府厅州，呈由藩司卢定勋查明情形，分别全豁、半豁及酌减、照征，分详请奏到前督臣移交到臣。伏查同治七年各州县积涝大洼地亩内，除安州小寨等村并河间、冀州、南宫、新河、永清、东安、武清等州县布种有收，又宁晋县地亩秋禾被歉，已归入秋灾案内议缓，又文安县急流口等村庄地亩秋禾被水成灾，亦归入秋灾案内请蠲，均毋庸另议调剂外，惟据勘明安州东、西两淀地三百二十八顷七十九亩二分七厘，应征同治七年有闰租银一千二百九十一两八厘，除未被灾以前花户完纳银五十四两六钱三分二厘，该士民情愿毋庸抵作下年正赋，其余未完银一千二百三十六两三钱七分六厘，实因被淹较重，应请全行豁免。

又，任县环水等十村庄共泊地四百五十九顷七十八亩一分二厘，应征同治七年有闰粮银六百三十五两二钱五分九厘，因贴近大陆泽，地势洼下，雨多水涨，禾稼被淹成歉，应请减免三成银一百九十两五钱七分八厘。

又，隆平县黄家庄等五村庄民粮地二百四十五顷一十亩六分，应征同治七年有闰粮银九百二十一两七钱九分，因系多年积涝，今又被水较重，应请全行豁免。

又，王雄庄等八村庄民粮地二百九十顷七十八亩二分七厘，应征同治七年有闰粮银七百五十二两七分六厘，因旧系积涝涸复，今又被淹损伤，且有积水，麦禾未能普种，情形次重，应请减免一半银三百七十六两三分八厘。

又，南鱼村等五村庄民粮地二百二十五顷三十五亩九分六厘，应征同治七年有闰粮银五百四十四两九钱八分三厘，因旧系积涝涸复，高禾尚属有收，麦豆荞麦等项多被淹损，情形较轻，应请酌减二成银一百八两九钱九分七厘。

又，天津县赵沽里等十村庄民粮地三百顷九亩六分四厘六毫六丝七忽，应征同治七年有闰粮银七百四十七两四钱，因夏雨汇注，田禾被淹成歉，应请减免三成银二百二十四两二钱二分。

以上四州县，均据印委各员查勘属实，造具册结，送司核明详报前来。臣复核无异。相应查照历届成案，仰恳天恩，俯准将前项应豁应减粮银同随正、耗银一体分别豁免、减免，减剩粮银仍照常征收，至各该州县减、豁村庄，如有花户长完银两，应准划抵同治八年正赋。其应完本节年粮租、广恩库租银及出借仓谷等项，并请缓至同治八年秋后启征，以纾民力。除册结送部外，所有查明安州等州县积涝大洼地亩情形，分别豁、减及照征缘由，理合恭折汇奏，伏乞皇太后、皇上圣鉴训示。谨奏。

196. 附录明谕　答准直隶境内积涝大洼地亩应征粮赋分别豁免减免二月二十六日

同治八年二月二十六日，内阁奉上谕：“曾国藩奏，查明积涝大洼地亩应征粮赋，分别豁免、减免一折。直隶、安州等州县，同治七年积涝大洼地亩情形，应征粮赋，若令照常征收，民力实有未逮，加恩着照所请。所有安州东、西两淀地应征同治七年有闰租银，除已完纳外，其未完银一千二百三十六两零，着全行豁免。任县环水等十村庄泊地应征同治七年有闰粮银六百三十五两零，着减免三成银一百九十两零。隆平县黄家庄等五村庄民粮地应征同治七年有闰粮银九百二十一两零，着全行豁免。又王雄庄等八村庄民粮地应征同治七年有闰粮银七百五十二两零，着减一半银三百七六两零。又南鱼村等五村庄民粮地应征同治七年有闰粮银五百四十四两零，着酌减二成银一百八两零。天津县赵沽里等十村庄民粮地应征同治七年有闰粮银七百四十七两零，着减免三成银二百二十四两零。以上应豁应减粮银，同随正、耗银一体分别豁免减免，减剩粮银仍着照常征收。各该州县减、豁村庄，如有花户长完银两，准其划抵同治八年正赋，其应完本节年粮租、广恩库租银及出借仓谷等项，均着缓至同治八年秋后启征，以纾民力。该督即刊刻誊黄，遍行晓谕，务使实惠均沾，毋任吏胥舞弊，用副轸念民依至意。该部知道。”钦此。

197. 汇陈同治三年六月以前直隶留防兵勇支发各款情形折二月二十三日

奏为三年六月以前供支留防豫勇各款，照章开具简明单册，恳恩敕部存案，恭折奏祈圣鉴事。

窃查接管卷内，据军需总局、藩司卢定勋等详称，前奉部咨，同治三年七月初十日奉上谕：“所有同治三年六月以前各省办理军需，未经报销之案，准将收支款目分年、分起开具简明清单，奏明存案，免其造册报销。”等因。钦此。当经钦遵将同治三年六月以前直省留防兵勇，遵照新章先行分案核实，造册详销声明。

前任大名道祝垲，所带旧募豫勇，应需口粮，系该道自行经理，不归粮台支发，请由祝垲另行专案造报。旋因造送官勇花名册内勇数，核与历次奏咨原案不符，经前总督批饬确查详办，即经转行遵照各在案。兹据帮办大名粮台委员候补知州项桂轮查复，因经手之前，代理广平县知县沈宝桐已病故，随将该故员家属交出册卷详加确核。计自前大名道祝垲于同治元年十二月间到任起，至二年七月初间止，统计先后共募豫省马步官勇一千七百八十五员名，陆续到防。嗣在小滩镇防剿，裁汰老弱官勇一百六十二员名，旋因地方肃清，又复裁去伤病官勇一百一十二员名，其余官勇一千五百一十一员名，留驻大郡防剿。迨同治三年五月直省留防案内，曾蒙奏明裁留官勇一千零五员名，仍在大名一带驻防，因沈宝桐前造报销之时，漏未详查声叙，致与历次奏咨名数不符。现已遵照例案，按款确核，一律厘正。

其收支各款银数，仍与沈宝桐原报毫无歧异，开造册单送局，该司道等按项逐细核计，自同治二年七月初一日起、至三年六月底止，共支发过祝垲统带三省防剿案内，陆续招募裁剩豫省官勇盐、粮、米折、马干、车价，并采买制造军火器械等项实银二万八千五百一十四两四钱五分二厘三毫五丝。又，杂支书吏饭食、心红、纸张等项，实银一千三百七十八两。又，直省留防案内奏留豫省官勇共支用过盐、粮、米折、马干、车价并采买制造军火器械等项实银五万五千六百五十一两五钱五分三厘一毫一丝二忽。又，杂支书吏饭食、心红、纸张等项实银二百三十二两。统共支用过正、杂各款库平实银八万五千七百七十六两五厘四毫六丝二忽。均核与沈宝桐原报毫无歧错，且俱与例案相符。其动支各项银两，系由大名道库陆续在于防河月饷、劝捐、厘金、及以团代赈等款，实银项下照数分别筹拨供支，并无浮冒不实情事。开具简明折册，详请奏咨存案等情到前署督臣，未及核办，移交前来。

臣查此项报销，照例本应早奏，前督臣刘长佑因核其册内勇数与历次奏咨不符，驳饬总局移行查复。适原统带官前大名道祝垲奉调出省，原经手委员候补县沈宝桐人又病故，因是展转耽延。嗣据帮办委员候补知州项桂轮，由沈宝桐家内将应核案卷找出，逐一核清厘正查明，系由该故员沈宝桐漏未详查声叙所到，但收支数目并无错误，兹禀由总局司道复核详转前来。除饬将三年七月以后存撤官勇收支各款，另案请销，并将送到细数清册、简明清折送部外，理合恭折具奏，伏乞皇太后、皇上圣鉴，敕部存案施行。谨奏。

198. 南漕由经纪承运承交并派巡查武弁催趱弹压折二月二十三日

奏为查明海运南漕，由津起驳运通，碍难分帮派委武弁管辖，拟请循照向例办理，恭折奏祈圣鉴事。

窃查同治七年七月内，前督臣接准户部咨会条奏漕仓积弊一折，奉上谕：“漕仓事务繁杂，弊窦丛生。兹据该部拟定章程十条开单呈览，甚为详尽，均着照所议行并着该部分别行知直隶总督、仓场等衙门及查仓王大臣等遵照办理，单并发。”等因。钦此。当经前督臣钦遵转行查办在案。

兹据天津道周家勋详称，遵查户部单内所议官驳船只，酌分帮次，各派职分较大之武弁归其管辖一条，数月以来，博访周咨，悉心体察，似觉窒碍难行。缘河运军船，在南省冬兑春开，例设千总一员，分帮领运。一帮之船，含尾北上，不过沿途督押催趱，以期及早回空不误。来年受兑漕粮，并无稽查偷漏之责，而军船宽大，装漕亦多，该帮丁除应领水脚，尚有津贴帮费，又可带货获利，各有身家，自无偷漏搀和之弊，即交仓亏短，帮丁赔补，并不责成领运千总，是以一官可领一帮之船。

至海运南粮，情形不同。缘近年南省沙船短缺，必得装运两次，一经进口，蜂拥到次，亟应验收起驳，俾沙船可以回转。原设驳船二千五百只，陆续满料裁除，现止驳船一千四百三十六只，本年新造三百只，亦只一千七百三十六只，辘轳轮转，尚不足用。若以数百只为一帮，专派职分较大之武弁管辖，必须兑足一帮，方可开行运通，难免耽延时日，驳船更不敷用，沙船有守候待驳之虞，回帆即难迅速，且责成领运武弁一人督押稽查，而驳船积习已深，偷漏搀和是其惯技，虽派职分较大之武弁，究止一身，何能瞻前顾后！多派兵役供其使令，押运之文武官尚恐有不肖员弁需索滋弊，兵役岂能保其必无？况天津镇标及河运武弁，除现任千总以上等官各有操练修防之责，未便委派，顾此失彼。若委在标之候补备弁，其平日并无所属兵役，临时由镇道派拨，恐非本管之官，呼应不灵，难期得力。至天津道所属河营，向无候补守备千总等官，更属无员可委，与其创议新章，曷若遵循旧例。

从前海运漕粮，曾奉有奏定章程，责成经纪承运承交，自雇亲信之人沿途稽查偷漏，谓之代役。至押运之文武员弁，仅止催趱弹压，并不责令交米，定例本极明晰，是以经纪承运赴通，每起向有代役四名，沿途跟起，昼夜稽查，立法亦极周妥。嗣因经纪苦累派雇代役，无款可筹，难免有名无实。兹既申明旧例，责令认真经理，自应优加体恤。拟请嗣后仍由经纪自雇素识身家殷实之人，派充代役，照旧跟送稽查，或添用三四名，尤为周密。其应需往返盘费，查现奉裁汰之押运文武员弁薪水、役食等项，每起计银六十两有零，即以此款改发经纪具领，作为津贴添雇代役之需。经费既增，受雇较易。该经纪果能拣择妥靠之人代其实力稽查，即与亲身督押无异，且该代役与各经纪非亲即友，痛痒相关，事有专司，则责无旁贷。较之委员兵役漠不相关者，迥不相同，不致虚应故事。

若谓河漕海运旧例新章，均有委员押运，今概委诸代役办理，未免疏漏。伏查十段委员，现亦奉户部议请裁除，拟请改为十段巡查。武弁往来，梭织巡查，无论重空，均责成该弁逐段催趱弹压，不准逗留滋弊，仍将入段出段日期按起报查。倘有无类匪徒冒充兵役，沿途需索船户，或地棍奸商收买偷窃漕米，及卖给船户糠粃、白土等，一经代役查出，准即禀知查段武弁，就近分别拿送驻津驻通验米大臣，从严惩办。庶船户浮费可免，积弊亦可蠲除，似此量为变通，核与经纪承运、承交委员催趱弹压之向章亦属相符。

至船户抵坝交米，或因盘量略有折耗，仍按旧章经驳各半分赔。然驳船户近年苦累情形，诚如户部所议，亦应量为体恤。查上年议增驳船耗米，随正交仓，俟漕竣时将分赔之米划拨补欠外，其余耗米请给船户具销，或折价给发，以示优恤。该船户岂不知少一石短欠，即多得一石余耗？亦必互相查察，倘有不法船户不知恩恤，仍敢搀和使水，短欠较多，许众船户公禀，立予治罪，恩威并济，或可稍挽颓风等语。详请察核具奏前来。臣查该道所议，系属实在情形，理合恭折具奏，伏乞皇太后、皇上圣鉴，敕部议覆施行。

再，查驳船户应领驳价，向系呈送驻津验米大臣转发，即例给油艌银两，亦系由道当堂发给，不致克扣，合并陈明。谨奏。

199. 李宜家等疑贼砍毙胡立朝等人命案讯明按律拟结折二月二十三日

奏为疑贼匪党盘诘送究争殴毙命弃尸灭迹，并文生李三春等砌词京控，讯明按律定拟，恭折奏祈圣鉴事。

窃查磁州乡团李宜家等，疑贼砍伤过路差弁胡立朝等身死，弃尸灭迹等情一案。前经文生李三春、武生李兴邦控经都察院具奏奉旨：“此案着交刘长佑督同臬司亲提人证卷宗，秉公严讯确情，按律定拟具奏。原告文生李三春、武生李兴邦，该部照例解往备质。”钦此。钦遵咨解到前督臣。当经行司委提全案人证卷宗，发交保定府审办去后。旋据升任保定府知府费学曾审拟，解由藩司卢定勋、臬司张树声复审，照拟勘转经前督臣亲审无异，未及核办，移交前来。

缘李宜家、郭碌、刘振明与在逃之林起家、李小，均籍隶磁州，与已死差弁胡立朝、赵得魁、孙玉并马夫陈姓，素未识面。同治元年，东匪张锡珠窜扰直境，该前州王简与前署州高锡康，先后饬令各村举办团练，李宜家所居之木鼻村与邻近之台城铺、花官营、张二庄等共十一村联为一团，公举李玉华为团总，李宜家为团长，各村亦均派有董事，并在木鼻村李家街设立总局，遇有盘查奸匪，悉由团总主持送究。二年三月间，贼匪窜近州境，李玉华与李宜家每日带同练勇，在张二庄一带防堵，有时遇贼接仗，互有杀伤，均经高锡康禀详有案。嗣有尽先游击蒋希夷，遣都司衔守备胡立朝，随带马夫陈姓，与向随已革候补道周士键，当差之戈什守备赵得魁，把总孙玉，各骑马匹，结伴回豫，于二十二日由广平府起程，行抵该州台城铺郭成群店内住歇。是日，李玉华等撤队回归，各自行走，李玉华与李兴邦等先回总局。

傍晚时分，李宜家与李小等由台城铺经过，闻人传说有骑马四人，军营装束，马上肚带后鞦系属蓝线，鞍上所垫亦系乡间棉褥，形迹可疑，均住郭成群店内之言。因时值匪踪肆起，多有假扮官兵，到处探听虚实，乘机焚掠，当即进店盘查。维时，林起家、郭碌、郭显付等先经闻知，业已在彼盘问，迨李宜家等踵至，同向四人盘诘姓名来历。内有年近四旬、微须肥躯，与约年二十余岁，瘦高身材二人，含糊答称王姓、张姓。其年近三旬、方脸无须、中等身材一人，并年近二旬、瘦小身材一人，均置不理。李宜家当欲搜看行李，其方脸无须之人即取洋枪吓伤。时有随同进屋瞧看之秦学贤、史吉昌躲避不及，致被放伤左手腕等处，李宜家等因若辈不服盘诘，复敢逞凶放枪，意系贼匪边马，声称将四人带往总局听凭团总细问，再行送究。

李宜家与李小、林起家、郭碌各揪一人拥护出店，甫至村南庙前，忽见北首火光，并闻喊称大股贼至，李宜家与李小等均疑被揪者为贼首差探之人，虑被争脱，紧揪不放。胡立朝等各向李宜家等殴踢，李宜家与李小等负痛情急，各拔身带刀械抵御，互相争斗，致将所揪之人砍扎致伤。内有被郭碌、李小所伤二人挣脱逃跑，李宜家、林起家所砍二人均各喊跌倒地。时团总李玉华与李兴邦等在局闻报贼至，率队往剿，李宜家等未及向告伤人之事，亦即跟随防堵，旋见贼已东窜，收队回归。

李宜家始向李玉华述知前情，李玉华即与偕往找，见李宜家所砍年近四旬微须肥躯一人，并林起家所砍年近三旬方脸无须之人，均已因伤身死。李玉华因天已晚，称俟次日报验，当由郭成群店内将四人行李马匹运拉至局。查有女布褂裤、棉褥等件，洋枪一杆，钱褡内装京钱六千五百文，宝银二百两，洋药十盒，并有王恩第托令赵得魁、孙玉寄与周士镗银两、洋药、书信一封，载及张锡珠等词。又有新旧路票五张，载有赵得魁、孙玉等之名。李玉华以被伤人等即非差弁，亦系行旅，埋怨李宜家等致毙之非，声言报官定欲治罪。李宜家与林起家等畏惧，起意弃尸灭迹，即向李玉华央恳免报。李玉华因系团总，未能先时约束，恐干罪戾，亦即允从。

二十三日，林起家即央允郭掌家、林雪成、申士吉、申士花等，将伊与李宜家砍毙年近三旬及年近四旬二人尸身抬弃淦河，李宜家因尚有郭碌、李小所砍逃走二人不知存亡，复与李玉华等按迹找至窑东麦地，见郭碌所砍年近二旬之人亦已在彼身死。又令郭掌家等将尸抬掷河内，复按迹找至杏园营村十字路口，不见血迹，亦无李小所砍年逾二旬之人。先是，杏园营村甲地刘振明于是日早因见十字路口有一年少无名之人受伤身死，疑系兵勇所伤之贼，虑恐报官受累，嘱令村人刘成将尸负弃村外红沙沟内，旋经李玉华等趋向询悉前情，以李小砍毙之尸既经刘振明移弃无存，不复寻找，回至总局。李宜家即将书信、路票烧毁，李玉华复嘱练勇人等切勿声张，并将所遗之马分别给予郭子靳和秦尚忠乘骑，及在局留养，均备探贼使用。又将银两、洋药分别易卖得钱，不记确数，一并归入总局添置军装器械，其余衣物收存局内。迨后，秦学贤等所受枪伤平复，秦尚忠所分马匹亦被脱缰跑逸，李玉华等遇贼犯境，依旧带队堵御。

是年五月间，经游击蒋希夷风闻胡立朝等被该州乡团杀害之事，并误闻赵得魁、孙玉等携带刘副将，将所送已革候补道周士键银四百两，经团练见财陷害，一并杀毙等情，禀由前督臣檄饬查拿究办。该前署州高锡康，于同治二年八月初五日奉文到州，未及查明详报，即于是月十三日卸事。该前州张馀庆到任后，访得乡团曾有毙命匿报情形，适值游击蒋希夷带勇赴豫，道经州境，张馀庆即与蒋游击会同营讯及高锡康留缉家丁，将店主郭成群，甲地郭碌、郭幅林及秦尚忠等获案。讯称李宜家等当日疑贼何人，致毙何人，均未目击。

张馀庆先将大慨供情通禀，一面饬差查捞尸身无获，比捕勒缉各犯，旋将李玉华、郭显付、李安、刘振明续获，及获马匹、洋枪、衣物到案。因屡讯李玉华等供各游移，详经前督臣批府提审，并委员会捞尸身。而李宜家闻拿逃往各处躲避，至三年三月初十日潜至吴桥县连镇地方，即被州役缉获，送经广平府杨毓楠提讯，因饬提犯证，凶器未到，将案犯暂行发回，饬委邯郸县英棨会同该代理州沈向荣押带犯证，连日打捞各尸骨殖，仍无捞获，即将犯证解府审讯，均未吐实。该府因逸犯尚多，并据犯证供指武生李兴邦亦经在场，潜逃未获，饬经该前署州凤觐宸一并差缉。而李兴邦于听闻李玉华等被获，虑恐连累，先期出逃，于三年十一月二十七日回家探信，经州役杨焕先闻知，带领散役赵步月往拿，李兴邦之父李奉林，恐子被获滋累，嘱令越墙逃逸，伊自挺身堵门，用刀拒伤赵步月咽喉，杨焕先当将李奉林擒获，禀经凤觐宸验伤集讯，先后将其笞掌责押，令将其子交案未到。嗣于十二月初四日据报，李奉林忽患痰壅病证，医治罔效，即于是夜因病身死，禀府委经邯郸县英棨验讯。李奉林委系因病身死，看役马秀并无凌虐情弊，详批核案办理。该府杨守因复讯犯供，互相推诿，并因委办军务不克兼顾，禀请提省审办。

时有文生李三春，因差役纷纷追拿，虑恐累及无辜，李兴邦亦因伊父李奉林牵连被责在押病故，痛父情切，各以李玉华等带团出力，被蒋希夷等诬陷刑逼，并图耸准添砌州役许希尧朦官妄拿，致将李奉林受责身死等情，控经都察院讯供取结，奏奉谕旨将该原告李三春等递解回直，经前督臣行司委提人卷饬发保定府并案讯办。

该府以查得该游击蒋希夷原禀银两，称系刘副将托寄，已革候补道周士键及胡立朝等被害之处，核与李宜家等所供银数、姓名及疑匪致毙各情均不相符。详经咨调蒋游击来直质讯，一面咨部展限。嗣准河南抚臣以该游击带兵防剿，不克分身取具亲供，咨复转行核讯该府，因查蒋希夷供内，曾以同治二年三月二十日贼已窜赴临洛关，何以犯供。犹谓二十二日贼至磁州为词，委经候补知县胡源会同署磁州陆慎言查明，同治二年三月二十等日东匪窜扰州境，先后由永年县窜入邯郸县境，磁州与邯郸接壤毗连，贼仍屡次窜及，至二十八日贼渐远窜，州境始无匪踪等情具复。复据该州将曾受枪伤之秦学贤解经保定府费学曾提集犯证，审晰前情，拟议解司，因犯供翻易，驳回复审。旋据报案犯刘振明在司监患病，于六年四月初七日因病身死，委员验讯刑禁人等，并无凌虐情弊，详批核案办理。嗣据审明，解由司道勘转经前督臣以案情未确，驳据该府督同委员复鞫，仍照原拟解经前督臣亲审，委系疑贼争殴致毙人命，实无图财害命及有心致死情事，案无遁饰。

查例载，疑窃致毙人命之案，讯系因伤身死者，仍悉照谋故斗杀各本律定拟。又律载，斗殴杀人者，不问手足他物金刃并绞。又弃尸水中者，杖一百流三千里。又知人谋害他人不即阻当首告，杖一百。又不应为而为事理，重者杖八十。又越诉笞五十。各等语。此案李宜家、郭碌身膺团长、练董，时值东匪窜扰，每有假扮官兵往探焚掠，迨经过路差弁胡立朝等四名前赴郭成群店内住歇，该犯等以其迹涉可疑，问诘不服，并被放枪伤人，疑为匪党，欲揪赴局盘问送究，甫至村南，因闻喧嚷贼至，胡立朝等挣欲脱逃，并向殴踢。该犯等愈加怀疑，并负痛情急，辄与在逃之林起家、李小各用刀械抵御互斗，各将所揪之胡立朝、赵得魁、孙玉、马夫陈姓等四人砍扎。致各因伤身死，弃尸灭迹。该犯等系各自怀疑互斗，各毙各命，并无造意首从之分，自应各科各罪。

李宜家、郭碌均应合依疑贼致毙人命，照斗杀本律定拟。例斗殴杀人者，不问手足他物金刃并绞律拟绞，监候秋后处决。刘振明身膺甲地，经见村中有受伤无名死尸，并不报验，辄因畏累，起意嘱令刘成将尸背弃水内，以致漂没无存，应依弃尸水中者杖一百、流三千里律，拟杖一百、流三千里。业已在监病故，应毋庸议。郭显付目击李宜家等与胡立朝等互殴，将胡立朝等砍伤身死，弃尸水中，并不阻当首告，应依知人谋害他人不即阻当首告杖一百律，拟杖一百折责四十板。李玉华身为团总，当李宜家等疑贼致毙胡立朝等之后，并不据实呈报，辄行听嘱隐匿，并任听弃尸灭迹，应与知情不报之店主郭成群及随同讳匿并分受马匹之郭子靳、秦尚忠均照不应重律杖八十，各折责三十板。文生李三春、武生李兴邦，一因团长李宜家等疑贼误毙差弁，致团内有名之人纷纷被拿，虑恐无辜被累，一因其父牵连被责在押病毙，痛父情切，是以砌词具控，均各事出有因，尚非平空妄渎，惟不在本省各衙门具呈，辄行赴京控告，究属越诉。李三春、李兴邦均照越诉律拟笞五十，系文武生员，俱照律纳赎。

该犯等事犯在同治四年六月初二日钦奉清刑恩旨以前，除李宜家、郭碌罪应绞候，毋庸查办外，郭显付、郭成群、李玉华、郭子靳、秦尚忠、李三春、李兴邦所得杖、笞各罪，均予援免。李三春、李兴邦并免纳赎，余属无干，均免置议。秦学贤、史吉昌所受枪伤，与州役赵步月被李奉林所拒各伤，俱已平复，李奉林业已病故，均毋庸议。胡立朝等所遗银两、洋药，业经李玉华等易钱变价归公置买军装器械，请免着追。起获马匹，均经倒毙，应将倒马皮张同其余衣物分饬该州，并清苑县分别变价入官册报。逸犯林起家等饬缉获日另结，凶器腰刀发回存库。该前署州高锡康失察李宜家等疑贼致毙人命，弃尸灭迹，例有处分，听候部议。至李奉林、刘振明在押在监身死之处，业经邯郸县并委员候补知县王懋勋验讯明确，委系病剧所致，并无别故，看役、刑禁人等亦无凌虐情弊，应毋庸议。各尸棺饬属领埋。胡立朝等各尸身仍饬州随时打捞，务获具报。除将监犯刘振明病故图结职揭并备录供招咨部及咨都察院销案外，所有审明拟议缘由，理合恭折具奏，伏乞皇太后、皇上圣鉴，饬下三法司核覆施行。

再，该原告李三春等并未在本省各衙门控告，核与在京所具甘结相符。合并陈明。谨奏。

200. 民妇任马氏京控案审拟折二月二十三日

奏为讯明京控原告，因查明正凶在逃未获，追悔牵砌各情，不愿终讼，恳先销案免解，俟缉获正凶再行赴质，恭折具奏，仰祈圣鉴事。

窃查接管卷内迁安县民妇任马氏，以族孙任志远将伊子任用扎伤身死，凶犯无获等情一案，控经步军统领衙门奏奉谕旨：“此案着交刘长佑督同臬司亲提人证卷宗，秉公研讯确情，按拟定议具奏。原告民妇任马氏，该部照例解往备质。”钦此。钦遵并准将任马氏递解到直，经前督臣刘长佑行司委员前往迁安县会同缉传犯证解省，饬发保定府先行审办。旋据该县府等以犯证外出未到，防务紧急，不克依限缉传及因原告任马氏潜回原籍，无从审办等情，先后由司详经分咨展限。嗣因陕捻窜扰，省会戒严，复将各案咨展。各在案。迨后军务渐平，委员往提。旋据该委员候补府经历李世林等会同署迁安县知县胡如川，以原告任马氏不愿终讼，愿俟缉获正凶赴质究抵等情，取具供结。禀经保定府知府恩福核明，拟议由司详请奏咨到前署督臣官文，未及核办移交到臣，复核无异。

缘任马氏籍隶迁安县，已死任用系该氏第三子，分居对门，在逃之任汰义、任汰恒，系该氏夫任廷焕已故胞兄任廷弼之孙，为任用小功服侄，素本和睦。任汰义、任汰恒之胞叔任雨，生有两子年尚幼小，咸丰十年八月十一日任雨病故，其妻先亡，遗有房地、羊只，经任廷焕将任雨幼子领回抚养，并收管其房地、羊只、器具，任汰义等因任雨系其胞叔，较任廷焕尤为亲近，不能承管遗产，心怀不平，因此与任廷焕家有嫌。迨后任汰义家有房两间，欲租与族人任刚居住，任廷焕亦欲租赁，任汰义不允，因而任刚、任廷焕均未租成。

是年十月初九日，任汰义手持双剑，找向任廷焕不依，经任刚之子任志远劝散。是月十一日夜三更时分，任廷焕与妻任马氏及次子任正听闻任用喊嚷，惊起往视，见任用受伤在地，问系被任汰义、任汰恒砍扎致伤。任廷焕当在室内捡拾剑鞘一把，查拿任汰义、任汰恒，业已逃避，讵任用伤重，即于次日因伤殒命，报县验讯。差拿任汰义等未获，录供通报。嗣任廷焕因任汰义等在逃日久，抵偿无人，忆及任刚父子曾有移砌公中夹道，被伊拦阻并争赁任汰义房屋未成有嫌，心疑任刚挟仇帮砍，控县讯无其事，任马氏与子任正又指任志远为帮凶，经该县饬据朱洛遵将任刚保出，勒限令交其子任志远备质。旋因逾限未到，任汰义等亦未弋获，任正赴府呈控，饬经该县勒缉，限满无获，揭请咨参并造册分咨通缉。而任马氏因任汰义等获案无期，任刚父子亦未到案，因知任刚素在抚宁县生理，任志远之妻父张三元系属彼县人氏，意料任刚父子在彼避匿，疑系县役卧票不缉，遂以任志远与任汰义等挟仇扎毙子命，凶逃无踪，及控县将任志远之父任刚传案勒追，复被朱洛遵具保，以致正凶无获等词，控经步军统领衙门讯供取结，奏奉谕旨：“交审递解来直。”经前督臣行提人卷来省，饬发保定府先行审办。经该府节次委员前往比缉逃凶未获，任马氏屡请催缉，嗣据委员会同迁安县以犯证骤难获案，时值防剿，马贼紧急，不克兼顾，禀清暂缓提解。复据保定府以差查任马氏业已回籍，无从审办，并因陕捻窜扰，省会戒严，先后由司详经咨部展限。迨军务暂缓，又复委员严提。兹据该委员候补府经历李世林等会同署迁安县知县胡如川，以节次比差勒拿逃凶任汰义等，均已远飏，骤难弋获查讯，承票差役均无故纵情事，人证朱洛遵等亦各外出未回。并据任马氏赴县呈称，伊在省因乏盘费回籍，查明任刚父子委非帮凶，其正凶任汰义等骤难获案，伊夫老子病又系妇女，不愿终讼，情甘俟缉获正凶再行赴质。恳请免提解省，先行销案，并供晰京控前情不讳。取具供结，禀经保定府知府恩福核议由司详请核办前来。

查任马氏之子任用，被任汰义等挟嫌砍扎毙命，已据报县验讯，缉凶未获，照例开参在案。该氏京控，讯因抵偿无人，痛子情切所致，即其牵控任志远帮扎等情，亦属疑出有因，尚非申诉不实，且其子已死非命，应从宽免其置议。该氏夫任廷焕年逾七旬，其次子任正现亦患病，均免传讯。承票缉役，据讯无卧票故纵情事。原保任刚之朱洛遵及所控藏匿任志远之张三元，均已外出未归，该原告亦复悔悟求免传质，应即免传省累。尸棺已据家属领埋，剑鞘饬县存库备照。至该原告任马氏本应照例提省取保解勘，惟查该氏原控本为伊子被杀，抵偿无人，急图缉凶起见，并无别项重情，既据在县供明访查正凶任汰义等远飏年久，一时不能弋获，伊夫老子病，距省遥远，愿俟获到正凶赴质究抵，此时请免提讯，委属实在情形。该署县胡如川已为此案再接缉之员，无所用其回护，既据委员会讯取结，自应俯如所请，免其提省解勘，以省拖累。除仍饬该县勒缉逃凶任汰义等务获究办外，所有审拟缘由，理合恭折复奏，伏乞皇太后、皇上圣鉴，饬部核覆施行。

再，该原告任马氏之次子任正，曾在永平府控告二次，与任马氏在京所具甘结未符，讯因非伊出名具控误会错写所致，合并陈明。谨奏。

201. 同知王茂勋因公展限赴部引见片二月二十三日

再，查接管卷内永定河、石景山同知王茂勋，历俸已满十年，经部调取引见，当经前署督臣官文缮给咨批，令其领赍赴部听候带领引见在案。兹据永定河道徐继以现在办理南上汛大工，檄委该员总理两坝事宜，并令督率各汛员采办秸料及防守坝工，未便遽易生手，请俟大工竣后，再行给咨赴部，详请附奏到前署督臣，未及核办，卸事移交前来。臣复查无异。除咨吏部查照外，理合附片陈明，伏乞圣鉴，敕部展限施行。谨奏。

202. 谭秀元请准假回籍省亲片二月二十三日

再，据遇缺题奏总兵、卸署开州协副将谭秀元具禀，该总兵南北荷戈，转战数省，历由军功荐保今职，前于同治四年间调派来直，在南路筹防。五年，奏委署理开州协篆。适值黄、运两防吃紧，带兵扼守。上年群丑聚歼，直省无事，且又交卸回省，自念籍隶湖南，家贫亲老，定省久旷，计从戎一十七载，从未敢以乌鸟私情乞假归省，兹幸军务告竣，并无紧要差委，可否准假六个月回籍省亲，一俟假满再来听候差遣等情。前署督臣未及核办，卸事移交前来。臣查该员既无经手未完事件，自应准假省亲，以遂孝思。除批饬遵照并咨湖南抚臣外，理合附片陈明，伏乞圣鉴。谨奏。

203. 同治三年六月以后大名粮台支发各款报销片二月二十三日

再，查接管卷内，据军需总局具详，前任大名道祝垲所统原募裁留豫省官弁勇丁应需口粮等项，系由已故前代理广平县知县沈宝桐经管支发。据该局员分晰造册送局，该司道逐细复核，计自同治三年七月初一日起至是年十一月底截止，共支发过盐粮、米折、马干等项，实银二万三千三百八十七两一钱四分一毫五忽。又，杂支书吏饭食、心红、纸张等项一百四十三两二钱，统计支用过正杂各款库平实银二万三千五百三十两三钱四分一毫五忽，均核与例案相符。其动支各款银两，系由大名道库陆续在于防河月饷实银项下照数筹拨支放，并无浮冒不实情事，开造折册，详请分别题奏咨销等情到前署督臣，未及核办，移交前来。除循例另行恭疏题报，并将各项折册送部外，理合附片陈明，伏乞圣鉴训示。谨奏。

204. 欧阳继盛请照副将阵亡例议恤片二月二十三日

再，查已故副将欧阳继盛，前于同治六年间带队追剿枭匪，未能遏贼北渡，钦奉谕旨：“革职发往军台效力赎罪。”该故员奉文后，愧奋交集，即督所部数十人昼夜追贼，行至献县属之郝村，该处乡团误疑为贼，致将该故员同随带弁勇六人均被误杀，经前督臣刘长佑将该故员被害缘由，先行附片奏明。一面委员确查，会提团勇人等严究详办在案。嗣准刘长佑咨称，该故员自获咎后，誓欲灭贼自赎，只以轻骑急追，误被乡团疑贼致毙。

查该故员随征多年，转战数省，夙称猛勇，屡受重伤。六月间，定州属子位村之役，该故员以五十余骑击毙枭匪十九名，尚非畏怯不前者可比。即郝村误杀之案，亦经委员查明，实因该村甫被贼扰，该故员即带队继至，各团勇见其人数无多，遂致怀疑误杀，委无骚扰村民情事。核其获罪之处，不无可原。被害之情，尤为可悯。呈请转奏开复处分，照例议恤等因，由前署督臣移交前来。合无仰恳天恩，准将已故副将欧阳继盛革职发遣处分悉予开复，并请敕部照副将阵亡例议恤，以慰忠魂，出自鸿慈。理合附片具陈，伏乞圣鉴训示。谨奏。

205. 请将游击钟才有革职查办片二月二十三日

再，查接管卷内，据交河县验报，遵化练军左营兵丁黄万金，被该营帮带官游击钟才有用帐房梁杆重打毙命一案，经前督臣以案关营弁滥责毙命，批局先行详革提省审办。嗣据总局司道查明，钟才有业已到省，应先斥革查传，解局发审等情，详请奏参到前署督臣，移交到臣。相应请旨将遵化练军左营帮带官花翎尽先候补游击钟才有先行斥革，以便传提审办。理合附片陈明，伏乞圣鉴训示。谨奏。

206. 附录廷寄　着各直省督抚转饬藩司限各年年底详奏上下两忙及上届丁漕数目二月二十六日

同治八年二月二十六日，兵部火票递到——

各直省督抚：

同治八年二月初五日奉上谕：

户部奏，请饬各省整顿丁漕，按限奏报等语。国家维正之供，以地丁漕粮为大宗，各直省自被兵以后，疮痍甫起，田地未尽开垦，征收钱漕，势难骤复定额，自系实情。然理财之道，不外尽地力而务农功，果能设法招垦，次第推广赋额，自日见起色。本届江、浙新漕，较之上年数目，仍不相上下，各直省地丁所入缺额仍多，若不力图整顿，恐年复一年，正供半归亏欠，国用所关，岂容漠视！着各直省督抚严饬该地方官，将招垦、开征诸事宜实力讲求，以期渐复旧额，并着自同治八年为始，督饬藩司将全省一年上下两忙征收丁漕各实数，及上届征收总数开具比较清单详明，专案奏报，统限各该年年底出奏，以备稽考，毋得迟谕。将此各谕令知之。钦此。

遵旨寄信前来。

207. 附录廷寄　着各督抚饬令藩司按月筹解新疆饷需二月二十六日

同治八年二月二十六日，准兵部火票递到军机大臣字寄——大学士直隶总督一等毅勇侯曾国藩、乌里雅苏台将军麟兴、署伊犁将军乌里雅苏台参赞大臣荣全、参赞大臣锦丕勒、钦差工部尚书署山西巡抚郑敦谨、山东巡抚丁宝桢、河南巡抚李鹤年、哈密办事大臣文麟、帮办大臣景廉、巴里坤领队大臣伊勒屯，传谕兼护山东巡抚署布政使按察使文彬、巴里坤镇总兵何琯：

同治八年二月二十五日奉上谕：

前因麟兴等奏请拨部库银两，并催各省应解新疆协饷，当令户部速议具奏。兹据奏称，各省应解新疆月饷，曾于山西欠款内提银八万两，山东欠款内提银十二万两，河南欠款内提银十万两，迄今仅据山西解过银三万两，其余均未报解。新疆各城军务紧急，待饷孔殷，设有贻误，哗溃堪虞。着郑敦谨、丁宝桢、李鹤年、文彬迅将上年奏提之三十万两赶紧扫数解清，勿再延缓。至直隶、山西、山东、河南四省应解新疆月饷，着曾国藩等饬令各该藩司自本年正月起，按月筹解，不得再行短欠。其旧欠之款，每月尚能筹解若干，并着自行酌核，据实复奏。倘再诿卸拖延，置西饷于不顾，即着户部指名严参。至巴里坤、哈密等处现赴乌城领饷，嗷嗷待哺，系属实情。即着户部先行借拨银二十万两由顺天府遴派妥员，迅速递解乌里雅苏台，由麟兴等酌量分拨各城。文麟、伊勒屯等于饷银到时，均匀支放，以拯饥军。至此次部库借拨之款，即在山西、河南、山东欠解新疆协饷项下划解部库，以清款目。山西、山东各划银七万两，河南划银六万两，着郑敦谨、丁宝桢、李鹤年、文彬迅速划拨，限五月节前扫数解部，毋得稍有蒂欠。原折着抄给郑敦谨、丁宝桢、李鹤年、文彬阅看。将此由五百里谕知曾国藩、麟兴、荣全、锦丕勒、多尔济、郑敦谨、丁宝桢、李鹤年、文麟、景廉、伊勒屯，并传谕文彬、何琯知之。钦此。

遵旨寄信前来。

208. 附录廷寄　着郑敦谨等严饬地方官会同搜捕山西乐平等地匪徒二月二十八日

同治八年二月二十八日，准兵部火票递到军机大臣字寄——大学士直隶总督一等毅勇侯曾国藩、钦差工部尚书署山西巡抚郑敦谨、河南巡抚李鹤年：

同治八年二月二十七日奉上谕：

上年十一月间，因御使郭从矩奏，山西平定州所属之乐平乡有外来匪徒聚众抢劫各情，当经谕令郑敦谨迅饬该地方官严拿究治，并谕官文、李鹤年饬属会缉，至今已逾数月，未据郑敦谨等复奏，殊属不成事体。乐平地方在深山之中，南近河南，东界直隶，设匪类日聚日多，必至酿成巨患。州县官以讳饰为能事，而郑敦谨亦置之不问，将来势成滋蔓，岂能当此重咎！着即严饬该地方官赶紧缉拿，逐案究治。如有讳匿情事，即着从严参办。匪徒此拿彼窜，是其惯技，并着曾国藩、李鹤年严饬所属会同搜捕，毋得稍分畛域，以期除恶务尽。将此由四百里各谕令知之。钦此。

遵旨寄信前来。

209. 附录廷寄　着各军将荡平董志原回匪情形详细具奏迅速查处叛勇戕害统将事件并催全福马队进剿三月初八日

同治八年三月初八日，准兵部火票递到军机大臣字寄——大学士直隶总督一等毅勇侯曾国藩、钦差大臣陕甘总督一等恪靖伯左宗棠、钦差工部尚书署山西巡抚郑敦谨、帮办军务署陕西巡抚刘典：

同治八年三月初七日奉上谕：

左宗棠、刘典奏，官军荡平董志原贼巢，果军叛勇戕害统将，并绥德勇变情形各折片。董志原回匪迭经官军惩创，潜谋逃遁，经雷正绾、黄鼎等督军追剿，自太昌荔家堡起，直抵庆阳府城，斩馘盈万，沿途贼巢一律肃清。现在贼踪径趋金积堡，正可乘其喘息未定，痛加剿洗。着左宗棠、刘典饬令各军节节进剿，毋稍松劲。追军既经深入，仍当策应后路，以助声援，不可稍涉大意。所有各军获胜情形，并着详细奏闻。

果军营勇变乱，提督高连升被戕，本日已明降谕旨，照请予恤矣。此次变起仓猝，经周绍濂等扼之，同官、古泉叛党歼除殆尽，办理尚为迅速。首逆丁玉龙是否在逃，必须严拿务获，尽法惩治，毋任漏网。绥德州叛勇情形，前已据金顺、郑敦谨先后奏报，谕令左宗棠等速筹戡定。现在郭宝昌、宋庆等军均已前进，兵力甚厚。着左宗棠、刘典饬令刘松山会合各军，迅速围剿，勿任旁窜。其军渡一带，着郑敦谨饬令陈湜严密守御，以防偷渡陕省。各营旬日之间，勇丁两变，殊属不成事体。左宗棠身统师干，责无旁贷，应如何整顿营规，抚驭将士，预筹弭变之方，务当悉心筹画，以固军心而杜后患。

全福马队计已行抵直隶境内，着曾国藩、郑敦谨催令由山西汾州、永宁州过河，随同刘松山进剿，毋稍迟延。将此由六百里各谕令知之。钦此。

遵旨寄信前来。

210. 附录明谕　着张树声调补山西按察使史念祖调补直隶按察使三月十二日

同治八年三月十二日，内阁奉上谕：“张树声着调补山西按察使，所遗直隶按察使，着史念祖调补。张树声着即赴新任，毋庸来京请训。”钦此。

211. 附录廷寄　张树声调补山西臬司史念祖调补直隶臬司并饬考察史念祖能否胜任地方事务三月十三日

同治八年三月十三日，准兵部火票递到军机大臣字寄——大学士直隶总督一等毅勇侯曾国藩：

同治八年三月十二日奉上谕：“本日降旨，已令张树声调补山西臬司，其直隶臬司令史念祖调补矣。史念祖由军营出身，人尚明白，惟未经历地方事务，是否能胜臬司之任，着曾国藩留心察看，据实具奏，以重地方。将此谕令知之。”钦此。遵旨寄信前来。

212. 附录廷寄　着左宗棠详察陕西营勇变乱事件三月十四日

同治八年三月十四日，准兵部火票递到军机大臣字寄——大学士直隶总督一等毅勇侯曾国藩：

同治八年三月十三日奉上谕：

据御史宋邦僡奏，陕省营勇变乱，请饬左宗棠详察情形等语。本日已寄谕该大臣斟酌办理矣。营勇因闹饷滋事，已属乱萌。而此番刘松山所部留防绥德州之四营，据城以叛；高连升所部竟至戕其主将，实为各营所未闻。虽据左宗棠奏称，因查拿哥老会起衅，而勇丁之好乱，乐祸难以有功，亦可概见。该御史所称勇丁因地瘠觖望起见，谅亦有之，而召募土勇能否奏效，亦难确有把握。削平粤匪以来，楚勇暮气已乘，此时应如何变通以弭后患，着即悉心筹度，据实以闻，用副畴咨之意。原片着抄给阅看。将此谕令知之。钦此。

遵旨寄信前来。

附宋邦僡原片抄件

再，陕省湘勇叛乱据城，并有戕害统带官情事，与向来缺饷滋闹情形不同。现虽剿办略定，恐尚未可恃。论者谓湘勇曩在江南，同是水乡，风土相习，且江南素称繁华，贼所据掠，委积如山。克复一城，足恣所欲。故人人乐于效命。今陕甘地瘠民贫，兵燹之余，地方更苦，粮食往往不继，战胜亦鲜有所获，因之觖望，离叛之故，未必不由于此。查湘勇在陕甘者不少，该勇等均有桑梓之情，本是一气。一军叛乱，难保各军不相率效尤，万一变生肘腋，秦晋毗连，诚恐中原震动，较回逆更为可虞。昔唐臣韩愈谓，客兵羁于异乡，与贼不相谙，难以有功，土人护惜乡里，召募立可成军，贼平之后，易使归农。今昔情形或亦相仿，可否密饬钦差大臣左宗棠详察情形。现在湘勇是否尚能得力，倘众心涣散不可复用，应如何分起遣散，不致贻害地方。就地募勇，能否收效？该大臣督师多年，素娴韬略，应令筹画万全，以杜后患。臣为地方所系，冒昧渎陈。伏乞圣鉴。谨附片具奏。

213. 附录廷寄　着晋直豫督抚饬所属查拿赞皇乐平二字会匪三月十五日

同治八年三月十五日，准兵部火票递到军机大臣字寄——大学士直隶总督一等毅勇侯曾国藩、钦差工部尚书署山西巡抚郑敦谨、河南巡抚李鹤年：

同治八年三月十四日奉上谕：

前因御史郭从矩奏，山西平定州所属之乐平乡，有匪徒聚众抢劫，曾谕郑敦谨饬属严拿，并谕直、豫各督抚协同搜捕。嗣因郑敦谨等久未复奏，复经降旨严催，兹又有人奏称，乐平县界二字匪党以直隶赞皇县之黄沙岭一带为巢穴，出没无常，愈聚愈多，蓄有鸟枪军械，盂县又有黑腿匪在滹沱河一带滋事，近复勾结二字匪党。等语。地方匪类日多，势必酿成巨患。着曾国藩、郑敦谨督饬所属认真查拿，尽绝根株，毋留后患。倘任听属员讳匿不办，致酿事端，恐该督抚不能当此重咎也。匪党遁迹赞皇，而乐平地界又逼近河南，并着李鹤年仍遵前旨，迅饬所属一体严密搜拿，勿任逃逸。原折着抄给曾国藩、郑敦谨阅看。将此由四百里各谕令知之。钦此。

遵旨寄信前来。

附郭从矩原折抄件

江南道监察御史臣跪奏，为土匪滋事，急宜查拿，免贻后患，仰祈圣鉴事。

自来贼匪倡乱，其始不过数十人啸聚山谷，扰害居民，有地方之责者，往往以规避处分，讳盗成风，或借口于缉捕之无资，或冀幸于交卸之有日，或因抢劫系行路之客，与事主少为赔偿，或因巢穴在交界之间，与邻封互相推诿，多方隐匿，不肯认真办理，即间有一二廉能之员设法搜拿，随时禀报，而上司又以为张大其事，诸多牵制。于是，贼胆愈张，纠结愈众，迨至党与渐成，弥缝无计，贼已倡狂而不可制。臣籍隶山西，于同治三年即闻平定州所属之乐平乡地界有二字会匪，结党成群，肆行滋扰。至四、五年间，因拒杀捕役，始遁入直隶赞皇县界，据黄沙岭一带为巢穴，出没无常，被劫者不一而足。近复闻其愈聚愈多，居然有鸟枪、刀矛，焚杀掳掠，无所不至。并以所劫之财，煽透贫民以为耳目。如赞皇之黄沙岭，乐平之王得塞等处，竟无人敢往来矣。此二字匪之情形也。

盂县地界又有黑腿匪者，在滹沱河一带驱逐居民，自为巢穴。上年十二月内假溃勇之名，抢及厘金局，近又勾结二字会匪至滹沱河地面以为援幸之计。此黑腿匪之情形也。

计前后仅五六年间，始则数十人，今则数百人矣。始则持绳鞭棍棒，今则有军火器械矣。始则搜抢财物，今则胆敢伤人矣。若不早为查拿，势必酿成巨案。且咸丰三年发逆从垣曲入晋，同治六年捻匪从吉州渡河，其未十分蹂躏蔓延日久者，固由大兵追剿之速，亦因本地土匪无多，不敢公然为贼向导。现在逆回骚扰沿河地面，时有窥伺山西之意，若不将土匪先行剪灭，去其根株，一旦有警，互相连结，其害曷可胜言！臣既有闻见，理合恭折具奏。伏乞皇太后、皇上圣鉴。谨奏。

214. 复陈张树声请暂留任直隶臬司情由折三月十六日

奏为钦奉寄谕，恭折复奏，仰祈圣鉴事。

本月十三日，承准军机大臣字寄三月十二日奉上谕：“本日降旨，已令张树声调补山西臬司，直隶臬司令史念祖调补矣。史念祖由军营出身，人尚明白，惟未经历地方事务，是否能胜臬司之任，着曾国藩留心察看，据实具奏，以重地方。”钦此。窃臣履任月余，见直隶日行公事，讼案居十之七八，他件不过十之二三，频年办理军务，积压极多，督署应题之本，未办者二百三十余件，府局京控上控之案，未结者一百三十余件，各属委审及自理之案，未完者殆以万计。或延搁二三年，或五六年八九年不等。吏治之疲，民生之困，端由于此。臣与臬司张树声力筹清厘积案之法，日夜孜孜，甫有端绪。臣自撰清讼事宜十条，令司道及局员等复核，尚未刊刻完竣。又嘱张树声撰限期功过章程十余条，臣为之复核，尚未斟酌妥善。其中最要者，直隶旧章，州县积案若干件，按月有四柱册报，监禁若干名，管押若干名，亦按月有四柱册报。未获之贼，瘐毙之囚，按月亦有禀报。立法本属尽善，无奈虚应故事，遂无成效。今特令各属实力奉行。臣督同臬司实力稽查，每月将各属报册详细核对，分别功过，悬榜院司，官厅且催且诫，以冀日起有功。

张树声任臬司四年，刑名之条例已精，直隶之情形尤熟。臣每询属员之贤否，巨案之源委，所对多得要领。若该臬司能留畿辅，佐臣不逮，计一年之内，可将积案全数清结。若张树声遽赴山西，臣精力衰颓，自度万不能了此数千滞狱。史念祖初入仕途，纵有过人之才智，而欲究谙刑律，熟悉地方，殆非数月期年不能。合无仰吁恳天恩，准令张树声暂留直隶臬司本任，助臣一臂之力，将州县月报各册悉心稽核，俟积案清理完毕，再行迁调，使臣区区整饬畿甸之志，不至尽托空言，亦非独微臣之幸也。闻山西刑名案件，不及直隶之半，史念祖若陈臬晋省，较易称职。能否胜任，似亦可由郑敦谨察看复奏。谨将臣所撰直隶清讼事宜十条抄呈御览。此等告诫僚属之文，本不敢轻渎圣听，缘其中委曲繁难，必得极熟之臬司，乃可相助为理。伏乞圣明垂鉴。至张树声所撰限期功过章程，臣核定后亦当附抄呈奏，其中微有变通旧例者，俟续奏时再为声明。所有钦奉寄谕缘由，恭折复奏，伏乞皇太后、皇上圣鉴训示。谨奏。

215. 参劾直隶劣员并报贤员折三月十六日

奏为特参劣员，整饬吏治，恭折仰祈圣鉴事。

窃臣于正月十七日请训折内，具陈直隶劣员风气甚坏，必须大加参劾，以儆官邪。荷蒙圣慈垂鉴。履任以后，密札藩臬两司，令将府、厅、州、县各员开列优者一单，劣者一单，面呈商办，而清河道官直隶最久，亦令就所见所闻，开单密呈，以备参劾。旋据卢定勋、张树声等先后呈送清单，分注考语，臣详加核对，与臣在途在京所采访者大致相合。足见直道之公，古今无异，秉彝之好，远近攸同。而月余以来，接见群僚贤员亦尚不少，差喜所见，胜于所闻，但令彰瘅之无私，可冀风气之渐转。兹就劣迹尤著者甄劾十一人，开具清单，恭呈御览。虽鉴衡未必允当，然在臣实已博访周咨，不敢轻听浮言，不敢稍涉成见。此外尚有十余人访察未确，俟两三月后详细推求，再行据实具奏。重者仍令罢斥，不致同罪而异罚，轻者予以自新，略示大诫而小惩，其两司单开之贤员与臣所访各单相合者，亦分作两次进呈御览。

此次所开十员，略注考语，不过表其政绩，亦不稍乞恩施。古来循良之吏，或有玺书褒异，非必岁岁迁官，人人进秩也。近世各省保举浮滥，习见不珍。该员等虽无奖拔之实，而循声达于圣聪，即光宠逾于华衮。应请敕下该部无庸调取引见，俾得久于其任，专心民事，幸甚。所有特参劣员、整饬吏治缘由，恭折具奏，伏乞皇太后、皇上圣鉴训示。谨奏。

附直隶劣员清单

谨将参劾劣员开具清单，恭呈御览。

玉田县知县许春田。该员山东捐班，性情卑鄙，操守不洁。前在井陉任内，命案至年余不为相验，后派委员往验，惨遭蒸检。近在玉田任内，其该管本道本州均禀藩司，急欲调开，其庸劣可以概见。又有典史武迁镐，禀讦该员十余款之案，又有将久腐之尸作为获犯新死之案，均未讯诘，现经奏明改简调补阜城。然此等劣员，岂可令居简缺？应请革职，永不叙用。

前署迁安县胡如川。该员河南捐班，貌似有才，心实贪酷。初至迁安，有勤于缉捕、善办土匪之誉。然枉杀者亦颇不少，又借修城池、衙署，勒捐勒罚，半肥私橐，广通馈赠，绅民从而怨恨，纵欲无厌，内行尤多不检。经御史两次奏参，均奉寄谕密查，除另折复奏外，应请即行革职，永不叙用。

滦州知州严祖全。该员浙江捐班，昔在天津道署，播弄是非，近充督署文案处承办保案，上下其手，屡用院檄，弥缝私款，擅作威福，物议沸腾。应请即行革职。

署广平府知府德成。该员前在京当差，因案革职，报捐知县，分发直隶，屡署优缺，品行卑污，工于逢迎，同僚鄙之，署广平府未久，已甚不惬舆情。应请即行革职。

元氏县陈风藻。该员浙江捐班，举动轻浮。前任南宫县，操守平常。调任元氏县，借整顿书院为名，按亩捐输，民不能堪，聚众闹入衙署。考试之时，尚驱鹰犬，出外游猎，农民怨。应请即行革职。

前任吴桥县王恩照。该员山西捐班，由平山县调任吴桥，大小公事均委其子代理。贼至时，办理防务，诸事废弛，为臬司所亲见，乃事后捏报马队一千，为冒销钱粮地步，实属荒谬。上年三月禀报起解上忙等银八千余两，至今并未解库，亦未移交后任，意图侵蚀。虽业已丁忧，未便宽容，应请即行革职。

代理安平县孙作霖。该员浙江捐班，专事夤缘，贪而多诈，与查案委员及本县教佐动辄忿争，邑中恒隆当店被贼扰劫，婪索多金。除控案提省秉公讯结外，应请将该员即行革职。

静海县胡桂芬。该员河南捐班，前署献县，部民持械与官哄闹，曾以不洽舆情奏参革职。上年再署献县，浮征勒派，民怨尤甚，应请即行革职。

代理吴桥县王谔。该员山东捐班，品行卑鄙，嗜好甚重，闻其身家不清，尚未确查。但寅僚羞与为伍，则众论皆同，应请即行革职。

曲阳县万方泰。该员江西举人，性情乖僻，才亦平庸，迭次被控，欠债不偿，提省质讯，则平日之不检束可知。词讼置之不理，积压尤多，应请即行革职。

武强县知县刘振中。该员山西进士，身体软弱，嗜好太重，疏慵不理公事，尽委诸门丁、书吏，浮收勒派，贪名久著，同治四、五、六年间，曾经御史五次参奏，应请即行革职，永不叙用。

以上十一员，均系督同两司确核办理。该员等或有控案尚未讯结，或有参案尚未复奏。当以此次甄别为定。盖缘御史之贤否不齐，参折未必皆秉公道，百姓之刁风易长，告官未必皆为良民。臣但采其言以证众论，不必信其言以为定评。将来各案虽从轻奏结，亦不能减该员等之咎，合并声明。至元氏、曲阳、武强三县，皆系选缺，直隶现有应补人员，均请扣留外补，伏恳敕下该部查照办理。

附直隶贤员清单

谨将直隶贤员开具清单，恭呈御览。

大名府李朝仪。该员贵州进士，明练耿介，表率有方，督属办理地方事宜，不致懈弛，亦不苛刻，士民称之。

顺德府任道镕。该员江苏拔贡，才具干练，诚悫勤明，各属有不便民之事，力图整顿，不避嫌怨，于清厘滞狱，条理尤精。

正定府王启曾。该员山东进士，立品端方，老成练达，熟习刑名，听断悉臻，充当勤于察吏，有过必纠。

天津府知府李文敏。该员陕西进士，前在安徽凤阳府，沉毅廉明，吏民敬爱，近调天津，综理繁剧，游刃有余，凡直隶府州查僚属之案，类皆意存见好，掩饰弥缝。该员于圆融之中，尚能主持公道，分别是非，极有斟酌。

深州刘秉琳。该员湖北进士，特立孤高，不事奔竞。上年捻匪屡扰州城，集团固守，民皆用命。平时不苛派扰民，舆情允洽。

易州夏子龄。该员江苏进士，居官廉明，通达治体。前在河南汲县，特膺保举至直隶后，历任深泽、饶阳、宛平等县，皆有循声。

蔚州李秉衡。该员奉天监生，才识敏练，为守兼优，历任枣强、清丰、蔚州，勤于民事，群情爱戴，曾经带勇防剿，亦颇晓畅戎务。

磁州玉简。该员满州官学生，居官慈惠，操守廉洁，杂派差徭大半减免，事事体恤民隐，民亦不欺，舆论翕然。

保定同知陈崇砥。该员福建举人，朴诚厚重，才亦练达，历任东光、献县、平谷等县，长于听断，尤能体恤民艰，所至舆情爱戴。

东光县知县陈锡麒。该员浙江进士，有守有为，时时以爱民为心，书味充溢，众论翕然。

216. 汇陈永定南北运三河同治七年抢修银数情形折三月十六日

奏为永定南、北、运三河，同治七年用过抢修银数，恭折奏祈圣鉴事。

窃照永定河每年抢修，原定银一万二千两，嗣于嘉庆七年经钦差侍郎那彦宝等查明，埽段较多，奏准增银一万二千两，续因工险埽增，原设岁、抢修经费仍有不敷，复经前督臣温承惠奏请，于嘉庆十四年蒙恩增赏银五千两。以二千两归入岁修，以三千两归入抢修，每年随案估销。

又南北运河每年采办物料，各先发银六千两，如有不敷，借款垫发，核实找领。嘉庆八年钦奉谕旨：“霜降水落归槽后，将一年内新工银数通共若干，汇奏一次。”等因。钦此。又咸丰四年部议变通库款章程，内开永定河南北运河，每年抢修银两减半给发。又同治四年奏准永定河每年岁、抢修等银，按减半发给实银。又同治四年奏准通永道抢修银两，按额定工需每千两拨给实银三百七十五两。等因。行知遵照各在案。

兹据永定河道徐继详称，同治七年伏秋汛内，河水屡次涨发，势甚汹涌，各工埽段纷纷蛰陷，昼夜抢护，加镶签桩压土，以资抵御。遵照部议减半章程撙节办理，计用银一万二千九百四十一两七钱四分五厘。又南岸上游各汛采办秫秸，加添运脚，除岁修动用外，计各汛抢修秫秸运脚尚不敷银五百万十八两二钱五分五厘，在于抢修项下通融拨给。以上共用银一万三千五百两。

又据天津道周家勋详称，南运河同治七年伏秋大汛，水势迭涨，拍岸盈堤，两岸险工林立，多有刷坍蛰陷，在在危险，昼夜设法防护，得保无虞。遵照部议减半章程办理，草土各工共用银二千九百二十八两七钱六厘一毫，计节省银七十一两二钱九分三厘九毫。

又据通水道英良详称，北运河同治七年伏秋汛内大雨时行，河水涨发，兼之上游山水下注，两岸堤坝埽镶工程多有露险处所，随时抢办，得保稳固。遵照部议减半章程办理，共用银七千一百七十一两八钱五厘。

又称，办防险物料并搭盖棚铺，共用银一千三百二十七两四钱八分二厘五毫。遵照部议新章，共应拨给实银六千三百七十五两等情，详请具奏前来。

臣复加查核各道所详银数，与减半章程相符。除分饬照例造册绘图详请题估外，所有南运河节省银两，留存道库作为下年之用。其北运河不敷银两，应即扣除，由该厅等捐垫。理合循例恭折具奏，伏乞皇太后、皇上圣鉴，敕部查核施行。谨奏。

217. 试用知府熙敬期满甄别折三月十六日

奏为知府试用期满，循例甄别，恭折具奏，仰祈圣鉴事。

窃照捐纳知府分发到省，试用一年期满，例应察看才具，分别堪胜繁简，专折具奏。兹据布政使卢定勋、按察使张树声会详，试用知府熙敬，年三十六岁，内务府厢黄旗满州荫生，咸丰三年正月引见，以文职用，签分工部屯田司主事，补授清档房堂主事。七年因祖父原任兵部尚书阿灵阿出缺，钦奉恩旨，由内务府带领引见，奉旨“熙敬以工部员外郎用，补授都水司员外郎。”历充都水司、屯田司、制造库、司务厅、料估所主稿，火药局监督。历署都水司、料估所、屯田司印钥，并兼摄内务府衣库，遵例报捐知府，双月选用。同治三年八月捐足三班，分发直隶试用，十月验看，十一月初七日引见，奉旨：“着照例发往。”钦此。未及起程，旋丁亲母忧，六年四月服满，十一月二十四日领照，于同治六年十二月初二日到省，应以六年十二月十四日照限，限满之次日起连闰扣至同治七年十一月十四日试用一年期满。查该员才具明练，办事勤能，堪胜繁缺知府之任，详请甄别具奏前来。臣到任未及三月，例不出考，应请俟有应补缺出，照例序补。所有循例甄别缘由，理合恭折具奏，伏乞皇太后、皇上圣鉴。谨奏。

218. 汇陈直隶同治七年十一月粮价情形折三月十六日

奏为恭报直属同治七年十一月分粮价，循例具奏，仰祈圣鉴事。

窃查直属各州县市粮价值，例应按月开单奏报。兹据布政使卢定勋查明，同治七年十一月分市粮价值数月，开单请奏前来。臣复与上月比较，内河间、广平、易州，冀州等四府州属价减，顺天、正定、顺德、大名、宣化、遵化、赵州、深州、定州等九府州属价平，永平、保定、天津等三府属价值稍增。所有同治七年十一月分市粮价值数目，理合恭折具奏，并缮具清单敬呈御览，伏乞皇太后、皇上圣鉴。谨奏。

219. 奏陈同治八年岁修果渠村坝埽等工所需银两折三月十六日

奏为岁修果渠村坝埽等工，撙节估计，循例动项挑修，恭折仰祈圣鉴事。

窃照通州境内温榆河上游果渠村一带，自开挖新河，建筑坝埝以来，漕粮军驳船只，均可直抵石坝，所有石坝楼流水沟等处，每年挑淤工费悉行节省。该处地当山水之冲，堤身、河底每易汕刷淤垫，必须择要修浚，历经勘估奏办在案。

兹据通永道英良详称，据漕运通判李载苏将同治八年应行修浚各工，勘估详报，委员会勘。缘上年汛内，大雨时行，河水盛涨，各工极其危险，设法防护，幸保无虞。堤身、河底多被汕刷淤垫，亟应择要修浚。兹勘得大坝旧龙门迤东边埽一段，长二十五丈；尤门迤西边埽二段，凑长九丈；又接西边埽一段，长十四丈；又一段，长十丈；又接西边埽一段，长七尺；里头边埽一段，长七丈；里头接西边埽一段，长十丈；又接西边埽一段，长十四丈。以上各埽均属平蛰卑矮，应请分别拆修加镶，以资捍御。大坝背后戗堤一道，长四十丈，残缺过甚，急宜加高培厚。又大坝对河淤有沙滩一段，逼溜直趋埽根，阻碍河流，亦须挑挖深通，俾河流顺轨，埽工不致吃重。经该道亲诣复勘，委系应办要工。

遵照部议减半章程确切估计，共需例价银一千四百九十一两一钱六分四厘，应请援照该工岁修奏准之案，将一半票银拨给，一半实银开单，绘图请奏到前署督臣移交到臣。复加查核，均系岁修必不可缓之工，估需银数，核与减半章程相符。其一半票钞，据请援照该工岁修奏准之案拨给，一半实银亦经该道确切查明属实，应请一并照准估办。仍在于道库丁字沽税银并滩地租项下拨给，责成通永道督率该厅认真办理，务于大汛以前，照估如式赶修完竣，报候验收，倘有草率偷减，即行参赔。循例恭折具奏，并缮清单敬呈御览，伏乞皇太后、皇上圣鉴训示。谨奏。

附清单

谨将温榆河上游果渠村应行加高拆修各边埽并挑挖淤滩等工丈尺银数，敬缮清单，恭呈御览。

计开：

大坝旧龙门迤东边埽一段，长二十五丈，均宽八尺，加高六尺，估银一百五十八两四钱四分六厘。

龙门迤西边埽二段，凑长九丈，均宽八尺，加高三尺，估银四十六两二分四厘。又接西边埽一段，长十四丈，均宽八尺，内四丈应请拆修，估银一百四十五两四钱二分七厘。其余边埽，长十丈，均宽八尺，加高八尺，估银七十一两五钱三分八厘。又接西边埽一段，长七丈，均宽八尺，加高四尺，估银三十八两六钱五分二厘。里头边埽一段，长七丈，均宽一丈二尺，加高五尺，估银四十八两六钱四分八厘。里头接西边埽一段，长十丈，均宽一丈二尺，加高七尺，估银八十一两七钱三分八厘。又接西边埽一段，长十四丈，均宽一丈二尺，加高八尺，估银一百二十三两一厘。

以上埽工八段，共估银七百十三两四钱七分四厘。

大坝背后戗堤一道，长四十丈加高培厚，旧顶宽一丈二尺，底宽二丈五尺，高一丈二尺，今加新旧底共宽六丈，新旧共高一丈七尺，收新顶宽三丈，共合新旧土三千六十方，除旧土外，添新土二千一百七十二方，每方银一钱三分，估银二百八十二两三钱六分。

大坝对河淤滩一段，长七十九丈，口宽十四丈，底宽十丈六尺，挑高深五尺，每丈合土六十一方五尺，内除旧河形口宽四丈，底宽二丈五尺，均深二尺，应除土六方五尺外，实挑新土五十五方，内挑旱方深三尺，每丈合土三十三方，计七十九丈，共合土二千六百七方，水中捞泥深二尺，每丈合土二十二方，计七十九丈，共合土一千七百三十八方。

以上旱方，共估土二千六百七方，每方银七分，估银一百八十二两四钱九分。水中捞泥共估土一千七百三十八方，每方银一钱八分，估银三百十二两八钱四分。通共估银一千四百九十一两一钱六分四厘。

220. 束鹿县捐修城工出力官绅请奖折三月十六日

奏为束鹿县城工劝捐修竣，谨将捐资出力官绅开单，恳恩给奖，并加广学额，以广登进而昭激劝，恭折奏祈圣鉴事。

窃照直隶城工，经前督臣刘长佑饬劝捐修，已将枣强、新河等案奏准分别奖叙，嗣奉部议新章，令于修筑之时，先将开工日期同如何给奖缘由奏明存案。又经前督臣官文将河间、赵州、束鹿等处城垣开工日期，及拟照军务省分请奖，并请加广学额缘由，汇案奏报，奉旨：“着照所请。该部知道。”钦此。又复钦遵转行在案。兹据束鹿县知县陶云锦详报，捐修城垣工竣，查造册结，由总局司道核明详奏到前署督臣移交到臣。

伏查此案城工，该县知县陶云锦首捐廉银二百两，补捐银八百两，并倡率官绅合力捐凑。据报，于同治四年八月十三日开工，至六年十月十八日工竣，共计用过工料银三万二千四百两，均系劝捐集凑，统归绅董始终其事，并不假手胥役。饬委祁州知州姜瀚文前往勘验，委系工坚料实，毫无草率偷减情弊，出具印验各结，并造具绅董及各捐生姓名、银数、年貌、籍贯三代清册详送。惟查城垣为一邑保障，直隶自同治元年以后，逆氛迭起，军务频兴，凡有撄贼锋而能守御者，无不赖城寨坚完，可见修城筑堡，为用兵省分之要务。今束鹿县城垣年久失修，该县绅民等能于干戈抢攘之余，捐输巨款，完此要工，实与捐饷助军同一急公报效。且兴工、完工系在部章未改以前，据请加广学额一节，应请仍照原议，加广该县文武学永远定额各三名，捐资出力各官绅仍照直隶成案加成分别核奖，以劝方来。至该县陶云锦倡修出力，洵属著有微劳，合无仰恳天恩，敕部从优议叙。其倡捐银两，归入捐案，移奖其子弟，以示鼓励。

再，零星捐户以及捐数不敷议叙者，已饬县酌给花红匾额，分别奖励。除造册咨部外，所有捐修城工出力捐资官绅，理合开单恭呈御览，伏乞皇太后、皇上圣鉴。敕部查案，分别广额、核奖施行。

再，此项城工系属士民捐修，请免造册报销，合并陈明。谨奏。

附城工捐资请奖名单

谨将捐修束鹿县城工随同出力、捐资各官绅拟请奖叙，开具清单，恭呈御览。

计开：

束鹿县六品衔复设训导高庭莲、教谕郭金城、典史杜承霈，监工两载有余，均系懋著勤劳。高庭莲拟请赏加五品衔，郭金城、杜承霈均拟请赏加布政司理问衔。

文生李梦峤、李全庆、李汝梅、尚清浚，总司城工，始终出力。李梦峤拟请赏给从九品，不论双单月归部尽先选用；李全庆、李汝梅均拟请赏给翰林院待诏职衔；尚清浚拟请赏给州同职衔。

知县用试用训导许如楷，董司城工，异常出力，拟请赏给知州衔。

武生高武堂，董司城工两载有余，如终不懈，拟请赏给守御所千总职衔。武童庞春江，董司城工，异常出力，拟请赏给监生。

文举贺元发、六品军功监生冯丛桂、监生高满堂、俊秀任连桂、曹雰，董司城工，异常出力。贺元发拟请赏给知州职衔；冯丛桂请赏给巡检归部选用；高满堂拟请赏给州吏目归部选用；任连桂、曹雰均拟请赏给从九品职衔。

贡生任清元，拟请赏给光禄寺署正职衔。武举李全智，拟请赏给守御所千总职衔。监生王象，拟请赏给卫守备职衔。俊秀史辉，拟请作为监生赏加守御所千总职衔。武生尚钦章、监生傅述说，均拟请赏给营千总职衔。

监生贺祺，拟请赏给中书科中书职衔。俊秀高庆堂、高清堂，拟请作为监生赏加布政司理问职衔。监生李长春、高大智，贡生李东来，捐职州吏目衔贺福同，均请赏给布政司理问职衔。文生贺璋、俊秀李绍武，均请作为监生；贺璋赏加布政司理问职衔，李绍武赏加州同职衔。俊秀赵秉镛、马植、方朴、贺崇，均请作为监生，赏加按察司照磨职衔。

监生傅述赐、傅述奭、王连魁、史凤翥、张清豪、辛庆吉，均请赏给按察司照磨职衔。俊秀冯存让、冯存善、刘浚，均请作为监生。俊秀邓全泰、王宗儒、焦永顺、苏成章，均请赏给从九品职衔。贡生蔡如春，拟请赏给复设训导，不论双单月即用。

221. 附陈江苏海运头船进口日期片三月十六日

再，查本年江浙两省漕、白二粮，仍由海运，所有到津应办事宜，前饬天津镇道分别妥办，并奏委候补道刘树堂会办在案。兹据天津镇总兵陈济清呈称，据大沽海口各营报称，二月二十七日未刻，迎护导引到口漕船一只，查系江苏宝山县船户公大裕装运吴江县漕米一千九百石，驶进天津海口等情前来。除仍饬认真稽查，并督饬各营员弁勤探续到船只，随时迎护导引外，所有本年海运头船进口日期，合先附片具奏，伏乞圣鉴。谨奏。

222. 附陈山东首帮粮船入直日期片三月十六日

再，据天津镇总兵陈济清呈称，本年东粮首帮，德州卫正帮运官孙文德，督率旗丁，押运重船二十八只，于二月二十日午时头船挽入直隶安陵汛境，其济宁左右两帮粮船，亦挨次北行。惟卫正帮尾船四只，在德州浮桥口沉溺一只，俟将粮米晒干匀装，三船随后北上等情具报前来。除饬南运河各营汛一体接催前进外，理合附片陈明，伏乞圣鉴。谨奏。

223. 附陈布匹丝麻仍照旧例饬部咨行苏杭等地采办片三月十六日

再，前准户部咨，缎匹库奏奉谕旨，饬派直隶采办布匹丝麻，限本年春间解交应用，单开五色三梭布一千匹，油墩布一千匹，丝二千斤，麻一万斤等因到臣。当经转饬遵办在案。兹据布政使卢定勋详称，此项布匹、丝麻，向系苏杭等省办解，嗣因同治三年间，户部以杭城苏郡甫经收复，恐采办贻误，奏交直隶暂为办解，声明俟江南等省平靖，仍按旧例行令该处采办。计自三年以来，直隶历奉奏派已成年例，如果货物充盈，彼此原无区别，第查丝布等项，南产较佳，直隶商贾由南贩运到此，罔不抬价居奇，加以迭被匪扰，物愈少而价亦愈贵，是以历奉派办，多用重价赴山东等省购觅，陆路运解，极费周章。如上届丝斤，每斤价银六两四钱，三梭油墩等布，每匹价银八钱七分，麻每斤价银一钱四分，均较例价增至两三倍。现在苏杭久已安靖，物产丰富照常，渐复旧观，与其由直省多用价银，徒形棘手，莫若仍按旧例，咨行苏杭采办，以节糜费。等情。详请具奏前来。臣查该司所详，亦系实在情形，合无仰恳天恩，俯念直隶货低价昂，采办维艰，准将前项布匹、丝麻，饬部仍按旧例咨行苏杭等省办理，俾免贻误。是否有当，理合附片陈明，伏乞圣鉴训示。谨奏。

224. 附录廷寄　着直隶等省如数筹解新疆月饷毋延三月十八日

同治八年三月十八日，准兵部火票递到军机大臣字寄——大学士直隶总督一等毅勇侯曾国藩、乌里雅苏台将军麟兴、署伊犁将军乌里雅苏台参赞大臣荣全、参赞大臣锦丕勒、钦差工部尚书署山西巡抚郑敦谨、山东巡抚丁宝桢、河南巡抚李鹤年、巴里坤领队大臣伊勒屯：

同治八年三月十七日奉上谕：

前因伊勒屯奏，由部库拨给满营军饷银二十万两，官员养廉银二万两，修理器械银一二万两，安设军台银一二万两，采买纸札银五百两，采买粮石银四万两，先后降旨令户部议奏。兹据该部奏称，巴里坤满营经费各项，迭经山西、四川等省及李云麟等筹解，而伊勒屯以前项拨款或不能如数解到，或解到仍不敷用，辄派员来京请领部款。上月部拨乌里雅苏台将军银二十万两，本系分拨巴里坤等处应用，现在库饷短绌，焉能再行支应等语。所奏自系情，即着麟兴等于收到前项部拨银两时，除给哈密布彦鄂勒哲依图共银四万两外，将巴里坤满营军饷、官员养廉、修补器械、设立军台、采买粮石，核计应需数目，在所存十六万两内先行酌量匀拨，迅咨伊勒屯派员迎提，以资应用。其余银两，并着该将军等留备哈密等处提拨。

伊勒屯领到此次所拨银两，务须撙节动用，毋得稍有虚糜，并嗣后该城一切用款，仍应听候麟兴等从新疆月饷内分给，不得率请部项，徒事哓哓。至所请纸札奏折银五百两，准其于该城委员到京日由户部如数发给，其新疆月饷，曾经户部奏定由山西、山东、河南、直隶每月解交乌里雅苏台银七万两，并上年闰四月提拨山西、山东、河南银三十万两，迄今报解寥寥，屡催罔应，实属玩延。着曾国藩、郑敦谨、丁宝桢、李鹤年遵奉迭次谕旨，查照欠款数目，分别筹解。倘再迟逾，即着户部将各该督抚指名参奏，以重要需。将此由五百里各谕令知之。钦此。

遵旨寄信前来。

225. 附录廷寄　着各省应解同治八年京饷必须于五月前解到一半各海关四成洋税亦应按结报解三月二十八日

同治八年三月二十八日，承准军机大臣字寄——

同治八年三月二十七日奉上谕：

户部奏，请饬催各省、关应解本年京饷，并四成洋税银两一折。据称，部库支放八旗兵饷等款，每年不下千余万两，其王公官员廉俸、各衙门领项，并内务府借拨银两，尚不在内。各省解到京饷及铜局捐数所入，已不敷支放，现在内务府恭办大婚事宜，需款尤巨，本年奉拨京饷等款，已届三月，各省、关应解京饷及四成洋税报解，均属寥寥，请旨饬催等语。部库支放各款，均关紧要，若因报解迟延，不敷周转，贻误匪轻。着各该将军、通商大臣、督、抚、盐政监督等遵照奏案，各将八年分京饷于五月前解到一半，并各海关四成洋税按结报解，不准稍有蒂欠。倘敢诿卸拖延，逾限不解，或解不足数，即着户部照贻误京饷成案指名严参，以示惩儆。将此由五百里谕知福州将军、三口通商大臣、直隶、两江、湖广、闽浙、两广、四川、江苏、安徽、江西、福建、浙江、湖北、湖南、山东、山西、广东各督抚，并传谕粤海、淮安各监督知之。钦此。

遵旨寄信前来。

226. 同治七年海运在津通差委出力各员请奖折四月初一日

奏为同治七年派办海运出力各员，拟请分别奖励，恭折具奏，仰祈圣鉴事。

窃照同治七年江苏、浙江漕、白粮米并江安新漕由海运津事竣后，经钦差驻津验米大臣罗惇衍、钟岱，驻通验米大臣英元、宋晋各将在津、通差委出力员弁，先后奏明开单咨会，分别奏奖存记，当经前署督臣札行司道复核议详去后。兹据天津道周家勋、候补道李廷瑞、杨咏春，会同藩司卢定勋详称，同治七年江浙两省漕、白二粮，并江安新漕，同由海运，较之上两届米数尤多，未及三月，即已蒇事。该委员等或经理文案，勾稽银米，或查验米色，封舱记印，或兑装拨船，稽查弹压，或由津迎护分起押运，均能任劳任怨，矢慎矢勤。惟差使条目繁多，且系津通两处并归一案，逐项分〈别〉核实，皆奖称其劳。除将病故参劾各员分别删除，并将原咨拟奖单内核与章程不符者逐一更正外，查照原发咨单分列等差，开单请奏等情到前署督臣，未及核办，移交前来。臣复加查核，共计请奖者一百二十三员，又书吏四名，核与奏定奖额章程一百二三十员之数相等符，尚无冒滥，谨缮清单，呈请奖励，以昭激劝。可否照拟给奖之处，出自天恩。其余出力稍次文武员弁，仍由臣照案存记，酌予外奖，理合恭折具奏，伏乞皇太后、皇上圣鉴训示。谨奏。

附请奖清单

谨将派办海运出力各员弁拟请奖叙，缮具清单，恭呈御览。

计开：

道员用署天津府知府任信成，三品衔道员用天津河防同知陈重，候补道天津海防同知姚经陛，知府衔通州理事通判希凌阿，在任候补知府天津县知县刘杰，三品衔长芦候补运司姚文楠。以上六员，经理一切事务，会同南省委员查验米色，均能矢勤矢慎，不辞劳瘁。任信成请赏加二品顶戴，陈重请开缺以道员归本班前尽先补用，姚经陛请赏加二级，希凌阿请以抚民同知升用，刘杰请赏加道衔，姚文楠请俟补缺后以知府升用。

三品衔候补知府永定河南岸同知陈元禄，运同衔同知直隶州用本班尽先前补用知州丁文浚，运同衔候补班前先补用知县陈杰，知州衔候补知县王锡琦，州判用候补主簿盐山县旧县镇巡检姚允元，候补主簿方清源，运同衔军功候补班前先补用知县钱开震。以上七员，管理局务并拨运支销一切事宜，均能不避嫌怨，始终出力。陈元禄请俟补知府后以道员用，丁文浚、陈杰均请赏加二级，王锡琦请俟补缺后以直隶州用，姚允元请赏加五品衔，方清源请俟补缺后以州判用，钱开震请赏给四品封典。

三品衔试用知府熙敬，运同衔知州荣恩，即用知县李福田，知府用候补同知直隶州知州补用知县左元鼎，江苏补用道陈翰芬，候补抚民同知果昌，候补同知王瀛。以上七员，随同验米，始终勤慎。熙敬请俟补缺后以道员用，荣恩请留直隶补用，李福田请俟补缺后以同知直隶州用，左元鼎请赏加二级，陈翰芬请交部从优议叙，果昌请俟补缺后以知府用，王瀛请赏加知府衔。

候补盐巡检贝锡恩，河工试用县丞王景焕。以上二员，海河坐段，始终辛勤不怠。贝锡恩请归本班尽先补用，王景焕请俟补缺后以知县用。

运同衔升用同知直隶州候补知州何道增，三品衔知府用候补直隶州知州马绳武，运同衔同知直隶州用候补知县观祜。以上三员，催提沙船单只，在于新关以下、至土城一带停泊处所，昼夜辛勤。何道增、马绳武、观祜，均请赏加二级。

州同衔候补县丞陈祖勋，捐纳提举衔候补通判高镜，理问衔主簿用试用未入流孙德润。以上三员，查报起米数目，矢勤矢慎。陈祖勋请俟补县丞后以知县用，高镜请赏加运用衔，孙德润请赏加五品顶戴。

知州用试用知县马淮，运同衔候补班前先用知县王炳辉，知县用候补盐大使德馨。以上三员，总理封舱记印，悉臻妥善。马淮请俟补缺后以同知直隶州用，王炳辉请俟补缺后以同知用，德馨请赏加同知衔。

布经历衔候补盐经历高钟祥，知州衔知县用候补盐大使孔庆霄，试用盐大使雷熙，县丞用试用盐知事邹在德，候补吏目朱颖，河工试用州判钱培之，理问衔主簿用试用从九品李毓文，试用盐巡检成邦采，试用县丞任珍，应升之缺升用分缺先补用府经历宋球，试用府经历霍复元，理问衔候补班前先补用典史万献琛，六品顶戴候补县丞交河县主簿陆师瑗，分缺先用盐大使熙成，理问衔河工分缺先前补用县丞冯寿松，知县用遇缺尽先补用府经历庄佩兰，理问衔主簿用分缺间用典史成邦典，河工试用巡检钱锡荣，试用典史孙永誉，知州衔试用布理问蔡承裕，试用府经历傅国治，子牙河巡检蒋寿畴，六品衔试用从九品周学厚。以上二十三员，监视拨船，盖用灰印，封钉舱口，终日河干，不辞劳瘁。高钟祥请赏给五品顶戴，孔庆霄请俟补缺后仍以知县归本班前补用，雷熙请俟补缺后以知县用，邹在德请仍俟补缺后以县丞留于北河尽先补用，朱颖请赏加六品衔，钱培之请赏加理问衔，李毓文请以本班前先补用，成邦采请以本班尽先补用，任珍请俟补缺后以应升之缺升用，宋球、陆师瑗，庄佩兰三员均请赏加五品衔，霍复元请俟补缺后以知县用，万献琛请俟补缺后以主簿用，熙成、冯寿松请俟补缺后以知县升用，成邦典请俟补缺后仍以主簿归本班前先用，锡荣、蒋寿畴均请赏加六品衔，孙永誉请俟补缺后以北河主簿用，蔡承裕请俟补缺后以知州用，傅国治请俟补缺后以应升之缺升用，周学厚请归本班尽先前补用。

河工试用县丞杨振镛，六品顶戴升用主簿青县杜林镇管河巡检钱坊，知州衔候补知县钱庆培。以上三员，收发监兑委员封条，均能矢勤矢慎，实心任事。杨振镛请俟补缺后以应升之缺升用，钱坊请以主簿尽先补用，钱庆培请赏加二级。

候补从九品孙震声，试用典史王炳文，试用盐知事周锦殿，试用盐巡检张映汉，县丞用候补主簿蔡承启，试用盐知事徐懋祺，主簿用试用巡检谢凤起，州同衔试用典史杜霈霖，分缺先尽先典史杨明训，六品顶戴试用典史史如泉。以上十员，轮流押催米船，昼夜辛勤。孙震声、王炳文均请赏加六品衔，周锦殿请俟补缺后以应升之缺升用，张映汉请以本班尽先补用，蔡承启请赏加州同衔，徐懋祺请俟补缺后以应升之缺升用，谢凤起、杜霈霖请以本班尽先补用，杨明训请俟补缺后以北河主簿用，史如泉请以本班前尽先补用。

同知直隶州用即用知县吴朝彦，道员用试用知府张承。以上二员，总理海河、运河沙船、拨船，经由停泊处所稽查弹压，奔走河干，辛劳倍著，吴朝彦请赏加二级，张承请赏加三品衔。

运同衔同知用候补通判志道，知州衔候补知县王镛，五品衔海丰场大使介纯。以上三员，稽查沙船、拨船，滋事立即送究，始终勤慎。志道请赏加二级，王镛请赏加运同衔，介纯请以知县用。

知县用候选县丞天津县杨青，驿丞吴楚材，知州衔分缺先用批验所大使寿祺，补用知县候补府经历刘嘉模，知县用候补县丞杭楚沅。以上四员，稽查拨船偷漏搀和等弊，昼夜辛勤。吴楚材请赏加知州衔，寿祺请赏加四品顶戴，刘嘉模请赏加知州衔，杭楚沅请赏加五品衔。

知州衔知县用河工候补县丞张清绶。该员驻守浮桥，查报各起米船过桥，日夜辛勤。请俟补知县后以同知用。

候选布理问大城县管河县丞孙德祜。该员催趱各起米船，始终不辞劳瘁。请赏加五品衔。

知州衔知县用候补盐大使方恭钺，知州衔知县用试用盐大使兴安，理问衔候补府经历刘荣勋，试用盐大使增钰，试用州判孙均。以上五员，公所听候差委，始终勤奋出力。方恭钺请以本班尽先前用，兴安请俟补缺后仍以知县归本班先用，刘荣勋、增钰、孙均均请俟补缺后以知县用。

运同衔知州用候补藩经历蒋汝修。该员查验回空船数，始终辛勤出力。请仍以知州归本班尽先前补用。

候补班补用巡检陈元凯。该员验收官民拨船，始终出力。请赏加州同衔。

六品衔河工候补县丞尹亮采。该员红桥生卡，不辞劳瘁。请俟补缺后以知县用。

运同衔同知直隶州候补班前先用知县连兴。该员海口查对人票，收缴军器，始终辛勤，并无错漏。请赏加二级。

五品衔河营尽先经制外委曹利宾。该弁风神庙催拨排档，始终勤奋。请以把总尽先拔补。

五品衔河营外委施斌。该弁催提沙船，疏通河路，终日河干，不辞劳瘁。请以把总尽先拔补。

本班遇缺前先用盐巡检林际清。该员随同坐粮厅收发封条，黾勉从公，并无贻误。请赏加州同衔。

六品顶戴长堤汛外委陈兆祥，五品顶戴河营候补把总杨德安。以上二弁，催提沙船单只在于新关以下至土城一带停泊处所，昼夜辛勤，始终出力。陈兆祥请赏加五品衔，杨德安请俟补把总后以千总尽先补用。

五品顶戴河营候补把总柳长荫。该弁公所听候差委，始终勤奋。请俟补把总后以千总尽先补用。

六品顶戴河营外委王庆春，河营候补把总桑荣春。以上二弁，一系江苏粮道公所听候差委，一系浙江粮道公所听候差委，昼夜辛勤，不辞劳瘁。均请赏加五品顶戴。

理问衔长芦济民场大使蒋嘉泉，知县用直隶分缺先用县丞恩奎，直隶分缺先用县丞武九经，署西厅司狱分缺先前州吏目杭海艇，理问衔河工候补主簿方志勤，河工试用从九品方艇，河工试用县丞许长元，候补从九品王恩爵，长芦候补盐知事王懋昭。以上九员，监视斛收，恪矢勤慎，不辞劳怨。蒋嘉泉请以知县仍留直隶在任尽先补用，恩奎请赏加知州衔，武九经、许长元均请俟补缺后以知县用，杭海艇请赏加理问衔，方志勤请赏加五品衔，方艇请归本班尽先补用，王恩爵请俟补缺后以主簿用，王懋昭请俟补缺后以州判用。

六品蓝翎州判用河西务主簿焦颐龄，候选县丞迁安县典史王棣华，六品衔主簿用候补典史于德敏，新班尽先前补用典史韩德立。以上四员，驻闸督催，昼夜辛勤，实心任事。焦颐龄、王棣华均请赏加知州衔，于德敏请赏加五品衔，韩德立请赏加理问衔。

知州用候补知县稽文堉，理问县河工补用县丞凌燮。以上二员，驻坝办理司务，实心任事，始终罔懈。稽文堉请赏加二级，凌燮请赏加知州衔。

本班尽先前典史潘志溎，候补典史沈志彬，河工候补从九品袁铭，试用州吏目吴维瑞，理问衔知县用即补县丞李荣爵，河工分缺先用主簿聂维祺，通州协左营右司把总五品翎顶尽先守备赵秉胜。以上七员弁，里河押运，昼夜催提，实力巡查。潘志溎、沈志彬、袁铭、吴继瑞、聂维祺均请赏加理问衔，赵秉胜请俟补守备后以应升之缺升用。

运同衔同知用通州土坝州同原振钧。该员承办起运白粮，始终勤〈奋〉，不遗余力。请俟补同知后以知府用。

河工试用州判李树方。该员催提里河重空，终日河干，不辞劳瘁。请俟补缺后以运判用。

候补知州徐本培。该员审理案件，尽心推鞫，不遗余力。请俟补知州后以应升之缺升用。

候补州吏目赵乐亭。该员随同验米，始终出力，不辞劳瘁。请俟补缺后以主簿用。

通州协右营守备花翎尽先都司王春雨。该员外河稽查，实力巡察，不避嫌怨。请俟补都司后以应升之缺升用。

守备用候补千总通上汛把总张显辉。该弁外河催提空重，昼夜辛劳，始终勤奋。请赏加都司衔。

六品顶戴不论双单月选用从九品书吏姚锡墉，六品顶戴不论，双单月尽先选用从九品书吏张诚，六品顶戴书吏张铎，书吏陆观瀛。该吏等历办海运文案，勾稽缮写，均极辛勤，毫无贻误。姚锡墉、张诚均请赏加五品衔；张铎、陆观瀛均请以从九品不论双单月选用。

227. 奏陈同治七年十二月直隶所属市粮价值折四月初一日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治七年十二月分市粮价值数目查明，开单请奏前来。臣复与上月比较，内顺天、永平、河间、天津、大名、易州等六府州属价减，正定、宣化、遵化、冀州、赵州、深州等六府州属价平，保定、顺德、广平、定州等四府州属价值稍增。所有直隶省同治七年十二月分市粮价值数目，理合循例恭折具奏，并缮清单，敬呈御览，伏乞皇太后、皇上圣鉴。谨奏。

228. 奏陈同治六年直隶甄别教佐不足额数折四月初一日

奏为甄别教佐不足额数，循例恭折具奏，仰祈圣鉴事。

窃查定例，每年甄别教职佐杂按额缺以百之二三为率，如无衰、庸、恋缺，应行参劾之员，即将无可参劾缘由，切实声明具奏，历经遵办在案。伏查直隶省每年甄别额数，教职应劾六员，佐杂应劾七员。同治六年分教职休致三员，尚少三员，佐杂革职六员，尚少一员。饬据藩司卢定勋复加考核，现任各员均属供职勤慎，并无衰、庸、怠玩，应行参劾之员，详请核奏前来。臣复查无异，除督同该司等随时留心查察，如有不职之员，即行甄别，断不拘泥年限，稍事姑容。并将同治六年分保送留任参劾各员，汇开清单咨送吏部外，谨将甄别教佐不足额数缘由，循例恭折具奏，伏乞皇太后、皇上圣鉴，敕部查核施行。谨奏。

229. 沙河县谢令之女过门守节请旌折四月初一日

奏为贞女苦节可嘉，援案恳恩旌表，以维风化，恭折仰祈圣鉴事。

案据顺德府知府任道镕详称，前阅邸抄，同治五年九月二十四日奉上谕：“正黄旗满洲、正白旗满洲奏，贞女过门守节，请旨旌表各一折。同治四年十一月间，甘肃候补直隶州知州毓钟之子、光禄寺笔帖式福全其，聘室原任刑部尚书成格之孙女、前任湖南衡州府知府英桂之女，闻讣后即行剪发过门，矢志守节，深明大义。着该部照例旌表。”钦此。仰见朝廷矜惜坚贞，激励末俗之至意。远近闻风，同深钦服。

兹查有湖南永顺府保靖县贞女谢氏，其父谢学元现任直隶沙河县知县，系保靖县举人。贞女名少韫，幼字本县廪生罗承瀚，家甚贫，逾冠未婚。咸丰十一年十一月初一日，罗病危笃，贞女闻知，偕母往视一见，而罗目遂瞑。母劝令归，该贞女袖出匕首自刭几绝，乃留居奉姑，以罗承瀚从兄淦次子为嗣。未几子夭，粥且不给，贞女益艰苦自励。同治四年夏，其姑病，贞女侍汤药，衣不解带。姑没，饮泣殡葬，依从兄一小室以居，日以针黹自给，誓将茹苦终身。方生没时，贞女年二十一岁，前任学臣白恩佑、知府张修府、知县王敦仁，均给匾额旌其门。今又时阅九年，坚苦自持，人益敬服。核与前任衡州府知府英桂之女邀准成案相符。据沙河县教谕孙瑞龄、训导张万青、典史汪曾矩出具印结禀府转详，请旌前来。

臣查节妇青年励志，已属难能可贵，况贞女未成妇道，尚无名义可责，若非天性独挚，安能矢志不渝。如罗张氏 [1] 之釂〔皭〕然自持，即此九年之内，习劳茹苦，事姑尽孝，节行业已昭著。兹据其父谢学元、同城教佐孙瑞龄等加具印结详府援案请旌，合无仰恳天恩，俯念该贞女罗张氏苦节可嘉，照英桂之女成案，饬部准予旌表，出自逾格鸿慈。除给咨送礼部外，理合据情具奏，伏乞皇太后、皇上圣鉴训示。谨奏。

[1] 罗张氏应是罗谢氏之误。

230. 奏陈回民张泳顺等贩运火药案拟结情由折四月初一日

奏为审明承票采买火药人等，究有偷卖情弊，分别按律定拟，恭折具奏，仰祈圣鉴事。

窃查接管卷内，前督臣官文承准军机大臣字寄，同治六年十二月十七日奉上谕：“宝珣奏，盘获贩卖火药人犯，请旨饬交审办一折。据称，巡捕外委王懋忠等先后在蓟州地方拿获贩卖火药之回民张二把即张泳顺等供，系与通州邢各庄民人高娃等时常兴贩，并查出该犯等均持有练军粮台手票，情节支离，请饬查办等语。私贩硝磺火药，例禁綦严，若不从严究办，贻害实深。着官文即派公正明干之员，提集人证，彻底根究，按律惩治，毋得稍涉宽纵。火药例应官制，何以练军营中发票买自民间，致有私行兴贩之事？又蓟州各属地方官，何以于私贩火药人犯平日毫无觉察？并着官文逐一查明，据实严参，不准巧为开脱。私贩人犯，尤恐不止一起，仍着宝珣严饬王懋忠等会同蓟营员弁，随时查拿，以消奸宄。原折着抄给官文阅看。将此各谕令知之。”钦此。钦遵即经札饬总局司道遴派公正明干之员，驰往提集人证，彻底根究，按律惩治，毋稍宽纵。一面查明蓟州、通州各地方官于私贩火药人犯，何竟毫无觉察，是否隐匿，据实禀请核办，并饬确查。此外有无另有碾造私贩之犯，一体严拿究报去后。

又准军机大臣字寄，同治六年十二月二十七日奉上谕：“前因宝珣奏称，盘获贩卖火药人犯张泳顺，曾经谕令官文提集人证讯办，并以此等私犯不止一起，谕令宝珣随时查拿。兹据宝珣奏，续获张泳顺供出之碾制火药人犯王泽远，窝家吕瘸子，贩运火药之姚景春三名，并起获火药四百余斤，该犯等私贩火药如许之多，究系销售何处，卖向何人，着官文提归前案，确切严讯，按律惩治，以警奸宄，不得稍存宽纵。其寄存火药之蓟州五里桥陈姓，通州邢各庄素碾火药之高姓、苏姓、张姓，并高五等四家，均着宝珣拣派弁兵，严缉务获，由官文归案讯办。原折着抄给官文阅看。将此各谕令知之。”钦此。遵复饬催委员速往确查，并将拿获人犯一并提省审办。

旋据马兰镇总兵抄录原奏先后呈送，并将张泳顺等同起获帐簿一并派弁押解来省，饬发保定府审办。嗣据验报吕瘸子即吕三，高海伶、姚景春、王泽远先后在监在押，及取保病故，批饬核案办理。兹据该府恩福会同委员提犯研鞫，拟议由布政使卢定勋、按察使张树声、清河道费学曾会同复审明确，解经前督臣官文提讯无异，未及具奏，移交到臣。复加查核，缘张泳顺即张二把，系遵化州回民，王顺、姚景春、吕瘸子即吕三，高海伶、张二分隶蓟州、通州，三河县王泽远充当蓟州官药户，制造火药供支蓟州操演民壮团操之用，吕瘸子、高海伶、张二与未到之吕音，均在通州邢各庄造卖花炮药生理，禀州有案，历年已久。同治六年九月间，遵化练军因每月所制火药不敷应用，出票差人赴通、蓟一带购买，始则票用朱标，继因军务吃紧，编号盖印。张泳顺于九月十一日由练军当差之王玉作保，领得无印护票一张，王顺及三河县官药户贾玉环各领得遵字第二、第三盖印护票各一张，遂各分投采买。张泳顺买得王泽远官药八十三斤，因票系一千斤，尚不敷数，又向吕瘸子等家花炮局购买。惟花炮之药与军营所用药性横直不同，且为数过多，并有王顺等亦往采买，一时未能制就。除各陆续买运交付练军局外，张泳顺于十二月初三日又运回火药五百斤，取道蓟州即被马兰镇游巡弁兵盘获。贾玉环雇吕瘸子之兄吕帼祥代运火药六百四十斤回遵，亦经镇兵截获。马兰镇查验张泳顺所执护票无印，而吕帼祥所运贾玉环之票盖有印信，恐有假冒私贩情弊，奏请发交该处练军就近查讯。

先是，王顺领票后，因一人难以措办，邀同姚景春及蓟州五里桥村开设香店之陈朝平即陈洛三伙办，姚景春与吕瘸子代运王顺火药五百斤赴遵，因中途药袋破损，漏出火药七八斤，即商同偷卖，遂将漏出之药卖给蓟州打牲不识姓名人得钱分用。王顺因车辆不敷转运，将姚景春等运至之药暂寄陈朝平店内，又经镇兵将吕瘸子、姚景春及王泽远拿获。并起获所寄火药及王泽远磺药、帐簿等件，复由镇派弁访获制药之高海伶、张二。先后奏奉谕旨饬交前督臣提归前案严讯惩治。经马兰镇将姚景春等五犯发交蓟州起解。姚景春乘间脱逃，当即缉获，一并解省饬发保定府审办。吕瘸子旋即在监病故。经该府提讯姚景春、王泽远、高海伶、张二等，各犯供非私贩，并究出姚景春与吕瘸子偷卖情由。因张泳顺等未到，不克定谳，而练军翼长候补道李廷瑞自马兰镇奏交查讯，即传同王顺等与张泳顺等质明，实系由营给票采买，将张泳顺等均各保释。省中各犯，因待质久羁，即据验报高海伶、姚景春、王泽远先后在监在押，及取保病故，批饬核案详办。嗣经委员会同通、蓟各州，查得张泳顺等运药过境及采办碾制，委因知有练军采办之票，是以并未查拿等情具复。并据蓟、遵等州将王顺、张泳顺获解来省，经该府恩福提同张二审晰前情，拟议解由司道勘转，经前督臣亲审无异，未及核办，移交到臣复核相同，应即拟结。

查张泳顺、王顺因各奉遵化州练军之票采买火药运送练营，其采办斤数与交过数目均经该练军查对相符，并非私贩，亦讯无接济贼匪情弊。第所买药斤为数既多，又远赶通、蓟一带购办，并不禀明所在有司查验饬护，以致沿途无可稽察，究属不合。高海伶、张二本系造卖花炮之家，禀官有案，王泽远亦系官药户，均非私造，第当张泳顺等持票购卖，不即禀知本州，辄行碾制卖给，亦属率忽。张泳顺、王顺、高海伶、张二、王泽远均应照不应为而为事理重者杖八十律，应各杖八十，酌加枷号一个月，以示惩儆。吕瘸子、姚景春代王顺运送练军火药，辄因中途药袋破损，将漏出药斤偷卖与打牲之人，殊属藐玩，虽讯无私煎硝磺合药渔利情弊，惟药系奉官采办，上有练军封条，即属官物军器，且际此军务未竣，严禁磺药私售，若仅照常人盗军器官物计赃、照窃盗加等，罪止杖责，未免轻纵，自应比例量减问拟。该犯等商同私卖，厥罪维均。吕瘸子、姚景春均比依军人将军器私卖与人发边远充军律上量减一等，拟杖一百，徒三年。姚景春在蓟州起解时脱逃被获，应加逃罪二等，拟杖一百，流二千五百里。均免刺字。该二犯与高海伶、王泽远均已病故，应毋庸议。张泳顺、王顺、张二各枷号满日折责发落。未到之花炮局药户吕音、三河县官药户贾玉环，各饬传责。蓟州五里桥开设香店之陈朝平即陈洛三，已据蓟州传讯其父陈明远供明，当日见为练军采办官物，故容寄存，并非无故私藏。高泳瑞系张泳顺雇工，吕帼祥系代贾玉环运送火药之人，以及车夫人等，均经练军局讯释，应免再传省累。打牲之不识姓名人请免缉究。王泽远帐簿饬交蓟州传属具领，所获磺药仍归该州存公给价。其余起获张泳顺等各起火药，均归练军局收用报销。至吕瘸子等在监在押及取保病故之处，既据清苑县验讯明确，委因病剧所致，均无别故，刑禁看役人等俱讯无凌虐情弊，应毋庸议。

再，查遵化练军粮台因军务吃紧赶制火药，不敷应用，出票分投采买，固属权宜济急。惟事关军火，既不差委员弁，又不知会沿途所在地方官，复于采买护票漏用印信，均属例有处分。应饬查取粮台承办之员，应议职名，开揭送参。至此后练军应需火药，已由总局司道申明定章，仍应总统翼长派委员弁前赴产硝产磺之处购买。硝磺解回本军设局监制，不准在于民间采买制成之药，以杜影射私造等弊。至通、蓟等州当张泳顺等买运火药过境，查系练军采办，故未盘诘，尚非失于觉察。惟通邢各庄开设花炮局共有四家，犯供与原奏相合，此次见票造卖固难责以违禁，但军火攸关，自宜慎重。嗣后该花炮局及蓟州三河之官药户其采买硝磺，制造火药，应如何官为督察限制之处，亦饬各该州县遵照京城花炮铺定例，认真查察，约法励禁，以防流弊。除备录供招咨部外，所有审明定拟缘由，理合恭折具奏，伏乞皇太后、皇上圣鉴，敕部核覆施行。谨奏。

231. 吴桥县范金声京控王云汉勾串邢殿祥逼嫁民女并将范学舜殴毙案拟结折四月初一日

奏为尸亲怀疑，砌词京控，审明按律定拟，恭折具奏，仰祈圣鉴事。

窃查接管卷内吴桥县民人范金声，赴京呈控王云汉勾串邢殿祥逼嫁伊姊，并将伊叔范学舜殴毙，书役庇凶不献，又被宋云汉等抢去堂妹财物等情一案，控经步军统领衙门奏奉谕旨：“此案交刘长佑督同臬司亲提人证、卷宗，秉公研讯确情，按律定拟具奏。原告民人范金声，该部照例解往备质。”钦此。钦遵并准将该原告咨解到直，当经前督臣刘长佑札司委提犯证卷宗来省，督饬保定府先行审办去后。兹据该府恩福审明，拟议解经臬司张树声审讯，照拟勘转到督臣官文亲提研鞫，核议无异，未及核办，移交到臣，复加确核。

缘范金声籍隶吴桥县，已死范学舜系其分居胞叔，与在逃之山东德州已革武生邢殿祥戚好无嫌，范金声有胞姊嫁与同村王云秀为妻，因不守妇道，于同治四年四月间被夫休回。范金声疑系被王云秀之兄王云汉所唆，控县差传未到。是年十二月二十二日，经邢殿祥往为其姊媒说，劝令改嫁。范金声意亦王云汉所使，即向口角争殴，被邢殿祥用棍殴伤。范学舜出劝，邢殿祥疑获〔惑〕，复用木棍将范学舜额颅殴伤倒地，当即逃逸，报验饬医。讵范学舜伤处进风，至是月二十五日因伤抽风身死，复验缉讯通祥，并将邢殿祥衣顶咨革。维时，范金声与其婶母范黄氏冀速获犯，曾经款待差地王会成等饮食，王会成亦曾向范金声借掇缉凶盘费未给。迨后范金声因邢殿祥日久未获，疑系王会成诈费未遂，纵凶不缉，由府赴司并控经前督臣批饬提郡审办。嗣范金声回县，因见王会成尚未赴郡，争吵劝散。其时，范金声因遗失包袱，气忿捏称被王会成等中途截殴夺去银两等情，赴省续控。旋经河间府提讯，王会成等并无索诈殴夺各情。因范金声仍执原词，催提人证不齐未结，保候复审，均各潜逃。

时有德州人金大如为媒，将黄氏之女配与宋云汉之子宋六为妻，范金声与父范学孟因知宋云汉与邢殿祥系属戚谊，不宜忘仇联姻，当向拦阻。范黄氏不听其言，自行作主允许并偷具范学孟之名主婚，于六年正月迎娶过门。范金声闻知生气，疑系邢殿祥哄诱结婚，欲图避罪，并风闻邢殿祥即在宋家藏匿，及吴桥县刑书周连元系与邢殿祥谊属中表，从中弊混，痛叔情切，起意京控。复恐呈词不准，即添砌王云汉贿串逼嫁，并书役诈赃贿托庇凶，及金大如因为邢殿祥贿求私和未遂，捏写婚帖及宋云汉父子率众将伊堂妹并财物抢去等词，控经步军统领衙门讯供取结。奏奉谕旨，交审咨解回直。当经前督臣刘长佑行司委提犯证卷宗来省，督饬保定府先行审办去后。据该府恩福审明拟议解经臬司张树声审讯照拟勘转，经前督臣官〈文〉亲提研鞫。据各供晰前情不讳，未及核办，移交到臣，复核无异。

惟逃凶邢殿祥弋获无期，案已讯明，应即拟结。查范金声因伊姊被夫休回，疑其夫兄王云汉挑唆，控县未结，适邢殿祥往为其姊说媒，劝令改嫁，意亦王云汉所使，不允争殴，经伊叔范学舜出劝，被邢殿祥殴伤毙命，凶逃无获。复因伊婶范黄氏将女许聘邢殿祥之戚宋六为婚，又疑邢殿祥借姻求息，辄行砌词，先后由省赴京呈控。虽讯因痛叔情切，疑出有因，及气忿误闻传言图准所致，并非有心妄告，第控词究属失实，范金声应合依申诉不实者杖一百律，拟杖一百，折责发落。王云秀因妻范氏不守妇道，将其休弃，讯非听兄王云汉挑唆所致，王云汉亦无贿书朦蔽串谋逼嫁情事。范金声之姊范氏业已改嫁，均毋庸议。范黄氏不听夫兄范学孟等向阻之言，将女许与殴毙伊夫逃凶邢殿祥之戚宋六为妻，固属非礼。惟妇女无知，且已迎娶成亲，从宽免其置议。刑书周连元查无其人，讯由范金声误闻所致。宋大、宋三讯无与其父宋云汉率众抢娶掠取财物及藏匿邢殿祥之事，应与并无贿串求和、捏写婚帖之金大如等，均免置议。差役王会成，地方王三，虽据原告供明尚无索诈庇凶及截殴夺去银钱各情事，惟在尸亲范黄氏家饮食，究属不合，应饬县传责示儆。案已讯明，未到人等免提省累。逃凶邢殿祥，缉获另结。除备录供招咨部查照，并咨步军统领衙门销案外，所有审拟缘由，理合恭折具奏，伏乞皇太后、皇上圣鉴，敕部议覆施行。

再，该原告在外控告次数，核与在京所具甘结相符，合并陈明。谨奏。

232. 杨廷芳被杀一案因被告未到奏请展限具结折四月初一日

奏为被证未到，案难依限审结，遵章先行奏展，恭折具奏，仰祈圣鉴事。

窃查接管卷内，东光县民人杨在堂京控胡文几挟嫌将伊叔杨廷芳捆缚毒挞，越日毙命，并贿串县役诓押诈赃，欲图搁案等情一案，经都察院奏奉谕旨交审，经前督臣刘长佑行司督饬保定府，委提人卷审办去后。兹据该府恩福详称，屡经委提，人证未到。复委候补训导李绍源催提，旋据该员会同东光县以查得该县地方，自遭捻逆肆扰，民多逃亡，且被证胡文几、许梦麟等各村复被水灾，迁徙一空。胡文几等避难外出，一时实难查传等情，禀经该府。因被证未到，不克依限审结，案关京控，例限綦严，应俟提到被证胡文几等集讯之日，再行起限等情，由司详请具奏前来。臣复查无异。除咨刑部并都察院及催饬勒提解审外，所有此案被证外出，案难依限审结缘由，理合具陈，伏乞皇太后、皇上圣鉴，饬部展限施行。谨奏。

233. 出省查勘永定河南上等工日期片四月初一日

再，永定河南上等工上年漫口失事，经前署督臣官文奏请部拨经费，择定今春动工。嗣臣由京来任，先到工次周历履勘，查得南七、南四引河丈尺浅窄，地段太短，原估银数亦觉过少，不能导溜东趋，因酌加银二万数千两，札饬永定河道徐继、候补道蒋春元分投兴修。兹据该道等禀报，三月初一日开工，督饬在事各员，认真分投赶办，现计大坝引河已有八九分工程，拟于四月初七日合龙。臣应亲往查勘验收，定于四月初一日出省驰赴工次。所有臣署日行文件，饬委布政司卢定勋代印代行。如有紧要事件，仍包封臣行次核办。理合附片具奏，伏乞皇太后、皇上圣鉴。谨奏。

234. 保奖都司杨恩鸿等名前此误书请准饬部更正片四月初一日

再，臣前在两江奏保刘铭传一军克复黄陂县城案内奏，蓝翎都司杨恩鸿请以游击尽先补用，并赏换花翎单内，误书为杨恩均；花翎都司黄学铨请以游击尽先补用，并加参将衔单内，误书为王学铨，均经钦奉谕旨允准。旋经查出错误，咨部更正，经部行令奏明办理。现据遇缺题奏按察使刘盛藻据情详奏前来。臣复查无异，理合附片陈明，伏乞圣鉴，敕部更正施行。谨奏。

235. 请旨将龙泉关都司陈士英斥革片四月初一日

再，查接管卷内，据署正定镇常存具禀，阜平县铺民李德库等呈控龙泉关都司陈士英擅理民词，吓诈民财，以及奸虐妇女致毙等情一案。并据该镇将该都司陈士英护解送省，当经前署督臣官文札饬藩、臬两司督同保定府提集原被〈告〉人证，秉公研究，据实详办去后。兹据该府恩福以提讯原告李德库等各供，均与原呈相符，惟该都司陈士英全不承认，显系恃符狡展，详由藩、臬两司呈请奏咨斥革前来。相应请旨将龙泉关都司陈士英先行敕部斥革，以便严审究办。除咨兵部外，理合附片具陈，伏乞皇太后、皇上圣鉴训示。谨奏。

236. 请准将吴汝纶留于直隶补用折四月十四日

奏为酌保堪胜外任之京员留于直隶补用，恭折仰祈圣鉴事。

窃臣于正月十七日具陈直隶应办事宜折内奏调数员，奉旨允准在案。兹查有内阁中书吴汝纶，同治四年安徽进士，自己丑告假出京，即随臣徐州、济宁、周家口军营襄办营务，同治六年由铭军克复黄陂案内经臣奏奖，奉旨赏加内阁侍讲衔。前年臣回任江南及此次量移直隶，该员始终追随左右，臣与之朝夕讨论察看。该员器识明敏，学问该洽，实有希古援俗之志，若使之莅事临民，必能湔除积习，造福一方，拟将该员改为直牧同知，留于直隶补用。查近年吏部章程，非军务省分不得调取人员，直隶现虽静谥，而兵燹之余，地方凋敝异常，非多得二三贤员不足以资补救。合无仰恳天恩，准将侍讲衔内阁中书吴汝纶以直隶州知州同知留于直隶补用，并免缴指省分发银两，俾臣得收臂指之助，出自逾格鸿慈，恭候命下，当即给咨送部引见。理合专折具陈，伏乞皇太后、皇上圣鉴训示。谨奏。

237. 宣化县知县何芳因人地不宜请旨撤回另补折四月十四日

奏为知县人地未宜，请旨撤回留省另补，恭折奏祈圣鉴事。

窃查州县为亲民之官，必须人地相宜，方足以资治理。兹查现任宣化县知县何芳，年六十岁，山东历城县进士，祖籍浙江山阴县，由中书改捐知县，指省分发直隶题补成安县知县，奉准部复于同治元年十月十一日到任，因回避原籍，在五百里以内对调龙门县，同治二年八月二十一日到任，调补今职。先委署理，于同治三年十一月初六日到任，奉准部复同治五年八月二十五日奉文任事。该员自到任以来，办理地方事宜，每多迟滞。宣化县为附郡首邑，政务纷纭，且地当孔道，差使繁多，系冲、疲、繁三项要缺。近以西北军兴络绎，地方情形吃重，该员人地不甚相宜，未便稍事迁就，自应撤回留省另补，以免贻误。据藩、臬两司会详请奏前来。臣复核无异。相应请旨将宣化县知县何芳撤回，遇有相当缺出，酌量补用。理合恭折具奏，伏乞皇太后、皇上圣鉴，敕部查照施行。至所遗宣化县系属繁缺，容俟接到部复核明开缺日期，另行拣补。合并陈明。谨奏。

238. 熊存瀚等殉难请建专祠及旌表折四月十四日

奏为知县捐躯殉难，遗爱在民，恳恩准建专祠，以彰忠节，并将同时遇害之都司、教官等一并附祀，恭折仰祈圣鉴事。

案查同治七年二月间，捻逆窜陷献县，该县熊存瀚御贼阵亡，同城训导陈成烈，其子陈康祥，并有山东解炮委员都司马宝臣一同遇害，经前署督臣先后奏请敕部议恤在案。其同日殉难者，尚有训导陈成烈之长孙妇聂氏，次孙妇牛氏，孙女五姑投井自尽，又有该故令熊存瀚之家丁裘怀等七名随主被戕。兹据献县知县禀据合县绅士呈称，献邑地处冲途，城系败堵，当万众来攻之会，正八方受敌之时。前县主熊存瀚独能誓众登阵，临危授命，训导陈成烈为国殉忠，其子陈康祥随父殉孝，都司马宝臣本以客将，竟能戮力同仇，迨至破城，亦复效死弗去。此外，如训导之孙妇聂氏等合门节烈，前县之家丁裘怀等随主沦亡，均属可悯可嘉，自宜以享以祀。况故县主熊存瀚生前久著政绩，死后宜沐殊荣。可否准由绅民人等在于死事地方捐建专祠，并请将训导陈成烈其子陈康祥、都司马宝臣及熊故县义仆人等一并附祀。其陈成烈之孙媳聂氏、牛氏，孙女五姑，并恳附请旌表，以彰忠节等情，由总局司道卢定勋等详请具奏前来。

臣查该故员熊存瀚，由江西举人拣发顺天，历署宝坻、良乡、武清、蓟州，实授清河，调补今职。所至均着循声，民情爱戴。兹以捻逆攻陷县城，偕训导陈成烈及子陈康祥，都司马宝臣，同时巷战殉难，洵不失城亡与亡之义。既据绅民吁请，合无仰恳天恩，俯准熊存瀚在于献县地方捐建专祠，并将陈成烈、陈康祥、马宝臣等一并附祀，以顺舆情。其熊存瀚义仆裘怀等七名，并准附祀，以奖忠义。至训导陈成烈之孙妇聂氏、牛氏，孙女五姑，一闻凶耗，同时投井，尤为节烈可悯，相应一并附请旌表，以慰贞魂。理合恭折具奏，伏乞皇太后、皇上圣鉴训示。谨奏。

239. 遵旨查办二字会匪情形折四月十四日

奏为遵旨查办二字会匪，谨将大概情形先行复奏，仰祈圣鉴事。

窃查前准军机大臣字寄，同治七年十一月二十四日奉上谕：“本日据御史郭从矩奏，访闻山西平定州之乐平乡，有外来匪徒假作乞人，姓张者谓之张二，姓李者谓之李二，俗名二字会。每于秋后挨村借粮，并肆抢劫。或经报官，官辄令改盗为窃。现在该匪等聚有二三百人，迭劫东赛村等处当店多案，本地匪徒亦入其党等语。乐平地方南近河南武安，东界直隶赞皇，道路丛杂，易为盗薮。该匪等聚党多年，连番劫掠，地方官何以漫无见闻？若不及早擒拿，必至愈聚愈多，酿成巨患。着郑敦谨迅饬该州县官赶紧缉拿，逐案究治。如该州县有讳匿等情，即着从严参办。该处为直、晋通途，又与豫省密迩，尤恐此拿彼窜，并着官文、李鹤年严饬所属会合搜捕，以期净绝根株，毋任逃逸。原折着抄给阅看，将此由四百里各谕令知之。”钦此。

遵旨寄信前署督臣官文，当经钦遵飞饬正定府正定镇，督令所属各员弁严密查拿去后。旋据署元氏县知县陈凤藻禀称，访得井陉所辖之老牛峪地方，有该匪等麇聚，会营密赴该处，适赞皇、井陉、平定等州县丁役踩缉至彼，立将匪首刘三赶年并窝主吕保子、郝明城及工人李城群一并拿获，起获贼械、赃衣等物到县。讯据刘三赶年供认，与在逃之袁二等聚集匪徒在西山一带，迭赴山西之乐平乡并赞皇等县所属抢窃，伊与袁二等各有窝藏处所，同伙均以二字相称。讯据吕保子供认，因畏刘三赶年等势众，借房窝顿属实。郝明城系吕保子母舅，李城群系吕保子工人，现在关案缉审等情。前署督臣未及核办，移交到臣，嗣复钦奉二月二十七日寄谕，催饬郑敦谨缉拿复奏，臣等会同搜捕。又奉三月十四日寄谕，以二字会匪愈聚〈愈〉多，并有黑腿匪与之勾结，饬即认真查拿，毋留后患。各等因。臣遵即密委妥员，并严札各属设法查拿。

旋据附近山西平定州乐平乡之元氏、井陉、灵寿、阜平、赞皇等五县会同委员先后禀报，查得现在直隶境内经勇役四处访拿，并无匪众聚集滋扰情事。臣以各该属与晋省犬牙相错，山径丛杂，奸宄易于隐匿，仍饬随时随地严加搜查，务期净绝根株，不得以现无贼踪，稍涉弛懈。至元氏县拿获匪首刘三赶年等已逾两月，而在逃之袁二等缉获无期，案悬莫结，应即提至省城严讯定拟。一面通缉袁二等，务期悉获头目，穷治党与，仰副圣主除恶务尽之意。所有查办二字会匪大概情形，合先恭折复奏，伏乞皇太后、皇上圣鉴训示。谨奏。

240. 附录廷寄　着妥议章程查拿二字会匪并复奏办理情形五月初四日

同治八年五月初四日，准兵部火票递到军机大臣字寄——大学士直隶总督一等毅勇侯曾国藩、钦差工部尚书署山西巡抚郑敦谨、河南巡抚李鹤年：

同治八年五月初三日奉上谕：

前因御史郭从榘等先后陈奏，山西、直隶有匪徒聚众抢劫，并有二字会匪名目。迭经谕令曾国藩、郑敦谨、李鹤年督饬所属认真严拿。业据曾国藩将查办大概情形复奏。本日又据李鹤年奏称，查明豫省界连山西各县，尚无匪徒聚众情事。惟直、豫、晋三省交界处所，犬牙相错，山径丛岐，最易藏奸，拟知会邻省约期会哨等语。郑敦谨于特旨查拿之案，何以日久未经陈奏，殊属廷玩。着即严饬所属，上紧搜缉，一面将办理情形复奏，毋稍迟误。至约期会哨，尤须不分畛域，实力奉行，庶可杜此拿彼窜之弊。着曾国藩、郑敦谨、李鹤年妥议章程，认真筹办，毋令有司视为具文。李鹤年折着抄给曾国藩、郑敦谨阅看，将此各谕令知之。钦此。

遵旨寄信前来。

附豫抚原折抄件

头品顶戴河南巡抚臣李鹤年跪奏，为遵旨查明豫省界连山西各县，尚无匪徒聚众情事，现仍严饬查拿，并认真会哨，以期杜绝奸萌，恭折复陈，仰祈圣鉴事。

窃照同治七年十一月二十四日奉上谕：“御史郭从榘奏，访闻山西平定州之乐平乡，有外来匪徒假作乞人，姓张者谓之张二，姓李者谓之李二，俗名二字会。每于秋后挨村借粮，并肆抢劫，现在聚有二三百人，迭劫多案，本地匪徒亦入其党等语。着郑敦谨迅饬该州县赶紧缉拿，逐案究治。该处为直、晋通途，又与豫省密通，并着官文、李鹤年严饬所属，会合搜捕，以期净绝根株。原折抄给阅看。”等因。钦此。钦遵在案。

复于本年二月十七日奉旨严催。三月十四日奉上谕：

“又有人奏称，乐平乡二字匪党，以直隶赞皇县之黄沙岭一带为巢穴，出没无常，愈聚愈多，蓄有鸟枪军械。盂县又有黑腿匪在滹沱河一带滋事，近复勾结二字匪党。着曾国藩、郑敦谨督饬所属认真查拿，尽绝根株，毋留后患。乐平逼近河南，并着李鹤年仍遵前旨，迅饬所属一体严密搜查，勿任逃逸。”等因。钦此。

跪聆之下，惶悚万分。臣于初次接奉上谕，遵即咨会署直隶督臣官文，署山西抚臣郑敦谨，饬属一体严拿。一面飞檄邻近山西之各县严密查拿，务使有犯必获，毋得视为具文。一面遴委妥员，前赴涉县、武安等处改装易服，沿途查访，务得确情。并又檄饬严催去后，节据涉县知县丁凤年、武安县知县恩奎先后禀称，该两县县境西北各乡均与山西黎城、辽州、和顺接壤，上年直、东肃清以后，该县等虑有漏网余匪潜入山林，啸聚为害，不时轻骑减从，亲赴各乡巡查，并派役四出踩访，境内尚属安谧等语。又接委员候补知县姚庆恩禀称，奉委后驰抵涉县、武安，先行改装易服，周历四乡谘访，土人佥称，本境并无匪徒聚扰，因复会同地方官重诣复查，委无游匪踪迹。旋由山僻小径绕至平定，接晤该州知州庆亮，询称直、晋之交，晋多饶户，直有游民，辽和一带与元氏、赞皇以及永邢壤接，时有外来游乞之人，成群乞食，明为饥民，暗为盗贼。去冬劫案迭出，所获多系永年县人。此辈聚散不常，又或冒为行旅，憧憧往来，土人呼为老二，故又谓之二字伙党。已经山西抚臣委员会同拿逐各等语。与该委员所访相符，据情禀报前来。经臣复核无异。

伏查直隶、河南、山西交界处所，犬牙相错，山径丛岐，本易窝藏奸匪。现在豫境虽无匪踪，而防患不可不先。一面仍饬彰德所属各县随时稽查，如有前项匪徒阑入，即严拿究治。因思弭盗安良之法，于腹地莫善于保甲，于边界莫良于会哨。保甲一事，臣于上年凯撤后，即通饬所属认真举办，现拟知会邻省督抚臣饬属约会。哨期或两月一次，或三月二次，联络团练，按期会巡。无事各守本境，有事互相应援。既免尔疆我界之嫌，复杜此拿彼窜之弊，使匪徒无可托足，自必闻风敛戢，庶足仰慰宸廑于万一。除分别咨行外，所有遵旨查明豫省界连山西各县尚无匪徒聚众，现仍饬查拿，并认真会哨缘由，谨缮折驰奏，伏乞皇太后、皇上圣鉴。谨奏。

241. 奏陈赵宗云等京控结案情形折四月十四日

奏为审明捏词赴京诬控案内原告分别按律定拟，恭折奏祈圣鉴事。

窃查接管卷内山西天镇县文生赵宗云，以西宁县富豪张芝结连马贼，强霸水利等情，控经都察院讯供取结，奏奉谕旨：“此案着交刘长佑亲提人证卷宗，秉公研讯确情，按律定拟具奏。原告生员赵宗云，该部照例解往备质。”钦此。钦遵并准将原告赵宗云递解到省，当经前督臣刘长佑行司委提人证卷宗，饬发保定府先行审办去后。嗣经保定府提集人证复讯，分别拟议解司。该原告又以所控各情均出有因，并非妄控，先后由司控经前督臣札饬复讯。因案证赵永清于患病取保后，均各潜回，饬提未到。该原告复添砌情节，遣令赵德赴都察院续控各解回直。经前督臣行司饬府复讯，该府因续控张芝又令恶党王文成等重修坝口，强霸水利，及张芝亲领数百人在本城持械摆队，营佐谕令军民防范各情，是否实有其事，饬经委员即用知县蔡振玉会同西宁县查属子虚，并将人证彭二等传解到府。该前府费学曾未及讯明，升任卸事。兹据该府恩福督同委员候补知县胡凝之提集人证，讯明拟议解由藩、臬两司复审，详请审奏等情到前署督臣官文，提犯亲审无异，未及核办，移交前来。

臣详加复核，缘赵宗云籍隶山西天镇县，咸丰十年岁试最进文生入学。张芝系西宁县学文生，于咸丰六年报捐贡生，九年续捐六品功牌。彭二系山西榆次县人，向在西宁县一带佣趁度日，并不为匪，彼此互识，先无嫌隙。赵宗云住村与西宁县属上回村壤地毗连，张芝家有地十顷余亩，坐落上回村猫道沟东向，租与该村人赵永清、段恺荣、任世全、郭仲明等分种。赵宗云家亦有地九顷余亩，坐落该村沟内，租与同县人庞复明、赵双魁、赵德、赵中盛承种，均借沟内泉水汲引灌溉，因水源不旺，不敷使用，且地形东高西洼，向于沟内筑立坝埝蓄水浇灌，靠沟两旁地亩，冬春用水议有章程，夏秋用水因水势大小不定，并无定规。

同治四年八月初一日，庞复明、赵双魁、赵德、赵中盛因西边地内旱干，欲用沟泉灌溉，即于次早各持铁锨挖开水埝引水下灌，当经赵永清、段恺荣、任世全、郭仲明等闻知，以庞复明等私开水埝，亦持铁锨往斥其非，并将埝口堵筑。庞复明等不服，致相争吵。赵德拾石掷殴，致伤赵永清鼻梁眼胞。赵永清气忿，即与段恺荣等各用铁锨向殴，致将庞复明、赵双魁、赵德、赵中盛殴伤。庞复明等各用铁锨还殴，亦将赵永清、段恺荣等殴打致伤。因人多手杂，均未看清何人殴伤何处。惟时彭二路经该处，见而趋劝，不知被何人误殴受伤。经村人赵友三等踵至劝歇，报经该前署西宁县蒯鹤龄验讯取保饬医，谕俟伤痊复审。赵宗云因未将赵永清等惩治，疑系张芝播弄，复误信传言张芝欲改旧章，独霸水利，赴县控究，虑恐西宁县回护本境部民，一时情急，起意上控。

先于同治二、三年间，该县奉文劝办团练，张芝曾充团董，常与队长人等骑马出城，管带乡勇，会合操演。其时彭二因在该县城内铺户佣工，亦曾充当勇丁，随同合掺，而赵宗云忆及前事，并闻各处马贼滋事，奉文严拿，意将张芝团练带勇诬其结连马贼土匪，必可耸准治罪泄忿。又添砌用杨神仙为师，率领贼匪数百余人强霸水利等情，由宣化府具呈后即行赴京，控经都察院讯供取结，奏奉谕旨：“交审递解来直。”经前督臣刘长佑行司委提人卷来省，饬发保定府先行审办去后，经该前署府长启提讯，因赵宗云恃符狡展，复添指彭二为马贼，与张芝有结连情事，具文详咨，将其衣顶先行褫革。并因彭二与案证赵德等均隶晋省，关提未到，案难依限审解，详经咨部展限。

嗣据彭二赴府具呈投审，经该府费学曾究出彭二所递诉呈系张芝因被诬情急，将彭二前次劝解误受伤痕，捏系赵宗云喝殴等情，代具呈词，假冒彭二之名投递所致。彭二并不知情。复饬据西宁、榆次等县，查无张芝结连马贼、土匪被人控发之案，彭二亦无骑马抢劫为匪情事，又将庞复明、赵中盛等传解到府，提集原被审讯，分别拟议解司。赵宗云又以所控各情均出有因，并非妄控等情，先后遣抱由司控经前督臣札饬复审，因提证未到，赵宗云复添砌张芝又令恶党重修坝口，强霸地亩，并蓄养土匪在城摆队，营佐谕令军民防范各情，遣令赵德赴都察院衙门续控，咨解回直，饬府复讯。该府以张芝添砌各情是否实有其事，饬经委员即用知县蔡振玉会同西宁县查属子虚，并据将案证彭二等传解来省。旋据清苑县念报，赵德因病取保在店病故，看役人等讯无凌虐情弊，详批核案办理。兹据该府恩福督同委员讯晰前情复核，拟议解由藩、臬两司复审，详请审奏到前署督臣官文，提犯亲审无异，未及核办，移交前来。

查例载：蓦越赴京告重事不实者，发边远充军。又律载：奉制书有违者，杖一百。又不应为而为事理重者，杖八十。又他物殴人成伤者，笞四十，各等语。此案革生赵宗云，因佃户庞复明等与张芝家佃户赵永清等彼此争执水利，互殴受伤，控县验讯未结，妄疑张芝播弄，并妄捏张芝结连马贼土匪，强霸水利等词赴京具控。到案后，又诬指彭二为马贼，迨经查明审虚，又复遣人赴京翻控，殊属藐玩。该犯告指彭二为马贼，按诬告人死罪未决、罪止杖流加徒。惟其原控张芝结连马贼土匪各情，现经讯明，均属子虚，实属告重事不实，自应按例从重问拟。赵宗云除越诉并诬告人死罪未决、各轻罪不议外，合依蓦越赴京告重事不实者、发边远充军例，应发边远充军，至配杖一百，折责安置。张芝虽讯无结连马贼土匪、率领匪众强霸水利及积惯讼棍各情事，惟身列胶庠，不守碑训，辄以彭二身受误伤捏系赵宗云喝令共殴等情，假托彭二具呈冒名投递，情殊诡谲，实属有违功令，应照违制律杖一百。系文生捐贡并报捐六品功牌，应即斥革，免其发落。庞复明等因争水利，各用铁锨将赵永清等殴伤平复，按他物殴人成伤罪止笞责。惟因西边己地干旱，并不知会众佃，辄私开水埝灌地，致肇衅端，均属不合。庞复明、赵中盛、赵德与未到案之赵双魁，均照不应重律各杖八十，折责发落。赵德赴京翻控，讯系听从赵宗云主使，业已罪坐。赵宗云且已病故，应毋庸议。赵永清、段恺荣、任世全与未到案之郭仲明，各用铁锨将庞复明等殴伤平复，亦有不合，均依他物殴人成伤者笞四十律，各笞四十，折责十五板。彭二并无为匪不法情事，其与庞复明等伤俱平复，均毋庸议。案已讯明，未到人证，免提省累。郭仲明、赵双魁，分饬各该县照拟传责示惩。

再，查西宁县猫道沟，因来〔水〕源不旺，地形东高西洼，向于沟中筑有坝埝，以便蓄水浇灌，东西两旁地亩虽据委员勘明，坝系旧有，并非新筑重修。惟夏秋之间水势大小不定，现据两造供称，夏秋用水向无定规，事关民田水利，应饬由宣化府遴员前往会同西宁、天镇两县，三面履勘。夏秋之间，究应如何蓄泄开用，务使两旁民田均沾水利，不致再起衅端。秉公议定章程，会详立案，以昭信守而杜争端。至赵德在店病故之处，业据清苑县讯明，看役人并无凌虐情弊，照例结准免验。除将张芝衣顶并报捐功牌分别查销斥革，并咨都察院查照销案及将供招咨明刑部外，所有审拟缘由，理合恭折复奏，伏乞皇太后、皇上圣鉴，敕部查覆施行。

再，该原告在外控告次数，核与在京所具甘结相符，合并陈明。谨奏。

242. 奏报衡水县狱失防在押监犯越狱潜逃案拟结折四月十四日

奏为续获越狱监犯，审明失防之刑禁人等，分别定拟，恭折具奏，仰祈圣鉴事。

窃查接管卷内，衡水县监犯王二等九名同时越狱脱逃一案。前据该县禀经藩、臬两司详由前督臣刘长佑将有狱、管狱各官奏参请旨，分别交部议处、撤任、提审，奉旨：“这所参疏防监犯越狱之管狱官署衡水县典史陈墉，着即撤任，交刘长佑提集刑禁人等，严讯有无松刑贿纵情弊，按律惩办。有狱官衡水县知县李宴卿，着先行交部议处。”钦此。钦遵即经行司将刑禁人等提省审办，并饬该管冀州委员复勘绘图详复。旋据衡水县将追获之许门楼，并续获之李长河、宋六等三犯，同内监禁卒刘景清、张进忠，外监禁卒宋果发、李书贵、刘二虎，更夫郭朋万，解省发交保定府审办去后。并据刑书王信，撤任典史陈墉赴府投审。兹经保定府知府恩福督同委员提集研审明确，拟议解由藩、臬两司，详经前署督臣提审无异。未及核办，移交到臣，复加确核。

缘逃犯王二，系行窃事主乔有章等家牛、驴、马匹，并商同已故之李瞎子等谋勒捕役刘万升身死案内，于同治元年九月十二日被获讯解，驳审翻供，尚未讯明定案之犯。又董顺兴、徐二，系行窃事主张序宾家钱衣，并另有谋杀深州捕役霍青林身死，于二年七月十六日被获监禁，历讯犯供游移，屡查尸身无获，未经审定之犯。又宋六、刘二贵良二犯，宋六系于咸丰四年间因殴伤武邑县越狱斩犯陈一身死，并伙窃事主魏继征家衣服，拟绞监禁脱逃，复伙窃事主孟清远家衣物，仍依例拟绞，得逞两次恩诏援免，保释后于同治四年九月复窃得衡水县事主彭其兴铺内衣物，五年三月复邀允刘肥子、刘二贵良等窃得衡水县事主胡涟灏家衣物，遗火延烧事主房屋，与刘二贵良等均被拿获，讯供详报，尚未拟解之犯。又杜景奎，系事主郑自修家被窃临时行强案内，于五年十月二十六日被获监禁，屡讯供词游移，亦未讯明定案之犯。又许门楼、谢丑子、李长河，均系事主张可美在途被抢并被拒伤同伴之刘配刚身死案内，于六年三月四日先后被获监禁，屡讯犯供各执，尚未审明定案之犯。

该署典史陈墉，平时经管监犯，督率刑禁、更夫，小心范防，每日早晚放封、收封，均系亲往查验各犯刑具，不敢稍行懈弛。刑书王信，向不在监值宿。六年七月初八日傍晚，该署典史陈墉带领刑书王信进监收封验明各犯刑具完固，将王二并董顺兴、徐二、杜景奎、许门楼、谢丑子、李长河、宋六、刘二贵良收羁西房笼内，谕令监卒人等小心防范，刑书王信仍回科房办公。是夜三更时分，风雨交作，禁卒、更夫人等都各进房困倦鼾睡，董顺兴希图免罪，起意商允王二、徐二、杜景奎、许门楼、谢丑子、李长河、宋六、刘二贵良越狱同逃，乘间各自扭断铐镣，撬起笼底木板，即用断铐在于墙根轮流挖窟，钻出监房，由中厕上房越出更道。复在外围墙西北角挖成窟窿，将铐镣弃于更道，均各由窟钻出逃至城根，先后扒越塌缺城口，分路逃逸。嗣经更夫郭朋万瞥见墙窟，喊同内外监禁卒刘景清、刘书贵等查找董顺兴等无踪，看明情形，禀经典史陈墉转禀该县李宴卿，差役追缉。而许门楼因逃走落后，尚未出城，当被追获，送由李宴卿勘讯差缉，禀经前督臣刘长佑奏奉谕旨，将典史陈墉撤任，有狱官衡水县知县李宴卿先行交部议处，委提案犯刑禁人等解省审办。并经该管冀州饬委新河县陈子端过境复加勘讯，绘图详复。

李长河于六年九月初十日逃至冀州范家庄地方，即被县役拿获。而宋六逃后剃去头发，各处躲避，在途拾获小刀，携带防身。先是，署枣强县张士铨接准衡水县移缉，选差吴廷芳等购觅眼线刘焕在境侦捕。九月初一日，宋六行至枣强县不知地名村外，被眼线刘焕经见揪住衣襟捉拿。宋六情急图脱，顺用小刀连扎，致将刘焕发际、项颈、胳肘等处扎伤，挣脱逃逸，将刀撩弃。是月十二日，宋六潜至李家店村外空庙藏匿，即被枣强、衡水两县丁役协获，送由枣强县解归衡水县审讯。嗣据委员会同衡水县李宴卿，以更夫张进、外监禁卒陈兴因病取保后业经病故，将拿获逃犯许门楼、李长河、宋六，内监禁卒刘景清、张进忠，外监禁卒宋果发、李书贵、刘二虎，更夫郭朋万，检同卷宗解经饬发保定府收审。

旋据验报内监禁卒张进忠，更夫郭朋万，案犯李长河、许门楼，先后在押在监病故，批饬核案详办。并据刑书王信、撤任典史陈墉赴府投审，经该府恩福核案讯明刑禁人等，委系一时疏忽，并无松刑贿纵情弊，饬查宋六前次犯事原案，并眼线刘焕被扎各伤是否平复未到，节次饬催。又据验报禁卒刘二虎、宋果发、刘景清先后在押在保，因病身死，而该典史陈墉旋亦在寓病故。复据清苑县验报，案犯宋六在监因病身死，讯明刑禁人等并无凌虐情弊，批饬核案办理。嗣据枣强县送到宋六犯事原案，并将受伤之刘焕传案验明左胳肘筋已孪缩，业已成废，余伤具已平复等情，申经该府恩福复讯，拟议将禁卒李书贵等解由藩、臬两司复审。呈请审奏到前署督臣官文，亲审无异。未及核办，移交前来。复核相同，应即拟结。

查例载，凶徒谋财放火，已经烧毁房屋，尚未抢掠财物又未伤人者，为首拟斩监候。又律载，断罪无正条，援引各律各例比附。又不应为而为、事理重者，杖八十。又例载，罪囚在狱私纠伙党三人以上穿穴越墙，乘禁卒人等一时疏懈、潜行越狱脱逃，原犯军流律应加二等，调发者，俱改为拟绞监候，秋审时为从入于缓决。又例载，罪人在逃，如事发已经到官脱逃之犯、被获时有拒捕者，如本罪已至满流而拒殴在折伤以上或系刃伤者，均拟绞监候。又例载，监犯越狱，如狱卒果系依法看守，一对疏忽，偶致脱逃，并无贿纵情弊，审有确据者，依律减囚罪二等治罪。各等语。

此案宋六前因殴伤武邑县越狱斩犯陈一身死，依几人共殴人致死律拟绞。迨修理监狱提禁看管，在押脱逃，伙窃事主孟清远家衣服被获，仍照原犯拟绞遇赦减免后，不思悛改，复起意纠窃事主胡涟灏家衣物，遗火延烧事主房屋被获，犯案监禁，辄敢与王二等听从同监人犯董顺兴越狱脱逃，被眼线刘焕经见捉拿，犹敢图脱，用刀拒伤刘焕左胳肘成废，殊属不法。惟该犯遇赦释免后，起意纠窃，遗火延烧事主房屋，例无治罪专条，援照成案，比依凶棍谋财放火、已经延烧房屋，尚未抢夺财物伤人，为首斩监候例上减一等，应拟满流，系赦后复犯，加等治罪，应即拟军。复又听从越狱脱逃被获，例应拟绞。该犯被获之时，用刀拒伤眼线刘焕成废，按例亦应环首二罪相等，自应仍照越狱本例从一科断。

宋六一犯，除行窃计赃轻罪不计外，应合依因禁在狱私纠伙党三人以上穿穴越墙，乘禁卒人等一时疏懈，潜行越狱脱逃，原犯军流律应加二等调发者，俱改为拟绞监候例拟绞。讯系为从，秋审时入于缓决，仍尽窃盗本法，在于左面刺窃盗二字，业已在监病故，应毋庸议。张进忠、刘景清身充内监禁卒，狱囚系其专管，并不小心防范，致令监犯王二等九名同时越狱，虽讯无松刑贿纵情敝事，王二、董顺兴、徐二、杜景奎、许门楼、谢丑子、李长河等均系未经定案之犯。惟宋六一犯，业已审定供词，罪应拟军，且许门楼、李长河、宋六逃后被获，亦非该禁卒亲属协拿，仍应按例问拟。张进忠、刘景清合依监犯越狱，狱卒果系依法看守，一时疏懈，偶致疏脱，并无贿纵情弊，依律减囚罪二等治罪例，应于宋六军罪上减二等，拟杖九十、徒二年半例，应杖九十徒二年半，至配折责拘役，业均在押病故，亦毋庸议。外监禁卒陈兴、宋果发、刘二虎、李书贵，更夫郭朋万、张进，巡防不力，以致监犯王二等越狱同逃，亦属不合，应照不应重律杖八十，折责三十板。陈兴、宋果发、刘二虎、郭朋万、张进亦均病故，俱毋庸议。李书贵照拟折责发落革役，刑书王信向不在监值宿，其于监犯王二等越狱无由觉察，并无不合，应免置议。监内笼板墙窟已据该县修葺完整，亦毋庸议。许门楼、李长河被获解省后，未及解审，旋即在监病故。各该犯原犯本案，饬县缉获伙犯，由县自行审办。

至宋六行窃案内衡水县所获伙犯刘肥子窝家刘帼梁，亦饬县归于本案另行审办。逸犯董顺兴等，饬缉获日另结。撤任典史陈墉失防，罪应拟军，人犯宋六及未经审定，人犯董顺兴等越狱脱逃，仅获许门楼、李长河、宋六三犯，尚有董顺兴等六犯在逃未获，本干律议，业已病故，应毋庸议。有狱官衡水县知县李宴卿，应俟限满、逸犯董顺兴等有无弋获，再行照例参办。至案犯许门楼、李长河、宋六，禁卒张进忠、刘景清、宋果发、刘二虎，更夫郭朋万，先后在监、在押、在保身死之处，均经清苑县何嵩泰验讯明确，俱系病剧所致，并无别故。刑禁看役人等，讯无凌虐情弊，应免置议。各尸棺饬县关属领埋，除备录供招咨部外，所有审明拟议缘由，理合恭折具奏，伏乞皇太后、皇上圣鉴，敕部核覆施行。谨奏。

243. 柏乡县吕根救母情急砍伤其父吕金声一案拟结情由折四月十四日

奏为审明逆伦重犯，照例办理，恭折具奏，仰祈圣鉴事。

窃查接管卷内，据柏乡县验报，民人吕根，因见伊母吕邢氏被伊父按砍，情急赶劝失跌，致将肩背铡刀误碰伊父吕金声致伤，越日身死一案。当经前署督臣官文因伦纪攸关，批饬解省听候饬发审办。嗣据该县以办理兵差催科紧要，不克分身，禀经委员押解犯卷至省，饬发保定府审办去后。旋据该府提讯犯供，核与原审不符，尸妻吕邢氏等亦未解讯，详经饬调原讯之署柏乡县知县李执中传同尸妻人等来省，听候督同审办。兹据该府恩福督同委员并该署县李执中提集一干犯证人等审出实情，拟议解由臬司张树声复审勘转前来。臣亲提研鞫。

缘吕根籍隶柏乡县，已死吕金声系伊亲父。吕根平日侍奉父母，并无违犯。吕金声饮博浮荡，将祖遗地亩卖尽，同治六年十二月间复将住房卖与村人吕新和为业，迨经交价，延不腾房，吕新和屡向催促，吕金声之妻吕邢氏答拟搭盖草舍存身，吕新和冀其腾房，贴给木料五根，存于院内。吕金声又因无草，尚未搭盖。

七年八月初九日傍晚，吕金声又欲变卖木料，吕邢氏拦阻争吵，吕金声即将吕邢氏揪按炕上，携取菜刀乱砍。维时，吕根由邻人吕田家借得铡刀欲行铡草，在街磨利，肩负进院，闻喊趋视，因见其母被父按炕砍落手指，并因其父势甚凶猛，其母呼救惶迫，冀图伊父松放，一时情急糊涂，顺用所负铡刀向伊父撇砍一下，因铡刀长而势重，致刀之上角砍伤伊父吕金声脑后右相连右耳根，并右肩甲骨损，吕金声声喊松手，扑跌炕沿，吕根撩下铡刀，将父及母均各扶起，并寻药敷治伤痕。次日，接回出嫁之姑邢吕氏至家调护，吕金声爱子后悔，捏称自行失跌碰于铡刀之言向邢吕氏告述，并嘱即使因伤而死，不可告官，邢吕氏听信应允。讵吕金声伤重，延至是月十三日，因伤殒命，邢吕氏即遵其弟遗言，嘱令吕根埋葬。吕邢氏因邢吕氏作主，亦未出首。迨邻人吕田等闻知转告乡长吕元太报县勘验讯究，吕根畏罪，捏供误伤，报经前署督臣官文批伤提省。委经保定府详调原验之前署柏乡县知县李执中提集人证，督同审讯明确，拟议由司勘转，经臣亲审。据各供晰前情不讳，案无遁饰。

查律载，子殴杀父者凌迟处死。又例载，子殴杀父之案，于审明后恭请王命，若距省在三百里以外，即在省垣正法，仍将首级解回犯事地方枭示各等语。此案吕根因父吕金声将伊母吕邢氏按炕刀砍，伊母呼救惶迫，冀父松放，一时情急糊涂，顺用所负铡刀撇砍致伤吕金声身死，实属凶逆。该犯虽由救母情切，第按统于所尊之义，未能稍从曲减，自应仍按本律问拟。吕根合依子殴父、杀者凌迟处死律，应凌迟处死。查柏乡县距省在三百里以外，照例即在省垣正法。臣于审明后，恭请王命，饬委臬司张树声、臣标中军副将冷庆，将该犯吕根绑赴市曹，凌迟处死，将首级解回犯事地方，悬杆示众，以昭炯戒。吕邢氏当夫被子砍伤之时，已受伤昏迷，且被按在炕，未经看清，即于邢吕氏因其弟吕金声生前告以自行失跌致伤，不令报官，听信遗言，作主掩埋。吕邢氏并未阻止首告，虽有不合，但核与夫及卑幼为人所杀而私和匿报者情事迥异。姑念乡愚穷嫠，应与邢吕氏俱从宽免议。地方吕元太、邻佑吕田等，一经查知，即行报县，讯无代为隐匿情事，均毋庸议。吕金声用刀砍落伊妻吕邢氏手指，已至折伤，本干律拟，业已身死，应毋庸议。吕邢氏伤已平复，亦毋庸议。除备录供招咨部外，所有审办缘由，理合恭折具陈，伏乞皇太后、皇上圣鉴，敕部查照。谨奏。

244. 深州等地殉难绅民妇女人等恳请旌恤折四月十四日

奏为直隶第三案查报各属被害绅民妇女，恳恩分别旌恤，恭折奏祈圣鉴事。

窃查同治六、七两年，枭捻叠扰，狼奔豕突，到处蹂躏，虽经先后剿平，而屠毒已不堪问，所有被害及阵亡之绅团妇女，历奉谕旨饬查。叠据各属陆续查报，业经前督臣两次汇奏在案。兹复据各属陆续查报，阵亡之生、监于嗣文等十七员员名，殉难之乡团七十八名，妇女二十八口，由总局司道卢定勋等具详请奏前来。臣查捻逆披猖，势极凶恶，该绅民等竟能同仇敌忾，努力死绥，该妇女等亦能舍生就义，大节凛然，均堪矜悯。相应汇开清单，仰恳天恩，敕部分别旌恤，以彰忠节而慰幽魂。所有续经查报被害绅民妇女缘由，理合恭折具奏，伏乞皇太后、皇上圣鉴训示。谨奏。

附请赐旌恤清单

谨将各属第三次续报被害阵亡殉难绅民妇女，分别旌恤，开具清单，恭呈御览。

计开：

阵亡官绅十七员名：生员于嗣文，深州人。监生张魁士，深州人。监生田希寿，深州人。文生李作梅，安州人。文生甄范金，安州人。贡生翟鹏，饶阳县人。武生何国彬，饶阳县人。监生何兰台，饶阳县人。从九品职衔田东阳，饶阳县人。监生何兰蓁，饶阳县人。山东候补未入流许涵，饶阳县人。廪生张廷干，武强县人。廪生张汝嘉，武强县人。增生张履恕，武强县人。增生张椿龄，武强县人。武生张凤图，武强县人。以上十七员名，应请交部照阵亡例议恤。

殉难乡团七十八名：田树坊，深州人。何英烈，深州人。张曾绪，武强县人。张怀瑾，武强县人。张全来，武强县人。张杰，武强县人。张四，武强县人。张尚友，武强县人。何在庆，深州人。张汝弼，武强县人。张曾贻，武强县人。张昌麟，武强县人。张仁，武强县人。张言，武强县人。张连奎，武强县人。张文，武强县人。张岭，武强县人。张永图，武强县人。张令图，武强县人。张春熙，武强县人。张三多，武强县人。张凤翔，武强县人。张福昌，武强县人。张盛辉，武强县人。张二良，武强县人。张万春，武强县人。张允明，武强县人。张鸣皋，武强县人。张东一，武强县人。张正，武强县人。张双龙，武强县人。张德印，武强县人。张富春，武强县人。张壁，武强县人。张春明，武强县人。张玉振，武强县人。张礼，武强县人。张万宁，武强县人。张盛廷，武强县人。张三成，武强县人。张万成，武强县人。张秉兴，武强县人。张廷献，武强县人。张筐，武强县人。张珩，武强县人。张玉廷，武强县人。张双印，武强县人。张丫头，武强县人。张荣，武强县人。张生，武强县人。张大虎，武强县人。张根山，武强县人。张福居，武强县人。张良才，武强县人。张进德，武强县人。耿发祥，武强县人。耿大署，武强县人。刘会，武强县人。李刚，武强县人。郭白，武强县人。贾小猪，武强县人。王六十，武强县人。王三，武强县人。吕顺，武强县人。张羊，武强县人。张黑，武强县人。张进，武强县人。张群，武强县人。张三丑，武强县人。张东明，武强县人。耿宾兴，武强县人。耿贝，武强县人。王长在，武强县人。刘满长，武强县人。刘福旺，武强县人。尹长，武强县人。张尚志，武强县人。苗住，武强县人。宋四和，武强县人。徐虎，武强县人。马鼠，武强县人。以上八十一名，均请照新章赐旌，仍入该县总祠总坊。

请旌妇女二十八口：生员于嗣文之妻娄氏，深州人。生员于嗣文之媳邢氏，深州人。监生赵奎安之孙女俊姐，深州人。监生赵奎安之孙女兰姐，深州人。田树芳之母田侯氏，深州人。田侯氏之长女向姐，深州人。田侯氏之次女俭姐，深州人。田侯氏之媳田高氏，深州人。民妇苏陈氏，深州人。张魁士之孙女环姐，深州人。张魁士之孙女泽姐，深州人。张魁士之侄孙女段姐，深州人。田希寿之媳田谈氏，深州人。田希寿之孙女凤姐，深州人。田希寿之孙女二姐，深州人。田希寿之孙女三姐，深州人。民妇曹田氏，深州人。民妇曹蔡氏，深州人。曹田氏之侄孙女蒲姐，深州人。民妇何崔氏，深州人。田兰玉之次媳金氏，饶阳县人。田兰玉之三媳耿氏，饶阳县人。何兰佩之妻张氏，饶阳县人。陈全仁之妻朱氏，饶阳县人。陈全义之妻张氏，饶阳县人。陈全义之女论姐，饶阳县人。陈长春之妻宋氏，饶阳县人。生员李芳培之妻宋氏，安州人。以上妇女二十八口，均请照新章赐旌，仍入该县总祠总坊。

245. 附陈查勘南上等处河工情形片四月十四日

再，前因永定河工程将竣，臣于四月初一日亲往验收，当将出省日期附片具奏，旋经差弁赍回原片，奉旨：“片中空白一字，殊属疏忽。”将臣交部察议，闻命之余，惶悚无地。臣于初三日驰抵永清之小惠家庄，初四日验收南七大坝引河各工，初五日验收南四大坝引河各工，初六日因感受风寒，先行起程回省，派道员任信成赴南上、南下等汛收验大坝引河各工，所有南上决口，于初七早丑刻合龙。现值桑干之际，河中无水，系合旱龙，凡新筑之堤未与水斗，不知其可靠与否，犹之新练之兵，未与贼斗，不知其能胜与否也。是以永定河每合旱龙，民间常不放心。上年南下、南四、南七各工均合旱龙，此次南上、金门又合旱龙，臣亦殊不放心。虽勘验坝基，尚属坚固，引河尚属宽深，究不敢遽谓十分可恃。兹将大概情形附报，其合龙正折，应俟经过大汛水涨后再行具奏。其工员有应开复处分者，亦俟届时再乞恩施。臣已于初八日旋省，任信成亦于十一日旋省，沿途察看民情安静，堪以仰慰宸廑。惟亢旱太久，二麦已成灾歉之象，只盼日内大沛甘霖，秋禾犹可播种，庶几稍慰民望。所有臣回省日期，谨附片具奏，伏乞皇上圣鉴。谨奏。

246. 臬司史念祖到省任事片四月十四日

再，臣前因直隶滞狱过多，奏请暂留臬司张树声助臣清理，荷蒙圣慈允准，并奉谕旨：“饬史念祖仍赴直隶，将刑名案件悉心学习，暂缓接印任事。”等因。钦此。兹该臬司史念祖，于三月二十八日到省，禀缴吏部执照，并请将到省日期代为奏报前来。臣查保定设有发审局审理京控省控各案，现拟札饬史念祖综理该局，会商两司督同首府局员妥慎定谳，近撰清讼事宜中有议狱之法，每次会议之时，史念祖均当与议，庶使讲求刑律，熟习地方，仰副皇上造就裁成之至意。除将该臬司执照咨部查销外，理合附片具奏，伏乞圣鉴。谨奏。

247. 附录廷寄　着迅饬直隶藩司筹解广恩库租银毋得延玩四月十八日

同治八年四月十八日，准兵部火票递到军机大臣字寄——大学士直隶总督一等毅勇侯曾国藩：

同治八年四月十七日奉上谕：“荣颐等奏，直隶应解广恩库租银，请旨饬催一折。广恩库款关系要需，直隶藩司应解租银，向系年清年款，乃自咸丰九年至同治七年，积欠新陈租银至一万五千二百余两，屡催未解，实属延玩。着曾国藩饬令该藩司迅将此项欠解租银，无论何款，先行筹解银六七千两，以资应用。其余欠款，仍陆续筹解，毋再迟延。将此谕令知之。”钦此。遵旨寄信前来。

248. 附录明谕　着傅振邦补授直隶提督四月十九日

同治八年四月十九日，准兵部火票递到同治八年四月十八日内阁奉上谕：“直隶提督着傅振邦补授。”钦此。

249. 附录廷寄　着饬悉心察看刘盛藻能否胜任直隶提督一缺四月十九日

同治八年四月十九日　准军机大臣字寄——大学士直隶总督一等毅勇侯曾国藩：

同治八年四月十八日奉上谕：“李鸿章奏，提督刘铭传患病未痊，恳请开缺，已明降谕旨，准其开缺调理矣。惟该提督所部各营，前经曾国藩奏明，作为畿辅护卫之师，现在刘铭传既经开缺，刘盛藻接统，是否胜任，或须另派委员接管，并应否遣留之处，着曾国藩悉心察度，随时奏明办理。李鸿章原折着抄给阅看，将此谕令知之。”钦此。遵旨寄信前来。

附李鸿章原折抄件

协办大学士湖广总督臣李鸿章跪奏，为遵旨催令直隶提督刘铭传来京陛见，迅赴本任，据情吁恳，恭折仰祈圣鉴事。

窃臣于上年十二月间迭奉寄谕：“着传知刘铭传即行来京陛见，迅赴本任。”等因。钦此。当即钦遵转催该提督刻日治装北上，复经两江督臣马新贻、署安徽抚臣吴坤修先后转催去后。本年正月，接据该提督复称：“铭传于同治三年围攻常州府城，头受枪子，伤口逾寸，其时裹创督战，失于调护，遂得头风之疾，每三五日一发，发时头晕欲绝。江苏肃清后，曾屡次请假调养。嗣因捻逆猖獗，事机紧急，奉檄北征。数年来追逐奔驰，月无暇日，直至东捻任、赖等股扑灭，始得乞假三月。复以张总愚鼠扰畿南，遵调到营。贼平后复请假就医，满拟调理痊愈，即行趋赴阙廷，仰聆圣训，借抒犬马依恋之忱。况又迭奉传催，极应力疾星驰就道，乃数月以来，延医诊治，据云积劳太久，气血两亏，阳分受伤，风入腠理，必须追风和血，理气之剂，出渐而治，峻补未可骤施。午夜焦思，病转加剧。伏惟铭传以驽钝庸材，受恩深重，捐糜顶踵，难报高厚鸿慈，但自顾力惫精疲，到任不能整顿营伍，治军不能振奋志气。军中纪律，成之数年而非易，废之一旦而有余，倘以病躯从事，诚恐贻误大局，上负朝廷，益滋罪戾，万不得已，吁恳天恩暂缓陛见，俯准开缺，并乞宽假调理。如蒙俞允，则铭传戎马余生之日，均出自君父生成，占冒之恩，一俟病痊，当即来京，泥首宫门，听候录用。”等语。呈请转奏前来。

臣查该提督年力正强，屡蒙圣主不次之擢，分应驰驱尽瘁，即伤疾偶发，亦须于陛见后再行恳恩赏假调理。臣仍谆切函催，并一面专弁邀请该提督力疾由水路来鄂熟商。乃于接见之时，观其气色如常，而精神恍惚，言语暴急，自谓不堪军事。臣劝其力疾由上海水道赴京，借可调养，奈因头晕畏风，不能航海，敦促再四，势难速行。该提督复回安徽六安州就医，臣犹冀其医治速愈，早日就道。昨又接其来书，据称春季肝阳上升，病势增剧，必须静卧深山，屏绝人事，或可渐冀复元，并坚求奏请开缺，给假调理，情词极为恳迫。臣何敢壅于上闻，可否仰恳圣恩准其暂开直隶提督本缺，抑或赏假数月，俟该提督病体稍愈，再催令来京陛见之处，仰祈圣明裁示。

至铭军马步万余人，业经督臣曾国藩奏准为畿辅护卫之师。该军将领素尚得力，保升按察使刘盛藻勤慎勇敢，练兵有法，诸将素服其廉正，委令暂行接统，不至败坏军规。如刘铭传病体就痊，臣等即促令赴京后回营统率，否则应请由直隶督臣曾国藩随时察度遣留。所有遵旨转催刘铭传。据情代奏各缘由，谨缮折由驿具奏。伏乞皇太后、皇上圣鉴训示。谨奏。

250. 附录廷寄　着整顿长芦盐务并将情形具奏五月初一日

同治八年五月初一日，准兵部火票递到军机大臣字寄——大学士直隶总督一等毅勇侯曾国藩：

同治八年四月二十九日奉上谕：“前因给事中陈鸿翊奏请整顿长芦盐务，当经降旨交户部议奏。兹据奏称，陈鸿翊所拟各条，或系申明成例，或系现办有案，或款由外销向未报部，总之芦纲积弊在引岸虚悬，乏人认运，因而交款日绌，浮费过重，商力难纾，正供遂致暗亏，请饬迅速整顿等语。着曾国藩按照该部议奏各条，督饬长芦运司将应办事宜赶紧修举，应汰陋习实力扫除，如尚有未尽事宜，并着体察情形，酌拟章程具奏。原折单着抄给阅看。将此谕令知之。”钦此。遵旨寄信前来。

附户部原指抄件

户部谨奏，为遵旨议奏事。给事中陈鸿翊奏，整顿长芦盐务，以裕课款一折。同治八年三月二十九日内阁奉上谕：“给事中陈鸿翊奏请整顿长芦盐务，胪列款条一折，着户部议奏。”钦此。钦遵由内阁抄出到部。臣等将原奏公同阅看，大致谓盐为天地自然之利，课为商民维正之供，经理得宜，岁入之数当有盈而无绌。盐引额数，自顺治、康熙年间生齿日繁，计口授食，引目似宜增广。乃历年每多停减，以为防其弊混而利可兴，杜其侵贪而课可裕。因拟章程十条：一、认办悬岸，宜定限期。一、保结商人，宜专责成。一、督催纲总，宜先完课。一、捆运官商，宜交全额。一、纲总商人，宜令更代。一、代销融销，宜行令别。一、历年积欠，宜令带交。一、报灾补运，宜再详查。一、加斤抽钱，宜行禁止。一、墨笔科则，宜加裁革。臣等复加查核，所拟各条内，或系申明成例，或臣部现办有案，或款由外销向未报部。总之，芦纲积弊在引岸虚悬，乏人认运，而交款因以日绌，浮费过重，商力难纾，而正供遂致暗亏。诚能及此银价平减之时大加整顿，庶几弊尽利兴，于裕课、恤商均有裨益。谨就该给事中所拟十条，逐条核复，另列清单，恭呈御览。请旨饬下直隶督臣曾国藩按照臣部开列条款，督饬运司破除情面，将应办事宜赶紧修举，应汰陋习实力裁除。至臣部开列条款之外，尚有未尽事宜，并令该督体察情形，酌拟章程，并案复奏，以祛积弊而肃鹾纲。所有臣等遵旨核议缘由，理合恭折另缮清单复陈，伏乞皇上圣鉴。谨奏。

附户部核复陈鸿翊条陈清单抄件

一、认办悬岸，宜定限期也。据称引岸虚悬，招商认办，有人具呈，宜速定议，早给行知。臣闻具呈之后，先令纲总核议准驳，议准之后，加结画押，给与行知，辗转稽延，动辄经年累月。然岸虽虚悬，人无淡食，挪移侵灌，弊由此生。查例载，各衙门行查事件，一切先行及专题事件，俱限五日内行文，应请饬下户部将纲总核议、加结画押及运使给发行知等项，均与明定限期，以儆疲玩而防勒索等语。查长芦悬岸，截至同治六年奏销案内，据报尚有悬岸二十处，暂由官商捆运，节经臣部饬令招商包额认办，以接认无人，空词搪复。兹据该给事中奏称，商人认悬岸具呈之后，由纲总等核议准驳，辗转稽延，动辄经年累月，可见长芦各处悬岸并非认办无人，纲总核议、加结画押，动辄稽延，此即借端勒索，百计留难之明证。试思引岸久悬，接认有人，始能整理，且必删除浮费，以期无误正供。倘认办之初，纲总商人即任意勒指，恐接办以后，又将暗地分肥。臣部屡饬招认悬岸，迄未报认有人，弊病实在于此。应请饬下直隶总督严饬运使，将各悬岸赶紧招商认办，如总商及吏役等有借端需索情弊，即严行参治，以广招徕而裕课额。至认办悬岸商人具呈之后，总商议加结、画押及运司给发行知等项，应如何明定限期，以归迅速之处，并令该督酌议章程，报部核办。

一、保结商人，宜专责成也。据称认办悬岸，必须散商出具联名保结，方准具呈，纲总查系家道殷实加结画押，始能入纲，立法极为周密。臣闻近来参悬引岸，多以业商逃避，无店无人为词朦混了结，致课款每多亏欠。嗣后应令查明参革。商人原保加结，系何商名引名，责令按成着赔，以符旧制等语。查新商认办引地，向由各商联名具禀，如有亏课，除本商参革查抄监追，追不足数，即责令保商分赔完缴，历经办理在案。今据该给事中奏称，长芦参悬引岸，多以业商逃避，无店无人为词朦混了结，显系该管上司徇情宽纵，应请饬下直隶总督转饬运使，嗣后参革引商未完课款，务须按照定章，责令保结散商，加结总商，分成着赔，毋得日久视为具文，以重课款。其各商认办引地，无论参遗悬案及旧商退与新商接认，均令将保结加结，各商引名本名，一体分晰报部，俾日后着追有所稽考。

一、督催总商，宜先完课也。据称长芦向派殷商四人充当纲总，上课之期令其督催，其老成有力散商，每将正杂各款一律清完，即无力累商，亦须完至八成，不准多欠。通纲完课已及八成，即免参办。臣闻近来纲总纳课，多不足数，希图与众商拉匀牵算，从中取巧。嗣后应令纲总回家按其认办引地，另立上课册簿，首先纳完以为之倡，不准与众商牵算分数，以防贪冒等语。查盐务之有总商，原为督催各商课款起见，其总商名下课款，自宜首先完纳，以为各商倡率。应如该给事中所奏，嗣后每届奏销，将总商名下应交课款是否清完之处，附案声明，毋稍遗漏。其平时完课，即由该管运司另立册簿考核分数，不得与各散商名下通融牵算，以杜弊混。

一、捆运悬岸，宜交全额也。据称前因悬岸太多，令候补人员、殷实商户，试办捆运以济民食。即按其捆运之数，交纳课款一年之后，即行认办全额。臣闻近来商人每借捆运为名，多方朦混，影射营私。应令捆运商人止准一年，一年之后即认全额引课，以防占碍等语。查道光二十八年，定郡王载铨等查办长芦盐务酌改章程内称，河南悬岸二十州县，仿照淮北成案，先课后引，无论资本多寡，一经交课，准贩至所指悬岸行销。如有侵越，即以私论。直隶悬岸二十四州县，予限半年，或招商，或招贩，一律整理。是改章之始，各处悬岸虽仿照票运成案，由各官商捆盐行运，仍宜各守引界，不得擅行侵越。乃日久弊生，捆运官商于天津掣盐过关后，即任其所之，无复稽考，或至落厂处所先行销售，而所指捆运地方，遂永无官盐到岸，私贩抬价居奇，民间每苦食贵，或引岸缺盐日久，本可照额领运，各官商虑认办之后，考成綦重，仍袭捆运之名，于坨地收买私盐冲销侵灌，其报捆官盐仅止数百包，私销数目竟至加倍或加数倍，亏课营私，此为最甚。查长芦悬岸，同治六年奏销案内，据报实有二十处。此后是否认办有人，尚未续报到部。应请饬下直隶总督严饬运司，予限一年，将直、豫两省各悬岸一律招商，按照全额认办，毋得再行推宕。其实有滞销处所，亦令该督确切访查，专案声明，毋得以笼统浮词搪塞，以昭核实而肃鹾纲。

一、长芦总商，宜令更代也。据称向来纲总商人一年一换，原恐把持纲务，易滋弊端。臣闻近来纲总数年不换，即偶有更换，亦不过子弟相继，改名承充。嗣后宜令照例一年即行更换，以防把持等语。查同治六年十月核议芦商请免豫引加价一案，查系纲总商人把持垄断，且致擅动运库抵作商捐，当经奏请查照山东纲总按年更换成案，饬令长芦运使将现充纲总商人报部更换。七年十二月、本年三月复两次奏催饬令更换在案。兹据该给事中奏称，近年长芦纲总数年不换，即偶有更换，不过子弟相继，改名承充。查劣商把持盐务，最为通纲之蠹，应请旨饬下直隶总督遵照臣部历次奏案，严饬运使将现充纲总商人查照山东成案，即行更换。并令通纲商人出具该总商并非子弟相继，改名承充甘结，送部存案，以杜弊端。

一、代销融销，宜行分别也。据称地方滞引，例准售与邻境代销，所有课款均归代销者交纳，弊尚无多。至以引地积盐卖与别商代售，名曰融销，所有课款仍由本商交纳，其弊甚大。盖殷商买融销得无课之盐，累商卖融销上无盐之课，其受累日深，其亏课可立断也。应令各商只准代销滞引，不准融销积盐，以恤苦累而防参悬等语。查长芦滞销各州县额引，准于正引内匀出三四分在畅销州县代销，历届奏销，均经奏理在案。兹据该给事中奏称，商人以引地积盐卖与别商代售，名为融销，其课款仍由本商交纳，致殷商得无课之盐，累商上无盐之课，因请查禁，自为保全累商起见。应请饬下直隶总督转饬运使分别详查，除滞销引地报明运司准予代销有案、仍准按照分数代销引盐完纳课款外，至商人以引地积盐私相授受，本干例禁，应即查明禁革，以防流弊。

一、历年积欠，宜令代交也。据称道光二十八年清查亏欠数十百万，至今尚未摊补完竣。臣闻近来各商积欠正课帑利，又不下数百万两。其余杂款冷课，多不交纳。若不及银价平减之时催令带交，年复一年，为数增巨。查咸丰初年银价每两制钱二串有零，现在银价制钱一串三四百文。该商等以卖盐之钱易银交课，现在交至八成。以咸丰初年银价较之，不过四成有零。应催各商及早归补，以防拖欠等语。查道光二十八年清查案内，将各商历年各项积欠银二千三百四十三万一千四百零二两，自道光二十九年起按引分摊内每年应征归补、库垫银六万两，归补积欠银十一万两，两项实应征银十七万两。定章以后，报解寥寥。查同治五年分长芦运司送到官商捆运悬岸册内声注，随引先交库垫积欠银一钱二分。此系实收在库之款，以每年出引五六十万道计之，随引先交库垫积欠一款，可实收银六七万两，分限完交，续收之数尚不在内。乃该官商领引时，业将库垫积欠等项随引先交，迨至每届奏销，含混造册，以多报少。同治六年九月，经臣部专案奏催，饬将每年应征补垫、积欠两款银十七万两征齐报部，听候拨用。兹复据该给事中以近年银价平减，请催各商及早归补，自为严杜拖欠、慎重课款起见。除道光二十八年清查以后续欠各款，应令设法补征，赶紧清完外，其清查案内归补库垫、积欠两项，年额应征银十七万两，应请饬下直隶总督转饬运使实力催征，毋任拖欠。并将前项应征款内随引先交之一钱二分，按每年出引实数核计，应完数目造入春秋拨册，听候部拨，毋许含混。

一、报灾补运，宜再详查也。据称被灾被扰地方，例准补运，原以恤商情而纾商力。臣闻上年被扰之区，其实在遗失者为数无几，而捏报遗失者为数极多。有遗失一二包捏报数十包者，有遗失数十包而捏报数千包者，甚至有并未遗失亦报遗失数十百包者。统计遗失之盐不过数千包，而补运者竟至二十余万之多，于课款大有关系，应令另委贤员再行详查，以防侵蚀等语。查行盐地方被匪窜扰，引盐抢失，例准补运。上年十一二月并本年四月间，据直隶总督咨报，宁晋县商人益德裕抢失引盐一千包，临城县商人增裕抢失引盐五百二十八包，杞县商人恒萃抢失引盐三千九百二十二包，定州商人恒丰泰抢失引盐一千五百五十二包。又该州商人文裕恒抢失引盐九百七十三包，南乐县商人吉恒丰抢失引盐一千九百十六包，清丰县商人吉恒丰抢失引盐八百九十八包，大名县商人吉恒丰抢失引盐一千十五包，临漳县商人李亨裕抢失引盐三千四百二十七包。或系中途遇匪，或系盐店被焚。经委员会同各该州县查勘属实，均准照数补运等情。臣部查上年捻氛窜扰直、豫各境，据报各引商被匪抢失引盐共一万五千包。兹据该给事中奏称，被扰之区，捏报遗失引盐，为数极多，统计遗失之盐，不过数千包，补运竟至二十余万之多，与该督咨报数目相去悬殊，应请饬下直隶总督转饬运使，确切查明上年被扰各引地抢失盐包，除业经咨部报明补运外，实在补运若干。如查有捏报重情，即将本商罚赔，委员参处，以杜侵欺而重课款。

一、加斤抽钱，宜行禁止也。据称向来每盐一包计重三百六十余斤，历经查办加至五百六十余斤。臣闻近来每包筑四五十斤，过关之时，虽官为抽查，秤兑皆系另筑号盐，预备提掣。并闻近年随引每包抽钱五十文，不知抵归何项，应请严查加斤以防夹带，禁止抽钱，以防侵渔等语。查长芦盐斤，道光二十八年查办案内奏准每包加盐一百五十斤，合之例定每引四百斤，再加卤耗，实在每包应盐五百六十余斤至五百七十余斤不等。诚恐商人加斤夹带，于过关时由运司亲自赴关抽掣，立法已为周备。今据该给事中奏称，近来芦盐每包加筑四五十斤，过关之时，另筑号盐，预备提掣。果有此弊，大干例禁。至称近年随引每包抽津钱五十文，不知抵为何项一节。查同治六年海运案内，有封贴盐船拨运漕粮，恐滋扰累，议由各商按引抽钱津贴民船一款，是否即系此项钱文，有无浮收抑勒，应请饬下直隶总督饬司详复报部备核。其过关盐斤，并令认真抽掣，毋稍徇隐。

一、墨笔科则，宜裁革也。据称：道光二十八年查办以后，刊刻木板科则十余条，领引告运时，照章交纳。臣闻近来增出墨笔科则，竟加至二十余款，甚至有名领引外交者三款，尤不准丝毫拖欠，科则任意改添款项，尽归私囊，应令查明。除有奏案可遵者仍行文交纳外，其余私立名目之款，均行禁革等语。查道光二十八年定郡王载铨等查办长芦盐务案内，将浮费陋规通加裁减，计正课、杂款、帑利三项，实征银一百三十六万九千四百四十六两八钱有奇。按长芦每年现领额引六十八万二千四百九十七引分摊，每引征银二万六厘五毫零，即按每年实销数目五十万引分摊，每引征银二两七钱三分八厘八毫零。科则简明，使人易晓。若如给事中所奏，近来墨笔科则增至二十余款，其有领引外交者三款，尤不准丝毫拖欠，尽归私囊等情。查盐务疲弊，总缘浮费过重，商力难支，正课因以亏绌。长芦近年银价比较从前甚为平减，而引额不见畅销，征课并无起色，受病之原，未始不由于此。应请饬下直隶总督将各商应完课款认真厘剔，除从前奏咨有案，并详报作正动用公款，仍准照旧征收，另造清册报部外，其余私立名目，一概禁止。别经发觉，严行惩办，并将该管运司一并议处，以纾商力而肃鹾纲。

251. 遵旨筹议刘松山所部老湘营未可撤遣折五月初四日

奏为遵旨筹议，恭折复陈，仰祈圣鉴事。

窃臣前于三月十四日承准军机大臣字寄三月十三日奉上谕：“据御史宋邦僡奏，陕省营勇变乱，请饬左宗棠详察情形。等语。本日已寄谕该大臣斟酌办理矣。营勇因闹饷滋事，已属乱萌，而此番刘松山所部留防绥德州之四营，据城以叛，高连升所部竟至戕其主将，实为各营所未闻。虽据左宗棠奏称，因查拿哥老会起衅，而勇丁之好乱乐祸，难以有功，亦可概见。该御史所称勇丁因地瘠觖望起见，谅亦有之，而召募土勇能否奏效，亦难确有把握。削平粤匪以来，楚勇暮气已乘，此时应如何变通以弭后患，着即悉心筹度，据实以闻，用副畴咨之意。原片着抄给阅看，将此谕令知之。”钦此。

查克复金陵以后，楚勇从征过久，官秩日高，暮气将乘，难资得力。迭经臣于同治三年秋冬及四年夏间先后奏明在案。及臣奉命剿捻，所用专系淮军，其时湘勇十余万人裁撤略尽。随臣北征者，仅刘松山一军及张诗日等数营。至次年，张诗日因病遣撤，则臣之旧部仅留刘松山老湘一军矣。当时楚军将士骄矜自足，真气日衰，独刘松山矫厉奋兴，尚有旭日初升之象。臣因令其添募选练，独当一路。数年以来，转战秦、晋、燕、齐，所向有功，号为劲旅。湘军之名，自是复振。此次陕西宜君、绥德两处，旬日之间，楚勇再变，谕旨殷殷垂询，恐勇丁好乱乐祸，难以有功。查楚军之在秦者，他营臣不能尽知，老湘营纪律素称严整，勇丁之好乱乐祸者，可决其不甚多也。其所以有绥德之变，虽由主将远出，会匪起衅，不善弹压之咎，推原其故，实亦军士久役劳苦思归所致。大抵艰难百折，不辞劳瘁者，将领之壮志也；从征十载，怀归少息者，士卒之恒情也。上年平捻之后，议令湘军西征，臣见该营苦战十年，力穷气惫，必应量予休息。曾檄令刘松山暂缓西行，带回长沙遣撤旧勇，另行招募，如戚继光所谓澄定浑水、再汲新水之说，庶几重新壁垒，克蒇全功。刘松山未接此文，遽行渡黄西征。善良者颇怀归志，桀黠者或蓄谲谋，遂致仓皇煽乱，有此一失。幸赖刘松山平日驭众有法，恩谊相孚，足以慑伏叛党，不旋踵而事即定，而勇丁之好乱乐祸者究不甚多，亦即于此可见矣。

至御史宋邦僡所奏地瘠觖望之说，老湘营亦尚无此弊。五年冬间，张总愚窜入秦中，臣檄霆军援秦，迁延不进，臣改檄湘军入关。当时诸将皆以秦陇为苦，臣恐湘军西行必难迅速，刘松山一奉檄调，投袂而起，毫无难色。该营勇丁亦皆感激效命，未闻有以地瘠觖望者。臣亦优待该军，奏明每勇每月加米价银四钱五分，迄今已阅三年。间闻感戴之语，并无怨望之词。起衅之端，殆非由此。此军进秦以来，迭次获胜，回逆望风吐款，收降董福祥等十七万余人，军威大振。乃因此次小变，致损令名，臣深惜之。谕旨惩前毖后，饬筹变通湘勇之法。臣窃以为去年湘军未入秦境之先，本可休息数月，带回湖南撤换旧勇。当时未行此策，今在秦境剿办得力之际，断难再议撤退，另换他营。凡军气之盛衰，全视主将之强弱。刘松山精神未懈，近虽经此波折，锐气亦未少减。顷接该提督三月杪来函，仍拟再接再厉，整军深入，由北路进兵规取金积堡老巢，扼贼北窜草地之路。并称陕甘之粮取给山西，远至千数百里，必须妥筹转运，拟由军渡以至绥德，由绥德以至镇靖堡，由镇靖堡以至银条梁至花马池，节节计里，分站用营中之驮骡、勇夫及降众中挑选壮丁，分班搬运，别其险易而均其劳逸。臣观其艰难措置，规画精详。窃以为有古名将之风，当其从容奏绩。而秦中自克复董志源以后，军事已大有起色，亦无烦改弦更张。若新募秦陇之人，未经战阵，未谙营制，虽得善将者统率训练，亦非宽假岁月不能有为，撤大枝之劲旅，募乌合之土军，沮已定之成谋，冀难必之后效。诚恐新旧乘除之际，该逆得以乘间聚合，死灰复然，则于大局所损甚巨。固不仅欠饷难于筹给，遣勇难于绥辑也。臣于秦陇各军，楚军不甚谙悉，专就刘松山一军而论，自应暂仍旧贯，毋庸更议变通。所有微臣遵旨筹画缘由，恭折复陈，伏乞皇太后、皇上圣鉴训示。谨奏。

252. 特参安肃县疏防致银鞘被抢之各官请旨从严议处折五月初四日

奏为特参疏防，银鞘被劫之该管地方，并佥差护解不慎，各官请旨交部分别议处，恭折奏祈圣鉴事。

窃查前据安肃县知县程光滢禀称，同治六年十月初一日，据山西候补盐经历李思德抱禀家人杨升禀称，窃身主李思德奉山西河东道札委赴部请领盐引，解交纸朱饭食等银共计二千二百六十两三钱七分九厘，分装大小各一鞘，于九月二十九日解至清苑县换车。十月初一日由清苑县雇备轿车二辆，一辆身主乘坐，一辆装载银鞘行李，令伊与清苑县拨役并营兵管押前进，因装鞘车辆骡头疲瘦，行走落后，又因雨后道路难行，将车陷入泥沟，搬卸银鞘行李，抬车复装，更余时分，行至安肃县徐河桥村北二里许，兵役仅止二人，突有身穿坎肩步贼七八人，各持器械，从后赶上，拦住车辆，将伊吓唬下车，抢去车上银一大鞘，计重一千六百十一两七钱六分六厘，又制钱一千二百文而逸，其小银鞘一个与行李公文等物均未失少。现在勘讯勒缉等情，当经前督臣刘长佑批司揭参，并饬委员查勘勒缉，行提兵役人等来省，饬发保定府审办去后。嗣据臬司以查清苑县所禀，与安肃县禀报情形稍有不符，其中恐不尽实，详经前署督臣官文饬俟勘讯明确再行办理。旋据保定府委员查勘，被抢情形相符，并讯明是日清苑县委系派拨护解王玉等四名及移营拨兵二名押送前进，迨车辆行至安肃县徐河桥村南，时已更余，该兵役等或因肚疼落后，或因饥饿进村买食，及闻银鞘被抢，不敢往投护票，并无短拨兵役及中途托故潜回情弊，详经前署督臣批饬查参，未据详办，移交前来。

臣查安肃县为入都大道，往来行旅络绎，该地方文武员弁宜如何加意整顿，认真防范，乃竟相率懈玩，致有贼匪在途拦抢银鞘重案，捕务实属废弛。该上站清苑县虽无短拨兵役情事，惟并不先行知会下站，并饬令该兵役等依法管解，及早投文，任其黑夜遄行，致有失事，均非寻常玩泄可比。且事前防范既疏，事后又无一贼报获，未便稍事姑容。兹据藩、臬两司详请奏参前来。相应请旨将该管地方之安肃县知县程光滢、佥差护解不慎之清苑县知县何嵩泰，交部分别议处，以示惩儆。除饬取专汛武弁职名另行咨部，并取具疏防应议各职名照例办理，及仍饬严缉赃贼，务获究报外，理合恭折具奏，伏乞皇太后、皇上圣鉴训示。谨奏。

253. 束鹿县民张墨林京控张洛国挟嫌勾串私毙人命一案查明拟结折五月初四日

奏为审明纠窃被获，在押病故，尸亲误信传言，情切京控，按律分别定拟，恭折仰祈圣鉴事。

窃查接管卷内，束鹿县民人张墨林赴京呈控张洛国因奸挟仇，诈言被窃，贿串丁役，嘱贼张常锁诬报，将伊弟张迎春妄拿私押，凌虐毙命，朦官勒结等情一案。控经都察院讯供取结，奏奉谕旨：“此案着交官文督同臬司亲提人证卷宗，秉公严讯确情，按律定拟具奏。原告民人张墨林，该部照例解往备质。”钦此。钦遵并准将该原告张墨林咨解到直，经前署督臣官文札司委提人卷来省，督饬保定府先行审办去后。兹据该府恩福督同委员提集原、被人证审明拟议，解由臬司审拟，解勘到前署督臣官文，亲审无异。未及核办，移交前来。臣复加确核。

缘张墨林即张小黑，籍隶束鹿县，与张国香即张洛国素识无嫌，张墨林向随伊父张安邦在外贸易，其胞弟张迎春、张小溃均在家佣趁度日，先不为匪。同治六年二月十四日，张迎春、张小溃与已获取保在家病故之张常锁，在逃之张保保、张福林，遇道贫难。张迎春起意行窃，张小溃等允从。是夜，徒手偕至张洛国家挖窟入室，窃得黑豆等粮并口袋，背至张迎春家藏放，复往窃取。经张洛国惊觉起捕，月下认系张常锁偕伙携赃而逸。次日，张洛国投经地方张登山即张洛登，邀同牌头张洛茂、张洛刚、董三狗等将张常锁拴获送县，张洛国亦即呈报。经该前县陶云锦讯估票差常增盛即常洛增，协同牌地将张小溃缉获，张迎春等闻风逃逸。当在张迎春家起获赃粮口袋送县，传主认领。张迎春旋亦被获，送讯押候复审。嗣因患病报验，饬医传属保领。

维时，张墨林与父在外未回，具保无人。张迎春旋即在押因病身死，报经陶云锦验讯，看役人等并无凌虐情弊，取结附卷。而张小溃、张常锁亦因先后在押患病，验明取保调治。时值枭匪窜扰，陶云锦因办团防吃紧，未及详报。迨后，张墨林由外回归，因不见张迎春在家，即向张小溃查问。张小溃虑说实情，恐兄训责，兼恐张洛国向索余赃，复挟张登山等获送县案之嫌，捏称张迎春因撞破张洛国与张登山之妹张容容奸情，被张洛国挟嫌诈言被窃，串丁役遇贼张常锁诬扳，将伊并张迎春妄拿私押凌虐，以致张迎春与张常锁均各被押毙命，朦官勒结。等语。张墨林信以为真，痛弟情切，控经保定府饬县录供，拟议通详。经前督臣批饬，将张小溃传案另行讯拟详办。而张墨林因赴司呈控未准，复以前情控经都察院讯供取结，奏奉谕旨；“交审咨解回直。”当经前督臣官文行司委提人卷来省，督饬保定府先行审办。张小溃闻知畏惧逃逸，该府因饬要证张洛国等未到，尚未集讯，经张墨林之父张安邦回家查明实情，嘱令递呈求息，张墨林亦自追悔。旋据张洛国等赴府投审，即经该府恩福审悉前情，拟议由司解经前督臣官文亲审无异，未及核办，移交到臣。复核相同，应即拟结。

查律载：申诉不实者杖一百，又窃盗赃一两以上至一十两杖七十，各等语。此案张墨林由外回归，不知伊弟张迎春、张小溃等行窃张洛国家粮食，犯案张迎春在押病故各情，因误听张小溃捏称张洛国因奸挟嫌，诈称被窃，贿串丁役，嘱贼诬扳，妄拿私押凌虐致毙之言，辄即由省赴京呈控。虽讯系痛弟情切，未经查明所致，且一经到案，即行据实供明，并非有心诬告。惟控词究属失实，自应按律问拟。张墨林除越诉轻罪不议外，合依申诉不实杖一百律，拟杖一百，折责发落。张国香即张洛国，并无与张洛登堂妹张容容通奸，挟张迎春撞破奸情之嫌，诈言被窃、贿串丁役嘱贼诬扳各情事，应毋庸议。捕役常增盛即常洛增，并无听从门丁贿托，将张迎春妄拿私押凌虐致毙，应与讯无听从张洛国找向冯洛苓贿串丁役之地方张登山即张洛登，牌头张洛茂、张洛刚以及并无听嘱贿串之文生冯鉴即冯洛苓，均毋庸议。张迎春纠伙行窃，虽在三人以上，第并未持有器械，所窃各赃据估值银在一两以上，合依窃盗赃一两至一十两杖七十律，拟杖七十刺臂，业已病故，应毋庸议。张迎春在押身死之处，既据该县验讯明确，委因病剧医治不痊所致，看役人等并无凌虐情弊，亦毋庸议。尸棺饬县传属领埋。逸贼张小溃、张保保等，饬缉获日另结。案已讯明，未到人证，免提省累。除备录供招咨部并咨都察院销案外，所有审拟缘由，理合恭折具奏，伏乞皇太后、皇上圣鉴，敕部议复施行。

再，该原告在省控告次数，核与在京所具甘结相符，合并陈明。谨奏。

254. 密云县拿获随附宋景诗谋逆倡乱人犯范河江等按律拟结折五月初四日

奏为拿获逃犯，审明按律惩办，以昭炯戒，恭折具奏，仰祈圣鉴事。

窃查接管卷内，密云等县拿获逆犯范河江等，听从宋景诗谋逆倡乱，拒敌官兵等情一案。前经密云副都统连□以该犯等狡供避就，恐稽显戮，奏请饬部提案审办。奉旨：“着将范河江等解赴直隶总督衙门，交刘长佑严行审讯，务得确情，按律惩办。其原拿官兵，着该督于定案时声明请旨。”钦此。钦遵并准将该犯范河江等解经前督臣刘长佑饬发保定府先行讯供去后。嗣据多伦厅复将访获逆犯范河滨移解该府，归案审办。兹经该府恩福审明拟议，解由布政司卢定勋、按察司张树声、清河道费学曾会同提犯审讯，核拟勘转到前署督臣官文，未及提审，卸事移交到臣，亲提研鞫。

缘范河江与兄范河滨籍隶山东濮州，寄住范县。平素游荡，先不为匪，与任邱县已获正法之南乐县人韩义即韩黑三先未认识。同治元年间，范河滨、范河江因贫难度，均投入宋景诗名下为匪。党与一万余人，范河滨与范河江充当队目，领队守寨，拒敌焚掠。二年四月不记日期，窜至南乐县属翟村铺地方，即将韩黑三裹胁入队，令其背负行李，或同随接仗，沿途拒敌官兵不记数次。旋复窜至南乐县，欲行攻城，即被官兵击败，追剿至黄河边岸，又被兵勇截杀。维时宋景诗业已远飏，余匪均欲顾命遁逸，范河滨兄弟因不能成队，曾以口外地广人杂，可以避匿之言向韩黑三述及各散。范河滨兄弟即于是年七月间潜至口外多伦厅属开设烟馆，并佣趁度日。韩黑三旋亦找往，与范河滨兄弟会面，互相隐瞒，均未吐露实情。迨韩黑三因另犯抢劫被任邱县拿获，讯认前情。并究出范河滨等逃匿处所，禀经前督臣饬将韩黑三就地正法，行文饬缉。

四年十一月十二日，范河江乘骑马匹由多伦厅起身回籍探信，行至中途，适有在厅属负苦之鸡泽县人陈占魁亦欲回籍，骑马至彼与范河江会遇，互询姓名，结伴同行。是月十六日，行至密云县大小峪地方，即经该处防御德克精额派出之防兵盘获，并在陈占魁身旁搜获该厅缉匪信票，送县讯供，禀经密云副都统奏奉谕旨交审，经前督臣饬发保定府先行讯供去后。嗣据多伦厅复将访获逆犯范河滨移解该府归案审办，经该府讯明陈占魁因乏工作，曾在多伦厅役段魁武班内跑腿，所骑马匹，系于同治四年十一月间窃自蒙古地面。因伊欲行回籍，虑被关口误作马贼查拿，乘间窃取段魁武缉贼信票，希图借充官役进关，作为护身票据。委无另有别故，亦无从逆抢劫情事。并提讯范河滨等，拟议解经该司道，因案情未确，驳饬复审。旋据验报，陈占魁、范河滨先后在监病故，批饬核案详办。兹据该府恩福审晰前情，仍照原拟解由藩、臬两司会同清河道复审，核议勘转到前署督臣，未提审卸事，移交到臣，亲提研鞫。据供前情不讳，究诘不移，案无遁饰。

查律载：谋反大逆，但共谋者，不分首从，皆凌迟处死等语。此案范河江与兄范河滨，听从宋景诗谋逆倡乱，拒敌官兵之处，核与任邱县已获正法之韩义即韩黑三供相吻合，其为漏网余匪无疑。该犯等随同宋景诗充当头目，肆劫焚掠，拒敌官兵，围攻城寨，实属共谋反逆，罪大恶极，自应按律问拟。范河滨、范河江均合依谋反大逆，但共谋者不分首从凌迟处死律凌迟处死，恭请王命先行正法。范河滨虽已病故，应仍照例锉尸。范河江一犯业经臣于讯明后，督同司道及臣标中军照例恭请王命先行正法。与范河滨一并枭首示众，以照〔昭〕炯戒。该犯等均讯无妻子财产及期亲伯叔等亲属，逃后亦无另犯为匪不法，及知情容留之家，均毋庸议。陈占魁虽讯无从逆情事，惟行窃蒙古地面马匹，并因回籍省亲，虑恐关口盘查，窃取厅役段魁武缉贼信票，借充官役，本干律拟，业已在省监病故，应毋庸议。多伦厅缉役段魁武被陈占魁窃取信票，仍系一时疏忽，曾在该厅禀明有案，果否属实，饬厅查明酌量责惩。至范河滨、陈占魁在监身死之处，既据清苑县验讯明确，委因病剧所致，刑禁人等据讯无凌虐情弊，均毋庸议。

再，原拿范河滨之多伦厅同知觉罗穆特布，并拿获范河江之密云县防御德克精额等，例得奖叙。除咨会密云副都统另行办理，及备录供招及图结咨送刑部查照外，所有拿获逆犯，讯明照例惩办缘由，理合恭折具奏，伏乞皇太后、皇上圣鉴，敕部议复施行。谨奏。

255. 奏陈武强县禁卒王遇正等失防绞犯徐十越狱逃脱案拟结情由折五月初四日

奏为审明疏防缓决绞犯越狱案内，刑禁人等分别定拟，恭折具奏，仰祈圣鉴事。

窃查接管卷内，据武强县知县刘振中禀报，同治六年七月二十八日夜三更时分，天刮大风，监犯徐十乘间扭断铐镣，挖开笼顶，越狱脱逃，追捕无踪，勘讯差缉等情，当经前督臣刘长佑奏奉谕旨：“这所参疏防绞犯越狱之管狱官、武强县典史顾立元，着即革职拿问，交刘长佑提集刑禁人等，严讯有无松刑贿纵情弊，按律惩办。有狱官武强县知县刘振中，着革职留任，勒限将逃犯徐十严缉务获，倘限满无获，即行从严参办。该部知道。”钦此。

钦遵当经前督臣行司委员行提刑禁人等来省审办，并饬该管深州委员复勘详报去后。嗣据刘振中验报，更夫杜存太在押病故，并据该管深州饬委署饶阳县知县刘嘉祥遇境复勘，绘图详复，复据委员候补未入流姚承泽会同刘振中，以查得更夫李玉及外监禁卒刘奎武患病，未能传解，将另案同笼监犯乔二黑，禁卒王遇正等捡同卷宗，解经饬发保定府收审。及据刑书宋正谊，已革典史顾立元赴府投质，经该府督同委员候补知县王象瑜提集刑禁人等讯明，委无松刑贿纵情弊，未及解勘，即据验报，另案人犯乔二黑，并更夫王存喜，禁卒娄秃子、王遇正，刑书宋正谊先后在监、在押、在店病故，详经前督臣批饬分别取具图结职揭，核案详办。旋因捻逆窜扰，防务吃紧，不克兼顾案牍，将承审各案详经咨部展限，该典史顾立元旋亦在寓病故。兹据该府恩福复核，拟议将更夫李凤立解由藩、臬两司复审会详请奏到前署督臣官文，提犯亲审无异，未及核办，移交到臣，详加复核。

缘王遇正、娄秃子均籍隶武强县，充当该县内监禁卒，该典史顾立元系江苏苏州府吴县人，由监生遵酌增事例报捐未入流，分发直隶，于同治二年咨补今职。三年三月间，接钤任事。平日经营监狱，督率刑禁更夫，小心防范，每日早晚放封、收封，俱系亲往查验，各犯刑具不敢稍形松弛。刑书宋正谊，向不在监值宿。在逃之徐十，系于咸丰八年四月间，因听从张丑等行窃未成，中途被吴三秃拦住争殴，用狐狸鞭殴伤吴三秃身死案内，审依斗杀律拟绞，监候秋后处决。恭逢咸丰十一年十月初九日恩诏大赦，不准援免，遵照通行酌入秋审缓决，奉准部复汇入同治六年秋审缓决，解勘发回该县监禁之犯。

六年七月二十八日傍晚，该典史顾立元带领刑书宋正谊进监收封，验明各犯刑具完固，将徐十与另案人犯乔二黑收羁西屋笼内，饬令禁卒人等小心防范，宋正谊仍回科房办公。是夜三更时分，天刮大风，更夫王存喜等均进更房避歇，与禁卒王遇正、娄秃子旋各困倦睡熟，讵徐十乘间扭断铐镣，挖开笼顶木板，携带断铐钻出笼外，用断铐正在东屋北墙挖窟而出，顺携笼板绑扎秫秸作为软梯，由内围墙越出更道，复由外围墙西首搭梯越墙而逸。嗣经王遇正等惊觉，喊同更夫王存喜等及外监禁卒刘奎武，查找无踪，看明情形，报经典史顾立元转禀该县刘振中会营勘讯，禀由藩、臬两司详经前督臣刘长佑奏奉谕旨，将该典史顾立元革职拿问，有狱官武强县刘振中革职留任，勒缉委提刑禁来省审办，并饬经该管深州刘秉琳饬委署饶阳县刘嘉祥过境复勘，绘图详复。嗣据刘振中验报，更夫杜存太在押病故。复据委员会同刘振中查得更夫李玉及外监禁卒刘奎武，因病不克解省，将另案同笼监犯乔二黑，禁卒王遇正、娄秃子，更夫王存喜、李凤立，捡同卷宗，解经饬发保定府收审。及据刑书宋正谊，已革典史顾立元先后赴府投质，经该府督同委员提讯刑禁人等，委无松刑贿纵情弊。未及解勘，即据验报另案人犯乔二黑，更夫王存喜，禁卒娄秃子、王遇正，刑书宋正谊，先后在监、在押、在店病故，讯明刑禁看役、店保人等，均无凌虐情弊，详经前督臣批饬分别取具图结职揭，核案详办。旋因捻逆窜扰，防务紧急，不克兼顾案牍，详经咨部展限，而该典史顾立元旋亦在寓病故。传该家属，并无捏饰情弊。兹据该恩福复核，拟议将更夫李凤立解由藩、臬两司复审呈请审奏到前署督臣官文，提犯亲审无异，未及核办，移交前来。复核相同，应即拟结。

查律载，监犯越狱，如狱卒果系依法看守，一时疏忽，偶致脱逃，并无贿纵情弊，审有确据者，依律减囚罪二等治罪。又羁禁罪应斩绞监候重犯越狱脱逃，将管狱官革职拿问，四个月限内拿获，即行革职，免其拿问。如不能拿获，留于地方协缉，五年限满不获，审明禁役并无贿纵、故纵情事，果系依法看守，偶致疏脱者，拟以杖一百、徒三年，倘被他人捕获者，仍照例科罪各等语。此案王遇正、娄秃子身充内监禁卒，狱囚系其专管，乃不小心防范，致令秋审缓决绞犯徐十越狱脱逃。虽讯无松刑贿纵情弊，究属玩忽，自应按例问拟。王遇正、娄秃子均合依监犯越狱，狱卒果系依法看守，一时疏忽，偶致脱逃，并无贿纵情弊，依律减囚罪二等治罪，例应于逃犯徐十绞罪上减二等，拟杖一百、徒三年，至配折责拘役，业均在押病故，应毋庸议。外监禁卒刘奎武，更夫王存喜、王存太、李凤立、李玉巡防不力，以致监犯徐十越狱脱逃，亦属不合。刘奎武、王存喜、杜存太、李凤立、李玉，均照不应重律杖八十、折责三十板。杜存太、王存喜亦均在押病故，应毋庸议。李凤立与因病未据传解之刘奎武、李玉，饬县分别折责革役。刑书宋正谊向不在监值宿，其于监犯徐十越狱，无由觉察，并无不合，请免置议。监内笼板墙窟已据该县修葺完整，亦毋庸议。已革典史顾立元失防绞犯徐十越狱脱逃，虽讯明禁卒并无松刑贿纵，究属疏忽。前已奏参革职，本应留于地方协缉，俟限满有无获犯，与有狱官武强县知县刘振中再行分别参办，惟该典史业已病故，亦毋庸议。至另案同笼人犯乔二黑，在清苑县监病故，并更夫杜存太、王存喜、禁卒王遇正、娄秃子，刑书宋正谊，在押、在店身死之处，业据武强县刘振中并清苑县何嵩泰验讯明确，委系病剧医治不痊所致，并无别故，刑禁、看役、店保人等，均无凌虐情弊，概毋庸议。除饬取乔二黑病故图结职揭，并宋正谊病故图结另行咨部，及将王遇正等病故图结咨送刑部及咨吏部查照外，理合恭折具奏，伏乞皇太后、皇上圣鉴，饬部核覆施行。谨奏。

256. 奏陈新乐县民陈堂儿被勇丁徐珍等殴伤身死案拟结情由折五月初四日

奏为审明已革吉林带兵候补防御，喝令勇丁殴伤新乐县民人致毙，按律定拟，恭折奏祈圣鉴事。

窃查接管卷内，新乐县民人陈堂儿，被管带吉林三起炮勇候补防御八十六喝令勇丁徐珍等，用鞭责殴致伤，越日身死一案。前据该县传护该防御讯供，禀经前署督臣官文批饬提省审办，一面奏奉谕旨：“八十六着即行革职，提省按律惩办。”钦此。钦遵即经分别咨提勇丁，并行司催提人卷，发交保定府审办去后。兹据保定府知府恩福审明，拟议由臬司张树声复审解经前署督臣亲审无异，未及核办，移交到臣。该〔窃〕臣复加确核。

缘八十六籍隶蒙古厢白旗德全佐领下，于咸丰七年赴湖北军营投效，由闲散得马甲升补领催，得授吉林候补防御。于同治二年保举五品顶戴花翎，六年五月间奉统带吉林三起胜勇营总协领，派令管带炮勇，前赶甘肃军营。是年七月十一日行抵直隶新乐县境内，时值该县沙郜河水涨发，未能前进，即在该县东关铺暂驻。时有炮勇徐珍因所拉营中青马一匹，在东关铺地内因病倒毙，禀经八十六嘱令割取耳记。次早，该处民人吴熊儿等闻说营马践食青苗，赴地看守。吴熊儿瞥见伊地倒有马匹，左腿扎有刀伤，左眼塌陷，知系营马。即邀允本关人陈堂儿、任三儿、王洛杰、陈三儿等帮抬赴县呈报，路经吴熊儿房后土岗暂歇，经徐珍撞见，回明八十六，偕往查验。八十六不知马系在营受伤，因见马腿有伤，左眼塌陷，疑系陈堂儿等扎毙，并因陈堂儿等将马私移，即将陈堂儿与吴熊儿等一并带至店内查询。陈堂儿等因无扎伤马匹，用言分辩。八十六气忿，喝令勇丁徐珍与刘白长、刘发用马鞭杆轮流揿按，先后责打，致将陈堂儿、吴熊儿、任三儿两腿并王洛杰脊背殴伤。维时吴熊儿之父吴洛万往劝，亦被殴打。陈三儿年幼免责，均各释回。迨后，八十六向徐珍问明，马非陈堂儿等所扎，马眼亦系死后被鸟啄食，并徐珍等因嗔陈堂儿等私移营马，未肯代为诉明情由，因公务紧急，未经移知县案，即行随队前进。

其时，该前署县丁崇雅因闻营弁有殴辱村民情事，正在查办间，即据吴熊儿等赴县喊控，验明各伤，开单附卷，并勘明倒毙马匹。查传八十六及下手勇丁，俱已拔队起程，无凭质讯，饬令吴熊儿等加谨医伤务痊。一面将验讯大概情形禀经前督臣，檄饬该营总将八十六及下手勇丁解直讯办。讵陈堂儿伤处溃烂，延至是月十六日因伤殒命，报经该县吴士铨验讯，并关准该营总以饬据八十六禀称，马系陈堂儿扎毙等情移复。复经吴士铨备文催提，及将验讯供情通报，经前督臣刘长佑分别咨札饬提该防御并该勇丁等未到。嗣于七年二月二十八日，该防御八十六因奉甘肃军营差遣赴直公干，路经新乐县接换车马，被尸妻陈徐氏瞥见，控经吴士铨，将八十六传讯，禀经前督臣官文批饬提省审办，并将该防御奏请斥革，及分别咨提勇丁解直及催提人卷发交保定府审办去后。该府恩福因勇丁徐珍等解直无期，现犯未便久羁，随即督同委员提集犯证审晰前情，拟议解由臬司复审，解经前署督臣官文亲审无异，未及核办，移交到臣。复核相同，应即拟结。

查律载，威力拷打致死者，绞监候。若主使他人殴打而致死者，以主使之人为首等语。此案已革五品花翎吉林候补防御八十六，奉派管带炮勇，路经新乐县，因民人陈堂儿等将倒毙营马挪移地方，欲行报县，情非窃盗，辄行逞忿喝令勇丁徐珍等擅将陈堂儿与吴熊儿等均各用马鞭杆责打致伤，以致陈堂儿越日因伤身死，实属倚官藐法作威，自应按律问拟。八十六除擅责吴熊儿等各伤平复、轻罪不议外，合依威力拷打致死者绞监候，若主使人殴打致死者，以主使之人为首律拟绞监候。该犯系已革旗员，俟奉准部复，应行解部监禁归入朝审办理。据供，母老丁单之处，是否属实，应否留养，俟朝审时再行查办。吴熊儿等伤均平复，俱毋庸议。案已讯明，未到人证免提省累，凶器马鞭杆，据称撩弃免起。勇丁徐珍等虽据八十六供称，已在河南打仗阵亡，果否属实，应俟咨查明确，另行核办。尸妻陈徐氏同案证吴熊儿、王洛杰先行保释，除备录供招咨部并咨陕甘督臣饬查勇丁徐珍等是否实已阵亡，俟复到另行办理外，理合恭折具奏，伏乞皇太后、皇上圣鉴，敕下三法司核覆施行。谨奏。

257. 奏陈候补通判刘文新贫愁难度自缢身亡实情折五月初四日

奏为候补通判因贫愁急投缳殒命，查明并无别故，恭折奏祈圣鉴事。

窃查接管卷内，据清苑县验报，候补通判刘文新自缢身死一案，当经前督臣刘长佑以该故员是否实系因贫愁急所致，其中有无别情，行司速饬保定府确查禀复核办，一面循例奏报在案。兹据布致使卢定勋、按察使张树声会详，据升任保定府知府费学曾详称，遵即檄委即用知县陈锡麒会同原验之清苑县知县朱靖旬确查禀办去后。旋据该员等以查明已故通判刘文新在寓自缢身死之处，前经该通判家人黄瑞禀经朱靖旬诣验属实，当场讯取尸子刘青藜确切供词，委系因贫愁急自尽。迨将该通判殡殓之后，复经朱靖旬转嘱伊同乡即用知县张士铨等前往探询该尸子刘青藜，绝无异词，并未闻有别情。复经陈锡麒访之邻佑、保地人等，亦皆异口同声，其为因贫愁急短见轻生，毫无疑义。禀经该府详由藩、臬两司会详请奏到前署督臣官文。未及核办，移交到臣。

查候补通判刘文新在寓自缢身死之处，既据前任清苑县知县朱靖旬验讯，并该前府饬委即用知县陈锡麒查明，委因在省候补多年，补缺轮署无期，贫苦难度，愁急短见轻生所致，并无别故。尸棺已经尸子刘青藜领埋，均无庸议。所有委员复查候补通判刘文新因贫愁急，在寓自缢身死缘由，理合恭折具奏，伏乞皇太后、皇上圣鉴。谨奏。

258. 刘树堂请允赴津会办江浙漕运片五月初四日

再，查南漕由海运津，向系奏明派委道员会同天津道设局总办。本年江、浙两省漕粮同时由海运津，事务繁重，自应派委干练之员前往办理。兹查有候补道刘树堂，才具明练，治事详慎，堪以前赴天津会办。除檄饬遵照外，理合附片具奏，伏乞圣鉴。谨奏。

259. 赵宗道刘懋森丁忧期满应于铭军营务处就近起复片五月初四日

再，据代统铭军题奏按察使刘盛藻具禀，布政使衔江苏题补道赵宗道，前于同治六年二月初五日在江苏闻讣丁继母忧，请咨回籍守制。嗣因剿捻吃紧，屡奉湖广督臣李鸿章札调驰赴铭军办理营务。今自丁忧之日起，不计闰，扣至八年五月初五日，二十七个月服阕。

又江苏尽先补用知府刘懋森，前于同治六年正月初十日在湖北行营闻丁亲母忧，请咨回籍守制。旋经直隶提臣刘铭传札调赴营委办支发，今自丁忧之日起，不计闰，扣至八年四月初十日，二十七个月服满。均例应到籍起复。

惟赵宗道现在管带马步八营驻扎保定府城外，刘懋森现因在张秋大营经理支发银钱，皆为军中紧要人员，未便骤易生手，自应就近在营起复。由代统该军刘盛藻禀请核办前来。臣复查无异，除饬取亲供册结咨部外，理合附片陈明，伏乞圣鉴，敕下该部查照办理。谨奏。

260. 全永佐保举有误请予更正片五月初四日

再，查上年八月间前署督臣汇保历办黄运各防出力员弁案内，有候补直隶州州判全永佐一员，原请俟补缺后以知县用，钦奉谕旨允准。旋接部咨，以该员系候选人员，应俟选缺后以知县用注册。等因。当经转行遵照在案。兹据全永佐具禀，以该员系候补直隶州州判，并非候选，禀请奏明更正前来。

臣查全永佐湖南拔贡，就职直隶州州判，同治三年投效直隶军营，因扼守黄河，堵剿发、捻案内，经前督臣刘长佑汇保，五年八月初二日奉上谕，着以本班留于直隶遇缺即补，验看回营。七年八月间，前署督臣官文以该员历年在南路黄防随队堵剿，始终奋勉，拟请俟补缺后以知县用。只因缮折时，将该员坐衔误书候选，以致吏部议驳愈益歧错。兹据禀请更正，合无仰恳天恩，俯准将候补直隶州州判全永佐，仍俟补缺后以知县用，以示鼓励。理合附片陈明，伏乞圣鉴。谨奏。

261. 都司刘得胜等因功请免罪留职片五月初四日

再，查补用道余承恩所统忠胜等营勇队裁遣归农。兹据该道禀称，队内哨官花翎都司刘得胜、索振海，都司许宝全，花翎守备安兴等四员，均系同治二年春间于教匪张锡珠等伙内投诚归正收入勇队，责令冲锋打仗。该员等临阵奋勇，异常出力，承恩昔年丁忧回籍，该员等亦随同至晋。迨复至直隶带勇防河，派该员等充哨官哨长，相从战守数年，直如一日，历次奖案荐保今职。惟于同治六年内许宝全被仇家所扳，曾经山东移文密拿。今队伍已撤，若令归回原籍，诚恐地方官以昔年旧案未销，行文查拿，必致安身无地，禀请奏明销释等情前来。

臣查该员等先因被胁从逆，旋即悔过投诚，异常出力，战守多年，累经保奖，自应湔祓前咎，予以自新。今当遣撤之际，合无仰恳圣恩，准将刘得胜、索振海、许宝全、安兴等四员未投诚以前过犯悉予宽免。仍照保奖官阶分别归标，以安反侧而示宽仁。除咨会原籍督抚饬属查照，不得再行缉拿外，理合附片陈请，伏乞圣鉴训示。谨奏。

262. 附录廷寄　挑选马队赴甘其军装战马各费着在直隶旗租山东地丁欠饷项下提解毋误五月初九日

同治八年五月初九日，准兵部火票递到军机大臣字寄——大学士直隶总督一等毅勇侯曾国藩、吉林将军富明阿、山东巡抚丁宝桢：

同治八年五月初八日奉上谕：

前因富明阿奏，挑选马队赴甘，筹办军装战马，恳请速拨银两，当经谕令户部议奏。兹据该部酌拟复陈，着照所请。所有此次赴甘马队应需整装各项，即着曾国藩于直隶旗租积欠东三省俸饷银内提银一万五千两，丁宝桢于山东地丁积欠东三省俸饷银内提银一万五千两，遴派妥员，赶紧如数解往，毋稍延误。其前此调赴金顺军营官兵二百五十名所需整装等银，已由吉林铺商借垫，着富明阿于解款到后，一并归还。至吉林马价昂贵，着准其援照黑龙江成案，每匹给银八两，仍在各官兵应得军装项下照数扣抵。富明阿务当严饬购买各员，一律挑选膘壮，俾资适用，不得以瘦羸充数。一俟马价平减，即照该省旧章办理。此次抽拨官马，并着富明阿迅速购买归补原额，以重边防。将此由四百里各谕令知之。钦此。

遵旨寄信前来。

263. 附录廷寄　着晋直豫各督抚遵照前旨约期会剿二子会匪等事五月初九日

同治八年五月初九日，准兵部火票递到军机大臣字寄——大学士直隶总督一等毅勇侯曾国藩、钦差工部尚书署山西巡抚郑敦谨、河南巡抚李鹤年：

同治八年五月初八日奉上谕：

前因御史郭从矩等先后陈奏。山西、直隶有匪徒聚众抢劫，并有二子会匪名目，迭经谕令曾国藩等饬属严拿。业据曾国藩、李鹤年将查办情形复奏。本日复据郑敦谨奏称，乐平乡与直隶毗连，时有赞皇等县民人来村乞食，村人呼为二子。又有匪类夜间乘便偷窃，辽平谓之二子，直隶谓之黑腿，亦谓之黑腿棍，强乞巧偷，在所不免等语。山西劫案迭出，并任令匪类沿村强索强借，其平日之捕务废弛，已可概见。览郑敦谨复奏各情，仅据属员一禀塞责，并不实力查拿，似此粉饰养痈，必致酿成巨患。着郑敦谨督饬所属上紧缉拿，毋令匪徒混迹，倘存五日京兆之见，贻误地方，恐该署抚不能当此重咎也。至约期会哨，尤须实力奉行。着曾国藩、郑敦谨、李鹤年懔遵前旨，妥议章程，认真筹办。将此各谕令知之。钦此。

遵旨寄信前来。

264. 遵旨筹议直隶练军事宜折五月二十一日

奏为遵旨筹议练军事宜，恭折复陈，仰祈圣鉴事。

窃臣去年十月初六日在江南接奉寄谕：“直隶营务久经废弛，前经总理各国事务衙门会同户部、兵部议定选练六军，诚以根本重地，当为自强之谋。迨捻匪北窜直隶，官兵打仗仍不得力，虽云训练未精，然国家岁糜巨万帑金，养此无用之兵，实堪痛恨。此时贼匪既平，亟应将前定练军章程从新整顿。曾国藩久谙戎事，应如何因时变通之处，着于到任后详慎妥筹，悉心经理，务期化弱为强，一洗从前积弊，以卫畿疆。倘因直境甫就敉平，毗连东、豫一带，应暂拨勇队以资弹压，一并由该督斟酌奏明办理。曾国藩未到以前，官文务饬各员弁照常训练，不得稍有懈弛。神机营原折均着抄给阅看。”等因。钦此。

迨臣腊、正两月展觐天颜，仰蒙圣训周详，亦以直隶练军为要务。臣于二月抵任，检阅六军案卷，见内外臣工章奏，于直隶不宜屯留客勇一节，言之详矣。当此全境敉平，若留大支勇队驻于近畿，穷年累月，剿无可剿，防无可防，不特于居民难期和协，即于事势亦同赘疣。是以诸臣之议，多主练兵而不主养勇。惟养勇虽非长策，而东南募勇多年，其中亦尽有良法美意为此间练军所当参用者。臣请略言数端：

一曰文法宜简。勇丁帕首短衣，朴诚耐苦，但讲实际，不事虚文。营规只有数条，此外别无文告，管辖只论差事，不甚计较官阶。而挖濠筑垒，刻日而告成，运米搬柴，崇朝而集事。兵则编籍入伍，伺应差使，讲求仪节，即有一种在官人役气象。及其出征，则行路须用官车，扎营须用民夫，油滑偷惰，积习使然。而前此所定练军规条，至一百五十余条之多，虽士大夫不能骤通而全记，文法太繁，官气太重。此当参用勇营之意者也。

一曰事权宜专。一营之权，全付营官，统领不为遥制。一军之权，全付统领，大帅不为遥制。统领或欲招兵买马，储粮制械，黜陟将弁，防剿进止，大帅有求必应，从不掣肘。近年江楚良将为统领时，即能大展其材，纵横如意，皆由事权归一之故。今直隶六军统领迭次更换，所部营哨文武各官皆由总督派拨前往，下有翼长分其任，上有总督揽其全，统领并无进退人材、综管饷项之权。一旦驱之赴敌，群下岂肯用命？加以总理衙门、户部、兵部层层检制，虽良将亦瞻前顾后，莫敢放胆任事，又焉能尽其所长？此亦当参用勇营之意者也。

一曰情意宜洽。勇营之制，营官由统领挑选，哨弁由营官挑选，什长由哨弁挑选，勇丁由什长挑选。譬之木焉，统领如根，由根而生干、生枝、生叶，皆一气所贯通。是以口粮虽出自公款，而勇丁感营官挑选之恩，皆若受其私惠，平日既有恩谊相孚，临阵自能患难相顾。今练军之兵，离其本营、本汛调入新哨、新队，其挑取多由本营主政。新练之营官不能操去取之权，而又别无优待亲兵，奖拔健卒之柄，上下隔阂，情意全不相联，缓急岂可深恃！此虽欲参用勇营之意而势有所不能者也。又闻各营练军皆有冒名顶替之弊，防不胜防。盖兵丁之常态，口分不足以自给，每兼以小贸营生、手艺营生，以补事畜之资。此各省所同也。直隶六军以此处之兵，调至他处训练，其练饷二两四钱，在练营支领，其底饷一两五钱，仍在本营支领，兵丁不愿离乡，往往正身仍留本处，特于练营左近雇人顶替应点应操，少分练军所加之饷给与受雇冒名之人，一遇有事调使远征，受雇者又不肯行，则又转雇乞丐、穷民代往，兵止一名，人已三变，练兵十人，替者过半，尚安望其得力耶？臣两月以来，博采众论，参以愚见，就目前练军之规模，即使力加整顿，亦难遽化弱为强，将欲倚为干城，备御强寇，殊无把握。今当讲求变通之方，自须先杜顶替之弊。拟令嗣后一兵挑入练军，即将本营额缺裁去，练军增一兵，底营即减一兵。无论底饷、练饷，均归一处支放。或因事斥革，即由练营募补，底营不得干预。冀所练者皆为正身，或可少变积习。

此外尚有须酌改者，如马队不应杂于步队，各哨之内应另立马队营，使临敌不至混乱，一队不应增至二十五人，应仍为十人一队，使士卒易知易从。若此之类，臣本拟定一简明章程，重整练军。练足万人，以副朝廷殷勤训饬之意。乃近者节逾夏至，亢旱如故，二麦业已歉收，秋禾多未播种，深恐岁饥民困，藩库入款太减，不能不长虑却顾，暂缓兴办。查直隶司库本属入不敷出，同治六、七两年收数尤少，而欠发各款，除京协各饷及文职应领之款，共欠一百五十余万外，专就本省武营言之，欠发绿营及驻防俸薪、养廉三十二万余两，欠发兵饷二百七十余万两，欠发米折及公费银十三万余两。近来武营俸饷，本仅支五折、七折、八折不等，既折之后，又欠发三百余万，是以各将士纷纷诉苦，衣食无资，办公无费，即令六军选练极精，而各底营存余之兵已废弛不可救药矣。通盘筹算，本省可指之银，断不能拨济练军之饷，若于现存四千人之外增练六千或八千人，仍须由部另拨的饷二万两，按月解直，乃可应手久办，徐图功效。其未挑入练者，各底营存余之兵亦须略为料理，未可听其困穷隳坏。臣拟略仿浙江减兵增饷之法，不必大减兵额，但将老弱者汰而不补，病故者缺而不补。即以所节之饷项，量发历年之欠款，俾各营微有公费添制器械、旗帜之属，庶足壮观瞻而作士气。数年之后，或将五折、七折、八折者全数赏发。兵丁之入练军者，所得固优，即留底营者亦足自赡。营务或可渐有起色，而畿辅练兵之议亦不至屡作屡辍，事同儿戏。至腾出裁兵所省之饷，弥补练军所增之饷，多寡尚难预定，要亦少有裨益。是否有当，请旨敕下原议各衙门核议施行。所有遵旨筹议直隶练军缘由，恭折复奏，伏乞皇太后、皇上圣鉴训示。谨奏。

265. 汇陈永定河各新修河工稳固畅通情形折五月二十一日

奏为永定河新修堤工合龙，历经麦汛水涨，稳固如常，引河亦极通畅，恭折具奏，仰祈圣鉴事。

窃查永定河南上汛漫口等工，经臣奏派永定河道徐继、候补道蒋春元分投领款兴办。前据报，督率掌坝、随坝各员带同兵夫赶紧修筑，择定四月初七日合垅。臣先期驰往查验，已将出省、回省日期先后附片奏报。因前后新办各工均趁水涸之时赶做。虽验明坝埽坚固，引河深通，但新修之堤未与水斗，究未敢遽信为可靠。当经声明先报大概情形，俟经历盛涨，再将合龙正折另奏在案。

兹据永定河道徐继、候补道蒋春元禀称，五月初三日未刻，浑水直抵坝前，水势抬高八九尺，坝埽悉臻稳固，启放引河导溜东趋，当派员弁兵夫连夜跟水直抵南七，初六日申刻径达尾闾，汇入凤河。全河复归故道，形势极为畅顺，毫无阻滞等情会报前来。

臣查此次南上漫工，先据该道厅等估需银十一万余两，经前督臣官文奏蒙恩准奉部拨款兴办。臣出京时，先赴工次沿堤亲历复勘，心疑通工颓废情形何遽至于此极。旋复周咨博访，佥称自咸丰三年以后，前此所定经费，仅发四分之一，迄今十五六载，领款太短，到工又迟，各汛左支右绌，不得不因陋就简，以致堤愈削薄，河益淤高，年甚一年，遂至于此。否则漫溢失事之案，从未有似此连月叠出者，则通工之受病可想而知。臣因取该道等所呈估折，按照所历情形，一一复核，觉南四、南七引河丈尺浅窄地段亦短，尚须加挑宽深。因与申明昔年挖浚中泓之旧例，谓引河若果深通，即中泓亦已疏浚，名异而事实相同，新工与旧例相合，当许于原估银数外酌加两倍，增银二万二千有奇。此外堤埝有应添培高厚者，有应酌增坝埽者，全河可虑之处，均须择要添做，即于本年应领岁抢修银内指款速办，仍许以事竣酌增银数千两，以补岁抢修之不足。又与该道及厅汛等严定约束，此次大工务先痛除向来河工旧习，一切购料办工，事事力求真实，上不准丝毫克扣，下不准丝毫浮昌。其大工估定之银与年例应领之款，均于二、三月一律拨发，许为奏乞天恩免追赔款，宜各激发天良，认真报效。并又遴派熟谙河口之候补知府徐本衡、候补知县陈赞清、朱锡庆等及地方官西路同知邹在人、南路同知萧履中等多员，赴工襄办。该河道徐继派驻南七督办两岸培堤、切坎、筑坝、挑淤事宜及南七引河各工委员，候补道蒋春元派驻南上督办漫河两坝镶筑事宜及南四引河各工。

旋据呈报，择于三月初一日兴工，督饬掌坝、随坝员弁率领兵夫赶紧镶进水占坝边，接做水埽，层土层料，密签长桩，加压厚土，多派兵丁层层夯硪重打坚实，并添做夹土坝，坚筑土柜养水。盆金门口仅剩五丈余，虽上游甫经水涸，而坝前尚有清水二三尺深，即于四月初七日丑刻挂缆合龙，追压到底，随下关门埽加钉大桩，均系该候补道蒋春元逐日在坝亲验监催。其南上、南下、南四引河加深、展宽、添长地段各工，亦经按照添估，委员分办报竣。该河道徐继督率员弁，坚做坝埽，疏浚引河。

先是，龙王庙以下河身节节淤塞，并有高仰及坐湾不顺之处，现均逐一详勘，一律加深展宽，裁曲取直，添挖子河，兼做沟工，至窦店窑迤下均已通畅。复周历两岸各险工，如南上、南下、南二、南三、南四等汛，加培堤埝，添做土埽。北三汛加筑子埝，添办五号圈堤，十二、三号土工，并添做鱼鳞埽段。北四上汛二号、十号挑水坝，北四下汛镶做埽段。南四汛四号加做挑坝护埽，并将各处切坎工程，均按添估之式，饬属赶办完竣。是此次堵筑南上汛一处漫口，实将通工二十汛之堤埝坝埽均已普律全修。虽南七、南四引河臣尚嫌其逐渐逼窄，难容全溜，不无可虑。而询访民间，皆称此次工程坚实，已为近二十年所未有。转眴伏秋涨发，靡有定程，事难悬揣，应即责成该河道督饬厅汛员弁，振刷精神，随时抢护，务保无虞。

臣于四月初四、五等日验收引河大堤各工，其南上、大坝、引河各工，亦经委员候补道任信成驰往验收。据复，工坚料实，足资经久。目下浑水涨发，自上而下，新做坝埽均经洪流冲刷，悉保稳固。大溜铺满畅行，引河无阻，堪以仰慰宸廑。此次印委大小文武员弁，均能认真修筑，奋勉出力。可否准臣择优酌保，以资鼓励之处，伏乞圣裁示遵。所有漫工合龙后，初经盛涨，坝埽稳固、引河通畅缘由，理合恭折具奏，伏乞皇太后、皇上圣鉴训示。谨奏。

266. 正定县缺仍以夏献烈请补折五月二十一日

奏为知县补还本班，系循部示办理，恳恩仍照原题准补，恭折仰祈圣鉴事。

窃照正定县知县郑兆同病故遗缺，系冲、烦、难三项兼河要缺。前因应调应升班内均无合例堪以升调之员，当以留省另补知县夏献烈题补。旋准吏部咨复，以该员丁父忧服满，其知县原官已断，应以同知直隶州知州候补，所请补授正定县知县之处，应毋庸议。奏驳奉旨：“依议。”钦此。咨行遵照，即经臣行司另行拣补去后。兹据布政使卢定勋，按察使张树声详称，正定一缺既奉部驳，自应遵照另补。惟查夏献烈前在丰润县知县任内，因疏防抢案，降调开缺，嗣经查级议抵，免其降调，开复知县原官，于十一年三月十六日奉旨，当经呈请部示，应归何班序补，何日作为到省日期，奉部核复，以夏献烈丰润县知县本缺，业经请补有人，应即留省另补，以咸丰十一年十二月十九日行文知照，按限扣至十二月二十八日作为该员到省日期，归入候补班。无论应题、应调、应选之缺，悉准先尽补用。即经遵照在案，尚未得缺。旋于同治四年丁父忧，服满仍赴原省候补，奉部复准亦在案。查现任人员保举以升阶用，续经丁忧开缺，其原官已断，照例以升阶候补，系指现任人员而言。今夏献烈于开复时，因原缺丰润县已补有人，始将该员留省另补，尚未得缺，旋即丁忧。核与在任丁忧开缺例，应以升阶候补者有间，应请仍以夏献烈补授正定县知县，俟得缺后，再以同知直隶州知州候补。等情。详情具奏前来。

臣查夏献烈，年四十四岁，江西进士。先补无极县，后调丰润县。咸丰九年九月间，在天津海防奏保案内。奉旨：“以同知直隶州用。”钦此。嗣在丰润县任内疏防抢案，降调开缺，迨查级抵免降调，开复知县原官。其丰润县知县原缺，早已请补有人。当时请过部示部文，行令以知县原官留省另补，无论应题、应调、应选之缺，悉准先尽补用等语。如果彼时随即得缺，则此次丁忧服满，自应改归升阶班内候补，固属毫无疑义。第夏献烈开复回省，未及补缺，适又丁忧，是原官尚未补选，前次部示尚未遵办，未便凭空除算。今部文以其原官已断议驳，前后微有不符。据藩、臬两司查案详复前来。合无仰恳天恩，仍照前题，以夏献烈补授正定县知县，俾先补选原官。此后再以前保同知直隶州知州候补，庶于部示及定例均无稍违。如蒙俞允，该员系候补知县，请补繁缺知县，衔缺相当，毋庸送部引见。所有知县补还原官缘由，理合查案恭折具奏，伏乞皇太后、皇上圣鉴训示。

再，此件系查案登复，是以改题为奏，合并声明。谨奏。

267. 汇陈同治八年正月直隶市粮价格折五月二十一日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治八年正月分市粮价值数目查明，开单请奏前来。臣复与上月比较，内河间、天津、顺德、广平、宣化、冀州等六府州属价减，顺天、保定、遵化、易州、赵州、深州、定州等八府州属价平，永平、大名二府属价值稍增。所有直隶省同治八年正月分市粮价值数目，理合循例恭折具奏．并缮清单敬呈御览，伏乞皇太后、皇上圣鉴。谨奏。

268. 遵旨拟结监犯何良子等反狱案情形折五月二十一日

奏为拿获纠众反狱，拒杀狱卒，并同监人犯乘间逸出，审明定拟，恭折奏祈圣鉴事。

窃查接管卷内，准吏部咨开：内阁抄出同治四年七月二十一日奉旨：“这所参疏防重犯反狱脱逃之管狱官，直隶内邱县典史娄振邦，着即革职拿问，交刘长佑提同刑禁人等严讯有无松刑贿纵情弊，按例定拟具奏。有狱官内邱县知县段晴霞，着照例革职留任，勒限两个月严缉逃犯宋小锅等，务获究办。倘限满无获，即行从严参办。刘长佑另片奏，娄振邦因监犯反狱，向段晴霞索帮银两，逞凶殴打段晴霞，亦将娄振邦锁拿解府，均属有干功令等语。段晴霞即行撤任，交刘长佑提同娄振邦赴省并案，严切根究，务得确情，按律惩办，以肃官箴。”钦此。相应将内邱县典史娄振邦革职，内邱县知县段晴霞革职留任，并着即行撤任之处，一并恭录谕旨，移知钦遵办理等因，经前督臣刘长佑钦遵委员前往查拿，并将段晴霞撤任，同刑禁人等解省发交保定府审办去后。兹据保定府知府恩福督同委员审明，拟议由藩、臬两司复审详请审奏前来。

臣亲提研鞫，缘何良子即小良子，张二草鸡，赵三即赵小三白小报，并病故之宋小魔，拒捕被格因伤身死之杨废咀，分隶晋州、赵州、刑台、临城、宁晋、沙河等县，均与在逃之宋小锅、陈强喜、杨年来子、刘奎互相认识，郝名孝、胡旺、李俊均籍隶内邱县，充当该县禁卒。宋小魔先于咸丰二年七月间殴死王小九，犯案拟绞，减流发配甘肃洮州厅，于咸丰七年七月二十四日由配潜逃，宋小锅、何良子、张二草鸡先于咸丰八年六月二十六日听从已获拟结之张洛瑞纠邀，在藁城县地方伙抢过客黄士楷车上女眷未成。复于是年十一月二十六日，宋小锅起意纠允宋小魔、何良子、张二草鸡、谢小米、王二伙窃获鹿县广兴永钱铺银两，并何良子拒伤事主，平复报县勘估差缉，旋经获鹿县郭会昌先后缉获。宋小锅、宋小魔、何良子、张二草鸡、谢小米、王二，审供不讳，拟议解省。时因内邱县关获另案贼犯袁七供扳宋小锅纠邀伙窃内邱县事主张印南家衣服，临时行强，禀经批饬正定府集讯，饬提未到。咸丰九年九月初一日，袁七即在内邱县监听从同监人犯赵柱越狱脱逃，旋经该县缉获，禀经批饬将宋小锅与宋小魔、张二草鸡、何良子等四犯解由内邱县审不承认伙窃张印南家临时行强之案，羁候复审。

白小报先于咸丰八年八月初一日夜与已获拟结之邢台县人袁七、王二，未获之李三，不知姓名之二秤盘子等，听从宋七纠邀，同伙六人，持械行窃内邱县事主张印南家，维时宋七等上房进院，白小报与袁七在外等候，因闻事主喊嚷开门，白小报与袁七畏惧，先行逃回，不知宋七等行强搜赃情事。迨宋七等携赃折回，亦未向述强情，分给白小报赃衣三件各散。白小报将赃卖钱花用，旋被元氏县拿获解归内邱县审办。白小报因知袁七获案，先已供扳宋小锅等伙窃张印南家临时行强，亦即随同妄供，关准获鹿县提讯宋小锅等，并未承认，禀经批饬正定府集讯，饬提未到。袁七即在内邱县监听从赵柱越狱同逃，旋经缉获，具禀将宋小锅等解回内邱县审讯。因犯供两歧，羁候复审，杨废咀先于同治二年八月初九日因妒奸共殴焦起盛身死脱逃，复于是年八月二十六日与赵三、刘奎、杨年来子、陈强喜听从在逃之邢台县人张三黑纠邀，于是夜伙同李三傻子、杨闻子、杨三子、张洛起、王黑拉、王洛双、王城功等十三人，持械行窃。赵三旋生畏惧，未经同行。嗣经张三黑与刘奎等窃得内邱县事主刘温恭家衣服骡马，拉至陈强喜家查点，分披分与赵三赃衣六件，并未向告行强情由各散。赵三将所分赃衣分别存留卖钱花用，旋经该前署县褚瑨将陈强喜并赵三拿获，而杨年来子、杨废咀、王城功、刘奎亦经邢台县夏献烈及山东清平县桂昌先后缉获，解归内邱县审办，并在陈强喜、赵三名下起获赃衣给领。该县段晴霞因犯供参差，均未定案。

该典史娄振邦平日经管狱务，慎司其事，每日均系亲身进监放封、收封。同治四年六月二十九日，该典史进监放封，验明各犯刑具完固，饬令禁卒小心看守。是日，宋小锅起意邀允同笼人犯宋小魔、张二草鸡、何良子、杨废咀、杨年来子、陈强喜、刘奎等反狱同逃，商定俟典史收封，假作争斗喧嚷，拧断刑具，一齐逃逸。傍晚时分，该典史娄振邦带领刑书邱桂林进监收封，甫启狱门，骤闻监内喧嚷，督带狱卒赶紧弹压。宋小锅等各将刑具拧落，该典史猝不及防，先被各犯撞倒，扑灭灯亮。禁卒魏幅沅、张可心、李俊，刑书邱桂林等上前拦阻，何良子用狱内铲土铁锨将魏幅沅胸膛右肋砍伤倒地，李俊、张可心亦被余犯殴伤。魏幅沅等力不能御，各犯蜂拥出狱。向羁北笼人犯赵三、白小报亦即乘间逸出。时该县段晴霞闻闹踵至，督役追缉无踪。查明逸犯名数，勘验讯供。正在具报间，讵禁卒魏幅沅伤重，旋即殒命。报验集讯，禀经前督臣刘长佑奏参，将该典史娄振邦革职拿问。该县段晴霞照例革职留任勒缉，并批司行提典史及刑禁人等发府审办。

旋据顺德府任道镕以据段晴霞具禀，该典史娄振邦因疏防重犯反狱脱逃，自问功名难保，劝诱该县捏报公出索邦银两未允，讹诈未遂，逞凶揪殴，并段令擅用铁练将该典史锁拿进郡诘讯，供词互执，禀请提省审办。经前督臣刘长佑附片奏请将该县段晴霞一并撤任，行司提同该典史娄振邦来省，督饬保定府并案究办。该前府费学曾因仅据解到外监禁卒李俊一名，所有刑书及其余禁卒人等未解饬催。嗣据撤任典史娄振邦赴府投具亲供，核与县禀情词互异，饬令该典史在案候讯。一面催提刑禁人等未到，而该犯何良子等逃后捏称患病，各在不识姓名剃头担上剃去头发，求乞度日，并无定址。

旋经署内邱县知县陈诰、典史陈桂堂，内邱汛把总王振海，及段晴霞并典史娄振邦派出差兵家丁，协同高邑县知县卫及高邑汛差兵，于是年八月初十日在高邑县地面将案犯白小报缉获，并据前任藁城县知县胡如川会商藁城县知县陈金式派出干役，及督带壮勇，协同段晴霞、娄振邦派出丁役，于十月二十九日夜，在赵州地面将案犯张二草鸡拿获，并缉获另案抢劫正定县火牌车辆之张二和尚、张夫金二名。张二和尚因被格受伤，旋即殒命。复据胡如川会同藁城营、县各派勇役兵丁，及段晴霞、娄振邦派出丁役，于十一月初十日，在藁城县地面续获案犯何良子、宋小魔二名，先后禀报，批饬将白小报、张二草鸡、何良子、宋小魔四名解省归案审办。张夫金解由正定府就近提讯。

又据邢台县知县张光藻于十一月十一日，会同营委各员，协同段晴霞、娄振邦等丁役，在邢台县地面拿获案犯杨废咀一名，讯认听从宋小锅反狱同逃，并逃后纠邀张城等伙抢奸妇王吴氏已成属实。因该犯被拿拒捕格殴致伤，旋即身死，详批核案详办。费学曾提讯宋小魔并何良子等供认，听从反狱及拒杀狱卒，及白小报供认乘间逃逸各情不讳。惟张二草鸡一犯坚称，伊名张夫新，并非张二草鸡，亦不承认听纠反狱情事。费学曾因查该犯被获多年，从未供系张夫新之名，显系串捏延案，自应饬提获鹿县前次获犯讯供原卷，以凭核讯。并因该犯在内邱县监禁日久，该典史与禁卒人等朝夕相见，必能指认确凿，当经分别札提。一面移提张夫金质讯，及饬该典史娄振邦赴案质认。

即据清苑县具报，段晴霞于是年十一月二十二日，在省寓病故，该典史娄振邦因闻讣丁忧，已回山西万全县原籍等情。费学曾因娄典史前递亲供，并无殴伤印官各层，核与段晴霞原禀不符，且失防重犯反狱，例应革职留缉。如遇丁忧，只准给假百日。乃该典史并不禀明候示，辄自私行回籍，实属违例。详经咨提，并催饬禁卒解省识认未到。即据清苑县朱靖旬验报，案犯宋小魔在司监因病身死，讯明刑禁人等，并无凌虐情弊，批饬核案办理。旋据内邱等县赵浚将内监禁卒郝名孝、胡旺并另案人犯张夫金，及将张二草鸡获讯原卷，先后解送到府。提讯张二草鸡，无可狡展，始据供认听纠反狱各情。因该典史娄振邦未经来直，节次咨催。旋据内邱县知县赵浚于七年三月二十三日与营捕并委员等所派丁役，将逃犯赵三缉获解省归案审办。该府恩福因查段晴霞原禀娄振邦讹诈逞凶，将伊殴伤一节，前因两造各执一词，未及讯明，该典史即行闻讣丁忧，私自回籍，迄今几及两年，屡催未到，致案莫结。以段晴霞所禀各情，前据该管知府任道镕面询该典史并未承认。迨经该典史投递亲供，亦核与段晴霞原禀两岐。即使段晴霞所禀属实，亦与正案无关出入。今段晴霞业已病故，更属无凭对质，未便因该典史回籍，致将反狱重囚久羁囹圄，自应先行办理。随督同委员先提各犯及禁卒隔别，逐加研鞫，审晰前情，拟解司。旋据验报，白小报在司监病故。兹据藩、臬两司勘转前来。臣亲提研审。据供前情不讳，复诘不移，案无遁饰。

查例载，罪囚由监内结伙反狱，如有持械杀伤官弁役卒及并未伤人者，首从各犯，不论原犯罪名轻重，悉照劫囚，分别杀伤一例科罪。又纠众行劫，在狱罪囚若拒伤官弁及杀死役卒者，为首并预谋助殴之伙犯，俱拟斩立决枭示。又犯罪囚禁在狱，若仅止一二人乘间逃脱，并无预谋纠伙事情，原犯军流律应加等改发者，为首改为拟绞监候，入于缓决，原犯徒罪律应加等问拟，为首发往伊犁给兵丁为奴。又律载，共为窃盗，临时不行，而行者为强盗，不行之人系余人，而曾分赃，俱为窃盗从。又例载，监犯越狱，如狱卒果系依法看守，一时疏忽，偶致脱逃，并无贿纵情弊，审有确据者，依律减囚罪二等。又律载，若囚自内反狱在逃，又减二等。又例载，凡年七十以上犯流罪以下者，准其收赎一次各等语。

此案何良子、张二草鸡始则听从已获拟结之张洛瑞纠抢路行妇女未成，继复听从在逃之宋小锅行窃广兴永钱铺，赃逾满贯，并何良子临时拒伤事主平复被获监禁，不思安分，在狱辄敢听从同笼人犯宋小锅纠邀，预谋恃众反狱，拒杀禁卒魏幅沅身死，实属凶暴不法。虽张二草鸡并未拒捕，惟既经预谋反狱，即属同恶相济，自应按例问拟。何良子即小良子、张二草鸡二犯，除伙抢妇女未成，及听纠行窃、赃逾满贯，及临时拒捕各轻罪不议外，均应合依罪囚结伙反狱、杀伤役卒，不论原犯罪名轻重，悉照劫囚例科罪。纠众行劫罪囚杀死役卒者，为首并预谋助殴之伙犯，俱拟斩立决、枭示，应拟斩立决、枭示，传首犯事地方，悬杆示众，均先于左面刺凶犯二字。宋小魔先因殴死王小九，拟绞减流、在配脱逃，复听从宋小锅纠窃广兴永钱铺被获羁禁，杨废咀先因妒奸共殴焦起盛身死脱逃，复听从在逃之张三黑纠邀伙窃事主刘温恭家衣服骡马，临时行强，被获羁禁。该犯等不思安分，在狱辄听从宋小锅纠邀、预谋恃众反狱，拒杀禁卒魏幅沅身死，并杨废咀逃后复纠抢奸妇王吴氏已成，实属凶暴不法。宋小魔、杨废咀除听纠行窃、临时行强，并共殴焦起盛身死，及纠抢王吴氏已成各轻罪不议外，核与何良子、张二草鸡二犯厥罪惟均，俱依例问拟斩立决、枭示。杨废咀已因拒捕格伤身死，宋小魔亦已在监病故，仍照例戮尸枭首示众。

赵三听从张三黑伙窃事主刘温恭家衣服骡马之处，虽事主原报赃数多寡不符，第所分赃衣，业经事主认领，及所供行窃月日，均属相符，正贼无疑。第该犯旋生畏惧，并未同行，不知张三黑等行强情由，即其事后分赃，张三黑等亦未向其告知行强情事，应仍以窃盗为从论。所窃各赃，据估值银四百三十七两八钱二分五厘，照窃盗赃一百二十两以上，为首绞监候律，上为从，减一等，应拟杖一百、流三千里。惟该犯被获羁禁，因宋小锅等反狱脱逃，辄敢乘间逸出，亦属不法，自应比例问拟。赵三即赵小三，应比照犯罪囚禁在狱、仅止一二人乘间脱逃，并无预谋纠伙情事，原犯军流律应加等改发者，为首改拟绞监候，入于缓决。其听从行窃，虽首犯在逃未获，惟该犯罪已拟绞，自应先决，从罪毋庸监候待质，仍于左面刺窃盗二字。白小报听从宋七行窃事主张印南家衣物之处，虽赃无起获，第所供行窃月日及所分赃衣均与事主报案相符，正贼无疑。该犯仅止在外接赃，一闻声主声喊，当即畏惧逃跑，不知宋七等在内行强，其事后分赃，宋七等亦未向告强情，应仍以窃盗为从科断。所窃各赃，据估值银八十余两，为从罪，止杖八十、徒二年，即结伙三人以上持有器械为从，亦罪止杖九十、徒二年半。惟该犯被获羁禁，因宋小锅等反狱脱逃，辄敢乘间逸出，亦应比例问拟。白小报即白小豹，应比照犯罪囚禁在狱仅止一二人乘间脱逃，并无预谋纠伙情事，原犯徒罪律应加等问拟者、为首发伊犁给兵丁为奴。仍遵照通行改发极边足四千里、充军到配加枷号三个月，满日杖一百、折责安置，左面刺窃盗，右面刺改发各二字。业已在监病故，应毋庸议。

内监禁卒郝名孝、胡旺，外监禁卒李俊，奉派看管监犯，并不加意看守，以致宋小锅等反狱脱逃，白小报等乘间逸出，虽讯系依法看守，并无贿纵情事，究非寻常疏忽可比，在逃罪囚或系窃赃逾贯，临时行强，或系殴毙人命，抢夺妇女，按例罪应斩、绞。虽于限内就获伙犯多名，第系他人捕得，非该禁卒等亲属协获，仍应按例问拟。郝名孝、胡旺、李俊均合依监犯越狱，如狱卒果系依法看守，一时疏忽，偶致脱逃并无贿纵情弊、审有确据者，依律减囚罪二等例治罪。若囚自内反狱在逃，又减二等律，应于宋小锅等死罪上减四等，拟杖八十、徒二年。郝名孝、胡旺、李俊均年逾七旬，照律收赎，饬县追取赎银入官册报均。革役李俊伤已平复，应毋庸议。案已讯明，未到之禁卒张可心等，饬县照例责革。

管狱官内邱县典史娄振邦，经管狱务，是其专司，乃未能加意严防，致罪应斩、绞之宋小锅等恃众反狱，并罪应流、徒之赵三、白小报因而脱逃，虽讯无贿纵情弊，实属异常疏忽。在逃各犯，限内仅据协获白小报、张二草鸡、宋小魔、何良子、杨废咀五名，赵三一犯，系他人捕得，且尚有首伙要犯四名未获，业经奏参革职，留于地方协缉，应俟限满逸犯有无全获，与殴伤段晴霞一节讯明另案奏办。有狱官内邱县知县段晴霞失防斩、绞人犯反狱同逃，既未能依限全行缉获，复因该典史索帮银两，逞凶揪扭，又不禀请查办，擅自锁拿，均干例议。业已身故，亦毋庸议。至宋小魔、白小报先后在司监身死之处，既据清苑县验讯明确，均系病剧所致，并无别故。刑禁人等讯无凌虐情弊，均毋庸议。尸棺饬县分别标记，拨役看守及传属领埋。逸犯宋小锅等，饬缉获日另结。

再，前任藁城县知县胡如川，先后会同现任藁城县知县陈金式，拿获邻境反狱罪应斩枭人犯张二草鸡、何良子、宋小魔三名。前任邢台县知县张光藻，拿获邻境反狱罪应斩枭人犯杨废咀一名。高邑县知县卫，拿获邻境越狱罪应拟遣人犯白小报一名。前署内邱县知县陈诰，前署内邱县典史陈桂堂，协同邢台、高邑等县拿获前任内邱反狱罪应斩枭人犯杨废咀一名，越狱罪应拟遣人犯白小报一名。现任内邱县知县赵浚，拿获前任内邱越狱罪应绞候人犯赵三一名。所有胡如川、张光藻、卫、陈诰、陈桂堂、赵浚，并会同缉获杨废咀之顺德营存城千总张长龄，顺德府委员候补典史安庆云，协获赵三之省委缉捕候补未入流刘泰，邢台县缉捕典史孙聿修，分府候补知县夏梧，协获白小报之内邱汛把总王振海，内除胡如川一员业经臣另行奏请革职永不叙用外，其余各该员弁，均例得议叙。除咨催山西抚臣将已革内邱县典史娄振邦传解来直，讯明另行办理，并将全案供招，同宋小魔、白小报病故图结职揭送部查照外，所有审明拟议缘由，理合恭折具奏，伏乞皇太后、皇上圣鉴，敕部议覆施行。谨奏。

269. 吕春发京控石占一等谋杀焚尸一案经查明按律拟结折五月二十一日

奏为审明失火自焚殒命，尸兄嗔未立继，并挟嫌砌词京控，按律分别定拟后原被均各病故，恭折具奏，仰祈圣鉴事。

窃查武邑县民人吕春发赴京呈控伊妹石吕氏身死不明，石占一、贾桂林等捏词诓息，朦弊索诈，嗔控纠殴，私动军器攒殴多伤等情一案。经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民人吕春发，该部照例解往备质。”钦此。钦遵将该原告吕春发咨解到直，当经前督臣刘长佑札司委提人卷未省，督饬保定府先行审办。旋因案证屡催未齐，咨部展限。嗣据升任保定府费学曾提集原、被人证审明，拟议解司。因值防剿，未及提审。该原、被告等均于取保后潜行回归，相继病故。委查属实，详由臬司张树声复核请奏到臣，复加确核。

缘吕春发，籍隶武邑县，庄农度日。已死石吕氏，父母早故，自幼随吕春发过度，后经吕春发主婚，嫁与石占一之子石祥为妻。石吕氏与夫石祥，翁石占一，姑石骆氏，平日均各和睦。石占一一家有厦棚五间，向堆柴草家具。同治三年五月初九日早，石占一与子石祥赴地割麦，仅石吕氏姑媳在家。是日，石骆氏午炊后将烧剩木柴浸灭，顺掷棚内草旁，赴地与石占一等送饭未回。不期水浸剩柴还性复燃，延烧草堆厦棚，经邻妇石黄氏瞥见喊告，石吕氏急进厦棚搬取家具。随后，听闻厦棚倒坍，不见石吕氏趋出。石黄氏当即喊救，经村人赴地告知石占一等回归。其时火尚未熄。石占一等邀同村众扑灭，因无石吕氏下落，往找邻佑查问。经石黄氏告知前情。石占一等即向煨烬内找寻石吕氏尸身，一面遣人告知石吕氏之兄吕春发趋至帮同刨寻，后在被烧土内将石吕氏找获。查看头面，周身焦黑，业已被烧身死。石占一等因时值炎热，虑恐尸身腐烂，即欲棺殓。吕春发因痛妹惨遭焚毙，声言必须从丰殓埋。石占一未允，致相口角。时石占一之戚贾桂森、赵奎祥因闻失火往探，即向吕春发拉劝。吕春发疑护争论，贾桂森即向詈斥，吕春发负气回归。次日，因忆伊妹惨毙情形，并因石占一不允厚殓，复被贾桂森斥詈不甘，即以石吕氏身死不明控县，验明石吕氏委系被烧殒命。未及讯明，吕春发复以前情控州，批县讯详。吕春发欲将贾桂森等提省拖累泄忿，复添砌贾桂森等主唆谋杀，贿胥朦弊等词控司，批州饬委新河县移提。未及讯详，旋经该县生员贾书楷、黄星文等与交河县人郑金台、胡鸣岐等出为调处，嘱令石占一将石吕氏从丰殡殓，并为立嗣。两造应允。贾书楷等赴县呈息，讯明取结，拟结填格通详。

嗣石占一即将石吕氏殡葬，因令昭穆相当之人，未继与立继。吕春发仍未输服，复以前情并添砌石占一控词讵息等情，控经前督臣刘长佑，饬令新河县讯详。因案证贾书楷等未到，未及讯明，吕春发即赴交河县往找原处之郑金台理论，欲令再为调处，与石吕氏立继息讼。郑金台因吕春发业已翻控，未允管理。吕春发不服分辩，互相揪拉。时郑金台族侄郑凤由外拾粪回归，瞥见帮护。即用粪叉戳伤吕春发左手腕，并划伤其右手腕、左额角。吕春发辱骂，并向扑殴，被郑凤复用叉柄殴伤左胳膊、左臂膊。经人劝散，吕春发回至武邑县呈控验伤。吕春发捏称，左手腕系被鸟枪放伤，仵作颉学魁并未验明，亦即误报沙眼伤痕，因关提郑金台等质讯未到，吕春发因被殴不甘，复以郑金台等嗔控逞凶等词赴省续控。复经前督臣刘长佑催饬新河县，因移提人证未齐，尚未详办。吕春发起意京控，因图准呈词，复添列贾桂森等嗔控纠殴，私动军器等情，控经都察院讯取供结，奏奉谕旨：“递解回直。”经前督臣刘长佑饬司委提人证，督饬保定府先行审办。提讯原、被供词各执。

旋据被告贾桂森以吕春发讹诈不遂，妄牵无辜，并以原告吕春发以看押日久，恳请取保各等词先后具呈，批饬分别催提讯办。旋因要证石骆氏、郑金台等未据传解，案难依限审结，详经前督臣刘长佑咨部展限，复经委员分别守提案证解府，审讯未结。因值年终，将原告吕春发、被告石占一押候复讯，其余人证暂行发回度岁。而该原告吕春发复以看管日久，要证未齐，贾桂森等贿保逃回等词，先后控经前督臣刘长佑，批饬催提，并讯详办。嗣据将要证郑金台等分别解府，查明石骆氏实患瘫症，碍难传解。并据刑书李实等赴府投审，经该前府费学曾督同委员审晰前情不讳，按律分别定拟，解经臬司张树声。因赴省南督办河防公出，未及审转发府取保听候传讯。讵该原、被等于取保后旋即潜回，先后病故。委查属实。并据查明案证郑金台染患瘫痪，不能传解等情，先后报经现任保定府知府恩福，详由张树声复核，详请核奏前来。臣复核无异。

查律载，申诉而不实者、杖一百。又，失火致伤人命者，不分亲属、凡人，杖一百。又，不应为而为，事理重者杖八十。各等语。此案吕春发因出嫁堂妹石吕氏自行被烧自死，欲令其翁石占一等从丰殡殓，并为立继不允口角，并被贾桂森斥詈不甘。辄以石吕氏身死不明，并添砌贾桂森主唆谋杀等词，先后由州赴省呈控。迨经讯拟通详，复砌列诓息人命，纠众攒殴，私动军器等情由省赴京妄控，实属不合。惟所控贾桂森主唆谋命，贿嘱控伤各情，均未指实。即其捏称鸟枪伤痕，亦系事出有因，与实在平空诬告者不同，未便即予反坐。第控词究属失实，应照申诉不实杖一百律，拟杖一百，折责四十板。业已病故，应毋庸议。石骆氏浸柴不慎，以致失火烧伤其媳石吕氏身死，亦有不合。石骆氏应依失火致伤人命者，不分亲属凡人杖一百律，应杖一百。系妇女，照例收赎追取赎银，入官册报。仵作颉学魁即谢狗，当吕春发赴县验伤，并不细心查验。辄据口指之词，附会其说，将铁器戳伤误报铁沙伤痕，虽讯无受贿扶同捏报情弊，究有不合，应酌照不应重律杖八十，折责三十板。革役颉学魁，石骆氏，事犯虽均在同治四年六月初二日清刑恩旨以前，第颉学魁验伤错误，到官在后，不准援免。石骆氏所得杖罪，应予援免，并免收赎。贾桂森讯无主唆谋命、贿嘱捏伤、纠众攒殴并喝令贾二元等施放鸟枪伤人各情事，应与并无听从主唆谋命，贿嘱捏伤，以及纠众攒殴，诓息人命之石占一，均毋庸议。贾书楷、郑金台、贾林祥、张义兴即张有兴、黄星文、胡鸣岐代为调处，讯属息事起见，委无诓息人命，纠众攒殴情事，尚无不合，应与并无听从石占一纠殴之石清连，石坡即石鳌、郑冈、郑连升及讯无捏伤不报之刑书李实即李什，均毋庸议。用粪叉戳殴伤吕春发之郑凤，业已病故，应免置议。吕春发被殴伤痕，早经平复，被告石占一、石骆氏均亦在家因病身死，概毋庸议。至石吕氏身死之处，前据该署县曹得森验明，委系被火烧伤所致，讯无别故，尸棺已据石占一领埋，亦毋庸议。案已讯明，未到人证免提省累。吕春发前在新河县呈出讣闻议单，案结饬县涂销备照。除备录供招咨部并咨都察院销案外，所有审拟复核缘由，理合恭折具奏，伏乞皇太后、皇上圣鉴，敕部核覆施行。

再，该原告吕春发在省控告次数，核与在京所具甘结相符。合并陈明。谨奏。

270. 复参失防绞犯越狱之知县刘振中缉追无获请再交部议处折五月二十一日

奏为复参失防绞候重犯越狱脱逃、限满无获之有狱官，请旨再行交部议处，恭折仰祈圣鉴事。

窃查接管卷内，武强县秋审绞犯徐十越狱脱逃一案，前据该县禀经前督臣奏参奉旨：“这所参疏防绞犯越狱之管狱官武强县典史顾立元，着革职拿问，交刘长佑提集刑禁人等，严讯有无松刑贿纵情弊，按律惩办。有狱官武强县知县刘振中，着即革职留任，勒限将逃犯徐十严缉务获，倘限满无限，即着从严参办。该部知道。”钦此。钦遵当经转饬勒限严缉，并委提刑禁人等来省，发交保定府审办。兹查此案，自勒限之后，早已逾期，屡经严札饬催，尚未将犯弋获。是该县知县刘振中既不能预防于先，又不上紧追缉，冀图破获，实属玩延，自应复行参办。据藩、臬两司详请复参前来，相应请旨将革职留任武强县知县刘振中再行交部议处，以示惩儆。除仍饬严缉逃犯徐十，务获究报外，理合恭折具陈，伏乞皇太后、皇上圣鉴训示。谨奏。

271. 直隶伏莽尚多抓获之匪经复审后请准就地正法片五月二十一日

再，查前准部咨，同治八年二月二十三日奉上谕：“御史袁方城奏请整饬吏治一折。前因军务方殷，各该地方官拿获匪徒，即行就地正法，原属一时权宜之计。除现有军务地方仍准照办外，其业经肃清省分，遇有获案要犯，着仍照旧章，详由该管上司复核办理，以重人命。”等因。钦此。当即恭录谕旨，行司分饬各属一体钦遵在案。

惟查直隶为畿辅重地，万方幅辏，前次枭匪、教匪、骑马贼党、捻逆遗孽，以及游勇、降众散匿民间者，不一而足。此等愍不畏法之徒，凶悍性成，一值机有可乘，即萌胡智，一夫煽动，群丑立应。本年三月以来，如沧州、河间等十余州县，纷纷禀报有骑马持械之贼，乘间蠢动，卖盐抢滩，肆劫拒捕，昼散夜聚。虽情形不同，而皆非寻常劫贼行径，实即各匪党兆乱之萌。臣檄饬铭军记名臬司刘盛藻派队分巡曲周、威县、广宗、清河一带，檄铭军营务处赵宗道派队分巡河间、献县、深州、冀州一带，檄天津镇陈济清派队分巡沧州、青县、盐山、庆云一带，檄记名总兵刘棋派队分巡景州、阜城、东光、吴桥一带，仍檄各州县选差缉拿，与各营会合搜捕。当此天气亢旱，人心皇皇，若令地方官于拿获匪犯后仍照例勘转，不特使犷悍之徒久稽显戮，且羁禁在狱，解审在途，设有疏脱，转致罪大恶极之犯，又漏法网，在在堪虞。溯查咸丰七年间，经前督臣谭廷襄奏奉谕旨，将查拿大伙枭贩，即照拿获土匪章程，先行就地正法；如遇拒捕，格杀勿论。又咸丰十一年间经前督臣文煜奏准，拿获骑马贼匪、土匪，于讯明后，即行就地正法。数年来，地方赖以稍安。今直隶虽非军务省分，而伏莽尚多，若非因时制宜，从严执法，不足以弭隐患。与其临时办理多所顾忌，自应先事援请，俾有遵循。拟请嗣后拿获枭匪、土匪扰害乡里，横行抢劫，勒索资财者，以及骑马持械、倚强肆掠、凶暴众着者，降捻、游勇聚党伙劫者，仍照历次奏定章程，由地方官审讯，具禀督抚批饬该管府州亲往复讯后，即行就地正法。其临时拒捕者，格杀勿论。

顷衡水县禀，拿获李二一犯，抗官拒捕，供出伙党二十六人。深泽县禀，拿获范和尚一犯，纠伙抢盐，供认曾入大伙枭匪。臣不敢稍涉拘泥，已批令冀州、定州前往复讯，先行正法矣。如此从严惩创，庶匪徒知所儆畏，仍俟盗贼衰息，再行奏明遵照章解勘办理。除分饬各牧令、营讯派拨兵役合力兜拿，务期有犯必获外，所有直隶贼匪仍从严惩办缘由，理合附片陈请，伏乞圣鉴训示。

再，山东、河南两省与直隶壤地相连，情形相近，如蒙俞允，并请旨敕下东、豫各抚臣一体遵办。谨奏。

272. 永定河工各案被参各员弁因功请予开复原参处分片五月二十一日

再，永定河前后各案被参员弁，现均随同此次大工力图报效。刻下大工告蒇，自应代恳恩施，所有原参革职留工之同知衔尽先补用知县南四工固安县县丞胡彬，原参部议降级之知府用候补同知三角淀通判朱津，原参革职留任之南七工东安县主簿升署北二上讯良乡县县丞陈枫，承办南七堤工候补县丞马光泰，守备衔南岸千总李柯，又南四、南上失事案内，原参分别革职留工留任之署南岸同知候补同知余汝偕，都司衔河营协备署守备兼署都司尹光彩，知州用南上汛霸州州同何承祜，署南岸把总张克俭，可否叩恳天恩，准将该员弁前后原参处分悉予开复，出自鸿施。又，前署永定河道候补道蒋春元，前于南四失事案内部议降级，嗣于南上失事案内奏参革职留任。臣因其人廉勤朴实，是以此次大工，即派该道驻守大坝，监催督办，果能撙节经费，任怨任劳，深资得力，合无仰恳天恩，俯准将该道蒋春元前后参案处分一并开复，以资鼓励。谨再附片具陈，伏乞圣鉴训示。谨奏。

273. 附陈赶修永定河工拨用长芦复价银三万两片五月二十一日

再，查二月中旬臣饬委赶修永定河工，因无款可拨，即札饬长芦运司在于复价项下拨银三万两解赴固安工次应用。旋经批定此款以二万二千余两作为添估南四、南七引河之用，即所谓以引河之新工，复批挖中泓之旧例者也。其余七千余两，现饬堆储料垛，酌备现钱，专为盛涨抢险之用。盖岁修、抢修、储料、运脚四款，道光中历系每年在部支银九万数千两，至咸丰四年仅发一半，又改为半银半票，改为司库给发。同治二年，刘长佑奏准免发半票，然折扣之余，每年所发实银尚不足四万两。臣愚以为与其兴大工于失事之后，不如慎修防于无事之时，拟将挑挖中泓、疏浚下口两事归于岁修年例领款内认真兴办，纵不能遽复旧额，亦不得不酌量加增。除将应增之数详议另奏，及此次所用复价银两另行报销外，合将所提长芦银三万两，附片具奏。伏乞皇太后、皇上圣鉴，敕下户部查照。谨奏。

274. 附陈护送越南使臣回国出直入豫接护日期片五月二十一日

再，越南国使臣黎峻等，自京起程回国，经臣遴派文武委员会同地方官逐程护送。兹据代理磁州知州王凤翔会同委员候补知县钱庆培禀报，于五月初二日护送该使臣等行出直境，交河南安阳县接护前进，所有沿途一切供应，均各照例应付，并无贻误等情。理合附片奏闻。谨奏。

275. 谨遵部议将长芦总商按山东成案撤留试办折六月十一日

奏为循照部议，将总商分别撤留，先行试办，以杜把持而资整顿，恭折奏祈圣鉴事。

窃查前准部咨，令将长芦总商四人，查照山东成案酌量裁撤，按年轮替，并将各总商拖欠课款，详查催完，奏奉谕旨：“依议。”钦此。咨行到省，当经前督臣刘长佑转饬遵办。乃七年正月间，适值捻逆扑犯省城，嗣又窜扰津、沧一带，彼时军务吃紧，无暇兼顾鹾务。迨直境肃清后，前署督臣官文乃始查案行催。旋据运司以各总商多系谙练熟手，难以裁撤轮替，详经咨部。即经户部奏驳咨复，行令仍照前咨办理。又经臣札饬遵办去后。兹据盐运使恒庆详称，长芦通纲总、散各商应交课款，均由司派员催令自行交纳，断不敢以散商完足分数为总商拨抵牵算，其历年奏销册报未完银两，委系累参各商欠交之款，且纲总、商人黄昭融等，屡据具禀求退，皆因近来纲务繁剧，接办乏人，未克批准，并非该总商等希冀取巧，日久把持。惟纲总为一纲之领袖，非公正练达，熟悉纲情，难期服众。若将现充纲总之四商概行裁撤更换，不特一时难得其人，即使举有新商，恐于向办旧章及一切款项未能深悉，奏限在迩，催课正当吃紧，未便遽易生乎，致有舛错贻误。惟既奉奏定饬遵，自应遵照所指办理。兹照山东裁撤成案，将长芦纲总商人一名黄昭融，引名振德，一名高凌汉，引名益德裕，先行裁撤。其总商杨俊元、华桢二名，暂行酌留。仍由司留心体察，及饬通纲商人公举殷实公正妥商，以备遴选接充，按年轮流更换。并将新商姓名专案报部，以符原议等情，具详前来。

臣查芦纲散商领引纳课，以及应查、应议等事，向来概归纲总查催筹议，是以非熟悉纲情，通达大体者不能胜任，而权之所在，即为弊之所丛，诚如部议，把持挪改等弊，事所不免。今止裁留二名，改为按年轮换，势孤情怯，诸弊可期廓清。第芦纲较东纲辖境稍宽，公事亦较剧。两人之才分不齐，其能否料理裕如，殊不可必。应饬暂先试办，仍由运司随时督饬整顿，以专责成。除饬将撤退总商欠款并官商捆运引岸赶紧分别查办外，所有遵议裁留纲总，先行试办缘由，合先据详恭折具奏，伏乞皇太后、皇上圣鉴，饬部核议施行。谨奏。

276. 永定河北四下汛漫溢有关道厅汛员奏请参处并自请议处折六月十一日

奏为永定河节次暴涨，道、厅抢护新工，竟于北四下汛平工处所忽致漫溢，分别参办，并请旨将臣交部议处，恭折奏祈圣鉴事。

窃查前因永定河南上等汛合龙以后，经历盛涨，坝埽均甚稳固，引河亦尚通畅，意谓后即长水，似可不致他虞，用敢专折奏报，并将已前参革各员恳恩开复在案。不料本年宣、大一带得雨甚大且勤，屡见各属禀报，即虑山水汇注，一出山口，势必异常涨发。正在悬系之际，乃于五月二十八日接永定河道徐继禀称，查通工形势，以南上、南下为最险，而南四各号新工尤形险要。因十八号以下引河过于逼窄，漫滩水普律出槽，拍岸盈堤，情形十分吃重。该道督率厅汛各员分投抢护，将各埽段加镶压土，穷一日之力，始得渐臻稳实。旋据代理北岸同知王维清禀报，北四上汛十三、四号起至北四下汛三、四、五号及于工尾二十余里之间，一片汪洋，水势近逼堤根，续涨不止，愈抬愈高，串沟水漫过五号堤埝，赶即挂柳卷，由多方搪护。正在抢办间，三号又复驰报水势直漫堤岸，危险万分。当经分饬汛员弁兵招集村民跑买土料，设法抢救。不意二十一日酉戌之间，大风陡起，激浪腾空，北四下汛五号水越埝顶，刷塌口门十余丈，昏黑之间，措手不及，理合据实禀报，该道当即北渡驰往，犹冀以人力回天。乃值风狂溜急，驰至北三工冒险渡河，烈风雷雨之中行抵北四下汛三号，因漫水将堤身隔断，不能径赴五号，又复连夜渡河折回南岸。二十二日，绕由南五过河查看。北四下汛五号漫口已经夺溜，冲刷口门三十余丈，无可挽救。查勘此次漫口，系由旧减河顺流而下，被淹村庄无多，人口无伤。现已赶紧备料，盘筑里头以防续塌等情，禀请参奏前来。

臣查永定河堤工，前经臣亲历细勘，诚属废弛已极。第二年请帑十一万金，臣又加拨二万余金，为款已巨。原冀引河加长，中泓稍宽，又将岁抢修年例应发之银全数早发，亦冀全工择要修培，庶保无虞。乃北四下汛五号竟被漫越堤顶，刷塌三十余丈。虽在平工处所，尚非本年新工之失，而本厅本汛各员所司何事，实属咎无可辞。相应请旨将代理北岸同知候补通判王维清、北四下汛固安县县丞候补从九品岳翰一并革职，留工效力。该河道徐继统辖全河，疏于防范，应请革职留任。臣督率无方，请旨将臣交部议处。现在伏秋，雨汛接续将至，汛期正长，上游险工林立，而历年以来河身并无中泓，本年所控南四、南七引河既短且窄，不能容受全溜。臣前折所虑，即在于此。河身既不能容，则堤埽处处可虞，亟应上紧防护。除饬委候补道蒋春元先行驰往查勘，严饬上游各汛务各加意修防，仍速盘筑里头，以防续塌外，所有北四下汛漫溢缘由，理合恭折具奏，伏乞皇太后、皇上圣鉴训示。

再，此次漫口，据该道禀，引河淤垫无多，拟于半月之内设法抢办，冀盖前愆。今已半月届满，堵塞漫口尚无把握，是以出奏稍迟，合并声明。如果于数日之内侥幸抢办合龙，再当专折由驿驰奏。谨奏。

277. 已故记名提督朱南桂请恤折六月十一日

奏为在籍提督伤病身故，恳恩赐恤，以慰忠魂，恭折奏祈圣鉴事。

窃臣接据记名提督朱惟堂禀，以堂兄记名提督前河南归德镇总兵朱南桂，前曾随臣东征，克复金陵。嗣因军务大定，奉札撤勇归籍。又遵调赴营差委，七年五月因病请假还里调治数月，医药罔效，竟于同治八年二月十七日在籍因劳伤病故。备列生前战功，禀请援例奏办前来。

臣查该故提督朱南桂，于咸丰二年随同罗泽南充当哨官，三年经臣派赴江西救援省会，克复安福县城。四年转战大湖南北，克服岳州，攻克武汉及兴国、大冶等城，并有半壁山、田家镇之捷。五年经前湖南抚臣骆秉章札委招募和字右营，以专责成，连克茶陵、桂阳、安仁三城。六年改募吉字左营，带赴湖北，捕剿崇阳、通城两县，又移营江西，击退永丰、新淦、吉水大股援贼。八年随同各营围攻，克复抚州、建昌两府。维时以积劳过久，负病甚重。臣适在江西，准其给假回籍调理。同治元年，因其病愈，复檄调赴安庆军营，仍令接带吉左新老等营，听臣弟国荃调遣。八月移扎太平府金柱关要隘，力战半年，前后杀贼数万，芜湖、金柱关赖以保全。二年，札令添勇六营，合成八营，调赴金陵，合围神策门，兼拒北路援贼。三年六月金陵克复，蒙恩赏穿黄马褂，赏给世职。旋即调至安庆之太湖堵剿捻逆。四年赴江西之吉安击剿叛逆，冬间调回湖南，散勇归农。六年，臣恐须募勇防捻，又调至江南差遣。七年五月，病重给假回籍。

综计该提督朱南桂，自初募湘勇，从戎最早，身经百战，屡次受伤。其在湖南、江西战绩，具详骆秉章奏中。在湖北、安徽及金柱关、金陵战绩，详臣奏中。即其劳伤患病，亦经臣据实入奏。乃以伤重呕血，延至本年二月身故。追念前功，殊深悼惜。合无仰恳天恩，俯念老成宿将，宣力多年，俯准将记名提督前河南归德镇总兵朱南桂，照提督例赐恤，并准加恩予谥，在本籍捐建专祠，出自圣主鸿施，理合恭折具奏，伏乞皇太后、皇上圣鉴训示。谨奏。

278. 汇陈直境各属续报就地正法土枭各匪名单折六月十一日

奏为续获土枭及从逆匪犯，经各州县讯明就地正法，谨缮单恭折具奏，仰祈圣鉴事。

窃查咸丰十一年秋间，因海疆未靖，各处土匪乘机四起，聚众焚掠，抗拒官兵，迭经前督臣钦奉谕旨，饬令各属举办团练，合力兜拿。并同治六年冬间枭匪甫除，继以捻逆北犯，土匪到处勾结，扰害地方，复经前署督臣奏奉谕旨，饬属认真整顿团练，各于境内严密搜捕。当据各属将擒获土枭及抢掠从逆匪犯，讯明正法名数，详经前署督臣四次汇案，缮单具奏在案。嗣据各府州县督率绅民团勇，陆续拿获土枭及抢掠从逆匪犯，除登时格杀，并获后因伤、因病身死不计外，共计获犯二百四十九名，均经该府州县于讯明后照章就地正法，由总局司道卢定勋等分别开具清折，会详请奏到前督臣，未及核办，移交到臣，复查无异。除仍饬各属随时督饬绅团严密搜捕，以期尽绝根株外，所有各属续获匪犯就地正法缘由，理合恭折具奏，汇缮清单，恭呈御览，伏乞皇太后、皇上圣鉴。谨奏。

附直隶各州县续获土枭各匪讯明就地正法人名清单

谨将各州县续获土枭及抢掠从逆匪犯名数，汇缮清单，恭呈御览。

计开：

景州拿获匪犯一名。田四，系景州人。以上一犯，系伙同枭匪聚众抢掠之犯。雄县拿获匪犯一名。王三丫头，系任邱县人。以上一犯，系投入枭匪，随同抢掠，拒敌官兵之犯。乐亭县拿获枭匪二名。王喜、赵明幅，均系滦州人。以上二犯，系贩私聚众抢掠盐斤，拒敌兵勇之犯。安州拿获匪犯十一名。贺福来，系安平县人。耿云和、苏玉，均系满城县人。傻成儿即李傻成、陈保玉、徐大小、李喜，均系安州人。孙猪子、张洛糟、贺长林、张振，均系清苑县人。以上十一犯，或投入匪党，或乘乱抢掠，或甘心从逆，或纠众迭劫、放火烧房、捆殴事主、拒敌兵勇之犯。

清苑县拿获匪犯二名。刘有儿、臧旦子，均系清苑县人。以上二犯系纠众抢掠及被胁随同杀人放火，拒敌官兵之犯。武强具拿获犯一名。胡庆，系高阳县人。以上一犯，系被贼裹胁，随同抢掠，与官兵接仗之犯。束鹿县拿获匪犯四名。刘四如、黄气子，均系河南河内县人。高家、赵汶立，均系河南修武县人。以上四犯，系从贼杀人放火，拒敌官兵，并为贼探听消息之犯。

清河县拿获匪犯三名。吴三烧鸡，系山东临清州人。霍三、张学山，均系清河县人。以上三犯，系听从在逃之陈五等纠抢东省盐店，架人勒赎之犯。滦州拿获匪犯一名。刘琢，系滦州人。以上一犯，系啸聚多人贩私，并抢掠盐店之犯。博野县拿获匪犯三名。田汶奎，系安平县人。张三即商二保，系深泽县人。李保成，系蠡县人。以上三犯，或迭次纠伙持械抢夺，或随同枭匪抢掠杀人，拒敌官兵之犯。

衡水县拿获匪犯十一名。李群禄、李玉衡，均系冀州人。邱致永，系山东长清县人。李大才，系山东汶上县人。陈虎，系沧州人。刘牛子，系永年县人。郭五妮，系刑台县人。秦平，系山西洪同县人。王三秃子，系河南南阳县人。刘九五、刘林，均系衡水县人。以上十一犯，或伙同贩私，捉人勒赎，或投入枭匪，随同抢掠，为贼探听消息，及拒敌官兵杀人之犯。

蠡县拿获匪犯二名。宋花子，系蠡县人。乔黑虎，系山东临清州人。以上二犯，或被贼裹胁，或听纠入伙，均随同抢掠，拒敌官兵之犯。定州拿获匪犯十一名。崔三，系宁晋县人。王金中，系河南安阳县人。阎牛儿，系高阳县人。梁祥儿、王老道，均系望都县人。李用利，系安平县人。王洛响，系刑台县人。吴福利，系成安县人。张满囤儿、李辛盛、王小眼，均系定州人。以上十一犯，或乘乱抢劫，或被匪裹胁，随同抢掠，拒敌官兵之犯。

隆平县拿获匪犯二名。沈云兴、达四即达致中，均系隆平县人。以上二犯，或投入枭匪探听消息，或被匪裹胁随同抢掠杀人，拒敌官兵之犯。赵州拿获匪犯二名。王降，系高邑县人。陈和尚即陈二和尚，系宁津县人。以上二犯，系聚众持械抢掠之犯。永清县拿获匪犯一名。姜顺，系山东冠县人。以上一犯，系投入枭匪随同抢掠，拒敌官兵之犯。

正定县拿获匪犯一名。李一即李德，系山东馆陶县人。以上一犯，系被匪裹胁，随同拒敌官兵之犯。固安县拿获匪犯三名。李套，系南宫县人。杨舍，系固安县人。王狗，系山东邱县人。以上三犯，系甘心从逆，投入枭匪，随同抢掠，为贼探听消息及拒敌官兵之犯。

高阳县拿获匪犯一名。马囤儿即马焕，系山东馆陶县人。以上一犯，系投入匪党随同抢掠，拒敌官兵之犯。霸州拿获匪犯五名。袁青花，系清苑县人。刘蛋子即刘旦子，系永年县人。李黑小，系望都县人。张喜、秦大雨，均系定州人。以上五犯，均系被匪裹胁，随同抢掠，拒敌官兵之犯。

迁安县拿获匪犯四名。李意、赵洛荣、李庆善即李全善，均系迁安县人。郭坤，系卢龙县人。以上四犯，均系纠众肆掳，强借粮食钱文，抗拒官兵之犯。南乐县拿获匪犯二名。陈四黑驴，系南乐县人。牛二麻子即牛秉成，系束鹿县人。以上二犯，系随同枭匪乘机抢掠，及贩卖私盐纠抢，拒敌官兵之犯。

顺德府拿获匪犯六名。陈二小，系广宗县人。许三、冯兴子、刘兆祥，均系山东临清州人。朱学孟，系河南南阳县人。杨鹿，系沧州人。以上六犯，或投入贼匪，或甘心从逆，均随同抢掠及拒敌官兵之犯。献县拿获匪犯一名。高培选，系交河县人。以上一犯，系聚众持械贩私，拒伤巡役之犯。

东光县拿获匪犯十名。李幅兴，系山东临邑县人。杨中兴，系山东禹城县人。滕小秃子即滕年，系大兴县人。陈得海，系河南滑县人。李有即李尚玉，系山东东阿县人。朱光玉，系河南杞县人。王信，系清河县人。汪合，系祁州人。赵成，系东安县人。陈大，系山东高唐州人。以上十犯，或枭匪案内攻陷城寨，或被贼裹胁代探消息，或甘心从逆，或先胁后从，随同抢掠，拒敌官兵之犯。

候补道余承恩拿获匪犯四名。庄二，系山东馆陶县人。李二、任八、刘七，均系山东冠县人。以上四犯，均系聚众抢掠杀人，拒敌官兵之犯。

晋州拿获匪犯二名。司天成，系山西屯留县人。赵小混，系晋州人。以上二犯，系投入贼党，窝留枭匪，为贼探信及随同抢掠放火，拒敌官文之犯。吴桥县拿获匪犯二名。赵顺，系新城县人。董留，系山东恩县人。以上二犯，均系被匪裹胁，随同抢掠，拒敌官兵之犯。

沧州拿获匪犯五名。唐玉兰、窦绍绊、韩得甲，均系青县人。宫保甲、刘连昆，均系沧州人。以上五犯，均系纠众骑马持械抢掠之犯。

临榆县拿获匪犯一名。董玉春，系抚宁县人。以上一犯，系投入匪党，随同抢掠杀人，拒敌官兵之犯。交河县拿获匪犯二名。陈林，系交河县人。马九长，系献县人。以上二犯，或被贼裹胁随同抢掠，或听纠入伙贩私，均拒敌官兵之犯。

无极县拿获捻匪十五名。王符笙，系河南济源县人。李符蓉，系河南汤阴县人。王会成，系河南安阳县人。翟青钰、田小民、李容林、何保奎、孙白城，均系河南河内县人。李亭花、钟唤羊、范奎钰，均系河南修武县人。李唤妮，系河南孟县人。韩黑炭篓，系河南濬县人。蔡丁篓，系绛州人。蔡中讲，系河南武陟县人。以上十五犯，或投入贼营，或被匪裹胁，均系随同抢掠杀人，拒敌官兵之犯。

大名县拿获匪犯二名。邱玉文，系大名县人。杨习儒，系山东新泰县人。以上二犯，或投贼攻城劫狱，抗拒官兵，或被匪裹胁，随同抢掠杀人之犯。威县拿获匪犯二名。邓二，系山东德州人。何泳佶，系临清州人。以上二犯，系投贼随同抢掠及与官兵打仗杀人之犯。

巨鹿县拿获匪犯一名。耿七，系东安县人。以上一犯，系甘心从逆，随同抢掠，拒敌官兵之犯。广宗县拿获匪犯一名。贾连清，系山东荷泽县人。以上一犯，系甘心从逆，随同拒敌官兵之犯。成安县拿获匪犯五名。王荒子，系河南河内县人。郭成，系安徽灵璧县人。刘子经，系陕西清间县人。陈兰章，系束鹿县人。高添桀，系河南清化镇人。以上五犯，或乘乱聚众抢劫，或甘心从逆，随同抢掠杀人，拒敌官兵之犯。

平乡县拿获匪犯四名。范青甲，系陕西兰田县人。赵春，系安州人。袁百，系河南济源县人。陈添玉，系任县人，以上四犯，或投入匪党，或被匪党裹胁，均系随同抢掠，拒敌官兵之犯。永年县拿获匪犯一名。陈兴到，系河南济源县人。以上一犯，系被贼裹胁随同抢掠，拒敌官兵之犯。香河县拿获匪犯一名，马连生，系天津县人。以上一犯，系被匪裹胁，随同抢掠杀人之犯。

广平府拿获匪犯一名。连占沅，系永年县人。以上一犯，系甘心从逆之犯。河间县拿获匪犯四名。马套，系安州人。王起沅，系南宫县人。李添其，系河间县人。霍周子，系山东济阳县人。以上四犯，或骑马纠众持械肆抢，或被贼裹胁探听消息及拒敌官兵之犯。

庆云县拿获匪犯八名。王洛五、李二、李四，均系山东临清州人。陈四秃、张五，均系山东冠县人。蔡连敬，系深州人。杨二，系冀州人。王虎儿，系藁城县人。以上八名，均系枭匪案内余党，沿途抢掠劫狱，拒敌官兵之犯。宁津县拿获匪犯一名。高二，系宁津县人。以上一犯，系乘机结伙抢掠之犯。

南和县拿获匪犯三名。何红，系河南延津县人。溥学，系河南新乡县人。赵成行，系任县人。以上三犯，均系随贼抢掠，拒敌官兵之犯。肃宁县拿获匪犯三名。刘顺，系饶阳县人。孙小玉、张成，均系肃宁县人。以上三犯，从贼抢掠、奸淫，拒敌官兵之犯。

完县拿获匪犯二名。乔德盛，系陕西清涧县人。冉之荣，系河南孟津县人。以上二犯，系被贼裹胁，随同抢掠，拒敌官兵之犯。遵化州拿获匪犯四名。周深、周得莼、周得工、周昆，均系滦州人。以上四犯，均系纠众贩私，持械抢劫盐店之犯。

易州拿获匪犯十七名。刘大力即刘玉立、刘进德即刘洛顺、陈佛保、李洛景、刘秋儿、刘狗儿、梁三儿、陈和尚，均系易州人。张汤儿、马黑子即马永才，均系安肃县人。白马儿，系霸州人。任皂儿，系满城县人。章正，系山东德州人。李麻子，系定兴县人。余三即余海金，系天津县人。孙丫头即孙宽，系涞水县人。以上十七犯，或乘乱聚众抢劫，或投入枭匪，或甘心从逆，或被贼裹胁随同抢掠，与官兵接仗之犯。

长垣县拿获匪僧一名。绍济，系河南考城县人。以上一犯，系甘心从逆，为贼探听消息之犯。房山县拿获匪犯二名。董二，系山东冠县人。宁开甲，系山东聊城县人。以上二犯，均系投入匪党，抗拒官兵之犯。大名府拿获匪犯九名。张西角即张康寅、张二得即张西田、栗二狗即栗习书、朱宝、张书堂，均系元城县人。万春，系河南周家口人。刘五，系山东馆陶县人。卜学，系肥乡县人。赵八，系山东邱县人。以上九犯，或枭匪案内聚众谋逆，或被贼裹胁，或甘心从逆，均系随同抢掠，拒敌官兵之犯。

容城县拿获匪犯四名。吴歪子、孟十儿、胡三儿、宋振，均系新城县人。以上四犯，均系乘乱纠众抢掠之犯。肥乡县拿获匪犯四名。李盛五、董兆孟、董兆玉，均系东平州人。史见邦，系东明县人。以上四犯，系被匪裹胁，为贼探听路径及随同抢掠，拒敌官兵之犯。鸡泽县拿获匪犯二名。赵景荣，系江苏宿迁县人。赵金标，系河南汝宁府人。以上二犯，均系甘心从逆，与官兵接仗杀人之犯。

河间府会同河间县拿获匪犯九名。王庆海，系山西临汾县人。袁汶得，系山东荷泽县人。杨添章，系山东东昌府人。乜奎沅，系景州人。张云山，系河南鹿邑县人。陈德盛，系山东淄川县人。戴三章，系山东滋阳县人。李松山，系山东金乡县人。马山，系山东滕县人。以上九犯，或被匪裹胁，及冒充官兵到处抢掠放火杀人，或甘心从逆，拒敌官兵之犯。

任邱县拿获匪犯六名。邢广大、马二即张二、刘来、姚五、李景明，均系任邱县人。李九，系冀州人。以上六犯，或乘乱聚众抢劫，或投入贼党，或被贼裹胁随同抢劫杀人，拒敌官兵之犯。

青县拿获匪犯十名。刘汶造，系山东益都县人。赵添正，系山东益都县人。郭逢椿，系山东乐安县人。王德山，系山东历城县人。李堂，系大城县人。王元，系河间府人。李大顺，系湖南长沙县人。王佐邦，系青县人。李成、张近邦，均系河南彰德府人。以上十犯，或投入逆党，或冒充兵勇，聚众抢掠，迭与官兵接仗之犯。

静海县拿获匪犯十名。赵二成，系静海县人。陈魁沅，系安徽桐城县人。陈三，系大城县人。徐振汰，系东光县人。靳五奎、李有华，均系山东济宁州人。韩起，系河南项城县人。王保合，系献县人。禄黄春，系四川人。王致中，系安徽寿县人。以上十犯，或聚众贩私，拒捕杀人，或被匪裹胁，随同抢掠放火，为贼代探消息，及拒敌官兵之犯。

元城县拿获匪犯三名。李五即李祥子，系鸡泽县人。张得旺，系曲周县人。宋梅，系元城县人。以上三犯，或被贼裹胁，随同抢掠杀人，或投入逆党，与官兵接仗之犯。

保定府拿获匪犯七名。孙盛得，系威县人。南保汰，系清苑县人。姚光明，系安徽凤阳府人。郭汶滨，系河南归德府人。王坡、王十、匡量意，均系南宿州人。以上七犯，或出征练兵，乘乱抢劫，或被匪裹胁，随同烧抢攻城，拒敌官兵之犯。

279. 斩犯中途脱逃请旨查办佥差不慎各官折六月十一日

奏为特参解审斩犯中途脱逃无获，佥差不慎之原解、护解各官，请旨一并交部议处，恭折奏祈圣鉴事。

窃据永年县知县王德炳禀称，同治七年十月二十六日，据原派长解马月、林容等与另派长解杜要等，押解人犯胡必如、华胡氏二名口赴省，审勘驳回，于二十六日早经沙河县验明各犯刑具完固，添派短解苑中心、高法协同该役等管解胡必如，另派护解协同杜要等管解华胡氏，分拨两车，移营拨兵递由临洛汛换拨兵丁押解回县。是日更余时分，行至县属落马村外。维时华胡氏车辆业经杜要等押解先行，胡必如坐车行走落后，因天时黑暗，车辆下坡翻倒，碰折车轴，边骡脱套惊跑。该役林容与兵丁车夫将胡必如挟出车外，均往追赶骡头，马月与苑中心进村另雇车辆，仅留护解高法在彼看守。胡必如旋在道旁出恭，高法因马月等雇车未至，心中着急，前赴村口探望。讵该犯胡必如乘间扭断铐镣逃逸，经该兵役等折回追拿无踪，将该犯妇华胡氏递解回县，请饬缉等情。

臣查胡必如系因胡广兴纵女华胡氏与伊通奸后改悔拒绝，挟嫌用刀将胡广兴谋砍毙命，并砍伤胡秦氏，正余限外因风身死案内，拟斩监候，解经臬司，因供情未确，详由前署督臣官文批饬驳回广平府复审之犯。乃该县等不知慎选妥差小心管解，以致被其中途脱逃，实非寻常疏忽可比。据藩、臬两司会详请参前来。相应请旨将佥差不慎之原解官永年县知县王德炳，添差护解之沙河县谢学元，一并交部议处，以示惩儆。除行司速提兵役人等来省，发交保定府严行审讯有无短差雇替松刑贿纵情弊，分别照例办理，并饬缉该逃犯务获究办外，理合恭折具奏，伏乞皇太后、皇上圣鉴，训示遵行。谨奏。

280. 奏陈南和县监生王承基京控王二生等砍毙王大喜命案按律拟结情形折六月十一日

奏为审明尸弟痛兄情切，怀疑牵砌京控，按律拟议，恭折奏祈圣鉴事。

窃查接管卷内，南和县监生王承基遣抱告工人陈变金，以恶棍王二生等肆害村民，挟仇将伊胞兄王大喜揪倒，被王随子用刀砍伤身死等情，控经步军统领衙门讯供取结，奏奉谕旨：“此案着交刘长佑督同臬司亲提人证卷宗，秉公研讯确情，按律定拟具奏。抱告工人陈变金，该部照例解往备质。”钦此，并准将该抱告陈变金递解回直，当经前督臣刘长佑行司委员前往守提人卷来省，饬发保定府先行审办去后。兹据保定府知府恩福督同委员审明，拟议解由臬司张树声复审，勘转前署督臣官文，未及提审，移交到臣，亲提研鞫。

缘王随子籍隶南和县，庄农度日。与已死王大喜同姓不宗，一村无嫌。同治五年八月十三日，王大喜家犬只将王随子所养鸭子咬毙，经王随子查知，因值农忙，未令赔偿。是月十六日晌午，王随子在街与王大喜撞遇，即令赔还鸭只，并用言向斥。王大喜不服分辩，王随子气忿辱骂，王大喜回詈，致相争殴。王随子情急，顺拔身佩小刀向扎二下，致扎伤其颅门右耳根。王大喜用手夺刀，王随子又顺势砍伤其左手。王大喜向左闪躲，王随子复用刀将其右太阳穴砍伤。因手势稍重，以致骨损。当有李发水经过，趋劝歇手，并向询悉前情各散。经王大喜之弟王承基投地报县验讯，饬医差缉。王随子闻而畏惧，逃往各处避匿，并无一定住址，于二十七日逃至平乡县地方，即被原役追获，并起凶刀送县讯供取辜。讵王大喜右太阳穴伤重，医治罔效，迨至十一月初一日因伤殒命，报验讯详审将王随子仍科伤罪拟徒解府，而王承基因王随子未抵兄命，心不服输，并因痛兄怀疑，即以王随子挟仇谋杀，差役法登云诈索班规等词，由府赴省呈控，批饬提郡审办。王承基因恐兄冤难伸，疑总莫释，复冀耸准牵砌王二生、王金令、师小眼、岳三门楼、王随子吓索放火，被伊控县严押，串役法登云等贿唆私放，王随子又令其父王元浩讹诈捏控，坐诬挟仇，与王二生等将伊兄乱揪，被王随子用刀砍伤，立时致毙及差役讹索，妄详捏禀等情，遣抱告工人陈变金赴步军统领衙门呈控，讹供取结，奏奉谕旨交审递解回直。经前督臣行司节次委提人证卷宗来省，饬发保定府先行审办。旋经该府讯晰前情，未及解审，即据清苑县验报案犯王随子在监病故，刑禁人等讯无凌虐情弊，批饬核案详办。兹据该府恩福提集被证复讯，拟议解由臬司复讯，详请审奏到前署督臣官文，未及提审，移交到臣。亲提研鞫，据各供晰前情不讳，复诘不移，案无遁饰。

查律载，辜限满日不平复而死者，依律全科满罪。又破骨者，无论手足他物皆限五十日。又刀伤人者，杖八十、徒二年。各等语。此案王随子因王大喜家犬只咬毙伊家鸭只，索赔无偿，致相争殴，辄用小刀将王大喜砍扎致伤。越七十五日，因伤身死。原验王大喜被砍右太阳穴，虽伤至骨损，第其因伤身死已在破骨伤正限五十日、余限二十日之外，律止全科伤罪，自应按律问拟。王随子应合依刀伤人者杖八十、徒二年律，拟杖八十、徒二年。业已在监病故，应毋庸议。王大喜向王随子詈骂争殴，本干律拟。业已被砍身死，亦毋庸议。王随子逃后讯无另犯为匪不法，及知情容留之家李发水讯无劝阻不力情事，均毋庸议。王承基砌词遣抱陈变金赴京呈控，讯恐兄冤难伸，痛兄情切，怀疑图准所致，并非有心诬告。且到案后，均经据实供明，尤非始终狡执，其情不无可原，自应从宽免议。王二生、王金令、师小眼、岳三门楼讯无与王随子吓诈放火，被控严押，串役贿唆私放，应与并无讹诈捏控、坐诬挟仇，与王二生等将王大喜乱揪之王元浩，以及讯无听串贿唆私放索诈之差役法登云，均毋庸议。案已讯明，未到人等免提省累。至王随子在监身死之处，业经清苑县验讯明确，委因病剧所致，并无别故。刑禁人等亦毋凌虐情弊，亦毋庸议。除备录供招并将王随子病故图结职揭咨部，并咨步军统领衙门、都察院销案外，所有审拟缘由，理合恭折具陈，伏乞皇太后、皇上圣鉴，敕部核覆施行。

再，该原告王承基在省呈控次数，核与抱告陈变金在京所具甘结相符，合并陈明。谨奏。

281. 奏陈沧州民人李兆祥京控何嵩苓等挟嫌谋命案拟结情形折六月十一日

奏为已结命案，尸亲怀疑砌控，审明按律定拟，恭折具奏，仰祈圣鉴事。

窃查接管卷内，沧州民人李兆祥，呈控何崧苓挟嫌串唆李名山等，将伊侄李德溃扎伤殒命，并将李郡亦行打毙，贿押串诈等情一案。控经步军统领衙门讯供取结，奏奉谕旨：“此案着交刘长佑督同臬司亲提人证卷宗，秉公研审确情，按律定拟具奏。原告民人李兆祥，该部照例解往备质。”钦此。钦遵并准将该原告咨解到直，当经前督臣刘长佑行司委提人、宗来省，发交保定府先行讯供去后。兹据该府恩福审明拟议，解由臬司张树声提审勘转，经前署督臣官文亲提研鞫，未及核办，移交到臣，复加确核。

缘李兆祥籍隶沧州，与已死李群同姓不宗，与何崧苓即何嵩龄、何殿乡、何四麻子及李群之父李名山等同村无嫌，李德清并已死李德溃，均系李兆祥胞侄，李德虎系李兆祥之子，李丑系附学之人。李兆祥延请青县人徐景斌在另院屋内课读。李群为人凶横，众皆侧目。李兆祥所住之普陈庄与周围七村滨河地洼，每逢雨水，地亩被淹。咸丰六年间，何崧苓、李名山、何殿乡、何四麻子等并李兆祥之父李凤灵，与各村公议挑沟泄水，经李凤灵指点，在伊家坟北顺道挑挖，与坟无碍。迨后李郡因其地内积水，又在李兆祥家坟墓地边挑沟宣泄，被李兆祥瞥见，将沟垫平，因此不睦。同治三年二月间，李群家因失火救息，捏以李兆祥曾言村人董成知晓放火之人，找向董成告述，冀与李兆祥不依，借端泄忿。李兆祥查知不依，欲行控究。经李名山服礼寝息，李群愈加忿恨。三月初十日早，李群因李兆祥家桑墩萌芽，故将柴垛堆放。李兆祥见令挪移，李群将柴移垛李兆祥坟地，李兆祥因被扰害，致相争吵各散。李群挟仇，起意杀害李兆祥全家性命。

是日午后，李群手持屠刀，前赴李兆祥家学房，将李德溃心砍〔坎〕近下扎伤透内肠出，并划伤右手三指、四指，又将李德清心坎胳肘、李德虎左乳、肚腹，李丑右肋先后扎划致伤。李德溃即时殒命。维时徐景斌因赴后院出恭，听闻哭喊，起身趋视，见李群执持屠刀，面带怒容，由学房逸出，并见李德溃等均各受伤倒地，即赴李兆祥家送信，而李兆祥携带铁掀欲赴地工作，行抵二门，正遇李群持刀进院向砍。李兆祥闪避未中，顺用铁掀架格。适值徐景斌赶往，嚷称李德溃等均被李群扎伤濒死之言，李兆祥闻而忿激，即用铁掀殴伤李群顶心，偏左偏右颅门、近右额角，并带划伤其额颅右腮、右腮脊背相连近下，李群倒地滚骂，致自垫伤左膝盖近下，并擦伤右臀。李兆祥因铁掀头掉落，顺取院内木棍，又向乱殴，致将李群左右胳膊、右近下、右腿相连膝盖臁肋、腿肚、脚腕、脚面、右耳根、项颈、近右脊背、近左右后肋、右腿殴伤，并将腿骨臁肋骨殴拆，徐景斌因势凶猛，未敢劝阻，经李龙趋至劝歇，李群伤重，移时殒命。李兆祥即至学房看明李德溃已死，李德清、李德虎、李丑各受重伤，报州验讯饬医。李德清等伤旋平复，经该前州王文由集讯详批饬审，将李兆祥审依擅杀应死罪人律拟杖。由司复核详批结案，而李兆祥因家遭命案，疑由伊家坟前挖沟泄水，有碍地脉所致，央嘱何崧苓、李名山等另改沟道未允，李兆祥生气，总欲将沟改挖。

因闻何崧苓之父何昌吉在日曾养戏班，咸丰四年间有献县人王耀宗争写戏班，扣留箱物，经何崧苓家遣人骑马将戏箱接回，戏班遣散，疑系招聚骑马贼匪抢夺，并因何崧苓拿获抢劫贼匪张二等，疑其窝藏。又知其堂叔何行二家已散雇工山东齐河县人崔领儿，于是年九月间代为未获同县人郭永吉等行使私铸大钱，被获犯案，递籍查办，曾邀伊家具保未允，亦疑系何崧苓等安炉私铸，又前因殴毙李郡在州饬押，伊兄李龙祥曾托靳大奎和说不允，后因涉讼，花用盘费，疑系靳大奎等与何崧苓等素契，贿托书差押诈过付钱文，捏写罢词甘结偷递。及因图准呈词，即以何崧苓挟嫌串唆李名山等，将李德溃扎伤殒命，并将李群亦行打毙，贿串书差严押索诈等词，由府赴省呈控，委员会审。李兆祥未肯回州，复以前情赴步军统领衙门呈告，讯供取结，奏奉谕旨交审递解回直。当经前督臣刘长佑委提人、卷来省，发交保定府先行讯办去后。嗣经该府委员带同人卷赴州会勘，不克依限讯办，详经咨部展限。旋据该委员等勘明，何崧苓等原挖水沟处所与李兆祥家坟地毫无妨碍，绘图贴说，仍将人、卷解省。兹据该府恩福审晰前情，拟议由司复审，详解到前署督臣官文，亲审无异，未及核办，移交到臣，复核相同。

查律载，军民词讼申诉不实者，杖一百。等语。此案李兆祥于李郡挟嫌扎伤伊胞侄李德溃身死，并将伊子侄李德清等扎伤，气忿将李群殴伤身死，拟罪结案后，辄疑村中原挖泄水河沟有碍伊家坟地风脉所致，因央何崧苓等改挖，未允生气，即行砌词由省赴京呈控。所各情虽均疑出有因，及由图准呈词混列，且一经集讯，即行据实供明，亦与始终诬执者不同。惟委勘此沟与坟地并无妨碍，申诉究属不实，自应按律问拟。李兆祥即李照祥，合依军民词讼申诉不实者杖一百律，拟杖一百，折责四十板。何崧苓即何嵩龄，讯无挟嫌串唆李名山、何殿乡、何四麻子等将李德溃扎伤殒命，并将李群亦行殴毙、贿通高士元作证诬赖朦弊及招聚马贼、窝藏贼匪、安炉私铸大钱情事，应与讯无贿押串诈说合过付钱文之靳大奎，及无得受钱文之头役张万青，刑书李光耀即李五，工书胡汉章即胡万寿，亦无捏写罢词甘结偷递之代书戴恩来即戴洛八，均免置议。李群挟嫌将李德溃扎毙，并将李德清等扎伤平复，本干律拟。业被李兆祥殴伤身死，应毋庸议。徐景斌目击李兆祥毁伤李群身死，未敢拉劝，讯因畏势凶猛，情尚可原。李龙亦无劝阻不力情事，概免置议。何行二家工散工人崔领儿代为未获之郭永吉等行使私铸大钱，事与何行二无涉。崔领儿业经递籍查办，亦毋庸议。李德清等伤均平复，俱毋庸议。案已讯明，未到人证免提省累。李兆祥家坟前原挖官道泄水沟一段，现经酌定界限断结，饬令永远遵照，以清讼源而杜争端。除备录供招咨部查照并咨步军统领衙门销案外，所有审拟缘由，理合具奏，伏乞皇太后、皇上圣鉴，敕部议覆施行。

查该原告李兆祥在外呈控次数，核与在京所具甘结相符，合并陈明。谨奏。

282. 晋州民人吴清秀郑三汰等挟嫌殴毙人命多起及砌词诬控案经查明依律拟结折六月十一日

奏为审明为父复仇，将凶犯殴踢致毙，尸子痛父情切怀疑，砌词京控，分别按律定拟，恭折复奏，仰祈圣鉴事。

窃查接管卷内，晋州民人吴三刚，以郑三汰与贼伙劫吴保全家被获殴毙，经伊父吴清秀报州验讯，被郑三汰之兄郑吉临捏控，提审吴保全等，已认殴伤收禁，并郑三汰之子郑清泉率领其戚刘珠子等将伊父截殴毙命，贿串州役，拨弄舞弊等情一案，控经都察院讯供取结，奏奉谕旨：“此案着交刘长佑督同臬司亲提人证、卷宗，秉公研讯确情，按律定拟具奏。原告民人吴三刚，该部照例解往备质。”钦此。并准将该原告吴三刚递解到直。当经前督臣刘长佑行司委提一干人证、卷宗来省，督同保定府先行审办去后。嗣据该府以提讯两造，供词各执，饬提要证刘二保等未到，难以定谳，两次详经前督臣咨部展限。兹据该府恩福传齐人证，督同委员查卷提集原、被人等审明，拟议解由臬司张树声复讯，详请审奏到前署臣官文，提犯亲审无异，未及核办，移交前来。

臣复加确核，缘吴清秀即吴洛美，籍隶晋州，充任本庄甲长，与已死武生郑三汰即郑三泰邻村居住，先本无嫌。咸丰二年八月间，郑三汰表姊小吴张氏之姑老吴张氏，因争房地与族人吴登禄在州涉讼，吴清秀稔知郑三汰与小吴张氏系属戚谊，串通吴登禄捏写郑三汰之名投递息呈，被郑三汰查知控州传责，从此挟嫌。三年九月间，贼匪窜扰州境，郑三汰家妇女移居邻村避难。是月十二日二更时分，郑三汰携刀防身，前赴邻村探望。维时吴清秀之同族吴保全家被窃，与村人吴小思、吴和尚、吴洛清、吴玉环、吴庆安持械追至村外，贼已弃赃逃逸。吴保全等拾获赃物折回，适值郑三汰由彼经过，被吴清秀撞遇，忆及前嫌，欲将其殴打泄忿，即诬称郑三汰为贼，向其追赶，吴保全等因与郑三汰素来识面，信以为真，不容分辩，即与吴小思赶向拦捕，郑三汰用刀将吴金左乳并吴小思手腕扎伤，吴小思用棍将刀格落，并将郑三汰囟门相连额颅殴伤倒地，致自磕伤左膝及擦伤脊背，吴清秀上前用刀连砍，致伤郑三汰顶心左耳根，吴保全拾获郑三汰之刀，亦将其右眉丛相连右腮砍伤、吴小思亦用身带小刀砍伤其左腮、左耳轮、左胳膊、右臁肋，吴和尚与吴安庆、吴洛清、吴玉环等各用棍棒向殴，先后将其左脚面、左右手腕、右脚腕、右胳膊殴打致伤，郑三汰因被吴清秀刀砍伤重，当时殒命。迨吴发兰、吴小幅在家闻声趋往帮捕，吴清秀等已将郑三汰殴毙，均各回归。其时吴清秀声言杀死贼人无罪，赴州禀报，并将拾回衣物、刀子捏指郑三汰窃赃贼械。因该前州杨云鳌业已殉难，经该州吏目龚启后查验，将尸掩埋。旋被郑三汰之兄郑吉临查知具控，吴保全等始知是夜殴死系郑三汰其人，当向吴清秀追询根由，吴清秀告知挟嫌诬贼、殴打泄忿情事，并嘱到官不可实供。复经该吏目勘讯，吴保全等均未吐实。郑吉临由府赴省呈告，批饬提郡审办。吴清秀复捏供郑三汰与小吴张氏有奸，被吴发兰、吴洛清、吴大胖即吴洛宣等妒奸诬贼殴毙，饬经该州查得吴发兰等外出未到，将吴洛清缉获解府。因执讯供词互执，饬发正定县押候复讯。随后，吴洛清在押患病，取保调治，病痊潜逃。吴玉环旋亦在押逃逸。提讯看役杨国志，并无贿纵情弊，照例责革。嗣经该前州朱宝琳缉获吴发兰解府审讯，不认妒奸谋令，因吴大胖在逃未获，难以定谳。将犯证人等发回该州羁押，饬俟缉获吴大胖等一并解审。吴小思、吴洛清旋即在押、在家病故。

同治元年正月间，吴清秀之母患病，思子情切。初八日早，经吴清秀之子吴三刚进城，央允看役牛洛花即牛温玉将吴清秀私放回家探望母病，约定当日还押。是日晌午时分，吴清秀于回家看望后即搭坐其婿魏焕成便车进城。行至刘家庄村外，适郑三汰之子郑清泉亦赶车至彼撞遇。郑清泉本以不能为父伸冤，饮恨多年，因见吴清秀坐车经过，料系在押潜回，恐其脱逃，父冤莫伸，一时忿极，起意复仇将其致死，当即追赶。吴清秀瞥见，下车逃逸，魏焕成即向郑清泉揪拉，被其挣脱。复往前追，途遇安亮经，又向劝阻。郑清泉与其叩头，声言伊与吴清秀有杀父之仇，嘱其不必多管。安亮经拦阻不住，郑清泉复赶里余，吴清秀因年老行缓，被郑清泉追及，将其揪跌倒地，用脚踢伤其心坎近左。吴清秀辱骂，郑清泉又用拳并拾地上土块连殴十余下，致将其额颅左右额角、两太阳穴、颔颏近右两腮、两耳、两耳轮，两耳垂、两耳窍殴伤。吴清秀不能动转，郑清泉恐其苏醒，又起意扎瞎其两眼，谓其即不戕亦成笃疾。即在地上寻获柴枝戳伤其两眼睛血出，又将其顶心偏左囟门正中、囟门近左、上唇吻、脑后戳伤，吴清秀伤重立时气绝殒命。郑清泉歇手赴州投首，吴三刚亦即赴州控经朱宝琳验讯。吴三刚狡供，其父系被郑吉临挟嫌率领郑清泉并其戚刘珠子、刘二保等共殴致毙。朱牧与该前代理州赵允祜未及讯明，先后卸事。该前署州吴恩庆到任，勒传人证到案，解经正定府讯明，系吴清秀挟嫌诬贼砍伤郑三汰毙命，并吴保全等畏凶未敢实供，及吴清秀委被郑清泉复仇殴死，吴发兰等并无与小吴张氏通奸谋命各情，仍发该州复讯通详批饬审。嗣经该州复审，将郑清泉按照擅杀应死罪人律，拟杖由府审转，而吴三刚因郑清泉并未拟抵，心不输服，痛父情切，即以郑三汰与贼伙劫吴保全家被获殴毙，经伊父吴清秀报州验讯，被郑吉临捏控，提审吴保全等，已讯殴伤收禁，并郑清泉率领其戚刘珠子等将伊父截殴毙命，贿串书役朦官，捏详舞弊释放等词，先后由府赴省呈控，并以前情控经都察院讯供取结，奏奉谕旨交审，递解回直。当经前督臣刘长佑行司委提人证卷宗来省，督饬保定府先行审办。因饬提要证刘二保等未据传解，案难依限审结，详经咨部展限。一面严札频催，复节次委员守提。旋据清苑县验报，案证吴保全在押患病取保医治，在店病故。讯明店保人等并无凌虐情弊，批饬核案详办。兹据保定府知府恩福提集原、被人证，督同委员查案审晰前情，拟议解由臬司复审，详情审奏到前署督臣官文，提犯亲审无异，未及核办，移交前来。复核相同，应即拟结。

查例载，诬良为窃、拷打致死者，斩监候。又祖父母、父母为人所杀，凶犯当时脱逃，未经到官，后被死者子孙撞遇杀死者，照擅杀应死罪人律杖一百。又疑贼致毙人命，讯系因伤身死，仍照谋故斗杀共殴各本律问拟。又律载，共殴人致死，下手伤重者绞，余人杖一百。又例载，互斗止毙一命之余人，有执持其金刃伤人者，照金刃伤人本律定拟，其余仍照余人科断。又律载，刃伤人者杖八十、徒二年。又不应为而为，事理重者杖八十。又本条自有罪名，依本条科断。又断罪无正条，援引他律比附定拟。各等语。

此案吴清秀因与郑三汰挟有讼嫌，中途相遇欲行殴打泄忿，辄乘吴保全等捕贼折回，诬指郑三汰为贼，喊同截捕，不容分辩，将郑三汰砍殴致伤身死，栽赃诬控，实系诬窃拷打致死。已死郑三汰身受各伤，系被该犯刀砍顶心、左耳根为最重殒命，自应按律问拟。吴清秀即吴洛美，合依诬良为窃、拷打致死者斩监候，拟斩监候秋后处决。该犯已被郑三汰之子郑清泉复仇殴死，应毋庸议。郑清泉因吴清秀挟嫌诬指伊父郑三汰为贼，砍殴致毙在押私回，为父复仇，将其踢殴身死，实为擅杀。吴清秀虽经到官，第尚未成招拟抵，其在押私回，致被擅杀，核与凶犯当时脱逃、未经到官、被死者子孙撞遇杀死、其情无甚区别，亦应比例问拟。郑清泉比依父为人所杀、凶犯当时脱逃，未经到官、后被死者子孙撞遇杀死者，照擅杀应死罪人律杖一百例，拟杖一百。吴保全、吴思即吴小思与吴和尚、吴庆安、吴洛清、吴玉环，虽初不知吴清秀挟嫌诬指郑三汰为贼情事，迨经同场帮殴，亦止知殴系贼犯，并不知为郑三汰其人。惟既疑贼随同拦捕帮殴致伤，即属共殴。吴保全、吴思即吴小思系各用刀砍扎，均照疑贼致毙人命、系因伤身死者，仍应照共殴本律问拟，互殴止毙一命之余人、有执持金刃伤人者、照金刃伤人本律定拟，例依刃伤人者杖八十、徒二年律，拟杖八十、徒二年，均已病故，应毋庸议。吴和尚、吴庆安、吴洛清、吴玉环系各用棍棒帮殴，俱照共殴人致死、余人杖一百律，各拟杖一百。查明吴庆安被贼裹去未回，吴洛清于患病取保后及吴玉环于在押脱逃均各病故，亦毋庸议。牛洛花即牛温玉奉派看管押犯，乃因吴三刚私向央求，擅将看押之吴清秀暂放回家探亲母病，虽讯无贿纵情弊，究属不合，应酌照不应重律杖八十。革役吴和尚与郑清泉、牛洛花等事犯到案，均在历次钦奉恩赦恩旨以前，所得杖罪，均予援免。牛洛花仍革役，吴三刚于父吴清秀在押，因祖母患病思念情切，辄私向牛洛花央求暂放回家探望，迨被郑清泉复仇殴死，又复怀疑砌词赴京呈控，本有不合，姑念痛父情切，并非有心诬告，到案后业经据实供明，尤与始终狡执者不同，应从宽免议。疏失吴玉环，在押脱逃之看役杨国志，业据正定县讯无贿纵，照例责革，应免重科。郑吉临，讯无挟嫌率领刘珠子等帮殴，刑书刘洛辉、张洛芳，亦无朦官捏详，插言释放情事，应与讯无在场共殴，亦无与小吴张氏通奸之吴发兰、吴幅即吴小幅、及无与郑三汰等通奸之小吴张氏，及无劝阻不力之魏焕成、安亮经，均免置议。案已讯明，未到人证免提省累。拾回赃物及贼械凶器，饬州分别给领存库。行窃吴全家正贼缉获另结。至吴保全、吴思等在店、在押身死之处，业据该州等验讯明确，委因病剧所致，并无别故，看役、店保人等，讯无凌虐情弊，均毋庸议。除备录供招咨部并咨都察院查照销案外，所有审拟缘由，理合恭折复奏，伏乞皇太后、皇上圣鉴，敕部核覆施行。

再，该原告在外控告次数，核与在京所具甘结相符，合并陈明。谨奏。

283. 唐县革生胡建旗殴毙人命并砌词京控案按律拟结折六月十一日

奏为凶犯图卸罪名，砌词京控，审明按律定拟，恭折具奏，仰祈圣鉴事。

窃查接管卷内，唐县革生胡建旗用铁尺殴伤宋夫囊身死一案，前据该县验讯通报，当经前督臣刘长佑批饬审解。嗣据审拟由府解司提讯，该犯畏罪翻供，并捏称宋夫囊系被刘豹殴伤身死，屡次翻控。并以地保张得华等指尸诈财，串诬无辜，纵凶砸抢，刑逼回护等词，遣抱赴京，控经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。抱告民人胡金声，该部照例解往往备质。”钦此。并准将该抱告咨解到直，即经前督臣刘长佑札司委提人卷来省，督饬保定府先行审拟详办去后。兹据该府恩福督同委员查卷集审明确，拟议解由臬司张树声勘转到前署督臣官文，未及提审，移交到臣，亲提研鞫。

缘胡建旗籍隶唐县，先于道光二十六年间考取文生入学，因误月课斥革，与已死宋夫囊同村无嫌，宋夫囊常在胡建旗家佣作短工，并无主仆名分。同治二年五月间，宋夫囊借用胡建旗制钱二百五十文，言明佣工扣抵。是月二十五日，胡建旗令工人刘豹即刘保约定宋夫囊于次日佣工。二十六日，宋夫囊因雨后工忙，与弟宋双成同赴己地工作，刘豹找向不依，曾被宋夫囊揪殴，回向胡建旗告述。胡建旗气忿，当因有事忍受。傍晚时分，胡建旗身带铁尺，邀同刘豹往找宋夫囊理论。行至村南，适值宋夫囊背负铁锄与弟宋双成由地回归，胡建旗斥其爽约殴人之非。宋夫囊不服，即用铁锄扑殴，胡建旗闪避未中，顺用铁尺殴打一下，致将其顶心偏右殴伤，因手势稍重，以致骨损。宋夫囊撩弃铁锄，喊跌倒地，自在锄口碰伤颅门近左，胡建旗当即歇手。宋双成亦与刘豹揪扭，经村人张洛来劝歇，并经宋夫囊之母宋孙氏闻知趋向宋双成问明情由，时有地方刘凤兰因疑刘豹在场帮殴，将其擒获。迨经宋双成投知，亦即释放。往拴胡建旗，捏称文生不允拴带，经甲保胡思聪即胡洛明将其看守。是夜，胡建旗虑恐宋夫囊因伤身死，许给刘豹地亩，央嘱到官顶认正凶。刘豹不允，曾经胡思聪在场听闻。讵宋夫囊伤重，延至二十七日早，因伤殒命，报县验讯，胡建旗已经据实承认，详批饬审。嗣据该县审拟由府解司提审，胡建旗畏罪翻供，捏称宋夫囊系被刘豹殴毙，驳府复审，供仍狡执，发县传证质讯。胡建旗欲卸罪名，仍冀刘豹顶凶，拟先翻控。一面再行设法贿嘱，即以宋夫囊系被刘豹殴毙，并砌地保张德华等唆引尸亲借钱未遂，妄供凶手等情，控经臬司委员会同该县传〈审〉。

维时胡建旗尚未贿嘱，而刘豹先已到案供明，并将胡建旗前次贿嘱之言供出，复经胡思聪切实指证，胡建旗未能狡辩，仍行承认，由府复解。胡建旗总希卸罪，犹欲刘豹顶认。复又在司翻控，驳饬提府审办。因饬提刘豹外出未到，胡建旗供甚狡展。逅后，尸兄宋七珠偕弟宋双成因向胡建旗之母胡李氏借用驴头不允，致相争吵，并将驴头强牵使用，旋即倒毙。胡建旗闻知，疑系张得华等挟嫌勾引，即以张德华等勾令宋七珠等抢夺驴头、钱文等情，遣子胡振声控府，批提宋七珠等。旋因胡李氏向索驴头无偿，彼此复向争吵，又经胡振声并胡建旗遣抱，先后由府赴司具控，委提尸母宋孙氏质讯，供仍互执。因提要证刘豹等未到，案难依限审结，详经咨部展限勒提。刘豹等仍未传解，胡建旗情急，即以前情并添砌呈词，遣抱赴京，控经都察院奏奉谕旨交审，递解回直，当经前督臣刘长佑行司督同保定府先行审办。因案证刘豹等未据传解，节次严札频催，并复委员守提。兹据刘豹等先后赴府投审，经该府恩福督同委员审晰前情，拟议由司勘转到前署督臣官文，未及审办，移交前来。臣亲提研审。据供前情不讳，诘非有心致死。案无遁饰，应即拟结。

查律载，斗殴杀人者，不向手足他物金刃并绞监候。又例载，赴京告事全诬十人以上者，发边远充军。又律载，诬告人死罪未决，杖一百、流三千里、加徒役三年。各等语。此案革生胡建旗因宋夫囊借钱不为佣工，并将伊工人刘豹揪殴往找理论，致相争殴，辄用铁尺殴伤宋夫囊身死，复因贿嘱刘豹顶凶不允，图卸罪名，屡次遣抱由省及赴京捏控，殊属不法。惟贿嘱顶凶未成，罪止杖责。其所控各情，以诬指刘豹殴毙宋夫囊应问死罪为重，按诬告死罪未决律，止拟流加徒，即被诬之刘豹与张德华等，已在十人以上，照例亦止拟军，自应从重，仍按斗杀本律问拟。胡建旗除贿嘱顶凶未成、及诬告人死罪未决、及全诬十人以上各轻罪不议外，应合依斗殴杀人者、不问手足他物金刃并绞律，拟绞监候，秋后处决。刘豹即刘保，仅与宋双城揪扭，并无帮杀宋夫囊情事，应与赶劝不及之张洛来及听从父命作抱递呈之胡振声、胡金声并不知捏情之抱告工人马成功，均免置议。张德华即张德化、刘凤兰、胡思聪即胡洛明、张洛来，均无指尸诈财、结连书役、串嘱尸亲、诬供逼招、纵凶窝藏及勾串宋七珠等抢夺等事。尸母宋孙氏亦无诈钱串诬书役，张洛东等更无朦弊利逼、私行拷索、诓呈吓阻，应与并无同殴之刘二洛楞、亦无插讼播弄之张边氏，概毋庸议。宋夫囊向刘豹揪殴未伤，并与胡建旗争殴，本干律拟。业已身死，亦毋庸议。所借胡建旗钱文，身死勿征。案已讯明，未到人证免提省累。宋七珠等饬缉获日另结。除备录供招咨部并咨都察院查照销案外，所有审明定拟缘由，理合恭折具奏，伏乞皇太后、皇上圣鉴，敕部核复施行。

再，该抱告胡金声，不知控情及伊父胡建旗在何衙门控告，均与在京所具甘结相符。胡建旗与子胡振声院控二次、司控三次、府控五次，核与京控呈后声叙稍有未符，合并陈明。谨奏。

284. 彭楚汉请留直隶差委片六月十一日

再，记名提督广东琼州镇总兵彭楚汉，前随臣在水营带兵多年，迭受重伤，战功卓著。同治四年经前陕甘督臣杨岳斌调赴甘省剿办回逆，日无休暇，因之伤疾复作，七年三月禀经署陕甘督臣穆图善批准给假回湖南原籍就医，六月到籍。臣于上年七月奉旨调任直隶后，深虑畿辅空虚，将材难得，因该总兵骁果善战，曾函嘱其俟病势稍轻，或来直隶籍资臂助。兹彭楚汉调治渐痊，据报于本年五月十一日到直前来。现值筹议练兵之际，合无仰恳圣思，俯准将记名提督广东琼州镇总兵彭楚汉留于直隶差委。臣为储备将材起见，谨附片陈请，伏乞圣鉴训示。谨奏。

285. 谭国泰因伤病故请恤片六月十一日

再，据头品顶戴记名布政使刘连捷禀称，记名提督谭国泰，于咸丰五年投入该司军营，随同围攻鄂省，充当哨官。迭克江西瑞州、吉安、新昌、上高、峡江等州县。十年，进攻皖省，克复无为等州县。同治二年，随克巢县、含山、和州、九洑洲各城隘。三年复随同攻克金陵，进防江西。四年十二月，撤营回湘。该提督从征八九年，奋勇争先，受伤数次，归里后伤患屡发，七年五月左腿炮伤，陡出骨节二寸许，流血不止，医药无效，延至二月十四日身故。母老子幼，贫乏堪怜，追念生前卓著战功，禀恳奏请优恤前来。

臣查已故提督谭国泰，随同刘连捷转战五省，懋著勤劳，仰蒙以提督记名，赏给揆勇巴图鲁名号，并正一品封典。恩施极渥，感激同深。兹因回籍伤发，竟致殒命，殊堪悯惜。合无仰恳天恩，俯将该故提督谭国泰准照军营立功后病故例，从优议恤，以慰忠魂。理合附片陈明，伏乞圣鉴训示。谨奏。

人名索引

二画

丁义方

丁日昌

丁凤年

丁文浚

丁允生

丁玉龙

丁印亭

丁廷鸾

丁寿昌

丁宝桢

丁建鹏

丁泰顺

丁崇雅

丁裘怀

丁鹤龄

卜学

八十六

乜奎沅

三画

于松林

于嗣文

于德敏

万春

万方泰

万之遴

万观贞

万启琛

万青藜

万品文

万福安

卫

马二

马山

马月

马套

马贵

马蕃

马植

马焕

马淮

马鼠

马九长

马书城

马玉鼎

马永才

马光泰

马囤儿

马志俊

马声焕

马连升

马宝臣

马恩溥

马绳武

马献琛

马祺华

马黑子

马新贻

马福泰

马德芝

四画

王二

王十

王三

王元

王玉

王坡

王狗

王信

王顺

王降

王喜

王象

王简

王谔

王铜

王滨

王镛

王瀛

王二生

王九皋

王九堂

王之藩

王三丫头

王三秃子

王大元

王大臣

王大经

王大喜

王万胜

王万美

王小九

王小眼

王开发

王开寅

王元浩

王云汉

王云秀

王长发

王长在

王太和

王友胜

王日照

王凤翔

王仁厚

王文由

王文成

王文安

王文萃

王六十

王心安

王正明

王正起

王正德

王正耀

王可陞

王东云

王世泰

王世桂

王世维

王占鳌

王立清

王汉武

王汉章

王加敏

王老道

王有年

王有馀

王有桂

王有才

王存太

王存喜

王如友

王廷深

王廷琮

王华世

王佐才

王会成

王兆咸

王兆海

王兆祥

王庆春

王庆云

王庆衍

王庆海

王兴仁

王汝骏

王远耀

王志滨

王连魁

王步云

王延长

王佐邦

王佐朝

王迎遂

王启玉

王启曾

王其淦

王茂荫

王茂勋

王虎儿

王昌泰

王昌埒

王昌龄

王忠义

王秉刚

王金中

王金令

王宗儒

王泽远

王宗高

王学铨

王宝台

王宝和

王定安

王定镇

王宜勰

王诚功

王承业

王承基

王春雨

王春和

王春赐

王荣书

王荣提

王荣福

王贻清

王品裕

王保合

王保春

王俊臣

王俊杰

王炳文

王炳辉

王衍庆

王洪升

王洛响

王洛五

王洛双

王洛杰

王起沅

王荒子

王南山

王振海

王桂林

王致中

王恩第

王恩照

王恩爵

王卿云

王符笙

王高峰

王家谋

王家麟

王棨昌

王祥胜

王得元

王得胜

王得魁

王象瑜

王清和

王鸿训

王鸿年

王随子

王铭吉

王维清

王维翰

王斌元

王敦仁

王棣华

王紫明

王象贤

王遇正

王景焕

王黑拉

王裕春

王锡琦

王福永

王榕吉

王德山

王德炳

王德斌

王德彪

王懋忠

王耀宗

韦才升

韦尚爵

长启

长康

长善

车运升

车鼎扬

区宇平

贝锦泉

贝锡恩

牛二麻子

牛秉成

牛洛花

牛温玉

毛可法

毛世勋

毛昶熙

介纯

凤觐宸

卞长松

卞宝第

文寿

文诚

文彬

文祥

文煜

文翼

文麟

文万春

文良凤

文星元

文祖烈

文得明

文裕恒

方朴

方殷

方艇

方士宪

方长久

方永然

方志勤

方茂林

方宗诚

方恭钺

方得湘

方清源

方豫功

方濬颐

尹长

尹光彩

尹坤山

尹彩凤

尹亮采

孔庆霄

孔昭熊

邓二

邓开榜

邓友仁

邓仁才

邓元魁

邓正扬

邓训诰

邓有蕃

邓芝美

邓全泰

邓交泰

邓茂家

邓金楚

邓楚材

邓鹏海

五画

玉亮

玉简

左元鼎

左云山

左志富

左光茂

左宗棠

左春林

左春茂

左俊逸

左清河

左富文

左洪胜

左德暎

左德绣

石占

石坡

石祥

石鳌

石占一

石师铸

石清华

石清连

龙云

龙上茂

龙大梁

龙义和

龙长发

龙永兴

龙有升

龙有林

龙光富

龙振海

龙海云

卢岑

卢万兴

卢占荣

卢光纶

卢昌明

卢宗成

卢金殿

卢定勋

卢敏达

卢殿安

冉之荣

田四

田二姐

田小民

田名魁

田凤姐

田兰玉

田向姐

田希寿

田汶奎

田树坊

田俭姐

田泰山

田得胜

申士吉

申士花

申定明

申毓韬

叶刚

叶长胜

叶成名

叶如桐

叶廷春

叶明发

叶宝树

叶胜有

叶祖咸

叶康安

叶家寿

叶懋本

叶懋勋

史辉

史天佑

史天锡

史云书

史凤书

史凤翥

史吉昌

史如泉

史芳兰

史国樑

史抱书

史念祖

史宗兴

史承简

史致驯

史致谔

史悠孝

史培轩

史捷书

史敬铭

白鎏

白小报

白马儿

白佑明

白恩佑

白恩荣

包廷榜

包蔚光

宁开甲

冯山

冯昆

冯鉴

冯小林

冯丛桂

冯友质

冯玉鼎

冯世祖

冯永发

冯存让

冯存善

冯兴子

冯安全

冯寿松

冯廷玉

冯昌杨

冯学文

冯学培

冯焌光

冯品泰

冯洛苓

冯桂芳

冯既明

冯继尧

永发

皮开甲

司天成

尼福成

六画

吉玉明

吉松茂

吉荣昌

吉恒丰

刑广大

刑兆麟

刑殿祥

达四

达致中

成格

成占春

成仪泰

成永祥

成邦采

成邦典

成师吉

成名得

成良昆

成俞卿

成得胜

成鸿纲

成裕禄

匡洪

匡量意

牟长河

毕明瑞

师曾

师小眼

吕田

吕顺

吕音

吕根

吕三高

吕元太

吕金声

吕春发

吕保子

吕帼祥

吕朝瑞

吕锡龄

吕新和

吕瘸子

朱兰

朱昌

朱津

朱宝

朱颖

朱九林

朱士国

朱万荣

朱开亮

朱云章

朱云集

朱玉平

朱兰亭

朱有成

朱有茂

朱成玕

朱成贵

朱光玉

朱光明

朱庆煌

朱均国

朱秀今

朱秀宜

朱伯英

朱自远

朱学孟

朱学箕

朱宝琳

朱绍勋

朱荣藻

朱荣耀

朱钟秀

朱顺其

朱炳昌

朱洛遵

朱南桂

朱振棻

朱得胜

朱清裕

朱惟堂

朱恩业

朱锡庆

朱靖旬

乔二黑

乔日珀

乔有章

乔松年

乔黑虎

乔镇沣

乔德盛

伟烈亚力

传兆明

伍玉勋

伏有功

华桢

华嵩

华应先

华胡氏

任八

任正

任用

任珍

任雨

任刚

任柱

任耀

任三儿

任升芝

任世全

任世和

任廷焕

任廷弼

任志远

任皂儿

任汰义

任汰恒

任典五

任学连

任信成

任得胜

任惟美

任清元

任道镕

伊勒屯

向荣

向长春

向从龙

向光甲

向光华

全福

全永佐

多隆阿

庄二

庄佩兰

庄荫楠

庆松

齐光华

刘七

刘三

刘五

刘成

刘会

刘来

刘廷

刘均

刘林

刘杰

刘典

刘奎

刘咸

刘保

刘顺

刘泰

刘焕

刘浚

刘棋

刘琢

刘崑

刘得

刘豹

刘二保

刘二虎

刘二贵良

刘二洛楞

刘九五

刘三元

刘三赶年

刘大力

刘万升

刘万桂

刘子经

刘开春

刘元寿

刘长佑

刘长胜

刘长清

刘巨子

刘牛子

刘仁兴

刘仁秀

刘凤兰

刘文才

刘文新

刘玉立

刘玉春

刘玉堂

刘正扬

刘正昌

刘东明

刘四如

刘白长

刘永胜

刘发用

刘发祥

刘有儿

刘有材

刘成业

刘成举

刘光亿

刘廷弼

刘先增

刘传愈

刘兆祥

刘兆彭

刘安平

刘进德

刘克斌

刘连升

刘连昆

刘连捷

刘步云

刘佐尧

刘佛保

刘应昭

刘应降

刘汶造

刘启发

刘青山

刘青云

刘青藜

刘武德

刘华英

刘坤一

刘松山

刘贤文

刘尚才

刘国成

刘国桢

刘明高

刘秉琳

刘岳昭

刘竺桥

刘狗儿

刘金相

刘金耀

刘肥子

刘宗道

刘承溶

刘建德

刘春台

刘荣勋

刘奎武

刘树堂

刘显甲

刘贻善

刘秋儿

刘恒有

刘洛顺

刘洛景

刘洛辉

刘泰胜

刘珠子

刘桂林

刘振中

刘振明

刘配刚

刘高俊

刘海宴

刘祥吉

刘蛋子

刘盛友

刘副将

刘维新

刘盛藻

刘帼梁

刘铭传

刘得胜

刘康容

刘彭年

刘景清

刘温恭

刘满长

刘源顺

刘福享

刘福旺

刘嘉祥

刘嘉模

刘毓楠

刘藻廷

刘懋森

刘耀泰

兴安

江亿

江大胜

江成祥

江忠源

江绍煃

江绶麟

江麟瑞

汤彪

汤友胜

汤日新

汤世倬

汤有容

汤孝成

汤得周

汤寅清

安兴

安庆云

安亮经

许三

许涵

许三楚

许门楼

许长元

许玉珍

许本坦

许如楷

许廷绶

许希尧

许宝全

刘春田

许顺贵

许胜开

许梦麟

许鼎臣

许得胜

许朝琳

许道身

许德麟

那彦宝

阮玉明

孙玉

孙均

孙宽

孙泰

孙小玉

孙丫头

孙元堃

孙凤钧

孙文德

孙五姑

孙自成

孙永誉

孙吉仁

孙吉堂

孙成浦

孙聿修

孙作霖

孙芷香

孙利坤

孙近仁

孙启发

孙启燮

孙宝贵

孙培坤

孙盛得

孙袭坤

孙猪子

孙善成

孙瑞龄

孙毓璠

孙震声

孙德祜

孙德润

阳本贤

阳积富

阳德顺

观祜

七画

芮嗣奎

寿祺

玛高温

志庆

志道

严如云

严祖全

苏玉

苏海

苏成章

苏廷魁

苏罗福

苏朝聘

苏德裕

杜要

杜万和

杜天涛

杜文澜

杜存太

杜承霈

杜景奎

杜霈霖

李一

李二

李九

李三

李升

李五

李四

李丑

李玉

李龙

李有

李成

李安

李刚

李柯

李实

李荣

李套

李埙

李俊

李郡

李堂

李喜

李群

李意

李榕

李德

李三春

李三傻子

李大才

李大发

李大顺

李大前

李大鹏

李义诚

李开初

李天保

李元华

李云麟

李长春

李长年

李长河

李长胜

李友胜

李中元

李日广

李升元

李仁寿

李凤立

李凤岐

李凤灵

李文进

李文忠

李文敏

李方时

李心田

李书贵

李玉华

李玉鸿

李玉衡

李正田

李正和

李正鲁

李本谦

李世林

李龙祥

李东来

李世元

李世林

李世富

李龙文

李用利

李仕俊

李必胜

李永言

李永林

李发水

李西田

李有华

李执中

李臣典

李尧章

李如胜

李光裕

李光耀

李廷忠

李华庭

李廷瑞

李全庆

李全智

李全善

李全彪

李名山

李兆祥

李庆连

李庆善

李兴云

李兴邦

李光锐

李汝梅

李汝璠

李志纲

李志儒

李芳培

李芳楷

李连升

李克勤

李步鳌

李尚玉

李作梅

李辛盛

李亨裕

李序东

李宏试

李奉林

李松山

李昌和

李昌俊

李明廷

李明亮

李昭庆

李秉衡

李宝贤

李宗羲

李定元

李宜家

李诚群

李绍武

李绍源

李荣胜

李荣爵

李树方

李树

李钟禄

李保成

李胜庭

李思德

李修梅

李亭花

李恒清

李小

李碌

李洪寿

李载苏

李致和

李桂芬

李恩瀚

李遇春

李符蓉

李焕妮

李逢源

李高馀

李益定

李益春

李宴卿

李容林

李祥子

李祥春

李梦峤

李盛五

李得员

李得胜

李麻子

李惟善

李清胜

李清桂

李清海

李添其

李鸿章

李鸿裔

李续宜

李续宾

李朝仪

李朝斌

李黑小

李景明

李铭皖

李傻成

李雄魁

李幅兴

李照祥

李福田

李福胜

李福泰

李福祥

李群禄

李翥汉

李嘉瑞

李毓文

李瞎子

李德库

李德虎

李德清

李德溃

李鹤年

李翰华

李瀚章

李耀廷

杨二

杨升

杨守

杨达

杨舍

杨治

杨青

杨春

杨钟

杨凯

杨煦

杨鹿

杨九成

杨三子

杨大闰

杨万胜

杨义清

杨习儒

杨开太

杨元亨

杨云祥

杨云鳌

杨太和

杨友胜

杨中兴

杨日新

杨玉春

杨正兴

杨龙光

杨世耀

杨东义

杨东益

杨乐山

杨永范

杨永杰

杨永浩

杨邦范

杨在堂

杨光祖

杨光禧

杨廷芳

杨年来子

杨寿仁

杨应龙

杨咏春

杨尚履

杨国志

杨国顺

杨国清

杨国富

杨明训

杨明和

杨明贵

杨忠信

杨岳斌

杨金榜

杨废咀

杨定发

杨荣贵

杨昺楠

杨保彝

杨俊元

杨闻子

杨顺福

杨振镛

杨焕先

杨思均

杨恩鸿

杨崇恭

杨添章

杨维胜

杨朝均

杨朝祖

杨朝富

杨鼎勋

杨谦万

杨新顺

杨福田

杨源昌

杨德安

杨毓楠

杨毓瀛

连升

连兴

连□

连占沅

连荣贵

岑毓英

吴思

吴铮

吴棠

吴幅

吴三刚

吴三秃

吴三烧鸡

吴之树

吴士铨

吴大胖

吴小思

吴长庆

吴长松

吴玉环

吴世熊

吴丙奎

吴尔镇

吴必才

吴必正

吴发兰

吴邦枢

吴存义

吴有德

吴尧臣

吴尧典

吴光瑞

吴光楚

吴廷芳

吴名杨

吴兆麒

吴兆麟

吴庆安

吴汝纶

吴寿典

吴歪子

吴克俭

吴杨休

吴松明

吴秀森

吴青云

吴启绳

吴坤修

吴尚霖

吴国桢

吴昌平

吴和尚

吴欣曾

吴金麟

吴学诗

吴宝让

吴宝臣

吴宝俭

吴宝慈

吴宗东

吴春和

吴品秀

吴保全

吴胜周

吴洛万

吴洛美

吴洛宣

吴洛清

吴恩庆

吴高太

吴树德

吴家松

吴家榜

吴愊五

吴清秀

吴维瑞

吴朝彦

吴楚材

吴鼎元

吴紫云

吴登禄

吴福利

吴熊儿

邱玉文

邱明泰

邱桂林

邱致永

何行

何红

何芳

何均

何瑛

何琯

何璟

何开发

何四度林子

何文钊

何在庆

何龙发

何兰蓁

何有典

何多福

何呈祥

何作桢

何良子

何英烈

何茂德

何国彬

何昌玉

何昌吉

何明广

何金标

何泳佶

何绍彩

何保奎

何崧苓

何嵩泰

何道增

何殿乡

佛尔国春

佘有德

余三

余成章

余兴国

余汝达

余汝偕

余承恩

余廷棻

余得胜

余朝典.

余傅长

谷维兴

希凌阿

邹龙升

邹在人

邹在德

邹连升

邹明立

邹鸣鹤

邹学正

邹育龙

邹复泰

邹德泰

应宝时

辛庆吉

冷庆

汪合

汪复

汪铠

汪震

汪友泗

汪传德

汪廷标

汪秉亮

汪宗海

汪重珍

汪祖绶

汪得有

汪曾榘

沙广泰

沈琇

沈镕

沈燮

沈云兴

沈向荣

沈庆洪

沈寿昌

沈寿康

沈寿嵩

沈寿福

沈志彬

沈应奎

沈诏衢

沈玮宝

沈其贵

沈国礼

沈国宝

沈国翰

沈国瓒

沈明玉

沈宝桐

沈承绪

沈荣恩

沈保靖

沈洪太

沈泰龙

沈煦孙

沈葆桢

沈誉来

沈能虎

沈蓝廷

沈德明

沈毓英

宋七

宋三

宋大

宋五

宋四

宋六

宋庆

宋球

宋晋

宋振

宋梅

宋七珠

宋小锅

宋小魔

宋开榜

宋夫囊

宋元魁

宋云友

宋云汉

宋六为

宋四和

宋双成

宋正谊

宋邦僡

宋廷之

宋汝霈

宋花子

宋延春

宋茂春

宋国永

宋昌龄

宋果发

宋维明

宋宣升

宋恭洛

宋梦兰

宋景诗

陆为

陆云程

陆长龄

陆观瀛

陆师瑗

陆秉森

陆宝璠

陆建瀛

陆慎言

陆殿鹏

阿桂

阿灵阿

迟之懋

张二

张三

张五

张四

张仁

张丑

张正

张生

张礼

张成

张进

张芝

张言

张羊

张沄

张尚

张芾

张岭

张杰

张忠

张诚

张承

张荣

张振

张铃

张铎

张珩

张群

张喜

张黑

张焜

张筐

张壁

张灏

张曜

张二良

张二把

张二得

张二草鸡

张九皋

张三元

张三丑

张三成

张三多

张三黑

张三爵

张之万

张士有

张士铨

张大方

张大虎

张万宁

张万成

张万青

张万美

张万春

张小溃

张小黑

张义兴

张广祥

张丫头

张开京

张夫金

张夫新

张元龙

张元恩

张云山

张云松

张长龄

张友霖

张日胜

张凤图

张凤翔

张文斌

张文锦

张文德

张允明

张双龙

张双印

张书堂

张玉兴

张玉廷

张玉振

张正有

张可心

张可美

张东一

张东明

张代昭

张令图

张永发

张永图

张在山

张西田

张西角

张有兴

张有胜

张成志

张光淦

张光德

张光藻

张廷干

张廷献

张先明

张乔五

张华照

张向荣

张印南

张全来

张兆栋

张名胜

张兴到

张汝弼

张汝嘉

张安邦

张志邦

张志胜

张运兰

张运桂

张声明

张进忠

张进德

张克贤

张克俭

张连奎

张连魁

张尚友

张尚志

张近邦

张迎春

张馀庆

张汤儿

张怀瑾

张应济

张序宾

张良才

张青山

张环姐

张松茂

张国香

张昌亨

张昌贵

张昌麟

张明顺

张鸣皋

张秉兴

张金玉

张学山

张泳顺

张泽姐

张宝勋

张宗祥

张定元

张定安

张诗日

张春明

张春熙

张荣璞

张南新

张树声

张保保

张显辉

张映汉

张段姐

张复胜

张修府

张修澍

张胜富

张贵诚

张恒山

张亮明

张总愚

张洛芳

张洛刚

张洛来

张洛茂

张洛国

张洛明

张洛起

张洛登

张洛瑞

张洛糟

张烈泰

张载春

张振祥

张桂山

张根山

张致祥

张容容

张盛廷

张盛辉

张辅清

张常锁

张清豪

张添玉

张得华

张得旺

张得胜

张清绶

张康寅

张椿龄

张敬德

张鼎峰

张富年

张富春

张曾贻

张曾绪

张登山

张锡珠

张锦芳

张锦瑞

张瑞麟

张魁士

张鹏程

张鹏翰

张满囤儿

张福居

张福林

张福昌

张殿华

张毓才

张墨林

张德仪

张德印

张德华

张德富

张德荣

张衡岱

张履恕

张耀南

张耀燕

陈三

陈兴

陈林

陈枫

陈勋

陈淦

陈杰

陈钺

陈诰

陈重

陈祥

陈虎

陈皓

陈湜

陈焱

陈墉

陈鋆

陈鼐

陈二小

陈二和尚

陈三儿

陈士英

陈大纯

陈万镒

陈义和

陈飞龙

陈子端

陈元凯

陈元禄

陈元燮

陈长春

陈友胜

陈日升

陈四秃

陈四黑驴

陈介璋

陈凤藻

陈文顺

陈文和

陈心沛

陈玉彪

陈占魁

陈由立

陈礼中

陈邦俊

陈华贵

陈兆仑

陈兆岗

陈兆华

陈兰彬

陈兰章

陈百胜

陈有升

陈有元

陈成烈

陈华山

陈兆祥

陈全义

陈全仁

陈庆长

陈论姐

陈汝砺

陈安享

陈苍洲

陈体和

陈伯揆

陈应铨

陈宏友

陈启文

陈启照

陈其凡

陈雨松

陈季华

陈明远

陈和尚

陈金式

陈金顺

陈变金

陈定发

陈承先

陈思普

陈保玉

陈胜辉

陈洪发

陈济清

陈洛三

陈祖勋

陈桂堂

陈起熊

陈南山

陈凌云

陈海山

陈海鹏

陈祥胜

陈堂儿

陈崇砥

陈得顺

陈得胜

陈得海

陈得彪

陈康祥

陈清胜

陈鸿翊

陈维名

陈维翰

陈敬德

陈朝平

陈椿馥

陈颖烁

陈强喜

陈瑞麟

陈照意

陈嘉泰

陈熙春

陈锡麒

陈魁沅

陈福体

陈福勋

陈殿邦

陈德盛

陈翰芬

陈豫功

陈赞清

邵桢

邵燮

邵灏

邵云锡

邵运华

邵顺运

邵浚行

八画

武九经

武小林

武玉明

武迁镐

苗住

英元

英良

英桂

英棨

英翰

苑中心

范印

范元溶

范志山

范运鹏

范青甲

范奎钰

范和尚

范金声

范学舜

范学孟

范河江

范河滨

范祖佑

范熙溥

茅子庄

林容

林子元

林际清

林克英

林绍芝

林起家

林雪成

林鸿年

杭海艇

杭楚元

欧阳述

欧阳和升

欧阳利见

欧阳贵胜

欧阳森茂

欧阳惟信

欧阳继盛

欧阳福春

欧阳德明

尚启瑞

尚钦章

果昌

昆厚

易庆

易万兴

易元能

易正泰

易宏亮

易其祥

易洪胜

易致中

易彩交

易惟茂

易寅阶

易盛堂

易朝贵

易嵩祝

罗京

罗英

罗淦

罗士椿

罗开锦

罗友贵

罗介复

罗玉红

罗芳蕙

罗克勤

罗连发

罗宏祺

罗茂胜

罗松龄

罗承瀚

罗春林

罗显馀

罗俊福

罗振泰

罗惇衍

罗朝魁

罗德煌

罗穆特布

忠胜

和春

岳翰

岳三门楼

岳宝林

季德

季春藻

季焕藻

金顺

金源

金筠

金大如

金万福

金元才

金元烺

金天明

金玉印

金如澜

金明宗

金胜有

金得元

周京

周忠

周昆

周诚

周焯

周深

周彝

周才富

周士键

周士镗

周万训

周子复

周开茂

周开锡

周云廷

周长秋

周友亭

周仁和

周化清

周文翔

周文富

周世荣

周东万

周永汉

周吉祥

周有才

周有升

周有声

周成义

周廷榜

周全胜

周名亮

周庆基

周志发

周志德

周芳明

周连元

周怀玉

周启茂

周国兴

周国清

周尚实

周学厚

周绍濂

周春山

周奎元

周逢春

周家勋

周家斌

周梓才

周盛友

周鼎铭

周昆趾

周得工

周得莼

周尊美

周蔚堂

周锦殿

周澄清

周德明

周德骏

庞春江

庞复明

庞得胜

郑冈

郑凤

郑康

郑三汰

郑三泰

郑云祥

郑友胜

郑正业

郑龙彪

郑业良

郑吉临

郑光福

郑先宇

郑自修

郑兆同

郑连升

郑采华

郑国模

郑国魁

郑明助

郑金台

郑得才

郑清泉

郑敦谨

郑德寅

法登云

法赓祥

法翰封

宝珣

宝鋆

定安

官文

奇克坦泰

孟煊

孟十儿

孟名发

孟清远

屈平金

屈昌宦

屈泰清

绍济

单秉忠

九画

赵八

赵三

赵大

赵成

赵春

赵柱

赵顺

赵浚

赵德

赵二成

赵三星

赵士沐

赵小三

赵小混

赵元林

赵云富

赵长胜

赵友三

赵中盛

赵升杨

赵允保

赵双魁

赵东亮

赵乐亭

赵兰姐

赵永清

赵吉行

赵成行

赵光祖

赵仲标

赵兴发

赵连升

赵步月

赵我远

赵汝立

赵启胜

赵明幅

赵秉胜

赵秉镛

赵金标

赵宗云

赵宗道

赵奏言

赵荣亮

赵奎安

赵奎祥

赵俊秀

赵俊姐

赵洪胜

赵洛荣

赵烈文

赵得胜

赵得魁

赵添正

赵鸿翔

赵景荣

赵锡珠

赵福明

赵德蕴

郝名孝

郝明孝

郝明城

项桂轮

项晋蕃

项联晋

荣全

荣恩

荣颐

荣翰

胡庆

胡旺

胡彬

胡璋

胡三儿

胡大任

胡大纲

胡万青

胡广兴

胡开泰

胡天元

胡友胜

胡文几

胡文青

胡玉元

胡正才

胡世英

胡世林

胡立显

胡立朝

胡必如

胡汉连

胡民望

胡吉川

胡如川

胡光墉

胡志仁

胡廷英

胡华才

胡汉章

胡寿益

胡寿祺

胡志炳

胡步云

胡应万

胡林翼

胡松林

胡鸣岐

胡金声

胡建旗

胡荣伟

胡思聪

胡思复

胡钟琛

胡胜贵

胡洛明

胡桂芬

胡振声

胡涟灏

胡海平

胡家玉

胡家顺

胡道暄

胡寅舟

胡新喜

胡源胜

胡德和

胡凝之

柳长荫

柳长富

柳三喜

柳平邦

柳寿田

柳胜得

柳德庆

柳德怀

柏正才

柏正福

南保汰

奎秀

闾天骤

钟秀

钟汴

钟岱

钟瑜

钟才有

钟万里

钟龙贵

钟光裕

钟兆熊

钟明亮

钟培敏

钟盈懋

钟焕羊

钟继昌

钟楚良

段影

段兰田

段邦均

段志顺

段恺荣

段晴霞

段魁武

段福南

侯绍榜

禹金铨

俞泗洪

俞钟缵

俞国恩

饶占魁

昝长庚

奕

奕

施斌

施广寿

施歧园

恒庆

恒萃

恒丰泰

姜顺

姜箎

姜瀚文

娄湘

娄云庆

娄秃子

娄振邦

洪霈

洪安富

宫保甲

祖兴盛

祝清

祝逢春

费学曾

姚五

姚胜

姚鸿元

姚文楠

姚允元

姚正顺

姚光明

姚庆恩

姚体备

姚良玉

姚定山

姚承泽

姚经陛

姚景春

姚景泰

姚德肯

姚锡墉

贺崇

贺祺

贺璋

贺元发

贺长林

贺友胜

贺世清

贺纯益

贺秉钧

贺胜臣

贺俊林

贺桂林

贺绪蕃

贺福同

贺福来

骆秉章

十画

秦平

秦森

秦大雨

秦文志

秦尚忠

秦良海

秦学贤

袁二

袁七

袁百

袁铭

袁世德

袁连升

袁汶得

袁青花

袁国基

袁金善

袁经汉

袁保恒

都兴阿

耿七

耿贝

耿湘

耿大署

耿元平

耿云和

耿文蔚

耿发祥

耿宾兴

聂成名

聂维祺

载铨

莫光德

莫志发

莫志友

莫组绅

贾二元

贾二狗

贾小猪

贾凤章

贾习书

贾书楷

贾玉环

贾连清

贾林祥

贾桂林

贾桂森

贾德信

夏梧

夏子龄

夏平高

夏有明

夏成益

夏庆保

夏昌祺

夏定泰

夏献纶

夏献烈

桂昌

桂正华

桂荣华

桂登榜

振德

索振海

原振钧

顾立元

顾汝金

顾皋兰

晏得清

晏腾蛟

恩奎

恩福

钱坊

钱珍

钱毓

钱开震

钱兆熊

钱庆培

钱步墀

钱金玉

钱宝传

钱宝瀚

钱荣华

钱培之

钱鼎铭

钱锡荣

钱德承

钱羲民

侯凤翔

侯元相

倪宗益

倪嘉祥

倪嘉禧

倪德新

徐二

徐果

徐珍

徐虎

徐十

徐琳

徐郙

徐潆

徐大小

徐万清

徐友庚

徐仪鼎

徐正元

徐本培

徐本衡

徐仕清

徐邦达

徐克明

徐伯明

徐春元

徐忠发

徐官澍

徐洪仁

徐振汰

徐家勋

徐得魁

徐维鉴

徐继

徐景斌

徐懋祺

徐耀廷

殷兆镛

殷寿洪

殷昌南

殷定文

翁鲲

翁大梁

高二

高五

高法

高杰

高顺

高娃

高家

高祥

高梯

高镜

高士元

高大智

高发祥

高先奇

高庆堂

高连升

高宏科

高启典

高酉山

高武堂

高昌有

高泳瑞

高钟祥

高培选

高庭莲

高凌汉

高添桀

高海伶

高祥发

高崇文

高得效

高清堂

高道贤

高锡康

高满堂

高福堂

郭白

郭阶

郭成

郭坤

郭荃

郭简

郭锡

郭子靳

郭云阶

郭太平

郭从矩

郭凤墀

郭五妮

郭永吉

郭成群

郭仲明

郭会昌

郭安邦

郭汶滨

郭伯荫

郭国屏

郭松林

郭金城

郭朋万

郭宝昌

郭荃缪

郭显付

郭碌

郭恒泰

郭逢椿

郭掌家

郭幅林

席宝田

唐炯

唐万枢

唐仁廉

唐玉兰

唐玉成

唐世寿

唐训则

唐如桢

唐有胜

唐有德

唐孝文

唐明顺

唐泽彪

唐绍基

唐逢瀛

唐敏义

唐敏喜

唐高祥

唐锡云

凌燮

凌长淦

凌华山

凌庆桂

凌春玉

涂长龄

涂我龄

涂宝泰

涂宗瀛

容闳

陶云锦

陶长清

陶立忠

陶位中

陶启春

陶良成

陶宝森

陶树恩

陶庭芳

桑光魁

桑荣春

十一画

黄钟

黄景

黄鼎

黄瑞

黄靖

黄德

黄士楷

黄万金

黄开甲

黄开榜

黄友三

黄以承

黄升启

黄气子

黄凤翔

黄功儒

黄永源

黄华山

黄全胜

黄齐昂

黄汝霖

黄克家

黄近贤

黄启梁

黄其明

黄国珍

黄国典

黄昌元

黄明亮

黄明得

黄学铨

黄定邦

黄承恩

黄星文

黄昭融

黄俊才

黄桂荥

黄桂荣

黄青和

黄振鳌

黄厚载

黄秋亭

黄炳恒

黄家安

黄海安

黄海长

黄添和

黄得胜

黄清富

黄维煊

黄鼎亨

黄慎恭

黄镇义

黄翼升

黄耀甲

曹金

曹雰

曹九成

曹文振

曹文焕

曹世和

曹利宾

曹胜章

曹振彪

曹禹门

曹得森

曹蒲姐

曹毓芝

曹九州

萧云达

萧云胜

萧长清

萧升林

萧心广

萧东凌

萧光武

萧全友

萧运达

萧连榜

萧孚泗

萧复胜

萧复益

萧桂林

萧培福

萧敬熙

萧崇林

萧朝举

萧辉廷

萧盖南

萧清善

萧履中

勒方锜

梅启照

梅敦贵

梅锦源

戚继光

龚之棠

龚云恺

龚云鹏

龚汝弼

龚启后

龚国栋

龚魁士

盛大才

盛万青

盛发榜

盛世本

盛启顺

盛忠兴

盛家琳

常存

常洛增

常增盛

崔三

崔秀春

崔国榜

崔领儿

崇实

崇纶

崇厚

阎牛儿

阎成业

符国华

康寿怡

康启贵

章正

章琳

章文彬

章仪林

章合才

章宪文

章益胜

梁三儿

梁仁美

梁书俊

梁汝济

梁永学

梁贵友

梁洪胜

梁祥儿

梁崇利

梁熙

屠梦坤

屠锡庚

屠履恒

隆寿

十二画

颉学魁

彭二

彭九皋

彭大田

彭开胜

彭凤舞

彭玉麟

彭正发

彭正福

彭在中

彭东华

彭世珍

彭必胜

彭永超

彭有清

彭光宗

彭兆琳

彭其兴

彭昌顺

彭昌禧

彭金魁

彭诗藻

彭昭山

彭俊秀

彭俊彩

彭胜松

彭绘文

彭致和

彭得胜

彭清胜

彭源洽

彭乾镒

彭楚汉

彭腾芳

彭嘉玉

彭肇南

彭锦祥

彭德俊

彭德禄

彭德福

彭懋福

联科

联福

葛滨

葛宝臣

葛定有

董二

董留

董三狗

董文葛

董玉春

董兆玉

董兆孟

董春华

董际亨

董贵友

董顺兴

董祜祥

董朝清

蒋恺

蒋云耀

蒋本元

蒋立宽

蒋全胜

蒋兆鳌

蒋汝修

蒋寿畴

蒋希夷

蒋受禄

蒋定湘

蒋春元

蒋春荣

蒋振元

蒋益澧

蒋南茂

蒋继镛

蒋善开

蒋道益

蒋嘉泉

蒋嘉棫

塔齐布

韩义

韩愈

韩开泰

韩元孔

韩汝综

韩起

韩春高

韩辅忠

韩得甲

韩黑三

韩黑炭篓

韩德立

覃炳奎

粟东海

粟克明

粟维善

景廉

喻吉三

喻学文

喻祝文

喻乾元

喻祥芝

喻清汉

锁腾华

程荣

程珂

程琤

程德

程玉麟

程正兴

程永祥

程有年

程光滢

程国庆

程国熙

程定生

程桓生

程树敏

程德传

程德伟

程德傅

焦永顺

焦佩和

焦颐龄

焦殿邦

傅霖

傅士明

傅子鼎

傅友德

傅文义

傅玉龙

傅兰雅

傅近信

傅述赐

傅述奭

傅国治

傅振邦

傅敏才

傅清鳌

舒胜元

鲁延登

鲁洪达

童华

商二保

曾开胜

曾友仁

曾凤高

曾玉和

曾吉章

曾有德

曾连五

曾国荃

曾复泰

曾思厚

曾彬文

曾湘浦

曾毓衢

湛青松

温承惠

游广泰

游智开

富明阿

谢镛

谢小米

谢少韫

谢凤起

谢丑子

谢正禄

谢世彩

谢永谦

谢权衡

谢光诏

谢观言

谢克明

谢昌爵

谢学元

谢相上

谢洪春

谢洪舒

谢泰福

谢家炟

谢得胜

谢敦昌

谢增耀

谢德元

禄黄春

十三画

瑞常

瑞麟

靳大奎

靳五奎

蓝昌福

蒯德模

蒯鹤龄

楚玉和

裘德成

甄范金

赖汶光

赖迎胜

雷熙

雷正绾

雷安邦

雷泽清

雷定国

雷柏秀

雷信孔

熙成

熙敬

锦丕勒

魁玉

詹启纶

詹德胜

鲍超

溥学

窦绍绊

福全其

满元福

十四画

蔡丁篓

蔡元茂

蔡中讲

蔡心田

蔡玉堂

蔡如春

蔡运隆

蔡运照

蔡永祚

蔡连敬

蔡启明

蔡则沄

蔡定发

蔡承启

蔡承裕

蔡振玉

蔡振武

蔡麟厚

臧旦子

裴拱

裴应华

裴炳若

毓钟

僧格林沁

管杰

管绍保

廖泰

廖文传

廖寿山

廖荣华

廖洪财

廖楚胜

廖德茂

谭飞雄

谭为有

谭玉贵

谭邦福

谭有发

谭廷襄

谭秀元

谭宏亮

谭良灿

谭国泰

谭定信

谭定泰

谭忠义

谭官云

谭贵福

谭胜达

谭得胜

谭鸿声

谭新益

熊德

熊正彪

熊本立

熊存瀚

熊传瑾

熊远猷

熊阁麟

熊济圃

熊登武

熊得贵

熊殿元

缪树本

缪钟汴

缪福宾

翟鹏

翟青钰

翟敦甫

十五画

增钰

樊国钧

樊梁生

稽文堉

黎旺

黎峻

黎志彪

黎定忠

黎庶昌

黎耀廷

德成

德全

德裕

德馨

德克精额

腾年

滕小秃子

滕嗣林

颜万和

颜世玉

颜必福

颜连玉

潘治

潘义忠

潘长顺

潘文质

潘龙曾

潘东升

潘仕坤

潘臣廉

潘光龙

潘兆优

潘志海

潘志溎

潘应烈

潘昌隆

潘明远

潘宗岐

潘鸿焘

潘鼎新

潘继恩

潘献寿

十六画

薛时雨

霍三

霍青林

霍周子

霍复元

穆图善

十七画以上

戴三章

戴之履

戴文福

戴玉源

戴华贵

戴廷立

戴廷恩

戴坤大

戴金榜

戴洛八

戴祖坤

戴恩来

戴耀明

鞠登棂

魏栋

魏大均

魏国治

魏焕成

魏继征

魏幅沅

魏魁先

魏疄先

糜元顺

瞿兴友

麟兴

编制者：刘敦玉
肖向明

曾国藩全集（十一）

奏稿之十一

曾国藩

岳麓书社

注释

□□□□□

本书中所出现的如上方框同原版纸书。

目录

同治八年

001．直隶所属同治八年二麦约收分数折　七月初一日

002．直隶所属同治八年二月市粮价值折　七月初一日

003．奏陈元城县文举王叔喆妄控胞叔缠讼不休请予先行斥革以便严办情由折　七月初一日

004．奏陈顺义县民妇高酆氏商同奸夫谋毙亲夫一案拟结情由折　七月初一日

005．同治七年天津道征收海税一年期满折　七月初一日

006．汇陈张瀚等被参交代弊混一案审明拟结情由折　七月初一日

007．奏陈同治七年科布多换防事宜折　七月初一日

008．奏陈监犯王二红等越狱投贼未遂拿获讯明正法情由折　七月初一日

009．附陈永定河北四下汛漫口缓至秋后合龙情由片　七月初一日

010．附录廷寄　着饬所属趁永定河水势稍减即赶紧堵合疏浚等事　七月初五日

011．附陈总兵姜国仲暂缓陛见情由片　七月初一日

012．遵旨严拿二字会匪及酌议会哨章程折　七月二十一日

013．奏陈候补知县容裕等期满甄别情形折　七月二十一日

014．奏陈高丹墀京控高增淦窝匪一案拟结情由折　七月二十一日

015．奏陈民人杨秀芳京控刘献章一案拟结情由折　七月二十一日

016．奏陈民人尹兰误毒其父等身死一案拟结情由折　七月二十一日

017．熙格等疏防致使监犯反狱后追获逃犯过半请开复原参革职处分折　七月二十一日

018．遵旨奏陈知县胡如川两次被参各款委员查无实据折　七月二十一日

019．新城县劝捐修筑漫口出力官绅请奖片　七月二十一日

020．荫德泰请接署大顺广道遗缺片　七月二十一日

021．附录密谕　着密拿安姓太监就地正法事　八月初五日

022．续查直隶各员据实举劾折　八月初六日

023．代奏新授山东盐运使范梁谢恩折　八月初六日

024．奏陈征补同治六年正杂课银并将未完各商勒限严催情由折　八月初六日

025．奏陈南皮县人许学海京控一案拟结情由折　八月初六日

026．奏陈傅庭立被殴伤越日因风身死及傅刘氏等京控案按律拟结情由折　八月初六日

027．奏陈民妇胡李氏等被故杀其兄遣抱京控一案按律拟结折　八月初六日

028．奏陈李溁等挟仇故杀胡自兴妻儿四人一案恭请王命准其就地正法折　八月初六日

029．永定河道徐继因循疲缓应请开缺另行酌补片　八月初六日

030．江苏候补知县孙育均保案错误请予更正片　八月初六日

031．附录廷寄　着饬独石口地方官查勘地势妥为建盖兵房事　八月二十日

032．遵旨续议直隶试办练军事宜折　八月二十七日

033．巨鹿县知县汪福庚亏短库银案据实拟结折　八月二十七日

034．深州民人刘见因疯砍毙其父按律请准正法折　八月二十七日

035．遵旨汇陈革员杨德润等求减粮差案审明拟结折　八月二十七日

036．恭报直境同治八年三月市粮价值折　八月二十七日

037．奏陈正定县役殴伤吉林兵勇一案按律拟结折　八月二十七日

038．奏陈定兴民人刘六儿京控武童祖锐等案拟结情由折　八月二十七日

039．奏参已故长芦石碑场大使花圻亏短灶课等银折　八月二十七日

040．附陈铭军仍请归刘盛藻统领毋另派员接管片　八月二十七日

041．附陈张家口协左营守备田广义因伤请免骑射给咨引见片　八月二十七日

042．永定河道遗缺请暂委蒋春元署理片　八月二十七日

043．候补知县容裕等期满甄别请照例序补折　八月

044．热河道库历年动用杂税银两请于拨补前就款核抵折　九月初六日

045．安平等县阵亡殉难绅民妇女请予旌恤折　九月初六日

046．已革知州吴中顺历任亏项查系因公挪用拟请免赔折　九月初六日

047．昌黎县永盛当铺等连遭抢劫特参疏防知县江贡琛等折　九月初六日

048．奏陈交河县监生王英魁京控金大虎等强抢田禾案拟结情由折　九月初六日

049．奏陈宁晋县监犯赵二冬等越狱同逃旋各拿获一案拟结情由折　九月初六日

050．直隶藩司卢定勋请旨赴京陛见片　九月初六日

051．四川候补道宝森前在饶阳县催征得力请奖三品顶戴片　九月初六日

052．附录廷寄　着饬抚宁等州县严禁吏胥舞弊并着严查乐亭县书役有无朦混情弊等事　九月初七日

053．据情核明永定河工程酌议办法请拨款项折　九月二十一日

054．同治六年江浙海运经费请免报部折　九月二十一日

055．同治七年江浙江北海运经费请免报部折　九月二十一日

056．奏报直境同治八年四月市粮价值折　九月二十一日

057．奏陈献县民人孙见忠京控孙中全无故谋杀胞侄等一案拟结情由折　九月二十一日

058．奏陈正定县民人王得用等疑贼殴毙运粮差弁一案拟结情由折　九月二十一日

059．天津县民李永泰京控案审明拟结折　九月二十一日

060．奏陈定州民人赵书泉京控赵洛联等活埋人命案拟结情由折　九月二十一日

061．代陈藩司卢定勋因病请假暂缓陛见片　九月二十一日

062．请饬部核议加拨永定河每年额修工程银两片　九月二十一日

063．附录廷寄　着饬确查宣化镇总兵崔福泰是否胜任办理练军职守等事　十月初一日

064．附录廷寄　着妥筹办理并据实具奏同治八年各受水旱灾害省分赈抚等事　十月初四日

065．附录廷寄　着饬藩司将泰宁等地弁兵津贴银两按数拨解事　十月初五日

066．奏陈减定直境各州县防剿枭捻勇粮数目折　十月十三日

067．奏报同治八年五月直境市粮价值折　十月十三日

068．奏报同治八年直境各属秋禾约收分数折　十月十三日

069．永年县接递绞犯张秋忙脱逃佥差不慎各官交部议处折　十月十三日

070．奏陈遵化练军钟才有擅责兵丁黄万金身死案审明拟结情由折　十月十三日

071．赵州民人李福明等京控张洛杰等挟嫌铡害人命一案审明拟结折　十月十三日

072．奏陈行唐县民人盖洛志殴伤刘廷楹身死并尸妻刘毛氏京控一案审明拟结折　十月十三日

073．预报出省查勘北下汛合龙日期片　十月十三日

074．饶阳县年贡饶绸请免采办片　十月十三日

075．三角淀通判朱津展限赴部引见片　十月十三日

076．候补知县贺瀛借拨候补道李麟遇应领勇粮等款抵拨交项片　十月十三日

077．附录廷寄　着饬查明直隶西南被灾地方轻重情形分别赈济如应缓免之处并着具奏等事　十月二十九日

078．长芦盐务按照部议十条分条复奏折　十一月初一日

079．奏陈直境各州县本年秋禾水旱雹风灾歉情形折　十一月初一日

080．附录明谕　着查明被灾各州县应征钱粮准分别蠲缓事　十一月初四日

081．请以李兴锐补大名府知府缺折　十一月初一日

082．候补知县徐从龙等期满甄别折　十一月初一日

083．东明县民困已极恳请豁免历年积欠钱粮折　十一月初一日

084．附录明谕　东明县被淹被扰地方准予豁免积欠钱粮　十一月初四日

085．已革都司马学孟请免治罪并赏还五品顶戴折　十一月初一日

086．清苑等县阵亡殉难绅民妇女恳请旌恤折　十一月初一日

087．海运南粮拟请每日验收平斛米一万石折　十一月初一日

088．开州东明长垣本年秋禾被水灾歉情形折　十一月初一日

089．附录明谕　开州东明长垣等州县成灾村庄分别减缓事　十一月初四日

090．喜峰路都司李振海供词狡展请旨革职审办折　十一月初一日

091．直省二麦未能普种及大广一带恐须另筹赈抚片　十一月初一日

092．查勘永定河工程及回省日期片　十一月初一日

093．附录廷寄　答户部遵拨东三省庚午年官兵俸饷并请饬直隶等省筹解历年欠饷　十一月十三日

094．芦纲惫累请减成本折　十一月十九日

095．遵旨复陈臬司史念祖操守情形折　十一月十九日

096．附录廷寄　着细心察看臬司史念祖能否胜任本职并着据实具奏事　九月初十日

097．永定河北四下汛合龙全河通畅折　十一月十九日

098．候补同知沈燮同等期满甄别折　十一月十九日

099．山东曹州镇标都司崔福成等在营病故请恤折　十一月十九日

100．东光县文生黄跃鳞京控刘仁山案拟结情由折　十一月十九日

101．大名县监生薛廷璧京控薛二宗砍伤胞兄薛廷重案拟结情由折　十一月十九日

102．永定河北四下汛合龙请将被参各员悉予开复片　十一月十九日

103．代奏藩司卢定勋回任日期片　十一月十九日

104．县主簿徐文选原保错误请予更正片　十一月十九日

105．阵亡湖北监生张焕彩廪生丁崇礼请恤片　十一月十九日

106．前新河县典史郎绶昌请予开复回任供职片　十一月十九日

107．附录廷寄　寄谕户部奏预拨来年京饷着各将军督抚依限筹解事　十一月二十九日

108．附录廷寄　寄谕户部借拨巴哈两城饷银三十万两即由各省应解新疆月饷项下归款　十二月十一日

109．附录廷寄　安插索伦一事着户部先拨银十万两以应急需　十二月二十五日

110．奏奖永平府属举办团防出力官绅折　十二月十四日

111．候补道任信成到省一年期满甄别折　十二月十四日

112．本年海运漕粮经费照案支销请免报部折　十二月十四日

113．提督刘克仁在营立功后身故请加恩予谥议恤折　十二月十四日

114．安肃县民焦荣等共殴李立城致伤身死并李廷樑京控案拟结情由折　十二月十四日

115．安肃县民李恩荣京控案拟结情由折　十二月十四日

116．望都县民妇李杨氏京控书役王老明等案拟结情由折　十二月十四日

117．清苑县革兵苑泳盛乘火攫取他人衣服并邱瑞祥知情庇留按律定拟折　十二月十四日

118．革员胡国龙等请暂免发遣片　十二月十四日

119．永定河营都司协备尹光彩千总刘昌安应勒令休致片　十二月十四日

120．记名提督刘盛瑺在营立功后身故请恤片　十二月十四日

121．复设栖流所建盖土房情形片　十二月十四日

122．花马池直兵遣撤所有山西省原派之固本饷银改解部库片　十二月十四日

123．附录廷寄　文翼奏请拨驻防张家口兵饷等事　十二月二十日

124．请修雄县南关外瓦济桥工程折　十二月二十四日

125．查明畿南所属灾歉轻重来春应行赈恤酌拟办法折　十二月二十四日

126．附录廷寄　畿南灾歉应行赈恤着崇厚拨钱十万串　十二月二十七日

127．滹沱河改道北流各属被害亟应设法修治折　十二月二十四日

128．复奏直属本年秋禾灾歉村庄来春应需接济折　十二月二十四日

129．候补道叶伯英期满甄别折　十二月二十四日

130．期满笔帖式西拉布仍归记名知县由部铨选折　十二月二十四日

131．奏参泰宁镇右营守备尹国樑任性妄为请革职提讯折　十二月二十四日

132．按律拟结三河县民妇王高氏误毒伊翁王泳幅身死折　十二月二十四日

133．已革龙泉关都司陈士英被控擅理民词折　十二月二十四日

134．东光县民杨在堂京控胡文几挟嫌毒挞杨廷芳身死一案拟结情由折　十二月二十四日

135．青县职员曹文治京控大城县捕役李宗奎串贼诬扳等情案拟结情由折　十二月二十四日

136．交河县库书胡鸣岐等被控窝贼分肥等情案拟结折　十二月二十四日

137．升任臬司钱鼎铭现办赈务请展缓陛见片　十二月二十四日

138．游击赵永祥守备赵金海革职递解回籍片　十二月二十四日

同治九年

139．献县民人陈培统京控陈林等案拟结情由折　正月初二日

140．滦州庄头解金泽京控佃户于万柏等抗租案结销折　正月初二日

141．已革安平县典史王恩灏与该县知县夏家鼎互讦讯结折　正月初二日

142．安肃县旗妇董杨氏听唆遣抱京控一案拟结折　正月十六日

143．直属同治八年六月分市粮价值折　正月十六日

144．都司赵清泰等三十五员月需薪水照湘军旧例领用片　正月十六日

145．永定河加拨银两在于运库应解京饷内扣还片　正月十六日

146．年终密考折　正月十六日

147．附录廷寄　着饬令藩司将欠发马兰镇标汉兵米折八成银归并陵寝饷内筹拨事　正月二十九日

148．附陈陈鼐恳请补授道员情由片　正月十九日

149．恭谢年终赏福寿字恩折　二月初二日

150．直隶清讼完竣请将办理勤奋各员酌奖折　二月初二日

151．直隶州县留支银两请免提解四成折　二月初二日

152．军需提用盐斤复价等款就案开销请免提回听拨折　二月初二日

153．具奏报解同治八年在京各衙门年起解帑利银两折　二月初二日

154．直隶各属兵差报销章程奏咨立案折　二月初二日

155．通永镇总兵崔福泰丁忧开缺请旨简放折　二月初二日

156．武强县知县刘振中先后被参各款具奏折　二月初二日

157．沧州逆犯窦长越唆母服毒自戕应凌迟处死折　二月初二日

158．崔福泰参案查办复奏片　二月初二日

159．正定府缺以深州直隶州知州刘秉琳署理片　二月初二日

160．附录廷寄　直隶山东得雪甚少察看情形将上忙缓征等事　二月十七日

161．京察优叙谢恩折　二月二十一日

162．湘淮各军剿捻军需四年闰五月起至五年底止报销折　二月二十一日

163．洋枪炮队等项附案请销片　二月二十一日

164．同治八年办理海运出力员弁分别奖励折　二月二十一日

165．同治七年海运案内另行改奖各员片　二月二十一日

166．胪陈提督刘松山事迹据禀转奏折　二月二十一日

167．候补道刘树堂期满甄别折　二月二十一日

168．候补同知裕纶等期满甄别折　二月二十一日

169．记名总兵张呈祥及阵亡弁勇分别旌恤折　二月二十一日

170．宣化镇标中军游击王永胜请恤折　二月二十一日

171．附录廷寄　寄谕筹办海运事务等事　二月二十二日

172．附录廷寄　寄谕各省遇有外国交涉案件持平速结等事　二月二十二日

173．附录廷寄　直隶吴桥等处匪徒劫掠着饬属一体严拿等事　二月二十八日

174．留防案内收支各款截数开单报销折　三月初十日

175．果渠村同治九年岁修工程估需银两折　三月初十日

176．同治八年七月分直属市粮价值折　三月初十日

177．王国治李登元等京控局绅王涟漪等侵帑渔利一案拟结情由折　三月初十日

178．滦州拿获巩刘泳等伙开花会赌局按律拟办折　三月初十日

179．无极县乡长高文祥等京控王洛维等盗卖仓谷一案拟结情由折　三月初十日

180．派委李廷瑞会办天津海运片　三月初十日

181．东省首帮粮船入直日期片　三月初十日

182．浙省海运漕船进口日期片　三月初十日

183．四川督标左营游击刘玉龙服满起复片　三月初十日

184．汇陈永定南北运三河同治八年抢修用过银数折　三月二十九日

185．永定河凌汛安澜折　三月二十九日

186．部驳保奖各员弁遵驳更正分别核准给奖折　三月二十九日

187．候补知县李丕智等期满甄别折　三月二十九日

188．同治八年八月分直属市粮价折　三月二十九日

189．直隶第六案被害绅民妇女请予分别旌恤折　三月二十九日

190．天津县民妇王梁氏遣子王聚然京控马得云案拟结情由折　三月二十九日

191．元城县革监王联廷等京控案拟结情由折　三月二十九日

192．酌定营制办理练军事宜折　四月十六日

193．现议办理备防情形片　四月十六日

194．附录廷寄　马贼扰乱察哈尔及其接壤之直晋地带着饬所属认真巡缉等事　四月初四日

195．附录廷寄　张廷岳等奏马贼肆扰恐匪踪南窜直境着即严防以备不虞等事　四月初十日

196．盐山县民人王清潭京控李桐椿等殴毙伊父一案拟结情由折　四月十六日

197．迁安县颇承镇地方并无匪众为夹把刀会折　四月十六日

198．枣强县生员李竞芳京控伊叔李连起被人谋毙案拟结情由折　四月十六日

199．定州民人韩东知等行窃拒捕伤李牛儿身死尸兄李致贵京控拟结情由折　四月十六日

200．保安州民人陈保因奸犯案致伊父畏累自缢拟结情由折　四月十六日

201．卢龙县等缺以无极县李葆贞等调署片　四月十六日

202．平乡县苏性与获鹿县俞锡纲鸡泽县冯端人与涞水县李金堂相互调署片　四月十六日

203．候补县丞李人鉴等在营病故请恤片　四月十六日

204．候选县丞方明羽请更正宇字片　四月十六日

205．南皮县殉难监生赵炜并赵张氏等请恤片　四月十六日

206．邢台县缺以广平县吴朝彦调补折　四月二十一日

207．保定府理事同知吉英奏留本任免其推升折　四月二十一日

208．因病请假调理折　四月二十一日

209．候补知州周乃大等期满甄别折　四月二十一日

210．同治八年九月分直境粮价折　四月二十一日

211．曲周县邹裕龄与肥乡县庆之金互相对调折　四月二十一日

212．特参任邱县疏防江宁折差吴世修被抢折　四月二十一日

213．西陵树户头目赵二傻偷窃红桩内回干松木案审明拟结折　四月二十一日

214．固勒孟吉盛戎琨伊兴阿年老体弱一并勒令休致折　四月二十一日

215．升任臬司钱鼎铭进京陛见片　四月二十一日

216．谢子纪泽授员外郎恩折　五月初八日

217．固关营桃园汛外委胡上林请以守备归标候补折　五月初八日

218．候补知县沙培之包增澍期满甄别折　五月初八日

219．候补知县王福谦吴大镛汪瀛期满甄别折　五月初八日

220．审明拿获遵化州匪犯并无结立天罡队聚众滋扰重情折　五月初八日

221．迁安县庄头计成钰京控佃户张咏霸地抗租等情折　五月初八日

222．泰宁镇右营守备尹国梁庇纵弁兵索诈民钱折　五月初八日

223．交河县知县朱绍谷之母袁氏请旌片　五月初八日

224．附录廷寄　直东豫欠解黑龙江俸饷着各饬藩司源源报解等事　五月十七日

225．附录廷寄　直东交界屡有路劫着各饬属密拿等事　五月十八日

226．筹议拨兵热河以固边防折　五月初十日

227．附陈拨兵阿尔泰军台等处防剿情由片　五月初十日

228．病尚未痊请续假一月折　五月二十二日

229．畿南七属县赈恤用过银两请免报销折　五月二十二日

230．永定河历次漫口办工出力员弁请奖折　五月二十二日

231．候补道蒋春元请加封典片　五月二十二日

232．试用道景观期满甄别折　五月二十二日

233．南乐县刘赓年与灵寿县张连瑞对调折　五月二十二日

234．天津县典史张秉鉴改名朦捐一案据实拟结折　五月二十二日

235．已革喜峰路都司李振海疑窃致卖骡人投井身死一案拟结折　五月二十二日

236．第七次续奏永年等县阵亡殉难绅民妇女请恤折　五月二十二日

237．天津府经历张焯之妻孙氏在籍殉难恳请旌恤片　五月二十二日

238．截击攻爬花城贼匪受伤阵亡之把总张护清请从优议恤片　五月二十二日

239．安州等州县同治八年积涝地亩粮赋情形分别豁免减免折　五月二十二日

240．附录明谕　安州等州县积涝大洼地地亩允准分别豁免减免事　五月二十五日

241．钦奉谕旨复陈赴津查办夷务折　五月二十九日

242．附录密谕　天津民人焚毁教堂案关重大着妥商办理等事　五月二十六日

243．附录明谕　崇厚周家勋等未能先事预防以致酿成巨案着先行交部议处　五月二十七日

244．附录密谕　着曾国藩抵津后就津郡民教构衅情形会商崇厚妥筹商办理　五月二十八日

245．附录明谕　加封邯郸县龙神并书匾额敬谨悬挂事　六月初一日

246．恭报启程赴天津日期折　六月初七日

247．奏陈天津海防局收支各款报销折　六月十六日

248．永定河南岸五工漫口分别参办并自请议处折　六月十八日

249．附录明谕　永定河南岸漫口道厅等官革职留任曾国藩交部议处等事　六月二十日

250．天津道府县各缺拣员署理片　六月二十三日

251．天津知府张光藻知县刘杰革职请旨交刑部议罪片　六月二十三日

252．附录咨呈军机处咨文　照录与法国驻京公使罗淑亚往来照会三件　六月二十三日

253．查明天津教案大概情形折　六月二十三日

254．附录密谕　着曾国藩抵津后即会同崇厚妥为商办津案以免　六月初九日

255．附录密谕　崇厚充任出使法国大臣其三口通商大臣着成林署理　六月初二日

256．附录密谕　武兰珍王三二犯如何定议着即奏报等事　七月二十七日

257．附录密谕　宋晋折片二件所陈查明曲直秉公办理彭玉麟杨岳斌能否调用等事着曾国藩细心体察　六月十五日

258．奉旨复陈天津教案办理情形折　六月二十八日

259．附录密谕　着曾国藩将迷拐一事迅速具奏崇厚交卸后曾国藩暂署通商大臣等事　六月二十四日

260．附录密谕　复陈洋人挖眼剖心查无确据一折着毋庸议并缉拿凶犯等事　七月初一日

261．密陈津郡教案委曲求全大概情形片　六月二十八日

262．附录密谕　洋人诡谲成性着曾国藩力持正论据理驳斥并询李鸿章能否北援等事　六月二十六日

263．附录密谕　罗淑亚欲将天津府县及陈国瑞在津正法万难允准着曾国藩等力持正论以维大局及饬刘铭传来直陈国瑞暂缓来津等事　六月二十八日

264．附录密谕　崇厚奏曾国藩病重已派丁日昌赴津并先令毛昶熙来津会办李鸿章带兵北援阻止德微里亚进京等事　六月二十九日

265．附录密谕　伯彦讷谟祜请调马队着蒙古黑龙江调拨二千名备防边外回匪月饷届时奏明办理等事　六月二十八日

266．附录廷寄　户部奏催各省赶解京饷等事限期一并办齐　七月初七日

人名索引

返回总目录

同治八年

001．直隶所属同治八年二麦约收分数折七月初一日

奏为同治八年二麦约收分数循例恭折具奏，仰祈圣鉴事。

窃查二麦成熟，例应将约收分数奏报。本年直隶地方自春徂夏，雨泽较稀，麦苗禾甚长发，幸上年秋雨优沾，根柢潮润，以是麦收尚称中稔。兹据布政使卢定勋查明各属二麦约收分数，开具清单，请奏前来。臣查永平、正定二府属约收七分，余河间、深州等二府州属约收七分，顺天、保定、天津、顺德、广平、大名、宣化、遵化、易州、冀州、赵州、定州等十二府州属约收六分余，统计十府六直隶州并属约收六分余。除查明实收分数恭疏题报外，所有同治八年二麦约收分数，理合循例恭折具奏，并缮清单敬呈御览，伏乞皇太后、皇上圣鉴。

再，承德府属麦收分数应由热河都统奏报。张家口、独石口二厅因口外地气较寒，向不种麦。又，顺天府属之霸州、保〔正〕定、文安、大城，河间府属之河间、献县等六州县二麦被水。又，保定府属之博野，深州〈府〉属之饶阳等二县二麦被旱。又，大名府属之东明、长垣二县，黄水未涸，均已饬令该府厅州委员查勘，俟议复到日再行汇案核办。合并陈明。谨奏。

002．直隶所属同治八年二月市粮价值折七月初一日

奏为恭报直隶市粮价值，恭折奏祈圣鉴事。

窃查直隶市粮价值，例应按月开单奏报。兹据布政使卢定勋将同治八年二月分市粮价值数目查明，开单请奏前来。臣复与上月比较，内正定、顺德、大名、遵化、易州、赵州、深州等七府州属价平；顺天、永平、保定、河间、天津、广平、宣化、冀州、定州等九府州属价值稍增。所有同治八年二月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

003．奏陈元城县文举王叔喆妄控胞叔缠讼不休请予先行斥革以便严办情由折七月初一日

奏为文举妄控胞叔，缠讼不休，屡讯坚不吐实，显系恃符狡展，请旨先行斥革以便严办。恭折具奏，仰祈圣鉴事。

窃查接管卷内咸丰七年二月间，据元城县会同委员大名县验报，元城县文举王叔喆呈报嗣母王阎氏在伊胞叔王联廷家身死不明等情一案，将王联廷监生咨革。因集讯两造，供词各执，禀府提郡，未及讯明。经王联廷之妻王谷氏于咸丰九年七月间以伊侄王叔喆因被嗣母王阎氏呈送忤逆，后王阎氏前赴伊家养病身死，捏禀伊夫王联廷将其毒毙、贿串逼供等情，遣抱李升控经都察院奏奉谕旨交审。当经前督臣恒福钦遵行司委提人、卷来省，发交保定府督同委员讯据王联廷坚称，王阎氏实系死由于病，并非被毒殒命，王叔喆供亦不能指实。查验元城县解到原验银探，色系青黄，用皂角水如法擦洗即去，取具王阎氏委非被毒，供结附卷。因王叔喆供不输服，未克定谳。时值海疆不靖，省防戒严，将案暂行发回。迨后防务告竣，经该前府提据元城县，以该县被贼窜扰，原被迁徙逃匿、骤难传解等情，由府司详经咨部展限。嗣因节次催提人、卷未到，而王谷氏又以王叔喆率领差役将伊家粮食、钱衣、首饰等物抢掳一空，并将伊家工人捆殴等情，控经臬司札行大名府委勘拘追解究。迨经该前府提讯王叔喆，仍无输服供词，并究出王叔喆素行强横，于道光二十九年间有曾被伊父王联升呈送忤逆之事。又有听从王叔喆雇车运卖王联廷粮食之冯鸿儒，畏罪赴司自首，饬府并究。而王叔喆即以王联廷图产争继，诱勒兴讼，致伊嗣母王阎氏身死不明，贿通府委翻案勒结，并添砌王联廷抢劫客商、结连教匪等情，遣抱阎敬控经都察院奏奉谕旨交审，经前督臣刘长佑钦遵札委臬司亲提审讯。适值捻逆滋事，该司因赴省南督办防务，将案发府详经改委清河道提讯。该道因案内应质未到，人证众多，未便纷纷提省，详经批饬移回大名道就近提质。而王联廷又以前情未雪、复被抢劫等词，遣抱尹泰控经都察院将抱告咨解回直，经前署督臣行司委提人、卷来省，饬发现任保定府恩福审办去后。

兹据该府会同委员提案质讯王联廷，供无诱勒兴讼、毒害王阎氏身死，并贿买差役、中途脱逃以及抢劫客商、结连教匪各情事。并称王叔喆平素忤逆不法，目无尊长，是以道光二十九并咸丰五、六等年，迭被伊本生父王联升、嗣母王阎氏呈送，均有卷可稽。其控告王阎氏身死不明，实系挟仇诬陷。至王叔喆于同治四年八月二十九日率众抢取伊家粮食等物之处，人所共知，且到案之冯鸿儒、李成泗等均属知情，求向冯鸿儒等切究等语。讯之冯鸿儒，据称伊系南乐县人，向在本县开设粮店。同治四年八月二十一日，有元城县人郑桂林向伊告称，王叔喆因赴省涉讼无资，欲粜粮食，嘱伊代雇大车百余辆装粮，约定是月二十八日赶至小娄村候用。伊先觅得大车七辆送交郑桂林、王叔喆查收，其时已有别处雇来车辆，伊见共有三十余辆，并见素识之魏士选等多人均在王叔喆处，王叔喆即率领郑桂林等均至王联廷家拉运粮石。二十九日，伊又觅得大车二十辆送交王叔喆，复将王联廷家铁货拉运七车，并将衣物、首饰陆续拉运分存在南邑南关瑞家店，并杨村集小娄村等处。王叔喆即令魏士选、王经管粮食，后经王种玉作主粜卖，每斗计京钱一千并九百四五十文不等。伊为王叔喆雇车卖粮属实，后因畏罪曾将缘由赴司据实自首，实无同谋抢劫情事。讯之乡长李成泗，据供四年八月二十八九等日，王叔喆如何抢拉王联廷家粮物，维时伊因有事外出未经目击，事后始行知晓等语。提讯其余人证，供词大致相同。复向王叔喆严切诘询，该举人无可置喙。于王阎氏身死一节未敢十分狡执，唯不认抢取王联廷家粮物铁货之事。诘其京控王联廷抢劫客商、结连教匪各节，亦全不能指出证据，事属毫无影响。

窃查此案王阎氏身死之处，节经提集全案证佐、医生并大、元两县原验刑忤反复辨论，逐层根究，实无致毒之由。原验银探颜色如法擦洗即去，其为并非被毒殒命，似无疑议。王叔喆以无据情词将胞叔王联廷指控，缠讼不休，已属不顾名义，有意拖累。且因王联廷等在省候讼，辄复率领郑桂林等多人抢去王联廷家货物、粮食，变卖入己。现据案证冯鸿儒已将代为雇车拉运并当时所抢粮物分存何处，何人经管，及如何粜卖缘由凿凿供指，该村乡长李成泗亦据供有其事。是王叔喆被控抢劫信而有征，乃迭次提质，该文举坚不承认，明系倚恃护符，有意狡赖，饬据元城县查复。王叔喆系由府学廪生于道光二十六年丙午科顺天乡试中式二百一十名文举，癸丑科大挑二等，后于丙申年注销归入拣选知县班次候拣等情，自应声明该举人中式科分先行详请斥革等情，呈由臬司详请具奏前来。

臣查此案时逾十年，京控三次。王阎氏之被毒殒命，王联廷之抢劫客商、结连教匪，均无证据。而王叔喆之屡被父母呈送忤逆，抢去胞叔家粮物，则皆证据明确，岂可任其始终狡展，案悬莫结。相应请旨将元城县人王叔喆中式文举并拣选知县一并斥革，以凭严刑研讯，彻底根究，按律办理。除饬委提未到要证发府审办外，理合恭折具奏，伏乞皇太后、皇上圣鉴训示。谨奏。

004．奏陈顺义县民妇高酆氏商同奸夫谋毙亲夫一案拟结情由折七月初一日

奏为奸妇因与有服亲属通奸，商同奸夫谋毙本夫之案，审明定拟，循例恭折具奏，仰祈圣鉴事。

窃查顺义县民妇高酆氏，因与夫小功堂兄高火厮通奸，听从高火厮将本夫高所厮谋毒后掐殴致伤身死一案，前据该县验讯具禀，当经前督臣以案关因奸谋毙本夫，情罪重大，批饬该管北路厅审拟解勘，因犯供翻易，饬发保定府审办。旋因高火厮在省监病故，高酆氏肆意狡展，详经发回该厅调同原审之员集证讯明，拟议解司。又因犯供复翻，节次驳委保定府复审，照拟由司解经前署督臣官文提讯，犯供仍狡，复行驳审去后。兹据保定府知府恩福督同委员复讯明确，拟议由司详请审奏前来。臣随提犯亲加研鞫。

缘高酆氏籍隶顺义县，系已死高所厮之妻，结褵有年，未生子女。在省监病故之高火厮即高维名，系高所厮小功服兄，向借高所厮家房屋居住，各自过度，与高酆氏习见不避。咸丰八年三月不记日期，高所厮外出寻工，仅遗高酆氏在家独处，高火厮即向高酆氏调戏成奸，后非一次，给过钱文并无确数，高所厮并不知情。九年七月间，高所厮回归，总未远出。是月不记日期，高火厮与高酆氏在屋玩笑被高所厮撞见村斥，高火厮与高酆氏用言掩饰，高所厮从此防范严密。高火厮因不能与高酆氏续奸，起意向高酆氏商议，欲将高所厮谋死，希图永为夫妻，高酆氏应允。

十二月十二日，高火厮找得种地药虫，用剩红矾一小块交给高酆氏收藏，嘱其得便行事。高酆氏乘间将红矾砸碎，用纸包藏，因一同饮食，未便下手。是月二十五日早，高酆氏作面与高所厮食毕，剩有面汤两碗余。是日，高酆氏因母家族婶酆李氏嫁女，欲往送嫁，意料高所厮下午必食面汤，即乘高所厮赴厕出恭，将红矾放入面内，纸包烧毁，潜向高火厮告知下毒情由，并嘱留心梢看。如果伊夫毒死，给其送信，高火厮应允。高酆氏即赴酆李氏家送嫁，是夜在彼住宿。高所厮于高酆氏走后赴地工作，起更时分始行回归。高火厮代为炊饭，并热面汤给与高所厮，食毕均各闭门睡歇。四更时分，高所厮腹痛喊滚，自将额颅左磕伤。高火厮知系毒发，开门假意往视。二十六日早，高火厮往向高酆氏捏称家内有事，令其回归。高酆氏意料高所厮中毒，即嘱高火厮先回。是日早饭后，酆李氏令高酆氏之堂弟酆招儿赶驴伴送高酆氏回归，行抵村外距家不远，高酆氏虑及酆招儿至家不便，托言年终事忙，嘱令酆招儿赶驴折回。高酆氏独行回家，时高火厮在场院等待。高酆氏悄向查问，高火厮声言夜间毒发未死，高酆氏恐高所厮不死致事败露，向高火厮商议。高火厮复起意将高所厮掐死，随与高酆氏一同走进屋内，见高所厮在炕滚喊，高火厮乘高所厮滚转仰面，用两手将高所厮咽喉掐住，高所厮两手乱抓，致伤高火厮右手背。高所厮两脚乱蹬，高火厮按掐不住，令高酆氏殴打。高酆氏脱下新衣，顺取门旁所放二粱杆在高所厮身上、臀上、脚上乱殴一会，致将高所厮左右胳肘、脊背、左臀、左胯、右腿、左右膝、左脚面、左右脚趾殴戳致伤，并被高火厮掐划伤咽喉、食气嗓、左血盆、左耳根、项颈，高所厮当即殒命。高火厮用被掩盖尸身，与高酆氏商定，捏称高所厮暴病身死。高火厮往向伊胞嫂高巩氏通知，高酆氏仍将新衣穿上，假装由母家甫回情形。后经高巩氏趋视，因见高所厮口角流血，头项受伤，不似病死情〈形〉，连日向高酆氏、高火厮追问，高酆氏等用言支吾。高巩氏知有别故，因系人命重情，未得确据不敢冒昧呈报。至二十八日，高酆氏欲行买棺盛殓，高巩氏声言高所厮身死不明，必须报官相验，方可棺殓。高火厮斥其多管，高巩氏不服，即将高火厮头脸抓伤，经地方卢文太趋至劝歇，并看明高所厮项脖有伤，向高火厮盘出实情，报经该县宋彭寿验讯，禀经前督臣批饬提厅审办。嗣据北路厅调同该县宋彭寿审明，拟议解由前臬司照拟勘转。经前督臣以犯供翻易，饬发保定府审讯。旋据清苑县以高火厮在监病故，验讯刑禁人等并无凌虐情弊，取具图结职揭，报经批饬核案详办。该前府因提讯高酆氏恃无质证，供甚狡展，详经发回该厅调同宋彭寿集证审明，仍照原拟解勘。因犯供复翻，节次驳委保定府复审。兹据该府恩福督同委员研审明确，拟议由司详请审奏前来。

臣提犯亲加研鞫。据供前情不讳，复诘不异，案无遁饰。查律载，妻因奸同谋杀死亲夫者凌迟处死，又奸缌麻以上亲之妻者杖一百徒三年。又例载，亲属相奸罪止杖徒，如奸夫将本夫与奸妇商同谋死者，奸夫拟斩立决各等语。此案高酆氏与夫小功堂兄高火厮通奸，因夫高所厮防范严密，不能续旧，辄敢听从用红矾将高所厮谋毒，后又与高火厮掐殴致毙，实属淫凶不法，自应按律问拟。高酆氏除与夫小功堂兄高火厮通奸轻罪不议外，合依妻因奸同谋杀死亲夫者凌虐处死，事犯虽在咸丰十一年十月初九日恭逢恩诏大赦以前，第事关十恶，不准援免。高火厮与小功堂弟高所厮之妻高酆氏通奸，辄敢起意商同高酆氏将高所厮谋毒掐伤身死，亦应按例问拟。高火厮除与小功弟妻通奸轻罪不议外，合依亲属相奸罪止杖徒，如奸夫将本夫与奸妇商同谋死者，奸夫拟斩立决，例应拟斩立决，左面刺凶犯二字。业已在监病故，应毋庸议。高巩氏用手将高火厮抓伤，讯系忿激所致，并无不合，应毋庸议。至该犯高火厮在监身死之处，既据清苑县验讯明确，委系病剧所致，刑禁人等并无凌虐情弊，俱毋庸议。除备录供招同送到图结职揭送部外，所有审明定拟缘由，理合恭折具奏，伏乞皇太后、皇上圣鉴，敕部核覆施行。谨奏。

005．同治七年天津道征收海税一年期满折七月初一日

奏为天津道征收海税一年期满，恭折具奏，仰祈圣鉴事。

窃照天津海税每年额征银四万两，以二万六千两作正解部，以一万四千两作为盈余解司充公，历经遵办在案。兹据天津道周家勋禀称，经征同治七年分海税应自是年四月初一日起，至八年三月十日止，扣足一年期满，例应截数奏报。内因同治七年江浙、江北漕粮并浙省采办米石由海运津，先后共到沙船五百九十五只，所载货物均在奏定章程免其纳税二成之列，核计共免征货税银一万五千三百六十九两一钱。又奉户部议复通商大臣暂署两江总督李鸿章奏，苏浙海运回空沙船装货，请免天津、牛庄豆货杂粮各税，奉旨允准，核计免征出口货税银一千四百四十二两三钱。又奉户部议复河南道监察御使胡寿椿奏，请免征米税，奉旨允准，核计免征米税银一万三千二百五十八两三钱七分。又奉户部议复给事中洪昌燕奏请招商采买米石酌免厘税一折，饬令江苏、浙江、奉天等省凡有贩运稻米、杂粮，发给免税执照。如米商夹带别项货物，仍一概照旧输税。奉旨允准，核计免征稻米杂粮税银一千九百四十七两九钱。其余商贩杂货及并无免照杂粮，照旧征收银一万一千一百二十五两五钱八分。以上共计免税银三万二千十七两六钱七分，实征银一万一千一百二十五两五钱八分，二共银四万三千一百四十三两二钱五分，较比额征四万两之数溢余银三千一百四十三两二钱五分。此项溢余银两应在恩免数内开除不计外，尚有免税银二万八千八百七十四两四钱二分。

查历届海运漕粮采办米石免税成案，并免征米税均系按正额盈余四万两之数分成折算，今免税银二万八千八百七十四两四钱二分，自应循案分成折算，每万两折实银二千七百八十一两三钱九分五厘，计正额银二万六千两，折实银七千二百三十一两六钱二分七厘。内除支销书役一成工食银七百二十三两一钱六分二厘七毫，实应解部银六千五百八两四钱六分四厘三毫。内因同治七年起运六年奉省初运粟米内，有奉省捐输粟米一千石，一并搭运赴通。应需海程水脚及内河剥价，详请咨明户部动用海税银二百二十一两，尚应解部银六千二百八十七两四钱六分四厘三毫。其盈余银一万四千两折实银三千八百九十三两九钱五分三厘，解交藩库拨用等情，禀请具奏前来。

臣查同治七年四月初一日起至八年三月三十日止，江浙、江北漕粮并浙省采办米石由海运津，先后共到沙船五百九十五只，所装货物均在奏定章程免税二成之列。又按照部议，海运沙船回空准免出口货税。又议复御史胡寿椿等奏免米税，共计免征银三万二千十七两六钱七分，实征银一万一千一百二十五两五钱八分，统计实征、免征银四万三千一百四十三两二钱五分，以额征四万两之数考较，溢余银三千一百四十三两二钱五分。此项溢余银两应在恩免数内开除不计外，尚有免税银二万八千八百七十四两四钱二分。历届海运漕粮采办米石免税成案并免征米税，均系按正额盈余四万两之数分成折算。今免税银二万八千八百七十四两四钱二分，自应循案分成折算，每万两折实银二千七百八十一两三钱九分五厘，计正额银二万六千两，折实银七千二百三十一两六钱二分七厘。内除支销书役一成工食银七百二十三两一钱六分二厘七毫，实应解部银六千五百八两四钱六分四厘三毫。内因同治七年起运六年奉省初运粟米内，有奉省捐输粟米一千石，一并搭运赴通，应需海程水脚及内河剥价，咨部动用海税银二百二十一两，尚应解部银六千二百八十七两四钱六分四厘三毫。其盈余银一万四千两，折实银三千八百九十三两九钱五分三厘，解交藩库拨用，并无征多报少情弊。所有征收海税一年期满缘由，理合恭折具奏，伏乞皇太后、皇上圣鉴，敕部议复施行。

再，同治八年海税，应请仍饬天津道管理。合并陈明。谨奏。

006．汇陈张瀚等被参交代弊混一案审明拟结情由折 ⁽¹⁾ 七月初一日

奏为前参交代弊混之同知知县，现已审究明确，罪有主名，照例分别定拟，并请开复该员等革职处分，仍交部议处，恭折复奏，仰祈圣鉴事。

窃查前因丁忧知县任尔会，借前署密云县候补同知张瀚垫办咸丰十一年桥道等项经费银两，抵解任尔会东安县交代欠款，经前署藩司李鹤年查有弊混，详由前督臣会奏奉旨：“张瀚、任尔会均即革职严讯，余依议。”钦此。钦遵当即行司发交保定府审办去后，嗣经升任知府费学曾、现任知府恩福督同委员节次研究，张瀚供认允借任尔会领款属实。任尔会供认借到张瀚领款并空白文领，因要出省措资，即将此事托付前充军需局书吏、候选知县陈沅代办。传汛陈沅，据供系托前充军需局贴写邵可安办理。虽邵可安已故，有在场目击之高武得可证。传讯高武得，据供陈沅因急赴永平，将张瀚空白文领交邵可安，查明任尔会欠解确数，填注文领代办以领拨解，彼时确系亲见。嗣邵可安探知交款新章，本人交案未清，不准以领款借人拨抵。其时任尔会、陈沅均未在省，是以起意捏报朦混，只图办成得谢，遂将交存领文改报张瀚。密云县交代，已同现任会算清结，起有草稿，令高武得填写，邵可安呈递，旋被看出破绽见参。是邵可安实为此案首祸。高武得既为照写，亦属知情，自应照例问拟。张瀚、任尔会误被牵累，应请开复，仍交部议处。兹据该府审明拟议详由藩司详奏前来。

臣复加查核。缘此案续经究出之要证邵可安、高武得，均籍隶清苑县。邵可安向在州县办理帐房杂务，迨后在省闲住。高武得与其交好，时为帮写信札等事。已革候补同知张瀚、已革前任东安县知县任尔会，均在顺天当差，同寅交好。任尔会于同治二年四月在东安任内闻讣丁忧，因在任时正值马贼窜扰，募勇巡防并制造军火器械，挪用地粮、正耗等银三千余两，奉文催解甚紧，无力措缴，又急待清厘回籍葬亲，中情惶迫，与张瀚在京会遇述及苦况，并探知张瀚前署密云县任内有垫办咸丰十一年桥道等项大差经费，为数甚巨，尚未具领，向其借款移抵。近年直隶章程，凡州县垫办兵差、大差等项，皆剔归自行请领，不入交代。张瀚于封印期内，遵用空白开篆，销毁时留得密云县印空白领文一套，内系申文一纸，领状一纸，原冀自行赴司请领。迨交卸后算明交待造册，移交后任，将垫款剔除自领。正拟赴司请领，适任尔会再三央恳通融，张瀚情不可却，遂将前留空白领文借给，嘱令到省禀明藩司再行填领请抵。任尔会于三年六月来省，当交素识之曾充军需局书吏、保举从九品加捐候选知县陈沅代为查明欠解东安地粮年款细数，办具会禀呈送印领请抵，并许酬谢笔资。陈沅接收应允。后任尔会因回籍川资无措，奉批尚须时日，即赴天津一带告贷。而陈沅原拟自为料理，讵其胞叔游幕永平病亟，呼令前往嘱办后事。陈沅查找任尔会已走，又急欲起程，忆及邵可安现在省城，可为代办。即将任尔会所交文领及东安交代底稿等件转托邵可安代办，并将任尔会事成酬谢之言亦向告述。时高武得在坐共闻。陈沅遂赶赴永平而去。此张瀚借领与任尔会展转请交代办之实在情形也。

迨邵可安查得欠解实数，正在办禀请抵，适奉交代新章，凡州县交代案内剔除自领垫款，非本身交代清结，不能出借移抵。邵可安闻知此信，又闻张瀚密云交代未结，逆料禀送领文请抵必被驳斥，起意先行捏报交代清结，再行禀请领抵，事成之后，可以多得任尔会谢礼，当与高武得商议。高武得平日本为誊写事件，冀可分润，亦即允从。邵可安当将陈沅交给呈送印领之空白申文，作为现任密云县与张瀚会申交代清楚之文，令高武得填写交代清结字样投递。经前署藩司李鹤年以张瀚应交、应抵究有若干，并不开具款折禀送，率用申文呈报，核与向章不符，密札北路厅确查禀办。而邵可安等续将空白领状填写，依领密云桥道经费等项银三千余两。并据张瀚、任尔会无印会禀一纸，请以密云经费借抵东安地粮银三千余两，开具清折同领状投呈。适前署司李鹤年接到北路厅转据现任密云知县张鹏云查复张瀚交代，并未核算收清。不知何人捏造，并文内盖用何衙门印信，详请查究。当以张瀚、任尔会通同弊混，详经前督臣会奏奉旨：“张瀚、任尔会均着革职严讯。”钦此。钦遵行司转饬遵照。嗣经该府饬据任尔会、张瀚先后投到，供出前情。差查陈沅外出未归，前升府费学曾以张瀚等如果历任各处交代并无亏短，以所余之领项同寅借抵，尚属因公。若交代有亏，即无情弊，亦难宽恕，亟应先查交代实亏若干，详司查明。张瀚历署通州、涿州、大城、密云，任尔会历任良乡、东安，各处交代均经委员监盘，会同前后任逐一算清禀报，并应领之款备抵交项无亏外，张瀚计长余、实银、票银、加平等共一万二千余两，任尔会计长余、实银、票银、加平等四百八十余两，先后札饬该府知照。嗣据该府传到陈沅投案，供出邵可安，饬据清苑县查得邵可安已于五年六月初六日病故。陈沅又供出高武得，未及讯明卸事。该府恩福到任时值陕逆窜扰，各案展限，兹军务告竣，催据提集人证讯悉前情，案无遁饰，自应就此拟结。

查律载，增减官文书内情节字样者，杖六十。若有所规避，各加本罪二等。又不应为而为，事理重者，杖八十。又断罪无正条，援引他律比附各等语。此案邵可安、高武得因陈沅交给密云县印空白领文，托其查款办禀，请以密云应领桥道垫款移抵东安地粮欠项，乃希图重谢。辄商同将文领拆而两用，以申文捏填密云交代清结，复送领状禀抵，以冀朦混批准，实属作弊犯科。惟空白文领内已用印即属官文书，该犯等不照陈沅所言填写而捏写交代清结，即属规避增减。第假使朦准领抵，其银仍在库中，非该犯等所得，即谢礼亦未入手。既与诈欺官私取财不同，又与规避罪名冒领银两有异，若仅照增减官文书罪止杖六十，未免轻纵。遍查律例，此外又无恰合正条，自应酌量从重问拟。高武得虽供邵可安起意，惟邵可安并未到案，业已病故。该犯既商同捏报，厥罪维均。邵可安、高武得均请照不应为而为、事理重者杖八十律杖八十，酌加枷号两个月，满日折责发落。邵可安病故弗议。已革同知张瀚、已革东安县任尔会，历任各州县交代业已算清结报，均无亏短，且各有长余未领兵差等项经费银两。张瀚前因任尔会奔丧情迫，欠解东安地粮正款，一时无从设法，将自备请领垫办密云桥道经书之空白印文、领状，因情借与任尔会禀司领抵，原属寅好通融，以完库帑，别无私意。即任尔会将印领转给陈沅代为查款填数禀办，亦例所不禁。若陈沅查清款目，将文领具呈会禀请拨准驳在司，即无弊混可言。乃陈沅转交无知之辈，希图重得谢礼，将文领二件混写捏报，实非张瀚等意料所及。案已讯明，罪有所归。应将原参革职之处先行开复，以昭平允。惟张瀚前在密云任内所存封印期内遵用空白印领一套，虽留为自备请领垫款之用，亦无知情弊混情事，究属未经销毁，例有处分。任尔会借领抵欠既已到省请友代办，乃不候定稿出禀，辄因奔丧情迫，告贷川资，遽而远离，以致陈沅混交别友生此事端，实属疏于检点。合无仰恳天恩俯准，将知府用候补同知张瀚、前任东安县丁忧知县任尔会原参革职之处，均先开复，仍交部分别照例议处。候选知县陈沅，原系书吏出身，当明于事理，乃于任尔会交给印文令其查款办禀领抵，并不慎重将事，辄因自有私事，混交无知之人图谢捏混，几致张瀚等因人受累，功名诖误。虽讯系事出无心，并无通同作弊，亦未得财，究非寻常疏忽可比，并请将陈沅交部议处。张瀚所留空白印文，讯明仅止此件，别无存留未毁之件，邵可安等此外亦无商谋知情之人，张瀚、任尔会各处交代已结，均毋庸议。至邵可安病故之处，既据该府饬据清苑县查传邻族人等讯取供结无异，亦毋庸议。除录供咨部外，理合会同兼管顺天府府尹臣万青藜、顺天府府尹臣王榕吉合词恭折具奏，伏乞皇太后、皇上圣鉴训示。谨奏。

————————————————————

(1)  此件与万青藜、王榕吉会衔具奏。

007．奏陈同治七年科布多换防事宜折七月初一日

奏为循例派拨换防官兵，恭折具奏，仰祈圣鉴事。

窃照科布多额设屯田，向于直隶、山西二省派官六员，兵一百六十名前往驻防，谓之大班。乾隆五十七年复添设官四员，兵六十四名，谓之小班。按五年分作两次换班。嗣于道光二十九年经科布多参赞大臣奏请将大小两班归并一班，俟小班班满时照例更换在案。查科布多官兵自咸丰八年换防到科，至同治二年班满，经该大臣奏准暂缓更换一班，自同治二年留驻起至七年止又届五年期满，均应更换。前准科布多参赞大臣咨称，已奏准酌留马步兵一百一十二名，教引新换兵丁耕种屯田，其余兵弁应行更换等因。当经前署督臣转行遵办去后，兹据布政使卢定勋、臣标中军副将冷庆具详前来。

臣查同治七年应派往科布多换防官十员、兵二百二十四名，除该大臣奏明留驻防兵一半及山西大同镇应派官一员、兵八名外，直隶省应派官九员、兵一百四名，内应派参、游一员。前经前督臣奏派山海路游击赓音布前往，未及赴防，告病开缺，改派易州营游击惠芳。嗣因惠芳亦即在途告病奏参革职，并因前派之赓音布起病来直，仍令前往接办，而该员又复任意逗留。又经参革所遗屯务，经前署督臣奏派现任山海路游击常存前往接办，其余弁兵已由宣化镇循例酌派，其马兵各带本身营马。至军装、器械、火药、锅帐、驼只、鞍屉等项，照例给发。应需口外三个月口粮，咨明山西抚臣照例支给。官兵跟役、皮衣、驼马、折价、盐菜等银，照旧赏给。又，官兵应借俸饷及整装援案，酌借分季核扣还款。以上应发银两，现在口北道库军需项下不敷支放，檄饬该道在于库存，无论何款先行动给，由藩司拨还归垫。

至此次派往接办之游击常存，援案自宜起程出张家口，咨部办给勘合，令其乘骑台站马匹，其应需俸赏、借支并跟役、驼马、折价等银，亦已照案分别给发。除分咨户、兵二部查核外，所有官兵派往科布多换防缘由，理合恭折具奏，伏乞皇太后、皇上圣鉴。谨奏。

008．奏陈监犯王二红等越狱投贼未遂拿获讯明正法情由折七月初一日

奏为拿获监犯乘乱越狱，希图投贼，审明就地正法，恭折具奏，仰祈圣鉴事。

窃查肃宁县监犯王二红商同伊弟王三乘乱越狱，欲行投贼，甫经爬越上墙，即被该县拿获，讯明正法一案，现经该管河间府知府、宗室灵杰提集刑禁，并另案同监人犯研讯明确录供，拟议详由臬司张树声复核，详请具奏前来。

臣查王二红系用木棍等械共殴张八十致伤，越日身死，拟绞。其弟王三因殴伤张四绳成废，拟徒，解勘发回羁禁之犯。嗣于同治七年正月十九日捻匪扑攻该县城垣，该犯王三在外监喧嚷，计图诈狱脱逃，其兄王二红即在内监接应喧闹，以致监犯均各惶惑。经该署县汪度提案责惩，并将王三收入内监。至二月初二日早放封后，该犯王二红因闻捻逆复行攻城，胆敢商同伊弟王三乘乱砸开铁镣，上房扒墙，并喊令监内各犯一同反狱往投发捻。经禁卒宫占才等喊捕，犹敢用砖掷打，殊属凶横不法，律贵诛心，实属形同叛逆。当此人心惶惑，内外交变，防不胜防，若不严行惩办，殊不足以儆凶顽而镇囹圄。业据该县于讯明后，将王二红、王三二犯即行就地正法，应毋庸议。管狱、有狱各官一闻监犯王二红等生变越狱，登时督同刑禁兵役将犯全获掩捕，尚属迅速，均请免其置议。刑禁人等及另案同监各犯，据讯无知情同谋容隐不首情事，均毋庸议。监墙荆茨业已修整，亦毋庸议。除备录供招咨送刑部外，理合恭折具奏，伏乞皇太后、皇上圣鉴，敕部核覆施行。谨奏。

009．附陈永定河北四下汛漫口缓至秋后合龙情由片七月初一日

再，查永定河北四下汛漫口，前据该道等以引河淤垫无多，口门亦尚不宽，请就半月内抢办堵闭，以赎前愆，当经准其试办，而又料其全无把握，曾于上次折尾声明在案。兹据永定河道徐继禀称，该道自六月初二日起昼夜赶办，雨坝进占，浇做夹土坝，挑筑背后土工，并镶做边埽，加压顶土，至十六日止共进十二占，连小坝共二十四占，仅留金门口四丈七尺。其河身淤垫处所引河沟工，亦经间段挑挖，本定十八日合龙。因十七日大雨竟日，兵夫不能站立，是以改至十九日，当于是日卯刻挂缆，测量金门口水深一丈二三尺不等，溜势湍急异常，两坝十分吃重。该道不惜重资竭力跑买，无如伏水性极汹猛，势若排山。金门口随镶随蛰，坝前水愈抬愈高，以千余人抢办三时之久，迄未能追压闭气。又值水适骤涨，势更难与强争，只可以保全大坝为急，不得已将金门口土料拆去，俾河流得有去路，免致伤及坝身，俟秋后水弱再将引河加挑宽深，方可合龙。现计大坝、引河均尚如故，已派弁严密防守，亦不致虚糜经费等情具禀前来。

臣查此时正交初伏，水力刚劲，本难侥幸成功，特因该道厅等急图自赎，是以姑准试行，今功败垂成，实亦意中之事。且全河受病已久，下口太高，无尾闾可以宣泄，中泓太浅，无河身可以畅流。即使北四下汛幸而堵合，而堤埝单薄，处处可考，不决于此，或溢于彼，总坐河无可归之槽，溜无容受之处，故泛滥为患耳。将来秋冬合龙之后，必须将挑挖中泓，疏浚下口，二者认真筹办，庶可补救万一。臣识暗才疏，不克研究河务，胸怀成竹，以致底绩无期，曷胜惶悚之至，理合附片具陈，伏乞皇太后、皇上圣鉴。谨奏。

010．附录廷寄　着饬所属趁永定河水势稍减即赶紧堵合疏浚等事七月初五日

同治八年七月初五日，准兵部火票递到承准军机大臣字寄——

同治八年七月初四日奉上谕：

曾国藩奏永定河漫口未能合龙等语。永定河北四下漫口经道员徐继堵筑，本已定期合龙，因雨大溜急，不能抢办，固系实在情形。惟口门本不甚宽，引河大坝均尚如故，仍当随时酌度情形，妥筹办法。着曾国藩饬令该道认真经理，一遇水势稍杀，即当赶紧堵合，毋任泛滥为患。至全河受病日深，宣泄不畅，堤埝单薄，他处易有决溢之虞，曾国藩既虑及此，将来合龙后自应将中泓下口挑挖疏浚，以资补救，毋得稍涉大意。将此谕令知之。钦此。

遵旨寄信前来。

011．附陈总兵姜国仲暂缓陛见情由片七月初一日

再，大名镇总兵姜国仲自同治五年八月奉旨补授是缺，当即奏奉谕旨：“俟畿南防务完竣，再行来京陛见。”钦此。嗣因捻逆纷乘，直至上年七八月后始得普律戡定，渐次撤防，扣至本年秋间，又届三年陛见之期。该总兵本拟即日请觐，兹接大名道范梁禀称，大名一镇汛地介在豫、东两省，中间虽边氛稍戢而伏莽正多，本年春夏雨少，田禾多未播种，畿南民情浮动，正匪徒乘机出没之时，全赖该总兵在任督练巡防，藉资镇压，可否转请暂缓入觐等情禀请核办前来。臣查该道所禀，系属实情。合无仰恳天恩，俯准大名镇总兵姜国仲暂缓陛见，以资镇压，俟秋收丰稔，地方敉平，再行入京请觐。理合附片具陈，伏乞皇太后、皇上圣鉴训示。谨奏。

012．遵旨严拿二字会匪及酌议会哨章程折七月二十一日

奏为遵旨酌议会哨章程，开单恭折具奏，仰乞圣鉴事。

窃查前准军机大臣字寄同治八年五月初三日奉上谕：“前因御史郭从矩等先后陈奏山西、直隶有匪徒聚众抢劫，并有二字会匪名目，迭经谕令曾国藩、郑敦谨、李鹤年督饬所属认真严拿，业据曾国藩将查办大概情形复奏。本日又据李鹤年奏称，查明豫省界连山西，各县尚无匪徒聚众情事，惟直、豫、晋三省交界处所犬牙相错，山径丛歧，最易藏奸，拟知会邻省约期会哨等语。郑敦谨于特旨查拿之案，何以日久未经陈奏，殊属延玩。着即严饬所属上紧搜缉，一面将办理情形复奏，毋稍迟误。至约期会哨，尤须不分畛域，实力奉行，庶可杜此拿彼窜之弊。着曾国藩、郑敦谨、李鹤年妥议章程，认真筹办，毋令有司视为具文。李鹤年折着抄给曾国藩、郑敦谨阅看。将此各谕令知之。”钦此。遵旨寄信到臣。当经札饬总局司道筹议，并分檄督饬所属各员弁无分畛域，实力稽查，严密搜捕。嗣复钦奉五月初八日寄谕：“以郑敦谨复奏各情，仅据属员一禀塞责，并不实力查拿。着遵前旨，妥议章程，认真筹办。”等因。钦此。

臣查直隶正定、顺德、广平等府迤西边界，与晋、豫二省毗连，其间山岭重叠，路径纷歧，匪徒最易藏匿。且三省连界，犬牙相错，一经查缉，不免此拿彼窜。钦奉谕旨饬令约期会哨，尤须不分畛域，实力奉行，自应钦遵办理。兹据总局司道遵拟会哨章程，开折详请核办前来。臣复加确核，尚属周妥，其有未尽事宜，仍饬随时酌定，务期立法周密，使匪徒无可托足，一律闻风敛戢，庶以仰慰朝廷除暴安良之至意。所有遵旨酌拟会哨章程，理合缮单恭折具奏，伏乞皇太后、皇上圣鉴训示。谨奏。

附录会哨章程

谨将遵旨酌拟直、晋、豫三省毗连各州县约期会哨章程开具清单，恭呈御览。

计开：

一、会哨不必拘定地面也。查直、晋、豫三省交界之处，山岭丛杂，往来通行，路径不一，接壤州县每月会哨一次，务须先期酌定地方，彼此约订。如上次在此地会哨，下次即在彼处会哨，不必拘定地面。庶山陬僻壤，躬亲遍历，免致顾此失彼。平日仍应会同营汛选派兵役，不分畛域，认真巡逻，务期有犯必获，毋稍纵漏。

一、接壤州县应会衔出示晓谕也。查匪徒匿迹山岩，地连三省，不免此拿彼窜，以致破获为难。兹既饬令会哨，自应不分畛域，一体查拿。第恐乡保人等未能同知，或因事系隔省，呼应不灵，甚至地棍、土豪从中挠阻，诸形掣肘。应令接壤州县会衔会印，剀切出示。在于交界处所遍贴晓谕，并于会哨时面谕乡地人等，嗣后缉匪事宜，务须声气相联，不得稍存此疆彼界之见，违者究惩不贷。

一、地方文武宜轮流巡哨也。查交界之处，多系崇山竣岭，虽云接壤，其间自数十里至一二百里不等，窎远之区，往返即须三四日，州县公事较多，恐不能按月巡哨。应令该管营汛分任其事，递相轮流，各专其责成而免推诿。

一、会哨宜联络乡团也。匪徒以岩谷为巢穴，而山径险仄，每有人迹罕到之处，非土著居民不能熟悉路径。州县会哨，宜与各处乡团联络，务使声息相通。遇有匪徒啸聚，彼此密约，各带兵役会合乡团，以熟悉路径者为导引，迅速掩捕。庶可悉数破获，不致此拿彼窜。

一、接壤之处不分邻省、本省一律会哨也。查正定府属之赞皇、元氏、平山、灵寿、井陉、阜平，顺德府属之内邱、邢台、沙河，广平府属之永年、邯郸、磁州等州县，俱与晋、豫二省界连，固应遵照巡哨。即本省州县交界地方，亦多深山穷谷，最易藏奸，应令一体定期会哨，以昭周密。

一、会哨应饬按月禀报也。查缉匪本系地方文武之责，总宜实力奉行，不得稍有懈弛。每次会哨，即将情形禀报查考，并令本管各府随时稽查。如有虚应故事，以空文禀报塞责者，先行记过示惩。倘始终懈忽，致境内仍有匪徒出没者，从重撤参。

013．奏陈候补知县容裕等期满甄别情形折七月二十一日

奏为知县期满甄别，恭折具奏，仰祈圣鉴事。

窃查吏部奏定章程，道府州县无论何项劳绩保奏，归入候补班人员，以到省之日起，予限一年，令该督抚详加察看，出具切实考语奏明，分别繁简补用等因。遵照在案。兹查有候补知县容裕、张联恩等二员，均已一年期满，自应遵照新章甄别。据布政使卢定勋、按察使张树声造具该员等履历、考语清册，会详请奏前来。

臣查该员容裕，条理明晰，局度安详。张联恩人尚干练，办事勤谨，均堪胜繁缺之任。俟有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

014．奏陈高丹墀京控高增淦窝匪一案拟结情由折七月二十一日

奏为挟嫌妄告，审明按律坐诬，分别定拟，恭折具奏，仰祈圣鉴事。

窃查南宫县革员高丹墀，挟嫌遣抱赴京诬控无服族叔高增淦结贼馈物、窝臧叛逆，并官吏勒捐、丁书串诈等情一案，经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。抱告家人侯贵用，该部照例解往备质。”钦此。钦遵并准将该抱告咨解到直，当经前督臣刘长佑行司委提人卷来省，发交保定府审办。经该前府提讯两造，供词各执，因要证李珍等未据传解，委提未到。集讯该原告高丹墀，供仍狡展，恃符逞刁，将该原告原捐千总职衔咨革，并因节次委提人证未到，咨部展限。嗣据南宫县会同委员查得案证李珍先已在天津县病故，并据清苑县先后详报，抱告侯贵用于因病取保后逃匿无踪，案证高增淦在店因病身死，其余人证亦据查明或已病故，或已外出。兹将被证刘治隆并高美智之子高东山先后传解到省，经该府恩福督同委员提集高丹墀等质讯明确，由臬司张树声照拟勘转详请审奏前来。

臣亲提研鞫。缘高丹墀、高增淦并病故之李珍，均籍隶南宫县，刘治隆籍隶山东冠县。高丹墀由监生于咸丰元年间在京报捐千总职衔，高增淦系高丹墀无服族叔，同村居住，先无嫌隙。李珍曾充该县户书，高丹墀与李珍素识往来，刘治隆向未识面。高增淦曾在山东冠县当铺生理，与刘治隆同铺交好，嗣因当铺歇业回籍。同治元年十一月间，东匪窜扰该县，饬令举办团练。该村公举高丹墀与高增寿二人充当团总，募勇劝捐，均归高丹墀经理。如遇打仗，团勇阵亡，给资埋葬。十二月十三日，贼匪逼近该村，高丹墀先期携眷逃避，经高增寿同高东风带勇迎敌，与贼接仗。高增寿受伤阵亡，并毙团勇三名。高丹墀闻贼退回村，高东风带领阵亡团勇家属往向高丹墀索取埋葬钱文，高丹墀因经费用完，未经付给。高东风等屡找吵闹，并声言高丹墀侵吞捐项，取巧逃避。嗣经高增淦出向调理，派令高丹墀捐给制钱二十五千。高丹墀勉强应允，如数措交。二年二月间，刘治隆前赴南宫县矮路村索账，适债主李姓病故，又值村民避乱，即找至高增淦家借居。旋经地方高幅苓向高丹墀谈及高增淦家住有外来之人，高丹墀探知系山东人刘治隆。因时当盘查奸细，嗔高增淦未向告知刘治隆来历，并疑高东风等向索葬费，当众诬其侵吞捐项，系高增淦唆使，心怀不甘，起意诬告。即以高增淦窝留外来匪人，控经该县陈凤藻传讯高增淦等，供无窝匪情事。差传高丹墀，避匿未到，将高增淦等取保。高增淦因被高丹墀平空诬陷，即与刘治隆赴州控。经该前署州高维翰传讯未结，饬委新河县褚瑨会同南宫县提讯高丹墀，供词狡展，饬役看管。一面分移刘治隆原籍冠县及寄籍聊城县，查复刘治隆确系安分良民，并无为匪不法。高丹墀虑恐审虚坐诬，未能将高增淦陷害，即浼户书李珍打点。李珍向高丹墀先后索银五百九十两，经高丹墀托表弟刘殿华送交。刘殿华不知高丹墀打点情由。迨后高丹墀因花费银两，见高增淦等安然无事，知被李珍欺哄，益加忿恨。复疑该县丁书串通舞弊，乘间潜逃。复以高增淦所窝之人系由贼营前往，并添砌结逆勾抢、丁蠹串诈等词，先后由司控经前督臣批饬委员，会同该县审办。高丹墀总未赴质，冀将高增淦等提省拖累，追赃泄忿。复以前情并添砌州县不办抢案等词，遣抱侯贵用赴京控经都察院，奏奉谕旨：“交审咨解回直。”当经前督臣行司委提人卷来省，饬发保定府审办。经该前府提讯两造，供词各执，因要证李珍等未据传解，委提未到。集讯该原告高丹墀，供仍狡展，恃符逞刁，将该原告捐千总职衔咨革。并因节次委提人证未到，咨部展限。嗣据南宫县会同委员查得案证李珍，先已在天津县地方病故。并据清苑县先后详报，抱告侯贵用于因病取保后逃匿无踪。案证高增淦在店因病身死，其余人证亦据查明，或已病故，或已外出，并将被证刘治隆及高美智之子高东山先后传解到府。兹据该府恩福督同委员提集高丹墀等讯明，拟议由司解勘到臣。复讯无异，应即拟结。

查律载，诬告人死罪未决，杖一百流三千里加徒役三年等语。此案高丹墀因屡被高东风等向索阵亡团勇葬资，当众诬其侵吞捐项，疑系高增淦唆使，心怀不甘。嗣知高增淦家住有外来之人，辄诬高增淦窝匪，控县被押。虑恐审虚坐诬，未能将高增淦陷害泄忿。复浼李珍打点，被骗银两，愈怀忿恨。又捏砌高增淦窝留逆匪、结匪民、诈赃各情，先后赴省、赴京恣意妄控，实属刁健。查该犯所控高增淦结匪殃民，并未指实，与实在诬告叛逆者有间。惟其控告窝藏叛匪如果得实，高增淦应照谋叛知情隐藏律拟绞。今审属子虚，自应按律坐诬。高增淦系高丹墀无服族叔，应同凡论。高丹墀除以财行求并诬告刘治隆为匪及书役诈赃各轻罪不议外，合依诬告人死罪未决杖一百流三千里、加徒役三年律，应杖一百流三千里、加徒役三年，至配折责，拘役限满安置。该犯在押脱逃，系在未曾诬指高增淦窝藏叛匪省控京控以前，免加逃罪。其原捐千总职衔，业已咨革，应毋庸议。该犯事犯到官，虽在同治四年六月初二日清刑恩旨以前，第系挟嫌诬告拟流，情节较重，不准援减。已革南宫县户书李珍，当高丹墀被押，嘱托打点，辄敢乘机诈骗银两，本干例拟，业已因病身死，应毋庸议。所得银两，身死勿征。武生刘殿华，当高丹墀嘱其送交李珍银两，不知打点情由，与说事过付不同，应免置议。高增淦讯无结贼馈物、窝藏叛匪情事，应与并无为匪、业经南宫县查明本籍冠县等县确系良民之刘治隆均免置议。地方高幅苓向高丹墀谈及高增淦家住有外来之人，并无告述窝匪之事，应与并无贿嘱高幅苓逃跑之高美智均毋庸议。失防高丹墀在押脱逃之看役，前据该县讯明，并无贿纵情弊，业已责征，亦无庸议。抱告侯贵用，仅止听嘱投递呈词，已于因病取保后逃匿无踪，免其缉究。余属无干，概毋庸议。案已讯明，未到之书役人等免提省累。李珍在天津县客店病故，既据南宫县移查明确，由天津县取具店主人等甘结，并无捏饰情弊，应毋庸议。高增淦在店身死之处，既据清苑县集讯明确，委系病剧所致，并无别故，亦毋庸议。除抄折咨送刑部及都察院查照外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告高丹墀并无在藩司衙门呈控，核与该抱告在京所具甘结不符，合并陈明。谨奏。

015．奏陈民人杨秀芳京控刘献章一案拟结情由折七月二十一日

奏为怀疑砌词京控，审明按律分别定拟，恭折具奏，仰祈圣鉴事。

窃查饶阳县民人杨秀芳赴京呈控刘洛花即刘献章捏欠控县，复令其子刘剀等将伊父杨万堂吊打殒命、贿官匿伤不验等情一案，经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民人杨秀芳，该部照例解往备质。”钦此。钦遵并准将该原告咨解到直。当经前督臣刘长佑行司委提人卷来省，发交保定府先行审办。旋因供词各执，饬提要证未到，咨部展限。而该原告杨秀芳旋亦因病取保潜回，节次催提未到。又值省城办防，未暇兼顾案牍，在案人证亦各闻警潜逃，迨军务肃清复经屡催委提。嗣据查得原告杨秀芳于潜回后被匪杀害，其余人证，或因年老外出，或因被贼裹胁。讯取杨秀芳之母杨焦氏供词，并将被告刘献章、景三立传解到省，经该府恩福督同委员提审明确，拟议解由臬司张树声照拟勘转详请审奏前来。

臣亲提研鞫。缘杨秀芳即杨冀筐，籍隶饶阳县。已死杨万堂即郭立风，系杨秀芳之父，与贡生刘献章即刘老花素好无嫌。杨万堂本系郭刘氏之子，继与杨姓为嗣。道光二十五年，杨万堂托昔存今故卢凤林作保，指地借用刘献章京钱二十千文，后经地主将地赎回。杨万堂又将其母郭刘氏地一亩半抵给刘献章，写立文契，地亩仍归杨万堂承种。迄今二十余年，总未将钱归还。刘献章往向索讨，因杨万堂狡赖，控经县讯，断令归楚，取具结限完案。杨万堂因乏钱归偿，时常愁急。同治五年五月初六日早饭后，杨万堂偶患吐泻，其妻杨张氏等为之医治稍愈。杨万堂声言家中烦闷出外闲恍，随至刘献章家场院央恳归还京钱十千完事。刘献章因积欠多年，案经官断，不允情让。杨万堂再三央求，刘献章见其面带病容，劝令先回后再商议。杨万堂坐地不起，刘献章令其子刘剀用车将杨万堂送至其生母郭刘氏家调养。杨万堂因郭刘氏亲自服侍，于心不忍，自行走回。讵行至村外刘见福坑地，因患霍乱，病剧身死。经地方刘协三瞥见，赴县呈报，而尸母郭刘氏并尸子杨秀芳疑系刘献章等有争殴情事，控经该县李传黻验讯，委系因病身死，并无伤痕。杨秀芳误执发变为伤，迨经该县明白指示，始行俯首无词。第供仍狡展，人证未齐，不克质讯，当将人证带回复审未结。杨秀芳即捏砌刘献章率子刘剀等将伊父杨万堂吊打毙命、贿官匿伤等词，赴州呈控，批饬讯详。杨秀芳复又赴司具控，批州饬委武强县会审。旋据李传黻将验讯情由先后禀详，因传证未齐，未及集讯。而杨秀芳复以前情赴京，控经都察院，奏奉谕旨交审咨解回直。当经前督臣刘长佑行司委提人卷到省，饬发保定府先行审办。该升府费学曾因提讯两造，供词各执，饬提要证刘二秃等日久未到，案难依限审结，详经咨部展限。一面复行委员守提，讵该原告杨秀芳因病取保，与案证赵永长先后潜回。经费学曾提保比追，饬县传解，未及审明卸事。该府恩福到任，查案催提，讯供未结。嗣因捻匪逼近省垣，办理防务吃紧，未暇兼顾案牍，被证邢兴等亦均闻警回归。并据清苑县验报，被告刘剀在省病故，批饬核案办理。迨后军务平定，直境肃清，又经该府节次催提。旋据原保杨秀芳之吕国太，以查得杨秀芳于潜回后已被捻匪杀害身死，呈经该府札据饶阳县查明该原告杨秀芳被匪杀害属实，并查得尸母郭刘氏年老不能动履，其余被证，或因出外贸易未回，或被捻匪裹去杀害，仅将刘献章、景三立差传到案，并取具杨秀芳之母杨焦氏供结，先后禀解到府。兹据该府恩福督同委员提集刘献章等讯明，拟议由司解勘到臣。复讯无异，应即拟结。

查律载，申诉不实者杖一百等语。此案杨秀芳因伊父杨万堂被刘献章索欠控县讯断后，旋患霍乱病症身死，报官相验，乃因尸身发变，误执为伤，辄以刘献章率子将伊父吊打毙命等词赴京呈控。虽经其母杨焦氏赴县供明，委因痛父情切，事出怀疑，其添砌刑仵受贿匿伤各情，亦因图准呈状起见，尚非有心诬告。第申诉究属失实，自应按律问拟。杨秀芳即杨冀筐，合依申诉不实者杖一百律拟杖一百，业于患病取保回籍后被贼杀害身死，应毋庸议。刘献章即刘老花，讯无捏欠率众将杨万堂殴打毙命、贿官匿伤。景三立即耿三立，亦无听嘱帮殴情事，应与讯无受贿匿伤之仵作邢兴等，均免置议。杨万堂借欠刘献章钱文，应令其妻杨焦氏设法归偿，以断葛滕。杨秀芳被匪杀死之处，业经该县传属讯明，取有供结，并无捏饰情弊。被告刘剀在省身死，亦经清苑县验讯明确，委系患病取保后医治不痊所致，并无别故，均毋庸议。案已讯明，未到人证免提省累。除备录供招咨部并咨都察院查照销案外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告杨秀芳仅在深州并臬司衙门各控告一次，核与在京所具甘结控告次数不符，合并陈明。谨奏。

016．奏陈民人尹兰误毒其父等身死一案拟结情由折七月二十一日

奏为审明因奸谋害，误毒父弟毙命案内，逆犯照例办理，恭折具奏，仰祈圣鉴事。

窃据署饶阳县知县胡寿彭验报，民人尹兰因与杨耿氏通奸，嗔氏翁杨干把碍眼，用信谋毒杨干把伤而未死，以致余剩信面误毒伊父尹奇云、伊弟尹红先后身死一案，前署督臣未及核办移交到臣。当因案关重大，批饬提省审办。嗣据该县将犯证卷宗亲身押解来省，由司发交保定府讯究去后，兹据该府恩福督同该县并谳局委员审明，议拟由臬司张树声照拟勘转至臣，亲加研鞫。

缘尹兰籍隶饶阳县，已死尹奇云系尹兰亲父，尹红系尹兰胞弟，同居共度。尹兰平日侍父孝顺，与弟尹红亦相和睦。尹兰与杨黑锅并其父杨干把同村无嫌，常相来往，与杨黑锅之妻杨耿氏习见不避。同治六年秋间，不记月日，杨耿氏由织布地窖回归，尹兰随往。维时，杨黑锅等均未在家，尹兰即向杨耿氏调戏成奸。后非一次，未给钱物。杨黑锅等均不知情。七年三月不记日期，尹奇云等外出，尹兰在家独处。适杨耿氏往送苜蓿菜，尹兰即留杨耿氏同坐说笑，被杨黑锅族侄杨兜撞见，杨耿氏当避回家。杨兜因尹兰等神色慌张，知有不端，未语走出，找向杨黑锅述知。杨黑锅当向杨耿氏盘出奸情，将其殴打。杨黑锅之父杨干把查知因系丑事，虑人耻笑，与杨黑锅隐忍防范，并禁止杨耿氏与尹兰往来。杨耿氏亦即悔过断绝。迨后尹兰欲往续奸，忆及杨干把在家碍眼，起意将杨干把害死，希图照常走动。十月不记日期，尹兰进城在不识姓名旧货摊上，买得信毒一包，藏在家中。十二月二十一日，尹兰探知杨耿氏在母家未回，杨干把赴留吾村买纸，天晚回家，料其必由村东道上行走。即来家内无人，找到杂面十二三两，即将信毒和入面内做成面条，用白布小袋装盛三四两。又买白面数两，烧饼一个，辣椒两个，一并装入，并将袋口用绳扎住。绳上拴系制钱二文，装作掉失之物，伺杨干把将次经过，撩在放道上，使杨干把拾回吃食毒毙。并恐一次未能中毒，又将余剩信面约八九两，用破蓝布包裹藏放家中闲屋炕洞，预备再毒。当将口袋带至村东等候，遥见杨干把走回，将袋撩在道上，躲在一旁窥看，而杨干把经见拾回。维时，杨耿氏居住母家未回，并不知情。杨干把先将烧饼吃食，并添买杂面同所食面条煮熟，与子杨黑锅同食，均各腹痛呕吐，用绿豆汤解救而愈。未知面内有毒，亦不疑系尹兰设计谋害情事。而尹兰闻知杨干把未死，复思毒害，未得下手。是月二十五日傍晚，尹兰外出。其父尹奇云找出尹兰所藏信面做成面汤，与尹红同食。适村人杨臈月前往闲坐，尹奇云让其同食。杨臈月仅盛半碗，正在吃食，尹奇云、尹红腹痛呕吐。适尹兰回见，询悉惊慌，回称此面万不可食，当向杨臈月拦阻，即取绿豆汤、粪浆与尹奇云等解救，并将锅剩面条同杨臈月吃剩面汤泼在院内。移时，杨臈月亦腹痛呕吐，经尹奇云长子尹立趋视，向尹兰盘问面内究有何物，尹兰用言支吾，未肯吐实。讵尹奇云即于是夜因毒身死，尹兰畏惧逃跑。尹红延至是月二十七日，亦即殒命。惟杨臈月受毒较轻，经救得生，报县验讯，差缉获犯，详经批饬提省审办。嗣据该县将犯证卷宗押解来省，由司发交保定府讯究。兹据该府恩福督同该县胡寿彭并谳局委员审明，拟议由司照拟勘转到臣，亲提研鞫。据各供晰前情不讳，复诘不移，案无遁饰。

查律载，子殴父杀者凌迟处死。又注云不言至死而言杀者，兼殴杀故杀在内。又谋杀人而误杀旁人者，以故杀论。又例载，殴杀父母之案，如距省在三百里以内无江河阻隔者，均于审明后即恭请王命，委员会同该地方官押赴犯事地方，即行正法。若距省在三百里以外，即在省垣正法，仍将首级解回犯事地方枭示。又子孙有犯奸盗，父母并未纵容，被人殴死及谋故杀害者，拟绞立决。子孙之妇有犯奸，与子孙同科。又律载，罪无正条者，援引他律比附定拟各等语。此案尹兰因与杨耿氏通奸，嗔氏翁杨干把在家碍眼，起意用信和面设计谋毒杨干把未死，将余剩信面藏放家中，希图来便再毒，致误毒伊父尹奇云、弟尹红先后身死。遍查律例，并无谋毒他人致将父母误毒身死作何治罪专条，惟谋杀人而误杀旁人律，以故杀论。子殴杀父母之律，兼故杀在内。虽该犯毒父由于无心，而杀人究属有意，律贵诛心，情无可曲，原自应比律问拟。尹兰除与杨耿氏通奸并谋毒杨干把未死，及误毒伊弟尹红身死各轻罪不议外，应比依子殴父杀者凌迟处死律，拟以凌迟处死，左面刺凶犯二字。犯事地方之饶阳县距省在三百里以外，且有河道阻隔，照例即在省垣正法。臣于审明后，即恭请王命督饬臬司张树声并臣标中军副将冷庆，将尹兰绑赴市曹，凌迟处死。仍将首级解回犯事地方悬杆示众，以昭炯戒。杨耿氏于尹兰谋毒伊翁，讯非知情同谋。惟与尹兰通奸，以致尹兰因杨干把碍眼，设计谋害。查杨干把平日并无纵奸情事，如果被毒身死，该氏例当绞决。今毒而未死，自应照例酌减问拟。杨耿氏应于子孙犯奸，致并未纵容之父母被杀拟绞例上，酌减为实发各省驻防为奴。杨干把等均无知情纵奸情事，应毋庸议。卖信之不识姓名人，免其查究。余属无干，概无庸议。除备录供招咨部外，所有审拟办理缘由，理合恭折具奏，伏乞皇太后、皇上圣鉴，敕部查照施行。谨奏。

017．熙格等疏防致使监犯反狱后追获逃犯过半请开复原参革职处分折七月二十一日

奏为审明疏防、监犯反狱脱逃之刑禁人等，分别按律定拟，并有狱官获犯过半，兼获邻境盗犯多名，恳恩开复原参革职处分，交部议处。其获盗之案另行咨部议叙，恭折具奏，仰祈圣鉴事。

窃查接管卷内咸丰十年八月间，据已革张家口理事同知熙格禀报，监犯陈六等结伙拧断铐镣，拒伤兵役，反狱脱逃，当即督同丁役人等跟踪追拿，格伤逃犯张英一名，追获莫特等九名，其余逸犯陈六等五十四名肆散逃遁等情。时值前任臬司吴廷栋经前督臣恒福奏奉谕旨，派赴张家口会同察哈尔都统审办匪徒殴官之案，经该司就近饬委署万全县知县耿曰棠、候补知县方寿昌前往勘验讯供。讵张英于被格受伤后，即在所监因伤身死，报经饬委万全县验讯，并无别故，批饬核案详办。并经该司奏奉上谕：“吴廷栋奏参疏防监狱，各官请革职，分别留缉拿问，并自请议处一折。张家口理事同知熙格、署万全县县丞谢立坊，于监内抢劫殴官重犯，不知小心防范，致令脱逃至六十三名之多。虽当时拿获莫特等九名，其余各犯尚未弋获，实属漫不经心，非寻常疏忽可比。熙格着革职留任，勒限督缉。谢立坊着革职拿问，交宣化府提同刑禁人等严讯有无松刑贿纵情弊，按例惩办。吴廷栋现驻张家口，不能先事预防，着交部议处。”等因。钦此。当经该司分别移行钦遵提审详办。

兹据该所以探得该逃犯等在所属小蒜沟地方，与土匪合伙，即经前往追捕，适乌里雅苏台千总胡上志亦因闻信带兵至彼，合同兜拿，格毙不识姓名匪徒数名，砍伤逃犯多名。因该匪等愈聚愈多，众寡不敌，该千总力竭被害。详经前督臣恒福奏奉朱批：“胡上志着照例议恤，未获逃犯仍即赶紧饬拿。”钦此。钦遵当即照札镇道选派兵役，驰往追拿。又据熙格先后禀详，据该厅缉役并谢立坊家丁拿获，及协同保安州望都县及山西丰镇厅等处，拿获逃犯散保扎勒沁等十三名。陈佺、张富二名，临拿被格身死。又续获高鸣山等四名，旋据藩、臬两司以获犯尚未及半，详经前督臣文煜将该同知熙格撤任留缉，奏奉朱批：“着照所议办理。”钦此。钦遵。复据熙格禀报，在于山西丰镇厅归化城，陕西长武县并丰宁、万全等县，及察哈尔等处地方，先后协获拿获牛广阴等八名，连前共计该厅先后协获拿获逃犯三十七名。内临拿格毙逃犯陈佺、张富二名，格后伤毙张英一名。并由厅详经察哈尔都统臣及山西抚臣先后正法莫特等二十四名。其马三等六名，因讯系寄禁候审无罪人犯，即其随同反狱，亦据讯系被胁勉从，分别拟杖，逢恩援免，由司详经前督臣批结。至吗哈布迪等四名，均据验报，先后在监病故，详经批饬核案详办。嗣据该府提讯刑禁人等，并无松刑贿纵情弊，分别拟议由道解司。因犯名案由诸多舛错，驳饬查复，并将解到禁卒杨维中饬发清苑县看管，未及提审。据报，该禁卒在押病故，验讯看役人等并无凌虐情弊，批饬核案详办。嗣据该府将舛错之处查明详复，又因未将刑书人等解司，饬据查明攒书贺昌、人犯刘义，均已病故，无凭解讯。至脱逃监犯实系六十四名，前报六十三名，系因格伤之张英当即拿获，漏未叙入，以致前后数目两歧，并无别故。所有犯名案由不符之处，因多系外来寄禁之犯，查无全卷，是以间有未符等情，由藩、臬两司详请具奏。前署督臣未及核办，移交前来。

臣复加确核。缘张理厅监狱向归万全县县丞带管，所以张理厅不派刑书值宿。该县丞衙门设有攒书一名，承办驿传道夫马，并库伦等处过往员役行粮册报事宜，张理厅监狱历系该书兼管。该署县丞谢立坊籍隶江西信丰县，于咸丰十年五月间到任，因查监犯众多，额设禁卒仅止五名，恐有疏虞，时饬禁卒人等严加防范，每日收封放封，均系亲往查验，不敢稍有疏懈。郭九幅、郭先声均籍隶山西，充当该厅内监禁卒，在内看管囚犯。杨继中、庞有吉俱籍隶万全县，向充该厅外监禁卒，专管收犯提犯。贺昌系攒书，马沅系笼头。监犯陈六、马沄即麻云七、马儿、精累、罕保儿、珠尔莫特，系因价买莫特赃马分受赃银拟军之犯。莫特达克丹，系因偷窃马匹照蒙古例，拟绞监候之犯。马玉常即马尊云，系左司解到牛羊群副总管拿获因纠邀蒙古班札拉克偷窃马匹、会同旗员审明拟军之犯。孙伏溃，系因用刀扎伤南溃城身死犯案监禁之犯。马三，系宣化县解到因伙买商都牧长栋鲁布被窃马匹犯案监禁之犯。王培林，系正黄旗拿获伪造假银尚未行使犯案拟徒，解经察哈尔都统驳回羁禁尚须确审之犯。卓呢，系正黄旗解送寄禁，尚未讯明详办之犯。吗哈布迪，系左司解到，因抢夺事主王浩马匹犯案寄禁之犯。姚倡，系左司解到，因偷窃散丕勒栋鲁普马匹犯案寄禁之犯。刘玉堂，系左司转据牛羊群解送，因形迹可疑寄禁尚未讯明详办之犯。章散，系商都牧群总管解到，因窃马匹犯案寄禁之犯。吴定金，系因争种地亩，纠众殴伤陈添喜子等身死犯案监禁之犯。侯托子即侯万才，系左司转据军台参领解送，因抢夺军台马匹，拟遣配逃被获寄禁尚未讯明详办之犯。蟒都，系军台印房转由乌里雅苏台将军解送，因抢窃驼只案内未经提讯之犯。高定保、王定宣，系左司转由太仆寺总管移解贼犯尚未讯明详办之犯。赵憬有即赵憬约，系厢黄旗解送，因行窃前锋音莫特巴勒桑马匹犯案羁禁，未经提讯之犯。木什先，系驿传道解送，因行窃奎素图军台马匹犯案寄禁，未经提讯之犯。散保扎勒沁，系厢黄旗解送，因行窃马匹拟遣配逃复行分赃犯案寄禁，尚未会讯详办之犯。李赞发，系厢黄旗解送，因行窃寄莫特巴特布马匹犯案寄禁，未经提讯之犯。罗布桑、多尔济蒙、克鄂尔、奇拉什、扎木素，系驿传道解送，因行窃马匹犯案寄禁，未经提讯之犯。兰三保，系左司转由右翼太仆寺总管解送，因行窃过路牛只案内寄禁，甫经会讯，尚未详办之犯。鄂勒哲依、阿木古朗，系商都牧群总管解送，因行窃马匹犯案寄禁，尚未会审详办之犯。张富，系宣化县解到，因伙买赃马犯案寄禁，业经会讯不知窃情，详经察哈尔都统驳饬确审之犯。拉布丹多尔济，系厢黄旗解到，因听从行窃牧长干尔济扎普马匹犯案寄禁，尚未会讯之犯。栋鲁普、陈喜即达尔济、李智进财子，均系察哈尔委员获送已革地商吴金榜案内饬发寄禁候讯之犯。阿布尔米特，系驿传道解送，因行窃军台马匹犯案寄禁，未经提讯之犯。牛广阴，系因樊海金霸占地亩，伊与吴定金等拦阻争殴，夺械扎伤陈添僖子身死犯案羁禁，尚须确讯之犯。宋汰倡，系因吕海青逼欠将其殴伤身死案内拟绞监候秋审，发回羁禁候示之犯。杨牛子，系因悔过拒奸殴扎刘廷瑞身死案内拟绞监候秋审，发回羁禁候示之犯。陈淦，系孙张氏用黑矾谋毒陈赵氏身死案内拟徒解道驳回，尚须确审之犯。杨五，系因听从李立三骡子纠抢事主张万福棉袄被获监禁，越狱脱逃复行抢窃事主张兴，并不识姓名事主马匹被获，改拟绞监候解审发回候示之犯。常根子，系因听从杨五抢夺不识姓名事主马匹，拟徒解审发回候示之犯。李四红眼，系知情窝留贼犯杨五等，拟军解审发回候示之犯。薛二，系因听从张三行窃蒙古事主徒什满尔郎家马匹，拟军解审发回候示之犯。王恒山，系因强抢黄永之妻忻氏，中途夺回案内拟流解审发回候示之犯。马三汰、宋金得、谢八子，均系抢夺事主张发并刘克和货车案内寄禁，尚未讯明详办之犯。周尚海，系抢夺案内应讯人证寄禁，尚未讯明详办之犯。高鸣山即高麻鸣山、黄永溃、玉柱子即马得保、蔡海即存柱子，均系承办处转据委员获送贩案马内饬发寄禁候审之犯。童登芢、楞板三、张英、王连元、郑二沅子即郑承业、张二子即张永富、牛转运、张二吉兔即张溥、周俊，均系抗拒厘捐殴官案内饬发寄禁，尚未讯明拟罪之犯。以上监犯共六十四名，均羁厅监。

咸丰十年八月二十二日早，该署县丞谢立坊亲诣放封，验明各犯刑具均系依法锁锢，饬令禁卒人等小心管束，随即回署办公。是日辰刻，经承办处提审殴官案内人犯牛转运等八名出监审讯，讵监犯陈六、杨五等起意反狱，纠允同监各犯乘收人犯之时外面不防，一同反狱逃走。至傍晚时分，先将禁卒郭九幅、郭先声哄至狱神庙后，即用毛带捆住两手，并将郭九幅左手大指殴伤，又用毛线将口塞住不能声喊。复至东笼将笼头马沅掀倒坑上，用毛带捆住，并用铁掀将马沅右额角相连鼻梁、额颅左太阳顶心偏左、鼻准相连上唇吻殴伤。马沅昏晕不知，各犯拧断铐镣，挖取砖石木椽以作器械，并言谁不同走，即行殴打。时有同监人犯刘义畏惧，与另案人犯苑照等均至狱神庙后藏匿，并未在场。而牛转运等审毕发回收禁，该署县丞即带攒书丁役至监亲往查点。甫启监门正欲收封，监犯陈六等各持断折铐镣木椽突然闯出，向外乱殴。谢立坊即饬丁役人等捕拿，陈六等拚命抗拒，凶不可当。将禁卒杨继中、庞有吉，厅役王顺、张沅幅，席琯王通，弓兵温进仁，并该县丞家丁徐升，该厅家丁李锦一并殴伤。谢立坊即飞报该厅会拿，并将在监未逃各犯严加防守，一面仍督饬丁役追拿。适该厅熙格赴上堡谒见前司，面禀地方事宜公出，闻报中途折回，即督同丁役人等跟踪追捕，当时格伤外逃犯张英一名，追获莫特、马三、姚倡、吴定金、童登芢等五名。续于城外会同营兵拿获孙伏溃、吗哈布迪、章散、楞板三等四名，因时已昏黑，其余逸犯陈六等五十四名均由西南翻山逃逸。该厅赴监勘明，禀经前司饬委候补知县方寿昌、万全县知县耿曰棠赴监复勘明确，验伤讯供，并经前司专折参奏奉旨，将有狱官张家口理事同知熙格革职留任，勒限督缉。管狱官署万全县县丞谢立坊革职拿问，一面札饬宣化府行提刑禁人等严讯有无松刑贿纵情弊，按拟详办。旋据该厅以探得该逃犯等在厅属地方与土匪合伙，即往追捕。适乌里雅苏台千总胡上志闻信亦即带兵至彼会同协拿，格毙不识姓名匪徒数名。因该匪愈聚愈多，众寡不敌，该千总力竭被害，禀由该前司详经前督臣奏请议恤在案。嗣据该府详经口北道饬据该厅查明禁卒郭九幅、郭先声、庞有吉及笼头马沅，或因伤身死，或已病故，将禁卒杨继中、攒书贺昌、未逃监犯刘义连卷宗解府，未及讯详。又据该厅缉役汛兵及谢立坊家丁拿获，并在于保安州望都县及山西丰镇厅等处协获逃犯散保扎勒、沁拉布丹、多尔济蒙、克鄂尔奇拉、什扎木素、罗布桑、多尔济蟒、都卓呢木什先、常根子、谢八子、王恒山、高定保、周俊等十三名。张英于被格后即在厅监因伤身死。陈佺、张富二名系于临拿格毙。又拿获高鸣山、李赞发、周尚海、珠尔莫特等四名，即据藩、臬两司以获犯尚未及半，详经前督臣奏奉谕旨将熙格先行撤任留缉。复据熙格禀报，在于山西丰镇厅归化城，陕西长武县并丰宁、万全等县及察哈尔等处地方先后协获拿获牛广阴、罕保儿、精累、宋进得、进子、兰三保、杨五、栋鲁普等八名，连前共计先后协获拿获逃犯三十七名。内临拿格毙逃犯陈佺、张富二名，格后伤毙张英一名。并由厅详经察哈尔都统臣及山西抚臣先后正法莫特、散保札勒、沁拉布丹、多尔济蒙、克鄂尔奇拉、什扎木素、罗布桑、多尔济蟒、都卓呢木什先、常根子、谢八子、王恒山、高定保、周俊、罕保儿、精累、杨五、兰三保、珠尔莫特、宋金得、童登仁、愣板三、李赞发、高鸣山等二十四名。其马三、姚倡、吴定金、进财子、章散、周尚海等六名，因讯系寄禁候审无罪人犯，即其随同反狱。亦据讯系被胁勉从，分别拟杖逢恩援免，由司详经前督臣批结。至吗哈布迪、栋鲁普、孙伏溃、牛广阴等四名，均据先后验报在监病故，讯明刑禁人等均无凌虐情事，批饬核案详办。旋据宣化府提集刑禁人等，讯无松刑贿纵情弊，因查逸犯陈六等弋获无期，先行拟议详司饬提刑禁人等，或因病故，或于受伤后因病身死无凭解审等情，由藩、臬两司详请核奏到前署督臣。未及核办，移交到臣，复核无异。

查律载，狱卒不觅失囚者，减囚罪二等。若囚自内反狱在逃又减二等，司狱官典减狱卒罪三等。又罪囚反狱在逃，同牢囚人不知情者不坐。各等语。此案监犯陈六等结伙反狱，变起仓猝，蜂拥闯突，禁卒郭九幅等与兵役人等，或先被捆缚，或堵拿被击，均各受伤勘验属实。且有未逃监犯目击，并获讯正法逃犯各供可证。是案情确系反狱，似无疑义。内监禁卒郭九幅等奉派看管监犯，虽据讯系依法看守，并无松刑贿纵情弊，但监狱重地，致被陈六等在内反狱脱逃，究属疏于防范。查反狱之陈六等，或因命案拟绞，或因殴官案内罪应拟斩，自应按律问拟。郭九幅、郭先声，均合依狱卒不觅失囚者减囚罪二等，若囚自内反狱在逃又减二等律，应均于逃犯陈六等斩罪上统减四等，杖八十、徒二年。业俱病故，应毋庸议。管狱官谢立坊职司监狱，不能先事预防，致监犯陈六等反狱脱逃至六十四名之多，事后虽据陆续协获逃犯杨五等三十七名，惟尚有陈六等二十七名在逃未获，亦应按律问拟。已革县丞谢立坊应与兼管狱务之攒书贺昌，均合依囚自反狱，司狱官典减狱卒罪三等律，应均于禁卒郭九幅等杖八十、徒二年罪上再减三等，拟杖一百。该员谢立坊前已革职，贺昌业已病故，均毋庸议。杨继中、庞有吉虽系外监禁卒，第疏脱监犯多名，亦有不合，应各酌照不应重律杖八十。业均病故，亦毋庸议。前获各犯或已经就地正法，或业已病故，应各归本案拟结。另案监犯刘义等，讯无知情同谋，迨经陈六等反狱之时，即行避匿，尚知畏法，应照律勿坐。受伤之丁役人等，伤均平复。该厅监狱门墙亦已修理完固，俱毋庸议。未获逃犯陈六等，饬缉获日另结。该厅监狱，该县丞衙门攒书，既有应办行粮册籍事宜，未便责令兼管狱务，嗣后饬令张理厅专派刑书一名赴监值宿，以专责成。至杨继中在清苑县押身死之处，既据验讯明确，委系病剧所致，并无别故，看役人等亦无凌虐情弊，均毋庸议。

再，有狱官张家口理事同知熙格，虽于被参撤任后获犯过半，尚知愧奋，惟事前究属疏于防范。且查向办监狱失事凡有狱官处分罪名，皆从管狱官量减问拟。熙格应于谢立坊杖一百罪上酌减一等，拟杖九十。事犯系在咸丰十一年正月十三日恭逢恩旨、并是年十月初九日恭逢恩诏以前，禁卒郭九幅等所犯之罪均准援免。该有狱官系失于觉察关防，因人连累，亦律得赦宥。第究有在逃之犯未能全获，除管狱官谢立坊责无旁贷，业已革职，毋庸再议外，至有狱官已革同知熙格另有拿获邻境盗犯张九金等八名，内有七名均系抢劫案内斩决、斩枭重犯，该革丞于反狱案内革职，究系因公获罪，虽未便功过相抵，惟原犯罪止杖九十律降级，且已获到逃犯三十七名之多，又在恩赦以前，所有熙格原参革职处分可否准其开复，敕部照例议处。其获盗之案，俟饬取案由犯名清抧另行咨部议叙之处，出自天恩。除咨吏、刑二部外，理合恭折具奏，伏乞皇太后、皇上圣鉴，敕部议覆施行。谨奏。

018．遵旨奏陈知县胡如川两次被参各款委员查无实据折七月二十一日

奏为署任知县被参各款，委员查明，均无确据，恭折具奏，仰祈圣鉴事。

窃查接管卷内，承准军机大臣字寄同治七年九月十六日奉上谕：“御史秀文奏直隶救荒事宜，请饬认真办理一折。前因畿辅近年被灾被扰，曾经降旨令该督查明奏请豁免钱粮，以示体恤。若如该御史所奏，属员善为弥缝压搁誊黄仍行比追等情实属可恶。着官文严饬各该州县，务须将被灾被扰地方轻重情形，据实查报，不准稍涉含混。仍一面另委妥员详细复查，如有不符之处，即将该地方官严参惩办，毋稍宽纵。另片奏迁安县知县胡如川借捐敛财，纵令户书俞荫南等私通贼匪，勾串恶绅郑鸣先等说合公事等语。所奏是否属实，并着官文确实查明，秉公参办，不得稍有徇庇。原折、片均着抄给阅看。将此谕令知之。”钦此。当经前督臣行司分别委员前往密查，一面饬将署迁安县知县胡如川暂行撤任，听候查办。

嗣又准军机大臣字寄同治七年十一月初四日奉上谕：“前据御史秀文奏参迁安县知县胡如川借捐敛财等情，当经谕令官文确查参办。兹复据御史舒明奏称，该员自署迁安以来，办事乖张，滥用匪人充当官役，遇差苛派绅民。该县民妇薛张氏窝藏贼匪，勾串吏役人等肆行扰害，该员毫无觉察等语。该员前次被参各情，尚未据官文复奏，此次复被参劾，自应一并查办，以肃官常。着官文将前后所参各情确切查明，据实具奏，不准稍有瞻徇。原折抄给阅看。”钦此。钦遵复经行司饬委候补知州叶增庆前往确查，并饬催前次委员即用知县石学阶迅查，禀复核办去后，兹据委员石学阶禀称，遵即行抵永平府属之滦州并迁安县境内，每于镇店尖宿处所，即向店铺人等闲谈询问该县胡如川平日居官如何。佥称办事认真，带勇捕盗，匪徒敛迹。伏查抄片所参胡令借捐广取民财，并户书俞荫南、班头赵洛振等及乡保李恕和私通贼匪，高四、马三勾串恶绅郑鸣先等走动衙门、说合公事各节，如果实有其事，凡城乡居民或被勒索，或受冤抑，势必怨声戴〔载〕道，不难确查。于抵迁安后，当即改装易服，先由四乡，嗣至城关，随地随时密为访查。其原奏内捐输一节，系因劝修城垣。衙署南街设有公局，经胡如川出示晓谕绅董劝办，所有商民捐资悉归局中董事经理，不假胥吏之手。现在业已兴修，工尚未竣。至户书俞荫南、皂役赵洛振即庄役赵振东，快役王洛景即王景星，捕役韩宗即韩永春，乡保李恕和即李豹，私通贼匪，隐匿有案马贼高四、马三一节，各处访问实无其事。惟访得相距城东十五里之西牛山村，先有匪人高生即高四，于同治五年间曾与卢龙县人张连城等为匪犯案，业经胡如川于七年二月间差缉审办，未闻有马贼马三同伙之说。又查绅士郑鸣先系属贡生，朱洛八即朱桂馨系从九品，职员王洛子即王芝系生员，贾一原系监生，均系劝修城工，在局董事。密访该绅士等，并非刁生劣监，平日亦无出入衙门说合公事之据。至朱洛店现在城中开设棚铺，并非绅士。冯定邦查无其人。诚恐所访各情尚有不实，又向同城教佐各官逐一盘问，咸称胡令出示劝捐修理城垣衙署属实。至纵令户书俞荫南等私通贼匪并绅士郑鸣先等说合公事等情，并无其事。所有奉查各情并无实据，禀复核办。

又据委员叶增庆禀称，遵即驰抵迁安县境，改装易服，沿途察访。据各该绅商士民佥称，去岁胡令到迁安时，正值枭匪肆扰，天时亢旱，永东一带人心浮动，幸赖胡令所带马勇获贼多名，尽法惩治，不分畛域，破获邻境匪窝数处，地方得以镇静。商民各安其业，迄皆感念。有云迁邑地面辽阔，口内外旗民杂处，刁绅劣监往往聚众抗差。胡令出示晓谕，遵照道光三十年间颁发条款一体均匀办理。从前抗差绅民安分者知是公允，刁劣者议为更张，而阖境之差，较前有减无增，并无遇差苛派、借端需索之事。询以胡令办事如何乖张，佥云未有见闻。再访得薛张氏居住建昌营地方，当即亲至其处。查得该处系有城村镇距县城四十里，人烟稠密，设有都司巡检驻札其地。薛张氏家在城内北街，其故夫薛爽原任广西司狱，其长子薛长龄现在山西候补巡检，次子薛长深种地营生，向系安分之家，不致窝藏贼匪，众口一辞。此外，查无民妇薛张氏其人。旋至县署晤新署令彭爵麒调查，近年各役卯簿皆系历前任内点充，胡如川任内只有误卯革退，无一新充之役。捡阅书差卷据，与所访情形悉相符合。又赴迁安时途次，传闻胡如川被参撤任时，该县并卢乐绅民多有在通永道禀留各等情，由藩司卢定勋、臬司张树声据禀详请复奏到前督臣。未及核办，卸事移交到臣。惟该员胡如川业经臣于甄劾劣员案内奏奉谕旨革职，永不叙用，并以将来参案虽从轻奏结，亦不能减该员之咎，声明在案。所有御史先后参劾各款，既经前督臣委员查明，均无实据，理合据情恭折复奏，伏乞皇太后、皇上圣鉴训示。谨奏。

019．新城县劝捐修筑漫口出力官绅请奖片七月二十一日

再，查新城县境地势低洼，旧有大清河一道，又有永定河金门闸泄水支河一道，岁久失修，频为民患。上年大清河南岸里遗村地方漫决口门数十丈，因永定河漫流迸注，愈刷愈宽，致淹农田无数。今春臣委清河道费学曾驰往履勘，督同该代理知县吴光鼎估需工料银一万二千余两。因无款可筹，饬县劝捐堵办，许为择尤奏奖。该士民等亦以灾害切身，均各踊跃从事。该代理知县吴光鼎督同教佐绅耆随劝随催，且筑且挖。据报，三月十三日开工，四月初七日合龙，二十六日一律完竣。适臣前赴永定河收工，于四月初六日经过该处，就便到工勘明，委系工坚料实。不料，五月二十二日因上游山水汇注，大清河水立时暴涨，东岸青凌地方又开漫口二十余丈，本境及下游霸州、保定、雄县等州县均被漫溢。又经该代理县吴光鼎劝集绅民，并邻封被淹士民合力捐筑，即于六月初三日开工，初九日未时合龙。随将内外两道长堤加高增厚，修筑坚实，昼夜监催，至七月初九日一律工竣，报由布政使卢定勋转详请奏前来。

臣查两案漫工，均经该代理知县吴光鼎劝捐绅民堵筑完固，在事之印委绅董洵属认真出力，自应奏请奖励，以劝将来。惟历奉部议劳绩章程，限制甚严。凡所拟请，动辄违碍。惟直隶河道极多，处处溃决为患，势不能尽用官帑，由省城派员监修。能就本县官民劝捐兴修，量予奖叙，则各属水患易弭，于大局实有裨益。谨择其尤为出力者酌保数人，聊以示劝。

查有代理新城县知县吴光鼎，拟请赏给加二级候选知县。王振纲拟请赏给同知衔。教谕戴问善、副贡生王步云，拟请赏给五品顶戴。鸿胪寺序班孟广龄、文生王廷枢、增生张青云、天文生朱钦四名，原请均系五六品衔，核与新章不符，应请均给六品顶戴。六品顶戴沈和德，应请改给千总衔。此外，在工出力之县丞乌应昌、委员候补巡检张肇基等八人，由臣在外酌奖，或给予功牌。理合附片具奏，伏乞圣鉴训示。谨奏。

020．荫德泰请接署大顺广道遗缺片七月二十一日

再，大顺广道范梁钦奉上谕：“补授山东盐运使，所遗直隶大顺广道员缺，着钱鼎铭补授。”钦此。由部咨会到臣，当经转行遵照在案。查范梁既经补授山东盐运使，应即速赴新任。惟钱鼎铭现尚未据来直，自应遴员先行接署，以便范梁交卸起程。兹查有尽先补用道荫德泰，才具稳练，资格亦深，堪以派委接署。除檄饬遵照外，理合附片陈明，伏乞圣鉴。谨奏。

021．附录密谕　着密拿安姓太监就地正法事八月初五日

同治八年八月初五日，准兵部火票递到军机大臣密寄——大学士直隶总督一等毅勇侯曾国藩、两江总督马新贻、漕运总督张之万、江苏巡抚丁日昌、山东巡抚丁宝桢：

同治八年八月初四日奉上谕：

丁宝桢奏，太监在外招摇煽惑一折。据德州知州赵新禀称，七月间有安姓太监乘坐太平船二只，声势炫赫。自称奉旨差遣织办龙衣，船上有日形三足鸟旗一面，船旁有龙凤旗帜，带有男女多人，并有女乐品竹调丝，两岸观者如睹。又称，本月二十一日系该太监生辰，中设龙衣，男女罗拜。该州正访拿间，船已扬帆南下。该府已饬东昌、济宁各府州饬属跟踪追捕等语。览奏深堪诧异。该太监擅自远出，并有种种不法情事，若不从严惩办，何以肃宫禁而儆效尤！着马新贻、张之万、丁日昌、丁宝桢迅速派委干员，于所属地方将六品蓝翎安姓太监严密查拿，令随从人等指证确实，毋庸审讯，即行就地正法，不准任其狡饰。如该太监闻风折回直境，即着曾国藩饬属一体严拿正法。倘有疏纵，惟该督抚等是问。其随从人等有迹近匪类者，并着严拿，分别惩办，毋庸再行请旨。将此由六百里各密谕知之。钦此。

遵旨寄信前来。

022．续查直隶各员据实举劾折八月初六日

奏为续查直隶各员据实举劾，仰祈圣鉴事。

窃臣于三月十六日将直隶劣员开单甄劾，并酌保贤员，奉旨允准在案。维时臣履任未久，尚有访察未确者，声明数月后再行续奏。近来随事考验，将臣所访各单及两司前开之单证诸舆论。其情节较轻者，应予宽宥，待其自新。其劣迹较著者，尚有数人难期振作。谨开清单进呈御览。至前折附保贤员，但表政绩，不乞恩施，并声明分作两次开单进呈。兹亦续开数人，上达圣听，仍请敕下该部毋庸调取引见。大抵人才随风气为转移，臣自愧到任半年，不能多方训迪，使僚属感发兴起，欲求政绩卓著超越等伦者，实难多觏。就其操履不苟，勤敬自持者列入剡章，庶几奖劝所加，精神一振，观摩惕励，可渐跻循良之域。所有续行举劾各员缘由，恭折具奏，伏乞皇太后、皇上圣鉴训示。谨奏。

附续保贤员清单

谨将续保贤员开具清单，恭呈御览。

署正定府知府张光藻，通达政体，为守俱优。清厘积狱，尤能推勘平允。南路厅同知萧履中，论事轩爽，能耐劳苦，处处以体恤民情为务。候补直隶州知州成福，昔官安徽，历著循声。近在直隶，守正不阿，听断敏而能精。署冀州知州叶增庆，精明稳实，洁己爱民，听讼尤详慎不苟。怀安县知县邹振岳，才裕守洁，振奋有为，育士爱民，均能出以实心。大城县知县李璋，精明内敛，治事勤慎，历任均有贤声。候补知县李逢源，刚直耐劳，条理精密，方正而不失之拘。大挑北河知县署南岸头工州同王养寿，持躬端谨，办事缜密。初赴河工，颇能认真讲求。候补知县张延绪，心地明白，办事安详，清理积案，力求公允。

附参劾劣员清单

谨将参劾劣员开具清单，恭呈御览。

宁津县知县胡季煊。该员贪酷众著，民怨沸腾。宁津有呈控侵吞肥己各款，中如前任久修之城而捏称该令垫办，伪造巨款假账，派民出钱归完。又因查拿贼党，株连平民，将其房产抄没变卖，以图干没等事，均属有因。应请即行革职，永不叙用。仍将所控各款认真查办，另行奏结。

署永年县知县王庶曾。该员根本浇薄，性近贪鄙。上年在成安任内将照新例报捐冀补实缺按亩派民出钱，已收数千串。现虽因控告查明，饬令发还，究属紊乱官常，应请即行革职。

晋州知州陆邦煃。该员性情疏懒，嗜好甚重。晋州绅民屡次控告浮收勒捐等款，积怨颇深，应请即行革职。

迁安县知县周培锦。该员才识迂拘，办事迟钝。前以操守平常，舆情不惬，业经撤省细加察看，不胜民社之任。惟系进士出身，应请改为教职归部选用。

新乐县知县刘福龄。该员存心取巧，衙蠹害民，漫无觉察。前在望都任内枭匪逼近县境，托词回避姻亲，急于卸责，其巧伪无能可知。惟系举人出身，平日颇好观书，应请改为教职归部选用。

冀州知州宋炳文。该员性情疲缓，久有公事废弛之名。近尤精力衰颓，于大小政务不能照摄。惟居心厚道，且系进士出身，应请改为教职归部选用。

保安州知州李作棠。该员性耽安逸，罢敕不识，公事委之书差，上下其手，应请以县丞降补。

前怀安县知县谷洪德。该员性情乖僻，治事颟顸。前在怀安任内，百姓至罢市入署肆骂，参革后由城防案内开复，物论多不以为然。且其年力已衰，应请勒令休致。

以上各员，除题缺照例由外题补外，所有晋州、保安州、宁津县、新乐县俱系选缺，直隶现有应补人员，应请扣留外补。伏恳敕下该部查照办理。

023．代奏新授山东盐运使范梁谢恩折八月初六日

为据情代奏，仰祈圣鉴事。

据新授山东盐运使范梁禀称，本月初六日接奉饬知同治八年五月十八日钦奉上谕：“范梁着补授山东盐运使。”等因。钦此。当即恭设香案，望阙叩头祗谢天恩。

伏念职道浙西下士，梼昧无知，由直隶即用知县荐历盐司，同治三年调补大顺广道。溯卅年之供职未报涓埃，抚五内而难安，时深兢惕。兹蒙宠命，俾理鹾纲，惶悚私衷，名言莫罄。惟有竭尽愚诚，益加勤慎，关国计民生之大勉，图洁己以奉公，严缉私督课之程，务为兴利而除弊，以期仰答高厚鸿慈于万一。所有感激下忱，理合禀请缮折代奏，叩谢天恩等情具禀前来。臣谨据情代奏，伏乞皇太后、皇上圣鉴。谨奏。

024．奏陈征补同治六年正杂课银并将未完各商勒限严催情由折八月初六日

奏为征收现商引课及归补悬岸课银，并将未完各商勒限严催，恭折奏祈圣鉴事。

窃查长芦引课，定限五月奏销，历经遵照办理在案。兹据长芦盐运使恒庆详称，本年奏销同治六年分正杂引课银四十六万八千一百七十两四钱二分一厘。内卢、龙等七州县官办引盐额征银一万一千八百五两四钱八分七厘，现已征完。又，宣化府属官征包课银二千五百九十四两四钱三分二厘。内已征解银二千一百六十两六钱一分七厘，未解银四百三十三两八钱一分五厘，系保安、西宁、怀来三州县未完。现在勒限严提，解到续报。又悬岸应完银七万六千四百五十二两九钱八分，已将官商捆运交款并商捐参课归补银二万六千九百五十一两五钱七分一厘，未补银四万九千五百一两四钱九厘，另筹归补。净现商应完银三十七万七千三百一十七两五钱二分二厘内，已征完银三十一万七百八十九两六钱一分三厘，未完银六万六千五百二十七两九钱九厘，系商人绍复昌、永成永、全同义、泰全义、成晋用、舒孟德、全孟严、敬顺成、成裕庆、祥厚振、元和胥、培初恒、茂德源、晋丰恒、瑞昌恩、长泰义、德公万、庆馀、徐庆长、振元、义祥生、李亨裕、积成合、裕泰顺、晋源昌、庆丰茂、晋和顺、裕源、德心、成允、兴泰、义永昌、益生成、益德源、福裕恒、益庆丰、同兴成、元成豫、庆泰、王德新、德裕恩、裕泰、王宸、章鼎、源森茂、沈复安、王复茂、王绍祖、同茂、溥泉、春生、永吉利、集义、恒源等五十四商未能照额全完，应请援照成案勒限两月上紧严追。以上共计征补银三十五万一千七百七两二钱八分八厘，内应留解河工银八千三百一十一两五钱六分八厘。又，津防案内于同治七年十二月蒙通商大臣札饬，在于官商捆运交款拨补同治六年引课加课银九百二十九两七分四厘。八年二月复蒙札饬，在于应解七年京饷盐课项下动拨官商捆运交款拨补六年正课银五千一百二十两，先后咨解支应局交纳。又，八年二月蒙通商大臣札饬验收各省解到练饷制钱，租赁行栈应需经费，在于应解己巳年京饷盐课项下，动拨官商捆运交款拨补六年引课加课银五千两，解交练饷局应用。又，苏州织造恭办龙衣绸缎等件，估需工料银九万二千两，当因正款不敷，先拨银四万两。复又借垫银五万二千两，先后解交。应在己巳年京饷项下扣还，计动拨六年引课加课银五万二千两归还原款。又，奉奏拨八年京饷银二十五万两，内扣抵代造两湖驳船工价银六万九千五百二十九两六钱四分九厘。又，扣抵苏州织造恭办龙衣绸缎等件银九万二千两；又，扣抵江、浙等省解津练饷租赁行栈经费银五千两，净起解银八万三千四百七十两三钱五分一厘，于八年六月十二、十六等日差委候补知事陈璋等先后解赴交纳。共计动拨银十四万六千五百一十九两四钱二分五厘，净存银十九万六千八百七十六两二钱九分五厘，系应留解盛京俸饷之用等情，具详请奏前来。

臣查芦纲疲敝，由来已久，兼之上年引地始被匪扰，继遭水淹，课本益形亏折，现尚元气未复。今春又值亢旱，河水浅阻，春关引盐不能及时领运，有误销售，以致应交课款一时难以清完。当此库款支绌，需饷孔殷，但能多征一分，自可多济一分之急，屡经督饬运司严行加卯比追，不得稍存姑息。现计部限届满，犹欠一分有余。体察纲情，实缘各商旧困未苏，本年春运又复失时，疲累诚出有因，尚非有心玩误。且芦纲悬引太多，招商不易。若再将绍复昌等五十四商一律参办，是悬岸愈多课款愈绌，实属无济于公。莫若宽以时日，俾各商力能周转，可期课归有着，岸免虚悬，似于裕课、恤商两有裨益。现据运司请将欠课各商援案勒限两月催追，应请如议办理。逾限不完，即行参革查抄，勒限追缴。除饬司将保安、西宁、怀来三州县未完包课委员守提，如果不完，即行参办，并开具经征督催不力各职名送部查议，及另疏题报外，理合恭折具奏，伏乞皇太后、皇上圣鉴，敕部核覆施行。

再，长芦现充纲总商人，一名杨成源，一名长裕，应交六年正杂引课均已扫数全完。至征补银数，并无捏报，合并陈明。谨奏。

025．奏陈南皮县人许学海京控一案拟结情由折八月初六日

奏为审明误疑县书舞弊重征，砌词京控案内原告分别按律定拟，恭折具奏，仰祈圣鉴事。

窃查接管卷内南皮县民人许学海，以县书张居安等舞弊重征、贿串诈押等情，赴京控经都察院奏奉谕旨：“此案着交刘长佑亲提人证卷宗，秉公严讯确情，按律定拟具奏。原告民人许学海，该部照例解往备质。”钦此。钦遵并准将该原告许学海递解到直，当经前督臣刘长佑札司转饬保定府委提人证卷宗审拟详办去后。嗣因原、被供词各执，屡提要证孙玉成等未到，详经前督臣刘长佑咨明都察院展限在案。兹据该府提集原被人证，督同委员审明，拟议解由藩、臬两司复勘会详，呈请审奏到臣。随将原被人等提案亲审，详加查核。

缘许学海籍隶南皮县，许白氏系其族祖母。许学海前曾在许白氏家佣工，与县书张居安素不认识，并无嫌隙。该县征粮柜书每于开征时，向各房书吏中选择派充，事毕裁撤。其欠粮花户，责成各里书随时催纳。南皮县钱粮每正银一两加例耗银一钱四分，倾熔、火耗、解费、平色等银一钱九分，共计每两征银三钱三分，仍遵例搭用钞票。其零星小户不能交银者，准其按照市价折钱交纳。此系历来旧章，曾于咸丰七年该县民人萧赠丹京控浮收案内发交保定府审结，详经前督臣谭廷襄具奏有案。同治四年二月上忙地粮开征，经该县武士选点，派张居安充当董村里等处柜书。民妇许白氏家有应完董村里许玉章名下银一两三钱三分四厘，向分上下两忙完纳。是年三月间，许白氏因夫故之后家乏男丁，适有在南皮县开设药铺生理之母家胞侄白麟苻前往探望，许白氏乘便将伊家应完上下两忙粮银全数托其就近代封。白麟苻应允，即于三月二十几日赴柜完纳，经张居安填给串票。白麟苻因铺中事忙，未将粮票送去，而张居安因有经手仓粮交代册籍奉派前往天津府核算，其粮柜经该书禀明交与副书陈联庆暂行经理。时董村里里书孙来泰因患病，令子孙玉成代催客户粮银。孙玉成不知许白氏粮已完过，于四月二十日挨催至许白氏家。许白氏以伊曾交给白麟苻银两，不知因何不为代对掣票之言向告，孙玉成当未深信，即催令许白氏作速完纳。许白氏因白麟苻未经交给粮串，疑其将粮银花用，当即另备应完上忙银钱七钱央孙玉成代交。孙玉成因碍于情面，即将粮银携带进城交纳副书陈联庆。时值收粮忙迫，未及细查，致将董村里贾义路户下粮串，误填许玉章之名，交孙玉成转交许白氏查收。嗣张居安由津回归校对红簿，查出错误情由，禀经该县提案讯明，将孙玉成责惩、陈联庆斥革。并令张居安将粮银七钱交还，撤回串票更正。惟时，白麟苻因许白氏寄信索还原银，亦即将串票寄回。许白氏见粮串重复，疑系有心舞弊，将许学海唤至伊家告述缘由，并嘱许学海查明该柜书姓名，即以张居安舞弊重征等词，令许学海作抱控县批饬传讯。后又恐张居安系县署书吏，难免拨弄，令许学海粘连串票控经天津府，批委沧州移提讯办。即据许学海等前往投质，因被证张居安未到，经沧州移会南皮县差传。迨张居安等投审，原告又复潜回，即经沧州与南皮县会票严传。许白氏因闻州书朱若苻与张居安素识，虑有贿通情弊，复令许学海添砌朱若苻受贿舞弊等词，赴府赴道，并在藩司衙门呈控，批饬天津府委青县讯办。许学海因时届岁暮，未往候质。经青县备文移会沧州，饬役李德荣、杨法协同南皮县差役将许学海传获送案，转解青县收审。张居安亦赴青县投质。许学海心疑李德荣等系张居安贿托，即以前情并添砌张居安盗卖仓谷被革复允等词，自行出名赴京，在都察院衙门呈控，奏奉谕旨递解回直。经前督臣刘长佑札司转饬保定府委提人卷至省屡讯，各供互执。饬提要证孙玉成等未到，由司详经前督臣刘长佑咨明都察院展限在案。嗣据南皮县将孙玉成等解省，饬发该府督同委员提集原、被人证审晰前情，并查明该县征收地粮每两连例耗倾熔、平色、解费，实止照章征银一两三钱三分，不能交银之零星小户，亦系按照市价折收，并无每两加耗四钱一分及折钱四千九百文之事。即重收许白氏家粮银误填串票，亦实系副书陈联庆因收粮忙促，一时不及细查所致。张居安等委无舞弊重征浮收及贿串诈押情事，该原告自认怀疑，图准耸渎，拟议解由藩、臬两司复勘，详请审奏前来。

查律载，申诉不实者杖一百等语。此案许学海因许白氏重纳粮银，心疑县书张居安有心舞弊，代为作抱，迭次由县及府道藩司衙门呈控，改委青县提审，并不静候讯办，辄敢添砌情词自行出名京控。其所告张居安浮收重征一节，虽讯明并无其事，惟究因副书陈联庆误收粮银而起，控情尚非无因。此外，指称张居安等贿串诈押革书复充等情，或系怀疑莫释，或系图准耸砌，并无有心诬告。且提证质究，亦即据实供明，更非始终狡执，未便坐诬。惟控词失实，究属不合，自应按律问拟。许学海请依申诉不实者杖一百律，拟杖一百折责发落。柜书张居安讯无舞弊重征浮收地粮、贿串诈押，以及盗卖仓谷、侵吞捐项、借案诈赃、被革复充各情事，即重收许白氏地粮亦系副书陈联庆等错误疏忽误书，并未经手，请免置议。孙玉成于许白氏家已完粮银不知先行查明，冒昧往催，陈联庆于孙玉成赴柜代纳之际，又不为详细核对，致有舛错，均属率忽。业经该县提案讯明，分别惩革，应免重科。该县武士选并无因该氏民人府控将其责打三百，沧州书役朱若苻、李德荣、杨法亦据讯无受贿私押各情事，俱毋庸议。案已讯明，未到人证均免传质，以省拖累。重收许白氏粮银，饬县归还业主收领。误掣贾义路串票，并饬更正。除原、被人等分别发回候示省释，并备录供招咨部及咨都察院销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告许学海在外控告次数，核与在京所具甘结相符，合并陈明。谨奏。

026．奏陈傅庭立被殴伤越日因风身死及傅刘氏等京控案按律拟结情由折八月初六日

奏为京控殴毙人命，审明按律定拟，恭折具奏，仰祈圣鉴事。

窃查献县民妇傅刘氏以江业勋喝令刘庭芳等将伊夫傅庭立群殴毙命，贿托关说，仅将刘三收禁，刑逼私和，及刘岳氏以江业勋离间骨肉，将伊夫刘庭芳诬陷押诈各等情，同日赴京呈控一案，经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民妇傅刘氏、刘岳氏，该部照例解往备质。”钦此。钦遵并准将该原告等咨解到直，当经前督臣刘长佑行司委提人卷到省，饬发保定府先行审讯。嗣据前府费学曾讯明取结，时值同治五年封篆，未及详解，将犯留羁，暂令人证回籍度岁，饬俟开篆来省解勘。而原告傅刘氏冀图江业勋等资助埋葬钱文未允，赴府翻控，催提人证未到，费学曾升任卸事，恩福到任查案催提。旋于七年春间适值捻逆窜扰献县，城池失守，各证避难徙迁，不克集解。俟军务告竣，复又严催委提。兹据该县以查得原告刘岳氏现患瘫痪病症，其夫刘庭芝外出无踪等情申覆，并据该原告傅刘氏、被证江业勋等赴府投审，经该府恩福督同委员提集犯证讯与前府所讯无异，拟议由臬司张树声照拟勘转详请审奏前来，臣亲提研鞫。

缘刘三籍隶盐山县，在献县傅家庄寄住，佃种该庄民人刘庭芳家地亩，与已死傅庭立并其侄傅大造等素睦无嫌。同治四年正月初五日，刘庭芳与胞兄刘庭芝因为家务不和致相口角，被刘庭芝斥詈。刘庭芳因傅庭立系刘庭芝之妻刘岳氏表兄，时相往来，疑傅庭立从中唆挑是非，致伊弟兄不睦，背地谈论，被傅庭立闻知气忿，于初六日早至刘庭芳家门首不依嚷骂。经刘三之兄刘幅贵、弟刘幅碌、刘幅长出向拦劝，傅庭立疑护争斗，即用身带小刀扎伤刘幅贵头门。傅大造同弟傅二造趋至，傅大造用镰刀扎划伤刘幅碌及刘幅长腿臀等处。刘三踵至，顺取门旁木扁担向傅庭立殴打一下，致伤其额颅，因殴当木扁担破裂之处，以致皮破流血，即经傅庭标、王得善劝歇，报经该前县徐验伤取辜饬医。嗣傅庭立饮食行动如常，不期伤口进风，延至是月二十二日晚殒命。徐据报验讯通详，而尸妻傅刘氏因夫死非命，其侄傅大造又复监禁，并因争斗之日见刘庭芳妻弟生员江业勋在刘庭芳家拜年未回，疑刘三之殴由于江业勋主使刘庭芳等群殴所致。又因江业勋奉县饬办捐劝团练，出入衙门，疑其为刘庭芳行贿关说，仅将刘三收禁，遂遣侄傅二造赴省控经臬司批据该前县熊存瀚，讯系妄控。并因刘庭芝知而未阻，恐有唆讼情事，将傅二造、刘庭芝管押侯讯。刘岳氏因夫刘庭芝被押，亦疑江业勋离间拨弄所致，意欲上控。经族人刘清太等闻而调处，拟令刘庭芳为兄嫂服礼，悬讼未允，适傅刘氏又因傅二造控而被押，均怀不甘，控府批县。查传傅刘氏等未到，先将傅二造等集讯详复，免议保释。并将刘三、傅大造拟罪解府，未及审转，讵傅刘氏、刘岳氏自府控后均未回籍，傅刘氏即以江业勋喝令刘庭芳等将伊夫傅庭立群殴毙命贿托关说，仅将刘三收禁刑逼私和，刘岳氏亦以江业勋离间骨肉，诬陷押诈各等情，砌词赴京控经都察院奏奉谕旨交审咨解来直。当经前督臣刘长佑行司委提人卷到省，饬发保定府审讯。嗣据该前府费学曾讯明取结，因时值五年封篆，未及详解，将犯留羁，暂令人证回籍度岁，饬俟开篆来省解勘，而原告傅刘氏冀图江业勋等资助埋葬钱文未允，赴府翻控，催提人证未到。费学曾升任卸事，恩福到任查案催提。旋于七年春间，适值捻逆窜扰献县，城池失守，各证避难迁徙，不克集解。迨军务告竣，复又严催委提。兹据该县以查得原告刘岳氏现患瘫痪病症，其夫刘庭芝外出无踪等情申复，并据该原告傅刘氏、被证江业勋等赴府投审，经该府恩福督同委员提集犯证，讯与前府所讯无异，拟议由司解勘到臣。复审无异，应即拟结。

查例载，斗殴之案原殴如当致命之处，而伤轻因风身死者，必死在十日以外方准声请改流。又律载，刃伤人者，杖八十徒二年。又申诉不实者，杖一百。又不应为而为事理重者，杖八十各等语。此案刘三因傅庭立及侄傅大造将伊弟兄刘幅贵等扎划致伤，辄用木扁担殴伤傅庭立额颅，越日因风身死。查傅庭立仅止额颅一伤，虽当致命，第受伤后饮食行动如常，本可不致戕生。乃自不谨饬，以致伤口进风，原验伤已燥起白痂，且牙紧甲青，确系进风形状，其为死于因风无疑。傅庭立系于正月初六日被殴，延至是月二十二日身死，已在十日以外，自应按例问拟。刘三合依斗殴之案，原殴如当致命之处而伤轻因风身死在十日以外，方准声请改流，例应改为杖一百流三千里，仍追埋葬银二十两给付尸亲收领，以资茔葬。傅大造因伊叔傅庭立与刘幅贵等争殴，辄用镰刀扎划致伤刘幅碌、刘幅长平复，亦应按律问拟。傅大造合依刃伤人者杖八十徒二年律，拟杖八十徒二年。傅刘氏因夫傅庭立死于非命，伊侄傅大造亦犯罪收狱，遣令次侄傅二造赴司呈控，复因傅二造被押情急，由府赴京呈控。刘岳氏亦因与傅庭立戚谊，痛其一家死亡罹罪，又为伊夫刘庭芝于傅二造省控案内亦被本县押究，遂与傅刘氏一同由府赴京具控。虽所控各情均出怀疑，并希图准所致，惟控词究属失实，均应按例科罪。傅刘氏、刘岳氏均照申诉不实杖一百，系属妇女，照律收赎。刘幅贵与胞弟刘三、刘幅碌、刘幅长，因傅庭立至刘庭芳家门首嚷骂向劝，疑护争斗，因与父兄随同助势不同，但傅大造本系用镰刀将刘幅碌等扎划致伤，乃同声供指执持长枪以冀泄忿，虽傅大造刃伤拟徒，亦应收禁，第军徒轻重悬殊，本系诬轻为重，姑念尚未成招，且一经提审，即据实供明，与始终诬执者有间。该犯等系一家共犯罪坐尊长，应将刘幅贵照不应重律杖八十。该犯等事犯在同治四年六月初二日清刑恩旨以前，所得各罪均不在部议不准减免之列。刘三应减为杖一百徒三年，傅大造应减为杖一百，傅刘氏、刘岳氏、刘幅贵均予援免，傅刘氏、刘岳氏并免收赎。刘三仍饬追埋。傅大造饬县照拟折责发落。刘庭芳虽讯无听从江业勋喝殴傅庭立情事，惟被兄斥詈，辄疑他人唆挑，谈论是非，以致肇衅酿命。刘庭芝不能禁约其妻刘岳氏妄控，均有不合。姑念在县业已责惩，免其重科。傅庭立用小刀扎伤刘幅贵，本干律拟，身死勿议。傅二造赴司呈控，讯由伊叔母傅刘氏所遣，即其闻叔争斗趋护，亦与后至之傅庭墨、傅年、傅老均未下手行殴，免其置议。傅庭标、王得善讯非劝阻不力，江业勋讯无喝令刘庭芳等殴打及离间骨肉、贿托典史关说情事，应与讯无私押逼诈之刑书高步瀛、差役刘凤智、秦庆明、牛振武，及仅止调处并未过付钱文之刘清太等，均毋庸议。案已讯明，未到人证免提省累。除备录供招咨送刑部并咨都察院查照外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告等在外控告次数核与在京所具甘结相符，合并陈明。谨奏。

027．奏陈民妇胡李氏等被故杀其兄遣抱京控一案按律拟结折八月初六日

奏为故杀人命，尸兄怀疑京控，审明按律定拟，恭折具奏，仰祈圣鉴事。

窃查庆云县武生李赞候，遣抱王兰谱赴京呈控胡濯汉图产、逼嫁，砍毙伊妹胡李氏等二命一案，经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。抱告民人王兰谱，该部照例解往备质。”钦此。钦遵并准将该抱告咨解到直，当经前督臣刘长佑行司委提人卷来省，发交保定府先行审办。因讯据原被供词各执，饬提要证未到，该抱告王兰谱因病取保回籍调治。并据清苑县以被证胡濯汉先后在店因病身死，结准免验，讯无别故，报经批饬核案详办。时因催提要证仍未解到，详经咨部展限。旋据文生胡毓秀、遣抱胡毓杰，以伊婶胡李氏母女杀伤毙命，系王秉钧唆使李赞候捏告伊父胡濯汉图产谋害等情，控经都察院将该抱告咨解回直，饬发并究。复据集讯，供仍互执，催提人证未到，时值捻逆窜入直境，省垣办防不克兼顾，而案内原被李赞候等亦各闻警潜回。嗣据清苑县又以案证胡利即毓林、胡冯氏、胡怀即胡毓秀，先后在店因病身死。验讯胡利并无别故，胡冯氏、胡怀俱结准免验，亦均讯无别故，报经批饬核案详办。迨军务肃清，屡催委提。兹据查得王兰谱双目失明，张大勋被匪杀害，其余人证或因外出，或因避乱迁徙，不知去向。将被证崔鸣皋、胡含章、胡虎、胡豹、胡刘氏传解到省，并据李赞候、王秉钧赴府投审，经该府恩福督同委员提审明确，拟议由臬司张树声照拟勘转详请审奏前来，臣亲提研鞫。

缘胡濯汉籍隶庆云县，曾经入学补廪。嗣因不守碑训，经该县儒学详经顺天学政斥革，已死胡李氏系胡濯汉胞弟胡濯清之妻，焕姐系胡李氏次女。同治元年，胡濯清病故。四年四月，胡李氏因无子嗣，与阖族公议过继胡濯汉次子胡利即胡毓林为嗣，立有继单。胡濯汉与胡李氏向不和睦，各院居住。是年八月间，胡李氏因长女喜姐于归有期，置办妆奁，花钱过多，胡濯汉生气，向胡李氏吵闹。十月十一日，喜姐过门，胡濯汉因妆奁太奢，又向胡李氏抱怨。胡李氏以伊为女喜姐置备妆奁，系伊夫所遗家产，与人无干，并称日后焕姐出聘，并欲从丰倍〔陪〕嫁。胡濯汉以胡李氏偏爱己女，作事不公，彼此口角走散。是年十二月二十八日，胡濯汉之妻胡冯氏回归母家，胡李氏向胡濯汉索钱赎取当物，胡濯汉答以年终无钱给予赎当，胡李氏仍向索取争吵，经胡刘氏等在旁劝散。是日起更时分，胡利与其兄胡怀即胡毓秀外出，胡虎即毓杰、胡豹均已睡歇。胡利之妻胡刘氏至胡怀之妻胡陈氏屋内送还烙铁，适见侄女啼哭，代为抱哄。其时，胡濯汉饮酒酣醉，忆及前事，一时气忿，赴至胡李氏屋内斥骂。胡李氏回詈，胡濯汉以胡李氏既不肯节省安度，反欲拨泼。登时忿急起意致死，用菜刀将胡李氏迭砍致伤，并因焕姐在旁哭喊，复用刀将〔焕〕姐一并砍伤。经胡刘氏闻声趋视，胡濯汉由屋内趋出，身上带有血迹。胡刘氏不及询问，趋进屋内，见胡李氏受伤在炕，不能言语，焕姐亦被砍伤。胡刘氏向焕姐问悉前情，胡李氏当即因伤身死。胡濯汉曾向胡刘氏等告知情由，嘱勿声张，一面将血衣脱换，找向胡含章等捏称胡李氏将女焕姐砍伤后自戕身死。与胡李氏母家胞兄李赞候送信，李赞候闻而趋视，向焕姐问明前情，报县验讯饬医。胡濯汉不认杀死胡李氏情事，胡焕姐亦于五年正月十三日因伤殒命。复经报县验讯，两造供词互执。胡濯汉即以李赞候教供捏控等情控经天津府饬县讯详。该前县刘体中因犯供狡展，疑窦多端，禀经前督臣批府饬委候补县丁福培往讯。李赞候亦以图产逼嫁谋杀二命等词，先后由府道赴省呈控，饬县确讯。而李赞候复以前情并添砌崔鸣皋主唆，狡供贿串舞弊等词，遣抱赴京控经都察院奏奉谕旨，交审咨解来直。当经前督臣刘长佑行司委提人卷到省，饬发保定府先行审讯。该升府费学曾因讯据两造供词各执，饬提要证未到，该抱告王兰谱因病取保回籍调治。并据清苑县以被证胡濯汉、胡兆汉均因患病取保医治无效，先后在店因病身死。结准免验，讯无别故，报经批饬核案详办。时值催提要证仍未解到，详经咨明展〈限〉。旋据文生胡毓秀，遣抱胡毓杰，以伊婶胡李氏母女杀伤毙命，系王秉钧唆使李赞候捏告伊父胡濯汉图产谋毙，并添砌看役茹泰等需索掩病不报等词，控经都察院将抱告咨解回直，饬发并究。复据集讯，两造供仍互执，催提人证未到，时值捻逆窜入直境，省垣办防不克兼顾，而案内原被李赞候等亦均闻警潜回。嗣据清苑县又以案证胡利即胡毓林、胡冯氏、胡怀即胡毓秀，先后在店因病身死。验讯胡利并无别故，胡冯氏、胡怀俱结准免验，亦均讯无别故，报经批饬核案详办。迨军务肃清，屡催委提。嗣据查得王兰谱双目失明，张大勋被匪杀害，其余人证或因外出，或因避难迁徙，不知去向，将被证崔鸣皋、胡含章、胡虎、胡豹、胡刘氏传解到省。并据李赞候、王秉钧赴府投审，经该府恩福督同委员提集崔鸣皋并看役人等讯明，拟议由司解勘到臣。复讯无异，应即拟结。

查律载，兄殴弟之妻至死者，以凡人论。又，故杀人者斩监候各等语。此案胡濯汉于胡李氏向其索钱赎当争吵，劝息后适因酒醉追忆前事，气忿趋骂，不服回詈，该犯辄以胡李氏不肯节省过度，又复恃妇刁泼，一时忿急，顿起杀机，用刀将胡李氏砍伤身死，实属逞忿故杀。其砍伤焕姐，越日毙命，由于焕姐哭喊而起，初无必欲致死之心。胡焕姐系该犯胞弟之女，服属期亲，按伯叔殴杀期亲侄女罪止杖徒。唯胡李氏系该犯弟妻，胡杀应同凡论，自应按律问拟。胡濯汉除殴杀期亲侄女轻罪不议外，应从重依故杀人者斩律拟斩监候，业已病故，应毋庸议。此外讯无同谋帮砍，胡濯汉等亦无图产逼嫁情事，均毋庸议。李赞候呈控胡濯汉谋二命，事出有因。即其控告崔鸣皋主使狡供贿串舞弊及胡濯汉等图产逼嫁各情，亦系痛妹情切，一时怀疑莫释，图准耸听所致，并非有心诬控，且一经胡刘氏等供吐实情，即行据实供明，亦非始终狡展，情尚可原，应从宽免议。胡怀即胡毓秀被控在省涉讼，并不听候讯断，辄敢砌词赴京互控，本有不合，业已在省病故，应免置议。崔鸣皋讯无唆使狡供贿串舞弊，王秉钧亦无架唆捏控情事，应与讯无受贿舞弊之县役张大勋及并无需索掩病不报之看役茹泰等，均毋庸议。案已讯明，未到人证免提省累。至胡濯汉等在省身死之处，既据清苑县查讯明确，委因病剧所致，并无别故，看役人等均无凌虐情弊，亦毋庸议。除备录供招咨送刑部并咨都察院查照外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告李赞候在外控告次数核与抱告在京所具甘结不符，合并陈明。谨奏。

028．奏陈李溁等挟仇故杀胡自兴妻儿四人一案恭请王命准其就地正法折八月初六日

奏为挟仇杀死一家四命案内，首从各犯审明，分别照例办理，恭折具奏，仰祈圣鉴事。

窃查接管卷内前据延庆州禀报，州属耿家营民人胡自兴之妻胡李氏，同子胡珍贤、胡合成及幼女胡臭姐四人被杀身死，凶犯无获一案。当经前署督臣批饬，勒限严缉。嗣据该州勘讯录供通报声明，尸亲供词狡执，复经前署督臣批司委员会审。旋据该州先后拿获案内帮凶刘泳海并首犯李溁到案，讯供具禀。臣因案关杀死一家四命，情罪重大，即经批饬该州押解犯证卷宗来省，发交保定府审办去后，兹据该府会同委员督同该州屠秉懿提集犯证，审讯明确，拟议解由臬司张树声复勘详请审奏前来。臣随提犯研鞫。

缘李溁即李大，又名李狗头，籍隶延庆州。刘泳海即刘泳美，又名二刘，籍隶宛平县，与在京正法之曹大并李溁之胞弟李三，及在逃之昌平州人施泳汰即石泳汰，山东不知何州县人马二、郝七，互相认识。李溁与胡自兴邻村居住，赌博交好，先无嫌怨，与胡自兴之妻已死胡李氏及其过房义子胡珍贤、亲生幼子胡合成、幼女胡臭姐往来习见。李溁先以贩卖烟土牛马为生。同治六年春间由多伦厅售土赊骗马匹进口，又换买烟土售卖，积得现银、赊账共四百余两。是年四月抵家，其弟李三先留马二、曹大在家，出外抢窃。适本村李万才家被窃，乡地以李溁等窝贼所致，禀官查拿获到曹大送经该州屠秉懿。讯供狡展，押候复审，差缉李溁等均各逃逸。先将李溁住房查封。李溁带银逃出后赴各处收回账目，共有现银三百六十两，料已无事，拟回本村。迨闻家已被封，差拿仍紧，无处存身，于七月初间至胡自兴家闲逛。胡自兴知其有银，当向告借，李溁因银不便携带，全数借给，言明二分行息。李溁因胡自兴素不失信，并未立约。胡自兴将银置地花用，李溁旋亦进京，与其弟李三先后至素识之乐其仁煤铺浮住。嗣曹大亦由押脱逃至彼会遇，后李溁因在京缺乏用度，起意偷窃。七年三月，不记日期，夜纠同曹大、李三至延庆州小白楼地方，窃得不识姓名事主家青、白骡二头，途遇郝七纠邀同回，向乐其仁告知情由，将骡卖钱分用。四月二十日，李溁复起意商同曹大、李三、郝七及续到之施泳汰至独石口黑河地方，拦抢骡马。于二十一日首伙五人，分携刀械，前赴该处。因见山坡有人牧马，一同上前威吓，抢得马四匹而回，亦交乐其仁卖钱分用。五月初九日，李溁又起意纠允曹大、李三、郝七抢劫。即于是晚各携刀械起身，至十六日夜五更时分，偕至延庆州岔道口地方，遇见事主王惠、李二等赶脚驮粮经过，曹大等上前拦阻，持械威吓，并将王惠殴伤。李溁、李三因嗔李二喊嚷，将其捆缚，曹大又用五节鞭将李二腿上殴伤，当将粮食掷弃，抢得驮骡五头并马三匹，逃回至京。即经缉捕官役盘诘，维时事主亦即追及认赃，李溁、郝七乘间逃逸。当将曹大、李三拿获与乐其仁等一并拿解步军统领衙门，奏送刑部审办。李溁赶至胡自兴家告述伊弟等犯事情由，索要借银，欲往拯救。胡自兴本知李溁被乡地禀究窝贼之案，料其银两来历不正，已存昧赖之心，遂谓银已置地花尽，骤难措办。迨李溁坐索不走，仅止给银四十两。李溁至京，托人交弟使用。李溁因闻其弟传说有银可救之言，复回向胡自兴逼索欠银。胡自兴支吾未给。后经刑部审明，将曹大、李三均依强盗得财，不分首从律拟斩，于六月二十三日奏奉谕旨处决。李溁闻知，以胡自兴若肯还银，伊弟与曹大皆可得生，如今被其耽误，心生怨恨。至七、八月间，李溁欲行出口复向索银，借作盘费。延至九月初间，胡自兴始行给银二十两，并称以后不必指望。李溁以其欠银甚多，即向争论。胡自兴声称，如再索讨，必须到官方还之言向答。李溁因其有心挟制昧赖，不敢再较，忍气走出。地邻人等，咸有所闻。而胡自兴虑恐李溁复去不依，扬言再往将其送究。李溁闻而气忿，起意将其全家杀害，即往找人帮助。九月二十二日走至怀来县城内，与施泳汰、马二、刘泳海撞遇，偕至已革官媒谢吴氏家饮食。李溁即向施泳汰等诉述被胡自兴昧银致误伊弟并曹大之命，复欲将伊陷害各情。施泳汰等闻知，咸抱不平，声言同往索银，无偿即与拚命。李溁以胡自兴已有准备，嘱即乘夜往索，如再不还，杀其一家泄忿。施泳汰等允从。是日，李溁与施泳汰等一共四人，各带刀械起身，于二更时分潜至胡自兴家门外敲门，时值胡自兴在外赌博未回，经其妻胡李氏开门，将李溁等让入住室，即欲遣人往唤其夫。李溁因恐胡自兴邀人捉拿，当向拦阻。胡李氏即为备具酒面款待，李溁于食毕后问及银未措办，料难要出。即与施泳汰等起身出门，偕至僻静处所。李溁拟趁胡自兴外出，即行下手，向施泳汰等密商。施泳汰劝令先约还银准期，李溁以迟恐失机，反受其累，决计杀害。施泳汰等均各应允折回。维时，胡李氏已将前门关闭。李溁虑被邻人闻而起疑，不敢往叩，遂绕至胡自兴家后门，掇门进院，复恐血浅污衣，各将外罩长衣脱下，搭放墙头，潜至前院。其时，胡李氏尚在收拾碗碟，其子女胡珍贤等均已在炕睡熟，李溁等一齐闯入室内。李溁揪住胡李氏头发，马二帮揪衣领逼问，仍无银两。并因胡李氏挣撞喊嚷，马二手扪其口，李溁将胡李氏猛揿于炕，致上身衣扣及裤带已被马二撕断拉脱。李溁即用刀迭砍胡李氏脑后毙命。其时，施泳汰、刘泳海亦各下手，将年甫十五之胡珍贤用刀乱砍致毙。施泳汰复用刀砍割年甫四龄之胡臭姐咽喉等处，马二用刀拉割一岁之胡合成咽喉，一并身死。李溁等见一家四命均已杀讫，复揭开屋内板柜，查看实无银两。因恐有人知觉，不敢久停，均各穿上长衣一同逃逸。是夜五更，经胡自兴随母改嫁邻居胞弟赵登先，因见胡自兴后门开启，进内叫唤不应，喊同邻人等看明，并将胡自兴唤回，鸣地报经该州屠秉懿勘验，选差访缉。而李溁等于是月二十八日，又回至谢吴氏家借宿。次日，有怀来县革役车兴有向李溁索讨旧欠饭钱。李溁央缓，并以银被胡自兴昧赖，致伊弟李三等犯事正法，不能救出之言向车兴有顺口忿述。因闻差拿紧急，各自逃逸。旋经屠秉懿传讯赌博之赵国溁等，究出胡自兴曾与盗匪李溁等同赌，饬差严缉。而胡自兴亦料被李溁所杀，因虑寄顿盗赃获罪，未敢供指。复恐李溁破案供出，又捏报柜内失少宝银钱文，预图抵制。屠秉懿因尸亲供词狡执，禀经批司委员会审。旋据拿获刘泳海究出前情，关传谢吴氏、车兴有等到案质讯。胡自兴亦将谎报失小银钱之处，据实供明。嗣复将李溁续获，讯供具禀。臣因案关重大，批饬押解犯卷来省，发交保定府督同审办。兹据该府恩福会同委员督同该州屠秉懿提集犯证，审晰前情，拟议解由臬司复勘详请审奏前来，经臣亲审无异。

查律载，杀一家非死罪三人者凌迟处死，为从加功者斩等语。此案李溁因纠邀伊弟李三及曹大等路劫事主王惠等骡马，李三、曹大被获送经刑部审办。该犯欲图花银拯救，找向胡自兴索要借欠银两不给，迨闻李三等处决，恨被胡自兴所误，及至复向索欠又被胡自兴昧赖，并欲将伊捉拿送官，因而忿极起意杀其全家泄忿。即纠同刘泳海并在逃之施泳汰等，夤夜将胡自兴之妻胡李氏、义子胡珍贤、亲子胡合成并其女胡臭姐一家四命，一并砍扎致毙。殊属凶残，自应按律问拟。李溁即李大，又名李狗头，除纠劫骡马罪止斩决轻罪不议外，应合依杀一家非死罪三人者凌迟处死律，应凌迟处死。该犯并无妻子，其家先经窝贼查抄，别无财产，毋庸缘坐断产。刘泳海听从李溁商谋，杀死胡自兴一家。该犯与施泳汰各用刀砍伤胡自兴义子胡珍贤毙命，实属为从加功。刘泳海即刘泳美，又名二刘，应合依杀一家非死罪三人为从加功者斩律，拟斩立决。惟查该犯刘泳海罪犯已至斩决，且曾与逸盗施泳汰结盟，此等犷悍异常之徒，未便日久在省监禁，致稽显戮，业经臣于审明后饬委臬司张树声、臣标中军副将冷庆会将该犯李溁与刘泳海一并恭请王命，即在省垣分别正法。仍将李溁首级解回犯事地方，悬杆示众，以昭炯戒。胡自兴借用李溁银两，有意昧赖，并于妻子被杀后谎称失小银钱，以图抵制，本有不合。姑念其家已遭惨害，免其置议，借银亦免着追。其与赵国溁等赌博，业经该州另案详结，应毋庸议。已革怀来县官媒谢吴氏，容留施泳汰、李溁等吃饭借宿，及革役车兴有向李溁索欠会遇，均讯系不知施泳汰等抢劫杀人情由，应免置议。未到人证，概免提质，以省拖累。该州卷内据补报骡马被劫事主王尚义等，虽与曹大等在京拟结。原案姓名不甚相符，惟事主本属驮脚之辈，非止一人，且所报赃数、地名，仍相吻合，应毋庸议。

再，李溁所供多伦厅人赵加青赊给马匹之处，虽未据多伦厅复到，惟贸易赊欠，本属常有，案已讯定，应饬该厅毋庸传累。该州查封入官之李溁房屋估变，册报失防。曹大在押脱逃之看役，由州责惩。李溁血衣及刘泳海与李溁之凶刀，供弃免追。刘泳海血衣，存库备照。逸盗施泳汰等，饬缉获日另结。除备录供招咨部外，所有审拟缘由，理合恭折具奏，伏乞皇太后、皇上圣鉴，敕部查照施行。谨奏。

029．永定河道徐继因循疲缓应请开缺另行酌补片八月初六日

再，永定河道徐继，到任已历六年，适值河工经费大减之时，本属难于展布，而该员为积习所困，遂觉因循疲缓，其号令不能行于厅汛各官，即弁兵夫役亦有水懦民玩之弊。目下九月初旬，即须办理北四下汛决口大工，明年春间又须将挑挖中泓、疏浚下口各工，认真兴办。虽全河受病已深，而除每年逐段挑浚，别无补救之法。须得一洞悉河务、刚毅耐劳之才，乃足以资整理。未便以徐继尚无劣迹，稍事姑息。相应请旨将永定河道徐继开缺，另行酌补。所遗员缺，敬求特选贤员，迅赐简放，以重职守。理合附片具陈，伏乞皇太后、皇上圣鉴训示。谨奏。

030．江苏候补知县孙育均保案错误请予更正片八月初六日

再，江苏候补知县孙育均，前于同治五年随臣军营剿办捻匪，在于刘松山诸军上蔡等处胜仗案内保奏奉上谕：“候选训导举人孙育均，着免选本班，以知县不论双单月尽先即选。”钦此。嗣随湖广督臣李鸿章军营当差，于七年八月在任赖捻股一律肃清案内保奏奉上谕：“孙育均着留于江苏归候补班补用。”钦此。惟该员系由候选知县保归本班留省候补，而原奏清单内汇列于候选知州罗星焕之下。该员原衔“候选知县”四字，漏未声叙，旋由李鸿章查明系属军务倥偬，缮写脱误，即于该员请咨赴部时声请更正。迨孙育均到京投文细询吏部定章，应由原保大臣奏请更正，方准注册。现值李鸿章因公入蜀，该员业已验到，难以远赴川省，因就近赴臣衙门禀请具奏更正。臣查该员此次留省，虽由李鸿章汇奏，而前保知县本班原系在臣营奏保，兹据该员具禀前来。合无仰恳天恩，敕部更正注册。带领引见，以示体恤。理合附片陈明，伏乞圣鉴训示。谨奏。

031．附录廷寄　着饬独石口地方官查勘地势妥为建盖兵房事八月二十日

同治八年八月二十日，准兵部火票递到军机大臣字寄——大学士直隶总督一等毅勇侯曾国藩、察哈尔都统文盛：

同治八年八月十九日奉上谕：

文盛奏，独石口应建兵房，请仍归地方官办理一折。伊犁官兵安插独石口，应建住房一百四间，前经文盛奏请由该都统衙门派员兴修，并在库存军需项下拨银动用。兹据奏称，招商估计工价浩繁，库存军需不敷应用，请饬直隶总督令地方官办理，以期妥速等语，自系实在情形。所有此项官兵房间，着曾国藩责成该地方官踏勘地势，妥为建盖，俾资栖止。现在节逾秋分，水土渐冻，既据该都统奏称今岁未能兴工，应如何先行借给住房，勿令该官兵失所之处，着文盛妥筹办理。将此各谕令知之。钦此。

遵旨寄信前来。

032．遵旨续议直隶试办练军事宜折八月二十七日

奏为再行酌议练军事宜，恭折仰祈圣鉴事。

窃臣接准部咨会奏直隶练军事宜一折，令臣迅即筹定简明章程，奏报定议等因，咨行到臣。臣窃维用兵之道，随地形贼势而变焉者也，初无一定之规，可泥之法。或古人著绩之事，后人效之而无功；或今日致胜之方，异日狃之而反败。惟知陈迹之不可狃，独见之不可恃，随处择善而从，庶可常行无弊。即就扎营一事言之，湘勇初出亦屡为粤匪所破，既而高其垒深其濠，先图自固之道，旋即用此以制敌。厥后淮勇诸军继起，亦皆以高垒深沟为自立之本，善扎营者，即称劲旅。直至移师北来改剿捻匪，每日计行路之远近，分各营之优劣，曾无筑垒挖濠之暇，而营垒之或坚或否，于胜败全不相涉。即询及陕甘剿回、贵州平苗，亦不以筑垒挖濠为先务。至天津捍御外洋，虽坚壁亦不足恃。即此一端，已知陈迹之不可狃，兵势之变化无常矣。然安营支帐、埋锅造饭一则，不扰闾阎一则，自固壁垒，斯乃古来之常法，并非勇营之新章，终未可弃而不讲也。臣愚以为直隶练军，宜添学扎营之法，每月拔营一次，行二三百里为率，令兵丁修垒浚濠，躬亲畚筑，以习劳勚。不坐差车，以惯行走。至运米搬柴，则勇丁不过偶尔为之。如今年近事，老湘营之勇由绥德州运米至花马池，铭军之勇由济宁州运米至张秋是也。论平日之常例，则采薪等事，每勇百人，照章有长夫三十六名，兵丁百人，旧例亦有夫役三十名，并有报销四十名者。臣意练军既拔营行动，即须添募长夫百兵〔名〕，给三十名。虽所费较巨，似亦不可省之项。有长夫任樵汲负重之事，则兵丁可不任搬运之劳，既以稍示体恤，又以见筑垒挑濠等事，必须躬亲，宽于此者，正欲其严于彼。至部臣所议兵丁宜讲衣冠礼节，臣意老营操演尽可整冠束带，以习仪文。拔营行走，仍宜帕首短衣，以归简便。凡此皆一张一弛，择善而从者也。

臣前折所谓重统领之权者，盖因平日之事权不一，则临阵之指麾不灵。臣在南中尝见有藩臬衙门募勇多营，平日之领饷拔缺请奖等事，皆由衙门主政，至临阵之际，则另派武员统领率之打仗，致指麾不克如意，即巡抚及大帅所部多营，平日无一定之统领，临时酌拨数营派一将统之赴敌，终不能得士卒之死力。而江楚诸省幸获成功者，大抵皆有得力统领，其权素重，临阵往来指挥号令进退之人，即系平日发饷挑缺、主持赏罚之人，士卒之耳目有专属，心志无疑贰，是以所向有功。臣所谓事权宜专，本意如此。然亦会逢其适，幸遇塔齐布、罗泽南、李续宾、杨岳斌、多隆阿、鲍超、刘铭传、刘松山诸人，或隶臣部，或隶他部，皆假重权而树伟绩，苟非其人，权亦未可概施。部臣所议得良将则日起有功，遇不肖则流弊不可胜言，洵为允当之论。良将者，可幸遇而不可强求者也。嗣后直隶练军统领，臣当悉心察看，遇上选则破格优待，尽其所长，遇中材，则随处防维，无使越分，庶几两全之道耳。部臣复议及兵将相习，可收一气贯通之效，又言转弱为强，不必借才于异地等语。臣窃意就兵言之，以土著为主，以保状为凭，断无令外省客勇充补之理，而客勇亦无愿补远省额兵之志。就官言之，则武职自一命以上，直至提镇，皆准服官各省。况畿辅万方辐辏，尤志士愿效驰驱之地，是各路将弁有出色者，皆可酌调来直，不得以借才论。

直隶练军，询诸众论，不外二法：一曰就本管之镇将练本管之弁兵，一曰调南人之战将练北人之新兵而已。访闻前此六军，用本管镇将为统领者，其情易通，而苦于阖营无振作之气。用南人战将为统领者，其气稍盛而苦于上下无联络之情。将欲救二者之弊气之不振，本管官或不胜统率之任，当察其懈驰择人而换之。情之不联，南将或不知士卒之艰，当令其久处积诚以感之。臣今拟于前留四千人外，先添三千人稍复旧观。一于古北口暂添千人。该提督傅振邦，老于戎行，安详勤慎。一于正定镇暂练千人。该总兵谭胜达，勇敢素著，志气方新。二处皆以本管官统之者也。一于保定暂添千人，令前琼州镇彭楚汉，以南将统之，与中军冷庆所辖千人姑分两起，俟察验实在得力而后合并一军。此因论兵将相孚而拟目前添练之拙计也。

部臣又令筹定简明章程，再行按月给饷，并查明直隶未经遣撤之勇，饬令回籍妥为安插。臣查直隶勇丁，上年经署督臣官文奏留十二营，臣今年撤去余承恩三营。其后，夏麦秋禾迭遭亢旱，常有匪徒窃发，因恐散勇穷无所归，聚而滋事，是以迁延未及续撤。俟秋末安靖，再当遣撤数营，即以裁勇之银添作练军之费。至淮勇铭军，乃臣所奏为拱卫京畿之师，其大队扎于张秋，分数营驻扎保定，数营驻扎临清。目下不拟裁撤，另行附片复奏练军规模。臣拟仍以四军为断，二军驻京以北，二军驻京以南，每军三千人，统将功效尤著者或添至四千、五千人，其余常行章程已详具于部臣及前督臣刘长佑所议条款中。臣昨议练饷、底饷一并支领，马队不溷步队之中，一棚只以十人为率，亦经部议允准。此外，如顶名冒替，是前此之积弊，未知将来能否革除；参用南将，是前此所已行，未知此后能否融洽；此次所议添募长夫，每月拔营亦未知有无窒碍。斯三者一有未妥，则全局皆须变更。臣不敢遽定章程，恐不久仍须更换也。可否请旨一面交各衙门核议，臣一面先行试办。其饷需暂用江南协款，俟定议后再由户部拨发。俟试行果有头绪，然后刊刻简明章程，俾各军一律遵守。所有再议练军事宜，恭折复陈，伏乞皇太后、皇上圣鉴训示。谨奏。

033．巨鹿县知县汪福庚亏短库银案据实拟结折八月二十七日

奏为已故参员亏项限满无完，讯系因公挪用，按例分别定拟，恭折奏祈圣鉴事。

窃查前任巨鹿县知县汪福庚，前在平谷等州县任内亏短正杂各款限满未完，经前署督臣瑞麟汇折奏参，分别革职拿问，监追查抄备抵，于咸丰八年七月初二日钦奉朱批：“吴中顺着即革职，与汪福庚、沈元文一并拿问，按律定拟具奏。余照所拟办理。”钦此。钦遵行司饬府提讯究办，并饬据清苑县将该革员寓所衣物查抄备抵，造具估册详经前督臣咨部在案。兹据升任保定府知府费学曾，以此案业经前府徐志导饬据该革员汪福庚投具亲供，因查亲供所亏银数未符，催提经手丁书人等质讯未到。该革员汪福庚旋在省寓病故，饬查该故员亲属尽净，家丁星散。嗣因经书人等日久未据解到，节次委提，始据平谷等州县将经书同该故员实亏款册申解核讯明确，拟议详由总局司道转请具奏前来，臣复加确核。

缘汪福庚籍隶浙江钱塘县，由廪生中式本省举人，甲辰科大挑，知县签掣直隶。道光二十五年到省，二十八年署理赞皇县知县，三十年六月卸事。任内正杂银两，并无亏短，业经后任结报。是年补授平谷县知县，咸丰元年正月到任，二年五月调署蓟州知州。维时正值恭办大差，修理桥道，并供应遵蓟山永协及吉林、黑龙江、盛京等处官兵过境，差务络绎，雇备车辆，垫给廪粮，陆续赔垫。以致蓟州任内除有款作抵外，亏挪内结正杂等项实银五千九百六十二两九钱三分一厘，又制钱九百九十七千六百，又外结摊损〔捐〕实银一千三百二十一两一钱二分三厘。三年五月交卸，六月仍回平谷县本任。是年秋间，逆匪窜扰直境，该县奉文举办团练，挑挖城河，募勇操演，置造器械，垫给勇粮，所费不资，以致平谷任内除有款作抵外，陆续亏挪内结正杂等项实银二千四十两四分一厘五毫，又制钱一千七十七千四百八十二文，外结摊捐实银七百五十五两五钱三分四厘九毫，又制钱二千四百九十六文。四年十一月交卸，是年十二月调任巨鹿县知县。维时，又值省南土匪滋事，官兵驻扎该县，境内兵差不绝，以及募勇防剿筹垫勇粮，以致巨鹿任内除有款作抵外，亏挪内结正杂等项实银四千四百五十七两三钱三分二厘，票银一千五百八十八两七钱八分七厘，加平实银九十五两三钱二分七厘，又制钱八百四千五百三十八文，外结摊捐实银一千七十四两八钱八分八厘，又制钱二十四千文。以上三任统计，共亏内结正杂实银一万二千四百六十两三钱四厘五毫，票银一千五百八十八两七钱八分七厘，加平实银九十五两三钱二分七厘，又制钱二千八百七十九千六百二十文。每制钱一千合银一两，应合银二千八百七十九两六钱二分。共计银票并以钱合银一万七千二十四两三分八厘五毫。又三任统计共亏外结摊捐实银三千一百五十一两五钱四分五厘九毫，制钱二十六千四百九十六文。未及弥补，于咸丰六年六月间因失防土匪滋事奏参革职，旋经前署督臣瑞麟查明该员历任亏项，将该革员奏参拿问，监追行司。饬提经书人等来省质讯，并饬清苑县先将该革员寓所资产查封备抵，估计造册咨部，并饬传该革员于参革后先期告贷外出。嗣据投具亲供，因银数未符，催提各经书未到，未及讯追。旋据清苑县禀报，汪福庚于咸丰九年十二月初七日在省寓病故，饬传该故员家属未到。前署督臣瑞麟即准部咨将查抄该故员汪福庚寓所资产驳饬增估，并饬查该故员历过任所有无隐寄资财等因。饬据赞皇、蓟州、平谷、巨鹿等州县查复，该故员并无隐寄资财情事。并饬清苑县饬据经纪李瑞春，以前项衣物均已破烂，实难加增，并无轻短串通分肥等情，亦经前督臣咨复。嗣据查明该故员并无家属在省，仅有一侄汪兆麟在直游幕，已于同治元年五月十七日病故，实系亲属尽净，家丁星散。因查该革员历任所亏银两究竟是否实系因公挪移，抑或另有侵盗情事，必须提到该经书等到案讯明，方可核办。节次委提，始据平谷、蓟州、巨鹿等处将该经书任务本等同该故员实亏款册申解到府。查核历任册内所开亏短正杂等项银两与该故员所具亲供银数相符，随提该经书等到案，督同委员逐加研鞫。据各供晰前情不讳，诘无侵盗入己情事，案无遁饰。

查例载，挪移库银一万两以上至二万两者，发近边充军，限一年全完免罪。若不完，再限一年追完，减二等发落。二年限满不完，再限一年追完，减一等发落。若三年限满不能全完者，除完过若干之外，照现在未完之数治罪。又律载，不应为而为事理重者杖八十各等语。此案参革前任巨鹿县知县汪福庚，历任平谷、蓟州、巨鹿等州县，任内经管仓库钱粮不慎出纳，统计三任共亏内结正杂等项银一万七千余两。虽讯系因公挪移，并无侵盗入己情事，殊属胆玩，自应按例问拟。汪福庚应请合依挪移库银一万两以上发近边充军例，应发近边充军。业已病故，应毋庸议。所亏银两，仍请着落家属追赔。此外尚有未清摊捐实银三千一百五十一两五钱四分五厘九毫，制钱二十六千四百九十六文，例不并计科罪。俟正项追完，接续追缴，查抄衣物业已造册报部，照数备抵。其历过任所实在有无隐寄资财，再饬确查取结核办。该故员汪福庚因公挪移库款事发到官，在咸丰十年正月初一并十一年正月十三等日恩诏、恩旨及十一年十月初九日恩诏以前，虽不在部议不准援免之列，惟挪移库款数至一万七千余两之多，应仍着落家属追赔有无完缴，再行照例分别办理。平谷县革书任务本、崔焕章，当本官挪用库款银两并不禀阻，亦属不合。任务本、崔焕章均酌照不应重律杖八十，事犯在迭奉恩旨、恩诏以前，所得杖罪均予援免。业已缘事斥革，应毋庸议。蓟州户书孙成规，巨鹿县库书马健，讯系事后接充，请免置议。案已讯明，未到之家丁高升等据称查无下落，请免提质。除再确查该故员究竟有无家属，另行核办，并备录供招咨部及咨浙江抚臣查照办理外，理合恭折具奏，伏乞皇太后、皇上圣鉴，敕部核覆施行。谨奏。

034．深州民人刘见因疯砍毙其父按律请准正法折八月二十七日

奏为验明逆伦重犯，委系染患疯迷，提审众供确凿，照例办理，恭折具奏，仰祈圣鉴事。

窃据深州验报，民人刘见因疯病复发，用斧砍伤伊父刘洛英身死一案。臣因情罪重大，批饬将犯证卷宗解省，发交保定府审办去后。兹据该府恩福督同委员及该州刘秉琳核卷审验明确，拟议解由臬司张树声复审勘转前来。臣随提验该犯确有疯迷形状，委无装捏情弊，复提犯母、邻佑人等亲加研鞫。

缘刘见籍隶深州，刘洛英系其亲父，刘见平日并无违犯。道光二十四年间，刘见因负贩亏本，被刘洛英斥骂生气，从此染患疯症，时发时止，发时不省人事。刘洛英因其并未滋事，未经报官锁锢。同治三年九月间，刘见疯发，将村人宫红生殴伤，报经该前州陈瑞发给铐镣，当堂锁锢，经刘洛英结请自行领回管束完案。刘洛英因爱子情深，每于刘见疯愈时辄卸铐镣，令同工作。发时照旧锁锢，习以为常。迨至八年四月十四日，刘洛英因天时炎热，刘见疯亦渐愈，将其锁打开。午后，刘洛英赴前院北屋午眠，刘见在院闲坐，刘洛英之妻刘康〔张〕氏亦往内院北屋睡歇，刘见之妻刘康氏先期领同幼子归宁未回。讵刘见疯病复发，走入前院北屋，携取柴斧将伊父刘洛英乱砍致伤身死。维时，刘张氏在内院睡熟，梦中听闻刘洛英声喊，惊起趋视。瞥见刘见持斧在院跳舞，身与斧口均沾血迹。刘张氏知系疯发，急呼其夫未应，趋入北屋查视，见刘洛英已在炕下躺卧，受伤殒命。刘张氏即投知乡长曹天贵，获犯报州验讯，通详批饬提省，发委保定府督同委员并该州刘秉琳核卷分别验讯明确，拟议由司复审勘转到。经臣提验无异，并向犯母、邻佑人等逐加研审。据各供晰前情不讳，诘无装疯捏饰情弊，案无遁饰。

查例载，子孙殴杀祖父母、父母之案，无论是否因疯，悉照本律问拟。如距省在三百里以内，无江河阻隔者，于审明后恭请王命委员会同地方官押赴犯事地方即行正法。若距省在三百里以外，即在省垣正法，将首级解回犯事地方枭示。又律载，子殴父杀者凌迟处死各等语。此案刘见因疯病复发，用斧将其父刘洛英砍伤身死之处，节经监提诊验。该犯六脉洪大，目瞪口呆，语无伦次，不能取供，确系疯迷。且经犯母、地邻人等质证明确，并无装疯捏饰情弊。惟伦纪攸关，未便稍涉轻纵，自应按律问拟。刘见合依子殴父杀者凌迟处死律，拟凌迟处死。查深州距省虽在三百里以内，第有磁河、唐河阻隔，应照例即在省垣正法。臣于审明后恭请王命饬委臬司张树声、臣标中军副将冷庆，将该犯刘见绑赴市曹，凌迟处死，讫仍将首级解回犯事地方悬杆示众，以昭炯戒。至刘见染患疯症，业于宫红生案内报经该前州陈瑞发给铐镣，当堂锁锢，经刘洛英结请领回，自行管束。此次刘见疯发滋事，由于刘洛英私卸铐镣，自不小心防范所致，邻佑人等并无不合，未便科以容隐不报之罪。乡长曹天贵、邻佑刘得荣，均免置议。犯母刘张氏讯无捏饰装疯妄报情事，亦毋庸议。除备录供招咨部外，所有审办缘由，理合恭折具奏，伏乞皇太后、皇上圣鉴，敕部查照施行。谨奏。

035．遵旨汇陈革员杨德润等求减粮差案审明拟结折八月二十七日

奏为遵驳审明刁民借团求减粮差，并无聚众四五十人持众哄堂、联谋敛钱情事，确切声叙，按例定拟。恭折复奏，仰祈圣鉴事。

窃查接管卷内准刑部咨南和县革员杨德润等聚众求减粮差一案，紧要情节均未确切声叙，案关生死出入，应令另行研讯确情，按例妥拟具奏，到日再议。奉旨：“依议。”钦此。等因。咨行到前署督臣官文，当即钦遵行司札提人卷，饬发保定府审办去后，兹据保定府知府恩福督同委员审明，拟议解由藩司卢定勋、臬司张树声复审核议，会详解勘前来。臣亲提研鞫。

缘杨德润、李俊、王好礼、吴景云、陶金铭、吴廷杰、任廷俊，并在之左逢源、康逢才、杨景奎，均籍隶南和县。杨德润于咸丰五年间在捐局由从九品职衔改捐监生加捐州同衔，左逢源于道光二十年间考取文生，任廷俊于咸丰六年间考取武生，王好礼于七年间在部报捐监生，素相认识。杨德润与左逢源系属戚谊。该县每年征收粮银，向分上下两忙，按市集银价长落征收，差徭亦照旧章办理，历久相安。该县屠立咸于同治四年冬间奉饬办团，即经传集城乡绅耆劝令富户出资，贫户出力，一律举办。而左逢源起意借办团练求减粮差，往与杨德润商议。杨德润希图见好乡民，主令左逢源邀集年迈数人知会乡众，赴县公禀，方能邀准。左逢源照依其言，往向王好礼、李俊、吴景云、陶金铭、康逢才告述，邀同列名递禀，并令各自转邀乡人，同往求减。王好礼等均图得减粮差，允从邀得乡民二十余人。左逢源书就禀词，于五年正月二十五日赴县递禀，杨德润并未偕往。经该县屠立咸当堂晓以团练系护居民，钱粮差徭不能借团减免，视秋间银价长落再行酌办，为首抗违，定行拿究。左逢源等畏惧各散。杨德润闻知，恐被查出主唆，嘱令左逢源告知王好礼转劝乡民先纳上忙粮银，嘱将差徭暂行缓办。迨至下忙开征，屠立咸仍饬按照市价纳粮。杨德润因稔知江浙等省漕粮杂费概奉裁减，起意仿照南省之式，要求完正免耗，希冀四乡感激，得以日后把持地方公事。即邀左逢源至任廷俊米铺商议，令其仍邀王好礼、李俊、吴景云、陶金铭、康逢才出头邀人，并令添邀年迈之吴廷杰、杨景奎出名约期赴县求免倾熔、火耗等费，并求出示免派差徭，再行完粮。左逢源允从。维时，任廷俊在旁听闻，亦未阻止。左逢源即转向王好礼、吴廷杰等述知，杨德润复为吴廷杰等代作禀词，王好礼等邀同四乡村民一共二十九人与吴廷杰等于八月三十日偕赴县署投禀。杨德润背地窃听消息，仍未出头。该县屠立咸当堂接阅禀词，晓以直省粮赋科则与江浙等省情形不同，难以援照减免，其应办差徭亦难邀免。左逢源等因未得减免钱粮差徭，仍各跪地齐声央求。唯时，乡民人多口杂，屠立咸恐酿事端，从权饬俟缓为酌办。左逢源等谓已许准各散。旋经屠立咸访得杨德润有从中主唆情事，禀请拿究，即经顺德府任道熔委员前往查办。左逢源与杨德润等闻知畏惧，各自逃避。将李俊、陶金铭、吴景云先行拿获，并将左逢源、任廷俊等衣顶分别先请咨革，经前督臣饬将李俊等解省发交保定府审办。并饬缉杨德润等解究及委查该县有无办理未善，附片奏明。旋据续获杨德润、王好礼、任廷俊、吴廷杰，先后解交保定府提同李俊等质明前情。案犯杨德润旋在司监病故，验讯刑禁人等并无凌虐情弊。并据委员候补知州胡振书查明，该县屠立咸并无浮征勒派、办理不善情事。又据清苑县验报，案犯李俊、王好礼先后在押病故，讯明看役人等并无凌虐情弊，批饬核案详办。因逸犯左逢源等弋获无期，先提现犯严鞫，拟议解经前督臣官文复审具奏，一面将犯发回该县候示。而该犯吴景云于发回后亦即在监病故，验讯刑禁人等并无凌虐情弊。取具图结职揭，报经批司，尚未详咨，即准刑部以此案引断未协，紧要情节均未确切声叙，令即另行研讯确情，按例妥拟具奏等因。饬提犯卷来省，发交保定府督同委员节次反复研鞫。据各供晰前情不讳，诘无聚众四五十人恃众哄堂以及勒逼平民联谋敛钱各情事，解由藩、臬两司勘转到臣。究诘不移，案无遁饰。

查例载，直省刁民假地方公事强行出头，逼勒平民约会抗粮聚众，联谋敛钱构讼及借事罢考、罢市或果有冤抑不于上司控告，擅自聚众至四五十人，尚无哄堂塞署，并未殴官者，照光棍例为首斩决，为从绞监候。又律载，不应为而为事理重者杖八十。各等语。此案杨德润当左逢源与之相商借办团练求减粮差，该犯辄图见好乡民，始则主令纠人赴县因求减粮银未遂，阻办差徭；继因江浙等省裁减漕粮杂费，复冀要挟援减，代作禀词，怂令左逢源邀人赴县公求完正免耗，并免差徭，以冀乡民感激，把持公事，实属刁玩。虽衅由左逢源所肇，而设计主谋实由该犯作俑。第该犯仅止暗中唆使，究未出头逼勒，亦无联谋敛钱、哄堂塞署情事，且意在求减，并未公然聚众抗违，即其主令纠邀乡民赴县禀求，仅止二十余人，亦尚无四五十人之多，未便拟以斩决。致与实在约会抗粮、擅自聚众者无所区别，自应按例减量问拟。杨德润应于直省刁民假地方公事强行出头，逼勒平民约会抗粮聚众，联谋敛钱构讼及借事罢考罢市，或果有冤抑不于上司控告，擅自聚众至四五十人，尚无哄堂塞署，并未殴官者照光棍为首斩立决例上量减一等，拟发新疆充当苦差，照章改发。业已在监病故，应毋庸议。其捐职州同衔，前已咨革，应饬县查起部监各照缴销。王好礼、吴景云、李俊、陶金铭、吴廷杰先后听从左逢源、杨德润纠邀乡民赴县求减粮差，即属为从，亦应按例量减问拟。王好礼监生前已咨革，应与吴景云、李俊、陶金铭、吴廷杰均依为从绞监候例上量减一等，拟杖一百流三千里。王好礼、李俊、吴景云俱以先后在押、在监病故，应毋庸议。陶金铭至配折责安置。吴廷杰年逾七旬，照例收续〔缴〕追取续〔赎〕银入官册报。至陶金铭所供亲老丁单，是否属实，饬县讯明取结，另行办理。武生任廷俊虽讯无随同求减粮差，惟当杨德润与左逢源在其铺内商谋之时，并不力为劝阻，亦属不合。任廷俊应酌照不应重例杖八十折责三十板。该生衣顶业经咨革，照例免其发落。听纠随同赴县求减钱粮差徭之四乡居民，前据委员查复，均各悔过，照旧完粮应差，请免提究，以省拖累。左逢源等饬缉获日另结。王好礼部监各照前据供明，业已遗失，并免追起。该县屠立咸于举办团练及征粮派差各事宜，并无浮收勒派办理不善之处，亦毋庸议。其征收钱粮、派办差徭，既有旧章，历久相安，应饬仍循其旧。团练事宜，亦饬妥为经理。至杨德润、王好礼、李俊、吴景云在监在押身死之处，既经清苑县、任县分别验讯，委系病剧所致，并无别故，刑禁看役人等据讯无凌虐情弊，均毋庸议。除备录供招并将吴景云病故图结职揭分咨吏、刑二部外，所有遵驳审明确切声叙拟议缘由，理合恭折具奏，伏乞皇太后、皇上圣鉴，敕部议覆施行。谨奏。

036．恭报直境同治八年三月市粮价值折八月二十七日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治八年三月分市粮价值数目查明，开单请奏前来。臣复与上月比较，内永平、天津、顺德等三府属价减，广平、宣化、遵化、易州、赵州等五府州属价平，顺天、保定、河间、正定、大名、冀州、深州、定州等八府州属价值稍增。所有同治八年三月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

037．奏陈正定县役殴伤吉林兵勇一案按律拟结折八月二十七日

奏为审明吉林兵勇与县役互殴受伤，分别定拟，恭折奏祈圣鉴事。

窃查接管卷内正定县衙役戴玉贵等因弹压吉林兵勇未服，致伤兵勇赵录等平复一案。前经陕甘督臣左宗棠会同前署督臣官文具折汇奏，钦奉谕旨：“严切究办，并将正定县知县郑兆同即行撤任，仍候查参。”等因。当经前署督臣行司饬遵去后，兹据正定府王启曾会同委员审明，拟议由臬司复核，详请具奏到臣，复核无异。

缘戴玉贵、刘义成、刘得玉、韩凤林、郝得成、张成意、田清朝、甘顺得、阎清泰，均系正定县差役。李得功向在正定县署前开设面铺生理。同治七年二月二十一日，吉林兵勇押解军装车辆行至正定郡城西门，车辆陷入泥水坑内，不能行动，适有乡民刘尚恒家妇女坐车进城避乱。该兵勇等即向车夫徐庆雇车运载军装，徐庆因车拉妇女物件未允。该兵勇等因军装紧要，当将妇女撵逐下车，换载军装，并逼令徐庆赶至高升店卸下，复令续运余剩军装。维时，刘尚恒在城找寻房间，先不知情，迨转回迎接车辆，经妇女等告述前情，一时气忿，即以兵勇强夺车辆赴县喊控，经该县郑兆同派令差役戴玉贵、刘义成、刘得玉、韩凤林、郝得成、张成意等六人前往弹压不服，致相争殴。戴玉贵等因见兵勇人多势凶，一时情急跑回班内。戴玉贵、刘义成邀允田清朝，并韩凤林纠邀阎清泰，张成义邀同甘顺得与刘玉得〔得玉〕等，各拿棍棒前往帮殴。甫出大门，适值该兵勇等找至门首持械乱殴，该役等亦即还殴。戴玉贵顺携点心担上菜刀，刘义成夺获兵勇小尖刀，各将不知姓名穿号衣之兵勇砍划，一人致伤。当有县前开设面铺之李得功由彼经过，因被兵勇殴打，情急回铺，携取木棍亦向乱殴。时因避乱乡民混杂，人多拥挤，互相混殴，不知何人殴伤何人部位，当经郑兆同派令家丁出向解散。旋经营员赴县具报短少物件，郑兆同未经查出，禀经陕甘督臣左宗棠饬由正定府提审办理。而防御吴永德等以伊等押护粮饷铅丸车辆，行至正定西门，车辆陷入泥水坑内，雇募民车，被县役将哨官兵勇殴伤，并短少银二包计重一千八百五十一两，洋炮十五杆，鸟枪九杆，马刀二十二把。禀经陕甘督臣左宗棠会同前署臣官文汇案具奏，将该县郑兆同撤任查参，并仍〔饬〕府讯供拟办，复经由司委员会审。旋据署正定县以所失饷银军械，分派丁役在于原陷车辆水沟内捞获。原袋盛装银两并未失少，并陆续找获原失刀二十把，鸟枪九杆，均照数移交行营粮台照收，取有回文存卷。下短马刀、洋炮，容再上紧找获移交等情。兹据该府王启曾会同委员提集一干犯证，审晰前情，拟议由司复核，详请具奏到臣，复加确核无异。

查律载，刃伤人者杖八十徒二年。又，斗殴以他物殴人成伤者笞四十各等语。此案戴玉贵、刘义成奉派弹压兵勇，并不妥为开导，辄因兵勇不服争殴，用刀将兵勇砍划致伤，殊属不法。查所砍兵勇讯系仅止穿有号衣，并无顶戴，自非带兵职官，况两造均系官人，自应仍按凡斗问拟。戴玉贵、刘义成均应合依刃伤人者杖八十徒二年律，拟杖八十徒二年至配折责拘役。刘得玉、韩凤林、郝得成、张成意、田清朝、甘顺得、阎清泰、李得功各用木棍互相殴打，亦属不合，应均照斗殴以他物殴人成伤者笞四十律，拟笞四十折责发落。徐庆、刘尚恒即刘洛向，讯无争殴情事，并无不合，应免置议。所失饷银军械，业已找获，移交行营粮台查收，应毋庸议。未获刀械，饬俟找获移交。受伤兵勇已由粮台查复，均各平复，亦毋庸议。该县郑兆同任令差役群殴滋事，咎实难辞，本应严参。惟该员已经病故，应免置议。凶器菜刀、尖刀、木棒等物均系临时携取，事后随即撩弃，当人多拥挤之时，据各该犯等佥称遗失无存，请免查起。哨官全有等所受伤痕，究被何人所殴，维时乱民拥挤互相争斗，本难辨认，请免查究。戴玉贵所供母老丁单，是否属实，应否留养，另行办理。除备录供招咨部外，所有审明定拟缘由，理合恭折具奏，伏乞皇太后、皇上圣鉴，敕部核覆施行。谨奏。

038．奏陈定兴民人刘六儿京控武童祖锐等案拟结情由折八月二十七日

奏为武童被控身家不清，违例冒考各情，审明均属子虚，按律分别定拟，恭折奏祈圣鉴事。

窃查定兴县民人刘六儿京控武童祖锐等身家不清，违例冒考等情一案，经步军统领衙门奏奉谕旨：“此案着交刘长佑督同臬司亲提人证卷宗，秉公研审确情，按律定拟具奏。原告民人刘六儿，该部照例解往备质。”钦此。钦遵并准将该原告刘六儿咨解来直。当经前督臣刘长佑札司委提人卷来省，饬发保定府先行审拟详办去后。嗣据前署府长启以究出文生郭春晖有供认代作京控呈词情事，饬查入学年分，详经咨明顺天学臣褫革在案。兹据该府恩福督同委员查卷集审明确，拟议解由藩司卢定勋、臬司张树声勘转到臣，亲提研鞫。

缘刘六儿之父刘世忠籍隶定兴县，系该县文生，与武童祖锐、祖锟、祖铜向未识面。祖锐与祖锟、祖铜系共曾祖弟兄，祖锐等之曾祖祖丕训生前庄农为业，并未充当县役。祖锐之祖祖珍曾于道光四、五两年应试文童，未经入学，嗣于十四年间报捐监生，村众咸知。祖锐之堂叔祖光先即祖洛玉，不知何年亦捐纳监生。道光二十九年间，该村地方和清弼即何清弼以祖丕训在日曾充快役兵房，有卯簿可查，其孙祖洛玉不应捐纳监生等词控经该前县景步瀛传讯两造，供词各执，吊查卯簿，因无实据，未经讯结，何清弼、祖洛玉亦均物故。同治三年，该县出示考武，祖锐等应试武童，经认派保廪生田襄等互保下场时，刘士忠风闻祖锐等之曾祖祖丕训曾充县役，并前经何清弼讦告祖丕训之孙祖洛玉违例报捐有案，即以祖锐等身家不清，违例冒考禀县。适有武童丁凤临亦以前情，并牵捏文生郭春晖禀经该学教谕张之劝免及过付银两等情控县。田襄等闻恐受累，禀请退保，由学移县核办。该前署县德成因控涉教官，禀经前升府费学曾扣考，一面行提人卷督同委员候补知县吴光鼎提讯两造，各执一词。续提何清弼前控原卷查阅，卷内卯簿破烂不全，并无年分印信。复经委员前往会同该县查明，此外别无卯簿，亦无祖丕训承差案。据前升府因前呈卯簿真伪莫辨，恐有串捏栽诬情弊，又经委提兵书潘炳至府，时值丁凤临私自潜逃，集审其余人证佥称，祖锐等并无身家不清。惟刘世忠始终狡执，交清苑县看押。因人证未齐，尚未讯详。郭春晖因守候日久，一时情急，即以案无结期等情，由司控经前督臣批饬速讯详办。旋据清苑县以原告刘世忠在押因病身死，验讯看役人等并无凌虐情弊，报经批饬核案办理。而刘世忠之妻刘牛氏因痛夫怀疑，即以刘世忠等原控情节并添捏教谕嘱令廪生出保，委员锻炼成招，逼供贿庇等词，控经前督臣饬府讯办。并据兵书潘炳以赏卯簿抄对笔迹等情，控经批饬赶紧审详。前升府当将卯簿发令潘炳抄对，笔迹不符，因添提案证未到，尚未讯结。而刘世忠之子刘六儿因痛父情切，又以前情并图准添捏合县童生皆不与考等情，嘱允过路不识姓名算卦人作就呈词，控经步军统领衙门奏奉谕旨递解回直。当经前督臣行司委提人卷，发交保定府审办。该府费学曾先期委署清河道卸事，经前署府长启行提未到人证，一面先就在案人等讯究，该原告刘六儿因到案心慌，妄供京控呈词系郭春晖代作。而郭春晖因被供扳在先，亦即畏刑诬认。长启饬查入学年分，将衣顶详经咨革，催提人证未到卸事。费学曾回任，屡次催据该县将案证田襄等传解。并据教谕张之开具亲供，伸送费学曾督同委员审明，祖锐等之曾祖祖丕训生前委无充当县役，祖锐等实系身家清白，并无违例冒考。教谕张之亦无受托嘱令廪生出保，及过付郭春晖银两之事。时因原告刘六儿患病取保潜回，饬传未到，费学曾升任卸事。该府恩福到任，接准移交，查案催提。旋因捻逆窜入直境，省垣办理防务不克兼顾，而被证祖锐等亦俱闻警潜回。迨军务平静，地方肃清，节次札催，并委员守提。兹据该县以查得祖铜、许凤鸣、萧培德均已病故，蔡培患病，郭春晖另犯别案，羁禁候讯，丁凤临并未回县。将原告刘六儿并祖锐、祖锟、田襄、郭景昌、潘炳传案解府，经该府恩福督同委员审晰前情，拟议由藩、臬两司勘转到臣。复审无异，应即拟结。

查例载，隶卒及其子孙概不准入考捐监，如有蒙混应试报捐者，除斥革外，照违制律杖一百。若将良民诬指为隶卒，希图倾陷者，按诬告律治罪。又律载，诬告人杖罪加所诬罪三等各等语。此案文生刘世忠禀控武童祖锐等身家不清、违例冒考之处，业经查讯明确。祖锐等之曾祖祖丕训生前庄农为业，并未充当县役。虽祖丕训之孙祖洛玉从前捐监曾被何清弼讦控，第当初已因查无实据，未经讯结呈案，卯簿既系破烂不全，又无年分，印信真伪莫辨。此外委查，亦无另有卯簿及祖丕训承差卷据，具为祖丕训未曾充膺县役，已属可信。且祖锐之祖祖珍曾经应试文童，报捐监生，均有考册监照可凭。是祖锐等实系身家清白，并无违例冒考情弊，更无拟义。该生刘世忠听信传言，在县禀控，初虽事出有因，惟当提府查讯明确之后，复敢固执原词，任意狡展，实属有心倾陷，自应按例问拟。查该生所控武童祖锐等身家不清，违例冒考，如果属实，祖锐等例应拟杖。今属子虚，应即照律坐诬。刘世忠合依将良民诬指为隶卒，希图倾陷者按诬告律治罪例，诬告人杖罪加诬告罪三等律，应于诬告人杖一百罪上加三等，拟杖八十徒二年，仍照例斥革衣顶。业已在押病故，应毋庸议。武童祖锐等实系身家清白，并非违例冒考，应准其应试。教谕张之并无受托嘱令廪生出保，以及过付郭春晖银两之事。委员吴光鼎亦无锻炼成招、逼供贿庇勒结情弊，俱毋庸议。廪保田襄等均非受嘱出保，亦毋庸议。革生郭春晖据讯，无得受贼银及代作呈词情事，兵书潘炳亦无串捏情弊，均免置议。郭春晖原革衣顶，照例应行开复。惟现因在县另案羁禁，应归彼案详办，以清眉目。刘世忠之子刘六儿控词失实，本有不合，姑念年幼无知，痛父情切，怀疑投准所致，且已罪坐其父，应免置议。代作呈词不知姓名之过路算卦人，并免缉究。祖光先即祖洛玉，被何清弼讦告之案，两造均已物故，亦毋庸议。至刘世忠在押身死之处，业经清苑县验讯明确，委因病剧所致，看役人等并无凌虐情弊，均毋庸议。未到人证免提省累。丁凤临获日另结。除备录供招咨部并咨都察院查照及步军统领衙门销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告刘六儿在本省各衙门控告次数，核与在京所具甘结相符，合并陈明。谨奏。

039．奏参已故长芦石碑场大使花圻亏短灶课等银折八月二十七日

奏为场员亏短灶课，请旨革职，提属讯追，一面查封备抵，以肃鹾政，恭折奏祈圣鉴事。

窃查已故长芦石碑场大使花圻，任内有征存同治六年灶课银三百一十六两三钱一厘，平饭银四十八两三钱九分七厘。道光二十八年灶课、平饭银四十八两三钱九分七厘。二十九年灶课、平饭银四十八两八钱六厘。咸丰七年白盐折色银二十四两六钱九分七厘，白盐折色钞票应改完实银八两八钱七分，灶课、平饭银三十九〈两〉三分六厘，平饭钞票应改完实银九两七钱七分。八年灶课、平饭银四十三两五钱五分七厘，平饭钞票应改完实银四两八钱四分。九年灶课、平饭银四十三两五钱五分七厘，平饭钞票应改完实银四两八钱四分。十年灶课、平饭银四十五两四钱四分九厘，平饭钞票应改完实银三两三钱五分七厘。十一年灶课、平饭银四十八两三钱九分七厘。同治元年灶课、平饭银四十八两八钱六厘。二年灶课、平饭银四十八两三钱九分七厘。三年灶课、平饭〈银〉四十八两三钱九分七厘。四年灶课、平饭银四十八两八钱六厘。五年灶课、平饭银四十八两三钱九分七厘。共银九百七十七两七分四厘。据现署大使张缙禀经运司批饬催令该家属赶紧措解，并由司屡次委员往提，均未解交。兹据蓟永分司申由盐运使恒庆呈请奏参前来。

臣查花圻前在石碑场大使任内，征存节年灶课等项，生时既延不报解，迨经后任查报催提，仍复抗玩不交，以致库款虚悬，未便因其身已病故，稍事姑容，相应请旨将原任石碑场大使花圻即行革职，一面饬提该故员家属及丁书人等解省讯明是侵是挪，照例办理。并先将任所资财及贵州原籍家产，分别查封备抵。除咨行查照外，理合恭折具奏，伏乞皇太后、皇上圣鉴。谨奏。

040．附陈铭军仍请归刘盛藻统领毋另派员接管片八月二十七日

再，臣于四月十九日接奉寄谕：“李鸿章奏，提督刘铭传患病未痊，恳请开缺，已明降谕旨准其开缺调理矣。惟该提督所部各营，前经曾国藩奏明作为畿辅护卫之师，现在刘铭传既经开缺，刘盛藻接统是否胜任，或须另派妥员接管，并应否遣留之处，着曾国藩悉心察度，随时奏明办理。李鸿章原折着抄给阅看，将此谕令知之。”钦此。臣查保升按察使刘盛藻，向在提臣刘铭传大营分统左军，唐殿魁分统右军，均称得力。唐殿魁殉难以后，刘盛藻每照料全军事务。上年刘铭传回籍养伤，刘盛藻代统其众，将士翕服。本年正月，臣奏明以铭军护卫畿辅，旋经檄调分兵来省。该员派营务处赵宗道管带八营，移驻保定。五月间，闻枭匪将起，又檄调滕学义管带三营，移驻临清，而刘盛藻老营仍驻张秋。三处均归该员统辖，迄今已阅数月。察看该员勤廉精细，能识大体，尚可胜任。其军分扎各属，于直隶、山东百姓亦甚相安。现在西陲未靖，昨接山西抚臣李宗羲来函，于旧设沿河防兵外已再募新勇添设八营，用防陇匪窜越。而河道绵长，瞬交冬令，将结冰桥，晋省河防尚未知可恃与否。直隶与山西毗连，此时铭军自未便遽撤，仍应责成刘盛藻统领，以资熟手，毋须另行派员接管。理合附片复陈，伏乞皇太后、皇上圣鉴训示。谨奏。

041．附陈张家口协左营守备田广义因伤请免骑射给咨引见片八月二十七日

再，查接管卷内准统带直晋各军参赞大臣景廉咨开，宣化镇属张家口协左营守备田广义，因随同围攻宁夏南城外贼垒左膀受伤，委验取结，准其回任调养，咨请查照等因。当经前督臣扎饬赴任，安心调养。旋经兵部调取引见，复经前督臣咨行饬调在案。嗣准前署直隶提督臣郑魁士以该员所受枪伤，虽伤口已愈，惟铅子未出，骑射维艰，由镇委验属实，咨经前署督臣咨部展缓。一面咨复移镇，饬令赶紧医痊，咨送考验去后，兹准直隶提督臣傅振邦咨称，该守备田广义身受枪伤，铅丸终未起出，筋骨酥软。惟自到任以来，营伍操防尚称谙练，可否援照打仗受伤成废之例，免予骑射，造具履历清册由协呈镇，咨由提臣连员咨送核办前来。臣复加查验。该守备受伤属实，骑射维艰，既准声称该守备于营伍操防均属谙练，可否准免骑射，以示体恤之处，出自天恩。除缮具咨批发给该员赍赴部科，听候带领引见外，理合据情附片具陈，伏乞圣鉴，敕部查照施行。谨奏。

042．永定河道遗缺请暂委蒋春元署理片八月二十七日

再，查永定河道徐继因不能整理河务，经臣奏参，顷接邸抄钦奉谕旨；“徐继着即开缺，另行酌补。所遗永定河道员缺，着李朝仪补授。”等因。钦此。查李朝仪现任大名府知府，距省较远，刻下奉旨升授永定河道，应即饬赴新任。惟由省委员前往接替及该员交代清楚来省，往返尚需时日，现在北四下汛漫口，正须料理堵筑，自应先行饬委署理。查有候补道蒋春元，笃实精明，治事敬慎，曾经署理河道篆务，办理均臻妥协。应即委令驰往接署，以便勘估工程，购备料物，妥速筹议，于九月初间兴办。徐继仍请暂留工次，将本年所办工程用过银两，会同蒋春元逐一清理造报。除檄饬遵照外，理合附片陈明，伏乞圣鉴。谨奏。

043．候补知县容裕等期满甄别请照例序补折 ⁽¹⁾ 八月

奏为知县期满甄别，恭折具奏，仰祈圣鉴事。

窃查吏部奏定章程，道、府、州、县，无论何项劳绩保奏，归入候补班人员，以到省之日起予限一年，令该督抚详加察看，出具切实考语奏明，分别烦简补用等因。遵照在案。兹查有候补知县容裕、张联恩等二员，均已一年期满，自应遵照章甄别。据布政使卢定勋、按察使张树声造具该员等履历、考语清册，会详请奏前来。臣查该员容裕，条理明晰，局度安祥。张联恩，人尚干练，办事勤谨，均堪以烦缺之任，俟有应补缺出，照例序补。除将该员等履历、清册咨部外，理合恭折具奏，伏乞皇太后、皇上圣鉴。谨奏。

军机大臣奉旨：“吏部知道。”钦此。

————————————————————

(1)  据台湾“故宫博物院”《先正曾国藩文献汇编》补入。时间依该书所定。

044．热河道库历年动用杂税银两请于拨补前就款核抵折 ⁽¹⁾ 九月初六日

奏为热河道库历年动用杂税，请由经费银内就款核抵，恭折会奏，仰祈圣鉴事。

窃查前准热河都统咨会，以热河道库动用过征收历年杂税银两，拟请即由经费银内划抵，咨商奏明办理等因。当经饬司妥议去后，兹据布政使卢定勋核议详奏前来。臣查热河道库每年收存承德府并所属征解伍彴斗税，并当杂税等银，系应解司报拨存，为恭办大差之用。而热河不敷经费，又系按年估计请拨，由部核准饬司另行筹款给领，专案报部之款，自应各归各案，分别照章领解，原难准其就款划抵。惟查咸丰元年以前，各年估需不敷经费银两奉部复准后，曾因委员赴省请领，道路遥远，跋涉维难，将应领前项不敷经费造册，饬令照数抵作道库，应解历年杂税银款，免致往返领解之繁，俟拨抵后即于各本案内分别造报领解清款，历经办理有案。自咸丰元年以后，热河道因知司库军需浩繁，放款支绌，此项不敷经费迄未详咨请拨，只就征收解司杂税等银凑放，迨咸丰十、十一两年不敷经费奉部核准，而司库总未给领。道库放款紧要，不得已复将收存杂税尽数凑放。据热河道查明，自咸丰十年起至同治六年止，估报不敷经费银十二万五百九十两，除动用历年杂税银四万三千五百八十余两外，实计不敷银七万七千六两三钱一厘八毫。委因经费未经拨发，将征存解司杂税全行支放要款，必须将经费按年领到，始能扣存解司。议请将咸丰元年起至同治四年止用过杂税，按照收支清册援案，就款核抵。抵剩不敷银两，照数拨给补放，以归简易，造册详咨。旋准户部咨驳，以杂税系奏准解司入拨之款，未便据咨率准，行令咨商奏办。因查前项估需不敷经费，本系司库例发之款，前因道库历年动用解司当、杂等税，节经部查先后由司移咨，将动存各款开折送司核办，总未送到。而所领奉拨咸丰十、十一等年估需不敷经费，实属无凭核办。兼值司库动款，奇窘一时，实难筹拨，以致总未拨发。今既奉部将各年不敷经费核准筹给，并经该道将各年动用杂税银数查明造报，声明历年动用杂税，委因经费未经拨到，尽数动用，请照案就款核抵。抵剩不敷银两，照数拨给，以资补放。系属以款抵款，与库款尚无出入。第值此兵荒之后，库款奇窘异常，欠发各年不敷经费为数较巨，一时骤难清理。若必拘执各清各案，道库无款可筹，又必需将经费按年领回归款，方能将各年已放银两逐款提回扣解司库，辗转领解，周折浩繁，不若准其照案拨抵，以归简易。应请自同治七年为始，将奉部准拨不敷经费先尽现年之项照章分别拨给，俟司库稍有周转，再将奉拨。自咸丰十年起至同治六年止，积欠不敷经费遵照各年支放定章，按年分别核明，扣除征收历年解司杂税余银，筹款次第清理，俾免竭蹷。至该道所议道库一切放款，自同治七年起除将征收地粮如数划抵外，估需不敷经费倘司库不能即时拨给，仍由新征杂税银内暂行借动。一俟经费解到，再行还款，应请照议办理，以期无误要需。除饬司移道迅将历年动过杂税，按年按款造具细数清册，由司核明另行分别拨抵具报，并咨户部核覆外，理合会同热河都统臣庆裕合词恭折具奏，伏乞皇太后、皇上圣鉴，敕部核覆施行。谨奏。

————————————————————

(1)  此件与庆裕会衔具奏。

045．安平等县阵亡殉难绅民妇女请予旌恤折九月初六日

奏为直隶第四案查报各属被害绅民妇女，恳恩分别旌恤，恭折奏祈圣鉴事。

窃查同治六、七两年枭捻迭扰，狼奔豕突，到处蹂躏，虽先后剿平而屠毒已不堪问，所有被阵亡及被害之绅团妇女，历奉谕旨饬查。据各属陆续查报，业经前督臣并臣三次汇奏在案。兹复据安平、平乡、隆平、宁晋、武邑、衡水等县陆续查报，阵亡之官绅及殉难之团丁、乡民、妇女详列事实，造册呈由总局司道具详请奏前来。臣查直隶地方辽阔，凡贼踪蹂躏之处，呈报殉难人等为数繁多。臣查照前在两江奏准成案，将应恤、应旌分别办理。此次阵亡官绅文生李郁等二十七员名，例应议恤者，缮具简明清单，恭呈御览，仰恳天恩敕部赐恤，以慰忠魂。其殉难团民李三堂等二千二百三十一名，妇女李门氏等八百一口，例应议旌。请旨敕部一并予旌，准入各该县总祠、总坊，以示褒荣。所有事实名册，概行咨部不再开单进呈，以归简易。所有续经查报官绅团民妇女应行旌恤缘由，恭折具奏，伏乞皇太后、皇上圣鉴训示。谨奏。

附请恤人员清单

谨将直属第四次续报阵亡殉难应恤之官绅人等，缮具清单，恭呈御览。

计开：

文生李郁，文生李元善，监生张观澜，从九张益泰，监生马龙图，捐职守备程复礼，监生张容合，监生崔绣云，武举李成凤，监生何习珍，文生王允中，监生邢鸿翔，廪生王政，监生吕书麟，武生赵呈哲，监生高永清，监生李永盛。以上十七员名，均系安平县人。

贡生李自修，生员吴石麟，生员辛永清，九品职衔吴吉林，八品职衔李真和。以上五员名，均系平乡县人。

廪生王如芝，系隆平县人。监生窦永祺，武举康飞熊，监生郭克玲，贡生段占魁。以上四员名，均系宁晋县人。

046．已革知州吴中顺历任亏项查系因公挪用拟请免赔折九月初六日

奏为参革已故知州亏短正杂各款，讯系因公挪用，按例分别定拟，恭折奏祈圣鉴事。

窃查前任蓟州知州吴中顺，亏短通州等州县任内正杂各款，限满无完，经前署督臣瑞麟汇折奏参，于咸丰八年七月初二日钦奉朱批：“吴中顺着即革职拿问，按律定拟具奏。余着照所议办理。”等因。钦此。钦遵当经札行饬提人卷，发交保定府审拟详办。一面札据蓟州将该革员吴中顺寓所衣物查抄备抵，造具估册咨部在案。兹据该府恩福以此案业经升任知府费学曾提同各经书审明，实系因公挪用，并无侵盗入己情事，核明拟议详由藩司卢定勋、臬司张树声、清河道费学曾会核请奏前来。臣复加查核。

缘吴中顺籍隶江苏镇洋县，由附生中式道光辛巳恩科本省举人，乙未大挑一等以知县用，分发直隶借补遵化州州判，旋补大城县知县，调补武清县，升补蓟州，并历署迁安、玉田、高邑、宁津、故城、博野、宛平、通州等州县，升署北路同知，缘汇降调引见，以通判降补。前于道光二十四年十一月调补大城县知县，三十年五月卸事。彼时在任因城乡设有留养局，并本城书院均无经费，其留养贫民按月月课，生童捐助膏火，奖赏挪款赔垫，以致大城任内除有款作抵并移交后任代解外，共亏内结杂款银一百六十三两七钱九分九厘，外结摊捐银七百四十一两五钱八厘。是年六月调补武清县知县，咸丰元年三月卸事。在任之时，因奉仓场檄饬以江、广等帮重运驳船在运河冻阻，令即打冰迎提，当经雇夫以及买备打冰器具及详明修理监狱，一时无款可筹，陆续赔垫，以致武清任内除有款作抵外，共亏内结杂款银四百九十三两七钱八分五厘，又外结杂款银九百四十八两三分四厘，制钱五百五十六千五百七十四文。是年四月间调署宛平县知县，至月底卸事。在宛平县任时，因修补监狱，筹款垫发，以致宛平任内除有款作抵外，共亏外结摊捐等银四十五两七钱三分一厘。二年正月升署蓟州知州，是年五月调署通州卸事。三年五月仍回蓟州本任，四年闰七月升署北路厅卸事。又五年四月复回蓟州任，六年三月卸事。先后在蓟州任时，正值办理节次兵差过境雇备车辆，垫给廪粮等项，因例价不敷，节次赔垫，以致蓟州任内除有款作抵并移交后任代解外，共亏粮租并内结杂款银七千三百八十九两三分五厘，又外结摊捐银七千九百四十两三钱六厘，铁制钱九十五千三百文。又自蓟州调署通州任时，因修理仓廒、马号，挪款垫发，以致通州任内除有款作抵并自行清理外，共亏内结旗租银一百一两五钱八分，外结摊捐银五两八钱七分一厘。统计各任共挪亏粮租并内结杂款银八千一百四十八两一钱九分九厘，外结摊捐银九千六百八十一两四钱五分，制钱六百五十二千七千四文。经前署督臣瑞麟查出该员历任亏项，奏参革职，拿问监追。一面饬发保定府提审详办。该府随即分别札提丁书卷宗解审。嗣因该革员投具亲供，内将参办时续解、后任代解及自行径解之款均已剔除，核与原参数目不符，且各该州县亦未将经书卷宗解审，未能质讯监追，复经该府分札查催。旋据献县申报该革员吴中顺，于咸丰十一年二月赴献县典史、族人吴仁署内措资，即于三月初一日在该县典史署中病故等情，复经该府委员前往蓟州确查该革员家属未在州境居住，复分札饬查并将经书王向荣等及卷宗委提到案。始据大城县申复，查该革员之子嗣均已回籍，现止侍妾吴王氏一人寄居大城，因病卧床，不克申解。并据该革员原籍之江苏镇洋县查明该革员有子二人，一子文举吴近魁，前于逆扰时遇害；一子附贡生吴近兰，因赴北闱考试至今未回。其余家属不知去向。至吴姓住房被贼焚毁尽净，无凭转解等情，复据该府提集该经书等督同委员逐加研鞫，据各供晰该革员挪移不讳，诘无侵盗入己情事。

查例载，挪移库银五千两以上至一万两者，拟实犯杖一百流三千里，限一年全完免罪。若不完再限一年追完，减二等发落。二年限满不完，再限一年追完，减一等发落。若三年限满不能全完，除免若干外，照现在未完之数治罪。又律载，不应为而为事理重者杖八十。各等语。此案参革前任蓟州知州吴中顺，历任大城、武清、宛平、蓟州、通州等州县，任内经管仓库钱粮不慎出纳，统计共亏粮租并内结杂款银八千一百余两，虽讯系因公挪用，并无侵盗入己情事，实属挪移，自应按例问拟。吴中顺应请合依挪移库银五千两以上至一万两者实犯杖一百流三千里例，拟杖一百流三千里。事犯在咸丰十一年十月初九日钦奉恩诏以前，系因公挪移不在部议不准援免之列，应准援免。业已病故，应毋庸议。其应追亏短库项及例不并计科罪亦应着追之亏短外，结摊捐银九千六百余两，制钱六百五十余千，既经查明原籍家产尽绝，寓所衣物亦已查明备抵，无力完缴，事在赦前，照子孙代赔、因公罚赔、准行豁免之部议，应免传其家属。着追不行揭报、应行分赔之各上司，系因人连累，本犯罪已援赦免，科应一并豁免。大城县户书王向荣，武清县户书杨汇金，蓟州户书王荩臣，当本官挪用库款银两并不禀阻，亦属不合。王向荣、杨汇金、王荩臣，均请酌照不应为而为事理重者杖八十律拟杖八十，事在赦前，所得杖罪均予援免，系公罪并免。革役案已讯明，未到经书家丁免提省累。除备录供招咨部外，理合恭折具奏，伏乞皇太后、皇上圣鉴，敕部核覆施行。谨奏。

047．昌黎县永盛当铺等连遭抢劫特参疏防知县江贡琛等折九月初六日

奏为特参疏防，一夜连劫钱、典二铺重案，仅获伙盗四名，未经讯定，应将缉捕不力之知县请旨先行交部议处，恭折奏祈圣鉴事。

窃查接管卷内据前任昌黎县知县江贡琛禀报，同治七年七月二十五日夜，县属石门街永盛当铺并利昌钱铺被贼入室行窃，临时行强，拒伤铺伙张洛世等，劫去各屋银钱衣饰等物，赃逾满贯一案。勘验差缉，报经前署督臣官文批饬勒缉，查参去后，嗣于八月间先后报获伙犯刘才、张振、许洛冲、吴洛中等四名，供系逸盗李洛六为首，同伙一十五人。复讯犯供忽认忽翻，游移靡定。许洛冲旋即在押病故，委经乐亭县验讯详报，批饬缉审，而李洛六等日久无获。该县江贡琛旋丁父忧，卸事在卷。臣查前因永平府属捕务未能得力，当经前署督臣官文预筹缉捕事宜，奏明责成地方官认真办理，以期盗戢民安。如果该县实能振刷精神，力图整顿，何致境内仍有一夜连劫钱、典二铺，赃至一千数百两之多，并拒伤事主四人重案。迨据报获伙盗四名，其是否此案正贼，尚在未定。即使属实，获盗并未及半，盗首李洛六等亦未弋获，捕务实属废弛。该县江贡琛虽已丁忧卸事，第疏防连劫重案，犯无续获，实非寻常怠忽可比，自应据实参办，以儆玩泄。据藩、臬两司会详揭参前来，相应请旨将前任昌黎县丁忧知县江贡琛先行交部议处。除仍饬接署之员严缉逸贼务获，提同现犯研审确情，拟议详办。并饬取捕官及专汛职名咨部查议，及分别取具此案文武疏防应议各职名，另行照例恭疏题参外，理合恭折具陈，伏乞皇太后、皇上圣鉴。谨奏。

048．奏陈交河县监生王英魁京控金大虎等强抢田禾案拟结情由折九月初六日

奏为京控强抢田禾，丁书索诈，审明按律分别定拟，恭折奏祈圣鉴事。

窃查交河县监生王英魁，遣抱家人李邦顺京控土匪金大虎即金宝元等聚众强抢，丁书索诈等情一案。经都察院奏奉谕旨：“此案着交刘长佑亲提人证卷宗，秉公严讯确情，按律定拟具奏。抱告家人李邦顺，该部照例解往备质。”钦此。钦遵并准将抱告李邦顺咨解来直，当经前督臣刘长佑行司委提人卷至省，饬发保定府先行审拟详办去后，旋据交河县朱绍谷具禀，武生张云会呈报，以伊侄张自勤听从金宝元雇邀，随同张立兴等赴新桥圈地收割麦禾，被王英魁率领多人执持火枪等械，将张立兴等殴伤捆去，并伊侄张自勤被常二大褂子枪扎毙命。分别验明尸伤，录供通报，批饬将现获金宝元等一并解省，由司督饬保定府研审究办。嗣据前府费学曾讯供各执，惟据王英魁供出贾树相即贾树桐，因运盐需银，假托打点哄借，现已将银归还，丁书并无索诈情事。讯之张凤荫供认，是日仅伊持枪扎伤张自勤等属实，而张云会坚执伊侄系被常二大褂子扎毙。委提要证李大用未到，详经咨部展限。复讯张立兴等，仅止受雇佣工，并无别情，分别保释。而王英魁因案未讯结，金大虎即金宝元供有公府护卫给其谕帖之言，并因伊婿被尸亲牵累，复以护卫王五等勾串金宝元借尸图赖、纵释抢匪、回家复行图抢等词，遣抱控经步军统领衙门奏交递回，经前督臣刘长佑饬司发府归案讯办。因查原被系由争执承领地亩致肇衅端，当日公府究系将地交与何人承领，护卫王五等有无串谋情事，详经咨查并将常二大褂子原捐监生同守御所千总职衔一并咨革。旋据清苑县验报，张凤荫在押病故，批饬核案详办。该前府费学曾未及讯详，升任卸事。该府恩福到任，查传尸亲张云会、人证张立法等，均各潜回。复讯在案人等，供仍各执。时值捻逆窜扰，军需吃紧，不克兼顾。迨军务告竣，催准户部转准公府查复，地系王英魁承领，并未转易他人，护卫等亦无串谋情事等因，兹经该府恩福督同委员集讯明确，拟议解由臬〈司〉张树声照拟勘转到臣，亲提研鞫。

缘王英魁系正蓝旗汉军荣寿佐领下交河县屯旗，王廷芳系其胞侄，金大虎即金宝元系正蓝旗汉军纪通佐领下献县屯居，已死张自勤系金宝元表亲，在押病故之张凤荫系王英魁表侄，互识无嫌。金宝元祖父于乾隆年间承领恒公府坐落交河县新桥村圈地三十六顷，早经退出。咸丰五年经王英魁承领公府信票与其侄王廷芳分种，每年交租京钱二千吊，先交后种，并无拖欠，有交租粮单为凭。同治三年冬间，公府令王英魁增租未允。金宝元闻知情愿先行交银二百增租领地，托人向公府护卫王五等说合。其人转给谕帖，准其接充庄头，金宝元不办〔辨〕真伪收藏。四年五月初一日，金宝元见圈地蓿麦成熟，雇人收割，约得蓿麦二百担。王英魁控经该县，因人数众多，会营前往弹压，金宝元等均各逃散。当获张六一名，讯系受雇代割，即行保释。迨传讯两造承领公府地亩，供词互执，详请咨查。先是，有与王英魁素识之贾树相即贾树桐称其与刑书安文斋、门丁王二认识，嘱令王英魁花银一百五十两内外打点，事可速办。王英魁信真应允，如数措交，托为代办。嗣王英魁因无消息，安文斋未与晤面，往找贾树桐亦已外出，因被金宝元抢割蓿麦不甘，控府批县，讯仍未结，拟欲省控。因值前臬司与前督臣办防公出，即以土匪强抢、丁书索诈等词，遣抱控经都察院，奏奉谕旨交审递抱来直发府审办。而金宝元于是年七月二十六日又邀张自勤并雇张立元等往割圈地秋禾，张立元等因前已收麦，料系金宝元接充庄头，且俱受雇计值，遂各携扁担、镰刀等件随往收割。王廷〈芳〉闻知，因其叔王英魁赴省投审未回，恐秋禾被割，无力交租，起意邀人往阻。因知张凤荫素习拳棒，邀令帮助。又添邀张传梁、李振铎、韩凤山、霍力田、杨玉山、张凤仪、胡振山、王玉山，并经张凤仪转邀不识姓名二十余人各带团练局火枪、棍棒，张凤荫执持长枪同往守护，瞥见金宝元等在地抢割，王廷芳即喝令张传梁、张凤荫等开放火枪殴捕。惟时，张凤荫用枪将张自勤、张立法、张立兴、金宝元等扎划致伤。张传梁等各用火枪轰击，致将场屋所堆柴草枪火引燃，延烧屋房，并将屋内之人烧伤。王廷芳等先后获住二十余人，虑被中途夺回，就近送至王英魁之婿常二大褂子家，央其护送。讵张自勤因被张凤荫枪扎重伤，当即在地身死。王廷芳先未查知，而常二大褂子即将金宝元等捆缚，骑马持枪，押护送县。后经张自勤之堂叔张云会闻知，因疑其侄张自勤系被常二大褂子枪扎致毙，报县验讯，详批提省由司督饬保定府归案，一并究办。嗣据前府费学曾讯供各执，惟据王英魁供出贾树相即贾树桐因运盐需银，假托打点哄借，现已将银归还，丁书人等并无索诈情事。讯之张凤荫供认，是日仅伊持枪扎伤张自勤等不讳。惟张云会坚执伊侄系被常二大褂子扎毙，委提要证李大用未到，详经咨部展限。复讯张立兴等仅上雇给金宝元雇工，并无别情，分别保释。而王英魁因案未讯结，金宝元供有公府护卫给其谕帖之言，并因伊婿被尸亲牵累，复以护卫王五等勾串金宝元借尸诬赖，纵释抢匪，回家复行图抢等词，遣抱控经步军统领衙门奏交递回，经前督臣刘长佑饬司发府，归案讯办。因查原被系由争执承领地亩致肇衅端，当日公府究系将地交与何人承领，护卫王五等有无串谋情事，详经咨查并将常二大褂子原捐监生同守御所千总职衔一并咨革。旋据清苑县验报，张凤荫在押病故，批饬核案详办。该前府费学曾未及讯详，升任卸事。该府恩福到任，查传尸亲张云会、人证张立法等，均各潜回。复讯在案人等，供仍各执。时值捻逆窜扰，军需吃紧，不克兼顾。迨军务告竣，详经催准户部转准公府查复，地系王英魁承领，并未转易他人，护卫等亦无串谋情事等因。并据尸亲张云会赴府投审供称，查明当日争殴，常二大褂子并未在场等语，即经该府恩福督同委员审晰前情，拟议解由臬司照拟勘转到臣。复审无异，应即拟结。

查律载，主使人殴打而致死伤者，并以主使之人为首、下手之人为从论。又，罪人不拒捕而擅杀者，以斗杀论。又，斗殴杀人者绞。又例载，共殴案内应拟绞抵人犯遇有致死重伤，余人到官未结之前，监毙在狱，准其减等拟流。又律载，抢夺人财物计赃重者，加窃盗罪二等。又窃盗赃九十两，杖一百徒三年。又申诉不实者，杖一百。又例载，擅杀案内余人无论谋杀加功及刃伤、折伤以上，并凶器伤人悉照共殴，余人杖一百各等语。此案王廷芳因金宝元纠同张自勤等抢割田禾，喝令张凤荫等殴捕，致张自勤被张凤荫枪扎致伤身死。现经查讯明确，所有公府地亩委系该犯王廷芳之叔王英魁承领交租，金宝元并未接充庄头。张自勤听从金宝元抢割地内禾稼，即属抢夺罪人。该犯为首，按照擅杀问拟。王廷芳合依罪人不拒捕而擅杀者以斗杀论，斗杀者绞律拟绞监候。惟查张凤荫于到官后在押病故，核与监毙在狱者无异。该犯王廷芳罪拟绞抵，自应比照共殴案内应拟绞抵人犯遇有致死重伤，余人到官未结之前监毙在狱，准其减等拟流例，应减为杖一百流三千里，至配折责安置。金宝元知王英魁领种圈地，公府欲令增租未允，托人说合。据供已给谕帖，准其接充庄头之处，不特谕帖供已烧毁无凭查验，且准公府咨部查复，并无其事，其为受人愚弄可知。乃见麦禾成熟，两次邀人抢割，殊属不法。按强割田禾例，应照抢夺科罪。该犯初次所割蓿麦，据估值银九十六两为重，自应依抢夺计赃问拟。金宝元即金大虎，合依抢夺人财物计赃重者加窃盗罪二等律，应于窃盗赃九十丙〔两〕杖一百徒三年罪上加二等，拟杖一百流二千五百里，至配折责安置。所抢究系田野谷麦，免其刺字。王英魁因圈地蓿麦被金宝元等抢割，控县弹压，查讯未结。又被贾树桐假托打点，哄去银两，日久无音，意谓丁书索诈，砌词由府赴京呈控，迨提省审办。后复因金宝元与张自勤等二次抢割秋禾，经其侄王廷芳喝令张凤荫枪扎张自勤致毙，尸亲执指其婿常二大褂子为正凶，并因金宝元供出护卫给帖接充庄头情由，遂疑为串谋图赖，复行遣抱赴京续控。虽所控各情均出怀疑有因，即其指告丁书诈赃及至贾树桐还银告知运盐哄借情由，即行据实供明，亦非始终诬执。惟添砌金宝元等抢渐成叛，营县规避处分等词，虽系耸准空言申诉，究属不实。王英魁合依申诉不实者杖一百律应杖一百，系监生，追照斥革，免其发落。张凤荫虽系听从王廷芳喝令用枪扎伤张自勤身死，第查擅杀案内下手帮殴之犯并无应科为从明文，自应仍依擅杀案内余人问拟。张凤荫应合依擅杀案内余人无论谋杀加功及刃伤、折伤，并凶器伤人悉照共殴余人律，杖一百例拟杖一百，病故免议。常二大褂子即常震专，虽讯无在场用枪扎伤张自勤身死情事，惟当王廷芳嘱令护送抢割禾稼之人，本属事不干己，辄行捆缚持械押护，其为平日强横好事已可概见。其原捐监生与捐职千总业已斥革，应毋庸议。张云会因堂侄张自勤死于枪扎，曾闻常二大褂子骑马持枪护送抢割之人指为正凶，讯系疑出有因，并非有心诬执，且一经投审，即行据实供明，情尚可原，应免置议。张自勤听纠帮抢，本干律拟，业已身死，应毋庸议。金桂元、张立兴、张立法等均系金宝元雇往收割秋禾，信为金宝元已充庄头，并不知地系王英魁承种，及金宝元争充庄头情事，均系乡愚穷民计值受雇，与实在听从抢夺分赃者情事不同，且身已受伤，应俱从宽免议。各伤业已平复，亦毋庸议。听从王廷芳纠邀，用枪械放殴致伤金宝元等之张传梁等，系属擅伤罪人律得勿论。潜回之李五等，讯无抢禾事，应与未到人证概免提质，以省拖累。金宝元所称，说合接充庄头之人，既未能供出确切姓名，同哄借王英魁银两、业已首还之贾树相即贾树桐，均免传质。被烧圈地场院房屋，已据王英魁照旧建盖。王英魁被割蓿麦，于金宝元名下照估追赔。王英魁监照饬县追缴，详咨斥革。张凤荫所持长枪，供弃无存，与王廷芳等所用团练器械，均免查起。王英魁与赵玉书有无在县涉讼，饬县查卷另行办理。至张凤荫在押身死之处，既据清苑县验讯明确，委因病剧所致，看役人等讯无凌虐情弊，应毋庸议。除备供招咨送刑部并咨都察院及步军统领衙门及户部查照外，所有审明定拟缘由，理合恭折具陈，伏乞皇太后、皇上圣鉴，敕部核覆施行。

再，该原告王英魁所控次数核与抱告在京所具甘结相符，合并陈明。谨奏。

049．奏陈宁晋县监犯赵二冬等越狱同逃旋各拿获一案拟结情由折九月初六日

奏为审明监犯越狱同逃，先后拿获，案内刑禁人等并无贿纵情弊，分别按律定拟，恭折具奏，仰祈圣鉴事。

窃查宁晋县疏防，监犯赵二冬等越狱同逃一案，前据该县勘讯差缉，禀经前署督臣官文奏参奉旨：“这所参疏防监犯越狱之管狱官、直隶宁晋县典史张振棨，着即革职拿问，交官文提同刑禁人等严讯有无松刑贿纵情弊，按律定拟具奏。有狱官署宁县知县胡岳据称，因事公出，有无虚捏情弊，并着确切查明，据实核办。仍勒限将逸犯赵二冬、孔和尚严缉务获，倘限满不获，即行从严参办。该部知道。”钦此。钦遵当经前署督臣行司委查，并饬提该典史及刑禁人等来省审办。旋据该署县胡岳选差协同该典史张振棨派出丁役，将逸犯赵二冬拿获，禀经前署督臣批饬一并解省，归案办理。并据委员查明，胡岳实系先期因事公出，该犯赵二冬等越狱之时，正在胡岳公出期内，并无虚捏挪移等情。禀经由司详复，批饬严缉，逃犯孔和尚务获究报。复据胡岳将禁卒、更夫及人犯赵二冬等先后押解来省，饬发保定府审办。嗣据该署县胡岳禀报，派役协同已革典史张振棨家丁将逸犯孔和尚续获。因该犯持刀拒捕，被该役等格伤身死等情，批饬赵州委员验讯，另行审拟详办。兹据保定府知府恩福督同委员提集刑禁并该犯赵二冬等审明，拟议解由藩、臬两司提审。后即据清苑县验报，禁卒蔡朋程与更夫张三喜、李三先后在押、在店病故，讯明看役人等均无凌虐情弊等情，由司复核，将人犯赵二冬等解勘到臣，亲审无异。先将赵二冬并更夫段四等发回该县，分别羁押。正在核办间，又据宁晋县禀报案犯赵二冬在监病故等情前来。臣复加确核。

缘赵二冬与孔和尚均籍隶宁晋县，赵二冬于同治三年因用枪扎伤王羊身死犯案，审依斗殴律拟绞，题准部复汇入五年秋审缓决，解勘发回监禁候示。孔和尚于同治二年因用铁轴殴伤魏明山身死犯案，讯供通详，因尸妻魏商氏供词狡展，尚未审明，拟解监候复讯。该县典史张振棨于五年七月初三日到任，所管监狱人犯，每日亲身进监放封收封，慎司其事，督率刑禁人等严密防范，未敢疏懈。七年正月初四日，该署县胡岳赴州面禀地方事宜公出，是晚该典史进监收封，验明各犯刑具完固，将赵二冬、孔和尚并另案人犯曹荣海收禁北边木笼，笼门封锁。刑书马店魁因病先期请假，并未在狱值宿。该典史饬令禁卒、更夫人等小心看守，支更即行回署办公。是夜四更时分，天刮大风，内监禁卒蔡朋程、江绍先，更夫张三喜、段四，外监禁卒贾，更夫薛林子、李三，均入屋暂避。一时困倦睡熟，曹荣海亦经鼾睡。孔和尚与赵二冬道及在监受苦，起意邀允赵二冬越狱同逃，遂各乘间扭断铐镣笼锁，摘下笼挡，潜出笼外。在东窗墙下用扭断铐镣挖窟出屋，掇下狱神庙门扇，用布带拴系门上，靠放内围墙西北角，接脚蹬上内围墙，将门提上搭于内外墙，头由门度至外围墙，拨落荆茨，跳墙越狱，逃至西城墙角，扒越出城，分路逃逸。旋经蔡朋程等惊觉，喊同张三喜等帮同追找无获。禀经该典史张振棨进监看明，亲督丁役在于城内搜捕无踪，查至西城墙角，见有扒越形迹，知已逃逸出城，添派丁役连夜分投追缉。该署县胡岳因见州署迭次探信，知捻氛日近，防务紧要，未敢久留，即于次早驰回。据报勘讯差缉，禀经前督臣官文批饬勒缉，一面奏奉谕旨将该典史张振棨革职拿问，提同刑禁人等严讯定拟，并确查胡岳公出有无虚捏，据实核办等因，并咨部将赵二冬一犯于秋审册内扣除，行司委提刑禁人等来省审讯。旋据该县验报，刑书马店魁与内监禁卒江绍先，先后在家、在押病故。复经该管赵州饬委高邑县卫过境复加勘讯，越狱情形无异。而赵二冬逃后捏称患病，浼不识姓名剃头人剃去头发，逃往各处避匿，日则求乞，夜宿空庙，并无定址。闰四月十五日回归探信，即经胡岳差役协同该典史所派丁役拿获，禀经批饬与禁卒、更夫人等一并解省归案审办。并据委员候补知县呈瑞查明，胡岳实系先期赴州公出，该犯赵二冬等越狱之时，正在胡岳公出期内，并无虚捏挪移情弊等情，由司详复，严饬勒缉逃犯孔和尚，务获究报。复据该县将该犯赵二令〔冬〕与禁卒人等先后解省，发交保定府审办。该革典史张振棨亦即来省投审，呈递亲供。嗣据该署县胡岳禀报，派役协同张振棨家丁于十二月十五日将逸犯孔和尚续获，因该犯持刀拒捕，被该役格伤身死等情，批饬赵州委员验讯，另行审拟详办。兹据保定府恩福以饬提外监禁卒贾因病未到，现犯未便久羁，即会同委员提集各犯审明，拟议解由藩、臬两司复审，而禁卒蔡朋程与更夫张三喜、李三亦即先后在押、在店病故，由司复核，将该犯赵二冬等勘转到臣，复加研鞫。据供前情不讳，究诘该犯赵二冬逃后委无另犯为匪不法，禁卒人等亦无松刑贿纵各情弊，先将各犯发回宁晋县，分别羁押。正在核办间，即据该县禀报，案犯赵二冬于七月十六日在监病故前来。

查例载，犯罪囚禁在狱，仅止一二人乘间穿穴逾墙，因而脱逃，原犯斩绞监候应入缓决者，入于秋审情实。又监犯越狱，如狱卒果系依法看守，一时疏忽，偶致脱逃，并无贿纵情弊，审有确据者，依律减囚罪二等治罪。又羁禁罪应斩绞监候，重犯越狱脱逃，将管狱官革职拿问，四个月限内拿获即行革职，免其拿问。又律载，不应为而为笞四十，事理重者杖八十各等语。此案赵二冬先因用枪扎伤王羊身死犯案，拟绞入于秋审缓决监禁，不思安分守法，辄敢听从另案人犯孔和尚越狱脱逃，殊属不法，自应按例问拟。赵二冬应合依犯罪囚禁在狱，仅止二人乘间穿穴逾墙，因而脱逃，原犯绞监候应入缓决者，入于秋审情实例拟绞，监候入于秋审情实，业已在监病故，应毋庸议。蔡朋程、江绍先身膺内监禁卒，防范狱囚是其专责，乃不小心看守，致绞犯赵二冬与未定罪名人犯孔和尚同时越狱脱逃，虽讯无松刑贿纵情弊，第疏忽之咎难辞。该犯赵二冬系在四个月限外拿获，且非该禁卒等自行捕得。其疏脱孔和尚系属未定罪名人犯，自应从重于赵二冬绞罪上按例减等问拟。蔡朋程、江绍先除疏脱孔和尚轻罪不议外，合依监犯越狱，狱卒果系依法看守，一时疏忽，偶致脱逃，并无贿纵情弊，审有确据者，依律减囚罪二等，例应于赵二冬绞罪上减二等拟杖一百徒三年，折责安置。业已在押病故，均毋庸议。张三喜、段四充当内监更夫，并不小心巡更，致监犯赵二冬等越狱脱逃，亦有应得之咎。贾充当外监禁卒，不能巡查，亦属疏忽。惟与内监禁卒专司看守者不同，张三喜、段四应与未到之贾均照不应重律杖八十折责三十板。张三喜业已在店病故，应毋庸议。薛林子、李三系外监更夫，巡更不力，咎亦难辞，均照不应轻律笞四十折责十五板。均革役李三业已在店病故，亦毋庸议。刑书马店魁于赵二冬等越狱之时，先期因病请假，并未在监值宿，并无不合，业已在家病故，亦毋庸议。赵二冬逃后，讯无另犯为匪不法及知情容留之家。笼锁、笼档、墙窟并门扇、荆茨，业据该县分别修理完整，概毋庸议。剃头之不识姓名人，并免缉究。至禁卒江绍先、蔡朋程，更夫张三喜、李三，在押、在店身死之处，业据宁晋、清苑等县验讯明确，委系病剧所致，看役人等俱无凌虐情弊，均毋庸议。孔和尚被获拒捕格伤身死，应饬另行核办。已革宁晋县典史张振棨失防绞犯赵二冬，并未定罪名人犯孔和尚越狱同逃，业于被参后先后将赵二冬、孔和尚二犯全行协获。虽获犯已在四个月限外，究属尚知愧奋，且于七年春间捻逆窜扰县境，因帮办城防异常出力，经前署督臣官文汇案奏请开复越狱革职，并免议降调处分，仍归原省补用。奉部议复，应俟疏防盗犯越狱之案审明拟结到日，再行核办在案。今疏防监犯越狱之案业经审结，犯已全获，应请准予开复原官，仍留原省归原班序补，以昭激劝。有狱官署宁晋县知县胡岳疏防监犯越狱，系在公出期内，初参例得免议，已于二参限内将秋审缓决绞犯赵二冬及未定罪名人犯孔和尚二名先后全行拿获，应否免参，听候部议。除饬取江绍先并赵二冬等病故图结职揭另行分别咨部，并备录供招咨送刑部及咨吏部外，所有审明定拟缘由，理合恭折具奏，伏乞皇太后、皇上圣鉴，敕部核覆施行。谨奏。

050．直隶藩司卢定勋请旨赴京陛见片九月初六日

再，查藩司卢定勋于同治六年十二月补授直隶布政使谢恩折内恳请陛见，钦奉谕旨：“俟直省军务完竣，再行来京。”等因。钦此。嗣因捻逆歼除后，该藩司复禀请陛见，求为转奏，经前署督臣官文以地方虽就肃清，而一切抚恤善后事宜，在在均关紧要，未便暂离。又为奏请展缓，奉旨：“着照所请。”钦此。即经钦遵饬知在案。兹据藩司卢定勋以畿辅平靖，随同办理诸务业已就绪，应即遵旨呈请陛见，禀请转奏前来。除派委臬司张树声兼署藩篆外，理合附片陈明，伏乞圣鉴训示。谨奏。

051．四川候补道宝森前在饶阳县催征得力请奖三品顶戴片九月初六日

再，查现分四川候补道宝森，前在直隶饶阳县知县任内，经征同治二年地丁正耗银两，扫数全完，经前督臣刘长佑汇案奏保。因同案征完银二万两以上者共五员，内有王启俊、方汝翊、王恩照三员，均请加虚衔。张光藻一员，请优叙。独该员宝森请以应升之缺尽先升用，奉部议驳行，令另核请奖等因，前督臣刘长佑与前署督臣官文均未及复奏卸事。臣查宝森现由知府捐升道员，改分四川候补，系已离直隶之员，所有在饶阳县任内前项催征成劳，未便独令向隅，可否就候补道赏加三品顶戴之处，出自逾格恩施。理合附片具陈，伏乞圣鉴训示。谨奏。

052．附录廷寄　着饬抚宁等州县严禁吏胥舞弊并着严查乐亭县书役有无朦混情弊等事九月初七日

同治八年九月初七日，准兵部火票递到军机大臣字寄——

大学士直隶总督一等毅勇侯曾国藩：

同治八年九月初六日奉上谕：

御史李德源奏，直隶永平府属抚宁等州县抬头营，各集镇吏胥将官斛倒用改为大口小底，俾经纪于收粮之时高下其手。等语。部颁斛式，俱有一定，岂容更改旧章？着曾国藩饬属严禁，倘再任令吏胥舞弊，贻害闾阎，即将该州县从严参办。又据奏，永平府乐亭县向有清河口、老米沟、大庄河等海口，为商贩必经之路。近闻商船云集，每年不下数万只，向由该县征收税银解部，乃该县书役朦混，作为缉捕经费，侵吞肥己等语。此项税银因何延不解部，有无侵蚀情弊，并着该督查明具奏。将此谕令知之。钦此。

遵旨寄信前来。

053．据情核明永定河工程酌议办法请拨款项折九月二十一日

奏为核明永定河工程酌拟办法，请拨款项，恭折仰祈圣鉴事。

窃维永定河北下四汛堤岸，于五月二十一日漫决，接连伏秋二汛，未克合龙。八月间奏派候补道蒋春元前往署理，筹度兴工，并饬周历下游，详加察勘下口是否疏通，中洪是否无阻，一一勘明，免致此处甫经合龙，彼处又报决口，仍蹈近年之覆辄〔辙〕。兹据蒋春元禀称，自八月二十一至二十五等日，督同文武员弁周历查勘。

查永定河自南北七汛以下，河道宽至数十里，由道光二十三年至今，所谓下口者或傍南岸而行，或傍北岸而行，或归中道而行，均下抵凤河以达于海，迁徙不常。兹勘得旧傍北岸之河北七头号至三十一号，均系河身宽深，距堤亦远，形势极顺，无如三十一号以下河距堤身太近，其形甚窄，至四十八号以下，并无堤身，水出则漫淹武清、东安，是改归北岸之议，未可举行。其旧行中道之河，若由北七工三四号向望河楼调河头，仍引入中道，距南北两堤均远一线，顺流无所依傍，直达凤河，形势亦顺。无如间段淤垫太长，渐成平陆，有并无河影者，所需经费过巨，是引归中道之议亦未可行。惟近年水傍南堤之河，即系道光二十二年以前之故道，目前水入下口，不能不循此道而行，人力稍觉易施。惟下口既傍南岸而行，则南七各号即系初近下口吃重之地。查南七五号同治六年漫口，秋后堵闭，因限于经费，未将拦河大坝修复合龙。之后凌汛涨发，即已鼓裂塌陷，幸去年南四决口，该处未经过水，今年南上合龙，大溜甫过，该处水上埽面与堤相平，岌岌可危。现在堤身受病，堤内坑塘太深，头分引河太窄，是南七之六七号实为下游第一险工。兹据向前第五村之东南隅另挑引河，工长七百丈，下与旧挑之河身相接，并于南七工头二号做一截水大坝，镶埽签桩，工长百丈，撇水入新引河，不入坑塘，仍于坝根两傍作一圈埝，工长千丈，以卫前办之堤。估计土埽各项需银一万六千两有奇。此南七初近下口预防危险，拟办引河坝埝之工也。至龙王庙上下河身甚窄，并未刷宽，须加挑至十二丈宽。窦店窑以下五百丈，亦宜挑宽加深，估需实银一万八千两有奇。其余河槽稍宽，及离凤河较近之区，姑置后图。此疏通下口之工也。南六、南五、北五两岸以上至张家坟西头工段甚长，迂曲过多，水来则壅积难下，以致上游抬高，急应节节挑挖，或裁湾取直，或切坎顺轨，只存南五十七号、北六十三号两处次险之工，其余一切险工，皆已撇去。盛涨来时，或可势同建瓴，径行无滞，估需实银二万二千两有奇。此挑挖中洪之工也。至北下四坝工，均皆蛰陷坚实。惟秋汛以来，金门口刷宽，现尚有十二三丈，应行进占。金门口水深一丈一二尺、一丈三四尺不等，新估背后之土加宽加高，又添做养水盆河头，则须向南展宽，以顺来流。引河又须加挑，以通去路。并前此抢办时用过之费，共估需银二万四千两有奇。此堵合北四决口之工也。此数者，惟北下四汛堵口系属正案，其余皆系另案。然不办中洪，下口则合龙后水势不能下行，不惟新工吃重即凡水经过之处，堤身处处堪虞，四项工程共估需银八万余两。伏乞源源发款，及时赶办。至向来方价料价皆有常例，此次剔除积习，核实力减，以求撙节等情，具禀前来。

臣查永定河工近年多系由外捐办，去岁经署督臣官文奏请帑项十一万，仰荷圣恩允准。臣春间到工，又于南七、南四引河增拨银二万三千两，已属非常之举。今冬又需专款八万，殊觉糜费过巨。第既据该道及各员勘明，不办中洪下口，则水势不能畅行，仍恐合龙之后，旋即失事。堤身受病已久，本属在在堪虞，臣不得已札饬核减银九千两，准其一面兴办。至由外劝捐，历年成案皆系由司库借拨现银，再于岁修项下按年摊扣归款，岁修等银久经裁减，又加扣去捐款，则河员之领项愈微，到工之实银愈少，河务所以日坏，皆在于此。臣愚以为，欲整顿河务，必须停止摊捐，发给现银，免致厅汛有所借口，即以作弁兵夫役之气。合无吁恳天恩，饬部拨银四万两下少三万余两，臣即于江南协直项下拨发。今年直隶水旱报灾近七十县，民力穷困，藩库无可动拨，伏希圣慈亮鉴。如蒙俞允，臣当分别办理张家坟一带挑挖中洪，龙王庙以下疏通下口。二者皆多年失修之工，即用部拨之款，其北下四汛堵塞决口，南七六号添做坝埝，系近日应办之工。即用外筹之款，如此区别造报，庶不失慎重帑项之义。所有核明永定河工程酌拟办法、请拨款项缘由，恭折具奏，伏乞皇太后、皇上圣鉴训示。谨奏。

054．同治六年江浙海运经费请免报部折九月二十一日

奏为同治六年江浙海运漕粮、经杂各费，照案支销，请免造册报部，恭折具奏，仰祈圣鉴事。

窃照同治六年江苏、浙江漕、白二粮，由海运津，计剥运江省漕、白米四十六万九百三十八石零，浙省漕、白米二十四万九千一百七十二石零。自津运通，需用官民驳船水脚押运，员弁兵役薪水、饭食，迎护哨船弁兵口粮及垫舱席片、溜米席筒等项一应经杂各费，据天津道会同江苏、浙江委员撙节动支。事竣后，该道督饬委员逐款勾稽，核实销算，并将收回垫船席片估计变价就款开除。计江苏省共用九四平银五万七千三百一十三两五钱七分一厘一毫七丝七忽，浙江省共用九四平银三万二千五十三两三钱一分五厘九毫二丝三忽，均经浙江粮道在津照数核发，据案详请具奏，免其报部。仍分项造具细册，咨送各该省汇核办理等情前来。臣查历届江浙海运解津银两，系在应支帮费内动拨，事竣造册咨送江浙两省核办奏明，毋庸造报。此次海运，自应照案办理，免其报部。除将清册分送各该省核办外，理合恭折具奏，伏乞皇太后、皇上圣鉴。谨奏。

055．同治七年江浙江北海运经费请免报部折九月二十一日

奏为同治七年分江、浙、江北海运漕粮经杂各费，照案支销，请免造册报部，恭折具奏，仰祈圣鉴事。

窃照同治七年江苏、江北、浙江漕白二粮，由海运津，计剥运江苏漕白米五十四万二千一百三十五石零，江北漕米五万七千六百三十三石零，浙江漕白米三十万五千二百九十七石零，自津运通，需用官民驳船水脚押运员弁兵役薪水、饭食，迎护哨船弁兵口粮及垫舱席片、溜米席筒等项，一应经杂各费，据天津道会同江苏、江北、浙江委员撙节动支。事竣后，该道督饬委员逐款勾稽，核实销算。并将收回垫舱席片估计变价，就款开除。计江苏省共用九四平银七万三千三百二十四两三钱八分八厘一毫五丝一忽，江北共用九四平银六千九百十一两八钱三分七厘六毫九丝九忽，浙江省共用九四平银四万一千一百九十六两七钱五分三毫一忽，均经江苏、江安〔北〕、浙江各粮道在津照数核发，援案详请具奏，免其报部，仍分项造具细册，咨送各该省汇核办理等情前来。臣查历届江浙海运解津银两，系在应支帮费内动拨，事竣造册咨送江浙两省核办奏明，毋庸造报。此次海运，自应照案办理，免其报部。惟江北海运事属创始，其经费系在漕务项下动拨，应请援照江浙成案，事竣造册咨南省核办，一体免其报部。除将清册分送各该省核办外，理合恭折具奏，伏乞皇太后、皇上圣鉴。谨奏。

056．奏报直境同治八年四月市粮价值折九月二十一日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹布政使卢定勋将同治八年四月分市粮价值数目查明，开单请奏前来。臣复与上月比较，内河间、广平、深州、定州等四府州属价减，顺天、永平、保定、正定、顺德、大名、宣化、遵化、易州等九府州属价平，天津、冀州、赵州等三府州属价值稍增。所有直隶省同治八年四月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

057．奏陈献县民人孙见忠京控孙中全无故谋杀胞侄等一案拟结情由折九月二十一日

奏为挟嫌捏控谋杀，审明按律定拟，恭折具奏，仰祈圣鉴事。

窃查献县民人孙见忠即孙见中，京控孙中全无故将伊胞侄孙树刚谋杀身死，并将伊姊坟冢平毁等情一案。经步军统领衙门讯供取结，奏奉谕旨：“此案着交刘长佑督同臬司亲提人证卷宗，秉公研讯确情，按律定拟具奏。原告民人孙见中，该部照例解往备质。”钦此。钦遵并准将该原告咨解到直，当经前督臣刘长佑行司委提人卷，饬发保定府审办。嗣因人卷未据提到，旋值捻逆窜扰，省城办防，各案由司详经咨部展限，迨军务告竣，节次催提。兹据该府恩福提集人证卷据，督同委员讯明，拟议解由臬司张树声照拟勘转，详请审奏前来，臣亲提研鞫。

缘孙见忠即孙见中籍隶献县，与孙中全及已故之孙树刚均系无服远族，另村居住。孙见忠屡与村族因为房地争讼，已非一次。咸丰三年九月间，粤逆窜至献县，维时人情浮动，有欲火烧富户之谣。孙中全因家道饶裕，存有粮食，心生畏惧，遂即分给村族穷户，人心赖以安定。时孙树刚外出未得分粮。迨后归家，以孙中全分粮不公，并以不择人品，混行分给之言，恃醉扬骂，被曾经分粮之同族孙中良等听闻羞怒，不依争吵。时因人多手杂，并不知系何人将孙树刚殴打致伤。孙树刚因已理曲，未经呈告，迨后伤亦痊愈。越十余日，孙树刚另患病症，医治罔效，因病身死。孙中良等怜其母老子幼家贫，因村中本有公置养恤孤寡义田，又为孙树刚前曾被殴，心有未安，即与族众公议拨给义田一顷，以资养赡。至咸丰十一年，孙见忠因在与孙中全毗连地边种树侵占，经孙中全鸣同官中丈明弓口，令其退还不允。孙见忠因此挟嫌，即于同治元年三月间捏以伊家前经卖给孙中全地内，有伊故姊坟冢被孙中全平毁，并纵令孙中良等放羊食苗等情控县。传讯孙见忠，匿不赴质。并嗔族长指证，主使其妻前往滋闹。复添砌孙中全串役不传等词，赴司具控，批县差传。孙见忠又自碰伤头颅，迨经送县查讯，均无其事，因其恃老妄控，薄责完案。至三年七月间，孙见忠心怀不甘，改名孙见中。复以孙中全平坟、串役、押诈等情控经臬司，批委邻封阜城县移提集讯，仍属子虚，具详销案。嗣孙见忠忆及族人孙树刚被殴病故之事，系由孙中全家分粮肇衅，疑系孙中全主谋殴打，即捏称孙中全与其弟孙九等将伊堂侄孙树刚刀砍致伤身死，并挟县役雷云升逼传之嫌，添砌雷云升抢去钱衣等词，于六年七月间由道具呈。后即以前情复将孙树刚改捏胞侄被孙中全谋杀等情，赴步军统领衙门呈告，讯供取结，奏奉谕旨交审咨解来直。当经前督臣刘长佑行司委提人卷，饬发保定府审办。嗣因人卷未据提到，适值捻逆窜扰，省城办防，各案由司详经咨部展限。迨军务告竣，催据献县以查得被控刑书高姓即高太华又名高洛生，业已病故，余证外出。先将被告孙中全传案，检同卷宗解经饬发审办。因查原告孙见忠因病取保潜回，复经委员守提。旋据原告孙见忠与孙树刚之妻孙蒲氏并其子孙群赴府投审，经该府恩福督同委员查卷集讯前情，并究出孙见忠虑恐审虚，有勾串孙蒲氏母子来省作证情弊，拟议由司解勘到臣，亲审无异。因查验孙见忠染患病症，就近饬发清苑县管押调治。正在核奏间，即据该县验报，孙见忠于七月十二日在押病故。讯明看役人等，并无凌虐情弊等情前来，应即拟结。

查律载，诬告人死罪未决者，杖一百流三千里，加徒役三年等语。此案孙见忠因挟孙忠〔中〕全令其退还侵地之嫌，辄捏孙中全平坟、串讹，节次由县控司，审系虚妄。被责不甘，忆及远房疏族之孙树刚与人争殴受伤平复后因病身死之事，复捏称孙树刚为胞侄，以被孙中全谋杀等重情由道赴京具控。又恐审虚，勾嘱孙树刚之妻孙蒲氏母子赴省帮证，殊属刁诈。按律即应反坐，惟孙树刚被人殴伤，究为孙中全家分粮肇衅，事稍有因。且一经集讯，即行据实供明，与始终诬执者有间，自应依律量减问拟。孙见忠即孙见中，除添砌孙中全平坟、贿抢各情，现亦审虚，皆属轻罪不议外，应于诬告人死罪未决杖一百流三千里加徒役三年律上，量减一等拟杖一百，总徒四年。该犯年已七旬，照律收赎，追取赎银，入官册报，业已在押病故，应毋庸议。孙树刚于被族众殴伤，业已平复后委系因病身死，其同族拨给义田，亦为养其妻子孤寡贫苦起见，并非贿嘱私和。已据其妻子孙蒲氏等到案确切供明，已无疑义。其行殴族人，事阅多年，且在赦前，应免查究。孙蒲氏听从孙见忠来省作证，本属妇女无知，且一经到案，即吐实情，应免置议。孙中全与弟孙九均讯无殴打孙树刚以及平坟、伐树、贿串书差情弊，壮役雷云升亦无抢夺钱衣情事，均毋庸议。孙见忠前次司控各情，早经阜城等县讯结详销。至该犯孙见忠在押身死之处，业经清苑县验讯明确，委因病剧所致，看役人等并无凌虐情弊，亦毋庸议。案已讯明，未到人证免提省累。家谱地契，分别发还收执。除备录供招并图结咨送刑部及步军统领衙门查照外，所有审拟缘由，理合恭折具陈，伏乞皇太后、皇上圣鉴，敕部核覆施行。

再，该原告在外由司具控审结后复由道赴京呈控，核与在京所具甘结未符，合并陈明。谨奏。

058．奏陈正定县民人王得用等疑贼殴毙运粮差弁一案拟结情由折九月二十一日

奏为团练疑贼殴毙运粮差弁，审明按律定拟，恭折具奏，仰祈圣鉴事。

窃查接管卷内正定县民人王得用等，疑贼误伤差弁钟开元越日身死一案，前经钦差陕甘总督臣左宗棠会同前署督臣官文专折具奏，奉准部咨正定县知县郑兆同钦奉谕旨：“即行撤任，留于地方协缉，仍听候查参。”等因。即经前署督臣行司饬缉，并将犯卷提省，发交保定府审办去后。旋据清苑验报，案犯王得用在司监因病身死，批饬核案详办。兹据该府恩福审明，拟议解由藩、臬两司并清河道复审勘转到臣，随提犯亲加研鞫。

缘王得用即王城、赵五辈、周住儿即周柱儿，与梁合、李黑旦、王长得、张学勤均籍隶正定县。同治七年二月间，捻匪窜扰，人心惊惶，经该县郑兆同饬令各村举办团练，保护村庄。朱夫屯村民王得用与村众人等公举张学易充当练总，富者出资置买军械，贫者出力充当乡勇。如遇贼至，鸣钟放炮，齐人出队，合力堵御。是月二十三日，陕甘督臣左宗棠粮台差弁副将衔参将钟开元押解军粮四十三驮，由正定府装载起程，解送祁州大营交纳。是夜二更时分，行经朱夫屯村外，钟差弁骑驴先行，兵丁傅占雄、李耀前同驮夫人等在后押运粮驮。维时，练军张学易在团练总局查对勇册，听闻村西巡更团勇喊嚷，并有洋炮声音，疑为贼至，当即派人鸣钟放炮，齐人出队。时有王得用携带两刃尖刀，赵五辈、周住儿各携长枪，梁合执持禾叉，李黑旦、王长得徒手，并有村中多人执持、徒手不等，均各出村迎探。适钟差弁携带刀械，头裹青布，迎面骑驴至彼，与王得用等撞遇。王得用等因村居僻路，素不知有差务往来，是日军营解粮过境，既未见有本县告示，又无传牌前站及派差役引路，疑系贼匪。经李黑旦上先将其揪拉下驴，王得用即向盘问，钟差弁不服吆喝，并用刀将王得用头上砍伤。王得用等因不知其言语，以其不服盘问，逞凶伤人，疑系为贼，称欲将其捆拿送究。钟差弁又用刀向王得用扑砍，王得用顺用两刃尖刀抵格，乘势将其右额角砍伤。赵五辈等均各赶拢帮护，周住儿即用长枪扎伤其左眼胞、左腿肚，赵五辈亦用长枪扎伤其右膝、右后肋，梁合亦用禾叉将其右臁肋殴伤。钟差弁跌喊倒地，王得用等均各歇手。时值兵丁傅占雄、李耀前押粮踵至，听闻前途嚷闹，携带解粮护票、号旗赶往查看，瞥见钟差弁被伤倒地，即向王得用告知情由，并向不依。王得用等谓系贼匪假冒官兵，犹未深信。迨骆驼载粮前进，始知并非贼匪，均各悔惧，回向团局张学易告知，趋往看明。当向王得用等抱怨，并派人将钟差弁抬至村中庙内调养，王得用等畏惧逃避。讵钟差弁伤重，延至是月二十五日因伤殒命。经兵丁傅占雄等禀由督办陕甘粮运委员移经该县郑兆同，会同粮台委员勘验，填格录供，报经陕甘督臣左宗棠会同前署督臣官文，将郑兆同奏参撤任留缉。嗣据该署县胡振书饬役协同郑兆同等派出家丁人役，于三月二十三〈日〉将王得用拿获，并续获周住儿等到案，讯供游移。经该管正定府会同委员集讯未结，提省发保定府审办。该府因提讯犯证供词，核与兵丁傅占雄等原报歧异，因查该兵丁等业已随营前进，并未在直候质，详经咨提未到，不克定谳。旋据清苑县验报案犯王得用在监病故，讯明刑禁人等并无凌虐情弊，批饬核案详办。并经陕甘督臣咨复，以兵丁傅占雄等随同西征，势难饬令赴直质讯，令即按照犯供定拟等因。兹据该府恩福督同委员提集犯证赵五辈等逐加复讯，拟议解由司道详请审奏到臣，亲提研鞫。据各供晰前情不讳，复诘不移，案无遁饰。

查例载，疑贼致毙人命之案，讯系因伤身死，悉照谋故斗杀各本律定拟。又律载，同谋共殴人致死，以下手致命伤重者绞监候，余人杖一百。又律载，同谋共殴人，除下手致命伤重者依律处绞外，其共殴之人审系执持枪刀等项凶器伤人者，发近边充军。又律载，犯时不知者，依凡人论各等论。此案王得用因时值捻逆窜扰，乡团戒严，是晚适闻村西喊嚷，并闻施放洋枪之声，疑为贼至，即与赵五辈等持械出村迎探，适差弁参将钟开元携带刀械，头裹青布，夤夜骑驴。王得用见其踪迹可疑，当向盘问不服，并被刀砍致伤，益疑为贼，辄与赵五辈等用刀枪等械将钟开元砍扎致伤，越日身死，实属疑贼致毙。已死钟开元身受各伤，其被赵五辈等用长枪等械所扎左眼胞等处，伤甚轻浅，不及戕生。唯被该犯王得用用两刃刀砍伤致命，右额角为重，其为死于此伤无疑，应以该犯当其重罪。死者虽属二品差官，第该犯等均系犯时不知，自应照律依凡人论。王得用即王城，合依疑贼致毙人命之案讯系因伤身死，悉照谋故斗杀各本律定拟。共殴人致死，下手致命伤重者绞律，拟绞监候秋后处决，业已在监病故，应毋庸议。赵五辈、周住儿，各用长枪将钟差弁左眼胞等处扎伤，亦应按例问拟。赵五辈、周住儿即周柱儿，合依同谋共殴人，下手致命伤重者依律处绞外，其共殴之审系执持枪刀等项凶器伤人者，发近边充军例拟发近边充军，至配杖一百折责安置。李黑旦、梁合、王长得，或系帮同揪殴，或系在旁助势，即属余人。均依共殴余人杖一百律，各拟杖一百折责发落。余属无干，概毋庸议。该差弁钟开元因押解军粮，致被乡团疑贼误杀，实属殁于王事，深堪悯恻。业已先行奏请议恤，毋庸再议。

该县郑兆同于营弁解粮过境，并不派差护送，致酿事端，实难辞咎，本应严参。唯该县已经病故，应免置议。周住儿等原携凶器长枪称弃免追，起护之枪讯系团练局之物，应与木禾叉等件一并发回该县存库备照。至该犯王得用在监身死之处，业据清苑县验讯明确，委因病剧所致，并无别故。刑禁人等均无凌虐情弊，亦毋庸议。除备录供招并将王得用病故图结职揭咨部外，所有审拟缘由，理合恭折具奏，伏乞皇太后、皇上圣鉴，敕部核覆施行。谨奏。

059．天津县民李永泰京控案审明拟结折九月二十一日

奏为审明尸夫怀疑，砌词京控，分别办理，恭折具奏，仰祈圣鉴事。

窃查天津县民妇李李氏被人砍伤身死，凶犯脱逃一案。前据该县验报，当经前督臣刘长佑札饬访缉惩办。嗣因日久，凶犯无获，尸夫李永泰情急，即以妻被惨杀、仆因刑毙等词赴京，控经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民人李永泰，该部照例解往备质。”钦此。钦遵将该原告咨解到直，即经前督臣刘长佑行司委提人卷来省，发交保定府先行审办去后，兹据该府恩福节次催提人证到案，督同委员审明，拟议解由臬司张树声复审，照拟解勘前来，臣亲提研鞫。

缘李永泰籍隶天津县，向在省城开设鼻烟铺，并在本县开花局生理。已死李李氏，系李永泰之妻。李兆远系李永泰大功堂弟，分居各度。李兆远平素不务正业，家计贫乏，时向李永泰借贷，稍不遂意，逞凶吵闹。曾有如不允借，将李永泰全家杀害之语。同治四年正月间，李永泰赴省城烟铺料理赈务，工人王大头、张三在花局值宿，而同院居住之朱彭氏亦探亲外出，仅李李氏与其幼子李练并仆妇安李氏在家。是月二十九日午后，李李氏令安李氏进城买纸，时值王大头至家，李李氏又令王大头赴花局取柴，李练即随王大头同赴花局玩耍。迨王大头取得柴草与李练回归，见大门开启，王大头等进院拉开风门，满屋烟火，进屋查看，见李李氏在地躺卧，受伤身死，旁有柴火燃烧。王大头即喊同邻院课读之陈连升将火扑灭，并将张三唤至，地方李庆山闻而趋视。其时，张得升及邻佑周棠及李兆远等亦先后踵至。因李永泰外出，地方张得升令李兆远一同赴县报经差缉验讯，究出李兆远前有因借贷不遂，呈凶争吵之事。提讯李兆远，供认曾向李永泰借钱争吵，唯不知李李氏系被何人所杀情事。嗣李永泰回津投审，亦不能指出杀死李李氏之人。该县杨国杞因未便徒向李兆远刑求，缉凶未获。李永泰因案悬莫结，妻命无抵，即以李兆远借贷逞凶，伊妻被人杀死，正凶无获等情，由县控经府道批饬缉讯。李永泰家仆妇安李氏旋即在家病故，经杨国杞复提证佐人等研究，仍无端倪。李永泰复行赴省呈控批饬该县，未及讯明。李永泰仍以前情，并图准呈词添砌仆因刑毙等词，控经都察院，奏奉谕旨交审，经前督臣刘长佑行司委提，饬发保定府先行审办。旋据该前府费学曾因提讯原、被供无确据，饬提要证李庆山等未到，详经咨部展限。该府恩福到任，集讯李永泰等仍无确切指证，确提要证未到。旋因捻逆窜扰，省垣办防，不克兼顾，而原告及在案人证均各闻惊潜回。迨军务平静，直境肃清，屡经饬据该县将张得升、周棠、李庆山、吴张氏等先后传解到省，质讯明确。饬传原告李永泰，因病未能赴质。旋据清苑县验报，案证李兆远在省患病医治无效，于八年正月二十七日因病身死，批饬核案详办。兹据该原告李永泰病痊投审，经该府恩福督同委员提集人证审明，拟议解由臬司勘转前来。臣亲提研鞫，据各供晰前情不讳，并称李兆远前虽向李永泰借贷逞凶滋闹，实无杀死李李氏情事。原告李永泰亦恳另缉正凶究办，复诘不移。案无遁饬〔饰〕，应即拟结。

查此案，李永泰因妻李李氏被杀，经县将迹涉可疑之李兆远传讯，供无杀死李李氏情事。李永泰以凶犯无获，妻命莫抵，情急至京砌词呈控。查阅京控原呈，仅称李兆远前因借贷不遂，曾经呈凶滋闹，有欲杀害全家之词，并未指定李兆远将李李氏杀死情事，不得谓之诬告。唯其仆妇安李氏系属在家病故，辄因图准呈状，添砌仆因刑毙等词，图准耸听，本属不合。姑念伊妻已死非命，从宽免其置议。李兆远讯无砍杀李李氏身死情事，唯前向李永泰借贷不遂，扬言吓唬逞凶滋闹，本干律拟。业已病故，应毋庸议。案已审明，未到人证免提省累。砍伤李李氏身死之正凶，饬县另行访缉，务获究报。至李兆远在省身死之处，业经清苑县验讯明确，委因病剧所致，并无别故，均毋庸议。除备录供招咨部并咨都察院查照销案外，所有审办缘由，理合恭折具奏，伏乞皇太后、皇上圣鉴，敕部核覆施行。

再，该原告在天津府道并臬司及臣衙门各控告一次，核与在京所具甘结不符，合并陈明。谨奏。

060．奏陈定州民人赵书泉京控赵洛联等活埋人命案拟结情由折九月二十一日

奏为挟嫌教唆牵砌京控案件，讯明均属子虚，分别按律定拟，恭折具奏，仰祈圣鉴事。

窃查接管卷内定州民人贾常儿，挟嫌教唆赵书泉京控赵洛联等活埋赵九月致死，贿串丁役，私押拷打，委员受贿偏断等情，经都察院讯供取结，奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民人赵书泉，该部照例解往备质。”钦此。并准将该原告赵书泉递解回直，当经前督臣刘长佑行司委提人卷来省，饬发保定府审办。该原告赵书泉旋即在押潜逃，严饬传解。嗣准都察院咨开，定州民人赵书泉以前情赴京复控，咨解来直，经前署督臣官文行司饬府研审去后，兹据保定府知府恩福督同委员审明，拟议解由臬司张树声复审勘转前来，臣亲提研鞫。

缘贾常儿籍隶定州，先与赵洛联等无嫌。赵九月系贾常儿妻父，赵书泉系其妻弟。赵九月素行不端。同治三年二月初一日，该州职员鲍绍家被窃，将赵九月指名具控差缉。嗣有州役吴玉等缉获另案贼犯霍喜儿，锁带行走在途，复与么环子、赵九月撞遇。该役等意欲一并拴获送州，么环子不服，与赵九月各用铁尺将吴玉拒殴致伤逃逸，经吴玉等禀州差拿。么环子旋即获案，赵九月在逃未获。后经该州缉获另案贼匪赵喜儿、赵洛述二名，讯认曾与赵九月同伙行窃，并扳贾常儿销卖赃物，勒差严缉，赵九月闻拿远飏。当将贾常儿传案，诘讯不认销赃情事，经该州取保释放。而贾常儿被传之时，曾央赵洛联等赴州公保未允，因此挟嫌。迨后该州因赵九月获案无期，先将么环子与赵喜儿等分案审拟详办。是年六月间，贾常儿忆及前嫌，向赵书泉捏称其父赵九月日久不回，定系赵洛联等虑被获案供扳，将其活埋致死，并令捏砌赵恒儿告诉之言作证，以图耸准。赵书泉信以为真，即行听嘱控州。差传赵洛联等，亦各具呈剖诉。经州提讯赵洛联等，并无将赵九月活埋致死，赵恒儿亦无向赵书泉告述之事。当有赵九月之母赵孟氏闻知前情，不忍赵洛联等无辜受累，赴州将伊子闻拿逃避，并将贾常儿唆令伊孙赵书泉捏控情由，据实呈明。经该州讯取供结，并经赵书泉、赵洛联等之亲族查明控情，呈请免究完案。嗣贾常儿于赵孟氏病故后，即于四年七月间，仍以赵书泉前控情节，令伊妻贾赵氏出名，伊自作抱，两次省控。委员会讯，贾赵氏未及到案，在家病故。提讯赵洛联等，极口呼冤。案证赵恒儿及地邻人等亦均代为力剖，而贾常儿坚执原呈。诘诸赵书泉，供亦狡展，禀饬查访确情究办。贾常儿即嘱使赵书泉添砌赵洛联等贿串丁役、私押拷打及畏审贿和，后又将其祖母赵孟氏并其姊贾赵氏冻逼毙命，及委员受贿偏断等情，控经都察院讯供取结。奏奉谕旨交审，当经前督臣行司委提人卷来省，饬发保定府审讯两造，供词各执。饬查赵九月仍无下洛〔落〕，案难依限审结，即经咨部展限，一面仍饬查访赵九月下落。传解核讯赵书泉，旋即在押潜逃，复听贾常儿主唆，又以前情赴都察院衙门续控，咨解回直，仍行发府研审。嗣因捻匪窜入直境，省垣办防，不克兼顾。迨军务平静，直境肃清，节经饬传赵洛联等质讯。因贾常儿供甚狡执，不克定谳。嗣经委员候补知州清俊会同该州汪鸣和，访有被贼裹去逃回之该州民人刘征，曾在贼营与赵九月会遇之事，传讯属实，解送质审。兹据该府恩福会同委员提集原告赵书泉及被证赵洛联等，均各供晰前情不讳。而贾常儿一味狡执，坚不承招，自应援照众证确凿之例办理，方足以惩刁健而免拖累，拟议解由臬司复勘审转前来，经臣亲审无异。诘讯赵洛联等，委无将赵九月活埋致死，实系贾常儿挟嫌唆捏。并据赵书泉将贾常儿唆讼缘由历历借指，众供佥同，案无遁饰，应即拟结。

查例载，代人捏写本状，教唆赴京奏告人命重罪不实者，问发近边充军。又内外问刑衙门审办案件，其有实在刁健坚不承招者，如该徒罪以上仍具众证情状，奏请定夺各等语。此案贾常儿因被贼犯赵喜儿供扳销赃，挟赵洛联等不为赴州具保之嫌，于伊妻父赵九月犯窃拒伤捕役，经州差缉，闻拿逃避后，即乘机妄称系被赵洛联等挟嫌活埋致死，捏造证佐情词。复添砌赵洛联等贿串丁役私押拷打及畏审贿和、冻逼毙命及委员受贿偏断等情，先后唆使伊妻弟赵书泉节次赴京妄控，迨经委员查明赵九月下落，案证原被人等供指确凿，尤敢一味狡执，冀图始终拖累泄忿，实属异常刁健。其唆令原控赵洛联等将赵九月活埋致死各情事，现讯均属子虚。系属奏告人命重罪不实，自应按例问拟。贾常儿应请合依代人捏写本状教唆赴京奏告人命重罪不实者问发近边充军例，拟发近边充军，至配杖一百折责安置。该犯始终刁狡，坚不承招。其唆讼诬告之处已据被唆之赵书泉供指如绘，且赵九月业已查有下落，众供佥同，甚为确凿，自应照例备具众证情状，奏请定夺。赵书泉听受贾常儿教唆控告人命重罪，本有不合，唯据称因伊父赵九月查无下落，心怀疑虑，初不知贾常儿挟嫌诬捏情由，与有心听从诬告者迥不相同。迨一经查知伊父踪迹，即行据实供明，亦非始终狡执。其情不无可原，应请从宽免其置议。赵洛联等并无挟嫌活埋赵九月致死，及贿串丁役私押拷打，及畏审贿和、冻逼赵孟氏、贾赵氏身死情事，委员王文训亦无受贿偏断情弊，应与讯无捏息完案之赵增等及并无凭空票传私押之丁役李景等，俱毋庸议。赵孟氏、贾赵氏讯明俱系因病身死，并无别故，亦无庸议。赵九月殴差伙缉各案，由州获日另结。案已讯明，未到人证免传省累。除备录供招分咨刑部及都察院销案外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告赵书泉并未在别衙门控告，核与在京所具甘结相符，合并陈明。谨奏。

061．代陈藩司卢定勋因病请假暂缓陛见片九月二十一日

再，藩司卢定勋昨请赴京陛见，经臣于本月初六日据禀代奏，并声明派委臬司张树声兼署在案。该藩司卢定勋即于初八日交卸，本拟即日就道，乃因连日清厘一切，过事操劳。正俶装间，忽患咯血病症，顿觉心悸头晕，是以未克成行。现虽医调见轻，惟医生云尚须静养旬余，方可耐劳就道。该藩司深恐到京迟延，禀请奏明给假前来。臣嘱令静心调理，不必限定假期，一俟病体痊愈，即行起程北上瞻观天颜，合再附片代陈，伏乞圣鉴训示。谨奏。

062．请饬部核议加拨永定河每年额修工程银两片九月二十一日

再，查永定河向例，每年岁修银三万四千两，抢修银二万七千两，备防银二万五千余两，加增运脚银八千五百两，均于先年岁终由部库请领，久经遵办在案。咸丰四年，因军需浩繁，库款支绌，奉部议定减半给发，并令在藩库旗租项下拨发。维时，藩库一应放款均系银、钞各半，遂于河工岁抢修等银亦发半银半钞，向之每年发九万四千余两者，至是仅发实银四分之一，不过二万三千余两矣。同治三年，前督臣刘长佑以部议征放既停止钞票，则永定河岁抢修各银亦应停止发钞，奏请发给五成实银，奉旨允准。于是较之向例可得四分之二，每年可发四万七千余两矣。然司库扣去部平及摊捐等款，每年所发实银尚不满四万两，是以到工之费甚少。向来岁修银内，本有挑挖中洪、疏浚下口二款，厥后领款尚存其名，而修工则无其事。近年领银太少，堤埽已极草率，而中洪、下口更置之不论矣。臣愚以为欲弭永定河之患，必须于中洪、下口二者，年年加功。夏间曾以河务函询通商大臣崇厚，旋接其复书，亦谓宜从下口施力。永定河真正下口在天津西北之韩家树地方，为永定河与大清河汇流之处。每日海河潮汐可以达到，能从韩家树下口节节向上挑挖，使浑水直达海河与潮汐可以相接，借潮力以汲引，使下游不能停积，自上游不虞壅遏等语。其言似属可行。臣虽未至下口尽处，而两次到工，见河身无槽之处甚多。窃以为常疏中洪，宜与崇厚先挖下口之说相辅而行，合无仰恳天恩饬部核议，准将昔年裁减岁修、抢修等银再加拨二万三千余两，较之道光年间原额酌复四分之三。每年共发七万一千余两，以一半为修堤、抢险之用，以一半为疏浚中洪、下口之用。每年桑干及九、十月间奏明修理下口若干里，中洪若干段，工竣后必须总督亲往收验。如其草减浮冒，立即参劾罚赔。所难者，挑河所出之废土仍堆积于河中，不能远送堤上。一遇风吹水荡，不免壅滞河槽之内，终非可久之计。臣现札饬上海机器局询问洋人制器有能送土于数里之外、不甚糜费者否。果有其器，则挖出之土送于堤上，加以夯硪，固属一劳永逸之道。即无其器，而年年挑挖，究亦不无小补。如蒙俞允，此项银两部库暂难发给，司库亦极窘迫，拟请于长芦运库先发一二年以济要需。将来部库充裕，或仍复道光年间之旧章，每年发岁抢修银九万四千余两，亦仍以一半修堤抢险，以一半挑浚下口、中洪。届时应从何处支发，俟数年后再议。臣才识浅陋，暗于河务，但见河身无堤相平，堤工难于得力，不得已思专从下口、中洪致功。是否有当，请旨敕下户、工两部议复施行，伏乞皇太后、皇上圣鉴训示。谨奏。

063．附录廷寄　着饬确查宣化镇总兵崔福泰是否胜任办理练军职守等事十月初一日

同治八年十月初一日，准兵部火票递到军机大臣字寄——大学士直隶总督一等毅勇侯曾国藩：

同治八年九月三十日奉上谕：

据文硕奏，经过直隶访闻宣化镇总兵崔福泰于办理练军一事，操守未能廉洁，以致省局委员不服，竟有口角互揭之事等语。总兵为专阃大员，若操守平常，安能表率营员，整顿兵制，况练军一事尤关紧要。着曾国藩即将该总兵与省局委员互揭之事，确切查明。并留心察看，如果不能胜任，即行据实具奏，毋稍迁就。将此谕令知之。钦此。

遵旨寄信前来。

064．附录廷寄　着妥筹办理并据实具奏同治八年各受水旱灾害省分赈抚等事十月初四日

同治八年十月初四日，准兵部火票递到军机大臣字寄——

同治八年十月初三日奉上谕：

本年湖南晃州厅属被扰，陕西蒲城县被旱，山东长山等县卫被旱被雹，节经各该省奏到，已加恩将新旧钱粮分别蠲免缓征。并因御史宋邦僡奏陈救荒事宜，特降谕旨令被灾各省督抚妥筹办理。其江宁被水各属，业经该督抚酌给粮米，安抚灾黎，复谕令筹款抚恤。浙江杭、嘉、湖三府属，江流雨涨，田亩被淹，已谕令该抚派员履勘，分别调剂。湖南安乡等县被水，经该抚筹款赈抚，动碾仓谷接济，并谕令将近省各县灾民酌拨经费遣抚，准将京饷截留八万两修堤，以工代赈。湖北武昌、汉阳等属被水，谕令该督抚查勘成灾分数，奏请蠲缓钱粮，并准借拨京饷等项银三十万两兴修堤垸，以工代赈。贵州连年被扰，亦谕令该抚查明将应征钱粮分别奏请蠲缓。安徽怀宁等被水十余州县，亦经该抚先后筹款及提借兵米赈恤，并俟水涸后兴修江堤，以工代赈。甘肃平凉等府属频年被扰，难民逃避入陕，经该抚先后奏明筹款赈济，小民谅可不致失所。唯念来春青黄不接之时，民力未免拮据，着传谕该督抚等体察情形，如有应行接济之处，即着查明据实复奏，务于封印以前奏到，候朕于新正降旨加恩。

再，浙江龙游等县早禾被淹，兰溪县被风，永康等县被旱，直隶霸州等处二麦被水被旱，江西南昌等属田庐被淹，山东韩庄被扰，江苏镇江等处大雨积水，禾棉受伤，均经该督抚等奏明，并委员查勘酌量抚恤，即着迅速办理。并将来春应否接济之处一并查明，于封印前奏到。此外各省被灾被扰地方，应行调剂抚恤之处，着该将军、督抚等一并查奏，候旨施恩。将此各谕令知之。钦此。

遵旨寄信前来。

065．附录廷寄　着饬藩司将泰宁等地弁兵津贴银两按数拨解事十月初五日

同治八年十月初五日，准兵部火票递到军机大臣字寄——

同治八年十月初四日奉上谕：

清安奏请饬催弁兵津贴银两一折。泰宁、镇海查弁兵每季应领津贴银一百六十两，嗣因库款支绌，改放五成，自同治四年冬季起至今未发。现届冬令，该弁兵等昼夜梭巡，情形苦累，自应加意体恤。着曾国藩饬令藩司，将此项津贴银两按季早为拨解，以资分放。将此谕令知之。钦此。

遵旨寄信前来。

066．奏陈减定直境各州县防剿枭捻勇粮数目折十月十三日

奏为各属防剿枭捻案内支发勇粮银数，现经分别核减，开单奏祈圣鉴事。

窃臣接据军需总局司道详称，上年捻逆窜入直境，匪众数万，往来奔突，攻扑城池，南路州县处处戒严。俱禀报募勇守城，所需口粮多系借动正杂各款，迨军务肃清，当经由局具详，经前署督臣官文奏请准其据实造销。钦奉谕旨：“该部知道。”钦此。转行钦遵在案。嗣据各属将防剿捻匪支给勇粮，并将同治六年防剿枭匪支给勇粮，分别造册请销前来。该司道以六年枭匪奔窜各州县，募勇防守，曾经随时批饬自行筹给口粮，不准开销。无如枭匪各处滋扰，历时既久，需费较多，州县无款可筹，不得不借动正杂各款，事后无力归补。复据纷纷具禀，恳请仍求作正开销。当枭匪窜扰之时，曾经前任督臣刘长佑札饬南路各府州募勇堵剿，于六年十一月奏报军情折内声明在案。各属奉札募勇，与防捻事同一律，应请援案，准其一体报销，免致向隅。其同治四、五年间捻逆在东、豫之交扰及开州、长垣边境，屡欲抢渡黄河，该二州县防河守城，情形吃重，俱经禀报募勇动款支发口粮，同一防捻之勇，亦请准其造销，以示平允。唯值此经费极绌之际，不得不力求节省，各属开报勇粮，未便全准报销。现经该司道分别距贼之远近，时日之久暂，防剿之是否得力，斟酌情形，大加核减。统计防枭案内核准勇粮银六万七千五百二十九两，防捻案内核准勇粮银一十七万三千七百五十五两。总计之似不为少分，核之实亦无多。现饬各州县按核准之数，另造销册申送。其核驳之银，由各州县自行捐补，以资撙节。此项勇粮，虽据各属禀报借动正杂各款，第既经核减，即与所报借动之数不符，俟准销后应由司库地粮银内分别给发造报。其原动之款，饬令照数归补提解司库，毋庸就款开除，免致交代案内不清，拟合分开具清单，具文详请核奏等情到臣。

臣查各州县垫支勇粮，例应将支发勇数及起止日期先行咨部立案，以备稽核。唯同治六、七两年枭匪、捻匪相继窜扰，土匪所在蜂起，各州县城大兵单，势不能不添募勇丁，以资捍卫。事机本极仓皇，情形尤为迫切。彼时一经募集，即须按日计口给粮。州县无款可筹，不得不借动正杂各款。事后无力归补，纷纷禀请作正开销。该州县等虽将募勇名数及起止日期具禀造册申报，量情度势，固不能概予驳斥。而司库支绌，又不能照数全准。是以该司道等禀商前署督臣，姑先将册汇存，暂缓咨部，统俟军务大定，体察情形分别核减，再行报销。是募勇之数，起止之期，上年未经咨部，其故实由于此。所有七年防捻案内勇粮，曾经前署督臣官文奏明，饬部存案。六年防枭案内勇粮，亦经前督臣刘长佑于奏报军情折内陈及。其四、五年间捻逆在东、豫之交扰及开州、长垣边境，屡欲抢渡黄河。该二州县情形吃重，禀经前督臣准其募勇助防，自应准其一体造销，以昭平允。现经该司道参酌情形，分别距贼之远近，时日之久暂，并防剿之是否得力，大加核减。统计防枭募勇共五十四府州县，核准支销勇粮银六万七千五百二十九两。防捻募勇共八十二府州县，核准支销勇粮银一十七万三千七百五十五两。臣复加综核，均无浮冒。驳减之银，仍令自行捐补。核定之银，俟部议准销后由司库分别给发造报，原动之款，饬令照数归补，毋庸就款开除，免致交代，办理亦尚清晰。除批饬赶造销册详送咨部外，所有减定直属防剿枭捻各匪支发勇粮数目，理合分缮清单，恭呈御览，伏乞皇太后、皇上圣鉴，敕部查照施行。谨奏。

附减定数目清单

谨将减定各属防剿枭匪案内勇粮数目，开单恭呈御览。

计开：

保定府属

署理望都县吴师郊，勇粮核准银八百九十一两。满城县胡寿嵩，勇粮核准银一千二百三十九两。高阳县张恩煦，勇粮核准银一千四百九十两。前任祁州姜瀚文，勇粮核准银一千一百九十九两。唐县陈咏，勇粮核准银四百十九两。前任束鹿县陶云锦，勇粮核准银一千一百九十二两。

河间府属

前任献县熊存瀚，勇粮核准银四千四两。前任肃宁县孟丕显，勇粮核准银九百一十两。前任任邱县郑沂，勇粮核准银一千五十七两。宁津县胡季烜，勇粮核准银一千四十一两。前任东光县李振林，勇粮核准银一千二百七十九两。

天津府属

前任青县刘杰，勇粮核准银七百三十七两。前代理青县刘枝彦，勇粮核准银一百一两。前署青县郑骧，勇粮核准银一百五十五两。前任沧州王文田，勇粮核准银一千九百四十四两。前任静海县陈元禄，勇粮核准银三百六十一两。前署静海县陈锡麒，勇粮核准银三百七十一两。前任南皮县武士选，勇粮核准银一千三百一十八两。前署庆云县程映玑，勇粮核准银一千四十四两。

正定府属

正定府王启曾，勇粮核准银二千九百六十两。正定县郑兆同，勇粮核准银九百九十三两。前署赞皇县龚焕，勇粮核准银七十五两。晋州陆邦煃，勇粮核准银二千五百两。藁城县陈金式，勇粮核准银一千三百二十八两。前署新乐县丁崇雅，勇粮核准银五百七十两。

顺德府属

顺德府任道镕，勇粮核准银三千三十八两。沙河县谢学元，勇粮核准银七百八十一两。前任南和县屠立成，勇粮核准银二百二十五两。前署唐山县周乃大，勇粮核准银八百四十两。平乡县苏性，勇粮核准银三百七十两。巨鹿县方汝翊，勇粮核准银六百四十三两。前任任县王福瀛，勇粮核准银七百四十五两。

广平府属

前署广平府李朝仪，勇粮核准银一千三百八十三两。成安县钱敏，勇粮核准银一千一百一十三两。前署肥乡县李鹏展，勇粮核准银二百六十三两。前任广平县杨汝为，勇粮核准银一千四百八两。前任鸡泽县饶裕，勇粮核准银一千二百六十六两。威县溥福，勇粮核准银八百三十两。前署清河县张衍度，勇粮核准银九百六十两。磁州玉简，勇粮核准银一千六百二十两。

大名府属

前署开州叶增庆，勇粮核准银四千九百一十两。南乐县张保泰，勇粮核准银三百八十六两。前署元城县姚治恬，勇粮核准银五百八十七两。

冀州属

冀州宋炳文，勇粮核准银三千二百六十两。新河县陈子端，勇粮核准银六百一十九两。前任武邑县陆时言，勇粮核准银一千四百二十五两。衡水县李宴卿，勇粮核准银一千五百六十两。

赵州属

前任赵州刘锡穀，勇粮核准银二千七百五十两。隆平县汪家勋，勇粮核准银一千四十六两。署宁晋县胡岳，勇粮核准银九百九十三两。前任栢乡县邱对欣，勇粮核准银一千六十六两。

深州属

前任饶阳县李传黻，勇粮核准银二百八十两。

定州属

前署定州王兰广，勇粮核准银三百九十四两。深泽县刘瀚章，勇粮核准银一千三百七十二两。

南路厅属

霸州陈如瑶，勇粮核准银三百九十四两。前署霸州宋维光，勇粮核准银二百八十八两。大城县彭瑞麒，勇粮核准银一千三百一十一两。永清县王堃，勇粮核准银二百八十五两。

谨将减定各属防剿捻匪案内勇粮数目，开单恭呈御览。

计开：

保定府属

满城县胡寿嵩，勇粮核准银二千一百六十两。前署满城县张守懋，勇粮核准银二千二百三十七两。博野县杨春华，勇粮核准银二千三百二十五两。署望都县吴师郊，勇粮核准银二千九百五十八两。唐县陈咏，勇粮核准银四百三两。前任完县潘丽畴，勇粮核准银七百九十二两。代理蠡县谢恕，勇粮核准银三千二百七十三两。前任祁州姜瀚文，勇粮核准银三千五百七十一两。前任束鹿县陶云锦，勇粮核准银二千六百二十两。前代理安州恩廉，勇粮核准银三百一十七两。高阳县张恩煦，勇粮核准银二千一百六两。

河间府属

河间府灵杰，勇粮核准银二千七百五十二两，河间县朱溥，勇粮核准银四千四百九十三两。前任献县熊存瀚，勇粮核准银一千四百两。前代理献县薛学勤，勇粮核准银一百二两。前署献县胡桂芬，勇粮核准银一千五十六两。阜城县褚瑨，勇粮核准银六百七十三两。前署肃宁县汪度，勇粮核准银二千二百二两。前任任邱县郑沂，勇粮核准银一千一百六十一两。交河县朱绍穀，勇粮核准银二千七百三十三两。景州石元善，勇粮核准银五千四百三两。故城县张学权，勇粮核准银一千五百九十三两。前任吴桥县袁启滨，勇粮核准银六百四十四两。前任东光县李振林，勇粮核准银一千四十两。署东光县项桂轮，勇粮核准银五千一百三十七两。宁津县胡季烜，勇粮核准银一千七百九十三两。

天津府属

天津县刘杰，勇粮核准银一千二百七十五两。前署青县郑骧，勇粮核准银一千一百一十七两。前代理静海县陈锡麒，勇粮核准银一千五十三两。前任沧州王文田，勇粮核准银八百五十二两。前任南皮县武士选，勇粮核准银七百三十九两。前署南皮县顾肇墉，勇粮核准银一千七百一十四两。前署盐山县杜恩禄，勇粮核准银一千二百六十两。前署庆云县程映玑，勇粮核准银五百六十二两。

正定府属

正定府王启曾，勇粮核准银二千六百二十七两。前任正定县郑兆同，勇粮核准银一千五百一十四两。前署正定县胡振书，勇粮核准银一千八百四十九两。前署栾城县灵沛，勇粮核准银二千一百九十三两。前署元氏县王桐吉，勇粮核准银五百七十六两。前任元氏县王启俊，勇粮核准银三百二十两。晋州陆邦煃，勇粮核准银三千零六十三两。前署无极县恩泰，勇粮核准银二千五百七十九两。藁城县陈金武，勇粮核准银一千四百四两。新乐县吴士铨，勇粮核准银一千三百七十四两。

顺德府属

顺德府任道镕，勇粮核准银二千一百六十六两。前署邢台县赵映春，勇粮核准银七百九十二两。沙河县谢学元，勇粮核准银九百七十七两。前署南和县韩印，勇粮核准银八百八十五两。前署唐山县周乃大，勇粮核准银四千一百四十两。平乡县苏性，勇粮核准银四百八十三两。巨鹿县方汝翊，勇粮核准银六百六十九两。前任任县王福瀛，勇粮核准银六百三十六两。

广平府属

永年县王德炳，勇粮核准银一千七百二十九两。成安县钱敏，勇粮核准银一千六百五十五两。署成安县王庶曾，勇粮核准银一千二百三十九两。肥乡县庆之金，勇粮核准银一千七百三十五两。前任曲周县王延桂，勇粮核准银一千一百八十二两。前署曲周县存禄，勇粮核准银一千二十四两。前任广平县杨汝为，勇粮核准银八百四十一两。前任鸡泽县饶裕，勇粮核准银二百八十九两。前代理鸡泽县王凤翔，勇粮核准银四百六十四两。署鸡泽县龚怀，勇粮核准银六百一十六两。威县溥福，勇粮核准银九百六十三两。前署清河县张衍度，勇粮核准银九百七两。前署磁州钱敏，勇粮核准银四百一十二两。磁州玉简，勇粮核准银一千九百七十九两。

大名府属

前任开州候补道杨咏春，勇粮核准银一万四千九十八两。前任开州叶增庆，勇粮核准银二千六百五十三两。前署长垣县嵩瀚，勇粮核准银六百七两。前署长垣县王兰广，勇粮核准银二千一百九十九两。长垣县曹瀛，勇粮核准银一千二百二十两。前任南乐县张保泰，勇粮核准银六百七十两。前任署南乐县张延绪，勇粮核准银五百三十两。前任清丰县陈兆麟，勇粮核准银一千四百四十五两。

易州属

易州夏子龄，勇粮核准银八百七十四两。

冀州属

冀州宋炳文，勇粮核准银三千八百三十九两。前任南宫县陈凤藻，勇粮核准银一千二百四十二两。南宫县王启俊，勇粮核准银八百七十九两。新河县陈子端，勇粮核准银九百四十六两。前署枣强县张士铨，勇粮核准银一千四十二两。前任武邑县陆时言，勇粮核准银一千二百六十二两。衡水县李宴卿，勇粮核准银一千四十八两。

赵州属

前属赵州刘锡穀，勇粮核准银一千四百四十八两。赵州高维翰，勇粮核准银一千四百五十二两。前任栢乡县邱对欣，勇粮核准银一千二百两。隆平县汪家勋，勇粮核准银一千四百二十八两。临城县叶新榆，勇粮核准银四百三十二两。署宁晋县胡岳，勇粮核准银二千九百七十两。

深州属

深州刘秉琳，勇粮核准银三千四十二两。前任武强县刘振中，勇粮核准银二千七百八十五两。前署饶阳县胡寿彭，勇粮核准银二千二百四十两。前代理安平县孙作霖，勇粮核准银二千一百六十两。

定州属

前署定州王兰广，勇粮核准银二千五百三十三两。定州汪鸣和，勇粮核准银一千二百七十三两。深泽县刘瀚章，勇粮核准银一千四百二十两。

西路厅属

前署涿州张镕，勇粮核准银一千五百二十六两。

南路厅属

前属霸州宋维光，勇粮核准银六百八十三两。文安县沈赓飏，勇粮核准银一千二百一十一两。大城县彭瑞麒，勇粮核准银二千二百九十五两。东安县张鹏云，勇粮核准银三百三十八两。

067．奏报同治八年五月直境市粮价值折十月十三日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据兼署布政使张树声将同治八年五月分市粮价值数目查明，开单请奏前来。臣复与上月比较，内永平、大名、宣化、易州等四府州属价减，顺天、保定、正定、遵化、冀州、深州等六府州属价平，河间、天津、顺德、广平、赵州、定州等六府州属价值稍增。所有直隶省同治八年五月分市粮价值数目，理合循例恭折具奏，并缮清单，敬呈御览，伏乞皇太后、皇上圣鉴。谨奏。

068．奏报同治八年直境各属秋禾约收分数折十月十三日

奏为查明秋禾约收分数，循例恭折具陈，仰祈圣鉴事。

据兼署布政使张树声呈称，每年秋禾成熟，例应将约收分数先行汇奏。除承德府属向由热河都统臣奏报外，直隶地方本年夏间雨旸时，若早晚禾稼及时播种，唯六月后雨不调匀，南路多弥月不雨，被旱之处甚广。而山水陡发，各河盛涨并雨中带雹，亦有被淹被伤之处。业已分别委勘查办，应行剔除，由司将各属所报秋禾约收分数，具详请奏前来。臣复加查核，永平、天津、冀州、深州、定州等五府州属约收七分余，遵化州并口北道属之张家口、独石口二处约收七分，顺天、保定、河间、正定、顺德、广平、大名、宣化、易州、赵州等十府州属约收六分余。通省牵算核计，秋禾约收六分余。除再确查实收分数恭疏题报外，所有同治八年秋禾约收分数，理合循例恭折具奏，并缮清单，敬呈御览，伏乞皇太后、皇上圣鉴。谨奏。

069．永年县接递绞犯张秋忙脱逃佥差不慎各官交部议处折十月十三日

奏为特参疏脱解审绞候重犯之佥差不慎，原解、护解各官请旨交部议处折。

窃据前署永年县知县王庶曾禀报，同治八年八月初四日，由肥乡县递到清丰县解审人犯张秋忙一名，查明清丰县长解仅止乔振一人，讯称尚有长解孟群德随后未到等语。当将人犯收禁。次日，因查孟群德仍未赶到，经该县雇车佥派护解杜朋、秦明二名，并移营拨兵协同长解乔振解赴沙河县转递前进。旋据原役杜朋等回县禀称，是日将犯解至临洺汛换派汛兵二名递至沙河县属，离南关二里许，天时将晚，杜朋先往投文，秦明去留城门。汛兵因行走落后，该犯张秋忙下车出恭，适值陡起大风，车骡惊跑，乔振等追拦车辆，讵张秋忙扭断铐镣乘间脱逃，追捕无踪等情。臣查张秋忙系用刀扎伤段拉勋，越日抽风身死案内拟绞监候解省审勘之犯。该县等宜如何慎选妥役小心管解，共保无虞，乃清丰县原派长解孟群德二名，仅止乔振一人管解前进。该永年县既经查出长解并不副数，而于点解时不为添拨，以致解审绞候重犯，被其中途脱逃，均非寻常疏忽可比，未便稍事姑容，亟应据实参办。据藩、臬两司会详揭参前来。相应请旨将原解官署清丰县知县昆嘉、护解官前署永年县知县王庶曾，一并交部议处，以示惩儆。除行司速提兵役人等来省，发交保定府严审有无短差、雇替、松刑、贿纵情弊，务得确情据实按拟办理，并饬勒缉逃犯张秋忙务获究办外，理合恭折具奏，伏乞皇太后、皇上圣鉴，训示遵行。

再，前署永年县知县王庶曾，业经臣于甄别案内奏参革职，合并陈明。谨奏。

070．奏陈遵化练军钟才有擅责兵丁黄万金身死案审明拟结情由折十月十三日

奏为审明营员滥责兵丁弊命，按例定拟，恭折具奏，仰祈圣鉴事。

窃查交河县验报，遵化练军左营帮带官游击钟才有，用帐房梁杆责打兵丁黄万金毙命一案，前经臣附片奏参奉旨：“钟才有着先行革职审办。”钦此。当经札行遵办去后，兹据保定府知府恩福审明，拟议解由藩司卢定勋、臬司张树声、清河道费学曾核明会详请奏前来，臣复加查核。

缘钟才有籍隶湖南新化县，由武童投营效力，克复江西吉安府城、两江安庆、金陵省城等处，递保花翎游击尽先补用。同治五年投效来直，经前督臣刘长佑派委随营当差，续经派入遵化练军充当左营帮带官。已死黄万金系哨官千总唐文贵所带兵丁，均属左营管辖。七年四月，该军赴交河县薛家窝防剿陕捻，钟才有因黄万金不守营规，屡饬唐文贵教训不悛。是年六月十五日，各营官弁皆赴翼长营中候示，钟才有中途遇见哨官唐文贵乘马前来，时黄万金与唐文贵随打顶马，均各直前驰过，并未下马。钟才有因嗔该哨官等藐视，于是日回营后传唤唐文贵未至，即将黄万金传营申饬。黄万金出言顶撞，钟才有生气，喝令本营兵丁熊福掀按，并令金禄用木棒殴责黄万金右腿一百下，伤至骨损。时因黄万金不服受责，熊福未能按正，故所责均在右腿。讵黄万金于释回后，因伤处溃烂，延至是月二十四日因伤殒命。由练军翼长李炳业移经交河县验讯，因原殴木棒，该营支搭帐房等类随便取用，遂致唐文贵以帐房梁杆重打等词，呈报互异，经县详批提审。旋值军务告竣，撤回练军。钟才有押带各兵赴津交于总统官，因病回省就医。经臣奏参奉旨革职审办，饬经总局司道饬委保定府恩福讯明前情不讳。以下手兵丁金禄等查提需时，先时拟议由司道具详前来。

臣查律载，官司决不如法因而致死者杖一百，征埋葬银一十两等语。此案已革游击钟才有，因所管兵丁黄万金平日不守营规，迨经途遇目无本官，复不下马，传饬不服，喝令兵丁金禄用木棒重责致伤，越日身死，固属任性。第该革员本为练军帮带，即属管军之官，且征剿在途，于所属之兵藐视官长，理应惩处，以肃营规。唯因其不服受责，喝令兵丁横加殴挞，以致仅责一腿骨损毙命，实属决不如法，自应按律问拟。钟才有应依官司决不如法因而致死者杖一百律，应杖一百。业已革职，应毋庸议。仍照律追埋葬银一十两，给付死者之家，以资营葬。所从下手按责之兵丁金禄等，按律应减等科罪，应分别饬查传责。案已审明，未到人证唐文贵等概免提质，以省拖累。除备录供招咨送刑部并咨兵部及湖南抚臣查照外，所有审明定拟缘由，理合恭折具奏，伏乞皇太后、皇上圣鉴，敕部议覆施行。谨奏。

071．赵州民人李福明等京控张洛杰等挟嫌铡害人命一案审明拟结折十月十三日

奏为审明亲属误信传言，怀疑砌词京控，按律分别定拟，恭折具奏，仰祈圣鉴事。

窃查接管卷内赵州民人李福明等，分别遣抱赴京呈控生员张洛杰等伪称团长、私立杀场、挟仇将李常玉李小形等诬贼铡害等情一案，经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。抱告民人李白狗、李元和，该部照例解往备质。”钦此。钦遵将该抱告李白狗等咨解到直，经前督臣刘长佑行司委提人卷来省，督饬保定府先行审办去后。兹据该府恩福督同委员提集原、被人证，查卷审明，拟议解由臬司勘转到臣，亲提研鞫。

缘李福明、李安振均籍隶赵州，与生员张洛杰即张洛价、郝洛齐无嫌。李小形系李福明堂弟，与张洛杰等向在大安村居住。李安振之堂叔李常玉向居秀才营村，其大安村外旧有铁佛寺一座，系该村与秀才营村公建。咸丰八年七月间，有无名病丐躺卧在张洛杰门首，势已垂危。张洛杰瞥见畏累，当将其移抬村外，在宁晋县地面安放。该丐旋即病故，适李小形经见，即向张洛杰埋怨口角。报经宁晋县验讯，并无别故，饬令将尸掩埋完案。同治二年二月间，贼匪窜扰州境，经该州饬令筑圩团练，张洛杰、郝洛齐等充当团首。因筑圩需用木料，猝难购办，公议暂借铁佛寺倒塌殿房并旧存木料应用，经住持僧人真和拦阻，张洛杰等因系公物，当向理较，即令团勇郝三小等将木料拆运使用。时李常玉因贼逼近，挈眷至大安村寄住。后值贼匪由大安村经过，阖村绅民全行逃避。迨贼退后，均各陆续回归。唯李小形与其子李稀书并其孙李合顺及李常玉未回，李稀书之妻曹氏忆及李小形曾与张洛杰口角有嫌，疑被谋害。旋向李福明告称，伊夫李稀书等久无音耗，闻已被张洛杰、郝洛齐等铡害身死，掩埋村东地内，即嘱李福明代为访找。李常玉之妻李赵氏亦以伊夫恐被张洛杰等一并铡埋之言，嘱令李安振代为探查。迨后平定日久，李安振与李福明各因找无李常玉及李小形等踪迹，心怀疑惑。时值僧人真和因挟张洛杰等拆用寺内木料等物筑圩之嫌，先后由州赴省呈控，牵涉李安振作证。而李安振等亦以传闻郝洛齐等将李常玉、李小形等铡毙掩埋等情，先后赴司迭控。委员会讯，将僧人真和所控之案，断令郝洛齐等酌赔木料完结。因差传李安振等案内人证未齐，未及讯明而郝洛齐等亦以李安振捏词诬赖等情，赴司呈诉。饬州传讯，李安振与李福明即以前情控经前督臣刘长佑，委员会勘讯办。郝洛齐等坚供委无乘乱铡害李小形等情事，饬令李安振等指定埋尸处所，刨挖无获，即将李安振等押候复讯。李福明与李安振被押情急，均各砌词分别遣抱赴京，控经都察院奏奉谕旨交审。当经前督臣刘长佑行司饬提人卷，发交保定府先行审办。因催提要证李小壮等未到，咨部展限。该府费学曾未及审明，升任卸事。恩福到任，节经催提未到。即据清苑县验报案证陈福全在押病故，批饬核案详办。兹据案证李小壮赴府投审，并据委员查明张洛杰移抬垂危病丐与李小形口角成讼原案，及传同原被人证解省，经该府恩福督同委员集审明确，拟议解由臬司张树声勘转到臣。复审无异，应即拟结。

查律载，申诉不实者杖一百。又不应为而为，事理重者杖八十各等语。此案李福明、李安振于贼匪窜扰后，因李小形、李稀书、李合顺、李常玉四人日久不归，经李稀书之妻曹氏、李常玉之妻赵氏向告传闻其夫李稀书等系被张洛杰等铡害掩埋，嘱代访查无踪，心疑李小形等委系被害，即以张洛杰等铡毙李小形等四命掩埋等情节次具控。迨经委员会同勘讯，李福明等不能指出确据。复因被押情急，添砌书差受贿舞弊、凌虐索诈及委员潦草过堂等词，遣抱李白狗等赴京呈控。虽所控之事由于已故之李曹氏等告述，并非李福明等挟嫌妄指，且李小形等四人久无踪迹，怀疑亦非无因，固未便照诬告律科断。唯轻听李曹氏等猜疑无据之词，冒昧砌控申诉，究属不实，自应按律问拟。李福明、李安振，合依申诉不实者杖一百律，拟杖一百。该民人等前于委员会同赵州审讯之时，供不输服，未免迹近刁健，应于杖罪上酌加枷号两个月，俟枷号满日折责发落。张洛杰、郝洛齐讯无挟嫌诬盗、将李小形等铡毙掩埋，亦无乘乱作恶，私杀人命、霸占赵氏、贿串书役、朦官舞弊各情事。即张洛杰前曾将门首病丐移抬村外，业经宁晋县讯明，系由畏累起见，并无别故。唯因修筑圩寨，不及赶办料物，遂将公共寺内坍塌房间同旧存木料擅自拆卸借用，其所拆木料虽经委员讯明，酌赔完结，究属不应。张洛杰即张洛价、郝洛齐，应照不应重律各拟杖八十。系生员，照例纳赎。唯事犯在同治四年六月初六日恩旨以前，所得杖罪均予援免，并免纳赎。郝三小、董春，讯无听从下手铡毙李小形等四命，陈福全亦无为李安振过付钱文之事，均毋庸议。案已审明，未到之刘洛达等并在省潜逃之抱告李白狗、李元和，均免提质，以省拖累。至陈福全在押身死之处，业据清苑县验讯明确，委系病剧所致，并无别故。看役人等讯无凌虐情弊，亦毋庸议。除备录供招咨部并咨明都察院查照销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，李福明司控四次，臣衙门控告一次。李安振司控二次，臣衙门控告一次。又，李安振之父李士麟司控二次。均核与在京所具甘结不符，合并陈明。谨奏。

072．奏陈行唐县民人盖洛志殴伤刘廷楹身死并尸妻刘毛氏京控一案审明拟结折十月十三日

奏为审明尸妻听唆赴京翻控，讯属子虚，按律拟议，恭折奏祈圣鉴事。

窃查接管卷内行唐县民人盖洛志，用铁镢并铁锨、木柄殴伤刘廷楹身死，并革生崔清浩唆使尸妻刘毛氏以县书黄洛恒索债挟嫌、喝令盖洛志等群殴毙命，贿患捏详、纵凶不究等情一案，赴京控经都察院讯供取结，奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。原告民妇刘毛氏，该部照例解往备质。”钦此。并准将该原告刘毛氏递解回直，当经前督臣刘长佑行司委员前往守提人卷来省，饬发保定府审办去后，兹据保定府知府恩福督同委员审明，拟议解由臬司张树声复审，勘转前来，臣亲提研鞫。

缘盖洛志即盖全得、崔清浩，均籍隶行唐县。盖洛志先充该县刑书，因误公革退，种地度日，与已死刘廷楹素好无嫌。刘廷楹系崔清浩之表弟，崔清浩曾于道光二十五年考取文生入学，二十八年补廪。咸丰元年间，因得罪师长，提郡审办，停止廪粮。咸丰五年间，因勒娶万雨亭之女为妻犯案，将廪生斥革。咸丰八年间，崔清浩未将被革情由声明，在捐输总局朦混，由廪生加捐贡生。同治元年十月间，经该县访闻崔清浩有屡次抗欠钱粮、武断乡曲、讹索逞凶、扰害地方情由，并据崔屿峰以崔清浩讹索逞凶等情，控经该县，将崔清浩获案，讯供管押。崔清浩旋即在押潜逃，由县详请将捐贡咨革，饬缉未获。是年十一月间，盖洛志借用刘廷楹制钱六千三百文，旋还一千二百文，下欠之钱许俟开年归还。二年正月十五日下午时分，刘廷楹与工人李卷即李卷子进城有事，李卷子行走落后，刘廷楹先赴盖洛志家向索前欠。盖洛志无钱央缓，刘廷楹未允滋闹。盖洛志之父盖洛锡向刘廷楹劝解，刘廷楹嗔其帮护赖债。盖洛锡分辩，刘廷楹不依，将盖洛锡揪倒在地。盖洛志情急，顺取铁锨将刘廷楹顶心偏左殴伤。刘廷楹夺住铁锨，盖洛志用力拉夺，碰伤刘廷楹右手四指，锨头脱柄落地。盖洛志抽回木柄，将刘廷楹右额角殴伤。刘廷楹用脚向踢，盖洛志又用木柄将其右臁肋殴伤倒地，经盖洛锡喝阻歇手。当有李卷趋至，询悉情由，讵刘廷楹伤重至晚殒命。刘廷楹之弟刘廷杰、刘廷栋先后趋往看明，报县验讯通详。而刘廷楹之表兄崔清浩因闻刘廷楹被殴身死，心怀不平。又因盖洛志曾充该县刑书，恐有照应不能实办，即捏称刘廷楹尸伤未符，系被刑书黄洛恒同盖洛志攒殴身死，怂恿刘廷栋府控。刘廷栋因刘廷楹身受木刃，两样伤痕，怀疑允从。崔清浩即代作呈词，交与刘廷栋控经正定府，札委灵寿县赵京锡过境复验尸伤无异。唯刘廷栋供未输服，禀经提郡发委正定县集讯明确，将盖洛志依斗杀律拟绞。盖洛锡酌照不应重律拟杖，刘廷栋等免议。由府解经前督臣提审，题准部复，一面将犯发回该县羁禁候示。崔清浩仍称刘廷楹尸伤未符，唆使尸妻刘毛氏赴省翻控。刘毛氏因夫被惨杀，正深悲痛，迨闻崔清浩之言，愈觉疑心莫释，随与崔清浩一同赴省。崔清浩即以前情代作呈词，添砌黄洛恒索债挟嫌、喝令群殴等情，交给刘毛氏控经臬司，批饬未准。崔清浩又唆令刘毛氏京控，刘毛氏因一意为夫伸究，亦即允从。唯时，刘廷栋等查知，来省向刘毛氏劝阻未听。刘廷栋向崔清浩争吵，一会走散。崔清浩即与刘毛氏赴京，又以前情代作呈词，交给刘毛氏赴都察院衙门呈控，讯供取结。奏奉谕旨交审递解回直，经前督臣行司委提人证卷宗来省，饬发保定府审办。前府费学曾提讯两造，供词各执。札提要证未到，案犯盖洛志即在清苑县监因病身死。经该县验讯刑禁人等，均讯无凌虐情弊，批饬核案详办。费学曾因要证提省无期，案难依限审结，详经咨部展限，一面节次札催未到。旋据清苑县验报，被证黄洛恒在店因病身死。费学曾未及讯明，升任卸事。该府恩福到任，接准移交，提讯原、被人等，供仍各执。催提人证未齐，未克讯结。嗣因捻逆北窜，省城戒严，在案被证人等均各闻警潜回。迨经军务稍松，节经札催并委员守提，始据该县将被证人等传解，究出崔清浩有唆讼情事，札提至省讯明，拟议解由臬司复审，详解到臣亲提研鞫。据各供晰前情不讳，复诘至再，各供不移，案无遁饰。

查律载，斗殴杀人者，不问手足他物金刃并绞监候。又诬告人死罪未决者，杖一百流三千里加徒役三年。又例载，诬告被诬之人系患病在外身死者，止拟应得罪名发落。又教唆词讼诬告之案，如原告之人并未起意诬告，系教唆之人起意主令，以主唆之人为首，听从控告之人为从。又代人捏写本状，教唆或扛帮赴京奏告人命重罪不实，并全诬十人以上者，发近边充军。又生员扛帮作证，审属子虚，照教唆词讼本罪上加一等治罪。又律载，不应为而为事理重者，杖八十。又二罪俱发，以重论。各等语。此案盖洛志因刘廷楹向伊索欠吵闹，经伊父盖洛锡劝解被揪倒地。该犯情急，顺用铁锨、木柄将刘廷楹殴伤身死。查其父并未被殴受伤，亦非事在危急，自应按律问拟。盖洛志即盖全得，应仍照原拟合依斗殴杀人者不问手足他物金刃并绞律，拟绞监候。业已在监病故，应毋庸议。崔清浩因刘廷楹被殴身死，心怀不平。始以尸伤未符等词，怂恿尸弟刘廷栋府控黄洛恒同场共殴。迨经讯结后，复又代作呈词，牵列多人，添砌黄洛恒侵吞钱粮、挟嫌喝令群殴毙命各情，唆令尸妻刘毛氏由省赴京翻控。如果所控属实，黄洛恒罪应拟绞。今讯属子虚，律应坐该犯以为首诬告之罪。查被诬之黄洛恒，虽已到案身死，第系在外病故，照例止拟应得罪名。若按诬告人死罪未决治罪，仅止满流。唯该犯代作呈词，教唆翻控，所诬之人已在十名以上，例应拟军，自应从重问拟。崔清浩合依代人捏写本状，教唆或扛帮赴京奏告人命重罪不实，并全诬十人以上者，俱问发近边充军例。该犯系已革廪生，应照例加一等治罪，拟发近边充军。虽前据该县禀报，崔清浩尚有抗粮等情，唯现据该县书端讯明彼案，按律科断罪止杖责，自应归于此案从重拟结。尸妻刘毛氏进京控告，讯因痛夫情切，事在怀疑，与有意诬告者迥不相同，未便照听从诬告之例减等科断。唯于已结之案，不察虚实，听唆翻控，究属冒昧，应酌照不应重律杖八十。系妇女，照律收赎，追取赎银，入官册报。刑书黄洛恒，讯无侵吞钱粮、挟嫌喝令将刘廷楹群殴毙命情事，应毋庸议。差役傅洛恒与乔洛法，亦无受贿移尸及将刘廷栋各处搜缉索诈钱文之事，应与并无隐匿伤痕、朦官捏详、纵凶不究之仵作盖洛聚等，均免置议。见证李卷即李卷子，讯无受贿远出匿不到案情弊，亦毋庸议。尸弟刘廷栋与盖洛锡等，先经声请免议，业已奉部复准，毋庸再议。至案犯盖洛志、人证黄洛恒等身死之处，业经清苑县先后验讯明确，委因病剧医治不痊所致，并无别故。刑禁店保人等，均无凌虐情弊，俱毋庸议。除备录供招咨部并咨都察院销案外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告刘毛氏在臬司衙门控告一次，核与在京所具甘结不符，合并陈明。谨奏。

073．预报出省查勘北下汛合龙日期片十月十三日

再，永定河北下四汛漫口失事，经臣酌拟办法，请拨款项堵筑，奏奉谕旨允准。旋据署永定河道蒋春元禀报，该道自八月杪到任后，即带同熟谙工程员弁循河履勘，凡中洪、下口阻碍之处，均已次第勘明。九月初即督同在事各员，认真分投赶办。兹据续报，北下四大坝与南七新坝尺土层硪，夯筑极为坚实，埽段深槽密桩，追压均臻稳固。中洪、下口引河各工，亦一律完竣，拟于十月十二日合龙。臣应亲往查勘验收，定于十月初十日率属朝贺之后出省登程，先赴固安查勘北下四汛新工，再循引河勘验下口。所有臣署日行事件，饬委兼署藩司张树声代印代行。如有紧急事件，仍包封臣行次核办。理合附片具奏，伏乞皇太后、皇上圣鉴。谨奏。

074．饶阳县年贡饶绸请免采办片十月十三日

再，查直隶省年贡方物内，例有饶阳县采办蓝、酱二色饶绸各二十五匹，于冬季送省验收，汇同余品一并进呈，历经遵照办理。迨同治六年，据前署饶阳县知县李传黻以此项绸匹系县属景上口村所出，自南省不靖，丝价腾贵，绸亦料薄价昂，机户赔累关门，织匠星散，采办维艰，禀经前督臣刘长佑奏奉谕旨：“着准其暂行停贡，俟丝料充旺时再行照旧办理。”钦此。钦遵转行遵照在案。现计已阅两年，本应敬谨筹办，兹据署饶阳县知县李福田查明，县属景上口村自上年被捻逆窜扰，蹂躏不堪，迄今民业未复。无论丝料曾否充旺而织造无人，机房悉被焚毁，实属无从购觅，禀请查案奏免前来。合无仰恳皇仁俯垂体恤，仍准免贡，一俟丝旺料充，机户复业，再行照旧办理。理合附片陈明，伏乞圣鉴训示。谨奏。

075．三角淀通判朱津展限赴部引见片十月十三日

再，永定河三角淀通判朱津试署一年期满，由部调取引见，经臣缮给咨批令其领赍赴部在案。兹据署永定河道蒋春元具详，以该员现办南七汛坝埝各工，一时不克分身，请缓俟工竣后再行饬令赴部，听候带领引见，呈请奏展前来，臣复核无异。除咨吏部查照外，理合附片陈明，伏乞圣鉴，敕部展限施行。谨奏。

076．候补知县贺瀛借拨候补道李麟遇应领勇粮等款抵拨交项片十月十三日

再，查候补知县贺瀛、委用知县章灿二员亏欠交项，前于被参后依限全完，经前署督臣官文附片奏奉谕旨，将该员贺瀛等原参革职处分准其开复在案。嗣奉部咨，以该员等抵解亏欠银两核与奏章不符，碍难核准。复奏奉旨：“依议。”钦此。当经钦遵转行遵照办理去后，兹据交待局司道等查明，保升候补道李麟遇前在直隶景州任内原垫兵差、车船雇价，并勇粮及建筑营墙等款共银三万六千九百七十两三钱六分七厘，系于咸丰十年间奉部复准行令拨给之款。嗣经放抵李麟遇未清景州等任内交项银二万八千九百八十三两八钱一厘，又给发该本员领回银二千三百三两四钱五分五厘，复经奉准部复准其划抵，其未领银五千一百五十六两零，行令拨给清楚，专案报部。屡经本员李麟遇请领、只因库款支绌，一时未能拨给。兹因前任大兴县贺瀛未清交项，奉参勒追，无力完交。李麟遇因与贺瀛同乡戚谊，情愿将应领前款借拨银四千两以抵贺瀛未清交项。既系奉部准销之款，且与前次划拨该本员李麟遇景州等处交款情事相同，自应准其拨抵。由局会详请奏，饬部核覆前来。

臣查李麟遇领款，系在未定新章以前，奉部准销行令拨给之款，如果库款充裕，计已早经给清。奈因司库支绌，未克即时拨发。今户部将此案比照在后之销案，概令只准请奖，不准拨抵，未免漫无区别。且贺瀛迭任冲繁，因公赔累，实系一贫如洗。该司道等亦以贺瀛追无可追，既据借有部准领款，姑准照案划拨，以清交案，亦属出于万不得已之策。相应请旨敕部将原参候补知县贺瀛抵解亏欠银两准予划拨，以清积案。除将委用知县章灿完解交代内结银两查明另行办理外，理合附片具奏，伏乞圣鉴训示。

再，贺瀛欠解部库地粮饭食实银一千五百四十七两三钱三分四厘，票银二百七十两，补平银一十六两二钱，已在该员领款内扣存司库，俟委员札解交纳，合并陈明。谨奏。

077．附录廷寄　着饬查明直隶西南被灾地方轻重情形分别赈济如应缓免之处并着具奏等事十月二十九日

同治八年十月二十九日，准兵部火票递到军机大臣字寄——大学士直隶总督一等毅勇侯曾国藩：

同治八年十月二十八日奉上谕：

给事中陈鸿翊奏，直隶西南各属本年雨泽稀少，灾歉已成。闻有报灾未遂，人怀乱萌之说。又广平属之清河、威县毗连山东馆陶等县，磁州、成安毗连河南安阳等县，大名府则与曹州接壤，捻、幅余匪，难保不潜伏其间。其开州等处，人心亦多浮动。现闻各处已渐有均粮等事，若饥民相率效尤，各匪乘机窃发，必至贻害地方，请饬曾国藩查明办理等语。着曾国藩迅即派员查明各该地方被灾轻重情形，分别赈济。如有应蠲、应缓之处，并着赶紧奏明办理，以惠灾黎而消隐患。原折着抄给阅看。将此谕令知之。钦此。

遵旨寄信前来。

附录陈鸿翊原折抄件

工科掌印给事中臣陈鸿翊谨跪奏，为直境灾歉地方，亟宜筹备赈恤，以济穷民而消隐患，恭折具陈，仰祈圣鉴事。

臣闻救荒莫先于散利，思患尤贵乎预防，古之人遇灾而惧未有不念切民生者也。本年直隶西南各属，自夏徂秋，雨泽稀少。正、顺、广、大四府，深、冀、赵、定四州，有水田者间有收获，旱田则无麦、无禾于赤地千里。村民报灾，地方官格于成例，不敢率准。竟有因报灾未遂，人怀乱萌之说。窃谓民穷本易为盗，且省南地方团练有年，人多强悍，习于兵戈。前年荒旱，其不逞之徒即有遇粮车过境及俯近富户，辄率饥民多人，公行强借，名为均粮。稍不如愿，即大肆抢掠，为害甚深。后因天降甘霖，人心始定。本年灾歉似更甚于前年，若待明岁有收，始可得食，情形更不堪设想。又况广平所属之清河、威县毗连山东馆陶、冠县等处，磁州、成安毗连河南安阳、临漳等县，大名府则与曹州接壤，捻、幅余匪难保不潜伏其间。其开州、清丰、南乐等处，人心亦多浮动。现闻各处已渐有均粮等事，若饥民相率效尤，各匪乘机窃发，则地方之贻害不可胜言。臣素知直隶督臣曾国藩公忠体国，尽心民事。当此灾歉异常，自必昕夕图经，不遗余力。但措筹赈恤巨款，或恐辗转需时，无如近畿兵燹之后，继以凶年。事机刻不容缓，应请降谕旨，加恩体恤，以安民心。并请饬下直隶督臣速行查明地方被灾轻重情形，〈不〉拘成例，分别赈济，及地方钱粮应蠲、应缓之处，赶紧设法办理。庶穷民可沾实惠，而隐患可潜消矣。臣为救灾弭患起见，是否有当，伏祈皇太后、皇上圣鉴。谨奏。

078．长芦盐务按照部议十条分条复奏折十一月初一日

奏为长芦盐务，按照部议，分条复奏，仰祈圣鉴事。

窃臣于同治八年五月初一日奉到寄谕：“前因给事中陈鸿翊奏请整顿长芦盐务，当经降旨交户部议奏。兹据奏称，陈鸿翊所拟各条，或系申明成例，或系现办有案，或款由外销，向未报部。总之，芦纲积弊在引岸虚悬，乏人认运，因而交款日绌，浮费过重，商力难纾，正供遂致暗亏，请饬迅速整顿等语。着曾国藩按照部议各条，督饬长芦运司将应办事宜赶紧修举，应汰陋习实力扫除。如尚有未尽事宜，并着体察情形，酌拟章程具奏。”等因。钦此。当即恭录札饬运司恒庆，据实详复，以凭核奏。旋据该运司将盐捐钱文津贴剥船一条，先行详请咨复，其余九条亦于六月间详复。臣以其中利弊未能详细厘剔，所陈尚有不实不尽，批令再行确查具详。九月初间，又经另委候补知府李兴锐驰赴天津，按照原奏各条，明查暗访，悉心考究，据实禀复。兹据该司及委员先后查复前来，臣参观互证，酌拟办法，分条具陈如左：

第一条　认办悬岸，宜定限期。

查芦商认办引地，向例于具禀之后，饬纲查明是否家道殷实，仍由本商自觅散商联名出结具保，由纲总循例加结，始由运司转详咨部更名，一面给发行知领引办运。此等层折，原为慎重课帑，由来已久，其中紧要关键，重在出结之保商，不在加结画折〔押〕之总商。其或商本实不充足，或外来人地生疏，纲中无商承保，则往返查访，稽延时日，亦事势所常有，并非该纲总等有意刁难，借端需索也。惟新商认岸之初，办千引者向令先交两课银一千余两不等，名曰寄库，以验殷乏。又认运、租运、捆运之外，另有试运章程，试之二三年，果不能办，准其禀退。有寄库则资本之证据早明，有试运则本商之进退裕如。在纲总不必过于慎重，徒起垄断之疑，不以为因循废公，即以为靳惜美岸，迹近把持，情同勒掯。嗣后新商具呈，但有散商联名结保者，即令纲总酌定限期，于二十日内加结画押，运司亦迅速发给行知，庶众商可资鼓舞。

第二条　保结商人，宜专责成。

查长芦向例，新商入纲，取具联名商保，保其家道殷实，如有贻误课运，愿甘分赔甘结。惟各商因通纲向有随引带交参课银两，遇有参商拖欠课款，除以查抄家产变抵不敷外，均在商交参课内弥补，是以从无保商摊赔之案。迨至道光二十九年，引岸参悬，无商认办，悬课过多，参课不敷弥补。通纲添捐悬岸课一款随领引时，每引交银四分，专补悬课之用。无如悬岸日增，归补愈难，所有续参商课虽逐案饬令分赔，总未据完交实银。且查芦纲商人，多因误运、误课，其本商名下自能保全出纲者，甚属稀少，若再责令分赔，代人受过，并不予以年限，难免不纷纷畏累远避，则芦属引地，从此有参无认，殊于全局有碍，自应量为变通，拟请仿照保固三年定限。如果三年正课之内，认商贻误课运被参，即将应交正课除查抄备抵外，其余参欠课银分作三成，在于参商名下追交二成，出结之散商、加结之总商分赔一成。如逾三年之期，认商业经完过奏销引课，可称家道殷实，即与保商无涉，以示限制。似此酌核办理，于课款分赔有着，而于各商亦不致有畏累不保之虞矣。

第三条　督催总商，宜先完课。

查芦商完课，无论总商、散商，均照通纲一律办理。近年奏销后所欠勒限课银，委系累商欠交之款，纲商名下应交正课，均经依限催完。惟向来章程，每届上课之期，运司派委盐务候补数员，率同纲总督催委员，平日与众商情谊不洽，于盐务底里不明，督催无权，虚应故事，每届笼统完至八分以上为率。而此八分中孰多孰寡，孰先孰后，无从稽考，是总商之拉匀牵算从中取巧，其物议亦由此而起。嗣后惟当遵照部议，饬令纲总首先完纳，每届奏销将总商名下课款是否清完之处，附案声明。仍由运司将总商另立簿册，散商亦立一簿，将已完几成、未完几成，据实登注，随同销册详文送盐院衙门备查，纲总无从牵拉、众商无从朦混，开诚布公、共见共闻，征收亦当日有起色。

第四条　捆运悬岸，宜交全额。

查长芦悬岸，前于道光二十八年，经钦差王大臣查办盐务案内，将无商州县五十五处，除有州县自行运销者十一处无庸更改外，其余四十四处之河南悬岸二十州县，尽改票盐，仿照淮北成案先课后盐，无论资本多寡，一经交课，给票护运。直隶悬岸二十四处，予限半年，责令各州县或招商，或招贩，一律整理。倘商贩无人，责成各州县领运；如州县实有不能办理之处，仍由盐政遴员官运等因。今查直、豫各处悬岸，除陆续招有新商具认外，尚有豫属之新郑、太康、扶沟、长葛，直属之成安、开州，并先经曾有商认办，复又参悬之豫属鄢陵、沈邱、项城、洧川。又二十八年以后，续经参悬引岸，除随据新商接认外，尚有南岸祥符、许州、禹州、临颖〔颍〕、郾城，直隶之永清、邢台、鸡泽、隆平、巨鹿、衡水、唐山、曲周。统计二十三处内，除衡水现有新商禀认试办外，其余各岸迭经该司出示招商，并通饬各属一体广为招募，迄今无商认办，引岸虚悬，民食堪虞，自不得不照案饬令官商民贩招运，借济民食，以补课款。惟捆运多寡无定，原与包额运办不同，若辈唯利是图，能多捆一包之盐，即多获一包之利，亦未曾不愿多运多销，而卒之所运无几，盖亦有故。或因资本微薄，无力多捆；或因岸地滞销，有亏成本，以致未能按额捆运。现在既准部议，自应遵照饬令，捆运之各官商如果情愿包额认办，限一年之内出具认状保结，详请咨部更名。一面由司另行招募新商，禀认妥办，如有实在滞销无商认办之处，每岸专案详咨，不复以笼统浮词搪塞，盖悬岸为中外所同虑，捆运乃鹾政之弊政，本无所容其掩饰也。

第五条　长芦纲总，宜令更代。

查山东纲总虽系按年更换，第山东先课后引，长芦先引后课，纲总之责任两不相侔。换期太促，必以甲年应完之课款，责成丙年之纲总督催，恐此推彼诿之弊，必且层见迭出。且纲总为通纲领袖，要在遴选得人。非其人，即一月一换，无裨实政；得其人，即累年不换，亦惬舆情。芦商殷实者少，殷实而认真办事者尤少，年年更换，恐中选之人无多，而废弛之患滋甚。现经运司于旧纲总四人之内，挑留杨俊元、华桢，斥退高凌汉、黄昭融，于本年六月具奏，众论尚属允协。嗣后纲总拟不必限定换期，为众商所翕服者酌留接充，如其不然，随时撤换，详请咨部查照。

第六条　代销融销，宜行分别。

查长芦滞岸积引例，准融与畅岸分成代销。当办理融销之初，原为芦商疲累居多，销路又滞，每至奏销届限，虽引地积有存盐，而课项无措，力不能完，势必纷纷。参追各商，以融盐与融引事同一律，禀请将积盐融卖与别商销售，以所得之盐价即交库抵课。惟复价一项归买商完交，其余一切课款仍由卖商按限呈纳，仍为保全奏课起见。同治三年前任督臣刘长佑奏复河南抚臣张之万，奏参芦商把持案内，将融销引盐一层业经详细声明，有案可稽。检查近三年案卷，亦系疲累之商，或因正课无措，或因复价到限无力措交，不得已将所运之盐融卖与别商，运赴畅岸销售，其所得价银由买商呈出交官，以济目前之急，是卖商得价融销，即与自运销售无异。在买商既经按包交价，并非得无课之盐；在卖商盐已收价，亦非上无盐之课。融卖融买，事出两商情愿，并非买商图得便宜，致有弊窦。且代销与融销稍异之处：代销则卖主津贴银每引三钱五、六分至四钱不等，其正杂课复价等款，概归买主完纳；融销则买主代交正课六钱，复价五钱，解费二分一厘，其余各款仍由卖主自行完纳。代销则卖主出津贴之费，融销则卖主有自纳之款。其办法不同，而使累商得稍资周转则同。卖者买者彼此扣算，定价两相情愿则亦同。所有各商融销引盐，除捆运之商仍遵三年奏案，饬令一概领引运盐不准融销外，其行商融盐应请照旧办理，免其禁革，以保颓纲而重帑项。

第七条　历年积欠，宜令代交。

查归补库垫积欠一项，自道光二十八年清查案内，共计银二千三百四十三万一千四百余两，每年议交库垫银六万两，积欠银十一万两，分年按引摊交，每引摊银二钱四分零。自同治二年起，因商力拮据，改为外引，拨出银一钱二分，京引拨出银八分。领引时随引完纳，其余银两仍照案按限带交。嗣于同治五年因纲情愈疲，禀请外引减交银一钱，京引减交银六分。自道光二十九年起，至咸丰八年止，除已完现商净欠交银五十九万八千三百三十余两，业经奏奉部复，准自咸丰十一年奏销后分作五年代完。又自咸丰九年起，至同治七年止，续应征银一百七十万两，内除参悬无着银四十九万九千二百四十余两，永平七属官办及天津公共口岸未拨银四万四千二百三十余两，现商应交银一百十五万六千五百二十余两。内已完银三十五万六千七百余两，连前实计现商共未完银一百三十九万八千一百五十余两。其已交银两，均经凑拨各饷动用，按季册报在案。其欠交银两，虽屡经严谕饬催，无如各商佥称，因近年引地被扰被灾，领运失时，额引滞消，商力拮据，顾运顾课已属万分竭蹶。前项积欠，代交前商参累之款，一时无力赔交，委属实情。且近来参商迭出，长芦悬岸已属不少，若以此纷纷参办，通纲无商不欠，几至无岸不悬，全纲掣动，所关非细。兹准部议除将欠交银两赶紧设法严行催交以清积欠外，所有随引先交之款，按每年出库引数，核计应完数目，造入春秋拨册，听候部拨。至于欲纾商力，必须减成本，臣当另案陈奏。

第八条　报灾补运，宜再详查。

查各州县详报被抢被水各商引盐，有详运司已经委员会勘。尚未勘复详报者，是以失盐数目，即院〈司〉两处案卷，已觉未能相符。兹据该司逐细详查，除奉部复准补运五、六等年被枭匪、发逆烧抢之宁晋、临城、杞县，七年被捻逆焚抢之定州、南乐、清丰、大名、开州、东明、临漳等州县，商人益德裕等被抢失盐一万六千零二十九包不计外，实在现据委员勘复陆续详报之清苑等处，商人被抢失盐四万五千六百七十七包。又，新城等州县被水冲淹盐一万八千六百三十一包。又，已委未经复勘之济源等州县，并未经委勘之安平县商人，被抢失盐一万零八百五十六包。又，因案情未符批饬，复查未据详复之温县等处商人，在途被抢失盐三千二百四十六包，除由司核明照例分案叙详，并将未经通详之各州县分饬另行补报以昭核实外，所有州县商名盐数，分别另造清册，呈送备查。谨将原册封送军机处，并分咨户部，以备考核。

第九条　加斤抽钱，宜行禁止。

查道光二十八年清查案内，每包加盐一百五十斤，合计北盐重五百六十七斤有奇，南盐重五百七十二斤有奇，违者即以私论。各商赴坨筑盐，向由批验所大使验明秤掣按包编号之后，始行饬商装运。前奉部饬即经该运司明查暗访，出示严禁，并亲赴关所查照，盐包挨次编列号数，按包抽提，当堂秤掣，均属相符。讯据各商佥称，伊等赴坨按引筑包，均由批验大使查验秤掣编号，有一盐必有一引，造关时按号抽提过秤，既有官司稽查，又有部砝斤两，众目共睹，非商等所能行私朦混。且伊等深知例禁极严，亦当自顾身家，何肯犯法取利。至造关时装载备掣者，即系批验所过秤编号之引盐，此外实在并无另有私筑号盐，意图夹私加斤情事。复饬据小直沽批验所大使王凤冈，以查明各商赴坨筑运，均系遵照部砝斤两一律办理，并无夹斤加带，另筑号盐以备掣抽情弊，出具印结，详送到司。该司恐尚有不实不尽，复经连日逐细查访，佥称如一。此后惟有严益加严，督饬委员及批验大使认真秤掣，不时密查，倘有奸商夹私加斤情弊，立即照例从严惩办。臣亦当不时由省委员赴津密查掣验事宜，断不敢稍存姑息，以杜流弊而肃鹾政。至随引每包抽收津贴钱五十文，乃系同治六年海运案内各商公议，捐以作津贴漕剥民船之用，并无浮收抑勒情弊，业经另行详明，咨部覆准在案。

第十条　墨笔科则，宜加裁革。

查道光二十八年钦差王大臣查办盐务，核定科则，曰正杂课，曰平饭，曰补欠，曰归补积欠，曰王范满垣租息，曰领告杂费，曰缉费，曰各项解费，曰内外帑利，共九款。每引摊交银二两六厘，刊单通行，饬商遵照，此木板之则也。后有续增商捐款项，因年限多寡，并无一定，一经捐足，即由各商随时禀请停止，并非作为定额。是以向用墨笔添写刊单之后。同治三年河南抚臣张之万奏参芦商把持，运使受其朦弊，案内指称墨笔私加私用，经前运司克明查出墨笔添写者，曰悬岸课，曰捐补参价，曰钦天监生息，曰归补缉费，曰口岸汛工，曰筹补津贴，曰还垫办公，曰酌增领告，曰朝袍册宝，曰修署，曰报效军需，曰随引复价，凡十二款。当将墨笔原委逐款造册，由前督刘长佑奏复，有案可稽。嗣将朝袍册宝六厘、修署一分、报效军需二分三款先后停止。同治六、七年间，因迭奉内务府奏派长芦采办绢笺，以及芦勇口粮并捐筑金堤挑挖府河等事，增添一款，初曰寄库还款，改曰金堤还款，其余均照前奏之数，并无丝毫加增。此外又有南场各商禀添大河口巡费一款，南引各商捐添报效豫省协饷一款，系不在通纲科则之列，皆墨笔之则也。至所称领引时外交者三款，查有津贴办贡一款，因前办彩缎贡商人张鉴历年赔累，各旧商公议情愿每引津贴办贡银三分五厘。又津贴办公一款，因总商办公一切费用出自己囊，众商公议愿每引帮贴办公公银六厘，迨因旧商星散，新商心力不齐，完交寥寥，本年已将此二款停止矣。至巡费津贴一款，系承办青、静、沧、盐四处引地缉费，裁减不敷，通纲公议，每引愿帮银四厘，此为保护引地而设，应仍其旧。斯三者，外交帮贴之则也。据该运司造具木板科则一册，续增墨笔一册，外交帮贴一册，并将领告科则款式呈送前来，理合封送军机处，并分咨户部备查。至部议以浮费过重，行令认真，厘剔分别禁止。臣亦深知芦纲之疲，由于成本太重，销路太滞，而众商亦禀诉苦累情形，呈请拯救。顷至天津，与运司面商一切，即日将各项科则酌拟裁减具奏，以轻成本而挽颓纲。

以上十条，就部文所指者逐细登复，至于引滞商疲，全纲不振，别图补救之方，容即于酌减科则案内另行具陈，伏乞皇太后、皇上圣鉴训示。谨奏。

079．奏陈直境各州县本年秋禾水旱雹风灾歉情形折 ⁽¹⁾ 十一月初一日

奏为查明本年秋禾被水、被旱、被雹、被风，并二麦被水、被旱，秋禾又复被水、被旱、被雹，各州县灾歉情形，恳恩照例分别蠲缓带征，以纾民力而资接济，恭折具奏，仰祈圣鉴事。

窃查直属地方，本年自春徂夏，得雨虽不甚多，二麦尚称中稔。惟地势稍高者，麦苗不无被旱。地势较洼附近河道者，又被河水淹浸。并有上年积水未消，以致二麦失时者。前据南路厅属之霸州、保定、文安、大城，保定属之博野、高阳，河间府属之河间、献县，大名府属之东明、长垣，深州属之饶阳等十一州县，先后具报二麦被旱、被水，并积水未消，均经批饬该本管府厅州委员会同勘议，由司逐一核明。内除高阳县积水未消村庄，应征粮租，已于上年秋灾案内分别蠲缓，并奉恩旨将本年新赋展缓，毋庸另议调剂。又东明、长垣二县被水村庄，因该县等勘复较迟，剔归秋灾案内办理。其余霸州等八州县，二麦被水、被旱，并积水未消村庄，议将本年上忙新旧粮租分别暂缓，并酌减差徭等情详报到臣。时因已逾麦后，尚未普沾透雨，恐大秋必致减色，是以批饬俟察看秋收情形，应否议缓，再行汇案奏办，并咨商顺天府府尹臣核覆，饬遵在案。迨后各属早晚禾稼均已播种齐全，满望雨旸时若普庆丰登，讵料五月以后急雨骤至，山水下注，致永定河北岸四工河水漫溢，滹沱等河同时盛涨，开、东、长一带黄水泛滥漫淹为患。

其自省以南，秋初又弥月不雨，彼时田禾正当扬花吐穗，遭此亢旱，因而不秀不实。此外更有雹犯风捐折之处，以致灾歉颇广。随据东路厅属之武清，南路厅属之固安、永清、东安，北路厅属之昌平，保定府属之清苑、满城、完县、雄县、束鹿、安州，河间府属之阜城、肃宁、任邱，天津府属之天津、青县、静海、沧州、南皮、盐山、庆云，正定府属之井陉、行唐、元氏、赞黄、无极、新乐，顺德府属之邢台、平乡、广宗、巨鹿，广平府属之永年、邯郸、成安、肥乡、曲州、广平、鸡泽、磁州，大名府属之开州、元城、大名，宣化府属之延庆、保安、蔚州、宣化、西宁，遵化州属之丰润，赵州并所属之柏乡、隆平、高邑、临城、宁晋，深州并所属之安平等五十六州县，先后禀报秋禾被水、被旱、被雹、被风。并据前报二麦被水、被旱，及积水未消之霸州、文安、大城、河间、献县、东明、长垣、饶阳等八州县，续报秋禾又复被水、被旱、被雹，请归入秋灾案内一并勘办各等情，均经行司分别移饬委员往查。旋据陆续禀复，又经批饬移行各该本管道府厅州亲往复勘，由司核转前来。臣查各属禀报秋禾被水、被旱、被雹、被风之武清等五十六州县。又二麦被水、被旱并积水未消，秋禾又复被水、被旱、被雹之霸州、文安、大城、河间、献县、东明、长垣、饶阳等八州县。又原报二麦被水、被旱，秋禾未被水旱之保定、博野、高阳等三县。以上统共六十七州县，内如开州、东明、长垣等三州县，因黄水涨漫、连年被淹，与寻常被灾者情形不同，应请仍照历办成案剔除，另归专案具奏。

又如无极县原报秋禾被水各村庄内丁验村等九村庄，现据该县禀报，各该村民粮地亩实因滹沱河水冲塌，流为河身，禾稼尽没，一片浮沙，难资耕种，议请蠲除本节年粮赋，俟河水改道再行启征等情，亦应剔除，俟饬府委勘议复到日，再行专案具奏。

其余龙泉固等二村，既经委员会勘，禾稼欠收三分，应仍核入秋灾欠收之列，照例议办。又高阳县二麦被水各村，积水业已消涸，秋禾并未被水，应将粮租照常征收。又保定县崔家庄等五村庄，前据会勘禀报，已议将应征节年钱粮暂缓至本年秋后启征。本年新赋照常完纳，并酌减差徭，足资体恤。又井陉、行唐、元氏、新乐、保安、宣化、西宁等七州县，勘明秋禾被旱、被雹情形甚轻，勘不成歉，且系一隅中之一隅，无碍收成，已将应办差徭酌量减免，应征本节年粮租谷、豆等项，俱仍照常征收，以供支解，亦足以示体恤，均毋庸另议调剂。其余被水、被旱、被雹、被风共计五十五州县，内被水较重之安平县韩村铺等二十一村庄，成灾六分。前张庄等十九村庄，歉收四分。尹官屯等十四村庄，歉收三分。又被水、被旱、被雹次重之武清县大南宫等三村庄成灾五分，太子务等四村庄歉收四分。北双庙等四村庄歉收三分。广平县蒋庄等三十八村庄成灾五分，北张固等七十六村庄歉收四分，商家炉等二十六村庄歉收三分。元城县大李宁等六十二村庄成灾五分，韩家庄等二百六十村庄歉收四分。秦家洼等三十二村庄歉收三分。丰润县柳树等十六村庄成灾五分。新庄子等四村庄歉收四分。以上五县，勘明成灾五六分及歉收三四分不等，其极贫户口本应照例账济，惟既据各该县会同委员勘议，以被灾各村庄应征新旧钱粮，业已照例分别蠲免，足资体衅〔恤〕，察看民情安贴，似可毋庸另议调剂，应请俯如所议，毋庸议给赈恤以节经费。仍饬随时体察情形，如有应行接济之处，分别议办。成灾五六分各村庄，应征本年钱粮，照例蠲免十分之一，蠲剩钱粮分作二年带征。河淤海防经费地租均照民地之例，一律蠲免带征，如有未被灾以前花户长完之项，准其抵作下年正赋。至被灾五六分村庄，应完节年粮租及蠲剩本年带征钱粮，以及例无蠲免之本节年旗租，同歉收四分村庄应征本节年粮租，并安平、武清、广平、元城等四县歉收三分村庄未完节年粮租、河淤海防经费等项，地亩及出借仓谷等项，一体缓至同治九年秋后启征，仍减免差徭以纾民力。至毗连灾区之成熟各村庄，应征本节年粮租等项，虽亦例应停缓，但系一隅偏灾，直此库项支绌，未便拘例全缓，致增积欠。应请援照历次奏准成案，同歉收三分村庄应征本年粮租，一体照常征收以供支解。

又歉收四分之霸州丰盈屯，并张各庄等五十八村庄，文安县叩寺庄等一百一十五村庄，大城县马郎等十七村庄，固安县梁各庄等六村庄，永清县邱家务等三十五村庄，东安县洪辛庄等五十八村庄，昌平州永丰屯等五村庄，清苑县固上村等三十九村庄，满城县大固店等十村庄，完县桑园村等二十一村庄，雄县石桥村等八村庄，束鹿县小章村等十一村庄，安州北边吴并东向阳等三十二村庄，河间县前务尔头等四十三村庄，献县张支根等三十五村庄，阜城县义和庄等十村庄，任邱县军庄等五村庄，天津县青光村等五村庄。又津军厅南仓等十八村庄，青县顺昌屯等三十村庄，静海县大泊等十村庄，沧州姜家桥庄等四十四村庄，南皮县孙家庄等二十二村庄，盐山县北赵铺东板庄等八十四村庄，庆云县大小淀等二十三村庄，赞皇县花林村等八十九村庄，邢台县米花寨等二十一村庄，平乡县东马延等十二村庄，广宗县大三周村等十五村庄，巨鹿县路家寨等十三村庄，永年县吕寨等六十一村庄，邯郸县西关等一百三十村庄，成安县沙窝等一百二十八村庄，肥乡县东堤李庄并旧店营等三百二十村庄，曲周县郎家屯等五十村庄，鸡泽县驸马寨等三十八村庄，磁州温村等一百一十九村庄，大名县段村等三百八十六村庄，延庆州前集贤屯等四村庄，蔚州下貂蝉州一村，柏乡县张路庄等十五村庄，隆平县苏庄等十村庄，高邑县东富村等二十三村庄，临城县东渎等十一村庄，宁晋县东汪村等六十村庄，深州唐奉村等十六村庄，饶阳县北吕汉村等六十四村庄。以上共四十六州县，勘明歉收四分，虽均勘不成灾，但收成既已歉薄，民力不无拮据，应请将各村庄应征本节年粮租谷豆灶课，并河淤海防经费、储备军饷等项，地租及出借仓谷等项，一体缓至同治九年麦后启征，并减免差徭以纾民力。

又前四十六州县内，歉收三分之文安县赵村等十七村庄，大城县申郭王文等五村庄，永清县韩台村等七村庄，东安县落岱等五村庄，昌平州小辛店等六村庄，清苑县张木掀庄等五十八村庄，满城县东苟村等十四村庄，完县北堡等三村庄，雄县大小郭庄等三十村庄，束鹿县清官店等八村庄，安州南北曲堤等三村庄，河间县老林庄等十村庄，献县前李谢村等四村庄，阜城县高什二屯等十九村庄，任邱县南马家庄等十三村庄，青县大兴本镇等十二村庄，静海县马圈村等十村庄，沧州河官屯等三十一村庄，南皮县钓鱼台等十九村庄，赞皇县东羊宅等十六村庄，邢台县西石村等五十二村庄，平乡县周南庄等二十二村庄，广宗县侯家寨等二十一村庄，巨鹿县辛庄集等二十二村庄，永年县大由西街等七十六村庄，邯郸县鸭池村等一百一村庄，成安县中甘罗等十二村庄，曲周县要寨等六十村庄，鸡泽县三三陵等六十一村庄，磁州东陈村等三十五村庄，大名县西小庄等一百三十九村庄，延庆州耿家营等六村庄，蔚州朱家湾等二村庄，柏乡县方鲁村等二十二村庄，隆平县梅庄等九村庄，高邑县东关等六十六村庄，临城县大竹果等二十三村庄，宁晋县白豆村等八十九村庄，饶阳县西段村等二十村庄，以上共三十九州县。又前歉收三四分四十六州县外之博野县刘家庄等八十九村庄，肃宁县韩村等二村庄，无极县龙泉固村等二村庄，赵州大夫庄等三十一村庄，以上四州县俱歉收三分二。共四十三州县，勘明均系歉收三分，情形较轻。第地亩既已歉收，民力终觉拮据，应请将各该州县应征节年粮租，屯粮米谷、粮豆灶课，并河淤海防经费、储备军饷等项，地租及出借仓谷等项，一体缓至同治九年麦后启征，其本年新赋仍照常征收，以示区别。

又勘明磁州本年秋禾被旱歉收四分之温村等一百一十九村庄，又歉收三分之东陈村等三十五村庄，应缓节年钱粮，应请俟缓征限满，遵照历年奏准成案，按年挨次由近及远，接续分年带征，以纾民力。又勘明深州段家左等四十六村庄，均系连年积歉之区，小民元气未能骤复，若将新旧钱粮并征，民力实有未逮，应请仍照旧章，将民欠节年钱粮，缓至同治九年麦后启征，应纳本年新赋照常征收，以供支解。

统计勘明本年秋禾被水、被旱、被雹、被风，成灾五六分，并歉收三四分及连年积歉，共五十五州县。冬春之际，如有缺乏籽种口粮，或市集粮价昂贵，应如何设法补救，俟察看情形另行核办。至各属大洼积涝村庄，粮赋应减、应豁、应征，循旧照例另行分别专案核办。又津军厅应征苇渔课，纳粮地亩内有坐落天津县地方者，如遇蠲缓粮租，向应归入天津县被水歉村庄内查办。除分饬各该州县将灾歉顷亩分数册结查造齐全另行具题外，所有本年秋禾被水、被旱、被雹、被风并二麦被水、被旱，秋禾又复被水、被旱、被雹灾歉及连年积歉，各州县已据勘明应行分别蠲缓带征粮租各缘由，理合会同兼管顺天府府尹臣万青藜、顺天府府尹臣王榕吉，合词恭折具奏，伏乞皇太后、皇上圣鉴训示。谨奏。

————————————————————

(1)  此件与万青藜、王榕吉会衔具奏。

080．附录明谕　着查明被灾各州县应征钱粮准分别蠲缓事十一月初四日

同治八年十一月初四日，内阁奉上谕：

曾国藩奏查明被灾各州县应征钱粮恳请蠲缓一折。本年直隶地方被灾田禾歉收，若将应征钱粮照常征收，民力实有未逮，加恩着照所请。所有安平县韩村铺等二十一村庄，前张庄等十九村庄，尹官屯等十四村庄，武清县大南宫等三村庄，太子务等四村庄，北双庙等四村庄，广平县蒋庄等三十八村庄，北张固等七十六村庄，商家炉等二十六村庄，元城县大李宁等六十二村庄，韩家庄等二百六十村庄，秦家洼等三十二村庄，丰润县柳树等十六村庄，新庄子等四村庄。以上五县成灾五六分，各村应征本年钱粮，着蠲免十分之一，蠲剩钱粮分作二年带征。河淤海防经费地租，均照民地之例，一律蠲免带征。如有被灾以前长完之项，准其抵作下年正赋，至被灾五六分村庄应完节年粮租，及蠲剩本年带征钱粮，以及例无蠲免之本节年旗租，同歉收四分村庄应征本节年粮租，并安平、武清、广平，元城等四县歉收三分村庄未完节年粮租，河淤河防经费等项地租，及出借仓谷等项，均着缓至同治九年秋后启征，仍减免差徭。

又歉收四分之霸州丰盈屯，并张各庄等五十八村庄，文安县叩寺庄等一百十五村庄，大城县马郎等十七村庄，固安县梁各庄等六村庄，永清县邱家务等三十五村庄，东安县洪辛庄等五十八村庄，昌平州永丰屯等五村庄，清苑县固上村等三十九村庄，满城县大固店等十村庄，完县桑园村等二十一村庄，雄县石桥村等八村庄，束鹿县小章村等十一村庄，安州北边吴并东向阳等三十二村庄，河间县前务尔头等四十三村庄，献县张支根等三十五村庄，阜城县义和庄等十村庄，任邱县军庄等五村庄，天津县青光村等五村庄，又津军厅南仓等十八村庄，青县顺昌屯等三十村庄，静海县大泊等十村庄，沧州姜家桥庄等四十四村庄，南皮县孙家庄等二十二村庄，盐山县北赵铺东板庄等八十四村庄，庆云县大小淀二十三村庄，赞皇县花林村等八十九村庄，邢台县米花寨等二十一村庄，平乡县东马延等十二村庄，广宗县大三周村等十五村庄，巨鹿县路家寨等十三村庄，永年县吕寨等六十一村庄，邯郸县西关等一百三十村庄，成安县沙窝等一百二十八村庄，肥乡县东堤李庄并旧店营等三百二十村庄，曲周县郎家屯等五十村庄，鸡泽县驸马寨等三十八村庄，磁州温村等一百十九村庄，延庆州前集贤屯等四村庄，蔚州下貂蝉一村，柏乡县张路庄等十五村庄，隆平县苏庄等十村庄，高邑县东富村等二十三村庄，临城县东渎等十一村庄，宁晋县东汪村等六十村庄，深州唐奉村等十六村庄，饶阳县北吕汗村等六十四村庄，应征本节年粮租谷豆灶课，并河淤海防经费、储备军饷等项地租及出借仓谷等项，均着缓至同治九年麦后启征，并减免差徭。

其歉收三分之文安县赵村等十七村庄，大城县申郭王文等五十村庄，永清县韩台村等七村庄，东安县落垡等五村庄，昌平州小辛店等六村庄，清苑县张木掀庄等五十四村庄，完县北堡等三村庄，雄县大小郭庄等三十村庄，束鹿县清官店等八村庄，安州南北曲堤等三村庄，河间县老林庄等十村庄，献县前李谢村等四村庄，阜城县高什二屯等十九村庄，任邱县南马家庄等十三村庄，青县大兴等十村庄，沧州何官屯等三十一村庄，南皮县钓鱼台等十九村庄，赞皇县东羊宅等十六村庄，邢台县西石村等五十二村庄，平乡县周南庄等二十二村庄，广宗县侯家寨等二十一村庄，巨鹿县辛庄集等二十二村庄，永年县大由西街等七十六村庄，邯郸县鸭池村等一百一村庄，成安县中甘罗等十二村庄，曲周县要寨等六十村庄，鸡泽县三三陵等六十一村庄，磁州东陈村等三十五村庄，大名县西小庄等一百三十九村庄，延庆州耿家营等六村庄，蔚州朱家湾等二村庄，柏乡县方鲁村等二十二村庄，隆平县梅庄等九村庄，高邑县东关等六十六村庄，临城县大竹果等二十三村庄，宁晋县白豆村等八十九村庄，饶阳县西段村等二十村庄；又博野县刘家庄等八十九村庄，肃宁县韩村等二村庄，无极县龙泉固村等二村庄，赵州大黄庄等三十一村庄，应征节年粮租，屯粮米谷粮豆灶课，并河淤海防经费、储备军饷等项地租，及出借仓谷等项，均着缓至同治九年麦后起征。

又磁州温村等一百十九村庄，东陈村等三十五村庄，应缓节年钱粮，着俟缓征限满，接续分年带征。又深州段家庄等四十六村庄民，欠节年钱粮，着缓至同治九年麦后起征，以纾民力。该督即刊刻誉黄，遍行晓谕，务使实惠均沾，毋任吏胥舞弊，用副轸念灾区至意。余着照所议办理，该部知道。钦此。

081．请以李兴锐补大名府知府缺折十一月初一日

奏为知府要缺，需员循例拣选拟补，以资治理，恭折具奏，仰祈圣鉴事。

窃查大名府知府李朝仪，奉旨升授永定河道，奉部截缺，开单知照，坐同治八年九月初五日行文，按直隶照限减半扣算，应以九月十四日接到部文作为开缺日期，归九月分截缺。所遗大名府知府一缺，管辖一州六县，兼管河道堤工，且东、西、南三面与山东、河南连界地方，三省交错，盗贼最易出没，民情强悍，政务殷繁，系繁、疲、难兼三题调要缺，非精明干练之员弗克胜任。查定例，各省道府如系奉旨命往，或督抚题明留于该省候补者，无论应题、应调、应选之缺，令该督抚酌量才具择其人地相宜者，悉准酌量补用。又咸丰元年七月间，奉到通行内开，嗣后各省州县以上应题、应调缺出，如系题缺请升、调缺请补，或题缺请调，调缺请升，俱令该督抚照例于折内详细声明，方准升调。又员缺紧要，人地实在相需，而所保之员与例稍有未符者，亦必须将该员不合例之处详细声明，专折奏请各等语。随督同藩、臬两司，在于选缺知府内逐加遴选，非历俸未满，即人地未宜，一时实乏合例堪调之员，自应照例在于候补人员内拣选拟补。兹据兼署布政使、按察使张树声呈称，查有候补知府李兴锐，朴诚果毅，为守兼优，堪以拟补，详请具奏前来。

臣查李兴锐年三十九岁，湖南浏阳县人，由附生于咸丰六年襄办本籍团防，堵剿湖北、江西各股匪案内保奏，七年四月十六日奉上谕：“着赏给训导职衔。”钦此。八年调赴行营当差，九年攻克南安府城，力解信丰重围案内保奏，七月十八日奉上谕：“着以知县不论双单月归部选用。”钦此。十一年于克复休宁、黟县、徽州府城案内保奏，十二月初九日奉上谕：“着免选知县以直隶州知州留于安徽补用，并赏给五品封典。”钦此。同治元年于徽州解围案内保奏，十一月初八日奉上谕：“着赏戴花翎。”钦此。三年克复金陵案内保奏，十一月二十七日奉上谕：“着以知府仍留安徽补用。”钦此。七年剿平任、赖等捻股案内保奏，八月初九日奉上谕：“着候补缺后以道员用。”钦此。前经臣以该员系湖南诸生，随营多年，最耐劳苦，遇惠可及民者毅然为之，可决其必作循吏，拟调至直隶以其劬劳之素，稍变此间逸惰之习。奏调来直，奉上谕：“候补知府李兴锐着发往直隶以知府补用。”钦此。同治八年七月初二日到省，该员血性过人，精卓耐苦，以之请补大名府知府要缺，洵堪胜任。惟该员自诸生历保知府补缺后，以道员用尚未赴部引见，核与部议新章稍有未符，第该员系奏保人才案内，请调特旨发往之员，似与保升未经引见者有间。

大名地方介在豫、东两省中间，向有枭匪、教匪、盗匪出没往来，被兵最久。近值连年亢旱，黄水频灾，民困已极，非得朴勤良吏加意拊循，元气难以遽复。该员刻苦自励，洞悉民艰，委令察吏安民，必能力求实效，系属人地相需，合无仰恳天恩，俯念员缺紧要，准以李兴锐请补大名府知府，实与地方有裨。如蒙俞允，候部复到日照例给咨赴部引见。臣因要缺需员起见，谨遵人地相需之例，恭折具奏，伏乞皇太后、皇上圣鉴训示。谨奏。

082．候补知县徐从龙等期满甄别折十一月初一日

奏为知县期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳积，保奏归入候补班人员，以到省之日起，予限一年，令该督抚详加察看，出具切实考语，奏明分别繁简补用等因，遵照在案。兹查有候补班前即补知县徐从龙、吴钦等二员，均已一年期满，自应遵照章程甄别。据兼署布政使张树声造具该员等履历考语清册，详请具奏前来。臣查该员徐从龙，年强才裕，办事认真；吴钦年力正盛，明干有为，均堪胜繁缺之任。候有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

083．东明县民困已极恳请豁免历年积欠钱粮折十一月初一日

奏为东明县粮地被淹十有余年，民困已极，应恳圣恩将历年积欠钱粮一律豁免，以苏积困，恭折奏祈圣鉴事。

窃查前据东明县知县杨沛泽具禀，以地方连年被水、被贼，灾分较重。上年西角集等处，又被捻匪边马窜扰，民不聊生。前于捻逆荡平后，奉有谕旨，令即查明灾区请免旧欠钱粮，所有县属民欠节年钱粮，请一律豁免等情通禀前来。臣当即批饬藩司核明详办。该藩司以直属上年捻逆窜扰，虽经奉有谕旨，饬将被贼扰害州县查明情形，分别轻重，奏请蠲缓钱粮，第并非一经被贼，无论重轻，概准将民欠钱粮请豁。该县虽时连年灾区，但历经按年蠲缓，随时调剂，上年边马扰及，仅只西角集等处，并非阖境扰害。又非大股久踞，情形尚不甚重，未便因此次贼扰，率即牵动前此历年缓征地粮正耗，概予豁免。由司批驳，一面呈复臣处。饬大名府委员前往会勘被扰村庄，据实妥议，禀复去后。兹据大名府饬委长垣县知县费瀛过境，会同东明县知县杨沛泽，勘明东明阖境：自咸丰五年铜九厢决口以后，地亩淹没，饥民逃亡，阅今十五载之久。历年应征钱粮，均经详蒙奏奉恩旨，分别蠲缓带征在案。迨黄水冲没城垣以后，火溜西趋，东南两乡渐有涸出地亩，而西北乡至今仍为黄水漫溢，汪洋一片，蒿目伤心。

溯自咸丰九、十、十一，同治元、二、三、四、五、六、七等年，捻匪张落刑、发逆四眼狗、水匪郭新令、东匪李标、捻匪牛洛红，发捻任、赖各逆，以及七年逆捻张总愚等各股，无岁不窜扰县境。自黄水改道西北，该县孤悬黄河以南，以致匪踪往来，几无完土，焚杀抢掠，蹂躏殆遍。虽有一二未被贼扰村庄，而闻警逃避情形无异。灾黎既频遭水患，复惨罹凶锋，死伤逃亡，流离琐委，困苦不堪殚述。远年东南乡地亩，渐次涸出，灾民虽有归来，而地早贱价卖出，辗转更易数姓。此东邑历年被水、被扰之实在情形也。

迨同治七年前署县叶希濂及该县杨沛泽先后剀切劝谕乡民，晓以大义，以涸出地亩，攸关国课，方今度支告匮，谕令照常纳赋，以供支解。无如乡民遭难过久，积累过重，率多观望不纳。前署县叶希濂以蠲缓十余年，并未开征，今东南乡地虽涸出，深恐新旧并征，不但旧欠地户无着，并恐新赋亦抗违不完，复加面谕，只输新赋，允将旧欠代请豁免。劝诫谆谆，始将新赋完纳。当经该县按照查清涸出地亩，随时征收报解清款。所有历年缓带征地粮，自应按年启征，俾供支解。曷敢以巨款由县轻于示恩，而目击灾黎疾苦万分，亦不敢置民瘼于不顾。念斯民久遭昏垫，有地者弃产逃亡，欠粮者无从催比，目下涸出之地业户多更数主，若不据实陈请，将来催征无着，获戾兹深。该印委各员会勘之际，每历一村，邀集绅民，婉为劝导谕令国家正供，宽以年限，冀可分年缓纳。据绅民纷纷禀称，伊等迭遭奇灾十余年，蒙恩蠲赈频施，小民赖以存活。但黄河淹没年久，房屋漂没，露宿篷栖，不免弃产逃生，地已贱价出售，本境殊乏购买之人，均为邻邑附近居民所置，近虽逃户渐归，而无地者方谋栖止，尚难营生，焉能输此欠赋。有地者以地系新置，旧欠应归原户完纳，实难强令代交，恳祈转请一律豁免等语。留心咨访，委系实情。

伏思种地始能纳粮，以黄水久浸之区，频年蠲缓，粮名虽系旧户，地亩早已易人，若彻底清查，按户追比，殊涉滋扰。当此哀鸿甫集，正如沉疴初起，元气未充，所有历年粮欠，皆系缓带积存，原花户既无力措完，新花户又不肯代纳，即有一二原户尚在者，九死一生，万难新旧并纳。况欠赋无着者，既可乞恩请豁；一息尚存者，反致迭受追呼，亦不足以广皇仁而示体恤。若仍议请展缓，即展至百年，终属无从催征，徒存带征之名，无益裕国之实。惟有开具缓带征年款清折，出具印勘各结，请将咸丰九、十、十一，同治元、二、三、四、五、六等年，缓带征地粮正耗转详专案，奏请豁免，以恤灾黎等情会禀到司。该藩司恐所禀尚有不实，复饬据大名府再四确查，亦以该县等所禀均系实在情形，并无捏饰，详由藩司复核，呈请具奏前来。

臣查东明县地方，自咸丰五年铜九厢决口以后，孤悬大河以南，连年水患、兵灾，惨罹浩劫，死伤逃亡，十不存一，今已十有五载，历年应征钱粮均经各前督臣随时奏奉谕旨，分别蠲缓带征。现在西北两乡，仍为黄水浸灌，篷栖露宿，苏复尚未有期。东南各乡，地亩虽渐涸出，灾民亦渐归来，惟地早已贱价售卖，粮名依旧，地主迭更。即现承买之户，地多沙压，尚需开垦，所费人工牛力，甚属不赀。历年应完旧赋，地非所种，势难责令代输。即有一二原主甫经来归，家口尚难图存，势难新旧并纳，系属实情。既据该县会同委员亲历各村明查暗访，并经由府确查，均系实在情形。合无仰恳天恩，俯念东明灾黎连年被水被扰，迥异他县，准将咸丰十年起至同治六年止，缓带征地粮正耗银两，一律豁免，以苏积困而示矜恤。是否有当，理合恭折具奏，伏乞皇太后、皇上圣鉴训示。谨奏。

084．附录明谕　东明县被淹被扰地方准予豁免积欠钱粮十一月初四日

同治八年十一月初四日，内阁奉上谕：“曾国藩奏，查明被淹被扰地方，恳请豁免积欠钱粮一折。直隶东明县，自咸丰年间，黄流漫溢，该县田亩被淹。嗣复迭被捻匪窜扰，民间因苦历有年所，若将历年积欠钱粮仍分别缓征带征，民力实有未逮。加恩着照所请，所有东明县自咸丰十年至同治六年之缓征带征地粮正耗银两，着一律豁免，以苏民困。该督即刊刻誊黄，遍行晓谕，务使实惠均沾，毋任吏胥舞弊，以副朝廷轸念，灾区至意。该部知道。”钦此。

085．已革都司马学孟请免治罪并赏还五品顶戴折十一月初一日

奏为已革都司马学孟原犯情罪恳请宽免，并请赏还五品顶戴，恭折奏祈圣鉴事。

窃臣前准兵部咨开，已革都司马学孟原犯情罪，不在投首宽免之例，应仍将五品顶戴撤销，确切究办定拟等因。当经转行遵照去后，兹据布政使卢定勋、按察使张树声、新任臬司史念祖、清河道费学曾会呈，称准大名道范梁，咨据大名府知府李朝仪，以遵查已革翎都司马学孟，先于咸丰十一年在清丰县本籍办团打仗杀贼，经督办大臣胜保给予五品军功顶戴，嗣因协助官兵在开州一带打仗出力，复经奏请奖予千总，同治元年四月二十七日奉上谕：“千总马学孟着赏给五品花翎。”钦此。

维时逆氛虽清，仍在直东交界查办余匪，经督办直东防剿军务事宜遮克敦布等保奏以守备尽先补用。同治三年七月初八日，经前督臣于团防案内奏保，以都司留营补用，奉旨：“着照所请。”钦此。

旋因马学孟与邻村之孙怀珍为团中细故，互相讦告，提省审办。孙怀珍之子孙葵，以马学孟延不赴质，致其父久住省垣。探知马学孟在城内同成号钱铺赴席，私自带勇围拿，致将马学孟之子马德容及铺伙谢克柱等殴打致伤，经县缉获孙葵等管押候讯。马学孟因孙葵伤害其子，忿不可遏，遂率众进城将孙葵、张凤岐杀死。经该县王学乾闻知，便服赶向弹压，被助势之人不知本官，误扎致伤。马学孟瞥见，喝阻走散。禀由大名镇道带兵前往剿办，马学孟畏罪携眷潜逃，奏奉谕旨：“褫革严拿究办。”嗣因马学孟平日办团杀贼，保卫地方，乡民感念者不少。同治五年，发捻各匪窜扰，该处乡团王殿忠等，闻马学孟匿迹邻境，屡有投效之心，因惧罪未果，联名禀请，保其杀贼自效。前署府杨毓楠，因河防吃紧，正值用人之际，禀经前督臣准其带罪自效，以赎前愆。该革员马学孟于投效后，督带勇丁，随营追剿枭匪，打仗冲锋，一战于邱县之陈家林，再战于威县之革厂村，三战于馆陶之卢桥村，先后杀贼多名，夺获马匹器械多件，委系真心悔罪报效，迭著战功，经前督臣奏明犯事原由，钦奉谕旨：“准予自新，令其带罪立效。”等因。同治七年，捻逆北窜之际，直东枭、马各匪复行蠢动，马学孟又带队会同直东各营，歼除净尽，未致蔓延为害，并在大郡一带防剿捻逆，续着勤劳。经署督臣两次奏请赏给五品顶戴，并请宽免原犯罪名，均奉旨免准在案。

揆核该已革花翎都司马学孟，始因睚眦细故与孙团互相讦告，尚未判分曲直，孙怀珍之子孙葵即擅自带勇围拿，将其子马德容等砍扎致伤，抢去银钱等物，该革员痛子情切，忿不可遏，遂率众寻仇，将孙葵、张凤岐杀毙，并非首先肇衅，无故逞凶。即该县王学乾被扎受伤，亦由于便服弹压，以致助势之人无从辩〔辨〕认，误中所致，尤非明知官长，有心抗拒。迨经带兵前往剿办，该革员即畏罪携眷潜逃，实无谋逆情事。且该革员始则在籍办团杀贼，保卫地方，乡民同深感念，悔罪投首。后迭次随同官军进剿，不避失〔矢〕石，一往直前，屡建勋绩，是其诚心报效，不无微劳足录。溯查迭奉谕旨，凡从贼自拔来归者，均准免罪，予以自新。即上年赖逆案内，潘贵升投诚后，尚蒙贷其一死，优予官阶。今马学孟一时忿激互相寻杀，较之从贼助逆罪大恶极者，似尚情轻。况投效后带勇剿贼，亲冒锋镝两载之久，战功卓著，现奉饬带勇丁巡防大、广一带，颇资得力。前次互相攻讦之孙姓亦知该员保卫桑梓功巨望重，不能以杀子私忿致废公议，故数载于兹，从未追究前案。如必弃置前功，从新究拟，恐从此归正之徒闻风反侧，实于大局不无关系。拟请仍照前议，免其治罪，并给予五品顶戴，以为事后立功者劝等情，由大名道咨经总局司道卢定勋等复核，详请具奏前来。

臣查清丰县已革都司马学孟，前因与同县团绅孙怀珍涉讼挟嫌，率众致毙孙葵等二命，并将该县王学乾误扎致伤，原犯情节，虽不为轻，第于投效后招集练勇，在大、广一带追巢枭匪，转战于直、东交界各属，先后擒斩首从各贼，不计其数，实属深知愧奋，异常出力。经前督臣刘长佑保奏，奉旨：“以马学孟既于投首后带勇杀贼，屡次出力，准予自新，令其带罪自效。如果真心悔罪，续著劳绩，再行分别办理。”等因。钦此。钦遵嗣于捻逆北窜之时，直、东土匪蠢动，马学孟益加奋勉，带队会同直、东各军歼除净尽，并在大、广一带防剿捻逆，深为出力。经前署督臣官文因马学孟委系真心悔罪，续著劳绩，先后奏请免罪，并恳赏给五品顶戴，以示鼓励，亦奉旨允准各在案。

兹准兵〈部〉以马学孟原犯案情，甚属不法，不在投首宽免之例，将所得五品顶戴奏明撤销，行令将原犯案情确切究办等因。在部臣系为慎重刑名起见，第马学孟原犯因与孙团互控起衅，先被孙葵等擅自带勇围拿，伤害其子，因而逞凶，系属一时之忿。虽例无准予投首宽免之文，惟近年由贼中自拔来归，其罪有十倍于马学孟者，即臣所收降之案，如韦志浚、洪容海、古隆贤各统贼数万之众，尚且渥承恩旨准予免究，而马学孟屡次杀贼有功，转不得邀恩免罪，在该革员一人向隅尚无足惜，惟朝廷布威信于天下，前奉准其自新之旨业已三年，似未便忽置之重典。可否准照前次谕旨予以宽免，并仍赏还五品顶戴之处，出示逾格天恩，理合专折具陈，伏乞皇太后、皇上圣鉴，敕部遵照核覆施行。谨奏。

086．清苑等县阵亡殉难绅民妇女恳请旌恤折十一月初一日

奏为直隶第五案，查报各属被害绅民妇女，恳恩分别旌恤，恭折奏祈圣鉴事。

窃查同治六、七两年，枭匪迭扰，狼奔豕突，到处蹂躏，虽先后剿平，而荼毒已不堪问，所有阵亡及被害之绅团妇女，历奉谕旨饬查，据各属陆续查报，业经前督臣并臣四次汇奏在案。兹复据清苑、博野、容城、高阳、新城、获鹿、无极、藁城、元城、长垣等县，查报阵亡殉难之官绅团丁乡民妇女，详列事实，造册呈由总局司道具详，请奏前来。

臣查直隶地方辽阔，凡贼踪窜扰之处，或力战阵亡，或临难不屈，人数繁多，自应分别旌恤，照案办理。兹将例应议恤之阵亡官绅文生孟宪禹等三十二员名，缮具简明清单，恭呈御览，仰恳天恩，敕部赐恤，以慰忠魂。其例应议旌之殉难团民田定邦等七百九十九名，妇女萧张氏等二百七十六口，请旨敕部一并予旌，准予各该县总祠总坊，以示褒荣，并将事实名册仍行咨部，不再开单进呈，以归简易。所有续经查报官绅团民妇女应行旌恤缘由，理合恭折具奏，伏乞皇太后、皇上圣鉴训示。谨奏。

附清单

谨将直属笫五次续报阵亡殉难应恤之官绅人等，缮具清单，恭呈御览。

计开：

文生孟宪禹，系新城县人。

贡生郑金恒、监生萧炳、文生萧松年、文生靳兆林、文生王进堂、文生刘澄清、文生吴濂、武生张广玉。以上八员名均系博野县人。

九品职衔孙英才、文举宋燕杰、文生宋廷明。以上三员名均系容城县人。

文生齐奎书、从九品齐飞鹏、监生史秉礼、监生张连盈、文生李钰、文生郭明伦、文生王允生、文生刘廷元、州同衔文生杨国楝、职员李鸿仪、文生崔锡。以上十一员名均系高阳县人。

文生韩自芳，系藁城县人。

监生郭治田、从九赵明凤、监生王维清、武生陈春起、监生陈殿选、佾生赵清钱。以上六员名均系元城县人。

捐职从九品张清源、捐职从九品李绅。以上二员名均系长垣县人。

087．海运南粮拟请每日验收平斛米一万石折十一月初一日

奏为剥船未能足额，嗣后验收海运南粮，拟请仍照近年章程办理，恭折奏祈圣鉴事。

窃查前准户部咨开，议复江苏抚臣丁日昌敬陈管见折内奏称，江、广等省应造剥船，业经直隶代造，将次齐全，统计新旧剥船已有一千七百余号，应令天津验米大臣嗣后务照向章，每日准收三万石，俾沙船及早回空，免致稽留停泊等因，奉旨“依议”。钦此。钦遵咨行到臣，即经札行遵照去后，兹据天津道周家勋详称，海运南粮抵津兑收剥运，曾于道光二十八年，据前道会同藩司筹议，每日兑剥漕粮以平斛四万石为率，合洪斛三万二千石。每船装平斛米二百二十余石，以一百八十只为一帮，轮流剥运，详经前督臣分别奏咨。旋因每船装米确数未据声叙，复经议定每剥船一百八十只为一帮，内一百只每只装平斛米二百二十石，其余八十只装每只装平斛米二百二十五石，共装米四万石，分作前后两起开行，每起剥船九十只。分别详咨验米大臣、仓场侍郎并坐粮厅查照甫运数帮，即因剥船兑装米数多寡不一，改为每起剥船一百只，每只装平斛米二百石，仍以两起为一帮。是年原续官剥二千五百只，虽因满科裁除，仅有剥船一千九百只，第增添雇民船六百只，总计官民剥船仍系二千五百只。且每帮剥船二百只，兑收洪斛米三万二千石，分前后两起，每日开行一起，仍只每日起运洪解米一万六千石。嗣后历届海运均系照章办理。迨咸丰五年以后海运案内均以剥船一百只为一起，兑运洪斛米一万六千石，并无前后之分，亦无二百只为一帮之说。至同治四年因剥船缺额过多，每百只同日开行，不敷轮转。

又据前道详经验米大臣、仓场侍郎奏明，每剥船一百只为一起，每起分前后两运各五十只，分两日开行，每日起运洪斛米八千石。同治五、六、七、八等年，均系照案办理，是海运旧章，名虽每日兑收洪斛米三万二千石，实只每日起运洪斛米一万六千石。旋因剥船缺额，每日起运洪斛米八千石。现在江、广等省应造剥船，虽经直隶代造，将次齐全，但统计新旧剥船仍只一千七百余只，核与原续官剥二千五百只之数尚短十分之三，且内有初次加修船三百五十只。明岁漕后限已届满，因挑留加修已非一次，船身过于朽，无论如何修艌亦难十分坚固，设遇河水微弱，一经磕碰，渗漏堪虞。加以外国通商以来，民船多被洋人雇用剥货，以致装运白粮应雇民船已觉万分棘手，断难添雇运漕。值此经费支绌，更未便轻议排造，是海运南粮固宜兑剥迅速，方可免沙船日久守候。第剥船未能足额，若每日验收剥运米三万石，而剥船不敷轮转，必致停兑。待剥沙船仍难及早回空，与其验收而未能剥运，似不如随收随运，免致日久滋弊等语，具详请奏前来。

臣查该道所详，确系实在情形，应请仍照近年章程，每日验收剥运平斛米一万石，以期辘轳轮转，免令停兑待剥。惟南漕年多一年，剥船短缺过甚，总应就地设法籍可多剥多兑。除仍批饬该道务再随时筹添剥船多多益善外，所有验收南漕请照近年章程办理缘由，合先据详恭折具奏，伏乞皇太后、皇上圣鉴训示。谨奏。

088．开州东明长垣本年秋禾被水灾歉情形折十一月初一日

奏为查明开州、东明、长垣等州县本年秋禾被水灾歉情形，分别蠲缓带征，改赈为抚，以纾民力而资接济，恭折奏祈圣鉴事。

窃查直隶武清等州县，本年秋禾被水、被旱、被雹、被风，及二麦原被水旱，秋禾又被水旱并雹等情形，已由藩司汇案，详经臣复核会奏声明开州、东明、长垣三州县，因黄水涨漫，连年被淹，与别处被灾情形不同，请照旧案剔除，另奏在案。兹据兼署布政使张树声饬据开州、东明、长垣等州县会同委员将被水村庄陆续勘明，由司详请具奏前来。

臣查开州任家楼等二十二村庄，成灾八分。陈家寨等三百四十五村庄，成灾七分。王家海等三百一十二村庄，歉收四分。前贯道等三十四村庄，歉收三分。东明县邹庄等一百七十六村庄，成灾九分。逯寨等五十六村庄，成灾八分。于家村等四十三村庄，成灾七分。长垣县荆集等二百四村庄，成灾九分。后王庄等一百九十二村庄，成灾八分。大李庄等六十四村，成灾七分。各议请照例分别蠲缓带征，并据东明县会禀该县成灾七、八、九分村庄，灾民因连年水荒，逃亡不少，所存强壮手艺人等，可以佣趁度日，间有老弱者，当此东南一带大秋成熟之际，亦可设法糊口，请毋庸调剂议赈，以重国帑而节糜费。

又长垣县被灾村庄，亦因勘明民情安贴，禀请毋庸另议调剂。惟开州灾民，仍请照案将成灾七八分村庄，无分极次，酌给一月、半月口粮各等情呈由本管道府亲往复勘无异。查开州、东明、长垣等三州县，年年灾歉，岁岁赈抚，几如常例。溯查历办成案，先则议将成灾八九分贫民贫士，无论极次，普赈一月口粮；成灾七分贫民贫士，普赈半月口粮，折银散放。至咸丰十年，贼匪不靖，办理防剿，将应发赈钱作为勇粮，以图代赈。咸丰十一年，又以军书旁午，查赈稍迟，改赈为抚。同治元年，照十年之式；三、四、五、六、七等年，照十一年之式办理。同治二年，续经改赈为抚，并因黄河堤工紧要，将赈抚银两作为修费，以工代赈，历经奏准遵行在案。

本年秋禾被水灾民，原应照从前旧案按成灾分数，分别给予一月及半月口粮，惟查司库连办军需，动垫一空，各营兵饷积欠累累，实系万分支绌，难以筹此巨款。且该州县系连年灾歉之区，其贫民中但可佣趁者，必早另谋生计，似不至坐以待赈。除东明、长垣二县既据查明，毋庸调剂，应照所请办理，其开州一处灾民，合无仰恳圣恩，俯准照咸丰十一年、同治三、四、五、六、七等年成案，改赈为抚，以济穷黎。俟该州查明户口应需米折银数，由司在于地粮项下动拨给领，责成该管大名府督饬该州易钱贯串，查明实在茕独无依户口，妥为抚恤，务使实惠及民，不致虚糜帑项。开州、东明、长垣三州县被灾各村，冲塌房间，仍照历办成案，毋庸给予修费，以资撙节。其成灾七分村庄，应征本年钱粮，请照例蠲免，十分免十分之二。八分村庄应征本年钱粮，蠲免十分之六。成灾七分村庄，蠲剩钱粮，自同治九年秋后起，分作两年带征。八、九分村庄，蠲剩钱粮，分作三年带征。河淤、海防经费等项地租，均照民地之例，一律分别蠲免带征。如有未被灾以前花户长完之项，准其抵作下年正赋。成灾七、八、九分及歉收三分各村庄，未完节年钱粮，同歉收四分村庄应征本节年钱粮，河淤、海防经费地租，并出借仓谷等项，一体缓至同治九年秋后启征，仍减免差徭以纾民力。其歉收三分村庄应征本年钱粮，同毗连灾区之成熟村庄应征节年钱粮，并河淤、流防经费地租，以及出借仓谷等项，应请援照历次奏准成案，一体照常征收，以供支解。至被灾各村庄，冬春之际，如遇缺乏种籽、口粮，或市集粮价昂贵，宜借宜粜，应饬随时察看，核实议办。除饬各州县造具灾歉顷苗册结另行汇题外，理合恭折具奏，伏乞皇太后、皇上圣鉴训示。谨奏。

089．附录明谕　开州东明长垣等州县成灾村庄分别减缓事十一月初四日

同治八年十一月初四日内阁奉上谕：“曾国藩奏，查明被灾州县请分别办理一折。本年直隶开州、东明、长垣等州县，秋禾被水成灾，收成歉薄，若将应征钱粮照常征收，民力实有未逮加恩，着照所请，将开州、东明、长垣三州县成灾七分村庄应征本年钱粮，蠲免十分之二。成灾八分村庄应征本年钱粮，蠲免十分之四。成灾九分村庄应征本年钱粮，蠲免十分之六。其成灾七分村庄，蠲剩钱粮，自同治九年秋后起，分作二年带征。八九分村庄蠲剩钱粮，分作三年带征。河淤、海防经费等项地租，均着照民地之例，一律分别蠲免带征，如有未被灾以前花户长完之项，准其抵作下年正赋，成灾七、八、九分及歉收三分各村庄，未完节年钱粮，同歉收四分村庄应征收本节年钱粮，河淤、海防经费地租并出借仓谷等项，一并缓至同治九年后启征，仍减免差徭以纾民力。该督即刊刻誊黄，遍行晓谕，务使实惠均沾，毋任吏胥舞弊用副朝廷轸念，灾区至意，余着照所议办理，该部知道。”钦此。

090．喜峰路都司李振海供词狡展请旨革职审办折十一月初一日

奏为都司致酿人命，任意狡展，请旨先行革职，以便审办，恭折奏祈圣鉴事。

窃据署迁安县知县彭爵麒禀报，三屯营喜峰路〈都〉司李振海，疑窃将卖骡人看守盘诘，致令乘间投井身死，弃尸不失等情一案，禀经臣批饬将都司撤任，提同店伙兵丁及乡约人等，及县卷解省发交保定府审办。兹据保定府知府恩福详称，督同局员查核卷宗提案研讯。据古琴供称，伊在迁安县潵河桥高升店掌灶。同治七年九月初六日晚，有一不识姓名卖骡人来店住宿，适李都司亦宿该店，以此人行迹可疑，盘问骡头来历，其人回答骡是己物，口系八岁。李都司令掌柜人石洛四、店伙刘师傅查看。因天晚看视不清，李都司自行查看，说因口齿不对，定系窃赃，令石洛四等将卖骡人看守，不准出店，讵卖骡人乘间投井身死。次日店中修墙，有泥水匠朱玉春等赴井汲水见尸。李都司即令石洛四与朱玉春等将尸抬弃滦河，所遗骡头经李都司交与白占奎带回署中等语。讯据白占奎交给骡头代为带回之弓兵萧玉升，及乡约勾长赴供亦相同，惟质该都司李振海，始则仅认盘诘扣留，而于卖骡人投井身死及弃尸各情诿为不知，继称亦无扣留情事。连日究问，任意刁狡，显系恃苻狡展，自应先行详请斥革，以便严审究办。

再，此案该都司随带之兵丁白占奎，系属紧要证佐。先经该县彭爵麒扣留，欲行解省，被三屯营峰路外委张万才，将该兵丁白占奎潜带回营，旋准三屯营文，游击移复白占奎业已病故，显有串捏病亡，使无凭证情弊等情，由臬司张树声详请具奏前来。除饬提未到人证归案质究，并严札三屯营游击务将兵丁白占奎交出解省究办外，相应请旨将三屯营喜峰路都司李振海先行革职，以便严审彻究。理合恭折具陈，伏乞皇太后、皇上圣鉴。谨奏。

091．直省二麦未能普种及大广一带恐须另筹赈抚片十一月初一日

再，臣查直隶地方，本年麦收本非丰稔，秋收更多歉簿〔薄〕，而三秋雨少，宿麦未能及时播种，纵有种者不过十之二三。南路大、顺、广一带雨泽尤艰，种麦尤少。该处毗连豫、东，夙为枭、教各匪渊薮，仍岁用兵以后，民间素少盖藏，民气又多浮动，目前情形虽尚安贴，而畿南岁收向以二麦为大宗，麦种一日未播，则人心一日不安。此虽不在秋灾之列，而来春青黄不接，穷黎乏食，难保不乘机煽惑饥民为变，剿抚两难，于大局所关甚巨，正不得不先事预筹。臣已密饬该管道府就近留心体察，随时据实禀报，不准稍事讳饰。如明岁二、三月间必须另筹赈抚，统俟腊底春初由臣详细察夺，专案具奏。所有直省二麦未能普种，及大、广一带恐须另筹赈抚缘由，理合附片预陈，伏乞皇太后、皇上圣鉴。谨奏。

092．查勘永定河工程及回省日期片十一月初一日

再，臣前因永定河工程将竣，当于十月初十日自省起程前往验收，业将出省日期附奏在案。随于十三日行抵固安县之曹各庄，验收北四大坝引河各工。十四日验收张家坟等处挑挖中洪各工。十五日验收南七大坝引河各工。十六日至天津县之双口，查验下口。十七日便至天津。十八日查阅盐坨、盐关掣验事宜。十九日通商大臣崇厚邀同校阅洋枪炮队及镇标各营操演。兹于十二月二十三日旋省，除合龙正折另行具奏外，理合将臣回省日期附片具奏，伏乞皇太后、皇上圣鉴。谨奏。

093．附录廷寄　答户部遵拨东三省庚午年官兵俸饷并请饬直隶等省筹解历年欠饷十一月十三日

同治八年十一月十三日，准兵部火票递到军机大臣字寄——大学士直隶总督一等毅勇侯曾国藩、盛京将军都兴阿、吉林将军富明阿、署黑龙江将军德英、盛京户部侍郎额□、山东巡抚丁宝桢、河南巡抚李鹤年、署陕西巡抚刘典：

同治八年十一月十三日奉上谕：

户部奏，遵拨东三省庚午年官兵俸饷，并请饬直隶等省筹解历年欠饷各折、片。奉天、吉林、黑龙江三省庚午年应需俸饷，现经该部核议，除将各该省应征之款尽数抵充外，所有奉天余剩银十万五千六百余两，即着留为该省缉捕官兵经费。其指拨吉林之长芦庚午年盐课银七万二千二百七十二两，山东庚午年地丁银五万两，河南庚午年地丁银二万两，指拨打牲乌拉之长芦庚午年盐课银二万五千两，河南驿站存剩银一万七千二百九十八两，指拨黑龙江之长芦庚午年盐课银五万两，山东庚午年地丁银五万两，河南庚午年地丁银三万两，驿站存剩银四万五千两，直隶旗租银六万两，着曾国藩、丁宝桢、李鹤年按照各数迅速筹拨，派员解交盛京户部收纳。候各该省银两解到，即着都兴阿等知照富明阿、德英，派员即赴奉天关领俾资散放。所有各项支放银两，该将军等务各遵照部定折放章程核实办理，并将用过银钱于奏销时照例题报。其余剩之银，即着归于下年请领时声明备抵，勿稍浮冒。至直隶、山东、河南、陕西历年欠解东三省俸饷银共一百八十余万两，并着曾国藩、丁宝桢、李鹤年、刘典迅即督饬藩运各司陆续筹解奉省交纳，不得仍前延欠，致误要需。原片着抄给曾国藩、丁宝桢、李鹤年、刘典阅看，将此各谕令知之。钦此。

遵旨寄信前来。

附军机抄片一件

再，查该将军原奏内称，前准部议拨给东三省甲寅年俸饷案内，山东欠解甘饷改拨奉省银九万六千两，欠解地丁银四万五千二百九十二两，欠解改拨地丁银一万八千两，欠解京饷改拨奉省银八十四两。乙卯年俸饷案内，陕西欠解杂项银二万一百二十九两七钱，直隶欠解短平银三十五两一钱，山东欠解京饷改拨奉省银一万两。丙辰年俸饷案内，陕西欠解杂项银四万两，欠解耗羡并扣半养廉银一万两，山东欠解盐课银一万九千两。丁巳年俸饷案内，直隶欠解旗租银六万零八十两三钱，临清关欠解短平银二百二十九两七钱。戊午年俸饷案内，长芦欠解盐课银五万两，山东欠解京饷改拨奉省银五万两，直隶欠解旗租银五千四百五十一两六钱九分八厘二毫。己未年俸饷案内，直隶欠解旗租银三万两。庚申年俸饷案内，直隶欠解旗租银八万两，长芦欠解盐课银十万两，山东欠解京饷改拨奉省银一万九千三百四十五两四钱。辛酉年俸饷案内，直隶欠解收放长饷银八万两，长芦欠解盐课银十四万三千六百六十三两五钱四分五厘七毫零七忽八微二纤。壬戌年俸饷案内，长芦欠解盐课银十万两零五千三百九十一两八钱零五厘二毫九丝四忽二微八纤。癸亥年俸饷案内，长芦欠解盐课银五千六百两，直隶欠解旗租银四万两，山东欠解京饷改拨奉省银二万两。甲子年俸饷案内，长芦欠解盐课银一万八千六百三十三两七钱六分四厘八毫一丝八忽二微五纤。山东欠解京饷改拨奉省银四万两，直隶欠解旗租银二万两。乙丑年俸饷案内，河南欠解改拨地丁银三万九千二百两，山东欠解京饷改拨奉省银八万八千零七两一钱五分，直隶欠解旗租银七万两。丙寅年俸饷案内，长芦欠解盐课银二万四千九百三十四两三钱五分九厘七毫三丝三忽三微三纤，山东地丁项下欠解京饷改拨奉省银五万两，又盐课项下欠解京饷改拨奉省银二万两，直隶欠解旗租银五万两。丁卯年俸饷案内，长芦欠解盐课银五万两，山东地丁项下欠解京饷改拨奉省〈银〉五万两，河南地丁项下欠解京饷改拨奉省银五万两，直隶欠解旗租银五万两。戊辰年俸饷案内，河南地丁项下欠解同治五年京饷银十万两。己巳年俸饷案内，东海关欠解黑龙江俸饷洋税银五万两。以上共欠解银一百八十一万九千零七十八两五钱二分三厘七毫五丝三忽六微八纤，应请催解等语。

臣等查山东等省欠解东三省节年俸饷银两，属经臣部奏咨飞催，仍未报解，而该处官兵俸饷全赖各该省将奉拨银两源源解到以资接济，乃各该省连年积欠俸饷银至一百八十余万之多，屡催罔应，实属玩延。应请旨敕下直隶总督、山东、河南、陕西各巡抚转饬藩运各司将前项欠解银两陆续筹款，季解奉省交纳，以济东三省俸饷要需。经此项奏催后，倘各该省仍复延不解交臣部，即行指名严参，以儆玩误。谨附片具奏。

094．芦纲惫累请减成本折十一月十九日

奏为查明芦纲惫累日甚，亟宜减轻成本，以苏商困而保颓纲，恭折奏祈圣鉴事。

窃照户部议复，给事中陈鸿翊条奏长芦盐务折内，谓芦纲积弊在于引岸虚悬，交款日绌，浮费过重，商力难纾，洵为洞悉源委之论。奉旨饬臣体察情形，酌拟具奏。臣已按照十条，逐一确查，分晰复奏。惟于裁革科则一条，仅先将原定木板科则、续增墨笔科则并外交帮贴三款，按项分晰胪陈，其如何酌拟裁减声明，即日另奏在案。

伏查长芦盐务自道光中年以来，疲乏已久，至二十八年，钦差王大臣载铨等查办，加斤减价，裁费恤商，科则仅二两六厘有奇。满拟商力可纾，乃因加斤而未及减引，销数仍形疲滞。咸丰、同治年间，领引科则，屡次递增，较查办时加至三分之一。加以私枭迭起，侵占抢掠，捻逆纵横，扰乱焚毁，众商亏累日深，本年银价昂贵，每两制钱一千八百上下。而滹沱河北徙顺、广等处之引，不能行舟到厂，大清河枯旱，保定等处之引到岸过于迟滞。豫省加价黄河以南之引，尽被邻私浸灌。各商之难处不同，而累状则无少异，莫不由于交款太多，成本太重，销路太滞。

前据通纲商人联名禀诉疾苦，嗣于双口途次，又据京引商人联名投诉，臣委员至天津明查暗访，又接晤运司恒庆，均称商情疲惫，若不赶紧调剂，势必家家受累，处处参悬。臣嘱该司通盘筹计，务求有益于商人，而又不甚碍于库款，斟酌裁减以期变通尽利。兹据该运司恒庆核议详复前来，臣细加参核。理合奏恳恩施，曲加矜恤，以苏商困而保颓纲。谨分条陈列如左：

一、木板科则中二款可暂停也。

查原定木板科则共九款，业于十一月初一日造册具奏，内除七款无可裁减外，惟第三款曰补欠银八分七厘九毫有奇，第四款曰归补积欠银一钱六分一厘一毫有奇，此二款系因积欠太巨，道光二十八年议定，每年归完银十七万两，由各商按引摊交，弥补旧欠。是亏欠者乃数十年前之商，捐补者乃数十年后之商，李代桃僵，本属勉强从事。嗣因各商拖欠不完，于同治二年起改为随领引时，外引先交银一钱二分，京引先交八分，其余银两仍照案依限催交。同治五年，纲情愈疲，又改为外引交银一钱，京引交银六分，每年按出库引数，约征银五万余两。前奉户部饬拨以备长芦采办布匹丝斤之用，目下通纲疲累异常，现商办运交课自顾不遑，更无余力代完旧商之欠，拟请将随引摊交补欠，归补积欠银两暂行停止。五六年后如盐务稍见起色，察看情形，再行酌量征收以苏商困。嗣后如遇传派长芦采买布匹丝斤，并请由引课项下动支报部核销。

一、续增墨笔科则中二款可减，五款可裁也。

查墨笔添写科则共十一款，业经造册具奏，内除四款无可裁减外，拟酌减者二款，全裁者五款。其酌减者：一曰军需复价，外引银五钱，京引二钱五分。此项复价原为天津海防军需而设，每年按出库之引约征银二十余万两，每月拨解天津支应局六千两，解保定省局一万一千两，间或另文提用，为数更增。目下饷需依旧，本难议减，惟商力日形拮据，不得不量为核减，以全大局。拟请外引减去一钱四分，每引交银三钱六分。京引减去七分，每引交银一钱八分。随领引时外引交银九分，京引交银四分五厘，下余外引二钱七分，京引一钱三分五厘，仍照案以三个月为一限，分作三限完纳。一曰金堤还款银三分六厘。此款前因迭奉内务府传办绢笺，并刘景芳芦勇口粮每引捐交二分六厘，名曰寄库还款。嗣因修筑金堤、挑挖府河、捐账等项，增为三分六厘，改名曰金堤还款。计运库垫发之款，商捐归补尚有不敷，当此纲情疲敝，不得不设法恤商。所有金堤还款，拟减去一分六厘，酌留二分。嗣后遇有内务府传办绢笺价值运费，拟请作正开销。直字营马队饷需，责令运司另行筹解奏咨办理。右二者皆可酌减者也。其全裁者：一曰复价解费二分一厘三毫，拟即在于木刻解费项下通融搭解。一曰筹补津贴银三分，此款现已捐交足数矣。一曰悬岸课银四分，此款自道光二十九年起，饬商摊赔参悬无着之课款，众商求免未允，嗣后改为芦团经费。同治五年正月间，各商禀请豫省免抽盐厘案内，又改为协济豫饷之用，名实久已不符，拟请停止豫省协饷，免捐此款，以纾商困。一曰还垫办公银一分。此系昔年商垫军营米面、天津壕墙之用，今早已归款矣。一曰酌增领告银二分。此款系咸丰十年所增，应即裁除。其中有应行支解者，可由木刻之领告杂费项下酌量筹拨。右五者皆可全裁者也。至此次墨笔款目，比上次所奏款目，微有参差。上次未列复价解费一款，此次未列大河口巡费协济豫饷二款耳。

一、京引商人宜加补救也。

查京引原额十万五千九百余道，从前销六成滞四成，自道光元年以后，减引两次，停引一次，净行销引七万二百余道，销数已不及前。道光二十八年，钦差王大臣查办盐务，每包加盐一百五十斤，未曾减引，从此滞销更甚。自京师行使大钱，诸行萧索，每年销盐不过二万六七千包，是所销不过三成七八分，其余六成二三分均系滞销之数。以二万六七千包之盐价，上七万余引之课款，是一引几及三课，包赔过巨，商力如何能支？且百物均随银价长落，惟卖盐例皆用钱，而完交课款又须易银。目今银价日昂，展转亏赔，加以引多商众，殷乏不一，心志不齐，此商贱价求售，彼商即被牵制。同治四年，众商设立内厂收盐，亦恐抢跌贱售之故，奈资本有限，价仍难齐。缘京引累商较多，办运交课悉由重息借贷，盐既运出，公私交迫。本京油盐店窥见底里，又复多方勒捐累商，图得现银，暂应眉急，不得不贱价滥售，一唱百随，即殷商亦难自立，成本亏折，愈办愈累。刻下虽将科则渐减轻，而滞销太多，包课太重，仍不足苏其困。兹据运司核议具详，拟恳天恩，饬下该部，俯念京纲苦累实情，准自同治九年起暂停额引二万道，俾包课略轻，商力可渐舒展，余存额引五万二百余道，督令勉力办运，俟纲情稍转，行市畅旺，再行相机议加。

一、河南加价宜请停免也。

河南抚臣前因防剿兵多，饷无所出，奏明豫盐每斤加制钱二文。先由商人按包总交，虽曰取之于民，并非取之于商，惟其价先由商垫，商已不胜其累，屡次求免未允，不得已禀明每年捐银八万两，分四月、十月两次呈交。无如豫引运道过远，成本过重，上年被灾被扰，商本亏折，办运益觉艰难。今年请领引目不及十分之七。现计每引按四钱六分派摊，不敷呈解之数。且河南一省分食潞、淮、东、芦四省之盐，减价尚不能敌私，一经加价则别省私盐更易侵灌充斥。商贾惟利是趋，居民择贱而食，三路皆贱，芦盐独贵，孰肯舍彼而取此。滞销愈甚，摊数愈多，近年豫引各商除逃匿参悬外，余均岌岌自危，有朝不保暮之势。刻下中原肃清，豫省兵数可减，商力实在不支，应请旨敕下河南抚臣，准将加价停免，不使南引各商捐此八万两之数，芦纲幸甚。

一、山东馆陶厘捐宜请停止也。

山东抚臣前因逆氛孔炽，防饷难筹，因就馆陶设局抽厘，凡豫引盐船由此经过者，每包抽收津钱三百六十文，以备接济饷需。在东省积少成多，筹款不无小补；在芦商筋疲力困，元气实已大亏。现在军务已靖，饷项稍纾，本省应用款项，尚为分别可缓、可停，普将科则裁减，以轻成本。此项厘捐，应请皇上饬令山东抚臣将馆陶盐厘准予停免，以纾商力。

以上五条，第三条专恤京引之商，四、五条专恤南引之商，第一、二条则为通纲商人力筹挽救之法。计木板刊刻并墨笔添写之科则，连闰每引银二两七钱三分七厘六毫有奇，今裁减银五钱二分六厘三毫有奇，尚存银二两二钱一分一厘二毫有奇。虽较之道光二十八年查办时尚多二钱有余，而较之近年已觉轻减，众商稍有转机，不至相对欷歔，但得此后不复参悬，悬岸渐可认办，则名为恤商，而裕课亦即寓其中。

至滹沱河改道，下西河舟运不通，臣已屡次派员查访，俟勘定后，当奏明筹款挑挖，一律深通，务期畅行无阻，俾西河各商免受改道、改厂之累，长芦盐务可望渐有转机，感荷天恩，实无涯涘。所有芦纲疲惫，减轻成本缘由，理合恭折具奏，伏乞皇太后、皇上圣鉴，敕部核议施行。谨奏。

095．遵旨复陈臬司史念祖操守情形折十一月十九日

奏为迭奉谕旨察看臬司，恭折复奏，仰祈圣鉴事。

窃臣于三月十三日奉到寄谕：“史念祖由军营出身，人尚明白，惟未经历地方事务，是否能胜臬司之任，着曾国藩留心察看，据实具奏，以重地方。”钦此。又于九月初十日奉到寄谕：“前因直隶臬司史念祖年岁甚轻，恐未能胜方面之任，谕令曾国藩留心察看。嗣经该督奏称，饬令该臬司综理发审局，借资讲求刑律。现在已阅数月，史念祖能否通晓刑名，足以表率寅僚，谅该督知之必真，着即据实具奏。臬司为刑名总汇，关系至重。朝廷用人，初无成见，史念祖如不胜任，该督不必稍存迁就也。”钦此。臣奏明饬令该臬司综理局务，原欲其常赴局中督同首府及各局员讲求刑律，朝夕参稽，迄今已逾半年。张树声间或赴局，史念祖并未到局一次。外省规制司道自为一班，府厅州县自为一班，等威亦自有辨。史念祖不能破除常例，万欲与守令等官同局办事，既未至谳局一行，又别无案牍可阅，则其刑名之难遽通晓，已可概见。臣久欲据此复奏，惟屡与史念祖接见，观其心地明白，器局开展，论事亦尚有识，似又足胜臬司之任。凡聪明过人者，每患视事太易，必须加以磨炼，使心渐细而气渐敛，乃足以玉成其材。直隶刑名较繁，与四川、广东相等。史念祖资望尚浅，若调刑名稍简之省，磨炼数年，敛才勤学，当可陶成令器。而直隶积案由张树声一手办毕，尤为妥善。如他省猝无相当可调之缺，或仍令史念祖陈臬直隶，则任事之后，臣当随时察核。一有不称，即行密陈，不敢以此次复奏在前，稍涉回护。所有遵旨察看臬司缘由，恭折复奏，伏乞皇太后、皇上圣鉴训示。谨奏。

096．附录廷寄　着细心察看臬司史念祖能否胜任本职并着据实具奏事九月初十日

同治八年九月初十日，准兵部火票递到军机大臣字寄——大学士直隶总督一等毅勇侯曾国藩：

同治八年九月初九日奉上谕：

前因直隶臬司史念祖年岁甚轻，恐未能胜方面之任，谕令曾国藩留心察看。嗣经该督奏称，饬令该臬司综理发审局，藉资讲求刑律，现在已阅数月，史念祖能否通晓刑名，足以表率寅僚，谅该督知之必真，着即据实具奏。臬司为刑名总汇，关系至重，朝廷用人，初无成见，史念祖如不胜任，该督不必稍存迁就也。将此谕令知之。钦此。

遵旨寄信前来。

097．永定河北四下汛合龙全河通畅折十一月十九日

奏为永定河北四下汛合龙，验收坝工及中洪下口均属稳固深通，恭折具奏，仰祈圣鉴事。

窃照永定河本年北四下汛漫口，经臣酌拟办法，请拨款项，檄令署河道督饬厅汛委员分投赶办。旋据该署道蒋春元禀报，定于十月十二日合龙。臣当即奏明亲往验收，业将出省回省日期先后奏报在案。惟是历届堵筑漫工，只将漫口堵完，引河挖通，即为蒇事。此次期于搜除病根，规划久远，是以专从下游着力。一面估筑大坝深挑引河，一面开挖中洪，疏通下口，使大溜建瓴直泻不稍停留，可免下壅上溃及此塞彼决之虞。当该道逐条详禀，臣即批准照办。兹据署永定河道蒋春元具禀，自兴工以来，驻扎北四下汛坝次，会同前任道徐继及各委员分别经理。石景山同知王茂壎掌管北四大坝，督率各员严饬兵夫慎重进占，接做上下边埽，密签长桩，加压厚土，层土层硪，夯筑坚实。并添做后戗夹土坝，坚筑土柜养水盆。署南岸同知朱锡庆等，掌管南七截水大坝，董率各员，镶做边埽，悉系深层密桩，层土层硪，均增坚固。其中洪下口引河委员，按段挑挖，均于十月初十日前一律完竣。宽深丈尺，皆与原结相符，并无短少，该放清水，极为通畅。量得金门口只剩四丈五尺，愈修愈窄，水深一丈四五尺不等，当于十二日卯时挂缆合龙。水势湍急异常，两坝均形吃重，同时陡蛰，幸兵夫云集，料物充盈，随蛰随镶，悉臻稳固。当即挑挖河圆土埂，启放引河，建瓴而下，汛如箭急，大溜掣动，引河全槽铺满，畅流下注，随下关门大埽，层土层料，迫压到底。惟金门口以下，尚未断流，复经不惜重资，撒手跑买，并力抢办，竭昼夜之力，于十三日巳刻全行闭气。金门以下养水盆，旋即断流，并未渗漏。随派弁跟踪查看，据报十三日午刻至十四日辰刻，未及两昼夜，直达凤河尾闾，并无壅滞，全河复归于故道，两坝一律巩固。除督饬各员赶办善后工程外，此次调往委员并在工厅汛各员极为出力，可否准其择尤保奖，应请奏明办理等情具报前来。

臣到工逐一勘验，北四下汛及南七两处坝工，均各工坚料实。张家坟一带所挑中洪，南七以下所挖引河，拍岸畅流，直注下口，毫无阻滞。此后但能按年挑挖修治堤埝，俾河身不甚淤垫，则盛涨亦可无虞。新任河道李朝仪，已于十月二十六日抵任接印。该道廉正耐劳，随事认真，讲求河务，当有起色。至此次工程，因时近寒冬，急求蒇事，恐河员不敷，由省调委多员，相间派委。据署道蒋春元查明，极为出力，似应量予鼓励，可否准其择尤保奖之处，恭候圣明裁示。所有堵筑北四下汛漫工合龙，及疏浚中洪、下口各缘由，理合恭折具奏，伏乞皇太后、皇上圣鉴训示。谨奏。

098．候补同知沈燮同等期满甄别折十一月十九日

奏为同知知州期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳绩，保奏归入候补班者，以到省之日起，予限一年，令督抚详加察看，出具切实考语奏明，分别繁简补用等因，遵照在案。兹查有候补同知沈燮同、候补班前先知州马绳武等二员，均已一年期满，自应遵照新章甄别。据兼署布政使张树声造具该员等履历清册，详请具奏前来。臣查该员沈燮同，精细稳慎，兼谙河务。马绳武才具明敏，办事精密。均堪胜繁缺之任。俟有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

099．山东曹州镇标都司崔福成等在营病故请恤折十一月十九日

奏为军营积劳病故之文武员弁，恳恩交部分别议恤，以彰忠荩而慰幽魂，恭折奏祈圣鉴事。

窃照直隶近年以来，前则马贼滋扰，继而枭、捻交讧，所有在事阵伤亡故员弁绅庶，业经先后查明奏请，分别旌恤在案。兹复查得随营防剿及守城堵御，以致积劳成疾，伤病举发，因而身故之山东曹州镇标中营尽先都司崔福成，候选主簿杨笃忠，五品顶戴宣化镇中营把总练军左哨哨官毛天相，同知衔大挑知县刘镇岗，运同衔前东光县知县李振林，沧州汛千总孙奎光，花翎都司衔守备王德贵等七员弁。或久历戎行，身经战阵。或登陴守御，力保危城。奔驰既久，以致积劳成病，伤疾举发，在营在任先后陨命，虽非临阵捐躯，究属殁于王事，殊堪悯恻。据军需总局司道具详请恤前来。合无仰恳天恩俯准，饬部将崔福成等七员弁，均照军营立功后病故例分别议恤，用彰忠荩而慰幽魂。除将该员弁衔名事实分咨吏、礼、兵等部查照外，理合恭折具奏，伏乞皇太后、皇上圣鉴训示。谨奏。

100．东光县文生黄跃鳞京控刘仁山案拟结情由折十一月十九日

奏为挟嫌疑系私团砌词妄控，审明按律定拟，恭折具奏，仰祈圣鉴事。

窃查东光县文生黄跃鳞，京控张联奎私行团练、刘仁山将伊捏控串役任意凌虐等情一案，经都察院讯供取结，奏奉谕旨：“此案着交刘长佑亲提人证卷宗，秉公研讯确情，按律定拟具奏。原告生员黄跃鳞，该部照例解往备质。”钦此。钦遵并准将原告咨解到直，当经前督臣刘长佑行司委提人卷来省，饬发保定府先行讯办去后。兹据保定府知府恩福审明拟议，解由臬司张树声复核，详请具奏前来。

臣查黄跃鳞籍隶东光县，与监生刘仁山、武生张联奎、监生张承平、宫坤龄同县，素识无嫌。黄跃鳞先于道光十年岁试，考取文生，入学后因出外游幕，屡误考课被革。刘仁山故父刘廷元在日，有出嫁堂姊李刘氏，因年老孀居，孤苦无依，屡向刘廷元并其兄刘坤元，堂弟刘庆元等讹借未遂，于同治元年八月间，李刘氏即以刘廷元曾给伊故父刘可继过继为嗣，将遗产荡费净尽，复悔继归宗，串通刘坤元、刘庆元将伊故父牌位毁弃等词，令其母家侄刘宝山作抱，控经该前署县惠霖提讯两造，供词各执，添传刘姓族长未到，将被证人等分别保押候讯。嗣刘坤元、刘庆元在押患病，保释病故。刘仁山因念伊伯叔刘坤元、刘庆元得病之由，皆为涉讼受累，感冒风寒所致，并怒其缌麻服兄刘宝山不应为李刘氏作抱。又因黄跃鳞与刘宝山交好，疑系刘宝山、黄跃鳞从中唆讼，即以刘宝山等唆嘱李刘氏捏告伊父等悔继毁牌，复串役私押铐诈致毙伯叔二命等情，赴河间府呈请委验提究。该府因该署县惠霖业已交卸，接任县邱对欣甫经到任，无所用其回护。饬据邱令验报，刘坤元、刘庆元实系取保后因病身死，并无别故。惟刘仁山供未输服，且控涉押诈，声请提府审办。而刘仁山因守候日久，人证未齐，赴省呈控，批经河间府钟秀节次催提。因黄跃鳞先期游幕外出未到，未经集讯卸事。该府灵杰到任，查案饬催。至三年十月初五日，黄跃鳞由外回归，路经河间府城西关，适刘仁山在郡候审，与之途遇，疑系黄跃鳞有意避匿，悬案拖累，即将黄跃鳞扭获送府，饬发河间县，转发署前官房散处派役看管，听候提审。因饬查被告刘宝山潜逃回籍，刘仁山等各执其词，不克定断。是年十二月初十日，黄跃鳞在押患病，经看役韩有章报经河间县朱溥验明属实，应否取保具详请示。适是日黄跃鳞之弟黄跃连闻知，前往看望，黄跃鳞即以刘仁山等半途要截，贿通县役，将伊填入私设班馆笼屋，凌虐成病等词，令黄跃连出名控经该府，查无其事。惟因黄跃鳞患病非虚，饬经在郡开设茶店之杜延苓，将黄跃鳞保出在店调养。黄跃鳞之子黄五在家闻知，欲将黄跃鳞接回，即于是月二十六日备车带同工人孙继旺赴店迎接。杜延苓因系原保，恐误传唤，受比未允。黄五坚执不听，即与孙继旺强将黄跃鳞扶送上车出城。行抵西关，黄五因车行走迟缓，虑被追获，复添雇马匹令黄跃鳞乘骑先行。而杜延苓于黄跃鳞等走后，即往向原役韩有章、陈端告知，同往尾追。因黄跃鳞行走已远，追赶不及，即将黄五、孙继旺同牛车一并扣留，送经该县朱溥将黄五交差看管，令将其父黄跃鳞交案。一面先将牛车给与孙继旺领回，详府勒提。黄跃鳞在家闻信，因病未痊，不能投到，又痛伊子被押，意欲翻控。

先是，同治元年东光县奉文举办团练，派令张联奎、刘仁山、宫坤龄等充膺团董，转劝各乡，按村庄大小派出勇丁，会合操练。时值东省逆匪窜扰逼近，人心惊惶，黄跃鳞因张联奎等以各村之勇皆在一村操演，疑其存私自卫，不管别村，曾以张联奎等私行团练，禀经该县面谕劝导，将原禀掷还。黄跃鳞忆及前事，并因张联奎等亦与刘仁山交好，疑系挟嫌主唆，即以张联奎等私团被禀挟嫌，串捏砌控，并图耸准添砌刘仁山等半途要截，贿通县役，私设班馆，凌虐诈赃等词，由省赴京控，经都察院讯供取结，奏奉谕旨，交审咨解回直。当经前督臣刘长佑委员查明，河间县审理词讼及府发看管待质人证，向系饬发署前官房散处派役看管，屋内有设门窗土炕，地尚洁净明敞，并无形同牢笼。及另有私设班馆之处，并守提人卷来省，发经保定府费学曾提讯两造，供词互执。饬提要证张联奎等未到。旋据河间、东光等县查复，被证李刘氏、刘廷元均已病故，其余刘宝山等均因谋食外出，无凭传解。嗣据张联奎、韩有章等赴府投审，经费学曾讯明前情不讳。并讯明刘仁山先控刘宝山等唆嘱李刘氏兴讼，亦因怀疑所致。其控及差役铐诈伊伯叔刘坤元等一节，据称不愿在省久候，情甘饬县另行就近质究等情，取具各结，分别拟议解司提审，黄跃鳞供词无异。惟刘仁山虑及回县另质，未能得实，即称伊伯叔刘坤元等因铐伤身死，并非病故，翻易前供，驳回复审。即值陕捻窜扰，防剿吃紧，将各案详咨展限。及军务告竣，催据东光县查得原告黄跃鳞业已病故，其子被捻逆杀害，取具地邻供结申送，并经委员查复，刘仁山外出无踪。其所指铐诈之差役刘玉山、陈坤元亦俱病故，其余各证自捻扰迁避未归。兹据该府恩福以该原告黄跃鳞京控案情，业经前升府费学曾讯明定谳，解司提审无异。其被告刘仁山在外，先控差役刘玉山等将伊叔伯私押铐毙一节，未据供明，自愿回县另行质究，乃自在司翻供，后呈催潜回，迄今年余，查无踪迹。而原告又已病故，自应各归各案，先将京控正案拟结，以清积牍。拟议由司复核，详请具奏前来。臣复核相同。

查律载，申诉不实者杖一百等语。此案革生黄跃鳞，因被刘仁山疑其唆讼具控，迨由府发县看管，因病取保在店调养，并不静候提讯，辄听伊子黄五强接回家，又因伊子被县押追，一时情急，赴京妄控，殊属不合。虽所控刘仁山半途要截贿役、私设班馆、凌虐诈赃各情，讯系事出有因，并由怀疑图准添砌耸听所致，第申诉究属不实，自应按律问拟。黄跃鳞合依申诉不实者杖一百律拟杖一百，业已病故，应毋庸议。黄五闻伊父黄跃鳞取保在店，辄敢带领工人孙继旺，将黄跃鳞强行接回，本属不应，业已被捻戕害，亦毋庸议。刘仁山讯无听从张联奎主唆牵控贿役，私押黄跃鳞凌虐诈赃事情，即其原控刘宝山、黄跃鳞唆嘱李刘氏捏控伊父等情，已据自认怀疑妄控。惟其伯叔刘坤元等被李刘氏控告，经县传讯未结取保，后因病身故，控府委验明确实系死因于病。因刘坤元等手有铐伤，始则情甘回县另质，继虑未能得实，于解司审勘时执指伊伯等因伤毙命，供不输服，复又潜回不到，应饬县严传刘仁山到日，另行提讯查办拟结。李刘氏原控刘仁山故父刘廷元等悔继归宗各情，讯由李刘氏年老孤苦，讹借不遂，自行捏词妄控，亦已病故，应免置议。杜延苓原保黄跃鳞在店，于黄五等将黄跃鳞用车强接，拦阻不允，邀同县役韩有章等将黄五等追获送县，讯为恐误传讯起见，应与讯无私押凌虐诈赃之县役韩有章，及并无私行团练听从刘仁山半途要截、贿役私押之张联奎、张承平、宫坤龄，及无说事过付钱文之孙步良，均毋庸议。其余未到人证免提省累。除备录供招咨部并咨都察院销案外，所有审拟缘由，理合恭折具奏，伏乞皇太后、皇上圣鉴，敕部议覆施行。

再，该原告在外控告次数，核与在京所具甘结相符，合并陈明。谨奏。

101．大名县监生薛廷璧京控薛二宗砍伤胞兄薛廷重案拟结情由折十一月十九日

奏为京控窃匪截杀差役、逼赃勒毙人命，审明按律定拟，恭折奏祈圣鉴事。

窃查大名县监生薛廷璧，以窃匪薛二宗截伤伊兄薛廷重，并差役傅永太等逼赃未遂，将伊父勒毙等情赴京控经都察院，奏奉谕旨：“此案着交官文督同臬司亲提人证卷宗，秉公严讯确情，按律定拟具奏，原告监生薛廷璧，该部照例解往备质。”钦此。钦遵并准将该原告咨解到直，当经前署督臣官文行司委提人卷至省，饬发保定府先行审办去后。兹据该府恩福审明，拟议解由臬司张树声勘转到臣，亲提审讯。

缘监生薛廷璧籍隶大名县，与薛二宗、薛振江等同姓不宗，素识无嫌。民人韩解三有地一段，与薛振江家地亩相连，薛振江思欲谋买归并未成，经薛廷璧之胞兄薛廷兰向韩解三将地买种，薛振江因薛廷兰不让地邻，心未输服。同治五年八月十七日，薛廷兰之子薛五成赴地看守绿豆，有薛二宗之幼弟薛麻三由地内经过，顺用手摘取绿豆两把，薛五成瞥见将豆夺获，并用拳向殴未伤。薛麻三回家哭诉，薛二宗听闻，以薛麻三年幼无知，薛五成不应恃强行殴，即携带西瓜刀一把，邀同其兄薛大麻往找薛五成理论。适薛五成同父薛廷兰并其胞叔薛廷重、薛廷治由地回归，行至村外会遇。薛二宗即向薛五成村斥，彼此口角争殴。薛廷重、薛廷治上前帮护。薛廷治被薛大麻用拳殴伤鼻梁，薛廷重被薛二宗用刀砍伤右眉近上。薛廷兰拢救，将薛二宗摔倒地上，亦用拳殴伤其左眼。经薛春子路过瞥见，夺下薛二宗刀子，与薛文田等一同劝歇。维时，薛廷璧在家闻闹趋视，询悉前情，夺取薛春子手内凶刀，同将薛廷重扶送回家。经薛廷璧之父薛振功赴县呈控，薛二宗之母薛苗氏亦即赴县呈告。经该县庄士全饬差赵上林、郭海票传原、被验讯，取辜饬医。薛振功并将凶刀呈验。薛振江因见薛振功家与薛二宗等涉讼，忆及薛廷兰争买地亩之嫌，即以薛廷兰典当伊家地亩抗不完粮等情，赴县捏控。经该县饬派壮役苗万林、王万青持票传讯，薛廷兰因患目疾未到，经其子薛五成随差代质。适值该县下乡勘水未回，薛五成即在壮役王万青等寓内住宿。次早禀经该县讯明薛廷兰家并无抗粮不完情事，将薛振江枷责完案。而薛五成之祖薛振功因与薛二宗涉讼未结，先在城中张春元铺内住歇候审，初不知薛振江捏禀薛廷兰抗粮，经苗万林下乡传审情由，于九月十一日傍晚时分，闻说伊孙薛五成被传进城，即赴快役赵上林寓所查询。赵上林回称不知，薛振功未信，自行进内查找无获，声言赵上林承办薛二宗一案，伊家未送盘费钱文，必系怀挟此嫌，将其孙私押他处凌虐，不令见面之言，向其不依。赵上林因被薛振功平空混赖，致相争吵口角，经李万忠解劝各散。薛振功于回铺后，即向张春元告述前情，张春元见其面带愁急，劝俟次日探听，即自寝息。讵薛振功因查找伊孙不见，一时情急，即于是夜潜行出铺，至赵正林门首投环殒命。次早经地方孙奉山路过瞥见报县，差传尸子薛廷璧到案勘验，填图取结。薛廷璧未肯承领尸棺，庄士全以案涉差役，未便自行讯办，详经批饬大名府提审。而薛廷璧先以窃匪挟嫌凶砍串通捏禀抗粮，并差役勒逼毙命等情控道批府，委经元城县移提审讯未结，复以前情由司赴院呈控，批府提审两造，供词互执。薛廷璧即以前情添砌府书范洛停逼索钱文，县役傅永太等摊资买通范洛停内外摆布等情赴京控经都察院讯供取结，奏奉谕旨，交审递解回直。当经前署臣官文行司委提人卷，饬发保定府先行审办。查明被控之大名府刑书范洛停于除卯后被捻逆裹去未回，府役朱体元业于斥革后因病身死，及大名县原验仵作陈步月亦已病故，并因两造供词互执，案多疑窦，饬调原审之庄士全押带原验刑书冯谨来省听候督审。兹据该府恩福提集原被人等，会督委员并该县庄士全讯明，拟议解由臬司张树声勘传到臣，亲加研讯。据各供晰前情不讳，究诘不移，案无遁饰，应即拟结。

查律载，刃伤人者杖八十，徒二年。又欠粮人户，以十分为率，一分不足者杖六十。每一分加一等，罪只杖一百。又诬告人杖罪，加所诬罪三等，又不应为而为事理重者杖八十各等语。此案薛二宗因伊幼弟薛麻三摘取薛振功家地内绿豆被殴，回家哭诉，该犯并不严加管束，辄复持械寻殴，用刀将薛廷重砍伤，限外平复，虽讯无行窃截杀、贿串薛振江诬告情事，究属不法，自应按律问拟。薛二宗合依刃伤人者杖八十，徒二年律拟杖八十，徒二年。惟该犯另有听从薛扎根纠伙持械行窃事王成浩家牛只之案，应按照结伙三人持械行窃为从例拟杖九十、徒二年半，自应归于彼案，从重拟结。薛振江挟争买地亩之嫌，禀控薛廷兰抗粮不完，如果控情得实，薛廷兰应按欠粮十分律拟以满杖，今讯属全虚，律应加等反坐。薛振江应于欠粮十分人户杖一百罪上，依律加诬告罪三等，拟杖八十，徒二年。至配折责拘役快班头役赵上林，被控逼赃未遂，将薛振功逞凶勒死各节，讯明并无其事，即薛振功之情急自缢，亦非该役意料所及，未便科以酿命之罪，即其向薛振功告称盘费钱文不能赔垫，亦与诈赃不同，且薛振功等并无送给，赃未入手。唯当薛振功往找薛五成之时，并不婉言相劝，辄向争吵口角，究属不合，应酌照不应重律拟杖八十。壮役苗万林、王万青，讯无将薛五成串链拷逼、严押班房情事。其子薛五成传到之后，不即禀到，亦因本官下乡勘水未回，并非私自看押，唯令薛五成在寓住宿，究属不知远嫌，亦将应照不应重律，各拟杖八十，与赵上林各折责发落供革役。薛麻三摘取薛五成家绿豆被殴，回家哭诉，致启衅端，讯系童稚无知，应〈免〉置议。薛廷璧于伊父薛振功在赵上林门外自缢身死，经该县差传到案，眼〔跟〕同验明，辄不承领尸棺，并迭次砌词由省至京呈控，本属不合，估念伊父已死非命，事由痛父怀疑，且一经提省集讯，即行据实供明，尚非始终狡执，情尚可原，应予免议。薛春子、薛文田等，均讯无劝阻不力情事，应与讯无逼赃未遂将薛成功锁押摊资买通府书范洛停、内外摆布之县役傅永太、郭海、苗文奇，并讯无不合之大名县原验刑书冯谨及薛振功生前住宿之铺户张春元，均毋庸议。薛廷重伤已平复，亦毋庸议。薛文明原领薛振功尸棺，指给薛廷璧领回埋葬。案已讯明，未到人证，免提省累。至薛大麻用拳殴伤薛廷治鼻梁，薛廷兰用拳殴伤薛二宗左眼，均律有应得之咎，饬县传案分别责惩。至已死薛振功，在赵上林门首自缢身死之处，业据大名县庄士全勘验，并经保定府提审明确，委因传闻其孙被差传押，查找无获，一时愁急轻生所致，并无别故，概毋庸议。除备录供招咨送刑部并咨都察院销案外，理合恭折具奏，伏乞皇太后、皇上圣鉴，敕部核覆施行。

再，该原告在外控告次数核与在京所具甘结不符。合并陈明。谨奏。

102．永定河北四下汛合龙请将被参各员悉予开复片十一月十九日

再，查本年永定河北下四汛失事被参各员，此次随办大工极为踊跃出力，实属均知愧奋。可否仰恳天恩，将前任永定河道徐继开复原参革职留任处分、候补通判提举衔署北岸同知王维清、候补从九署北四下汛固安县县丞岳翰，均请开复原参革职留工效力处分，出自逾格鸿慈，合再附片具奏，伏乞圣鉴训示。谨奏。

103．代奏藩司卢定勋回任日期片十一月十九日

再，据布政使卢定勋禀称，前蒙代奏，恳请陛见，奉旨：“知道了。”钦此。遂即赴都，趋诣阙廷，荷蒙召见，慈训周详，感悚下怀，名言莫罄。陛辞后随即起程，旋省奉札饬知回任，准兼藩篆、按察使张树声将藩司印信文卷等项移交前来，于本月十七日恭设香案，望阙叩头谢恩，祗领任事。伏念藩司任重事烦，凡用人、理财诸务，均关紧要，兹回本任，惟有遇事细心经理，不敢稍涉懈弛，以冀仰答圣恩高厚于万一。所有本司感激下忱并回任日期，禀请代奏等情到臣，理合附片代奏，伏乞圣鉴。谨奏。

104．县主簿徐文选原保错误请予更正片十一月十九日

再，据总理营务处臬司张树声、即补道陈鼐详称：据蓝翎即选县主簿徐文选具禀，该员现年三十八岁，系安徽宁国府南陵县人，由文童投效铭字营，因克复苏州省城、无锡、江阴等案内出力保奏，同治三年九月十一日奉上谕：“着以从九品不论双单月选用，并赏戴蓝翎。”等因。钦此。又于克复湖州、广德、福建漳州等城案内出力保奏，五年八月二十九日奉上谕：“着免选本班以县主簿不论双单月遇缺即选。”等因。钦此。遵奉行知各在案。嗣因铭军奉调剿捻，转战鄂豫各省，随同克复湖北黄陂县城出力列保，营中误将该员职衔填写候选县丞字样，时因奉委侦探贼踪并押运军火外出，并因公务倥偬，未奉行知。兹军务平静，该员请假回籍省墓，蒙提督刘铭传发给原保行知，内开同治五年十二月初九日奉上谕：“候选县丞徐文选，着赏加盐提举衔并赏换花翎。”等因。钦此。

该员原系县主簿，应请即将职衔更正，以免歧误等情，由营务处具详前来。查克复湖北黄陂县城各案，系由臣具奏，该员徐文选既系候选县主簿，误写县丞，自应更正。相应请旨，饬部将前保候选县丞徐文选坐衔照案更正，仍请赏加盐提举衔并换花翎之处，出自恩施，理合附片陈明，伏乞圣鉴。谨奏。

105．阵亡湖北监生张焕彩廪生丁崇礼请恤片十一月十九日

再，臣接据籍隶湖北之候补知府李传黻、陈庆滋等公禀称：同治七年正月间，捻逆扑犯省城，有湖北东湖县监生张焕彩，时随前任布政使唐训方部下参将骆万春行营办理文案。正月二十七日，骆万春派令张焕彩酌带勇丁赴祁州归队迎剿，出城未远，适值大股捻逆回窜，四面围裹，该监生督勇奋击，无如众寡不敌，全队陷没，该监生骂贼不屈，被贼攒刃击刺致死，跟役蔡林亦同时遇害。据生还勇丁亲见述知。又据籍隶云南之候补道刘树堂等禀称：同治七年四月初十日，捻逆张总愚大股窜扑庆云县城，时有云南楚雄县廪生丁崇礼，在该县李承熙幕中帮办防务，城小兵单，城破被执，该生抗义骂贼，以致惨遭肢解。兹就李承熙询悉死事实情，未忽听其湮没各等情，先后联名禀请奏恤前来。臣查湖北监生张焕彩、云南廪生丁崇礼，均以一介书生，捐躯徇义，大节凛然，殊堪悯恻。相应请旨饬部照例议恤，并恳入祀原籍昭忠词，并附祀死事地方昭忠祠，以扬忠节而慰幽魂。理合附片陈明，伏乞圣鉴训示。谨奏。

106．前新河县典史郎绶昌请予开复回任供职片十一月十九日

再，查同治二年八月间，宋逆阑入新河县城，旋即收复，该县知县邓铭善业经前督臣刘长佑奏参，其余同城各官，声明饬查另办在案。现据总局司道会详，该县典史郎绶昌于宋逆扑城时，率领刑禁人等防守监狱，迨贼匪入城分股直扑衙署，该典史在监狱门首督同刑禁人等极力抵御，以致身受重伤。正相持间，适该县邓铭善带同勇役赶至，将贼冲散，监狱无失，旋即随同收复城池，经前藩司委员往查属实，并无捏饰情弊，可否免议，仍饬回任供职，请查核具奏前来。

臣查刑部奏定失守议罪章程，捕盗官如果身受重伤，或一月期内随同克复城池，革职免其治罪等语。此案新河县典史郎绶昌，当逆匪阑入县城，独能督率刑禁人等坚守监狱，身受重伤，旋即随同该县邓铭善立将城池收复，监狱一无疏失，业经委员会同现任新河县查复属实，其情不无可原，其罪似应量减，可否准予免罪，仍饬回任供职之处，出自逾格恩施。除咨吏、刑二部查照外，理合附片陈奏，伏乞圣鉴训示。谨奏。

107．附录廷寄　寄谕户部奏预拨来年京饷着各将军督抚依限筹解事十一月二十九日

同治八年十一月二十九日，准兵部火票递到军机大臣字寄——

福州将军、三口通商大臣、直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，传谕粤海关监督：

同治八年十一月二十八日奉上谕：

户部奏预拨来年京饷一折，据称历届京饷均于年前预拨，同治九年京饷，拟在各省地丁、盐课、关税等款内指拨银七百万两，请饬各该省于来年分批起解等语。京饷关系紧要，现经该部就各省缓急情形斟酌动拨，自应遵照奏定数目，源源报解，以济要需。着该将军、通商大臣、督抚、盐政监督等务于来年开印后分批起解，限五月前解到一半，十二月初间全数解清，不准截留改拨，借词延误。倘届限不到，即照奏定章程指名严参。原单均着抄给阅看，至本年未解京饷，前经该部节次奏咨飞催，现届年终，仍未如数解清，着各该督抚等迅速筹解，毋再迟延干咎。

另片奏，内务府同治九年分应需经费拟拨两淮盐课银两五万两，两浙盐课银五万两，广东盐课银五万两，福建茶税银十万两，闽海关常税银十万两，太平关常税银十万两，九江关常税银十五万两，共银六十万两，请饬依限完解等语。着该将军、督抚、盐政监督等，各按拨定数目，务于来年开印后陆续径解内务府收纳，并将起程日期报部，限六月前解到一半，十二月初间扫数解清，不准稍有蒂欠。将此由五百里谕知福州将军、三口通商大臣、直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，并传谕粤海关监督知之。钦此。

遵旨寄信前来。

附军机抄单一件

同治九年拟拨京饷银七百万两：

山西地丁银一百万两，山东地丁银三十二万两，浙江地丁银三十万两，湖北地丁银三十万两，湖南地丁银五万两，河南地丁银十万两，安徽地丁银二十万两，江西地丁银二十万两；长芦盐课银二十五万两，两淮盐课盐厘银三十二万两，两浙盐课盐厘银三十五万两，河东加课银十万两、羡余银五万两，广东盐课银二十万两、帑息银五万两；山东盐课银十四万两、加价银七万两；福建盐课银二十万两，湖北盐厘银十万两，湖南盐厘银三万两，四川盐厘银十五万两、按粮津贴银十五万两；福建茶税银二十万两；粤海关税银十万两、新增盈余银二万两；闽海关常洋税银四十万两；九江关洋税银三十五万两；浙海关常税银五万两、洋税银二十万两；江海关洋税银三十万两；江汉关洋税银三十万两；天津关常税银五万两；洋税银十万两；赣关税银五万两；江西厘金银五万两，江苏厘金银五万两，浙江厘金银五万两，广东厘金银五万两，湖北厘金银五万两。

108．附录廷寄　寄谕户部借拨巴哈两城饷银三十万两即由各省应解新疆月饷项下归款十二月十一日

同治八年十二月十一日，准兵部火票递到军机大臣字寄——大学士直隶总督一等毅勇侯曾国藩、绥远城将军定安、乌里雅苏台将军福济、署伊犁将军乌里雅苏台参赞大臣荣全、兼管顺天府府尹万青藜、府尹王榕吉、山西巡抚李宗羲、山东巡抚丁宝桢、河南巡抚李鹤年：

同治八年十二月初十日奉上谕：

前因福济等奏，巴、哈两城需饷，请饬部拨银三十万两，并催各省月饷，当经谕令户部迅速筹解分催。兹据奏称，巴、哈两城需饷孔亟，若由外省拨解，诚恐缓不济急，拟请由部先行借拨，仍照章递解等语。即着照所拟，先行部库借拨银三十万两，交顺天府递解。着万青黎、王榕吉迅派妥员领解，递送绥远城。即着定安派员解赴乌里雅苏台交福济、荣全收纳，该将军等一面派员迎提，俟此项饷银到时即分拨巴、哈两城应用，至此借拨之项，仍由各省欠解新疆月饷项下划解，部库归款。山东划银十五万两，山西划银八万两，河南划银五万两，直隶划银二万两，着曾国藩、李宗羲、丁宝桢、李鹤年迅速筹拨，务于明年四月以前扫数解部，以重库储。至各省应解新疆月饷，自同治五年九月起至本年十一月止，山西欠解银三十九万四千两，山东欠解银一百三十八万两，河南欠解银八十九万二千两，直隶欠解银九万两。上年奏提之三十万两，仅据山西解过银三万两，其余历次奏提及每月协饷均未报解，着曾国藩、李宗羲、丁宝桢、李鹤年严饬各该藩司将历次奏提银两赶紧扫数解清，毋再延缓。嗣后该四省月饷，务须按月筹解，不得再有蒂欠。其旧欠之款，并着按月带解以济要需。将此由五百里各谕令知之。钦此。

遵旨寄信前来。

109．附录廷寄　安插索伦一事着户部先拨银十万两以应急需十二月二十五日

同治八年十二月二十五日，准兵部火票递到军机大臣字寄——大学士直隶总督一等毅勇侯曾国藩、乌里雅苏台将军福济、署伊犁将军乌里雅苏台参赞大臣荣全、绥远城将军定安、科布多帮办大臣文硕、兼管顺天府府尹万青藜、府尹王榕吉、山东巡抚丁宝桢、山西巡抚李宗羲、河南巡抚李鹤年：

同治八年十二月二十四日奉上谕：

前因福济等奏，预筹各项安插索伦人众，需饷甚亟，请饬部拨银十五万两，当交户部议奏。兹据奏称，安插索伦一事，关系新疆大局，拟先由部库拨银十万两以济要需，其余五万两即在山西欠解新疆项下如数找足等语。即着照所议办理，将部拨银两交万青藜、王榕吉遴派妥员解赴绥远城，即由定安派弁迅解乌城，以便该将军等分拨应用。李宗羲当遵照此次部拨数目，严饬该藩司赶紧筹解，不准稍事拖延。该部自上年以来，先后解过新疆饷银不少，其拨给麟兴之二十万两，又将各省划还部库之款改拨成禄军营，库款已属无着。此次所拨之十万两，拟在山东划银四万两，河南划银四万两，直隶划银二万两，即着曾国藩、丁宝桢、李鹤年迅速筹款，均于明年四月以前随同前次应行划还巴、哈饷银之三十万，一律解部以重库储。其节次奏拨新疆协饷及历年积欠新疆月饷，并着曾国藩、丁宝桢、李宗羲、李鹤年遵奉本月初十日谕旨陆续筹解，用顾边陲。至此次部拨之十万两，山西找足之五万两，于未经解到以前，乌城遇有急需，着福济等即由前拨巴、哈两城经费三十万两内通融动用，以资周转。将此谕知万青藜、王榕吉，并由五百里谕令曾国藩、福济、荣全、定安、文硕、丁宝桢、李宗羲、李鹤年知之。钦此。

遵旨寄信前来。

110．奏奖永平府属举办团防出力官绅折十二月十四日

奏为永平府属办团出力官绅，吁恳天恩俯准奖励，以昭激劝恭折具奏，仰祈圣鉴事。

窃查前因口外马贼闯关滋扰，嗣因奉天一带又有马贼蜂起，奉旨派兵剿捕，并饬属举办团练以助兵力。前督臣刘长佑亲赴山海关及沿边各口周历确查，添兵设卡，并饬永属七州县选举绅董督办团练，其时山海关副都统长善亦遵旨练兵办防，当即会同饬属劝办。今年正月，迭准山海关副都统长善先后咨会，以永平府属滦州等州县办理团防，出力官绅应行奖叙，开列折单咨请核办等因到前署臣官文，移交到臣。当因单开人数过多，即经札局核实删减去后，兹据总局司道以出力官绅优次难以悬揣，应由该道府就近查明确实删减，以期无冒无滥，即经分别咨札，确查删减，另行妥拟详办。现据通永道核实删减，兹由总局司道复核会详请奏前来。

臣查永平府属七州县非界连海澨，即地近边关，洵属咽喉要隘。自同治四年马贼倡乱，各州县遵奉谕旨举办团练，保卫地方。嗣值枭捻交讧，风声鹤唳，所在惊惶，幸得该官绅等整顿有年，始终弗懈，土匪因而敛戢，闾阎藉以安，实属著有成效。其在事出力官弁绅民，或劝捐集资，或训练防守，历时既久，不能甄录成效，以资奖劝。惟地面辽阔，是以人数稍多，现经该道饬府转行各州县遵札删减，咨送总局司道汇案复核。据称，委无冒滥。应准分别拟奖，缮具清单，恭呈御览，伏候圣裁。

又永平府知府桐泽率属筹防，时经两载，可否仰恳天恩，准将道衔永平府知府桐泽赏加盐运司衔。

又，在籍绅士前署贵州巡抚韩超经前督臣刘长佑奏奉谕旨，派令督办该府合属团防，始终其事，亦属认真出力。惟该员曾任封疆大员，其应如何加恩，伏候圣明裁示。所有永属团防出力官绅酌拟奖叙缘由，理合开单恭折具奏，伏乞皇太后、皇上圣鉴训示。谨奏。

附清单

谨将永平府属滦州卢龙、迁安、昌黎、乐亭、抚宁等州县办理团防尤为出力官绅，酌拟奖励，汇开清单，恭呈御览。

计开：

道衔永平府知府桐泽，拟请赏加盐运司衔。道衔遇缺即补知府直隶州用滦州知州邓锡恩，拟请赏加三品衔。滦州学正张汇升，拟请赏加五品衔。滦州训导张济，拟请赏加光禄寺署正衔。五品顶戴蓝翎滦州城守营千总刘文清，拟请赏加都司衔。候选主簿滦州吏目周祥和，拟请赏加六品衔。同知衔候补知县刘垂阴，拟请归候补班前尽先补用。试用训导毛毓璘，拟请赏加先禄寺署正衔。员外郎职衔李茂春，拟请赏加知府衔。候选县丞陈汝霖，拟请赏加六品衔。布政司理问衔霍绰，拟请赏加五品顶戴。知府衔候选运同永平理事同知唐津，拟请赏给随带加二级。同知衔前署卢龙县知县吴鼎昌，拟请赏加运同衔。运同衔现任卢龙县知县黄敬宗，拟请以直隶州知州在任候补。理问衔候选县丞卢龙县典史陈元杰，拟请俟选补县丞后以知县用并赏加五品衔。永平府训导王璋，拟请赏加光禄寺署正衔。永平府教授梁凤翰，卢龙县教谕郝锡章，均拟请赏加五品衔。卢龙县训导廉百龄、候补典史滕开勋，均拟请赏加六品衔。绅士附生罗开第，监生张霈，均拟请赏加六品衔。前代理迁安县典史候补从九范为福，拟请赏加六品衔。迁安汛把总尽先千总刘朝元，拟请开复千总原官留于督标拔补。绅士廪贡生郑鸣先，拟请以训导归部不论双单月尽先选用。文生王尔升、王芝，均拟请以主簿不论双单月尽先选用。同知衔抚宁县知县钱莹，拟请赏加运同衔。抚宁县训导鲁松，拟请赏加六品衔。六品衔把总申占标，拟请赏加五品衔。委员候补驿丞陈寿保，拟请赏加六品衔。绅士千总陈慕元，拟请赏加守备衔。分缺先选用训导王致澂，拟请俟服阙后以本班尽先即选实录馆议叙。知县文举惠廷魁，拟请俟分发到省后归候补班补用。贡生杨艺林，廪生张万春，附贡生马廷辅，均拟请赏加训导衔。蓝翎知府用题升天津河防同知前任昌黎县知县何崧泰，拟请赏换花翎。运同衔直隶州用前任昌黎县江贡琛，拟请俟服阙后仍留直隶补用。昌黎县教谕于镜蓉，训导武承厚，均拟请赏加光禄寺署正衔。五品蓝翎昌黎县蒲河汛把总白云兴，拟请赏加四品顶戴。在任候选布政司经历昌黎县典史刘应选，拟请赏加盐提举衔。绅士尽先即选户部学习郎中张胜亭，拟请赏加道衔。同知衔候选知县文举赵世询，拟请赏加运同衔。五品封典千总张起亭，拟请赏加都司衔。候选布理问韩光祖，拟请赏加五品衔。举人候选教职齐锡三，拟请赏归本班尽先选用。举人候选教职张俊亭，拟请赏加光禄寺署正衔。武举甄元湛，拟请赏加六品顶翎。候选从九品马步云，拟请赏加五品顶翎。同知衔调署高阳县、乐亭县知县蔡志修，拟请以直隶州知州在任候补。乐亭县教谕单宗张，拟请赏加五品衔。乐亭县训导徐德玉，拟请赏加光禄寺署正衔。乐亭县典史吴惠元，拟请赏加布政司理问衔。前代理乐亭县咨补宣化县典史宋成瑔，拟请以县丞升用。五品顶戴蓝翎即补千总乐亭营把总于化龙，拟请以守备用。六品军功乐亭清河口把总马会魁，拟请赏加五品顶戴。国史馆誊录议叙候选知县庚子科举人史梦兰，拟请赏加五品衔。候选同知增贡生李润霖，拟请赏加四品衔。乾清门二等侍卫参将用壬戌科榜眼徐寿春，拟请赏加副将衔。三品衔前户部额外郎中己卯科举人刘玉衡，拟请赏加该员二代三品封典，并请将该员本身应得封典封其曾祖父母。二品封典捐职都司崔德玉，情愿将应得奖叙移奖其子崔焕文，拟请赏加五品顶翎。四品衔守御所千总周连城，情愿将应得奖叙移奖其子周遇辰，拟请以从九归部选用。捐职州同衔史梦松，拟请赏加五品衔。捐职千总衔萧奉典，拟请赏加守备衔。贡生萧文炳，拟请赏加布政司理问衔。俊秀刘元善，拟请以从九不论双单月尽先选用。书吏沈修棫、吴凤和、许元铠，经前督臣刘长佑派办剿捕马贼事务，并历随军营办理文案，不辞劳瘁，昼夜从公，始终奋勉出力。沈修棫应请以从九品不论双单月归部遇缺尽先前选用；吴凤和、许元铠二名请以指项巡检不论双单月归部遇缺尽先前选用。

111．候补道任信成到省一年期满甄别折十二月十四日

奏为道员期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳绩，保奏归入候补班人员，以到省之日起，予限一年，令该督抚详加察看，出具切实考语，奏明分别繁简补用等因，遵照在案。兹查有候补道任信成，浙江山阴县监生，由候补知府于同治七年署天津府任内，因保守郡城出力保奏，是年八月初四日奉旨：“着免补知府以道员用。”钦此。应以奉旨后第五日行文，按直隶照限二十日减半扣满计算，以七年八月十七日作为到省日期，扣至八年八月十七日，一年期满，自应遵照新章甄别。据该道开具履历清折禀请具奏前来。臣查该道任信成，精细稳练，才能治剧，堪胜繁缺之任，俟有应补缺出，照例序补。除将履历清折咨部外，理合恭折具奏，伏乞皇太后、皇上圣鉴。谨奏。

112．本年海运漕粮经费照案支销请免报部折十二月十四日

奏为同治八年分江浙、江北海运漕粮经杂各费，照案支销，请免造册报部，恭折具奏，仰祈圣鉴事。

窃照同治八年，江苏、江北、浙江漕白二粮，由海运津，计剥运江苏漕白米六十五万一千七百五十八石零，江北漕米八万八千四百十一石零，浙江漕白米三十三万一千一百六十六石零。自津运通需用官民剥船、水脚押运、经纪代投盘费、员弁兵役薪水饭食、迎护哨船弁兵口粮及垫舱席片、溜米席筒等项，一应经杂各费，据天津道会同江苏、江北、浙江委员撙节动支。事竣后，该道督饬委员逐款勾稽核实销筭，并将收回垫舱席片，估计变价，就款开除。计：江苏省共用九四平银八万二百七十二两四钱四分三厘五毫五忽，江北共用九四平银一万六百五十九两八钱六分九厘六毫九丝四忽，浙江省共用九四平银四万七百六十七两六钱四分七毫三丝二忽，均经江苏、江北、浙江各粮道在津照数核发。援案详请具奏，免其报部，仍分项造具细册，咨送各该省汇核办理等情前来。臣查历届江浙海运解津银两，系在应支帮费内动拨；江北上届海运经费，系在漕务项下动支。均于事竣造册，咨送各该省核办奏明，毋庸造报。此次海运自应照案办理，一体免其报部。除将清册分送各该省核办外，理合恭折具奏，伏乞皇太后、皇上圣鉴。谨奏。

113．提督刘克仁在营立功后身故请加恩予谥议恤折十二月十四日

奏为部将战功卓懋、积劳伤发身故，恳恩予谥，并交部议恤，以彰忠荩而慰幽魂，恭折奏祈圣鉴事。

窃查统带铭字左军提督刘克仁，从征南北，每战必身先士卒。同治三年围攻常州时，头颈各受枪伤尤为深重，年来驰逐疆场，失于调护，加以积受风湿，不时触发，入秋后病势益剧，因北地医药较艰，又以营务在身，未克静摄。当经给假令回合肥原籍就医，不意内损外亏，医药罔效，延至十月二十一日因伤殒命。据统领铭军布政使衔遇缺题奏按察使刘盛藻禀请奏恤前来。

臣查该提督于咸丰六年随同伊父把总刘士发投效皖军，年才及冠，英武知名。嗣刘士发战殁太湖，该提督负骸归葬，仗剑从戎，誓以灭贼报国，复仇为志，闻者壮之。同治元年冬，因臬司张树声募立树军，招令带队，转战大江南北，所向有功。前广西右江镇张树珊渡淮剿捻，令其分带三营兼总营务。五年十二月德安之役，率军先扼新家闸要隘，主将战殁，驰援不及，奏参奉旨谪戍军台。是时各路逆氛正炽，前直隶提督刘铭传素重其材，以将才难得，战功足录，屡请钦差大臣李□□奏留助剿，仰蒙俞允，遂令分统铭字左军六营。该提督感恩思奋，每战必先，黄安、赣榆、寿光、茌平等处大捷，剿灭东股西股捻匪，多立首功，先后奉旨免罪，并记名总兵、记名提督赏穿黄马褂，殚竭忠诚，间遇伤疾举发，亦必极力支撑。阅时三载，积病愈深。该提督沉毅精密，巨细躬亲。驻防直东以后，巡缉汛地，挑浚运河，酷暑严寒，未曾少息。今以伤发特重，竟致不起，念其世笃忠贞，功在南北，上有衰亲不能终养，下无嗣续尚待承祧，殊堪悯恻。合无仰恳天恩俯准，饬部将该提督刘克仁加恩予谥，并照提督军营立功后在营因伤身故例议恤之处，出自逾格鸿慈。理合恭折具奏，伏乞皇太后、皇上圣鉴训示。谨奏。

114．安肃县民焦荣等共殴李立城致伤身死并李廷樑京控案拟结情由折十二月十四日

奏为尸亲怀疑，砌词京控，审明按律分别定拟，恭折具奏，仰祈圣鉴事。

窃查安肃县民人焦荣等，用木棍共殴李立城致伤，越日身死一案。前据该县验报，当经前督臣批饬保定府审办，未据拟解。尸父李廷樑，即以焦荣挟嫌纠众逞凶刑仵、受贿匿伤、委讯逼结、纵凶不究等情赴京控，经都察院奏奉谕旨：“此案着交刘长佑亲提人证卷宗，秉公严讯确情，按律定拟具奏。原告民人李廷樑，该部照例解往备质。”钦此。钦遵将该原告咨解到直，当经前督臣行司督饬保定府提审，供词各执，饬提要证未到，尸父李廷樑复以前情控经前督臣催饬赶紧审办。未据审解，李廷樑即行潜逃，进京续控递回，行至安肃县因病身死。经县验讯，并无别故，解役人等亦无凌虐情弊，报经前督臣札饬核案详办。前升府费学曾因查李廷樑迭控各情虚实，均应彻究。该原告既已病故，必须该亲属等来省质讯，方昭核实。节次饬传，未到卸事。兹经该府恩福提集人证审明，拟议解由臬司张树声勘转到臣，亲提研鞫。

缘焦荣籍隶安肃县，与已死李立城即李立成并其父李廷樑同村居住，素睦无嫌。同治三年二月十七日，李廷樑之堂弟李洛格，托牙行杨端方说合，变卖庄窠，被李廷樑搅散。杨端方因不能开使用钱，向李廷樑不依。时焦荣在旁，亦称李廷樑多事，经人劝散。李廷樑疑系焦荣从中挑唆，曾称欲将焦荣牵控泄忿，经地方霍洛翠往向焦荣述知。十九日早饭后，焦荣虑恐李廷樑认真牵控受累，找向理论，又畏李廷樑打架力大难敌，顺带木棍防身。中途与李立城撞遇，焦荣即以其父不应将伊牵控之言向斥。李立城不服混骂，焦荣回詈，李立城上前夺棍，焦荣情急顺用木棍殴伤其右肐肘。李立城仍向扑殴，焦荣闪在身旁，用棍殴其右脚两下，李立城倒地。焦荣乘势复用木棍向其右脚连殴数下，先后致伤李立城右臁肕、右脚面、右，因手势稍重，以致右臁肕骨碎。李立城牵及焦荣祖先辱骂，焦荣忿极。维时，焦荣出继之子焦春儿由地工作回归趋至，焦荣揪住李立城发辫揿按，令焦春儿接过木棍在其左脚连殴数下，致将李立城左臁肕、左脚腕、左脚大趾、左脚跟殴伤，李立城住口不骂，焦荣等亦即歇手走回。经李廷樑等闻知，将李立城抬回报县验讯饬医。讵李立城伤重，延至是月二十七日因伤殒命。复经报县，时值该县侯国藩赴省公出，经代行典史勒差，将焦荣等获住，经侯国藩回县验讯，李廷樑因伊子伤多，疑系焦春儿之子焦德子等在场帮殴，并因右臁肕一伤甚重，疑系枪扎，即以焦荣纠众逞凶、刑仵受贿、匿报伤痕等情，由府赴司呈控饬县讯详。李廷樑复以前情控经前督臣批饬保定府提审，焦德子供无持枪帮扎，焦具〔春〕几等亦无在场帮殴，仵作丁自新、刑书胡洛厚等均无受贿、匿伤不报情事。惟李廷樑倚恃尸亲，坚执原呈，供不输服。旋据该县以另有相验案件，禀将该刑仵等发回膺役，案证霍永等据报患病，亦均取保调治。而李廷樑复又砌词赴京控经都察院讯供取结，奏奉谕旨，交审递解回直。当经前督臣刘长佑行司督同保定府先提集犯证审拟详办，经前升府费学曾屡讯两造，供词互执，饬提要证李林等未到，李廷樑即以焦德子等行贿脱逃等情控经前督臣催饬集讯究办。李廷樑复以李林唆使李二德将伊殴伤等情控府，提验并无伤痕。正在集讯间，李廷樑即行潜逃，复捏贿纵顶凶等情赴京续控，咨解回直，于六年四月十七日行至安肃县北关外，因病身死。报经该县程光滢验讯，并无别故，解役人等亦无凌虐情弊，取结具详，批府核案办理。经费学曾提讯焦荣等，供仍如前。因查李廷樑迭控各情虚实，均应彻究。该原告既已病故，必须该亲属等来省质讯，方昭核实。节次饬传未到，旋即升任卸事。该府恩福到任，查案催提，旋因捻匪窜入直境，省垣办理防务，不克兼顾，案证焦洛雨等俱各闻警潜回，迨军务平静，直境肃清，复经该府节次严札催提。兹据提集该原告之子李址八即李车儿等到案，督同委员提犯审晰前情，拟议解由臬司勘转到臣。亲提研审，据各供认前情不讳，究诘不移，案无遁饰。

查律载，共殴人致死，下手致命伤重者绞监候，余人杖一百。又申诉不实者，杖一百各等语。此案焦荣因闻李立城之父李廷樑的有欲将伊牵控之言，虑恐受累，找向理论，途与李立城撞遇，向斥致相争殴，辄与其出继之子焦春儿用木棍将李立城共殴致伤，越日身死，殊属不法。已死李立城身受各伤，其被焦春儿所殴之左臁肕等处，虽系最后下手，亦有骨损之处，第均非致命，又无骨折，不致戕生。惟被该犯焦荣殴伤右臁肕，深至骨碎为重，其为死于此伤无疑，自应以该犯拟抵。焦荣应合依共殴人致死，下手伤重绞律拟绞，监候秋后处决。焦春儿听从其生父帮殴，系属侵损于人，自应仍科凡人共殴余人之罪。焦春儿应合依共殴余人杖一百律，拟杖一百折责四十板发落。李廷樑于伊子李立城被殴身死后，报县验讯明确，辄因怀疑，迭次砌词，由省赴京呈控，查所控焦荣冒认正凶焦德子等持枪帮扎、刑仵受贿匿伤及其余各情，虽讯系痛子情切，怀疑妄控，及图准耸听，并非有心诬告，第申诉究属不实，李廷樑依律应杖一百，业已中途病故，应毋庸议。焦荣讯无冒认正凶，焦德子等亦无持枪帮扎，及此外并无帮殴之人，应与讯无受贿匿伤不报之刑书胡洛厚、仵作丁自新，均毋庸议。案已讯明，未到人证免提省累，余属无干，概毋庸议。至李廷樑中途身死之处，业经安肃县验讯明确，委因患病医治不痊所致，并无别故，解役人等并无凌虐情弊，均毋庸议。除备录供招咨部并咨都察院查照销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告在京所具甘结，核与在外控告次数相符，合并陈明。谨奏。

115．安肃县民李恩荣京控案拟结情由折十二月十四日

奏为怀疑砌词京控，审明按律分别定拟，恭折具奏，仰祈圣鉴事。

窃查安肃县民人李恩荣，以监生张殿元与伊父李允中有嫌，贿买马快陈顺，令李驴儿诬扳不遂，将李驴儿殴杀。复控伊父子架讼，县役锁押，索诈行凶，将伊父李允中推跌致死等情一案，控经都察院奏奉谕旨：“此案着交刘长佑督同臬司亲提人证卷宗，秉公审讯确情，按律定拟具奏。原告民人李恩荣，该部照例解往备质。”钦此。钦遵将该原告咨解到直。当经前督臣刘长佑行司督饬保定府先行审办，委查提讯，因饬传要证未到，案难依限审结，详经咨部展限各在案。兹据保定府知府恩福查案，催传被证人等到案，督同委员审明，拟议解由藩司卢定勋、臬司张树声复审勘转到臣，亲加研鞫。

缘李恩荣即李洛印，又名李印图，籍隶安肃县，庄农度日。李恩荣之父贡生李允中，即李时齐，在日与监生张殿元、文生张伯薰即张三卯邻村素识，先无嫌隙。咸丰年间，张殿元家坟地所种柏树被窃数株，因失物无多，未经呈报差缉。迨至同治四年四月初八日，该县捕役缉获行窃事主姚俊家小米等物案内，贼犯李驴儿到案，张殿元因知李驴儿居住邻村，忆及被窃坟树必非远贼，呈县提讯，李驴儿供认伙同逸贼阎套儿窃树属实，扳系李恩荣指使，窝留销赃。传讯李恩荣，并无其事，当即省释，将李驴儿管押，比缉阎套儿未获。李驴儿旋因在押患病，取保调治无效，于是年九月二十二日因病身死。李允中因伊子李恩荣被李驴儿妄扳窝窃，系由张殿元呈究所致，且误闻传言张殿元有贿买马快陈顺教供诬扳情事，心怀不甘，起意借尸控告泄忿，即捏以族孙李驴儿乞食，被张殿元、张伯薰父子推跌致伤身死等情控县。传讯时经尸伯李和儿因看明李驴儿尸身无伤，赴县呈请免验。李允中畏罪亦即投递悔状，经该县存禄讯明完案。随后李允中仍未输服，稔知是年闰五月间，民人张福寿与张伯薰因地涉讼，讯结有案，起意冒作张福寿，改名张福，令李恩荣赴县翻控。经存禄传讯张福寿，并无翻案情事，即据张伯薰查出李允中父子冒名翻控情由，禀由该县差派马荣、马锡太即马喜太将李允中父子传讯，坚不吐实，将李允中取保在店候讯，李恩荣押候复审。差传人证未到，即据张殿元以李允中父子架词唆讼等情控经前升府费学曾批县审讯未结。李允中即于五年四月二十四日在店患病，经店保何炳然禀县验明，饬令回家调治。而李恩荣在押虑恐问罪，于五月初九日夜乘看役范绪睡熟，乘间潜逃。讯明范绪并无贿纵情弊，即行责革，并比催马锡太等严传李恩荣未到。讵李允中于回家后医药罔效，延至五月二十五日因病身死。而李恩荣逃后，因闻差传紧急，即在各处避匿，并未回家，迨闻传言伊父系在丁家庄地方吐血身死，痛父情切，又虑到官问罪，即按照伊父原控张殿元等呈底，并希图耸准，添砌私押索诈等情赴京控经都察院讯供取结，奏奉谕旨，交审递解回直。经前督臣刘长佑行司饬提人卷督同保定府先行审办，前升府费学曾因人证未齐，提讯两造，供词各执，催传要证未到，案难依限审结，详经咨部展限。费学曾未及讯明卸事，该府恩福到任，查案催提，并摘提李驴儿之尸伯李和儿，及原保李允中之何炳然解省审讯，经该府督同委员审明，未据详办。旋据清苑县验报原告李恩荣在押患病，取保后在店因病身死。讯明看役店保人等均无凌虐情弊等情，经前署督臣官文批饬核案详办。嗣值陕捻窜扰，省垣防剿吃紧，不克兼顾，案证人等亦各闻警潜回。迨军务平静，经该府节次严札催提。兹据该府复审核案，拟议解由藩、臬两司勘转前来。臣复鞫无异，应即拟结。

查律载，申诉不实者杖一百等语。此案李恩荣在县冒名翻控，讯由其父李允中主令。至其饬押候讯，如果供吐实情，本可保释，即其畏罪在押潜逃，酌拟不应重杖已足蔽辜，其赴京所控各情，亦因痛父情切，怀疑耸听所致，一经传证质讯，即行据实供明，且系事出有因，并非有心诬告。第控词究多失实，自应按律从重问拟。李恩荣除越诉应笞并在押脱逃各轻罪不议外，合依申诉不实者杖一百律拟杖一百，业已在店病故，应毋庸议。张伯薰即张三卯，讯无贿买教供诬扳，亦无殴杀李驴儿情事，应免置议。马快陈顺即陈至顺，讯无受贿教供，应与讯无私押索诈行凶推跌李允中致伤身死之皂役马荣、马锡太，以及并无匿报人命之地方李书德，均毋庸议。张殿元讯无西霸天名号，即其被窃不报、砌控李允中各情，均系事出有因，尚无不合。李允中捏词屡控李驴儿因贫行窃，本干律拟，俱已病故，均毋庸议。余属无干，概毋庸议。案已讯明，未到人证请免提质，以省拖累。至李恩荣在店因病身死之处，业据清苑县知县何崧泰验讯明确，委因病剧所致，看役店保人等讯无凌虐情弊，亦毋庸议。逸贼阎套儿饬县严缉获日另结。除备录供招咨部并咨都察院查照销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告并未在别衙门控告，核与在京所具甘结相符，合并陈明。谨奏。

116．望都县民妇李杨氏京控书役王老明等案拟结情由折十二月十四日

奏为审明尸亲京控书役勒派兵车、私押索诈、凌虐毙命各情，均属子虚，按律分别定拟，恭折具奏，仰祈圣鉴事。

窃查望都县民人李廷幅，因充当小甲，托令皂役林老位等代雇兵差车辆，敛用车价钱文，无力归还，愁急在押，坠链身死。尸妻李杨氏捏以书役王老明等勒派兵车，将伊夫锁押索诈凌虐毙命，并添砌伊夫不应办差等词，遣夫堂弟李廷文作抱赴京控经都察院奏奉谕旨：“此案着交刘长佑督同臬司亲提人证卷宗，秉公严讯确情，按律定拟具奏。抱告民人李廷文该部照例解往备质。”钦此。钦遵并准将该抱告咨解回直，当经前督臣行司委提人卷来省，督饬保定府先行审拟详办去后。经该前升府费学曾集讯，供词互执，催提要证渠老连未到。即据清苑县验报，该抱告李廷文在押患病取保后，在店因病身死，讯明看役人等并无凌虐情弊，经前督臣批饬核案详办。费学曾因复讯原、被，供仍各执。饬提要证渠老连逃匿无踪，案难依限审结，详经咨明都察院展限，费学曾未及讯明，旋即升任卸事。该府恩福到任查案催提，嗣因捻逆窜入直境，省垣办理防务未暇兼顾，而原、被人等亦各闻警潜回，迨军务平定，地方肃清，频札饬催并委员守提。兹据该府提集原、被并要证渠老连等到案，督同委员审明，拟议解由藩司卢定勋、臬司张树声勘转前来，臣亲加研鞫。

缘李杨氏籍隶望都县，已死李廷幅即李洛良系该氏之夫，于同治五年充当该村小甲，帮同地保伙办差务。该县兵差过境，向系借资民力在于行差，九十六村庄均轮派车，每辆发给喂养钱文。是年三四月间，兵差陆续过境，经前县刘福龄循照旧章，先后共派固现村兵车七辆，票差林老位即林凯、冯太、杨春茂饬交。时值地保渠老连即渠惠患病，经李廷幅一手承催，交过兵车三辆，下余四辆，因兵差紧急，李廷幅不及雇备，央托承差林老位等代雇应差，共该车价京钱十千文，李廷幅恳令张老清即张名贤作保，许俟十日向牌户敛钱归还。迨后李廷幅将钱敛齐花用，无力归偿。张老清屡次往找，因李廷幅避匿不见，复被其妻李杨氏嗔斥，恐致累保，即于四月十二日控县，票差麻老贵即麻锡书，于六月初七日将李廷幅传案堂讯，狡供钱已交与渠老连，未经转给。该县刘福龄以李廷幅既已交钱文，何致避匿，向其追诘。因李廷幅出言顶撞，将其锁押，即交麻老贵看管，饬俟传到渠老连质讯。嗣麻老贵与李廷幅一屋住宿，见其面带愁容，问而不语。是月初九日，麻老贵因有另案进署当差，转派散役杨力勤将李廷幅看守。杨力勤曾闻李廷幅私叹钱已花去，直是无法之言，因不知其案情未经理会。午前李廷幅令杨力勤赴街代买烧饼，杨力勤信真往买，讵李廷幅因无钱交还，愁急轻生，即将屋门关闭，用门上横框所钉铁吊环穿入项带链头扣住，跪地坠链自尽。经杨力勤回归瞥见，喊同王怀朴卸救无及，李廷幅业已气绝殒命，报经刘福龄。正在禀请委验间，即经李杨氏闻知于初十日趋视，因见李廷幅脸上胸间发变，疑系受伤，项有坠痕，疑为勒毙。即以兵书王老明派车不均，麻老贵等索讨差钱、凌虐致死等情控县。未候批示，复添砌伊夫不应办差等词，由府赴司具控。时因刘福龄禀府饬委候补县吴师郊前往验讯，详批提府审办。及至李杨氏省控回县，因闻委员已验，痛夫情切，仍以前情即于八月间遣夫堂弟李廷文作抱赴京控经都察院讯供取结，奏奉谕旨，交审递解回直，当经前督臣行司委提人卷来省，督饬保定府先行审办。而杨力勤于解省后据报在押病故，经该前升府费学曾集讯两造，供词互执，催提要证未到。复据清苑县验报，抱告李廷文在押患病，取保后在店病故，讯明看役人等并无凌虐情弊，批饬核案详办。费学曾因复讯原被供仍各执，饬提要证渠老连逃避无踪，案难依限审结，详经咨明都察院展限。费前府未及讯明，旋即升任卸事。该府恩福到任查案催提，嗣因捻逆窜入直境，省垣办理防务，未暇兼顾，而原被人等亦各闻警潜回。迨军务平定，地方肃清，节次札催并委员守提。兹据该府提集要证渠老连并原被人等，督同委员审明，拟议解由藩、臬两司解勘前来，臣逐加研鞫。据各供晰前情不讳，复诘书役王老明等委无勒派兵车、私押索诈、凌虐毙命情事，案无遁饰。

查律载，狱卒失于防范，致因自尽，杖六十。又不应为而为，事理轻者笞四十。又，断罪无正条引律比附各等语。此案李廷幅即李洛良在押身死之处，业据委员吴师郊验讯，及该府恩福等提审明确，委因该欠差役林洛位等代为垫雇兵车钱文，已向牌户收敛花用，无力归偿，愁急轻生，自行坠链所致，并无别故。其于兵车分所应办锁押，系候质讯，死由短见，与人无尤，应毋庸议。杨力勤并不留心看守，以致李廷幅在押自尽，实属疏忽，惟例无治罪明文，自应比律问拟。杨力勤应比照狱卒失于防范，致囚自尽，杖六十律应杖六十，折责革役，业已在押病故，应毋庸议。麻老贵即麻锡书，虽无索诈凌虐情事，惟奉交管押人证，转派看守不能慎选妥役，亦有不合，应与传提质讯；畏累逃避之地保渠老连即渠惠，均照不应轻律笞四十，各折责十五板革役。李杨氏控词失实，究由痛夫情切怀疑所致，应与讯无教唆串控业已病故之抱告李廷文均免置议。兵书王老明即王德新，与子王六儿即王廷佐，均无通同门丁揽权纳贿，亦无包揽差务勒派兵车。林老位即林凯，与冯太等俱无勒令李廷幅承办兵车，锁所私押勒索逼迫，应与讯系无干之问。洛自高〈即〉洛荣、刘老魁即刘戒三、陈小鱼儿即陈小雨儿，均毋庸议。杨力勤在押与李廷文在店先后身死之处，已据清苑县验讯明确，委因病剧所致，并无别故，看役人等均无凌虐情事，俱毋庸议。

再，前任望都县知县刘福龄失察，押犯坠链自尽，例有处分，应候部议。除将看役杨力勤病故图结并备录供招咨部及咨都察院查照销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告李杨氏省控次数，核与抱告李廷文在京所具甘结相符，合并陈明。谨奏。

117．清苑县革兵苑泳盛乘火攫取他人衣服并邱瑞祥知情庇留按律定拟折十二月十四日

奏为革兵乘火攫抢，营员知情庇匿，审明按例分别定拟，恭折具奏，仰祈圣鉴事。

窃查清苑县革兵苑泳盛，乘火攫取事主卢承薰家衣服，并署右营游击武清营都司邱瑞祥截留庇护等情一案，前据该县禀报，当经前督臣刘长佑批司转饬保定府提集人卷严讯详办，一面将该都司邱瑞祥奏参奉旨革职归案审办。嗣据该府审拟由司解勘经前督臣刘长佑提讯，该犯苑泳盛供词翻易，即经驳回复审。并据该革员邱瑞祥以伤疾复发，禀准饬令暂行取保医治。该府奉驳后屡次提讯，该犯苑泳盛供词忽认忽翻。邱瑞祥于病痊后即投效前督臣刘长佑军营随剿枭匪，嗣因凯撤回归，经前署督臣官文并臣先后查案，节次札催传案审办。兹据该府恩福催传该革员到案，督同委员复审明确，拟议解由藩、臬两司勘转到臣，随提犯复加研鞫。

缘苑泳盛即苑盛儿，刘三即刘玉顺、邱瑞祥均籍隶清苑县。邱瑞祥由左营马兵历升武清营都司委署臣标右营游击，因随剿贼匪出力，保举以参将尽先升用。苑泳盛、刘三均先充后营兵丁，后因误卯误掺分别革退，从前均不为匪，与邱瑞祥、卢洛二平日互识。苑泳盛在城内西水门，与已革广西象州知州卢承薰家毗邻居住，并在唐家胡同开设烟铺营生。同治三年正月十七日夜初更时分，卢承薰家不戒于火，延烧厂棚，经其家人蔡福喊同街邻柴振邦等扑救，并将东院与苑泳盛家空院毗连之墙拆开，邀同柴振邦将各屋衣物搬至苑泳盛家空院堆放。维时卢承薰及其眷属均各避火外出，与苑泳盛同院居住茹老儿之妻因茹老儿并未在家，亦将衣物搬出院内出外避火。刘三、苑泳盛听闻先后踵至，苑泳盛见卢承薰等并未在家，蔡福等在各屋搬运物件，起意乘火抢取衣物，即向刘三告知，嘱令帮同搬运，得赃均分，刘三应允。苑泳盛因卢承薰家上房东土墙与伊家空院毗连，即用木桌垫登上墙，刘三进入卢承薰家屋内，陆续抢出衣服五十余件，递与苑泳盛掷在自家院内。蔡福等经见，意谓苑泳盛等代为搬运，并未理会。旋因延烧厂棚，内外隔绝，救火人等多有从拆开墙缺至苑泳盛家大门进出，苑泳盛等恐被窥破，均各歇手。刘三未经分赃，先自走回。苑泳盛将衣服装在自己衣箱，因有八件误掷在茹老儿衣服堆内，未经捡入，当浼素识之陈大将衣箱代负至所开烟铺存放。陈大并未知情。嗣茹老儿由外回归，见衣物在外堆放，火已将熄，即行搬入屋内，并未查点。迨火灭后，苑泳盛将铺存衣箱仍搬回家藏匿。次早经卢承薰查知，报明地方姜昆、路捕刘功，往向苑泳盛追问，苑泳盛不能隐讳，交出衣服三十件；茹老儿查出误捡衣服八件，亦即如数交还。维时卢洛二路经该处，耳闻其事，旋赴西街羊肉馆食饭，适邱瑞祥与右营外委李镕、马兵李景文亦赴彼共食，见而闲谈，卢洛二向邱瑞祥告述苑泳盛乘火抢取衣服犯事情由，邱瑞祥因苑泳盛素本安分，心生疑惑，即烦卢洛二往唤苑泳盛至彼查问。卢洛二应允前往。时值卢承薰因失物尚多，赴县呈报。经姜昆等将苑泳盛带同赴县，行至中途，卢洛二与其撞遇，即向苑泳盛述知前情，先自走回。苑泳盛央允姜昆等同至羊肉馆内，向邱瑞祥恳求庇护。邱瑞祥情面难却，亦即允从。当问姜昆等不将苑泳盛送案，能否可行。姜昆等答以苑泳盛赃未全交，不能免送。邱瑞祥因已允护，欲将苑泳盛带走。姜昆等拦阻，李镕等亦向拦劝。邱瑞祥声言有伊作主，无预汝事，即将苑泳盛带回家内居住。后经姜昆等将刘三、茹老儿拘获，并在苑泳盛家搜获脏衣十三件，送县传讯，给领票差押同卢洛二往传苑泳盛未到。经卢承薰以邱瑞祥将苑泳盛庇匿等情，赴臣衙门具控，批饬交县审办。而邱瑞祥先以不见传票未允交出，至二十一日始将苑泳盛交差送县讯详，并因犯供牵涉邱瑞祥匿犯窝赃，禀经前督臣刘长佑批府提审，将该都司邱瑞祥奏参革职，归案审办。经前升府费学曾提讯犯证供晰前情，而邱瑞祥一味支饰，坚不吐实。旋据清苑县申报刘三在监患病，提禁医治罔效，在押病故。批饬核案详办。复讯邱瑞祥，供仍狡展。因查该革员知情庇留，不特屡讯全案犯证供指确凿，且经事主呈控后，该革员犹复捏词为苑泳盛禀剖，其为有心庇护无疑，未便一任避就，应照众证明白，即同狱成之律分别拟议，解经前督臣提审。苑泳盛畏罪翻供，驳回复审，并因查验邱瑞祥伤病俱发，饬令取保医痊候讯。费学曾与前署府长启提讯该犯，供仍游移。饬查邱瑞祥伤病未痊，未及讯详，先后卸事。迨费学曾回任后复讯，犯供忽认忽翻。复据清苑县申报案证茹老儿在押病故，饬查邱瑞祥复患时症未到。费学曾旋即升任卸事。该府恩福到任，正在查催间，而邱瑞祥于病痊后即赴前督臣刘长佑大营投效。旋因大营凯撤，经前署督臣官文批饬传案集审，该革员复行托病延不赴质，屡经饬催。兹据该府提传到案，督同委员审晰前情，拟议解司提讯，犯供因与原详不符，驳回复审，仍照原拟解由藩、臬两司勘转前来，臣亲提研鞫。该革员已认知情庇留，苑泳盛亦供认前情不讳。复诘不移，案无遁饰。

查律载，抢夺人财物杖一百，徒三年，因失火而乘机抢夺者罪亦如之。又例载，失火乘机抢夺，但经得财罪应杖徒者，俱照本律加一等治罪，将为首之犯杖一百流二千里，为从杖一百徒三年。又例载，知人犯罪事发，官司差人追唤，而将犯罪之人藏匿在家者，减罪人所犯罪一等各等语。此案苑泳盛因毗邻卢承薰家失火，目击家人蔡福等搬运物件，辄敢乘机起意商同刘三抢取屋内衣服，殊属不法。所抢各赃，均经起获，据估值银三十两以上。按律罪止杖徒未获衣饰，讯系被人窃去未便并计科罪，自应按律问拟。苑泳盛即苑盛儿，应合依因失火乘机抢夺，但经得财罪应杖徒者照本律加一等治罪，首犯杖一百流二千里，例应杖一百流二千里；该犯系革兵照例再加一等，拟一百流二千五百里。刘三即刘玉顺，听从抢夺，应照为从例杖一百徒三年，亦系革兵加一等，拟杖一百流二千里，与苑泳盛均于左面刺抢夺二字。刘三业已病故，应毋庸议。苑泳盛至配折责安置。已革前署右营游击候补参将武清营都司邱瑞祥，于革兵苑泳盛乘火抢取衣物事后被获，辄敢庇护截留藏匿，实属藐法，亦应按律问拟。邱瑞祥应合依知人犯罪事发官司差人追唤，将犯罪之人藏匿在家者，减罪人所犯罪一等律，应于苑泳盛罪上减一等，拟杖一百徒三年，系现任职官，从重发往军台效力赎罪。卢洛二于苑泳盛事发被获后，辄为邱瑞祥往唤，亦有不合，应酌照不应轻律，笞四十；该犯等事犯到官，在同治四年六月初二日清刑恩旨以前，苑泳盛因抢拟流在部议不准援减之列；邱瑞祥以职官庇匿罪人，情节较重，均不准其援减。卢洛二所得笞罪，应予援免。地方姜昆等讯，无故纵情事，应与代负箱只、不知抢情之陈大，及误捡赃衣业经交还亦已病故之茹老儿，均免置议。余属无干，概毋庸议。已获之赃给主认领，未获各赃饬县查辑获日另结。至刘三、茹老儿在押身死之处，业据清苑县验讯明确，委因病剧所致，并无别故，看役人等亦无凌虐情弊，均毋庸议。除备录供招咨部外，所有审拟缘由，理合恭折具奏，伏乞皇太后、皇上圣鉴，敕部核覆施行。谨奏。

118．革员胡国龙等请暂免发遣片十二月十四日

再，臣接据总统西征皖军寿春镇总兵郭宝昌来禀，以该营前管带前军官总兵胡国龙，帮带营官游击夏如斌从征有年，迨后奉调赴秦随征，往来转战，颇著微劳。上年三月间，侍卫陈国瑞因直隶新练勇丁，营哨等官均未得人。经其迭次函商札调，遂将胡国龙、夏如斌二员暂行拨借，听其委用。讵胡国龙等于驰抵陈国瑞军营后，因年轻鲁莽，旋于高唐、清平一带跟追捻逆，陈国瑞谓其抗违谬妄，不遵调遣，迟误战机，禀由神机营奏奉谕旨：“胡国龙、夏如斌均着一并革职、发往军台效力赎罪，该部知道。”钦此。已于临清州将该二员押解前进，现闻该革员等中途抱病，未能前行。

伏查胡国龙等随剿数载，每战必先，且前次追捻入山，带队前驱，不避艰险，熟谙路径，能耐辛劳，今当西事方殷，需人甚急，禀请具奏，暂行免其发遣，饬调赴秦，仍交该总兵郭宝昌营中差委，以赎前愆而观后效等情。臣查该革员胡国龙、夏如斌于起解后，均因染病途中留医，未能前行。兹据郭宝昌以该革员等打仗奋勇，西征需人，请暂免遣前来，合无仰恳天恩，俯念西事方殷，正在用人之际，将才不易，准将该革员胡国龙、夏如斌二员暂免发遣，仍交郭宝昌军营效力赎罪，以观后效之处，出自逾格鸿慈。理合据情附片具陈，伏乞皇太后、皇上圣鉴训示。谨奏。

119．永定河营都司协备尹光彩千总刘昌安应勒令休致片十二月十四日

再，河营武职有督率弁兵奔走巡防之责，非年壮力强，勤奋耐劳者弗克胜任。兹查有前署永定河营都司协备尹光彩，年近七旬，难期振作。现署协备北岸千总刘昌安，年逾六旬，不耐劳苦。当此整顿河务之际，岂容衰老之员滥竽恋栈，亟应勒令休致，以重营务而慎河防。所遗各缺，容俟奉准部复另行拣选拟补，据永定河道查明详奏前来。理合附片陈明，伏乞圣鉴训示。谨奏。

120．记名提督刘盛瑺在营立功后身故请恤片十二月十四日

再，查铭字营营官记名提督刘盛瑺，自同治元年投隶铭军，英勇善战，经前任直隶提督臣刘长佑委带亲军马队，转战江南，迭著战功。迨铭军渡淮剿捻，添立先锋马队，复调该提督管带左营，每战出奇制胜，惟游击三年，驰驱数省，冲寒冒暑，久役积劳，渐成痨瘵。彼时捻逆鸱张，该提督自恃年力正强，矢志杀贼，不甘引疾陈情。六年，调带亲兵步队，赣榆、寿光大捷，迭斩巨憝，旋复分守运防，不遑昕夕，洎后分队出剿茌平力战，捻股歼除，甫得驻息，随饬在营调摄。奈以积受伤劳，日益增剧，因即给假南旋，不意于十一月初一日在清江途次病殁。据统领铭军布政使衔遇缺题奏按察使刘盛藻禀请奏恤前来。臣查该提督刘盛瑺行间效力，功绩最多，追念前劳，实堪悯恻。合无仰恳天恩俯准，敕部将刘盛瑺照提督立功后在营积劳病故例议恤，以彰忠荩而慰幽魂，出自逾格恩施。理合附片具奏，伏乞圣鉴训示。谨奏。

121．复设栖流所建盖土房情形片十二月十四日

再，查直隶省城附近地方，因上年捻逆窜扰，十室九空，盖藏本缺，今年又值雨泽愆期，收成歉薄，现届严冬，饥寒交迫，贫民觅食维艰，情殊可悯，亟应量为调剂。伏查同治六年秋间，天旱灾歉，民多失业，曾在四关设厂煮粥散放。七年春，兵燹仓黄，流离载道，又设栖流所收养难民，住厂食粥，嗣届冬令，因难民多未复业，仍就前所开厂收养，直至今春始行停止，数万男女，借此存活。本年自应仿照办理，以救穷黎。

臣与司道商酌，先在藩库筹拨一万两，札委务关同知恽桂孙在天津采买粟米四千余石，用船运省以备煮粥之用。惟查上年栖流所，系就在东关外教场营盘开设，现在铭军在此屯扎，此外别无宽大处所可资栖止，莫若另搭土房，仍令贫民住厂就食，既可免冒滥重复之弊，亦可免跋涉拥挤之虞。当饬委员会同清苑县在于四关外附城较近地方，相度地势，建盖土房四百间，共合银九百六十余两，仍由藩库先行筹款垫办。自十一月初一日起按日煮粥散放，遴委妥员专司其事，一切条规仿照上年参酌办理，务使实惠均沾，穷黎获济，以仰副我皇上念切恫瘝曲加赒恤之至意。仍俟明岁春融再行体察情形，分别裁撤，以节糜费。据总局司道详请奏咨前来，理合附片陈明，伏乞圣鉴训示。谨奏。

122．花马池直兵遣撤所有山西省原派之固本饷银改解部库片十二月十四日

再，查同治二年间钦奉谕旨，调赴甘肃花马池之直隶官兵三千名，所需粮饷议由直隶每月筹解银一万五百两，除将山西每月应解协直固本军饷银五千两就近划拨解抵外，计直隶每月尚应找解银五千五百两。嗣因此项官兵内有阵亡、病故及遣撤归伍，核计留甘不过千余名，复经前督臣刘长佑奏明，请将晋省划拨之固本饷银五千两解甘，似已足敷支放，其余银五千五百两毋庸再行找解，奉旨允准。旋因固本军饷改解部库，山西饷银仍令按月拨解花马池军营，作为直隶应协军饷。其直省练军领饷时，预将山西拨抵之银由直隶备齐拨发户部，即行扣抵。迨上年直省军务肃清，酌留兵勇案内复经前署督臣官文奏请，每月由部库拨发银四万两作为留防饷需，奉准部议仍将山西月解花马池饷银划拨，计每月实领部库银三万五千两，均经遵照办理在案。兹准署宁夏将军臣金顺咨会，以直省各标官兵赴甘年久，兼之粮饷两缺，困苦异常，该处军务现经左宗棠派兵进剿，所有直隶官兵奏明撤回归伍等因，知照到臣。

伏查直隶调赴甘肃花马池驻扎官兵，既经撤回归伍，则直隶应解之饷即应停止。所有山西省原派之固本饷银，应即按月改解部库，嗣后直隶每月领取留防兵勇饷银时，仍请按照四万两之数，即由部库拨发，以符原奏而清款目。据军需总局司道会详请奏前来，臣复核无异。除分咨查照外，理合附片陈明，伏乞圣鉴训示。谨奏。

123．附录廷寄　文翼奏请拨驻防张家口兵饷等事十二月二十日

同治八年十二月二十日，准兵部火票递到军机大臣字寄——大学士直隶总督一等毅勇侯曾国藩、察哈尔都统文翼：

同治八年十二月十九日奉上谕：

文翼奏请借款发给官兵俸饷，并请饬直省迅速拨解一折。张家口驻防官兵，同治七年秋季至八年冬季俸饷，前借厘捐散放应俟直隶藩库解到后解还部库。文翼因官兵操防紧要，九年春季俸饷亟应先期放给，请将已经解到之七年秋季俸饷借放，尚不敷银四千两，俟七年冬季俸饷解到时照数提出接放，一俟藩库将九年春季俸饷解到再行照数归还，解交部库，自为体恤兵艰起见，着照所请办理。并着曾国藩严饬藩司遵照部奏，即将九年春季俸饷先行拨发，嗣后按季迅速拨解，毋许积欠以济要需。将此各谕令知之。钦此。

遵旨寄信前来。

124．请修雄县南关外瓦济桥工程折十二月二十四日

奏为冲要桥梁，年久塌坏不堪，恳恩准予借款兴修，以通利济，恭折奏祈圣鉴事。

窃据雄县知县刘松岭详称，该县南关外有瓦济桥一座，系七省通衢，水陆交汇。自咸丰元年间前县蒋大镛请项兴修以来，阅今已届十八年，虽经该前县瑞恒于同治三年劝捐修补，惟所捐经费无多，全用旧料凑用，且有并未修补之处，迄今又阅六载。每年大雨冲淋，河水涨浸，一切桥板桥檩均多朽，南北码头雁翅栏杆亦多坍损，上而轮蹄碾轧，下而船篙抵戳，积久摧残，渐将倾圮，且北首已塌二空，若仅事粘补，恐旋修旋坏，转致阻碍驿路，应请大加拆修，以期永久等情，当经批饬清河道委员勘估去后。兹据委员候补知县耿觐光前往会勘，以前项工程委系刻不可缓，樽节估需工料实银二千八百一十七两七钱六分，绘图开折，禀由该管司道核议详奏前来。

臣查雄县南关瓦济桥本为南北要驿冲衢，上有七省文报往来，下有自津至省船只经过。咸丰元年前督臣讷尔经额汇案奏准借款兴修，迄今早逾固限，历经雨水淋浸，轮蹄碾轧，以致桥板、桥桩、横梁过木均皆朽，若不及令拆修，将来倾圮更甚，需费更巨。且往来文报，行人官差饷鞘，下及盐船商舶，必致一概阻碍，诚为必〈不〉可缓之工。复核所估工料银两，尚无浮多，自应准其一律拆修，以期永固而资利济。惟现当库款支绌，未便请帑兴修，拟请仍照上届咸丰元年成案，在于清河道库垡船夫生息项下如数动拨给领，照估购料，集夫赶紧兴工。一俟工竣，委员核实验收。至所借银两亦请查照成案，自同治九年上忙起，分作五年，在于该县阖属随同地粮摊征，批解还款。如此酌量办理，要工既可无误，舆情亦所乐从。除饬取勘估册结咨部外，所有雄县南关外瓦济桥借款拆修缘由，理合恭折具奏，伏乞皇太后、皇上圣鉴训示。

再，此案现在请拨道库垡船夫生息银两，系属借项，摊征归款，请免造册报销，合并陈明。谨奏。

125．查明畿南所属灾歉轻重来春应行赈恤酌拟办法折十二月二十四日

奏为遵旨查明畿南所属灾歉较重，来春应行赈恤，酌拟办法，奏祈圣鉴事。

窃臣接奉十月二十八日寄谕：“给事中陈鸿翊奏，直隶西南各属，本年雨泽稀少，灾歉已成，闻有报灾未遂，人怀乱萌之说。又广平属之清河、威县，毗连河南安阳等县，大名府则与曹州接壤，捻、幅余匪难保不潜伏其间。其开州等处，人心亦多浮动。现闻各处已渐有均粮等事，若饥民相率效尤，各匪乘机窃发，必至贻害地方，请饬曾国藩查明办理等语。着曾国藩迅即派员查明各该地方被灾轻重情形，分别赈济，如有应蠲应缓之处，并着赶紧奏明办理，以惠灾黎而消隐患。原折着抄给阅看。将此谕令知之。”钦此。

十一月初一日，臣即将通省被灾各州县应征钱粮，按照分数恳请蠲缓，会同兼管顺天府尹臣万青藜、府尹臣王榕吉等具折恭奏，于十一月初四日荷蒙恩谕准行，并附片具奏南路大、顺、广一带雨泽尤艰，种麦尤少，明春恐须另筹赈抚。奉旨：“知道了。”钦此。均经钦遵行知在案。

查本年直隶收成，以永平、遵化为最丰，天津、河间、宣化、正定次之，顺天、保定、深、冀、易、赵、定等府州所属均在歉薄之列，南路大名、广平、顺德为最下。八九月间，南三府各属所报灾歉情形，均不甚重，与臣在省所闻者不符，颇深疑讶，盖州县积习多以办灾为难，缘荒政之条例甚严，关系甚重。初报灾时，不论灾之轻重，即有先发一月口粮之例。厥后不论贫之极次，又有普赈一月之例。旋又有续赈、摘赈、大赈、加赈之例。蠲免则有七分、六分、四分之别。缓征则有三年、二年、次年之差，皆视其灾之分数以为区别。而分数凭官之一言为断，岂能恰如其量。同一县也，或东乡九分而西乡六分；同一乡也，或左村四分而右村五分。百姓起而相争，以为参差之处或涉偏私，即将来之或蠲或缓、多赈少赈，高下悬殊，分数之所辨甚微，而民间之所争甚巨。故州县之不乐办灾非尽恐免征之后办公无资，亦由赈事繁重，对百姓则易于见怨难于见德，对上司则易于见过难于见功耳。臣前闻南三府灾情较重，恐州县格于成例，狃于积习，所报或有不实不尽，因函嘱升任按察使大名道钱鼎铭亲历各处认真稽查，借重编门牌之便，抽记极贫户口，于腊月内汇齐禀报。该升道旋即出外查勘，遍历三府二十六州县之地。兹据钱鼎铭禀称，伏查三府中旱歉情形，以广平为最，大名次之，顺德又次之。

缘顺郡沾百泉河之利，并地又多，夏秋间偏得阵雨，虽九属高下不同，要皆可以支持，无须调剂。大郡开、东、长三处，因得黄河之润，转歉为丰。南乐、清丰光景尚不窘迫。广郡则磁州、清河、威县最佳，鸡泽、曲周稍次，而以肥乡、广平、成安、邯郸及永年县毗连肥乡之数十村庄，及大名所属之大、元两县为最苦之区，尤以肥乡、广平为极重，成安、邯郸、永年为次重，大名、元城二县为略轻。此七处急须设法补救两旬余，辙迹所经，体察真情，博采舆论，种种成法，皆不易行，惟有按口给钱最为直截了当。但勘灾宜细判等差，而望泽殊不分彼此。曾接见久官直省、素肯尽心之守令辈，佥谓本年酌办缓征，灾轻之区纷纷观望，不肯输纳，则将来酌办抽赈必致多所窒碍。然事关民瘼，又安能因噎废食？反复推求，惟有寓赈于贷之一法，就各属中著名灾重之县，就各县中著名灾重之村，复于一村中择老弱、病废、妇女及无业丁壮种地不满十亩者，往时尚可借贷。今年灾广，告贷无门，名曰极贫。即在此次重编门牌上详细揭出，编定户口，遍行榜示：某户某口加恩酌借口粮两月，大口每日给制钱若干，小口减半，由本村公正绅耆出具保状，俟秋成后酌量清还。不曰赈而贷，则邻近灾轻之区无可比较，不致生觊觎之心。二月中旬开办，办竣后即大张告示，宣布皇仁，按村晓谕，概行蠲免，毋须清还，俾穷黎得沾实惠，名为贷而实则赈矣。至灾区中之次贫者，本非无告之民，类皆有田之户，或有他技济生，或有春收指望，察核情形，尚可支持至三四月间，再行酌办，暂且不必调剂。若果雪泽不沾，春雨复少，此等次贫之户，固须接济，恐各属灾轻之区亦宜普为设法，届时春荒一成，实属难于着手，是惟虔祷天心之仁爱，默为转移，庶几司牧之愆尤，或可稍逭等情，禀复前来。

臣查户部则例，内开被灾五分者准酌借来春口粮等语。五分乃极轻之灾，本有准借口粮之例。广平等七州县据各属原报虽有尚不及五分者，而被灾较重，远近周知。钱鼎铭拟用酌借口粮之例，以暗行其赈济之实。期则宽以两月，足救春末之饥。惠不及于次贫，足杜冒滥之弊。所议尚为妥协。其按口给钱，亦古人所称施粥不如放米、散银不如发钱者恰相符合。惟七属贫民每县多或数万人，少则万余人，所费亦殊不赀。合无吁恳天恩，敕部于天津存储现钱项下拨制钱十万串，由天津运至大名，即交钱鼎铭经理赈恤事宜，预弭畿南无形之患，大局幸甚，微臣幸甚。至于以贷为赈，系恐灾轻之区，或生觊觎之心，故借此名以息争端，惟我朝遇灾蠲恤之典，皇仁最溥，良法最多。然法之最善者，分数亦必有轻重，贫户亦必有极次，断不能无向隅觖望之人，亦不能无幸泽争竞之事。此次虽未必尽合成法，然意在先救极贫，是谓之借贷也，可即谓之赈恤也，亦可但使稽察精细，心术公平，纵有觖望争竞，当亦不足深虑。若赈恤之地，无粮可买，尚应择要设平籴局数处，籴入则较市价略贵，粜出则较市价略贱，庶米商可广为招来，而贫民亦稍沾便益。倘其商贾流通，粮价不甚昂贵，则无须由官设局，是亦当预为议定者也。除通省各属应否调剂，同日另案具奏外，所有遵旨查明畿南所属灾歉较重应行赈恤缘由，恭折复奏，伏乞皇太后、皇上圣鉴训示。谨奏。

126．附录廷寄　畿南灾歉应行赈恤着崇厚拨钱十万串十二月二十七日

同治八年十二月二十九日，准兵部火票递到军机大臣字寄——大学士直隶总督一等毅勇侯曾国藩、三口通商大臣兵部左侍郎崇厚：

同治八年十二月二十七日奉上谕：

曾国藩奏，遵查畿南所属灾歉较重，应行赈恤一折。直隶南路之大、顺、广三府地方，本年雨泽稀少，灾情较重，经曾国藩嘱令臬司钱鼎铭亲历周查，以肥乡、广平、成安、邯郸及永平毗连肥乡之数十村庄，及大名所属之大名、元城为最苦。该督现拟寓赈于贷，就各属著名灾重处所编定户口，酌借钱文，请饬部于天津存储现钱项下拨出制钱十万串，由天津运交钱鼎铭经理赈恤事宜等语。畿南灾歉较重，自应设法补救，以靖地方。兹览该督所陈一切，具臻妥协，即着崇厚在天津存储现钱项下拨制钱十万串，由天津派员运至大名交钱鼎铭收领。并着曾国藩饬令该臬司妥为散放，以拯灾黎。如各州县仍有沾染前时积习不能实力奉行者，即由钱鼎铭禀明，该督指名严参，毋致泽不下究。该处次贫户口仍着该督察度情形，于来春分别赈恤。其给示晓谕及设局平籴各事宜，均着照所议办理。将此各谕令知之。钦此。

遵旨寄信前来。

127．滹沱河改道北流各属被害亟应设法修治折 ⁽¹⁾ 十二月二十四日

奏为滹沱河改道北流已阅两年，各属被害亟应设法修治，谨陈大概情形，仰祈圣鉴事。

窃维直隶有五大河，子牙河居其一，其上游即滹沱河也。该河源出山西繁峙县，入直隶平山县境，经灵寿、正定、藁城等县，下抵晋州。前此滹沱由晋州东行至衡水、武强，会合滏阳河，经过献县而后名为子牙河。又经河间、大城、静海等县，由天津县之海河入海。自同治七年秋初，河从晋州、藁城之间改道北徙，遂与滏阳河不复相通，因漫及束鹿、深州、安平、饶阳、肃宁、河间、献县、任邱、保定、雄县、霸州各州县，均被其患，而文安、大城受害最重，俗所称文安大洼者也。维时又值永定河南岸上汛决口未合，下游窜入大清河，致清河日受其累，节节淤浅。

臣抵任后，饬永定河道于三月间分段赶修，四月初旬南上合龙。又饬清河道，挖浚清河口、亚古城、龙湾村、张青口各段积淤，并挑浚府河，修建石闸，厥后永定河北岸复决，大清河亦未能一律深通，是微臣抱愧之事，然二河皆能兴工开办，究亦不无裨补。惟滹沱河未能兴工，一则因藩库难筹经费，一则因该河别无去路，是以久未定议而文安被害日深，亟思涸复田业。遂会商大、城两县绅民捐资，集众自行兴办。于该县之东隅开挖迸庄引河，由王口归入子牙河，将大洼积水泄去三尺有余，浅处一律种稻。满拟秋收可望，不料六月中滹沱河上游水涨，来源汹涌，其患仍与上年相等。不特文安一邑变为洪湖，即大城、雄县、任邱、饶阳、安平等属亦皆淹没田庐，浸占驿路，小民荡析离居，栖托无所。而滹沱既已北徙，旧河断流，向之由西河运盐至顺、广、正、赵等处者，今则舟楫不通，盐商误运，所关亦巨。且文安与雄县交界有西堤一道，文安则聚众筑塞堵御上游之水，雄县则聚众掘井以泄本境之水，竟用枪炮、器械伤毙文安守堤民夫。七月、九月迭次争斗，两造汹汹，相持不决。现虽经委员弹压劝谕，暂停械斗，而水患未除，争端终不得息，仍恐数县交讧激成巨案。此皆最切之患，不可不急为修治者也。

臣数月以来，博采群言。

有议改平山县冶河以分其势者。查元时曾辟冶河，自为经流，不与滹沱相合。雍正初年，怡贤亲王亦奏称冶河引入洨河，则滹沱之猛可减，然洨河本入宁晋泊。今泊已淤塞，难容巨水。且滹沱挟水至多，亦不待会同冶河方能为患，是分辟冶河未必有益也。

有议由雄县之辛庄挑引河入王口盐河者。查辛庄至王口八十余里，皆穿文安之境。文安形同釜底，若导滹沱横贯县境，则永远为患。且迸庄王口亦并不能畅泄河水以救目前之急，是辛庄引河更不宜挑也。

有议从去年新徙之道开浚以复其旧者。查晋州下至武强二百余里，河徙之后一片粗沙，旧道多成平陆，间有河形亦若隐若见，绝少大段槽道，势难开挖，且前明至今，滹沱屡次迁徙，从不能挽由故道而行，诚以河因高壅而决水徙沙停，断难遽还旧观，是故道不能竟复也。

有议于南旺村开通引河以达献县回子牙之故道者。臣派员至该处测量高下，人力似尚可施，惟田亩皆膏腴之地，百姓不愿开河，且由献县修治，上游仍然泛滥，盐运仍然不通。此献县之不宜开挖也。

有议开王村废闸引滹沱之水分消西淀归入大清河者。查大清河地势较高，不惟不能多消滹沱积水，且恐引西淀之水灌入文安大洼，是开王村闸未必有益也。

迭经委员查勘，迄无定议。最后派委清河道，费学曾、候补道陈重前往细勘，另筹修治之法。访得藁城南楼村迤南，尚有乾隆五十九年迄咸丰元年滹沱间行之故道，自藁城东门外起经晋州，赵州、宁晋之境，计共河路一百八十里，至冀州邵村下会滏阳，河形尚存，其下游且间有宽至二十余丈，深至一丈余者，虽亦多有游平，若就此施功，尚可着手。该道着于九月履勘、绘图、贴说，会同禀复。

臣批令会商藩运两司酌筹款项，设法兴办，并饬令再赴藁城一带复加勘估。兹据费学曾等于十一月底回省，勘得藁城新徙河口，水深一丈，面宽七十一丈，接连两岸老坎、嫩滩共长三百一十丈，拟筑大坝以堵塞之。高二丈五尺，底宽十五丈，顶宽五丈，两旁依次递减，惟旁无堤埝，筑坝无处生根，拟接修土埝长九千一百五十丈，计五十余里，以遏旁溢而固坝基。其引河之新开者，拟自藁城东门外坝前起，至陈村旧河首止，裁湾取直，共长一千一百六十丈，以下接入旧河，间有平滩至晋州界止，连前共长九千七百三十四丈，拟挑宽二十丈至十余丈不等。又晋州境内工长一千二百八十丈，藁城境内工长四百丈，赵州境内工长三千四百五十丈，晋州境内工长二千八百五十丈，宁晋境内工长九千二百七十丈，约计估银二十万两有奇。该道等所以不能确估定数者，据称专就引河坝埝工料计之，其数尚不过十七万两，惟坝埝所占之民田，若民间索取地价，则多寡难以预定。又引河所经之处应纳地粮，有从前除额今未升科者，有从前缓征今已起征者，现在皆成熟地，若民间求索地价，则多寡尤难预定。论大河官工之常向无价买民地之理，此费本属可省，然亦须察看舆情，权衡事势乃能定局。

臣本拟于明年二月兴工，急拯文安等处之灾，惟经费太巨，前在天津与运司商酌，拟令挪垫银十万两，将来按引摊捐，数年归款，此外尚短十万余两，无从筹措。而访诸众论，皆称修治滹沱河系毫无把握之事，或谓该河性善迁徙，即就《束鹿县志》而论，自顺治至乾隆百年之间，已徙二十五次。一县如此，他县可知。迁徙即无定所，修筑亦属徒劳。或谓滹沱河剽悍激烈，不受约束，堤防愈坚，冲决愈甚。且其下有伏流，往往水尚未至，土已迸裂，居民见而预避，不久即有横流经过。筑堤埝于伏流之上，断难久峙。或谓滹沱河挟沙最多，质本硗薄，性最松浮，从前怡贤亲王修治之时，亦系旋开旋淤，今仅筑埝浚河，勉救目前，仍非经久之计。若必远筑长堤，大开引河，不得不议岁修。即有岁修，必设汛官，将来日增无穷之费，而水害仍不能免。

臣正虑筹款之无着，而闻此数说者，又恐巨款付之一掷，不得不徘徊瞻顾。然念文安之沦为巨浸，雄县之互相斗争，及西河盐船之别无运道，又不忍置之不问，反复焦思，迄无长策。兹拟改于明年八月秋收后筹定经费，再行兴办。理合先行具奏，请旨敕下部臣核议。此虽疆吏之责，本不必重烦廷议，惟水患迫近畿郊，当此众说纷纭，或办或否，或别有良图，得在廷臣工讨论裁夺，则是非得失，可以折衷至当，而迟至明秋则筹款购料等事措置亦觉暇豫。所有滹沱河改道北流，亟应设法修治缘由，谨会同兼管顺天府尹臣万青藜、府尹臣王榕吉恭折具奏，伏乞皇太后，皇上圣鉴训示。谨奏。

————————————————————

(1)  此件与万青藜、王榕吉会衔具奏。

128．复奏直属本年秋禾灾歉村庄来春应需接济折 ⁽¹⁾ 十二月二十四日

奏为查明本年秋禾灾歉，各州县来春应需分别调剂，恭折复奏，仰祈圣鉴事。

窃臣承准军机大臣字寄，同治八年十月初三日奉上谕：“本年湖南晃州厅属被扰，陕西蒲城县被旱，山东长山等县卫被旱、被雹，节经各该省奏到，已加恩将新旧钱粮分别蠲免缓征。并因御史宋邦僡奏陈救荒事宜，特降谕旨，令被灾各省督抚妥筹办理。其江宁被水各属，业经该督抚酌给粮米，安抚灾黎，复谕令筹款抚恤。浙江杭、嘉、湖三府属江流雨涨，田亩被淹，已谕令该抚派员履勘，分别调剂。湖南安乡等县被水，经该抚筹款赈抚，勤碾仓谷接济，并谕令将近省各县灾民，酌拨经费遣抚，准将京饷截留八万两修堤以工代赈。湖北武昌、汉阳等属被水，谕令该督抚查勘成灾分数，奏请蠲缓钱粮，并准借拨京饷等项银三十万两兴修堤垸，以工代赈。贵州连年被扰，亦谕令该抚查明，将应征钱粮分别奏请蠲缓。安徽怀宁等被水十余州县，亦经该抚先后筹款及提借兵米赈恤，并俟水涸后兴修江堤，以工代赈。甘肃平凉等府属频年被扰，难民逃避入陕，经该抚先后奏明筹款赈济，小民谅可不致失所。惟念来春青黄不接之时，民力未免拮据，着传谕该督抚等体察情形，如有应行接济之处，即着查明据实复奏，务于封印以前奏到，候朕于新正降旨加恩。再，浙江龙游等县早禾被淹，兰溪县被风，永康等县被旱，直隶霸州等处二麦被水、被旱，江西南昌等属田庐被淹，山东韩庄被扰，江苏镇江等处大雨积水，禾棉受伤，均经该督抚等奏明并委员查勘酌量抚恤，即着迅速办理，并将来春应否接济之处一并查明，于封印前奏到。此外各省被灾、被扰地方，应行调济抚恤之处，着该将军、督抚等一并查奏，候旨施恩，将此各谕令知之。”等因。钦此。仰见我皇上念切恫瘝，有加无已，凡在臣民，同深钦感。

伏查直属本年夏秋缺雨，滨河及低洼地方又有横流淹浸，致霸州等十一州县，并武清等五十六州县，或系二麦被水、被旱，或系秋禾被水、被旱、被雹、被风。内除高阳、保定二县仅止麦收偶歉，井陉、行唐、元氏、新乐、保安、宣化、西宁等七州县被旱、被雹较轻，应行剔除外，实计勘明秋禾被水、被旱、被雹、被风灾歉，及二麦被水、被旱，秋禾又被水、被旱、被雹灾歉共五十州县，均经臣奏恳圣恩，分别蠲缓带征粮租，以示体恤。并声明开州、东明、长垣等三州县系连年被淹，与寻常灾歉不同。仅止开州一处，应行改赈为抚。又安平县成灾六分，村庄照例亦应赈济，惟据该县等会议以钱粮照例蠲免，足资体恤，察看民情安贴，亦可毋庸议恤，以节经费。奉旨允准各在案。皇恩浩荡，至优极渥，凡属灾黎，无不同声胪颂。兹又以来春青黄不接之时，诚恐民力拮据，复蒙垂询，应否接济，随经饬司钦遵恭录恩旨，转饬遵办去后。兹据布政使卢定勋移行各该本管道、府、厅、州查明，拟议详请具奏前来。

臣查直隶本年旱灾颇广，水与风雹均尚不宽，所有武清等五十八州县内，仅开州一处应办抚恤。东、长二县察看民情安贴，暂可无庸调剂。安平县成灾贫民，虽据委员勘明，现亦无须议赈。惟来春是否不致乏食，应否加赏口粮，或应如何抚恤，均难预计，应请仍照历届成案，俟至期察看情形，再行核实查办，庶免糜费。但地亩既被灾歉，民力未免拮据，且于来春二月间即当开征新赋，届期若与成熟村庄应纳钱粮一律并征，民力实形竭蹶，即勘不成灾，歉收三四分，各村庄如彼时新旧并征，民力亦有未逮，均须分别酌加调剂，以示体恤。合无仰恳圣恩俯准，将开州、东明、长垣、安平、武清、广平、元城、丰润等八州县成灾五、六、七、八、九分各村庄，应纳同治九年春征新赋，一切正杂粮租，均请缓至同治九年秋后启征。其开州、安平、武清、广平、元城、丰润等六州县歉收三四分各村庄，应纳同治九年春征新赋、正杂粮租等项，均请缓至同治九年麦收后启征，以纾民力。

又霸州、文安、大城、固安、永清、东安、昌平、清苑、满城、完县、雄县、束鹿、安州、河间、献阜城、肃宁、任邱、天津、青县、静海、沧州、南皮、盐山、庆云、赞皇、无极、邢台、平乡、广宗、巨鹿、永年、邯郸、成安、肥乡、曲周、鸡泽、磁州、大名、延庆、尉州、赵州、柏乡、隆平、高邑、临城、宁晋、深州、饶阳等四十九州县，歉收三四分各村庄，并博野县原报本年二麦被旱歉收三分村庄，同深州连年积歉各村，内除应纳同治九年新赋均仍照常征收，及将磁州连年积歉各村庄应缓节年钱粮仍俟缓征限满，遵照历年奏准成案，由近及远，按年挨次接续分年带办外，应请将各该州县被歉各村，其原缓至同治九年麦后启征之歉收四分村庄应征本节年粮租，同歉收三分村庄、并深州连年积歉村庄以及博野县本年二麦被旱歉收三分村庄，各应纳节年粮租、屯粮、米谷、粮豆、灶课并河淤、海防经费，储备军饷等项地租及出借仓谷等项，一并展缓至同治九年秋后启征，以舒民力而广皇仁。至各州县灾歉村庄贫民，除大名、元城、永年、广平、肥乡、成安、邯郸七县，查明拮据特甚，应行调剂，同日另案奏办外，其余各州县来春青黄不接之际，如有缺乏籽种、口粮或市集粮价昂贵宜借宜粜，先尽本处常议等仓谷内动支。如本处仓谷不敷，即邻封协拨。倘本处与邻封均无仓谷可动，再行由司筹议出借折色。随时察看情形，另行分别核实办理。至津军厅应征苇渔课纳粮地亩内有坐落天津县地方者，如有应行接济之处，仍应照案归入天津县被歉村庄内一并查办。所有本年秋禾灾歉各州县来春应需接济分别查议缘由，理合会同兼管顺天府府尹臣万青藜、顺天府府尹臣王榕吉合词恭折复陈，伏乞皇太后、皇上圣鉴训示。谨奏。

————————————————————

(1)  此件与万青藜、王榕吉会衔具奏。

129．候补道叶伯英期满甄别折十二月二十四日

奏为道员期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳绩保奏，归入候补人员，以到省之日起，予限一年，令该督抚详加察看，出具切实考语，奏明分别繁简补用等因。遵照在案。兹查按察使衔直隶候补班前先补用道叶伯英，系安徽怀宁府人，由甘肃候补班前先用知府，因在豫办理团练并剿办各股捻逆出力保奏，于同治二年十月初八日奉旨：“着以道员仍留甘肃归候补班前先补用。”钦此。奉准部复照原保官阶班次补用，毋庸留省，复捐免保举并捐指直隶，旋丁母忧回籍守制，服满起复，领咨赴部。七年十一月初八日引见，奉旨：“着准其免补本班以道员指省直隶归候补班前先补用。”钦此。于是年十二月初六日到省。又因剿办汝光捻匪，一律肃清，经河南抚臣李鹤年查明该道尤为出力，开单请奖，奉旨：“着赏加按察使衔。”钦此。今自到省之日起，扣至八年十二月初六日，一年期满，自应遵照新章甄别。据该道开具年岁履历清折，禀请具奏前来。

臣查该道叶伯英持躬谨慎，办事精密，堪胜繁缺之任，俟有应补缺出，照例序补。除将履历清折送部外，理合恭折具奏，伏乞皇太后、皇上圣鉴。谨奏。

130．期满笔帖式西拉布仍归记名知县由部铨选折十二月二十四日

奏为期满笔帖式请免留直候补，仍归记名知县原班，由部铨选，恭折奏祈圣鉴事。

窃查臣衙门笔帖式西拉布，年四十岁，镶红旗满洲文绪佐领下人，由官学生考取翻译生员。道光二十九年十月，考取缮本笔帖式。咸丰二年，补吏部汉档房缮本笔帖式。三年期满，奏留本部。六年，补授实缺笔帖式兼文选司稽勋司汉档房委署主事，在部行走十二年，食俸八年。十一年，京察一等。同治元年，由本部保送正途知县，奉旨：“着记名以知县候选。”是年十一月，由本部保送各省内院笔帖式。二年四月初一日，奉旨：“直隶总督衙门笔帖式员缺着西拉布补授。”钦此。是年六月二十五日到任。同治三年五月二十八日丁父忧请假回旗，百日孝满，于是年九月二十二日回任。嗣因剿办枭匪案内保奏，于同治七年七月十六日奉旨：“着开缺以知县留直归候补班补用并赏加同知衔。”钦此。业已奉准部咨。兹据该员西拉布禀称，在省需次补缺无期，且资不继，实属无力候补，恳请奏明以同知衔仍归记名知县原班，由部铨选等情前来。

臣查该员所禀自系实情，合无仰恳圣恩俯〈准〉，将期满笔帖式留直补用知县西拉布准其归于记名知县原班铨选。如蒙俞允，俟命下之日，即饬将代理武邑县交代算明交清，给咨回旗赴部投供候选。理合恭折具奏，伏乞皇太后、皇上圣鉴训示。谨奏。

131．奏参泰宁镇右营守备尹国樑任性妄为请革职提讯折 ⁽¹⁾ 十二月二十四日

奏为守备任性妄为并庇纵弁兵索诈民财，请旨即行革职，以便提省审办，恭折奏祈圣鉴事。

窃照陵寝重地，巡防不容稍懈，营伍宜肃，弁兵尤贵整饬。兹查泰宁镇右营守备尹国樑，年五十四岁，天津县人，由行伍历升今〈职〉，咸丰六年十二月二十六日到任。现据泰宁镇总兵清安咨呈，以该员轮应驻巡陵寝之期，竟迟至次日始行前往，并禀控左营守备姜保淑迎合见好。迨经委员集询，又不指出实事，其平日任性妄为，已可概见。且有右营额外外委张试元等，诈使民人冯士堂钱文一案，饬令该员讯问，复敢回护庇纵，并不彻讯根究，率行勒结。当此奏明章程慎重守护之际，此等庸劣之员，未便稍事姑容，揭请参办，并准提督咨会前来。除饬提一干人等来省归案质审外，相应请旨将现任泰宁镇右营守备尹国樑即行革职，以便严审彻究。理合会同直隶提督臣傅振邦合词恭折具奏，伏乞皇太后、皇上圣鉴训示。谨奏。

————————————————————

(1)  此件与傅振邦会衔具奏。

132．按律拟结三河县民妇王高氏误毒伊翁王泳幅身死折十二月二十四日

奏为审明逆伦重犯，照例办理，恭折奏祈圣鉴事。

窃据前署三河县知县厉能官，验收民妇王高氏用信谋毒伊姑王张氏未死，致误毒伊翁王泳幅身死一案。当经前督臣官文因情罪重大，批饬解省，饬发保定府审办。兹据该府恩福审明，拟议由臬司张树声复讯招解前来。臣亲提研鞫。

缘王高氏籍隶三河县，已死王泳幅并王张氏系该氏翁姑。王泳幅生有三子，长子王喜即王高氏之夫，次子王德、三子王三，均未娶妻。王高氏素性刁恶，不服翁姑管教，时向顶撞吵闹。王喜素畏其妻悍泼，王高氏亦不服其管束，邻里咸知。同治六年七月不计日期，王高氏偷卖家中粮米，被王张氏看出斥骂，王高氏将王张氏推跌，王张氏欲行休弃，经人劝止。是年十二月三十日，王高氏以度岁肉少，又与王张氏争吵，复行将王张〈氏〉推跌，王张氏因值岁暮，隐忍未较。至七年正月初七日，王张氏因王高氏难以同居，与王泳幅商明，将王喜夫妇及王德分居各炊，惟王三尚幼，仍随王泳幅夫妇过度。王高氏因夫弟王德名虽分家，实则暗随王张氏食用，并疑王张氏有未分家私。次日将王张氏屋内柜盖开启，翻出东钱十七千，白布三匹，声称不将钱布分给，明系留给王德等之言，向王张氏吵嚷。王张氏当将布匹分均，钱系由伊纺线所积，未允分给，王高氏复向不依。王张氏大骂欲殴，王高氏负气走回。因思此次分家，本属伊姑主意，显系将伊夫妇分出，暗中照应夫弟，今有存钱不分，反欲打骂。又因王张氏平日相待无情，并图日后独把家务，起意将王张氏毒毙，即找出上年伊翁药虫余剩信块一小包，乘间砸研成末，用纸包好，藏掖身边，以冀乘便下毒。因王张氏终日在屋纺织，一时未能下手。至十六日下午王张氏出外有事，王泳幅等因值新年均未在家，王高氏走入王张氏房内，见有半盆剩粥，上盖水瓢，意料伊姑省俭，此粥必留伊姑自吃，定为伊翁另作晚饭，当将身带信末放入粥内，仍用瓢盖。时王张氏自外回归，王高氏听闻步履，即行出屋，虑被窥破，假作吸烟，即在外间佛台点火。王张氏进入里间，曾〈见〉盖粥水瓢移动，亦未理会。是日傍晚，王泳幅回家，王张氏已为另炊新粥，将次成熟，因王泳幅声称饥饿，先将剩粥另锅温热，当与王泳幅各食一碗。王泳幅复吃新粥两碗，出外拾粪，旋各腹痛呕吐，王泳幅经人搀扶回家。王喜、王德亦各由外回归，询明情由。王喜因知伊妻为分钱布曾与伊母争吵，并见其妻连日气色不好，即疑其妻下毒，忆及上年药虫余信，找寻无获，即向王高氏追问。王高氏答以翁姑即死有伊承当，王喜亦不敢再问，当与其弟王德设法救治。王张氏渐觉轻减，王泳幅因被新粥压胃，其毒未能尽吐，日见沉重。王喜拟将王高氏送官，又虑其母家不依，于十九日找向王高氏之母高赵氏告述前情。高赵氏即以王喜等下毒诬赖伊女之言向王喜肆骂。王喜即行逃避，总未回家。讵王泳幅调治无效，延至是月二十三日因毒殒命。王德投保报经前署县厉能官差拿验讯，详批解省，饬发保定府审供前情不讳，复诘不移，案无遁饰。

查律载，谋杀夫之父母，已杀者凌迟处死等语。此案王高氏因翁姑王泳幅、王张氏将其夫妇分居，知系伊姑王张氏主意，复为藏钱不分，心怀怨恨，兼因平日相待无情，并图独把家务，起意将王张氏毒死，用信末放入粥内，以致王张氏与夫王泳幅同食，王张氏伤而未死，王泳幅因毒毙命，实属恶逆已极。该犯妇谋杀其姑，而误毒其翁致毙，即与谋杀其翁无异，自应按律问拟。王高氏合依谋杀夫之父母已杀者凌迟处死律，应凌迟处死，照例即在省垣正法。臣于审明后，恭请王命饬委臬司张树声并臣标中军副将冷庆，将该犯妇王高氏绑赴市曹，凌迟处死，系妇女免其枭示。在逃之王喜，于其妻王高氏谋毒其姑，虽历讯犯证，事前因不知情，其平日不能管教其妻，亦因畏其悍泼所致，第当盘问已得端倪之际，不即送官究治，乃因惧其母家不依，并被妻母高赵氏吓骂，辄行逃避无踪，应饬县严缉获日另结。高大讯无藏匿王喜情事，其母高赵氏斥骂王喜之时，尚未明晰情由，均毋庸议。案已讯明，因病未到之王张氏及地邻人等免提省累。除备具供招咨送刑部外，所有审明办理缘由，理合恭折具陈，伏乞皇太后、皇上圣鉴，敕部查照施行。谨奏。

133．已革龙泉关都司陈士英被控擅理民词折十二月二十四日

奏为已革都司被控擅理民词等情，审明按刑办理，恭折具奏，仰祈圣鉴事。

窃查阜平县铺民李得库等呈控龙泉关都司陈士英擅理民词，吓诈民财，以及奸虐妇女致毙，收留逃兵等情一案。前据署正定镇总兵常存禀经前署督臣官文行司督饬保定府研审究办。嗣因据讯该都司陈士英恃符狡展，臣奏奉谕旨：“陈士英着先行革职严审定拟，该部知道。”钦此。钦遵转饬审办去后。兹据保定府知府恩福督同委员提讯明确，拟议详由藩、臬两司复核会详请奏前来。

臣复加确核。缘陈士英籍隶正定县，前由提标右营守备任内出师甘肃，经前任陕甘督臣都兴阿奏补龙泉关都司，同治五年九月二十日到任。李得库、王德胜均籍隶山西，寄居阜平县。李得库在龙泉关开设药铺营生，陈士英与之交往认识，并常至其铺坐歇。王得胜向充龙泉关都司衙门守兵，陈士英派令巡更、砍柴，差务辛劳，后因误差斥革。龙泉关在于阜平西鄙，距城百有余里，该关附近居民口角细故，间向都司署内赴诉，陈士英曾为排解息讼。其有具呈控告之件，陈士英因无审断之责，均系送县究办。该都司前与阜平县知县续魁同在陕甘襄办军务素识，因值文武同官，遇事契合，外人未悉底蕴，疑为陈士英系与续魁结盟换贴，并嗔其动以送县之言，向人威吓。

同治五年十一月间，茨沟汛领旗高天恩与字识高天堂、高焕章等，于汛兵公出之时，派令病兵吴万善往充练军未允，高天恩即以抗不遵调具禀，吴万善情急，亦即赴关鸣冤。陈士英验明吴万善患病属实，并非抗违，欲将高天恩送县惩治，并因署内字识李华肇与高天恩等素好，疑其知情，称欲一并送究。李华肇、高天恩等闻而畏惧，托令李得库往向说情。陈士英因关上龙王庙坍塌，欲修无款，勒令高天恩等共出制钱六十千文，作为修庙之资。高天恩等无奈，如数措交。陈士英即令经管帐务之传号李令闻收存。六年四月间，龙泉庙会之期间，有赌博之人，经陈士英由郡公回查知不依，又系李得库说合，勒罚会上首事人等充公大钱四十二千文，仍交李令闻收存。后值是年防赌紧急，陈士英将赌案罚钱制买军火器械，动用无存。其高天恩等所出修庙钱文，除酬神马王演戏用钱十五千外，所余制钱四十五千仍李令闻经管。随后李得库因见龙王庙日久未修，疑系陈士英吞钱入己，即向催促。陈士英心不输服。时有陈士英乡亲至，被李得库邀令在铺居住，供给饮食。事后陈士英并未道谢，并嗔李得库与其署内掌房语言争辩，及在署后山上采取艾叶，欲行送县处治，李得库因而气忿呈控。其时，革兵王得胜忆前在营曾给陈士英赎回邢富之弟邢子任，押去官枪垫付制钱二千未偿；并陈士英前由军营带回女子，于同治六年三月间患病身死，经伊前往抬埋，陈士英许赏钱文未给。又伊服苦载余，无辜被革，犹不令伊在关营生，闻得营兵邢富、邢得名父子系由练军脱逃更名复充，反行收留，心怀不平。又闻陈士英擅受民词，伏复恃县官换帖结盟，借端讹诈。并从前暴病女子，系被陈士英图奸毒殴、威逼服毒致毙等情，即与李得库一同控经正定镇移会正定府王启曾委查提讯，因陈士英狡辩，未克定案。禀经前署督臣官文行司提省，督饬保定府研审究办。嗣因据讯该都司陈士英恃符狡展，经臣奏奉谕旨：“将陈士英革职严审。”等因。转饬审办。兹据保定府知府恩福集证督同委员审明，拟议由藩、臬两司详请具奏前来，臣复核无异，应即拟结。

查已革龙泉关都司陈士英被控擅理民词，侵吞公款，收留逃兵，奸逼妇女，及与县令换帖结盟各情，迭经委查，并据保定府提讯明确。陈士英于军营救出带回之被难女子，委系染患急症身死，并无别故。兵丁邢富等亦系由河间练军因病开除，确有卷据可查，并非收留逃兵。该都司于乡民呈词，系随时备文送县，事非擅受。其与该县续令系属旧日交好，并无换帖结盟，即其原罚公项钱文，亦无侵吞入己情事。惟因龙王庙等工，无款可筹，辄即借端勒罚，似此因公科敛，已属违例，且经该管正定镇并正定府先后委查，该都司陈士英不守营制，遇事任性，声名平常，未便稍事宽纵，应请照官员溺职之例，拟以革职，前已奏奉谕旨斥革，应毋庸议。李得库呈控陈士英擅受民词、侵吞公项，王得胜呈控陈士英收留逃兵、不还垫款各情，虽未逐款查实，而其事均属有因，控情或由怀疑。至王得胜呈内于陈士英军营带回女子身死图奸毒殴、服毒毙命一节，本称得自外人谈论，〈并〉未指实，均不得以诬告科断，亦与申诉不实者有别，衡情不无可原。惟究系已革兵丁具控旧日本管官长，未便竟予免议，致滋宽纵。王得胜应酌照不应重律，拟杖八十，饬县折责发落。李得库从宽免议。王得胜代垫赎枪钱文，饬令兵丁邢富照数清交归款。李令闻所收余剩高天恩等罚款钱文，应由现任龙泉关都司归入充公项下造报。案已讯明，未到人证免提省累。除备录供招咨部外，所有办理缘由，理合恭折具陈，伏乞皇太后、皇上圣鉴，敕部核覆施行。谨奏。

134．东光县民杨在堂京控胡文几挟嫌毒挞杨廷芳身死一案拟结情由折十二月二十四日

奏为京控挟嫌毒挞毙命，审明按律定拟，恭折具奏，仰祈圣鉴事。

窃查东光县民人杨在堂，以胡文几挟嫌将伊叔杨廷芳捆缚毒挞毙命，并贿串县役诓押诈赃、欲图搁案等情赴京控经都察院奏奉谕旨：“此案着交刘长佑督同臬司提人证卷宗秉公严讯确情，按律定拟具奏。原告民人杨在堂该部照例解往备质。”钦此。钦遵并准将该原告杨在堂咨解来直，当经前督臣刘长佑行司委提人证卷宗至省，饬发保定府先行审办去后，兹据该府恩福审明拟议，解由臬司张树声复审拟解到臣，随亲提研鞫。

缘杨在堂即杨明，又名杨成，籍隶东光县，已死杨廷芳系其胞叔，与在逃之许思聪、胡云书、现到之胡宗山、许梦林即徐梦林等邻村素识。同治元年，胡族所住之胡家集，许族所住之许家庄，举办团练，以胡宗山、许梦林为团长，杨廷芳欲行入团，胡宗山等因其平日强横不安本分，不允其请。杨廷芳因此有嫌。二年四月间，胡宗山、胡云书、族人胡文几与人涉讼，将彼造铺伙石长荣即石掌柜截获送官，经杨廷芳途遇，因与石长荣素好留止，石长荣乘间逃逸，胡文几等不依，争吵而散。是年五月二十四日，杨廷芳饮入醉乡，忆及前嫌，自胡家集至许家庄往返，杨骂胡、许两族之人，并用刀自划额颅，经赶集多〈人〉及许思聪等解劝，杨廷芳一味混骂，许思聪、胡云书用杆子鞭等械将杨廷芳共殴致伤。杨廷芳之兄杨廷彦先不知何人所殴，将胡文几弟、侄胡文庆并胡宗山、许梦林等多人一并牵告，经县验伤饬医。刑仵未将自划刃伤验报明晰，差传被告。胡宗山、许梦林等虑恐杨廷彦诬执致累，不敢赴县对理。胡宗山仅诉一词即赴府控告。讵杨廷芳于七月初三日因伤溃烂殒命，杨廷彦先抬尸至胡宗山、许梦林等家，讹诈得钱。始抬至当日被殴处所，报县诣验明确，其自划之伤早经平复，死由被殴跌伤，筋断溃烂所致。比差严拘各犯，未列胡宗山、许梦林，以刑仵捏报伤痕并杨廷彦等抬尸讹诈等情，控经天津道批饬河间府提郡审办。

先是，有杨廷彦同张赵氏之幼子张有赴濠坑洗浴，入深处淹毙，因贫央求杨廷彦向村人敛钱买棺殓埋，迨其夫张发回归误听传言，谓是日有杨廷彦之子杨在堂、杨狗一同洗浴，将伊子推淹致毙。忆及前曾阻践麦地，与杨在堂等口角有嫌，益疑杨廷彦之肯为敛钱买棺有因，控县讯明，将张发责惩取结完案。张赵氏怀疑不甘，砌词省控，批经河间府灵杰因提讯两造，供词各执。其时，杨廷彦父子由保节次潜回，屡误质审，以致张赵氏疑系丁书弊纵，又复赴省具控。并因杨廷彦倚恃尸亲，亦以伊弟杨廷芳系被许梦林等殴毙为词，任意狡执，屡次呈渎，即将杨廷彦及杨在堂管押。旋因患病，仍复取保。杨廷彦即以许梦林等行贿拨弄反押尸亲等情，由司赴臣衙门具控。许梦林、胡宗山亦各迭次呈诉，批府勒提集讯。旋据地保胡德山投案呈明，杨廷芳自残后许思聪等殴毙情由，杨廷彦亦以访查明确伊弟杨廷芳委被许思聪、胡云书殴毙，并非许梦林、胡宗山等所殴。而张赵氏亦因捞救伊子之李二等到案，供明伊子张有死由自溺，非人推淹，亦已输服。该府灵杰随将两案分别讯结省释。因饬缉许思聪等未获，先将张有一案详销。杨廷彦因许思聪等在逃，伊弟抵偿犹虚，复以朦蔽尸亲，捏息命案等情控经前督臣批府查禀，并饬提证复讯未到。旋于五年十月二十九日夜，有过客任登龙等车辆行至东光县烟台村外，被贼抢去骡马八头匹，报县追获，贼逸赃骡二头，给领勘验。缉获与杨三抢亲未成另案，贼犯王三合讯出任〈登〉龙骡马系杨三所抢，该县李振林会营督同典史密赴杨三家查拿。杨三外出，即将其父杨廷彦并其弟杨五带案严究，复在其家搜出刀械绳鞭到案。杨廷彦因任〈登〉龙失事之夜，曾有令子杨三邀同邻村回民王树奇等抢亲一事，亦经王三合供出，不能隐匿，伊子并未为匪，遂以风闻伊子杨三抢亲未成复抢骡马，自行呈首。李振林因差拿杨三、王树奇等未获，亦未起获赃物，将杨廷彦父子押追杨三下落。杨三因有抢亲之案，不敢赴县呈诉，被王三合妄供抢劫骡马情由。其时，杨三之兄杨在堂在外佣趁，闻信赶回，向杨廷彦问知情由。杨廷彦冀图脱身，即装砌杨廷芳身死之案系被胡文几串同团长许梦林等毒殴毙命，并贿张赵氏牵诬命案，及贿串贼扳书役押虐诈抢等情，作就呈词，遣令杨在堂赴京具控。又虑经县知觉益向严究，复于呈内写其长子杨成堂主令杨在堂往控，杨在堂虑恐其弟杨三实有伙抢情事，找向杨三询明委无抢劫情弊，即令作伴进京。嗣杨在堂患病，嘱令杨三顶名赴都察院递呈，讯供取结。奏奉谕旨，交审递解回直，当经前督臣刘长佑行司委提人卷至省，发交保定府先行审办。而杨廷彦自遣令其子杨在堂京〈控〉后，因有村民多人保经该县将杨廷彦并杨五先后省释，开揭送参在案。该前府费学曾因委提人卷未齐，未及讯办，旋即升任卸事。该府恩福到任查案催提，旋值陕捻窜扰，被证避难外出，详咨展限。杨廷彦旋亦在家与人争井，杨陇殴伤身死，杨在堂复又由押潜逃。兹据许梦林等投审，经该府恩福究出杨三顶名京控情由，勒提到案，督同委员提集原、被审明，拟议解由臬司勘转到臣，亲提研讯。据各供晰前情不讳，案无遁饰。

查律载，不应为而为，事理重者杖八十等语。此案杨在堂因胞叔杨廷芳被人殴毙，伊父杨廷彦先不知系许思聪、胡书云等所殴，牵告胡宗山、许梦林等多人，又同时另被张赵氏控其弟兄淹毙伊子张有一案，均经河间府提审。杨廷彦疑系胡宗山等贿买〈张〉赵氏牵诬所致，迨被府押上控，于访明许思聪等为上凶，即自投递悔呈，取结完案。后因许思聪在逃未获，复行翻控，并因其子杨三被贼妄供伙抢骡马，经县押追杨三下落，情急砌词，遣令京控，系属听从父命往告。其所控不实，按一家共犯，例应罪坐其父。惟杨三系被贼扳待质之人，该原告辄因患病令其顶名递呈，迨经递回，犹复含混互替，殊属不合。杨在堂即杨明，又名杨成，应酌照不应为而为，事理重者杖八十律，应杖八十。胡宗山、许梦林于杨廷芳被许思聪等共殴之时，讯未在场，亦无预谋主殴及贿买〈张〉赵氏牵诬命案，及串贼诬扳情事，即其节次省控亦为杨廷彦抬尸讹诈，并狡执延累起见。第当杨廷彦初次牵告，尽可到官剖诉，乃始终并不赴县质理，辄由府道迭控，亦属好讼。胡宗山即胡巧二麻子，许梦林即徐梦林，原名许梦鳞，均应照不应重律，杖八十。许梦林系职员，照例纳赎，追取赎银入官册报。胡宗山与〈杨〉在堂各折责发落。杨三听从伊兄杨在堂顶名京控，已罪坐其兄。其被贼王三合供扳伙抢事主任登龙骡马之案，现讯是夜伊父杨廷彦令其邀人出外抢亲未回，并无抢夺彼案情事。杨廷彦前亦供及抢亲一节，且因多人公保，杨廷彦及其子杨五省释后，贼犯王三合亦已因病保出，案已开参。惟杨三平日游荡，不无可疑，究竟有无伙抢任登龙一案及另犯为匪不法，应发回该县传同地邻及原保人等确切查讯详办，以照核实。杨廷彦遣子杨在堂京控各情，诸多不实，且抬尸讹诈，翻复无常，并杨廷芳自残骂街，均干律拟。杨廷彦已于另案被人殴毙，杨廷芳亦已被殴身死，均毋庸议。杨廷彦所诈钱文，身死勿征。未到之被控诈抢书役人等，讯系杨廷彦图准捏砌。案已讯明。同其余人证概免提质，以省拖累。惟杨廷芳自划刃伤，漏未验报明晰之原验刑仵，应饬县照例责革。张赵氏之子张有被淹身死控案，业经河间府详销。殴死杨廷芳之逃凶许思聪等及另有控案在逃之胡文几等，饬县严缉，获日分别另结。除备录供招咨送刑部并咨都察院查照外，所有审拟缘由理合恭折具奏，伏乞皇太后、皇上圣鉴，敕部核覆施行。

再，该原告在外控告次数核与在京所具甘结相符，合并陈明。谨奏。

135．青县职员曹文治京控大城县捕役李宗奎串贼诬扳等情案拟结情由折十二月二十四日

奏为职员〈童〉生同日京控捕役养贼肆毒、串贼诬扳窝赃，并丁役索诈各情，讯因误闻传言图准呈词添砌，并自行赴县呈明，按律定拟，恭折具奏，仰祈圣鉴事。

窃查接管卷内青县职员曹文治、童生回静文，同日赴京呈控大城县捕役李宗奎等挟嫌串贼回九诬扳伊叔曹盘龙，私押勒索并养贼肆毒等情，经都察院奏奉谕旨：“此案着交刘长佑督同臬司亲提人证卷宗秉公研讯确情，按律定拟具奏。原告职员曹文治、童生回静文，该部照例解往备质。”钦此。钦遵并准将原告曹文治等递解回直，经前督臣刘长佑行司委员确查，并守提一干人卷来省，饬发保定府先行审办去后。兹据保定府知府恩福审明拟议，由臬司张树声审解前来，臣亲提研鞫。

缘曹文治籍隶青县，回静文即回一，系青县回民。同治三年八月二十三日夜，曹文治家被贼窃去银钱衣物，经曹文治胞叔曹盘龙惊觉，贼已逃逸，追至庄外，见素识之惯匪王发即王法、马黑三等自北南来，曹盘龙讯问有无北去之贼，王发等答以未见，曹盘龙止而未追，报县差缉。迨赃贼无获，疑系王发等所窃，故作南来，止其追赶，复经控县差拘未获。是年十月，大城县捕役李宗奎，在青县马家庄纠拿王发，送经大城，讯出伙同逸贼马黑三等行窃大城事主刘朝栋、王记文等家骡马，马黑三拒伤刘朝栋之子属实，起获刘朝栋家被窃骡马给主认领。因事主王记文家被窃骡马无获，复向王发追究，王发忆及被曹盘龙指控之嫌，遂供赃系曹盘龙窝留变卖。关会青县差传解质，时值曹盘龙外出，经曹文治呈明移复。复讯王发，坚供如前。移催查传。维时，曹盘龙业已回归，因见差传，忆及伊戚孙大庄等拖欠旗租，被户书王艳亭禀县传追，疑系王艳亭弄权勾串门丁，藉案妄传，以图指诈，赴县呈请免解不允，益生疑虑。即于四年三月，径赴大城县投审，呈明曾控王发窃案有嫌，被其诬扳等情，经大城移准青县查复。曹盘龙被窃报案属实，提讯王发亦认挟嫌妄扳，即将曹盘龙递回保释。其时捕役李宗奎因案系其承值，当曹盘龙讯明结释之时，曾向索食酒饭，曹盘龙折给京钱十千文。而事主王记文因赃无起获，即以贼犯王发供出窝赃之曹盘龙，经县关案、贿通书役朦脱等情控经南路厅批委文安县移提审讯，并饬大城关解。而曹盘龙心怀不甘，疑系李宗奎始则串贼王发诬扳，后复未遂欲壑，从中拨弄，当令其侄曹文治赴京具控。曹文治抵京后，忆及伊叔曹盘龙被王发扳累，花费盘川银两，由于赴县呈请免传不准，疑被户书王艳亭阻挠所致，遂以大城捕役李宗奎串贼诬扳，与青县户书王艳亭等各诈银两等词，代叔具呈。先在步军统领衙门具控，咨交顺天府讯办。曹文治因未得奏交，又以风闻传言添砌李宗奎为众马贼主谋肆抢各情，仍以曹盘龙具呈即赴都察院呈告。

先是，青县线庄回民回静文即回一，因奉文办理团练，与其堂弟回元坤即回辰，风闻其无服族侄回九在外行窃为匪，知会阖团欲行获送，回九闻信逃逸。至三年六月间，回九潜行回村，时值爰拿马贼，经李宗奎奉批协同南路厅役带领眼线马三等密赴该庄，将回九拿获，并起获贼械腰刀送经大城县讯。据回九供称，咸丰十一年与回一、回辰及逸贼交河县人李大用等，骑马持刀抢劫天津县疙疸村西过客车上银两。又同治二年三月与回一、回辰及逸贼吴老等在通州吴家营抢劫过客车上银物等情，关查天津、通州各事主报案相符。一面饬经李宗奎将回静文即回一、回辰即回元坤获送青县移解时，有青县绅民回观国等以回静文等均系良回，委被回九挟嫌妄扳等情，赴县具保开释，移经大城县提犯复鞫。因回九仍执前供，禀经前督臣严饬青县仍将回一等赶传解质，并饬南路厅提审。惟前于大城县捕役李宗奎等在线庄拿获回九后，其眼线马三等弟兄声言回九既系在庄潜匿，定是庄中窝留，难免当官追究，诱令村人花钱料理，曾经回静文、回元坤拦阻中止。回静文等又虑及本与回九有仇，马三等诱诈不遂，亦必挟嫌，恐被串嘱回九妄扳受累，冀图先发制人，即行赴县呈请关提讯究，复添砌马三等屡纠马贼在庄扰害等词，赴道呈控。饬拘马三等未获，回元坤又以前情控经前督臣批饬天津府提讯，旋因原案已批南路厅审办，仍饬归厅提究。青县因差查回静文等上控未回，先将当日原保回静文等之保人回茂林、回善同解讯释回，一面仍行催差勒传。而回静文因见差传严紧，虑恐回九任意狡执，南路厅必护所属捕役，不敢赴厅投质，亦即赴京欲控。适与曹文治撞遇，互相询明情由，遂于前情内添砌李宗奎养贼肆毒、刑逼回九诬扳各情，并以曹盘龙之被诬为证，同日赴都察院呈告。讯供取结，奏奉谕旨交审，经前督臣刘长佑行司分提案证人等来省，饬发保定府先行审办，并经委员查明大城、青县、静海、沧州、天津、河间等处，俱无李宗奎、马三等窃劫案据。惟青县前办马贼白俊等案内有马洛三其人，业已正法，是否即马三之传闻异词，无从查办。据讯王艳亭等均无诈赃情事，贼犯王发亦供认挟嫌妄扳，并非李宗奎教串。因迭提被告李宗奎，另有都中要案，往质未到。并饬提曹盘龙被证马三等，未据传解，详经分咨展限。旋据李宗奎投审提讯，不认教扳。该原告曹文治等各执原呈，案犯王发旋即在监病故。该前府费学曾未及讯明，升任卸事。恩福到任接准移交，查案催提，即值陕捻窜扰，不克兼顾，原、被人等亦均闻惊潜回，复又咨展审限。而曹文治回家后，当向曹盘龙述知京控添砌各情，曹盘龙因案未结，悔斥其非，曹文治即将丁书王艳亭等并未诈钱一节赴县呈首。兹据该府恩福提集原被犯证人等讯明，拟议解由臬司勘转到臣，亲提研鞫。据各供晰前情不讳。复诘李宗奎，委无养贼肆扰各情事，案无遁饰。

查律载，军民词讼越诉者笞五十，又申诉而不实者杖一百。又例载，蠹役索诈贫民者计赃一两至五两杖一百，加枷号一个月各等语。此案曹盘龙因被贼犯王发挟嫌诬扳窝赃，经大城关提投审，被捕役李宗奎索诈酒饭钱文，迨与贼犯质明解保释，后因事主控厅复提，疑被李宗奎串贼诬扳拨弄所致，并先因呈请本籍青县免传不准，催传不准，催传愈紧。适值县书王艳亭禀催伊戚旗租有隙，疑其串通门丁藉案图诈，辄令胞侄曹文治代为具呈京控。讯止遣侄照情实诉，虽均疑出有因，至曹文治在京添砌各情，亦非伊意料所及。第未在上司衙门控告，遽令京控，实属越诉。曹盘龙应合依军民词讼越诉者笞五十律，应笞五十。系职员，照例纳赎。曹文治当伊叔曹盘龙遣令京控，辄图准词，添砌丁书诈赃并李宗奎养贼肆毒各情。虽据其叔曹盘龙及同控之回静文各供，事出风闻有因，并据自行在县呈明，并非始终诬执，而申诉究属不实。现虽未经到案，第已据其供明，自应各科各罪。回静文亦因被同族贼匪回九妄扳，并因李宗奎妻弟马三等以回九获于其村，向村人空言诱诈，辄疑李宗奎主使，与曹文治同词砌控，亦属不实，均应按律问拟。曹文治、回静文即回一，均合依军民词讼申诉不实者杖一百律，应各杖一百。曹文治系捐职从九品，应即饬革，现未到案，饬县追照缴销。回静文拆责发落。捕役李宗奎讯无串贼诬扳情事，委查亦无被人告发窃劫案据，即马贼回九及行窃拒捕之马黑三、王发等，均系该捕拿获，且起有原赃贼械，其为并无养贼肆害，尚属可信。惟于曹盘龙被扳讯释时，辄向索取酒饭钱文，计得京钱十千，合银五两，亦应计赃科罪。李宗奎合依蠹役索诈贫民计赃五两，杖一百，枷号一个月，例应杖一百，加枷号一个月。该犯事犯在同治四年六月初二日清刑恩旨以前，应准援免。前已革役，仍臂刺蠹犯二字，并追赃银，同曹盘龙赎银入官册报。门丁庞四、户书王艳亭与牵控过付之孙大庄，均讯无诈银过付各情事。眼线马三等，讯止向回静文庄中空言诱说，并未诈去钱文。案已讯明，同其余未到各证，概免提质，以省拖累。

至曹盘龙家被窃及回中德控媳被拐各案，饬县分别严缉正贼，及马喜获日另结。贼犯回九、王发均讯认自行挟嫌妄扳，并非李宗奎教串。前据东安县禀报，拿获马贼吴老即吴礼等，讯与回九同劫通州吴家营等处过客银两，已经顺天府尹臣另案奏办，将回九发回与吴老等另质拟结。所有回九应与伙同王发行窃事主刘朝栋等家案内之马黑三，分别发回东安、大城等县查案严缉逸贼，质讯详办。至王发在监病故之处，既据清苑县验讯明确，委因病剧所致，并无别故，刑禁人等均无凌虐情弊，应饬大城县核入马黑三正案办理。失察捕役诈赃之大城县应议职名，另饬开揭送参。除招送部并分咨都察院步军统领衙门销案外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，原告回静文在外所控次数，及曹盘龙并未在省控过，均与在京所具甘结相符，合并陈明。谨奏。

136．交河县库书胡鸣岐等被控窝贼分肥等情案拟结折十二月二十四日

奏为审明交河县库书胡鸣岐等被参窝贼分肥各款一案，审明按律定拟，恭折复奏，仰祈圣鉴事。

窃查咸丰十一年十一月二十五日，承准军机大臣字寄咸丰十一年十一月二十三日奉上谕：“前因近畿一带盗风日炽，降旨令文煜等迅将各案严饬所属查拿究办。兹有人奏，现闻交河县有李清龄等被抢之案犯无一获，该县有充当库书之胡鸣岐等，充当户书之刘允慧等，壮班张明德等，久惯窝贼分肥，且不缴销契根，漏吞税课，私刻戳记，征收旗租，该县知县置若罔闻，形同聋聩。又东光县铺商胡文几在秦村地方被土匪张宏庆等械伤事主抢去货物，该县并不查拿。又衡水县乡试士子刘鸾翙于黑岱地方被劫，商人郑凤翔等于固安、任邱等县界内均各被劫。此外，河间、献县、饶阳、肃宁等处，回、盐等匪抢劫行旅，扰害乡闾，尤为肆行无忌。着文煜速饬所属，逐案按名严拿，讯明后即就地正法，毋任一名漏网。并着出示晓谕，如匪徒拒捕，在场登时格杀者一概勿论。铺户居民拿获贼匪者，破格重赏。如该地方员弁仍前玩弛，不将案犯弋获，并窝贼处所一并扫除，即行严参惩办，毋稍轻纵。原折着抄给阅看。将此谕令知之。”钦此。遵旨寄信到前督臣文煜，当经饬司遴委干员密往各县，按照所参各案逐一访查明确，据实禀办。并行提交河县库书胡鸣岐等来省，发交保定府严行讯究。一面飞饬该管府、州，严督该县等亲带干役，会同营汛分投踩拿各案匪犯，窝主悉获究报，即于讯明供词后就地正法。及先出示晓谕，如遇匪徒持杖拒捕，在场登时格杀概准勿论。铺户居民拿获贼匪，亦即破格重赏，报查去后。旋据提到胡鸣岐等，发经该前府徐志导讯明。该库书胡鸣岐、王玉珊，约系经管交河县田房税契事件，每契价银一两，照例征税银三分，随时随簿送县核对，粘发契尾，所收税银同截存契根按年解缴藩库兑收，并无不缴契根漏吞税银情事。该户书刘允慧、胡仙舟、邢昆山均系经管交河县旗租，每年开征之时，由县发给串票，编列号数。如该花户赴柜完纳，即在连三票上填注粮名、银数，按日送署比对，钤盖戳记，即将串根留署存查，并无私刻戳记、征收租银之事。

又该壮役张明德已在交河充役多年，该书役胡鸣岐等平日均系奉公守法，委无窝留贼匪、从中分肥、贻害地方情弊，并向胡鸣岐等究明。户书赵怀珍，系于咸丰八年误公被革，戈存仁亦于十年十二月误卯革退，俱已外出，亦无为匪之事。时有交河文举李汝廉，与候选训导李登瀛等一十八名，以胡鸣岐等承充吏役，平素安分办公，谨慎守法，均无窝匪分肥情事等情，联名赴府公保。徐志导以胡鸣岐等既系安分守法，何致平空被参，复向该书役等究追。佥称咸丰十一年四月间，有户书姬占熊因办公错误，经县斥革。传闻姬占熊嗔伊等不为代求，曾在暗地布散谣言，希图陷害，或系因此传讹，致被牵累，亦未可定等语。饬提姬占熊外出未回，复经委员前赴交河县会同该署县朱绍谷，查明历年征收税银，向系照例每契价银一两，征税银三分，均系随时登簿，送署核对，粘发契尾，将所征银两同截存契根按年解司，并无任听书吏隐漏。至征收旗租，向系柜书填注串票，送署钤盖戳记，截存串根送署备查。该书吏等亦无私刻戳记情弊，且该县先后获贼白丑等，均未供及该书役等通气分肥情事，并查明杜文义、杨冲汉、李清龄等家被扰、被窃原委各情，具复核与胡鸣岐等所供情形相符，复诘该书吏等矢口不移。

查原参交河县库书胡鸣岐等窝匪分肥等情之处，业经提讯并委员会查明确，不特该书役等坚供平素奉公守法，并无窝贼分肥以及隐漏税银、私刻戳记、征收旗租情事。且据该文举李汝廉等多人力为吁恳具保，其为委无为匪不法，已属可信。即将该书役等发回该县候示。惟胡鸣岐等所供已革户书姬占熊挟嫌布散谣言，希图陷害一节，饬提姬占熊外出未回，是否畏质逃匿，应饬县严传另行究办。

再，该县被参杜文义被扰之案，系已获正法之白丑，因敛钱不遂，挟嫌殴打，并非被抢，同杨冲汉被窃之案均已禀详有案。又李清龄被窃拒捕一案，先因获犯供词未定，旋即缉获正犯庞陇等四名，讯认伙窃杨冲汉、李清龄等家衣物，拒伤事主不讳，亦经正法各在案，并无讳匿别情，应请俟委员查复东光等县被抢各案情形，汇核办理等情。旋据委员即用县朱靖旬明查暗访，查明东光县于咸丰十年冬间秦村庙会，有县属胡家集人胡文吉，与同县人傅荣德在会伙卖估衣生理，嗣因帐目未清，胡文吉欲将货物收回拆伙，傅荣德未允，邀同张鸿庆等拦阻争殴。两造旋各赴县控经该县刘朴集案验讯，伤均轻浅。因两造供词狡执，饬令清算帐目，复传原被人证，均各避匿未到，已将原讯供情详府有案。此外，委无抢劫别案及讳匿不报情弊。察看该县刘朴，捕务认真，练团卖力，地方商民均称安谧。

又据查明，河间县于咸丰十一年八九月间，因河泊镇回匪聚赴山东复仇，旋在德州境内被击败窜，间有在途抢夺。是年八月初三日，有沧州文生王燕桂等，并九月二十六日有寄住京都保安寺街民人陈福山等，均在河间县二十里铺村外被贼抢去车上银钱衣物，两案报经该县耿曰棠会营勘验讯估通详。嗣经拿获马贼李、李三生二名，解由天津道督审明确，就地正法在案。此外，并无被抢讳匿案件。又据查明，泊镇系交河县所管，中间尚隔东光，并非吴桥县管辖地面。该县所属各尸，均非通衢，委无行旅被贼抢夺资财之案讳匿不报情事。该署县陆邦煃整饬乡闾团，声势极为联络，匪徒无从溷迹，地方悉臻安谧。

又据查明，景州相距交河县泊头镇一百数十里，并非州属所辖。该州为东省入直大道，行旅络绎，该署州秦聚奎巡防严密，境内并无回匪、盐匪抢劫讳匿不报之案。

又据查明，衡水县境内并无黑岱村地名，亦无刘鸾翙被劫报案，当经饬差查传。旋据县属巨鹿村拔贡刘鸾翙呈称，伊于上年赴京乡试后，即于九月二十四日由京起程，二十五日行至宛平县属庞家章村地方，被马贼抢去车上银衣等物而逸，报明宛平县差缉在案。查讯该拔贡供与呈词相符，衡水境内委无被抢匿报之案。复查明宛平县业将刘鸾翙被抢之案勘讯禀详勒缉，亦非讳匿不报。

又据查明，任邱县东西南北大道，自咸丰十一年春间起，至年底止，委无黄村德昌全布铺任姓、礼贤镇大兴布铺康姓被劫之案，该县亦无讳匿不报情事。又据查明，固安县并无过客郑凤翔在境被劫拒伤案件。又据查明，献县、饶阳、肃宁等县境内均无砍刀会名目，亦无匪徒滋事。

现在各该县等办理团练，均极认真各等情，先后禀详由前任布政使文谦、按察使孙治复核会详，请奏到前督臣文煜，尚未复奏。即据姬占熊之妻姬王氏，具控胡鸣岐等乘伊夫谋食外出，舞弊移祸等情，并交河县民人谢万清等以姬占熊掯欠拖累等情，先后赴臣衙门呈告，经前督臣文煜并刘长佑批饬查拿姬占熊解省归案审办。旋因枭、捻各匪迭次窜扰直、东交界处所，案证人等辗转迁避，未据传解。嗣后陕捻北窜，防务紧急，不克兼顾，详经咨部展限。兹据保定府知府恩福提集原、被人等讯明，姬占熊并无挟嫌散布谣言、希图陷害避匿情事，委系胡鸣岐等误闻传言，怀疑妄供。胡鸣岐等亦无移祸情弊。并将原参交河县革书胡鸣岐等窝窃分肥等情一案复核，详由藩、臬两司详请复奏前来。臣复加细核无异。除将姬王氏等控案批饬销案外，理合恭折具奏，伏乞皇太后、皇上圣鉴，敕部核覆施行。谨奏。

137．升任臬司钱鼎铭现办赈务请展缓陛见片十二月二十四日

再，臣与新升臬司钱鼎铭现筹大、广一带赈恤事宜，系抽办灾重之区极贫之户，若非经理有方，即恐轻灾次贫群起觖望，转致饥民煽诱，激成事端。钱鼎铭履任三月，地方情形已熟，此次巡视各属，查勘灾户，于抽赈一事已得要领，应由该司一手经理，必能悉心区画，绥靖灾黎。惟该司现已具折谢恩，请即入都展觐，而办理赈务正资得力，未便遽易生手。合无仰恳天恩，准令钱鼎铭留办畿南赈事。一俟三、四月间办理完毕，再行进京陛见。臣为慎重荒政起见，理合附片陈请，伏乞皇太后、皇上圣鉴训示。谨奏。

138．游击赵永祥守备赵金海革职递解回籍片十二月二十四日

再，臣接据总理营务处司道张树声等详称，访闻游击赵永祥，系安徽凤阳府凤阳县人，年三十二岁，前于同治元年闰八月间，在江浦、浦口、六合各城营解围，并六合获胜，及夺回驻马河要隘出力案内，经大臣督袁甲三等保奏，准以游击尽先补用。因上年皖营遣散，于同治八年八月间，至张秋营内投效未遂，即潜来直省南关店内闲住。因向庆成裕估衣铺赊买衣物，经铺向索钱文，该游击嗔逼执持腰刀，率同雇役李岳先、顿山儿往找该铺滋闹，当将该游击拿获等情。又据禀帮带铭军候补守备赵金海，因吸食洋烟，经统带官陈凤楼屡加呵斥，心怀不平，及因操演枪袋配带未齐，切实训责，赵金海不服，当予斥革。该帮带擅率三哨弁勇数十人，托词欠发柴草杂款，赴臣衙门喧哗陈诉，希图挟制等情，先后详禀呈请奏参前来。

臣查候补游击赵永祥，系久经遣撤之弁，不即遵饬回籍，辄敢潜自来省，已非安分守法。复因赊买衣物，嗔铺索欠，尤敢持刀带役滋闹，似此倚恃职官负欠逞凶，情实可恶，殊难宽贷。候补守备赵金海挟统带训斥革退之嫌，鼓众越诉、希图挟制，此风亦不可长。相应请旨，将候补游击赵永祥、候补守备赵金海一并革职递籍，以肃营规而示惩儆。理合附片陈明，伏乞圣鉴训示。谨奏。

同治九年

139．献县民人陈培统京控陈林等案拟结情由折正月初二日

奏为审明挟忿赴京砌词妄控，分别按律定拟，恭折具奏，仰祈圣鉴事。

窃查献县民人陈培统，以陈林等盗典族祖陈乔麟家地亩，贿聘讼棍张汝兰诬陷伊父串差抢诈，并将伊族祖陈密元私押身死等情一案，控经步军统领衙门奏奉谕旨：“此案着交刘长佑督同臬司亲提人证卷宗秉公研讯确情，按律定拟具奏。原告民人陈培统，该部照例解往备质。”钦此。钦遵并准将该原告陈培统递解到直，当经前督臣刘长佑行司饬提人证卷宗，发交保定府先行审办去后。兹据该府恩福提集原、被人证，督同委员审明，拟议解由臬司张树声复勘详请审奏到臣，随亲提研鞫。

缘陈培统籍隶献县，陈林系其无服族祖，陈林之胞兄陈乔龄即陈乔麟出继与其胞伯陈广鸿为子。陈广鸿早故，遗妻陈孔氏，孀守至今，年愈八旬。陈乔龄在日娶妻病故，续娶王氏为室，均无子嗣。惟妾徐氏生有一子陈玉堂，现虽成立，情性痴傻，不能持家。陈乔龄故后，孔氏先邀母家胞侄孔庆福管理帐目，继邀陈林代管家务。时值年歉用繁，陆续卖地二顷余亩，皆系孔氏自主。因陈培统之祖陈昆山，先曾为孔氏料理家务，数日即被孔氏辞出，迨孔氏卖地，即行从中阻挠。时值孔氏有地卖给族人陈鸿畴为业，先交地价七十千文，下短一百五十千，陈昆山强欲分使，主令陈鸿畴掯勒不交。先是陈乔龄之妾徐氏不守妇道，业经休弃，徐氏恋产复归，孔氏念孙失，又复留居。讵徐氏与无服族人陈二往来，串窃家中衣粮，经孔氏查知斥责，被陈二推跌。经孔氏控县差传，陈二等惧罪，央恳陈昆山及同族之陈会远即陈密元设法庇护，并未到案。孔氏不依，欲行上供。陈昆山等欺孔氏孀老无人，料其具控无非陈林作抱，且因陈林管理孔氏家务，伊等无从染指，即串令徐氏母家之叔徐文升先以陈林盗产兴讼等词，由府赴司呈控抵制。陈林闻知，恐与族众结怨，外出避匿，而孔氏遂以前情，并因陈林外出，即令孔庆福作抱，亦由府赴省呈告，批委邻封交河县移提讯办。同治六年三月二十四日，该前县熊存瀚因陈二屡传未到，无凭移解，票差快役曹国治、范钰顺复往严传，陈二撕票抗闹，突用长枪扎伤范钰顺右眼，透脑倒地。维时陈培统与父陈道元及陈会远均各闻声趋视，并未帮殴。曹国治因见势众，不敢捉拿。讵范钰顺伤重，移时殒命。陈会远即帮给陈二盘川，令其逃逸。曹国治回县，禀经熊存瀚验讯差拿，陈培统乘间逃避，当将陈会远及其子陈廷柏并陈道元传案。讯据陈会远供认，纵凶属实，与陈道元、陈廷柏一并押追逃凶陈二下落。旋于四月二十六日陈会远在押因病身死，经熊存瀚验无别故，并讯明看役人等亦无凌虐情弊。同范钰顺被扎身死正案，俱各填格录供通报，复取具陈廷柏、陈道元限状，均行取保勒饬协差查拿陈二务获。而陈廷柏之兄陈廷松心怀不甘，又疑孔氏等前次上控系属孔氏表弟张汝兰从中唆拨，即以陈林等盗产贿串讼棍张汝兰兴讼诬陷，致伊父被押毙命等情，由府赴省呈控，仍饬赴交投质。陈培统闻知，见差仍行下乡踩缉逃凶，并因伊父状限将满，陈二无获，恐再传县押追。又因伊祖陈昆山生前图分孔氏家产地价未遂而没，陈林复又管理孔氏家务，积忿未平，亦以陈廷松所控前情添砌伊祖被诬冤毙，陈林私同差役提传伊父抢诈银钱衣物等情，由府赴京控经步军统领衙门讯供取结，奏奉谕旨，交审咨解回直。当经前督臣刘长佑行司饬提人卷，饬发保定府先行审办。旋因捻逆扰乱，各案详咨展限。兹据该府恩福提集原、被人证，督同委员审晰前情，拟议解由臬司复勘详请审奏前来。臣亲提研鞫，复诘不移，案无遁饰。

查律载，申诉不实者杖一百等语。此案陈培统因伊祖陈昆山等觊觎族中孀妇陈孔氏家产未遂，并恨陈林代管孔氏家务，及因孔氏子妾徐氏与陈二偷窃衣粮兴讼，陈二拒毙差役逃逸，经县将伊父陈道元与在场纵凶之陈会远等押追凶犯下落，乃借陈会远在押病故，捏词赴京妄控。虽所告陈林等盗典诬陷均属空言，即其添砌差役抢诈，亦为图准耸听起见，且一经集讯，即行据实供明，亦非始终狡展。第申诉究属不实，自应按律酌量问拟。陈培统除于陈二拒毙差役，讯只在场，并无帮拒致伤，罪止不应轻罪不议外，应合依申诉不实者杖一百律应杖一百，酌加枷号两个月，满日折责发落，以示惩儆。陈廷松于伊父陈会远助势纵凶，事前讯不知情。其由府赴京呈控，虽与陈培统若出一辙，但其父实系在押病故，尚属切己之事，姑念痛父情切，现已投案供明，应免置议。陈会远、陈昆山始则设计获庇陈二、徐氏匿不到案，继又串出徐氏母家上控。陈会远于陈二拒毙差役后复帮给川资纵令逃逸，本干律拟，业均病故，均毋庸议。至陈会远在押身死之处，业经该县验讯明确，委系病剧所致，看役人等亦无凌虐情弊，均毋庸议。陈林等讯无盗典孔氏地亩，贿聘讼师，诬陷差役；曹国治等亦无私押抢诈，俱毋庸议。陈道元现已到案，惟讯无帮拒差役情事，且已罪坐其子，案既讯明，同其余未到人证，概免提质省累。陈孔氏所告陈二与子妾徐氏偷窃行殴之案，陈二因拒毙差役在逃，应饬严缉获日另结，仍饬县先行照例开参。至徐氏母家之叔徐文升控陈林之案，陈林既无盗典勾讼情事，众供已确，又复久不到案，应即查销。惟陈孔氏家过继胞侄陈乔龄为嗣，已生有子玉堂，该族人等岂得妄生觊觎，其原告之祖陈昆山主使陈鸿畴未清孔氏地价，应饬县照追给领，并传同族长、地方人等照案饬知，以杜争端。除备录供招咨部并咨步军统领衙门销案外，所有审明定拟缘由，理合恭折具奏，伏乞皇太后、皇上圣鉴，敕部核覆施行。

再，该原告在外所控次数，核与在京具结未符，合并陈明。谨奏。

140．滦州庄头解金泽京控佃户于万柏等抗租案结销折正月初二日

奏为审明原告控出怀疑因租项未清不肯具结，复摭砌空言迭次京控，隐匿不到，意存延累，照例销案，恭折奏祈圣鉴事。

窃查接管卷内准都察院咨开滦州屯居大粮庄头解金泽，以恶匪扰害率众抢犯等词赴院呈诉，于咸丰七年五月二十九日具奏，三十日内阁抄出奉旨：“此案着交谭廷襄亲提人证卷宗秉公研审确情，按律定拟具奏。原告庄头解金泽部照例解往备质。”钦此。抄录原奏、原呈连原告解金泽一并递回审办等因，当经前督臣行司委员前往永平府守提应讯人证卷宗来省，饬发保定府审办去后。兹据保定府知府恩福查明，该原告解金泽初次京控重情，业经提案讯明，自认怀疑图准所致，本可取结完案，因该原告必欲对地清租，始肯具结，是以久延至今。其续控各情，仍以初控情词为由，空言摭砌，别无重情。况首被于万柏前已病故，而各佃之贫乏无力，势难全完积欠，系属实情。该原告既三次京控后久匿不到，自应照例销案，以清积牍。查叙全案供情，详由藩司卢定勋、臬司张树声核明会详，请奏销案前来。臣复加查核。

缘解金泽系正白旗佐领下汉军，屯居滦州为四等庄头。咸丰五年由内务府呈准，承领已革庄头高必雄原领坐落滦州东渠里于家坨等村旗地二十四顷十六亩五分，每亩加交差银一钱三分，咨部饬州对地。并将道光二十九年起至咸丰五年止，各佃所欠之租追交解金泽具领交差。解金泽于六年领照回州验明。先向佃户于万柏等对地讨租，于万柏等恐系假冒不允，别庄亦然。解金泽遂疑于万柏等串通抗租，控州饬差晓谕。于万柏等因无告示未信，经差禀州出示张贴，内有州属榛子镇所贴告示被风吹破，适于万柏赶集瞥见，揭回与众阅看。差役闻知，疑其撕毁，控州查传。于万柏躲避。解金泽因各佃观望，禀经该州。比差杜万等于是年九月十七日下乡访寻，途遇于万柏之子于瑞、侄于春头截获送州。时值该州祁之公出，经代行吏目查讯，于春头亦欠地租，饬与于瑞暂行看管，俟该州官回讯追于万柏下落，并对租地。于万柏闻知，于十九日早进城探知于瑞等押在官店，因思告示一事，不与子侄相干，并因州官公出，料系差役私押，拟向差役理论。适遇赶集完粮之同村人于永贵、王宽等，告述前情，亦代不平，同至官店门首叫门。经看役杜廷荣开门查问，时逢集期旁观热闹之人拥挤门首。杜廷荣因见人众，即斥于万柏聚众抢犯。于万柏不服嚷骂，杜廷荣赶殴，被王宽用铁禾钩扎伤臁肕。而于瑞、于春头本系在店散押，当即乘间逸出。于万柏等因见于瑞等已出，亦各逃逸。头役杜才闻报，即以于万柏领众持械抢犯等词，禀经吏目勘验差缉。该州祁之公回，改差严拘未到，而解金泽因闻是日人多拥挤，疑为于万柏所纠。又因差役当时不行闭城查拿，以致于瑞等均各走脱，复疑于万柏于城门首伏有接应之人。又见各佃强横，恐租无着误差，遂以于万柏等串谋、抗霸、聚众、持械、抢犯、伤差、吓禁门军等词，于七年五月控经都察院讯供取结。奏奉谕旨交审，经前督臣行司委提人卷发经保定府查照控情，逐一研鞫。据各供晰前情不讳。并计道光二十九年起至咸丰七年止，各佃已欠九年之租，断令先交七年租价，下余二年分年代完。被告均各遵断。因解金泽必欲俟对清地租之后方允具结，遂委员摘带解金泽及被告于万贵等持册回州传佃对地，照断追租，并将要被于万柏等数人留省以候结案解勘。嗣因日久，未据复到。解金泽又以恶佃于永申等阻挠复抗等情，控复委催。嗣于八年五月据该州会同委员，以屡次下乡劝谕传追各佃，有力者七年全完，无力者恳求酌分年限，已据陆续完交。讵有于家坨佃户于永申暗阻各佃，翻断延宕，屡催不交。先将收到东钱七千四百余千，饬令解金泽具领，仍将被证带回等情具复。先是，于万柏在押患病，取保调治未效，于八年四月十九日在省病故。经清苑县验讯，店保人等并无凌虐情弊，报批核案详办。旋据报，于万贵等于委员押带回省中途潜逸，解金泽又复具控，节次委提，经该州祁之比差勒传。十月十一日州役邓福等甫至于家坨村内，即被于永申率众持械拒伤，于永申亦被邓福用棍格毙。于永申之弟即将州役杨昆山捆留报州申府。委经昌黎县萨炳阿过境验讯，委系于永申为首抗传，持杖拒捕，被邓福登时格杀，录供通报。并据该州以于永申本非京控有名之人，受伤各役均已平复，杨昆山早经尸亲交出，禀请分案办理。批饬赶传于万贵等解质未到，而解金泽于九年二月间即以前情并添于万贵等贿差卖放，聚众复抗，遣抱李得福赴都察院续控，咨交回直。饬经升任保定府徐志导提讯，该原告别无所言，惟以前交之租不及十分之三，其余各佃匿不对地，恳在委员前往追对，复委员押带愿抱前往查办，一面咨部展限。旋据委员会同该州禀称，各佃以解金泽首先兴讼，拖累多人，以致不餍众心，因而延宕，今已量力认完，并将各佃领种地亩查照高必雄旧薄，按户兑明。其有高姓亲丁领种圈地均令划出，补足二十四顷一十六亩五分原数。其不在官圈之养丁地亩，亦令解金泽自行向佃议租，及据各佃分具交租认状等情。维时解金泽赴京交租，延至岁暮未回，因留省待质之。被告于永贵、于春头、王万等三名羁累三年，未便再事延累，饬发回州完交租银。讵解金泽于十年闰三月间，即以委员捏禀并未追租交地，反释要犯等词，三次遣抱京控，咨回查办。另行委员查明，前次委员方汝翊等当日系按照高必雄旧薄令各佃对地、对认，共认租钱九千七百二十余串，已据陆续交到四千一百二十余串，收存州库，均有认状租薄可稽，别无情弊。是年九月，省城筹防紧要，将解金泽发回领租，至十一年撤防，屡提不到。解金泽复行具控，批由该管永平府委员会州追对，又据各佃呈交东钱七千七百六十余串。同治二年二月，解金泽又遣抱四次京控，请严拿各佃金追积欠。咨催来直，复委追提续，据各佃在州又呈交租东钱七百四午四串，与前交东钱七千七百六十余串俱交解金泽具领。而解金泽仍不赴省，迨节次委提，始终避匿。历前府未及详解，均各先后卸事，现任保定府知府恩福抵任，查案催提，即值陕捻窜扰，各案展限，迨军务告竣，复先后委提饬查，解金泽仍无踪迹。被告佃户王万等多已病故、外出，难以集解，并历年追过租钱二万余串，其余委因积欠既多，穷佃力绌，未能全缴。且该原告有心延累，故意缠讼不休，匿不到案。详由藩、臬两司会详请奏前来。复查无异，应即拟结。

查例载，赴各衙门告言人罪，原告无故不到案听审，将被佐释放，其所告之事不与审理，拿获原告治罪等语。此案解金泽初次京控于万柏等串佃抗租霸地、聚众入署抢犯、伤差各情，先经提集两造，讯明委因该原告接充庄头，自向佃户于万柏等对地索租未给，经州出示晓谕，于万柏揭回告示，与众阅看，差役疑其撕毁，传其子侄于瑞等送官讯追，于万柏始与乡人找向差役理论争殴，看役杜廷荣仅受微伤，即于瑞等亦系自行由押逸出，并未于万柏抢夺。且于瑞等本非犯罪，更不得谓之抢犯，该原告自认怀疑妄控，原可即时定谳，乃因租地未清，不肯具结，断令各佃对地交租，并迭委干员前往查办。已据各佃划对地亩，陆续交租，该原告必欲以积欠多年之租全行清交，以致三次续赴京控，其续控各情又皆摭砌空言，无足轻重。计自咸丰十年发回领租至今，该原告始终并未来省投质，首被于万柏前已在省病故，其余发回被证亦多病亡、外出。至各佃交到之租以及东钱二万余串，该原告均已收领，其未清租项因系道光二十九年积欠以来为数既巨，贫佃势难全完，亦属实在情形。乃该原告缠讼不休，又复避匿不案，显系意存延累。案悬多载，初控重情早已讯明，自应按照原告无别不到之例，应请销案，以清积牍。其所告之事立案不行，获案之日仍治以妄告之罪。于万柏因讯无串佃抗霸、聚众抢犯情事，当解金泽接充庄头时已欠七年之租，并不即时对地交租，及其子侄被差传押，辄与乡人于永贵、王宽等向差役争理，致看役杜廷荣被王宽用铁禾钩扎伤平复，殊属不合，应酌照不应重例，杖八十、加枷号一个月，业已病故，应毋庸议。于永贵、王宽同于万柏向差理论，并王宽用铁禾钩扎伤看役平复，本干律拟，惟事犯在咸丰十一年十月初九日钦奉恩诏大赦以前，均予援免，并免传究。前到各被佐照例应释，未到人证概免提质。至佃户于永申被州役格杀之案，实因于永申阻挠众佃抗租不交。经该州比差孙景元等往传，该犯于永申复聚众抗拒，并将州役邓福砍殴致伤，被邓福登时格毙，已据昌黎县验讯明确。除邓福律得勿论外，其余帮拒差役致伤平复各犯，均事在赦前，应由昌黎县、滦州另行拟结。

再，查各佃已交之租，解金泽收领后，曾否赴内务府交纳，并下余积欠历年租项，年分既多，其实无力，穷佃应否酌量减豁，划清年款，再同有力佃户一并追理之处，饬由该州按照原奏部文妥议，径详户部，转咨内务府核示。至于万柏病故之处，既据清苑县验讯，店保人等并无凌虐情弊，应毋庸议。除备录全案供情分咨刑部查照及咨都察院销案外，所有办理缘由，理合恭折具奏，伏乞皇太后、皇上圣鉴，敕部查照施行。

再，该原告并未在永平府衙门控告，核与在京所具甘结未符，合并陈明。谨奏。

141．已革安平县典史王恩灏与该县知县夏家鼎互讦讯结折正月初二日

奏为告病典史前因堂属互讦讯明拟结后，复以贿和勒结等词逞刁自首，意图挟制，现经审明按律定拟。恭折复奏，仰祈圣鉴事。

窃查前据坐补安平县典史王恩灏，因与该县夏家鼎互相列款禀讦，提省讯结后，旋据该典史以前次禀讦印官各款，系属听嘱贿和等词，禀经前督臣刘长佑批司饬据保定府查案传讯，该典史未能指实，由司详经谕旨：“王恩灏着暂行革职，夏家鼎着一并撤任，严行查讯，定拟具奏。”等因。钦此。当经钦遵札司转饬保定府集证秉公彻底查究，按律审拟详办去后。兹据该府恩福讯明拟议，详由布政使卢定勋、按察使张树声复审会详，呈请审奏到臣，随提该典史王恩灏审讯。

缘王恩灏籍隶浙江绍兴府会稽县，由监生遵筹饷例，报捐典史，指分直隶，于同治二年间咨补安平县典史，是年十一月十九日赴任，接钤任事，与该县知县夏家鼎素好无嫌。王恩灏署内之常德荣，系安邑本地人氏，该典史未悉底细，收充门丁，在外不无招摇。同治三年春间，该县夏家鼎风闻该典史有纵丁需索，散帖敛钱，收受民词，擅离职守，违禁买肉等事，未经细查确实，列款将该典史禀揭。该典史王恩灏亦以夏家鼎衙署被窃不报，地粮全收实银抵换，钞票杂税征多报少等词，互禀抵制。经该管深州禀道咨司札委候补直隶州徐承尧前往确查，因堂属各执一词，禀请提省审办，并将该典史撤任发府，该县夏家鼎一并调省质讯。经升任保定府费学曾札提一干人证，讯明夏家鼎与该典史互讦各情，率系怀疑误会，事无确据，录取两造供情，将该典史王恩灏记大过三次，以示惩儆。该典史患病未愈，业于亲供内声明禀请委验开缺，照例另行委验。该县夏家鼎酌记大过一次，仍饬回任供职，于四年四月间由司详经前督臣刘长佑批示销案。该典史自禀请验病开缺后，即于是年七月间因病体渐就痊愈，仍即禀请起病候补。先是，该典史与夏家鼎列款禀讦调省，其戚谊北岸通判唐思钧并其同乡务关同知陈宝等，均适在省办理局务，闻该典史与夏家鼎涉讼，佥以为堂属互讦，有乖体统。唐思钧与王恩灏会晤，曾斥该典史作事孟浪，并提及同乡陈宝亦深不以此事为然，当劝王恩灏及早息讼。嗣唐思钧闻同寅候补知县陈渭川提及王恩灏拟具亲供，未知装叙履历，不谙款式，亦经就便向该典史告知添叙履历投递。该典史结案后，意欲回任，适以染患泄泻未愈，犹豫不决，往向唐思钧商议，唐思钧谓带病任事，究非所宜，答以莫若请假调治，俟病痊再行服官为是。而该典史当时如何禀请开缺，唐思钧初未理会，该典史于起病后因候补差使稀少，资斧不济，向唐思钧通融钱文，已非一次。同治五年夏间，王恩灏又向告借，适唐思钧因手头缺乏，未经允诺。王恩灏即称唐思钧薄情，颇形怨望，并因传闻唐思钧与夏家鼎同寅交好，心疑前次唐思钧劝令息讼及伊患病时嘱使请假调治，必是为印官夏家鼎袒护。即其事后陆续假给钱文，亦未始非夏家鼎潜为挹注，兼因忆及唐思钧前令于亲供内补叙履历之事，一时怀疑莫释。即以前与印官互讦，系夏家鼎纳贿私和，嘱使改供勒令告病，有唐思钧、陈宝作证过付等情，赴前督臣衙门禀首。批饬保定府传讯该典史于所禀情词全无实据，详由藩、臬两司呈经前督臣刘长佑将该典史奏奉谕旨，暂行革职，并调夏家鼎赴省。

并讯唐思钧，因闻王恩灏将其凭空牵拉，气忿不甘，面向理责。王恩灏负气不服，彼此口角争吵。经唐思钧以王恩灏逞凶讹诈等词，禀请究办。王恩灏亦以唐思钧勒逼结案不允，喝令家丁捆殴等情具禀，均批府。并讯王恩灏旋称与唐思钧互禀，系一时负气砌渎，赴前督臣衙门禀请免究，复批饬酌断拟详。该前府费学曾因该县夏家鼎于撤任后，并未即时来省，未及审明，升任卸事。该府恩福到任接准移交，该县夏家鼎来省禀投亲供，据称并无向王恩灏纳贿私和、嘱使改供、勒令告病，以及嘱托唐思钧、陈宝说合作中之事，不知王恩灏与其戚谊唐思钧等有何嫌怨，信口混牵，求向王恩灏严究提讯。王恩灏恃案证陈宝未经在省，词多诿卸，碍难定谳。该府以案证陈宝，业已保升道员，职分较大，势难径自催提，详由臬司咨准候补道陈宝，以夏家鼎与王恩灏互讦，伊从前在省办理局务时，曾闻素识之唐思钧提及，唯伊与王恩灏虽系同乡，并未谋面，实无从中说合等情，移由臬司饬知并催据北岸通判唐思钧禀赍亲供，赴府投审。该府即饬差查传夏家鼎，据禀业已在寓病故，无可提质。随提该革员王恩灏复鞫，据供前情不讳，拟议由藩、臬两司复审会详，呈请审奏前来。

臣查例载，官民人等涉讼后复告举他事，但择其切己者准为审理，其不系干己事情立案不行，仍将该原告照违制律杖一百，再加枷号一个月。系官革职，已革者与民人一律办理等语。此案前任安平县典史王恩灏，先与印官夏家鼎列款互讦，于提省讯明详结销案之后，辄以前案系夏家鼎纳贿私和、嘱使改供、勒令告病，并有唐思钧、陈宝过付作证等词具禀自首。虽据称所禀出于怀疑，论事亦属切己，第以影响无据之词捏砌具禀，冀图翻案，究属迹近刁健。王恩灏请以官民人等涉讼后复告举他事，但择其切己者准为审理，将该原告照违制律杖一百，再加枷号一个月，系官革职，例拟杖一百革职。该典史系先经前督臣刘长佑奏参革职之员，应照民人一律办理，俟枷号满日，折责发落，并请驱逐回籍，毋得在直逗留滋事。前任安平县知县夏家鼎，并无向该典史纳贿私和、嘱使改供、勒令告病情事，且业已在寓病故，应免置议。北岸通判唐思钧，因王恩灏与印官夏家鼎互讦，有乖体统，令其及早息讼，系属亲朋规劝正言。其闻王恩灏拟具亲供，漏叙履历，告以不合款式，亦非嘱使改供。至王恩灏因病不能赴任，唐思钧嘱暂请假调治，更非抑勒告病，应与讯无作中之前任务关同知陈宝，均毋庸议。唐思钧禀控王恩灏逞凶讹诈，并王恩灏互禀唐思钧逼勒息案、喝令家丁捆殴各节，讯因一时口角，彼此负气禀渎，其实并无其事，亦毋庸议。王恩灏陆续借用唐思钧钱文，讯属亲属缓急通融之款，应饬王恩灏自行清理。除备录全案供招分别咨送吏、刑二部及浙江抚臣查照外，所有审明定拟缘由，是否允协，理合恭折具奏，伏乞皇太后、皇上圣鉴训示。谨奏。

142．安肃县旗妇董杨氏听唆遣抱京控一案拟结折正月十六日

奏为审明听唆怀疑京控案内原被人证，分别按律定拟，恭折具奏，仰祈圣鉴事。

窃查接管卷内安肃县屯居旗妇董杨氏，遣抱职员孔广汉以伊夫族弟董儒奎与伊媳董周氏通奸，致伊夫董殿臣气病自缢，复被霸占家产、贿丁唆讼等情一案控经都察院奏奉谕旨：“此案着交刘长佑督同臬司亲提人证卷宗秉公审讯确情，按律定拟具奏。抱告民人孔广汉，该部照例解往备质。”钦此。当经前督臣刘长佑行司委提人卷来省，饬发保定府审办，尚未讯结。旋据蒙古旗人董玉魁以族孙董兆祥因谋产未遂，贿买讼师孔广汉，捏以命案赴京呈控，并喝令董三成等殴伤伊子董雄儿身死，及将族弟董儒奎扎伤，差役卧票不传，及跟随董兆祥指官讹诈、盗租分肥等情赴都察院控经奏奉上谕：“饬令迅速审鞫，务期水落石出，以成信谳。”等因。行司饬府并究，因人证未齐，供各狡执，继以捻匪窜扰直境，办理防剿，不克兼顾。迨军务平静，查案催提，而董杨氏复以前情遣抱赴京续控，咨解来直，经前署督臣官文行司严催讯办去后。兹据保定府知府恩福督同委员提集原、被人证，研讯确情，拟议解由臬司张树声复审勘转到臣。因值查河公出，饬委新授直隶臬司史念祖代审无异，臣复加确核。

缘董杨氏、董玉魁即董广来均系安肃县屯居旗人，董杨氏自幼聘与杨生儿为妻，嗣因夫妇不和，被休改嫁，与昔存今故之董殿臣为继妻，生有一子。董玉魁与董芳魁均系董殿臣无服族弟。董殿臣在日，充蒙古固山额驸府庄头。同治元年间，董殿臣因患噎膈病症，即与董杨氏前赴容城县出嫁胞姐胡董氏家就医未效，至三年五月十一日胡董氏因董殿臣病重，令子胡万年雇人抬回时，董殿臣因天气炎热，即在二门外大厅居住，并称病磨难受，不如早死之言，经董殿臣前妻之子董玉川之妻董周氏劝慰。是月十三日，董杨氏赴外汲水煎药，董周氏在后院做饭，讵董殿臣乘间自缢，经董杨氏回归瞥见，喊同董周氏等卸救无及，业已气绝殒命。董杨氏因董殿臣死由病磨自缢，并无别故，不忍报官相验，与董周氏央同族人料理丧事，令堂侄孙董兆祥赴固山额驸府报充庄头。嗣因收租有功，赏给三等护卫，仍归口外当差。四年间，董芳魁因闻验放庄头，亦赴额驸府报充庄头，领有谕帖。而董杨氏因董周氏孀守不分家产，并因董儒奎曾为董周氏照料家务，承种地亩，心疑有奸，伙谋霸产，控县传讯。因董兆祥等互充庄头，未经讯结，回向昔存今故在家教读之定兴县人吴中和诉述。吴中和声称添捏因奸逼命等词京控，可期邀准提省审办，并为捏写董儒奎与董周氏通奸致董殿臣气病自缢等情呈词，交与董杨氏赴县复控，又央允董殿臣之表兄孔广汉赴都察院衙门控告，讯供取结，奏奉谕旨交审，当经前督臣刘长佑行司委提，发经保定府审讯。因原、被供词互执，未及讯明，即据董芳魁以董兆祥等争充庄头贿串陷害等情，先后由府赴司及臣衙门具控，批府核案讯办。而董雄儿等由府潜回探亲，途遇董兆祥闲谈，述及董兆祥不应架讼致伊父子受累之言，董兆祥因被诬赖向斥，董雄儿不服，用棍将其左膊殴伤。董兆祥情急，夺棍还殴，致伤董雄儿右手二指，并右臁肕、右脚外踝。时董雄儿之弟董福成上前拉劝，董兆祥疑护，复用棍殴伤其顶心额颅，经董兆祥之弟董三成趋至劝歇。董雄儿等控府饬县验讯，董兆祥狡不承认，取保饬医。是年六月初六日，董熊〔雄〕儿伤渐平复，忽患暑症，调治罔效，于是月初十日因病身死。经董雄儿之父董玉魁报经安肃县验讯，详报该前府费学曾节次复讯两造，供词各执。因查董兆祥等充当已死董殿臣所遗庄头，均有谕帖，真伪难辨，必须咨查明确，方能核办。详经咨查展限。而董雄儿之父董玉魁因董三成久未到案，疑系差役卧票不传，并因痛子情切，图准呈词捏以图贿捏详等情，由府赴司并赴都察院衙门控经讯供取结，奏奉谕旨交审，饬府集讯未结。因咨查董兆祥等承领庄头谕帖，未准查复，复经咨催，一面屡讯董芳魁等供执如前。董杨氏即以委员受贿不究、纵任朦弊等情，遣抱工人石有才控经都察院讯供取结，递回饬审。因人证未齐，节次催提。嗣因捻匪窜入直境，省垣办理防务，未克兼顾，而在案人证亦各闻警潜回。迨军务平静，地方肃清，查案勒催委提，旋据董杨氏以所唆妄控等词赴府呈首。兹据该府恩福督同委员提集人证审晰前情，拟议由司勘转前来，复核无异。

查律载，诬告人徒罪加所诬罪三等。又例载，教唆词讼诬告人之案，如原告之人并未起意诬告，系教唆之人起意主令者，以主唆之人为首，听从诬告之人为从。又奉制书而违者杖一百，又军民词讼越诉者笞五十，又申诉不实者杖一百各等语。此案董杨氏听从已故之吴中和主令，以伊媳董周氏与伊夫族弟董儒奎通奸，致伊夫董殿臣气忿自缢等，遣抱孔广汉赴京呈控。除被控之董周氏系该氏子媳律得勿论外，惟董儒奎系该氏之夫族弟，应同凡论，如所告得实，董儒奎罪应满徒。今讯子虚，自应按律反坐。第此案董杨氏虽先已在县涉讼，而添捏因奸逼命等情赴京控告，实系吴中和起意教唆，复为代作呈词所致，自应以吴中和为首，按例问拟。吴中和应合依教唆词讼诬告人之案，如原告之人并未起意诬告，系教唆之人起意主令者，以起意之人为首，例于诬告人满徒罪上加三等律，拟杖一百，流三千里，业已病故，应毋庸议。董杨氏应照为从例，于吴中和杖流罪上减一等问拟满徒，第该氏于未结案以前心生悔悟，即将听唆妄控各情据实呈首，虽与未经提审之先自首者不同，亦未便置之不议，应衡情再减一等，拟杖九十，徒二年半，系妇女，照律收赎，追取赎银入官册报。孔广汉虽讯无唆讼情事，第既经识字，知董杨氏控情，不察虚实，辄听从作抱赴京代控，已属不合，且系职员，为人抱告，尤属违例。孔广汉应照违制律杖一百，应将该抱告五品职衔斥革，免其发落。董玉魁虽讯无听从持械谋害董杨氏母子情事，即其子董雄儿因病身死，报县验讯，后复砌词赴京呈控，亦由伊子董雄儿曾被董兆祥殴伤所致，事出有因，且系痛子情切，怀疑图准，情尚可原。第申诉不实，究有不合。董玉魁即董广来，除越诉轻罪不议外，应合依申诉不实者杖一百律应杖一百，折责发落。董兆祥讯无贿买门丁书差播弄捏详及率弟董三成等持械共殴，并枪扎董儒奎各情。惟用木棍殴伤董雄儿、董福成，亦有不合，应照他物殴人成伤律拟笞四十，折责发落。董芳奎讯无霸占家产、贿丁唆讼情事，应毋庸议。董殿臣所遗家产，业经董杨氏与媳董周氏平分清楚，其庄头究应何人接充，应俟结案后由董杨氏自赴固山额驸府呈请验派。董兆祥、董福成伤均平复，概毋庸议。至董雄儿即董熊儿身死之处，业据安肃县验讯明确，委因受伤渐次平复，后另患暑症，医治不痊所致，并无别故，亦毋庸议。案已讯明，未到人证免提省累。除孔广汉执照俟追取到日另文咨销，并备录供招咨送刑部及咨都察院销案外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，该原告董杨氏先未在外控告，董玉魁在该府衙门控告三次，及臬司衙门控告二次，均与在京所具甘结相符，合并陈明。谨奏。

143．直属同治八年六月分市粮价值折正月十六日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治八年六月分市粮价值数目查明，开单请奏前来。臣复与上月比较，内大名、宣化、冀州等三府州属价减；顺天、保定、正定、遵化、易州、赵州、深州、定州等八府州属价平；永平、河间、天津、顺德、广平等五府属价值稍增。所有直隶省同治八年六月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

144．都司赵清泰等三十五员月需薪水照湘军旧例领用片正月十六日

再，查直省留防铭军马步各队，均由南省调来。偶遇征剿，与北方地势情形恐未熟悉。适值补用道余承恩遣撤勇丁，禀称尚有数十人难以位置，禀请暂行收用。因饬在于所部队内选得都司赵清泰等三十五员弁，准其留营收用，遇铭军有事防剿，令该小队作为响导，其月需薪水应照湘军旧例，但论差事之轻重，不计官阶之大小，所有都司赵清泰一员即令作为小管带，月给薪水银十六两。

再，由该都司于都、守中举其堪以胜任之帮带一员，仿照义胜营哨官薪粮月给银十二两，又挑队长三弁月各给银十两，其余都司、千把、外委三十名分作亲兵三队，每名月给银八两。内中如有保至都、守者，仍酌加马夫银一两，微示区别。所需薪水银两，饬在江南协直三万两饷内动拨给领，自本年四月初六日起支至十一月底遣撤时停止，以为将来报销时之据。理合附片陈明，伏乞圣鉴训示。谨奏。

145．永定河加拨银两在于运库应解京饷内扣还片正月十六日

再，臣前因永定河每年岁抢修等银，自裁减后领银太少，堤埝草率，奏请加拨银二万三千两，以一半为修堤抢险，以一半为疏浚中洪下口之用。此项银两，拟由长芦运库先发一二年以济要需，经部议准，奉谕旨：“依议。”钦此。移咨查照，当经转行钦遵去后，兹据长芦盐运使恒庆称，准永定河道委员来津，请领前项银两。查本年征收六年正课，已奉户部拨解京饷，奉饷现存无几，不敷拨借。惟河工紧要，待用孔殷，未便稍事延缓，致误要工。兹先由运库无论何款，筹借银二万三千两，发交委员候补主簿蔡鸿庆管解，于同治八年十二月初三日起程，前赴永定河道衙门交纳。所借银两，应请在于同治九年应解京饷内照数扣还归款等情，详请具奏前来。臣复查无异。除咨明户部外，理合附片具奏，伏乞圣鉴。谨奏。

146．年终密考折正月十六日

奏为察核司道各府及武职大员，循例出具切实考语，恭折密奏，仰祈圣鉴事。

窃照司道各府及武职提镇大员之贤否，例应由各督抚于年终出具切实考语，缮折密陈。历经遵办在案。惟是知人则哲，伊古为难，或外似精明而中怀叵测，或貌近朴讷而实裕经纶，或圆通而易售，或戆直而难亲。虽有卓越之识，犹不能见微而知著，况如臣之梼昧，安敢谓评骘之悉当！到任至今，将近一载，省中各员相处已久，访察较真，其省外镇道各府未经接见者尚复不少，尤恐泾渭混淆，贤哲屈抑，然就公牍以觇其才识，或采舆论以访其素行，仰慕古贤以人事君之义，亦何敢不悉心鉴别，仰副朝廷澄叙官方之意。谨就管见所及，循例出具切实考语，另缮清单，恭呈御览。理合具折密奏，伏乞皇太后、皇上圣鉴训示。谨奏。

147．附录廷寄　着饬令藩司将欠发马兰镇标汉兵米折八成银归并陵寝饷内筹拨事正月二十九日

同治九年正月二十九日准兵部火票递到军机大臣字寄——大学士直隶总督一等毅勇侯曾国藩：

同治九年正月二十八日奉上谕：

景霖奏弁兵米折银两积欠过多，请饬筹拨一折。据称直隶应拨马兰镇标汉兵米折银两，自同治五年春季起至八年春季止，积欠至一万余两之多。上年夏季仅发给银六百余两，秋冬以后仍未给发。该弁兵等差使紧要，现因欠饷太多，情形苦累，请归入陵饷案内筹款接济，以免两歧。着曾国藩饬令藩司迅将欠发守护汉兵米折八成实银一万两有零，归并陵寝俸饷案内随同差役米折银两，一并赶紧筹拨。嗣后仍按季给发，不得稍有蒂欠，以济兵食。将此谕令知之。钦此。

遵旨寄信前来。

148．附陈陈鼐恳请补授道员情由片 ⁽¹⁾ 正月十九日

再，直隶候补道至十四员之多，学识品望以陈鼐为最优。该员于咸丰九年入臣军营，厥后胡林翼见其遇事直谅敢言，观人衡鉴甚精，邀令入幕商办一切。李续宜又邀之入安徽军营，事无巨细，必与陈鼐熟商。李鸿章又邀之入江苏军营，赞画诸务。上年臣奏调该员前来直隶，派充营务处。惟未补实缺，无一定之职守，不足以展其才。且年已六十，若非及时效用，则精力日减，老而无所建树，亦殊可惜。合无吁恳天恩，如遇直隶道员缺出，俯准将陈鼐补授，抑或简畀他省道员之缺，出自圣主鸿施。臣恐廉正有识之士终于沉沦无位，亦疆臣有荐贤之责者之咎，是以附片密陈，伏乞圣鉴。谨奏。

————————————————————

(1)  据台湾“故宫博物院”《先正曾国藩文献汇编》补入。日期依该书所定。

149．恭谢年终赏福寿字恩折二月初二日

奏为恭谢天恩，仰祈圣鉴事。

同治八年十二月十九日折弁回省赍到御赏福字、寿字各一方。臣当即恭设香案，望阙叩头谢恩祗领。伏念臣忝窃崇阶，深惭薄植，祗自惊其迟暮，曾无补于涓埃。兹当凤籥之更新，乃荷龙章之宠赉。尧文焕彩，羲画腾辉。敛福于民，用锡箕畴之九；与龄自帝，如闻华祝之三。仰缦之星云，时多福应；际升平之日月，人有寿征。圣鸾翔，私衷鳌忭。臣惟有虔恭奉职，惕厉持躬，审多祜之自求，懔分阴之当惜。敷皇仁于三辅，愿此路常近福。星赓天保之六章，与斯民同游寿域。所有微臣感激下忱，理合缮折叩谢天恩，伏乞皇太后、皇上圣鉴。谨奏。

150．直隶清讼完竣请将办理勤奋各员酌奖折二月初二日

奏为直隶清讼旧案陆续完竣，新案办理就绪，请将勤奋各员酌予奖励，恭折仰祈圣鉴事。

窃维讼狱为民命所关，审办之迟速，民生之休戚系之。直隶讼案之繁甲于他省，听断稍稽，即虞积压。自咸丰初年军兴以来，地方官或办理防堵，或供应兵差，未能专治讼事。而前任督臣及历任臬司均因督办防剿，节次公出，军务紧急，遂将刑名事件稍置缓图。日积月累，年复一年，截至同治八年三月底止，通省未结同治七年以前之案积至一万二千余起之多。微臣履任，以直隶军事已定，民困未苏，清厘积案尤为当务之急，即经奏请张树声暂留直隶臬司本任，以资熟手。奉旨允准酌撰清讼事宜，并饬司议定限期功过章程，一并刊发各属实力奉行，将积案及监押逸犯四种开列四柱单册，按月造送臣衙门及藩、臬两司三处。臣署派奏调之知县金吴澜等帮同经理，臬署派县丞陈本等帮同经理，藩署派知县夏子鎏帮同经理，参互稽核，分别勤惰记功记过，每月悬榜院司官厅，大众阅看，以期群相砥砺。其词讼案内交差管押人证，往往州县漫不经心，书役人等难保无私放滥押情弊，复经随时委员分投密查，其有人数不符者立予记过撤任。至保定府谳局历年积案一百三十余起，多系京控奏交重大之件，添派明干委员帮同该府恩福上紧审理，间遇疑狱，派前臬司史念祖会督局员悉心核议，以昭慎重。计自上年四月开办起至十一月底止，共八个月，历据各属审结，并注销、息销七年以前旧案一万二千零七十四起，又结八年新案二万八千一百二十一起。此外尚存未结旧案仅止九十五起，或紧要犯证无获，或隔省关查未复，均已咨部展限。又未结八年新案二千九百四十起，不足一月新收之数，不难渐就清理。

此次办理清讼，印委各员振刷精神，悉心推鞫，间有平反重案，悉臻允协，多年淹滞尘牍，为之拂拭一清。凡无辜被牵者，从此得免拖累。该员等不无微劳可纪，首府谳局为通省之表率。该府恩福会督委员无间寒暑，昕宵悉心研鞫，审办完竣，尤属勤劳卓著，据两司具详前来。谨将七年以前旧案在百起以上至千余起一律全清者及记功较多者，择尤开单恭呈御览。合无仰恳圣恩俯准，照苏省成案给奖，以示鼓励。所有直隶清讼完竣，请将各员酌奖缘由，恭折具奏，伏乞皇太后、皇上圣鉴训示。

再，积讼已就清理，臬司张树声自应钦遵谕旨饬赴山西臬司之任。惟新任直隶臬司钱鼎铭前已奏明留办畿南一带赈务，请俟事毕再行各赴本任，合并陈明。谨奏。

附请奖清单

谨将清理积案请奖各员，缮具清单，恭呈御览。

计开：

保定府知府恩福。该员总办谳局，将旧案督审完竣，为通省之表率，拟请给予随带加三级。

保定府谳局委员天津府知府张光藻、保安州知州韩印、冀州直隶州知州成福、候补知县王桐吉、迁安县知县韩耀光、署清苑县知县李逢源。该六员在首府、谳局承审各案，悉心推鞫，逐月认真清结，拟请各给予随带加一级。

三品衔补用知府候补班前先遇缺即补知县金吴澜、知州衔候补知县夏子鎏、候选县丞陈本。该员金吴澜经臣奏调来直，专派稽核清讼月报，并查对各州县押犯悬牌等事，悉心考察，认真经理，拟请给予随带加二级。夏子鎏、陈本在藩署、臬署稽核月报，逐细清厘，拟请各给予随带各一级。

署景州知州杨琛、沧州知州项桂轮。该员杨琛清理景州旧案一千五百余起，项桂轮清理沧州旧案八百余起，均依限全数完竣，拟请各给予随带加三级。

河间县知县朱溥。该员清理旧案五百余起，全数完竣，拟请给予随带加二级。

天津县知县刘杰。该员清理旧案二百余起，又逐月记功较多，拟请给予随带加一级。

代理河间府知县恭钩、遵化州知州瑞庆、昌平州知州张镕、署滦州知州张士铨、前署通州知州宋彭寿、乐亭县知县蔡志修、献县知县陆时言、署玉田县知县廷元、署迁安县知县彭爵麒、卢龙县知县黄宗敬、署文安县知县周绍逵、前署蠡县知县谢恕、前署安肃县知县常忠、东光县知县陈锡麒、吴桥县知县石学阶。该十五员清理旧案皆在百起以上，或未经届限全行清结，或记功次数较多，拟请各给予加一级。

151．直隶州县留支银两请免提解四成折二月初二日

奏为直省州县留支银两请免提解四成，恭折具奏，仰祈圣鉴事。

窃查直隶藩库收发各款，前经酌议章程，由前署督臣官文奏奉部议，应征地粮以同治七年为始，全征实银一切放款改给六成，所有留支额设俸工、工料即按放款章程支发，余出实银，同咸丰八年以后长余二成银两一并解司报拨。其同治七年起俸工、工料项下应扣解司各款，统按十分实银批解等因。当经通行各属一本遵照。嗣据各首县公禀，留支项下并无四成长余实银，而应放之款多必不可减者，请免提解，仍照旧章，统于二成之中酌提二成银两报拨，其缺额州县援案改按十成实银给发。由司转详，经臣于上年九月咨请部示，旋准户部咨复行令遵照奏案办理，复经行司通饬遵照去后。兹据清苑、大兴、宛平、卢龙、河间、天津、正定、邢台、永年、大名、宣化等十一首县会衔禀称，遵查留支一项，例有额定，历系尽留尽支，不能稍有长余，溯自行票之始，地粮以银七票三征收，放款以银五票五支发。留支项下计长二成实银，当蒙议明解司易换票钞，以符定章。嗣于咸丰九年改为二成之中酌提二成应换钞票，并补平银两，毋庸给发，咨奉部复议准。原因直省军兴以来，州县情形既非昔比，应办差务较前更增，所有留支各款，统按全银支给，州县已赔不胜赔。如再提解二成实银，则更累上加累，非特事多制肘，且亦贻误堪虞，是以量为变通，以维全局。现在地粮全改实银，留支各款若照放款章程统以六成发给，仅按成数核算，自当积有长余，无如留支一项与别项放款不同。别项放款虽发六成实银，而应支应解银两亦以六成支解，其中无所出入；若留支项下带办乡饮留建廪粮以及改归耗银，均系以金银扣解，则俸工、工料等银自应以十成支发，一款之中乃免两歧，此前奉饬提职等称无余银可提之缘由也。今蒙咨奉部驳饬仍照数提解，如果其中实有长余，当此饷需浩繁、经费支绌之际，职等具有无良，目击时艰，亟应恪遵扣解以备拨用，何敢再事渎请。惟思朝廷设立留支银两，愿为办公必不可少之需。官俸无几，姑置勿论。内中如祭祀之银以供粢盛，孤贫之银以恤茕独，廪膳之银以培士类，夫役之银以抵雇值。此外，额设骡马应需草料之价，无一非取给于是。总言之，则统名留支散放之则各有专款，实在皆不可缺。且近来品物昂贵，差务纷繁，以有定之留支，应无穷供亿，办理已形支绌。加以扣解六分，部平酌提，弥补无着，亏项所有留支一两，扣实不及九钱，办公已形竭蹶。若再提解四成实银，并无钞票以补缺数，无论带办等款，无从扣解十成全银，而俸工等项已无凭支给原额，是当停票之时转少于搭票之数。名为提解长余，实似裁减留支。不独无以崇祀典恤孤寡，而已将见教佐微员更难存活，难保不纷纷借为口实。夫役有枵腹之虑，势必解散。递马无喂养之资，不免瘦毙。州县之苦累固大，公事之制肘尤深。此留支一项与别项放款不同，势难以六成给发之实在情形也。况查留支银两，原系在于地粮项下留支，即支发成数应按地粮核实发给，本与放款章程稍有区别。在部中固为时势多艰，经费未裕，但能节省一分，俾可稍济一分之用。特未知州县扣解一分，即不敷一分办公之需。如果实有长余可提，则从前地粮银七票三征收，放款银票各半支发之际，所有长余二成实银，既经议提于前，断不能复邀更议矣。迨后改为二成中酌提二成，自必统筹全局，委无可以议提之处，乃蒙详咨邀准。现在收放虽已更章，而留支仍无二致，绌于前必不能盈于后，自应邀请免提，稍苏苦累。职等再四思维，惟有请照前议，仍准以十成留支，免提四成批解，所有二成之中原提二成饬仍照解同。

此外应解各款，年清年款，不准拖欠。倘有从中亏欠，以致克扣误公，立予从严办理，庶足以符定章而维大局。其缺额工料一项，即留支不敷之款，亦与别项发款不同。今留支既请仍支全银，则缺额事同一律，自应亦请以十成实银发给。至咸丰八年地粮改收银九票一以后，所余二成实银，前于议提二成中之二成案内，曾奉户部行查，当以名虽改收九一，实则票折二成实银。因银价贱于钞价，交银交钱悉听其便，系为利民起见，仍与收票无异，别无长余实银可提。据实复经奉准有案。虽当时系指咸丰七年以前而言，其八年以后未经指出，但续奉查经统案核覆，即请一并照案免提，以归划一而免歧异。兹奉驳查，应请仍照前案邀准等情，公禀到司，由藩司卢定勋复核具详请奏前来。

臣查此案，曾于去秋据司具详。臣以直隶银钞分成收放，本多胶葛，而停钞之后放款统发六成，系前任督臣奏定之案，未便遽行渎奏，是以仅先咨部核示。近日周谘博访，统筹全局，有不得不从长计议者。盖天下之州县，惟直隶最苦。一则物产瘠薄，一则供亿浩繁。应领之廉俸既已全数扣去，应出之摊捐又复不能减免。多者每年摊银三四千，少则一千余两，相沿已久，动辄亏欠累万。惟留支一项，尚系州县应得之款，藩库岁入之数，全赖州县征解踊跃，若将其应得者不令全得，必致其应交者不克全交。留支内款目多端，并非州县一己留用。如教佐之俸工，夫役之工食，夫马之工料，及祭祀、孤贫、廪膳等费，大约全支者多，可扣者少。如役食月仅五钱，再扣四成及部平等，则每月只二钱有零，何以度日？即此一端，余可类推。由州县发出者既难扣减，则州县应留者亦宜全支。王道不外人情，欲吏治之振兴，亦须各牧令事蓄有资，足以养其廉耻，庶可一意办公。若果克扣太甚，必致逼迫无聊，上则亏挪官帑，下则朘削民生，其弊无所不至，将来参不胜参。留支乃各省同有之款。若直隶提扣四成，而各省全不扣减，此等大政不宜如此偏枯。若由直隶推广各省，均提四成，则各省亦必先后陈奏，不独直隶州县非此无以自存也。合无仰恳天恩，俯念直隶地方清苦，准如所请，仍以十成留支，免提四成批解。其从前原提二成中之二成，仍令照解同。此外应解各款，年清年款，不准拖延。倘有延欠以及克扣误公，立予从严参办，以维大局。其缺额工料一项，原系留支不敷之款，留支既请全领，缺额亦难裁减，乃足以昭平允。且统计缺额，州县尚属无多，应请改发十成实银以归划一。至咸丰八年以后，地粮改征九一，所余二成实银。兹检查九年原案，委于议提二成中之二成案内，曾奉部中查经复准在案。此时如仍提解，不特一事两歧，且恐各属已结旧案交代，均须逐案翻异，纷纷补追，亦属事涉烦琐。况已结案内离直事故人员计已不少，咨追必无实济，转致各案虚悬，永无了结，殊于全局有碍，亦请一概免提。是否有当，理合恭折具奏，伏乞皇太后、皇上圣鉴，敕部核覆施行。谨奏。

152．军需提用盐斤复价等款就案开销请免提回听拨折二月初二日

奏为军需提动盐斤复价等款，恳恩仍准就案开除，免其提回以清款项而免，恭折奏祈圣鉴事。

窃查前准户部来咨，以长芦三年春秋、四年春、五六七等年春秋并八年春，各拨册开除盐斤复价等款银两，并未照章声注何处防剿，兵勇起止数目日期，及粮台局员姓名，奏请提回听拨行令，转饬遵照等因，当经转行该司知照去后。兹据盐运司恒庆详称，长芦三年春秋、四年春并五六七等年春秋及八年春，各拨正课复价内开除银两，均系奏明动用。所有奏拨银数以及起解日起，亦经随时咨部有案。至各处兵勇数目起止日期，并一切支销各细数，该司无案可稽，难以声注。其所解奉拨前项银两既已散放，势难提回，请会奏照案开除，准免提回等情详复前来。臣等会查得此项盐斤复价，原为接济军需而设。天津办理海防，历年动用复价，悉经臣崇厚会同各前督臣随时咨部，并每年海防报销案内声明动用复价若干，迭经奉旨允准。至历年省局因南北防剿，需用浩繁，所动复价银两亦经各前督臣随时奏咨有案。是该运司只知奉札拨款，或解交津郡支应局，或解交省局，其何路军营兵勇数目起止日期及一切支销细款，自有承办粮台各局员经手，分款造列报销送部，该运司亦无凭深悉。前于同治四年经部臣以长芦四年秋拨册内开除盐斤复价等款银两，并未照章声注防剿处所，兵勇起止数目日期及局员姓名，奏请提回听拨，当经前督臣刘长佑于同治五年三月间专折奏明。军需提动盐斤复价等款，运司系遵旨拨解，应请就案开除，请免提回，奉旨：“着照所请，户部知道。”钦此。嗣于同治五年七月间，经户部以此案既已奉旨允准，应免提回，其三年春秋并四年春各拨册开除，军饷行令仍遵新章分析声注。五、六、七等年春秋并八年春各拨，又经户部奏令提回听拨，迭次咨照前来。臣等查此次动拨前项复价，仍与前督臣刘长佑奏复各情，毫无歧异。若必饬令承办，粮台各局员遵照部章每月开折咨送运司查照汇报，无论各营每月兵勇数目，伤亡斥革未能画一，且所放月饷亦非仅止复价一款，岂能指定何款开放何营兵勇。至于一切支销细数，或采办而未齐全，或制造而未完竣，或借支银两，或补发经费，头绪纷繁，更难逐月开报送至运司核转，反恐不清。历办军需总以汇总归入全案报销为凭，在外间动拨帑项无不逐案奏明，所销之数与所拨之数丝丝入扣，是户部既有拨案可查，又有销册可核，并非漫无稽考，何必令运司添此一重案牍。闻两淮运司、浙江运司皆有拨充军需之款，并未令该运司查造兵勇数目起止日期支销细数，何于长芦而独加苛求？

查自三年春至五、六、七等年津郡与省局所动复价，历经分别会同题奏报销，经部核准，奏奉谕旨允准。即尚有未经报销者，而所解之款军营待用孔殷，随解随放，亦经报部有案，实属无从提回。合无仰恳天恩，俯念军需提动各款，均系先后奏明有案，仍准就案开销，免其提回听拨。至嗣后奏拨动用银两，并请敕下部臣仍于册内就案开除，以归简便，出自逾格鸿慈。所有军需动用盐斤复价等款请免提回缘由，谨合词恭折具奏，伏乞皇太后、皇上圣鉴训示。谨奏。

153．具奏报解同治八年在京各衙门年起解帑利银两折二月初二日

奏为起解帑利等项银两，恭折奏报，仰祈圣鉴事。

窃照长芦应征同治八年分户部、内务府内殿、广恩库、步军统领、鸾仪卫、太仆寺等衙门帑利共银十八万九百三十三两一钱六分四厘，按照户部奏定章程，随同正课征解，经臣饬司实力催征在案。兹据运司恒庆详称，同治八年应征各衙门帑利，除累参各商未完，另筹追补银三万五千九百三十三两一钱六分四厘，其余银十四万五千两不拘卯期严行比追，业已照数征完。又应解户部纸红协饷山东司内阁各项饭银一万二千二百二十六两八钱五分六厘；又务府笔帖式护军校修署摊缴参价、捐补参价等款共银三万二千六百七两七钱三分。以上统共银十八万九千八百三十四两五钱八分六厘，已由运司恒庆于同治八年十二月初八、二十一等日分别派委官吏解赴各衙门交纳。下余累参银两、参商欠款另行弥补，累商未完续征补解等情造册详请具奏前来。臣复核无异。除将清册分别咨照外，理合恭折具奏，伏乞皇太后、皇上圣鉴。谨奏。

154．直隶各属兵差报销章程奏咨立案折二月初二日

奏为查办各属兵差报销、酌议章程，分别奏咨立案，恭折奏祈圣鉴事。

窃查直隶各州县历年供应各处征调遣撤，并本省防剿过境官兵应需廪给口粮、马干、车价，及运送军装、粮饷、添设腰拨工料等项，自咸丰七年起截至同治三年六月止，业已分年分起经前督臣开单奏明存案。其自同治三年七月起至今，又阅五六年之久，所有兵差报销，因连年办理防剿，军书旁午，未遑兼顾。现在军务肃清，拟请将各属应付兵差等项，截至同治八年年底止，接续造册报销，俾免积压。惟近年兵差络绎，案卷纷繁，查办不易，现由藩司卢定勋等督饬局员按照各属送到销册，详细勾稽，核实造报。其中有应循照旧章者，有应酌量变通者，应即先行分别奏咨立案。据总局司道卢定勋等分列清单，详请奏咨前来，臣复核无异。除抄单分咨户、兵二部外，理合照缮清单，恭折具奏，伏乞皇太后、皇上圣鉴。谨奏。

155．通永镇总兵崔福泰丁忧开缺请旨简放折二月初二日

奏为总兵呈报丁忧，恭折具奏，仰祈圣鉴事。

窃照实任宣化镇总兵王可陞，现已饬赴新任署总兵崔福泰，前蒙恩简放通永镇总兵，现将交卸宣化镇篆，理应饬回本任。惟因另有参案，是以调省察看。兹据禀报，该总兵崔福泰亲母金氏年七十六岁，于九年正月十二日在宣化镇任所病故，当即遵例成服，并将宣化总兵银印及宣军统带关防，均饬委前营管带署镇标中军游击谭兴魁代拆代行，俟王可陞到宣即行转交。前奉檄调交卸来省，现已丁艰，未克前往，仰恳代奏离任，俾得扶柩回籍守制。等情前来。除将该总兵参案另行复奏外，其通永镇总兵员缺相应请旨迅赐简放，以重职守，为此恭折具奏，伏乞皇太后、皇上圣鉴。

再，总兵开缺定例，本应由驿驰奏，缘保定省城距京甚近，计日可到，是以此折仍行专差赍递，合并陈明。谨奏。

156．武强县知县刘振中先后被参各款具奏折二月初二日

奏为审明知县先后被参各款，恭折具奏，仰祈圣鉴事。

窃查接管卷内前督臣刘长佑于同治六年正月二十八日承准军机大臣字寄，奉上谕：“有人奏，直隶武强县知县刘振中，贪酷残暴，信任官亲，揽权纳贿，设有敲踝棒等非刑残虐百姓，词讼不分原被一并锁押，密使官亲谈姓同书役吓以非刑，视钱之多寡，判理之曲直，阖县呼为刘钱串，谈姓及户书高春润，包办词讼，无恶不作，复约请绅商勒捐银两。并为父庆寿得折礼银三千余两。谈姓又与高春润及快役谷清顺等结拜同盟，有将军、阎王等绰号。同治四年，谷清顺等伙抢过客，劫财毙命。又抢掠阮姓家财物。谷清顺被获后，该县嘱高春润关说，送银六百两消弭两案，请饬查办等语。着刘长佑按照所奏各节确切查明，据实具奏，无稍徇隐。”等因。钦此。当经札司饬委即用知县尹开先前往严密确查，并饬司督同保定府酌提案内人等讯拟详办。

旋又承准军机大臣字寄，同治六年六月十九日奉上谕：“前因有人奏，直隶武强县知县刘振中贪酷残暴等情，当交刘长佑确查具奏。兹复有人奏，王老月案内逸犯杜发明等，在武强私贩火硝，设立集厂，刘振中冀得漏规，并不查禁，请饬究办等语，着刘长佑汇入前参，一并彻底查明，据实参奏，毋稍徇隐。”等因。钦此。遵旨寄信到前督臣，复经札司饬委深州知州刘秉琳前往查明。正将杜发明等解省发交保定府归案审讯核办间，复又准兵部火票递到军机大臣字寄，同治六年十月初六日奉上谕：“有人奏，直隶武强县知县刘振中加税勒银，信任家丁刘二等串通舞弊，并有纵盗殃民等情，请饬查办等语。所奏是否属实，着刘长佑汇入前次参案一并查明具奏。”等因。钦此。遵〈旨〉寄信到前督臣，又经札司饬委候补知县徐光谔前往该县按款查明，仍饬保定府并案审办在案。兹据该府恩福审明拟议，由藩、臬两司复审勘转前来，臣亲提研鞫。

缘吕幅齿籍隶武强县，向卖馒首及充牲口经纪营生，与已获正法之衡水县逆犯王洛月素不认识。同治五年间，吕幅齿充当该县城内牛马经纪，始与杜发明即杜法勉、杨仗街即杨长阶谋面，并未来往。该县刘振中居官平顺，尚无苛索妄为。该县民间交产每价银一两完纳税银三分三毫，按照时值以钱完纳，核与税则相符，除正税之外，尚应加解部平银每分一毫，并无额外加一扣税。该县系僻处小邑，向无驿站，号内仅只递马四匹，所需草豆向系由官发价采买，从无折银之事。其常平仓内谷米，自乾隆五十四年至道光三年，历次赈缺、豁缺动用，以致颗粒无存，并非近年动缺。访查小范镇协同德系属钱铺，永丰祥系带子铺，恒丰裕系缸瓦铺，距县二十五里。该县刘振中并未向各铺通融，亦无勒借银两。至所参借庆寿为由向绅商勒折礼银，更无其事。但屡次劝捐修城、办理团练，往往发帖邀请绅商，其原参内庆寿之请帖或系因此讹传。至其家丁刘二前因奏参案内与库书高春润解省讯明发回后，业经该县刘振中递籍。高汶学充当库书，尚称安分，均无影射情弊。该县刘振中委无使令各房书役借索访查，胥差亦无凌逼实据。至被参之吕幅齿等，并非王洛月余党，实无与杜发明等焚香聚众、抢掠私贩火硝。该县城内集市并非夜集，更无鬼市之名，署内亦无谈姓官亲，高春润等均无活阎王等绰号。并据委员查复原参所指之吕大、张三、魏二，因该处吕、魏、张三姓极多，类皆以某大、某二相呼，非有姓名难以指实。遍查该县近无抢劫案件，亦未闻有土棍盘踞之事，至秋审绞犯徐十于六年七月二十九日夜越狱脱逃，业经该县刘振中照例禀经委员勘验详报奏参勒缉。以上被参之款，均经饬委先后奏明，核与该府所讯高纯润等供词大略相同。

惟查高纯润、杜法勉、杨长阶、吕幅齿，自该府恩福前次审明后均已先期潜回原籍。旋经饬据该县查复，高春润即高纯润，已于同治七年四月二十日在家病故。其杨长阶、杜法勉二名，均于上年贼扰之际或避难外出，或被裹未回，查无踪迹，仅将吕幅齿一名传解复讯，并讯取杨长阶等亲属供结详送。兹据该府恩福以案悬已久，该县刘振中业于甄别案内参革，现当清讼之际，杨长阶等既均到案无期，吕幅齿准以久候滋累，拟议详由藩、臬两司勘转前来，臣亲提研鞫无异。

查武强刘振中被参之处，节经保定府提集案证，高春润即高纯润、杨长阶、杜发勉、吕幅齿等先后集讯，并经委员迭次访查，该民人等均属安分良民，并非王洛月余党，亦无私贩火硝焚香聚众及为匪不法情事，应毋庸议。高春润并无串通官亲，包揽词讼，与谷清顺结盟索诈，过付银两。该县刘振中更无私设非刑，残害百姓，加税勒银，信任家丁揽权纳贿，并纵盗殃民冀得陋规各情弊。惟该县于劝修城工办理团练等事，迭次书写名帖，邀请绅商，因办理未协，致招物议，实属咎有应得。本应酌量示惩，业经臣于八年三月十六日甄别案内奏参革职，永不叙用，并声明将来各案虽从轻拟结，亦不能减该员等之咎，自可毋庸再议。该县署内官亲查无谈姓，其门丁刘二于前次讯明后早经递回原籍，县境亦无绰号四眼狗王滨等其人，应与原参未经指实名姓无凭查提之吕大等，概无庸议。案已讯明，未到人证免提省累。除录供咨部外，所有审明定拟缘由，理合恭折具陈，伏乞皇太后、皇上圣鉴训示。谨奏。

157．沧州逆犯窦长越唆母服毒自戕应凌迟处死折二月初二日

奏为逆伦重案审明，按例办理，恭折具奏，仰祈圣鉴事。

窃据沧州知州项桂轮具禀民人窦长越，因挟堂婶窦刘氏辞工讹借不遂之嫌，主唆伊母窦陈氏服毒后持刀赴窦刘氏家自戕图赖，以致窦陈氏毒发身死一案。当经臣以案关逆伦，情罪重大，批司饬州押解来省，发交保定府督同审办。兹据该府恩福督审明确，拟议解由臬司张树声复审解勘前来，臣亲提研鞫。

缘窦长越籍隶沧州，已死窦陈氏系伊亲母，平日口哑不能言语。窦刘氏系窦长越之堂婶，窦长越与窦刘氏家分居各度，先本和好无嫌。窦刘氏前因夫故子幼，雇窦长越佣工照管家务，每年付给工价钱三十千文，并未短少。窦长越之母窦陈氏，弟窦行二，遇有家无吃穿，窦刘氏亦常随时照应，并因窦长越之出嫁胞妹崔窦氏，夫家穷苦，每月又帮给崔窦氏粮食二斗五升，似此习以为常。自同治七年春间，捻逆窜扰以后，窦刘氏因家存粮食被匪抢掠一空，施又续被水灾，家计艰难，无力顾及窦长越一家，并因窦长越时常赌博输钱，不务正业，于八年四月间窦刘氏将窦长越辞出。窦长越心不舒服，意谓窦刘氏女流可欺，狡赖短欠三年工价未偿，被窦刘氏查出底帐斥骂。窦长越走回，耸恿其母窦陈氏往向滋闹，窦刘氏知系有意寻衅，未与理较。窦长越之弟窦行二、妹崔窦氏闻知，向窦长越、窦陈氏劝阻未听。窦长越又捏称欲做小本贸易，缺乏资本，于六月初九日托令同族窦绍谦代向窦刘氏告借京钱数十千未允。窦长越以被窦刘氏辞工后总未讹得钱文，反被斥骂，愈思愈忿，起意主唆伊母服毒图赖。是月十二日晚，窦长越见窦行二赴外佣工，妹崔窦氏亦另在南屋睡歇，即至伊母窦陈氏所住北屋内，告称家计穷苦，无法过度，并称堂婶窦刘氏不肯看顾，实在薄情可恶，唆使窦陈氏赴窦刘氏家寻死图赖，可以讹钱使用。窦陈氏用手指口指腹，似说家穷饿，伊亦自愿早死，即找出从前打磨草帽用剩如扣子大红信一块，给予窦长越查看，自行张口比试，窦长越意欲令母窦陈氏服毒呕吐即可讹取窦刘氏家钱文、嘱令不必多服。又虑信毒救好后事无证据、并嘱窦陈氏用刀自将头面残伤数处，窦陈氏点头应允。窦长越嘱令窦陈氏俟伊外出一二日，然后行事，冀免外人看破机关，并恐伊妹崔窦氏知觉阻挡，嘱勿泄漏。窦长越与窦陈氏议定后，即于是月十三日假装外出寻工，前往附近之中旺村空庙藏躲，听候消息。至十五日早，窦陈氏吞服信毒，手携菜刀奔赴窦刘氏家寻闹。维时，窦刘氏甫经睡起装束，房门尚未开启，窦陈氏趋至窦刘氏房外，即用菜刀自行砍划头颅致伤，经窦长铎瞥见，将窦陈氏身子抱住嚷救，邻右窦长近亦将窦陈氏菜刀夺获。窦刘氏闻闹开门出视，令窦长铎等将窦陈氏扶进屋内炕上躺卧，觅药敷治。查询窦陈氏本属哑不能言，亦未肯将实情装点指示。窦刘氏央人往唤窦长越弟兄，均未在家。崔窦氏睡尚未起，即向告知情由。崔窦氏闻信起身趋视哭问，窦陈氏只是摇手，总未指出真情。讵至是日午夜，窦陈氏在炕滚折一回，旋即毒发殒命。窦刘氏等未悉底蕴，即以窦陈氏自戕因身死等情投知乡长赵秀山看明呈报。而窦长越于是日傍晚在中旺村闻知伊母身死之信，方欲赶回，向窦刘氏讹闹，续闻窦刘氏业经呈报到官，料难和〔私〕和，亦即赴州具呈。经该州项桂轮验明，窦陈氏确系毒发致毙，并以窦长越迹涉可疑，究出前情，禀经提省，发交保定府审办。兹据审拟由司解勘到臣，亲提复鞫，据供前情不讳，复诘不移，案无遁饰。

查律载，谋杀父母已杀者凌迟处死。又例载，审办逆伦重案，如距省三百里以内无江河阻隔者，均于审明后即恭请王命，委员会同该地方官押赴犯事地方即行正法。若距省在三百里以外，即在省垣正法，仍将首级解回犯事地方枭示各等语。此案窦长越因挟堂婶窦刘氏辞工并向讹诈未遂之嫌，辄敢主唆其母窦陈氏服食信毒、持刀赴窦刘氏家自戕头颅，希图吓诈，以致窦陈氏毒发殒命。虽据称意只图母服毒呕吐，借可讹赖，并非必欲置之死地。第信毒杀人，乡愚皆知，不能因该犯有嘱母不必多服之供作为过失科断。遍查律例，并无子于人挟嫌唆母服毒残伤图赖，致母毒发身死，作何治罪专条，唯服毒之谋既经出自该犯，伦纪攸关，自应依谋杀本律问拟。窦长越应合依谋杀父母，已杀者凌迟处死律凌迟处死。该州距省在三百里以外，又有江河阻隔，臣遵例于审明后恭请王命，饬令臬司张树声并臣标下中军副将冷庆，将该犯窦长越绑赴市曹，即在省垣正法，仍将首级解回犯事地方悬杆示众，以昭炯戒。尸子窦行二、尸女崔窦氏于伊母窦陈氏服毒自残，均不知情，应毋庸议。窦刘氏讯无将窦陈氏砍殴致伤情事，亦毋庸议。除录供招咨送刑部外，所有审明办理缘由，理合恭折具陈，伏乞皇太后、皇上圣鉴，敕部查照施行。谨奏。

158．崔福泰参案查办复奏片二月初二日

再，臣承准军机大臣字寄，九月三十日奉上谕：“据文硕奏，经过直隶访闻宣化镇总兵崔福泰于办理练军一事，操守未能廉洁，以致省局委员不服，竟有口角互揭之事等语。总兵为专阃大员，若操守平常，安能表率营员，整顿兵制？况练军一事，尤关紧要。着曾国藩即将该总兵与省局委员互揭之事确切查明，并留心察看，如果不能胜任，即行据实具奏，毋稍迁就。将此谕令知之。”钦此。遵旨寄信到臣。遵即密行两司，遴委候补知县韩耀光驰往查办。适有因公来省之怀安县知县邹振岳，臣又札令密查。而宣化县知县英棨来省，臣亦令其据实详陈。嗣据该员等先后查复，情节略同。崔福泰自同治六年夏间奉办练军，操防尚属认真，惟坚执自是，与各委员多不和协。同治七年六月间，委员候补知县王霂接到省信委署广平县篆，即赴该镇衙门禀见，急欲进省。崔福泰以省信不足为凭，尚须核算交代，强欲扣留。王霂以候补多年，困穷已极，赴任情殷，一时措词激烈。适值该军文翼长、候补知府范镇翎病故出缺，该委员王霂与候补同知刘毓霖、候补知县张联恩等曾公禀司道，称崔镇喜执己见，任用私人，请速派翼长接手以资秉承。而该总兵崔福泰即以王霂违抗交代，性情乖张，口出不驯，放声喊闹等词禀请前任督臣核参。旋经派委候补知府熙敬接充翼长，就近查办。据查得王霂赴任情急，措词失当，经众人劝阻，未敢遽行起程，俟该镇复核清楚乃行禀明赴任，此即委员口角互揭之情形也。

又，查七年正月，宣化练军前、中两营，在保定城西之方顺桥大纪店一带，与捻匪接仗失利，遗失军饷、器械、火药甚多。崔福泰令管带官候补游击陈启栋设法赔交，陈启栋垫发口粮、火药、银两，请崔镇发还归垫，乃屡次具禀，崔福泰并不批准，以致陈启栋禀明省局，旋由该镇通融办理。传闻缺少兵额，虚伍多日，弥补此项亏空，虽属以公济公之计，而总兵与管带官不合即由于此，操守可疑之名亦由于此。其究竟缺伍若干，赢余若干，则又全无确据可查。而该镇于是时呈明户部，缴出空旷银两，却有部文可凭。又贼匪扰乱直省，宣化镇派勇在黑石岭一带防堵，令宣化、怀来两县代雇车辆拉运军装、器械，未将车价发还该县。此亦物议之一端也。

又，七年欠发兵饷一月，直至八年九月众兵纷纷请领，崔福泰令该管官详造花名清册，将张独两协兵弁调到府城，在教场点名散发，该兵等往返数日程途，又在府城守候数日之久，每名领银无几，不免怨辞。此又物议之一端也。

谕旨所询操守不洁一节，大抵不外此数事。惟情节虽属可疑，而该委员等再三访求，并未得有实据。臣前闻崔福泰打仗奋勇，本拟俟王可陞到任后调至省会细加察看，如果缓急可恃，即当取其大节，略其细行，奏请钦定。乃崔福泰甫接臣檄即报于正月十二日丁忧，圣朝孝治天下，专阃大员自应令其扶柩回籍，被参各节，大致业经查明，似可毋庸置议，以广锡类之仁。惟宣化署中军守备玉鹏龄充当巡捕，人甚狡诈，把持营务，招摇生事，办理营中各事，多欠公允，弁兵怨望。玉鹏龄养一戏班，班名小新园，行为放纵。该员素有为富不仁之名，崔福泰亦受其累。相应请旨将署宣化镇标中营守备云骑尉玉鹏龄即行革职，永不叙用，以示惩戒。所有遵旨查复总兵参款缘由，理合附片具奏，伏乞皇太后、皇上圣鉴训示。谨奏。

159．正定府缺以深州直隶州知州刘秉琳署理片二月初二日

再，署正定府知府张光藻，钦奉谕旨补授天津府知府，所遗正定府知府员缺，管辖十四州县，地当孔道，政务纷繁，非精明干练之员不克胜任，自应在于实任人员内拣选署理。兹查有深州直隶州刘秉琳，端悫廉明，政声卓著，堪以调署正定府知府印务。该员任内并无盗案，将届四参处分，据藩、臬两司会详请奏前来。除檄饬遵照外，理合附片陈明，伏乞圣鉴。谨奏。

160．附录廷寄　直隶山东得雪甚少察看情形将上忙缓征等事二月十七日

同治九年二月十七日，准兵部火票递到军机大臣字寄——

同治九年二月十六日奉上谕：

直隶山东地方，上年冬间得雪甚少，开春后虽连次得雪，亦无甚裨于耕种，朝廷轸念民依，寤寐萦怀。现在节近春分，如有干旱之区未播种者，即着曾国藩、丁宝桢察看情形，将上忙应征钱粮奏明酌量暂缓、俟秋收丰稔再行补征，以纾民力。将应各谕令知之。钦此。

遵旨寄信前来。

161．京察优叙谢恩折二月二十一日

奏为恭谢天恩，仰祈圣鉴事。

窃臣于二月初九日，接准吏部咨开，同治九年正月二十四日内阁奉上谕：“大学士直隶总督曾国藩，老成宿望，表率群僚，调任畿疆，尽心民事，着交部从优议叙。”等因。钦此。当即恭设香案，望阙叩头谢恩讫。伏念臣猥以菲材，谬膺重寄。自量移畿辅以来，值甫经兵燹之后，亦思培养元气，与民休息，乃去岁天时亢旱，年谷不登，自冬徂春，雨雪过于稀少，麦收又已失望，嗷嗷千里，流冗塞途。加以四方多虞，而练军尚无规模。北河虽塞，而堤防尚无把握。回思陛辞之际，具疏所言三事，至今毫无寸效，抚几内惭，忧惶无地。乃蒙圣慈，甄叙上考，滥登闻命之余，更深感悚。臣惟有力持晚节，勉竭愚忱，如履薄而临深，更集思而广益，庶以仰答高厚鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

162．湘淮各军剿捻军需四年闰五月起至五年底止报销折 ⁽¹⁾ 二月二十一日

奏为湘淮各军剿捻军需，自同治四年闰五月起至五年底止，第一案收支款目造册报销，恭折仰祈圣鉴事。

窃照前因豫、东等省，捻匪蔓延，臣国藩于同治四年五月间奉命督师剿捻，旋调湘、淮水陆各军并将吉林等起马队官兵归臣节制，又经陆续添募马步兵勇分投堵截，游击追剿。臣国藩先驻临淮关，后到徐州、济宁，继移营周家口。各路分设行营粮台，储备军米，并转运军械，各局所以供支应而免缺乏。金陵省城设立北征粮台，饬由江宁藩司总理。臣鸿章先在金陵料理后路粮饷等事，厥后奉命督师进驻徐州，各处粮台局所均仍其旧，所用各军淮多湘少，同为剿捻之师，同支江南之饷，仍照刊章一律支放。所有四年五月底以前军需用款画清界限，湘军、淮军各归各报。四年闰五月以后，剿捻军需应由臣国藩与臣鸿章会同造报，前于湘军第五案报销折内缕晰陈明。奉旨：“着照所请，该部知道。”钦此。钦遵当饬江宁、苏州两藩司于金陵省城设立报销总局，督同局员自四年闰五月初一日起截至五年底止为一案，逐款清厘，并案造报。

兹据署江宁藩司候补道孙衣言、苏州藩司张兆栋、督同局员江西候补知府王延长、道员用安徽候补知府石楷等详称：总计收款旧管项下，安庆报销局湘军第五案，四年五月底止报销案内，实存银一万二千二百九十六两有奇、钱二万四千八百四十七千有奇。苏省军需报销局淮军四年五月底止报销案内，实存银四千八十一两有奇，钱二万一百一十九千有奇，又存米合价银二百一两有奇。新收项下直隶、山东等省协饷，安徽、江苏藩库关税、厘捐、茶税、盐厘、丝茶、牙帖、绅商等捐，并本案扣存平余共银一千二百七万九千七百五十四两有奇，钱九万八千串文。内除登除协拨各款共银四十三万三千四十六两有奇，钱四千七百五十七千有奇；又除补发湘军欠饷银五十万八百六十七两有奇，钱八千九百一十九千有奇；又附销徐防城守官弁勇丁盐粮等项银九万二千六百一十六两有奇；又除本案附请专案奏销洋枪炮队英法官兵教练勇粮等四款，共支银一百六万三千三百一十九两有奇，计实收银一千万六千四百八十三两有奇，钱一十二万九千二百八十九千有奇。开除正杂各款，遵照同治八年九月二十九日户部议奏，酌定军需报销章程各归各部核销，计应归户部核销银九百二十八万三千七百九十四两有奇，钱二万九千八百八千有奇；应归兵部核销银一十九万四千三百三十二两有奇，钱七万五千七百七十二千有奇；应归工部核销银四十八万五千五两有奇，统共请销银九百九十六万三千一百三十三两有奇，钱一十万五千五百八十千有奇。实存银四万三千三百五十两有奇，钱二万三千七百八千有奇。归于剿捻军需下案旧管接报等情，具详请奏前来。

臣伏查此次造报湘淮勇营仍循前案，未开花名清册，系照楚军刊章一律发饷，吉林等起军队官兵及续立马队勇营，均经臣等酌定薪粮支给，随营文武营弁、薪夫、采办、制造、转运、杂支等项，均系实用实销，并无浮冒。所有正杂各款概发湘平折实库平造报，仍扣杂款一分平余。除饬将六、七两年用款赶紧接续清厘造报外，合将剿捻军需第一案收支款目造册报销缘由，谨合词专折具奏，并缮清单恭呈御览，伏乞皇太后、皇上圣鉴，敕部核覆施行。谨奏。

附清单

谨将同治四年闰五月分起，截至五年十二月底止，剿捻军需第一案收支正杂各款，除另造细册咨部外，缮具清单，恭呈御览。

计开

旧管：

一、安庆报销总局同治四年五月底止军需报销册内，实存银一万二千二百九十六两一钱九分九厘七毫七丝七忽一微六纤，又钱二万四千八百四十七千三百五十一文。

一、苏省军需报销总局同治四年五月底止军需报销册内，实存除续补欠饷外，计银四千八十一两九钱九分九厘三丝三忽七微四纤，又钱二万一百一十九千五百一十八文。又本色米八十石四斗六升七合六勺三抄六撮，照前案采买原价每石湘平银二两六钱，折合库平银二百一两八钱八分七厘三毫四丝三忽五纤。

新收：

一、收直隶省协饷共拨解银七万两。

一、收三口通商大臣崇厚同治四年六月拨给潘鼎新行营饷银二千四百七十二两二钱。

一、收山东省协饷共拨解银九十七万四千三百一十二两七分八厘二毫。

一、收山西省协饷共拨解银七万五千两。

一、收河南省协饷共拨解银九万五千四百两七钱四分九厘。

一、收湖北省协济军饷共银二万五千一百四十八两四钱九分一厘八毫。

一、收浙江省协拨军饷银一万两。

一、收淮安关协济刘铭传饷银四千两。

一、收清淮善后局协济淮扬水师中营军饷共拨解银三万三千两。

一、收清淮善后局协济淮扬水师中营食米共拨解本色米四千四百八十石，共合银一万一千二十三两八钱三分四厘七毫九丝六忽八微七纤三沙。

一、收安徽藩司库共提拨银一十二万五千两。

一、收江宁藩司库共提拨银二万两。

一、收苏州藩司库共提拨银七十二万二千二百三十六两九钱九分九厘。

一、收江南海关共拨解银一百四十三万七千八百七十九两六钱七分四厘二毫六丝。

一、收江南海关拨解同治四年夏季京饷截留银五万两。

一、收江南海关共拨解征存船钞项下银一万二千七百四十四两六钱六分六厘七毫。

一、收扬由钞关共拨解银五万九千五百九十二两三钱六分。

一、收两淮运司库共拨解银二十二万四百一十四两八钱五分八厘。

一、收海州分司共拨解银三十三万四千六百七十五两八钱五分八厘四毫八丝。

一、收鄂岸盐厘共拨解银三十六万七千八百七十五两四钱四分五厘六毫七丝一忽。

一、收湘岸盐厘共拨解银六万两。

一、收湘岸盐厘共拨解候选员外郎李昭庆行营军需银一十一万五千一百六十三两一钱四分七厘八毫二丝七忽。

一、收湘岸盐厘共拨解皖南镇总兵刘松山军需银一十二万四千七百六十两七分六厘七毫八丝二忽。

一、收鄂湘招商局共拨解鄂湘两岸预厘银一十九万四千七百两。

一、收鄂湘招商局共拨解鄂湘两岸商捐助饷银九万两。

一、收西岸盐厘共拨解银二十三万三千二百一十九两二钱九分八厘三毫三丝九忽。

一、收西岸招商局共拨解西岸预厘银二十万二百两。

一、收两淮瓜洲盐栈共拨解西岸预厘银一十四万两。

一、收西岸招商局共拨解西岸运商捐输助饷银五万两。

一、收皖岸盐厘共拨解银二十八万一千五百七十三两三钱五分二毫八丝五忽。

一、收皖岸盐厘拨解统领淮阳水师长江提督黄翼升军需银八千五十二两。

一、收正阳关五河抽收盐厘共拨解银五十七万二千八百五十六两六钱一分六厘二毫三丝八忽。

一、收江宁督销局共拨解各属食岸盐厘银五万八千一百四十七两九钱二厘三毫九忽。

一、收江西捐厘总局拨解厘捐湘平银二万两，合库平银一万九千二百九十九两四钱三分六毫六丝七忽。

一、收安徽捐厘总局共拨解厘捐银五十二万六千七百四十一两三钱七厘一毫七丝三忽。

一、收金陵捐厘总局共拨解厘捐银二十三万四千八百一十四两六钱二分五厘八毫三丝一忽八微。

一、收金陵捐厘总局共拨解江北厘捐银七万二千五百一十三两一钱九厘七毫四丝六忽五微六沙。

一、收江苏捐厘总局共拨解厘捐等项银三百七十二万六百六十七两四分二厘二毫七丝四忽，又钱九万八千文。

一、收苏松太道共拨解厘捐等项银八万一千七百九十八两二钱九分七厘七毫。

一、收皖南茶税共拨解银二十五万一千五百五十三两七钱七分二厘七毫。

一、收江苏丝茶捐款共提拨银四万九千九百两三钱一分一厘一毫二丝五忽。

一、收安徽牙帖捐款共拨解银五万五千八百七十八两一分八厘二毫九丝四忽。

一、收江苏牙帖捐款共提拨银六万三千五百五十五两。

一、收捕盗经费提充军饷共拨解银二万六千九百九十一两六钱一分三厘七毫。

一、收上海绅富商捐共提拨银三万五千一百三十五两二钱一分七厘二毫。

一、收常镇道经办沪营兵米捐输共拨解银三万三千七百七十八两八钱六厘二毫八丝九忽。

一、收江苏海门厅解前任同知李焕文参革案内董事张云上等罚捐曹平银五千三百两，合库平银五千二百六两二钱八分六厘八毫。

一、收奏明提用前广东臬司龄椿办理直隶捐输寄存河间府库银五千九百一十两七钱二分六厘四毫九丝。

一、收奏明提用河南陈州府库寄存钦差大臣僧格林沁余剩军需银六万七千两。

一、提前收徐州善后局升任徐海兵备道李鸿裔同治六年三月归并粮台时，移交收存各捐局解到捐款抵拨徐防军饷银三万八千七百一十八两六钱。

一、提前收徐海兵备道移解徐州捐输局续缴捐款抵拨徐防军饷银四千五百八十两。

一、提前收徐海兵备道移解徐州捐输局续缴捐款抵拨徐防军饷宝钞折价银九百一十六两。

一、收本案采办制造运脚等项共扣存平余银五千三百四十六两六钱三厘二毫五丝七忽。

管、收二项共库平银一千二百九万六千三百三十四两四钱六分三厘八丝九忽一微二纤九沙。又钱一十四万二千九百六十六千八百六十九文。

内除：

一、拨解步军统领衙门两淮帑利库平银二万两。

一、拨解江宁织造衙门制办挑花机本并织办活计共库平银一万两，湘平银五百两。

一、拨解漕运总督衙门借拨修理运河堤工应归湖运四厅同治五年分库储项下收销库平银三万两。

一、拨放发还东民王刁二团原缴徐州府属湖田地价应归徐海道筹办湖团案内造报湘平银一万一千九百五十两六钱五分二厘，又钱四千七百五十七千五百七十六文。

一、拨解将军都兴阿应归宁夏大营粮台入收造报湘平银一万两。

一、拨放徐州镇总兵詹启纶撤勇饷需应归豫省入收造报湘平银一千两。

一、拨解湖南军需总局协饷应归湖南省入收造报湘平银二万两。

一、拨放都统富森保借支饷项应归湖北省核扣作收江苏省拨款造报库平银一千三百两，湘平银九百两。

一、拨解浙江提督鲍超所部霆字全军协饷应归江西省入收汇总造报湘平银三十四万四百两。

一、拨解安徽抚营军火垫发运送夫车脚力等项应归抚营粮台入收造报湘平银四百九十两三钱七分四厘三毫。

一、附列本案专册请销补放湘军水陆各营同治四年五月底以前欠饷库平银五十万八百六十七两三钱九分一厘七毫四丝五忽六微三纤，又钱八千九百一十九千八百文。

一、附列本案专册请销徐防城守四关各处官弁马步勇丁盐粮马干等项库平银九万二千六百一十六两七钱二分五厘六毫五丝。

一、附列本案第一册请销洋枪炮队教练各营官弁勇丁薪粮中外人等辛工等项库平银三十二万四千三百四两二钱一分九厘七毫五丝。

一、附列本案第二册请销各项轮船管带员弁薪粮中外水手人等工食等项库平银一十四万一千五百二两六钱三分九厘九毫八丝七忽。

一、附列本案第三册请销购买外洋各项军火价值库平银三十七万二千五百二两三钱四分九厘六毫五丝五忽。

一、附列本案第四册请销制造西洋炮火各局工匠料物并京营弁兵薪粮等项库平银二十二万五千一十两七钱三分九厘四毫六丝五忽。

以上登除并附列请销各款，共计库平银一百七十一万八千一百四两六分六厘二毫五丝二忽六微三纤；又湘平银三十八万五千二百四十一两二分六厘三毫，折合库平银三十七万一千七百四十六两六钱二分三厘八毫五丝四忽九纤。又钱一万三千六百七十七千三百七十六文。实计收用库平银一千万六千四百八十三两七钱七分二厘九毫八丝二忽四微九沙，又钱一十二万九千二百八十九千四百九十三文。

开除：

一、第一册请销湘军陆勇步队、马队并宿州义勇营哨官弁勇丁薪粮等项，实放银一百三十九万七千八百四两一钱六分七厘一毫六丝六忽，钱二千五百五十四千七百文。

一、第二册请销淮军陆勇愿续募步队并新立马队营哨官弁勇丁薪粮等项，实放银五百三十八万五千三百四十七两三钱五分八厘一毫九丝三忽。

一、第三册请销淮军陆勇续立马步各队并浙省顺字马队营哨官弁勇丁薪粮等项，银二十九万八千一百三两四钱一分二厘七毫二丝三忽。

一、第四册请销吉林、黑龙江土默特、察哈尔各起马队官兵并前敌马勇薪粮等项，银三十四万二千四百六十七两三钱三分三厘八毫一丝二忽。

一、第五册请销吉林、黑龙江土默特、察哈尔各起遣撤回旗马队官兵路费银六千一百一十五两九钱八分九厘五毫。

一、第六册请销外江水师营哨官弁勇丁薪粮等项实放银三十万二千一百三十二两一钱七分一厘八毫八丝四忽五微八纤。

一、第七册请销淮扬抚标太湖水师营哨官弁勇丁薪粮等项实收银九十九万五千八百二十九两二钱八分三厘七毫九丝八忽。

一、第八册请销淮扬镇标防河官兵盐粮等项，银二万二千六百六十二两六钱七分八厘四丝一忽。

一、第九册请销随营办事支应等项文职各官薪粮、书识、夫勇口粮，银七万一千三百五十二两三分七厘六毫一丝八忽。

一、第十册请销随营先锋差遣武职官弁薪粮马干等项，银三万四千六百四十七两五钱三分一厘二毫七丝八忽。

一、第十一册请销前敌防剿湘淮马步各营柴草油烛折价，银三十六万三千三百六十五两三钱七分七厘六毫，钱二万七千二百五十三千三百三十二文。

一、第十二册请销各台局所雇备转运长船夫价房租等项，银六万三千九百六十七两九分四厘四毫七丝。

以上十二册，共应归户部核销银九百二十八万三千七百九十四两四钱三分六厘八丝三忽五微八纤，钱二万九千八百八千三十二文。

一、第十三册请销湘淮原续募马步水陆各营官弁勇丁并防河官兵阵伤亡故受伤恤赏银五万七千七百五十九两三钱三分六厘九丝九忽。

一、第十四册请销吉林、黑龙江土默特、察哈尔各起马队官兵阵伤亡故受伤恤赏银六百七十两六钱五分五厘二毫一丝六忽。

一、第十五册请销镇扬淮徐四府属添设水陆腰站经费，钱二千三百六十二千八百四十七文。

一、第十六册请销各起解马官兵路费薪粮并采买马匹驼骡车辆草料夫工雇备车价等项，银一十三万五千九百二两九钱二分三厘八毫六丝三忽，钱七万三千四百九千八百一十四文。

以上四册共应归兵部核销银一十九万四千三百三十二两九钱一分五厘一毫七丝八忽，钱七万五千七百七十二千六百六十一文。

一、第十七册请销采买硝磺、铁铅、布匹、更香、皮纸等项，价值银三十三万二千九百二十四两四钱七分九厘六毫九丝九忽。

一、第十八册请销制造军装、军火、器械工价，银一十三万七千七百六十八两七钱五分一厘五毫七忽。

一、第十九册请销淮扬抚标太湖外江水师各营油艌船只经费，银一万四千三百一十二两四钱五分七厘七毫八丝二忽。

以上三册共应归工部核销银四十八万五千五两六钱八分八厘九毫八丝八忽。

统计十九册，共请销库平银九百九十六万三千一百三十三两四分二毫四丝九忽五微八纤，钱一十万五千五百八十千六百九十三文。

实在：

存库平银四万三千三百五十两七钱三分二厘七毫三丝二忽八微二纤九沙，钱二万三千七百八千八百文。查前项实存银钱归于次案册内旧管项下滚接造报，理合登明。

一、同治四年闰五月起截至五年底止，共欠发湘军原募陆军水师各营饷银四十九万五千一百三十两三钱一厘八毫四丝六忽，续经筹补银款另归次案专册开报，理合登明。

一、同治四年闰五月起截至五年底止，除报效外，共欠发淮军原续募陆勇水师各营饷银八十六万五千七百五十二两七钱一分一厘四毫五丝九忽，续有补给银款另归次案专册开报，理合登明。

以上共欠发饷银一百三十六万八百八十三两一分三厘三毫五忽。

一、同治四年五月底以前湘军原募陆勇各营欠饷，共报效银五万八千五百八十一两五钱九分三厘八毫。

一、同治四年闰五月起截至五年底止，淮军原募陆勇水师各营欠饷，共报效银五十七万八千七百四十四两五钱七毫四丝六忽，业经先后汇案分别奏请广额在案，理合登明。

以上共报效欠饷银六十三万七千三百二十六两九分四厘五毫四丝六忽。

————————————————————

(1)  此件与李鸿章会衔具奏。

163．洋枪炮队等项附案请销片二月二十一日

再，查苏省军需案内洋枪炮队英法兵官教练，各营中外勇粮及采办外洋军火价值，西洋制造炮火各局，轮船薪粮工食等项，同治四年五月底以前用款，业经臣鸿章开单附奏请销，奉旨：“该衙门知道，单并发。”钦此。钦遵在案。所有自四年闰五月起至五年底止，共计支放银一百六万三千三百一十九两有奇。兹据江宁、苏州两藩司督同局员按款复加查核，均系奉文饬发，并无浮冒。另造细册，详请附奏请销前来。臣等查前项洋枪炮队勇粮四款，皆与洋人交涉，无例可循，仍应专案核实，请销除将细册咨送总理衙门、户部查核备案外，谨缮清单恭呈御览，伏乞皇太后、皇上圣鉴。谨奏。

附清单

谨将剿捻军需案内附销洋枪炮队教练勇粮等四款，自同治四年闰五月分起截至五年十二月底止，支放各款除另造细册咨送总理衙门、户部外，缮具清单恭呈御览。

计开：

一、支放洋枪炮队教练各营勇粮中外人等辛工，银三十二万四千三百四两二钱一分九厘七毫五丝。

一、支放各项轮船管带员弁薪粮中外水手人等工食，银一十四万一千五百二两六钱三分九厘九毫八丝七忽。

一、支放购买外洋各项军火价值，银三十七万二千五百二两三钱四分九厘六毫五丝五忽。

一、支放制造西洋炮火各局工匠料物，并京营弁兵薪粮等项银二十二万五千一十两七钱三分九厘四毫六丝五忽。

以上共支放银一百六万三千三百一十九两九钱四分八厘八毫五丝七忽，提用拨款归于剿捻军需正案汇总开报，理合登明。

164．同治八年办理海运出力员弁分别奖励折二月二十一日

奏为同治八年派海运出力各员，拟请分别奖励，恭折具奏，仰祈圣鉴事。

窃照同治八年江苏、江北、浙江漕白粮米由海运津事竣后，经钦派驻津验米大臣毛□□、衍□□，驻通验米大臣延□、毕□□，各将在津、通差委出力员弁，先后奏明开单咨会，分别奏奖存记等因。当经札行司道复核议详去后，兹据天津道周家勋、候补道刘树堂，会同藩司卢定勋详称：同治八年江苏、江北、浙江漕白粮米同由海运米数较多，甫及三月即已蒇事。该委员等或经理文案勾稽银米，或查验米色封舱记印，或兑装拨船分段稽查，或由津迎护分起押运，均能任劳任怨，矢慎矢勤。惟差事条目繁多，且系津、通两处归并一案，逐项分核，实皆奖称其劳。除病故人员业经删除，查照原发咨单，分列等差开单请奏前来。臣复加查核。共计请奖者一百二十员，又书吏四名，核与奏定奖额章程一百二三十员之数相符，尚无冒滥。谨缮清单呈请奖励，以昭激劝。可否照拟给奖之处，出自天恩。其余出稍次文武员牟，仍由臣照案存记酌予奖外，理合恭折具奏，伏乞皇太后、皇上圣鉴训示。谨奏。

附请奖清单

谨将派办海运出力各员弁拟请分别奖叙，缮具清单，恭呈御览。

计开：

三品衔现授大、顺、广道天津府知府李文敏，三品衔候补道天津府海防同知姚经陛，候补知府天津县知县刘杰。以上三员经理局务，会同南省委员查验米色，均能矢慎矢勤，不辞劳瘁。李文敏请加布政使衔；姚经陛请俟补缺归道员班后赏加布政使衔；刘杰请补知府后以道员用。

三品衔候补道陈重。该员总司稽查封舱记印一切事宜，并经理局务，会同南省委员查验米色不嫌怨，请加布政使衔。

运同衔知州用候补知州丁文浚，知县用候补盐大使沈颂元，州判用候补主簿方清源。以上三员管理局务，并剥运支销一切事宜，昼夜辛勤，始终如一。丁文浚请赏加二级，沈颂元请俟补缺后以知县归本班前尽先补用，方清源请赏加理问衔。

运同衔知府用候补同知题补文安县知县刘枝彦，知县用试用县丞祝鑫，六品衔河工候补县丞尹亮采，主簿用候补典史庄舟孙。以上四员总理剥船，稽查来往日期，编列号次，始终勤奋。刘枝彦请赏加二级，祝鑫请赏加理问衔，尹亮采请俟补缺后以知县用，庄舟孙请赏加州同衔。

六品衔批验大使用候补盐知事王福申，知县用河工试县丞王景焕，试用从九品吴廷仪。以上三员紫竹林以下守卡催提沙船排挡停泊处所，昼夜河干，辛勤较著。王福申请仍俟补缺后以批验大使前先补用，王景焕请赏加理问衔，吴廷仪请俟补缺后以主簿用。

五品衔知县候补府经历刘荣勋，州同衔知县用候补县丞陈祖勋。以上二员查报起米数目，实力从事，不辞劳瘁。刘荣勋请赏给五品封典，陈祖勋请仍俟补缺后以知县归本班尽先前补用。

运同衔同知用候补知县毛其昌，理问衔候补班前先用巡检谢德铨。以上二员随同稽查受兑奔走河干，始终勤勉。毛其昌请赏给四品封典，谢德铨请俟补缺后以北河主簿用。

候补班补用同知高霞，运同衔候补同知现补新河县知县王炳辉，候补知县王华清。以上三员总理封舱记印，克勤克慎，始终罔懈，高霖〔霞〕请归本班尽先前补用，王炳辉请俟补同知后以知府用，王华清请赏加同知衔。

尽先补用府经历徐立言，知县用试用府经历霍复元，州同衔知县用候补县丞海馨，试用县丞李树墀，候补县丞郎绶昌，试用县丞孙时镜，候补州判徐绍陆，理问衔知县用河工试用州判钱培之，五品衔河工候补州判凌道增，试用巡检邓寿祺，河工尽先巡检徐思昌，试用巡检郑涛，州同衔河工候补巡检钱锡荣，理问衔候补巡检蒋文海，理问衔主簿用河工本班前先补用从九品李毓文，六品衔候补从九品曹友泰，州同衔河工从九品徐本烜，试用从九品侯文焕，试用从九品金在熔，候补从九品汤世晋，试用巡检冯清泰，候补巡检何福豫，遇缺前先补用典史曾宝铨，候补长芦盐经历董元森，候补典史汤承露，理问衔主簿用新班分缺先前典史蔡延龄，提举衔河工先尽班补用州判李振荣，河工候补主簿张祖谦，河工试用县丞商诗纶，州同衔县丞用河工次尽班主簿蔡承启，州同衔候补未入〈流〉嵇其昌，候补未入流王湜，主簿用军功班前先典史孙永誉，分缺间选试用训导王茂堂，候补盐大使张廷楷，河工试用县丞张沅，以上三十六员监视拨船，盖用灰印封钉舱口，奔走河干，不辞劳瘁。徐立言、李树墀、郎绶昌、孙时镜、徐绍陆、凌道增、张沅，均请俟补缺后以知县用；霍复元、商诗纶、孙永誉，均请赏加理问衔；海馨，请仍俟补缺后以知县归本班尽先前补用；钱培之，请赏加知州衔；邓寿祺、徐思昌、郑涛、钱锡荣、蒋文海、徐本烜、嵇其昌，均请俟补缺后以主簿用；李毓文，请以巡检归先尽班前补用；曹友泰、董元森，均请以本班尽先前补用；侯文焕、金在熔、汤世晋、冯清泰、何福豫、曾宝铨、汤承露，均请赏加州同衔；蔡延龄、蔡承启，均请赏加二级；李振荣，请仍以河工州判归入先尽班前补用；张祖谦，请俟补缺后以州判用；王湜，请赏加六品衔；王茂堂，请俟补缺后以知县选用；张廷楷，请归候补班前先补用。

六品衔试用未入流王晋藩，该员请领兑单细心稽查，始终如一、请以本班尽先前补用。

大挑河工候补知县凌凤来，五品衔知县用候补县丞言维顺。以上二员海河运河沙船拨船经由停泊处所，稽查弹压，昼夜河干，始终勤勉。凌凤来请赏加同知衔，言维顺请仍俟补缺后以知县归本班尽先前补用。

五品衔尽先候补知县朱立汉，尽先补用藩经历郭彦宾。以上二员稽查海河拨船偷漏搀和等弊，往来河干，不辞劳瘁。朱立汉请俟补缺后以同知直隶州用，郭彦宾请俟补缺后以知州用先换顶戴。

分缺间前补用知州刘尹卿，五品衔军功班前先补用知县马钺，理问衔坐补承德府张三营巡检袁汝超，知州衔候补班前先用知县娄诗汉。以上四员分站查催回空拨船，昼夜辛勤。刘尹卿请赏加运同衔，马钺请俟补缺后以直隶州用，袁汝超请俟坐补后以主簿用，娄诗汉请俟补缺后以同知用。

候补知州倪昌燮，运同衔知州用候补班前先用知县嵇文堉，候补县丞秦琨，候补直隶州州判崔允勤。以上四员驻坝查催回空剥船，实心从事，辛勤较著。倪昌燮请赏加运同衔，嵇文堉请赏给四品封典，秦琨请俟补缺后以知县用，崔允勤请赏加知州衔。

知州衔补用同知知县用候补盐大使方恭钺，五品衔主簿用候补尽先前典史韩德立，理问衔州判用候补主簿盐山县旧县镇巡检姚允元，知县用试用州判孙均，试用未入流何翼堂，试用巡检宋煊。以上六员公所听候差委，遇事勤奋，始终不怠。方恭钺请赏加二级，韩德立请赏给五品封典，姚允元请仍以主簿不论河工地方尽先补用，孙均请赏加同知衔，何翼堂请俟补缺后以主簿用，宋煊请归本班前先补用。

四品衔尽先千总安陵汛把总穆长清。该弁提催民船奔走河干，始终勤奋，请俟补千总后以应升之缺升用。

五品蓝翎千总用河营尽先把总黑兆蓉。该弁在风神庙上水次提调沙船，排档列号，疏通河道，昼夜河干，不辞劳瘁，请赏加四品衔。

五品衔尽先把总河营经制外委曹利宾。该弁在风神庙催提剥船，排档停泊，昼夜辛勤，始终如一，请俟补把总后以千总用。

都司衔唐官屯千总郝桂森。该弁散放关税免单，认真查察，始终如一，请以守备尽先补用。

天津镇标中营游击左宝桂，天津镇标城守营千总马云柱，天津镇北马头汛把总王恩波。以上三员弁海河运河沙船拨船经由停泊处所，稽查弹压，奔走河干，始终罔懈。左宝桂请交部从优议叙，马云柱、王恩波均请赏加二级。

河营候补外委陈定樑，六品顶戴河营候补外委穆文彬。以上二弁分拨查催回空剥船，昼夜辛勤。陈定樑请赏给六品顶戴，穆文彬请赏给五品顶戴。

五品蓝翎河营候补把总李际芳，五品顶戴尽先千总河营候补把总柳长荫，六品顶戴河营候补外委李芳润，五品衔署天津县千里长堤汛外委河营经制外委李有庆。以上四弁公所听候差委；当差勤慎，颇为得力。李际芳、柳长荫均请赏加四品顶戴，李芳润请赏加五品顶戴，李有庆请俟补把总后以千总尽先拔补。

候补县丞孙国治，知县用候补县丞何其翔，知州衔候补知县汪秉衡，知县尽先补用北河候补县丞陈寿椿，候补县丞鲍英夔，北河试用县丞管鼎勋，候补府经历郑续祖，六品衔候补县丞安楷，候补巡检戴孚恩，试用训导康宗万，知州衔知府用长芦候盐大使马溥澜。以上十一员通坝监视斛收出力。孙国治、鲍英夔、郑续祖均请俟补缺后以知县用，何其翔请俟补缺归知县班后赏加知州衔，汪秉衡请俟补缺后以同知用，陈寿椿请俟补缺归知县班后赏加同知衔，管鼎勋请俟补缺后以河工州判用，安楷请俟补缺后以知县尽先补用，戴孚恩请俟补缺后以主簿用，康宗万请俟选缺后以州判在任尽先选用，马溥澜请仍以盐大使本班尽先补用。

花翎知府衔候补同知瑞椿，分缺先补用知州荫桂，顺天候补知州徐本培，候补知县钟德辅，同知衔候补知县魏树芝。以上五员通坝随同验米，辛勤倍著。瑞椿请俟补缺后以知府用，荫桂、徐本培均请赏加运同衔，钟德辅请俟补缺后以同知用先换顶戴，魏树芝请俟补缺后以同知直隶州知州在任补用。

花翎知府衔阜城县知县褚瑨，候补知县署通州漷邑州判钟沅，候补从九品郑棠，六品衔候补典史潘志溎。以上四员通坝随辕差委出力。褚瑨请以同知直隶州知州在任候补，钟沅请俟补缺后以知州用先换顶戴，郑棠请赏加理问衔，潘志溎请俟补缺后以主簿用。

北河试用通判丁崇钦。该员通坝审问案件出力，请俟补缺后以同知尽先补用，先换顶戴。

知县改教通州学正王梦松，试用教谕英奇，试用教谕王煦健，试用训导李馨桂，知州衔知县用候补县丞程肇铸。以上五员通坝里河掣斛出力。王梦松请赏加光禄寺署正衔，英奇请以教谕归本班尽先选用，王煦健请俟选缺后以知县在任候选，李馨桂请俟选缺后以州判不论双单月在任尽先选用，程肇铸请俟补缺后仍以知县归本班尽先前补用。

候补州吏目梁承颐，理问衔北河分缺先补用主簿聂维祺，北河试用从九品仲燕祥，理问衔尽先补用巡检杨克明。以上四员通坝里河押运出力。梁承颐请赏加理问衔，聂维祺请俟补缺后仍留北河以州判用，仲燕祥请俟补缺后仍留北河以主簿用，杨克明请俟补缺后以主簿用。

顺天候补从九品毕振邦。该员通坝驻闸稽查出力，请赏加六品衔。

五品衔不论双单月遇缺前选巡检书吏钱清安，六品顶戴不论双单月选用从九品书吏姚锡墉，主簿用尽先选用从九品书吏张振藻，书吏张兆相。该吏等办理海运文案，勾稽缮写，辛勤较著。钱清安请俟选缺后以主簿尽先前补用，姚锡墉请以巡检不论双单月遇缺尽先前即选，张振藻请赏加州同衔，张兆相请以从九品不论双单月归部选用。

165．同治七年海运案内另行改奖各员片二月二十一日

再，查同治七年海运保举案内，经吏部奏明驳饬改奖之知府衔通州理事通判希凌阿，知州衔知县用河工候补县丞张清绶二员；又运同衔知州荣恩未据声叙何项知州，行令查明复奏等因。当经札查，改拟详复去后，兹据天津道周家勋会同藩司卢定勋具详知府衔通州理事通判希凌阿，改请俟俸满后专以六部员外郎选用；知州衔知县用河工候补县丞张清绶，先于上年省防案内已保知县，是以海运案内保俟补缺后以同知用，尚非越级，请仍照拟给奖；运同衔知州荣恩，查系候选知州，请仍照原拟留直补用，抑改加二级等情详复前来。臣查所拟尚属允协。可否照拟改奖之处，出自天恩。理合附片具陈，伏乞圣鉴训示。谨奏。

166．胪陈提督刘松山事迹据禀转奏折二月二十一日

奏为提督刘松山宣力最久，忠勇迈伦，据该军诸将禀请具奏，仰祈圣鉴事。

窃广东陆路提督刘松山，力攻回寨，受伤殒命，业经钦奉恩旨，赐恤饰终之典，至优极渥。惟臣接该军分统章合才、萧章开、营务处黄万友、刘锦棠等公禀胪陈事迹，求臣转奏，有不敢壅于上闻者。刘松山初随道员王錱，继随臬司张运兰转战各省，其功绩多归于统将，故其事不甚著。逮咸丰九、十年，臣在江西、皖南统辖老湘营一军，同治元年十月之杪，张运兰因病请假回籍，臣乃奏派刘松山与易开俊分统该军。当未为统领之先，咸丰九年六月十四日，官军破景德镇，各营猛追三十里，队伍散漫。将至浮梁，县中有浮桥三道，贼因过桥拥挤，回头猛扑，城内亦出悍贼数千乘瑕击我，刘松山在东桥边纵横苦战，力遏贼冲，少顷后队到齐，各军赖以保全。咸丰十一年三月十二日，官军进攻徽州，分驻民村，三更后贼出偷营，呼声震地，诸军惊溃四散，刘松山独列队不动，月下遮诸将而告之曰，请无奔溃，我第四旗刘松山也，排立在此。众军毕归，乃从容殿后而还，贼亦终不敢近。此二事者，当时禀牍奏章均未叙及，后来询得其状。臣之识刘松山为将材，实始于此。

迨既为统领，自同治元年冬及二、三年间，皖南群盗如毛，宁国等处疾疫盛行，该军坚守郡城，四出截剿，历年战事，已由臣节次奏报在案。同治四年夏，臣奉命赴北路办捻，湖南将士因不惯北方面食，多不愿随征，独刘松山毅然请从。由宁国带队至江宁之龙潭渡江，士卒或索饷不肯北渡，刘松山诛戮数人而抚慰其众。师次临淮，易开俊告病开缺调理，于是老湘营一军全归刘松山统领。是后驰驱江苏、山东、河南等省，一面训练部卒，讲求发逆、捻逆剿办异宜，首贵行走迅速，队伍整严；一面联络民圩，使远近闻风信服，广筹米粮，使士卒不因乏食而思归未及，山东、河南一带官民皆称老湘营纪律之严，所至逢迎恐后，而部下亦习而安之，不以北征为苦。臣于五年冬间，密保刘松山忠勇朴实，堪倚平寇。是时捻逆张总愚窜入秦中，臣檄鲍超率霆军赴援，霆军遛延不进，改檄湘军。刘松山不辞艰苦，慷慨入关。臣已解兵柄，以贼扰关中，寸心负疚，旋闻老湘营昼夜驰逐，竟以腊底赶至西安，上以释朝廷之忧，下亦赎微臣之咎，是尤臣所感而敬之者也。

厥后在秦迭报大捷，奉旨补授广东陆路提督，兼拜小刀、荷包之赐，有乔松年等具奏在案。七年春间，由陕、晋追至直隶，捻逆全股荡平，拜黄马褂、轻车都尉世职之恩，有左宗棠具奏在案。臣以刘松山年逾三十，尚未完婚，且该军劳苦太久，或须资遣疲卒，另募新勇，休养数月，始可西征。乃该提督未接臣牍业已起程，在洛阳请假成婚。未及匝月，又复率师入关。行抵绥德州，土、回兼剿，竭六昼夜之力，转战数百里，收降董福祥等十七万余人，设法安插。既而定计由北路进兵，规取金积堡，以陕甘之粮取给山西，远至千数百里，妥筹转运，由军渡至清涧，历安定，定边至花马池，按程设站，用营中驮骡勇夫及降众中挑选壮丁分班搬运，别其夷险而均其劳逸。粮运粗足，长驱西向，荡平回寨坚垒约五十座，贼巢九十余处，克复灵州城池。方意回氛已衰，荡平有日，不图大功未竟，长城遽摧，报国丹忱，赍志入地，可胜悼叹。刘松山在军无日不讨部卒而训迪之，虽战罢宵深犹殷殷劝戒不休，恕语格言至诚，既足感人，而其平日公忠自矢，但知军国是图，不以室家为念，又实足以激发士气。是以守宁国之时，疾疫盛行，十人五病，饷项久亏，而有警则一呼齐振，弁勇不以为困；渡江剿捻，诛罚不用命者，弁勇不以为酷；北山崎岖之中，军士盛暑运粮，与骡驴负重并行，而弁勇不以为虐。即至绥德之役，哥老会匪叛变，一闻主将归来，即相与罗拜输服，亦不闻退有怨言，众情之翕服，实为近时所罕见。其余各军交际，不特淮军诸将如刘铭传、潘鼎新等，久已水乳交融，即豫军之宋庆、张曜，皖军之郭宝昌辈，及秦陇诸将亦皆推心置腹，至性相孚。臣意众望所嘱，将必为国家肩任艰巨，中道沦谢，怅惋何穷。据章合才、刘锦棠等合词具禀前来。谨就咸丰九年以后事迹，臣所夙知而未经详奏者胪陈一二，伏乞宣付史馆，俾名将行实昭著，仍请于本籍建立专祠，出自逾格鸿慈。所有提督宣力最久、忠勇迈伦，据禀入告缘由，伏祈皇太后、皇上圣鉴训示。谨奏。

167．候补道刘树堂期满甄别折二月二十一日

奏为道员期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳绩，保奏归入候补班人员，以到省之日起予限一年，令该督抚详加察看，出具切实考语，奏明分别繁简补用等因。遵照在案。

兹查按察使衔直隶尽先补用道刘树堂，系云南保山县监生，由候选知府于同治七年在直隶守城防运出力保奏，十月初七日奉旨：“着以道员留于直隶尽先补用，并赏戴花翎。”钦此。旋据请咨赴部引见，是年十二月二十六日到省，八年派办海运出力保奏，六月二十九日奉上谕：“着赏加按察使衔。”钦此。今自到省之日起，扣至八年十二月二十六日一年期满，自应遵照新章甄别。据该道开具履历清折禀请具奏前来。臣查该道刘树堂，品端识卓，治事精细，堪胜繁缺之任，俟有应补缺出，照例序补。除将履历清折咨部外，理合恭折具奏，伏乞皇太后、皇上圣鉴。谨奏。

168．候补同知裕纶等期满甄别折二月二十一日

奏为同知州县期满甄别，恭折具奏，仰祈圣鉴事。

窃查吏部奏定章程，道、府、州、县无论何项劳绩，保奏归入候选班人员，以到省之日起予限一年，令该督抚详加察看，出具切实考语，奏明分别繁简补用等因。遵照在案。

兹查有候补班前先用同知裕纶，候补同知王瀛，候补知州宋文、倪昌燮，候补班前先用知县龚怀、贾孝彰，候补知县陶柽林、吴骏昌、松龄、曾启埙等十员，均已一年期满，自应遵照新章甄别。据布政使卢定勋、按察使张树声会详请奏前来。

臣查该员裕纶小心敬慎，事有条理；王瀛秉性朴诚，治事认真；宋文才具明敏，任事尚勤；倪昌燮才识稳练，明白安详；龚怀器局深稳，明练有为；贾孝彰英明谙练，治事精慎；陶柽林谙究吏事，勤慎有为；吴骏昌守洁才优，遇事勤奋；松龄明白安详，持躬不苟；曾启埙英年稳练，应事详慎。均堪胜繁缺之任，俟有应补缺出照例序补。除饬取履历清册送部外，理合恭折具奏，伏乞皇太后、皇上圣鉴。谨奏。

169．记名总兵张呈祥及阵亡弁勇分别旌恤折二月二十一日

奏为在营积劳病故及遇贼阵亡员弁勇丁，恳恩交部分别旌恤，以彰忠荩而慰幽魂，恭折奏祈圣鉴事。

窃查直隶省枭匪马贼相继肆扰，所有在事阵伤亡故员弁绅庶，业经先后查明，奏请分别旌恤在案。兹复查得记名总兵张呈祥一员，久历戎行，战功迭著，嗣在山东齐河防所，伤病兼发，遽尔身故；又力战阵亡之花翎游击李逢春等五员弁，并六品顶戴俞颗山一员，及勇丁蔡景福等五十五名，猝遇捻逆，力竭阵亡，据军需总局司道详请具奏，分别旌恤前来。臣查各该员弁勇丁，或在营积劳病故，或遇贼力战捐躯，均系殁于王事，忠勇兼备，情殊堪悯。合无仰恳天恩俯准，饬部分别照例从优旌恤，用彰忠荩而慰幽魂。除将该员弁勇丁衔名事实分咨礼、兵二部查照外，理合恭折具奏，伏乞皇太后、皇上圣鉴训示。谨奏。

170．宣化镇标中军游击王永胜请恤折二月二十一日

奏为游击历在军营打仗受伤、现在伤发身故，恳恩交部议恤，恭折奏祈圣鉴事。

窃查宣化镇标中军游击王永胜，系天津县人，于咸丰三年入天津镇标城守营食粮，历次出师直隶、山东、江南、皖、豫等省，打仗出力，克复城池，历保至总兵衔补用副将赏戴花翎，并赏给协勇巴图鲁名号补授今职，于同治四年给咨赴部带领引见，奉旨：“依议。”钦此。承领札付，于是年十二月十五日接印任事，复派管带宣化练军赴省南一带防剿枭捻各匪，迭获胜仗。同治七年二月间凯撤回营。溯查咸丰四年五月内追贼至高唐州，随队打仗，夺旗杀贼，左肋受矛伤一处。又于七年七月二十二日克复正阳关，夺获贼卡二所，顶心受炮伤一处。又十年七月初一日，跟随钦差大臣亲王僧格林沁前敌在塘儿沽攻剿外兵身受炮伤一处。又因历随大军，露宿野眠，潮湿过甚，年来驻军宣化，边地严寒，直透筋骨，以致牵动旧伤，时发时愈。本身四月感受风邪，半身麻木，禀由宣化镇呈经臣给假回籍调理，复在中途受风伤口迸裂，医药罔效，延至十月初三日在籍病故。据该游击之子分带芦团练勇守备用王得印，呈由天津县转请具奏前来。除照例题请开缺外，臣查该游击王永胜转战数省，历在军前斩馘搴旗，受伤重迭，劳损实多。嗣到宣化任又因边地严寒，伤筋透骨，以致伤发不支，年未四十遂因伤病殁命，实堪悯恻。合无仰恳天恩，敕部将王永胜援照军营立功后病故例议恤，用彰忠荩而慰幽魂，出自逾格鸿慈，理合恭折具奏，伏乞皇太后、皇上圣鉴训示。谨奏。

171．附录廷寄　寄谕筹办海运事务等事二月二十二日

同治九年二月二十二日，准兵部火票递到军机大臣字寄——大学士直隶总督一等毅勇侯曾国藩、仓场侍郎英元毕、福州将军文煜、闽浙总督英桂、江苏巡抚丁日昌、福建巡抚卞宝第、三口通商大臣兵部左侍郎崇厚、前江西巡抚沈葆桢：

同治九年二月二十一日奉上谕：

文煜等奏，筹办运济京仓米石，请援照成案办理一折。本年闽省筹款购米运赴京仓，据文煜等奏称，一面派员仍赴上海、台湾等处；一面招商采购。共办粳米、籼米十万石运津交收，请在闽关四成洋税项下拨银采办，并请援案免厘及派员赴津会收等语。所办均与成案相符。此次该省赴上海采办之米石，即着丁日昌转饬苏、松、太道遵照同治七年成案给照免征厘税，查验放行。其采办银两，着准于闽海关四成洋税项下动拨银十五万两以供采办。至运通剥价等项，即由文煜等筹交道员吴大廷转解，该省米船不日即可抵津，着曾国藩、英元毕、道远、崇厚札饬天津道先期预备，一俟船只进口，即会同闽省委员随验随运，不准稍涉延误，将此各谕令知之。钦此。

遵旨寄信前来。

172．附录廷寄　寄谕各省遇有外国交涉案件持平速结等事二月二十二日

同治九年二月二十二日，准兵部火票递到军机大臣字寄——

同治九年二月二十日奉上谕：

总理各国事务衙门奏，法国使臣借兵要结，渐不可长，请饬各省遇有外国案件，持平速结。并请饬地方官于传教事件，先事防维，列入考成，及请饬江苏、福建迅办英国未结各案各折片，览奏均悉。上年法国使臣罗淑亚因四川等省教案未结，自行出京，携带兵船赴安徽、江西等省，不过数月，各案俱结。该使臣现在回京，颇鸣得意，是其轻视中国官吏已可概见。传教各案牵涉民人，即系地方官分内应办之事，乃积习相沿，因循推诿，日久不结，致令该国使臣藉兵要挟，此风何可渐长！倘各国闻而效尤，后患伊于何底？且恐奸民乘机簸弄，更形掣肘，而中国官吏办事泄沓之风亦足贻诮外洋。着各该将军、督、抚、通商大臣等严饬所属，遇有中外交涉事件，即认真查办，持平迅结，毋得仍前延岩，致外人得以借口，况现在英国使臣威妥玛抄录上海新闻纸，以罗淑亚催办各省积案有效为词，则该国未结各案岂可听其迁延。着文煜、英桂、卞宝第、马新贻、丁日昌将台湾贩运樟脑等案克日办结，毋贻该国使臣口实。嗣后各该省遇有交涉案件，并着各该将军、督、抚饬属勒限完结，以弭后患。至传教一事，流弊固多，而地方有司如能先事图维、经权互用，未常不可杜其干预。着各将军、督、抚、大臣等密饬地方官遵照前次总理衙门通行成案，悉心体察，预为经理，倘能办理妥协，即准其与催科抚字一例考成，以冀挽回积习，用弭衅端。原折、片单共四件，均着抄给阅看，将此由五百里各谕令知之。钦此。

遵旨寄信前来。

附录总理衙门原折

臣奕等跪奏，为体察中外交涉情形，使臣倚恃兵船借图要挟，渐不可长，拟请饬下各省督、抚、将军及南北洋通商大臣，遇事先为妥筹，务使持平速结，不得任令借口，以维全局而弭衅端。恭折密陈，仰祈圣鉴事。

窃维怀柔之道，必先自治而后可以治人。自中外定约以来，各国入华贸易并兼传教，其人渐众，其事亦渐多。臣衙门总理一切交涉机宜，无非驾驭各该驻京使臣，令其约束在外洋人不得无故生衅。设有非情非理之事，尚可责备其非。若外间地方遇事不能持平，先为妥办完结。甚至平日置之不闻不问，一旦有事，仓猝料理，非失之太过，即失之不及。并有一味迁延观望、退缩不前、听其起灭者，待至洋人有所借口，外则怂恿领事官与地方官滋闹，而内则呼吁于各该驻京使臣向臣衙门哓舌，待臣等揆度事理分别奏咨，或加以函商行令办理，而业已瞠乎在后，维持不及。且有拖延日久，洋人借端讹索，内地奸民从中刁串，不能遽然议结，复生别衅者。如上年扬州、台湾等案，领事官擅用兵船挟制即其明证。臣衙门于办理前案时，竭力向英国使臣阿札国再三理论后，该使臣将该领事官惩处，并奉其本国执政大臣札饬，以该使臣所办为是，令其转饬各口领事官，嗣后如遇难办事件，断不可遽动兵船，须先禀明驻京使臣听候主持等因，照会臣衙门在案。臣等以英国使臣尚知事理，于擅用兵船一节不肯护短，将来可望钤制各口领事，令其渐就范围。讵意法国驻京使臣罗淑亚，于上年因四川酉阳教案节次与臣衙门争执不已，后遂自行出京，借四川、贵州、湖北、江西、安徽及广东、河南、山西等省教案未结，先往安徽、江西、湖北等省携带兵船遂一催办。现在四川等省教案俱已多半议结，罗淑亚亦于二月初七日回京。该使臣此行指挥如志，未常不自鸣得意。各国使臣闻之，亦必谓赖有兵船同往，方能如斯迅速，设令尤而效之，刁风一长，隐患伊于胡底？倘伊本国感于此事更属非宜，臣等先于罗淑亚出京时，将其妄自携带兵船之处，函致出使有约各国之蒲安臣等，相机向法国执政议论此事，尚未知能否有效。惟擅用兵船催办，总因教案不先妥结所致。而教案不先妥结，总因各地方官因循玩泄所致。臣等明知各省教案情形不一，就中种种掣肘之处，原属为难。第办外国事与办中国事不同，且洋人情性急躁居多，一任迟延则彼先有词，讹诈之风大起，而奸民乘机簸弄，变约日生，臣衙门徒以笔舌相争，于事何补。相应请旨饬下各省督、抚、将军及南北洋通商大臣等，切饬所属遇有中外交涉事件，饬即认真查办，持平迅结，毋得稍任偏倚拖延，以遏患萌而维大局。为此恭折密陈，伏乞皇太后、皇上圣鉴，训示遵行。谨奏。

附录总理衙门原片一

再，正在缮折间，接英国使臣威妥玛来函，以上海新闻纸内议论法国公使罗淑亚亲赴各省催办积案，随到随结，果见成效等语，译出函送前来。果如臣等所虑，以罗淑亚借兵船要挟为得计，将来各国纷纷效尤，更属不成事体。查英国现办未结事件，如福建之台湾北麒麟贩运樟脑，川石山洋人枪毙民人王克明，罗源县拆毁教堂，江苏之英人李德荣在南汇县属境沿海被抢各案，该使屡向臣衙门催办，迭经行文各该省迅速办理，仍未能随时议结。其余各省现办未结者，尚亦不少。今该使既以外论渐兴，议及各省事件，凡有不合之处，各国驻京大臣即宜亲身前往办理，无庸在京徒费周章为词，难保不袭罗淑亚之故，其各国领事亦必怂恿各该公使亲往，遇有交涉事件，愈肆诪张。臣衙门徒以笔舌相争，办理更属无从得手，相应请旨饬下闽浙总督、福州将军、福建巡抚、两江总督、江苏巡抚，严饬所属将现办英国未结各案秉公持平，迅速办结。并饬南北洋通商大臣通行各省，凡有交涉各案及嗣后遇有案件，务须随时持平速办，勒限完结，庶该使无所借口以弭后患。谨抄录威妥玛原函，恭呈御览。谨奏。

附录总理衙门原片二

再，传教一事，法弊滋多。当立约之初，既经载入条款，只有就事补苴，弊先去其太甚。臣衙门于咸丰十一年二月间，商令法国使臣哥士耆酌定谕单声明，传教人丝毫不得干预别项公私事件，令其发交传教人收执，并由臣衙门奏请通行各省一体遵照。如果各省地方官于无事之日，先已留心经理，则自有基址可借，条理可循，何致遇事张皇，一无就绪。况外国教士无几，其从中簸弄怂恿生事者，大抵皆系入教之奸民，而从教之愚民又从而附和之，地方官若不未雨绸缪，临时为绅民所挟持，未有不偾事者。臣等核办教案与各疆吏咨函商办，其要周在乎速结，在乎持平；而所能速结、持平，则尤在预筹于平日。应由各省督抚等再行密饬地方官遵照前此通行成案，凡传教之人毋得丝毫干预，则在地方官之经权互用，先事防维，总须视为至要至急之图，令其就我范围，不徒以奉行文书习为古套。各该督、抚、将军、大臣亦当以此等事能否预筹妥协办理得当，按察所属与催科抚字一例考成，庶乎人知振兴而事可逐渐就理，实于中外交涉有裨。谨再附片密陈，伏乞皇太后、皇上圣鉴。谨奏。

附录威妥玛来函原件

照录英国使臣威妥玛二月十六日来函：

启者，前于二月初七日会晤，本大臣以各国人庶外论渐兴，议及各省事件，凡有不合条约之处，莫如各该国驻京大臣即宜亲身前往办理，无庸在京徒费周章，耽延时日各等语述陈。今因接到上海刊印新闻纸一张，内有与前日面晤提及之大意甚为相同，本大臣即将文内数句大义勉为译出呈览。再，前日所论各情，恐一时未能缕晰详明，容俟另日补达。

正月三十日，上海印发之新闻纸，先将法国罗大臣如何亲抵江苏、安徽、江西、湖北各省，该处积案，随到随结。并将贵州、四川历年未了各件，亦能定其迅速清厘，各案情形先后叙明。复以罗大臣如此振作，果见成效，匪但一人殊堪庆贺，更系凡有居住中华远人亦同相庆，既知显明法国声威，又谓外邦可开觉悟。盖于太东各国凡有争论受损之处，求其伸理，要在务使必依所议，不许推托延缓也。向之如此，则文移面请尚属有益，否则俱系枉费笔墨，此遵文有可据，素所深悉。今见罗大臣办理裕如，更确凿可凭矣。盖太东各国处事未善，系定约之后，第恐违约起衅，始肯守约，不虑及此，难免在在失信。抑思失信大国，既受欺骗，而暂置之弗论，斯失约之处，日积月累，则后日之干戈岂能免乎？惟须各国大臣于民人呈诉受损时必先查明，委系冤抑始代请伸理，无非力讨赔偿，似此经理，易免中外失和。倘若过令通融相让，终致必启兵端。此次法国大臣设法办理，实有效验。数省案件累月经年，未曾议结，在伊到时即见迅速完案，庶几一劳永逸矣。总之，此等不合，不由下民，皆系官宪绅士各怀异志所致。要在必示不准任性妄为，官士一能觉和，则中外平安永保矣。

以上各节据新闻纸所刊摘要译出，与英文次序先后未能尽一，而实义无不相同。除将原纸附送外，备函祈贵大臣查阅，专此布彻。

173．附录廷寄　直隶吴桥等处匪徒劫掠着饬属一体严拿等事二月二十八日

同治九年二月二十八日，准兵部火票递到军机大臣字寄——大学士直隶总督一等毅勇侯曾国藩：

同治九年二月二十七日奉上谕：

御使李德源奏，风闻直隶吴桥县及宁津、东光一带，匪徒聚众抢掳，来去无常。吴桥盗风尤甚，竟有匪众数百人明火持械抢劫近城铺户居民，刃伤事主之案。该县知县置若罔闻，赃贼日久无获，请饬直隶总督查参等语。盗贼横行最为地方之害，必须认真缉捕，方能除暴安良。若如该御史所陈，是地方官捕务废弛，讳盗不报，实属不成事体，着曾国藩严饬该管道、府查明吴桥县抢案是否讳匿赃贼，曾否弋获，据实参奏。其宁津、东光等处匪盗，着饬属一体严拿，毋任一名漏网，将此谕令知之。钦此。

遵旨寄信前来。

174．留防案内收支各款截数开单报销折三月初十日

奏为直省收支留防兵勇饷干等项，已届一年，先行截数核实造报，恭折仰祈圣鉴事。

窃据军需总局司道详称，同治七年秋间，直境军务肃清，统筹善后案内，经前署督臣官文以直隶省为畿辅重地，兼之大、顺、广及河、天等府属州县，多与东、豫接壤，素为盗贼枭匪出没之区，加以连年水旱兵燹，灾黎伏莽，在在堪虞。随会同通商大臣崇厚奏明，酌留练兵四千名，并挑留吉林第三起马队官兵二百余员名，义胜、保阳、忠胜、天雄、策字等马步练勇十二营，又洋枪及巡防马勇二小队分布附省一带，又东、豫交界东西大道等处，认真训练，严密防捕，以资保卫。应需留防兵勇饷干等银，请在于各省协解固本饷项下，每月拨发银四万两。自七年十月为始，按月派员赴部领解银三万五千两，并由司库划拨应解花马池兵饷银五千两以供支放不敷之项，再由司库设法筹拨应用，并奏准饬将各该勇队饷项，自九月初一日起概照湖北楚军章程支给，以归划一。其吉林马队官兵，仍照征防案内加饷新章办理。又，准户部咨开，此次留防兵勇支过银两，应令专案造册报销等因，行知遵照在案。

兹查前项兵勇，自七年九月初一日起至八年八月底止，已届一年，收支正杂一切款项，头绪较多，且内有业经裁撤者，自应先行截数造册报销，以清款目。随即督饬局员检同各项收发案卷，逐一详细核实勾稽，共计收过部拨固本协饷、长芦盐斤复价，并西征案内余存，续请部拨军饷及司库筹拨地粮本案，扣收余平银等项库平银七十二万三千七十两九钱六分六毫一丝八忽六微，内除分拨酌留练兵饷银一十八万一千九百八十四两另行专案造报请销，又借拨永定河工费银五万两，应俟拨还归借到日再行报部核办外，统计共支留防马步各营官弁兵勇饷干并差遣委员盐粮、书吏饭食以及制造军火器械等项，共库平银五十二万八十九两三钱三分八厘六毫五丝一忽九微，在于收款内尽数支用，尚计不敷银二万九千二两二钱七分八厘三丝三忽三微，俱系随时借款垫支并承办各员请领未发欠商之款，应俟准销后即由司库筹款照数拨发清项，由局分造单册详请具奏前来。臣复核收支各款，均系实用实销，并无丝毫浮冒。相应照缮清单，恭呈御览，并恳圣恩饬部核销以清款目。除同治八年九月以后收支款项容俟另行造报，并将应销款单清册遵照新章分送户、工二部外，所有直省收支留防兵勇饷干等项已届一年，先行截数核实造报缘由，理合恭折具奏，伏乞皇太后、皇上圣鉴，训示遵行。

再，此次并无兵部应销之款，合并陈明。谨奏。

附清单

谨将直省留防案内，自同治七年九月起截至八年八月底止，收支一切正杂各款银数，敬缮清单，恭呈御览。

计开

收款项下：

一、收奏拨部饷，自同治七年十月起至八年八月底止，共领到银三十八万五千两。

一、收奏拨部饷划抵应解花马池协饷，自同治七年十月起至八年八月底止，共由司库拨交银五万五千两。

一、收奏拨长芦盐斤复价银一十二万七千四百六十一两五钱三分九厘。

一、收司库拨交地粮银六千四百一十两二钱五分五厘，又司库地粮银三万五千两。

一、收大名龙王庙厘税银一万三千一百三十八两二分八厘。

一、收西征案内移交续请部拨协饷银一十万两。

一、收本案杂款项下，扣收平余银一千六十一两一钱三分八厘六毫一丝八忽六微。

以上共收各款银七十二万三千七十两九钱六分六毫一丝八忽六微。

分拨并借支项下：

一、分拨留防案内练兵饷银一十八万一千九百八十四两。此款应俟另行专案造报请销。

一、借拨永定河工费银五万两。此款当因工需紧要司库支绌，经前署督臣官文饬令借拨应用以济急需，应俟拨还归借另行报部核办。

以上统共分拨借支银二十三万一千九百八十四两。

支款项下：

一、吉林三起马队官兵，支过盐粮等银一万三千五百三十五两三钱五分二厘八丝九忽四微。

一、策字三营并统领官亲军队弁勇夫马，共支过粮干等银一十万七千三百一十三两九钱二分六厘七毫二丝四忽。

一、忠胜两营并统领官亲军队弁勇，共支过粮干等银五万五百一十五两四钱四分八毫八丝二忽。

一、忠胜右营马队弁勇，共支过粮干等银一万五千二十六两一钱六分九厘一毫一丝。

一、直字两营并巡防马队官弁勇丁夫马，共支过粮干等银七万一千二百一两二钱五分一厘六毫八丝。

一、天雄军前营弁勇夫马，共支过粮干等银三万一千八百二十四两六钱三分五厘二毫八丝。

一、义胜前营弁勇夫马，共支过粮干等银三万一千八百二十四两六钱三分五厘二毫八丝。

一、义胜后营弁勇夫马，共支过粮干等银三万一千八百二十四两六钱三分五厘二毫八丝。

一、义胜后营随带洋枪队弁勇，共支过粮干等银五千五百一十五两三钱一分九厘二毫九丝二忽。

一、保阳军中营官弁勇丁夫马，共支过粮干等银三万一千八百二十四两六钱三分五厘二毫八丝。

一、前署督臣官文随带神机营郭奇喀章京弁兵，共支过粮干等银二千六十四两。

一、留防支应总局裁留护台弁勇，共支过口粮银六千八百四十九两九钱。

一、统领义胜等营按察使张树声亲军队弁勇，支过粮干等银一万一千六两八钱五分五厘五毫六丝四忽。

一、调直差委文员应支本任全分养廉银二百三十一两。

一、留防案内差委文武员弁，支过盐粮等银一千九百五十八两二钱二分二厘八毫三丝一忽三微。

一、支给留防案内书吏饭食等银一千四百五十九两三钱九分七厘四毫九丝九忽二微。

一、吉林三起马队官兵更换冬衣银一百六十八两。

以上各款共支银四十一万四千一百四十三两三钱七分六厘七毫九丝一忽九微，应归户部核销。

一、留防案内制造军火器械等款，工料银一十万五千九百四十五两八钱六分一厘八毫六丝。此款应归工部核销。

全案统共支给过粮干工料等银五十二万八十九两二钱三分八厘六毫五丝一忽九微。又分拨借支等银二十三万一千九百八十四两。二共银七十五万二千七十三两二钱三分八厘六毫五丝一忽九微。内除收部拨协饷等款银七十二万三千七十两九钱六分六毫一丝八忽六微，尽数支用外，实计不敷银二万九千二两二钱七分八厘三丝三忽三微，俱系随时借款垫支。并承办各员请领未发欠商之项，应俟部臣核明准销后即行照数筹拨，饬发归款。理合登明。

175．果渠村同治九年岁修工程估需银两折三月初十日

奏为岁修果渠村坝埽等工，撙节估计，循例动项挑修，恭折仰祈圣鉴事。

窃照通州境内温榆河上游果渠村一带，自开挖新河建筑堤埝以来，漕粮军拨船只均可直抵石坝，所有石坝楼流水沟等处，每年挑淤工费悉行节省。该处地当山水之冲，堤身河底，每易汕刷淤垫，必须择要修浚，历经勘估奏报在案。兹据通永道英良详称，据漕运通判常森桂将同治九年果渠村应行修浚各工勘估详报，委员会勘。缘上年汛内大雨时行，河水盛涨，各工极其危险，设法防护，幸保无虞，堤身河底多被汕刷淤垫，亟应择要修浚。兹勘得大坝旧龙门迤东边埽一段，长二十五丈，内十五丈应亟拆修。又，边埽长十丈，龙门迤西边埽二段凑长九丈；又，接西边一段长十四丈；又，一段长七丈，裹头边埽一段长七丈。以上各埽均属平蛰卑矮，应请分别加高加镶，以资捍御。又，桥口龙门迤东淤有沙滩二段，逼溜直汕埽根，阻碍河流，亟须挑挖深通，俾河流顺轨，埽工不致吃重。经该道亲诣复勘，委系应办要工，遵照部议减半章程办理，确切估计，共需例价银一千四百八十五两一钱八分八厘，请援照该工岁修奏准之案，将一半票银拨给，一半实银开单绘图详请核奏前来。臣复加查核，均系岁修必不可缓之工，估需银数核与减半章程相符。其一半票钞请援照该工岁修奏准之案拨给，一半实银亦经该道确切查明属实，应请一并照准估办。仍在于道库丁字沽税银并滩地租项下拨给，责成通永道督率该厅认真办理，务于大汛以前照估如式赶修完竣报候验收。倘有草率偷减，即行参赔。循例恭折具奏，并缮清单，敬呈御览，伏乞皇太后、皇上圣鉴训示。谨奏。

附清单

谨将温榆河上游果渠村应行加高拆修各边埽，并挑挖淤滩等工丈尺银数，敬缮清单，恭呈御览。

计开：

大坝旧龙门迤东边埽一段，长二十五丈，均宽八尺。内十五丈蛰陷过甚，亟应拆修，均高二丈四尺。估银五百四十五两四钱六分二厘。其余边埽长十丈，均宽八尺，加高八尺，估银七十一两五钱三分二厘。龙门迤西边埽二段，凑长九丈，均宽八尺，加高七尺，估银六十两七钱一分三厘。又接西边埽一段，长十四丈，均宽八尺，加高五尺，估银八十三两一分五厘。又接西边埽一段，长七丈，均宽八尺，加高六尺，估银四十四两三钱六分五厘。裹头边埽一段，长七丈，均宽一丈二尺，加高八尺，估银六十一两五钱一厘。以上埽工六段，共估银八百六十六两五钱八分八厘。

桥口淤滩一段，长五十丈，口宽十五丈，底宽九丈，挑高深五尺，每丈合土六十方。内除旧河形口宽二丈，底宽一丈，均深二尺，应除土三方外，实挑土五十七方。内挑旱方深二尺，每丈合土二十二方八尺，计五十丈，共合土一千一百四十方。水中捞泥深三尺，每丈合土三十四方二尺，共合土一千七百一十方。龙门迤东淤滩一段，长四十丈，口宽十五丈，底宽九丈五尺，挑高深四尺，每丈合土四十九方。内除旧河形口宽一丈，均深二尺，应除土二方八尺，外实挑土四十六方二尺，内挑旱方深二尺，每丈合土二十三方一尺，计四十丈，共合土九百二十四方。水中捞泥深二尺，每丈合土二十三方一尺，共合土九百二十四方。以上旱方共估土二千六十四方，每方银七分，估银一百四十四两四钱八分。水中捞泥共估土二千六百三十四方，每方银一钱八分，估银四百七十四两一钱二分。

通共估银一千四百八十五两一钱八分八厘。

176．同治八年七月分直属市粮价值折三月初十日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治八年七月分市粮价值数目查明，开单请奏前来。臣复与上月比较，内永平、河间、顺德、广平、赵州、定州等六府州属价减；顺天、保定、天津、正定、遵化、易州、深州等七府州属价平；大名、宣化、冀州等三府州属价值稍增。所有直隶省同治八年七月分市粮价值数目，理合循例恭折具奏。并缮清单，敬呈御览，伏乞皇太后、皇上圣鉴。谨奏。

177．王国治李登元等京控局绅王涟漪等侵帑渔利一案拟结情由折三月初十日

奏为审明京控局绅修堤侵帑之原告按律定拟，恭折奏祈圣鉴事。

窃查开州监生王国治、廪生李登元等，以局绅王涟漪、郭象儒等派修堤工，侵帑不发。把总王文仲包工渔利，借端需索等情，先后赴京控经都察院奏奉谕旨：“交刘长佑亲提研讯，按律定拟具奏。”等因。钦此。并准将该原告王国治等先后递回，均经前督臣刘长佑行司委提人卷至省，发交保定府审办去后，兹据该府恩福审明拟议，解由兼署藩司张树声勘转到臣，随亲提审讯。

缘李登元、王国治均籍隶开州，与王涟漪等素识无嫌。开州自咸丰五、六年以后，黄水为灾，各村庄房田地多被水淹。经该前州任凯亲诣勘明，州属竹、邱等庄灾至八分，艾家庄与掘地庄灾俱四分，当经分别禀报，未及筹议抚恤。同治四年春间，该州杨咏春到任，目睹州民疾苦颠沛，禀请发帑修筑金、缕二堤以御水患，即经设立总局，邀请城乡绅董王涟漪、郭象儒、周新泰、王文仲等经理帮办。复因工程浩大，虑恐帑项不敷，议将金、缕二堤分为官工、民工。金堤自开州城东之大韩村起至开、濮交界止，借资民力择要修补，责令附近村庄按地认修，官不发价，是谓民工。仍将认办民工各村查明，原报被灾至七八分者，每土一方拟帮贴制钱六十文，三四分灾者概无帮贴。缕堤工程自开、滑交界之刘辛庄起至大韩村接续金堤止，统计工长七十余里，即将所请帑银以工代赈，雇集灾民修筑，每筑堤一丈，由官发制钱二千一百文，是为官工。以上官民各工，均谕令各庄首事按段承办，撙节估计。所有堤工、夫役工价、土方厢埽以及置办夯硪、搭盖棚厂、官绅薪水、书役饭食等项，共需帑银二万七千两。即经该州将两次详请酌发银两，饬交开州总局按照禀定章程动用支发，事竣开具用项细数造册报销。王涟漪等或经理钱帐，或督催修筑，分任其事，仍由该州并委员顺德府同知张锡祺总理一切稽核。旋有州属艾家庄承办民工首事邢作肃等，以该庄被灾较重，无力认办工程等情赴州禀请抚恤。杨咏春以艾家庄灾至四分，何以又请抚恤，难保非该首事饬词捏禀，当即亲诣复勘。该庄自前州任凯勘验以后，续经黄水泛滥，庄房全被淹没，其被灾已至七分以上，谕令总局将艾家庄工程按照竹邱等庄之式每土一方帮贴制钱六十文。而掘地庄首事王国治，于复勘情形后未能深悉，只知原报艾家庄被灾分数，与掘地庄事属一律，艾家庄既经领有帮项，掘地庄亦要仿办。王涟漪等因艾家庄续勘被灾分数，与掘地庄轻重悬殊，未肯发给。王国治以为初勘同是四分灾之村庄，何以有彼此，无疑必系王涟漪等侵帑不发，即以苦乐不均、局绅侵帑肥己等词，控经前督臣刘长佑批委大名道提讯详办。其时又有承办沙窝庄、新庄、齐劝、姚家寨等村民工之首事廪生李登元，于该四庄应办民工一百六十余丈，仅办过五十丈，其余于捻匪临境之时停工不办。四年五月初九日，黄水陡涨，以该村等尚有未修之工，虑恐一经漫溢，前功尽弃，商令经管该处之把总王文仲星夜催办。时值刈麦忙迫，该村民仍是迁延，王文仲虑恐误事机，先将此段民工自行催夫赶办。迨经事竣，该把总以垫修民工钱文未便由州发款报销，向首事李登元先行归还修工钱十六千，其余垫款，李登元延不归给。经该把总禀州饬役李华亭往向李登元催缴，李登元心不输服，亦以局绅包工渔利等词赴省控告，均批道并讯。因王国治恃符刁狡，经大名道将其七品功牌追斥革，并委员复查艾家庄被灾较掘地庄为重属实。正在催传讯办间，即有武生陈宗虞、举人王祖峰等，以案经调处妥协等词赴道呈请免究，批饬取结详办。而王国治、李登元并未具结，即以王涟漪等派办堤工侵帑不发，并王文仲等包工渔利借端需素〔索〕等词，先后赴京控经都察院奏奉谕旨交审递解回直，经前督臣刘长佑行司委提人卷饬发保定府审办。该府因查王国治初次京控未奉行知详，经抄发并据李登元、被告郭象儒赴府投审。因其余应讯人卷未到，经详司咨准大名道将卷宗帐本等件，点交委员解发核办，声明应讯人证自行投审。正在催提核办间，旋据清苑县何崧泰以抱告刘永顺、原告李登元在押患病，取保医治罔效，刘永顺于同治五年六月二十一日，李登元于十一月十五日，先后因病身死，分别结准免验，填格录供详批核案办理。因查道州各卷皆两造互控之卷，其当日议修堤工卷据未经提到，节经咨催，而该原告王国治旋即私自潜回，投审之郭象儒亦因试期临迩，呈经批饬给假回籍应试，日久未回，随遴员携带卷宗前往大名府就近提证讯明，酌带人卷来省拟办等情，复经批饬该府提证质审。并札据该委员等将原告王国治申解到府，及据被证王涟漪等先后赴府投审。该府因开州修堤，原卷系必须检核之件，禀请将司卷饬发核办。旋据该府将王国治等详经前司提讯，王国治未肯画供，饬据该府审明复解，未及提审而该原告业已先期遣子王图南赴京续控，递回行司，饬府并案核办。兹据提集原、被人等会督委员讯明，拟议解司勘转。据供前情不讳，复诘不移，案无遁饰，应即拟结。

查律载，申诉不实者杖一百。又例载，举、贡、生、监为事问革，例不入选者，倘敢改名弊混，如系止图顶戴荣身、无关铨选者，即照违制律杖一百各等语。此案王国治奉派承办堤工，并不查明该州议定章程及艾家庄续行被灾较重情形，辄因听闻艾家庄领有帮贴希图仿照领钱不遂，心疑局绅等一事两歧，侵帑不发，控院批道提讯。因该民人恃符刁狡，将功牌斥革，该民人由不自知错误，复敢隐匿缘事被革情由，赴京朦捐监生砌词京控，虽所控事出怀疑，尚非有心诬告，其情不无可原，惟申诉不实，究属非是。该民人隐匿过名，朦捐监生，止图顶戴荣身，无关铨选，按违制例科断，罪止拟杖，其控告失实亦应杖责，二罪相等，自应仍照申诉不实本条问拟。王国治应合依申诉不实者杖一百律拟杖一百，将监生照例斥革。惟该原告于该府讯明具结之后，辄因讼事审虚被押情急，仍以前情砌列严刑逼结等词，遣子赴京翻控，未免迹近刁健，应于所得满杖罪上酌加枷号一个月，俟枷满折责发落，以示惩儆。廪生李登元于该村等认办工段，迁延不办，迨经河水涨发，王文仲恐误时机，先行雇工垫办，向该廪生等催缴垫办工价，辄疑王文仲包工渔利，并将归还之工价捏作赃据，本应按律反坐，姑念于未经讯取确供之前病故，应毋庸议。局绅郭象儒、王涟漪、周新泰、王文仲等，并无勒派修堤，侵帑不发，以及包工渔利、借端索诈及令差役等日夜追呼情事，应与并未勾串吓诈钱文之州役李华亭，均请免其置免〔议〕。王图南于伊父讼事审虚之后，代为作抱捏词赴京翻控，本有不合，姑念串由伊父主政，且年未及岁，亦请从宽免议。开州请帑修堤以工代赈之案，仍应归入本案办理。案已讯明，未到人证免提省累。至李登元、刘永顺在保病故之处，业据清苑县何崧泰分别取结验讯明确，委因病剧医治不痊所致，并无别故，店保人等讯无凌虐情弊，均毋庸议。除备录供招咨送刑部并咨都察院销案，及将王国治部监各照分咨户部国子监查销外，理合恭折具奏，伏乞皇太后、皇上圣鉴，敕部核覆施行。

再，该原告等控告次数核与在京所具甘〈结〉相符，合并陈明。谨奏。

178．滦州拿获巩刘泳等伙开花会赌局按律拟办折三月初十日

奏为拿获开设花会赌局人犯，遵旨审明，按律定拟，恭折奏祈圣鉴事。

窃查前据署滦州知州邓锡恩等，先后拿获开设花会赌犯巩刘泳等五名，禀经前署督臣官文批饬永平府审办，并奉上谕：“给事中夏献馨奏，京东滦州等处有赌匪倡立花会，愚民被其引诱，每于夜间聚会，附近十余里村庄男妇相率猜赌，请饬查禁等语。匪徒聚赌最为闾阎之害，况花会名目尤干例禁，当此捻逆未平，京东一带盗风尚炽，急应严行查禁，着官文饬令该管地方官严行查办，不准虚应故事，务使赌风敛迹，不致别生事端，是为至要。原片着抄给阅看，将此谕令知之。”钦此。钦遵经前署督臣檄饬该管道府并委员前往会同该州严密查拿，据实惩办，并催饬永平府将现获各犯亲提严行审讯去后。兹据该府桐泽会同委员候补直隶州知州陆慎言审明，拟议解由臬司张树声勘转到臣，随亲提各犯审讯。

缘巩刘泳、李有宽、赵永、张得均、张得浩、张国治，均籍隶滦州，或庄农度日，或手艺营生，均先未为匪。张国治系张得浩之子，张得均系张得浩之弟。同治八年正月初二日，李有宽与其族叔李恩佑会遇，李恩佑起意开设花会，邀允李有宽入伙，李有宽并转邀李恩浩、张从印、彭双乐、李连成、李来成、倪万成等一共八人，在本村孤庙内开局，各出本钱交李恩佑管帐，张从印跑封。开设花会系用天龙万金太平龙江等字样，分三十七门，每日早晚开会二次，每次在竹签上开写一门，用布包裹，令人猜压，名为会签。猜压之人将所猜之字写在纸上，或猜一门，或猜数门，注明所压钱数，封一小包，名为会封。如本人不到，将会封交付跑封人代送局上，临时开看，因此专有来往跑封之人。猜着之钱一赔三十。

又，另案在逃之马百春、郭秀林、胡稳、屈广元等，于六年秋间起意开设花会，纠允巩刘泳、赵永入伙，巩刘泳即出本东钱十吊，并辗转邀人伙同在本庄孤庙开局。赵永因无本钱，仅止在局跑封收钱，不管别事。

又，另案在逃之州民王福集，起意开设花会，与张明、彭浩有等在侯家庄破庙设局，邀允张得浩、张得均、张国治入伙，张得浩等因各乏本，仅止在局照料帮同收钱，张国治有时跑封。

以上各局往来猜压之人，李有宽等均未认识，彼此分用钱文亦无确数。旋经滦州知州高锡康访闻会营，将巩刘泳、赵永拿获，并起获会帐等件，讯供管押，未结卸事。署任知州邓锡恩到任后，复会同委员营汛带同兵役、地保人等，将张得均、张得浩、张国治及会封帐目等项续获到州。因提讯各犯仅认为从，恐有避就，一并解府审办，即经给事中夏献馨奏奉谕旨，饬令严行查办等因。当经派委候补知县刘垂荫前往查明。滦州等处自巩刘泳等拿获后，花会已一律尽净等情具复。

又据滦州续获李有宽一犯，详经批饬解府归案审讯。兹据该府桐泽会同委员讯明拟议，解由臬司勘转到臣，亲加研鞫。据各供晰前情不讳，诘无另犯为匪不法情事，案无遁饰。

查例载，闽省拿获花会案犯，其伙同开设辗转邀人之犯，照贩卖赌具为首例杖一百，流二千里。其在场帮收钱文等犯，均照为从例杖一百，徒三年，仍各尽赌博本法于开设花会处先行枷号二个月，满日定地发配等语。此案巩刘泳、李有宽等辄因贪利，听从在逃之马百春等出本邀人，各在孤庙内开设花会，殊属不法，自应比例问拟。巩刘泳、李有宽应比依闽省拿获花会案犯，其伙同开设辗转邀人之犯照贩卖赌具为首例杖一百，流二千里例应各杖一百，流二千里。赵永、张得均、张得浩、张国治因各无本，虽非伙同开局，惟既帮收钱文，在外跑封，亦属不法。张得浩等虽系父子叔侄一家共犯，第系侵损于人，应照凡人一律科断。赵永、张得均、张得浩、张国治，应比依拿获花会案内在场帮收钱文等犯，均照为从，杖一百徒三年例应各杖一百徒三年，与巩刘泳、李有宽仍各尽赌博本法于开设花会处先行枷号二个月。巩刘泳业已成废，应照律收赎追取赎银入官册报。李有宽等枷号满日，发配折责分别拘役安置。李有宽与巩刘泳虽供在逃之李恩佑、马百春等起意为首，第首从罪名无甚出入，无虞避就。张得浩等虽称仅止收钱跑封，并未伙开，罪有军流城旦之别，第隔别研讯供同一，辄应各照例先决从罪，均毋庸监候待质。巩刘泳、李有宽所出开会本钱照追入官，其与赵永等分用会内钱文，不记确数，应免着追。开会之房屋，系各本村孤庙，应免入官。各地保、汛兵，既据该州讯明，仅止失察，并无知情受贿容隐情事，且曾帮同获犯，业已从宽革退，应毋庸议。起获会签等件，解验发回存库备照。逸犯李恩佑等，饬缉获日另结。至巩刘泳所供亲老丁单之处，罪已收赎，毋庸查办留养。除饬取收赎印甘各结另行咨部，并饬府督饬该州再行严密查拿，务期尽绝根株以靖地方，及备录供招咨送刑部外，理合恭折具奏，伏乞皇太后、皇上圣鉴，敕部议覆施行。谨奏。

179．无极县乡长高文祥等京控王洛维等盗卖仓谷一案拟结情由折三月初十日

奏为审明误会练长苛派杂差砌词京控案内，原告按律定拟，恭折复奏，仰祈圣鉴事。

窃查接管卷内无极县乡长高文祥、马明太，赴京以县书王洛维等苛派车价、盗卖仓谷等情一案，控经都察院讯供取结，奏奉谕旨：“此案着交刘长佑亲提人证卷宗秉公严讯确情，按律定拟具奏。原告民人高文祥、马明太该部照例解往备质。”钦此。钦遵并准将原告等递解到直，当经前督臣刘长佑行司委提一干应讯人证卷宗来省，发交保定府审办。嗣据屡讯两造，供词各执，催提要证未到，由司详经咨准展限。该原告旋又以前情先后控经前督臣刘长佑批司饬府速讯未结，高文祥由府潜逃，复以案经讯明委员翻改前断等词赴都察院续控，讯供取结，奏奉谕旨：“前因都察院奏，直隶无极县乡长高文祥等，呈控仓书王洛本等盗卖仓谷勒派殃民等情，当经降旨交直隶总督亲提审办。兹据都察院奏，该乡长复以府局委员徇情枉断呈控，如果属实，大干法纪，亟应彻底根究，仍着刘长佑亲提人证卷宗严讯，按律定拟具奏。原告乡长高文祥，该部照例解往备质。”钦此。钦遵并准将该原告递回行司，速饬保定府亲提讯究。旋据该府以该原告牵涉府局委员改断勒结，详经由司饬委前任保定府同知陈崇砥前往会讯。因该原告等供词各执，屡提要证未到，又经咨明展限，而高文祥旋以王洛维等借差苛派委讯属实不为深究等词，控经前督臣刘长佑批司饬府作速集讯，讵该原告又复潜逃赴京，以前情控经都察院咨解回直，行司催提。该府会同委员提解原告查照历次控情，审明拟议，解由藩、臬两司复审详奏到臣，复详加确核。

缘高文祥、马明太均系无极县乡长。该县车差向分六路，各由练长垫办，差竣均派所管村庄，由乡长敛钱归垫，俱有定章。该县每年派办号草七万二千斤，每斤发价制钱七文；又派秫稽六千束，每斤发价制钱七文；又派柳杆一千五百根，向不发价，县民历久遵办，各无抗违。咸丰三年，逆匪窜扰，难民纷至，经该县劝令绅耆捐谷三百石散给外来难民。迨后难民回归，而本境地方水旱频仍，贫民亦多就食。因此每年秋后，绅富等仍均照旧捐助。惟捐数逐渐减少，或二百余石，或百余石至数十石不等，历年尽数散给，并无多余。且系绅富自行经理，仓书等向不与闻，乡民因系义举，亦名义谷，实与义仓谷石无涉，因此亦未详明立案。同治二年五月，前督臣刘长佑因督办剿匪事宜，札饬该县代雇四套骡马大车六辆赴威县大营听用。该县蔡锡申即饬六路练长杨茂等分雇，其应给车价未到营以前由县垫发，到营后由粮台按日发给，不准派诸民间。杨茂等雇齐送县，垫发行价，于六月初五日解到大营。杨茂所雇张大本一车至营后，两骡倒毙，杨茂恐致误差，设法买补，垫价京钱八十二千。张大本应差两月，骡又全毙，虑恐禀营受累，私自逃回。杨茂以买骡垫价无着，向所管村庄告知照数均派归垫。高文祥名下应派制钱一千八百文，高文祥答以杨茂假名买骡，明系欲派五个月车价。杨茂答以五个月车价核计六车，每月应派京钱八百余千，合县统计须派四千余千，岂能止派此数。高文祥仍是不允。杨茂恐他村效尤，赴县禀控批准，票传未到，高文祥即来省控经前督臣刘长佑批饬正定府讯办。时有高文祥同路乡长翟全仁，亦以杨茂等浮派，并仓书王洛本即王俊德盗卖义谷、逼令捐办等情，具控批府，一并提讯。经该前府徐讯明，杨茂等均无私派车价情事，断令以后奉文代雇车辆，由营自行发价，不派民间。该县岁捐谷担随时酌减，并因该县义谷果否实存在仓，由府饬县确查。嗣有江北兵差过境，县民疑府断以后军需车差概可免派，未肯出车。各练长意谓高文祥从中阻挠，由县禀府饬令严拘究办。高文祥恐到案受屈，即以杨茂等浮派差徭，王洛本等盗卖仓谷朦县，仍饬多捐等情赴省复控，经前督臣刘长佑批饬该府复讯，高文祥恐此次府讯回护，起意京控。时马明太先因交纳秫秸，被工书赵洛振即赵铎以潮湿挑剔，忆及赵洛振有如若不换当折价移交之言，高文祥即与马明太赴京同日控经都察院奏交解回，行司委提一干人卷来省，饬发保定府审办。经该前府先后提到被证质讯，供词各执。高文祥疑系委员不为深究，复又控经前督臣刘长佑批饬速讯，而王洛维等因候审多日均各逃回。高文祥亦即由府脱逃，捏以委员翻断勒结等词复赴都察院续控，奏交解回。行司饬府提到王洛维等研审，高文祥冀免各差，一味狡执，迨经严讯又恐审虚无颜，与马明太同逃。高文祥复砌列委员已断复改撕结另断等词，三次赴京控经都察院咨解回直，行司饬催该府迅速审拟详办。嗣据该府以控涉委员改断，由司详经另委前任保定府同知陈崇砥，会同该府督同局员候补知县崧翰等审明，拟议解司复审，详请勘转前来，随提集原、被人等亲审无异。

查律载，申诉不实者杖一百等语。此案乡〈长〉高文祥因不允摊还练长杨茂赔垫车骡钱文被拿差传，心疑杨茂与兵书王洛维等苛派车价，并因该县义仓旧建房屋坍塌，谷石另行存储，误会仓书王洛本等有盗卖情事，即砌列情词与马明太一同京控。迨经递回之后，不知静候讯断；又复虑恐审虚，辄以委员徇情枉断、撕结翻案等词，续行赴京耸渎。虽其原控杨茂等各款事多出于怀疑，并非有心诬告，惟控词失实，究属不合。且因希图耸听，率敢以无据之词牵砌问官，尤属迹近刁健，自应按律问拟。高文祥合依申诉不实者杖一百律，拟杖一百，并酌加枷号两个月，俟枷号满日折责发落，以示儆戒。其乡长本止轮流一年，毋庸议革。练长杨茂，讯无私派车价情事，其均摊原垫骡价，由于赔累不支，情尚可原，请免置议。兵书王洛维、赵洛振，仓书王洛本等，讯无勾通苛派车价杂差、盗卖义谷、逼捐折价、拆仓变卖物料情事。王洛维、赵洛振均已病故，应与并非无故私逃车差之张洛本，亦无浮派妄拿之差役张洛金等，概毋庸议。杨茂所派高文祥未交之垫价钱文，既愿免追，亦毋庸议。案已讯明，未到人证免提省累。至赵洛振、王洛维先后身死之处，既据清苑县免验讯明委因在保病剧所致，并无别故，看役人等亦讯无凌虐情弊，俱毋庸议。各尸棺已据饬属领埋。妄控潜逃之马明太，饬县传讯责惩。

嗣后该县奉文代雇凡由军需自行发价之车辆，不准派自民间，其别项兵差、杂差仍照旧章派办。至岁捐谷石为接济贫民而设，事属义举，应饬承办之绅耆等悉心经理，勿得有名无实。如遇地方歉收，应申该县体察情形，酌量减免。派办号草秫秸等应发价值，应改归各乡长自行请领，不必再由练长领给，以免克扣。除备录供招咨送户、刑二部并咨都察院查照销案外，所有审明定拟缘由，理合恭折复奏，伏乞皇太后、皇上圣鉴，敕部核覆施行。

再，该原告等在外历控次数核与在京所具甘结相符，合并陈明。谨奏。

180．派委李廷瑞会办天津海运片三月初十日

再，查南粮由海运津，向系奏明派委道员会同天津道设局总办。本年江、浙两省漕粮，同时由海运津，事务繁重，自应派委干练之员前往办理。兹查有候补道李廷瑞，精细谙练，才足肆应，堪以前赴天津会办。除檄饬遵照外，理合附片具奏，伏乞圣鉴。谨奏。

181．东省首帮粮船入直日期片三月初十日

再，据津镇总兵陈济清呈称，本年东粮首帮德州正帮运官诸葛淦，督率旗丁押运重船四十九只，于二月二十一日申时挽入直隶安陵汛境等情具报前来。除饬南运河各营汛一体接催前进外，理合附片陈明，伏乞圣鉴。谨奏。

182．浙省海运漕船进口日期片三月初十日

再，查本年江、浙两省漕、白二粮，仍由海运，所有到津应办事宜，前饬天津镇道分别妥办，并奏派候补道李廷瑞会办在案。兹据天津镇总兵陈济清呈称，据大沽海口各营报称，二月十六日晚潮迎护导引到口浙省漕船一只，查系上海县船户和长春装运平湖县漕船粮二千四百石，归安县漕粮六百石，驶进天津海口等情前来。除仍饬认真稽查，并督饬各营员弁勤探续到船只随时迎护导引外，所有本年海运头船进口日期，合先附片具奏，伏乞圣鉴。谨奏。

183．四川督标左营游击刘玉龙服满起复片三月初十日

再，查衡水县三等侍卫选授四川督标左营游击刘玉龙，在兵科领凭后由部告假回籍修墓，旋丁父忧。嗣因守制已满百日，修墓亦已完竣，起程赴任，均经前署督臣官文先后奏咨各在案。兹该游击刘玉龙自同治六年八月初五日父故之日起，不计闰扣，至八年十一月初五日二十七个月服满，据该家属报县加结，呈由藩司卢定勋详请奏咨前来。除分咨查照外，理合附片陈明，伏乞圣鉴。谨奏。

184．汇陈永定南北运三河同治八年抢修用过银数折三月二十九日

奏为永定、南北运三河，同治八年用过抢修银数，恭折奏祈圣鉴事。

窃照永定河每年抢修原定银一万二千两，嗣于嘉庆七年经钦差侍郎那彦宝等查明，埽段较多，奏准增银一万二千两。嗣因工险埽增，原设岁抢修经费仍有不敷，复经前督臣温承惠奏请于嘉庆十四年蒙恩增赏银五千两，以二千两归入岁修，以三千两归入抢修，每年随案估销。又，南北运河每年采办物料各先发银六千两，如有不敷，借款垫发，核实找领，嘉庆八年钦奉谕旨：“霜降水落归槽后，将一年内新工银数通共若干汇奏一次。”等因。钦此。又，咸丰四年部议变通部库放款章程内开永定、南北运河，每年抢修银两减半给发。又，同治四年奏准永定河每年岁抢修等银，按减半发给实银。又，同治四年奏准通永道抢修银，按额定工需每千两拨给实银三百七十五两等因，行知遵照各在案。

兹据永定河道李朝仪详称，同治八年伏秋汛内，河水屡次涨发，势甚汹涌，各工埽段纷纷蛰陷，昼夜抢护，加镶签桩压土，以资抵御。遵照部议减半章程撙节办理，计用银一万二千九百三十四两一钱四分五厘。又，南岸上游各汛采办秫秸加添运脚，除岁修动用计各汛抢修秫秸运脚尚不敷银五百六十五两八钱五分五厘在于抢修项下通融拨给，以上共用银一万三千五百两。又据天津道周家勋详称，南运河同治八年伏秋大汛，水势迭涨，拍岸盈堤，两岸险工林立，多有刷坍蛰陷，在在危险，昼夜设法防护，得保无虞。遵照部议减半章程办理，草土各工共用银二千九百八十八两五钱六分七厘二毫五丝，计节省银十一两四钱三分二厘七毫五丝。又据通永道英良详称，北运河同治八年伏秋汛内，大雨时行，河水涨发，兼之上游山水下注，两岸堤坝埽镶多有露险处所，随时抢办，得保稳固。遵照部议减半章程办理，共用银七千一百七十一两八钱六分四厘。又，备办防险物料并搭盖棚铺共用银一千三百二十七两七钱三分二厘五毫。遵照部议新章，共应拨给实银六千三百七十四两六钱九分七厘三毫七丝五忽等情，详请具奏前来。臣复加查核，各道所详银数与减半章程相符。除分饬照例造册绘图详请题估外，所有南运河节省银两留存道库作为下年之用，其北运河不敷银两应即扣除由该厅等捐垫，理合循例恭折具奏，伏乞皇太后、皇上圣鉴，敕部查核施行。谨奏。

185．永定河凌汛安澜折三月二十九日

奏为恭报永定河凌汛安澜，仰祈圣鉴事。

窃据永定河道李朝仪禀称，本年凌汛届期，派委文武员弁分驻要工，往来防护。因天气和暖，冰雪融化，河水迭次增长，自八九尺至一丈一二尺不等，溜势汹涌，与历年大汛无异。南岸之南上、南下、南二、南三、南四、南五、南六、南七等工，北岸之北下、北二下、北三、北上四、北下四、北五、北六等汛，或河流顶冲，或溜势侧注，各工埽段纷纷蛰陷，其平工处所亦因溜势变迁，刷坍滩坎，情形均关紧要。而南上、南下、南三、南四、南六、南七，北二下、北下四、北五等汛，奇险迭出，尤为吃重。当即督率文武员弁动用存工料物，赶紧抢镶，并添埽卷，由一律保护平稳。兹于三月十三日，全河冰凌，融消净尽，水势渐落，下口通畅，芦沟桥现存底水八尺五寸。两岸堤埽石土各工，悉臻稳固。禀报安澜，请奏前来。除饬该道督率厅汛员弁加意巡防，并将应办岁修及疏浚事宜实力赶办以御伏秋汛涨外，所有永定河凌汛安澜缘由，理合循例恭折具奏，伏乞皇太后、皇上圣鉴。谨奏。

186．部驳保奖各员弁遵驳更正分别核准给奖折三月二十九日

奏为部驳保奖各案文武员弁，遵驳更正，恳恩交部分别核准给奖，恭折仰祈圣鉴事。

窃查前因同治七年间，捻股荡平，直境一律肃清，所有在事尤为出力之文武员弁兵勇团绅人等，业经前署督臣官文先后奏奉谕旨允准，嗣接部咨以直隶保奖各项劳绩人员，有未将何项候选、候补班次分晰声明，并有核与例案章程不符者，行令分别详细声复。等因。当经转行遵照去后，兹据总局司道查明遵驳改奖者文职刘沄等五十五员，姓名、籍贯舛错请更正者路联奎等十一员。又，改奖更正者，武职冯誉彰等五员名。共计七十一员名，核与例案章程均属相符，由局汇造折册详请复奏前来。臣复核无异。除未复各员俟续行查复另行办理并将清册送部外，理合照缮简明清单，恭折具奏，伏乞皇太后，皇上圣鉴，敕部分别照案核议施行。谨奏。

附清单

谨将历奉吏、兵二部驳查直隶剿办枭捻各匪出力并各项劳绩案内，遵驳登复更正改奖各员，照缮清单恭呈御览。

计开：

一、奉吏部驳查直隶保奖黄、运各防出力人员：文生刘沄，原请以训导不论双单月尽先选用，奉部以“查照章程，无论何项劳绩，增生、附生只准保举佐杂，不准保举教职。该员系何项生员，未据声叙，行令查明复奏，再行核办”等因。前件现据原保官统带直字各营记名总兵刘祺查复，以刘沄系县学附生，拟请遵驳改以从九品不论双单月尽先选用。

一、奉吏部驳查直隶保奖守城防运出力各员：誊录仝庆云，原请以训导不论双单月选用，奉部以“该员系何项出身，并未声明，行令查明复奏核办”等因。前件饬据献县呈复，查得该生系由廪生于同治丁卯科乡试挑取誊录，拟请仍照原保以训导不论双单月选用。附贡生伊谦、附生周嘉宾、增生魏桢等三名，原请均以训导不论双单月选用，奉部以“附贡增附各生请保教职，核与定章不符，行令另核请奖”等因。前件拟请遵驳将伊谦、魏桢二名均改以从九品不论双单月遇缺前先选用，周嘉宾改以巡检不论双单月遇缺尽先选用。附生包严，原请以训导不论双单月选用，奉部以“附生请保教职，核与定章不符，行令另核请奖”等因。前件拟请遵拨改给光禄寺署正衔。未入流李堂，原请以巡检不论双单月遇缺前先选用，奉部以“该员是否原系候选抑系候补，行令查明声复具奏，再行核办”等因。前件查得该员系由吏员因办理直隶州县交代文案出力，蒙前署督臣官文保奏，奉旨以未入流归部即选，嗣后并无加捐分发，委系在籍候选，拟请仍照原保以巡检不论双单月遇缺前先选用。未入流张焜，原请以主簿选用并给五品翎顶，奉部以“该员是否原系候选抑系候补，行令查明声复具奏，再行核办，至所请五品翎顶，应俟查复到日一并办理”等因。前件饬据献县详复，查得该员系由俊秀在直隶洋炮局报捐经费，奉户部于同治六年二月初八日奏准作为监生，以未入流不论双单月选用，现系在籍候选，拟请仍照原保以县主簿选用，并赏给五品顶翎。从九品纪堪沂，原请以主簿选用，奉部以“该员是否原系候选抑系候补，行令查明声复具奏，再行核办”等因。前件饬据献县呈复，查得该员系于咸丰七年十月初七日，在部遵筹饷例，由监生报捐从九品双月选用，现系在籍候选，拟请仍照原保以主簿选用。从九品毕观洛，原请以县丞选用，奉部以“该员是否原系候选抑系候补，行令查明声复具奏，再行核办”等因。前件饬据献县呈复。查得该员系于同治四年在京铜局报捐从九品职衔，今拟改请以从九品不论双单月尽先选用。候选训导狄元模，原请以俟服阕后以教谕分发试用，奉部驳查筹饷四十三卯册内，教谕狄元模丁继母忧，册开系直隶恩贡丁忧人员在籍劳绩请奖，核与定章成案相符。惟查单内声叙，系候选训导官阶不符，行令查明是否其人，声复具奏再行办理等因。前件饬据该员呈复，系于咸丰九年由直隶恩贡就职教谕；同治三年办团出力保奖六品衔；同治五年遵筹饷例报捐教谕，不论双单月尽先选用，旋丁继母忧报明在案。今所保训导字样，系属缮写错误，应请敕部更正注册，并请仍照原保俟服阕后以教谕本班分发试用，免缴分发银两。候选知县陈沅，原请归本班尽先选用，奉部以“该员系何项候选知县，行令详细声复报部核办”等因。前件饬据该员禀复，系由随办本籍团防出力，历保以府经县丞选用，旋复遵例在户部捐铜局报捐知县不论双单月选用，同治三年转请咨部注册，并取具同乡京官印结投供赴选，今请仍照原保归本班尽先选用。

一、奉吏部驳查保奖直隶各州县办团剿贼出力官绅：生员谷玉麟，原请以训导选用，奉部以“系何项生员，行令查明复奏再行核办”等因。前件饬据蠡县详复，查得该生系由增生挑取誊录投效，国史馆拟请遵驳改以县主簿不论双单月尽先选用。贡生王应筠，原请以训导不论双单月选用，奉部以“系何项贡生，行令查明复奏再行核办”等因。前件饬据博野县呈复，查得该生系保定府学庠生，同治六年岁考出贡，现系岁贡生。拟请仍照原保以训导不论双单月选用。生员郭朝瑛，原请以训导不论双单月选用，奉部以“何项生员，行令查明复奏再行核办”等因。前件饬据博野县呈复，查得该员系县学附生，拟请遵驳改以从九品不论双单月即选，并赏加五品衔。生员张桐宾，原请以训导不论双单月尽先选用，奉部以“系何项生员，行令查明复奏再行核办”等因。前件饬据高阳县详复，查得该生系由附生于同治二年考取补廪，拟请仍照原保以训导不论双单月尽先选用。又查得该生名系张桐溪，并非张桐宾，前单缮写错误，应请敕部更正注册。生员赵东旭，原请以训导不论双单月尽先选用，奉部以“系何项生员，行令查明复奏再行核办”等因。前件饬据易州详复，查得该生系优廪生，拟请仍照原保以训导不论双单月尽先选用。生员刘绍先，原请以训导不论双单月尽先选用，奉部以“系何项生员，行令查明复奏再行核办”等因。前件饬据藁城县呈复，查得该生系由附生于咸丰六年考取帮增，同治六年因董司城工出力，经前督臣刘长佑保奏，给予训导衙，拟请遵驳改给光禄寺署正衙。贡生周梦璋，原请以训导不论双单月尽先选用，奉部以“系何项贡生，行令查明复奏再行核办”等因。前件饬据藁城县呈复，查得该生系由附生于同治五年补廪，同治六年捐输城工银两，经前督臣刘长佑奏请准给贡生，今请仍照原保以训导不论双单月尽先选用。贡生祁恩俊，原请以训导不论双单月选用，奉部以“系何项贡生，行令查明复奏再行核办”等因。前件饬据顺德府详复，查得原保之和恩绶，系邢台县廪贡生，开折时误写贡生，并据该廪贡赴部注册，查知姓名舛错，以和恩绶误书祁恩俊，应请敕部更正，仍照原保以训导不论双单月选用。贡生苗文翰、生员李经纶等二名，原请均以训导不论双单月遇缺选用，奉部以“系何项贡生生员，行令查明复奏再行核办”等因。前件现据大名道具复，查得苗文翰系由附生报捐贡生，李经纶系附生，拟均请遵驳改以巡检不论双单月尽先选用。贡生杨德孚，原请以训导不论双单月选用，奉部以“系何项贡生，行令查明复奏再行核办”等因。前件饬据大名府详复，查得该生系大名县学廪生，于同治四年在捐铜局报捐贡生，拟请仍照原保以训导不论双单月选用。贡生李飞鸣，原请以训导不论双单月选用，奉部以“系何项贡生，行令查明复奏再行核办”等因。前件饬据元城县详复，查得该生系甲子科岁贡，请仍照原保以训导不论双单月选用。生员贾庭筠，原请以训导不论双单月前先选用，奉部以“系何项生员，行令查明复奏再行核办”等因。前件饬据永年县详复，查得该生系县学增生，拟请遵驳改以巡检不论双单月尽先选用。贡生刘其琛，原请以训导不论双单月遇缺前选用，奉部以“系何项贡生，行令查明复奏再行核办”等因。前件饬据成安县详复，查得该生系挨考岁贡生，拟请仍照原保以训导不论双单月尽先选用。生员刘湘、张廷柏、孙承恩等三名，原请均以训导选用，奉部以“系何项生员，行令查明复奏再行核办”等因。前件饬据磁州并成安县详复，查得该生等俱系附生，拟请遵驳均改以巡检不论双单月尽先选用。前山东济南府通判李伯祥，原请以知州仍归山东遇缺即补并戴蓝翎，奉部以“查照章程无论何项劳绩，不准援引筹饷例内指省名目。该员系直隶人，丁忧在籍出力，应准允保。惟该员服满后，例应归部铨选，此次办团保卫地方是山东，并非出身省份，所请以知州仍归山东遇缺即补，系属指省名目核与定章不符，行令与所请蓝翎一并另核请奖”等因。前件饬据满城县详复，遵驳改拟请以知州分发省分遇缺即补，仍请赏戴蓝翎。署枣强县知县张士铨，原请归即用班前先补用，奉部以“该员前因海运出力保奏，请仍归即用班尽先补用。经部查明，该员系由云南举人于同治元年大挑一等，以知县用签分直隶是年中式进士以知县即用。据该员呈请，归直隶省大挑班补用。是该员既归大挑原班，其即用班已断，至劳绩保举并无请归即用班补用成案，奏明饬令另檄请奖在案。今该员复请归即用班前先补用，核与前保无异，仍令另核请奖”等因。前件查得该员前署枣强县任内，办理团防堵剿捻逆迭有斩擒，实属劳绩懋著，今既奉部驳饬谨拟改请赏戴蓝翎，以示鼓励。平乡县教谕吴曾荣，原请国子监学正在任候选，奉部驳饬以“查照章程，军营人员只准保升外官，不准保留京职，行令另核请奖”等因。前件饬据顺德府详复，遵驳改请以知县不论双单月在任候选。候选教谕刘宸，原请不论双单月尽先选用，奉部以“该员系何项候选，行令查明声复具奏再行核办”等因。前件饬据河间府详复，查得该员系于同治甲子科由廪生中式副榜，同治七年就职，复设教谕在籍候选，拟请仍照原保以复设教谕不论双单月尽先选用。候选主簿王珍，原请归本班尽先选用，奉部以“该员系何项候选，行令查明声复具奏再行核办”等因。前件饬据河间府详复，查得该员系附生，因伊兄江苏候补县丞王襄在营积劳病故无嗣，该员系属胞弟承荫县主簿，同治五年十月入监读书，六年四月期满归部候选，拟请仍照原保归本班尽先选用。训导张耕，原请以训导归劳绩班尽先选用。奉部以“该员系何项候选候补，行令查明声复具奏再行核办”等因。前件饬据长垣县禀复，查得该员现署该县训导，本系尽先前选用，训导并捐分发试用之员，拟请仍照原保以训导归劳绩班尽先选用。候选训导张振玉，原请归本班前先选用，奉部以“该员系何项候选，行令查明声复县奏再行核办”等因。前件饬据广平府详复，查得该员系前任广平府学训导，在任时经该府委办团防尤为出力，现已丁忧卸事，拟请仍照原保俟该员服阕后归丁忧本班前先选用。府经历武用康，原请归本班前先选用，奉部以“该员系何项候选候补，行令查明声复具奏再行核办”等因。前件饬据永年县详复，查得该员系不论双单月选用府经历，拟仍照原保归本班前先选用。候选训导周世芳，原请以训导尽先选用，奉部以“该员系何项候选，行令声复具奏再行核办”等因。前件饬据衡水县详复，查得该员系由廪生在籍办团出力，于同治三年经前督臣刘长佑保奏，准以训导选用，拟请仍以训导尽先选用。训导周玉同，原请以训导尽先选用。奉部以“该员系何项候选，行令查明声复具奏再行核办”等因。前件饬据衡水县详复，查得该员系由增生在籍办团出力，于同治二年经前督臣刘长佑奖给六品顶翎，同治三年复蒙奏奖训导衔，今拟遵驳改请给予五品衔仍戴蓝翎。候补知县俞朝海，原请归本班尽先前选用，奉部以“该员系何项候选，行令查明声复具奏再行核办”等因。前件饬据蠡县呈复，查得该员原系捐纳候选知县，曾于同治二年九月分部选广西阳朔县知县，因丁忧开缺服阕起复赴部投供，照例归应补班选用，现已报捐分发指省山东候补应请改奖，俟补缺后以同知直隶州用。未入流陈晋，原请以典史归本班前先补用，并加六品衔。奉部以“该员系何项候选候补，行令查明声复具奏再行核办”等因。前件饬据该员禀复，系由实任满城县典史，丁忧服阕后仍分原省归候补班补用，拟请仍照原保以典史归候补班前先补用，并加六品衔。从九品宋步衢，原请以巡检遇缺选用，奉部以“该员是否原系候选抑系候补，行令查明声复具奏再行核办”等因。前件饬据开州呈复，查得该员系由俊秀遵例在户部报捐从九品职衔，并非候选候补，拟请仍照原保以巡检不论双单月选用。巡检韩锡三，原请以本班不论双单月遇缺尽先选用。奉部以“该员是否原系候选抑系候补，行令查明声复具奏再行核办”等因。前件现据大名道具复，查得该员系在籍候选巡检，拟请仍以本班不论双单月遇缺尽先选用。巡检周云庆，原请以本班不论双单月遇缺尽先选用，奉部以“该员是否原系候选抑系候补，行令查明声复具奏再行核办”等因。前件现据大名道具复，查得该员系属候补县丞，拟请以县丞本班归河南尽先补用。候选训导庞魁太，原请以本班尽先前选用，奉部以“该员系何项候选，行令查明声复具奏再行核办”等因。前件饬据束鹿县详复，查得该员系由附贡生遵筹饷例报捐训导分缺间用，于咸丰八年九月选授固安县训导，在任丁忧服满起复，在籍候选，拟请仍照原保以本班尽先前选用。安州知州唐成棣，原请以同知无论地方河工在任候补。奉部以“奏定章程内开劳绩保举人员，概不准于定例章程之外自创名目保加别项班次，今该员所保无论地方河工名目核与定章不符，行令另核请奖”等因。前件饬据该员禀复遵驳，拟请改以河工同知归先尽班前先补用。教谕周治，原请归军功班尽先选用。奉部以“例定选法，并无归军功班选用班次，今该员保归军功班尽先选用，按照成案应改归本班尽先选用，惟该员本班原系何项候选班次，行令查明声复具奏再行核办”等因。前件饬据赵州详复，查得该员现署隆平县教谕，本系候选训导，且该员原名周洛，并非周治，前系缮写错误，拟请敕部更正注册，并请归劳绩班尽先选用。候选从九品李鄂棠，原请不论双单月尽先选用，并请戴蓝翎。奉部以“该员系何项从九品，行令查明复奏再行核办，所请蓝翎俟查复到日一并办理”等因。前件查得该员系于咸丰八年正月由俊秀在捐铜局报捐从九品职衔，拟请仍照原保以从九品不论双单月尽先选用，并请赏戴蓝翎。从九品柴仪，原请以从九品尽先选用，奉部以“该员是否原系候选抑系候补，行令查明复奏再行核办”等因。前件饬据该员呈复，系由直隶捐修城垣案内捐资议叙从九品衔，并非候选候补，拟请仍照原保以从九品尽先选用。贡生童光远，廪贡生祁鹳龄、师集，廪生和其家、刘秉文等五员，原请均以训导不论双单月选用，奉部以“系何项生员、何项贡生，行令查明复奏再行核办”等因。前件饬据顺德府转据邢台县呈复，查得童光远于道光二十年补廪，同治五年出贡，实系岁贡生；师集原名师隽，于道光二十一年补廪，祁鹳龄于咸丰五年补廪，均于同治六年报捐贡生，实系廪贡生；和其家、刘秉文实系廪生，并无出贡、捐贡，前单称作贡生，系缮写错误。拟请仍照原保均以训导不论双单月选用，并请将师集原名师隽敕部更正注册。

一、奉吏部驳查直隶保奖天津府属办团剿贼出力人员：候选训导柳殿培，原请不论双单月即选，奉部以“该员系何项候选，行令查明声复具奏再行核办”等因。前件据天津道转据静海县查得该员系由廪生于同治元年考取岁贡，六年赴部注册，以训导在籍候选，拟请仍照原保以训导本班不论双单月即选。

一、直隶保奖守城防运以及各州县并天津府属办团剿贼出力官绅，先后奉部复准抄单内开官阶籍贯互异，以及姓名不符，应行分别更正，各员原奉部咨内开候补从九品路映奎准归遇缺尽先前补用等因。前件现据路联奎呈明，该员系候补未入流，路联奎并非候补从九品，路映奎查系原保单内缮写错误，应请敕部更正注册。又，原奉部咨内开从九品署长垣县典史张垣，准以巡检归候补班前先补用等因。前件查得署长垣县典史系属张源并非张垣，自系抄单缮写错误，应请敕部更正注册。又，原奉部咨内开候补教习知县赵德森，准归教习本班前先补用。又，州判蔡祺昌准加五品衔各等因。前件查得易州原保单内系知县曹德森、州判叶琪昌，今秋单内将曹德森误书赵德森，叶琪昌误书蔡琪昌，自系缮写舛错，应请敕部更正注册。又，原奉部咨内开武邑县廪生李其齐准以训导选用等因。前件查得前据武邑县原保单内，只有廪生蔡其齐，并无李其齐其人，自系抄单缮写错误，应请敕部更正注册。又，原奉部咨内开主簿用典史杨锦裕，准俟补主簿后以州判用等因。前件查得前据博野县原保单内系理问衔主簿用尽先补用典史杨景祜，今奉行知内所保官阶虽属相符，惟将景祜误写锦裕，应请敕部更正注册。又，原奉部咨内开深泽县训导杨琴堂准加理问衔，又曲阳县监生高清士准给六品衔等因。前件现据深泽、曲阳二县会详查明，训导杨琴堂系曲阳县人，监生高清士系深泽县人，今奉发抄单内将杨琴堂与高清士籍贯互相舛错，应请敕部分别更正注册。又，原奉部咨内开山东候补知县白增寿，准加五品衔等因。前件现据河间府详称查得该员系山东候补县丞，并非候补知县，原保单内自系缮写错误，应请敕部更正注册。又，原奉部咨内开主簿用署旧县镇巡检沈心存，准以府经历县丞选用等因。前件饬据该员禀称，查定例现任候补试用人员，如有奏请归部选用者，仍改归外补等语。该员原捐系县主簿，指省分发北河，并捐分缺先用免补额，并非以主簿用。盐山县原保详内声叙官阶自系错误，拟请改以俟补主簿后以府经历县丞在任候补，应请敕部更正注册。又，候选直隶州州同罗群英，原请以直隶州州同不论双单月选用。奉部复准以州同不论双单月选用等因。前件查该员系同治三年甲子科举人，就职直隶州州同选用，部复漏写直隶州三字，拟仍照原保以直隶州州同不论双单月选用，应请敕部更正注册。

一、奉兵部驳查直隶保奖各属办团剿匪出力人员：八品军功冯誉彰，原请以守御所千总用并请戴蓝翎。奉部驳查“该员所得军功系于何年月日，由何案内保奖，是否奉旨赏给，行令查明报部核办”等因。前件饬据深州呈复，查得该弁系因同治二年三月间守城出力，三年十一月十四日经前督臣刘长佑奖赏八品功牌，今请遵驳改给六品顶翎。六品军功武生程继图，原请以守御所千总用并请戴蓝翎，奉部驳查“该弁所得军功系于何年月日，由何案内保奖，是否奉旨赏给，行令查明报部复办”等因。前件饬据深州呈复，查得该生系于咸丰九年经顺天学政万□考取第十七名武生，嗣因同治二年守城出力，同治三年十一月十四日，经前督臣刘长佑奖赏六品功牌，今请遵驳改给六品顶翎。六品军功武监生高景曾、石寅元，原请均以守御所千总用。奉部驳查“该弁等所得军功系于何年月日，由何案内保奖，是否奉旨赏给，行令查明报部核办”等因。前件饬据深州呈复，查得高景曾、石寅元均于咸丰四年报捐监生，咸丰十年省南剿捕土匪出力，十一年十二月二十六日经前督臣文煜奖赏七品功牌。嗣因同治二年间守城出力，于同治三年十一月十四日经前督臣刘长佑奖赏六品功牌。今拟均请遵驳改给六品顶翎。

一、奉兵部咨复直隶保奖运防出力姓名不符应请更正人员，原奉部咨内开河屯协千总齐有才准以守备用等因。前件准前署直隶提督郑□咨会，以运防案内原保系河屯协左营千总张英请以守备用，查得提标并无另有齐有才之名，似系缮写错误，应请敕部更正注册。

187．候补知县李丕智等期满甄别折三月二十九日

奏为知县期满甄别，恭折具奏，仰祈圣鉴事。

窃查吏部奏定章程，道府州县保归候补班人员予限一年，令该督抚详加察看，出具切实考语，奏明分别繁简补用等因，遵照在案。兹查有候补班前补用知县徐廷干、候补知县李丕智、达崇阿、沈年龄等四员，均已一年期满，自应遵照新章甄别。据布政使卢定勋、按察使张树声造具该员等履历清册，会详请奏前来。臣查该员徐廷干朴实稳慎，才亦开展；李丕智才具明练，办事安详；达崇阿讲求庶政，练达有为，均堪胜繁缺之任。沈年龄明晰勤谨，堪胜简缺之任。俟有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

188．同治八年八月分直属市粮价折三月二十九日

奏为恭报直属市粮价值，恭折奏祈圣鉴事。

窃查直属市粮价值，例应按月开单奏报。兹据布政使卢定勋将同治八年八月分市粮价值数目查明，开单请奏前来。臣复与上月比较，内永平、保定、易州、定州等四府州属价减，顺天、河间、天津、正定、顺德、大名、宣化、遵化、冀州、深州等十府州属价平、广平、赵州等二府州属价值稍增。所有直隶省同治八年八月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

189．直隶第六案被害绅民妇女请予分别旌恤折三月二十九日

奏为直隶第六案查报各属被害绅民妇女，恳恩分别旌恤，恭折奏祈圣鉴事。

窃查同治六、七两年，枭捻迭扰，到处蹂躏，所有阵亡及被害之绅团妇女，历奉谕旨饬查，业经前督臣并臣五次汇奏在案。兹复据河间、肃宁、交河、东光、宁津、青县、沧州、南皮等州县查报阵亡殉难之官绅团丁乡民妇女，详列事实造册，呈由总局司道具详请奏前来。臣查该官绅人等生长乡闾，猝罹兵革，或临阵捐躯，或见危授命，大节凛然，均堪悯恻。第人数繁多，自应分别旌恤，照案办理。兹将例应议恤之阵亡官绅天文生张对隆等四十员名，缮具简明清单，恭呈御览，仰恳天恩，敕部赐恤以慰忠魂。其例应议旌之殉难民勇赵春和等二千四百五十一名，妇女徐王氏等一千零一十五口，请旨饬部一并按册予旌，准入各该州县总祠总坊，以示褒荣。并将事实名册，仍行咨部，不再开单进呈，以归简易。所有续经查报被害官绅团民妇女，应行旌恤缘由，理合恭折具奏，伏乞皇太后、皇上圣鉴训示。谨奏。

附清单

今将直属第六次续报阵亡殉难应恤之官绅人等，缮具清单，恭呈御览。

计开：

天文生张对隆、文生孙建猷、武举杨兆熊、文生马永宣、廪生刘迈祖、廪生杨德茂、拔贡生朱堃、贡生武岳龄、文生崔保善、监生白树德。以上十员，均系肃宁县人。

监生黄国华、捐职从九张培麟。以上二员，均系东光县人。

从九品周寿三、文生李钟灵、候补郎中周瀚源、同知衔捐职布理问刘津墉、武举张玉魁、武举于化龙、武生于云龙、武生商品三、文生崔耀廷、文生崔汉街、文生李瞻淇、监生单俨、监生周福源、监生周灏源、监生商书亭、从九品职衔李万仓、六品军功武生安耀云。以上十七员，均系宁津县人。

贡生陈式典、贡生张鹏霄、庠生沈化麟。以上三员，均系青县人。

监生刘文会、监生张文中、五品诰封祁慎修、监生李克让、从九郭振芳、监生张饩、武生刘源清、监生高容昆。以上八员，均系南皮县人。

190．天津县民妇王梁氏遣子王聚然京控马得云案拟结情由折三月二十九日

奏为审明京控各情，均系挟仇诬告，众证明确，原告坚不承招，照例拟议请旨定夺，恭折奏祈圣鉴事。

窃查天津县民妇王梁氏，以婿马洛占憎嫌伊女，招娼欺凌，殴打身死，并殴伤伊子，报县验有重伤，实系打死掷入水缸，将马洛占锁押，马得云等均未拘案，尸身私自钉埋等情，遣子王聚然赴京控经都察院讯供取结，将抱告咨解来直。前督臣刘长佑因该民妇先以前情遣子王聚然在行营呈控，业经批饬天津府提审，仍饬该府审办去后，兹据天津府知府李文敏审明，拟议解由臬司张树声勘转到臣，亲提审讯。

缘王聚然即王洛聚，籍隶天津县，素不安分，先于咸丰十年间赴前督臣行次喊控戴二等争殴等情，发交天津府审照惩办锅伙匪徒章程，将王聚然于军罪上减等拟徒，逢恩累减援免。同治四年七月间，王聚然与罗九因向村人李明讹索未遂，用棍殴伤李明父子，控经天津县杨国杞验讯，将王聚然责惩保释。王聚然与马洛占即马英元同村居住，先无仇隙。马洛占聘娶王聚然之胞妹王氏为妻，结褵多载，未生子女，夫妇和睦。四年十一月间，吴韩氏即来喜，因夫吴溃外出佣趁未归，家贫难度，起意为娼卖奸。马洛占与之奸宿，欠钱未给，吴韩氏赴马洛占家索讨，被马洛占之母马李氏村骂。十二月间，吴溃回归，查知控县，马洛占畏惧，将钱归还，经吴溃呈请免究销案。五年七月十一日，马李氏因马王氏不谙针黹，用言训教，马王氏不服顶撞，马洛占用手将马王氏殴打。时值马李氏之胞兄李大前往探望，当向劝歇，并将马王氏接赴李大家居住。午后，王聚然闻知，即同伊母王梁氏、胞弟王老赴马洛占家不依。马洛占与父马得云并弟马二即马英祥外出工作均未在家，王梁氏等与马李氏争吵而散。傍晚时分，马洛占由地先自回家，马李氏告述前情。马洛占因王聚然不知管教其妹，反与王梁氏等前赴伊家滋闹，往找王聚然评理。行至街上与王聚然撞遇，面斥其非，王聚然不服混骂，彼此揪扭，并未成伤，经村人徐五、张四、傅海廷将马洛占劝开。王聚然仍向辱骂，马洛占拿起旁放不识姓名打鼓担上刀子，赶向王聚然扑殴，即被徐五将刀夺获拦劝回归。维时马二歇工，知马洛占往找王聚然理论，恐兄受亏，徒手趋视，未与王聚然见面，亦经徐五等劝回。王聚然由此挟仇，次日自残装伤，与母王梁氏捏称马洛占招娼殴妻，马得云同子马洛占、马二将伊殴伤，控经该前代理县胡寿彭验明。王聚然额颅近上自残刃划伤三道，右胳膊、左臂膊自残刃划伤各一道，左腿肚木器伤一处，左膝擦伤一处，余无别伤。传讯马得云父子，供无殴伤王聚然情事。质之王聚然，狡称身受各伤系被马洛占用刀、马二用枪砍殴所致。胡寿彭因王聚然素不安分，装伤捏控，饬令管押，听候复讯，将马得云等先行保释，马王氏亦即回归。王聚然即唆使王梁氏，以马得云率领马洛占、马二各持刀械将伊砍殴致伤，有徐五等拉劝可证，被马得云父子串嘱地方房役曾有顺，妄称伤系自残朦官，将伊管押等词，迭次由府赴道呈控，批饬讯详。该前县徐本衡验明，王聚然自残各伤均已平复。传讯徐五、张四、傅海廷、佥称王聚然与马洛占揪扭，经伊等劝散，并未见王聚然身有伤痕。复讯王聚然，仍前狡执。徐本衡以两造系属至戚，何其仇不可解，将马洛占暂行管押，并将王聚然取保，饬令徐五等为其调处。而王聚然避匿不见，复以被马洛占等殴打等情为词，于六年二月并五月间，先后控经前督臣批府饬县讯详。徐本衡因屡传王聚然未到，尚未讯结。维时马洛占在押，先系马二由家送给饭食，迨后马二赴通州鞋铺学艺，系由马李氏送往。是年七月二十九日，马李氏因与马洛占送饭雨后路滑栽跌，马洛占嘱其不必再送。至八月初一日晌午，马洛占央允看役周有押同回家食饭，马李氏即令马王氏炊爨，马王氏懈怠不前，马洛占用手拧伤马王氏左胳膊，马王氏咒骂，马洛占拾取闩门小棍殴伤马王氏左右胳膊、右腿、右腿肚、左膝、左臁肕，马王氏闪避，致在墙上碰伤额颅，经马李氏喝阻歇手，马洛占自行造饭。食毕，当与周有回押。马王氏哭泣不休，经马李氏劝歇。是日傍晚，马得云工作回归，见马王氏面带怒容，询悉情由，亦向劝解。起更后，马得云与马李氏在里间关门睡宿。讵马王氏气忿莫释，短见轻生，即于是夜三更时分乘翁姑睡熟，将里间房门反扣，自行投入水缸溺水殒命。马得云由睡梦中听闻外间缸内声响惊觉，唤醒马李氏，喊叫马王氏不应，一同起身点灯，掇落房门趋视瞥见，扳倒水缸将马王氏拉出，撅救无及，投地报县，押带马洛占前往验讯。王聚然怀挟前仇，供指马王氏系被马得云、马李氏喝令马洛占、马二用棍殴毙后掷入水缸，未肯具结，王梁氏亦即随同狡展。当经县取具地邻及马洛占等供结，尸令先行殓埋，将人证摘带回县。当将看役周有提案责革，复讯王聚然供仍狡展。旋赴都察院呈控，咨解回直，经前督臣刘长佑札饰天津府提审。兹据该府李文敏提集原、被人等讯明，拟议解由臬司张树声勘转到臣，亲加研鞫，据供前情不讳。惟王聚然坚执京控呈词，非特不认挟仇诬告，即其曾经犯事各案，亦诿为不知，再三开导，加以刑吓，一味刁狡，百折不回。全案被证众供确凿。并据马得云、马洛占及原验刑忤及在场目击之地方各求开棺检验，以明虚实，如验得马王氏系因伤身死，情甘认罪，均具切结。独王聚然不具开检甘结，明系挟仇诬告，虑恐检明反坐。惟原告既不具结求检，亦未便率行检验，致尸遭蒸刷之惨。在王聚然倚恃尸亲，逞刁狡执，无非意存拖累，陷人于法。至其有意狡混，坚不承招，亦未便使案久悬，致令在案人证拖累无穷，自应按照众证明白即同狱成之律拟结办理。

查例载，诬告人流罪加所诬罪三等，罪止杖一百，流三千里。又，刃伤人杖八十，徒二年。又，非理殴子妇至死杖一百，徒三年；故杀者杖一百，流二千里。又，纵容妻与人通奸，本夫杖九十。又，不应为而为，事理重者杖八十。又例载，夫谋杀妻，系他人起意，本夫仅止听从加工者，于绞罪上减一等，杖一百流三千里。又，执持凶器伤人者，发近边充军。又例载，诬告充军者，照所诬地理远近抵充军役。又，妻与夫口角殴有重伤缢死者，其夫杖八十。又，纵容妻与人通奸，除照纵容犯奸本律治罪外，仍将纵容之人在本家门首枷号一个月发落；若妇女自行起意为娼卖奸者，照军民相奸例枷号一个月，杖一百，宿娼之人亦照此例同拟枷杖。又，内外问刑衙门审办案件详加审问，务得输服，供词毋得节引，众证明白，即同狱成之律，遽请定案，其有实在刁健坚不承招者，如该徒以上仍具众证情状奏请定夺各等语。此案王聚然先因出嫁胞妹马王氏被夫马洛占殴打，与母王梁氏并弟王老找向马洛占之母马李氏争吵，迨后马洛占闻知往找理论，彼此揪扭，并未成伤，经劝各散，由此挟仇自残装伤，诬控马洛占之父马得云率领马洛占等用刀枪砍殴所致。嗣因马洛占复用闩门木棍殴伤马王氏，致令气忿投缸溺水身死。该犯辄敢怀挟前仇，赴京诬告马得云夫妇喝令马洛占等将马王氏殴死后掷入水缸，殊属不法。如所告得实，马得云喝令马洛占等故殴子媳致毙罪应拟流。马二等用刀枪殴砍伤人，罪应拟军。今审系全诬，自应按律问拟。王聚然即王洛聚，除诬告人流罪加所诬罪三等仅止满流轻罪不议外，应合依诬告充军者，照所诬地理远近抵充军役律，凶器伤人者发近边充军，例应发近边充军至配杖一百，折责安置。惟该犯实在刁健，节次研讯，坚不承招，自应照例奏明请旨定夺。马洛占并无用刀砍伤王聚然，及听从父母将妻马王氏殴死掷入水缸情事，维其宿娼究属不合，亦应按例问拟。马洛占即马英元，除殴伤马王氏致令自尽罪止拟杖轻罪不议外，应照妇女自行起意为娼卖奸者枷号一个月杖一百，宿娼之人亦照此同拟，枷号一个月，满日杖一百折责四十板发落。吴韩氏因夫吴溃外出，家贫难度，起意为娼，亦应按例问拟。吴韩氏即来喜，应照军民相奸例，拟枷号一个月杖一百折责四十板，系犯奸妇女杖决枷赎。吴溃当伊妻吴韩氏为娼之际，虽不知情，第经查知马洛占该欠宿钱未给，辄敢赴县呈控，即与纵容无异。吴溃应照纵妻与人通奸，本夫杖九十，在本家门首枷号一个月，饬县传案在于该犯门首枷号，满日折责三十五板发落。王梁氏先听伊子王聚然捏控马洛占等用刀砍殴，后复随同王聚然狡供伊女马王氏系被马得云夫妇喝令马洛占等殴死，虽非有心诬陷，亦属不合。王梁氏应照不应重律杖八十，系妇女照例收赎，与吴韩氏赎银分别追取入官册报。看役周有私自带同马洛占回家食饭，亦属不合，业经该前县责革，应毋庸议。马得云讯无率领马洛占等刀砍王聚然致伤及与妻马李氏喝令马洛占等将马王氏殴死掷入水缸情事，亦毋庸议。马李氏应与并无听从殴死马王氏之马二即马英祥、李大，均免置议。余属无干，概毋庸议。除备录供招咨送刑部并咨都察院销案外，理合恭折具奏，伏乞皇太后、皇上圣鉴，敕部核覆施行。

再，该抱告在外所控次数与在京所具甘结相符，合并陈明。谨奏。

191．元城县革监王联廷等京控案拟结情由折三月二十九日

奏为审明叔侄迭次互控，讯系怀疑诬捏，按律定拟，恭折具奏，仰祈圣鉴事。

案查元城县举人候选知县王叔喆，遣抱阎敬以要案不结、贿赂公行等词，遣抱赴京呈控，于同治五年五月间奏奉上谕：“都察院奏，直隶候选知县王叔喆，遣抱以要案不结、贿赂公行等词，赴该衙门呈诉。此案于咸丰九年据直隶监生王联廷之妻王谷氏，以命案不明，诬枉无辜并伊侄王叔喆忤逆不法等词呈控，奉旨交审。此次王叔喆复以王联廷毒毙伊继母王阎氏贿串改供等情呈控，事越七年之久，两造各执一词，且牵涉问官虚实，亟应彻底根究，着刘长佑督同臬司亲提人证卷宗，秉公严讯确情，按律定拟具奏。抱告阎敬，该部照例解往备质。”钦此。并准将该抱告阎敬递解到省，当经前督臣钦遵行司委提人卷来省，先后发交保定府并饬臬司及清河道历次提审。嗣据清河道以两造供词各执，案内人证众多，纷纷提质，拖累甚虞，详经批司移饬大名道就近集证质讯。旋据监生王联廷又以前冤未雪、复被抢劫等词赴京具控，咨解回直查案讯办等因，当经臣札司委员前往会同大名道调核卷宗守提原、被应讯要证来省，由司督同保定府秉公彻底根究，据实录供，按拟解勘。兹据保定府知府恩福督同委员审明拟议，解由臬司张树声审明解勘前来，臣亲提研鞫。

缘王叔喆籍隶元城县，与其胞叔王联廷分居各度，先本无嫌。王叔喆于道光丙午科在顺天乡试中式二百一十名文举，癸丑科大挑二等，后于丙辰年注销归入拣选知县候选。王叔喆生父王联陛兄弟三人，王联陛居长，由文举大挑知县升任河南睢州知州；王联堂居次，由进士选授四川定远县知县；王联廷居三，捐纳监生。王联堂身无子嗣，先曾继立王联廷之次子王太和为子，并为娶妻苏氏，嗣王太和夫妇双亡，另立王叔喆为嗣。王叔喆秉性桀骜，罔知孝顺父母。道光二十九年，王叔喆与王秀忭争夺盐门，其本生父王联陛拦阻不听，反行顶撞，王联陛赴府呈送，后由亲族调处，令王叔喆自向王联陛服礼央求，经王联陛呈请从宽免究，批县讯取供结详府销案。王叔喆之祖在日，在西大江村立有玉成生理，此外并无田地多亩，遗嘱令其子孙存作公用之需，不准各家瓜分。此项钱产均归王联廷经理。后王叔喆将公众钱文节次恃强取用，王联廷无法禁止，曾将王叔喆控告有案，而王叔喆因欲迁葬祖坟，王联廷复执不允，因此王叔喆与王联廷不睦。王叔喆之嗣母王阎氏，因王叔喆任性妄为，不知侍奉，亦与王叔喆不和。王阎氏与王联廷并其妻王谷氏彼此亲厚，时在王联廷家内居住。

咸丰五年冬间，王阎氏以王叔喆执意耗费家产，不听劝阻，反行顶撞凌辱，赴县呈请遣逐，饬经亲族查处未结。王阎氏遣抱母家胞侄阎懋华由府赴司呈控，饬经大名府提审，王叔喆托词捐纳进京，避匿未到。王阎氏又以王叔喆抗提，反遣仆从余占标等封锁房产，致伊栖身无所、寄居外家等情，遣抱由司赴院呈控，批经该府饬据该县韩克琦差查，王叔喆委系在京避匿，详经檄饬大、宛二县并五城司坊严拿传解，王叔喆料难隐避寝事，亦即回籍，遣抱郭福赴府呈诉。王阎氏因王叔喆业已回籍，即行赴府催审，并经该县将王叔喆具文解府发县取保。迨经该府提审，王叔喆仍复隐匿，而王阎氏因时届年终，即于咸丰六年十二月十五日带同仆妇姜张氏回至离城十五里之东南屯，在王联廷开设凤仪号之庄房居住，该处离城切近，冀俟由府提审，就近赴质。而王阎氏旋即在屯患病，饮食呕吐，时经王联廷邀请医生刘希贤、井良功医治，讵王阎氏服药无效，迨至是年十二月二十三日晚因病身死。

王叔喆因王阎氏病速怀疑，即与村长王克芳、尸侄阎懋功以王阎氏身死不明等情，先后报经该县韩克琦带领刑仵往验。王叔喆之胞兄王仲牲以伊婶母王阎氏曾为命妇，吁请免验。该县饬令仵作陈上选就棺查验。据报鼻有血水，两手发软，指甲现青，状类受毒。王联廷坚称王阎氏死由因病，赴府具呈，韩克琦亦即具禀，经该前府武蔚文委经大名县谢恕会验得王阎氏鼻有血迹，指甲胸膛均现青色，两手尚觉柔软，银探着有青黑之色，系属受毒身死，填格通报声明。王阎氏面色微红，与受毒之状稍有未符，似系受鸦片烟毒身死等情。韩克琦当将王联廷监生详革，审讯王联廷与王阎氏随身仆妇姜张氏，佥称不知王阎氏毒从何来，由府委员会审，供情亦无端倪。姜张氏旋因在押患病，取保调治。讵该氏因病磨难受，于咸丰七年五月初四日在其亲戚庄占魁家自勒身死。报县禀府，札委大名县验讯明确，填格通报，批饬提郡审办，王联廷仍称并无毒害王阎氏情事，案证阎懋功等亦未能确切指证。该府武蔚文以案多疑窦，尸子王叔喆又复抗不投审，禀请提省质究。而王联廷之妻王谷氏因夫无辜被累，即以王阎氏因病身死，王叔喆贿嘱刑仵捏报被毒，差役温重花吓逼姜张氏诬供，以致姜张氏畏惧自尽等词，遣抱李升控经都察院奏奉谕旨，交审递解回直。饬提人卷来省，饬委保定府审办。经该前府徐志导督同委员尤其胜集案审讯，尸子王叔喆未能将王阎氏果否受毒之处据实供指，仵作陈上选所供亦甚含糊。拆阅原验王阎氏尸身银探，又系蓝黄浮亮之色，当传清苑县谙练仵作张秀峰辨视，据称五脏秽污熏蒸所致，并非真毒。元城县原验仵作陈上选亦自认当日误会，并非有意串捏，当经取具无毒甘结存卷。差役温重花供明，并无吓逼改供以致姜张氏畏惧自尽情事。一面札提原验大名县仵作陈殿选、刘希贤来省质讯，因王叔喆供不输服，未克定谳。旋据报，差役温重花并大名县仵作陈殿选在押患病，批饬取保调治，讵该差役等医治罔效，温重花于咸丰十年六月十八日、陈殿选于是年七月十九日先后因病身死。经清苑县李廷瑞分别验讯，均无别故，看役店保人等俱无凌虐情弊，报批核案详办。

嗣值海疆不靖，省防戒严，饬将原、被人证发回元城县暂行分别保押。迨后军务平定，经保定府徐志导札提人卷未到，节次委提，嗣据委员黄金阶等具禀，先后会县查明，京控抱告李升已于发回后至咸丰十一年八月间在籍病故，元城县仵作陈上选亦于是年十一月初七日在元城县病毙，其余原、被等因值山东冠县教匪滋事，扰及县境，均各迁徙远避未回，骤难提解等情。徐志导等未及提讯，均各卸事，费学曾到任查案催提。复据委员查明，案证王范亦已病故，余证均未回籍，仍难传解。时值臬司委员分赴各郡清理京控案件详明，饬令大名府会同就近提审。旋因王联廷与妻王谷氏赴省投质，经前督臣批饬仍行提省审办。费学曾因人证日久未据传解，委员勒提，而王联廷于未经来省之先，有在王叔喆家教读之无服族人贡生王炘，以和处讼事为由，向王联廷索借京钱一千吊，王联廷疑系挟制未允，并向村斥各散，王炘由此挟嫌，即乘王联廷赴省候讯，捏砌王联廷等重利盘剥，抢劫客商，窝藏盗贼，奸淫妇女，勾结教匪，诬告叛逆，拆毁文庙，领取贼旗黄马褂及私设水土各牢等款，于同治四年八月间假托公呈，捏列乡长王炬等多人姓名，就近赴臬司行次呈告，批饬大名府提查彻究。王炬等事前均不知晓，后经王炘告知前情，曾向抱怨，因碍王炘颜面未经呈首，迨经本县奉文差传，亦未赴案，代为承认。王叔喆因闻王联廷、王贞、王节、常锡候等被控，私心欣幸，往向王炘询悉情由，乘机与村长王新狗率领县差时赴王联廷家查拿。王联廷在省闻信，即以王叔喆主使村众列名诬告并王新狗借端暗害滋扰等情，赴司院呈控批提讯究。费学曾因案内人证未齐，复行委提。其时王叔喆意欲赴省候质，因资斧缺乏，忆及西大江村存有未分公产粮食，即以变卖应分公粮为由，浼令素识之郑桂林转嘱在南乐县开粮行之冯鸿儒，雇觅大车三十七辆，王叔喆即邀村人多名率领往运。王贞等疑系王叔喆领役传人，均各逃避，王叔喆将其雇工林朱氏捆殴，追究王贞等无着，即将西大江村公产铁货、麦豆、谷黍、酒、麻、棉花等物，运送南乐县南关瑞家店并阎家集卸存，嘱令魏世选、王、冯鸿儒照应变卖，并将王联廷家所置衣饰马匹一并乘机抢至家内收存。经王联廷之妾王吴氏赴县禀控，王联廷亦即在省由司赴院呈告，批饬大名府委查，王联廷亦即回归查看被抢情形。王叔喆闻知王联廷潜回原籍，率役往传未获，疑系王联廷铺伙常锡候将其隐匿帮讼，当将常锡候交给县役解讯，伊亦随同委员进省，经费学曾提讯，王叔喆不认抢夺情事。旋据大名府委员王式金，会同元城县费瀛具禀，以查勘王吴氏等报抢各节似有装点等情。又据王联廷以王叔喆声势浩大，本县不为实查等词，迭次呈请严究，批饬大名府另为确查。而王叔喆亦以王联廷恃财贿串，一味牵砌家务，不究正案等词，先后赴院呈控。始则请将无要之王贞、王刘氏等全数提省，继又借口资斧缺乏吁请发回本郡提讯，冀图延案拖累，并称王联廷夫妇狼狈为奸，盘剥乡民，抢劫客商，窝藏盗贼，勾通教匪，恶迹昭著。察其情词，率将从前王炘诬告王联廷呈内各节信手牵控，并无确据，而于王阎氏身死，仍藉原验为口实。嗣经大名府以奉查王联廷报抢各情，先后互异，非讯不明，饬将乡长李宗周等解省质讯。维时案证阎懋功即以伊前在本县呈报伊姑王阎氏身死不明，系由王叔喆捏写伊名具呈，并非伊自行控告，以致伊等兄弟无辜受累等情，呈经前臬司饬令保定府并案彻究。该府费学曾因抢案人证未据该县传解，王叔喆前被王阎氏在县初送仵逆，原卷亦未申送，不克定案。而案证常锡候在押患病，取保医治罔效，旋即在店病故，经清苑县验讯，看保人等并无凌虐情弊，填格通报。复据王联廷以刑书刘国宝等图贿匿卷不解等情，节次呈催，饬经保定府催据元城县将村长李成泗等传解到省，未及质审。

王叔喆即以王联廷图产夺继，诱勒兴讼，致其嗣母王阎氏身死不明，县验有毒，仆妇姜张氏供明灌药情形，王联廷之妻王谷氏贿通委员刑勒改供，以致姜张氏情急自尽，并添砌王联廷之妾王吴氏灌药加功，王节等率领恶棍武百里等拆毁庄房，抢夺麦粮及贿通委员陈崇砥等翻案，及清苑县仵作张秀峰拭去银探毒痕等词，遣抱阎敬控经都察院讯供取结，奏奉谕旨交审。经前督臣刘长佑以控涉问官发委臬司提讯，王叔喆据供所控贿通委员翻案之词得自传闻，并无实据，惟其余供仍狡展。嗣因前臬司前往省南办理防务，发府提讯，两造供情互执，饬提要证庄占魁等来到，王联廷被抢不甘，迭次呈催。而前为王叔喆代雇车辆变卖粮货之冯鸿儒，因事后查知王叔喆有恃强多取公产乘机抢夺王联廷家自置衣饰情由，虑被连累，即将代卖粮食情由由司赴院据实呈首，饬府归案并讯，因要证庄占魁等日久未到，详经咨部展限，一面饬查冯鸿儒于呈首后已回原籍，饬县传解。旋据清苑县验报案犯王克芳在店病故，验讯并无别故，批府核办。嗣据将庄占魁、姜振国提解到府，而冯鸿儒未据传解复行饬提，王联廷与王叔喆迭赴司院，互相具控，案证阎懋华旋亦在店病故，该府提讯，两造供执如前。并因王叔喆倚恃文举，咨意舞文，捏控谳局，承审之员详经饬委清河道提审，而案证阎懋功并原告王谷氏先后在押、在店病故，经清苑县分别验讯取结详报。嗣经该道提讯王叔喆等供词异常刁狡，案证众多，未便纷纷提省，详经改委大名道就近提集人证审办。王联廷复遣抱尹泰控经都察院咨解回直，仍发保定府先就现到人证委督局员候补府张光藻，候补直隶州成福，并札调原验官谢恕赴府督审，讯明王联廷委无毒害王阎氏身死情事，因尸子王叔喆刁狡，即查明中举科分名次奏请斥革，并将应讯案证李好德等委提到省。旋因王联廷、李好德先后患病，取保调治。李好德医治罔效，旋即病故；王联廷病痊投审，即提案逐加研鞫，据供前情不讳。饬传清苑县谙练仵作张成麟与医生刘希贤等反复辩论，据称王阎氏实系因病身死，委无被毒情事，拟议由司勘转到臣，亲提研鞫，究诘不移，案无遁饰。

查例载，母呈首子恳求发遣及屡次违犯触犯者，即将被呈之子实发烟瘴地方充军。又律载，诬告人死罪，被诬之人未决者，杖一百流三千里，加徒役三年。又，告期亲尊长，虽得实杖一百，若诬告罪重者加诬罪三等。又，恐吓取人财者计赃准窃盗论，加一等免刺。又，窃盗赃一百两，杖一百流二千里。又例载，亲属无抢夺之文，比依恐吓科断。又律载，同居卑幼不由尊长私擅用本家财物者，十两笞二十，每十两加一等，罪止杖一百。又，检验尸伤不实定执致死根由不明者，吏典杖八十，仵作检验不实罪亦如之。又，不应为而为事理重者，杖八十。又，二罪俱发，以重者论。又，闻拿役首之犯于本罪上减一等等语。

此案王叔喆因嗣母王阎氏在胞叔王联廷家病故，疑有身死不明，报县误验被毒，与胞叔王联廷、胞婶王谷氏彼此涉讼。始因赴省无资，恃强拉卖公产粮货、抢夺王联廷自置衣饰马匹；继复捏控王联廷图产夺继，诱勒兴讼，致王阎氏被毒身死，并王谷氏贿串委员刑勒改供，逼迫仆妇姜张氏自尽，王刘〔吴〕氏灌药加功，王贞、王节等纠邀恶棍武百里拆毁庄房，抢夺麦粮，并将王炘原控王联廷等重利盘剥、抢劫客商、窝盗勾匪、奸淫妇女、诬告叛逆、拆毁文庙等款，明知事属诬告，辄敢一并牵列呈内，遣抱由司赴京捏控，冀图拖累泄忿，并于呈内添砌贿串府委翻案等词耸听。现今逐一根究，控情均属虚妄，似此恣意诬捏，罔顾尊长名分，实属衣冠败类。

查王叔喆与王联廷虽已各居第所，拉铁货、麦粮等项系属公产，例不计赃科罪，依卑幼私擅用财罪止杖一百，其所抢王联廷自置衣饰马匹，据估值银一百零五两四钱，按照恐吓取财准窃盗论，加一等亦罪止杖一百，流二千五百里。即其所控王联廷抢劫客商，勾通教匪各款，系诬告人死罪未决，照依告期亲尊长诬告重罪者加所诬罪三等律科断亦罪止边远充军。惟该犯因耗费家资，不听其嗣母王阎氏管教，反敢种种凌辱，实属触犯显然。从前既经王阎氏亲自呈告有案，自未便因其母已死，竟令仵逆之徒幸逃法网，致死遗恨九泉，自应按例问拟。王叔喆除强卖公产货物，抢夺胞叔衣饰马匹及诬告期亲尊长死罪未决各轻罪不议外，合依母呈首子恳求发遣及屡次违犯触犯者，即将被呈之子实发云贵、两广极边烟瘴充军例，应实发云贵、两广极边烟瘴充军，仍以极边足四千里为限，至配杖一百折责安置，面刺“烟瘴改发”四字。其文举前已奏革，应毋庸议。

王炘因王联廷不允借钱，反被斥辱，辄敢假名公呈，私写王炬等众人姓名，捏造抢劫奸淫妇女窝盗勾匪等重款，挟嫌诬告，唯于未经提案讯供之先，在家病故，应免置议。元城县刑书董善从于二次会验，虽未同往，于韩克琦初次往验之时，并不用心辨视，致有错误，亦应按律问拟。刑书董善从应与元城县仵作陈上选、大名县仵作陈殿选，均依检验尸伤不实定执致死根由不明者，杖八十律应均拟杖八十。陈上选、陈殿选于讯供后已先后在省、在家病故，应毋庸议。董善从折责三十板，从重革去职役。捐职郑桂林、王，监生魏士选、冯鸿儒，文生王焘、王片玉，乡长王炬，于王炘告知公呈列名情由，既知所控各节系属王炘挟嫌妄告，辄因碍于颜面，不即据实供明。郑桂林又于王叔喆告称雇车拉卖粮物之时不查底细，允为代雇车辆，冯鸿儒、王、魏士选亦代为经理变卖，虽据称当时不知王叔喆恃强多取及乘机抢夺衣饰马匹情由，究属不应。郑桂林、魏士选、冯鸿儒、王、王焘、王片玉、王炬，均应照不应重律拟杖八十。冯鸿儒曾经自行呈首，应照闻拿投首之例，减一等拟杖七十。冯鸿儒、魏士选系监生，郑桂林、王系捐职，王焘、王片玉系文生，其所得各杖罪均应照例纳赎，追取赎银入官册报。王炬仍折责发落，其乡长系属轮年一充，现在并未膺充，毋庸斥革。

元城县差役杨玉虽讯无听从王叔喆伙抢情由，唯于王吴氏赴县报抢，本官谕令往查之时，轻信王叔喆一面之词，不即查出实情禀复。村长李成泗于事后回家查知，亦同乡长李宗周先已具呈，不复往报，均属不合。杨玉、李成泗亦应照不应重律，拟杖八十，各折责三十板，革役。快役贾明所供无听从伙抢之事，应毋庸议。王阎氏在王联廷家身死之案，讯明实系染患肝郁虚寒病症，医治不痊所致，并非被毒。王联廷并无图产夺继，诿勒兴讼，以致王阎氏身死不明；亦无其妻王谷氏狼狈为奸，重利盘剥，抢劫客商，窝藏盗贼，勾通教匪，诬告叛逆，拆毁文庙，以及领取贼旗黄马褂，私设土牢、水牢各情事。姜张氏自尽，实由病磨难受所致。王谷氏亦无贿串委员刑逼改供逼迫姜张氏自尽，并贿府委翻案令仵作张秀峰用述〈术〉擦去银探毒色。王联廷之侍妾王刘氏，亦无向王杨氏灌药加功。王贞、王节等，更无率令恶棍武百里抢夺王叔喆麦粮，拆毁庄房之事。仵作陈上选等喝报王阎氏受毒身死，讯系一时误会，并非王叔喆贿嘱捏报。差役温重花亦无向姜张氏吓逼诬供，致令畏惧自尽。乡长王新狗更无借端滋扰陷害，应与并无误用方药之医生刘希贤均毋庸议。王叔喆所卖公产粮货除应分股外，其余多取之数并所抢王联廷自置衣饰马匹，应饬县照数追还，给与王联廷收领。王联廷被革监生，自应就案咨请开复。前任元城县韩克琦、前署大名县谢恕，于刑仵误会错报虽未能即刻辨明，唯该县等曾因王阎氏面色微红，核与被毒情形不甚相符之处，于原详内据实声明。现在韩克琦早故，谢恕又复随同审出实情，应请照例免议。至温重花、陈殿选、陈上选、阎懋功、王克芳、王谷氏、李好德等，在店、在押、在籍身死之处，既据清苑、元城等县先后查讯明确，医治不痊所致，并无别故，看役店保人等据讯无凌虐情弊，均毋庸议。其听从王叔喆抢取衣饰各犯，应饬元城县缉拿另结。除录供咨部并分咨都察院销案及咨户部、国子监查照外，所有审拟缘由，理合恭折具奏，伏乞皇太后、皇上圣鉴，敕部核覆施行。

再，王联廷在臬司控告四次，在臣衙门控告十三次；王谷氏在臬司控告三次，在臣衙门控告一次；王叔喆在臬司控告十二次。合并陈明。谨奏。

192．酌定营制办理练军事宜折四月十六日

奏为试办练军略有端绪，酌定营制次第举行，恭折仰祈圣鉴事。

窃照直隶练军臣于上年八月再行酌议事宜一折，拟照旧制略为变通，先行试办，一面奏明，一面咨行。提督傅振邦于古北口提标兵内挑选千人，正定镇总兵谭胜达于正定镇标兵内挑选千人，前广东琼州镇总兵彭楚汉于督标兵内挑选千人，共三千人，立成六营。其前署督臣官文裁剩之四千人分地操防，相因未改。嗣于十一月内接准部咨令即先行试办，俟半年后察看，果皆妥善，再行酌定永远章程奏明核办等因，分别行知在案。

查新练步队六营自去冬成军后，各立营垒，认真操演。本年三月初旬冻解春融，彭楚汉带保定两营拔赴正定一次，谭胜达带正定两营拔赴保定一次，四月初旬提督臣傅振邦带古北口两营拔赴保定一次，沿途支搭帐棚，不入村镇，兵丁筑垒挖濠，每日习熟，不以为苦。惟北方野旷风劲，冬、腊、正、二等月，单帐易裂，铁镢难稳，若古北口及宣化则十月已不能支棚矣。将来严寒出师，或须分驻村镇趱程追贼，或当暂弃锅帐，在诸将随时酌办，此外则逐日安营、荷锄修垒，皆直隶弁兵之所优为者也。其脱逃顶替者，每军不过数人，多者十余人，此在无事之际，不知将来驱之赴敌不至如往年之纷纷逃避否。畿南骑贼颇多，聚散不常，动辄数十骑联镳疾走，非有得力马队不能制之。直隶绿营官马缺额极多，存者大半疲瘦，盖缘草料昂贵，每日非实银一钱不能养马一匹，而例领马干七折，每日仅得银二分一厘，不敷甚巨，是以营马瘦弱不堪。不特直隶为然，即各省官马从未见膘壮可爱者，独勇队中常多良马，铭军马尤肥健，盖以其为勇丁之私马，是以爱惜珍重，调养得宜。

臣与僚属熟商，欲求马队精强，必令马为士卒之私物。欲令士卒惜其私马，必以勇营为之倡，而以兵营效之。适值李鸿章奉征黔援秦之命，铭军势难久留直隶，臣因饬谭胜达募马勇二营，彭楚汉募马勇一营，王可陞练马兵一营，每营二百五十人，四营合成千人。勇则各带私马以来，兵则先给官马，每月扣银一两，俟将马价扣毕，即作为该兵之私马，使人人自护惜其私马，则阖营皆劲骑矣。

兹将步队、马队营制抄呈御览，请旨敕下部臣核议，其中如马队不溷步队之中，一棚只以十人为率，及练饷、底饷并作一处支领，均经部议允准在案。此外应行事宜，大约比照湘勇、淮勇旧章参酌增损。如步队之章可行，则前署督臣官文所留之四千人，除宣化镇之千人已檄王可陞改为步队两营、马队一营外，其余三千人均拟改从新章，并添练三千人足成一万之数。如马队之章可行，尚拟添练千人足成二千之数。如马兵劲健可恃，即将马勇陆续裁撤，仰副朝廷整顿绿营少用勇丁之本意。至淮勇铭军乃臣所奏拱卫京畿之师，大队扎于张秋，分调八营扎于保定，弹压巡防，深资得力。今秦陇军事吃紧，该军恐须入关，臣已饬驻扎保定之臬司丁寿昌暂留铭军马步六营，仍增募淮勇二营，以备缓急之用。待直隶练兵万二千人，概有成效，再将铭军分别调遣，庶畿辅有警不至仓皇失措。至每月饷项现有部饷四万，苏饷三万，长芦复价一万一千，已统归练饷局派委司道经管，目前足敷支用，将来如有短绌，再行奏请饬拨。至军火器械，马步各营均以半用洋枪半用长矛为得力，此间难于购办，臣于冬间已派人前赴安徽采办竹杆长矛。又檄饬上海机器局先制造洋枪二千杆，并代买马枪千杆及洋药铜帽之属以资应用，惟恐须购自外国，迟速尚难预定，目下操练器械均不精良，难期遽有起色，合并陈明。所有试办练军酌定营制缘由，理合恭折具陈，伏乞皇太后、皇上圣鉴训示。谨奏。

附练军步队章程

直隶练军步队营制

一营之制

营官一人，哨官四人，哨长五人，什长四十人，正兵三百六十人，营官亲兵五十人，哨官护兵四十人。

以上共五百人，伙夫、长夫在外。

营官自带中哨之制

每营五哨，前后左右四哨皆有哨官、哨长，中哨则营官自带，别无哨官，只有哨长。每哨八队。中哨第一队洋劈山炮炮车二辆，炮四尊，亲兵十二人，什长一人；第二队刀矛亲兵十人，什长一人；第三队洋开花炮炮车二辆，亲兵十二人，什长一人；第四队刀矛亲兵十人，什长一人。此外又有杂项亲兵六人，如蓝旗红旗掌号令金鼓之类，皆在其内。

以上五十人，皆食亲兵之饷。又有第五队火器，第六队刀矛，第七队火器，第八队刀矛，每队正兵十人，什长一人。此四队与各哨之正兵相同，不食亲兵之饷。凡八队每队伙夫一人，营官哨长及杂项亲兵共伙夫二人。

前后左右四哨之制

每哨一、三、五、七凡四队皆用火器，二、四、六、八凡四队皆用刀矛。每队十人，又什长一人，共正兵八十人，什长八人。又护兵十人，以六人随侍哨官，四人随侍哨长，共百人。外八队伙夫八人，哨官哨长及护兵共伙夫一人。火器现用抬抢、鸟枪，将来或改用洋枪，凡都、守、千、把、外委等皆可充当哨官哨长，以差事为主，不以官阶为重。

长夫之制

平日营哨官及每棚各用火〔伙〕夫一名，或以余丁为之，或另雇人为之，无论坐营、行营皆不可少，计一营已用伙夫四十六名矣。此外四哨之哨官应各用长夫三名，营官用长夫十二名，共二十四名。无论行营、坐营皆准募足。至拔营之时，每队添用长夫二名，负运帐棚锄锹之类，共八十名，合成五百十名之数。其统领营官非本省实缺人员，准再添长夫四名。

薪水口粮之制

营官月给薪水银五十两，办公费一百两。凡练军章程中所有州县佐杂各员，及管帐目、军装、医生、工匠、薪粮及置办旗帜号补各费，均在其内。哨官每月十两，哨长每月六两，什长每月四两二钱，亲兵、护兵每月三两九钱，正兵每月三两六钱，伙夫、长夫每月各三两。每营每月酌发柴草银一百四十两，由营官分派，以免骚扰百姓。

帐棚之制

营官帮办书记军火粮饷等，共用夹帐棚八架，单帐棚二架。每哨哨官哨长护兵共夹帐棚一架，单帐棚二架。中哨哨长夹帐棚一架，营官亲兵每队夹帐棚一架，单帐棚一架。正兵每队单帐棚二架。每营共用夹帐棚十七架，单帐棚八十六架。惟统领加大夹帐棚二架，兼带一营者减夹帐棚二架。

底饷练饷合领之制

旧制，练兵所领底饷以七折扣之，参差不齐，如马粮除去干银，除去朋扣银，合米折计之，每月可领实银一两五钱四分。战粮除去朋扣银，合米折计之，每月督提标可领实银一两五钱七分，五镇标可领一两三钱有零。守粮除去朋扣银，合米折计之，每月可领实银八钱八分九厘。今正兵定为每月三两六钱，在马粮仅加二两有零，在战粮则督提二标加二两有零，五镇标加二两二钱有零，在守粮则加二两七钱有零。由藩司于底营之饷扣出，概交练营统领与练饷一并支发。

挑募之制

初挑之时，由底营本管官作主拨入练营派充。什长、亲兵、护兵、正兵如因事故开除，即由练营统领营官作主就地招募挑作，练兵底营之本管官不得干预，仍知照各底营及藩司衙门备案，但不得以别省之人充补，应专募直隶本省之人。

出征加饷之制

原定练军之制，正兵月饷二两四钱，加马战兵底饷则三两九钱余矣。亲兵月饷三两五钱，加马战兵底饷则五两余矣。今新定之章，守兵较旧制稍增，马战兵较旧制已减，应于出征时酌量增加。出征本省，无论正兵、亲兵、护兵、什长均照前督臣奏准之侧，每兵月加四钱；出征外省，每兵月加六钱，以示体恤。

统领之制

统领自带一营，其所得之薪水公费照营官之例，月支一百五十两。统至三千人以上者，每月加公费银百两；不满三千人者，月加五十两，为修补军械等用。如设翼长一员，薪水照旧章给六十两。

新章与原定章程不符者列后：

原定每军总统一员，薪水八十两，又亲兵十六名。今改为统领自带一营，亲兵五十名。原定每军文武翼长二员，薪水各六十两，亲兵各八名。今改为有人则用翼长一员，无其人则缺，听统领自酌择用。原定每营管带官一员，薪水每月二十两。今改为薪水公费百五十两。原定每营帮带官一员，薪水每月十五两。今不用帮带官。原定哨官五员，薪水每月十两。今减去哨官一员，薪水相同，又加哨长五员，薪水每月六两。原定每营队长二十名，每队管二十五人，步队长月饷三两，底饷在外。今改为每营队长四十名，称曰什长，各管十人，月饷四两二钱，底饷在内。原定每军文案州县二员，薪水每月四十两；粮饷州县一员，薪水每月四十两；佐杂一员，薪水每月二十四两；军火州县一员，薪水每月四十两；佐杂一员，薪水每月二十四两。

以上五项今删去，听统领营官自行择请，或称帮办，或称委员，或一员，或数员，其薪水即出于统领营官公费之内。原定每营步兵四百名，饷每月二两四钱；步队长十六名，饷每月三两，底饷在外。今改为步兵连底饷共三两六钱，队长连底饷共四两二钱。原定每营马兵一百名，饷干每月五两四钱；马队长四名，饷干每月六两。今改马队另立专营，另议营制。原定总统翼长营官皆有亲兵，饷每月三两五钱，底饷在外，哨官余丁二名。今改为每营亲兵五十名，每哨护兵十名，饷每月三两九钱，底饷在内。原定每队有余丁三名，饷每月一两五钱。今改为每队伙夫一名，拔营时添长夫二名，每月饷三两。原定每营书手、医生、兽医、铁匠、木匠、裁缝，皆有定数。今皆听营官酌用，或即在亲兵之中，或另行雇募，其饷不另增。

附练军马队章程

马队营制

一、直省练军马步合为一营，难于训练。今另立马队营，即募本省朴实健捷之人充当马勇，其督队官以上之员，不拘省分。所募马勇，概募直隶人，即令带私马入营，嗣后如有倒毙，随时由官筹款买补发给。该勇每月扣银一两，将马价扣毕，即作为该勇之私马。若系绿营官兵挑选，无论马粮、战粮、守粮，概照勇丁之例，每月发饷干银七两，更不另发底饷。其发给官马亦每月扣银一两，待马价扣毕，即作为该兵之私马。既为私马，则兵勇知珍重爱惜，蓄养膘壮矣。

一、马队人数每营营官一员，帮办二员，字识一名，分前后左右中五哨督队官五员。每哨马兵五十名，即以营官为中哨，内提二十名为亲兵，前后左右四哨每哨哨官一员。每哨五棚，每棚什长一名，正兵九名；什长共二十五名，正兵二百二十五名。营官、帮办、字识共用伙兵二名，四哨哨官督队官共用伙兵四名，二十五棚每棚伙兵一名，共用伙兵三十一名。外营官马夫四名，帮办二员各用马夫二名，字识用马夫一名，四哨哨官各用马夫二名，督队官各用马夫一名，共用马夫二十二名。一营员弁兵夫，共三百一十六员名。

一、营官马四匹，月给薪水银五十两，马干银十二两，公费银一百两，兽医、工匠、旗帜、号补均在其内。又柴草银八十两，分给全营。帮办马二匹，月给薪水银十两，马干银六两。字识马一匹，月给薪水银六两，马干银三两。哨官马二匹，月给薪水银十二两，马干银六两。督队官马各一匹，月给薪水银九两，马干银三两。以上皆不扣建。什长日给银一钱五分，马干银一钱；亲兵日给银一钱四分，马干银一钱；正兵日给银一钱三分三厘三毫，马干银一钱，每月饷干共七两，均各带马一匹。伙兵日给银一钱，马夫日给银一钱。以上皆扣建。一营共需马二百七十二匹，饷干钱二千三百四十两零五钱。

一、出征防剿巡哨，搬运帐棚、军械子药、麸料应添公长夫四十名，每名日给银一钱，月支银一百二十两，或以夫价雇备大车六辆，亦足敷用。营官用一辆，五哨用五辆，无论用夫、用车照此分派，坐营停给。马队较步队稍优，出征本省概不加饷，出征外省每兵月加银二钱。

一、马队驻扎老营，与步队一律浚濠筑墙。营内应做营房马棚马槽，以备寒暑训练之所。出征防剿巡哨各带锹锄，支棚野宿，不得借住民房。其老营修房经费，准其核实开报。

一、召募马勇，除自备鞍鞯带马来营者不须给发鞍鞯外，其新买之马应由营官置备鞍桥、油皮鞯、皮扎、铁嚼、铡草刀、麸料、口袋、号衣。挑选马兵除马粮不发鞍鞯外，其由战粮、守粮挑入者亦由营官置备鞍桥、油皮鞯、皮扎、铁嚼、锄草刀、口袋、号衣之类。初立营之始，准营官报销一次，其大小扫把、铁刮、马槽、柳箩出自营官公费，其修补鞍上坐褥、布屧、后鞦辔头、肚带及拴肚带宽皮条、拴镫窄皮条，均由乘骑之人自备，惟小枪、洋枪、长矛、子药、帐棚应由军需局发给，或由营官置备，核实请销。

新章与原定章程不符者列后：

原定每营除中哨外，其前、后、左、右四哨每哨分为四队，每队二十五人。第四队马二十五匹，马上小枪兵八名，弓箭兵八名，长矛兵八名，队旗兵一名，共二十五人为五伍，四哨计马一百匹。今改为马队立专营，一营马二百七十二匹，员弁兵夫三百十六员名。

原定每营战马百匹，鞍鞅鞦辔全备，给兵领骑定以三年满桩。一年内倒毙者，本兵赔偿；二年内倒毙者，兵赔三分之二，哨队官赔三分之一；三年内倒毙者，本兵赔半，哨队官赔半。今改为马勇自带私马入营，如有倒毙随时由官买补，每月扣银一两，马价扣毕，即作为该勇之私马。若系绿营官兵挑选入营，其发给官马，亦每月扣银一两，马价扣毕，即作为该兵之私马。

原定马兵饷干每名月支银五两四钱，加底饷一两五钱四分不等，每月六两九钱有零。队长饷干每名月支银六两，加底饷一两五钱四分不等，每月七两五钱有零。今改为正兵日给银一钱三分三厘三毫，马干银一钱，月共支银七两。什长日给银一钱五分，马干银一钱，月共支七两五钱。

193．现议办理备防情形片四月十六日

再，臣前奉本年四月初三〈四〉日寄谕：“察哈尔额固巴雅尔及库克额尔济地方均有马贼数百窜入，肆行焚掠。察哈尔地方辽阔，东与直隶张、独、多三厅接壤，张家口尤为紧要之区，着曾国藩饬令地方文武认真巡缉。”等因。钦此。续奉初十日寄谕：“前因文盛奏，军台被贼窜扰，当以察哈尔东与直隶张、独、多三厅接壤，谕令曾国藩饬令地方文武认真巡缉。嗣据张廷岳等奏称，内地剿败余匪，由扎萨克阿巴尔米特游牧窜入图什业图汗部落，到处滋扰，复在赛音诺彦部落肆行焚抢，并探另有大股图犯库伦等语。库伦至察哈尔一带，地势平旷，并无扼要处所可以守御，万一匪踪飘忽，突向南窜，恐直境人心未免震动，亟应严为戒备。曾国藩当勤加侦探，于沿边一带应如何不动声色，严密设防以备不虞之处，即着妥筹办理。前经刘盛藻派赵宗道管带铭军八营移扎保定，该军是否勤加训练，足备调遣，嗣后有续调来直者否；该督前奏酌议练军事宜，古北口又添千人，即由提督傅振邦统带此军，是否足恃；其余谭胜达等所统正定等处练军，遇有缓急，能否备调，以资策应。着曾国藩统筹全局，预为布置，将此谕今知之。”钦此。

业经先后分别咨行钦遵，并饬宣化镇道严密防范在案。臣查文盛所奏，窜扰军台之贼，据犯供由甘肃甘州窜出，尚在瀚海以南，当是甘省回党沿边而东犯者。张廷岳等所奏，窜扰四爱曼之贼，据称系内地剿败余匪，既至瀚海以北，当是甘省回党渡漠而北犯者。虽未能确探贼踪，而同时似有两股并出，或因剿败而纷奔，或该回勾结外匪令其四出窜扰分我兵力，皆未可知。若官军分援漠北、漠南，远道穷追，适中该匪多方误我之计。闻贼数无多，扰及蒙古游牧者，内外扎萨克之兵当足御之，惟匪踪飘忽，突向南窜，事在意中，诚宜严密设防，备预不虞。查直隶张、独、多三厅，惟张、独二口近扼边墙，多伦一厅孤悬边外，距张家口五百余里，地势旷衍无险可扼，臣当咨商察哈尔都统相机策应。宣化镇本有旧练之军千人，王可陞于二月陛见之后，臣令其改从新章，提出马队另练一营，添兵二百足成，步队两营刻下计已成军。王可陞尚系宿将，若在张家口一带扼守边墙，加意防御，当无疏失。十一日奉到谕旨之时，提臣傅振邦适率练军来省，臣与面商一切，如贼窜热河，该提督当统新旧练军二千出关会剿；若滦阳无警，仍当在古北口坚守边关，乃有把握。其谭胜达在正定，彭楚汉在保定，新练之军续有警报，皆可赴防张家口一带以壮声援。至保定铭军八营，前系赵宗道管辖，上年九月赵宗道赴部引见后即赴江南，候补续委记名按察司丁寿昌统带。前恐铭军有赴黔赴秦之行，曾经往返函商拟留六营在于直隶，臣又饬续募二营令丁寿昌统之留防畿辅，其余二十二营令刘盛藻统之，续入关陕，粗有定议。今北口烽燧告警，练军以直隶之兵防沿边之寇，系属分内之事，应可勉力支撑。若出塞远征，则不惟新练之军不足深恃，即铭军百战劲旅，而风土未宜，形势未熟，驰逐草地，亦必疲敝无功。若腹地有事，则铭军易于奏效耳。谨将现议办理情形，附片复陈，上纾廑虑，伏乞皇太后、皇上圣鉴训示。谨奏。

军机大臣奉旨：“知道了。着与文盛先事预筹，并令傅振邦、王可陞等勤加侦探，一面将新旧练军实力操练以备不虞。”钦此。

194．附录廷寄　马贼扰乱察哈尔及其接壤之直晋地带着饬所属认真巡缉等事四月初四日

同治九年四月初四日，准兵部火票递到军机大臣字寄——大学士直隶总督一等毅勇侯曾国藩、绥远城将军定安、察哈尔都统文盛、山西巡抚李宗羲、库伦办事大臣张廷岳、阿尔塔：

同治九年四月初三日奉上谕：

文盛奏，军台被贼窜扰，调兵防剿，并拿获被胁人犯供悉贼情各折、片。察哈尔额固德巴雅尔及库克额尔济地方，均有马贼数百窜入，肆行焚掠，旋即向北逃窜。察哈尔系完善之区，岂可任贼蹂躏。文盛现已咨明定安，调回蒙古马队五百名，由达尔济管带赴军台大路择要驻扎，探踪进剿。即着定安迅饬该总管即统前项马队折回，听候文盛调遣。文盛当先行督饬八旗及军台兵弁加意巡防，毋令匪踪再行突窜。杜嘎尔前已有旨令回本任，现在如已病痊，即着带兵前往，此股贼匪尽数剿灭，以靖地方。定安接文盛来咨，即能筹画饷干、器械拔队赴援，尚属不分畛域。以后达尔济所带官兵需用饷项，准文盛于军需项下撙节动用。察哈尔地方辽阔，东与直隶张、独、多三厅接壤，张家口尤为紧要之区，着曾国藩饬令地方文武认真巡缉，毋稍大意。山西之丰宁归化三厅亦与察哈尔相接，并着定安、李宗羲一体防范。贼匪既由北窜，并有库伦丰富可去抢夺之说，张廷岳、阿尔塔、什达务当随时侦探，倘有贼踪窜近，即行就地扑灭，毋留余孽。据拿获被胁民人王六娃子所供，是贼股系由甘肃甘州窜出，沿边北窜，滋扰蒙古游牧，贼数虽不甚多，而行踪飘忽，亟须及早歼除，免致勾结滋蔓。王六娃子既非甘心从贼逆，即着文盛按站解回原籍管束。

又据福济等奏，扎萨克阿毕尔米特旗突有大股贼匪焚掠召庙等语。该旗南接归绥，着定安饬属严密堵扼，毋任匪徒溷入。将此由五百里各谕令知之。钦此。

遵旨寄信前来。

195．附录廷寄　张廷岳等奏马贼肆扰恐匪踪南窜直境着即严防以备不虞等事四月初十日

军机大臣字寄——大学士直隶总督一等毅勇侯曾国藩：

同治九年四月初十日奉上谕：

前因文盛奏，军台被贼窜扰，当以察哈尔东与直隶张、独、多三厅接壤，谕令曾国藩饬令地方文武认真巡缉。嗣据张廷岳等奏称，内地剿败余匪，由札萨克阿巴尔米特游牧窜入图什业图汗部落，到处滋扰，复在赛音诺彦部落肆行焚抢，并探另有大股图犯库伦等语。库伦至察哈尔一带地势平旷，并无扼要处所可以守御，万一匪踪飘忽，突向南窜，恐直境人心未免震动，亟应严为戒备。曾国藩当勤加侦探，于沿边一带应如何不动声色，严密设防以备不虞之处，即着妥筹办理。前经刘盛藻派赵宗道管带铭军八营移扎保定，该军是否勤加训练，足备调遣，嗣后有续调来直者否，该督前奏酌议练军事宜，古北口又添千人，即由提督傅振邦统带。此军是否足恃，其余谭胜达等所统正定等处练军遇有缓急能否备调以资策应，着曾国藩统筹全局，预为布置。将此谕令知之。钦此。

遵旨寄信前来。

196．盐山县民人王清潭京控李桐椿等殴毙伊父一案拟结情由折四月十六日

奏为砌词越控殴毙人命，审明按律定拟，恭折具奏，仰祈圣鉴事。

窃查盐山县民人王清潭，京控李桐椿诱令伊父王汰长赌钱未遂，率令李冠唐等各持铁尺将伊父殴伤毙命等情一案，经步军统领衙门讯供取结，奏奉谕旨：“此案着交曾国藩督同臬司亲提人证卷宗秉公研讯确情，按律定拟具奏。原告民人王清潭该部照例解往备质。”钦此。钦遵并准该原告咨解到直，当经臣饬司委提人卷发交保定府先行审办去后。兹据该府恩福提集人证、卷据督同委员讯明拟议，解由臬司张树声照拟勘转前来，臣亲提研鞫。

缘王清潭籍隶盐山县。王清潭之父，已死王汰长即王汰常，向食洋烟并贩卖粮食烟土营生，与同村开酒铺之武举李同春即桐椿素识交好，时向通融钱文。同治七年四月初八日，王汰长因贩粮乏钱，曾向李同春借用京钱九千六百文，嗣经李同春屡要未偿。八年三月初三日，李同春在街与王汰长撞遇，复索前欠，王汰长仍是支吾。李同春以王汰长节次拖延，相与理论，彼此口角争吵。李同春之子李冠第见而拦劝，王汰长疑护不依，与李冠第互相揪扭，经魏凤山趋劝各散。王汰长回家与子王清潭告述前情，王清潭稔知该欠李同春钱文为时已久，深虑李同春复往索要，浼经村人朱嘉宾往向李同春转述设措情由。朱嘉宾复令王清潭自定归款日期。唯时王汰长听闻，声言李同春当众逼欠，给伊无颜，心实不甘，并称伊欠帐众多，无计周转，莫若拼此一命，免得日后被逼丢脸，嘱令朱嘉宾不必再为说合。朱嘉宾当向王汰长用言宽慰，即自回家，亦不前赴李同春处回复。讵王汰长气忿莫释，即于是晚更余时分，乘伊妻张氏等均各睡熟，吞服鸦片烟膏赴李同春酒铺外指名骂詈。时值李同春与子李冠第、李冠唐在铺闲谈，尚未睡卧。李同春因闻王汰长声息凶恶，未敢出较。王汰长骂詈一会，烟毒举发，自在铺外失跌倒地，不能言语。李同春等闻王汰长于倒地后，默不啧声，启门出视，见王汰长躺卧在地，只是喘息，口吐涎沫。李同春情急，令李冠第将王汰长扶坐地上，一面自行往找伊侄李智将说合人朱嘉宾并乡地李青林邀至一同看视。李青林等以王汰长有受毒情状，嘱令煎熬绿豆汤灌救。讵王汰长受毒过重，未及医救，即行气绝殒命。经乡地李青林通知王清潭趋往看明，次早报经该县周锡章前往相验，王汰长委系吞服鸦片烟膏毒发身死，填图取结。

尸子王清潭以父死非命，心怀悲痛，并于相验时见伊父胸膛脊膂等处微变，疑系被殴伤痕。又虑负欠自尽未足动听，即以李同春因诱赌未遂，率令李冠唐等持械将伊父王汰长殴毙等情，控经该管天津府饬县讯明详报。王清潭心未输服，复以前情并添砌仵作匿伤不报等情，控经步军统领衙门讯供取结。奏奉谕旨交审，当经臣行司委提人、卷发交保定府先行审办。兹据该府恩福督同委员审明拟议，解由臬司复讯勘转到臣，亲提研鞫，供晰前情不讳，应即拟结。

查律载，凡因事威逼人致死者杖一百，追埋葬银一十两；又，凡军民词讼皆须自下而上，若越本管官司辄赴上司称诉者笞五十；又，不应为事理重者杖八十各等语。此案李同春即李桐椿，因向王汰长被逼不甘，气忿，自服鸦片烟膏毒发身死。虽讯无用强殴打情事，唯索欠致令自尽，究属情近威逼，自应按律问拟。李同春合依因事威逼人致死，杖一百律拟杖一百，并追埋葬银一十两给付尸子王清潭具领，以资营葬。李同春系属武举，应即照例斥革，所得杖罪免其发落。王清潭于伊父王汰长被李同春索欠口角并与李冠第互相揪扭劝散后，气忿，吞服鸦片烟膏毒发身死，辄因相验时见父胸膛脊膂等处微变，疑系被殴伤痕，并虑负欠自尽不足耸听，即以李同春诱赌未遂，率领子侄李冠第等持械将伊父群殴毙命，并添砌仵作匿伤不报等词赴京控告。虽讯因痛父情切及图准砌控，并非心诬告，且一经提省质讯，亦即据实供明，并非始终狡执，其情不无可原，唯捏词砌控究属不合，王清潭除越诉轻罪不议外，应酌照不应重律杖八十折责发落。李同春讯无诱赌未遂、率领子侄持械逞凶，李冠第、李冠唐亦无执持器械将王汰长殴伤毙命情事，应与讯无匿伤不报之该县仵作刘锡畴及无饰词捏禀之乡地李青林即李成林均毋庸议。除备录供招咨送刑部及咨步军统领衙门并都察院查照外，所有审拟缘由理合恭折具陈，伏乞皇太后、皇上圣鉴，敕部核覆施行。

再，该原告在外控告次数，核与在京所具甘结相符，合并陈明。谨奏。

197．迁安县颇承镇地方并无匪众为夹把刀会折四月十六日

奏为遵旨委员密查迁安县颇承镇地方，并无匪众为夹把刀会蹂躏村庄情事，该县知县周培锦，亦无纵役为匪劣迹，并将李发等拿获，讯无聚众结会肆抢扰害情事，具折复奏，仰祈圣鉴事。

窃查接管卷内前督臣刘长佑在三河县行次，承准军机大臣字寄同治六年五月初一日钦奉上谕：“有人奏，风闻直隶迁安县颇承镇地方，有匪徒聚众一二百人为夹把刀会，于北新寨等村肆行蹂躏，匪首李发又名李洛荣，又名戎四，充当衙役，与匪党李洛洤、王二、天和尚招集亡命，扰害闾阎。该县知县周培锦受李发朦蔽，未能研究，以致民不聊生，请饬查拿惩办等语。匪徒扰害地方，如果属实，亟应严拿重惩，着刘长佑密派干员访拿。该县知县有无纵役为匪情事，并着确切查明，如有劣迹，即行严参。将此谕令知之。”钦此。

当经前督臣刘长佑分札臬司通永道遵化州，并密委干员改装易服前往迁安县颇承镇北新寨等村，不动声色，严密查访，务将该匪等按名拿获详办，并确查该县知县周培锦有无纵役劣迹，据实具复。及密饬三屯营游击欧阳继盛酌备兵勇，会同候补都司万禄协同委员密拿去后，嗣据遵化州瑞庆禀，据委员玉田县主簿高醴泉，会同三屯营游击欧阳继盛、候补都司万禄访得案犯天和尚已回柏山寺本庙，即由欧阳继盛酌备营弁兵勇将该寺围住。适有臬司委员候补知县孙康寿，并通永道委员永平府理事同知唐津，均各至彼协同将天和尚拿获，并至颇承镇将王二即王永胜获住。因距迁安县尚有百数十里之遥，骤难解往收监，且恐其余匪犯闻风避匿，当经欧阳继盛就近将犯押赴三屯营派兵看管。一面仍在颇承镇严密查访，委无夹把刀会实据，及至北新寨附近各村庄查询，亦无被匪扰害情事。盖因颇承镇地近边塞，民气素强，前数年间或有恃众争殴情事，自设立防兵之后，俱已敛迹，安谧如常。其李发一犯案业已逃匿，密访无踪，并闻李发早不在县充当差役，知其尚有家属，恐其在家藏匿，复会同连夜密赴李发家内搜捕，实无其人，及面见周培锦嘱传李发家属讯追，并比捕勒限侦拿，亦无下落。调查卯簿，李发实系该前县瑞令任内早经革退除名，又查得李洛洤已先期因另案羁禁县监等情，因查所获之天和尚、王二、李洛洤及未获之李发虽无聚众肆扰实据，究系棍徒不安本分之人。李发既难弋获，所有已获之天和尚未便久羁三屯营中，且系奉旨饬拿要犯，距者较远，自因就近先解通永道收审，以昭慎远。

正在移解间，接准三屯营游击欧阳继盛函称天和尚乘间脱逃等因，当经移会多拨干目赶紧追缉，并将王二一犯催令迁安县拨解护送由州转行解审，及催该县将李洛洤经行解道归案审办等情。并据三屯营游击欧阳继盛及委员候补知县孙康寿、永平府同知唐津等先后各以前情具禀，经前督臣刘长佑分别照札饬拿，并饬通永道提同兵丁与王二等研审究办。嗣据该道以提讯王二供称，伊与李发、李洛洤、天和尚等均不认识。伊素种地度日，委无为匪不法。至颇承镇并无夹把刀会，亦无聚众扰害之事，反复究诘，极口呼冤。该道因原奏颇承镇匪徒聚众一二百名为夹把刀会，于北新寨等村肆行蹂躏，为案中紧要情节，如果实有其事，断难掩人耳目。该委员等于访查时，并未取具该管乡地切结，殊欠核实，复饬永平府同知唐津亲往详细确查取结禀办，并将王二、李洛洤二犯解省。发据保定府提讯，李洛洤坚不承认结会扰害情事。

该府因北新寨等村究竟曾否被土匪扰害蹂躏及李洛洤等有无被人告发案据，且李洛洤系先经迁安县先期拿获监禁，究因何案被获，未据该县将犯事原卷检送，无凭核办。并讯据王永发供称，伊素无王二之名等语，必须委查明确，方可核讯，即经遴委候补知县周子华前往确查，并严拿李发等去后。该府费学曾旋即升任卸事，恩福到任催。据委员会同署迁安县胡如川查明，颇承镇北新寨及附近各村并无匪徒聚众结会扰害情事。并查得王二即王洛盛又名王永发，曾被具控有案，本非安分之徒。惟讯据乡保邻佑人等佥称王二并无在本村扰害居民情弊，至其在外有无为匪不法均不知情，未敢妄指，及取具乡保人等供结，并声明天和尚等逃逸无踪，骤难戈获。

检同李洛洤及王二被控各卷申送等情，禀经该府查明，李洛洤即李永发，犯事原案系同治四年五月二十八日夜，李洛洤抓赌起衅，用刀砍伤张良弼，并抢去铺帐客货，传讯未结，即因此案被获，而张良弼旋与该县郝玉玺先后以李洛洤土匪凶抢殃民、结交差役等情赴院具控，批经永平府遴委滦州前往会讯，因犯证未齐尚未讯结。

又查明王二即王洛盛，原案系于同治元年五月间，被民妇张张氏控伊表侄刘明章勾通李洛洤、王洛盛、宋广林，将伊孀媳庞氏强抢，被王洛盛霸占为妻等情，由府控道。旋据张张氏具息详销在卷，该府恩福即按照原卷会督委员提讯李洛洤。据供当日实系张良弼等在铺赌博，伊前往抓赌，抢得赌帐并争殴致伤张良弼属实，委非无故抢劫。又据王二即王洛盛供称，伊定庞氏为妻，曾给其姑张张氏财礼钱文，后因张张氏翻悔，伊始将庞氏强娶过门等语。连日究结，该犯等坚供实无肆抢扰害情事。该府因查原奏所指之匪首李发、天和尚既难就获，现犯李洛洤、王二是否实系抢劫土匪，自应提同张良弼、张张氏等所控两案人证质究，方能水落石出，详经批饬发回永平府提证审办。旋据通永道审明疏脱天和尚案内，兵丁史瑞堂等分别议以杖枷革伍，由司详经咨部核覆。嗣据迁安县续获匪徒李永新，详经批饬解归永平府归案审讯。兹据永平知府桐泽以委提两次控案人证，迄今年余，其原告张良弼、郝玉玺等总未到案，随提集现到人证，讯明王洛盛先经凭媒说定聘娶庞氏为妻，因张张氏与其子张亮等欲行悔婚另嫁，王洛盛闻知遂纠人往抢成婚，一面兑给身价，曾据张张氏呈明实情，请息有案。核与续获之宋广林等所供相符，与平空强抢他人妇女不同，未便因此指为抢劫土匪，此外亦讯无不法别情。至李洛洤即李永发与其兄李永新等被张良弼、郝玉玺所控土匪凶抢殃民、结交差役等情一案，历讯李洛洤等坚称实因抓赌起衅，并非无故抢夺，亦核与前据李凤树赴府呈诉情词相同。现在虽系该民人等一面之词，第张良弼等如所控属实，则抱忿已久，自必亟思获犯追究照例惩治，乃明知李洛洤等已由省解回候质年余之久，节次饬县差传，迄令〈今〉竟无一名投质，其为情虚避匿亦可概见，是李洛洤等亦未便因有张良弼等控案即指为抢劫土匪。案悬已久，值此清讼之时，似未便因原告未到再事延宕致滋冤滥等情，详由臬司张树声呈请核办前来。

臣复查此案，原奏迁安县颇承镇有匪徒聚众结会蹂躏地方，匪首李发充当衙役，招集亡命，扰害闾阎，该县周培锦受朦未究、民不聊生等情，钦奉寄谕饬即严拿惩办确查严参等因。不特节经委员以及该管道府先后严密访查，李发虽于同治元年间曾在该县充役，第早于同治五年前县瑞恒任内革除，调查卯薄相符，即颇承镇地方并无匪党聚集一二百人为夹把刀会名目，北新寨附近各村庄亦无被匪蹂躏之事。复经该管永平府委员取有颇承镇北新寨及附近各该村乡保人等切实供结，已属确凿可凭。至已获之李洛洤即李永发、王二即王洛盛又名王永发，业经通永道及永平府先后查核卷据，提集人证，节次研鞫，均坚供委无与革役李发、天和尚结交及招集亡命扰害闾阎情事，即委员等先后密查亦无实据。且讯据乡保邻佑〈右〉人等，佥称王二等在本村并无扰害居民之案，是其所供并无聚众结会、肆抢扰害之处亦尚可信。其李洛洤即李永发，虽有被张良弼等赴前督臣行及呈控土匪凶抢、结交差役等情之案，亦经永平府查核卷据提证质明，实由张良弼在于李洛洤赁给刘洛进所开染坊铺内赌博，经李洛洤抓赌起衅，因而争殴，将张良弼殴打致伤，并移取货物属实，并无抢夺，且非颇承镇之事。又王二即王洛盛，又名王永发，亦仅有被民妇张张氏道控强抢孀妇庞氏霸占为妾一案，委因王二先经凭媒说定聘娶庞氏为妻，后因张张氏与其子张亮等冀图多得财礼，意欲悔婚另嫁，以致王二情急强抢成婚所致，且已早经原告具息销案，亦与凭空强抢他人妇女者不同。其迁安县续获之李永新一名本非原参有名之人，虽为李洛洤之兄，并无被人控告案据，且讯系贸易良民，均未便因有内参之案，执为抢劫土匪，致滋冤滥。臣悉心酌核，案已讯明，所有李洛洤、王二自应发回该县各就各案分别核讯详结。如原告张良弼等始终不到，即由该县照例议结详销。李永新一名饬由该县再行确查，果为安分良民，即行保释，以免拖累而清尘牍。前往迁安县周培锦，讯明所管地面虽无匪徒聚众结会、肆行扰害、被朦未究各情事，业经臣于八年八月初六日甄劾案内奏参改教，应毋庸议。三屯营守备衙门兵丁史瑞堂等疏脱看押，人犯天和尚逃逸无获一案，业由通永道提案讯明详经咨部完结，亦毋庸议。至颇承镇地面既据该委员等查明地近边塞，民情强悍，诚恐有好勇斗狠之徒，渐结滋事，应饬该管文武及设防官兵随时随地严密查拿惩办，以靖闾阎。李发、天和尚等饬缉获日另结。理合恭折复奏，伏乞皇太后、皇上圣鉴，敕部核覆施行。谨奏。

198．枣强县生员李竞芳京控伊叔李连起被人谋毙案拟结情由折四月十六日

奏为审明因被诬受累不堪砌词京控案内，原告按律定拟恭折复奏，仰祈圣鉴事。

窃查接管卷内枣强县生员李竞芳，遣抱工人郑俊杰赴京呈控伊叔李连起被人谋毙，县差邱三秃子等勾串拖累等情一案，经都察院讯供取结，奏奉谕旨：“此案着交刘长佑督同臬司亲提人证卷宗秉公严讯确情，按律定拟具奏。抱告民人郑俊杰，该部照例解往备质。”钦此。钦遵并准将抱告递解到直，当经前督臣刘长佑行司委提原、被人证卷宗来省发交保定府先行审办去后。嗣据以提讯两造，供词各执，而该县原讯陈六供词率多扭捏，所指凶器亦与原验尸伤不符，札提县役邱三秃子又复未到，详经咨部展限，并札调原验官现任蔚州知州前署枣强县知县李秉衡来省，会同该府督同委员审办。兹据提集案证人等审明拟议，解由臬司张树声复审，照拟勘转到臣亲提研鞫。

缘李竞芳籍隶枣强县。李鹤来系李竞芳再从堂弟，已死。李连起系李竞芳、李鹤来之堂叔，服属小功，均早分居各度，素睦无嫌。李连起孤身一人，并无子嗣，与在新城屯开设木铺之李大即李长发交好，李连起平素赴屯每至李大木铺闲谈，有时遇便饮酒。同治二年秋间，李连起称欲承嗣李鹤来之已故胞兄李鹤清为嗣，李鹤清之父李连喜因子李鹤清身故无子，止有孀守之媳，不允承继。李连起滋闹不休，李连喜赴县呈控。维时家长李连玉因李连起不服理阻，亦遣子李竞芳代呈请究，经该县李秉衡批饬地方郑兴会同李姓亲族理处，议令李连喜家每年帮给李连起谷子五石养赡。令李连起另行择继，请息完案。三年七月间，李连起仍称欲立已故李鹤清为子，希冀李鹤清之孀妻带产过继。李连喜仍复不允，李竞芳亦向李连起理阻。李连起不遂所愿，即以李竞芳唆拨李七即李鹤来等不给议帮粮石、亦不为伊议立继嗣等情赴县呈控，李竞芳亦即呈诉。经县讯明，李连起委以立继为名借端图诈，将李连起酌量责处，并饬令李连喜措备谷子五石呈县，当堂给予李连起领回。

是年十二月初间，李连起向李连玉告称伊旧患目疾加重，意欲进京医治，令李连玉嘱李连喜添帮谷子五石以便伊粜卖作费。李连玉因李连起贪得无厌，未肯管理，并向李连起理斥各散。后闻李连起负气将自己地三亩半变卖，得银三十两零，扬言赴京医眼。是月十三日以后，李连起屋门锁闭，杳无踪迹，李竞芳、李鹤来等因曾与李连起涉讼不睦，未向过问。李连起之甥卢五因见伊母舅屋门锁闭，日久无踪，曾向李竞芳两次查问，李竞芳均以不知答复。同治四年二月初三日有东岳村人王典因见地内井中漂有死尸，投地报县，经卢五闻而往视。因尸在井中未能看清，即找向李竞芳告知情由，意欲前往捞认。李竞芳意谓李连起日久不归，必系进京治眼，当以王典井内未必是尔母舅尸身之言，随口向卢五答复，并嘱卢五可俟本县传及再去，不必冒昧先认，自贻连累。次日，经该县李秉衡前往相验，因闻村人传述李连起多日不见之说，差传卢五、李竞芳、李鹤来往认尸身，因该尸被淹日久，须发脱落，李竞芳等见其形状不类，未肯认领，尸甥卢五未能辨认真切，亦未领尸。时值卢五之母卢李氏趋至告知，李连起项后有疮疤可证，李竞芳等复视该尸脑后果有疮疤，当即认领殓埋。而卢五之表亲胡介眉，因闻李竞芳拦阻卢五不令先往认尸，疑有别情，即以李竞芳不愿认尸，迹涉可疑等情控县。提讯李竞芳不能指出李连起如何身死证据，惟称伊叔先有携资赴京医眼之说，必系中途银两露白被人谋害。并供说伊叔与李大素好，平素常赴李大木铺饮酒情由。传讯李大，供明同治三年十二月间，李连起并无赴铺饮酒，至李连起如何身死，伊未知晓，并称伊于井主王典见尸报验后曾闻乞丐陈六向人谈论李连起之事。传讯陈六，因前曾行窃李竞芳家苜蓿，被李竞芳、李鹤来等殴打有嫌，即捏称李连起系被李竞芳、李九、李鹤来挟仇谋害，夤夜用砖棍殴伤后用驴驮掷王典井内被淹身死，伊受李竞芳央雇帮同在场下手。诘讯李竞芳，坚不承认，经该县将李竞芳文生详咨革斥严讯，李竞芳即遣子李维镛以纵凶诬良、沉冤莫雪等情控经前臬司饬令委员前往会讯未结，禀经提州审办。李竞芳因受累不堪，图脱己身干系，并因希冀耸听，即以伊叔李连起赴京治眼，携银在李大木铺与陈六等一同饮酒，银两露白，中途被人谋害，李大知情同谋，革吏胡介眉、县役邱三秃子即邱文玉教串陈六诬扳私敲逼诈，邢书宋洛明、招书曹洛茂借案讹诈得赃等情，遣抱郑俊杰赴京控经都察院讯供取结，奏奉谕旨交审。经前督臣行司委提人卷来省，发交保定府先行审办。该前升府费学曾提讯两造，供情狡执，诘据陈六于受雇帮同下手一节，忽认忽翻，词甚游移，问以李连起于三年十二月十三日业已出门不见，何以供系十五日晚尚在李连起家谋害，陈六词穷语塞，自认妄扳。并据李竞芳供出县役邱三秃子有教供诬陷情事，因饬提未到，详经咨部展限。旋据清苑县验报案犯陈六在押病故，看役人等并无凌虐情弊，批饬核案详办。嗣经费学曾提讯邱三秃子，供无教串陈六诬扳，亦无私敲逼诈情事，质之李竞芳等供执如前，而案证李大旋即由保潜回，费学曾饬提未到，升任卸事。恩福到任查卷频催，亦未传解。复据清苑县验报，邱三秃子亦即在押病故，批饬核办。嗣据恩福将李大提解到省，并据李竞芳之子李平衡呈控，经臣批饬集讯。该府以李连起被害身死，正凶究系何人，起衅何事，案悬多载，供情毫无端倪，详经饬调原验官现任蔚州知州前署枣强县知县李秉衡来省会审。兹据该府会督委员核明卷宗审晰拟议，解由臬司复审解勘，经臣亲提审讯无异。

查律载，不应为而为事理重者杖八十等语。此案李竞芳于伊堂叔李连起被人殴伤后掷入王典井内淹毙，凶逃无获，经尸甥卢五之戚胡介眉，因闻其不令卢五先往认尸，迹涉可疑，将其具控，复被乞丐陈六挟嫌诬扳谋害，因受累难堪，遣子李维镛赴司呈控。委员会讯未结，复以李连起携资赴京治眼，添砌曾在李大木铺与陈六等一同饮酒，银两露白，中途被害，李大知情同谋，革吏胡介眉、县役邱三秃子图诈串令陈六妄扳无辜，私敲凌逼，刑书宋洛明、招书曹洛茂借案讹索得赃等情，遣抱赴京具控。其所控李连起银两露白中途被人谋害一节讯系悬揣臆度，并无目击证据，况三年十二月十三日亦无李连起与陈六等在新城屯李大铺内饮酒之事。李竞芳指控李大与李连起等一同饮酒，讯因受累不堪，讼结无日，图脱己身干系起见，尚非有心诬告，且一经札调原验之李秉衡来省质讯，旋即据实供明，亦未始终狡执，至其牵列革吏胡介眉、县役邱三秃子图诈教供，刑书宋洛明、招书曹洛茂借案讹索得赃各节，亦讯因希图耸听所致。虽衡情不无可原，第供词究属失实，自应酌照不应重律杖八十，其文生前已由县详请斥革，所得杖罪自应免其发落。乞丐陈六因挟李竞芳等见伊行窃苜蓿将伊吊打之嫌，乘机诬扳李竞芳等将李连起谋害，冀图拖累泄忿，并自认受雇帮殴以实其事，情实险恶，本应照律坐罪，惟于未经审定确供以前业已病故，亦毋庸议。李大即李长发，于李连起被人谋害致死，讯不知情，其供指乞丐陈六到案，亦因忆及陈六于井主王典见尸报验之后曾向村人议谈其事，始行将其供出，并非无故株连，至陈六将李竞芳挟嫌供扳尤非李大意料所及，并无不合，应免置议。县役邱三秃子即文玉讯无与革吏胡介眉图诈、教令陈六诬扳并将李竞芳私敲刑逼情事，应与讯无借案讹索得赃之刑书宋洛明、招书曹洛茂，及并无听从李竞芳帮同谋害李连起之李鹤来即李七，均免置议。邱三秃子、陈六先后在押身死之处，业经清苑县验讯明确，委系病剧医治不痊所致，并无别故，看役人等并无凌虐情弊，均毋庸议。各尸棺饬县关传领埋，所有李连起之须发、衣服、鞋只、木棍等物，发回存库备照。其谋害李连起之正凶，饬县严行访缉，获日另结。至此案凶逃无获例有处分，应饬现任之员查明当时承缉各员职名，补行开揭请参。除备录供招并将送到陈六、邱三秃子病故图结咨部及咨都察院销案外，所有审明定拟缘由，理合恭折复奏，伏乞皇太后、皇上圣鉴，敕部核覆施行。谨奏。

199．定州民人韩东知等行窃拒捕伤李牛儿身死尸兄李致贵京控拟结情由折四月十六日

奏为审明尸兄因正凶无获，痛弟情切，砌词渎控，按律定拟，恭折具奏，仰祈圣鉴事。

窃据定州民人李致贵，赴京呈控韩东知等将伊无服族弟李牛儿砍伤毙命等情，经步军统领衙门奏奉谕旨：“此案着交曾国藩督同臬司亲提人证卷宗秉公研讯确情，按律定拟具奏。原告民人李致贵，该部解往备质。”钦此。并准将该原告李致贵递解来直。查前据尸侄李朝绛以前情控经前署督臣官文，批司饬委保定府审办在案，即经行司饬发保定府提集应讯人证卷宗查照控情先行审办去后，兹据保定府知府恩福审明拟议，详由臬司张树声审解前来，臣亲提研鞫。

缘韩东知即韩冬至，籍隶定州，与已死该州寺底村人李牛儿素识无嫌。该村以北有沙河一道，前因夏秋水涨附近地亩均被水冲沙压，村众公议在沙河南岸培土加高，栽种护堤柳树以防水患，并雇李牛儿在河岸看守柳树。同治四年四月初一日，韩东知之兄韩书恩起意纠邀韩东知偷砍河堤树株以作农器，韩东知允从。即于是夜韩东知携带铁斧，韩书恩徒手，同伙二人潜往偷窃。甫经砍得柳树两株，即被李牛儿瞥见不依，韩东知等向其央求，李牛儿不允，用拾粪铁锨将韩书恩头上殴伤。韩东知见而情急，顺用铁斧向李牛儿头上吓砍数下，致将其左眉稍并右眉丛眉稍等处砍伤。李牛儿倒地混骂，韩书恩接过韩东知手内铁斧，又将李牛儿咽喉等处砍殴致伤。李牛儿住口不骂，韩东知等歇手。讵李牛儿伤重移时殒命，韩东知等逃跑回家。次日，经尸兄李修德报经该前署州陈崇砥验讯，差缉通报，未及获犯卸事。汪鸣和回任接准移交查卷，比缉并填格录供通报，及造册详咨通缉。嗣因日久犯无弋获，先后开具承协缉疏防及接缉不力各职名详参，而韩东知等因闻差拿紧急，逃往各处躲避。至七年三月十四日，韩东知回家探望，经州获案提讯。韩东知供词闪烁，并扳韩洛斌等同往偷窃，喝令殴砍。迨州传讯韩洛斌等并无其事，因犯供狡执，详经咨部展限。其时尸侄李朝绛因闻韩东知供扳之言，疑有弊端，即以前情添砌呈词先后赴省呈控，饬经保定府审讯明确，将韩东知依律拟以杖流，仍照例监候，待质解司提审发回，而尸族兄李致贵复以贼杀事主、沉冤莫伸等词控经步军统领衙门讯供取结，奏奉谕旨交审，遵即饬提人卷发交保定府先行审办去后。兹据该府恩福会督委员提集原、被审明拟议，解由臬司勘转到臣，亲提研鞫，据供前情不讳，复诘不移，案无遁饰。

查律载，盗山野柴草木石之类准窃盗论免刺，注云有拒捕依罪人拒捕，又罪人拒捕杀所捕人者斩监候，为从减一等。又，一家共犯侵损于人者，以凡人首从论。又，例载人命抢窃及拒捕共殴等案，正犯在逃未获，将现获之犯拟罪监禁，俟逸犯就获质讯明确定地起解。又律载，不应为而为事理重者杖八十各等语。此案韩东知听从伊兄韩书恩赴寺底村河堤行窃柳树，辄与韩书恩用铁斧将看树人李牛儿砍殴致伤身死，殊属不法。已死李牛儿身受各伤，其被韩东知用铁斧砍伤左眉等处虽至骨损，第非致命部位，且被砍之后尚能嚷骂，不致戕生；惟被韩书恩砍伤致命咽喉等处为重，又系再后下手，其为死于韩书恩所砍之伤无疑，应以韩书恩当其重罪。该犯韩东知虽系韩书恩胞弟，惟侵损于人应以凡人首从论，韩东知即韩冬至，应合依盗山野柴草木石之类有拒捕依罪人拒捕科断，罪人拒捕杀所捕人者斩监候，为从减一等律，杖一百流三千里，至配折责安置，照例免刺。第该犯所供在逃之韩书恩，砍有致命重伤，系属一面之词，恐有避就情弊，自应照例监候待质，俟限满逸犯有无弋获再行分别办理。该犯此外并无窃劫别案，逃后亦无为匪不法，及知情容留之人，均毋庸议。韩洛斌等讯无同往偷窃及喝令砍殴情事，应与并无影射、需索、朦官、舞弊之差役候〔侯〕洛万、彭洛起均免置议。尸兄李致贵于案经讯结之后复砌词赴京呈控，并于呈内捏砌委员朦混诬断等词，冀图耸听，虽讯系正凶无获痛弟情切及图准呈状所致，惟捏词耸渎究属不应，李致贵应照不应重律杖八十，折责三十板。凶器铁斧饬州存库备照，逸犯韩书恩饬缉获日另结。除供招送部并咨步军统领衙门销案外，所有审拟缘由理合恭折具奏，伏乞皇太后、皇上圣鉴，敕部核覆施行。

再，该原告李致贵在外控告次数，核与在京所具甘结相符，合并陈明。谨奏。

200．保安州民人陈保因奸犯案致伊父畏累自缢拟结情由折四月十六日

奏为因子犯奸致纵容袒护之父畏累自尽，本犯刁健，坚不承招，审依众证明白，即同狱成之例分别定拟，恭折具奏，仰祈圣鉴事。

窃查前据保安州详报，民人陈保因与姚张氏通奸犯案，致伊父陈国连畏累自缢身死一案，当经前督臣文煜批饬复审拟议，解经宣化府提讯。因犯供游移驳州复审，仍照原拟解府提讯。该犯陈保频翻前供，并该犯母陈宋氏恃老逞刁，随同混狡，委经宣化县会同在郡委员移提审办。旋因该犯供仍狡展，人证潜逃，将犯解回该州传证复审。因差传要证姚喜、姚张氏等日久未到，案难依限审办，详经咨部展限。旋据传到要证姚喜等提讯，犯供仍前翻易等情具禀，经臣批饬宣化府先后督同该前州李作棠并该署州王桐吉节次研鞫，而该犯陈保一味狡执，坚不承招。兹据该府援照众证明白，即同狱成之例拟议，解由臬司张树声提讯，全案犯证各供均无异词，惟陈保仍狡不承招，复审照拟详请具奏前来，臣随提犯证亲加研鞫。

缘陈保籍隶保安州，佣趁度日，已死陈国连系陈保之父，张通系陈国连外甥，与陈保系属姑表弟兄，张通并其女张氏常赴陈保家往来。嗣张氏凭陈保媒说聘与姚喜之子姚世义为妻，夫妇和睦。张氏自出嫁后，每逢年节仍往陈保家闲住，与陈保先无奸情。咸丰十年七月间，姚张氏复往陈保家闲住，与陈保之妻陈梅氏同炕睡宿，陈保同屋在傍搭铺。是月不记日期夜，陈保上炕向姚张氏求奸，姚张氏先未允从，陈保将姚张氏用强按住始行成奸，以后随时宣淫。其妻陈梅氏见陈保与姚张氏不端，因畏陈保凶恶，心虽气忿，不敢声张，曾向其翁姑陈国连等告述，陈国连知情纵容。后经姚喜闻知，因系丑事不便声张，仅向姚张氏禁止不许再赴陈保家走动。十一年正月初六日，张通迎接姚张氏回家去过灯节，陈保闻知，即于三月底将姚张氏由张通家接至家内续奸。经张通往接数次，陈保不令回归，嗣被姚喜查知，邀同张通复行往接，陈保复留不放。姚喜忿激控经该前州李恩黼差传未到，陈保因嗔姚喜具控，前赴姚喜家将其门窗什物一并砸毁。姚喜情急续控，该州将陈保、姚张氏等拘传审讯。讵陈国连因陈保犯奸畏累愁急，即于是年七月十四日夜，潜赴姚喜家菜园用绳在草房门框上结套自缢，经其次子陈珠往找瞥见，卸救无及，气绝殒命，报经李恩黼验讯通详复审拟议，解经宣化府。因犯供游移，驳据该州审明，仍照原拟复解到府提讯。该犯顿翻前供，并据该犯母陈宋氏以伊夫陈国连系被姚喜串同该州家丁沈二威逼谋害身死等情控经宣化府，详明驳委宣化县何芳就近审办，因关传案证未齐，不克集讯。复据详明解回该前署州灵沛传证未到，旋即卸事。该前州李作棠到任接准移交，因节次催传案证日久未齐，案难依限审办，详经咨部展限，一面仍饬比差勒传。旋据传集要证姚喜等到案提讯，该犯陈保供仍狡执，禀经臣批饬宣化府先后督同该前州李作棠并该署州王桐吉迭次研讯，该犯陈保一味狡展，坚不承招。该犯母陈宋氏复恃老逞刁，随同混狡，一经刑讯称欲拼命。质之该奸妇姚张氏，并该犯妻陈梅氏及一干人等各供均与初讯无异，历历如绘，矢口不移。兹据该府李培祜拟议，解由臬司勘转到臣，亲审无异。

查例载，子犯奸如父母纵容袒护后经发觉畏罪自尽者，将犯奸之子改发云、贵、两广极边烟瘴充军；又本犯实在刁健，坚不承招，如该徒罪以上仍具众证情状，奏请定夺。又例载，军民相奸者，奸妇枷号一个月杖一百各等语。此案陈保因与姚张氏通奸犯案，致伊父陈国连畏累愁急自缢身死，历讯该原告姚喜并奸妇姚张氏、犯妻陈梅氏等供证确凿，乃该犯陈保实在刁健，任意狡翻，坚不承招，自应据众供定谳按例问拟。陈保应请合依子犯奸如父母纵容袒护后经发觉畏累自尽者，将犯奸之子改发云、贵、两广极边烟瘴充军，遵照通行改发极边足四千里为限，至配杖一百折责安置，仍照例奏请定夺。姚张氏与陈保通奸，亦应按律问拟。姚张氏合依军民相奸者奸妇枷号一个月、杖一百例，应枷号一个月、杖一百，系犯奸之妇杖决枷赎追取赎银入官册报，该氏饬令其属领回。陈国连纵子犯奸，本有不合，业已身死，应毋庸议。姚喜、姚世义、张通均无知情纵奸情事，应与律得容隐之犯妻陈梅氏均免置议。案已讯明，未到之姚世义等均免传质。除录供咨送刑部外，理合恭折具奏，伏乞皇太后、皇上圣鉴，敕部核覆施行。谨奏。

201．卢龙县等缺以无极县李葆贞等调署片四月十六日

再，卢龙县知县黄宗敬、东明县知县杨沛泽等二员调省察看。又，邢台县知县陶云锦丁父忧，所遗卢龙、邢台二缺均系附郡首邑。东明一缺界连豫东，政务纷繁，均关紧要，自应遴员先往署理。兹查有无极县知县李葆贞，才具展堪以调署卢龙县知县；南和县知县裴福德，谙练勤堪以调署邢台县知县；阜城县知县褚瑨，勤能堪以调署东明县知县。该员等任内均无盗案，将届四参处分，据藩、臬两司先后会详请奏前来。除批饬遵照外，理合附片陈明，伏乞圣鉴。谨奏。

202．平乡县苏性与获鹿县俞锡纲鸡泽县冯端人与涞水县李金堂相互调署片四月十六日

再，实任知县调署他缺，例应随时奏报。兹查有平乡县知县苏性，鸡泽县知县冯端人两缺，均疲难中缺，近因岁歉民刁颇称难治，自宜更员试署。查有获鹿县知县俞锡纲，明晰勤谨堪以调署平乡，其所遗获鹿县知县员缺即以苏性调署。又，查有涞水县知县李金堂，朴实明练，堪以调署鸡泽，其所遗涞水县员缺即以冯端人调署。仍当加意察访，如果人地两宜，再行专案奏明对调。该员等任内均无盗案，将届四参处分，据藩、臬两司会详请奏前来。除批饬遵照外，理合附片陈明，伏乞圣鉴。谨奏。

203．候补县丞李人鉴等在营病故请恤片四月十六日

再，据统领铭字等军遇缺题奏，按察使刘盛藻呈称，左军后营帮办湖北候补县丞李人鉴，安徽合肥县人，于同治元年由俊秀投效铭字营派办文案，并襄理营务，历经钦差大臣李鸿章奏保以县丞留于湖北归候补班补用，并赏戴蓝翎。因从征多年，转战数省，冲寒冒暑，艰险备尝，外感内伤，积成痼疾，从公仍始终不懈，兹于正月十二日在营身故。又，中军右营委员五品衔候选府经历县丞汪金诰，系于同治六年投入铭字营，时当剿捻吃紧之际，该员随队遄征，每战必俱，嗣于八年六月调入右营办理文案，并随办巡哨操防各事宜，勤慎从公，不遗余力，忽于二月初三日遽患痰厥病症在营身故。又，左军前营左哨哨长、补用千总陈玉良，安徽和州人，于同治二年投效树字营充当什长，随剿江南，打仗奋勇。嗣随树字前营改隶铭军，随剿捻逆，迭著战功，历保千总，因历年积受风湿，遂成痨瘵，于三月初三日在营病故等情，先后呈请奏恤前来。

臣查该故员等随征有年，辛勤卓著。兹据报先后在营病故，均由积劳所致，殊堪悯恻，合无仰恳天恩俯准，饬部将湖北候补县丞李人鉴，候选府经县丞汪金诰，补用千总陈玉良，均照立功后积劳病故例议恤以慰幽魂，出自鸿慈，理合附片陈明，伏乞圣鉴。谨奏。

204．候选县丞方明羽请更正宇字片四月十六日

再，查铭军先锋马队前营帮办花翎五品顶戴候选县丞方明羽，系安徽桐城县人，由监生于同治元年投效开字营，因克复苏州省城等处出力案内，历保县主簿不论双单月遇缺即选。又于任赖捻股荡平，皖、鄂、豫、东、苏五省肃清，在事出力，经湖广督臣李鸿章保奏，于同治七年八月初九日内阁奉上谕：“方明羽着免选本班以县丞不论双单月遇缺即选，并赏换五品花翎。”钦此。兹检查家谱，原名本系方明宇，不料托友报捐监生，误被沿音写作羽字。第念羽字适与关帝名讳相犯，自应敬避，申由帮统铭军遇缺题奏，按察使丁寿昌转请附奏更正前来。臣复核无异。相应请旨敕部将该员名内羽字更正，即以方明宇名字注册，以昭敬慎，理合附片陈明，伏乞圣鉴。谨奏。

205．南皮县殉难监生赵炜并赵张氏等请恤片四月十六日

再，查前准都察院来咨，以户部主事王炳耀等呈报陈王氏等殉难捐躯，奏奉上谕：“着该衙门按照单开移咨查明奏请分别旌恤。”等因。钦此。咨经前署督臣官文转行钦遵查办在案。兹据总局司道饬据南皮县知县万年丰详称，同治七年四月间，大股捻逆窜扰直境，阑入南皮县城。时有北河候补县丞赵煜之妻在城寄居，骂贼不屈，投井殒命。其弟监生赵炜因督勇杀贼众寡不敌，巷战阵亡。查明赵炜系前任南皮县赵士桐之次子，赵张氏系其长子赵煜之妻，因赵士桐故后，原籍陕西泾阳县屡遭兵燹，寄寓南皮，因而被害捐躯，一门节义，实堪嘉悯。由总局司道卢定勋等详请从优奏恤前来，臣复核无异。除饬催将户部主事王炳耀之堂妹陈王氏等作速查复核办外，相应请旨将监生赵炜并赵张氏一并敕部分别从优旌恤，并准于原籍及死事地方自行立祠建坊，以彰忠节而慰幽魂。是否有当，理合附片陈明，伏乞圣鉴训示。谨奏。

206．邢台县缺以广平县吴朝彦调补折四月二十一日

奏为知县要缺需员循例拣选调补以资治理，恭折奏祈圣鉴事。

窃查邢台县知县陶云锦，于同治九年二月十七日闻讣丁父忧，业经臣具题开缺在案，应以本员闻讣丁忧之日作为开缺日期，归二月分截缺。所遗邢台县知县一缺，为九省通衢，差务络绎，民刁俗悍，命盗案多，系冲、繁、难三项附郡首邑，例应在外拣选。查定例，员缺紧要人地实在相需，而所保之员与例稍有未符者，亦必须将该员不合例之处详细声明，专折奏请。又同治三年四月间，奉部议复顺天府尹条奏章程内开嗣后凡保题升调人员，应令该督抚府尹于保题疏内将该员任内，有无积案及欠解钱粮、承缉未获盗案详细声叙，如承审案件并承缉盗案、征解钱粮、已起降调、革职参限者，概不准其升调。各缺其有缺系繁要人地实在相需为地择人者，亦应据实陈明，仍照定例办理，不得以空泛考语滥行保题，如含混具题别经发觉照例议处等语，随督同藩、臬两司在于选缺知县逐加遴选。

兹据布政使卢定勋、按察使张树声会查，有广平县知县吴朝彦守洁才优，循声卓著，堪以调补，会详请奏前来。臣查吴朝彦年三十九岁，河南许州直隶州廪生，中同治甲子科举人，乙丑科进士，殿试三甲引见，奉旨：“以知县即用。”钦此。签分直隶，四年闰五月十三日到省。七年办理城防案内保奏，奉旨：“俟补缺后以同知直隶州用先换顶戴。”钦此。题补今职，奉部复准于同治八年七月二十二日到任。该员悃愊廉正，条理精细，以之调补邢台县知县，实堪胜要缺之任。惟历俸未满三年，与例稍有未符，第该员办理地方一切事宜，俱臻妥协，人地实在相需，合无仰恳天恩，俯念员缺紧要，准以吴朝彦调补邢台县知县，实与地方有裨。臣因要缺需员起见，谨遵人地相需之例声请，如蒙俞允，该员系选缺知县，请调繁缺知县，衔缺相当，毋庸送部引见，理合恭折具奏，伏乞皇太后、皇上圣鉴，敕部议复施行。

再，该员系属初调，且任内并无参罚案件，亦无承审积案、承缉盗案、经征钱粮、已起降革、参限处分。所遗广平县知县选缺，直隶省现有应补人员应请留归外补，俟准到部复核明开缺日期再行照例序补，至此缺应以同治九年三月初一日起限。合并陈明。谨奏。

207．保定府理事同知吉英奏留本任免其推升折四月二十一日

奏为同知俸满应照原保升阶在任候补，恳恩饬部扣免推升以免两歧，恭折奏祈圣鉴事。

窃查保定府理事同知吉英，系厢白旗满洲明保佐领下人，由官学生考取翻译生员，道光二十一年考补工部库使，二十七年补授笔帖式，咸丰元年因回避调补户部笔帖式，五年十月奏补宝泉局东厂大使，六年创获铜斤出力保奏，奉旨：“赏给六品顶戴。”钦此。八年十一月，三年期满保留，奉旨：“着再留一任。”钦此。是年京察一等，奉旨：“记名以理事同知通判用。”钦此。同治元年补行辛酉年京察一等，奉旨：“记名。”钦此。是年十一月，吏部进单，奉旨：“钤出着发往热河以理事同知用。”钦此。二年二月在热河禀到，三年六月委署滦平县事，十月复委署建昌县事，四年七月题补保定府理事同知，五年十月领咨进口，六年正月初一日接印任事。是年五月间，因前在署建昌县任内办理团防，首先倡捐经费，并拿获马贼多名保奏，奉旨：“着俟俸满后以直隶州知州用并赏加运同衔。”钦此。七年保定城防案内出力保奏奉旨：“赏戴花翎。”钦此。计自六年正月初一日到任起，扣至八年年底止，业已三年俸满。查理事同通俸满后，向有奉部推升之例。惟该同知吉英前经奏保，俟俸满后以直隶州知州用，早已奉有特旨，似与此外理事同通有间，现在既届俸满，自应即以原保直隶州知州候补，其推升部员旧例应请饬部扣除免选以免两歧。再，该同知承运保定、雄县二驻防兵米赴津领兑，三年无误，惟粮船近有拖欠，仍须该同知一手催交，请准仍留本任以资熟手，出自天恩，合并陈明。据藩、臬两司会详请奏前来。所有同知俸满应归原保升阶在任候补缘由，理合恭折具奏，伏乞皇太后、皇上圣鉴训示。谨奏。

208．因病请假调理折四月二十一日

奏为微臣患病已深，吁恳天恩赏假调理，仰祈圣鉴事。

窃臣自上年秋冬以后，目力昏眵，看字常如隔雾，治事稍久则眼蒙益甚，初犹自谓衰老之常态，迨本年二月二十九日偶以一手自扪左目，竟不复辨知人物，始知右目已属无光。请人察视，黑珠变色，瞳子亦渐昏大，因医家补阴补阳，纷纷聚讼，亦未敢轻于服药。虽明知垂暮之年，目光更无复明之理，本不敢以病躯尸此高位，惟念莅任逾年，未立寸效。又值亢旱为灾，麦收失望，通省官民皇皇忧灼之际，未敢遽尔具疏请假。本月十五日设坛祈雨，校阅练军，归署后治事稍多，十六日复得眩晕之病，清晨不能坐起，昏晕欲绝，但觉房屋床帐翻复旋转，心神不能自主，头若坠水，足若上举。是日祷雨竟未赴坛拈香，急投调补之药，并无大效。是后久卧不动，乃能稍平，扶床强起，则眩晕如故。医云心气亏损，血不养肝，以致陨越。病在本源，起居不慎，便恐中风，法宜闲卧静养以意消息，非仅药物所能见功。而署内公事一日不理，则愈积愈多，断无可以卧治之术。自臣十六日起病后，逐日事件废搁已多，细察病势未能速愈，合无仰恳天恩俯准，赏假一月俾得专心调理。臣衙门应行公事，暂委藩司代拆代行，一俟调理稍痊即行销假视事。所有微臣因病请假缘由，谨缮折陈明，伏乞皇太后、皇上圣鉴训示。谨奏。

209．候补知州周乃大等期满甄别折四月二十一日

奏为州县期满甄别，恭折具奏，仰祈圣鉴事。

窃查吏部奏定章程，道府州县毋论何项劳绩保奏，归入候补班人员以到省之日起，予限一年，令该督抚详加察看，出具切实考语，奏明分别繁简补用等因，遵照在案。该查有候补班前先用知州周乃大、候补班前先用知县汪守惇、候补知县李苞基等三员，均已一年期满，自应遵照新章甄别。据布政使卢定勋、按察使张树声造具履历清册，会详请奏前来。臣查该员周乃大才识明敏，治事尚勤；汪守惇气局安详，人亦谨饬；李苞基历练老成，临事不苟。均堪胜简缺之任。俟有应补缺出照例序补。除将履历清册送部外，理合恭折具奏，伏乞皇太后、皇上圣鉴。谨奏。

210．同治八年九月分直境粮价折四月二十一日

奏为恭报直属市粮价值，恭折奏祈圣鉴事。

窃查直隶市粮价值，例应按月开单奏报。兹据布政使卢定勋将同治八年九月分市粮价值数目查明，开单请奏前来。臣复与上月比较，内顺天、河间、冀州、赵州、深州等五府州属价减，正定、顺德、宣化、遵化、易州、定州等七府州属价平，永平、保定、天津、广平等四府属价值稍增。所有直隶省同治八年九月分市粮价值数目，理合循例恭折具奏，并缮清单敬呈御览，伏乞皇太后、皇上圣鉴。谨奏。

211．曲周县邹裕龄与肥乡县庆之金互相对调折四月二十一日

奏为知县人地未宜，拣选对调以资治理，恭折具奏，仰祈圣鉴事。

据布政使卢定勋、按察使张树声会呈称，窃查州县为亲民之官，责任极重，必须人地相宜，方足以资治理。兹查曲周县一缺为专繁简缺，但事务较繁，现任知县邹裕龄于曲周县专繁之区，人地不甚相宜。查有肥乡县知县庆之金才识明练，为守俱优，堪以调补，所遗肥乡县知县员缺事务较简，即以邹裕龄调补，亦能治理裕如，会详请奏前来。臣查邹裕龄年三十七岁，系江苏青浦县人，由监生报捐盐经历，加捐知县分缺先用题补今职，于同治八年二月初九日到任。该员办理地方事宜，尚无贻误，惟于曲周县专繁之区人地不甚相宜，未便因其尚无贻误稍涉迁就，自应酌量改调以重地方。查有肥乡县知县庆之金，现年五十四岁，系安徽含山县人，由举人大挑一等，以知县用签掣直隶调赴军营，克复嘉定等城出力保奏，免其截留，即行到省归候补班前尽先补用，并加同知衔，奉委护送楚勇管解军火，航海来直，奏请留直归候补班前尽先补用。嗣因斩获首逆，畿辅肃清案内保奏，俟补缺后以直隶州知州用。同治三年八月期满甄别，奏请以繁缺知县用题署今职，奏准部复，于同治六年七月十六日到任，业经试署一年，期满题请实授，于同治八年六月初十日奉准部复。该员性情挚厚，才亦明敏，以之调补曲周县知县，实堪胜任，其所遗肥乡县知县员缺事务较简，即请以邹裕龄调补，似此一转移间，俾人地各得其宜，实于地方有裨。如蒙俞允，该员等均系选缺知县，互相对调，衔缺相当，毋庸送部引见。除将庆之金参罚案件及罚俸银数清册送部外，理合恭折具奏，伏乞皇太后、皇上圣鉴，敕部议复施行。

再，庆之金任内承缉凶犯二起，并无承缉盗案，亦无征收钱粮，已起降革参限及展参处分。该员系属初调，毋庸核计罚俸银两，合并陈明。谨奏。

212．特参任邱县疏防江宁折差吴世修被抢折四月二十一日

奏为特参疏防抢案之知县，请旨先行交部议处，恭折奏祈圣鉴事。

窃查前据署任邱县知县蔡振玉禀报，江宁差弁吴世修由金陵赍折起身，于同治八年十一月初三日更余时分行抵县属郑州西关外，被步贼十余人持械拦车抢去银两衣服，并将折箱拉掷在地，箱板破裂，折件并无损动，现在差缉等情一案。臣查盗贼肆抢最为行旅之害，屡经严饬整顿捕务，认真巡防，乃该县漫不经心，以致境内有折差被抢重案，未便因折件尚无损动稍事姑容，自应先行特参以示惩儆。据藩、臬两司会详前来，相应请旨前署任邱县知县蔡振玉先行交部议处。除仍饬严缉赃贼务获究报外，理合恭折具奏，伏乞皇太后、皇上圣鉴。谨奏。

213．西陵树户头目赵二傻偷窃红桩内回干松木案审明拟结折四月二十一日

奏为遵旨审明偷窃西陵红桩内回干木植人犯，比律定拟，恭折仰祈圣鉴事。

窃查同治八年十月初六日，准西陵承办事务衙咨开具奏，拿获偷窃应行变价回干木植人犯赵二傻，可否就近交直复讯明确从重定拟一折，奉旨：“依议。”钦此。抄录原奏并全案卷宗移咨查照办理等因到臣，当经札饬易州迅将应讯一干犯证派役解赴保定府收审，一面行司督饬该府先行审拟详办去后。兹据保定府知府恩福督同委员提集犯证审明拟议，解由臬司张树声复讯勘转到，臣提犯亲加研鞫。

缘赵二傻籍隶易州，充当内务府树户头目，向来遇有补种小树，灌溉树株以及奉官变卖回干木植，皆系树户应当差使。赵二傻平日安分供役，从无偷窃树株。同治八年三月初间，赵二傻在内围墙外山后当差，瞥见回干树木甚多，内有被风吹折倒地回干松木二棵，横倒山沟，树根早已朽烂。赵二傻稔知此项木植应行招商变价，一时因贫难度，起意偷运卖钱。即于是月初六日夜，独自携带手锯潜往离东口子门四五里之山沟内，先将风折倒地松木一棵锯成五段，陆续运负回家。因虑本村耳目太多，恐致败露，忆及小罗村族人赵洛维向作锯匠手艺，可以托其锯板售卖，当雇小罗村人萧洛择车运送至赵洛维家场院存放，嘱令赵洛维就便锯板，并付给萧洛择脚价钱八百文。萧洛择、赵洛维因赵二傻本系树户头目，时有奉官变卖回干木植之事，并不疑其行窃。至初八日夜，赵二傻复独自携带手锯潜山沟内，又将风刮倒地回干木一棵锯成五段，陆续运负回家。至初九日傍晚时分仍雇萧洛择车辆运往赵洛维家锯板，赵二傻亦押车前往。行至小罗村地方，天色昏暗，赵二傻令将车上木料暂在萧洛择家场院卸存，嘱其次日天明再行搬运。赵二傻即赴赵洛维家住宿，萧洛择亦即卸车睡歇。而地方耿洛来于初七日赵二傻雇车运木之时，曾向查问来历，赵二傻以不必多管之言回答。耿洛来闻其言语支吾，心生疑惑。适遇幼丁牛白子卖菜回家，路过该村，耿洛来向告前情，并嘱其逐细访查，如系偷窃即可报官往拿，牛白子应允各散。是日傍晚，耿洛来又见赵二傻押同萧洛择车辆搬运木植，料其必系偷窃之物，复经告知牛白子转向树户牛得山诉述情由，禀经司员春华等派委膳上人文英领催庆云茶上人耄年，带领幼丁德录郭永协同耿洛来前往小罗村，即令该地方王起亮领至车夫萧洛择家，搜获松木五段，萧洛择称是赵二傻嘱运之物，庆云等不信，将其拿获。耿洛来又称赵二傻与锯匠赵洛维往来，大料木植必在赵洛维家窝藏，又嘱王起亮领同庆云等找至赵洛维家搜查。适赵洛维有事外出，庆云等当即起获松木五段。而赵二傻在赵洛维家住宿，听丁役往拿，心生畏惧，即趋往西边夹道内躲避，冀图爬墙逃逸。庆云等闻夹道掉土声息，前往查看，见赵二傻方欲越墙，庆云即用刀将其右后肋、左手腕、右手指、左臂膊等处砍伤，与丁役等一同将赵二傻拿获送经内务府，牌交易州会同司员春华等验伤讯供，并勘明失树地界提犯复审开具供折，详经内务府大臣荣颐载清安奏奉谕旨交审咨会到直，发交保定府审办。兹据该府恩福会督委员提集该犯赵二傻并人证领催庆云等质讯明确拟议，由司解勘前来，该臣提犯复加研〈鞫〉，据供前情不讳，究诘不移，案无遁饰。

查例载，凡山前山后各有禁限，如经桩以内盗砍树株者，比照盗大祀神御物律斩奏请定夺。又，不应为而为事理重者杖八十各等语。此案赵二傻身充树户头目，理宜守分当差，乃因山沟中有风吹倒地回干松木二棵，辄敢因贫起意偷锯卖钱，殊属胆玩不法。其所窃树木地界勘明，系在内围墙以外红桩以内。惟风吹倒回干松木，本系因行变价，与盗砍树株有关护荫者不无区别。遍查律例并无偷窃红桩内风吹倒地回干应行变价木植作何治罪明文，自应酌量问拟。赵二傻请于红桩以内盗砍树株者，比照盗大祀神御物律斩罪上量减一等，拟杖一百流三千里，至配折责安置。萧洛择于赵二傻行窃情由虽不知情，惟不察虚实，冒昩受雇拉运，亦属不合，应照不应重律杖八十折责三十板。领催庆云奉差拿贼，因见赵二傻扒墙逃避，虑其走脱，用刀将赵二傻砍伤，例无可科之罪，应与讯无帮同赵二傻抛石拒捕之王三儿，均免置议。赵二傻被砍伤痕业已平复，亦毋庸议。失察该犯赵二傻赴山偷窃木植之各堆拨兵丁及该管官应得处分，应由内务府分别查办。逸犯赵洛维，饬缉获日另结。除备录供招咨送刑部查照外，所有审拟缘由理合恭折具陈，伏乞皇太后、皇上圣鉴，敕部核覆施行。谨奏。

214．固勒孟吉盛戎琨伊兴阿年老体弱一并勒令休致折 ⁽¹⁾ 四月二十一日

奏为营员年老未能得力，应行甄别以肃功令而整营伍，恭折奏祈圣鉴事。

窃查直隶各营护卫京畿一切营务，自应随时整顿以免废弛。臣于上年秋间分别咨照提镇，将所辖各营兵额、器械、俸饷、马匹分项开单，送候核办去后。兹准提督臣傅振邦来咨，以昌平营参将松年呈报所属各营马匹数目，委查诸多不实；又居庸路都司固勒年逾七旬，昌平营中军守备孟吉盛现届六十七岁，札调考验弓马软弱。又据大名镇总兵姜国仲具禀以广平营游击戎琨，顺德营游击伊兴阿，年岁均老，恐难得力，先后呈请核办。并据升任臬司大名道钱鼎铭，亦以前情密禀前来。

臣查居庸路都司固勒，年七十一岁，正蓝旗满洲庆麟佐领下人，由太原驻防防御保送绿营记名都司补放今职，同治七年五月十六日到任。昌平营中军守备孟吉盛，年六十七岁，承德府人，由行伍历升今职，同治三年十一月十三日到任。广平营游击戎琨，年五十五岁，清苑县人，由行伍历升今职，咸丰十年四月初二日到任。顺德营游击伊兴阿，年六十五岁，厢黄旗满洲和锦佐领下人，由拣发游击题补三屯营游击调补今职，咸丰八年九月初三日到任。固勒、孟吉盛、伊兴阿三员，既据该提镇等称其弓马软弱，年力就衰；戎琨一员虽官册尚未六十，而该镇道等均称已逾六旬，孱体多病，殊难望其振作，未便稍事姑容。相应请旨将居庸路都司固勒，昌平营中军守备孟吉盛，广平营游击戎琨，顺德营游击伊兴阿，一并勒令休致。昌平营参将松年于委查事件并不认真查办，率行含混，呈报亦属玩违，应请交部议处以肃营伍。除俟各镇呈复如有应行举劾者随时汇办外，所有营员年老未能得力应行甄别缘由，理合会同直隶提督臣傅振邦合词恭折具奏，伏乞皇太后、皇上圣鉴训示。

再，参劾所遗各缺，直隶现有应补人员，应请扣留归于外补。合并声明。谨奏。

————————————————————

(1)  此件与傅振邦会衔具奏。

215．升任臬司钱鼎铭进京陛见片四月二十一日

再，升任臬司钱鼎铭，于同治八年十二月补授直隶按察使谢恩折内恳请陛见，经臣奏请暂留大顺广道任内办理畿南赈务，奉旨：“钱鼎铭着俟畿南赈事办竣后，再行来见。”钦此。即经钦遵饬知在案。现在畿南赈事已于三月内一律完竣，钱鼎铭交卸来省，即日进京陛见，禀请转奏前来。理合附片陈明，伏乞圣鉴训示。谨奏。

216．谢子纪泽授员外郎恩折五月初八日

奏为恭谢天恩，仰祈圣鉴事。

窃臣接阅邸抄，四月二十五日考试荫生，二十八日臣子纪泽由吏部带领引见，奉旨：“本日引见之正二品荫生曾纪泽，着加恩以员外郎分部行走。”钦此。臣当即恭设香案，望阙叩头谢恩。伏念臣猥以疏庸，早承知遇。圣作圣述，累朝沛高厚之恩，懋赏懋官，尽室戴生成之德。臣子纪泽，荷先朝之延赏，已年例之久符。臣以其学殖无成，官常未习，恐滥竽之弗称，遂应试之稍迟。兹乃郎位，骤登迁阶，躐晋邀隆施之逾格，非梦想所敢期。现在直境久旱不雨，二麦业已失收，秋谷未能播种，仍岁灾歉，皆由微臣德薄位高，致此殃咎。臣之目疾固难速痊，眩晕之病也未全愈，以病躯而睹兹凶岁，既补救之无方；以弱息而荷此殊荣，尤悚惭而靡已。臣惟有督教臣子慎守官箴，恒朝乾而夕惕，如履薄而临深，庶以仰答鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴。谨奏。

217．固关营桃园汛外委胡上林请以守备归标候补折五月初八日

奏为请开外委底缺以守备归标候补，恭折具奏仰祈圣鉴事。

窃查前据正定镇总兵谭胜达呈称，据固关营参将高士汇呈，据中军守备王从龙禀，据署存城千总桃园汛经制外委胡上林禀称，窃外委由行伍出身，历拔桃园汛经制外委，屡次出师直、东、皖、豫等省，委办正河练军前营，因黄运各防出力奏保赏换花翎。同治七年九月，奉撤归伍委署固关营存城千总事务。惟外委出师数次，蒙保都司衔以守备尽先补用，自应请开桃园汛外委底缺以守备归标候补等情，报由该管守备转禀营镇呈经臣咨准部复。以该外委胡上林保举守备尽先补用，应即造具履历送部，其请开外委底缺之处，行令奏明办理等因，当经咨照饬查该外委奏保原案去后，旋准提督臣饬取该外委胡上林履历清册送经臣咨部查照在案。兹复准直隶提督臣傅振邦咨饬据该外委胡上林查明保案，系于同治元年七月，因颍州解围出力蒙钦差大臣胜保奏保请以守备尽先补用。七月十七日奉上谕：“即补千总桃园汛经制外委胡上林着以守备尽先补用。”钦此。钦遵等情禀由营镇咨请提督咨复前来。臣查正定镇标固关营桃园汛经制外委胡上林屡次出师直、东、皖、豫等省，打仗出力，历保都司衔以守备尽先补用，职分较大，自应准其开除外委底缺以守备归正定镇标尽先补用。理合恭折具奏，伏乞皇太后、皇上圣鉴，敕部开缺施行。谨奏。

218．候补知县沙培之包增澍期满甄别折五月初八日

奏为知县期满甄别，恭折具奏，仰祈圣鉴事。

窃查吏部奏定章程，道府州县毋论何项劳绩保奏归入候补班人员，以到省之日起，予限一年，令该督抚详加察看，出具切实考语，奏明分别繁简补用等因，遵照在案。兹查有候补知县沙培之、包增澍等二员，均已一年期满，自应遵照新章甄别。据布政使卢定勋、按察使张树声，造具该员等履历清册会详请奏前来。臣查该员沙培之历练老成，办事勤慎；包增澍才识明敏，治事不苟，均堪胜繁缺之任。俟有应补缺出，照例序补。除将履历清册送部外，理合恭折具奏，伏乞皇太后、皇上圣鉴。谨奏。

219．候补知县王福谦吴大镛汪瀛期满甄别折五月初八日

奏为知县期满甄别，恭折具奏，仰祈圣鉴事。

窃查吏部奏定章程，道府州县保归候补班人员，予限一年，令该督抚详加察看，出具切实考语奏明分别繁简补用等因，遵照在案。兹查有军功候补用知县王福谦，候补班前先补用知县吴大镛，军功班前先补用知县汪瀛等三员，均已一年期满，自应遵照新章甄别。据布政使卢定勋、按察使张树声，造具该员等履历清册会详请奏前来。臣查该员王福谦性情真挚，条理精细；吴大镛才识练达，任事细心；汪瀛才具明敏，听断精勤，均堪胜繁缺之任。俟有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

220．审明拿获遵化州匪犯并无结立天罡队聚众滋扰重情折五月初八日

奏为审明拿获匪徒，并无结立天罡队聚众滋扰重情，按例定拟，恭折复奏，仰祈圣鉴事。

窃查前署督臣官文承准军机大臣字寄，同治七年五月二十三日奉上谕：“载钢等奏，天罡队匪徒聚众抢劫请饬严拿等语。南新城附近陵寝竟有匪徒结盟聚众肆行抢劫，实属目无法纪，亟应严拿究治，尽绝根株以清乱源。所有现获各犯，着载钢等饬令遵化州知州严行审讯，着官文转饬该州认真严究，毋稍宽纵。其未获各犯饬令各该州县地方官一体严拿，务须乘其初起之时，迅速扑灭，毋任滋蔓。原片着抄给官文阅看，将此各谕令知之。”钦此。遵旨寄信到前署督臣并准东陵承办事务衙门，以拿获匪犯秦二赏等发交遵化州审讯开单咨会等因，当经前署督臣官文钦遵分札办理，一面将遵办缘由先行附片复奏。嗣据遵化州以续获蔡二奎等牌发到州提同各犯审讯，禀经前署督臣饬令通永道复审详办去后。兹据该道英良审明议拟，由臬司张树声核明请奏前来，臣复加确核。

缘蔡二奎、李老即李云秀、邱臭头即邱仲书、方毛三即方仲明、田群、方二赏、张儿八即张顺立，均系包衣旗人；顾伶即世杰、二羊即长和，系内务府及闲散旗人，均充当孝陵、昭西陵、景陵差使，或充幼丁。赵二即赵汉、陈二即陈志，均籍隶该州；吕十成，籍隶山西，在该州寄住，均在部院当差，并小本营生，与未获之杨五互相认识。同治二年不记月日，有赵二、陈二素识昔存今故之刘七，因在打鼓担上买得竹牌一副，邀允赵二、陈二同孙群在刘七家赌博两次，彼此输赢钱文不计确数。后因刘七将竹牌烧毁，不复再赌。同治五年八月十二日，张儿八，方毛三、邱臭头、顾伶、吕十成、田群、二羊与杨五、杨六，并未获之赵四、崔二、景二、白对、尹三、海锁先后会遇，声言与邱臭头等同在一处当差，并小本营生，均素相识，如结为弟兄彼此均有照应，邱臭头等均各允从，即于是日一共十五人依齿结拜兄弟，以年长为兄，经顾伶写立名单，内书各人姓名、年岁、籍贯，每人收执一纸，并未歃血焚表。是年十月不记日期，杨五复起意邀允李老并未获之姜大安、王珍、戴文、贾群、王小子、白九儿、单大群、唐大成、袁胜头、田十、牛群、三羊、景三、张仲连共十七〔六〕人，序齿结拜弟兄，亦以年长为兄，并无盟帖，亦因同在一处当差，并小本营生，希图彼此照应起见，并未歃血焚表。

是年十一月不记日期，有不知姓名人，用骡驮莲橡碗从马兰关桂州属南新城经过，蔡二奎瞥见，疑系私贩禁物，起意讹钱，邀允李老、方毛三、邱臭头、方二赏、田群、杨五、杨六、崔二、景二、王珍、戴文、贾群、单大群、白九儿、景三、袁胜头、王小子共十八人，往将橡碗骡头拦住，称系禁物不准出境，经赵八说合，讹得过客制钱五十三吊三百三十文，分用各散。顾伶等闻知，恐干连累，各将名单烧毁，邱臭头亦均烧弃。

嗣经东陵承办事务衙门风闻杨五等有结立天罡队聚众滋事重情，派委员弁并镇营兵役，拿获李老、张儿八、邱臭头、顾伶、方毛三、吕十成、秦二赏、赵二、刘幅并杨五之父杨得等十一名，附片奏明，先后发交遵化州审办。嗣又续获蔡二奎、方二赏、田群、二羊等四名，发经该州提同李老等讯明并无结立天罡队谋为不法，秦二赏、赵二、陈二、方二赏等并无结拜弟兄情事。并讯出刘幅系马兰镇步兵高起明，并非刘幅正身，误被拿获，申经马兰镇传发高全到州认明领回。旋据报杨得在押患病，因无人具保，在押病故，验讯看役人等并无凌虐情弊。批饬核案详办，复经该州节次提讯各犯，坚供如前，禀由前署督臣批饬提道审办。兹据通永道英良提犯逐加研鞫，据供前情不讳，拟议咨由臬司核转到臣复核无异。

查律载，恐吓取人财者，计赃准盗论加一等。又例载，凶恶棍徒屡次生事行凶，无故扰害良人，人所共知，确有实据者，发极边足四千里安置。又，序齿结拜兄弟不及二十人，为首者杖一百枷号两个月，为从减一等。又，赌博不分兵民俱枷号两个月，杖一百。又律载，断罪无正条，援引他律比附加减定拟各等语。

此案蔡二奎见过客驮运橡碗疑为禁物，辄敢邀允李老等将橡碗骡头拦住讹诈得赃分用，虽讯因疑系禁物借端讹诈，并无实在凶恶情状及结立天罡队情事，究属扰害，情同棍徒，自应按例酌减问拟。蔡二奎除计赃准窃盗加等罪止杖七十徒一年半轻罪不议外，应合依凶恶棍徒屡次生事行凶，无故扰乱良人，人所共知，确有实据者，发极边足四千里安置例上量减一等，拟杖一百徒三年。李老、方毛三、邱臭头、方二赏、田群，虽讯无结立天罡队谋为不法重情，惟听纠讹诈过客得赃均分，即属为从，李老、方毛三、邱臭头、田群与杨五等先后序齿结拜弟兄，均不及二十人，援例罪止杖枷，自应从重问拟，李老即李云秀、方毛三即方仲明、邱臭头即邱仲书、田群，除序齿结盟轻罪不议外，应与方二赏均于蔡二奎满徒上减一等，拟杖九十徒二年半。该犯等与蔡二奎均系包衣旗人，讹诈滋事情同棍徒，应销除旗档发配折责拘役限满预详递籍安插，不准折枷。张儿八、顾伶、吕十成、二羊，因与杨五等同在一处当差，并同做买卖，辄敢听从杨五序齿结拜弟兄，虽未及二十人，亦无结立天罡队为匪不法重情，究属不法，若照为从减一等科断未免轻纵，应即按例酌加问拟。张儿八即张顺立、顾伶即世杰、吕十成、二羊即长和，均合依序齿结拜弟兄，不及二十人，为首杖一百，为从减一等例上加一等杖一百枷号两个月。吕十成枷号满日折责发落，张儿八、顾伶、二羊均系旗人，移旗照例鞭责发落。赵二、陈二与已故之刘七等用竹牌赌博两次，虽讯系偶然聚赌，并无开场抽头经旬累月情事，究属不法，亦应按例问拟。赵二即赵汉、陈二即陈老，合依赌博不分兵民俱枷号两个月杖一百例，拟各枷号两个月、杖一百。赵二枷号满日折责发落，陈二年逾七旬照例收赎追取赎银入官册报。赵二、陈二虽事在同治四年六月初二日清刑恩旨以前，第到官在后不准援减。杨得因伊子杨五、杨六不服管教，早经分居，杨五等纠邀结盟，听从讹诈，讯不知情，应请免议。秦二赏、刘幅即高起明，均系良民，误被拿获，并无为匪不法，高起明业经饬令其父高全领回，秦二赏应即省释。该犯蔡二奎等，此外讯无另犯为匪不法及结立天罡队情事，应毋庸议。说合之赵八，饬州传案讯明另结。被讹之过客，均免传质以省拖累。蔡二奎等所讹钱文，均系赤贫赵二等赌博钱文，并无确数，概免着追。刘七、孙群均已病故，亦毋庸议。竹牌业已烧毁，应免查起。至蔡二奎、李老所供母老丁单是否属实，应否留养，应饬该州分明查传，讯取邻族供结，另行详办。逸犯杨五等饬缉获日另结。至杨得在押身死之处，既据遵化州验讯明确，委因病剧所致，并无别故，看役人等据讯无凌虐情弊，均毋庸议。除录供咨部外，所有审明拟议缘由，理合恭折复奏，伏乞皇太后、皇上圣鉴训示。谨奏。

221．迁安县庄头计成钰京控佃户张咏霸地抗租等情折五月初八日

奏为委员审明京控增租，原告病故，经乡人调处，将新陈租粮完交，议定租额，其余被证均系穷佃，免其解省以示矜恤，恭折奏祈圣鉴事。

窃查迁安县屯居内务府厢黄旗武生充当热河总管大粮庄头计成钰之孙计春芳，遣抱告张春和以佃户张咏等抗霸地租，贿使张汶功自戕，威吓其子张和自缢，捏控伊租，威逼人命等情赴京控，经都察院奏奉谕旨：“此案着交刘长佑督同臬司亲提人证卷宗秉公研讯确情，按律定拟具奏。抱告民人张春和，该部照例解往备质。”钦此。并准将张春和递解来直，前督臣刘长佑因准管理热河园庭总管事务衙门，先期咨会。前因转饬永平府审办在案，当即行司委提人卷至省发交保定府先行审办去后。嗣因查讯两造供词互执，饬提要证未到，不克定谳，详经饬由永平府就近会同委员讯办。兹据该府桐泽讯明具详，饬经保定府恩福核明拟议，详由臬司张树声复核转请销案前来。

臣查计成钰系内务府厢黄旗成祥佐领下人，向在迁安县段树沟屯居，考取武生，后因年老告给衣顶充当热河总管属下大粮庄头承领园地，因地土减薄，租不抵差，于咸丰六年间置买旧庄头吴庭楷私产旗地一区，呈明总管热河园庭事务衙门弥补官租。此项地亩先由吴庭楷佃给张咏等六十三家分认佃种，每年每亩各交租东钱八九百文不等，由来已久，是年租钱即经计成钰照旧起收。至七年间，计成钰因租钱过少，每亩改作租粮一斗，各佃均不应允。计成钰即以张咏等抗地霸租、聚众盟会等情，控县传讯未到。计成钰复添砌书役舞弊等情，先后赴总管热河园庭事务衙门呈控，移经转咨热河都统，饬将此案解归承德府审办。该佃户等因闻传解热河，均各畏累，纷纷逃避，经该县查传无获，计成钰复以前情迭次赴总管内务府衙门呈控，咨经催县传到人证数名，讯据供称情愿加增租钱恳求免解等情，先请咨复，一面催据该佃户等将所欠租钱呈交，禀请先免复请咨提计成钰到案候质，而计成钰复赴内务府衙门呈控，咨饬传解，并经委员会同热河委员与署迁安县方汝翊传到各佃将所欠租钱一并呈交。该委员等因各佃人数众多，且系穷民，诚恐激生事变，当将先后交到租钱存库候领，体察情形，酌增租数，会禀免解。旋经热河都统驳饬仍令解归承德府审办，复经该县差传该佃户鲁国安等到案，即据该原告计成钰投案呈请就近追究，并据民人周名扬等以案经和处，议将众佃积欠计成钰咸丰七年至十一年之租，每年共作东钱一千五百吊，以后即照七年租契粮租交纳，恳求销案等情，呈经该县将各佃呈交存库租钱先行饬发具领，下欠租钱三千吊，亦据各佃措交，详经承德府转请咨销完案。而众佃户等总以钱租改为粮租无力交纳，张咏之侄张汶功素患疯疾，时发时愈，张咏等因其并不滋事，未经报官锁锢。同治二年九月二十六日计成钰嘱令工人范墉等向众佃户催交租粮，张汶功素本穷苦，以致触发疯病，于是日夜间潜赴计成钰收租窝铺门外，用剃头刀自戕咽喉，经看铺人闻声出视，急用鸡皮护盖伤口，通知张汶功之子张和趋往看视，将张汶功抬回医治。计成钰闻知，疑系张咏有贿嘱图赖情事，赴县呈控，经该前署县陆邦煃先饬刑仵查验张汶功伤痕，并查起凶器存库。讵张汶功伤重，医治不愈，延至十月十一日因伤殒命，报县尚未诣验，该佃户张咏之继妻张梁氏即捏砌计成钰率领范墉等抢粮逼命等情，赴钦差户部左堂行辕具控，批饬永平府提审究办。而张和因无钱交租，又无力殡葬其父，曾有不如与父同死之言，张汶明等曾经听闻，均未理会，讵张和愁急，即于十月二十二日潜赴山中自缢身死。经张汶明之弟张汶惠寻见尸身，赴县续报，陆邦煃未及诣验卸事，宋炳文到任验明张汶功、张和尸伤，集讯两造，供词各执。正在传证质究间，张梁氏复以前情并添叙赵泳功等威逼张和自缢身死等情，控经永平府行县传解，而计成钰因不知张梁氏呈控批府提审情由，当迁安县宋炳文集案讯解时，心疑刁难出言顶撞，咆哮公堂，即经该县将计成钰顶帽摘去，照例收禁，并具详将其武生及庄头一并先行咨革，一面将验讯情形及奉提解审缘由填格录供通报，旋经永平府提集两造质讯，因供词各执，发交卢龙县分别羁押取保。维时案证范墉等先后在押、在保脱逃，饬传无获，计成钰即以该县不讯虚实，擅行收禁等情，赴总管热河园庭事务衙门呈告，咨经催饬永平府作速讯究，因勒提人证未齐，未及讯结。该原告计成钰因在监日久情急，即以张咏等抗霸地租，贿使张汶功自戕，威吓其子张和自缢，捏控威逼人命，并添砌丁役索诈等情，写就呈词捏作年幼之堂孙计春芳为嫡孙出名，遣抱告张春和赴都察院衙门呈控，讯供取结，奏奉谕旨交审。当经前督臣刘长佑饬发保定府先行审办，并委提人卷去后。旋据该委员会同永平府以查得此案人证，因该处先值关外马贼滋事正当其冲，纷纷逃避，骤难传解，先将卷宗等件禀解来省。并据该原告计春芳迭以前情并称伊祖年老患病，恳请提禁医治等情，控经前督臣批司委员前往会同永平府查讯催提。嗣因日久未据提到，详经咨部展限。迨该委员会同永平府监提计成钰查验，委系年老有疾，提禁饬发卢龙县管押医治；旋因病重，报经永平府批饬取保调理。嗣经委员会同迁安县查明，被控人证均各潜匿，查传无获，仅将京控首列被告张咏一名解郡，因查该原告计成钰病尚未痊，不克一同解省，复将张咏发回迁安暂行管押。而张咏旋即在押病故，报县验讯，看役人等委无凌虐情弊，取结详报。差查该抱告张春和亦在省押患病取保脱逃，复经委员往提，日久未到。旋据该委员会同前署迁安县胡如川以查得计成钰因病由卢龙县取保后亦已逃避，其余案证众多，不特措费维艰，而且纷纷提省拖累堪虞等情具禀，饬经委员候补知县张士铨携卷驰往会同永平府桐泽督饬卢、迁两县赶传被证解郡，就近会讯详办。旋据原保将计成钰交案，并据迁安县将被证张汶惠、张汶明、张汶焕、张开平厮等先后传解到郡会讯，原、被供仍各执，即由张士铨将该原、被等同卷押解来省，发经保定府提讯两造，供仍狡展。因要证未到，难以定谳，详经仍饬该委员押带犯证卷宗折回永郡，就近督传各要证会同永平府研审确情，录供具详，再摘紧要。原、被数人解省复审，以期速结去后。旋据该委员张士铨会同永平府桐泽以讯明计成钰妄控各情，因催提人证未齐，即据民人张汶正等以案经调处，呈请销案。而计成钰复因患病取保病故，并据计成钰之子计文生、计文垲投案，提同被证张汶明等讯晰前情不讳，声明原告已故，案既讯明，被告该系穷佃，且拖累有年，情堪矜悯，详请免其解省等情，饬经保定府恩福核明议拟，详由臬司复核转请具奏前来。

臣查计成钰即计成玉，京控佃户张咏等抗霸地租，贿使张汶功自戕，并威吓其子张和自缢，捏伊威逼毙命，控县勒索未遂，将伊收禁等情之处，既经永平府桐泽会同委员讯明，张汶功素患疯疾，适计成钰遣人催租触发疯病，自用剃刀戕割咽喉越日毙命，其子张和因无力交租殡父，旋亦愁急自缢身死，均经迁安县验明。复现据张汶功之堂弟张汶明等供无别故，该原告计成钰因被控威逼，遂以尸叔张咏等贿使自戕等词妄告，尚属疑出有因，惟先经奉文解郡，当该县传讯起解时，辄敢出言顶撞、咆哮公堂，已据自认非虚，本有应得之罪，业已取保病故，应毋庸议。张咏及张汶明等讯无抗霸地租、敛钱构讼，并贿使威吓张汶功父子自尽各情，其先曾延欠地租，由于计成钰加增租数，并非无故抗欠，今据张汶正等调处议定租额，张汶明等已各新陈清交。该佃户等均属穷民，且累讼有年，案既讯明，原告已故，张咏亦毙于押，各供均已输服，应请免其远道解省，以示矜恤。未到之京控出名原告计春芳，讯为计成钰堂侄孙，系计成钰捏作亲孙自行具词，遣抱张春和京控。又张咏之妻张梁氏所控计成钰抢粮逼命，亦据其子张汶明供明，由于负租情急砌告所致，现在该氏业已老病，应与讯无抢粮威逼之计成钰、所遣催租人范墉等，及在省由保潜回之抱告张春和同其余被控人证，概免提质以省拖累。该前县宋炳文因计成钰顶撞咆哮，将其收禁解郡归审，并无不合，该原告计成钰已在永郡供明，实无借案勒索之事，亦毋庸议。租已调处定额，亦毋庸再行勘地查丈。未经到案交租之各佃，应饬由迁安县晓谕，应照张汶明等所交租数一律完纳，毋任延欠。至计成钰、张咏先后在押、在保病故之处，业据迁安、卢龙等县验讯，看役人等俱无凌虐情弊，均毋庸议。除备录供招咨送刑部并咨都察院热河都统查照销案外，理合恭折具奏，伏乞皇太后、皇上圣鉴，敕部查照施行。

再，该抱告张春和在京所具甘结，并未在别衙门控告，尚属相符，合并陈明。谨奏。

222．泰宁镇右营守备尹国梁庇纵弁兵索诈民钱折五月初八日

奏为革员庇纵所属弁兵索诈民财，不为确究审明分别拟议，恭折具奏，仰祈圣鉴事。

窃查泰宁镇右营守备尹国梁，前据该镇总兵清安以该员轮应驻巡陵寝之期，竟迟至次日始行前往，并禀控左营守备姜保淑迎合见行，迨经委员集讯，又不能指出实事，且有右营额外外委张试元等诈使民人冯士堂钱文一案，饬令该员讯问，复敢回护庇纵，并不彻讯根究，率行勒结等情，呈经臣奏参奉旨：“尹国梁即行革职严讯，该部知道。”钦此。钦遵当即饬据泰宁镇并易州将该革员同一干人卷解省，发交保定府讯办去后。兹据该府恩福查卷，督同委员研审明确，拟议由藩、臬两司会详请奏到臣，臣复加确核。

缘尹国梁籍隶天津县，由行伍出身，于咸丰六年间在任邱县千总任内补授泰宁标右营守备。张试元籍隶易州，由马兵拔补该镇右营额外外委。同治八年十月初五日，张试元奉派带领兵丁白桂山等巡查陵寝，是日午后巡至小龙华村，运送盐包事竣，由该村盐店内支取脚价京钱十二吊，当时用钱二吊买取柴草一车回家，因贪图近便，在于官山禁地内拉运行走。张试元等因该处系风水禁地，恐有侵损，斥说冯士堂不应在彼行车，并欲送州究治。冯士堂求免，张试元不允。冯士堂虑恐送州受累，再三央求，声言情愿认罚。张试元见其自认错误，从宽令冯士堂罚出京钱十五吊寝息。冯士堂无奈，即取出车上所剩脚价京钱十千，又向附近张姓铺内借得京钱五千文，统交张试元转给兵丁白桂山等均分充赏。张试元当将冯士堂车辆放行而散。嗣有左营兵丁徐致和查知前事，告知该营外委田德春，转禀中军游击饬提人证，委令右营守备尹国梁审讯。张试元诉述前情，尹国梁以张试元不应罚钱充赏，当向申斥，并令张试元向白桂山等追出钱文如数给还冯士堂领回。迨后，尹国梁虑恐失察所属弁兵私罚民钱有干例禁，嘱令张试元往传冯士堂出具未被索钱甘结。适值冯士堂先期外出，张试元强令冯士堂之胞叔冯钱代具甘结一纸送交尹国梁，呈经泰宁镇，将外委张试元、兵丁白桂山等斥革发交易州提集，冯士堂等究出前情，录供详复。

先是，尹国梁与镇标左营守备姜保叔因办公意见不合，彼此龃龉，而总镇等人又以姜保淑办事认真，为尹国梁所不及，时加奖赞。尹国梁疑系姜保淑逢迎取巧，心不舒服，即以姜保淑迎合见好等词禀请辞退。尹国梁于具禀后，适因患病，致将数日堂期禀事并总镇拜发庆贺表章，未克前往随班。至泰宁镇营弁驻巡值宿章程，向系届期面禀，该镇后前往接替。八年十月二十一日，轮应尹国梁接替值宿。至期尹国梁赴镇禀见，适该镇先赴陵寝查勘伙道，至晚方回，迨经尹国梁接见后时已夜深。尹国梁无奈，俟至次日始行前往接替，即由该镇列款呈经臣将尹国梁奏奉谕旨革职，由镇委解至省，饬发保定府审办。并据易州将应讯之张试元及民人冯士堂、冯钱及州讯卷宗，一并解经该府恩福督同委员审晰前情，拟议由司会详前来，臣复核无异，应即拟结。

查此案泰宁镇右营守备尹国梁被参各节，现经逐一根讯，其禀控姜保淑诸事狡猾、迎合见好，讯因办公意见不合，彼此龃龉，并因镇臣等曾赞姜保淑遇事认真，为伊之所不及，由是心疑姜保淑逢迎取巧，控情实由怀疑所致，尚非有意误告。其于镇臣拜发贺表未经随班，堂期禀事未经前往，讯因尹国梁具禀告退后，适值染患病症不克动履之故，即其接替驻巡值宿迟延一日，亦因镇臣先期查勘陵寝伙道未及禀见之故，尚非有意违误。唯尹国梁于奉委审讯外委张试元等勒索民钱充赏之案，不究确情，仅将钱文追还给领，含糊拟结，已属徇庇，且因虑及失察营弁借端需索，有干例禁，嘱令张试元勒令冯钱出具并无索钱甘结，更属有心规避，按例即应参革，唯已经臣奏参革职，应毋庸议。外委张试元见民人冯士堂在于官山禁地行车，恐致侵损，称欲送州究治，因冯士堂畏累央求，辄敢罚取冯士堂京钱十五吊分给兵丁白桂山等充赏，虽讯非科敛入己，其被罚之钱亦已向各兵丁追出给还，唯借事勒罚究属违例。该外委业已由镇斥革，亦毋庸议。该革弁等此外讯无任性妄为情事，亦毋庸议。姜保淑被禀之案，已据尹国梁供明并无实据，应与分领赏钱业已由镇革伍之营兵白桂山等均免提质。冯士堂因贪图近便，擅在官地赶拉车辆，本有不合，姑念乡愚无知，应与被勒具结之冯钱均请从宽免议。所有官山禁地，仍由镇派委勤干营弁随时督兵巡查，毋任乡民作践，致启侵损之渐。除备录供招分咨兵、刑二部外，所有审拟缘由，理合恭折具奏，伏乞皇太后、皇上圣鉴训示。谨奏。

223．交河县知县朱绍谷之母袁氏请旌片五月初八日

再，据河间县知县朱溥等禀称，运同衔同知直隶州用现任交河县知县朱绍谷之母袁氏，籍隶浙东，家娴诗礼，年十九于归朱氏，随夫致棻事翁姑婉顺承欢，甫十年，夫踵姑卒翁衰，子仅三龄，家又极贫，纺绩以备甘旨，越四载翁丧，哀号含殓，必慎必周。教子绍谷自幼以迄成人，总以修己立身勉继书香为最，今其子绍谷以军功授县令迎母来署，时时勉以清正爱民，己独长斋一室，履不逾梱。处家则祭祀必虔，待人则宽和兼至。计自二十九岁夫卒，现年六十五岁，守节三十七年，以子绍谷官覃恩封太恭人，年例已符，职等与其子绍谷同乡同官，闻见真确，谨联名请旌节孝等情前来。臣复查无异。除饬取事实册结另行送部外，相应请旨，敕部照例议给旌表，并准建坊以彰节孝之处，出自鸿慈。理合附片具奏，伏乞圣鉴训示。谨奏。

224．附录廷寄　直东豫欠解黑龙江俸饷着各饬藩司源源报解等事五月十七日

同治九年五月十七日，准兵部火票递到军机大臣字寄——大学士直隶总督一等毅勇侯曾国藩、山东巡抚丁宝桢、河南巡抚李鹤年：

同治九年五月十六日奉上谕：

前因德英奏请催提各省欠解黑龙江官兵俸饷，当令户部速议具奏。兹据奏称，各省欠解黑龙江官兵俸饷积有一百六十余万之多。现在该处低田被水、牲畜损伤，官兵困苦万分，需饷孔急，拟在长芦盐课积欠内提银五万两，山东地丁积欠内提银十万两，河南地丁积欠内提银十万两，直隶旗租积欠内提银五万两，请饬筹解等语。着曾国藩、丁宝桢、李鹤年按照该部奏拨数目，督饬各该藩司赶紧拨解。曾国藩并饬长芦运司如数筹拨，毋得迁延贻误。至本年黑龙江俸饷前经户部指拨直隶、山东、河南及长芦盐课共银二十三万五千两，并着各照拨定数目源源报解，将此由四百里各谕令知之。钦此。

遵旨寄信前来。

225．附录廷寄　直东交界屡有路劫着各饬属密拿等事五月十八日

同治九年五月十八日，准兵部火票递到军机大臣字寄——

同治九年五月十七日奉上谕：

鸿胪寺少卿张绪楷奏，直东骑马贼匪根株未尽，屡有路劫之案，地方官讳匿不报。现当天气亢旱，恐该匪徒煽惑饥民滋扰，请饬查拿等语。直隶、山东交界处所骑马贼匪不时出没，危害地方，现在雨泽愆期，人心不免浮动，恐该匪等勾结无赖游民，乘机滋事，不可不预为防范，着曾国藩、丁宝桢各派妥员会同地方官不分畛域一体认真缉拿，消患未萌。并着饬令各该地方遇有抢劫之案，立即严密查拿，毋令匪徒漏网，倘敢讳匿不报，即行严参惩办。将此各谕令知之。钦此。

遵旨寄信前来。

226．筹议拨兵热河以固边防折 ⁽¹⁾ 五月初十日

奏为筹议边防，拨兵驻练，以清盗薮而靖地方，恭折会奏，仰祈圣鉴事。

窃照热河所属地方，接壤朔漠，地处荒裔，习俗强悍，有司管辖非易，而朝阳一属为尤甚。自咸丰十一年、同治四年贼匪两次嘨聚，民情尤为浮动。现在伏莽尚多，犷徒伙集。奴才库克吉泰到任以来，历次接见该管道、府，询悉地方情形，欲加整顿，当自朝阳入手，仍须示以兵威，然后裁以理法，使匪徒知所戒惧，地方官亦可展其所长。惟经费艰难，无力招募。当经奴才库克吉泰拟由古北口练军内调兵二百名，赴朝阳驻练。函经臣曾国藩、奴才傅振邦，以查得古北口练军虽有二千名，第该处距朝阳较远，拨兵远戍，势须往返换防，彼此交代，日路日多，操防日少，于镇压地方仍难得力。现在往返熟商，拟即就近在于河屯协拨兵一百名，八沟营拨兵一百名，由奴才库克吉泰派员管带训练，以资镇慑。至欲营兵之得力，不能不议加口粮。应仿照练军之例，除本营底饷外，每兵月加饷银二两四钱，即由省城练军局拨解给发。似此通融办理，该处得驻防足恃之兵，设有贼踪亦易于剿捕，庶盗薮可清而地方可期安谧。将来如设有大股盗匪肆行滋扰，由奴才傅振邦亲统古北练军大队前往会剿。除札饬河屯、八沟二协营遵照拣选年力精壮兵丁二百名，派员管领，配带器械及火药铅丸，带赴朝阳县择要常川驻扎，训练成军，以期有备无患。所需饷银，由臣曾国藩札饬练军局拨发给领。谨合词恭折会奏。

再，此折系奴才库克吉泰主稿，合并陈明，伏乞皇太后、皇上圣鉴。谨奏。

同治九年五月十五日军机大臣奉旨：“所拨河屯、八沟营兵，即着库克吉泰派员管带，认真训练，择要驻扎，以资巡缉，不得有名无实。”钦此。

————————————————————

(1)  此折与库克吉泰、傅振邦会衔具奏，据台湾“故宫博物院”《先正曾国藩文献汇编》补入。日期为具奏之日。

227．附陈拨兵阿尔泰军台等处防剿情由片 ⁽¹⁾ 五月初十日

再，奴才两次接准察哈尔都统飞咨，阿尔泰军台第二十七站，察哈尔额固德巴雅尔及库克额尔济等处，均有马贼数百窜入，抢掠焚杀，旋即向北窜逸，并讯据生获被胁民人供称，此股回匪系由甘窜出，沿边滋扰。又因库伦丰富，欲去抢夺等供。已调察哈尔马队驰往军台，一路防剿各等因。除奏明外，咨令饬属一体遵照前来。奴才伏查伦东距多伦诺尔二千余里，该处富甲边外，贼匪势所垂涎。而热河所属围场及丰宁县大阁儿司等处，均与多伦诺尔壤地相接，游牧地势平坦，贼踪飘忽，易于骋驰。是库伦一有警信，则多伦诺尔即形吃重。奴才现已飞饬围场总管及卓索图、昭乌达两盟，并丰宁县等处备兵齐团，一面各派妥实兵役分投确探驰报。倘该股匪如果扰及库伦，奴才即当酌度情形，视贼势之重轻，定兵数之多寡，调赴交界内外，择要扼扎，相机剿堵，免致蔓延。第满、蒙官兵一经征调，即须经费，而热河道库并无存款。俟奴才与该道酌量缓急，筹有可指之项，再行奏请拨解。所有回股窜扰军台，现饬热河所属一律防范缘由，理合附片具陈，伏乞皇太后、皇上圣鉴训示。谨奏。

同治九年五月十五日军机大臣奉旨：“前据文盛奏，赛音诺彦部落迤西现无贼踪，但边外各游牧地势平坦，难保不复图窜扰，着库克吉泰随时侦探，酌量缓急情形妥筹防范。”钦此。

————————————————————

(1)  据台湾“故宫博物院”《先正曾国藩文献汇编》补入。日期为具奏之日。

228．病尚未痊请续假一月折五月二十二日

奏为微臣病尚未痊，续请赏假调理，恭折仰祈圣鉴事。

窃臣于四月二十一日因病请假，奉上谕：“曾国藩着赏假一月安心调理。”钦此。匝月以来，服药医治，眩晕之疾十愈其八。惟医家补阴多用清润之剂，遂致脾胃受伤，饮食减少，精神困倦不能自持。医云衰年气体已亏不任偏补，现宜少进药饵，专意静摄，庶可渐望痊除。臣右目无光，系属根本之病，一时固难速痊，然医家皆言其源由于焦劳过度，与眩晕同为肝家之病，法宜滋补肝肾，一面息心静养，扫除一切焦虑，庶眩晕可净绝根株，而目病亦渐有转机。合无仰恳天恩，续假一月，俾得认真调理。现在天时久旱，节交夏至，秋禾迄未播种，合省官民远近皇皇。但令臣病稍可支持，即当销假视事，上分宵旰之忧，不敢稍犯安逸。所有微臣病尚未痊，续行请假缘由，理合恭折具陈，伏乞皇太后、皇上圣鉴训示。谨奏。

229．畿南七属县赈恤用过银两请免报销折五月二十二日

奏为畿南赈贷办完，各县赔累已甚，恳恩请免造销以示体恤，恭折具奏，仰祈圣鉴事。

窃查直隶上年灾歉，以畿南之肥乡、广平、成安、邯郸、永年、大名、元城等七县为最重，经臣酌拟寓赈于贷之法，奏恳天恩，准于天津存储练饷现钱项下拨制钱十万串，由天津运至大名交升任臬司钱鼎铭经理。因恐水运迟滞，并恐原请钱项不敷，饬在运库由邯郸等处引地存储标银内暂先借银一万五千两，委员汇兑解交以备散放。又，由省派委刑部员外郎陈兰彬、准补大名府知府李兴锐、候补知县王福谦、候选知县唐焕章等前往办理。该臬司钱鼎铭会同委员等酌拟条款章程，查清极贫户口，刊刷贷票，大口定以制钱一千文，小口减半，饬发填写。旋据津局委员先后解到盐平银一万五千两，制钱十万串至大名河干，该臬司亲身前往照料，派发肥乡县制钱二万七千七百九十二串，广平县一万八千串，成安县一万六千串，邯郸县五百六十二串五百文，又银四千两，永年县六千七百串五百文，大名县一万八千三十五串五百文，元城县一万二千二百六十六串二百文，又发迎护钱船及各县运钱车价厂局薪水费用等项共银二千九百二十两零七钱七厘三毫，统计除支尚余制钱六百四十三千三百文，盐平银八千零七十九两二钱九分二厘七毫，现存大名道库。

此次寓赈于贷，该臬司会督印委各员首在稽查侵冒，严绝遗滥，务令穷民得沾实惠，款项不稍虚糜。各印委等均尚不惮辛劳，偕同绅董悉心经理，各县应赈之户挨次逐一编查，所赈之钱按村逐一榜示，胥役绝无干预，妇孺咸得周知。散放事毕，臣即撰拟钦奉恩旨，概予蠲免，毋须缴还，告示饬发张贴晓谕，灾区百姓莫不欢欣鼓舞，感颂皇仁。所有用过数目，各县亦均已据实开列清单呈报在案。

惟查向来办理赈务，例应由藩司造册报部，此次奏足办赈，与部章多有未符。如定例加赈月数视被灾分数为准，而极贫次贫加赈月数又复不等。此次复查情形不尽以州县所报分数为定，又系专赈极贫酌放两月，此不合部章之一端也。定例被灾五分，准借来春口粮，此次借贷之法不问被灾分数，又名虽借贷实乃赈恤，秋收之后并不责还，此又不合部章之一端也。定例应赈米数，大口日给米五合，小口二合五勺，折给米价各省不等，直隶每米一石定价银一两二钱，照章扣算，大口每名每月合银一钱八分，小口减半，小建仍复扣除。此次酌赈两月，大口给制钱一千文，小口半之，贫民所得较优，此又不合部章之一端也。此外各乡各村选用乡董酌给盘费，系属部章所无，而向例所有每厂跟役斗级各名目，又系此次办赈所无。种种难符定例之处，去年十二月酌拟办法之奏，均经预为陈明，惟放赈钱数及办赈经费其时尚未酌定，是以未经预奏。

现在办法既系变通旧章，正委各员皆属廉慎，将事奏拨款项皆系涓滴到民，略无丝毫朦混，且各县下乡盘费及设局之用，均经饬令自行捐办；其实系无力垫办者，始准酌量开报。各属赔累已多，若令遵照定例造册报销，恐部中仍执旧章驳斥转多，窒碍难行，而详司达部节节需费，州县难于措办，是民之受惠者甚微，而官之受累者已巨等情，据该臬司钱鼎铭详请奏咨前来。臣查该臬司所详均属实在情形，合无仰恳天恩，俯念此次赈贷系变通旧章办理，实惠及民，毫无朦混，各该县赔累已甚，应请敕部准免造册报销以示体恤。除将拨借运库银两准由应解复价且饷内拨抵，并将余存道库钱文暂存大名听拨，余存银两解还省城外，是否有当，理合恭折具奏，伏乞皇太后、皇上圣鉴训示。谨奏。

230．永定河历次漫口办工出力员弁请奖折五月二十二日

奏为查明永定河迭办大工员弁，遵旨择尤汇保，恳恩给奖以昭激劝，恭折奏祈圣鉴事。

窃照永定河因款减料昂、办工掣肘，以致上下游南北两岸连次失事，经前督臣及臣先后奏参，并请帑堵筑完固，其在事出力员弁，两次奏奉谕旨，准其择尤酌保，由部恭录咨行，均经转行遵照在案。兹据前任永定河道徐继、前署永定河道蒋春元禀称，同治八年春间，派办南上漫口大工并南四南七等工，已据大小印委员弁抢筑稳固，正拟遵旨保奖间，适下游北四下汛又报漫溢，即将保案停搁，嗣于九十月间北四下汛大工办完，续有在事出力人员既蒙恩旨准奖，自应并归一案奏保，俾免遗滥。惟念历办大工文员督做堤坝埽段，采办正杂料物，收管秸土，挑挖引河及下口中洪补还堤埝，添办工程，支发钱粮，催趱力作，弹压民夫，盘诘奸宄，掌坝随坝，总理分理，一一俱有专司。而捆埽进占责成武弁，非百数十员不敷差委，除分派本河工员外，禀调顺天府厅县并候补候选人员酌委任事。各该员弁自春徂冬，跋涉泥途，均能力除积习，兼任劳怨。伏维永定河为神京襟带，其流挟沙带泥与东河情形相埒，且抢堵时迭出奇险，该员等废寝忘餐，竭力抢护，卒能修筑稳固，实属著有微劳，谨将两案汇保开具衔名清折禀请核奏前来。臣查照近年部议奖励新章，再三核对，大加删减，不敢稍涉冒滥，理合汇开清单恭呈御览，可否恳恩照拟给奖，出自逾格鸿慈。所有永定河大工出力员弁汇案请奖缘由，理合恭折具奏，伏乞皇太后、皇上圣鉴训示。谨奏。

附清单

谨将永定河上年节次办工尤为出力员弁分别请予奖励，汇开清折，恭呈御览。

计开：

道衔尽先补用知府石景山、同知王茂壎、候补知府南路同知萧履中，候补知府西路同知邹在人。以上三〔四〕员，迭办工或掌理两坝，或督催引河，始终勤廉，备历艰险，请俟补知府缺后以道员用。

同知衔河工大挑知县兼署南岸同知借补南上汛霸州州同王养寿、升用知县南三工涿州州判岳奎龄、候选州同谢政贤，候补县丞孙国培、河工候补县丞王仁宝。该员等历办大工，或管埋坝埽，或挑挖河头，实心实力，履危蹈险，为办工不可多得之员。王养寿请赏戴花翎，陈赞清请赏加知府衔，岳奎龄请赏加同知衔，谢政贤请加五品衔并给予五品封典，孙国培请仍以县丞留于北河先尽班补用，王仁宝请赏戴蓝翎。

知州用候补知县南四工固安县县丞李传馨、同知衔候选知县新雄县丞乌应昌、河工候补县丞叶昌绪、河工候补县丞任兰馥、河工候补主簿孙钊、河工候补主簿支兆熊、河工候补主簿张熊相、固安县典史陈炳杰。以上八员，或挑挖引河，或督筑堤坝，或弹压巡查，均能切实认真，勤奋异常。李传馨请加运同衔，乌应昌请遇有治河知县缺出在任尽先升用，叶昌绪、任兰馥请俟补缺后以知县用，孙钊、支兆熊、张熊相等三员均请俟补缺后以州判用，陈炳杰请以河工主簿在任升用。

候选同知王之春、候选主事蒋休嘉、候选州同黄士廉。以上三员，熟悉河务，迭次调赴办工经理大坝土埽，廉勤异常。王之春请加知府衔，蒋休嘉、黄士廉等二员均请加五品衔，并均照衔赏给封典。

运同衔候补知县汪枚、升用知县南二工良乡县县丞于汉清、尽先选用从九品曾文煜。以上三员，或挑挖引河，或采办料物、收放土方，均能不避艰辛。汪枚请给予随带加二级，于汉清请加五品衔，曾文煜请赏给五品顶戴。

六品顶戴书吏沈舜臣。该书吏随办文案，倍著辛勤，请以从九品不论双单月遇缺尽先前即选。

副将衔尽先补用参将前署河营都司董家祥、尽先补用游击前署河营都司吴凤标、副将衔尽先补用游击邓业良。该员等在工，或挑河筑坝捆埽进占，或随同督催验收，实心实力，不辞劳瘁。董家祥请俟补缺后以副将用，吴凤标请加二级并照加级赏给二品封典，邓业良请赏给二品封典。

兼署都司署守备南岸千总李柯、署协备北岸千总蔡铎、补用都司王佐清、尽先补用守备蒋庆云。该弁等或分管两坝，或挑挖河头，均能履涉泥涂，备历艰险。李柯、蔡铎均请以守备在任候补，王佐清请俟补缺后以游击用，蒋庆云请俟补缺后以都司用。

231．候补道蒋春元请加封典片五月二十二日

再，查候补道蒋春元，上年在署永定河道任内，节次办理大工，实心实力，敬慎廉勤，抢办合龙，备历艰险，现在既将在事出力员弁遵旨择尤酌保，因查二品顶戴按察使衔前署永定河道蒋春元已请过二品封典，无可加奖，合无仰恳天恩，准将该署河道蒋春元赏加三级，给予三代一品封典，出自鸿慈。理合附片陈请，伏乞圣鉴。谨奏。

232．试用道景观期满甄别折五月二十二日

奏为道员试用期满，循例甄别，恭折具奏，仰祈圣鉴事。

窃照捐纳道员分发到省，试用一年期满，例应察看才具，分别堪胜繁简专折具奏。兹据布政使卢定勋、按察使张树声会详，试用道景观年五十三岁，镶白旗满洲明濬佐领下人，由附监生遵筹饷事例报捐员外郎，签分吏部捐升郎中，签分工部补授屯田司郎中，派兼清档房行走，简放盛京户部银库掌关防郎中。同治二年改捐双月道员。三年京察二等，是年四月赴部候选。七年捐足三班指省分发试用引见，奉旨：“着发往直隶以道员试用。”钦此。八年二月二十日在部领照，是年三月十七日到省，应以八年四月初十日照限限满之日起，扣至九年四月初十日试用一年期满，呈请甄别具奏前来。臣查该道景观谨饬详慎，临事不苟，堪胜简缺道员之任，俟有应补缺出照例序补。所有循例甄别缘由，理合恭折具奏，伏乞皇太后、皇上圣鉴。谨奏。

233．南乐县刘赓年与灵寿县张连瑞对调折五月二十二日

奏为知县人地未宜拣选对调以资治理，恭折奏祈圣鉴事。

窃查州县为亲民之官，责任极重，必须人地相宜，方足以资治理。兹查直隶大名府属之南乐县知县一缺，地虽简僻而界连豫、东，民情刁悍，为贼匪出没之区，且值频年灾荒，治理更多棘手。现任知县刘赓年，年五十三岁，云南景东厅举人，奉文截取引见，奉旨以知县用，选授今职。于同治七年八月二十二日到任，虽办理地方事宜尚无贻误，惟与此缺人地不甚相宜，自应酌量改调。兹据布政使卢定勋、按察使张树声查有灵寿县知县张连瑞，才识明练，用事实心，堪与刘赓年对调会详请奏前来。

臣查张连瑞年五十一岁，系广西北流县人，由己酉拔贡中式本科本省举人，同治元年壬戌科会试后大挑一等，引见奉旨：“以知县用。”钦此。是年五月二十四日到省，五年因署理东明县任内两次力守危城出力保奏，奉旨着以本班遇缺尽先补用，并赏加同知衔，题署今职。奉部复准于六年十一月初六日到任，八年八月十七日奉准部复准其实授。该员才稳识优，治事勤慎，以之调补南乐县知县，实堪胜任，其所遗灵寿县知县员缺即请以刘赓年调补，亦能治理裕如。似此一转移间，俾人地各得其宜，实于地方有裨。如蒙俞允，该员等均系选缺知县互相对调，衔缺相当，毋庸送部引见。除将张连瑞参罚案件及罚俸银数清折咨部外，理合恭折具奏，伏乞皇太后、皇上圣鉴，敕部议复施行。

再，该员张连瑞系属初调，任内一切因公处分例免核计，且任内并无承审积承缉盗案，经征钱粮，已起降革参限及展参处分，其应完罚俸银两俟提解到日另行销案，合并陈明。谨奏。

234．天津县典史张秉鉴改名朦捐一案据实拟结折五月二十二日

奏为审明家丁朦捐被讦，复行捏控反噬，不候质讯，畏罪潜逃，照例立案不行，恭折奏祈圣鉴事。

窃查天津县典史张秉鉴，前据河工候补州判曹澍查明，系伊胞兄家丁改名朦捐，禀由天津府道咨司，详经前督臣刘长佑奏奉谕旨革职，提省发委保定府讯办。嗣据该府恩福以前在天津府任内禀请参办，系属原揭之员，例应回避声明。天津道周家勋并非原揭之员，无所用其回护，详经饬委提道审办。兹据天津道周家勋审明，咨由藩司卢定勋、臬司张树声会详请奏前来。

臣查张秉鉴即张铭，籍隶湖北江夏县，系河工候补州判曹澍之分居胞兄山西监掣同知曹芳溢家丁，前在祁县任内派管签押。咸丰九年，张铭改名张秉鉴，冒籍山西猗氏县，朦捐选授天津县典史，该管前任天津县杨国杞、天津府恩福、前道李同文均不知其根由，旋经风闻，因无实据，未便冒昧，禀办时经李同文饬令府县互相访察。适值曹澍因丁母忧，由四川奔丧抵津，张秉鉴再三恳其容隐，曹澍因在服中未便具禀，当令自退保全，免人禀讦。嗣曹澍服阕回直后，因事禀明藩司，赴津见张秉鉴未退，即赴县具禀检举。据天津县知县杨国杞禀由天津府道咨会藩、臬两司，详经前督臣刘长佑将该曲史奏奉谕旨革职，提省发交保定府审办。该典史张秉鉴即以并无违例冒捐，系被曹澍挟嫌诬告等词赴府具诉，前升府费学曾详请饬调曹澍质讯未到，讵张秉鉴潜逃回津至曹澍寓所寻衅，经曹澍扭获欲行送县，被张秉鉴抱告倪福继子仙洲打脱逃逸。曹澍禀经天津县差拿无踪，赴保定府禀明前情。费学曾分札查拿并详请咨行饬缉，未及获案卸事，恩福到任查卷差拿无获。因张秉鉴获案无期，其禀讦曹澍情节本可照例立案不行，惟系该府前在天津府禀揭之员例应回避，详蒙移道饬府取具曹澍供结，坚称张秉鉴实系伊分居胞兄曹芳溢家丁，并无挟嫌诬告。前道李同文并该道周家勋确切查察，亦无徇隐情事，似无遁饰。复查知县补用河工候补州判曹澍具禀，天津县典史张秉鉴以家丁朦捐职官等情之处，现今查讯明确，张秉鉴实系该州判曹澍分居胞兄家丁张铭更名改籍朦捐，该州判并无挟嫌诬告情事，取有该州判切实供结，其前次遇见张秉鉴因在服中未便具禀，当令自退保全，迨见张秉鉴未退即行据实禀办，并无不合，应免置议。前道李同文于张秉鉴朦捐之处，前因查无实据，当饬府县互相访查，旋经该府县禀讦即行据实详参，并无徇隐情事，亦毋庸议。已革天津县典史张秉鉴即张铭，以曹姓家丁朦捐官职，迨经河工候补州判曹澍禀举，复敢挟嫌捏控，又不在省候质，先自潜逃，其为情虚反噬畏罪逃避，毫无疑义，应照例立案不行。除仍饬严缉该逃犯张秉鉴即张铭务获究报并将送到甘结送部外，理合恭折具奏，伏乞皇太后、皇上圣鉴，敕部立案施行。谨奏。

235．已革喜峰路都司李振海疑窃致卖骡人投井身死一案拟结折五月二十二日

奏为审明都司疑窃致毙人命，按律定拟，恭折具奏，仰祈圣鉴事。

窃查迁安县三屯营喜峰路都司李振海，疑窃将卖骡人看守盘诘，致令乘间投井身死、弃尸不失等情一案，因该都司供词狡展，奏请革职，提省审办。奉旨：“着先行革职严讯，该部知道。”钦此。钦遵行司委员守提人卷来省，饬发保定府严行审讯去后。兹据保定府知府恩福审明拟议，解由臬司张树声复审照拟解勘前来。臣亲提研鞫。

缘李振海籍隶景州，由军功历保荐升都司，补授三屯营喜峰路都司，于同治五年十月任事，因有义子于恒玉别无事业，令在迁安县属潵河桥开设高升店生理，在逃之石洛四亦出本入伙为掌柜。李振海时赴该店查帐照料。七年九月初六日，李振海带同兵丁白占奎即纳钦赴三屯营游击衙门面禀公事，道经该店住宿。傍晚时分，有不知姓名卖骡人牵一青色骡头进店投宿。李振海听其口音不对，行迹可疑，当向盘问骡头来历，卖骡人先称买自他人，后复改说己物，八岁口齿。是日于恒玉并未在店，李振海即令石洛四及店伙刘司傅看视骡头口齿，或谓八岁，或称四岁口齿。李振海自行查看，因天色已晚，骡复蹬踢，亦未看清。即以骡头口齿既然不符，恐是窃赃，令石洛四等将卖人看守，不准出店，俟来日送县讯究。是夜店客宿静，掌灶之古琴曾见卖骡人只在院内行走，石洛四等均因店门关闭谅难走脱，与古琴等亦各睡歇，讵卖骡人畏累愁急，乘间投入店内井中被淹身死。次早石洛四等因找卖骡人不见，意其越墙而逸，李振海遣白占奎骑马追寻无踪。是日适有匠人朱玉春、杨二闻修理店房，赴井汲水见尸，经石洛四认系卖骡人尸身，即向李振海述知，并以不如夜静将尸移弃河内之言向商，李振海畏累应允，并嘱石洛四妥为办理。是夜石洛四央令朱玉春、杨二闻、刘司傅将尸捞出，用席片包裹绳捆。李振海因朱玉春等未肯抬走，许给钱文。石洛四即与朱玉春、杨二闻、刘司傅将尸抬弃距桥二里许之滦河水中并用石块压下尸身，回向李振海告知情由，李振海给与朱玉春、杨二闻每人制钱一千文而散。至初八日早李振海因卖骡人所遗骡头在店虑人看破，令白占奎送回署中，白占奎有事未行，转交素识之该口巡检衙门弓兵萧玉升捎带回署。萧玉升不知前情，将骡带至都司署中，交与兵丁曹德文、杨亮收下。迨李振海回署后，经兵丁人等细查骡头委系八岁口齿，李振海追悔莫及。旋有该处铺户徐洛云索欠，李振海将骡抵偿。先是，石洛四听从李振海主使，将店内井眼填塞，经房主张振吉查知不依争吵。

八年二月，即经该署县彭爵麒访闻，并于是月二十四日经乡保勾长起等见河冰开化浮露尸身，报县验讯，石洛四等见事已败露，即将店房关闭逃逸。该署县查传萧玉升、古琴到案结讯，徐洛云闻知虑恐受累，即将原骡退回，李振海即将己骡换给。因虑原骡在署被人窥破，嘱令于恒玉牵往变卖，讵于恒玉乘骡而逸。及至该县起到徐洛云铺内之骡给与古琴、萧玉升等查认，因毛色相似，辨认未确。差查卖骡人住址姓名，无人出认，禀经批饬将李振海先行撤任提省审办。旋经该县移准该管文游击饬护都司把总孟德派令额外外委张万才，将兵丁白占奎、曹德文、杨亮三名解县提讯，白占奎供词诿卸，议令曹德文、杨亮先释归伍，白占奎解省质讯。张万才闻知，因盘费缺乏，不候回文，即将曹德文、杨亮带回，嘱令白占奎在县候解，白占奎于张万才走后亦即私自潜回。该县因移提白占奎患病未到，先行填格录供通报，并将在案之古琴等解经保定府提讯。因李振海供甚狡展，详经臣奏参革审，并催提未到人证白占奎等。维时孟德差饬目兵往传以据家属告称，白占奎已于六月二十日病故，孟德即行据情转报，该府因犯供狡滑，白占奎为李振海亲随之人，目击其事，系属要证，恐有捏饰，详经饬取供给。嗣据游击文敏转据孟德以查得白占奎逃逸无踪，并非病故，将孟德、张万才撤提来省归案审办。兹据该府恩福提集犯证审明拟议，解由臬司勘转到臣亲提研鞫。据各供晰前情不讳，案无遁饰。

查律载，弃尸水中者杖一百，流三千里，弃而不失者减一等等语。此案已革都司李振海，因听不知姓名卖骡人口音不符，形迹可疑，查看骡头口齿不清，疑系窃贼，令人看守，拟俟次日送县，以至卖骡人畏累愁急，乘间投井身死，事后弃尸河内不失，殊属不法。查已死不知姓名卖骡人，经该县差查并无尸亲出认，虽是窃是良尚难定断，而李振海事后看明骡头八岁口齿，与卖骡人生前所言无异，则卖骡人应以平人论。按寻长疑窃致毙人命，仅止空言查问，死由自尽，罪应满徒。惟该犯李振海身为都司，究有查缉盗贼之责，既讯非有意诬赖，亦无拷缚逼诈情事，核与平人疑窃毙命有间，未便同科。第其与石洛四商同弃尸河内，石洛四现尚在逃，即以所供石洛四以弃尸相商而论，店系该犯所开，且衅由伊肇，则弃尸水中实由该犯主持决计所致，自应按律坐以为首之罪。已革都司李振海除疑窃致毙人命轻罪不议外，应合依弃尸水中者杖一百、流三千里，弃而不失者减一等，律拟杖一百、徒三年，系属都阃武职较崇，应请旨从重发往军台效力赎罪。所供亲老丁单之处，情节较重，不准查办。古琴讯无随同弃尸情事，营兵曹德文、杨亮讯未在场，应与代为捎带骡头并不知情之弓兵萧玉升及事后见尸禀报询非徇匿之乡保等，均免置议。未到人证，免提省累。逸犯石洛四等，饬缉获日另结。把总孟德于兵丁白占奎即纳钦私行逃逸，并不细查，辄据其家属之言具报病故，虽讯无串捏情弊，究属疏忽。额外外委张万才，于奉差押解兵丁白占奎等赴县候解，并不守候回文，辄因盘费用竣先行回营销差，以致白占奎私自走回，虽讯非该外委私带回营，亦有不合，第前因李振海供词狡展，非其亲随之兵丁白占奎到案，难以质证。今案已讯明，白占奎尚非正案有罪之犯。该把总孟德业经文游击棍责示惩，该外委张万才亦系因人连累，均请从宽免议，仍饬分别回任当差。惟该把总孟德前经提臣咨请咨部斥革，自应照案开复，其白占奎名粮仍由该管游击饬查开补，白占奎缉获由营惩处。该县在忠信成铺内起获骡头，现已讯明实系李振海抵换本身之物，饬县发给该铺户具领，其原骡既系李振海交给义子骑逸，应着落李振海先行按值赔缴。尸棺饬县浮埋标记，广召尸亲到案，同追出骡价及遗物认领归葬。除录供咨部并咨明兵部将该把总孟德照案开复外，所有审明拟议缘由，理合恭折具奏，伏乞皇太后、皇上圣鉴，敕部议覆施行。谨奏。

236．第七次续奏永年等县阵亡殉难绅民妇女请恤折五月二十二日

奏为直隶第七案查报各属被害绅民妇女，恳恩交部分别旌恤，以彰忠荩而慰幽魂，恭折奏祈圣鉴事。

窃查同治七年间，捻逆窜扰直境，到处蹂躏，所有在事阵伤亡故绅团妇女，历奉谕旨饬查。旋据各属陆续查报，业经前督臣并臣六次汇奏在案。兹复据永年、清河、献县等县查报阵亡殉难之绅团、民妇人等，详列事实造册呈由总局司道具详请奏前来。臣查各该绅团民妇人等，或临难捐躯，或遇贼戕害，均堪悯恻，第人数繁多，自应分别旌恤，照案办理。兹将例应议恤之阵亡绅董监生高清耀等三十员名，缮具简明清单，恭呈御览。仰恳天恩，敕部赐恤以慰忠魂。其例应议旌之殉难团民张国振等一千五百三十六名，妇女王申氏等六百四口，请旨敕部一并按册予旌，准入各该县总祠、总坊以示褒荣，并将事实名册仍行咨部，不再开单进呈，以归简易。所有续经查报官绅、团民、妇女应行旌恤缘由，理合恭折具奏，伏乞皇太后、皇上圣鉴训示。谨奏。

附清单

谨将直属第七次续报阵亡殉难应恤之官绅人等，缮具清单，恭呈御览。

计开：

监生高清辉、武生王永清、武生张振清、生员安大烈、武生韩文龙、武生韩文良。以上六名，均系永年县人。文生贾俊凯、从九衔孙汝兰、监生石待清、五品蓝翎杨士英。以上四名均系清河县人。监生魏和苓、千总吕镇图、千总路廷枢、武举胡梦龙、监生赵光宗、武生赵腾彪、监生王孟春、监生王玉璞、盐知事杨士贞、文生张对隆、从九秦际云、监生刘宴林、武生李飞鹏、生员鲁树林、监生周照普，生员魏德文、生员张溯源、监生张成龙、生员樊云岚、监生陈纯嘏。以上二十名均系献县人。

237．天津府经历张焯之妻孙氏在籍殉难恳请旌恤片五月二十二日

再，据军需总局司道具详，天津府经历张焯籍隶陕西汉中府西乡县，缘同治元年五月发逆围攻县城，嗣被地雷轰陷，维时其胞兄原任山东高唐州吏目张灼，率领男妇大小十余口同时殉难，业经禀蒙都察院奏奉谕旨旌恤，并奉部复准在案。嗣于二年九月发逆复窜西乡时，该员之妻孙氏骂贼不屈，被害弃尸荒郊，经逃出邻妇传述死情甚惨，遍寻骨殖无存。彼时该员在京候选，未接确信，不敢冒昧呈报。今子女由籍奔赴任所询悉前情，取具同乡官印结造具清册禀呈查办，并请将其胞兄张灼自行捐资建祠，将同时殉难男妇及该员之妻孙氏一并附祀等情，由府呈道咨局核明具详请奏前来。

臣查该经历张焯之妻孙氏，于发逆窜陷城池，竟能捐躯就义，洵属节烈可嘉，合无仰恳天恩俯准，敕部照例旌表。其该员在前殉难之胞兄原任山东高唐州吏目张灼，并准于原籍地方自行捐资建祠，将同时殉难男妇及次年殉节之张孙氏一并附祀以彰忠节而慰幽魂。除册分咨礼、兵二部外，理合附片具陈，伏乞圣鉴训示。谨奏。

238．截击攻爬花城贼匪受伤阵亡之把总张护清请从优议恤片五月二十二日

再，查前准统率沿边马步诸军署宁夏将军金顺咨称，直隶正定镇标右营六品蓝翎尽先把总张护清，于同治八年二月初二日夜，因截击攻爬花马池城贼匪案内受伤阵亡，咨会查照请恤等因。当经行局查议去后。兹据军需总局司道核明详奏前来，臣复查无异。合无仰恳天恩俯准，敕部将把总张护清照阵亡例从优议恤以慰忠魂。理合附片陈明，伏乞圣鉴训示。谨奏。

239．安州等州县同治八年积涝地亩粮赋情形分别豁免减免折五月二十二日

奏为查明安州等州县同治八年积涝大洼地亩粮赋，分别豁减照征，恭折汇奏，仰祈圣鉴事。

窃查安州并安州归并之新安、河间、任县、冀州、南宫、新河、隆平、宁晋、文安、永清、东安、武清、天津等州县，积涝大洼地亩应征粮赋，前于乾隆、嘉庆、道光年间先后钦奉谕旨，每年查勘情形照例办理。历经遵照在案。兹据各州县会同委员确勘，禀经该管道府厅州，呈由藩司卢定勋查明情形分别豁减照征，分详请奏到臣。

该臣查得同治八年各州县积涝大洼地亩，内除河间、冀州、南宫、新河、宁晋、任县、永清、东安、武清、天津等县所种禾稼一律收成，同隆平县王雄庄等十三村庄勘明积水已涸之积涝地亩应征同治八年粮赋均毋庸查办外，惟据勘明安州东北两绽河淤地三百二十八顷七十九亩二分七厘，额征同治八年租银一千二百九十一两八厘，除花户长完银一十两二钱八分该士民情愿毋庸抵作正赋外，其余未完银一千二百八十两七钱二分八厘应请全行豁免。又，隆平县黄家庄等五村庄共民粮地二百四十五顷一十亩六分，虽未积有新水，但系多年积涝之区，又兼土性咸碱，播种禾稼间有秀而不实，收成仍形歉薄，所有额征同治八年无闰粮银八百九十四两七钱九分八厘，应请减免一半银四百四十七两三钱九分九厘。又，文安县苏桥等五十一村庄原额大洼民粮地一千一百八十八顷一十二亩八分六厘，额征同治八年无闰粮银五千七百二十五两四分八厘，内除钦奉恩旨永蠲十分之三，银一千七百一十七两五钱一分四厘四毫外，实应征七成银四千七两五钱三分三厘六毫。因各该村庄前项洼地形如釜底，上年积水未消，早禾难以播种，本年西堤漫溢，洼内水势复长，补种晚禾等项又被淹没颗粒无收，所有额征同治八年前项洼地粮银除永蠲十分之三外，其余应征七成银四千七两五钱三分三厘六毫，应请遵照水大之年全行蠲免例全行蠲免，以上三州县均据印委各员查勘属实，造册送司核明详报前来。臣复核无异。相应查照历届成案，仰恳天恩俯准，将前项应豁应减粮银同随正耗银一体分别豁免减免，减剩银粮仍应照常征收。至各该州县减豁村庄如有花户长完银两，应准划抵同治九年正赋，其应完本节年粮租广恩库租银及出借仓谷等项，并请缓至同治九年秋后启征，以纾民力。除册结送部外，所有查明安州等州县积涝大洼地亩情形分别豁减照征缘由，理合恭折具奏，伏乞皇太后、皇上圣鉴训示。谨奏。

240．附录明谕　安州等州县积涝大洼地地亩允准分别豁免减免事五月二十五日

同治九年五月二十五日，内阁奉上谕：“曾国藩奏，查明积涝大洼地亩应征粮赋，请分别豁免减免一折。直隶安州等州县，同治八年积涝大洼地亩应征粮赋，若令照常征收，民力实有未逮，加恩着照所请，所有安州东北两淀地应征同治八年租银除已完纳外，其未完银一千二百八十两零着全行豁免。隆平黄家庄等五村庄应征同治八年无闰粮银八百九十四两零，着减免一半银四百四十七两零。文安县苏桥等五十一村庄应征同治八年无闰粮银五千七百二十五两零，除永蠲十分之三外，应征七成银四千七两零着全行蠲免。以上应豁应减粮银同随正耗银一体分别豁免减免，减剩粮银仍着照常征收。各该州县减豁村庄如有花户长完银两，准其划抵同治九年正赋。其应完本节年粮租广恩库租银及出借仓谷等项，均着缓至同治九年秋后启征，以纾民力。该督即刊刻誊黄编行晓谕，务使实惠均沾，毋任吏胥舞弊，用副轸念，民依至意。该部知道。”钦此。

241．钦奉谕旨复陈赴津查办夷务折五月二十九日

奏为钦奉谕旨，恭折复陈，仰祈圣鉴事。

窃臣接准军机大臣字寄同治九年五月二十五日奉上谕：“崇厚奏，津郡民人与天主教起衅，现在设法弹压，请派大员来津查办一折。据称天津地方有匪徒迷拐人口，牵涉法国教堂情事，经崇厚与法领事丰大业等约定五月二十三日，令天津道府县带同匪犯武兰珍亲往天主堂面见教士谢福音，并带该犯指勘所历地方房屋与该犯原供不符，亦即带犯而回。旋据教士谢福音至崇厚处商量以后查办之法，商妥去后，是日未刻忽闻有教堂之人与观看之人口角争殴，正在派委武弁前往弹压，法领事丰大业忽来署中，神气凶悍，带有洋枪二杆，后跟一外国人，手执利刃，出言不逊，将洋枪向崇厚施放，幸未被中，该领事将桌上物件信手砍损，咆哮不止。崇厚以其时民情汹汹，恐激成事变，劝令该领事不可出去。丰大业竟飞奔出署。天津县知县在彼弹压，当面劝阻，该领事即对其放枪，将该县知县家人打伤。百姓激于众忿，将该领事群殴致死，并焚毁教堂等处房屋，现在民情稍戢等语。仍着崇厚督同地方文武将该民人等设法开导，妥为弹压，毋令聚众再滋事端。曾国藩病尚未痊，本日已再行赏假一月。惟此案关系紧要，曾国藩精神如可支持，着前赴天津与崇厚悉心会商，妥筹办理。匪徒迷拐人口，挖眼剖心，实属罪无可逭。既据供称牵连教堂之人，如查有实据自应与洋人指证明确，将匪犯按律惩办，以除地方之害。至百姓聚众将该领事殴死，并焚毁教堂，拆毁仁慈堂等处，此风亦不可长，着将为首滋事之人查拿惩办，俾昭公允。地方官如有办理未协之处，亦应一并查明，毋稍回护。曾国藩等务当体察情形，迅速持平办理，以顺舆情而维大局。原折着抄给曾国藩阅看，将此由五百里各密谕知之。”钦此。

臣查各省打毁教堂之案层见迭出，而殴毙领事洋官则为从来未有之事。此次法国领事丰大业以激犯众怒，群殴毙命，案情较为重大。外国于各省教案稍为者，往往挟制多端。如七年扬州、台湾之案，该国均派兵船前往；八年贵州、四川之案，亦带兵船溯江上驶。闻该公使回京之时，颇以携带兵船为得计。此次领事伤毙，该使尤为忿急，其由香港、上海等处调派兵船来津，乃意中之事。惟该使将调兵船必先与总理衙门商论及之，如总理衙门多方劝阻令其不调兵船自为上策，如不能先事阻止，则臣等在津亦必无能阻之势，但立意不欲与之开衅，准情酌理持平结案。彼即调派兵船不过虚疑恫喝之举，无所容其疑惧。现闻罗淑亚声称此案必需请示本国君主，固系张大其事、推波助澜之词，然此等重案，该使未曾经历，其言不敢自主，或亦实情。总此或调派兵船，或请示国主，计该辗转需时，非一两个月间所能速了。目下二者未露端倪，如何办结之法，未暇骤行议及。惟此案起衅之由，系因匪徒迷拐人口，牵涉教堂。昨据天津镇道来牍，武兰珍所供之王三业经弋获，必须讯取确供，武兰珍是否果为王三所使，王三是否果为教堂所养，挖眼剖心之说是否凭空谣传，抑系确有证据。此两者为案中最要之关键。审虚则洋人理直，审实则洋人理曲。即使曲在洋人而公牍亦须浑含出之，外国既毙多命，不肯更认理亏，使在彼有可转圜之地，庶在我不失柔远之道；若其曲不在洋人，则津民为首滋事者尤须严查究惩，推求所以激变之由，底里不能不从此两层悉心研鞠，力求平允，以服中外之心。至传教习教之人伤毙若干，中国外国之人无故被害者若干，皆须切实查明，严拿凶手以惩煽乱之徒，弹压士民以慰各国之意。皆系目前要务，想通商大臣崇厚必能妥为料理。

谕旨饬臣前往，仍谆谆垂询臣病。臣之目疾系属根本之病，将来必须开缺调理，不敢以病躯久居要职。至眩晕新得之症，现已十愈其八，惟脾胃亏弱饮食减少，月余以来在署登阶降阶需人扶掖，因医者言眩晕之症恐一跌辄半身不遂也。此等重要案件臣不敢因病推诿，略加调理，练习行步，数日内稍可支持，即当前赴天津与崇厚悉心商办。其刻下急宜查讯各事，仍一面先派候补道员博多宏武陈重迅速赴津，会同天津道府详讯办理。而法国之在津者丰领事、谢教士既已殴毙，尚无主持之人，各道府趁此时查讯衅端，当易就绪。至该公使将来如何举动，是否调派兵船，臣等随时请旨遵行。所有微臣奉旨饬赴天津缘由，谨缮密折复陈，伏乞皇太后、皇上圣鉴训示。谨奏。

242．附录密谕　天津民人焚毁教堂案关重大着妥商办理等事五月二十六日

同治九年五月二十六日承准军机大臣密寄——大学士直隶总督一等毅勇侯曾国藩、三口通商大臣兵部左侍郎崇厚：

同治九年五月二十五日奉上谕：

崇厚奏，津郡民人与天主教起衅，现在设法弹压，请派大员来津查办一折。据称天津地方有匪徒迷拐人口，牵涉法国教堂情事，经崇厚与法领事丰大业等约定于五月二十三日，令天津道府县带同匪犯武兰珍亲往天主堂面见教士谢福音，并带该犯指勘所历地方房屋与该犯原供不符，亦即带犯而回。旋据教士谢福音至崇厚处商量以后，查办之法商妥去后。是日未刻忽闻教堂之人与观看之人口角争殴，正在派委武弁前往弹压，法领事丰大业忽来署中神气凶悍，带有洋枪二杆，后跟一外国人，手执利刃，出言不逊，将洋枪向崇厚施放，幸未被中。该领事将桌上物件信手砍损，咆哮不止。崇厚以其时民情汹汹，恐激成事变，劝令该领事不可出去，丰大业竟飞奔出署。天津县知县在彼弹压，当面劝阻。该领事即对其放枪，将该县知县家人打伤。百姓激于众忿，将该领事群殴致死，并焚毁教堂等处房屋，现在民情稍戢等语，仍着崇厚督同地方文武将该民人等设法开导，妥为弹压，毋令聚众再滋事端。曾国藩病尚未痊，本日已再行赏假一月，惟此案关系紧要，曾国藩精神如可支持，着前赴天津与崇厚悉心会商，妥筹办理。匪徒迷拐人口，挖眼剖心，实属罪无可逭。既据供称牵连教堂之人，如查有实据，自应与洋人指证明确，将匪犯按律惩办，以除地方之害。至百姓聚众将该领事殴死，并焚毁教堂拆毁仁慈堂等处，此风亦不可长，着将为首滋事之人查拿惩办，俾昭公允。地方官如有办理未协之处，亦应一并查明，毋稍回护。曾国藩务当体察情形，迅速持平办理，以顺舆情而维大局。原折着抄给曾国藩阅看，将此由五百里各密谕知之。钦此。

遵旨寄信前来。

同治九年五月二十五日，内阁奉上谕：“曾国藩着前赴天津查办事件。”钦此。

附录崇厚原折抄件

奴才崇厚跪奏，为津郡民人与天主教起衅争殴，聚众烧毁教堂，杀毙传教洋人，现在设法弹压解散，请饬派地方大吏来津查办，恭折驰奏仰祈圣鉴事。

窃天津一带自入夏以来，亢旱异常，人心不定，民间谣言甚多，有谓用药迷拐幼孩者，有谓义冢内有幼孩尸骨暴露者，有谓暴露之尸均系教堂所弃者，遂有谓天主教挖眼剖心者，纷纷谣传，并无确据。旋经天津府县拿获迷拐幼童之匪徒张拴、郭拐二名，讯明正法。民间迷拐之事愈传愈多，街巷为之不靖。旋经民间拿送教堂教读之沈希宝殴打送官，经天津县刘杰讯明，实系带领学生回家，并非拐带，遂即释放。本月二十日，又有桃花口居民拿送迷拐李所之武兰珍一名，天津县讯出有牵涉教堂之王三等情。于是民情汹汹，闾阎蠢动。经天津道周家勋往晤法国领事官丰大业查问王三之事，该领事亦允为查办。奴才以民心浮动，恐滋事端，当面见丰大业约其眼〔跟〕同地方官讯问犯供以明虚实，并告以民情蠢动，必须确切查明，方免生事。

该领事与其传教士谢福音，约定二十三日巳刻天津道府县押带该犯前赴该堂查看对质。及期，该道周家勋、知府张光藻、知县刘杰带匪犯武兰珍前往面见。教士谢福音亦甚恭顺，指令该犯识认所历之地方房屋。该犯原供有席棚栅栏，而该堂并无所见，该犯亦未能指实，遍传堂中之人，该犯并不认识，无从指证，该道府等遂带犯回署。旋据教士谢福音来奴才署中面商日后办法，以期民教相安。奴才与该教士议明，嗣后堂中如有病故人口，应报明地方官验明跟同掩埋，其堂中读书及收养之人亦应报官任凭查验，以释众疑。该教士均允照办。该教士去后，奴才正拟出示以安民心，未刻忽闻有教堂之人与观看之众闲人口角相争，抛砖殴打，当派武弁前往弹压。适丰大业来署，当即接见，看其神气凶悍，腰间带有洋枪二杆，后跟一外国人，手执利刃飞奔前来。未及进室一见，即口出不逊，告以有话细谈。该领事置若罔闻，随取洋枪当面施放，幸未打中，经人拉住。奴才未便与之相持，暂时退避。该领事进屋将什物信手打破，咆哮不止。奴才忽又出见，当好言告以民情汹涌，街市聚集水火会已有数千人，劝令不可出去，恐有不虞。该领事奋不顾身，云我不畏中国百姓，遂盛气而去。奴才恐致滋事，当派弁随同护送。讵意该领事路遇天津县刘杰自该堂弹压而回，该领事又向其放枪未中，误将刘杰之家人打伤重。百姓瞥见忿怒已极，遂将丰大业群殴毙命。于是传锣聚集各处民人，将该教堂焚烧，并将东门外之仁慈堂焚烧，别处讲书堂亦有拆毁之处，传教习教中外之人均有伤毙。奴才赶即督同地方文武并派队弹压，奈百姓人多势众，顷刻之间杀伤焚毁已经成事，堂中教民亦纷纷逃散。奴才等分投劝解弹压，一面督饬将火扑救以免延烧民房，其焚烧拆毁教堂共几处，伤毙中外教民若干名，札饬天津府县赶紧查明，详细具报此事。初因掩埋幼孩，谣传有挖眼剖心之事，继又因拿获迷拐匪徒供出教堂之人，以致百姓怀疑积忿有激而成，现在妥为开导，众民渐已解散。事关重大，应请饬下直隶总督曾国藩来津确实查办以靖地方。所有民人聚众滋事缘由，理合由驿驰奏，伏乞皇太后、皇上圣鉴。谨奏。

243．附录明谕　崇厚周家勋等未能先事预防以致酿成巨案着先行交部议处五月二十七日

同治九年五月二十七日，内阁奉上谕：“崇厚奏，津郡民教起衅争殴，自请治罪，并将地方官分别严议革职一折。此案天津民人因迷拐幼孩匪徒，有牵涉教堂情事，怀疑起衅，复因法国领事官丰大业在崇厚署中施放洋枪，并向天津县知县放枪，忿激群殴，致将丰大业毙命，并焚毁教堂。崇厚办理通商事务不能绥靖地方，天津道周家勋有表率之责，未能先事预防，天津府知府张光藻、天津县知县刘杰办理不善，以致酿成巨案，均属咎无可辞。崇厚、周家勋、张光藻、刘杰着先行交部分别议处，仍着曾国藩于抵津后确切查明，严参具奏。至迷拐人口匪徒及为首滋事人犯，均着查拿惩办，并着曾国藩会同崇厚彻底根究，秉公办理，毋稍偏徇。”钦此。

244．附录密谕　着曾国藩抵津后就津郡民教构衅情形会商崇厚妥筹商办理五月二十八日

同治九年五月二十八日，承准军机大臣密寄——大学士直隶总督一等毅勇侯曾国藩、三口通商大臣兵部左侍郎崇厚：

同治九年五月二十七日奉上谕：

昨因崇厚奏，津郡民教构衅情形，当经密谕曾国藩前赴天津与崇厚悉心妥筹，持平办理。本日复据崇厚奏，自请治罪，并将天津道府县各官请分别严议革职及查津郡现在情形各折片，已明降谕旨，将崇厚等先行交部分别议处，并令曾国藩于抵津后确查奏参矣。匪徒迷拐人口，本干例禁，挖眼剖心之事，尤属罪无可逭，人所共愤，全赖地方官平日严密稽查，随时拿办。如任民间擅自拿人，实属不成事体，着曾国藩于抵天津后与崇厚体察情形，妥为办理。嗣后遇有此等案件，惟当责成地方官严密拿办，并饬该府县剀切晓谕，不准民间擅自拿人，徒滋纷扰。至百姓殴死领事、焚毁教堂各情，尤宜迅速查明，一面檄饬地方官严缉正凶、弹压滋事人众，毋任再起衅端，以安中外人民之心。原片着抄给曾国藩阅看，将此由五百里各密谕知之。钦此。

遵旨寄信前来。

附录崇厚原片抄件

再，查津郡百姓与天主教起衅之由，实因愚民无知，莠民趁势为乱始而有迷拐人口之谣，于是各处民人率行拿人送交府县，甚至殴打成伤，始行送官，地方官不问由来，即行收讯，于是沿街沿巷百姓拿人之风因此而起，谣言日多酿成巨案。现在众民解散，尚有匪徒以奉官查拿迷拐为名，或以查拿教民为说，有径入人家以查教为名，搜抢并将男妇送官以为得计。津郡五方杂处，人心浮动，岂可为此乱阶，当责成天津府县剀切晓谕众民，不准民间擅自拿人，并派队分投弹压查拿，严行惩办，目下已渐安贴，理合附片陈明，伏乞圣鉴。谨奏。

245．附录明谕　加封邯郸县龙神并书匾额敬谨悬挂事六月初一日

同治九年六月初一日内阁奉上谕：

前因六年间直隶邯郸县龙神庙祈雨灵验，业经降旨加封圣井龙神列入祀典，并令直隶总督查勘庙宇，筹款修整。本年后因京师亢旱，派员迎护铁牌来京供奉都城隍庙，连日甘霖迭霈，优渥均沾，灵贶频昭，实深寅感，着再加封灵应圣井龙神，仍着曾国藩饬属查明邯郸县庙宇是否业已兴修，如尚未开工，即行赶紧兴办，并着南书房翰林恭书匾额一方，交曾国藩祗领敬谨悬挂，以答神庥。钦此。

246．恭报启程赴天津日期折六月初七日

奏为遵旨前赴天津恭报起程日期，仰祈圣鉴事。

窃臣于五月二十九日复陈赴津查办一折，奉上谕：“曾国藩眩晕之症，现已十愈其八，日内如可支持，即着前赴天津会同崇厚悉心商办。”等因。钦此。数日以来。在署练习行步。登阶降阶，不令左右扶掖。虽饮食尚未复常，而两足渐觉有力，已于本月初六日自省启行。谕旨饬查各节，容俟抵津后与崇厚面商妥办。其伤毙人口，据天津县知县禀报，已获尸具妥为棺敛者，法国十三人，俄商三人，其余尚未查确。其焚毁房屋，据天津县知县禀报，法国教堂一处，公馆一处，仁慈堂一处，洋行一处，又误毁英国讲书堂四处，美国讲书堂二处。臣与崇厚往返函商，拟先将俄国误伤之人及英美误毁之讲堂，速为料理，应赔偿者先与赔偿，不与法国一并议结，以免歧混。此议能否办到，现尚未敢预期。至教堂牵涉迷拐之案，讯供虽稍有端倪，尚未能确指证据。天津倡首滋事之众，弹压虽渐就安戢，然而未敢查拿正凶，二者查办之要莫大于此，而棘手之处亦在于此。臣智虑短浅，此次赴津，深惧措置乖方，失机偾事。除俟到津后随时奏明请旨遵行外，所有起程日期恭折由驿驰报，伏乞皇太后、皇上圣鉴训示。谨奏。

247．奏陈天津海防局收支各款报销折 ⁽¹⁾ 六月十六日

奏为查明天津海防局收支各款，分造清册，请旨敕部核销，恭折会陈，仰祈圣鉴事。

窃照津郡办理海防，应需旗、绿各营马步官兵水师勇队饷干银两，向在于盐斤复价洋药厘捐、天津关洋税、东海关协饷、宁河县厘捐等项动拨。嗣因调赴归绥洋枪炮队，直字营马勇应需饷干，按月由天津拨解。复在于长芦盐课、湖北协饷、天津关常税并天津道征收海税项下随时动支。按照海防章程，撙节支放。所有同治七年正月初一日起至十二月三十日止收支款目，业经造册，详经臣崇厚会同督臣曾国藩核明，奏请准销在案。

兹查奉拨洋枪炮队官兵驰赴归绥调差，尚未撤回，应需饷干等饷，遵奉寄谕，按月由津筹办。嗣于八年三月间奏明酌裁勇队，以节经费。提督刘景芳所部景字营步勇全行裁撤，仍酌留奋勇出力之勇丁四十名，随同直字营马勇认真巡缉。都司刘凤鸣等十员弁，随营差遣。又酌裁洋炮队勇丁一百名。至津郡水师炮船，经总兵陈济清将原有长龙坐船二只照旧饬派弁勇，妥为驾驶。其由两海水师拨留之长龙八只，每船酌留掌舵炮勇各四名；舢舨船十只，每船酌留掌舵各二名。其余水勇，概行遣撤。仍留原带水师之营、哨各官，在运河一带停泊，随时油艌刷洗，以资坚固。

云字营马勇原练四哨，饬由总兵陈济清将勇丁、马匹疲瘦者裁撤二哨。其带队得力之哨官、队官，即匀派所留二哨队内，借资巡缉。又，酌留大沽水师炮船即在大沽营内挑选熟习水性兵丁，分拨驾驶，并不另给口分。饬令副将张秉铎将各船起岸大修，添制绳缆、帐房、号衣、旗帜、篙桨等项，嗣后油艌小修，自五月为始，每月照章发给公费银一百五十两。

其威远马队习练有成，奉调回京，在于津郡现练枪兵，择其年力精壮者，先行挑出数十名，改练马队，并酌留京营官弁数员，以资教练。前赴烟台驻扎之通、永枪队、天津炮队官兵，于八月间奉调回津，应需饷银由局照章接支。提督刘景芳所部直字营马勇，先经改派总兵陈济清接统，嗣于十月间钦遵谕旨，檄令提督刘景芳统带赴绥，所需饷干，按月筹款给发，并以此项马队原系分布津南一带巡缉马贼枭匪，现在全队调赴归绥，该处空虚，总兵陈济清原部云字营马勇一百余员，不敷分布，饬令添募马勇三百名分为两营，派委妥员带赴青、静、沧、盐分布巡缉。每月应给饷干公费等项，查照直字营马勇章程发给。其修补大沽南北两岸炮台、围墙、连房，修艌大沽水师炮船，并分给与威远马队、枪炮队，改练马队，水师炮船公费及大沽炮台演炮经费，出师军火，长车雇价，均系随时奏明办理。先后奉准部咨，仍归海防造报。

嗣奉兵部议驳，津防长车销款，声称七年奏定章程，已裁革长车名目。八年以后，既无所谓长车，更何所谓行坐。嗣后报销，应令严饬照章办理，勿再朦混滋弊等语。

查调赴归绥洋枪炮队、直字营马勇、云字营巡防马队，随带军火、长车应需雇价银两，均系查照奏定章程，按月发交各该营随时散放在案。现奉部拨所有各营支过长车价银，业由该局司、道自行筹补，并不动用正项，毋庸造销外，其余海防局收支款目报清日期，并案造具细数清册，由长芦运司恒庆、天津道周家勋，详请奏咨核销前来。臣等逐一复核，计自同治八年正月初一日起至十二月三十日止，共收过盐斤复价洋药厘捐、天津关常洋各税、天津海税、长芦盐课、湖北协饷、东海关协饷、宁河厘捐等项银三十八万五千二百二十两一钱三分七厘三毫四丝一忽，共支过官兵勇队薪水、口粮、俸廉、饷干、盐粮公费，及现任文武各官借支养廉委员薪水、夫勇、渡夫工价米折口粮，看守、药库弁兵薪水口分津贴，威远马队洋枪炮队改练马队，水师炮船公费，大沽炮台演炮经费，兵丁衣帽、战裙、皮衣、价值、棺木，修补大沽南北两岸炮台，修艌大沽水师炮船，添制帐房、号衣、旗帜、锣鼓、篙桨，采买马匹，并外国火药、铜帽、洋枪、洋刀，仿造外国皮马鞍、皮底战靴、脚镫、洋枪，佩带连药铅子，制造帐房、号褂、刀矛、鸟枪、抬枪、火药、铅丸、火绳、炮子、铁豆砂、旗纛、号帽、铁锅、席片、木杆等项，及一切军装器械，运送军火委员盘费，骡脚局书工食、油烛、纸张，租赁民房等项，遵照部定章程，应请户部核销银三十五万三千八百三十七两五钱一分四厘三毫七丝二忽六微，应请工部核销银四万七千五百三十六两八钱三分八厘八毫一丝九忽二微。二共应销银四十万一千三百七十四两三钱五分三厘一毫九丝一忽八微。内除本案内扣收平余银九百三十一两一钱六厘二毫一丝五忽三微，尽数动支外，计不敷银一万五千二百二十三两一钱九厘六毫三丝五忽五微，均系随时筹款垫支，并承办各员请领未发之款，应俟奉准部复后再行分别办理。除将造到清册分咨户、兵、工三部查照外，理合恭折会奏，伏乞皇太后、皇上圣鉴，敕部核覆施行。

再，天津芦团练勇需用口粮、军火，向于义馆厘捐项下动支，已由天津府造具清册另案请销，合并声明。谨奏。

同治九年六月十九日军机大臣奉旨：“该部议奏。”钦此。

————————————————————

(1)  此折与崇厚会衔具奏，据台湾“故宫博物院”《先正曾国藩文献汇编》补入。日期为具奏之日。

248．永定河南岸五工漫口分别参办并自请议处折六月十八日

奏为永定河南岸五工漫口，分别参办并请旨将臣交部议处，恭折仰祈圣鉴事。

臣于本年六月十二日，在天津差次接据永定河道李朝仪禀称，六月初七、八等日各汛迭报，长水南三工之六号、十四号，南四工之九号、十二、十八等号，同时水上埽面各扫蛰动，均形危险。该道督饬厅汛各员分投抢护，始得渐臻稳实，因南五工报到十七号情形尤重，当即驰往督办。途次接据三角淀通判朱津禀报，南五工十七号于初八日夜水涨溜急，埽段走失，汕刷堤身间断漫水情形十分吃重，当饬汛员弁兵多集村民，跑买土料，加高子埝，一面挂柳卷由多方抢护。不意初九日午时水势续涨不止，狂风大作，骇浪腾空，越过埝顶，刷开口门十余丈，实属措手不及，理合据实禀报。该道当即驰往十七号查看，犹冀以人力回天，无如漫口业经夺溜口门刷至二十余丈，无可挽救，现已购备料物盘筑裹头以防续塌等情，禀请参奏前来。

臣查永定河废弛已久，底高堤薄，上年奏请分年疏浚，期以数年之后方冀稍有补救，现甫挑浚数处全河中泓仍未一律深通，此堵彼决，在在堪虞，本年疏浚下口方在竣工。臣已委派候补道员刘树堂前往验收，乃下口工程甫毕，而南五工十七号遽报漫块。虽由河身过高、堤埝过薄，所有闸坝全行堵坝，大汛陡发，水无所容，而本厅本汛各员究属专司河防，责无可贷。

该道禀内又称三角淀通判朱津驻防南七大坝，连日河水迭涨，南七坝埽吃重，随时督同汛员抢护，未能兼顾，南五险工得信较迟，迨星飞前往则十七号口门已开，抢护不及，情有可原，与寻常疏忽者有间。

臣复查所陈，均属实情，相应请旨将三角淀通判朱津革职留任；其南岸五工永清县县丞徐铨革职，无庸留工，以示严惩；该河道李朝仪统辖全河，疏于防范，惟到任未久，应请革职留任，以观后效。臣督率无方，请旨将臣交部议处。臣现在天津查办要件，不克分身前往，即当饬委妥员驰往查勘，严饬上游各讯加意修防，仍速盘筑裹头以防续塌。所有南五工十七号漫溢缘由，理合恭折具奏，伏乞皇太后、皇上圣鉴训示。谨奏。

249．附录明谕　永定河南岸漫口道厅等官革职留任曾国藩交部议处等事六月二十日

同治九年六月二十日，内阁奉上谕：“曾国藩奏，永定河南岸漫口，分别参办并自请议处一折。此次永定河南岸五工十七号堤埝漫溢，该厅汛各员未能先时抢护平稳，致令续涨夺溜口门刷至二十余丈，实属咎无可辞。三角淀通判朱津因驻防南七大坝，一时未能兼顾，情尚可原，着革职留任。南岸五工永清县县丞徐铨着革职，不准留工。永定河道李朝仪统辖全河，疏于防范，惟到任未久着革职留任，以观后效。曾国藩着交部议处，并着遴委妥员驰往查勘，迅筹办理。该部知道。”钦此。

250．天津道府县各缺拣员署理片六月二十三日

再，天津道、府、县三员俱以办理不善，先行撤任听候查办，所遗各缺亟应简员署理。查有布政司衔记名臬司丁寿昌，在军九年，才优识卓，洞悉戎机，曾在上海与英人巴夏里共事，颇识洋人情伪。捻逆既平，该员还家养母，臣上年招致来直，令其帮统铭军，每引与议事，所筹动中窍要，足以肩荷艰巨。天津道员缺拟以该员署理。三品衔道员用晋州知州马绳武，有肆应之才，又复详慎忠恳，久处天津，熟于中外交涉事件，天津府员缺拟以该员署理。知州衔试用知县萧世本，由翰林散馆到部改捐知县，上年随臣来直察看，该员抗志前哲，有体有用，精明练达，不避险艰，试之盘错之区，必能培养民气，天津县员缺拟以该员署理。目下津郡地方，新出事变，中外猜疑，人心惊惧，臣当饬该员等妥为镇抚，柔远能迩，以期弭患无形。理合附片陈明，伏乞皇太后、皇上圣鉴。谨奏。

251．天津知府张光藻知县刘杰革职请旨交刑部议罪片六月二十三日

再，法国公使罗淑亚以本月十九日到津，臣国藩迎至臣崇厚通商衙门，与该使相见，辞气颇为和婉，但以赔修教堂、埋葬丰领事、将地方官惩究及查办凶手等语为辞。二十日崇厚复至该使公馆，所言与十九日略等。迨至二十一日，该使忽大变声口，闻有照会臣处一牍，语言躁很，挟制多端。二十二日投递到臣。据照会内称不将府县及提督陈国瑞即行抵命，早晚该国水师提督到津，即令其便宜行事等语。臣与崇厚妥筹熟商，该府县等实不应获此重咎，惟该使要求之意甚坚，若无以慰服其心，恐致大局决裂，且地方官事前既疏于防范，事后又不能迅速获犯，其讯办拐匪亦有操之过蹙之处，相应奏明将天津府知府张光藻、天津县知县刘杰二员即行革职，请旨饬交刑部治罪，以示惩儆而维大局。其陈国瑞一员不知法国有何证据，闻该员现在京城，因照复该使将陈国瑞交总理衙门就近查办，其照会及臣照复之件，抄送军机处备查。理合附片陈明，伏乞圣鉴训示。谨奏。

252．附录咨呈军机处咨文　照录与法国驻京公使罗淑亚往来照会三件 ⁽¹⁾ 六月二十三日

咨送事。

窃照本部堂有照录法国罗公使照会，并复该公使照会，应行咨送贵处备查，相应备文咨送。为此咨呈贵处，谨请查照施行。须至咨呈者。计咨送来往照会三件。

一　法国驻京公使罗淑亚致曾国藩照会为照会事。

本月初八日由总理衙门得悉，贵中堂已经起身前往天津。本大臣查贵中堂奉命前往天津查办事件，正法滋事可恶凶犯，因此相应知照贵中堂。现在英国领事官李，暂且署理法国领事官，并所有驻扎津郡之法国总兵美，由本大臣特札该总兵，随同中堂查听，以便节节知照本大臣，得知确实狂悖详细情形。本大臣现据天津来信、来人皆云，天津事起，由该处府、县并火会之匪徒及积惯为恶之混星子等，难分泾渭。因此，本大臣实不能不引请贵中堂筹思，现时所第一切要者，惟有严速正法凶徒，以儆愚顽。一面可免外省再有天津之变，一面可以折服本国之心。因贵中堂身膺钦派，查办天津重案，本大臣亦欲亲赴津郡，以期随事会商。竟俟复文到日，本大臣再为就道可也。为此照会。须至照会者。

二　曾国藩复法国驻京公使罗淑亚照会为照复事。

同治九年六月二十二日，本阁部堂接到贵大臣六月二十一日照会一件。又，六月初九日在京照会一件。查津郡五月二十三日之事，本阁部堂奉命来津查办，查得天津府、县于是日百姓鸣锣聚众，殴毙丰领事，杀教烧堂，未能竭力保护，设法弹压，以致酿成巨案。该府、县办理不善，咎无可辞。但事贵原心，该府、县实无欲伤害外国人民之心，亦毫无主使之迹。提督陈国瑞，本非直省之官。其时由江南进京路过天津，更属事外之人。本阁部堂到津查访是日之事，并无该提督在内，系属讹传。所有办理不善之天津府、县，业经本阁部堂将该员等先行撤任。又，以案情重大，该府、县事先既不能防范，事后又不能速获凶徒，厥罪难宽。一面奏明大皇帝，将该府、县革职，解交刑部治罪。陈国瑞现已在京，本阁部堂咨明总理衙门，就近饬传该提督讯问，另行核办。

至滋事首从人犯，迭经奉旨严拿。本阁部堂以民情浮嚣，又恐激之生变。原众情之所以致噪者，皆由谣传教堂有挖眼剖心、迷拐幼孩等语。不特天津为然，即各省亦有之。昔年之湖南、江西，近年之扬州、天门及本省之大名、广平，皆有檄文揭帖，叙称挖眼剖心、迷拐人口、诱污妇女等语。厥后各处案虽议结，总未将此事虚实剖辨明白，不特愚民喧传，即士大夫亦深信不疑，以致处处怀念，激成事变。而教主分布各省，到处皆遭疑谤，皆有戒心。本阁部堂查明，并无确据。拟即奏明大皇帝，请明降谕旨，辨明挖眼剖心等事，多属虚诬，以雪洋人教堂之冤，以释士大夫之疑，即以平百姓之忿。此全案之根由，津民所以鼓动公愤者在此，贵国所以深恨补诬者亦在此。果能剖辨明白，然后查拿凶犯，不至生事。是日百姓汹汹，聚众人数众多，孰为首，孰为从，亦须查访确切，分别良莠，方好按名严拿，尽法惩办，以免枉滥。现已严饬新任府、县赶紧查拿，断无任令凶徒久稽显戮之理。所有拆毁望海楼教堂及仁慈堂等处，经总理衙门奏明奉旨修补。现经本阁部堂饬派署天津府马守，会同本地绅士一律赶修完整。至贵国被害人民，深可悯恻，亦经总理衙门奏明奉旨抚恤，其议恤之数，尽可从优，俾死者之家属生计丰厚。以上各节，现在次第赶办。

本阁部堂因目疾甚重，又患眩晕之症，前在请假期内，是以到津稍迟。现在带病筹办，凡分所得为、力所能为之事，无不尽心持平办理，固须大伸贵国官商之气，亦不宜过虐津郡之民。各国驻京公使往来津郡，亦须津民悦服，乃可永久和好。至于津郡愚民无知，拆毁贵国旗号，现在钦奉谕旨，派崇大臣赍奉国书亲赴贵国，以明大清国大皇帝、大法国大皇帝永敦和好之谊。想贵国大臣公忠平正，必能洞悉情形也。为此照复。须至照复者。

三　法国驻京公使罗淑亚致曾国藩照会为照会事。

日前本大臣在京办理照会一件，因传送舛错，未能递到。此照会内所称，据本大臣所闻所查，天津二十三日之事，虽系愚顽凶暴，实由府、县帮同。今将前次照会，再行补送。本大臣前所预拟该府、县者，仍是疑拟之见。今所访查，竟是真实之事。据本大臣查，地方官凶恶之大，实出意外，非令该府、县抵命，不足以昭公允，本大臣实不能心服。上月三十日，已将一切情形知会恭亲王得知。本大臣向贵中堂今日所言，即当日向恭亲王之所言，不能有异。本国被害人十七名内，有法国领事官及本国钦差衙门官员，惨害残杀，皆由有人主使，以至凶顽昏迷若狂。本大臣奉本国大皇帝旨意驻扎中国，遵照和约，保护本国人之身家财产。奉命之时并特命，若至不能照钦差之分妥办，即应归法国水师提督酌乎经权办理。今本国之人被杀一月之久，尚未设法拿获凶犯，本国人仍前危险，法国水师提督不日即可到津。相应知照贵中堂，如本国提督到津之时，所有起事之府、县及提督陈国瑞尚未抵命，本大臣即决断不理此事。前所商办，由此暂且决绝，留本国提督便宜行事，设法保护本国人民。

再，本大臣请贵中堂如此办理，仍有情节。前者总理衙门推论，此事之中必有与大清朝有仇之人主使动手，不合总理衙门意思行事，深愿信总理衙门所言真实。倘若该三人不能立刻抵命，则本大臣即难信总理衙门之言矣。

再，众人公论，亦所晓然，江宁马大臣何以能设法保护无事，直隶亦有保护通省平安责任之总督，何以奉命二十余日始抵津郡？实未能防患于未然也。正在缮发照会之际，接到烟台来信，本国水师提督今晚、明早即可到津矣。为此照会。须至照会者。

————————————————————

(1)  据台湾“故宫博物院”《先正曾国藩文献汇编》补入。日期为呈文之日。

253．查明天津教案大概情形折六月二十三日

奏为查明天津滋事大概情形，恭折仰祈圣鉴事。

窃臣国藩于六月初九日，静海途次承准军机大臣字寄六月初八日奉上谕：“曾国藩奏起程赴津筹办情形一折。据称教堂牵涉迷拐之案，讯供稍有端倪，尚未能确指证据等语。此案启衅之由，因迷拐幼孩而起，总以有无确据为最要关键，必须切实根究，则曲直既明，方可再筹办法。至洋人伤毙多人，情节较重，若不将倡首滋事之犯惩办，此事亦势难了结。着曾国藩、崇厚悉心会商，体察事机，妥筹办理，以期早日完案，免滋后患。曾国藩拟将误毙俄国人命及误毁英美两国讲堂先行设法议结，不与法国牵混，所见甚是，着即会同崇厚妥为商办，以免。将此由五百里各密谕知之。”钦此。

臣等伏查此案起衅之由，因奸民迷拐人口，牵涉教堂，并有挖眼剖心作为药材等语，遂致积疑生愤，激成大变，必须确查虚实，乃能分别是非曲直，昭示公道。臣国藩抵津以后，逐细研讯教民迷拐人口一节，王三虽经供认授药与武兰珍，然尚时供时翻，又其籍在天津，与武兰珍原供在宁津者不符，亦无教堂主使之确据。至仁慈堂查出男女一百五十余名口，逐一讯供，均称习教已久，其家送至堂中豢养，并无被拐情节，至挖眼剖心则全系谣传，毫无实据。臣国藩初入津郡，百姓拦舆递禀数百余人，亲加推问挖眼剖心有何实据，无一能指实者，询之天津城内外亦无一遗失幼孩之家控告有案者。惟此等谣传，不特天津有之，即昔年之湖南、江西，近年之扬州、天门及本省之大名、广平，皆有檄文揭帖，或称教堂拐骗丁口，或称教堂挖眼剖心，或称教堂诱污妇女。厥后各处案虽议结，总未将檄文揭帖之虚实剖辨明白。此次详查挖眼剖心一条竟无确据，外间纷纷言有眼盈坛亦无其事。盖杀孩坏尸、采生配药，野番凶恶之族尚不肯为，英法各国乃著名大邦，岂肯为此残忍之行？以理决之，必无是事。天主教本系劝人为善，圣祖仁皇帝时久经允行，倘戕害民生若是之惨，岂能容于康熙之世？即仁慈堂之设，其初意亦与育婴堂养济院略同，专以收恤穷民为主，每年所费银两甚多，彼以仁慈为名，而反受残酷之谤，宜洋人之忿忿不平也。至津民之所以积疑生愤者，则亦有故。盖见外国之堂终年扃闭，过于秘密，莫能窥测底里，教堂、仁慈堂皆有地窖，系从他处募工修造者。臣等亲履被烧堂址细加查勘，其为地窖不过隔去潮湿庋置煤炭，非有他用。而津民未尽目睹，但闻地窖深邃，各幼孩幽闭其中，又不经本地匠人之手，其致疑一也。中国人民有至仁慈堂治病者，往往被留不令复出，即如前任江西进贤县知县魏席珍之女贺魏氏，带女入堂治病，久而不还。其父至堂婉劝回家，坚不肯归，因谓有药迷丧本心，其致疑二也。仁慈堂收留无依子女，虽乞丐、穷民及疾病将死者亦皆收入。彼教又有施洗之说。施洗者其人已死，而教主以水沃其额而封其目，谓可升天堂也。百姓见其收及将死之人，闻其亲洗新尸之眼，已堪诧异。又由他处车船致送来津者动辄数十百人，皆但见其入而不见其出，不明何故，其致疑三也。堂中院落较多，或念经，或读书，或佣工，或医病，分类而处，有子在前院而母在后院，母在仁慈堂而子在河楼教堂，往往经年不一相见，其致疑四也。加以本年四五月间，有拐匪用药迷人之事，适于是时堂中死人过多，其掩埋又多以夜，或有两尸三尸共一棺者。五月初六日河东丛冢有为狗所发者一棺二尸。天津镇中营游击左宝贵等曾经目睹死人皆由内先腐，此独由外先腐，胸腹皆烂，肠肚外露。由是浮言大起，其致疑五也。平日熟闻各处檄文揭帖之言，信为确据，而又积此五疑于中，各怀恚恨。迨至拐匪牵涉教堂，丛冢洞见胸腹，而众怒已不可遏。迨至府县赴堂查讯王三，丰领事对官放枪，而众怒尤不可遏。是以万口哗躁，同时并举，猝成巨变。其浮嚣固属可恶，而其积疑则非一朝一夕之故矣。今既查明根原，惟有仰恳皇上明降谕旨，通饬各省，俾知从前檄文揭帖所称教民挖眼剖心戕害生民之说多属虚诬，布告天下，咸使闻知，一以雪洋人之冤，一以解士民之惑，并请将津人致疑之由宣示一二。天津风气刚劲，人多好义，其仅止随声附和者不失为义愤所激，自当一切置之不问。其行凶首要各犯及乘机抢夺之徒，自当捕拿严惩以儆将来。在中国戕官毙命尚当按名拟抵，况伤害外国多命几开边衅，刁风尤不可长。惟当时非有倡首之人预为纠集，正凶本无主名，津郡人心至今未靖，向来有曰混星子者结党成群，好乱乐祸，必须佐以兵力，乃足以资弹压。顷将保定铭军三千人调扎静海，此军系记名臬司丁寿昌统带。该员现署天津道缺。一俟民气稍定，即以缉凶事件委之，该署道督同府县办理，当可胜任。至武兰珍犯供既已牵涉教堂，经臣崇厚饬令地方官赴堂查验，实为解释众疑起见。近日江南亦有教堂迷拐之谣，亦即如此办理。其后丰大业等之死，教堂公馆之焚，变起仓猝，非复人力所能禁止，惟地方酿成如此巨案，究系官府不能化导于平时，不能预防于先事。现已将道、府、县三员均行撤任，听候查办，由臣国藩拣员署理。

同日另片具奏，其杀毙人口现经确查姓名实数，惟仁慈堂尚有女尸五具，未经寻获，其余均妥为棺验，交英国领事官李蔚海收存。俄国三人，已由该国领事官孔气验明掩埋。谨开列清单，恭呈御览。法国公使罗淑亚业经到津议及赔修教堂事，宜臣等拟即派员经理。余俟议有端绪续行陈奏，其误毙俄国之人命、误毁英美两国之讲堂，亦俟议结另行具奏。所有查明大概情形，谨具折先行会奏，伏乞皇太后、皇上圣鉴训示。谨奏。

附清单

谨将各国伤毙人口开列清单，恭呈御览。

计开：

法国领事官丰大业，翻译官席孟，均在院浮桥东受伤身死。达麦生，达麦生之妻，均在望河楼受伤身死。传教士谢福音，传教人吴神苻，均在天主堂受伤身死。法国商人单美松，单美松之妻，均在富昌洋行受伤身死。以上八尸均在河内捞出。仁慈堂女尸五具均系被烧，由仁慈堂内找获。据法国文称内法国一名，英国一名，比国二名，美国一名。以上十三尸均经棺殓交英国领事官查收。俄国商人波勒德波波幅，妇人麦里牙，商人巴索幅，均在河东地方受伤身死，由河内捞出。以上三尸均交俄国领事官自为棺殓掩埋。统共十六名口。外有女尸五具，未经找获，与已获之五具共十人。

254．附录密谕　着曾国藩抵津后即会同崇厚妥为商办津案以免六月初九日

同治九年六月初九日，准兵部火票递到军机大臣密寄——大学士直隶总督一等毅勇侯曾国藩、三口通商大臣兵部左侍郎崇厚：

同治九年六月初八日奉上谕：

曾国藩奏，起程赴津筹办情形一折。据称教堂牵涉迷拐之案，讯供稍有端倪，尚未能确指证据等语。此案启衅之由，因迷拐幼孩而起，总以有无确据为最要关键，必须切实根究，则曲直既明方可再筹办法。至洋人伤毙多人，情节较重，若不将倡首滋事之犯惩办，此事亦势难了结，着曾国藩、崇厚悉心会商，体察事机，妥筹办理，以期早日完案，免滋后患。曾国藩拟将误毙俄国人命及误毁英美两国讲堂先行设法议结，不与法国牵混，所见甚是。着即会同崇厚妥为商办，以免。将此由五百里各密谕知之。钦此。

遵旨寄信前来。

255．附录密谕　崇厚充任出使法国大臣其三口通商大臣着成林署理六月初二日

同治九年六月初二日准兵部火票递到军机大臣密寄——大学士直隶总督一等毅勇侯曾国藩、三口通商大臣兵部左侍郎崇厚：

同治九年六月初一日奉上谕：

曾国藩奏奉旨饬赴天津恭折复陈一折，所称民教起衅一案，总以武兰珍是否果为王三所使，王三是否果为教堂所养，挖眼剖心之说是否确有证据，为案中最要关键，审虚则洋人理直，审实则洋人理曲等语，可谓切中事理，要言不烦。即着饬令派出之道员博多宏武等会同天津道府彻底根究，妥筹办理。昨已特命崇厚充出使法国大臣，其三口通商大臣派成林前往署理，以冀潜伐敌谋，消弭隐患。曾国藩眩晕之症，现已十愈其八，日内如可支持，即着前赴天津会同崇厚悉心商办。至传教习教之人伤毙若干，中国外国之人无故被害者若干，皆须切实查明，严拿凶手以惩煽乱之徒，弹压士民以慰各国之意，尤为目前要务。并着认真区画妥速筹办。原折着抄给崇厚阅看，将此由五百里各密谕知之。钦此。

遵旨寄信前来。

256．附录密谕　武兰珍王三二犯如何定议着即奏报等事七月二十七日

同治九年七月二十七日，准兵部火票递到军机大臣密寄——大学士直隶总督一等毅勇侯曾国藩、钦差工部尚书暂署三口通商大臣毛昶煦：

同治九年七月二十六日奉上谕：

前据曾国藩奏，王三屡经翻供，现已释还。本日据给事中胡毓筠奏请将武兰珍、王三解京会讯，以释群疑等语。前罗淑亚来京告知总理各国事务衙门，王三并无其人，所获之犯的系王二。并称武兰珍到案并未受刑，其意疑系有串供诬扳等情。嗣据崇厚面奏，所获王三实系王二，与武兰珍所指之人籍贯面貌亦不相符。该给事中所请解京会讯，自毋庸议。惟王三即系王二一层，该督并未具奏。着曾国藩、毛昶煦查明实在情形具奏。至武兰珍为此案罪魁，该督等是否审讯明确，将来如何定拟，并着一并奏闻。至缉拿正凶一节，着曾国藩等懔遵昨日谕旨，严拿务获迅速筹办，以免洋人另生枝节。原折均着抄给阅看，将此各密谕知之。钦此。

遵旨寄信前来。

附录胡毓筠折原件

臣胡毓筠跪奏，为案多疑窦，于时局极有关碍，请旨谕令提讯辨明，以释群疑而维大局，恭折仰祈圣鉴事。

窃维天津之案自曾国藩等查办以来，中外人心均未能服，朝廷因又派毛昶煦会同办理，乃众论哗然，日甚一日。推原其故，总由王三、武兰珍不知如何发落，易滋中外之疑也。查曾国藩等奏称，一以雪洋人之冤，一以解士民之惑，此案似无可疑矣。而原奏内有王三虽经供认授药与武兰珍，然尚时供时翻等语。所供若何，所翻若何，中外均不得而知。其何能服中外之心，释中外之疑哉！在洋人且疑曰王三未必认供，其所云认供者，必系曾国藩等袒护百姓也。在士民且疑曰王三未必翻供，其所云翻供者，必系曾国藩等周旋外国也。洋人之疑愈积而愈深，忿亦愈积而愈深。士民之疑愈积而愈深，忿亦愈积而愈深。难保不再生事端，万难收拾。彼时欲筹和议而不能，欲顾舆情而不得，为患岂可胜言乎？应请旨饬令毛昶煦等妥派官弁，将王三、武兰珍解送京师暂交刑部看守。倘该犯或有途中逃逸、捏报病故等情，定惟官弁是问。然后我皇上明谕王大臣、大学士、六部、九卿、翰詹科道会同审讯，确取王三、武兰珍实供，秉公定议。

再，奏奉谕旨，宣示中外，明知该犯等无知愚民，不足以上廑宸虑，而案关中外构衅，王三、武兰珍为紧要关键，不得不提讯辨明。必如此而后洋人之冤雪，必如此而后士民之惑解。不独曾国藩等办理此案之心可表白中外，而疑窦一消，时局自定，从此中外可相安于无事矣。臣为释群疑维大局起见，恭折具陈，伏乞皇太后、皇上圣鉴。谨奏。

257．附录密谕　宋晋折片二件所陈查明曲直秉公办理彭玉麟杨岳斌能否调用等事着曾国藩细心体察六月十五日

同治九年六月十五日准兵部火票递到——大学士直隶总督一等毅勇侯曾国藩：

同治九年六月十四日奉上谕：

宋晋奏，和局固宜保全，民心未可稍失，请饬曾国藩速查起衅根由据实复陈一折。据称通商各国所驻之处，久与民间相安，惟传教之法国所在皆传有损折幼童挖眼挖心等事。此次天津百姓激于义愤，杀毙该国领事，随在天主堂地窖内放出小孩，并于仁慈堂搜出幼孩及坛装幼孩眼睛，大率以此为词，欲惩擅杀之罪，必究起衅之根，请饬该督速行查明曲直秉公办理，以释民疑等语。曾国藩前奏王三是否果为教堂所养，挖眼剖心之说是否确实为全案关键等语，已得办理此案要领。现在王三业经拿获，起出之幼孩亦经绅士收养，彻底根查，无难水落石出。即着督同博多宏武等详细研究，审明虚实，剖别曲直，据实具奏。该督素为中外所推，必能明白昭章，使民心允服而各国亦无异词也。另片奏请饬曾国藩一面布置海口，一面婉谕各国，所筹亦系解散约从之策，并着曾国藩酌量办理。原折、片着抄给阅看。

宋晋又片奏，长江水师紧要，请饬彭玉麟迅赴江南整顿，调杨岳斌同往，及密饬刘铭传来直，并将来京引见之副将韩殿甲暂留差委等语。本日已寄谕沿江各督抚整饬水师，并令彭玉麟迅赴江南矣。至刘铭传能否来直，杨岳斌起用能否得力，韩殿甲有无谋略足资差遣之处，均着该督悉心体察，据实奏闻。将此由五百里密谕知之。钦此。

遵旨寄信前来。

附宋晋原折抄件

宋晋跪奏，为和局固宜保全，民心未可稍失，请嗣后纶音慎发，并请饬下曾国藩遵旨速查起衅根由，据实陈奏，毋稍回护粉饰，以释疑窦而系人心事。

窃臣于六月初一日恭读邸抄，内阁奉上谕：“前因天津地方有匪徒迷拐幼童牵涉教堂。”等因。钦此。仰见圣明于悯恤夷人之中，仍寓确实查办之意。惟详绎词句，自天津而推至各省，似坐罪偏重百姓一边，恐舆情未能允服。臣伏查自通商以来，各国所驻之处，民间久与相安，从未有怀疑播散谣言之事。惟传教之法国则到处不能安静，历有明征，果其真能行善，人当欣喜听从，何以所在皆传有损折幼童挖眼挖心等事，是其教中之良莠难齐，该国亦难自保。此次天津滋事，闻因三、四月间拍花案多，曾经访获一人，讯明正法，嗣又拿获两人，正在研讯，即为法国公使挟请释放，民间遂已滋议。嗣又讯出教堂中有奸民王三主使迷拐并给人红药等事，随向法国公使查讯，回称并无其人。嗣经天津府县前往搜查，百姓亦聚众相随，该公使不服，径至通商衙门寻衅，开放洋枪，崇厚幸未被伤。嗣路遇天津县又放一枪，愈致百姓激怒，登时将公使殴毙，随至天主堂于地窖内放出小孩，杀其女毛，烧其洋楼。又至该国所设之仁慈堂搜出幼孩，并搜出坛装幼孩眼睛，因而又将该堂教夷杀毙，并将天津所有教堂全行拆毁。此天津官商来往都中所言大抵相同。天津自前月二十三日后，大致业已镇定。自奉第二次谕旨，人心未免惶惶，复有教民向天津府轿中掷砖之事，似此百姓怀疑，教民长恶，更恐别滋事端。

臣窃惟和局必当保全，民心尤宜维系。矧天津县民于咸丰年间曾经民团倡义击退贼匪，先帝深为嘉奖，此次激成众怒，愤杀教夷，自因拐失幼孩太多，痛心疾首，而公使复迭次放枪，向通商大臣及天津县寻衅，激变亦非无因。且迷拐之事，民间绝不猜疑他国，而动辄指名法国，即各省地方滋事亦大率以此为辞，如谓毫无影响何至处处 ⁽¹⁾ 空捏造，岂天下百姓于他国皆可耦俱无猜而独于法国有不解之冤耶？设使法国竟不传教，民间又何以谣言生事耶？总之，欲惩擅杀之罪，必究起衅之根，一国之疵瑕固关全局，天下之得失尤系民心。现在既奉谕旨，交大学士直隶总督曾国藩查办，闻王三现已拿获，起出之幼孩闻亦经绅士收养，无难立时查究，应请饬下曾国藩速将此案孰有孰无，孰曲孰直研讯的实，一切毋庸回护。想曾国藩公忠正直，素为中外所推，必能明白昭章，使各国与天下百姓均得晓然于起衅之由，则纶音所沛，即可示天下之平，疑窦释而民心允服，各国更可相安于无事矣。臣不揣愚昧，具折沥陈，伏乞皇太后、皇上圣鉴。谨奏。

附宋晋原片抄件

再，法国自传教以来，闻湖南光有檄文驱逐，至今未敢前往；江西省城自拆毁教堂以后，亦未能前往。可见人众势威，传教者未曾不知畏阻。此次天津之事，该国也必有戒心，不过以兵船为恫喝之辞，期于胁和而已。如果密饬各省，暗为防范，津沽海口亦筹堵御，为静以待动之计，即偿命赔钱似较易为说合。至百姓一动义愤，每每一发难收，即使官为钳制，而仓猝之际偏远之方岂能时时防范？若因有碍和局，抑制太甚，更恐各省民心因此激变，其患更有甚于法国者，似不可无此远虑。可否一并饬下曾国藩于海口一面设防，密为布置；一面婉谕各国公使，以百姓之滋闹总为传教，而传教之起衅总借口拍花，实于别国毫无干涉，且百姓亦从来于别国无毫发之嫌。若一涉兵端，即于通商有碍，各国似不值为其牵制寒监，至百姓之变出自仓猝，实有非官所钳制者，亦各国所共见。要之朝廷绥远之念，始终不渝，而众怒难犯之情，须臾难料。且各国自通商以来，无虑数千万资本散在各口岸，尤宜和协民心共相保护，应请饬令曾国藩将此等情节向各国剀切解谕。伊为国家重臣，当可取信各国，不致明为调处，暗为索费分肥之计，徒以兵船数多为煽动故智也。臣愚昧之见，是否有当，伏祈圣鉴。谨奏。

————————————————————

(1)  此处疑有脱漏。

258．奉旨复陈天津教案办理情形折 ⁽¹⁾ 六月二十八日

奏为钦奉谕旨，恭折复陈，仰祈圣鉴事。

窃臣承准军机大臣密寄，六月二十三日奉上谕：“有人奏，风闻津郡百姓焚毁教堂。”等因。钦此。同日又奉上谕：“前据曾国藩奏，本月初六日启程。”等因。钦此。臣于二十三日业将大概情形，会同崇厚恭折具陈在案。洋人挖眼取心之说，全系谣传，毫无确据。故彼族引以为耻，忿忿不平。焚毁教堂之日，众目昭彰，若有人眼人心等物，岂崇厚一人所能消灭？且当时由教堂所出，必有取出之人呈交崇厚收执，亦必有呈交之人。此等异事，绅民岂有不知？臣抵津后，查讯挖眼取心有无确据，绅民俱无辞以对。内有一人言眼珠由陈大帅自带进京。大帅者，俗称陈国瑞之名也。其为讹传，已不待辨。原其讹传所起，由崇厚前月二十四日专弁到京，向总理衙门称有搜出眼珠盈坛之说。其时，仓卒传闻，该弁未经考实，致有此讹。其实眼珠如至盈坛，则堂内必有千百无目之人。毁堂之时，何无一人见在？即云残害，其尸具又将何归？此可决知其妄者。

谕旨垂询迷拐一案，究竟有无确据。臣查挖眼剖心决非事实，迷拐人口实难保其必无。天津之王三、安三，河间拿获之王三纪，静海现留之刘金玉，供词牵涉教堂，在在可疑。臣前奏系力辨洋人之诬，请发明谕，故于迷拐一节，言之不实不尽，诚恐有碍于和局。当时另有片奏密陈迷拐之可疑，旋因虑及偶有漏泄，法使罗淑亚必致又兴波澜。洋人此时断不肯自认理亏，不如浑含出之，使彼有转圜之地。临发时将密片抽出，将来此案办结，仍当再申前说，请令教堂、仁慈堂均由地方官管辖，庶冀永弭衅端。

至谕旨垂询传教有碍通商一节，臣上年在京曾与臣文祥论及，传教不宜兼设育婴堂。文祥力言，其势不能禁遏，育婴堂且不能禁，况能禁传教乎？

谕旨垂询现在办法，臣已〔以〕为昭雪挖眼剖心等事之诬，以平洋人之心。其焚毁教堂、公馆，业已委员兴修。王三屡经翻供，现已释还。教民安三迷拐被获，因狱词未定，而该使索之甚坚，亦经暂行释放。至查拿正凶，措手稍难，已饬新任道、府拿获九名，拷讯党羽。至俄国误伤三人，前经委员与俄国领事官孔气商酌，每伤一人给予恤银五千两。该领事当以请示国主为辞。昨经臣处动用公牍再为询商，惟法使罗淑亚必欲将天津府、县及陈国瑞三人拟抵。经臣照复该使，府、县并非有心与洋人为难，陈国瑞不在事中，仍复曲徇所请，将该府、县奏交刑部治罪。昨据该使照会，仍执前说必令该三员抵偿，又遣翻译官德伟力亚来臣处面称，必如照会所言，方不决裂。臣与辩论良久，问该使称府、县主使，究有何据？德伟力亚不能指出，然其辞气始终狡执，未就范围。臣查府、县实无大过，送交刑部已属情轻法重。该使必欲拟抵，实难再允所求。由臣处给予照复，另录送军机处备查。彼若不拟构衅，则我所断不能允者，当可徐徐自转；彼若立意决裂，虽百请百从，仍难保其无事。

谕旨垂询近日民情，虽经臣迭次晓谕，而其疾视洋人，尚难遽予解化。良民安分畏事，每欲自卫身家；莠民幸灾乐祸，辄欲因乱抢夺。浮动之意，至今未定，故有邀集众绅往见罗使者，亦有撕毁教堂告示者。现有铭军二千人在此弹压，当可无虞。但臣举措多不惬情，堪内疚耳。

谕旨询及崇厚如可交卸，即着先行来京。现在办理虽有端倪，罗使尚未应允。臣于夷务素未谙悉，且病势日深，崇厚与洋人交涉已久，无事不熟，应请饬令该侍郎暂缓赴京，留此会办，俾臣不至偾事，于大局实有裨益。所有微臣奉旨查询缘由，谨复〔缮〕折复陈，伏乞皇太后、皇上圣鉴训示。谨奏。

————————————————————

(1)  此件原题作“恭折复陈查询各事折”，现据台湾“故宫博物院”《先正曾国藩文献汇编》所刊重排，内容有所增加。

259．附录密谕　着曾国藩将迷拐一事迅速具奏崇厚交卸后曾国藩暂署通商大臣等事六月二十四日

同治九年六月二十四日，准兵部火票递到军机大臣密寄——

同治九年六月二十三日奉上谕：

有人奏，风闻津郡百姓焚毁教堂之日，由教堂内起有人眼人心等物，呈交崇厚收执，该大臣于奏报时并未提及，且闻现已消灭等语。所奏是否实有其事，着曾国藩确切查明据实奏闻。至所称传教有碍通商一节，应如何设法弭衅之处，并着详察情形妥筹具奏。原折抄给阅看，将此密谕知之。钦此。

遵旨寄信前来。

军机大臣密寄——

同治九年六月二十三日奉上谕：

前据曾国藩奏，本月初六日启程赴津，现抵该处已逾多日。此案启衅根由，想该督必已详细查明妥为筹办矣。迷拐一案究竟有无确据，此系紧要关键，即着该督迅速具奏以慰廑系，并将现在筹办之法及该处近日民情一并奏闻。崇厚已派出使法国，自应及早启行，着曾国藩体察情形。如崇厚此时可以交卸，即着该侍郎先行来京陛见，以便即日起程。其通商大臣事务，着曾国藩暂时接办。成林现已病痊销假，不日亦可驰赴天津，俟该京卿到时，曾国藩即将通商事务交卸。将此由五百里各密谕知之。钦此。

遵旨寄信前来。

附军机抄折一件

奏为教民迷拐重案关碍通商大局，敬陈管见，恭折仰祈圣鉴事。

窃惟外夷之患，自古有之，所以制之使不得逞者，要在乎察时审势，善于驾驭而已。夷人之性惟利是图，准其通商已遂私愿，乃法国有传教之说，阳为劝善，包藏祸心，其败坏风俗，惨杀人命，即迷拐幼孩一端已可概见。十年之久，流毒天下，虽欲禁之而不能，其害有不可胜言者。和约内既有传教一条，固难禁民入教。今津郡之变，实乃天夺其魄，神降之灾，正可假民之愤，议撤传教之条，以固天下人民之心。盖自咸丰十年与各国通商以来，中外商民相安已久，惟法国各处传教，间有民教不和之事。近闻奸民挟迷拐之术惨害多人，道路传闻系法国教堂指使，民情愤怨，致有殴死领事官焚毁教堂之举。愚以为迷拐之案惨毒异常，天地不容，神人共愤，无论民教均宜于讯明时立置重典以伸民怨。且各国通商与民交易，必须公平正大，始能两受其益。乃该国传教之人不顾通商之本意，不计各国之买卖，妄杀无辜，贻害地方，与百姓为仇敌，百姓以迷拐之故而怨教堂，以教堂之故而疑买卖之商人，则此等奸徒不惟有害于中国，亦且有害于各国商人；不惟中国之所同仇，亦各国商人之所共愤，其有碍于通商者甚巨。愚以为宜饬下曾国藩并总理各国事务衙门，速同各国使臣与法国理论，明晓以窒碍难行之故，撤去传教一条，将各处教堂尽行毁废，传教之人尽行撤回，庶可以讲修睦而利通商。倘不早为处置，恐民教之衅一开，将来滋生事端不止天津一郡，焚毁亦不止教堂已也。百姓受该教荼毒，怨愤已深，一旦祸发，势必累及商人，波及各国，以传教之故而流毒地方，误各国之生理，乖中外之和好，大局所关，岂浅鲜哉！抑更有甚者，风闻津郡百姓焚毁教堂之日，由教堂内起有人眼人心等物呈交通商大臣崇厚收执，该大臣于奏报时并未提及，且闻现已消灭。愚以为与该国理论，惟恐无凭，惨杀幼孩，其曲在彼，岂有消灭之理！应请饬下曾国藩认真详查，勿徇情面，是否果有其事，据实奏闻，以释众疑。为通商大局起见，是否有当，不揣冒昧，谨恭折具奏，伏乞皇太后、皇上圣鉴。谨奏。

260．附录密谕　复陈洋人挖眼剖心查无确据一折着毋庸议并缉拿凶犯等事七月初一日

同治九年七月初一日，准兵部火票递到军机大臣密寄——

同治九年六月二十九日奉上谕：

曾国藩奏遵旨复陈一折。洋人挖眼剖心之事，据称查无确据，崇厚亦无消灭情节，此事着毋庸议。至滋事正凶，现已拿获九人。即着曾国藩等督饬道府悉心研究起衅根由，如尚有未获党羽，仍一面随时缉拿，严行惩办，自不难折服洋人之心，而操纵亦易为力。崇厚与洋人交涉日久，此时情形正紧，着准其暂缓来京，与曾国藩妥筹办理。天津府县议抵一节，断难允准。该督照复罗淑亚之言，亦颇详悉。该使当不至固执前意，设词要求，已派毛昶熙赴津会办。该尚书于七月初二日起程，抵津后一切应办事宜，着该督等与之斟酌缓急，相机筹办。昨谕李鸿章酌带所部克日驰赴近畿一带驻扎，以为津郡声援。曾国藩现又令张秋全队拔赴沧州，如此布置，当足破洋人恫喝之谋。该督等务于势未决裂之时，竭力筹维，以期速了。片内所陈善全和局以为保民之道，备预不虞以为立国之本，甚属曲中事理。即着该督坚持定见，悉心经〈办〉，用全大局。将此由五百里各密谕知之。钦此。

遵旨寄信前来。

261．密陈津郡教案委曲求全大概情形片六月二十八日

再，臣正缮折间，承准军机大臣密寄六月二十五日奉上谕：“曾国藩、崇厚奏查明天津滋事大概情形一折，另片奏请将天津府县革职治罪等语，已均照所请明降谕旨宣示矣。曾等此次陈奏各节，固为消弭衅端委曲求全起见，惟洋人诡谲性成，得步进步，若事事遂其所求，将来何所底止？是欲弭衅而仍不免启衅也。该督等现给该使照会于缉凶修堂等事，均已力为应允，想该使自不至再生异词。此后如洋人仍有要挟恫喝之语，曾国藩务当力持正论，据理驳斥，庶可以折敌焰而张国维。至备预不虞，尤为目前至急之务，曾国藩已委记名臬司丁寿昌署理天津道篆，其驻扎张秋之兵，自应调扎附近要隘，以壮声威。李鸿章已于五月十六日驰抵潼关，所部郭松林等军亦已先后抵陕。此时窜陕回匪屡经官军剿败，其焰渐衰，若移缓就急，调赴畿疆似较得力，着曾国藩斟酌情形，赶紧复奏再降谕旨。日来办理情形若何？能否迅就了结？并着随时驰奏。总之，和局固宜保全，民心尤不可失，曾国藩总当体察人情向背，全局通筹，使民心允服，始能中外相安也。沿江沿海各督抚本日已有寄谕，令其严行戒备。陈国瑞当时是否在场，到津后即可质明虚实？已令神机营饬令该提督赴津听候曾国藩查问矣。将此由五百里各密谕知之。”钦此。

臣查此次天津之案，事端宏大，未能轻易消弭。中国目前之力，断难遽启兵端，惟有委曲求全之一法。臣于五月二十九日复奏折内，曾声明立意不与开衅，匝月以来，朝廷加意柔远，中外臣民亦已共见共闻。臣等现办情形，仍属坚持初议，而罗酋肆意要挟，卒未稍就范围。谕旨所示，洋人诡谲性成，得步进步，若事事遂其所求，将来何所底止？是欲弭衅而仍不免启衅。确中事理，洞悉敌情，臣等且佩且悚。目下操纵之权主之自彼，诚非有求必应所能潜弭祸机。此后彼所要求，苟在我稍可曲徇，仍当量予转。苟在我万难允从，亦必据理驳斥。惟洋人遇事专论强弱，不论是非，兵力愈多，挟制愈甚。若中国无备则势焰张，若其有备和议或稍易定。现令张秋全队九千人拔赴沧州一带，略资防御。李鸿章前在潼关，臣已致函商谕，万一事急，恐须统率所部由秦入燕。此时陕回屡受大创，若令李鸿章入陕之师移缓就急，迅赴畿疆办理，自为得力。英法两国水师提督顷已均在大沽，其请示国主旬日内当有复信。法国若仅与津人为难，则称兵必速；若要求无厌，直与国家为难，则称兵较迟。李鸿章若于近日奉旨移军东指，当不嫌其过缓。

臣于洋务素未研求，昨二十一日眩晕之病又复举发，连日心气耗散，精神不能支持，目光愈蒙。二十六日崇厚来臣处面商一切，亲见臣昏晕呕吐，左右扶入卧内，不能强起陪客，该大臣已有由京另派重臣来津之奏。

臣自咸丰三年带兵，早矢效命疆场之志，今兹事虽急、病虽深，而此志坚实，毫无顾畏。平日颇知持正理而畏清议，亦不肯因外国要挟尽变常度。朝廷接崇厚之奏是否已派重臣前来，应否再派李鸿章东来，伏候圣裁。抑臣更有请者，时事虽极艰难，谋画必须断决。伏见道光庚子以后办理夷务，失在朝和夕战，无一定之至计，遂至外患渐深，不可收拾。皇上登极以来，外国盛强如故，惟赖守定和议，绝无改更。用能中外相安，十年无事，此已事之成效。津郡此案因愚民一旦愤激，致成大变，初非臣僚有意挑衅。倘即从此动兵，则今年即能幸胜，明年彼必复来，天津即可支持，沿海势难尽备。朝廷昭示大信，不开兵端，此实天下生民之福。虽李鸿章兵力稍强，然以外国之穷年累世专讲战事者尚属不逮，以后仍当坚持一心曲全邻好。惟万不得已而设备，乃取以善全和局。兵端决不可自我而开，以为保民之道；时时设备，以为立国之本。二者不可偏废。臣此次以无备之故，办理过柔，寸心抱疾而区区愚虑不敢不略陈所见，伏乞皇太后、皇上圣鉴训示。谨奏。

262．附录密谕　洋人诡谲成性着曾国藩力持正论据理驳斥并询李鸿章能否北援等事六月二十六日

同治九年六月二十六日，准兵部火票递到军机大臣密寄——大学士直隶总督一等毅勇侯曾国藩、三口通商大臣兵部左侍郎崇厚：

同治九年六月二十五日奉上谕：

曾国藩、崇厚奏，查明天津滋事大概情形一折，另片奏请将天津府县革职治罪等语，已均照所请明降谕旨宣示矣。曾国藩等此次陈奏各节，固为消弭衅端委曲求全起见，惟洋人诡谲性成，得步进步，若事事遂其所求，何所底止？是欲弭衅而仍不免起衅也。该督等现给该使照会于缉凶修堂等事，均已力为应允，想该使自不至再生异词。此后如洋人仍有要挟恫喝之语，曾国藩务当力持正论，据理驳斥，庶可以折敌焰而张国维。至备预不虞，尤为目前至急之务。曾国藩已委记名臬司丁寿昌署理天津道篆，其驻扎张秋之兵自应调扎附近要隘，以壮声威。李鸿章已于五月十六日驰抵潼关，所部郭松林等军亦已先后抵陕。此时窜陕回匪，屡经官军剿败，其焰渐衰，若移缓就急，调赴畿疆似较若得力，着曾国藩斟酌情形赶紧复奏再降谕旨。日来办理情形若何？能否迅就了结？并着随时驰奏。总之，和局固宜保全，民心尤不可失。曾国藩总当体察人情向背，全局通筹，使民心允服，始能中外相安也。沿江沿海各督抚，本日已有寄谕，令其严行戒备。陈国瑞当时是否在场，到津后即可质明虚实，已令神机营饬令该提督赴津听候曾国藩查问矣。将此由五百里各密谕知之。钦此。

遵旨寄信前来。

263．附录密谕　罗淑亚欲将天津府县及陈国瑞在津正法万难允准着曾国藩等力持正论以维大局及饬刘铭传来直陈国瑞暂缓来津等事六月二十八日

同治九年六月二十八日，准兵部火票递到军机大臣密寄——

同治九年六月二十七日奉上谕：

总理各国事务衙门奏，天津滋事一案，现办情形一折。据称罗淑亚致曾国藩照会内称，必须将天津府县同陈国瑞先行在津正法，否则饬该国水师提督便宜行事。经总理各国事务衙门王大臣与威妥玛面商，使其设法排解，该使答以只可由曾国藩照复罗使，诘以此案必求立决果系何罪，必须详询确情，不能仅凭传闻之词遽行正法，一面由该使函劝罗使各情，业由总理各国事务衙门函致曾国藩并嘱赶紧防范等语。前据曾国藩奏请将张光藻、刘杰革职交刑部治罪，办理已属过当；此次罗使欲将天津府县同陈国瑞在津正法，断无如此办理，万难允准。着曾国藩、崇厚懔遵前旨，力持正论，据理驳斥以维大局。罗淑亚动以兵船恫喝，若不预筹备御，不但变生仓猝，致为该夷所乘。且恐该夷知我虚实，得步进步，要挟更不可言，虽现在设法转圜期保和局，亦不可不调拨官军为未雨绸缪之计。所有张秋铭军即当调赴直境，现因分驻何处，着曾国藩妥筹布置。并着该督檄催刘铭传兼程赴直统带铭军以备缓急。李鸿章所部应否移缓就急调赴畿疆，着曾国藩悉心筹画赶紧奏闻。前谕神机营王大臣饬陈国瑞赴津听候曾国藩查问，此时罗淑亚既欲置之死地，未便即令赴津。本日并据醇郡王奏，面询陈国瑞，据云抵津时适值民夷构衅，该员在庙寓未出，旋有多人排门请谒求为画策，即答以系行路之人未便越俎。继闻崇厚被戕，当赴通商衙门探视，因系讹言，遂与崇厚晤谈而散。至民戮夷人，实未在场，此外亦再无他事等语。已谕令神机营王大臣暂缓派员伴送赴津矣。总理各国事务衙门折，着抄给曾国藩等阅看。将此由六百里各密谕知之。钦此。

遵旨寄信前来。

附总理衙门抄折一件

总理衙门谨奏，为天津滋事一案现办情形，恭折密陈，仰祈圣鉴事。

窃臣衙门于昨日申刻接据崇厚来函，据称罗淑亚狡悍异常，不容商办。二十四日致曾国藩照会内称必须将天津府县同陈国瑞先行在天津立即正法，然后余事不难商办，否则饬该国水师提督便宜行事等因。崇厚亲赴罗淑亚处再四剖析，该使坚持不听，是其志在寻衅已可概见，臣等阅之不胜发指。查罗淑亚所请万难允从，而又无计牵制该因，刻即同赴英馆将罗淑亚要求过甚各节详细与威妥玛面述，并告以罗淑亚系有意搅乱通商大局，与各国均属不利，将来开衅若误伤各国人民，法国应执其咎，盖欲以悚动之词连络各国，使其设法从中排解。威妥玛意亦为然，并潜与布国李福斯会商，始答云法国之事渠等不能作主，只好由总署函致曾中堂照复罗使，诘以此案必求立决，果系何罪，必须详讯确情，益准伊等同听，不能仅凭传闻之词遽行正法，一面由该使函致罗使劝其不得躁暴，惟从否不能预决等语。臣等以威使所云，亦系实情，但期其不与法国连络，其饬亦未便过求。随旋署将威大意函致曾国藩，并嘱赶紧防范以备不虞。将来威使之信，能否阻止罗淑亚尚未可知，惟臣等既与威使有此一番剖辩，即罗淑亚不听其言，或威使不致从中簸并愈难收什也。至陈国瑞一节，更属无理取闹。此时罗淑亚既欲置之死地，似未便即令赴津，可否请旨饬下神机营暂缓伴送至津，恭候圣裁。谨抄录罗淑亚给曾国藩照会，并将崇厚原函封送军机处一并恭呈御览。所有臣等现在筹办情形，恭折密陈，伏乞皇太后、皇上圣鉴。谨奏。

264．附录密谕　崇厚奏曾国藩病重已派丁日昌赴津并先令毛昶熙来津会办李鸿章带兵北援阻止德微里亚进京等事六月二十九日

同治九年六月二十九日，准兵部火票递到军机大臣密寄——

同治九年六月二十八日奉上谕：

本日据崇厚奏称，法国水师提督都伯理到津，崇厚前赴紫竹林晤，都伯理所言与罗淑亚无异。并据德微里亚言，如二十七日四点钟时尚无切实回信，伊即进京将在京法国之人带至天津，罗使即带同上船赴上海等语。此时法国势将决裂，事机棘手。德微里亚进京一节，曾国藩、崇厚总宜设法阻止，以免人心惶惑。如业已起程，一面迅速入奏，一面飞咨总理各国事务衙门妥筹办理。据崇厚奏称，曾国藩触发旧疾，病势甚重，朝廷实深廑系。此案关系颇大，该督抱恙甚剧，恐照料或有未周，本日已谕令丁日昌星速赴津帮同该督办理。又以丁日昌由苏赴津，既航海前来至速亦须在旬日以外，因先派毛昶熙前赴天津会办，该督等务当悉心筹画，此案了结总以愈速愈妙。至天津府县等正法一节既难照办，而为首滋事之犯自应赶紧缉拿。如首犯缉获，则据理辩驳，一切自易转圜。崇厚折内所称，曾国藩论及道光年间办理洋务以来，时而主战，时而主和，和战两歧。况日前情形尤与从前迥异，一国构衅，各国连衡，沿江沿海防不胜防。曾国藩所论切中情事，着与毛昶熙、崇厚熟筹办法，总以力保和局为要。惟该国兵船业已到津，意在开衅，现亦不可不预为防范，以备不虞。本日已谕令李鸿章带兵驰赴畿疆候旨调派，并令傅振邦前赴天津听候该督调遣，其练军及标营官兵已令傅振邦预为部署，候调张秋铭军着曾国藩仍遵前旨星速调直，妥为布置。将此由六百里各密谕知之。钦此。

遵旨寄信前来。

265．附录密谕　伯彦讷谟祜请调马队着蒙古黑龙江调拨二千名备防边外回匪月饷届时奏明办理等事六月二十八日

同治九年六月二十八日，准兵部火票递到军机大臣密寄——

同治九年六月二十七日奉上谕：

伯彦讷谟祜奏请调马队以备不虞一折，所奏不为无见。着理藩院传知东三盟蒙古王公等，饬令各调马队一千名，并着富明阿、德英各调吉林、黑龙江马队二千名，务须挑选精壮拣派得力之员管带。趁此秋高马肥，迅速饬令驰赴古北口一带驻扎，需用整装口粮等项银两先行筹数垫给，一面奏明由部拨还。所调马队作为预防边外回匪之用，以昭慎密。此项马队到口后，着曾国藩传谕傅振邦妥为照料，听候调遣。古北口距热河甚近，并着库克吉泰一体兼顾，以后月饷需用若干，着曾国藩、库克吉泰届时奏明办理。将此密谕伯彦讷谟祜、理藩院，并由六百里谕知曾国藩、库克吉泰、富明阿、德英传谕傅振邦知之。钦此。

遵旨寄信前来。

266．附录廷寄　户部奏催各省赶解京饷等事限期一并办齐七月初七日

同治九年七月初七日，准兵部火票递到军机大臣字寄——

同治九年七月初五日奉上谕：

户部奏请饬催各省赶解京饷一折。上年十一月间，经户部奏拨本年京饷银七百万两，限五月前解到一半，年终解清。兹据该部查明，截至六月底止，除山西地丁银一百万两内，划解俄国赔款三万八千七百两，本省暂准缓解十二万两，采办李鸿章军营米麦及归绥军饷十五万两，解到二十五〈万〉两。安徽地丁二十万两内，本省截留十五万两。四川盐厘津贴三十万两内，划拨黔饷五万两起程十二万两。长芦盐课二十五万两内，划拨练饷局栈租等银三万七千两，解到十万两。两浙盐课盐厘，河东加课羡余，广东盐课帑息，福建盐课，浙江厘金，粤海、闽海、浙海等处关税，报解均已过半。山东、河南、江西、浙江地丁，广东厘金，福建茶税，赣关税银，亦据报解及半。至湖北等省地丁，两淮等处盐课，九江等处关税，或解不及半，或丝毫未解。京饷关系紧要，岂容任意延宕？除划拨截留准缓解到及报解外，尚有山西地丁银四十四万一千三百两，山东地丁银十六万两，浙江地丁银十五万两，湖北地丁银十九万五千两，湖南地丁银三万两，河南地丁银五万两，安徽地丁银五万两，江西地丁银十万两，长芦盐课银十一万三千两，两淮盐课盐厘银三十二万两，两浙盐课盐厘银十五万两，河东加课羡余银五万两，广东盐课帑息银十二万两，山东盐课加价银十三万两，福建盐课银八万两，湖北盐课银六万两，湖南盐厘银三万两，四川盐厘津贴银十三万两；福建茶税银十万两，粤海关税盈余银五万两，闽海关常洋两税银十五万两，九江关洋税银二十七万四千七百十五两零，浙海关常洋两税银十二万两，海关洋税银二十万两，江汉关洋税银十七万两，天津关常洋两税银十一万一千五百四十五两零，赣关税银二万五千两；江西厘金五万两，江苏厘金五万两，浙江厘金二万两，广东厘金二万五千两，湖北厘金三万两。着各该将军、督抚、监督等，即将前项应解银两统于年内扫数解齐，毋得迟延干咎。

另片奏请添拨京饷等语。部库需用甚繁，该部拟添拨山东地丁银十万两，河南地丁银十万两，荥工加价奏准解部归款银五万两，浙江厘捐银五万两，两淮盐厘银十四万两，广东盐课银二十万两，四川盐厘银六万两，按粮津贴银十万两，闽海关洋税银五万两，浙海关洋税银十五万两，并着各该将军、督抚，连本年原拨未解京饷，一并于年内解齐，毋得稍涉推诿，致误要需。将此由五百里谕知福州将军，直隶、两江、湖广、闽浙、两广、四川、江苏、安徽、江西、福建、浙江、湖北、湖南、山东、山西、河南、广东各督抚，并传谕粤海关监督知之。钦此。

遵旨寄信前来。

人名索引

二　画

丁日昌

丁凤临

丁文浚

丁自新

丁宝桢

丁崇礼

丁崇钦

丁崇雅

丁福培

三　画

于　宽

于　端

于万柏

于化龙

于云龙

于永申

于永贵

于春头

于镜蓉

干尔济扎普

万青藜

么环子

马　二

马　儿

马　三

马　宁

马　沅

马　荣

马　钺

马　健

马　潭

马三汰

马云柱

马玉常

马白春

马永宣

马廷辅

马会魁

马步云

马朋太

马学孟

马店魁

马洛占

马得云

马得保

马绳武

马黑三

马锡太

马新贴

马溥澜

马遵云

马德容

四　画

王　二

王　三

王　万

王　五

王　发

王　芝

王　老

王　启

王　珍

王　顺

王　洛

王　

王　浩

王　通

王　堃

王　嘉

王　惠

王　湜

王　滨

王　璋

王　霂

王　德

王　襄

王　瀛

王二红

王大头

王大臣

王万青

王长得

王凤翔

王文田

王文训

王文仲

王允生

王玉山

王可陞

王尔升

王兰广

王兰谱

王记文

王永胜

王永福

王老日

王老明

王成浩

王向荣

王华清

王廷芳

王廷枢

王延长

王延桂

王好礼

王进堂

王连元

王克明

王怀朴

王启俊

王启曾

王应筠

王茂堂

王茂壎

王英魁

王步云

王国沾

王图南

王叔喆

王秉钧

王朋龄

王定府

王定宣

王学乾

王绍祖

王荩臣

王树奇

王种玉

王洛木

王洛月

王洛维

王恒山

王养寿

王庶曾

王炳辉

王桐吉

王培林

王振纲

王艳亭

王致澂

王晋藩

王恩波

王复茂

王祖峰

王涟漪

王梦松

王得印

王得用

王得善

王庶曾

王维清

王联升

王联廷

王景星

王景焕

王煦健

王福中

王福集

王福瀛

王榕吉

王聚然

王燕桂

王德贵

王德胜

王德炳

长　启

长　善

木什光

车兴有

戈存红

韦志俊

扎木素

扎勒沁

牛广阴

牛转运

牛洛红

牛振武

毛天相

毛其昌

毛毓磷

文　祥

文　硕

文　盛

文　煜

文　翼

卞宝第

方汝翊

方寿昌

方清元

尹　立

尹　兰

尹　红

尹光彩

尹奇云

尹国梁

尹亮采

巴特希

巴勒桑

孔广汉

孔庆福

孔和尚

邓　福

邓寿祺

邓铭善

邓锡恩

五　画

玉　简

玉柱子

左　琴

左宗贵

左宗棠

左逢源

古　琴

古龙贤

石　楷

石长荣

石元善

石有才

石学阶

石洛田

石寅元

石景山

甘顺得

卢凤林

卢定勋

卢洛二

卢承董

田　襄

田广义

田定邦

田清朝

申占标

叶伯英

叶希濂

叶琪昌

叶新榆

叶增庆

史秉礼

史念祖

史梦兰

史梦松

白云兴

白占奎

白树德

白增寿

白麟苻

仝庆云

冯　谨

冯七堂

冯定邦

冯清泰

冯鸿儒

冯誉彰

六　画

西拉布

邢　富

邢子任

邢作肃

邢昆山

邢得名

达尔济

达崇阿

成　福

毕观洛

毕振邦

存　裕

存　禄

巩刘泳

吕　庆

吕海清

吕幅齿

回　一

回　九

回　辰

回中德

回观国

回静文

吗哈布迪

朱　钦

朱　堃

朱　溥

朱玉春

朱立汉

朱体元

朱若符

朱绍谷

朱绍穀

朱洛八

朱桂馨

朱锡庆

朱　靖

任　内

任尔会

任务本

任廷俊

任信成

任道镕

伊　谦

向　伊

向庄成

多尔济蒙

多隆阿

仲燕祥

乔　振

乔松年

庄七全

庄舟孙

齐飞朋

齐有才

齐锡三

祁之

祁恩俊

祁慎修

祁鹤龄

刘　二

刘　三

刘　才

刘　义

刘　见

刘　功

刘　朴

刘　杰

刘　典

刘　征

刘　宸

刘　剀

刘　湘

刘　沄

刘二秃

刘士发

刘士忠

刘义成

刘长佑

刘仁山

刘凤鸣

刘凤智

刘六儿

刘文会

刘文清

刘元善

刘尹卿

刘允慧

刘玉山

刘玉成

刘玉堂

刘玉衡

刘世忠

刘可泄

刘协三

刘老花

刘老魁

刘迈视

刘廷元

刘廷杰

刘廷栋

刘廷楹

刘廷瑞

刘庆元

刘克红

刘克和

刘坤元

刘体中

刘应选

刘松山

刘松龄

刘枝彦

刘其琛

刘昌安

刘尚恒

刘秉文

刘秉琳

刘垂阴

刘垂荫

刘宝山

刘泳海

刘沾隆

刘荣勋

刘树堂

刘洛达

刘洛花

刘洛芙

刘庭芝

刘庭芳

刘津墉

刘绍光

刘振中

刘盛瑺

刘盛藻

刘铭传

刘得玉

刘得荣

刘清太

刘鸾

刘朝元

刘朝栋

刘幅长

刘幅碌

刘景芳

刘献章

刘锦堂

刘锡穀

刘源清

刘殿华

刘镇岗

刘毓霖

刘福龄

刘澄清

刘瀚章

庆　裕

庆之金

江业勋

江页琛

江绍先

汤世晋

汤承露

安　三

安耀云

许凤鸣

许元铠

许玉章

许学海

许洛中

许思聪

许梦林

那彦宝

孙　均

孙　葵

孙大庄

孙中全

孙中良

孙见忠

孙玉成

孙永誉

孙成规

孙伏溃

孙元言

孙时镜

孙作霖

孙怀珍

孙英才

孙奉山

孙步良

孙国治

孙育均

孙沾复

孙承恩

孙建猷

孙奎光

孙树光

孙继旺

孙景元

七　画

苏　性

花　圻

杜　万

杜　才

杜　朋

杜文义

杜发明

杜延苓

杜廷荣

杜恩禄

李　二

李　三

李　尺

李　升

李　

李　郁

李　明

李　练

李　绅

李　卷

李　标

李　珍

李　俊

李　钰

李　豹

李　景

李　溁

李　锦

李　璋

李　熔

李二德

李三生

李三先

李三堂

李万才

李万仓

李万忠

李大用

李士麟

李小壮

李小形

李凤仪

李文敏

李元和

李书德

李允中

李飞鸣

李丕智

李四红眼

李白狗

李立三

李立城

李永泰

李成泗

李邦顺

李址八

李有庆

李有宽

李连成

李合顺

李廷文

李廷樑

李廷幅

李廷瑞

李华亭

李华肇

李传黻

李庆山

李安振

李兴锐

李汝廉

李兆远

李克让

李来成

李芳润

李际芳

李其齐

李茂春

李和儿

李经纶

李宗奎

李宗羲

李享裕

李驴儿

李承熙

李树墀

李岳先

李钟灵

李洛元

李洛格

李炳业

李振林

李振铎

李振荣

李振海

李恩佑

李恩荣

李逢春

李逢源

李宴卿

李恕和

李常玉

李鄂棠

李得功

李得库

李续宾

李续宜

李鸿仪

李鸿章

李鸿裔

李清龄

李润霖

李焕文

李朝仪

李赞发

李赞侯

李黑旦

李景文

李希书

李智进

李登元

李登瀛

李瑞春

李朋展

李福田

李福明

李德荣

李德源

李德福

李鹤年

李瞻淇

李馨桂

李耀前

李麟遇

杨　三

杨　五

杨　陇

杨　茂

杨　狗

杨　法

杨　琛

杨　兜

杨力勤

杨干把

杨万堂

杨艺林

杨牛子

杨玉山

杨仗街

杨汇金

杨成堂

杨成源

杨庄堂

杨廷芳

杨廷彦

杨任

杨汝为

杨冲汉

杨兆熊

杨克明

杨秀芳

杨泳春

杨兵斌

杨国杞

杨国栋

杨沛泽

杨泳春

杨春华

杨春茂

杨俊元

杨维中

杨昆山

杨景奎

杨景祐

杨崇砥

杨笃忠

杨黑锅

杨琴堂

杨锦裕

杨毓楠

杨德茂

杨德润

杨端方

杨臈月

杨冀筐

克鄂尔

吴　玉

吴　老

吴　钦

吴　瑞

吴　溃

吴　濂

吴七铨

吴万善

吴中和

吴永德

吴师郊

吴光鼎

吴廷仪

吴廷杰

吴廷栋

吴近兰

吴近魁

吴金榜

吴定金

吴洛中

吴骏昌

吴景云

吴焘元

吴曾荣

何其翔

何炳然

何致平

何崧泰

何清弼

何福豫

何冀堂

邱对欣

邱瑞祥

邹振岳

余承恩

希凌阿

狄元模

库克吉泰

宋　文

宋　庆

宋　煊

宋邦德

宋成

宋廷明

宋汰倡

宋步衢

宋金得

宋炳文

宋维光

宋彭寿

宋燕杰

冷　庆

谷玉麟

谷清顺

言维顺

汪　度

汪兆麟

汪秉衡

汪鸣和

汪家勋

汪福庚

沈化麟

沈元文

沈心存

沈年龄

沈和德

沈复安

沈修棫

沈颂元

沈葆桢

沈赓飏

沈燮同

灵　杰

灵　沛

陆邦煃

陆时立

陆慎言

阿扎图

阿木古朗

阿希尔米特

陈　二

陈　大

陈　六

陈　本

陈　沅

陈　杰

陈　林

陈　佺

陈　宝

陈　泳

陈　顺

陈　重

陈　晋

陈　喜

陈　瑞

陈　璋

陈士英

陈小鱼

陈子端

陈广鸿

陈凤楼

陈凤藻

陈式典

陈玉堂

陈如瑶

陈会元

陈廷松

陈廷柏

陈乔龄

陈乔麟

陈庆滋

陈泄霖

陈兆麟

陈连升

陈连庆

陈寿保

陈寿椿

陈启栋

陈昆山

陈国瑞

陈金武

陈宗虞

陈祖勋

陈春起

陈重前

陈定梁

陈济清

陈培统

陈鸿翊

陈鸿畴

陈添喜

陈密元

陈渭川

陈道元

陈锡麒

陈福山

陈福全

陈殿选

陈慕元

陈鼐祥

张　三

张　四

张　六

张　发

张　有

张　兴

张　饩

张　沅

张　英

张　垣

张　明

张　济

张　振

张　畔

张　富

张　焜

张　福

张　溥

张　源

张　缙

张　熔

张　濡

张　曜

张　瀚

张　源

张二子

张二吉兔

张八十

张三菅

张大勋

张万才

张万春

张万福

张七铨

张广玉

张之万

张之

张从印

张凤岐

张呈祥

张文中

张云上

张云会

张玉魁

张立发

张立兴

张永富

张对隆

张发并

张老清

张成竞

张光藻

张自勤

张传良

张延绪

张廷楷

张廷柏

张汝兰

张兆相

张兆栋

张导懋

张连成

张连盈

张呈样

张伯薰

张运兰

张宏庆

张沅幅

张青云

张国治

张凤荫

张明德

张学权

张学易

张学勤

张试元

张居安

张承平

张秉铎

张春元

张树声

张树珊

张秋忙

张秋菅

张胜亭

张俊亭

张衍度

张振玉

张洛进

张洛杰

张总愚

张祖谦

张振玉

张振棨

张振藻

张起亭

张桐宾

张桐溪

张培麟

张恩煦

张得开

张得均

张得泰

张得浩

张清源

张清绶

张鸿庆

张焕彩

张联奎

张联恩

张落刑

张鹏元

张鹏霄

张锡祺

张汇升

张福寿

张殿元

张肇基

邵可安

八　画

武士选

武用康

武岳龄

苗万林

苗文翰

英　良

英　奇

英　桂

英　棨

英元华

林老位

苑泳盛

范　梁

范　绪

范为福

范钰顺

范洛亭

范镇翎

茂德源

松　龄

奇拉升

罗大臣

罗开第

罗布桑

罗泽南

罗淑亚

罗群英

金　裕

金大虎

金吴澜

金宝元

和其家

和恩绶

岳　翰

周　治

周　俊

周　洛

周　棠

周乃大

周云庆

周玉同

周世芳

周连成

周寿三

周绍逵

周柱儿

周尚海

周家勋

周祥和

周梦璋

周遇辰

周新泰

周福源

周嘉宾

周瀚源

周灏源

宝　森

庞　四

庞有吉

庞魁太

定　安

单　俨

单宗张

郎绶昌

郑　沂

郑　涛

郑　常

郑　魁

郑　骧

郑二沅子

郑凤翔

郑兆同

郑鸣先

郑金恒

郑咨会

郑承业

郑桂林

郑续祖

郑敦谨

孟广龄

孟丕显

孟宪禹

孟群德

屈广元

九　画

赵　永

赵　州

赵　录

赵　景

赵　增

赵二冬

赵九月

赵上林

赵五辈

赵书泉

赵玉书

赵世洵

赵东旭

赵正林

赵永长

赵永祥

赵秀山

赵明凤

赵国藻

赵宗道

赵金海

赵京锡

赵春和

赵映春

赵洛述

赵洛振

赵洛联

赵恒儿

赵振东

赵清泰

赵清钱

赵喜儿

赵登先

赵德生

赵憬约

胡　利

胡　岳

胡　怀

胡　虎

胡　豹

胡　稳

胡万年

胡上志

胡文儿

胡文吉

胡云书

胡仙舟

胡自新

胡合成

胡如川

胡寿彭

胡寿椿

胡寿嵩

胡李恒

胡含章

胡林翼

胡鸣岐

胡国龙

胡宗山

胡珍贤

胡洛厚

胡振山

胡振书

胡桂芬

胡臭姐

胡德山

胡兆汉

胡濯汉

胡濯清

荣　全

荣　恩

荣寿佑

荫　桂

荫德泰

春　生

恭　狗

南关瑞

南溃城

项桂轮

茹老儿

郝三山

郝秀林

郝洛齐

郝桂林

郝得成

郝锡章

栋鲁布

栋鲁普

柳长荫

柳殿藩

荫德泰

威妥玛

钟　秀

钟　沅

钟开元

钟有才

钟差升

钟德辅

段　四

俞朝海

俞颗山

侯万才

侯托子

侯国藩

饶　裕

奕　

祖　珍

祖　铜

祖　锐

祖　锟

祖丕训

祖先光

恒　庆

恒　源

恒　福

祝　鑫

姜　昆

姜　瀚

姜国仲

姜保淑

姜瀚文

洪昌燕

洪容海

洛自高

恽桂孙

宫红生

宫坤龄

施泳汰

骆万春

费学曾

姚　俊

姚　倡

姚允元

姚治恬

姚经楷

姚锡墉

绍复昌

贺　昌

贺　瀛

十　画

秦　明

秦　琨

秦庆明

秦全义

泰聚奎

载　铨

桐　泽

贾　一

贾　

贾孝影

贾树相

贾常儿

珠　尔

莫　特

晋丰恒

晋和顺

晋源昌

夏子龄

夏子鎏

夏如武

夏家鼎

都兴阿

袁甲三

袁汝超

袁启滨

顿三儿

顾肇墉

耿三立

耿曰棠

耿觐光

哥士耆

聂维祺

培初恒

塔齐布

恩　泰

恩　福

恩　濂

柴　仪

柴振邦

徐　五

徐　升

徐　庆

徐木衡

徐云锦

徐文选

徐文升

徐立言

徐从龙

徐本培

徐本烜

徐光谔

徐廷平

徐庆长

徐志导

徐寿春

徐绍陆

徐海兵

徐继

徐承尧

徐思昌

徐德玉

钱　莹

钱　敏

钱培之

钱清安

钱锡荣

钱鼎铭

倪万成

倪昌燮

积成合

徒什满尔郎

唐　津

唐文贵

唐训方

唐成棣

唐思钧

唐殿魁

海　馨

容　裕

高　升

高　回

高　霞

高太华

高天恩

高天堂

高文祥

高火厮

高东山

高东风

高丹墀

高必雄

高鸣山

高武得

高步瀛

高所厮

高定保

高春润

高美智

高容昆

高凌汉

高麻鸣山

高焕章

高清七

高维翰

高景曾

高幅苓

高锡康

高增寿

高增淦

郭九幅

郭从矩

郭立风

郭先声

郭奇喀

郭沾田

郭宝昌

郭明伦

郭眷晖

郭象儒

郭振芳

郭海票

郭朝瑛

郭新令

诸葛淦

益生成

益庆丰

益德裕

益德源

祥厚振

凌道增

凌凤来

陶金铭

陶柽林

十一画

曹　大

曹　瀛

曹天贵

曹友泰

曹文治

曹利宾

曹国治

曹荣海

曹盘龙

曹德森

黄　五

黄　永

黄万友

黄万金

黄永溃

黄国华

黄宗敬

黄洛恒

黄昭融

黄跃连

黄跃麟

黄敬宗

黄翼升

萧　炳

萧松年

萧章开

萧赠丹

萧履中

龚　怀

龚　汉

萨炳阿

常　存

常　忠

常二大褂子

常根子

常森桂

崇　厚

崔允勤

崔汉街

崔屿峰

崔鸣皋

崔保善

崔焕文

崔焕章

崔清浩

崔锡

崔福成

崔福泰

崔德玉

崔耀廷

崧　翰

崧翰导

阎清泰

鄂勒哲依

梁　合

梁承颐

惟　屡

裕　纶

裕　泰

裕　源

裕泰顺

章　灿

章　散

章　鼎

章合才

麻云七

盖洛志

盖洛锡

渠老连

商书亭

商品三

商诗纶

康宗万

康逢才

屠立成

十二画

惠　芳

惠　霖

惠廷魁

韩　印

韩　宗

韩　超

韩凤山

韩凤林

韩永春

韩有章

韩光祖

韩自芳

韩锡三

韩解三

韩德立

韩耀光

董　春

董三成

董元森

董玉川

董玉魁

董兆祥

董村黑

董芳魁

董雄儿

董殿臣

董儒奎

蒋文海

蒋春元

甄元湛

彭双乐

彭洁有

彭楚汉

彭瑞麒

彭瑞麟

彭爵麒

景　霖

景三立

傅二造

傅大造

傅占雄

傅永太

傅廷标

傅荣德

傅庭立

傅振邦

傅海廷

程光滢

程映玑

程肇铸

焦　荣

焦具儿

焦春儿

焦洛雨

焦德子

嵇文堉

嵇其昌

曾升任

曾有顺

曾汛明

曾启埙

曾宝铨

谢　恕

谢　瑨

谢八子

谢万春

谢立坊

谢克柱

谢学元

谢德铨

赓音布

童光远

童登芢

富明阿

富森保

温进仁

温承惠

十三画

瑞　庆

瑞　恒

瑞　椿

瑞　麟

瑞昌恩

楞板三

雷云升

靳兆林

龄　椿

路映奎

路联奎

阎套儿

解金泽

詹启纶

鲍　绍

鲍　超

鲍英夔

福　济

福裕恒

溥　泉

溥　福

源森茂

廉百龄

窦长锋

窦长越

窦行二

十四画

蔡　培

蔡　海

蔡　福

蔡延龄

蔡志修

蔡其齐

蔡朋程

蔡承启

蔡鸿庆

蔡景福

蔡祺昌

蔡锡申

管鼎勋

僧格林沁

谭廷襄

谭兴魁

谭胜达

翟全仁

熊　福

熊存瀚

十五画

德　心

德　英

德　炳

德公万

德裕恩

德伟利亚

滕开勋

滕学义

潘丽畴

潘贵升

潘鼎新

十六画

薛　二

薛　爽

薛　永

薛　绰

薛二宗

薛大麻

薛五成

薛长深

薛长龄

薛扎根

薛文田

薛廷兰

薛廷治

薛廷重

薛廷壁

薛林子

薛学勤

薛春子

薛振功

薛振江

薛麻三

霍力田

霍洛翠

霍复元

霍喜儿

穆长清

穆文彬

十七画以上

戴玉贵

戴间善

戴孚恩

蟒　都

魏　二

魏　桢

魏士选

魏明山

魏树芝

编制者：成志强

彭爱莲

欧志华

目录

同治九年

001 永定河南岸五工第十号续漫成口分别参处折七月初七日

002 附录明谕 着将永定河南五工漫口道厅各员再行交部议处事七月十二日

003 法使径行回京密陈在津辩论各节折七月初九日

004 截留福建漕米二万石留备军米片七月初九日

005 提督傅振邦奏请暂缓来津片七月初九日

006 附录密谕 毛昶熙等奏赴津日期一折着曾国藩等妥速筹办等事七月十二日

007 附录廷寄 蒙兵到口后饷需着会商奏请所需火器由工部筹解等事七月十二日

008 附录廷寄 崇厚着即来京陛见毛昶熙暂行署理三口通商大臣等事七月十六日

009 附录密谕 丁日昌奏铭军军火缺乏着密由海运解津等事七月十七日

010 天津道征收海税一年期满折七月十九日

011 大名县绅民捐建文庙工竣请加永远学额折七月十九日

012 候补知府瑞珊等期满甄别折七月十九日

013 特参阜城县疏防本箱公文被贼截抢折七月十九日

014 原额满料剥船照例裁除拟请筹款排造折七月十九日

015 天津县秋审囚犯叶长幅顶替脱逃请将佥差不慎各官特参议处折七月十九日

016 元氏县获匪刘三赶年等抢劫案拟结情由折七月十九日

017 复奏彭玉麟等近况及江海水师有别等情片七月十九日

018 附录密谕 答准曾国藩奏彭玉麟等能否再出俟接复函即行奏闻等事七月二十三日

019 江苏知县葛绳孝调津差遣片七月十九日

020 刘谟阁造谣惑众请准革职片七月十九日

021 附录密谕 着丁日昌抵津商办情形及曾国藩等赶饬缉拿正凶等事七月三十日

022 附录廷寄 景霖请催弁兵米折银两除已领外迟解欠项着速拨给等事七月三十日

023 奏陈已革天津府县到津日期并现办情形折七月三十日

024 附录密谕 着将已革天津府县解津质讯等事七月十三日

025 附录密谕 罗淑亚回京后中外一心坚持定见并截留福建京米等事七月十四日

026 附录密谕 总理衙门奏法使到京谨陈辩论情形一折着曾国藩等速拿津案凶犯等事七月十七日

027 附录廷寄 军机大臣奏钱鼎铭呈递禀函府县患病等事七月二十一日

028 附录密谕 着俟天津府县到津后取具亲供奏闻等事七月二十六日

029 附录密谕 着刘铭传速赴直隶军营并赏各物以示褒奖等事八月初四日

030 附录廷寄 着将部拨巴哈两城饷银三十万两内短少搀换实情查明具奏等事八月初五日

031 直属各州县麦苗被旱议请缓征折八月初七日

032 附录明谕 着照所请广平等州县本年上忙钱粮或旧欠粮租一律缓至秋后察看启征八月初十日

033 恭谢调补两江总督圣恩并陈下情折八月初七日

034 附录密谕 着曾国藩调补两江总督李鸿章调补直隶总督事八月初四日

035 海疆要缺择员署理折八月初七日

036 安州知州锡桂循例回避由晋州马绳武对调折八月初七日

037 直属同治八年上忙钱粮已完未完银数折八月初七日

038 动支江南协饷初次报销折八月初七日

039 查明丰润县领解同治七八等年陵寝饷项并无迟延折八月初七日

040 武邑县缉获盗犯魏雪等案折八月初七日

041 枣强县阵亡绅士沈德英开复原官请恤折八月初七日

042 宽免祁州吏目任丕烈失守城池处分片八月初七日

043 募勇口粮恳准开销片八月初七日

044 附录廷寄 着将步军统领衙门拿获金占鳌解津后研讯确情等事八月初八日

045 呈递已革天津府县亲供并陈现办情形折八月十四日

046 附录咨文 咨请军机处查收已革天津知府张光藻等供词一本八月十四日

047 附录密谕 罗淑亚所递照会着照所指逐一详讯及毛昶熙暂留天津等事八月初三日

048 附录明谕 着毛昶熙来京供职事八月十五日

049 附录密谕 着李鸿章驰赴天津会同办理津案曾国藩等原折留中等事八月十六日

050 附录密谕 着陈国瑞赴津讯问亲供后仍令来京等事八月二十日

051 审明津案各犯分别定拟折八月二十三日

052 附录密谕 着将津案克期办理奏结天津府县解京等事八月二十一日

053 丁日昌俟李鸿章到津后再行南返片八月二十三日

054 附陈已革天津府县未能克日解京情由片八月二十三日

055 附录密谕 着认真鞫讯津案犯供天津府县仍交刑部及成林统带洋枪队等事八月十八日

056 附录 李鸿章奏请苏抚丁日昌回任情由片八月二十六日

057 恭报已革天津府县派员解部起程日期折八月二十六日

058 附录密谕 着不必拘守常例迅结津案等事八月二十六日

059 天津府县解京请敕部从轻定拟并请嗣后各教堂由地方官管辖片八月二十六日

060 附录密谕 天津府县解京后着刑部秉公定议及丁日昌即回本任等事九月初一日

061 附录密谕 张光藻等罪名从重定议案内应讯各犯着持平办理等事九月十二日

062 附录明谕 张光藻等着改发黑龙江及案犯冯瘸子小锥王五等分别处决发配事九月十二日

063 史念祖开缺差委折八月二十九日

064 郑元善在籍办团出力恳恩给奖折八月二十九日

065 大城等州县二麦被水被旱请准缓征折八月二十九日

066 附录明谕 曾国藩所奏被水被旱等州县着分别缓征酌减事九月初三日

067 直属同治九年二麦约收分数折八月二十九日

068 卸任天津道周家勋告病开缺折八月二十九日

069 代奏刘铭传谢恩折八月二十九日

070 吴恩庆等期满甄别折八月二十九日

071 蔚州知州缺请以景州知州石元善调补折八月二十九日

072 英棨例应回避京旗与方汝翊对调折八月二十九日

073 密保天津道员片八月二十九日

074 恭报交卸直隶总督篆务日期折九月初六日

075 萧世本请补天津县缺折九月初六日

076 闽省采办京米全数验收折九月初六日

077 奏调吴大廷综理江南船政操练事宜片九月初六日

078 试用知县李熙载请以原品休致折九月初六日

079 征补同治九年正杂课银折九月初六日

080 保定驻防兵丁借饷修理兵房折九月初六日

081 疏防监犯越狱各官交部议处折九月初六日

082 附奏费学曾递署直隶臬司及陈乃鼎署理清河道片九月初六日

083 附陈总兵周惠堂服阕日期片九月初六日

084 附陈永清县被水灾民酌拨银两抚恤情形片九月初六日

085 续讯天津教案内第二批人犯分别定拟折九月十三日

086 附录密谕 着曾国藩将津案第二批人犯迅即分别审理及修堂抚恤洋人诸事妥筹速奏等事九月十六日

087 复奏丁寿昌堪胜天津道员片九月十三日

088 附录廷寄 丁寿昌署理天津道是否相宜着俟津案了结后即行具奏等事九月初四日

089 恭谢御赏寿物折九月十六日

090 赴任两江恭请陛见折九月十六日

091 奏带陈兰彬至江南办理机器片九月十六日

092 津案第一批正法人犯内之穆巴开释另将续获范永归入正犯片九月十六日

093 附录密谕 着曾国藩来京陛见及穆巴准其开释范永立予正法等事九月十九日

094 附录寄谕 着各督抚筹解原拨淮军额饷等事十月二十六日

095 附录密谕 各省大吏办理中外交涉事件须加意慎密等事十月二十九日

096 附录寄谕 御史张景青奏会匪根株未绝敬筹安插之法着各督抚悉心筹议等事闰十月二十八日

097 附录廷寄 着张兆栋补授漕运总督带同章仪林赴山东会勘筑堤事宜闰十月二十九日

098 恭报接印任两江总督日期折十一月初一日

099 奏请截留赣榆等县缺片十一月初一日

100 附录寄谕 筹解江南织造绣款银两等事十一月初三日

101 附录寄谕 有人奏安徽婺源县劣绅程元瑞私立捐局着详查参办等事十一月初五日

102 附录寄谕 安徽广德等州县客民占田聚众着派大员查明安置等事十一月初七日

103 遵旨派员署理江苏藩司并请派员护理江苏巡抚篆务折十一月十一日

104 附录寄谕 着张之万等会估张秋筑堤束水事宜等事十一月初八日

105 江北冬漕遵旨仍办河运折十一月十一日

106 请照成案截留徐州所属漕粮拨补江宁灾缺兵米片十一月十一日

107 附录寄谕 江浙赶办彩绸十万匹江南需办棕毛照前后所派数目分起报解等事十一月二十日

108 附录寄谕 着各督抚及统兵大臣依限咨报兵勇数目等事十一月二十七日

109 附录寄谕 海运漕粮至津着就近由总督经理及妥议具奏等事十一月二十八日

110 附录寄谕 着各督抚等限期预拨来年京饷等事十二月初一日

111 苏省冬漕拟请分别本折酌定征价收纳折十二月初二日

112 苏省九年分起解米数目折十二月初二日

113 筹修汜永堤工动用银两报销折十二月初二日

114 苏松镇标游击等缺仍以李国钧等补授折十二月初二日

115 杨万林调补龙山营右军守备片十二月初二日

116 刘德大改补九江城守营守备片十二月初二日

117 本年轮应查阅营伍展缓片十二月初二日

118 嘉定宝山二县本年漕折收价片十二月初二日

119 附录密谕 英国议定新约现欲中止密饬各关监督严加防范等事十二月初六日

120 附录寄谕 浙江疏通溇港及江苏太湖各口同时并举等事十二月初七日

121 丹阳金坛二县本年仍办抵征折十二月初九日

122 筹修马棚湾堤工银数报销折十二月初九日

123 筹拨各路军饷折十二月十六日

124 附录寄谕 刘崑奏湖南饷源匮竭着江南及湖北等省迅筹协饷银以应急需十月十五日

125 附录寄谕 老湘营军饷月协六万两外按月再添拨银一万两等事闰十月初三日

126 附录寄谕 催解陕甘军饷等事十一月初二日

127 江苏各属被灾被歉地方来春毋庸接济折十二月十六日

128 吴承潞请补太仓直隶州知州折十二月十六日

129 恭报同治八年下半年淮南征收课厘数目折十二月十六日

130 安庆营都司刘杰撤任后久未回营应请即行开缺片十二月十六日

131 江宁盐巡道庞际云丁母忧片十二月十六日

132 长江水师提标各营操毕回汛片十二月十六日

133 拨给鄂省委解京铅水脚银两片十二月十六日

134 请以淮扬镇都司金殿华借补苇荡右营守备折十二月二十四日

135 附陈南河苇荡左右二营专司樵采请免操演情由片十二月二十四日

同治十年

136 钦奉谕旨复陈夷务折正月十二日

137 附录寄谕 英翰奏请筹备津案善后事宜折王家璧奏请修备设防各折片均着曾国藩李鸿章妥筹办理等事（同治九年）十一月初五日

138 附录密谕 中外交涉事件着各该大臣坚持定见预伐敌谋密筹用兵等事（同治九年）十一月三十日

139 预筹日本修约片正月十二日

140 会议海运交米折正月十二日

141 陈明河运艰难情形应行设法预筹折正月十二日

142 附录廷寄 河运艰难着苏廷魁等实力兴办等事正月二十七日

143 龚云恺等仍准升补都司等缺折正月十二日

144 展缓年终密考片正月十二日

145 吴长庆仍令来营片正月十二日

146 复审凶犯行刺马新贻缘由仍照原拟分别定拟折正月二十九日

147 附录寄谕 着曾国藩等督饬承审马新贻被刺一案各员迅取张汶祥确供等事（同治九年）闰十月二十五日

148 附录寄谕 答给事中刘秉厚等折及着曾国藩等速将马新贻被刺一案据实拟结事（同治九年）闰十月二十八日

149 复奏马新贻被刺一案犯供无主使实情片正月二十九日

150 附录寄谕 王家璧复陈马新贻被刺一折着曾国藩等悉心推鞫务得确供等事（同治九年）十二月初十日

151 张汶祥正法后摘心致祭马新贻灵柩片正月二十九日

152 附录廷寄 马新贻着照阵亡例赐恤并准在江宁省城建立专祠及将张汶祥摘心致祭事二月十四日

153 谢赏福寿字恩折二月初二日

154 湘淮各军剿捻军需第二案报销折二月初二日

155 请销洋枪炮队勇粮等项片二月初二日

156 复陈淮南盐价碍难议增折二月初二日

157 停止淮南场商内河盐厘片二月初二日

158 开办淮北丙寅纲日期片二月初二日

159 成俞卿等借补长江水师江阴营副将等缺折二月初二日

160 李兴锐请开大名府缺留江酌委片二月初二日

161 金吴澜调回江苏片二月初二日

162 高昶开缺回籍片二月初二日

163 龚得魁开除底缺片二月初二日

164 汇陈江淮等属秋禾被水被旱恳请恩施折二月初二日

165 汇陈苏松等属应征同治九年钱粮蠲免情由折二月初二日

166 附陈镇江等属应征钱粮蠲缓情由片二月初二日

167 江宁等属应征漕粮恳请蠲缓折二月初二日

168 请以王宗濂接署武进县知县片二月初二日

169 附陈庚午大运缎绸采办经纬绒丝情形片二月初二日

170 附录廷寄 着添拨彩绸银两等事二月初七日

171 附录廷寄 着在滨江滨海各省简练水师妥筹备御等事二月十四日

172 苏省九年所征漕白二粮仍由海运津折二月十一日

173 请以曾绍传补授嘉定县知县折二月十六日

174 请将昭文县知县梁蒲贵暂缓给咨赴部折二月二十日

175 奏陈查明挑浚白茆河工程出力各员请奖折二月二十二日

176 酌议河运章程折二月二十四日

177 采办棕毛恳请展限办解折二月二十四日

178 府州等官期满甄别折二月二十四日

179 皖南茶捐十七卯请奖折二月二十四日

180 原任两江总督马新贻本籍建立专祠折二月二十四日

181 汇奏千总各缺借补人员折二月二十四日

182 丰县民人丁志昌京控案分别定拟折二月二十四日

183 拣员请补陆路游击等缺折二月二十四日

184 张汶祥凌迟处死日期片二月二十四日

185 江西莲花营都司翁荣开缺片二月二十四日

186 更正淮扬通三属起运米数片二月二十四日

187 李铭皖蒋启勋各回本任情由片二月二十五日

188 附录廷寄 饬催速解西宁军饷等事二月二十八日

189 奏陈办理广德等处土客开垦事宜折三月初三日

190 议复永宝二府未便改运粤盐折三月十九日

191 江北漕粮仍办河运兑竣开行日期折三月十九日

192 王幼山等借补参将各缺折三月十九日

193 忠义局第四十三案阵亡殉难官绅士民妇女恳请旌恤折三月十九日

194 沈廷兰仍请借补陆路守备折三月十九日

195 孙衣言接署江宁盐巡道片三月十九日

196 吴大廷免其送部引见片三月十九日

197 王鸿训照章甄别片三月十九日

198 米船押运委员张沄在差病故请恤片三月十九日

199 都司李得源革职片三月十九日

200 江北河运山东省出力人员请奖折三月十九日

201 附录廷寄 华洋交涉事件着督饬应宝时妥筹办理等事三月二十一日

202 请以秦曾熙补授高淳县知县折三月二十八日

203 请以龙寅绶署理睢宁县知县折三月二十八日

204 请以李鸿勋试署赣榆县知县折三月二十八日

205 奏陈江苏省清理沙洲完竣在事各员请奖情由折三月二十八日

206 附陈知州姚德彰暂缓赴部引见情由片三月二十八日

207 附陈候补道倪宝璜从优议叙情由片三月二十八日

208 附录廷寄 建平等处滋事土匪着严饬水陆各军相机搜剿等事三月二十七日

209 密陈提镇司道府官员考语折四月十六日

210 江苏安徽江西三省学政加考片四月十六日

211 恭办彩绸动用漕价等银折四月十六日

212 附录寄谕 大婚需用彩绸银三十九万余两着曾国藩等饬藩运两司速解等事（同治九年）十二月初一日

213 安徽龙山营应支兵米请仍在涡阳县漕米内拨给折四月十六日

214 涡阳县额征漕粮数目不符情形片四月十六日

215 江宁府属田地科则尚未查清本年仍办抵征折四月十六日

216 拣员请署海疆要缺知县折四月十六日

217 拣员请补陆路都司折四月十六日

218 捐生孙启璋等请奖片四月十六日

219 黄家驹请照军营立功后议恤片四月十六日

220 堵筑清水潭大工动用银数请免补题片四月十六日

221 附录廷寄 各该省欠解陕甘饷银着按数解清等事四月二十二日

222 请以同知沈壬昌补授松江府海防同知折四月二十一日

223 查明苏省海运同治八年分漕白二粮办理出力官绅书吏恳请分别给奖折四月二十一日

224 奏陈查明江苏两藩司库同治九年分解收地丁钱粮数目折四月二十一日

225 请将试用直隶州知州吴承潞留省以繁缺补用折四月二十一日

226 请准王成德等派充江苏省试阅文幕友片四月二十一日

227 附陈购运外洋火器等赴津暂存再由金顺委员解赴宁夏军营情由片四月二十一日

228 附陈苏省同治七年分冬漕海运出力请奖案内部驳各员查明另拟奖叙情由片四月二十一日

229 奏陈续议长江水师变通各条情由折五月初六日

230 李世忠陈国瑞寻仇构衅据实参奏折五月十一日

231 附录明谕 李世忠着革职陈国瑞着以都司降补均各交地方官严加管束五月二十日

232 附录廷寄 严饬李世忠等速归原籍及查拿汪敦友捻党等事五月二十五日

233 淮南征收课厘数目折五月十一日

234 拣员请补沿海要缺同知折五月十一日

235 金秉炜等承袭世职折五月十一日

236 文芳等借补都司等缺片五月十一日

237 饬司筹给旗营恩济银两片五月十一日

238 查明修筑华亭海塘业已八段工竣在事出力员董书吏请予分别给奖折五月十四日

239 道员赵宗道到省已满一年循例甄别折五月十四日

240 汇陈署泰州知州长康门丁被控指官诈赃审明定拟情形折五月十四日

241 附陈确查署泰州知州长康门丁高顺被控指官诈赃一案情形片五月十四日

242 奏陈江苏臬司应宝时赴津日期折五月十四日

243 附录廷寄 着应宝时速赴天津随同李鸿章妥筹日本修约事三月初三日

244 复陈奉拨协滇月饷等款恳请饬部改拨情由折五月二十六日

245 附陈于关税项下续筹京饷情由片五月二十六日

246 奏陈日本使臣抵沪及赴津日期情形折五月三十日

247 附录廷寄 着江浙皖各督抚严拿关汶溎等匪归案事六月初五日

248 恭谢颁发圣训恩旨折六月十三日

249 吴承潞仍请补授太仓直隶州知州折六月十三日

250 拣员请补沿河要缺知县折六月十三日

251 代递张亮基遗折六月十三日

252 两江忠义局第四十四案恳请旌恤折六月十三日

253 更正魏承鑫保案片六月十三日

254 滕嗣林暂缓陛见片六月十三日

255 郭宝昌已到寿春镇本任片六月十三日

256 游击成德回旗片六月十三日

257 奏陈捐修镇江内外城工并请将外城列入建置范围以垂久远折六月二十七日

258 请以汪祖绶调补长洲县知县折六月二十七日

259 附陈俞明厚调补吴江县知县情由片六月二十七日

260 附陈钱卿鉌补授常州府知府情由片六月二十七日

261 附陈镇江绅富捐修城垣尤为出力请准以捐输军饷等案照例减成核给虚衔实职情由片六月二十七日

262 附陈吴守诰在先保举改奖错误请敕部更正注册情由片六月二十七日

263 拟选聪颖子弟赴泰西各国肄业折七月初三日

264 吴世熊请补徐海道缺折七月初三日

265 孙衣言请补江南盐巡道缺折七月初三日

266 蒋启勋请调补江宁府知府折七月初三日

267 遵照新章甄别道员知府官员折七月初三日

268 周良才等请补副将等缺折七月初三日

269 潘文质请调补江西抚标右营守备折七月初三日

270 前任湖南巡抚恽世临病故片七月初三日

271 附录廷寄 着善处湖南莠民滋事及妥议散勇章程等事七月十五日

272 附录廷寄 着刘铭传西行出关及曾国藩李鸿章妥速筹商军饷事七月二十三日

273 附录廷寄 饬令各督抚安插流民力行保甲垦荒加意抚绥等事七月二十六日

274 附录廷寄 饬催各省协拨滇饷等事七月二十六日

275 请以朱之榛补授苏州府总捕同知折七月二十八日

276 附陈王琬请补震泽县知县情由片七月二十八日

277 附陈江苏省拨解京饷银两情形片七月二十八日

278 附陈江苏省拨解夏季固本京饷银两情形片七月二十八日

279 请从庆彦阿纳库二人中钦派一人补授上书房行走翻译清字谙达折七月

280 湘淮各军剿捻军需报销折八月初一日

281 请销洋枪炮队勇粮片八月初一日

282 海运漕粮赴通径交来年仍难试办折八月初一日

283 投标学习人员拟请留于两江补用折八月初一日

284 恭报两淮各场麦收分数折八月初一日

285 方濬颐暂缓引见片八月初一日

286 金吴澜仍留江苏补用片八月初一日

287 副将傅敏才留于长江各营候补片八月初一日

288 蒋启勋饬赴江宁府任片八月初一日

289 附录廷寄 着各督抚饬催各省赶解京饷事八月初二日

290 奉旨察看知府存葆据实复陈折八月二十一日

291 附录廷寄 着悉心察看淮安府知府存葆能否胜任本职事五月二十二日

292 皖南续办茶捐查取十八卯捐数员名折八月二十一日

293 陈皓改补金沙场大使折八月二十一日

294 拣员请补陆路参将游击等缺折八月二十一日

295 查阅营伍起程日期片八月二十一日

296 参将朱永发更名片八月二十一日

297 试用盐大使章缜保归候补班片八月二十一日

298 守备郑国榜开缺缘由片八月二十一日

299 附录廷寄 催解陕甘饷银等事八月二十三日

300 附录廷寄 着各督抚速筹西征协饷事九月十五日

301 奏陈江苏臬司应宝时由天津调回本任情由折八月二十五日

302 奏陈遵设甘黔统捐总局并开局日期情形折八月二十五日

303 附陈请旨颁发甘黔统捐局所需空白执照情由片八月二十五日

304 奏陈借款挑浚清河安东二县境内河道工竣并议定摊征年限折八月二十五日

305 原任江西吉安府知府陈宗元请予谥号并建专祠折八月二十五日

306 附陈宝山县海塘坍陷情形片八月二十五日

307 请以李炳涛补授庐州府知府折八月二十七日

308 奏陈代递中书端木埰条陈情由片九月十五日

309 奏陈查明金山等县捐输军饷请补奖叙情由折九月二十六日

310 附录廷寄 曹克忠接统淮军准其专折奏事十月初一日

311 附录廷寄 各直省被灾地方着查明奏请赈恤事十月十八日

312 奏陈查明江都县境仙女庙仍请敕加封号情由折十月二十六日

313 奏陈宝山县海塘工费请于苏松太三属民田项下摊捐折十月二十六日

314 附陈获讯宜荆二县聚众抢劫首犯张真大等情片十月二十六日

315 查阅江苏营伍事竣回省陈明大概情形折十一月初一日

316 查阅江南各营官弁分别举劾折十一月初一日

317 遵旨采办棕毛已全数驶过临清折十一月初一日

318 筹拨西路军火派员解赴天津折十一月初一日

319 附录廷寄 着饬江苏拨解洋枪洋药等事七月十五日

320 江省遵筹直隶赈米会商拨解银两折十一月初一日

321 附录廷寄 酌增官剥船脚价及民船守候口粮等事七月二十六日

322 筹修运河东堤查明动用银数核实报销折十一月初一日

323 恭报淮北乙丑纲征收课厘数目折十一月初一日

324 郑云祥等仍请借补参将等缺折十一月初一日

325 奉旨饬查李世忠现在实迹复奏片十一月初一日

326 附录廷寄 饬查李世忠行迹据实具奏事九月初九日

327 参劾都司陈兆鸿等片十一月初一日

328 奥斯马加国换约事竣折十一月初十日

329 附录廷寄 着准更换奥斯马加国条约事九月二十四日

330 附录咨文 咨复军机处奉旨派员前往上海办理奥国换约事宜十月二十日

331 附录咨文 咨复军机处与奥国公使商订初见并换约日期十月二十五日

332 候补知县李恩瀚请补安东县知县折十一月初十日

333 参将彭治敷请准改留江南提标补用片十一月初十日

334 附录廷寄 西征军饷万急着各直省照数筹拨接济等事十一月二十五日

335 附录廷寄 着各直省督抚密陈司道府贤才等事十一月二十七日

336 附录廷寄 着广东等省协饷照数速解至黔十一月二十八日

337 复奏查明已革提督李世忠现在居家情形折十一月二十九日

338 附录廷寄 着曾国藩英翰密查李世忠筑寨藏奸等事九月二十六日

339 附录廷寄 着曾国藩随时访察李世忠居家情形等事十二月十六日

340 遵旨派委司道赴皖审案折十一月二十九日

341 附录廷寄 湖北民人冯式纯控诉胞兄办差身死不明发交查办等事十一月初八日

342 遵旨查明未垦荒地难以试办屯田折十一月二十九日

343 附录廷寄 黄锡彤奏请举办屯田着察核具奏等事五月初九日

344 江北冬漕仍办河运折十一月二十九日

345 附录廷寄 江北冬漕仍办河运着曾国藩等会商办理等事十二月十六日

346 黎华翥等更补场大使员缺折十一月二十九日

347 恭报同治十年两淮各场秋收分数折十一月二十九日

348 两淮泰海各场被水请缓折价钱粮折十一月二十九日

349 附录明谕 泰海二属请缓折价钱粮着照所请事十二月十六日

350 恭报同治九年下半年淮南征收课厘数目折十一月二十九日

351 奏参华阳营前哨千总朱得胜片十一月二十九日

352 盐大使李继邺留淮补用片十一月二十九日

353 请准截留徐州漕粮拨补灾缺兵米片十一月二十九日

354 附录廷寄 着各将军督抚等预拨来年京饷事十二月初九日

355 附录廷寄 着刘铭传等速拨精壮淮军交曹克忠接统等事十二月初九日

356 附录廷寄 时局艰难预筹挽救等事十二月十六日

357 附录廷寄 着曹克忠统率所部克期赴甘进剿十二月十七日

358 附录明谕 刘铭传措置乖方着交部严加议处十二月二十一日

359 附录廷寄 着曾国藩等妥筹具奏制造轮船事十二月二十二日

360 续议水师章程折十二月二十二日

361 孙衣言仍请补授盐巡道缺折十二月二十二日

362 请以吴承潞补授太仓州知州折十二月二十二日

363 请以陈方瀛补授川沙同知折十二月二十二日

364 请以汪祖绶调补青浦县知县折十二月二十二日

365 两江忠义第四十五案请恤折十二月二十二日

366 办理上海洋务出力人员请奖折十二月二十二日

367 同治十年江北河运出力各员请奖折十二月二十二日

368 密保孙衣言片十二月二十二日

369 冯桂芬等改请奖叙片十二月二十二日

370 潘文质请留两江陆路候补片十二月二十二日

371 福山左营守备缺请仍以王明扬升补片十二月二十二日

372 王幼山周良才请先给署札暂缓引见片十二月二十二日

373 附录廷寄 曹克忠奏接管淮军掣肘情形着曾国藩等通饬招募勇丁添补缺额等事十二月二十七日

同治十一年

374 奏陈候补知府姚丙吉试用期满仍留江苏以繁缺知府补用折正月初五日

375 请以葛兆堂补授吴县知县要缺折正月十四日

376 请以杨肇先补授元和县知县要缺折正月十四日

377 请以王宗濂补授长洲县知县要缺折正月十四日

378 奏陈选派委员携带幼童出洋肄业及应办事宜折正月二十二日

379 附录廷寄 直隶赈米经过地方着免厘税等事正月二十二日

380 谢赏福寿恩折正月二十八日

381 年终密考折正月二十八日

382 会商鄂湘淮盐引地折正月二十八日

383 开办淮北丁卯纲日期片正月二十八日

384 遵照新章甄别同知直隶州知州等官折正月二十八日

385 病体垂危谨由梅启照代递遗折二月初四日

386 王定国调补莲花营都司折二月十五日

人名索引

返回总目录

同治九年

001 永定河南岸五工第十号续漫成口分别参处折七月初七日

奏为永定河南岸五工第十号续漫成口，再行分别奏部，恭折仰祈圣鉴事。

窃臣六月十八日，曾将永定河南五工十七号漫口情形恭折具奏，并请旨将道、厅汛员分别参处在案。兹于七月初三日，续据永定河道李朝仪禀称，南五工十七号盘筑裹头，该道督饬兴工来往查看。该汛十号旧险以西老滩，距堤约有二三十丈。自十七号漫口后，河水日益南趋，老滩逐渐汕塌。当即督饬厅汛员弁，卷由挂柳，力为保护。乃于六月二十三四两日大雨倾盆，连宵达旦，河水盛涨，老滩刷没无存。南坎忽生出滩嘴，挑水由北坎折回逗留，直注南堤顶，冲入袖土性纯沙大溜汹涌，愈刷愈深，水不能出，形势十分危险。即飞调兵夫齐集抢护，不惜重资，跑买土料，多方抢救，无如水深二丈有余，堤埝坐溃。二十五六日，风雨不时交至，水又陡长。挂柳柳即漂失，卷由由亦冲没。虽竭四昼夜之力，总以坎高水深，不能得手，无法挽回，至二十六戌刻漫溢夺溜，口宽约三十余丈。此次漫水出堤行二三里外，即归前漫河内，被淹村庄无多，已饬厅汛各员，赶将口门盘裹，以免刷宽等情，禀请参奏前来。

臣查该工十七号决口，甫经兴工盘裹，而十号又复漫决，实缘堤薄抵高处处危险。本年六月，雨水稍多，盛涨迭发，水无所容，溃而四出，人力实无施。该河道李朝仪抵任以来，督饬厅汛各员加意整顿布画，颇为周备；而全河受病已深，非旦夕所能奏效。此次南五工第十号决口，在工各员究有专司河防之责。河道李朝仪、三角淀通判朱津，前已奉旨革职留任，相应请旨再行交部议处。署永清县县丞候补主簿蔡鸿庆，到任甫经七日，布置尚未周妥，与寻常疏忽者有间，应请革职留任，以观后效。臣督率无方，请旨将臣再行交部议处。臣前委候补道员蒋春元查勘南五工十七号缺口，现在天津查办之案尚未竣事，不克分身，仍即饬令蒋春元驰赴十号一并查勘。并饬速盘裹头，以防续坍。

再，据李朝仪禀称，日来心神时晃忧惚，梦寐亦儆畏，有不能自主之势，转瞬估办大工，若以病躯从事，陨越堪虞，仰乞矜全，竟予罢斥，遴委贤员接办等情。臣以永定河受病甚深，虽能者奏绩，李朝仪朴实耐劳，仍批令该道勉力筹办，合并陈明。所有南五工十号续漫成口缘由，理合恭折具奏，伏乞皇太后、皇上圣鉴训示。谨奏。

002 附录明谕 着将永定河南五工漫口道厅各员再行交部议处事七月十二日

同治九年七月十二日，准兵部火票递到同治九年七月初十日内阁奉上谕：

曾国藩奏，永定河南岸五工续漫成口，再行分别参办一折。永定河南岸五工十号，于六月二十六日续漫成口，刷开三十余丈。该厅汛各员未能先时抢护，致令续行漫溢，实难辞咎。永定河道李朝仪、三角淀通判朱津，着再行交部议处。署永清县县丞候补主簿蔡鸿庆，到任未久，着革职留任，以观后效。即着曾国藩督饬在工各员，赶将口门盘裹，以防续坍。曾国藩着再行交部议处，余着照所议办理。该部知道。钦此。

003 法使径行回京密陈在津辩论各节折七月初九日

奏为法使罗淑亚仍执前议，径行回京商办。谨将在津辩论各节，据实密陈，恭折仰祈圣鉴事。

窃罗淑亚前以天津府知府张光藻、天津县知县刘杰、提督陈国瑞三员，有主使杀害洋人之意，应议以抵偿。当经臣国藩一面奏请将府县交刑部治罪，一面以陈国瑞系案外之人，府县亦不能即行正法等情，分别照复该使，并迭奉谕旨，以此事万难允准，遵即力与相持，不稍游移。该使旋有回京商办之说，及臣昶熙到津即会同臣崇厚，往晤罗淑亚、德微理亚，剀切开导劝止，颇似稍有转机。不意初七戌刻，该使臣等来臣昶熙寓所，仍坚执前说，必令该三员抵偿。并当面恐吓，若不照办，难免兵端。经臣昶熙力持正议，与之辩论许久，告以将府县交部治罪，已属曲从，至议抵之说，万难俯就。该使声称，若不允其所请，即当回京赴总理衙门商办。复告以非理之求，总理衙门亦万不能准，何必徒劳往返，转致稽迟，不如在津商办较为妥速。该使坚不听从，执意回京。初八日复遣随来章京前往该翻译处，百般譬喻，不克挽留，现于初九日由水路起程。臣等查该使肆意要求，迫我以难堪之事，无论其如何鸱张，总当处以镇静。况闻该使所求，未必即出自该国主之意。如果该国志在决裂，即将该三员拟抵，亦于事无裨，徒损国体。倘该国不欲决裂，则我诸事业已俯就。此事不妨力与相持。且该使狡悍异常，诡谋百出，并未明言该三员议抵后，即可了案。诚如圣谕，洋人得步进步，若事事遂其所求，将来何所底止？是欲弭衅而仍不免启衅。臣等窥该使之意，若非京外一体拒绝，必不甘心，是以再三劝阻不肯听从，此次到京必仍百计要挟。伏乞我皇上宸衷睿断定见，力持该使不遂所请，未必不自行转圜回津商办，庶此案稍易措手矣。除将臣昶熙在津与该使等问答情形，已详细函达总理衙门外，所有法使不欲在津商办各缘由，理合据实驰陈，伏乞皇太后、皇上圣鉴训示祗遵。谨奏。

004 截留福建漕米二万石留备军米片七月初九日

再，保定铭军二千余人，张秋铭军九千余人，先后调集天津、沧州等处。李鸿章所部郭松林、周盛传等，旋当东来直境，荒歉之后粮食艰贵异常，军米一项，卒艰购办。淮军部众，率系南人，惯食大米。南方采买海船装运，节节为难。现在福建船局购办京米，已由前任台湾道吴大廷解运抵津。臣拟截留二万石，存储津郡，以济急需。合无仰恳天恩，准将此项福建运到之米，由天津拨留二万石，以为李鸿章军营及铭军全队之用。俾各军抵津，不以缺食为患。如此通融办理，于大局实有裨益。理合附片陈明，伏乞皇太后、皇上圣鉴训示。谨奏。

005 提督傅振邦奏请暂缓来津片七月初九日

再，臣钦奉同治九年六月二十八日上谕令：“傅振邦前赴天津听候该督调遣，其练军及标营官兵，已令傅振邦预为布署候调。”等因。钦此。查此时津郡不甚危急，该提督所带新练之军，尤难当此大敌。征发大繁，无裨实际，似可毋庸赴津。即经臣函致总理衙门查照。昨接函复，此节应俟毛昶熙到津会商奏明，暂缓亦无不可。兹经臣与毛昶熙会商，意见相同，除咨令该提督暂缓来津外，谨附片陈明，伏乞圣鉴。谨奏。

006 附录密谕 毛昶熙等奏赴津日期一折着曾国藩等妥速筹办等事七月十二日

同治九年七月十二日，准兵部火票递到军机大臣密寄——
大学士直隶总督一等毅勇侯曾国藩、钦差工部尚书毛昶熙、三口通商大臣兵部左侍郎崇厚：

同治九年七月初十日奉上谕：

毛昶熙奏抵津日期，并会商大概情形一折。罗淑亚拟回京商办诸事，英国使臣威妥玛亦劝其回京。据毛昶熙奏称，此案全在地方官设法议办，就近与该公使商酌，及早了结。若任令回京，转恐往返函商，致稽时日等语。所筹甚是。着曾国藩、毛昶熙、崇厚悉心会商，与罗淑亚就近在天津迅速议结，毋令该公使回京，致此案转形稽滞。至为首滋事之犯，着仍遵前旨，赶紧缉拿，以为转圜地步。曾国藩等务当妥速筹办，上维国体，下顺舆情，以期力保大局，将此由五百里各密谕知之。钦此。

遵旨寄信前来。

007 附录廷寄 蒙兵到口后饷需着会商奏请所需火器由工部筹解等事七月十二日

同治九年七月十二日，准兵部火票递到军机大臣字寄——
大学士直隶总督一等毅勇侯曾国藩、热河都统库克吉泰：

同治九年七月初十日奉上谕：

库克吉泰奏，遵调蒙兵，需用经费，请饬部筹拨一折。此次调拨东三盟马队三千名，赴古北口驻扎，听候调遣。需用行装盐菜等项银两，热河各库既无款可拨，自应预为筹备。着户部即行拨银十万两解往热河交库克吉泰收存，俟该蒙兵到口后，一切需用款项即着撙节支放，以昭核实。吉林、黑龙江马队到口后，着仍遵前旨一体兼顾。并着派令寿长帮同操练，俾成劲旅。该官兵月饷需费甚巨，着曾国藩、库克吉泰会商奏办。其驻口听调应行支发口粮，着户部核议章程具奏。此次所调官兵，原为备预不虞，库克吉泰仍当慎密办理，不可稍涉张皇。所需火药铅丸等项，已谕知工部照数拨解矣。将此各谕令知之。钦此。

遵旨寄信前来。

008 附录廷寄 崇厚着即来京陛见毛昶熙暂行署理三口通商大臣等事七月十六日

军机大臣字寄——
大学士直隶总督一等毅勇侯曾国藩、钦差工部尚书暂署三口通商大臣毛昶熙、三口通商大臣兵部左侍郎崇厚：

同治九年七月十三日奉上谕：

崇厚奏，体察津郡现时情形，拟即来京陛见一折。崇厚着即来京，其三口通商大臣一缺，着毛昶熙暂行署理。崇厚即将关防交毛昶熙接收，毋庸携带来京。津门应办事宜，仍着曾国藩、毛昶熙懔遵迭次谕旨，妥速筹办。将此各谕令知之。钦此。

遵旨寄信前来。

009 附录密谕 丁日昌奏铭军军火缺乏着密由海运解津等事七月十七日

同治九年七月十七日，准兵部火票递到军机大臣密寄——

同治九年七月十五日奉上谕：

丁日昌奏张秋铭军以军火缺乏，赴苏请拨。已饬上海采办军火，委员暗中由沙船运津，以期迅速。惟洋人万一开衅，采买军火必多掣肘，诸饬查明预为筹备等语。着曾国藩查明所部军火短缺何项，是否天津尚有存储，行知沿海沿江各督抚，将应需军火设法密由海道解津应用，庶免临时缺乏。此系备预不虞，为未雨绸缪之计。曾国藩仍当与毛昶熙妥为办理，力保和局，以弭衅端。丁日昌已于本月初八日起行，由陆路兼程前进。本日已谕令迅速赴津矣。丁日昌折一件片二件，均着抄给阅看。将此由五百里密谕知之。钦此。

遵旨寄信前来。

附录丁日昌原奏折抄件

江苏巡抚臣丁日昌跪奏，为遵旨密陈交涉大概情形，恭折仰祈圣鉴事。

窃臣于七月初四日钦奉上谕：“现在沿江沿海口岸设立防兵，能否真实可靠，该督抚等务宜悉心办理。”等因。钦此。伏查天津民教互开一案，在法领事凶戾性成，固属祸由自取。然伤毙彼族官民教士至二十余名之多，在罗淑亚虚骄矜张，难保不捏情虚报。而各国幸灾乐祸，觊觎将来得有优异，一体均沾，亦无不极力怂恿，从旁帮助，冀开兵端。即一意主抚，亦必先能守而后能抚。是则暗中防维一端，实为目前切要之举也。惟向来外国挑衅，专以水战取长，而法人则兼长于陆。现在沿江沿海所设防兵，如长江外海水师，船只不过舢板广艇之类。若在江海陡遇风涛，兵勇即颠簸不能站立，何况于战？其制造局新造轮船，合江、闽二省不过四五号。身小力薄，以捕海盗则有余，以御外侮则不足。而且船中多系洋人驾驶，设遇有事，发纵亦难如意。此沿江沿海口岸水师之实在情形也。迩来中原甫经肃清，西南军务犹未竣事，游勇会匪伺隙而动。论目前之事势，则宜以羁縻为万全；论事后之经营，则宜以自强为根本。臣前曾密陈绿营兵制，宜化散为整，并与曾国藩商及水师章程，亟宜改弦易辙。天下事，穷则变。变通方令 [1] 强敌环伺，国家受无穷之累，过误似亦不轻。至臣前在藩司任内，有密陈预筹修约一疏，系由曾国藩、李鸿章代为奏咨者，不知此疏在何处为洋人所转抄。去年罗淑亚到上海时，与署臬司杜文澜、上海道涂宗瀛言及，甚为忿忿。七年，曾国藩奏请设立沿海水师，言臣素有捍御外洋之志。此疏刊刻传布洋人，亦复恨恨切齿。是臣言断不为罗淑亚所信，可揣而知。臣在途次，如闻天津情形紧急，即当折往天津，帮同曾国藩力筹守御。若情形尚松，臣当先行入京跪聆圣训指示，然后再行赴津。缘起事虽在天津，而了事之枢纽，则不在天津也。谨附片密陈，伏乞圣鉴训示。谨奏。

附录丁日昌原片抄件

再，天津距京太近，而又为滨海重镇。若万一决裂，则兵连祸结，漕运饷道，在在均关要着，不比他省地方与之构衅，尚可徐图布置默计。彼若决计用兵，定以上海为后路。李鸿章频年平捻平发，而又熟悉洋务，素为洋人所畏服。可否饬调李鸿章统兵，由江东下以示。彼若无理要挟，则由上海捣其后路。且天津如果和议不谐，诚不如由外省与之挑衅，使必移前敌之兵以顾后路，亦可稍纾近畿之急。惟李鸿章业经行到陕西，相隔太远，恐非二三月不能到沪。抑或饬调李鸿章先行移扎近畿，以资护卫之处，恭候圣裁。至直省驻扎之铭字营，向恃洋枪为得力。然有洋枪，而无洋药，则利器为虚设。该营洋药、铜帽、军火等件，向由江宁、苏州两军械所源源接济。近因淮军赴陕，李鸿章业将宁苏所存军火，提至湖北襄阳一带存储，以便就近接济陕省剿贼之用。昨日扎张秋之铭字营，以军火缺乏赴苏请拨。虽苏局军火提存无多，只可先其所急，饬局应付。惟由运河起解，非两月不能运至天津，诚恐缓不济急。臣已飞饬上海采办军火，委员刘瑞芬等迅即设法，将军火暗中由沙船运至天津。现在尚有南风，似较由内河可速数倍。惟洋人如已开衅，则采买军火必多掣肘。可否密饬曾国藩查明所部军火短缺何项，是否天津尚有存储，行知沿海沿江各督抚，将天津应用军火，设法机密由海道起解应用，庶免临渴掘井。

抑臣更有请者。自古以来，往往局外之议论，不谅局中之艰难，然一唱百和，亦足荧听而挠大计。卒之事势决裂，国家受无穷之累，而局外不与其祸，反得力持清议之名。臣每读书至此，不禁痛哭流涕。现在事机紧急，守备则万不可缺。至于或战或和，应由宸衷独断，不可为众论所动摇。臣渥受天恩，不敢不披肝沥胆，知无不言，言无不尽，是否有当，伏乞圣鉴训示。谨奏。

[1] 此处似有脱漏。

010 天津道征收海税一年期满折七月十九日

奏为天津道征收海税一年期满，恭折具奏，仰祈圣鉴事。

窃照天津海税每年额征银四万两，以二万六千两作正解部，以一万四千两作为盈余解司充公，历经遵办在案。兹据天津道周家勋禀称，经征同治八年分海税，应自是年四月初一日起，至九年三月三十日止，扣足一年期满，例应截数奏报。内因同治八年，江浙、江北漕粮并采办米石，由海运津。先后共到沙船六百七十只，所载货物均在奏定章程，免其纳税二成之列，核计共免征货税银一万六千七百五十二两二钱四分。又奉户部议复通商大臣暂署两江总督李鸿章奏，苏浙海运回空沙船装货，请免天津牛庄豆货杂粮各税，奉旨允准。核计免征出口货税银一千三百三十五两五分。又奉户部议复，河南道监察御史胡寿椿奏请免征米税，奉旨允准，核计免征米税银九千六百四十五两七钱四分。又奉户部议复，给事中洪昌燕奏请招商采买米石，酌免厘税一折。饬令江苏、浙江、奉天等省，凡有贩运稻米杂粮，发给免税执照。如米商夹带别项货物，仍一概照旧输税。奉旨允准。核计免征稻米杂粮税银三千一百九十一两九钱一分。其余商贩杂货及并无免照杂粮，照旧征收银九千六百二十两九钱九分。以上共计免征银三万九百二十四两九钱四分，实征银九千六百二十两九钱九分，二共银四万五百四十五两九钱三分。较比额征四万两之数，溢余银五百四十五两九钱三分。此项溢余银两，应在恩免数内开除不计外，尚有免征银三万三百七十九两一分。查历届海运漕粮采办米石免税成案，并免征米税，均系按正额盈余银四万两之数，分成折算。今免税银三万三百七十九两一分，自应循案分成折算。每万两折实银二千四百五两二钱四分七厘五毫，计正额银二万六千两，折实银六千二百五十三两三分六钱四分三厘五毫。内除支销书役一成，工食银六百二十五两三钱六分四厘三毫五丝，实应解部银五千六百二十八两二钱七分九厘六毫五丝。查八年十一月间，奉通商大臣崇厚奏明，遵旨饬拨提督刘景芳统带直字两营马勇前赴绥远，应需饷干等项，奏明在于道库征存同治七八两年海税项下，拨动银一万两，以济要需等因，当即如数拨解。兹截数确核原解银一万两，应将七年征存用剩海税正额银三千二百八十七两四钱六分四厘三毫，并前项正额银五千六百二十八两二钱七分九厘一毫五丝，全数动用，其不敷银一千八十四两二钱五分六厘五毫五丝，暂在征存八年海税盈余项下凑拨。俟征起九年正额，再行拨还清款。至盈余银一万四千两，折实银三千三百六十七两三钱四分六厘五毫。内除凑拨提督刘景芳马勇饷干，应俟征起九年正额拨还银一千八十四两二钱五分六厘五毫五丝，尚存解司银二千二百八十三两八分九厘九毫五丝，应解藩库拨用等情，禀请具奏前来。

臣查同治八年四月初一日起，至九年三月三十日止，江浙、江北漕粮并采办米石，由海运津，先后共沙船六百七十只，所装货物均在奏定章程免税二成之列。又按照部议海运沙船，回空准免出口货税。又议复御史胡寿椿等奏免米税，共计免征银三万九百二十四两九钱四分，实征银九千六百二十两九钱九分，统计实征免征银四万五百四十五两九钱三分。以额征四万两之数考较，溢余银五百四十五两九钱三分。此项溢余银两，应在恩免数内开除不计外，尚有免税银三万三百七十九两一分。历届海运漕采办米石免税成案，并免征米税，均系按正额盈余银四万两之数，分成折算。今免税银三万三百七十九两一分，自应循案分成折算。每万两折实银二千四百五两二钱四分七厘五毫。计正额银二万六千两，折实银六千二百五十三两六钱四分三厘五毫。内除支销书役一成工食银六百二十五两三钱六分四厘三毫五丝，实应解部银五千六百二十八两二钱七分八厘一毫五丝；内除八年十一月间，经通商大臣崇厚奏明，奉旨饬拨提督刘景芳统带直字两营马勇前赴绥远，应需饷干等项，在于道库征存同治七八两年海税项下，动拨银一万两。业据该道如数拨解。应将七年征存用剩海税正额银三千二百八十七两四钱六分四厘三毫，并前项正额银五千六百二十八两二钱七分九厘一毫五丝，全数动用。其不敷银一千八十四两二钱五分六厘五毫五丝，暂在征存八年海税盈余项下凑拨。俟征起九年正额，再行拨还清款。其盈余银一万四千两，折实银三千三百六十七两三钱四分六厘五毫，内除凑拨提督刘景芳马勇饷干，应俟征起九年正额拨还银一千八十四两二钱五分六厘五毫五丝，尚存解司银二千二百八十三两八分九厘九毫五丝，解交藩库拨用，并无征多报少情弊。所有征收海税一年期满缘由，理合恭折具奏，伏乞皇太后、皇上圣鉴，敕部议覆施行。

再，同治九年海税，应请仍饬天津道管理。合并陈明。谨奏。

011 大名县绅民捐建文庙工竣请加永远学额折 [2] 七月十九日

奏为绅民捐建文庙援案，请加学额以广登进而昭激劝，恭折奏祈圣鉴事。

据布政使卢定勋呈称：准大名道咨据大名府呈据大名县详称，窃查大名县治自乾隆二十三年奉部议复改移府城以来，迄今已百有余年。但按宪纲次序，列无城县之上，实为附郭首邑。既有学校，独无文庙。揆之典礼，总觉缺如。当时移县之时，部议与府县文庙合祭。自因其时诸事草创，建置浩繁，经费或虞不给，为一时权宜之计，有待于后之兴复，非必谓竟可不设也。该县庄士全自同治三年奉调莅任，与士民相见商劝捐建。适连岁军兴，未遑顾及。迨同治七年逆氛荡平，中原底定，据合邑绅民举人杨恩溥等公请捐建具报。于同治八年正月二十日开工，于是年五月初十日一律落成。计建大成殿三间，上盖琉璃筒瓦，崇圣祠三间，两旁东西庑各五间，戟门三间，名宦祠三间，乡贤祠三间，圣域门一间，贤关门一间，兴文土地祠一间，昭忠祠三间，节孝祠三间，周围宫墙环匝。又学署共十三间，明伦堂三间，计内外殿庭祠宇学署房屋共五十间。又櫺星门一座，泮池一区，照壁一座，魁星阁一座，及圣人以下从祀各牌位，一律恭制刊设。核计经费统共用京钱六万四千七百四十文，合银二万一千三百五十八两。均系合邑绅民零星醵集，并无捐输巨款。在事绅董，不敢邀请奖叙，请勘验转详照例加广文武学额等情，随会同县学教谕往验，悉与府县文庙规制相同，洵属轮奂可观，足见秉彝之好具在人心。在事绅董集资建造，成此百余年未举之工，不无微劳足录，既称经费系合邑零星聚集，不敢邀奖。自应俯顺舆情，准广学额。查现奉部议新章，凡一厅州县捐银二万两者，准加文武学额各一名。

又恭阅邸抄，同治八年四月间，盛京将军都兴阿奏，昌图厅绅民捐输经费，建盖学宫衙署，核与捐修城垣、筹办团练等事，同一急公所请，加广昌图厅永远学额，亦核与此案事无二致。该县原设文武学额各十八名，应请以银二万两加广文武永远学额各一名。余剩银两，俟有续捐，另行并计等情。由府委据元城县知县杨应枚前往勘明，此项工程实系工坚料实，出具勘验各结，详由道咨司核明请奏前来。

臣查大名县文庙，自乾隆年间改移郡城百有余年并未建立。乃于军防甫竣之后，竟能捐资兴修，俾大工一律告蒇，洵属急公好义。惟所捐银数零星，并无巨款，自未便议请奖叙，合无仰恳天恩，俯准敕部援照捐输军饷章程，将大名县加广文武学永远定额各一名，以光盛治而培士气。其余银两俟续捐积有成数，另行核办。再，该县原编祭银，前于移县之时裁归充饷。今文庙既已复兴，此项祭银为祀典必需，应请在留支项下照支。至此项工程系绅民自行捐办，并免造报。除验勘各结咨送户礼工三部查照外，理合会同顺天学政臣贺寿慈合词恭折具奏，伏乞皇太后、皇上圣鉴，敕部议覆施行。谨奏。

[2] 此件与贺寿慈会衔具奏。

012 候补知府瑞珊等期满甄别折 [3] 七月十九日

奏为府县期满甄别，恭折具奏，仰祈圣鉴事。

窃查吏部奏定章程，道府州县无论何项劳绩保举，归入候补班人员，以到省之日起，予限一年。令该督抚详加察看，出具切实考语奏明，分别繁简补用等因，遵照在案。兹查有候补知府瑞珊、候补知县夏子鎏、刘兆祥三员，到省均已一年期满，自应遵照新章甄别。据布政使卢定勋、按察使张树声造具该员等履历清册，会详请奏前来。臣查该员瑞珊朴诚稳练，留心吏治，堪胜简缺之任。夏子鎏委清积讼，详细妥协；刘兆祥才具稳练，勤奋有为，均堪胜繁缺之任。俟有应补缺出，照例序补。除将该员等履历清册咨部外，理合恭折具奏，伏乞皇太后、皇上圣鉴。谨奏。

[3] 此件与贺寿慈会衔具奏。

013 特参阜城县疏防本箱公文被贼截抢折七月十九日

奏为疏防，递送本箱被贼截抢之文武员弁，请旨一并先行交部议处，恭折具奏，仰祈圣鉴事。

窃据署理阜城县知县周子华禀报，本年四月十三日辰刻，据景州马夫王文德禀称，递送江西抚臣于三月二十八日，自省拜发第十二号本箱夹板，限行三百里，并咨各处公文。该马夫于是日四更时分，行至阜城县漫河地方倪家庄以北一里许，忽遇步行贼匪十余人拦抢，将该马夫拖拉下马，用刀挑开本箱。内装包件均被挑碎，并无遗失衣物等情。会营勘验现在差缉，惟箱内册结并小本匣件数，均与传牌内载数目不符，不知有无短失。随将本箱公文分别修整，另派马夫递送前进，请查核等情。

臣查盗贼为害闾阎，迭饬实力查缉，乃竟漫不经心，以致马夫驰递文报被匪拦劫，甚至挑碎本箱，实非寻常疏忽可比。据藩、臬两司会详揭参前来，相应请旨，将署理阜城县知县周子华、署河间协标右营阜城汛千总事务关营蒲沟汛把总哈朝凤，一并先行交部议处，以示惩儆。除饬缉匪犯务获究报，并咨江西抚臣查照外，理合恭折具奏，伏乞皇太后、皇上圣鉴训示。谨奏。

014 原额满料剥船照例裁除拟请筹款排造折 [4] 七月十九日

奏为原额加修剥船年限届满，照例裁除，拟请筹款排造，以利运务，恭折具奏，仰祈圣鉴事。

窃据天津道周家勋呈称，查海运南粮由津运通，必须速为转运，免致在船蒸变。而转运之迟速，全以剥船之能否敷用为第一关键。直隶原额续增官剥共二千五百只，内续增船一千只。已于同治六、七、八三年，由直省分三次排造九百只，尚短一百只。未经排造至原额船一千五百只，除调营焚毁，并海河凿沉，及连年满料裁除，实止存船八百三十六只。扣至同治四、五、六等年，均已陆续满料。详蒙咨准挑留加修，由承修之员出具保固，限用五年，统计实存新旧剥船一千七百三十六只。辘轳轮转，全赖回空迅速，方免延误。本届回空船只，经该道分派员弁节节催提。并饬杨村通判潘涟不时亲往督催，不准片刻耽延，幸免停斛待剥。未及两月，剥运完竣。惟原额加修剥船内，有三百五十只自同治五年修竣供剥起，扣至本年漕后，复届五年限满之期。因系满料加修，船身过于0016-01 朽，委实不堪留用。应请照例裁除，由各州县领回变价呈缴。下余原额船四百八十六只，扣至同治十年、十一年漕后，亦均接续限满，例应裁除。且本届南漕，因上年江浙被水歉收，米数较少，明岁漕粮定必加增。将来米数渐多，船数渐少，运务必形掣肘。从前官剥满料，尚可封雇民剥抵补。自外国通商以后，民船多被洋商雇用运货。每届海运白粮，需用民船尚不易雇，断难再雇民船运漕。再四思维，唯有将应造原额船一千五百只先行排造八百只，同上次未造之续增船一百只，共造九百只。援照上次造船成案，仍分三次排造，以资周转。唯查原额剥船先本芦商捐造，近年商情疲敝，断无余力捐此巨款。而事关漕运，又未便因经费支绌稍事因循，以致临时贻误。

再，上次排造剥船成案，系由道招商前赴南省采买木料，于封河前海道运送到津，冬令设厂排造，方能漕前赶造完竣，剥运新漕。此次事同一律，可否由部筹议拨款核办，请查核实奏到。

臣伏查此项原额加修剥船内三百五十只，扣至本年，又届五年限满。船身过于0016-01 朽，不堪留用，应请照例裁除变价。下余原额船四百八十六只，扣至同治十年、十一年漕后，亦均陆续限满，例应裁除。据称，民船多被洋商雇用，断难再雇运漕，系属实在情形。应请先将原额船一千五百只，内排造八百只，同未造续增船一百只，共计九百只。援照上届成案，仍分三次排造，俾资周转。所需经费，近年芦商疲敝，无力捐造，亦属实情，应请敕部筹议迅速拨款，以便饬令招商驰赴南省购料兴工，务于明岁新漕以前赶造完竣，以期勿误拨运而昭妥速。是否有当，理合会同三口通商大臣崇厚合词恭折具奏，伏乞皇太后、皇上圣鉴训示。谨奏。

[4] 此件与崇厚会衔具奏。

015 天津县秋审囚犯叶长幅顶替脱逃请将佥差不慎各官特参议处折七月十九日

奏为特参佥差不慎，致秋审发回人犯中途顶替脱逃之知县请旨先行交部议处，恭折仰祈圣鉴事。

窃据青县知县章斐成禀称，同治九年四月二十四日，准沧州解到由省发回天津等县新案秋审囚犯共十五名，当即点收羁禁。次日点验起解时，内有天津县囚犯叶长幅一名，查无长解。察看该犯头发甚短，神色慌张，形迹可疑。当向究讯，据称名唤冯城湘，系保定府南关人，因赴沧州寻友，四月十六日行至高阳县地方，途遇素识之天津县长解刘六海，邀伊随同帮解囚犯，二十一日行抵交河县泊头镇住宿。刘六海声称，囚犯叶长幅输欠各囚犯赌钱，必须押同叶长幅回家措给。令伊沿途暂为顶替，俟到天津再行替换，并许助给钱文，伊即允从。随卸叶长幅铐镣给伊带上，刘六海即与叶长幅先行前去。伊随顶替叶长幅之名，即同各犯由南皮、沧州接递前进等语。讯据同行各犯解役佥称均不知情，亦无同赌情事，当将其余各囚犯分别佥差护解前进，理合禀请查核等情到臣。

查天津县囚犯叶长幅，系因用小刀扎伤王立功身死案内拟绞，汇入本年新案，秋审解省勘录发回之犯。乃该天津县于此等重囚，并不慎差妥靠的役往复押解，以致该长解中途令人顶替囚犯姓名，沿途递解，自与囚犯一同潜逃，殊不成事。而沿途接解之各州县，亦不加派短解营汛，又未发兵护送，均属咎无可辞。自应先行参办，方足以儆玩忽。据藩、臬两司会详揭参前来。相应请旨，将佥差不慎之天津县知县刘杰先行交部照例议处。仍饬严缉逸犯，务获究报。除查明泊头镇是否交河县管辖，该犯等顶替滋弊究在何处，接递之后，沿途何以不差短解，南皮、沧州因何并无觉察，营汛何不拨护，有无别情，取具各职名另行送部查议。并饬提冯城湘及沿途护解兵役来省审办，及饬严缉逸犯务获究报，及咨明刑部将该囚犯叶长幅于秋审册内扣除外，理合恭折具奏，伏乞皇太后、皇上圣鉴训示。谨奏。

016 元氏县获匪刘三赶年等抢劫案拟结情由折七月十九日

奏为遵旨拿获匪犯，审明纠众迭次抢劫，分别按律定拟，恭折具奏，仰祈圣鉴事。

窃前准军机大臣字寄，同治七年十一月二十四日奉上谕：“本日据御史郭从矩奏，访闻山西平定州之乐平乡，有外来匪犯假作乞人，姓张者谓之张二，姓李者谓之李二，俗名二字会。每于秋后，挨村借粮，并肆抢劫。或经报官，官辄令改盗为窃。现在该匪等聚有二三百人，迭劫东赛村等处当店多案，本地匪徒亦入其党等语。乐平地方南近河南武安，东界直隶赞皇，道路丛杂，易为盗薮。该匪等聚党多年，连番劫掠。地方官何以漫无见闻？若不及早擒拿，必致愈聚愈多，酿成巨患，着郑敦谨迅饬该州县官赶紧缉拿，逐案究治。如该州县有讳匿等情，即着从严参办。该处为直、晋通途，又与豫省密迩，尤恐此拿彼窜，并着官文、李鹤年严饬所属会合搜捕，以期净绝根株，毋任逃逸。原折均着抄给阅看，将此由四百里各谕令知之。”钦此。遵旨寄信到前署督臣官文，当经钦遵饬属严密查拿。嗣据元氏县会同营汛、邻封州县缉获匪首刘三赶年等讯供禀报，前署督臣未及核办移交到臣。旋于八年二月二十七日并三月十四等日钦奉寄谕，催饬查拿。经臣将查办大概情形，并酌拟会哨章程先行分别复奏。一面饬据元氏县将该犯刘三赶年等解省，饬发保定府审办。嗣据井陉等州县禀报，续获匪犯范二进才、李二、张二车脚等三名，批饬解省归案审讯。而范二进才旋即在监病故，批饬核案详办去后。兹据该府恩福查核卷宗，督同委员研审明确，拟议解由臬司勘转到臣复加研鞫。

缘刘三赶年，张二车脚即二撤角，范二进才即樊二进才，李二即小牛子，分隶赞皇、元氏、高邑等县，平素游荡不务正业。范二进才前于同治五年间，因听纠伙窃事主池尚文家犯案，刺发永清县充徒，限满释回。刘三赶年等与在逃之袁二、赵大、赵二、李二皮袄、李二、老王家、小王家、张二、李三儿、李合顺、霍二、曹三、李保子、得子、小文等互相认识。刘三赶年与张二车脚等均充坐方乞丐，因而同伙皆以二字相称。乡间遇有红白事件，须令该丐头等看守大门，钤制外来乞丐。刘三赶年等均在西山黄沙岭左近村庄往来行乞，并无定址。同治七年十一月二十一日，刘三赶年与张二车脚、袁二、赵大、赵二、李二皮袄、李二、老王家、小王家、张二、李三儿、李合顺、霍二、曹三、李保子、得子、小文等遇道贫难。刘三赶年稔知赞皇县西江洞村于治邦家道殷实，起意邀允张二车脚等抢劫。是夜刘三赶年、张二车脚俱带铁尺。袁二、赵大、小王家各持鸟枪，其余分携刀棍铁尺等械，同伙十七人，行至事主于治邦家房外，砸门进院，推断各屋门闩一齐进屋。于治邦与妻于刘氏惊觉起身喊捕，刘三赶年等吓禁声张，于治邦畏惧走避。刘三赶年等用火点灯，将于刘氏并其子于宵等用绳捆缚，逼索银钱。于刘氏等用言央求，刘三赶年等不允，分赴各屋搜抢银钱衣服等物，仍从原路走出。甫至门外，适值村众，于定邦等闻喊往捕。袁二即与赵大、小王家各用鸟枪将于定邦等放伤，刘三赶年、张二车脚亦用铁尺将于云额颅等处拒伤，一同逃逸，将赃携至山湾漫地，俵分各散。经事主于治邦查明失物，报县会勘验讯，估计差缉通详。而刘三赶年旋将所分银钱陆续花用，衣服收存。张二车脚将分得衣服变卖，同所分钱文一并花用。

又，是年十二月十六日，刘三赶年起意行窃，邀允袁二等原伙，并添邀范二进才、李二即小牛子入伙。即于是夜，刘三赶年携带顺刀，张二车脚与袁二等仍持原械，范二进才与小牛子徒手，同伙十九人行至元氏县事主武进美家房外，撬门进屋，窃得小驴三头，并衣裤被褥等物而逸。次日将赃卖与过路不识姓名人，得钱分用。

又，是月二十六日夜，刘三赶年起意行窃，时值范二进才与小牛子因先赴别处谋食，并未在场。刘三赶年即邀允张二车脚等原伙十七人，各带原械行至赞皇县事主商刘氏家墙外，扒墙下院，掇门入室，窃得钱布衣服等物，开门而还。次日将赃卖与过路不识姓名人，得钱同窃得钱文分用各散。经事主武进美、商刘氏等各自报县差缉。至八年正月十五日，刘三赶年等在山内空闲庄房居住。刘三赶年因无钱花用，称欲变卖前劫于姓家所分赃衣。袁二等听闻，亦即取出衣物一包，托令带往顺便售卖。刘三赶年将各衣包固，外捆绳鞭一根，背负出山意图赶集出售。行经老牛峪住民吕保子庄外，向询有无买衣物之人。吕保子答以不知，刘三赶年因天已晚，即向吕保子借房住宿，冀得次日及早赶集。吕保子见其来历不明，未肯允留。刘三赶年气忿，即以如不允借，此后休望安处之言，向其吓唬，吕保子畏凶勉允。是晚，刘三赶年即在吕保子家住歇。而元氏县兵役适于次早踩缉至彼，将刘三赶年拿获。并将吕保子及其母舅郝明成、工人李成群一并拴住。及将吕保子家种地牛驴、防夜鸟枪，同刘三赶年带往衣包绳鞭一同起获。该兵役何得胜等，复于左近山沟洞内，起出贼械长枪等件，一并送经元氏县讯供。关查通详，迨钦奉寄谕饬拿。经臣将查办大概情形，先行分别复奏，一面饬据元氏县将刘三赶年等解省，饬发保定府审办。

嗣据井陉、赵州等州县禀报，先后续获伙犯范二进才、李二即小牛子、张二车脚等三名，批饬一并解省归案审讯。即经该府究出范二进才，前曾犯案，拟徒限满释回。并因吕保子坚称，刘三赶年路过伊庄借宿，伊仅畏凶勉允，并无知情窝留情事。至被起驴头鸟枪，系属伊家种地防夜所需，并非贼赃。其兵役缴送县案之贼械长枪流星等物，更非起自伊家等情。当经分饬查复，并委提原拿兵役何得胜等来省质讯，及将范二进才拟徒原案录复集案研讯。旋据清苑县验报，案犯范二进才于八年十二月初十日在省监病故，讯明刑禁人等并无凌虐情弊，批饬核案详办。兹据该府恩福督同委员提集犯证审明，拟议解由臬司勘转前来，臣亲加研鞫。据供前情不讳。

查律载，强盗已行而但得财者，不分首从皆斩。又例载，寻常窃盗纠伙十人以上，但有一人执持器械者，不计赃数次数，为首之犯实发云贵两广极边烟瘴充军。为从杖一百，徒三年。又律载，不应为而为事理重者杖八十各等语。

此案刘三赶年起意纠邀张二车脚并袁二等，劫窃事主于治邦等家银钱衣服等物之处，业据供认不讳。其劫窃月日及出入拒捕情形，核与事主报案均属相符。且赃有起获给主认领，正盗无疑。其纠窃武进美等家，两案计赃罪止杖责，即按照窃盗十人以上持有器械，亦罪止军戍。惟行劫于治邦家一案，纠伙持械入室搜赃，始则用绳捆缚事主，继因村众往捕，复敢用鸟枪铁尺等械，放殴于定邦等多人致伤，实属倚强肆掠凶暴。众着张二车脚听纠同往，随行上盗，亦属同恶相济，自应一并按律从重问拟。刘三赶年、张二车脚即二撤角均依强盗已行，而但得财者，不分首从皆斩律拟斩立决，左面刺强盗二字。范二进才、李二即小牛子讯明，仅止听纠行窃事主武进美家驴头衣物一次，并无随同强劫，自应各科各罪。范二进才即樊二进才、李二即小牛子除行窃计赃轻罪不议外，均依寻常窃盗纠伙十人以上，但有一人执持器械者，不计赃数次数，为从杖一百徒三年，面刺窃盗二字。范二进才业已在监病故，应毋庸议。李二即小牛子至配折责系杆，拘役限满预详开释，递籍安插。吕保子讯无知情窝匪情事，惟当刘三赶年路过借宿，畏凶勉留，亦属不合，应酌照不应重律杖八十折责发落。郝明成、李成群讯系无辜，应免置议。兵丁何得胜、捕役程吉安奉差缉匪，因刘三赶年系在吕保子家拿获，疑有窝匪情弊，是以将吕保子、郝明成、李成群一同送究，与无故妄拿者不同，应毋庸议。起获牛驴，虽据该前县变价充赏，惟既非贼赃，即应依例给还，应饬县照依时值酌赔给领。已获赃物业据该县关传于治邦到案认领，未获各赃在于该犯等名下追赔。鸟枪同贼械长枪、流星等物，饬县存库备照。逸贼袁二等，饬缉获日另结。至范二进才在清苑县监身死之处，业据该县李逢源验讯明确，委因病剧医治不痊所致，并无别故，刑禁人等均无凌虐情弊，亦毋庸议。除备录供招咨部外，所有审明定拟缘由，理合恭折具奏，伏乞皇太后、皇上圣鉴，敕部核覆施行。谨奏。

017 复奏彭玉麟等近况及江海水师有别等情片七月十九日

再，臣前奉六月十四日寄谕，令彭玉麟迅赴江南，并垂询刘铭传能否来直，杨岳斌起用能否得力等因。续奉六月二十七日谕旨，令臣檄催刘铭传兼程赴直，统带铭军，以备缓急等因。钦此。查捻逆肃清以后，刘铭传即坚请开缺。臣七年北上时遇刘铭传于清江，再三慰留。该提督面称畿辅如有警急，仍当投袂而起。昨臣檄调张秋铭军，即经致函劝驾，催令迅速赴军。目下淮勇半已遣撤，李鸿章所部多系选用宿将，添募新勇。惟铭字一军，尚系百战之旧卒，其开花炮队亦较他军为尤精。但驻防过久，恐于战事稍疏，若令刘铭传亲出统驭，不难复还旧观，努力用命。刘铭传在同时诸将中，实为魁杰之材，此次催令来直，可否稍事优异之处，伏候圣裁。

彭玉麟前治水师积劳过久，谢病还家。近来每与臣书，屡言病状增剧，谕旨饬赴江南，未审能否即出。杨岳斌上年不惮千余里之遥，访鲍超于夔州。李鸿章过夔门闻有此事，即欲荐令复出，治军海上，与臣往返函商。其后杨岳斌复鲍超书，以亲老身病为辞，议遂中止。今奉谕旨，臣已致书杨岳斌、彭玉麟二臣，询其能否再出，俟有复信，续行奏陈。

臣窃谓治海上之水师，与江面之水师截然不同。江则轻舫小艇，已为利器。海则非有坚重轮船，配用巨炮，断不足自立以与敌争衡。江则两湖三江之人，皆可召募。海则风潮掀簸，非闽、广、宁波沿海之人，往往呕吐发软，不能便习重洋。江则支湖小港，一望可知。海则浩无津涯，非练习多年，不足以定方向而测浅深。其余均须艰难创造，另起炉锤。长江得力之将帅用之海上，殊恐迁地弗良。今中国轮船甫经修造，尚不尽如洋人兵船之式。洋枪洋炮甫经操练，亦不能及洋人技艺之精。至如召募水军出海操演，此时尚未议及。苟欲捍御外侮徐图自强，自非内外臣工各有卧薪尝胆之志，持以一二十年之久，未易收效。然因事端艰巨畏缩不为，俟诸后人，则后人又将托辞以俟后人，且永无自强之一日。兹当闽、沪两厂船成之时，即当于两处选立统将，慎择船主出洋操练，无论有警无警，穷年累岁练习不懈，或者求艾三年，终有可以即成之时。愚昧之见，附陈梗概，伏乞皇太后、皇上圣鉴训示。谨奏。

018 附录密谕 答准曾国藩奏彭玉麟等能否再出俟接复函即行奏闻等事七月二十三日

同治九年七月二十三日，准兵部火票递到军机大臣密寄——
大学士直隶总督一等毅勇侯曾国藩、两江总督马新贻、闽浙总督兼署福建巡抚英桂、两广总督瑞麟、江苏巡抚丁日昌、广东巡抚李福泰、前江西巡抚沈葆桢：

同治九年七月二十二日奉上谕：

曾国藩奏，遵旨函致彭玉麟等能否再出续行复奏等语。彭玉麟等受恩深重，当此国家多事之秋，自应力图报效，着曾国藩于接到彭玉麟、杨岳斌复信时，即行具奏候旨简用。刘铭传勇往过人，治军有律，据曾国藩奏称，此次催令来直，可否稍示优异。着俟刘铭传到直后，再行听候谕旨。曾国藩所陈治海上水师与江上水师截然不同，苟欲捍御外侮徐图自强，非持以一二十年之久未易收效。然因事端艰巨，畏缩不为俟诸后人，则永无自强之日。兹值闽、沪两厂船成，即当于两处选将操练各情，所筹切中窾要。近来内外臣工往往遇事机紧急，徒事张遑；迨祸患略平，则又泄沓成风，为目前苟安之计。即使创立战守章程，而在事诸臣奉行不力，事事有名无实，遂使朝廷深谋远虑，均属具文，似此因循成习，何时可冀自强？何时可平外患？宵旰焦忧，无时或释。现在闽、沪两厂轮船次第告成，着马新贻、丁日昌、英桂、沈葆桢于两处各择统将出洋采练，无论有警无警，穷年累岁练习不懈，方可备不虞而操胜算。广东亦应筹备轮船巡防海口，着瑞麟、李福泰一体认真办理。以上各轮船务须均用中国人驾驶，以期缓急足持。至各省将备中如有材具出众，熟习风涛沙线者，着各该督抚随时保奏，以备擢用。即山林草野之中，有长于海战者，亦当随处留心物色，量才超擢。庶材能以搜罗而出，将士皆干城之选矣。此外如另有备御之策，并着该督抚等全局统筹，随时具奏。该督抚等均为国家重臣，务当实心任事，为尝胆卧薪之计，共挽时艰，以副委任。曾国藩原片均着摘抄阅看，将此由五百里各密谕知之。钦此。

遵旨寄信前来。

019 江苏知县葛绳孝调津差遣片七月十九日

再，臣前次奉命赴津查办事件，需员差遣，接准湖广督臣李鸿章函称，江苏丁忧候补知县葛绳孝明白忠谨，前在苏、沪办理中外交涉事宜甚为得力，于法国事务尤为熟悉，当经札饬苏松太道涂宗瀛，即令葛绳孝搭坐轮船赴津差遣。兹据该道具禀，已饬该员搭坐轮船驰往天津。惟葛绳孝系丁忧回籍守制之员，此次赴津自应附片奏明，以符定制等情前来。臣复核无异。理合附片陈明，伏乞圣鉴敕下该部查照。谨奏。

020 刘谟阁造谣惑众请准革职片七月十九日

再，据署理景州知州杨琛禀称，访闻州属仪字团长职员刘谟阁借团把持，鱼肉乡里。正在查办间，兹闻得该职员又有以陕西叛逆欲来景州报复等词，函属各团同整防备情事。细加查察，实由该职员造言煽惑，以致群情汹汹。虽其意不过欲借办团敛钱渔利，而于地方大局实有关系，自应先请革职以便究办等情，由藩、臬两司详请参办前来。臣查造言惑众例禁极严，该职员刘谟阁系由巡检历保知县加运同衔赏戴蓝翎，不思安分守法，竟敢捏造军情煽惑乡民，以致众情惶恐，殊属有干例禁，亟应革审究办。相应请旨将蓝翎运同衔保举知县刘谟阁先行革职，以便彻底究惩。除饬河间府提郡审办外，理合附片陈明，伏乞皇太后、皇上圣鉴训示。谨奏。

021 附录密谕 着丁日昌抵津商办情形及曾国藩等赶饬缉拿正凶等事七月三十日

同治九年七月三十日，准兵部火票递到军机大臣密寄——
大学士直隶总督一等毅勇侯曾国藩、钦差工部尚书暂署三口通商大臣毛昶熙、江苏巡抚丁日昌、署理三口通商大臣大理寺卿成林：

同治九年七月二十九日奉上谕：

丁日昌奏行抵天津，陈明帮同商办大概情形一折。此案缉拿正凶一层，迭经谕令曾国藩督饬地方官严拿务获，乃时将两月，尚未办有头绪，未免迁延。兹据丁日昌奏称，到津后会同勒限府县购线悬赏，务于数日内将凶犯尽数缉拿。并称如此大案，总须缉获四五十人分别斩绞军流，或虚抵多而实抵少，将来凶犯供前任府县指使，则府县之不能正法，更不烦言而解。所筹不为无见。中外交涉事件，总须迅速妥办。况此事枝节繁多，尤不宜虚延时日。丁日昌奏，议抵议偿之后，而彼犹要求无厌，似可邀齐各国公使与之评理，所见亦是。惟此次杀毙者，除法国外，尚有俄、英、比、意等国之人，早成连横之势，且未将为首滋事及下手之人讯明议抵，不但不能与之评理，即议赔一层亦难论及。曾国藩仍当严饬丁寿昌等先将真正凶犯赶紧尽数缉拿，会同毛昶熙、丁日昌、成林悉心研讯，按律分别惩办，断不可再有迟逾。至议抵之后，彼时在我有辞。而各国以贸易为重，则因势利导，所议各事，或不难一气呵成。张光藻、刘杰现已到津，即着曾国藩会同毛昶熙等讯取该革员等确切亲供，先行入奏。丁日昌所调杜文澜一员，已谕知马新贻、张兆栋饬令该员兼程赴津。容闳等业经陆续前来，足敷差委。冯柏年、赵新自可毋庸调取，如必须该二员到津，再由丁日昌奏明候旨办理。将此由五百里各密谕知之。钦此。

遵旨寄信前来。

022 附录廷寄 景霖请催弁兵米折银两除已领外迟解欠项着速拨给等事七月三十日

同治九年七月三十日，准兵部火票递到军机大臣字寄——
大学士直隶总督一等毅勇侯曾国藩：

同治九年七月二十九日奉上谕：

景霖奏请饬催弁兵米折银一折。直隶积欠马兰镇标汉兵米折银两，前经谕令直隶总督赶紧筹拨。兹据景霖奏称，除陆续领到米折银三千四百两，尚欠银九千三百余两等语。该弁兵等守护差务紧要，情形窘苦，亟当速筹接济。着曾国藩督饬藩司将欠拨该处弁兵米折银两，仍遵前旨归并陵饷案内，随同差役米折银两一并迅速扫数拨给，不得再有蒂欠，以济要需。将此谕令知之。钦此。

遵旨寄信前来。

023 奏陈已革天津府县到津日期并现办情形折 [5] 七月三十日

奏为提解已革天津府县到津日期，恭折复陈仰祈圣鉴事。

窃臣等前奉七月十一日寄谕：“曾国藩现将天津府县解交刑部治罪，本日军机大臣呈递毛昶熙信函，有罗淑亚即拟进京之语。该府县解送到部时，万一罗淑亚欲到刑部亲看审讯，殊属不成事体。不若仍令张光藻等在津呈递亲供，将来定案时仍由刑部复核。”等因。钦此。又奉十二日寄谕：“府县抵偿一节，万无允准之理。昨已传谕钱鼎铭，将张光藻等解赴天津，并令曾国藩等取具该府县亲供。今罗使既因不遂所欲，悻悻回京。此时中外一心力拒诡谋，曾国藩等仍当饬张光藻等速递亲供，在津候质。”等因。钦此。仰见朝廷法外施仁于该府县等，曲予保全，以伸正气而崇国体。凡在臣僚，同深感激。

续奉十六日寄谕：“张光藻、刘杰现在何处，已否到津，趁此洋人在京，赶紧取具亲供，奏明办理，庶其中不至为难。若以奉旨治罪之员，任其他去，既于国体有伤，在该革员等亦非计之得者。”等因。钦此。续又奉二十日寄谕：“本日据军机大臣呈递直隶按察使钱鼎铭禀函，据称已革天津府知府张光藻因患病出省，在顺德府调治。已革天津县知县刘杰，亦在密云县治病。已派员分赴守催。”等语。览奏不胜诧异。张光藻、刘杰以奉旨治罪人员，即使患病属实，亦应在天津听候查办。乃该革员等一赴顺德，一赴密云，捏病远避，直视谕旨如弁髦，尚复成何事体。试思该革员等不呈递亲供，辩别是非，总理各国事务衙门王大臣等，与洋人终日辩诘，何能以空言相抵。朝廷之令该革员等赴津者，实曲示保全之意，乃皆不能体会，翛然置身事外，若使洋人闻之，岂不益滋口实，此事关系重大，不可再涉迁延。着钱鼎铭懔遵前旨，星夜派人前往，将该革员等迅解天津，不准借词托病。仍着将起解日期赶紧复奏。曾国藩于张光藻等革职后，率行给假他出，实属不知缓急，并着派员勒限催提，俟解到日，会同毛昶熙取具该革员等确切亲供，以凭核办。若再托词远避，国法具在，岂能宽宥！将此由五百里谕知曾国藩，并传谕钱鼎铭知之。”钦此。

臣国藩查该府县六月十六日撤任以后，即行请假离津。臣初见该员等本无大过，不欲于撤任之后更予重咎，故各允其所请，其时尚未奏参也。迨罗淑亚到津照会臣处，欲将府县拟抵，臣与崇厚酌定革职交部，皆在府县离津数日之后，不惟该员等不及闻知，即微臣初意亦不及此，实非奏参后仍复纵令潜逃，其后奉到七月十一日改解津郡之旨，仰体设法保全之意，即经飞檄催提。而该员等一往顺德特就医药，一往密云安置眷累，相距较远。臣檄臬司委员分提，飞骑兼程，而道途回远，水潦阻滞，未能迅速到案。其张光藻以十八日由顺德起程，刘杰以二十二日由密云起程，业由钱鼎铭专折驰报。二十五日刘杰解到天津，二十七日张光藻亦已解到。臣等拟即会同丁日昌当堂审讯，取具该员等切实亲供，奏明办理。旋接总理衙门来信称，法国翻译官德微理亚递洋文照会，大意言府县及陈国瑞主使证据，现饬同文馆速行翻译。该府县亲供，应俟所译洋文寄津后，按照所指各节逐一详细质讯，叙入供折，方免歧舛，应即遵照办理。俟寄到洋文之后，再行取县供折，分送总理衙门刑部，以便核办。至拿犯一节，现在已获三十七名，仍严饬地方文武员弁认真购线，将在逃首要凶犯尽数弋获。一面设局派员隔别研讯，不任狡展。首者拟以实抵，从者拟以军流，为此分别严办，庶足以杜外患而消乱萌。除俟讯明府县确供续行会奏外，所有该革员等提解到津日期，及现在办理情形，理合会同江苏抚臣丁日昌具奏驰报，伏乞皇太后、皇上圣鉴训示。谨奏。

[5] 此件与丁日昌会衔具奏。

024 附录密谕 着将已革天津府县解津质讯等事七月十三日

军机大臣密寄——
大学士直隶总督一等毅勇侯曾国藩、钦差工部尚书毛昶熙、三口通商大臣兵部左侍郎崇厚：

同治九年七月十一日奉上谕：

李鸿章奏，罗淑亚必欲将天津府县正法，其照会内称实由府县帮同行凶。又称，有主使动手之人。请饬毛昶熙等询明该使，所闻得自何人，所查得有何据，须将如何帮同主使证据交出，由中外大员会同提集该府县当堂质讯。必两造俱肯认供，方成信谳等语。曾国藩现将天津府县解交刑部治罪，本日军机大臣呈递毛昶熙致总理各国事务衙门信函，有罗淑亚即拟进京之语。该府县解送到部时，万一罗淑亚欲到刑部亲看审讯，殊属不成事体。现在俄、比各国均向总理各国事务衙门探听，将来该府县到部时，外国能否前往听讯等语。虽经该衙门当时竭力阻止，然也不可不防，不若仍令张光藻等在津呈递亲供。曾国藩等与罗淑亚据理辨驳，较为妥善。将来定案时，仍由刑部复核，以符曾国藩原请交刑部之奏。着曾国藩等斟酌办理，本日已传谕钱鼎铭将府县仍行解赴天津候质。曾国藩等于张光藻等抵津后，先行取具亲供，照会罗淑亚，仍自狡执，再询问该府县帮同主使，究竟有何证据。即得之传闻，亦应将闻自何人确凿指出。再行当堂质讯，以昭复实。若以游移无据之词，欲将该府县正法，断不能如此办理也。张光藻等既在天津传质，罗淑亚自亦应在津，以免往返函商。曾国藩等即可照会罗淑亚在津商办，以期迅速了结。如罗淑亚进京，更无转圜地步。曾国藩等谅亦统筹全局，熟计深思。至正凶亟应严缉，前所获犯赶紧审讯议抵，较之空言抵制者更为得力。原片均着抄给阅看，将此由六百里各密谕知之。钦此。

遵旨寄信前来。

附李鸿章片原件

再，法使罗淑亚必欲将天津府县立即正法。据其照会内称，所闻所查实由府县帮同行凶。又称，有主使动手之人。经曾国藩等据理驳斥，该使尚悻悻不平。臣查外国审办命盗重案，必以证据口供当堂质对确实，反复研究，乃能定谳，与中国明慎用刑之意略同。窃料该使到津后，必有洋行买办、通事及习教无赖之徒从中簸弄，以致颠倒失实。若仅空言驳斥，徒激其怒，而启其疑，此案终难妥结。臣愚拟请密饬毛昶熙、崇厚等，询明该使所闻得自何人，所查得有何据。须将如何帮同主使证据交出，由中外大员会同提集该府县当堂质讯。必如外国办案，两造俱肯认供，毫无抑勒翻异，乃可成信谳而服众心。果该府县有此实在重情，亦不能曲为宽贷也。倘该使竟不交出证据，或不肯传往会讯，是其情虚，而凶焰亦当渐减。该府县张光藻等，想必递有切实亲供，应由该大臣等相机照会法使。仍赶紧访拿真正凶犯，迅速议抵。较之空言抵制，或者稍易转圜。臣相距太远，于局中情形未能深悉，故就愚虑所及，冒昧渎陈，伏乞圣鉴。谨附片密奏。

025 附录密谕 罗淑亚回京后中外一心坚持定见并截留福建京米等事七月十四日

同治九年七月十四日，准兵部火票递到军机大臣密寄——
大学士直隶总督一等毅勇侯曾国藩、钦差工部尚书毛昶熙、三口通商大臣兵部左侍郎崇厚：

同治九年七月十二日奉上谕：

曾国藩等奏法使仍执前议径行回京商办一折。罗淑亚无理要挟，所请府县抵偿一节，万无允准之理。昨已传谕钱鼎铭，将张光藻等解赴天津。并令曾国藩等，取具该府县亲供照会该使，以期迅速了结。今罗淑亚既因不遂所欲，悻悻回京。此时中外一心，非理之求，总理各国事务王大臣自能坚持定见，力拒诡谋。曾国藩等仍当将缉凶等事赶紧办理，不得因该使业已来京，稍涉松动。一面饬张光藻等速递亲供，在津候质。如此办法，该使理屈辞穷，或当自行转圜回津商办也。

另片奏请将福建船局购办京米截留二万石，存储津郡，备李鸿章军营及铭军全队之用。系为预筹兵食起见，着照所请行。傅振邦已传谕令其折回古北口关。将此由五百里各密谕知之。钦此。

遵旨寄信前来。

026 附录密谕 总理衙门奏法使到京谨陈辩论情形一折着曾国藩等速拿津案凶犯等事七月十七日

同治九年七月十七日，准兵部火票递到军机大臣密寄——

同治九年七月十六日奉上谕：

总理各国事务衙门奏，法国使臣到京议办教案，谨陈辩论情形一折。据称，罗淑亚到京接晤后，仍以主使之说归咎府县各官。持定前议，不稍通融。该王大臣坚与争持，毫不松劲。该使臣又以曾国藩到津五十余日，并无确实办法，凶手尚未拿获，并以教民惨被非刑，应请查办为词。该王大臣答以曾国藩一到天津，即为缉凶修堂，并为奏请昭雪。现已先后缉凶多名，详细研究，办理认真，以破其迟延之说，其教民酷受非刑一节，允为查明核办等语。使臣非理之求断难迁就，而于近情之请，必当赶紧办理，以示诚信。此时如将下手滋事之犯讯出确实供词，按律惩办，则洋人自不至节外生枝，再归咎于府县。着曾国藩、毛昶熙督饬丁寿昌等，将现获各犯详细研鞫，并将案内正凶迅速拿获归案讯究，毋任漏网。总期早一日结案，即可早一日转圜，切勿稍涉迟延，致滋洋人口实。至教民酷受非刑一节，或平日民教相仇，禁卒人等，遇有被押教民，借以泄忿，亦未可定。即使实有其事，地方官不过失于觅察，无所用其回护。着曾国藩、毛昶熙确切查明，据实复奏。张光藻、刘杰现在何处，已否到津，尚未处〔据〕曾国藩等奏到，本日又谕令钱鼎铭将该员等迅速解津。趁此洋人在京，赶紧取具亲供，由曾国藩等奏明办理，庶其中不至为难。若以奉旨治罪之员，任其他去，既于国体有伤，在该革员等亦非计之得者，且使洋人得所借口。于议抵一节，更将牢不可破，该督谅早见及此也。曾国藩等前奏力保和局，坚持定见，诚属审时度势之论。惟不应办者，固不可许。应办者，务必切实办理。速办则洋人无可置喙，迟则多所要求。曾国藩、毛昶熙同办一事，务当悉心筹商，密速委办，以副委任，将此由五百里各密谕知之。钦此。

遵旨寄信前来。

027 附录廷寄 军机大臣奏钱鼎铭呈递禀函府县患病等事七月二十一日

同治九年七月二十一日，准兵部火票递到军机大臣字寄——

同治九年七月二十日奉上谕：

本日据军机大臣呈递直隶按察使钱鼎铭禀函，据称已革天津府知府张光藻因患病出省在顺德府调治，已革天津县知县刘杰亦在密云县治病，已派员分赴守催等语。览奏不胜诧异。张光藻、刘杰以奉旨治罪人员，即使患病属实，亦应在天津听候查办。乃该革员等一赴顺德，一赴密云，捏病远避，直视谕旨如弁髦，尚复成何事体！试思该革员等不呈递亲供辨别是非，总理各国事务衙门王大臣等与洋人终日辩诘，何能以空言相抵。朝廷之令该革员等赴津者，实曲示保全之意，乃皆不能体会，翛然置身事外，若使洋人闻之，岂不益滋口实？此事关系重大，不可再涉迁延，着钱鼎铭懔遵前旨星夜派员前往，将该革员等迅解天津，不准借词托病。仍着将起解日期赶紧复奏。曾国藩于张光藻等革职后率行给假他出，实属不知缓急，并着派员勒限催提，俟解到日会同毛昶熙取具该革员等确切亲供，以凭核办。若再托词远避，国法具在，岂能宽宥。将此由五百里谕知曾国藩，并传谕钱鼎铭知之。钦此。

遵旨寄信前来。

028 附录密谕 着俟天津府县到津后取具亲供奏闻等事七月二十六日

同治九年七月二十六日，准兵部火票递到军机大臣密寄——
大学士直隶总督一等毅勇侯曾国藩、钦差工部尚书暂署三口通商大臣毛昶熙：

同治九年七月二十五日奉上谕：

本日据景丰奏，派员会解革员起程赴津等语。已革天津县知县刘杰，现经景丰派委佐领恩福等协同委员王霂于本月二十二日押解起程。密云距津甚近，不日可到。张光藻亦已由钱鼎铭派员解送天津，即着曾国藩、毛昶煦取具该革员等确切亲供，迅速复奏。此事本难措手，该督到津后统筹全局次第办理，其中委曲求全万不得已之苦衷，在稍达事理者自无不谅。刻下府县一层坚持定见，当可就我范围。所最吃紧者，缉拿正凶。如能将为首滋事及下手之人严拿务获，讯取确供，按律议抵，大局似可粗定，否则万难就绪。迟则亦恐另起波澜。该督公忠体国，朝廷素所倚赖，慎勿因循退葸，稍涉迟回。毛昶熙会办一事责无旁贷，当无不迅筹商办也。将此由五百里各密谕知之。钦此。

遵旨寄信前来。

029 附录密谕 着刘铭传速赴直隶军营并赏各物以示褒奖等事八月初四日

同治九年八月初四日，准兵部火票递到军机大臣密寄——
大学士直隶总督调补两江总督一等毅勇侯曾国藩、协办大学士调补直隶总督一等肃毅伯李鸿章、钦差工部尚书毛昶熙、江苏巡抚丁日昌、署理三口通商大臣大理寺卿成林：

同治九年八月初三日奉上谕：

英翰奏提督自皖起程日期一折。提督刘铭传久经战阵，忠勇过人，兹经英翰遵谕令其北来。该提督即于上月二十九日由六安起程，循淮下驶，取道山东赴直，是其报国之忱久蕴于中，闻召即行，尤非诸将所及。览奏之下，嘉蔚实深。现在天津之事虽未就绪，尚不至即形决裂，若遽令该提督带兵赴津，恐滋洋人疑惧。前据曾国藩奏，铭军系百战之兵，但驻防过久，恐于战事稍疏，若令刘铭传亲出统驭，不难顿复旧规等语。该军现扎沧州、静海一带，即着曾国藩传知该提督驰赴该营，督饬所部将士勤加训练，俾此军悉成劲旅，以备折冲。万一洋人难以理谕，衅端自彼而开，朝廷必假该提督以事权用展其才。如此，事即有转圜，无须用武，届时当令李鸿章传谕该提督来京陛见。本日发去白玉搬指一个、白玉翎管一支，火镰一把、大荷包一对、小荷包两个，着曾国藩交刘铭传祗领，以示褒奖。正在寄谕间，据魁玉奏称，两江总督马新贻猝被行刺，因伤出缺，已将曾国藩调任两江总督，直隶总督着李鸿章补授矣。两江职任极重，曾国藩前在江南多年，情形既多熟悉，布置尤为得宜，刻下交卸在即，务当遵奉昨日谕旨，严饬地方文武员弁将在逃首要各犯尽数构获。并会同毛昶熙、丁日昌、成林将现获各犯详细研究，务得实供。且罗淑亚照会内所指各节，该督等亦当逐一详讯取具张光藻、刘杰切实亲供，以期及早结案，毋令枝节横生。李鸿章现在行抵何处，着即驰天津接篆。所部各军，仍着分饬郭松林等，于直边境获鹿一带，及河北彰德、山西平定等地方分扎，以防回匪窜扰为名，不可稍动声色。正定一带，近闻有游勇滋闹洋人教堂情事。着曾国藩、李鸿章檄饬各营将领就近弹压，兵民毋得从中构衅。倘有假冒该营勇丁，及别处游勇借端滋事者，并着随时访拿惩办，绥靖畿疆。将此由五百里各密谕知之。钦此。

遵旨寄信前来。

030 附录廷寄 着将部拨巴哈两城饷银三十万两内短少搀换实情查明具奏等事八月初五日

同治九年八月初五日，准兵部火票递到军机大臣字寄——
户部管库大臣、大学士两江总督一等毅勇侯曾国藩、协办大学士直隶总督一等肃毅伯李鸿章、绥远城将军定安、乌里雅苏台将军福济、山西巡抚何璟：

同治九年八月初四日奉上谕：

定安奏，山西解到直隶转解部拨巴、哈两城饷银三十万两，除将一万六千两拨交巴里坤委员领解外，共解乌城银二十八万四千两。又山西委员解到直隶转解部拨乌城安插索伦人众饷银十万两，因部拨原匣较大，每匣装盛三千两。绥远城转解均用驼只，每驼仅能运银三千两，应改用装盛一千五百两木鞘，以便捆运。旋据归绥道等详称，拆匣盘验时，部拨巴、哈两城饷银三十万两内共短大元宝十三个。又有铜元宝十个外长小锭一个、碎银四件。部拨乌城、安插索伦人众饷银十万两内，共短大元宝一个外长碎银七件等语。此项饷银究由何处搀换短少，亟应彻底根究，以期水落石出。着户部管库大臣、曾国藩、李鸿章、定安、何璟确切查明据实具奏。此外解赴乌城银两有无搀换短少情弊，并着福济查明具奏。将此各谕令知之。钦此。

遵旨寄信前来。

031 直属各州县麦苗被旱议请缓征折八月初七日

奏为查明直属各州县麦苗被旱情形，恳恩分别缓征以纾民力，恭折具奏，仰祈圣鉴事。

窃查前准军机大臣字寄同治九年二月十六日奉上谕：“直隶、山东地方上年冬间得雪甚少，开春后虽连次得雪，亦无甚裨于耕种。朝廷轸念民依，寤寐萦怀，现在节近春分，如有干旱之区未能播种者，即着曾国藩、丁宝桢察看情形，将上忙应征钱粮奏明酌量暂缓，俟秋收后稔再行补征，以纾民力，将此各谕令知之。”钦此。遵旨寄信到臣。当即恭录行司转饬查办去后。旋据广平、鸡泽、邯郸、定州、蠡县、东光、永清、曲周、巨鹿、广宗、大名、南乐、永年、成安十四州县先后禀报，均以去冬今春缺少雪雨，致二麦未及播种，即间有种，亩数亦无多。三月初间，虽连得雪泽颇资潮润，奈此后即连月无雨，大田颇形亢旱。或请将上忙新赋停征，或请将积年陈欠暂缓，俾民力稍纾，庶农情亦可稍慰。并据此外各府厅州所属各州县查明境内上年雪泽本未沾足，惟或势处低洼土脉滋润，或地多井眼堪以灌浇，尚不虑夫干旱。且近日连次得雨，已种之麦一律青葱，未耕之田及时耕种，民情安贴如常，应完上忙钱粮均已陆续自封投柜，踊跃输将，并无干旱之区，拟请照常征收，毋庸停缓。倘以后雨泽愆期，查有歉象，再行禀办各等情，陆续禀经藩司核议详奏前来。

臣查广平等十四州县地方，去冬雪泽稀少，今春又缺透雨，土脉干旱，麦田未能播种。或虽已得有雨雪，而所种二麦无多，相距收时尚早。且有系历年灾歉之余，体察民情未免困苦，若将应征本年上忙，以及节年民欠粮租照常征收，不即分别停缓，非特各该农民力有未逮，亦非仰体圣主轸念民依之至意。况钦奉谕旨，饬查尤宜亟思加惠及民，以副宸念。惟永清、曲周、巨鹿、广宗等四县上年被歉村庄应完原缓八年下忙同节年民欠粮租，前于秋灾展缓案内已奏奉恩旨：“凡原缓至九年麦后启征者，准其一体缓至秋后征收。”等因。钦遵在案。此次应毋庸另议。其余各州县臣悉心察核，应请将广平、鸡泽并邯郸县出贷村庄应征本年上忙钱粮，同定州、蠡县、东光等三州县应征节年旧欠各项粮租，一体缓至秋后察看启征。又，永年、成安、大名、南乐等四县地少无力，贫民应完本年上忙钱粮，一体缓至麦后再行启征，以纾民力而广皇仁。至此外各府厅州所属各州县既据分别查明，现已得有雨泽，农田一律深透，田禾多已播种，现时情形并无干旱，民情安贴如常，应完上忙粮租均已陆续自封投柜，踊跃输将，自应照常征收，以供支解。第天道无常，皇恩浩荡，倘此后未能雨旸时若，或偶有被旱情形，仍当谆饬各该州县随时察看，或议请蠲缓钱粮，或开仓设厂平粜，据实禀办。不得以此次查复在先稍涉讳饰，以重民瘼。所有查明直属各州县初旱议请缓征缘由，理合恭折复奏，伏乞皇太后、皇上圣鉴训示。

再，任邱、饶阳等二县，现据禀复境内并无干旱情形，间有被水村庄，已饬该管府州委员勘办，一俟勘明，归于夏炎案内办理，合并陈明。谨奏。

032 附录明谕 着照所请广平等州县本年上忙钱粮或旧欠粮租一律缓至秋后察看启征八月初十日

同治九年八月初十日内开奉上谕：

曾国藩奏，查明直隶各州县被旱情形，请分别缓征一折。直隶广平等十州县被旱歉收，若将应征钱粮照常征收，民力实有未逮，加恩着照所请，所有广平、鸡泽并邯郸县出贷村庄应征本年上忙钱粮，同定州、蠡县、东光县应征节年旧欠各项粮租，着一律缓至秋后察看启征。其永年、成安、大名、南乐等县地少无力贫民应完本年上忙钱粮，着一体缓至麦后启征，以纾民力。该督即刊刻誊黄，遍行晓谕，务使实惠均沾，毋任吏胥舞弊，用副轸念歉区至意。余着照所议办理。该部知道。钦此。

033 恭谢调补两江总督圣恩并陈下情折八月初七日

奏为恭谢天恩并陈下情，仰祈圣鉴事。

窃臣接准兵部火票递到同治九年八月初三日内阁奉上谕：“曾国藩着调补两江总督，未到任以前，着魁玉暂行兼署。直隶总督着李鸿章调补。”钦此。当即恭设香案，望阙叩头谢恩讫。伏念臣猥以菲材，久膺重寄，愧涓埃之无补，实陨越之时虞。昔岁剿捻无功，回任江南，至今抱惭无地。上年量移畿辅，于奏明之吏治、军政、河工三者，毫无绩效，惶悚尤深，乃蒙新命之优加，更许旧官之重莅。在圣主曲加体恤，不以无用而弃樗栎之材；在微臣感荷恩知，亦思竭诚而图桑榆之报。惟臣自本年二月以来，衰疾日甚，前在假期之内奉旨驰赴天津，实因津事重大，不敢因病推诿，而目疾已深，将来必须开缺调理，曾于折内预为声明。到津已后眩晕时发，又感受暑邪，有呕吐泄泻等症。近日标病虽已痊除，目疾实难医治，右目久经无光，左目亦日加昏眵。疆臣之职，必以披览文牍为要，臣目病甚重，往来文件难以细阅，幕僚拟稿难以核改，江南庶政殷繁，若以病躯承乏，将来贻误必多。臣自去春履任直隶，今已一年六个月，自问旷官溺职，负疚甚深。倘以病目重履江南，则旷官溺职必更有甚于今日者。臣受累朝高厚之恩，皇太后、皇上委任尤隆，优容尤至，即捐糜顶踵不足云报，岂复爱惜身命自便私图。然因病而不能居官，与居官而不能勤政，其辜恩究有轻重之分，再四筹思，惟有避位让贤，乞回成命，合无吁恳圣恩，另简贤能，畀以两江重任。目下津案尚未就绪，李鸿章到津接篆以后，臣仍当暂留津郡，会同办理，以期仰慰圣厘，一俟津事奏结，再行请开大学士之缺，专心调理。倘能仰托圣主福庇，目光复明，仍当泥首宫门，求赏差使，再图酬报鸿慈于万一。所有微臣感激下忱，谨缮折叩谢天恩，伏乞皇太后、皇上圣鉴训示。谨奏。

034 附录密谕 着曾国藩调补两江总督李鸿章调补直隶总督事八月初四日

同治九年八月初四日，准兵部火票递到军机大臣密寄——
同治九年八月初三日内阁奉上谕：“曾国藩着调补两江总督，未到任以前着魁玉暂行兼署。直隶总督着李鸿章调补。”钦此。

035 海疆要缺择员署理折 [6] 八月初七日

奏为海疆要缺，人地实在相需，仰恳天恩破格用人，恭折具陈，仰祈圣鉴事。

窃维洋务之棘手，由于人才之匮乏。人才之罕观，由于事理之不明。中外交涉以来二十余年，好言势者，专以消弭为事，于立国之根基，民生之疾苦，置之不问。虽不至遽形决裂，而上下偷安，久将疲苶而不可复振。好言理者，持攘夷之正论，蓄雪耻之忠谋，又多未能审量彼己，统筹全局，弋一己之虚名，而使国家受无穷之实累。自非理势并审体用兼全，鲜克有济，所为盘根错节之区，尤贵有适时应变之具也。天津为通商要口，而又为京畿门户。治理不得其人，则贻误已深而不见觉。臣前到津郡，奏派马绳武暂署天津府知府。当时众务丛杂，得该员驰驱肆应，借足集事，惟该员另有实缺，且图谋久远，必须另择贤员，乃可为斯邦之保障。

查有刑部郎中陈钦正而不迂，介而有为，在总理衙门当差多年，于中外交涉情形洞悉本末，研究入微，顷随毛昶熙来至天津，间与洋人争论，其辩才足以折服强悍，其诚心亦足感动彼族。若以之署理天津府知府，必能折冲于平日，御侮于无形，于时局大有裨益。臣与尚书臣毛昶熙、抚臣丁日昌熟商，皆极力赞成其事。惟该员系记名海关道署理知府，与例稍有未符，且京员出差，即留署外省之缺，亦近世所未有，合无仰恳天恩，俯念天津值多事之秋，需材孔亟，准以该员陈钦署理天津府知府，可收破格用人之效。一俟情形稍松，遇有沿江沿海海关道缺出，仍由特恩简放，以符原保，而免向隅之处，出自逾格鸿慈。臣为人地相需起见，谨会同工部尚书臣毛昶熙、江苏巡抚臣丁日昌、署三口通商大臣臣成林恭折驰陈，是否有当，伏乞皇太后、皇上圣鉴训示。谨奏。

[6] 此件与毛昶熙、丁日昌、成林会衔具奏。

036 安州知州锡桂循例回避由晋州马绳武对调折八月初七日

奏为知州回避循例拣员对调，恭折具奏，仰祈圣鉴事。

据布政使卢定勋、按察司张树声会呈称，据安州知州锡桂禀称窃职年五十五岁，系正蓝旗满洲奎玉佐领下人，由监生报捐笔帖式，签分吏部学习行走，旋在顺天东河历次捐输，保奏奉旨：“以知县归捐班前先用。”钦此。道光二十六年选授广宗县知县，咸丰元年调补长垣县知县，五年丁父忧。因在长垣任内办理团练出力保奏，奉旨：“俟服阕后以知州留于直隶补用。”钦此。七年服满，九年到省，十一年遵例报捐本班尽先补用。同治二年在署邯郸县任内，因案奏参查办，嗣经开复，由部带领引见，奉旨：“着准其开复知州原官照例用。”钦此。同治四年九月到省，七年复遵新例，捐本班尽先前补用题补今职，奉部复准于同治八年十二月十一日到任。

兹查自京至安州任所，计程三百二十里，系在五百里以内，例应回避。禀司饬据大兴、宛平二县查明，该员京旗至任所实系在五百里以内，造具程途里数清册，由司详请核办到臣。臣查得定例升选及题补得缺之员，领凭赴任时未及周知，到任后始知原籍与任所在五百里以内者，准即酌量改调回避。至此项现任回避人员，无论指缺对调及留省另补，仍俱准行等语。今安州知州锡桂系属京旗京都，距任所既在五百里以内，自应照例回避。安州知州系属选缺，自任在于选缺知州内拣选对调。据藩、臬两司会查，有晋州知州马绳武才识练达，为守俱优，堪以互相对调，详请具奏前来。

臣查马绳武年四十四岁，安徽怀宁县人，咸丰二年由内阁供事咨送实录馆当差，议叙以县丞即五年捐升兵马司正指挥。六年议叙以正指挥加三级，十年札调抚局出力保奏，奉旨免补本班，以知州分发省分补用。同治六年引见奉旨：“着照例发往。”钦此。是年三月到省，因调赴天津办理通商出力保奏，奉旨：“候补缺后，以同知直隶州用并赏加运同衔。”钦此。同治三年因通商出力保奏，奉旨：“赏加知府衔。”四年调办海运出力保奏，奉旨：“着以知府升用。”钦此。五年因通商出力保奏，奉旨：“着赏加三品衔。”钦此。七年因剿捻匪出力保奏，奉旨：“着俟补缺后，免补同知直隶州，以知府用并赏戴花翎。”钦此。八年因军营出力保奏，奉旨：“着俟补缺后，免补知府，以道员用并随带军功加三级。”钦此。题补今职。同治九年正月二十三日先委署理，二月十五日到任，奏部复准遵例捐免试俸历俸，二月二十日上兑。

该员精细干练，治事有识，堪以调补安州知州。所遗晋州知州选缺，应请即以安州知州锡桂调补，与例相符。如蒙俞允，该员等均系实任选缺知州互调，选缺知州衔缺相当，毋庸送部引见。至该员马绳武任内查明，并无承缉盗案及承审积案，及经征钱粮已起，降革参限处分亦无违碍有关展参处分以及参罚案件。除将程途里数清册分咨部旗外，理合恭折具奏，伏乞皇太后、皇上圣鉴训示。谨奏。

037 直属同治八年上忙钱粮已完未完银数折八月初七日

奏为查明直隶省同治八年征解上起钱粮数目，循例奏祈圣鉴事。

窃照各省征收钱粮，例应核明州县征解各数，按上下忙造册具奏。咸丰二年五月内接准户部咨开，嗣后各直省应征上下忙钱粮。丰年以额征数目为准，蠲缓之年以应征数目为准，均按八分计算，责成藩司督催。以上忙匀为三分征收，如能完至三分者，免其议处。完三分以上者，即予议叙。下忙匀为五分征收，如能完至五分者，免其议处。完成五分以上者，即予议叙等因。奏奉谕旨：“依议。”钦此。行知遵照在案。兹据藩司卢定勋详称，同治八年约征起运地粮，并改折正银一百九十二万三百九十二两零，耗银二十四万四千一百二十二两零，改归耗银五万六千六百七两零。内除顺天、永平、正定、广平等四府，并张、独二厅向于秋后启征，正银九千六百四两零，耗银三百四十四两零，改归耗银三两。计应征上忙一半，正银九十五万五千三百九十三两零，耗银一十二万一千八百八十九两零，改归耗银二万八千三百二两零。内已完解起运地粮并改折正粮七十四万五千八十五两零，耗银九万六千二百五十六两零，改归耗银六千七百两零。尚未完地粮并改折正银二十一万三百八两零，耗银二万五千六百三十二两零，改归耗银二万一千六百一两零。查未完银两内，有连年被灾应行递抵、蠲免、展缓之项，应查明归于下忙案内造报归结统计。同治八年一岁，约征十分起运，改折地粮正耗，并改归耗共银二百二十二万一千一百二十二两零。遵照章程上忙匀为三分，应完银六十六万六千三百三十六两零，今已完解司银八十四万八千四十二两零，核计在三分以上，其未完银一百三十七万三千八十两零，归于下忙案内核计造报。承德府所属州县征解钱粮，应由热河都统奏报等情造册。详情具奏前来，臣复核无异。除将年款清册咨部外，理合循例恭折具奏，伏乞皇太后、皇上圣鉴，敕部查核施行。谨奏。

038 动支江南协饷初次报销折八月初七日

奏为动支江南月协直隶饷银已届一年，先行截数核实造报，恭折仰祈圣鉴事。

窃臣前奏到直饬吏整年治河案内奏明，由江南每月协直饷银三万两，以资应用。当经饬委候补道叶伯英会同藩司经理令于藩库正杂各款之外，另立章程专款支用在案。兹自同治八年四月十三日设局之日起，至九年三月底止，已届一年，自应截数核实造报。据藩司卢定勋、候补道叶伯英将动支数目分造简明册折，详请具奏前来。臣按款复加查核，综计一年共动支协饷银一十四万二千六百二十七两三钱五分九厘二毫二丝五忽，均系实用实销，并无丝毫浮冒。谨照缮支款清单恭呈御览，并恳敕下部臣分别核销。除将册折咨送户部外，理合恭折具奏，伏乞皇太后、皇上圣鉴。谨奏。

附清单一件

谨将江南每月协解直隶饷银，自同治八年四月十三日起截至九年三月底止，动存数目，敬缮清单，恭呈御览。

计开

一、收江南先后解赴直隶十一批饷银，共三十六万两，内有头一批系两个月并解。

一、支发新添古北口练军步队前右二营统领营官薪公银二千九百八十九两九钱九分九厘九毫。哨长夫〔兵〕夫口粮银一万八千六十八两六钱。

一、支发新添保定练军步队前左二营统领营官薪公教习口粮银四千一百七十九两六钱六分五厘八毫。哨长兵夫移营加夫口粮银二万五千六十一两六钱六分六厘六毫九丝。

一、支发新添正定练军步队中右二营统领营官薪公银三千二百九十六两三钱三分二厘。哨长兵夫移营加夫口粮银二万三百六十八两六钱六分六厘六毫。

一、支发新添保定马队朴捷右营营官薪公马干银四百五十六两五钱。兵夫饷干银二千一百一十八两五分。

一、支发新添正定马队中前二营营官薪公马干银一千一百六十一两九钱九分九厘九毫九丝九忽。兵夫饷干移营加夫口粮银五千六百三十一两三钱九分九厘九毫九丝九忽。统共薪公饷干银八万三千三百三十二两八钱八分九毫八丝八忽，敕部核销。

一、支发制造帐棚、火药、枪炮、刀矛、旗帜，及文武委员薪水、书役饭食，获台勇粮等项共银二万五千五百八十六两一钱四厘六毫三丝七忽。此款容饬另造清册报销。

一、支发酌留候补道余承恩所部忠胜营员弁都司逍清泰等三十五员弁，自同治八年四月初六日起至是年十一月底遣撤归伍止，共支薪粮银二千四百六十三两一钱三分二厘。此款业经奏明有案，应请敕部就案核销。

一、支发永定河修筑此四下汛漫口经费银三万一千二百四十五两二钱四分一厘六毫。此款容饬前永定河道徐维鎕等另行造册报销。

总计全折共支发银一十四万二千六百二十七两三钱五分九厘二毫二丝五忽，尚应存银二十一万七千三百七十二两六钱四分九毫九丝五忽，归入下案报销。

039 查明丰润县领解同治七八等年陵寝饷项并无迟延折八月初七日

奏为查明知县领解俸饷等银，均非拖延，请免查参，恭折复奏，仰祈圣鉴事。

窃查前准部咨内阁抄出同治八年七月初五日奉上谕：“溥茂等奏，知县拖延欠饷，请饬查参一折。直隶丰润县应解孝陵、孝东陵、礼部内务府本年春夏二季饷银米折，及上年夏季八旗兵饷，屡经溥茂等行催守提，该县知县彭载恩任意延宕，实属玩误，着直隶总督饬令藩司查明，该县应解饷银是否已领未解，抑或具领迟延，即行据实严参，余着照所议办理。该衙门知道。”钦此。钦遵恭录咨行到臣，并准东陵承办事务衙门抄奏咨会，前因当即札行饬查详复参办去后。兹据布政使卢定勋呈称，遵查丰润县应解同治八年春季前项俸饷米折银两，前因延不领解，先蒙札准东陵承办事务衙门咨会查办到司。因查丰润县应领八年春季俸饷米折等银，前据该县于同治八年四月间连夏季一并分文具领，当用事关陵寝要需，即于是年五月间照案题拨，先后照章分别给发领回。饬令转解计期早应一律解交，何以尚未解放。是否该县有意稽延，即经分别移道饬查，一面严饬据实禀复。至该县应领同治七年夏季连闰分供应守护陵寝八旗披甲官兵饷银，前据该县备文赴司请领，适值司库连年筹办军需，万分支绌，无款拨给，将送到印领发回。饬令缓俟司库稍充，再行饬领在案。钦奉前因正在催查饬领间，即据丰润县知县彭载恩禀称，奉催应解孝陵、孝东陵、礼部内务府同治八年春夏二季俸饷米折等项银两，系于五月底六月初先后给发，时值夏雨时行道路泥淖，银款数巨，该领书按站攒行，于七月初四日到丰随查，照向章赶紧打封分包，款目既属纷杂，数目亦甚零星。当于七月初十、十一、十二等日，照数分别呈解，并无迟延等情到司，并据将应领同治七年夏季连闰分供应守护陵寝八旗披甲官兵饷银，另备文领申请照案给发，随于同治八年八月二十九日给发领回，饬令查收供支具报，嗣因未据查报，复经专札饬查。兹据该县彭载恩详复，遵查丰润县应解同治七年夏季连闰分供应守护陵寝八旗披甲官兵饷银，前于同治八年八月二十九日奉发。当于是年九月十四日领运到县，随即打凿包封，备具文批，于是月十九日差役解役赴孝陵、孝东陵总管衙门散放，掣有批回在案，核计程限并无迟延，请免查参等情，由司详请复奏前来。

臣查丰润县应解孝陵、孝东陵、礼部内务府员役，应支同治八年春夏二季俸饷米折等银，并应解八旗披甲官兵应支同治七年夏季饷银，与遵蓟玉等州县应解散放之项，本属一律，自应届时一并解放，乃迭奉行提任催罔应，照例本应参办，惟既经饬查明确，该县应解礼部内务府员后，应支同治八年春夏二季饷银米折等项，诚因由司给领后运解回丰，适值夏雨时行道路泥淖，行走耽延所致。其应解八旗披甲官兵应支同治七年夏季饷银，先据赴司请领，因值司库动款支绌未及拨给，迨于同治八年八月间复据备文请领，始行由司筹拨给发领回，据称亦于领运到县后，即行打凿包封，备文批解散放，掣有并无迟延，尚属实情。现在既据该县将前项俸饷米折等银，分别转解散放完竣，核计情事均非无故迟延，应请从宽免其参办。除分咨查照并饬该县嗣后领解前项俸饷米折等银，务须遵照旧章，与遵蓟玉等州县一律按期领运解放，不准参差迟误，倘再玩延，即行据实纠参外，所有查明丰润县领解前项俸饷等银，均已散放完竣，并非无故迟延，请免查参缘由，理合恭折复奏，伏乞皇太后、皇上圣鉴训示。谨奏。

040 武邑县缉获盗犯魏雪等案折八月初七日

奏为拿获邻境盗犯，审明按律定拟，请将缉捕勤奋各员照章酌予奖励以昭激劝，恭折具奏，仰祈圣鉴事。

窃查武邑地方为深、冀、河间往来通衢，东北与阜、献、交河、武强犬牙相错，夙称盗薮。前因该县马回台村一带，访有贼匪出没，由司派委候补州使目孙金墉前往帮同严密查拿，以靖地方。旋据该前县陆时言会同委员汛捕，带领兵役团丁人等，先后缉获盗犯魏雪等讯供禀报，即经前督臣刘长佑批饬分别关查缉审。未经关到，该犯魏雪等旋即先后在押病故。复据该县详经前督臣批饬核办去后，兹据该县核案拟议由州详司，请将获盗各员奏奖等情到臣复加确核。缘魏雪、李洛立即李玉书又名李立书、李二，均籍隶武邑县。马二即张奎，又名韩二；李刁、宋二即宋保又名宋法才；李二、高二即高士杰、睢九和分隶枣强、武强、清河、南皮、山东博平、交河等县，与已获格毙之张二猪、并未获之李麻子即李大、张大猪、魏洛刚、刘黑、鲍兰香、李夫立、高二明、二破头、王二、崔牛子即崔二、冯秃子、韩洛秀、王洛三、不知姓名之九儿、王二、许麻子、不知姓之葫芦老实、王二、杨秃子、李三即李洛茂、绰号帽缨子韩七、不知姓之瞎洛单互相认识，同治五年四月间，魏雪、高二等遇道贫难，魏雪、张二猪、李三起意抢劫，高二等允从。五月初三日夜，同伙二十九人各持器械，偕至武强县事主武洁清酒铺，进内抢得衣服二十余件、制钱五十余千文，并将事主武洁清拒伤，携赃逃至破窑内俵分各散。六月初三日，魏雪添邀睢九和、鲍兰香、李夫立三人，并原伙共三十二人各持器械，偕至武强县事主王泽清家撬窗入室，抢得衣服二百余件、首饰四五十件、银一百六十余两、制钱二十余千文，亦将事主王泽清拒伤，携赃逃至空地查点俵分。六月二十四日，魏雪与张二猪、李洛立、睢九和、鲍兰香五人，行至交河县孟家小营村外，适宁津县人张可贵背负被套由彼经过，魏雪瞥见起意拦抢，张二猪等允从，一同上前将张可贵拦住。魏雪用刀吓禁抢得被套内钱文一个，逃至漫地查点，有银一百三十余两，内有宝银一锭，魏雪在不知字号钱铺换钱同银锞，俵分各散。七月初八日，魏雪等原伙三十二人各持原械，偕至阜城县事主戚洛凤家门外，先放鸟枪嚷称，欲要制钱五百千文，如不允给，即行抢劫。宋二等并在村外扬言吓唬捏称，魏雪等系属宋景诗余党。戚洛凤畏惧，送给制钱一百五十千文。魏雪等分携村外俵分各散。嗣经该县陆特言访闻县属马回台村一带有贼匪出没，禀经委员协同兵役练勇，先后缉获案犯马二、高二，并李洛立、魏雪、李刁、张二猪、宋二、睢九和，及武邑县之李二，及南皮县之李二等十名。而李二等图脱拒捕，曾被勇丁王俊升等格伤，并将张二猪格毙，验讯关查。详经督臣刘长佑批饬，关案缉审屡催未复。案犯魏雪、马二、高二、李洛立、李刁、宋二、睢九和，与南皮县之李二，及武邑县之李二各在押因病身死，报验讯详批饬核办。嗣经武强、交河、阜城等县，将各事主被抢报案录送，核与犯供相符，因逸犯弋获无期，兹据拟议由州司详转，并声请将获盗各员弁奏奖前来。

查律载，强盗已行而但得财者，不分首从皆斩等语。此案魏雪等持械抢劫事主武洁清等家银钱、衣物，拒伤事主逃逸，迨经兵勇掩捕，复敢逞凶拒捕，砍伤勇丁，实属暴众，着与强盗无异。该犯等行劫次数，供出一辙，且赃有起获给主认领，正盗无疑，自应按律问拟。魏雪、张二猪、高二即高士杰、李二、李刁、宋二即宋保义又名宋法才、李洛立即李玉书又名李立书、马二即张奎又名韩二、睢九和均合依强盗已行，而但得财者，不分首从皆斩律，拟斩立决，左面刺强盗二字。张二猪当被格毙，魏雪等俱各在押病故，均毋庸议。该犯等此外讯无另有窝伙窃劫别案，及知情容留分赃之人，亦毋庸议。买赃之不识姓名人，应免缉究。勇丁王俊升等伤均平复，亦毋庸议。该犯等在外为匪，原籍□甲无从觉察，（此处原文为□）应免置议。起获赃衣，除给领外，其余无主赃物，应变卖入官册报。贼械砍刀等件存库备照。逸犯李麻子等饬缉获日另结。至魏雪等先后在押身死之处，业经该县验讯明确，委系病剧送治不痊所致，看役人等俱无凌虐情弊，均毋庸议。

至前任武邑县知县陆时言会同缉捕委员孙金墉等拿获邻境一案内，罪应斩决盗犯十名之多，缉捕实属认真，自应照章随案奖励，合无仰恳天恩，俯准将知府衔现在调补献县之前任武邑县知县陆时言予以河工同知，在任尽先候补。六品顶翎分缺间用州吏目孙金墉，予以县丞归于河北补用。六品衔候补主簿武邑县典史戚宗煊，予以县丞在任候补。五品顶翎尽先把总武邑汛外委伍景泰，予以守备尽先拔补。以昭激劝。除分咨吏、兵二部，并备录供招咨送刑部外，所有拿获邻境盗犯审明定拟，请将缉捕勤奋各员弁酌奖缘由，理合恭折具陈，伏乞皇太后、皇上圣鉴训示。谨奏。

041 枣强县阵亡绅士沈德英开复原官请恤折八月初七日

奏为在籍已革都司剿匪阵亡，恳恩开复原官，以慰忠魂。恭折具奏，仰祈圣鉴事。

窃查同治元年十一月至二年十月，直隶省南一带屡被贼匪窜扰，所有各属阵亡官兵，以及被害殉难之绅团民妇人等，业经前督臣刘长佑等先后奏奉谕旨：“交部议恤。嗣准兵部将殉难阵亡之蓝翎五品衔候选府经历崔德昌等，分别议给恤银。至广东都司沈德英是否即已革龙门协中军都司，千总赵景魁等系何营制科分行令分晰查明，报部再行核议。”等因。咨经前督臣刘长佑转行遵照去后，兹据冀州详称，据该州举人孔宪章、枣强县举人宋德和等联合具禀，同治元年冬间股匪张锡珠屡扰境内茶毒不堪，州团挫衄势难复振。十二月初八日，该逆又复逼临州城，势更险迫。前州专差局绅韩松涛，特调枣邑团总原任广东龙门中军已革都司沈德英来州助守。该员立即邀同练长五品孟清远、监生孟朝俊等，率勇四千越境相助，登陴固守。初十日，贼来扑城，因见有备，解围东窜，州城得安。旋又出城跟击于州属杨村地面奋击二时，毙红衣逆目二名、马贼多名，并夺旗帜车马等件。余匪奔窜出境，收队后计点绅勇伤亡者数十人。时该员沈德英惟恐县城虚失，当夜督队回县，会商练绅武举赵云麟等扼要堵御，设伏接济。十一日平明贼又果攻县城，练勇齐起，分投击剿。贼窜县东蒋家庄等处，该员沈德英等身先士卒，转战终日，杀贼不可胜算。逆等忿极，大队毕集。沈德英以连战疲惫众寡不敌，身受鳞伤力竭阵亡。随同伤亡者伊弟侄沈德煜、沈载锡等十五人，并团绅先后阵亡者赵云麟、孟清远、孟朝俊等七十余员，练勇二千二百余名一同殒命。当经报蒙前任总督奏奉兵部，分别驳查。

遵查沈德英委系原任广东龙门协左营都司，前在任内缘事奏参革职，离营到省讯取供结，于咸丰七年夏间缴销札付奉谕回籍。兹以矢志报国，遂致力竭捐躯，大义凛然，洵称忠烈。理合恳请奏准将已革广东龙门协中军都司沈德英，开复原官后从优照阵亡例议恤，以彰义烈而慰忠魂等情，由州呈经藩司核明详请，具奏前来。

臣查该都司沈德英，于贼匪窜扰之际，办团剿贼，保全乡里，只因众寡不敌，力竭阵亡，洵属忠义可嘉。既据查明，委系已革广东龙门协中军都司，合无仰恳天恩，俯准开复原官，敕部从优议恤，以慰忠魂。理合恭折具奏，伏乞皇太后、皇上圣鉴训示。谨奏。

042 宽免祁州吏目任丕烈失守城池处分片八月初七日

再，查祁州吏目任丕烈，前因办团剿贼出力，经前署督臣官文汇案奏请，宽免该员失守城池处分。奉旨：“该部议奏。”旋准吏部核复，以该员任丕烈系失守城池捕官，例应革职。拟罪之员，如得有三次军功劳绩，始准保奏开复，仍应补缴加倍半捐复银两。今该员劳绩是否在三次以上，及均系何项劳绩，应令查明声复，报部再行核办。等因。当经行局饬查去后。兹据军需总局司道转据代理祁州知州锡桂详称，遵查同治七年正月十五日大股捻逆窜入祁境，彼时贼情猖獗，该前州胡源会同营学带勇登城固守。一面派令该吏目带领团勇驰赴定州、深泽等处交界地面，扼要截击。后被逆匪攻扑州城，该吏目闻信立即折回，带勇迎剿，打仗受伤。旋值前藩司唐训方带领亲军追剿至祁，该吏目遂即随同克复州城，实系带勇已出所属之境。已经先后查明，既有伤痕足据，又有舆论可凭，并无捏饰情事，自应照例仍请免议等情，由局核明详请奏咨前来。

臣查该吏目任丕烈，既于捻逆未至之先奉派带勇出境，扼要截击。迨闻州城失守，立即折回，攻击受伤，旋复随同官军将州城克复，劳绩迭著，功过尚足相抵。据该州查询明确，似无不实情事。合无仰恳天恩，俯将祁州吏目任丕烈失守城池处分，敕部准予免议注册，俾昭激劝而资观感。理合附片具奏，伏乞圣鉴训示。谨奏。

043 募勇口粮恳准开销片八月初七日

再，查同治四、五年间，捻逆张总愚等由豫境窜扰直隶开州属之司马集、长垣县属之竹林口等处，逼近河干，道段既长港汊亦多。该逆屡图抢渡，均经该州县等督率所募勇丁巡防，贼匪未得逞志。又曲周县地接东省之邱县、馆陶等县，匪徒出没，伏莽尤多，时虞勾接为患。该县募勇巡防，亦属实事。其各募勇丁花名口粮起止日期，均据报明总局有案，实与同治七年各属募勇防剿情事相同，是以前经汇案报销。接准部咨，以并未奏咨立案，未便准其作正开销等因。复经檄行遵照去后。兹据总局司道以该州县等，当时巡防情形本极吃重，不得不添募壮勇防守，其所募勇丁花名及口粮起止日期，又经造报到局，事后访查，并无虚捏情弊。是虽先未奏咨，究属报明有案，既与七年防捻情事相同，未便独令向隅，且所需经费前经大加删减，将前升任开州知州杨咏春原报支发勇粮银二万三千一百三十三两，删减银九千三十五两，核准银一万四千九十八两。前署长垣县知县崧翰原报支发银一千二百一十五两，删减银六百八两，核准银六百七两。又前署长垣县知县王兰广原报支发银七千三百三十两，删减银五千一百三十一两，核准银二千一百九十九两。前任曲周县知县王延桂原报支发银二千九百五十五两，删减银一千七百七十三两，核准银一千一百八十二两。统计该三州县巡防两年之久，所防地面较广，准销银两数只一万八千八十六两，办理均属核实，应请奏恳圣恩，俯准敕部一体准其作正开销，俾免向隅等情，详复前来。臣复核无异，理合附片具陈，伏乞皇太后、皇上圣鉴。谨奏。

044 附录廷寄 着将步军统领衙门拿获金占鳌解津后研讯确情等事八月初八日

同治九年八月初八日，准兵部火票递到军机大臣字寄——
步军统领衙门、大学士两江总督一等毅勇侯曾国藩、钦差工部尚书毛昶熙、江苏巡抚丁日昌、署理三口通商大臣大理寺卿成林：

同治九年八月初七日奉上谕：

步军统领衙门奏，拿获天津民人金占鳌，请旨办理一折。即着该衙门妥派员弁，将金占鳌即日解往天津归案讯办。曾国藩等于该犯解到时，迅速研讯确情，毋任狡展。原折着抄给曾国藩等阅看。将此谕知步军统领衙门，并由四百里谕令曾国藩、毛昶熙、丁日昌、成林知之。钦此。

遵旨寄信前来。

附录存诚等折原件

奴才存诚等跪奏，旨事本月初五日，据总理各国事务王大臣、恭亲王等面交，天津县民人金占鳌一名交奴才衙门严密访拿务获等语，当即密派把总刘增、王德明前往访拿。旋据该把总等在正阳门外观音寺地方连升店，将该犯金占鳌拿获到案。据该犯声称，系天津县民人，兄弟四人，伊兄弟三人名叫金二即世杰、金三即世俊、金四即世达。伊一人来京，在正阳门外连升店居住，现被拿获。等因。至该犯金占鳌应交何处办理，伏候训示遵行。为此谨奏请旨。

045 呈递已革天津府县亲供并陈现办情形折八月十四日

奏为讯取已革天津府县确实亲供，请旨交部核议，仰祈圣鉴事。

窃臣等于七月三十日，将提解已革天津府县到津日期恭折奏报，奉上谕：“罗淑亚所递洋文，即着曾国藩等按照所指各节，逐一详讯，取具切实亲供，其事所必无者，固应明白剖晰，其情所或有者，亦不可讳饰避就，庶有折服洋人之心，不致再滋口实。”等因。钦此。臣等查府县改解津郡，朝廷权衡至当，具有深心，迭奉谕旨，催取革员等亲供，以为辨难之资。而总理衙门来书于府县拟抵一节，亦皆坚持定力不肯曲从。正论持之自上，已足张国势而慑敌情，臣等曷胜钦佩。张光藻、刘杰抵津后，即据呈递亲供，臣等彼此面商，诚恐供词内仍有不实不尽之处，上辜圣主矜全之恩，下授洋人吹求之柄。议由臣等在津先加驳诘，凡该员等叙供，有本系疏虞意存回护者，亦有本无大过语未分晰者，均经臣等摘出诘问，令其逐条登复。其罗淑亚所递洋文，由总理衙门抄寄到臣，亦令该革员等按照所指各节，一一供明。罗使照会内称，此次洋文业经分送各国，意谓悬之国门垂为定论。府县供词，亦必令各国共知，推问尤宜核实。臣等令署理天津道丁寿昌，会同臣昶熙、臣成林奏带司员、臣国藩奏派之道员，先行会审。臣等亲加鞫问，务令该革员等心服，仍复有辞以对洋人，方为确实。谨将府县亲供及登复洋文各条，抄送军机处备呈御览。

臣等细核此案，虽由谣言肇衅，而百姓之聚众滋事，实缘丰大业之对官放枪，仓猝致变。未经放枪以前，该领事怒责巡捕，趋赴商署持械出入，百姓并皆让路，任令行走，初无伤害之心。若使丰大业不两次放枪，必可安然无事。迨至滋事以后，则众人汹汹，已成不可禁遏之势，该府县等临时失于弹压，事后不能缉凶，揆其情势，虽亦不无可原，惟地方酿成如此大变，边衅几从此开，自非寻常因案被议者可比。相应请旨饬下刑部核议具奏，其应如何定谳之处，伏候圣裁。至滋事凶犯，现已拿获八十余名，设局审讯。各犯恃无旁证，异常狡展，计确有证供应正法者，已得七八人。略有证供应治罪者，约二十余人。惟尚时供时翻，将来定案，但取情节较真，恐不能拘守常例，俟各犯严讯明确，再行会奏。所有臣等讯取府县确供，谨缮折具奏，伏乞皇太后、皇上圣鉴训示。谨奏。

046 附录咨文 咨请军机处查收已革天津知府张光藻等供词一本 [7] 八月十四日

咨呈事。

窃照已革天津府知府张光藻、已革天津县知县刘杰，现经讯取确供，除恭折会奏外，所有亲供等件，相应咨送，以备进呈御览。为此会同工部尚书毛昶熙、江苏巡抚丁日昌、署三口通商大臣成林咨呈。计咨呈亲供等件一本。右咨呈军机处。

附录

咨送事。

案准总理各国事务衙门咨开——

同治九年八月十七日奉上谕：

“天津府县所具亲供内有应行复讯，及与六月二十五日曾奏到查明滋事大概情形折内情节不符之处，仍着曾等迅速复讯明确。一面将该革员等解交刑部听候核办，一面将复讯供词据实具奏。”钦此。钦遵到本衙门。

查六月二十五日贵督奏陈天津一案滋事情形一折，因奉有明发谕旨，各国共见共闻。此案起事情节，一切公牍，必应先后符合，且须语语踏实，方足以昭允当。今准贵督咨送天津府县亲供折内有应行复讯及与前折情节不符之处，逐条开具于后。

一、张革守、刘革令后呈定供内称：奉崇商宪谕令，将武兰珍正法等语。此语当经本衙门面询崇宫保。据称：当日并无此谕，该守令等何从听闻？抑该守令之处有无他人同听？

一、张革守登复曾部堂诘问各条内称：二十日与刘令请示商宪，蒙饬本道次早往见丰领事。查问丰领事云：法国搜求苦人为之抚恤。搜查不能得，变而为用药迷人。事亦或有因，许代为查考，至晚无信等语。查丰领事已经杀毙，并无活口可质。此语各承审官是否将周道询问？彼时实有此说，抑系张革守一面之词，或另有文函可凭？

一、刘革令登复曾部堂诘问各条内称：王三提问武兰珍对质，即行供认给药属实，迨后翻供。该犯自称王二，而原拿人张汉等皆确知为王三，武兰珍亦认明面貌，确系此人。该犯系天津人。而武兰珍初供即言王三面有白麻，天津口音，籍贯亦未尝不符。革员讯过五次。虽时供时翻，而该犯既供认给药与武兰珍，又称迷药系谢神符〔父〕所授等语。查本年六月二十五日贵督等会奏内称：王三籍在天津，与武兰珍原供在宁津者不符。至仁慈堂男女系其家送至堂中豢养，并无被拐情事等语。又查本年八月十六日，接准贵督咨送博道、陈道所呈各供清折内称：王三供称武兰珍供出王三是冀州人，年二十来岁。因小的年岁不符，没叫武兰珍认小的，如何是王三？刘国英供王二弟兄三人。他兄弟王三是木匠手艺，已经病故。他哥哥王大行医，今蒙审讯，实是叫王二，并不叫王三。又，王一顺供：王三弟兄二人。他哥子名叫王大，王三名叫王二，不叫王三各等语。今该革令以该犯自称王二，原拿之人确知为王三，遂谓口音籍贯未尝不符。查此二人，一系二十来岁，一系五十三岁；一系冀州人，一系天津人。何以供称籍贯未尝不符？且并将业已伤毙之死口谢神符〔父〕牵涉其间？殊与前次奏陈并无被拐情事，及此次咨送博道、陈道所呈刘国英、王一顺各供不叫王二之语，均不相符。

一、刘革令登复曾部堂诘问各条内，又称安三、李兆恒均有烧伤。安三系差役赵春于下堂后用烟火所烧，李兆恒系差役田得奎于下堂后用潮烟锅所烧。曾派查班管家人查出，当经讯明，取结看押，移交后任等语。查安三、李兆恒，均于下堂后为差役赵春、田得奎等用火烧伤。该革令既派家人查明，何置差役于不问。若不问差役，何以知非。该革令之刑求以上四条务希详细查明，逐一具奏。一面咨复本衙门及刑部查核。武兰珍一犯，将来或须提京审讯，万勿遽行正法，致死灭口。其差役赵春、田得奎，亦应听候提京讯。谆嘱该令万勿任令他往，致稽质证。是为至要。除由本衙门奏明办理外，相应将府县亲供一册咨还贵督查照，逐条复讯明确，再行咨送本衙门核办可也等因。到本阁部堂，准此。当经札饬署天津道丁寿昌迅传该革员等，按照总理衙门所指四条详讯登复去后，并传询前任天津周道。据称：崇宫保虽未言武兰珍即行正法，而实言即照地方拐匪办法。丰领事言，搜者或不能体教士之意，用药迷人，事亦或有因，许代为查考，当时实有此语云云。本部堂示以崇宫保之语，可照实叙。丰领事之语，只宜含糊节叙。兹据张革守、刘革令呈复供折四条，仍系据实声叙。原册则删除已净，登复前来。除于原册内逐一更正外，相应将原册并四条供折咨送。为此咨呈贵处，以备进呈。原册一本，请俟阅后仍请移还总理衙门备查施行，须至咨呈者。计咨送四条供折一扣、总理衙门原册一本内删除更正计五处，均以红纸佥出，俾更查阅。因本日具奏，此册先送贵处备查，仍请发交总理衙门。合并陈明。右咨呈军机处。八月二十三日

[7] 此件与毛昶熙等会衔具咨，据台湾“故宫博物院”《先正曾国藩文献汇编》补入。

047 附录密谕 罗淑亚所递照会着照所指逐一详讯及毛昶熙暂留天津等事八月初三日

同治九年八月初三日，准兵部火票递到军机大臣密寄——
大学士直隶总督一等毅勇侯曾国藩、钦差工部尚书暂署三口通商大臣毛昶熙、江苏巡抚丁日昌、署理三口通商大臣大理寺卿成林：

同治九年八月初二日奉上谕：

昨据曾国藩等奏，提解已革天津府县到津一折。本日据总理各国事务衙门奏，近日辩论情形并抄录照会呈览一折。览奏均悉。张光藻、刘杰以奉旨治罪人员，理应在津听候查办，乃一往顺德就医，一往密云安罪眷累，迁延多日。迭经严旨催促，始赴天津，以致洋人枝节丛生。任己私而贻误国事，贤能之吏岂应如此？现在罗淑亚所递详文，业由该衙门译出，即着曾国藩等按照所指各节，逐一详讯取具切实亲供。其事所必无者，固应明白剖晰。其情所或有者，亦不可讳饰避就庶有，以折服洋人之心，不致再滋口实。至缉获正凶，实为此案最要关键。早则该使无可置喙，迟则该使愈肆狡谋，即如罗淑亚于七月十三日到京后，词气尚为浑涵。现因时隔两旬，津事尚无头绪，遂致主使证据之说持之愈坚，此其明证。若再不迅速办理，此后波折愈多，收拾愈难。曾国藩等务当督饬地方文武员弁认真购线，将在逃首要各犯尽数弋获，讯明惩办。其现获各犯亦着详细研究，务得实供，毋任狡展。成林到津后，毛昶熙计已交卸，仍着暂留天津会同曾国藩筹办一切。丁日昌于洋务情形素称熟悉，此次兼程到津筹划各事均极认真，即着帮同曾国藩等悉心妥办，务协机宜，以副委任。详文内有牵涉陈国瑞之语，并着曾国藩等详查确访据实奏闻。总理各国事务衙门折并罗淑亚照会二件，及照复一件、译出详文一件，均着抄给阅看。将此由五百里各密谕知之。钦此。

遵旨寄信前来。

附录总理各国事务衙门折抄件

臣奕訢等谨奏。为密陈天津一案，近日来往照会等件、辩论情形，恭折仰祈圣鉴事。

窃臣等于七月十六日，将法国使臣罗淑亚自津回京赴臣衙门面议天津一案各情，缮折密陈在案。兹于七月二十六日接据该使臣呈递照会一件，累累千言，其词义不甚可解，大致总以此案未得妥善办法，仍归咎于以〔已〕革天津府县及提督陈国瑞，且称法国受害过重，所应用之办法，应筹划出常，乃为均平。并望于情法两得其平等语。又据送到洋文一件，声称文内述天津滋事情形甚详，并称此件已抄送各国使臣。若欲执以为据者，当经臣等将前件洋文，交同文馆洋总教习丁韪良翻译汉文去后。臣等以天津一案头绪纷繁，若不将自始至终实在情形详细列叙，正言切论，不足以折服该使悻悻之气。当由臣等公同商酌，给予照复，备述此案颠末，告以理所不能办者，断不能以曲从。理所应办者，必当如其分量，仍归到该使臣情法两得其平，一语以钳其口。于二十六日缮交该使臣查照，并抄录来往照会，函致曾国藩、毛昶熙、丁日昌、成林、崇厚备案。旋于二十九日据丁韪良将罗淑亚所交洋文译送前来，臣等详阅所言，大指亦以归咎官吏为主。该使臣既欲持以为说，必应逐层详剖研核虚实，方足为辩论之资。并由臣等抄寄曾国藩等详询确复，以昭核实而杜狡展。正缮折间，罗淑亚复经照会前来，大意仍系拘执前说，应俟曾国藩等办有端倪再行照复。所有臣等与法国使臣罗淑亚来往照会辩论情由，谨缮折密陈。并抄录罗淑亚照会二件、臣等照复一件、并译出罗淑亚所递洋文一件，恭呈御览伏乞皇太后、皇上圣鉴。谨奏。

附录法国照会抄件

为照会事。照得天津酿成之变，至今已经两月有余，本大臣难言。除中国未用办理之善法，以息本国忿恨之气外，又且中国官于办理此案各种情形，于心实有不平。且难望本大臣仍前遂汝在事者，愿为之人而有损本国之体面，并有亏本大臣在贵国应行之保护。论天津滋事之百姓，因有主使，在领事官署杀毙领事官及副领事，并在署之客官夫妇及商人等，在教堂中惨杀教士；在仁慈堂中辱杀贞女。并将领事署天主堂、仁慈堂等处财物抢掠一空，放火烧毁，擅敢拆取本国旗号，此情已属可恶。若论为恶之再能加等者，而恶徒惨杀祸情之残忍，至过情之详细，万口传播，大约贵亲王及诸位大臣皆已详闻其备细。本大臣伤心惨目，不忍再执笔书矣。试用正法凶犯及按第一合理之公正办法，至今有何已行竟无一毫。且从前之情形有可惜之处，现今之情形实有可责备。夫责备者何，即一切奏折、公文、信函所言，皆将凶犯之好处代为表出，将被杀负屈之人要定断余辜。所欲定断者，乃系天津居民先行毁谤教堂及陷害教士之谣言，由此积疑成忿，激出事端。是焚杀虽惨，尚有可原，因其信谣而致也。相似中国之意，至今总归于不但不正法凶犯，反欲轻减其罪。虽然本大臣恳请，并不能得满足之妥善。至今日复一日，相随者不是从前之真来往，现惟心中不服之情，与日加增。再此等办法，恐难至妥善，若天津五月二十三日惨杀无辜之重情，惟幼稚之童可信。如此办法之梦景，本国即以为满足。请贵亲王准许指明中国官亵慢之行为，即在本大臣告天津府县及陈国瑞事内昭显。查本大臣在津郡之时，不肯讯问该官犯。谓此犯应由刑部核办，迨本大臣甫入都门，即闻将该官犯又解回津郡。如此办理未审有何可取？将取夫两国之和乎，抑取本国或依此无言允此出常之办法乎？又闻被告之三官犯，二人脱身北行，一人往南奔逃。至于太平之完结，无人比大臣之尤。欲惟至此等之完结，必须中国心地开展洞明。法国所受之害过重，故所应用之办法惟妥善可补，仍应筹划出常，乃为匀平。并望贵亲王急出两个月所行之道，以入公平之徒。如此办法方能满足本国合义之妥善，并于情法两得其平，想贵亲王亦以为然也。为此照会。七月二十六日

附录总理衙门给法国照会抄件

为照复事。同治九年七月二十六日接准来文，以津民滋事一案，法国受害甚重，应用办法唯妥善可补，仍应情法两得其平等因。照会前来。查中外办事诚如来文所云，必须情法两得其平。天津一案，若不将自始至终实在情形详细列叙，即情法两字亦属无从悬断。此案津民发难之始，实因匪徒迷拐幼童，妄疑教堂主使而起。其杀伤领事之地，系在通商大臣署外，并不在领事署中。当丰领事往见崇大臣时，若不向崇大臣连放二枪，即放枪后能听崇大臣劝阻，暂在通商大臣署中躲避，亦不至遽为津民杀毙。即如贵国人古得力亦同丰领事到通商大臣署中，彼时经崇大臣留在署中，事后用轿送往紫竹林即未被害，岂非明证？唯丰领事执意冒险出署，又向知县放枪致伤县役，津民因而激怒，聚众逞凶。当时情形共见共闻，实系如此。本衙门及曾中堂奏折信函不过据实声叙此事缘由。究竟该民等不得因见此放枪情形，遽起恃众杀人之意，是以于津民轻听谣言焚烧教堂。曾中堂力为奏请剖雪，重新兴修。而于逞凶妄杀之匪徒，现亦严饬拿办，并未尝谓其情有可原，欲减津民之罪。将来正凶抵罪，即可不辩自明。

此外被杀之客民夫妇、商人、教士、贞女亦均惨伤之至，实系可怜。除拿获正凶议抵外，中国自应设法体恤。抢掠之财物，中国亦应照数赔偿。前次照会业经大概言明，至折毁旗号一节，实属愚民无知，不晓轻重。曾中堂前经照会贵大臣，中国现在钦奉谕旨，贵奉国书亲赴贵国，以明大清国大皇帝、大法国大皇帝永敦和好之谊。至天津一府一县，业经因办理不善，革职讯办。先系解京交部审问，因贵大臣赴津，是以改为解津以便就近听取供词。乃本月十一日甫经奉旨，不意贵大臣已于初九日由津起程回京，遂尔相左。现在该员等先后到津，当由曾中堂、毛大臣讯办，不日即将供词送京，一并交部核办。陈提督本系过路之人，前准德翻译来署曾经谈过，并无干涉。崇大臣来函亦云，陈提督在寓闻知通商衙门有洋人放枪，赶来看视，其时教堂已烧，崇大臣在街弹压，适该提督过桥而来，旋即走去。曾向贵大臣谈及。昨崇大臣到京，本爵面加询问，亦如此说。是陈提督之与津事无涉确有可信，亦与德翻译在署所称并无干涉之言吻合。总之，此事理所不能办者，断不能以曲从。理所应办者，必当如其分量。津民聚众逞凶，杀毙丰领事并贵国男女多人，自应赶拿正凶，以之抵命，方为办理持平。本爵应再咨催曾中堂、毛大臣严饬该地方官，迅将正凶按名拿获，毋使一名漏网。现已拿获多名，其缉拿未能尽获者，仍饬严拿务获。其府县供词，亦即确取送京交部核办，毋任再迟，以副贵大臣情法两得其平之意。除俟正凶拿齐咨复到日再行照复外，合先知照贵大臣查照可也。须至照会者。七月二十八日

附录法国照会抄件

为照复事。昨阅贵亲王照会一件，本大臣不便隐饰，其中实有未妥。因本大臣所辩之理并未详查而推置，是以思揣不必再辩。现今所余，仅止有一意系候刑部核办完结后，酌量何法，以遵本国所指。再查贵亲王照复内有德翻译官之说，不得不辩。按德翻译官向本大臣所云，从无原谅陈提督之一语，不必将德翻译其人入于强护之人丛中也。为此照复。七月三十日

附录译出罗淑亚送到天津滋事记抄件

罗大臣闻得法民在天津被害，遂尽查访行凶者为谁，刁唆者为谁。于未出京之时，据所查情形，天津府县与提督陈国瑞罪皆难辞。罗大臣即将此情达之于曾制台，请为详察三人所行，严究惩办。阅数日即赴津，得有确据，使此三人无可推诿。于是复为恳切函催制台，将此凶徒究办。内云军律既行，于天津审问无须遵循常例，惟恐延宕时日。若速行结案，既可雪法国之冤，而息其仇恨；又为平靖地方，令津民尽知刁唆行凶之辈，国法必不轻纵。无如曾制台不能与罗大臣意见相同，其情形遂益觉难办。罗公使以为，当将所以请将府县并陈国瑞正法之故，达之总理衙门与各国钦差皆知。然欲以所告三人事端一一详述，必先由曾制台所查为始，方知三人所行何其奸诡，何其凶残。据制台所查明确有三：一、民间谣言所告西人与奉天主教之人情事，全系子虚无凭；二、此谣言系由官绅播散，总未见出示辩其讹谬；三、在天津各衙门，未见有人民以迷拐幼孩之事控告存案。于五月二十三日，法国领事官、副领事、住署之客教士、贞女、并法俄商人等，尽皆毙命，凄惨可怜。其凶险情节，无须追述。所要者，惟将三人所行据实指明。至知府倚恃曾制台保庇，自莅任以来三月之久，常以天津官员谨遵条约为怪，且以遵约为前任官员轻弱无能，此语在案可考。但以虚语不足泄恨，复以鬼计耸动人民，或以威逼之，使民之轻信者，共怀忿怒。揆其意见，乃唆民使以行怪情事入告。虽无稽之谈，民易入耳，此等案件于能者办法，足以数动民怒。适得二人口供讹诈，然二人力弱所供，反复无定。该府将伊等立即致决，乃合知县将二人速行正法，彼时军律尚未宣示，然知县亦未敢谏阻而不行。

查按律审断命案，义例多端，该县竟不按律，实为越权而行。此案即与知府牵连而不可脱，至令府县二人互相推诿。知府既得知县同谋，绅民又呈送万民伞并牌位，以志感戴。此二物民有受逼压而指助者。盖若不指，则将指作汉奸，偏向西人而讪谤之矣。讹诈之口供已经成功，该府所指明道路，民无不欣从。然民所献之物，该府讳而不收。云予所作乃分所应为，正法二人不过开端，予所图乃更有重大之事耳。该府即知所为皆顺民心，遂率知县出示愈加煽惑。而口供讹诈之三人，有一尚存，民武兰珍。伊所供与告之意符合，似作实据。言曾被教士所使之教民迷住，又指明有王三者，以迷术引诱人民入教堂。所供之事，民皆喜听，互相传播，既被府县告示耸动，更被供言激发。官员遂借安慰民心为名，往查教堂，终无所得。惟扬言曰，西人护庇罪犯不肯交出。查验教堂与教士住宅时，武兰珍不能指出一物以证其所供。众民于门外拥挤，官员不欲民知查验之无效，遂带武兰珍回。窃思该犯若令当众食其前言，则事必中止。或知府一言，而众怒顿释。适有人以情达于崇大臣，府县于是回署，竟任陈国瑞与河旁人众成其事。知府在衙门闻听鸣锣，火会尽集各带器械，预备放火杀人，烧毁公所教堂。知府闻见人声大哄出衙，但见火焰冲天，以为此事渐已成功矣。遂仍进署，听任所激之凶徒肆行污毁、拆坏仁慈堂。阅数日，知府见其同谋者于各省均无成功，国家于京师又极其防范此等凶恶，遂虑及所以饰非之法，自谓莫妙于捉拿教民，用刑逼令认罪。但未敢明拿教民，便设计出示，许有捉拿罪犯者，皆得重赏。内言不可捉拿教民。后有数人随即拿到，讵意除一人之外，尽系教民。而此人曾领仁慈堂茶粥，身上带有牌照，皆遂用刑使之承招。酷刑骇人听闻。有一人不肯承认，遂将香炷放于背上以烫皮肉。如此七日，终又将香炷置于鼻孔内，以熏烧之。更将骨节挫损，武兰珍从旁指使如何讯问教民。受此酷刑者，今有二人死生未定。知县于五月二十二日往领事公署，以危言对丰领事云，若不立将即用邪术之王三等交于我手，则众怒难逃。次日领事出崇大臣之衙，欲死于公署。该县唆动百姓，唆众攻之从后喊叫曰“追赶追赶”。丰领事已受重伤，即对知县放手枪，惜未打着。知县回署，遇有仁慈堂孩童，聚集多人在彼。并若干凶迹带血插于枪上，中有贞女之两手。时有兵丁当知县面前掌责幼童曰“这是为你的婶婶”。该县观看甚乐，听兵丁自夸强奸凶教之事。

更有一事，足使为其罪状明显。查私造兵器，虽为例禁，该县于此事之前，已令人制造。今于天津铁铺有兵器出卖，府县所作明为预谋。盖于二十二日二人偕往崇大臣衙门，欲窥崇大人之意劝其相从。崇大人答云，天主之道最为良善，民虽遵行不致作乱，何以如此逼迫。可惜崇大臣以正言相规，而二人不纳也。

至提督陈国瑞带兵至津已有数日，早怀不良之意，为官员所素知。迨事端既出，伊离船头进客店，复乘马独至河岸，与领事公署相近。彼时浮桥经崇大人解开，实有救乱美意。无奈陈国瑞擅自令人将浮桥搭上，致害命流血之众凶一齐渡河，更以语言勉之曰：“烧罢烧罢，予必偕汝，闻知天津有好孩子，灭外国人，毁坏他们的房屋。”查陈国瑞平素所行，皆与此相类。两年前捻匪抢劫河间府教堂，伊与分赃。伊北来，岂无留迹于金陵、镇江、扬州等处乎？且以大员遇此事，强辩欲置身局外，自谓焚杀之时，在船上与童子作乐，更当作何等人品呢？

兹所引之事，皆有见证可据，另可考信。若徒以风闻而绝无确证，则一事均不敢记载也。若以西法审问，明查证见，三人更无可逃。既在中国，而曾制台并随员冷心缓办，确据尚有如此之多，实出望外。天津居民无论中外，凡罗公使所得遇见者，无不同口一辞，以为府县陈国瑞三人罪状昭昭，惟曾制台视此证据当为捏造谣言。盖制台谓三人无辜而护庇之也。罗公使到津，制台遂令伊所告之三人出境，不使其先能辩明无罪，实为奇怪。府县固未亲手杀人，死者皆被火会等凶手所杀，凶手之姓名人口唇上甚有云，所人自夸扎死丰领事。行凶之辈固当惩办，然中国之刑部，先当究治起意主使之人。国家若仍如五月二十三日以来优游蹉跎，则不免有伤国体。不但法国，即天下各国必致轻看。国弱无力惩办凶徒，或从恶谋而不愿惩，实为之懔然而深虑也。七月二十六日

048 附录明谕 着毛昶熙来京供职事八月十五日

同治九年八月十五日内阁奉上谕：“李鸿章现已调补直隶总督，着即驰赴天津，会同曾国藩、丁日昌、成林查办事件。工部尚书毛昶熙着即回京供职。”钦此。

049 附录密谕 着李鸿章驰赴天津会同办理津案曾国藩等原折留中等事八月十六日

同治九年八月十六日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、钦差工部尚书毛昶熙、江苏巡抚丁日昌、署理三口通商大臣大理寺卿成林：

同治九年八月十五日奉上谕：

天津民教滋事一案，迄今多日，尚未办有端倪，本日已明降谕旨，令李鸿章驰赴天津会同曾国藩、丁日昌、成林办理，令毛昶熙回京矣。曾国藩等奏，讯取已革天津府县确实亲供，并由军机大臣将亲供等件呈览。所请交部核议之处，着听候谕旨办理，原折留中。至滋事凶犯虽已拿获八十余名，唯犯供狡展，首要各犯是否在内，亦未据详晰声明。仍着曾国藩等督饬承审各员认真研讯，务取确供，迅速定拟。此外，如有应拿人犯，仍着上紧购拿务获，毋任漏网。闻天津府县呈递亲供时，承审官以酒食宴会相待，殊属非是。向来革职待罪人员例应监禁取供，何得如此疏略，无怪洋人之啧有烦言也。现在张光藻等既已取有亲供，即着照例拘禁，免滋洋人口实。此案必须操纵合宜，足以折服洋人之心，方可就我范围，消弭隐患。曾国藩虽有立限结案之说，若不赶紧认真办理，率以奏结了事，图卸责于目前，而洋人不能折服，必致事机决裂，或开衅端，谁执其咎？着曾国藩、李鸿章、丁日昌、成林全局通筹，务臻妥善。李鸿章自当轻骑简从赴津，所带亲军可以暂扎保定，免致洋人疑惑。将此由五百里各密谕知之。钦此。

遵旨寄信前来。

050 附录密谕 着陈国瑞赴津讯问亲供后仍令来京等事八月二十日

同治九年八月二十日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚丁日昌、署理三口通商大臣大理寺卿成林：

同治九年八月十九日奉上谕：

总理各国事务衙门奏，请仍遵前旨饬令提督陈国瑞赴津查讯等语。已谕令神机营王大臣派员伴送该提督赴津，并饬将要犯周起隆交出，由曾国藩等讯办矣。陈国瑞抵津后应即取具切实亲供，以凭核办。着曾国藩等督饬承审各员，将应行查讯各节向该提督讯问明确，令其切实登复，毋稍含混。俟递供讯结后，再行饬令回京。其周起隆一犯交出后，即着归案严讯。原片均着抄给阅看。将此由五百里各密谕知之。钦此。

遵旨寄信前来。

附录总理衙门片抄件

再，本年六月二十五日钦奉谕旨：“提督陈国瑞现在京城，着派员伴送赴津，听候曾国藩查讯。”等因。钦此。经醇郡王于六月二十七日奏明，派委副都统左翼步军翌尉桂祥、内火器营副马枪护军参领倭什本，于六月二十八日由京起程，伴送陈国瑞前赴天津，交曾国藩以凭查讯。一俟讯毕，仍带回京。维时臣衙门以罗淑亚在津其势汹汹，有欲置之死地之心。即经奏准，暂缓前往。现在此案渐有头绪，已革府县均经递有亲供，应即仍遵前旨，请由神机营王大臣令原派人员伴送至京，以凭查讯，讯结仍伴回京。再，本月十五日接据曾国藩函称，有案内凶犯周起隆在京藏于该提督寓所等情，请旨饬令该提督交出，由曾国藩等一并讯办。理合附片陈明。谨奏。

051 审明津案各犯分别定拟折八月二十三日

奏为审明天津案内各犯，分别定拟恭折仰祈圣鉴事。

窃臣等迭奉谕旨，饬将津郡五月二十三日案内滋事凶犯，迅速办结。近又接奉八月二十日寄谕：“饬将未获各犯勒限严拿。现获之犯，认真研鞫，不得稍涉宽纵，致令凶徒漏网，转咨洋人口实。”等因。钦此。臣等自承办此案，久经督饬文武设法购拿，悉心研鞫。自七月下旬，设局发审，严立限期，昼夜追求，直至中秋节前，仅得应正法者七八人，应治罪者二十余人。臣以办理日久，人犯无多，深负委任，更恐洋人不肯输服，转致枝节横生。日来激励各员，不得稍存宽纵，务令多缉正凶，以示持平而全大局。

唯此案事起仓猝，本无预先纠集之正凶，而洋人多已伤亡，又无当堂质对之苦主。各尸初入水火，旋就掩埋，并未验伤填格，绝无形迹可为物色凶手之资用。是漏网之犯，难于掩捕，已获之犯，不肯认供。天津无赖之徒，有称为混星子者，向以能熬刑自诩。此次辄以为出于义愤，虽酷刑而不畏，而邻右亦不敢出而质证，恐为舆论所讥弹，又虑仇家之报复。欲求罪当情真，定案万难迅速，欲以无辜充数，则问心既有所不忍，而亦不足服洋人之心。棘手甚多，愈办愈窘。反复筹思，若拘守常例，实属窒碍难行，有不能不变通办理者。

常例群殴毙命，以最后下手伤重者当其重罪。此案则当时众忿齐发，聚如云屯，去如鸟散，事后追究，断不能辨其孰先孰后，孰致命孰不致命。但求确系下手正凶，不复究其殴伤何处，此变通办理之一端也。常例断狱决囚，必以本犯画供为定。其本犯供词狡展，则有众证确凿，即同狱成之例。此案则各犯恃无尸亲，坚不吐实，旁人又不肯轻易指质，众证亦殊难得。臣等议定本犯无供，但得旁证二人三人指实，取具切结，亦即据以定案，此又变通办理之一端也。计讯定证供确实者十一人，无供而有确证者四人，共计可以正法者十五名。拟办军流者四人，拟办徒罪者十七人，共计可科轻罪者二十一名。除即日将各犯供折咨送总理衙门及刑部外，谨先缮具清单恭呈御览。其情节较重，讯有端倪，供证均未确实者，尚有十六名，拟归于第二批办理。情节较重，在逃未获者，尚有十一名。一并开单先呈御览，以释宸廑。将来第二批奏结，或再办首从犯各数名，或与洋人订定抵偿实数，中国如数办到，请旨敕下总理衙门核定行知臣等，以便遵循。此次定拟各犯，若遂速行处决，将来拿办愈难，应与洋人商定，统俟续奏二批后并案办理。所有臣等审明第一批人犯分别定拟缘由，谨缮折具陈，伏乞皇太后、皇上圣鉴训示。

再，臣国藩于六月初十日到津，今已逾七十日，始将要犯具奏，办理迟延，应请旨将臣曾国藩交部严加议处，合并陈明。谨奏。

附清单一

谨将拟办正法要犯十五名，开列清单恭呈御览。

冯瘸子，系供认用铁拐杖扎伤丰领事身死之犯。刘二，系供认用铁棍打死法国人谢神符〔父〕之犯。项五，系供认用枪扎伤俄国人身死之犯。田二，系供认用刀砍伤俄国人身死之犯。罗生瓜旦子，系供认用木棍打死仁慈堂女洋人之犯。周三，系供认用木棍打死富昌洋行女洋人之犯。张立，系供认用刀扎死富昌洋行男洋人之犯。魏老，系供认用木门闩打死河楼洋人之犯。马宏亮，系供认用铁锏打伤河楼洋人之犯。吴大，系供认用菜刀砍伤仁慈堂女洋人之犯。段大，系供认杀俄国人弃尸河内之犯。以上十一名有供者。

穆巴，有民人高秋田、姚起顺具切结指证砍伤富昌行男洋人之犯。陈麻立，有刘二、曹大高、五姐具切结指证杀教堂洋人之犯。王六，有地方王廷一、县役梁文治等具切结指证在仁慈堂戳伤女洋人之犯。葛三，有地方李万有、李万成、县役赵树堂等具切结指证在仁慈堂用铁钩打伤女洋人之犯。以上四名无供而有确证者，自应查照众供确凿，即同狱成之例，请旨定案。

附清单二

谨将拟办军徒罪犯二十一名，开列清单恭呈御览。

小锥王五，系地方陈吉升、赵得供结抢仁慈堂衣物并天主教堂胡姓家具之犯。于起，供认抢富昌洋行豹皮洋毡等物之犯。潘二，供认抢仁慈堂木柜棉袄之犯。毛三，系地方苏高升、蒋吉升供结在河楼抢出衣物变买船只之犯。以上四名拟办军流。

聂中三，供认捡取天主堂抛弃钱文之犯。李大，系认捡拿教堂洋枪之犯。孙二，供认捡拿仁慈堂方桌之犯。李大，系地方王永和证拿枪赴仁慈堂及自认拾枪之犯。穆朝有，供认在讲书堂拿取窗户之犯。杨二，系供认在河东乘空拿得洋枪之犯。郭三，系供认在讲书堂拿得木椽之犯。李四，系供认在讲书堂拿得板凳木头之犯。王五，系供认在讲书堂拿得木板之犯。崔兆，系供认在讲书堂拿得檩木之犯。古长和，系供认在针市街拿得洋线之犯。董四，系供认在仁慈堂拿得银簪之犯。马长顺，系供认在讲书堂拿得书本木板之犯。尚得，系供认在讲书堂拿得盒子之犯。刘都贵，系供认拾得仁慈堂木头之犯。滕永，系供认在河楼门拾得洋裙之犯。孙二，系供认在河楼拾得洋叉洋勾之犯。以上十七名拟办徒罪。

附清单三

谨将已获之犯情节较重，候再研讯确实，归于第二批分别办理者十六名，开列清单，恭呈御览。

杨三，有孟玉升等证系枪伤丰领事之犯。伊五，访系收藏富昌行女洋人放出被害之犯。赵得胜，访得该犯五月二十三日行凶，衣裤均有血迹。张九，众传系首先扎伤丰领事之犯。何四，情虚畏审自行用针刺腹，医痊再讯。萧八，著名混星，众传此次在场。真玉，起获尖刀沾有血迹。陈四，起获长枪狡展未认。王大有，起获竹枪木杠供词狡猾。沈臭，有人证为杀仁慈堂女洋人之犯。金占鳌，系步军统领衙门拿获之犯。郭二秃子，系周三供称扎富昌行女洋人之犯。张七，系周三供称扎富昌行女洋人之犯。杨老道，系德翻译指为抢扎托老爷之正凶。金德三，即金得三，系德翻译指为杀死天主堂看门人之正凶。王三，即王永德，系德翻译指为杀死仁慈堂姑娘二名之正凶。

查杨老道、金德三、王三三名，现无亲供，亦无质证。此外情节较轻，业经释放，及现在押讯尚未保释者，均未开呈。

附清单四

谨将查拿未获之犯，开列清单恭呈御览。

刘三元，现咨请步军统领衙门代拿。

牛印、杨二、范永，以上三名，现札大名道密拿。

周起隆，访闻在提督陈国瑞处。

李一、袁五、宋九、赵老，以上四名，现由天津道丁寿昌捕拿。

青眼李、黑三、房四，以上三名，现由署天津府马绳武捕拿。范永、黑三、房四，均已收押家属。

052 附录密谕 着将津案克期办理奏结天津府县解京等事八月二十一日

同治九年八月二十一日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚丁日昌、署三口通商大臣大理寺卿成林：

同治九年八月二十日奉上谕：

李鸿章起程赴津一折。天津一案，曾国藩等拟于八月二十三日先行奏结。自已办有眉目，即着妥送定拟具奏，不得再有迟逾，转致另生枝节。据李鸿章奏称，正法八人与议罪二十余人，办法不为不重等语。唯天津府县正法一节，既力为拒绝，而所缉滋事正凶应正法者，又仅七八人，殊无以服洋人之心。着曾国藩等将未获之犯，赶紧勒限严拿，并将现获各犯认真研鞫，不得稍涉宽纵，致令凶徒漏网，转滋洋人口实。至天津府县所具亲供，内有应行复讯之处，谅已早经讯明。一面将复讯供词迅速具奏，一面将该革员等接奉此旨后，即日解交刑部听候核办，限于八月二十五日到部。本日据醇郡王等奏，遵将陈国瑞派员伴送赴津，该督等于询毕后，将该提督亲供即行具奏。仍令原派之员，将陈国瑞即日伴送回京。要犯周起隆交出后，即着归案讯办。李鸿章另片奏请分拨驼只，已谕令文盛等照办矣。将此由六百里各密谕知之。钦此。

遵旨寄信前来。

053 丁日昌俟李鸿章到津后再行南返片八月二十三日

再，江苏抚臣丁日昌来津以后，与臣会办教案，激励文武各员缉凶审供，广询博采，雷厉风行，不令稍涉怠缓，振兴鼓舞，动合机宜，足以补臣迟钝之衍。现在津案未结，该抚本难遽行回任。惟江南财赋之区，庶政殷繁，现值新漕将开，而藩、臬两篆，仅应宝时一人并管，本难兼顾。又新遭督臣马新贻之变，官民无所禀承。若得抚臣近日启程南返，综览苏省全纲，兼筹中外交涉事件，乃无贻误。合无仰恳天恩，准令丁日昌俟李鸿章到津后，即行南下回任，于南北大局均有裨益。理合附片陈明，伏乞圣鉴训示。谨奏。

054 附陈已革天津府县未能克日解京情由片八月二十三日

再，臣等钦奉本月十七日上谕：“天津府县亲供内有应行复讯，及与六月二十五日曾国藩查明大概折内情节不符之处，仍着曾国藩等迅速复讯。一面将该革员等解交刑部听候核办，一面将复讯供词据实具奏。”等因。钦此。旋由总理衙门将应行复讯，及不符原奏各条备文询诘，并致函到臣，属于二十三日将该革员等起解。当饬署天津道丁寿昌逐条分讯取具该革员等供词，一面遵照总署来函，克日起解。续奉二十日谕旨，饬催复讯之供，并限于二十五日将该革员等解送到部。臣查府县在津，业经取具确供奏明办理，本已无事羁留，惟前接十九日谕旨，饬令陈国瑞赴津，由臣等讯办。臣前诘问该革令刘杰各条中，尚有应与陈国瑞质证者，该提督不日即可抵津。臣拟就近在津令与刘革令质讯一语，俟讯明后再将府县解送到部。惟于谕旨二十五日到京之期，恐致稍有逾限，谨先将复讯府县供词咨送军机处，以备呈奏。理合附片陈明，伏乞皇太后、皇上圣鉴训示。谨奏。

055 附录密谕 着认真鞫讯津案犯供天津府县仍交刑部及成林统带洋枪队等事八月十八日

同治九年八月十八日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚丁日昌、署理三口通商大臣大理寺卿成林：

同治九年八月十七日奉上谕：

总理各国事务衙门奏，请饬李鸿章迅赴天津等语。昨据曾国藩等奏称，审讯滋事各犯确有证供，应正法者得七八人。略有证供，应治罪者约二十余人。第案情重大，各国伤毙商民亦多，若正凶仅讯出七八人，此外任其漏网，恐无以服洋人之心。且此案为日已久，若不赶紧办结，必致易生枝节。着李鸿章迅速驰赴天津，会同曾国藩、丁日昌、成林督饬承审各员，将案内得有正供各犯，认真研鞫，勿任时认时翻，及早拟结。至天津府县所具亲供，内有应行复讯，及与六月二十五日曾国藩奏到查明滋事大概情形折内情节不符之处，仍着曾国藩等迅速复讯明确。一面将该革员等解交刑部听候核办，一面将复讯供词据实具奏。另片奏，请饬成林接统津郡防军等语。天津海防关系紧要，所有崇厚任内练习洋枪各队，即着成林接统，督同天津通永镇总兵、大沽协副将认真训练，不得稍有懈弛。其各营军饷及需用军火、器械等项，均着悉照旧章核实办理。将此由六百里各密谕知之。钦此。

遵旨寄信前来。

056 附录 李鸿章奏请苏抚丁日昌回任情由片八月二十六日

再，臣李鸿章于二十二日由保定起程，先经奏报在案。二十五日行抵天津，面晤臣曾国藩等，业将讯明凶犯拟办正法者十五人，拟办军徒者二十一人，专折驰陈。并因苏省政务紧要，奏请抚臣丁日昌俟臣到津后即行南下回任，以期兼顾。二十六日钦奉寄谕：“丁日昌着俟李鸿章抵津商办一切，再行请旨。”等因。查津案拿办凶犯已有就绪，其供证尚未确实，及未获各犯，臣当会同曾国藩等督饬地方官认真研鞫，上紧缉拿，次第讯拟办结，不敢稍有诿延。近接江苏司道来信，自督臣马新贻遇害后，人心惶惑。又闻上海新到外国兵船数只，防范加严，现督、抚两篆，均系暂行权摄，亟盼曾国藩、丁日昌有一人先行回任主持大局等语。丁日昌又以昨接家信，伊母年届九旬，衰病增剧，现得痧症不能起立，署内无次丁侍养，公私悬念，方寸懵乱，势不能久留津郡。臣等再四熟商，合无仰恳天恩，准令丁日昌速行回任，以资镇慑而免旷误，伏乞圣鉴训示。谨附片具奏请旨。

057 恭报已革天津府县派员解部起程日期折八月二十六日

奏为遵旨解送已革天津府县恭报起程日期，仰祈圣鉴事。

窃臣等于本月二十三日奏请，俟陈国瑞到津后再将府县解送到部。兹奉二十五日上谕：“着曾国藩等仍遵前旨，迅将该革员等解交刑部听候核办，毋庸俟陈国瑞到津质证。”等因。钦此。臣查该革员张光藻、刘杰等到津以后，业经臣等鞫讯取具切实亲供，分咨军机处及总理衙门、刑部。旋由总署驳诘数条，亦经复讯明确，分咨在案。该革员等本无俟羁留津郡，兹派妥员何崧泰、彭爵麒、朱预复等，将已革天津府知府张光藻、天津县知县刘杰迅速解送，定于本月二十八日起程。其陈国瑞一员，顷于二十五日抵津。谨遵圣训，不复令该革员等与之质证。据该提督投递亲供谨抄呈御览，请旨敕下总理衙门、刑部核办，除饬令原来委员伴送该提督回京外，所有府县起解日期，谨缮折奏报，伏乞皇太后、皇上圣鉴。谨奏。

058 附录密谕 着不必拘守常例迅结津案等事八月二十六日

同治九年八月二十六日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚丁日昌、署三口通商大臣大理寺卿成林：

同治九年八月二十五日奉上谕：

曾国藩等奏，审明天津案内各犯，分别定拟开单呈览，并天津府县未能克日解京各折、片。天津滋事一案为时已久，必应赶紧办结。曾国藩等以此案棘手甚多，碍难拘守常例，不得不变通办理。现据讯明各犯，拟办正法者十五人，拟办军徒者二十一人。既属供证确实情真罪当，即着照所拟办理。其情节较重，讯有端倪，供证尚未确实之犯，仍着认真研鞫，迅速定拟具奏。未获各犯，并着上紧饬缉归案讯办。至所称将来第二批奏结，或再办首从犯各数名，或与洋人订定抵偿实数，由总理衙门核定行知等语。所奏殊属拘泥。此次津民逞忿滋事，几致酿衅，案情重大，自不得不严行惩办。但衡情定罪，惟当以供证为凭，期无枉纵，岂能预为悬拟，强人就案？着曾国藩等审讯明确，持平定拟，不必拘定成见。至应行正法各犯，着俟刑部议奏已革天津府张光藻等罪名时，再降谕旨。前谕该督于本月二十五日将该革员等解交到部，何以迟迟未经起解？着曾国藩等仍遵前旨，迅将该革员等解交刑部听候核办，毋庸俟陈国瑞到津质证，以期迅速。

曾国藩另片奏，请令丁日昌于李鸿章到津后，即行回任等语。丁日昌着俟李鸿章抵津商办一切后，再行请旨。曾国藩因此案办理迟延，自请交部严议，着加恩宽免。将此由六百里各密谕知之。钦此。

遵旨寄信前来。

059 天津府县解京请敕部从轻定拟并请嗣后各教堂由地方官管辖片八月二十六日

再，臣国藩有密陈者。津郡五月二十三日之案由丰领事仓卒激变，非府县之有意挑衅，中外皆知，臣亦屡疏论及。其府县拟抵之说，则迭奉谕旨一意拒绝。该革员等此时到部，原无俟鳃鳃过虑，惟大局之所关甚巨，而微臣之负疚实深，有不敢不沥陈于圣主之前者。府县本无大过，张光藻尤著循声。臣之初意，斤斤保全尚不欲遽予参撤，岂肯更加以重咎？迨得罗使照会，忽有三员拟抵之说，料敌不审，匆遽失措，但冀和局之速成，不顾情罪之当否。又过听浮议，以为下狱以后，轻重尚可自主，遽将府县奏交刑部。此疏朝上夕已悔恨。六月二十八日一奏，曾经略述歉衷，而神明之疚实至今未尝暂弭也。其后奉到改解津郡之旨，于微臣举措失机之咎，既曲为宽容，并其衾影抱愧之心，亦默为解释，庙谟广运，惭幸交并。自七月下旬该革员等提解到津，臣等逐细研讯，洋人主使之说绝无影响，固已不俟多辩，即科以应得之公罪，亦犹有可原者。以崇厚统率数千之众不能预为弹压，以微臣办理两月之久不能速缉正凶，今欲专责之区区之府县，亦属苛论。惟语言文告之间，讯犯用刑之际，该革员等偶有未检。此等疏忽之咎，地方官皆所时有，准以寻常之法，至重亦不过革职而止。而臣初奏遽交刑部，宜物论纷纷不平。该革员等初闻改解津郡之命，私语窃贺以为复睹天日。及近闻仍解刑部之命，则又魄散魂飞，怯对狱吏。以为洋人仍执疆臣之原奏，终欲得而甘心。微臣之所深自负疚者，此也。

又有进于此者。各省民教滋事之案，层见迭出。臣前奏查明大概情形时，本有密片未上，曾于六月二十八日折内声明，此案议结之时再申前请。今臣交卸在即，津案已将第一批人犯奏结，请得而毕其说。

自中外通商以来，各国皆相安无事，惟法国以传教一节屡滋事端。及各教流传，如佛、道、回等教，民间皆安之若素，虽西人之耶苏教亦未尝多事。惟天主一教屡滋事端，非偏有爱憎也，良由法人之天主教，但求从教之众多，不问教民之善否，其收入也太滥。故从教者良民甚少，莠民居多。词讼之无理者，教民则抗不遵断。赋役之应出者，教民每抗不奉公。迷拐人口一节，臣六月二十八日之奏，本难保其必无。六月二十三日之奏，亦称魏席珍言堂中有药迷人本性，挖眼剖心一节，世间原有此等折割惨毒之人，刑律亦有专治此罪之条。教中既多收莠民，即难保此等人不溷入其中。故臣前奏昭雪挖眼剖心之诬，自京师及各省皆斥为谬论，坚不肯信。凡教中犯案，教士不问是非，曲庇教民，领事亦不问是非，曲庇教士。遇有民教争斗，平民恒屈，教民恒胜。教民势焰愈横，平民愤郁愈甚。郁及必发，则聚众而群思一逞。以臣所闻，酉阳、贵州教案，皆百姓积不能平所致。虽和约所载，中国人犯罪由中国官治以中国之法，而一为教民，遂若非中国之民也者。庸懦之吏，既皆莫敢谁何。贤能之吏，一治教民，则往往获咎以去。此次天津府县其始不过欲治一教民，其后竟至下狱，已为向来所未有。若部议再与重谴，将来地方官必群以为前车之鉴，谁敢与教民较量？在总理衙门及各疆吏，皆思力全大局保护教堂，然使教中与平民太不相安。譬如父母保护骄子，为众子与乡里所共恶，则骄子之身必败，而其家亦必破，是护之而适所以损之。如守近年保护之法，而不思所以变计，终有决裂之一日。臣愚以为，中国欲长全和局，外国欲久传此教，则条约不能不酌增。拟请议定，此后天主、仁慈各堂，皆归地方官管辖。堂内收入一人，或病故一人，必应报明注册，仍由地方官随时入堂查考。如有被拐入堂，或由转卖而来，听本家查认备价赎取。教民与平民争讼，教士不得干预扛帮。请旨敕下总理衙门，可否就此次议结之时，与各公使商订，预杜后来衅端。臣所谓有关大局者，此也。微臣仓卒之误于此二者，未能深究。此案未定，清夜难安。目下张光藻、刘杰等入狱，天下吏民无不环而观望，相应请旨敕下刑部，细核该革员等亲供，从轻定议，则所以张国威而伸正气者实非浅鲜，微臣亦借以稍释隐憾。愚昧之见，缕缕上陈，伏乞皇太后、皇上圣鉴训示。谨奏。

060 附录密谕 天津府县解京后着刑部秉公定议及丁日昌即回本任等事九月初一日

同治九年九月初一日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚丁日昌、署三口通商大臣成林：

同治九年八月二十九日奉上谕：

曾国藩等奏，遵解天津府县赴部，并抄录陈国瑞供词呈览，请令丁日昌回任各折、片。张光藻等即经解部，该革员等应得罪名，刑部自当秉公定拟。至陈国瑞所递亲供，即与津案并无干涉，即毋庸再令总理衙门、刑部核办。江苏地方紧要，现在天津之事即有李鸿章会同曾国藩等办理，丁日昌即着速行回任，以重职守。所有天津应讯应缉各犯，仍着曾国藩等赶紧办结，总以愈早愈妙。曾国藩另片密陈传教情形，已令总理各国事务衙门妥议矣。原片留中，将此由五百里各密谕知之。钦此。

遵旨寄信前来。

061 附录密谕 张光藻等罪名从重定议案内应讯各犯着持平办理等事九月十二日

同治九年九月十二日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、署三口通商大臣大理寺卿成林：

同治九年九月十一日奉上谕：

前据曾国藩等奏，天津案内应行正法各犯，当谕令俟刑部议奏张光藻等罪名时，再降谕旨。本日刑部奏遵议张光藻等罪名一折，已明降谕旨，将该革员等从重改发黑龙江。其应行正法之犯，照曾国藩等所拟即行正法，军流各犯并照所拟办理矣。此案大致现已就绪，所有应讯人犯着曾国藩等迅速讯明，持平办理，妥为了结，一面遴派干员于天津地方弹压抚循，毋令莠民乘机扇惑，聚众滋事，别酿衅端。将此由六百里各密谕知之。钦此。

遵旨寄信前来。

062 附录明谕 张光藻等着改发黑龙江及案犯冯瘸子小锥王五等分别处决发配事九月十二日

同治九年九月十一日内阁奉上谕：

前因天津府知府张光藻、天津县知县刘杰于民教起衅一案，事前疏于防范，事后又不能迅速获犯，当经降旨革职，交刑部治罪。嗣经曾国藩等取具亲供，并将该革员等押解到部。兹据刑部奏请，按照刁民滋事，地方文职不能弹压抚恤革职例照从重，拟以发往军台效力。并以案情重大，应如何从重改发之处请旨等语。该府县责任地方，乃于津民聚众滋事，不能设法防范，致匪徒乘机焚杀戕害多命，又未将凶犯赶紧拿获，情节较重。且该革员等于奉旨交刑部治罪后，张光藻竟敢私往顺德，刘杰也私往密云，任意逗留，尤属藐玩。张光藻、刘杰均着从重改发黑龙江效力赎罪，以示惩警。至津民因怀疑激忿，不遵地方官弹压，辄敢逞凶杀害至二十余命之多，且将其仁慈堂内贞女惨害，尤为凶残。现经曾国藩等拿获滋事人犯审明，分别情节轻重，将冯瘸子等十五犯拟以正法。小锥王五等二十一犯，拟以军徒。既属情真罪当，即着照所拟，将冯瘸子等即行处决，小锥王五等分别发配安置。经此次严办之后，各直省地方官务当晓谕居民安分守法，毋任再滋事端，遇有中外交涉事件，并须按照条约持平妥办，总期中外商民彼此相安，以靖地方。钦此。

063 史念祖开缺差委折八月二十九日

奏为臬司开缺差委，遵旨随时具奏，仰祈圣鉴事。

窃臣上年复奏察看臬司史念祖一折，奉上谕：“史念祖心地既尚明白，若随同曾国藩遇事讲求，久加历练，于公事较有裨益，俟接印任事后，仍着曾国藩随时察看。”等因。钦此。旋经内阁学士钟佩贤奏称，臬司责任极重，未宜轻授。续奉谕旨：“史念祖着即开缺，以原官留于直隶，交曾国藩差委，如能谙练公务，即由该督随时奏闻。”等因。钦此。复经吏部议奏，从前已保藩臬记名题奏者，如非曾任实缺道府，均准戴用原衔，一律先补道员，奉旨允准各在案。

臣查史念祖器局开展，论事有识，加以磨厉，本可练成有用之才，徒以资望尚浅，骤畀重任，未餍众心。谕旨饬令开缺，裁抑甚微，玉成实大。数月以来，察看该员返躬循省，立志奋兴，尚能仰体朝廷裁成之至意。至钟佩贤奏称，众谓该员识字太少，文理未通，则传闻之辞，殊属失实。史念祖衣冠旧族，其祖史致俨前为刑部尚书，甚负时望。其伯父丙荣，以进士服官安徽，历著循绩。其胞兄大立，亦以进士分部。该员幼承家训，文理清通，臣曾览其所为诗稿，才思颇为开拓，其公牍亦简明周备，笔足达其所见，不至如钟佩贤所奏云云也。惟史念祖开缺之后，仍令以原官差委。查外省候补人员，向例至道府而止，若藩臬大僚，留省差委，实近世所罕见。而谕旨仅令留直交臣差委，又似不得为直隶候缺人员，其官已属虚悬无薄，竟无补缺之期。臣每观其论事剖晰条理，穷原竟委，尽可陶成令器，投闲置散实为可惜。合无仰恳天恩，简放一缺，俾得及时自效，必能勤慎称职。或臬司，或道员，恭候圣裁。

抑臣更有请者，军营保举记名道府，实因微臣创始。臣于咸丰四年请保罗泽南、李续宾、彭玉麟三员，始照京察记名章程开用此例。缘三臣才能卓越，又建非常之功，是以破格请奖。记名后不过数月，均蒙文宗皇帝简放实缺。厥后各处仿照此例，武而提镇，文而藩臬，均保记名请简。军兴愈久，员数愈多，非臣初意所及料，滥等冒进之弊，诚所不免。而迈众之才，异常之劳，亦未曾不出于其中。现在陕甘云贵兵事未已，沿海沿江，时局亦多隐患，仍属需才孔亟之时，部议新章，保藩臬者，一律先补道员，在各员不至遽尔缺望，但求圣慈存记，每年简放实缺数人，俾知军功记名一途，尚有得缺之日。则群彦争奋于功名之会，而军营愈以见鼓舞之神。部章之除授有定，所以慎重名器。圣主之特简无定，所以驱策群才。二者互相为用，于振励人才之道更为详备。臣因史念祖堪膺实缺，而因念记名一途，于新章之外稍参末议，未审有当万一否。所有臬司开缺差委之处，谨遵旨随时具奏，伏乞皇太后、皇上圣鉴训示。谨奏。

064 郑元善在籍办团出力恳恩给奖折八月二十九日

奏为大员在籍办团出力，据情吁恳恩施给奖，恭折仰祈圣鉴事。

据总局司道呈称，窃查降调河南巡抚山东候补知府郑元善，前于同治四年经御史陈廷经胪举所知，钦奉上谕：“交刘长佑差委，以资得力。”等因。钦此。当经前督臣刘长佑以省南大、顺、广三府属地接各省，情形紧要，该员到营详陈团练利弊，深中窾要。以其籍隶广宗县，于大、顺、广风土人情，尤为熟悉。令其体察形势，邀集各府公正绅董，会同地方官整顿团练，即自备资斧，先赴大名商酌情形，详议规则，分别地势民俗，亲赴各州县剀切劝办。将前在豫省整团剿堵成法，逐细讲求，授以阵法，并周历顺德、广平两府州县，照章举办，众情悦服，捐资出力皆踊跃争先。声势得以联络，河防赖之整齐，计三府属团练共十余万众，守御同心。后之捻股阑入直境者，皆畏练勇截剿绕道而趋，未敢薄城窜踞。该员自四年以至七年督办团练，艰苦共尝，数年之久寒暑无间，尚属认真出力。兹准大名道府转据该三府团练绅董五品封典岁贡生颜懋纬等胪列事实，禀经咨局核办前来，拟合详情查核具奏等情。臣查直省剿办枭捻各匪，出力官绅业经先后分别奖励在案，今该员郑元善在籍督办大、顺、广三府团练，历时既久，备著辛勤，且身亲艰苦，众志成城，数载以来，闾阎赖以相安，地方借资镇静，洵属不遗余力，著有微劳。既据总局司道转据该管道府查报，谨据情吁恳恩施。惟该员曾任封疆大吏，其应如何加恩，伏候圣明裁示。所有大员在籍办团出力缘由，理合恭折具陈，伏乞皇太后、皇上圣鉴训示。谨奏。

065 大城等州县二麦被水被旱请准缓征折 [8] 八月二十九日

奏为直属各州县本年二麦被水被旱，恳恩分别缓征，酌减差徭，以纾民力，恭折具奏，仰祈圣鉴事。

窃查直属地方去年雪泽稀少，土脉本形干燥，幸本年入春以来，连次得沾雨雪，麦田借资长发，收成尚称中稔，统计若收六分余，业经开折具奏在案。惟地势高洼不同，所得雨雪分寸不等。其地势较洼又兼附近河道之区，春融冰泮河水涨发，二麦不无被淹。又有地势较高，今春雨泽愆期，二麦被旱之处，且有因上年积水尚未涸复，以至播种二麦失时者。前据南路厅属之大城，保定府属之清苑、定兴、雄县、安州，河间府属之河间、献县、任邱，大名府属之元城、东明，广平府属之邯郸、成安、广平等十三州县，先后禀报二麦被水被旱到司，均经批饬该管府厅委员前往会勘。内除东明县黄水未涸村庄，迄未复到。惟该县现复据报，有黄水被淹村庄，应请一并归入秋灾案内核办，其余各州县均据陆续勘议，禀由藩司核明详请具奏前来。臣复加确核。内大城县所报之马郎等村庄，同献县所报之张支根等村庄，均因地势较洼，上年积水多未消涸，今春冰泮后二麦致被水淹。又雄县所报之石桥村等村庄，系因地势洼下，上年积水未消，今春附近滹沱河漫水又复，连日骤长，以致二麦被淹。又河间县所报之务尔头等村庄，系因上游滹沱河水势下注，洋河漫溢，麦田致多减色。又任邱县所报之军庄等村庄，系因地势低洼，附近河水涨发漫溢，出槽二麦多未播种。又成安县所报之阖境一百五十七村庄，系因上年冬雪稀少，本年自春徂夏复雨泽愆期，土脉干旱，以致二麦收成歉薄。现据各就被水被旱轻重情形，议请暂缓粮租，并减免差徭，出借仓谷，自应准其分别量予调剂，以示体恤。应请将被水较重之大地〔城〕县马郎等十村庄，并雄县石桥等八村庄，任邱县军庄等五村庄，应征上忙新旧钱粮，同大城县被水稍轻之郭底等十二村庄，雄县大小郭等三十村庄，任邱县八方等四村庄，应征节年钱粮一并缓至本年秋后启征。又成安县阖境被旱一百五十七村庄，同河间县被水之务尔头等四十一村庄，献县张支根等二十九村庄，应征本年上忙钱粮均已一体缓至秋后启征。并由各该县察看情形，分别减免差徭，以及出借仓谷而纾民力。未完旗租谷豆等项，查照地粮之式一律办理。其余新旧粮租同。此外，成熟村庄应征本节年粮租等项，均仍照常征收，以供支解。又清苑县所报之黄陀等八十四村庄，同安州北曲堤等十六村庄，因本年雨泽愆期，麦苗间有黄萎，核计被旱尚轻，惟收成既形歉薄，小民不无拮据，若将应征粮租仍照常征收，实属力有未逮，应请将各该村庄未完节年钱粮，一体缓至本年秋后启收。其本年新赋照常征收，以供支解。又安州所报之北青等十村，同邯郸、定兴等二县，全境各村庄地方本甚干旱，加以所种麦田势处高阜，半多失望，核计被旱较重，所有应征本节年未完钱粮，应请一体缓至本年秋后启征，以纾民力。又广平县所报全境各村庄上年冬雪稀少，今岁自春徂夏后又雨泽愆期，土脉干旱异常，二麦收成一律歉薄，民情颇形困苦，惟应征本年上忙粮银已光，于二月间遵旨查办被旱情形，案内议请缓至秋后征收，足资体恤。又元城县所报被旱全境各村庄，现经饬据勘明，幸自五月下旬以后，连次得沾大雨，四乡普律深透，民情贴然，查看二麦收成尚无妨碍，议请同广平县被旱村庄一体，毋庸再议调剂，以示撙节。除俟秋后随时察看情形，查明各该州县有无禀报灾歉，另外核实办理外，所有大城等十二州县二麦被水被旱，议请缓征，酌减差徭，并出借仓谷各缘由，理合会同兼管顺天府府尹臣万青藜、署理顺天府府尹臣王榕吉，合词恭折具奏，伏乞皇太后、皇上圣鉴训示。谨奏。

[8] 此件与万青藜等会衔具奏。

066 附录明谕 曾国藩所奏被水被旱等州县着分别缓征酌减事九月初三日

同治九年九月初三日，内阁奉上谕：

曾国藩奏，各属被水被旱，请分别缓征酌减差徭一折。直隶大城等州县自上年入冬以来，被水被旱二麦成灾，闾阎困苦，若将应征钱粮等项照常征收，民力实有未逮。加恩着照所请，所有大城县马郎等十村庄、雄县石桥等八村庄、任邱县军庄等五村庄应征上忙新旧钱粮，大城县郭底等十二村庄、雄县大小郭等三十村庄、任邱县八方等四村庄应征节年钱粮，均着缓至本年秋后启征。成安县阖境一百五十七村庄、河间县务尔头等四十一村庄、献县张支报等二十九村庄，应征本年上忙钱粮，均着缓至秋后启征。其应行减免差徭、出借仓谷，均着察看情形，分别办理。清苑县黄陀等八十四村庄，安州北曲堤等十六村庄未完节年钱粮，均着缓至本年秋后启征。安州北青等十村，邯郸、定兴二县全境各村庄应征节年未完钱粮，均着缓至本年秋收启征，以纾民力。该督即刊刻誊黄，遍行晓谕，务使实惠均沾，毋任吏胥舞弊，用示轸念灾区至意。余着照所议办理，注部知道。钦此。

067 直属同治九年二麦约收分数折八月二十九日

奏为同治九年二麦约收分数，循例恭折具奏，仰祈圣鉴事。

窃查二麦成熟，例应将约收分数奏报。本年直隶地方，春间雨雪虽少，自入夏后，雨泽频沾，二麦尚称中稔。兹据布政使卢定勋查明，各属二麦约收分数开单请奏前来。臣查永平府属约收七分余，顺天、保定、河间、天津、正定、顺德、宣化、遵化、易州、冀州、赵州、深州、定州等十三府州属约收六分余，广平、大名等二府属约收五分余，统计十府六直隶州并属约收六分余。除查明实收分数恭疏题报外，所有同治九年二麦约收分数，理合循例恭折具奏，并缮清单，敬呈御览。伏乞皇太后、皇上圣鉴。

再，承德府属麦收分数，应由热河都统奏报。张家口、独石口二厅，因口外地气较寒，向不种麦。又顺天府属之大城县，有上年积水未消村庄。保定府属之清苑、定兴、安州，广平府属之邯郸、成安、广平，大名府属之元城等七州县，现有被旱村庄；又河间府属之河间、献县、任邱，保定府属之雄县等四县，现有被水村庄；又大名府属之东明县，有黄水未涸村庄。均已饬令该管府厅委员查勘，俟议复到日，再行汇案核办，合并陈明。谨奏。

附清单 [9]

谨将同治九年二麦约收分数，恭缮清单，敬呈御览。

计开：

顺天府属二麦约收六分余，永平府属二麦约收七分余，保定府属二麦约收六分余，河间府属二麦约收六分余，天津府属二麦约收六分余，正定府属二麦约收六分余，顺德府属二麦约收六分余，广平府属二麦约收五分余，大名府属二麦约收五分余，宣化府属二麦约收六分余，遵化州并属二麦约收六分余，易州并属二麦约收六分余，冀州并属二麦约收六分余，赵州并属二麦约收六分余，深州并属二麦约收六分余，定州并属二麦约收六分余。

以上十府六直隶州并属二麦，统计约收六分余。

军机大臣奉旨：“览。”钦此。

[9] 此清单据台湾“故宫博物院”《先正曾国藩文献汇编》补入。

068 卸任天津道周家勋告病开缺折八月二十九日

奏为道员因病呈请开缺，请旨另行简放以重职守，恭折仰祈圣鉴事。

窃臣于六月二十三日，以津案办理不善，将道、府、县三员奏请撤任，奉旨允准在案。旋于八月初八日，据天津道周家勋禀称，“家勋浙江举人，由内阁中书保升侍读加捐知府，同治元年十一月办理通商出力，蒙汇案奏奖，奉旨：‘以知府留于直隶，不论班次遇缺即补，并加道衔。’钦此。二年随营剿匪出力保奏，奉旨：‘赏戴花翎。’钦此。旋奉委署天津府知府，三年三月交卸，请咨赴部引见，奉旨：‘着照例发往。’钦此。领照回省，旋奉调赴天津办理通商并海防营务事宜。十一月奏奖补缺后以道员用，并加三品衔。奉旨：‘着照所请奖励。’钦此。六年四月二十三日奉上谕：‘直隶保定府遗缺知府，着周家勋补授。’钦此。旋蒙奏补天津府知府，十月初二日到任。十一月二十七日奉上谕：‘直隶天津道员缺，着周家勋补授。’钦此。十二月二十九日接印任事。七年五月奏报海运完竣，并保护漕粮情形，奉特旨：‘赏加二品顶戴。’钦此。材辁任重，时切冰兢，三载以来于吏治民生、关榷、河漕各事宜，靡不勉竭驽骀，殚心经理。讵同治七年西稔窜入直境津郡，筹办防剿，会督官弁绅练固守濠墙，昼夜登陴，自春徂夏，时当溽暑，壤接海滨，湿热熏蒸，染患头眩中满之症，旋即调理就愈。本年夏酷热异常，随办海运漕粮，奔走河干，感受暑湿，以至旧疾复发，犹复力疾从公，不敢稍懈。渐至饮食减少，夜寐不安，迭经延医诊视，佥云非静心调摄，恐成怔忡之症。拟具禀请假间，幸奉委员接署，稍释仔肩。当即加谨调治，乃求效太速，攻补兼施，病转增剧，辗转筹思，惟有据实沥陈，仰求奏恳恩施，准予开缺回籍调理。一俟医治就愈，即当遵例呈明赴部候补，断不敢稍耽安逸，自外生成”等情前来。

臣查天津道员系海关要缺，中外交涉及关榷、河漕、政务殷繁，非通敏之材不能胜任。该道周家勋在任三年，诸臻妥协，兹以患病未痊，恳请开缺，所禀自属实情，除行司委员察验，病痊后是否尚堪起用照例详办外，相应请旨准令天津道周家勋开缺调理，并恳简放贤员补授斯缺，以重职守。所有道员因病呈请开缺缘由，谨缮折具陈，伏乞皇太后、皇上圣鉴训示。谨奏。

069 代奏刘铭传谢恩折八月二十九日

奏为据情代奏恭谢天恩，仰祈圣鉴事。

窃臣于八月初四日接奉初三日寄谕：“本日发去白玉搬指一个、白玉翎管一支、火镰一把、大荷包一对、小荷包两个，着曾国藩交刘铭传祗领，以示褒奖。”等因。钦此。臣当经行知该提督，并将颁发各件赍送沧州铭字营中转交祗领去后。兹据该提督咨称，“铭传一介寒微，遭逢知遇，荷殊荣于爵赏，膺重寄于干城，嗣以旋里养疴经年，伏处遥瞻宫阙，未报涓埃，乃蒙渥眷有加，鸿恩下逮，锡之优诏，锡以多珍，射决温其聿壮。雕弓之色，朝冠奂若尔增。翠羽之华，胜木燧以继明。辉光焕发，偕葱珩而结佩藻。采纷垂闻□命，（此处原文为□）自天抱惭无地。铭传惟有运甓殷心，忱戈励志，练貔貅之劲旅，效〈犬〉马之微劳，冀以仰答高厚鸿施于万一”等情。恳臣据情代奏前来。臣查该提督刘铭传英姿伟略，屡著勋猷，兹蒙异数荣颁，迥逾恒格，更当发抒忠悃，奋勉图功。所有该提督感激下忱，理合具折代奏，恭谢天恩，伏乞皇太后、皇上圣鉴。谨奏。

070 吴恩庆等期满甄别折八月二十九日

奏为知县期满甄别，恭折具奏，仰祈圣鉴事。

窃查吏部奏定章程，道府州县毋论何项劳绩保奏，归入候补班人员，以到省之日起，予限一年。令该督抚详加察看，出具切实考语奏明，分别繁简补用等因。遵照在案。兹查有军功候补班前先补用知县吴恩庆、补用知县觉罗祥谱等二员，均已一年期满，自应遵照新章甄别。据布政使卢定勋、调任按察使张树声造具该员等履历清册，会详请奏前来。臣查该员吴恩庆，老成历练，任事勤能，祥谱明白勤谨，治事细心，均堪胜繁缺之任，俟有应补缺出，照例序补。除将履历清册送部外，理合恭折具奏，伏乞皇太后、皇上圣鉴。谨奏。

071 蔚州知州缺请以景州知州石元善调补折八月二十九日

奏为知州要缺，需员循例拣选调补，以资治理，恭折具奏，仰祈圣鉴事。

窃查蔚州知州李秉衡，于同治九年五月初七日丁父忧，业经臣具题开缺，应照例以本员丁忧之日，作为开缺日期，归九年五月分截缺。所遗蔚州知州一缺，界连山西，地方辽阔，政务纷纭，系繁疲难兼三要缺，例应在外调补。查定例，现任要缺之员，概不得借词员缺更为紧要，另请调补。其有必更调者，查系由三项要缺更调四项要缺及最要之缺，或由四项要缺及最要之缺更调附省首邑，并由内地要缺更调边疆、海疆、夷疆、苗疆及烟瘴等项要缺者。该员委非另有不合例事，故即行议准。又员缺紧要，人地实在相需，而所保之员与例稍有未符者，亦必须将该员不合例之处，详细声明，专折奏请。又同治三年四月间，奉部议复顺天府尹条奏章程内开，嗣后凡保题升调人员，应令该督抚府尹于保题疏内，将该员任内有无积案及欠解钱粮、承缉未获盗案详细声叙。如承审案件，并承缉盗案、征解钱粮已起降调革职参限者，概不准其升调各缺。其有缺系繁要人地实在相需为地择人者，亦应据实陈明，仍照定例办理，不得以空泛考语，滥行保题各等语。随督同藩、臬两司在于选缺知州，及繁简知县各员内遂加遴选，非本任紧要即人地未宜，一时实乏堪之员。兹据布政使卢定勋、按察使钱鼎铭会查，有景州知州石元善堪以调补，声明钱鼎铭到任未及三月，例不出考。卢定勋查得该员笃实明练，守洁才优，会详请奏前来。

臣查景州知州石元善，年六十七岁，系安徽宿松县人，由议叙府经历分发直隶。道光十五年，到省咨补永平府经历。二十三年，因海疆捐输议叙开缺，以知县留于直隶补用。二十四年在署井陉县任内，闻讣丁父忧卸事，服满仍赴直隶补用。二十八年题补清河县知县。咸丰元年调补正定县知县。二年筹捐军需，议叙知州衔。三年五月在任丁母忧卸事，服满起复，仍以知县分发原省归候补班补用。六年三月到省题补巨鹿县知县。八年七月到任。同治元年五月因防剿出力，加运同衔升补今职，饬令先赴新任，于同治三年二月二十一日到任，奉准部复四年十一月初四日引见卸事，五年二月初二日回任。

臣查该员老成明练，操行不苟，历俸已满三年，以之调补蔚州知州，实堪胜要缺之任。惟查景州知州系冲繁沼河二字要缺，以繁调繁，第蔚州界连山西，地方辽阔，政务纷纭，系繁、疲、难兼三要缺，较之景州尤为紧要，臣因要缺需员起见，谨遵人地相需之例声请。合无仰恳圣恩，俯念员缺紧要，治理需人，准以石元善调补蔚州知州，实于要缺有裨。如蒙俞允，该员系现任知州，请调知州衔缺相当，毋庸送部引见。至该员任内，并无承审积案，及承缉盗案已起降革参限，亦无征收钱粮降调革职处分。且题调要缺任内，一切因公处分，例免核计。该员系属初调，应完罚俸银二百四十两已于同治九年七月初六日上兑。除将该员参罚案由清册送部外，理合恭折具奏，伏乞皇太后、皇上圣鉴，敕部议覆施行。

再，所遗景州知州繁缺，容俟接准部复核明，开缺日期另行拣选。此缺应以同治九年六月初一日起限，合并陈明。谨奏。

072 英棨例应回避京旗与方汝翊对调折八月二十九日

奏为繁缺知县回避京旗，循例拣员对调，恭折具奏，仰祈圣鉴事。

据布政使卢定勋、按察使钱鼎铭会呈称，据宣化县知县英棨禀称，窃职现年五十五岁，系京旗正蓝旗满洲广喜佐领下人，由议叙选授刑部笔贴试，道光二十六年丙午科顺天乡试中式举人，咸丰三年直隶请拣发知县引见，奉旨：“以知县用，发往直隶差遣委用。”钦此。咸丰四年正月初七日到省，七年四月闻讣丁父忧，九年九月服满回省，因办海运保举候补班酌补，并加同知衔题补邯郸县知县。同治元年九月初一日先委到任，奉准部复。三年四月初四日奉文任事。三年十二月丁亲母忧。六年三月服满，遵筹饷例仍捐归直隶候补班补用。六年六月二十日到省奉委署理宣化县，七年六月初八日到任，题补今职。于九年二月初五日奉准部复。兹查京旗至宣化县任所计程三百五十里，系在五百里以内，例应回避，禀请核办到司。当经札据大、宛两县查明，自京至宣化县计程三百五十里，系属官塘大道，经由昌平州属之榆河驿，延广州属之居庸关，怀来县属之榆林驿、土木驿，宣化县属之鸡鸣驿等五站。宣化县英棨世居京都内城地面，相距任所委系在五百里以内，造具程途里数清册，详送核办等情。查定例，升选及题补得缺之员领凭赴任时未及周知，到任后始知原籍僻径小路与任所在五百里以内者，准即酌量改调回避，至此项现任回避人员，无论指缺对调及留省另补，仍俱准行等语。今宣化县知县英棨，京旗距任所在五百里以内，应即照例回避。查宣化县知县一缺，系属繁缺，自应在于繁缺知县内拣员对调。兹据该司等查，有现任巨鹿县知县方汝翊堪以对调。声明臬司钱鼎铭到任未及三月，例不出考。藩司卢定勋查得该员老成稳练，为守俱优，会详请奏前来。

臣查方汝翊现年六十岁，系安徽定远县监生中式道光丁酉科顺天举人，甲辰科大挑一等，拣挑河工知县，签掣北河分通永道差委。二十七年丁母忧服满到省，分清河道差委。咸丰元年借补蠡高管河县丞，调还本班，三年题补任邱县。四年，捐输议叙知州衔。六年丁父忧卸事，八年服满起复，九年遵例报捐，仍以知县分发直隶归候补班补用引见，奉旨：“着照例发往。”钦此。验看到省。同治元年署南和县任内，催征出力，赏加运同衔题补今职。三年二月十三日先委到任，奉准部复。四年九月十九日奉文任事。臣查该员老练朴实，政声素著，堪以调补宣化县知县。所遗巨鹿县知县，即请以宣化县知县英棨调补，与例应属相符。合无仰恳天恩俯准，将宣化县知县英棨与巨鹿县知县方汝翊互相对调。如蒙俞允，该员等均系繁缺知县对调，繁缺衔缺相当，毋庸送部引见。至该员方汝翊任内并无承审积案，亦无承缉盗案及征收钱粮已起降革参限及展参处分。该员应完罚俸银两，应俟饬提到日，另行核办。除参罚及程途里数各册送部外，理合恭折具奏，伏乞皇太后、皇上圣鉴，敕部议覆施行。谨奏。

073 密保天津道员片八月二十九日

再，天津道一缺，关系甚重，如果得人，则各国洋人进京，即可由三口大臣及天津道探明意指，折其机牙，亦足为总理衙门指臂之助。该口距京甚近，此次滋事之后，民心总未贴服，须得贤员加意拊循。凡中外交涉之件，民教互争之处，道员较之知府尤为民望所属。前奉谕旨：“令陈钦署理天津府知府。”该员系记名海关道，若能补授天津道，更为得力。臣非敢迭次冒渎，实见该员陈钦洞悉洋务，所持者正大之理，而能曲中洋人诡谲之情，一时留心经世者，均称其有体有用，足裨时艰。李鸿章亦深敬其人，是以再行密陈。是否有当，伏乞皇太后、皇上圣鉴训示。谨奏。

074 恭报交卸直隶总督篆务日期折九月初六日

奏为微臣交印日期，恭折奏报，仰祈圣鉴事。

窃臣前奉谕旨调任两江，并饬新任督臣李鸿章驰赴天津接篆。兹李鸿章于八月二十五日行抵天津，九月初六日臣饬派署天津府知府马绳武、大沽协副将张秉铎，赍送直隶总督关防、长芦盐政印信，交李鸿章接受任事。其王命旗牌等件，存于保定署内。天津滋事之案，第二批首从各犯，讯办已有端倪，数日内即可奏结。此后应办情形，均经详细熟商。新任督臣李鸿章必能斟酌机宜，曲全大局，仰释圣虑。所有微臣交卸日期，理合善折具陈，伏乞皇太后、皇上圣鉴。谨奏。

075 萧世本请补天津县缺折九月初六日

奏为拣员请补要缺，恭折具陈，仰祈圣鉴事。

窃查天津县知县刘杰，业因办理津案奏参革职，所遗天津县缺，经臣于六月二十三日奏请以试用知县萧世本署理，奉旨允准在案。惟该县系属沿海要缺，中外交涉事任繁重，亟应拣员请补，以重职守而专责成。臣查该署令萧世本，现年三十六岁，四川叙州府富顺县人，由附生中咸丰戊午科举人，同治癸亥科进士引见，改翰林院庶吉士，乙丑散馆以主事签分刑部。七年，办理西城粥厂议叙员外郎衔。八年三月，遵贵州筹饷事例改捐三班知县。又皖省捐输，改加知州衔。五月，在京铜局报捐分发指省直隶试用知县。是年七月到省察看。该员操行端介，才器闳深，其趣向实已超越流俗，又复出以矜慎不激不随，臣深加器异。本年六月委署天津县缺，其时正值事势艰窘，中外疑惧，非得贤员镇抚，不足消弭衅端。该员初膺剧任，竟能随宜操纵，措置裕如。数月以来，办理津案，差务丛集，奔走不遑，尚复尽心，民事加意拊循，于此案缉凶审犯各事宜，亦皆实力实心，严密详慎，不肯稍涉枉滥，诚为体用兼备之材。津郡华洋杂处，民气浮嚣，县令尤为亲民之官，一不得人，每易酿成事变。此次滋事之徒，自命为激于义愤，拿犯治罪，动生怨言。萧世本随同拿犯，尚无怨声。臣与李鸿章熟商，若令该员久于斯任，亦绥靖民气之一道。合无仰恳特恩，准令天津县缺即以试用知县萧世本补用，出自逾格鸿施。该员系试用人员，本不合例，惟人地实在相需，例得专折陈请，伏祈敕下该部变通办理。所有拣员请补要缺缘由，谨会同接任直隶总督臣李鸿章缮折具奏，伏乞皇太后、皇上圣鉴训示。谨奏。

076 闽省采办京米全数验收折九月初六日

奏为闽省采办京米十万石全数验收完竣，恭折仰祈圣鉴事。

窃臣前奉二月二十一日上谕：“本年闽省筹款购米运赴京仓，所办均与成案相符，运通剥价等项，即由文煜等筹交道员吴大廷转解。该省米船不日即可抵津，着曾国藩札饬天津道先期预备，一俟船只进口，即会同闽省委员随验随运，不准稍涉延误。”等因。钦此。钦遵在案。五月二十七日，前任台湾道吴大廷航海抵津，当饬天津道会同经理。七月初九日，由臣奏请截留闽米二万石存储津郡，用备军食，亦经奉旨允准在案。兹据该道等详称，福建筹购之米，自六月初三日报到头批由轮船解运抵口，迎护验收以后，轮船夹板参互装运陆续到津。该道等督同直、闽两省委员随到随验，悉照天津漕斛兑收，米质均属干洁。八月十四日已将应运通仓之八万石盘交足数，九月初一日闽米十万石全数到津。除已剥运通仓八万石外，所有津郡截留之二万石，亦经一律会同验收完竣等情。

臣查闽省素非产米之区，只以运济京仓勉筹购备，非江、浙等省常年额运南粮可比，此次淮军远来军食尤艰，竟赖截留此项闽米俾资接济。自五月下旬由闽、沪放洋，仅逾三月全数验收完竣。较之上届闽省采运军米，办理尤为迅速。且运米到津之日，正值津郡民教滋事，人情浮动，外国兵船又陆续北来，所有催提验盘各事，较之寻常尤为费力。上届闽米到津，经通商大臣崇厚于收竣时，将福建总办之候补道夏献纶奏请加按察使衔，以示鼓励。此次前台湾道吴大廷声明受恩深重，不敢仰邀议叙。此外，闽省委员应由臣咨明该省督抚酌核奖励，直省委员应由臣衙门奏请量予奖叙。所有闽省采办京米全数验收缘由，理合恭折具奏，伏乞皇太后、皇上圣鉴。谨奏。

077 奏调吴大廷综理江南船政操练事宜片九月初六日

再，福建前任台湾道吴大廷，于同治七年在台湾任内，因病呈请开缺回籍调理。八年三月，经沈葆桢奏请起用。奉旨谕知湖南巡抚刘崑，饬令迅速回闽襄理船政。该道病痊遵旨复出，以八年七月到闽。旋经督解万年清轮船赴津请验，本年又经奏派运米赴津验收。臣查该道学问渊邃，才识闳远，前因李续宜奏调赴皖，常在臣营，即拟储为国家异日之用。后入浙闽，睽隔数年。此次来津，适臣查办津案，屡与接晤，见其学益精，才益练，议事尤有通识，诚堪胜艰巨之任。目下沿海防务，亟宜筹备，闽沪两处铁厂，成船渐多，而未曾议改海上操兵事宜。臣于七月十九日，曾经具奏一次。操兵之法，其要全在船主得人，既为一船之主，第一贵善于使船，熟悉掌舵看火等事，而后合船之水手兵役，皆可俯首听命。第二贵明于海道沙线，兼善阅看地图。第三贵娴于战阵，能察进退分合机宜。三者兼全，即洋人亦不可多得，中国武员中尤难其选。臣愚以为须求之文员中，得一素暗〔谙〕戎机，讲究地图兼明洋务，而又不惮风涛者综理其事。始则博求将才，采访可为船主之员，继则出洋督同操练，稽其勤惰，终则遍询外国水战事宜，暗师其法，而取其长，乃可日起有功。该道吴大廷熟悉船政，于兵事洋务讲求有素。近年南北往返，屡涉重洋，不畏艰险，又久在浙闽，颇留心可为船主之才。现在上海船厂道员冯焌光等，专讲造船及枪炮等事，无暇兼顾操兵，拟请将吴大廷调至江南，综理轮船操练事宜，微臣借资臂助。该道久驻闽厂，闽沪亦可联络一气，于整顿海防，实有裨益，理合附片陈明，伏乞圣鉴训示。谨奏。

078 试用知县李熙载请以原品休致折九月初六日

奏为试用知县年力就衰，请以原品休致，恭折具奏，仰祈圣鉴事。

窃据试用知县李熙载禀称，该员现年六十八岁，系山东武定府乐陵县人，由议叙县丞遵豫工事例，捐分直隶咨署良乡县县丞，历署大名县、漳河县丞，加捐知县，请咨赴部引见奉旨：“着照例发往原省。”钦此。咸丰九年到省，同治七年因山东调办城防出力保奏奉旨：“着赏加同知衔，并赏戴蓝翎。”钦此。惟七年在山东带勇时，被枪炮所震，以致两耳重听。虽经调治，迄今未痊，请给咨回籍医调等情。由藩司卢定勋、臬司钱鼎铭会查得该员年衰耳聋，将来难膺民社，请以原品休致，呈请具奏前来。臣查该员李熙载年届七旬，精力就衰，耳聋未易复痊，将来亦难起用，相应请旨，将试用知县李熙载以原品休致。除移咨山东抚臣外，理合恭折具奏，伏乞皇太后、皇上圣鉴训示。谨奏。

079 征补同治九年正杂课银折九月初六日

奏为征收现商引课及归补悬岸课银，并将未完各商勒限严催，恭折奏祈圣鉴事。

窃查长芦引课定限五月奏销，历经遵照办理在案。兹据长芦盐运使恒庆详称，本年奏销同治七年分正杂引课银四十六万八千一百七十两四钱二分一厘，内卢龙等七州县官办引盐额征银一万一千八百五两四钱八分七厘，现已征完。又宣化府属官征包课银二千五百九十四两四钱三分二厘，内已征解银一千九百一十七两五钱五厘，未解银六百七十六两九钱二分七厘，系保安、西宁、怀来三州县未完，现在勒限严提解到续报。又悬岸应完银六万八千三百九十两一钱二分四厘，已将官商捆运交款。并天津口岸认销悬岸交款归补银一万一百九十九两九钱四厘，未补银五万八千一百九十两二钱二分。另筹归补净现商应完银三十八万五千三百八十两三钱七分八厘，内已征完银三十一万四千四十两五钱，未完银七万一千三百三十九两八钱七分八厘，系商人晋用舒、瑞昌、绍复昌、恒丰泰、庆祥、厚恒、茂德源、义利、善义、德公、绍德、恒祥生、顺成、同义、泰源昌、孟德、全胥培、初震豫、恒成裕、全义、成恩、长泰、永全、万庆馀、恒丰、益照临、徐庆、长振元、义豫亨、晋源昌、益庆丰、积成合、李亨裕、晋和顺、庆丰、茂裕源、裕泰顺、义永昌、德心成、晋丰恒、允兴泰、益生成、益得顺、益德源、胡秉桢、福裕恒、同兴成、长聚合、恩裕泰、永积善、王宸、章德、裕森茂、沈复、安鼎源、王复茂、王德新、集义、同茂春、生永、吉利溥、泉庆复、昌锦源、瑞恒源等六十四商，未能照顾全完，应请援照成案，勒限两月上紧严追。以上共计征补银三十三万七千九百六十三两三钱九分六厘，内应留解江南河工银八千四百八十三两七钱八分八厘。又同治八年五月、九月并九年五月三次，蒙通商大臣札饬验收各省解到练饷制钱、租赁行栈应需经费，先行筹拨解交，嗣在奉拨九年京饷内如数扣抵，计动拨七年引课加课银三万七千两归还原款。又奉户部奏拨九年长芦盐课银二十五万两，内除扣抵练饷局三次动拨银三万七千两，净应解充京饷银二十一万三千两。内于同治九年六月二十日差委候补经历董元森等，领解头二两批京饷银十万两，共计动拨银十三万七千两，净存银十九万二千四百七十九两六钱八厘，系应留解盛京俸饷，并找解京饷之用等情具详请奏前来。

臣查芦纲疲敝由来已久，兼之本年五月奏销正征收正课吃紧之际，适因天时异常亢旱，河水浅阻，引盐不能及时领运，商力难以周转。继因津郡民教启衅滋事，闾阎震动，人心惶惑，以致应交课款一时骤难扫数清完。当此经费支绌需饷孔殷，但能多征一分自可多济一分之急，屡经督饬运司设法严行比追，不得稍存姑息，现计部限届满，犹欠一分有余，体察纲情，实缘递年疲乏，商累已深，本年春运又复失时，尚非有心玩误，且芦纲悬引太多，招商不易，若再将晋用舒等六十四商一律参办，是悬岸愈多，课款愈绌，实属无济于公。莫若宽以时日，俾各商力能周转，可期课归有着，岸免虚悬，似于裕课、恤商两有裨益。现据运司请将欠课各商援案勒限两个月催追，应请如议办理，逾限不完即行参革查抄、勒限追缴。除饬司将保安、西宁、怀来三州县未完包课委员守提，如果不完，即行参办。并开具经征督催不力各职名送部查，及另疏题报外，理合恭折具奏，伏乞皇太后、皇上圣鉴，敕部核覆施行。

再，长芦现充纲总商人一名杨成源、一名长裕，应交七年正杂引课，均已扫数全完，至征补银数并无控报，合并陈明。谨奏。

080 保定驻防兵丁借饷修理兵房折九月初六日

奏为驻防兵房年久坍塌，拟请借饷修理，恭折具奏，仰祈圣鉴事。

窃查保定驻防兵丁房屋，自道光二十六年借饷修理以后，屡被风雨摧残，俱已坍塌。复于同治四年援案奏请借给半年饷银兴修，因不敷拆卸建盖，只能择要粘补，以致四五年来坍塌较前更甚，据该驻防饬委、防御等查勘属实，取结报部行令，照例奏明办理。等因。即经札饬遵办在案。

兹据藩司卢定勋详称，该驻防兵丁房屋上届借饷修理，当因库款支绌，仅止酌量借给半年饷银。据称因所借无多，不敷拆卸大修，仅止择要粘补，以致越今未久，坍塌较前更甚，自系实在情形。今既经该驻防委勘明确，请借一年饷银一万二千六百六十两赶紧兴修，出结呈由工部核饬详奏，核与从前成案相符，且前借银两均已扣清，亦无借领未还之项，自应准其照案借饷修理，以资栖止。计该驻防领催四十名，每名借饷银三十六两。披甲四百六十名，每名各借饷银二十四两。养育兵十一名、匠役四名，每名各借饷银十二两。共兵五百一十五名，共借一年饷银一万二千六百六十两等情具详请奏前来。臣复核无异。合无仰恳圣恩，俯准借给。责成该城守尉督饬撙节，估计核实兴修俾资栖止。如蒙俞允，即在司库耗羡项下，按照放饷章程七折借给，自同治九年冬季起，分作八年按季扣还归款。理合恭折具奏，伏乞皇太后、皇上圣鉴训示。谨奏。

081 疏防监犯越狱各官交部议处折九月初六日

奏为特参疏防监犯越狱之有狱管狱各官，请旨先行交部议处，以肃功令事。

窃据署武强县知县凌陆海禀报，同治九年五月初七日晌午时分，天刮大风，有监犯王二、张海二名声言出恭，乘间砸折铐镣越狱同逃，迨经禁卒人等知觉，追捕无踪。卷查王二、张海均系听从逸犯赵根等，在途拦抢过客张天福车上骡头、衣物案内，甫经获讯通禀，尚未审定罪名之犯，现在勘讯差缉等情。臣查监狱重地，防范不容稍懈，乃该管狱有狱各官，漫不经心，以致未定罪名人犯王二、张海于白昼同时越狱脱逃，实属玩忽。事前既失于防范，事后又未能赶紧缉获，其刑禁人等亦难保无松刑贿纵情弊，亟应提省彻究，以儆玩泄。兹据藩、臬两司会详呈请奏参前来。相应请旨，将有狱官现署武强县知县凌陆海、管狱官现任武强县典史王世贞先行交部议处并将该典史撤任，同刑禁人等提省发交保定府研审实在有无贿纵情弊，分别办理。除行司将典史钤务遴员前往接署，并饬严缉逃犯王二等务获究报外，理合恭折参奏，伏乞皇太后、皇上圣鉴训示。谨奏。

082 附奏费学曾递署直隶臬司及陈乃鼎署理清河道片九月初六日

再，查现准吏部咨同治九年八月初四日内阁奉上谕：“卢定勋着调补浙江布政使，直隶布政使着钱鼎铭补授。范梁着调补直隶按察使，山西按察使着李庆翱补授。”钦此。伏查卢定勋既经调补浙江藩司，所遗直隶藩司篆务，应饬钱鼎铭接受，以便卢定勋交卸前赴浙江藩司新任。所遗直隶臬司篆务，查有清河道费学曾精细详慎，熟悉情形，堪以署理。递遗清河道篆务，查有补用道陈乃鼎忠恳廉勤，深识远虑，堪以署理。除分檄遵照外，理合附片具奏，伏乞圣鉴。谨奏。

083 附陈总兵周惠堂服阕日期片九月初六日

再，据记名提督前山东登州镇总兵周惠堂禀称，该总兵现在四十二岁，湖南湘乡县人，由武童于咸丰四年投效军营，历随功剿洊保，遇有提督缺出，题奏简放。同治四年三月十七日内阁奉上谕：“山东登州镇总兵员缺，着周惠堂补授。”钦此。钦遵于五年二月二十二日抵登州任所接印视事，六月二十九日蒙兵部颁发补授山东登州等处水陆总兵官札付一道，遵即祗领具报。七年三月接得家信，先母在家患病危急，遂即咨请山东巡抚丁日昌代为奏请开缺回籍终养。复于三月二十八日又接家信，先母已于正月十三日在籍病故。比将闻讣日期咨请山东巡抚丁日昌代为奏请开缺回籍守制，闰四月内准山东巡抚丁日昌咨开，四月十四日奉上谕：“山东巡抚奏，总兵开缺终养一折，着准其开缺回籍终养，所遗总兵员缺，着陈择辅补授。”钦此。是年五月初六日交卸起程，并将登州镇总兵官札付一道备文咨缴各在案。七月初七日到籍，九年三月在籍起程来直，七月蒙委派天津洋枪炮队翼长兼营务处事宜。等因。遵即在天津防次接管经理，并督操各队。伏查总兵自同治七年三月二十八闻讣丁忧之日起，至九年六月二十八日，不计闰二十七个月，服满应行起复。惟总兵现充翼长等差，未能在籍呈报，亦未能及时赴都请奏咨等情前来。

臣查总兵周惠堂前在臣营当差最久，忠朴耐劳，娴于战守，因服阕来直，适天津镇总兵陈济清接管洋枪等队，频得良将相助为理，臣因派令周惠堂充当翼长兼营务处事宜，缓急当可得力。所有该总兵服阕日期，理合附片陈明，伏乞皇太后、皇上圣鉴训示。谨奏。

084 附陈永清县被水灾民酌拨银两抚恤情形片九月初六日

再，臣前经饬委候补道蒋春元查勘永定河南五工漫口情形，到工屡勘后即行禀复。兹据该道禀称，查得永清县境附近沿河一带田禾多被水淹，民舍亦多湮没，小民荡析离居，情形极为困苦，业经该县李秉钧酌量捐给馍饼、席片稍资抚恤。惟经费不支，殊难接济，请酌拨银两发交李秉钧核实妥办，俾小民不致失所等情前来。臣查被害灾民情深可悯，即应酌发银两以资抚恤。除在于江苏协饷项下拨银三千两，委员解交该县收领妥办外，理合附片陈明，伏乞皇太后、皇上圣鉴。谨奏。

085 续讯天津教案内第二批人犯分别定拟折九月十三日

奏为续讯天津案内第二批人犯分别定拟，恭折圣鉴事。

窃臣等前于八月二十三日，将津郡滋事案内首从各犯分别定拟具奏，并将供证未确在逃未获之犯，附列清单进呈，奉上谕：“情节较重供证未确之犯，仍着认真研鞫，迅速定拟具奏。未获各犯，并着上紧饬缉归案讯办。”等因。钦此。两旬以来，严饬地方文武各员续行访拿，昼夜研讯，又获应正法者五人，应办军徒者四人，各犯供词抄咨总理衙门及刑部备查，谨开列清单续呈御览。此次审明各犯，皆系续行缉获，不在前次附开两单之内。其前单供证未确者，除何四现已治罪外，其余再四讯鞫，迄无定供，亦无确证，碍难定罪，应即随时释放。前单在逃未获者，除杨二现已拿办外，其余购线密拿，迄未缉获。其中尤要之犯，应俟缉获至日，另行奏结。此案事起仓卒，并无预先纠集之人，其后杀人放火万众喧杂，亦非百姓始意所能料。今中国力全邻好，先后两次共得正法之犯二十人，军徒各犯二十五人，办理不为不重，不惟足对法国，亦堪遍告诸邦。昨准总理衙门抄录罗使信函移咨到臣，内称派德翻译官前赴天津出具切结，并确查烧毁房屋被抢物件，以便议偿等语。该翻译顷已抵津，俟查回京当可议定赔偿确数。拿凶一节最为难办。此事就绪，则其余各节皆可次第定议。惟查拿凶手虽系首先应办之事，而处决人犯究为最后完案之着。臣等先后定拟，应行正法之犯，应请敕下总理衙门，俟修堂赔银诸事议结之后，知照臣等酌定行刑日期办理，免致处决之后，事犹未了，民气既已大伤，和局仍多不协，不能不鳃鳃过虑也。所有臣等讯结天津案内第二批人犯，分别定拟缘由，谨合词缮折，由驿具陈，伏乞皇太后、皇上圣鉴训示。谨奏。

附录人犯名单

谨将续讯拟办正法要犯五名、军徒等犯四名，开列清单恭呈御览。

刘二，供认夺洋人之刀、杀死洋人之犯。张二，供认用刀剁死仁慈堂服役人之犯。崔秃子，供认用刀剁死仁慈堂洋人之犯。张帼顺即死人头，供认持刀杀死外国女洋人之犯。乔二，供认杀死仁慈堂女洋人之犯。以上五名拟即正法。

邓老，供认用木棍打伤仁慈堂服役之犯。杨二，供认乘机攫取河楼银物之犯。以上二名拟军。

赏三，供认事后捡取仁慈堂什物之犯。何四，供认乘便拾取天主堂衣物之犯。以上二名拟徒。

086 附录密谕 着曾国藩将津案第二批人犯迅即分别审理及修堂抚恤洋人诸事妥筹速奏等事九月十六日

同治九年九月十六日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章、署三口通商大臣大理寺卿成林：

同治九年九月十五日奉上谕：

曾国藩等奏，续讯天津案内第二批人犯分别定拟一折。此次续拿各犯，既据曾国藩等单开讯明情节轻重，着照该督所拟将刘二等五犯即行正法，邓老等四犯分别发配安置。曾国藩等接奉此旨后，所有先后定拟正法之犯二十人，军徒各犯二十五人，即行分别办理，庶可迅速完案。罗淑亚派翻译官德微理亚前赴天津，出具切结，并确查烧毁房屋、被抢物件，以便议偿。曾国藩等本系特简查办津案人员，此时该翻译业已抵津，修堂抚恤诸事在津易于定议，即着该督等晤商德微理亚妥筹办理，迅速具奏。至所拿凶手，前已明降谕旨，着将冯瘸子等即行处决。兹据奏称，俟总理各国事务衙门议结后，知照该督等酌定行刑日期等语，与前降谕旨两歧。议抵一节，为此案紧要关键，若迟迟不办，其余各节势难定议。且洋人因此借口转致另生枝节，更形棘手。曾国藩等即凛遵此旨办理，毋再稽延。将此由六百里各密谕知之。钦此。

遵旨寄信前来。

087 复奏丁寿昌堪胜天津道员片九月十三日

再，臣等承准军机大臣字寄，九月初三日奉上谕：“天津道周家勋现已开缺，所遗员缺紧要，必须得人而理。前据曾国藩奏请以丁寿昌署理天津道，任事以来于地方情形是否熟悉，若简授斯缺是否相宜，着曾国藩、李鸿章悉心察看，俟津案完结后，即行据实具奏，听候谕旨。原片留中。将此各谕令知之。”钦此。臣等查丁寿昌沈毅有为，才大心细，自署天津道缺以来，适值事势难窘之际，该员操纵缓急，动合机宜，办理津案，购线拿凶，设局审犯，皆于众人棘手之处措置裕如。现在摄篆已久，于地方关榷、河漕诸政办皆熟悉情形，实力整顿，可否吁恳天恩简授斯缺，恭候圣裁。惟丁寿昌系与布政使衔遇缺提奏按察使刘盛藻同为分统铭军之员，自七年平捻以后，刘盛藻统率铭字全军久驻张秋。臣国藩调八营移驻保定，交丁寿昌分统。仍留十九营在张秋，由刘盛藻分统。该员忠朴廉明，条理缜密，治军整肃，威惠兼施，畿辅以南倚为重卫，与丁寿昌同为司道中不可多得之材。而统帅较多，劳苦尤甚，部定新章军营保至藩臬，均先以道员补用。丁寿昌既蒙恩命补授天津道员缺，刘盛藻未便令其向隅，合无仰恳天恩，遇有道员缺出，并将刘盛藻简放，以示鼓励。谨合词附片陈明，伏乞皇太后、皇上圣鉴训示。谨奏。

088 附录廷寄 丁寿昌署理天津道是否相宜着俟津案了结后即行具奏等事九月初四日

同治九年九月初四日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章：

同治九年九月初三日奉上谕：

天津道周家勋现已开缺，所遗员缺紧要，必须得人而理。前据曾国藩奏，请以丁寿昌署理天津道，任事以来于地方情形是否熟悉，若简授斯缺是否相宜，着曾国藩、李鸿章悉心察看，俟津案完结后，即行据实具奏，听候谕旨。原片留中。将此各谕令知之。钦此。

遵旨寄信前来。

089 恭谢御赏寿物折九月十六日

奏为恭谢天恩，仰祈圣鉴事。

窃臣于本月十二日承准军机大臣咨交到恩赏臣六十生辰，御书“勋高柱石”匾额一面，御书“福”“寿”字各一方，梵铜寿佛一尊，紫檀嵌玉如意一柄，蟒袍面一件，小卷吉绸十件，线绉十件。臣当即恭设香案，望阙叩头祗领。伏念臣忝任封圻，渥承知遇，愧涓埃之无补，恨岁月之侵颓。乃当马齿渐加，复荷龙光下逮，睹昭回于宸翰，彩焕云霞，增兢惕于臣心，褒惭柱石。托福林而自天降祜，依寿寓而由帝锡龄。对兹宝相庄严，弥深恪敬，捧到琼枝温润，用效指麾。黼黻生华，备彰施于五采，丝纶入咏，增晏粲于三英。臣唯有勉竭愚忱，坚持晚节，偕兆民而蹈德，共沐一人有庆之庥，瞻九陛以陈词，更晋万寿无疆之颂。所有微臣感激荣幸下忱，谨缮折恭谢天恩，伏乞皇太后、皇上圣鉴。谨奏。

090 赴任两江恭请陛见折九月十六日

奏为遵旨赴任两江，恭请陛见，仰祈圣鉴事。

窃臣前奉谕旨调补两江总督，当因目病已深，不能重履江南，请另简贤能，畀以两江重任。八月初十日，奉上谕：“曾国藩奏沥陈病目情形，恳请另简贤能，畀以两江重任，俟津事奉结，再请开大学士缺，专心调理一折。两江事务殷繁，职任极重，曾国藩老成宿望，前在江南多年，情形熟悉，措置咸宜，现虽目疾未痊，但能该督坐镇其间，诸事自可就理。该督所请另简贤能之处，着毋庸议，仍着俟津事奏结，行前赴两江总督之任，毋再固辞。”钦此。训辞恳至，惶悚曷任。臣前承乏江南，初无治状，荷蒙奖励，抱愧已深。今则衰疾相寻，尤难再膺剧职，圣主体恤备至，许以坐镇，不令固辞。惭感交并，罔知所报，欲勉从命，则病躯难供驱策，必致陨越贻讥。欲自遂初衷，则圣恩已极优容，何敢再三渎请，谨当遵旨赴官，力疾视事。揆诸古人鞠躬尽瘁之义，一息尚存，不敢稍耽安逸。特目病万难痊除，两脚近复浮肿，贻误实在意中。早夜栗栗，常惧辜负圣恩。目下津案首从各犯业已奏结二批，和议不难即定，臣可毋庸久留，惟有仰恳天恩，准令入都陛见，面聆训示，再赴新任。

本日又奉九月十五日寄谕：“曾国藩等本系特简查办津案之员，此时该翻译业已抵津，修堂抚恤诸事，在津易于定议，即着该督等晤商德微理亚妥筹办理，迅速具奏。”等因。钦此。查德微理亚业于十三日回京，由天津府派外委郭仲奎护送，此间别无法国人员，无从与议赔偿抚恤等事。应否在京定议，如德翻译再来津郡，似可即由督臣李鸿章等与之议结。恭候圣训示遵。所有微臣吁请陛见缘由，谨缮折附驿具奏，伏乞皇太后、皇上圣鉴训示。谨奏。

091 奏带陈兰彬至江南办理机器片九月十六日

再，四品衔刑部主事陈兰彬，经臣于上年正月奏调来直襄办一切，深资臂助。该员实心孤诣，智深勇沈，历练既久，敛抑才气，而精悍坚卓，不避险艰，实有任重致远之志。臣九月初六日奏陈海上操兵之法，其要全在船主得人。目下中国轮船，于驾驶出洋尚未练习，欲求已成之材，可为船主者，自属不易多遘。将来召募之始，必先择闽粤沿海之人不惮风涛者，使之学习掌舵看火测量沙线等事，以期渐就娴熟。该员生长粤东，留心兵事，若令延揽将材，于轮船操练事宜，必有裨益。至外国技术之精，为中国所未逮，如舆图算法、步天测海、制造机器等事，无一不与造船练兵相为表里。其制则广立书院，分科肄业，凡民无不有学，其学皆专门名家，每治一艺，每制一器，皆系父子相传，世继其业，然后通微合漠，愈久愈精。其国家于军政船政，皆视为身心性命之学。如俄罗斯初无轮船，国主易服微行，亲入邻国船厂，学得其法。乾隆间，其世子又至英国书院肄业数年，今则俄人巨炮大船，不亚于英法各国，此其明效。江苏抚臣丁日昌屡与臣言，宜博选聪颖子弟，赴泰西各国书院及军政、船政等院，分门学习，优给资斧，宽假岁时，为三年蓄艾之计，行之既久，或有异材出乎其间，精通其法，仿效其意，使西人擅长之事，中国皆能究知，然后可以徐图自强。且谓携带子弟前赴外国者，如该员陈兰彬及江苏同知容闳辈，皆可胜任等语。臣精力日衰，自度难策后效，然于防海制器等事，亦思稍立基绪，异日有名将帅者出，俾之得所凭借，庶不难渐次拓充。陈兰彬素有远志，每与议及此事，辄复雄心激发，乐与有成。该员系奉旨交臣差遣之员，此次仍拟带至江南，于目前操练轮船，将来肄业西洋各事，必能实力讲求，悉心规划。理合附片陈明，伏乞皇太后、皇上圣鉴训示。谨奏。

092 津案第一批正法人犯内之穆巴开释另将续获范永归入正犯片 [10] 九月十六日

再，臣等前次奏结第一批人犯，其有证无供者，查照众证确凿，即同狱成之例，本系变通办法。事后密访前单所开无供之犯，均尚不为误入。唯穆巴一名，虽亦素非安分之徒，而此次滋事实未在场。民人高秋田等指证为砍伤富昌行洋人之犯，查明系属虚诬。其祖母穆李氏具呈天津道衙门，力诉冤屈，求为申理。其后续获范永一犯，系前次单开在逃未获之人。访查该犯实为放火烧房正凶，曾经函告总理衙门，现由大名缉获到案，供认杀人不讳。虽未认放火一节，而面有轰伤之痕，共见共闻，查核供情，应予正法。唯先后奏定正法之犯，共得二十人，办理已不为少，不必再求增加。而第一批正从各犯三十六人，他家皆不诉冤，独穆巴之祖母诉冤，查访亦无行凶实据，臣等熟商尚可更正。应请旨将第一批内有证无供之穆巴准予开释，另将续获供证确凿之范永归案正法，以示慎重人命之意。谨将穆巴亲属呈词，及范永供单抄送总理衙门、刑部以备查考，一俟此次奉到谕旨，即日知照外国领事，将前后两批正凶二十人处决，以期迅速结案。所有续获范永拟换释穆巴缘由，理合会同新任直隶督臣李鸿章、三口通商大臣成林附片由驿驰奏，伏乞皇太后、皇上圣鉴训示。谨奏。

[10] 此件与李鸿章、成林会衔具奏。

093 附录密谕 着曾国藩来京陛见及穆巴准其开释范永立予正法等事九月十九日

同治九年九月十九日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章：

同治九年九月十八日奉上谕：

“曾国藩奏，遵旨赴任两江，恳请陛见，并请将主事陈兰彬带至江南，及续获正犯范永，拟即换释穆巴各折片，览奏均悉。穆巴一犯证佐即未的确，何以前奏遽拟死罪？着即日释放，以重人命。其续获之范永，既属供证确凿，为放火烧房正凶，着照该督等所请归案正法。曾国藩接奉此旨，即着将应办各事，懔遵九月十五日谕旨迅速办理，毋再稽迟。曾国藩即着来京陛见。该督起身后，李鸿章着仍驻天津，勿遽回省，务将弹压抚绥各事宜妥为筹办，俟津郡中外诸事大定，再行请旨。主事陈兰彬，着准由曾国藩带往江南差遣委用。将此由六百里各谕令知之。钦此。

遵旨寄信前来。

094 附录寄谕 着各督抚筹解原拨淮军额饷等事十月二十六日

同治九年，兵部火票递到军机大臣字寄——
大学士两江总督一等毅勇侯曾国藩、江宁将军暂署两江总督魁玉、湖广总督李瀚章、四川总督吴棠、江苏巡抚丁日昌、湖北巡抚郭柏荫、浙江巡抚杨昌濬、山东巡抚丁宝桢：

同治九年十月二十六日奉上谕：

李鸿章奏，淮军月饷江苏照从前减拨一半，嗣因援黔征陕，奏准每月加拨湖北五万两，四川三万两，浙江、山东各二万两。江苏、湖北、浙江等省，均经如数协济。山东仅解至七月，四川仅解两批。现在刘铭传督军入关，秦中粮食艰贵异常，尤虑饷糈难继，即留扎畿辅，分防江、鄂各营亦皆关系大局，需饷孔殷，请饬各省筹解等语。此项月饷均系有着的款，岂可稍令短绌？着曾国藩、魁玉、李瀚章、吴棠、丁日昌、郭柏荫、杨昌濬、丁宝桢仍照原拨淮军额款，按月如数源源筹解，无稍缺误，以济要需。将此各谕令知之。钦此。

遵旨寄信前来。

095 附录密谕 各省大吏办理中外交涉事件须加意慎密等事十月二十九日

同治九年十月二十九日，准军机大臣密寄——
各直省将军督抚：

同治九年十月二十日奉上谕：

总理各国事务衙门奏，请饬各省大吏办理中外交涉事件加意慎密一折。中外交涉事宜非寻常日行事件可比，况事关重大，尤应慎之又慎，密益加密，庶不致为外国所传播，贻误事机。同治七年八月间，因曾国藩于密陈条约折件未能慎密，致被洋人传抄。曾经谕令各直省将军、督抚格外慎密，告戒谆谆，至为详切。乃本年因天津民教构衅，令刘坤一暗中防维谕旨一道，竟为九江领事官抄录，经威妥玛照会总理衙门。此等紧要事件，刘坤一何以漫不经心，致有疏漏？其为养尊处优，事事假手于人，已可概见。此件谕旨究由何处漏泄，着即彻底查明，严参惩办，不准稍有回护徇庇，致干重咎。嗣后南北洋通商大臣及各省将军、督抚等，遇有中外交涉事件，务当加意慎密，不得稍有疏虞。无论是何寄语，均须亲自拆阅。如再有漏泄机密贻误大局者，一经讯明，即将漏泄之人，按照军法从事。并将疏于防范之大吏，严加惩处，决不宥贷。原折均着抄给阅看。将此各密谕知之。钦此。

遵旨寄信前来。

附总理衙门奏折抄件

臣奕訢等跪奏，为请旨饬令各省大吏于办理中外交涉事件，务宜加意慎密，恭折奏祈圣鉴事。

窃自各国通商以来，中外交涉事件日见繁多，凡属按照条约无关紧要之件，原可使各国咸知。若为思患预防之计，作绸缪未雨之图，正不得不加意慎重，以防漏泄。诚以机事不密则害成于外国，尤宜兢兢也。本年五月间，天津民教构衅一案，事起仓猝，维时办理尚无头绪，诚恐兵端由此而开，不能不预为筹画布置。在臣衙门凡有陈奏事件，以及与各省大吏往来文移书札，悉令该章京等亲自缮写，不假胥吏之手。各章京亦深知事关重大，随时严密防范，凡非经手办理之人，概不得预闻窥探。故数月以来，所办机密要件虽多，尚不致有所泄漏，贻误事机。乃于本年十月初九日，臣衙门接到英国使臣威妥玛照会，内称现据九江领事官详报，以江西省宪近奉有密寄上谕一道，抄录并送前来。等因。臣等接阅之下，不胜骇异。查该领事所录谕旨，系因天津民教构衅以后，谕令江西抚臣刘坤一暗中防维之件。何致任令洋人得以窥见传播，其为疏于防范已可概见。查同治七年间，两江督臣曾国藩密陈换约事宜一折，于是年六月间据总税务司赫德录送到臣衙门。当时，臣等函致该督追究泄漏缘由。旋经该督奏以密陈事件不能慎密，自请议处。并于是年八月间，经臣等奏请饬令南北洋通商大臣及各省将军、督抚，于办理中外交涉事件务宜格外慎密。等因在案。伏思中外交涉事宜，原非各衙门寻常日行事件可比，况系案关重大，尤应慎之又慎，密益加密，庶不致事未行，而已为外人所传播，办理愈形棘手。乃竟有以朝廷密谕之件，致为外人所传抄，实属不成事体。相应抄录威妥玛照会一件，恭呈御览，请旨饬下江西巡抚严查漏泄之由，从重惩办。并请谕令南北洋通商大臣及各省将军、督抚，嗣后遇有中外交涉事件，务必加意慎密，以防漏泄而免衅端。臣等为慎重洋务起见，是否有当，伏乞皇太后、皇上圣鉴。

再，臣等现奏此件，原期外省遇事慎密，外省若将此件泄漏尤资口实，应请旨一并严饬，合再陈明。谨奏。

096 附录寄谕 御史张景青奏会匪根株未绝敬筹安插之法着各督抚悉心筹议等事闰十月二十八日

同治九年闰十月二十八日，准兵部火票递到军机大臣字寄——
各直省督抚：

同治九年闰十月十八日奉上谕：

御史张景青奏，会匪根株未绝，敬筹解散安插之法一折。湘潭等处会匪滋事虽已立时扑灭，而根株未绝，仍恐暗长潜滋。且散勇无归者，东南各省所在皆有，西北等省近年亦屡有溃散滋事之案。若不预筹良法解散安插，无以消患未萌。张景青所陈，责成绅士约束族正劝谕，并令旧日主帅保举差委，复择无主荒田招徕开垦，收缴乡团军械。及将土匪游勇抢劫之案，仿照直隶等省现办章程严行惩创各条，系为思患预防起见，尚属可采。着各直省督抚，各就该省情形斟酌机宜妥为筹办。总当实力实心，期有成效，不得粉饰因循，一奏了事。至散勇为患，总由绿营废弛，兵力不强，不能钤制，致桀骜不驯之辈敢于肆行。张景青所陈尚是治标之论，此时正本清源，必以整顿营制为第一要务，并着该督抚等悉心筹议，讲求训练之方，力振虚弱之弊，庶营制日有起色，匪徒闻风敛迹，曲突徙薪较为得其要领也。原折着抄给阅看，将此各谕令知之。钦此。

遵旨寄信前来。

附张景青折抄件

四品卿衔河南道监察御史臣张景青跪奏，为会匪根株未净，敬筹解散安插六条仰祈圣鉴，以靖地方而杜后患事。

窃近日湘潭等处会匪滋事一案，闻现已扑灭，不致燎原。臣庶同深庆幸，然议者谓此特兆乱之萌，其伏戎未发者，遍布各省，不独湖南一省有之，此辈犷悍性成，身经百战，为我用则大受其利，不为我用则大受其害。今虽一起即灭，而根株未净，仍恐萌蘖复生，不可不早为筹及也。臣谨拟办法六条，为我皇太后、皇上陈之。

一、已回籍之勇，宜责成本籍绅士也。士为民之首，本有化道乡愚之责，况湖南一省绅士在籍者尤多，内皆受恩深重，休戚相关。又所谓散勇者，大率皆其旧部及邻里乡党也。前此朝夕训练，恩信久孚，今虽遣撤回籍与在营时情形不同，然人情不甚相远，断未有见旧主帅而泛若途人者。情分既非隔膜，劝戒自易转图。其实在不可化诲者，一县中谅亦不过数人，送官重办一二，则其余自知感裕矣。

一、绅士之外，宜责族正劝谕也。《会典》载，地方有堡子村庄聚族百人以上，保甲所不能编查者，选族中有品望之人，立为族正，令其访查匪类，据实举报等语。良以宗族之地，耳目最亲，教化所由起也。近如咸丰年间，广东红头会匪之案，经罗、苏、龙三大姓偈议，族中擒捆不肖子弟自行送官惩治，一时正气振兴，会匪为之解散。闻湖南一省亦皆聚族而居，族大者数千家，小者也数百家。族中必有公正衿耆能知大义者，应由地方官选立族正，令其转相劝论解散归农，有不承教者，会众送官惩治，则一族治而一县皆治矣。

一、散勇中才有可用者，宜责成旧主帅保任委用也。闻此等入会者，非尽系无名小卒，亦有已保参、游、都、守而中道废弃者。此辈臂力方刚，正思自效，或因公挂误湔雪无由，或赏不酬劳，功为人掩。因而佗杰无聊者有之，以有用之才置之无用之地本属可惜，况现在滇黔军务未靖，正在需人，似可责成旧主帅保任一二赴营差遣。则拔其尤者，而其余不致生事矣。

一、散处各省游勇，宜责成各省大吏择地招垦也。此辈本有籍可归，其不肯回籍者，必其原籍无土可耕者也。若必驱逐回籍，徒令东奔西窜，终为盗贼之归。现在东南各省荒田甚多，其尤多者莫甚于安徽之宁国、太平、广德等府州，浙江之安长、孝丰、临安等县。荒田一望无际，皆无主之田，若仅由州县照常劝垦，不足以广招徕，必得督抚大吏大作主张，筹一巨款，派员设立招垦总局，一切牛犁籽种由官借给。其无主荒田开垦成熟者，准其永为己业，则无土可耕之辈，得一块净土，自必如水走下趋归农亩矣。

一、各省乡团所有军器未缴者，宜责成地方官督同办团绅士收缴也。发逆倡乱以来，各省绅士皆办有乡团，一时纷纷制造军器，且有与贼打仗夺获枪炮者。抬枪、鸟枪、竹叶枪之属留存民间者尤多，此次军务肃清后，未闻地方官设法收缴。不特将来恐资匪徒以利器，且恐民间睚眦小忿动辄持械私斗，大为未便。应请责成地方官督同办团绅士，筹给价值，勒限收缴。如逾限不缴者，以私藏军器论。则私不藏甲，民间可销无数祸害矣。

一、东南各省遇有土匪游勇抢劫之案，宜变通办理也。向来办理寻常命盗案件，地方官由详勘转，动辄累月经年，不厌再三往返。军兴以来，如直隶、山东、河南等省历经各督抚奏明，拿获枭匪、土匪、游勇聚众抢劫者，地方官讯审具禀后，由督抚批饬该管府州亲往复讯，即行就地正法。原以聚众抢劫实为大盗根源，与别项犯法者不同，期于速昭炯戒也。今东南各省会匪游勇未净，正与直隶等省情形相同，拟请嗣后东南各省遇有会匪、土匪、游勇抢劫之案，但系明火执仗者，一经获犯，亦照直隶等省办理，则因时制宜匪党可期敛迹矣。

以上六条谨就臣管见所及，仰祈采择施行，其有未尽之处，请饬下各督抚悉心筹议，及早图维，庶可杜患将来，生民幸甚。臣愚昧之见，是否有当，伏乞皇太后、皇上圣鉴。谨奏。

097 附录廷寄 着张兆栋补授漕运总督带同章仪林赴山东会勘筑堤事宜 [11] 闰十月二十九日

军机大臣字寄——
大学士两江总督一等毅勇侯曾国藩、漕运总督张之万、河东河道总督苏廷魁、江苏巡抚张兆栋、山东巡抚丁宝桢：

同治九年闰十月二十九日奉上谕：

苏廷魁奏，部议会估张秋筑堤束水事宜，现准张之万来咨：张秋南北两岸均隶东省，应由河东河道总督及山东巡抚委员勘办。惟此事前经漕臣委道员章仪林会勘运道，倡为此议。现在察看情形，如欲筑堤束水，须就兰工口门两岸接续筑做，方能一气联络。事关黄河改道，仍复穿运而行，未敢率议举行。请饬漕臣带同章仪林来东会勘等语。漕运总督前有旨，令张兆栋补授。即着曾国藩、张之万迅速委员署理江苏藩司印务，以便张兆栋早赴新任。该漕督即带同章仪林克期启程前赴山东，会同苏廷魁、丁宝桢体察情形，核实勘估，熟商办理。总须无害民田，有益河运，方为妥善。将此各谕令知之。钦此。

遵旨寄信前来。

[11] 此件据台湾“故宫博物院”《先正曾国藩文献汇编》补入。

098 恭报接印任两江总督日期折十一月初一日

奏为恭报微臣接印日期，仰祈圣鉴事。

窃臣入都陛见，跪聆圣训后，于十月十五日出京，二十八日至山东济宁州，由水路南下，闰十月二十日行抵江宁省城。二十二日，准署督臣魁玉饬派署江宁府知府蒯德模、署中军副将周良才，赍送两江总督关防、盐政印信、钦差大臣关防及王命旗牌文卷等件，一并移交前来。臣当即恭设香案，望阙叩头谢恩任事。伏思两江地大物博，政务殷繁，臣前此承乏数年，于一切察吏安民，防江筹海诸大政，颇思实心整理，均有志而未逮。兹以衰病之躯，渥被新纶，重临旧地，凡清议所责望，众情所瞻瞩，及臣心所素愿自勉者，自揣精力更逊于前，能否随事补救，尚无把握。五中循省，悚惕滋深，惟有广集众思，力图补过，勉策桑榆之效，冀收尺寸之长，以仰答高厚鸿慈于万一。所有微臣接印日期，除恭疏具题外，理合专折陈奏，伏乞皇太后、皇上圣鉴。

再，通商事件未经奉有明谕，目下苏州巡抚新旧交替，尚未履任，臣自应将洋务日行文件，从权核办，暂用总督关防。所有钦差大臣关防，敬谨封储，听候谕旨，合并声明。谨奏。

099 奏请截留赣榆等县缺片十一月初一日

再，江苏省同治五年以后，所出之嘉定县选缺知县等缺，当经前督臣马新贻等，按例请以减成分缺先用知县范寿棠等请补，接准部咨行令另行积缺拣补各等因。即经先后转饬去后。嗣经前署督臣魁玉将嘉定县一缺，参酌成案新章应用班次恐有歧误，即以候补班前先用知县曾绍传、分缺先用知县范寿棠等拟补，请旨敕部核复一员补授在案。其同治六年八月分所出之赣榆县，七年九月分所出之高淳县，八年五月分所出之睢宁县，各选缺自应遵照部咨，另行拣员更补。惟在前之嘉定县一缺，即未能议定班次，在后之赣榆等缺，未便越次搀补。但例限甚迫，诚恐一时拣补不及。据江宁布政司梅启照详请展限前来。理合附片陈明，伏乞圣鉴敕部加展，统俟将嘉定县一缺指定班次部复至日，再行分别办补，以免员缺逾限。谨奏。

100 附录寄谕 筹解江南织造绣款银两等事十一月初三日

同治九年十一月初三日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万：

同治九年闰十月二十四日奉上谕：

内务府奏请饬迅速拨款一折。据称，准江南织造呈称，大婚应用妆闪缎匹估需料工银十二万两，绣缎等项估需料工银八万六千两。复因无从筹款，奏请将纱地各件并装盛解费共需之三万两，于明春找解。本年即先解银五万六千两。嗣仅解到织办妆闪缎匹款内银八万两、绣款内银二万余两。若同时分办，势必均有贻误，已将解到之绣缎二万两挪办缎匹，而绣缎等项即无款可用，请饬迅速筹拨等语。着曾国藩、张之万严饬藩运两司于应拨前项各款银两，无论如何筹措迅速，如数拨解该织造，以便克期织办，毋再迟延。将此各谕令知之。钦此。

遵旨寄信前来。

101 附录寄谕 有人奏安徽婺源县劣绅程元瑞私立捐局着详查参办等事十一月初五日

同治九年十一月初五日，准兵部火票递到军机大臣字寄——
大学士两江总督一等毅勇侯曾国藩、安徽巡抚英翰：

同治九年闰十月二十七日奉上谕：

有人奏，安徽婺源县团练捐输，业于同治三年停止，至同治四年忽有劣绅程元瑞，邀同绅士设立捐局，私刻关防，勒民报捐，迄今数年之久，捐输约数十万之多。而所给执照，止有公局私刻图记，上有善后关防字样，并无在官印信，捐生无处更换执照，纷纷聚讼，请饬查办等语。如果属实，亟应严切根究。着曾国藩、英翰彻底详查，务令水落石出，据实参办，毋稍徇隐。将此各谕令知之。钦此。

遵旨寄信前来。

102 附录寄谕 安徽广德等州县客民占田聚众着派大员查明安置等事十一月初七日

同治九年十一月初七日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万、安徽巡抚英翰、浙江巡抚杨昌濬：

同治九年闰十月二十八日奉上谕：

御史李宏谟奏，安徽广德等州县客民麇集，劫夺频闻，强占田宅，并造有会馆，私藏军器，动辄聚众，地方官并不严办。江浙与皖南毗连处所，客民亦复不少，恐彼此煽惑，为患不可胜言，请饬妥为筹办等语。东南各省兵燹之后，地旷人稀，各处遣散游勇所在盘踞，欺压良民，乘机滋事，若不豫为防范，必至愈无忌惮。着曾国藩、张之万、英翰、杨昌濬遴派明干大员，前往各该州县，认真体察情形，分别良莠，将安分守业之民，量给荒田，暂行耕种，俾安生业。其强横不法之徒，查明原籍递回管束。其实在无籍可归者分别安置，各州县另编保甲，收缴军械，责成该管道府随时稽查。倘敢滋生事端，即行严拿惩办，以靖地方。原片着摘抄给阅看。将此各谕令知之。钦此。

遵旨寄信前来。

附李宏谟片摘抄

再，查自同治三年粤匪荡平以来，投诚之人及招募之勇不下数十万之多，名为遣散，实则就地居住，各自谋生。此辈久在军中，习成犷悍，虽貌为良民，依然结党成群，不改故态。东南各省以安徽蹂躏为最深，土著不及十分之五，而皖南更属空虚，以至客民麇集其中。如广德、建平、宣城、宁国、南陵等州县，近来愈聚愈多，竟成盗薮，以强凌弱，劫夺频闻。臣风闻有强占田宅擅作己业者，有白昼入室将衣物抢掠一空者，有霸垦茔地将棺木擅行迁掘者，有业主稍与理论竟被殴伤者。并闻广德等处客民造有会馆，各有火器军械，动辄聚众，目无法纪，乡保畏之如虎，地方官亦恐激成变端，不敢严办。诚恐因循日久，愈无忌惮，且皖南与江浙毗连，该两省客民亦复不少，若彼此煽惑，其隐患有不可胜言者。查近年广东土著客民不和，致烦兵力，迄今尚未平复，安徽则甫经结聚，根蒂未深，与其酿出祸端挽回事后，曷若预为安插杜患未萌。拟请旨饬下该省督抚，遴委公正大员前往该州县认真体察情形，区分良莠，如安分守业有家室者，或量给荒田暂行耕种，预以年限升科，万一日后本户还乡作何安顿，亦宜预为筹画。其强横不法之徒尽行驱逐，其原籍有亲族可依者，径行递回，其实在无可归者，则分散安置各州县另编保甲。如敢滋事，执法严究。所有器械非民间应有者，一概缴出。并责成该管道府按月严查详报，务使弱者各得安居，强者不致肆扰，庶几土客相安，免贻后患。谨奏。

103 遵旨派员署理江苏藩司并请派员护理江苏巡抚篆务折十一月十一日

奏为遵旨派员署理江苏藩司，以便张兆栋交卸赴任，并请饬派护理江苏巡抚篆务，恭折仰祈圣鉴事。

窃臣承准军机大臣字寄同治九年闰十月二十九日奉上谕：“漕运总督前有旨令张兆栋补授，即着曾国藩、张之万迅速委员署理江苏藩司印务，以便张兆栋早赴新任。”等因。钦此。应即钦遵办理。查江苏臬司应宝时，公廉明慎，曾署藩司篆务，措置裕如，现当开办新漕之际，一切情形尤为熟悉，堪以署理江苏藩司，业由臣会同新任抚臣张之万檄饬任事。现在抚臣尚未履任，所有巡抚衙门日行事件，仍饬该署藩司代拆代印。其臬司篆务，前因应宝时署理藩司，经署督臣魁玉等奏委候补道贾益谦署理。嗣张兆栋回藩司任后，应宝时感冒请假尚未回臬司本任，现仍檄饬贾益谦接署臬司，以专责成。至江苏巡抚篆务，接准新任抚臣张之万咨称，钦奉恩命调补江苏巡抚，并未奉旨即赴新任，已于本月初四日具折谢恩，并请陛见，未便先行接印。现准前抚臣丁日昌派员赍送江苏巡抚关防到淮，已饬令该委员等赍送臣处，奏请拣员护理等因前来。伏思张之万奏请陛见，如奉旨毋庸来京，不日即可赴苏履任。如奉旨入都，所有江苏巡抚篆务责任极重，自应请旨派员护理，应否于江宁藩司梅启照、现署江苏藩司应宝时二人中饬派一人护理，抑或即令应宝时代拆代行，无庸派员护理之处，恭候钦定。除将巡抚关防等件敬谨存储臣署外，理合恭折由驿驰陈，伏乞皇太后、皇上圣鉴训示。谨奏。

104 附录寄谕 着张之万等会估张秋筑堤束水事宜等事十一月初八日

同治九年十一月初八日，准兵部火票递到军机大臣字寄——
大学士两江总督一等毅勇侯曾国藩、漕运总督张兆栋、河东河道总督苏廷魁、江苏巡抚张之万、山东巡抚丁宝桢：

同治九年闰十月二十九日奉上谕：

苏廷魁奏，部议会估张秋筑堤束水事宜，现准张之万来咨。张秋南北两岸均隶东省，应由河东河道总督及山东巡抚委员勘办。唯此事前经漕臣委道员章仪林会勘运道倡为此议，现在察看情形，如欲筑堤束水，须就兰工口门两岸接续筑做，方能一气联络，事关黄河改道，仍复穿运而行，未敢率议举行，请饬漕臣带同章仪林来东会勘等语。漕运总督前有旨令张兆栋补授，即着曾国藩、张之万迅速委员署理江苏藩司印务，以便张兆栋早赴新任。该漕督即带同章仪林克期启程，前赴山东会同苏廷魁、丁宝桢体察情形，核实勘估熟商办理，总须无害民田，有益河运方为妥善。将此各谕令知之。钦此。

遵旨寄信前来。

105 江北冬漕遵旨仍办河运折 [12] 十一月十一日

奏为同治九年，江北冬漕遵旨仍办河运，恭折具奏，仰祈圣鉴事。

窃臣准署督臣魁玉移交卷内，前准咨奏催本年江北新漕循案仍由河运一片。同治九年九月初四日奉旨：“依议。”钦此。当经转行江宁藩司江安粮道妥筹办理在案。兹据江宁布政使梅启照等会详，称江北冬漕上年委员采买呼应不灵，以致交兑开行率多迟滞，本年漕粮现议责令经征，州县各就本境自行购买干洁好米，于来年春初运淮交兑。其买米价值，准照市价核给，即在应解漕折项下坐支。核计本年淮、扬、通三属应征熟田起运正兑、改兑、正耗等米约七万二千三百余石，较之上届米数加增。若令全行起运，窃恐民船不能多雇，仿照上年以八成米五万七千八百余石采买本色起运，其余二成米一万四千余石，按照例价，每石合银一两四钱，随漕解部，余银留为贴补运费之用。至江宁府属本年仍办抵征，约计征收钱文可买起运米二万四千石，惟因民船难雇，运道艰阻，应请随正漕余价，一并以每石一两四钱折银解部等情，详请具奏前来。臣查治漕必先治河，南北运道节节淤阻。而黄水穿运黄卫中隔之际，施功尤难。本年江北河运迭经艰险，改由陆路始克全数抵通。河运一事，无不视为畏途。唯部臣为规复旧制逐渐进步起见，不能不仍以江北试办，所有东省浅阻各处，必须设法预筹，认真挑挖。至江南力所能为者，买米宜早，雇船宜多，开兑宜速。此三事，当督饬粮道等赶紧办理。现在江安粮道王大经尚未回省，已饬委淮扬道刘咸将雇船受兑各事，妥为料理。一面仍饬催王大经速回江宁，以专责成。除咨东河督臣、山东抚臣将运河淤阻处及早挑挖，并将应办各事有须变通者随时通筹外，谨会同漕运总督臣张兆栋、江苏巡抚臣张之万恭折具奏，伏乞皇太后、皇上圣鉴训示。谨奏。

[12] 此件与张兆栋、张之万会衔具奏。

106 请照成案截留徐州所属漕粮拨补江宁灾缺兵米片 [13] 十一月十一日

再，徐州府属向征粟米，部定价值每石一两二钱，嗣经加提二钱，共计每石一两四钱。上年冬漕因买米不敷，运费无出，经前督臣奏请，留米一万五千二百余石，拨补江宁各标营灾缺兵米，其余米石按每石一两二钱合银解部，余银二钱同赠月米价解兑河运经费在案。今同治九年徐属冬漕，约可征米二万七千一百余石，亦在起运之列，唯运费无出。来年江宁各标营仍有灾缺兵米一万二千四百余石，拟请仍照上届在于徐属漕米内如数拨给，以恤兵艰。其余粟米一万四千七百余石，按每石一两二钱合银解部，其每石多余二钱，同赠月米价，亦请循案留为贴补河运经费。据江宁布政使梅启照等详请具奏前来。臣复核无异。合无仰恳天恩俯如所请，以足兵食而资周转。谨会同漕运总督臣张兆栋、江宁巡抚臣张之万附片具陈，伏乞圣鉴训示。谨奏。

[13] 此件与张兆栋、张之万会衔具奏。

107 附录寄谕 江浙赶办彩绸十万匹江南需办棕毛照前后所派数目分起报解等事十一月二十日

同治九年十一月二十日，准兵部火票递到军机大臣字寄——
户部、工部、大学士两江总督一等毅勇侯曾国藩、江宁将军暂署两江总督魁玉、传谕江宁织造忠诚、苏州织造德寿、杭州织造茂林：

同治九年十一月十二日奉上谕：

工部奏，大婚礼需用彩绸，请饬赶办，并请饬添解棕毛各折、片。据称大婚礼应用架彩等项所需彩绸，除前次奏派八千匹外，拟添派十万匹，内大红四万匹、黄色一万五千匹、绿色一万五千匹、桃红二万匹、玉色一万匹。请饬杭州织造赶办四万匹，江宁织造赶办三万匹，苏州织造赶办三万匹等语。此项彩绸经工部及内务府核计，实用必不可少之数，着忠诚、德寿、茂林按照指拨数目迅速赶办，均限于来年四月内一律办齐，解送到部，不得丝毫短少。倘或任意延缓，致误要需，即着工部从严参处。至此次派办之后，是否敷用尚难预定，并着该织造等宽为筹备，以便临时拨用。所需银两着户部筹拨款项，迅咨江浙督抚，严饬藩司核计需用之数拨解。该织造俾得克期赶办，倘该藩司拨款迟误，并着工部严参。至需用棕毛，前已令两江总督赶解三十万斤。兹据工部奏称，核计尚属不敷，请添派十五万斤等语。着曾国藩、魁玉迅将前后所派棕毛四十五万斤办齐，分起报解，统于来年四月以前扫数解清，不准稍涉迟延。将此谕知户部、工部、曾国藩、魁玉，并传谕忠诚、德寿、茂林知之。钦此。

遵旨寄信前来。

108 附录寄谕 着各督抚及统兵大臣依限咨报兵勇数目等事十一月二十七日

为恭录咨行事。同治九年十一月二十七日准兵部火票递到军机大臣字寄——
各直省督抚、各路统兵大臣：

同治九年十一月十六日奉上谕：

兵部奏，请饬各省督抚及各路统兵大臣，依限咨报兵勇数目，并请饬各省将兵丁数目按年题报各折片。同治元年十一月间，曾经谕令各省督抚及各路统兵大臣，将存营出师各兵数按限造报，并将军营征、调兵勇名数，及随时有无增减，限三个月咨报一次。兹据兵部奏称，各省兵勇数目，有始则按限咨报，继则并未依限造送，或有咨报一二次后又不续报，且有一次未报者。其兵丁数目除湖北、四川两省依限题报外，其余仍未按限题报，迭经该部严催，总未遵照办理，实属任意玩延。着各省督抚、统兵大臣等奉到此旨后，除以前未经造报兵勇各数无庸补报外，即将现在所部兵勇数目，仍按三个月咨报一次，以备稽核。倘再视为具文，即着兵部严参。至已造报各处，仍着依限报部，毋得先后参差，以昭核实。其各省兵丁数目，并着该督抚按年造册题报，不得再有耽延。

至军兴以来，舍兵用勇，本系权宜之计。而勇丁遣撤易滋事端，流弊日甚。若不将绿营及早整饬，致国家费千百万帑项养之于平日，不能用之于临时。身任封疆者，问心何安？现在天津之案虽经了结，何可复事因循？况甘肃、滇、黔各省，军务未靖，我君臣卧薪尝胆，正宜力图自强，以期有备无患。着各直省督抚将所管各营设法整顿，限奉旨后六个月将如何汰弱募强，如何分日操练，及各省可得有精锐士卒若干处，详晰奏闻。直隶、天津、江苏、上海及刘铭传军营，均练习枪队炮队，步伐尚为整齐，号令尚为严肃，其教演之法，着各该省自行咨取章程照办，总期实事求是，变疲弱为精强，不得空言粉饰，以致有名无实。年来各督抚曾有裁兵增饷及酌调额兵训练之奏，然为政不在多言，而在实力奉行。若以一奏塞责，日久又渐形废弛，甚非朝廷倚任疆臣之意也。将此各谕令知之。钦此。

遵旨寄信前来。

109 附录寄谕 海运漕粮至津着就近由总督经理及妥议具奏等事十一月二十八日

同治九年十一月二十八日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、闽浙总督英桂、漕运总督张兆栋、仓场侍郎英翰、乔松年、江苏巡抚张之万、浙江巡抚杨昌濬：

同治九年十一月二十日奉上谕：

户部奏，变通验收海运漕粮，及海运仿照河运章程办理各折、片。南省漕粮由海运津，历年以来因津郡无地方大吏驻扎，特派大员前往验收。兹据该部奏称，通商大臣现已裁撤，直隶总督常驻津郡，请自同治十年为始，凡天津验米事宜，均由直隶总督就近经理，无庸另派大员前往验收。至仓场侍郎应否仍照向章一员赴津会同查验，并通州收米事宜，可否责成留通仓场侍郎一手经理，无庸另派大员，请饬妥议等语，着李鸿章、英翰、乔松年按照该部所奏各节，会同妥议具奏。其一切章程仍应悉照成案妥办。至海运交卸一节，该部拟请按照河运章程，改由粮道赴通径交，系为扫除积弊起见，着曾国藩、李鸿章、英桂、张兆栋、张之万、杨昌濬斟酌情形，详细妥商会同核议具奏。原折、片均着分别抄给阅看，将此各谕令知之。钦此。

遵旨寄信前来。

附户部片抄件

再，查河运章程，各省漕粮皆系运抵通坝始行交卸，虽中途偶有浅阻，亦只调取各省额设剥船以供起剥，仍由南省押运各员管押到坝，其米色斛数中途并不查验，直至抵坝始由仓场侍郎验收。今海运漕粮沙船运抵天津交卸过剥，与南省委员无干，是以天津须有大臣驻扎，并令仓场侍郎赴津会同查验，仍须设立南局、北局及坐粮厅公所。事务极为繁重，而漕粮到津米色本自干洁，及至剥运抵坝转多潮湿，其为押运之经纪承运之剥船，中途舞弊，已可概见。若将海运漕粮仿照河运章程，令江苏、浙江各委员押运到坝，再由仓场侍郎验收，其沙船抵津时，只令直隶总督札饬天津道等预备剥船，无庸验米。如沙船到津剥船短少，即惟直隶总督及天津道等是问。如漕粮到坝，米色参差，即惟江浙督抚及粮道等是问。如此办理，天津即无须验米，仓场侍郎坐粮厅监督即无须赴津，南局、北局及各项公所皆可不设，经费可省，责成亦专，所裨实非浅鲜。惟海运章程现已奉行数十年，承运承交向俱责成经纪，今为事归简易起见，拟改由粮道赴通径交，其于南省有无窒碍，臣部难以遥度，相应请旨饬下两江、闽、浙、直隶、漕运各总督，江苏、浙江各巡抚详细妥商，悉心核议，俟会同复奏后，再由臣等奏明办理。除天津验米拟改由直隶总督办理另折奏陈外，谨附片陈明。是否有当，伏乞皇太后、皇上圣鉴。谨奏。

110 附录寄谕 着各督抚等限期预拨来年京饷等事十二月初一日

同治九年十二月初一日，准兵部火票递到军机大臣字寄——
福州将军、直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，传谕粤海关监督：

同治九年十一月二十五日奉上谕：

户部奏预拨来年京饷一折。据称历届京饷均于年前预拨，同治十年京饷，拟在各省地丁、盐课、关税等款内指拨银七百万两，请饬各该省于来年分批起解等语。京饷关系紧要，现经该部就各省缓急情形斟酌动拨，自应遵照奏定数目源源报解，以济要需。着该将军、督抚、盐政、监督等，务于来年开印后分批起解，限五月前解到一半。十二月初间全数解清，不准截留改拨，借词延误。倘届限不到，即照奏定章程指名严参，原单均着抄给阅看。至本年未解京饷前，经该部节次奏咨飞催。现届年终，仍未如数解清，着各该督抚等迅速筹解，毋再迟延干咎。

另片奏，内务府同治十年分应需经费，拟拨两浙盐课银五万两，两淮盐课银五万两，广东盐课银五万两，福建茶税银十万两，闽海关常税银十万两，太平关常税银十万两，九江关常税银十五万两，共银六十万两。请饬依限完解等语。着该将军、督抚、盐政、监督等各按拨定数目，务于来年开印后陆续径解内务府，并将起程日期报部，限六月前解到一半，十二月初间扫数解清，不准稍有蒂欠。将此由五百里谕知福州将军、直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，并传谕粵海关监督知之。钦此。

遵旨寄信前来。

附户部清单

谨将拟拨同治十年分京饷银七百万两，缮具清单恭呈御览。

计开：

山西地丁银一百万两。山东地丁银三十三万两。浙江地丁银三十万两。湖北地丁银三十万两。湖南地丁银五万两。河南地丁银二十万两。安徽地丁银二十万两。江西地丁银二十万两。长芦盐课银二十五万两。两淮盐课盐厘银三十二万两。两浙盐课盐厘银二十五万两。河东加课银十万两，羡余银五万两。广东盐课银二十万两，帑息银五万两。山东盐课银十四万两，加价银七万两。福建盐课银二十万两。湖北盐厘银十万两。湖南盐厘银三万两。四川盐厘银十五万两，按粮津贴银十五万两。福建茶税银二十万两。粤海关税银十万两，新增盈余银二万两。闽海关洋税银四十二万两。九江关洋税银三十五万两。浙海关常税银三万两。浙海关洋税银二十万两。江海关洋税银三十万两。江汉关洋税银三十万两。天津关常税银五万两，洋税银十万两。赣关税银五万两。江西厘金银五万两。江苏厘金银五万两。浙江厘金银五万两。广东厘金银五万两。湖北厘金银五万两。

111 苏省冬漕拟请分别本折酌定征价收纳折十二月初二日

奏为同治九年，苏省冬漕拟请循案分别本折酌定征价收纳，以期官民两便，恭折奏祈圣鉴事。

窃照苏省征收冬漕，于同治四年分议定完本色者，每石加收余耗三斗。完折色者，每石连公费收钱四千五百文。迟至年外加价钱五百文，声明设遇银米翔贵，即当与时变通。迨五、六、七、八四年均因米价平减，随时酌量减收。计五年分完折色者，每石收制钱三千二百文，加公费钱一千文。六、七两年完折色者，每石收制钱二千四百文，加公费钱一千文。八年完折色者，每石收制钱二千九百文，加公费钱一千文。迟至年外无分本折，均一律加收钱五百文。节经奏明办理在案。兹届同治九年分各属征收冬漕之际，各该州县仓廒被毁者，虽据陆续议禀建复，因地方元气未复，筹款维艰，尚未一律修整。除太仓州属之嘉定、宝山二县，向例民折官办，又镇江府属之丹徒县，并无起运米石，情形不同，应行另办外，其余苏松等五府州属征漕各厅县，本年应请仍照历届成案，各就地方情形本折兼收，听从民便至折征米价。因本年秋收尚种中稻，米粮市价亦较上年稍贱，似应量予核减。唯恐开仓之后需米孔殷，市侩难免居奇，不得不酌中核定，以期足敷办公。兹据升任苏州布政使张兆栋、苏松督粮道英朴督饬海运局员确访市价，悉心酌议，拟请将今届冬漕完折色者，每石收制钱二千七百文，加公费钱一千文。完本色者，仍收公费钱一千文。如迟至年外者，无分本折，一律加收钱五百文，随收随漕脚费每石钱五十二文。似此秉公酌定，无论征收本折合之现在市价，均各相埒，不致借口避就。至各属节省粜变攸关，抵支沙船水脚要需，本年银价较昂，且折价既已议减粜价，亦应酌量减提，拟请每石提解库平银一两八钱，以资运费。再，随漕征收公费钱一千文，系抵支各州县办漕一切要需。如有刁顽之户不交公费，即比照抗粮之例从严惩办。今届冬漕应请循案办理，以免迟误等情，详请具奏前来。臣等查核无异，除由司出示晓谕，遵照定章无分绅民，一律均收，不得稍有浮勒轩轾外，理合会同漕运总督臣张兆栋恭折由驿具奏，伏乞皇太后、皇上圣鉴训示。

再，此案向由抚臣会奏，现因新任抚臣尚未履任，是以由臣处主稿，合并陈明。谨奏。

112 苏省九年分起解米数目折 [14] 十二月初二日

奏为同治九年分，苏省应征漕、白二粮，核计起运交仓米数，恭折由驿驰陈，仰祈圣鉴事。

窃准户部咨具奏，来年江、浙二省起运本年新漕，必须力筹足额迅速运津，仍将起运米数先期驰奏等因。奉旨：“依议。”钦此。当经转行钦遵在案。伏查苏省漕额既蒙恩旨永减，原应全数起运设法多筹，无如兵燹之后，连年欠收，元气难以骤复。兼之上年被淹较广，低洼积水今春尚未全消。入夏后，又因雨水较多，未能退涸，不及一律播种。并有招垦外来佃户，以去秋薄收，得不偿失，本年春熟又属无望，类皆潜回故里。小民工本不敷，是以田地荒芜及垦而未熟者仍复不少。其高阜田地，因八月中旬以后，天气亢晴日久，缺雨滋培，收成也不免欠薄。除由司分委妥员逐一查勘确实，酌议分别蠲减缓征，另行奏恳恩施，并镇江府属丹徒县，应征漕粮照案尽拨，旗营兵米应请免其起运，丹阳、金坛两县权办抵征，另行专折陈奏外，所有苏松等五府属之长州、元和、吴县、吴江、震泽、常熟、昭文、昆山、新阳、华亭、奉贤、娄县、金山、上海、南汇、青浦、川沙、武进、阳湖、无锡、金匮、江阴、宜兴、荆溪、溧阳、太仓、镇洋、嘉定、宝山等二十九州厅县，应征漕白二粮，经臣等督同司道及海运局员逐加厘剔，设法多筹，计可起运漕白正耗米六十八万余石。又备带天津剥食，并经耗等三款米一万八千余石，筹备二升余米一万三千余石，共起运米七十一万余石。外有支给沙船耗米五万五千八百余石，实已不遗余力。统计本年起运米数，已较上届加增，现饬各属赶紧征收，慎选干圆洁净粳米，提前运沪兑交，沙船由海运津。据升任苏州布政使张兆栋、苏松督粮道英朴会详请奏前来。臣等复核无异。除饬该司道督饬照章均平征收，赶速分批起运，另议海运章程，详请奏咨，并先咨明户部查照外，谨会同漕运总督臣张兆栋由驿驰奏，伏乞皇太后、皇上圣鉴训示。

再，此案向由抚臣会奏，现因新任抚臣尚未履任，是以由臣处主稿，合并陈明。谨奏。

[14] 此件与张兆栋会衔具奏。

113 筹修汜永堤工动用银两报销折十二月初二日

奏为筹修汜、永两汛堤工，查明动用银数核实报销，恭折仰祈圣鉴事。

窃查扬军厅属汜水、永安两汛西堤土工，并临湖一面补还碎石工程，经前任督臣马新贻饬派江苏候补道叶宝树、淮扬道刘咸于同治七年十二月内会同兴修，同治八年六月间修筑完竣，当经前督臣马新贻亲往验收，附片陈明在案。嗣于本年七月内，据叶宝树等查明，动用银数造册，详送核办等情，前督臣马新贻未及查核会奏，由前署督臣魁玉移交前来。臣等伏查汜水、永安两汛西堤土工并临湖一面补还碎石工程，共用过土方、碎石、夫工等项，折实库平银七万七千九百七十三两八钱一分五厘。查照河工成案，每银百两应申出部饭等银五两，平余银二两三钱，共应申出银六千一百四十两零三钱三分三厘。实缘领款支绌，尽数充工用，前项部饭、平余银两无从扣存，所有例应请销银八万四千一百十四两一钱四分八厘，实只用银七万七千九百七十三两八钱一分五厘，均系实用实销，并无浮冒。至南河工用钱粮，接准部咨仍照向章题销。此案汜、永西堤系未奉部文以前估办之工，应请仍照前漕臣吴棠奏定章程办理。理合开列工程银数简明清单，恭呈御览。除将报销细数清册移咨工部工科查核外，所有筹修汜、永两汛堤工，查明动用银数核实报销缘由，谨恭折会陈，伏乞皇太后、皇上圣鉴敕部核销。谨奏。

附清单

谨将扬军厅属汜水、永安两汛西堤修筑土工，并临湖一面补还碎石坦坡工程，高宽长丈，用过土方、碎石、夫工银两缮具清单，恭呈御览。

计开：

汜、永两汛西堤修筑土工，并临湖一面补还碎石坦坡，共长一千四百六十八丈。先填西首洼槽长四百二十五丈七尺，牵宽一丈至四丈，牵深一尺五寸至八尺。再帮西戗顶牵宽五尺至二丈五尺五寸，底牵宽一丈四尺五寸至五丈，牵高深二尺五寸至一丈二尺五寸。又填东首洼槽长一百八十六丈七尺，顶牵宽一丈七尺至二丈九尺五寸，底牵宽二丈七尺至四丈二尺五寸，牵深三尺至七尺。再帮东戗顶牵宽五尺五寸至三丈零五寸，底牵宽一丈零九寸至五丈六尺四寸，牵高深一尺至一丈四尺八寸，上又加高三尺五寸至七尺九寸，顶宽一丈，底宽二丈七尺五寸至四丈九尺五寸。又补还碎石坦坡顶底均宽八尺，牵高深九尺五寸至一丈八尺八寸，坦宽二丈八尺五寸至五丈六尺四寸，直厚二尺六寸六分零，共用过土方碎石银八万四千一百十四两一钱四分八厘，折实库平银七万七千九百七十三两八钱一分五厘。

114 苏松镇标游击等缺仍以李国钧等补授折 [15] 十二月初二日

奏为游击守备各缺，拟请仍照原议补授借补，恭折仰祈圣鉴事。

窃京口中营新改苏松镇标右营内洋水师游击一缺，经前督臣马新贻请以尽先游击李国钧补授。江苏抚标左营陆路守备一缺，请以尽先游击沈廷兰借补。安徽抚标左营陆路守备一缺，请以尽先都司安庆营千总韩儒轩借补。江苏青山营陆路守备一缺，请以补用参将王凤祥借补。均经部议，核与定章不符，行令另拣合例人员请补在案。查尽先名次在后及出缺在前、保举在后各员声明请补，并二次借补各缺，历经奏准有案，现在酌改水师及挑兵操练。经前督臣马新贻悉心酌核，量材录用，人地均属相宜。所有李国钧请补新改苏松镇标右营内洋水师游击，已饬赴营管带艇船，尚称得力。沈廷兰借补江苏抚标左营守备，亦先委署事有年，办理裕如。韩儒轩系借补安庆营千总，复由尽先都司二次借补。安徽抚标左营守备，与该处地方营伍情形最为熟悉。王凤祥虽系补用参将，于克复金陵案内曾经保举尽先游击，此次借补守备，于新章尚无不符。以上四缺或因尽先名次在后，或因出缺在先，或因二次借补，或因游击系尽先，参将系补用，虽与定例未合，而与历次奏准成案相符，且系人地实在相需，例得专折奏请。合无仰恳天恩，俯念员缺紧要，仍准以李国钧补授新改苏松镇标右营游击，沈廷兰借补江苏抚标左营守备，韩儒轩借补安徽抚标左营守备，王凤祥借补青山营守备，实于水陆各营均有裨益。该员等现在整练新营，未便遽易生手，如蒙俞允，应请由部先给署札，一俟经手事竣，即行给咨送部引见，恭候钦定。谨会同安徽抚臣英翰、江苏抚臣张之万、江南提臣李朝斌合词恭折具奏，伏乞皇太后、皇上圣鉴训示。谨奏。

[15] 此件与英翰等会衔具奏。

115 杨万林调补龙山营右军守备片 [16] 十二月初二日

再，借补安徽龙山营右军守备乔登科，系阜阳县人，籍隶本府，例应回避，应行拣调。臣查寿春镇标右营守备杨万林，系安庆府怀宁县人，堪以互相对调，与例相符。相应请旨，准以乔登科调补寿春镇标右营守备，杨万林调补龙山营右军守备，人地均得其宜。除饬取履历咨部外，谨会同安徽抚臣英翰合词附片陈明，伏乞圣鉴训示。谨奏。

[16] 此件与英翰会衔具奏。

116 刘德大改补九江城守营守备片 [17] 十二月初二日

再，署督臣魁玉移交卷内，准兵部咨九江水师营守备刘德大，系裁缺守备，是否径行留省，未据报部。兹准江西巡抚刘坤一咨报开用条记文内声叙，该员系九江城守营守备，核与原案不符，应令查明声复等因前来。臣查刘德大本系九江水师营守备，前于同治八年四月间，前督臣马新贻等会奏，将九江水师营裁撤，另行改设九江城守营守备，由部议准在案。查九江城内华洋杂处，新设守备一缺，非精明强干熟悉情形之员难期胜任。该员刘德大在浔数年，熟谙营务，人地甚属相宜，且系裁缺另补本应遇缺即补之员，若以该员改补陆路九江城守营守备，实于营伍地方均有裨益。合无仰恳天恩俯准，以九江水师营守备刘德大改补九江城守营守备，以期得力。除咨复兵部并查取履历移咨部科查核外，谨会同江西巡抚兼提督衔臣刘坤一合词附片陈明，伏乞圣鉴训示。谨奏。

[17] 此件与刘坤一会衔具奏。

117 本年轮应查阅营伍展缓片十二月初二日

再，查署督臣魁玉移交卷内，准兵部咨同治九年二月初五日奉上谕：“本年轮应查阅江苏、安徽、江西、山东、河南五省营伍之期，江苏着即派马新贻逐一查阅认真简校，如有训练不精，军实不齐者，即将废弛之将弁据实参奏。”等因。钦此。当经前督臣马新贻拟于秋后出省查阅行知水陆各营在案。现在臣甫经莅任清厘各事，未能即时出巡，且新改水师营制头绪繁多，亦未定案。相应请旨俯准展缓，俟明年再行查阅，以昭慎重。谨附片陈明，伏乞圣鉴训示。谨奏。

118 嘉定宝山二县本年漕折收价片 [18] 十二月初二日

再，嘉定、宝山二县向种木棉，地不产米，应完漕粮，历系民折官办，所有收漕折价，由官绅会议详定征收。前经嘉定县职员廖寿丰等，在京呈奉户部复准，年内折收钱四千五百文，年外五千文，业经遵照办理。嗣因同治六、七、八等年市价较短，议定奏明折减征收在案。兹届同治九年分征办新漕，各属秋收尚称中稔，米价较之上年有贱，经臣等饬令司道体察情形，参酌成案，秉公核议。据署苏州布政使应宝时、苏松督粮道英朴会同议拟，每石年内折收钱四千二百文，倘年内完不足数，迟至年外者一律加价钱三百文。其粜变一款，仍照通属每石提解库平银一两八钱，详情附奏前来。臣等伏查苏、松等属现在米价稍贱，各属征收折价，业经议定专案奏减。所有嘉定、宝山二县本年折征漕价亦应酌量核减，以昭平允。除饬照章无分绅民一律征收，赶紧采办冬漕起运，毋任迟误外，谨会同漕运总督臣张兆栋附片陈明，伏乞圣鉴训示。谨奏。

[18] 此件与张兆栋会衔具奏。

119 附录密谕 英国议定新约现欲中止密饬各关监督严加防范等事十二月初六日

同治九年十二月初六日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章：

同治九年十二月初一日奉上谕：

总理各国事务衙门奏，英国议定新约，现欲中止大概情形一折。英国新修条约，上年业经该衙门与英国使臣定议，乃本年十月间据威妥玛照会，以新修之约彼国商民佥称不便，接到回文未经遵照。复经该衙门驳斥，该使仍以入告本国为词故为延宕，窥其用意不过欲俟布、法诸国修约时，别图更改现法，与布构兵未息，自尚未暇议及修约，而彼族所注意要求之款，不可不先事图维。此时英国之约既未通行，诚恐各口洋商于新约中在彼有利之端，或指定条款托言试办，或巧更名目含混请行。万一堕其术中，将来办理更形棘手。着曾国藩、李鸿章密饬各关监督，严加防范，预杜影射朦混之弊，毋稍大意。原折均着抄给阅看，将此由五百里各密谕知之。钦此。

遵旨寄信前来。

附总理衙门原折抄件

臣奕訢等跪奏，为英国修约事宜已经定议，接据该国回文意欲中止，谨将大概情形恭折密陈，仰祈圣鉴事。

窃照臣衙门办理英国修约一事，于上年九月十九日因与英国使臣定议，先行画押盖印，曾将彼此辩论请词及预防日后觊觎各节，缮具折片并条款清单密陈在案。伏查此次修约，为各国通商后初举行之事，英国尤为通商各国中最称强狡之邦，端宜倍加审慎，是以臣等于未经举办之先，密奏请旨饬令各将军督抚大臣通筹全局，并将尤要各条共抒识议，期收集思广益之功。及议约时由臣等督率本衙门章京及南北洋咨送委员，与该国使臣等笔舌争持一年之久，议有款目其断不能迁就者，悉为删除；其量予允许者，仍相钤制。复经奏请饬下亲郡王大学士九卿密加筹议，不厌精详。乃该国使臣于议约后，执定俟本国回文再行酌办，继则欲将此件作为暂行章程，不算修约，俟将来法、布两国修约，再行一同办理。臣等与之往返剖论，如于上年彼此画押盖印，而于约内未款仍订明恭候两国御笔批准。殆已舌敝唇焦不遗余力，一切辨难办理情形，历经上陈圣鉴。并于上年十二月预筹善后事宜折内，声明洋药湖丝税重能否照办尚未可知亦在案。原因议定各条，不能遂其所欲。而外国政令国家柄轻，商人势重，亦其实情。臣等累阅南北洋咨送新闻纸中，各洋商纷纷聚议，并呈递公禀以新约有益于中国，无便于外国，务求国主不得批准等语。臣等早虑其必有波折。本年十月初十日接据英国使臣威妥玛照会，以新约所载，据住华英商及在本国与中国交易商民佥称窒碍，本国秉政大臣睹此情形，只得奏请，未便批准。等因。随由臣等尽情驳复，仍告以如此项新约不行，则以后办事，中外商民均不信服等语，峻词直斥。旋据威妥玛照复，谓已定之约，官民俱不信服，甚为可惜，已将来文即日译送本国入奏，是其词虽止作宕延，其意则专在更变。近来新闻纸中有言，俟布、法两国战事稍息，拟请英君主于和约一事，或全行重修，或另立全款新约等情。与上年英国使臣所称，法、布两国修约同办之意，正相符合。窥其用心，只以彼所注意要求之款，如铜线、铁路、运盐、挖矿诸大端，中国已经拒绝，已允之条复觉得不偿失，借此迟回，遂其观望，俟法、布诸国修约时，彼将去其有碍，留其有益，同声一词，协以谋我。彼族肺肝，如镜可鉴。查本年法国使臣呈递照会有修约一事，俟举办时再为知照之说，其意自因现当用兵未暇论及。法约关系最大者，系传教一节。其通商各件，大指仿照英约，少所执争。而铜线等事，亦其素所饶舌，难保不另作波澜。至布国税事，向多狡执，今恃其强或为挟胁之计，英国之所以有待者在此，中国之不能无虑者亦在此。唯有悉虑殚精，时时留意，俟该使臣所指入告本国一层，有无回音及若何变计，再为相机酌办，总期潜遏其连横之势，以预伐其未就之谋。至各口洋商于条约各款得有便宜，即执为铁案，稍不合算，将视为具文，深恐于新约中，在彼有利之端，或指定条款，托言试办，或巧更名目，含混请行。万一入其彀中，将来更无以抵制。业由臣等密致南北通商大臣曾国藩、李鸿章切饬各关监督，严加防范，以杜影射朦混之弊。所有英国议定新约现欲中止缘由，谨缮折密陈，伏乞皇太后、皇上圣鉴。谨奏。

120 附录寄谕 浙江疏通溇港及江苏太湖各口同时并举等事十二月初七日

同治九年十二月初七日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万、浙江巡抚杨昌濬：

同治九年十一月二十九日奉上谕：

前因前内阁侍读学士钟佩贤奏，浙江溇港壅塞，请速筹疏浚，当谕令杨昌濬查勘办理。兹据奏称，派员周历溇港，委系年久失修淤塞。现在查明最要及较次各工分别估办，先于厘捐项下借款动工。惟湖州溇港泥水壅灌，多系苏松下游淤滞，请饬江苏一体筹办等语。溇港关系水利，自应赶紧疏浚。着杨昌濬即督饬该处地方官，趁此冬隙之际，先将寺桥等最要之九港及诸沈二溇先行借拨款项赶办，其余各工及碧浪湖工程，亦应次第查勘分别兴办，并着曾国藩、张之万迅即遴派妥员查勘。吴江县长桥及太湖出水各口设法疏通，与浙江同时并举，以期一律疏畅，有裨民田。将此各谕令知之。钦此。

遵旨寄信前来。

121 丹阳金坛二县本年仍办抵征折 [19] 十二月初九日

奏为镇江府属丹阳、金坛二县，本年应征钱漕援案，仍办抵征以示体恤，恭折仰祈圣鉴事。

窃照镇江府属之丹阳、金坛、溧阳三县，被扰最久，蹂躏较重，征册毁失，清粮未竣，历年应征钱漕援照江宁府属各县办理抵征，酌收钱文分别买米济饷，均经臣等奏奉谕旨允准，转行钦遵在案。本年冬漕除溧阳县清粮甫于冬初办竣，因为时已迟，请将本年上下忙条银全行蠲免，专办冬漕米石，已汇入通案另办外，其丹阳、金坛两县毗连江宁，各属被扰最重，土著农民稀少，所垦熟田无几，本年夏间多雨，秋后亢晴，正在吐秀结实之际，天气忽又寒冷，以致颗粒瘪细，收成减色，农民倍费工本，所得无多，弥形艰苦。且该二县清粮尚未蒇事，科则亦未厘定，若遽令启征钱漕，民力固有未逮，更恐吏胥舞弊，转不足以恤民隐。经升任苏州藩司张兆栋饬府委员复查，明确实难启征，详情具奏前来。

臣等伏查抵征章程，本以所收钱文分别买米济饷，原与征收钱漕无异，既据查访确实，自应量与体恤，合无仰恳天恩，俯准将该二县同治九年熟田钱漕暂缓开征，仿照上年旧章权办抵征，以顺舆情。所有本年新垦田亩，照案剔除免征，其余原垦熟田，拟请将金坛县无分科则轻重忙漕并征，立定限期照案每亩征收钱二百文。丹阳县田地瘠薄，连岁欠收，科则亦较坛邑为轻，拟请照案户属漕田，每亩酌收钱一百六十文，工属洲田每亩酌收钱一百文，以示区别。所征钱文，除按照章酌提公费外，饬令全数易银解司，循照上年成案，以八成买米运解，以二成收入地丁济饷，似于国课民生两有裨益。仍由司随时督察，赶将清粮办竣厘定科则以备来岁启征，不容稍有延缓。谨合词恭折由驿具奏，伏乞皇太后、皇上圣鉴训示。

再，此案向由抚臣会奏，现因新任抚臣尚未履任，是以由臣处主稿，合并陈明。谨奏。

[19] 此件与张兆栋会衔具奏。

122 筹修马棚湾堤工银数报销折十二月初九日

奏为筹修马棚湾堤工，查明动用银数核实报销，恭折仰祈圣鉴事。

窃查扬军厅属永高汛马棚湾一带，东西两岸堤工，及西岸临湖补还碎石坦坡工程，前经臣国藩会同前漕臣张之万饬委江苏候补道叶宝树、江苏候补道潘鸿焘、淮扬道刘咸于同治七年正月内，会同兴修。闰四月间修筑完竣，当派升任两淮盐运使李元华、江苏候补道程国熙前往验收禀报在案。嗣于本年夏间，据叶宝树等查明，动用银数造册详送核办。前督臣马新贻，及前漕臣张之万往返咨商未及奏咨，由前署督臣魁玉移交前来。

臣等伏查永高汛马棚湾一带加帮东堤土工，又加帮西堤土工，并临湖一面补还碎石工程，共用过土方、碎石、夫工等项，折实库平银七万九千六百六十两零三钱三分九厘。查照河工成案每银百两，应申出部饭等银五两，平余银二两三钱，共应申出银六千七百二十三两一钱四分四厘，实缘领款交绌尽数拨充工用，前项部饭平余银两无从扣存。所有例应请销银八万五千九百三十三两四钱八分三厘，实只用银七万九千六百六十两零三钱三分九厘，均系实用实销，并无浮冒。至南河工用钱粮，接准部咨仍照向章题销。此案马棚湾堤工系未奉部文以前估办之工，应请仍照前漕臣吴棠奏定章程办理。理合开列工程银数简明清单，恭呈御览。除将报销细数清册移咨工部工科查核外，所有筹修马棚湾堤工查明动用银数核实报销缘由，恭折会陈，伏乞皇太后、皇上圣鉴，敕部核销。谨奏。

附清单

谨将扬军厅属永高汛马棚湾一带，加帮东西两堤土工，并西岸临湖一面补还碎石坦坡工程，高宽长丈用过土方、碎石、夫工银两，缮具清单恭呈御览。

计开：

一、永高汛马棚湾一带，加帮东堤土工共长一千三百十五丈五尺，先填洼槽长八十九丈，顶牵宽一丈九尺至三丈四尺五寸，底牵宽二丈六尺至五丈零五寸，牵深三尺五寸至九尺五寸。又帮东戗顶牵宽八尺至二丈一尺，底牵宽一丈七尺至五丈八尺，牵高深五尺至二丈。又帮西戗顶牵宽二尺五寸至二丈九尺，底牵宽八尺至五丈二尺二寸，牵高深四尺至一丈三尺一寸，上又加高一尺至二尺，顶牵宽三丈，底牵宽三丈四尺至三丈八尺，共用过土方银一万零三百八十九两七钱三分八厘，折实库平银九千六百三十一两二钱八分七厘。

一、永高汛马棚湾一带，加帮西堤土工并临湖一面补还碎石坦坡，共长一千六百六十四丈，先填洼槽长五丈六尺，牵宽二丈九寸，牵深一尺。又帮西戗顶牵宽五尺至三丈七尺，底牵宽二丈五寸至五丈八尺二寸，牵高深二尺五寸至一丈一尺一寸。又帮东戗顶牵宽一丈至二丈，底牵宽一丈九尺至三丈三尺五寸，牵高深六尺至一丈二尺五寸上。又加高二尺至七尺九寸，顶宽一丈，底宽二丈至四丈九尺五寸。又补还碎石坦坡顶底均宽八尺，牵高深一丈零九寸至一丈六尺九寸，坦宽三丈二尺七寸至五丈零七寸，直厚二尺六寸六分零，共用过土方碎石银七万五千五百四十三两七钱四分五厘，折实库平银七万零二十九两零五分二厘。

123 筹拨各路军饷折 [20] 十二月十六日

奏为遵旨筹拨各路军需银两分别起解，以资接济，恭折仰祈圣鉴事。

窃准军机大臣字寄同治九年十月初十日奉上谕：“刘崑奏，湖南饷源匮竭，请饬协拨一折。着于江南迅筹银二十万两，务于年内解赴湖南，以济要需。”等因。钦此。又于十月二十八日奉上谕：“左宗棠奏，请饬两江迅拨老湘全军协饷等语。除将老湘军饷月解六万两外，按月迅拨添协银一万两，并将历年欠款及帐棚、车辆、米价、恤养等银一并星速筹解。”等因。钦此。又于闰十月二十五日奉上谕：“前据袁保恒奏，各省关应协陕甘军饷，请饬飞速筹解，当交户部速议具奏。兹据奏称，拟于各省积欠军饷内，先行提拨江苏五万两，限于年内解交西征粮台。”等因。钦此。

臣查江南协济各路军饷，前督臣马新贻在任两年，权衡出入，均系尽数拨解，不遗余力。此次骤添巨款，势难立应，惟各省军需紧要，立待支放，亦系实在情形，不得不于无可设法之中竭力筹措，所有刘崑奏拨湖南协饷，已于金陵军需局提银十万两，遴派妥员于十一月初七日由轮船驰赴湖北，转解湖南省城，以期迅速。现经湖南抚臣饬派候补知州孙第培来江守堤，又于江宁藩库及军需局共筹银五万两，即交该委员领回济用。至老湘营协饷每月六万两，系臣前在总督任内奏定之款，马新贻接任后按月筹解，从无短少。其七年九月以前，恤赏等项杂款，亦已陆续解清。至七年九月以后，江南所解之银，何者作为老湘营正饷，何者作为帐棚、车辆、米价、恤养等杂款，应归甘肃粮台经理，事后应由甘肃报销，江南只能竭力按月协济，不能一一遥为分析。兹左宗棠奏明奉旨添拨，臣拟自十一月分起，每月添拨银五千两，业于十一月初八日先行附解一次，以后照此常解为甘肃专供老湘营之款。又袁保恒所请，于江苏欠饷项下速解之款，亦已饬令江海关道于该关欠解甘饷七万两项下迅拨五万两，尽年内交陕甘转运委员胡光墉领收转解。以上三项同时饬拨，为数甚巨。

伏查江南饷项，供应李鸿章留防各军、刘铭传所部援陕淮军及左宗棠甘肃诸军，均系指定专款，无可腾挪。此外额定解款均难少缓，一有添拨辄形支绌，即如大婚典礼饬办彩绸十万匹，应归江南筹拨者需银二十三万五千余两，尤为紧要之款。部臣所指盐厘一项，毫无赢余。现拟饬令宁、苏两藩司及江海关道协同运司赶紧分筹，俟筹定款目后，另行专案具奏，其余协拨军饷苟可勉力支持，臣惟有设法筹措勉为其难，不敢稍分畛域，以维大局。所有遵旨拨解各路军饷缘由，谨会同江苏抚臣张之万恭折复陈，伏乞皇太后、皇上圣鉴。谨奏。

[20] 此件与张之万会衔具奏。

124 附录寄谕 刘崑奏湖南饷源匮竭着江南及湖北等省迅筹协饷银以应急需十月十五日

同治九年十月十五日，准兵部火票递到军机大臣字寄——
大学士两江总督一等毅勇侯曾国藩、江宁将军暂署两江总督魁玉、湖广总督李瀚章、两广总督瑞麟、江苏巡抚丁日昌、湖北巡抚郭柏荫、浙江巡抚杨昌濬、安徽巡抚英翰、广东巡抚李福泰：

同治九年十月初十日奉上谕：

刘崑奏湖南饷源匮竭，请饬协拨一折。据称湖南援黔之师所费浩繁，近来饷源日窒，需饷日多，各营欠发饷银已近二百万两。现自九月起至年底止，统计出入大数，入款约可收银六十万两，出款节省算计万不可缓者，约需银九十七万余两，所短几及十分之四。又据湘潭、湘乡、衡山、攸县、醴陵等县禀报，哥匪蔓延，亟应派兵剿办。是援邻军饷正虞竭蹶，又加腹地切近剿匪之饷，情势尤为逼迫，请饬拨协饷等语。该省援黔各军正拟进图台拱，而内地哥匪又乘间窃发，饷需匮乏自系实在情形。着曾国藩、魁玉、丁日昌于江南迅筹协饷银二十万两，李瀚章、郭柏荫、杨昌濬、英翰、瑞麟、李福泰于湖北、浙江、安徽、广东四省，各迅筹协饷银十万两，务于年内如数解赴湖南，以济要需。将此由五百里各谕令知之。钦此。

遵旨寄信前来。

125 附录寄谕 老湘营军饷月协六万两外按月再添拨银一万两等事闰十月初三日

同治九年兵部火票递到军机大臣字寄——
大学士两江总督一等毅勇侯曾国藩、江苏巡抚丁日昌：

同治九年十月二十八日奉上谕：

左宗棠奏，请饬两江迅拨老湘全军协饷等语。刘松山所部老湘全军饷银，前据左宗棠奏，合计每月尚缺额一万五六千两，当今谕令两江总督、江苏巡抚仿照旧案供支。兹据奏称，江南除月解该军饷银六万两外，并未筹解，计该军额饷自七年十月截至本年五月，悬欠三十万八千有奇。新四营月饷，并车价、马价、棚价、恤银等项，又欠数万两。本年六月以后，积欠尚不在内。请饬将添协饷项拨解等情。现在刘锦棠率军合围金积堡贼巢，正当吃紧，岂可因军饷短少致误戎机，仍着曾国藩、丁日昌除将老湘军饷月解六万两外，按月迅拨添协银一万两，并将历年欠款及帐棚、车辆、米价、恤养等银，一并星速筹解，务期源源接济，毋令缺乏。将此由五百里各谕令知之。

遵旨寄信前来。

126 附录寄谕 催解陕甘军饷等事十一月初二日

同治九年十一月初二日，准兵部火票递到军机大臣字寄——
大学士两江总督一等毅勇侯曾国藩、钦差大臣陕甘总督一等恪靖伯左宗棠、江宁将军暂署两江总督魁玉、湖广总督李瀚章、两广总督瑞麟、闽浙总督兼署福建巡抚英桂、四川总督吴棠、山西巡抚何璟、河南巡抚李鹤年、广东巡抚李福泰、山东巡抚丁宝桢、湖北巡抚郭柏荫、江苏巡抚张之万、浙江巡抚杨昌濬，传谕翰林院侍讲学士袁保恒：

同治九年闰十月二十五日奉上谕：

前据袁保恒奏，各省关应协陕甘军饷截至十月止，积欠一千三十余万，请饬飞速筹解，并请于各省京饷项下暂行通挪，或于海关洋税内酌提协济，以敷一月足饷之用等语。当交户部速议具奏。兹据奏称，部库正项无存，需用甚急，京饷势难通挪，洋税专备要需亦难动拨。拟于各省积欠军饷内，先行提拨山西十万两，河南十万两，四川十万两，广东十万两，山东五万两，湖北五万两，江苏五万两，浙江五万两。即照所议。着各该督抚严饬藩司迅速如数筹拨，限于年内解交西征粮台。此系立候应用之款，倘逾限不解，即由左宗棠指名严参。陕甘军饷紧要，各省关于拨定之款竟至积欠如许之多，嗣后务须按月如数报解，不准延欠。其以前欠解月饷仍着陆续补解，以资接济。将此由五百里谕知曾国藩、左宗棠、魁玉、李瀚章、瑞麟、英桂、吴棠、何璟、李鹤年、李福泰、丁宝桢、郭柏荫、张之万、杨昌濬，并传谕袁保恒知之。钦此。

遵旨寄信前来。

127 江苏各属被灾被歉地方来春毋庸接济折十二月十六日

奏为查明江苏各属被灾被歉地方，来春毋庸请帑接济，恭折复陈，仰祈圣鉴事。

窃臣等承准军机大臣字寄同治九年十月初三日奉上谕：“本年直隶广平等处被旱，大城等处被旱被水，山东濮州被旱，业经各该省奏到，已加恩将新旧钱粮分别缓征。惟念来春青黄不接之时，民力未免拮据，着传谕该督抚等体察情形，如有应行接济之处，即查明据实复奏，务于封印以前奏到，候朕于新正降旨加恩。此外各省被灾地方，应行调济抚恤之处，着该将军督抚等，一并查奏候旨施恩。”等因。钦此。仰见圣主垂念民依因时加惠之至意，即经钦遵恭录行司查办去后。兹据江宁布政使梅启照、署苏州布政使应宝时，饬据各属查明被灾被歉地方，来春均可毋庸接济，详情具奏前来。

臣等伏查本年江宁府属七县已经垦熟田地，今岁被灾失收未完抵恤钱文，业经臣等查明汇案议请免征，其淮扬等属间有被水被旱，统计收成尚不致十分歉薄。苏松等属本年秋成失望之处，及前此被扰最重地方贫困黎民，已循案饬由地方官绅酌量捐资抚恤，不使稍有失所。并将江苏各属灾歉抛荒田地，应征新旧钱粮漕米分案奏请蠲减缓征。小民共沐皇仁至优极渥，尚可勉力支持，察看情形，来春青黄不接之时，均可毋庸请帑接济，谨缮折由驿复陈，伏乞皇太后、皇上圣鉴。

再，此折向由巡抚衙门会奏，现在抚臣尚未履任，是以由臣主稿。合并声明。谨奏。

128 吴承潞请补太仓直隶州知州折 [21] 十二月十六日

奏为拣员请补海疆要缺直隶州知州，恭折仰祈圣鉴事。

窃照太仓直隶州知州方锡庆，签升江西临江府知府，接准部咨于同治六年六月初五日行文，归六月分截缺。所遗太仓直隶州知州，系繁疲难沿海兼三要缺，例应在外拣选调补。该州地处海滨，政务殷繁，有表率属之责。且疮痍之后，办理抚绥事宜在在均关紧要，必须精明练达之员，方足以资治理。于通省现任同知直隶州知州知县内逐加遴选，非现居要缺即人地未宜，一时实无合例堪调堪升之员。

惟查有候补直隶州知州吴承潞，年三十五岁，浙江举人，咸丰十一年在南河捐输案内报捐内阁中书，同治二年在镇营饷票案内改捐直隶州知州，复在皖省报捐分发江苏，克复丹阳案内奏奉上谕：“着俟补缺后，以知府用。”钦此。四年会试中式进士，保和殿复试一等，殿试二甲，在翰林院衙门呈明原班，朝考一等。五月初八日由钦派王大臣带领引见奉旨：“着以原班用。”钦此。七月初十日由吏部带领引见奉旨：“着照例发往。”钦此。是月二十一日领照，八月二十六日到省，分苏差委。嗣因皖营筹饷，及江北粮台报销出力保奏，经吏部核准，改加道衔，并给予从二品三代封典。同治七年三月二十九日奉旨：“依议。”钦此。东捻肃清案内，保俟补知府缺后，以道员用先换顶戴。又以洋务出力汇保补缺后，以知府遇缺前先补用。又七年海运出力汇保奉旨：“赏加三品衔。”钦此。该员由进士呈明归原班补用，查照即用之例，毋庸限年试看甄别，现署太仓直隶州知州，办理裕如，以之请补斯缺，洵堪胜任，与例亦属相符。据藩、臬两司会详请奏前来。

臣查该员学赡才优，尽心民事，前经委署长洲县知县，省会繁剧之区，能举其职。现在请补太仓直隶州要缺，人地实属相宜。合无仰恳天恩，俯念员缺紧要，准以候补直隶州知州吴承潞补授太仓直隶州知州，实与海疆要缺有裨。该员系候补直隶州知州请补直隶州知州，衔缺相当，毋庸送部引见，亦毋须查造参罚。谨会同江苏巡抚臣张之万合词恭折具奏，伏乞皇太后、皇上圣鉴训示。谨奏。

[21] 此件与张之万会衔具奏。

129 恭报同治八年下半年淮南征收课厘数目折十二月十六日

奏为恭报同治八年下半年淮南征收课厘数目，仰祈圣鉴事。

窃淮南盐务，经臣于同治三年奏定新章请将所征课银，按半年奏报一次，盐厘随课并报，钦奉谕旨：“敕部议准。”前已报至同治八年六月底在案。兹查八年七月初一日起至十二月底止，共收课厘银一百三十九万一千九十一两有奇。又收盐厘钱六万二千二百六十二千有奇，核与八年上半收数尚属有盈无绌。惟南鹾近日情形，与前数年略有不同。运商之转输极滞，场盐之壅积尤多，其故皆由淮南二十场0221-02 灶逐年修复，产盐日旺，收数日增，而鄂、湘两岸售盐之区，仍为川粤私盐侵灌，淮销未能推广。本年乡试之前，又值前督臣马新贻因伤出缺，各考船乘机夹带私盐连樯上驶。其武闱时虽经兼署督臣魁玉调拨炮船扼要堵绝，收盐至二万数千引之多。而文闱时已经出江之私泛滥各岸，肆意洒卖，几于遍地皆是，拿不胜拿。皖岸及江宁食岸官盐停秤多时，受害最甚，旁及江西边界，远至湖南、湖北两省，即被邻私久占，复为考私所侵，销数疲滞万分，盐厘非常短绌。臣惟当督率运司及各局委员力图整顿，讲求缉私，设法疏销，能否稍稍补救，未敢预必。除将两淮盐运使方濬颐呈送各册循案咨送部科外，谨汇开清单恭折具奏，伏乞皇太后、皇上圣鉴敕部查核。谨奏。

附清单

谨将淮南同治八年七月起至十二月底止，收解盐课盐厘分晰开单，恭呈御览。

银数入款：

一、收各岸盐课银三十一万三千六百三十五两六钱三分八厘。一、拨收西岸盐厘解部饷银十二万两。一、收鄂岸盐厘银三十一万一千一百五十七两四钱四分一厘五毫五丝。一、收湘岸盐厘银二十四万二千四百五十一两五钱三分。一、收西岸盐厘银二十五万七千一百四十两五钱一分五厘。一、收皖岸盐厘银十一万二千四百七十六两二钱。一、收外江食岸盐厘银三万四千二百三十两一钱六分七厘。

以上下半年共收课厘银一百三十九万一千九十一两四钱九分一厘五毫五丝，又上半截存盐厘银一千六百六两六钱八分四厘。

银数出款：

一、解户部盐课银十五万两。一、解西岸盐厘由运库转解户部续拨二十万两案内饷银十二万两。一、解内务府盐课银二万两。一、解固本京饷动拨盐课银七千二百两。一、解大婚活计动拨盐课银九千两。一、解缂绣缎纱贡物动拨盐课银八千两。一、解淮关传办要件动拨盐课银一万一千七百两。一、解陕省军需动拨盐课银六万九千四百四十六两二钱六分六厘。一、解两淮积欠甘饷划拨皖省军需动拨盐课银一万两。一、易钱解运河东西堤工工料动拨盐课银六百九十五两五钱四分六厘。一、支盐属各员养廉动拨盐课银二万六十三两二钱八分二厘。一、解湖北厘局归鄂省收用军需动拨盐厘银十六万七十四两六钱一分八厘。一、解湖南厘局归湘省收用军需动拨盐厘银五万二千二百六十八两一钱四分二厘。一、解九江关税动拨盐厘银二万八两九钱六分一厘。一、解金陵军需局转解前广东陆路提督刘松山营军需等项动拨盐厘银二十五万九千四百六十二两九钱六分七厘一毫六丝五忽。一、解金陵后路粮台支发前任湖广督臣李鸿章淮军月饷动拨盐厘银二十七万七千三百六两五钱四分八厘。一、解前任湖广督臣李鸿章行营银钱所军需动拨盐厘银五万四百六十七两四钱五分六厘三毫八丝五忽。一、解拨还江西撤勇经费二十万两案内动拨盐厘银十二万三千四百二十四两五钱二分八厘。一、解京口旗、绿两营兵饷动拨盐厘银一万四千三百二十五两七钱九分二厘。

以上共解支银一百三十八万三千四百四十四两一钱六厘五毫五丝，以收抵支，计运库盐课项下应存银七千五百三十两五钱四分四厘。查同治八年上半案内不敷银三万六千三百五十五两三钱八分四厘，除将前项存银尽数归垫外，仍不敷银二万八千八百二十四两八钱四分，俟同治九年上半续收税课归还。又外江盐厘项下存银一千七百二十三两五钱二分五厘。

钱数入款：

收内河盐厘钱六万二千二百六十二千三百三十文，又上半截存钱九百五十二千八百四十文。

钱数出款：

一、解京口旗、绿两营兵饷钱一万四千八百二十三千文。一、解江宁布政司库奏明拨抵耗羡凑放文武养廉等项钱二万七千一百七十六千五百九十文。一、支修筑各坝工需等项钱一万六千三百三十五千一百六十五文。

以上共解支钱五万八千三百三十四千七百五十五文，实存运库钱四千八百八十千四百十五文。

130 安庆营都司刘杰撤任后久未回营应请即行开缺片 [22] 十二月十六日

再，安庆营中军都司刘杰，前因不谙营务，经该营副将禀请撤任，委员接署在案。兹查该都司于撤任后请假回籍，计今两载未据呈报回营，应即开缺另行遴补。准安徽抚臣英翰咨会前来。相应请旨，将安庆营中军都司刘杰即行开缺，所遗都司员缺，本省现有尽先应补人员，容臣另行拣选请补，谨会同安徽巡抚兼提督衔臣英翰附片陈明，伏乞圣鉴训示。谨奏。

[22] 此件与英翰会衔具奏。

131 江宁盐巡道庞际云丁母忧片十二月十六日

再，江宁盐巡道庞际云署理两淮运司交卸后，饬回本任，经前署督臣魁玉陈奏在案。兹查庞际云于未经回任之先，呈报十一月初八日其母宋氏在扬州寓所病故，例应丁忧。所有盐巡道篆务，前经奏署之题补道凌焕尚未交卸，仍饬令接署，以专责成。至盐巡道一缺，系应归部选之缺，江省现有应补人员应请扣留外补。除将庞际云丁忧日期循例恭疏题报外，理合附片陈明，伏乞圣鉴，敕部查照。谨奏。

132 长江水师提标各营操毕回汛片 [23] 十二月十六日

再，前经咨调长江水师提标五营、瓜洲四营暂各归并一处。又湖口镇标舢板船三十号，在于金陵附近排泊操练，经前兼署督臣魁玉附奏在案。兹查前项各营船只，经长江水师提臣黄翼升次第操阅事竣，各标汛地均关紧要，业经先后饬回各汛巡防，以专责成。理合会同长江水师提臣黄翼升附片陈明，伏乞圣鉴。谨奏。

[23] 此件与黄翼升会衔具奏。

133 拨给鄂省委解京铅水脚银两片十二月十六日

再，户部咨提四川永宁局存白铅二百万斤，前经湖广督抚臣奏明改复江运旧章，并咨苏省先期预备船只接运，嗣因山东运河浅阻，复经议由清江起旱北上。正在筹办间，迭据邳、宿、清、桃等州县禀报，兵燹后民间车户稀少，实难雇备。并准湖北抚臣咨称，此项铅斤已由该省委员雇就长船装载，现拟运至仪征，由各该省随时探明，应由何路行走加委前进等情前来。臣查向来运解京铅均由水路行走，此次运解白铅二百万斤，为数甚巨，若改由陆路运京，需车约近三千辆，各州县所称难以雇备，委系实情。自应仍由水路北行，于明年伏汛以前，将铅运至张秋一带，俟黄水涨发即行渡黄，较为简便。所有沿途水脚，除由汉口至仪征，业由鄂省发给外，其由仪征至通坝水脚，按照定例每百斤给银四钱一分九厘五毫计算，共应发给银八千三百九十两。遵照向章分省拨给，除畸零不计外，内山东应拨银九百两，直隶应拨银二千三百两，江宁藩库应拨银五千一百九十两，仍由鄂省委员管解前进。除饬俟前项铅斤到境，即将江省应发水脚照数发给，并分咨各省查照外，理合附片陈明，伏乞圣鉴，敕部查照。谨奏。

134 请以淮扬镇都司金殿华借补苇荡右营守备折 [24] 十二月二十四日

奏为武职专管工需，员缺紧要，公同拣员借补，恭折会陈，仰祈圣鉴事。

窃查苇荡右营守备夏谦病故日期，经臣等恭疏题报在案。此缺本系南河额设，嗣后裁汰工员。因该营有采变荡柴、缴解工需之责，未便议裁，遂改隶淮扬镇标，仍归淮扬道管辖。每年开采变价，责重事繁，非勤明干练之员，不能胜任。夏谦病故后，经臣等遴委淮扬镇标、尽先都司金殿华署理。兹据淮扬镇总兵官欧阳利见、淮扬道刘咸详称：金殿华到任以来，精明干练，办事勤能。详请具奏借补前来。臣等伏查现署苇荡右营守备淮扬镇标、尽先都司金殿华，年三十八岁，江苏清河县人，由河营行伍洊升清江城守营千总，历在军营出力，保升尽先都司加游击衔。精明干练，办事认真。任事以来，荡务甚有起色。以之借补苇荡右营守备，实属人地相宜。与部定大衔借补小缺章程亦属相符。合无仰恳天恩俯准，将游击衔淮扬镇标尽先都司金殿华借补苇荡右营守备，以重工需而专职守。如蒙俞允，即行咨送赴部带领引见。臣等系为缺择人起见，是否有当，相应合词恭折具陈。伏乞皇太后、皇上圣鉴训示。谨奏。

同治九年十二月二十四日军机大臣奉旨：“兵部议奏。”钦此。

[24] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

135 附陈南河苇荡左右二营专司樵采请免操演情由片 [25] 十二月二十四日

再，南河苇荡左右二营，向系专司樵采，本非操防营分。咸丰十年以后，河款奉裁，樵兵星散。经各前漕臣派员招徕，附荡贫民会其樵采，即以额外余柴作为刀本。其旧设守备、千、把等缺，统归淮扬镇总兵、淮扬道管辖。现在司库支绌，既未能筹给兵饷，亦未发给军装，实与河工改操各营大有区别。每年着青、开采、起运、变价事务甚繁，亦无余闲可以操演。且该营所辖之地，无非苇荡荒僻之区，既鲜民居，无须汛守。沿海各口，则有额设标营与新设水师，足资巡缉。若以樵采贫民虚称兵伍，转非请戎实政，拟请嗣后苇荡左右两营采柴之人，责令专司樵采，免操演。其营汛等官，仍归淮扬镇总兵、淮扬道管辖，以资统率。臣等系为营务、工需各求核实起见，是否有当，相应合词附片具陈，伏乞圣鉴训示。谨奏。

同治九年十二月二十四日军机大臣奉旨：“着照所请。兵部知道。”钦此。

[25] 据台湾“故宫博物院”《先正曾国藩文献汇编》补入。日期为奉旨之日。

同治十年

136 钦奉谕旨复陈夷务折正月十二日

奏为钦奉谕旨，恭折复陈，仰祈圣鉴事。

窃臣承准军机大臣字寄同治九年闰十月二十六日奉上谕：“英翰奏，津案暂结，隐忧方大，敬陈筹备事宜一折。津案虽已了结，而蓄艾卧薪之志不可一日或忘。迭经谕令沿江沿海各督抚力戒因循，绸缪未雨，并因直隶、江南为南北洋总汇，以曾国藩、李鸿章分任其事。该督等为国家股肱心膂之臣，想必能先事图维，讲求实际。”等因。钦此。又奉十一月二十二日密谕：“本日醇郡王奏，请饬办理夷务，诸臣除徇夷之积习，举驱夷之大局等语。着沿江沿海各将军督抚，实力实心次第筹办，以整顿武备为第一要务。而整饬吏治，固结民心，宽筹饷需，尤与军事相表里。各该督抚等职任封圻，受恩极渥，当此时事艰难，务各激发天良，讲求实际，勿事因循，勿涉蒙蔽，尤当慎密图维，勿使有所泄漏。日后势需用兵，应如何确有把握之处，着各该将军督抚详细熟筹具奏。”等因。钦此。并抄录醇郡王英翰各原折到臣。

臣闻古人谋及军国，其规画全局，必有可大可久之图。其讲求实际，但为得尺得寸之计。筹全局者，志欲坚而势欲远，虽百变而不改初谋。求实际者，虑欲细而功欲精，虽小事而不妨屡试。前史所称规画全局，若韩信登坛之言，诸葛隆中之对，荀彧之陈说曹氏，王朴之献策周主，皆以一时之论议，而能预料数十年后军事之成败，此诚非中材以下所可及。然中材以下，或据一方克一敌，亦往往有审度全局，不愆于素者，良以用兵之道，多算则胜，好谋则成。临事而周章，十常九失；先事而熟计，十常九得也。今朝廷以中外交涉，时艰孔亟，思所以惩前毖后，未雨绸缪。臣虽愚昧，亦当规画局势，备圣明之采择。

十八行省之中，滨海者六，滨江者三，合之奉天共为十省，皆洋船指顾可到，皆膏腴之地也。前任江苏抚臣丁日昌曾与臣言及防海之道，数省当合并办理。直隶、山东归并设防，而以直隶主政。江苏、浙江归并设防，而以江苏主政。广东、福建归并设防，而以广东主政。分立三大镇练兵制器，专精筹备则力厚，而气不散漫等语。臣因就其说，而推之奉天亦可归并北防，仍由直隶主政。沿江之安徽、江西、湖北三省亦可归并设防，而以湖北主政。沿海七省共练陆兵九万，少者一万，多者或二万或一万数千。沿江三省共练陆兵三万，或各统一万，或小有参差。闽省前经奏明，成造轮船十六号。将来沪厂亦须造十六号，各以数号为水师兵船，其余以为货船，平日租赁商贾听装货物，有事则装载陆兵，互相救援，南北江海十省，均不过数日可到。以陆兵为御敌之本，以轮船为调兵之具，海道虽甚遥远，血脉仍极贯通。十省之中，主持防务者四省。枪炮、子药、米粮、杂物，四省多为存储，六省亦各有存储。一遇调兵，则各件皆由轮船运之同行。平日无事，即用轮舟载送，各省习惯而渐成自然，出洋而如履庭户。洋人长于水师，断非中国所能几及。至其陆军野战，则淮勇前在苏沪亦常与洋将洋兵角逐争胜，尚非殊绝不可及者。若能多练陆兵，而以轮舟装载驰援，各省举重若轻，驭远如近，似亦制敌之方。此臣妄拟规画全局之略也。

至于讲求实际，则下手工夫贵于铢积寸累，一步不可蹈空，一语不可矜张。其大要不外三端：曰制器，曰学技，曰操兵。现在上海机器局所造轮船已成四号，以后即拟专造兵船及铁壳等船。枪炮造成者甚多，即来福枪、林明敦枪，为外国所称精绝者，亦已仿造，与之相埒。以后日进不懈，不患不臻极诣。惟绝大之铁板尚不能造，且需用之铁煤极多，一一购自外国，为费太巨。闻广东、江西、湖南所产之铁，亦不减于洋铁，而佳煤则处处有之。但须略仿洋法，借洋人之机器开中国之铁煤。另立铁厂一所，与上海之机器局相为表里。铁煤不须购自外洋，则诸事皆绰有余裕矣。外国学技以算法为第一义，而又证之以图，申之以书。中国学外国之技，则须以翻译为第一要义，得洋人一技之长，始明其迹，继探其意，既乃翻译汉文，使中国人人通晓，可见施行。今上海局中所翻诸书，颇能窥洋学之奥密。若勤求不已，将来创立新法，别出绝技，亦属意中之事。臣又拟选聪颖子弟，赴泰西各国书院及军政、船政等院，分门学习。曾于上年九月十六日具奏一次，彼来则延访，我往则就教，总求尽彼之长而后已。至于操兵之法，臣履任后，即檄前台湾道吴大廷操练轮船。据该道禀呈章程，职司有专责，作息有定时，赏罚有常例。又拟求外国所刊航海简法、兵船、炮法诸书，仪器、行阵、炮法各式翻译成帙，以次教习，未知果否有成。江南陆兵，有吴长庆所统八营，李鸿章部下之淮勇也。挑练新兵五营，前督臣马新贻自绿营选出者也。又有旧存湘勇星字两营，此外并无大支劲旅。目下甘肃军务颇有起色，此后如协饷稍松，可以腾出款项，臣当招致宿将另练一军，专为防海防江之用。此三者，皆臣所拟讲求实际之略也。

国家蓄养绿营额兵五十余万，军兴以来不甚得力，赖募勇以戡乱。论者谓勇有流弊，不如仍用标兵为正。然标兵散处各汛，不相联属，欲练大支劲旅，必须调集一处，群居团操，识者皆能言之。兵之坐饷，仅一两及两余不等，不足以赡身家，必须大加钱粮，识者亦皆能言之。今臣所拟十省，练十二万人，欲用额兵，则恐无此多兵可调。欲用练勇，则恐将来散勇为患。至养兵十二万，每年需饷近八百万。论御侮则尚嫌其少，论需费则实觉其多，加以养轮舟三十余号，则需千万以外矣。兵之难集若此，饷之难筹如彼，若非由廷臣主持大计，各省协力和衷，实有不敢轻于一试者。即使臣言微有可采，而造船操兵亦非八年十年不能有成。其他添立铁厂，选子弟赴外国学习诸技，尤需岁月迟久，乃可有济。自各国换约以来，我中华隐忍迁就，始获一日之安，得以余间剿平发、捻诸匪。今内地粗靖，尤当一意保全和局，不宜轻开衅隙。如练兵实有把握，彼族或以万分无礼相加，然后不得已而一应之耳。臣办理津案，失之过柔，至今内疚，神明耿耿莫释。然默察时势，一国则易防，众国则难御。我朝虽有并吞八荒鞭棰域外之具，尤愿常存慎之又慎之心。区区愚诚，未知有当万一否。所有选奉谕旨缘由，理合恭折密陈，伏乞皇太后、皇上圣鉴训示。谨奏。

137 附录寄谕 英翰奏请筹备津案善后事宜折王家璧奏请修备设防各折片均着曾国藩李鸿章妥筹办理等事（同治九年）十一月初五日

同治九年十一月初五日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章：

同治九年闰十月二十六日奉上谕：

英翰奏，津案暂结，隐忧方大，敬陈筹备事宜一折。津案虽已了结，而蓄艾卧薪之志不可一日或忘，迭经谕令沿海沿江各督抚，力戒因循，绸缪未雨，并因直隶、江南为南北洋总汇，以曾国藩、李鸿章分任其事。该督等为国家股肱心膂之臣，想必能先事图维，讲求实际。此次英翰所陈，天津海防宜设水陆提督，择威望素著之大将军畀以斯任，统其旧部作为提标，兼辖海防水陆各营等语。着李鸿章斟酌机宜，妥议具奏。至所称铭军西去，畿辅空虚，请将淮军调驻海口，并令沿江沿海暂缓撤防，严行戒备，以杜窥伺等语。着曾国藩、李鸿章会商妥议实力办理。该抚又以日本吁请通商，恐贻后患，殷殷以杜绝为请。此事由该国向化甚坚，业已令其特派大员，到时再与妥议条约，自无再事拒绝之理。至将来如何明定章程，以期永远相安之处，并着曾国藩、李鸿章预行妥筹详晰奏明，庶临时较有把握。

本日又据王家璧奏，修备设防所以长保和约，请宣谕各国毋庸疑虑一折。另片奏，和不可恃，不可一日忘备等语。自古保邦致治，断无畏敌国生疑，自弛武备之理。况中国增修战备，力求自强，亦岂外国所能阻止。惟在疆寄重臣，于练兵设防增修炮台、讲求机械等事，实力奉行，毋徒托诸空言，庶不至贻笑于远人耳。英翰、王家璧折片共三件，均着抄给阅看，将此各谕令知之。钦此。

遵旨寄信前来。

附英翰奏折抄件

太子少保安徽巡抚奴才英翰跪奏，为天津教案暂就了结，隐忧方大，已往之失不可复追，未事之防亟宜早备，敬陈管见，仰祈圣鉴事。

窃查天津民教起衅一案，上劳宵旰忧勤，历时六七月之久，始能将就完结。其间抵凶赔偿数事，陈诸奏牍者，固已上达天听。而在津诸臣措置失宜，招外侮而失民心，至于舆论沸腾，虽有情形不能尽登奏牍，而远近传播早已众口一词，久为圣明所洞悉。特以事之已成，不得不委曲弥缝，以全大体，此实朝廷不得已之苦衷，而臣下无穷之隐痛。伏读寄谕，严戒因循苟安之失，力求绸缪未雨之防，仰见圣明，独切隐忧，实诸臣办理无状，不能上副圣意。凡少有血气之伦，孰不清夜扪心，愧愤无地？是以曾国藩致奴才手函，自称内疚神明，外惭清议，而议亦归咎于曾国藩，谓其始终贻误，亦无辞以自解。然推其误事之由，实因入手之始，误听崇厚之一言，遂至不可收拾。揆其初心，亦不料其至于此极，奴才深为曾国藩痛惜者，正在于此。窃谓已往之失既已无可挽回，无所用其追咎。而未来之事隐忧甚大，所有早图补救，断自宸衷。且现在法人又新换使臣，其中怀叵测与否，尚未可料。果于成议无所反复，诚为大局之幸。倘复执无厌之词以为尝试，则势难一一允其所请，必须妥为辩析，以遏其谋而隳其气。则筹备之法尤宜及早图维，方可有备无患。奴才受恩至重，断不敢以局外感愤空言上尘圣听，谨择其关系时事尤为切要者，条列于左，恭候圣主采择。

一、天津宜设海防水陆提督专标，以重防务也。现闻在廷臣工有添设天津水师提督之请，此诚为今日之切要。在朝廷设官命将自有权衡，惟官制须视时势为变通。各省水师提督不兼绿营，陆路提督不兼水军，本为互相维系，若专为洋防起见，则与寻常海防形势迥异，必宜专设海防提督，令其水陆兼辖，方足以资控制。盖洋防之重，全在海口。海口之防陆师，视水师关系尤要。自来防海之法，御之于海中，不若御之于口岸，成效历历可睹。而以洋船之坚利迅驶，与之争利于水中，舍长用短，尤为非计。奴才愚以为今日之势，宜择久著威望之大将畀以斯任，统其旧部作为提标，兼辖海防水陆各营，节制所属一切。沿海战守之策，即由该提督统筹调度，所部将士仍照勇队操防训练，不令改绿营章程。其标下将弁勇丁有不能得力者，亦由该提督自行酌度更换，总期假以便宜，不以成例相拘，然后可收实效。自来勇队改兵之弊，营制一换，劲旅悉成疲弱，非仅习气易染，亦由勇聚而兵散，官弁太多，处分过密，是以各存分防救过之心，而无合操敌忾之志。溯查康熙年间平定黔楚经略，则有经略之本。标可以自选骁将，独率一队。又施琅平定台湾，用蓝理为提标游击，使之率领舟师，所向克捷。该营虽皆名为兵营，而其法实与今日之勇队无异。往事可师，足为自募标之明效。

一、畿辅以及各省沿江沿海之防，仍宜严备也。前以津案未结，调集淮军劲旅以壮形势，今提督刘铭传奉旨西征，势必率铭军旧部前往，其淮军别部是否亦同西进，奴才未见明文，弗敢臆断。若使铭军悉撤，而他军亦相偕而西，则畿辅无一劲旅，形势立见空虚，似非强干弱枝之道。奴才深知神机营虎旅环峙，各处练兵亦皆照旧驻防。然禁营只宜卫神京，不可令其远出，练兵只能壮声势，未便使之冲锋，久在圣主洞鉴之中。现在既议设立海防提标，即不能不畀以重兵，尤不能不添扎勇队。奴才愚见，如淮军郭松林、周盛传等尚缓西进，似宜将此两大支全调海口一带，以重边防，方可备预不虞。自来长策远驭，即平居无事，尚宜驻重兵于畿甸。如唐初贞观府兵所向无敌，足为千古明证。况值此外洋日伺瑕隙，全视我之虚实为彼之进退，尤未可轻易撤防，致启窥伺。至于外省可以轮船直入腹地者，独有沿江数省，长江之防又实与天津海口并重，是以奴才前与黄翼升等商定，全力扼险于下游。所有上游水师及密调之皖军，皆已布置密扎，静候调遣。黄翼升又会商督臣修理沿江炮台，业经次第动工，未敢以洋务渐松稍存懈怠。并闻山东添募勇队驻扎德州，又修整海口炮台。福建亦购买大炮百余尊，整顿海防。诚以古今御侮之道，在于自强。国家无事之时，亦应设备，布置严则窥伺绝，法令重则责任专。应恳天恩饬下沿江沿海督抚及水师提臣，水陆布置事宜已办者，照旧办理，暂缓撤防，速筹战守，严行戒备。设遇有事，何处疏虞，即将何处疆吏从重治罪，以专责成，庶可永壮声威，同资捍御。

一、外国续请通商，宜严杜窥伺之渐，以防后患也。外国犬羊之性，唯利是图，唯威是惧，专视中国之强弱，因利乘便。固日幸我之有事，以遂其凭陵跋扈。是以天津洋案一起，即有日本通商之请。日本向来为臣服朝贡之国，非如英法各国曾经明定条约者。比今乘我之隙，而忽来尝试，其心实不可问。中国所以应之者，关系极大，未可轻视。盖日本即倭国也，有明二百年以市舶受倭之患，不减于今日之英法。一经纵入腹地，是于英法之外，又添一大患，不可不深思而远虑也。且海外尚未通商之国如日本者，指不胜屈，其蓄谋未发，全视中国此举为轻重，皆应之则纷至沓来，应接不暇。一有不应，则积弱已形，兵端方始。自来两害相形则取其轻，与其将就一时而贻无穷之患，不如明示大义以绝非礼之求。奴才愚见，似宜明告彼国，以英法各国之通商，为条约所准，日本之通商，为臣服所无。条约所载，照章通行。臣服之邦，不得率请叛服，悉听其自然。中国不受其恫喝，即为彼代计，英法各国之合从易，而日本一国之动众难。以理相折，或可阻遏其气，亦不致遽有称兵之事。倘循目前之计，曲允所请，恐以后臣服诸国，皆欲援例，以求接踵而至，实于大局有碍。奴才前接外洋密探，安南国现买花旗国兵船十余只，打造炮位添兵演战，其阴谋诡计，必有蓄而思逞之一日。若不早为限制，将来所虑更恐有甚于此。奴才非敢以忧危之辞上耸听闻，惟事关全局，不敢不先为密陈。使奴才言之不验，诚为时事之大幸。然智者防患未然，伏望圣谟广运，先事图维，以弥后患，天下幸甚。

以上三条谨就奴才愚昧之见，披沥直陈。奴才极知越分之论，实出狂愚，然当庙堂旰食之时，奴才天良所迫，区区愚诚，既有所见，实未敢苟安缄默，重负生成。是否有当，伏候圣裁，无任惶悚待命之至，谨恭折密陈，伏乞皇太后、皇上圣鉴训示。谨奏。

附王家璧奏折抄件

太常寺少卿臣王家璧跪奏，为修备设防正所以长保和约，吁恳宸衷速断，明白宣谕各国使臣毋庸疑虑，恭折奏祈圣鉴事。

臣闻武有七德，所以禁暴、戢兵、保大、定功、安民、和众、丰财者也。故兵者，圣王不得已而用之，无事而备之。兵可百年而不用，不可一日而不备。子产之辞楚王子□也，（此处原文为□）则曰将恃大国之安靖，已而无乃包藏祸心以图之。楚不能屈，秦樗里疾入周迎之，以卒游腾答楚，亦称以蔡与叴由为戒，故使长戟在前，强弩在后，周君岂能无爱国哉！故秦客无患，而楚亦无辞。今各国使臣因天津之案，而以我之修备设防为虑，臣窃以为过矣。如果各国使臣深明大义，永敦和好，自行约束教士从人，恭顺端谨，不生衅隙，我虽兵力盛强，何肯首先背约哉？不此之务，而欲我不设防，如我内怀猜忌而外示和柔，则虽撤防亦终属勉强，强不能久，谅亦各国使臣之所明知也。且天津之案，岂我修备设防之故哉！臣窃论之，海外诸国可以胜我者，客主之势也。来则登岸皆吾境土，防不胜防，去则远隔重洋，渺不知其所往，故彼有利而无害也。今既登岸架屋，聚积货财，有事则有利害，已与我相等，非前比矣。我可以常胜者，亦主客之势也。彼以礼来，我有古圣柔远人之道在，彼不以礼来，则合彼之通商者、传教者、督兵者，虽连数国之众，兼顾我海澨，奸民总可指数，而我中国之民人如牛毛之不可数计，奋臂一呼，则人人皆其敌也。我如樯而进，彼器械虽精亦无所用之。即如天津之案，丰大业何尝不施放洋枪哉，何尝有我设备之一弁一兵为之左右哉！若非朝廷惠顾和好，急派重臣前往弹压，若属几无遗类矣。臣愚以为圣王之心，当如青天白日，无不可与天下相见，即无不可与中外相见，喜则天下和之，怒则暴乱者畏之。奉三无私，废亦不可。即如咸丰十年之事，彼诚无礼于我国家，诚我率土臣民所痛心疾首，日夜思报而不能自已者。然我文宗显皇帝天海包容，业已俯从和议矣。如各国坚守和约，专意通商而无异心，并自行约束教士从人，恭顺端谨，不生衅隙，则我皇上当守先帝俞允和约，照常通好，无诈无虞，朝贡聘享，有送往迎来之典，响风慕义，有嘉善矜不能之典。其中有怀才欲试，如前之华尔，今之马格里、乔尔持、德克碑、日意格等之忠顺笃敬，实心愿为我用者，我亦何至以外人视之哉！秦之由余，汉之金日磾，以外国之人效忠中国，前史美之。今犹古也。至若江海边防之设，乃我中国历代帝王之大政，岂可以和约之故而不修之哉！武备修明，则内以弹压百姓，外以警备非常。且彼此皆知有备，则彼此皆无过分之举，可以永远相安，长保和约。现值聂政肆行于节署，何堪獯鬻旁执乎朝权。官府有司，动多戒心，而又禁制，则我之修备，则其由在彼其势不可以终日，恐天下民心，蓄怨积怒，愈遏愈起，将不止天津一案矣。夫民之积愤而不敢逞者，非畏外国也，畏朝廷也；中国之胜外国者，非恃修备也，恃民心之固也。武备修则民心平，节制之师，进止皆由朝命，外国可无庸疑虑。若民闻武备之不修，由于外国之牵制，则必以为不恭我朝廷而心不能平，一旦忍不能忍，则以各处之民治各处之敌，无壮无少，皆同仇也；一拳一足，皆梃刃也。以众扑寡，以散破整，或扼其咽喉，或阻其归路，朝廷恩旨，急切难至。虽有枪炮轮船，臣窃为之危矣。天津近在肘腋，救护已不能及，天下之大，恩旨能旦夕遍及之哉？故外国之欲长保和约，莫如恭顺朝廷，并自行约束教士、从人，不生衅隙，而不在虑我之修备也。臣愚昧之见，伏愿宸衷速断，宣布中外，并饬下总理各国事务衙门，明白宣谕各国使臣，以昭皇心之大，而彰圣量之宏，俾各国使臣，咸知我修备设防，正所以长保和约，照常通商，毋庸疑虑，庶民心之愤怒可平，中外之和好永固，天下幸甚。臣为强不能久，不若明释疑虑起见，冒昧沥陈，伏乞皇太后、皇上圣鉴训示，速赐施行。谨奏。

附王家璧奏片抄件

再，臣前奏缓不及事。嗣闻提臣刘铭传审度天津海口，僧格林沁昔所经营，深以修备为是。臣于同治六年由江南航海入觐，亦曾自轮船中遥相度之，及闻该提督所议，窃幸大局有赖。旋闻其当督办陕西军务，仰见朝廷轸念西陲至意。窃计陕境虽现无土匪蠢动，甘境金积堡锁围已合，首逆左耳受伤，而将来肃清边境，进克新疆，在在皆需兵力，臣不敢擅请收回成命。所深抱杞忧者，陕甘重于新疆，畿辅重于陕甘。肢体有疾，疥癣患浅；腹心有疾，肓膏患深。肢体固所当治，腹心尤不宜缓。今聂政肆行于节署，獯鬻旁执乎朝权，甚至辇毂之下，动多戒心。伏愿跸路申警，慎益加慎，念兹释兹，无忘天津前案，办者过当，夷推不杀而我杀之，民心之怨不在夷矣。传闻盐运使衙门失火，连日不息，津民向有水火会，今无一人救火者，民情大可见矣。臣私忧过计，实深悚栗，民心已咈，而恃和议，彼见利忘义，自视其国王曾弁髦之不若，而独与我讲信义哉！传闻法国之王为布国所获，其臣民八九万人皆投戈伏首乞降，且归罪于其王而废之，议立新王，愿为附庸而不耻，彼皆崇奉天主教者。臣固知其无父子之亲，必无君臣之义也。今法国似不足虑，然包羞于彼者，安知不迁怒于他乎？即不然，而布国之蚕食得计者，安知不狡焉思逞乎？况以包羞之国，而我尤过遇之，能保窥伺者之不闻而生心乎？纵万万必不至此，而我亦不可一日忘备。伏愿图之于早，毋待冰开而始为计也。备而不用，为功多矣。臣诚忧诚惧，罔知忌讳，谨附片密奏。

138 附录密谕 中外交涉事件着各该大臣坚持定见预伐敌谋密筹用兵等事（同治九年）十一月三十日

同治九年十一月三十日，准兵部火票递到军机大臣密寄——
总理各国事务衙门，盛京江宁杭州福州广州各将军、直隶两江闽浙湖广两广江苏安徽江西浙江山东湖北湖南福建广东各督抚：

同治九年十一月二十二日奉上谕：

前因天津民教启衅，迭于六月二十五、七月十三、八月初三等日，谕令沿江沿海各督抚严密设防，嗣因津案就绪，复于九月二十八日谕令各该督抚等振刷精神，讲求战守，并于闰十月十八、十一月十六等日寄谕各省疆臣，整顿绿营，操练枪队、炮队。原因津案虽将就了结，非尝胆卧薪力求振作，无以御外侮而杜隐忧。本日醇郡王奏，请饬办理夷务诸臣，除徇夷之积习，举驱夷之大局等语。自办理中外交涉事务以来，时艰孔亟，本当惩前毖后，不可一息苟安。嗣后中外任事诸臣，遇有交涉事件，务当坚持定见，预伐敌谋，勿令一事稍涉畏怯，致长敌人气焰。至驱夷大局，目前虽未能遽见施行，亦当未雨绸缪先机布置，为自强不息之计，着总理各国事务衙门王大臣及沿江沿海各将军督抚，实力实心，次第筹办，以整顿武备为第一要务而整饬吏治，固结民心，宽筹饷需，尤与军事相表里。各该督抚等职任封圻，受恩极渥，当此时事艰难，务各激发天良，讲求实际，勿事因循，勿涉蒙蔽，尤当慎密图维，勿使有所泄漏。日后势需用兵应如何确有把握之处，着各该将军督抚详细熟筹具奏。至传教一事，易启衅端，尤当督饬地方官持平妥办，于弭患之中阴寓保民之意。庶无事则中外相安，有事则同心御侮，有厚望焉。原折均着抄给阅看，将此各密谕知之。钦此。

遵旨寄信前来。

附奕譞折抄件

臣奕譞跪奏，为寅感圣慈皇恩兼明吁恳明诏本意，恭折具奏仰祈圣鉴事。

窃臣于本月二十日，因前陈心疾之奏，未奉明诏，无所遵循，冒昧吁恳训示。自知病中草疏语多不合，正深惶悚，昨日恭读邸抄，内阁奉上谕：“醇郡王奏，沥陈下情，请振积习，以济大局一折”。等因。钦此。仰见皇太后、皇上勤修庶政，实事求是至意。臣心殷夷务，固陋之见，并荷优容矜恤，不宣示谬执之罪，实不胜钦感徬徨之至。唯臣所以吁恳明诏者，委因津郡事务办理失宜，外国益肆猖獗，诸臣只务因循，机会坐失。先帝深仇，不知何日可复，椎心泣血，徒唤奈何。是以于疾病之中，为此琐渎之请。一则曰缕陈四疾，再则曰心疾之奏。所谓积习者，徇夷心之积习。所谓大局者，驱夷人之大局。言言只顾本义实未遑及他也。臣亦知机密重务，决无谕旨宣示交阁发抄之理，意或按照向例，军机处寄谕训示。微臣纶0182-01 煌煌，岂非明诏。若果臣言非是，虽受谴责，益可感愧勉力。如蒙俞允，则徇夷积习，借此而除。驱夷大局，借此而举。上慰在天之灵，下靖寰区之患，岂不盛哉！岂不快哉！若夫博广众之虚誉，觊觎天语之褒嘉，摭拾浮论，怙宠邀名，无论臣本无此心，即或有之，不足为荣，适足增辱。恭读上谕，如吏治废弛，诸臣泄沓，及征兵筹饷重烦民力等事，实非臣管窥所能见及。唯是纶音所载，全非臣所请之事，是不容不中心惶惑，自行辩明者也。或明降谕旨之外，密饬办夷诸臣，共抒忠悃，固为四海无疆之福。或枢密诸臣，诚恐重务泄露，奏明只次第振作，实力奉行，勿庸特示微臣。则臣虽未得悉，事既改图亦所深愿。不幸二者皆非。但含混请旨，诰诫中外而置夷务于不理，臣下忱泯没，固无足重轻。从此上下之情，竟致壅蔽不通，曷胜可惧可忧之至。臣之此奏，实非好辩，诚以其中委曲情形，外人莫知。臣固尽知，知而不言，尚得谓有人心者乎？又如官方原应澄叙，若徇夷心而屈抑之，亦属澄叙无由民生。原应乂安，若畏夷喝而杀戮之，依旧乂安无计。统兵大臣原不应偷安，若不指出偷安者为谁，而加以重罪，则偷安者固自若也。凡此皆赖皇太后、皇上圣鉴洞烛，不使臣下稍有欺蔽，庶谟明弼谐之盛将见于今日。臣吁恳明诏，本意既详细陈明，是否特示，不敢必求，唯有作速治疾以赎旷职之咎，以待复仇之举。如有关系国体、曲徇夷心等事，一经见闻，仍当尽力争之，以期仰副皇太后、皇上复帱鸿施，兼尽休戚相关之道。所有微臣寅感圣慈皇恩各缘由，谨恭折奏闻，伏乞圣鉴。谨奏。

139 预筹日本修约片正月十二日

再，日本通商一案，钦奉九年闰十月二十六日寄谕：“英翰以日本吁请通商，恐贻后患，殷殷以杜绝为请。此事因该国响化甚坚，业已令其特派大员，到时再与妥议条约，自无再事拒绝之理。至将来如何明定章程，以期永远相安之处，并着曾国藩、李鸿章预行妥筹，详晰奏明，庶临时较有把握。”等因。钦此。臣窃思自道光二十一、二年间，与洋人立约议抚，皆因战守无功隐忍息事，厥后屡次换约，亦多在兵戎扰攘之际，左执干戈，右陈槃敦，一语不合，动虞决裂，故所定条约，间有未能熟思审处者。日本国二百年来，与我中国并无纤芥之嫌，今见泰西各国皆与中国立约通商，援例而来请叩关，而陈辞其理甚顺，其意无他，若我拒之太甚，无论彼或转求泰西各国介绍固请，势难终却。即使外国前后参观，疑我中国交际之道，逆而胁之则易于行成，顺而求之则难于修好，亦殊非圣朝怀柔远方之本意。同治元年，始有日本官员以商船抵沪，凭荷兰国商人报关进口，其后迭次来沪，中国随宜拒却。始而准其售货完税，仍不得在上海买带回货。继而准其在上海一口贸易居住，仍不准驶入长江别口。又继而允其前来传习学术，仍不允验收其船照印信，拒之亦已久矣。今既令其特派大员，到时再与妥议条约，岂可再加拒绝？英翰杜绝之说，盖未能合众国而统筹，计前后而酌核也。

至于明定章程，期于永远相安，则条约所载不外体制与税务两端。以元世祖之强，兴师十万，以伐日本，片帆不返。明世倭患蹂躏东南，几无完土。卒未闻有以创之。彼国习闻前代故事，本无畏慑中土之心。又与我素称邻邦，迥非朝鲜、琉球、越南臣属之国可比。其自居邻敌比肩之礼，欲仿英法诸国之例，自在意中。闻日本物产丰饶，百货价贱，与中国各省不过数日水程。立约之后，彼国市舶必将络绎前来，中国贾帆亦必联翩东渡。不似泰西诸国，洋商来而华商不往。华人往者既多，似须仿照领事之例，中国派员驻扎日本，约束内地商民，并设立会讯局，讯办华洋争讼案件。彼所呈，初约中有严禁传教、严禁鸦片二条。中国犯者，即由中国驻洋之员惩办，或解回本省审办，免致受彼讥讽，相形见绌。其税则轻重，想亦必仿泰西诸国之例。日本自诩为强大之邦，同文之国，若不以泰西诸国之例待之，彼将谓厚腾薄薛，积疑生衅。臣愚以为，悉仿泰西之例亦无不可。但条约中，不可载明比照泰西各国总例办理等语，尤不可载后有恩渥利益施于各国者一体均沾等语。逐条而备载，每国而详书，有何不可。何必为此简括含混之词，坚彼之党而紊我之章。总之，中国之处外洋礼数不妨谦逊，而条理必极分明。练兵以图自强，而初无扬威域外之志。收税略从彼俗，而亦无笼取大利之心。果其百度修明，西洋东洋一体优待，用威用德随时制宜，使外国知圣朝驭远一秉大公，则万国皆将亮其诚，何独日本永远相安哉！所有臣遵旨预筹缘由，理合附片复陈，伏乞圣鉴训示。谨奏。

140 会议海运交米折 [1] 正月十二日

奏为遵旨会议，海运米石改由粮道赴通径交，拟俟下届再行试办，恭折仰祈圣鉴事。

窃臣等承准军机大臣字寄同治九年十一月二十日奉上谕：“海运交卸一节，该部拟请按照河运章程，改由粮道赴通径交，系为扫除积弊起见，着曾国藩、李鸿章、英桂、张兆栋、张之万、杨昌濬斟酌情形，详细妥商，会同核议具奏。原折片均着分别抄给阅看。”等因。钦此。臣国藩当即札饬江苏粮道英朴，会同藩司核议详复。臣昌濬亦即札饬浙江粮道如山，会同司道核议详复。旋据浙江粮道如山等会详称，海运章程始自道光六年，由沪运津，责成南省委员由津运通，责成北省委员厘然判而为二。各有专责，奉行既久，法非不善，而弊即丛生。今欲大改章程，不外除弊节费二事。然运道之弊，全在剥船，若改由粮道委员押运，以隔省人地生疏之委员，稽察隔省积惯作弊之船户，恐呼应不灵，其弊更甚。至海运经费，系按照米数备带赴津，力求撙节，方可敷用。向来北省押米员弁，多至一百数十员，今若改由南省带员赴北，薪水既多，川资更巨，即此一项已形糜费，其余各款亦必骤增，恐于事未必有济，而所费更属不支。又津局以起剥为重，通坝以交卸为重。粮道专驻津局，则交米之事无所专责。先赴通坝，则起剥之事又恐羁延。而沙船在津等候太久，耗费更多，尤虑畏累远避，有碍于下次之招雇。种种窒碍，未敢轻议更张等语。由臣昌濬咨商臣国藩，察核所陈各节，均系切中事理，并非意存推诿，即拟据详会奏矣。适又接江苏粮道英朴禀称，迩来海运弊不在商船之运津，而在剥船之运通。剥船舞弊，固由积习之相沿，亦由水脚之过少。该船户既亏累于平时，复需用于临事，偷漏搀和，无弊不作，致令干圆洁净之米，一交剥船，米色顿坏，殊为可惜。今欲力矫前失，惟有遵照部议，由南省粮道径运交通。自津过剥以后，慎选委员，以押运舟，分设卡段，以司稽查，严定偷漏罪名，以钤制之，节省经纪等费，以优恤之，或可一洗剥船之弊。至封雇弹压等事，仍由直隶地方官妥为照料。南北通筹，恩威并用，漕务当有起色。现已草创章程十四条，虽不能十分周密，请即试办一年等语。

臣国藩以该粮道英朴在浙江办理海运三次，调任江苏又办九年，一切情形，久为熟习。既肯力为其难，勇于任事。果能除漕米搀水潮杂之弊，岂非大有裨益？复经函商臣之万、臣昌濬酌核办理。臣昌濬旋又复函，以为运通之弊，果能改弦更张，实为中外所共愿。惟改章而仍用额设之经纪，向有之剥船，则从前锢习牢不可破。若欲重立新章，另行雇船，另行派人，则事属创始，必须通盘筹画，确有把握，方可试办。接准闽浙督臣英桂来函，亦深虑骤然改章，诸多窒碍，现在米船将次放洋，为期已迫，粮道如山议请俟下届再行试办。与其仓猝改章，不如从容集议。臣之万复函，亦称直隶督臣李鸿章复奏海运事宜折内业已声明，今年新漕，只能照章在津验收。谕旨允派仓场侍郎一员赴津会办，若改为径运赴通验收，则南北办理两歧，奏咨商改，多费周章，殊觉不便。臣国藩参考众论，酌度时势，本年海运应仍在天津验收。江苏粮道英朴既有创办径运赴通之志，浙江粮道如山续行核议，亦有下届试办之请。臣等公同定议，檄饬英朴、如山于驰抵天津后，先将本年粮米查照向章办理。再将下届粮米运通改章之处，面禀李鸿章。应将经纪若何更换，剥船若何整顿，各项经费若何核实动用，一一筹度，不厌精详。俟下届漕粮海运，由臣等先期议定新章，奏明办理，以昭慎重。所有海运米石，改由粮道赴通径交，拟俟下届试办缘由，谨会同闽浙总督臣英桂、漕运总督臣张兆栋恭折复陈，伏乞皇太后、皇上圣鉴训示。谨奏。

[1] 此件与英桂、张兆栋会衔具奏。

141 陈明河运艰难情形应行设法预筹折 [2] 正月十二日

奏为陈明河运艰难情形，应行设法预筹，恭折仰祈圣鉴事。

窃九年分江北冬漕，遵照部议仍办河运。臣于十一月十二日，专折陈奏在案。伏查八年分江北漕米，于九年河运赴通，节节阻滞，水陆兼运，直至十月杪始能岁事。一切经费，虽由粮道王大经格外撙节，不至过巨，而人事之艰，时日之久，较之海运难易悬殊。该粮道交米事竣，赴部引见，现已驰回江宁。臣面询情形，证以臣出京时由运河南下所见者，其言多属相符。若不预为筹画，恐下次又蹈复辙。据称本届承办河运，在事六月之久，中间处处阻滞，历历可数。如峄县境内之大泛口，该处为山水经由之所，一遇暴涨则迅流急湍。迨水退之后，则沙淤停积。今年漕船经过该处，水深不及二尺，河底碎石纵横，最碍舟行。必须由山东认真兴挑，挖深四五尺，并将近滩石堆划除，与河底配平方利行驶。自大泛口而北，则有滕县境内之郗山口，该处为入湖要道，浅而且窄。又微山湖内之王家楼、满家口、安家口，独山湖内之利建闸，南阳湖北之新店闸、华家浅、石佛闸、南旺闸，分水龙王庙以北之刘老口、袁口闸，处处淤浅，或数十丈，或百余丈，亦须由山东逐段勘明，一律挑深，方可无阻。此未度黄以前阻滞之处，宜预为筹办者也。议者谓早日开兑，早日过湖，即使费力，尚不愆期。不知济宁以南浅处已多，济宁以北运河尤为干涸，总须守候伏汛盛涨，方足以资浮送。至黄水穿运之处，渐徒而南。自安山至戴家庙三十里，自戴家庙至八里庙二十二里，运河旧有之堤，尽被黄水冲破，缺口极多，黄水湍悍而势急，漕船载重而质脆，断难破浪而行，需用划船下碇，以立之根。然后由漕船缴关，步步上移，否则簸荡急溜之中，无复收泊之处，而十里铺、姜家庄、道人桥等处，又极淤浅，似须由山东设法，一面于淤阻处极力疏浚，一面于运堤各缺口排钉木桩，贯以巨索，俾漕船经过，有所依傍牵挽，不至为洪溜所吸，仓卒失事。此渡黄时艰滞情形，宜预为筹办者也。及至渡黄以后，若在伏汛未落以前，或易为力。若伏汛已过，等候秋汛，即属杳茫不可必之数。九年在八里庙守候两月之久，可为前鉴。自张秋至临清二百余里，河身有高有下，其疏导之法，须量河身之高下。高者开挖宜深，下者开挖稍浅，庶可高低相等，一律深通。再于黄流已长〔涨〕未落之时，即下闸板蓄水以免消耗。或就平水南闸迤东筑一挑水坝，引黄入运，皆多方设法，力图斡旋之策，此渡黄以后运道易涸，宜预为筹办者也。山东水势长〔涨〕落无定，或先长〔涨〕而后忽落，或先小而后复大。漕船经由东境一千数百里，向归峄、滕鱼台、济宁、东平、东阿各州县封雇船只，以备起剥之用。而地方官相距甚远，兼顾不遑，九年所雇剥船不免临时逃散。拟请酌改章程，责成东省管河厅员雇备剥船，小者装米三十石，大者至百石为止。一遇漕船浅阻，斟酌起剥，而由粮道按石给发饭钱，以免枵腹。至闸夫亦改由河员招集，归其约束，一并由粮道给予工食，庶不缺误，此又略改旧章，宜预为筹办者也。东平州运河之西，有一盐河，倚山为障，为东省盐船所经要道。漕船若由安山左近绕入盐河，至八里庙仍归运道，计程二百余里，较之径渡黄流，上有缺口大溜，下有乱石树桩者，其难易悬殊，是以商船率多避黄而趋此路。上年因非运漕正道，未敢试行。十年行抵安山时，如遇黄流过猛，只宜变通改道。惟自安山三里堡入盐河之路，亦须预先勘明，何处平顺，先立标竿为志，免致临时周章，此又渡黄改道宜预为筹办者也。

以上五端，皆河工应办事宜，又皆在山东境内。从前粮艘运北，沿途修闸筑坝，挑河过剥，均由南河、东河两督臣治黄、治运，注意专在漕务，事事各有考成，处处不惜重费，故能驾轻就熟，事无不举。今则黄流横决，运河失修，河员之经费大减，河运之米数极微，欲以江北一隅数万之漕，而责山东以全力治河治运，未免独为其难。然部臣所以不肯竟废河运者，亦因成法不可轻改，图事不可畏难，具有远虑。丁宝桢见义勇为，力顾大局，亦必不因米数太少之故，而忽视沿河应办之工。粮道王大经躬肩重任，既已经历险艰，兹令再试危途，不得不预为绸缪，免其迟误。现在钦奉谕旨，饬派漕臣张兆栋前往山东会勘筑堤束黄事宜，必可与东河督臣苏廷魁、山东抚臣丁宝桢面商一切。相应请旨敕下该督抚等通筹运道全局，建可久之宏谟，并将臣此折所指兴工之处，分投兴办，利目前之漕务。臣当饬催该粮道等赶紧兑米，及早开行，仰慰宸廑。所有河运艰难设法预筹缘由，谨会同漕运督臣张兆栋、江苏抚臣张之万恭折由驿驰陈，伏乞皇太后、皇上圣鉴训示。谨奏。

[2] 此件与张兆栋、张之万会衔具奏。

142 附录廷寄 河运艰难着苏廷魁等实力兴办等事正月二十七日

同治十年正月二十七日，准兵部火票递到军机大臣字寄——
大学士两江总督一等毅勇侯曾国藩、河东河道总督苏廷魁、漕运总督张兆栋、山东巡抚丁宝桢：

同治十年正月十九日奉上谕：

曾国藩奏河运艰难，应设法预筹一折。据称：江北东漕现遵部议仍办河运，惟运道艰难，预筹应办事宜五条，请饬分投兴办等语。漕船经过山东境界计一千数百里，中多阻滞，以致挽运艰难，亟应先事图维，免蹈上年覆辙。曾国藩所陈应办事宜五端，关系河工漕务，实因时制宜之策。丁宝桢勇于任事，必能力任其难。着即按照曾国藩所奏，督率沿河各州县实力修浚，次第兴工，以期一劳永逸。至张兆栋管理漕务，苏廷魁总辖全河，尤当悉心商酌通盘筹画。将曾国藩所陈开挖河道及略改旧章、渡黄改道各节，迅速会商丁宝桢实力兴办，毋得稍存推诿。原折均着抄给阅看，将此各谕令知之。钦此。

遵旨寄信前来。

143 龚云恺等仍准升补都司等缺折 [3] 正月十二日

奏为水师都司等缺，仍请照案升补，恭折仰祈圣鉴事。

窃准兵部咨，借补苏松左营游击张焜准给署札，所遗苏松右营都司员缺，行令拣选题补等因。准此。查苏松镇标右营都司一缺，臣前在总督任内，于同治七年七月间考选得都司衔苏松镇标右营守备龚云恺，技艺纯熟，人亦干练，堪以升补。递遗守备一缺，考选得尽先补用都司苏松镇标中营千总周鼎铭，久习水师，能耐劳苦，堪以递补。汇案具奏。嗣准部议，应俟张焜开缺后，再行请补。且龚云恺即无尽先，亦非借补，核与定章不符，应与递行借补之周鼎铭均毋庸议。等因在案。今张焜既已给札开缺，应行选补。惟查原补之龚云恺、周鼎铭二员，久任水师，于外海内洋情形最为熟悉，办理营务井井有条，洵堪胜任。该员龚云恺虽未保有尽先都司，而实缺守备资格较深，都司本系应升之阶，与例尚属相符。现在江苏水师更易营制，尤须人地相宜之员，方足以资整顿。合无仰恳天恩，俯念员缺紧要，仍准以龚云恺升补苏松镇标右营都司，周鼎铭借补苏松镇标右营守备，实于营伍地方均有裨益。如蒙俞允，并请敕部先给署札，俟水师营制定案经手事竣，再行给咨送部引见，恭候钦定。谨会同江南提督臣李世忠合词恭折具奏，伏乞皇太后、皇上圣鉴训示。谨奏。

[3] 此件与李世忠会衔具奏。

144 展缓年终密考片正月十二日

再，提镇司道知府等官贤否，照例应于年终出具切实考语，开单密陈一次。臣于九年闰十月二十二日接受两江督篆，扣至年终未满三月，例不加考。惟臣前在两江承乏多年，此次重至江南，从前旧识之人尚居大半，其到任补缺，在臣离江以后者，并不甚多。臣留心访察，并密函询之安徽、江西两抚臣，参以舆论，可以粗知梗概。朝廷孜孜求治，以用人为最先。臣拟仿照马新贻七年年终之例，展缓数月再行开单密陈，以仰副圣天子澄叙官方之至意。合先附片陈明，伏乞圣鉴。谨奏。

145 吴长庆仍令来营片正月十二日

再，据统领兵等营记名提督吴长庆禀报，于闰十月初一日丁母忧，恳请交卸营务回籍终制等情前来。臣查吴长庆所部各营驻扎宿迁、扬州，巡防得力，今因母故呈请终制，情词恳挚。该提督根本笃厚，家传孝友，其父学行并优，以办团守城殉难。该提督忧愤孺慕，原应准其回籍守制，以遂孝思。惟现在东南虽平，仍须力修军政共救时艰。吴长庆统军多年，纪律严明，众所共知。臣慰勉再三，晓以大义，拟援照军营丁忧之例俟穿孝百日期满后，仍檄令来营照旧管理营务，借收指臂之助。除将该军事宜派令总兵朱先民暂行代统以重防务，谨附片陈明，伏乞圣鉴。谨奏。

146 复审凶犯行刺马新贻缘由仍照原拟分别定拟折 [4] 正月二十九日

奏为会同复审凶犯行刺缘由，请仍照原拟罪名及案内人犯按例分别定拟，恭折会奏，仰祈圣鉴事。

内阁抄出同治九年十一月初二日奉上谕：“魁玉、张之万奏，审明谋杀制使匪犯，情节较重，请比照大逆问拟，并将在案人犯分别定拟罪名一折。据称凶犯张汶祥曾从发逆，复通海盗，因马新贻前在浙抚任内剿办南田海盗，戮伊盗伙甚多。又因伊妻罗氏为吴炳燮诱逃，曾于马新贻阅边至宁波时拦舆呈控，未准审理。该犯心怀忿恨，适在逃海盗龙启沄等，复指使张汶祥为同伙报仇，即为自己泄恨，张汶祥被激允许。该犯旋至新市镇私开小押，适当马新贻出示禁止之时，遂本利俱亏，追念前仇，杀机愈决。同治七、八等年屡至杭州、江宁，欲乘隙行刺，未能下手。本年七月二十六日，随众混进督署，突出行凶。再三质讯，矢口不移。其供无另有主使各情，尚属可信等语。马新贻以总督重臣，突遇此变，案情重大。其张汶祥所供挟恨各节，及龙启沄等指使情事，恐尚有不实不尽。若遽照魁玉等所拟，即正典刑不足以成信谳，前已有旨令曾国藩于抵任后会同严讯，务得实情。着再派郑敦谨驰驿前往江宁，会同曾国藩将全案人证详细研鞫，究出实在情形，从严惩办，以伸国法。随带司员，着一并驰驿。”钦此。

臣郑敦谨遵于十一月十七日请训后，赶即束装率同随带司员星驰就道，因沿途雨雪阻滞，于十二月二十九日行抵江宁，会商臣曾国藩将全案人证逐一传齐。臣郑敦谨督饬司员刑部满郎中伊勒通阿、汉郎中颜士璋，臣曾国藩札委江安粮道王大经、江苏题补道洪汝奎会同审讯，先将凶犯素识之陈养和、陈淀甲、王星三并凶犯之同居妻嫂罗王氏，亲戚王张氏及结案后续获之武定帼、姚安心等，隔别研鞫，详细推求。于凶犯张汶祥私通海盗，屡次代为销赃。并发逆扰后，该犯之妻罗氏携带资财改嫁吴姓，该犯逃回查知控县，只断还罗氏，未得追出资财。及闻巡抚阅边，欲借呈词耸准倾陷吴姓，又未蒙收审。吴姓得计复勾引罗氏逃走，嗣经该犯追回逼使自尽。该犯仍时常怨恨，后在湖州新市镇私开小押店，又折本闭歇。迨同治七年二月往杭州一次，八年九月往江宁一次。九年春间，该犯贫苦无奈，于四、五月间在军犯陈淀甲等小铺帮忙，至六月初九日该犯声称欲往江宁访友，携带洋银数元并随身衣被，即由新市镇起身前往各等情供指明晰，历历如绘，而如何到宁，如何行刺，则供不知悉。

复提讯容留该犯居住之周广彩，曾寓该犯之朱定斋、张全，并与该犯同船到宁指送投店之柯春发等，严究该犯当日在船在店踪迹，有何人来往，向何处行止。据柯春发供称，六月十一日与张汶祥在苏州搭船相遇，同船八日，见其常约同船人斗牌，闲谈时自夸其能，可以投效出力，并未吐露别情。朱定斋供称，张汶祥于六月十九日到店，令其找保，延至七月初二日并未找得保人，即将其辞出。张全供称，张汶祥于七月初二日到店，延至初九日亦因未找得保人不留。周广彩供称，张汶祥于七月初七、八日到伊饭铺用饭，每餐计钱二十余文，据称访友未遇，欲借伊铺暂住，言明每宿交钱十文。伊见其光景甚苦，一时应允。随于初九日到铺，每日吃饭住店共钱五十余文各等语。研诘再四，均供并未见有来往相熟之人。

臣等复饬承审各员，将案内人证旁引曲喻，逐细搜求，别无异说。惟据陈养和、武定帼及罗王氏供出发逆头目陈世漋，于攻打宁波时，用红旗并护军告条保护该犯房产，后将该犯约去带队，曾随陈世漋攻打诸暨县包村。陈世漋被杀，该犯帮同头目王树勋等窜扰安徽、江西、广东、福建四省，迨贼陷漳州后，该犯始同时金彪逃出，细诘属实。遂监提张汶祥，严究行刺根由，该犯语言狂悖。据称，马总督系回教中人，闻其与甘肃回匪勾通，伊起意刺杀，系属报效。当严谕以前督臣马新贻素性忠直，且受国厚恩，该犯有何凭据敢污蔑大臣。该犯又称，系马总督差弁时金彪告知，迨提同时金彪当堂质对，该犯始犹狡赖。及用严词呵斥，反复驳诘，该犯理屈词穷，无可置辩，当即加以刑讯。复据供称，因为马总督家系回教，伊料行刺必得重罪，因而捏词诬陷。又扳时金彪作证，希翼轻减罪名。察其所供情节，恐有不实不尽。随即一面熬审诘问主使情由，一面调到凶刀，令当时抢获凶刀之方秉仁看视属实，即饬传谙练仵作当堂查验，确系佩带小刀，刃锋白亮，量视血癊，计透入三寸五分，验无药毒。又饬取前督臣马新贻受伤衣服四件，均有浸成血片，方圆大小不等，按原衣刀痕比对受伤部位，查系右肋近下，当取具仵作切结，及官医当日诊视伤痕验状存案。连日熬审，该犯狂悖言词及刁狡伎俩未能得逞，渐有输服认罪情状。即据供认，听受海盗指使，并挟私怨行刺，及时金彪等先后容留详细情形，仍与原供无异。

臣等亲提复讯。缘张汶祥籍隶河南汝阳县，时金彪籍隶河南杞县，刘学籍隶安徽寿州，周广彩籍隶湖北汉阳县。道光二十九年间，张汶祥折变家产货买毡帽，至浙江宁波贩卖，适遇已故军犯罗法善，问系同乡，渐相熟识，因在宁波放印子帐生息，即娶罗法善之女罗氏为妻。生有一子二女。子名长幅即幅糠。长女名宝珍，已许唐姓为妻。次女名秀珍，许给王庆恒为妻，过门童养。至咸丰年间，张汶祥开小押店生理，随雇陈养和在店帮伙。十一年十一月发逆将至宁波，张汶祥将衣服银两并洋钱数百元装入箱只，交罗氏带同子女出城避乱。张汶祥与陈养和在店看守。有与该犯素识之陈世漋，在贼中充当后营护军，贼陷宁波时，暗差王树勋至张汶祥铺内保护，门口插贼旗一面，并贴护告条一张，得免抢掠。迨城中遍立贼馆，随将张汶祥约去，并将陈养和裹胁同行。后陈世漋带同张汶祥攻打诸暨县包村，经包村团众将陈世漋轰毙，张汶祥幸免，曾向陈养和告知，陈养和后遇便逃出。张汶祥在伪侍王李世贤队下为后营护军，窜扰安徽、江西、广东、福建等处。同治三年九月间，贼陷漳州，时金彪被掳，张汶祥询系同乡，代求免死留在一处。张汶祥因见贼势不支，暗与时金彪商议同逃，至十二月间乘便同时逃出，投提督黄少春军营剃发，欲献计破贼报效，该营以无确保未收，酌给盘费回籍。张汶祥失志，又同时金彪由厦门行至福州。

四年春间，时金彪经人荐至浙抚马新贻署中当差，张汶祥在福州当勇，后随搭李姓海船回至宁波。查知罗氏被吴炳燮奸占，并骗去银钱。至六月间控经鄞县，讯系罗氏改嫁，断令将罗氏领回，银钱无凭讯追，张汶祥心怀不甘。又因穷苦无法，向素识之王老四、陶孝扬、吴建工、武德沅等及王老四转托相识之龙启沄、李沅和、杨中和等，各帮给钱文，又开小押店营生，并代贼消赃图利。后张汶祥同龙启沄等来往熟识，随听从龙启沄、王老四、李沅和、李海、杨中和乘坐陶湘帼海船，一共七人往定海一带行劫，未经得手。龙启沄等即投入南田大股海寇伙内，张汶祥仍回宁波。

至五年正月，浙抚马新贻阅边至宁波，张汶祥起意借巡抚威力，倾陷吴姓，随写呈词拦舆喊控，欲耸动巡抚准为严追银钱。马新贻掷还呈词未准，吴炳燮闻知得意，向人谈笑，又乘间勾引罗氏逃走。经张汶祥控府批县追出罗氏给领，张汶祥忿极，逼令罗氏自尽。是年九月间，张汶祥与龙启沄、王老四在酒铺会遇，张汶祥以告状未准，遂致吴姓欺辱，现在人亡家败等情，向述龙启沄等。亦告述从前投入南田大股，不幸遇马巡抚派兵往捕，陶湘帼、李沅和、李海、杨中和等均被杀死，伊等幸得逃回。又夸张汶祥素讲朋友义气，可以为众人报仇，并可泄自己忿恨。张汶祥被激允许遇便下手，各散。

六年七月间，张汶祥闻陈养和在湖州新市生意甚顺，即将子女托罗王氏照管，找至新市欲伙开小押。经陈养和告知，现值马巡抚出示，禁止小押，招人多开当铺，如欲仍开押店，只好小做。张汶祥遂租房屋开张，迎接妻嫂罗王氏带伊子女同来新市。嗣该处土棍，以违禁私开，屡向讹诈，遂致本利俱亏，张汶祥贫极愈忿。七年二月间，至杭州访知时金彪在巡抚衙门当差，暗喜。即往见时金彪，托其谋求衙门差使，并未告知别情。时金彪以巡抚已升浙闽总督，无从代谋差使，因念旧情，留在署中款待两日。张汶祥未能下手，仍回新市。

八年八月二十六日，张汶祥访闻马新贻调任两江总督，即托言访友行至江宁，探知时金彪已随升任藩司李宗羲进京。正虑无由到总督署内，瞥见督署墙上贴有每月二十五日考课武弁榜文，以为得计。九月二十五日，张汶祥至箭道窥伺，见总督散时标下多人拥卫，又虑棉衣护体，未敢妄动。心中暗计，俟来年夏间衣衫单薄再图下手，于是又回新市。

九年四月间，张汶祥暂在陈淀甲等铺内帮忙。至六月初九日，由新市上船，初十日下午至苏州搭换船只，十一日开行，十八日抵江宁，十九日进城，先住朱定斋客寓，待至考期往箭道窥探情形。后又辗转挪至周广彩饭店，暗将小刀磨利。七月二十五日张汶祥早往等候，时因天雨改迟一日。及二十六日卯刻，前督臣马新贻在署右箭道演武厅校射，向准应课武弁随带夫役，并许众人出入观看。至巳刻马新贻校毕，从演武厅后步行，由西角门回署。张汶祥在角门外偏南立待，适有前督臣马新贻同乡武生王咸镇跪道求帮，即经武巡捕叶化龙等拦问。马新贻仍向前走，甫至西角门口，张汶祥即拔身带小刀，乘众不备，口内呼冤，用刀猛力扑戳，致伤前督臣马新贻右肋近下。前督臣被伤，声喊差弁，方秉仁上前立将凶犯张汶祥拿住，夺获凶刀。中军副将喻吉三闻信，带同差弁将该犯捆缚。马新贻救治无效，至次日身故。据方秉仁拿获张汶祥时，该犯有“养兵千日，用在一时”之语。屡经执此语严鞫，该犯坚称实因常受龙启沄诸人帮助，令伊代朋友复仇，即为自己泄恨。该犯前曾受人恩惠，既经龙启沄等指令报仇，故当时被获时说出此语，实无另有主使及知情同谋之人。该犯家内贫苦，并无存蓄，业经前次委员查明，该犯到江宁后，日用只钱数十文，亦经客店供晰。臣等再三研讯，该犯所供坚执如前，业经熬审二十余日之久，该犯屡次绝食，现已仅存一息，奄奄垂毙，倘旦夕殒命，转得幸逃显戮，自应迅速拟结。

查律载，谋杀制使者斩。律注云，决不待时。又谋反大逆者，凌迟处死，若女许嫁已定，归其夫。又例载，反逆案内子孙实系不知谋情者，无论已未成丁，均解内务府阉割，发往新疆给官兵为奴。又同治九年奏定，续纂条例内开例内载明，应发新疆等处者，俱改发极边足四千里充军，系为奴人犯到配后，加枷号六个月。又容留外省流棍者，照勾引来历不明之人例，发近边充军。又奏定续纂条例内开，住户开设烟馆，照开场聚赌例治罪，应杖一百徒三年。又不应为而为事理，重者杖八十各等语。

此案张汶祥先经私开小押代贼消赃，后复随发逆打仗窜扰数省，迨幸免后，又听从海盗行劫。嗣因伊妻罗氏为吴炳燮谋妻，业经断还，乃以未得追给银钱，敢于马新贻在浙抚任内阅边时，拦舆妄控，欲借呈词耸准倾陷吴姓。马新贻因非重情不为收审，本属照例办理。该犯辄怀恨在心，继以感受龙启沄等资助，胆敢允许为伙贼泄怨，甘犯法纪。至巡抚出示禁止小押招人开张典当，尤为便民之计，亦复因怨成仇。漏网余生复萌野性，业已两次阴谋行凶，未经得便，仍敢潜至江宁窥探总督校射已毕，常步行回署，遂混入署旁箭道乘间逞凶，将前督臣马新贻刺伤殒命。若按谋杀制使律，拟斩应决不待时。该犯曾随发逆打仗，又敢刺害兼圻大员，穷凶极恶，诚如圣谕实属情同叛逆，自应按谋反大逆律问拟。张汶祥应即照谋反大逆凌迟处死律，拟以凌迟处死。恭候命下，即将该犯绑赴市曹，明正典刑，以彰国法而快人心。

该犯之子张长幅即幅糠，上年获案时年甫十一，现年十二岁，年幼无知，实系不知谋情。应如原审所拟，照反逆案内子孙，实系不知谋情者，无论已未成丁，均解内务府阉割，发往新疆给官兵为奴例，拟即解送内务府，俟阉割后发往新疆为奴，仍照奏定条例改发极边足四千里充军，系为奴人犯到配后，加枷号六个月。惟张长幅年甫十二，尚未成丁，应请于到配后，从宽免其枷号。该犯之女宝珍、秀珍，均许嫁已定，亦不知情，应如原拟照律各归其夫。该犯所供，世代单传，别无亲属，亦无财产，应行知河南原籍查明办理。

时金彪前在巡抚署内当差，张汶祥至杭州闻知，到署相访，欲窥便行刺。时金彪并不知情，惟抚署重地容留两日，事虽未发，情不可恕。把总时金彪亦应如原审所拟，革去把总，比照容留外省流棍，照勾引来历不明之人发近边充军例，拟发近边充军。该犯虽系把总，并未食俸，应照常人一体办理，即行发配。周广彩开张歇店，不知别情，惟未能查明来历留张汶祥住店存身，致酿祸变，亦应如原审所拟，如容留外省流棍照勾引来历不明之人，发近边充军罪上减一等，拟杖一百，徒三年。朱定斋、张全与张汶祥来店，即令找保，后虽因无保辞出，究已容留数日，应与送张汶祥投店之柯春发均如原拟照不应重律，各拟杖八十，折责发落。刘学充当督署轿头，因讹赌革退，乃复开设烟馆，按开设烟馆照开场聚赌例，罪止满徒。该犯复指引王咸镇跪道求帮，适在凶徒乘机行刺之先，虽讯无同谋情事，究属玩法。刘学应请照开设烟馆于开场聚赌满徒例上加一等，拟杖一百，流二千里，到配折责安置，所有军流徒罪各犯，即由犯事地方定地发配。武生王咸镇已经前督臣马新贻两次帮给钱文，并不即时回籍，又复听刘学指引，跪道求帮，虽讯不知情，殊属不安本分，亦如原拟革去武生，免其发落。陈养和被贼裹胁后，随乘间逃出，应照不忘故土乘间来归例，免其治罪。罗王氏系张汶祥妻兄之妇，因代管子女与该犯同居，不知谋情。律无同居外亲无服妇女缘坐之文，应与王张氏均毋庸议，俟案结后，饬令回籍。续获之武定帼、姚安心讯无别情，并与讯无不合之家丁张荣，均无庸议。军犯陈淀甲、徒犯王星三，仍解交原配安置。张汶祥之凶刀衣物等件，案结后收存县库备查。海盗龙启沄等业经行文浙省密拿，仍请旨饬下浙江巡抚，一体严拿务获另结。

至初审原奏声称，督标中军副将喻吉三、武巡捕官叶化龙、唐得金，差弁方秉仁、刘云青、朱信忠、潮枝桂、冉雄彪、蒋金鳌、王长发、费善乐等，本有捍卫稽查之责，惟突遇凶匪行刺，力难保获。尽先守备方秉仁首先拿获凶犯，守备刘云青、把总朱信忠、武生潮枝桂帮同获犯，功过尚足相抵，请免置议。提督衔记名总兵前署督标中军副将喻吉三，督同随弁登时将凶犯捆缚，武巡捕官花翎尽先游击叶化龙，因拦问求帮之王咸镇，以致赶救不及。酌量情形，拟请将喻吉三革去提督衔，降二级调用。叶化龙降二级调用。武巡捕把总唐得金、差弁千总费善乐、马兵冉雄彪、王长发、蒋金鳌均请斥革，以示惩儆等语，应仍如所拟惩办。除全案供招咨送军机处备查并分咨刑部存案外，所有臣等会同复审仍照原审定拟缘由，是否有当，谨恭折由四百里驰陈，伏乞皇太后、皇上圣鉴。

再，臣郑敦谨于拜折后，即率同随带司员回京复命，合并陈明。谨奏。

[4] 此件与郑敦谨会衔具奏。

147 附录寄谕 着曾国藩等督饬承审马新贻被刺一案各员迅取张汶祥确供等事（同治九年）闰十月二十五日

同治九年闰十月二十五日，准兵部火票递到军机大臣字寄——
大学士两江总督一等毅勇侯曾国藩、江宁将军暂署两江总督魁玉、江苏巡抚张之万：

同治九年闰十月十七日奉上谕：

前据张之万奏，会审凶犯张汶祥坚不吐实，设法研讯等语。现已五旬之久，尚未据将审出实情具奏，此案关系重大，岂可日久稽延。曾国藩此时计可抵任，着即会同魁玉、张之万督饬承审各员，赶紧严切讯究，以期水落石出，固不可任其狡展。亦不得以犯无口供，将不相干涉之案牵混定谳，总期设法审出实情，方准定案。时金彪及新市镇军犯曾否解到究出确情，该督等如讯有端倪，并着先行具奏。将此各谕令知之。钦此。

遵旨寄信前来。

148 附录寄谕 答给事中刘秉厚等折及着曾国藩等速将马新贻被刺一案据实拟结事（同治九年）闰十月二十八日

同治九年闰十月二十八日，准兵部火票递到军机大臣字寄——
大学士两江总督一等毅勇侯曾国藩、江宁将军暂署两江总督魁玉、江苏巡抚张之万：

同治九年闰十月二十日奉上谕：

给事中刘秉厚等奏，前任两江总督马新贻被刺一案，近闻派审之员以数月之久尚无端绪，遂将该犯游供含混拟结。该犯初被获时，即有“养军千日，用军一朝”之供，其为必有主使毫无疑义，请饬严行审讯等语。昨因此案日久未结，谕令曾国藩等督饬承审各员赶紧讯完，着曾国藩、魁玉、张之万懔遵前旨，速将此中主使情节逐细彻底根究，毋得附会游供含混了结，致干重咎。原折着抄给阅看，将此各谕令知之。钦此。

遵旨寄信前来。

附刘秉厚等折抄件

户科掌印给事中臣刘秉厚等跪奏，为疆臣被戕案关重大，谨合词吁请饬令认真严鞫，以成信谳而伸法纪，恭折仰祈圣鉴事。

窃前任两江总督马新贻猝被行刺一案，先后经江宁将军魁玉，给事中王书瑞陈奏请旨派漕运总督张兆栋驰往审办，仰见皇上轸恤疆臣，整饬法纪之至意。笫臣等风闻派审之员多至数十，虽其中不乏明干之吏，而事无专责，互相推卸，又以案关重大，各存顾虑，未敢深追，以致数月之久端绪毫无。且闻该犯所供反复无常，诚恐延宕日久，致成疑狱。派审之员无可如何，遂借该犯游供含混拟结。伏思问案以初供为凭。江宁距京只千余里，传闻藉该犯初被获时，即有“养军千日，用军一朝”之供。诚如圣谕所云，断非该犯一人挟仇逞凶已可概见，其为必有主使毫无疑义，若果就此研鞫谁养之谁用之，庶可以水落石出而成信谳。臣等与马新贻系属同乡，其砥行立品素堪共信，且马新贻宣力有年，服官行政，久在圣明洞鉴之中，兹以督臣遭此奇变，实为国体攸关非浅鲜。倘竟以大化小借端了结，何以服人心而肃纲纪？相应请旨饬下曾国藩、张之万严行审讯，将其中主使情节逐细彻底根究，毋得凭借游供，仍即以将犯一人挟嫌等情含混完案。抑或饬下曾国藩等遴派妥员，将案内犯证解交刑部严行审办，庶奸宄得而法纪伸，固不独为马新贻雪冤已也。臣等愚昧之见，是否有当，谨合词具陈，伏乞皇太后、皇上圣鉴。谨奏。

149 复奏马新贻被刺一案犯供无主使实情片正月二十九日

再，臣等前准军机大臣字寄同治九年十二月初二日奉上谕：“前因太常寺少卿王家璧奏，马新贻被刺一案，颇有传闻，当经谕令据实具奏。兹据奏称，所得之传闻者，丁日昌之子被案，应归马新贻查办，请托不行，致有此变等语。该京卿所奏一节，仅系得自传闻，且丁惠衡经丁日昌自行奏明交马新贻审拟奏结，自无庸再行提讯。惟既据该京卿陈奏，亦不可不令曾国藩等知悉，着曾国藩、郑敦谨即将张汶祥悉心推鞫，有无另有主使之人，务得确供，以成信谳。”等语。钦此。

查丁惠衡不能约束家丁一案，先由丁日昌奏交马新贻审办。马新贻据范贵等供词定案，并未将丁惠衡传讯，且仅请将丁惠衡交部议处。嗣经丁日昌自请将丁惠衡革职，是此案在先之举发，及在后之从严褫革，均由丁日昌自行奏办，无庸向马新贻请托显而易见。至此案有无另有主使之人，臣等将张汶祥熬审二十余日之久，据该犯坚称，如果另有主使人，伊正可据实供出，希图轻减罪名，亦可免受刑责之苦，只求详情等语。随将张汶祥之子女戚属，及与该犯往来交好之武定帼等，设法诱诘旁参互证，既于丁惠衡之案毫无牵涉，亦不能另供指使之人，即臣曾国藩博采舆论，亦复毫无影响。是上年原审此案，与此次复鞫情节并无不符。该少卿所奏，得自传闻之处，应无庸议。所有臣等钦遵寄谕办理缘由，理合附片复陈，伏乞圣鉴。谨奏。

150 附录寄谕 王家璧复陈马新贻被刺一折着曾国藩等悉心推鞫务得确供等事（同治九年）十二月初十日

同治九年十二月初十日，准军机大臣字寄——
大学士两江总督一等毅勇侯曾国藩、钦差刑部尚书郑敦谨：

同治九年十二月初二日奉上谕：

前因太常寺少卿王家璧奏，马新贻被刺一案颇有传闻，当经谕令据实具奏。兹据奏称，所得之传闻者，丁日昌之子被案，应归马新贻查办，请托不行，致有此变。请饬将丁日昌之子原案再行查办等语。该京卿所奏一节，仅系得自传闻，且丁惠衡前因不能约束家丁范贵闲游妓馆，先经丁日昌自行奏明交马新贻审拟奏结，自毋庸再行提讯。惟既据该京卿陈奏，亦不可不令曾国藩等知悉，着曾国藩、郑敦谨即将张汶祥悉心推鞫，有无另有主使之人，务得确供以成信谳。不得含糊草率，希图迁就了结。原折着抄给阅看，将此各谕令知之。钦此。

遵旨寄信前来。

附王家璧折抄件

太常寺少卿臣王家璧跪奏，为遵旨详细复奏，恭折缕陈，仰祈圣鉴事。

窃臣于同治九年十一月初六日，承准兵部火票递到军机大臣遵旨传谕同治九年闰十月二十六日奉上谕：“前因两江总督马新贻被刺身故。”等因。钦此。钦遵传递到臣，恭设香案开读，微臣跪聆圣训周详，仰见清问所及钦恤哀矜，总期无枉无纵至意。窃臣在陕西所得之传闻者，江苏巡抚丁日昌之子被案，应归马新贻查办，请托不行，致有此变。其子未知曾否到案，仍时往来该抚任所，臣所闻之言止此。闻此言者非臣一人，臣所闻者亦非一人之言，其言时皆相顾叹息，及向根询，则皆畏累不敢尽言。臣思陕西僻在西隅已有所闻，江南必有确实公论，属吏或难兼采，京师相距较近，亦必有所传闻。臣以远难加察，是以不敢据此入奏。但请敕令会审大臣督同明审正直不畏强御贤员，悉心研讯，兼采舆论，以资左证而成信谳，总期毋枉毋纵。臣窃以常理论，该抚身为大臣，其子原案必不如此案重大，何至纵子妄为至此。所不能无疑者，前云南巡抚徐之铭使何有保戕害陕抚郑尔恒一事，路人共知，至今无人举发，显戮未伸，不足以警效尤。徐之铭罪不止此。此其尤著者，丁日昌本系矫饰倾险小人，江南大小官员甚多，此事不疑他人，而独指该抚之子，难保尽出无因。或其子妄为而该抚不知，抑或与知而乘其驶赴天津，可以使人不疑，均难悬揣。且同为马新贻同官英翰，义愤溢于言表，丁日昌直若不闻此事，亦殊令人不解。臣愚拟请谕旨，将丁日昌之子原犯案件统交会审大臣，破除情面秉公查办。并查饬令先毋遽及此案，其子亦不必刑讯。但两案或同堂审讯，或隔别审讯，令其疑虑莫测，察其相见神色，并密弋看顾打听之人，悉心推鞫，不过数次，似可得其端倪，钩致吐实。如果审实与该抚之子无涉，除此案另鞫外，仍但科其原犯之罪，亦不致另有冤抑。臣与丁日昌素无嫌隙，前在曾国藩营务处，亦无交涉事件，并从无书信往来，必不致有诬讦之端。臣为仰体皇上钦恤疆臣，明刑弼教至意起见，窃拟悉心推鞫，亦须兼采舆论，务得确情，期无枉纵，庶足以彰国法而遏乱源。因有前奏钦奉圣明垂问，不敢畏避嫌怨，含糊遮饰，上欺君父。谨就传闻并管见所及，据实详细复陈，伏乞皇太后、皇上圣鉴训示。谨奏。

151 张汶祥正法后摘心致祭马新贻灵柩片正月二十九日

再，此案前经江宁将军臣魁玉等定拟具奏，朝廷轸念疆臣，特饬臣等复加推鞫。经臣等督饬司委各员，将张汶祥熬审二十余日，该犯坚供如前，证之案内各犯，亦不能供有别情。是该犯供词尚属可信。兹仍照原拟，将该犯照叛逆人犯定拟，自是毫无冤抑。惟该犯以从逆漏网之匪徒，胆敢挟嫌刺杀兼圻大员，其凶悖险狠，尤为罪大恶极，恭俟命下，将张汶祥明正典刑后，并请于马新贻灵柩前，摘心致祭，以儆凶顽而慰忠魂。是否有当，臣等未敢擅便。谨附片具奏，请旨遵行。谨奏。

152 附录廷寄 马新贻着照阵亡例赐恤并准在江宁省城建立专祠及将张汶祥摘心致祭事二月十四日

同治十年二月十四日，准兵部火票递到同治十年二月初六日内阁奉上谕：

前据魁玉、张之万奏，审明马新贻被刺一案，将凶犯张汶祥比照大逆问拟，案内人犯分别定拟罪名，并请将马新贻照阵亡例议恤建祠。当以案情重大，该犯所供各节，恐尚有不实不尽，特派郑敦谨前往会同曾国藩再行研究实在情形，从严惩办。并据给事中刘秉厚等，太常寺少卿王家璧先后奏请严究主使情节，复经谕令郑敦谨、曾国藩等悉心推鞫，务得确情以成信谳。兹据郑敦谨、曾国藩奏，复审凶犯行刺缘由，并无另有主使之人，请将该犯仍照原拟罪名，比照谋反叛逆凌迟处死，并摘心致祭各等语。此案凶犯张汶祥以漏网发逆，复通浙江南田海盗，因马新贻在浙江巡抚任内戮伊伙党甚多。又因伊妻罗氏为吴炳燮诱逃，呈控未准审理，其在新市镇私开小押，适当马新贻出示禁止之时，心怀忿恨，竟敢乘间刺害总督大员，实属罪大恶极。既据郑敦谨等审讯确实，验明凶器亦无药毒，并无另有主使之人，着即将张汶祥凌迟处死，并于马新贻柩前摘心致祭，以彰国法而慰忠魂。其子张长幅，着照所拟按例惩办。该故督公忠体国，历次剿办海盗，歼除积年匪首，地方赖以安靖，讵以盗匪遗孽挟仇逞凶，仓猝殒命，实堪悼惜。前已有旨将马新贻照总督例赐恤，入祀贤良祠。着再加恩照阵亡例赐恤，并于江宁省城建立专祠，用示笃念荩臣，有加无已至意。记名总兵前署督标中军副将喻吉三、武巡捕尽先游击叶化龙、把总唐得金、千总费善乐、马兵冉雄彪等，失于防护，咎有应得。喻吉三着革去提督衔降二级调用，叶化龙着降二级调用，唐得金等均着斥革，以示惩儆，余着照所拟办理。钦此。

153 谢赏福寿字恩折二月初二日

奏为恭谢天恩，仰祈圣鉴事。

同治十年正月十五日，差弁回江赍到御赏福字寿字各一方，臣当即恭设香案，望阙叩头谢恩祗领。伏念臣重莅金陵，又更玉琯，自惭薄植，久窃崇阶，曾无补于涓埃，乃仰邀乎赏赉。福缘善庆，宸训寓于挥毫；寿必恭先，圣敬同于铭带。正值鸿钧普转，欣逢凤诏衔来。百禄陈诗，惟圣人诞膺多祜；九畴锡庆，俾臣庶咸享大年。渥被恩施，莫名感悚。臣惟有习勤补过，矢慎图功，陪百辟而皋赓，先兆民而华祝。洊雷为震，愿羲经致福之原；如日方升，敬上圣寿无疆之颂。所有微臣感激下忱，谨缮折恭谢天恩，伏乞皇太后、皇上圣鉴。谨奏。

154 湘淮各军剿捻军需第二案报销折 [5] 二月初二日

奏为湘淮各军剿捻军需，自同治六年正月起至七年十二月底止，收支款目造册报销，恭折仰祈圣鉴事。

窃照同治四年闰五月以后剿捻军需，前经奏明由臣等会同造报，业将四年闰五月初一日起至五年十二月底止，列为第一案报销。于同治九年二月二十一日缮折会奏，奉旨：“着照所请，该部知道，单并发。”钦此。钦遵在案。兹查六年正月，臣曾国藩遵旨仍回江督本任，臣鸿章接受钦差大臣关防，专办剿匪事宜，当将徐防马步兵勇从新整顿，并将徐州善后局军需款目自六年三月初一日为始，归并徐州粮台支放，汇入剿捻案内核销。旋由徐州进驻周口，节节移驻东境，续援畿辅，督师东昌、大名、德州等处，各路分设行营粮台局所储备粮饷，其军装器械枪炮等项，皆由清江转运。因调派原部湘淮各军兵力尚单，并添立马队步队各营，以资防剿。六年冬间，任赖两股先后殄灭。七年夏间，张总愚西捻全股一律肃清，即将湘淮水陆马步各军凯旋回南，陆续遣撤，酌留淮军分布直、东、鄂、苏四省，以备缓急征调。均经奏奉谕旨允准。所有收支正杂各款，并筹借撤勇经费补发欠饷，及八年续裁鼎军各营饷项，统归此次并案造报。应自同治六年正月起至七年十二月底止，为剿捻军需第二案。饬据江宁藩司梅启照、升任苏州藩司张兆栋督同局员江西候补知府王延长、道员用安徽候补知府石楷等详称，综计收款旧管项下，上届剿捻军需第一案报销五年十二月底止，实存银四万三千三百五十两七钱有奇，钱二万三千七百八千八百文。新收项下山东、河南、湖北、浙江、江西、安徽、江苏等省藩司关道各库协拨军饷，并厘捐茶盐税课捐输等项，及本案淮勇支领本色米石核抵月饷列收银款，同扣存平余徐州善后局升任江苏按察使徐海兵备道李鸿裔移交各款，共计银一千七百六十九万七千六百三十三两三钱有奇，钱二十七万七千八百七十千五百三十一文，饷票银三万五千七百五十五两，官票银一万六千二百八两，宝钞钱七十五万四千一百三十七千二百五十七文。又奏拨天津仓等项，本色米七万三百三十三石内，登除各款共银二十七万八千二百七十三两二钱有奇，钱一十万五千二十三千九百二十四文，饷票银三万一千六百二十三两，官票银一万六千二百八两，宝钞钱七十五万四千一百三十七千二百五十七文。本色米五万七千五百六十三石，又除附销前办徐州善后局升任江苏按察使徐海兵备道李鸿裔欠发六年二月底并归徐台经理止，制造军火器械等项找补银三千四百六十四两五钱有奇。又补放各勇口粮钱六千六百一十六千三百八十九文。又附列专册请销补放湘淮水陆各营五年十二月底以前欠饷银四十万四千八百九十两七钱有奇。又本案附请专案奏销洋枪、炮队、教练、勇粮等四款，共支银一百一十九万八千七百七十五两二钱有奇。实计收用银一千五百八十五万五千五百八十两三钱有奇，钱一十八万九千九百三十九千一十八文，饷票银四千一百三十二两，本色米一万二千七百七十石。开除正杂各款，遵照同治八年九月二十九日户部议奏酌定军需报销章程，各归各部核销，计应归户部核销银一千四百七十九万九千五百三十三两八钱有奇，钱六万八千二百三十二千八百一十六文，饷票银四千一百三十二两，本色米一万二千七百七十石。应归兵部核销银三十五万六百九十七两八钱有奇，钱一十万四千四十三千六百三十九文。应归工部核销银五十六万六千八百七十一两九钱有奇，钱一百五十三千八百文。统共请销银一千五百七十一万七千一百三两六钱有奇，钱一十七万二千四百三十千二百五十五文，饷票银四千一百三十二两，本色米一万二千七百七十石。实存银一十三万八千四百七十六两七钱有奇，钱一万七千五百八千七百六十三文。归于剿捻军需尾案旧管接报等情，具详请奏前来。

臣等伏查此次造报湘淮勇营仍循前案，未开花名清册，系照楚军刊章一律发饷。吉林等起马队官兵及续立马队勇营，均经臣等酌定薪粮支给。随营文武员弁薪夫，采办制造转运杂支等项，均系实用实销，并无浮冒。所有正杂各款，概发湘平折实库平造报，仍扣杂款一分平余。除饬将剿捻尾案赶紧接续清厘造报外，合将剿捻军需第二案收支款目造册报销缘由，谨合词专折具奏，并缮清单恭呈御览，伏乞皇太后、皇上圣鉴，敕部核覆施行。谨奏。

附清单

谨将同治六年正月起，截至七年十二月底止，剿捻军需第二案收支正杂各款缮具清单，恭呈御览。

计开：

旧管

一、上届剿捻军需第一案报销同治五年十二月底止，实存银四万三千三百五十两七钱三分二厘七毫三丝二忽八微二纤九沙，又钱二万三千七百八千八百文。

新收

一、收徐州善后局升任江苏按察使徐海道李鸿裔移交银二万一千二百九十七两，又饷票银三万五千七百五十五两，又官票银一万六千二百八两，又宝钞钱七十五万四千一百三十七千二百五十七文。一、收山东省协饷共拨解银九十一万八千两。一、收河南省协饷共拨解银四千三百二十两。一、收湖北省协饷共拨解沙平银三十二万两，合湘平银三十一万九千七百七十六两。一、收浙江省协饷共拨解银一十万两。一、收浙江省拨解撤勇经费银二十万两。一、收江西省拨解撤勇经费银二十万两。一、收湖北省拨解撤勇经费沙平银一十万两，合湘平银九万九千九百三十两。一、收湖北省军需局拨解提督唐仁廉、总兵娄云庆所部各营军饷湘平银三万六千二百六两二钱二分七厘二毫。一、收江西善后局拨解总兵娄云庆军饷湘平银三万七千四十八两四钱一分六厘六毫。一、收清淮善后局协济淮扬水师中营军饷共拨解银三万七千五百两。一、收清淮善后局协济淮扬水师中营食米共拨解本色米五千六百石，合湘平银一万三千四百四十两。一、收清淮善后局拨解总兵陈国瑞盐本银二千二百五十四两。一、收江宁藩司库共提拨银五万六千二百一十六两九钱五分六厘六毫八丝。一、收苏州藩司库共提拨银一百二十三万七千八百一十两四钱八分六厘五毫。一、收安徽藩司库共提拨银七万两。一、收前署安徽婺源县知县杨式荣拨解老湘营军饷银一千两。一、收江安粮道库共提拨银一十四万七千三百一十七两三钱九分七厘。一、收徐州府属各州县衙地漕等款共提拨银二十万六千九百七十六两二钱九分。一、收徐州湖田各团地租共提拨钱三万二千零二十千四百八文。一、收江南海关共拨解银一百六十七万一千三百七十两五钱八分六厘三毫五丝。一、收江南海关协拨甘饷划抵浙江应解总兵马德顺马队军饷银二十三万两。一、收江南海关酌留二成洋税内共拨解银二十七万五千一百六十一两九钱七分三厘四毫。一、收江南海关征存船钞项下共拨解银一万一千九十四两。一、收扬由钞关共拨解银六万四千二十六两七钱一分二厘。一、收两淮运司库共拨解银三十三万二千九百五十九两四钱五分二厘六毫。一、收两淮运司库拨解撤勇经费银八万两。一、收海州分司拨解撤勇经费银八万两。一、收海州分司共拨解银五十九万二千八百八十三两一钱三分七厘七毫六丝七忽。一、收鄂岸盐厘共拨解银三十六万九千八百一十九两四钱七分八厘七毫四丝四忽五微，又湘平银一十五万四千一百七十七两七钱七分八厘三毫一丝九忽二微。一、收湘岸盐厘共拨解银二十一万七千七百七两八钱七分六厘。一、收湘岸盐厘共拨解统领老湘营刘松山军需银二十八万七千九百七两八钱六分九厘四毫八丝二忽。一、收湘岸盐厘共拨解总兵娄云庆所部霆、峻等营月饷银一十一万五千一百六十三两一钱四分八厘。一、收西岸盐厘共拨解银一百万七千三百七十五两六钱四分九厘。一、收皖岸盐厘共拨解银三十四万八千二百三十二两九钱三分五厘五毫三丝九忽。一、收正阳关五河盐厘共拨解银六十八万九千八十两九钱八分八厘三毫五丝七忽，又钱七千一百五十千文。一、收江宁督销局共拨解各属食岸盐厘银五万三千六百四十九两八分二丝三忽。一、收江西捐厘总局共拨解厘捐湘平银一十二万两。一、收安徽捐厘总局共拨解厘捐银一百一十六两九钱二分八厘，又湘平银一百二万五千九百四十七两九钱二分九厘七毫六丝八忽二微，又钱三万二百六十八千九百六十九文。一、收金陵捐厘总局共拨解厘捐银二万四千四百五十三两一钱八厘三毫九丝三忽，又湘平银七万五千一百二十九两三钱一分三厘五毫二丝九忽五微，又钱二千四百二十三千三百四十一文。一、收金陵捐厘总局共拨解江北厘捐银二万一千三百三两六钱四分九厘七毫一忽。一、收江苏捐厘总局共拨解厘捐银四百六十二万一百三十三两四钱三分八毫九丝五忽五微，又湘平银六十六万八千三百六十一两七分一毫三丝一忽，又钱二十万二千零五千三百一十三文。一、收皖南茶税共拨解银五十三万八千七百二两七钱五分八厘三毫。一、收江苏丝茶捐款共拨解银八万五千九百四十九两五钱七分九厘七毫一丝七忽五微。一、收安徽牙贴捐款共拨解银三万八千七十三两四钱七分七厘，又湘平银四千七百九十五两五钱八厘六毫七丝八忽五微，又钱四千零二千五百文。一、收江苏牙贴捐款共提拨银一十二万五千二百四十八两八钱三分四厘。一、收捕盗经费提充军饷共拨解银二万一百七十六两四钱三分二厘二毫。一、收上海绅富商捐共提拨银五千二百七十一两三钱三分一厘。一、收内湖水师粮台拨解湘平银二万两。一、收陕州粮台及山西省麦捐部监照共提拨银八千九百七十七两二钱五分。一、收陕州粮台及山西省面捐功牌共提拨银一万一百七十三两四钱三分七厘五毫。一、收本案淮军各营支领奏拨天津仓等项本色米二万九千五百八十八石八斗八合，共计扣抵月饷列收湘平银八万一千九百二十两二钱二分四厘。一、收本案釆办制造运脚房租等项共扣存平余银六千二百五十六两九钱三分一厘四毫九丝八忽。一、收部拨天津北仓存储备赈余存米七千石。一、收奏留军食采买米三千石。一、收奏留江苏起运田捐采办米一万三千石。一、收福建省购办军米四万七千三百三十三石。

管收二项

库平银一千五百一十七万七千三百一十二两八钱九分八厘三毫八丝三微二纤九沙。湘平银二百六十五万六千七百三十二两四钱六分八厘二毫二丝六忽四微，折合库平银二百五十六万三千六百七十一两二钱三厘五毫三丝七忽九微七纤一沙。共计库平银一千七百七十四万九百八十四两一钱一厘九毫一丝八忽三微。又钱三十万一千五百七十九千三百三十一文。又饷票银三万五千七百五十五两。又官票银一万六千二百八两。又宝钞钱七十五万四千一百三十七千二百五十七文。又本色米七万三百三十三石。

登除项下

一、拨修理运河堤工经费应归运河堤工案内入收造报钱三万千文。一、拨解云贵总督刘岳昭应需洋军火等项作价，并借给委员川资应归滇省入收造报银一万一千六百五两七钱六分八厘八毫三丝二忽。一、拨放贵州省派委员弁来南请领洋枪炮军火等项，并催提协饷先后奉饬给发回黔盘费应归黔省入收造报湘平银一千两。一、拨交安徽善后局入收造报湘平银一万七千一百九十三两四钱六厘八毫五丝七忽，又钱六万二千七百三十七千三百二十八文。一、拨还河南军需局解交安徽巡抚英翰借用火药火绳作价应归皖省入收造报钱二千四百千文。一、拨解安徽巡抚英翰行营军饷应归皖省入收造报湘平银三万两。一、拨放副都统善庆所部马队官兵饷应归豫省入收汇总造报湘平银一万二千五百一十一两五钱九分六厘七毫。一、拨放外江水师九营同治三年十二月底以前由鄂省欠发月饷应归湖北省入收汇总造报湘平银三万五千六百四十二两四钱八分五厘六丝。一、拨解统领老湘营刘松山同治七年十月起至是年十二月底止，西征协饷应归陕甘军需并案造报湘平银一十八万两。一、拨放徐州镇标中城二营官兵巡防薪粮应归江宁藩司衙门核扣欠发坐饷钱九千八百八十六千五百九十六文，又饷票银一万三千二百九十四两。一、拨交徐州府库收储饷票银一万八千三百二十九两，又宝钞钱九万六千八百二十九千五百文。一、拨解漕运总督衙门销毀官票银一万六千二百八两，又宝钞钱六十五万七千三百七千七百五十七文。一、拨放赈恤山东灾民米二万七千九百七十四石一斗九升二合。一、拨放淮勇各营支领本色扣抵月饷已列银款入收应除米二万九千五百八十八石八斗八合。一、附列请销前办徐州善后局升任江苏按察使徐海道李鸿裔欠发同治六年二月底并归徐台经理止，制造军火器械等项实计找补银三千四百六十四两五钱九分一毫三忽六微，又各勇口粮钱六千六百一十六千三百八十九文。一、附列本案专册请销补放湘军水陆各营同治五年十二月底以前欠饷银三十一万八千三十一两四钱一分六厘。一、附列本案专册请销补放淮军水陆各营同治五年十二月底以前欠饷银八万六千八百五十九两二钱九分六厘七丝一忽。一、附列本案第一册请销洋枪炮队教练各营官弁勇丁薪粮中外人等辛工等项银三十七万三千五百八十九两七钱六分三厘二毫二丝九忽。一、附列本案第二册请销各项轮船管带员弁薪粮中外水手人等工食等项银一十二万八百五十两七钱一分四厘八毫四丝三忽。一、附列本案第三册请销购买外洋各项军火价值银四十七万七千七百二十九两一钱五分一厘二毫四丝一忽。一、附列本案第四册请销制造西洋炮火各局工匠料物，并京营弁兵薪粮等项银二十二万六千六百五两五钱九分一厘五毫七丝一忽。

以上登除并附列请销各款库平银一百六十一万八千七百三十六两二钱九分一厘八毫九丝六微。湘平银二十七万六千三百四十七两四钱八分八厘六毫一丝七忽，折合库平银二十六万六千六百六十七两四钱五分九厘八毫二丝五忽。共计库平银一百八十八万五千四百三两七钱五分一厘七毫一丝五忽六微。又钱一十一万一千六百四十千三百一十三文。又饷票银三万一千六百二十三两。又官票银一万六千二百八两。又宝钞钱七十五万四千一百三十七千二百五十七文。又米五万七千五百六十三石。实计收用库平银一千五百八十五万五千五百八十两三钱五分二毫二忽七微。又钱一十八万九千九百三十九千一十八文。又饷票银四千一百三十二两。又米一万二千七百七十石。

开除：

一、第一册请销调陕援剿老湘各营及顺字马队营哨官弁勇丁薪粮，并帐棚折价等项银一百三十二万九千五百五十三两六钱四厘七毫四丝六忽，钱一万九千二百八十一千三百三十文。一、第二册请销湘军忠朴等营营哨官弁勇丁薪粮等项实放银七十九万五千一百两六钱三分六厘八毫七丝九忽。一、第三册请销淮军陆勇原续募并添立马步各营营哨官弁勇丁薪粮等项，实放银八百二十五万八千四百八十五两四钱九分九厘六毫八忽。一、第四册请销淮军陆勇续立马步各营营哨官弁勇丁薪粮等项，实放银七十八万九千一百八十两四分四厘三毫六丝九忽。一、第五册请销吉林、黑龙江、察哈尔各起马队官兵薪粮等项银一十五万五千八百一十七两一钱五分五厘九毫三丝八忽。一、第六册请销霆峻等营营哨官弁勇丁薪粮等项银三十九万一千二百八十一两二钱八分九厘八丝八忽一微。一、第七册请销徐州凤字等营营哨官弁勇丁薪粮等项，实放银一十二万四百九十二两九钱七分五厘六忽。一、第八册请销挑立徐防镇标官兵薪粮等项钱四万二千四百八千四百八十六文，饷票银四千一百三十二两。一、第九册请销外江水师各营营哨官弁勇丁薪粮等项，实放银三十八万七千一十二两七钱四分二厘六毫九丝九忽。一、第十册新销淮扬抚标太湖水师各营营哨官弁勇丁薪粮等项，实放银一百五十四万四千八百三两三钱一分八毫一丝七忽。一、第十一册请销淮扬镇标防河官兵并挑留防兵盐粮等项银六万七千四百二十四两四钱九分七毫五丝，钱五千七百四十五千文。一、第十二册请销随营办事支应各差京外文职官员薪粮等项银一十一万九千五百六十四两四钱一分一厘八毫五丝。一、第十三册请销随营先锋差遣武职官弁薪粮等项银五万一千三百六十八两三钱五分二厘一毫一丝八忽。一、第十四册请销文武各员在营支领养廉银一万七千四百三十四两二钱七分三厘六毫三丝九忽。一、第十五册请销湘淮马步各营柴草油烛折价，并车辆雇价喂养等项银七十五万二千七百一十五两六钱二分八厘六毫七丝八忽，钱七百九十八千文。一、第十六册请销降人潘贵升奖赏银一万九千二百九十九两四钱三分六毫六丝六忽。以上十六册应归户部核销银一千四百七十九万九千五百三十三两八钱四分六厘八毫五丝一忽一微，钱六万八千二百三十二千八百一十六文，饷票银四千一百三十二两。

一、第十七册请销湘淮马步水陆各营官弁勇丁阵亡伤亡受伤恤赏银一十四万三千三百七十六两四钱三分五厘三毫九丝五忽。一、第十八册请销湘淮马步水陆各营哨弁勇夫，并防河官兵病故恤赏银一万六千八百六十一两九钱一分二厘五毫七丝三忽。一、第十九册请销吉林、黑龙江、察哈尔各起马队官兵阵亡病故受伤恤赏银一千五百三十二两三钱七分四厘七毫九丝五忽。第二十册请销镇扬淮徐四府属添设腰站，并马拨经费钱二万三千六百八十千六百六十六文。一、第二十一册请销采买马匹驼骡车辆草料夫工雇备车价等项银一十万三千七百五十二两五钱三分一厘三毫一丝三忽，钱八万三百六十二千九百七十三文。一、第二十二册请销各台局所雇备转运长船长夫工价银八万五千一百七十四两五钱六分三厘三毫五丝。以上六册共应归兵部核销银三十五万六百九十七两八钱一分七厘四毫二丝六忽，钱一十万四千四十三千六百三十九文。

一、第二十三册请销采买硝磺铜铁铅布更香皮纸等项银三十八万一千六百五十六两二钱八分一厘五毫五丝五忽。一、第二十四册请销制造军装军火器械工价银一十四万三千二百二十九两四分二厘三毫一丝三忽。一、第二十五册请销淮扬抚标太湖外江水师各营油艌船只经费银二万六千三百五十三两三钱七分二厘五毫七丝五忽。一、第二十六册请销各台局所租赁房价等项银一万五千六百三十三两二钱六分二厘五毫六丝九忽，钱一百五十三千八百文。以上四册共应归工部核销银五十六万六千八百七十一两九钱五分九厘一丝二忽，钱一百五十三千八百文。

一、附列本案收支米石四柱，总册内请销湘淮鄂豫各军支给本色，应归户部核销米一万二千七百七十石。统计二十七册共请销银一千五百七十一万七千一百三两六钱二分三厘二毫八丝九忽一微。又钱一十七万二千四百三十千二百五十五文。又饷票银四千一百三十二两。又米一万二千七百七十石。实在存银一十三万八千四百七十六两七钱二分六厘九毫一丝三忽六微。存钱一万七千五百八千七百六十三文。

查前项实存银钱归于剿捻军需尾案册内旧管项下滚接造报，理合登明。

一、同治六年正月起截止七年底止，湘军忠朴等营并淮军陆勇水师及徐防凤字各营，共欠发饷银四十五万三千三百一十九两一钱六分九厘三毫四丝，续有补给银款另归次案专册开报理合登明。一、同治五年十二月底以前，湘军水陆各营并六年正月起截至七年底止湘军忠朴外江水师，及淮军原募续立马步水陆各营共报效欠饷银三十一万六千五百九十四两五钱六厘六毫二忽。

[5] 此件与李鸿章会衔具奏。

155 请销洋枪炮队勇粮等项片二月初二日

再，查苏省军需案内洋枪炮队英法官兵教练各营中外勇粮，及委办外洋军火价值西洋制造炮火各局轮船薪粮工食等项，同治四年闰五月起至五年十二月底用款，业经臣等开单附奏请销，奉旨：“着照所请，该衙门知道，单并发。”钦此。钦遵在案。今自同治六年正月初一日起截至七年十二月底止，共请销银一百一十九万八千七百七十五两二钱有奇。兹据江苏两藩司督同局员按款复加查核，均系奉文饬发，并无浮冒，另造细册详请附奏请销前来。臣等查前项洋枪炮队勇粮四款，皆与洋人交涉，无例可循，仍应专案核实请销。除将细册咨送总理衙门户部查核备案外，谨缮清单恭呈御览，伏乞皇太后、皇上圣鉴。谨奏。

附清单

谨将剿捻军需案内附销洋枪炮队教练勇粮等项，自同治六年正月起截至七年十二月底止支放各款，缮具清单恭呈御览。

计开：

一、支放洋枪炮队教练各营勇粮中外人等辛工银三十七万三千五百八十九两七钱六分三厘二毫二丝九忽。一、支放各项轮船管带员弁薪粮中外水手人等工食银一十二万八百五十两七钱一分四厘八毫四丝三忽。一、支放购买外洋各项军火价值银四十七万七千七百二十九两一钱五分一厘二毫四丝一忽。一、支放制造西洋炮火各局工匠料物，并京营弁兵薪粮等项银二十二万六千六百五两五钱九分一厘五毫七丝一忽。

以上共支放银一百一十九万八千七百七十五两二钱二分八毫八丝四忽，提用拨款归于剿捻军需正案汇总开报。理合登明。

156 复陈淮南盐价碍难议增折二月初二日

奏为淮南盐价碍难议增，恭折复陈，仰祈圣鉴事。

窃查接管卷内，接准部咨议复督办西征粮台侍讲学士袁保恒奏请权加盐价以济军饷一折。应由兼管盐务各督抚转饬各运司盐道将现办纲引地方，能否计斤加价体察商力民情，据实复奏等因。同治九年九月初十日奉旨：“依议。”钦此。钦遵。转咨前来。当经前兼署督臣魁玉札饬运司及各盐道悉心筹议。兹据两淮盐运使方濬颐、署江南盐巡道凌焕等先后详复。臣查袁保恒原奏，意在停捐以除积弊，增价以裕军储，用意未始不善。唯各省盐法情形不同，即就淮南而论，有窒碍难行者数端，请为皇太后、皇上缕晰陈之。

夫所谓加增盐价者，将加之于商乎？商人运盐不能零星起运，淮南奏定章程，以六百斤为一引，五百引为一票，资本不足一票者，即不准运。今拟每斤酌加三四文，约计每票须增成本一千余串，分言之则形其少，合计之则见其多。此时淮南运商，迥非昔比，类皆集资凑运，商力实有未逮。其窒碍难行者一也。

将加之于民乎？近来西楚盐价，较承平时已属腾贵，一由盐厘之过重，一由银价之过昂，均以京外饷需紧迫，未能减轻售价。民间既以盐贵为苦，局中又以销滞为患，若再按斤加价，则水贩无利可图，势必闻风而裹足，枭徒有私可囤，又将乘隙以贱售。其窒碍难行者二也。

原奏谓一省独加则滞，各省同加则通，此固可免避贵食贱之患。殊不知市价难齐，物情使然，不独一省有一省之价，即淮南自附场州县起，推而至于江宁皖省以达楚西，此岸与彼岸价皆不同，缘路有远近之分，即价有低昂之判，今欲比而同之，虽法令亦有时而穷。其窒碍难行者三也。

原奏又谓加价之款，即于各省盐斤出场时随同正课收纳，此亦可杜以多报少之弊。殊不知淮南新章之尚易招徕者，全在缓纳课厘，成本借以减轻，转输可期便捷。应纳之课，须缓至场盐售与运贩后再缴。应纳之厘，须缓至到岸售与水贩后再缴。引额以两淮为独多，加价即以两淮为更巨，一旦责令商灶在于盐斤出场之前完纳巨万盐价，势有不能。其窒碍难行者四也。

以上各层，系就淮南商力民情言之。若论川淮交汇，则淮引受害为尤深。前此长江未通，川盐行楚，同一占销淮地。而彼时淮南兵燹之余，通泰二十场商逃灶困，0221-01 废0221-02 荒，场盐既不能达岸，引地原不妨让人。自贼平以后，另定新章。新旧各商添0221-01 修0221-02 ，逐渐整顿，产数日增。而湖北、湖南为销盐最广之区，迄今尽为川私所占，现计存垣存栈存岸淮盐积压过多，苦无出路，商人资本久搁，年复一年，运商则决裂堪虞，场商尤困穷无赖，灶丁贫而生变，亦属意中之事。譬之治河，下游无归墟之处，上游必有溢溃之患，今欲求疏通淮销，非规复引地不可。欲规复引地，非禁止川私不可。臣于同治七年曾经剀切陈奏，而四川、湖北、湖南各督抚皆以军饷为重，交章力争。部臣亦调停其间，是江督之于川盐方欲遏之使绝，而楚省且招之使来，臣目击淮引地面，尽被川私占夺。不禁川，则尽坏我朝之成法，欲禁川，则先开邻省之衅端，办理掣肘，焦灼万分。部议谓节经江督奏请减价，以敌邻私。淮引尚难畅销，是淮南目前情形，部中亦所洞悉，臣断不敢预存推诿，不顾边陲，亦何敢稍涉迁就，贻误鹾局？所有淮南盐价碍难议增缘由，理合恭折复陈，伏乞皇太后、皇上圣鉴训示。谨奏。

157 停止淮南场商内河盐厘片二月初二日

再，淮南盐厘项下，有由场商捐输内河盐厘，每引四百文。先系分解扬州、镇江两处粮台充饷，嗣因粮台裁撤，改拨京口旗绿饷银等项之用，历年归入淮南造报开单具奏在案。兹查前项盐厘起捐时，系仿皖营漕营之案，饬令场商照捐分解，专为接济军饷而设。现在东南军务早经肃清，各场商因私盐充斥，岸销疲滞，转输不继，亏耗日增，堆盐既苦尘封，成本又多占搁，几有岌岌不可终日之势。据两淮盐运使方濬颐禀请奏停前项盐厘，以纾商力前来。臣查淮引滞销，场商困苦系属实在情形，且皖营漕营之捐，经前督臣马新贻奏停有案，此项事同一律，拟自同治十年正月起停止收捐，其京口旗绿饷银，另由藩库筹解，俾商本略予减轻，庶垣产借资保固，理合附片陈明，伏乞皇太后、皇上圣鉴，敕部查照。谨奏。

158 开办淮北丙寅纲日期片二月初二日

再，据两淮盐运使方濬颐详称，淮北乙丑纲票盐遵照定章，先运正额二十九万六千九百八十二引，奏明在于上年三月十一日开办，督饬海分司实力疏销，已于上年十二月十一日将该纲应征正杂课银如数微足按章分成，解济各营军饷。其丙寅新纲即于上年十二月十二日接办，应请循照上届之例，仍以正额为准，俾免贻误，详情具奏前来。臣复查无异，除将乙丑纲课厘另行开单奏报外，所有接开淮北丙寅纲日期，理合附片陈明，伏乞圣鉴，敕部查核。谨奏。

159 成俞卿等借补长江水师江阴营副将等缺折 [6] 二月初二日

奏为长江水师各员续因事故出缺，遴员拟补，恭折仰祈圣鉴事。

窃长江水师大衔借补小缺一案，臣前经酌议章程，拟请嗣后借补各官，如遇升转，随时酌量奏明，请旨定夺等因。钦奉谕旨允准在案。兹续查有长江水师江阴营副将傅敏才等所遗各缺，由臣翼升遴选资格较深、功绩较著之员会商拟补。惟所补各员，从前均系大衔借补小缺，现在即由借补官阶以次递升，似于升途不致相紊，而于定章亦尚相符，计请借补副将各缺成俞卿等共二十五员，理合开列清单，恭呈御览。合无仰恳天恩准照历次奏案暂缓引见，敕部先行颁给札付，以昭信守。俟一二年后，再由部臣分年分起调取引见，除饬取各该员履历咨部外，所有长江水师各营因事出缺，遴员拟补缘由，谨会同江苏巡抚臣张之万、安徽巡抚臣英翰、江西巡抚臣刘坤一恭折具陈，伏乞皇太后、皇上圣鉴训示。谨奏。

附名单

谨将长江水师各营续因事故出缺，遴员拟补各员开列清单，恭呈御览。

计开：

长江水师江阴营副将傅敏才丁忧遗缺，拟以记名提督成俞卿借补。长江水师江阴营前哨守备欧阳森茂病故遗缺，拟以尽先副将提标中营左哨一队千总黄永源升补。递遗千总弁缺，拟以总兵衔尽先副将黄永华借补。长江水师提标中营中哨守备张光德升补遗缺，前以该营左哨二队千总邓元魁升补，未经议准因病出缺，应即另行拟补。查有尽先副将该营中哨二队千总陈文和，堪以升补。递遗千总弁缺，拟以尽先参将该营后哨三队把总杨福田升补。递遗把总弁缺，拟以尽先千总杨正美借补。长江水师提标中营左哨二队千总弁缺，前请以邓元魁升补，未经议准今已病故，所有原遗千总弁缺，拟以补用参将该营左哨四队把总丁泰顺升补。递遗把总弁缺，拟以尽先副将营右哨六队外委李昌俊升补。长江水师江阴营前哨二队千总徐耀廷，留苏充当哨官未能到任，应请开缺，拟以游击衔两江尽先补用都司钱廷桂借补。长江水师江阴营后哨一队千总成仪泰病故遗缺，拟以尽先副将该营前哨四队把总郑采华升补。递遗把总弁缺，拟以候补游击陈福借补。长江水师安庆营后哨一队千总唐明顺，因伤病举发禀请开缺，拟以尽先游击湖口营后哨三队把总颜采喜升补。递遗把总弁缺，拟以尽先守备李得胜借补。长江水师安庆营后哨二队千总王庆云，未谙水师开缺，拟以记名总兵大通营右哨四队把总夏定泰升补。递遗把总弁缺，拟以候补守备王全盛借补。长江水师吴城营右哨二队千总张得胜，病故遗缺，拟以选用参将该营前哨四队把总卢万兴升补。递遗把总弁缺，拟以尽先游击该营后哨五队外委徐仕清升补。长江水师吴城营后哨一队千总赵升扬病故遗缺，拟以尽先副将该营前哨三队把总谭宏亮升补。递遗把总弁缺，拟以游击衔尽先都司曾荣华借补。长江水师裕湲营后哨四队把总李长春病故遗缺，拟以尽先都司江得胜借补。长江水师江阴营右哨三队把总宋昌龄病故遗缺，拟以守备衔尽先千总孔得胜借补。长江水师大通营左哨三队把总颜必福病故遗缺，拟以补用参将提标中营中哨六队外委胡应万升补。长江水师江阴营右哨四队把总蔡运照病故遗缺，拟以尽先守备该营中哨八队外委陈体和升补。长江水师湖口营前哨四队把总王正德病故遗缺，拟以尽先参将该营后哨五队外委孙启发升补。长江水师瓜洲营后哨二队把总钟盈樊病故遗缺，拟以副将衔尽先参将该营后哨五队外委韩辅忠升补。

[6] 此件与张之万等会衔具奏。

160 李兴锐请开大名府缺留江酌委片二月初二日

再，准补直隶大名府知府李兴锐，经臣于八年十一月在直隶总督任内奏补是缺，尚未到任。九年正月委赴畿南一带办理赈务，厘剔弊端，涓滴归公。四月间办竣，旋即给咨进京引见。出都后本拟檄饬赴任，适该员接到家信，其母在江宁寓所抱病甚剧。据禀：方寸瞀乱，万难任事，坚求回南省亲。臣以其至性过人，未便强留。李鸿章接其禀牍，勉徇其请给假四月，朝夕奉养，不离左右。现在假期早满，母病未痊，欲赴任，则母子相依不忍言一日之别。欲迎养，则程途太远，断难任旱道之劳。欲调回两江，则以奉调补缺之员，复为改省另补之请，不特与部中定章不符，亦且与该员本意相背。在该员没于荣利，辞职奉亲，绝无丝毫之恋。而臣察看该员果毅笃诚，廉而有为。自军营相从至今十有四年，前后一辙，实属不可多得之才。若竟令其投闲置散，未免人材可惜，再四踌躇，该员既不能北行，员缺又未便久悬，合无天恩俯准大名府知府李兴锐开缺，留于两江酌量差委。俾该员稍遂返哺之私，臣亦借收得人之效，出自逾格恩施，谨附片陈请，伏乞圣鉴训示。谨奏。

161 金吴澜调回江苏片二月初二日

再，候补知县金吴澜，前经臣奏调直隶专办清讼事宜，并声明该员现在丁忧期内，专令清理滞狱，俟将来起复后再行酌量保奏等因。当经钦奉谕旨，准归直隶补用在案。查金吴澜于八年四月到直，派在臣署清厘积案，至九年秋初事竣，旋届服阕禀请回浙江原籍起复。计在直隶一年有余，始终留臣署内当差，不但未经署事，并未禀报到省候补。该员前在江苏委办洋务，颇能通知时事，现当需才之际，相应奏明请旨，准令候补知县金吴澜仍回江苏归原班补用，虽于例微有不符，惟臣初次奏调时，本有俟服阕再行酌奏之说。今回籍起复，尚属未离江苏人员，合无仰恳天恩敕部查照，除该员服满到省日期由抚臣咨部外，理合附片陈明，伏乞圣鉴训示。谨奏。

162 高昶开缺回籍片 [7] 二月初二日

再，准江南提臣李朝斌咨，据松江城守营守备高昶禀称，系厢蓝旗包衣汉军由武举推补今职，前在军营染受潮湿，左膀时患麻木，现在年逾六旬，禀请开缺回籍等情。查该守备年逾六旬，气血衰耗，自应奏请开缺回籍等因前来。相应请旨准将松江城守营守备高昶开缺回籍调理，所遗守备员缺，江省现有尽先人员，容臣另行拣员请补。谨会同江南提臣李朝斌附片陈明，伏乞圣鉴训示。谨奏。

[7] 此件与李朝斌会衔具奏。

163 龚得魁开除底缺片二月初二日

再，据淮扬镇总兵欧阳利见禀称，署清江城守营安东汛守备右营左哨千总龚得魁，先因剿匪出力洊保都司游击，旋于剿平西捻出力案内经直隶督臣李鸿章汇案保奏，同治九年四月初二日奉上谕：“尽先游击龚得魁，着以参将尽先补用。”钦此。伏查该员龚得魁衔缺悬殊，请开守备署缺并千总底缺，归参将班候补等情前来，相应请旨，将龚得魁准开千总底缺归尽先参将班酌量补用。理合附片陈明，伏乞圣鉴训示。谨奏。

164 汇陈江淮等属秋禾被水被旱恳请恩施折 [8] 二月初二日

奏为查明江淮等属各州、厅、县衙同治九年秋季被水被旱，勘不成灾，以及抛荒田地情形，恭折奏恳恩施，仰祈圣鉴事。

窃照江淮等属，同治九年春夏之交，先因亢晴日久，高田受旱，嗣又江湖盛涨。迨六七月间，连旬大雨，山水下注，湖河泛滥，低田被淹，禾稻均多受伤，情形轻重不一。节据各属先后禀报，当经前督抚臣批司移行该管道、府、州督饬印委各员，会同确勘，据实禀办。兹查接管卷内，据江宁布政使梅启照详：据该管道、府、州督饬印委各员，逐细勘复。江宁府属之上元、江宁、句容、溧水、高淳、江浦、六合等七县，同治九年应征钱粮，因荒田未尽垦复，科则未经查清，援照上两年成案，仍就已垦熟田收办低征。孰知夏秋被水、被旱之处，秋禾收〈成〉失望，农民徒费工本。所有灾田应完上下忙抵征钱文，应请概予免征；已完钱文，毋庸流抵次年新赋。

又，淮扬等属之山阳、阜宁、清河、桃源、安东、盐城、高邮、泰州、东台、江都、甘泉、仪征、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、泰兴、海门等二十八州、县、厅，并淮安、大河、扬州、徐州四卫坐落各县，被水、被旱屯田均系勘不成灾，应请照例缓征。江都县、五台山等处营垒压废田地，现仍荒芜，并扬州卫坐落该县屯田，抛荒情形相同，请与上元等县未垦荒田应征新旧钱粮，照例一律蠲免。详请具奏，由前抚臣丁日昌移交前来。

臣等伏查江淮等属各州、厅、县、卫被水、被旱，秋收勘不成灾及抛荒田地情形，已据该管道、府、州及印委各员逐一履勘明确，所有江宁府属抵征钱文及淮扬各属新旧钱粮，自应分别蠲缓。合无仰恳天恩俯准，将上元、江宁、句容、溧水、高淳、江浦、六合等七县中之已经垦种，被灾失收田地未完同治九年抵征钱文，免予征收。其未垦荒田，同江都县及扬州卫坐落五台山等处营垒压废民屯各田应征同治九年上下忙钱粮，仍请蠲免。山阳、阜宁、清河、桃源、盐城、安东、高邮、泰州、东台、江都、甘泉、仪征、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、通州、泰兴、海门等二十八州县、厅及淮安、大河、扬州、徐州四卫勘不成灾田地应征同治九年地丁等项钱粮，概请缓至同治十年秋成后分作二年带征。该州、县、厅并卫屯漕及芦课学租、湖河滩租、杂办、杂税、津贴、增租摊征河银，并徐州府属新摊王平庄河工银两，出借籽种、口粮，新开地亩芦苇，牧马草场复赋，召变筹饷等款，以及抄案入官田库，错杂民田之内，俱照坐落地方一律分别查办。盐场灶地应听盐政衙门办理。淮扬等属减则芦苇田地，并海州属一水一麦减则田地应征钱粮，请照历届成案，一体缓征。

至被歉各属无力贫民贫军，应否酌借籽种、口粮，统俟春间察看情形办理。所有淮扬各属本年勘不成灾，并江宁府属未垦荒田及江都县营垒压废田地，应征辛未年上忙新赋，均请缓至同治十年秋成后察看情形，再行启征。其成熟田地应征现年钱粮，及江宁府属成熟田地抵征钱文，饬令照常征解。

又，各州、县、卫未完同治八年熟田民欠钱粮，本年仍坐熟区，不得谓之积歉，仍应照常催输。至山阳、阜宁、清河、桃源、安东、铜山、丰县、沛县、萧县、砀山、邳州、宿迁、睢宁、海州、沭阳、赣榆等十六州县及淮安、大河、徐州三卫，坐落各该州县屯田，同治六年以前民欠军欠灾、熟钱粮，前已钦奉恩旨查办豁免，应归专案核办外，该州、县、卫尚有民欠军欠同治七八两年歉缓钱粮，同盐城、高邮、泰州、东台、江都、甘泉、仪征、兴化、宝应、通州、泰兴、海门等十二州、县、厅，并扬州卫未完咸丰十年起至同治八年止各年灾熟民欠军欠钱粮，凡坐落本年被歉之区，应请一并缓至同治十年秋成后启征。此外，不在歉区之成熟田地应征旧欠钱粮，除如皋县请带征同治九年灾缓压征芦课初限银两外，其余各属均以民情拮据，纷纷请缓。查江宁藩司所属，本系频年积歉之区，户鲜盖藏，军兴以后，民力更形疲乏。九年秋成又仅薄收，完纳当年新赋，已属竭蹶。若将新旧钱粮责令同时并纳，小民力有未逮。饬据该管道、府、州查系实在情形，由司体察无异。并恳圣恩俯准，将山阳、阜宁、清河、桃源、安东、铜山、丰县、沛县、萧县、砀山、邳州、宿迁、睢宁、海州、沭阳、赣榆等十六州县，并淮安、大河、徐州三卫同治七、八年歉田原缓各款银米，及盐城、高邮、泰州、东台、江都、甘泉、仪征、兴化、宝应、通州、泰兴、海门等十二州、县、厅，并扬州卫成熟田地民欠军欠，咸丰十、十一，同治元、二、三、四、五、六、七等年原缓、递缓灾熟旧欠钱粮，及同治八年歉田原缓各款银米，以及不在豁免案内之各年未完津贴、增租银两，并请缓至同治十年秋成后再行分别带征，以纾民力。

再，阜宁、清河、桃源、宿迁、海州、沭阳、赣榆等七州县漕粮，向系民折官办。前于咸丰二年奏准，毋庸官为买米，改征折色。本年该州、县被歉田地折征银两，应请随同各属漕粮、漕项银米，一体分别缓征。熟田仍旧征收报解。又，苏藩司所属之镇江卫屯，坐泰州、江都、甘泉、泰兴四州县屯田，并请随同民田一律办理。此外，如有未尽事宜，由江藩司另行详办。并令将各属被歉田地情形，及缓征银米各数，核实造册，分案详请题咨。除将缓征漕粮各州县开具区图、村庄、顷亩清单，另行专折具奏外，所有江淮等属同治九年秋禾被水、被旱，勘不成灾情形，谨合词恭折附驿具奏，伏乞皇太后、皇上圣鉴训示。

再，本届勘办秋歉，因江宁府属仍办抵征钱粮尚未定则，暂就清出熟田，计算分数，且多漕芦并计，辗转行查，迨经由司核明详办。适值抚臣新旧交接，稍稽时日，是以附驿具奏，合并陈明。谨奏。

同治十年二月初二日军机大臣奉旨。钦此。

[8] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

165 汇陈苏松等属应征同治九年钱粮蠲免情由折 [9] 二月初二日

奏为苏、松等属兵燹以后，荒田未尽垦复，并因晴雨失宜，收成减色，应征同治九年钱漕，援案恳恩分别蠲减缓征，恭折奏祈圣鉴事。

窃照苏省各州、厅、县应征同治八年以前钱漕，历经按年确查秋成丰歉情形，核实勘办。其兵燹之后荒废各项田亩，奏奉恩准分别暂免粮赋。续准户部咨行议复太仆寺少卿彭祖贤奏声明，新科例限，以广开垦案例，饬据江苏两藩司核议章程，除同治七年以前垦熟田地照常启征外，凡未垦荒田，有人垦种，从垦熟之年起，以三年为断，任听垦户收取，花恩三年之后再照该田原定科则完纳钱粮。如三年中或遇荒歉，准其报明再展一年等情。经前督抚臣会折奏蒙谕旨允准，迭饬各属认真招垦，以期渐复旧额，上裕国课，下益民生。无如苏省被兵日久，蹂躏最深，克复虽已数年，元气尚难骤复。且八年被淹较广，低洼之区积水过深，迨至九年春间，尚未全消。入夏后，又因雨水较多，未能退涸，不及一律播种。其招垦客佃，因八年秋成薄收，得不偿失。九年春熟，又属无望。类皆潜回故里小民，工本不敷，是以田地荒芜及垦而未熟者，仍复不少。至高阜田地，因八月中旬以后亢晴日久，缺雨滋培，正当扬花吐秀之际，又值狂风骤雨，阴寒过甚，田禾未免受伤，不能一律透发，收成致多减色。据各属将歉收轻重情形，禀请勘办。均经前督抚臣督同藩司于秋获登场之前，分委干员，前往查勘明确，以杜荒熟混淆之弊。

兹据署苏州布政使应宝时、江安督粮道王大经、苏松督粮道英朴转据各该州管府州，按照地方情形议请分别蠲减缓征，由司道体察属实详情，具奏前来。臣等伏查苏省丹阳、金坛二县，因被兵最重，民情困苦，田粮尚未理清，秋成亦形减色，实难启征钱漕。应仍照八年成案办理抵征，酌收钱文，分成买米随漕起运。业经专折奏办在案。其上海、宝山、崇明三县，本系完善之区。奉贤、南汇、川沙等三厅、县克复较早，收成中稔。所有钱漕，同吴江、震泽、常熟、昭文、崑山、新阳、太湖、华亭、娄县、金山、靖江、嘉定等十二厅、县熟田钱漕，武进、阳湖、无锡、金匮、江阴等五县七年以前原熟田钱漕，及被淹复熟下忙条银并冬漕米石，长洲、元和、吴县、太仓、镇洋等五州、县并青浦、黄渡等三十一保各图，宜兴、荆溪二县七年新垦并被淹复熟应征熟田漕米。又，青浦、宜兴、荆溪三县原熟田钱漕，收成均无大碍，应令照额全征。又，上海、南汇二县八年原缓五厘漕米，现在收成中稔，应饬带征办运，毋庸再乞恩施外，其余各属田地高下，收成丰歉不同，所有九年应征钱漕，自应酌定等差，分别蠲减缓征，以纾民力。合无仰恳天恩俯准，将长洲、元和、吴县、吴江、震泽、常熟、昭文、崑山、新阳、太湖、华亭、娄县、金山、青浦、武进、阳湖、无锡、金匮、江阴、宜兴、荆溪、丹徒、溧阳、太仓、镇洋等二十五厅、州、县抛荒田亩，并已垦未种各田，同嘉定县抛荒田亩应征同治九年钱漕。又，溧阳县熟田应征上下忙条银，同豆折价银，并无锡、金匮二县被淹复熟田亩应征征上忙条银，及丹徒县营垒濠沟年满应征钱漕，一律全行蠲免。长洲、元和、吴县等三县原续垦熟田钱粮，并太仓、镇洋二州县熟田上下忙条银，均一律减免五厘。武进、阳湖、江阴等三县八年被淹复熟应征上忙五成条银，同溧阳熟田漕米，一律减免一成。青浦、黄渡等三十一保各图，同宜兴、荆溪二县七年新垦并被淹复熟，应征上下忙条银，及丹徒县熟田漕米，一律减免二成。丹徒县熟田上下忙条银，减免三成。靖江县歉田钱漕，缓至同治十年秋后察看带征。所有应征九年地漕、盐课、正杂、正耗钱粮，及芦课、学租、杂税、归公、官租等银，漕南行赠、局恤等项米豆，均应按分蠲减缓征。其长洲、元和、吴县三县原缓四、五、六等三年熟田民欠苏道漕项，及坐落九年歉区之七年民欠苏道漕项，吴江县原缓四、五、六、七等四年民欠熟田钱粮，震泽县原缓四、五、六、七等四年熟田民欠苏道漕项，常熟县原缓四、五、七等三年熟田民欠漕项，又六年民欠江苏道漕项，昭文县原缓四、五、六、七等四年熟田民欠漕项，崑山县原缓四、五、六、七等四年熟田民欠苏道漕项，新阳县原缓四年熟田民欠江苏道漕项，五、六、七等三年民欠苏道漕项，华亭县原缓三年次熟民欠漕米，三、四、五等三年熟田民欠钱粮，又六年熟田民欠苏道漕项，奉贤县原缓三年歉田银米，三、四、五、六等四年民欠熟田漕项，八年缓征五厘银米，娄县原缓三年歉田银米，三、四、五、六等四年熟田民欠漕项，金山县原缓三、四、五、六等四年熟田民欠漕项，青浦县原缓三、四、五、六等四年熟田民欠苏道漕项，无锡、金匮二县原缓六年熟田民欠漕项，江阴县原缓五年熟田民欠漕项，靖江县原缓六、七、八等三年歉田银米，丹徒县原缓四年压征三年芦课，六年原缓熟田上忙钱粮，六年熟田民欠驿站钱粮，六年压征五年芦课，太仓、镇洋二州、县原缓四年歉田银米，镇洋县原缓五、六年熟田民欠苏道漕项，宝山县原缓八年歉田一成钱米，又八年压征七年芦课，均请缓至同治十年秋后，察看带征。

苏州、太仓、镇海、金山、镇江等五卫帮屯田钱粮，应照历届成案，查照坐落地方，一律分别蠲减。惟镇江卫旗丁，均系镇江土著，十余年来，两遇灾劫，困苦异常，且系积歉之区，益形疲乏。该卫坐落屯田应征钱粮，除查照民田分别蠲减，并请将坐落泰州屯田酌征六成，泰兴酌征四成，江都酌征三成，甘泉酌征二成。其余征剩钱粮，同旧欠三、四、五、六、七、八等六年原缓屯漕，并苏州卫原缓六、七两年征剩熟田尾欠漕项米折，太仓卫原缓四、五两年征剩尾欠米折，七年熟田尾欠米折，镇海卫五、六两年熟田米折，七年熟田尾欠米折，一并缓至同治十年秋后，察看情形，再行缓征，以纾丁力。其各属成熟田亩项下减缓之外，应征钱漕，及奉贤、上海、南汇、川沙、宝山、崇明等六厅、县额征钱漕，吴江、震泽、常熟、昭文、崑山、新阳、太湖、华亭、娄县、金山、靖江、嘉定等十二厅、县熟田钱漕，武进、阳湖、无锡、金匮、江阴等五县七年以前原熟田钱漕，及被淹复熟下忙条银，并冬漕米石，长洲、元和、吴县、太仓、镇洋等五州、县，并青浦县黄渡等三十一保各图，宜兴、荆溪二县七年新垦并被淹复熟应征熟田漕米，及青浦、宜兴、荆溪等三县原熟田钱漕，同上海、南汇二县八年原缓五厘漕米，现经臣等严饬各属革除积弊，裁减浮收，无分绅、民，一律输纳，分别运解，以供天庾而济饷需。至白粮米石，向不蠲缓。本年征漕各州、县应运白粮，仍于漕粮项下照额拣选办运。全境蠲缓之处，并请查照全兴之案，一体蠲缓。其蠲减各处，如上忙钱粮业已完纳者，即将应减分数于下忙钱粮内扣除。如上下两忙均已全完，应请流抵同治十年新赋，由各该州、厅、县分别刊刻免单，备载恩减分数、银数及流抵新赋字样，查明按户付执，为流抵确据。其现赴完纳之户，概于串上钤盖减免戳记，注明实征银数，俾归简易。仍明白出示晓谕，核实稽查，并于征册注定悉照灾蠲成例办理，以杜弊混。凡蠲缺官级奉工、廪粮、祭祀、驿站等款，应于司库正项银内拨补。佐杂、养廉，亦于耗羡项下动拨。学租不敷银两，同所缺南恤行月等，另议筹补。除饬查造蠲减缓征细数，确册分别题咨外，谨会同漕运总督臣张兆栋恭折由驿四百里具奏，伏乞皇太后、皇上圣鉴训示。谨奏。

同治十年二月初二日军机大臣奉旨。钦此。

[9] 此件与张兆栋会衔具奏，据台湾“故宫博物院”《先正曾国藩文献汇编》补入。日期为奉旨之日。

166 附陈镇江等属应征钱粮蠲缓情由片 [10] 二月初二日

再，江苏省镇江府属之丹阳、金坛二县，因清粮未竣，征册不齐，九年钱漕仍难启征。援案办理抵征，以八成钱文买米起运，二成解司充饷。业经臣等专折奏明在案。兹据署苏藩司应宝时详称，此项抵征钱文，核计除提公费外，实有解司钱一十一万四千零。以八成买米而计，约可得钱九万一千四百三千零。按照现在市价连同备带各款，以及各项经费并算，约可买米二万石有奇等情，详请附奏前来。臣等复查无异。除饬依限征收报解，并先设法采买干洁好米随同正漕起运及咨明户部查照外，理合附片具奏，伏乞圣鉴训示。谨奏。

同治十年二月初二日军机大臣奉旨：“户部知道。”钦此。

[10] 据台湾“故宫博物院”《先正曾国藩文献汇编》补入。日期为奉旨之日。

167 江宁等属应征漕粮恳请蠲缓折 [11] 二月初二日

奏为查明江淮等属秋禾被旱、被水，勘不成灾，及抛荒田地应征漕粮米石，并折色银两，恳恩准予分别蠲缓，以纾民力，恭折奏祈圣鉴事。

窃照前准部咨，嗣后如有奏请蠲缓漕粮者，该督抚查照旧例确核情形，于地丁折外另行具折，并将州、县区图、村庄各目分晰开单，候旨遵办等因。历经循办在案。兹查接管卷内，据江宁布政使梅启照详称，淮、扬等属同治九年春夏之交，先因亢晴日久，高田被旱受伤，嗣又江湖盛涨。交秋以后，连遭大雨，山水下注，湖河泛溢，低田被淹，收成歉薄，均系勘不成灾。又，江宁府属原续已垦成熟田地内，亦有被水、被旱而未垦荒田，同江都县五台山等处扎营筑垒压废村庄，现仍荒芜。已据该管道、府、州督饬印委各员，分别履勘明确，并无饰混。所有江宁府属已垦熟田，仍照七、八两年办理抵征，不分银米，按亩折征钱文。上忙征收三分之一，下忙连漕米征收三分之二。今熟田内复有水旱失收之区，应完抵征钱文，难以责令照输，已另案请予免征外，其余未垦荒田同淮、扬各属勘不成灾，及江都县营垒压废抛荒田地，应征漕粮米石，及改征折色银两，均请分别蠲缓等情，详请具奏。前抚臣丁日昌未及具奏，移交前来。

臣等伏查该州、县起运漕粮，攸关天庾正供，原不敢轻议蠲缓，惟是赋从田出，田既失收，赋即难征。是以历年遇有灾歉，请将银米一体蠲缓，均蒙恩旨准行。且江北系积歉之区，今岁秋成复被歉收，民情拮据。若令完纳新漕，力有未逮。详加体察，委系实在情形。除溧水、高淳、安东、通州、海门等州、县、厅并无起运漕粮外，合无仰恳天恩俯准，将上元、江宁、句容、江浦、六合等五县未垦荒芜田地，及江都县营垒压废田地，应征同治九年漕粮，仍行蠲免。其余山阳、阜宁、清河、桃源、盐城、高邮、泰州、东台、江都、甘泉、仪征、兴化、宝应、铜山、丰县、沛县、萧县、砀山、邳州、宿迁、睢宁、海州、沭阳、赣榆、泰兴等二十五州、县，勘不成灾田地，应征漕粮及改征折色银两，并请缓至同治十年秋成后，分作二年带征，以纾民力。所有熟田应征漕粮，照常征收报解。除造册送部外，谨合词专折附驿具奏。并将淮、扬等属被歉州、县区图、村庄各目，缮具清单，敬呈御览，伏乞皇太后、皇上圣鉴训示。

再，江宁府属荒熟田地区图内村庄各目，尚未据一律查清，无凭开报。苏、松等属应征钱漕，另案奏明办理。合并陈明。谨奏。

同治十年二月初二日军机大臣奉旨。钦此。

附清单

谨将江苏省淮、扬等属同治九年秋禾被旱、被水，勘不成灾，应行缓征漕粮，各州、县区图、村庄顷亩，摘录清单，恭呈御览。

计开：

江宁藩司所属

山阳县：

运河西岸世美、泰安、人庆、和乐等乡，运河东岸时清、和乐、寿宁、年登、丰谷等乡，共勘不成灾田地二千八百九十三顷零。

阜宁县：

仁、义、礼、智、信各图里款共勘不成灾田地三千三百二十八顷零。

清河县：

西南乡怀一图，老子山、泰安、七乡、西乡、吴三、吴四、吴九、吴十等图，东北乡、金四图，刘皮镇、寿宁乡、北乡、吴八、金四、金五、吴六、吴七、吴九等图，西北乡、吴十、金一、金二、金三、吴一、吴二、吴五等图，南乡、人庆、湖淤、泰安、六乡等乡，共勘不成灾田地二千一百五十三顷零。

桃源县：

西南陆城乡、陆一、陆四、陆七等图，东南吴城乡、吴一、吴二等图，县北崇河乡、崇一、崇五等图，西北顺德乡、顺一、顺二等图，东北恩福乡、恩一、恩二等图，共勘不成灾田地三千五亩六十八顷零。

盐城县：

西南乡沙沟镇等庄，直西西北乡顾家庄等庄，直南乡大冈镇等庄，直北乡上冈镇等庄，共勘不成灾四地五千五百四十八顷零。

高邮州：

上河湖西西北乡三总五里等七里，七总十一里，上河湖西西南乡一总七里、八里，三总一里等三里，下河东南乡一总一里等三里，六总一里等十里，下河东北乡二总一里等十里，五总三里等六里，四总一里等九里，七总一里等十里，共勘不成灾田地四千六百九十五顷零。

泰州：

东南隅蒋垛镇等三百四十二庄，西北隅樊汊镇等二百八十六庄，正北隅周薛庄等六十三庄，东北隅王恩庄等二十八庄，正西隅东西冯庄等五十一庄，正东隅校林庄等三百四十七庄，共勘不成灾田地一千七百五十一顷零。

东台县：

西北隅蒋家庄等三十庄，正西隅乐业庄等三十四庄，西南隅朱隆庄等四十三庄，共勘不成灾田地九百五十八顷零。

江都县：

东北乡花家巷等庄，共勘不成灾田地一千九百三十三顷零。又，深港篐江大岸并五台山等处坍江、坍河挖废荒芜田地三百九十四顷零，共勘不成灾田地及挖废坍荒田地二千三百二十七顷零。

甘泉县：

邵伯运河西岸火郝庄等四乡，并附近火郝庄之东西湾等五乡，又毗连黄珏桥北方寺之雨膏桥等三乡，又运河东岸之邵仙女乡等三乡，共勘不成灾田地三千二百七十五顷零。

仪征县：

西北乡五都一图西门外上下坊等坊，东南乡七都一图黄泥滩坊等坊，东乡四都一图四都坊等坊，共勘不成灾田地九百一十六顷零。

兴化县：

东北隅海沟、河戈、刘庄等庄舍，正东隅白涂、河桑、毕庄等庄舍，东南隅车路、梓辛、河戴、家窑、潘洋汊等庄舍，共勘不成灾田地七千一百二十六顷零。

宝应县：

东乡均师、兔避、獐狮、白垛、草积、兰亭、决溪、蚬0239-01 、殷黄、台东分等庄，西乡傅寺、芦台、丁宁、瓜山、白水、衡羡、黎磨、时安、汜西、扛桥对河、汜水对河、瓦甸对河等庄，共勘不成灾田地五百一十八顷零。

铜山县：

一乡乔家湖等庄，二乡屯头湖等庄，三乡程子湖等庄，四乡三岔河等庄，五乡孙家洼等庄，六乡四铺湖等庄，七乡谷山湖等庄，共勘不成灾田地一万三千一百六十六顷零。

丰县：

东乡丁兰在城等二里，东北乡襄田、永安、辛村等三里，北乡万安、忽城、力村等三里，西北乡新召、田村、司马等三里，西乡安靖里，西南乡苗城里，南乡大乌、七级、艾村等三里，东南乡华山、留顺等二里，共勘不成灾田地四千五百八顷零。

沛县：

广一等十六里，共勘不成灾田地四千五百七十二顷零。

萧县：

坊乡坊一等图，孝乡孝一等图，乐乡乐一等图，受乡受一等图，红乡红一等图，智乡智一等图，里乡里一等图，都乡都一等图，共勘不成灾田地一万一千一百二十四顷零。

砀山县：

马昂等十六里，共勘不成灾田地七千三百一十二顷零。

邳州：

疃上等四十二社并新旧两关厢及李振等五十营，共勘不成灾田地四千七百四十七顷零。

宿迁县：

仁乡上成等处，孝乡徐家洼等处，顺乡骆马湖等处，北乡乌鸦墩等处，安乡陆家庄等处，共勘不成灾田地二千五百五十三顷零。

睢宁县：

河南坊廓等社，骑河木社等社，河北黄山等社，共勘不成灾田地四千五百二十九顷零。

海州：

东南乡南岗镇等镇，西乡石埠镇等镇，共勘不成灾田地一千七百二十六顷零。

沭阳：

东乡下寺大南等保，上寺镇等保；镇西乡新挑河中保，南北保，新店仓上下保等保；镇南乡黄军营镇十字桥西保、南保、东北保等镇保；北乡汉坊镇东流上二保、下东、下西保，官田西保等镇保，共勘不成灾田地五千八百一十一顷零。

赣榆县：

西北乡西关镇等镇，东南乡城里镇等镇，共勘不成灾田地一千九百七十二顷零。

泰兴县：

西乡沿江一带过船港等十七村庄，腹里东南乡戚家汤等二十一村庄，共勘不成灾田地八百二十七顷零。

[11] 此件与张之万会衔具奏，据台湾“故宫博物院”《先正曾国藩文献汇编》补入。日期为奉旨之日。

168 请以王宗濂接署武进县知县片 [12] 二月初二日

再，署武进县知县鹿伯元署事期满，调省差委。所遗武进县知县，系附郭要缺，政务殷繁，且届办漕吃紧之际，必须遴委明干之员接署，以期无误。查有正任上海县知县王宗濂，稳练老成，堪以调署。据藩、臬两司会详前来。除经臣批饬遵照外，理合附片陈明，伏乞圣鉴。谨奏。

同治十年二月初二日军机大臣奉旨：“知道了。”钦此。

[12] 据台湾“故宫博物院”《先正曾国藩文献汇编》补入。日期为奉旨之日。

169 附陈庚午大运缎绸采办经纬绒丝情形片 [13] 二月初二日

再，同治九年十月内，前抚臣丁日昌接准苏州织造德寿咨，织造衙门每年办解大运绸缎，所用经纬绒丝，业经前升任抚臣李鸿章、护抚臣刘郇膏先后查明民间市价，奏定经丝每两银三钱九分，纬丝每两银二钱七分三厘，绒丝每两银三钱三分。历届遵循办理，另加九分。甲子余造报前于片奏部驳，前任织造庆林报销折内声明，俟办理庚午大运时，会同抚臣查明，据实奏报在案。现在庚午大运缎绸，业已开工。所有采办经纬绒丝时价，核与原定市价有增无减。咨会行查实在丝价确数具奏，以归核实等因。当即行司饬查去后，即经升任苏藩司张兆栋，饬据盛泽厘局委员补用知县吴观乐，分别确查同治九年丝经市价，以生炼熟合七五折申算，照现时市价核计，成熟经丝每两合银四钱一分九厘七毫，纬丝每两合银三钱六分二厘五毫，绒丝每两合银三钱七分六厘八毫，由司局核明，详请奏咨等情移交到臣。并准织造德寿咨，是年采办丝斤，系在夏末秋初，维时丝价益见增昂。即以藩司厘局现查之价而论，仍核与前定准销价值有增无减。该织造身受国恩无可报称，所有庚午大运缎纱以及奉派一切工程，均于无可撙节之中力求撙节。挹彼注兹，仍照前升任抚臣李鸿章等原奏价值，推申九分平拿，造册报销。遇有不敷之处，由该织造设法弥补，未敢稍事更张。但以后丝价有无加增，能否仍照原定价值办理，未敢悬拟，应请据实奏明前来。臣复查无异。除咨户部查照外，理合会同苏州织造臣德寿附片具陈，伏乞圣鉴。谨奏。

同治十年二月初二日军机大臣奉旨：“户部知道。”钦此。

[13] 此件与德寿会衔具奏，据台湾“故宫博物院”《先正曾国藩文献汇编》补入。日期为奉旨之日。

170 附录廷寄 着添拨彩绸银两等事二月初七日

同治十年二月初七日，准兵部火票递到军机大臣字寄——
户部、工部、大学士两江总督一等毅勇侯曾国藩、江苏巡抚张之万、浙江巡抚杨昌濬、传谕江宁织造忠诚、苏州织造德寿、杭州织造茂林：

同治十年正月二十九日奉上谕：

前因户部奏，大婚礼应用彩绸款项按照例价增价，共拨银三十九万一千七百两，当经谕令曾国藩等按照该部单开各数，速行拨交各该织造赶办。兹据忠诚等奏，迩年以来丝价昂贵，遵照浙江巡抚具奏，市价经部议复核减，准照八年报销之案核实，估计统计彩绸十万匹，共需银五十一万一千八百余两，开单恳请添拨银两，一律照办等语。着户部按照该织造等单内所开数目，迅速核议添拨银两，以便赶紧开工织办。并着曾国藩、张之万、杨昌濬确查各该省现在经纬时价，据实奏报，以昭核实。忠诚、德寿、茂林一面将奉派彩绸按照工部原奏数目克期兴办，不得稍有迟误。将此谕知户部、工部、曾国藩、张之万、杨昌濬，并传谕忠诚、德寿、茂林知之。钦此。

遵旨寄信前来。

同日并准军机处片开，本日奉有寄信谕旨一道，贵督接奉后，希即恭录知照江宁织造忠诚一体钦遵可也，为此知会等因承准此。

171 附录廷寄 着在滨江滨海各省简练水师妥筹备御等事二月十四日

同治十年二月十四日，准兵部火票递到军机大臣字寄——
大学士两江总督一等毅勇侯曾国藩、福州将军兼署闽浙总督文煜、闽浙总督英桂、两广总督兼署广东巡抚瑞麟、江苏巡抚张之万、浙江巡抚杨昌濬、福建巡抚王凯泰、山东巡抚丁宝桢：

同治十年二月初六日奉上谕：

前因魁玉、张之万奏，审明已故两江总督马新贻被刺一案，因漏网海盗张汶祥挟仇行刺，并风闻浙省刺案尚不止一起，粵省又有持刀入署之案。当经谕令瑞麟、杨昌濬饬属查拿惩办。至所称长江水师船只太小，近海之地不能得力，如长江至江阴以下现时炮船即难驾驶，尚须酌添轮船，简练水师，广募惯习风涛熟于沙线之士，并修复海口及沿江炮台，辅以陆军。无事则专司搜捕，有事则严扼边防等语。着曾国藩、文煜、英桂、瑞麟、张之万、杨昌濬、王凯泰、丁宝桢斟酌情形，于各该省滨江滨海地方严密布置，妥筹备御，以靖疆圉而息盗风。本日据郑敦谨等奏，与凶犯张汶祥同伙之浙江南田海盗龙启沄等，请饬严拿等语。着杨昌濬按照该尚书等咨拿各犯，饬属严拿务获究办，毋任一名漏网，将此各谕令知之。钦此。

遵旨寄信前来。

172 苏省九年所征漕白二粮仍由海运津折 [14] 二月十一日

奏为苏省同治九年分征收漕、白二粮，仍由海运详议办理章程，恭折奏祈圣鉴事。

窃照江苏省苏州、松江、常州、镇江、太仓五府、州属同治十年起运九年分征收漕、白二粮，循案由海运津，业经臣等饬属，赶紧征收，提前兑运。先将起运交仓米数专折奏报，并准部议，海运米石仿照河运章程，改由粮道赴通径交一节，亦经臣等会折奏请，缓俟下届试办在案。

又，镇江府属之丹阳、金坛二县，仍办抵征，酌提八成钱文，约可采买米二万石有奇，随同正漕海运。除另片附奏并委员前赴产米各属采买米石，一并运沪装兑起运外，所有一切章程，自应仍照历届〈成〉案，参酌办理，以期周妥。兹查苏、松等五府、州属之长洲等二十九州、厅、县应征漕、白米数，因民间元气未复，上年旸雨未能应时，兼之前年被淹较广，低区积水尚未全消，不及一律垦齐，是以征办不易。节经督令司、道、局员逐细钩稽，核实厘别，共计征运交仓漕、白并附运漕粮正耗，以及备带经剥仓耗及支给沙船耗等款，米七十六万三千三百二石零。同镇江府属之丹阳、金坛二县抵征钱文采买米二万石有奇，并计本届起运米石，为数较多，照案派委苏、松督粮道英朴酌带委员先期赴津承办交米事宜，并由部臣查照新章，届时奏请钦派仓场侍郎一员，赴津会同直隶总督验收米石，以昭慎重。

此外，稽核起运支给银米等事，仍在苏州、上海分设省、沪二局，各专责成。而应需沙船，尤关紧要，必须乘时雇募验修〔收〕，并招徕东卫各船兼装，以补不足。节饬上海厅、县并专委员董，赶紧广为招雇，立揽修艌，拟泊浦江候兑。一面声催各属将应运米石及随给水脚等银，陆续运沪兑装，提早放洋，不准稍有延误。所有一切办法或仍循旧案，或参酌时宜，总期尽善可行。据署苏州布政使应宝时、苏松督粮道英朴督同局员核议办理章程十二条，会详请奏前来。臣等复核无异，理合开缮清单，恭呈御览。拟请敕部照准施行者外，如有未尽事宜，或续有变通之处，容俟随时核明奏报。谨会同漕运总督臣张兆栋恭折由驿具陈，伏乞皇太后、皇上圣鉴训示。谨奏。

同治十年二月十一日军机大臣奉旨：“户部知道。单并发。”钦此。

附清单

谨将苏省同治九年分冬漕海运，酌议办理章程，开缮清单，恭呈御览。

计开：

一、海运事繁责重，应委员设局分办也。查苏省历届海运，在省城、上海分设两局，委员承办各事。今届新漕，前经户部奏请力筹足额，提前赶运。钦奉谕旨咨行遵办。当此京仓需米孔殷，自应设法多筹起运，以供支放。所有钩稽筹画一切，事务繁重，应循案在苏州设立省局，由苏藩司、粮道督办。仍委苏州府总司其事，并遴委干员及三首县随同办理。在上海设立沪局，由苏、松、太道督同上海厅、县委员将雇船验装、收发、水脚催兑、放洋各事宜，妥建办理。其查验米色，系粮道专责，应饬粮道按县查验，俟兑交沙船时由苏、松、太道复加盘验，务须干圆洁净。至天津交米，尤为吃重，应派苏松督粮道英朴酌带委员绅董，先期赴津会同直隶委员妥为筹办。

一、交仓漕、白正耗，应请就数起运，其节省漕、白等耗，仍循旧章，尽数粜变拨抵运脚也。溯查咸丰四年以后，各届海运均经奏准就熟田应征交仓正耗之数起运，毋庸筹补足额。今届经部臣奏奉谕旨，饬令力筹足额。原应遵照办理，无如苏、松等属被兵之后，民间元气未复，上年旸雨未能应时，兼之前年被淹较广，低区积水未消，不及一律垦齐，是以抛荒仍多。体察民情，不得不剔荒征运。兹就苏、松、常、镇、太五属，长洲等三十州厅、县成熟漕田，核实剔征，共可征收交仓漕、白正耗米七十万二千八百七十一石零。又，附运上海、南汇二县带征原缓八年分歉田漕粮正耗米四千一十九石零。两共正耗米七十万六千八百九十石零。内除丹徒县漕粮交仓正耗米一万八千六百六十一石零，循照旧章坐拨京口旗营兵米外，实该起运交仓漕、白正耗米六十八万八千二百二十九石零。又，沙剥经纪、耗食等项，除新增添备天津剥船耗米一款，照案动支天津收买余米解交外，实该米七万五千七十三石零。共米七十六万三千三百二石零。其蠲减歉缓之米，为数较巨。当此库储支绌，委实无从筹补，应请就数起运。此外，随征节省各款米石内除开支白粮舂耗及起运项下备带沙剥经纪耗食，并随运二升余米外，余剩之米应请照章粜变，拨抵沙船水脚及神福犒赏等项之用，免予随正起运。所有节省粜变米价，上届每石提银一两九钱，本届因市价较贱，议定每石酌减一钱，实提银一两八钱，仍饬属全数粜变抵支运脚等项。多则解司，少则找领，以归便捷。

一、米船到津，应请先尽正漕兑收也。查历届定章，如正漕采买同时并运，均将抵津米船先尽正漕验收，次及采买并筹备等米。今届起运正漕之外，另有采买米石以及正漕项下筹备余米，应请照旧先尽正漕抵运。俟正漕全数收清后，续到之米再行分别采买筹备，以次验收，俾利剥运。

一、海运经费，应照章以河运节省银米分款抵支也。查苏省同治四年以后，各届海运均遵定章，以河运节省各款银米拨抵海运支用。计漕、白每石共支销库平银七钱，所需沙船水脚、神福犒赏等七款，每石给曹平银四钱二分八厘一毫，在于各属节省给丁余耗及赠五盘舂运饭，苏粮道行月，并江粮道一半行月等米粜价项下尽数抵支。由属经解沪局兑收转给。如有不足，将江粮道一半漕仓正银并各卫邦屯折津租，以及例拨减缺兵粮之随漕费钱易银内凑拨。上两届并因粜变米价，经费支绌，复于南米局粮恤孤等米变价余剩银内通融凑足在案。今届粜变米价每石减提一钱，以致缺费更巨。应请循案将江粮道一半漕仓，及漕费钱易银两尽数拨抵。如有不敷，仍于南米局粮恤孤变价余剩项下凑抵足数，以免停船待费，坐误风汛之虞。其南北各局用款，并津剥脚价坐粮厅个儿钱，及在津收买余米等项，每石酌派银二钱七分一厘零。应于苏粮道漕项银内动支，各归各项开销，俾免轇轕而符原案。至各届冬漕，均因商船困苦，修艌无资，每石加给商船修艌水脚银一钱五分。今届应请循案在苏粮道四分漕项内核数拨给，以示体恤。

一、津通经费并南北各局用款，应照章拨抵支用也。查苏省办理海运，除轻赍由闸竹木等项，例由粮道衙门批解外，其天津官剥、民剥雇价等项，均于河运节省项下筹备解津。内除抗脚、挖筲、守候口粮，全行裁除，剥船饭米折银，每百石减去银一两一钱五分，个儿钱一项每石给银二分。历由苏省委员，按照起运米数分别解支在案。今届苏、松等五属起运正漕、应需剥价杂费，仍请循照向章，官剥每百石给银八两四钱四分七厘三毫，民剥每百石给银九两八钱八分四厘八毫，个儿钱每百石给银二两。其津通经费除划扣0248-01 羡等款外，实该银两以及省、沪、津三局用款，并在津收买沙船余米等项，应循案于苏粮道库节省给丁漕赠等银项下尽数抵支。至江粮道一半仓项及各卫屯折津租等银，仍应尽拨不敷沙船水脚之用，以克缺误。

一、沙船经剥耗食等米，应备带本色，仍请作正开销也。查天津剥船食米每漕、白米一石，给米一升一合五勺；通仓经纪耗米，每漕粮一石给米一升五合；白粮一石，给米一升八合。此项经纪耗米，系由天津运通亦须随给剥船食米，均以洪斛核计。又，沙船耗米漕粮，每石给米八升；白粮每石，给米一斗。又，每石筹备余米二升。以上各项米石，自咸丰四年以后，均于节省给丁各款耗米内动支，作正开销。此外，奉饬无论正漕筹备添备天津剥耗一款，上两届因经费支绌，奏明每百石添交一半米五斗七升五合。在于天津收买沙船余米内核明，动支解给在案。今届苏、松、常、镇、太五府州属，正附交仓漕、白正耗共米六十八万八千二百二十九石零。除新增剥船耗米，仍照上届之案在津收买余米抵交外，其余经剥食耗等米一万八千五百七十五石零，沙船耗米五万六千四百九十八石零，筹备二升余米一万三千七百六十四石零，应照常饬属，于节省给丁各耗米内动支，一律备带本色，以济船户饭米及交仓折耗，并沙船遭风弥补之需，不准折给。其经剥耗食及筹备余米项下应给水脚等银，应同漕、白正耗所给水脚、神福等银，一并由属在于粜变米价漕费等款内解交沪局转给，不得缺误。

一、米船放洋，应请循案派拨轮船巡防，并咨行沿海水师，逐段护送也。查历届海运，准令沙船各带炮械防护，于出口时给领，入口时呈缴，以备稽核。仍责成沿海水师镇师，统带备弁兵船，递相接护出境，并于兑竣放洋时，由捕盗局派令员董，选拨轮勇，各船妥为护送，驶至山东省会同巡护在案。今届应请仍由沪商捐办轮船出洋，认真护运，并令沿海镇将多派兵船，在于所辖各岛严密梭巡，加意防范。一面督带弁兵，逐段巡护催趱米船，赶速北上，并先咨明直隶、山东督抚臣，咨行沿海水师，遵照分别护送，开具专任、分任各职名，送部查考，以昭慎重。

一、沙船领运各事宜，应遵照成案办理也。查沙船领运官粮，历届定章准令八成载米，二成载货。如在洋遭风，除斫桅松舱，验明粮货俱损者，应候奏明豁免。如货物并未抛弃，独弃官粮者，虽松舱属实，短少米数，仍令赔补。咸丰四年海运接准部议，挑选妥实商船承运，责成同行，出具保结，互相稽查，傥在洋遭风，即时报明所在地方官，履勘核办。如有捏报遭风，或到津报称失事，并无确据者，除着赔外，不准再行领运等因。立法本极周妥，惟同治五年，曾有沈元茂一船中途盗卖亏空，捏报遭风之事，当将承办局员及稽查出口各员，分别参办在案。今届起运新漕，应循案预为防范。已饬在事各员，加意严密稽查，认真选择，有犯必惩，不准复蹈故辙，以重正供。仍请将沙卫等船兼雇并装，饬令一律具揽修艌完固，编列号旗，排泊浦江候兑。其未经进口之船，咨行直隶、山东各海口，催令作速来南协运，以免缺误。一俟兑米北上，仍准将所装二成货物照章免税。若由沪开行后在各口带有洋药，应仍令照水路每石斤完税银三十两，并于江海关给发二成货单内注明洋药，照章纳税字样，以防仓私偷漏。该船粮米至津交清后，回南贩运北方货物，并准循照奏案，全行免税。如往天津、牛庄、奉天、山东各口贩运，仍由津局查明承运米石全清后，方准填给全免税银印照，持赴各关呈验放行。傥有交米不清之船，一概不准给照，俾示区别而杜拖欠。至各商船承运无误，历准于事竣酌奖。除一万石以内由外给奖，其自一万石至五万石以上者，分别给予职衔。若捐至五品，无可再加，或另行酌奖，统俟事竣核办。其给船耗米原备到津折耗弥补之用，前经议定，于是项耗米内提出三成，由津局照市收买，不得短交。傥敢颗粒无交，甚至短缺正漕者，由津局随时分别严办，并饬属先于上海交兑时将船耗全以本色兑装，不准折价，仍由沪局委员随时稽查，以杜该船私行粜变及已装之米再行分剥等弊。

一、米船抵津，应请随到随卸，照案责成经纪转运，免予守候也。查苏省海运，向由户部奏请钦派大臣赴津查验。上年经户部议奏，自同治十年为始，凡天津交米事宜，均由直隶总督就近经理，即经直隶督臣遵议复奏。因总督事务繁重，未能专顾一端，仍请照章奏派仓场侍郎一员，赴津会同查验。其通州验收转运事宜，即由留通仓场侍郎一手经理，毋庸另请钦派等因。钦奉上谕，允准咨行，钦遵在案。应请由部臣先期奏请钦派仓场侍郎，赴津会同查验，并由仓场侍郎拣派坐粮厅酌带经纪、斛手，直隶总督派委天津道总办。所有正漕米船，应遵部行赶，于三月内一律抵津。已饬各属提前剥运，赴沪兑装，并俟装齐后押令立即驶赴十滧海口，乘风放洋，依限抵津。傥有逾延，查明分别参办。第抵津定限，既严回帆，亦宜迅速。前因天津验卸稽迟，以致回南较晚，并因沙船装运北货回南，以饼、豆、油三项为大宗。饼系农民肥田所需，近年沙船承运赴津，回南贩运北地货物，虽奉奏明免予征税，惟回南每多失时，饼价大减，船商致多亏本。今届米数较多，船数渐少，雇募实为不易。南省粮米，须以头二批卸空之船回南接运，始免贻误。应请俟米船抵津后，将每日验收米石酌添排数，多雇剥船，随到随验，随验随卸，立饬赶回接运，免其羁候失时，以速转运而恤商情。至各船已交之米，由津运通，由通运仓，仍照定章责成经纪承管。如有偷漏、潮湿、搀和等弊，分别责令赔补究治，不得牵涉原装沙船，以杜诿卸。

一、上届预运存仓记档漕、白米石，应请循案抵补也。查历届海运，遇有沙船在洋遭风失事及霉变，短交迟到各船之米，均已本届筹备余米并上届存仓米石拨抵交足，具报全完。其续到米船，照案由天津道验运交仓，另档存记留抵下届正供之用。历经循办在案。今届应请照办，俾速正运。

一、蠲减缺额南粮，应以变价余剩拨补也。查各属实征冬漕米石，除起运交仓正耗及留支各耗外，尚有南米、局粮、恤孤三项，均关计口授食要需。所有减缺米石，前于减赋案内奏请以各属应解漕费钱易银两拨补。上两届因运费不敷，复议将前项漕费凑抵运费在案。今届粜变米价，减提银一钱，运脚更多不敷，应请循案将随漕费钱拨抵。其缺额南粮，仍以南恤变价余剩抵补，俟拨足南粮后，再有余剩，仍照案通融凑拨不敷运脚之用，以期两无缺误。核计苏、松等属本届应征熟田南粮米三万八千八百五十二石零，每石变价库平银一两八钱。该银六万九千九百三十余两。又，太湖、靖江二厅、县，有南无漕，情形各有不同。历经减提米价，今届太湖厅南米二千一百三十八石零，拟令每石变价银一两六钱；靖江县南米七千四百三十七石零，为数较多，拟令每石变价银一两五钱。计二厅、县共米九千五百七十六石零，共该变价银一万四千五百七十余两。应请照案饬属分别变价解司，统由司库核实拨放各标营米折，并将长、元、吴三县征解局粮，按季由苏州织造衙门移司拨放散给。至各属蠲缺、恤孤米款，照章在于南粮米内拨足，以符成例。

一、丹徒县漕南等米并行月变价，应仍循案办理也。查镇江府属之丹徒县，各上届启征冬漕，均将交仓漕粮正耗等米，遵照江宁将军魁玉等奏准成案，以本色坐拨旗营兵米，由司按月派数支领。并将赠五一款，照例拨解长、元、吴三县隆冬煮赈之用。其节省丁耗并江苏两粮道行月米石，饬令变价解司，归入海运案内支销。又，恤孤一项，照例拨给孤贫口粮本款之用在案。今届自应循案将漕粮等米，以本色坐拨旗营兵米，赠五米石，拨给长、元、吴三县隆冬煮赈。其节省丁耗行月等款，饬令查照各属粜变米价，每石

一两八钱之数，变价解司抵支不敷运脚，以符成案。

军机大臣奉：“览。”钦此。

[14] 此件与张兆栋会衔具奏，据台湾“故宫博物院”《先正曾国藩文献汇编》补入。日期为奉旨之日。

173 请以曾绍传补授嘉定县知县折 [15] 二月十六日

奏为拣员请补知县，恭折仰祈圣鉴事。

窃照嘉定县知县李燮钧于同治六年六月二十日病故遗缺，当因苏省现有应补人员即经声请扣留外补。初以分缺先用知县范寿堂请补，经部议复查，系五年正月以后所出之缺，应另行积缺按班序补等因。旋经前兼署督臣魁玉参酌成案、新章，应用班次恐有歧误，以候补班前先用知县曾绍传、分缺先用知县范寿棠二员拟补，请旨敕部核复一员补授。接准部复，轮应候补班前到班，惟候补班前尚有合例人员，未据咨报事，故所请以候补班前知县名次在后之曾绍传补授班次，并无错误。毋庸归选，仍令查明另行序补等因。

臣等查江苏省病故休知县一项，同治五年正月以后，嘉定县知县系第一次出缺，尚在会议八成新章以前，仍应按照旧例、旧章序补，应用新班遇缺。惟查新班遇缺，并分缺先前即用先，均属无人，即用不合例。即行过班，应先用候补班前之人，各项候补班前知县班内名次在前者，仅有候补班前先补用知县李庆诰一员，因与胞叔候补同知前长洲县知县李翰文同省服官，系应回避，且该员于同治七年二月十八日奉旨归候补班前先补用，计在嘉定县出缺之后，例应扣补。又，军功候补前先班内名次在前之候补班前尽先知县吴谦牧，业经病故，未据具报，应饬查另行咨部。又，候补班前先用知县秦守中，由佐杂保升，系属未经引见之员，查照新章，应俟引见后方准补缺，照例亦应扣补。

此外，并候在先之员，查有该班其次之候补班前先用知县曾绍传，年五十四岁，江西金溪县人。由供事议叙从九品，分发江苏。道光二十七年六月到省，分派江宁。咸丰二年，奉调丰工分催引河。三年，大工合龙，以从九品遇缺先补用。四年，防剿扬城出力保奏免补本班，以县丞用。南河捐输案内捐升知县，不论双单月选用。十年，随同击退江、皖大股逆匪出力，十一年六月二十八日奉上谕：“着以知县留于江苏，归候补班前先用，并赏戴蓝翎。”钦此。同治元年击退江南大股悍贼，扬防肃清案内保奏，奉上谕：“着候补缺后以直隶州知州用，先换顶戴并赏换花翎。”钦此。四年，请咨赴部，在京铜局补缴捐免保举银两。闰五月初十日，奉蒙钦派王大臣验放，十一日奉旨：“着照例发往。”钦此。六月十一日回省，试看期满，照章甄别。业经奏明，以繁缺留省补用。该员先经兼署督臣魁玉于前次奏补案出具“精明干练、才具优长”考语，堪以仍请补授嘉定县知县，洵堪胜任，与例亦属相符。据江宁布政使梅启照、署苏州布政使应宝时、署江苏按察使贾益谦会详请奏前来，臣等复核无异。合无仰恳天恩俯准，将候补班前先用知县曾绍传补授嘉定知县。该员系军功初任候补之员，仍照章试署一年，期满如果称职，另请实授。至该员系候补知县请补知县，衔缺相当，毋庸送部引见，亦无须查造参罚。谨合词恭折具奏，伏乞皇太后、皇上圣鉴训示。

再者，案前奉部驳行令遵照定限，另行序补，于九年十二月二十日行文按江苏省照限减半计算。以十年正月十五日作为接到部文之日起，定限七十日内遴员请补，应扣至三月二十五日止。又，督抚并非同城加展会衔，定限三十日，统应扣至四月二十五日，请补限满。现于限内拣补，并未迟逾。合并声明。谨奏。

同治十年三月十二日军机大臣奉旨：“吏部议奏。”钦此。

[15] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

174 请将昭文县知县梁蒲贵暂缓给咨赴部折 [16] 二月二十日

奏为知县俸满，调取引见，现因承办要务未竣，暂缓给咨，恭折奏祈圣鉴事。

窃照前准部咨，昭文县知县梁蒲贵历俸已满十年，行文调取，饬令交代清楚，给咨赴部引见等因。当经札司转饬遵照。兹查该员在任多年，办理清粮、垦荒等事，虽有成效，惟坍缺田亩，以及未垦荒田，均须亲历勘丈完竣，方无混淆。该员情形熟悉，自应责成一手经理。又，值新漕兑开吃紧，未可遽易生手，亦应责令赶紧征运全完，俾免贻误。该员俸满调取之案，例有定限，拟请展缓。俟上冬漕务事竣，清丈等项料理清楚，再行交卸，给咨赴部。据署苏州布政使应宝时、署江苏按察使贾益谦会详请奏前来，臣等复核无异。合无仰恳天恩俯准，将昭文县知县梁蒲贵俸满赴部一案，俟经手漕务、清丈事竣，再行给咨北上。谨合词恭折具奏，伏乞皇太后、皇上圣鉴训示。谨奏。

同治十年三月十三日军机大臣奉旨：“着照所请。吏部知道。”钦此。

[16] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

175 奏陈查明挑浚白茆河工程出力各员请奖折 [17] 二月二十二日

奏查明挑浚白茆河改建苏、常闸等工程，在事尤为出力各员董，恳恩酌予奖励，恭折奏祈圣鉴事。

窃照苏州府属常熟、昭文二县境辖之白茆河道，为江阴、无锡、金匮、长洲、元和、常熟、昭文七县蓄泄要津。前因泥沙日积，河身淤垫较甚，亟应挑浚深通，并因该河苏、常石闸年久损坏，亦应加高修整，以时启闭。所需经费，筹议于得沾水利七县分别轻重，按田摊捐济用，并先由司、关两库借拨工费，派委员董于同治七年十一月二十八日集先开工挑办。嗣于八年正月下旬，据报挑浚。经前抚臣丁日昌亲往查勘，因该河中间一段挑未如式，遽行启坝，当将总办委员即补知府沈玮宝奏参，暂行革职，责令筑坝补挑深通。即据该委员于八年三月二十日如式挑竣，禀经前护抚臣张兆栋验收奏报，并据将石闸改建坚固，于九年正月二十二日一律完竣。又，经前抚臣丁日昌饬委藩司验明，工程坚固如式。奏奉谕旨：“沈玮宝着开复原官，出力各员准其择尤酌保，毋许冒滥，该部知道。”钦此。转行钦遵去后，兹据署苏藩司应宝时、苏松太道涂宗瀛查明出力各员，开折呈送核办。并据声明，沈玮宝虽不能谨慎于前，尚能奋勉于后。在事年余，辛劳倍著。不特河身深通如式，且于石闸工程尤能悉心筹划，加工改建，一劳永逸，实于水利民田大有裨益，似未便没其劳勚，应请一体准给奖叙等情前来。臣等复加查核，除出力稍次者由外酌奖外，谨将尤为出力各员董酌拟奖励等差，开缮清单，恭呈御览。合无仰恳天恩俯准，分别给与奖叙，以示鼓励而策将来。谨合词恭折具奏，伏乞皇太后、皇上圣鉴训示。谨奏。

同治十年三月十四日军机大臣奉旨：“该部议奏。单并发。”钦此。

附清单

谨将挑浚白茆河改建苏、常闸等工程尤为出力各员董，酌拟奖励等差，开缮清单，恭呈御览。

计开：

总办委员

道衔即补知府沈玮宝拟请赏加三品衔。

通工总催委员

前署苏海防同知、升用同知直隶州昭文县知县梁蒲贵，拟请赏加运同衔。补用同知沈玮田，拟请赏加知府衔。运同衔补用同知准补新阳知县顾思贤，拟请俟补同知后以知府用。知府衔遇缺前先补用同知赵鹏举、运同衔补用同知直隶州苏升纪，均拟请俟补缺后以知府用。

文案委员

同知衔补用知县陈炳泰，拟请俟补缺后以同知用。

分段总催委员

同知衔尽先补用通判朱铦，拟请赏加知府衔。候补知县王树棻、遇缺前先补用知县李庆沂，均拟请俟补缺后以同知用先换顶戴。

催工领银委员

候补直隶州州判吴忠甲，拟请赏加五品衔。

分段监挑委员

分缺间用巡检胡庆恩，拟请赏加州同衔。

估工委员

同知衔准补荆溪县知县潘树辰，拟请以同知在任候补。

候补县丞申保龄，拟请俟补缺后以知县升用。

河工绅董

候选道前安徽凤阳府知府杨沂孙，拟请赏加三品衔。五品衔国子监助教曾观文，拟请赏给貤封本生祖父母正五品封典。分发湖北县丞黄礼让，拟请俟补县丞缺后以知县用。候选县丞徐元标，拟请俟选缺后以知县升用。监生杨恩汉，拟请赏给五品衔。

分段监工董事

候选州同董奎文，拟请赏加知州衔。光禄寺署正衔王履基、孔宪模，布经历衔王粲霱，均拟请赏加五品衔。增贡生黄树滋，拟请以训导用。蓝翎五品衔候选卫千总季振扬，拟请赏加都司衔。

监造闸工董事

五品顶戴候选从九品唐禄宜，拟请以主簿尽先选用。

军机大臣奉：“览。”钦此。

[17] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

176 酌议河运章程折 [18] 二月二十四日

奏为同治九年江北冬漕仍办河运，详议章程，恭折仰祈圣鉴事。

窃照上届河运节节阻滞，业经臣等陈明艰难情形，应行设法预筹。奏奉谕旨允准，钦遵在案。伏查江北淮、扬、通三属应征同治九年漕粮，剔除灾缓，按照原奏起运八成本色，实计运米五万七千二十六石有奇。前已饬委淮扬道刘咸，将所需船只雇齐，分泊淮城、宝应、汜水一带水次受兑。一面严催各属照数购备米石，赶紧剥送。据报于九年十二月二十八日开兑，业已陆续验装，一俟兑清，即当催令开行，驶抵东省黄水穿运之处，候汛北上。惟查上届漕船行人东境险阻情形不可殚述，此次复遵部议，仍从江北试办河运，诚以良法不可轻废，冀将规复旧制，然非先通河道，办理总无把握。业经漕督臣亲往会勘，择要兴办，应由臣咨商山东抚臣、东河督臣严饬承办，厅县委员赶紧认真开浚，务期一律深通。并饬粮道王大经刻日驰赴江北，料理转运事宜，以期妥速。兹据江宁布政司梅启照、江安督粮道王大经查照成案，参以现在情形，酌拟章程详请具奏前来。臣等复加酌核，相应缮具清单恭呈御览。如有未尽事宜，容随时奏明办理。所有臣等酌议河运章程缘由，谨会同漕运总督臣张兆栋、江苏巡抚臣张之万恭折具陈，伏乞皇太后、皇上圣鉴训示。谨奏。

附清单

谨将同治九年分江北淮、扬、通三属漕粮遵行河运，酌拟章程十条，缮具清单，恭呈御览。

一、米色挑选干洁也。江北淮、扬、通一带多产籼米，应照河运成案红白兼收。现经各州县购齐好米，由河运总局认真验收，总以干洁为主，不准船户稍有搀杂，以重仓储。

一、交仓米数，分别解运也。查江北淮、扬、通三府州属，同治九年分熟田漕粮，前次奏报约征米七万二千三百余石。嗣据各属将灾缓细册送齐，逐加复核，稍有参差，除附片奏请更正外，实计淮、扬、通三属剔除灾缓，应征熟田正耗米七万四千七百七十二石六合八勺，内除节省给丁耗米三千四百八十九石五斗二合八勺，循案抵充运费实该起运米七万一千二百八十二石五斗四合。除二成折色米一万四千二百五十六石五斗八勺，按照例价由道批解部库外，实计起运八成本色米五万七千二十六石三合二勺，内正兑正米三万七百四十四石四斗三升七合，加二五耗米七千六百八十六石一斗九合三勺，改兑正米一万五千八百九十三石五斗五升二合九勺，加一七耗米二千七百一石九斗四合，全数交仓。

一、接运雇备民船也。此次办理河运，以体恤民船，早令回空为要。查东境运河节节淤浅，自八里庙至临清二百余里尤为梗阻，应由臣咨商山东抚臣分饬沿河州县先行雇备民船，俟南船行抵临清，随到随即过载。至接运北船，总期船户诚实，船料坚固，凡熟惯运粮之船，最易舞弊，一概不用。如有偷盗搀水情弊，严行惩办。该州县选雇不慎，亦干参处。所有东省运河各工，业经漕督臣亲往会勘，择要兴修。臣拟咨商山东抚臣、东河督臣饬令各该承办工员实力开浚，务使一律深通，不得草率。俟汛发后，即责成该管厅县体察情形，如水势将落，速于八里庙运口筑坝，并将临清以上各闸下板严闭。俾河水先期蓄存，庶可倒塘灌运。其南船回空，亦先蓄住去水，船到放行，俾明岁办运仍易招雇，不致视为畏途。

一、预雇剥船以备过浅也。东省剥船向由沿河州县封雇，此次河运先经臣奏请，改由管河厅县雇备。现准山东抚臣咨称，仍须由地方官专办，呼应较灵，自系确有所见，应由臣咨明山东抚臣，札饬沿河州县察看水势，代雇船只。最小者，每船装米三十石，至大者以装米一百石为度，总须选择合用。俟漕船到境交收应用，由粮道酌给水脚，装米一石每日给予大钱七文，以示体恤。其大泛口、郗山口、安家口为甫入东省要路，尤应先为开挖，并多雇剥船预备过浅，庶可无误黄汛。

一、经费撙节动支也。此次河运，一切经费除尽用漕项米折外，其不敷之银，系动节省给丁耗米及解部米价余存等款，所有购买米石，已按时价由各州县动支发给。至民船水脚及神福犒赏等项，应照上届定章，每米一石仍共给钱八百文。其沿途闸坝、纤挽、席片等项，难以预计，应照前次部议运费，以一两二钱七分之数，作为定额，免其报销，由粮道督饬撙节支用，省益求省，不任稍有浮糜。

一、兑收仍用漕斛也。查征收漕粮向用漕斛，上届系将道库奉颁小口铁斛，照造木斛较准应用。此次仍应照办，并令各备米样呈验，加贴印花携带赴通，以便较对。现在船只早经雇定，排泊淮城、宝应、汜水一带，各给旗帜腰牌，俟米装齐，听候粮道逐一扦验后即由粮道禀请漕臣照例盘验，以昭慎重。

一、解款照案办理也。查河运漕米径抵通仓，除轻赍席木银两另由粮道衙门照例批解外，所有海运案内之津通剥费杂费，应遵部议，毋庸批解。惟厅仓茶果及个儿钱两项，仍照章批解仓场衙门兑收，此外一切河运陋规杂费仍请严行禁革，以重库款而杜积弊。

一、米船随到随验也。此次办理接运，仍为体恤民船起见，所有北船运米到坝，亦应速令回空俾免羁候。应由臣咨商仓场督臣，转饬坐粮厅，于米船抵坝随到随验，除实有霉变应立时风晾外，如米尚干洁，务须随验随收，倘有需索留难情事，从严惩办。

一、船户照案调剂也。查历届海运及同治五年九年河运，均准各带二成土货回空，亦准酌带货物，免其纳税捐厘，钦奉谕旨准行在案。此次仍应照办，并照案每石给发耗食米二升，至所带二成货物，凡装米二百石之船，准带土货四十石，其余以此类推。回空亦只照原装米数科算，准带货物二成，以重税课。由粮道填给护照过关呈验，免报税厘，惟洋药一项不在寻常货物之列，如查有带往者，照章完纳税厘，以示限制。

一、出力各员酌请奖叙也。河运自故道失修极形艰苦，各委员到通交米如果始终出力无误仓储，拟请仿照海运章程，由粮道分别出考详请奖叙，以示鼓励。

[18] 此件与张兆栋等会衔具奏。

177 采办棕毛恳请展限办解折 [19] 二月二十四日

奏为采办棕毛，业已分批派委，拟请展限赶办，恭折仰祈圣鉴事。

窃臣承准军机大臣字寄同治九年十一月十二日奉上谕：“工部奏，请饬添解棕毛，前已令两江总督赶解三十万斤。兹据工部奏称，核计尚属不敷，请添派十五万斤等语。着曾国藩、魁玉迅将前后所派棕毛四十五万斤办齐。分起报解，统于来年四月以前扫数解清，不准稍涉迟延。”等因。钦此。臣查安徽省奉办棕毛前准工部咨取三十万斤，经前督臣马新贻饬据前署安徽布政使裕禄等议具详，以五万斤为一批，分作六批办解，咨准部复仍限明年四月以前一律办齐。又经前署督臣魁玉转饬遵办，即据安徽布政使吴坤修详请，将头批棕毛五万斤派员前赴江西、湖北一带照数采购，所需正协价值在于正项内动银一千五百两，耗羡款内动银五千六百余两。声明同治五年采办棕毛五万斤，先因案卷无存，暂行酌核拨给，随后补领归款造册报销。此次动用银数，系照部颁成案办理，查核目前价值，尚恐有绌无盈等情，详请具奏在案。臣莅任后，钦奉谕旨添派棕毛前后共计四十五万斤，即经札饬该藩司妥议筹办，究于何月可以办齐，批饬禀复去后。兹据该司具详，已按五万斤为一批，连前共分九批，一时同派委员赶紧赴采。但安省兵燹后，棕树砍伐殆尽，必需远赴江西、湖北两省，在各镇市分投采办。头批委员甫于正月运解回皖，赶紧雇匠捆扎，给咨起运办理，已属极艰。尚有续办之八批，就各路委员设法购求，先后装载到皖，验明捆扎，次第起解。查向例，棕毛连耗系五十五斤为一小捆，以二捆合一大捆，每批五万斤，约计即有五百捆。笨重之物，势难肩挑车载，陆运既属难行，水路尤为濡滞。本年四月以前一律到京之限，实恐赶办不及，只能办齐一批，即行咨解一批，详请奏缓限期等情前来。

臣查安省宁、池、太三处，向为产棕之区，兵燹以后久经砍伐无存。此次采办棕毛为数极多，限期甚迫，现在派定委员共分九批，均已起程分赴江、鄂两省。越境采买程途既远，出产又稀，能否购买齐全，殊无把握。采办固已艰难，运解尤极重滞，种种为难，均实在情形。除檄饬该藩司严催各员迅速尽办尽解，不准稍涉诿延外，所有采办棕毛业已分批派委，拟请展限赶办缘由，谨会同安徽抚臣英翰恭折具奏，伏乞皇太启、皇上圣鉴。谨奏。

[19] 此件与英翰会衔具奏。

178 府州等官期满甄别折 [20] 二月二十四日

奏为遵照部定新章，甄别劳绩保奏之知府直隶州等官，恭折仰祈圣鉴事。

窃准部咨：道府州县无论何项劳绩保奏，归入候补班人员，即以到省之日起，予限一年，详加考核奏明，分别繁简补用。所有从前到省早过一年者，接准部咨即行甄别，毋庸另扣一年之限。又特旨发往并曾任实缺向不试用之即用委用，及已经甄别人员，续经劳积保举正印官阶班次者，毋庸试看。其余无论何项出身，凡系应行试用者，未届期满得有劳绩保举官阶班次，均须一律分别试看各等因，历经遵办在案。兹据江宁布政使梅启照续将在宁差委之知府直隶州等官随时察看，详请加考具奏前来。经臣先后察验，得道衔补用知府鲁巽朴实稳练，堪以繁缺，留省补用。知府用候补直隶州知州王锡桐，老成详慎，堪以繁缺，留省补用。同知直隶州用候补知县吴启英，笃实精到，堪以繁缺，留省补用。以上三员皆因劳绩保升，相应汇缮履历清单恭呈御览。此外尚有业经察验之补用同知朱其煌，明敏详慎。又前署督臣魁玉察验得试用通判蔡汇沧，才识明练，未及具奏移交汇办。该二员系不在劳绩保奏人员之列，应归试用班照例办理。所有遵照新章甄别知府等官缘由，谨会同江苏巡抚臣张之万合词恭折具奏，伏乞皇太后、皇上圣鉴。谨奏。

附名单

谨将甄别知府直隶州等官，缮具履历清单恭呈御览。

道衔补用知府鲁巽，年三十八岁，安徽附贡生由捐职县丞投效徽池大营，委带安勇。咸丰十年，于克复绩溪、太平等城汇保，奉上谕：“赏戴蓝翎。”钦此。同治二年，帮办亲军水陆各营。五年报捐同知选用，嗣于汇保案内奉上谕：“着赏换花翎。”钦此。六年加捐本班指发江苏试用。七年赴部，九月二十日奉旨：“简派王大臣验放，以同知发往江苏试用。”钦此。十一月到省，复于张总愚全股荡平案内汇保。八年七月初七日奉上谕：“着以知府仍留原省补用，并赏加道衔。”钦此。应自奉旨后第五日按江苏省照限减半计算，以同治八年八月初七日作为知府到省日期。

知府用候补直隶州知州王锡桐，年五十九岁，云南举人，甲辰科会试后大挑一等引见，以知县用签掣江苏，咸丰元年到苏，五年遵例报捐同知衔，六年以徐州剿匪出力汇保，奉上谕：“着俟补缺后，以同知直隶州用。”钦此。嗣在南河报捐免补本班，仍留原省归直隶州候补班补用。八年七月十一日到省，同治六年以剿办阜宁海匪出力汇保，奉上谕：“着俟补缺后，以应升之缺升用。”钦此。七年，以上年守城防运出力汇保，奉上谕：“着俟补缺后，以知府用先换顶戴。”钦此。八年，以上年剿平任赖捻股出力汇保，奉上谕：“着赏戴花翎。”钦此。

同知直隶州用候补知县吴启英，年五十一岁，安徽监生，同治元年投效军营帮办营务，二年报捐县丞职衔，克复金陵省城案内汇保，奉上谕：“着以县丞，不论双单月遇缺即选。”钦此。又于克复湖州等城出力汇保，五年八月二十九日奉上谕：“着免选本班，以知县留于江苏遇缺即补。”钦此。又因任赖捻股肃清汇保，奉上谕：“着俟补缺后，以同知直隶州知州用，先换顶戴。”钦此。八年请咨赴部，八月初十日引见领照起程，九月二十六日行抵江宁就近缴照，照章加扣赴苏程限六日，以十月初二日作为到省日期。又因续查剿平西捻出力人员汇保，奉上谕：“着赏戴花翎。”钦此。复因委办海运无误，保奏随带二级，奉旨：“着照所请，吏部知道。”钦此。

[20] 此件与张之万会衔具奏。

179 皖南茶捐十七卯请奖折二月二十四日

奏为皖南续办茶捐查取十七卯捐数员名，恳给奖叙，恭折仰祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输分案请奖。自臣接办后，明定章程每引捐银八钱。同治二年复定新章，加捐银四钱，每引共捐银一两二钱。仍照向章填发捐照，由各商开具履历，呈缴总局换给实收照筹饷例一律核奖。业经前督臣马新贻将捐生造册请奖，至第十六次在案。兹据办理皖南茶捐奖局徽宁池太广道李荣详称，自同治九年四月十六日起至十一月底止，各属陆续呈缴元、二、三、四、五、六、七、八、九等年茶捐省照，连上次十六卯内所存省照，共九千一百九十七张，计银三十六万二十九两三钱二分一厘八毫。嗣据各捐生缴到中照一千六百三十八张，计银七万四千二百三十一两六分六厘六毫，就现请官阶，按照减成新例核算，计正项银七万四千二百十六两，所余零星尾数银十五两六分六厘六毫，应行核销，毋庸给奖。仍存茶捐省照七千五百五十九张，俟各捐生呈缴中照到日换给实收另行核奖外，所有此次计请职衔加级封典者，有吴高龙等一百八十六名。请捐监生、贡生者，有汪朝尚等三百九十六名。造具履历清册请奏前来。臣复查各属缴到省照，比对银数所请官阶等项，均属与例相符。除将清册咨部核办外，合无仰恳天恩俯准敕部照议给奖以昭激劝。理合恭折具奏，伏乞皇太后、皇上圣鉴训示。谨奏。

180 原任两江总督马新贻本籍建立专祠折二月二十四日

奏为已故督臣有功桑梓，同乡各员禀恳天恩，准于本籍建立专祠，据情转奏，仰祈圣鉴事。

窃据山东文武现官江苏之员候补知府刘毓敏，前任山西太原镇总兵田在田等十五人呈称：原任两江总督马新贻籍隶山东曹州府菏泽县，以进士即用知县分发安徽。仰蒙朝廷特达之知，洊历封圻，忠勤笃棐，固已上邀宸眷，下惬舆评，而其家世谨厚，矜式乡闾，生平践履笃实，亦自卓然可传。至于捍灾御患，遇事敢为，乡人咸被其更生之泽者，则尤在咸丰十一年团练之举。是年南捻北窜，山东土匪蜂起，曹州地当极冲，各乡筑围自保，人无固志，岌岌不可终日。马新贻于四月间丁忧回籍，力任其难，不避险阻，亲历各圩，晓以利害，互相联络，于是桀傲者帖服，良懦者奋兴，众志成城，力却捍〔悍〕贼，菏泽一县竟得转危为安。至十一月间，又经亲王僧格林沁檄令督办善后事宜，主持全局，筹画经费，勾稽出内，百废俱兴，至今菏泽士民言之无不称诵。敢援殁祀于乡之义，稍展里人爱敬之忱，拟请在于本籍菏泽县建立专祠，春秋官为致祭等情，禀请具奏前来。

臣查马新贻起家县令，所至有声，嗣以军营积功，洊擢至安徽布政使，维时臣驻军安庆，始与共事一方。每遇商榷政事，沈几内断，言必中理，臣已心仪而深敬之。厥后眷畀日隆，声望愈起，每莅一任，从不轻议更张。而遇事变通，则于无形之中默寓补救之策。其在两江总督任内，于用人行政，筹饷练兵数大端，反复推究，昼夜孜孜，或至达旦不寐，盖有过人之聪明，而自视欿然，惟日不足。臣莅任后遍访官绅士民，毫无间言，窃叹其治事之独精，而能消尽矜张之气，殊不可及，仰沐圣恩高厚，眷念荩臣饰终之典，至优极渥，凡在臣寮，同深寅感。兹据刘毓敏等胪举办理团练捍灾御患等情，虽属该故督臣居家之一事，而有功乡里，允宜尸祝不忘，相应奏明。请旨准在山东菏泽县建立专祠，春秋官为致祭，以顺舆情而彰忠荩，出自天恩。谨恭折具陈，伏乞皇太后、皇上圣鉴训示。谨奏。

181 汇奏千总各缺借补人员折二月二十四日

奏为借补千总把总各缺，遵照新章汇案具奏，恭折仰祈圣鉴事。

窃照武职各官大衔借补小缺，经臣酌拟章程，声请千总等缺以大衔借补者，改归奏案以示区别。接准部议，以千总把总员缺较多，若借补一缺奏请一次，未免烦琐，应开单汇奏以归简易。等因。于同治七年十二月十五日具奏奉旨：“依议。”钦此。自定章后，于上年正月二十一日经前督臣马新贻开单汇奏一次在案。兹查又届一年，借补千总等官汇案存记者，计千总朱国祥、马永年、袁攀凤、张锦升、严松林、王增芳、赵长华、朱顺霖、秦沛霖、朱玉魁等十员；把总刘添益、高同科、吴安邦、钱世瀛、许瑞清、陈玉龙、周长林、王振长、周荫恩、戴长春、韩士元、江宏坤、朱明春等十三员，除饬取履历咨部查核外，相应缮具清单，恭呈御览，仰恳敕部议覆施行。所有遵照新章借补千总等缺缘由，谨恭折具奏，伏乞皇太后、皇上圣鉴训示。谨奏。

附名单

谨将历次借补千把各缺，开单恭呈御览。

江南提标中营千总陈大雄无下落遗缺，拟以尽先守备松江城守营外委朱国祥借补。该弁前由尽先把总借拔外委，今仍请以尽先守备借拔千总。游兵营荻港汛千总藕青莲病故遗缺，拟以尽先守备该营外委马永年借补。该弁前由尽先守备借补外委，今仍请以尽先守备借补千总。江南提标中营千总蒋占魁斥革遗缺，拟以尽先都司青村营把总袁攀凤借补。该弁系本营兵丁出身，请与提标左营千总陆亮互相对调。狼山镇标右营千总陈荣升补遗缺，拟以尽先守备狼山镇标中营额外张锦升借补。海门营中哨一队千总萧长清病故遗缺，拟以狼山镇标世袭云骑尉补用守备严松林借补。移拨太湖营之狼山镇标中营千总陈攀元休致遗缺，拟以尽先补用都司王增芳借补。金山营右哨千总陈得顺病故遗缺，拟以候补都司赵长华借补。福山镇标左营千总刘张勒休遗缺，拟以尽先守备该营左哨二司把总朱顺霖借补。递遗把总弁缺，拟以守备衔尽先千总该营左哨外委刘添益借补。游兵营西梁汛千总戴成龙斥革遗缺，拟以游击衔尽先都司督标中营左哨头司把总秦沛霖借补。递遗把总弁缺，拟以即补都司高同科借补。寿春镇标中营炉桥汛千总江全福病故遗缺，拟以尽先守备亳州营太和汛把总朱玉魁借补。常州营中军左司把总张松寿升补遗缺，拟以尽先守备吴安邦借补。狼山镇标右营右哨二司把总周长春拔补千总遗缺，拟以都司衔尽先补用守备钱世瀛借补。松江城守营把总张蓉病故遗缺，拟以尽先千总许瑞清借补。骑兵营把总萧春林拔补遗缺，以外委潘得名拔补，因有疏防盗案，经部议驳，拟另以尽先都司陈玉龙借补。福山镇标中营右哨头司把总孟金标病故遗缺，拟以尽先补用守备该营外委周长林借补。福山镇标中营把总王增如因病开缺，拟以尽先千总该营外委王振长借补。狼山镇标左营把总杨元灏不谙水师开缺，拟以尽先都司狼山镇标中营裁缺外委周荫恩借补。新改淞北营之京口左营把总赵莲病故遗缺，拟以尽先都司新改淞北营之京口中营外委戴长春借补。萧营存城把总马连镳拔补遗缺，拟以尽先千总宿州营外委韩士元借补。池州营把总孙奎保升开缺，以候补守备刘云青借补，经部议驳，拟另以守备衔尽先千总江宏坤借补。寿春镇标右营凤阳汛把总宋长海降补遗缺，拟以尽先千总寿春中营额外朱明春借补。

182 丰县民人丁志昌京控案分别定拟折二月二十四日

奏为审结丰县民人丁志昌控案件，并将正案人犯分别定拟，恭折仰祈圣鉴事。

窃准都察院咨，据江苏丰县民人丁志昌，以伊父丁乔岭于同治二年七月初一夜被匪劫掠扎伤身死，先后获犯王开军、渠孚、渠五英、渠二麻四名。渠五英在监病故，王开军等犯供认，与在逃之渠迎伙劫不讳。乃因寨长渠逢溶素豢匪族摆布，贿嘱解勘翻供，差役曹详起赃不给，县书李位锡受贿包庇，改供朦详等情，控经徐海道提讯。复被渠逢溶贿嘱包畏三、渠云青等捏结朦销，道书徐殿襄讳不与查，先后控经督抚衙门饬讯，仍未究出实情。赴京呈控咨交审办等因，并将原告丁志昌递解到宁，即经前督臣马新贻札委江宁藩司会同臬司督府核明提讯。旋据丰县知县将凶犯王开军、渠孚、渠二麻三名及差役曹祥先后解省，并据被证守御所千总衔渠逢溶、职廪包畏三、监生渠云青、县书李位锡等自行投质。又据徐州府申据徐海道衙门刑书徐殿襄禀明，卷存内署，实无讳匿等情。嗣据江宁府知府冯柏年提讯，犯供参差，饬调原审之前署丰县知县王厚庄来省会审，并咨部展限在案，冯柏年旋又因病出缺。兹据署江宁府知府蒯德模督同王厚庄审明拟解，经江宁布政使梅启照会同署按察使贾益谦勘转前来。臣亲提复讯。

缘王开军、渠二麻、渠孚均籍隶丰县，游荡度日，先未为匪犯案。王开军与丁志昌之父丁乔岭本系认识，丁乔岭于咸丰年间因捻匪滋事，迁居渠逢溶所筑之平安寨内。同治二年七月初一日，王开军会遇已获之渠二麻、渠孚、已获病故之渠五英、在逃之渠迎共道贫苦难度。王开军因曾向丁乔岭借粮不允起意纠窃，各犯允从，即于是夜同伙五人，王开军与渠二麻各带小刀，渠孚等徒手，同到事主丁乔岭家门首。留渠孚、渠五英在外接赃，王开军撕开篱笆门，并抽去囱上土坯进屋开门，将渠二麻、渠迎放进，同至事主卧房，偷得衣饰钱物，递交渠孚等接收，与渠迎先走。王开军、渠二麻进内复窃。甫至堂屋，事主丁乔岭惊觉起追，揪住渠二麻发辫喊捕。渠二麻情急举刀拒捕，丁乔岭仍不放手。王开军上前帮护，亦用刀乱扎，致伤丁乔岭右肩甲、右胳膊、右0271-01 0271-02 、左右手腕，并脊背左后肋等处。黑暗中未经看明何人致伤何处。丁乔岭松手，各犯等逃出大门外。丁乔岭追赶，渠二麻先逃，王开军落后，丁乔岭声言认识定行报官指拿。王开军情急，遂又转身用刀连戳丁乔岭胸膛、左乳、心坎、肚腹、左胁等处，倒地殒命。维时渠孚因等候王开军不至，折回查探，在场助势，并未动手。一同追上渠迎等告知拒杀情由，查点赃物按股俵分各散。丁志昌报县会营勘验，获犯王开军、渠孚、渠五英讯供详报，渠五英旋因患病提禁病故，将王开军等犯审议详解。前漕臣吴棠以情罪未协，驳饬复审。续获逸犯渠二麻质审定拟，解府翻供，发回复讯。前署丰县知县王葆昌以犯供游移屡审屡翻，禀请饬府督同铜山等县会审，各供仍前狡展碍难定谳。丁乔岭之子丁志昌因渠逢溶系寨长，各犯又多渠姓，欲令渠逢溶帮缉逸犯，不允口角，疑其袒庇族人。又因县详仅止王开军一人拟抵，余皆轻罪，并拟刑书李位锡改供朦详，遂以捏详庇凶等词赴亲王僧格林沁行营控告，批饬徐海道讯办。旋经丁志昌、族人丁力堂邀同亲戚包畏三、蒋兆棻、梁云青出为调处，劝令息讼，丁志昌应允，丁力堂遂代写息结令。丁志昌画押，由丁力堂等联名赴道，具词请销。经徐海道据情详销，嗣因王开军等解府翻供辗转饬审，未经定案。丁志昌又疑渠逢溶嘱犯狡翻，并装点包畏三等捏结朦息，及渠逢溶贿布逼结情词，先后赴道府督抚衙门上控。饬府督县将正案讯供通详，并将丁志昌控情提同渠逢溶等质讯，系丁志昌怀疑误控，取结详销。丁志昌以各犯未邀重办，痛父情切，心疑不释，又因向道书徐殿襄索看包畏三等递息词结未给，遂以历控情节添入道书索费及委员勒结等情，自作呈词赴都察院衙门具呈。咨解回宁，经前督臣马新贻札委江宁藩司会同臬司督府提省讯办。嗣因犯供参差，檄调原审前署丰县知县王厚庄于九年九月十五日到省。署江宁府知府蒯德模抵任查案，督同王厚庄讯悉前情严诘，王开军等坚供从前实系畏罪狡翻，并非渠逢溶嘱令翻供。渠二麻、渠孚并非渠逢溶同族，渠逢溶实无袒庇豢窃情事，此外亦无窝伙窃劫不法别案。并讯渠逢溶供无讳嘱摆布包畏三等，与刑书李位锡亦无捏结朦息，及改供朦详各情事。质之原告丁志昌亦称，因案悬未结，痛父情切，怀疑具控等语。按拟解司勘转前来。臣亲提犯证复加研鞫，矢口不移，案无遁饰。

查例载，伙贼携赃先遁后逃之贼，被追拒捕因而杀人者，首犯斩监候。为从未经帮殴成伤者，杖一百流三千里。其伤人未死刃伤者，首犯绞监候。又抢窃拒伤事主之案，若两人共拒一人，系各自拒伤并不同场者，即各科各罪各以为首论。又寻常窃盗纠伙三人以上，但有一人持械者，不计赃数次数，为首之犯杖一百徒三年，为从杖九十徒二年半各等语。此案计赃七十五两零，王开军、渠二麻于伙犯携赃逃走之后，进内复窃甫至堂屋，被事主丁乔岭惊觉起追，揪住渠二麻发辫喊捕，渠二麻首先拒捕，王开军随同帮护，各用刀拒扎事主肩甲等处多伤。迨后王开军逃出门外，因事主丁乔岭追出，声言认识告官指拿，王开军复用刀连戳其胸膛等处殒命，系属各自拒捕应各以为首论。王开军于伙贼携赃先遁之后，因被追逐拒伤事主身死，自应按例问拟。王开军除行窃为首并伤人未死为从，轻罪不议外，合依伙贼携赃先遁后逃之贼，被追拒捕因而杀人者，首犯斩监候例，拟斩监候秋后处决。渠二麻听从行窃，被追图脱拒捕刃伤事主，亦应按例问拟。渠二麻除行窃为从轻罪不议外，合依伙贼携赃先遁后逃之贼，被追拒捕伤人未死刃伤者首犯绞监候例，拟绞监候秋后处决。渠孚听纠行窃，于王开军拒杀事主时，在场助势，即属为从。渠孚亦除窃盗为从轻罪不议外，合依伙贼携赃先遁后逃之贼，被追拒捕杀人为从，未经帮殴成伤者，杖一百流三千里例，拟杖一百流三千里，到配折责安置，均照例先行刺字。渠五英听纠行窃，并未帮拒，本干例议，业已病故，应毋庸议。渠二麻之父兄渠闵等失于禁约，饬县提案照例责惩，余讯无同居亲属知情分赃，牌保得规包庇情事，亦毋庸议。至丁志昌京控各情，现经逐一质讯明确，渠逢溶并无豢匪及贿嘱摆布嘱犯翻供。包畏三、渠云青讯非捏结朦息，刑书李位锡、捕役曹祥亦无改供捏详及匿赃不给情事，应与渠五英病毙案内讯无凌虐之刑禁人等，均无庸议。事主丁志昌控词虽不尽实，惟因痛父情切，怀疑具控，到案即据实供明，情尚可原，应请宽免置议。无干省释未到免提逸犯渠迎，饬缉获日另结此案。拒捕之犯三人，业经全获。渠五英系提禁病故，疏防与监毙职名，均请免开除备录供招咨部察核外，所有审结丰县民人丁志昌京控案件并将正案人犯分别定拟缘由，谨恭折具陈，伏乞皇太后、皇上圣鉴，敕部议覆施行。谨奏。

183 拣员请补陆路游击等缺折 [21] 二月二十四日

奏为拣员请补陆路游击，恭折奏祈圣鉴事。

窃照江西抚标右营游击黎春林因病开缺回籍调理，所遗游击员缺，系陆路部推之缺。江西省现有军功著绩尽先人员，业经声明扣留，由外拣员请补。查江西抚标右营游击员缺驻扎省垣，弹压巡防极关紧要，非精明强干熟谙营伍之员难资整顿。查有遇缺尽先即补参将贺抡元，年四十二岁，江西吉安府永新县人，由武生投效军营，出师著绩，保举把总递补抚标右营守备，于宁都州城解围案内保奏，同治四年六月初四日奉旨：“着以游击尽先即补。”钦此。又于南安府城解围案内保奏，同治四年七月初二日奉旨：“着以参将遇缺尽先即补。”钦此。该员贺抡元营务认真，娴于战守事宜，现经委署斯缺，办理裕如，以之借补游击堪期胜任。合无仰恳天恩俯准，以遇缺尽先即补参将贺抡元借补抚标右营游击，实于营伍地方均有裨益。除饬取履历咨移部科外，谨会同江西巡抚兼提督衔臣刘坤一合词具奏，伏乞皇太后、皇上圣鉴训示。谨奏。

[21] 此件与刘坤一会衔具奏。

184 张汶祥凌迟处死日期片二月二十四日

再，前督臣马新贻被刺一案，经刑部尚书郑敦谨会同臣复讯定拟专折具奏，兹于二月十四日由驿递回原折，钦奉上谕一道。臣于十五日饬委文武各员派拨兵役，将该犯张汶祥绑赴市曹凌迟处死，观者如堵，同声称快。并遵旨在马新贻柩前摘心致祭，以伸国法而慰忠荩，理合附片陈明，伏乞圣鉴。谨奏。

185 江西莲花营都司翁荣开缺片 [22] 二月二十四日

再，江西莲花营都司翁荣，由行伍递升今职，遵本省米捐案内报捐双月游击铨选。恳请将莲花营都司底缺先行开除，以双月游击归部候选等情，禀经江西抚臣刘坤一移咨会办前来。臣查该员既已报捐双月游击，应准其开除莲花营都司底缺，以游击归部候选，除委员接署外，所遗江西莲花营都司员缺，系陆路部推之缺，两江现有军功著绩尽先人员，应请由外拣员另行请补。谨会同江西巡抚兼提督衔臣刘坤一附片陈明，伏乞圣鉴训示。谨奏。

[22] 此件与刘坤一会衔具奏。

186 更正淮扬通三属起运米数片 [23] 二月二十四日

再，淮扬通三属同治九年新漕，前经臣等奏明应征熟田起运米七万二千三百余石，系就各属报灾分数，约计迨后各属灾缓细册送齐复加核算，实共应征米七万四千七百七十二石六合八勺。内除节省给丁耗米三千四百八十九石五斗二合八勺，抵充运费尚该起运正改兑正耗米七万一千二百八十二石五斗四合。除二成折色该米一万四千二百五十六石五斗八勺按照例价批解部库外，实该起运八成本色米五万七千二十六石三合二勺，比前奏报起运数目稍有参差，应请更正。谨会同漕运总督臣张兆栋、江苏巡抚臣张之万附片陈明，伏乞圣鉴，敕部查照。谨奏。

[23] 此件与张兆栋、张之万会衔具奏。

187 李铭皖蒋启勋各回本任情由片 [24] 二月二十五日

再，正任苏州府知府李铭皖，先因患病请假，迨销假后，经前督臣马新贻调赴金陵，派委内帘监试事务，所遗员缺，当经饬委镇江府知府蒋启勋代理在案。兹查李铭皖差旋在省，自应饬令仍回苏州府知府本任，其代理苏州府知府蒋启勋，应饬仍回镇江府本任供职，各专责成。据藩、臬两司会详前来，除批饬遵照外，谨合词附片陈明，伏乞圣鉴。谨奏。

同治十年二月二十五日军机大臣奉旨：“知道了。”钦此。

[24] 据台湾“故宫博物院”《先正曾国藩文献汇编》补入。日期为奉旨之日。

188 附录廷寄 饬催速解西宁军饷等事二月二十八日

同治十年二月二十八日，准兵部火票递到军机大臣字寄——
大学士两江总督一等毅勇侯曾国藩、山东巡抚丁宝桢、河南巡抚李鹤年：

同治十年二月二十二日奉上谕：

豫师奏请饬催欠饷一折。据称各该省奉拨西宁协饷，每月二万五千两，迄今一年之久，仅据报解银五万七千两，除在途未到外，实解到营二万两。计自奉拨之日起，截至本年正月底止，共欠解饷银二十一万八千两，请旨饬催等语。现在西宁军务吃紧，士卒枵腹荷戈，情形困苦，亟应速筹接济。着曾国藩、丁宝桢、李鹤年严饬藩运各司将欠解西宁饷银迅速扫数筹解西征粮台转拨应用，嗣后仍当按期如数源源拨解，不得稍有迟误。将此由四百里各谕令知之。钦此。

遵旨寄信前来。

189 奏陈办理广德等处土客开垦事宜折 [25] 三月初三日

奏为广德等处土客开垦事宜，业经选派委员立定章程，设局查办，谨将现办情形恭折奏祈圣鉴事。

窃臣等前奉寄谕，以广德等州县客民捃集，强占田宅，并造有会馆，私藏军器，饬令选派明干大员认真体察情形，分别良莠，随时稽察，倘敢滋生事端，即行严拿惩办等因。仰见圣主绥靖地方至意，无任钦服。窃查宁、广等处被兵最久，土著十无二三，而以广德为尤甚。肃清之后，遗黎不过数千，荒田比比皆是，土民既不能开垦，而客民自湖北、湖南、浙江等省襁负家属，远道而来，开垦荒田，大半搭盖草棚，以为栖止，当无游勇聚众之事。惟土客多寡之数相悬，强弱之势亦无，荒田既无人认业，垦民亦择肥互争。经臣国藩于前督两江任内饬令委员，会同地方官议定章程六条，将合境田亩一律清查，以正疆界。分别有主之田归主，无主之田归官。既禁土民之冒认，复防客民之侵占。其山场竹木，亦照田亩一并清查，为一劳永逸之计。此宁、广客民开垦，初次查办之情形也。

七年间，臣国藩调任直隶，臣英翰亦请假北上。其时，肃清既久，客民来者日众。率多自行报垦认粮，未经报明有主无主。土民避乱外出，亦间零星归里。有本系无土之田而原主指认，令其退还者；有客民已垦之田而续到客民又来互争者；良莠不齐，各执一见，累有斗殴上控之案。臣英翰回任后，当与前督臣马新贻悉心商酌，非派员设局逐一清查以清讼牍，非土客一体编立保甲，不足以杜乱萌。当即酌筹巨款，会委候补知府李孟荃及原派清查委员知县孙育均等开局委办。凡酌定章程，皆因前定之旧而推广之。首以清查现垦之田，分别有主无主，认粮认租，不准冒认侵占，为安良民之计。次即设立保甲，无论土客，一概编册。驱逐无业游民，严禁私砍竹木，为除莠民之计。通计宁国、广德、建平共立三局，均于九年五六月间先后开办。其各保所立乡长皆土客，如用一人，由官选妥实者充之。饬令同局合办，以示一视同仁。并于皖南调练新兵，营内酌派队伍扼扎，以资弹压。自开办以来，土客各民恪遵约束，尚无抗违情事。即有一二顽梗之徒，亦经该委员等随时查出严惩，以示儆戒。此宁、广客民开垦，二次设局复办之情形也。

臣等伏查办理土客之要，持平始能安久，而立法尤在得人。前此未经查办之时，地方官令土民、客民各设乡长，虽不至设立会馆聚众持械，而彼此自分限界，终觉未能相安。此次通行查办，只以良莠为分，不以土客为断。凡客民来皖耕种，即系皖民，土客视同一律。其安分守法者，既经清查回界，使之各安生业。其桀骜不驯者，随严办驱逐，不令煽惑乡愚。该委员李孟荃，系前任安徽藩司李孟群之兄，为人心地忠厚，办事甚能认真。此次经数月，已有头绪，逐渐清查，照章妥办，似可默化潜移，相安无事，并称本年夏秋之间，定可报竣。

臣等禀遵谕旨，仍当会同督饬委员及地方官随时严查。如有聚众抗官、抢夺之案，即行严拿，照新章从重惩处，决不敢稍事轻纵，致酿事端，以期地方永就人安，庶可仰慰宸廑。所有复陈办理广德等处土客情形，谨合词恭折具陈，伏乞皇太后、皇上圣鉴训示。谨奏。

同治十年三月二十一日军机大臣奉旨：“知道了，着督饬该委员等实心经理，俾土客各民恪遵约束，毋任再滋事端。”钦此。

[25] 此件与英翰会衔具奏，据台湾“故宫博物院”《先正曾国藩文献汇编》补入。日期为具奏之日。

190 议复永宝二府未便改运粤盐折三月十九日

奏为湖南永州、宝庆二府引地未便改运粤盐，恭折复陈。并陈楚省引地被川盐侵占太甚，恳请敕部核议，仰祈圣鉴事。

窃准部咨议复湖南巡抚刘崑奏请于永、宝二府试行官运粤盐一折。衡州以下各属，能否不致侵灌。近来淮南盐厘收数逐形短少，永、宝二府系淮南口岸，应由两江督臣通盘筹画，有无窒碍淮纲之处，妥议复奏等因。同治九年九月初十日，具奏奉旨：“依议。”钦此。钦遵转咨前来。先经前兼署督臣魁玉咨明粤省会商妥办，兹准两广督臣瑞麟咨称，淮粤盐务引地，各有定界，不能搀越行销。湖南永、宝二府，自粤东禁海迁灶以后，向食淮盐，历年引课奏销，例由淮纲核办。今湘省议行官运粤盐，将粤课拨归淮纲，不特款项轇轕，考成难以核计，且由粤运盐至湘，节节均系粤省引地，其中不肖船户，影射夹带，沿途洒卖情弊，势所难免，实于粤省引课大有关碍。况粤东递年场产盐斤，亦仅敷粤引配运，并无溢额。若加增永、宝二府食盐，场产不足，又复从何购买。湘省此议虽为筹裕饷源起见，而更易口岸，委属窒碍难行，咨复核办等因。

臣查湖南永州府一州七县，宝庆府一州四县，自康熙六年题准行销淮盐，雍正、乾隆时屡有改食粤盐之议，均经内外臣工奏驳有案，前人立法，具有深意，行盐必分界限，系我朝大经大法。凡两省接壤之区，不许邻私稍逾尺寸，引界一定，纵有奸商偷漏，影射越境，即以私论。民尚知所畏惧，官亦便于稽查。即如苏、松、常、镇，皆系浙盐引地，与淮南场灶仅隔一江。镇江与瓜洲淮栈，仅隔咫尺，路既便捷，价亦轻减，然必须行销浙盐，而不能改食淮盐者。正以界限分明，则纪纲永守也。

湖南之永、宝二府地居湘岸极边，又被粤私遍地侵灌，淮盐久已不至该处。然不敢以二府改隶粤引者，诚以永、宝一经改隶，则衡州亦将占夺，长沙亦将侵销。纪纲一紊，万事纷乱，且留此二郡，借以保长、衡之藩篱，尚可冀将来之畅旺，且盐政不敢弃引地而不顾，犹之疆臣不敢弃边邑而不守。今两广督臣既咨称窒碍难行，而两淮运司方濬颐亦详称湘省各商，均不愿以永、宝引地改属粤中。所有湘省官运粤盐行于永、宝之处，臣未敢轻于议准。

抑臣更有请者。部库饷源，以盐课为大宗。盐课又以两淮为大宗，而两淮引地之被侵夺者，湖北全侵于川盐，湖南则既见侵于粤盐，又大侵于川盐。臣初次奏定淮南新章，但重加抽邻税，不遽拒绝邻盐。旋因军务大定，又于七年奏请禁止川私入楚，无非要收回引地，冀复昔时之盛，现查川私侵楚，以邻税收数计之，同治四、五年间其势稍衰，自七年分逐渐加增。八、九两年，川盐愈来愈旺，照淮南之六百斤成引者计之，每年占销不下二十万引，盖一万二千万斤之多，而绕越夹带漏税之私，尚不在此数。湖北九年分所销淮盐，仅七万余引，比川盐销数不过三分之一，喧宾夺主，莫此为甚。运库课厘日减，上年秋冬所收，短绌尤甚，以致部拨大婚彩绸之款不能应解。盐积如山，库空如洗，场商数百家艰窘尤甚。现在存堆在途，到泰到瓜之盐，共有五十余万引，无处销售。存堆者成本之占搁已多，到瓜栈者有上仓住船之费，有换包折斤之耗，公私之亏累尤巨，日内纷纷至臣处呈禀，请令运商先买缴价，运商亦因楚岸不销，观望不前。今年垣产甚旺，臣勉强借给银十五万两，令场商收买春产，场商犹以款少盐多不能遍收，深恐灶丁卖私通枭，尤虑其贫极生变。而船户数千，亦因无盐可运，穷迫无聊。盖淮南自官商以至船灶夫役数十万人，此两月间，皆皇皇焉若生计之将尽者。不料盐务竭蹶，一至于此！臣办理不善，咎固难辞。亦实由楚岸引地，尽被川盐侵占，譬之农家被人夺去田产，举室无措也。部文有云，通、泰各分司场灶所产盐斤无从销售，必致私枭竞起，关系全局，所以百数十年无有改易淮南口岸之议，殆不啻目击淮商近日苦况矣。

臣于七年九月奏禁川私入楚一疏，经户部议准，钦奉谕旨，饬李鸿章等撤局停税，饬吴棠封禁井灶，并令核议复奏。旋于八年秋冬，李鸿章复奏川盐未可遽禁者六端，而议于沙市设局，以川盐八成淮盐二成配销，吴棠复奏川盐济楚，难以遽停者四端，而力言井之不宜封禁。经户部先后议复，均令前两江督臣马新贻力图补救，妥商复奏。厥后沙市二八配销之局，初议以斤计，继议以包计，川盐每包三百五十斤至八十斤不等，八成则近三千斤，淮盐每包连包索八十六斤，二成则仅一百七十二斤。名为淮占二成，实则不及一成。由此川势日旺，淮销日微。淮商吞声饮恨，而无如之何。今欲挽回一二，惟求皇上敕下户部，主持全纲，剖断是非，纵不能全禁川私入楚，亦当使淮多于川。保守国家之大经大法，或淮八成而川二成，或淮七而川三，川虽极多亦不得满四成。庶几官私判别，成宪常昭，其分成之法，或指明某府某县，暂准借食川盐。或鄂境每岁准行川盐若干万斤，不许溢额。但求部臣将大概规模断定，其余细微条目，臣当与川楚诸臣妥商章程具奏。

凡疆吏办事，全赖各省和衷，乃克有济。向来江督盐务，本仗楚督缉私催销，始有起色。道光年间，林则徐、周天爵为楚督时，则淮盐大畅。他人为督，其时并无袒护川盐之事，而苟非一心维持，则淮销常滞。盖责弁役以缉私，课州县以销数，非本省大吏不足鞭策之也。目今湖广督臣李瀚章曾在臣军久管粮台，相得益彰，深知其顾全大局，毫无私见。于臣处事件，无不竭力相助，然外间颇议其袒护川盐，漠视淮鹾，非与淮为难也。该督见鄂中水陆各营，京协各饷，需款甚巨，恐一旦川盐不畅，饷项骤减，前数任已成之规，不欲自己而隳。且见贫民散勇，谋食于川盐者多，恐其失业滋事。此二者筹之愈熟，故于川盐护之愈坚。今欲楚岸鹾纲之平允，但在楚督一心之转移。一心向川，则川销旺而众商有恃矣。分心向淮，则淮销旺而众商亦有恃矣。臣所求者，淮盐堆积场栈者五十余万引，堆积鄂湘者十余万引，于此七十万引中，稍稍行销楚岸，则运商场商之气，为之一苏。煎丁捆役及谋食于淮之众不至失业滋事，即为大幸。而淮南本分之引地，不至弃而他属，亦臣尽职之一端。至于饷项之赢绌，则臣绝不敢争。昔年初定章程，淮盐行楚，每引拨厘银四两二钱，解交湖北粮台，后递减为二两四钱。初章拨厘银六两一钱二分，解臣安庆粮台，后递解为三两九钱二分七厘。今欲鄂省减去川盐入款，愿将臣处应得厘银多拨数成归鄂，抑或全数归鄂。如其全数归鄂，则每销淮盐一引，鄂省可得银六两三钱有奇。以近日银价计之，合钱十一千有奇。较之鄂省销川盐六百斤，仅收川厘十千有奇，尚属淮胜于川，于鄂饷有盈无绌。果能勤缉川私，鄂中应无难办之处。倘蒙皇上乾断，楚省引地，必归淮南作主。其余各节，臣当与李瀚章、吴棠妥商，无不通融办理。俟湖北酌堵川盐稍有起色，再商湖南堵川之法，续行奏办。所有议复永州、宝庆二府，未便改运粤盐，及楚省引地被川盐侵占太甚缘由，恭折具奏，请旨敕部核议，伏乞皇太后、皇上圣鉴训示。谨奏。

191 江北漕粮仍办河运兑竣开行日期折 [26] 三月十九日

奏为江北漕粮仍办河运，兑竣开行日期，恭折驰报仰祈圣鉴事。

窃照江北淮、扬、通各属同治九年分起运漕粮，前经臣等筹议章程奏明，仍办河运，以二成折价解部，八成起运本色，责令各州县自行买米。饬委淮扬道刘咸遴派妥员，将所需船只雇齐，分为十起，排泊淮城、宝应、汜水一带水次受兑，严饬各属多雇小船星夜剥送，并饬收米各员赶紧添斛兑收，随兑随开。已于二月二十八日一律兑竣，其耗余等米亦已全数兑清，计淮、扬、通三属共起运八成正，改兑正耗米五万七千二十六石有奇，又余米三千九百九十一石有奇，船户耗食米一千一百四十石有奇，由总运委员督押齐赴淮城，听候漕臣盘验，趁此水势平缓之时，赶紧挽上清江各闸，按程前进。该粮道王大经亦具报于三月十二日由省起程押运北上，详请具奏前来。臣查上届河运始则兑米稽延，继因运河节节阻滞，以致抵通较迟。今届雇船兑米事宜，先经饬委淮扬道刘咸妥为筹办，幸得及早开行，其兑竣日期比较上届提前三月，倘东省河道挖挑如法，不致再有浅阻，自可早日交仓，仰慰圣廑。除饬粮道王大经沿途督催趱运，并咨山东抚臣丁宝桢分别饬护外，谨会同漕运总督臣张兆栋、江苏巡抚臣张之万恭折驰陈，伏乞皇太后、皇上圣鉴。谨奏。

[26] 此件与张兆栋、张之万会衔具奏。

192 王幼山等借补参将各缺折 [27] 三月十九日

奏为拣员借补参将等缺，恭折仰祈圣鉴事。

窃照武职各官奉准开缺，例应由臣拣员请补；又，奏定章程大衔借补小缺，业经部臣核复钦奉谕旨允准在案。兹查有江南提标中军陆路参将韩晋昌，调补江苏抚标中军参将遗缺，拣选得前署是缺参将总兵衔尽先副将江南提标后营陆路游击王幼山，精细廉正，娴于战守，堪以借补。又，吴淞营外海水师参将奎秀，于外海情形不甚相宜开缺，所遗外海水师参将，拣选得前署福山镇总兵现署是缺参将记名简放总兵松江城守营陆路游击郑云祥，熟悉洋面，胆识俱优，堪以借补。又，川沙营外海水师参将李延举，亦于外海情形不甚相宜开缺，所遗参将，拣选得现署是缺参将提督衔记名简放总兵江南提标中营陆路守备陈皋，才具明练，办事勤慎，堪以借补。又，盐城营内河水师游击李德禄，人地不宜开缺，所遗游击，拣选得现署是缺游击总兵衔尽先副将陈顺超，曾带水师操防奋勉，堪以借补。又，东海营内河水师都司叶其蓁休致遗缺，拣选得现署是缺都司参将衔尽先游击徐彬，谨饬谙练，长于缉捕，堪以借补。又，泰兴营陆路都司成天麒升补游击遗缺，拣选得总兵衔尽先副将鲍瑞麟，弓马娴熟，防务认真，堪以借补。又，溧阳营陆路都司向从龙病故遗缺，拣选得尽先游击王长青，年力富强，差操勤奋，堪以借补。又，苏松镇标左营外海水师守备周鼎来升补都司遗缺，拣选得现署是缺守备尽先游击高祥发，材技优长，巡防得力，堪以借补。又，吴淞营外海水师守备李绍亮升补游击遗缺，拣选得现署是缺守备长江水师华阳营左哨三队把总尽先都司蔡玉堂，巡缉重洋，能耐劳苦，堪以借补。又，松江城守营陆路守备高昶，年老开缺回籍，所遗守备，拣选得副将衔尽先游击邓业良，才具稳练，晓畅戎机，堪以借补。查各员内或尽先名次在后，或出缺在先保举在后，或陆路借补水师，或二次借补，均与例稍有未符。惟现在整饬江苏水陆各军操练新兵，不得不通融办理分别借补，以昭鼓励。此次拣选王幼山等十员详加酌核，惟人地实在相需，例得专折奏请。合无仰恳天恩俯准，以王幼山、郑云祥、陈皋等三员借补江南提标中军等陆路及外海水师各参将员缺。陈顺超借补盐城营内河水师游击员缺。徐彬、鲍瑞麟、王长青等三员，借补东海等营内河水师及陆路各都司员缺。高祥发、蔡玉堂、邓业良等三员，借补苏松镇标左营等外海水师及陆路各守备员缺，实于水师营伍地方均有裨益。如蒙俞允，该员等现在整练新营未便遽易生手，应请由部先给署札，一俟经手事竣，即行给咨送部引见，恭候钦定。所遗江苏提标后营、松江城守营游击二缺，提标中营守备一缺，江省现有尽先人员，应请扣留，由臣另行拣员请补。除查取王幼山等履历咨部外，谨会同漕运总督臣张兆栋、江南提督臣李世忠合词恭折具奏，伏乞皇太后、皇上圣鉴训示。谨奏。

[27] 此件与张兆栋、李世忠会衔具奏。

193 忠义局第四十三案阵亡殉难官绅士民妇女恳请旌恤折三月十九日

奏为两江采访忠义第四十三案，恳恩分别旌恤，恭折仰祈圣鉴事。

窃两江设立忠义局，派员采访各属阵亡殉难官绅士民妇女人等照章分别办理，业经前督臣先后奏报四十二次在案。兹查接管卷内，据采访局员续访得安徽池州府属一门殉难者三家，凡十二人。又殉节官绅四十三员名，阵亡团丁四百五十八名，并殉难绅民妇女造册禀请核办前来。臣查池州府属屡遭贼扰，该绅民等或敌忾同仇，或捐生赴义，大节不渝，均堪悯恻。谨将全家抗节及阵亡请恤之绅士等，饬造清册咨部核办，仍缮具简明清单，恭呈御览，仰恳天恩敕部分别旌恤，以阐幽潜。其例止议旌之殉难官绅曹丁魁等三十四员名，士兵罗瀛海等二百九十九名，妇女高曹氏等五百七十一口，相应请旨敕部一并议旌，并将事实名册咨部查核。所有两江第四十三案采访忠义缘由，谨恭折具奏，伏乞皇太后、皇上圣鉴训示。谨奏。

同治十年四月初五日军机大臣奉旨：“曹锡南等均着照所请交部分别旌恤。单并发。”钦此。

附清单 [28]

谨将两江忠义第四十三案，安徽池州府属阵亡殉难请恤之绅民、妇女，缮具清单，恭呈御览。

贵池县曹氏一门殉难四人：曹锡南、曹海波、曹锡南之母陈氏、曹锡福之妻节妇刘氏。

青阳县林氏一门殉难三人：文生林献芹、林观应、林献芹之妻氏。

青阳县曹氏一门殉难五人：曹望耉、曹尚伴、曹为溥、文童曹尚田、曹望耉之子妇徐氏。

以上二县共三家，内林献芹、曹望耉二名，请照阵亡例赐恤，其余各名口，均请敕部分别旌恤，各准建立专祠专坊。

贵池县请恤官绅：从九衔孙绩臣、监生孙以昌、从九衔高邦佐、监生孙翰周、监生孙宝邦、监生孙彬、监生高宗陶、监生孙丹铅、文生江浩。

青阳县请恤官绅：从九品曹祖武、监生曹锦云、从九品曹自远、监生曹炳文、世袭恩骑尉曹崇厚、监生曹廷一、从九品陈森、监生曹能让、从九品陈瑞、文生陈琨、从九品陈效贤、监生陈合式、从九品陈宝器、监生陈文学、从九品陈业修、文生陈体仁、监生陈凤标、监生陈文玉、监生陈思治、监生陈燮、监生陈殿飏、监生王士佩、从九品徐郁文、廪生宁朝辅、文生宁予坚。

铜陵县请恤绅士：监生王元龙。

石埭县请恤官绅：从九品李明修、文生李彬、从九品李文通、文生李文思、文生李其章、监生李福焜、监生李兆椿、监生李汝明。

以上四县阵亡官绅四十三员名，均请敕部照阵亡例议恤，仍入各该县总祠总坊。

贵池县请恤团丁：王占春、孙懋年、孙四品、孙令荒、孙渭全、孙炳刚、孙花苟、孙兆桂、孙由霤、孙协和、孙胜祖、陈起周、陈桂周、陈富贵、陈合意、陈菊花、陈雨来、陈志容、陈百岁、张如松、张分龙、张云寿、张四寸、张连生、张坚萼、高殿辉、高敏达、高炳刚、高梗楠、方道珠、方天祥、方培中、方四林、方玉秀、方藻恩、方培吉、方义和、秦臻。

青阳县请恤团丁：六品军功王士怀、六品军功陈又喜、八品军功章义怀、乡饮宾陈玉明、乡饮宾鲍培操、文童曹为洽、文童曹普镛、曹为涧、曹自振、曹来浪、曹周佑、曹为亮、曹良显、曹为雄、曹为恕、曹为炉、曹海筹、曹为香、曹贵子、曹尚种、曹自沂、曹自科、曹自志、曹自芬、曹正上、曹梦麟、曹廷柱、曹彭林、曹尚等、曹炳扬、曹笃仁、曹自远、曹自谱、曹尚受、曹林中、曹玉兰、曹功臣、曹尚玉、曹定心、曹自花、曹良义、曹肇祺、曹殿鳌、曹自章、曹自免、曹文保、曹尚奎、曹尚书、曹尚佐、曹尚贺、曹尚忠、曹尚滔、曹有信、曹添美、曹尚界、曹自沤、曹尚根、曹钟珽、曹自成、曹为从、曹自团、曹自保、曹冬苟、曹天赐、曹自讲、曹正魁、曹为涣、曹尚义、曹自枝、曹应兆、曹成沣、曹成美、曹应鸾、曹自欢、曹斐然、曹佩玉、曹长寿、曹尚干、曹自标、曹炳坤、曹尚帽、曹佳厚、曹名柱、曹正庞、曹正武、曹尚忠、曹尚助、曹尚串、曹尚荣、曹为便、曹为晓、曹为春、曹为松、曹望春、曹文学、曹兆仙、曹为田、曹为凤、曹良方、曹聚盛、曹尚载、曹为厚、曹尚风、曹福寿、曹克献、曹长寿、曹遇时、曹占鳌、曹习珍、曹为煌、曹人参、曹尚俭、曹胜中、曹恩赐、曹听明、曹水礼、曹尚梦、曹可礼、曹自来、曹自礼、曹正仁、曹为辉、曹为芽、曹正侯、曹永盛、曹正七、曹为群、曹自运、曹泗益、曹正地、曹自社、曹加太、曹红春、曹尚枪、曹为偕、曹正钟、曹兆亨、曹怀义、曹任贤、曹尚慌、曹兆广、曹正玉、曹文续、曹正亥、曹能瑞、曹自葵、曹尚床、曹自托、曹正古、曹尚长、曹三顺、曹文秀、曹为洪、曹涧元、曹为志、曹良撰、曹为虎、曹鹤信、曹为兴、曹贤清、曹维清、曹锦荣、曹长寿、曹蟠桃、曹贤章、曹立成、曹尚合、曹神助、曹自彬、曹正伦、曹花魁、曹自望、曹子仁、曹自凡、曹尚狠、曹大顺、曹尚寿、曹再玉、曹正毛、曹正从、曹正传、曹大成、曹正炭、曹正应、曹双元、曹尚志、曹添庆、曹罢喜、曹康喜、曹耿光、曹顺光、曹方广、曹文听、曹永来、曹拔红、曹松寿、曹正国、曹正章、曹自旺、曹自怡、曹自灿、曹自申、曹长春、曹海如、曹旺受、曹为喜、林观应、许正寿、方心稳、方金铃、王官禄、王如太、王如状、王如式、王家瓒、曹定邦、王士孝、王振才、王大学、王绍为、王起赞、王士良、王士朗、王如式、王如亚、王之元、王绍玉、王绍魁、王士惠、王绍镇、王绍庆、王绍扬、王绍飞、王文顺、王状原、王培德、王文赞、王法原、王自荣、王本清、王之庆、王绍辉、王绍述、郑学彭、胡铭章、胡连中、胡学文、胡再康、詹会稳、吴修、陈常丹、陈克守、陈忠恍、陈和寿、陈时泰、陈季之、陈文梓、陈之尚、陈咸菼、陈天才、陈咸柜、陈义虎、余海宝、陈先尚、陈维缘、陈栋成、陈英助、陈贵和、陈榜成、陈伸树、陈先同、陈先荣、陈开心、陈从欲、陈双凤、陈先书、陈之清、陈良弓、陈所遇、陈泷仔、陈之德、陈怀魁、陈明法、陈九龄、陈仲林、陈仲志、陈所又、陈自育、陈长种、陈所开、陈之燮、陈朝格、陈恒足、陈金兰、陈窦联、石靠、石德鉴、石为三、石调心、石如式、石安乐、石贞明、石园魁、石三、石四、饶祥林、陈德尤、徐多、徐朋、吴古、吴炮、周雨林、宁焕章、宁峻龙、宁懋峻、宁裕福、宁德魁、宁德怡、宁蒙泉、宁玉金、宁振玉、宁原高、宁兴邦、宁裕生、宁有玉、宁懋义、宁玉藩、宁立品、宁得见、宁鹤眉、宁羽生、宁彭寿、宁勤太、宁广安、宁新春、宁国仁、宁嘉猷、宁三东、宁勤模、宁维兆、宁懋赏、宁法洪、陈展基、陈飞、张福、陈先监、张广、章良玉、章炳文、章忠臣、章明灿、张可东、张方德、张仙居、张可永、陈平心、陈天养、张高升、张克纯、张凤池、张宾少、张方纲、张光明、张可心、张方全、张来顺、张方贵、张殿雄、张认子、张国坤、张梅花、张方飞、张国桢、陈毛、陈贵、陈广琳、张同乐、张一魁、陈苟、张海堤、张宾谟、张汉其、张庚午、张方旺、张宾在、张义方、张国祥、林三星、林选进、林日基、林南阳、林得宝、林恒森、叶如寿、陈文贤、项礼、鲍有寿、鲍七寿、鲍公送、储杏花、储赖、汪炳扬。

石埭县请恤团丁：李文澍、李明理、李文田、李聘璋、李兆麟、李仁寿、李钦让、李文运、李兆康、李达顺。

建德县请恤团丁：徐义发、徐海修、徐印福、胡日升。

以上四县共阵亡团丁四百五十八名，均请敕部照章议恤，仍入各该县总祠总坊。

军机大臣奉旨：“览。”钦此。

[28] 此清单据台湾“故宫博物院”《先正曾国藩文献汇编》补入。

194 沈廷兰仍请借补陆路守备折 [29] 三月十九日

奏为陆路守备员缺，拟请仍以沈廷兰等借补，恭折仰祈圣鉴事。

窃准兵部议复江苏抚标左营守备一缺，系咸丰七年所出之缺，拟补之沈廷兰彼时尚系外委，今以该员请补悬缺待人，与例不合。又，江南青山营守备复请以补用参将王凤祥借补。该员系补用参将，并非尽先，照章不准借补，均应另拣合例人员请补在案。臣查出缺在先，保举在后，及并非尽先人员借补员缺，虽与例稍有未符，惟前有南汇营守备一缺，曾以保举参将在后之方聚星借补。又，徽州营守备一缺，曾以补用游击朱昌模借补，均经奏明准其通融借补，复准有案。今沈廷兰等二员操练新兵颇称得力，核与通融借补成案亦尚吻合，且人地实在相需，例得专折奏请，相应请旨，俯念员缺紧要，仍准以沈廷兰借补江苏抚标左营守备，王凤祥借补江南青山营守备，实于营伍地方均有裨益。该员等现在整练新营，未便遽易生手，如蒙俞允，并请由部先给署札，一俟经手事竣，即行给咨送部引见，恭候钦定。所有守备员缺，仍请以沈廷兰等借补缘由，谨会同江苏抚臣张之万、江南提臣李世忠合词恭折具奏，伏乞皇太后、皇上圣鉴训示。谨奏。

[29] 此件与张之万、李世忠会衔具奏。

195 孙衣言接署江宁盐巡道片 [30] 三月十九日

再，署江宁盐巡道凌焕，学识轶伦，熟悉洋务，经臣与直隶督臣李鸿章会商，饬令交卸署篆，前赴天津禀商防务及办理中外交涉事件。所遗员缺，应行委员接署，以专责成。查有江苏补用道孙衣言，公明详慎，堪以署理。除檄饬遵照外，谨会同江苏巡抚臣张之万附片陈明，伏乞圣鉴。谨奏。

[30] 此件与张之万会衔具奏。

196 吴大廷免其送部引见片三月十九日

再，前任福建台湾道吴大廷，告病开缺回籍，旋经前江西抚臣沈葆桢奏请赴闽襄理船政，同治八年四月二十四日钦奉上谕：“沈葆桢等奏，前任台湾道吴大廷因病开缺回籍调理，现在船政需员，请饬仍赴闽省等语。吴大廷告假回籍调治业经半载，计早痊愈，着刘崑迅即饬令该员赶紧赴闽襄理船政，不得迟延。”等语。钦此。该道回闽后，八年八月二十六日又经沈葆桢会同闽省督抚臣奏明病痊，于八年七月十一日遵旨回闽，即奏委督解万年清轮船航海赴津请验。九年二月初三日，又经闽省督抚等奏派航海驻津，会同天津道验收采办闽米十万石。经臣在天津差次奏请，调至江南总理轮船事宜，奉旨：“着照所请，该部知道。”钦此。兹准部咨以该道现在奏调江南，应令验看出具考语，给咨赴部引见，并准湖南抚臣刘崑咨会就近办理各等因前来。

臣查呈报病痊之员，例应赴部引见，方准起用。该员吴大廷系奏保奉旨起用人员，遵旨赴闽后，又经两次奏派赴天津办事，与自行呈报病痊者不同。现在委办轮船操练事宜规画方始，必须精心果力，乃能训练就绪。事关重大，未便遽易生手。合无仰恳天恩俯准免其引见，饬令专心讲求操练事宜，以资得力。如果练成劲旅，能于大洋鏖战，将来尚拟奏恳圣恩酌量录用，免其坐补台湾道缺，届时恭候圣裁。臣非敢轻言破格，特以海洋用兵创始甚艰，为事择人不能尽拘成例，是否有当，伏乞皇太后、皇上圣鉴训示。谨奏。

197 王鸿训照章甄别片 [31] 三月十九日

再，查部议章程，劳绩保奏道府州县等官，试用一年期满，由该省督抚甄别出考具奏。又前准吏部咨复江西请示通行内开，由京外曾任实缺各员，劳绩保举道府州县及原系应行试用，业已甄别佐贰保举正印，并加候补班次等项人员，均毋庸另扣试看各等语。兹据署苏州布政使应宝时等会详，查有运同衔同知用江苏尽先补用知县王鸿训，系四川举人，由前任昭化县训导咨调来苏，保升知县引见到省，同治七年七月二十六日行抵江宁省城，加扣程限六日，以八月初三日作为到省日期，扣至八年八月初三日，一年期满，详送甄别前来。臣查吏部酌定新章内，虽有业已甄别佐贰保举正印等项人员，毋庸另扣试看等语，惟未经议及实缺教职保升应否试看，该员王鸿训系由教职递保牧令人员，自应照章甄别复查。该员体用俱优，前署江宁、山阳等县卓著循声，堪以繁缺留省补用。除咨部查照外，谨会同江苏巡抚臣张之万合词附片具陈，伏乞圣鉴。谨奏。

[31] 此件与张之万会衔具奏。

198 米船押运委员张沄在差病故请恤片 [32] 三月十九日

再，江苏候补同知直隶州知州张沄，由河工县丞捐升通判委署安东县知县，咸丰年间调赴扬州军营随同打仗出力保升今职。上年江北漕粮河运派委押运第三起米船，自兑竣开行后，沿道照料，水陆盘运，艰苦备尝。十月初间，在临清兑米上船，适值骤寒，风雨交加，该员奔走河干感冒成疾。迨至通坝交米，实已惫殆不堪，犹复竭力支持，毫无贻误。积劳之后病势日剧，于闰十月二十四日在通州差次病故。兹据江安粮道王大经详请奏恤前来。臣查定例，催趱粮饷出力各官因病身故，准予议恤。上届河运各委员艰险备尝，该员张沄竟因积劳病故，核其劳积实与随营催趱粮饷无异。合无仰恳天恩俯准饬部议恤以奖劳勋，出自圣慈。谨会同漕运总督臣张兆栋、江苏巡抚臣张之万附片陈明，伏乞圣鉴训示。谨奏。

[32] 此件与张兆栋、张之万会衔具奏。

199 都司李得源革职片三月十九日

再，花翎候补都司李得源，署理徐州镇标中营沛汛千总，于汛境昭阳湖内被劫案件，既不防范于前，又不认真查缉，辄敢借词推诿，有意规避。当此整顿捕务之际，未便稍事姑容。据徐州镇总兵董凤高查明，呈请参革前来。相应请旨将花翎候补都司署徐州镇标中营沛汛千总李得源即行革职，以示惩儆。谨附片具陈，伏乞圣鉴训示。谨奏。

200 江北河运山东省出力人员请奖折 [33] 三月十九日

奏为同治九年江北河运山东省出力人员，恳恩给奖，恭折仰祈圣鉴事。

窃照江北同治八年分漕粮改行河运，自九年三月间由省开赴淮扬一带收兑米石，适值天旱，里下河所买之米阻浅月余，未能迅速受兑。迨入东省运道淤阻，节节剥浅，费力需时。七月中漕船渡黄，又因郓城之红船口堤埝溃决，坡河一片汪洋，缺口鳞接，艰难险阻十倍于前。及至张秋八里庙，黄水渐落，河路不通，虽经运河道设法赶挑，无如淤积过深，即小舟亦难行驶，不得已雇车陆运，至临清换船。当由东昌府知府程绳武等妥商赶办广集车辆，其阳谷、聊城、清平、堂邑、荏平、莘范、博平各属协济之车，亦俱源源而来，昼夜趱运，刻不停缓。临清剥船先委候补都司周众臣会同临清州早为雇备，复经东昌府同知周鹍等会督各员监视斛收，随兑随开，竭二十余日之力，得以一律北运，全数抵通交仓。所有此次改用车运，系属创办，一时仓猝集事，实赖山东各员不惮劳苦，通力合办，方无迟误。查河运在事出力人员，上次曾蒙奏准给奖在案。此次江北承运各员，虽艰苦备尝远胜曩昔，而漕船阻滞抵通较迟，自未敢请邀奖叙。其山东省文武各员帮办雇车盘运等事，均尚出力，若不量予奖励，不足以劝将来。据江安督粮道王大经详请具奏前来。

臣查同治五年江北试办河运，东省出力各员经调任督臣李鸿章择尤请奖，钦奉谕旨允准在案。此次河运米石，在张秋八里庙雇车陆运，以速补迟，东省各员尤为竭力佽助。除本省承办委员不敢请邀奖叙外，所有山东省地方各官帮同转运，实属不分畛域，著有微劳，核与五年分准保之案相符。兹择其尤为出力者，另缮清单，恭呈御览。合无仰恳天恩准予给奖，以示鼓励。谨会同漕运总督臣张兆栋、山东巡抚臣丁宝桢恭折具奏，伏乞皇太后、皇上圣鉴训示。谨奏。

附请奖名单

谨将同治九年江北河运山东出力文武各员缮具清单，恭呈御览。

计开：

按察使衔道员用东昌府知府程绳武，盐运使衔道员用东昌府同知周鹍，以上二员均请俟归入道班后，赏加布政使衔。

道衔知府用山东尽先补用同知丁堃，拟请赏给三品顶戴。山东候补同知王世谦，拟请补缺后以知府用先换顶戴。阳谷县知县王亮采，拟请赏加随带二级。知府衔同知直隶州用山东候补班尽先补用知县张体健，拟请归候补班前先用。运同衔兖州府通判苏拱辰，拟请以同知补用。五品衔知县用山东候补府经历荣韶春，拟请以知县仍归山东补用。五品衔东河候补州判陈家彤，拟请俟补缺后以通判用。

五品衔尽先升用调署临清直隶州州判成锡铭，拟请开缺以知县仍归山东补用。五品蓝翎山东候补知县滕县县丞钱日灿，拟请以通判仍留东河归先尽班前在任候补。五品顶戴武城县县丞程嘉石，拟请开缺以知县仍留山东补用。六品蓝翎山东候补县丞临清王家浅、巡检李维钵，拟请补县丞后以知县用。六品衔临清直隶州吏目孙宇熙，拟请赏加提举衔。六品衔山东候补典史任柏，拟请归候补班前先补用。

游击衔候补都司漕标右营守备周众臣，拟请补都司后以游击尽先补用。守御所衔升用守备下河把总龚彪，拟请候补守备后以都司用先换顶戴。

[33] 此件与张兆栋、丁宝桢会衔具奏。

201 附录廷寄 华洋交涉事件着督饬应宝时妥筹办理等事三月二十一日

同治十年三月二十一日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万：

同治十年三月十三日奉上谕：

张之万奏，署藩司应宝时稔习洋人情形，拟将苏省各属民教交涉之案，派令应宝时综理其事等语。华洋交涉事件，关系紧要，即着张之万会商曾国藩督饬应宝时随时妥筹办理，以期中外相安。张之万身任封圻，苏省一切事宜，均属责无旁贷，不得以洋务非所谙习为词置身事外也。将此各谕令知之。钦此。

遵旨寄信前来。

202 请以秦曾熙补授高淳县知县折 [34] 三月二十八日

奏为拣员请补知县，恭折仰祈圣鉴事。

窃照高淳县知县张金荃，于同治七年九月十二日病故开缺，声请留缺外补，前以分缺间用知县陆长龄题补，经部议复，系五年正月以后所出之缺，应另行积缺按班序补等因。旋因在前之嘉定县知县一缺，应补班次未定，又经奏请展限各在案。兹查定例，选缺知县病、故、休等项缺出用各项候补即用一人，大挑前先一人，大挑本班一人。又，轮用候补到班时，先用候补前尽先一人，次用各项候补一人。又，筹饷新例，道府以至未入流各按各班，遇有缺出俱先用，分缺先用一人，次用各项正班一人，再用分缺间用一人。又，推广新例银捐遇缺即补人员，无论何项出缺，先尽补用。其银捐分缺先前分缺，间前轮用分缺，先分缺间到班先尽补用。又，奉部疏通正途案内，升调遗病、故、休之缺，轮用候补到班时，将进士即用与各项候补相间轮补。又，轮用、试用班时，如新班银捐分缺，先分缺间无人，准以减成旧例人员补用。其候补即用、委用等项到班，如新班银捐无人，即行过班，不准以减成旧例插补等因。江苏省病、故、休一项，上次嘉定县知县系奉部文行另行积缺之第一缺，因候补班即用前先及即用正班无人，用候补班前先用知县曾绍传请补。又，赣榆县知县一缺，银捐新班遇缺即补分缺间前先均无人，分缺前先亦无合例之员，用各项候正班之知县李鸿勋请补。止今高淳县知县一缺，新班遇缺即补无人，轮用分缺先用到班应先请银捐前先人员补用。

兹查有分缺先前尽先补用知县秦曾熙，年三十七岁，浙江会稽县人。由监生议叙詹事府主簿职衔。咸丰七年，遵筹饷例报捐郎中，分部学习。十一年，复捐花翎。嗣在福建捐输票本案内加捐知府，分发广东补用，未经核准赴部呈请改捐知县，分发湖南。复在捐铜局加捐新班分缺先尽先补用，并在闽省票本案内加捐同知衔。同治二年十一月初十日引旨：“着照例发往。”钦此。三年五月初四日到湖南省。嗣又捐离原省，分发江苏，归原班补用。四年正月十八日，经部核准行文知照。九月二十八日到江苏省，即于九月二十九日闻讣丁父忧回籍。六年十二月二十九日，服满起复。七年正月二十九日回省，奉准部文，准其起复。于同治七年五月十二日行文知照江宁，在苏差委。该员年富才优，勤于任事，以之请补高淳县知县，洵堪胜任，与例亦属相符。据江宁布政使梅启照、署苏州布政使应宝时、署江苏按察使贾益谦等会详请奏前来，臣等复核无异。合无仰恳天恩俯准，将分缺先前尽先补用知县秦曾熙补授高淳县知县。该员系分缺先尽先补用知县请补知县，衔缺相当，无庸送部引见，亦毋须查造参罚，仍俟试看期满，再行请销试俸。谨合词恭折具奏，伏乞皇太后、皇上圣鉴训示。

再，此案前奉部驳，行令按照嘉定县请补案内限期序补。系九年十二月二十日行文，按江苏省照限减半计算，以十年正月十五日作为接到部文之日起，定限七十日内遴员请补，应扣至三月二十五日止。又，督抚并非同城加展会衔，定限三十日，统应扣至四月二十五日请补限满。现于限内拣补，并未迟逾。合并声明。请〔谨〕奏。

同治十年四月二十三日军机大臣奉旨：“吏部议奏。”钦此。

[34] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

203 请以龙寅绶署理睢宁县知县折 [35] 三月二十八日

奏为拣员请署知县，恭折仰祈圣鉴事。

窃照睢宁县知县祁之钤告病遗缺，当经声请留缺外补，奉部核复，应归同治八年五月分截缺。前以分缺先前尽先补用知县秦曾熙题补，经部议复，系同治五年正月以后所出之缺，应另行积缺，按班序补。旋因在前之嘉定县知县一缺，应补班次未定，又经奏请展限各在案。兹查定例，选缺知县病、故、休等项缺出，用各项候补即用一人，大挑前先一人，大挑本班一人。又，轮用候补到班时，先用候补前尽先一人，次用各项候补一人。又，筹饷新例，道府以至未入流，各按各班，遇有缺出，俱先用分缺先用一人，次用各项正班一人，再用分缺间用一人。又，推广新例，捐银遇缺即补人员，无论何项出缺，先尽补用。其银捐分缺，先前分缺间前轮用分缺，先分缺间到班先尽补用。又，奉部疏通正途案内升调遗病、故、休之缺，轮用候补到班时，将进士即用与各项候补相间轮补。又，轮用试用班时，如新班银捐分缺，先分缺间无人，准以减成旧例人员补用。其候补即用委用各项到班，如新班银捐无人，即行过班，不准以减成旧例插补等因。江苏省病、故、休一项，上次嘉定县知县，系奉部行另行积缺之第一缺，因候补班即用前先及即用正班无人，用候补班前先用知县曾绍传请补。又，赣榆县知县一缺，银捐新班遇缺即补，分缺间前先均无人，分缺前先亦无合例之员，用各项候补正班之知县李鸿勋请补。又，高淳县知县，用银捐分缺先前尽先补用知县秦曾熙请补。止今睢宁县知县一缺，新班遇缺即补无人，轮用大挑本班前先到班不积正班之缺。

兹查有大挑尽先补用知县龙寅绶，年五十一岁，广西临桂县人，由增生中式。咸丰六年补行辛亥、己卯两科本省乡试举人，同治元年壬戌科会试后大挑一等。经吏部奏请，钦派王大臣验放奉旨：“以知县分发试用。”钦此。签掣江苏，五月初一日给照，十一月十七日到省。嗣因援蒙解围出力，保举归本班尽先补用。同治四年五月二十日奉旨：“依议。”钦此。扣至六月二十日，作为到省日期。五年，清河城工出力，保加同知衔。并因该员与匡懋纶、刘仟等二员，系同案保举奉旨：“归本班尽先补用。”照章应行签掣名次先后序补。即经签掣，得龙寅绶第一名咨部，查照试看，期满甄别，奏明留省，照例补用。该员办事勤慎，留心吏治。以之请署睢宁县知县，洵堪胜任，与例亦属相符。据江宁布政使梅启照、署江苏按察使贾益谦会详请奏前来，臣等复核无异。合无仰恳天恩俯准，将大挑尽先补用知县龙寅绶署理睢宁县知县，仍俟试署一年，期满如果称职，另请实授。该员系大挑本班尽先知县请署知县，衔缺相当，毋庸送部引见，亦无须查造参罚。谨合词恭折具奏，伏乞皇太后、皇上圣鉴训示。

再，此案前奉部驳，行令按照嘉定县请补案内限期序补，系九年十二月二十日行文。按江苏省照限减半计算，以十年正月十五日作为接到部文之日起，定限七十日内遴员请补，应扣至三月二十五日止。又，督抚并非同城，加展会衔，定限三十日，统应扣至四月二十五日，请补限满。现于限内拣补，并未迟逾，合并声明。谨奏。

同治十年四月二十三日军机大臣奉旨：“吏部议奏。”钦此。

[35] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

204 请以李鸿勋试署赣榆县知县折 [36] 三月二十八日

奏为拣员请署知县，恭折仰祈圣鉴事。

窃照赣榆县知县唐守道，于同治六年八月十九日病故，遗缺声请扣留外补。前以大挑本班尽先补用知县龙寅绶题署，经部议复，系五年正月以后所出之缺，应另行积缺按班序补等因。旋因在前之嘉定县知县一缺，应补班次未定。又经奏明展限各在案。兹查定例，选缺知县病、故、休等项缺出，用各项候补即用一人，大挑前先一人，大挑本班一人。又，轮用选缺知县候补到班时，先用候补前尽先一人，次用候补一人。又，筹饷新例，道府以及未入流，各按各班，遇有缺出，俱先用分缺先用一人，次用各项正班一人，再用分缺间用一人。又，推广新例，银捐遇缺即补人员，无论何项出缺，先尽补用。又，奉部行疏通正途案内，升调遗病、故、休之缺，轮用候补到班时，将进士即用与各项候补相间轮补等因。江苏省病、故、休一项，上次嘉定县知县系奉部行另行积缺之第一缺，因候补班即用前先及即用正班均无合例之人，用候补班前先用知县曾绍传请补，不积各项候补正班之缺。而止今赣榆县知县一缺，银捐新班遇缺即补，分缺间前先均属无人，分缺前先亦无合例之员，轮用各项候补正班到班。查照新章，应按保举奉旨及到省日期，先后序补。该班内名次在前之升用知县李宝、候补知县吴士鉴，均未赴部引见。又，保举以知县升用之淮安府经历王用桢，例应升补繁缺，向无升补选缺明文，均不合例，应行扣补。

查有该班内其次之候补知县李鸿勋，年六十七岁，顺天宛平县人。祖籍安徽，由供事投效军营。咸丰四年进剿沿江逆匪案内保奏，以县丞归部选用。六年十月，克复无为州、东关、巢县等处出力，十二月二十日奉上谕：“着免选本班，以知县分发江苏，遇缺即补。”钦此。七年赴部引见奉旨：“着照例发往。”钦此。是年十一月二十二日到省，同治元年在安徽粮台报捐同知衔，业经期满甄别，奏明以知县留省照例补用。该员谙练公事，人亦稳成，以之请署赣榆县知县，洵堪胜任，与例亦属相符。据江宁布政使梅启照、署江苏按察使贾益谦会详请奏前来，臣等复核无异。合无仰恳天恩俯准，将候补知县李鸿勋署理赣榆县知县，仍俟试署一年期满，如果称职，另请实授。该员系候补知县请补知县，衔缺相当，毋庸送部引见，亦无须查造参罚。谨合词恭折具奏，伏乞皇太后、皇上圣鉴训示。

再，此案前奉部驳，行令按照嘉定县请补案内限期序补，系九年十二月二十日行文。按江苏省照限减半计算，以十年正月十五日作为接到部文之日起，定限七十日内遴员请补，应扣至三月二十五日止。又，督抚并非同城，加展会衔定限三十日，统应扣至四月二十五日，请补限满。现于限内拣补，并未迟逾，合并声明，谨奏。

同治十年四月二十三日军机大臣奉旨：“吏部议奏。”钦此。

[36] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

205 奏陈江苏省清理沙洲完竣在事各员请奖情由折 [37] 三月二十八日

奏为江苏省清理沙洲完竣，所有在事各员，仰恳恩施酌奖，并给还顶戴，恭祈圣鉴事。

窃照江苏各属淤生沙洲，经前抚臣丁日昌会同臣曾国藩恭折奏明，派委候补道倪宝璜会同江苏两藩司，分别委员，设局清理，声明该员等办有成效，仰祈天恩，分别奖励。奉旨：“该部知道。”钦此。又，附奏芦洲田地变通丈期，经户部议复，定限十年将坍没沙地清丈一次，奉旨：“依议。”钦此。嗣因丹徒县知县祁德昌、候补知县孙观光、崇明县知县曹文焕，办理未能妥协，奏奉谕旨，一并摘去顶戴，均经转行一体钦遵在案。

兹查接管卷内，据江宁藩司梅启照、升任苏州藩司张兆栋、候补道倪宝璜会详称：大江南北各属，沙洲林立，坍涨靡常。涨则任意罩佔，坍则不肯豁粮，已成锢习。加以咸丰七年承买各案，俱未咨部升科，沙棍从而把持专役。因之婪索控案迭出，百弊丛生，小民受累无穷。当于同治七年闰四月间设立总局，并分委各员，前赴江阴、靖江、常熟、宝山、武进、丹徒、丹阳、江都、海门、通州、如皋、泰兴等十二府、州、县，各设一局，会同印官亲诣各洲，酌加勘丈。并奉奏明此次委员各项经费，均由司库于洲价本款动支，不使丝毫累及业户。由该司、道等筹议章程，以老额沙洲概免补课。其咸丰七年承买案内原报泥水草滩，现已围筑成田，尚未咨部存案，且未完过课银者，每亩饬缴补课银四钱。江阴之常阴沙等处，虽未咨部，已完过一年课银，同丹徒之枣核钉等洲减为每亩补课银三钱。武进之福兴沙等处及宝山沙田，均属地势瘠薄，减为每亩补课银二钱。通州之刘海沙，系已经报部之产，惟本完泥水草滩科则，近已播种米麦花豆，获利较厚，每亩补课银一钱。如原报水影尖滩，至今仍未围筑，以及善堂、书院、旗营各项公产，并实系零星小户，无力完缴者，一律免其补课，以恤民情而重善举。至新涨突涨田滩，即照咸丰七年各属所定之价呈缴，准予承买升科。统计应收之项，为数无多。所有咸丰七年买价，早归军需动用，即收数亦无案可稽。

现在勘明坍没之处，即令造册，请豁历年控案，亦令断结详销。核计各属课价两项，除尚有尾欠外，共已收解过苏藩司库银四万四百八十余两，共清出坍没田滩三十九万六千三百余亩，升科田滩三万九千一百余亩，转重田滩二万八千六百余亩。报明先行撤局，饬据各属出具切结，声明彻底澄清，毫无弊混。应由司取齐顷亩科则册结，分别照例详办。先将在事出力各员查明，详请分别奖励。

至丹徒县知县祁德昌，虽稍迟误于前，尚知振作于后。委员候补知县孙观光所拟，按屋劝捐，多生枝节，究系误会。筹饷并非自便私图，且该印委屡次赴洲查勘，不无微劳呈录。崇明县知县曹文焕，原请将田地仍旧三年一丈，固属拘泥成案。惟崇明通境皆沙，与内地漕芦相间者，微有不同。且续据该员会同后任知县王葆昌酌议杜弊章程，请革除大丈虚名，禁索浮费，改为三年一办，尚为清理田赋起见，亦无弊混，并请奏明开复各等情，由前抚臣丁日昌移交前来。臣等伏查清理沙洲，实非易易，且值兵燹之后，措置尤难。计自设局以来，该司道等督饬各印委认真经理。应升者升，不准匿地以逃课；应豁者豁，不容待补而留粮。勘丈勒令，秉公则经界以正，积案速为了结，则讼牍以清。并将补课银两体察各处情形，酌中议定，分别等差，严禁员董出差人等，不许需索分文。即咸丰七年未定之案，亦已造册详办。各沙民仰沐皇仁，从此咸沾□利，（此处原文为□）所有在事各员，不无微劳足录。除出力稍次者由臣等酌奖外，所有尤为出力各员，谨缮清单，敬呈御览。合无仰恳天恩俯准，分别给奖，以示鼓励。并恳圣兹准将同知直隶州用候补知县孙观光、丹徒县知县祁德昌、崇明县知县曹文焕，一体给还顶戴，以观后效。除咨明吏、户部查照，并饬催各属将欠解银两赶紧解清，由司造具册结详咨外，谨合词恭折具奏，伏乞皇太后、皇上圣鉴训示。谨奏。

同治十年四月二十三日军机大臣奉旨：“孙观光等均着赏还顶戴；沈伟田等所请奖叙，着该部议奏。单独并发。”钦此。三月二十八日。

附清单

谨将江苏省清理沙洲，现已完竣，在事出力各员，应行量予奖励，开缮清单，敬呈御览。

计开：

升用同知前署常熟县知县沈伟田，拟请俟补缺后以同知直隶州归候补班前先补用。同知衔前署江阴县事江苏候补知县汪坤厚，拟请俟补缺后以同知直隶州补用。丹阳委员同知衔分缺间用知县陆长龄，拟请俟补缺后以同知直隶州补用。总局文案两淮候补盐经历何保瑞，拟请赏加盐提举衔。总局书识焦述钧、严铭，拟请赏给六品顶戴。

军机大臣奉旨：“览。”钦此。

[37] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

206 附陈知州姚德彰暂缓赴部引见情由片 [38] 三月二十八日

再，花翎知府用即补同知直隶州、高邮州知州姚德彰，前于同治七年在山阳县知县任内，经前抚臣丁日昌大计卓异，嗣于八年升补高邮州知州，均应给咨赴部引见。惟该员到任后，正值九年夏间运河盛涨，饬令协守东西长堤，节节抢护。冬间遵章采办河运米石，本年二月甫经购齐。现在又值高邮境内兴修新坝工程，札委该员随时赴工督催，实未便遽易生手。兹据藩、臬两司会详前来。合无仰恳天恩，俯念该员现有承办要件，暂准展缓，一俟经手事竣，即由臣并案给咨赴部，不任再有迟延。理合会同大学士两江督臣曾国藩、漕运总督臣张兆栋附片具陈，伏乞圣鉴训示。谨奏。

同治十年四月二十三日军机大臣奉旨：“着照所请。吏部知道。”钦此。

[38] 此件与张之万、张兆栋会衔具奏，据台湾“故宫博物院”《先正曾国藩文献汇编》补入。日期为具奏之日。

207 附陈候补道倪宝璜从优议叙情由片 [39] 三月二十八日

再，布政使衔候补道倪宝璜，经前抚臣丁日昌委令会同两藩司督办沙洲事宜，尽心筹画，先后数年之久，办理悉臻妥协，未便没其微劳，合无仰恳天恩交部从优议叙，以示鼓励，出自鸿慈。理合附片具陈，伏乞圣鉴训示。谨奏。

同治十年四月二十三日军机大臣奉旨：“倪宝璜着交部从优议叙。”钦此。

[39] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

208 附录廷寄 建平等处滋事土匪着严饬水陆各军相机搜剿等事三月二十七日

同治十年三月二十七日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万、安徽巡抚英瀚、浙江巡抚杨昌濬：

同治十年三月二十日奉上谕：

张之万奏，安徽建平县于二月十七日有客民勾结土匪滋事，抢劫厘局盐卡，经该县文武拿获数十人正法，余党逸入浙省湖州府属之孝丰县山中等语。该匪余党人数尚有若干，现在窜入孝丰亟应赶紧搜捕，着杨昌濬酌拨兵勇悉数查拿，尽法处治，务绝根株。广德属境是否尚有匪徒潜匿，着英翰严饬该地方官认真搜查，一面严防毗境，遇贼即击，毋令再行回窜扰害地方。溧水、荆溪、宜兴、溧阳均与建平接壤，尤须加意防维，着曾国藩、张之万严饬水陆各军察看情形，相机防剿，不可稍涉大意。将此由四百里各谕令知之。钦此。

遵旨寄信前来。

209 密陈提镇司道府官员考语折四月十六日

奏为循例密陈文武考语，恭折仰祈圣鉴事。

窃提镇司道知府等官贤否，例于年终出具切实考语，开单密陈一次。同治九年分年终考核之期，臣因接篆未久奏请展缓，钦奉谕旨允准。查前任督臣马新贻于七年冬间展缓至次年四月十四始行具奏，应即仿照办理。臣于两江文武各员旧识居多，见闻较稔，其近年甫经升调者，臣莅任数月留心考察，并密函询之安徽、江西两抚臣，互相质证，亦已粗知梗概。至署事人员向例并不列考，臣前数次密陈清单，均一体开列以资考核。此次仍照旧办之例，惟正任中如江苏布政使恩锡，安徽太平府知府周绍濂，署任中如安徽庐州府知府周金章，到任均未满一月两月，是以均不列单注考，谨将江苏、安徽、江西文武正署各员，分列出考缮具清单密呈御览。所有循例密陈文武考语缘由，理合恭折具陈，伏乞皇太后、皇上圣鉴。谨奏。

附文武各员考语密陈 [40]

一、文职司道知府考语

谨将江苏、安徽、江西三省司、道、知府各员名开具清单，填注考语，密呈御览。

江苏省：

江宁布政使梅启照，年四十五岁，江西进士。同治八年十月到任。该司精明稳练，诸事小心，察吏严而不苛，稍暇辄读求治之书。

江苏按察使应宝时，年四十七岁，浙江举人。该司学识俱正，才亦卓越，于洋务洞悉本末而能处处持正，以堪重任。

署江苏按察使贾益谦，年六十四岁，山西举人。该员老成朴实，讲求吏治，才识未能开拓。

两淮盐运使方濬颐，年五十七岁，安徽进士。同治八年三月到任。该司性情和平，学识亦优，惟驭属过于宽厚。

署江南盐巡道孙衣言，年五十五岁，浙江进士。同治十年三月到任。该员学术素优，识亦宏正，近更讲求吏事。虽到任未久，而从前曾署藩司，故亦加考。

江安督粮道王大经，年六十岁，浙江举人。同治六年四月到任。该员志识俱正，治事勤慎，恺恻爱民，才具未能恢宏。

苏松粮储道英朴，年五十岁，正蓝旗满洲笔帖式。该员谙练稳慎，屡次海运俱臻妥叶，惟近于浮泛，不能切实。

苏松太道涂宗瀛，年六十岁，安徽举人。该员讲求正学，廉明勤恳，治官事如家事，办洋务亦甚稳适，堪胜两司之任。

常镇通海道沈秉成，年四十一岁，浙江进士。同治八年十月到任。该员温恭廉洁，勤于民事，洋务虽不甚熟，已能曲当事理，可成伟器。

淮扬道刘咸，年五十四岁，江西监生。同治六年十二月到任。该员才能肆应，谙熟河工，嫌少真朴之气。

署徐海道吴世熊，年五十四岁，浙江监生。该员精习吏事，洞悉江北各府、州情形，操守亦极不苟。

署江宁府知府蒯德模，年五十二岁，安徽附贡生。同治九年闰十月到任。该员精敏强干，爱民如子，历任州、县及府，皆著循声，毅然有转移风俗之志。

淮安府知府存葆，年六十七岁，内务府正黄旗汉军进士。同治八年三月到任。该员朴实稳重，难期振作有为。

扬州府知府英杰，年四十一岁，镶红旗满洲举人。同治七年十一月到任。该员精细和平，稳慎有余，振奋不足。

徐州府知府朱忻，年六十三岁，浙江监生。同治六年六月到任。该员老成稳练，才具未能开拓。

苏州府知府李铭皖，年五十八岁，河南进士。同治五年十月到任。该员谨厚和平，熟悉刑案，亦乏振作之气。

松江府知府杨永杰，年四十一岁，湖北江夏县人。同治五年九月到任。该员才具明敏，初任时颇有浮言，近则上下交孚。

常州府知府孔克丹，年三十七岁，镶红旗满洲笔帖式。该员系将军魁玉之子，家世敬慎，办事极有条理。

镇江府知府蒋启勋，年四十九岁，湖北进士。同治八年三月到任。该员曾署苏州府，两处皆有循声，事理通达，精力微觉荏弱。

安徽省：

安徽布政使吴坤修，年五十三岁，江西监生。同治九年七月回任。该司刚而克勤，从军日久，熟于防剿，在皖亦洽民望，惟间有意气用事之处。

安徽按察使裕禄，年三十二岁，正白旗满洲监生。同治七年八月到任。该司少年老成，刑案极为精熟，他政亦肯讲求，似堪大任。

徽宁池太广道李荣，年六十二岁，山东供事。同治六年十一月到任。该员阅历已久，公事亦极稳练，才具未能开拓。

安庐滁和道王思沂，年四十五岁，浙江进士。同治七年十一月到任。该员心和气平，蔼然可亲，惟少担当耳。

凤颍六泗道胡玉坦，年四十三岁，顺天举人。同治七年二月到任。该员才具稳练，办事能识大体，于淮北情形尤为熟悉。

安庆府知府刘传祺，年五十三岁，顺天进士，原籍江苏。同治六年四月到任。该员识正心细，镇静安详，不仅郡守之才，惟体气稍弱耳。

徽州府知府何家骢，年六十一岁，广东举人。该员朴茂恺恻，绅民爱戴，素著循声，惟才具不能开拓。

宁国府知府孙翼谋，年四十六岁，福建进士。同治四年十二月到任。该员慈祥爱民，读书本色，惟过于宽厚，难资整顿。

池州府知府陈介璋，年四十六岁，山东举人。同治七年四月到任。该员于地方公事，件件实心，在任三年，政声卓著，与范运鹏并堪胜监司之任。

凤阳府知府范运鹏，年三十六岁，四川进士。同治七年八月到任。该员志学精卓，办事刚柔得宜，安徽出色人员。

颖州府知府续庆，年五十四岁，镶黄旗满洲监生。该员熟习律案，人亦敦笃，到任六年，诸臻妥适。

江西省：

江西布政使文辉，年六十二岁，正蓝旗满洲监生。同治六年四月到任。该司安详和厚，虽乏振作之才，而属吏尚多翕服。

署江西按察使王必达，年四十八岁，广西举人。该员器识宏正，才具敏练，署任未久，积牍全清，堪胜两司之任。

江西督粮道平步青，年三十六岁，浙江进士。同治六年十月到任。该员性情真挚，器识纯茂，昔署藩司时，物望稍减，正其方严可取之处。

江西盐法道吴兆麟，年六十二岁，浙江举人。该员精细安详，治事勤敏，从前微失之滑，近更讲求实际，望亦日隆。

江西饶九道景福，年五十二岁，镶蓝旗满洲监生。同治六年二月回任。该员有肝胆有骨气，关税甚能整顿，昔年于洋务办理欠妥，近亦刚柔得宜。

江西南赣道文翼，年四十六岁，湖南湘乡人。该员能识大体，于地方一切公事苦心熟谙，虽在有病时昼夜孜孜不懈，远近敬之。

署南昌府知府许应0312-01 ，年四十五岁，广东举人。同治九年十一月到任。该员勤干严明，足以治理繁剧，其持身亦具有本末。

瑞州府知府黄廷金，年四十七岁，湖北进士。该员温文尔雅，不改儒风，自履任后平反疑狱，嘉惠士林，颇多善政。

袁州府知府骆敏修，年四十六岁，湖北进士。同治六年三月到任。该员气度安和，亦知振作，上年萍乡告警，调度尚属有方。

临江府知府德馨，年三十六岁，镶红旗满洲文生。同治七年九月到任。该员人甚沉静，长于听断，勤求民瘼，虽岁暮风雪，犹在亲督堤工。

吉安府知府定祥，年四十六岁，镶红旗满洲生员。同治五年二月到任。该员心地光明，素顾大局，于吏治民生，在在加意，堪胜监司之任。

署抚州府知府陈增，年六十岁，江苏监生。同治九年十一月到任。该员沉郁多年，始得握蒙初政，尚属奋勉。

建昌府知府达春布，年四十六岁，镶黄旗满洲官学生。同治五年十二月到任。该员在任日久，无甚绩效，而谙练和平，于地方并无贻误。

广信府知府蒋继洙，年五十二岁，山东进士。同治八年九月到任。该员厉精图治，才识足以满之拊循，整顿事事合宜。

饶州府知府锡德，年四十二岁，正蓝旗满洲监生。同治八年九月到任。该员谨守成规，不沦绳墨，无甚□见之处（此处原文为□）。

南康府知府盛元，年五十七岁，正蓝旗蒙古进士。同治九年五月到任。该员在江西资格最深，吏事精明，掌故亦熟，颇有老成之范。

九江府知府邵子彝，年四十四岁，安徽进士。同治九年闰十月到任。该员持躬端整，诸事谙练，到任未久而初政已属清慎。

赣州府知府魏瀛，年四十三岁，湖南廪生。同治六年正月到任。该员实心实政，不事吹求而吏肃，不矜名誉而民怀，与定祥并堪监司之任。

南安府知府杨錞，年六十七岁，江苏进士。同治九年十二月到任。该员久在江西，性情真率，娴于吏治，到郡未久，尚无著绩。

二、武职提督总兵考语

谨将江苏、安徽、江西三省提督、总兵各员开具清单，填注考语，密呈御览。

江南提督李朝斌，年四十七岁，湖南善化人。同治三年四月到任。该提督训练严明，与诸镇出洋轮巡，近年洋盗绝迹，营务亦讲求明晰。

长江水师提督黄翼升，年五十一岁，湖南长沙人。同治三年四月到任。该提督廉正耐劳，居心宽厚，长江水师弁兵纪律渐松，近始从严整顿，稍有转机。

署江南苏松镇总兵滕嗣林，年四十四岁，湖南麻阳人。同治六年九月到任。该镇精细稳慎，巡洋最能耐劳。

江南狼山镇总兵王吉，年四十七岁，湖南衡阳人。同治九年四月到任。该镇久于长江水营，改巡外洋亦能洞悉机宜。

江南福山镇总兵熊登武，年四十一岁，湖南湘乡人。同治七年七月到任。该镇本由陆勇营出身，改巡外洋能耐辛苦，临阵颇有谋略。

江南徐州镇总兵董凤高，年四十四岁，安徽合肥人。同治四年七月到任。该镇在淮勇营转战多年，娴于攻守，居官亦廉慎不苟。

江南淮扬镇总兵欧阳利见，年四十七岁，湖南祁阳人。同治四年四月到任。该镇深稳详慎，勇而能谋，在诸镇中最为出色，堪胜提督之任。

署安徽寿春镇总兵徐鷷，年三十八岁，安徽怀宁人。同治四年八月到任。该镇安详谙练，熟于营务，惟世故太深，未知于危地苦战何如。

安徽皖南镇总兵潘鼎立，年三十六岁，安徽庐江人。该镇久履行阵，到任后留心捕务，治事尚欠稳适。

江西九江镇总兵黄开榜，年四十一岁，湖北恩施人。同治三年十月到任。该镇到任七年，营务熟悉，缉捕亦尚认真。

江西南赣镇总兵王永胜，年三十七岁，江南六合人。同治七年十一月到任。该镇昔在军营，素有善战之名，在任亦勤于训练，惟驭下失之于宽。

长江水师瓜洲镇总兵吴家榜，年三十八岁，湖南益阳人。同治八年正月到任。该镇训练极勤，所部皆恪守规矩，在长江镇将中最为出色。

长江水师湖口镇总兵丁义方，年五十二岁，湖南益阳人。同治八年正月到任。该镇通达事理，交接文职，谦谨和协，约束尚严，故远近俱无违言。

[40] 此考语据台湾“故宫博物院”《先正曾国藩文献汇编》补入。

210 江苏安徽江西三省学政加考片四月十六日

再，江苏、安徽、江西三省学政，例应由臣于年终一体加考密陈。此次学政皆在甫经更换之后，所考不过一府两府，尚未闻有优劣实绩，惟平日所素知者，江苏学臣彭久馀操行廉正，手不释卷；安徽学臣景其濬好古多闻，讲求经济；江西学臣李文田博学能文，爱才若渴。夙昔志趣如此，今居学政，主持风化之职，必不至有所疏失。除仍随时访察外，谨此附奏，伏乞圣鉴。谨奏。

211 恭办彩绸动用漕价等银折 [41] 四月十六日

奏为恭办彩绸及应解织造之款较多，拟请动用漕价等银，恭折仰祈圣鉴事。

窃臣于同治九年十二月初一日钦奉十一月二十五日上谕：“大婚礼添办彩绸十万匹，业经户部实计工料银两，均系按照例价增价详细核明，着曾国藩、张之万、杨昌濬即饬藩运两司按照户部单开各数，速行拨交各该织造赶紧备办，原折单均着抄给阅看。”等因。钦此。查奉抄原单内，江宁、江苏两织造共该拨银二十三万五千余两，部议均于两淮盐厘内拨给。当经臣查明盐厘一项毫无赢余，拟饬江海关道协同藩运各司赶紧分筹，另行专案具奏。于九年十二月十六日先行陈明，并经抚臣张之万奏请于江海关应解京饷内照数借留各在案。正在分饬筹拨间，续奉同治十年正月二十九日上谕：“据忠诚等奏，迩年以来丝价昂贵，遵照浙江巡抚具奏，市价经部议复核减，准照八年报销之案核实。估计统计彩绸十万匹，共需银五十一万一千八百余两，开单恳请添拨银两，一律照办等语。着户部按照该织造等单内所开数目，迅速核议添拨银两，以便赶紧开工织办。”等因。钦此。旋经户部核复，原拨江宁织造彩绸工料银十一万七千五百十两，应添拨银三万六千四十两八钱，共银十五万三千五百五十两八钱。原拨苏州织造彩绸工料银十一万七千五百十两，应添拨银三万六千四十两八钱，共银十五万三千五百五十两八钱。综计宁、苏两织造共需银三十万七千一百一两六钱，准于江海关应解部库二四成洋税内，借动一半银十五万三千五百五十两八钱，其余一半银两，应令即在江苏司道各库无论何款照数筹拨等因。当经遵照部议，在于江海关应解部库二四成洋税内，借动一半银十五万三千五百五十两八钱，其余一半银两，臣等酌加衡量，运库支绌不能多筹，即饬江宁、苏州两藩司各拨银五万两，淮运司拨银五万三千五百五十两八钱，以资应用。兹据江宁布政使梅启照、江安督粮道王大经会详司库，近年拨款浩繁，此项派拨彩绸料价银五万两，尚无专款可筹。又应解江宁织造纱地各件料价银三万两，又欠解绣缎料价二万八千两，均系至急之需。司库业已搜刮殆尽，地丁等项正款有旗、绿各营俸饷待支，断难移动，通盘计算巨款，实不易筹，既奉部文在于江苏司道各库无论何款照数筹解。查有同治九年江北新漕仍办河运案内，声明江宁府属抵征项下，约可买米二万四千石，每石折价一两四钱，合银三万三千六百两。又淮扬通等属，九年分八成本色漕粮，其余二成米一万四千二百五十六石五斗八勺，例价每石折银一两四钱，该银一万九千九百五十九两一钱一厘。又徐属截拨兵米，余剩米一万四千七百五十一石一斗二升六勺，每石折银一两二钱，该银一万七千七百一两三钱四分五厘。以上三项，共银七万一千二百六十两有奇。系奏明随漕解部之款，但大婚典礼要需紧迫，既不能不移缓就急，而织造另造纱地各料两款银五万八千两，理亦不可再迟。拟请一并奏留前项三款，以备彩绸等项料工之用等情具详前来。臣查参办彩绸，系特旨派拨之件，与寻常例办不同。即纱地绣缎等料价，亦系久应拨解，不可再迟。江宁藩库支绌异常，别无他款可筹。合无仰恳天恩俯准，将前项漕价等款银七万一千二百六十两有奇截留免解，以济要需而免延误。所有恳请动用漕价等款银两缘由，谨会同漕运总督臣张兆栋、江苏巡抚臣张之万恭折具陈，伏乞皇太后、皇上圣鉴训示。谨奏。

[41] 此件与张兆栋、张之万会衔具奏。

212 附录寄谕 大婚需用彩绸银三十九万余两着曾国藩等饬藩运两司速解等事（同治九年）十二月初一日

同治九年十二月初一日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万、浙江巡抚杨昌濬：

同治九年十一月二十五日奉上谕：

前因工部奏，大婚礼需用彩绸，添派江宁等织造赶办十万匹，限来年四月内办齐解京。当经谕令户部筹拨款项，迅咨江浙督抚照数拨解。兹据户部奏称，业经咨行工部将各色彩绸价值分晰查明，复经该部将例价增价核实，筹计共需银三十九万余两，请饬江南浙江各督抚如数拨给等语。此次大婚礼添办彩绸十万匹，业经户部实计工料银两，均系按照例价增价详细核明，亟应迅速筹拨以资制办。着曾国藩、张之万、杨昌濬即饬藩运两司，按照户部单开各数，速行拨交各织造赶紧备办，毋得稍有稽延，致误要需，原折单均着抄给阅看，将此各谕令知之。钦此。

遵旨寄信前来。

附宝鋆等折抄件

户部尚书臣宝鋆等谨奏，为遵旨筹拨制办彩绸款项，恭折仰祈圣鉴事。

窃臣部承准军机大臣字寄，同治九年十一月十二日奉上谕：“工部奏称，大婚礼应用架彩等项。”等因。钦此。钦遵寄信前来。臣等查彩绸系大婚礼应用之件，巨典攸关，亟应赶办，当即行查工部将各色彩绸价值分晰查核，以凭筹拨。一面检取历年江浙等省造报彩绸工价销册详细核算。兹于十一月十八日准工部复称，按市价核算，大红彩绸每匹约银十四两四钱零，桃红彩绸每匹约银九两三钱零，黄色、绿色、玉色彩绸每匹约银八两八钱零等因到部。就工部查复之数以散合，总计彩绸十万匹，共需银一百十一万余两。至江南、浙江历年造报彩绸工料销册内开，大红彩绸每匹银五两三钱三分二厘，桃红彩绸每匹银二两八钱二厘，黄绿月白等彩绸每匹银二两五钱三分七厘，按照例价以散合总计彩绸十万匹，共需银三十七万八百两。又销册内开增价一项，经丝每两除例价外增银一分二厘，纬丝每两除例价外增银七厘。计彩绸十万匹，增价二万余两，合例价增价两项，统共需银三十九万一千七百两，较之工部所称市价计，节省银七十余万两之多。当此恭办大婚礼仪需用孔亟之时，如果市价系属核实，例价本属太少，臣等断不敢拘泥旧章，致该织造等办理掣肘。惟查大红绸一匹市价竟需银十四两有奇，杂色绸一匹市价竟须银八九两上下，不特与例价悬殊，按之市廛价值，亦复浮多已甚。现以例价、增价两项计之，每大红绸一匹，合银五两有奇。每杂色绸一匹，合银三两有奇。按之市廛价值，似已有盈无绌。溯查从前织造制办活计，皆有一定例价，并未闻办理掣肘。同治四年浙江巡抚以兵燹初平，百物昂贵，奏请暂照市价办理。经臣部以所请事出有因，且制办之件无多，暂请照办。本年九月，浙江巡抚复请按市价采办，臣部议复折内奏令下届务按定例办理各在案。原以市价较例价多至数倍，承办各员借端陈请，难保无浮冒之处。是以迭次奏案，均饬令规复旧制。现在东南各省平靖多年，商贾均已复业，物价定可从减，况闻布、法两国构兵，外洋人之丝斤滞销，内地之丝价日减，尤非向章情形可比，且市肆零星采买物价每昂，制办大宗物价较省。今恭办各色彩绸多至十万匹，一切工料当可设法撙节。查江浙等省地丁关税盐课及捐输抽厘洋务各款，供应本省用项并京协各饷尚多不足，更不可徒事虚糜，致有顾此失彼之虑。该督抚织造均系受恩深重，尤当共体时艰，力求节省。臣等公同商酌，所有此次恭办各色彩绸十万匹，及闰十月间奏旨派办彩绸八千匹，若按市价筹拨为数太浮，若按例价筹拨又恐该承办各员有所借口，拟照成案合例价、增价两项数目拨给，庶于恭办典礼之中，仍寓慎重帑金之意。除本年闰十月间，派办彩绸八千匹已经臣部行文拨款外，谨将此次添办彩绸十万匹筹拨工料银两，分别款目缮具清单，恭呈御览。即请饬下江南、浙江各督抚，转饬藩运各司如数拨给各该织造，以供制办。所有臣等遵旨筹拨款项缘由，理合恭折具陈，伏乞皇太后、皇上圣鉴。谨奏。

谨将筹拨制办彩绸十万匹，工料银三十九万一千七百两缮具清单，恭呈御览。

计开：

杭州织造派办彩绸四万匹，按十万匹核计，该织造应办十成之四。其各样颜色该织造均应按四成数目分别制办，所需四成工料银十五万六千六百八十两，拟在浙江地丁银内，如数拨给。

江宁织造派办彩绸三万匹，按十万匹核计，该织造应办十成之三。其各样颜色，该织造均应按三成数目分别制办，所需三成工料银十一万七千五百十两，拟在两淮盐厘银内如数拨给。

苏州织造派办彩绸三万匹，按十万匹核计，该织造应办十成之三。其各样颜色，该织造均应按三成数目分别制办，所需三成工料银十一万七千五百十两，拟在两淮盐厘银内如数拨给。

213 安徽龙山营应支兵米请仍在涡阳县漕米内拨给折 [42] 四月十六日

奏为安徽龙山营应支兵米，请仍在涡阳县漕米内拨给，以阜、沭、宿三县月粮抵补，恭折仰祈圣鉴事。

窃照安徽新设龙山营应支兵米，经前督臣马新贻等奏请，在于涡阳县额征漕粮等米内拨给。嗣准部咨以涡阳县漕额乃维正之供，不容议减，行令在于江苏清河等七州县永减漕粮案内，节省行月粮米项下，按年划拨一千四百四十石，为新设龙山营应支兵米。每处各拨若干，应由该督等转饬粮道详细勾稽，均匀划拨。等因。当经转行遵照在案。惟查从前征收折漕之清河、桃源、阜宁、宿迁、海州、沭阳、赣榆等七州县内，只阜宁、宿迁、沭阳三县有民折官办月粮米麦，咸丰二年奏准改折案内，此项月粮随同正漕每石一律折征银二两四钱。自咸丰三年起，历解江北粮台充饷。同治三年省城克复后，随同正漕价银批解江宁藩司报部拨用。今奉部议，于节省前项行月粮内拨给龙山营春夏二季兵米一千四百四十石，自应遵照在阜、沭、宿三县额征月粮米麦内，均匀划拨。由江宁藩司汇入兵米案内造报奏销，遇有灾缺不敷，随同各绿营一律办理，俾资口食。惟龙山营系属新设，应支本色兵米，系计口授食之需，刻不可缓。该营距阜、宿、沭等县甚远，辗转盘运殊属周折。本拟于邻近宿、阜、蒙、亳、涡阳等州县应征赠月米内按数拨抵，以资挹注。而该州县额征赠月米数，自二十余石至五百余石不等，未便零星派拨，致多转折。惟有仍请在附近之涡阳县漕粮内拨给动缺米石，即以阜、沭、宿等县节省月粮，如数解还抵补。一转移间于漕额不致永亏，而兵食亦无远不济急之虞。据安徽布政使吴坤修、江安粮道王大经详请具奏前来。臣等复核无异。除饬将清河等七州县折征漕粮各数另行核办外，合将阜、宿、沭三县节省月粮拨给兵米各数缮具清单，恭呈御览。所有龙山营兵米请仍在涡阳县漕粮内拨给缘由，谨会同安徽抚臣英翰合词恭折具奏，伏乞皇太后、皇上圣鉴训示，敕部查照。谨奏。

附清单

谨将阜宁、宿迁、沭阳三县节省月粮米麦内派拨龙山营兵米各数缮具清单，恭呈御览。

计开：

阜宁县额征月粮米二百一石六斗七升二合五勺内，拨米七十四石三斗一升七合一勺。额征月粮麦三百六十七石九斗四升五合四勺内，拨麦一百三十五石五斗八升九合三勺。

以上共额征米麦五百六十九石六斗一升七合九勺内，拨给兵米二百九石九斗六合四勺。

宿迁县额征月粮米一百八十八石八斗六升二合五勺内，拨米六十九石五斗九升六合六勺。额征月粮麦二百三十石七斗三升一合五勺内，拨麦八十五石二升五合五勺。

以上共额征米麦四百一十九石五斗九升四合内，拨给兵米一百五十四石六斗二升二合一勺。

沭阳县额征月粮米一百六十七石五斗七升七合三勺内，拨米六十一石七斗五升二合九勺。额征月粮麦二千七百五十石九斗三合三勺内，拨麦一千一十三石七斗一升八合六勺。

以上共额征米麦二千九百一十八石四斗八升六勺内，拨给兵米一千七十五石四斗七升一合五勺。

总共该三县额征米麦三千九百七石六斗九升二合五勺内，拨米二百五石六斗六升六合六勺、麦一千二百三十四石三斗三升三合四勺，二共派拨米麦一千四百四十石。

[42] 此件与英翰会衔具奏。

214 涡阳县额征漕粮数目不符情形片四月十六日

再，户部咨查涡阳县额征漕粮数目不符一节。查涡阳县原拨米石共计额征一千六百五十五石九斗七升八合四勺，系将阜阳、蒙城二县分拨兵米并宿州分拨月粮米并计在内。前奏涡阳县额征漕粮米一千五百八十四石九斗二升二合八勺，系专指漕粮正耗赠贴等米而言，是以前后数目稍有歧异。据该司道等详请具奏前来。理合附片陈明，伏乞圣鉴，敕部查照。谨奏。

215 江宁府属田地科则尚未查清本年仍办抵征折 [43] 四月十六日

奏为江宁府属田地科则尚未查清，本年仍拟试办抵征，恭折仰祈圣鉴事。

窃照江宁府属七县地方田地，自兵燹后科则无考。同治七年间，仿照皖省章程，无论民卫丁漕酌中定数分忙折征钱文。以一半提归司库，以一半买米起运，奏蒙允准。八、九两年，又经前督臣马新贻奏明循办在案。本年上忙又届开征之期，即经饬司转行府县体察情形议详去后。兹据江宁布政使梅启照详称，江宁府七属荒田居多，旧时科则急难清厘，仍拟仿照七、八、九三年定章办理抵征，详请具奏前来。臣查七、八、九三年江宁府属试办抵征，所定折征钱文尚属公允，民情亦甚乐从，虽抵征本非经久之道，惟江宁府属七县粤逆蹂躏最久，荒田最多，旧时科则尚未查清。未垦之田尚多，钱漕仍难分办，再四参酌，惟有仿照定章再行试办抵征一年，仍由臣等随时体察情形，此后如可开办丁漕，即当奏明改复旧章以符定例。所有江宁府属仍办抵征缘由，谨会同江苏巡抚臣张之万恭折具奏，伏乞皇太后、皇上圣鉴训示。谨奏。

[43] 此件与张之万会衔具奏。

216 拣员请署海疆要缺知县折四月十六日

奏为拣员请署海疆要缺知县，恭折奏祈圣鉴事。

窃照宝山县知县陶守廉终养开缺，接准部咨于同治九年十二月初五日行文，归十二月分截缺，所遗宝山县知县系繁疲难沿海兼三要缺，例应在外拣选调补。该县地处海滨，界连上海，所辖吴淞江为商船出入要隘，番船云集，华洋杂处，稽查弹压，均关紧要，非历练明干熟悉情形之员不足以资治理。臣等于通省现任及进士即用正途出身候补知县内，逐加遴选，非现居要缺，即人地不宜，一时实无合例堪以调补之员。惟查有候补知县王鸿训，年五十二岁，四川举人，大挑二等选授昭化县训导，同治二年咨调赴江南大营当差，克复金陵水陆等军及随营筹饷案内汇保，于三年十一月二十七日奉上谕：“着以知县留于江苏尽先补用，并加同知衔。”钦此。旋委署江宁县知县。四年五月闻讣丁忧回籍，服满起复。七年二月回省办理海运漕粮，给咨赴部六月二十日引见，奉旨：“着准以知县留于江苏尽先补用，并加同知衔。”钦此。七月十一日领照，二十六日行抵江宁省城，加扣赴苏程限六日，以八月初三日作为到省日期，复以江北漕粮试运出力案内保奏，奉上谕：“着俟补缺后，以同知用，并赏加运同衔。”钦此。试看期满甄别奏明，堪以繁缺留省补用。

臣查该员直谅恺恻，体用兼优，历在江淮委办筹饷善后事务，及署江宁、山阳等县卓著循声，且在江年久，情形熟悉，以之请署宝山县知县，实为沿海要隘择人图治起见。据藩、臬两司会详请奏前来。臣等往返函商，意见相同。合无仰恳圣恩俯念员缺紧要，人地实在相宜，特旨准以候补知县王鸿训署理宝山县知县，于海疆要缺实有裨益。如蒙俞允，该员系由军功初任候补之员，仍照海疆定章试署一年，再请实授。又系候补知县请署知县，衔缺相当，毋庸送部引见，亦毋庸查造参罚。谨合词恭折具奏，伏乞皇太后、皇上圣鉴训示。谨奏。

217 拣员请补陆路都司折 [44] 四月十六日

奏为拣员请补陆路都司，恭折奏祈圣鉴事。

窃照江西莲花营都司翁荣捐升游击开缺，归部铨选，业经会奏，并声明所遗员缺另行拣员请补在案。查莲花营都司系陆路要缺，必须精明强干之员方足以资整顿。臣于现任都司内逐加遴选，或本任紧要，或人地未宜，即现任守备中亦无应升人员。查有南昌城守营尽先副将李升平，现年四十二岁，湖南溆浦县人，由行伍出师，剿贼迭著战功，历保游击参将尽先补用，复于金溪等处先后击贼获胜案内奏奉上谕：“参将李升平，着以副将尽先补用。”钦此。该员李升平娴于战事，人亦勤谨，以之借补莲花营都司，堪期胜任。该员系候补副将借补题调要缺，与例稍有未符，惟人地实在相需，例得专折奏请，合无仰恳圣恩俯准，以尽先副将李升平借补莲花营都司，于营伍地方均有裨益。除查取履历咨移部科查核外，谨会同江西巡抚兼提督衔臣刘坤一恭折具陈，伏乞皇太后、皇上圣鉴训示。谨奏。

[44] 此件与刘坤一会衔具奏。

218 捐生孙启璋等请奖片四月十六日

再，遇缺题奏提督何绍彩所部训字四营欠发饷银作为捐输，臣于同治四年奏请奖叙，内有捐生何绍彬捐输道员分发广东，前准部驳，应赴京铜局报捐。当经臣饬据该员遵照改奖，以郎中分部行走并加道衔。又准部议以该员原捐银一万七千五百两，应准其以银一万五十三两作为郎中，双单月免保举分部行走，所请捐道衔之处，查京官不准捐加外官职衔，应毋庸议。余银七千四百四十七两，行令另核奖叙等因。又转行遵照去后。兹据该提督何绍彩呈请，改奖捐生孙启璋报捐监生加捐布政司理问，双月选用。又姚岳松报捐监生加捐通判，不论双单月选用。又姚兰报捐监生加捐从九品，不论双单月选用。又双月选用州同刘垂裕加捐通判双月选用，并加提举升衔。共计捐项银七千四百二十五两，仍余银二十二两，造具履历奖册请奏前来。臣查核银数与捐输章程相符，并尚有盈余银两，除将捐生履历清册咨部核办外，合无仰恳天恩敕部照议给奖，以昭激劝，谨附片陈明伏乞圣鉴训示。谨奏。

219 黄家驹请照军营立功后议恤片四月十六日

再，盐运使衔湖北补用道黄家驹，江西南城县优贡生，于咸丰五年办理本籍建昌府团练，粤逆迭次攻扑府城，均经登陴坚守，转危为安。嗣经前湖北抚臣曾国荃檄调赴营，同治三年随同克复江宁省城，身在行间，著有劳绩，经臣汇奏请奖在案。旋赴湖北当差，正值捻逆窜扰，鄂境委运兵米等事，军书旁午，积劳过甚，于七年九月间病故。伏查该员前后在营十有四年，秉性朴诚，不辞艰险，积劳殒命，殊堪悯恻。合无吁恳天恩俯准照军营立功后病故例议恤，以彰劳勚。谨附片陈请，伏乞圣鉴训示。谨奏。

220 堵筑清水潭大工动用银数请免补题片 [45] 四月十六日

再，堵筑高邮清水潭大工动用银两核实报销一案，经前督臣马新贻于同治九年二月二十三日开单具奏，奉旨：“工部知道，单并发。”钦此。并将工程丈尺拨用款目，分造清册咨部查核在案。旋准工部咨称，仍应照例具题以凭核办等因。臣查河工用款向来未经奏销者，应归具题核销。此次清水潭决口堵筑合龙，系奏明特办之工，与寻常岁修工程不同。前署督臣李鸿章任内迭次奏报有案，前督臣马新贻于工竣后专案奏销，较之题销者，其慎重相等。题之与奏，一由通政司，一由奏事处，虽微有不同，而其同达宸聪同归部核则一也。既将简明清单恭呈御览，复将详细清册咨部查核，似可即据奏案核销，毋庸另行补题，以省案牍。谨会同漕运总督臣张兆栋附片陈明，伏乞圣鉴训示。谨奏。

[45] 此件与张兆栋会衔具奏。

221 附录廷寄 各该省欠解陕甘饷银着按数解清等事四月二十二日

同治十年四月二十二日，准兵部火票递到军机大臣字寄——
大学士两江总督一等毅勇侯曾国藩、福州将军兼署闽浙总督文煜、闽浙总督英桂、湖广总督李瀚章、四川总督吴棠、两广总督兼署广东巡抚瑞麟、江苏巡抚张之万、安徽巡抚英翰、山东巡抚丁宝桢、山西巡抚何璟、河南巡抚李鹤年、福建巡抚王凯泰、浙江巡抚杨昌濬、湖北巡抚郭柏荫、湖南巡抚刘崑，传谕翰林院侍讲学士袁保恒、护理山西巡抚布政使张树声、粤海关监督崇礼：

同治十年四月十六日奉上谕：

前因袁保恒奏，西征协饷积欠过多，请旨严催，当谕户部速议具奏。兹据奏称查明，除江西闽海关两处新旧协饷扫数解清外，山东欠解原拨左营饷银二十九万两、豫师饷银九万两，山西欠解原拨左营饷银七十五万九千余两、穆营饷银六十五万五千两、豫师饷银一万四千两，河南欠解原拨左营饷银一百十六万七千余两、穆营饷银十五万两、豫师饷银九万两，湖北欠解续添陕甘饷银七十七万两、穆营饷银五十六万两。浙江欠解续添陕甘饷银一百十三万两，福建欠解续添陕甘饷银八十四万两，湖南欠解原拨左营饷银四十七万余两，安徽欠解续添陕甘饷银三十四万两，四川欠解穆营并米价银一百六十六万两，江苏欠解续添陕甘饷银六十四万五千两，专协陕西饷银三万两，两淮欠解豫师饷银五万三千两，广东欠解原拨左营并续添陕甘饷银七十六万两，专协陕西饷银五十五万两，江汉关欠解专协陕西饷银三万两，粤海关欠解专协陕西饷银九万两等语。甘省各军饷需极形缺乏，亟应速筹接济。着各该督抚监督迅将原拨续拨陕甘，各月饷按月如数解清，不准稍有蒂欠。其向有积欠并提拨未解之省，并着该督抚等严饬司道陆续筹解清完。甘省军务现在较为得手，倘饷需缺乏，必致停兵待饷，贻误戎机。如各该省任意迟延，着袁保恒查照同治八年奏案，开具各省欠解成数，知照左宗棠查取各该督抚司道监督衔名，即行分别奏参。据户部查明各省共欠解银一千一百十四万三千余两，较之袁保恒原奏所陈积欠一千一百三十余万之数，计不符十六万余两，因何舛错之处，着袁保恒查明咨部备核。将此由五百里谕知曾国藩、文煜、英桂、李瀚章、吴棠、瑞麟、张之万、英翰、丁宝桢、何璟、李鹤年、王凯泰、杨昌濬、郭柏荫、刘崑，并传谕袁保恒、张树声、崇礼知之。钦此。

遵旨寄信前来。

222 请以同知沈壬昌补授松江府海防同知折 [46] 四月二十一日

奏为拣员请补要缺同知，恭折奏祈圣鉴事。

窃照松江府海防同知严锡康告病，接准部咨，于同治六年十月初五日行文，按照限减半计算，扣至十月三十日作为开缺日期。所遗松江府海防同知，系属繁要调缺，例应在外拣选调补。该同知管理中外交涉事件，稽查海口出入船员，弹压闽、广游民，在在均关紧要，非熟悉情形、勤明干练之员不足以资治理。臣等于通省现任同知内逐加遴选，一时实无合例堪调之员。惟查有候补班前即补同知沈壬昌，原名光曾，年五十二岁，顺天大兴县人，由优廪贡生就职教谕，选授直隶赞皇县教谕，俸满保荐，以知县用选授山西定襄县知县，改归教职，遵例改捐州判，分发江苏，到省后加捐同知，仍归发江苏。以咸丰十一年七月初八日作为到省日期，粮台当差出力。十一年八月二十七日奉上谕：“沈光曾着归候补班前即补。”钦此。办理如皋厘务盐票不符案内革职。嗣讯明，奏准开复同知原官，仍留江苏以候补班前补用。请咨赴都在部呈请更名壬昌，并案引见奉旨：“沈壬昌着准其开复原官，照例发往。”钦此。在部领照，于同治四年三月初十日到省，试看期满甄别。业经奏明，堪胜繁缺，留省补用。复查该员，才识兼优，办事老练，在江年久，情形熟悉，曾署松属员缺，经理裕如，以之请补松江府海防同知，洵堪胜任，与例亦属相符。据藩、臬两司会详请奏明前来，臣等复查无异。合无仰恳天恩俯念员缺紧要，人地相宜，准以候补班前即补同知沈壬昌补授松江府海防同知，实于要缺有裨。该员系候补同知请补同知，衔缺相当，毋庸送部引见，亦无须查造参罚。谨合词恭折具奏，伏乞皇太后、皇上圣鉴训示。谨奏。

同治十年五月十五日军机大臣奉旨：“吏部议奏。”钦此。

[46] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

223 查明苏省海运同治八年分漕白二粮办理出力官绅书吏恳请分别给奖折 [47] 四月二十一日

奏为查明苏省海运同治八年分漕、白二粮办理出力官绅、书吏，恳恩分别给奖，恭折奏祈圣鉴事。

窃照苏省同治八年分苏州、松江、常州、太仓四府州属各厅、县征收漕、白二粮，并于镇江府属丹阳、金坛、溧阳三县抵征钱内酌提八成，汇同关道各库，筹动银款采买米石，循案雇装沙、卫各船，由沪放洋运津。于同治九年三月二十三日在津开兑，至五月十五日止，已将正漕项下交仓漕、白正耗米五十七万二千五百四十余石，一律交收令完，并将随正应给经纪耗米、剥船食米及新增剥船耗米，分别交给清楚。其续到采买米石米余米等项，亦照章由天津道验收运通，俱无亏短。本届海运正漕与采买米石同时并运，米数虽未增多，办理颇形繁剧。今自上海雇船兑装以绕天津，远涉重洋，不及两月，全数运交完竣，早充天庾正供。此皆仰赖圣主鸿福，海晏波恬，乃能履险如平，诸臻妥速。所有在津出力之江苏交米员董，前准钦差验米大臣、刑部尚书郑敦谨等奏明劳绩，开单咨苏核办。当经转行遵照去后，兹据署苏藩司应宝时会同署臬司贾益谦、苏松粮道英朴、苏松太道涂宗瀛，按照单开官绅，并查明在苏沪等处办事出力官绅、书吏，逐加确核，详请奏奖前来。

臣等伏查苏省同治八年分应运漕、白二粮，因征数较上届稍短，筹议将扬、坛、溧三县所收抵征钱文，并于关道各库筹动银款，一并采买米石，随同正漕赶速运津，以裕正供。惟近年经费支绌，船只短少，恒虑不敷周转，节经设法招徕商船，加给水脚，激劝修艌承运，并筹画南北各项经费，撙节支用，幸免短缺贻误。在事各员董洵能任劳任怨，实力筹办，或钩稽银米兼筹运费，或雇船装兑催提剥运，或银米首先全完，或出洋认真巡护，均系辛勤较著，未便没其微劳。除出力稍欠者由臣等酌给外奖外，谨将尤为出力各官绅、书吏，拟请奖励。缮具清单，恭呈御览。合无仰恳天恩俯准，分别给奖，以昭激劝。理合恭折会奏，伏乞皇太后、皇上圣鉴训示。谨奏。

同治十年五月十五日军机大臣奉旨：“该部议奏。单并发。”钦此。

附清单

谨将苏省海运同治八年分漕、白粮米，赴津交兑及在省、沪等局办事出力官绅、书吏，并银米首先全完，出洋巡护各员董，酌拟奖励等差，缮具清单，恭呈御览。

计开：

赴津交米出力官绅、书吏

知府衔尽先补用直隶州知州杨岘，拟请俟补缺后以知府补用。知府用补用直隶州前先补用知县何绍章，拟请俟补缺后以知府在任候补，仍缴知府三班及捐免保举银两。补用知府候补同知陆宝森，拟请以本班前先补用。运同衔知府用补用同知候补班前先补用知县李庆诰、运同衔补用同知直隶州候补知县江锡珪，均拟请赏加随带二级。试用直隶州州判吴忠甲、知州衔升用知县候补县丞陈泰清、理问衔候补县系周嗣源、同知衔知县用试用县丞荣椿、试用县丞苏式南、五品衔候补府经历王永祥、候补县丞何福钟、分发补用县丞金鼎，均拟请俟补缺后以知县升用。同知衔补用知县陈炳泰、同知衔候补知县贾致慎，均拟请以本班前先补用。运同衔升用同知直隶州候补知县徐炳奎，拟请补同知直隶州后以知府用。知府用遇缺前先补用同知朱之榛，拟请归知府班后赏加三品衔。运同衔候补同知温世京，拟请俟补缺后以知府升用。运同衔开缺升用试用通判陈熙曾，拟请以本班前尽先补用。即用知县特秀，拟请俟补缺后以同知用。补用直隶州候补知县李振钦，拟请以本班尽先补用。运同衔补用同知直隶州候补知县贺瀜，拟请赏加二级给予封典。知府用候补同知朱秉均，拟请以委用班前即补。六品衔知县用两淮候补盐大使石寅恭、知府衔直隶州用候补班即补知县张恩黻，均拟请以本班前先补用。知州衔补用同知直隶州分发尽先前补用知县朱其诏，拟请赏加随带二级。知府用东河即补同知施珤森，拟请以同知留于江苏前先补用，仍补交指省银两。知州衔俞元春，拟请赏加运同衔。五品衔浙江试用县丞叶佳镇，拟请赏加随带二级。候选盐经历吴恩庆，拟请俟选缺后以知县升〈用〉。即用卫守备裁缺卫千总艺林，拟请以卫守备尽先即用，并赏加都司衔。候补卫千总麟筠，拟请以卫守备不论双单月选用。赴津局书五品衔尽先补用主簿遇缺即选从九品戴晋禄，拟请赏加一级给予封典。又，五品衔不论双单月选用从九品蒋曰良，州同衔尽先选用从九品戴荫玉，均拟请俟选缺后以主簿尽先补用。苏粮道衙门经书五品衔补用主簿候选从九品孙赓新，拟请赏加随带二级。又，六品衔双月选用从九品张志廉，拟请俟选缺后以主簿尽先补用，仍留六品衔。省局出力各委员并各衙门书吏、盐运使衔尽先题补道、苏州府知府李铭皖，拟请赏加二品衔。四品顶戴升用知州苏州府管粮通判朱秉衡，拟请俟补知州后以直隶州用。运同衔候补同知吴恒，拟请俟补缺后以知府升用。试用同知夏凤翔，拟请赏加知府衔。三品衔道员用、前先补用知府候补直隶州前署长洲县知县吴承潞，拟请赏加随带二级。三品衔道员用候补知府前署元和县知县厉学湖，拟请赏加三品封典。候补知府署吴县知县汪福安，拟请俟补知府缺后以道员用。即用知县张沇清、试用知县张佑璧，均拟请赏加同知衔。即用知县刘承矩，拟请俟补缺后以同知升用，先换顶戴。运同衔补用同知拣发知县温粹之，拟请以本班前尽先即补。候补知县何芝龄，拟请俟补缺后以直隶州升用。运同衔直隶州用候补知县汤学江，拟请俟补直隶州后以知府升用。五品衔候补直隶州州同陶甄，拟请俟补缺后以知州升用。江苏巡抚衙门书吏、五品衔尽先升补主簿遇缺前先选用从九品陈镇，拟请赏给貤封祖父母、胞兄嫂五品封典。又，五品军功顶戴陆寿慈、张云鹤，蓝翎六品顶戴徐福曾，均拟请赏给县丞职衔。苏藩司衙门书吏、布理问衔补用主簿即选从九品孙炽昌，拟请赏加五品顶戴。又，八品职衔董延龄，拟请以县丞双月选用。又，陆廷淦，拟请赏给八品职衔。又，王嘉樑，拟请以从九品双月选用。省局书吏从九品衔陆汝霖，拟请以从九品不论双单月选用。又，沈家骏，拟请赏给从九品衔。

沪局出力各官绅书吏

运同衔知府用补用同知溧阳县知县朱畯、运同衔知府用补用直隶州前代理松海防同知翁凤翔、补用知府候补同知署上海县知县朱凤梯，均拟请俟归知府班后赏加三品衔。候补直隶州知州吴履泰、补用同知陆以贤，均拟请俟补缺后以知府升用。同知衔大挑知县古熺、同知衔试用知县许子春、赵桂瀛、吴观乐，均拟请俟补缺后以直隶州升用。即用知县丁维、黄维翰，均拟请俟补缺后以同知用，先换顶戴。补用同知候补知县侯仪，拟请赏加运同衔。丁兆基，拟请俟补同知后以知府升用。候补县丞王璋、候补府经历朱年鸿，均拟请俟补缺后以知县升用。三品衔补用知府郁熙绳、道衔刑部郎中王宗寿，均拟请俟补缺后以道员升用。候选盐经历印洙，拟请赏加盐提举衔。国史馆誊录举人议叙知县贾勋，拟请以本班尽先选用。候选从九品葛学连，拟请以从九品不论双单月遇缺即选。候选县丞杨礼仁、候选从九品费斯昌、候补从九品查有畊，均拟请赏加州同衔。员外郎衔分部行走主事沈廉庆，拟请赏加四品衔。知府衔遇缺即选直隶州知州周志鸿，拟请俟选缺后以知府升用。候选知府王维藩，拟请赏加三品衔。候选州同朱其莼，拟请以州同不论双单月选用。五品封职候选布理问谢锡庆，拟请赏加运同衔。局书五品衔知县用尽先选用县丞叶征麟，拟请赏加随带二级。又，双月选用从九品叶征严，拟请以从九品不论双单月尽先选用。

银米首先全完各员

候补知府前署嘉定县知县田祚，拟请赏加三品衔。补用同知直隶州前署奉贤县知县韩佩金、署松江府川沙厅同知黄际清、候补直隶州金山县知县汪祖绶，均拟请赏加运同衔。五品衔拣发委用知县、前署宜兴县知县陆鸿逵，拟请归本班尽先前补用。补用知府候补同知直隶州南汇县知县叶廷眷、运同衔候选同知前署吴江县知县沈锡华、同知衔升用同知直隶州昭文县知县梁蒲贵、道衔候补知府署江阴县知县马鸿翔、三品衔补用道遇缺即补知府前署太仓州知州蒯德模、知府衔补用同知正任江阴县署宝山县知县颜荣阶、候补直隶州署崑山县知县王定安、知府衔直隶州用署娄县知县金福曾、补用知府候补直隶州前署青浦县知县陈其元、道衔补用知府即补同知署无锡县知县禇成绩、补用知府候补直隶州调补元和县前署金匮县知县吴政祥、补用直隶州华亭县知县张泽仁、补用同知直隶州阳湖县知县张清华、即补直隶州前署新阳县知县廖纶、同知衔前署镇洋县知县恩溥等十五员，均拟请交部从优议叙。

巡护员董

记名总兵署提右营参将叶圻，拟请赏加提督衔。总兵衔尽先补用参将丁仁麟，拟请俟补参将后以副将补用。游击衔升用都司韩文湖，拟请赏给正三品封典。游击衔尽先补用都司金荣，拟请赏给三品封典。试用县丞黄建藩，拟请赏加五品衔。同知衔候选布理问魏镛，拟请以同知双月选用。

军机大臣奉旨：“览。”钦此。

[47] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

224 奏陈查明江苏两藩司库同治九年分解收地丁钱粮数目折 [48] 四月二十一日

奏为查明江苏两藩司库，同治九年分解收地丁钱粮数目，开缮比较清单，恭折奏祈圣鉴事。

窃准户部咨，同治八年二月初五日，奏奉上谕“户部奏请饬各省整顿丁漕，按限奏报”等语。等因。钦此。当经转行钦遵办理。嗣据江宁、苏州两藩司详复，江苏省地丁钱粮江宁府属七县及镇江府属丹阳、金坛、溧阳三县，权办抵征。所收系属钱文，未能并计汇报，自应先就启征钱粮各属查明，解数开列。惟属解银两既须待至年底始能截清完解数目，断难赶于当年具奏，应请定限于次年二月内开单，详请奏报等情。即经咨部查照，并同治八年分解收银数，开单具陈在案。兹据江宁布政使梅启照、署苏州布政使应宝时查明，同治九年分属解地丁，江宁藩库共收银一十七万五千九百三十三两零，苏州藩库共收银六十八万九千八百三十九两零。开具各属解数比较清单，请奏前来。臣等复加查核，统计江苏两藩司库同治九年分共解收该年地丁银，八十六万五千七百七十二两零，比较同治八年所收银两有盈无绌。至各属解司银数，系截至同治九年年底为止，其中如有参差，将来归于奏销案内更正。相应开缮清单，恭折具奏，伏乞皇太后、皇上圣鉴，敕部查核施行。

再，溧阳县九年分专办冬漕，所有上下忙条银，因清粮甫于冬初办竣，为时已迟，业经奏请全行蠲免。合并陈明。谨奏。

同治十年五月十五日军机大臣奉旨：“户部知道。单并发。”钦此。

[48] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

225 请将试用直隶州知州吴承潞留省以繁缺补用折 [49] 四月二十一日

奏为直隶州知州试看期满，查照部咨补行甄别，恭折奏祈圣鉴事。

窃照捐纳试用人员期满，应行甄别补用。兹据苏州布政使恩锡、署江苏按察使贾益谦会详称，查试用直隶州知州吴承潞，现年三十六岁，浙江归安县举人。咸丰十一年在南河遵例报捐内阁中书，同治二年在镇营饷票案内改捐直隶州知州，复在皖省报捐，分发江苏，克复丹阳出力，奏奉上谕：“着俟补缺后以知府用。”钦此。四年会试中式乙丑科进士，保和殿复试一等，殿试二甲。在翰林院衙门呈明原班，朝考一等。五月初八日钦派王大臣带领引见奉旨：“着照例发往。”钦此。是月二十一日领照，八月二十六日到省分苏差委。嗣因皖营筹饷及江北粮台报销出力保奏，经吏部核准，改加道衔，并给予三代从二品封典。七年三月二十九日奉旨：“依议。”钦此。东捻肃清案内保奏，俟补知府缺后以道员用，先换顶戴。又，因洋务出力，汇保补缺后以知府遇缺前先补用。又，于七年海运出力案内汇保，奉旨：“赏加三品衔。”钦此。现准部咨，以该员应归筹饷试用直隶州知州班内照例试看。计自四年八月二十六日到省之日起，扣至五年八月二十六日止，试用久满一年，自应补行甄别。

该员精明干练，为守兼优，堪以留省以繁缺补用。详请具奏前来。臣查吴承潞自同治四年八月二十六日到省之日起，扣至五年八月二十六日止，试用久满一年，查照部咨，补行甄别。该员才具明敏，稳练安详，堪以繁缺直隶州知州留省补用。合无仰恳天恩俯准，将试用直隶州知州吴承潞留省，以繁缺补用。谨合词恭折具奏，伏乞皇太后、皇上圣鉴训示。谨奏。

同治十年五月十五日军机大臣奉旨：“吏部知道。”钦此。

[49] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

226 请准王成德等派充江苏省试阅文幕友片 [50] 四月二十一日

再，准江苏学政臣彭久馀咨称，现须按试各属所有延请阅文幕友，系安徽和州副贡生王成德、湖北通城县副贡生胡大集、浙江秀水县增生沈蕃、湖北黄冈县拔贡生梅见田、江夏县拔贡生胡有璜、增生白汇书、岁贡生陶尚治，随棚校阅，咨请循例附奏前来。臣查王成德等，俱系品学端粹，堪以襄校。理合附片陈明，伏乞圣鉴。谨奏。

同治十年五月十五日军机大臣奉旨：“知道了。”钦此。

[50] 据台湾“故宫博物院”《先正曾国藩文献汇编》补入。日期为具奏之日。

227 附陈购运外洋火器等赴津暂存再由金顺委员解赴宁夏军营情由片 [51] 四月二十一日

再，前抚臣丁日昌钦奉上谕：“饬令上海制造局制办洋枪。”等因。钦此。当经饬局购买布国来福枪二十杆，并随枪器具及制造局自造炸子一千颗，派委游击徐传隆由轮船运解至津，暂存李鸿章军械所，候金顺委员到时，再行解赴宁夏军营。声明其余未成炸子及铜帽、洋药、木引心等件，饬局分别制购，俟来春北洋冰泮，另由夹板船起解，业已复旨在案。

兹据苏松太道涂宗瀛将未解细洋火药二万磅、洋炮药五千磅、金底大铜帽二百万颗、二十四磅开花弹子四千个、药引六千个、木心六千个，均已制购齐全，饬委试用从九品万选雇坐夹板洋船运津，并移天津道派员点收存储，由金顺委员解赴宁夏军营，详请奏咨前来，臣复查无异。除分别咨行外，谨附片具陈，伏乞圣鉴训示。谨奏。

同治十年五月十五日军机大臣奉旨：“知道了。”钦此。

[51] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

228 附陈苏省同治七年分冬漕海运出力请奖案内部驳各员查明另拟奖叙情由片 [52] 四月二十一日

再，苏省同治七年分冬漕海运出力请奖人员，经吏部核议分别准驳，于同治九年八月二十五日开单具奏奉旨“依议”钦此，抄录奏单知照核办等因，即经转行遵照在案。兹据署苏州藩司应宝时详称，单开原请保加各项班次内，奉驳另核请奖之苏州府知府李铭皖、即选直隶州知州周志鸿、试用县丞吴成、冯荫华、叶佳镇等五员；又，原请封典，驳令另请之五品衔监生瞿开桐一员；又，原请加衔由部议改之补用知县何绍章一员。查核该员等承办、帮办海运事宜，均属著有微劳，是以汇案酌请奖叙，用昭激劝。惟所保官阶，既因核与部定章程不符，而奉部议改加衔之何绍章，又涉重复。饬据省、沪两局分别另行核拟，开单详候奏请改给奖励前来，臣等复核无异。相应开缮清单，恭呈御览。合无仰恳天恩俯准，给予奖叙，以示鼓励。理合附片具陈，伏乞圣鉴训示。谨奏。

同治十年五月十五日军机大臣奉旨：“吏部议奏。单并发。”钦此。

附清单

谨将苏省同治七年分冬漕海运出力请奖案内部驳各员，查明另拟奖叙，开缮清单，恭呈御览。

计开：

盐运使衔尽先题补道苏州府知府李铭皖，原请先开本缺，遇有江苏道员缺出请旨简放，今改拟请赏加随带二级。知府衔遇缺即选直隶州知州周志鸿，原请以直隶州归繁缺各项正班前先即选，今改拟请仍以直隶州归繁缺单月即选。知县用试用县丞吴成、同知衔知县用试用县丞冯荫华、五品衔知县用浙江试用县丞叶佳镇，均原请以县丞遇缺前先补用，今吴成改拟请归知县班后赏加同知衔；冯荫华改拟请赏加随带二级；叶佳镇改拟请本班前先补用五品衔。监生瞿开桐，原请由光禄寺署正赏给五品封典。查该员本系光禄寺署正职衔，于海运案内保加五品衔，并非实职京官，今仍拟请赏给五品封典。知府用即补直隶州前先补用知县何绍章，原请加三品衔，奉部改加五品衔。查该员前于同治四年分海运案内已奖给运同衔，此次改加五品衔，系属重复，改拟请赏加随带二级。

军机大臣奉旨：“览。”钦此。

[52] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

229 奏陈续议长江水师变通各条情由折 [53] 五月初六日

奏为续议长江水师事宜，分拟变通酌增各条，恭折仰祈圣鉴事。

窃查长江水师各事宜，前准兵部议复，请饬滨江督抚随时察看，如有不妥之处，三年以内斟酌损益，奏明办理等因。自应遵照奏案酌议变通，以期周妥。随经臣翼升酌拟变通操演、调汛及分防内河，并每署添设亲兵，每哨添设飞划五条，开单会商前湖广督臣李鸿章核办。当经筹议，抄单咨商臣国藩及前两江督臣马新贻会核酌定。时李鸿章奉命督师入陕，不及会办卸事，移交本任湖广督臣李瀚章及臣柏荫，往返函商，悉心筹画。

查水师操演、调汛及分防内河三条，均系查照前定章程，酌量变通，洵属因时制宜。其衙署添设亲兵，舢板添设飞划二条，尤为水师急需。拟请酌增亲兵三百三十六名，飞划六百四十二只，立为经制定额。所需经费，即奏归额饷两项。通年综计，需银一万七千五百两有奇。三江两湖，自当按营分筹。三江十四营，认筹经费银一万零七百六十五两零，拟于苏、皖两省厘金项下按年拨解。两湖八营，认筹经费银六千八百五两零，拟于湘、鄂两省厘金项下按年分成拨解，庶昭公允。仍解归江、鄂两盐道库查收，供支按年分别造册咨部。合无仰恳天恩，俯念长江水师紧要，准各所请，分别变通酌增，以补原议之未备。臣等为江防筹议长策起见，是否有当，谨缮具清单，恭呈御览。除咨部查照外，谨会同江苏巡抚臣张之万、安徽巡抚臣英翰、江西巡抚臣刘坤一、湖南巡抚臣刘崐，恭折具陈，伏乞皇太后、皇上圣鉴，饬部核覆施行。

再，湖北巡抚系臣柏荫本任，毋庸会衔，合并陈明。谨奏。

同治十年五月二十九日军机大臣奉旨：“该部议奏。单并发。”钦此。

附清单

谨将续议长江水师事宜，分拟变通、酌增各条，缮具清单，恭呈御览。

谨开：

一、操演章程宜变通办理也。按原议第三十条章程考粮考缺，立法綦详。至校各镇之优劣，每年春季长江提督会同两江总督，调集岳、汉二标，在于武昌江面或武汉各湖简阅一次。秋季会同两江总督，调集湖、瓜二标，在于黄天荡等处校阅一次，阅毕会折具奏等语。查两湖所辖营汛，远者距武汉千有余里。两江所辖营汛，远者距黄天荡亦千有余里。一经调操，则汛地多旷，一遇风阻则归汛必退，约计往返总须一半月。倘匪徒乘机抢劫，地方深受其害。是调操即不能顾汛，重汛即不能赴操，其势然也。拟请改为巡哨阅操，择无风之日，将上下二十里以内哨官或三船五船沿江校阅，但验点炮之利钝，使船之迟速，不必拘以逆行三十里定章。如此，则赴操归汛，一日可毕而无妨碍。其法则营官月操，总兵季操，提督岁操。巡上江，则与汉、岳两镇季操同阅；巡下江，则与湖、瓜两镇季操同阅。至总督事繁，与提督专治水师者有别，既无闲暇逐段会操，又不便将船只调集一处，致误汛防。每年即由提督操毕密咨，以凭会奏。若遇总督阅兵之年，再随处就近调操，亦不必会同提督，借可互相考察。

一、调汛章程宜变通办理也。按续议第十条章程，每逢半年更调一次，副、参、游对营互调，每营调居客汛二次，驻扎一年，又准调回本汛一次，驻扎半年，总不令其废弛、安逸、依恋陆居等语。查各营相距地面，远近不齐。今以一标而言，如岳州镇所属之沅江簰洲，系参将营，相距数百里，且有重湖之隔。至岳州镇之荆州与汉阳镇之田镇，系副将营，则相去千里，分属两标。以对营互调之法行之，如一营先调，则一营之汛地必虚；两营同调，则两营之汛地皆虚。设遇阻风，耽延必至一两月间。营哨莫定，难专责成，地方失事，咎将谁归？拟请将原议对营互调一节，改为在一营中就近互调，由营官察看办理，按期造册通报。总以一日为归汛之限，则汛地不致虚悬而巡防各专责任。其期则酌以本汛半年，客汛半年，亦足以起废弛而免陆居。至各营官每月巡阅一次，计往来江面约近半月，加以提镇先后阅操，则一月居署之日无多，尚无安逸之弊。仍责成该管各总兵随时防察，如有废弛、安逸、依恋陆居者，即行参办。其都、守以下各官，如在调汛期内遇有限缉盗案未获，仍照章不准更调，以杜规避。

一、分防内河章程请变通办理也。水师以长江立名，则江西是其专责。长江绵亘五千余里，以六百四十二哨分布其间，已形不足。加以内河湖荡，更觉照顾难周，即如芜湖营游击并防湾址、清弋江等内河，巴河营游击并防樊口以内之梁子湖。查芜湖至清弋江内河一百七十里，樊口内河九十里，梁子湖周围约数百里。不独分汛无船，即巡查亦不易到。而营如此，他营可以类推。且水师不比陆师，陆师可以单行，一兵即得一兵之用。水师必资舟载，十四兵仅当一兵之用。势不能兼顾内河，诚恐转疏江面。查续议第九条核定疏防处分，但云江面不及内河，立意已显有专属。臣等公同酌议，与其兼管内河，徒存虚名，不若专严江面，期收实效。拟请将各省内河湖荡概归地方文武管辖，庶长江名实相副，而于营哨各官处分更不得借口推诿。

以上三条，均系查照前定章程，酌量变通，因时制宜，并拟将分防内河抽出之船，以补江岸炮船不敷之处，由该管营官酌量分布。

一、提镇以下衙署宜酌添亲兵，以资守卫也。既有衙署，必须派兵看守，且军装火药各库，尤宜倍加慎重。今长江新立章程，断不容稍染陋习。役使水兵，务令水兵悉数归船。不准分派一名赴署差遣。至衙署及军火各库，无人看守，自应酌添亲兵以资守卫。今拟提督添亲兵二十四名，以十二名拨归太平衙署，以十二名拨归岳州行署。总兵以下各官，品级虽殊，衙署则一，应各添十二名。统计四总兵、五副将、七参将、十游击，合之提督两署，共二十八署，共应添亲兵三百三十六名。其口粮拟照桨兵开支，每石二两七钱，计岁支银一万零八百八十六两四钱。每名米折银三钱八分四厘，计岁支米银一千五百四十八两二钱八分八厘。共岁支银一万二千四百三十四两六钱八分八厘。所添饷数无几，而于署库大有裨益，兼可杜尽水兵陆居之弊。

一、守备以下哨官宜添设飞划以资急捕也。查都司额设，无兵舢板以备行驶。惟守备以下仅以舢板，如遇夜间江心有被盗之船，急须驶往救护，而舢板船身较重，起椗稍缓，则盗艘已飏，深虞缓不济急。倘匪徒豫伏数人于岸侧，伺舢板赴援，而伏匪沿岸抢劫，不但客商泊船无人救护，即哨官座船亦恐莫守，实属势难兼顾。今拟令汛官添设飞划一只，遇急捕则拨兵五六名速驾往追，而以余兵守舢板不动。飞划轻捷，则盗艘断难远飏；舢板不移，则岸匪有所恐惧。非独此也，查战船三年小修，五年大修，每届岁修之期，驾船赴厂，则汛地必旷；有飞划以补其阙，亦足以资防守。伏思此项飞划，若造自船厂，经费不赀。拟请每哨岁给津贴银八两，饬令哨官自备划船，其一切油艌修补均在其内，似费省而利多。查各营哨船，除长龙督阵舢板无庸添设飞划外，其余舢板六百四十二船，应添飞划六百四十二只。每只津贴银八两，岁共应津贴银五千一百三十六两。

以上二条，原奏未经议及，实为水师急需，似不能顾惜小费，致失经久之策。

军机大臣奉旨：“览。”钦此。

[53] 此件与郭柏荫、黄翼升等会衔具奏，据台湾“故宫博物院”《先正曾国藩文献汇编》补入。日期为具奏之日。

230 李世忠陈国瑞寻仇构衅据实参奏折五月十一日

奏为曾任提镇大员，寻仇构衅，据实参奏，恭折仰祈圣鉴事。

窃前任江南提督李世忠，于同治三年开缺回籍，本年三月间前来江宁见臣一次，旋赴扬州。该提督有一房屋，赁与洋人作为教堂，限期已满，索取甚急，几至生衅。经常镇道沈秉成会同运司方濬颐另议由官收买此屋，仍赁洋人，酌核办妥。该提督逗留在扬，与前任浙江处州镇总兵陈国瑞相遇。二人本有夙仇。李世忠匿怨纳交，与陈国瑞勾结往来，日夜演戏，不露声色。忽于四月十四早，潜赴陈国瑞寓中，乘其不备，喝令伙党，将陈国瑞捆缚赴船，行抵扬州之四里铺地方，关禁舟中，意在吓取财物，以图报复私仇。彼时正值运铅船一百余号及沿江上下湖广船只聚集两岸，大半与陈国瑞同乡。陈国瑞之侄陈泽培等闻信赶至，立时喊称救命，扬言有能救出陈国瑞者，立赏万金，捉获李世忠者，亦赏万金等语。一时各船之水手，近地之棍徒，啸聚数千人，呼声震天。李世忠见众怒难犯，将陈国瑞藏匿一船，派人送赴上游，而另觅小舟为逃生之计。因追者环绕，仓皇落水，遇救得生。其辎重及家属之小船，则被水手棍徒于十四日晚掳掠一空。婢妾四人，追逐登岸，内一人不知何时落水淹毙，其余三人拥至扬城，丛殴欺辱。经营务处候补道杨钟琛途遇喝禁，始行释放。迭据扬州文武各官及瓜洲营汛驰禀各情，臣正在饬查间，即据李世忠只身来辕开具失单，禀诉人财被掳等情。臣一面确切查讯，一面派员至江中迎提陈国瑞来辕。又据陈国瑞以无辜受辱，开具寓中失单，禀请查究。当经饬派营务处候补道袁保庆、瓜洲镇总兵吴家榜切实查办，录取两造初次亲供。又令其互相辩驳，再行呈递二次亲供，其中情节各执一词。

臣详加察核。李世忠所供陈国瑞从前结怨之事，同治元年有在高良涧劫去铅物一案，二年有寿州截杀李世忠部将朱元兴等一案，三年怀远劫留盐船及抢夺马鞍皮衣二案。揆度当日情事，正是陈国瑞打仗奋勇，声名日起之时。李世忠则人人切齿，中外交疑，正声名极坏之时，或畏陈国瑞而不敢与校，亦属意中之事。惟高良涧一案，据李世忠供称已由前漕督臣吴棠赔银一千五百两，陈国瑞则称赔银二千两。寿州一案，其时陈国瑞并未到寿，亲王僧格林沁因朱元兴、杜宜魁死于无辜，曾经奏参将苗景开、李万春正法，奉有谕旨。此二案业已了结。其未见明文者，怀远盐船一事，陈国瑞现供认掳得李世忠盐船变卖充赏。马鞍皮衣一事，陈国瑞现供系李世忠赠送，其为强夺无疑。然当时并未呈报有案，此次又未先行申诉。从前军营无理之事，只可概置不论，以持大体而弭争端。臣据理驳斥，李世忠亦俯首无辞。至此次扬州起衅缘由，李世忠早蓄诳诱之诡计，陈国瑞犹是强梁之积习。其供词之互异者，李世忠供称陈国瑞索取山石，陈国瑞则称李世忠以山石相送。查山石在李世忠旧房，即系教堂内之物，李世忠明知难取而故作挑衅之媒。陈国瑞自恃其强而思逞一朝之忿，其情均属可恶。

又据李世忠供称陈国瑞硬要戏班，陈国瑞则称李世忠派人送戏。查李世忠携带戏班到处送演，陈国瑞好勇斗狠，有意扣留。该二员素行顽犷，不足深论。惟捆缚一节，则为此案之正文。据李世忠供称，携手偕同回船，并未凌辱。陈国瑞则称，拖扭之时，揪落头发一绺，到船后捆缚唇詈，又逼写家信，勒取财物等语。查李世忠蓄恨已久，下此毒手，断无不加凌辱之理，且以陈国瑞之狡谲暴戾，若非李世忠用强逞蛮，何肯随同赴船？此尤理之显然者。至陈国瑞之侄纠集船户棍徒聚众酿命，则又为李世忠意料所不及，害人而适以自害。凡逞凶私斗，枝节横生，大率类此。平情而论，四月十四日以前，两人谬订知交，往还亲密，各怀猜疑，各蓄机心。陈国瑞供称屡以正言规劝李世忠，即系生平甘言欺人之伎俩。李世忠供称，陈国瑞有所求索，事事遂其所欲，即系平日蓄谋害人之伎俩。两人之心术相近，而李世忠尤为阴狠。闻上年曾软禁道员杨姓，勒令出银数万始准放还。此次又软禁陈国瑞，其行径同于掳人勒赎，若照例严办，厥罪甚重。臣仰体朝廷之意，业已保全于前，此次仍从宽议结。相应请旨将前任江南提督李世忠即行革职，免其治罪，勒令回籍，交地方官严加管束。如再出外滋事，一经查出，即行奏明重惩。陈国瑞于船户聚众之事，虽非其所主谋，而家属纠众酿命，亦不得尽诿为不知，且构怨由于昔年抢夺数次报复之来，亦素行乖谬所致，若一并奏参革职，咎亦难辞。姑念此次滋事，实由于李世忠寻衅，似宜分别轻重，相应请旨将记名提督前任浙江处州镇总兵陈国瑞以都司降补，勒令速回湖北原籍，不准再在扬州逗留，以免滋生事端。船户水手，滋事之人，现已拿获二名，俟再拿要犯后与陈国瑞之侄分别归案究办，另行咨结。所有曾任提镇大员寻仇构衅据实参奏缘由，恭折由驿三百里具陈，伏乞皇太后、皇上圣鉴训示。谨奏。

231 附录明谕 李世忠着革职陈国瑞着以都司降补均各交地方官严加管束五月二十日

同治十年五月二十日内阁奉上谕：“曾国藩奏，曾任提镇大员寻仇构衅据实参奏一折。前任江南提督李世忠因事逗留扬州，与前任浙江处州镇总兵陈国瑞相遇。李世忠挟陈国瑞从前夺取盐船银物各仇，阳与交好，于四月十四日潜赴陈国瑞寓中，喝党将陈国瑞捆缚赴船，行抵扬州四里铺地方。适陈国瑞之侄陈泽培等赶至呼救，一时各船水手人等哗聚来援。李世忠将陈国瑞藏匿，自觅小舟逃走，落水遇救得生，其辎重被抢一空，家属亦遭殴辱，致有落水淹毙者。此案李世忠以提督大员辄行寻仇斗狠，实属不安本分。李世忠着即行革职，勒令回籍，交地方官严加管束。陈国瑞与李世忠往来，日夜演戏，致生事端，亦属性非安静，着以都司降补，勒令速回湖北原籍，交地方官严加管束。李世忠、陈国瑞均不准在扬州逗留。该部知道。”钦此。

232 附录廷寄 严饬李世忠等速归原籍及查拿汪敦友捻党等事五月二十五日

军机大臣字寄——
大学士两江总督一等毅勇侯曾国藩、湖广总督李瀚章、兼署湖广总督湖北巡抚郭柏荫、安徽巡抚英翰、河南巡抚李鹤年：

同治十年五月二十五日奉上谕：

有人奏，已革提督李世忠在皖豫交界之叶家集地方修筑堡寨五处，私藏炮械，招集亡命，种种不法，请饬拿办。又有人奏，李世忠、陈国瑞回籍管束，恐生事端，请拿问治罪各等语。李世忠从前行为诸多不法，业经加恩宽免，此次与陈国瑞寻仇构衅，业经降旨将李世忠、陈国瑞分别革职降补，勒令回籍，交地方官严加管束。朝廷就案办理，期得情法之平，所请拿问治罪，自可毋庸置议。惟该二员素性犷悍，不安本分，倘经此次薄惩之后，仍复怙恶不悛，不遵地方官约束，别滋事端，即着该督抚拿获，从严治罪。至叶家集地方修筑堡寨一节，究竟有无其事，并有无不法情形，着英翰、李瀚章查明具奏。李世忠、陈国瑞现在何处，着曾国藩即行勒令各回原籍，不准逗留。

另片奏，捻首汪敦友前在河南商固交界毗连霍六之汪家畈地方占踞肆掠，经兵勇捕拿脱逃，现复潜回原寨挑壕筑垒，仍图啸聚，抢案迭出，请饬查拿等语。着英翰、李瀚章迅派干员会同前往，严密查拿讯明，就地正法，毋任漏网。原折、片着分别抄给阅看。将此各谕令知之。钦此。

遵旨寄信前来。

附录军机处抄折一

奏为特参曾任提镇大员恣横不法，请旨拿问治罪，以彰国法而弭乱源，恭折仰祈圣鉴事。

臣闻曾任江南提督李世忠、曾任处州镇总兵陈国瑞，皆系巨逆投诚，本非善类，朝廷所以宥罪录用者，原冀其打仗立功，为国出力也。乃李世忠告归多年，惟利是务，贩盐置产，窟宅甚多，往来数省，时传闻有不法情事。陈国瑞借词养病，踪迹无常，或潜住京师，或纵游他省，地方官畏其暴横，供应恐后，稍不如意，唾骂随之。故陈国瑞所至往往滋事，迹其桀骜不驯，久属可虑。而不料此两人之恣横不法，寻仇构衅，竟如曾国藩所参，如此之极也。李世忠初次投诚，曾杀道员何桂珍，复行叛去。今之捆缚陈国瑞，狼子野心，故态复萌。迨陈泽培等赶至呼救，各船水手等哗聚来援，李世忠自觅小舟逃走，辎重被抢，家属遭辱，致有落水淹毙者。是陈国瑞非有陈泽培等赶至，必遭李世忠戕害。李世忠非觅小舟逃走，亦万难得生。且此两人逗留扬州，合则日夜演戏，离则斗狠寻仇，必不免骚扰地方，惊慌百姓，似此恣肆凶横，尚复知国法乎？昨恭阅邸抄，已钦奉严旨将李世忠革职，陈国瑞以都司降补，均勒令回籍交地方官严加管束。仰见皇上有恶必惩，杜患未萌之至意。然臣犹请旨将伊等拿问治罪者，则以李世忠、陈国瑞恣横不法，非地方官所能管束，而可虑之处愈多也。此两人凶横素著，地方官畏之如虎，稍加钤制，必滋事端。李世忠义子既多，陈国瑞党援亦众。又各广有资财，足以招致无赖。伊等原籍楚豫接壤，声息相通，构衅寻仇，势所必至。方今湖南逆匪惊窜靡定，邻氛未靖，已觉伏莽堪虞，岂可更令此等不法之人，挟其深仇夙恨并域而居，而谓其必可无事耶？不但此也，近来散勇裁兵回籍，武弁骄蹇纵恣，所在多有。彼见李世忠、陈国瑞如此不法，未获重罪，谁复稍知顾忌？尤而效之，其隐患可胜言哉！若虑此两人性情跋扈，恐拿问时别酿事端，夫人自有跋扈之行，致使朝廷虑有别故，其罪尚可胜诛耶？果尔，则虽派兵严拿，亦不惶恤矣。臣于此案诚见关系重大，仅予降革回籍管束，不但不足蔽辜，深恐国法一弛，后患潜滋，必致别生事故。用敢冒昧陈言请旨将李世忠、陈国瑞拿问，进京交部分别治罪，以为天下之恣横不法者戒。是否有当，伏乞皇太后、皇上圣鉴。谨奏。

附录军机处抄折二

奏为革员素非善类，急宜思患预防，请饬皖豫各抚臣密查严办，以正典刑而弭后患，恭折仰祈圣鉴事。

窃惟立法贵严，除恶务尽，此元恶大憝断难逃斧钺之诛也。臣恭阅邸抄，奉上谕：“曾国藩奏，提镇大员寻仇构衅一折。李世忠以提督大员辄行寻仇斗狠，实属不安本分。李世忠着即行革职，勒令回籍，交地方官严加管束。”等因。钦此。仰见我皇上整饬官方，有犯必惩之至意。惟查李世忠本巨寇出身，横行皖豫，攻城戕官，不一而足。时因发逆猖獗，兵力不暇兼顾，不得不暂事羁縻，以杜勾结。乃复屡降屡叛戕害大员，厥后扬州失陷，盐路不通，窥伺其利，占据淮北各口岸私贩官盐，不数年间，富已甲于天下。迨至克复金陵，军威大振，伊遂借词告退，潜踪不出。比年以来，荒淫骄纵，资财渐耗，因之故态复萌，阴图不轨。近闻其于皖、豫交界之叶家集地方，修筑堡寨五处为犄角之势，深沟高垒，私藏炮械，招集亡命，铸造小钱，抢掠妇女，霸占地亩，擅杀平民，种种不法，地方官畏之如虎，不敢过问。并闻其于扬州、滁州各地方私买田宅，布置党与，行踪尤为诡秘，其不至遽肆猖狂者，未始非因曾任提督大员，稍存系恋也。一旦革职无所顾惜，既蓄反侧之志，更生怨望之心。倘竟变生不测，各处伏莽从而响应，其害有不可胜言者矣。与其养成巨患重劳兵力，何如不动声色弭祸将萌，应请饬下河南、安徽各巡抚严密查办，设法擒拿，如有回护泄漏等情，致令滋生事端，即惟各该抚是问。臣备闻详细，不得不据实直陈。是否有当，伏乞皇太后、皇上圣鉴训示。谨奏。

233 淮南征收课厘数目折五月十一日

奏为恭报同治九年上半年淮南征收课厘数目，仰祈圣鉴事。

窃淮南盐务，经臣于同治三年奏定新章，请将所征课银按半年奏报一次，盐厘随课并报，钦奉谕旨敕部议准。前已报至同治八年十二月底在案。兹查九年正月初一日起至六月底止，共收课厘银一百八万六千二百九两有奇，又收盐厘钱六万五百六十二千有奇，比较八年下半收数，已短收银三十余万两之多。然上年春夏销数虽疲，尚不致十分积压也。迨秋冬迄今各岸滞销益甚，盐厘所入更微，竟有颗粒未售，数月无厘报解者。固由民间囤积考私官引为之停阻，亦因川私愈来愈旺，鄂湘二千里引地尽为邻盐占夺，以致淮盐共存六七十万引无可疏通，运库支绌情形几至山穷水尽。本年应解京饷，仅据运司报解一批银五万两，尚是东挪西凑。存盐之壅积如此，库项之空虚如彼。臣责有专司，不能不将楚省引地设法整顿，逐渐收回，业经缕晰陈奏，恳请敕部核议。一俟接准部复，当与川楚各督抚往返函商，熟议遏堵川私之章，徐图规复淮引之计。除将两淮盐运使方濬颐呈送各册循案咨送部科外，谨汇开清单恭折具奏，伏乞皇太后、皇上圣鉴敕部查核。谨奏。

附清单

谨将淮南同治九年正月起至六月底止收解盐课盐厘分晰开单，恭呈御览。

银数入款：

一、收各岸盐课银二十四万二千三百五十八两六钱三分九厘。

一、拨收西岸盐厘解部饷银八万两。

一、收鄂岸盐厘银二十一万一千十四两一钱六分八厘一毫二丝五忽。

一、收湘岸盐厘银十九万六千三十一两六钱八分六厘。

一、收西岸盐厘银二十五万三千八百两二分七厘。

一、收皖岸盐厘银八万九千四百四两五钱。

一、收外江食岸盐厘银一万三千六百两九钱一分三厘。

以上上半年共收课厘银一百八万六千二百九两九钱三分三厘一毫二丝五忽，又上年下半截存盐厘银一千七百二十三两五钱二分五厘。

银数出款：

一、解户部盐课银五万两。

一、解西岸盐厘由运库转解户部续拨二十万两案内饷银四万两。

一、解内务府盐课银一万两。

一、解固本京饷动拨盐课银三千六百两。

一、解大婚绣缎各件动拨盐课银一万五千两。

一、解两淮派办活计动拨盐课银一万五千两。

一、解缂绣缎纱贡物动拨盐课银六千两。

一、解陕省军需动拨盐课银四万六千四百四十二两五钱六分九厘。

一、解两淮积欠甘饷划拨皖省军需动拨盐课银一万两。

一、支盐属各员养廉动拨盐课银一万三千八百五十七两六钱五厘。

一、解湖北厘局归鄂省收用军需动拨盐厘银二十一万四千三百七十两九钱三分二厘。

一、解湖南厘局归湘省收用军需动拨盐厘银四万二千二百六十两八钱六分八厘。

一、解九江关税动拨盐厘银一万五千四百七十八两九钱九分四厘五毫。

一、解前任湖广督臣李鸿章行营银钱所军需动拨盐厘银五千一百十七两三钱二分八毫七丝五忽。

一、解湖北西征后路粮台军需动拨盐厘银十九万五千八百八十六两九钱五分五厘五毫六丝二忽五微。

一、解金陵军需局转解前广东陆路提督刘松山营军需等项动拨盐厘银二十四万六千三百三十七两九钱五分四厘一毫八丝七忽五微。

一、解金陵军需局转解湖北西征后路粮台动拨盐厘银七千六百六十三两六钱五分。

一、解苏省后路粮台支发前任湖广督臣李鸿章淮军月饷动拨盐厘银十三万二千四百一两五钱四分三厘。

一、解拨还江西撤勇二十万两案内动拨盐厘银一千九百九十七两八分八厘。

一、解京口旗绿两营兵饷动拨盐厘银四千五十九两五钱一分三厘。

以上共解支银九十七万五千四百七十四两九钱九分三厘一毫二丝五忽，以收抵支计运库盐课项下除归还八年下半不敷银二万八千八百二十四两八钱四分外，应存银八万三千六百三十三两六钱二分五厘，已汇同续收税课起解各饷归入下届造报。

钱数入款：

一、收内河盐厘钱六万五百六十二千六百七十八文，又八年下半截存盐厘钱四千八百八十千四百十五文。

钱数出款：

一、解京口旗、绿两营兵饷钱一万五千五百二十五千文。

一、解江宁布政司库奏明拨抵耗羡、凑放文武养廉等项钱二万九千一百六十四千五百四十文。

一、支修筑各坝工需等项钱一万三千五百六十二千七百三十四文。

以上共解支钱五万八千二百五十二千二百七十四文，实存运库钱七千一百九十千八百十九文。

234 拣员请补沿海要缺同知折五月十一日

奏为拣员请补沿海要缺同知，恭折仰祈圣鉴事。

窃照松江府川沙同知张应济于同治七年闰四月二十一日病故开缺，应归七年闰四月分截缺，所遗员缺系繁疲难沿海要缺，例应在外拣选调补。该同知地处海滨，政务殷繁，有管理民事刑钱之责，非精明强干之员不足以资治理。臣等于通省现任同知内逐加遴选，一时实无合例堪调之员。惟查有候补班前先用同知直隶州知州潘青照，年四十二岁，安徽监生，投效霆营襄办营务，同治元年克复皖南青阳等城出力奏保从九品遇缺即选。旋随同克复宁国府城及进援泾县各要隘案内汇保，免选从九品以县丞遇缺即选。三年因克复句容、金坛各县城出力保奏，奉上谕：“着免选本班，以知县留于江苏归候补班尽先补用。”钦此。是年五月上援江西，肃清全境。四年克复广东嘉应州，追灭发逆全股，均经在事出力。五年三月离营，十二月十三日引见奉旨：“着照例发往。”钦此。六年四月十八日行抵江宁，加扣程限六日，以四月二十四日作为到省日期。先经接准部咨以霆营援江案内出力保奏，五年四月十三日奉上谕：“着免补本班，以同知直隶州知州仍留江苏归候补班前遇缺尽先补用，并赏戴花翎。”钦此。试看期满，甄别堪以繁缺留省补用。该员才具明敏，任事实心，以之请补斯缺，洵堪胜任。据署苏州布政使应宝时等会详请奏前来。臣等往返函商，意见相同。合无仰恳天恩俯念员缺紧要，人地实在相需，准以潘青照补授松江府川沙同知，实于要缺有裨。如蒙愈允，该员系候补同知请补同知衔缺相当，毋庸送部引见，亦毋需查造参罚。谨合词恭折具奏，伏乞皇太后、皇上圣鉴训示。谨奏。

235 金秉炜等承袭世职折 [54] 五月十一日

奏为请袭世职遵照新章汇案具奏，仰祈圣鉴事。

窃查前准部咨同治元年二月十六日奉上谕：“嗣后阵亡殉难各员子孙承袭世职，兵部行文各督抚转饬各该州县，将应袭职名迅速行查，径行具报督抚，毋庸由府司转详，预限半年汇案具奏，以免烦扰。”等因。钦此。遵经照章奉办至二十次在案。兹续查有并案请袭骑都尉世职者，元和县殉难知州金宝树之嫡长孙光禄寺署正金肇元之嫡长子金秉炜一员。请袭云骑尉世职发标学习者，上元县阵亡外委郑长庚之嫡长孙郑福基等十五员。请先行承袭云骑尉世职者，上元县阵亡廪生陈宝书之嫡长孙陈文华等十七员。请以本职兼袭云骑尉世职者，上元县阵亡训导胡嘉桢之嫡长子胡光焕等十六员。请承袭世职在籍应试者，昭文县殉难从九品张瑞东之嫡长子张宝枬等十员。以上共五十九员，由各该州县取具宗图册结详送前来。

臣查郑福基、金士华、杜锡纯、王业、柏以昌、张光甲、吴鸿恩、张荣庆、汤复兴、戴师夔、徐桂、许德鸿、李从钊、董延绪、叶庆荣等十五员，均年已及岁，业经验看，堪以承袭发标学习。其金秉炜、陈文华、杨德福、黄承忠、施守邦、朱继先、孙俊德、张锡武、黄嘉桢、秦兆熊、施荣锦、倪绍先、杨葆锜、范秉钧、徐云衢、刘昌恩、王耀廷、袁邦銮等十八员，均请先行承袭。胡光焕、王晋、李宗泌、黄廷榜、周锦康、杨钦琦、戴兆松、江英、江佐清、张恺、张宗瀛、汪普恩、许兆煃、黄兆芝、陆春培、陈守庵等十六员，均请以本职照例兼袭。张宝枬、姜念祖、姜树棻、卞毅道、顾启甲、章介鸿、田容正、袁继宏、陈承露、鲍上位等十员，均请承袭世职在籍应试。于例均属相符。除将宗图册结咨部查核外，相应汇录原案，缮具清单恭呈御览，仰恳敕部议覆施行。所有遵照新章汇案请袭世职缘由，谨会同江苏巡抚臣张之万、安徽巡抚臣英翰恭折具奏，伏乞皇太后、皇上圣鉴训示。谨奏。

附清单 [55]

谨将承袭、兼袭世职五十九员汇缮清单，恭呈御览。

一、元和县原任六安直隶州知州金宝树，御贼阵亡。又，伊子光禄寺署正金肇元在籍殉难。奏蒙赐恤，经部先后议给云骑尉世职，袭次完时，均给予恩骑尉，世袭罔替，并经议准，两次所得云骑尉，照例归并骑都尉等因。该故员金宝树嫡长孙、金肇元嫡长子金秉炜，现年十五岁，应请先行承袭骑都尉世职。

一、上元县候选外委郑长庚，于咸丰十年四月十三日在苏州带勇迎剿阵亡，奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子郑佐贤，前在军营受伤成废，今嫡长孙郑福基，现年二十二岁，曾保五品蓝翎，应请承袭云骑尉世职，饬发督标中营学习。

一、上元县原任镇江营千总金诏，于咸丰十年七月十六日，在金坛剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子金士荣已故无嗣，今嫡次子金士华，现年三十岁，曾保五品蓝翎，应请承袭云骑尉世职，饬发督标中营学习。

一、上元县从九品杜培基，于同治元年四月十八日在太仓随剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子杜锡纯，现年二十三岁，应请承袭云骑尉世职，饬发督标中营学习。

一、江宁县选用从九品王森堂，于咸丰三年二月初十日金陵城陷殉难。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子王业，现年二十九岁，应请承袭云骑尉世职，饬发督标中营学习。

一、江宁县知州衔柏湧，于咸丰三年二月初十日金陵城陷阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子柏嘉椿已故，今嫡长孙柏以昌，现年二十六岁，应请承袭云骑尉世职，饬发督标中营学习。

一、江宁县捐职从九品张镛，于咸丰三年二月初十日金陵城陷接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张沛益已故，今嫡长孙张光甲，现年二十三岁，应请承袭云骑尉世职，饬发督标中营学习。

一、铜山县原任宿州营外委吴锡福，于咸丰五年四月十五日在乌江接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子吴鸿恩，现年三十二岁，应请承袭云骑尉世职，饬发徐州镇标学习。

一、泰州原任泰州营外委张允松，于咸丰三年二月十一日在金陵带兵接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张荣庆，现年三十六岁，系泰州营额外应请承袭云骑尉世职，饬发泰州原营学习。

一、通州原任狼山中营千总汤兆钦，于咸丰三年正月初九日在湖北老鼠峡带兵迎剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子汤复兴，现年二十七岁，应请承袭云骑尉世职，饬发督标中营学习。

一、泰兴县原任江南提标前营千总戴天保，于咸丰六年四月二十六日在高资接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子戴师夔，现年二十六岁，应请承袭云骑尉世职，饬发泰兴营学习。

一、常熟县补用都司徐浩，于咸丰十年五月二十日在江阴接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子徐桂，现年二十三岁，系武生，应请承袭云骑尉世职，饬发福山镇标学习。

一、昭文县千总职衔许国昌，于咸丰十年八月初二日在籍带勇接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子许德鸿，现年二十岁，应请承袭云骑尉世职，饬发福山镇标学习。

一、无为州捐职卫千总李鸿图，于咸丰九年五月二十七日在盱眙县带勇剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子李从钊，现年二十岁，应请承袭云骑尉世职，饬发督标中营学习。

一、桐城县候选知县董征镜，于咸丰九年六月在定远剿捻阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子董延绪，现年十一岁，应请承袭云骑尉世职，饬发督标中营学习。

一、桐城县附监生叶璲，于咸丰八年十一月三十日在江西督团御贼殉难。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故员嫡长子叶庆荣，现年四十八岁，应请承袭云骑尉世职，饬发督标中营学习。

一、上元县廪生陈宝书，于咸丰八年八月二十七日在六合带勇接仗阵亡。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子陈长发已故，今嫡长孙陈文华，现年九岁，应请先行承袭云骑尉世职。

一、句容县从九品杨有仁，于同治元年六月十五日御贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄杨德福立继为嗣，现年六岁，应请先行承袭云骑尉世职。

一、江都县从九品衔黄恒禄，于咸丰三年二月二十三日贼窜郡城，骂贼被戕。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄黄承忠立继为嗣，现年三岁，应请先行承袭云骑尉世职。

一、原籍山东峄县寄籍江苏宿迁县都司施廷诜，于同治七年三月十三日在山东剿捻阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以嫡侄施守邦立继为嗣，现年十岁，应请先行承袭云骑尉世职。

一、赣榆县文生朱玉树，于咸丰十年九月二十九日在籍带团剿匪阵亡。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生无子，以堂侄朱继先立继为嗣，现年六岁，应请先行承袭云骑尉世职。

一、赣榆县从九品孙兴祖，于咸丰十年九月二十六日在籍带勇剿捻阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子孙俊德，现年十五岁，应请先行承袭云骑尉世职。

一、赣榆县从九品衔张澄清，于咸丰十年九月二十五日在籍带团剿匪阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子继先同时阵亡，无嗣。今嫡次子宝先之子张锡武立与继先为嗣，现年六岁，应请先行承袭云骑尉世职。

一、常熟县候选布政司理问黄湘，于咸丰十年贼窜县城遇贼被戕。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子黄嘉桢，现年十三岁，应请先行承袭云骑尉世职。

一、震泽县文生秦廷宝，于咸丰十年五月初十日率团剿贼殉难。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生无子，以嫡侄秦兆熊立继为嗣，现年七岁，应请先行承袭云骑尉世职。

一、金匮县从九品施廷杰，于苏省督团迎剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡子星垣已故无后，今以堂侄宏基之子施荣锦立与星垣为嗣，现年六岁，应请先行承袭云骑尉世职。

一、镇洋县原任刘河营外委倪永明，于同治元年四月十二日在任剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄倪绍先立继为嗣，现年七岁，应请先行承袭云骑尉世职。

一、怀宁县保升知府杨秉璪，于同治七年十月二十二日在四川剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以胞侄杨葆锜立继为嗣，现年三岁，应请先行承袭云骑尉世职。

一、太湖县候选县丞范煦，于同治七年六月二十七日在山东剿捻阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子范秉钧，现年十七岁，应请先行承袭云骑尉世职。

一、当涂县从九品徐昌时，于同治元年八月十四日在籍带勇剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子徐云衢，现年十七岁，应请先行承袭云骑尉世职。

一、合肥县六品顶戴把总刘士发，于咸丰七年正月初五日在太湖县剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子克仁已故无后，今以次子克顺之子刘昌恩继与克仁为嗣，系嫡长孙，现年八岁，应请先行承袭云骑尉世职。

一、定远县尽先千总王得福，于咸丰十年闰三月十五日在金陵随剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子王耀廷，现年十三岁，应请先行承袭云骑尉世职。

一、宣城县从九品袁方銂，于咸丰十一年七月督勇剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子袁邦銮，现年十三岁，应请先行承袭云骑尉世职。

一、上元县候选训导胡嘉桢，于咸丰三年二月初十日贼窜金陵，带勇巷战阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子胡光焕，现年三十五岁，系廪贡生，应请承袭云骑尉世职。

一、江宁县从九品衔王本基，于咸丰三年二月初十日贼窜金陵，拒贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故员长子、次子均已亡故，今以嫡侄王晋立继为嗣，现年三十八岁，系五品顶戴即选县丞，应请兼袭云骑尉世职。

一、句容县附贡生李受祺，于咸丰三年二月十二日御贼被害。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生无子，以堂侄荫芬之子李宗泌立为兼祧孙，现年二十六岁，系候补盐知事，应请兼袭云骑尉世职。

一、甘泉县捐职从九品黄文琏，于咸丰八年九月初二日在甘泉山迎剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄黄廷榜立继为嗣，现年三十二岁，系从九品衔，应请兼袭云骑尉世职。

一、武进县户部郎中周赞襄，于咸丰十四年四月初六日贼窜常郡巷战阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，以堂侄周锦康立继为嗣，现年三十四岁，系内阁供事，应请兼袭云骑尉世职。

一、太仓州议叙从九品杨绶恩，于同治元年四月二十九日遇贼被戕。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子杨钦琦，现年三十二岁，系举人，应请兼袭云骑尉世职。

一、太湖县原任四川绵州安县典史戴长庚，于咸丰十一年四月十一日在任督勇剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子戴兆松，现年二十九岁，系四川分缺先用县丞，应请兼袭云骑尉世职。

一、旌德县贡生江0364-01 ，于咸丰十一年四月十二日贼窜本邑，带勇迎剿殉难。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生长子江芬随父殉难，长孙团仪早故，今嫡次子江英，现年五十二岁，系五品衔监生，应请兼袭云骑尉世职。

一、旌德县廪生江芬，于咸丰十一年四月十二日贼窜本邑，带勇迎剿殉难。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生长子团仪早故，今嫡次子江佐清，现年三十二岁，系即选训导廪生，应请兼袭云骑尉世职。

一、宣城县原署怀远县教谕张瑗，于咸丰十年贼窜安省，迎剿阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张恺，现年四十二岁，系捐职从九品，应请兼袭云骑尉世职。

一、泾县候选布政司理问张承清，于咸丰十一年六月十九日带团剿贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张宗瀛，现年六十一岁，系附贡生，应请兼袭云骑尉世职。

一、休宁县同知衔汪志邦，于咸丰十年十二月初八日在籍御贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子汪普恩，现年三十七岁，系候选道，应请兼袭云骑尉世职。

一、休宁县州同衔许正桓，于咸丰十年四月在苏州带团御贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子许兆煃，现年四十五岁，系议叙八品，应请兼袭云骑尉世职。

一、休宁县从九品黄必达，于咸丰十年十一月初四日在籍率团御贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子黄兆芝，现年三十九岁，系监生，应请兼袭云骑尉世职。

一、六安州增生陆桂星，于咸丰七年二月率勇御贼被戕。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡子春烱已故，今以胞侄陆春培立继为嗣，现年五十岁，系监生，应请兼袭云骑尉世职。

一、青阳县捐职县丞陈悦令，于咸丰九年八月初六日在丰县带勇御贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子陈守庵，现年三十岁，系监生，应请兼袭云骑尉世职。

一、昭文县候选从九品张瑞东，于咸丰十年八月初二日在籍御贼殉难。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子张宝枬，现年二十六岁，应请承袭云骑尉世职。惟幼习诗书，请以世职顶戴在籍应试。

一、武进县议叙七品衔姜观光，于咸丰十年四月初六日贼窜常郡率团接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，今以胞侄姜念祖兼祧为嗣，现年三十七岁，应请承袭云骑尉世职。惟幼习诗书，请以世职顶戴在籍应试。

一、武进县议叙五品衔姜邦俊，于咸丰十年四月初六日贼窜常郡，率团接仗阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员无子，今以胞侄姜树棻兼祧为嗣，现年四十一岁，应请承袭云骑尉世职。惟幼习诗书，请以世职顶戴在籍应试。

一、阳湖县文生卞淇，于同治三年正月十六日骂贼被戕。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子卞毅道，现年四十三岁，应请承袭云骑尉世职。惟幼习诗书，请以世职顶戴在籍应试。

一、金匮县廪生顾志熙，于咸丰十年四月十八日骂贼被戕。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生嫡长子顾启甲，现年三十六岁，应请承袭云骑尉世职。惟幼习诗书，请以世职顶戴在籍应试。

一、江阴县国子监典籍衔章观扬，于咸丰十年四月十九日遇贼殉难。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子锡仁已故无后，以次子锡晋之子章介鸿继与锡仁为嗣，现年十八岁，应请承袭云骑尉世职。惟幼习诗书，请以世职顶戴在籍应试。

一、合肥县优贡生田汇渠，于咸丰三年十二月十六日率团御贼阵亡。奏蒙赐恤，经部议给云骑尉世职，袭次完时，毋庸给予恩骑尉世袭罔替等因。该故生无子，以胞侄田容正立继为嗣，现年二十七岁，应请承袭云骑尉世职。惟幼习诗书，请以世职顶戴在籍应试。

一、宣城县按察司照磨袁澄，于同治元年十二月二十一日贼窜金宝圩，御贼殉难。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子袁继宏，现年二十三岁，应请承袭云骑尉世职。惟幼习诗书，请以世职顶戴在籍应试。

一、青阳县议叙八品陈胆旭，于咸丰七年五月十八日率团御贼阵亡。奏蒙赐恤，经部议给云骑尉世职，袭次完时，给予恩骑尉世袭罔替等因。该故员嫡长子陈承露，现年二十二岁，应请承袭云骑尉世职。惟幼习诗书，请以世职顶戴在籍应试。

一、青阳县奉祀生鲍天柱，于咸丰八年八月二十四日带团剿贼被害。奏蒙赐恤，经部议给云骑尉世职，袭次完时，给予恩骑尉世袭罔替等因。该故生无子，以堂侄鲍上位立继为嗣，现年二十五岁，应请承袭云骑尉世职。惟幼习诗书，请以世职顶戴在籍应试。

军机大臣奉旨：“览。”钦此。

[54] 此件与张之万、英翰会衔具奏。

[55] 此清单据台湾“故宫博物院”《先正曾国藩文献汇编》补入。

236 文芳等借补都司等缺片 [56] 五月十一日

再，武职各官守备以上出缺向由臣拣员奏补，又奏定章程大衔借补小缺，业经部臣核复奉旨允准在案。兹查有安庆营中军都司刘杰奏明，开缺所遗都司员缺应行拣员请补。拣选得现署是缺尽先参将文芳，熟谙营务，人亦稳练，堪以借补。又徽州营左军守备朱昌谟革职遗缺，拣选得两江尽先补用游击王庆云，差操勤慎，娴于战守，堪以借补。又三江营守备钟瑜病故遗缺，拣选得现署是缺尽先都司京口右营三江汛千总陆万恩，差操勤谨，技艺亦熟，堪以升补。该员等虽尽先名次在后，惟与借补新章均属相符。陆万恩以实缺千总请补守备，本系应升之阶，现在江、皖两省操练新兵整饬行伍，人地实在相需，例准声明请补。合无仰恳天恩俯准，以文芳借补安庆营中军都司，王庆云借补徽州营左军守备，陆万恩升补三江营守备，实于营伍地方均有裨益。如蒙俞允，并恳敕部先给署札，一俟经手事竣，即行给咨送部引见，恭候钦定。除饬取该员等履历咨部查核外，谨会同安徽巡抚臣英翰、江南提督臣李朝斌合词附片具陈，伏乞皇太后、皇上圣鉴训示。谨奏。

[56] 此件与英翰、李朝斌会衔具奏。

237 饬司筹给旗营恩济银两片 [57] 五月十一日

再，准户部咨会议臣魁玉等奏，酌调官兵拨补江宁驻防兵额折内第六条章程，内开宁防旗库恩济一款，计银一万八千余两，遇有出省远差及红白事件，各按等第借给，官系一年扣还，兵系分作二十八个月扣还，按年报部。咸丰三年以后，此款无存，应与督臣会商设法筹解。查江省司库未充，未便多筹闲款，刻下司库能筹若干，应令江督通盘筹画，奏明办理。等因。行据江宁布政使梅启照酌核详复，拟请俟新兵到防后，按照从前之数筹给四分之一，计银四千五百两，在于地丁款内放解。由旗营存储，随时借给，照旧在于俸饷内按数扣还，似足以资周转等情，详请具奏前来。臣等复核无异。谨会同江宁将军臣魁玉、江苏巡抚臣张之万合词附陈，伏乞皇太后、皇上圣鉴，敕部查照。谨奏。

[57] 此件与魁玉、张之万会衔具奏。

238 查明修筑华亭海塘业已八段工竣在事出力员董书吏请予分别给奖折 [58] 五月十四日

奏为查明修筑华亭海塘，业已八段工竣，在事尤为出力员董、书吏，恳恩分别给予奖励，恭折奏祈圣鉴事。

窃照华亭县海塘，前因历被海潮冲涮坍损口多，当经臣曾国藩会同抚臣丁日昌奏准，分年次第兴修，遴委候补知县钱宝清总理其事，并饬该府、县会同勘估，于同治七年四月间开工举办，先后将第一、二、三、四段工程及盘头拦水等坝修筑完竣，五、六、七、八等段钉桩、砌石、集夫、筑土。缘此次修筑，通塘共计三千余丈，工程浩大，在事员董冲寒冒暑，倍著勤劳，可否先行给奖。又，经臣等附片具奏奉旨：“准其择尤酌保，毋许冒滥。”钦此。转行钦遵去后，兹据署苏藩司应宝时、署江苏臬司贾益谦，苏松太道涂宗瀛查明，现在险要正工，业已修竣八段，计长一千九百余丈，又拦水坝四百余丈，均系工坚料实，验收如式。惟在事员董、书吏驻工已历三年，不辞劳苦，每遇风潮大汛，新旧险工又能力保无虞，洵属异常出力，似非寻常工程可比，开具员名清折，详请奏奖前来。臣等复加查核，当无浮滥。除将出力稍次者由外酌奖并饬将其余工段一律坚修实筑外，谨将尤为出力各员董、书吏，酌拟奖励等差，开缮清单，恭呈御览。合无仰恳天恩俯准，分别给予奖叙，以示鼓励。谨合词恭折会奏，伏乞皇太后、皇上圣鉴训示。谨奏。

同治十年六月十五日军机大臣奉旨：“该部议奏。单并发。”钦此。

附清单

谨将修筑华亭海塘八段工竣，在事尤为出力各员董、书吏酌拟奖励等差，缮具清单，恭呈御览。

计开：

松江府知府杨永杰。该府督同在事员董，认真修筑，擘画有方，历时既久，始终不懈，拟请赏加三品顶戴。总办委员蓝翎补用直隶州知州候补知县钱宝清。该员自开局总办以来，悉心讲求，事事认真，工坚料实，费无虚糜，每遇险工，无不身先督率，屡濒于危，洵属塘务大工第一出力之员，拟请赏换花翎加四品衔。帮办委员花翎运同衔补用同知直隶州知州、候补知县苏升纪。该员帮办一切事务，深资臂助，并能不惮辛劳，督工最勤，实属尤为出力，拟请给予随带加二级并赏给正四品封典。蓝翎升用直隶州知州、华亭县知县张泽仁。该员自开工以来，雇集人夫，动以数千名，均能踊跃从公，毫无贻误，且常川赴工弹压，遇有险工奋不顾身，督率抢堵，实属尤为出力，拟请俟补直隶州知州后，以知府用并赏换花翎。总催委员提举衔尽先候补通判金泰椿。该员总催工务，勤劳倍著，洵属尤为出力，拟请俟补缺后以同知升用。文案委员候补班前先用典史陈浚。该员办理文案，历时三载，勤慎详明，毫无旷误，实属尤为出力，拟请俟补缺后以县主簿仍留江苏补用，并赏加五品顶戴。支放委员双月候选通判王嘉业。该员自开局以来，办理支放，勾稽出入，历无贻误，洵属尤为出力，拟请以不论双单月分发省分补用。木厂委员五品衔候补县丞阮松。该员监理木厂事务，勤慎精明，料无废弃，洵属尤为出力，拟请俟补缺后，以知县用。石厂委员候补府经历沈浚。该员监理石厂事务，丈量收放，甚为认真，洵属尤为出力，拟请俟补缺后，以知县升用。监钉桩木委员候补从九品蔡瀛，监理石土工委员知州衔尽先候补理问潘莹，补用知县分缺先用县丞张文旉，五品衔试用从九品赵勋台。以上四员，监理木石土工，监督认真，勤劳倍著，洵属最为出力。蔡瀛拟请俟补缺后，以主簿补用；潘莹拟请俟补缺后，以知州升用；张文旉拟请俟补知县缺后，以同知直隶州知州用；赵勋台拟请赏给五品封典。采办木植委员、知府衔补用直隶州知州、候补知县马海曙，补用同知直隶州知州许善同。该员等先后奉委赴楚采办桩木，长江涉险，辛劳备著，且能购买合宜，适符工用，实属尤为出力。马海曙拟请归本班前尽先补用，许善同拟请赏加四品顶戴。委催验收木植委员、知州衔候补县丞范景贤。该员于同治八年奉委赴楚催运桩木，旋省后又委赴镇江围码验收，运工济用，实属办理妥速。拟请俟补缺后，以知县升用。金山催石委员知府衔候补直隶州知州吴谦吉，同知衔候补知县周光斗。该二员催运块石，毫无贻误，洵属尤为出力。吴谦吉拟请给予随带加二级，周光斗拟请俟补缺后以同知直隶州知州升用。监催石船委员、候补府经历丁志相。该员监催石船，甚属勤奋，亦属尤为出力。拟请俟补缺后，以知县用。弹压工务五品衔华亭县县丞邱恩霈。该员随工弹压，克慎克勤，诸称靖谧，洵属尤为出力，拟请以知县在任候补。蓝翎五品衔提标、金山营海汛把总冯迪威。该弁驻工弹压，颇资得力，拟请赏给四品封典。江苏巡抚衙门书吏、蓝翎五品顶戴遇缺即选从九品汪培，五品军功顶戴夏麟书。该书等承办一切公务，甚为繁重，从事三载，勤慎无误，洵属尤为出力。汪培拟请俟选缺后以县主簿尽先升用，并赏加五品衔；夏麟书拟请赏给县丞职衔。苏藩司衙门书吏、蓝翎六品顶戴胡家夔。该书承办修筑海塘，开挑河道，事务浩繁，克勤克慎，历久无误，洵属尤为出力，拟请赏给五品衔。局书杨寿声。该书办理文案，尚称勤慎，拟请由俊秀以从九品双月选用。总董五品顶戴、劳绩遇缺先用训导张鸿卓。该董自开工以来，总董工务，事事允当，洵属不辞劳瘁，尤为出力，拟请俟补缺后，以知县升用。副总董前湖北德安府知府、捐复原衔耿苍龄。该董自备资斧，帮理一切事务，深得襄助，亦属尤为出力，拟请赏加三品衔。董事候选内阁中书秦端。该董熟悉情形，办理一切，悉臻妥善，洵属尤为出力，拟请俟补缺后，以同知升用。木厂董事从九品衔俞耀宗，石厂董事六品顶戴金山县附生施翔，段董五品衔不论双单月尽先选用从九品姚业清，五品顶戴县丞衔冯光俊，双月选用县丞叶崇恩，从九品衔汪兆甲，同知衔孙启煜，不论双单月不积班选用从九品徐辉第，五品顶戴娄县附贡生张家丰，俊秀吴朝宗、沈浩昌，提标候补千总陈亮。以上董事十二员，派司木石厂及工段事务，均能悉心经理，尤为出力。俞耀宗拟请赏加六品顶戴，施翔拟请以县主簿归部选用，姚业清拟请赏给五品封典，冯光俊拟请以县丞不论双单月尽先选用，叶崇恩拟请以不论双单月分发省分尽先补用，汪兆甲拟请以从九品不论双单月选用，孙启煜拟请赏加四品顶戴，徐辉第拟请仍归不积班遇缺即选，张家丰拟请以县丞尽先选用，吴朝宗、沈浩昌，均拟请赏给从九品职衔，陈亮拟请赏加守备衔。

[58] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

239 道员赵宗道到省已满一年循例甄别折 [59] 五月十四日

奏为道员到省已满一年，循例甄别，恭折奏祈圣鉴事。

窃准部咨，道、府、州、县，无论何项劳绩保归候补班人员，即以到省之日起，予限一年，详加考核，分别繁简，奏明留省补用等因。兹查有布政使衔江苏候补道员赵宗道，年五十四岁，安徽舒城县增生，在籍办团。咸丰五年克复庐州府城出力，十二月初一日奉上谕：“着以训导不论双单月选用。”钦此。于随同前升任抚臣李鸿章赴沪剿办发逆，克复柘林、奉贤各城出力，同治元年九月初九日奉上谕：“着免选本班以县丞留于江苏补用，并赏戴蓝翎。”钦此。克复嘉定县城出力，二年二月初十日奉上谕：“着以知县仍留原省补用。”钦此。委管得字营营务，于即交卸，先行到省。八月，委署金匮县篆务。收复常、昭、太、镇、崑、新等城出力，二年十月二十五日奉上谕：“着以同知仍留原省补用。”钦此。克复无锡、金匮县城出力，二年十一月十四日奉上谕：“着以知府尽先补用，并赏换花翎。”钦此。三年五月交卸金匮县篆务，七月委办常州防守事，四年四月委办营务处事宜。克复宜荆、溧阳等城出力，四年九月十五日奉上谕：“着以道员用。”钦此。分援浙、皖、闽三省，迭克府、州、县城出力，五年八月二十九日奉上谕：“着赏加盐运使衔。”钦此。六年三月，在营丁继母忧请咨回籍守制，于到籍后经直隶提督刘铭传札调办理铭军营务，由调任湖广督臣李鸿章附奏在案。旋于铭军历山东曹县，湖北黄安，江苏赣榆战毙逆首出力，七年五月初四日奉上谕：“着免补知府，以道员仍留江苏遇缺尽先题补，并赏给二品封典。”钦此。复于直隶捻逆全股一律肃清案内出力，七年七月初十日奉上谕：“着赏加布政使衔。”钦此。八年五月服阕，由营就近起复，请咨赴部引见给照起程，九年正月初八日到省差委。计自同治九年正月初八日到省之日起，连闰扣至九年十二月初八日，试看已满一年，例应甄别。据苏州布政使恩锡会同署江苏按察使贾益谦查明，该道心地朴实，明干有为，堪胜繁缺道员之任。详请具奏前来。臣查赵宗道到省已满一年，自应循例甄别。该道坚忍耐劳，实心任事，堪胜繁缺道员之任。合无仰恳天恩俯准，将候补道赵宗道留省以繁缺道员补用。谨合词恭折具陈，伏乞皇太后、皇上圣鉴训示。谨奏。

同治十年六月十五日军机大臣奉旨：“吏部知道。”钦此。

[59] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

240 汇陈署泰州知州长康门丁被控指官诈赃审明定拟情形折 [60] 五月十四日

奏为知州门丁被控指官诈赃，督饬审明定拟，恭折仰祈圣鉴事。

窃查前署泰州知州长康门丁被控指官诈赃等情，饬提讯究，延不交审。经前抚臣丁日昌会折奏参奉旨：“长康着即革职，并勒令将门丁高顺交出提审确情，按律惩办。余依议。”钦此。又于同治七年六月十四日续奉寄谕：“前据曾国藩等奏，署泰州知州长康被控门丁指官诈赃，延不交案，当经降旨将长康革职，勒令将门丁交出审办。”等因。钦此。先后恭录咨行钦遵，饬委江藩、苏臬两司行提人证，解省审办。即据王兆咸以李振西捏控秦德厚勾伊送访，控经臣曾国藩押发并讯，并委据候补直隶州邵燮元访查禀复，并据长康结称门丁高顺已回安徽原籍身死，恐有捏饰，咨查安省。饬据怀宁县确查，高顺实于六年闰四月初三日在鲁港地方失足落河毙命，讯取供给复苏。并据报：杨世耀、李振西因畏累先后自尽，委验属实。由司将委员所查原禀及长康所具亲供，发苏州府查核州卷相符。复查泰州原卷，同治六年二月初七日，据捐职李振西以伊买僧照广□遗田亩，（此处原文为□）有刘兆银借诈卧吵，控经长康将刘兆银管押。据其妻刘水氏以夫兄僧法传之□照广将刘姓祠田盗卖李沨岐为业，（此处原文为□）伊夫问理被捆，并据僧照广以□法传医药丧葬无资负欠，（此处原文为□）遗命卖田清偿，邀中间李振西说合契卖，被刘兆银诈闹各等情，控州饬差传讯。据刘兆桢以弟兆银素不安分，率妻至李姓家卧诈，并李振西以刘水氏系听秦德厚等主唆，呈经催提讯明，田与刘兆银无涉，所控全虚，将刘兆银交其兄刘兆桢等领回管束。讵刘兆银复添砌李振西贿兄帮讼等词控府，批饬解究未到。是年十二月十五日，据秦费氏以伊孙秦德厚充当泰州礼书，被李沨岐捏控唆讼，于十四日乘间服毒身死，遗有冤单呈州禀府，饬委兴化县验详。复据李振西以刘兆银、刘水氏商谋讼棍刘佩元，州书秦德厚捏禀图诈控府，饬将刘兆银重责销案，刘佩元等解究。秦德厚因捺案奉催，畏罪自尽。其州书秦履泰朦禀委验差役诈未饱欲复阻进词等情控经总督衙门批府亲提，并将李振西押发。于奉前抚臣于兴化县验报，秦德厚服毒身死，详内批司亲提审办。

七年三月初二日，据家人袁山以家长杨世耀在扬候讯，于本日在吴六家服毒身死。尸妻杨严氏等以杨世耀因被李振西栽赃，牵入秦德厚命案，到扬报案。嗣据家信遗禀，验该悉服毒身死，粘禀呈府发甘泉县验讯详报，批饬提省归案讯办，饬司委员赴扬催提。据扬州府将李振西等同卷交给委员候补从九品孙承宗押解起行。初九日晚，李振西因畏累在船服毒，于初十日行抵镇江，毒发身死。经委员禀报丹徒县诣验，尸子李文彬呈出李振西亲笔冤单情节，与在总督衙门原折无异。声明秦德厚案内被蠹书王廷栋唆秦履泰捏情牵累，串差崔泰勒诈等情。讯据李文彬供明伊父实恐到省拖累，情急自尽，委员、家丁委未凌虐，填格取结录详，奉饬勒提王兆咸等迅速办理。

又查六年三月二十四日，据州民朱兆云遣子朱桥，以伊侄朱乐死在马铨车蓬，移尸河下，项有绳伤等情呈州集案讯明，朱乐实系失足落水身死，尸亲查明收验。朱桥借诈未遂，听李振西唆使，从其父借命控折，饬提李振西讯究，因病未到，先将朱桥枷示责释，李振西俟病痊提讯。时因该州境内有龙王庙列入州志，年久失修，据僧禀州谕董夏嘉榖、王贻清、杨世耀等劝捐。旋据夏嘉榖等以李凤翥、董熙台因李凤翥胞弟李振西于朱乐命案内奉提，因病卧床，情愿认修，已捐钱四百千先缴备用，不敷陆续筹办等情，节次转禀经州批准开工，修理完竣。计共用钱七百余千，悉系李姓捐缴，由州验收，工系民捐民办，请免报销等情报府立案各在卷。并先后提到秦费氏、秦履泰、僧照广、刘兆银、刘佩元、翟一山、袁镜湖、戴荣、刘干、程坤、王正、童钰、夏嘉榖、杨振冈、杨世灿、吴六即吴桂、董春和即董熙台、王兆咸、王廷栋、董春晖、崔泰、李文彬、李凤翥发府，经苏州府知府李铭皖研究明确。复查该书差等实无朋诈逼命情事，质之各该尸亲供亦相符，分别定拟解司。并由江藩司查明，该参将经征漕项，实属民欠未完，现已征完解清。前署臬司勒方锜复审议拟，详经前抚臣丁日昌核恐案情未确，驳饬复审，经勒方锜讯明卸事。据现署臬司贾益谦会同江藩司梅启照复核具详。丁日昌未及核办，移交到臣，复核无异。

该臣等会核得泰州职员李振西诬控王兆咸等指官诈赃秦德厚等唆讼，致被诬之秦德厚、杨世耀并该原告各因畏累自尽一案，缘秦德厚、李振西、杨世耀，均籍隶泰州，秦德厚充泰州礼书，李振西先充代书，杨世耀先充吏书，与李振西均已退卯，报捐官职，杨世耀充善堂董事，李凤翥系李振西分居胞兄，李文彬系李振西之子，杨振冈系杨世耀之子。同治六年正月，李振西凭中买僧照广故僧法传遗田价清契税，僧法传俗弟刘兆银图诈，称系刘姓祠田，率妻刘水氏至李振西家卧吵，交保禀州押讯。刘兆银堂弟刘佩元赴押探视，刘水氏因其夫被押情急，遂以僧照广盗卖祠田等词赴州呈诉，央秦德厚伤戳不允，拦舆喊禀。李振西疑系秦德厚、刘佩元主唆，并向刘水氏投禀。秦德厚得洋钱开发使费向州差戴荣、刘干、程坤、王正告知，戴荣等信以为真，邀差张济同往索分，适秦德厚外出，其祖母秦费氏邀袁镜湖往向戴荣等说明各散。李振西复托翟一山向秦德厚借钱未允，即控其与刘佩元主唆刘水氏捏控，经该参牧长康讯明，田与刘兆银无涉，所控全虚，故结完案。刘兆银因被李振西讥笑不甘，复赴扬州府翻控，批州将刘兆银重责，并提主唆刘佩元、秦德厚解究。秦德厚托州书童钰设法免提，许洋六元未允。时有州民朱兆云遣子朱桥赴控胞侄朱乐死在马铨家车蓬，移尸河下一案，经州诣验，讯明朱乐实系自行失足落水身死。朱桥供系李振西唆使借诈。饬传李振西，因病未到。李振西邀兄李凤翥至家，告以被控奉提情由，闻龙王庙奉官劝修，情愿认捐修建，求免到案，嘱与董事商酌。李凤翥邀同董春和即董熙台往向董事杨世耀议捐钱八百千文，先缴一半，余俟禀准缴清。杨世耀应允。与夏嘉榖等联名禀州批准收捐开工。李振西共缴过钱七百四十千文，均交杨世耀经手，夏嘉榖等并未与闻。工竣由州验收，计实用钱七百三十余千，禀州立案。李振西闻差票尚未吊销，托董春晖向该州门丁高顺恳情。高顺声言需洋六十元，董春晖即向李振西回复不管，因此怀忿自备洋钱三十六元面给高顺吊销差票，董春晖并未知情。十二月间，秦德厚因奉提紧急，虑恐解府受累，声言寻死，经秦费氏劝慰。讵秦德厚愁急莫释，密写冤单，于十四日潜服烟毒，至十五日殒命。秦费氏查见冤单报州，禀委兴化县知县俞麟年诣验，由州饬差崔泰传人向验。崔泰向李振西告以邻封相验，须发船饭、水脚钱文。李振西之妻李吴氏向询数目，崔泰随口回称约需七□钱三十千文，（此处原文为□）李振西并未出钱，崔泰亦未向索。李振西因被秦德厚冤单牵及，又见劝捐董事王兆咸时常进城，疑其指使借案访提。又因州差戴龄前托代赊棺木钱合洋三十元未还，向索口角，曾经戴荣劝散有嫌，遂照控州情词牵砌王兆咸诬访，勒令报效，将此龙王庙捐项指作赃款，以杨世耀过付戴龄、崔泰等勒诈，秦履泰等朦禀各情，控经臣曾国藩批府提讯，由扬州府先行查案详复，一面饬据杨世耀等投案。

杨世耀因闻李振西曾与吴六商量，往向吴六理论，并因被李振西牵累忿急，于七年三月初二日吞服洋药，至吴六家毒发身死，禀府札委甘泉县知县李修梅验讯通详。时前抚臣丁日昌于兴化县验报秦德厚自尽详内批司亲提讯办，饬府将李振西等同卷交委员候补从九孙承宗管解来苏。李振西恐到省拖累，于三月初九日夜乘间吞服洋药，初十日行抵镇江毒发毙命，禀经丹徒县知县王宗濂诣验，并据尸子李文彬呈出李振西亲笔冤单，详经批饬归案讯究，催提、补提各案人证，并因勒提参州门丁高顺未到，经丁日昌会同臣曾国藩将该署参州知州长康参奏，奉旨：“长康着即行革职，勒令将门丁高顺交出提审惩办。”等因。钦此。复于御史张沄奏参长康案内，有革书李凤岐迭经控告等语，先后恭录钦奉谕旨抄折行司讯办。并据王兆咸赴臣国藩衙门具控，押发质讯。据苏州府知府李铭皖审拟，由前署臬司勒方锜亲提讯明，递交署臬司贾益谦会详前来。

臣等伏查此案既据集讯明确，该书差等实无朋诈逼命情事。质之尸子李文彬，杨振冈尸亲秦费氏，供亦相符，究诘不移，案无遁饰。查李振西诬控王兆咸等指官诈赃秦德厚等唆讼，致被诬之秦德厚、杨世耀各因畏累，先后服毒身死，本干例拟，该犯亦恐到省拖累，业行在途服毒自尽。据尸子李文彬供无别故，死由自取，与人无尤。门丁高顺得受李振西洋钱三十六元，赃已入手，亦应严办，业已身死，应毋庸议。王兆咸讯无送访，亦未勒令李振西报效钱文，第差提抗不到案，复牵砌情词上控，实属不合。王兆咸应酌照不应重律拟杖八十，再加枷号一个月。查该犯在原籍尚有被控案件，发回泰州于枷责后另行查讯核办。州差戴荣等误信李振西传言，向秦德厚索分递禀使费，虽未入手，究属玩法。崔泰讯止向李振西告说开发邻封相验船饭、水脚，并未逼勒诈赃，亦未入手。惟查此项使费，本官自有支给，该役辄向捏说，并敢约计数目，尤属不合。戴荣、刘干、程坤、王正、崔泰，与未到之张济，均照不应重律，各拟杖八十，枷号一个月，革役递籍枷满折责发落。刘兆银于秦德厚自尽，讯属无干，第其借诈卧吵，情亦可恶。刘兆银应照不应重律拟杖八十，折责发落。刘水氏捏词喊禀，讯因其夫被押情急，尚非有心诬告，应请从宽免议。戴龄讯未率架凌虐勒诈，童钰亦未得赃朦提，刘佩元亦讯无与秦德厚唆讼情事，王廷栋并未唆串牵累，董春晖亦无过付，均免置议。李振西先后缴捐修龙王庙钱七百四十千文，讯据在案人等佥供，实系自愿捐修，求免到案，并非赃款，工竣后据该州报府有案，收捐修建均杨世耀经手。余钱二千余文，本应返还给主，惟杨世耀已死，照例勿征。讯属无干之秦履泰、僧照广、袁镜湖、翟一山、董春和、杨振冈、杨世灿、李文彬、李凤翥，均毋庸议。吴桂尚有借端向杨世耀诓骗得赃一案，现归另案拟结。已革署泰州知州长康，于此案讯非徇庇抗交；李振西因案捐修庙宇，出于自愿，并非授意勒捐，尚无不合。惟于门丁高顺索诈，未能即时拿办，究属失于查察。至该参牧经征同治六年分折漕银欠解一万余两，查系民欠未完，已由江藩司饬据现任知州桂迓衡代为征完解清，并无侵亏情弊。合无仰恳天恩俯准，将被参革职之前署泰州知州长康开复原官，仍请旨交部议处，以肃吏治。除御史张沄奏参一案业经讯明另案核办，并将全案供报及曹毓芝、陈沧洲、吴桂等各归原案讯拟，分别咨部查核外，所有知州门丁被控指官诈赃，督饬审明定拟缘由，理合恭折具奏，伏乞皇太后、皇上圣鉴训示。谨奏。

同治十年六月十五日军机大臣奉旨：“该部议奏。”钦此。

[60] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

241 附陈确查署泰州知州长康门丁高顺被控指官诈赃一案情形片 [61] 五月十四日

再，准军机大臣字寄同治七年六月十四日奉上谕：“前据曾国藩等奏，署泰州知州长康被门丁指官诈赃，延不交案。”等因。钦此。遵旨寄信前来。查署泰州知州长康，因被控门丁指官诈赃，延不交审一案，先经前抚臣丁日昌会同臣国藩奏奉批旨：“长康着即行革职，勒令将门丁高顺交出审办。”等因。钦此。当即恭录札司行提解省审办。钦奉前因，复饬藩、臬两司会同核卷，提集人证解省，按照指参各款严行审讯。据司行提人证及已革知州长康来省候质，并据曹毓芝之子曹均也赴司呈明，长康并无授意诈赃等情，因病未到。一面调齐各卷会同详阅原奏参核各卷，如原奏内称署泰州知州长康以江阴学署及安徽棉衣两次劝捐，其第二次钱归私囊一节。卷查同治四年九月奉札建修江阴学署考棚工料，派捐钱四百三十六千余文。该参牧于六年九月间垫解藩库银二百八十六两零，嗣据董事夏嘉榖等催缴捐项折实库银二百八十两。又，同治四年八月奉札劝捐安徽兵米、棉衣，该参牧因催提紧急，于十二月间垫解库平银二千两，陆续催据董事杨世耀等缴捐钱三千千零，归垫均有不敷。又如原奏内称，富户闾天骥不肯捐输，长康率同土棍业屠之王兆咸与革书杨世耀驾驶炮艇自往查拿，并亲殴闾天骥父子，勒银二千两一节。卷查同治五年八月奉派捐高邮州清水潭工赈银一万五千两，饬董王兆咸等劝捐，久无成数。该参牧以工赈紧急，于因公赴乡时亲诣富户闾天济即闾天骥家，向其父子开导认捐钱二千千文。据四次缴钱一千八百二十千文，汇解运库。又如原奏内称，曹九成以钱债捏控曹毓芝油坊，长康听信差人缪泰、匡洪播弄，以致匡洪向曹毓芝谎说案已上详，曹毓芝乡愚无知，遂情急自刎于匡洪之家，若非授意诈赃，何以差未根究一节。卷查同治五年六月间，据监生曹毓琦以小功堂兄曹毓芝与族侄媳李氏污祖败俗等情，控经该参牧票差匡洪、缪泰提讯。嗣据曹毓芝以曹毓琦负欠捏控等情具诉，曹毓琦复以前情赴府并总督衙门具控，批饬扬州府亲提行州，催差匡洪提到，案证周福安禀州看管。曹毓芝以其并非要证，向匡洪求保。匡洪即以曹毓芝情虚，如再求情，定行锁拿告官究办等语，厉声恫喝，致曹毓芝气忿至匡洪家自刎身死。禀委东台县验详，由府提案审明。曹毓芝与李氏实无奸私，曹毓琦负欠诬控属实。将匡洪拟流，曹毓琦等分别拟以徒杖，解司审明另详核办。又如原奏内称，丁戴氏租住都司职衔李日广房屋，因家庭口角，丁戴氏服毒殒命，长康以李日广家道殷实，借赁屋牵连，将李日广父子非刑责打，逼令出钱了事。李日广忿极控府。闻扬州府批有泰州借命图诈之风甚于各处，果系家庭口角，何得朦祸于人，且有岁用非所，殊属非是各等语。此案牍具在，无难查核者也一节。卷查同治六年九月二十二日，据孀妇丁戴氏以媳李氏往李益广米店买米服毒呕吐，往救无及身死等情，报经该参牧验明，系服洋药毒发身死，将李益广并其子李春树等传质，暂交饭歇收管，谕令了案，旋即保释通详。李益广之母李朱氏怀疑控府，批据现任知州桂迓衡复讯，并无别故，即行详结。又如原奏内称，革书李凤岐曾控长康赃案，盐大使陈沧洲亦控长康劣迹十款一节。查李凤岐即李振西，其所控赃案，即系前参长康革职勒交门丁审办一案。现已提省发□苏州府讯拟详办。（此处原文为□）至陈沧洲即陈沧洲，所控劣迹一案，系陈沧洲在州捏报盗案，经扬州府提讯陈沧洲，开呈该参牧吞捐敛费等八款，经府以事不干己，照例立案不行。讯明陈沧洲系误听人言，将沧洲革去职衔，照申诉不实律拟杖加枷详办各在卷。复调捐册查核户姓名数目，均属相符。至安徽棉衣捐输，并无第二次捐钱案。据查陈沧洲列款禀讦之案，虽据扬州府讯明拟详，惟既牵列奏案，则该参牧究竟有无吞捐等款劣迹，抑系被人诬告，断难稍事含混，应与李振西一案分别严审确情，归案拟办。经前署司勒方锜行提人证职员闾天济即闾天骥、王兆咸即王照咸、李益广即李日广，并州差缪泰、匡洪等来省当堂质讯，并传该参牧到案面递亲供，会同藩司逐加研鞫，反复究诘，矢口不移，并据各员切实甘结。诚恐尚有不实不尽，复委据候补同知方征泰前往泰州密访无异，案无遁饰。

查已革前署泰州知州长康被参各款，业经前署臬司勒方锜提讯明确，并由现署臬司贾益谦等委员访查，该参牧委无重捐入囊、驾驶炮艇殴打勒捐以及授意诈赃，并非刑逼令出钱了事各情事，应毋庸议。惟于曹毓芝自尽一案，失察差役滋事酿命，例有应得处分，已于彼案声请议处。匡洪、缪泰，讯未播弄诈赃，并据曹均也呈明，实无诈赃情事，应与讯未随同勒捐之王兆咸另归曹毓芝、李振西各案分别拟办。至陈沧洲禀控劣迹，现经查明，所控仅止八款，讯系误听人言，并无实据，应归专案拟结，以清界限等情，据署臬司贾益谦、升任藩司张兆栋会同江藩司梅启照复核定拟，详请核奏。前抚臣丁日昌未及核办，移交前来。

臣等复加确查无异。除将全案供招并曹毓芝、李振西、陈沧洲等各案分别咨部查核外，谨合词附片复陈，伏乞皇太后、皇上圣鉴训示。谨奏。

同治十年六月十五日军机大臣奉旨：“该部知道。”钦此。

[61] 此件据台湾“故宫博物院”《先正曾国藩文献汇编》补入。日期为具奏之日。

242 奏陈江苏臬司应宝时赴津日期折 [62] 五月十四日

奏为遵旨饬令臬司由海道赴津，谨将起程日期恭折会陈，仰祈圣鉴事。

臣等恭读同治十年二月二十七日寄谕：“江苏按察使应宝时熟悉洋务，着曾国藩、张之万饬令该臬司查探日本使臣过沪，即酌带委员附搭轮船，迅速兼程来津。”等因。钦此。钦遵在案。时闻日本通商公使四月中旬即可到沪，当饬该臬司带同委员赴沪守候，以免稽迟。兹据该臬司禀，前于四月十五日接到苏松太道涂宗瀛函称，晤驻沪之日本官只川等面，云彼国公〈使〉四月二十左右由横滨一带径赴津等语。遂于十八日带同委员由苏起程，二十一日到沪，二十三日由沪到宁，二十五日回沪。查探东使，又云仍须由沪赴津，大约四月底可以动身。惟横滨轮船到沪，不过六日，届期未到，询之彼国驻沪之员，又有五月十一日可到之说。再三询诘，又云五月十一日可以动身，是否由横滨动身，抑由江户动身，尚未可定等语。该臬司离省日久，未便折回。彼国使臣究竟何日动身前来，是否径行赴津，或仍须过沪，实属不能悬定。直隶督臣李鸿章迭次函催该臬司早日前往，以便商订一切事宜。该臬司现已带同委员、通事搭坐满洲轮船，于五月十一日开行赴津等情具报前来。

臣等伏查东使尚无抵沪准期，该臬司应宝时自应先行赴津，随同李鸿章预筹办理。除飞咨直隶督臣李鸿章知照外，所有遵旨饬令臬司由海道赴津各缘由，谨合词恭折具陈，伏乞皇太后、皇上圣鉴。谨奏。

同治十年六月十五日军机大臣奉旨：“知道了。”钦此。

[62] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

243 附录廷寄 着应宝时速赴天津随同李鸿章妥筹日本修约事三月初三日

同治十年三月初三日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚张之万：

同治十年二月二十七日奉上谕：

李鸿章奏预筹日本通商事宜，请调熟悉洋务大员来津商办一折。日本通商议约伊始，尤应慎之又慎，免滋流弊。该国使臣约于本年三月间成行，轮船迅利不日即可驶至，自应预行筹画。江苏按察使应宝时熟悉洋务，着曾国藩、张之万饬令该臬司查探日本使臣过沪，即酌带委员附搭轮船迅速兼程来津，由李鸿章督同该臬司妥筹办理。将此由四百里各谕令知之。钦此。

遵旨寄信前来。

244 复陈奉拨协滇月饷等款恳请饬部改拨情由折 [63] 五月二十六日

奏为奉拨协滇月饷等款筹解，恭折复陈，仰祈圣鉴事。

窃准部咨议复云贵总督刘岳昭等奏请筹拨实饷一折，内开湖南协滇月饷二万两改由广东、江苏两省厘金项下按月各协银一万两。同治十年二月初五日具奏奉旨：“依议。”钦此。□咨钦遵办理等因。（此处原文为□）当经札局筹办去后，兹据金陵、苏省、松沪三总局详复，金陵厘局经收正捐厘金，前经奏定每月额协甘肃军饷银三万两，津贴江宁织造银一千两，历经按月拨解，未能短少，如遇厘金收数不敷，尚须于两淮运库正款项下拨补足数。苏局除每月额放之外，盈余颇少，而办理苏省善后事宜，尚时须筹画匀拨。沪局以收抵放，尚多不敷。至要如淮军陆饷每月派解八万两，通年计算，尚不能按月照额清解。上年直隶提督刘铭传奉调赴陕，以后路月饷分供征防，愈形紧要，必须提前筹解。又值苏州织造恭办大婚奉派活计等项工需，摊款尤巨，而每年例拨京饷、额解大运以及长江、太湖水师饷项，一切坐支杂款，仍应照常筹拨，未能稍有短缺。现在奉旨开浚太湖溇港，所需经费，业经奏明于苏局应解善后项下先提银三万两，拨济工用，更为目前要需。视此有限来源，已属难以周转。所有奉部改拨前项协滇月饷，委实无从筹解，详请具奏前来。臣等复加查核，系属实在情形。合无仰恳天恩准将奉拨协滇月饷银一万两，饬部改拨，以重要需而免缺误。谨合词恭折复陈，伏乞皇太后、皇上圣鉴训示。谨奏。

同治十年七月初一日军机大臣奉旨：“户部议奏。”钦此。

[63] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

245 附陈于关税项下续筹京饷情由片 [64] 五月二十六日

再，据江海关道涂宗瀛详称：奉札准军机大臣字寄同治九年十一月二十五日奉上谕：“户部奏拨同治十年京饷，限五月前解到一半，十二月初间全数解清，不准截留改拨。”等因。钦此。并抄单内开拨江海关洋税银三十万两等因。奉此遵经两批筹银十万两汇解赴部，交纳在案。伏查江海关经收洋税，除按结照奉另提四成分别解交外，所余六成银两，常年协济各省军饷及每月额放各款，为数甚巨，入不敷出。惟京饷系根本要需，最关紧要，自应竭力筹解。现于关税项下续筹第三批银五万两，循案仍交京庄号商汇兑，赴京解部交纳，以归妥便，详请给发咨批起解，并请具奏等情到臣。据此除给咨起解并饬该关道将未解银两竭力筹办外，理合附片具陈，伏乞圣鉴，敕部知照。谨奏。

同治十年七月初一日军机大臣奉旨：“户部知道。”钦此。

[64] 此件据台湾“故宫博物院”《先正曾国藩文献汇编》补入。日期为具奏之日。

246 奏陈日本使臣抵沪及赴津日期情形折 [65] 五月三十日

奏为报明日本使臣抵沪并赴津日期，恭折由驿会陈，仰祈圣鉴事。

窃臣等前据江苏臬司应宝时禀，日本使臣尚无抵沪准期，先于五月十一日航海赴津等情，具报在案。嗣据苏〈松〉太道涂宗瀛禀，据同知陈福勋呈送日本官郑永富五月初二日自东京来函，云使员本拟四月内启行，因原派全权大臣外务卿泽宣嘉，本系现任，未得接手之人，四月二十八日改派大藏卿伊达定于五月中旬由横滨乘轮赴沪北上等语。并抄呈使臣外务大丞柳原致该道照会一件、使员名单一纸前来。兹又据该道来禀，日本使臣于五月二十六日到沪，搭坐四川轮船赴津，定于二十八日开行等情。臣等查应宝时已据报于十四日抵津，业经直隶督臣李鸿章饬将条约底稿悉心斟酌，东使指日到津，当可从容定议。除将该使臣员名全单驰送李鸿章外，所有日本使臣抵沪并赴津日期各缘由，谨合词由驿驰陈，伏乞皇太后、皇上圣鉴。谨奏。

同治十年六月初十日军机大臣奉旨：“知道了。”钦此。

[65] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

247 附录廷寄 着江浙皖各督抚严拿关汶溎等匪归案事六月初五日

同治十年六月初五日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万、安徽巡抚英翰、浙江巡抚杨昌濬：

同治十年五月二十八日奉上谕：

英翰奏广建地方情形并获贼亲属一折。匪首关汶溎之子关双洤及婿金尚芝，业经英翰派令总兵潘鼎立在合肥关家集地方拿获。惟关汶溎尚无踪迹，现将金尚芝作为眼线，并派总兵许思义等会同地方绅团密探贼踪，即着英翰严饬派出各员认真访拿，并着曾国藩、张之万、杨昌濬于苏、皖、浙三省交界处所，各饬派出员弁会同该处地方文武一体严拿，迅速弋获，毋任远飏。广建及孝丰一带，难保无余匪藏匿，尤当搜捕净尽，以绝根株。其广建丈田事宜，亦应赶紧清厘。该处土客杂处，英翰务当慎选地方良吏抚绥镇压，以期永远相安，勿任滋事。将此由四百里各谕令知之。钦此。

遵旨寄信前来。

248 恭谢颁发圣训恩旨折六月十三日

奏为恭谢天恩，仰祈圣鉴事。

窃臣钦奉颁发文宗显皇帝圣训全部，共二十二函，由便员自京带出，敬谨祗领。当即恭设香案，望阙叩头谢恩讫。伏维我朝成宪，于恭纂实录之外，特派臣工编集圣训一书，所以表勋业于文章，炳球图于霄汉也。我文宗显皇帝临寓十有一年，无时不以法祖爱民为念，无日不在忧勤惕厉之中。圣德谦冲，训词深厚，餍中外臣民之望，轶汉唐诏令之文。偶举偏端，无不经天纬地，获观全帙，允足震古烁今。伟烈丰功，陋封禅于七十二代；盛德大业，契真源于三五六经。凡黄阁之传宣，及丹毫之记注，罔弗卢牟六合，函盖四瀛，摹绘乎乾坤，神明乎矩矱。仰维我皇上道隆继述，志在缵承，合人间共读之至文，成天上难窥之秘籍。命史臣而详校，宠疆吏而分颁。虹光下贲于石渠，鸿宝远传于江介。臣拜经比重，发箧增荣，感三朝优渥之恩，懔两字因循之诫。在昔备员卿贰，亲聆天语提撕，洎乎承乏戎旃，悉禀庙谟指授。追思往事，具在斯编。仰巨制于训诰典谟，钦至德于圣神文武。书万本而诵万遍，如见先皇图治之心；谟丕显而烈丕承，大启圣主中兴之业。所有微臣感激下忱，谨缮折叩谢天恩，伏乞皇太后、皇上圣鉴。谨奏。

249 吴承潞仍请补授太仓直隶州知州折六月十三日

奏为海疆要缺，直隶州人地相需，仰恳特恩，仍准补授以资治理，恭折仰祈圣鉴事。

窃照太仓直隶州知州方锡庆签升遗缺，经臣等以候补直隶州知州吴承潞请补。接准部咨，以该员例应归于筹饷试用班内，试看期满甄别后，方准请补。吴承潞系初任试用未经得缺之员，遽行请补调缺，核与定章不符，所请以该员补授太仓直隶州知州之处，应毋庸议。其太仓直隶州知州员缺，行令另拣合例人员调补等因。

查太仓直隶州知州所辖四县，政务殷烦，且与上海接壤，每有洋人游历，民教争持，非精明练达洞悉洋务之员，难资治理。臣等复加遴选，通省实无合例堪升堪调之员。查定例，道府同知直隶州知州盐提举通判各项，如委用试用人员，内有能胜任者，准其一体拣选题署等语。今太仓直隶州员缺，通省既无合例堪升堪调人员，惟有援照委用试用人员有能胜任者，准其一体拣选题补之例，于委用试用班内遴员请补。

查吴承潞，浙江举人，同治四年会试中式进士，复试一等，殿试二甲，朝考一等，在翰林院呈明仍归江苏直隶州知州补用，由吏部带领引见，奉旨：“着照例发往。”钦此。八月二十六日到省，彼时以该员中式进士后呈归本班，与寻常捐纳到省人员不同。列入候补人员册内，是以未经甄别，且到省业已六年之久，历奉要差，迭经奏保，核其班次虽与进士即用有间，而其出身则与进士即用无异。该员曾署长洲县缺，为省会烦剧之区，能举其职。现署太仓州缺将及一年，整饬地方，表率僚属，悉能办理裕如，亦与初任试用未经得缺人员不同。太仓州地处海滨，时有洋人往来传教游历，该员前经委办洋务局，于各国通商情形极为谙悉，尤属人地相需。至该员前请补授太仓州缺，奉部议以该员应归筹饷试用，直隶州知州班内试看期满甄别。等因。业经臣之万补行甄别会奏，堪以烦缺留省补用。臣等查该员才优学赡，经济素裕，自檄委署事后，尽心民事，遇有民教交涉事件，尤能持平办理，不激不随。以之请补太仓直隶州知州，洵堪胜任，虽调缺请补与例稍有未符，惟人地实在相需，据藩、臬两司会详请奏前来。臣等往返函商，意见相同。合无仰恳天恩俯念要缺需才，仍准将吴承潞补授太仓直隶州知州，出自逾格恩施。如蒙俞允，该员系进士试用之员，仍照例试署一年，另请实授。谨合词恭折具奏，伏乞皇太后、皇上圣鉴训示。谨奏。

250 拣员请补沿河要缺知县折 [66] 六月十三日

奏为拣员调补沿河要缺知县，恭折仰祈圣鉴事。

窃照铜山县知县高丙谋降调开缺，接准部咨于同治五年十月初五日行文，归十月分截缺。系冲繁难兼三沿河要缺，例应在外拣员调补，当经两次请以候补知县张振鐄拟补。接准部咨以该员系军务保举初任候补，不准请补要缺，议驳行令另行拣员请补，自应遵照办理。查铜山县要缺，系徐郡附郭首邑，南北冲途兼之，时有发审案件，政务殷繁，非精明干练之员不足以资治理。臣等于通省现任知县内逐加遴选，非现居要缺，即人地未宜。惟查有沛县知县许诵宣，年四十四岁，浙江副榜遵例报捐知县加同知升衔，分发江苏，咸丰六年五月初七日引见奉旨：“着照例发往。”钦此。七月初四日到省，在清江筹防总局捐饷案内奏准给奖，奉旨：“着仍留江苏，以知县分缺间用，并免试用。”钦此。又于镇江克复案内保奏奉旨：“着俟补缺后，以同知补用。”钦此。复在江南大营筹米案内，咨部奏准赏戴蓝翎，奉旨：“依议。”钦此。八年八月奉委署理金匮县事，因办理冬漕首先全完案内保奏奉上谕：“着俟补缺后，以同知用。”钦此。同治元年三月，丁本生父降服忧服满起复。三年二月，在江南北粮台筹饷案内咨部奏准赏换花翎。五年八月，经前署督臣李瀚章等奏请酌补沛县知县。八月十八日钦奉上谕：“准其补授。”钦此。旋经委署六合县事，招募垦荒，清查熟田，办理抵征，未便遽易生手。本年始行饬赴沛县本任，已于四月十八日到任。

该员精练耐劳，长于听断，且在江年久，于地方情形最为熟悉。前署金匮、东台、六合等县，卓著循声。该员由分缺间用知县酌补沛县，奉部核准，毋庸另请实授。其准补沛县日期系在铜山县出缺之前，与调补之例相符，惟到任未久历俸试俸尚未期满，已赴京铜局遵例捐免，人地实在相需，例准声明具奏。据藩、臬两司会详前来。臣等往返函商意见相同。合无仰恳天恩俯念员缺紧要，准以沛县知县许诵宣调补铜山县知县，实于地方有裨。如蒙俞允，该员系现任知县请调知县，衔缺相当，毋庸送部引见，亦毋须查造参罚。谨会同漕运总督臣张之万合词恭折具奏，伏乞皇太后、皇上圣鉴训示。

再，所遗沛县知县员缺，江苏省现有应补人员应请扣留外补，合并声明。谨奏。

[66] 此件与张之万会衔具奏。

251 代递张亮基遗折六月十三日

奏为曾任总督大员在籍病故，循例代递遗折，仰祈圣鉴事。

窃前任云贵总督张亮基，于同治六年在署贵州巡抚任内被议革职，暂寓湖南就医。九年五月始回江省，因原籍徐州房屋无存，寄居扬州府城。十年四月十七日，在寓所病故。臣查张亮基由内阁侍读，蒙宣宗成皇帝特达之知，由知府甫经两载洊擢封疆。咸丰二年，粤逆围攻湖南省城，张亮基在巡抚任内，婴城固守，转危为安，湘人至今德之。逮调任山东等省筹饷筹兵，力顾大局，嗣经升补云贵总督，告病开缺。同治元年奉命署理贵州巡抚，军书旁午，瘠苦异常，支持五年之久，实已力任其难。上年臣道经扬州，张亮基在寓养病，曾晤谈两次，历述黔省贫困情形，自称殚竭心力，无补时艰，至今愧悚等语。拳拳爱国之诚见于词色。不意积病已深，遽尔身故，殊堪悯恻。兹据该家属呈递遗折前来，理合恭折代递，伏乞皇太后、皇上圣鉴。谨奏。

252 两江忠义局第四十四案恳请旌恤折六月十三日

奏为两江采访忠义第四十四案，恳恩分别旌恤，恭折仰祈圣鉴事。

窃两江设立忠义局，派员采访各属阵亡殉难官绅士民妇女人等，照章分别办理，业经先后奏报第四十三次在案。兹据采访局员续访得安徽各属一门殉难者十五家，凡七十一人。又殉节官绅三十六员名，阵亡团丁一百八十四名，并殉难绅民妇女造册禀请核办前来。臣查安徽各属迭经贼扰，蹂躏极深，该绅民等或尽室自戕，或同仇赴敌，洵属从容慷慨，大节无亏。谨将全家抗节及阵亡请恤之绅士等饬造清册咨部核办，仍缮具简明清单恭呈御览，仰恳天恩敕部分别旌恤，以阐幽潜。其例止议旌之殉难官绅杨元之等四十二员名，士民李安乐等一百三十四名，殉难妇女王陈氏等三百二口，相应请旨敕部一并议旌，并将事实名册咨部查核。所有两江第四十四案采访忠义缘由，谨恭折具奏，伏乞皇太后、皇上圣鉴训示。谨奏。

253 更正魏承鑫保案片六月十三日

再，分发补用知县魏承鑫，由候选县主簿于会克高淳、溧水、东坝各城隘案内经臣保奏，同治三年六月初四日奉上谕：“五品衔候选县主簿魏承鑫，着免选本班，以县丞不论双单月遇缺即选，并赏戴蓝翎。”钦此。续于剿办张总愚捻逆全股荡平案内，经直隶督臣李鸿章保奏，同治八年七月初七日奉上谕：“魏承鑫着以知县分发省分尽先补用。”钦此。该员现在请咨赴部引见。查前次保奏县丞案内，本由县主簿请加五品衔，惟缮写清单，误将五品衔书于坐衔之上，曾经咨部更正，接准部咨行令，自应奏明办理，理合附片陈明，伏乞圣鉴敕部更正。谨奏。

254 滕嗣林暂缓陛见片六月十三日

再，两江督标中军副将滕嗣林，钦奉上谕补授苏松镇总兵员缺。兹据该总兵具折谢恩，吁恳入都陛见。惟查苏松镇总兵驻扎崇明，为海疆水师要缺。该总兵滕嗣林先经委署是缺，业已五年之久，整顿巡防与狼山、福山两镇轮流出洋数载，未出盗案，颇资得力。臣上次奏请酌改水师。厥后马新贻又将未尽事宜续议章程二十余条，尚未具奏定案而已有行知各营先行试办者。滕嗣林熟悉情形，未便遽易生手。合无仰恳天恩俯准暂缓陛见，俾臣得收指臂之助。理合附片陈请，伏乞圣鉴训示。

再，所遗督标中军副将一缺，容臣另行拣员请补，合并声明。谨奏。

255 郭宝昌已到寿春镇本任片六月十三日

再，安徽寿春镇总兵郭宝昌，经直隶督臣李鸿章奏准饬赴本任在案。兹据该总兵郭宝昌呈报，于同治十年五月二十二日接印任事，并据署总兵徐鷷呈报是日交卸各等情前来。理合循例附奏，伏乞圣鉴。谨奏。

256 游击成德回旗片六月十三日

再，据尽先参将拣发游击成德禀称，系正白旗蒙古恩特贺佐领下人，由大员子弟洊升二等侍卫，咸丰三年六月奉旨发江南以游击差遣委用。七年十一月补授漕标右营游击，同治九年七月经前督臣马新贻以人地不宜奏请开缺，留省另补。兹因拣发来江十有余年，江南地土卑湿，致多湿疾，禀恳奏咨回旗，仍归原衙门行走，借供京职等情前来。臣查定例，旗员补放绿营员缺，如有不宜外任者，仍令回旗在原处当差，以相当旗缺补用。该游击成德在任多年，尚无贻误，现在开缺另补，禀请回旗当差，系属与例相符。合无仰恳天恩俯准饬回原处当差，以相当旗职补用。除给咨该员回旗外，谨附片陈明，伏乞圣鉴训示。谨奏。

257 奏陈捐修镇江内外城工并请将外城列入建置范围以垂久远折 [67] 六月二十七日

奏为捐修镇江内外城工并将外城拟请列入建置，以垂久远，恭折奏祈圣鉴事。

窃照镇江府城枕江面山，雄峙江左，为南北之要冲。三国时，孙吴据险而守，曾以铁瓮名之。城之东南一带，外俱平阳，无甚严峻。西则附郭为瓦子山，高逾城墙。北城外为北固山，城垣虽横亘半山，而城外一峰犹高，与城齐均，可窥城中之虚实。溯自咸丰三年陷于粤逆，该逆西傍运河，北倚江皋，另筑外城，仍与内城毗连，将瓦子、北固两山围筑城中，俨然以山为城，运河、长江为池。虽为该逆所遗，委可补前规之未善。迨收复后，经前督臣何桂清奏请存留。自咸丰十年用武以来，迄未修理。现在外城倒坍之甚倍于内城，如议修内城，则外城尤关紧要。且城河久经淤塞，修城浚池，本属相辅而行，并须一律开挑，方足以资捍卫。惟当此饷需支绌之际，自应劝谕地方绅富量力捐输，集资兴办。业经代理知府蒯德模、钱德承及正任知府蒋启勋督同印委各员，先后劝办，开工兴修。各捐户深知工程紧要，踊跃捐输，事竣之后，自应援照成案一体给予奖叙。出力员董，亦应并予给奖。前准部行，捐修城工，应于议修、议筑之始，先行奏明存案，并委司、道大员前往查勘，出结送部，方准给奖等因。今该郡捐修城工，事同一律。至外城虽经奏明暂留，犹未定为永远之规，诚恐年久失修，复就倾圮，拟请列入建置，以资保卫而垂久远。由苏省善后局、苏藩司锡恩、署臬司贾益谦，会同常镇通海道沈秉成核详请奏前来。

臣伏查镇郡为南北冲途，现当华洋聚处，尤关紧要。兵燹以后，内外城垣坍塌之处甚多，亟应赶紧筹议兴修，并将城河一律开挑，以资捍卫。第工程浩大，需费甚巨，当此饷需支绌之际，未便请拨帑项，自应捐修兴办。而各捐户踊跃输将，事竣之后捐资各户以及出力员董，应即分别给予奖叙，俾昭激劝。至镇江外城实为沿江屏蔽，保障攸关，并请列入建置项下，永为定制，与内城一同保护，实于江防大有裨益。除委员查勘取结另行咨部外，谨合词恭折具陈，伏乞皇太后、皇上圣鉴训示。谨奏。

同治十年七月二十一日军机大臣奉旨：“该部知道。”钦此。

[67] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

258 请以汪祖绶调补长洲县知县折 [68] 六月二十七日

奏为省会要缺知县遴员调补，恭折奏祈圣鉴事。

窃照长洲县知县蒯德模□举开缺以知府用，（此处原文为□）奉部于同治八年三月初五日行文，按江苏省照限减半计算，扣至三月三十日作为开缺日期，所遗长洲县知县，系冲、繁、疲、难四项兼全最要之缺，例应拣员调补。该县地当省会，五方杂处，政务繁剧，抚绥、听断，在在均关紧要，必得精明练达、勤求吏治之员，方克胜任。臣等于通省现任正途知县内逐加遴选，非现居要缺即人地未宜，唯查有金山县知县汪祖绶，年四十一岁，安徽盱眙县优廪贡生，中式咸丰乙卯科顺天乡试举人，丙辰科会试中式二甲进士，朝考一等引见改翰林院庶吉士，己未科散馆，以知县用。咸丰九年七月选授新阳县知县，十月初九日到省。十一年十一月初八日在沪任事，诸翟等处剿匪出力，同治元年四月二十六日奉旨：“着赏加同知衔，并赏戴花翎。”钦此。先于元年三月三十日丁母忧卸事，在沪守制，调营当差。三年六月服满，奏留江苏以繁缺知县尽先补用，委署常熟县事。嗣奉部复，行令补交双单月一班指省分发银两，当在京铜局报捐上兑。克复常州等城出力汇保，四年九月十五日奉旨：“着补缺后，以直隶州知州升用。”钦此。五年七月补授金山县知县，七年五月委署松江府川沙同知，八年六月饬赴金山县本任，历膺繁剧，无不展布裕如。任理金山县篆已将两载，催科抚字，政绩昭然，民情极为爱戴。复查该员年富学优，勤能干练，以之调补长洲县知县，洵堪胜任。惟到任在出缺之后，接算从前历俸，未满三年，与例稍有未符。第该员系正途人员调补省会要缺，核与定章成案吻合，且人地实在相需，例得专折声请。兹据苏州布政使恩锡，会同署江苏按察使贾益谦会详请奏前来。臣等复查无异。合无仰恳天恩俯念长洲县知县系省会首邑，员缺紧要，准以金山县知县汪祖绶调补，实于地方有裨。如蒙俞允，该员系现任知县请调知县，衔缺相当，毋庸送部引见。一切因公处分，例免核计。该员任内并无积案未结，亦无承审案件、承缉盗案、征解钱粮已起降调革职参限之案，今初次请调，其应完罚俸银两，仍饬查明，依限完缴清楚，另行造册咨销，并即饬赴京铜局缴捐免历俸银两。谨合词恭折具奏，伏乞皇太后、皇上圣鉴训示。

至所遗金山县知县，虽应归部选，江苏省现有应补人员，容俟奉准部复截缺后另行遴员请补，合并陈明。谨奏。

同治十年七月二十一日军机大臣奉旨：“吏部议奏。”钦此。

[68] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

259 附陈俞明厚调补吴江县知县情由片 [69] 六月二十七日

再，署吴江县知县黎庶昌，现经调省差委，所遗吴江县，系冲途调缺，政务殷繁，现当征收上忙吃紧之际，必须遴委干员接署，以期无误。查有金匮县知县俞明厚，老成练达，办事稳妥，堪以调署。据藩、臬两司会详前来。除批饬遵照外，谨合词附片陈明，伏乞圣鉴。谨奏。

同治十年七月二十一日军机大臣奉旨：“知道了。”钦此。

[69] 此件据台湾“故宫博物院”《先正曾国藩文献汇编》补入。日期为具奏之日。

260 附陈钱卿鉌补授常州府知府情由片 [70] 六月二十七日

再，常州府知府札克丹，据报在任丁嗣母忧，除由臣之万恭疏题报开缺外，所遗常州府知府，系冲、繁、疲、难要缺，地当孔道，政务繁殷，必须遴委明练之员接署，方足以资治理。查有遇缺前先补用知府钱卿鉌，精明干练，堪以委署。据藩、臬两司会详前来。除批饬遵照外，所有常州府知府员缺紧要，相应请旨迅赐简放，以重职守。谨合词附片具陈，伏乞圣鉴。谨奏。

同治十年七月二十二日军机大臣奉旨。钦此。

[70] 此件据台湾“故宫博物院”《先正曾国藩文献汇编》补入。日期为具奏之日。

261 附陈镇江绅富捐修城垣尤为出力请准以捐输军饷等案照例减成核给虚衔实职情由片 [71] 六月二十七日

再，据镇江府知府蒋启勋、丹徒县知县江坤厚具禀，镇郡城、河两工共实用经费钱二万二千五百四十余串，前奉行到户部议复，河南中牟县捐修城工请奖案内声明，凡有军务省分捐修城工请奖银数，即照筹饷事例银数办理，凡无军务省分，仍照例定银数加四分之一等语。今苏省军务已竣，原应查照无军务省分请奖，惟据该董事等声称，镇郡城垣本属完固，系于贼扰时为炮石所伤，致有坍损。克复后，无款可筹，未经修整者，次由该绅富等勉捐修葺，俾资捍卫。委系善后第一要务，非寻常工程可比。惟江苏现在已无军务，实与捐输军饷及筹防经费初无二致，拟请准照捐输军饷等案照例减成，核给虚衔、实职，以昭激劝等情，由苏省善后局、苏藩司恩锡、署臬司贾益谦，会同常镇通海道沈秉成详请附奏前来。

臣等伏查镇郡城垣，地当南北冲要，贼扰时系为炮石伤损，嗣因无款可筹，未经修整，本与完善地方修理城工者不同。且镇郡华洋杂处，各捐户深知工程紧要，勉力集捐修葺，委系善后第一要务，核与捐输军饷及筹防经费实无二致。相应仰恳天恩俯准，查照捐输军饷等项成案，照例减成核给虚衔、实职，以昭激劝。除饬将用过工料银两造具细册送部核销外，谨合词附片陈明，伏乞圣鉴训示。谨奏。

同治十年七月二十一日军机大臣奉旨：“该部议奏。”钦此。

[71] 此件据台湾“故宫博物院”《先正曾国藩文献汇编》补入。日期为具奏之日。

262 附陈吴守诰在先保举改奖错误请敕部更正注册情由片 [72] 六月二十七日

再，即补县丞吴守诰由在省从九品著有劳绩保升。前准部咨：该员系报捐指省江苏从九品，因何初保折内声叙南河从九改奖时请归改掣省分补用，饬查声复核办等因。当经引司饬遵去后，兹据江宁布政使梅启照详称：吴守诰系遵例报捐从九品分发江苏，咸丰七年由部验看到省在徐州差委。因剿匪守城出力，经前督办徐宿剿匪事宜、总兵田在田保举俟补缺后以县丞用。因保奖单内该员衔名与南河二工人员统列，漏未声明江苏字样，迨奉部行改俟补本班后以应升之缺升用。复经前漕督臣吴棠奏归改掣省分，俟补缺后以县丞用。皆因初保原案声叙所误，致奉部查。该员续因攻剿微山湖里山寨出力，保举免补本班以县丞即补，并赏戴蓝翎，奉旨允准在案。所有在先保举改奖舛错缘由，自应一律更正，仍照续保之案归县丞班内注册序补等情，详请具奏前来。臣复核无异，相应恳恩敕部更正注册，以示鼓励。除咨明吏部外，理合附片具陈，伏乞圣鉴。谨奏。

同治十年七月二十一日军机大臣奉旨：“吏部知道。”钦此。

[72] 此件据台湾“故宫博物院”《先正曾国藩文献汇编》补入。日期为具奏之日。

263 拟选聪颖子弟赴泰西各国肄业折 [73] 七月初三日

奏为拟选聪颖子弟前赴泰西各国肄习技艺，以培人才，恭折仰祈圣鉴事。

窃臣国藩上年在天津办理洋务，前任江苏巡抚丁日昌奉旨来津会办，屡与臣商榷，拟选聪颖幼童送赴泰西各国书院学习军政、船政、步算、制造诸书，约计十余年，业成而归，使西人擅长之技中国皆能谙悉，然后可以渐图自强。且谓携带幼童前赴外国者，如四品衔刑部主事陈兰彬、江苏候补同知容闳皆可胜任等语。臣国藩深韪其言，曾于上年九月、本年正月两次附奏在案。臣鸿章复往返函商，窃谓自斌椿及志刚、孙家谷两次奉命游历各国，于海外情形亦已窥其要领。如舆图、算法、步天、测海、造船、制器等事，无一不与用兵相表里。凡游学他国得有长技者，归即延入书院，分科传授，精益求精，其余军政、船政直视为身心性命之学。今中国欲仿效其意而精通其法，当此风气既开，似宜亟选聪颖子弟携往外国肄业，实力讲求，以仰副我皇上徐图自强之至意。

查美国新立和约第七条内载，嗣后中国人欲入美国大小官学学习各等文艺，须照相待最优国人民一体优待。又美国可以在中国指准外国人居住地方设立学堂，中国人亦可在美国一体照办等语。本年春间，美国公使过天津时，臣鸿章面与商及，允俟知照到日，即转致本国妥为照料。三月间，英国公使来津接见，亦以此事有无相询。臣鸿章当以实告，意颇欣许，亦谓先赴美国学习。英国大书院极多，将来亦可随便派往，此固外国人所深愿，似于和好大局有益无损。臣等伏思外国所长，既肯听人共习，志刚、孙家谷又已导之先路，计由太平洋乘轮船径达美国，月余可至，当非甚难之事。或谓天津、上海、福州等处，已设局仿造轮船、枪炮、军火，京师设同文馆选满汉子弟延西人教授。又上海开广方言馆选文童肄业，似中国已有基绪，无须远涉重洋。不知设局制造，开馆教习，所以图振奋之基也。远适肄业，集思广益，所以收远大之效也。西人学求实济，无论为士、为工、为兵，无不入塾读书，共明其理，习见其器，躬亲其事，各致其心，思巧力递相师授，期于月异而岁不同。中国欲取其长，一旦遽图尽购其器，不惟力有不逮，且此中奥密，苟非遍览久习，则本源无由洞彻，而曲折无以自明。古人谓学齐语者，须引而置之庄岳之间；又曰百闻不如一见，比物此志也。况诚得其法，归而触类引伸，视今日所为，孜孜以求者，不更扩充于无穷耶？惟是试办之难有二：一曰选材，一曰筹费。盖聪颖子弟不可多得，必其志趣远大，品质朴实，不牵于家累，不役于纷华者，方能远游异国，安心学习，则选材难；国家帑项，岁有常额，增此派人出洋肄习之款，更须措办，则筹费又难。凡此二者，臣等亦深知其难，第以成山始于一篑，蓄艾期以三年，及今以图，庶他日继长增高稍易为力。爰饬陈兰彬、容闳等悉心酌议，加以复核，拟派员在沪设局访选沿海各省聪颖幼童，每年以三十名为率，四年计一百二十名，分年搭船赴洋在外国肄习，十五年后按年分起挨次回华。计回华之日，各幼童不过三十岁上下，年力方强，正可及时报效。闻前此闽、粤、宁波子弟亦时有赴洋学习者，但只图识粗浅洋文洋话，以便与洋人交易，为衣食计。此则入选之初，慎之又慎。至带赴外国，悉归委员管束，分门别类，务求学术精到。又有翻译教习，随时课以中国文义，俾识立身大节，可冀成有用之材。虽未必皆为伟器，而人才既众，当有瑰异者出乎其中。此拔十得五之说也。

至于通计费用，首尾二十年需银百二十万两，诚属巨款。然此款不必一时凑拨，分析计之，每年接济六万，尚不觉其过难。除初年盘川发给委员携带外，其余指有定款按年预拨交与银号陆续汇寄，事亦易办。

总之，图事之始，固不能予之甚吝，而遽望之甚奢，况远适异国，储才备用，更不可以经费偶乏浅尝中辍。近年来设局制造，开馆教习，凡西人擅长之技，中国颇知究心，所需经费，均蒙谕旨准拨，亦以志在必成，虽难不惮，虽费不惜，日积月累，成效渐有可观。兹拟选带聪颖子弟赴外国肄业，事虽稍异，意实相同。谨将章程十二条恭呈御览，合无仰恳天恩饬下江海关于洋税项下按年指拨，勿使缺乏。恭候命下，臣等即饬设局挑选聪颖子弟妥慎办理，如有章程中未尽事宜，并请敕下总理衙门酌核更改，臣等亦可随时奏请更正。所有拟选聪颖子弟前赴泰西各国肄习技艺缘由，谨合词恭折具奏，伏乞皇太后、皇上圣鉴训示。谨奏。

谨将挑选幼童前赴泰西肄业酌议章程，恭呈御览。

一、商知美国公使照会大伯尔士顿，将中国派员每年选送幼童三十名至彼中书院肄业缘由，与之言明，其束脩膏火一切均中国自备，并请俟学识明通，量材拨入军政、船政两院肄习。至赴院规条，悉照美国向章办理。

一、上海设局经理挑选幼童派送出洋等事，拟派大小委员三员，由通商大臣札饬在于上海、宁波、福建、广东等处，挑选聪慧幼童年十三四岁至二十岁为止，曾经读中国书数年，其亲属情愿送往西国肄业者，即会同地方官取具亲属甘结，并开明年貌、籍贯存案，携至上海公局考试。如资性聪颖并稍通中国文理者，即在公局暂住听候齐集出洋，否即撤退以节糜费。

一、选送幼童每年以三十名为率，四年计一百二十名，驻洋肄业十五年后，每年回华三十名。由驻洋委员胪列各人所长，听候派用，分别奏赏顶戴官阶差事。此系官生，不准在外洋入籍、逗留及私自先回遽谋别业。

一、赴洋幼童学习一年，如气性顽劣，或不服水土，将来难望成就，应由驻洋委员随时撤回。如访有金山地方华人年在十五岁内外，西学已有几分工夫者，应由驻洋委员随时募补以收得人之效，临时斟酌办理。

一、赴洋学习幼童，入学之初，所习何书，所肄何业，应由驻洋委员列册登注，四月考验一次，年终注明等第，详载细册，赍送上海道转报。

一、驻洋派正副委员二员，每员每月薪水银四百五十两；翻译一员，每月薪水银二百五十两；教习二员，每员每月薪水银一百六十两。

一、每年驻洋公费银共约六百两，以备医药、信资、文册、纸笔各项杂用。

一、正副委员、翻译、教习来回川费，每员银七百五十两。

一、幼童来回川费及衣物等件，每名银七百九十两。

一、幼童驻洋束脩、膏火、房租、衣服、食用等项，每名每年计银四百两。

一、每年驻洋委员将一年使费开单知照上海道转报，倘正款有余，仍涓滴归公；若正款实有不足之处，由委员随时知照上海道禀请补给。

一、每年驻洋薪水、膏火等费，约计库平银六万两，以二十年计之，约需库平银一百二十万两。

[73] 此件与李鸿章会衔具奏。

264 吴世熊请补徐海道缺折七月初三日

奏为徐海道员缺紧要，拣员请补，以重职守，恭折仰祈圣鉴事。

窃徐海河务兵备道高梯在任病故，接准部咨，归九年五月分截缺，例应在外拣员题补。查徐海道驻扎徐州府，为江苏北路要区，筹办巡防，整饬河务，在在均关紧要，非明干练达之员不足以资治理。臣等于通省道员内，详加遴选。查有现署是缺之布政衔南河补用道吴世熊，浙江监生，遵例报捐州同，分发南河，历次派办丰工文案、安徽粮台并萧砀等处缉拿土匪，洊保知州同知直隶州知府。咸丰十一年十二月二十一日于剿办盱眙叛匪案内，奉上谕：“江苏候补知府吴世熊着免补本班以道员即补。”钦此。同治三年正月代理江宁布政使，四年四月奏补淮扬道员缺，奉部议准。五年正月在任丁本生母忧，交卸回籍，十一月经升任漕督臣吴棠奏保奉旨：“着俟服阕后送部引见，候旨简用。”钦此。

六年正月服满，复经升任漕督臣吴棠奏请随带前赴闽粤办理事件差竣，请咨赴部，七年五月初八日引见，奉旨：“着以道员发往南河酌量题署。”钦此。

六月到省，经前督臣马新贻委办金陵善后局，并奏明办理洋务局。九年三月，奏委署理徐海道篆务。臣等复查该员吴世熊，才识明通，操守廉洁，檄委署事业已一年有余，办理地方公事实心实力，措置裕如。以之请补徐海道员缺，人地固属相宜，于例亦无不合。臣等往返函商，意见相同。合无仰恳天恩准以吴世熊补授徐海河务兵备道员缺，实于河工、地方均有裨益。如蒙俞允，仍照河工道员定例试署一年，期满再请实授。所有拣补要缺道员缘由，谨合词恭折具陈，伏乞皇太后、皇上圣鉴训示。谨奏。

265 孙衣言请补江南盐巡道缺折 [74] 七月初三日

奏为拣员请补江南盐巡道缺以重职守，恭折仰祈圣鉴事。

窃江南盐巡道庞际云丁忧遗缺，经臣奏请扣留外补，奉部核准归同治十年二月分截缺。该道向驻江宁省城管理食岸督销事宜，兼有巡缉地方之责，现又经管长江水师，支放粮饷，政务殷繁，必得通达政体之员方足以资治理。臣等于通省候补道员内逐加遴选。查有现署是缺之江苏补用道孙衣言，浙江进士，由翰林院编修上书房行走，升授翰林院侍讲。咸丰八年京察一等，简放安徽安庆府知府，十二月在定远军营接印任事，九年九月因病开缺调理。同治二年，经臣国藩调赴安庆，奏报病痊仍留安徽补用。三年二月，署理庐凤颍道。嗣于克复金陵案内奏保以道员归部遇缺即选。七年七月初十日由吏部带领引见，奉旨：“孙衣言着以道员归部遇缺即选。”钦此。旋经前督臣马新贻奏保人才，钦奉上谕：“孙衣言着发往两江以道员补用。”钦此。接准部文，饬令指定一省补用，并照章补交银两等。因复经前督臣马新贻奏请归于江苏以道员补用，并恳暂缓引见，奉旨：“着准其暂缓引见。余依议。”钦此。钦遵在案。

臣等复查该员孙衣言，公明详慎，学识兼优，前曾署理江宁布政使，讲求吏治，力持大体。本年三月委署盐巡道篆务数月以来，察吏爱民，政声卓著，现当盐引疲滞之时，设法疏销，尤为能举其职。所有例应补交银两业已遵例呈缴，奉部核准，惟赴省后尚未引见，于例稍有未符。而该员奏保道员业经赴部引见及奏调到省，后又经前督臣马新贻奏请暂缓引见，亦已奉旨允准。臣等为缺择人，往返函商，意见相同。合无仰恳天恩准以孙衣言补授江南盐巡道，实于地方盐务均有裨益。如蒙俞允，仍照例给咨送部补行引见，以符定制。所有拣员请补盐巡道缺缘由，理合恭折具陈，伏乞皇太后、皇上圣鉴训示。谨奏。

[74] 此件与张之万会衔具奏。

266 蒋启勋请调补江宁府知府折七月初三日

奏为拣员请调省会要缺知府，恭折仰祈圣鉴事。

窃臣等接准吏部咨开同治九年闰十月初五日内阁奉上谕：“江南江宁府知府员缺紧要，着该督抚于通省知府内拣员调补，所遗员缺，着赵佑宸补授。”钦此。查江宁府系冲、繁、难三项要缺，例应在外拣员调补。该府地居省会，政务殷繁，整顿地方，表率属僚，兼之时有发审案件，在在均关紧要，必须明干有为之员方足以资治理。查有镇江府知府蒋启勋，年四十九岁，湖北举人，国史馆誊录，议叙同知，报捐郎中，调赴军营，随同克复九江府城保奏奉旨：“着以郎中遇缺即选，并分部行走。”钦此。咸丰九年签分兵部。十年庚申恩科会试中式进士引见，奉旨：“着俟报满后作为候补郎中以该部郎中即补。”钦此。旋经选授吏部郎中，历俸期满，同治四年截取引见，奉旨记名，以繁缺知府用。五年考取御史引见，奉旨记名以御史用。六年京察一等引见，奉旨记名以道府用。七年六月补授河南道监察御史，九月二十七日奉旨补授江苏镇江府知府。八年三月二十六日任事。该员守洁才明，治事耐劳，以之调补江宁府知府，洵堪胜任，据江宁布政使梅启照等会详请奏前来。臣等往返函商，意见相同。合无仰恳天恩俯念省会员缺紧要，准以镇江府知府蒋启勋调补江宁府知府，实于地方有裨。如蒙俞允，该员系现任知府调补知府，衔缺相当，毋庸送部引见，一切因公处分，亦毋须核计，所遗镇江府知府要缺，遵旨即以赵佑宸补授，人地亦属相宜。谨合词恭折具奏，伏乞皇太后、皇上圣鉴训示。谨奏。

267 遵照新章甄别道员知府官员折 [75] 七月初三日

奏为遵照部定新章，甄别劳绩，保奏之道员知府等官，恭折仰祈圣鉴事。

窃准部咨道府州县，无论何项劳绩，保奏归入候补班人员，即以到省之日起，予限一年，详加考核奏明，分别繁简补用。所有从前到省早过一年者，接准部咨即行甄别，毋庸另扣一年之限。又特旨发往并曾任实缺，向不试用之即用委用及已经甄别人员，续经劳绩保举正印官阶班次者，毋庸试看。其余无论何项出身，凡系应行试用者，未届期满，得有劳绩保举官阶班次，均须一律分别试看。各等因。历经遵办在案。兹据江宁布政使梅启照续将在宁差委之道员知府等官随时察看，详请加考具奏前来。经臣先后察验得布政使衔试用道张富年，精明稳练，堪以繁缺留省补用。盐运使衔道员用补用知府刘毓敏，稳练笃实，堪以繁缺留省补用。候补知府江鸿，沈静谨饬，堪以繁缺留省补用。候补知府陈庆瀛，谙练廉正，堪以繁缺留省补用。运同衔候补班前先补用同知直隶州知州李春棠，廉正精细，堪以繁缺留省补用。直隶州用候补知州武守恒，老成稳练，堪以繁缺留省补用。补用同知直隶州遇缺前先补用知县姚鸿杰，人尚明白，堪以简缺留省补用。运同衔直隶州用遇缺即补知县金元烺，安详明晰，堪以简缺留省补用。同知衔遇缺补用知县关枢，英明详慎，堪以繁缺留省补用。五品衔尽先补用知县林之涵，安详切实，堪以简缺留省补用。骑都尉世职尽先补用知县王宜勖，勤朴廉慎，堪以繁缺留省补用。大挑本班遇缺前先补用知县张鲁瞻，朴实勤慎，堪以繁缺留省补用。以上十二员皆因劳绩保升，相应汇缮履历清单，恭呈御览。

此外尚有业经察验之知府衔试用同知邢丹，勤明稳慎；试用同知周肇文，安详练达。该二员系不在劳绩保奏人员之列，应归试用班照例办理。所有遵照新章甄别道员、知府等官缘由，谨会同江苏巡抚臣张之万合词恭折具奏，伏乞皇太后、皇上圣鉴。谨奏。

附清单

谨将甄别道员、知府等官，缮具履历清单，恭呈御览。

布政使衔试用道张富年，年三十九岁，浙江附贡生，遵例报捐州同指省南河。咸丰五年二月到工，于剿匪出力奉旨：“着免补本班以知州用。”八年三月因随办清淮，筹防出力奉旨：“着赏戴蓝翎。”钦此。嗣于克复江浦案内，奉旨：“着赏换花翎。”钦此。历署邳州知州，调署通州直隶州知州，剿办山东幅匪，生擒捻首，奉旨：“着免补知州以直隶州即补。”钦此。十一年因征收钱粮首先全完，奉旨：“着赏加知府衔。”钦此。沿江防剿出力，保奏以知府用。是年十二月奉旨：“江南淮徐扬海道着张富年署理。”钦此。同治元年正月任事，九月因病卸事，题请开缺。二年在镇江大营捐输军饷，由部奏准以道员不论双单月选用。三年起病，前经臣曾国藩奏保，奉旨：“着仍留江苏原省并暂缓送部引见。”钦此。在京铜局补交分发指省，并捐免保举银两，克复金陵案内奉旨：“着赏加按察使衔。”钦此。八年正月因筹运皖军饷需出力，保加布政使衔，奉旨：“依议。”钦此。二月请咨赴部，十一月二十七日引见，奉旨：“着以道员发往江苏试用。”钦此。九年正月十九日行抵江宁，加扣赴苏程限六日，以正月二十五日作为回省日期。

盐运使衔道员用补用知府刘毓敏，年五十二岁，山东进士，咸丰九年选授安徽歙县知县，因案奏参革职，查明具奏，奉朱批：“着开复原官。”钦此。因办团防剿出力保奏，奉上谕：“着以直隶州知州不论双单月尽先选用，并赏加运同衔。”钦此。调营当差，于荡平东捻任、赖各逆肃清案内保奏，同治七年八月初九日奉上谕：“着免选本班以知府留于江苏尽先补用，并赏戴花翎。”钦此。八年八月初一日引见，奉旨：“着开复原官，准其免选本班以知府留于江苏尽先补用，并赏戴花翎。”钦此。于同治九年四月初九日行抵江宁，加扣赴苏程限六日，应以四月十五日作为到省日期。又于张逆肃清案内保奏，奉上谕：“着俟补缺后以道员用，并赏加盐运使衔。”钦此。

候补知府江鸿，年五十六岁，安徽进士，引见奉旨：“着以知县即用。”钦此。签分甘肃、改指江苏领照到省，于清淮筹饷出力，同治三年保奏，奉上谕：“着赏加同知衔。”钦此。奉补阜宁县知县，九月到任。六年于先后拿获海匪首伙各犯保奏，奉上谕：“着开缺以同知仍留原省补用，并赏戴花翎。”钦此。任、赖捻股一律肃清案内保奏，七年八月初九日奉上谕：“着免补本班，以知府仍留原省尽先补用。”钦此。应以奉旨后第五日作为部中行文，坐日起限，江苏例限五十日减半计算，以同治七年九月初八日作为知府候补日期。

候补知府陈庆瀛，年六十岁，浙江举人，考取教习期满引见，奉旨：“着以知县用。”钦此。遵例捐升同知。咸丰四年九月选授安徽安庆府江防同知在部领凭。五年六月到省在营任事，六年劝捐出力保奏，奉上谕：“着以知府升用先换顶戴。”钦此。丁忧服阕，同治元年六月回省办理转运后路粮台，以随营出力保奏，奉上谕：“着以知府仍留安徽补用。”钦此。经部奏驳，另掣省分准照原保官阶班次补用，复于苏军分援浙、皖、闽三省案内汇保，请免签掣以知府留于江苏补用。五年八月二十九日奉旨：“照准。”六年正月十二日到省。

运同衔候补班前先补用同知直隶州知州李春棠，年四十岁，湖南文童。投效大营，随同防剿。咸丰八年攻克江西九江府城出力保奏，奉上谕：“着以道库大使不论双单月遇缺即选。”钦此。十一年克复黟县建德及迭次打仗出力七案并保，奉上谕：“着免选本班以府经历县丞不论双单月遇缺即选。”钦此。劝捐出力，同治二年五月奉旨：“着赏加知州衔。”钦此。三年攻克金陵省城出力奏保，奉上谕：“着免选本班以知州留于江苏尽先补用，并赏加运同衔。”钦此。领咨赴部，五年十二月十三日引见，奉旨：“着照例发往。”钦此。领照起程，六年三月二十六日行抵江宁，加扣赴苏程限六日，以四月初二日作为到省日期。嗣因剿办张总愚捻逆，全股荡平，出力奏保。八年七月初七日奉上谕：“着以同知直隶州知州仍留原省归候补班前先补用，并赏戴花翎。”钦此。应以奉旨后第五日作为部中行文，坐日照限减半计算，扣至同治八年八月初七日，作为同知直隶州知州归候补班前先补用日期。

直隶州用候补知州武守恒，年四十五岁，浙江监生，遵例报捐布政司理问，指发江苏。咸丰五年九月先行到省，八年委办浮山行营文案支放事宜，十二月以剿匪出力保奏，奉旨：“着俟补缺后以知州用，先换顶戴。”钦此。九年遵例报捐，免补本班，离任以知州仍留原省归候补班补用，是年九月十一日引见，奉旨：“着照例发往。”钦此。十二月初五日到省，嗣于中原肃清案内保奏，同治八年七月初七日奉上谕：“着俟补缺后以直隶州知州仍留原省补用。”钦此。

补用同知直隶州遇缺前先补用知县姚鸿杰，年四十岁，山东文童，在籍办团出力保奏，奉上谕：“着以典史不论双单月尽先选用，并赏加六品衔。”钦此。嗣因防剿案内保奏，奉上谕：“着免选本班以县丞不论双单月即选。”钦此。同治四年调入铭军差遣，于克复黄陂县汇保，赏戴蓝翎，并加五品衔，随同山东、湖北等处击贼迭胜汇保。七年五月初四日奉上谕：“着免选本班以知县留于江苏遇缺前先补用，并赏换花翎。”钦此。领咨赴部。是年十一月十一日引见，奉旨：“着准其免选本班以知县留于江苏遇缺前先补用，并赏换花翎。”钦此。领照起程，九年三月十二日到省。又于直东肃清案内保奏，奉上谕：“着俟补缺后以同知直隶州补用。”钦此。

运同衔直隶州用遇缺即补知县金元烺，年三十四岁，浙江监生，报捐县丞，投效金陵大营，随办营务，于克复金陵省城汇保陆军出力人员案内保奏，同治三年八月二十一日奉上谕：“着免选本班以知县留于江苏遇缺即补，并赏加五品衔。”钦此。请咨赴部。四年九月在京铜局捐免保举，并补缴监生四成实银，十月十五日奉钦派王大臣验放发往江苏补用，领照起程，五年三月十三日到省，派委高邮清水潭大工工竣汇保，赏加运同衔。经部议准具奏，奉旨：“依议。”钦此。先于六年奏调赴山西军营差遣，迭次堵剿窜匪案内保奏，奉上谕：“着俟补缺后以直隶州用。”等因。钦此。

同知衔遇缺补用知县关枢，年三十九岁，湖北监生，报捐县丞。同治二年随同克复苏州各城奏保，奉上谕：“着免选本班以知县不论双单月先选，并赏戴蓝翎。”钦此。攻克金陵出力，同治三年十一月二十七日奉上谕：“着仍以知县留于江苏遇缺补用，并加同知衔。”钦此。随同苏军分援浙、皖、闽三省迭克湖州等处案内保奏，赏换花翎。八年委办津局交米事宜差竣，赴京铜局捐足监生四成实银，并捐免保举，是年七月初十日引见，奉旨：“着准其以知县留于江苏遇缺补用，并加同知衔赏换花翎。”钦此。同治八年八月二十日回省。

五品衔尽先补用知县林之涵，年五十一岁，安徽增生，报捐县丞，投效军营，加捐分发指省江苏补用。于克复常州、嘉兴等处筹饷出力保奏，赏加五品衔。于苏军分援浙、皖、闽三省筹饷出力奏保，奉上谕：“着补缺后以知县用。”钦此。又于任、赖捻股一律肃清案内汇保，同治七年八月初九日奉上谕：“着免补本班以知县仍留原省尽先补用。”钦此。请咨赴部。八年十一月十一日引见，奉旨：“着准其免补本班以知县仍留江苏补用。”钦此。领照起程，九年正月二十二日到省。

骑都尉世职尽先补用知县王宜勖，年四十四岁，山东滕县人。该员之父王东槐，前在湖北盐法武昌道任内丁忧，奏留办理军务，咸丰二年城陷殉难，查明请恤，奏奉上谕：“议给骑都尉世职等因。”钦此。嗣奉特旨：“武昌殉难官员道府以上之子孙，着俟服阕后由该部带领引见，候朕施恩。”等因，钦此。在籍守制服阕，六年九月由吏部带领引见，奉旨：“王宜勖着赏给文举人，准其一体会试。”钦此。复经兵部带领引见，奉旨：“准其兼袭骑都尉世职。”钦此。调赴军营历随征剿，以任、赖捻股肃清汇保，同治七年八月初九日奉上谕：“着以知县留于江苏尽先补用，并赏戴蓝翎。”钦此。给咨赴部。八年十二月初十日引见，奉旨：“着准其以知县留于江苏尽先补用，并赏戴蓝翎。”钦此。九年五月十五日行抵江宁，照章加扣赴苏程限六日，以是月二十一日作为到省日期。

大挑本班遇缺前先补用知县张鲁瞻，年六十二岁，山东举人，大挑一等，以知县用签分江苏给照截留回籍候咨，同治四年调赴军营差遣，捻股肃清案内保奏，七年八月初九日奉上谕：“着以本班遇缺尽先补用。”钦此。差竣给咨到省，八年三月十五日到苏。

[75] 此件与张之万会衔具奏。

268 周良才等请补副将等缺折 [76] 七月初三日

奏为拣员请补副将等缺，恭折仰祈圣鉴事。

窃照两江督标中军副将滕嗣林，钦奉上谕，补授苏松镇总兵员缺，业经臣附片声明，所遗副将一缺，另行拣员请补在案。臣查两江督标中军副将乃各营领袖，必须老于营伍、明干有为者方克胜任。拣选得现署是缺记名总兵镇江营参将周良才，临阵奋勇，营务整严，堪以借补。又苏松镇标右营都司员缺，前以守备龚云恺请补，经部议驳，另行拣补，拣选得总兵衔两江尽先补用副将刘长春笃实谙练，洞悉营伍，堪以借补。又青村营都司徐胜病故遗缺，拣选得尽先补用游击刘传愈，老成勤慎，技艺娴熟，堪以借补。又福山镇标左营守备叶金榜，因病开缺，拣选得代理是缺尽先守备福山镇标右营千总王明扬，才明技熟，讲求营伍，堪以升补。

查各员内周良才系二次借补，刘长春、刘传愈尽先名次在后，王明扬系旧制内河水师出身，请补新章内洋水师之缺，均与例稍有未符。惟现在整饬江苏水陆营伍，操练新兵，正关紧要，不得不通融办理以昭激劝。合无仰恳天恩俯准，以周良才借补两江督标中军副将员缺，刘长春借补苏松镇标右营都司员缺，刘传愈借补青村营都司员缺，王明扬升补福山镇标左营守备员缺，实于营伍、地方均有裨益。如蒙俞允，该员等现在整练新营，未便遽易生手，应请由部先给署札，一俟经手事竣，即行给咨送部引见，恭候钦定。所遗镇江营参将一缺，江省现有尽先人员应请扣留，由外拣补。除徐胜病故日期及叶金榜患病开缺，循例恭疏具题，并查取周良才等履历咨部外，谨会同江南提臣李朝斌合词恭折具奏，伏乞皇太后、皇上圣鉴训示。谨奏。

[76] 此件与李朝斌会衔具奏。

269 潘文质请调补江西抚标右营守备折 [77] 七月初三日

奏为拣员调补陆路守备，恭折仰祈圣鉴事。

窃照江西抚标右营守备李金凤因病出缺，业经会疏题报，所遗守备员缺，系陆路部推之缺，声请扣留由外拣补在案。该守备驻扎省会弹压，操防最关紧要，非精明强干之员难期胜任。谨查有参将衔尽先游击借补长江水师瓜洲镇标、江阴营中哨守备潘文质，年三十六岁，湖南湘乡县人，由武童投营随剿洊保今职，借补长江水师瓜洲镇标、江阴营中哨守备，仍随臣营差遣，未经到任。嗣据该员以水师不甚谙悉，禀经存记，遇有陆路相当缺出，酌量调补。该员精细谨慎，跬步不苟，虽曾入水营而在陆军最久，又本系保留江西补用之员，合无仰恳圣恩俯准将潘文质调补江西抚标右营守备，于营伍、地方均有裨益。除履历咨移部科查核，并将所遗长江水师江阴营中哨守备另行拣补外，谨会同江西巡抚兼提督衔臣刘坤一合词恭折具奏，伏乞皇太后、皇上圣鉴训示。谨奏。

[77] 此件与刘坤一会衔具奏。

270 前任湖南巡抚恽世临病故片七月初三日

再，前任湖南巡抚恽世临因案降调，旋奉旨饬令前赴甘肃差遣。又于同治七年十二月初四日钦奉上谕，饬令赴部引见，均因患病未能起程，曾由前护江苏抚臣张兆栋附片陈明在案。该前抚臣恽世临亟图报称，百方医治，迄未见效，于本年六月初一日病故，由该家属呈请具奏前来。

臣查恽世临由道光二十五年进士、翰林院庶吉士，散馆改主事官吏部十余年，京察一等，擢授湖南常德府知府，仰蒙圣主特达之知，不数年间洊擢至湖南巡抚。维时正值江南军事吃紧，饷需奇绌，创立东征局，供支湘军克复江宁，所接济者甚巨，其用人行政，事事综核名实，家世廉吏，尤以操守自励，亮节清风，皭然不滓。罢官后几无以治装，湖南官绅翕然敬之。迨回籍养病，两奉谕旨起用，不意夙疾难瘳，遽尔病故，未竟所用，赍志无穷，殊堪轸惜。该前抚臣外任八年，未离湖南，臣知之较确，因其家属呈请转奏，遂将其平日志节略陈一二，伏乞皇太后、皇上圣鉴。谨奏。

271 附录廷寄 着善处湖南莠民滋事及妥议散勇章程等事七月十五日

同治十年七月十五日，准兵部火票递到军机大臣字寄——
各路统兵大臣、两江、湖广、两广、四川、江苏、安徽、江西、湖北、湖南、广东、广西、各督抚：

同治十年六月十七日奉上谕：

本日据御史张沄奏湖南莠民滋事条陈办法一折，内有补行伍、减援军二条，详加披阅，所奏不为无见。湖南撤回勇丁，前曾效力行间，内多保有官职，闲散日久，生计维艰。该御史请撤回楚勇酌量补入行伍，以示体恤而遏乱萌，亦因时制宜之策，着李瀚章、刘崑体察该省情形，即行妥议章程具奏。原折着摘抄阅看。至席宝田援黔一军，岁需饷银二百余万，顿兵日久，疲于供支。现在黔省军务方有眉目，又亟须邻封援应，断难半途撤退，尽弃前功。楚省伏莽甚多，本省兵力不足以资镇慑。该御史请将援黔一军以一半留黔，一半调回本省，自固疆圉。着刘崑通筹全局，酌度办理，总期两有裨益，不得顾此失彼。至援黔军饷本归楚省筹济，该御史深虑独力难支，请令湖南从长核算，每岁实协黔饷若干万两，再于两广、四川、湖北、江南、江西等省厘捐项下酌量拨济。着各该督抚酌度该省情形，能否协拨若干，毋稍推诿，庶众擎易举，楚黔均受其利也。楚省目前须举行团练、保甲诸法以清乱源，而江苏等省时有遣散勇丁解回本籍者，清查既难，钳束亦复不易，必致滋生事端，着各路统兵大臣、各直省督抚，即将安插散勇章程悉心酌议具奏。原折片均着抄给阅看，将此各谕令知之。钦此。

遵旨寄信前来。

附张沄原奏折片抄件

掌山西道监察御史臣张沄跪奏，为湖南莠民滋事，恳严政体清乱源，恭折仰祈圣鉴事。

臣闻弭盗之术有二，小盗宜求所以安之，勿求所以胜之；大盗宜求所以胜之，勿求所以安之。然逆踪隐而未露，则胜之又不如安之之为得也。溯查粤逆起事之由，其初攘夺频闻，州县亦常禀报，大吏不亟图剿办，但循撤任留缉故事，弋获无期，遂相率为讳盗之举。驯至乱机已成，流毒天下。今日之湖南，即广西之故辙也。以臣之愚，揣今之势，方张之寇易谓，伏莽之戎难谓。知其难，而力拯之，始焉无以开其衅端，继焉有以制其变动，施之以整齐之法，加之以变化之方，敬为黼座陈之。

一曰减援军。楚与黔接壤，黔治则楚治，黔乱则楚先受其弊。楚弊，而西南数大省必因之交弊，势使然也。金陵助剿甫完，复继以援黔之举，悉索弊赋近二十年。席宝田一军每岁需饷二百余万，顿兵六载，用费至一千余万两。又益以本省各路防兵欠饷至二百余万，厘捐而外设黔捐以解交黔抚，又设闽捐局，闽捐实湘捐也，专济席宝田一军。区区瘠贫省分，日朘月削，纵令天施地生，万万有所不继。设一旦水旱洊至，变起仓卒，欲坐视而义不能安，欲堵剿而力不能赡，其害伊于胡底！拟请将应援一军半留黔为犄角之计，半调省为固圉之谋，免追呼而图保聚。一切练乡兵、行族团、查保甲、恤流亡、广积储，诸务可次第举矣。至于江苏等省，时时解送散勇，是益之党与，不可不为釜底抽薪之计，并恳饬下两江督臣及各统大臣，妥议以后安插散勇章程，或暂时停遣，以纾目前纠结之患。臣职分虽小，忠悃有同，为保全大局起见，谨具折沥陈，伏乞皇太后、皇上圣鉴。谨奏。

再，臣所请减援军一节，非置黔事于不问也。用军之道，粮饷为先。黔地偏小，稽户口考租庸，不及东南数大郡，又久经散乱，攻克一城一垒，民人仅有存者，大率籽种、耕牛，无从取给，粮饷更无从征收。楚省是以有应援之举，通筹大局，惟有仰恳天恩饬令湖南抚臣从长核算，每岁实协黔饷若干万两，以期稍释巨肩，无忘邻境。此外如两广、四川、湖北、江南、江西等省，似应停可缓之钱，罢不急之务，于厘捐项下拨交若干，按季奏报，以贫民之脂膏，拯黔西之水火。分忧共患，自古为然，况需者事之贼也，岂宜显分畛域，久旷成功？谨附片具陈，伏乞圣鉴。

272 附录廷寄 着刘铭传西行出关及曾国藩李鸿章妥速筹商军饷事七月二十三日

同治十年七月二十三日，准兵部火票递到军机大臣密寄——
大学士两江总督一等毅勇侯曾国藩、协办大学士直隶总督一等肃毅伯李鸿章：

同治十年七月十七日奉上谕：

据刘铭传奏，旧疾举发，请假离营调理一折。该提督以陕西现无战事，南路防务亦松，欲率所部东行，与曾国藩、李鸿章商酌，遣留固为节省饷需起见，惟以有用之兵，置之无用之地，已属可惜。刘铭传忠勇奋发，年力正强，更当为朝廷出力。本日据总理各国事务衙门奏，俄国已派兵代为收复伊犁，该国询问如何办理等语。勤兵略远，后患方长，且闻该国尚欲带兵收复乌鲁木齐，若再令逞志于乌，则彼国更有词可借，或致肆行要求。事机至迫，不可稍涉迂缓。因谕署伊犁将军荣全带队前往伊犁收回城池，并谕景廉、成禄先后统率兵勇规复乌鲁木齐；一面寄谕刘铭传令其督率所部由乾州鼓行而西，绕出兰州之北由甘凉肃一带出关，节节前进，为克复新疆各城之计，庶于大局有益。至该提督全军饷项，关系紧要，即着曾国藩、李鸿章妥速筹商，宽为预备，源源接济，以利师行。总理各国事务衙门及刘铭传折各一件，均着抄给阅看。将此由六百里各密谕知之。钦此。

遵旨寄信前来。

附刘铭传原折抄件

督办陕西军务、前直隶提督一等男奴才刘铭传跪奏，为奴才旧病举发，请假离营调理，并请旨饬留谭仁芳一军仍驻陕西，恭折仰祈圣鉴事。

窃奴才一介武夫，毫无知识，上年十月仰蒙圣恩，畀以专阃之任，来陕督办军务。抚躬惭感，午夜难安，原冀稍立寸功，报称万一。到陕后，陕境已无贼踪，惟有督率操练，以期营伍日新。不料入夏以来，头风举发，引动肝气，交秋以后，愈形增剧，足不出户二十余日。若果陕防吃紧，自应力疾在营，以了此局。现在秦徽盐固一带游氛日少，左宗棠不日闻即移驻静宁，甘军已皆陆续西进，纵不能克日荡平，谅可严扼洮河，遏贼东窜。此后陕防更无吃重之处，惟汧陇与秦徽接壤，略须防兵，以备不虞。查记名提督谭仁芳所部七营，前以湖南会匪滋事，奉旨饬调回鄂，现在会匪已平，似可无庸回鄂。该提督久驻秦中，情形熟悉，主客亦甚相得，若令屯扎陕南，足资防守。奴才所部四十营，每月正饷杂款需银不下二十万，当此民力凋敝，财赋缺乏之际，似未便筹饷于万难之中，养兵于无用之地，纵使忍耻虚糜，毫无补于大局。且军营纪律成之数年而不足，败之一日而有余，久无战事，兵锐销磨，训练稍疏，渐成暮气。奴才抱疾日久，尤恐废弛。计入关后寸长未见，业已负疚于既往，曷敢贻误于将来。倘蒙圣鉴，陕西军务不甚吃重，饬知两湖督臣李瀚章仍将谭仁芳一军留驻陕西，撤回淮军，奴才当力疾督率所部出关。商请两江督臣曾国藩、直隶督臣李鸿章酌量遣留，期于妥善，否则惟有仰恳天恩，派员前来接办军务，以重职守。即请赏假三个月，奴才回南就医，一俟病体痊愈，无论何处军务有可效力之处，定即赴营从事，决不敢自暴自弃，辜负圣主裁成，永作盛世之废材也。所有奴才旧病举发请假调理并请旨饬留谭仁芳一军仍驻陕西各缘由，谨缮折由驿具奏，伏乞皇太后、皇上圣鉴训示。谨奏。

附总理衙门原折抄件

臣奕訢等跪奏为接据俄国送到译出洋文清单现筹办理情形，恭折奏闻，仰祈圣鉴事。

窃于本月十三日，据俄国翻译官李祺来臣衙门，面递俄国西悉毕尔地方官由铜线至该国驻京使臣倭良嘎哩洋文信函，译出清单一件，内称七河省巡抚廓现在派兵前赴伊犁，已于五月十七日克复伊犁城池，请定如何办法等语。臣等查伊犁城池久为贼踞，俄国使臣因该城距俄国边境不远，伊犁未复，该国边防终不能撤，屡请派兵往剿，并愿相助为理。臣等当以伊犁本系中国地方，此时不能遽行派兵前往者，因甘肃关内尚未肃清，不能不由渐而及，婉为答复。兹该国由铜线寄信前来，词意简略，并无详细情节，如果伊犁收复，其有无觊觎及别有要求情事，原难逆料，而臣等亟应先事预筹。惟伊犁道路遥远，其实在情形一时无从探悉。乌里雅苏台、科布多等处距伊犁较近，应请饬下该将军、参赞大臣等，查明俄国官兵进驻伊犁是否确实，乌、科两城距伊犁路程若干，是否须由塔尔巴哈台前进，沿途有无贼踪，应如何派兵前往驻守及设法转运粮饷之处，迅速据实具奏。一面由臣衙门飞函密致该将军、参赞大臣等确切查复，以凭办理。俄国使臣现在燕台尚未回京，将来如有照会前来，再行奏闻。除臣等先行函复该使臣外，所有接据俄国译出洋文清单及臣等复该使函件一并抄录，恭呈御览，伏乞皇太后、皇上圣鉴。谨奏。

273 附录廷寄 饬令各督抚安插流民力行保甲垦荒加意抚绥等事七月二十六日

同治十年七月二十六日，准兵部火票递到军机大臣字寄——
各直省督抚：

同治十年七月二十日奉上谕：

御史张景青奏东南各省流亡日甚，请饬加意抚绥一折。自发、捻荡平后，军务大定，亟宜培养元气以厚民生，曾迭谕各省大吏，随时认真抚恤。兹览该御史所奏，是东南各省流亡未复，不足以靖乱源。该游民等以逃荒垦荒为名，恐为匪徒煽惑，滋生事端。东南数省既有此等情形，恐他省亦在所不免。张景青所陈，责成各州县力行保甲，招垦荒地，借以息盗安民，不为无见。着各直省督抚体察该省情形，实力兴办，不得有名无实。原折均着抄给阅看。将此各谕令知之。钦此。

遵旨寄信前来。

附张景青原折抄件

四品卿衔河南道监察御史臣张景青跪奏，为东南各省流亡日甚，请饬疆吏加意抚绥以清乱源，恭折仰祈圣鉴事。

窃自军兴以来，无业游民，荒芜田地，各省皆有，如果抚绥得宜，使游手尽归农亩，数年之后民无遗力，地无遗利，可使家有盖藏，外户不闭。古所云十年生聚，十年教训者。自强之道，不外乎此。乃自东南平定以来已及数载，而流亡未复，且有日甚一日者，湖南湘潭、益阳等处屡告警矣；安徽之建平、浙江之严州，又先后蠢动，民间警惶，情状倍甚于前。臣留心访察东南各省流民情形有二：一则以逃荒为名，十百成群，沿村索食，其头目类皆壮佼长大，喑呜叱咤，遇小弱村庄，则饯索钱米，不遂其欲不止。经过荒庵古庙，则流连累日，呼卢喝雉。地方官驱逐出境，既去复来。此则从来有之，而近日未靖者也。一则以垦荒为名，聚居山乡僻壤间，平日未尝起一土耘一苗，只去占人房屋，毁人坟墓。樵山则山赭，渔泽则泽竭。懦弱土著忍气吞声，不敢与较，地方官百计弹压，强横如故。此则户口最减、荒田最多之州县有之，闻建平、严州等处滋事皆有此辈窜其间，盖名为垦荒而志不在垦荒者也。有此二种游民，加以回匪、齐匪煽惑其间，而民志愈不定矣。伏思近来地方官吏岂不注意于安抚流民，率未复业者何哉？保甲之法未行也，垦荒之政不讲也。保甲之法，非皆得心，精力果之，州县欲其通行，诚有所难。臣窃谓不必全行保甲也。一省中最要之州县中择最要之市集而编行之，而全境皆安矣。道光年间，陶澍总督两江，以庐、凤、颍为枭匪出没之区，只扎开梅家市等处十八保饬属编查保甲，其言曰使地方全行保甲，既劳且扰，不如使州县专心一志，于数保之中而合县可以获安。此简易之法，前人行之有效者也。保甲既行，使匪徒无所匿迹，又须将各处难民递归原籍。近来地方官亦有驱逐难民出境者，然不问来踪，不究去路，仅押令出境而止，亦复何益。夫土返其宅，水归其壑，凡物必有归宿，应令地方官遇有十百成群之难民，问明籍贯，若干人口，给予总数护票，注明过境月日，一面捐给口粮，押送下站交替；一面通禀上司，以凭查考，务令送回原籍而后止，则地面渐可清静矣。至于招垦之法，其荒田稀少之地，只须责成州县随时劝垦，不必遽求速效。其荒田极多之地，游民窟穴其中，若仅责成州县，势不足以资弹压。查顺治、康熙年间，因大兵之后，田地多荒，历经臣工奏请劝垦，安抚流民降众，章疏具在，可考而知。应请选威望素著之道府大员专理其事，或招集流亡官办屯垦，或激劝富户募佃耕种，师屯田之意，不必拘屯田之迹。俟办有成效，破格保奏，必有谙练之才，起而膺明农之任者。若虑经费无出，则善后诸务皆取给于厘金，劝垦尤善后之大者，即因此而挹取厘金，正抑末重农之意。况贼未平，则用兵为大事；贼既平，则劝垦为大事。若今日惜劝垦之费，恐异日增用兵之饷。此又费之不可惜者也。

总之，今日事势，流民安则转盗为民，流民散则转民为盗，保甲、劝垦尤息盗安民之良法。可否请旨饬下各省督抚体察情形，实力兴办。庶无旷土、无游民，富庶之效可按日期也。臣愚昧之见，是否有当，伏乞皇太后、皇上圣鉴。谨奏。

274 附录廷寄 饬催各省协拨滇饷等事七月二十六日

同治十年七月二十六日，准兵部火票递到军机大臣字寄——
大学士两江总督一等毅勇侯曾国藩、大学士两广总督兼署广东巡抚瑞麟、湖广总督李瀚章、四川总督吴棠、云贵总督刘岳昭、江苏巡抚张之万、浙江巡抚杨昌濬、江西巡抚刘坤一、湖北巡抚郭柏荫、湖南巡抚刘崑、云南巡抚岑毓英：

同治十年七月二十日奉七谕：

刘岳昭、岑毓英奏请饬催各省协饷一折。滇省迤西迤南各地方军务未靖，本年夏间附省及东川等州县均被水灾，据奏军需支绌，饥馑荐臻，情形十分危急。四川等省欠解协饷积至二百五十四万有零，若再仍前延宕，必致贻误边陲，着曾国藩、瑞麟、李瀚章、吴棠、张之万、杨昌濬、刘坤一、郭柏荫、刘崑督饬各该藩司将前欠滇饷，无论何款，赶紧先解一半。其广东、江苏新拨每月协饷各一万两，自本年二月起至五月止，未经起解，并着曾国藩、瑞麟、张之万饬司迅速拨解，原单均着抄给阅看。嗣后各该省应解协饷，仍当源源接济，毋得稍涉推诿。

前据御史佘培轩奏请饬查滇省捐输团练出力绅民酌给奖励等语。着刘岳昭、岑毓英查明未经失守及收复各属捐资办团出力绅民核实请奖，毋许冒滥。原片着抄给阅看。将此由五百里各谕令知之。钦此。

遵旨寄信前来。

附清单

谨将四川、湖北、江西、浙江、湖南、广东、江苏等省，协滇军饷银两已解、欠解数目，缮具清单，恭呈御览。

一、四川省每月拨解饷银三万两。自同治八年四月二十九日起，至十年五月止，连闰二十六个月，共应拨银七十八万两。已解到银十八万两，欠解银六十万两。

一、湖北省每月拨协饷银二万两。二十六个月共应拨银五十二万两。已解到银七万两，欠解银四十五万两。

一、江西省每月拨协饷银二万两。二十六个月共应拨银五十二万两。已解到银八万两，又解到捐输项下分拨抵饷银一十七万八千六百五十三两七钱九分四厘，欠解银二十六万一千三百四十六两零。

一、浙江省每月拨协饷银三万一千六百六十两零。二十六个月共应拨银八十二万三千一百六十两零。已解到银九万两，欠解银七十三万三千一百六十两零。

一、湖南省每月拨协饷银二万两。自同治八年四月二十九日起，至十年二月初五日改拨广东、江苏二省协济，截至正月底止，连闰二十二个月，共应拨银四十四万两。已解到银二万两，欠解银四十二万两。

一、广东省新拨每月协饷银一万两。自同治十年二月初五日起，至五月止，计四个月共应拨四万两，尚未起解。

一、江苏省新拨每月协饷银一万两。自同治十年二月初五日起，至五月止，计四个月，共应拨银四万两，尚未起解。

以上各省共欠解协饷银二百五十四万四千五百余两。

275 请以朱之榛补授苏州府总捕同知折 [78] 七月二十八日

奏为拣员请补要缺同知，恭折奏祈圣鉴事。

窃照苏州府总捕同知王廷瑸，于同治九年十二月初十日在任出缺，所遗苏州府总捕同知，系繁要调缺驻扎省会，捕务既关紧要，复专管宝苏局鼓铸事宜，弹压城外踹坊，时有商贾控诉案件，政事繁剧，必得精明强干之员，方足以资治理。臣等于通省现任同知内逐加遴选，一时实无合例堪调之员。惟查有遇缺前先补用同知朱之榛，年三十二岁，浙江平湖县难荫生。咸丰四年在南河工料案内报捐通判，并加盐提举衔，同治元年调营差委。克复孙疃老巢出力，奉上谕：“赏戴花翎。”钦此。三年八月丁父忧，因系军营病故，奉部议荫一子。该员当经呈明，承荫以知州用。复遵筹饷例加捐同知，分发江苏试用。五年十一月服满，六年四月初十日经钦派王大臣验放奉旨：“照例发往。”钦此。四月二十日领照，八月初四日到省。任、赖捻股一律肃清案内出力汇保，七年八月初九日奉旨：“着归本班遇缺前先补用。”钦此。以奉旨后第五日计算，扣至七年九月初九日作为候补日期，七年分海运出力保举，补缺后以知府用。试看期满，堪胜繁缺之任。奏明在案。该员才具明练，办事勤能，以之请补苏州府总捕同知，洵堪胜任，与例亦属相符。据苏藩司会同臬司详请具奏前来，臣等复核无异。合无仰恳天恩俯念员缺紧要，人地实在相需，准以遇缺前先补用同知朱之榛补授苏州府总捕同知，实于要缺有裨。如蒙俞允，该员系候补同知请补同知，衔缺相当，毋庸送部引见，亦毋须查造参罚。合词恭折具奏，伏乞皇太后、皇上圣鉴训示。谨奏。

同治十年八月二十七日军机大臣奉旨：“吏部议奏。”钦此。

[78] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

276 附陈王琬请补震泽县知县情由片 [79] 七月二十八日

再，署震泽县知县邵燮元，现经调省差委，所遗震泽县知县，虽系选缺，惟地方疲敝，治理较难，必须酌委干练之员前往接署，以资整顿。查有正任丹阳县知县王琬，笃实勤慎，堪以调署。据藩、臬两司会详前来。除批饬遵照外，谨合词附片陈明，伏乞圣鉴。谨奏。

同治十年八月二十七日军机大臣奉旨：“知道了。”钦此。

[79] 此件据台湾“故宫博物院”《先正曾国藩文献汇编》补入。日期为具奏之日。

277 附陈江苏省拨解京饷银两情形片 [80] 七月二十八日

再，同治十年分京饷奉拨江苏厘金五万两，前经户部奏奉寄谕饬令筹解，当即钦遵分别转行去后，嗣据苏省牙厘总局议复，照案筹拨银二万两，松沪总局先筹银一万两，由司派委候补同知胡秉钰管解起程在案。兹又据松沪总局筹备银二万两，复由司派委候补同知李棠管解起程。据苏州藩司恩锡先后具详前来。除分别拨给发支批饬令赶解赴部交纳，取具起程日期咨报户部外，理合将分批解清十年分厘金京饷委员衔名，会同大学士两江总督一等毅勇侯臣曾国藩附片陈明，伏乞圣鉴。谨奏。

同治十年八月二十七日军机大臣奉旨：“户部知道。”钦此。

[80] 此件据台湾“故宫博物院”《先正曾国藩文献汇编》补入。日期为具奏之日。

278 附陈江苏省拨解夏季固本京饷银两情形片 [81] 七月二十八日

再，江苏省奉拨固本京饷，分派司、问各库按月筹解，自同治五年八月二十八日钦奉谕旨改解部库后，业经续解至十年春季止，所有十年夏季应解前项银一万五千两，现由司、问各库照数筹解，饬委候补同知李棠解起部库报纳，由苏州藩司详请分别奏咨前来。除由臣给发批咨交解，并饬取起程日期另行咨报户部查核外，谨会同武英殿大学士两江总督一等毅勇侯曾国藩附片具陈，伏乞圣鉴。谨奏。

同治十年八月二十七日军机大臣奉旨：“户部知道。”钦此。

[81] 此件据台湾“故宫博物院”《先正曾国藩文献汇编》补入。日期为具奏之日。

279 请从庆彦阿纳库二人中钦派一人补授上书房行走翻译清字谙达折 [82] 七月

为奏闻请旨事。

窃查翻译清字谙达缺出，例由内阁拣选，请旨补放。同治四年二月初二日，据给事中悬霙条奏，谙达须详慎考试一折，经臣等议复于二月二十五日具奏奉旨：“依议。”钦此。今上书房行走翻译清字谙达征奎，于同治十年六月初一日奉旨补放直隶承德府知府，所遗之缺，臣等将各部院衙门保送人员公同考试，拣选得户部员外郎庆彦、刑部员外郎阿纳库二员，翻译清字俱属通晓，谨将该二员履历缮写清单，绿头牌戴〔带〕领引见，恭请钦派一员充补，伏乞皇太后、皇上圣鉴。谨奏。

奉旨：“户部员外郎庆彦补授。”钦此。

[82] 此件据台湾“故宫博物院”《先正曾国藩文献汇编》补入。时间依该书所定。

280 湘淮各军剿捻军需报销折八月初一日

奏为湘淮各军剿捻军需，自同治八年正月起至九年三月止，尾案收支款目造册报销，恭折仰祈圣鉴事。

窃照剿捻军需，前经臣等会同造报，业将同治六年正月起至七年十二月底止列为第二案报销，于同治十年二月初二日缮折会奏，奉旨：“着照所请。该部知道，单并发。”钦此。钦遵在案。

兹查捻股剿平后，所留淮军分布直、东、苏、鄂四省以资镇抚，至八年十二月臣鸿章奉命督办贵州军务，九年二月又奉谕旨驰赴陕西督办援剿事宜。先因黔地山险不宜骑战，曾经奏明将总兵周盛传、唐仁廉所部马队及护卫亲兵马勇遣撤，骑卒改练步军，并令提督郭松林添募步勇十营，应自八年正月起截至九年三月底止，收支各款作为剿捻尾案造报。其自九年四月起，归于西征军需另案报销。徐防马步四营，同湘军星字二营，淮扬、太湖水师等营，并未调赴西征，仍应按年截算，另册造报附入此次尾案请销。同治九年正月以后各归各案报销，以清界限。饬据江宁布政使梅启照、苏州布政使恩锡，督同局员安徽补用道石楷、江西候补知府王延长等详称，综计收款旧管项下，上届剿捻军需第二案，报销七年十二月底止，实存银一十三万八千四百七十六两七钱有奇，钱一万七千五百八千七百六十三文。新收项下，湖北、江苏藩关道库并两淮盐课各局厘捐茶税等项及本案扣存平余，共计银四百四十八万一千一百八十九两五钱有奇，钱一十二万七十一千三百三十七文。内登除各款共银七十万六千五百九十二两二钱有奇，钱一万四千四百四十二千二百八十六文。又除附列专册拨放挑立两江督标新兵左右中前后五营，徐州镇标新兵左右二营，薪费津贴等项银九千七百五十一两有奇，钱八万九千三百三十三千八百一十九文。又附列专册请销补发淮军水陆各营，同治七年十二月底以前欠饷银五万九千三百四两七钱有奇。又本案附请专案奏销洋枪炮队教练勇粮等款，两册共银二十万四千二百二十一两一钱有奇，实计收用银三百六十三万九千七百九十七两有奇，钱三万三千八百三千九百九十五文。开除正杂各款，遵照户部议奏，酌定军需报销章程各归各部核销，计应归户部核销银三百五十四万七百八十八两六钱有奇，钱六千二百八十五千五百四十文；应归兵部核销银一万四千一百八十二两一钱有奇；应归工部核销银五万九千二百两九钱有奇，统共请销银三百六十一万四千一百七十一两七钱有奇，钱六千二百八十五千五百四十文。实存银二万五千六百二十五两二钱有奇，钱二万七千五百一十八千四百五十五文，归于同治九年分江苏留防军需报销案内，旧管接造等情具详请奏前来。

臣等伏查此次造报湘淮各勇，仍循前案未造花名清册一切收支各款，照章实用实销，并无浮冒。除饬将以后用款赶紧清厘另行造报外，合将剿捻军需尾案收支款目造册报销缘由，谨合词专折具奏，并缮清单，恭呈御览，伏乞皇太后、皇上圣鉴，敕部核覆施行。谨奏。

附清单

谨将同治八年正月起截至九年三月底止，剿捻军需尾案收支正杂各款缮具清单，恭呈御览。

计开：

旧管：

一、上届剿捻军需第二案，同治七年十二月底止，实存银一十三万八千四百七十六两七钱二分六厘九毫一丝三忽六微，又钱一万七千五百八千七百六十三文。

新收：

一、收湖北粮道协饷共拨解银二万两。一、收湖北军需局协饷共拨解湘平银二十四万九千八百二十五两。一、收清淮善后局协济淮扬水师中营军饷，共拨解银一万二千两。一、收清淮善后局协济淮扬水师中营食米一千八百九十六石，共合湘平银三千七百九十二两。一、收江苏藩司库共拨解银二十八万两。一、收江南海关共拨解银三十二万七千八十两九钱七分四厘四毫。一、收江南海关协拨甘饷划抵浙江应解总兵马德顺马队军饷银二万两。一、收江南海关拨放教练等营军饷，银一十二万七千四百三十二两五钱一分七厘。一、收扬由钞关共拨解银五万七千九十六两七钱二分。一、收江安粮道库共拨解银一十二万两。一、收海州分司共拨解银一十八万七千一百四十三两六钱八分二厘。一、收鄂省盐厘共拨解银三十二万一千五百七两六钱二分六厘四毫二丝五忽。一、收湘岸盐厘共拨解银六万八千八百两。一、收西岸盐厘共拨解银二十六万八千五百二十五两五分六厘。一、收皖岸盐厘共拨解银一十七万五千八百三十一两四钱四分六厘七毫二丝。一、收正阳关抽收盐厘共拨解银一十二万三千一百七两八钱二分八厘五毫五丝八忽四微。一、收五河抽收盐厘共拨解银一十四万七百七十八两七钱八分一厘九丝七忽。一、收江宁督销局共拨解各属食岸盐厘银二万九千三百二十八两九钱三分四厘。一、收淮南总局拨解皖食各岸余厘银一千七百二十三两五钱二分五厘。一、收金陵捐厘总局共拨解厘捐银六千七百四十六两七钱一分五厘，又湘平银四万五千九百八十两四钱六分九厘一毫八丝二微。一、收江苏捐厘总局共拨解厘捐银一百七十四万五千一百八两一钱六分八厘七毫二丝六忽，又钱六万八千七十八千二百一十四文。一、收皖南茶税共拨解银一十五万九千二百九十四两二分一厘六毫四丝。一、收徐州湖田各团地租共解钱一万四千六百八十七千七十四文。一、收徐海二属厘捐共解钱三万七千三百六千四十九文。一、收本案采办制造长夫房租等项共扣存平余银五百八十两五钱六厘七毫七丝六忽三微。

管收二项库平银四百三十三万五百六十三两二钱三分二毫五丝六忽三微。湘平银二十九万九千五百九十七两四钱六分九厘一毫八丝二微，折合库平银二十八万九千一百三两二分九厘二毫一丝九忽五微。共计库平银四百六十一万九千六百六十六两二钱五分九厘四毫七丝五忽八微，又钱一十三万七千五百八十千一百文。

登除项下：

一、拨解统领老湘营刘松山，同治八年正月起至十二月底止，西征协饷应归陕甘军需并案造报湘平银七十二万两。一、拨给甘省派委都司高占魁来南请领军火回甘川资，应归甘省入收造报湘平银三百两。一、拨放淮扬镇标巡防兵丁口粮，应归清淮军需案内入收报销钱七千五百四十五千文。一、拨放徐镇标中城二营官兵巡防薪粮，应归江宁藩司衙门核扣欠发坐饷钱六千八百九十七千二百八十六文。一、协拨修理曲阜孔庙工需应归山东藩司汇案造报银一万两。一、拨发准补通海水师营员弁廉俸，应归江宁盐巡道衙门汇入长江水师各营廉俸案内造报湘平银一千五百七十八两五钱五分一厘五毫。一、附列专册拨放挑立两江督标新兵左右中前后五营、徐州镇标新兵左右二营薪水公费津贴等项，共银九千七百五十一两一厘六毫三丝七忽，又钱八万九千三百三十三千八百一十九文。一、附列专册请销补放淮军水陆各营，同治七年十二月底以前欠饷银五万九千三百四两七钱八分二厘七毫七丝四忽。一、附列本案第一册请销洋枪炮队教练各营官弁勇丁薪粮、中外人等辛工等项银一十五万七千五百七十五两三钱四分七厘九丝九忽。一、附列本案第二册请销制造西洋炮火各局工匠料物并购买外洋军火价值等项银四万六千六百四十五两八钱三分五厘一毫二丝七忽。

以上登除并附列请销各款库平银二十八万三千二百七十六两九钱六分六厘六毫三丝七忽，湘平银七十二万一千八百七十八两五钱五分一厘五毫，折合库平银六十九万六千五百九十二两二钱五分二厘七毫二丝六忽。共计库平银九十七万九千八百六十九两二钱一分九厘二毫六丝三忽，又钱一十万三千七百七十六千一百五文。实计收用库平银三百六十三万九千七百九十七两四分一毫一丝二忽八微，又钱三万三千八百三千九百九十五文。

开除：

一、第一册请销淮军陆勇马步各营营哨官弁勇丁薪粮等项，实放银二百七十七万九千三百四十九两九钱二分五毫一丝八忽。一、第二册请销驻防金陵星字左右二营薪粮等项银六万八千四百四两五钱七分三厘九毫六丝五忽，钱一千八百二十二千七百四十文。一、第三册请销驻防徐州凤字飞骑马步四营并小队薪粮等项，银八万七千三十二两八钱四分七厘四毫三忽，钱四千四百六十二千八百文。一、第四册请销淮扬湖广督标太湖水师各营营哨官弁勇丁薪粮等项，实放银三十五万四千四百一十七两七钱三分六厘一毫七丝六忽七微。一、第五册请销随营办事支应各差京外文职官员薪粮等顼，银二万一千九百二两七钱九分五厘一毫九丝七忽。一、第六册请销随营先锋差遣武职官弁薪粮等项，银九千六百九十一两四钱二厘一毫三忽。一、第七册请销淮军马步各营柴草油烛折价并车辆雇价喂养等项，银二十一万九千九百八十九两三钱八分五厘三毫一丝一忽。以上七册应归户部核销，银三百五十四万七百八十八两六钱六分六毫七丝三忽七微，钱六千二百八十五千五百四十文。

一、第八册请销淮军马步各营官弁勇夫病故并捕盗遇害恤赏银六千六百九十两一钱四分七厘六毫四丝。一、第九册请销老湘营补领恤赏银二千九百五十二两八钱一分二厘八毫九丝二忽。一、第十册请销各台局所雇用长夫口粮银四千五百三十九两二钱二分六厘九丝二忽。以上三册应归兵部核销，银一万四千一百八十二两一钱八分六厘六毫二丝四忽。

一、第十一册请销采买硝磺、铁、铅、布匹等项，银三万八千五百四两九钱八分二厘九毫七丝四忽二微。一、第十二册请销制造军装军火工价银一万三千四百六十四两五分八厘六丝五忽四微。一、第十三册请销淮扬湖广督标太湖水师各营油艌船只经费，银五千六百八十九两四钱七分二厘一毫六丝。一、第十四册请销各台局所租赁房价银一千五百四十二两四钱一分四毫九丝九忽。以上四册应归工部核销，银五万九千二百两九钱二分三厘六毫九丝八忽六微。

统计一十四册共请销银三百六十一万四千一百七十一两七钱七分九毫九丝六忽三微，又钱六千二百八十五千五百四十文。实在存银二万五千六百二十五两二钱六分九厘一毫一丝六忽五微，存钱二万七千五百一十八千四百五十五文。

查前项实存银钱归于同治九年分江苏留防军需报销案内旧管项下滚接造报，理合登明：一、同治八年正月起截至九年三月底止共欠发淮军陆勇各营饷银二十九万一千四百六十九两九钱三分三毫六丝七忽。一、同治八年正月起截至是年十二月底止共欠发淮军水师各营饷银四万六千三百六十三两二钱六分。以上共欠发饷银三十三万七千八百三十三两一钱九分三毫六丝七忽，续有补给银款另归下案专册开报。理合登明。

281 请销洋枪炮队勇粮片八月初一日

再，查苏省军需案内洋枪炮队、英法官兵教练各营、中外勇粮及委办外洋军火价值、西洋制造炮火各局、轮船薪粮工食等项，同治六年正月起至七年十二月底止用款，业经臣等开单附奏请销，奉旨：“着照所请。该衙门知道，单并发。”钦此。钦遵在案。今自同治八年正月起，教练各营勇粮截至八年十二月底止，其中外人等辛工来办外洋军火价值、制造西洋炮火各局工料等项，均截至九年三月底止，共请销银二十万四千二百二十一两一钱有奇。兹据江苏两藩司督同局员按款复加查核，均系奉文饬发，并无浮冒。另造细册，详请附奏请销前来。臣等查前项洋枪炮队勇粮各款，皆与洋人交涉，无例可循，仍应专案核实请销。除将细册咨送总理衙门户部查核备案外，谨缮清单，恭呈御览，伏乞皇太后、皇上圣鉴。谨奏。

附清单

谨将剿捻军需尾案内附销洋枪炮队教练勇粮等项，自同治八年正月起截至九年三月底止支放各款，缮具清单，恭呈御览。

计开：

一、支放洋枪炮队教练各营官弁勇丁薪粮、中外人等辛工等项，银一十五万七千五百七十五两三钱四分七厘九丝九忽。

一、支放制造西洋炮火各局工匠料物，并购买外洋军火价值等项银四万六千六百四十五两八钱三分五厘一毫二丝七忽。

以上共支放银二十万四千二百二十一两一钱八分二厘二毫二丝六忽，提用拨款归于剿捻军需尾案正册汇总开报。理合登明。

282 海运漕粮赴通径交来年仍难试办折 [83] 八月初一日

奏为海运漕粮赴通径交，来年仍难试办，拟请再从缓议，恭折仰祈圣鉴事。

窃臣等前于同治九年十一月内钦奉上谕：“海运交卸一节，该部拟请按照河运章程改由粮道赴通径交，系为扫除积弊起见，着曾国藩、李鸿章、英桂、张兆栋、张之万、杨昌濬斟酌情形详细妥商，会同核议具奏。”等因。钦此。当经饬据苏、浙两省粮道各抒所见，先后议复。臣等公同定议，檄饬英朴、如山于驰抵天津后，先将本年粮米查照向章办理，再将下届粮米运通改章之处面禀李鸿章。将经纪若何更换，剥船若何整顿，各项经费若何核实动用，一一筹度，不厌精详。俟下届漕粮海运先期议定新章奏明办理，以昭慎重等因，于本年正月十二日会同具奏，钦奉谕旨：“户部知道。”钦此。钦遵在案。兹准直隶督臣李鸿章咨江苏粮道英朴前次所议，系遵照部示，请即试办。浙江粮道如山前次所议，系谨守成规，未敢轻改，意见虽殊，无非力求有益于漕务，现俱在津会同筹商赴通径交一节，窒碍尚多，仍须从长计议，再请缓办，据情咨请会核，具奏前来。

臣等查粮船径交通州，必须江、浙两省粮道一力肩承，乃可集事。该道等既经在津会商议请缓办，是于剥船革弊等事尚无把握，自宜再缓试办，仍照旧章在津交兑，以昭慎重。所有来年海运漕粮仍难赴通径交，拟请再行缓议缘由，谨会同闽浙总督臣英桂、漕运总督臣张兆栋恭折具奏，伏乞皇太后、皇上圣鉴训示。谨奏。

[83] 此件与英桂、张兆栋会衔具奏。

283 投标学习人员拟请留于两江补用折八月初一日

奏为投标学习人员，拟请留于两江补用，恭折仰祈圣鉴事。

窃记名总兵尽先副将谢兰清等二十五员，先后由前督臣马新贻及臣咨部请归江南督标补用，接准部复，该员等并无奏留江南字样，所请归于江南督标补用，应由臣等自行奏明等因。伏查投标学习人员，前有参将陈胜辉等奉部议驳，经臣于同治六年十二月初三日专折具奏并声明嗣后投标人员循照办理。钦奉谕旨：“着照所请。”钦遵在案。前督臣马新贻任内亦循案奏留，奉旨允准。今记名总兵尽先副将谢兰清等二十五员，事同一律，理合开具清单，恭恳天恩俯准记名总兵尽先副将谢兰清等各以原官留于两江补用，以昭激劝。所有投标人员奏留两江缘由，谨缮折具奏，伏乞皇太后、皇上圣鉴训示。谨奏。

284 恭报两淮各场麦收分数折八月初一日

奏为恭报两淮各场麦收分数，仰祈圣鉴事。

窃照盐属各场，古熟地亩，种植二麦，约收分数，例应查明详奏。兹据两淮盐运使方濬颐详称，通州分司所属丰利等九场，坐落通州、如皋、东台三州县境内，缘上冬雨雪稀少，本年交春后雨旸不齐，以致长发未能畅茂，阖属牵算，约计收成六分。泰州分司所属富安等十一场，坐落东台、兴化、盐城、阜宁四县境内，亦因上冬少雪，本年春间又缺雨滋培，收成歉薄，阖属牵算约计五分有余。海州分司所属板浦等三场，坐落海州及赣榆县境内，各灶专以晒扫办业，间有池头滩角种植二麦，入春以来未得透雨，阖属牵算，约计四分有余等情，详情具奏前来。臣复核无异，理合循例恭折奏报，伏乞皇太后、皇上圣鉴。谨奏。

285 方濬颐暂缓引见片 [84] 八月初一日

再，两淮盐运使方濬颐俸满一案，前准部文调取引见，当经前督臣马新贻以方濬颐因公赴粤咨请展缓，经部复准，俟该员回任后再行办理。现又接准部咨，方濬颐于同治元年分在广东南韶连道任内，大计卓异，饬催迅速给咨赴部等因。当经转饬遵照。惟查方濬颐自粤东结案回任，正值淮纲极疲之际，销数寥寥，场灶交困，全赖运司督率分司场员设法抚循。且楚省引地被川私侵占太甚，经臣于本年三月间详陈一疏，敕交部议，俟接部复后须督同该运司妥议新章，借资整顿，未便遽易生手。合无仰恳天恩俯准再行展缓，一俟盐务办有端倪，即由臣并案给咨赴部，不敢再任迟延。谨会同江苏巡抚臣张之万合词附片具陈，伏乞皇太后、皇上圣鉴训示。谨奏。

[84] 此件与张之万会衔具奏。

286 金吴澜仍留江苏补用片八月初一日

再，候补知县金吴澜，前经臣奏请仍回江苏补用。钦奉谕旨：“着照所请。吏部知道。”钦此。嗣准部咨，该员系奉特旨发往直隶补用之员，按照章程不准滥行奏调。至所称初次奏调时，本有俟服阕再行酌奏，自应于前次奉旨发往直隶补用之时，即将原奏据实陈明等因。行文知照到臣。查金吴澜于同治八年正月钦奉谕旨，发往直隶补用。该员旋于四月驰赴直隶，即经禀请再行复陈，以符原奏。彼时臣以原奏内系声明服阕酌保，应俟起复时再行具奏，一面饬令该员留臣署内，专清积狱，并未到省候补。嗣臣于九年八月奉命调任两江，该员于九年九月始届服阕，是该员服阕之期已在臣调任两江之后。臣前在直隶时拘泥服阕再奏之说，未经早为陈明，系属疏漏，应请旨将臣交部议处。至该员金吴澜到直隶时，即禀请续奏，将服满时即回籍起复，似与别项奏调人员不同。合无仰恳天恩准令仍归江苏以知县补用，出自逾格鸿施。

谨附片陈请，伏乞皇太后、皇上圣鉴训示。谨奏。

287 副将傅敏才留于长江各营候补片 [85] 八月初一日

再，前任长江水师江阴营副将傅敏才，于同治八年三月二十日在任闻讣丁父忧开缺回籍守制，不计闰扣，至同治十年六月二十日二十七个月服阕，除照例呈报起复外，该员系曾任实缺副将，本应赴部归班候补。惟长江水师系新设营分，与他省水师情形稍异，该副将久在长江尚称得力，合无仰恳天恩俯准将傅敏才留于长江各营候补，以资熟手。谨会同长江水师提督臣黄翼升合词附陈，伏乞圣鉴训示。谨奏。

[85] 此件与黄翼升会衔具奏。

288 蒋启勋饬赴江宁府任片 [86] 八月初一日

再，江宁府知府员缺，请以镇江府知府蒋启勋调补，业经恭折会奏在案。查江宁府系省会要缺，事务殷繁，应饬该员先行署理，以专责成。据江宁布政使梅启照等会详前来，除批饬遵照外，谨会同江苏巡抚臣张之万合词附片陈明，伏乞圣鉴。谨奏。

[86] 与件与张之万会衔具奏。

289 附录廷寄 着各督抚饬催各省赶解京饷事八月初二日

同治十年八月初二日，准兵部火票递到军机大臣字寄——
福州将军、直隶、两江、湖广、闽浙、两广、四川、江苏、安徽、江西、福建、浙江、湖北、湖南、山东、山西、河南、广东各督抚，传谕粤海关监督：

同治十年七月二十五日奉上谕：

户部奏请饬催各省赶解京饷一折，上年十一月间经户部奏拨本年京饷银七百万两，限五月前解到一半，年终解清。兹据该部查明，截至七月初十日止，除天津关常、洋两税银十五万两，毋庸依定五月前初限统令年底解齐，江西地丁厘金，河东加课羡余，广东盐课帑息，粤海、闽海、江汉关税，报解均已过半；山东、山西、安徽地丁，浙江地丁厘金，福建、湖北、湖南盐课盐厘，江海关税，亦据报解及半；至湖北等省地丁厘金，两淮等处盐课，九江等处关税，或解不及半，或丝毫未解。京饷关系紧要，岂容任意延宕。除缓解划拨解到外，尚有山西地丁银五十万两，山东地丁银十六万两，浙江地丁银十五万两，湖北地丁银十九万两，湖南地丁银三万两，河南地丁银十五万两，安徽地丁银十万两，江西地丁银十万两，长芦盐课银二十五万两，两淮盐课盐厘银二十七万两，两浙盐课盐厘银十五万两，河东加课羡余银五万两，广东盐课帑息银十二万两，山东盐课加价银十三万两，福建盐课银十万两，湖北盐厘银五万两，湖南盐厘银一万五千两，四川盐厘津贴银二十万两，福建茶税银十二万两，粤海关新增盈余银二万两，闽海关洋税银十六万两，九江关洋税银三十五万两，浙海关常、洋两税银十六万两，江海关洋税银十五万两，江汉关洋税银十四万两，天津关常、洋两税银十五万两，赣关税银五万两，江苏厘金五万两，浙江厘金二万五千两，广东厘金三万两，湖北厘金二万两，着各该将军、督抚、监督等即将前项应解银两，统于年内扫数解齐，毋得迟延干咎。至山西京饷内地丁项下划拨库伦军饷十万两，除已据报解外，尚欠五万两，并着该抚赶紧解清，以资接济。

另片奏请添拨京饷等语。部库需用甚繁，该部拟添拨山东地丁银十万两，河南地丁银五万两，荥工加价奏准解部归款银五万两，福建春拨实存地丁等银五万两、税厘银五万两，浙江厘捐银五万两，两淮盐厘银十万两，广东盐课银十万两，四川盐厘银五万两，按粮津贴银十万两，闽海关洋税银十五万两，浙海关洋税银十五万两，着各该将军、督抚连本年原拨未解京饷一并于年内解齐，毋得稍涉推诿，致误要需。将此由五百里谕知福州将军、直隶、两江、湖广、闽浙、两广、四川、江苏、安徽、江西、福建、浙江、湖北、湖南、山东、山西、河南、广东各督抚，并传谕粤海关监督知之。钦此。

遵旨寄信前来。

290 奉旨察看知府存葆据实复陈折八月二十一日

奏为遵旨察看据实复陈，恭折仰祈圣鉴事。

窃臣等承准军机大臣字寄，同治十年五月二十二日奉上谕：“江苏淮安府知府存葆着曾国藩、张之万悉心察看，如竟不能胜任，即行据实参奏，毋稍迁就。将此各谕令知之。”钦此。遵旨寄信前来。

臣等查存葆由御史保送河工，咸丰元年正月奉旨发往南河差遣委用，到省已二十余年，历经委署江宁、扬州等府知府及兼署江安粮道盐巡道等缺，均无贻误。同治九年经前督臣马新贻奏补淮安府知府，到任以来，于一切民生利病，认真讲求，能举其职，虽干济稍嫌不足，而廉慎实觉有余。古称安静之吏，悃愊无华，庶几近之。知府有率励属僚之责。该员存葆立身端谨，足资表率，年虽六十有七，精力尚能耐劳。臣等留心察看，堪以胜任。理合据实复陈，伏乞皇太后、皇上圣鉴。谨奏。

291 附录廷寄 着悉心察看淮安府知府存葆能否胜任本职事 [87] 五月二十二日

军机大臣字寄——
大学士两江总督一等毅勇侯曾国藩、江苏巡抚张之万：

同治十年五月二十二日奉上谕：

江苏淮安府知府存葆，着曾国藩、张之万悉心察看，如竟不能胜任，即行据实参奏，毋稍迁就。将此各谕令知之。钦此。

遵旨寄信前来。

[87] 据台湾“故宫博物院”《先正曾国藩文献汇编》补入。

292 皖南续办茶捐查取十八卯捐数员名折八月二十一日

奏为皖南续办茶捐，查取十八卯捐数员名，恳给奖叙，恭折仰祈圣鉴事。

窃照徽州、宁国、池州三府属产茶地方，经原任左副都御史张芾于咸丰七、八、九、十等年按引筹捐，汇入徽州各项捐输，分案请奖。自臣接办后明定章程，每引捐银八钱。同治二年复定新章，加捐银四钱，每引共捐银一两二钱，仍照向章填发捐照，由各商开具履历呈缴总局，换给实收，照筹饷例一律核奖。业将捐生造册请奖至第十七次在案。兹据办理皖南茶捐奖局，徽、宁、池、太、广道李荣详称，自同治九年十二月起至十年六月底止，各属陆续呈缴元、二、三、四、五、六、七、八、九、十等年茶捐省照，连上次十七卯内所存省照，共九千五百四十九张，计银三十三万五千六百五十四两一钱六分五厘二毫。嗣据各捐生缴到中照一千六十张，计银五万四千一百七十四两四钱二分三厘，就现请官阶按照减成新例核算，计正项银五万四千一百六十五两，所余零星尾数银九两四钱二分三厘，应行核销，毋庸给奖。仍存茶捐省照八千四百八十九张，俟各捐生呈缴中照到日换给实收另行核奖外，所有此次计请职衔加级封典者有吴文炳等一百七十四名，请捐监生、贡生者有鲍文质等三百零十二名，造具履历清册，请奏前来。臣复查各属缴到省照比对银数所请官阶等项，均属与例相符。除将清册咨部核办外，合无仰恳天恩俯准敕部照议给奖，以昭激劝。理合恭折具奏，伏乞皇太后、皇上圣鉴训示。谨奏。

293 陈皓改补金沙场大使折 [88] 八月二十一日

奏为遵照部咨改补场员，恭折具奏仰祈圣鉴事。

窃照两淮金沙场大使常喜，于同治九年九月二十七日在任丁忧遗缺，当经截缺详咨扣留外补，嗣以新班遇缺补用大使林之蘅题补。接奉部复，以该场员缺系旧例捐纳到班，应先用旧捐纳尽先人员所请，以新班遇缺大使林之蘅补授，系属误会，新章应毋庸议，行令另行拣员更补，专折具奏。等因。即经行司遵照去后。兹据两淮盐运使方濬颐详称，查两淮旧捐纳尽先大使班内仅有陈皓一员，年五十岁，浙江山阴县监生，预工头卯例捐盐大使，分发两淮。道光二十二年四月二十五日到淮，试用期满，甄别留淮补用，嗣在江苏捐输经费案内。二十三年七月奉准尽先补用，同治五年二月在署角斜场任内因公奏参摘顶，嗣于清水潭大工出力保奏，同治七年正月二十七日内阁奉上谕：“陈皓着开复原参摘顶处分。”等因。钦此。奉部咨行饬遵在案。前因续出之刘庄场员缺，拣员办补，当将该员详请题署，尚未接到部复。今金沙场缺应用旧捐纳尽先之人，自应遵照部文将该员陈皓改补金沙场大使员缺。复核该大使老成谙练，熟悉鹾务，以之试署金沙场大使员缺，堪期胜任，详请具奏前来。臣查该员陈皓治事详慎，堪以试署金沙场大使员缺。除将履历册咨移部科查核外，谨会同江苏巡抚臣张之万恭折具奏，伏乞皇太后、皇上圣鉴，敕部议覆施行。谨奏。

[88] 此件与张之万会衔具奏。

294 拣员请补陆路参将游击等缺折 [89] 八月二十一日

奏为拣员请补陆路参将游击等缺，恭折仰祈圣鉴事。

窃江西抚臣刘坤一校阅营伍，业经宁都营参将庆祥、赣标中营游击李卿云、九江后营游击刘长培等分别奏参勒休革职降补，所遗各缺内，赣中营游击一缺系题调要缺，例应拣选题调，其余参将游击系陆路部推之缺。江省现有军功著绩尽先人员，声请扣留，由外另行拣员请补在案。

谨查有抚标右营总兵衔留江尽先补用副将普承春，云南新平县人，由武生随营打仗出力，递保今职。该员普承春娴于战事，营务亦熟，堪以借补宁都营参将员缺。又于现任游击内逐加遴选，查有赣标左营游击余大胜，湖南〔江西〕武宁县人，由武童投效洊保参将尽先，于南赣情形尤为熟悉。该游击余大胜，朴实耐劳，技艺亦精，堪以调补赣中营游击，递出左营游击员缺。查有南昌城守营总兵衔尽先选用副将熊得胜，系新建县人，由行伍随营递保副将，例应回避本省，复经奏准，以游击都司留江借补。该员熊得胜，讲求营伍，弓马可观，堪以借补赣标左营游击。又查有抚标左营尽先补用游击吴邦柱，贵州都匀府人，由武生出师，递保今职。该员吴邦柱久经战阵，人亦诚笃，堪以请补九江后营游击。以上各员，臣等公同拣选，人地均属相宜，合无仰恳圣恩俯准以普承春等请补宁都营参将等缺，实于营伍地方均有裨益。除查取履历咨移部科查核外，谨会同江西巡抚兼提督衔臣刘坤一合词具奏，伏乞皇太后、皇上圣鉴训示。谨奏。

[89] 此件与刘坤一会衔具奏。

295 查阅营伍起程日期片八月二十一日

再，同治九年轮应查阅江苏营伍，已奉旨派前督臣马新贻校阅，臣到任后理应接办，曾于上年十一月奏请展缓在案。查江苏绿营自兵燹后，均未招募足额，马新贻于所存兵额内酌量挑选，合成新兵五营，驻扎江宁省城，按期训练。其留存本营者各将弁能否操演整齐，均须认真校阅一次。水师则自酌改章程后迄未定案，必须亲历各处察看，再与抚臣提臣熟商详晰具奏。臣现定于本月十三日启程出省，先由扬州以至淮安、徐州，阅毕后再至常镇、苏松等属，其附近各营不及遍至者，随地调阅，以符向例。至署中日行事件，循例檄委江宁布政使代拆代行，紧要公事包封，送至途次，随时核办。理合附片陈明，伏乞皇太后、皇上圣鉴。谨奏。

296 参将朱永发更名片 [90] 八月二十一日

再，据提督衔记名总兵扬州营参将朱永发禀称：湖南芷江县人，自幼取名永发，投入沅江协食饷随征多年，洊保今职。昨由族中寄到家谱，始知永字与高祖名讳相同，拟请改名元松。禀请具奏等情前来。

查该员任内并无不准保升及曾经获咎不准捐复，并永不叙用等项事故，所请更名元松之处与例相符，理合会同江南提臣李朝斌附片陈明，伏乞圣鉴，敕部查照。谨奏。

[90] 此件与李朝斌会衔具奏。

297 试用盐大使章缜保归候补班片八月二十一日

再，准吏都咨两淮候补盐大使章缜，因皖、鄂等省剿捻出力，经湖广督臣李瀚章保奏，于同治七年八月初九日奉上谕：“着归尽先班前补用，并加五品衔。”钦此。因清单内未经声叙系何项候补盐大使，行令查明复奏再办等因。嗣据司详，该员系筹饷试用盐大使，经前督臣马新贻咨部查照，复准部复，以系奏明行查之案，未便据咨办理，仍应由原保大臣奏明，再行核办。等因。又经转饬去后。兹据两淮盐运使方濬颐详称，伏查部定章程，嗣后行查各案，应令原保大臣一律奏明声复。如原保大臣离省，即由服官省分督抚，或本籍督抚具奏等语。该员章缜，系筹饷试用盐大使，现在两淮服官，遵照定章，详情由臣其奏。臣查该司所请，核与定章尚属相符。谨附片具奏，伏乞圣鉴，敕部核覆。谨奏。

298 守备郑国榜开缺缘由片 [91] 八月二十一日

再，据署江宁城守副将纯嘏详：据左营守备郑国榜禀称合肥县人，历在江、浙、山东随剿立功，洊保提督，于常州接仗，右臂受枪子伤透骨，奏准邀免骑射，借补今职。同治七年凯撤到任，缘老母于元年在松江寓次病故，迄今尚未择地安葬，兼之祖墓未修，禀请开缺回籍安葬整理等情前来。查该员从军多年，母柩未葬，自应准其开缺回籍，择地安葬，以遂人子之心。除所遗守备员缺由臣另行拣员请补外，相应请旨俯准郑国榜开除守备底缺回籍葬亲。谨会同江南提臣李朝斌合词附片陈明，伏乞皇太后、皇上圣鉴训示。谨奏。

[91] 此件与李朝斌会衔具奏。

299 附录廷寄 催解陕甘饷银等事八月二十三日

同治十年八月二十三日，准兵部火票递到军机大臣字寄——
大学士两江总督一等毅勇侯曾国藩、大学士两广总督兼署广东巡抚瑞麟、福州将军兼署闽浙总督文煜、湖广总督李瀚章、四川总督吴棠、江苏巡抚张之万、安徽巡抚英翰、山东巡抚丁宝桢、山西巡抚何璟、河南巡抚李鹤年、福建巡抚王凯泰、浙江巡抚杨昌濬、湖北巡抚郭柏荫、湖南巡抚刘崑，传谕粤海关监督崇礼：

同治十年八月十七日奉上谕：

前据户部奏，查明各省关欠解西征协饷银数，请旨饬催，当谕曾国藩等迅速筹解。兹据袁保恒奏称，迄今各处不惟积欠之饷丝毫未补，向解之数丝毫未增，且间有不如从前者。近日左宗棠进规河州，师行愈远，劳费愈增，各处解款随到随罄，异常支绌。现又筹垫哈密军饷，左宗棠复派拨大队进驻肃州，尤非大批现饷不克成行，请饬迅速筹解等语。西陲军务正当吃紧，而粮台艰窘万分，几至无从支应，若再不速筹接济，恐有哗溃之虞。着各该督抚监督懔遵前旨，迅将原拨续拨陕甘各月饷按月如数解清。其从前积欠并着该督抚等查明，陆续筹解清完，倘再任意迟延，致误戎机，必惟该督等是问。将此由五百里谕知曾国藩、瑞麟、文煜、李瀚章、吴棠、张之万、英翰、丁宝桢、何璟、李鹤年、王凯泰、杨昌濬、郭柏荫、刘崑，并传谕崇礼知之。钦此。

遵旨寄信前来。

300 附录廷寄 着各督抚速筹西征协饷事九月十五日

同治十年九月十五日，准兵部火票递到军机大臣字寄——
大学士两江总督一等毅勇侯曾国藩、大学士两广总督兼署广东巡抚瑞麟、福州将军兼署闽浙总督文煜、湖广总督李瀚章、四川总督吴棠、江苏巡抚升任闽浙总督张之万、安徽巡抚英翰、山东巡抚丁宝桢、山西巡抚调任江苏巡抚何璟、河南巡抚李鹤年、福建巡抚王凯泰、浙江巡抚杨昌濬、湖北巡抚郭柏荫、湖南巡抚刘崑，传谕粤海关监督崇礼：

同治十年九月初十日奉上谕：

前因袁保恒奏请饬催各省关欠解西征协饷，当经谕令曾国藩等查照户部奏催银数，迅速筹解。兹复据左宗棠以军饷待用孔亟，各省新旧协饷延不照解，奏请饬催等语。该军进规河湟，师行愈远，劳费愈增，且又筹垫哈密军饷及派拨队伍进驻肃州，其克复地方应需赈粮等项，亦借饷源支应亟须速筹接济，着各该督抚监督懔遵前旨，迅将原拨续拨西征月饷，按月如数解清。其从前积欠，并着查明陆续筹解，倘再任意迟延，致误戎机，必惟该督抚等是问。将此由六百里谕知曾国藩、瑞麟、文煜、李瀚章、吴棠、张之万、英翰、丁宝桢、何璟、李鹤年、王凯泰、杨昌濬、郭柏荫、刘崑，并传谕崇礼知之。钦此。

遵旨寄信前来。

301 奏陈江苏臬司应宝时由天津调回本任情由折 [92] 八月二十五日

再，江苏按察使应宝时，前因直隶督臣李鸿章奏请调赴天津筹办日本通商事宜，钦奉寄谕饬令酌带委员，附搭轮船来津等因。臣等将该臬司由沪起程日期奏报在案。该臬司现以日本换约事竣，仍由海道旋苏。臣查应宝时自卸署藩篆后，即遵旨赴津。此间兴修水利及地方应办事宜，亟待该臬司相助为理。自应饬令即回本任，以资臂助。除檄饬遵照外，理合附片具陈，伏乞圣鉴。谨奏。

同治十年九月十六日军机大臣奉旨：“知道了。”钦此。

[92] 此件据台湾“故宫博物院”《先正曾国藩文献汇编》补入。日期为具奏之日。

302 奏陈遵设甘黔统捐总局并开局日期情形折 [93] 八月二十五日

奏为遵设甘黔统捐总局并开局日期，恭折会陈，仰祈圣鉴事。

窃惟户部咨，议复甘黔收捐省分一折，内开江苏设立收捐总局，所收捐项，本省毋庸留支，按次分作十成，以一成解济皖省，其余九成作为甘、黔军饷，各半提解等因，业经饬知甘黔原设苏省各捐局一律截止捐数，由臣等另行设局办理在案。现在甘、黔军务正在得手之际，需饷孔殷，开局势难再缓。臣等公同商酌，于江宁、苏州设立两总局，扬州、上海设立两分局，饬委宁、苏两藩司总司捐务。候补道陈庆长会办宁局，在籍前任陕甘臬司王承基会办上海分局。并委曾办甘、黔捐输之候补知州金桂荣等随办各局事务，以资熟手。现已刊刻关防实收，于八月初一日开局，即遵部咨查照现行甘捐章程，妥为劝办。除俟捐有成数再行分解各省，并按卯请奖外，所有遵设甘、黔统捐总局各缘由，谨合词恭折具陈，伏乞皇太后、皇上圣鉴。谨奏。

同治十年九月十六日军机大臣奉旨：“户部知道。”钦此。

[93] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

303 附陈请旨颁发甘黔统捐局所需空白执照情由片 [94] 八月二十五日

再，前据办理江苏黔捐委员金桂荣等详请颁发实职、虚衔，并贡监各项空白执照，业经开折分咨部监在案。现在设局办理甘、黔统捐，前请各照，尚恐不敷填用，相应请旨迅饬户部、国子监查照前请，各照数目加倍颁发，以应急需。谨附片陈明，伏乞圣鉴训示。谨奏。

同治十年九月十六日军机大臣奉旨：“该衙门知道。”钦此。

[94] 此件据台湾“故宫博物院”《先正曾国藩文献汇编》补入。日期为具奏之日。

304 奏陈借款挑浚清河安东二县境内河道工竣并议定摊征年限折 [95] 八月二十五日

奏为借款挑浚清河、安东二县境内河道工竣，验收如式，并议定摊征年限，恭折奏祈圣鉴事。

窃照江苏省淮安府属之清河、安东二县境内包家、民便、便民、一帆等河及清桃界沟，前因年久未挑，河身淤塞，民田迭被水潦，急宜疏浚。即经派委前任淮安府知府候补道章仪林，督同印委各员及绅民等按段查勘，撙节估计，共需土方价银三万九百三十五两六钱一分九厘。因该二县地瘠民贫，频年积歉，一时难以征派，议请援案于江藩司库正杂银内借款兴挑，于同治九年起分作十年，在该二县通境熟田项下摊征归款。经前抚臣丁日昌会折奏奉谕旨允准。当即钦遵饬令该道督率印委绅董，集夫赴紧兴挑，并由司筹款拨解济用。嗣据具报，清河县之包家等河，于同治九年三月十九日开工，八月初十日工竣。安东县之便民等河，于三月二十二日开工。旋因夏秋雨水涨漫，人力难施，暂停挑办，至冬令水涸于闰十月初二日接挑，十二月十五日工竣等情，经臣张兆栋饬委淮阳道刘咸，前往所挑各河工次逐段测量验收，均系一律深通，并无草率偷减情弊。并据张〔章〕仪林声称，于该二县各河沟原估工段内分别核减扣除土工，共银八百二十三两七钱四分八厘，实借拨银三万一百一十一两八钱七分一厘。内清河县借银一万七千四两四钱五分一厘，安东县借银一万三千一百七两四钱二分。惟清河县适值清丈田地，请豁免沉粮；安东县挑河工竣，已在岁底，前项借款九年分皆不及摊征。均请从同治十年下忙起，在于该二县熟田项下分作十年，每年并作一次摊征还款，开具工段宽深丈尺、支用银数清册，由江宁布政使梅启照核缮清单，并造借款清册，详请具奏前来，臣等复查无异。合无仰恳天恩俯准，将挑河借款自同治十年起在于清河、安东二县熟田项下，匀作十年摊征还款，以纾民力。除饬取估销摊征各册结另行题咨，并将送到单册分咨户、工部查照外，理合会同调补广东巡抚、漕运总督臣张兆栋恭折具奏，伏乞皇太后、皇上圣鉴。谨奏。

同治十年九月十六日军机大臣奉旨：“着照所请。该部知道。”钦此。

[95] 此件与张兆栋会衔具奏，据台湾“故宫博物院”《先正曾国藩文献汇编》补入。日期为具奏之日。

305 原任江西吉安府知府陈宗元请予谥号并建专祠折 [96] 八月二十五日

奏为籍隶苏省在江西殉难之知府死事甚烈，据情恳恩予谥，并准捐建专祠，恭折奏祈圣鉴事。

窃据绅士前礼部左侍郎殷兆镛等呈称，道衔江西吉安府知府陈宗元，系江苏吴江县人。道光癸巳进士，咸丰三年八月由吏部郎中简任江西吉安府知府，次年五月抚郡时，豫章以西疮痍满目。该故员抚遗黎，筹战守，百废具举。五年九月粤逆连陷府属永新、安福二县，该故员多方堵剿，贼不得逞。十一月，贼众五六万分路犯郡，兵勇仅千八百人，该故员誓以死守，饬僚属分据要害，二十日贼众围攻，该故员连施大炮，贼不能近。随遣急足赴省乞援，贼筑长围困之。该故员见事急，每出贼不意，开城奋击，杀贼无算。贼渠石达开恨之甚深，暗挖地道，毁城一隅。该故员率死士击却之，挥军民赶修。城缺，失足坠城下伤股，十二月初八日仍与贼战，身被数创，血流至足不少却。士民感动，号哭城中，食尽杀犬为粮，然薪代烛，终无异志。江西巡抚以该故员守城坚苦情形入告，得旨嘉奖。前后乞救凡十有八次，而援终不至。六年正月二十五日，贼四面攻击，复用地雷轰坍西门，一拥而入。该故员与长子世济挥刀巷战，力竭死亡。贼割该故员父子之首悬之东门，业经奏蒙赐恤在案。

伏查军兴以来，死绥诸臣如湖北盐法武昌道王东槐，安陆府知府金云门，贵州都匀府知府鹿丕宗，安徽宁池太广道何桂珍，均经各省督抚先后奏蒙予谥建祠，仰见圣朝褒扬忠荩有加无已。今该故员陈宗元以孤城一隅，当狂寇数万，内无升斗之积，外无片甲之援，死事情形尤为惨烈，且其子亦能随父杀贼，见危授命，洵属忠孝可嘉，更非寻常殉难可比。应请奏恳圣恩，准将该故员陈宗元予谥建祠，并将随同殉难诸人一体附祀等情，呈请具奏。并据藩、臬两司会详前来。

臣等复查已故道衔江西吉安府陈宗元死守孤城五月之久，粮尽援绝，城亡与亡。捐躯之日，长子世济从焉，节烈千秋，不愧圣代易名之典，忠贞两世，允宣乡人肝飨之隆。合无仰恳天恩准将已故道衔江西吉安府知府陈宗元锡予谥号，并准于吴江县原籍捐资建立专祠，查明随同殉难诸人一体附祀，以昭激劝。除分咨札部及江西抚臣查照外，理合恭折具奏，伏乞皇太后、皇上圣鉴训示。谨奏。

同治十年九月十六日军机大臣奉旨。钦此。

[96] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

306 附陈宝山县海塘坍陷情形片 [97] 八月二十五日

再，太仓州属之宝山县，三面环海，境辖塘工一万五千余丈。内自城北小沙背起，绕东而南至庆炮台止，工长一千三百丈，系属石塘顶冲，大洋最为吃重，余均土塘。自道光年间大修之后，迄今已数十载，每适风潮大汛，冲击渗漏之处无多，随时集夫抢修，未敢轻易请帑。兹据署宝山县知县王鸿训禀称，该员于伏汛时亲往巡防查勘石塘之吴木烽地方，有极险工段内向北一段坍陷土洞二十六处，必须钉桩填石；向南一段，原桩溃烂，根脚刷深，塘身向外倾斜五尺余寸，低矬二尺余寸，必须全行拆修。并先斜筑夹层拦水坝一道，长一百二十丈遥护塘根，分杀潮势，兼为拆修地步。其南北土塘全恃木桩为卫，现在冲损薛家滩等处十余段，或原无桩木，或桩木已坏，有仅止帮贴新土者，有尚存旧土半者，必须内帮实土，外钉木桩，约计工料数目，禀请委勘拨款兴修。即经臣张之万饬司札委候补知县钱宝清，会同勘复吴木烽石塘向南一段，前后所勘情形相同。向北一段续又坍陷九处，共有三十五处分外危险。又南北土塘，亦有续被冲损段落。会同撙节确估，统计石、土两工，共需银四万八千余两。并据禀称，石塘顶冲太甚，必须包土数丈，加桩数层。现在塘外水深，碍难施工，如果加筑拦坝，挂淤渐多，沙滩渐长，仍经包土加桩，以为一劳永逸之计。第需费较巨，应俟随后另行筹办。现在秋汛方长，诚恐逐渐冲刷，情形亦难预定等语前来。

臣等伏查宝山海塘，为松江、太仓等属民命田庐所关，遇有坍损，自应赶紧修复，以资捍卫。兹因从前大修之后，历年久远，坍缺较甚。据印委各员勘估工料银四万余两，较之从前小修银数尚属相仿。惟司库常年用款，本形支绌，苏、沪两厘局供支军饷，亦时虞不敷。而东南保障攸关，不能不先其所急。已饬苏藩司会商苏、沪两厘局酌数分派，陆续拨款，凑济工用。先将顶冲之处抢修，以御秋汛。至霜清后臣再亲历查勘所估之数，是否核实。并秋汛有无续出情形，以便逐段兴修。至所动银两，仍俟华亭海塘用款摊征完竣，核明能否接续摊补归款，再行妥筹具奏。谨将大概情形先行附片会陈，伏乞圣鉴训示。谨奏。

同治十年九月十六日军机大臣奉旨：“知道了。”钦此。

[97] 据台湾“故宫博物院”《先正曾国藩文献汇编》补入。日期为具奏之日。

307 请以李炳涛补授庐州府知府折 [98] 八月二十七日

奏为知府员缺紧要，贤吏卓著循良，人地万分相需，用敢破格陈请，吁恳天恩特予简授以重地方，恭折奏祈圣鉴事。

窃查庐州府知府冼斌生病开缺，现准部复行令照例序补，应即遵照定章拣选合例人员请补。惟查庐州府控扼淮南，所属州、县皆沿江滨淮要地，风气强悍，政务殷繁，在安省各府中实为最关紧要。现值大乱初平，元气尚未尽复，非得贤声卓著、舆情爱戴之员不足以救弊起衰，抚绥黎庶，非如寻常各缺可以循资按补者可比。

臣等于安省候补知府内详加查看，虽人才不同，各具所长，而求其为守兼全、堪胜斯任者，一时实无其选。自应遴拣贤员，破格陈请，未便少涉牵就。臣等往返函商，公同选择。查有留安补用知府李炳涛，现年四十三岁，河南河内县人。由监生报捐州判，投效军营，历保同知、知府留安补用。同治四年，经臣国藩委办皖北查圩事务。六年，经臣英翰檄委代理蒙城县事，于保举循吏折内两次奏陈该员政绩，荷蒙特旨嘉奖。本年，复经臣英翰饬令调署亳州知州。该员宰蒙城者四年，治公如家，爱民如子，盗不入境，路不拾遗，稂莠渐化为善良，邻界亦感其惠政。其由蒙城至亳，亳人迎之恐后，蒙人争为挽留。其沉勇廉谨，纯厚慈祥，不但为皖省州、县第一，即比之古昔循良，亦可无愧。臣等历试最久，知之最深。以之请补斯缺，必可整顿地方，转移风俗。该员保举知府即委署蒙城县篆，尚未引见甄别，与例诸多未符。惟庐州地方紧要，急待良材为理。臣等为地方起见，未敢邂违例之嫌而壅于上闻。谨不揣冒昧，合词密折吁恳，合无仰恳天恩俯念人地相需，将李炳涛一员特予简授，出自圣主之权衡，非由臣下之祈请，不但于斯缺大有禆益，且可储为异日有用之才。是否有当，出自逾格鸿慈。臣等无任惶悚，待命之至，谨恭折密陈，伏乞皇太后、皇上圣鉴训示。谨奏。

同治十年九月十八日军机大臣奉旨。钦此。

[98] 此件与英翰会衔具奏，据台湾“故宫博物院”《先正曾国藩文献汇编》补入。日期为具奏之日。

308 奏陈代递中书端木埰条陈情由片 [99] 九月十五日

奏为据情代陈，仰祈圣鉴事。

窃查在京各衙门司员条陈事件，均由该管堂官代奏。今臣衙门中书端木埰呈出条陈一折，并未封口。臣等公同阅看该中书折内所陈，尚无违悖字句。臣等不敢壅于上阅。谨将原件封固，缮折进呈，伏乞皇太后、皇上圣鉴。谨奏。

[99] 此件与瑞常等会衔具奏，据台湾“故宫博物院”《先正曾国藩文献汇编》补入。日期为具奏之日。

309 奏陈查明金山等县捐输军饷请补奖叙情由折 [100] 九月二十六日

奏为查明金山、上海、南汇三县咸丰十年以前捐借军饷，未经请奖各户，恳恩准予补给奖叙，恭折奏祈圣鉴事。

窃于咸丰七年三月二十一日钦奉上谕：“自粤匪东窜以来，江苏省筹解大营军饷，皆取给于地丁、关税，并由各省协拨之款，从无贻误。”等因。钦此。当经前督抚臣奏明，饬委已革臬司查文经驰赴上海，会同苏松太道蓝蔚雯设法劝导。即据松江府认定捐借银十七万两，常州府属约捐银十二三万两，分别催收凑解军饷，声明捐户履历，另行确查奏奖等因在案。嗣因苏省被匪窜扰，应行请奖之款未及查办。兹据松江府查明，金山县捐户钱培荪、钱国宝等捐借银钱，两项并计共合银六万三千七百九十九两零；上海县捐户郁熙绳等捐借银一十五万两，南汇县捐户奚锡礼等捐输钱一万二千串，均经缴解清楚。确有解兑年月，批回案完及给发印收、印帖为凭。所有捐解银钱，俱已由各台局总收，拨济军需。并非由府、县支放，亦非各捐户自行就地动用。至各台局支销案据，均因贼扰毁失，无可稽核。而捐借各项，皆系确实可考。现在各捐户深知库款支绌，不敢呈请给还，情愿一律作为捐输请奖。并据声明，此系捐、借兼行之款，与京铜局现银上兑无异，应请一体照准核给等情，由升任苏州布政使张兆栋查造解兑年月细数清册，详请具奏。前抚臣丁日昌未及核办，移交前来。

臣等再行详查，该捐户等荷当苏省用兵之时，稔知饷需孔亟，均能踊跃急公，捐、借并行，数至巨万，洵属同仇敌忾，好义可嘉。既据声请情愿概作捐输，似应如所请从优奖叙，以昭激劝。合无仰恳天恩俯准，敕部将金山、上海、南汇三县捐借军饷未经请奖各户，准其补请优奖，并准移奖亲族，借示鼓励。如蒙俞允，再由臣等饬取各捐户履历清册，另行开单奏请给奖。除将解兑年月细数清册咨送户部查核外，谨合词恭折具奏，伏乞皇太后、皇上圣鉴训示。谨奏。

同治十年十月二十二日军机大臣奉旨：“该部议奏。”钦此。

[100] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

310 附录廷寄 曹克忠接统淮军准其专折奏事十月初一日

军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、钦差大臣陕甘总督一等恪靖伯左宗棠、宁夏将军穆图善、督办陕西军务前直隶提督刘铭传，传谕前甘肃提督曹克忠、翰林院侍讲学士袁保恒：

同治十年十月初一日奉上谕：

前据刘铭传奏称病难速痊，未能前赴肃州，已有旨赏假三个月，准其回籍调理。前任甘肃提督曹克忠，曾在甘省剿贼，谙悉戎机，着即前赴陕西接统刘铭传所部淮军，迅赴甘肃肃州一带办理军务，准其专折奏事。该提督膺兹重任，必能为国出力，迅奏肤功。刘铭传着俟曹克忠到陕接统所部后，再行回籍。所部向称劲旅，现归曹克忠接统，兵将恐不相习。曹克忠抵陕后，着刘铭传与之会商，务将一切驾驭机宜筹划妥协，一面将办理情形会同具奏。甘凉肃一带贼股充斥，曹克忠进扎肃州，须由甘凉取道前进，正可节节扫荡，尽殄妖氛。后路转运粮饷各事宜，均关紧要，着左宗棠、穆图善随时照料，妥筹兼顾。该军月饷着李鸿章迅即核定数目，饬知后路粮台按月拨交湖北转运局搭解西征粮台转解，毋令缺乏。并着袁保恒妥为经理，随时督饬运解，不得稍有迟误。其余淮军队伍即由刘铭传带回徐州驻扎，着曾国藩督饬认真操练，以备缓急。将此传谕曹克忠，并由四百里谕知曾国藩、李鸿章、左宗棠、穆图善、刘铭传，并传谕袁保恒知之。钦此。

遵旨寄信前来。

311 附录廷寄 各直省被灾地方着查明奏请赈恤事十月十八日

同治十年十月十八日，准兵部火票递到军机大臣字寄——
盛京、直隶、江苏、安徽、江西、浙江、福建、湖北、湖南、河南、山东、山西、陕西、甘肃、四川、广东、广西、云南、贵州各将军督抚：

同治十年十月初三日奉上谕：

本年湖南晃州厅属被扰，业经该省奏到，已加恩将民欠钱粮概予豁免。直隶天津等处雨水过多，河流漫溢，谕令该督等截留江浙漕米八万石。奉天粟米二万石备赈，并令在江苏、浙江各买米二万石；奉天采买杂粮以资搭放，复因被灾较重，又添给赈米三万石，赈银四万两，于附京黄村等处分设粥厂，派员经理。永定河缺口成灾，亦经谕令户部借拨银十万两，以工代赈。其山东郓城等处河水冲溢，业经该抚筹款抚恤，复谕令截留漕粮设厂放赈。濮州等处被淹，谕令将历年民欠税课及籽种银两分别豁免。河南河内等处沁河冲决，汜水县汜河漫淹，均经该抚量给赈抚，复谕令切实查恤。浙江杭州等处被风被雹，谕令于受伤较重之处暂缓征收，小民谅可不致失所。惟念来春青黄不接之时，民力未免拮据，着传谕各该督抚等体察情形，如有应行接济之处，即查明据实复奏，务于封印前奏到，候朕于新正降旨施恩。

再，直隶大城等处黄水未涸；江苏淮安等属被淹；浙江严州等处山田被旱；江西东乡等处被旱，进贤等处被水；山东滨河各州县被淹；山西省南各州县被涝；湖南湘阴、安乡等处江湖水溢，低田被淹；四川合州、广元等处被水被虫。均经该督抚奏明，委员查勘，酌量抚恤，即着迅速办理。并将来春应否接济之处一并查明，于封印前奏到。此外各省有无被灾地方应行调剂抚恤之处，着该将军督抚等一并查奏，候旨施恩。将此各谕令知之。钦此。

遵旨寄信前来。

312 奏陈查明江都县境仙女庙仍请敕加封号情由折 [101] 十月二十六日

奏为查明江都县境仙女庙神，实系志乘所载庙祀已久，据情仍恳敕加封号，恭折奏祈圣鉴事。

窃照扬州府属之江都县东乡仙女镇，原名蔡家庄，向有仙女庙，内祀杜、康二仙，流传既久，因以名镇。从前，该庙神历著灵佑，列入志乘，后遇水旱不时以盐船经过，祈祷辄应。咸丰八年粤匪复扰扬州府城，东窜万福桥一带，搭造浮桥，意欲偷渡。是晚，雷雨大作，淹毙逆贼无算。据贼中逃出难民佥称，贼欲偷渡时，夜见隔岸灯火青萤，络绎不绝，隐然见有仙女神像，惊疑而止，阖镇因获保全，即里下河亦全赖保卫。该镇绅耆感神御灾捍患，保卫地方，前次禀由县、府、藩司详经前署抚臣郭柏荫会同臣曾国藩专折奏请，饬加封号，奉旨：“礼部议奏。”钦此。嗣准部咨，检查志书所载，仙女乃康紫霞非杜姜。旧时并称杜姜为仙女，且两庙相去数十里，并无合祀二仙之说，咨行查复等因。即经饬据查明康紫霞先为杜姜庙内女道士，后在该镇骑白龙升仙，土人立庙祀康紫霞，即追祀其学道之人，故并祀杜、姜等情，经前抚臣丁日昌因江苏省正值撤毁无锡等处不列祀典尼庵，此案建庙事迹并无确凿考证，即经咨复礼部具奏撤销，奉旨：“依议。”钦此。咨行钦遵在案。兹复据该镇耆民施歧园等，以仙女庙神实为志乘所载庙祀之神，素昭灵应。该处居民敬奉有年。前次显佑却贼，不惟一镇保全，即里下河地方亦赖以无患。是神之功德及民，实非浅鲜。且该庙向系僧人主持香火，决非无锡等处尼庵可比，亦与湖南、广东二省所奏不载志书之神仅民间自行报赛者不同。节次联名具禀，仍乞奏恳敕加封号，以顺舆情而报神功等情，并先据江藩司梅启照转详前来。

臣等复加访查，该镇所祀杜、康二仙，实系载在志乘，累著灵应，御灾捍患，有功于民，耆民等感沐神庥，再三呈请，亦属出于至诚。应再行吁恳天恩俯准，敕加封号，以昭灵贶而顺舆情。除咨明礼部查核外，谨合词恭折具陈，伏乞皇太后、皇上圣鉴训示。谨奏。

同治十年十一月二十三日军机大臣奉旨：“礼部议奏。”钦此。

[101] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

313 奏陈宝山县海塘工费请于苏松太三属民田项下摊捐折 [102] 十月二十六日

奏为宝山海塘工费，援案请于苏、松、太三属受益民田项下摊捐济用，恭折奏祈圣鉴事。

窃照宝山县属之吴木烽、薛家滩等处海塘，历被海潮顶冲，先后坍陷土洞三十五处，工程危险，急须抢修。业将饬司委员勘估，筹款兴修大概情形，附片具奏在案。兹据苏州布政使恩锡详称：宝山县吴木烽等处坍陷险工与华亭海塘，同为苏、松、太三属民命田庐保障，洵为目前必不可缓之工。所需工料银四万八千余两，委属核实无浮，惟司库实无此巨款可筹。溯查前次兴修华亭塘工经费，奏奉谕旨，准于苏、松、太三属长洲等二十一厅、州、县受益民户熟田项下，自同治八年上忙起，匀作五忙，每忙每亩摊捐钱十文，以资接济。截至十年上忙止，已届五忙。本应停止，而现办宝山县海塘应需经费，一时无从筹拨。与其另行设法筹捐，徒多纷扰，莫若就华亭塘工原案再行加展，似属简便易行。且民间熟田每忙每亩捐钱十文，于民力亦不致竭蹶等情请奏前来。

臣等伏查宝山县海塘，关系苏、松、太三属民命田庐保障，所有吴木烽等处坍陷险工，亟应筹款兴修，俾资捍卫。而工段既长，历年又久，诚恐尚有续坍之徒。现在应需经费，合无仰恳天恩，准予援照华亭海塘分忙摊征之案，再行加展两忙，以济工用。一俟工竣，仍当照例造册报销。如有余剩之款，即留备华亭、宝山两县海塘，将来遇有大工动用，以免再行摊捐。仍不准移作别项用费，以昭核实。除咨部查照，并饬司督同太仓州及印委各员赶紧购料，集工兴修外，谨合词恭折具陈，伏乞皇太后、皇上圣鉴训示。谨奏。

同治十年十一月二十三日军机大臣奉旨：“户部议奏。”钦此。

[102] 此件与张之万会衔具奏，据台湾“故宫博物院”《先正曾国藩文献汇编》补入。日期为具奏之日。

314 附陈获讯宜荆二县聚众抢劫首犯张真大等情片 [103] 十月二十六日

再，现据署常州府知府钱卿鉌转据宜、荆两县先后禀称，本月初间访闻已获正法之建平逆首关汶溃，余党在浙江长兴火烧地方，聚众结盟，系张真大为首，约期放火，赴荆邑张渚镇抢劫起事。该县等会督营汛兵役，先期赴张渚镇严密查拿，迭获蒋洤茂、陈汶英、蒋广汶等二十五名。又于十一日在溧阳交界之方庄，会合溧阳、长兴派来丁役协获首逆张真大等情前来。

臣查匪首张真大等聚众结盟，意图蠢动，经该县等先事预防，即时扑灭，办理尚属迅速。惟江、皖、浙三省交界地方，山深林密，最易藏奸，尚恐土匪、游勇乘时勾结，除飞咨安徽、浙江各抚臣一体饬拿，并檄庆字营记名提督蔡金章酌带部勇前往宜、荆，会县搜捕。又檄现驻东坝之庆字营记名提督吴兆有赴三省交界地方，随时巡缉。另饬候补道倪宝璜即赴该县提犯审讯，就近惩办。并研究有无另股匪首聚众滋扰外，理合附片具陈，伏乞圣鉴训示。谨奏。

同治十年十一月二十三日军机大臣奉旨：“知道了。”钦此。

[103] 据台湾“故宫博物院”《先正曾国藩文献汇编》补入。日期为具奏之日。

315 查阅江苏营伍事竣回省陈明大概情形折十一月初一日

奏为微臣查阅营伍事竣回省，陈明大概情形，恭折仰祈圣鉴事。

窃同治九年轮应查阅江苏营伍，前督臣马新贻未及举行，臣莅任后奏请展缓，嗣经定于八月十三日出省校阅，均附片具奏在案。伏查江苏通省水陆各营大阅之典，自道光三十年以后，迄未举行，东南用兵十有余年，绿营几同虚设。军务肃清，稍稍补募，缺额尚多，而挑练改设日有增损，此次通行校阅，约有四宗：曰原设之绿营，即经制额兵也；曰新改之水师，即臣七年冬月所奏经部议准者也；曰挑练之新兵，即就各营挑出另练，马新贻、丁日昌所奏准者也；曰留防之勇，营昔年未撤之勇，陆续酌留者也。

臣先于八月十二日在省城阅看江宁省标四营及新兵五营，又星字勇丁二营。十三日启程，十八日至扬州，二十日阅看扬州城守盐捕二营，并调阅奇兵泰州、泰兴、瓜洲、青山、三江等营，又庆字勇丁三营。二十九日及九月初一、初二日，在清江阅看淮扬镇标中右两营及挑练之新兵营，并阅漕标中左右三营，淮安、城守、海州、盐城、东海、宿迁、庙湾、佃湖、洪湖等营。初三日由陆路赴徐州，初九、初十日阅看徐镇中营、城守营及挑练之新兵二营，并调阅萧营、宿州营，又凤字勇丁二营，仍由清淮南旋。二十日在镇江阅看镇江营，并调阅淞南、淞北二营。二十三日在常州阅看常州营，并调阅孟河、江阴、靖江等营。二十六日在福山阅看福山镇标左右二营，并调阅狼山镇标陆汛及右营、刘河、通州、海门等营。十月初二日在苏州阅看抚标左右城守等营，并调阅平望、太湖等营，又庆字等勇丁二营。初六日在松江阅看提标中左前后松江城守等营，并调阅金山、青村、柘林等营，又驻防凤凰山洋人教练之勇丁三营。十二日在吴淞口阅看吴淞、川沙、南汇、掘港等营，并调阅提右营及苏松镇标中左右等营，又在海口阅看外海艇船六营，内洋八团舢板五营，及新造轮船操演一次，遂于十五日由轮船回抵江宁省城。

综计通省水陆各营除浦口、溧阳二营兵数太少，淮扬镇左营、清江城守营、蒋坝营及苇荡左右二营，均系河营改操，但将官弁校阅未经调阅兵丁外，其余各营查阅一周，计陆营四十有一，水营十有一，挑练新兵之营十有一，留防各勇之营十有二；兵数则原额三万三千四百名有奇，现存二万四千二百名有奇，其中多寡参差不一，有已逾原额之半者，有不及原额三分之一者。兵数较多之营，演阵尚有可观，其畸零不成队者数营，合操仍难整齐，缓急殊不足恃。臣悉心酌核，就今日之情形，准以旧时之条例，参访当世有识之议论，其必宜更改者，约有数端。

向例营兵差操二字混在一处，然差则护饷、押犯、缉捕等事，必须散处，塘汛各专责成；操则习技、练阵、听令等事，必须聚处营盘，同受约束，其事迥不相同。近来聚处扎营者，如神机营直隶练军，及江宁苏州之新兵，皆于额兵之中另挑立营，既须屯聚常练，即不能散处当差，而各项差使势又不能尽废。将来经制之兵，似宜分差操为两起，差则兵宜散而少，官宜以分塘、分汛为额；操则兵宜聚而多，官宜以分营、分哨为额。此旧制之宜改者一也。

向例绿旗饷银马兵二两，战兵一两五钱，守兵一两；米则一律日支八合三勺，即使照数满发，犹不足以供事畜之资，而各省司库支绌尚有只发七成八成者，勇丁口食或多至一倍二倍。兵丁或小贸营生，或手艺糊口，应名充数出征，则漫无斗志，毫不足恃，此天下绿营之通病。目前直隶练军及江苏新兵各营，皆已加饷，然加饷而不裁兵，则度之立匮，断不足以持久。此旧制之宜改者二也。

向例各营军械俱用鸟枪门药，风则吹散，雨则沾湿，实不利于战阵。近年各处兵勇俱用洋枪铜帽，精而且捷。风气一开，人人以鸟枪门药为苦，在上者虽有大力不能强遏人情。军事最贵神速，而最忌迟钝，准情度势，恐不能不全用洋枪，而各项器械亦有当用洋制者。此旧制之宜改者三也。

向例各路水师并不讲求船只，造船经费不取之于司库，但令官员摊派，或由绅富捐办，兵丁仍用马战守名目，殊觉名实不符。窃谓既号水师，即宜居住舟中，官兵皆以狎水为能，但有头舵枪炮之分，并无马兵战守之名，日渐月摩，或者由支河而渐及大洋，由小舟而渐及巨艇，由防内而渐及御外，亦铢积寸累之义。将来各省水师似皆宜筹造船之费，以船为家，但可兼操陆队，不复分管陆汛。此旧制之宜改者四也。

以上四端，如水师先重船只一节，臣于同治七年奏改章程，厥后马新贻修造外海、内洋、里河各船只大致粗备，操练亦颇勤笃。其军械全用洋枪一节，各省果能筹款，均可自行奏改，其差兵与操兵分为两途。及酌加饷数，二者则大变旧章，关系全局，非奉有特旨饬改，或由部臣议定，通行外省臣工，不敢率尔立意遽议更张。臣前改水师，已自觉其卤莽，今阅陆营岂敢复有变更。惟当就缺额最多之营，饬令招足一半，认真操练，稍复旧观，亦未敢必其遂堪折冲御侮也。所有查阅营伍事竣回省陈明大概情形缘由，理合缮折具奏，伏乞皇太后、皇上圣鉴训示。谨奏。

316 查阅江南各营官弁分别举劾折十一月初一日

奏为查阅各营官弁分别举劾，恭折仰祈圣鉴事。

窃维江南营伍，例系督臣专政。臣忝任江督已阅十年，即驻扎江宁之时亦历三年有余，于绿营事宜未能实力整顿，愧歉实深。此次循行旧典，通阅一周。综计苏省各营，向来称徐州镇标为劲旅，就臣目前校阅而论，则以清淮漕镇两标为上；江宁、苏州挑练之兵，与徐防各营次之；扬州、松江次之；镇江、常州又次之。勇丁则以记名提督吴长庆所统庆字营最为出色。大抵兵丁之勤惰，总视镇将之贤否为转移。臣于未经出省之先，遴委妥员访查一次，现经按营校阅，自副将以下照例试射马步箭，察其精力是否强壮，弓马是否纯熟，一一登记，间令该管镇将各举所知。又嘱江南提督李朝斌密开一单，互相考核。臣复详加酌定，其平日声名较劣而此次箭射有准者，暂免参劾；或此次未与考试而才实可用者，亦附保一二人，备他日干城之选。所有举劾各员，开列清单，恭呈御览，仰恳天恩照准以示劝惩。所有查阅各营官弁分别举劾缘由，理合缮折具奏，伏乞皇太后、皇上圣鉴训示。

再，参劾各员所遗之缺，本省均有尽先应补人员应请扣留外补，合并声明。谨奏。

附清单

谨将查阅营伍案内应行举劾各员开列清单，恭呈御览。

计开应举之员：

记名总兵吴淞营参将郑云祥，补用副将掘港营游击周鼎，该二员久任水师，熟悉外海情形，涉历风涛，不避艰险，名望亦为众所翕服。

记名总兵调补抚标中军参将韩晋昌，该员聪明练达，遇事能断，娴于战守机宜。总兵衔提标中军参将王幼山，该员心地明白，临阵勇锐，现在管带练兵，操防极为勤奋。扬州营参将朱元松，该员在任多年，勇敢耐劳，熟谙营务。补用副将盐捕营都司曾德麟，该员严缉私枭，整饬营规，有条不紊。尽先副将徐州镇标中营守备赵光宗，该员精明厚实，督缉认真。徐州镇总兵董凤高极称其才，采访众评亦相符合。

记名总兵署宿迁营游击刘鹤年，尽先参将前署佃湖营都司邹光前，副将衔尽先参将宿迁营守备吴蔼臣。该三员俱隶淮扬镇标，干练朴诚，毫无习气。据淮扬镇总兵欧阳利见开单密保，臣察看相符。刘鹤年尤为杰出之才。

提督衔记名总兵署江宁城守协副将郑龙彪，总兵衔尽先副将田恩来，该二员未经与考。惟查郑龙彪前署狼山镇总兵，整顿海防，声名卓著。田恩来在漕标营务处，精细勤慎，熟谙戎机，理合声明附保。

以上十二员均系营伍中得力之员，未敢指定官阶拟保，仰恳天恩，准臣存记，遇有缺出，不论班次酌量保奏升补。

计开应劾之员：

尽先副将苏松镇中营游击华封，南汇营都司安殿魁，都司衔掘港营守备钱秉直。以上三员年老力衰，于海洋尤属不宜，均请旨以原官勒令休致。

提督衔尽先参将提右营守备丁仁麟，该员气力软弱，嗜好颇重，请旨即行革职。记名提督江阴营守备许先传，该员举动迟钝，兼有嗜好，惟打仗曾经受伤，请旨以原官勒令休致。

洪湖营都司王文治，志气昏惰，嗜好颇深；苇荡左营守备王鸿业，贪鄙龌龊，嗜好尤重；署淮扬右营中军守备孙耀，心地糊涂，遇事粗率。以上三员均请旨即行革职。王文治此次虽中箭五支，而众论所薄，未便姑容。

南汇营千总张朝佐，奇兵营把总曹安邦，提标左营把总鞠华江，提标中营外委夏成荣，提标左营把总徐荣标，扬州营额外张联魁。以上六员，张朝佐，年老力衰，不胜海洋之任，徐荣标伦常乖舛，干预词讼。余四员皆差操懈惰，嗜好亦深，均请旨即行革职。

317 遵旨采办棕毛已全数驶过临清折 [104] 十一月初一日

奏为遵旨采办棕毛，业已全数驶过临清，计将先后抵京，恭折仰祈圣鉴事。

窃臣钦奉同治九年十一月十二日上谕，饬令采办棕毛四十五万斤，统限来年四月以前扫数解清等因，业于本年二月二十四日将分批委派展限赶办各情专折陈奏。旋准工部咨称奏明展限，务于八月内一律办齐等因。即由臣一面檄令安徽布政使吴坤修严催赶办，一面咨明山东抚臣丁宝桢随时体察情形，如运河水路阻滞，即饬令该委员等改由陆路趱行。各在案。旋又接准七月三十日部咨，以头批棕毛尚未到京，奏明从严饬催等因。

伏查前项棕毛，关系大婚典礼要需，部臣迭次严催，敢不迅速运解以资应用。惟采办之时不免稍稽时日，实缘安徽兵燹以后，产棕极少，远赴江西、湖北两省分头采买。今昔情形迥不相同，业于前折内详晰陈明。各委员深知事关重大，竭力赶办，自二月以后均陆续报解起程，咨部有案。其末批委员系于五月初禀报办齐，若径由陆路运京，尚无可误八月之限。然为数四十五万斤之多，计程四千余里之遥，陆路车辆断不敷用。是以斟酌情形，改由水路，而上闸过湖，节节阻险，深恐张秋一带，黄水稍落，不及北渡。九月初接准山东抚臣丁宝桢函称，运解棕毛已有七批，赶上秋汛渡黄运通。续后八九两批，恐须陆运等语。

臣正深焦虑各委员何日行抵何处，又未能节节具禀。十月十六日又接山东抚臣来咨，棕毛九批，有五批系全由水运，穿黄入运以达临清；有四批在东阿八里庙雇车陆运至聊城，又换船水运。现在九批业已全数驶过临清，催出东境等语。计临清以北由天津通州至京，均可畅行无滞，当已次第赴部交纳。至湖北所存贵州铅斤，由鄂省委员解至仪征。臣于上年十二月十六日奏明改由运河起解，本年三月派委员二人协同湖北来员会解北上，顷亦准丁宝桢咨称，铅船在魏家湾等处屡次因水浅起拨，已于九月十五等日全数挽入卫河等语。屈指抵京之期亦必不远，本年八月黄水盛涨，郓城决口，曹济等处被灾颇重，而江北之漕船得以回空，湖北之铅船，安徽之棕船，得以北驶，则又赖有大水以济之也。铅斤本无限期，棕毛恐有数批逾限，未知能不误要需否？臣办理不能迅速，曷胜悚仄。所有采办棕毛全数驶过临清缘由，谨会同安徽抚臣英翰专折复陈，伏乞皇太后、皇上圣鉴。谨奏。

[104] 此件与英翰会衔具奏。

318 筹拨西路军火派员解赴天津折 [105] 十一月初一日

奏为遵旨筹拨西路军营火器派员解赴天津，恭折仰祈圣鉴事。

窃臣承准军机大臣字寄，同治十年七月十五日奉上谕：“定安奏请饬江苏拨解洋枪、洋药等语。提督张曜所部各营转战日久，火器损坏，亟宜更换添拨，以利攻剿。着曾国藩、张之万饬令江苏制造局拨发洋枪一千五百杆，细洋药一万五千磅，金底大铜帽七千万粒，派员解赴天津，一面知照定安，由张曜委员赴津领解。”等因。钦此。当经札饬江南机器制造局遵办去后。兹据禀称，向来所造洋枪系分英式、法式两种，业已拨解无存，刻下需用兵枪，亟须筹解。查有英国燕飞来福枪甚为精致，每枪一杆价值规平银四两二钱，当即买成一千五百杆。又购得细洋火药一万五千磅，每百磅价值规平银一十二两七钱五分。又购得四瓣金底大铜帽七千万粒，每千粒价值规平银八钱三分，俱已一律购齐。派委补用县丞朱廷和赶搭夹板船管解赴津，并据申报于九月十七日起程等情前来，臣复查无异。除咨明直隶督臣李鸿章先行收存，俟张曜派员领取外，谨会同江苏抚臣张之万恭折具奏，伏乞皇太后、皇上圣鉴。谨奏。

[105] 此件与张之万会衔具奏。

319 附录廷寄 着饬江苏拨解洋枪洋药等事七月十五日

同治十年七月十五日，准兵部火票递到军机大臣字寄——
大学士两江总督一等毅勇侯曾国藩、江苏巡抚张之万：

同治十年七月初八日奉上谕：

定安奏请饬江苏拨解洋枪、洋药等语。提督张曜所部各营转战日久，火器损坏，亟宜更换添拨，以利攻剿，着曾国藩、张之万饬令江苏制造局拨发洋枪一千五百杆、细洋药一万五千磅、金底大铜帽七十万粒，派员解赴天津。一面知照定安，由张曜委员赴京领解，毋稍延宕。将此由五百里各谕令知之。钦此。

遵旨寄信前来。

320 江省遵筹直隶赈米会商拨解银两折十一月初一日

奏为江省遵筹直隶赈米，会商拨解银两，恭折复陈，仰祈圣鉴事。

窃臣等承准军机大臣字寄，同治十年七月十八日奉上谕：“李鸿章奏，直隶本年水灾甚重，援案请饬采办粮石以备赈济等语。着曾国藩、张之万、杨昌濬于司道库筹款，两省各采买米二万石，限于本年封河以前一律由海运津交纳，借咨搭放。”等因。钦此。当即钦遵转行去后。兹据江安粮道王大经详称，正在委员采买间，转奉直隶督臣李鸿章函称，北人喜食杂粮，若折价解津赴奉天办运，尤为合宜。现按照上海市价，每米一石连运脚、口袋，折银二两五钱，计米二万石应解库平银五万两，于道库收存淮扬等属漕仓项下如数动拨，委员管解赴苏松太道衙门查照。直隶饷银汇兑成案，发交号商赴天津道库兑收转解，以备采买，详请奏咨前来。臣等复查本年直隶水灾极重，待赈甚亟，若采买米石由海运津，虽竭力赶办，总不免辗转稽延，现在通融商办，改解银五万两，核之采买转运之费大略相符，在南省无所出入，而于北地放赈事宜较为便捷。除咨部查照外，理合恭折复陈，伏乞皇太后、皇上圣鉴。谨奏。

321 附录廷寄 酌增官剥船脚价及民船守候口粮等事七月二十六日

同治十年七月二十六日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、江苏巡抚张之万、浙江巡抚杨昌濬：

同治十年七月十八日奉上谕：

李鸿章奏请酌增官剥船脚价及民船守候口粮一折。江浙海运漕粮由津运通，年来剥船苦累，弊窦丛生，其民船守候口粮于长芦盐捐加贴运费及津沽各项，不装粮之民船派捐津贴，历年以来，商民均属困苦。李鸿章拟请自同治十一年为始，无论海运正供筹备剥船，每装米一百石加给脚价银五两，并另筹接运白粮民船守候口粮银一万二千两，此项银两先尽苏、浙粮道库漕项内拨解，如有不敷即由各该省司库通融借拨等语。即着曾国藩、张之万、杨昌濬按照李鸿章所拟妥为筹办，以利转输。此项银两准其作正开销，该船户等经此次体恤周至，嗣后海运漕粮到津时，该督当严饬押运各委员实力稽查，毋任再有掺和偷窃等弊，是为至要。

另片奏，直隶本年水灾甚重，援案请饬采办粮石以备赈济等语。着曾国藩、张之万、杨昌濬于司道库筹款，两省各采买米二万石，限于本年封河以前一律由海运津交纳，借资搭放。将此由四百里各谕令知之。钦此。

遵旨寄信前来。

322 筹修运河东堤查明动用银数核实报销折十一月初一日

奏为筹修运河东堤，查明动用银数，核实报销，恭折仰祈圣鉴事。

窃查运河扬军厅属宝、汜、永、高、甘五汛东堤土工，经前督臣马新贻饬派江苏候补道程国熙、淮扬道刘咸，于同治七年冬间会同兴修，同治八年春间修筑完竣，当经前督臣马新贻亲往验收，附片陈明在案。兹据程国熙等查明，动用银数造册详送核办。等情。臣等伏查宝、汜、永、高、甘五汛修筑东堤土工，共用过土方折实库平银四万七千二百八十两零七钱五分一厘。查照河工成案每银百两，应申出部饭等银五两，平余银二两三钱，共应申出银三千七百二十三两二钱九分六厘，实缘领款支绌尽数拨充工用，前项部饭平余银两无从扣存，所有例应请销银五万一千零四两零四分七厘，实只用银四万七千二百八十两零七钱五分一厘，均系实用实销，并无浮冒。理合开列工程银数简明清单，恭呈御览。除将报销细数清册移咨工部工科查核外，所有筹修运河东堤，查明动用银数核实报销缘由，恭折会陈，伏乞皇太后、皇上圣鉴，敕部核销。

再，近年南河成案，均系具奏报销，此次循案办理，仍请毋庸补题，以省案牍。合并声明。谨奏。

附清单

谨将扬军厅属宝、汜、永、高、甘五汛修筑东堤土工，高宽丈尺用过土方银两，缮具清单，恭呈御览。

计开：

一、宝、汜、永、高、甘五汛修筑东堤土工，共工长二千一百二十六丈五尺，内宝应汛工长一百七十七丈八尺，帮西戗顶牵宽一丈五尺至二丈九尺，底牵宽三丈三尺至四丈七尺，牵高深九尺至一丈三尺，上又加高二尺至四尺五寸，顶宽一丈五尺，底牵宽二丈五尺至三丈七尺五寸。汜水汛工长十六丈，帮西戗顶牵宽二丈七尺五寸，底牵宽四丈八尺，牵高深一丈一尺五寸，上又加高三尺五寸，顶宽二丈，底牵宽三丈七尺五寸。永安汛工长一百二十九丈五尺，帮东戗顶牵宽三丈九尺至五丈三尺，底牵宽八丈七尺至十丈零五尺，牵高深一丈八尺至二丈，上又加高四尺至六尺，顶宽三丈，底牵宽五丈至六丈。高邮汛工长八百六十一丈，先填东首洼槽长十五丈二尺，顶牵宽五丈，底牵宽七丈七尺，牵深九尺，帮东戗长五百四十三丈五尺，顶牵宽一丈至四丈四尺，底牵宽二丈六尺至九丈四尺，牵高深五尺至二丈一尺五寸。又填西首洼槽长三十四丈，牵宽二丈，牵深九尺，帮西戗长三百十七丈五尺，顶牵宽二丈至四丈二尺，底牵宽二丈四尺五寸至六丈二尺八寸，牵高深六尺五寸至一丈八尺九寸，上又加高二尺至七尺，顶宽一丈至四丈，底牵宽三丈至六丈五尺。甘江汛共工长九百四十二丈二尺，先填东首洼槽长三十丈，顶牵宽四丈三尺七寸，底牵宽六丈七尺七寸，牵深八尺，帮东戗长五百二十二丈五尺，顶牵宽二丈五尺至四丈八尺，底牵宽三丈一尺至十一丈九尺，牵高深六尺至二丈八尺，帮西戗长四百十九丈七尺，顶牵宽二丈至三丈九尺，底牵宽三丈二尺九寸至六丈二尺，牵高深一丈至二丈一尺，上又加高二尺五寸至六尺，顶宽一丈五尺至四丈，底牵宽三丈至六丈五尺，共用过土方银五万一千零四两零四分七厘，折实库平银四万七千二百八十两零七钱五分一厘。

323 恭报淮北乙丑纲征收课厘数目折十一月初一日

奏为恭报淮北乙丑纲征收课厘数目，仰祈圣鉴事。

窃淮北盐务前经臣奏定新章，先运正额定限一年，奏销盐厘随课并报，业已造报至甲子纲在案。兹查乙丑纲自同治九年三月二十一日开纲起至十二月十一日止，共收正杂课银三十七万一千五百二十四两有奇，又收五河正阳两卡盐厘钱七十一万四千四百六十二串有奇，均按奏定分摊成数，解济军饷。伏查北鹾自定新章后，贩情尚称踊跃，是纲运道畅通，盐销无滞，应收课银赶于奏限之前提早两个月全数征完，所收盐厘连闰计算不足十个月，共收钱七十余万串，不可谓无成效。惟兵兴十余年，贩力凋残，一时未能尽复。销盐之户口既少，前纲之积引尚多，必须恪守循环章程，不复增引，庶纲分逐渐提前，销路无虞顿阻，于引课两有裨益。除将两淮盐运使方濬颐详送册揭循案咨移部院科道外，所有乙丑纲征收课厘数目，谨缮清单，恭折具奏，伏乞皇太后、皇上圣鉴，敕部查核。谨奏。

附清单

谨将淮北乙丑纲同治九年三月二十一日开纲起，至十二月十一日止，收解盐课盐厘分晰开单，恭呈御览。

银数入款：

一、收淮北乙丑纲正杂课银三十七万一千五百二十四两四钱八分二厘。

银数出款：

一、解金陵军需局转发各营军需银十八万五千七百六十二两二钱四分一厘。一、解安徽巡抚军需银十四万八千六百九两七钱九分二厘八毫。一、解漕运总督军需银三万七千一百五十二两四钱四分八厘二毫。以上共解银三十七万一千五百二十四两四钱八分二厘，实存银无，已将向归奏销案内造报之款循案造册咨部登明。

钱数入款：

一、收五河卡盐厘钱三十六万四千七百三十六千三百五文。一、收正阳卡盐厘钱三十四万九千七百二十六千四百四十六文。以上共收钱七十一万四千四百六十二千七百五十一文。

钱数出款：

一、解金陵军需局转发老湘营等军需钱三十五万七千二百三十一千三百七十五文五毫。一、解安徽巡抚军需钱二十八万五千七百八十五千一百文四毫。一、解漕运总督军需钱七万一千四百四十六千二百七十五文一毫。以上共解钱七十一万四千四百六十二千七百五十一文，实存钱无。

324 郑云祥等仍请借补参将等缺折 [106] 十一月初一日

奏为参将各缺，拟请仍照原议借补，恭折仰祈圣鉴事。

窃吴淞营外海水师参将缺，经臣奏请，以现署是缺参将记名简放总兵松江城守营陆路游击郑云祥借补。川沙营外海水师参将缺，请以现署是缺参将提督衔记名简放总兵江南提标中营陆路守备陈皋借补。泰兴营陆路都司缺，请以总兵衔尽先副将鲍瑞麟借补。溧阳营陆路都司缺，请以尽先游击王长青借补。苏松镇标左营外海水师守备缺，请以现署是缺守备尽先游击高祥发借补。松江城守营陆路守备缺，请以副将衔尽先游击邓业良借补。按准部咨，以郑云祥、陈皋、王长青均与例不符，泰兴营都司缺，已将贾鹏霄拟补。高祥发履历尚未送部，是否合例？邓业良何案保奖，应俟随案复奏，再行核办等因。

臣查郑云祥、陈皋、王长青三员虽与例稍有不符，惟人地实在相宜，例准专折奏请。鲍瑞麟一员于借补限制相符，尚无不合例之处，其拟补是缺之贾鹏霄一员，并未在标候补。高祥发、邓业良二员履历，业经专案具咨部中，已属有案可稽。现在江苏酌改水师，整饬营伍，均以得人为主，谨将该六员拟补缘由详晰声叙，缮具清单，恭呈御览。合无仰恳天恩俯念员缺紧要，准以郑云祥等酌量借补，实于水陆各营均有裨益。所有参将各缺拟请借补缘由，谨会同江南提督臣李朝斌合词恭折具奏，伏乞皇太后、皇上圣鉴训示。谨奏。

[106] 此件与李朝斌会衔具奏。

325 奉旨饬查李世忠现在实迹复奏片十一月初一日

再，密陈者。臣承准军机大臣字寄，同治十年五月二十五日奉上谕：“有人奏，已革提督李世忠在皖、豫交界之叶家集地方，修筑堡寨五处，私藏炮械，招集亡命，种种不法，请饬拿办。”等因。续奉九月初九日密谕：“有人奏，李世忠有招集党与私买火药情事，饬臣严密查察。”等因。又奉九月二十九日密谕：“李世忠既已保全于前，此时自不能追究既往，遽于刑诛，如现在实有招集叛党谋为不轨实据，即应密速掩捕，明正其罪，以遏乱萌。曾国藩向有远见，于李世忠平日行为知之最稔，该革员现在举动，想该督亦必随时查察，预为之防。此事究应如何办法，着斟酌机宜密速复奏。”等因。钦此。仰见圣天子处置降将宽严适中之至意。

臣查李世忠从前不法各事，举世皆知，神人共愤，既为众怒所集，一经颠蹶，人人欲得而甘心杀之，诚不为过。惟朝廷宽大之仁，业已十有余年，凡在降众无不许其自新，李世忠则曾任实缺提督，帮办军务，岁终有福字之赐，寄谕有褒奖之词，在降将中尤属格外优厚，目前如无叛逆实据，自不便遽加极刑。寻降迭次谕旨，亦饬令切实查明，总以有无叛迹实据为断。河南抚臣李鹤年复奏所指擅杀平民，私铸小钱，及捻党穷蹙奔投，以图生路各节，均为前事之所有，不知近数年来究竟有无其事。多筑圩寨，则宜查其是否新添。藏蓄洋炮，则宜查其是否新置。勾结党与，则宜查其来往之人物色如何，风影如何。务须严密访查，参互错综，始能得其情实。臣与安徽抚臣英翰迭次函商，必须再行派人查察。臣已饬派前署皖南镇总兵刘启发现往密查，英翰亦即派员前往详查。除俟查明后各行复奏外，合先附片陈明，伏乞皇太后、皇上圣鉴。谨奏。

326 附录廷寄 饬查李世忠行迹据实具奏事九月初九日

军机大臣密寄——
大学士两江总督一等毅勇侯曾国藩、湖广总督李瀚章、安徽巡抚英翰、河南巡抚李鹤年、湖北巡抚郭柏荫：

同治十年九月初九日奉上谕：

有人奏，已革提督李世忠闻有招集党与私买火药情事，请饬查拿正法等语。前据英翰复奏：李世忠革职回籍后移居商城县境之锁口，尚未别滋事端，朝廷既已保全于前，该革员果能安分守法，自不必格外苛求，遽加诛戮。惟若辈犷悍性成，设因聚党寻仇，或萌异志，则是自外生成，亦不能曲法以纵奸宄。着曾国藩、英翰、李鹤年严密查察，如该革员竟有叛逆行迹，即着乘其尚未起事迅速掩拿，散其党与。一面请旨正法，以遏乱萌。英翰前折内声称商城虽隶豫省，距皖中各处防军甚近，如该革员渐形跋扈，兵力尚足制其死命等语。是英翰于此事办法确有把握，即着责成该抚勤加侦查，相机妥办。商城系李鹤年辖境，尤属责无旁贷，当随时戒备，不可稍涉大意。陈国瑞籍隶湖北，曾否回里？李世忠有无前往寻衅之事？并着李瀚章、郭柏荫暗中查察，先事防维，勿稍疏忽。此系密查之件，该督抚等总宜慎固机密，不得稍事张皇，致有泄漏。原折均着抄给阅看。将此由五百里各密谕知之。钦此。

遵旨寄信前来。

附英翰原折抄件

奏为风闻请旨密饬严拿凶犯，预弭祸患事。窃已革提督李世忠，本系捻匪巨憝，从前戕官、劫库、聚城种种罪状，擢发难数。嗣畏罪投诚，文宗显皇帝许以立功自赎，后复擢以不次，督率偏裨，原冀其净洗前愆，竭诚报效。乃自耽闲散，借遂私图，恃其爪牙之众，溪壑之盈，历年在淮、扬、皖、鄂间肆行无忌，倚势欺民，无所不至。地方官亦无敢过问，以至胆大愈甚，本年与陈国瑞在扬郡忿争一案，几于大伤国体。盖国瑞尚敢与争，而其他受害者均不敢与抗也。经两江督臣曾国藩奏闻奉旨革职，交地方官严加管束，以示薄惩。讵彼不知愧感，反肆从前背叛之心。臣近日风闻其招集党羽，私买火药，狼子野心，骎骎乎有叛逆复萌之势。窃思该革提督本系著名逆首，与苗佩林、宋景诗等论其情罪已属久羁显戮，今复萌叛志，若不立即歼除，恐养痈成患。豫、皖各省复有生民涂炭之忧，拟请旨密饬两江总督、安徽、河南、湖北各巡抚设计诱擒，并查抄各地方所畜资产器械，事先不得泄漏风声，猝生事变。一经拿获，无论何地，即行正法，以遏祸萌而彰国典。此等凶恶之徒，万民衔恨已久，应不惜一人之身命，而安天下之人心。臣风闻所及，不实敢壅于上闻，是否有当，伏乞皇太后、皇上圣鉴。谨奏。

327 参劾都司陈兆鸿等片十一月初一日

再，庐州营都司陈兆鸿，臣前闻其劣迹多端，密檄寿春镇详查呈复，旋据该总兵郭宝昌呈称，该营招复之兵百九十余名，而巡阅之时，陈兆鸿仅送六十名，其余皆老弱杂集，不谙技艺，其虚额与操演之懈可知。每借公事朋费为名，将银折钱扣减兵饷。占据山西人白姓房屋作为都司衙署，迨白姓卖与周姓，陈兆鸿坚不退让，捏称此屋系兵丁捐资修理，久讼不休等情。臣查该都司强狠贪鄙，有玷官箴，相应请旨敕部将陈兆鸿即行革职。

又，金山营游击虎昆扬与所属守备马清发以营田豆租事，互相禀讦，经前督臣马新贻撤任，饬司讯办。据江苏两司查明，虎昆扬尚无苛求需索情弊。业经撤任，免其再议，详结在案。旋据虎昆扬具禀请回本任，臣因其曾在军营打仗出力，批示准其回任。随接提督臣李朝斌咨称虎昆扬营伍废弛，苛求小利，与程曾郁、马清发先后互相禀讦，泄沓性成，应请留辕察看等情前来。臣复加查核，提臣所指劣迹，均属有因，且续闻虎昆扬嗜好颇重，难期振作。臣不敢回护前批，应即参办。请旨将金山营游击虎昆扬开缺，以守备降补，因示薄惩。所遗金山营游击、庐州营都司两缺，本省均有应补人员，容臣会商，另行拣员请补。理合附片陈明，伏乞圣鉴训示。谨奏。

328 奥斯马加国换约事竣折 [107] 十一月初十日

奏为奥斯马加国换约事竣，恭折驰陈，仰祈圣鉴事。

窃臣于九月二十四日承准军机大臣字寄，同治十年九月十七日奉上谕：

总理各国事务衙门奏，奥斯马加国换约届期，请派员互换一折。奥斯马加国前立条约，声明一年更换，现据该国使臣嘉理治呈递照会内称，即日赴沪候办换约等语。着派恩锡将同治八年与奥国所立条约，妥为互换，其条约各本，俟李鸿章派员赍送至江苏时，即着恩锡祗领，届期前往上海办理。恩锡于换约一事向未经手，着曾国藩添派熟悉洋务大员帮同办理，以期妥协。本日谕旨一道，一并发往。如该使索看凭据，即着恩锡另行恭录给与阅看。俟换约事毕，此旨仍缴还军机处备查。将此由五百里谕知曾国藩，并传谕恩锡知之。钦此。

遵旨寄信前来。

同日并奉上谕：“着派恩锡将同治八年与奥斯马加国所立条约妥为互换。”钦此。当即分别恭录行知恩锡钦遵祗领。并查有新授湖南臬司苏松太道涂宗瀛熟悉洋务，又所管江南海关向遇换约等事皆须帮同经理一切，即经遵旨派为帮办，复派候补知县孙文川随同办理。维时臣正值查阅营伍，行抵苏沪，面与该司道等商酌查照成案，妥为经理。旋据恩锡报明，亦已接奉上谕二道钦遵在案。

兹据该司道恩锡、涂宗瀛会详称，十月初二日奥使嘉理治由津抵沪，恩锡得信后于初五日自苏起程，初六日行抵昆山，适遇三口通商大臣直隶督臣李鸿章派员赍送条约前来，遵即敬密收领。初七日到沪，先因奥使抱病，未能即换。俟其病痊，彼此商订于十月十五日在公所会晤。恩锡、涂宗瀛带同随员补用同知候补知县陈福勋、同知衔候补知县孙文川、署上海县知县陈其元，并识奥文之人前赴公所，奥使亦同该国署领事施利克、翻译官夏士一并到齐，彼此以礼接待。奥使嘉理治声称，大皇帝加惠远方，准予通和，本国商民同深爱戴等语。并索看凭据，恩锡即捧恭录谕旨给与开读，将条约公同展对。奥使捧出条约二本，缀有金色绳系金色圆盒。揭看盒内，蜡饼上有奥斯马加国君主所用印文。当将条约互相校对间，有奥文笔误与华文不符之处，面令更正。奥使当以约本已由该国君主用印，未便擅改，必当行知本国政官，并同中国总理衙门商议改定，以归画一，缮立凭单照会收执。复据奥使云称急欲前往东洋，可否本日换约。恩锡、涂宗瀛亦即应允，随将用宝条约正副二本，亲交奥使祗领；奥使亦将带来用有该国蜡印条约正副二本，交恩锡等接收，并照向章犒以酒食而散。恩锡于二十二日起程回省，将前奉简明谕旨并换到条约二本及所立凭单照会，一并呈请奏咨。并据恩锡等询据奥使云称，奥斯与马加本系两国，一主统辖，是以奥斯与马加之名，现在凭单内并列开写，合并声明等情前来。

臣查该司道恩锡、涂宗瀛于此次办理换约事宜，详细校对互换交收，蒇事尚为迅速。其校出奥文内有与华文不符数字，业经奥使认为笔误，言明另与总理衙门商议改定，所立凭单照会无误无遗，亦尚妥洽。惟条约互换之后，查照向办成案，应即请旨饬下，由臣转发江南海关刊刻通颁遵守。今奥文约内既有笔误之处，应由臣转咨总理衙门照会该国使臣更正再行发刊，以归画一。除将换到奥文条约及议立凭单，照会派员赍交总理衙门查收核办，并将恩锡缴回简明谕旨一道呈缴军机处备查，又照录凭单照会一并咨送外，所有奥斯马加国换约事竣缘由，谨会同江苏巡抚臣张之万恭折由驿复奏，伏乞皇太后、皇上圣鉴训示。谨奏。

[107] 此件与张之万会衔具奏。

329 附录廷寄 着准更换奥斯马加国条约事九月二十四日

同治十年九月二十四日，无锡舟次准兵部火票递到军机大臣字寄——
大学士两江总督一等毅勇侯曾国藩，传谕江苏布政使恩锡：

同治十年九月十七日奉上谕：

总理各国事务衙门奏奥斯马加国换约届期，请派员互换一折。奥斯马加国前立条约声明一年更换，现据该国使臣嘉理治呈递照会内称，即日赴沪候办换约等语。着派恩锡将同治八年与奥国所立条约妥为互换，其条约各本俟李鸿章派员赍送至江苏时，即着恩锡祗领，届期前往上海办理。恩锡于换约一事向未经手，着曾国藩添派熟习洋务大员帮同办理，以期妥协。本日谕旨一道一并发往，如该使索看凭据，即着恩锡另行恭录给与阅看，俟换约事毕，此旨仍缴还军机处备查。

将此由五百里谕知曾国藩，并传谕恩锡知之。钦此。

遵旨寄信前来。

同日并准递到同治十年九月十七日奉上谕：“着派恩锡将同治八年与奥斯马加国所立条约妥为互换。”钦此。

330 附录咨文 咨复军机处奉旨派员前往上海办理奥国换约事宜 [108] 十月二十日

为咨明事。

据苏州布政司恩锡详称，窃照本司钦奉谕旨饬派赴沪办理奥国换约事宜，并蒙添派新授湖南臬司苏松太道涂宗瀛帮同办理在案。兹于十月初四日接涂道来函，奥国嘉公使业经到沪，本司即于初五日带印起程赴沪，将藩司衙门事件暂委苏州府李守铭皖代行、代印。又据恩藩司详称，初六日行抵崑山，适值候补知府许守钤身赍送条约前来，并奉三口通商大臣直隶爵阁督部堂李鸿章札饬遵照办理，俟互换后仍将原约本委员赍呈总理衙门察收具报等因奉此。外有总理衙门札文、奥国照会各件，业将条约验明，谨密收存，于初七日巳刻行抵沪上。现已会同苏松太涂道督同委员，向奥国公使嘉理治商订初见并换约之期。惟尚未议定何日，俟与奥国嘉公使会晤换约有期，再当星驰详报。伏祈咨明总理衙门、军机处查考各等情到本大臣。据此，除分咨外相应咨明。为此合咨贵处，请烦查照施行。须至咨者。

[108] 此件据台湾“故宫博物院”《先正曾国藩文献汇编》补入。

331 附录咨文 咨复军机处与奥国公使商订初见并换约日期 [109] 十月二十五日

为咨明事。

据苏州布政使恩锡详称，窃本司前于抵沪后，即会同涂道向奥国公使嘉理治商订初见并换约之期，曾经涂道于十月初九日照会奥国施领事，将本司业已到沪，通知奥使并定于十三日请奥使前往公所与本司会晤，以便互换条约。因其并未照复，难以悬揣。当将奉到条约并到沪日期，先行详报宪台鉴核在案。兹于十月十二日准涂道咨称，准奥国施领事照会，以奉本国嘉大臣复示，现因惧冷有病，本月十三日不能与本司会晤将条约互换。并称嘉大臣系月之初二日抵沪，按照涂道来文，知本司亦系本月初七日到沪。嘉大臣深知此事总可办理，不致窒碍。惟两国大臣商议，敬谨办理此事，应在何处何时两大臣在一处商议，便可定规。诚恐因病耽延，深望速愈，以期办理等语。由道咨会前来。当经本司照会奥使，俟其病症稍痊，至公所会晤再行商订换约时刻，并换约处所，仍望将会晤日期时刻先行见复，于十三日照会奥使去后。旋于十四日接到奥使照复，以接准本司照会，承念小恙，心甚感谢。现拟定于十五日十二点在公所会晤，敬谨商酌，并派本国施领事、夏翻译帮办换约事件。两国帮办之员，届时可以互相校对，并望示复等语。本司随即照会，如其所请办理。除俟定期换约另行详报外，合将商订初见日期缘由，驰报鉴核，俯赐咨明军机处、总理衙门查考等情到本大臣。据此，除分咨外，相应咨明。为此合咨贵处，请烦查照施行。须至咨者。

[109] 此件据台湾“故宫博物院”《先正曾国藩文献汇编》补入。

332 候补知县李恩瀚请补安东县知县折 [110] 十一月初十日

奏为拣员请补沿河要缺知县，恭折仰祈圣鉴事。

窃照安东县知县胡克文改教开缺，接准部咨，于同治六年十月初五日行文，归十月分截缺，系繁、疲、难兼三沿河要缺，例应在外拣补，当经请以候补知县黄上达拟补。接准部咨，以该员系军务保举，初任不准请补要缺，行令另行拣员请补，自应遵照办理。查安东县地方滨海临河，民情强悍，讼狱繁多，非精明干练之员不足以资治理。臣等于通省现任知县内逐加遴选，非现居要缺，即人地未宜，实无合例堪调之员。又前奉部议，沿河要缺州县如用候补时，将沿河候补与地方候补酌量补用。等语。

兹查有同知衔候补前先用知县李恩瀚，年六十一岁，顺天优贡生，补应朝考就职训导，遵例改捐县丞，分发南河。咸丰五年到工剿匪出力保奏，七年闰五月二十九日奉旨：“着免补本班，以知县用。”钦此。八年请咨赴部，五月初十日引见，奉旨：“着照例发往。”钦此。七月二十三日回省劝捐皖营棉衣出力，奉旨：“着赏加同知衔。”钦此。江北台局办捐出力，同治三年三月初一日奉上谕：“着归候补班前先用。”钦此。按照限减半计扣，应以三年四月初一日作为候补前先补用日期，业经期满甄别，堪以繁缺补用。该员老成廉正，办事平实，本系沿河候补知县，以之请补安东县要缺知县，洵堪胜任，与例亦属相符。据藩、臬两司会详，请奏前来。臣等往返函商意见相同。合无仰恳天恩俯念员缺紧要，准以候补前先用知县李恩瀚补授安东县沿河要缺知县，实于地方有裨，如蒙俞允，该员系候补知县请补知县，衔缺相当，毋庸送部引见，亦毋须查造参罚。谨会同漕运总督臣苏凤文合词恭折具奏，伏乞皇太后、皇上圣鉴训示。谨奏。

[110] 此件与苏凤文会衔具奏。

333 参将彭治敷请准改留江南提标补用片十一月初十日

再，湖南尽先补用参将彭治敷久在太湖水师，随剿江苏等处，荐保今职。同治七年五月遣撤回籍，饬归湖南长沙协标候补。九年十月，江南提督臣李朝斌以江苏整顿水师，该员熟习江省情形，久在水营差委，甚为得力，咨请奏明留苏补用前来。臣查湖南并无水师，该员留于江苏，于水营实有裨益，相应请旨俯准将该参将彭治敷以原官改留江南提标尽先补用，以资熟手。是否有当，伏乞圣鉴训示。谨奏。

334 附录廷寄 西征军饷万急着各直省照数筹拨接济等事十一月二十五日

同治十年十一月二十五日，准兵部火票递到军机大臣字寄——
大学士两江总督一等毅勇侯曾国藩、大学士两广总督兼署广东巡抚瑞麟、钦差大臣陕甘总督一等恪靖伯左宗棠、福州将军兼署闽浙总督文煜、湖广总督李瀚章、四川总督吴棠、河南巡抚升任闽浙总督李鹤年、江苏巡抚何璟、安徽巡抚英翰、浙江巡抚杨昌濬、福建巡抚王凯泰、山东巡抚丁宝桢、山西巡抚鲍源深、湖北巡抚郭柏荫，传谕署山东巡抚布政使文彬、署湖南巡抚布政使王文韶、翰林院侍讲学士袁保恒：

同治十年十一月十九日奉上谕：

前因袁保恒奏西征全军盼饷甚急，恳请速筹拨济，并请借拨洋税，当交户部速议具奏。兹据该部奏称，西征全军一月满饷需银六十万两，各海关六成洋税本为解充京饷之需，屡经各省截留，实难再行指拨，各省欠解西征饷银甚巨，现拟援照上年成案，仍从积欠最多之省酌量提拨。河南、江苏、湖北各提银八万两，浙江、福建、四川、广东各提银五万两，山东、山西、安徽、湖南各提银四万两，共成六十万两之数等语。即照所议，着各该督抚严饬藩司迅速如数筹拨，限于年内解交西征粮台以应急需。现在渡洮官军正在得手，饷需自刻不容缓，倘各该省逾限不解，即由左宗棠查照同治八年八月奏案，指名严参，其余各省关应协陕甘月饷，并着各该督抚饬令按月筹解，不准拖延。其以前积欠各饷仍着陆续筹解，俾资接济。将此由五百里谕知曾国藩、瑞麟、左宗棠、文煜、李瀚章、吴棠、李鹤年、何璟、英翰、杨昌濬、王凯泰、丁宝桢、鲍源深、郭柏荫，并传谕文彬、王文韶、袁保恒知之。钦此。

遵旨寄信前来。

335 附录廷寄 着各直省督抚密陈司道府贤才等事十一月二十七日

同治十年十一月二十七日，准兵部火票递到军机大臣字寄——
各直省督抚：

同治十年十一月初三日奉上谕：

为政首在得人，各省藩、臬两司有用人、理财、察吏、安民之责，果能用当其材，庶吏治民生可望日有起色。该藩、臬等历练既久，并可备异日封疆之选，关系甚为紧要，着各直省督抚于所属运司道府中随时留心察访，如有通达治体、卓著循声、堪胜两司之任者，出具切实考语，据实密保，并将该员等才具长短分析胪陈，以备国家因材器使。即非属吏而有贤能素著为该督抚所真知灼见者，亦不妨切实声叙。该督抚等受恩深重，务当仰体朝廷慎重旁求之意，秉公保奏，不得徇一己之爱憎稍涉冒滥。至州县等官如有政绩卓异，堪胜道府之人，仍着懔遵迭次谕旨，据实保奏，用备简擢。将此各谕令知之。钦此。

遵旨寄信前来。

336 附录廷寄 着广东等省协饷照数速解至黔十一月二十八日

同治十年十一月二十八日，准兵部火票递到军机大臣字寄——
大学士两江总督一等毅勇侯曾国藩、大学士两广总督兼署广东巡抚瑞麟、福州将军兼署闽浙总督文煜、湖广总督李鹤年、四川总督吴棠、江苏巡抚何璟、山东巡抚丁宝桢、福建巡抚王凯泰、浙江巡抚杨昌濬、江西巡抚刘坤一、湖北巡抚郭柏荫、贵州巡抚曾璧光，传谕署山东巡抚布政使文彬、署湖南巡抚布政使王文韶：

同治十年十一月二十一日奉上谕：

前因曾璧光奏，广东、湖北、湖南、四川奉拨协饷均因本省有事未能解黔，请饬改拨以符定数，当令户部速议具奏。兹据奏称，现在各省同一支绌，若将四省从前酌定之饷尽数改拨，实系无款可筹，况协黔饷内，湖南早经减解，广东、湖北为数无多，请旨饬催等语。所有原拨湖北及山东、福建、江苏月协黔饷各二万两，原拨湖南、广东及两浙、东海关、九江关月协黔饷各一万两，着各该督抚督饬藩司、运司、监督等按月如数筹解，毋稍延缓。黔军防剿正当吃紧，倘因饷需缺乏，贻误戎机，恐该督抚等不能当此重咎也。川省连年灾歉，其援黔各军本有该省应解协饷，再将另拨协饷一律责令报解，诚恐力有未逮。着截至同治十年十月将川省按月协黔的饷一万两暂行停止，即自同治十年十一月起着杨昌濬在两浙盐课盐厘项下于月协黔饷一万两外，按月再加解一万两，以符原拨十四万之数。至解饷奖叙，户部无从悬揣，嗣后各省筹解黔饷，着曾璧光于年终详查，何处解清，何处解过几成，何处分毫未解。奏明请旨，分别劝惩，以昭核实。原拨协黔月饷十四万两内，广东仅一万两。据该抚奏称，广东月协二万两有无错误，抑另有添协，着曾璧光查明具奏。刘坤一当懔遵前旨，除新拨关饷一万两按月批解外，迅速提拨实银五十万两，限于年内扫数解黔，不准再涉迁延。将此由五百里谕知曾国藩、瑞麟、文煜、李瀚章、吴棠、何璟、丁宝桢、王凯泰、杨昌濬、刘坤一、郭柏荫、曾璧光，并传谕文彬、王文韶知之。钦此。

遵旨寄信前来。

337 复奏查明已革提督李世忠现在居家情形折十一月二十九日

奏为遵旨查明已革提督李世忠，现在居家情形，恭折密陈，仰祈圣鉴事。

窃臣迭奉谕旨，饬查李世忠现在有无招集叛党、谋为不轨实据等因。业于十一月初一日先行附片复陈大概，并声明饬派前署皖南镇总兵刘启发亲往密查在案。刘启发籍隶六安州，距李世忠所居霍邱县甚近，平日精于缉捕，最善购线寻踪。兹据该署总兵刘启发禀称，十一月初一日驰抵固始县，在李世忠附近之洪家集姚女庙等处，初二日至顾家店叶家集等处，均向百姓逐加访问，佥云李世忠从前罪恶，人人思食其肉。六月内自金陵参革回家，外间颇有谣言，恐其将谋不靖，并闻有人至彼处煽惑，该革员绝不理会，现在却甚安静，不敢冤枉说他等语。

初三日自叶家集过河遇霍邱人吴海门，亦颇知李世忠近事，遂借访寻祖茔为词，因李氏田地甚多，欲至其家一为查询，乃与吴海门同至李世忠家中，地名老楼，住宅一所，瓦房、草房共有二百余间，屋外竹篱四面皆水，前面设吊桥一道，皖北、河南殷实之家，往往有之，屋外并无设立营垣之事。大门内有金字一联曰：知足者常乐，能忍者自安。询系族众公送。亦未见有大小洋炮。二门内有石工十数人镌刻其历代祖宗墓碑，旁有朽坏抬枪数杆，其门房、巡更房则有洋枪白蜡杆等件，皆不见精良。问其家人，云系防盗所用。厅上有塾师三人教导邻舍亲族贫苦子弟三四十人，所需脩金及生徒衣食皆李世忠按时给发。宅旁另有小村落四处，房屋各数十间，均系李世忠族众所居。竹篱水围亦如其式。水深可以养鱼，五处皆有濠而无墙，即外间所谓五堡者也。附近单家小户亦不甚多，彼时李世忠并不在家，询问其堂叔李丕戴及管事人汪廷瑞，据云李世忠今年收稻七千八百余石，因稻价太贱，出款不敷，现于离家二十余里之红花地，新盖草房二十余间，拟设纸棚开槽造纸，故亲自前往布置等语。

是晚即在李世忠家中住宿，次日复在伊家周围逐细履勘。查毕后行出数里，有赵光和者持李世忠信函前来，欲邀客往纸棚面谈。刘启发因系密查之事，婉言回复，未便前往。是日住八里滩地方，又将招集亡命一节遍加访问。佥云张总愚之叔张特剩、任柱之弟任汶及息县巨捻张昆等，李世忠近年实未招留此数人。处死马夫一节，访问多人，俱云不知有无，未敢妄禀。惟周毛堆、姚丙泉二人实死伊手，却是要犯。至其私铸小钱，系同治初年之事，旋因官禁，遂即停止。田地购买颇广，然亦无二千数百顷之多。妾妇亦置买不少。今年丧其长子，又丧二孙，现存三子，次者读书曾经一见。以上各节均系亲至老楼等处目睹耳闻，并有随带之委弁朱公远、李如松、刘锦标等三人分投各村市到处访问，所言略同。等情详晰禀复，并将李世忠信函呈验前来。

臣查迭次钦奉谕旨，均饬令查明李世忠有无叛逆实据。兹查得住宅之旁尚有村落四处，别无新筑之圩寨，亦无添制之枪械。求田问舍，开棚造纸，意在谋利，并无结纳亡命之事。刘启发呈出李世忠信函，语语畏罪输诚。虽未必果为由衷之言，然现在大难削平，党与四散，刻刻以怨家仇人剚刃腹中为惧。其上畏天威，下畏众怨，常恐首领之不保，情也，亦势也。就目前情形而论，自不宜予以重辟，仍由臣随时访察，一有异迹，随时具奏，仰副圣天子思患预防之至意。所有查明已革提督李世忠现在居家情形缘由，理合恭折密陈，伏乞皇太后、皇上圣鉴训示。谨奏。

338 附录廷寄 着曾国藩英翰密查李世忠筑寨藏奸等事九月二十六日

军机大臣密寄——
大学士两江总督一等毅勇侯曾国藩、安徽巡抚英翰：

同治十年九月二十六日奉上谕：

李鹤年奏，遵查李世忠在固始境老楼地方居住筑成一寨，附近又筑四寨，寨内私藏枪炮，前数年曾有招留张总愚之叔张特剩、任柱之弟任汶及息县巨捻张昆情事，其铸造小钱擅杀平民各节亦皆确实，请饬英翰妥速办理，以伸国法等语。国家仁育义正，一秉大公，李世忠既已保全于前，此时自不能追究既往，遽予刑诛。如现在实有招纳叛党，谋为不轨实据，即应密速掩捕，明正其罪，以遏乱萌。曾国藩向有远见，于李世忠平日行为，知之最稔，该革员现在举动，想该督亦必随时查察，预为之防。此事究应如何办法，着斟酌机宜，密速复奏。张特剩、任汶、张昆等是否尚在李世忠寨中，抑已逃匿他处，即着英翰就近密查，一面知照曾国藩，一面据实奏闻。此节为招集亡命确据，必应切实查明，以定罪状。英翰于此事亦能随处留心，并着与曾国藩密慎筹商，固不可有心文致，亦不可稍涉疏虞，此中操纵机宜，该督抚等谅必能筹画尽善也。原折均着抄给阅看。将此由四百里各密谕知之。钦此。

遵旨寄信前来。

附李鹤年奏折一件

奏为遵旨密查据实复陈，仰祈圣鉴事。

窃臣前准军机大臣字寄奉上谕，饬臣查明已革提督李世忠在叶家集修筑堡寨，有无其事，并有无不法情形具奏等因。钦此。遵即密派候补知县王元绪改装易服，亲往叶家集左近确细查访，务得实情。嗣据王元绪回省呈递禀件，按照原奏所开，如筑寨五处一节，查得李世忠在固始境老楼地方居住，筑成一寨，附近又筑四寨。私藏炮械一节，查得李世忠寨门房内摆有大洋炮八个，小洋炮十二个，洋枪刀矛挂满。招集亡命一节，查得李世忠前数年招留张总愚之叔张特剩，又任柱之弟任汶，又息县巨匪张昆。铸造小钱一节，查得李世忠于同治四年开炉造使小钱，买卖操半使用，有人挑剔，即将刀断其指，以此畅行八年，因地方官示禁，始行停炉敛迹。抢掠妇女一节，查得李世忠之妻周氏，妾妇现有二十六人，是否抢掠，事不昭著。霸占地亩一节，查得李世忠地亩约有二千数百顷，却系购买而来。擅杀平民一节，查得霍山人周毛堆、六安人姚丙泉，皆为所杀，然两人却非良徒；去年曾将马夫处死等语。与光州知州任恺会禀前来，臣逐条研诘，据称实系亲身访查，毫无隐饰。

正拟具折复奏之际，兹于九月十三日复准军机大臣字寄初七日奉上谕，前因有人奏，已革提督李世忠在皖、豫交界叶家集修筑堡寨等因；又初九日奉上谕，前据英翰复奏，李世忠革职回籍后，移居商城县境之锁口，尚未别滋事端等因。钦此。仰见我皇上训示周详，莫名钦服。伏查该革员自倡乱以至反正，总其前后所为，本属罪无可逭，春生秋杀，系乎圣心。臣等奉命而行，期于除恶务尽。皖、豫两省原无畛域可分，惟豫军尚需征调，而皖省防军悉在淮河左右，距该革员所居密迩咫尺，不必有征调之形，而兵力已敷布置，故办理较他省为尤易。诚如圣谕，英翰于此事办法，确有把握，即请敕下该抚臣妥速办理，以伸国法而遏乱萌。臣职任封圻，责无旁贷，一面密饬地方官妥为戒备，俟英翰办理之时即会同兜拿，以期仰副朝廷委任之意。所有据实复奏缘由，理合缮折具陈，伏乞皇太后、皇上圣鉴训示。谨奏。

339 附录廷寄 着曾国藩随时访察李世忠居家情形等事十二月十六日

同治十年十二月十六日，准兵部火票递到军机大臣密寄——
大学士两江总督一等毅勇侯曾国藩：

同治十年十二月初八日奉上谕：

前因已革提督李世忠，有人参奏招集叛党，谋为不轨，谕令曾国藩查奏。兹据奏称，李世忠居家谋利在所不免，而于新筑圩寨添制枪械，结纳亡命等情，饬查并无实据等语。李世忠现在既无叛逆行迹，朝廷不为已甚，仍着该督随时访察，倘有不法情事，即行密速具奏，将此密谕知之。钦此。

遵旨寄信前来。

340 遵旨派委司道赴皖审案折十一月二十九日

奏为遴派大员查办要案，恭折仰祈圣鉴事。

窃臣承准军机大臣字寄，同治十年十二月二十九日奉上谕：“都察院奏，湖北民人冯式纯以胞兄办差自尽身死不明等词赴该衙门呈诉。据称伊兄安徽亳州知州署天长县知县冯至沂，于本年八月间，学院按临泗州，轮应盱眙县办差。讵盱眙县知县路玉阶临期规避，强留伊兄帮办，并架词倾陷，伊兄被逼遂致投河自尽。经伊嫂冯桂氏具呈巡抚、藩、臬衙门，未经代为申理等情。案关职官逼迫自尽，身死不明，亟应彻底根究，着曾国藩即行遴派妥员前赴安徽，按照所控各节秉公查办，据实具奏。”等因。钦此。应即钦遵办理。

查署天长县知县冯至沂，于八月间在盱眙县投水自尽，曾据冯桂氏两次遣属来臣处讼冤，彼时臣出省阅兵，途中接阅呈词，即经批饬安徽藩、臬两司确切查讯，一面安慰冯桂氏，饬令静候核办。旋准安徽抚臣英翰会同具奏声明，将署盱眙县知县路玉阶撤任查办在案。现在钦奉谕旨，饬臣派员查办，并抄录该民人冯式纯原呈前来察核。呈词内力辩冯至沂向无疯病，而专咎署盱眙县知县路玉阶倾陷逼迫，颇疑抚臣有偏听情事。该民人痛兄情切，自不免愤激之词。惟冯至沂投水自尽，正在学臣按试之时，又有亲笔讼冤之语，数月以来，外间浮议颇多，其中情节出入甚重，必须遴派大员详慎查办，方足以成信谳。查江苏按察使应宝时，公正廉明，能持大体。江苏候补道勒方锜，精细持正，熟悉刑律，曾经署理臬司三年，堪以委令会同查办，连日与僚属熟商此案。奉到谕旨，饬由江宁派员赴皖讯办，无会同安徽司道字样，而原告之呈词，又疑抚臣之批有所偏袒，是安庆大僚均不便与之商榷。如一与商榷，恐外间疑为有所瞻徇；如全不商榷，或竟封门审讯，又嫌与钦差体制相近，在派往之司道未免失之过抗，殊乏善处之方。苏州亦虑及此层。应宝时禀函谓宜奏请提全案至江宁查办，抚臣张之万来信亦以奏提来宁为便。臣以寄谕系令派员往皖，若提案来宁，显与谕旨不符，臣亦何敢出此？再四筹商，拟将人证卷宗提至池州府城，应宝时、勒方锜即至池州查办，不必抵安庆省垣。池郡距省仅百余里，一水之便，朝发夕至，应宝时带印前往，如有应提人犯，咨明安庆两司解送来池。一转移间，众人不疑为瞻徇，使者不涉于过抗，于谕旨尤能谨遵无失。应宝时臬署事件尚可包封行次兼办，无庸派员署理。除俟事毕据实复奏外，所有遴派大员查办要案缘由，理合恭折驰陈，伏乞皇太后、皇上圣鉴训示。谨奏。

341 附录廷寄 湖北民人冯式纯控诉胞兄办差身死不明发交查办等事十一月初八日

同治十年十一月初八日，准兵部火票递到军机大臣字寄——
大学士两江总督一等毅勇侯曾国藩：

同治十年十月二十九日奉上谕：

都察院奏，湖北民人冯式纯，以胞兄办差自尽身死不明等词赴该衙门呈诉。据称伊兄安徽亳州知州署天长县知县冯至沂，于本年八月间学院按临泗州，轮应盱眙县办差，讵盱眙县知县路玉阶临期规避，强留伊兄帮办，并架词倾陷，伊兄被逼，遂致投河自尽。经伊嫂冯桂氏具呈巡抚、藩、臬衙门，未经代为申理等情。案关职官逼迫自尽，身死不明，亟应彻底根究。着曾国藩即行遴派妥员前赴安徽，按照所控各节秉公查办，据实具奏，毋得稍涉偏徇。原告民人冯式纯，已令该部照例解往江宁备质矣。原呈着抄给阅看，将此谕令知之。钦此。

遵旨寄信前来。

附抄件

具禀湖北武昌府江夏县民人冯式纯，为胞兄办差自溺身死不明，恳恩昭雪事。窃民兄冯至沂系湖北武昌府江夏县人，题补安徽亳州知州署理泗州天长县知县，本年八月学院按临泗州，轮应盱眙县办理考务，乃盱眙县知县路玉阶因考费浩烦，摊派各县帮费。民兄天长县已苛派二百五十金，尚不足意，又复临期规避，捏患痧症，强留民兄帮办考差，并架词倾陷，俟考毕揭参。民兄畏其凶残，情势逼迫，遂致八月初六日投河自尽，遗下有“吾遭毁惊吓死，路玉阶伤天理，七尺躯一淮水”绝命词六句，并注有“八月初六日记”等字。是民兄心抱奇冤，显有可见，当经泗州知州具禀通详。民嫂桂氏在省寓闻知，即时据实具呈督、抚、藩、臬衙门，哀乞代为申理。比蒙批准委员查明，并提省讯办。续接署中家信，有民兄未溺前数日亲笔信件二封，因与案情均有关系，复经具禀院司各衙门，并将亲笔书信二封分别抄粘存案，其藩、臬衙门批词均为允协。惟抚院批词系本有疯病，且云摊派考费是常事，备送礼物是常情，若以为向非疯病，则断断不能等语。是路令之逼迫倾陷，皆属应该，而民兄之死于非命，负屈含冤，孽由自作，无论民兄不敢以病躯恋栈贻误地方，即该管上司亦岂应滥委疯员殃民误国？总而言之，民兄果疯，该抚自有欺君罔上之罪；不疯，则有蔽冤枉法之条。若云疯在委前，发在委后，不知中间之不疯者几何时？复疯者于何日？该管之上司何以不随时纠参？种种荒谬欺诬，视官常如儿戏，以人命为草菅，含冤若此，行路心伤，而察看安省大宪情形，万无申理之日。民念切同胞，痛心疾首，业经屡控督、抚、藩、臬衙门，恐难昭雪，不得已匍匐哀恳，据情代奏，不胜感激涕零之至。上禀。

342 遵旨查明未垦荒地难以试办屯田折十一月二十九日

奏为遵旨查明未垦荒地难以试办屯田，恭折复陈仰祈圣鉴事。

窃臣承准军机大臣字寄，同治十年五月初一日奉上谕：“御史黄锡彤奏兼筹兵食、请办屯田一折。据称江苏、安徽等省荒田甚多，莫若仿古屯田之法，酌设屯营，选招湘淮两军散勇于沿江一带开垦，以固江防而复正供等语。该御史所奏是否可行，着曾国藩察看情形，悉心妥筹具奏，原折着抄给阅看。将此谕令知之。”钦此。

伏查江、皖两省荒田，以安徽为多，而欲试办屯田，必得千亩无主之田自成片段，不与民田错杂方可拨兵开屯，不至生事。当经遴派候补直隶州知州廖献廷前赴皖北滁州、泗州、凤阳、颍州等四府州逐一查勘，候补直隶州知州蒋志拔前赴皖南太平、宁国、徽州、池州、广德五府州逐一查勘，此数郡者皆众所指为荒田最多之区也。臣嘱以查得千亩整段无主者，即行另单开出。旋据该委员等每至一州县，即会同印官分别荒熟，随地禀报，并于查毕后回省面呈清折。据廖献廷所查皖北等处共计二十一州县荒熟田地，多寡不一，其最少者霍邱县只有九十余顷，太和县则并无荒田；最多者如宿州，荒田尚有五千七百余顷，定远荒田尚有一万一千余顷。蒋志拔所查皖南等处共计二十三州县荒熟田地，大致与皖北相埒。唯皖北以顷计，皖南则皆以亩计，除婺源、休宁、黟县、祁门等处并无荒田外，其最多者如歙县及建平，均尚有二十六万余亩，宣城县幅员最广，尚有荒田八十三万余亩以上。各属荒田，若论总数不为不多，然皆畸零分布，不成片段，从未有大宗荒田截然成阡成陌，可指明疆界者。该田主或远出未归，尚未承领；或业已承领，无力开垦；或开垦之后，已熟复荒。其中情形参差不一，荒田与熟田交互错综，无主之田复与有主之田交互错综，犬牙纠纷，猝难定为何氏之产。间有荒废已久无人承认，众皆指为无主，而一遇问津试垦者，则又闻风而出，争曰此吾业也，何得冒占？或见官为开垦，则又纷纷呈请指为己产，指为亲族之产，无从剖断。昔年广德州荒田最多，厥后湖北客民前来开垦，臣与英翰先后派员清查。今查办已阅四年，而主客争田之案尚轇轕而未已，亦可见无主之田难于迅速定案类如斯。已至于拨兵开屯，即古者寓兵于农之意，其名甚美，而其实难行。

务农为四民中最苦之事，农夫一年之获，不敌勇丁一月之粮。各营散勇百战之余，一旦授田计食，舍枪炮而亲耒耜，离操演而就耕耘，强以力之所难，已非情之所愿，而又须与土民争有着之业，正恐成效未著，而狱讼繁兴，安得处处广置委员平屯丁与乡民之争乎？自古言屯田者，边陲以赵充国为最著，中原以枣祗为最著。充国所屯者，敌境羌中之田也；祗所屯者，当汉末兵乱三十年之后两界无主之田也。今皖省用兵虽久，而无十年未克复者；荒地虽多，而鲜千亩无主名者。此次细加查勘，实难更兴屯政。至江苏未垦之田，以江宁、镇江两府为多。江宁七属官绅，臣常常接见；镇江官绅，臣于巡阅时亦尝询之。俱云虽有荒田，而大段无主者极少，不过数年，客民与土著亦次第开垦矣。臣非敢畏难苟安，只以度势审时，并无实际，不敢浮慕古法轻率从事。所有查勘荒地难以试办屯田缘由，理合据实复陈，伏乞皇太后、皇上圣鉴训示。谨奏。

343 附录廷寄 黄锡彤奏请举办屯田着察核具奏等事五月初九日

同治十年五月初九日，准兵部火票递到军机大臣字寄——
大学士两江总督一等毅勇侯曾国藩：

同治十年五月初一日奉上谕：

御史黄锡彤奏兼筹兵食请办屯田一折。据称江苏、安徽等省荒田甚多，莫若仿古屯田之法，酌设屯营，选招湘、淮两军散勇，于沿江一带开垦，以固江防而复正供等语。该御史所奏是否可行，着曾国藩察看情形，悉心妥筹具奏。原折着抄给阅看。将此谕令知之。钦此。

遵旨寄信前来。

附录黄锡彤折抄件

掌四川道监察御史臣黄锡彤跪奏，为兼筹兵食拟请屯田，固江防而复正供，仰祈圣鉴事。

窃惟长江据东南之险，两江扼中外之吭，自东南肃清，设立长江水师，法至善矣。然沿江口岸水陆相通，江面固已预防，陆路亦需周备，若再添设陆营，则饷无从出。臣闻江苏、安徽两省克复至今十有余载，虽经地方官招抚流亡，而每岁征收尚不及三分之二，其间固多绝产，亦由村庄焚毁，地阔人稀，伏莽堪虞，是以未敢复业。臣思练兵所以卫民，而务农即可讲武。凯撤以来，所遣散湘淮兵勇，本皆起自田间。湘勇尤精农事，惟既已从戎多得保举顶带，遣归本籍未肯仍旧佣工。倘精锐之才，饥寒坐困，难保不生事端。是湘淮有未安插之游民，两江有未耕种之旷土也。臣通筹人地，莫若仿古屯田之法，酌设屯营，择人统领，选招湘淮两军散勇，于江苏、安徽沿江一带开垦荒田。仍以兵法部署，则名为屯兵，实使各务本业，亦纪以兵法，军民皆可相安，且与水师互相犄角，预备不虞。更使流亡未复者，有所依附，无不襁负来归。兵有衣食之资，民无寇盗之恐。逮数年之后，人烟稠密，遍野桑麻，仍请按亩升科渐复旧额，是旷土转为良田，游民尽成劲旅，长江增兵而不费，正供不急而自完矣。如蒙俞允，可否饬下两江总督察看情形，妥定章程，试行办理。其口粮、牛种、器械等费，即于沿江各省捐输厘金项下暂行支用，俟开垦收熟后陆续归款。至所招人数与屯驻地方及如何丈田计口分授之处，由督臣奏请施行。臣为通筹中外先事预防起见，是否有当，恭折奏闻，伏乞皇太后、皇上圣鉴。谨奏。

344 江北冬漕仍办河运折 [111] 十一月二十九日

奏为同治十年江北冬漕，遵旨仍办河运，恭折具奏，仰祈圣鉴事。

窃准部咨，奏催本年江北新漕循案仍由河运一片，同治十年九月初十日奉旨：“依议。”钦此。当经转行江宁藩司、江安粮道，妥筹办理在案。兹据江宁布政使梅启照、江安粮道王大经会详，称江北上年冬漕曾经奏明，以二成折解，八成起运本色，责令各州县各就本境采买运淮交兑。旋经部议应准照办，令自来年为始，征收本色以符定制等因。惟查江北漕粮自军兴以后即办折征，嗣又裁革浮收，减定价钱，民间完纳较易。今若骤改本色，诸多不便，且各属仓廒尽废，筹建无款，征收本色无地存储，自应循照旧章，仍办折征，由各属买米兑交，以期妥便核计。同治十年分淮、扬、通三府州属应征熟田漕米约七万四千一百九十余石，内除节省给丁耗米三千四百三十余石循案抵充运费外，实该米七万七百五十余石。既经部饬将米数设法多筹，自应全数起运交仓，毋庸折解二成。其运费迭经撙节动用，尚无不敷之虑。至江宁府属本年所收抵征钱文，拟仍照七年分办法，买米二万四千石起运。其徐州府属向征粟米每石连加收运脚，共解银一两四钱，本年应征熟田漕米二万七千七百余石，除截拨灾缺兵米一万六千五百石，另请附片具奏外，计余米一万一千二百八十余石，应节省给丁耗米一百七十石有奇，亦请循案抵充运费，实该起运粟米一万一千一百余石，即在邳、宿交界之瑶湾地方派员采买，选雇船只，随同各漕米一律开兑。现已派委总办委员江苏候补直隶州知州赵德蕴先行驰赴清淮，择地设局，将雇船兑运各事宜提前赶办，定限本年十二月开兑，明年正月兑清开行北上等情，详请具奏前来。

臣查上届江北漕粮得以早日抵通，全赖事事提前办理，乘伏汛盛涨渡黄，是以不致迟误。本年一切章程自当照案赶办，唯目前黄河日益南趋东省，戴家庙一带今秋已成平陆，回空各船绕走盐河，路极纡险，而郓城之侯家林冲溃民埝，黄水由蜀山昭阳等湖以下至微山湖，一片汪洋，侵入江苏境内。若决口不能堵塞，则分黄入苏固属大患。即能堵塞，明春水落亦恐浊流淤垫，不能行舟，河道变迁无定，实未敢谓确有把握。即使黄河以南设法趱运，而行抵安山后能否由盐河绕赴八里庙，以免中途梗阻，必须预先筹画，妥为布置。相应奏明请旨饬下东河督臣、山东抚臣先堵决口，次疏运道，迅速办理。臣一面督催江安粮道将兑米雇船事宜及时赶办，以重天庾。所有江北冬漕仍办河运缘由，谨会同漕运总督臣苏凤文、江苏巡抚臣张之万恭折具奏，伏乞皇太后、皇上圣鉴训示。谨奏。

[111] 此件与苏凤文、张之万会衔具奏。

345 附录廷寄 江北冬漕仍办河运着曾国藩等会商办理等事十二月十六日

同治十年十二月十六日，准兵部火票递到军机大臣字寄——
大学士两江总督一等毅勇侯曾国藩、漕运总督苏凤文、河东河道总督乔松年、山东巡抚丁宝桢，传谕署山东巡抚布政使文彬：

同治十年十二月初八日奉上谕：

曾国藩奏江北冬漕仍办河运一折。本年江苏淮扬等府州属应征漕米及折征采买米石并抵充运费粟米，现已提前赶办，定于明年正月兑清开行北上。该督因本年侯家林冲决，黄流贯运，请饬先堵决口，次疏运道，迅速办理，以免阻滞，自系实在情形。昨据乔松年等奏侯家林决口须俟明年冬间始能兴土一折，业交该部议奏。惟来年江北漕粮急须趱运，着曾国藩、苏凤文、乔松年、丁宝桢、文彬悉心会商，应如何预为筹画，俾漕运不致贻误之处，即行妥速办理。一面详细奏闻。将此由四百里谕知曾国藩、苏凤文、乔松年、丁宝桢，并传谕文彬知之。钦此。

遵旨寄信前来。

346 黎华翥等更补场大使员缺折 [112] 十一月二十九日

奏为遵照部咨，更补场员，恭折具奏，仰祈圣鉴事。

窃照两淮草堰场大使刘锡霖，于同治九年十月初五日丁忧开缺，扣留外补。又刘庄场大使许宝莲回避遗缺，扣留外补，部中于九年九月十六日行文，按照限减半计算，扣至十月初十日作为开缺日期，与草堰场同月出缺，照例签制先后序补，截缺咨部。其签制第一之草堰场员缺，前据两淮盐运使方濬颐详请，以分缺先前盐大使许之轸题补。又签制第二之刘庄场员缺，请以旧捐纳尽先盐大使陈皓题署。嗣准部咨议复，前出金沙场大使员缺，系旧例捐纳到班，应先用旧捐纳尽先人员，所请以新班遇缺大使林之蘅补授，系属误会新章，应毋庸议，行令另行拣员更补专折具奏。等因。即经行司将金沙场员缺以旧捐纳尽先大使陈皓改补，具奏在案。前缺既经改正，所有续经办补之草堰刘庄二场缺班次，自必不符，亦须另行更补。现准部复，草堰场大使一缺，按班应用，新班遇缺先查新班，遇缺先不合例，应用新班遇缺之人。又刘庄场大使一缺，按班轮应旧捐纳正班，到班应先用新班。分先前之人行令，分别按班更补等因，转行遵照去后。兹据两淮盐运使方濬颐详称，草堰场大使员缺，查得新班遇缺大使班内名次在先之林之蘅，业已丁忧，除扣补外，现今在淮者仅有黎华翥一员，年五十六岁，湖南浏阳县监生，遵筹饷例，在京铜局报捐盐大使指发两淮分缺先前补用，免试用。同治五年十一月初二日到淮，甄别留准补用。嗣遵例加捐新班，遇缺补用。八年二月二十日奉户部给照，应于三月二十日行文按照限减半计算，扣至八年四月十五日作为新班到省日期，并奉吏部知照在案。查核该大使熟悉鹾纲，当差勤奋，以之补授草堰场大使员缺，堪期胜任。

又据详称：刘庄场大使员缺，查分缺先前大使班内名次在先者，有许之轸一员，年三十七岁，浙江仁和县监生，遵筹饷例，捐盐大使指省分发两淮，同治四年四月初三日到淮，嗣在京铜局报捐分缺先用，免试用，并捐归新班分缺先前补用。同治四年闰五月二十日奉部给照，八月二十一日奉准部文试用期满，甄别留淮补用。查核该大使年壮才明，办公勤慎，以之更补刘庄场大使员缺，堪期胜任，分别造具各员履历清册，详请具奏前来。

臣查该员黎华翥干练老成，堪以补授草堰场大使员缺。该员许之轸办事勤奋，堪以更补刘庄场大使员缺。核与现奉部议班次亦属相符。除将履历清册分案咨移部科查核外，谨会同江苏巡抚臣张之万恭折具奏，伏乞皇太后、皇上圣鉴，敕部议覆施行。谨奏。

[112] 此件与张之万会衔具奏。

347 恭报同治十年两淮各场秋收分数折十一月二十九日

奏为恭报两淮各场秋收分数，仰祈圣鉴事。

窃照盐属各场古熟地亩，种植秋禾分数，例应查明详奏。兹据两淮盐运使方濬颐详称，通州分司所属丰利等九场，坐落通州、如皋、东台三州县境内，地势高下不同，本年自春徂夏，雨泽稀少，以致秋收减折，阖属牵算约计收成五分有余。泰州分司所属富安等十一场，坐落东台、兴化、盐城、阜宁四县境内，田亩肥瘠不等，所种禾苗，本年春夏间天气亢晴，秋后迭遭风潮，以致收成减色，阖属牵算约计五分有余。海州分司所属板浦等三场，管辖疃灶，专事晒扫间有池头滩角种植秋禾，只缘地势低洼，本年夏秋间大雨兼旬，海潮上涌，积水无从宣泄，间有高阜处所亦因风雨摧残，长发未能畅茂，收成歉薄，阖属牵算约计四分有余。详请具奏前来。臣复核无异。除将泰、海二属勘不成灾另行具奏请缓折价钱粮外，所有秋收分数理合循例恭折奏报，伏乞皇太后、皇上圣鉴。谨奏。

348 两淮泰海各场被水请缓折价钱粮折 [113] 十一月二十九日

奏为勘明两淮、泰海二属各场被水不致成灾，循例请缓折价钱粮，恭折奏祈圣鉴事。

窃查泰州分司所属富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，地势南高北低，丁溪、庙湾两场又为南北各场下游尾闾，地尤低洼。本年先因春夏亢晴，嗣于七月间迭遭风雨，0221-02 荡淹漫，禾草受伤，秋收歉薄，各场牵算收成五分有余，例系勘不成灾，唯积歉之区素鲜盖藏，值此秋产紧要之际，又被水淹，灶情拮据，所有各场应征折价若不援案缓旧征新，灶力实有未逮。除该十一场本年应征同治十年压征九年分新赋折价照常征收，其来年压征同治十年分折价亦照例限启征外，应请将该十一场应征同治九年压征八年分未完二参折价，同本年秋成后应带征之咸丰九年分折价，并未届启征之咸丰十年、十一年，同治元、二、三、四、五、六、七各年原缓折价，均请缓至来年秋成后起，由远而近每年带征一年。

又，海州分司所属板浦、中正、临兴三场，地势极洼，为众水所归，亦因本年大汛期内连遭骤雨，海潮上涌漫溢，地滩、池荡大半被淹。经该分司等督率灶丁赶将盐池设法疏消修理起晒，荡地淹积日久，宣泄较难，秋收亦属歉薄，高低牵算，仅止四分有余。该分司等悉心核勘，灶地本以产盐为重，收成虽歉，尚属不致成灾。第该三场为滨海积歉之区，穷灶素鲜盖藏，今又被淹，歉收情更拮据。幸盐池现已涸复起晒，与荡地情形不同，自应循照成案，分别轻重办理。除该三场本年应征同治十年压征九年分盐池新赋折价照常征收，其来年压征同治十年分盐池折价亦照例限启征外，应请将该三场本年应征同治十年压征九年分荡地折价，照例缓至次年麦熟后征收。其来年压征同治十年分荡地折价，缓至来年秋成后启征。所有该三场本年麦熟后应征同治八年分荡地折价，同本年秋成后应带征之咸丰九年分荡地盐池未完折价并未届启征之咸丰十年、十一年，同治元、二、三、四、五、六、七各年荡地盐池原缓折价，均请缓至来年秋成后起，由远而近，每年带征一年，以纾灶力。均经各该分司大使禀由运司饬委各员前往确勘。兹据两淮盐运使方濬颐、淮扬道刘咸、徐海道吴世熊会详请奏前来。臣复核无异。除饬赶造缓征折价年款银数及勘不成灾册结咨部核复外，谨会同江苏巡抚臣张之万恭折具奏，伏乞皇太后、皇上圣鉴训示。谨奏。

[113] 此件与张之万会衔具奏。

349 附录明谕 泰海二属请缓折价钱粮着照所请事十二月十六日

同治十年十二月十六日，准兵部火票递到同治十年十二月初八日内阁奉上谕：

曾国藩奏查明被水不致成灾之泰、海二属各场请缓折价钱粮一折。本年江苏泰州、海州所属各场，七月间迭遭风雨，渟荡淹没，收成歉薄，若将折价钱粮一概征收，灶力实有未逮。加恩着照所请。所有泰州所属之富安、安丰、梁垛、东台、何垛、丁溪、草堰、刘庄、伍祐、新兴、庙湾十一场，除本年应征同治十年压征九年分新赋折价照常征收，及同治十一年压征同治十年分折价，亦照例限启征外，其应征同治九年压征八年分未完二参折价，同本年秋成后应带征之咸丰九年分折价，并未届启征之咸丰十年、十一年，同治元、二、三、四、五、六、七各年原缓折价，均着缓至同治十一年秋成后起，由远而近，每年带征一年。海州所属之板浦、中正、临兴三场，除本年应征同治十年压征九年分盐池新赋折价照常征收，及同治十一年压征同治十年分盐池折价，亦照例限启征外，其应征同治十年压征九年分荡地折价，着缓至同治十一年麦熟后征收。其同治十一年压征同治十年分荡地折价，着缓至同治十一年秋成后启征。所有该三场本年麦熟后应征同治八年分荡地折价，同本年秋成后应带征之咸丰九年分荡地盐池未完折价，并未届启征之咸丰十年、十一年，同治元、二、三、四、五、六、七各年荡地盐池原缓折价，均着缓至同治十一年秋成后起，由远而近，每年带征一年，以纾灶力。余着照所议办理。该部知道。该督即刊刻誊黄遍行晓谕，务使实惠均沾，毋任吏胥舞弊，用副轸念歉区至意。钦此。

350 恭报同治九年下半年淮南征收课厘数目折十一月二十九日

奏为恭报同治九年下半年淮南征收课厘数目，仰祈圣鉴事。

窃淮南盐务，经臣于同治三年奏定新章，请将所征课厘按半年奏报一次，盐厘随课并报，钦奉谕旨敕部议准前已报至同治九年六月底在案。兹查九年七月初一日起至十二月底止，共收课厘银一百三十四万八千六百三十四两有奇，又收盐厘钱九万串有奇。伏查淮南上年八月以后考私充斥，官引滞销，皖省及江宁食岸停秤多日，几有不可支持之势，幸各局坚守轮章，藩篱不致尽撤，西岸邻私尚形敛迹，销数胜于他岸。统计九年下半所收课厘，比较八年下半仅短收银四万余两，各路军饷勉为敷衍。而楚岸引地，臣与湖广督臣李瀚章函牍往来，筹商已久，未获尺寸之益，销路不能开拓，场盐无可疏通，煎丁人等时虞滋事。本年春秋两产，均经臣借拨官项发场济收，借救灶困于垂危，聊补商力所不逮。但库款有限，不能持久。欲求盐销之旺，非筹堵川私不为功。然川盐行楚，在鄂饷既所关甚巨，在川商亦习惯成常，积重难返，势不能遽行全堵，拟先规复武昌、汉阳、黄州、德安四府引地，以期由近及远，渐推渐广。一俟楚省会议定章，即当另行奏办。除将两淮盐运使方濬颐呈送各册循案咨送部科外，谨汇开清单，恭折具奏，伏乞皇太后、皇上圣鉴，敕部查核。谨奏。

附清单

谨将淮南同治九年七月起至十二月底止收解盐课盐厘分晰开单，恭呈御览。

银数入款：

一、收各岸盐课银三十七万三千四百十三两一钱九分七厘。一、收鄂岸盐厘银二十九万九千三百六十七两六钱九分四厘六毫。一、收湘岸盐厘银二十一万三千四百九十一两二钱一分一厘。一、收西岸盐厘银四十万一千六百七十七两七钱。一、收皖岸盐厘银四万四千九百六十七两三钱。一、收外江食岸盐厘银一万五千七百十七两六分四厘。

以上下半年共收课厘银一百三十四万八千六百三十四两一钱六分六厘六毫，又上半截存运库盐课银八万三千六百三十三两六钱二分五厘。

银数出款：

一、解户部盐课银二十四万五千两。一、解西岸盐厘由运库转解户部续拨二十万两，案内饷银四万两。一、解内务府盐课银三万两。一、解固本京饷动拨盐课银八千四百两。一、解大婚绣缎各件动拨盐课银一万八千三百两。一、解两淮派办活计动拨盐课银五千两。一、解西宁募勇饷项动拨盐课银一万二千两。一、解陕省军需动拨盐课银七万八百八十一两一钱四分二厘。一、解两淮积欠甘饷划拨皖省军需动拨盐课银二万五千两。一、支盐属各员养廉动拨盐课银二万五百十八两九分五厘。一、解湖北厘局归鄂省收用军需动拨盐厘银十四万六千六百七十三两六钱五分一厘。一、解湖南厘局归湘省收用军需动拨盐厘银四万四千三百两一钱六分九厘。一、解九江关税动拨盐厘银一万八千八百五十四两一钱四分。一、解直隶督臣李鸿章扬州粮台分局动拨盐厘银二十八万六千五百七十一两七钱八分四厘。一、解湖北西征后路粮台军需动拨盐厘银四万七千五百八十二两八分九厘八毫二丝。一、由湘局协解黔甘两省军需等项动拨盐厘银十一万八千六百一两三钱三厘。一、解金陵军需局转发各营军需动拨盐厘银二十九万四千四百六十九两五钱六分八厘七毫八丝。一、解京口旗绿两营兵饷动拨盐厘银八千三百七十五两六钱六分四厘。

以上共解支银一百四十四万五百二十七两六钱六厘六毫。以收抵支计运库盐课项下不敷银一万八千五十二两四钱一分五厘，皖岸盐厘项下实存银九千七百九十二两六钱。

钱数入款：

一、收内河盐厘钱九万串七千六百十二文，又上半截存钱七千一百九十千八百十九文。

钱数出款：

一、解京口旗绿两营兵饷钱一万八千九十一千二百四十文。一、解江宁布政司奏明抵拨耗羡凑放文武养廉等项钱五万八百五十三千九百二十文。

以上共解支钱六万八千九百四十五千一百六十文，实存运库钱二万八千二百五十三千二百七十一文。

351 奏参华阳营前哨千总朱得胜片 [114] 十一月二十九日

再，参将衔尽先游击江西湖口镇标、华阳营前哨一队千总朱得胜发饷不清，纵兵妄为，由署华阳营游击李正和禀，经湖口镇总兵丁义方讯明，该千总核发饷银，总系零星给领，本年之饷尚未清给，虽无侵蚀，究属纠葛不清。其本船兵丁施沾恩不守营规，该弁又不立时责革，亦属糊涂。呈请转咨参革前来。臣复查无异。相应会同长江水师提督臣黄翼升奏明请旨，将参将衔尽先游击华阳营前哨千总朱得胜即行革职，以肃营规，伏乞圣鉴，敕部查照。谨奏。

[114] 此件与黄翼升会衔具奏。

352 盐大使李继邺留淮补用片十一月二十九日

再，准部咨，劳绩保举候补同知通判运同运判等官。凡系补缺应行具题者，试用期满，应由督抚详加甄别，专折具奏。又准部咨，盐大使补缺，有关具题，按照章程，应由该督详细甄别具奏各等语。兹据两淮盐运使方濬颐将劳绩保举候补班试用期满盐大使李继邺一员，备具试卷，造具履历清册，详送甄别前来。经臣考试，该员文理尚属清顺，堪以留淮补用。除将履历册咨移部科查核外，谨附片具奏，伏乞皇鉴，敕部查核。谨奏。

353 请准截留徐州漕粮拨补灾缺兵米片 [115] 十一月二十九日

再，江省各标营不敷兵米，历年以来，均经奏留徐属漕粮，以资拨补，均蒙俞允在案。本年接准部咨，以南漕定额有关京师放款，嗣后徐州漕粮应令筹办起运，毋得截拨。是来年不敷兵米，本未敢援例渎请。第查从前灾缺，各营不敷兵米，每有碾动各属常平仓谷以资贴补。现在各属仓谷无存，若非截拨漕粮，别无可筹之款，所有江宁各标营来年灾缺兵米一万六千五百石，拟请仍于徐属漕米项下如数拨补，以恤兵艰。尚余徐属漕米一万一千余石，未敢援案再解折价，应即遵照部咨，买米起运归入淮、扬、通三府州属漕米，一并办理。据江宁布政使梅启照等详请具奏前来。臣复核无异。合无仰恳天恩俯如所请，以足兵食而资周转。谨会同漕运总督臣苏凤文、江苏巡抚臣张之万附片具陈，伏乞圣鉴训示。谨奏。

[115] 此件与苏凤文、张之万会衔具奏。

354 附录廷寄 着各将军督抚等预拨来年京饷事十二月初九日

同治十年十二月初九日，准兵部火票递到军机大臣字寄——
福州将军，直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，传谕粤海关监督：

同治十年十二月初二日奉上谕：

户部奏预拨来年京饷一折。据称，历届京饷均于年前预拨，同治十一年京饷拟在各省地丁盐课关税等款内指拨银七百万两，请饬各该省于来年分批起解等语。京饷关系紧要，现将该部就各省缓急情形斟酌动拨，自应遵照奏定数目源源报解，以济要需。着该将军督抚盐政监督等，务于来年开印后分批起解，限五月前解到一半，十二月初间全数解清，不准截留改拨，借词延误。倘届限不到，即照奏定章程指名严参。原单均着抄给阅看。至本年未解京饷，前经该部节次奏咨飞催，现届年终，仍未如数解清，着各该督抚等迅速筹解，毋再迟延干咎。

另片奏，内务府同治十一年分应需经费，拟拨两淮盐课银五万两，两浙盐课银五万两，广东盐课银五万两，福建茶税银十万两，闽海关常税银十万两，太平关常税银十万两，九江关常税银十五万两。共银六十万两，请饬依限完解等语。着该将军督抚盐政监督等各按拨定数目，务于来年开印后陆续径解。内务府先将起程日期报部，限六月前解到一半，十二月初间扫数解清，不准稍有蒂欠。将此由五百里谕知福州将军，直隶、两江、湖广、闽浙、两广、四川、江苏、安徽、江西、福建、浙江、湖北、湖南、河南、山东、山西、广东各督抚，并传谕粤海关监督知之。钦此。

遵旨寄信前来。

附清单

同治十一年分京饷银七百万两内：山西地丁银一百万两。山东地丁银三十二万两。浙江地丁银三十万两。湖北地丁银三十万两。湖南地丁银五万两。河南地丁银二十万两。安徽地丁银二十万两。江西地丁银二十万两。长芦盐课银二十五万两。两淮盐课盐厘银三十五万两。两浙盐课盐厘银二十二万两。河东加课银十万两，羡余银五万两。广东盐课银二十万两，帑息银五万两。山东盐课银十四万两，加价银七万两。福建盐课银二十万两。湖北盐厘银十万两。湖南盐厘银三万两。四川盐厘银十五万两，按粮津贴银十五万两。福建茶税银二十万两。粤海关税银十万两，新增盈余银二万两。闽海关洋税银四十二万两。九江关洋税银三十五万两。浙海关常税银三万两，洋税银二十万两。江海关洋税银三十万两。江汉关洋税银三十万两。天津关常税银五万两，洋税银十万两。赣关税银五万两。江西厘金银五万两。江苏厘金银五万两。浙江厘金银五万两。广东厘金银五万两。湖北厘金银五万两。

355 附录廷寄 着刘铭传等速拨精壮淮军交曹克忠接统等事十二月初九日

同治十年十二月初九日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、前直隶提督刘铭传，传谕前甘肃提督曹克忠：

同治十年十二月初三日奉上谕：

曹克忠奏驰抵陕省日期并请截留淮军一折。据称：该提督于陕州灵宝潼关一带，遇淮军队伍络绎东行，询系刘铭传饬令先行拔赴徐州，所留二十二营，其中员弁勇丁亦复纷纷告假不绝于途等语。前令曹克忠赴陕接统淮军，当谕刘铭传俟曹克忠抵陕后会商一切，将办理情形会同具奏，其余队伍带回徐州驻扎。刘铭传自应与曹克忠面商后，再将队伍分别撤留。乃该提督迫不及待遽将各队遣撤，且并未先行奏明，殊属轻率。现在所留各营是否一律精壮，着责成刘铭传认真挑选足额，不得以疲弱充数，致难得力。甘肃转运艰难，曹克忠统军前进，队伍亦不宜过多，且肃州地方现有左宗棠所派提督徐占彪统带十二营前往驻扎，曹克忠抵肃后，亦可联络布置，自不必将淮军全行截留。该提督现已由西安驰赴乾州，着即与刘铭传筹商一切，接统该军克期西进。刘铭传前奏拟分配马步二十营交曹克忠接统，此次曹克忠折内所称分拨二十二营，因何不符之处，着刘铭传、曹克忠查明具奏。现在拔赴徐州之淮军各队，曾国藩务当督饬认真训练，将来曹克忠所统各营弁兵内如有缺额及不能得力者，即可在徐州各营内续行挑补。着曾国藩、李鸿章随时咨商办理。将此由五百里谕知曾国藩、李鸿章、刘铭传，并传谕曹克忠知之。钦此。

遵旨寄信前来。

356 附录廷寄 时局艰难预筹挽救等事十二月十六日

同治十年十二月十六日，准兵部火票递到军机大臣字寄——
各直省督抚：

同治十年十二月初八日奉上谕：

吏部左侍郎胡家玉奏时局艰难，宜预筹挽救一折。军营勇丁随时招募立营，自应核实办理，方能兵归实用，饷不虚糜。若如所奏，各营勇数多不过七八成，少不及五六成，捏报虚额，冒支军粮。此等情弊，殊堪痛恨。当此经费支绌之时，岂可任令陋习相沿，漫无稽察。着各直省督抚于现有各营认真查核，务按实在数目归并立营，如查有营官以少报多情事，立即从严惩办，以儆效尤。

此外陕甘、贵州等省现有他省派往助剿之营，如有勇额不足情事，各该督抚访有确据，亦着随时奏闻，并着遵照兵部奏定章程，每届三月将勇数造册报部，不得任意迟延，稍涉含混。其现无军务省分留防之勇，为数尚属不少，岁糜帑项甚巨，该侍郎请将各省防勇陆续裁汰，多不过暂留七八千人，少或酌留三四千人，自为节饷起见，着各督抚体察情形，奏明办理。至所称长江既添设水师分布汛地，而自瓜洲口上至汉阳镇一带沿江尚有留防之淮扬水勇，未免重复。李朝斌所带之水勇尚在苏州等处屯扎，请一并裁撤等语。着曾国藩等妥筹办理。各省抽收厘金，因军饷孔急，未能概行停止。第恐局卡各员假公济私，额外需索，借饱私囊，流弊不可胜言，着各督抚随时访察，有犯必惩，毋稍徇纵。其有可以裁减局卡之处，并着酌量情形分别办理。原折均着摘抄给阅看。将此各谕令知之。钦此。

遵旨寄信前来。

附胡家玉奏折抄件

吏部左侍郎臣胡家玉跪奏，为时局艰难，宜预筹挽救，仅就管见所及，恭折仰祈圣鉴事。

窃维为政之道，用人与理财并重。我皇上登极以来，求贤若渴，或以战功显，或以保举擢。破格录用，拔十不止得五，称极盛焉。至若大道生财，若于大学。今皆反其道以行之，兵勇无数，则生者寡，食者众，而为者不疾；入不敷出，则用不舒，亦何怪度支日绌也。请为我皇上约略陈之。

咸丰年间粤匪鸱张，东南财赋之邦糜烂殆尽。征兵募勇需饷甚巨，司农仰屋往往空文指拨，无救燃眉。于是，各督抚统兵大臣就地劝捐抽厘，提正供，截京帑，勇自外募，饷自外筹，部臣皆不暇过问。今幸发、捻各逆一律荡平，凡军营饷项，部中皆有案可稽，所不得知者勇数耳。不知勇数，但于奏销时凭各省册报。勇八万，则销八万之饷；勇十万，则销十万之项。在各督抚大臣受恩深重，公忠体国，断不肯稍有浮冒，要难保营官、哨官不虚张勇数，以少报多也。兵部司员李扬华从陕西军营来，言各营勇丁，多不过七八成，少则不及五六成，愤恨形于辞色。该司员前年故有严查营勇之疏，近见营弁因勇不足数被劾者，亦往往而有。是李扬华之说，信而有征。同治元年兵部奏奉上谕：“嗣后各路统兵大臣限三个月内将现存兵勇之名数，分晰报部。如敢玩延不报，着该部严参。”等因。钦此。杜浮冒而除隔阂，圣谕煌煌，至严至切，而恪遵谕旨按限造报者，甚属寥寥。节经兵部奏催、咨催，竟有始终无只字回报者。窃计各营勇饷按月支销，数目无难立查，名册亦无难立缮，乃一味迁延，匿不造报，直至奏销，始得花名送部，并有奏称册报勇丁尽属假名者。夫勇丁口粮为报销一大宗，花名既不可凭，报销从何稽核？揆其流弊不可胜言，应请敕下各督抚大臣严核各营勇数，务令一勇一饷，毋浮毋滥。如查有虚冒情弊，即按军法从事，不稍姑容。并饬取各勇丁花名，遵照元年谕旨，限三个月造册分送户、兵两部。此后有无增减，仍随时咨报，以备查核。如再抗违，即由户、兵两部将办理粮台及军需局大员指名劾参，从重惩处。肃功令而重储胥，端在是也。

至各省留防之勇，多则数万，少则万余，最少数亦近万，综计不下一二十余万。查十八省绿营兵额，尚不过五十余万，今于额兵之外，增一二十万坐食之勇，又加以军务省分无数征战之勇，国家经费有常，闾阎物力有限，而欲民不穷财不匮，得乎？上年侍郎钱宝廉有请裁营勇之奏，谕旨允行。两年以来，各省报裁者甚少，诚部库一大漏卮，不可不预塞其流者。

或谓此项勇丁皆百战之余，能杀贼，能制胜，一经裁撤，设有缓急，招之未必遽来，何所恃而不恐。臣曰不然。咸丰四、五年间，臣在籍时，贼氛正炽，目击地方官及各军营招募勇丁，一呼而至，辄数千人。今日成军，明日即令御贼。盖自行军用火器，而后长枪大戟失其技，孟贲乌获失其勇，接仗时，但有三五有胆力者，于炮声既绝后站队不动，与贼相持，不惟不败，且往往获胜。况兵与勇同是中国民人，同此五官百体，同此三纲五常忠义之气，杀敌致果之忱。兵未必独优，勇未常独绌。今绿营提镇将备，类皆从勇队出身，诚以养勇之费养兵，治勇之法治兵，则即兵即勇，安见节制之兵不逮召募之勇？

或又谓勇丁多不逞之徒，一经遣撤，必相率为匪，驯至攻城劫邑，重烦兵力，不如豢养之，使不滋事。臣又曰不然。向者洪逆倡乱，窃据东南数大省，捻匪蜂起响应，蹂躏皖、豫、兖、鄂，京城又适有洋人之哄，其势岌岌不可终日。无何而洪逆伏冥诛，韦、杨两逆自相残杀，石逆遁回粤西，张洛刑、苗沛霖相继授首，张总愚及任、赖各逆聚歼于一隅，数十万跳梁之群丑，不数年消归无有。斯时稍有知识者，孰敢萌窥伺，生觊觎？其什百成群，朝抢暮劫，私立名号，煽惑乡愚，特不识时务之妄人，不过如道光年间赵金龙、蓝正樽辈，兵到即灭耳。如虑勇散为匪，不惜无数帑金养其身赡其家，年复一年，竟成额勇，即以湘军饷章计之，千勇月需银五千八百两，万勇月需银五万八千两，十万勇月需银五十八万两。若数至二十万，则岁需银一千四五百万两。天地生财，只有此数，此赢则彼绌。现在西北各军营，饷不时至，后患尚可言哉？

辗转筹思，应请敕下各督抚体察各省情形，将水陆留防之勇，统于一半年内陆续裁汰，多不过暂留七八千人，少或酌留三四千人，作为游击之师，遇盗贼窃发，会官兵克日掩捕，可期有备无患矣。至长江添设水师二十二营，划分汛地，布置周密，上下数千里，匪徒敛迹，行李晏然。而自瓜洲口上至汉阳镇一带，沿江尚有留防之淮扬水勇，未免重出，亟应议裁。前据两江总督曾国藩奏，里河既设五营，应将李朝斌所带之太湖七营勇船并省。近见江苏册报，该水勇尚在苏州城内外及无锡、常熟、平望等处屯扎，并请饬下该督抚速筹并省，以专里河营汛之责成而节糜费。

厘金始于扬州仙女庙，滥觞于杭州，盛行于江楚，继遂遍于天下，铢积寸累，无损于商贾，有益于军需，论者莫不诧为善政。而自臣思之，其病民较甚于加赋。赋有田则加，无田则已，穷民犹或有漏网者。厘金则凡米盐琐屑日用所必需之物，无不抽收，商贾操奇赢权，子母抽一分厘金，即增一分市价，以故百物昂贵，倍于往时，名为征商，实则取之于民。鳏寡孤独穷而无告者，亦莫不阴受其朘削。局员之薪水，吏胥之工食，护局卡兵勇之口粮，皆小民之膏血也，而且层层网罗，处处陷阱。东里收西里之租，路经厘卡则抽之；南乡借北乡之粟，路经厘卡亦抽之。取之尽锱铢，用之如泥沙，朘民生而伤元气，莫甚于此。方今军务未平，军饷不继，骤议停止，势必不能，唯有请旨饬下各督抚罢苛细之征，轻漏报之罚，毋令局员需索卡员，毋令卡员掊克百姓，毋借善后之名而营不急之务，所收实数按月报部，尽行提拨军需，俾士马饱腾，军务得以速竣，厘局得以早撤，天下幸甚。

以上皆理财之急务，而最要关键，尤在于严核营勇。户部周知天下勇数，然后综计天下地丁钱粮，漕折关税洋税，岁入若干万，捐款厘金约计又若干万，除提充部库外，各路征勇、各省防勇、各藩库留支岁出共若干万，通盘计算，不足则惟有请旨将各处征勇、防勇大加裁汰，总期岁入之数有余于岁出之数而后已。《礼》曰以三十年之通制，国用量入以为出，道不外此矣。不此之务，但斤斤焉裁百官之廉俸，减八旗之粮饷，折扣各衙门吏役之工费，奚救度支匮乏哉。臣愚虑所及，言之不觉覙缕，伏乞皇太后、皇上俯赐采择施行。谨奏。

357 附录廷寄 着曹克忠统率所部克期赴甘进剿十二月十七日

同治十年十二月十七日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、湖广总督李瀚章，传谕前甘肃提督曹克忠：

同治十年十二月初十日奉上谕：

刘铭传、曹克忠奏接交队伍情形一折。曹克忠驰抵乾州，已据刘铭传将铭军步队十七营、马队三营并楚军马勇二营共二十二营，并军火器械逐款移交曹克忠接管。该提督即当迅速部署，拔队先赴兰州，会商穆图善妥筹防剿，毋误机宜。如兰垣无须多兵，仍着懔遵前旨，迅赴肃州一带，与徐占彪各营联络声势，扼要驻扎。步队中将领勇丁现有假归者，既须选补足额，着即知照曾国藩于徐州队伍内，挑拨发交曹克忠充补缺额。该提督尽可先行带队前进，不必俟此项缺额补足再行起程，致涉迟缓。曹克忠赴甘后，道途窎远，该军饷项必须先期拨解，方免缺乏。着李鸿章、李瀚章饬知湖北粮台，将赴甘各营军饷先期三个月解交西征粮台，源源转解，以资接济。将此由五百里谕知曾国藩、李鸿章、李瀚章，并传谕曹克忠知之。钦此。

遵旨寄信前来。

358 附录明谕 刘铭传措置乖方着交部严加议处十二月二十一日

同治十年十二月二十一日，内阁奉上谕：

前因刘铭传奏病难速痊，未能前赴肃州，当经降旨赏假三个月准其回籍调理，其所部淮军即令曹克忠赴陕接统，并恐兵将或不相习，复谕该提督俟曹克忠抵陕后，晤商妥协，将办理情形会同具奏。乃据曹克忠先后陈奏，该提督行抵陕州一带，即遇淮军所撤队伍络绎东行，即所留各营其中员弁勇丁，亦复纷纷告假，不绝于途。迨抵乾州后，刘铭传将各营弁勇清册移交，即日将交替情事主稿会奏，刘铭传亦即星夜遄发。查新接各营疲弱缺额及领饷告假者为数甚多，均须一律募补，办理实形掣肘各等语。刘铭传于军旅重事，自应恪遵谕旨，与曹克忠会商妥协，再将队伍分别撤留，乃竟迫不及待遽将各队遣撤，又不先行奏明，且所交各营亦多疲弱缺额，实属措置乖方，不顾大局。前直隶提督刘铭传着交部严加议处，以示惩儆。钦此。

359 附录廷寄 着曾国藩等妥筹具奏制造轮船事十二月二十二日

同治十年十二月二十二日，准兵部火票递到军机大臣字寄——
大学士两江总督一等毅勇侯曾国藩、福州将军兼署闽浙总督文煜、前升任闽浙总督江苏巡抚张之万、江苏巡抚何璟、福建巡抚王凯泰：

同治十年十二月十四日奉上谕：

宋晋奏闽省制造轮船经费，已拨用至四五百万，名为远谋，实同虚耗。且闻采买杂料委员四出，虽官为给价，民间不无扰动。江苏、上海制造轮船情形亦同，请饬暂行停止，其每年额拨之款，即以转解户部。已经造成船只，拨给殷商驾驶，收其租价，以为修理之费等语。制造轮船原为绸缪未雨，力图自强之策，如果制造合宜，可以御侮，自不应惜小费而堕远谋，若如宋晋所奏是徒费帑金，未操胜算，即应迅筹变通。着文煜、王凯泰通盘筹画，应否将轮船局暂行停止之处斟酌情形，奏明办理。其上海轮船应否一律停造，并着曾国藩、张之万、何璟妥筹熟计，据实奏闻。原片均着抄给阅看。将此各谕令知之，钦此。

遵旨寄信前来。

附宋晋片抄件

再，闽省连年制造轮船，闻经费已拨用至四五百万，未免縻费太重。此项轮船将谓用以制夷，则早经议和，不必为此猜嫌之举。且用之外洋交锋，断不如各国轮船之利便，名为远谋，实同虚耗。将谓用以巡捕洋盗，则外海本设有水师船只，如果制造坚实，驭以熟悉，沙线之水师将弁未尝不可制胜，何必于师船之外更造轮船，转增一番浩费。将欲用以运粮，而核其水脚数目更比沙船倍费，每年闽关及厘捐拨至百万，是以有用之帑金，为可缓可无之经费。以视直隶大灾赈需及京城部中用款，其缓急实有天渊之别。此在国家全盛时帑项充盈，或可以此创制新奇，示斗智角胜之用。今则军务未已，费用日绌，殚竭脂膏以争此未必果胜之事，殊为无益。且闻制造原归帑项，而一切采买杂料皆须委员四出办理，即官为给价，民间亦不无扰动。闻历任督臣吴棠、英翰、文煜亦多不以为然，江苏、上海制造轮船局亦同此情形。应请旨饬下闽浙、两江督臣将两处轮船局暂行停止，其每年额拨之款即以转解户部，俾充目前紧急之用。其已经成造船只似可拨给殷商驾驶，收其租价以为修理之费，庶免船无可用之处，又糜费库款修葺也。臣愚昧所及，附片缕陈，伏乞圣鉴。谨奏。

360 续议水师章程折 [116] 十二月二十二日

奏为续议江苏水师事宜，恭折仰祈圣鉴事。

窃臣议改江苏水师章程，于同治七年十一月初四日专折具陈，旋准兵部会议复奏请旨，敕下两江总督等查照各条妥为办理各等因。于同治八年三月间知会到苏，彼时臣已赴任直隶。前两江督臣马新贻逐条核办，与提臣李朝斌及苏松、狼山、福山三镇总兵详细斟酌，略有损益，并谘访熟于江苏营伍之人，参酌旧制，厘定新章二十五条，马新贻业已定稿过印，拟于大阅之时察看各处地势，再行具奏。

臣接任后查阅马新贻所定原稿，大致略备，其中有数事与原奏稍异者，如里河五营内之淞南、淞北两营，地段太宽，船只太少，提臣李朝斌屡有改章之请，马新贻以奏定之案不欲率尔更张，往返筹议至再至三。今年派员勘查里河各地段一次，始定仍如前议，略添船只，而于汛地之中专以官塘干河为重，支河汊港处分从宽，俾责任较专而巡查易遍。此马新贻尚未确定而近日议妥者也。

又如苏松、狼、福等三镇额兵，臣初次议奏，除水兵分船派定外每镇各留陆兵一百名。本谓水师以船为家，不必尚存陆兵名目，嗣后马新贻博采众议，佥谓三镇陆兵有必须承应之差，有不可尽废之势，改为苏松、狼山两镇，各留兵五百名。福山镇本有右营陆兵计原额五百三十三名，现只存兵二百名，拟再招二百名，合之原奏之一百名，亦成五百名之数。其统带之官弁，互有更换。又如海门一营，原奏拟归狼山镇统辖，嗣经李朝斌与马新贻会商，以海门营汛地离狼山镇为远而离苏松镇为近，拟改拨苏松镇管辖，以期形势联络。此二条皆马新贻所改定，臣复加察核，无以易之者也。其余各条，俱就原奏应办之事，一一胪列大致，与长江章程相仿佛。惟彼则创始，此则酌改，故于新章之中，仍须兼顾旧制。马新贻属稿时苦心经营，实属详备，臣就原稿二十五条中删减三条，归并一条，定为二十一条，另缮清单，恭呈御览，伏乞敕下各衙门详议定夺。臣之微意，总以水师之住船，譬诸陆师之扎营，狎习舟居为水师之根本，讲求船炮，为御外之根本。是以区区筹议，迭次渎陈，然皆不过就嘉庆、道光年间之规模稍加整理。至异日轮船愈多，或者外海内江悉用轮舟，则今日所办之船，所立之法，将悉为可弃之筌蹄，是所望于后之贤者因时变通，臣之才智尚未暇及此也。至马新贻所议章程，近年行之已有成效，自应参酌上陈，以补臣原奏所不逮。所有续议江苏水师事宜缘由，谨会同江苏巡抚臣张之万恭折具奏，伏乞皇太后、皇上圣鉴训示。谨奏。

附章程

谨将续议江苏水师章程二十一条，开单恭呈御览。

第一条，外海六营轮流巡哨。

查原奏外海六营无事之时轮流巡哨，有事之际一体剿捕。该六营既不分汛地，自应按月轮巡，今拟定以十二船分为三起：第一起四船驻马迹，东巡至陈钱，西巡至大小羊山、七山，北巡至四礁、鸡骨礁等处。第二起驻十滧，东巡至佘山，北巡至洋涨、沙木、锚套，南由铜沙巡至乍浦交界之葛篷墩、泻水漕，东南巡至大小七山及鸡骨礁等处。第三起驻塘鲈港，南巡至洋涨、沙木、锚套，东北巡至东凌斗仑、王家等港一带。南汇营与掘港营合为一起，苏松中左两营合为一起，吴淞、川沙两营合为一起，由各该镇督带分起出洋。每起每营分双单月，第一号承值上半月，第二号承值下半月，遇有失事，即将承值员弁参处。俟定案后汇同营制送部查核。

第二条，内洋五营划分汛界。

查原奏内洋五营略分汛地，自应划清界限，以专责成。狼右营，辖北岸上游所部八团舢板十二号，拟以狼山港驻四船，营船港驻四船，老洪港驻四船。西以张皇港与长江之江阴营分界，东以牛洪港与北岸下游之通州营分界，南以中洪与南岸上游之福左营分界。通州营辖北岸下游所部八团舢板十二号，拟以宋季港驻四船，太平港驻四船，三了支港驻四船。西以牛洪港与北岸上游之狼右营分界，东以塘鲈港与外海分界，南以协安、永旺、青鱼、杨家、惠安、等沙、中洪与苏松右营分界。福左营辖南岸上游所部八团舢板十二号，拟以白茆港驻四船，浒浦营驻四船，鹿苑港驻四船。西以虾蟆山与长江之江阴营分界，东以七丫港口与南岸下游之海门营分界，北以中洪与北岸上游之狼右营分界。海门营辖南岸下游所部八团舢板十二号，拟以刘河口驻四船，吴淞口驻四船，黄家湾驻四船。惟黄家湾一带并无泊船之港，拟令暂于吴淞寄碇，仍按日赴该处巡哨。西以七丫港口与南岸上游之福左营分界，东以红星塔与外海分界，东北以江流入海，并崇宝、石头、等沙、中洪与苏松右营分界。苏松右营辖崇明南北两岸所部八团舢板十二号，拟以当沙头驻四船，协安沙驻四船、永兴沙驻四船。西南以江流入海，并崇宝、石头、等沙、中洪与南岸下游之海门营分界，北以协安、永旺、青鱼、杨家、惠安、等沙、中洪与北岸下游之通州营分界，东以十滧、外沙脚、浅水与外海分界，各按五日会哨一次，逢五与本营会哨，逢十与别营会哨。再北岸上游之狼右营，南岸上游之福左营，其以西均与长江之江阴营交界，应令于每月初一、十五两日各会哨一次。庶江海联为一气，可以呼应灵通。至各该营与陆营分界，以近岸一里为率；其沿江各口与陆营分界，以进口五里为率。所有各汛地段应俟定案后汇造营制册图送部查核。

第三条，里河五营划分汛界。

查原奏淞南、淞北两营，分辖吴淞江南北两岸；太湖左右两营，分巡太湖东西两路；提标右营专防黄浦一江。凡水师与陆营交界之处，固应划清界限，即各该营汛境亦应明晰分定。今拟提右一营分前后左右四哨，内前后两哨每船五号，左右两哨每船四号，尚余两号作为营官总巡之船。太湖左右、淞南北四营，各分左右前后四哨，每哨四船，共计十六船。太湖两营各余八团舢板两号，淞南、淞北两营各余舢板二号，均作为营官总巡之船。淞南营辖吴淞江以南，北自三江口以东以吴淞江为界，三江口以西以致和塘与淞北营分界；南以运河震泽梅埝塘与太湖左营分界。淞北营辖吴淞江以北，北自三江口以东以吴淞江分界，三江口以西以致和塘与淞南营分界，致和塘以西以运河与太湖右营分界。太湖左营巡缉东路，东南以运河震泽梅埝塘与淞南营分界。太湖右营巡缉西路，西北以运河与淞北营分界。其左右两营即以沙墩港口分界，其运河由望亭至沙墩港口归左营巡缉，由沙墩港出口即属右营，湖面仍归吴塘马山0532-01 嘴沙墩各汛巡缉。提标右营专防黄浦一江。自三泖起至吴淞口止，专归巡缉惟太湖等四营汛地。湖荡支渠纷歧错出，应以官塘干河为专责，以支河汊港为兼巡，每一营四哨分扎四段，轮流巡哨，各专责成。各该营与陆营分界，应以近岸一里为率，其镇市设有陆汛，系在官塘干河者一里以内水陆分任其责，其有与长江内洋各营分界处所，应以进口五里为率。所有各该营分队驻船、汛界已饬开具细折呈送，应俟定案后汇造营制册图送部查核。

第四条，淞南、淞北、太湖左、右四营酌添船只。

查原奏淞北、淞南两营各设舢板船十五号，太湖两营各设舢板船十三号，兼用八团舢板船各二号。提标右营设舢板船二十号，每舢板船配兵十四名。复查提右营专防黄浦一江船只，尚敷分布，淞南北及太湖左右四营地段太宽，船只太少，分巡扼要在在难周。今拟该四营各添船三号，每船仍配兵十四名，计四营共添船十二号，应添兵一百六十八名，加以添派官弁，应给廉粮经费虽不免增多，而于设防巡缉较有裨益。

第五条，水营所遗陆汛分别移并留防。

查江苏水师营分均系水陆兼防，新章水师以船为家，所遗陆汛不特巡缉地面，兼有城池仓库接递之责，必须拨归附近之陆汛兼管，其相离较远无可归并者，仍须留拨陆兵以资巡缉，而免偏废。内太湖左右两营所辖之东山、马迹山等处孤峙湖心，汪洋巨浸，无附近陆营可以归并，拟于该两营酌留陆兵五十名外，委一员以资分布巡缉，并于旧制额外内酌留一员粮饷，即在五十名兵数内支给。其所留之兵，即于提标各营未经募足之空额内调拨，各按派防汛地归该两营营官就近兼辖。其陆汛之邻近苏常等汛者，仍就近拨归分管，至提标右营退出陆拨汛归附近之松江城守营兼辖，并拟将提后营游击移驻嘉定，辖吴淞、刘河两营，所遗陆汛以柘林营都司移驻南汇接管。川沙、南汇两营所遗陆汛，以收居中调度之益。其柘林营所遗本汛，则拨归金山营兼管，其中南汇营旧汛之一带地方与青村营相近，拟即拨归青村营管辖，其提后营所遗全汛拨归提前营兼管。又福山镇中左两营所遗陆汛，查有福山右营现系专管陆路，应将该两营旧汛并归管理，其福中营议裁之兵一百名，归右营分防陆汛。又狼山中左右掘四营陆汛，地面甚广，附近之泰州、泰兴等营相距太远，势难兼顾。该镇原留之陆兵一百名，实属不敷分布，兹拟于狼山镇兼辖之泰州、泰兴、扬州三营各拨兵额一成，共一百四十三名。又在附近之常州、江阴、靖江、三江等营，抽拨兵丁二百名。又于提标空额内拨补五十七名，共成四百名。千、把、外委八员前赴狼镇所属，于城守及紧要汛地分别填扎。原奏以通州营为狼山镇中军。今查通州营地处下游，离城较远，应改以泰州营游击为狼山镇中军，所有原留及拟调之陆兵即归该中军游击就近兼辖，应领粮饷均照陆营旧制。其泰州地方拟将泰兴都司移驻，以重汛地。所有各该营水陆分汛册图，俟定案汇齐送部查核。

第六条，京口三营陆汛炮堤分别管辖。

查京口中右两营新章，改为淞南、淞北两营，京左营裁撤。该三营江面均系长江水师汛地，其临江之小洲，水师亦可兼顾。惟各营原辖有大沙洲一处，回环百有余里，必须拨归陆汛巡防。查该处与北岸三江营相近，拟在该营抽兵四十名移驻大沙洲，并留京左营裁缺千总一员作为专汛，归三江营守备管辖。又道光年间奏设防江炮堤，京口中左右三营汛内，有原管大小石湾、刘闻、沙圌山、大二矶头、东生洲等炮堤数处事关江防旧制，既无陆营接防，拟拨归附近之长江水师管辖，以昭慎重。

第七条，酌拟设隶营分并留设守备。

查原奏内洋南岸下游，海门营主之，归狼山镇管辖。今查海门营新汛在川沙、宝山、太仓州境内，与狼山镇相隔几及百里，呼应欠灵而与苏松镇则相离较近，应将海门营改隶苏松镇管辖。又，太湖左营系副将营分并统辖右营都司，而本营所属仅止千、把、弁缺，与营制稍有未符，拟请留设守备一缺，即将原奏移调南汇营之太湖右营，守备移调太湖左营，专管钱粮子药军装等件，既与体制相洽，亦于人地相宜，并于该营添设之三船，内少设外委一缺，以符其数。至南汇营应添之守备一员，改以狼中营拨归，川沙营之守备一员，移调其川沙营二号艇船正哨。查原奏川沙营本有应裁千总一员，应请毋庸议，裁拨归该艇填补，以免辗转调拨。

第八条，紧要陆汛，酌定多留陆兵。

查苏松镇驻扎崇明，四面皆海。中、左、右三营所遗陆汛，周围三四百里，汛口七十余处，外接大海，内连长江，向为水陆兼防扼要之区。新章中、左两营改为外海，右营改为内洋，哨官住船，不准登岸。则所遗陆汛万难虚悬，且有城池仓库钱粮接递之责，非有陆兵驻防不足以资巡缉。又，上海地方华洋杂处，人烟稠密，该处向设之提标右营，现已专管水师，县城内外，地面冗阔，戢暴查奸，在在均关紧要，亦非酌留陆兵不可。现拟于苏松三营所遗陆汛内，除原留陆兵一百名外加留四百名，千、把、外委十员，归苏松中营兼辖。上海留兵二百名，汛弁两员，并添设守备一员，仍归提右营参将就近兼辖，所留弁兵均于提标各营未经募足之额内调拨，饷项不另加增。其守备一缺，拟于水营中多留千总一员而调一守备于陆汛，庶几海疆要隘不致有空悬之虑。

第九条，核定将弁处分。

查旧制，武职疏防、抢劫案件分别参处。现在外海、内洋、里河三大支水师，均系住船，而自都司以下均属哨官，并无离汛里数远近之分，亦无专汛协防兼辖统辖之别。四船驻防一处，遇有失事之案，未便将四船哨官一律开参。兹定外海艇船十二号，分三起按月轮流巡哨，计两营四艇为一起，每起每营分双单月分，一号承值上半月，二号承值下半月，如有失事，即将承值将弁参处，由营官将职名开送查参，各营一律照办。内洋每港派驻四号，分两船出巡港之上游，两船出巡港之下游，仍按逢五与本营会哨，逢十与别营会哨。以一船承值半个月，派巡地段内设有失事，即将轮巡员弁参处，亦由营官将职名开送查参。里河五营内，提右一营专防黄浦一江，如有失事，由营官开送职名查参。其余四营，每营分为四段，每段派船四号以官塘干河为专责，以支河汊港为兼巡，各认汛地，不必会哨，如有失事，在官塘干河者照专汛之例，由营官开送职名查参；在支河汊港者，照兼辖之例开参，均应照长江章程，以都、守、千、把、外委五项哨官为专汛之官，以副、参、游、都司四项营官为本辖之官。遇有抢劫案件，专汛哨官系何职名，应由该营官指出。初参仍照定例，四月限满。题参疏防，专汛官住俸，本辖者罚俸六个月。二、三、四等参，向例一年限期者，酌量加重，改为各予限八个月。二参限满，专汛官降一级留任，本辖者罚俸一年。三参限满，专汛官加重，降二级留任。四参限满，专汛官加重，降二级调用，不准抵销。如汛内有一夜连劫数次情事，仍照旧例，俟三个月限满，犯无弋获，即将专汛官降二级调用，本辖官降二级留任，倘能于限内获犯过半兼获盗首者，均准免其参处。失事之时，营官一面报明提镇，移知臬司；州县官一面禀明本府臬司。如本营届期不参，即由臬司揭参。

第十条，各营现定船数。

查原奏外海六营，各拨艇船二号，内洋五营各拨八团舢板十二号，里河五营内提标右营拨长江舢板二十号，淞北、淞南两营各十五号，太湖两营各十三号，兼用八团舢板各二号。又，提镇各拨火轮船一号。又，现拟淞南北及太湖左右四营各添船三号，共计十二号。所有外海艇船十二号，已由广东钉造齐全，按营拨给。其内洋五营八团舢板六十号，太湖两营八团舢板四号，亦经吴城燕子矶两厂如数造齐，分派驾驶。其有须改用领江船者，经费相等，俟下次修造时酌量改换。里河五营内太湖左右淞南北四营所用舢板，亦经饬厂次第造齐。其提标右营所需长江舢板二十号，先在太湖水师裁撤之船内择用五号，其余十五号另行钉造给领。至轮船一项，现在尚未造齐，已另案奏明，归前台湾道吴大廷统辖操演，俟将每年豢养轮船经费筹定后，应否分拨一提三镇，为巡防外海内洋之用，届时专案奏办。

笫十一条，酌定外委缺数。

查部议江苏所裁之缺，因迁就姑存旧官，全裁外委，未裁千、把。究应裁千、把若干，外委若干，应令妥洽情形再行筹议。复查各营旧制，每千、把一员设立外委一员，将来千、把出缺应照该营缺数补还外委。计南汇营应裁二号副哨把总一员，改设外委一员；苏松中营应裁二号副哨把总一员，改设外委一员；苏松左营应裁二号副哨千总一员，改设外委一员；吴淞营应裁二号副哨把总一员，改设外委一员；川沙营应裁二号副哨把总一员，改设外委一员；掘港营应裁二号副哨把总一员，改设外委一员；苏松右营、福山左营、狼山右营、通州营，原定千、把、外委缺数，应请照旧；海门营应裁千总二员，把总二员，改设外委四员；提标右营应裁千总三员，把总四员，改设外委六员；太湖左右两营应裁把总七员，改设外委七员；淞北营应裁千总一员，把总三员，改设外委四员；淞南营应裁千总一员，把总三员，改设外委四员。以符营制。又，福山左营现留陆兵一百名，应留该营原额外委一员，专管陆兵。

笫十二条，酌定裁缺外委薪粮。

查部议现在武职裁缺留标另补，照原任职衔支给俸薪，惟外委一项向食马兵粮饷，而本案营制又无马步战兵名目，其应作何支给之处，酌定报部查核。复查长江水师新章，外委支给柁粮双分，转较裁缺千、把为优。兹酌定裁缺外委支柁粮单分，月给银三两六钱，额外月给银三两，以资养赡。

第十三条，营官建署地方。

查原奏外海六营不分汛地，以吴淞口十滧为各艇船停聚之所，又离岸稍远，水师不能兼顾等语。现在外海六营十二船分为三起，派驻地段轮流巡哨。所有该六营营官衙署，应于吴淞口塘鲈港两处建立。查各该营现在均有旧署，应准暂行借住，俟新署造成再行迁移。内洋里河十营均应于该管汛内近水之处建立衙署，庶一切呼应较灵，内狼右、苏右两营尚可仍循其旧。海门营应以刘河营旧署为新署，该营旧署已废，应行另建。通州营新汛离城较远，应于新港建署。福左营已无旧署，应行另建。提标右营，上海城内本有参将衙署，毋庸另建。淞北营应于常熟城外建署。淞南营应于周庄镇西隅建署。太湖左营应在东山重建新署。太湖右营应在宜兴之乌溪关建署，以重汛守。其各船哨官，自都司以至外委不立衙署，不准登岸居住，违者官即革职，兵即革粮。再，各营官建署后应各给差兵十名，以资照料，均于提标各营未经募足之空额内拨给。

第十四条，各营座船数目。

查原奏第十四条科算出入经费声明，此外尚有座船书识子药等费。又，长江水师第二十条内陆营之例马改为水师之座船，是各官均应给予座船，俾资办公。惟江苏水师提镇兼辖陆营，与长江新设者不同，例马一项仍应照旧开支，自不得兼支座船。其自营官以下，则应仿照长江章程办理，副、参、游各给座船二号，各营哨官自都司以至外委各给座船一号。副、参、游每座船各月支银十四两，都、守以下每座船各月支银十二两，惟太湖右营系以都司为营官，应准给座船二号，以示区别。

第十五条，官兵数目。

查外海六营共艇船十二号，内设参将二员，游击四员，为营官。都司一员，守备八员，千总六员，把总三员，外委六员，为哨官。又，轮船四号，原奏系设都司四员，守备一员，千总三员，为正副哨官。每艇船配兵四十名，共四百八十名。每轮船原奏配兵六十名，共二百四十名。内洋五营共八团，舢板六十号，内设副将一员，游击四员，为营官。都司五员，守备四员，千总十员，把总十八员，外委二十三员，为哨官。每八团舢板一号配兵二十名，共一千二百名。里河五营共八团，舢板四号，长江舢板八十八号。内设副将二员，参将一员，游击一员，都司一员，为营官。守备三员，千总十五员，把总三十二员，外委三十七员，为哨官。每八团舢板一号配兵二十名，共八十名。每长江舢板一号配兵十四名，共一千二百三十二名。通共设副将三员，参将三员，游击九员，都司十一员，守备十六员，千总三十四员，把总五十三员，外委六十六员，共配兵三千二百三十二名。惟轮船一项，现派道员统领操演，未归提镇管辖，与原奏官兵数目不符，将来筹定养船经费，尚须专案另奏。

第十六条，核定书吏名数。

查江苏水师现改新章，各官应用书识，应援照长江水师章程核给。江南提督衙门本有额设稿书、书识，与长江水师新设者不同，无庸增添。总兵各用稿书二名，书识六名。副、参游各用稿书二名，书识四名。都司各用稿书一名，书识二名。惟太湖右营都司系属营官，应用稿书二名，书识三名。守备各用书识二名。惟淞南、淞北、太湖、左狼山、右福山左五营，并无都司，专设守备一员，事务较繁，应各加稿书一名。其各船千、把、外委同系哨官，亦有应办之事，各准用书识一名。以上共用稿书五十三名，书识二百八十六名。

第十七条，雨篷、旗帜等费。

查内洋里河各船，并无竹篷木舿，唯以布棚遮蔽，其旗帜一项尤应整齐。现当立营之始，各营旗帜号衣均须随船新制，普发一次。以后岁修之需，查长江章程，长龙战船每年发银六十两，今八团舢板与长龙相等，拟定每年亦发银六十两。长江舢板照章每年发银四十两，交各营哨官采办修饰。至艇船一项，船身既大且终年出入外洋，风击虫蛆，最易损坏，每年油艌燂洗四次，所费甚巨。其旗帜号衣篷帐等项，亦所必需，拟定每船每年各给银二百四十名〔两〕，随时修理，以壮军容而昭慎重。

第十八条，官兵粮额。

查原奏内洋里河十营将弁兵丁书识应须廉俸蔬薪等项，悉照长江水师章程给发。至外海六营均宜稍从丰厚，除营哨各官月加公费业经部议核准外，查水师提督及苏松、狼、福三镇额定廉俸，本属无多，嗣后既须常出督巡，责任重大，亦应酌加公费用示体恤。拟提督每月加给巡洋经费银一百两，总兵每月加给巡洋经费银八十两，以资办公。至原定广艇柁工等项，访之久于巡洋者，尚属稍为变通，拟每船设正柁一名，月给银九两，副柁一名，月给银七两二钱。班手、缭手各二名，月各给银六两。锚柁一名，月给银六两。木匠、艌匠各一名，月各给银五两。以上共九名，均系出洋捕盗必不可少之人，且仍在每船额兵四十名之内，所加饷项亦属无多。其艇船稿书与缭粮同，月给银六两；书识与兵粮同，月给银四两五钱。又，各营稿书、书识并非兵丁，应照例俟五年役满考职送部。

第十九条，各营船只配用枪炮数目。

外海六营艇船十二只，每船应配炮十尊，洋枪十二杆。内洋五营八团舢板六十只，每船配炮五尊，洋枪六杆。里河八团舢板四只，每船配炮五尊，洋枪六杆。里河五营舢板八十八只，每船配炮二尊，洋枪四杆。通共大小炮位六百一十六尊，洋枪八百八十杆。此外，长矛、刀杈、喷筒亦须随宜配用。现于宁苏军装局将水陆各军缴存炮位、洋枪军械尽数匀拨，尚有不敷，另行添购足数。

第二十条，各船火药、洋火、子弹等项数目。

查各船大小炮位六百一十六尊，大者三四千斤，次者一千余斤，小者六七百斤不等，每月约用土药近七千斤。洋枪八百八十杆，每月约用洋药四百四十余斤。洋火三万六千余颗，洋铅子四百四十余斤。此外，皮纸、更香、封门、大小熟铁群子，若遇缓急，应随时酌数请领，共月需经费约在千两左右，按年总共约须银一万余两。土药、铁子、铅丸拟在苏州设局制造，洋药、洋火等项拟在上海陆续购买。将来外洋六营就近在上海请领，内洋里河十营就近在苏局请领。

第二十一条，核计饷项。

查前奉部议，按照道光二十八年以后兵马销册及咸丰二年估册，内开江苏水师二十一营，岁需俸薪饷干米折共银二十六万二千一百七十三两六钱三分四厘，内除未经裁减之盐城、东海两营饷米共银二万一千一百十六两八钱四分。又，原定苏、狼、福三镇各留兵丁一百名，饷米五千五百两零八钱，均仍支旧饷应行扣除外，计原设水师十九营，额支旧饷二十四万零三十四两五钱七分八厘。现在新立外海内洋里河十六营，除轮船饷需另行核计外，所有官兵俸薪养廉饷米，加以提镇公费、马干、书识，各营哨官公费、座船、书识，又每船月给杂费通盘核计每岁若需银二十三万两有奇。核之十九营额饷尚属有减无增，唯改定章程，条目太多，将来或尚有续增之款，总使新定之饷不浮于旧额之数，以符原议而重帑项。其狼山营酌留兵四百名，系由扬州等营抽拨及提标空额内募补。苏松镇添留兵四百名，上海留兵二百名，太湖留兵五十名，各营署共留差兵百六十名，均系在于提标各营未经募足之空额内调拨。本有旧饷可抵，毋庸另行核计。至于各营更调官兵，有由江属拨归苏属者，有由苏属拨归江属者，又有此营拨归彼营者，原额饷银应由江苏两藩司先行查明分别拨抵，再由各营查照向章按季备具领册送候核明，统归藩库放给，汇同陆营饷项按年题销。至每年所用火药、子弹、皮纸、更香等项，需款甚巨，又各营船只风浪之冲击，炮火之震动，不能不随时修整，必须筹有专款。溯查部议，从前修造船只，司库例动银十九万七千余两，按照十年摊算，每年应动银一万九千七百余两，现拟即尽此款作为采办军火、修造船只之用，统归粮饷案内一律报销。此外尚有裁撤外委四十五名留营候补，每月各给养赡银三两六钱，每年共计银二千一百余两。此项人员将来补一少一，原非常年额款，尚属易为筹计。至轮船各项经费原奏第十四条内声明，在二成洋税项下动支，不在例定额饷之内，将来造成日多，必须另筹畜养轮船之费，另案奏办。

[116] 此件与张之万会衔具奏。

361 孙衣言仍请补授盐巡道缺折十二月二十二日

奏为拣员请补江宁盐巡道一缺，人地实在相需，吁恳天恩，仍准补授，以资治理，恭折仰祈圣鉴事。

窃江宁盐巡道庞际云丁忧遗缺，前经臣等奏请以江苏补用道孙衣言拟补，旋准部咨以该员补交分发银两后尚未赴部引见，核与定章不符，行令另拣合例人员请补等因。知照前来。伏查道府丁忧所遗之缺，例应将候补班人员酌量请补，又奉旨命往及督抚题明留于该省候补者，无论应调、应题、应选之缺，均准先尽补用。江宁盐巡道一缺，虽系简缺，而管理食岸督销，经放水师饷项，事务殷繁，责任尤重。江宁省城实缺司道三员，藩司综理地方事宜，粮道每年押运赴通，所有省城善后各务，历年以来，均归盐道主持核办，非资望素著之员不足以资治理。臣等于江苏候补道员中复加遴选其堪以胜任者，虽尚有数员，而未经赴部引见，与孙衣言情事相同。其业已引见到省者，又于此缺人地不甚相宜。唯查孙衣言久任京秩，入直上书房，由翰林院侍讲京察一等简放安庆府知府，咸丰年间屡觐天颜，迭蒙召对，嗣在军营出力保奏道员，又于同治七年七月遵例引见一次，究与未经引见全无誉望之员迥不相同，其补交银两后又经前督臣马新贻奏明留办善后，暂缓赴部在案，似与别项不合例人员又有区别。臣等为缺择人，再四筹商，合无仰恳天恩准以孙衣言补授江宁盐巡道员缺，实于盐务地方均有裨益。如蒙俞允，仍饬令该员赴部补行引见，以符定例。所有拣补道员仍请补授缘由，理合恭折具陈，伏乞皇太后、皇上圣鉴训示。谨奏。

362 请以吴承潞补授太仓州知州折十二月二十二日

奏为海疆直隶州知州人地实在相需，吁恳天恩仍准补授，并拟于江苏直隶州三缺中酌改一题补之缺以便酌补，恭折仰祈圣鉴事。

窃太仓直隶州知州方锡庆签升江西临江府知府，应归六年六月分截缺，前经臣等两次请以候补直隶州知州吴承潞补授。接准部咨，以该员应归试用班内序补，遽请补授应调之缺，与例不符，行令另拣合例人员请调等因。伏查直隶州知州一项定例应题之缺，如试用人员内有能胜任者，准其一体拣选题署等语。详绎等语，原以各省试用直隶州知州，亦有可用之才，故准请补题缺以示鼓励。

唯查江苏直隶州知州共计三缺，江南之太仓州、江北之通州、海州俱系调缺，无一应题之缺，遇有缺出，照例先尽调补。而江苏无缺可调，较之无员可调者情形有别。其次例用应升班应升无合例之人，例用候补班人员，至试用班人员虽经甄别堪以烦缺留补，而格于成例，永无补缺之期，殊不足以励人才而示公允。臣等公同筹商，拟于太仓州、通州、海州三缺中酌改一题补之缺，于候补试用两班人员内酌量拣补，而应调缺出亦可将题缺人员调补，庶几名实相称。

复查吴承潞自署任太仓州后，劝课农桑，培养士类，清厘积案，慨慕古昔循吏，毅然有力追前哲之志。该州地处海滨，时有洋人游历，调护民教，能持其平，实为体用兼备不可多得之才，若不准补应调之缺，则终身无补缺之望。合无仰恳天恩俯准吴承潞补授太仓直隶州知州，以收得人之效。嗣后或即以太仓州改为题补之缺，抑或于通州、海州两缺中择一酌改，并求敕下部臣核议施行。所有拣员请补海疆直隶州并拟改题缺缘由，理合恭折会陈，伏乞皇太后、皇上圣鉴训示。谨奏。

363 请以陈方瀛补授川沙同知折十二月二十二日

奏为拣员请补要缺同知，恭折仰祈圣鉴事。

窃照松江府川沙同知张应济于同治七年闰四月二十一日开缺，应归七年闰四月分截缺，所遗员缺系烦、疲、难沿海要缺，例应在外拣选调补。该同知地处海滨，政务殷繁，有管理民事刑钱之责，非精明强干之员不足以资治理，前经臣等请以候补班前先用同知直隶州知州潘青照请补。接准部咨，以该员保举同知直隶州知州，业经奏驳，其江苏原省已断不得作为江苏候补同知等因。行令另拣请补在案。

臣等于通省现任同知内逐加遴选，一时实无合例堪调之员。查有候补同知直隶州知州陈方瀛，年三十四岁，浙江廪贡生报捐通判选用，并加提举衔指发江苏，克复嘉常等城案内汇保，奉上谕：“着赏戴花翎。”钦此。嗣于苏军分援湖州等处出力案内保奏，同治五年八月二十九日奉上谕：“着以同知直隶州知州补用。”钦此。试办江北河运出力，奉上谕：“着补缺后以知府用，先换顶戴。”钦此。先于五年九月赴部，蒙钦派王大臣验放，奉旨：“着照例发往。”钦此。领照起程。是年十二月二十二日，在徐州就近缴照，作为到省日期，试看期满甄别，堪以繁缺留省补用。该员廉干朴诚，办事实心，以之请补松江府川沙同知，洵堪胜任，与例亦属相符。据藩、臬两司会详请奏前来。臣等往返函商，意见相同。合无仰恳天恩俯念员缺紧要，人地实在相需，准以陈方瀛补授松江府川沙同知，实于要缺有裨。

再，该员系由通判军功保举以同直隶州知州补用，前次赴部尚未奉到保奏行知，系以通判引见。查照定章保奏升阶仍留原省例，准归入候补班内先行补缺。如蒙俞允，仍俟奉到部复照例给咨送部引见。恭候钦定。该员系候补同知请补同知，毋须查造参罚，谨合词恭折具奏，伏乞皇太后、皇上圣鉴训示。谨奏。

364 请以汪祖绶调补青浦县知县折十二月二十二日

奏为拣员调补要缺知县，恭折仰祈圣鉴事。

窃照借补青浦县知县、候补直隶州知州、已保候补知府钱宝传，因调署长洲县知县，已离借补之任。接准部咨，奏明开缺，于同治十年正月初一日行文，按江苏省照限减半计算，以正月二十六日作为开缺日期，归正月分截缺。所遗员缺系繁、疲、难调缺，例应在外拣选调补。该县赋重讼繁，兵燹后地方凋敝，治理不易，择人更难，必得精明练达勤求吏治之员方期胜任。于通省现任正途知县内逐加遴选，非现居要缺，即人地未宜。

查有金山县知县汪祖绶，年四十一岁，安徽进士，朝考一等引见，改翰林院庶吉士，散馆以知县用。咸丰九年七月铨选新阳县知县引见，奉旨补授。十月到省，十一年十月初八日在上海任事诸翟等处剿匪出力，同治元年四月二十六日奉旨：“着赏加同知衔并赏戴花翎。”钦此。先于元年三月丁母忧卸事，奉调军营当差，三年六月服满，奏请仍留江苏，以繁缺知县尽先补用。嗣遵部议，在京铜局补交双单月一班指省分发银两。克复常州等案汇保，奉旨：“着补缺后以直隶州知州升用。”钦此。五年七月补授金山县知县，八年七月初六日到任。该员以翰林散馆外用，历署常熟县知县、川沙同知等缺，无不办理裕如，补授金山县缺，已逾两载，催科抚字，诸臻妥叶。前请调补长沙县要缺，因出缺在先，到任在后，奉部议驳。此次青浦县出缺，系在该员到任之后。臣等复查该员洁清勤干，办事认真，以之调补青浦县要缺知县，洵堪胜任，惟历俸未满三年，与例稍有未符，已饬赴京铜局呈缴捐免历俸银两。该员系正途人员调补要缺，人地实在相需，例得专折奏请，据藩、臬两司会详请奏前来。臣等往返函商，意见相同。合无仰恳天恩俯念员缺紧要，准以金山县知县汪祖绶调补青浦县要缺知县，实于地方有裨。如蒙俞允，该员系现任知县调补知县，衔缺相当，毋庸送部引见。至调补要缺，一切因公处分，例免核计，任内并无承缉盗案，征解钱粮已起降调革职参限之案，所有应完罚俸银两遵照初次请调之例，仍饬依限完缴清楚，造册咨销。所遗金山县选缺，江苏省现有应补人员应请扣留，另行遴员请补，合并声明。谨合词恭折具奏，伏乞皇太后、皇上圣鉴训示。谨奏。

365 两江忠义第四十五案请恤折十二月二十二日

奏为采访两江忠义第四十五案，恳恩分别旌恤，恭折仰祈圣鉴事。

窃两江设立忠义局，派员采访各属阵亡、殉难官绅士民妇女人等，照常分别办理。业经先后奏报第四十四次在案。兹据采访局员续访得安徽广德等州属一门殉难者三十家，凡一百五十一人，殉节官绅三十四员名，阵亡团丁九百九十六名，并殉难绅民、妇女造册禀请核办前来。臣查安徽广德等州属迭遭兵燹蹂躏极深，该绅民士女或举家就义，或赴敌成仁，大节凛然，殊堪矜悯。谨将全家抗节及阵亡请恤之绅士人等饬造事实清册，咨部核办，仍缮具简明清单，恭呈御览，仰恳天恩敕部分别旌恤以阐幽潜。其例止议旌之殉难官绅许秀芳等十三员名，士民刘虎臣等一千四百九十六名，妇女鲍钱氏等二百三十五口，相应请旨敕部一并议旌。并将事实名册咨部查核。所有两江第四十五案采访忠义缘由，谨恭折具奏，伏乞皇太后、皇上圣鉴训示。谨奏。

366 办理上海洋务出力人员请奖折 [117] 十二月二十二日

奏为上海通商办理洋务，实在出力各员，恳恩奖叙，恭折奏祈圣鉴事。

窃查上海地方为各国通商总汇之区，洋务之繁，甲于他处。遇有别省要公，亦须派员往办。在事各委员凡遇辨论繁难之事，无不竭尽心力，措置得宜，并有暗中斡旋以顾大局。近年以来，如安庆、江西等处查办教案，上海洋泾浜设立公廨，会审中外交涉事件。本年日本国在天津议约，奥斯马加国在上海换约，均系在于熟悉各员中分别调派，或独立支持，或随同襄办，俱能备历勤苦，不畏烦难，谨慎精详，悉臻妥洽，华洋商民得以安静，洵属实在出力。计自七年十二月内经臣等会保请奖一次，迄今又阅三载，该员等勤能各著，未便没其微劳。据升任苏松太道涂宗瀛开呈，拟保清折具禀前来。臣等逐一复核，并无冒滥。谨缮清单，恭呈御览，合无仰恳天恩俯允给奖，以示鼓励。所有上海通商办理洋务实在出力各员请奖缘由，理合会同协办大学士直隶督臣李鸿章、江苏抚臣张之万合词恭折具奏，伏乞皇太后、皇上圣鉴训示。谨奏。

附清单

谨将上海通商委办洋务实在出力各员，酌拟保奖，缮具清单，恭呈御览。

计开：

江苏遇缺即补知府褚兰生，拟请补缺后以道员仍留原省前先补用，并赏加三品衔。道衔江苏候补同知张秀芝，拟请补缺后以知府用。知府衔江苏补用同知直隶州知州高树森，拟请补缺后以知府用，并赏加道衔。浙江候选教谕余承普，拟请以教谕归本班前先选用，并赏加五品衔。运同衔补用同知候补知县陈福勋，拟请以繁缺同知留苏前先即补，并赏给随带加二级。补用知府葛绳孝，拟请赏加三品衔，并给三品封典。同知衔分发省分归候补班前先补用知县孙文川，拟请补缺后以同知直隶州用，并赏加运同衔。江苏候补同知直隶州知州潘青照，拟请补缺后以知府用，先换顶戴。三品衔升用知府候选同知刘森，拟请以知府不论双单月前先选用。候选通判张志均，拟请选缺后以同知用，并赏加知府衔。江苏候补县丞补用知县申保龄，拟请赏加五品衔。同知衔王家宾，拟请照衔加二级，赏给曾祖父母四品封典。尽先补用都司李得胜，拟请赏加游击衔。

[117] 此件与李鸿章、张之万会衔具奏。

367 同治十年江北河运出力各员请奖折 [118] 十二月二十二日

奏为江北河运出力人员，恳恩给奖，恭折奏祈圣鉴事。

窃江北同治九年分漕粮仍行河运，本年二月二十八日兑竣开行后，沿途昼夜催趱，于六月二十五日陆续抵通，七月初三日一律兑竣，业经仓场督臣专折具奏声明，总运督催及押运各员，经理得宜，不辞劳瘁，应由臣等核实保奏等因。同治十年七月初六日奉旨：“依议。”钦此。咨会到臣。当经转行遵照去后。兹据江宁布政使梅启照、江安粮道王大经开单详请具奏前来。臣查江北漕粮河运由江安粮道督押起运者，近年办过两次。同治五年一次。所有出力各员，曾经署督臣李鸿章奏请奖叙在案。同治九年一次。因到通较迟，仅将山东出力各员请奖，所有本省各员未敢奏请奖叙。本年河运竣事，不特比上年赶早，即较五年分一次亦早至两月，该委员等或督率催趱，或随事勾稽，或相机疏导，或监兑弹压，均能不避劳怨，昼夜辛勤黾勉从公，悉臻妥协。除拟保千把各员咨部注册外，所有在事出力各员相应查照成案，缮具清单，吁恳天恩俯准，一体给奖，以示鼓励。谨会同漕运总督臣苏凤文、江苏巡抚臣张之万恭折具奏，伏乞皇太后、皇上圣鉴训示。谨奏。

附清单

谨将同治十年江北河运在事出力各员，缮具清单，恭呈御览。

计开：

知府用江苏候补直隶州知州赵德蕴，拟请俟补直隶州知州后遇有知府缺出，尽先题补，并加三品衔。运同衔补用直隶州知州江苏遇缺即补知县金元烺，拟请仍归知县遇缺前先补用。五品衔江苏遇缺尽先补用知县胡国桢，拟请俟补缺后以同知直隶州知州用。知府衔江苏候补同知陈步高，拟请俟补缺后以知府用。运同衔江苏候补知县汪绍煃，五品衔江苏候补知县朱际昌，同知衔江苏候补知县李绚。以上三员，均拟请俟补缺后以同知用。

同知衔江苏候补知县李恩瀚，拟请俟补缺后以沿河同知用。

江苏候补知县周崇礼，江苏候补知县于培澍，江苏候补知县龚长恩。以上三员，均拟请赏加同知升衔。

盐提举衔江苏候补知县殷勋，拟请俟补缺后以同知尽先补用。江苏候补知县张华书，拟请赏加同知衔。

三品衔道员用淮安府里河同知路崇，知府用徐州府中河同知吴振元，知府用补用直隶州知州署清河县知县万青选。以上三员，均拟请各加随带二级。

三品衔升用道江苏候补知府方鸿，拟请给予三品封典。

知府衔江苏候补同知胡光祚，拟请俟补缺后以知府用。

江苏候补从九品第五杰，五品衔安徽试用从九品高英。以上二员，均拟请以巡检不论繁简遇缺前先补用。

江苏候补从九品高开源，拟请归本班遇缺前先补用。六品衔两淮遇缺前先补用盐巡检李源，拟请俟补缺后以盐大使用。五品衔指发江苏补用县丞钟士达，拟请俟补缺后以知县用。五品衔江苏候补县丞黄大受，拟请俟补缺后以知县用。五品衔候选县丞黄锡庆，拟请以县丞分发省分补用。从九品衔刘培清，拟请以未入流分发省分补用。尽先选用从九品金则杨，拟请以本班分发省分遇缺前先补用。随漕书吏俞寿昌，拟请以从九品不论双单月归部尽先选用。清江闸官徐福端，拟请赏加六品衔。知州衔知县用尽先即补县丞朱思业，拟请以尽先县丞归候补班前补用。

江苏候补从九品方书绅，分发江苏从九品王云。以上二员，均拟请俟补缺后以盐知事分发尽先补用。

候选从九品王长庆，拟请赏加六品衔。五品衔江苏候补县丞王霈，拟请俟补缺后以知县用。江苏候补主簿程联棣，拟请俟补缺后以府经历县丞用。局书刘泽仁、施桂森，均请从九品不论双单月选用。补用游击尽先都司漕标右营中军守备周象臣，拟请遇有两江参副缺出无论推题尽先补用。都司衔候补卫守备黄占鳌，拟请以卫守备归部不论双单月遇缺即选。苇营尽先补用守备里河运口汛把总张孝惠，拟请赏加都司衔。都司衔中河泛千总涂肇奎，拟请以苇营守备尽先补用。苇营补用守备顾泰康，拟请俟补缺补后以都司用，先换顶戴。

[118] 此件与苏凤文、张之万会衔具奏。

368 密保孙衣言片十二月二十二日

再，密陈者臣于同治二年十一月间密举人才折内，曾以孙衣言奏保，钦奉谕旨，交军机处存记。同治七年前督臣马新贻奏调赴江保奏尤力，是该员才具学问，昔时趋侍内廷，久邀圣明洞鉴；近年服官外省，亦为时论所推。现在钦奉十一月初三日上谕，饬令臣等于所属各员内确实保奏堪胜藩、臬之员。该员孙衣言，学识闳通，办事果决，绝无依违赡顾之习，若畀以实缺道员，练习吏事，即可备藩、臬之选。此次请补盐巡道一缺，合无仰恳特旨补授，以励人才。臣将来遵保藩、臬之折，即不复开列该员矣。谨附片密陈，伏乞皇太后、皇上圣鉴训示。谨奏。

369 冯桂芬等改请奖叙片 [119] 十二月二十二日

再，上海通商办理洋务出力人员，前于同治七年十二月内，经臣等会折保请奖叙案内，尚有奉部议以所保各项有与向章不符，驳饬另核请奖者未经核办。兹据升任苏松太道涂宗瀛查复，内除沈宝禾一员业经病故，陈福勋一员归于本届保案，并请奖励无庸另议外，其余各员遵照部驳，另开改奖衔名请奏前来。臣等复核无异。合无仰恳天恩俯将三品衔詹事府右春坊右中允冯桂芬，布政使衔前苏松太道升任江苏按察使应宝时，二品衔江苏题补道凌焕，布政使衔记名道潘曾玮，均改请交部从优议叙知府用试用。同知褚成绩，改请补知府后以道员用。蓝翎同知衔江苏候补通判官志澄，改请加知府衔。同知衔江苏候补知县蔡敬熙，改请加四品衔，并随带加二级，以示激劝，出自鸿慈。谨会同协办大学士直隶督臣李鸿章、江苏抚臣张之万附片陈请，伏乞皇太后、皇上圣鉴训示。谨奏。

[119] 此件与李鸿章、张之万会衔具奏。

370 潘文质请留两江陆路候补片 [120] 十二月二十二日

再，参将衔尽先游击借补长江水师江阴营中哨守备潘文质，久在陆营随剿，迭著战功。前因其曾在水师效力一年，而陆路未有相当之缺，借补长江水师守备员缺以奖劳勋。嗣据该员禀明不谙水师，经臣奏请调补江西抚标右营守备。接准部咨，以水师不准改调陆路，所请应毋庸议等因。除遵照部议将原缺另行拣补外，查该员潘文质于陆路甚为得力，而于水师未能熟谙，未便因借补在先，稍涉拘泥，相应请旨俯准开除原补水师守备员缺，留于两江陆路，另行酌补。谨会同长江水师提督臣黄翼升附片陈明，伏乞圣鉴训示。谨奏。

[120] 此件与黄翼升会衔具奏。

371 福山左营守备缺请仍以王明扬升补片 [121] 十二月二十二日

再，接准兵部咨复福山左营守备缺，以尽先守备福山右营千总王明扬升补。该员名次在后，应毋庸议等因前来。查福山左营新改内洋水师，巡防极关紧要，王明扬委署左营守备，涉历风涛，能耐劳苦，虽有尽先在前之员，均与是缺人地未宜。且该员王明扬系福山右营实缺千总，以之升补守备，与例亦尚相符。所有福山左营守备员缺，合无仰恳天恩仍准以尽先守备福山右营千总王明扬升补，实于水师营伍有裨。谨会同江南提臣李朝斌附片具奏，伏乞皇太后、皇上圣鉴训示。谨奏。

[121] 此件与李朝斌会衔具奏。

372 王幼山周良才请先给署札暂缓引见片 [122] 十二月二十二日

再，准兵部咨复提标中军参将缺，准以尽先副将提标后营游击王幼山借补。又督标中军副将缺，准以记名总兵镇江营参将周良才借补。均行令给咨赴部引见后，再行给札，方准开缺照例办理各等因前来。查王幼山现在管带提标新兵营，周良才管带星字右营，督操兵勇正资得力，未便更易生手。合无仰恳天恩俯准借补提标中军参将王幼山，借补督标中军副将周良才，均请敕部发给署札，先开底缺。一俟操练兵勇纯熟，再行给咨送部引见。其所遗游击参将二缺，江省现有尽先人员应请扣留，容臣另行拣员请补。谨会同江南提臣李朝斌附片具奏，伏乞皇太后、皇上圣鉴训示。谨奏。

[122] 此件与李朝斌会衔具奏。

373 附录廷寄 曹克忠奏接管淮军掣肘情形着曾国藩等通饬招募勇丁添补缺额等事十二月二十七日

同治十年十二月二十七日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章，传谕前甘肃提督曹克忠：

同治十年十二月二十一日奉上谕：

曹克忠奏接管淮军办理掣肘情形，请招募勇丁添补缺额各折、片。曹克忠接统淮军，曾谕刘铭传与之会商，务将一切驾驭机宜筹画妥协，再行回籍。原以新旧交替之际，将士不习，变故易生，刘铭传自应恪遵谕旨，力顾大局，方为不负委任。乃曹克忠行抵乾州，铭军已有遣去者，得力之统领、营官悉皆资遣，并将精良炮械悉行运回，刘铭传仅留随身小队一晤而别。各局早经裁撤，淮军一切章程未据交出，复张贴发饷者勇告示，纵令营勇假归，各营因索饷滋闹几至不测等语。前据王家璧奏，刘铭传军伍多虚，性情骄蹇，朝廷念其前功未加责问，所以宽容而优待之者不为不至。若如曹克忠所奏各情，是刘铭传只便私图，罔顾公事，几至贻误大局，已明降谕旨将刘铭传交部严加议处，以示惩儆。

现在各营缺额甚多，急须募补，着李鸿章迅将需用经费核定拨交曹克忠，以便该提督派员分赴楚、皖招募，并将曹克忠各营饷需宽为筹备，俾免缺乏。曹克忠务将各营力加整顿，相机驾驭抚循。一俟布置就绪，即行拔队西进。其撤回徐州驻扎各队实系若干，即着曾国藩查明，督饬训练，毋令日久生懈。曹克忠折、片单各一件，王家璧片一件，均着抄给曾国藩、李鸿章阅看。将此由五百里谕知曾国藩、李鸿章，并传谕曹克忠知之。钦此。

遵旨寄信前来。

附曹克忠奏折抄件

办理甘肃肃州一带军务，前甘肃提督奴才曹克忠跪奏。为遵旨查复分拨队伍不符缘由，并沥陈办理掣肘，现筹抚驭机宜，恭折仰祈圣鉴事。

窃奴才于十一月二十六日在西安省城行营，恭报抵陕日期及兵事大概情形一折。兹于十二月初九日准兵部火票递回，原折内开军机大臣奉旨：“另有旨。”钦此。同日承准军机大臣字寄，同治十年十二月初三日奉上谕：“曹克忠奏驰抵陕省日期并请截留淮军一折。”等因。钦此。仰见圣训周详，钦悚曷极。伏念奴才以伤病余生，久甘废弃，荷蒙鸿慈高厚，天语垂询，责令努力行间，策以后效，犬马图报之私，冀或稍申万一，捐糜顶踵所不敢辞。刘铭传与奴才仅一面之识，其荐奴才自代，谅必信于平日，不致于粗疏偾事，始相援引交替之际，自必恪遵谕旨，和衷商办，断无龃龉。不意奴才尚未入陕，即有遣撤之事，又适奉旨饬催西进，是以恳请截留淮军全队。然窃计留拨之营，虽不足额，于办理大局，为害尚浅也。迨二十九日抵乾，则铭军已遣者其去既久，统领营官之老练得力者悉皆资遣，洋炮军械之精良利用者悉皆运回。刘铭传仅留随身小队，候与奴才一晤而别。见面时惟以奴才不应将弁勇假归、有名无实等情陈奏，反复诘责。奴才以新旧交接弁勇，视听所关，若与逐端较论，则主将衅生，众情回惑，甚或流传蜚语，将疑奴才遇事挑剔，致摇军心，抑且上烦宸虑，是以一意委曲求全，勉顾大局，拟俟接统后实力整理。旋准刘铭传咨会，现饬各营赶造弁勇清册移交前来，即于初二日将交接队伍各情，由刘铭传主稿会奏在案。刘铭传亦即星夜遄发。随查移交各件内，各局早经裁撤，米粮颗粒无余，军械驼马大半疲损不堪，亦未将淮军一切章程交出。

又准咨称，马步各营筹拨欠饷三关，令营务处知府方策勋分限五个月按名发放，先给予票据，按入营先后届限支领，或作安家之费，或作回籍之资，除已发头限欠饷十二营外，余银饬方策勋赍送接管。奴才甫经任事，若遽行照发，则兵将未习，携饷逃归者必多；若稍改章程，则去者市恩，来者任怨，势必激生事端，复令仍责成方策勋一手承办。旋又据咨改存后路西征粮台，俾兵勇往领便捷，其实则分交各营收管，先期出示，各勇于领饷后，准令告假，营官不得阻留，奴才因事关军饷，深恐不肖勇丁心存觊觎，变生不测。方策勋既已宛转卸肩，营员多系刘铭传新易生手，人望不归，因逐日亲赴各垒，多方抚循，屡谕方策勋及提督丁汝昌等，与其按限分放假示羁糜，不如全数饬领，冀其威奋。其告假者，禀由奴才随时分别准驳，严防逃逸。乃该员等面称军心业已涣散，一经全发，则逃者接踵，防不胜防，仍请按限给领。忽于初七、初八两日讹言四起，铭军右副等营勇丁，向该营官纷纷闹索全饷，一夜数惊。奴才闻信，匹马驰往弹压，幸俱即时贴服。随饬各营将三关欠饷，仍照奴才原议扫数给领。现在众情安谧，似可无虞，仍饬拿为首滋事之人惩办示儆，一面开诚布公宣示恩信，一面加意防范，免其溃逃，仍招募精壮赶补缺额。

访查淮军章程，每四十日一领月饷，谓之一关，每年九关，余存三月归入欠饷，积之裁撤之日，无论年分远近，补给三关，以为路费。从无以进剿之兵，援照遣散之例者。况西路奇苦，南人多不愿往，即使饵以重赏，诱之使前，尚复趑趄逃避。今乃准假以畅其归途，复给饷以助其路费，人谁不乐南旋，而必深入苦寒之地？正恐无此情理，况三月欠饷分五限札放，计期五月而饷完。每次每营以百人为度，计一营共五百人，阅时五月而勇亦遣尽。且饷项各存本营，银票早握勇手，勇之去留得以自专，饷之早迟难逾定限，军心因而动摇，众务因而牵制。奴才接手之初欲筹整顿，则已成之局有似阻挠；欲议进征，则已定之章又同遣撤。倘不仍其旧贯，稍事更张，则必哗噪纷腾，祸端立见，不识刘铭传奉旨与奴才会商者何事，而办理者又何事也，岂其市德沽名，收拾人心已去，抑将牵动全局，贻累后人，不激成办理不善之咎而不止？奴才自信与刘铭传两无嫌怨。刘铭传渥荷殊恩，隆天重地，岂不思图报共济时艰，何至措置偏私，颠倒至此？此皆陕西文武军民共见共闻，刻刻为奴才危虑者，非奴才一人之私言也。除发饷一事已由刘铭传于起程折内陈明外，尚有遣勇告示一纸照缮清单，恭呈御览。至奴才前次折内二十二营与原奏不符之处，系因刘铭传续拨徐邦道所带马队二营，已由刘铭传奏报在案。

总之，目前情事，诸凡棘手，所幸李鸿章综筹天下全局，毅然以为己任，于奴才粮饷军火需用之物，早以宽为筹拨，源源而来，奴才得以专心布置营伍。现在军心略定，因势利导，此中大有权衡，静镇抚绥，是为当务之急。奴才从戎日久，于驾驭弁勇操纵缓急之间，尚能留心审度，所以上年转战秦陇，将士饥疲，尚无陨越，兵民至今称述，部众亦所素闻，默化潜移，谅不至激成变端，上劳朝廷西顾之虑。惟已裁撤淮军各队，未蒙天恩俯准截留，奴才随身仅止由籍奏带旧部亲军小队二营，经李鸿章拨给银一万三千两以作路费。新接各营缺额本多，又汰去疲弱及领饷告假潜逃者，为数甚夥，均需一律添补。陕甘向难招募，非遣弁分赴楚、皖各界募添精锐，不能成军西进。第人多费巨，别无杂款可挪，现已函商李鸿章通筹合计，设法措拨，俟复到之日，再行奏明办理。奴才仍倍加勤慎，控制诸军，随时将办理机宜陈请训示遵行，期无贻误。所有遵旨查明分拨队伍数目不符，并办理掣肘现筹抚驭各缘由，理合恭折由驿五百里复陈，伏乞皇太后、皇上圣鉴。谨奏。

再，正缮折间，据铭字右军六营统领提督丁汝昌、武毅军五营统领提督者贵、铭字左军六营营官总兵张世璜等呈称，查明淮军步队十七营内员弁勇丁，自本年十一月起陆续告假回籍，人数多寡不一，营官未敢拦阻。又除现裁老弱各营，悬额尚多，不敷操练，亟应添募稍壮以符定额，恳请筹给经费，派弁分赴淮北、河南、湖北等省招募壮丁来营添补等语。奴才复查各该营弁勇花名清册，自刘铭传示定给饷准假后纷纷离营，每营悬额多或百余，少亦数十，若不及早招补，将来拔队西征，路途愈远，更难添募。约计招募之费，每营需银六七百两不等。现尚无款发给，应俟李鸿章核拨经费后，再由奴才咨会各省，派员一并前往招募。合先附片陈明，伏乞圣鉴。谨奏。

谨将刘铭传发饷遣勇示谕抄录清单，恭呈御览：

为剀切晓谕事。照得本爵军门因病乞假，钦奉上谕，准假三个月，回籍调理，令将所部各军分拨马步二十营归曹军门接统，以资赴甘防剿等因。钦遵在案。惟念所拨马步各营将官勇丁，相随多年，转战数省，艰险备尝，兹又远道从征，一旦舍去，未免依依。现于协饷中抽款补给各该营欠饷三个月，发交营务处方守经管，刊立饷票，按期分给，自本年十一月起按限分五个月止，由该勇丁自行持票支领，不许短少扣平，姑示体恤，以全终始。合亟出示晓谕，为此示仰马步各营将弁勇夫一体知悉。目示之后，尔等务当仰体本爵军门因病回籍出自不得已之苦衷，曹军门统兵有年，抚循士卒，谅可甘苦与共，尔等谨慎从事，断无异视之心。至于弁勇，或以积劳过久，或因亲老丁孤，有欲回本籍者，准按入营之先后届期陆续告假，所给欠饷可为回籍之资。其有志上进情愿效力者，所领欠饷即作安家之费。嗣后届期乞假与否，听其自便，该管营官毋得故意拒留，致负本爵军门爱恤士卒之至意。凡准假之勇，仍须填给路票，使得畅行无阻，庶不至中途羁留。倘经此次明白晓谕，该勇丁等有不候期限私行潜逃者，一经拿获，准该营官立照军法从事，其各懔遵毋违。特示。

附王家璧奏片抄件

再，敬密陈者，刘铭传位极资厚，猾于兵事，外强中干，贪饕畏葸，私智小慧，不明大义，骄蹇市重，无复感恩图报之心，其不待曹克忠至而预发三月口粮，先遣壮勇东归者，正以掩其军伍多虚，无从查考也。惟该员前曾立有功绩，现在拥众尚多，江淮亦多其旧隶，朝廷念其旧劳，慎筹善处，准其引疾家居，庶几保全终始。若仍令统重兵，恃以御侮应变，不惟难期得力，致有贻误，且恐尾大不掉，别生事端。即虑归勇习于战斗，骤遣未易安帖，留备缓急，征调亦应另选廉勇，统将分任责成。该员平日用兵，但能用众胜寡，不能以少敌多，近更将骄士纵，士瘠将肥，是以艰于致远，不堪复用，且无以警效尤。臣为东南防务紧要，且朝廷威柄所系，并保全功罪于抵武臣起见，谨附片密行具奏。

同治十一年

374 奏陈候补知府姚丙吉试用期满仍留江苏以繁缺知府补用折 [1] 正月初五日

奏为知府试看一年期满，照章甄别，恭折奏祈圣鉴事。

窃照前准部咨，嗣后道、府、州、县，毋论何项劳绩出力保奏，归入候补班人员，即以到省之日起予限一年，详考核奏明，分别繁、简补用等因。历经循办在案。兹据苏州布政使恩锡会同江苏按察使应宝时详称：候补知府姚丙吉，现年五十六岁，浙江归安县人，由监生报捐未入流，分发南河，调江北粮台差遣。旋保以县丞用。两次筹饷出力，奉旨免补本班，以归江苏地方以知县用。咸丰七年三月奉旨免补本班，以同知直隶州用。九月，调赴江南。克复瓜洲案内，奉旨赏戴花翎。是年，禀报到省。嗣因江北粮台报销出力，十年十一月奉旨俟补缺后，以应升之缺升用。遵例报捐，离任以知府归候补班补用。水师积年防剿出力，同治三年正月十六日奉旨：“遇有题补知府缺出，酌量补用。”钦此。先因扬防肃清案内，同治元年六月奉旨：“补缺后以道员用。”又因江北办团出力，三年十一月奉旨：“赏加盐运使衔。”钦此。九年五月由部带领引见奉旨：“着以知府发往江苏，归候补班补用。俟补缺后，以道员用。”钦此。给照起程，于七月初八日回省。计自九年七月初八日回省之日起，连闰扣至十年六月初八日，一年期满，自应照章甄别。该员精明干练，振作有为，堪胜繁缺知府之任。详请具奏前来。臣姚丙吉自同治九年七月初八缴照回省之日起，连闰扣至十年六月初八日，试看一年期满，应行甄别，繁简补用。该员安详老练，办事勤能，堪胜繁缺知府之任。合无仰恳天恩俯准，将候补知府姚丙吉留省，以繁缺知府补用。谨合词恭折具奏，伏乞皇太后、皇上圣鉴训示。谨奏。

同治十一年正月初五日军机大臣奉旨：“吏部知道。”钦此。

[1] 此件据台湾“故宫博物院”《先正曾国藩文献汇编》补入。日期为奉旨之日。

375 请以葛兆堂补授吴县知县要缺折 [2] 正月十四日

奏为拣员请补省会要缺知县，恭折奏祈圣鉴事。

窃照吴县知县唐翰题，于同治九年十一月二十二日丁母忧开缺，应归是年十一月分截缺，业经咨部在案。所遗吴县知县，系冲、繁、疲、难四项兼全要缺，例应在外拣补。该县地当省会，政务繁剧，时有发审案件，催科巡缉，在在均关紧要，必得精明历练、强干有为之员，方足以资治理。臣等于通省现任及进士即用正途出身候补知县内，逐加遴选，非现居要缺，即人地未宜，一时实无合例堪以调补之员。复于各项出身之知县详加拣选，惟查有候补知县葛兆堂，年五十一岁，河南许州人。由廪贡在顺天捐输经费，以复设训导遇缺前先选用，选授鹿邑县训导，道光三十年七月到任。咸丰十年五月因督团杀贼出力，保加国子监学正衔。是年十二月，因守城防剿出力，以知县不论双单月在任候选。十一年在皖捐加同知衔，是年十二月签升苏高淳县知县，留籍办团。嗣因赴部逾限开缺，给咨到部带领引见奉旨：“葛兆堂着以知县用。”钦此。同治四年二月初六日，经部给照赴苏候补。闰五月初九日到省。先在河南鹿邑县捐修城垣请奖，奉部议俟选补得缺后以直隶州用。四年八月二十五日奉旨：“依议。”钦此。该员系留任实缺，照章毋庸试看甄别，例得繁简统补。到省数年，讲求吏治，情形极为熟悉。复查该员年力强盛，明练有为，以之请补吴县知县，洵堪胜任。虽非正途出身，与例稍有未协，惟人地实在相需，例得专折声请。兹据苏州布政使恩锡、江苏按察使应宝时会详请奏前来，臣等复查无异。合无仰恳天恩，俯念省会员缺紧要，准以候补知县葛兆堂补授吴县知县，实于地方有裨。如蒙俞允，该员系候补知县请补知县，衔缺相当，毋庸送部引见，亦毋须查造参罚。谨合词恭折具奏，伏乞皇太后、皇上圣鉴训示。谨奏。

同治十一年正月十四日军机大臣奉旨：“吏部议奏。”钦此。

[2] 此件据台湾“故宫博物院”《先正曾国藩文献汇编》补入。日期为奉旨之日。

376 请以杨肇先补授元和县知县要缺折 [3] 正月十四日

奏为拣员请补省会要缺知县，恭折奏祈圣鉴事。

窃照元和县知县吴政祥，于同治九年三月初四日闻计〔讣〕丁父忧开缺，应归三月分截缺，业经造册咨部。所遗元和县知县，系冲、繁、疲、难四项兼全要缺，例应由在外拣补。该县地居省会，管理驿站，事务繁剧。且时有发审案件，抚绥巡缉，在在均关紧要，飞〔非〕精明练达、勤求治理之员不克胜任。臣等于通省现任正途人员内逐加遴选，非现居要缺，即人地未宜，一时实无合例堪补之员。惟查有即用知县杨肇先，年四十三岁，广西灵川县人。由贡生在籍办团出力保举，以教职选用。选授雒容县教谕，同治二年十月初八日到任。甲子科本省乡试中式举人，七年戊辰科会试中式进士，复试三等第二十四名，殿试三甲第三十四名，引见奉旨：“以知县即用。”钦此。签掣江苏。五月初一日领照，六月十八日到省，办理七年分海运出力，俟补缺后以同知直隶州用。九年六月，委代阳湖县知县。该员系进士即用，正途出身，例应繁简□补。（此处原文为□）到省数年，情形熟悉，人地实属相宜。复查该员才具明敏，任事慎勤，以之请补元和县省会要缺知县，洵堪胜任，与例亦属相符。据苏州布政使恩锡会同江苏按察使应宝时祥〔详〕请具奏前来，臣等复查无异。合无仰恳天恩，俯念省会员缺紧要，准以即用知县杨肇先补授元和县知县，实于地方有裨。该员系即用知县请补知县，衔缺相当，毋庸送部引见，亦毋须查造参罚。谨合词恭折具奏，伏乞皇太后、皇上圣鉴训示。谨奏。

同治十一年正月十四日军机大臣奉旨：“吏部议奏。”钦此。

[3] 此件据台湾“故宫博物院”《先正曾国藩文献汇编》补入。日期为奉旨之日。

377 请以王宗濂补授长洲县知县要缺折 [4] 正月十四日

奏为省会要缺知县需员，遴员调补，恭折奏祈圣鉴事。

窃照长洲县知县蒯德模保举开缺以知府用，奉部于同治八年三月初五日行文，按江苏照限减半计算，扣作三月三十日开缺。所遗长洲县知县，系冲、繁、疲、难四项兼全最要之缺，例应在外拣员调补。该县地当省会，五方杂处，政务殷繁，抚绥听所，均关紧要，必得精明练达、勤求吏治之员，方克胜任。臣等于通省现任候补正途知县内逐加遴选，非现居要缺，即人地未宜，一时实无合例堪调之员。复于各项出身内详加拣选，惟查有同知直隶州用上海县知县王宗濂，年五十岁，山西汾阳县人，祖籍浙江山阴县，由监生遵豫工头卯例捐纳盐大使加捐知县，指发江苏，由部引见发注。于道光二十五年正月十七日到省，署理靖江县知县。因枭匪仇杀一案奏参革职，嗣获犯过半，开复原官，仍发江苏试用。旋因回避，改发安徽。丁忧服满，在京报捐，仍回江苏归原班补用。七年八月初二日领咨到省，十年十一月委署元和县篆，两次克复松江府城案内出力奉旨：“着俟补缺后以同知直隶州用，并赏戴蓝翎。”钦此。九年冬漕海运出力，保归候补班尽先补用。十一年委署上海县知县，同治元年剿贼出力，赏换花翎。克复崑山、新阳等城案内，保加知府衔，劝捐办运京米出力，俟补缺后以知府升用。办理复运出力奉上谕：“着交部从优议叙。”钦此。五年，奏补上海县知县。十二月二十三日，奉文准补。嗣复补交捐免保举银两，调署丹徒县知县。六年六月交卸上海县篆，于七月初三日任事，七年八月卸事。剿平西捻案内，奉旨赏加道衔，调署武进县知县。九年闰十月十一任事。该员历膺繁剧，展布裕如，熟悉风土，历俸久满三年。复查该员老成干练，听断勤明，以之调补省会冲、繁、疲、难四项兼全最要之长洲县知县，洵堪胜任。虽非正途出身，与例稍有未符，惟人地实在相需，例得专折声请。兹据苏州布政使恩锡会同江苏按察使应宝实〔时〕详请具奏前来，臣等复查无异。合无仰恳天恩，俯念省会员缺紧要，准以上海县知县王宗濂调补。如蒙俞允，该员保举同知直隶州用现任知〈县〉，请调知州，衔大缺小，毋庸送部引见。一切因公处分，例免核计。至该员任内，并无积案未清，亦无承番〔审〕案件、承缉盗案、征解钱粮、已起降调革职参限之案。前任署任时，虽有接缉展参案件，但省会要缺，如地择人，例应据实陈明。该员初次请调应完罚俸银两，仍饬查明依限完缴清楚，另行造册咨销。谨合词恭折具奏，伏乞皇太后、皇上圣鉴训示。

再，所遗上海县要缺知县，例应升补，容俟奉准部复后另行拣员请补。合并陈明。谨奏。

同治十一年正月十四日军机大臣奉旨：“吏部议奏。”钦此。

[4] 此件据台湾“故宫博物院”《先正曾国藩文献汇编》补入。日期为奉旨之日。

378 奏陈选派委员携带幼童出洋肄业及应办事宜折 [5] 正月二十二日

奏为遴派委员携带幼童出洋肄业，兼陈应办事宜，恭折仰祈圣鉴事。

窃臣等拟选聪颖子弟前赴东西各国，肄业技艺，以培人材。业于十年七月初三日专折会奏在案。旋准总理衙门复奏，不论满、汉子弟，择其质地端谨，文理优长，一律送往。每年所需薪水、膏火，准于江海关洋税项下指拨等因知照前来。伏查挑选幼童出洋肄业，固属中华创始之举，抑亦古来未有之事。所有携带幼童委员，联给〔络〕中外，事体重大，拟之古人出使绝域，虽时地不同，而以数万里之遥，需之二十年之久，非坚忍耐劳、志趋卓越者，不足以膺是选。

查有奏调来江四品衔刑部候补主事陈兰彬，夙抱伟志，以用世自命。挹其容貌，则粥粥若无能，绝不矜才使气，与之讨论时事，皆能悉烛幾微，盖有远略而具内心者。又运同衔江苏候补同知容闳，前在花旗居处最久，而志趣深远，不为习俗所囿。同治二年曾派令出洋购买机器。该员练习外洋风土人情，美国尤熟游之地，并以联外交而窥秘钥。以上二员，上次折内业经奏明，均堪胜任。相应请旨饬派陈兰彬为正委员，容闳为副委员，常川驻扎美国，经理一切事宜。此时不敢遽请奖叙，将来办有成效，再由臣等从优酌保。

至挑选幼童，应在上海先行设局。头批出洋后，即挑选次年之第二批，又挑选第三第四年各批，与出洋之员呼吸相通。查有盐运使衔分发候补知府刘翰清，渊雅纯笃，熟悉洋务，业经檄令总理沪局事宜。所有驻洋及在沪两局中外大小事件，由陈兰彬等互相商办，各专责成。兹将臣等前奏所未及此酌拟应办事宜，开列清单，恭呈御览，仰恳饬下总理衙门核复施行。所有选派委员携带幼童出洋肄业，兼陈办〈理〉事宜缘由，理合恭折会陈，伏乞皇太后、皇上圣鉴训示。谨奏。

同治十一年正月二十二日军机大臣奉旨：“该衙门议奏。单并发。”钦此。

[5] 此件与李鸿章会衔具奏，据台湾“故宫博物院”《先正曾国藩文献汇编》补入。日期为奉旨之日。

379 附录廷寄 直隶赈米经过地方着免厘税等事正月二十二日

同治十一年正月二十二日，准兵部火票递到军机大臣字寄——
大学士两江总督一等毅勇侯曾国藩、协办大学士直隶总督一等肃毅伯李鸿章、福州将军兼署闽浙总督文煜、江苏巡抚何璟、浙江巡抚杨昌濬、山东巡抚丁宝桢、福建巡抚王凯泰，传谕淮安关监督海绪：

同治十一年正月十六日奉上谕：

文煜、王凯泰奏采购米石运津济赈一折。直隶春赈需用米石，文煜等现已派员分赴台湾、上海买足米四万石，于今春开河时用官置轮船分批运津，并拟添雇商船配运，以资周转。此项米石克日抵津，着李鸿章将收米事宜早为预备，遴派干员经理。饬令随到随收，不得勒索稽延，致滋流弊。其米船经过各省，并着曾国藩、文煜、何璟、杨昌濬、丁宝桢、王凯泰、海绪分饬各该地方官，于此项米船过境，概免厘税查验放行。文煜等此次购米动用款项，着准其查照上届成案办理。将此由四百里谕知曾国藩、李鸿章、文煜、何璟、杨昌濬、丁宝桢、王凯泰，并传谕海绪知之。钦此。

遵旨寄信前来。

380 谢赏福寿恩折正月二十八日

奏为恭谢天恩，仰祈圣鉴事。

同治十一年正月十三日，差弁回江赍到御赏福字、寿字各一方。臣当即恭设香案，望阙叩头谢恩祗领讫。伏念臣忝任疆圻，迭更岁序，每自惭夫朽钝，曾无补于涓埃。兹际凤律更新，又沐鸿施远逮。焕十赉于金泥玉检，瞻八法于羲画尧文。福来下福，来成自天锡祜；寿而臧寿，而富惟帝与龄。春满日边，俪星云而耀采；泽周江介，润草木而生妍。拜此宠荣，莫名感忭。臣惟有习勤补过，矢慎图功，励葵藿之微忱，策桑榆之晚效。再赓而希皋，赞三祝而拟华封。讫声教于象寄译鞮，弥征四海同文之盛；绎训诂于祓禧褫祜，共祝万年有道之长。所有微臣感激下忱，谨缮折恭谢天恩，伏乞皇太后、皇上圣鉴。谨奏。

381 年终密考折正月二十八日

奏为循例密陈文武考语，恭折仰祈圣鉴事。

窃提镇司道知府等官贤否，例于年终出具切实考语，开单密陈一次。同治九年年终，臣因接篆未久，奏请展缓于十年四月间具奏在案。兹届十年年终考核之期，仍应循例办理。臣前次出省查阅营伍，周历江南北各府，文武各员随时接见，知之较确。安徽、江西各员，每于公牍中留心考察，并派员前往该省察访，亦已粗知梗概。至署事人员，此次仍循历届成案，一体列单，以资考核。惟文职中如常镇通海道李常华，常州府知府吴鼎元，均到任未及三月；武职中如署江西九江镇总兵李得胜，到任未久，均不列单注考。谨将江苏、安徽、江西文武正署各员分别出考，缮具清单，密呈御览。所有循例密陈文武考语缘由，理合恭折具陈，伏乞皇太后、皇上圣鉴。谨奏。

382 会商鄂湘淮盐引地折 [6] 正月二十八日

奏为楚岸淮南引地，业经会商定议暂与川盐分界行销，恭折复陈仰祈圣鉴事。

窃楚省引岸被川盐侵占太甚，经臣国藩于同治十年三月间缕晰具奏，嗣准户部奏复，应由两江会同湖广、四川妥议章程，奏明办理。同治十年六月二十五日奉旨：“依议。”钦此。恭录转咨前来。

臣等伏查行盐各有引界，今以川淮两省之盐同行湖北一界之内，此畅则彼滞，势有必然。近年淮南销数日疲，存盐壅积，无术疏通，皆由川盐到处洒卖，遂使淮引之界几被川鹾占尽。论盐斤，则色白味咸，川货本胜于淮；论搬运，则下水顺流，川路较近于淮；论民情，则楚人食川习惯而已成自然；论官事，则川贩聚楚骤禁而恐生事变，故川私侵占淮南引地，虽属大紊纪纲之事，而有万难遽变之势。今欲于积重难返之后挽回一二，仍当暂分疆界，为徐图规复之计。

湖北淮引之地九府一州，此国家之大法，终古不变者也。就川私浸淮之地，而于其中收复数府专行淮纲，酌分数府准销川盐者，此目下之权宜四面兼顾者也。臣等函牍往来，筹商再四，就湖北九府一州计之，现定将武昌、汉阳、黄州、德安四府先行归还淮南，专销淮盐。其安陆、襄阳、郧阳、荆州、宜昌、荆门五府一州，仍准川盐暂行借销。议定淮分之界，不准川盐侵入分寸；而川分之界，仍可由淮商就中酌设子店拨售零引，以明本系淮引地方，不可喧宾而夺主，一割而永弃。前于沙市所设配销局，既于川贩多所未便，而淮销亦并无成效，应将此局裁撤，移设新堤改为分销。淮盐局至武、汉、黄、德四府内，湖北所设抽收川税水陆局卡，亦一律裁撤，禁止川盐不得颗粒侵销四府地界。此会议分界之大略也。

淮盐滞销之由，固由川私充斥，而银价日昂，盐价日贵，亦属有碍销路。初定章时，湖北每银一两，约易钱一千五百余文，今则增至一千八百余文，居民买盐则用钱，而局中售盐则收银。水贩成本因之暗增，不能不量予酌减。查楚岸定章本定每引售银二十四两，厥后递减至十九两二钱，现拟每引再减售价一两二钱，每正引六百斤定售银十八两。所减之价在于应解鄂淮盐厘内各半分扣，将来银价如跌，再将盐价随时酌提，以昭平允。此减价之大略也。

地方州县本有缉私疏销之责，若不加意整顿，深恐完税之川盐，虽申禁令而无税之川私势更蔓延，加以潞私、北私交相侵灌，名虽定界，仍无补于淮销。除湖北饬派缉私各兵勇照常布置外，所有武、汉、黄、德四府拟择扼要之地设卡分堵，凡潞私、北私及川盐越界漏税之私，仍由臣瀚章通饬各州县不分畛域帮同局卡实力缉拿，每年年终由督销局会同湖北盐道视销数之畅滞，定州县之勤惰，开具清折，送由臣等会同考核，酌量劝惩，以收实效。一面由臣国藩责成运司督饬各场讲求煎炼之法，务使淮南盐色日洁，期与川盐相敌，倘有以丑劣低盐运栈，立将场员记过撤委。此又讲求缉务整顿盐色之大略也。

兵燹以后，户口大减，各岸应销之盐，较昔年额数已属极少，而业盐以谋食者，人数日众，场井之产亦日多，臣等不敢期销数之极旺，但求业淮鹾者，不至因销路被夺而遂绝生计。业川鹾者，不至因销路被堵而别出事端，是即两全之道。此次分界之后，如果淮厘有赢，鄂厘日绌，即当贴补鄂饷，期于匀分余利而止。如果淮销仍滞，川销大畅，即当严堵川私，期于不侵新界而止。若其军事大顺，滇黔肃清，川盐自有本营之引地，则今日分割之五府一州，仍当归还。淮纲淮南引地，行之数百年不刊之典，臣未敢轻于议割也。总之，随时体察川淮情形，补偏救敝，务在不戾时宜不坠宪章。至湖南堵川之法，前经臣国藩奏明，俟湖北酌堵川盐稍有起色，续行奏办。现查湘省只有岳州、常德、澧州三属行销川盐，岳州系达省会之门户，常德系入辰、沅之要津，均为淮盐紧要口岸，亦经议定专归淮销。惟澧州与荆州相近，川盐运往，路捷价轻，应暂分与川销，其余未尽事宜，俟开办数月再行酌核续陈。所有臣等会议暂行分界销售缘由，理合会同四川督臣吴棠、署湖南抚臣王文韶恭折具奏，伏乞皇太后、皇上圣鉴训示。谨奏。

[6] 此件与吴棠、王文韶会衔具奏。

383 开办淮北丁卯纲日期片正月二十八日

再，据两淮盐运使方濬颐详称，淮北丙寅纲票盐遵照定章，先运正额二十九万六千九百八十二引，奏明于同治九年十二月十二日开办，督饬海州分司实力疏销，已于上年十二月初二日将该纲应征正杂课银如数征足，按章分成解济各营军需。其丁卯新纲即于上年十二月初三日接办，应请循照上届之例，仍以正额为准，俾免贻误。详请具奏前来。臣复查无异。除饬将丙寅纲课厘照例造册呈送另行开单奏报外，所有接开淮北丁卯纲日期，理合附片陈明，伏乞圣鉴，敕部查核。谨奏。

384 遵照新章甄别同知直隶州知州等官折 [7] 正月二十八日

奏为遵照部定新章甄别劳绩保奏之同知直隶州知州等官，恭折仰祈圣鉴事。

窃准部咨，道府州县无论何项劳绩保奏归入候补班人员，即以到省之日起，予限一年，详加考核奏明，分别烦简补用。所有从前到省早过一年者，按准部咨即行甄别，毋庸另扣一年之限。又特旨发往并曾任实缺向不试用之即用、委用及已经甄别人员，续经劳绩保举正印官阶班次者，毋庸试看，其余无论何项出身，凡系应行试用者，未届期满得有劳绩保举官阶班次，均须一律分别试看各等用。历经遵办在案。兹据江宁布政使梅启照续将在宁差委之同知直隶州知州等官随时察看，详请加考具奏前来。

经臣先后察看，得候补同知直隶州知州孙国琛，稳慎明练，堪以繁缺留省补用；候补班前先补用同知邓心茂，谨饬明练，堪以简缺留省补用；运同衔遇缺即补知州欧阳桐寿，气清才优，堪以繁缺留省补用；运同衔补用同知直隶州遇缺即补知县周保泽，笃实谙练，堪以繁缺留省补用；同知衔升用直隶州候补知县甘绍盘，精果耐劳，堪以繁缺留省补用；同知衔候补班前先补用知县方绍曾，稳练详慎，堪以繁缺留省补用；运同衔候补知县蓝采锦，安详慎密，堪以繁缺留省补用；遇缺前先补用知县黎光旦，精明稳练，堪以繁缺留省补用；知府用补用直隶州遇缺即补知县张恩黻，勤练精细，堪以繁缺留省补用；同知衔同知直隶州用候补班前先补用知县李庆元，稳重精细，堪以繁缺留省补用。以上十员，皆因劳绩保升，相应汇缮履历清单，恭呈御览。所有遵照新章甄别同知直隶州知州等官缘由，谨会同江苏巡抚臣何璟合词恭折具奏，伏乞皇太后、皇上圣鉴。谨奏。

附清单

谨将甄别同知直隶州知州等官缮具履历清单，恭呈御览。

候补同知直隶州知州孙国琛，年五十二岁，湖南监生，报捐从九品。咸丰六年委办营务，克复吉安府城案内保奏，奉上谕：“着以从九品遇缺即选。”钦此。又于克复吉安府城力解信丰重围出力保奏，奉上谕：“着以府经历县丞归部，不论双单月遇缺即选。”钦此。同治三年克复金陵案内保奏，奉上谕：“着免选本班以知县留于江苏补用。”钦此。请咨赴部，八年五月在京铜局补交捐免保举银两，六月引见，奉旨：“着 [8] 准其以知县留于江苏补用。”钦此。领照出京，十月十八日到省，嗣因续行查明剿平西捻案内保奏，九年四月初二日奉上谕：“着免补本班，以同知直隶州知州仍留原省补用。”钦此。应以奉旨后第五日作为部中行文，坐日起限，江苏省例限五十日减半计算，扣至同治九年五月初二日作为同知直隶州知州候补日期。

候补班前先补用同知邓心茂，年二十八岁，福建监生，报捐同知，指省分发江苏。同治四年十月十五日奉钦派王大臣验放，领照起程，五年三月二十五日到省，因剿平西捻出力案内保奏，九年四月初二日奉上谕：“着以本班归候补班前先补用，并赏戴花翎。”钦此。应以奉旨后第五日作为部中行文，坐日起限，江苏省照限五十日减半计算，扣至同治九年五月初二日作为保归候补班前先补用日期。

运同衔遇缺即补知州欧阳桐寿，年三十八岁，湖南监生，报捐从九品投效大营，咸丰四年报效兵米议叙布理问，指发江苏尽先补用，加提举衔，并捐免赴部验看。嗣于高资剿匪案内保奏，奉上谕：“着赏戴蓝翎。”钦此。又于克复句容、溧水两城案内保奏，咸丰七年八月初四日奉上谕：“着免补本班以知州仍留原省遇缺即补。”钦此。请咨赴部，咸丰九年九月引见，奉旨：“着照例发往。”钦此。领照到省，随营差委，十年十二月委署通州州同。同治元年遵例补交监生四成银两，因扬镇粮台出力保奏，奉上谕：“着赏加运同衔。”钦此。该员劳绩保奏，早经一年期满，旋因丁忧守制，服阕到省，现在照章补行甄别。

运同衔补用同知直隶州遇缺即补知县周保泽，年四十七岁，安徽人，咸丰六年督带团勇，随同克复无为州等处保奏，奉上谕：“着以从九品不论双单月尽先选用。”钦此。同治二年投效大营，随同克复常昭等县保奏，奉上谕：“着免选本班以县主簿留于江苏补用，并赏戴蓝翎。”钦此。又于克复苏城等处案内出力保奏，奉上谕：“着免补本班以县丞仍留江苏补用，并赏加五品衔。”钦此。复于克复湖州、□兴等处案内保奏，（此处原文为□）同治五年八月二十九日奉上谕：“着免补本班以知县仍留江苏遇缺即补。”钦此。又于肃清东捻任赖股匪案内保奏，奉上谕：“着赏加运同衔，并赏换花翎。”钦此。复于肃清张逆案内出力保奏，奉上谕：“着俟补缺后以同知直隶州用。”钦此。请咨赴部，九年七月引见，奉旨：“着准其发往江苏，以知县遇缺即补。”钦此。九月二十四日领照到省。

同知衔升用直隶州候补知县甘绍盘，年五十五岁，安徽监生，随同克复桐城等州县案内出力保奏。咸丰十一年十二月二十日，奉上谕：“着以从九品尽先选用。”钦此。同治元年克复庐州府城出力保奏，奉上谕：“赏戴蓝翎。”钦此。报捐府经历选用。又于克复湖州等处案内出力保奏，同治五年八月二十九日奉上谕：“着免选本班以知县留于江苏遇缺即补。”钦此。请咨赴部，八年八月引见，奉旨：“着准其免选本班以知县留于江苏，遇缺即补。”钦此。领照起程，是年十月初三日到江宁缴照加扣赴苏程限六日，以同治八年十月初九日作为到省日期。海运出力保奏，奉上谕：“着俟补缺后以直隶州用。”钦此。九年三月报捐同知衔。

同知衔候补班前先补用知县方绍曾，年四十一岁，安徽监生，报捐从九品，加捐县丞，指捐江苏赴部验看。同治五年八月到省，调赴山东军营，六年十一月回省，试用期满甄别留省补用，于剿平西捻水陆各军出力员弁汇保。九年四月初二日奉上谕：“着免补本班以知县仍留原省，归候补班前先补用，并赏加同知衔。”钦此。奉旨后第五日作为行文坐日起限，江苏省例限五十日减半计算，扣至同治九年五月初二日作为知县候补日期。

运同衔候补知县蓝采锦，年三十四岁，湖南人。同治元年投效军营，于克复柘林等处，并击退虹桥大股逆匪案内保奏。奉上谕：“着以从九品不论双单月选用。”钦此。克复嘉定县城并北新泾四江口，两次解围案内出力保奏，奉上谕：“着免选本班以县主簿不论双单月即选，并赏戴蓝翎。”钦此。收复常昭、克复太仓等城保奏，奉上谕：“着免选本班以县丞留于江苏补用，并加提举衔。”钦此。克复苏州省城及江阴等处案内保奏，同治三年九月十一日奉上谕：“着免补本班以知县仍留原省补用，并赏换花翎。”钦此。请咨赴部，十二月引见，奉旨：“着照例发往。”钦此。六年二月十五日到省，因前在本籍监修衡山庙工出力，奏请奖叙。奉上谕：“着赏加运同衔。”钦此。

遇缺前先补用知县黎光旦，年四十九岁，湖南监生，报捐府经历投效水师，随同攻剿于任赖捻股肃清案内保奏。同治七年八月初九日奉上谕：“着免选本班以知县留于江苏，遇缺前先补用。”钦此。请咨赴部，九年七月引见，奉旨：“着准其免选本班以知县留于江苏，遇缺前先补用。”钦此。九月初十日到省。

知府用补用〈直隶州遇〉 [9] 缺即补知县张恩黻，年四十四岁，湖南人，咸丰 [10] 投效大营，随同克复休宁等城出力保奏，奉上谕：“着以从九品不论双单月遇缺即选。”钦此。嗣于攻克东坝、句容各城隘案 [11] 四日奉上谕：“着以县丞不 [12] 。”钦此。嗣于金陵案内保奏，三年十二月二十七日奉上谕：“赏戴蓝翎。”钦此。克复宜荆等城出力保奏，四年九月十五日奉上谕：“留于江苏即补并加盐提举衔。”钦此。苏军分援浙、皖、闽三省并迭克湖州等城案内保奏，同治五年八月二十九日奉上谕：“着免补本班以知县仍留江苏，遇缺即补，并赏换花翎。”钦此。调随剿捻于任赖捻股肃清汇保，奉上谕：“着俟补缺后以直隶州用，并赏加知府衔。”钦此。请咨赴部，九年七月引见，奉旨：“着准其免补本班以知县仍留江苏遇缺即补，赏换花翎，俟补缺后以直隶州知州用，并赏加知府衔。”钦此。领照起程，九月初六日到省。又于剿平西捻案内保奏，奉上谕：“着俟补直隶州后以知府用。”等因。钦此。

同知衔同知直隶州用候补班前先补用知县李庆元，年五十五岁，顺天监生，报捐盐大使，分发两淮补授粱垛场大使，嗣在京铜局报捐双月知县江北军营筹饷出力，奉旨：“着以知县不论双单月选用。”钦此。复因万福桥军营出力奉旨：“赏加同知衔。”钦此。江宁米捐案内捐指江苏试用，筹饷出力奉旨：“着补缺后以同知直隶州用。”钦此。咸丰十年五月引见奉旨：“着 [13] 照例发往。”钦此。九月二十一日到省。剿平西捻案内保奏，同治九年四月初二日奉旨：“归候补班前先补用。”钦此。

[7] 此件与何璟会衔具奏。

[8] 以下文字据台湾“故宫博物院”《先正曾国藩文献汇编》补入。

[9] 此处有脱漏，兹据原折补。

[10] 此处有脱漏。

[11] 此处有脱漏。

[12] 此处有脱漏。

[13] 以下文字据台湾“故宫博物院”《先正曾国藩文献汇编》补入。

385 病体垂危谨由梅启照代递遗折 [14] 二月初四日

奏为天恩未报，臣病垂危，伏枕哀鸣，仰祈圣鉴事。

窃臣由道光十八年进士供职词垣，忝持文枋，蒙宣宗成皇帝特达之知，不次超迁。未及十年，洊贰春官，兼署吏部、刑部侍郎，毫无报称。道光三十年应诏陈言，语多憨直，渥蒙文宗显皇帝采纳优容，不加谴责。咸丰三年丁忧在籍，适值粤逆滋扰，激于义愤，创立楚军，转战湖南、湖北、江西、安徽各省。中间奉命援浙、援川、援闽，均不果行。综计驰驱军旅十有余年，艰难险阻，屡濒于危。仰托朝廷威福，诸将戮力，臣弟国荃誓死灭贼，克复江宁，仰荷圣恩锡爵，酬庸有逾常格，功薄位高，力小任重。每一念及，辄觉无以图报。同治四、五年间，剿捻无效，回任两江。本欲解职避贤，以闲散自效，而恩命再三，所以策励衰庸者无微不至。臣何人，斯何敢固执求退！迨奉旨调任直隶，整饬吏治，清理积谳，不敢稍遗余力。办理天津民教之事，刚柔未能得宜，内疚神明，外惭清议，五中耿耿，引为深耻。旋又奉命调任两江。自九年十月受事后，眩晕之证〔症〕时时间作。惟念两江为东南一大都会，朝廷鉴臣愚诚，怜臣衰病，温语下颁，勖以坐镇，用意至为深远，遭遇可谓极隆。臣仰体德意，默省素志，窃谓居官一日，尽职一日，虽右目失明，夙疾屡发，从不敢具折请假，上烦圣虑，不意薄灾生竟成痼疾。本年正月二十六日，在城外公所，司道环坐，忽然心有所言，口不能出，自虑恐成中风之证〔症〕，赶紧延医服药，略有微效。二十七八九至二月初一二三等日，又发数次，犹谓春在肝旺，不甚措意。昼接属僚，夕治文牍，仍勉强如常，不敢稍息。初四日申刻，忽然心摇手战，不能自主，即命家人扶掖缓行数十步，旋觉足麻气促顿异常时。医者咸云势极危险，臣自问亦已不支。

伏念臣生平略涉儒先之书，于义利公私之界辨之最严。自咸丰三年带兵之始，即自誓以身许国，无望生还，厥后军务粗竣，此中殆有天幸，臣始愿实不及此。承乏两江，前后三次，刻刻以旷官负职为惧。圣主待臣愈恕，而臣自治愈严，默揣平生，遭际实已逾分，不敢求一日之安，方冀从容整理，补救万一，而葵藿之志未舒，桑榆之景迫。目前边陲未靖，外患方长。南则黄流横溢，北则饥馑荐臻，断不敢以已治已安为粉饰承平之语。惟愿我皇上敬承皇太后懿训，兢兢业业，惟日孜孜。崇宽政以恤疲氓，纾远谟以弭隐患。深宫益崇节俭，则军需虽广而供亿不劳；圣学日进高明，则几务虽殷而措施悉当。臣待尽余生，语无伦次。臣长子纪泽前年蒙恩赏给员外郎，签分户部行走，次子纪鸿以附生应试，现均随任在署。臣惟有函属臣弟国潢、国荃，督率臣子等勉力读书，补臣未尽之志，以仰副圣天子眷念旧臣之至意。谨口授遗折，命臣子面交江宁布政使梅启照恭折代递，瞻望阙廷，神魂飞越，不胜感激屏营之至，伏乞皇太后、皇上圣鉴。谨奏。

[14] 据台湾“故宫博物院”《先正曾国藩文献汇编》补入。日期为具奏之日。

386 王定国调补莲花营都司折 [15] 二月十五日

奏为拣员调补都司，恭折奏祈圣鉴事。

窃准兵部咨，江西莲花营都司员缺系题调要缺，应令于应调应升人员内拣员请补等因到臣。谨查有兴国营都司王定国，年三十六岁，广西灵川县人，由武童投效军营，迭次打仗出力，递保以守备升用，于防守湖口县城剿除都湖踞逆肃清案内，同治三年五月奏，奉上谕：“游击衔都司王定国着以游击尽先升用，并赏换花翎。”钦此。又于修造湖口县城著有劳绩案内同治四年十二月奏奉上谕：“准以参将尽先补用。”钦此。该员王定国，熟悉营务，娴于战守，以之调补都司，堪期胜任。合无仰恳圣恩俯准，将兴国营都司王定国调补莲花营都司，实于营伍地方均有裨益。除查收履历咨移部科外，谨会同江西巡抚兼提督刘坤一合词具奏，伏乞皇太后、皇上圣鉴训示。

再，王定国所移兴国营都司员缺，系陆〈路〉部推之缺，业经扣留由外拣员请补，合并陈明。谨奏。

同治十一年二月十五日军机大臣奉旨：“兵部议奏。”钦此。

[15] 此件与刘坤一会衔具奏，原缺日期，“游击衔都司王定国”以下文字亦缺，现据台湾“故宫博物院”《先正曾国藩文献汇编》补入。日期为奉旨之日。

人名索引

二画

丁日昌

丁汝昌

丁寿昌

丁宝桢

丁泰顺

丁惠衡

丁韪良

三画

于恒玉

万青藜

马　二

马长顺

马永年

马连镳

马宏亮

马绳武

马新贻

四画

王　二

王　三

王　五

王　家

王　晋

王　宸

王　霂

王　霈

王大经

王开军

王元绪

王长发

王长庆

王凤祥

王文德

王书瑞

王玉璞

王正德

王世贞

王世谦

王立功

王永和

王永清

王永德

王兰广

王幼山

王老四

王朴之

王廷一

王全盛

王庆云

王庆恒

王延桂

王明扬

王凯泰

王锡桐

王泽清

王定国

王宜勖

王孟春

王厚庄

王俊升

王亮采

王养寿

王洛三

王家小

王家浅

王家宾

王家璧

王桐吉

王鸿训

王福谦

王榕吉

王增如

王增芳

王德新

王耀廷

牛　印

牛　群

牛白子

毛昶熙

文　芳

文　彬

文　盛

文　煜

什达务

卞毅道

方　鸿

方书绅

方汝翊

方绍曾

方锡庆

方濬颐

邓心茂

五画

甘绍盘

左宗棠

古长和

石元善

龙启沄

卢万兴

卢定勋

叶长幅

叶化龙

叶庆荣

叶伯英

叶其蓁

叶昌绪

叶金榜

叶宝树

田　二

田在田

田容正

冉雄彪

史大立

史任柏

史念祖

包畏三

冯式纯

冯至沂

冯秃子

冯城湘

冯柏年

冯桂芬

冯焌光

冯瘸子

六画

邢　丹

吉利溥

戎　琨

存　葆

成　林

成　恩

成　禄

成天麟

成锡铭

成俞卿

吕保子

朱　溥

朱元兴

朱公远

朱玉魁

朱永发

朱廷和

朱际昌

朱其煌

朱国祥

朱昌谟

朱明春

朱定齐

朱定斋

朱思业

朱顺霖

朱信忠

朱预复

朱继先

乔　二

乔松年

任丕烈

刘　二

刘　杰

刘　学

刘　咸

刘　崑

刘　森

刘　黑

刘三元

刘云青

刘长佑

刘长春

刘长培

刘六海

刘传愈

刘兆祥

刘启发

刘坤一

刘松山

刘虎臣

刘昌恩

刘岳昭

刘秉厚

刘锡霖

刘泽仁

刘都贵

刘0585-01 益

刘培清

刘盛藻

刘铭传

刘景芳

刘谟阁

刘瑞芬

刘锦标

刘锦棠

刘德大

刘翰清

关双洤

关汶溎

安鼎源

江　英

江　鸿

江全福

江佐清

江宏坤

江得胜

沈　复

沈廷兰

沈秉成

沈载锡

沈葆桢

沈德英

汤复兴

许之轸

许兆煃

许秀芳

许思义

许诵宣

许瑞清

许德鸿

如　山

孙　二

孙文川

孙光禄

孙衣言

孙汝兰

孙宇熙

孙启发

孙启璋

孙国琛

孙金墉

孙奎保

孙俊德

孙第培

七画

严松林

苏凤文

苏廷魁

苏拱辰

杜文澜

杜锡纯

杜宜魁

李　一

李　二

李　刁

李　三

李　大

李　四

李　发

李　华

李　荣

李　徇

李　海

李　祺

李　源

李二老

李人鉴

李三儿

李万有

李万成

李飞鹏

李夫立

李长春

李从钊

李文田

李玉书

李世贤

李世忠

李正和

李丕戴

李成群

李合顺

李庆元

李庆翱

李兴锐

李安乐

李如松

李延举

李位锡

李沅和

李宏谟

李国钧

李昌俊

李升平

李秉钧

李金凤

李金堂

李享裕

李宗泌

李宗羲

李绍亮

李春棠

李荣详

李保子

李洛立

李洛茂

李振海

李恩黼

李恩瀚

李卿云

李逢源

李继邺

李培祜

李得胜

李得源

李麻子

李鸿裔

李鸿章

李维钵

李维镛

李朝斌

李熙载

李福泰

李鹤年

李瀚章

来　福

杨　二

杨　三

杨　琛

杨万林

杨元之

杨元灏

杨中和

杨正美

杨式荣

杨应梅

杨泳春

杨昌濬

杨岳斌

杨钟琛

杨钦琦

杨恩溥

杨葆锜

杨福田

杨德福

时金彪

吴　大

吴　棠

吴大廷

吴大镛

吴长庆

吴文炳

吴世修

吴世熊

吴邦柱

吴安邦

吴启英

吴坤修

吴承潞

吴建工

吴春华

吴炳燮

吴家榜

吴振元

吴恩庆

吴海门

吴鸿恩

吴鼎元

岑毓英

何　璟

何绍彩

何桂珍

何崧泰

余大胜

余承恩

余承普

邹裕龄

库克吉泰

应宝时

汪廷瑞

汪绍煃

汪祖绶

汪敦友

汪普恩

沈　静

沈宝禾

宋　二

宋　九

宋　保

宋　晋

宋长海

宋昌龄

宋法才

宋景诗

宋德和

张　二

张　九

张　七

张　立

张　全

张　沄

张　昆

张　奎

张　亮

张　焜

张　曜

张之万

张天福

张可贵

张世璜

张光甲

张光德

张光藻

张华书

张兆栋

张志钧

张孝惠

张连瑞

张应济

张汶祥

张亮基

张树声

张荣庆

张总愚

张洛刑

张振吉

张振清

张振鐄

张恩黻

张特剩

张帼顺

张得胜

张景青

张鲁瞻

张富年

张瑞东

张锦升

陆　亮

陆万恩

陆时言

陆春培

陈　廷

陈　钦

陈　皋

陈　福

陈乃鼎

陈大雄

陈文华

陈文和

陈方瀛

陈玉龙

陈世漋

陈兰彬

陈兆鸿

陈守庵

陈步高

陈体和

陈庆瀛

陈纯嘏

陈其元

陈国瑞

陈泽培

陈宝书

陈承露

陈荣升

陈顺超

陈胜辉

陈养和

陈炳杰

陈济清

陈家彤

陈得顺

陈淀甲

陈善全

陈福勋

陈攀元

八画

武兰珍

武守恒

武进美

武陈重

武定帼

武德沅

英　朴

英　桂

英　棨

英　瀚

范　永

范　贵

范　梁

范寿棠

范秉钧

林之涵

林则徐

林明敦

欧阳利见

欧阳森茂

欧阳桐寿

虎昆扬

尚　得

昌图厅

昌锦源

忠　诚

罗法善

罗泽南

罗祥普

罗淑亚

罗瀛海

金士华

金元烺

金占鳌

金则扬

金吴澜

金尚芝

金秉炜

金宝树

金德三

周　三

周　鹍

周广彩

周子华

周天爵

周长林

周长春

周众臣

周良才

周金章

周绍濂

周荫恩

周保泽

周家勋

周起隆

周盛传

周惠堂

周锦康

周鼎来

周鼎铭

周肇文

庞际云

郑元善

郑元祥

郑长庚

郑国榜

郑采华

郑敦谨

定　安

宝　鋆

官　文

孟　德

孟玉升

孟金标

孟清远

孟朝俊

九画

赵　二

赵　大

赵　炜

赵　莲

赵云麟

赵升扬

赵长华

赵光和

赵光宗

赵充国

赵佑宸

赵树堂

赵洛维

赵得胜

赵景魁

赵德蕴

郝明成

荣　全

荣韶春

项　五

柯春发

柏以昌

威妥玛

胡光祚

胡光焕

胡光墉

胡寿椿

胡克文

胡应万

胡国桢

胡秉桢

胡家玉

胡嘉桢

奎　秀

哈朝凤

钟士达

钟佩贤

钟盈樊

段　大

俞寿昌

奕　訢

奕　譞

施守邦

施利克

施沾恩

施荣锦

施桂森

姜念祖

姜树棻

洪汝奎

洪昌燕

宣宗成

姚　兰

姚丙泉

姚安心

姚岳松

贺寿慈

贺抡元

费学曾

费善乐

十画

秦兆能

秦际云

秦沛霖

袁　二

袁　五

袁邦銮

袁保庆

袁保恒

袁胜头

袁继宏

袁樊凤

都兴阿

贾益谦

贾鹏霄

夏　士

夏子鎏

夏定泰

恩　锡

恩　福

恩裕泰

倭什本

倭良嘎哩

倪绍先

徐　庆

徐　桂

徐　彬

徐　鷷

徐云衢

徐占彪

徐仕清

徐邦道

徐维鎕

徐福端

徐殿襄

徐耀廷

顾启甲

顾泰康

翁　荣

钱日灿

钱世瀛

钱延桂

钱宝传

钱宝廉

钱鼎铭

高　二

高　英

高　昶

高二明

高士杰

高丙谋

高占魁

高同科

高树生

高秋田

高祥发

郭　三

郭　拐

郭宝昌

郭松林

郭柏荫

唐仁廉

唐明顺

唐得金

凌　焕

凌陆海

涂宗瀛

涂肇奎

容　闳

陶　澍

陶守廉

陶孝扬

陶湘帼

十一画

勒方锜

黄少春

黄占鳌

黄永华

黄永源

黄兆芝

黄锡庆

黄锡彤

黄承忠

黄家驹

黄嘉桢

黄翼升

曹　三

曹　祥

曹丁魁

曹克忠

萧　八

萧世本

梅启照

戚宗煊

戚洛凤

龚　彪

龚云恺

龚长恩

龚得魁

常　喜

崔　二

崔　兆

崔牛子

崔秃子

崔德昌

崇　礼

崇　明

崇　厚

章　缜

章　德

章介鸿

章仪林

章斐成

渠二麻

渠云青

渠五英

渠逢溶

梁文治

十二画

彭久馀

彭玉麟

彭治敷

彭爵麟

葛　三

葛绳孝

董　四

董元森

董凤高

董延绪

蒋占魁

蒋吉升

蒋兆棻

蒋志拔

蒋启勋

蒋金鳌

蒋春之

蒋春元

韩　二

韩　信

韩士元

韩松涛

韩洛秀

韩晋昌

韩辅忠

韩儒轩

景　丰

景　廉

景　霖

景其濬

喻吉三

黑　三

程元瑞

程国熙

程绳武

程联棣

程曾邦

程嘉石

傅振邦

傅敏才

普承春

曾任提

曾国荃

曾绍传

曾荣华

曾璧光

谢兰清

十三画

瑞　昌

瑞　麟

蓝采锦

蒯德模

路　崇

路玉阶

魁　玉

鲍文质

鲍兰香

鲍瑞麟

鲍源深

福　济

十四画

嘉理治

蔡玉堂

蔡运照

蔡鸿庆

蔡敬熙

廖寿丰

廖献廷

谭仁芳

谭宏亮

熊得胜

十五画

黎光旦

黎华翥

黎春林

德　寿

德微里亚

滕嗣林

颜士璋

颜必福

颜采喜

潮枝桂

潘文质

潘清照

潘鸿焘

潘曾玮

潘鼎立

十六画

霍　二

穆图善

穆朝有

十七画以上

戴长春

戴成龙

戴师夔

戴兆松

魏　雪

魏承鑫

魏洛刚

魏席珍

编制者：彭爱莲
丁云辉
宋素琴

曾国藩全集（十三）

批牍

曾国藩

岳麓书社

目录

咸丰三年

0001．批安福禀到任日期并查明地方现在安静容俟体察情形办理保甲团练以靖盗风由

0002．批安化禀报朱起凤上控一案现又续获抢犯谢位政等随后起解由

0003．批常宁县禀复遵办情形并赍分给信函各绅士姓名由

0004．批禀锁掳卡勒事湘潭刘福五一案

0005．批耒阳县禀续获首犯尹桂乃伙犯朱昌发等讯赍供折由

0006．批长沙府禀湘乡监生朱增华捐备赈银一万请奖由

0007．批常宁训导禀请查教匪盗窃贼外更请通饬查穷民尾粤贼行抢由

0008．批辰州府禀复办理辰溪贡生张良范一案

0009．批衡清禀报绅商捐资募勇应否事竣后准予奖励前雇乡勇一时难以裁撤仍请留防由

0010．批湘阴禀报到任日期由

0011．批禀听摆坐拚等事浏阳武举刘名显一案

0012．批新宁禀到任日期由

0013．批永顺禀查明该县尚无会匪其前次访出盗贼痞棍姓名分别已未获办情形并遵札认真查拿审办由

0014．批桑植禀遵照剿办土匪以靖地方由

0015．批嘉禾县禀现在团练靖匪由

0016．批衡山县禀上控之谢质彬实系李耀供伊贡献是以差传并请就近委员审办由

0017．批桂阳州禀团练查办土匪实情贴过奉发告示地方并分送谕团绅士名单由

0018．批保靖县禀奉发团练告示信函现在遵照办理由

0019．批新宁县禀复遵办团练并照刊奉发告示遍贴由

0020．批宜章县禀县差探广东阳山县属之戊壬坑地方有匪徒聚集窥伺遥界现已会营派拨兵勇扼要严行防御由

0021．批署衡永道兼衡州府禀桂东县有阴匪窜扰戕害汛官已飞咨永州镇调兵应援由

0022．批巴陵县禀该县拿获土匪但其仁等七十一名业已先后讯明正法由

0023．批龙山县禀奉函谕稽查土匪由

0024．批宜章县禀报探明广东阳山县属匪徒窜至蒲塘地方经连州官兵剿捕现窜泉屯聚滋扰该县仍督率弁兵壮勇在于交界要隘严行堵御由

0025．批耒阳县禀遵奉钧批将续获土匪首逆尹桂乃及从犯朱昌发谭辉之正法惩处由

0026．批郴州禀探闻州属桂东县江广土匪势甚猖獗恳请迅速委员督带兵勇会剿由

0027．批兴宁县禀雇募壮勇堵截桂东贼匪由

0028．批凤凰厅禀该县遵办团练缉捕由

0029．批永州府禀奉督札饬拿东安痞棍唐国华业已先期诱获现发零陵羁牧饬令东安召告容俟差旋提审录供禀办由

0030．批永州府新田县训导李传敏首先拿获道州谋逆首犯何贱苟现已获解到府严行收禁由

0031．批宜章县禀复广东阳山县匪徒窜至黄粪墟已被官兵擒杀余匪逃逸边界安静如常现仍严防逃匪潜入所有奉委之文武员弁可否飞饬毋庸来县伏候裁夺由

0032．批永兴县禀桂东土匪潜由酃县安仁小径窜入该境之十九都三河洲狮子寨屯扎由

0033．批前广西知州张桂阳参将玉禀奉委督带兵勇全剿江广贼匪由

0034．批攸县禀暂回郭令帮办保甲团练由

0035．批常德府禀该府亲历各县巡查情形并现办缉匪各事宜由

0036．批长沙周泽淦等禀倡让佃钱请充团总由

0037．批永兴县禀探得耒阳地方厂下大河滩等处土匪聚众滋事由

0038．批衡山县禀现有土匪勾结滋事请赶调官兵剿办由

0039．批衡山县禀会营亲往四乡查拿土匪情形由

0040．批衡阳清泉禀衡山县之道字号有土匪滋事由

0041．批衡山县禀请赶紧加调重兵来县剿匪由

0042．批教谕刘长佑禀带勇折回衡山剿捕土匪由

0043．批船户田国兴等禀川兵欠给脚钱由

0044．批陈佑武禀报冤情由

0045．批衡阳清泉禀现已募勇八百名严密防堵请饬司速发银两由

0046．批衡阳清泉禀衡山土匪滋事请速发大兵防剿由

0047．批衡山县禀现在探贼踪由

0048．批宝庆府禀防堵出力员弁绅民据实开呈恳赐察核保奏由

0049．批教谕刘长佑禀初六日带勇追剿土匪打仗获胜由

0050．批耒阳禀赍先后拿获土匪查讯供报由

0051．批湘乡县禀衡山土匪滋事生员谢邦翰等带勇前往堵剿由

0052．批衡永道查办土匪滋事将次安静由

0053．批攸县禀请迅赐拨兵下州截剿并酌发防堵银两由

0054．批留办军务知州张荣组禀探明衡山之草市杨林一带土匪聚众滋事将撤回病勇杀毙十一名恳饬衡山严拿并现拟办理情形由

0055．批华容县禀地方安堵加紧巡防查缉由

0056．批前广西知州张牧署茶陵州会禀遵奉札委会同查办茶邑土匪间闻安仁会匪滋事立即督率弁兵驰往剿贼并生擒首从各犯夺获旗帜马匹器械及搜出逆词等件现在地方安静先行禀报由

0057．批守备李辅朝教谕刘长佑生员王錱会禀带勇追捕土匪情形乃撤留备勇由

0058．批益阳县禀复陈佑武绰号陈晚掣素行不法并乘机凶抢现经尽法处治由

0059．批平江县禀复访查黄道吉控李昌迁一案情形由

0060．批祁阳县禀遵奉札饬会同绅耆团练由

0061．批新田县禀复颁发团防告示函谕绅耆由

0062．批张慎之禀报地方情形由

0063．批零陵县禀奉发团练告示及致各绅士信函分别发贴送交该县地方现无匪徒拜盟结会仍当随时访查认真拿办由

0064．批衡永郴桂道禀复现在查办土匪由

0065．批留办军务张牧茶陵州贵令禀遵札委会同查办金兰会匪先后拿获各犯正法开折禀请察核由

0066．批留办军务张牧禀奉委查办醴陵攸县茶陵土匪事竣所有随同出力之千总熊兴柏等可否奏请奖励由

0067．批善化俞绍武禀报谭律吾窃名诬告由

0068．批浏阳晏永森禀报案情由

0069．批平江县禀查探湖北通城土匪滋事情形及办理防堵由

0070．批安化县禀县民朱起凤上控谌德聪等督匪抄烧坑毙一案业已获犯多名因供未审定致未详报容俟勒拿未获各犯到案提同现犯另文解审由

0071．批宁乡举人张锐等禀报孙华甫伤害练勇勒索钱票由

0072．批浏阳县周泰初禀报案情本末由

0073．批武陵禀请饬禁回兵逗留生事由

0074．批平江禀探闻湖北通城土匪有聚众围城之说请兵堵剿由

0075．批耒阳学禀劝谕团练未便擅专恳赐德教由

0076．批龙阳县禀遵奉宪批传谕绅士实力办团稽查匪类情形由

0077．批平江县禀通城贼势猖獗请饬前委带兵文武星速督兵来县以便会同堵剿由

0078．批新化县禀遵谕督办团练并严拿土匪由

0079．批宁乡县禀奉颁发团练告示业经遵照发贴晓谕信函亦经分给各绅士具领益加勉励查办由

0080．批平江禀请饬令续派楚勇星速来县即由小坳一带赴通会剿由

0081．批石门县禀复奉到札函告示并绅耆信件遵照办理由

0082．批靖州禀现办团练情形由

0083．批平江县禀先后雇勇五百名及李文蔚自行捐雇六十名分守隘口绘图禀呈由

0084．批郴州禀邻境土匪未尽与所属永兴地方紧要必须练勇巡防未便全撤并恳饬发银两以资济用由

0085．批宜章营参将积禀永兴县属狮子寨等处匪徒现仍屯聚该处肆行抢劫飞饬由桂东撤回弁兵驰赴永兴会筹剿办由

0086．批兴宁县禀桂东沙田匪徒窜入县境业已剿散并拿获多名正法由

0087．批桂阳县禀探报桂东克复城池大股贼匪逃往鹅形墟并该县会同营员督率兵勇剿洗股匪殆尽生擒三十三名大获全胜由

0088．批禀求扎湘平事王乾丰等一案由

0089．批永兴县禀三河洲狮子寨贼巢业经会营率领绅士勇攻破余匪溃窜现仍督率跟踪追捕由

0090．批署盐法衡永道禀会商将永兴县拿获解衡土匪刘大统刘高明马从彪三犯先行讯供正法由

0091．批桂东县禀亲督役勇追获余匪黄璧仔等七名讯明解归奉派知州张荣祖会同本州审实正法余匪分别监禁现在前导引领官兵直抵江西上游龙泉会合剿捕由

0092．批永州府禀新田县李训导前获道州匪首何贱苟现今研讯系陈盛大冒名顶替一面飞饬道州文武及邻近州县严拿何贱苟正身务获由

0093．批宜章营参将积禀永兴县之三河洲狮子寨等处聚有匪徒伐木结寨欲图谋逆飞移署郴州梅牧就近酌量筹办并会督分布轮防伏候训示祗遵由

0094．批署郴州兴宁县会禀江广匪徒窜入兴宁爻山地方会同剿散由

0095．批前广西知州张牧桂阳营玉参将会禀奉委会剿桂东之江广贼匪于十一日统带备弁兵勇直捣上游鹅形山迅用火攻焚烧贼巢六十余间烧毙匪徒二三百人生擒九人立即正法并现拟扎挑坪汛杨梅江桂分界各要隘严密防堵以待相机进剿由

0096．批攸县禀办理保甲团练情形由

0097．批永兴禀桂东窜入匪徒复由狮子寨窜至永安交界之团坊上棉花垅山坳内业经亲率弁兵绅勇攻剿已将首要各犯擒获并将全伙一鼓歼除现仍分勇进剿恳请饬司迅赐宽发银两下县支应由

0098．批新宁县禀探得粤西全州大里溪一带有土匪郑时荣等聚众之事并设卡防堵由

0099．批前广西知州张郴州梅禀拿获匪徒多名先将审实贼匪黄璧仔等七名就地正法开列供折呈赍并现拟剿办情形由

0100．批桂东禀拿获江广土匪二次审实匪犯黄水生等一十三名就地正法开列供折查核由

0101．批安仁县禀会同营汛督同兵役并乡勇攻剿永兴所属狮子山土匪情形由

0102．批湘阴禀遵札设立下游水路侦探贼警随时禀报并恳饬巴陵县派拨渡船在新墙三眼桥河岸守待接渡军报以免稽延由

0103．批江西袁州府禀请可否将楚省防边兵丁移驻袁郡由

0104．批浏阳禀探闻逆匪窜入江西攻扑省城请迅拨精兵数千名驰往防堵由

0105．批衡阳黄登鳌等禀垫苦害极事一案

0106．批署盐法道禀据委员张丞禀报江谷山潜匿匪徒先经官兵剿灭获胜由

0107．批兴宁禀上连贼匪实由桂东窜入由

0108．批桂阳县禀探得江广匪徒入境滋扰就近调派防守田庄之壮勇二百名委员会同营弁前往堵截并又添雇壮丁一百名督同兵役固守城池由

0109．批永州府禀广西恭城县现有匪徒焚烧衙署及东安县禀报筹办兴安匪徒滋事由

0110．批署盐道夏禀遵札驻抵桂东查明匪徒窜回江省境界现在督饬会合剿办由

0111．批平江禀探闻粤匪窜扑江西省城请派官兵并发饷银下县防堵由

0112．批兴宁县禀邻匪窜入县境杀毙多名并生擒曹贻加等名由

0113．批新宁县禀兴安贼匪起事情形及该职交卸由

0114．批平江县禀捐雇乡勇五百名驰赴江西会剿贼匪由

0115．批平江县禀设卡雇勇盘查奸细由

0116．批湘潭县禀到任日期由

0117．批永兴禀骤遭大水淹没田亩冲坍庐舍现经捐资先将极贫灾民拯抚俟水势消退确勘由

0118．批本任攸县郭世阎禀遵查陈湖春控张仕湖一案

0119．批平江禀二十八日接据探报由

0120．批宜章参将积拉明阿宜章县知县王宏谟禀风闻粤匪图抢盐埠督带兵勇捕散复窜至临武滋事由

0121．批武冈州禀续探广西兴安匪徒情形由

0122．批委办醴陵侦探等事举人章瑞醴黄式度禀已议醴陵团防章程现在淫雨害稼由

0123．批零陵县禀黄沙河驻扎兵勇往全州协剿零星土匪由

0124．批新宁县禀该职亲赴北乡调拨壮勇巡查各隘由

0125．批城步县禀现因邻境粤西有匪聚集筹备防堵并请领经费以资接济由

0126．批平江县禀七月十一日探报并恳派兵拨饷由

0127．批平江县禀请发火箭五百支下县以备防剿由

0128．批江华县禀连获胜仗杀毙生擒贼匪多名夺获枪炮藤牌刀矛旗帜多件并讯确供正法由

0129．批永兴县禀续勘被水冲淹田庐及捐资抚恤由

0130．批江华县禀该县岭东营督率兵勇大获胜仗由

0131．批平江县禀万载等处探报情形及派兵拨饷来县防堵由

0132．批酃县禀该县缉获邻境匪犯惩办由

0133．批永明县禀续获贼匪并查验夺获贼匪器械及攻剿实在情形由

0134．批益阳县禀该职任内节次审办土匪由

0135．批委办义宁防堵叶义宁州知州李牧禀报江委员带领楚勇退驻该州驻扎另探旱道赴省并请湖南拨借铜炮火箭应用由

0136．批常德府督同武陵县禀武陵县编保练团由

0137．批清泉县禀报访闻县属之栗江地方有土匪勾结拜会情事现在驰往查拿由

0138．批郴桂禀到任日期由

0139．批前广西知州张桂阳县禀会同审办桂阳县擒获贼匪廖樽沅罗会蜕等三十名并该职荣组由宜章临武一带星驰赴永由

0140．批桂阳县临武县禀临武水东地方被匪劫抢该团拿获二十余名护解中途势急杀毙及团勇兵役续获谭贤忠等十一名该职长庚讯供正法该职升伟驰诣查办该处现复安静回州便拿逃匪谭国高讯定另禀由

0141．批长沙府禀候选府经县丞罗绕型拿获益阳匪犯文隆祥等由

0142．批衡山县禀到任日期由

0143．批平江县禀防堵出力绅民恳请保给予奖叙由

0144．批永州府禀奉抚宪札饬东安县小江口一带聚有匪徒置造枪械查明据实飞禀由

0145．批广西知州张宁远县禀该职等会同拿获该县差役钟全等经另文解省审办未获匪党现在移会营汛严密查拿务获究报该职荣组即于初七赴江华岭东剿匪由

0146．批平江县禀七月十四日探报情形及委员选雇乡勇督同赴防并该职亲往查点由

0147．批衡山县禀该县地方情形现在会同在籍绅士举行团练并该职捐制器械劝捐募勇由

0148．批前攸县郭世阊署攸县冯文灿禀会议条款由

0149．批攸县禀拿获土匪刘锡光刘锡美二名就地正法由

0150．批湘潭禀督办团练预筹经费同委员劝谕绅民捐输办理事竣可否查照筹饷事例一律详请议叙由

0151．批益阳禀报到任日期并查办地方情形由

0152．批新田禀奉抚臬札饬团练防堵严拿土匪遵办现在情形由

0153．批宁远县禀选充保正甲长详请给予顶戴荣身使其乐于效用及编造牌册一切删繁就简期于便民是否可行请示祗遵由

0154．批宝庆府禀回任期由

0155．批委办江西义宁州局务叶济英署江西义宁州李幸琦禀请拨借火箭火炮现留委员试用知县武令前来领办由

0156．批平江禀拟捐雇之勇五百亲身带至茅竹山地方会同义宁州防堵并请委员代理县事由

0157．批平江县禀二十五日接据探报呈宪鉴由

0158．批衡永道禀续准永州镇咨探广西全州均被匪徒滋扰现在函商夏署道分勇策应并该署起程前往日期由

0159．批辰沅道禀靖属防堵出力官绅请予鼓励由

0160．批辰沅永靖道禀访获拜会抢犯唐告化等遵照通饬办理由

0161．批武陵县禀会同营员带领兵壮前赴湖北防捕由

0162．批平江县禀遵札雇觅健足探听贼情飞报由

0163．批新宁县禀探得粤西近日贼情并于北乡一体设防由

0164．批宝庆府禀代理新宁县知县赵启玉禀留方守备暂署新平营其新选之员仍令署理锦田实于地方有益据情转禀由

0165．批前广西知州张郴州直隶州会禀拿获首犯沙老七等二名又歼毙多人并审实已获匪犯文乌流等六名分别办理及现拟飞会龙犹两县夹剿赍呈供折由

0166．批永州府禀广西兴安匪徒滋事焚署戕官现在永郡筹办防堵由

0167．批善后局详明永州孙镇请拨官兵赴永一带防堵由

0168．批新宁县禀粤西兴安失守该县现在防堵由

0169．批永明县禀广西恭城县潮勇勾结土匪焚烧衙署肆行劫掠该县地界接壤请兵下县以资防范由

0170．批永州府禀将前奉访拿禀明诱获收禁之东安县痞棍唐华国交委员解省审办由

0171．批武冈州禀广西兴安县失守该县办理防堵由

0172．批道州禀会营饬委把总詹荣升管带兵勇并谕团总王朝阳等率领丁壮在蒋家岭要隘严密防堵由

0173．批永兴县禀剿捕狮子寨匪徒出力官绅人等开呈衔名清折请题奏分别等第予以升阶官职以示鼓励由

0174．批永兴县禀擒获各犯内有法无可逭之陈辉洪等十八名业经该职就地正法此外被胁勉从各犯可否免罪释放并羁管着交要犯赍呈供折祗候示遵由

0175．批盐法道禀据委员张丞禀报直抵江西上犹县营前扫平贼窠肃清贼党及拔营回境顺道查办情形由

0176．批零陵县禀兴安土匪在全州被剿逃窜至灵川复回兴安一带滋扰恐窜回下游请兵来永剿办并请发饷由

0177．批宁乡县禀请给发该县团练出力士绅功牌由

0178．批平江禀呈县至江西路程清折绘图及派往义宁州探役来禀由

0179．批善后局详新化县练勇领过口粮系何处防剿由

0180．批善后局批解库平银一万两六千五百两省平银二百两由

0181．批善后局详明委赴醴陵浏阳督办防堵由

0182．批安化县禀奉饬拿会匪现又续获三十五名解省审办由

0183．批蓝山县禀匪徒窃发业经会督营典督同绅士亲带兵勇扑灭现在地方安静仍认真昼夜严防由

0184．批衡永道禀行抵永郡查探全州土匪已折回灵川并会商镇府堵剿江永窜匪由

0185．批桂阳县禀剿贼后派拨员弁督同绅耆带领兵勇分守各要隘严密堵剿并讯明擒获贼供又最为出力绅勇分别开折呈恳批示饬遵由

0186．批安福县禀办理团练保甲各条款底册门牌结式赍呈查核由

0187．批前广西知州张署郴州禀奉委督带三厅备弁兵勇湘乡募勇剿办江广贼匪现在扫平贼巢歼除贼党桂东业已肃清合将先后剿办情形及在事出力人员开列清单禀请宪台察核可否从优奏奖以示鼓励并该职道堃即日驰往郴任该职荣组现拟沿途查办由

0188．批署衡州通判邹道堃禀

0189．批新宁县禀接办防堵大概情形由

0190．批衡永道禀永郡边隅渐靖安游击并已带兵回营现闻衡郡清泉县潭湘司一带地方被匪窜扰当令孙镇将前调来永之衡州协兵一百名饬令为伍该署道亦即起程回衡由

0191．批安化县禀

0192．批新宁县禀该职接代任事日期由

0193．批平江县禀二十二日所接探报及浏阳山枣岭龙门厂雇设探报探听贼情盘查奸细由

0194．批宜章县禀防堵西匪案内捐备团勇口粮带勇堵御隘口尤属出力之绅民恳请鼓励由

0195．批临武县禀邻邑蓝山土匪扑城击退现在兵堵隘口该县招勇会团防守由

0196．批华容县禀遵札会同营员严率兵勇扼要慎密防堵盘查并雇觅快船健夫侦探由

0197．批武冈州禀奉永州镇饬调官兵一百名赴东安县防堵遵即应付前进惟邻氛未能迅扫该州形势可虞请示饬遵由

0198．批前广西知州张禀奉委督带兵勇驰抵江华会同周云耀贺县招丞缉获岭东壕界一带土匪四十九名现在地方安静拟驰赴锦田查办由

0199．批安福县薛湘禀到任日期并查明地方情形由

0200．批桂阳禀报续获败逃会匪头目廖永泰等四名余匪讯取确供开折请示由

0201．批衡阳禀复保甲承催钱粮由

0202．批候补县丞王錱禀奉札调湘勇回省听候差遣探据广东乐昌江西万安贼匪纠众离近桂东团勇未成余匪不尽暂留防堵谨候示遵由

0203．批安仁禀解蓝田案内续据各亲属交到匪犯夏永植等七名由

0204．批总局详江西义宁州会禀拨借火箭火球火罐交给委员武令随同详委武弁黄金甲解往由

0205．批清泉县禀栗江地方该职亲往访查并无结盟拜会地方安堵由

0206．批兴宁县禀粤匪窜入县境请即拨兵下县以便堵剿并请筹拨银两由

0207．批候补县丞王錱禀奉札饬留湘勇桂东搜捕余匪并据闻广东乐昌江西万安土匪滋扰请添勇协堵并请火药火箭由

0208．批湘潭县禀复奉饬如探有贼氛窜楚之信即将大河所泊船只勒令挽赴下游不准停泊河干现已遵办由

0209．批宜章县禀与广东乳源乐昌等县交界情形绘赍舆图请咨明广东督抚宪转饬乳源县设法严拿匪犯朱朝典等务获究办并饬该县与乐昌县于五阳司坪石村各处交界地方随时侦缉匪徒由

0210．批桂东禀邻匪纠聚复仇裹胁行人现在会委营督同团绅兵勇前往堵剿由

0211．批衡山县禀失落逃犯由

0212．批委办团防侦探事举人章瑞醴黄式度禀移驻萍醴交界插率盘查联团防守由

0213．批桂阳县禀核实带勇出力绅民姓名籍贯事由开折恳恩分别酌保议叙给予功牌由

0214．批东安县禀到任后察看地方情形及现在办理唐蒋二姓仇杀一案缘由禀请示遵由

0215．批管带湘勇监生邹寿璋禀奉委带勇赴浏阳防堵驻扎隘口由

0216．批署澧州张禀秋成后编查保甲各据实团防由

0217．批安仁禀拿获从贼逆匪讯供正法由

0218．批禀冒领充事黄仁声等一案

0219．批前清泉县厉禀遵查带勇官绅请领帐房数目开具清折并检齐墨领呈核由

0220．批即用县章令醴陵县帅令会禀现办团防劝捐情形由

0221．批安仁县禀江西安福县土匪窜扰茶陵请调兵来县会同攸县剿办由

0222．批管带练勇候补守备陈文耀禀奉宪委带勇赴浏防堵到县驻扎隘口由

0223．批候补县刘廷玉禀遵办湘潭团练暂行请假由

0224．批酃县禀到任日期并办理地方军务由

0225．批永兴县禀复审李承章郭一生并未与知逆谋可否保释补呈三犯供折由

0226．批衡山县禀续获草市地方土匪滋事案内谭次贤等各犯现将讯取各供开具清结呈请核示由

0227．批江西袁州府袁临协宜春县会禀古州布镇常带兵进攻安福逆匪由

0228．批衡山县禀现在会同地方绅士办理团练并将示稿及条规呈请核示由

0229．批清泉生员姚睿廷等禀为违示强劫事由

0230．批醴陵县禀请将捐输防堵经费准照何例议叙之处迅赐批示以便张挂由

0231．批醴陵县禀到任日期

0232．批酃县禀粤匪分股窜入茶陵该县界属紧连业经实力防堵再请添拨制兵并酌发银两下县以资守御由

0233．批湘乡县湘乡汛会请奖叙绅耆由

0234．批塔副将禀该职分拨兵勇驰赴船湾地方防剿由

0235．批清泉县民萧德盛以羁闭冤沉事具控由

0236．批衡山县禀据探报安仁县被匪徒窜入该城距该县较近请饬拨兵勇前来防堵并酌给银两以资口粮由

0237．批衡州府禀该府饬属举行保甲团练并将颁发条款赍呈宪鉴由

0238．批衡阳县民陈德仓等为抢确弊纵事具控由

0239．批攸县禀由乡赶回县城堵勇协剿由

0240．批耒阳县禀请迅拨兵勇下县防堵由

0241．批郴州禀拿获奸细周桂雄一名讯供正法枭示搜获伪执照令旗等物申赍抚辕一面飞移桂阳州广东连州并移饬营县一律严拿由

0242．批郴州禀乐昌广匪窜入兴宁县业经剿灭并生擒续获匪犯共五十四名就地正法五十名开释四名该职发禀后起程回川由

0243．批永明县禀据龙虎关带勇家丁禀称广西修仁荔蒲两县俱有匪徒滋事现在该县会营严密防堵由

0244．批靖州州判浏阳县禀札勇分堵隘口情形请再发抬枪三十杆以资守御由

0245．批酃县禀遵照本府札饬传谕城乡绅士各就村庄练勇以资捍卫由

0246．批永州府禀亲诣东安查办大概情形现在地方尚属安静及委员张牧奉札起程福倅回衡销差由

0247．批常宁县禀奉札饬认真遵办团练由

0248．批兴宁县禀获匪犯陈作亮讯明杖毙由

0249．批湘阴县禀该职现在选择董事设局赶办团练由

0250．批桂东县禀到任日期及地方现办各情形由

0251．批管带左营湘勇候选县丞王錱禀广匪窜入兴宁湘勇大获胜仗杀获贼匪并夺军械请示鼓励由

0252．批委带左营湘勇训导储玫躬禀解交饷银子药火绳火炮会同剿堵添勇请令候札遵行由

0253．批管带湘勇右营军功监生邹寿璋禀奉抚宪札委调赴岳州防守并在浏获匪由

0254．批升用副将塔禀捉获贼探正法及贼匪逃窜追剿由

0255．批监造委升用府经丞曾德麟监造新化县童生邹世琦禀解仿镇远营式炮三位抬枪二十门由

0256．批乾州厅王丞升用副将塔禀剿灭逃窜安仁贼匪大获胜仗由

0257．批安化县禀朱起凤呈控被匪焚抢案内现又续获被控要犯谌德聪谌廷云二犯应否解辕转发抑径解首府收审禀请示遵由

0258．批蓝山县禀奉候选教谕唐景皋下县劝谕捐输俟捐有成数另行禀报由

0259．批岳州府拿获匪犯周斋公等审讯大概供情由

0260．批桂东县禀防堵出力员弁绅士拿获逸匪请示鼓励并裁撤募勇由

0261．批乾州厅禀该职驰抵茶陵前赴界首策应并湖口墟获胜由

0262．批衡永郴桂道衡州府禀差探安仁贼匪自城垣破处窜入闻官兵追至随即退出由

0263．批安仁县禀江西土匪由茶陵窜入该县现已剿灭由

0264．批湖南试用知县杨以宝禀奉委总理街团遵照办理由

0265．批湘潭县禀查探土匪情形及扼要严堵由

0266．批醴陵县禀报该县访闻石笋有外来匪徒潜聚业经会督兵勇剿办由

0267．批塔副将禀讯明贼供分别正法解省及夺获贼匪器械开折呈核由

0268．批永州中营千总周凤山禀

0269．批衡阳县民刘义标等以党恶闻诈具禀由

0270．批乾州厅王守禀该职前过醴陵酌留周金城练勇协剿该县石笋土匪事竣仍留搜捕余匪由

0271．批东安县禀唐蒋两姓仇杀案内各犯已遵缴炮械呈递悔结均各循分安业及现在地方一律安静由

0272．批酃县禀查讯张万选等近未为匪现据各绅邻人等结保应否准予开释请示饬遵由

0273．批耒阳县禀茶陵安仁一带土匪纷纷逃窜禀请激饬带兵文武并各州县四面围剿尽净无留余孽由

0274．批酃县禀匪犯窜入该县地界业经堵剿并擒获首要各犯多名请示遵办由

0275．批善化县监生张钟岳以勒交首恶等事具禀由

0276．批湘阴县禀报拿获匪犯萧九等查讯供情并解赴巴陵归案审办由

0277．批耒阳县禀裁撤防堵兵丁由

0278．批安福县禀该职清查户口办理团练并巡查水次以靖地方由

0279．批郴州禀宜章营积参将知会广东匪徒窜入阳山县星子汛大路边地方滋扰现已飞饬永州镇千总周凤山湘乡县候选训导储玫躬带勇驰往宜章县相机防剿由

0280．批岳州府禀续获余匪傅首元等讯明同首犯周斋公一并正法枭示由

0281．批湘阴县禀报闻贼匪势将上窜请迅派官兵来县防剿由

0282．批岳州府禀遵批查照匪犯周斋公案内并无黄汉贞名字亦无张希元告发之案现仍严密访查缉查余匪由

0283．批湘阴县禀贼匪现在武昌恐其上窜请迅拨派官兵下县以便会商扼要堵截由

0284．批宜章营参将积拉明阿禀探粤东匪徒窜距交界咫尺该职督兵截剿由

0285．批平江县禀通城探报并添勇教枪遣书坐探由

0286．批湘潭县禀探得贼氛窜扰楚境该县兵力单薄仰乞酌发湘勇数百名下县堵御由

0287．批湘乡县禀报到任日期由

0288．批耒阳县禀该县酌留壮勇一百名教习技艺由

0289．批湘阴县湘阴汛千总禀请迅拨官兵来县以便会同择要防堵由

0290．批衡山县禀姚睿廷等具控县卡弁盘获盐斤一案遵批将船户开释盐数给还由

0291．批候补守备陈文耀禀奉札调赴岳防堵在平邑患病恳请赏假由

0292．批候补守备陈文耀禀奉札驰抵平江由

0293．批平江县禀崇阳通山通城探报并请迅赐发兵拨饷前次各禀批示由

0294．批郴州禀永州镇中营千总周凤山抵州后适奉札调带勇赴衡恳请迅拨兵勇飞驰宜章县援剿该职赶将岁试终场发案即带郴兵二百名驰往督办由

0295．批道州禀审拟续获何贱苟纠众滋事案内匪犯何作作等罪名并开供折赍核由

0296．批湘潭县禀该县来有广勇船只当即会营并团绅等督带兵勇查办间讵该勇等仍行潜赴下游由

0297．批临武县禀广东星子土匪已窜凤头岭沙坪等处滋扰现在会营率同绅耆带领兵勇护守城垣分布各口防御又飞调蓝山嘉禾协剿由

0298．批兼护永州镇安长太等禀接衡永道咨已调宝武中右等协营官兵共二百名余派干弁管带驰赴衡州预防逆匪上窜现在永郡乏员督理该职未便遽行赴衡恐致顾彼忽此禀请示遵由

0299．批广东连州星子土匪抢杀滋扰该职现在劝谕绅耆实力团防示以奖励请先给发功牌存俟有功者随填给以昭激励由

0300．批桂东县禀该县团勇出境追获江西太和县土匪卢观保等九名审实正法摘叙供折呈赍查核并与管带湘勇储玫躬等会合回县扎驻由

0301．批临武县禀查办地方情形由

0302．批平江县禀探闻逆匪窜扰武汉请派官兵来县设防由

0303．批郴州禀请赏发功牌填给急公绅民以示鼓励由

0304．批平江县禀复现探贼踪并办理情形由

咸丰八年

0305．批管带吉字左营朱副将南桂遵批准假回籍医调起程日期由　八月二十七日

0306．批管带祥字营刘守备胜祥贺年禀件　十二月二十三日

0307．批管带义字营吴主簿国佐禀两次接仗败挫难于复振兼病体难支恳即撤遣各情　十二月二十九日

咸丰九年

0308．批统领湘勇张道运兰禀牛角岭与贼苦战失隘旋复各情　正月二十三日

0309．批统带湘勇张道运兰禀代吉左营恳请发给帐棚另单禀约会进剿各情　二月初五日

0310．批统领湘勇张道运兰禀会攻镇贼先胜后败由　二月初八日

0311．批统领湘勇张道运兰禀各路探报贼情　二月初十日

0312．批管带义字营吴主簿国佐禀奉谕令留数百人随作护卫遵照办理俟妥贴成军交帮办县丞刘璈率总哨章荣先带赴行营听候使令等情　二月十九日

0313．批统领湘勇张道运兰禀近日贼情军情可否添设马队由　二月二十二日

0314．批统带湘勇王道文瑞张道运兰禀俟攻克景镇可否回师援楚等情　三月初四日

0315．批吴廷华禀奉委管带新立之湖北抚标新仁营勇由　三月初六日

0316．批吴廷华禀委带新仁营勇奉到手批遵即视事由　四月初三日

0317．批管带平江老中营屈守蟠禀捐修湖口县城垣兴工大略情形　四月二十七日

0318．批水师中营任星元贺午节禀一件　四月二十九日

0319．批水师亲兵营金世莲贺午节禀一件　五月初三日

0320．批平江右营营官郭丞式源贺午节禀一件　五月初五日

0321．批统领江军水师总理饶防事务刘道于淳禀连日大获胜仗各情形　五月初九日

0322．批统领湘勇张道运兰禀职营与吉中各军击贼获胜由　六月十一日

0323．批湖北抚标新仁营吴廷华禀奉委兼辖副仁营事务并探报贼情由　七月十九日

0324．批管带礼前礼后营游击镇魁禀募勇成军冀蒙调遣由　七月二十七日

0325．批管带长胜营朱洪章禀现在扎营处所并已领到军械由　七月二十九日

0326．批管带长胜营朱洪章贺秋节禀一件　八月十七日

0327．批湘后营营务处何令应祺副后营刘丞连捷左营李参将宝贤禀复查明勇丁有无滋事各情　八月十九日

0328．批湘后营营务处何令应祺副后营刘丞连捷左营李参将宝贤禀呈收发饷项清册及欠发薪粮银数由　八月二十五日

0329．批统带昌字全军余参将际昌禀奉谕进驻英属大枫树地方情形由　九月十三日

0330．批统领安武水陆全军刘镇培元禀奉到行知蒙恩补授浙江处州镇总兵员缺由　九月三十日

0331．批余参将际昌禀到防天堂布置情形及探报贼踪缘由　十一月初八日

0332．批何令应祺禀陈管见五条　十一月二十日

0333．批余参将际昌禀昌军在槎水畈剿击援贼获胜由　十一月二十九日

0334．批李主政榕禀报防剿布置各情　十二月二十六日

咸丰十年

0335．批余参将际昌禀移营进剿缘由　正月初五日

0336．批管带护军喻参将吉三禀奉委照料太湖各营帮同办理营务请示遵行由　正月十七日

0337．批朱副将品隆禀报近日军情由　正月二十二日

0338．批管带平江老中营屈守蟠禀近日太湖及前路攻剿情形由　正月二十六日

0339．批彭营官毓橘禀报近日军情由　闰三月十一日

0340．批李主政榕禀报近日军情由　闰三月十九日

0341．批朱副将品隆李主政榕禀报近日军情由　闰三月二十九日

0342．批管带湘前营朱副将品隆禀请改委曾观察统师以一事权由　四月初八日

0343．批朱副将品隆禀请专委曾观察统领自愿帮同办理等情　四月十五日

0344．批李副郎榕禀报近日进止机宜由　四月十五日

0345．批李副郎榕禀报近日军情由　四月二十五夜

0346．批朱总戎品隆禀报近日军情由　五月初一日

0347．批朱总戎品隆禀报近日军情由　五月十一日

0348．批熊都司铁生禀奉札署理霆副后营祗领关防开用日期由　五月二十五日

0349．批管带振字营凌荫廷安禀一件　五月二十八日

0350．批朱镇军品隆禀报病体初愈在营调养由　六月二十八日

0351．批朱镇军品隆禀报近日整肃军纪由　六月十九日

0352．批管带湘后左右营李副将宝贤贺禀一件　七月十七日

0353．批宋国永禀霆字新五营行抵潭口老五营与亲兵五哨已抵江村各情　八月初六日

0354．批四川试用知府冯卓怀禀奉调大营差委自川启程日期　八月初十日

0355．批受业吴希颜禀陈时务三条　八月十三日

0356．批霆副左营冯副将标贺秋节禀　八月十六日

0357．批统领湘勇张道运兰禀派旗分布开仗获胜由　八月二十四日

0358．批管带营务处某禀报点名遣勇由　八月二十四日

0359．批统领湘勇张道运兰禀奉札统辖各营惧弗胜任呈缴原札由　九月初四日

0360．批管带戈什哈亲兵叶游击光岳禀恳准招湘勇一营以图报效由　九月十二日

0361．批受业吴希颜禀就便回籍缘由　九月十五日

0362．批统领湘勇张道运兰禀督队打仗获胜情形　十月初一日

0363．批内湖水师前营刘副将国斌贺寿禀　十月初七日

0364．批沈副将宝成禀报战守布置各情由　十月初九日戌刻

0365．批水师后营丁参将义方贺寿禀　十月初十日

0366．批署理水师定湘营喻参将俊明贺寿禀　十月十六日

0367．批管带礼前礼后营杨游击镇魁禀拔营抵卢村侦探贼情由　十月二十五日

0368．批江绍华禀奉谕赴礼前营帮办文案抵营日期　十一月初八日

0369．批统领湘勇张道运兰禀奉饬回驻婺源改由祁门绕行驰赴由　十一月初九日

0370．批沈副将宝成禀报近日进止机宜由　十一月初十日午刻

0371．批鲍镇军超禀报近日行军机宜由　十一月初十夜

0372．批沈副将宝成禀报行军路线由　十一月十一日巳初

0373．批沈副戎宝成禀报近日军情由　十一月十二日

0374．批沈副戎宝成禀报近日进止机宜由　十一日十三日卯刻

0375．批唐副戎义训禀报近日军情由　十一月十七日

0376．批唐副戎义训禀报近日出击军情由　十一月十八日

0377．批统领湘军张道运兰禀由卢村派队剿贼大获全胜由　十一月二十二日

0378．批统领湘勇张道运兰禀奉饬霆湘各四营应援羊防恳留宋副将暂驻渔亭各情　十一月二十四日

0379．批沈副戎宝成禀报近日军情由　十一月二十六日辰刻

0380．批余大胜禀探报贼情由　十一月三十日

0381．批统领霆字营鲍镇超禀饬增四营现派营官赴辕请示由　十二月初四日

0382．批统领霆字营鲍镇超禀军抵曹家渡并探报贼情　十二月十七日

咸丰十一年

0383．批统领霆字营鲍超贺年禀件　正月初一日

0384．批平江营统领郭守式源禀谢随折保奖并赏袍褂由　二月十二日

0385．批祁门县增生黄云海禀奉谕拆城砖造碉恳赐记言以垂久远　二月十四日

0386．批水师正前营王副将明山禀师船驻守皖江现在督饬操练讲求战守各情　二月十七日

0387．批从九蒋一桂禀可否邀恩派往江西侦探贼情　二月十九日

0388．批鲍镇军超禀报近日进剿机宜由　三月初八夜

0389．批易营官开俊禀请近日进止机宜由　三月初八夜二更

0390．批朱总镇品隆禀报近日军情由　三月初九日巳刻

0391．批朱总镇品隆禀报近日军情由　三月十三日

0392．批易大令润坛禀请回祁日期由　三月十三夜

0393．批易大令润坛禀报祁门加修碉垒由　三月十四日卯刻

0394．批水师正前营王镇明山禀蒙恩补援寿春镇奉到行知由　三月十六日

0395．批鲍超谢保举之件　四月初六日

0396．批鲍超禀由赤冈岭进攻贼垒由　四月十五日

0397．批管带湘前左营沈副将宝成禀侦探贼踪严密巡防由　四月二十六日

0398．批戈什哈曹广泽禀请将长夫添募成垒由　五月初十日

0399．批统带建防练勇李把总济元禀陈防堵各隘并恳饬拨炮船来建由　五月初十日

0400．批鲍超禀或剿南岸北岸请示由　五月十三日

0401．批湖北抚标新仁营兼辖英字营吴倅廷华禀克复孝感县城追至德安围剿由　五月十五日

0402．批唐镇军义训禀报近日进止机宜由　五月十六早

0403．批朱镇军品隆禀请进止机宜由　五月十七日

0404．批朱镇品隆禀请近日进止机宜由　五月二十一日辰刻

0405．批唐镇军义训禀报徽邑克复由　五月二十一日辰刻

0406．批朱镇军品隆禀陈近日击剿机宜由　五月二十二日辰正

0407．批唐镇军义训禀请防守布置各情由　五月二十八日

0408．批朱镇军品隆禀报近日进剿机宜由　五月二十九日

0409．批易大令润坛禀请赈济难民由　六月初八日

0410．批姚太守体备禀陈施政举措由　六月初十日

0411．批易大令润坛禀报近日进剿机宜由　六月十五日

0412．批唐总戎义训禀报近日军情由　六月十三日

0413．批朱镇军品隆禀报近日军情由　六月十三日

0414．批朱镇军品隆禀请招募新勇由　六月十八日

0415．批朱镇军品隆禀报回籍招募之哨官人选诸情由　六月二十九日

0416．批内湖水师前营胡游击友胜禀奉委实任本营事务由　七月初一日

0417．批统领安庆全军曾道国荃禀桐城方侍郎苞硕学忠诚孝友纯笃请奏恳从祀文庙由　七月初二日

0418．批刘国斌禀奉委统带选锋营水师接任日期　七月初八日

0419．批朱镇军品隆禀报招募事宜由　七月初十日

0420．批柳寿田禀奉委管带外江水师亲兵营事务由　七月十一日

0421．批鲍超禀军抵安义请催江西多筹饷项解营由　七月十九日

0422．批朱镇军品隆禀请增派援军由　七月二十七日

0423．批副将易开俊刘松山禀祗领关防由　八月初二日

0424．批朱镇军品隆禀请另刻关防及近日攻守机宜由　八月初五日

0425．批朱镇军品隆禀近日军情由　八月二十日午刻

0426．批姚观察体备禀请调兵援守宁国由　八月二十一日申刻

0427．批杨大令芋庵禀施政举措由　八月二十八日

0428．批唐镇军义训禀近日军情由　九月初十日

0429．批唐镇军义训禀遵批领饷由　九月二十五日

0430．批朱镇军品隆禀述近日军营操演屯圃各情由　九月二十七日

0431．批唐镇军义训禀近日练兵操演由　九月三十日

0432．批朱镇军品隆禀请驻兵机宜由　十月初七日

0433．批杨大令禀请告假回籍养病由　十月十三日

0434．批朱镇军品隆禀近日军情由　十月十五日

0435．批唐镇军义训禀报近日军情由　十月十六日

0436．批水师选锋营刘国斌禀足疾稍愈缘由　十月十七日

0437．批唐镇军义训禀请代办谢恩折由　十月十九日

0438．批唐镇军义训禀请增派援兵由　十月十九夜

0439．批朱镇军品隆禀胡晖堂接管豫营各情由　十一月初三日

0440．批霆字营鲍镇超禀候天雨稍住即行开差前进由　十一月十四日

0441．批办理老湘营务副将张运桂禀小股逆匪窜踞威坪商派右营前往剿办由　十一月二十九日

0442．批朱镇军品隆禀报近日军情由　十二月初一日

0443．批唐镇军义训禀报近日军情由　十二月初五日

0444．批朱镇军品隆禀报近日军情由　十二月初五日

0445．批唐镇军义训禀报近日军情由　十二月初六日

0446．批唐镇军义训禀请进击机宜由　十二月初八日

0447．批唐镇军义训禀报近日军情由　十二月初八日

0448．批唐镇军义训禀请调兵援徽由　十二月初十日

0449．批委带湘前副右营胡副将晖堂禀报开用关防日期　十二月十一日

0450．批唐镇军义训禀报贼围徽郡急请援兵由　十二月十二日

0451．批朱镇军品隆禀请进攻机宜由　十二月十二日

0452．批唐镇义训禀近日军情由　十二月十四日

0453．批唐镇军义训禀报近日防守各情由　十二月十七日

0454．批唐镇军义训禀报雨雪收队由　十二月二十一日

0455．批唐镇军义训禀报运道梗阻请派援兵由　十二月二十二日

0456．批朱镇军品隆禀屯溪击贼获胜由　十二月二十三日

0457．批朱镇军品隆禀唐军见死不救请示进止由　十二月二十六日

0458．批唐镇军义训禀报近日军情由　十二月二十七日

0459．批唐镇军义训禀请近日防守机宜由　十二月二十七日

0460．批朱镇军品隆禀报近日军情由　十二月三十日

同治元年

0461．批鲍超贺年禀一件由　正月初一日

0462．批唐镇军义训禀报近日军情由　正月初五日

0463．批朱镇军品隆禀请攻击石太由　正月初十日

0464．批唐镇军义训禀报岩寺击贼获胜由　正月初十日

0465．批唐镇军义训禀报近日军情由　正月十一日

0466．批唐镇军义训禀报近日军情由　正月十一日

0467．批朱镇军品隆禀请进止机宜由　正月十三日

0468．批唐镇军义训禀陈朱军未及面商独自出队各情由　正月十三日

0469．批管带鼓勇左营黄都司青九禀现扎吉郡防堵情形由　正月十六日

0470．批朱镇军品隆禀请储足军米以防围贼久困由　正月十九日

0471．批统领湘勇张臬司运兰禀行抵汉镇沿途探询现在军情　正月二十九日

0472．批霆字营鲍镇超禀奉谕赏穿黄马褂恳代折谢恩由　正月二十九日

0473．批霆字营鲍镇超贺禀一件　正月二十九日

0474．批统带湘恒左右两营曾丞贞幹禀到防察看情形拟将投诚之人编立六营并请颁发关防由　二月初二日

0475．批霆字营鲍镇超禀可否请饬令峰礼各营前来合围青阳由　二月初四夜

0476．批安徽善后总局详遵议亩捐章程拟请改办抵征　二月初五日

0477．批朱镇军品隆禀报守城措施各情由　二月初六日

0478．批朱守声隆禀报接管湘前右营日期由　二月初八日

0479．批唐镇军义训禀分队战守由　二月十二日

0480．批朱镇品隆唐镇义训禀前蒙慈谕自知过失从兹永相和好同心办事等情　二月十三日

0481．批唐镇军义训禀请近日进击机宜由　三月初三日

0482．批唐镇军义训禀请攻守机宜由　三月初七日

0483．批朱镇军品隆禀报近日军情由　三月初七日

0484．批统带湘恒等营曾丞贞幹禀请仍添立两营随同攻剿由　三月初八日

0485．批唐镇军义训禀请近日进止机宜由　三月十三日

0486．批安徽善后总局详复遵议抵征章程由　三月十三日

0487．批唐义训贺禀一件　三月二十日

0488．批唐镇军义训禀报近日进止机宜由　三月二十六日

0489．批唐镇军义训禀报近日军情由　三月二十八日

0490．批统领湘勇张臬司运兰禀全军由旌启程及遵示分守石太由　四月二十日

0491．批朱镇军品隆禀报徽州之案保举由　五月初一日

0492．批王军门明山禀现因针鱼嘴地方空虚飞调湘新后祥后两营移往换防等情　五月初十日

0493．批署和州方牧翊元禀到任后办理地方情形　五月十二日

0494．批管带霆副中营娄镇云庆禀奉文补授直隶正定镇总兵员缺由　五月二十二日

0495．批朱镇军品隆禀请会剿金陵由　五月二十四日

0496．批宁国府刘传祺禀到任由　五月二十七日

0497．批统领湘勇张臬司运兰禀湘营饷米恳饬粮台筹解并探报宁衢日内军情　六月十四日

0498．批统领湘勇张臬司运兰禀侦悉宁郡克复贼匪东窜广德各情　六月二十一日

0499．批朱镇军品隆禀请发放满饷由　六月二十六日

0500．批唐总镇义训禀请进剿机宜由　六月二十六日

0501．批唐总镇义训禀请撤勇由　六月二十六日

0502．批庐江县吴令燮和禀金牛白石三厘局月收实数及县署月支款项　七月初一日

0503．批和州方牧翊元禀履勘该州四境被扰困苦情形　七月初一日

0504．批统带江苏抚标亲军总办湘淮各营防剿事宜李令鹤章禀营扎莘桥地方稍为休息由　七月初五日

0505．批曾副将昭礼禀奉委管带湘南后营由　七月十三日

0506．批署宁国府黎守福畴禀周国凯借柩讹诈由　七月二十六日

0507．批水师后营丁副将义方禀复哨官谢洪春管勇不严从宽摘去翎顶由　八月初二日

0508．批江西抚科书吏曾德炽杨耀曾刘忠埙禀恳求赏派别差抑发给咨文回籍并呈管见数条请酌核办理由　八月初十日

0509．批朱镇品隆禀遵札移营由　八月十四日

0510．批潘鼎新刘铭传禀移营进扎金山卫连日攻剿情形由　八月十七日

0511．批统带江苏抚标亲军总办湘淮各营防剿事宜李令鹤章禀出队援救北新泾获胜解围情形　八月二十九日

0512．批朱镇军八月二十五日禀报贼情由　八月二十九日

0513．批唐镇义训禀奉札移营请饬筹发月饷由　闰八月初二日

0514．批朱镇品隆禀奉防旌德军民病疫由　闰八月二十六日

0515．批唐总镇闰八月二十六日禀请移营由　九月初二日

0516．批唐镇军九月初四日禀报城防各情由　九月初九日

0517．批朱镇军九月初七日禀报宁国已失旌防吃紧各情由　九月十二日

0518．批唐镇军九月初八日禀报宁国不守徽防吃紧各情由　九月十四日

0519．批唐总镇九月十三日禀报探明贼踪由　九月十七日

0520．批唐总镇九月二十七日禀报近日军情由　十月初七日

0521．批唐总镇十月初三日禀报浙军驻扎龙湾互相援应由　十月初十日

0522．批鲍超禀请筹发一二月满饷　十月初十日

0523．批朱总镇品隆十月初六日禀报旌德近日城防各情由　十月十一日

0524．批唐总镇义训十月初九日禀报近日贼情由　十月十四日

0525．批鲍超禀贼扑清弋江我军出队开仗由　十月十四日

0526．批统领马步官军曾藩司国荃禀请准增募十营围剿金陵　十月十九日

0527．批唐总镇义训禀旌德被围拟即往援由　十月二十三日

0528．批唐总镇十月二十三日禀报贼氛逼近当与邻军分投堵御由　十一月初二日

0529．批督带常胜军吴道煦详报常胜军由沪长行并送留守松江勇丁册由　十一月初三日

0530．批督带常胜军吴道煦禀进剿九洑洲请预定派何营会攻先赐咨行等情　十一月初四日

0531．批统领韩字营全军韩参将进春禀奉委招勇抵省立营管带由　十一月初六日

0532．批唐镇军禀报二十九日击贼获胜由　十一月初六日

0533．批朱镇品隆十一月初五日禀报旌城米粮充足不可轻弃由　十一月十三日

0534．批唐镇义训十一月初六日禀报祁门失守徽休危急恳请拨兵入岭由　十一月十三日

0535．批唐镇义训十一月十一日禀报近日军情由　十一月十五日

0536．批唐镇义训十一月十二日禀报近日军情并拟速回郡城调度一切由　十一月十五日

0537．批总理老湘营务王道文瑞统带楚军老湘营王副将开琳禀收复祁门县城情形由　十一月十五日

0538．批唐镇义训十一月十七日禀报近日军情由　十一月十九日

0539．批唐镇义训十一月十六日禀报探明贼势退拨救兵由　十一月二十日

0540．批统领韩字营全军韩参将进春禀送新募九营营官弁勇花名册由　十二月初三日

0541．批鲍超禀恳奏请开浙江提督缺回籍奔丧由　十二月初六日

0542．批唐总镇义训十二月初五日禀报军情由　十二月初九日

0543．批统带鼓湘营黄都司青九禀筹办米粮子药及防务情形由　十二月十八日

0544．批统带贞中等营遇缺提奏提督萧庆衍禀初九初十两日逼扎运漕水陆会剿大获胜仗立复要隘由　十二月二十一日

0545．批唐镇义训十二月二十日禀报近日军情由　十二月二十五日

0546．批朱总镇品隆十二月二十八日禀报青阳收复恳请整顿休息由　十二月二十九日

同治二年

0547．批朱总镇品隆正月初七日禀报韦部位置并恳拨军粮由　正月初八日

0548．批梅守锦源正月十二日禀报探明贼踪相机截剿由　正月十四日

0549．批唐镇军义训正月初八日禀报探明贼情竭力痛剿由　正月十五日

0550．批总统江南水师吴镇全美禀裁船节饷并布置江防各情　正月十六日

0551．批王副将品高呈报开用管带强中前营关防日期并回徽城训练　正月十六日

0552．批朱总镇品隆正月十九日禀报城守事宜并支应军米各情　正月二十一日

0553．批委办营务处署安徽藩司江忠濬署江宁盐巡道李榕前甘肃甘凉道郭柏荫两江督标中军副将滕嗣林会禀酌定查操新旧各营事宜请示由　正月二十二日

0554．批唐总镇义训正月二十一日禀报贼将窜徽现图守御各情　正月二十六日

0555．批唐镇义训正月二十四日禀报贼股续至恳拨救兵由　正月二十七夜

0556．批唐总镇义训正月二十五日禀报绩溪贼退徽防已稳各情由　二月初二日

0557．批唐总镇义训二月初一日禀请开营招募由　二月初七日

0558．批洪副将德发禀接带湘前左营日期　二月初八日

0559．批唐镇义训正月二十九日禀报近日迭次出队力战获胜由　二月初九日

0560．批鲍超禀恳奏准回籍治丧　二月十四日

0561．批朱总镇品隆禀士卒复元拟派队进剿石埭由　二月十五日

0562．批唐总镇义训二月初八日禀绩歙蹂躏已久拟请分兵解救由　二月十七日

0563．批唐总镇义训二月十四日禀报悍贼踵至恳拨救兵由　二月二十二日

0564．批朱镇品隆二月二十日禀报贼攻青阳图窜东建由　二月二十三日

0565．批朱镇品隆禀连日击贼并出队各情　二月二十四日

0566．批署松江府方守传书禀苏省赋重请减一案　二月二十四日

0567．批唐总镇义训二月十七日禀报派队援应休宁由　二月二十五日

0568．批唐总镇义训二月二十三日禀报近日军情由　二月二十八日

0569．批统带吉中贞字武字两营萧提督开印禀报开用关防日期　三月初三日

0570．批唐总镇二月二十八日禀报近日军情由　三月初九日

0571．批唐镇军三月十二日禀报近日军情由　三月十七日

0572．批唐总镇三月初二日禀报城守各情由　三月十七日

0573．批唐镇军三月初八日禀报近日军情由　三月十八日

0574．批梅守三月二十日禀报入岭援救各情由　三月二十一日戌刻

0575．批朱镇品隆禀奉札出攻石埭并击贼筑垒于墩上瓦园各情　三月二十三日

0576．批鲍超禀探报贼抵庐江我军舟行由枞阳登岸迎头截剿由　三月二十四日

0577．批朱镇品隆禀贼扑青阳筹备储粮坚守由　三月二十七日

0578．批朱镇品隆禀贼攻城垒我军出击获胜由　三月二十九日

0579．批唐镇义训三月十四日禀报贼情由　四月初一日

0580．批唐镇义训三月二十五日禀报近日军情由　四月初一日

0581．批朱镇品隆禀连日剿击各路贼匪获胜各情由　四月初二日

0582．批浙江按察使刘典禀连日胜仗及唐镇应分守岩寺并继果营刻下万难抽动由　四月初五日

0583．批唐镇义训禀连日击贼获胜由　四月初七日

0584．批唐镇义训禀祁防吃紧恳饬朱军入岭以固根本由　四月初八日

0585．批唐镇义训三月二十八日禀拟亲赴渔亭会晤刘臬司克庵由　四月初十日

0586．批邓万林禀奉谕派往淮扬营中同襄军务　四月初十日

0587．批唐镇义训四月初六日禀报近日军情由　四月十二日

0588．批唐镇义训四月初五日禀报将分扎屯溪并派队出剿由　四月十九日

0589．批梅守锦源四月十九日禀请饬陈镇驻防太平由　四月二十三日

0590．批芜湖县曾化南禀到任察看地方一切情形由　五月初二日

0591．批泾县饶家琦禀到任由　五月初四日

0592．批洪容海禀奉批坚守弋江修筑营垒由　五月初九日

0593．批统领新训全军何镇绍彩禀会营派弁设卡稽查游勇由　五月十九日

0594．批前署常镇道禀前在常镇道任内应捐船工银两　五月二十七日

0595．批署桐城县薛令元启禀拟查亩催征八条　五月三十日

0596．批郎中衔户部主事文岳英等禀请修葺南岳庙出示劝捐由　六月十三日

0597．批水师向导营新授江南狼山镇总兵王吉禀奉到行知由　六月十九日

0598．批统带贞右马步各营成提督大吉统带湘皖等营蒋道凝学管理湘中右等营军务毛道有铭会禀预筹分军防守各处情形由　六月二十二日

0599．批管理湘中右等营军务毛道有铭禀复元中营勇在舒城滋闹情形　六月二十七日

0600．批和州方牧翊元禀请拨公款赈济年老孤贫　七月初三日

0601．批泾县饶令家琦禀办理土匪讹索再醮妇人钱文及捉拿逆匪各情由　七月初三日

0602．批委办金柱关厘务郭牧用中禀遵办厘务情形由　七月初六日

0603．批泾县饶令家琦禀送发给赈米印领并禾苗被旱情形由　七月十三日

0604．批勋中营潘游击立勋禀苗逆冲犯三河尖赖沼河团练节节堵御　七月十三日

0605．批朱镇品隆禀病重难支及朱守声隆身故派员照料该营营务由　七月十七日

0606．批唐镇义训七月十九日禀报悍贼逼近恳请拨兵救援由　七月三十日

0607．批唐镇义训八月初四日禀报湖州逸贼逼近现拟迎击由　八月初七夜

0608．批唐镇义训八月初三日禀报近日军情由　八月初十日

0609．批统领景防各军段道起禀请札饬皖南道府筹款发赈济食难民　八月十五日

0610．批唐镇义训八月初十日禀报近日军情由　八月十六日

0611．批傅参将家桂禀奉札代理湘新后等营统带事务　八月二十日

0612．批三河尖练总潘令垲禀遵札办理团练并俟访得才堪济变者当密为举报　八月二十日

0613．批朱镇军品隆禀报近日军情由　八月二十日辰刻

0614．批候选府经历张翰贻禀接带新仁营事务日期　八月二十七日

0615．批庐江县郭令禀到任接办情形　九月初一日

0616．批望江县周甫文禀到任由　九月初一日

0617．批朱镇品隆禀青阳解围情形　九月初一日

0618．批统带江苏抚标亲军总办湘淮各营防剿事宜李令鹤章禀克复江阴县城情形　九月初四日

0619．批唐镇军九月初一日禀　九月初六日

0620．批海州营禀响水等口委派巡查由　九月初六日

0621．批梅守锦源禀探明贼踪由　九月十五日

0622．批唐镇军九月初九日禀　九月十七日

0623．批徽州府刘守传祺详绩邑周沛春欠缴票银一案由　九月十八日

0624．批署池州府徐守本璇禀请筹款接济难民由　九月十八日

0625．批统带贞右等营成参将大吉禀请给假养病省亲由　九月二十二日

0626．批统领铭字营刘镇铭传贺禀一件另单缴还银米等情　九月二十三日

0627．批朱镇品隆禀古隆贤献城乞降恳分饬岭外各军暂缓进兵由　九月二十七日

0628．批三河尖练总潘令垲禀呈阅所议练规恳示遵行由　九月二十九日

0629．批唐镇军九月二十四日禀报军情由　十月初一日

0630．批署淮运司许如骏详盐捕营添募兵丁差缉由　十二月初二日

0631．批朱镇品隆报招降古隆贤各情由　十月初二夜

0632．批唐镇军九月二十九日禀报贼情由　十月初六日

0633．批统带湘皖等营蒋道凝学申查复固始县绅耆禀成军各条　十月十五日

0634．批刘参将星翥禀管带湘副前营并开用关防日期　十月十五日

0635．批统领飞虎等营石镇清吉禀谢蒙恩赏赐对联　十月十五日

0636．批鲍提督超禀请派防各处以便大队进剿广德并请假回籍由　十月二十四日

0637．批望江县周甫文因公下乡不及迎接由　十月二十四日

0638．批统带湘皖等营蒋道凝学禀拔营抵霍日期并成参将拟自率三营力疾进剿由　十月二十七日

0639．批管理湘中右等营毛道有铭禀明率老庙集五营进扎苏王坝等情　十月二十七日

0640．批统带贞右等营成参将大吉禀复固始县绅民列控及呈明请病假缘由　十一月初六日

0641．批统带湘皖等营蒋道凝学统带贞右等营成参将大吉禀克复颍上县城乘势进攻正阳等情　十一月初十日

0642．批代办精捷全军事务陈道鸣志禀统宪江军门病故恳奏请赐恤由　十一月十一日

0643．批管理湘中右等营毛道有铭禀收复正阳关情形　十一月十三日

0644．批署徽州府刘守传祺禀拟招垦荒田情形　十一月十五日

0645．批管带湘前贤字营古隆贤禀蒙保给游击衔奉到奖札由　十一月十九日

0646．批朱镇品隆禀报旌德城守各情由　十一月十九日

0647．批统带吉中果字确字营彭道椿年禀报开用关防日期由　十一月二十一日

0648．批统带精毅营席道宝田禀陈道抄奉批示拟缓期前赴江西省垣由　十一月二十三日

0649．批署皖南张道凤翥禀地方城隘各情形并请以勇丁试办屯田由　十一月二十三日

0650．批梅守锦源十一月二十二日禀　十一月二十八日

0651．批唐镇义训禀奉遣撤良字前右两营拟就两营挑选精锐别为一营请示遵行由　十二月初一日

0652．批统领老湘营易镇开俊禀遵示谨肃营规由　十二月初七日

0653．批暂理依仁等营事务吴守廷华禀请将依仁营另行委员接带并归张道统辖等情　十二月十五日

0654．批水师副前营万镇化林副中营李镇济清禀两营哨船奉留扎防缘由　十二月十八日

0655．批唐镇十二月二十三日禀新正赴宁国履勘形势由　十二月三十日

同治三年

0656．批豫胜营记名总兵袁兴旺禀回籍养病由　正月初一日

0657．批统带平江老中等营张道岳龄禀报奉调到乐平营次日期由　正月初一日

0658．批统带精毅营席道宝田禀复该营裨将各情另单禀请饬令吴中书绍烈前来襄办营务由　正月初三日

0659．批芜湖县曾令化南禀恳邀免应付霆军马草由　二月十四日

0660．批石埭县蒋令世奇禀办理牛种及地方情形　四月十一日

0661．批苏州刘藩司郇膏等会禀江苏减漕预商两详稿　四月二十七日

0662．批颍州府李守文森禀拟淮北善后事宜十条　五月初四日

0663．批衡山县岁贡旷学熊禀捐修南岳神庙暂收银钱数目请准吉期兴工由　六月初十日

0664．批督办减赋局苏州刘藩司郇膏会详苏松等五属额征钱粮减成征收请奏由　六月十二日

0665．批统带湘皖等营蒋道凝学禀请于六安修建楚忠祠缘由　七月十六日

0666．批安徽善后局马藩司新贻等详会议颍州府禀善后十条一案　八月初一日

0667．批泾县饶令家琦禀周济泾民情形　八月二十日

0668．批安徽马藩司新贻等会详漕粮暂征折色并酌定折价数目由　九月初八日

0669．批金陵绅士陈栋等禀善后事宜十四条　九月二十一日

0670．批句容县文生朱昌焘禀拟善后事宜条陈　九月二十六日

0671．批委带建字营李都司济元禀本营欠饷恳准作捐项请奖　十月初九日

0672．批休宁县监生胡应元禀休邑粮差买卯各弊由　十一月二十六日

0673．批李军门世忠禀移眷住省暨陈镇自明所部发归何处请示由

0674．批统领平江营张道岳龄禀编定营哨分派管带并酌拟营规呈览由

0675．批记名总兵江忠朝禀由楚入江赴皖由

0676．批陈镇自明禀所部忠朴四营现暂扎池州之清溪到防日期由

0677．批统领精捷全军江总兵忠朝禀收复弋阳后击贼情形并筹画进止缘由

0678．批湘前营营务处梅守锦源禀奉札查复湘前各营勇夫在青阳骚扰百姓及朱镇品隆上年招降古隆贤并无受贿各情由

0679．批管带义从营黄令元龄贺禀

0680．批鲍提督超禀蒙允以江皖肃清即为奏请宽假感谢鸿慈由

0681．批鲍爵帅超呈报咨复闽抚业已交卸营务往舟中养病由

0682．批江西抚科候选县丞刘忠埙沥陈时事禀

0683．批管带义从营黄令元龄禀奉檄驰抵天柱县办理剿抚黔苗事宜由

0684．批鲍爵帅禀单三件

同治四年

0685．批宁国县禀该邑书院筹捐兴修归绅董贡生董作霖等经理由　正月初十日

0686．批署安徽何藩司璟等会详议复荒产续还业主及安置难民由　二月初三日

0687．批金坛县王令其淦禀现办地方情形　二月初四日

0688．批金陵善后总局详清查田亩章程　二月十五日

0689．批泰兴县谭令泰来禀该境难民日众经费无出请拨邻封分养由　三月初九日

0690．批督办常镇劝农局高守梯禀招垦荒田情形由　三月初十日

0691．批江苏候补知府禹守志涟禀江宁县各镇缴还稻七千四百石以作牛种之用　三月十六日

0692．批江宁万藩司启琛等禀缕陈善后局前后报销由　三月十六日

0693．批代理常州府高守梯禀请定郡守经费可否核准奏立定章由　四月初一日

0694．批丹阳县张令保衡禀莅任后办理地方情形　四月十九日

0695．批常镇劝农局陈守鼐等禀筹办各县垦荒情形　四月十九日

0696．批安徽何藩司璟会详会议凤阳县征收丁地章程请示由　四月二十六日

0697．批遇缺先选县丞马瀛禀拟金陵善后事宜六条　四月二十七日

0698．批丹阳县张令禀自励各情　五月初五日

0699．批金陵善后局详遵议朱御史及丁道等条议善后事宜各件由　五月初六日

0700．批浙江处州陈镇国瑞具禀暂驻归德并饷项军火如何筹措等情　六月初六日

0701．批临淮营务处张编修锡嵘呈明此次办理船只酌定价值由　九月初八日

0702．批署安徽臬司李文森禀亳州监禁各捻逆家属应如何办理请示饬遵由　九月二十三日

0703．批委办阜阳圩务尹牧沛清阜阳县程令兆和禀赴颍西查圩日期由　十月十一日

0704．批临淮营务处张编修锡嵘呈可否因势利导多募数营以资防剿由　十二月二十九日

0705．批统领铭字营刘军门铭传禀两奉传谕催赴畿疆等情

0706．批娄镇云庆禀恳迅咨江西拨济大批饷项安慰饥噪各勇由

0707．批娄镇云庆禀霆营受病亟宜遣撤各情

0708．批统领铭字营刘军门铭传禀分派各军移扎巨野由

0709．批朱镇品隆禀石埭四营勇丁求饷安抚大略情形

0710．批潘道鼎新禀陈言北方用兵宜用车战各情

0711．批统带湘皖马步等营蒋道凝学禀各营索饷情形三件

0712．批盛字营周镇盛波禀蒙宿实在情形拟俟军装到齐滚营前进以剿为防直捣雉河老巢由

0713．批统领铭字营刘军门铭传禀连日进剿捻逆情形

0714．批王镇可陞安禀

0715．批临淮恩贡生郜怀仁等禀恳严禁营勇下乡骚扰由

0716．批署安徽藩司何璟臬司李文森禀陈管见数端伏候裁择由

0717．批徐州营务处张道树声禀陈管见胪列各条请示由

0718．批统带精毅营席臬司宝田禀军营纷纷哗噪为世变大忧未事之防管见及凡数端缕陈察核由

0719．批统带吉中和厚等营李提督祥和禀新招勇丁潜逃恳札饬灵璧县令饬差缉拿解辕究办由

0720．批统领铭字营刘军门铭传禀三件

0721．批前皖南张道凤翥禀二件

0722．批统领强中等营唐镇义训禀查办倡首闹饷一案

0723．批统领义从等营金道国琛禀查明营中江湖结会情形

0724．批蒋道凝学禀遣撤湘皖马步八营缘由

0725．批唐令翰题禀奉委办理江宁全属舆图完竣缘由

0726．批委查亳州圩务李丞炳涛禀到差日期及奉批访查各缘由

0727．批安徽怀远县崔令秀春委查怀远圩务林守士班禀会勘西乡各圩并请圩长执照由

0728．批委查蒙城圩务朱令名璪禀查明蒙城各圩情形绘图呈候训示由

0729．批委办蒙城圩务张牧虎文禀奉札日期并陈管见请示由

0730．批委办亳州民圩事务薛令元启禀请领薪夫等项由

0731．批委办蒙城圩务桂令中行蒙城县林令用光禀绅士帮办圩务并涡阳地界请发执照由

0732．批水师四营营务处袁丞秉桢禀陈酌拟整饬水师规条呈候批示由

0733．批安徽石埭县典史代理安庆府经历袁起禀

0734．批临淮张编修锡嵘呈酌定军船条规缘由

0735．批委办亳州民圩事务李丞炳涛薛令元启亳州知州李孟荃禀祗领令箭并开用关防日期由

0736．批临淮营务处刘镇松山张编修锡嵘呈营混游勇肆意掳船请饬查禁由

0737．批前浙江盐运司李榕等会详遵札审讯采买战马委员副将萧以德都司马长清互控一案议拟缘由

0738．批委办蒙城圩务桂令中行禀查阅东乡邹家圩情形

0739．批委办阜阳圩务尹牧沛清阜阳县程令兆和禀查明圩寨分别去留缘由

0740．批统领铭字营刘军门铭传禀俟车驼到营即驰赴光固相机进剿由

0741．批马丞文梦禀查复徐防兵勇驻扎丰县扰累情形

0742．批委办蒙城圩务桂令中行禀查阅涡河以北各圩情形并开折绘图呈鉴由

0743．批临淮营务处张编修锡嵘呈逃勇一条请酌核定章办理由

同治五年

0744．批委办亳州查圩事务薛令元启李丞炳涛禀查办各保情形　正月初二日

0745．批铜山县丰县文生陈子谦李汝鹄监生李馨亭等禀呈文昌化书二卷缘簿一册恳乞首倡义举施助梓行由　正月初二日

0746．批委办蒙城圩务桂令中行禀查圩情形并密陈管见二条以备采择由　正月初十日

0747．批委查阜阳圩务翁游击开甲尹牧沛清禀会同亲赴西南乡查缉情形　正月十三日

0748．批统带义胜全军韦副将志俊贺年禀　正月十五日

0749．批委查阜阳圩务翁游击开甲尹牧沛清禀筹办查圩各情　正月二十八日

0750．批候选训导计棠等禀奉札赴河南一带劝谕圩寨可否酌带书识长夫亲兵应请示遵由　二月初三日

0751．批受业陈枝莲贺年禀一件并陈办理保甲兴举义学等情　二月初九日

0752．批临淮营务处张编修锡嵘呈报募齐新添二营勇丁启程赴临日期由　二月初九日

0753．批济宁嘉祥金乡等县士民曾传照等禀商廉贞诬陷曾毓镡恳赐咨行暂释回籍堵御贼匪等情　三月初六日

0754．批全军营务处李副郎昭庆呈军抵嘉祥城门不开请饬行东省州县遇有官兵到境勿得坚闭城门由　三月初八日

0755．批铭字营刘军门铭传禀军抵周口休息两日缘由　三月十二日

0756．批委查亳州圩务李丞炳涛禀查获迭叛捻首刘二能等五名讯明正法　三月十二日

0757．批候选训导计棠毛印堂候选直隶州州判窦钲禀分赴宛汝查办圩寨请酌拨三个月薪粮　三月二十二日

0758．批铭字营刘军门铭传禀军抵龙堌集剿贼获胜情形　三月二十七日

0759．批唐殿魁禀蒙保奏衢州镇总兵员缺奉到行知由　三月二十九日

0760．批张编修锡嵘函牍一件并另呈复现在筹备各事宜　四月十二日

0761．批统领老湘营刘镇松山禀遵批前进追击捻逆由　四月十八日

0762．批廪生柳昌运禀帮办亲兵营事务由　四月二十日

0763．批老湘营刘镇松山禀报剿败巨股捻匪大获胜仗由　四月二十二日

0764．批候选训导计棠禀呈豫中采访记略折　四月二十六日

0765．批临淮营务处张编修锡嵘呈明拨勇三百名令左营正帮办张德修带往浍北九湾等处弹压由　四月二十九日

0766．批盛字营周镇盛波禀回亳就近发饷及全军拔队赴豫剿贼各情　五月初六日

0767．批盛字营周镇盛波禀奉到御赐白玉翎管各件恳附片具奏代谢天恩　五月初八日

0768．批统领老湘全军刘镇松山统领星字吉中豫字营朱牧式云禀军抵王家后林遇贼接仗获胜由　五月十六日

0769．批寿春镇徐禀标兵剔除旧习可期振作等情　六月初一日

0770．批铭字营刘军门铭传禀请添马队并亲兵步勇等情　六月初三日

0771．批盛字营周镇盛波禀任赖股匪西窜我军拦头截击获胜由　六月初十日

0772．批临淮营务处张编修锡嵘呈明敬字营曩拟支发饷项条规缮折呈鉴由　六月十五日

0773．批铭字营刘军门铭传禀防河事宜俟抵周口与潘张二军通力合作等情　六月二十五日

0774．批盛字营周镇盛波禀遵批确查各情形　七月初八日

0775．批盛字营周镇盛波禀萧县令吴士鉴前禀盛军爬城滋闹一案遵批查复由　七月十七日

0776．批委办宿州查圩事务张牧云吉禀诣查各圩沿途阻水延滞缘由　七月二十日

0777．批老湘营刘镇松山禀请另择便地驻歇及探报贼情由　八月十五日

0778．批义宁州厘卡委员朱令宽成禀公暇得与陈守宝箴李生复等读书论古借资切劘等情　八月十六日

0779．批襄办军务刘臬司秉璋函报任赖张牛似将合并东犯等情　八月十六日

0780．批候选训导计棠毛印堂候选直隶州州判窦钲禀妄拟查办圩寨章程二十一条开折呈鉴　八月十七日

0781．批统领铭军刘军门铭传鼎军潘臬司鼎新禀贼毁长墙窜逸东境等情　八月二十三日

0782．批委办宿州查圩事务张牧云吉禀拿获捻目高继周等讯明正法　八月二十五日

0783．批安徽抚标振威营李镇南华禀奉札查复蒙城麦捐等情　八月二十六日

0784．批潘臬司鼎新禀贼在菏曹大军由南路遏之较有把握等情　八月二十八日

0785．批委办蒙城圩务桂令中行禀查获莠民李全信等九名讯明正法　九月初二日

0786．批朱牧式云禀报率营到临淮日期　九月二十一日

0787．批襄办军务刘臬司秉璋函报探听捻逆窜扰情形二件　九月二十三日

0788．批统领毅字营宋镇庆禀防守黄河贼踪偷挖未遂缘由　九月二十六日

0789．批鲍超禀军抵汝州侦探贼情　十月初四日

0790．批委办蒙城圩务朱令名璪禀复蒙邑现在情形　十月十四日

0791．批提督马德昭禀挑筑壕墙大概情形　十月十四日

0792．批王道成谦禀带队回开河驻防由　十月二十五日

0793．批老湘营刘镇松山禀恳给发欠饷由　十一月十八日

0794．批老湘营刘镇松山禀恳仍准添设新四营以敷剿贼由　十二月初三日

0795．批徐州营务处军械所翟增荣禀由　十二月初六日

0796．批补用道王勋禀请咨商通行修寨由　十二月初十日

0797．批鲍超禀探闻贼又遁回京山天门德安一带俟到枣阳后觇贼所向相机截击由　十二月二十一日

0798．批娄镇云庆禀由湘起程赴直由　十二月三十日

同治六年

0799．批潘臬司鼎新禀正副等五营分守长沟到防日期由　正月初二日

0800．批树字前营刘克仁等禀统领张镇捐躯救援未及会请参办由　正月初二日

0801．批王道勋禀湘乡县治亟宜创造城垣等情由　正月初四日

0802．批鲍超函牍一件由　正月初五日

0803．批铭字营刘军门铭传禀张镇树珊剿贼力战捐躯并现在贼由京山窜向臼口一路等情由　正月初十日

0804．批统领老湘营刘镇松山统领和厚营李镇祥和禀张编修受伤殒命并战仗情形由　正月十八日

0805．批统领老湘营刘镇松山统领和厚营李镇祥和禀探报贼情由　正月二十五日

0806．批蒋道凝学禀陈甘省各营艰窘情形由　正月二十五日

0807．批树字副营张镇树屏禀随同押队送张统领灵柩至周口由　二月初三日

0808．批铭字营刘军门铭传禀尹漋河接仗情形并请暂为休息等情由　二月初七日

0809．批襄办军务刘臬司秉璋呈请赏假调摄由　二月初十日

0810．批安藩司详淮河添设水师月饷拟抽盐厘以供支用　二月十二日

0811．批金陵厘捐局详送木行捐修万福桥厘收支册由　三月初一日

0812．批委办淮北督销局王治覃禀谢保举由　三月十六日

0813．批五河盐厘卡贺丞霱若禀遵查张编修锡嵘身后各事逐一经理各情由　四月初四日

0814．批署六安营参将徐士衡禀新复额兵督率训练由　四月十八日

0815．批淮扬海属绅士裴荫森等禀请复淮水故道由　四月二十二日

0816．批江藩司详送许邦行等甄别考试由　四月二十四日

0817．批湖南选锋水师营刘副将国斌禀由　四月二十四日

0818．批铭字营刘军门铭传禀连日追贼获胜情形　四月二十九日

0819．批易守佩绅禀湖南援剿贵东各情形拟筹变通办理由　五月初七日

0820．批统领老湘营刘镇松山统领和厚营李镇祥和禀进剿捻逆情形由　五月初八日

0821．批金匮县俞令明厚禀现在办公大概情形　五月初十日

0822．批泗州禀复盱眙各盐栈陋规情形　五月初十日

0823．批镇江府禀请颁给吉公祠匾额　五月十四日

0824．批署泗州营都司曾毓衢禀盱眙各盐栈向有例规钱文归营办公请示由　五月十六日

0825．批潘藩司鼎新禀捻逆窜过运河鼎军驰赴东路援剿由　五月二十五日

0826．批统领老湘营刘军门松山统领和厚营李镇祥和禀连日进剿捻逆情形由　五月二十八日

0827．批署皖南王镇可陞禀皖省渐复请分成裁勇五股之二以节糜饷由　六月初二日

0828．批统领老湘营刘军门松山统领和厚营李镇祥和禀进剿捻逆及进驻渭北安顿一切情由　六月初四日

0829．批江藩司详袁照应否无庸考试由　六月初九日

0830．批铭字营刘军门铭传禀分守胶莱河困贼情形由　七月初五日

0831．批江南提督李军门朝斌呈复姓归宗抄函呈请核夺由　七月十四日

0832．批老湘营刘军门松山禀拟率队进剿各情由　七月十五日

0833．批监生葛明章禀旗丁周镛昌等欠帐求请追还以济公用由　八月初一日

0834．批马镇德顺禀由周口拔营行抵台庄三里之黄林庄等情由　八月二十四日

0835．批铭字营刘军门铭传禀追剿捻逆获胜情形由　九月初二日

0836．批苏藩司详议添造艇船并巡洋缉捕章程由　九月初二日

0837．批署海州营参将万泰禀贼窜情形由　九月初六日

0838．批潘藩司鼎新禀连日剿捻获胜情形　九月十四日

0839．批盛字营周镇盛波禀在阿湖镇击贼获胜情形由　九月十四日

0840．批广德州杨牧玉辉禀拟立招垦荒田安抚主客各条　十月初三日

0841．批江苏候补叶道禀高邮坝工估计银钱请饬拨由　十月二十九日

0842．批铭字营刘军门铭传禀连日追贼获胜情形由　十一月初五日

0843．批委统霆峻等营娄镇云庆禀霆峻营办理情形请示由　十一月初七日

0844．批常镇蔡道世俊禀复职员吴楚山控淮关巡役诈扰遵批查明情形　十一月二十六日

0845．批娄镇云庆禀霆副五营拔抵黄安尚须整顿等情由　十一月二十三日

0846．批桐城县禀该邑丁卯科举人进京会试期迫恳请筹给川资由　十一月二十八日

0847．批铭字营刘军门铭传禀会合唐仁廉剿贼大获胜仗情形由　十二月初一日

0848．批太平县知县蒋山禀接印任事日期由　十二月初一日

0849．批潘藩司鼎新禀剿贼获胜情形由　十二月十二日

0850．批安臬司呈太平县学禀蒋令各款撤任讯办由　十二月十八日

0851．批娄镇云庆禀奉批严查各节遵即更改请示由　十二月二十日

0852．批淮扬道等禀勘估东西两堤由　十二月二十七日

同治七年

0853．批山阳县姚令德彰等禀浙军等归伍请饬封船济用由　正月初四日

0854．批淮扬道禀请委员查勘导淮事宜并请拨经费由　正月二十四日

0855．批统领亲兵营吴提督长庆禀接统刘襄办所部日期　二月十五日

0856．批全椒县郑令禀履任由　二月十八日

0857．批苏松太道禀庙捐等项教民不值捐输请示由　二月二十二日

0858．批委修堤工候补潘道等禀办理堤工情形由　二月二十四日

0859．批淮扬欧阳镇利见禀亲老多病恳请代奏开缺由　三月初九日

0860．批淮扬道禀酌挑黄河堵筑顺清河坝由　三月十五日

0861．批导淮局董丁显禀会勘敬呈管说由　三月二十九日

0862．批淮扬道禀查勘中河六塘等河情形由　四月初五日

0863．批潘道等禀修堤工原估经费不敷支用恳请增拨款项由　四月十一日

0864．批苏松太道应宝时等禀会议暂行雇船捕盗章程　四月二十三日

0865．批江都县详营弁毛可法等禀詹镇抗不检帐一案请示由　闰四月二十三日

0866．批李军门禀巡察内洋大概情形并拟移驻松江由　闰四月二十七日

0867．批阜宁县张令禀到任后地方情形由　五月十二日

0868．批吴提督长庆禀拔队抵德州并报贼情由　五月二十一日

0869．批徐海道禀沭阳县六塘河身浅窄情形　五月二十九日

0870．批李军门咨巡历外洋回沪会议派巡各条并代三镇请给薪水由　六月初一日

0871．批受业陈枝莲禀前刻劝诫浅语等条请祈广传教训由　六月初九日

0872．批复江南提督李禀福建巡洋事宜并送船式图　六月二十一日

0873．批曾参将禀奉委采木起程到汉各日期由　六月二十二日

0874．批翰林院编修蔡则沄等禀启坝水志一案　六月二十七日

0875．批吴提督长庆禀力禁骚扰并呈照会一件及报贼情由　六月二十八日

0876．批淮扬道禀查勘导淮工程情形　六月二十九日

0877．批铭字营刘军门铭传禀捻逆全数平灭由　七月十三日

0878．批苏松太道禀筹设上海普育事宜并改经费请示由　七月二十日

0879．批江宁府详上江二县查复伍城河向完上邑关租并无旗租名目如何征解由　八月初二日

0880．批游击毛可法等禀控詹镇启纶　八月十七日

0881．批两江忠义局委员陈牧禀母老多病恳恩销差侍养由　八月十八日

0882．批管带礼字河溪等营杨参将镇魁管带河溪等营萧参将以德禀拔营抵徽日期并李道函调截留由　八月二十三日

0883．批捐职朱柏禀淮北等处河道情形　八月二十四日

0884．批贡生凌允熙禀明张编修船盐运售由　九月初七日

0885．批两江忠义局委员杨德亨禀请假兼谢恩并恳销差由　九月初九日

0886．批苏松太应道禀请开缺回籍调疴由　九月十六日

0887．批江宁李藩司等禀监算毛可法等控詹镇一案请结由　九月十六日

0888．批李军门禀请代奏开缺回籍并卸署福山郑镇请酌给薪水由　九月二十日

0889．批朱丹忱等禀淮水故道章程由　十月十九日

同治八、九年

0890．饬江海关先于洋税内动拨解直银两

0891．批青县文生张化敷等呈诉京控姚式熙等勒捐案情

0892．札饬密查厅汛员弁办工情形

0893．批新城县吴令禀劝捐挑挖县属河道

0894．札饬徐守查视永定河引河情形

0895．批司详通饬各属清理同治七年腊月以前积案先行造册报查

0896．批按察司详未结奏咨京控案件勒限审详

0897．批饶阳民许有立等呈控苛派差徭

0898．札委陈崇砥等监修府河

0899．批定州孀妇韩禹氏呈控韩文星等霸产案

0900．批刘臬司禀在省各营饷项子药等事

0901．批运司详豫省盐斤加价请示

0902．批蒋道禀南四等工兴工日期

0903．批天津府禀委查郑升平控案

0904．批蒋道禀复南上南下南四引河坝埽各工估册

0905．批刘臬司禀月饷可否暂缓解津

0906．批徐守禀查勘南四等工挑挖情形

0907．饬张臬司等派队三路巡哨

0908．饬发清讼事宜

0909．批清河霸昌道禀复现勘雄县石闸并西堤漫口情形

0910．批永定河道禀预筹合龙后应办险工经费

0911．批景州民常名芳呈控常彭年夺继

0912．批刘臬司禀拿获哥匪正法

0913．批饶阳民许有立等呈控王明哲等苛派差徭

0914．批邯郸县禀文童胡得惠等前捐勇粮应否给奖

0915．批候补陈道天津河防同知议复黄河改道情形

0916．批献县民冯际会等呈控苛派差徭

0917．札饬徐道蒋道派员襄办府河大清河工程

0918．批东光县典史文楷禀请补奖

0919．批河间县献县议复查勘滹沱河挑挖引河仍归故道

0920．批霸昌道禀文大两邑挑挖迸庄至盐河引河

0921．批大城县禀访闻贼匪情形现在严拿

0922．批司详各属自理词讼及暂押人犯均饬按月开报仍准酌量惩办

0923．批顺德府禀宁津深冀等处贼匪啸聚

0924．批徐守禀请给银二千两兑储现钱以备抢险

0925．批蒋道禀添挖南上子河并密陈四条

0926．批天津河防陈丞禀拟分卫济运

0927．批徐守禀永定河修守事宜并拟添裁汛兵

0928．批河间文生张傅岩等续控

0929．批衡水禀土匪肆扰获犯供单

0930．札饬赵道带兵赴深冀一带捕匪

0931．批沧州禀青静等岸去巡汛改设盐捕专营

0932．批候补县丞杭楚沅禀呈条陈

0933．批安州文生张连环呈请在七里庄村南开挖新河

0934．批广平府禀前署成安王令被控按地派钱实在情形

0935．批晋州吴彭氏呈控吴洛纯等不容伊子承继堂兄吴铁锤等情

0936．批永定河徐道禀漫口不克抢堵

0937．批吴长庆禀鼎军因闹饷滋事

0938．批皖南潘镇禀聚众劫饷勇丁鲁万隆等五人查明正法

0939．批按察司详复隆平县廪生武心田等控曹爱元侵占学基案

0940．批千总金万春呈恳查核斥武举案情

0941．批文安县禀檄饬雄县禁止扒掘堤工

0942．批衡水县武生张从龙争继案三次呈控

0943．批安平县唐令禀滹沱河上治中治下治三策

0944．札饬机器局访购挖河机器

0945．札饬清河道等查勘滹沱河形势

0946．批南路厅萧丞禀复查勘藁城晋州一带滹沱改道情形

0947．批霸州州同禀查看各号埽段情形

0948．行查各营兵丁困苦情形

0949．批刘臬司禀驻张秋铭军马队加给马干银两

0950．批署永定河蒋道禀勘估工程情形

0951．札饬署永定河蒋道挑挖张家坟一带中泓工程

0952．札饬南七等处下口各工同时兴办

0953．批清河费道候补陈道会禀查勘献县河道情形

0954．批候补知县胡承颐禀陈管见二条

0955．批庆守钊禀安阳境内产煤无多请免采办

0956．批铭营武强县禀枭匪充斥

0957．批上海机器局禀遵购挖河机器并陈管见

0958．批清河费道候补陈道会勘滹沱河上下游形势

0959．饬古北口正定两处试办练军

0960．饬将练军前左两营改用劈山炮并委员购办竹茅

0961．批隆平县廪生武心田等二次呈控曹爱元侵占学基

0962．批前任永定河徐道禀抢办大工挪用银两请饬李道如数支放

0963．批大名道禀查勘三属旱歉情形酌拟抽办

0964．批南岸同知陈丞禀筹解赈钱

0965．札查呈控清河县纵贼扰商一案

0966．赈贷钱文奉旨蠲免示

0967．批永定河道禀验收各汛新料估挑中洪下口等工

0968．批元氏县文生智修文续控

0969．批清河县禀盐商春晖因查办越境私盐妄控

0970．批雄县刘令禀被水村庄贫民偷扒堤埝现在拿究

0971．批永定河道禀挑挖下口河段并改估中洪工程

0972．批上海机器局禀呈挖河运泥机器图式

0973．札委蒋道勘办永定河南五工十七号漫溢

0974．批皖南潘镇禀请饬前署刘镇启发移交亲兵由　同治九年十一月初三日

同治十年

0975．批文童熊首杰禀请赏川资扶榇回籍　正月二十一日

0976．批句容等县会禀上江二县垫用院试经费可否仍由善后局筹款给领请示由　二月初十日

0977．批汉阳许镇禀抵署察看各汛情形　二月十五日

0978．批江藩司详复徐州镇请修衙署俟有款项再行兴建由　三月初十日

0979．批松太道禀送《战国策》去毒十部由　三月十一日

0980．批顾承堉等禀叩示服制由　三月十七日

0981．批江浦县孀妇顾丁氏禀叩示服制求免罪名　三月十七日

0982．批江宁梅藩司启照详酌减清河等七州县折漕价银请奏由　四月初七日

0983．批厘金捐局禀奉拨仪征学宫木价银两应在何款项下拨解由　四月十二日

0984．批汉阳许镇朝琳禀复整顿营规由　四月十三日

0985．批祝咸熙等禀请争继由　四月十四日

0986．批候选同知蔡崇先禀洋枪可否搭轮船解呈枪价是否在沪给领由　五月十七日

0987．批营务处袁道等禀填筑城外长濠情形　六月初十日

0988．批六安州刘牧禀拟秋间晋省由　六月二十五日

0989．批惜阴肄业生何延庆等禀请另增一课试以史事论辩等文由　七月十三日

0990．批海门同知张锦瑞禀恳恩施量移内地优缺由　八月初八日

0991．批记名提督颜海仙禀恳收录差使由　八月初九日

0992．批泰州监生刘书云禀生子求荣未遂反遭辱没先人罗等劣迹案件呈电由　八月二十四日

0993．批江宁梅藩司启照禀送比较酌加宁属州县钱粮收数折由　九月初八日

0994．批江宁梅藩司启照详宁属各州县征收钱粮银价翔贵请予加收由　九月二十三日

0995．批安藩司详长淮水师补议添支各项可否照准盐厘两项能否添拨由　十月初八日

0996．批大通裕溪芜湖等营禀建造衙署多少悬殊由　十一月初十日

0997．批阜宁县详人文日盛请赐会奏定立中学取进由　十一月十五日

0998．批苏州湖南会馆修造委员李新燕等禀木捐项下应分拨若干请示由　十二月初一日

0999．批尽先游击蒋云曜禀免骑射人员可否核定如何轮列由　十二月初九日

1000．批府上江三学生员陈以庄等禀请赏给贫士度岁银两由　十二月二十六日

同治十一年

1001．批记名提督李文益禀请附奏留用由　正月初十日

1002．批金陵工程局禀长江水师江阴协署拟在京口协署旧基建造由　正月十七日

1003．批漳州孙镇开华禀报任事并统带省标八营精兵　正月二十四日

江督署刑科

1004．批安庆府禀请销太湖县李万控案并请通饬各属凡有以未克复时倚贼抢夺等词控告者一概立案不行由

1005．批都司朱家鼎禀控潘廷成纠匪凶抢财命两害恳恩严究由

1006．批铜沛丰三县士民马凤池等呈词

1007．批徐州镇禀剿办新团奤匪及回防日期由

1008．批金陵善后总局禀遵议保甲章程开折请示由

1009．批宝应捐职从九史抱书史捷书禀父天佑被杀等情

1010．批沛县士民张谔亭等呈词

1011．批铜沛丰鱼等县士民刘贯三等呈词

1012．批候补知县宋祖骏禀察看郓巨一带情形

1013．批湖团董事前青城县教谕王孚等禀回籍失业恳准安业等情

1014．示谕王刁两团全行驱逐回籍稿

1015．批统领老湘营总兵刘松山禀王团团民业已迁徙俟办理粗妥即往刁团察看由

1016．批文生彭在政等禀归官团田为学校之用由

1017．王刁团民安静回籍准给地价告示稿

1018．批徐海道详徐州卫请拨还被占卫地一案请示由

1019．批徐海道禀据营县请以王前道拨领湖地未领照恳恩酌予拨补由

1020．批徐海道详复奉饬筹议拨给铜沛两学学校公用地亩一案缮具章程请示由

1021．批徐海道禀沛县凡各业户呈契领地应否饬取四址地邻保结由

1022．批江苏候补县朱延球等禀到郓开局日期及拟办情形

1023．批福山镇禀常昭两县厘局委员会禀雇船巡海筹捐经费请示祗遵由

1024．批都司周光碧呈控武铭座等毁祠抢劫委提讯办由

1025．批常镇道禀顾金海控案因牵涉人证较多请由厅讯明解道审详由

1026．批甘泉县陈廷柏呈伊侄陈祥奉委新兴场巡私被拒捕戕毙一案由

1027．再批宝应捐职从九史抱书史捷书禀父天佑被杀等情

1028．批海州营禀带兵会办圩匪沈如兴等由

1029．批淮扬镇禀海匪沈如兴出没情形并地图略节由

1030．批淮扬镇禀奉谕仍回瑶防酌派队伍剿办海匪由

1031．批举人金凤梧禀王刁两团退出湖田乞饬道查明领地输租以便公具领结由

1032．批砀山县详马公田等控案情节两歧请饬遵办由

1033．批淮运司禀新兴场拒捕戕官一案请将盐城县陈令撤任第念缉捕海寇并督团练前赴各海口防堵以致沈梓未能依限获解可否札饬江藩司暂缓撤任由

1034．批江藩司详复东海营私收船捐一案由

1035．批苏臬司禀查拿江浙一带抢匪扰害由

1036．批徐海道禀查丈王刁二团地亩情形

1037．批福山成署镇呈复中营把总张德鹏拿获卷逃匪犯郭大孝释放一案由

1038．批徐海道禀铜沛二县原业各户具领王刁团内地亩所呈契串不符如何分拨请示由

1039．批太湖水师左营营官熊殿元禀会获著名枪匪卜小二请示遵办由

1040．批发审局员何庆澂等禀委审程熙纯控告许銮吞欠朦考一案

1041．批常镇道禀顾金海控案发回海门厅查讯由

1042．批徐海道禀沛县新团公田前议创建书院城垣一案改拟章程请示由

1043．批太湖水师熊营官禀续获枪匪卜长生等解办由

1044．批扬州府详泰州曹毓芝因差役匡洪延不提人愁忿自刎身一案讯拟由

1045．批安臬司禀安省命盗章程酌量变通办理请示由

1046．批徐海道详复留拨民地改作两邑学校公田并新刁二团丈余地亩合议分拨章程请示由

1047．批徐海道禀新团公田复议章程由

1048．批桃源县禀事主徐进被抢会营勘缉请赐行知各营严防勇丁滋事由

1049．批泰州革监曹毓琦控案审拟由

1050．批常镇道详海门厅顾氏禀子顾金海监禁悔悟母老丁单请示饬遵由

1051．批统领老湘全军刘道禀金积堡逆目马化漋陈霖等先后投诚由

1052．批统领盛军周提督禀复黄启明正法缘由

1053．批长江水师孟河营禀可否准守口弁兵盘验出入商渔船只请示由

1054．批方道禀统带各营驰赴广建剿匪由

1055．批寿州职妇黄杨氏呈控伊夫被王参将谋害一案

1056．批孟河营详谨拟盘验商渔各船章程十条仰祈训示祗遵由

1057．批曾任江南提督李世忠禀因陈镇国瑞前在淮河劫去盐船衣物隐忍多年今知在扬适来舟中扣留恳请查究等情

1058．批皖南潘镇方军方道会禀越境合搜匪徒及拟分驻巡缉由

1059．批瓜州吴镇等禀前江南李提督与陈镇国瑞互相滋事缘由

1060．批瓜州镇详核孟河营条议盘查商渔船只章程开折详候示遵由

1061．批代统老湘全军萧提督禀接管视事日期由

1062．批两淮盐运司禀候选道魏纶先禀控唐光昱一案

1063．批统带老湘全军萧提督禀甘省军务情形由

1064．批江宁府折呈发审江都县拿获事主吴通判停船被劫案犯讯过供情由

1065．批两淮盐运司详销唐光昱魏纶先互控一案

1066．批管带直隶正定府练军右营营官杨德珍禀开差出防由

1067．批管带大名练军后营直隶开州协张副将禀巡防开州一带由

1068．批铜沛湖团董事满亚江等呈词

1069．批大通营详事主宁继贤行船被劫一案

江督署江西科

1070．批进贤县禀到任查办地方情形

1071．批浮梁县禀到任及现在地方情形

1072．批九江府禀到任后所属地方情形

1073．批临川傅锡恩控李清臣为伪职逞凶逼勒继串书役请讯一案由

1074．批吉安府抵任后筹办大概情形

1075．批江西安义县举人喻学芳等禀留县令率团战守富绅吝捐挟嫌由

1076．批前署江西庐陵县知县丁日昌禀江省丁漕利弊情形

1077．批江西贵溪县生员夏朝秀等禀举人姚步瀛诡设团局派丁敛费由

1078．批江西藩司详元年以后钱漕酌定数目征收并分限完解由

1079．批江西藩司会详丁漕减价停捐核议应行融拨抵补各款由

1080．批江西粮道禀催提漕折情形

1081．批湖口县绅士截取知县高心夔等禀究纳地丁南粮银米折量价数多寡不能一律请示由

1082．批前南昌县禀前代南昌所解漕折仍作正款免提加价银两由

1083．批江西藩司详明酌定拨补各属考费银数章程

1084．批江西藩司会禀查议江西丁漕火工减价情形

1085．批江西抚建牙厘局杨令照藜禀行户无帖私充经书弊混请提省审办由

1086．批南城县禀扣折漕项民间议增请发还俾得赔累由

1087．批临川县禀贞顺私卖客油无帖私充由

1088．批江西牙厘局禀洋商运茶完纳子口半税江省捐厘无抽由

1089．批江西藩司详临川从九陈大槐包蔽牙行请咨斥革由

1090．批景镇牙厘局禀遵示更章抽收洋华商茶税是否错误由

1091．批江西藩司会禀州县向交火工定数详开一折官匠于火工内分交各款定数另开一折由

1092．批抚州禀查讯陈大槐玩法弊混贞顺等行无帖私充一案

1093．批江西绅士夏廷榘等禀建造张文毅公等专祠条款由

1094．批景镇牙厘局禀报抽厘总数应存茶款银两由

1095．批南昌府申前奉抄发许高鸿衣物等件应否变价解兑由

1096．批南安府知府会禀委办南康充公田产等案拟定章程由

1097．批南安府知府禀约会赴康查明田地及各案原委情形

1098．批前署南安府黎守兆棠禀南康之案由黄守专办请示由

1099．批江西抚州帮生员王谟等禀屯田请缓余供银两由

1100．批江西臬司禀查各属团局久已裁撤复讯武举张弼臣由

1101．批万载县详审武举张弼臣唤勇搜验路票扯破衣服一案

1102．批统带江西内河水师孙提督昌国禀前奉委绅收捐续修县志兹志成未载请分别饬查由

1103．批抚州府禀到任现办事宜并地方情形

1104．批统领江西陆路各军王道承泽禀抵江接统各营及添募亲兵由

江督署盐政科

1105．批淮运司详现在抽厘各卡请咨部立案嗣后无论何营不准设卡抽收以示限制由

1106．批淮运司详复筹议轮船拖带章程由

1107．批淮运司详漕院奏江运改复旧制一案俟淮南有商认岸再行筹计由

1108．批江西督销局程道桓生禀到局派员衔名由

1109．批云南迤东黄道等会禀米盐互市一案

1110．批淮运司详据淮南总局详准张守秉钧移请给照收盐一案

1111．再批云南迤东黄道禀米盐互市一案

1112．批江西督销局禀设立吴城分局章程由

1113．三批云南迤东黄道冕禀米盐互市一案

1114．批汉口转运局李守宗羲禀送分销湘盐照式由

1115．批官运湘盐委员文守翼禀筹销湘盐章程由

1116．批湖北督销局会禀淹盐提售由

1117．批湖南督销局呈平余津贴局用由

1118．批江西督销局禀建造立成堂公所由

1119．批江南巡盐道详查缉借考夹私由

1120．批两淮李运司元华禀到任情形

1121．批江西督销局禀复堵缉邻私由

1122．批宿州尹牧禀请将该州东省引地改食淮盐由

1123．批湖南督销局禀奉查湘省川私绕越由

1124．批两淮方运司濬颐禀各岸加引接济直隶赈需由

1125．批两淮方运司濬颐禀劝种蚕桑情形

1126．批两淮方运司濬颐禀劝捐直省棉衣由

1127．批湖南督销局禀湘省岸务与鄂省不同情形

1128．批湖北督销局禀新堤设局章程由

江督署通商科

1129．批上海机器局委员徐寿筹禀条陈轮船制器四条

1130．批镇江关禀英美领事请开宝华山一带煤矿由

1131．批九江道禀税司康发达偏执妄为请撤换由

1132．批九江关禀请撤康税司一案

1133．批上海机器局禀购料限期及查明已到未到缮呈清折由

1134．批华商吴南记等禀集资购办轮船试行漕运请示由

1135．批扬州府孙守扬州营朱参将会禀戴德生来扬传教民人获有尸孩动忿解散由

1136．批常镇蔡道禀镇江民人因洋人租屋滋事一案

1137．批华商吴南记等禀集资购买轮船运漕由

1138．札法国领事文稿

1139．批吴道禀规画操练轮船大局由

附咨文五篇

1140．请拨浙引用盐抵饷咨户部　咸丰五年四月

1141．请拨浙引用盐抵饷咨浙江巡抚　咸丰五年四月

1142．咨前任浙江学政万部堂　咸丰五年四月

1143．咨商吴漕帅沛县奤匪攻破刘家寨一案

1144．咨会东抚王刁二团各回本籍委员带银赴东散给安插

人名索引

返回总目录

咸丰三年

0001．批安福禀到任日期并查明地方现在安静容俟体察情形办理保甲团练以靖盗风由 ⁽¹⁾

远贼必有近窝。清查户口，团练保甲，此为治盗第一要法。惟保甲之法不经书役之手，必须责成绅耆办理，当切商访绅耆中之公正而肯任事者，令其认真举行一二处，行之有效，则他处皆取则矣。快役以获盗之多寡定功过，亦有流弊。若非实指某处某贼，令其前往擒拿，泛泛海捕，恐有诬拿平民之患，不可不慎。

0002．批安化禀报朱起凤上控一案现又续获抢犯谢位政等随后起解由

据禀已悉。仰即于日内解到，其谌德聪、谌廷云二犯，尤须认真缉拿，务获究办。此案必应斩决之。犯究以何名为最要，何名为次要，仰该县细心访查。于原告被告之外，另传绅耆再三推求，密行禀闻。本部堂亦傍询博访，互相研证，以期不枉杀一人，不宽纵一人，想该县能体我苦衷也。

0003．批常宁县禀复遵办情形并赍分给信函各绅士姓名由

绅士如此齐心，则该县之能得民心而作士气，已可想见。本部堂现刻有乡团执照、族团执照，钤用关防，凡绅士来行辕具领，即可用为约束乡族之具，使不肖者不得借口报复，庶公正者得以放手办事。该县可传谕各绅耆，令其自来领取。

0004．批禀锁掳卡勒事湘潭刘福五一案

五分正银，二升零米，诈索二十余千之多，如果属实，蠹役地痞俱应严办。仰湘乡县即提人证质讯，务得确情，痛加惩治。如系虚诬，亦即彻究。

0005．批耒阳县禀续获首犯尹桂乃伙犯朱昌发等讯赍供折由

尹桂乃、朱昌发、谭辉之均着即行正法。今年所办各巨案，如衡山之曹戭，攸县之杜景春，浏阳之周国虞，通城之罗基仁、何田俊，俱系极恶首逆，未经拿获，甚为可虑。该县能获刘昌溃，又获尹桂乃，足慰悬念。仍仰严缉尹安恒、刘大统等犯，以绝根株而杜后患，则大善矣。

0006．批长沙府禀湘乡监生朱增华捐备赈银一万请奖由

朱增华从优给知府衔，则急公慕义者，益将鼓舞观感，输将恐后。其出钱万串平粜之举归入续捐内请奖办理，亦极妥善。

0007．批常宁训导禀请查教匪盗窃贼外更请通饬查穷民尾粤贼行抢由

据禀已悉。三等匪徒情形，洞悉颠末。穷民尾从，本是乞丐之子；从贼稍熟，即是不轨之徒。虽其父兄，亦有不能约束之势，而远出未归，即父兄亦不知其何往。今概向其父兄追究下落，责问归期，恐强人以所难，而于事仍无益。惟清查户口，责成各团团总、各族族长于册内记出某户某人远出未归字样，以便稽查，庶他日归来，得以分别究治。仰该学裁酌办理。

0008．批辰州府禀复办理辰溪贡生张良范一案

将各犯就近解沅府而亲诣彼处就审，无辜者不使受累，巨案又不致延搁，办理极为妥善。仰即会同署沅州城守悉心研究，从严定拟。此间不必另札沅州也。

0009．批衡清禀报绅商捐资募勇应否事竣后准予奖励前雇乡勇一时难以裁撤仍请留防由

衡山、攸县等县土匪，既已次第剿灭，道州车头山何贱苟滋事，亦已捕治多名，上游四属一律肃清。该二县所雇之勇二百名，可于近日全撤，以节縻费。即绅商捐办之六百名，亦可尽数裁撤。募勇一事，本利少而害多，各匪业已殄灭，即宜赶紧散遣，无久豢留，致滋流弊。

0010．批湘阴禀报到任日期由

此时急务，莫先于查拿匪人，以安善良。匪人难于访求确实，不得不联络绅耆，借广耳目。该县务宜周谘公正绅耆，纵有偶受欺蔽之时，而受益处究多也。

0011．批禀听摆坐拚等事浏阳武举刘名显一案

各处匪徒，经各辕讯明正法者甚多，合团绅耆，严拿匪犯，解送官办，皆系历奉圣谕，屡张告示。假其权于本乡之良民，以佐官吏所不及。绅耆之拿犯，一以保全地方，一以遵奉示谕，不得已也。若已经正法之人，其父兄子弟纷纷坐拚，是以王法为戏事，与官长为仇，此风断不可长。仰浏阳县饬拿刘文喜到案讯办，仍详报备查。

0012．批新宁禀到任日期由

新宁本边要之区，又斋匪聚集甚多，若非案案痛惩，时时访察，则乘间窃发，实为堪虞。易教谕、杜训导及职员江忠濬，皆明练而兼实心任事，团练事宜即可与三人商办。总以各团严立规条，不许容留匪 ⁽²⁾ 为要。

0013．批永顺禀查明该县尚无会匪其前次访出盗贼痞棍姓名分别已未获办情形并遵札认真查拿审办由

办理盗贼痞棍，井然有条。其未获各犯，仍仰认真缉拿，无少疏懈。当此有事之秋，奸民狡焉思逞，不随时惩治，则恐酿成巨案，断不拘泥常例，稍存姑息。想良有司必有洞达时务之伟识也。

0014．批桑植禀遵照剿办土匪以靖地方由

地方虽已安静，仍当不时查察，务期有案必破，有犯必惩。又该县与酉阳州交界之所，闻万山丛薄，极为险峻难行。仰该县开一由县至酉路程单，绘一地图呈览，以备查核。

0015．批嘉禾县禀现在团练靖匪由

现在团练之道，以本处不容留匪人为第一要务。本境既清，然后拣丁习艺，以备邻境之土匪。处处如此，则匪徒自无驻足之区。本部堂现刻有乡团执照、族团执照，俾公正绅耆收执，为查拿匪徒之据。仰该县传谕绅耆中有实心任事者，来辕具领。

0016．批衡山县禀上控之谢质彬实系李耀供伊贡献是以差传并请就近委员审办由

土匪猝起，聚众至千余人，乡民动遭抢劫，实有无可如何之势。仰该县细心质讯，如果谢质彬诸人甘心贡献，资助粮食，则应按律拟办。若曹、李诸犯过境，该民人等实被抢劫，则当恕其可矜之情，宽其不报之咎。该县讯明之后，赶紧禀复，暂缓委员查办。若访得曹、李各逆在乡抢劫实多，被害之家竟不必拘传，亦省株累之法也。该县酌之。

0017．批桂阳州禀团练查办土匪实情贴过奉发告示地方并分送谕团绅士名单由

现在土匪潜藏，乘间窃散，在在有之。而彬〔郴〕、桂一带，去年从粤寇东下者，实繁有徒。今岁饱掠逃回，又或煽诱无赖，蠕蠕欲动。故立团之法，总以不许容留匪人为第一要务。仰该牧传谕绅耆，凡有去岁出门、今岁来归者，各村严查禀究，务绝根株。至要，至要！

0018．批保靖县禀奉发团练告示信函现在遵照办理由

据禀已悉。古人谓：“感人以言，其本以浅。”区区文告，何敢遽冀洽民之心？惟期贤有司进百姓而亲训迪之，真实恻怛之意达于面貌，则感悦畏服之忱动于肺腑矣。讼事完毕之后，当堂告诫，此时最足感人。今日之民，官可使之立见信从者，惟勤于听讼，伸理冤抑，则见效甚速，即属绅耆办团拿匪，亦须先使信从，然〈后〉其言易入。闻该县平日甚得民心，故复谆谆商论也。

0019．批新宁县禀复遵办团练并照刊奉发告示遍贴由

从前办理较严，此三年内所获乂安可见。今日为治，非火烈不能奏功。该县斋匪，闻至今尚多，仍仰严惩曲劝。纵不能救已吃斋之民，挽之使归于正，亦当防未吃斋之民，戒之使不入于邪。该县与两学及本道绅耆，尤当设法力图此事。至切，至切！

0020．批宜章县禀县差探广东阳山县属之戊壬坑地方有匪徒聚集窥伺遥界现已会营派拨兵勇扼要严行防御由

据禀已悉。久闻该县朴实明练，遇事有识。观此禀呈报贼势，不涉张皇，筹画防堵，亦甚妥叶，足征访闻之不谬。现派守备滕遇春、田宗全、把总张万书、外委邹临英共带三厅精兵七百二十人，归前任广西知州张荣组统领。因桂东、桂阳一带，有江西股匪入楚滋扰，其情形较宜章更为吃紧，已饬张牧督兵先往桂东、桂阳查办。俟剿捕完毕，再由临武至该县堵剿广匪。又有一札与桂阳玉参将，会同张牧，妥办一切。如宜章、临武贼势紧急，则张牧、玉参将二人分兵堵御。张牧到桂东时，必能权衡缓急，相机进止。其未到临、直〔宜〕 ⁽³⁾ 以前，即责成该县及积参将力御广匪，无少疏懈。

0021．批署衡永道兼衡州府禀桂东县有阴匪窜扰戕害汛官已飞咨永州镇调兵应援由

据禀已悉。桂阳亦有禀报，有匪千余人，在集龙、热水毗连江西之古亭、丰洲等处，私造枪炮，欲入桂阳滋扰等因。玉参将调永定营兵一百名至桂阳防堵，尚非不知轻重，想警报已到衡矣。顷已派守备滕遇春、守备田宗全、把总张万书、外委邹明英等带三厅精兵七百二十人，归前任广西知州张荣组统领，前往剿办。因江西匪徒业入楚境，戕害武弁，桂东、桂阳尤为吃紧。饬令派员弁等并力先将此股扑灭，然后提兵迤南至临武、宜章一带，堵剿广东股匪。又札玉参将与张牧会商，若西匪、广匪须同时并御，则该二人分兵办堵事宜，相机分合，此间不为预知。张、玉二人尚有胆识，此路或可迅就肃清。一切筹办，都以附闻。

0022．批巴陵县禀该县拿获土匪但其仁等七十一名业已先后讯明正法由

拿获土匪至七十一名之多，实堪嘉尚。现闻岳州宵小敛迹，几有道不拾遗之风，可见火烈民畏，乃今日救时之良剂也。更期坚执不懈，讼棍痞匪，一例严办，尤可日臻上理。

0023．批龙山县禀奉函谕稽查土匪由

凡匪徒构讼，务须随时惩治。地痞讼棍与著名之土匪，气类相合，严办数人，宵小自然敛迹。幸勿稍存姑息也。

0024．批宜章县禀报探明广东阳山县属匪徒窜至蒲塘地方经连州官兵剿捕现窜泉屯聚滋扰该县仍督率弁兵壮勇在于交界要隘严行堵御由

现在虽派有镇筸精兵前往，惟业经饬令先剿桂东、桂阳之江匪，后堵宜章、临武之广匪，急切尚不能到宜。仰该县督率兵勇团丁，严密防御。如有紧急，一面通禀，一面函告带兵官前任广西知州张荣组，分别缓急，相机办理。积参将勇敢明练，本部堂早有所闻。该县布置周妥，不涉张皇，亦于两禀具见平日之能得民心，不特宜章恃二人以固吾圉，即临武一路，亦冀该将该县细心筹画，无分畛域。至要，至要！

0025．批耒阳县禀遵奉钧批将续获土匪首逆尹桂乃及从犯朱昌发谭辉之正法惩处由

尹安恒一犯，该绅等于二十五日解到，业已在途身死，即日在大西门外戮尸枭示，并派大员监斩，以昭严重而快人心。又闻有刘亮忠倡言为刘昌溃报仇，仰即设法严拿。至要，至要！

0026．批郴州禀探闻州属桂东县江广土匪势甚猖獗恳请迅速委员督带兵勇会剿由

楚勇已交湖北江臬司遵旨尽行带赴江南大营矣。昨发桂东之兵，系选派镇筸精锐，兹又加派夏署道添带兵勇，即日驰往督剿。以后警报随时禀知夏道，函告张牧，沿途探报，或专差飞送，使该二人息息相通，以便相机进止。

0027．批兴宁县禀雇募壮勇堵截桂东贼匪由

堵截要隘，须联络本邑绅耆，情形较熟。又须令绅耆广觅的实探卒，时时报明大营，并禀省垣，以期息息相通。是为至要。

0028．批凤凰厅禀该县遵办团练缉捕由

据禀详悉。“团练”二字须分看，团，即保甲之法，清查户口，不许容留匪人，一言尽之矣；练，则简兵请师，制械造旗，为费颇多，故乡民不肯举行。本部堂每与各州县道及，宜乡间团而不练，城厢练而不多，庶几有益而易行。来禀所称，募勇无事缉捕，有事堵剿，即城厢宜练之说。但不宜太多，恐经费无出，转难持久。惟贤有司酌裁焉。

0029．批永州府禀奉督札饬拿东安痞棍唐国华业已先期诱获现发零陵羁牧饬令东安召告容俟差旋提审录供禀办由

去此一毒，则东安无复生变之患。凡巨案既成，屡年干戈而不能靖者，其初则一力士缚而有余。此痞既除，东安士民积愤为之一舒也。第久羁狱中，仍恐其徒党生心，致滋意外之虞。仰即严刑审讯，一面正法，一面赍送供折，不必拘守常例，是为至要。

0030．批永州府新田县训导李传敏首先拿获道州谋逆首犯何贱苟现已获解到府严行收禁由

何贱苟就获，甚快人心。讯明后，一面赍呈供折，一面正法枭示，不必再行解省。昨耒阳拿获尹安恒，批令解省，途次扭断镣铐，大呼朋类，几乎误事。旋在途自毙，到省戮尸。此等元恶，长途恐有不测，不如就地正法为要。近日该府获唐华国、何贱苟，耒阳获尹安恒，永兴获刘大统、刘高明，皆极要之犯，暗中消弭几〈多〉巨案。李教谕博学能文，本部堂夙所知闻，又能擒拿剧贱，益征有用之才，候会商请奖。

0031．批宜章县禀复广东阳山县匪徒窜至黄粪墟已被官兵擒杀余匪逃逸边界安静如常现仍严防逃匪潜入所有奉委之文武员弁可否飞饬毋庸来县伏候裁夺由

英阳一带匪类，经该县在糍粑岭、黄沙堡等处先后防堵，又经车游击在黄粪墟剿办，现已安静，殊堪深慰。该县能联络绅耆，不费公帑而办理裕如，不愧为良有司。现在戊壬坑匪徒虽已扑灭，而火烧山一股，尚恐窜入，仰更严密防堵，无少疏懈，是为至要。

0032．批永兴县禀桂东土匪潜由酃县安仁小径窜入该境之十九都三河洲狮子寨屯扎由

据禀已悉。桂东范令来禀，则称贼分三股回窜，一窜上游鹅形，一窜龙泉大汾墟。该县所称狮子寨之匪，不知即系江匪分股来窜，抑系吾楚有另起匪徒？仰更查明禀复。

绅士刘茂庭之子刘绍堂，本部堂正欲保奏，兹又有此事，该贡生父子正可大为效力。其刘长松、李燮南、陈步元亦可传谕，令其努力杀贼，不惜从优奖叙，并令多雇侦卒，一面探听贼情，一面迎接大兵，随地向导，是为至要。

0033．批前广西知州张桂阳参将玉禀奉委督带兵勇全剿江广贼匪由

据禀已悉。该匪窜回大汾墟、鹅形墟等处，应即无分畛域，追过江右境界，直抵贼巢，扫穴擒渠，断不可稍存畏难之见，中道而返，致江匪或留余孽，又或不了之局。又闻永兴有土匪窜扰十九都之狮子寨，已饬夏道管带湘勇在彼剿办。该督等但将大汾、鹅形之匪尽数扑灭，不必兼顾永兴之匪。此间遥拟如此，实有不便，仍由该牧等酌量时宜，相机进止，此间亦不掣制也。

0034．批攸县禀暂回郭令帮办保甲团练由

据禀已悉。郭令既为士民爱戴，应允其暂留该县，帮办团练，以期该绅联络。该县北乡天都有陈湖春控张仕湖一案，郭令现在离任，各乡皆可周履，父老儿童，皆可聚谈。仰即传知该令，前往天都地方细访陈湖春一案，始终本末，究竟如何，密行禀复，以凭核办，无得漏泄风声，亦不可稍有含糊，是为至要。

0035．批常德府禀该府亲历各县巡查情形并现办缉匪各事宜由

据禀已悉。民所以不乐从团练之说者，以其敛费或多，恐经手者有侵牟之弊，徒伤财而乏实效耳。但用其人，不费其财，则贫富皆乐于从事，可期渐收实效。

0036．批长沙周泽淦等禀倡让佃钱请充团总由

去年逆匪围城，城内贸易如常，何得遽倡让佃钱三月之说？且既名曰公议，何以仅此数人具禀？该职员周泽淦等，显系不安本分，造言生事之徒。刘化堂昨有人告其侵蚀赈项，尤为无耻。周泽淦、刘化堂二人，均不准其充当团总。仰该团总局各员查照办理。

0037．批永兴县禀探得耒阳地方厂下大河滩等处土匪聚众滋事由

据禀具悉。现经委派教谕刘长佑等、守备李辅朝、生员王錱等，管带楚勇五百、湘勇三百，前往进剿。仰该县协同兜捕，并探明贼首踪迹、进兵途径。一面遣人至耒阳、清泉一带迎导大兵，一面飞禀省城。又给永兴武举陈步元、贡生刘茂廷各札一道，即行饬差送往，令其出力堵截，以期迅速扑灭。

0038．批衡山县禀现有土匪勾结滋事请赶调官兵剿办由

前派楚勇、湘勇共八百人往常宁、嘉禾剿办土匪，顷闻常宁事已解散，兵勇即可撤回，已于初五日由六百里饬教谕刘长佑、生员王錱管带湘勇、楚勇驰往衡山，迅速剿办。该教谕等由常宁、嘉禾一带折回，不过四五日即可直抵衡山，无难即时扑灭。该县惟当遴派亲信丁役侦探的确，贼首果在何处，进兵应由何路，一一探明。一面遣人至衡州一带迎接大兵，一面飞禀省城。其该处乡团有公正绅耆，亦由该州设法联络，令其多觅眼线，无令首犯逃窜，是为至要。

0039．批衡山县禀会营亲往四乡查拿土匪情形由

前禀云初二酉刻探得贼在霞流站地方，此云初三早又探得在霞流站。该县会营亲往，即应径至霞流站迎剿；若不能迎剿，即应固守县城，慎无往四乡无贼处，反令城内人惊惶也。

0040．批衡阳清泉禀衡山县之道字号有土匪滋事由

刘长佑所带之楚勇五百名，须全数同至衡山进剿，断不可留三百在衡郡防守。盖土匪初起，即宜以全力扑之；若兵力一分，难期一鼓成擒，反非善策。该二县接此批，立即传谕刘长佑，令其全赴衡山，迅速剿办，不可稍有迁延。至切，至要！外与刘长佑书信，若已前往衡山，即专人送往。

0041．批衡山县禀请赶紧加调重兵来县剿匪由

据衡、清二县来禀，于楚勇、湘勇八百人中，以五百赴衡山剿贼，以三百留守郡城等语，顷已批回，令其全数来衡山进剿，不可留一人在郡，由六百里谕知该带兵委员矣。土匪初起，有八百精兵，足资兜剿。楚勇乃百战胜兵，想可迅速扑灭。如果更有蔓延，本部堂即统带兵勇亲往进剿。该县惟当多觅眼线，踩明贼巢所在，匪徒实在人数若干，飞禀省城。慎勿稍涉张皇，致使人心摇动，是为至要。

0042．批教谕刘长佑禀带勇折回衡山剿捕土匪由

初六日申刻接衡、清二县来禀，请以湘勇三百，楚勇二百，往衡山剿贼，留楚勇三百在郡城防守等语，即于戌刻批回，令其全数八百人同赴衡山，无留一人在郡，并有书信与该教谕，令迅至衡山追剿，由衡、清二县转交，想近日即可接到矣。兹于初七日辰刻接该教谕来禀，业已前往衡山，甚合机宜，深堪嘉尚。湘勇未经战阵，宜令楚勇当先，昨信亦已虑及此层。土匪初起，究属乌合之众，不难于攻剿得手，而难于拿获首要各犯。总须细探该犯姓名、巢穴及起事之由，擒贼擒王，则一战可以成功，不致逃窜纷纷，又成不了之局也。

0043．批船户田国兴等禀川兵欠给脚钱由

前日四川兵有毁牌毁差之案，昨日石门县张令家属船只来省，四川兵又有强行掳船之案，均由本部堂行辕严讯究办。此案据控四川兵给船户水脚钱，照溜票少给一半，是否属实，仰善化县查明禀复，以凭三案并办。

0044．批陈佑武禀报冤情由

本部堂办抢劫之案，皆立行正法，其有平空诬人为抢者，亦立毙杖下。此案陈佑武如果抢劫，刘甘泉、刘道立即不应勒钱私赎；若实未抢，何以陈佑武在县并不诉词？仰益阳县速提严讯，分别皂白，限二十日内，先行禀复，再行按律惩办。

0045．批衡阳清泉禀现已募勇八百名严密防堵请饬司速发银两由

既已募勇八百，城厢足资防守。惟兵分则见少，合则见多。若水陆要隘，四路防堵，则八百尚嫌其少。宜将八百人全数固守郡城，其防堵之事，即责成刘长佑，但刘长佑、王錱所带之兵勇，该二县不得调留自卫耳。经费银两，即饬司筹办。

0046．批衡阳清泉禀衡山土匪滋事请速发大兵防剿由

据禀已悉。王錱所带之勇三百名，须令其与教谕刘长佑所带之勇同往进剿，乃能得手，不可分而为二，愈形单薄。其何处要隘宜堵，何处宜设伏，均由刘长佑调度，该二县不得自行调留，以期事权归一。至于添兵之说，据禀府城尚存兵丁一百名，又经募勇八百名，足资防卫，暂可毋庸派往。

0047．批衡山县禀现在探贼踪由

据禀已悉。同日又据禀教谕刘长佑等管带楚勇、湘勇已到吴集。又据禀楚湘各勇于初六日午刻与贼交战，斩首数十级，杀毙数百名，生擒数十名，投河淹死者不计其数等语。土匪乌合之众，经此次大挫后，无难立时扑灭。惟首逆唐戭、李跃等未获，急应联络地方公正绅耆，多觅眼线，以期擒获渠魁，庶不致别滋事端，又成不了之局。

教谕刘长佑，人极精细，慎重有谋。著该县传谕该员，令其细探首逆所在，或用间，或悬赏，总期用计擒获，无以战胜贼溃，遂以为功成奏凯也。

0048．批宝庆府禀防堵出力员弁绅民据实开呈恳赐察核保奏由

贼之由长沙北窜，自称回扑宝庆，不过声东击西，狡贼惯技，防守尚易为力。惟自粤匪窜出之时，西宝东永，抵瑕而入，卒之由永州东路下窜。宝庆各境得以安全无恙，则该守督同官绅防御之功，自不可掩，俟与地方大府筹商核办。册底存。

0049．批教谕刘长佑禀初六日带勇追剿土匪打仗获胜由

分三股进，一抄贼后，一赶向贼前，一径上岭，卒收抄后一股之功，可见奇兵互用，兵家一定之法。该教谕调度有方，而禀报无一浮套语，可见笃实人做事，无一处不蹈实也。得此一胜，无难迎刃而解。仍希严饬兵勇，无稍矜骄，带兵各员亦皆加倍慎重，约束兵勇，不许妄取民间一草一毛，再三申谕。其受伤之勇四名，即好为调养，无令受风。阵亡湘勇一名，先给大钱四十千，优恤其家，令同队兵勇领去。如查明例应增添，再行补给，仍令买备棺木，好为安置，以慰毅魂。

0050．批耒阳禀赍先后拿获土匪查讯供报由

据禀已悉。观李兴江供，则此次匪徒共有三股。刘昌溃业已擒获，二尹尚未获案，当会同各县，不分畛域，严密兜捕。至禀中所称紧要情节，该犯刘昌溃、朱大连狡供，坚不吐实，自应严切熬审。惟谋逆之犯，未便久稽显戮。仰该县于九犯中，酌留一二人监候备质，其刘昌溃、朱大连等各要犯，即行正法，枭首犯事地方，以示惩儆，不必解往桂、嘉等处归案并办，亦不必听候提讯，以归简便而肃地方。供折存。

0051．批湘乡县禀衡山土匪滋事生员谢邦翰等带勇前往堵剿由

防堵迅速，足征平日训练有常，任用得人，故临时措之裕如。现闻贼匪窜往衡山之东南一派，在茶、攸交界地方，湘乡堵剿即可少弛。

0052．批衡永道查办土匪滋事将次安静由

据禀委曲周详，不啻晤语，衡山募勇千六百名，谆谕裁撤，想次第撤散矣。衡、清二县前有禀来，请添兵勇，本部堂业经批驳。另单言窜至草市地方，请饬茶、攸上紧堵剿等语，现在张荣组尚带勇二百，在茶陵查办土匪，即当札饬，令其加意防堵，以期四面兜截，净绝根株。

0053．批攸县禀请迅赐拨兵下州截剿并酌发防堵银两由

据禀已悉。惟所称衡山鱼集地方，土匪红巾黄旗劫民杀僧等事，均系初五以前事，衡山、衡、清各县已禀知矣。初六一战获胜，业将各匪剿灭殆尽。该县于初六想可得信。至杨林杀镇筸兵十余名一案，该兵即系张荣组所带之勇，如果实有其事，此十日内张牧何以未经禀报？仰该县查明再禀。余匪窜往草市、杨林一带，是意中事，现已札饬刘长佑等带勇进捕矣。

0054．批留办军务知州张荣组禀探明衡山之草市杨林一带土匪聚众滋事将撤回病勇杀毙十一名恳饬衡山严拿并现拟办理情形由

前正月二十三日，因耒阳、常宁事发二札：一由茶陵一带探投，一专使送至新田，并信一函。二月初五日，因衡山事，又发一札一信。昨十四日，因土匪在杨林、草市一带，又发一札一信，由教谕刘长佑专差送投，想皆收到矣。

0055．批华容县禀地方安堵加紧巡防查缉由

巡防严密，有备无患。该县自莅任华容以来，尽心民事，昼夜不辍，清风两袖，万民爱戴。本部堂回籍以来，即有所闻。观两次禀词，皆脚蹈实地，无浮夸语，可见才无定域，诚至而才自扩也。

0056．批前广西知州张牧署茶陵州会禀遵奉札委会同查办茶邑土匪间闻安仁会匪滋事立即督率弁兵驰往剿贼并生擒首从各犯夺获旗帜马匹器械及搜出逆词等件现在地方安静先行禀报由

得此一战，衡山、安仁、茶、攸一带，庶可渐就肃清。初六吴集之战，十四日简峡山之战，此二役者，想不逞之徒，亦可震慑而稍戢其逆志。潜涉小涧，出其不意，得手全在于此。所有生擒之要犯罗兴等，审明后即行正法，不必解省，以省解费。大黄旗帜，回环逆诗等件，仍解省一观看。

0057．批守备李辅朝教谕刘长佑生员王錱会禀带勇追捕土匪情形乃撤留备勇由

十三拔营，十四日抵草市，十五早即抵安仁，军行可谓迅速。得张牧一战，衡山、安仁、茶、攸一带匪徒，渐就肃清。惟曹戭未获，尚是根株未尽。楚勇、湘勇暂留衡山驻扎，随后再有札至，始行凯撤回省也。

0058．批益阳县禀复陈佑武绰号陈晚掣素行不法并乘机凶抢现经尽法处治由

陈佑武既系素行不法，又经抢劫拒捕，立毙杖下，自足大快人心。惟前批有“先行禀复，再行严办”二语，即应禀复后，再行处死。兹先处死而后禀复，稍嫌与批不符。此际颓弛纵奸之候，急于惩治，尚不失为贤者之行，本部堂不以其后禀而加斥也。陈世梧仍须严拘究办，已革武生王传高、姚化纯，即当提辕审明，立行正法。

0059．批平江县禀复访查黄道吉控李昌迁一案情形由

前面询悉平江尚无著名土匪，后见黄道吉控案，已疑其伪。兹据岑州地方极为安静，甚慰！惟界连两县，尚恐有不实不尽。其巴陵境内，另札岳州府严密查访，邹南英亦不必拘讯。若并非土匪，而黄道吉以此等重情诬告，即严治黄道吉之罪；若果有纠抢多人情节，即当立予剿办，该县亦不可畏难粉饰也。

0060．批祁阳县禀遵奉札饬会同绅耆团练由

闻该令在祁阳甚得士民之心，禀中“殚竭精诚，力图整顿”二语，能如是，天下何事不治哉？大抵此时求大有益于民，势必不能，但求力去害民之人，俾良民得以安生，则利即在是矣。欲去害民之人，必须访求真确，以一方之药，治一方之病，非诚心密察不能也。该县尚与绅耆细体其意行之。

0061．批新田县禀复颁发团防告示函谕绅耆由

除恶之法，总须访查明确，既确则毙杖下，不过一二案，则法立而民知威矣。不可草率，尤不可留狱也。闻该县办事认真，故特以是告之。

0062．批张慎之禀报地方情形由

劫抢之风，固宜痛惩，而诬良为匪，尤可痛恨！此禀“分别泾渭，毋令仇噬差扰”等语，极为切要。仰长沙县严饬差役，嗣后各抢案，若非事主及团众指控要犯，不得妄行擒拿，以杜惊扰而靖闾阎。

0063．批零陵县禀奉发团练告示及致各绅士信函分别发贴送交该县地方现无匪徒拜盟结会仍当随时访查认真拿办由

现在办理之法，重在团，不重在练。盖练则需钱较多，恐经手不得其人，不免扰民；团则齐心合力，以一族之父兄，治一族之子弟，以一方之良民，办一方之匪徒，匪数去尽，则善良安生，乃所以为团也。禀中称有犯必惩，不敢稍存畏难苟安之心，慰甚，望甚！今日疲敝疮痍之民，吾辈居官，势不能别有抚摩噢咻之术。但力去害民之人，有案必究，无察不确，则造福于孱民多矣。闻该县平日实心爱民，故畅言之。

0064．批衡永郴桂道禀复现在查办土匪由

据禀已悉。惟现在奉旨，着湖北按察使江忠源带亲信兵练前赴大营。其楚勇自应即遣往湖北，由江臬司统带，东下追剿。昨已飞札令刘教谕带勇回省矣。陶臬司现带兵三百六十人，前往茶陵、攸、安、酃一路搜剿土匪，可期得力。饬即与之会商一切，以期净绝根株，一律肃清。

0065．批留办军务张牧茶陵州贵令禀遵札委会同查办金兰会匪先后拿获各犯正法开折禀请察核由

据禀已悉。四种人犯，罗华捆缚前州，土倡勾引西匪，尤为可恶，其逆词回文诗句，亦可见蓄谋已久，非仓卒所办。此次剿办，一役而四案凶犯并就歼灭，实为快心。其前札所谓杨林、草市一带土匪，亦即此丑类，业已剿办，不必再往矣。惟据永州镇咨，道州又有土匪滋事，现在陶臬司前往查办。该前广西知州张牧，应仍折回至攸县一带，随同陶臬司南去，相机进剿，不必遽行回省。

0066．批留办军务张牧禀奉委查办醴陵攸县茶陵土匪事竣所有随同出力之千总熊兴柏等可否奏请奖励由

所叙醴陵、攸县、茶陵、安仁各路之案，历历如绘。署千总熊兴柏、把总张万书、庠生陈宏之功，自不可掩，而该牧之相机调度，六辔在手，尤见确有把持，即当函商署督，面商署抚，奏请奖励。

0067．批善化俞绍武禀报谭律吾窃名诬告由

前因举人许次苏禀，俞十一朦保释归，凶横愈甚，批令善化县严拿惩办。兹据俞绍武呈称，系谭律吾窃许次苏之名诬控。凡地痞固应严办，若非真正地痞，又岂可捕风捉影，诬轻为重？仰善化县提讯，务传许举人到案。究其是否窃名？至前呈并无张连村之名，而俞绍武此禀专控张连村，是否挟嫌牵控，亦须细细根究，除尽挟嫌诬告陋习。

0068．批浏阳晏永森禀报案情由

据禀情愿将田产追没入官，不愿被周大初、晏国材等强占强夺，情词极为迫切。仰长沙府细心研究，不得因众口铄金，遂尔信为铁案。其擅丈田亩、没入于私一节，虚实均应彻底根究。仰即提周大初、晏国材、钟我宾到案环质，务期水落石出，不得因周大初曾经首告，置不提讯。其晏永森之父，亦可酌量放释，不必连坐。

0069．批平江县禀查探湖北通城土匪滋事情形及办理防堵由

改装易服，查探明确，遇事既不张皇，两路防守，各官皆驻小路，尤见布置有方。现已派朱协、裕倅带兵五百，前往防堵，益足以资守御。该县惟当多募侦卒，常川至通城探实，不时禀报，以慰悬悬。

0070．批安化县禀县民朱起凤上控谌德聪等督匪抄烧坑毙一案业已获犯多名因供未审定致未详报容俟勒拿未获各犯到案提同现犯另文解审由

据禀已悉。仰即将现获各犯，佥派干役押解行辕，以凭严讯。沿途加倍小心，无令稍有疏虞。其未获各犯，仰该县明查暗访，择其尤为要紧者，指拿数人，并现获之犯，须拿三十余人，一并解辕，以凭归案审办。其随从各犯不关紧要者，即行开释，无庸概拿，恐差役在乡滋扰，激成事端。本部堂另有告示，晓谕该处公正绅耆及谌氏族内正人，令其将犯捆缚送县，免致惊惧猜疑，致生聚众拒捕之患。

本部堂办理重大案件，但于各犯正法后开单汇奏，亦不将供招随时咨部，亦不将各州县随案附参，删一切之繁文，假州县以便宜，以期无案不破，无犯不惩。该县惟当设法，力拿要犯，慎勿存回护规避之心，勿存化小为大之见，是为至要。若再不认真，负我谆谆至意，则当从严参办，亦不能稍事宽容也。

0071．批宁乡举人张锐等禀报孙华甫伤害练勇勒索钱票由

据禀，孙华甫收各户团费数十串，尚未交出，又钻伤练勇身体，勒书字约，又勒赎钱票，尚未缴消。如果属实，凶横殊出情理之外。仰宁乡县差拘孙华甫、孙又一、孙绳祖到案严讯。其前经羁押之五人，如未释放，一并质讯。抑强安团，务得其平。如果再招不到案，即据实速禀，本部堂亲行拘提究办。

0072．批浏阳县周泰初禀报案情本末由

昨据晏永森具控周泰初清产等情，批令长沙府提讯。兹据该生禀称，查产未与其事，备陈此案本末，尚属秉公办理，无庸提讯。晏永森一犯是否危词耸听，仰长沙府再行研鞠，务得确供。至逆产一节，除首犯数人外，不必多为查封。晏奉密既经该绅等禀府开释，似不得因其子波累，殁其家产。现在征义堂一案将次完结，仰长沙府将各逆产再行悉心经理，出示刊碑，共见共闻，免致绅士交涉嫌疑，以期永杜物议。

0073．批武陵禀请饬禁回兵逗留生事由

据禀已悉。责成带兵官约束、颁发告示及饬沿途州县严拿通禀，俱属可行。惟收缴军器一层，碍难独定新章。现在长沙并无调来之外弁兵，下游亦无回兵渡湖而南者。俟有兵，旋时再行妥商严办。

0074．批平江禀探闻湖北通城土匪有聚众围城之说请兵堵剿由

初八日围城抗拒官兵之说，断不可信。凡贼匪开仗，未有约定日期，此皆无知浪传之词耳。既有初八一说，该县即不应初九发禀“待至初十早则〈得〉 ⁽⁴⁾ 初八果否来城”之信矣。凡探听贼情，须择稍有胆者，直逼贼地，方乃许禀报。前初五日已遣江忠济带楚勇五百由平入通，十三日又遣朱协带兵五百前往协办。该县惟当多觅侦卒，探明各情，时时报知朱协，并报省城，是为至要。

0075．批耒阳学禀劝谕团练未便擅专恳赐德教由

清水铺煤仑夫役数百人劫抢拒捕一案，尚未据该县禀到。此等夫役，若概行诛戮，未免过当，且恐激成事端。若优容不问，又恐酿久生变。仰该教谕与该县唐令熟筹妥商，传各仑主，令其仍旧开挖，下游河路通畅，尽可运售。夫役有不法者，责成仑主严加约束，其公然抢劫者，以土匪论。人少则处以极刑，人多则发兵围剿，先期告示晓谕。但论其果抢劫与否，不论其是夫役与否，勿以其为夫役，概目之以匪也。唐令精细明练，必能与众夫役中分别良莠，设法妥办。该教谕惟当联络绅耆，探明仑主之贤否，借以究悉夫役之良莠，与该州协同查晰，仍仰传知该县，即日禀复，是为至要。

0076．批龙阳县禀遵奉宪批传谕绅士实力办团稽查匪类情形由

所以不敢力言练者，恐其扰民也。苟不扰民则能练，岂不甚好？办理不善，虽专清户口、编造牌册，而民已觉其烦；办理妥善，则既清户口，又选丁壮，又教武艺，又制器械，而民不以为苦。有治人，无治法，是在贤有司之善设方术耳。于该县有厚望焉！

0077．批平江县禀通城贼势猖獗请饬前委带兵文武星速督兵来县以便会同堵剿由

朱协、裕倅已于十三日带兵五百人前往，十四日接江臬台告警禀报，十五日早又命即选教谕刘长佑、守备李辅朝管带楚勇五百，星夜前赴通城应援，想日内已经过该县矣。其朱协所带之兵，亦有札令其径抵通境，直冲贼巢，不必株守平境，但事防堵。御贼者，必于门外犁通城之巢穴，即所以保平江之藩篱也。闻该县简练壮勇，督率乡团，甚为认真，务期时时发探至江臬台营内，与之联络声息，专丁告省，纤悉毕陈，是为至要。

0078．批新化县禀遵谕督办团练并严拿土匪由

据禀已悉。本部堂办理土匪痞棍，亦不能向乡间无故海捕，但有讼事到案，或抢劫重情，即立予严办，决不稍宽。该县惟宜勤于结案，遇痞匪则立毙杖下。不过数案，则宵小敛迹矣。

0079．批宁乡县禀奉颁发团练告示业经遵照发贴晓谕信函亦经分给各绅士具领益加勉励查办由

兵役恐妄拿无辜，转滋骚扰，不若绅士查拿，较兵役更为可靠。此为目前办土匪者必不可易之论。饬绅士协拿谕单，劝土匪改恶告示，详明痛切，大似王文成、吕司寇二公文告，近时那得有此？安得如结辈数十人，布满天下，贼何足平哉？其所用之绅士，究以何人为首选？必有澹台盖公相助为理。前所致代发之绅耆信五十封，即仰开单送辕，就五十人中择其尤为可倚者。十二、十三、十五、十七，连日接北臬司四次禀报。剿办大洞土匪在十七、十八当开仗，是否得手，亦在此二日可定大局一半。日内江臬当续有禀到，如必须更添南△，再行筹商。

0080．批平江禀请饬令续派楚勇星速来县即由小坳一带赴通会剿由

屡次禀报，备陈小坳一带为御贼尤要之路，两次绘图，请饬兵勇由此路进逼，以剿为堵，具见该县胸有成竹，迫切精到，惟恐有失，洵堪嘉尚。惟续派楚勇于十五日起行，兼程前进，计十八已抵平江矣。不知该县与带楚勇之刘教谕面商，果劝之东出小坳否？二十日又派勇解火药铅子等前赴北臬大营，该县亦当筹度宜由何路乃免疏虞，派差赴解，以昭慎重。因来禀言路径及此。

0081．批石门县禀复奉到札函告示并绅耆信件遵照办理由

先择五人，由五人各举九人。圣人所谓“举尔所知”，朱子所谓“因其类以求之者”，此也。想此单必多端士矣。

0082．批靖州禀现办团练情形由

历叙四等办法，具见经画慎密。王训导朴诚明练，与该牧协恭共济，宜其周详若是。靖州在本省西南一隅，向为会匪卵育之区。本部堂拟于秋间驻札宝庆数月，搜捕洪江一带土匪，得该牧相助为理，尤可首尾互应，呼吸毕通，不虞伏莽之窃发矣。

0083．批平江县禀先后雇勇五百名及李文蔚自行捐雇六十名分守隘口绘图禀呈由

大界各勇尽行撤归，小界扼要堵御，控断径路，布置均极妥善，均用本县绅士管带，尤见平日能得士心。现在通城两股土匪及崇阳一股，均经江臬司于十六、十七两战剿平，地方一律肃清。江臬司已于二十一日起行赴鄂，留江忠济、刘长佑二人在通搜捕余匪。该县当饬各绅于防御之余，仍购线往平通两界缉拿各匪。其首逆罗基仁、何田俊，不知该臬司已悬赏购拿否？若无赏格，该县即可出示赏格，俾两县士民皆可缚献，以期速就弋获。

0084．批郴州禀邻境土匪未尽与所属永兴地方紧要必须练勇巡防未便全撤并恳饬发银两以资济用由

据禀已悉。永兴所禀各节，亦系实在情形，惟乡勇不难于招募，而难于训练。乡勇孱民，怯于抽丁，惮于战斗，故良民有职业者，皆不肯应募。其应募者，皆游手浮滑之徒，无事则坐领工食，有事则闻风溃散；一有征战，见贼则退，扰民则勇往。在官既久，恶差与骄兵之气习，皆经渐染日深，凶悍讹诈，习惯成风。故乡勇利少而害多，有识者所共知也。万不得已，稍为招募，以资弹压，亦宜在一二百名以内，尤宜时时训练，未收其利，亦且先去其害。练则武艺稍熟，不使见贼奔溃；训则去讹诈之风，惩骚扰之习，不可不痛加整治。本部堂现在募勇，自辰至申，无刻不练。亲与训诫，有扰民者，立即正法，或可稍解积习之万一。夏间移驻衡州，与彬〔郴〕州声息较近。该州县有警，剿办可速至也。发银一节，已饬局核议。

0085．批宜章营参将积禀永兴县属狮子寨等处匪徒现仍屯聚该处肆行抢劫飞饬由桂东撤回弁兵驰赴永兴会筹剿办由 ⁽⁵⁾

据禀已悉。前调赴桂东之兵，既由该州牧、该参将具移撤回，即饬驰赴狮子寨剿除土匪，自是正办。闻该参将平日训练有方，能得士心，仰即督饬备弁，克期搜捕，不留余孽，是为至要。

0086．批兴宁县禀桂东沙田匪徒窜入县境业已剿散并拿获多名正法由

据禀已悉。桂东匪徒分股，钟壬仔潜出该县上莲地方，欲截大兵后路，前后夹攻。经该县督同把总外委，带领绅士、团勇两路兜剿，轰毙骑马二贼，伤毙贼匪数十名，办理尚属妥善。惟查窜入桂东城垣之江匪，业于初二日窜回上游龙泉矣，何以约同夹攻之钟壬仔等，初七尚未上连？此股土匪分股，恐非江匪，或系另起新聚，仰查明禀复。狮子寨之匪，顷闻业经扑灭。桂阳之集龙、热水，闻亦无匪踪，该县毋庸拨兵。惟督饬团练搜查余匪，不可松懈。

0087．批桂阳县禀探报桂东克复城池大股贼匪逃往鹅形墟并该县会同营员督率兵勇剿洗股匪殆尽生擒三十三名大获全胜由

据禀已悉。三十日鱼王村之战，经巡检、把总督同绅士黄鼎等奋击，初二日蓝洞之战，又经守备、千总督同两路绅士邵廷桢、黄鼎等奋击，可见团练壮勇未尝不得力，在地方官善用之耳。生擒各犯，讯明后，一面赍送供折，一面正法。该县联络官绅，扑灭股匪，办理迅速，深堪嘉尚。

0088．批禀求扎湘平事王乾丰等一案由

仰湘阴县将已获之梁荣贵、周德星、李升益、涂维星四名，即日佥派干役，押解来辕，以凭严办。其未获各犯，仰湘阴、平江两县佥派干役，严密踩缉，务获究办，毋稍松懈。原禀钞发。

0089．批永兴县禀三河洲狮子寨贼巢业经会营率领绅士勇攻破余匪溃窜现仍督率跟踪追捕由

据禀已悉。分三路进兵，使该匪不能窜逃，此最合古人用兵之法。刘茂庭父子屡立战功，李燮南、陈步元、何承业等，皆奋勇当先。永邑绅士深堪嘉尚，事毕后再保奏也。戴正洸一股现已逃至何处，仰查明速禀。其石全安、郭用和二犯是否已获，亦仰晰禀。伪示存。

0090．批署盐法衡永道禀会商将永兴县拿获解衡土匪刘大统刘高明马从彪三犯先行讯供正法由

据禀具悉。前于永兴拿获三犯，禀内批令即日正法，并令将批录送衡永道遵照。不知何以尚未送到？此等著名匪犯，早正法一日，即免一日之患，斩刈惟恐不速，尚何拘文牵义之有？此缴。

0091．批桂东县禀亲督役勇追获余匪黄璧仔等七名讯明解归奉派知州张荣祖会同本州审实正法余匪分别监禁现在前导引领官兵直抵江西上游龙泉会合剿捕由

据禀已悉。黄璧仔等七名犯正法，足快人心。郭下水保各犯亦即赶紧研讯，分别正法，无令稽株，或致疏虞。

0092．批永州府禀新田县李训导前获道州匪首何贱苟现今研讯系陈盛大冒名顶替一面飞饬道州文武及邻近州县严拿何贱苟正身务获由

据禀已悉。此案洞悉何贱苟谋逆情事，其为甘心顶罪，会向死党无疑。俟祁阳查复到日，无论是否陈盛大，即行正法。仍严缉何贱苟正身，务获究办。该署府遇事慎详，又不稍存回护，深堪嘉尚。仍候督部堂、抚部院批示。缴。

0093．批宜章营参将积禀永兴县之三河洲狮子寨等处聚有匪徒伐木结寨欲图谋逆飞移署郴州梅牧就近酌量筹办并会督分布轮防伏候训示祗遵由

永兴狮子寨股匪，已于十一日未刻一战获胜，焚毁巢穴矣。惟首犯戴正洸仍带数百人逃溃四窜，闻已入安、酃一带。设该匪行踪诡变，或转窜郴、宜一带，仰即严密兜捕。

0094．批署郴州兴宁县会禀江广匪徒窜入兴宁爻山地方会同剿散由

爻山会剿此股贼匪，究系窜入桂东之江匪分股前来，抑系另有别股？毙匪十余名，岂无一受伤之人？何以全无姓名？所禀殊未明晰，且兴宁确系郴州属县，该牧亦不应与该县会禀。

0095．批前广西知州张牧桂阳营玉参将会禀奉委会剿桂东之江广贼匪于十一日统带备弁兵勇直捣上游鹅形山迅用火攻焚烧贼巢六十余间烧毙匪徒二三百人生擒九人立即正法并现拟扎挑坪汛杨梅江桂分界各要隘严密防堵以待相机进剿由

据禀已悉。焚烧贼巢，足快人心。军机一日数变，想夏道到后，近又另有一番布置也。该匪尚据龙泉、左安一带，且有戕害二官之事，自应不分畛域，无论江境是否来兵会剿，我兵总宜犁穴擒渠，净绝根株。惟不可轻进，固守吾边，伺隙而进，第一在哨探勤确耳。

玉参将仅有兵丁三十名，太觉单薄，不能出队。如必须两路进兵，则张牧所带之三厅兵，酌量分与玉参将管带。若不须两路抄进，则玉参将仍回桂阳，办理本营防堵事宜，其出境攻剿江匪，专责成张牧一人。仰该二员和衷熟商，相机办理。

0096．批攸县禀办理保甲团练情形由

据禀甚属详晰。棚民一项，较之攸县土著之民，差为强悍。不知所谓棚总者，亦能如土著牌甲之纯良否？仰该县随时稽察，若非其人而加以总之名，是授以武断之柄，亦不可不防也。团练之法，甚为核实，不多敛钱，则人人乐从，亦可经久不懈。其功牌匾额，俟禀到随时赏给。

0097．批永兴禀桂东窜入匪徒复由狮子寨窜至永安交界之团坊上棉花垅山坳内业经亲率弁兵绅勇攻剿已将首要各犯擒获并将全伙一鼓歼除现仍分勇进剿恳请饬司迅赐宽发银两下县支应由

据禀极为欣慰！前因戴玉洸、石全安、郭用和等犯未获，深恐其窜入安、攸一带。此次三路密布，将三首犯及大伙全行歼除，又将前在衡山首逆曹戭擒获，此后渐无遗孽矣。该县善用绅耆，想见素得民心。其后二战，亦俱得奇正互用之法。口粮短缺，可见禀夏道，仍饬局筹发。

0098．批新宁县禀探得粤西全州大里溪一带有土匪郑时荣等聚众之事并设卡防堵由

据禀已悉。西延一山绵亘数百里，大里溪既有匪徒，则新宁处处隘口皆宜设防。幸新宁绅士可用，而该县一痞魁 ⁽⁶⁾ ，河路肃然，匪徒敛迹，各绅亦乐为之用，想可借团勇以御寇也。然亦宜多募侦探，不可稍涉大意，仰更随时禀报，以慰悬悬。

0099．批前广西知州张郴州梅禀拿获匪徒多名先将审实贼匪黄璧仔等七名就地正法开列供折呈赍并现拟剿办情形由

据禀已悉。其桂东余匪，仍应严密搜捕，以净内匪，免致又勾引江、广匪徒，扰我境内。

0100．批桂东禀拿获江广土匪二次审实匪犯黄水生等一十三名就地正法开列供折查核由

据禀已悉。此等匪徒，戮一人，即地方受一分之福。仍仰严密搜查，随时惩治。

0101．批安仁县禀会同营汛督同兵役并乡勇攻剿永兴所属狮子山土匪情形由

据禀已悉。狮子寨贼匪，经永兴绅士刘茂廷等两战全数歼除。该县复能兜剿逃出之匪，从此根株可绝矣。

0102．批湘阴禀遵札设立下游水路侦探贼警随时禀报并恳饬巴陵县派拨渡船在新墙三眼桥河岸守待接渡军报以免稽延由

据禀具悉。前因该县办理防堵，诸事纷烦，故以投递探禀事件责成署典史事之赖巡检。顷因该巡检已回新市，张典史验看回任，已令长沙县庄令传谕该典史经理短探事件矣。本部堂设有水探小船四只，以二只探至湘阴止，责成该典史为坐探；以二只探至靖江止，另派一人为坐探。该县又雇备船只，只在营田土星港下游梭探，则水路可期无失矣。至于陆路，即于该县专差健役赍省，不过四役，可以循环递送。新墙、三眼桥二处，即札巴陵派拨渡船守候，以速军报。此缴。

另单禀“御贼于郊，设卡堵截，宜于土星港、城陵矶等处结营编筏，严为防缉”等语，诚为不易之论。惟用兵之道，知彼尤贵知己。现在我兵恇怯，若设卡，仅驻数百或成千之兵，则望风先溃，徒挫军威。若驻兵数千，又募拨有所不及。现拟先固省城根本之地，然后东陆北水再行量力议堵。该县若有卓见，仍望反复陈辨，以广忠益。伫企，伫企！

0103．批江西袁州府禀请可否将楚省防边兵丁移驻袁郡由

据禀深中机宜。论湖南之事势，则御贼当于门外，扼袁正所以保楚；论江西之形势，则西而袁、瑞，东而广、饶，均应有重兵防御。此间日日筹维，亦思出境剿堵，以援邻封之急。惟所拨之兵，新募之勇，尚俟十日外始可到省，而人心摇动，纷纷迁徙，须先有重兵坚守省垣，根本稍固，乃可言堵隘出援之事。目前实有未逮，想该府亦能谅之也。现在派人往醴陵、浏阳严查团练，并探贼情，若有事，专差持护票至袁，尚希该府将紧要军情写付探卒赍回。此间兵力稍厚，庶能赴援，亦必视同一家，断不区分畛域。此缴。

0104．批浏阳禀探闻逆匪窜入江西攻扑省城请迅拨精兵数千名驰往防堵由

据禀已悉。驻兵太平关，扼贼自江入楚之要隘，自是上计。连日来辕献策者，亦多持此议。惟近来兵恇将怯，炮声未近，全军先溃。若非有坚不可撼之劲旅驻守其间，则望风而逃，全省挫威。若借各乡团之声势，以助我军容而鼓我士气，则凡乡中团练仅足以弹压土匪，闻粤匪之名，则偃旗闭户，当路者畏而先避，有团者毁而不居，断不足以资堵御。本部堂再四筹维，与其有防隘之虚名而临时逃溃，不如持守城之定志而根本完固也。

现在省城中守备粗具，调募兵勇次第到城。若八千人全到，而江省尚未解围，则当以五千人留省，而本部堂自带三千往浏、醴一带守边防隘；若兵勇单薄，守省不足以固基本，堵隘不足以资要截，徒挫先声，无益实效，亦不为也。昨札派绅士四人往浏、醴二县边境，一以哨探军情，一以履勘形势，一以督劝团练，亦预为将来大兵前往防边之计，但此时不能轻发耳。

0105．批衡阳黄登鳌等禀垫苦害极事一案

设立保甲之意，原以编造户册，经理门牌，稽查匪类，不使窝盗棍徒得以托迹，以耳目最真之人，察里闬近习之事，专为除莠安良起见。此外公事，皆非保甲所宜干预也。近来屡奉谕旨，举行团练。若保甲平日认真稽查，则境内之匪无处容留。加之以操练，而外侮可御，是团练之法，正须借保甲为清查根本，初非有二事也。

衡阳以催征钱粮责成保甲，殊失国家立法之意。保甲弱者，则花户藐抗，赔垫辛苦，累及亲族；强者则勾引蠹棍，鱼肉小民，掯票勒折，弊端不可胜言。现在团防吃紧之际，衡州各属，去岁不无从贼之徒，尤须严查踪迹，以绝勾引。其衡阳保甲人等，即着专查匪党，不许干预粮饷催征之事。倘敢干预钱粮，反置查匪于不问，即将该保甲等严拿究办。至衡阳钱粮如何改归保甲催征，始自何年何任，曾否具详批准，抑由该县自定章程，仰衡阳检抄全卷赍呈，确查禀复，以凭核办。

0106．批署盐法道禀据委员张丞禀报江谷山潜匿匪徒先经官兵剿灭获胜由

据禀藉悉二十七早江谷山之战，三路抄进，而以健勇二百为游兵巡哨之用，该匪逃窜不及，遂获全胜。东南一隅，足纾悬系。现因省城防堵吃紧，业经飞札带勇回省，其桂东一带，江匪仍责成张丞剿办，务期歼除净尽。仍候督部堂、抚部院批示。缴。

0107．批兴宁禀上连贼匪实由桂东窜入由

据禀具悉上连之贼，实由八面山小路抄出，与桂东之贼系属一股。现在营前等处之贼，虽经二十七日一战获胜，而兴宁、桂阳等县，尚恐有内匪勾结，不可不严密查拿。

0108．批桂阳县禀探得江广匪徒入境滋扰就近调派防守田庄之壮勇二百名委员会同营弁前往堵截并又添雇壮丁一百名督同兵役固守城池由

四月二十六日禀报，何以四十天始到？后来各禀业经批回，此时军务已又大更改矣。

0109．批永州府禀广西恭城县现有匪徒焚烧衙署及东安县禀报筹办兴安匪徒滋事由

据禀已悉。兴安、全州方筹防御，而恭城又报失事，该府所属在与粤西接壤，现饬署衡永道驰往督办。该府与之筹商一切，当可遏土匪北窜之路。酌给各属银两，已饬司核办。张牧剿捕桂东事毕，即将三厅精兵七百余人，全行驻永，以资防御。

0110．批署盐道夏禀遵札驻抵桂东查明匪徒窜回江省境界现在督饬会合剿办由

据禀已悉。层层布置，均属周妥。二十六日前往兜剿，当可得手。安游击之兵，更当飞饬星驰回永，以堵粤西兴安、荣城之匪。湘勇昨已有札调省，想即日来归。仍候督部堂、抚部院批示。缴。

0111．批平江禀探闻粤匪窜扑江西省城请派官兵并发饷银下县防堵由

据禀已悉。木瓜及金鸡排两路，以何路为最便，仰即访求熟悉地形之人沿途履勘。由平江至章门共程途若干，中隔河水，须用船筏渡过者凡几处，师行日不过六七十里，何处可以扎营，途次应宿几夜，一一查明。不特贼来必由之径，必往之站，可以悬揣而知，即我兵或往江西省赴援亦可预为筹画。成竹在胸，临时不至周章迷失。该县素讲术求军事，故特以此询之。仰查明后，速行密禀。拨给饷项一节，已饬司迅筹酌发。该县屡次防堵所费不赀，人所共知也。

0112．批兴宁县禀邻匪窜入县境杀毙多名并生擒曹贻加等名由

据禀已悉。此次剿捕尚得手，以后仍须严防余匪。闻绅士袁振文胆识过人，仰该县传谕该绅，令其前来长沙行辕传见。现在多事之秋，需才孔亟，一有所闻，即当甄采，储为桢干之用。仰传知该绅，速行就道，以慰若渴之怀。

0113．批新宁县禀兴安贼匪起事情形及该职交卸由

据禀已悉。土匪初起，不过数百人，可以扑灭，迨其蔓延日久，勾结日多，器械日备，诡计日熟，则劳师縻饷，尚难剿办。该县定计带勇出境讨贼，不独胆识过人，即能使绅士捐钱，壮勇效命，其平日能用其众可知矣。现已由藩司飞札该县，暂缓卸事，仰仍用前谋，一鼓进剿，以立勋绩。

0114．批平江县禀捐雇乡勇五百名驰赴江西会剿贼匪由

据禀已悉。慷慨从戎，有终军请缨、祖逖击楫之风，忠勇良可敬爱。惟省中大宪方欲倚为北门锁钥，未欲以资邻封。此间于十八日遣湘乡县朱令带勇千二百余人，由醴陵路前进。十九日遣江臬司之弟江忠淑带勇千人，由浏阳路前进。二十三四夏道带勇七百余人，末起前进，其援兵六百，月底亦可遄行。共兵勇三千六百，足以助江省之声援，而固吾楚之藩篱。又接江臬司函称，江省防守甚固，贼屡战屡挫，可保无虞。该县暂留为楚省东北屏障，俟时再驾。仍候督部堂、抚部院批示。缴。

0115．批平江县禀设卡雇勇盘查奸细由

据禀已悉。盘诘奸细，自是最要之务，第不知所派之妥人绅民乎？丁役乎？人少而宽，则不服稽查；多而严，则恐扰行旅，难得明练者昼夜更代为之。此事求核实，盖未易言，然能如此，贤于漫无稽查者十倍百倍矣。

0116．批湘潭县禀到任日期由

据禀已悉。该丞精力过人，不辞劳瘁，以之治剧，自无不了之事。特当升腾之际，处腴润之地，尤为众目所瞻瞩。惟当勤于结案，严于治匪，以结民心，庶获上信友，皆从此可以逆推而得之。泛泛毁誉，不必深惜，然即是亦止毁之道也。仍候督部堂、抚部院批示。缴。

0117．批永兴禀骤遭大水淹没田亩冲坍庐舍现经捐资先将极贫灾民拯抚俟水势消退确勘由

据禀已悉。去岁厄于兵，今年厄于水，永兴之民何辜而迭罹斯祸？幸该县督率绅民将狮子寨股匪迅速扑灭，犹为永民之福耳。仰再确勘被水较重之处，另禀核办。仍候督部堂、抚部院批示。缴。

0118．批本任攸县郭世阎禀遵查陈湖春控张仕湖一案

据禀已悉。仰即确实查询，即前日在任时办理稍或不尽，亦不宜丝毫回护。本部堂意在剿匪除暴，并非折狱听讼，俯侵州县之权。如其罪不至杀，本部堂即可置之不理。仍候督部堂、抚部院批示。缴。

0119．批平江禀二十八日接据探报由

据禀已悉。二十三日该匪用地道轰城，连陷三次，计长十四五丈。经楚勇于大烟焰中极力堵御，杀毙贼匪二百余名，楚勇亦阵亡十四名，被火烧伤百八十名。二十四日又开仗，互有杀伤，马镇军父子阵亡。该县所探各情俱不实，武宁、义宁一路空虚，所见甚是，即当商办。惟业经发兵四千往援，若再分兵守隘，少则无济，多分则省会又嫌单薄，兹所以难耳。仍候督部堂、抚部院批示。缴。

0120．批宜章参将积拉明阿宜章县知县王宏谟禀风闻粤匪图抢盐埠督带兵勇捕散复窜至临武滋事由

据禀已悉。此股匪徒究有党羽若干？头目何姓？仰查明再禀。该将该县素称干练，能得人心，幺么股匪谅不难于收拾。若须兵力较厚乃能剿办，本部堂前派湘勇三百六十驻防郴州，即可就近禀知邹牧调拨；若兵勇团丁可了，即不可轻调发也。惟该县该将与邹牧及带勇之王县丞权衡轻重，相机筹办。仍候各辕批示。缴。

0121．批武冈州禀续探广西兴安匪徒情形由

据禀已悉。许良健供词，历历如绘，然所称“四千”及“二千”等语，亦难凭信。现在兴安等处股匪业已扑灭，惟东安土匪时虞蠢动，当加意堵御耳！

此禀经月始到，不知何处延误？

0122．批委办醴陵侦探等事举人章瑞醴黄式度禀已议醴陵团防章程现在淫雨害稼由

据禀已悉。团防章程办理井井有条，乃为苦雨所阻，令人焦灼。惟清查户口，不许容留匪类，则虽无钱无谷亦可认真举行。仰再剀切劝谕，总不使土匪有勾结情事，是为至要。执照如须多发，尽可寄送。此复。

0123．批零陵县禀黄沙河驻扎兵勇往全州协剿零星土匪由

据禀已悉。以黄沙河之勇出境协剿，移柳子庙之勇守卡堵御，办理尚合机宜。惟东安土匪较多，恐勾结全州余匪滋事，顷已札饬前广西知州张丞带兵前往弹压，相机剿办。即可令伍化蛟等与张丞密约熟商，何路追剿，何路堵截，内外夹攻，以清本境，即以协助邻省，不可稍事敷衍，致东安尚留未了之患。仰该县即录此批与张丞及伍化蛟、黄春元等遵照。仍候督部堂、抚部院批示。缴。

0124．批新宁县禀该职亲赴北乡调拨壮勇巡查各隘由

据禀已悉。该县与武冈葆牧、邵阳邵令，皆御侮之材，仰即会同熟商，督率兵勇前往东安，以剿为堵。其永州一路，前已专札派调广西知州张牧带领三厅兵勇，驰往东安剿办，想日内已到矣。若得该县及葆牧、邵令四面兜剿，自可一鼓扑灭。仰即录此批知照武冈、邵阳遵办。仍候督部堂、抚部院批示。缴。

0125．批城步县禀现因邻境粤西有匪聚集筹备防堵并请领经费以资接济由

据禀已悉。各处总路，挖断四丈，外开深壕，内筑高垒，此与边墙无异，仍须沿边有人巡哨，乃无窜越之患。领饷一节，已饬局核办。仍候抚部院批示。缴。

0126．批平江县禀七月十一日探报并恳派兵拨饷由

据禀已悉。御贼当于门外，守隘防卡，自是不易之理。惟醴陵、浏阳及该县三处，防隘每处至少亦须兵勇六七百。若仅二三百人，则望风先溃，徒挫军威而馁士气。现在省垣兵勇五千余人，除分派垛口、外扎营城外者，即不满二千，明知婴城固守出于下策，亦实恐守隘者之易溃，故环拥一城，犹足壮孱兵怯将之胆也。浏阳劝团募勇，闻已千余人，此间拟发兵数百助之，该县及醴陵现尚审慎未发。拨饷一节，已饬局核办。仍候督部堂、抚部院批示。缴。

0127．批平江县禀请发火箭五百支下县以备防剿由

据禀已悉。火箭本属利器，惟制造多不得法，平放则不能及远，仰空施放，则越过敌营，漫无中准。即偶然幸中，而由高处盘旋而下，火力已微，扑灭极易，亦属无济。今年省城所造火箭，遇阴雨天气，则潮湿难燃，施放时，间有倒退之弊。兹据该县请领，饬局酌发，亦将不甚得力之处，预为告明，临时慎重用之。仍候抚部院批示。缴。

0128．批江华县禀连获胜仗杀毙生擒贼匪多名夺获枪炮藤牌刀矛旗帜多件并讯确供正法由

据禀已悉。二十二日下流硚之战，二十三日大路铺之战，俱能遏逆匪之凶焰。二十四日木宅村之战，夺获军械大炮，生擒逆匪多名，殊堪嘉奖。二十八日，该匪又由广西壕界墟市吊发码子，聚集多人，欲来扑岭，东营周守备禀请发兵助剿，自因众寡不敌起见。惟现在省城防堵吃紧之际，兵力难分，曾留三厅兵数百驻防永郡。该县就近请调，黄署守当能度量缓急，分别办理也。仍候督部堂、抚部院批示。缴。

0129．批永兴县禀续勘被水冲淹田庐及捐资抚恤由

据禀情形实堪悯恻。兵燹之后，继以苦潦，永民何辜，罹此凶灾。仰即亲履周勘，择力所能及者，曲加体恤，庶斯民穷于生物之天，而不穷于牧民之吏也，于良有司厚望焉。仍候督部堂、抚部院批示。缴。

0130．批江华县禀该县岭东营督率兵勇大获胜仗由

据禀已悉。周守备勇敢有识，能得兵心，本部堂夙有所闻。此次剿捕土匪，夺获炮械等件，生擒匪犯多名，深堪嘉奖。余匪啸聚何处，仰即跟踪追捕，不分畛域，务期净绝根株，是为至要。仍候督部堂、抚部院批示。缴。

0131．批平江县禀万载等处探报情形及派兵拨饷来县防堵由

据禀已悉。江忠淑所带楚勇千人，即其兄湖北江臬司之部曲，曾经战阵者亦不乏人，本部堂派令管带，由浏阳、万载、瑞州一路，探明赴江应援。曾派千总张登科带二十人先往放哨，以便逐日哨探详明，迎接大兵。不料行至瑞州，忽改由水路，并不放哨，致仓卒遇贼，军装口粮，悉以资寇，实堪愤懑！现在江忠淑虽在义宁，想其兄江臬司必设法迎之入省。而此间饷项支绌，势不能再赍数千金驰解义宁，以供江忠淑之匮乏。该县函商义宁，令楚勇驻扎彼中，自是最善之计。第恐江臬司急于迎援，终不久驻该州耳。拨饷一节，已饬局筹办。仍候督部堂、抚部院批示。缴。

0132．批酃县禀该县缉获邻境匪犯惩办由

据禀已悉。张香包子，著名恶犯，就地正法，足快人心！该县三次禀报，一填五月二十七日发，一填五月二十六日发，此填六月十一日发，而皆于七月初八日同到，何也？本部堂回藉〔籍〕数日，故批发稍迟。

0133．批永明县禀续获贼匪并查验夺获贼匪器械及攻剿实在情形由

据禀已悉。夺获器械及受伤丁勇，前禀未晰叙者，兹已声叙详明。续获匪犯，除卢开移等九名正法外，其何有清等二十名，务期研讯详确，无枉无纵，分别办理。在事之出力文武绅团，许择劳绩尤著者，禀请奖叙，仍候督部堂、抚部院批示。缴。

0134．批益阳县禀该职任内节次审办土匪由

据禀已悉。除暴安良，为今有司第一要务。否则，弱肉强食，粤逆不到之区，亦为土匪蹂躏不堪矣。该县所办，深得救时之要。其未定供之痞匪文隆佳等四十名，仰即谆致后任，研讯确情，如有为害地方情事，即行置之死地，不可稍事轻纵，并将此批录移后任，遵照办理。此缴。

0135．批委办义宁防堵叶义宁州知州李牧禀报江委员带领楚勇退驻该州驻扎另探旱道赴省并请湖南拨借铜炮火箭应用由

据禀已悉。楚勇自奉新归，退至义宁，深赖该州护惜，睦邻之道，恤难之谊，犹其后耳。收合诸勇，鼓励士气，以解省会之围，此该州之通筹全局，深明大义，允堪嘉尚者也。所称火箭，现在南省制备无多，发去五百枝，以济急需。铜炮楚中所无，至火箭匠人，俟选择良工，即日赍送。此发。

0136．批常德府督同武陵县禀武陵县编保练团由

据禀已悉。办理一切，俱合机宜。古人云：“斯民如鱼耳，见网则惊奔。”今日凡立一法，行一政，先防吾民之惊奔。禀中“民情不堪惊骇”六句，实为亲切有味。

团练之道，不外清内匪以御外侮。果能亲公正之绅耆，禁胥吏之讹索，有犯必惩，无案不破，则境内之匪复从何处匿迹？本部堂刻有乡团执照，族团执照，兹各发二十张，交新任景守转交该县收领。择绅耆之尤可信者，付给一纸，令其收执为查拿匪类之据，仰即慎选妥办。仍候督部堂、抚部院批示。缴。

0137．批清泉县禀报访闻县属之栗江地方有土匪勾结拜会情事现在驰往查拿由

据禀已悉。该处煤笼人夫甚多，如有土匪滋事，务须分别查办。若以拜会之匪与挖煤之夫混淆不分，则良民自生疑惧，奸民转得借以裹诱，办理恐致棘手，不可不慎。仍候督部堂、抚部院批示。缴。

0138．批郴桂禀到任日期由

据禀已悉。郴属最为辽阔，而东南半壁，处处与江、广毗连，匪徒卵育，峻岭箐邃，防不胜防。惟当严饬各属，以搜捕本境土匪为第一要务。内奸既清，则外匪亦渐可除矣。仍候督部堂、抚部院批示。缴。

0139．批前广西知州张桂阳县禀会同审办桂阳县擒获贼匪廖樽沅罗会蜕等三十名并该职荣组由宜章临武一带星驰赴永由

据禀已悉。桂阳各匪，立即正法，足快人心。永州一带粤匪，现已渐次肃清。惟全州余匪未净，东安土匪，蠢蠢欲动，顷已有专札交张丞，饬令前赴东安剿办。又于批零陵胡令禀内，令伍化蛟等带勇往全州协剿。当与张丞之办东安内外相应，想次第均已接到。至王錱带勇驻防郴州，亦有专札令其分办郴、桂一路土匪。该丞并无统领王县丞之责，何得擅用札调，以致号令歧出？仍候各辕批示。缴。

0140．批桂阳县临武县禀临武水东地方被匪劫抢该团拿获二十余名护解中途势急杀毙及团勇兵役续获谭贤忠等十一名该职长庚讯供正法该职升伟驰诣查办该处现复安静回州便拿逃匪谭国高讯定另禀由

据禀已悉。团勇先后拿获匪犯三十余名之多，可见练团得力，实可御侮。仰再申谕各团总，认真缉拿余匪，务获完解。生员罗耀南等，事竣后，许择其尤为出力者，禀请奖励。银两果失若干，亦须研讯明确。仍候督部堂、抚部院批示。缴。

0141．批长沙府禀候选府经县丞罗绕型拿获益阳匪犯文隆祥等由

据禀已悉。马其玉家五名，本部堂调取司府各卷查办之时，该犯等业经先后病故，后提讯马旭东、马家委，无谋反从逆情事，当即出示，令其全家归复旧业，无许捕拿在案。罗砚山一犯及另行拿到之甘时雨，讯明实系土匪，即行正法。府卷发还，余案俱未到辕。此复。

0142．批衡山县禀到任日期由

据禀已悉。此时总以搜缉匪徒为第一要务。该县前有要犯唐元八，差役押解来省，中途脱逃，并差亦未回县，实可痛恨！前任因将近卸事，未及严拿。仰即查卷，设法密拿唐元八及纵放该犯之差，务须慎秘，不可漏泄，恐其闻风远飏。本部堂亦不另行札饬也。此缴。

0143．批平江县禀防堵出力绅民恳请保给予奖叙由

据禀已悉。此案前由督部堂批饬核实，禀请奖励，应仍由督部堂为政。该县二年以来，四次办理防堵，刻又以江西逆匪围逼，防义宁州窜越之路，费财费力，非保奖，实无以激励绅民，俟函商核办。此缴。

0144．批永州府禀奉抚宪札饬东安县小江口一带聚有匪徒置造枪械查明据实飞禀由

据禀已悉。诱擒唐华国，实为该府一大功，即后将唐犯径解省城办理，亦极妥善。东安仇杀仇抢之风顿息，其理自是可信。惟闻蒋瑸案内逸犯刘兴财、邵天府、蒋筠等逃回，滋扰各乡，抄杀良民，被害甚多，是以前开清单，会札前广西张牧驰往查办。昨又据新宁赵令来禀，札饬该府及张牧严密剿办。

省城去东安较远，虚实缓急，未能洞晓。惟虑事不可不密，不得以唐国华一犯业已就擒，遂谓合县安谧，更无他患。或蒋匪逃回，阳借报仇为名，阴图勾结煽惑；或唐氏之勇未散，见国华被缚为戮，恐旦夕诛及唐党，遂怀反侧之志，先肆抄杀之行，是二者皆未可知。即本地土匪与兴安余匪相结，影射唐蒋仇杀之事，以遂逆贼抢掠之私，亦未可知。仰该府再行细查，如治丝而理其绪，并将此批录移张丞，张丞转饬东安县，以凭核办，庶要领既得，权衡斯当。仍候督部堂、抚部院批示。缴。

0145．批广西知州张宁远县禀该职等会同拿获该县差役钟全等经另文解省审办未获匪党现在移会营汛严密查拿务获究报该职荣组即于初七赴江华岭东剿匪由

据禀已悉。除此巨蠹，曾不费一缚鸡之力，真足大快人心！惟宁远恶差，实不止于乐鲜、钟全、周圭、李班数人，此外尚有荆标崽、杨得金、聂有、曾信、易详、张益、欧喜诸人，皆稳恶殃民，亟宜剪除，以靖地方。现在张丞已至岭东一带剿办粤匪，仰该县再行设法，密拿各犯解辕。如恐道远疏失，即在该县审讯监禁，赍呈供折，以凭批饬办理。此种集蠹，锄一恶即足以快万众之心。幸勿稍存姑息，久遏民怨。该县刻有公启一件，兹抄发备查。事有轻重权衡，未可拘于匿名揭帖之例，或置之不究也。此缴。

0146．批平江县禀七月十四日探报情形及委员选雇乡勇督同赴防并该职亲往查点由

据禀已悉。乡勇果有若干名，是否见贼不至惊溃，尚有几分把握否，仰该县细心体察，再行禀闻。此间所以不轻发兵守卡者，正恐其望风奔溃，先挫军威也。该县素谙兵事，尤望加意究察。切切。

0147．批衡山县禀该县地方情形现在会同在籍绅士举行团练并该职捐制器械劝捐募勇由

据禀已悉。郭把势、李加珍即行就地正法，以昭炯戒，仍将正法日期禀核。奏请奖励，理宜慎重。绅民未敢深恃，是以常怀观望，至赏给功牌，较易使人信从。衡山距省甚近，可随时禀请颁给，不必先发空白牌，由该县填给也。至募勇劝捐，照捐输例议叙一层，即饬司核议。仍候督部堂、抚部院批示。缴。

0148．批前攸县郭世阊署攸县冯文灿禀会议条款由

据禀已悉。各条俱为妥善，惟四乡设立卡堡寨楼，土木大兴，为费较巨，恐捐集不易，乡民惮其滋扰，工程废于半途。凡团练之法，以清内匪为第一要务，境内无盗贼匪类，外匪从何勾引阑入？仰该县细心究察，如非匪徒出没之区，一概无庸设卡。

筹备经费劝捐一事，最易扰民，须择公廉绅耆经手，不许书役一人其间，至要，至要！棚民一节，稽查甚难。仰郭令亲行履勘，择棚民之略有资产，质实可靠者，即在该处令为棚总，庶耳目较真，而事无虚文，是为至要。此缴。

0149．批攸县禀拿获土匪刘锡光刘锡美二名就地正法由

据禀已悉。要犯就擒，足快人心。供折存。另单禀兵丁胡正林、陈定发、壮役刘春，准赏给九品功牌，仰即专差来辕具领。仍候督部堂、抚部院批示。缴。

0150．批湘潭禀督办团练预筹经费同委员劝谕绅民捐输办理事竣可否查照筹饷事例一律详请议叙由

据禀已悉。捐助军饷，如已呈明有数，仰即赶紧催收，令其赴司上兑，以济急需。至团练经费照筹饷事例议叙，即饬司核议。顷浏阳募勇防堵，请照新例奖叙，已议准矣。仍候督部堂、抚部院批示。缴。

0151．批益阳禀报到任日期并查办地方情形由

据禀已悉。前任李令亲近绅士文希范等，凡乡团呈送盗痞，立即严办，访拿土匪，审实立置死地，皆今日救时之善政。该县可践其成轨，以收事半功倍之益。此缴。

0152．批新田禀奉抚臬札饬团练防堵严拿土匪遵办现在情形由

据禀已悉。该县教谕陈洪钧、训导李传敏，皆学行素优，又能实心任事。绅士中如有公正可靠之人，该学必能联络一气。团练之事，当可收其利，而不徒托诸文告，转滋流弊。至四门各派乡勇百名，分守防堵，现在新田并无寇警，尽可裁撤。永郡业已派兵驻防，该县军火器械，亦不必多备。此缴。

0153．批宁远县禀选充保正甲长详请给予顶戴荣身使其乐于效用及编造牌册一切删繁就简期于便民是否可行请示祗遵由

据禀已悉。阳湖张编修亦有此论。地保牌甲之名，正人君子之所不屑居者，兹改为乡约首事、乡约总理，庶冠带礼乐之士亦乐就之。仿照军功品级之例，给予顶戴，事属可行。惟须检举任事之后，择其稍有事功者，详请奖叙，庶几慎重名器之道。

近日功牌，冒滥已极，有心者正当权衡至当，森起凡例。该县想能深明此义，故可随时详请，他县尚不得援以为例也。至于编造简册，删繁就简，实为识体之言。究竟琐琐开载，于编查何尝有裨，简易规条，仰即妥速拟定，本部堂将刊刻颁发，各属一体遵办。仍候督部堂、抚部院批示。缴。

0154．批宝庆府禀回任期由

据禀已悉。倪长诰等已优给口粮，交塔副将统领，该军功亦感激图报，将来登之荐牍，予以进步，定可望其竭力行间。东安土匪借报仇为名，以行煽乱之实，非痛加搜剿，殆不为功，仍候督部堂、抚部院批示。缴。

0155．批委办江西义宁州局务叶济英署江西义宁州李幸琦禀请拨借火箭火炮现留委员试用知县武令前来领办由

据禀已悉。兹发去炮三尊，火箭一千枝，火罐一千枚，火球五百个，备该州援应之用。其火球一项，必选善于抛掷之人，能掷至二十丈内外则大有济。所有解往之人夫，业经南省发给工食，该州无庸应付。又派往监造火器之未入一员，工匠十七名，其薪水工食，另有一单。又发去应用各件，恐初到动工，以济要需，其价亦已放给矣。仍候督部堂、抚部院批示。缴。

0156．批平江禀拟捐雇之勇五百亲身带至茅竹山地方会同义宁州防堵并请委员代理县事由

据禀已悉。该县忠勇奋发，实堪嘉尚。惟平江通江西之路，不仅茅竹山一处。前六月十五，该县来禀称县之东北可通义宁，稍东可通铜古，营东南又通万载县。又十七接该县来禀并绘呈地图，开送清折，亦称有两路可达铜古，一路可通万载。今若专堵茅竹山，则东南两路须代理之员，另筹防堵。事权既非专属，人地又复生疏，必难期得力也。仰该县仍留本境，将所练之勇堵御义宁一路，其铜古、万载各路，常川哨探，有警则移营往堵，庶防守更为周备。仍候抚部院批示。缴。

0157．批平江县禀二十五日接据探报呈宪鉴由

据禀已悉。报复之说，凡办一土匪之案，过后辄有此语，殊难尽信。第有备无患，不可不勤于侦探耳。

0158．批衡永道禀续准永州镇咨探广西全州均被匪徒滋扰现在函商夏署道分勇策应并该署起程前往日期由

据禀已悉。夏署道所带之湘勇七百二十名，五月二十日有札调其回省防堵。该道于二十九日在桂东发禀后，即当起行遄归，或由永兴雇船至省，或由安仁、酃县、攸县东行，均未可知。该道函商拨勇之处，恐中途相左，现已飞调委员张荣组将所带之三厅兵，酌留二三百在桂东搜捕余匪，自带四五百驰赴永州，帮同堵御。桂东去永尚近，应可无误。省垣防堵吃紧，亦即望湘勇归来也。

0159．批辰沅道禀靖属防堵出力官绅请予鼓励由

据禀已悉。现在查办宝、永、衡等府防堵在事出力之人，靖州虽微有区别，而防御之劳，亦未可没。候咨商核办。

0160．批辰沅永靖道禀访获拜会抢犯唐告化等遵照通饬办理由

据禀已悉。唐告化正法，足示惩儆。其老石、吴立贵等七犯，随同抢夺，结盟入会，当此土匪滋扰之时，即锁禁致毙，尚不足以蔽辜，着即处斩，以明重典救时之义。其未获之甘老四等，在逃之满现子等，续邀得之郑小满等，均着严拿究办。至匪徒聚集多人，差役往拿，或岐路四窜，或恃众拒捕，恐有不胜。密点练勇，最为因时妥善之法，应如所请办理。仍候两院批示。此缴。

0161．批武陵县禀会同营员带领兵壮前赴湖北防捕由

据禀已悉。现在粤匪窜逼江西，湖南北吃紧在浏、醴一带。常德防范可以少弛，但须侦探，则处处宜明确耳。

0162．批平江县禀遵札雇觅健足探听贼情飞报由

据禀已悉。此间遣探卒四次往江西，皆未至省城而返。该县义宁坐探果有章门确耗耶？切望，切望！

0163．批新宁县禀探得粤西近日贼情并于北乡一体设防由

据禀已悉。北乡设防，则各路均可无虞。现在江忠濬已调赴长沙，新邑防堵之事，此间亦不另发兵，专恃该县之善用其民耳。另单请饷银，已饬司核办。

0164．批宝庆府禀代理新宁县知县赵启玉禀留方守备暂署新平营其新选之员仍令署理锦田实于地方有益据情转禀由

据禀已悉。不欲更易生手，自是为地方起见，候咨商核办。

0165．批前广西知州张郴州直隶州会禀拿获首犯沙老七等二名又歼毙多人并审实已获匪犯文乌流等六名分别办理及现拟飞会龙犹两县夹剿赍呈供折由

据禀已悉。要犯拿获，足慰人心。惟张牧于初四日已到桂东，仅于十一日在鹅形一炬，嗣后即退居县东，不复出境追剿，但以飞会上犹、龙泉为辞。若必待江省兵来会剿，则近世用兵皆借此为逗留地步，贻误事机不少。该牧平日胆勇过人，岂不能破除此等积习？仰即刻日进剿，无再迁延。至要，至要！

0166．批永州府禀广西兴安匪徒滋事焚署戕官现在永郡筹办防堵由

据禀已悉。各处咨禀，都涉张皇，惟该府布置周详，而词气犹见镇定。现在安游击之兵将次还永，又另调前广西知州张荣组酌带弁兵五百，由桂东折至永州，想已足敷堵剿。仍仰多设侦探，不时禀报。

0167．批善后局详明永州孙镇请拨官兵赴永一带防堵由

查永州镇已调宜章、临武营各百名，衡州、宝庆二协共百五十名，又调回中营安游击兵百十名，永郡有募勇数百名，此间昨已飞札调张荣组所带之三厅兵勇七百余名，由桂东驰赴永州矣。通计兵勇将近二千，想阴署道、黄署府当调度合宜也。其桂东江匪，尚留湘勇三百六十名在彼搜捕。此复。

0168．批新宁县禀粤西兴安失守该县现在防堵由

据禀已悉。加意严防，不可疏懈。该县绅士江忠濬，现经调令带勇赴江西支援，此外绅士有可用者，当留心采访联络之。

0169．批永明县禀广西恭城县潮勇勾结土匪焚烧衙署肆行劫掠该县地界接壤请兵下县以资防范由

据禀已悉。现已派拨前广西知州张荣组带三厅兵勇七百余名，由桂东之便西驰至永州防堵。惟该牧自桂抵永，尚需时日，仰该县即录此批，专差沿途迎催，或到防较速。省城现办防御事宜，恐匪粤由临、袁一带窜入楚境，加意严防，不能更拨兵下县也。

0170．批永州府禀将前奉访拿禀明诱获收禁之东安县痞棍唐华国交委员解省审办由

据禀已悉。以本部堂所闻，唐华国之于蒋家，实系同类操戈，怀恶而讨。其捕拿蒋党，亦实有著名匪徒在内，未可没其微劳，而所带之勇，动辄抄杀，瓜累无辜。唐华国广买田土，构造华屋，又难尽问其所由来，以是乡邻切齿，远近侧目。今诱擒唐华国，其徒党因而煽惑，纠众劫囚，自是情势之所必至。然因此而遂疑该犯为公正君子，拿之而邑人称冤者，则非情理之所可信也。解送省城，以绝唐党纠劫之风。博采舆论，摘提要证，平心研鞠，以求该犯至当之情，自为妥善办法。仰该府抄录此批，通禀各辕，以凭商办。

0171．批武冈州禀广西兴安县失守该县办理防堵由

据禀已悉。是否即系郑时荣一股，仰确查禀复。窜往东安，与蒋逆余党勾结，固属可虑，而近来唐华国诱擒，又恐唐纠聚谋劫。凡土匪滋蔓，皆本境之勾引太多，若能认真查团，有犯必惩，则外匪之窜入较难耳。广西改驲，亦已具悉。

0172．批道州禀会营饬委把总詹荣升管带兵勇并谕团总王朝阳等率领丁壮在蒋家岭要隘严密防堵由

据禀已悉。团丁若能齐心，胜于调兵募勇多矣。仰该州传谕王朝阳，何时相等，如果堵御出力，即行赏给功牌，其功效尤著者，即破格保奏，以示鼓励。

0173．批永兴县禀剿捕狮子寨匪徒出力官绅人等开呈衔名清折请题奏分别等第予以升阶官职以示鼓励由

据禀已悉。此次该县督率官绅，立剿匪徒，节省不少，即当察核会奏保叙。清折存。

0174．批永兴县禀擒获各犯内有法无可逭之陈辉洪等十八名业经该职就地正法此外被胁勉从各犯可否免罪释放并羁管着交要犯赍呈供折祗候示遵由

据禀已悉。各犯就地正法，足示惩儆。被胁各犯酌核释放，仍访问乡团绅耆，取具切结的保，免贻事后之悔。载贤玉、载祥集羁管，既系迭窃积匪，博询舆论，即行杖毙，不必照寻常办法。

0175．批盐法道禀据委员张丞禀报直抵江西上犹县营前扫平贼窠肃清贼党及拔营回境顺道查办情形由

该处山箐邃密，为匪徒卵育之区，概与焚毁扫平，剖巢熏穴，自足以寒其胆。惟沙老九、胡志尧未获，尚有遗患耳。此复。

0176．批零陵县禀兴安土匪在全州被剿逃窜至灵川复回兴安一带滋扰恐窜回下游请兵来永剿办并请发饷由

据禀已悉。蒋得志正法，东安无患，桃川击散，永明可保，全州大胜，兴安收复，则该县及新宁又可弛防，实深忻慰。张荣组之兵到永，即留驻郡城，以资防堵而壮声威。

0177．批宁乡县禀请给发该县团练出力士绅功牌由

据禀已悉。两清折共百六十余员名，究竟太多，其中恐有冒滥情弊。仰查明核减三分之二，以昭矜慎。

0178．批平江禀呈县至江西路程清折绘图及派往义宁州探役来禀由

据禀已悉。图清而晰，折简而该，即此可觇行军之谋略矣。

0179．批善后局详新化县练勇领过口粮系何处防剿由

前招来之宝庆勇二千余，除新宁勇一千交江忠淑带往江西赴援外，其邵阳勇八百，新化勇四百，余丁在外，均留防省城。现拟分为三营，照本部堂所定营制，将邵阳余丁酌量收录为二营，新化余丁酌量裁汰为一营，交塔参将统领。其袁国经墨领，昨已批明矣。此复。

附发营制一纸。

0180．批善后局批解库平银一万两六千五百两省平银二百两由

正月十一日，提送壮勇口粮、库平银二千两，不知在湘勇按月支领口粮之内，抑系在外？当时提取系凭何人墨领，抑凭本部堂公文信函？希再查明复核。三月初十日，前署院潘据刘长佑来禀，因吴集胜仗，赏银五百两，由本部堂转交来使。讫后查得楚勇五百名，赏银三百二十两，湘勇三百名，赏银一百八十两。四月二十六日，提送制旗帜银二百两，按照本部堂所定旗帜制度，制纺绸湖绉旗大小一百四十二道，昨因出师往援江省，于六月十七日经夏署道椎牛祭旗，将此项旗帜祭讫，付朱丞等领用。五月十九、二十八，六月初三日，三次共提送银一万四千两，比用四千九百七十四两，换足典钱一万串，送交藩库讫。又送宝勇银二千两，付湘勇银五百两，余存六千五百零，俟动用将毕，开造清单，交局存案。

附发所制旗帜刻单一纸。

0181．批善后局详明委赴醴陵浏阳督办防堵由

浏阳、醴陵可通江西之路甚多，不止插岭关、招关为要隘也。前经扎饬前知县邹之翰、候选主簿夏家豫往浏阳边界，举人章瑞醴、举人黄式度往醴陵边境，一面督劝团练，一面履勘路径，侦探贼踪，恐窜越入境，而省中尚茫然不知。其平江一路，有林令在彼，必能哨探明确，是以未经另行札委。惟防堵要隘，须有重兵专驻，又须有游兵分防，乃克有济。本部堂札该绅等劝团之举，终恐无益。现在发勇三千，赴江救援，已谆属贼势穷蹙，犹须防窜楚之路，并致书江臬司，令其预防西窜，或可无虞其飘忽突入。仍候督部堂、抚部院批示。缴。

0182．批安化县禀奉饬拿会匪现又续获三十五名解省审办由

据禀已悉。亲赴拿获土匪二十一名，跟交差拿十名，未奉札之先拿得三名，单内无名，访拿一名，办理尚属妥善。惟亲属跟交，流弊颇多。亲族善良者，不善缉捕，徒受波累；其刁诈者，不上紧缉犯，反借此以科累犯人之亲属，或勾结差役，朋比为奸。该县务当多见绅民，广通耳目，以察前项流弊。又此案近日来省取保者颇多，本部堂访察难以遍周，而供招亦或有一二难信之处。该县如有所闻，或的系大憝，或尚属小眚，仰随时禀闻，以备参究。

另单禀胡太珍、张合忠二名讯系抢犯，即就地正法，深得威猛救时之宜。仍候督部堂、抚部院批示。缴。

0183．批蓝山县禀匪徒窃发业经会督营典督同绅士亲带兵勇扑灭现在地方安静仍认真昼夜严防由

据禀已悉。闻有土匪六七百人，而既来扒城又止数人，轰然而来，飘然而去，又不闻跟踪追捕找寻下落，此数百人究系逃于何处？所请奖叙，碍难允准。

0184．批衡永道禀行抵永郡查探全州土匪已折回灵川并会商镇府堵剿江永窜匪由

据禀已悉。现在兴安收复，全州大创，西路已可无虞。江永境外之匪亦已解散，兵勇无庸加添。惟前议将张丞所带之三厅兵驻四属扼要之地，以便随时调遣，诚为良策。张丞近日计已到永，仰即会商驻扎之地，移兵前往。该丞今岁在安仁有简峡山之战，在桂东有江谷山之战，皆以少击多，出奇制胜，留防四属不虞之匪，必能取效迅速，办理裕如。仰将此批抄录，行知该丞遵照。

0185．批桂阳县禀剿贼后派拨员弁督同绅耆带领兵勇分守各要隘严密堵剿并讯明擒获贼供又最为出力绅勇分别开折呈恳批示饬遵由

据禀已悉。剿贼之后，复能督饬官绅防守要隘，拿获匪犯多名，办理善后事宜，洵为认真。所有贼目廖樽沅等六人即着立决枭示，林五妹等十九人，均即行正法，陈万全等四名，范金玉等四名，均着再行质证，加以博访，俟得确情，再行分别办理。

各绅带勇堵剿，捐资出力，其劳均未可没，即当给予功牌，以示鼓励。惟人数较多，尚应核减，仰于各绅民中酌派一人赴省来辕具领，以昭慎重。

0186．批安福县禀办理团练保甲各条款底册门牌结式赍呈查核由

据禀已悉。具报窃案，不拘日期，不论何色纸张，事事亲为经理，不许书役从中阻隔。如此，则无不亲之百姓，无不破之盗案，治理可期蒸蒸日上。仰更坚持不懈，勉为循吏，庶惠政及民，尤深远也。

0187．批前广西知州张署郴州禀奉委督带三厅备弁兵勇湘乡募勇剿办江广贼匪现在扫平贼巢歼除贼党桂东业已肃清合将先后剿办情形及在事出力人员开列清单禀请宪台察核可否从优奏奖以示鼓励并该职道堃即日驰往郴任该职荣组现拟沿途查办由

据禀已悉。该牧一平鹅形，再剿江谷，而大汾余匪又分饬搜捕，冒暑长征，扫穴擒渠，勋劳自不可没。王县丞、孙府经竹坑之战，出奇制胜，斩馘甚多，绩亦众著。该牧及在事文武员弁，生童绅耆，俱不辞劳瘁，勇于任事，俟会奏保叙。生擒各犯，就地正法，足快人心。经此次剿办之后，该处可永庆荡平矣。供折存单存核。仍候督部堂、抚部院批示。缴。

0188．批署衡州通判邹道堃禀

据禀已悉。桂东捐募乡勇四百，一有缓急，不藉官兵官勇征调远来，即在本地迅速掩捕，办理尚为妥善。王县丞所带之勇三百六十，顷已札饬，令其驻扎郴州，保护东南一隅矣。

0189．批新宁县禀接办防堵大概情形由

据禀已悉。新宁乡勇，天下共知，若能出境会剿粤匪，自是上策。惟预觅二千石口粮，亦不易给，捎集费资，殊难踊跃，尚宜与绅士熟商。现 ⁽⁷⁾ 捐钱之多寡，为募勇之添减，胸有成算，乃不至临时勒派。

0190．批衡永道禀永郡边隅渐靖安游击并已带兵回营现闻衡郡清泉县潭湘司一带地方被匪窜扰当令孙镇将前调来永之衡州协兵一百名饬令为伍该署道亦即起程回衡由

据禀已悉。兴安、全州一股，既经开城出剿，收复城池，灵川海洋坪一股，亦在桂林城外受一大剿，零陵、东安已可无虞。江华有锦田岭东两营设防，永明团勇尚属得力，黄署守与安游击办事结实，且甚和协。张丞所带之兵七百余名，即日可以全数抵永。该道起程回衡，永郡自可放心。衡山草市土匪，近亦肃清。惟当严饬各属勤办盗案，细擒余匪，则根株可期净尽。仍候督部堂、抚部院批示。缴。

0191．批安化县禀

蓝田一案，经两次查拿之后，据该绅士等面称可保无事，当尚足信。惟前札匪犯姓名甚多，跟交之家亦复不少。该县佥差拘拿，不特土匪畏惧，即案内无名者，亦且互相惊疑，重足而立，惟恐瓜累及身。今既可保无滋事端，不酿巨案，该县即可将票撤回，毋令差役在乡滋扰，使该处扫荡群丑之后，得以休息一番，庶合宽猛互用之道。其著名匪犯，必须拿案者，目前想已远飏，稍与懈弛一二月，待其有踪可踩而后缉之，亦未始非以纵为擒之法。

龙彪果无可杀之罪，即不必押解来辕，以省拖累。若实有可诛，亦不得轻信人言，欺蔽行辕。仰该县再行查明，详细禀复。朱起凤一案，本部堂未尝须臾去怀，其谌德聪、谌廷云二犯，迄未拿获，余犯亦多漏网，仰该县认真缉拿，切勿松劲。至要，至要！

0192．批新宁县禀该职接代任事日期由

据禀已悉。新宁士民借重之意甚殷，此次慰民之望，重莅彼邑，当思所以酬百姓殷殷攀留之雅，其间各大宪亦逖听贤声矣。

0193．批平江县禀二十二日所接探报及浏阳山枣岭龙门厂雇设探报探听贼情盘查奸细由

据禀已悉。武宁东乡难民，恐系贼探假冒。枣岭、龙门厂设探，亦多轻听捕风之词。此后湖南既有援兵到江，该县若置探卒，宜径至署湘乡县朱令营中，则文报较确。若义宁界上哨探，则常川梭巡，又在径探大营之外也。

0194．批宜章县禀防堵西匪案内捐备团勇口粮带勇堵御隘口尤属出力之绅民恳请鼓励由

据禀已悉。西匪窜踞郴州月余之久，该县与之毗连咫尺，若非团练出力，难保其地方不遭蹂躏。上年九月阳山、乳源之案，本年戊壬坑之案，均能堵御完固。该绅士等捐资出力，趋公赴义，自未可没其微劳。前三十六名，俟会商办理，后八名给予功牌，即由本部堂核发。仍候督部堂、抚部院批示。缴。

0195．批临武县禀邻邑蓝山土匪扑城击退现在兵堵隘口该县招勇会团防守由

据禀已悉。蓝山土匪扑城，不交一战，不伤一人，而遽称击退，其事殊难深信。该县防守固不预备，尤须确探虚实，有无贼踪，再行核办。仍候督部堂、抚部院批示。缴。

0196．批华容县禀遵札会同营员严率兵勇扼要慎密防堵盘查并雇觅快船健夫侦探由

据禀已悉。西湖占地辽阔，该县为塘汛所不经之区，而能选派丁役壮勇，常川访查，不特可以侦外来之匪踪，即本邑宵小，亦无处潜迹，是今日循吏之要务也。仍候抚部院批示。缴。

0197．批武冈州禀奉永州镇饬调官兵一百名赴东安县防堵遵即应付前进惟邻氛未能迅扫该州形势可虞请示饬遵由

据禀具悉。语语真至，于切直之中，仍寓朴诚之意。时调时留，既不胜其扰；领款筹捐，又两无可恃，自是实在情形。粤匪两股，虽节次报胜，难保其不复滋扰，东安土匪又蠢蠢欲动，永宝南路，本部堂深以为虑。该牧及新宁赵令素称明干，东安之东，则以剿贼事责之前广西知州张牧；东安之西，则以堵御事责之该牧及赵令二人。仰即将所添之勇，认真训练，障此半壁，东安果有他耗，随时访查禀报，尤为至要。仍候督部堂、抚部院批示。缴。

0198．批前广西知州张禀奉委督带兵勇驰抵江华会同周云耀贺县招丞缉获岭东壕界一带土匪四十九名现在地方安静拟驰赴锦田查办由

据禀已悉。该牧带兵剿办，所至如神鹰盘空，搏击立尽，飘速劲健，实异他师。周守备之贤，省垣共知之，方倚为西南锁钥耳。仍候督部堂、抚部院批示。缴。

0199．批安福县薛湘禀到任日期并查明地方情形由

据禀已悉。该县素有文名，胸富积轴。古人云：“一命之士，苟存心爱物，于事必有所济。”况以好古之儒，膺民社之重，又值扰攘多事之秋，能存一分心，殆不仅收效十分耳。仍候各辕批示。缴。

0200．批桂阳禀报续获败逃会匪头目廖永泰等四名余匪讯取确供开折请示由

据禀已悉。续获逃匪廖永泰、萧欧凤、张叫古、陈士庆四名，讯系分股头目，仰即就地正法，仍枭首犯事地方。其何福星、黄毛古、廖群华三名，亦即斩头。至唐沙和一犯，供折内称实系胁从，尚应待质，何以禀内称入会焚抢，与前七名一律请斩？禀折两岐，仰即日再行明白呈复。余均照所拟办理。仍候督部堂、抚部院批示。缴。

0201．批衡阳禀复保甲承催钱粮由

据禀已悉。吕护道、常同知、何前守禀复章程全案卷宗，着即抄录赍呈。保甲领票之后，遂无一差与之同往花户之家，催征乎？抑仍挟差以俱往乎？仰将近来实在办法禀复。仍候抚部院批示。缴。

0202．批候补县丞王錱禀奉札调湘勇回省听候差遣探据广东乐昌江西万安贼匪纠众离近桂东团勇未成余匪不尽暂留防堵谨候示遵由

据禀已悉。札调之后，旋有札止之，想日内早经接到，彼中不可一日无兵，自是实在情形。现在湘勇驻扎该县，无事之时，仍可认真操练，务须讲求分合之法，千变万变，行伍不乱，乃可以少胜多，以静胜动。该丞纪律严明，颇近程不识之刁斗，而士卒乐为尽力，亦有古人遗意。惟以久履行间不得养静为虑，则尚有所未达。须知千军万马，金鼓喤聒之中，未始非凝静致远、精思通神之地。诸葛武侯、王文成之气象，至今宛然在人心目，彼何尝以劳乏自汩其神哉！

此间往援江西之湘勇，朱同知、罗教谕及各营均扎营永和门外。惟康祖成一营经江臬司调入城内，守前日缺口，并于十八九二日到江。其江忠淑所带之楚勇千人，于二十日到江西省城，因便附及。此缴。

0203．批安仁禀解蓝田案内续据各亲属交到匪犯夏永植等七名由

据禀已悉。由资江一带巡历，拿获匪犯三名，立予正法，自是威望日著，宵小敛戢矣。如此办理，本部堂实甚快慰。蓝田案内续送七名收到。

另单所禀之件，已有札访拿办。此缴。

0204．批总局详江西义宁州会禀拨借火箭火球火罐交给委员武令随同详委武弁黄金甲解往由

此案前经义宁州叶、李两牧禀借火器，业经抚部院定议，酌给火箭五百支，后该州委员武令来南，又经定议添火箭五百支，火球五百个，火罐一千个，并铁炮三位，交该委员并武弁黄金甲解往。其工匠人等，已饬火药局储教谕雇觅工匠十七名，并选监造一人，候补未入范勋一员，皆与委员同往矣。第不知烧船之举，此种火箭果有济否？此复。

0205．批清泉县禀栗江地方该职亲往访查并无结盟拜会地方安堵由

据禀已悉。栗江跨湘江之上，东岸即是柏坊，众人属目之地，不似结盟拜会偏僻之所，自可无疑。此缴。

0206．批兴宁县禀粤匪窜入县境请即拨兵下县以便堵剿并请筹拨银两由

据禀已悉。查兴宁南乡，西界宜章，东接桂阳。如乐昌有事，则宜、桂二县，当先受其扰，不能飞越而入兴宁也。仰该县督率团勇，先行堵御，待宜、桂二县禀报到日，即行调兵前往，相度三县缓急，分别布置可也。仍候各辕批示。缴。

0207．批候补县丞王錱禀奉札饬留湘勇桂东搜捕余匪并据闻广东乐昌江西万安土匪滋扰请添勇协堵并请火药火箭由

据禀已悉。乐昌匪徒滋扰，如果窜近桂阳境界，仰即督带湘勇前往剿办。至泰和、万安二县，虽与龙泉毗连，然该处土匪扰及庐陵、安福，其势顺而易；扰及龙泉、崇义，其势逆而难。郴、桂所患者，赣州南安之匪，非吉安之匪也。如使鹅形、大汾余孽复滋，死灰再然，仰该员及孙府经多设谋略，赶紧扑灭。如吉安之匪乘虚西窜，则楚省设防当在攸、醴一带。此间自当另派兵勇往堵，不仅责之左营湘勇耳。火药、火绳等件，近日当送往，八、九月口粮，亦于日内送往。仍候抚部院批示。缴。

0208．批湘潭县禀复奉饬如探有贼氛窜楚之信即将大河所泊船只勒令挽赴下游不准停泊河干现已遵办由

据禀已悉。闻贼船退出湖口，驶往下游者已有数百号之多，想不复久扰南昌，自取穷蹙。前奉谕旨调来湖南之贵州兵二千，顷已全数调往援江，皆由醴陵、萍乡一路行走，其浏阳一路，亦有兵勇扼守。若各县将船只避匿，不以资匪，则楚省西路差可无虞耳。仍候各辕批示。缴。

0209．批宜章县禀与广东乳源乐昌等县交界情形绘赍舆图请咨明广东督抚宪转饬乳源县设法严拿匪犯朱朝典等务获究办并饬该县与乐昌县于五阳司坪石村各处交界地方随时侦缉匪徒由

据禀已悉。图绘昭晰，有聚米山谷之观。西而水东、泗溪，既为腥膻趋附之场，东而五阳、坪石，又为奸宄出没之所。南路峻岭，亦屡有匪徒肆扰邻封，防不胜防。贤有司成竹在胸，庶时时有备无患耳。朱朝典等即咨明饬缉，仍候各辕批示。缴。

图系何人所绘？幕下当有阎百诗、顾景范一流人，抑系该县手稿？仰即禀知。

0210．批桂东禀邻匪纠聚复仇裹胁行人现在会委营督同团绅兵勇前往堵剿由

据禀已悉。廖永太等，自应赶紧正法，昨已批示饬遵矣。沙老九等纠众滋扰，仰即移知管带左营湘勇之王县丞、孙府经等，即日驰往龙虎关、砖头隘一带堵剿，无令窜越。仍候各辕批示。缴。

0211．批衡山县禀失落逃犯由

据禀已悉。宁远差役钟全等四名，系本部堂饬拿解省审办之犯，何得听信差役，以风起舟覆、失落人犯为辞？且据禀云宁远家丁及长解营兵、佥派解役与所解犯人为一船，谭科等为一船。谭船虽覆，犹并回县禀明，犯人所坐之船相距料亦不远，初未闻有覆没之事。即同时俱覆，亦未有宁远家丁与兵役水手无一救免，而谭科等独得生还之理，其为差役串同贿纵无疑。似此朦混具禀，殊属狡诈，仰该令将解役谭科、唐亮等押责监追，仍派干役缉拿钟全等四名到案。本部堂移驻衡州，务期将要犯解到行辕，归案惩办。该县不得以失事在湘潭境内借端推诿，除札饬湘潭令一同查缉外，为此切切严饬，毋任狡展纵逃。此缴。

0212．批委办团防侦探事举人章瑞醴黄式度禀移驻萍醴交界插率盘查联团防守由

据禀已悉。移驻界上，联络乡团，盘查奸细，清境内勾结之匪，自是妥善办法。李守备曾来行辕一见，知其公正，素为乡里所服，与之共谋，团务必可得力。募本处壮丁十名，昼夜稽查，亦不可少。惟设探一层，不特临江坐探可以不必，即袁州长探亦恐无益。屡次接醴陵探报，多属捕风捉影之谈。或即一并撤去，亦可少省经费。现在省局极力节省，昨寄去五十金，后不复能续有所寄，希即撙节妥办，总以能除本境奸民勾引为先务耳。此缴。

0213．批桂阳县禀核实带勇出力绅民姓名籍贯事由开折恳恩分别酌保议叙给予功牌由

据禀已悉。九龙冈蓝洞之捷，绅勇均经助力，继又于交界处缉拿匪目共十余名，办理甚属认真。该令核实酌保，禀请议叙，自应赏给功牌，以资鼓励。兹发去功牌二十张，交武生邓廷桢、廪生魏瀛带回，该令即照据清单按名给发，仍谕令该绅民等始终无懈，以副本部堂嘉奖之意。此缴。

0214．批东安县禀到任后察看地方情形及现在办理唐蒋二姓仇杀一案缘由禀请示遵由 ⁽⁸⁾

据禀已悉。唐、蒋仇杀，已非一日，现虽据蒋筠等呈缴器械，而唐麟辈犹抗不交出，已缴者未必冰消雾释，不交者犹恐伏莽乘墉。现闻粤西被获贼目蒋邦光系东安县人，供出伙匪蒋忠炳等多名，查拿无获，可见匪党潜伏伺衅，不无蠢动。该令晓谕虽极恳切，仍须成算在胸，阴雨绸缪，民莫予侮，宜深念之。此缴。

0215．批管带湘勇监生邹寿璋禀奉委带勇赴浏阳防堵驻扎隘口由

据禀已悉。所陈浏邑与江省毗连，形势了如指掌。现已择要扼堵，与陈文耀等犄角联营，兼有附近团丁数百人，声势联络。又挑拨壮丁百人赴营操演，藉以激厉其余，办理悉臻妥协。现在粤匪势将四溃，防堵宜刻刻严紧。君家兄弟多材好义，足与有为。兹者共事一方，一切便于商确。东方保障，吾直倚贤昆仲如手足也。勉之。此缴。

0216．批署澧州张禀秋成后编查保甲各据实团防由

据禀已悉。该牧前曾查拿土匪多名，并获有名巨匪，办理已有成效。惟各属乡村团练，恐未能一律认真。现在农事将毕，正当讲武之时，其务一律团防，得古者寓兵于农之意。可使由之，不可使知之，民之情也。毋畏图始之难，必有观成之乐。该牧其勉为之。此缴。

0217．批安仁禀拿获从贼逆匪讯供正法由

据禀已悉。颜建朝自应就地正法，以昭炯戒。但此等从贼逆匪，必无只身招党之理，虽讯无伙伴，而党羽固自有人，但坚不吐实耳。该令仍须购线踩缉，无令潜煽滋孽，致有疏虞。此缴。

0218．批禀冒领充事黄仁声等一案

据黄仁声等禀称，梁扆堂既非安分之徒，仰长沙县即传梁扆臣到案，将本部堂前发执照追缴呈销，一面讯明有无诈扰情事，严行惩办。

梁于斯等禀词另发。

0219．批前清泉县厉禀遵查带勇官绅请领帐房数目开具清折并检齐墨领呈核由

据禀已悉。湘勇营制定为三百六十人一营，出征时添用长夫一百零八人，合带勇官之仆从、轿夫约共四百八十人。前刊刻营制时，定为帐房六十架，盖按八人一架计算也。厥后各带勇官面称“子药须另用帐房，营官及帮办者须略添帐房，不能概符八人一架之数”等语。经本部堂面谕，可着添数架。兹据单开，谢邦翰、杨虎臣等，照营制多领二十余架，已不无浮领。易良幹一营至百架之多，尤觉滥用，该员现已阵亡，应免查究。邹寿璋除代领及缴还外，亦系八十三架，照各营则相等，照定制则已浮。嗣后军装局存记湘勇帐房，每营不得过六十架，以符刊刻之例，而杜冒滥之弊。清折存，墨领发还。此缴。

0220．批即用县章令醴陵县帅令会禀现办团防劝捐情形由

据禀四端，皆切要之务，惟团练一事，乡民多不乐从。本部堂常常苦口谆劝，分团与练为两层，团即保甲之法，清查户口，不许容留匪人，一言尽之矣；练则养丁请师，制旗造械，为费较多，故各乡难以遍从。今年每与各州县面议，谓乡民不愿练者，不必强劝，惟团则断不可不举行。该县既有雇募乡勇一条，足资防御，则各乡之练，可择人而行之，得其人则教之善办练丁，无其人则不强之以练，惟团则须处处遍行，不宜有漏耳。此缴。

0221．批安仁县禀江西安福县土匪窜扰茶陵请调兵来县会同攸县剿办由

据禀已悉。昨接罗教谕十九日自安福发来一禀，称该教谕于十三日带领湘勇收复城池，杀毙土匪二百余人，生擒伪大王萧殿章等。星夜伪二王、三王复来扑城，鏖战一夜，毙贼百余人，余匪窜至泰和等，并无窜扰茶陵州之说。即茶陵州吴令于二十六日发来禀报，亦止称土匪窜至莲花厅，何以二十七日遽入茶陵，并掳城外小船？该县探差是否的确？仰再派亲信丁役驰至茶陵城外确探，飞速禀闻。现已饬令驻扎醴陵守卡之塔副将多派兵勇，日夜哨探，并另行札知该县矣。该县如探有贼踪，一面飞报塔将可也。此缴。

0222．批管带练勇候补守备陈文耀禀奉宪委带勇赴浏防堵到县驻扎隘口由

据禀已悉。该守备与邹寿璋孚心协力，选隘堵御。现闻江省贼势将溃，土匪肆扰，尤应刻刻严防，不可稍有疏虞，以副本部堂量材重委之意。另件所禀，已为移咨川督矣。此缴。

0223．批候补县刘廷玉禀遵办湘潭团练暂行请假由

据禀已悉。该令在湘潭查获著名匪犯七名，办团似有成效。偶感风寒，自应就医调治，俾得速痊，仰即给假调理，善自保摄。此缴。

0224．批酃县禀到任日期并办理地方军务由

据禀已悉。前单内所开匪犯虽已拿获数人，尚有二十余人之多。该犯户族称犯等尚未回籍，难保非互相容隐，仍须觅线踩缉，按名弋获，勿令漏网。此缴。

0225．批永兴县禀复审李承章郭一生并未与知逆谋可否保释补呈三犯供折由

据禀已悉。李承章、郭一生讯非知情从逆，有户族等联保，准予保释。黄梅礼即递回原籍，马沅集、陈润集两名饬交户族具结省释。其戴催俫、戴燕俫二犯，仰该令仍购线严缉，务获究办。仍候各辕批示。缴。

0226．批衡山县禀续获草市地方土匪滋事案内谭次贤等各犯现将讯取各供开具清结呈请核示由

据禀已悉。谭次贤等八名，即在该县就地正法，以昭炯戒，仍将正法日期禀报备查。谭均之、朱正远等二名，即照议留监，按例拟办，人数无多，无庸提至郡城。郭洪太俟传到族耆，再行研讯定供赍报由。

初一日片禀太和土匪于二十六日窜至茶陵，又二十九日在茶陵起身，沿途裹胁，离草市仅五十里等语。查茶陵州于二十六日发禀，专差送至衡州行辕，二十八日接到，但云“安福土匪窜入莲花厅境内，并窜越该州”之说。该县探报是否确实？仰再差健卒，即日至茶陵城确探飞禀。本部堂昨已札饬醴陵防卡之塔副将派兵，就近至茶陵查办，顷又专卒至茶、攸哨探矣，并无由衡郡派勇往捕之说。该县所闻，系传之失实耳。

0227．批江西袁州府袁临协宜春县会禀古州布镇常带兵进攻安福逆匪由

据禀已悉。前接管带湘勇之罗教谕禀，称“十三日带勇进攻安福城内之匪，杀毙二百余人，擒获伪大王萧殿章等。是夜伪二王、三王胆敢纠众，复来扑灭〔城〕，鏖战一夜，又杀毙百余人，此股土匪歼灭将尽，城已收复”等语，何以该探卒徐鸿章十五日辰刻在安福尚见贼人把守四门，巳刻尚见贼船赶到？殊不可解。如并未亲至城外，辄造此一篇谣言，令贵州援省之兵中途因此耽搁，则极可恶矣！仰确切查核。此缴。

0228．批衡山县禀现在会同地方绅士办理团练并将示稿及条规呈请核示由

据禀已悉。团练二字，须分为两事。团即保甲之法，清查户口，不许容留匪人，一言尽之矣；练则养丁请师，制旗造械，所费较多，乡民往往不甚乐从。本部堂曾与各州县面议一语曰：“乡间团而不练，城厢练而不多。”与此禀所陈恰相符合。若得公正绅耆董理劝捐，毫不抑勒，自可行之久远，有利无弊。仍候各辕批示。缴。

0229．批清泉生员姚睿廷等禀为违示强劫事由

现在贼氛未靖，淮盐不能运至两湖，即奏明借销粤引，章程亦未议妥，不得不听商民贩运粤盐，以免衡湘一带官民淡食之虞。前二月间，本部堂曾经出示，禁止兵役卡阻粤盐。目今淮纲尚未流通，粤盐过境，尤应严禁卡阻，除再行出示及札饬各州县外，仰衡山县即将船户吴永兴立予开释，并将此案盐斤全数给还，毋令胥役掯扣分毫。抄粘并发。仍缴。

0230．批醴陵县禀请将捐输防堵经费准照何例议叙之处迅赐批示以便张挂由

据禀已悉。省垣捐输，照筹饷新例，略议变通，局核尚未定妥。各州县捐输防堵，应由局酌核推广，即当函商。

另片禀请绅士章瑞醴回县帮办，该绅现留衡城督带练勇，难遽回醴。

茶陵事总无确实探报，仰该县移知塔将，务将贼数之多寡，军情之缓急，即日专差禀告行辕。该县若有准实探报，亦即飞禀，慎勿轻听浮滑之探差，并未亲达贼所，造言惑众也。该县精细稳练，必能雇觅诚实之人，仰更留心。至要，至要！此缴。

0231．批醴陵县禀到任日期

据禀已悉。该县精细明练，久为楚省所推重。此时急务，总须练一二百壮丁，保衡城垣，免致萑苻一呼，仓皇失措。虽经费无出，亦宜设法绸缪也。此缴。

0232．批酃县禀粤匪分股窜入茶陵该县界属紧连业经实力防堵再请添拨制兵并酌发银两下县以资守御由

据禀已悉。省垣已派塔副将带兵勇一千，王同知带道标勇四百，前往剿办。此间又派张守带三厅兵五百，王县丞带湘勇四百，即日驰往堵剿，俟到时即令由安仁去，固上游之藩篱。此股贼匪，先踞太和、安福二县，经湘勇收复安福县城，楚勇收复太和县城，毙贼千余，贼匪由莲花厅入茶陵者，实止三百余人，大股续来，实无其事。仍候各辕批示。缴。

0233．批湘乡县湘乡汛会请奖叙绅耆由

据申已悉。去岁团防，城厢士绅出力，自应给予奖叙，惟人数过多。前朱令所请各都坊奖叙，较为矜慎，若此次太优，未免城乡两歧。仰新任唐令从严核减，通禀各辕批示。缴。

0234．批塔副将禀该职分拨兵勇驰赴船湾地方防剿由

据禀已悉。闻安福土匪初至茶陵，不过三百余人，数日内勾结地痞，恐裹胁渐多，该将务须统带兵勇全数赴茶，痛加剿洗。惟该匪穷蹙，则分散逃出，东窜三十，西窜五十，不可不预为之防。总宜多觅眼线，广设侦探。该将胆勇过人，不患临阵之不勇，特患分布之不密也。至要，至要！此缴。

0235．批清泉县民萧德盛以羁闭冤沉事具控由

该民是否实非匪类，被人牵诬，案经数月，亮必讯有确供。仰衡州府再行提讯，果无为匪重情，即传集绅耆保释；如系匪徒，亦迅究拟结。清泉班笼是否有冤枉？所〈有〉名目，仰一并禀复。原状发。仍缴。

0236．批衡山县禀据探报安仁县被匪徒窜入该城距该县较近请饬拨兵勇前来防堵并酌给银两以资口粮由

据禀已悉。草市最为要害之区，现在郡城仅有湘勇数百，本日遣往安仁剿贼。其前广西张守之兵，尚未到郡。又有新化、新宁各勇，皆以军装未齐，刻难起行。惟塔副将之兵，自攸县来，去草市最近，仰该县即刻钞录此批，星夜专人送至塔将行营。另行分派二三百人，在草市一路守御，即贼踪稍远，亦须严防该处，庶四面可以策应。此间兵勇到齐，再行派拨前往。该将接到此批，务即遵照，不另行札饬也。仍候各辕批示。缴。

0237．批衡州府禀该府饬属举行保甲团练并将颁发条款赍呈宪鉴由

据禀已悉。兴举团练，自是当今急务。条款十六则，亦俱妥善。仰即饬属督率绅耆，实力奉行，以臻速效。仍候各辕批示。缴。

0238．批衡阳县民陈德仓等为抢确弊纵事具控由

现在淮盐不通，虽经奏明借销粤引，而章程尚未厘定，必须商民贩运粤盐来湘，庶免官民淡食之虞。所有卡阻稽查之处，皆应禁止。彭高兰、彭文光等并非兵役，何得私行卡阻抢夺？仰常宁县关拘，一干究治。所抢盐斤，限半月内退还，若不全退，即行亲提究办。抄粘并发，仍缴。

0239．批攸县禀由乡赶回县城堵勇协剿由

据禀已悉。塔将之兵系由攸县前进，该匪应不敢回窜。惟恐被剿穷蹙，东奔五十，西窜三十，仰即妥布乡兵，分投防御。

另单禀请功牌，编列字号，空名发给。若各纷纷禀请，一例发给空牌，未免漫无限制，碍难允行。颁给图记，应由局核议。

0240．批耒阳县禀请迅拨兵勇下县防堵由

据禀已悉。现派塔副将、王同知带宝勇、道勇由东北而来，王县丞带湘勇由西南而往，四面兜剿，应可一鼓扑灭。又有储玫躬、千总周凤山带勇在兴宁，已有札往，令其堵截酃县、永兴、耒阳等县矣。该县但多发侦探，如探得贼踪已入县境，一面飞禀行辕，一面移会储教谕、周千总速来该县防堵可也。如贼踪并未至县境界，亦不宜遽行移会，恐误他处军情。此缴。

0241．批郴州禀拿获奸细周桂雄一名讯供正法枭示搜获伪执照令旗等物申赍抚辕一面飞移桂阳州广东连州并移饬营县一律严拿由

据禀已悉。周桂雄应即正法枭示。所供癞子山、老鸦山、粑子山各匪徒及伪监军李汶魁等，难保不潜藏境内，观衅而动，亦难保不自邻境窜入滋扰。务须移饬邻属，一体严防，无任疏忽，致有意外之患。切切！此缴。

0242．批郴州禀乐昌广匪窜入兴宁县业经剿灭并生擒续获匪犯共五十四名就地正法五十名开释四名该职发禀后起程回川由

据禀已悉。此次兴宁之捷，由王县丞神速趋赴，血战获全，厥功颇伟。该署牧所云“勇由义发，义激勇生”，洵非虚语。至于生擒及续获匪犯，讯明后正法五十名，开释逼胁同行者四名，办理俱臻迅妥。此次出力人员，自应查明保奏，以示鼓励。供折存。此缴。

0243．批永明县禀据龙虎关带勇家丁禀称广西修仁荔蒲两县俱有匪徒滋事现在该县会营严密防堵由

据禀已悉。该县迭经粤匪窜扰，不可不刻加严防。现在乡城绅士，本部堂已择其团练尤为出力者，酌给功牌、匾对至五十余名之多，仍咨抚部院核察保奏，该令可激厉团勇，赶紧堵御。仍令饬文武员弁，督率兵役，常川巡缉，毋稍疏懈。此缴。

0244．批靖州州判浏阳县禀札勇分堵隘口情形请再发抬枪三十杆以资守御由

据禀已悉。江省现已解围，贼匪窜踞九江，省城应须防守，所请自无庸议。惟该县堂匪余党尚有潜匿江西，意图萌孽，恐死灰亦可复然。仰该县密饬团绅购线缉拿，以绝根株，无遗后患。切切！此缴。

0245．批酃县禀遵照本府札饬传谕城乡绅士各就村庄练勇以资捍卫由

据禀已悉。该县与茶陵、安仁接壤，江西太和之土匪，已扰茶、安，该县吃紧之至，务须督率团勇，据险竭力堵御。现调塔齐布、王錱料已齐集。所虑土匪闻风逃溃，豕突狼奔，防守稍懈，遂已窜入。其悉传谕乡城绅士，刻刻提防，毋少疏懈。此缴。

0246．批永州府禀亲诣东安查办大概情形现在地方尚属安静及委员张牧奉札起程福倅回衡销差由

据禀已悉。诚使概因唐氏之择肥而噬，抄烧掳杀诸状，致启他人之报复，而前单所开之匪徒，果尽系深怨唐家之人，于唐氏党羽外，别无一二冤民，则此时之东安，自应以收复人心、培养元气为急务。若于不唐不蒋之外，别有无故劫杀之案，则国有常经，非一纸悔结保结所可了。该署府以儒吏而久习民事，于此案本末委折当有权衡，不致轻贻后悔也。仍候各辕批示。缴。

0247．批常宁县禀奉札饬认真遵办团练由

据禀已悉。该县前令编就三十二团，该令到任后，龙门绅士又另立一团，经本部堂发给执照，谅必鼓舞团练，有事足资捍卫。该令可随时劝谕绅士，严密团防，总在禀内所云“行之以实，持之以久”八字耳。勉之无忽。此缴。

0248．批兴宁县禀获匪犯陈作亮讯明杖毙由

据禀已悉。陈作亮罪大恶极，应于讯明后正法，枭示牛子坳地方，既经杖毙，即可无论。其陈作明一犯，实与同恶，务须严拿究办。至牛子坳贼巢，该署令已歼厥渠魁，余党谅已丧胆。仰即会合桂阳、桂东二县，各带兵勇，辅以团丁，迅速剿尽，以绝根株。仍候各辕批示。缴。

0249．批湘阴县禀该职现在选择董事设局赶办团练由

据禀已悉。贼匪窜踞九江，难保不窥伺两湖。该县为南省孔道，亟应遴选公正绅耆，认真团练，庶足以靖内奸而御外侮。要在行之以实，持之以久耳。有其事者，必有其功。该令与各绅士相与有成，是所望也。此缴。

0250．批桂东县禀到任日期及地方现办各情形由

据禀已悉。该县素为士民所爱戴，此次重履斯任，自应上下益臻和洽。惟王县丞之勇，现在调回剿办茶、攸土匪，不知该县边境尚虞江、广土匪滋扰否，甚难放心。仰再体察，以期有备无患。此缴。

0251．批管带左营湘勇候选县丞王錱禀广匪窜入兴宁湘勇大获胜仗杀获贼匪并夺军械请示鼓励由

据禀已悉。以极疲之卒，当极骁之贼，而能尽力苦战，大获全胜，真可爱也。尤难在深夜冥行，缘石涉水，手足并进，诸艰备尝，乃能出贼不意，奏此奇功。带勇官之平日与士卒同甘苦，尤可想见。仰即开单优叙，以凭保奏。仍候各辕批示，缴。

0252．批委带左营湘勇训导储玫躬禀解交饷银子药火绳火炮会同剿堵添勇请令候札遵行由

据禀已悉。现饬军功魏崇德回乡，添募百人，合成一营之数。该教谕忠勇勃发，深沉不露，将来同振义旅，扬旆东下，必能克复三城，扫荡群丑也。此缴。

0253．批管带湘勇右营军功监生邹寿璋禀奉抚宪札委调赴岳州防守并在浏获匪由

据禀已悉。岳州为入南省门户，诚使粤逆上窜，三四百人断不足以资堵御，恐相率逃溃，徒挫军威。昨已咨商抚部院，并札行该军功，饬令仍在浏阳防守，以防征义堂之余匪乘间窃发，计日想已接到，折回浏邑矣。湘勇右营，经本部堂苦心训练，冀收百战之用。陈文耀之勇，亦经本部堂屡次面训，差可驱策。惟须揆度时地，权衡众寡，乃可及锋而试；不然，恐先锋一挫后，即不能自振矣。嗣后抚部院与本部堂若调该营乡勇，必彼此咨商。该军功若非接到本部堂札饬，不准轻自移营，恐各勇面从心违，反致误事也。仰即将此批抄示陈文耀，一体遵照。此缴。

0254．批升用副将塔禀捉获贼探正法及贼匪逃窜追剿由

据禀已悉。此股贼匪，在江西安福被兵勇痛剿，逃散复聚，止有三百余人，至茶陵后又裹胁三四百人，现在实不满千。该副将若赶紧进剿，不少停留，即在安仁城内外尽可扑灭。乃在深田少停不进，致令该匪窜出，已非兵贵神速之道。现该匪在三江铺，闻有窜往酃县之势，仰该副将迅速进剿，慎勿片刻迟延，不可因王丞未到，等候同来会剿，致耽延时日，有误事机也。本部堂昨已加派王县丞管带湘勇，由衡往征，计初九可抵安仁。又派训导储玫躬、千总周凤山，带领练勇在酃县、永兴两处堵御，亦足以资策应。该副将务多设哨探，由捷径前进，愈速愈妙，不可稍有迟疑。至要。仍候各辕批示。缴。

0255．批监造委升用府经丞曾德麟监造新化县童生邹世琦禀解仿镇远营式炮三位抬枪二十门由

据禀已悉。炮三位、抬枪二十门收到，精致绝伦，实为近年造军器者所仅见。其工料、银两即由总局一并领取。此缴。

0256．批乾州厅王丞升用副将塔禀剿灭逃窜安仁贼匪大获胜仗由

据禀已悉。三更开仗，两面夹击，遂得大获全胜。此股贼匪，逃逸谅已不多。初九以后，数日陆续搜捕，又已擒获不少。顷札教谕储玫躬、千总周凤山，由兴宁带勇前来，再加搜捕，办理善后，该将、该守即可督带兵勇赶紧回省。现在粤逆窜据九江，长沙防堵吃紧也。生擒各犯，讯取的供，即行就地正法，无庸解省。此缴。

0257．批安化县禀朱起凤呈控被匪焚抢案内现又续获被控要犯谌德聪谌廷云二犯应否解辕转发抑径解首府收审禀请示遵由

据禀已悉。该二犯为此案最要之犯，久经远飏，竟能擒获，实属缉捕有方，深堪嘉尚。该县近日讲求捕务，严除匪类，士民爱戴，本部堂屡有所闻。此案在行辕审讯，并未发交首府。现在卷宗均带来衡，仰该县即将二犯严行审讯，无庸解省，亦无庸解衡，即在本县研取确供，无令狡执避就，定供后，开折赍呈衡郡，听候批饬。所有全案卷宗，钤印封固，交来差带回安化，仰即检收，定案后，仍行缴辕。缴。

0258．批蓝山县禀奉候选教谕唐景皋下县劝谕捐输俟捐有成数另行禀报由

据禀已悉。发去简明章程二纸，仰即交教谕唐景皋，转行传播。本部堂现驻衡州，随带委员陶令办理捐输事件，所有藩库实收，即交陶令手收管。仰该县转告唐教谕，凡乐捐者送钱至衡州行辕，比日交给藩库实收，数月后换给部照，片刻不少留难。务须广为劝捐，以期踊跃，仍禁勒派，以杜流弊。该县即录此批移唐教谕。此缴。

0259．批岳州府拿获匪犯周斋公等审讯大概供情由

据禀已悉。此案周斋公等捏造伪号，起意勾引滋事，该守督县会同团绅，乘其未起事之先，拿获到案，办理实为迅速。仰该守督同县令严讯余党，除现供傅首元等名外，此外尚有何人？一面取供，饬将余党尽数密拿，归案惩办；一面即将周天元、赵恩泽两名正法，仍枭示新墙地方，以昭炯戒。未获之胡治朝、傅首元、彭昌右等，并刘东启所供，不知姓名多人，务须设法购线，飞饬邻属，一体查拿。刘东启容留匪类，难保其不知情入伙，如审讯得实，除将刘东启严办外，饬县将长寿山庙烧毁。至蓝山地方有无庙宇，是否知情，一体照办，以净根株。仍候各辕批示。缴。

0260．批桂东县禀防堵出力员弁绅士拿获逸匪请示鼓励并裁撤募勇由

据禀已悉。各员弁绅士拿获逸匪，免致根株未净，四出滋扰，实属奋勉可嘉。惟功绩无几而人数较多，难以遍给奖叙，仰该县自行酌给花红匾额，以示鼓励。募勇之费，概行捐出，既洗手而奉公，复倾资以纾难，允堪嘉尚。仍候各辕批示。缴。

0261．批乾州厅禀该职驰抵茶陵前赴界首策应并湖口墟获胜由

据禀已悉。此股贼匪，初八夜经塔将痛剿大胜之后，不由酃县，即由茶陵，大抵总不外窜回江西，仰即越境穷追；无令稍留余孽。昨有札饬该丞偕塔将速回省垣，筹办防堵，如正在追贼紧急之际，则不可弃而遽返。俟周千总、储教谕到时，有人接办，始行回省，庶安、酃、茶、攸一路，可以搜捕无遗，扫荡肃清也。仍候各辕批示。缴。

0262．批衡永郴桂道衡州府禀差探安仁贼匪自城垣破处窜入闻官兵追至随即退出由

据禀已悉。贼匪窜入，旋即退出，现经官兵各路追剿，无难搜捕净尽。安仁仓库、衙署、监狱是否毁失？待查勘禀复，再行核办。该县陈令朴实勤慎，声名尚好，禀报应得实也。仍候各辕批示。缴。

0263．批安仁县禀江西土匪由茶陵窜入该县现已剿灭由

据禀已悉。大股贼灭，余匪逃逸者，自无足虞。现札塔将、王丞回省防堵，派储教谕、周千总北来，搜捕余党，办理善后。仰该县协同妥办，城内难民，好为安抚。仍候各辕批示。缴。

0264．批湖南试用知县杨以宝禀奉委总理街团遵照办理由

据禀已悉。前在省时，闻该县稽查善化街道，勤慎不懈，风雨无阻，闻现在总理街团，尤能整饬严肃，联络绅耆。仰更持力不怠，以清内奸而御外侮。此缴。清折存。

0265．批湘潭县禀查探土匪情形及扼要严堵由

据禀已悉。初三日三更，塔将统带兵勇，在安仁之江口洲痛剿该匪，大获胜仗，余匪逃逸无几。现已派各勇在安仁、酃县、永兴、茶陵诸路搜捕矣。

另片禀醴陵石笋地方有匪徒滋扰，师令亦有禀来，已批令截留塔副将、王同知之兵，就回省之便，顺道进剿，想可立时扑灭，不致蔓延湘潭也。仍候抚部院批示。缴。

0266．批醴陵县禀报该县访闻石笋有外来匪徒潜聚业经会督兵勇剿办由

据禀已悉。函调周金城之勇回醴，办理迅速，深堪嘉尚。此股匪徒，若非乘其未发，先行扑灭，又不知当荼毒几处生民。周金城之勇，奋勇当先，以少胜多，实由操练有素。阵亡二名，受伤十余名，均应由局优给恤养。仍仰分股严防，搜捕余匪，以绝根株。

另片禀船上续到匪徒，请添兵助剿。现在塔将、王丞战胜之后，本部堂已于十二日飞札饬令回省防堵矣。道过攸、醴，该县即录此批移知，令其分兵助剿，石笋一案，必可得手。至举人黄式度，尽可留醴帮办公事。该县情殷挚维，定相得益彰也。仍候各辕批示。缴。

0267．批塔副将禀讯明贼供分别正法解省及夺获贼匪器械开折呈核由

据禀已悉。该将身先士卒，遂将此股土匪一鼓荡平，实快人心！昨已札饬该将及王丞赶回省城，筹办防堵，仰即遵照迅速起程，以副省垣悬望之念。路过醴陵，如有土匪须剿办者，仰酌分兵勇，在彼剿捕，不必多留。至安仁善后事宜，已派储教谕等前来接办矣。仍候各辕批示。缴。清折存。

0268．批永州中营千总周凤山禀

据禀已悉。各路匪踪，务须逐〈一〉探明，严行搜捕。现在塔副将、王同知已在安仁带兵勇回省矣。该千总探得安仁境内如有余匪，亦当速往安缉，妥办善后事宜。口粮银两，已飞函饬省局速发矣。目下若实无接济，可专人来行辕，先行给银二百两，以济急需。此缴。

0269．批衡阳县民刘义标等以党恶闻诈具禀由

此案前已批候查办，张贴辕前矣，该民何云“未奉批示”也？衡、清二县，人命油索之案，本部堂早有所闻，总缘地方痞棍勾串恶差，架控陷害，或冒尸属，或称近邻，或改死期，鬼蜮伎俩，难以枚举。官不准理，则挟制上控，上官谓其玩视人命，辄严行申饬；官一准理，则一纸批词，即为若辈取钱之券。乡愚无知，畏官怕讼，不得不隐忍求和，受其鱼肉。中人之产，一旦荡然无存矣。甚或牵控多人，名曰“开花”。有钱则准其摘除，无钱则立受桎梏，波及户族，波及亲邻，展转株累，连年不休。即本案幸而免害，日后必寻他事加害。盖不满痞棍恶差之欲，其祸不休；即其欲已满，亦不过延搁了事，尚成未结之案。盖扰累闾阎，朘削良懦，莫有甚于此者。此刘氏之假命案拖害已三年矣，若不严加惩治，此风断难挽回。仰衡阳县即拿成宴林、李柏、谭信、刘楚南等解辕，以凭讯办。

0270．批乾州厅王守禀该职前过醴陵酌留周金城练勇协剿该县石笋土匪事竣仍留搜捕余匪由

据禀已悉。周金城之勇，打仗获胜，足见勤于操练者，自有效验。醴陵师令后有请续添兵勇之禀，日内未见禀到。土匪增加，复来开仗之说，未可信矣。该丞即可迅往平江，恐湖北兴国州之匪窜入通城，我省必须严防也。仍候各辕批示。缴。

0271．批东安县禀唐蒋两姓仇杀案内各犯已遵缴炮械呈递悔结均各循分安业及现在地方一律安静由

据禀已悉。此案持说不一，如使各案皆缘唐、蒋仇杀而致不唐不蒋之家别弃平白劫杀之事，则此时自有 ⁽⁹⁾ 息事安民为先务，然正不可无意外之访察也。仰将曲折缕告后任审讯焉。此缴。

0272．批酃县禀查讯张万选等近未为匪现据各绅邻人等结保应否准予开释请示饬遵由

据禀已悉。该县平日亦疾恶如仇，如果法无可贷，自不肯故为轻纵。众口同称安业，即可取结保释，然亦须察其容貌词气之果否凶恶耳。此缴。

0273．批耒阳县禀茶陵安仁一带土匪纷纷逃窜禀请激饬带兵文武并各州县四面围剿尽净无留余孽由

据禀已悉。酃县一股，杨令已拿获十余人，皆江西要犯也。兴宁永兴二股，本部堂派有练勇在彼防剿，连日禀到，尚未言及，不知该县探卒由何处探确。前贼至龙王铺之说，亦与本部堂所发之探卒不符。仍候各辕批示。缴。

0274．批酃县禀匪犯窜入该县地界业经堵剿并擒获首要各犯多名请示遵办由

据禀已悉。前闻该县募勇防御，先有准备，即纾东路之忧，兹果能遏剿擒杀，良用忻慰。所有要犯十二名，仰即遵照通饬，就地正法，枭首示众。其逃回江西各犯，如探得确踪，即密移知千总周凤山、教谕储玫躬，管带各勇，越境攻剿，乘其不意，或可搜尽根株。但须由该县雇觅江西探卒，踩缉明确，然后兵不虚出。如其确实，并不必移文会剿，恐致走漏风声。仍候各辕批示。缴。

0275．批善化县监生张钟岳以勒交首恶等事具禀由

观音港汤德裕典被抢一案，并因张钟岳有劝捐之事，迹涉嫌疑，欲加惩治，勒令拿交抢犯张晚、王万义、王万观等语。该生伏地苦求，力难独拿，本部堂特派湘勇前往拿获，令该生为眼线，先后拿获张晚、王万义、王万观等到辕，讯明正法。旋经出示，为张钟岳昭雪，言该生并未统抢。前则函之囹圄，勒之着交，后则为之出示，代之剖雪。本部堂初无成见，但求水落石出，不枉不纵而已矣。兹据禀，党犯张德星等胆敢耸令张、王两姓妇女在该生家吵闹，地痞邓九又欲设计陷害，均属藐法妄为，可恶之至！仰善化县差拘一干到案，禀明究治。其店伙高二、高三亦着严缉，务获彻究。该伙等既经同抢，是与主人为仇矣，无庸令事主勒交。

0276．批湘阴县禀报拿获匪犯萧九等查讯供情并解赴巴陵归案审办由

据禀已悉。新墙一带，尤为匪徒啸聚之区，自赖巡检去后，不知新任能帮同该县设法踩捕否。或即令绅士毛英卓购觅眼线，缉擒匪党，亦可得力。此等匪徒勾结，其为害又甚于抢案盗贼也。务祈加意严缉。此缴。

0277．批耒阳县禀裁撤防堵兵丁由

此项兵丁，如遇贼至，亦未必中用，盖素称孱弱，人数无多，又系伤弓之鸟，岂可驱之向敌哉！耒阳向有可用之勇，该县胆识见称于人，正须精练数十人，以备缓急之用，胜于弁兵多矣。此缴。

0278．批安福县禀该职清查户口办理团练并巡查水次以靖地方由

据禀已悉。团练之法，众议纷纷，迄乏善规。本部堂分团与练为两事。团即保甲之法，清查户口，不许容留匪人，一言尽之矣；练则养丁请师，制旗造械，为费较多，若董理不得其人，则扰累在所难免。故常与父老绅庶定议二语，曰：“团则遍地皆行，练则择人而办。”又与州县有司定议二语，曰：“乡间团而不练，城厢练而不多。”盖乡间非不练也，择董事之贤者而后兴办，庶几有利而无弊；城厢若无一练丁，则一夫倡乱，仓皇夜呼，遂有焚署劫狱之案，近日往往如此。但有练丁四五十人，火药器械齐备，即足以弹压一切，鼠辈无敢跳掷妄为也。该县现在认真兴办，仰即轻骑下乡，亲行督饬，总以严查为第一要务。其操练一层，则择人而后为之，不必图普律施行之名，反致浮滑者借端扰累。其城厢练丁，则该县缓急自卫之备，仰即亲训勤练。候各辕批示。缴。

另单禀拿获窃匪多名，办理甚好。就中择其积贼巨窝，严加惩治，置之死地，则小窃知所惩戒，尤易整饬。

0279．批郴州禀宜章营积参将知会广东匪徒窜入阳山县星子汛大路边地方滋扰现已飞饬永州镇千总周凤山湘乡县候选训导储玫躬带勇驰往宜章县相机防剿由

据禀已悉。连日下游惊报甚急，贼船自鄂省上窜荆口一带，长沙防堵吃紧之际，本部堂飞调周千总、储教谕来衡，以便亲带入省。此间别无兵勇可调，仰即移知该千总、该教谕飞速回衡，无得片刻迟延。至星子匪徒滋事，闻广东已派兵剿捕。今夏戊壬坑、火烧山之案，即由粤东剿平，未烦吾楚兵力也。仍候各辕批示。缴。

0280．批岳州府禀续获余匪傅首元等讯明同首犯周斋公一并正法枭示由

据禀已悉。周天元、胡盛三、傅首元、赵恩泽、刘人和，法无可贷，就地正法枭示。其余匪犯，仰一面会同湘阴、监利严拿究办，一面将监禁之陈姑娘、李喜桃处斩，不得以伪图书及凭展转寄存未获之李宗卓家，致稽显戮。仍候各辕批示。缴。

0281．批湘阴县禀报闻贼匪势将上窜请迅派官兵来县防剿由

据禀已悉。现在省城兵力单薄，不敷分拨，御贼门外，亦须有重兵扼截，乃为得力，否则望风奔溃，徒挫军威。六月间已与该县畅论之矣。仍候各辕批示。缴。

0282．批岳州府禀遵批查照匪犯周斋公案内并无黄汉贞名字亦无张希元告发之案现仍严密访查缉查余匪由

据禀已悉。黄汉贞或即未获王万贞，首告王汉珍，传闻之讹，亦未可知。此事经该守先事预防，不动声色，迅将首要各犯拿获究办，办理实属妥速。且巴陵令前后任悬宕之际，两月之间，督同兼办，勤勚可嘉。仰饬属购线缉拿余匪，以净根株。仍候各辕批示。缴。

0283．批湘阴县禀贼匪现在武昌恐其上窜请迅拨派官兵下县以便会商扼要堵截由

据禀已悉。贼若南窜，则扼要堵截之兵，至少亦须三千，乃克有济，且防于陆而不防于水，仍恐其乘风上驶。故常谓“御贼门外”，本古人不易之论。至今日而望风先溃，徒挫军威，又不如坚守一城之犹为稳实也。仍候各辕批示。缴。

0284．批宜章营参将积拉明阿禀探粤东匪徒窜距交界咫尺该职督兵截剿由

据禀已悉。该参将素有胆识，亲赴堵截，应可得力。闻署守备杨名声亦忠勇可嘉，在城策应，想足为该牧之助也。仍候各辕批示。缴。

0285．批平江县禀通城探报并添勇教枪遣书坐探由

据禀已悉。鸟枪临阵不足以制贼之死命，自抬枪而外，惟锚钯最为利器。坐探须径至武昌、崇阳、大荆等处，仍多讹诈也。仍候各辕批示。缴。

0286．批湘潭县禀探得贼氛窜扰楚境该县兵力单薄仰乞酌发湘勇数百名下县堵御由

据禀已悉。贼匪若来湖南，分船窜扰湘潭、衡州等处，乃意中事。然数百湘勇，何足以资防御？现在此间造牌置船以为水路之备，将来办成，顺流而下，由该县经过，即可防堵下游之匪，无庸另派练勇往潭，分兵力而鲜实效也。此缴。

0287．批湘乡县禀报到任日期由

据禀已悉。闻自朱令去任后，红黑会中各匪，又复回湘聚集。此时总须先树风声，威克厥后〔爱〕 ⁽¹⁰⁾ ，匪徒早知敛迹。若初政涉于水懦民玩，后来虽欲极整顿，亦恐收效较寡。仍候各辕批示。缴。

0288．批耒阳县禀该县酌留壮勇一百名教习技艺由

据禀已悉。永兴之板岭，常宁之白沙，皆与耒毗连，所练之勇，须遣人至二处常川巡查，免致土匪勾结，临时失措也。此缴。

0289．批湘阴县湘阴汛千总禀请迅拨官兵来县以便会同择要防堵由

据禀已悉。以今日之兵，即使派一二千防守湘阴，亦必闻风逃溃，且无船无牌，贼以水来，我以陆御，即使临时不溃，亦任其扬帆直上，莫能创之。故省垣以数千兵勇婴守一城，盖有鉴于田家镇之复辙，为此不得已之计也。该县恳切陈请，无以应之，故久未批还。然局势所在，该县亦当深知其为无益之举耳。仍候各辕批示。缴。

0290．批衡山县禀姚睿廷等具控县卡弁盘获盐斤一案遵批将船户开释盐数给还由

据禀已悉。试问该把总每日自食之盐，淮盐乎？粤盐乎？有路照之盐乎？无路照之盐乎？自居耸〔聋〕 ⁽¹¹⁾ 聩，纵下讹索，末弁习气如此，实可恨也！嗣后有借路照引票为名，妄拿商民送县之事，仰县即送辕究办。此缴。

0291．批候补守备陈文耀禀奉札调赴岳防堵在平邑患病恳请赏假由

据禀已悉。该世职忠勇奋发，不辞劳瘁，着在平江安心调理，并传知林令，妥为照护医药，待全愈复原后，再行检点营务，保养精神，以储有用之才。

另单禀刘加和等不服约束，私行逃走，殊属可恨！嗣后各勇有不遵纪律者，仰该世职即行革责严惩，不必禀明本部堂，恐耽延时日，反长该勇等之刁风也。此缴。

0292．批候补守备陈文耀禀奉札驰抵平江由

据禀已悉。林令本有忠义奋发之气，又与该守备有同乡之谊，必能相得益彰，仰即在平江协同防堵可也。仍候各辕批示。缴。

0293．批平江县禀崇阳通山通城探报并请迅赐发兵拨饷前次各禀批示由

据禀已悉。逆匪窥伺荆、襄、通山、通城一带，难保土匪不乘机滋扰。该县为南省门户，自宜赶紧严防。

另单漕米变价一层，既经函嘱省局委员代请，仍候示遵。陈守备即饬留在该县协堵。此缴。

0294．批郴州禀永州镇中营千总周凤山抵州后适奉札调带勇赴衡恳请迅拨兵勇飞驰宜章县援剿该职赶将岁试终场发案即带郴兵二百名驰往督办由

据禀已悉。该牧赶将岁试终场，亲赴督办，甚得机宜。周凤山之勇于初五日回衡行辕，另有调遣。昨接宜章禀报，初二、初三两获胜仗，得该牧之勇再往助剿，想可全行扑灭。仍候各辕批示。缴。

0295．批道州禀审拟续获何贱苟纠众滋事案内匪犯何作作等罪名并开供折赍核由

据禀已悉。邱三苟听从何贱苟，拜会抄抢。何开盛、何兴林、何成美、何出文乘粤匪踞城，纠同多人，勒诈蒋昌陇钱文，强抢仓谷，俱系凶恶匪徒，仰即就地正法，以昭〈炯〉戒。余均照所拟办理，仍候各辕批示。供折存。此缴。

0296．批湘潭县禀该县来有广勇船只当即会营并团绅等督带兵勇查办间讵该勇等仍行潜赴下游由

据禀已悉。此次船只，闻该勇已抛弃登陆，分窜各路，抢掠滋扰，间有另雇小船潜踪分窜者。本部堂已出示悬赏，并札该县矣。仍候各辕批示。缴。

0297．批临武县禀广东星子土匪已窜凤头岭沙坪等处滋扰现在会营率同绅耆带领兵勇护守城垣分布各口防御又飞调蓝山嘉禾协剿由

据禀已悉。凤头岭、沙坪等处，与该县之牛市、水东一带，相距甚近，自应预筹防范，现既添募乡勇千名，及调蓝山、嘉禾汛兵各一百名，想已齐集。务宜择要严密堵截，毋稍疏虞。仍候各辕批示。缴。

0298．批兼护永州镇安长太等禀接衡永道咨已调宝武中右等协营官兵共二百名余派干弁管带驰赴衡州预防逆匪上窜现在永郡乏员督理该职未便遽行赴衡恐致顾彼忽此禀请示遵由

据禀已悉。现在兼护镇篆，营务较繁，自未可即行来衡。本部堂尚在衡驻扎，制造战簰，约需时日，亦不即晋省也。且粤逆各州停泊，汉口、鄂省，尚未被围，已分舟上窜襄河，未必回窜湘中，该游击尽可在永坐镇。又闻宜章粤匪已经王令督率团丁剿捕，大获胜仗。所调宝武中右各兵二百名，不特不必来衡，亦可无庸赴郴剿匪，即日止调可也。此缴。

0299．批广东连州星子土匪抢杀滋扰该职现在劝谕绅耆实力团防示以奖励请先给发功牌存俟有功者随填给以昭激励由

据禀已悉。亟宜督饬绅耆，实力团防。所请功牌，俟有功之时，即行开单禀请发给，仍由行辕填写，乃足以昭慎重。至发给空白功牌，由各州县自行填给，恐滋冒滥，各处禀请，俱未准行。此缴。赏格存。

0300．批桂东县禀该县团勇出境追获江西太和县土匪卢观保等九名审实正法摘叙供折呈赍查核并与管带湘勇储玫躬等会合回县扎驻由

据禀已悉。卢观保等九名审实正法，足昭炯戒。昨茶陵吴署牧禀称“江西永新、安福交界地方，有土匪屯聚，已焚毁上坪巡司衙署，并恐龙泉逃匪或被勾结入伙”等因。据此，该县与龙泉县属毗连，仰更多设侦探，一律严防毋忽。仍候各辕批示。缴。

0301．批临武县禀查办地方情形由

据禀已悉。该县吃重在边防，总须连络绅耆，认真团练，以御不时窃发之粤匪。其猺峒近极贫弱，尚可相安无事也。仍候各辕批示。缴。

0302．批平江县禀探闻逆匪窜扰武汉请派官兵来县设防由

据禀已悉。此贼既至武汉，必不肯舍舟登陆，该县此时可无庸防堵矣。仍候各辕批示。缴。

0303．批郴州禀请赏发功牌填给急公绅民以示鼓励由

据禀已悉。仰即专丁来衡具领，开造清单，注明籍贯及因事议功之由，由行辕填给。若空白功照，由该牧填发者，不能多发也。此缴。

0304．批平江县禀复现探贼踪并办理情形由

据禀已悉。上塔市、小坳等处，该县于三月曾经绘图，贴说陈告。此次设防，更为熟悉，山路堵截，愈熟愈巧，得平勇数百，益以省城添派之兵勇，贼踪若果由此路，必不能得志矣。仍候各辕批示。缴。

————————————————————

(1)  从本件起到0084件止，原抄件注明：春夏季长沙行辕。

(2)  此处似脱一“人”字。

(3)  依传忠书局刻本改。

(4)  据传忠书局刻本增补。

(5)  从本件起到0213件止，原抄件注明：咸丰三年癸丑岁，长沙、衡州行辕，秋冬季。

(6)  此处疑有脱落。以意逆之，或为“诛一痞魁”。

(7)  “现”疑为“视”之讹。

(8)  从本件起到0304件止，原抄件封面上注明：咸丰三年八月以后衡州行辕。

(9)  “有”当为“以”之讹。

(10)  据传忠书局刻本改。

(11)  据传忠书局刻本改。

咸丰八年

0305．批管带吉字左营朱副将南桂遵批准假回籍医调起程日期由八月二十七日

该副将忠诚朴实，自咸丰三年春至今，历久不渝。兹因患病假归，辛苦长途，良深眷念。仰即善自支持，好生将息。回籍后安心调理，俟病体全痊，再行来营。该营事务，暂饬朱宽义帮理。俟朱惟堂到营时，即交朱惟堂管带。该将但需安居养病，不必以营务为念也。此缴。

0306．批管带祥字营刘守备胜祥贺年禀件十二月二十三日

贺禀已悉。本部堂在军数年，常以无益于国、无益于民为愧。该将等从我最早，总宜时时警省，以爱民为行军第一要义，庶为仁义之师。否则，行兵愈久，害民愈深，不可不察也。发去《爱民歌》五张，新春无事，可与士卒悉心讲诵。至望，至要！缴。

0307．批管带义字营吴主簿国佐禀两次接仗败挫难于复振兼病体难支恳即撤遣各情十二月二十九日

据禀，十九日接仗败挫，损失百人，军械十亡五六，并自请撤遣各情均悉。胜负兵家之常，原不因一二败仗，即作一眚之掩。惟此次未看明路径，未稳扎营盘，未约会江军，即所谓约张道相机进剿者，其约亦未必申订坚明。凡云少兵以尝贼，伪退以诱贼，二者皆士识将心至精至熟者之所为，非新营所可学也。

该主簿屡称此贼不足平，告请剿办英夷以自效。本部堂常以“平实”二字诫之，意此次必能虚心求益，谋定后战，不谓其仍草草也。官秩有尊卑，阅历有深浅，该主簿概置不问，生手而自居于熟手，无学而自诩为有学，志亢而行不能践，气浮而几不能审，施之他事尚不可，况兵凶战危乎！既据禀请撤遣，准即销差回籍，该营一并遣散，仰即带赴贵溪，将军装器械一一点交委员凌荫庭收报。其该营弁勇有愿立功报效者，即派凌委员挑选，另立营头，收集后带至建昌老营，本部堂亲加教练两三月，再行出征。至公余银四千两，除愿随该主簿回南之弁勇准酌给行资，缮单通禀外，余仰并交凌委员收解来营，以重款项。此缴。

咸丰九年

0308．批统领湘勇张道运兰禀牛角岭与贼苦战失隘旋复各情正月二十三日

据禀已悉。兵法最忌“形见势绌”四字，常宜隐隐约约，虚虚实实，使贼不能尽窥我之底蕴。若人数单薄，尤宜知此诀。若常扎一处，人力太单，日久则形见矣。我之形既尽被贼党觑破，则势绌矣，此大忌也，必须变动不测，时进时退，时虚时实，时示怯弱，时示强壮，有神龙矫变之状。老湘营昔日之妙处，全在乎此。此次以三百人扎牛角岭，已是太呆，正蹈形见势绌之弊。除夕曾函止之。十一日五旗失隘后，再以第三旗扎此，则更呆矣。仰即熟思审度，不可扎则竟撤之，聚合一处，俟贼至则并力决战，得一胜而锐气全复矣。如虑贼抄我军后路，即退保乐平，亦无不可，不必定有进而无退也。

另单禀平江两营经该道饬扎涌山，查该营向未与湘勇共事。先须合扎一处，以相联络，且本部堂原因义字营禀撤，故调平江营换补；若远扎涌山，不特平江孤军可虞，亦于三溪大营无益，自以合扎为是。至吴主簿一营，业已两次批撤，难再二三其说。如必须仍扎飞鹭、白兔等岭，可饬凌经历接手后，相机暂扎。如全不中用，则不必勉强。仰并录批，行知凌经历可也。此缴。

凡交战，胜负决于须臾之顷，彼此在八里以外，即已不能相救应，若雨雪泥泞，则四里以外已不能相救应矣。又，将卒之精神心血，只有此数，若刻刻兢业，夜夜提防，不过旬日，即有疲倦不继之势。既疲而用之，则有暮气，必不得力。比如水以屡汲而浑浊，必须澄定片时，乃能再见清水也。本部堂前此之不欲扎牛角岭者，正恐其不能救应，恐其太疲而浑浊耳。他处可以类推。

0309．批统带湘勇张道运兰禀代吉左营恳请发给帐棚另单禀约会进剿各情二月初五日

据禀已悉。白帐房九十二顶，蓝帐房十二顶，已饬粮台即日如数解给。

另单禀二十八日约会进剿各情，查柳溪距景镇三十余里，途径歧杂，主客劳逸饥饱之势迥殊，行仗实不易打。况屡挫之后，各将领虽尚气壮，而各勇锐气未复，必须暗中体察。勉强进攻，徒伤精锐，再有挫失，则不特不能攻，不能战，并将不能守矣。屡批无庸性急，何竟置若罔闻？刘道远隔百里，其军屡挫，所约何足为凭？此后宜敛兵守险，蓄锐养精，以静待动，一月以内，无许出队进攻。贼若来犯，俟其近前，然后并力痛剿，必能得手。

平江新中营已到涌山，仰即飞调，合扎一处，不必令孤驻涌山。祥字营至亦须合扎。凡分扎一路，必须各能自立，其力量足以独当大股之贼，乃可远分。若恃彼此救应，则断不可远，胜负决于须臾，八里以外即救应不及矣。此一定之理，虽善战者不能易也。平江三营，仰饬其合扎一处，距该道不得过三里，切切无违！此缴。

0310．批统领湘勇张道运兰禀会攻镇贼先胜后败由二月初八日

据禀已悉。镇贼狡猾异常，又兼地势散漫，易进难退，打行仗必至失利。该道经再挫之后，坚持定力，锐气不为少衰，是其果毅过人处。然克复地方，亦有时会，稍休息以待时，固无大害。此后贼来攻我，无论得手不得手，与之拼力一战。若我再去攻贼，屡次为贼所致，虽胜亦不足取也。此缴。

0311．批统领湘勇张道运兰禀各路探报贼情二月初十日

据禀已悉。该道气沉力定，坚稳不挠，自是致远之器。惟婺贼归并景镇，为数过多，止宜固守，不宜轻动。但能坚壁相持，再过一月，春水渐涨，我之战船可入，贼之粮食将乏，自可乘机痛剿。目下纵令两股全逃，固不以未及痛歼为憾也。江、李二镇处，仰再移催，请其派兵，横截尾追，以助声势。切切。此缴。

0312．批管带义字营吴主簿国佐禀奉谕令留数百人随作护卫遵照办理俟妥贴成军交帮办县丞刘璈率总哨章荣先带赴行营听候使令等情二月十九日

据禀均悉。该员两次失利，若冥冥中有使之一挫者，大抵名望愈隆，则物情之诘责愈刻；志趣愈亢，则鬼神之伺察愈严。近人落第诗云：“也应有泪流知己，只觉无颜对俗人。”军家之一胜一败，情况亦颇类此。出营以后，除二三知爱外，尚宜谢绝酬应，调养数月，重加整理，以求其是。是非既审之于己，则利钝可听之于天矣。缴。

0313．批统领湘勇张道运兰禀近日贼情军情可否添设马队由二月二十二日

据禀已悉。镇贼粮食将尽，仍宜坚扼，以观其变。果能严密周防，断其接济之路，可不战而屈之矣。

文参将一军，昨准江西抚部院来咨，归该道节制，自应商令择要扼扎，断贼接济。普镇一军，本部堂所调者，仅拔二三营，系令其由鄱阳绕赴三溪也。胡抚部院所调者，系派普总兵全军应由建德来攻镇之北也。顷据彭道函禀，普镇十五营，已发六营，自彭泽先行。惟婺源败贼现已窜陷建德，是彭泽正形吃紧，而由彭赴镇之路，非力战不能遽通。普镇一军，恐亦难肩此重任。若须坚守彭泽，则宝勇不特不能全军赴镇，即二三营亦难来矣。

操练马队之法，马上能使鸟枪者为上，能使弓矢者次之，若仅能使大刀，则技之下者，无能为也。景镇贼马，闻仅能使大刀，若我军阵脚不动，进退有法，枪炮有准，不过打中数马，则百马反奔矣。官军自腊月十九以来，为贼所慑，士卒之志先怯，是怯贼也，非怯马也。今欲练马队以御之，亦是要著。但须操习纯熟，控纵如意，乃可试之。若马劣人拙，为贼所笑，则反贻画虎类狗之讥。仰就平前宝祥等营中，择善骑者，试行操习，共得若干名，禀明核夺，俟七月以后，鄂省采买口马到后，再行认真多操可也。缴。

0314．批统带湘勇王道文瑞张道运兰禀俟攻克景镇可否回师援楚等情三月初四日

据禀已悉。俟攻克景镇后，酌量缓急，再定行止。前接湖南省信，已征调兵勇二三万人，将领中如刘道长佑、赵道焕联、刘守坤一、王守勋、田协兴恕、江守忠义等之陆兵，王镇明山、谢游击泰平之水师，皆威略素优。又益以萧道启江回援之师，当能得力。吴主簿留抚之四百人，亦令其回援矣。湖南不患无兵，不患无将，所患齐集略缓，不能趁贼之初入而扑灭耳。然此时计已集矣，此贼不能害闽浙，必不能得志于湖南。传谕各弁勇，安心剿办，无庸怀内顾之忧也。此缴。

0315．批吴廷华禀奉委管带新立之湖北抚标新仁营勇由三月初六日

据禀已悉。该员既奉委带新仁营，仰即悉心训练，杀贼立功，以副委任。为将之道，谋勇不可以强几，“廉明”二字则可学而几也。弁勇之于本管将领，他事尚不深求，惟银钱之洁否，保举之当否，则众目眈眈，以此相伺，众口啧啧，以此相讥。惟自处于廉，公私出入款项，使阖营共见共闻，清洁之行，已早有以服弁勇之心，而于小款小赏，又常常从宽，使在下者恒得沾润膏泽，则惠足使人矣。“明”之一字，第一在临阵之际，看明某弁系冲锋陷阵，某弁系随后助势，某弁回合力堵，某弁见危先避，一一著明，而又证之以平日办事之勤惰虚实，逐细考核。久之，虽一勇一夫之长短贤否，皆有以识其大略，则渐几于明矣。得“廉明”二字为之基，则“智”、“信”、“仁”、“勇”诸美德可以积累而渐臻。若不从此二字下手，则诸德亦茫无把握。

洪琴西现在何处？如果能来该营，即仰飞速禀明，并嘱其来本部堂行营，一摅积愫。缴。

0316．批吴廷华禀委带新仁营勇奉到手批遵即视事由四月初三日

复禀慰悉。以廉明信义固结弁勇之心，勤加操练，枪炮打靶，蓄锐待时，自然所向无敌。勉之。此缴。

0317．批管带平江老中营屈守蟠禀捐修湖口县城垣兴工大略情形四月二十七日

据禀已悉。修城之法，高倍于基，基倍于顶，如高三丈，则基厚一丈五尺，顶厚七尺五寸；高二丈四尺，则基厚一丈二尺，顶厚六尺。余可类推，此古法也。今湖口城工经费不足，且先修一丈高，而城基却须一丈二尺，为将来加高二丈四尺地步。或先修山城一面，亦可能悉照旧基，想城根必未尽坏。该县烧砖甚难，仰禀商彭道，派船赴南康运石，石之费较省于砖也。未修城之先，营垒必须高坚，以防大股悍贼来扑，仍不许擅离防所一步，另禀并悉。此缴。

0318．批水师中营任星元贺午节禀一件四月二十九日

贺禀览悉。该营官现膺重任，务宜勤慎。自将出战，则奋勇当先，持己则公廉不苟，勉益加勉，定成有用之才。望之。另单并悉。此缴。

0319．批水师亲兵营金世莲贺午节禀一件五月初三日

贺禀览悉。该营官等均膺重任，果能敬慎持躬，廉明应事，遇战则奋勉当先，设防则严密无间，杜侈汰而勉为有用之才，即不啻时相晤对也。此缴。

0320．批平江右营营官郭丞式源贺午节禀一件五月初五日

贺禀均悉。历叙旧事，读之增感。该丞备尝艰险，百折不回，卒能树立声绩，久而弥芬，所谓盘错足以别利器也。

平江勇善战耐苦，是其所长；规矩太松，是其所短。现张令岳龄新立岳字营，屡嘱其以规矩森严、进止画一为先务。俟该营日内抵景德镇，仰该丞与张令熟商整顿营规之法，虽系累年之旧营，却振一番之新气，则将来事业正未可限量也。勉之，慎之！书此以当晤对耳。缴。

0321．批统领江军水师总理饶防事务刘道于淳禀连日大获胜仗各情形五月初九日

据禀已悉。该军连战九昼夜，毙贼多名，各营将士，实属用命，惟该逆粮路未断，依旧负嵎。本部堂现派六千人前往助剿，俟抵镇后，各军戮力同心，水陆夹击，以期殄此逆巢。惟东西两路声息太隔，仰设法会商，立一通信捷法。或五里设一烟墩，一处举烟，则节节皆应；或一处放冲天火箭，亦节节应之；或五里、十里设一报马，仿驲站之法，而塘数更近，递换更速，限一时行四十里，无论有警无警，每日与东路通信一次，则消息最捷，可互相救应矣。否则，西路深入而东不至，水师深入而陆不齐，恐不免于疏失。至要，至要！此缴。

0322．批统领湘勇张道运兰禀职营与吉中各军击贼获胜由六月十一日

据禀已悉。各营稳扎稳打，自然立于不败之地。与悍贼交手，总以能看出他的破绽为第一义。若在贼者全无破绽，而我昧焉以往，则在我者必有破绽，被贼窥出矣。该道身经数百战，于此等尚宜留心细察也。仍候江抚部院、浙抚部院批示。缴。

0323．批湖北抚标新仁营吴廷华禀奉委兼辖副仁营事务并探报贼情由七月十九日

据禀已悉。《爱民》、《得胜》二歌，每分各再发二十张，以便分给传诵。宝庆军情，据报前月二十八九等日，经李道力扫西北一带贼巢，惟余东南两面之围未解，剿办当易得手矣。该员兼辖副仁营，责任愈重，务须振刷精神，力图报称。古人云勤可补拙，盖一勤则不知者可徐徐而知，不能者可徐徐而能，己之办事日稳，下之敬心亦日生。勉之！抄件并悉。此缴。

0324．批管带礼前礼后营游击镇魁禀募勇成军冀蒙调遣由七月二十七日

览禀慰悉。带兵之道，“廉”、“明”、“勤”三者缺一不可。廉则银钱不苟，自有以服兵勇之心；明则是非不淆，赏罚公道；勤则营务整顿，在下之人，自不敢懒惰废弛。此三者，明字不可强而至，廉字、勤字，则勉强做得到的。该将向为本部堂所器重，今新管一营，仰先从廉、勤二字学起，将来可勉为好官矣。望之！缴。

0325．批管带长胜营朱洪章禀现在扎营处所并已领到军械由七月二十九日

据禀已悉。军行稍暇，务须查照本部堂旧日营规，加意整饬。好处二事，要操习枪炮，要整齐队伍；坏处二事，戒吸食洋烟，戒骚扰百姓。本部堂谆谆告诫，千言万语，总不出此四事。勉之，慎之！缴。

0326．批管带长胜营朱洪章贺秋节禀一件八月十七日

该营既奉调随辕，近在左右，但须实心办事，勿庸禀贺繁文。凡作营官者，务以廉正、朴诚、任劳、吃苦、训练哨勇、抚驭军心为上。该守备年轻资浅，当益奋勉以图报效，正不必讲求文饰也。此缴。

0327．批湘后营营务处何令应祺副后营刘丞连捷左营李参将宝贤禀复查明勇丁有无滋事各情八月十九日

禀复各情，是前次风闻之事，非尽无因。该营务处营官等，所禀尚无欺饰，便是好处。凡人不患有过，但患文过；不贵无过，但贵改过。此后务当爱惜声名，爱惜百姓，加意整饬，勿得稍存袒护之见。将领之管兵勇，如父兄之管子弟。父兄严者，其子弟整肃，其家必兴；溺爱者，其子弟骄纵，其家必败。包揽厘卡之勇丁，既经责革，姑准免究。至民勇争闹，多由于采买稻草。该令所拟坐营，日派护哨，押取行营，酌增夫价，专于运草，此法尚善。仰即严督各哨，实力试行，如行之果有成效，将道饬各营照办也。此缴。

0328．批湘后营营务处何令应祺副后营刘丞连捷左营李参将宝贤禀呈收发饷项清册及欠发薪粮银数由八月二十五日

据禀呈该营收发清册及欠发银数，候饬粮台查核筹给，并咨江抚院解还归款。

另单所禀各情，固系体恤勇艰，但该员只知见惠于各勇，殊不思湘后一军自调赴抚州以来，口粮并未欠缺一日，何至因羡生怨，公然诽谤？即勇丁无知，亦由该营务处及营官等不善开导约束之故。从前江省欠项，非独该营为然，江军多系半饷，亦岂能偏厚于该营。本部堂平恕居心，以该营艰苦日久，故商调随辕，加意作养，该员尚唠叨不休，殊属不谙事体。李道前带平江勇，屡立战功，仅支半饷至三年之久，从未如此絮聒。凡治军办事，须忍苦耐烦，有坚定之力。现粮饷尚系按给，辄连篇呼索，彼忍饥力战者，又将何说以处之耶？楚军分布各省，如湘后营不下五六万人者，其精劲远不逮他营，而烦聒则远过之。若专以唠叨为得意，本部堂惟咨送回江，不敢引而近之矣。

至行营添夫挑草一节，该员禀明有案，自禀之而自驳之，又换出草鞯、羊皮二议，旋禀旋驳，既俱不能行，即不必渎禀，此亦识力未定之明证也。缴册存。

0329．批统带昌字全军余参将际昌禀奉谕进驻英属大枫树地方情形由九月十三日

阅禀均悉。久闻该将廉明爱士，军有纪律，将来可成大器。常思一见，以慰积廑。现在驻扎英山，前当大敌，勤劳可念。仰仍严密防守，确探贼情，随时驰报。本部堂不久驰赴下游，或可共事一方也。此缴。

0330．批统领安武水陆全军刘镇培元禀奉到行知蒙恩补授浙江处州镇总兵员缺由 ⁽¹⁾ 九月三十日

览禀欣慰。数年之间，洊膺专阃，圣朝酬功，至优至渥。

“廉明勤慎”四字，刻刻持守，以之为将，则称名将；以之居官，则称名官。纵或事机偶有不顺，而此四字终是可久之道。“廉”“勤”“慎”三字皆可以人力勉为之，“明”字则须得之于天，不可强为。该总兵向来处事明敏，持己亦廉，若能于勤慎二字再加工夫，则日进无疆矣。勉之。缴。

0331．批余参将际昌禀到防天堂布置情形及探报贼踪缘由十一月初八日

据禀已悉。贼若往援太湖，天堂乃其必争之地。贼乘锐气而来，利于速战。该将兵力单薄，若赴衙前迎以击之，以我之单，迎贼之锐，恐难得手。不如深沟高垒，坚壁不出，使贼之锐气不得遽逞，待其饥疲惰归，而后击之。进不必过骤，追不必过远，一二次小胜后，然后变化从心，屈伸如意，此以少御多之一法也。该将择取而参用之。至六营，约周五六里，微嫌稍远，不知该处山势究竟如何，各营至衙前实有几里？仰详细禀复。缴。

0332．批何令应祺禀陈管见五条十一月二十日

据陈各条，颇为切中机要。萧道现留广西，一时未能来皖，且该道统带五千人，亦不能再统多营。目下本部万人，自宜亟定统带。该令既有所见，仰就现在诸营官中开折密保，当面呈递。冲锋陷阵，军中必不可少，诚能拔出勇敢者，自足以救流弊，特恐所拔非人，不足示劝。各营哨兵勇内，如有勇敢出众，为该令所深知者，亦可面呈密折，听候酌核。

临敌交锋，刀矛尤为利器。南方矛法，素少师传，故湘勇多不善使矛，此实历年大病。然本部堂于三年夏间，曾赁天妃宫教邬家矛法，闭门教习两月，亦未敢轻视此事。各营现亦日操长矛，二次禀中所称“窃嗤腹诽”云云，似尚无此气习。该令如能觅得教师，本部堂不惜重价雇募，以挽颓弱。

至进取自有机宜，岂可一味持重，俟统带得人，机会可乘，即行进兵。

军火一项，武穴分局存积甚多，江调取，数日可到，或尚不至误事。

该令返躬察己，长短自知。果不爱钱，又能推贤让能，忍气任怨，待人以诚，爱才如命，则良将良吏，一身可兼，何业之不成哉！但期勉践斯言，持之以静，贞之以恒，实所厚望。此缴。

0333．批余参将际昌禀昌军在槎水畈剿击援贼获胜由 ⁽²⁾ 十一月二十九日

据禀二十一日雕剿槎水畈援贼情形，该将布置严密，衔枚疾趋，奋勇攻击，用兵可谓神速。凡贼来扑营，须静守以待其饥懈；我去击贼，须猛进以乘其惊扰。熟于此法，则识力坚定，神明莫测矣。贼情狡诈，此后必添大股来援。该将惟慎之又慎，勿骄勿馁，勉成大功。慰甚，盼甚！此缴。

0334．批李主政榕禀报防剿布置各情 ⁽³⁾ 十二月二十六日

昨日闻蒋军城外四营拔去，即深以城贼出抄鲍、蒋后路为虑。右路浮桥之东，我军若能扎二三坚垒，我六千人中，或分两营扎去，或分番往戍，则于前敌多、鲍三军少有裨益。若北路浮桥之东，训营能扎二三营过去，则更大有裨益，远胜于我军扎南桥之东矣。祈商之义渠、云崖两君，北桥之东有营，则有益于鲍军；南桥之东有营，则有益于蒋军，二者必行其一为要。

————————————————————

(1)  从本件起至0332件止，原抄件注明：咸丰九年己未岁九月起湖北行辕。

(2)  从本件起到0351件止，原抄件注明：咸丰九年十一月起宿松行辕。

(3)  此件原抄入《曾文正公亲笔书札》中。

咸丰十年

0335．批余参将际昌禀移营进剿缘由正月初五日

据禀已悉。水吼岭为潜北咽喉，各路总汇。该营一经出岭，贼必以全力来扑，惟当酌择险要，固垒深沟，先立于不败之地。若约期会战，其虑有三：相隔路远，通信不易，一虑也；约期既定，临敌千变，进止两难自由，二虑也；甚或彼此相靠，牵制误事，三虑也。本部堂意，山内山外军不必约会师期，可战则战。山内该军及金守之军，惟以站定脚跟，自立不败为主。除函商抚部院转饬遵照外，仍侯抚部院批示。缴。

0336．批管带护军喻参将吉三禀奉委照料太湖各营帮同办理营务请示遵行由正月十七日

据禀已悉。该将官阶日大，责任日重，须常记“勤恕廉明”四字。勤以治事，恕以待人，廉以服众，明以应务。四字兼全，可为名将，可为好官，不论文武大小，到处皆行得通。“勤”“恕”“廉”三字，皆可勉强做得到，惟“明”字甚不易学，必凡事精细考究，多看、多做、多问、多想，然后渐做成个“明”字。故求明之诀，仍不外从“勤”字下工夫。该参将立志成名，四字中又惟“勤”字最要紧也。勉之，勉之！无忘，无忘！缴。

0337．批朱副将品隆禀报近日军情由 ⁽¹⁾ 正月二十二日

官兵必须从上打下，正恐贼分窜太湖后，旋又上窜鄂疆也。二十一夜，二十二早，余有两信与金逸亭，亦劝其自上打下，已抄稿寄蒋之纯兄矣。贼既专争日西时，我官军出队亦不可早。余前批该统领禀，亦言须争下半日也。

闻余际昌军十九日小挫，究竟伤亡多少人，失军器若干，多公亲率马队去金营帮其收队，曾见昌营挫失否，多公与金营中隔广福寨，下贼垒数里，不知马队何以能过去，太湖南门浮桥一带应如何修法，请缄告李申夫、喻吉三领公项钱去修可也。

多公之贤，余已深知之矣。自去腊尾至今年正月十三四，几无日不亲至鲍营，其马队及精选营，几无日不出队，以此知其待人之厚。又于宿松城中多部下受伤者询问，以此知其得士之心。

0338．批管带平江老中营屈守蟠禀近日太湖及前路攻剿情形由正月二十六日

据禀已悉。二十五日小池驲开仗，已获大胜，全军亦移扎天头山、甑皮尖等处，计日即可从罗山冲会合夹剿。贼锋屡挫，当易得手。该营但当联络各军，稳固自守。若不奉统领及营务处知会，不许私自出队。轻出轻归，是平江一大弊。本部堂屡次痛诫，该营官岂忘之耶？此后在皖与悍贼相持，专以整齐为主。深沟高垒，能如鲍军之被围数日而不慌，则善矣。缴。

0339．批彭营官毓橘禀报近日军情由 ⁽²⁾ 闰三月十一日

火药铅弹，须预备五六仗之用，存留一处，平日操演不可动用也。军械所用船装赴下游，恐急切不能运至陆营，中间为贼所隔耳。

早夜站墙，日日操练，断不可间。勤字为人生第一要义，无论居家、居官、行军，皆以勤字为本。黎明早起，勤字中一端也。

0340．批李主政榕禀报近日军情由 ⁽³⁾ 闰三月十九日

潜山团练若至集贤关，则或可扎高桥，断不宜扎练潭也。太湖木植，俟春霆到时面商。

0341．批朱副将品隆李主政榕禀报近日军情由 ⁽⁴⁾ 闰三月二十九日

入关五里扎营，千妥万妥，应即照办。希帅一军若分营驻高桥岭，不特目前运掉不灵，难以兼顾桐城，且恐将来北援商、固，抽开三千人，反摇动怀宁军心也。

关外高桥岭如须扎营，即从希帅之议，由该统领等分拨，以三千人扎高桥，八千人扎关内，首尾相应，最为稳洽。或以二千扎高桥，九千移关内，亦由该统领商之希帅施行。九舍弟现带三百人，初间可赴集贤关。然前敌事宜仍由该统领等主持，不可谦让迟疑。至要，至要！

0342．批管带湘前营朱副将品隆禀请改委曾观察统师以一事权由四月初八日

据禀已悉。该将自派充统领以来，整束营规，督卒战守，悉协机宜。自太湖、石牌两次拔营，各营纷纷派局雇夫，该统领独存爱民之念。若能常充此念，加以磨练，自可培成大器，不仅名位日隆也。仰仍尽心经营，立志为一贤将，勿稍推诿贻误。此缴。

0343．批朱副将品隆禀请专委曾观察统领自愿帮同办理等情四月十五日

据禀已悉。该将会同李副郎统领进剿安庆一军，昨已附片入奏，并声明曾道照料一切。仰即实力筹办，勿存推诿，吾不仅愿该将成一显宦，实愿该将作一好人。行己以勤字为本，治军以爱民为本，自日日长进而不自觉也。缴。

0344．批李副郎榕禀报近日进止机宜由 ⁽⁵⁾ 四月十五日

舍弟要阁下同扎关内，必有深意存乎其间。舍弟最善体贴鄙意，必择其有益于全局、有益于阁下者为之；若徒有益于全局，而或有少损于阁下，当不肯为也。请暂与舍弟同扎关外〔内〕，如实觉大有不便，即来宿松面商一次。胡、左二公大约十八日分别各归，阁下若已进关，恐不能移营远来；若未进关，请酌量可离与否行之。

0345．批李副郎榕禀报近日军情由四月二十五夜

用兵久则骄惰自生，骄惰则未有不败者。勤字所以医惰，慎字所以医骄。此二字之先，须有一诚字，以之立本立志。要将此事知得透，办得穿，精诚所至，金石亦开，鬼神亦避，此在己之诚也。人之生也直，与武员相交接，尤贵乎直。文员之心，多曲、多歪、多不坦白，往往与武员不相水乳。必尽去歪曲私衷，事事推心置腹，使武人、粗人坦然无疑，此接物之诚也。西沤先生所谓“没有几下”，或亦近是。以诚字为之本，以勤字、慎字为之用，庶几免于大戾，免于大败。愿与阁下共勉之。

0346．批朱总戎品隆禀报近日军情由 ⁽⁶⁾ 五月初一日

现在奉权督两江之命，出月当带兵南渡。安庆之围，仍不可撤，要使南北两岸互相援应，呼吸相通。该营等辛苦挖壕，当不致枉费功夫也。

另函贺节，同此称庆。畇荄亦有节下贺函，恕不另复。去岁之病，今年夏天耐劳否？如不耐劳，尚须补气也。

0347．批朱总戎品隆禀报近日军情由 ⁽⁷⁾ 五月十一日

水师由窄港行二十里而入，极不妥当，已缄告雪琴即行停止。另禀称在安庆附近渡江，而此禀称至华阳镇，又似在上游渡江至太湖。

保举案尚未奉部文。潜山保举，已先由官帅出奏矣。四员存记，遇便即保。

0348．批熊都司铁生禀奉札署理霆副后营祗领关防开用日期由五月二十五日

禀已阅悉。该营新募之勇，该都司任事之始，务以“公勤廉明”四字为主。熟操枪枝，讲求战守，各哨勇谅皆知之。惟需将本部堂《爱民歌》熟读细解而深体其意，则纪律益严，声名益好矣。勉之！此缴。

0349．批管带振字营凌荫廷安禀一件五月二十八日

据禀已悉。昨至黄石矶，恐陆营有事，故未令前来相见。“勤廉明恕”四字，望时时体察，除去官气，专务朴实。古人之有为者，不外乎此。即近日湖南诸贤，亦不外此。该营官须坚立志向，无时存可上可下之见，近于暴弃也。缴。

0350．批朱镇军品隆禀报病体初愈在营调养由 ⁽⁸⁾ 六月二十八日

春初用心太过，故病后不耐用心，至不耐久坐。仍是邪火未经除尽，不可峻补，亦不可多食油腻，宜用轻松之品，徐徐补之。二十六日大汗，元气亏损，此时调理，如初生之婴儿，饮食多少之间，最难斟酌得宜。慎之又慎，不可与他人疟后一例看。畇荄本是好身体，去年大病弱矣，亦宜好为将养。

0351．批朱镇军品隆禀报近日整肃军纪由 ⁽⁹⁾ 六月十九日

洋烟为坏营规之最，仰尽行汰去，不可稍存姑待之意。本部堂于黎明点名，卯正辰初即可点毕。昨十八看操，亦系卯正看毕，太阳尚未到院落也。

嗣后每早或查营，或点名，或看操，三者总行其一，不专行查营一事也。该镇静养半月，不可出门，二十一早派唐副将带前右营来辕听点。

0352．批管带湘后左右营李副将宝贤贺禀一件 ⁽¹⁰⁾ 七月十七日

来禀阅悉。本部堂责任愈重，兢惕愈深，所望该将等戮力一心，共图补救。勤苦则百善俱臻，懒惰则百恶毕至。为将然，为官亦然，即居家为人亦然。愿该将时时记我“勤”字之训也。缴。

0353．批宋国永禀霆字新五营行抵潭口老五营与亲兵五哨已抵江村各情八月初六日

据禀已悉。现饬黟、太、休、歙四县办理霆军食米，已另札饬知矣。该军沿途当禁止骚扰，常常存爱民之心，不可疏于稽查。又山径丛杂，进兵时须路路看明，打仗之时，后面小路须各留一哨守之。又张道一军，须常常与之通信。三者皆最要之务。此嘱。缴。

至太平扎住后，俟张道一军到旌德后，该军乃可赴泾县。又嘱。

0354．批四川试用知府冯卓怀禀奉调大营差委自川启程日期八月初十日

该守已于七月初八日自万县启行，八月内即由长沙驰赴大营，阅禀至为忻慰。

皖南军事吏事，均有乏才之患，该守如回籍时，物色贤能之士，即邀同来营，相助为理，多多益善。取人之式，以有操守而无官气，多条理而少大言为要。办事之法，以五到为要。五到者：身到，心到，眼到，手到，口到也。身到者，如作吏则亲验命盗案，亲巡乡里，治军则亲巡营垒，亲探贼地是也；心到者，凡事苦心剖晰，大条理，小条理，始条理，终条理，理其绪而分之，又比其类而合之也；眼到者，着意看人，认真看公牍也；手到者，于人之长短，事之关键，随笔写记，以备遗忘也；口到者，使人之事，既有公文，又苦口丁嘱也。该守前在四川，循绩大著，以该守已试之效，参以本部堂之所论，用以访求人才，当可拔一得五。《中庸》所谓“取人以身”，朱子所谓“以类求之”，胥于是乎在。仰即博采速来，无稍延缓。至前折片以分发四川试用知府误作候选，俟奏咨更正。缴。

0355．批受业吴希颜禀陈时务三条八月十三日

该员所陈时务三条，词气敷畅，用意亦善。

首条内称“地方官与绅董设局办团，一切征收狱讼就地酌办”等，殊非政体而多流弊。地方官固不尽贤，绅董之贤而无欲者，又可多得耶？次条欲以古兵书考核将才，分派正副文武营官，皆书生之见。读书之与用兵，判然两途。古来名将，如前汉之韩信、曹参，后汉之皇甫嵩、朱俊，未闻其著书；近世戚继光能著书，而战功又甚平平；孙武之不能自践其言，则老苏已讥之矣。末条论王安石坚僻，自是不知辨别贤才而用之，自是久定之论。

本部堂私心所切戒者，惧蔽贤之罪，亦未始不惧拔取浮士，贻误方来。人不易知，知人不易。孰为卑鄙猥琐而不堪问者，孰为瑰奇卓荦而迥出流俗者，果有所知，不妨实指其名。现于行营门外设匦求言，有能言本部堂之过失及人材贤否、地方利弊者，皆许密封投进。该员果有肝鬲之要，勿惮尽言。外七言诗一篇，冗长不工，通体有颂无规，非导谀而何？是投我以药石，而益之以美疢也。

另禀密件，即日发安庆，严查惩办。此缴。

0356．批霆副左营冯副将标贺秋节禀八月十六日

据禀已悉。该将既知小惠爱民之无益，亦当知平日敬神酬愿之无益。凡子之孝父母，必作人有规矩，办事有条理，亲族赖之，远近服之，然后父母愈爱之，此孝之大者也。若作人毫不讲究，办事毫无道理，为亲族所唾骂，远近所鄙弃，则贻父母以羞辱，纵使常奉甘旨，常亲定省，亦不得谓之孝矣。敬神者之烧香酬愿，亦犹事亲者之甘旨定省，实无大益。若作人不苟，办事不错，百姓赖之，远近服之，则神必鉴之佑之，胜于烧香酬愿多矣。此嘱。缴。

0357．批统领湘勇张道运兰禀派旗分布开仗获胜由八月二十四日

据禀已悉。劳师袭远，与前日致缄坚守静镇之议，本属相背，而相机雕剿，与本日致缄中小队牵掣之说，又恰相合。只要旌德老营立于不败之地，本部堂之所望已足。此外出奇制胜，由该统领随时酌度，本部堂固不能一一遥制也。惟老营处孤危之地，则小队出奇之师，贵少不贵多，贵变不贵常。古人谓之狙击，明人谓之雕剿。设小队稍有疏失，而老营仍一尘不惊，斯为尽善。老营则安如泰山，小队则动如脱兔，该营近日宜用此二语。缴。

0358．批管带营务处某禀报点名遣勇由 ⁽¹¹⁾ 八月二十四日

川广人少，则请阁下并点湖南人，以次青此时万急，不暇点名，且又令其走回徽州，亦太苦也。皖北人则令其来祁门，交少荃点为妥。凡愿遣散者，出境加作三两。四川人湖口发一两，黄州发一两，荆州发一两。广东人饶州发一两，江西省发一两，吉安发一两。合之皖境之三两，共六两。湖南较近，皖南发三两，出境发二两，或走湖口、黄州，或走饶州、江西，均听其便。

0359．批统领湘勇张道运兰禀奉札统辖各营惧弗胜任呈缴原札由九月初四日

据禀已悉。各营本难统辖，勉强统之，恐徒劳精神，而毫无益于事实，不如留该道全副精神，专管本军之所得者较多也。所缴二札，应即准其查销。

另禀羊栈岭是黟县极要之关，赵廷贵亦系徽防得力之将，仰该道派委劲兵助之，以固北防。是为至要。缴。

0360．批管带戈什哈亲兵叶游击光岳禀恳准招湘勇一营以图报效由九月十二日

据禀已悉。尔初来时，英气外溢，吾爱之如子弟，期望甚厚。自放哨官后，沾染营伍习气及官场中揣摩猜嫌恶派，故于前营营哨各官，多面善而心非。八年随入陆营，稍假事权，而所管之戈什哈亲兵皆退有后言，总由待人不诚，说话无信，故居尔下者多不服也。本部堂因尔随口编造谎话，曾经面责数次，并未悛改，思欲屏弃不用，又惜尔聪明过人，或可渐渐陶镕而变化之。今尔禀请另带一营，以舒壮志，志亦可取，但言素无信，未必能践也。应准酌带三百人，以试其果能得士心与否。尔若能体本部堂陶镕之苦心，第一说话要谨慎，不可随口编凑谎话，第二要耐劳苦，莫学文弱浮薄傲惰样子，第三心窍要正，要直，不可歪曲，动好与人斗机斗巧。此三者，能改变一二，将来尚可造化。若三个月毫无长进，即行革去。缴。

0361．批受业吴希颜禀就便回籍缘由九月十五日

据禀已悉。读书人之通病，约有二端：一曰尚文而不尚实，一曰责人而不责己。尚文之弊，连篇累牍，言之成理，及躬任其事，则忙乱废弛，毫无条理；责人之弊，则无论何等人，概以高深难几之道相苛，韩公所谓“不以众人待其身，而以圣人望于人”者，往往而是。该员在副后营，若能存一片与人为善之心，谆谆劝诱，纵不能使之熏德善良，亦可期水乳交融。乃本营刘营官既不与之相洽，又讦其同僚，俾伤和气，若自居于监军使之职者，安冀人之相容哉！缴。

0362．批统领湘勇张道运兰禀督队打仗获胜情形十月初一日

来禀已悉。布置井然，自立不败之地，可敬，可慰！初一、初二两日，想已会合霆营，逼城攻剿。初二不破，即不必再攻，恐攻伤我精卒，挫我锐气也。闻伪辅王杨七麻子由池州至旌德，伪忠王李寿〔秀〕成由青阳至太平，皆来救歙、休两城。我军若以攻坚伤气，恐援贼大至之日，或反无以御之。该道不可不蓄锐以待之，尤不可不察明乌泥关、汤口、虎岭等处后路也。缴。

0363．批内湖水师前营刘副将国斌贺寿禀十月初七日

贺禀阅悉。方今东南糜烂，逆夷犯顺，扰及京畿。主上忧危，正臣子负罪抱疚、食不甘味之时，岂敢言寿称庆！惟当日日以勤苦自效，与诸将共勉之也。该副将脚痛好否？水师久不打仗，闻下游贼造战船，我军须常常操演，莫改咸丰四五年辛苦之样。

0364．批沈副将宝成禀报战守布置各情由 ⁽¹²⁾ 十月初九日戌刻

闪上地方不宽，得十一哨又亲兵十一队，尽敷战守。布置须四路照顾，不可挤在一处。贼若来时，当头敌者须择一好手。窄路打仗，胜败全系头敌数人。若头队站不住，后面虽有好手，亦被人挤退了。

桃树店等处，多发哨探。左京堂亦有探卒至桃树岭等处，该营与之常通信息。历口有全字营，箬坑有霆字营，其石壁等处，须拨一哨顾后路否，仰该将自行酌之。

0365．批水师后营丁参将义方贺寿禀十月初十日

来禀阅悉。现在国家多事，宵旰忧劳，本部堂负疚不遑，何敢言寿称庆！但与诸将以勤苦自励而已。缴。

0366．批署理水师定湘营喻参将俊明贺寿禀十月十六日

来禀阅悉。现当国家多事，东南糜烂，宵旰忧劳，本部堂负疚不遑，何敢言寿称庆？唯有与该将等勤苦自励而已。缴。

0367．批管带礼前礼后营杨游击镇魁禀拔营抵卢村侦探贼情由十月二十五日

据禀已悉。办事者莫恃上司之恩典，宜仗自己之本领。若有本领，办事好，虽仇人做上司，也不能压下去；若无本领，办事不好，虽父亲做上司，也不能抬起来。尔年纪尚轻，若立定志向，何事不可为？目下第一须认真修墙挖濠，修成之后，与本部堂老营墙子相同，虽有数万贼来围，也不怕他，则脚跟立定，人人皆另眼相看矣。若全无本领，纵然做到提镇，也是抱愧的。望尔日日学一“勤”字，勤到十分，自然做成一个好汉。本部堂现已年老，尚从“勤苦”二字用功，故亦以“勤”字教训尔等。勉之。缴。

0368．批江绍华禀奉谕赴礼前营帮办文案抵营日期十一月初八日

据禀已悉。古人云：“不尝苦中苦，难为人上人。”该员既充礼营帮办，总以“勤劳”二字自励。凡点名、看操、修墙、查街以及侦探等事，无分粗细，皆须身亲为之。闲暇则读书习字，深思力行，总不使此身此心有一刻之怠惰，并与杨参将互相规劝，以“勤劳”二字为主。能吃天下第一等苦，乃能做天下第一等人。无得自暴自弃也。

0369．批统领湘勇张道运兰禀奉饬回驻婺源改由祁门绕行驰赴由十一月初九日

据禀已悉。该道欲由祁门绕赴婺源，未免过于谨慎。现在尚溪口有杨革将一军，江湾有王副将一军，又有江军门之军新到，该道若由南尚口赴婺，断无被贼拦截之理。且昨日函中令该军驻扎下溪口、龙湾、五城、山斗等处，系堵休南窜婺之路，不必定驻婺城也。闻龙湾及下溪口距屯溪尚有二十余里，距休城尚有五十里，左京堂新集之师，尚拟独进屯溪，该道一军岂不能扎龙湾及五城等处乎？目下左军尚有五营留驻婺源，该军可暂不移动，然亦当整理行装，一闻左军自婺全数拔去，即当星速移于休南，或扎龙湾、下溪口等处，或径守婺城，由该道到上溪口后，再行察看斟酌，能先派妥人看定更好。

附去地图一张，虽不甚确，然大致不差。约计由迪祥拔营，自西馆至上溪口，不过两日可到，自渔亭至上溪，不过三日，自上溪口至龙湾，不过一日可到，上溪口至婺源，不过四日可到。若由迪祥走黟县、祁门臧家湾而至婺源，则非十余日不能到，而休北无大军，休南之尚溪口、江湾均嫌孤立矣。仰该道一面详悉禀复，一面派妥员踩看龙湾等处，并探婺源左军全拔否。缴。

0370．批沈副将宝成禀报近日进止机宜由 ⁽¹³⁾ 十一月初十日午刻

所见甚是。吾初七日夜调该军扎闪上时，不知该将已至桃树店也。现派唐副将全军于十一日自祁门起行，十三日与该将同进桃树店，探明贼踪，迅速追剿。左京堂处，已有信请其分两路剿击，该将须设法与左军通信。该将若有担当，或不待唐副将到即先进扎桃树岭，尤为占先一着。仰自行酌度。

0371．批鲍镇军超禀报近日行军机宜由 ⁽¹⁴⁾ 十一月初十夜

阅此函，知贵镇之意欲向建德截剿贼匪，吾昨误疑休宁另有援贼也。如得贵镇亲统劲旅出岭，以剿建德，岂不大妙！无如休、歙、太、石等处，地方太阔，贼势太众，非得大枝劲旅，不足以资防御。贵镇本营六千余人，声威较大，故本部堂欲以攻休守黟，防御太、石等事责成贵镇一人，遂不复派贵部下分剿建德矣。惟闻左京堂留守婺源之兵，已于初九日调回景镇，休南一路，太嫌空虚，余前欲调张道老湘营移扎龙湾、五城及婺源等处，正所以防休贼由婺源窜江西也。

兹闻江军门已至江湾，若令其酌带二千人专守婺城，则老湘营仍可不必移动。本部堂再四熟商，老湘营若移扎休南，则蓝田、汤口处处空虚，不特休北百姓尽遭涂炭，且恐太平之贼窜入黟县。老湘营若仍扎休北，则龙湾、五城处处空虚，不特屯溪之米粮不断〔继〕，休邑永无克复之期，且恐休、歙之贼由婺窜江。日夜焦思，不得善策。仰贵镇就近会商张观察、宋侍讲等，筹一妥法，迅速禀复。缴。

0372．批沈副将宝成禀报行军路线由 ⁽¹⁵⁾ 十一月十一日巳初

今日又派唐副将带千余人前往，十二可至闪上与该将会面矣。自祁门以至秧田畈，皆山多路窄，难容大队，应分为两帮：该将带前帮，唐副将带后帮。如前帮扎桃树店，后帮即扎潘疃；前帮扎沙滩，后帮即扎桃树店，庶无拥挤之患。闻秧田地方最好安营，四面皆管辖得着，但地亦仄隘，不知前后两帮可合扎否？上年吴道团防营曾扎该处，想垒址犹存。若进建德打仗，或须留一哨于桃树店，经理后路米粮。

左京堂处，须日日通信。自桃树店至景德镇，共百几十里？

0373．批沈副戎宝成禀报近日军情由 ⁽¹⁶⁾ 十一月十二日

前仅该将十一哨十一队，则不过防守闪上、桃树店等处，后加派唐桂生全军前进，则可径攻建德矣。

左京堂处，宜常常通信，却不可约期打仗。约期最易误事。东流陈镇处，水师杨、彭处及安庆青草塥等处，宜雇人送信。接到回信，悬赏二三十两，由本部堂发给。

景德镇有左京堂大军，又有吴道一军，尽足防守，可以放心。该将与唐将出告示，宜云防堵，不出岭外。出示之后，再行出岭剿之，出其不意。附去示稿一纸，尔与唐副将斟酌用之。

0374．批沈副戎宝成禀报近日进止机宜由 ⁽¹⁷⁾ 十一日十三日卯刻

该将之主意太多，禀中之话亦太多。现扎湘前及前左、前右营、亲兵营，概归唐副将统带，以一事权。

祁门发出之三千五百人，只可分前后两帮，断不可分为二路；宜一直进攻建德，以通江北之气，不可旁顾他处。左军专顾景德镇，应可无虞。万一有失，当派鲍军回剿景镇。该将等三千五百人专打建德，不必顾景镇。

水师杨信一封，请募人送去。

0375．批唐副戎义训禀报近日军情由 ⁽¹⁸⁾ 十一月十七日

此次宜去得快，太缓了便难得手。想十七日必已进攻，如得手，亦宜回桃树店，听候调度。

杨军门一信，设法送去。

0376．批唐副戎义训禀报近日出击军情由 ⁽¹⁹⁾ 十一月十八日

十七日想已攻城打仗矣。无论得手与否，酌留二三营扎桃树店，余俱回祁门老营。浮梁、景德镇现俱无贼。十七日贼破羊栈岭，礼字营及老湘等营击剿获胜矣。

安庆信一封，请雇人妥送。

0377．批统领湘军张道运兰禀由卢村派队剿贼大获全胜由十一月二十二日

据禀已悉。此次获兹大捷，岭外之贼应已寒胆，不敢再行犯岭而入。然闻此股是古逆所带，尚有赖逆、刘逆一股，不日又将复来。一闻鲍镇拔营回剿浮梁等处，岭防又必吃紧。现添留霆字西营驻扎渔亭，合前之两老湘、两霆、两安勇，则八营矣。万一贼再犯岭，则令叶村六营稳守营垒，拨渔亭四霆营，拨潭口叶村四湘营各六七成队前往会剿，应有可胜之理。仰该道酌度禀复，是否实有把握，二十三禀商可也。鲍镇赴景镇等处，一经接仗，刻难遽顾祁、黟老营。缴。

0378．批统领湘勇张道运兰禀奉饬霆湘各四营应援羊防恳留宋副将暂驻渔亭各情十一月二十四日

据禀已悉。宋副将之留此间，官绅及各委员均以为请，言之甚力，谓“霆营不能不赴景镇，老湘营之力，只能自守，不能破贼，须留宋副将统四营驻扎渔亭，为各岭之援”云云，众口一词，牢不可拔。本部堂商之鲍镇，景镇之行，宋副将万不可不去，因改派娄副将云庆统率渔亭四霆营，已由鲍镇札饬矣。吾观娄副将沈慎有谋，似不亚于宋副将，该道试与会晤一二次，熟商战守事宜，察看何如。

该营每次救援各岭，闻信即行，道途奔波，动逾七八十里，师劳力疲，纵能接仗，亦不能取胜，纵能获胜，亦不能远追。势也，情也。嗣后贼如犯羊、新各岭，该军所派四营，与渔亭四霆营，出队至黟县会齐，歇宿一夜，次日再至卢村等处开仗，庶不过于饥疲。贼若犯漳方、钓鱼诸岭，亦可令队伍在黟县一宿，次日至三都开仗。黟城至三都，仅十里耳，比卢村较近。

石门街都昌之贼，口称系伪谱王杨七麻子，十九日至徽州之贼，亦称杨七麻子。今岭外之贼，又称杨七麻子，亦信不得许多，我军惟慎以图之而已。缴。

0379．批沈副戎宝成禀报近日军情由 ⁽²⁰⁾ 十一月二十六日辰刻

朱全义前禀，其营内哨官夏恩桂情同叛逆，带一哨人出卡以投长毛，本部堂即深以为虑，令其胞兄朱景山前往，妥为经理。旋据朱景山禀称，全字营不可靠，请即全行裁撤。余已批准矣，故令该营驻防赤岭。今朱全义称未奉明文，或其胞兄禀撤之时，并未商明全义耶？兹将朱景山原禀发交该副将一阅，仰即细察朱景山兄弟二人是否和好一气，并查朱全义所带之全字营，其哨勇尚有可用者否，目下裁撤不至生变否，细心查明禀复。该营暂驻程村、历口等处，不可与全营勇丁混杂一处，免启争端。

0380．批余大胜禀探报贼情由十一月三十日

据禀已悉。贼若来扑渔亭，我官军切不可出队太早，须待各路之贼到齐，看明何路贼多，何路贼少，何路贼强，何路贼弱，何路为贼之正兵，何路为贼之伏兵，一一看清。待营中饱吃中饭后，申、酉之间，天色将晚，贼匪久立气疲，头目欲战，众贼欲归，然后出队击之，必可获胜。胜后不必远追，追五六里，整队还营可也。若贼来太多，则坚守不出，一面告知祁门、叶村派队助之。然渔亭地方甚窄，极多不过容得一万贼耳，不必虑也。祁门有五千人护卫，贼来可战可守，该营官等不必挂念。

此批该营官送娄副将及宋侍讲、张道阅看，以凭公商一切。该营官奉札归娄副将统领，事事当请娄副将作主，不可私立意见。至嘱，至嘱！

0381．批统领霆字营鲍镇超禀饬增四营现派营官赴辕请示由十二月初四日

来缄具悉。派来营官四员，已颁给关防，并札发各件矣。前与贵镇面言，力去“骄矜”二字。凡作人，当如花未全开，月未圆满之时。花盛则易落，月满则必缺，水满则易倾，人满则招损。贵镇统师日多，声名太盛，宜常存一不自满之心，庶几以谨厚载福。严戒弁勇，无令骚扰百姓，此古来名将第一要务。谦以自持，严以驭下，则名位悠久矣。缴。

0382．批统领霆字营鲍镇超禀军抵曹家渡并探报贼情十二月十七日

来缄具悉。贵营现扎曹家渡，离贼巢皆三四十里不等。左京堂军亦于十三日分队拔营，会合进剿。以两军进兵之势论之：贵军须走中路而兼顾左路，左军须走右路而兼顾中路；左军以留镇之两营为后路根本，贵军稍向左向前，即以左军为后路根本。两军各打一路，不可分支。贼之布势太宽，我之人数较少，情愿先尽右边，暂空左边，不可作一网打尽之计。贼若来包抄，只许他从左边来，断不许他从右边来，右边稳则后路无虞矣。贼之凶悍者，当在右路石门一带。其桐子渡之贼，防我饶州进兵也，张家岭之贼，防我湖口进兵也，陈家洞之贼，该逆自保归路也。应请贵镇与左京堂一一熟商，总以先尽右路无遽深入为主。

建德瘠苦非常，掳无可掳，贼之米粮，运于二百里以外，我之米粮，去水次甚近，我可持久，贼难持久。此次慎以图之，新年则可放胆行之矣。至所获伪文，殊不足信，胡、黄二逆已死，故贼屡次作伪文以自张耳。此复。

————————————————————

(1)  此件原抄入《曾文正公亲笔书札》中。

(2)  原抄入《曾文正公亲笔书札》中。

(3)  原抄入《曾文正公亲笔书札》中。

(4)  原抄入《曾文正公亲笔书札》中。

(5)  此件原抄入《曾文正公亲笔书札》中。

(6)  原抄入《曾文正公亲笔书札》中。

(7)  此件原抄入《曾文正公亲笔书札》中。

(8)  原抄入《曾文正公亲笔书札》中。

(9)  原抄入《曾文正公亲笔书札》中。

(10)  从本件起到0394件止，原抄件上注明：咸丰十年庚申岁七月起祁门行辕。

(11)  此件原抄入《曾文正公亲笔书札》中。

(12)  此件原抄入《曾文正公亲笔书札》中。

(13)  原抄入《曾文正公亲笔书札》中。

(14)  原抄入《曾文正公亲笔书札》中。

(15)  此件原抄入《曾文正公亲笔书札》中。

(16)  原抄入《曾文正公亲笔书札》中。

(17)  原抄入《曾文正公亲笔书札》中。

(18)  原抄入《曾文正公亲笔书札》中。

(19)  原抄入《曾文正公亲笔书札》中。

(20)  此件原抄入《曾文正公亲笔书札》中。

咸丰十一年

0383．批统领霆字营鲍超贺年禀件正月初一日

来缄具悉。庚年时事，令人不堪回首。辛岁万象回春，惟望贵军门战功日盛，位望日隆，则国家之事，日有转机也。此复。

0384．批平江营统领郭守式源禀谢随折保奖并赏袍褂由二月十二日

谢禀已悉。薄物不足以酬伟绩。古者车服以庸，亦示旌异而已。缴。

0385．批祁门县增生黄云海禀奉谕拆城砖造碉恳赐记言以垂久远二月十四日

拆开西北城，年年发科名。东南留一节，富贵永不歇。聊记数语于此，五年以后，渐渐征验，不必作记亦可。

0386．批水师正前营王副将明山禀师船驻守皖江现在督饬操练讲求战守各情二月十七日

据禀已悉。该镇果能戒断烟瘾，深慰期望。凡人宜常守一“勤”字。吸烟之人，志气颓靡，百事俱废，岂复能勤以治事？故戒扰民，戒吸烟。“勤”字、“廉”字，人生之根本，即我楚师水陆两军之根本也。缴。

0387．批从九蒋一桂禀可否邀恩派往江西侦探贼情二月十九日

不过欲至江西省就近料理家属眷口，而乃借坐省侦探为名，殊属巧言谲辞。江西之道未梗耶？可请中丞每日发一信，可饬司道及粮台提调每日发一禀；江西之道果梗耶？坐探委员之信，又岂能独来乎？且坐江省而以苦差自命，措辞亦属失当。乱世流离转徙，谁无身家之念？但宜以实情相告，不宜以机计相尝。应即撤去差委，听其所之可也。缴。

0388．批鲍镇军超禀报近日进剿机宜由 ⁽¹⁾ 三月初八夜

初五日来缄具悉。左军败挫之说，系误闻探报及湘前右营亲兵之言。实则左军二十九日大获胜仗，三十日陈镇在景镇挫溃。左军因四面粮路皆断，故暂退乐平，再攻景镇也。

下隅坂至鄱阳不满二百里，至景镇不满三百里。湖口至鄱阳不满二百四十里，至景镇亦二百四十里。贵镇不从下隅坂直赴鄱阳，而坐船至湖口，是已绕水道三百里矣。上水极难，恐到鄱阳必不能速。现在祁门粮路已断梗，各军被困，急盼贵军来援，与左军夹攻景德镇。至要，至要！

其伪忠王一股，虽有窜至樟树之信，而省城已调老湘营千人及祥字、和字营守城，当可无虞。贵镇速办景德镇伪侍王一股，再赴浔剿伪忠王一股，当不迟也。

祁、黟、休正在万分吃紧之际，本部堂暂不能赴东、建，亦无兵可以拨往。此复。休宁城中

0389．批易营官开俊禀请近日进止机宜由 ⁽²⁾ 三月初八夜二更

初十日由北路进兵，而贼之在西门备我者如故。陶、贺等若随至东门打仗，则相隔三四十里，断不能至西门收尸；若他营赴东门打仗，而陶、贺等独赴西门收尸，则队伍又大乱矣。此次攻徽若得手，则数日后尽可收尸；若再不得手，则稍留湘前营之锐气，交朱总镇为守祁门之用，犹计之得者也。

震字营攻徽固难得力，守城尤不放心，明日当与唐总兵商，或不带去，亦不令其登陴守休耳。

0390．批朱总镇品隆禀报近日军情由 ⁽³⁾ 三月初九日巳刻

岭外之贼，仍是刘、古、赖之党，乘虚犯祁，然西必破历口，北必破柏溪。二处如果疏虞，祁门各营坚守二日，休宁之队伍必回，坚守四日，攻徽之队伍必回矣。仆回祁门，张、唐等军攻徽者，时时有回顾祁营之虑，不如在此久驻，俾攻徽者得以放心行事。待此次再攻，若不得手，则令湘强等营回祁，霆回渔亭，仆率亲兵营与老湘驻休，成坚守之局。据江军门信，祁邑官绅初八早见江公同声愿办米万石。若果如此，则可坚守四个月。景镇纵不能速克，安庆三四月必可克，五月间又有万余人来援，必不终困也。

申夫信言前营哨营侦探送文，杂差太多，力疲人少，仆亦虑及此层。以后敝处除鲍公文书仍交云岩妥送外，余概不用前营之人力。请申夫与黄云海处雇健卒二十人，送各处文书，并请云岩札饬历口沈、春二营，每次送鲍文书，由该二营各派一人去。与左通文报，由流口、汪村、清华、婺源以至乐平，现均平安，并无贼踪。由休宁、渔亭去，不过三百七十里，由祁门去不过四百里。左公昨专人送书来祁，兹附呈一阅。申夫有信，恕不另复。

0391．批朱总镇品隆禀报近日军情由 ⁽⁴⁾ 三月十三日

初十出队，贼马百余来迎，杀毙老湘营探卒一人，伤百长一人洋枪子伤。大队到，贼即退去。十一日，我军排大队前进，贼亦未出接仗。今日天晴，必开仗矣。

清华、婺源等处，日内此间送左公文书由该处过，如有贼，则送文人必折回。徐兆熊初九日过清华，尚平安。

西门须拆开城门，修一石垒。但山上之垒只能自守，不能打贼。

张军门克复淳安属实，又于威平获一胜仗，均由余永清禀来矣。然徽州之能克与否，不系乎彼军也。徽若不克，仆驻休一月，驻祁一月。休驻城内，祁驻河边碉内，或驻石垒之内。湘勇全扎祁门，霆字三营扎渔亭，以老湘三营益之。祁、休、渔、洋、柏、历六处，皆作坚守不战之局。三月一月之内，将米办齐。火药除打仗外，不准乱用。待四月安庆克复，则有转机矣。

0392．批易大令润坛禀请回祁日期由 ⁽⁵⁾ 三月十三夜

祁门根本之地，此次派队远出，老营空虚，本不稳妥。且修石垒一事，宜于日内出全队赶办。该营等宜于十四早迅速回祁，认真整顿，毋得片刻迟延。

0393．批易大令润坛禀报祁门加修碉垒由 ⁽⁶⁾ 三月十四日卯刻

余回祁，宜居江滨新碉之内，或另修石垒，断不住旧居，亦不住春田垒也。

另有与云岩信，请派一善走者来此领送。

0394．批水师正前营王镇明山禀蒙恩补援寿春镇奉到行知由三月十六日

来禀阅悉。该镇以战功而膺简擢，名位从此日隆，责任亦从此日重。吸烟恶习，务当永远戒绝，不可再蹈前辙。楚南水陆各军，惟禁止扰民，禁止吸烟，二者是根本立脚之地，故声名愈久愈好。该镇在事日久，尤不可犯，免坏后来榜样也。缴。

0395．批鲍超谢保举之件四月初六日

来缄阅悉。贵军门水陆数百战，积劳最久，勋绩尤多。圣恩以记名提督酬庸，允惬人望。功名稍迟，则福泽愈长也。本部堂以四字叮嘱，曰小心大度。愿贵军门常常谨守。小心者，戒骄矜，戒怠忽，即前此所谓花未全开、月未圆满也；大度者，不与人争利，虽办得掀天揭地事业，而自视常若平淡无奇，则成大器矣。愿牢记此四字，庶名位日隆，不可限量。缴。

0396．批鲍超禀由赤冈岭进攻贼垒由 ⁽⁷⁾ 四月十五日

来缄具悉。十一日进攻赤冈岭贼垒，杨军门督率水营及新后营亦急欲破垒，以图迅克皖城，非仅贵镇一人之计。今伤亡虽多，士气尚壮，休养数日，即可大战取胜也。惟此后不可再行蛮攻坚垒，须扼扎要地、贼所必争之区，致令贼来攻我，我亦坚壁不与之战，待其气疲力尽，而后出而击之，自操胜算。应请贵镇即日进扎高桥岭，西可由且记岭、茅岭与曾道营盘通气，南可由石门湖、狮子山与杨军门水师通气，东可由集贤关与菱湖新扎六营通气。如狗逆由桐城回援，进关打仗，则贵军恰好抄狗逆后也。

贵军扎于高桥岭，关外贼垒自然失势，不必再往围攻，但不知贼之四垒去高桥岭远近若何耳。自成军七营应令即日进关，扎于菱湖贼垒之后，即住曾道十三日新筑六垒之中，将菱湖一并以大围包之，当可制贼之死命。自初十日至十五早，水涨四尺四寸，狗酋既入桐城，为河所阻，必难遽回；如其回援，贵军击之于前，多护追之于后，亦易得手。仰即录批，函报各处查照。缴。

0397．批管带湘前左营沈副将宝成禀侦探贼踪严密巡防由四月二十六日

据禀已悉。历口游勇既多犯事，轻者不必管他，其重者拿到，立即正法。本部堂另有专札饬该营官查拿游勇。该营官可先行出示，晓谕各处，营垒坚固，勤莳园蔬，为久守之计，纵使建德、景镇皆失，亦不必慌。本部堂在外，断不令祁、休各军缺银缺米也。缴。

0398．批戈什哈曹广泽禀请将长夫添募成垒由五月初十日

据禀请将长夫添募成垒，一垒之内，勇夫夹杂，相形见绌，更有何人肯当长夫者？所请应不准行。该戈什哈留心战事，志高气旺，余亦望其能立事功。惟有两种短处：一则每遇一事，粗观大意，不能层层想到；一则不能耐久，此事尚未熟习，又想改途易辙。若不能将此两弊除去，将来必无成就。如能痛改此两端，乃可试令治军也。此谕。

0399．批统带建防练勇李把总济元禀陈防堵各隘并恳饬拨炮船来建由五月初十日

据禀已悉。该弁若能驻扎利步口、沙滩一带，则由下隅坂、搔箕岭以走桃树岭者，中间无甚梗阻，东流与祁门文报可常通矣。该弁不能遵批扎沙滩等处，而辄称某人守某处，所守者至十处之多，其实何尝见一人耶？缴。

0400．批鲍超禀或剿南岸北岸请示由五月十三日

来缄已悉。鄂省兴国、崇、通不守，武昌县闻亦有贼。贵军此时应先保鄂境，或剿南岸，或剿北岸，听候胡宫保调度。如果有船可雇，则全军坐船，随胡帅座船同行，行至上游武穴、富池等处，察南北两岸何处要紧，即从何处击之，最为得势。若无船可雇，则目下陆路处处为大水所淹，必须派人查看明白，免致临时因无渡阻隔也。

十二日曾寄一缄，约贵镇先来华阳镇一会。本部堂于十三日舟抵香口，胡帅闻十四日可到，若贵镇亦于十四五赶到，则可面商一切矣。此复。

0401．批湖北抚标新仁营兼辖英字营吴倅廷华禀克复孝感县城追至德安围剿由五月十五日

来禀阅悉。前闻孝感克复，使上窜之贼凶焰顿衰，欣慰之至！德安已围剿月余，势成孤注。我军月前密开地道，不知不为水所阻否？

才力不逮，不必引以为歉。凡才力得之天禀者不足喜，得之人事者乃可据。厉志以广之，苦学以践之，才力无不日长者。水之渐也，盈科而进；木之渐也，积时而高。才力之增，亦在乎渐而已矣。缴。

0402．批唐镇军义训禀报近日进止机宜由 ⁽⁸⁾ 五月十六早

此禀明畅之至。卢村之防，初三不自行拔撤，则此时仍应坚守；卢村既自拔自撤矣，又被贼踞而攻破之矣，各都村已大受蹂躏矣，此时应扎附城左右。老湘及峰、礼各营所见皆是。营务处之议，初三以前则可从，今不可从也。余前批扎三都、汪村，亦不必从矣。

0403．批朱镇军品隆禀请进止机宜由 ⁽⁹⁾ 五月十七日

左军为建德一股而折回景镇，想必即日进剿石门一带。至该军分驻景镇、婺源两处，五、六、七三个月均不移动，已商定矣。

0404．批朱镇品隆禀请近日进止机宜由 ⁽¹⁰⁾ 五月二十一日辰刻

鄂省之兴国、大冶、武昌县、蒲圻、二通皆已失守，南岸糜烂。现调鲍军由武昌、兴、冶打至武宁，调成军由蒲圻、二通打至义宁，会合以攻瑞州。南岸有此两军，应可渐就肃清。北岸有多、沅在怀、桐，金、刘在德、随，惟中段空虚耳。徽州虽已克复，然防守尚嫌兵单。张、唐分守徽、休，力已不厚，渔亭则全无一营，实不放心。现调江军门全部驻渔，以保徽、休粮路。惟柏溪、洪禾无兵，祁北空虚，是否可行，祈阁下与良臣兄商之。左军若能扫清建德一带，则可分兵驻渔、休一带。安庆若克复，亦可分兵入山。大约六月内必拨三千人至黟、休一带，现已咨调左军矣。

0405．批唐镇军义训禀报徽邑克复由 ⁽¹¹⁾ 五月二十一日辰刻

徽邑克复，喜出望外。目下老湘守徽，强中守休，乃一定之理。惟渔亭空虚，虽调江军门全部往扎，未知能果去否。左军扫荡建德一路，即拨三千人至黟、休一带，当于六月初可到。

0406．批朱镇军品隆禀陈近日击剿机宜由 ⁽¹²⁾ 五月二十二日辰正

所见精当之至。渔亭为徽州六县一枢纽，关系极大。本部堂前因娄、熊两营将拔，调左部二三营至渔协防。昨因唐军进休，又调左部三千人移扎渔亭，计半月内必可到防。只要徽、休、渔、祁四处坚守，他处纵有疏失，亦尚无妨。

0407．批唐镇军义训禀请防守布置各情由 ⁽¹³⁾ 五月二十八日

黟县若有重兵，则渔亭无兵亦可；若黟县兵不可恃，则渔亭不可无劲兵防之，恐贼由黟窜渔而徽、休之粮路断矣。现请左京堂拨三千人协防，将来到时，或扎黟，或扎渔，请阁下与凯、云诸君酌之。

柏溪余未到过，然以形势论之，实不甚关紧要，不过防贼犯祁耳。若祁门兵力可恃，柏溪不扎亦可。三都地极平敞，四面皆可照管，若得劲旅三千扎于三都，可保黟城，可防羊、樟、方、钓各岭，可省柏溪营盘，最为扼要，惜无好兵往扎。

0408．批朱镇军品隆禀报近日进剿机宜由 ⁽¹⁴⁾ 五月二十九日

侍逆正在金华、兰溪得志之时，未必回窜。且徽贼之走，必系奉侍逆之令，既令其去，未必再令其来。德兴之贼，当是闽、汀一股，若左军能于婺源破之，甚好，甚好。即该匪占踞婺城，则江军门全部须驻渔亭乃妥。

今日到饷二万，即日解送祁门，请令沈营至闪上迎接。

0409．批易大令润坛禀请赈济难民由 ⁽¹⁵⁾ 六月初八日

发去银四百两，请代买米煮饭，发济难民。

出队打贼，贼不来则往返太劳。若待贼围柏营盘一日而后出队救之，如二月二十五日救历口之样，最为得法。

0410．批姚太守体备禀陈施政举措由 ⁽¹⁶⁾ 六月初十日

末条本有切实下手之处。前数条虽空话，皆仁言也。阁下有仁心，有远识，大本已立矣，所患者，在〈不〉善择，不善弃耳。如有两事宜行，一急一缓，则当择其急者，弃其缓者；若两事并急，则当择其尤急者，弃其次急者。如有两人宜用，一优一劣，则当择其优者，弃其劣者；若两人并优者，则当择其尤优者，弃其次优者。推之行文之命意，用兵之争斗，有所择，不能〈不〉有所弃。阁下若不善于弃，欲诸政并举，则恐一事难成。祈审择之。

0411．批易大令润坛禀报近日进剿机宜由 ⁽¹⁷⁾ 六月十五日

行兵最宜讲主客劳逸之分。为主而逸者常胜，为客而劳者常败。祁门出队至白茅岭等处，路远天热，反主为客，未免太劳。以后北路但救援柏溪，西路但救援历口，此外贼虽日日犯岭，不必理他。

祁营种菜茂盛否？喂猪肥大否？有青菜，有猪油，粮台有米可领，则此外花钱无多矣，不可视屯圃为缓图也。至嘱！

0412．批唐总戎义训禀报近日军情由 ⁽¹⁸⁾ 六月十三日

左军现分扎婺源、景镇两处。婺源安，则徽、休自固；景镇安，则祁门自固。纵使渔、黟疏失，亦无碍于大局，况未必疏耶？

此禀到已七日，因疮疾，手不克作字，久未批发，亮之。

0413．批朱镇军品隆禀报近日军情由 ⁽¹⁹⁾ 六月十三日

天气太热，出队登岭殊太劳苦，不轻出队最是。北路待贼围柏溪营而后救之，西路待贼围历口营而后救之，则祁门各营不至于疲于奔命矣。吾屡次与江军门信约如此。

0414．批朱镇军品隆禀请招募新勇由 ⁽²⁰⁾ 六月十八日

贵镇添募一营，足成三千，不可再缓。唐桂生亦添一营，足成三千。江良臣兄请添募楚勇，余复函嘱其请阁下代招一营。若渠与阁下商定，则派人回湘，共招三营。七月回籍，八月招到，九十月间，正可开仗。余于添募不愿骤多，盖多则草率，少则斟酌也。

目下狗逆勾结各贼，由太湖抄多公之后路，颇为可虑。若潜赵克彰、太沈俊德、石牌胡裕发三城均能坚守，桐、怀两军均站得住，则大局日稳矣。

0415．批朱镇军品隆禀报回籍招募之哨官人选诸情由 ⁽²¹⁾ 六月二十九日

阁下既于十员中选得朱步青，自是简择精慎。且不用本营哨官而用外处之人，尤见一片公心，毫无私念。本应即刻札饬在南招勇，惟哨官四员是否由阁下在祁门放去？若令朱步青在家选放四哨，恐到祁之后，与老五营二十哨规模不同，气味不合。届时再换哨官，则诸事不妥，不可不慎之于始，请阁下再行斟酌。如朱步青自放四哨可以放心，则札朱归贵军，否则札朱招一营归江军门可也。

0416．批内湖水师前营胡游击友胜禀奉委实任本营事务由七月初一日

据禀已悉。该游击既实任前营事务，当时时不忘“勤廉”二字。勤则无事不治，廉则无瑕可指，二者乃居官之根本，尤行军之根本。本部堂每以此二字教各营官，果能体此而实行之，在外为好官，为好将，即在家亦不失为好人。慎之，勉之！

该营早间黎明即均起否？桨手尚操演否？仰先行禀复。此缴。

0417．批统领安庆全军曾道国荃禀桐城方侍郎苞硕学忠诚孝友纯笃请奏恳从祀文庙由七月初二日

桐城方侍郎，学行志节，德业文章，卓然为一代伟人，奏恳赐谥从祀，褒崇硕儒，阐明正学，事属可行。惟详细事实清册未据呈送，无凭核奏。

又，康熙五十年，戴名世《南山集》一案，隶入汉军，及赦归原籍，前后所奉两朝诏旨，并国史馆本传，均应一一详考，未便率尔上陈。近岁因奏请从祀者太多，上年经太学士九卿于议复陆秀夫祔祀案内声明，嗣后外间不得率请从祀，此案当暂置绥图也。缴。

0418．批刘国斌禀奉委统带选锋营水师接任日期七月初八日

据禀已悉。仰即统率哨船，实力训练，以卫桑梓。凡人安逸则百病丛生，勤劳则众善悉臻。该将病体未痊，原不必过于习苦。但每日须未明即起，教营哨官须以“勤”字为主，庶不至日就懈弛，长保令名也。缴。

0419．批朱镇军品隆禀报招募事宜由 ⁽²²⁾ 七月初十日

朱步青，余不深知。既为阁下所素信之人，即归阁下统辖。兹办札由贵处专人送朱步青可也。

0420．批柳寿田禀奉委管带外江水师亲兵营事务由七月十一日

来禀阅悉。务以“廉”、“勤”二字自矢，整饬营务，实力操防，毋负委任。该将向来说话近于浮滑，本部堂不甚放心也。缴。

0421．批鲍超禀军抵安义请催江西多筹饷项解营由七月十九日

来缄慰悉。贵军将到，而奉新、瑞州之贼，悉数逃遁，足见声威远播，为贼所惮。江西根本已固，人心大定，欣幸何已！

狗、辅诸贼救援安庆，初四日至石牌，十六日至集贤关内，亮队未扑，后濠官军但主坚守，不主迎战。多都护一军粮路已断，现改由水师运米至练潭，接济多军。贵军追贼至临江时，应即歇息数日，再听调度。如怀、桐十分紧急，则调贵军回援安庆，击剿狗、辅等股。如怀、桐尽可支持，则贵军仍追剿忠逆一股，直追至河口为止。玉山、常山太远，不必去也。五日之内，确查怀、桐贼，再行照会办理。请贵镇即在临江静候。霆军饷银，已饬台续解二万矣。此复。

0422．批朱镇军品隆禀请增派援军由 ⁽²³⁾ 七月二十七日

狗、辅等贼二十、二十一日扑安庆后濠，均经击退。二十二日自巳刻至五更猛扑一昼夜，虽经竭力击退，而至今心悸。幸湖北德安克复，江西瑞州等城全行克复，不久可调援兵赴皖耳。

0423．批副将易开俊刘松山禀祗领关防由八月初二日

来禀阅悉。该将等临敌坚劲，谋勇兼优，本部堂夙所嘉许。现在各统数营，益当实力整顿，以期日有起色。驭众之要，不外“勤”“廉”二字。廉则足以服人之心，勤则识见日广，精力日强。循是以求，即他日可成名将。勉之！缴。

0424．批朱镇军品隆禀请另刻关防及近日攻守机宜由八月初五日

关防久应另刻，文宜曰“统领湘前营浙江衢州镇总兵行营关防”，由本部堂大营篆刻，送至祁门。

韦志浚陆兵及王橘堂等水师即日进攻池州。鲍军追忠逆一股至河口后，亦当由景镇出攻池州，约计九月鲍军可由景镇进兵。贼若犯祁门、历口，请阁下以坚守为主；若犯建德、景镇，左、鲍二军及安庆一军皆可打之，阁下尽可放心。

0425．批朱镇军品隆禀近日军情由 ⁽²⁴⁾ 八月二十日午刻

杨七麻子于七月二十二日在安庆扑濠时被炮子打死。四眼狗上窜黄梅、宿松一带，多公跟踪追剿，初八日克复宿松，初九日克复黄梅，杀贼甚众，现仍一路急追。广济、二蕲闻均无贼守城，成、蒋、毛万余人现扎上巴河，李、何等七千人现围黄州，刘围随州，若多从下击其尾，成、李从上击其头，狗逆当难逃出。近日各路气机甚好，惜欠饷太多，难以拔营猛进耳。

0426．批姚观察体备禀请调兵援守宁国由 ⁽²⁵⁾ 八月二十一日申刻

目下南北两岸本可乘胜进兵，但忠逆、闽逆在广信，侍逆在浙江，均为江西东北之患。必须鲍军肃清江境，左军镇守广信、河口一路，将江西藩篱守固，然后调鲍由池州进宁国。

0427．批杨大令芋庵禀施政举措由 ⁽²⁶⁾ 八月二十八日

此缄出于至诚，当不复相强，以遂其志。凡道理不可说得太高，太高则近于矫，近于伪。吾与僚友相勉，但求其不晏起，不撒谎。二事虽最浅近，而已大有益于身心矣。

0428．批唐镇军义训禀近日军情由 ⁽²⁷⁾ 九月初十日

多军克复宿松、黄梅，水师克复蕲州，蒋道、毛守克复黄州，鄂省一律肃清，惟随州有贼二三千，已四面合围矣。江西广信一带全行肃清，现请左寺堂移驻河口、弋阳等处，防浙贼之回窜江西。婺源、兴安既有官兵，贼必不由马金岭窜徽，盖恐左军击其后，张军、贵军击其前也。徽、休所虑者，只怕严州之贼由街口上窜耳。然徽、休无米，浙贼亦未必再贪。该处目下当无仗可打，但不可一日稍弛防务。

新招勇夫既到，仰认真操演，以成劲兵。至嘱，至嘱！

0429．批唐镇军义训禀遵批领饷由 ⁽²⁸⁾ 九月二十五日

前批以五千归该营，余暂交粮台借用，将来由屯溪厘金归款，作为黄士英捐修文庙之费。兹贵镇已用六千两，应缴还一千两归台，以符前批。近祁台共到银十万两，贵镇当可领一月满饷也。

0430．批朱镇军品隆禀述近日军营操演屯圃各情由 ⁽²⁹⁾ 九月二十七日

将各事细说一遍，使我一一如目睹，极好，极好！以后望常常如此。

勇夫极勤，至有菜出卖，则平日安本分可知。总之，吾辈带兵勇，如父兄带子弟一般。无银钱，无保举，尚是小事，切不可使他因扰民而坏品行，因嫖赌洋烟而坏身体。个个学好，人人成材，则兵勇感恩，兵勇之父母妻子亦感恩矣。

0431．批唐镇军义训禀近日练兵操演由 ⁽³⁰⁾ 九月三十日

操技艺之外，须常常操练队伍。湘勇小操技艺之时多，若多、鲍两军，则大操队伍之时多。又多军于大操时，不在校场坪地，专择翻山越岭、过沟跳涧之处。如队伍不乱，则真不乱矣。阁下以后操练，宜常常学多公也。

又，待勇不可太宽，阁下平日规矩宜更整严，庶临阵时勇心知畏，不敢违令。至嘱，至嘱！

0432．批朱镇军品隆禀请驻兵机宜由 ⁽³¹⁾ 十月初七日

现奉寄谕，令李定太赴徐、宿，帮办剿匪事宜，令贵镇接办衢州防务，已将谕旨抄行贵处矣。

阁下赴衢州，本大有益于浙。惟兵力太单，恐不足以当一路，且李忠武公令阁下来敝处护卫，现在离我四百里，已不放心，若赴浙江归瑞、王两帅调遣，则更不放心也。拟奏请左寺堂督军援浙，而阁下仍奏留皖南，庶为得宜。

0433．批杨大令禀请告假回籍养病由 ⁽³²⁾ 十月十三日

准其告假回籍料理。该营既札归朱镇统领，即由朱镇派人接统营官。

0434．批朱镇军品隆禀近日军情由 ⁽³³⁾ 十月十五日

现在杨令因病请假，业已批准，并批令由贵镇另派营官矣。

0435．批唐镇军义训禀报近日军情由 ⁽³⁴⁾ 十月十六日

顷接江军门信，两处之贼皆已出岭矣。

0436．批水师选锋营刘国斌禀足疾稍愈缘由 ⁽³⁵⁾ 十月十七日

据禀已悉。该将足疾渐愈，深慰远念。每日饭后行三千步，一足以习勤劳，一足以活筋脉，极为有益。俟调理全痊，当调令督率各船，共剿下游之贼也。缴。

0437．批唐镇军义训禀请代办谢恩折由 ⁽³⁶⁾ 十月十九日

总兵得缺，应行专折谢恩。余当代阁下办折奏谢，余俱可不必。

0438．批唐镇军义训禀请增派援兵由 ⁽³⁷⁾ 十月十九夜

休宁南路有何吃紧？婺源系官军所守，贼踪不能遽至休南也。北路之贼，不过赖、古败残之余，当亦不甚凶悍。

0439．批朱镇军品隆禀胡晖堂接管豫营各情由 ⁽³⁸⁾ 十一月初三日

胡晖堂接管豫营，当有起色。黄营官之病，宜回籍久养，其营暂交朱声隆管带，将来仍回老营。老营千人，须扎二垒，兄弟各照管一垒可也。

0440．批霆字营鲍镇超禀候天雨稍住即行开差前进由十一月十四日

来缄已悉阅。韦游击禀，该逆已退青阳，此信似确。连日阴雨，稍迟进兵亦可。惟浙江危急之至，贵军若至宁国，足以坚杭人之心，掣浙贼之势。贵镇位日高，名日盛，须力顾大局，救民水火，勉为名将，进兵不可再迟也。此复。

0441．批办理老湘营务副将张运桂禀小股逆匪窜踞威坪商派右营前往剿办由 ⁽³⁹⁾ 十一月二十九日

据禀已悉。浙省业已解围，该逆纷纷肆窜，难保不意图上犯。该军人数无多，宜专守城内，城外不可远扎他处，但可于百里之内，伺隙雕剿。雕剿者，如鸷鸟之击物，破空而来，倏忽而去。无论有获无获，皆立即飏去。用兵者师其意，探明贼之所在，前往狙击一次，无论或胜或否，皆立即收队，迅回老营。徽郡通浙之路甚多，必应分道确探，不可专注一路。探明贼之所在，前往雕剿。四十里以内，本日即可往返；四十里以外，须择地驻宿。总以“出其不意”四字为主。

老营仍扎郡城内，外断不可动，街口、深渡皆不可扎。恐人数太单，一处失利，各处惊惶。去年李道丛山关之败，即前车之鉴也。缴。

0442．批朱镇军品隆禀报近日军情由 ⁽⁴⁰⁾ 十二月初一日

闻青阳之贼已退遁，不知确否？若果退，则石埭之贼亦将退矣。值此各路顺手之时，军心易骄，阁下须步步谨慎，步步顾定祁门后路。如贵军与鲍军在岭外毫无挫失，则黟县纵无防兵，亦可放心。

0443．批唐镇军义训禀报近日军情由 ⁽⁴¹⁾ 十二月初五日

顷得老湘营禀，已于二十九日击败篁墩一股矣。

0444．批朱镇军品隆禀报近日军情由 ⁽⁴²⁾ 十二月初五日

屯溪、篁墩之贼并非大股，亦不凶悍，桂生近日打仗太不得力，未能痛剿一番。恐贼胆愈放，窜入景镇，牵动大局，昨初四日已专文请贵镇由渔亭回剿矣。

0445．批唐镇军义训禀报近日军情由 ⁽⁴³⁾ 十二月初六日

该军近来打仗全不勇猛，畏首畏尾，何能做事？俟朱军到渔亭，该镇应合同痛打几仗，乃能退贼。

0446．批唐镇军义训禀请进击机宜由 ⁽⁴⁴⁾ 十二月初八日

现已函商左帅，由开化、徽州进援严州。如深渡一股不退，当可会剿也。

0447．批唐镇军义训禀报近日军情由 ⁽⁴⁵⁾ 十二月初八日

初三既退回大佛寺一带，或不至再犯郡城。本部堂已调朱镇回顾渔亭，又商左帅由徽州进兵援严州矣。

0448．批唐镇军义训禀请调兵援徽由 ⁽⁴⁶⁾ 十二月初十日

初四日已有文飞调朱军入岭援徽，初六日又有一批交朱镇来差带去，想初八、九日必已接到。初六、初八、九等日，又飞缄请左军来援徽州矣。

0449．批委带湘前副右营胡副将晖堂禀报开用关防日期 ⁽⁴⁷⁾ 十二月十一日

据禀已悉。该将新授营官，务将该营哨勇认真整顿，俾成劲旅。整顿之道，不外“勤廉”二字。勤，则于营务一切，必亲自料理，自早至晚，以训练为事，则士气振矣。廉，则于银钱出入，必毫无苟且，力戒扣平虚额诸弊，则勇心服矣。本部堂撰有《劝诫浅语》十六条，内“营官”四条，当时时体察。发去三本阅看。此缴。

0450．批唐镇军义训禀报贼围徽郡急请援兵由 ⁽⁴⁸⁾ 十二月十二日

此禀之后，又接初七日来禀，言初五、初六贼围攻徽郡，三面皆有，惟西门尚可通接济云云。姚道初八日信，则谓歙之县城已被贼踞，殊深悬虑。朱云岩进援郡城，或可解围。左军之扎华埠八营，亦催令援郡矣。

0451．批朱镇军品隆禀请进攻机宜由 ⁽⁴⁹⁾ 十二月十二日

此次该军宜直抵徽郡援剿，以期迅解城围。一则恐郡城米少，不能久守，一则恐贼占县城。或穿地道也，或去时带平锅帐，在岩寺街一宿，次日至城外开仗。胜则仍宿岩寺，挫则退回休城，虽小挫亦无碍也。本部堂已三次催左军援徽矣。

0452．批唐镇义训禀近日军情由 ⁽⁵⁰⁾ 十二月十四日

此禀十四日申刻方到，何太迟也？顷闻老湘营初八日已获胜仗矣。

0453．批唐镇军义训禀报近日防守各情由 ⁽⁵¹⁾ 十二月十七日

浙江已失守，皖南至为吃重。此次徽贼打退后，必专办米谷，聚于徽、休二城之中，须积百日之粮。如贼围久不解，则左、鲍二军同往救援；若左军一往即可解围，则鲍军不调入岭矣。目下徽州围急，如此办理；明年徽、休有事，亦如此办理。

0454．批唐镇军义训禀报雨雪收队由 ⁽⁵²⁾ 十二月二十一日

雨雪自宜收队。老湘营日内战守如何？南面县城之内，究竟尚有贼否？仰常常禀闻。

0455．批唐镇军义训禀报运道梗阻请派援兵由 ⁽⁵³⁾ 十二月二十二日

岩寺、石桥两处为贼所占，徽城运道已隔，可危之至！幸左军从南路来，贵镇与朱军从西路去，贼亦三面受敌，必可得手。

0456．批朱镇军品隆禀屯溪击贼获胜由 ⁽⁵⁴⁾ 十二月二十三日

十七日屯溪获此大胜，十六日老湘亦获大胜，又左军亦来会合，气机颇好，徽郡之围应可即解。特解围之后，又须多积米粮，恐浙江之贼不久又来围徽耳。

腊月一个月之内，安徽解银八万，江西解银六万，姚道提丁厘及饶厘二万余，计祁门粮台已到实银十六万余矣。以人数计之，贵军可分三万零五十余两。兹又解银万两，专交贵军，计足敷两个月满饷。究竟能均领到否，迅速禀复。

0457．批朱镇军品隆禀唐军见死不救请示进止由 ⁽⁵⁵⁾ 十二月二十六日

唐军屡请不出，可恶之至！惟两军相距仅隔一城，将出队时，必须两主将当面一商，或应打，或不应打，意见相同，乃可协力齐心，互相援应。若未及面商，则往往不和，此行军者所不可不知也。目下贵军坚守老营，不必出队寻贼，待左军确到屯溪后，再行会剿。

0458．批唐镇军义训禀报近日军情由 ⁽⁵⁶⁾ 十二月二十七日

凡为统领者，以亲看地势、亲探贼情为第一要义。若不亲自看明、亲自探明而浪行出队，直至将近贼巢，轻进则恐中贼之伏，轻退则恐长贼之焰。进退两难，最易误事。李希帅、多礼帅皆亲看地势也。

我湘军之所以无敌者，全赖彼此相顾，彼此相救。二十二日朱镇一军出队，与贼接仗，危急之至，屡次派亲兵请该镇派队救应，又有易芸荄函催，李勉亭面催，而该镇始终不发救兵，可恶之至！我湘军风气，虽平日积怨深仇，临阵仍彼此救援；虽上午口角参商，下午仍彼此救援。该镇此次坏我湘军风气，此风一开，以后湘军不能做事矣，实属可憾！究竟该镇与朱镇平日有何仇隙，仰即明白禀复。湘军向来风气，虽有仇亦当救援。该镇曾闻此说否？如并未闻此说，犹可轻恕，以后当勉之改之；如曾经听过此说，断不可恕，余必严参重办，遍告湘军，以该镇不肯救人为戒也。仰将是否听过一层，据实禀复。

0459．批唐镇军义训禀请近日防守机宜由 ⁽⁵⁷⁾ 十二月二十七日

已于二十一日禀内详批矣。左军既已退回，现飞调鲍军入岭救援，大约须正月节后，乃可至渔亭一带。徽、休两城再能坚守二十日，左、鲍两大军必有一军可到。仰即先告朱镇、张副将等知照。

0460．批朱镇军品隆禀报近日军情由 ⁽⁵⁸⁾ 十二月三十日

二十二日之仗，亲兵二十三早送信来，比此信早到三日。

二十八日调鲍军援徽，计自青阳退池州八十里，自池州至香口八十里，自香口至米坑八十里，自米坑至黟县八十里，自黟县至徽州百五十里，非十二三天不能到。又值大雪封山之后，米粮转运极难，算计鲍军到徽，总在二十以后。阁下与休、徽各军，务须坚守以待。杨七麻子往年踞景德镇时，八年冬，刘养素屡败，而不能破养素之老营；九年春，张凯章屡败，而不能破凯章之老营，亦非十分凶悍者。九年六月以后，杨逆并未在别处打过大恶仗，似亦不甚足畏。

二十七、八、九三日大雪，徽、休官兵苦极，念念！不知贵镇一军已搬入休宁城内否？若搬入城内，一则兵士免受帐棚之苦，二则出队时不怕贼扑老营。闻贼人多粮少，雪后无处掳粮，贼比官军更难熬些。

桂生二十二日不肯出队救援，昨已手批切责之，兹将原批抄寄一阅。贵镇仍须与之和好，桂生知悔，贵镇知恕，则和矣。

————————————————————

(1)  此件原抄入《曾文正公亲笔书札》中。

(2)  此件原抄入《曾文正公亲笔书札》中。

(3)  此件原抄入《曾文正公亲笔书札》中。

(4)  此件原抄入《曾文正公亲笔书札》中。

(5)  原抄入《曾文正公亲笔书札》中。

(6)  原抄入《曾文正公亲笔书札》中。

(7)  从本件起到0440件止，原抄件上注明：四月起东流行辕。

(8)  此件原抄入《曾文正公亲笔书札》中。

(9)  原抄入《曾文正公亲笔书札》中。

(10)  原抄入《曾文正公亲笔书札》中。

(11)  原抄入《曾文正公亲笔书札》中。

(12)  原抄入《曾文正公亲笔书札》中。

(13)  原抄入《曾文正公亲笔书札》中。

(14)  原抄入《曾文正公亲笔书札》中。

(15)  原抄入《曾文正公亲笔书札》中。

(16)  原抄入《曾文正公亲笔书札》中。

(17)  原抄入《曾文正公亲笔书札》中。

(18)  原抄入《曾文正公亲笔书札》中。

(19)  原抄入《曾文正公亲笔书札》中。

(20)  原抄入《曾文正公亲笔书札》中。

(21)  原抄入《曾文正公亲笔书札》中。

(22)  此件原抄入《曾文正公亲笔书札》中。

(23)  此件原抄入《曾文正公亲笔书札》中。

(24)  原抄入《曾文正公亲笔书札》中。

(25)  原抄入《曾文正公亲笔书札》中。

(26)  原抄入《曾文正公亲笔书札》中。

(27)  原抄入《曾文正公亲笔书札》中。

(28)  原抄入《曾文正公亲笔书札》中。

(29)  原抄入《曾文正公亲笔书札》中。

(30)  原抄入《曾文正公亲笔书札》中。

(31)  原抄入《曾文正公亲笔书札》中。

(32)  原抄入《曾文正公亲笔书札》中。

(33)  原抄入《曾文正公亲笔书札》中。

(34)  原抄入《曾文正公亲笔书札》中。

(35)  原抄入《曾文正公亲笔书札》中。

(36)  原抄入《曾文正公亲笔书札》中。

(37)  原抄入《曾文正公亲笔书札》中。

(38)  原抄入《曾文正公亲笔书札》中。

(39)  原抄入《曾文正公亲笔书札》中。

(40)  原抄入《曾文正公亲笔书札》中。

(41)  原抄入《曾文正公亲笔书札》中。

(42)  原抄入《曾文正公亲笔书札》中。

(43)  原抄入《曾文正公亲笔书札》中。

(44)  原抄入《曾文正公亲笔书札》中。

(45)  原抄入《曾文正公亲笔书札》中。

(46)  原抄入《曾文正公亲笔书札》中。

(47)  原抄入《曾文正公亲笔书札》中。

(48)  原抄入《曾文正公亲笔书札》中。

(49)  原抄入《曾文正公亲笔书札》中。

(50)  原抄入《曾文正公亲笔书札》中。

(51)  原抄入《曾文正公亲笔书札》中。

(52)  原抄入《曾文正公亲笔书札》中。

(53)  原抄入《曾文正公亲笔书札》中。

(54)  原抄入《曾文正公亲笔书札》中。

(55)  原抄入《曾文正公亲笔书札》中。

(56)  原抄入《曾文正公亲笔书札》中。

(57)  原抄入《曾文正公亲笔书札》中。

(58)  原抄入《曾文正公亲笔书札》中。

同治元年

0461．批鲍超贺年禀一件由正月初一日

来缄具悉。本部堂久膺阃寄，虚度岁华。东南大局尚未补救万一，远劳寄贺，只增歉忱。贵镇督剿勤劳，风雪天寒，士卒冻瘃，尤为系念。惟祝新年战事顺手，连克坚城，共图戡定之功，同戴升平之祜。此复。

0462．批唐镇军义训禀报近日军情由 ⁽¹⁾ 正月初五日

又接专差来信，已于二十六日在岩寺街大获胜仗矣。

0463．批朱镇军品隆禀请攻击石太由 ⁽²⁾ 正月初十日

徽、休、黟、祁皆在岭以北，开化、婺源、德兴、浮梁皆在岭以南，太平、石埭又在北岭之北。此次击退徽、休之贼，固由湘、强与老湘三军之功，而左军二十六日在岭南获一胜仗，使大鳙岭、济岭之贼不敢续至屯溪，亦有功于徽也。此后军情吃紧，不在岭北之徽、休，亦不在又北之石、太，必在岭南之开、婺、玉山等县。

本部堂现札调老湘营移驻休宁，专作游兵，札调贵军移守徽城，盖恐岭南紧急，必须有大枝游兵防剿屯溪、尚溪、龙湾等处，且恐须过岭援剿江湾、段莘、清华等处，本日已另有公牍调遣矣。贵镇禀请仍出攻击石、太，自是正办。但一闻岭南开化、玉山、婺源有警，贵军即须速同守徽，腾出老湘全军作为游兵，会合左军援剿岭南也。

0464．批唐镇军义训禀报岩寺击贼获胜由 ⁽³⁾ 正月初十日

二十六日岩寺大捷，左军在岭南亦获胜仗。大雪之后，该逆既无米粮，又无援应，余知其必遁矣。老湘营战守得力，可敬可慰！贵镇所言，极为公允。

0465．批唐镇军义训禀报近日军情由 ⁽⁴⁾ 正月十一日

旋接三十日一禀，已报贼退矣。

0466．批唐镇军义训禀报近日军情由 ⁽⁵⁾ 正月十一日

是禀到省太迟。究竟贼窜何处，仰再详报。

0467．批朱镇军品隆禀请进止机宜由 ⁽⁶⁾ 正月十三日

皖南游击之师，除左中丞、张臬司两军分作岭北、岭南两支活兵外，又另筹出两支：一派三千人，另守东、建，以鲍军为游击之师；一调蒋芗泉六千人为游击之师。鲍军二月即可腾出，蒋军四月必可赶到。共有四支活兵在，徽、池五百里内外，当可无虞。贵镇即日进徽州府城，多积米粮，为坚守之计。如果全无贼来，亦可派队至绩溪、旌、太一带，相机雕剿。

0468．批唐镇军义训禀陈朱军未及面商独自出队各情由 ⁽⁷⁾ 正月十三日

朱镇错处，未及面商，不应独自出队；既已独出，即当独打，不应怪人不救。该镇错处，接易畇荄信后，宜以匹马亲至阵前，与朱镇一会，以明患难相共之义。该二人若不知悔知改，量小而自是，将来必皆坏事。懔之！

0469．批管带鼓勇左营黄都司青九禀现扎吉郡防堵情形由正月十六日

据禀已悉。颁去《营规》一本，《劝戒浅语》十六条。其中“营官四条”，尤宜实力恪遵。新募之勇，切须严戒烟赌，严戒骚扰百姓。立营之始，最不可忽。一人犯规不究，则一营皆有所借口矣。缴。

0470．批朱镇军品隆禀请储足军米以防围贼久困由 ⁽⁸⁾ 正月十九日

守城之米，前专解银七千两，为张军守徽之用。兹张军换作活兵，贵军换作守兵，即以此项米银移交贵军。计七千银可办米三千四百石，张军可吃五十天，贵军可吃七十三天，尽敷守城之用。今贵镇欲搬足五个月，岂张军宜独贱独轻，该军宜独贵独重耶？徽州周围四百里之内，并无米粮可掳，贼若围徽，断无持久能满一月之理。余有左、鲍、张三枝活兵，亦不怕贼围也。余自带兵以来，从不肯自处于安而处人于危地，贵镇尽可放心。

0471．批统领湘勇张臬司运兰禀行抵汉镇沿途探询现在军情正月二十九日

来缄已悉。徽州围城之贼，经老湘营张副将等猛战苦守，已于除夕解围矣。银米两事，腊正等月颇属充足，远胜去年夏秋两季之窘迫。现又发去银七千两，专买米石，供徽州被围之用，平日兵勇日食之米，不在此内。徽郡军情，该司尽可放心，望来安庆停留多日，面商一切也。缴。

0472．批霆字营鲍镇超禀奉谕赏穿黄马褂恳代折谢恩由正月二十九日

来柬阅悉。贵镇懋著战功，渥邀异数。恩愈隆则责愈重，益当以“谦”字自持，以“廉”字自惕。谦则不骄，廉则足以服众。福泽勋名，更未有量。谢恩折稿已代缮办，俟出奏后再行抄寄。此复。

0473．批霆字营鲍镇超贺禀一件正月二十九日

贺柬阅悉。本部堂德薄能鲜，谬窃高位，悚惕实深。现当吴越逆氛近逼江皖，东南大局，日凛艰危。仍望诸君努力同心，匡予不逮。此复。

0474．批统带湘恒左右两营曾丞贞幹禀到防察看情形拟将投诚之人编立六营并请颁发关防由二月初二日

据禀已悉。所收投诚之人，应改为四营，派黄令润昌管带一营，晏副将、陶参将、张游击各带一营。其关防即刊管带崑字营、恭字营、保字营、吟字营各一颗，候分别札发祗领。帐房军械各项，准即照四营给发。此外收留者，俱令当长夫，每名每日发钱七十文，仿鲍镇新收梅仁富一起降卒办法。其四营之勇，即自奉到关防之日起，每名每日给发钱一百文。军器每营照章酌发一半，候饬知银钱、军械两所查照。闻此后来降者尚多，立法之初，不可不慎，求为可继，求为可广。此项降卒，本地人多，军械甚少，自系该处百姓为贼所胁，虽授伪职，罕经战阵。今见贼势日衰，人无固志，又因米粮太少，急思反正，以为就食之计耳。官军宥其罪而收之，以为招降贼也可，以为恤难民也亦可，若欲练成劲旅，恃之攻战则不可。

此次初办招降事件，稍示宽大，以劝来者。嗣后续降之人，当分作两种办法：一种两湖、江西之人，无籍可归，强者当勇，日给百文，弱者当夫，日给七十文；其有籍可归者，仍资遣之。一种皖南本地之人，无家可归者，日给五十文；有家可归者，亦资遣之。切弗靠此项降人立功辟土，则错认题目矣。缴。

0475．批霆字营鲍镇超禀可否请饬令峰礼各营前来合围青阳由二月初四夜

来缄具悉。贵军门已于正月十七日钦奉谕旨补授浙江提督矣。除俟部文到日，再行备咨饬知外，先此告贺。

贵军门近日迭受渥恩，尤当竭诚图报。第一戒个“骄”字。心根之际，若有丝毫骄矜，则在下之营官必傲，士卒必惰，打仗必不得力矣。第二守个“廉”字。名位日尊，岂有怕穷之理？常使在下之将官多占些便益，士卒多占些恩泽，则人悦服。切不可处处打算，惹人谈论。得了名就顾不得利，莫作名利双收之想。但立名扬万古之志，此是金石之言。贵军门当牢记，牢记！

王仁彪充春营后哨，处置尚妥。峰、礼等营，目下尚不能调。徽境之贼，较之古、赖贼党，更多且悍也。此复。

0476．批安徽善后总局详遵议亩捐章程拟请改办抵征二月初五日

据详已悉。既名抵征，则仍是亩捐办法，非征正赋之办法也。亩捐之弊，在局绅偏私仰勒，欺寡吞弱，饮食若流，报销含混。丁漕之弊，在书差浮收勒折，征多解少，刁抗疲欠，终归无着。今日△筹军饷，欲暗行亩捐之实，不得不先改亩捐之名；欲急除亩捐之弊，不得不参用厘卡之法。此详第一条首重查亩，似可一面勘查，一面开征，不必待查毕而后征也。第四条期以夏末秋初，亦似稍迟，宜于四月麦收后开征。第二条第三条均属可行。此外当参用厘卡成法数条。一曰用三联票：一报省，一存县，一发给花户。票上即注明“抵某年丁漕正供”字样。二曰发收数榜。如坐贾厘卡之法，每月所收花户银钱，榜示通衢。三曰定坐支限制，不许局绅浮食浪费。四曰派查征委员，专派外省、外府公正委员查官绅办理抵征之弊。

顷首府陈守汇详，怀、望、潜、太四县禀复亩捐利弊一案，多有可采，兹抄给阅看，仰并入六条之中，再行悉心集议详夺，并详李抚部院示遵。缴。

0477．批朱镇军品隆禀报守城措施各情由 ⁽⁹⁾ 二月初六日

所言徽州守城事尚详，惟七千金办米之银，究已买米若干石到郡，未据提及，尚不放心。

贼在绩溪，全靠严河接运米粮。严河比之祁门河，水势略大，而滩石更多，搬运甚难，且严州一带现亦缺米，不如我饶、景产米之多。若左军能打破淳安、遂安，则贼之河道不通，米粮已断，必不能久熬矣。贵镇若与张、唐二军同心协力，或战或守，必皆可靠。惟祁门若有贼犯岭，须嘱江军坚守，张、唐速援，乃能保全耳。

0478．批朱守声隆禀报接管湘前右营日期由二月初八日

来禀已悉。营官之要，全在一“勤”字。训练勤，则弱卒亦成劲旅矣；稽察勤，则哨队咸守营规矣；肢体勤，则风寒难入，筋骨日强矣。办大事者，在内贵有志气，在外贵得人心。去冬尔兄与唐镇争论，彼此均有不是，业经本部堂谆谆戒饬。此后该守当从中苦心联络，以图患难相顾。至要，至要！缴。

0479．批唐镇军义训禀分队战守由 ⁽¹⁰⁾ 二月十二日

老湘营不守垛口，不扎营盘，若出外雕剿，可出四千余人。贵军除留守城垛之外，尚可出一千人。实在队伍得五千人，尽敷大战矣。米粮须多搬入休，有一个月存积不动之粮，则放心矣。

0480．批朱镇品隆唐镇义训禀前蒙慈谕自知过失从兹永相和好同心办事等情二月十三日

来缄已悉。贵镇等既各自知过失，和好如初，则既往之事尽置不究，将来之福当不可量。贵镇等名位已高，功绩已著，吾亦别无奢望，但望作一极好之人，为吾辈后辈取法耳。缴。

0481．批唐镇军义训禀请近日进击机宜由 ⁽¹¹⁾ 三月初三日

老湘营以八营扼防马金，极好，极好！余昨札之扼防婺源、白沙关，恐贼已退马金入婺境也。

又闻贼犯历口，不知确否。如果有其事，该营当会同老湘三营至历口雕剿一次，免致贼踪直犯景镇，梗我粮道。倘贼行迅速，不在历口等处停留，而飞奔景镇，则贵军仍守休不动；而请凯章带三营由祁赴景镇，樨园带八营由婺赴景镇，必易得手，古、赖零股，非悍贼也。

0482．批唐镇军义训禀请攻守机宜由 ⁽¹²⁾ 三月初七日

贵镇为地方官，有主兵之义，他军皆有客兵之义。老湘全军与贵部同驻休城，无论何处有警，贵部与老湘同作游击之兵，总可保全徽境。江军但可守墙，不宜出剿，恐其小挫，反长贼氛也。

0483．批朱镇军品隆禀报近日军情由 ⁽¹³⁾ 三月初七日

临溪及遂安两路俱松，即大赤岭之贼，亦不过古、赖零股，当不要紧。日内闻伪辅王带各股援青阳，伪侍王带各股援庐州、巢县，二处最吃紧。成大吉、萧庆衍救援颍州，深入重地，贼势浩大，深为可虑。附告。

0484．批统带湘恒等营曾丞贞幹禀请仍添立两营随同攻剿由三月初八日

据禀已悉。前收降卒四营，已属万不得已之举。兹又请添两营，殊属无益。黄令润昌见过数次，非能带两营之才。张吟随从多年，亦非营官之选。目下仅拨华阳厘金五成之一，每月不过三千串上下，以之养四营，所欠尚巨，安能更养六营？所请碍难准行。此缴。

0485．批唐镇军义训禀请近日进止机宜由 ⁽¹⁴⁾ 三月十三日

遂安解围，马金无贼，白沙关一路已松，尽可不去绩溪。丛山关内无贼，郡之东路亦松矣。趁此闲暇之际，老湘全军尽可出岭，至石埭雕剿一次。贵部亦可派两营随张出岭，远胜于扎渔亭防羊、漳诸岭也。若休、徽诸军能与岭外鲍军通气，则山内有生气，各军无滞机矣。望与凯章兄熟商速行，不另札，亦不写信，亮之。

0486．批安徽善后总局详复遵议抵征章程由三月十三日

据详议复抵征章程八条，条理尚为精密。

第一条，查亩。平时则有飞洒诡寄、过割不清等弊。兵燹之后，所虑又不在此。吾乡有鄙谚云：“帽子底下寻人，禾苗底下寻税。”不必问其过割之已清与否，但今日插禾之人，即为今年应征之户，则直接简明矣。至何者已耕，何者已荒，何者田虽荒而户未绝，何者田荒户绝逃亡无主，需令局绅细查，州县复勘。庶已耕者不得意图巧脱，真荒者亦不得一律勒收。芦课、渔课及各项杂税，亦需于查亩时查明旧章定数，由官照旧征收。

第二条，四、五两月麦熟为上忙，八、九、十、冬腊四月为下忙。正、二、三及六、七等月均应歇局停收，以息民力而节局费。

第三条，局费限制。前者亩捐之害，即由绅局中饱。多一局多一糜费。今以安庆一府概之，怀、桐、太额田均在四十万亩上下，是为大县。望、潜、宿额田均在三十万亩以下，是为中县、小县。大县不得过八局，中县、小县不得过六局。每局每月坐支不得过一百三十串。内总办绅士二人，应各给薪水二十四千，以养其廉。此外，帮办暨书写几人，夫役几名，纸、笔、油、烛各费若干，均听总绅二人斟酌。但不准逾百三十串之限。

第七条，州县办公之费，姑准于千串之内，拨给五十串。如繁简悬殊，碍难画一，候试行数月，再当续议。

第八条，教佐薪水不宜过优，应减为每月三十千，以昭公允。

余均照所拟办理。

往岁亩捐，取民无制，递取递加，民皆疑惧。此次初办抵征，每亩每年征钱四百，须先出示，晓谕各州县。四百之外，不得重征一文，使民知有定限，尽释前疑，庶几输将踊跃。往岁亩捐，设立绅局，供饷应差，皆由绅办，以致利权归绅，官受挟制。此次改办抵征，一切支应转运之事，皆由官办。局绅除查田催征之外，余事皆不与闻。仰即通饬各府、州、县遵办。仍候抚部院批示。缴。

0487．批唐义训贺禀一件三月二十日

来缄阅悉。本部堂奉命督师，东南疆宇，未能遽图恢复，负疚方深。乃蒙恩晋参政，恐遂陨越，以贻大戾。过劳称贺，但有惭悚。惟愿同心戮力，共济时艰，匡予不逮。此复。

0488．批唐镇军义训禀报近日进止机宜由 ⁽¹⁵⁾ 三月二十六日

顷接张臬司来禀，已遵照前与贵镇一批全军出岭矣。鲍军于十六日克复青阳后，二十一日克复石埭，二十二日克复太平，闻二十三日进攻泾县。湘恒营于二十一日克复繁昌，闻日内进攻南陵。吉字中营于十八九日克复铜城闸、雍家镇两卡，二十二日克复巢县、含山两城，闻日内进攻和州、西梁山。沿江两岸甚为得手。老湘营一军出岭后，应暂守石埭、太平两城，俟闻衢州一带左军大稳后，再行进剿宁国。其老湘营米粮到石埭后，即由江边大通委员供支。

0489．批唐镇军义训禀报近日军情由 ⁽¹⁶⁾ 三月二十八日

现在太平、石埭皆已克复，贵军与老湘出岭，当无仗可打，然辛苦则数倍于往年之行军也。军士久坐不动，则渐渐疲弱，必须常常出征，劳苦一番，惊恐一番，乃有常新之气。老湘留守石埭、太平两县，贵军自岭外收回，可约会朱镇一军，由绩溪至宁国县雕剿一次。山路虽远，闻该县及胡乐司一带并无贼也。仰会同朱镇，先行禀复。

0490．批统领湘勇张臬司运兰禀全军由旌启程及遵示分守石太由四月二十日

昨日飞函，驰商“论前面之进取，则该军宜驻旌、太，俾鲍军得以攻宁国而救湖州；论后面之防范，则该军宜赴马金，俾贼匪不得由婺境而犯江西”等因，想已接到。目下该军既分守石、太，相距马金、白沙关一带甚远，势难回至歙南，务多发侦探，并随时商请左抚部院，果须分营驰赴马金否？此事关系甚大，分军之难，奔驰之苦，有所不恤也。

至石、太现在亦苦无米，前此发匪存谷，已被鲍军用尽矣。俟委员解米至青阳，该军派夫来青阳挑取。其转运之法，再行从长计议。此缴。

0491．批朱镇军品隆禀报徽州之案保举由 ⁽¹⁷⁾ 五月初一日

徽州之案，张营每百人准保十人，贵营准保七人，唐营准保六人。去年保过两次，此次不妨略苛，或存记，待下半年再保亦可。

0492．批王军门明山禀现因针鱼嘴地方空虚飞调湘新后祥后两营移往换防等情五月初十日

来缄具悉。南岸陆师现已进逼金陵，后路空虚可虑，湘新后、祥后两营，宜仍守芜湖，不可调过针鱼嘴。现调团防营千四百人驻西梁山，北岸尚不甚虚，可无虑也。

至水师布置，自芜、鲁以至金柱关，则交李镇八营分防；自太平以下，则由贵军门会商彭部堂调派防剿。惟距贼太近，营头太多，切不可拥挤一处，致有疏失。行营则扎江心洲、蒲包洲一带，老营须扎上游，距城二三十里之远。行营只许战船扎泊，不许民船混杂其间，以防贼之诡计。九洑洲贼守甚坚，俟多将军大队会剿乃可得手。目下陆军未到，水军亦不必独攻，恐捐精锐。

淮扬黄镇水师，宜催令迅赴上海，李抚部院盼望极切，不可再延片刻。本部堂前批令黄镇亲带三营驶赴上海，其余六营留驻镇江以下北岸三江口一带，现在大队师船尽萃于金陵城下，距镇江及三江口不过二百里，内外信息易通，倘上游实嫌单薄，则酌留淮扬水军一二营会剿金陵，暂不赴镇江以下，亦无不可。此层应由彭部堂商之黄镇，妥筹办理。黄镇则急宜往沪，不可少缓也。李军门世忠所部士卒，闻其骚扰异常，难与共事，贵军门并未呈商，何可遽行函调？以后不宜续致。此复。

0493．批署和州方牧翊元禀到任后办理地方情形五月十二日

阅禀具悉。地方新复之后，善后事宜，俱应悉心整理，惟求治亦不可过急。该署牧甫经抵任，即思百废具举，政教并兴，事岂易言？宜就所当所务者次第施行，做一件算一件，行一步算一步。读书人之通病，往往志大言大，而实不副也。

耕牛无可发给，种子准饬善后局拨谷酌发，亦恐赶不及。此缴。

0494．批管带霆副中营娄镇云庆禀奉文补授直隶正定镇总兵员缺由五月二十二日

贵镇名位日高，受恩日重，当时时以勤苦自励，谦谨自持。近来带兵者，往往位至提、镇，辄气骄意满，不复以训练士卒、整顿营规为事，甚且汩于嗜好，锐志潜消。器小易盈，见异思迁，最宜儆戒。贵镇气度大方，向无此习气，愿勉为名将，用副厚期。余常以“花未全开月未圆”七字劝戒鲍军门，贵镇亦宜体验此七字。谢恩折已代办就，即日可附奏矣。此复。

0495．批朱镇军品隆禀请会剿金陵由 ⁽¹⁸⁾ 五月二十四日

另禀请会剿金陵，日下宁国未复，徽州尚是十分吃重之地，贵镇之兵暂未可动，且过月半节，再行调动。贵镇与舍弟等皆应平行，另禀太谦，嗣后宜改。

0496．批宁国府刘传祺禀到任由五月二十七日

据禀已悉。该守到任后，歙、祁皆可驻扎。察属员之贤否，贵于周历各处，访察精细。能学骑马，减傔从，则可遍历属境矣。此缴。

0497．批统领湘勇张臬司运兰禀湘营饷米恳饬粮台筹解并探报宁衢日内军情六月十四日

据禀已悉。候即饬江外粮台筹发米一千石，交该司派来委员，先行运解。以后仍由芜湖水路源源接济，徽州去旌、太均不过百余里，亦可设法济急。

鲍军万余人进逼宁郡，似无须再添兵力，该司一军分驻石、太、三溪，为鲍军后路之躔护，即为徽防前面之屏蔽。倘有瑕隙，恐浙贼由宁邑、旌德窜至太、石，突犯池州、建德、景镇一路，则前功尽弃，补救甚难。闻浙中米粮缺乏，群贼固未尝须臾忘江西也。仰将旌、太、石三县贼匪内犯之路，一一绘图呈核。缴。

0498．批统领湘勇张臬司运兰禀侦悉宁郡克复贼匪东窜广德各情六月二十一日

来禀已悉。宁郡克复，全皖可望肃清，即进剿各路均得机势。俟得鲍军门确信，另有专札调度示遵。该司驻兵之旌德三溪，横穿入太、石、青阳，则全局皆震，不可不慎，纵使广德州克复，与其远守广德、宁邑，不如近守旌德三溪，与徽宁为犄角之势，机局较紧也。如何进兵，如何防守，该司统筹全局，仰迅速区画详告。缴。

0499．批朱镇军品隆禀请发放满饷由 ⁽¹⁹⁾ 六月二十六日

现在祁门收茶捐、茶厘，在徽各营，应可发两个月满饷。如其不够两个月，安庆必于七八月赶解大批到祁也。

淳、遂之贼，恐其由婺源窜景镇，务请阁下会同桂生前往，痛剿一次，以保徽军粮路。

0500．批唐总镇义训禀请进剿机宜由 ⁽²⁰⁾ 六月二十六日

严州之贼一入婺源，则景德镇又必被扰。须多发探卒，由贵镇会同云岩前往痛剿。景德为徽军粮路所在，不得不急剿也。

0501．批唐总镇义训禀请撤勇由 ⁽²¹⁾ 六月二十六日

撤勇最是难事，多撤则聚而扰民。只好暂撤二千，将来细加察看，再行酌裁可也。

0502．批庐江县吴令燮和禀金牛白石三厘局月收实数及县署月支款项七月初一日

据开呈清折，所入之款足敷供应。惟衙署内用项，仍嫌过多，当力求撙节，只须用一半也。于清端、陆清献成法具在，可师其意而行之。居官以廉为本，非俭无以养廉也。此批。

0503．批和州方牧翊元禀履勘该州四境被扰困苦情形七月初一日

据禀并另单抄件均悉。修堤筑圩，是招集流亡、劝民耕作之本，宜不时亲往监督。出示自誓，虽稍近于表襮，然足以耸动斯民之视听，杜绝官亲家丁之妄念。愿从此益加警惕，鞭解近里，无急于要誉也。勉之。并候抚部院批示。缴。

0504．批统带江苏抚标亲军总办湘淮各营防剿事宜李令鹤章禀营扎莘桥地方稍为休息由七月初五日

来禀均悉。该令前管马匹勇丁赴沪，闻沿途甚为安静，足见约束严明，能自树立。淮湘各营到上海后，俱尚能爱惜声名，奋立功绩，本部堂闻之甚慰。仍恐久而生懈，该令现同驻扎，当互相劝勉，不扰民，不矜功，时存稳慎之心，毋惮训练之劳。将来李抚部院移驻镇江，该令若能留沪独当一面，则本部堂可释此一方之虑矣。缴。

0505．批曾副将昭礼禀奉委管带湘南后营由七月十三日

来禀已悉。该将新任营官，“勤廉”二字须刻刻牢记在心。以湘勇声名之好，全在禁止扰民。该营官亦宜时时告诫各勇也。此缴。

0506．批署宁国府黎守福畴禀周国凯借柩讹诈由七月二十六日

据禀已悉。原任湖北提督周天培灵柩查获，顷准江军门来咨，即行给发护照，交江军门派弁护送回籍。兹革员周国凯并不守候护照，仅凭一溜单任意讹索，将灵柩抬入公堂，殊出情理之外。昨据鲍军门呈送克复青、石保案，已将周国凯开复原官，应即撤去保举，以示惩儆。周国凯素不安分，并非周军门之子，应不准其护送。周军门灵柩由该府派人搭船送至安庆，交江军门亲自护送回蜀。周国凯倘敢逞凶肆闹，即行严拿治罪。缴。

0507．批水师后营丁副将义方禀复哨官谢洪春管勇不严从宽摘去翎顶由八月初二日

哨官谢洪春，平日本甚奋勇，景德镇救护粮台船，尤为可取。勒道过湖口时，该营官多方自责，婉言以谢，亦尚不失我楚军风范。惟勒道平日和婉谦逊，断非生事之人。李道将此事告知幕府，办素非造谣言之人。勒道闻访札已出，即来禀见，再三求请免究，则其不欲与该营为难可知矣。该营官接奉访札，自应恪遵，将谢洪春送辕究办，乃来禀悻悻负气，反为不平之语，坚信哨勇之言，谓船户丛殴该勇。试思李、勒二道岂诬告勇丁者？本部堂岂妄责部曲者？有意抗违，殊属可恶，仰速饬谢洪春带滋事之勇来辕，犹可轻办，否则断不宽恕。缴。

0508．批江西抚科书吏曾德炽杨耀曾刘忠埙禀恳求赏派别差抑发给咨文回籍并呈管见数条请酌核办理由八月初十日

本辕公务现在停办者固多，而逐日事件亦复不少。该书吏等在此日久，尚属妥叶，当尽心会办，毋遽存依违不定之见。所上条陈，茶烟两项加倍抽捐。洋人立法，亦是如此。烟税经部议定，已不为轻。茶厘当可议加，候会江楚各省谋之。江西水师分巡各河，无庸重复旧制。至洋人船坚炮利，为中国所不能及。本部堂现亦觅人仿制，一时尚难如法也。此批。

0509．批朱镇品隆禀遵札移营由八月十四日

移防之后，贵军所处之境，较徽城更苦，闻金陵、宁国两军亦苦，且远不如徽、祁。本部堂前拟于八月赴徽、宁、芜湖一看，近因李中丞丁艰，本部堂兼统皖北各军，不能赴徽、宁，失信于徽、祁之士民，失信于湘强两军之弁勇，心殊不安。贵军移营后，米粮须自为筹画，恐本部堂照顾不到也。

付去高丽参一斤，各弁勇患病极重，力不能服补药者，请阁下随时分给之。又寄十二两，请阁下转交桂生，分给各营病勇。此参自上海送来者，价比平常之丽参略贵，而参枝太嫩，夏月稍沾润气，则力薄矣。现值各军多病，故分给霆、沅、凯、云、桂五军。

0510．批潘鼎新刘铭传禀移营进扎金山卫连日攻剿情形由八月十七日

据禀已悉。金山卫城，前准李抚部院来咨，业已克复矣。浦东一律肃清，该营尚为出力，殊堪嘉奖。

惟昨准抚部院缄，称铭字营勇夫枪毙奉贤县杨令一案，不胜骇异。该都司虽远在金山，何以一任营哨如此肆闹？本部堂募练淮勇，具有苦心。两淮风气刚劲，古来多出英杰，近日无人倡导，其甘心为发逆、为捻匪者，则竭力苦战，抵死不悔。即幸而为弁勇、为团练者，亦久染恶习，骚扰百姓。本部堂与李抚部院之志，欲力挽淮上之恶习，变作国家之干城。第一教之忠君，忠君必先敬畏官长，义也。第二教之爱民，爱民必先保护闾阎，仁也。斯二者，总须纪律严明，训导有素。李抚部院倡之，全赖尔鼎、铭、春、树各营官教之戒之。淮勇将来为忠臣义士，为名将达官，是尔等数员教戒之功；若为骄兵悍卒，为害家凶国，亦尔等数员不教之罪。成败祸福，系乎尔等营官数人之身，亦即在此立军数月之内，此时不变昔年之恶习，则终不能变矣。所有奉贤一案，仰铭字营刘游击查出行凶弁勇，捆送李抚部院大营，尽法处治，不可袒护一二滋事之勇目，败坏淮勇全军之声名也。仰将滋事缘由及惩办情形，禀复查核。缴。

0511．批统带江苏抚标亲军总办湘淮各营防剿事宜李令鹤章禀出队援救北新泾获胜解围情形八月二十九日

阅禀慰悉。该令督攻青浦，克复城垣，已著劳绩。此次派队援救北新泾之围，赴机神速，尤堪嘉奖。已准抚部院咨抄奏稿，并分别查明出力员弁及阵亡弁勇，汇案请保请恤矣。

另禀所陈各情，具见虑事周详，持心审慎。惟此时沪上军事，湘勇不多，淮勇一军，虽经抚部院提倡，募练渐有规模，且肃清浦东，速解重围，颇立功绩。特犷悍之习未除，致有铭字营勇夫戕官之案。又收集吴建瀛等数起降卒，张丞、刘都司等添招五营，亦皆新勇，未谙纪律。人数日增，恐营务日繁，纪律日弛，声誉亦将日减。抚部院有全省地方之事势，不能时时专教淮勇，该令统率各营，和辑众志，已有成效，足见平日能以情意相感孚，并不在以位望服人也。此后当常以苦口教之，教之而有效，则淮勇可多出忠臣义士，名将显宦；教之而无效，则淮勇仍不免为骄将悍卒，害家凶国。一人肫诚，万众可感；一心坚定，天地可回。该令前带勇经过清江、淮扬一带，秋毫无犯，颂声大作。望推此以教训淮勇全军，苦心磨炼，副我厚望，勿遽作息肩计也。此缴。

0512．批朱镇军八月二十五日禀报贼情由八月二十九日

建平并未克复，广德已降复叛，今仍为贼所踞矣。现改以凯部四千人守宁郡，留千人守泾县，韦志浚与洪容海皆守宁国县。俟各军札定后，鲍军再拔营前进，贵军宜速赴旌德也。

张、唐二人公牍，请专人飞送。

0513．批唐镇义训禀奉札移营请饬筹发月饷由闰八月初二日

前札俟鲍军拔动各军再行移营驻守，其时广德州已克，官兵气旺，故鲍军不妨先动。今广德州已降而复叛，城已得而复失，贼焰仍炽，官兵之气稍弱，必待各军全移，驻守已定，鲍军乃可拔发。昨已于二十九日专备照会，由朱云岩处专丁带交贵镇矣。

姚道廉正劳苦，甚得军民之心。遽尔沦谢，实深悼痛！天不祐善人，岂东南劫数尚未满耶？

江西厘金，今年甚办得不好，致我士卒口粮久缺，虽药资亦无所出，可怜之至。拟令各统领各选廉正明干之员，管一大厘卡。所收厘金，即专为该军之用。贵部下有贤员可往江西管厘卡者否？可保一员来安庆禀见，即令抽厘，供贵军之用。并请致函张、朱二公，各保管厘之贤员来，明年口粮有着耳。

0514．批朱镇品隆禀奉防旌德军民病疫由闰八月二十六日

旌城之荒凉，此间亦已闻之。今年将士战事虽少，而苦况更甚，可伤，可怜！恶秽之气，惟烧糠为烟，最可辟疫。若糠太少，即稻草斩碎，亦可伴烧。五谷之气能胜邪气，试之神效也。

芗泉既克寿昌，于徽、旌之军，大有裨益。若再克淳安，则以后浙贼难来旌德矣。盖既恐贵军拦其前，又恐芗泉截其后也。望阁下专差与芗泉通信一二次。至要，至要！

0515．批唐总镇闰八月二十六日禀请移营由九月初二日

既已挨次移营，此际自断无移回之理。二十九日又寄一信，言万一宁国不保，或青阳、石埭失守，则云岩宜回徽，阁下宜回祁。昨日接凯章信，言宁国必可保。今日接春霆信，将进剿前路，是青、石亦当可保。阁下与云岩皆不可再移动矣。至嘱，至嘱！

0516．批唐镇军九月初四日禀报城防各情由九月初九日

顷又于初四日专札飞调蒋方伯一军防剿宁国，腾出鲍春霆一军驰援金陵。初九日又调朱云岩一军与鲍同援金陵。俟蒋军至旌德、宁国一带，则鲍、朱之军皆可抽动矣。淳安、龙游既克，徽防必可安稳，至以为慰！

0517．批朱镇军九月初七日禀报宁国已失旌防吃紧各情由九月十二日

宁国县城既失，则徽州、旌德两城皆十分吃紧，望阁下与桂生严防坚守。城中米粮尚足否？病勇渐愈否？贵体复元否？极深系念！二十八、初四日两次咨札，调蒋芗泉一军来援徽、宁，十一夜闻宁邑失守之信，又飞调蒋军来援徽、旌。兹乘贵处来丁之便，又寄蒋信一封，催其来徽，请阁下飞送芗泉处为荷。

此间初二日解银二万至祁门，江西于初七日解送银二万五千至祁。只要粮路不断，九月尚可再解。南陵一城，春霆已派娄云庆及峰礼等营守之。泾县守兵太单，凯、霆处无人可拨，然贼窜泾县，须由旌德三溪经过，不能由南陵过也。

0518．批唐镇军九月初八日禀报宁国不守徽防吃紧各情由九月十四日

宁国失守，则旌德、徽州必甚吃紧。十年八月徽郡之失，侍贼即由宁国县来也，望阁下与云岩坚守徽、旌两城。古、赖两贼，屡与贵军接仗，尚不甚悍，惟恐其由绩溪间道窜至休南，太平间道窜至黟北，则祁门、景镇均属可危。昨已飞札蒋军前来会剿，请阁下再专足函催芗泉方伯与之合力夹击，必将古、赖股匪逐出徽境为要。

0519．批唐总镇九月十三日禀报探明贼踪由九月十七日

闻破宁国者为刘、古、赖等贼，该逆屡为贵军与云岩所败，今春在青阳闻为春霆擒斩殆尽。若犯徽州、旌德等城，阁下与云岩必能御之。若从太平间道穿入黟、祁诸岭直犯祁门，阁下当带二三营回祁坚守。至要，至要！徽州、旌德有事，则调蒋方伯来援；祁门有事，则由安庆派兵往援，大约须十日乃能赶到。景德镇之碉堡，已派兵守之矣。

0520．批唐总镇九月二十七日禀报近日军情由十月初七日

徽、休、旌三城，有贵镇与云岩驻守，又有王钤峰援应，当可万无一失。宁郡有老湘营，守城亦有把握。惟鲍军二十一日之战又已小挫，不知能坚守营垒否？池州已添调韦志俊一军与李济元协守，共三千人，景德镇碉堡亦有三千人守之。纵有贼股内窜，大致尚可保全，惟祁门一城须阁下随时兼顾也。

0521．批唐总镇十月初三日禀报浙军驻扎龙湾互相援应由十月初十日

王钤峰若在龙湾驻营，甚好！甚好！贼若由歙南窜婺源，由休南窜祁门，皆须走龙湾一带经过，该处极要紧也。渠系客兵，阁下系主兵，望常常与之通音信，致殷勤。渠若少子药银钱，阁下商之勉林，接济少许，切不可待之太冷淡，孤负渠远来援救之意。至嘱，至嘱！

0522．批鲍超禀请筹发一二月满饷十月初十日

来缄阅悉。贵军一月全饷，合计不 ⁽²²⁾ 营病死者已千余人，合之各营病故者约 ⁽²³⁾ 亡及散走者亦在一千以外，比较前此勇额减 ⁽²⁴⁾ 以缄称到饷二万，止能散给七日，殊不可解。贵军门 ⁽²⁵⁾ 愧名将，惟利心太重，不足服众。闻近日催提各营截旷之银，汇送贵军门处，有此举否？

为统帅者，欲服将士之心，在不争将士之利。前于四月二十一日密寄一函，曾言利之所在，当与人共分之，名之所在，当与人共享之，嘱贵军门于霆字十五营中，分五营与宋国永统带，分五营与娄云庆统带。贵军门亲统五营及仁字、礼字、峰字、春字暨马队各营，仿李、多两帅分支派统之法，一则人心易服，二则照料易周，三则使麾下宿将各显手段，造成独当一面之才，以为久远不败之地，其法至善，何以自今犹未决也？仰将副五营拨与娄镇统带，新五营拨与宋镇统带，银钱则归该二镇自支自放，战守则仍归贵军门节制调度，无得久专利权，致干参办。

熊铁生等已于九月十八日在长沙、湘阴两处开招，约计冬月初可以到营。连日北风，湖南、江西饷舟皆延滞在途。一俟解到，即当匀拨接济，本月必再解五万，送交贵营。

顷据团防营吴道来禀，贼于初五日由丁家圩搭桥渡河，窜至白沙圩。查该处可通南陵、三山等处，想贵军门必已早有确探，设备严防矣。梁美材一军，兵力太单，恐不可恃，不宜独扎一处，恐致疏虞。吴、何两军，至今尚未到省，到即速赴宁国，助贵军一臂之力。此复。

0523．批朱总镇品隆十月初六日禀报旌德近日城防各情由十月十一日

昌化另股与宁国县赖、古等一股，不甚足畏。阁下与桂生守旌、徽、休等城，必足防御。又有王钤峰一军驻龙湾一带，亦不虑其南窜江西，差可放心。惟湾沚之贼窜至西河，已断鲍军之粮路，鲍、张两军均属可危，不知春霆能竭力一战，一却凶锋否？倘鲍军小有挫失，当请李希帅带成、毛各军先救皖南，前此已当面约定矣。

金陵舍弟一军，守御尚为得手，闻初五日贼已全退，不知确否？尚未接其来信，大致可保平安矣。

0524．批唐总镇义训十月初九日禀报近日贼情由十月十四日

贼若由歙南来，则请钤峰兄顾屯溪、尚溪；贼若由太平、黟县来，则请钤军径保祁门。景德镇已有三千人驻守碉堡，祁门更得钤军守之，则根本固矣。

0525．批鲍超禀贼扑清弋江我军出队开仗由十月十四日

来函阅悉。攻坚最损精锐，目下各营弁勇当大病之后，又经闰月二十日、九月二十一两次小挫，尤宜切戒。此次西河之战，受伤营官两员，伤亡勇丁极多，亦不宜攻坚之明效大验也。

青弋江与老营两处，贵军门与宋镇临时更换驻守，终归号令纷歧，事权不一，不如将贼势审定，地势一一看明，何处最冲，可以屏蔽各路，何处次冲，仅能扼守一隅。最冲之地，由贵军门亲临驻守，次冲之地，责成宋镇带队分防。庶几用心专一，较之临时更换，似有把握。

此时以力保贵军及宁郡饷道为急务，若能择一扼要之地，可以顾全两处之粮路，即令各营并扎一处，贵军门与宋镇不分扎两处，则兵力不单，照料亦易周到。兵最怕分，分兵最易误事。梁美材等三营分扎抱龙岗，本部堂极不放心，能令随贵军门同驻，或随宋镇同驻更好。水运粮路以力保为妙，如不能保，本部堂即日派员至繁昌，会同地方官雇夫办理陆运事宜。

吴廷华一军现尚未到安庆，何绍彩一军本日已到安庆，十四日即开赴下游，由三山登岸，直赴南陵。饷银今日已到三万，明日起解，以四万交贵军，以一万交张臬司老湘营。此复。

0526．批统领马步官军曾藩司国荃禀请准增募十营围剿金陵十月十九日

来禀已悉。行军之要，屯宿之守兵宜少，游击之活兵宜多。此次大股援逆围扑官军营盘，苦守两月，幸获击退，转危为安，亦自人事居半，天幸居半。此等至险之着，岂可恃以为常哉？目前宜急思变计，酌留万人或八千人于金陵，与水师相依护。最冲处皆修石垒、砖垒，与城池相等，为牢固不拔之基。此外皆须退打东坝等处，乃活着也。若必欲厚集兵力以图金陵，该城周围百二十里之宽，纵添四十营，亦尚不能合围，亦不能困城贼。设顿兵日久，变症另生，从前向、和之覆辙，当以为鉴。即向、和在金陵时，亦常常防剿东坝、高淳、溧阳、溧水、句容、镇江等处，且常常援浙、援闽，不仅围金陵也。须另换局面，则可添营，以资攻剿。目下株守之局，则不可添，所请碍难准行。此缴。

0527．批唐总镇义训禀旌德被围拟即往援由十月二十三日

此时旌德如此紧急，贵军与钤峰军不可不迅速往援，但不可走绩溪一路出去，宜走潜口，过汤岭，出乌泥关，由谭家桥至庙首以援旌德。此张凯章老湘营十年八月二十五日由旌德回黟之路也其时徽州被围，凯章二十五日自旌拔营，二十八日至黟，二十九日至渔亭。贵军与钤峰观察走此路去，如贼在旌德，固可内外夹击；如贼弃旌而趋太，亦恰好迎头痛剿，免致窜入岭内，防不胜防。二十二日已发去一札，派贵军与王观察一军驰援旌城，已接到否？

0528．批唐总镇十月二十三日禀报贼氛逼近当与邻军分投堵御由十一月初二日

贼若窜太平，则漳岭、羊栈岭、大洪、大赤等岭，处处可虑。如闻贼踪至太平、甘棠、郭村等处，则王钤峰观察一军宜驻防祁门，乃可兼顾三面。若贼未至太平境内，则王军相机防剿，听阁下与钤峰商酌办理，本部堂不遥制也。

0529．批督带常胜军吴道煦详报常胜军由沪长行并送留守松江勇丁册由十一月初三日

据详并另折俱悉。自九月中旬接该道屡禀，即称速救金陵，今近五十日矣，并未见到。天下有如此迟延而可谓之救兵者乎？金陵虽粗幸解围，而大股贼匪已由九洑洲悉窜江北，向使该军于十月初来攻九洑洲，此祸当不如是之烈。时而禀称某日可以齐集，时而禀称攻破九洑洲下关，应派何营防守，但有期会而无实事，可笑，可怪！不知该道有何面目见人？缴。

0530．批督带常胜军吴道煦禀进剿九洑洲请预定派何营会攻先赐咨行等情十一月初四日

据禀均悉。该军但有文书期会，永无到防之日，何必预为裁定？何必专文密订？何必早定派营守九洑洲、七里洲等处？无论中国外国，无论古人今人，无论大官小官，有才无才，危急之际，言而无信，便一钱不值矣。缴。

0531．批统领韩字营全军韩参将进春禀奉委招勇抵省立营管带由十一月初六日

据禀已悉。新募之勇，全在立营时认真训练。训有二，训打仗之法，训作人之道。训打仗，则专尚严明，须令临阵之际，兵勇畏主将之法令，甚于畏贼之炮子；训作人，则全要肫诚如父母教子，有殷殷望其成立之意，庶人人易于感动。练有二，练队伍，练技艺。练技艺，则欲一人足御数人；练队伍，则欲数百人如一人。从此四事下手。该将自立之道，则须以“勤”字、“廉”字为本，庶几磨炼动忍，渐成名将。勉之！发去《劝诫浅语》三本，聊资观省。缴。

0532．批唐镇军禀报二十九日击贼获胜由十一月初六日

二十九日之役，虽杀贼无多，亦足少挫凶锋。孔灵一股，业经击退否？趁势出岭，至旌德会剿，将古、赖各股击退，不入岭内，全徽之幸也。

日内贼由九洑洲渡江北窜，皖北万分紧急，含山、巢县失守。调芜湖之树字五营渡北岸守无为州，留周万倬仍守芜湖，不能救援旌德矣。专盼贵镇与钤峰驰解旌围也。

0533．批朱镇品隆十一月初五日禀报旌城米粮充足不可轻弃由十一月十三日

周镇一军，仅一千八百人，内有五百，系新收之降卒，本年病者亦多，因旌德业已解围，遂令其仍守芜湖，未来泾县矣。宁郡之易开俊已至泾县，曾令其与贵镇通信，不知通过信函否？贵军守旌德，总须与泾县、宁郡常常通信，乃可办事。

祁门于初七日失守，余于十二日备一公文，请贵镇弃旌德不守，即回徽州，与唐、王二军同剿祁门，不知接到否其文系交泾县令吴廷华专送？鄙意深虑贵军缺粮，故令弃旌德也。顷贵处来勇，言旌德之米尚可支三个月，则旌城自不可轻弃，请留三营坚守旌德，而阁下酌带队伍赴休宁助剿，或约会驻泾之易、吴七营，夹攻太平，亦足掣祁门之贼势。现在鲍军粮路将通，宁郡军务渐有起色，如宁郡贼退，则水路可直运至旌德三溪，贵军即靠北路湾沚宁郡之米，不靠南路祁门、徽州之米矣。目下贵军如米粮尚可支持，自以不退为是。余相隔太远，不知祁门及泾、太贼情何如，不敢一一遥制，请阁下自行斟酌办理。

0534．批唐镇义训十一月初六日禀报祁门失守徽休危急恳请拨兵入岭由十一月十三日

祁门已于初七日申刻失守，前此余屡次叮嘱驻祁之良勇，只许坚守营垒，不许出队迎剿，正虑其一败之后，不复回营也。闻王钤峰初七日酉刻已至金字牌，想初八九必已开仗。若贵军与王军尚嫌单薄，当邀旌德朱云岩一军同至歙、休，会剿祁门，此间亦拟派一军由建德会剿祁门，惜仓卒无兵可派，实深焦灼。歙、休之米粮子药，应足支三个月，贵军与王观察勉支一月，十日后余必拨兵从岭外打入也。

0535．批唐镇义训十一月十一日禀报近日军情由十一月十五日

王钤峰七营，应令全扎祁门，以固根本。云岩日内能会合泾县易镇各营，攻克太平，大妙大幸；若其不能，则云岩宜退徽州，分防休、宁。贵军宜以少半驻防祁门，以多半与王军作游击之师，且待朱、易信到，再备公牍，调度一切。古、赖、刘三酋，屡挫之后，实非我湘军之敌。云岩不能追剿太平，是过于慎而近于葸矣。

0536．批唐镇义训十一月十二日禀报近日军情并拟速回郡城调度一切由十一月十五日

泾县之贼，于初四日扑城，当日击退。初六日我军出队追剿，则贼去已远。目下旌、泾两城，应皆无事，惟太平有贼，未知朱云岩与易开俊能去一夹击否？贵镇速回郡城，甚是，甚是！且待太平的信，再行调度可也。

0537．批总理老湘营务王道文瑞统带楚军老湘营王副将开琳禀收复祁门县城情形由十一月十五日

来禀慰悉。此次祁门之失，由于良字前、右两营不应出队，人数太少，奔溃太速，为贼所轻。不能御贼，反引贼入。假使坚守营盘，不过数时而该道援军已至矣。该道、将等一军，旬日之内，既克绩溪，又复祁门，士卒忍饥奔命，昼夜不遑，良深敬念！

现闻贼由赤岭回窜田家乐等处，则桃树店一带应无逆踪，仰督率七营全驻祁门，勤探祁西、歙南两路，相机堵剿。顾祁西所以重景镇也，顾歙南所以重婺源也。其歙城以东，桃树店以西，羊栈、大洪等岭以北，该军均可不必兼顾，庶志虑专一，而兵力不过于疲乏。仍候浙抚部院批示。此缴。

0538．批唐镇义训十一月十七日禀报近日军情由十一月十九日

前批令王道文瑞一军坚守祁门，想已遵照办理。如左帅欲调王军至景镇等处，则宜令朱军退徽，贵军退祁，各派二营守休；如王军不赴他处，则姑且坚守徽、休、祁、旌四城，待贼踪窜定之后，再行相机调度。

本日批云岩片禀一件钞阅。

0539．批唐镇义训十一月十六日禀报探明贼势退拨救兵由十一月二十日

目下实无得力大队可以派赴渔亭，且多储米粮子药，坚守祁、旌、歙、休四处，守住三个月，再看贼势何如，另作调度。

0540．批统领韩字营全军韩参将进春禀送新募九营营官弁勇花名册由十二月初三日

据禀已悉。现准抚部院来文，已调该军移赴乐平，择要驻扎。新集之勇，未经训练，颇以为虑。惟当督率弁勇，人人以“勤”字自励，趁未与贼遇时，无论如何匆忙，每日总须训练。吾尝谓当营官统领者，有四个不字诀，曰：不要钱，不怕死，不偷懒，不扰民。该军此时尤以不偷懒、不扰民为要。仍候抚部院批示。缴。册存。

0541．批鲍超禀恳奏请开浙江提督缺回籍奔丧由十二月初六日

来牍已悉。贵军门丁忧，业于前月二十七日具奏，抄稿咨会矣。兹复一再陈情，词旨迫切，贵军门孝思肫笃，又系屡立大功之人，本部堂当奏求皇上破格天恩，赏给回籍治丧。惟独当一面之人，须视军务之缓急，以定行期之迟速。从前七年、八年，本部堂与胡抚院丁忧，值军务大松之际，荷蒙特旨赏假，是以起行较速；九年胜帅丁忧，值军务紧急之际，六次陈奏，始蒙俞允，是以闻讣后历五个月乃能起行；本年李抚部院丁忧，值军务稍松之际，两次陈奏，始蒙俞允，是以七月初六日闻讣，闰八月底乃能起行。贵军门现在丁忧，正值宁国军务万分吃紧之际，恐须三四次陈奏，乃能仰荷圣恩俞允。若能将西河、湾沚之贼击退，粮路早通，圣心大慰，或能早邀恩准，亦未可知。

贵军门一面节哀治军，稳战稳守，一面附片具奏，恳恩赏假，静候谕旨。贵军门之母，年岁若干，子孙若干，何日自皖到籍，一并迅速呈明。至要，至要！此复。

0542．批唐总镇义训十二月初五日禀报军情由十二月初九日

朱军既已弃旌不守，而青阳又于初五日失陷，两处皆为失算，此余调度不善之咎，非云岩拔行太速之咎也。惟余意欲云岩由泾赴青，系怜泾军太孤之故，今云岩不走泾县，而径至徽州，使泾军之势更孤，是云岩亦不能辞其咎矣。事已如此，悔之无益，刻下惟令云岩兼程赴池州府，会合守池之四千六百人，迅速进剿青阳，并由青阳进剿石、太，庶可解泾县之困，而为徽、祁岭外之援。朱军若至池州，米粮子药不必多带，本部堂专解米五百石、子药各二千斤至池以待之，但愈速愈妙，不可稍缓耳。

徽、祁今腊明正两月，断可无虑。歙之东淳安、严州，均有重兵，休之南有王沐湘勇二千，现驻五城山斗一带，祁之南景镇有重兵五千，祁之北池州有重兵七千，处处皆可应援，较之庚冬辛春余在祁门时，安稳多矣。

此批用官封递山内粮台李牧处，即由该牧专丁飞送朱、唐二处。

0543．批统带鼓湘营黄都司青九禀筹办米粮子药及防务情形由十二月十八日

据禀已悉。“勤加操练，严禁骚扰”二语，是做营官的要诀。近来湖南建功立名之人，均从此二语做出。该都司知从此用力，将来又为名将矣，拭目俟之。仍候江抚部院、浙抚部院批示。缴。

0544．批统带贞中等营遇缺提奏提督萧庆衍禀初九初十两日逼扎运漕水陆会剿大获胜仗立复要隘由 ⁽²⁶⁾ 十二月二十一日

来牍慰悉。贵军门移师南来，首将运漕要隘克复，大挫凶锋，深堪嘉尚！

余党尽归桐城闸，贵军力能独剿，则乘胜进攻，若不能独进，则稳扎运漕度岁，新年后再行相机剿办。内而无、庐、合、舒四城，三河、石涧埠两隘，外而运漕、玉溪口、西梁山、雍家镇要害之地，处处为我所有，巢县与桐城闸之贼，必难久踞也。仍候湖广阁督部堂、湖北抚部院、安徽抚部院批示。缴。

0545．批唐镇义训十二月二十日禀报近日军情由十二月二十五日

良字营极不可恃，故余屡次专函，只令坚守营盘，不许出队接仗。王、曹二员，即当附案参办。王沐四营目下扎江湾，亦自无碍。如果旌、太之贼内犯，当令其进驻龙湾一带，或径驻草市、屯溪更好。候便中批示可也。

0546．批朱总镇品隆十二月二十八日禀报青阳收复恳请整顿休息由十二月二十九日

既得青阳，则江边各城皆为官军所守，大局可保平安。贵军在青阳整顿一两月，本部堂不遽催进兵也。韦部宜守城内，贵军宜扎城外，墙濠不可疏忽。至嘱！

————————————————————

(1)  原抄入《曾文正公亲笔书札》中。

(2)  原抄入《曾文正公亲笔书札》中。

(3)  原抄入《曾文正公亲笔书札》中。

(4)  原抄入《曾文正公亲笔书札》中。

(5)  原抄入《曾文正公亲笔书札》中。

(6)  原抄入《曾文正公亲笔书札》中。

(7)  原抄入《曾文正公亲笔书札》中。

(8)  此件原抄入《曾文正公亲笔书札》中。

(9)  此件原抄入《曾文正公亲笔书札》中。

(10)  此件原抄入《曾文正公亲笔书札》中。

(11)  原抄入《曾文正公亲笔书札》中。

(12)  原抄入《曾文正公亲笔书札》中。

(13)  原抄入《曾文正公亲笔书札》中。

(14)  原抄入《曾文正公亲笔书札》中。

(15)  此件原抄入《曾文正公亲笔书札》中。

(16)  此件原抄入《曾文正公亲笔书札》中。

(17)  此件原抄入《曾文正公亲笔书札》中。

(18)  此件原抄入《曾文正公亲笔书札》中。

(19)  此件原抄入《曾文正公亲笔书札》中。

(20)  原抄入《曾文正公亲笔书札》中。

(21)  原抄入《曾文正公亲笔书札》中。

(22)  此件原抄本破损，致有缺字。

(23)  疑有缺字。

(24)  疑有缺字。

(25)  疑有缺字。

(26)  此件据王澧华著《曾国藩家藏史料考论》补。

同治二年

0547．批朱总镇品隆正月初七日禀报韦部位置并恳拨军粮由正月初八日

韦部年内不至青阳，殊不可解，顷已严批催之矣。贵军在祁门，每营领银三千，尚可设法采买米粮。此时安庆谷米太少，只可酌解少许，不能再济千石。其火药油烛，可由江外军械所暂为应付也。

0548．批梅守锦源正月十二日禀报探明贼踪相机截剿由正月十四日 ⁽¹⁾

若贼攻旌、太、石、青各城，坚城易于防守，乡间又无可掳，贼当不能逞志；若贼由绩、婺、淳、遂直犯江西，却极可虑。金尚未到安庆，毛亦为雪所阻，未能南渡也。石、青二城，固主守而不主剿，然此等穷寇，亦非难剿，可与古隆贤熟计，相机截剿，无坐失时会也。

0549．批唐镇军义训正月初八日禀报探明贼情竭力痛剿由正月十五日 ⁽²⁾

趁侍逆未到之先，初九日若能痛剿，将绩溪攻克，则大股之续至者，亦易剿办；若初九日未能得手，则初十以后连日大雪，不能进兵矣。

金逸亭至今未到，毛军为雪所阻，未能拔营，十七乃能渡江也。该军不能猛战，久为浙军所笑，此次务当竭力痛剿，能拒侍逆不犯江西，二月即开单奏奖可也。

0550．批总统江南水师吴镇全美禀裁船节饷并布置江防各情正月十六日

来牍并清折均已阅悉。所有裁船节饷并布置江防各情形，均臻妥协，已准都将军抄折咨会，于上年十二月二十七日具奏矣。希即实力整顿，毋更沾染旧习。

用兵之道，总以不扰民为第一义。本部堂频年教人，首重“爱民”二字。贵镇初膺重任，务须与麾下将弁约束，禁止扰民，苦心告诫，苦口丁宁。申说一次，有一次之益；惩办一案，造一方之福，本部堂与贵镇等交相劝勉可也。此复。

0551．批王副将品高呈报开用管带强中前营关防日期并回徽城训练正月十六日

来禀已悉。良营旧勇骚扰地方，习气最坏，既经挑选，改立新营，务当认真训练，整饬营规，一洗从前积习，庶几可用。营头之优劣，全视乎管带之人。该营官果勤以自励，廉以率下，自可作士气而服众心。第一禁洋烟，第二禁骚扰，第三戒晏起，第四勤操练，营务必日有起色。勉之，勉之！千万，千万！本部堂既怕各营打败仗，尤虑各营官学坏样。小败不过误于一时，学坏则误及终身矣。我教尔等，即如父兄之教子弟，字字皆我之心血，切莫忽略看过。缴。

0552．批朱总镇品隆正月十九日禀报城守事宜并支应军米各情 ⁽³⁾ 正月二十一日

青阳县城内应由贵镇拨营驻守。或以三营守城内，四营扎城外；抑或以四营守城内，三营扎城外，均由贵镇自酌。

大通米少价昂，自安庆以下皆然，即安庆以上亦如此，实可深忧。现派人至江西、四川两省买米，约计须四五月乃可运到，此两三月殊难接济。贵军向由山内粮台支应，尽可仍向李勉林商酌，由饶州运米一二千石至青阳，尚不甚难。贵镇一面自行购买可也。

0553．批委办营务处署安徽藩司江忠濬署江宁盐巡道李榕前甘肃甘凉道郭柏荫两江督标中军副将滕嗣林会禀酌定查操新旧各营事宜请示由正月二十二日

据禀已悉。江藩司身任地方，兼理粮台，公事较繁。凡遇衙门堂期，即不必查阅城营。李道、郭前道、滕将应以营务为重，每日卯刻必需巡视城营，虽风雨之日，均不可停。如遇衙门堂期，当候查阅事毕，另为一班接见，稍迟可也。余照所拟办理。此缴。

0554．批唐总镇义训正月二十一日禀报贼将窜徽现图守御各情 ⁽⁴⁾ 正月二十六日

龙、汤屡败之贼，如果窜徽，应不甚悍，守御尚易为力。惟王沐一军营规极松，从未见仗，断不可恃。该镇但可与王道会剿，不可与王沐会剿。自度战无把握，则以闭城坚守为主。至嘱！

0555．批唐镇义训正月二十四日禀报贼股续至恳拨救兵由正月二十七夜

休城仅有三营，极不放心。然贼从东来，必先打郡城，若郡城站得住，休城当无虞。王牧一军，未经战阵，不宜与之会剿。若能稳扎草市，保住王牧营盘，休城必可无恙。若贼攻休城，必先攻草市营也。

此间目下无营可拨，即有亦不能于旬日到休，不必悬望。

0556．批唐总镇义训正月二十五日禀报绩溪贼退徽防已稳各情由二月初二日

绩溪之贼既退，郡城可以放心，殊可欣慰！退去岭外，难保其不犯黟县东、建，然事实已略松矣。

古、赖二贼，本不善战，又无一定主意，故时进时退，时东时西。我军御之之法，守则以静字为主，战则防其头阵猛扑，头阵站得稳，则以后不足畏矣。

0557．批唐总镇义训二月初一日禀请开营招募由二月初七日

日内西河小淮窑、奎潭、湾沚之贼，已被鲍军击退，朱军不久即可进剿石、太，岭外局势大松。岭内休、祁等处，计不久必可略松，不必遽请开营。若另开新营，到时亦在四五月，不能救目前之急也。

0558．批洪副将德发禀接带湘前左营日期二月初八日

据禀已悉。作营官之要，不外“勤”、“廉”“明”三字。“勤”则足以率众，使常有奋兴之象；“廉”则足以服人，不致来怨之声。此皆人力之所能为也。惟“明”之一字，须带有几分天性，然亦可以由人力做去。如事理有不明者，时时向统领、僚友讲求之，退而加以思索，思之不得，仍复再问，必使了然于心然后已。如此日积月累，自觉进益无穷，心境渐几于明白矣。该营官打仗勇往，本部堂尚可放心，惟须于此三字加意用功，庶不负余厚望。勉之，勉之！此缴。

0559．批唐镇义训正月二十九日禀报近日迭次出队力战获胜由二月初九日

今年正月初八、九、十暨十一、十三等日，贵军冒大雨大雪，出队力战，使贼不敢再窥休、歙，为功甚伟，可慰之至！

目下徽境虽可无虞，尚虑逆踪由绩南马金一带以窜开、婺，已饬毛道移驻龙湾、屯溪等处，专扼马金一路，望贵镇与之熟商。论堵扼马金，则毛军宜扎龙湾、五城等处，愈近愈妙；论游击之师，不宜守垒，则毛军宜扎休城，分驻屯溪，不宜更分扎他处，究以何者为最善也？

李宅赙仪及祭幛收存，用情微嫌过重，且待朱军送到再酌。如轻重悬绝，则尊仪或须略退耳。

0560．批鲍超禀恳奏准回籍治丧二月十四日

初六、初八两次来函，均已阅悉。王镇可陞一军，已据报于初九日移防湾沚，该处尚需水师一营，候晤商彭部堂、杨军门，再行酌派。

贵军门急思回籍治丧，自是人子至性。惟前次钦奉寄谕，俟江南军务大定，再行奏请给假，旋又奉特恩赏赐福字，朝廷于贵军门礼数甚渥，属望方殷，本部堂实不敢代为陈奏，抑且不忍再为渎陈。李抚部院去秋两次奏请，实因吐血病重，非仅为奔丧也。贵军门当强抑孝思，勉竭忠忱，暂时仍督师节节进剿，以答恩眷之隆，趁此机会，即日进剿东坝，占夺要隘，庶皖南全局安于磐石，金陵后路不久空虚。九仞之功，切勿亏此一篑。至要，至嘱！

现在李抚部院已于初八日起程来皖，江军门忠义亦率师东来，两军二万余人，三月间可由巢、含进剿江浦、九洑洲。贵军门若由东坝进孝陵卫，则四月间金陵可以合围，此十年以来未有之机会，何可错过？企望，企望！此复。

0561．批朱总镇品隆禀士卒复元拟派队进剿石埭由二月十五日

去冬因贵军士卒病者尚多，是以批准在青阳休息。此时病者既已复元，自应迅速进攻石埭。其几成留守，几成进剿，均由贵镇斟酌办理，尽可不必请示。

现在金陵及芜湖、金柱等军均极稳固，浙帅连克二府七县，贼势极疲极乱之时，若我军猛剿而稳守，必易得手。

0562．批唐总镇义训二月初八日禀绩歙蹂躏已久拟请分兵解救由二月十七日

绩、歙一带，居民凋残，闻之伤心，然兵力只此，但能守城守垒，不能分布各乡，见贼即打，理势然也。扎草市之王丞一军，究竟何如？自立军以来，并未见仗，自难言战，不知守垒略有可恃否？若守亦不可靠，不如调之入休宁城内守垛，所以保全休邑，即所以保全该军。只要徽、休、祁、景四处稳固，他处纵然糜烂，事犹可为也。望阁下细心察看，看定后，一面与王丞商议，一面飞告敝处，即行札饬办理。本部堂于山内之事，所不放心者，惟休城与王军耳。

0563．批唐总镇义训二月十四日禀报悍贼踵至恳拨救兵由二月二十二日

谭星一股，花旗一股，合之古、赖等匪，人数实已不少。徽、休同时吃重，亦属意中之事。拟即调李申夫五营速守青阳，而令朱云岩回驻休宁。若周厚斋能于五日内到皖，则以周守青阳。总在半月之内，可令云岩入岭，阁下宜坚守以待朱军之至，庶合祁门王军，可以一战。若草市王军，则未必可恃也。

0564．批朱镇品隆二月二十日禀报贼攻青阳图窜东建由二月二十三日

贼攻青阳，图窜东、建，亦意中之事。只要内守徽、祁、休宁，外守青阳、池州，江西守景镇、乐平，大局当无妨碍。

古、赖、黄皆屡败之余，军器不全，我军若得五千劲旅，尽可击之回窜，不令内犯江西更好。本部堂于日内可到大通，青阳若不甚吃紧，贵镇可来大通一晤否？如贼距城不远，则不必来，嘱易芸陔来舟次一见亦可。

0565．批朱镇品隆禀连日击贼并出队各情二月二十四日

来牍已悉。胡、黄、李三逆，已另咨鲍军门即日率师由南陵、青阳一路进剿。特恐各股并行，逼入岭内，徽军难以支持，而徽郡各防兵，尤以休宁一城未可深恃为虑。昨唐镇加派王华云一营协守休城，未知足当大敌否？该军驻守青阳，暂时仍应缓进。

凡守城之道，贼始至猛扑，一鼓锐气，宜坚壁不出，少钝其锋而销磨其气。即一日之中，贼初来之时，其气甚锐，至未申以来，则意兴减而气衰矣。古人所谓避其锐气，击其惰归者，此也。贵镇好出零队，好打油仗，最易为贼所轻。不出则坚壁静守，出则须以大队猛打。不可零进零退，徒长贼焰也。此复。

0566．批署松江府方守传书禀苏省赋重请减一案二月二十四日

据禀已悉。苏省赋则过重，民困久矣！数十年来，绅户则无岁不歉，州县则以熟作荒，徒令小户浮收数倍，正供仍多缺额。正值穷则必变之际，又遭兵燹非常之劫，天祚圣朝，金陵、苏、常果能一律荡平，自当大减浮粮。我朝深仁厚泽，超迈前代。利民之疏朝上，施惠之诏夕下。该署守所禀各情，洵属念切民瘼，深识时务。惟苏、松、常、镇、太五属，旧定粮额应如何分别酌减，减去之额应另筹何款弥补，本色、折色应如何分别征收，漕折及运费每石钱数应如何酌中定价，各项陋规及大户、小户、包户名目应如何永远禁革，仰苏粮道体察情形，详考得失，密为存记。候军务初定，再行会疏具奏。仍候各辕批示。缴。原禀抄发。

0567．批唐总镇义训二月十七日禀报派队援应休宁由二月二十五日

本部堂深以休宁一城为虑，贵镇派王副将入休协守，甚慰，甚慰！但守则静守，不放一枪，不出一人；打则猛打，出队不可太零，收队不可太快。出队见贼未开仗而轻收者，尤长贼气。贵镇与云岩一军，每好出零队，打油仗，以致为贼所轻。以后出队之时，点足实数，若不满一千，不必轻出也。

贼窜江西，不能飞越景镇、乐平。若该二处自能坚守，则各处援兵亦必速到耳。

0568．批唐总镇义训二月二十三日禀报近日军情由二月二十八日

各股贼皆无甚伎俩，惟人数甚多，我痛剿则胁从立散，贼小胜则凶焰顿长。官兵开仗，初交手时，切不可轻敌，既获胜后，又不可不穷追多杀。盖轻敌则恐一路疏失，各路之贼皆长气焰；不穷追多杀，则不能寒贼首之胆，而胁从者亦无隙可逃。大约此次贼颇易打，只要临阵善于审机耳。

0569．批统带吉中贞字武字两营萧提督开印禀报开用关防日期三月初三日

据禀已悉。统带之任，不但讲求战守，更宜勤以励己，廉以服众。凡事留心考究，不知则问，多问多思，期于明白透澈而后已。苦心磨炼，冀成吾湘名将。勉之！此缴。

0570．批唐总镇二月二十八日禀报近日军情由三月初九日

日内军务吃紧。皖北则江浦、浦口等城失守后，伪忠王上窜巢城，以数支牵制庐江官兵，以数支牵制无为州官兵，而以大股初四五日猛攻石涧埠毛道营盘，文报接济皆已不通；南岸则花旗、古、刘等股麇集徽境，而黄、胡、李等股又从东、建直犯饶、景。本部堂已调霆军驰援景镇，鲍军门于初七日到青阳，将由建德赴江西矣。因毛道四面被围，又调霆军改援石涧埠，先解毛军之围。不知景镇、乐平官军，能坚守待援否？

贵镇守徽、休，王道守祁，均可放心，但恐刘臬司须赴景镇，山内别无游击之师，殊深焦灼耳。

0571．批唐镇军三月十二日禀报近日军情由三月十七日

顷又接张道禀，毛军于十三日接仗挫败，该军亦有伤亡。十四日，贼攻郡城甚急，不知能保全否？毛军于正月到徽，至今四十余天，尚未布置停妥。办事不迅速，打仗不奋勇，果不出人所料，可叹，可恨！

0572．批唐总镇三月初二日禀报城守各情由三月十七日

闻徽、祁贼匪极多，半月未接来信，焦灼之至！然徽、休三城，计必可坚守无虞，北岸无为州石涧埠毛道营盘，被贼围扑，水泄不通已九日矣。调霆军由大通往援，计十七八必可赶到，俟石涧埠解围，霆军仍回南岸，援剿建德、景镇一带。不过四月中旬，霆军在祁西、祁南痛打一仗，徽事必可大松也。

0573．批唐镇军三月初八日禀报近日军情由三月十八日

休、歙一路虽经击退，而渔、祁尚十分吃紧，东、建等贼，闻尚麇集于石门、洋塘、桃树店一带，均为祁西、祁南之患，实深忧灼！

现派鲍军进攻无为州，待石涧埠毛军解围后，即调令由青阳、石、太进援徽州，然计期已在四月中旬矣。务望我山内诸军，再竭力坚守一月，则鲍、朱援军皆集，自可苦尽回甘。

0574．批梅守三月二十日禀报入岭援救各情由三月二十一日戌刻 ⁽⁵⁾

十三日不过毛军小挫，贼已径由休南龙湾一带窜入江西矣。十七日大股续至，唐、毛二军在杨村大败，不知休、歙三城果能保全否？该军能派六营入岭援救，极好，极好！大慰，大慰！顷已办札排递矣。仰即日入岭，商同剿办。

古隆贤深知贼中虚实，当可探得确情，以谋取胜。胡乐司尾股人数当亦不少，然前有旌、太两城，青、石可无碍也。

0575．批朱镇品隆禀奉札出攻石埭并击贼筑垒于墩上瓦园各情三月二十三日

来牍可怪可叹，一味支吾，全不实心干事。石埭距青阳甚近，可打行仗，酌带干粮，出贼不意，机在迅速，何辎重之有？又何修垒之有？

鲍军门自宁郡至泾县，计程百二十里，正月初五一昼夜赶到，初六日将扑泾之贼击退解围，初七日仍回宁郡高祖山老营。青阳至石埭八十里，先日由青阳出队，至离石城十里许扎驻，次早开仗后仍回青阳可也。青阳至陵阳不过五十余里，陵阳既有贼，三更前进，巳刻至陵阳开仗，本日回青阳可也。岭上苏有贼，先剿岭上苏可也。秧田埂瓦园有贼，先剿秧田瓦园可也。

驻青阳已经三月，于附近之贼全不动手一打，乃以此禀塞责，可恶可恨如此，何须多营！仰即撤去二营，酌留五营，专守青阳，终年不动一步可耳。此缴。

0576．批鲍超禀探报贼抵庐江我军舟行由枞阳登岸迎头截剿由三月二十四日

来函阅悉。贵军门一闻石涧埠解围之信，即应确探贼窜何路，设法腰截，方为不负此行，乃冒昧返舟，殊属不合。

贵军门于初十早接调援无为之牍，十一日尽可渡江，十二、三、四、五等日尽可由陆路抵无为州，十六由州出队，十七日毛、刘、彭、萧大战之时，霆军尽可由西路会剿。若使贵军十七会剿，该逆何至由西路上窜庐江？

来函又称，乘此风利上行，试思十八日自无为开行，二十一日申刻始至泥汊，四日仅行六十里，尚得谓之风利行速耶？明知船行甚钝，贵军门听将士之言，贪舟中之逸，不愿登陆。此次掳船至千余号之多，大通、荻港各卡厘金大减，船户人人含怨。前据函称，到无为后，欲仍留各船，本部堂曾答以所得者少，所损者多，批令将各船一律开释，岂未接此批耶？往年加夫八百余名，岂至今一步皆不能走，而动必需船耶？如再不将各船只一律开释，本部堂定当据实奏参，勿谓言之不早也。

二十一日发去一咨，请贵军门由王家套等处起岸进兵，以解庐江之围。兹据称欲由枞阳登岸。枞阳至庐江二百一十里，王家套至庐江一百里，何为舍近而图远？应即仍由王家套登岸，迅速进剿，亦不必亲来安庆。此复。

0577．批朱镇品隆禀贼扑青阳筹备储粮坚守由三月二十七日

据禀断能稳守稳击，大慰，大慰！所领米粮，即饬粮台赶紧筹解。

徽州之贼既已退回，则徽、休、祁门可保无虞，此大可喜之事。贼中无斗王即堵王，民间皆称堵王系黄文金，号黄老虎者也，在皖南诸贼中，最为凶悍。十一日在祁门小路口大败于王钤峰之手，现闻尚在石门、洋塘、桃树店一带，总图内窜江西。来函谓斗王亦至青阳，恐未可信，希即详细探明见示。

附禀文

敬禀者：二十三日将二十一二日击贼获胜及二十三日五鼓折回青城以防贼袭青阳之虚各情形禀明，想早邀钧鉴。本日辰刻据各路探报及逃难民人拿获贼探，均称贼业分三路前来，至辰正有贼马二百余匹分逼东门胡镇垒边及西门南门城下，左右突冲巡探。其大队一由庙前镇过新安岭离城十里，并五都孙村离城五里，排列以趋我西门后路；一由朱柏店过刘村坂，直抵儒学桥离城四里，排列以扑犯南门东门；一由万级岭出梅塘桥，列队于徐家桥离城十里。三路贼数甚众，旗帜如林。沐恩传知各营整队以待，只候未申间贼氛已衰，然后猛出一击，当可取胜。至午刻，贼分队已近南门左营洪副将汛地及东门胡镇垒边，用炮对我军攻打，城上垒中以炮击之，伤毙贼约二十三十名，我军阵亡三人，受伤者五六人，贼亦徐徐收去。我军以马队尾追，略有斩获，生擒老长发四名。供称古逆纠合广德州、金宝圩内窜各逆及徽州退回各逆，计伪奉王、洭王、平斗王等共九王，外二十四正。正即主将之称，去王一阶。

其庙前一股，即合犯贵池界七星山之贼为一起，其粮草均运至庙前。其犯儒学桥、徐家桥二股，本日均退至秧田埂、东堡、万级岭等处打馆，意在日内复大犯青阳。沐恩汛据各供，及各营探卒民人禀称，均相吻合，实为可信（曾国藩批：“近处有贼，前日应出行队，先打付城之贼，本不应拔营扎外。”）所幸昨日先回青阳，不致落贼诡计，袭我虚城，此皆宪台威福所至。沐恩查贼来虽众，而青阳城守完备，墙垒坚固，断能稳守稳击，可纾荩怀。惟守城必多备米粮，已饬各营买舟，向王少岩兄粮台请领一月之米，则储备已充，即断我粮道，亦可坚守不失也。伏求饬知王少岩兄照发，实深感激。肃此具禀，恭请崇安。沐恩朱品隆谨禀。三月二十五日

0578．批朱镇品隆禀贼攻城垒我军出击获胜由三月二十九日

此股贼匪，前自宁国、泾县败回，本已衰弱，顷又自徽州败回，其气尤馁。我军平日宜戒浪战，若看定地势，酌定时候，本有可打之机，却又不可太斯文了。一经得手，即须痛剿穷追，上午得手，下午又剿又追；先日得手，次日又剿又追，乃足以振军威而寒贼胆。不过猛打数次，三千余人即足抵万人之声威矣。若一味稳慎，全不勇猛，交锋之际，见贼小挫退，我亦得罢且罢，得收且收，不说天色将晚，便说风雨将至，不说士卒饥疲，便说出队太远，不说怕有埋伏，便说另股包抄，如此则永无痛剿之时，贼亦永无吃亏之日。不过数次，贼必狎而玩之，三千余人只足抵千余人之声威矣。

往昔鲍春霆带三千四百人，七年打意生寺，八年打凉亭河，实有十余万悍贼，故鲍在二郎河一带，三千余人之声威，足抵万人。近日王钤峰守祁门，仅二千八百人，尚分二营扎渔亭，三月十一破黄老虎一股于小路口，打得甚猛，黄老虎不敢再扰祁门，其声威亦足抵五千人。贵镇在青阳与古、赖、刘、蓝等逆相周旋，尽可大有作为，不料声威日见日减，大负期望。唐镇亦是过于稳慎，交锋之际，得罢且罢，为刘、王客兵所笑，本部堂说话不起。此批仰抄录移知唐镇可也。

附禀文

敬禀者：日前肃具丹禀并小禀，想已得蒙钧鉴。二十四日奉到钧批，仰荷训诲殷殷，仅予裁撤两营，惶悚之余，弥深感激！现在贼已临城，沐恩当勉励士卒，剿荡逆氛之后，再行禀复请撤。

各股贼匪，于二十四日退至庙前及东堡、秧田埂、万级岭一带，二十五日分三路而来，均离城不远排列。迨至未申之际，沐恩分带各营，分路由东门、南门出击。贼见我军旗帜，即均飏去，仅追杀三四十名，生擒二十余名，遂收队回城。二十六日午刻，该逆大队仍由东南西漫山遍野而来，竟敢扑我城垒，我军凭城凭垒守御。该逆分股轮流猛扑数次，我军枪炮、火蛋、矢石往外奋击，贼死甚众。约三时之久，贼见我军坚壁不出，凶焰稍衰，渐欲收队。沐恩遂集各营官商议，即派队伍卷旗潜出东门，该逆正在收队之时，骤见我军前进（曾国藩批：“时候甚好！”），贼队纷乱。沐恩挥令各营奋勇向前，刀矛并进，东路之贼且战且走，西南二路逆众亦相率遁去。我军追杀四五里许，因天色已晚，忽又下雨，未敢穷追（曾国藩批：“尽可多追。”），遂收队回城。计杀贼四百余名，生擒十余，夺马四匹，旗帜器械各数十件，是日我军亦稍有伤亡。此二十五、二十六两日贼来攻城攻垒我军获胜之情形也。旋据贼报，该逆仍退十余里或二十余里打馆。合并禀明，伏乞垂鉴。沐恩朱品隆谨禀。三月二十七日

0579．批唐镇义训三月十四日禀报贼情由四月初一日

此信十六天始到，与目下贼情全不相合矣。

0580．批唐镇义训三月二十五日禀报近日军情由四月初一日

顷接来勇面禀，二十五夜宿渔亭，闻刘、王各军已于二十五日再攻黟县，岭内肃清矣。此次伪忠王大股于十七日自石涧埠解围后，于十九日攻扑庐江，二十一日围攻舒城，二十五日围攻六安州，舒城守兵仅有蒋道二营，六安守兵仅有蒋部之利左等二营，亦能坚守城池。皖南群贼，不如忠逆之悍；徽、休二城，不仅两营之多。除守城外，贵镇尽可带二三千人出打行仗，会同刘、王各军，痛剿黟县之贼，乃刘、王各军迭次苦战，贵镇始终不发一兵相助，大为客兵所笑，本部堂有何颜面见人！朱镇一军，现在亦但能守而不能战，大负期望。可叹，可叹！

0581．批朱镇品隆禀连日剿击各路贼匪获胜各情由四月初二日

来牍已悉。两日之战，总不切实痛快，譬如治病者，略施表散之方，而无猛攻之剂，则病终不能去。目下皖南之贼，人多而不悍，势散而不整，实系衰弱无能，易于攻打。我军但审机量敌，一有可乘之隙，即猛击猛进，猛杀猛追，使逆胆悉寒，不敢窥伺，庶可一劳永逸。不然，株守以待贼至，稍胜而即收队，稳则稳矣，于贼毫无所损，而各股之环绕于前后左右者，或远或近，若出若没，且纠缠而无已时也。此复。

0582．批浙江按察使刘典禀连日胜仗及唐镇应分守岩寺并继果营刻下万难抽动由 ⁽⁶⁾ 四月初五日

来禀已悉。该逆屡受惩创，自前月十七大捷，满拟尽溃出岭，乃犹欲为困兽之斗，以求遂其窜江西之计。该司一军连日苦战，兼访旁窜，筹划调度，劳苦功多。唐镇株守郡城，不能助剿渔、黟，前已于批牍切责之。唯是徽州居万山之中，四路皆有岭隘可守。张都堂在徽，尝以守岭为急，本部堂十年到祁门时，亦以守岭为务。厥后羊漳、大赤各岭，屡被逆匪窜入，推原其故，盖岭路虽只一线可通，而山径之旁出纷歧，实有不能遍堵者，故定计只守城守营，而不守岭守险。贼若入岭，即出队印击，初非谓守城守营，即一步不出剿也。

至岩市地势宽阔，殊不易守。唐镇所部十营，内有江军门长贵旧部二营，素不得力，又皖勇马复震一营，已禀请裁撤，其余七营以扎歙、休两城则可，分扎三处则恐其太单；唐镇派队，随时助剿岩市等处则可，分驻则力有不逮也。

王丞一军，已咨商江抚部院，仍留皖南。现在景镇兵力足敷防守，河水盛涨，炮船亦可施展。韩字营扎陶家渡，王道德榜一军扎浮梁县城，均与景镇为犄角之势，或可无须添营。此间相距太远，文报梗阻，应由左部堂、沈部院主持调度，仍候各辕批示。缴。

0583．批唐镇义训禀连日击贼获胜由四月初七日

初一、二、三等日，连日苦战获胜，贼胆必日寒，士心必日壮。凡军威所以大振者，全是打出来的。有四分是把稳打的，有六分是冒险打的。从前楚军初立，塔军门有八分冒险，后来多、鲍有七分冒险，李忠武亦有六分冒险。近来各军多图十分把稳，不肯冒一二分险，虽穷饿之贼、残败之贼，亦从不猛打痛追，以致穷蹙者不肯降，裹胁者不肯散。浙贼所以弃浙而趋皖者，以浙打而皖不打也。望贵镇挽此积习，变此风气，东馆、西馆、陵阳镇之贼，望次第痛剿而驱除之。至嘱！

0584．批唐镇义训禀祁防吃紧恳饬朱军入岭以固根本由四月初八日

该军是徽郡之地主，各军皆系客兵。该军虽仅扎徽、休两城，而于渔、黟、祁三处，皆当派人坐探，与各军宜常通信息，有警急宜飞速驰援，有喜信宜飞速驰报，方不失主人之道，方足联客兵之欢。

刘、王两军，于二十五日大获胜仗，将十都等处贼垒全数攻破，黟贼全数出岭，该镇二十六日尚不得音信，何愦愦若此耶？

此次客兵十分出力，主兵从不会剿，本部堂实无颜面对人。该军只可出队雕剿，不能分扎岩寺，本部堂已于刘臬司禀内批明，并照会贵镇矣。朱镇日内方与各贼屡次苦战，青阳亦系万不可失之地，已另调李道钧字一军，由建进剿祁西矣。

附禀文

敬禀者：窃山内自楚军克复，黟县大股各贼退窜十都、卢村一带，继果营由渔亭进扎石山，迭被贼众围扑，虽经楚军援剿击退，该逆于十都筑垒七座（曾国藩批：“二十五日已全数攻破。”），贼粮甚足，其大股已退出羊栈等岭，声称仍由潜口一带围窜屯溪，径往江西。刘臬司留营务处龙朝翼两营三旗扼扎梅林，迭次函嘱徽、休两防，分营扼扎岩市。沐恩以绩、旌、昌化各路时有闻警，徽城五营，震营已奉札饬遣散在即，断难零星分扎（曾国藩批：“该军不能分扎岩市，本部堂已于刘臬司禀内详批矣。”），休城更大，只有三营，亦难抽拨。现在徽城添修木城，如果潜口有警，当即率队约合梅林、休城各营，尽力击剿。

惟祁门王道兵力本不甚厚，现在祁北十余里，遍地是贼，西路数十里内，虽无贼踪，而楚军为黟贼牵制，不能兼顾祁西，深恐该逆复由大赤、榉根等岭窜入，蔓延倒湖等处，犯及饶、景，则根本所在，关系非小。且恐江界有警，王道奉调防剿他处，该营本系客兵，不能不去，则祁门更为可虑。即使王道不赴别处，而兵力太单，贼股太黟，亦不能远顾各乡。

前奉批，有“调朱镇青阳一军入岭援剿”之语，可否仰祈察核，飞饬朱镇刻日入岭，以固祁防根本之地，兼截该逆入江之路，不胜急切仰祷之至！为此具禀，恭请福安。沐恩唐义训谨禀。三月二十六日

0585．批唐镇义训三月二十八日禀拟亲赴渔亭会晤刘臬司克庵由四月初十日

该军只可出队雕剿，不能分扎岩寺，前已批于刘臬司禀内，并批该镇小禀矣。至亲赴渔亭会晤刘臬司，则早应前往，且应常常往见，殷殷亲近。渠以客兵，如此速来，如此苦战，叶道则宜联以诚意，赠以仪物，贵镇则宜助之同战，陪之同劳，庶不愧为主人之道。乃叶道与贵镇许久不至刘臬司营中一会，任他苦战苦守，东奔西驰，本处镇、道若置之不闻不问。昨刘臬司有将赴景镇之议，而王沐亦将回顾江西，黟、渔之事，恐致决裂，实深忧悸！

现调李道钧字一军，由建救祁，亦须中旬乃能到也。

0586．批邓万林禀奉谕派往淮扬营中同襄军务四月初十日

来禀已悉。现在下游军事颇顺，水师炮船日增，该将既赴营襄理军务，应以勤训练、戒骚扰为第一要义。而上海风气奢靡，最易沾染，嗜财倚势，最易败名，尤以崇俭守廉为本。勉之！缴。

0587．批唐镇义训四月初六日禀报近日军情由四月十二日

湖州既未克复，后股上窜之贼必且络绎不绝。前与毛军会剿，既难取胜，则此时该军截剿亦不过斩擒而已，不能遏贼而创之也。仰严守徽、休两城，以固根本，无以贼不攻城而或忽之。

0588．批唐镇义训四月初五日禀报将分扎屯溪并派队出剿由四月十九日 ⁽⁷⁾

此禀已隔半月，不知该军已分扎屯溪否？若尚未分扎，则不分亦可。该军除良字二营及已撤之震字营外，仅只六营，派队出剿即可，分扎三处则单，本部堂已函告左部堂矣。现调李道钧字一军前赴山内，该镇可与之面商一切。余详正禀批中。

0589．批梅守锦源四月十九日禀请饬陈镇驻防太平由四月二十三日

现札李济元带建字二营先往太平驻防。如有警信，该守务须简派一营，速赴太平会防。泾、旌、青、石皆有守兵，该逆万无久攻之理。易镇六营分守泾、旌二城，湘前等十营断无不能守三城之理，但不能分兵出城雕剿，建字营虽弱，亦尚可助守也。陈镇甫经到池，未便改令移防耳。

0590．批芜湖县曾化南禀到任察看地方一切情形由五月初二日

据禀已悉。为政首在爱民，此时安抚灾黎，尤须心诚求之。该令慈祥有余，尚宜从“明”字上加功。积诚可以生明，积勤亦可以生明，虽不能遽挽时艰，亦可徐培元气也。仍候抚部院批示。缴。

0591．批泾县饶家琦禀到任由五月初四日

来禀均悉。“勤廉”二字，是居官根本。该署令颇能从此著力，案到即办，是勤于治事也；严禁需索，是廉以持己也。至除暴所以安良，原不可稍存姑息，如医者攻治邪毒，即所以培养元气，但须察得细、办得真耳。缴。

0592．批洪容海禀奉批坚守弋江修筑营垒由五月初九日

据禀已悉。凡带勇者，声名最关紧要。驻扎之地，能严约勇丁，与民秋毫无犯，则声名即从此起矣。若擅作威福，纵勇四出索扰，则声名一坏，人皆避之，万事都行不动。

该将系投诚之营，民间早闻而生畏，虽买卖人亦怕进该营，必须加倍约束，乃能将“长毛”二字洗涤干净。勉之，勉之！放下屠刀，立地成佛。该将若矢志不扰百姓，亦立地作好人，立地成名将矣。千万叮嘱！缴。

0593．批统领新训全军何镇绍彩禀会营派弁设卡稽查游勇由五月十九日

据禀已悉。近日游勇肆行无忌，抢案迭出。该镇会同宁郡各营，派兵设卡，逐节盘查，有益于地方，有益于军饷，甚好！仍望留心密察，毋令各卡勇需索往来商民，尤为至要。本部堂未接此禀之先，已出示悬赏捕缉游勇，并通札各营县派哨派差，一体严拿，与该镇所禀不谋而合。兹再将告示发去四张照收。缴。

0594．批前署常镇道禀前在常镇道任内应捐船工银两五月二十七日

据禀已悉。此项常镇道衙门摊捐船工银两，应即一概豁免，不独该道一任为然。候札饬江藩司知照，以后无庸再详可也。缴。

0595．批署桐城县薛令元启禀拟查亩催征八条五月三十日

据禀已悉。皖省去年改办抵征，原以兵燹之后，在官则粮册间有不全，在民则契据或有遗失，责成绅士设局清查。原以查亩为第一义，亩册既立，则花户复业之或多或少，耕作之有收无收，皆可按册稽考。乃办理经年，既不能如限归数，又未见一县查清。若再令其接办，则年复一年，终无了日。且据禀称，绅董互相瞒漏，瞻徇情面，更有以抵征为贸易者，尚复成何事体？准如该令所请，改弦更张，任用书吏，以期事有把握。

惟该令所拟八条，有尚需酌核者。老册既经残缺，新册毫不可靠，即清书之手册，亦未必无弊。如必一一验契推收，则无以处乎遗失契据之花户、逃亡户绝之荒田、捏造假契之刁民。应即仿照江苏松江府办法，发给田单，庶清查之权操之于上，绅民无所用其把持。其法先行出示晓谕，勒限呈报。有契者验契给单，无契者取具田邻户族保结给单。其借种逃亡之田者，另给借种小单。如限外查出无单之田，勒令充公，即呈报。未经插禾之荒田者，有户有单之荒田，准其免征；无户无单之荒田，一律充公。概以田单为凭证，以新老及清书手册 ⁽⁸⁾ 庶可收清查之实效。

至勒限税契一节，却不可行。税契有例价，有陋规，官吏视为奇货，民间视为畏途。不花一钱而清查田亩，尚恐民之不来，况示以税契之名，索钱之题，谁肯前来乎？

所称改由县城设立总局，准照所请办理。绅董与书吏同在一局，诸事由县官裁决，可省无穷弊端。惟据禀每钱千串内酌提各绅薪水、查亩夫马之资五十串，柜书、清书、纸笔、饭食以及造册报销各费五十串，去岁旧章，准各州县于收钱一千串内拨给办公钱五十串，是否即在此内？未据切实声明。仰安徽布政司会同善后局迅速妥议，通省办理，抵征新章详候核夺再抵征完纳。钱文易银批解，去年每银一两作钱一千六百文。今年钱价较贵，如再仍旧办理，不特盈余太多，而州县必将收钱不收谷。前详钱谷并收之议，又恐视为具文，一并核议详夺。再据该令禀称，县城设立总局，择公正绅士驻局等语，若如折内首列之胡大新，迭据该县绅民联名控告有案，并非公正之人，仰转饬秉公遴选。缴。原禀清折并钞发。

又松江府方守禀呈清粮章程十二条，一并抄给阅看，参酌核议。惟单费一条，必需严禁。既收抵征，不准再索单费。

0596．批郎中衔户部主事文岳英等禀请修葺南岳庙出示劝捐由六月十三日

据禀并条陈俱阅悉。南岳庙岁久就圮，自应即敬谨修葺，以肃名禋。据称康熙年间，圣祖以冲圣临朝，允臣下税厘之请，发币兴修，中丞赵公实董其事。是当时以南岳有寿岳之称，而臣下遂默致祈天永命之请，或亦古人祷祀群望之义。今巡抚毛部院抚湘二年，虽勋绩未知与前哲何如，而忠君爱国之忱，则几堪媲美赵恭毅公。皇上冲龄践祚，同符圣祖，诚使礼秩寿岳，重修祠庙，有裨于圣主之遐龄，则毛部院必竭诚将事，即本部堂亦何敢视为缓图。候即咨商毛部院，主持一切，本部堂会同董理。香客每名捐钱二百文，尚不为多，准会衔出示晓谕，旷学熊等七员及照磨旷学征，均准给予会札。水陆各营，由本部堂札饬，量力捐输，岁修租谷，应由三部院饬查追缴，余均照所拟办理。

0597．批水师向导营新授江南狼山镇总兵王吉禀奉到行知由六月十九日

来牍阅悉。贵镇新膺简命，受恩愈重，责望愈隆，益当奋勉立功，以图报称。治事宜勤，操守宜廉，行军宜爱民，说话宜诚信。四者缺一不可，无以官大而忘之也。应具谢恩折，候即代办附奏。此复。

0598．批统带贞右马步各营成提督大吉统带湘皖等营蒋道凝学管理湘中右等营军务毛道有铭会禀预筹分军防守各处情形由六月二十二日

据禀所筹各情形，具见周密。本部堂前因我军攻坚，伤亡过多，寿城既失，士气减损，故但思敛兵以保六安、颍州、尖镇三处，而未计及不守各要隘，则三处亦不能保，又未计及兵退太远，则六北之粮尽为苗有，六北之圩尽被苗胁，此本部堂之疏失也。兹来禀筹画详明，应即如所拟，妥为布置。

铨字两营应仍扼扎迎河集，不必撤动，仍由周军门再派一营前往会防。溜子口为最要关键，即派蒋道暂行驻防。霍邱屡请增兵戍守，亦应否分拨一营入城驻扎，由蒋道斟酌办理。颍郡现有四营，不患兵少，但虑粮缺，如米粮办足，防务确有把握。蒋道派员前往，办足半年米粮，如颍郡、尖镇十分警急，蒋道可就近驰援，否则坚驻溜子口，亦有裨于全局。

毛道全军即坚驻老庙集，以保六北之米粮。萧军暂时仍须留防二浦，将来鲍军由神策门移扎孝陵卫，萧军仍须渡江，填扎神策门，渐合金陵之围。且该提督现因病请假回籍，不能檄调赴淮也。

淮扬水师暂难迅速上驶，昨又咨请彭部堂、杨军门派船八十号，以赴临淮之急，大约七月内可到临淮、寿州一带。六安亦须多造炮船，候札曾道开厂办理。

另单并悉。此缴。

0599．批管理湘中右等营军务毛道有铭禀复元中营勇在舒城滋闹情形六月二十七日

据禀已悉。副将胡秀世，疮伤尚未平复，应准免其来省。仰即将看管病勇之亲兵李玉兴即日押送来省，听候查讯，以期水落石出，亦不能以该亲兵所供一面之词为凭。湘军昔年声名，天下钦仰，近日各处松懈，扰民被控之案，层见叠出。若凡案皆不认真审讯，则我湘勇愈趋愈下，将为世所唾骂矣。缴。

0600．批和州方牧翊元禀请拨公款赈济年老孤贫七月初三日

据禀已悉。此项年老孤贫，殊无公款可以拨赈。该州绅董水火之余，亦未必可就地劝捐。幼童多系邻近各州县之人，应由该牧随时遣散。若饬令各州县分养，各属又有何款可筹？未便准行。博施济众，古圣所难。茫茫浩劫，徒滋永叹而已。此缴。

0601．批泾县饶令家琦禀办理土匪讹索再醮妇人钱文及捉拿逆匪各情由七月初三日

来禀均悉。办事之法，不外准情酌理。纵有疑难案件，但于情理允当，不妨早断早结。该县心地恻怛，治事耐劳，惟禀牍太涉繁冗，亦是一短，以后当求简明也。缴。

0602．批委办金柱关厘务郭牧用中禀遵办厘务情形由七月初六日

据禀并清折均悉。所拟章程，均尚妥协，即照所拟办理。

撙节坐支，约束巡丁，已得办厘要领。而于查船一节，不许勇丁厉声恶色，尤足存商旅之体面，合君子反求诸己之道。该员初办厘局，而讲求利弊，先顾公家，精思实力，将来必可整顿，日有起色，嘉慰曷已。缴。折存。

0603．批泾县饶令家琦禀送发给赈米印领并禾苗被旱情形由七月十三日

据禀已悉。生民荼毒，不能不归之劫运，而补救在人。地方官果勤政爱民，时时存恐惧修省之心，亦足以召祥和而消灾沴。本部堂愿与僚属共勉之也。此缴。印领存。

0604．批勋中营潘游击立勋禀苗逆冲犯三河尖赖沼河团练节节堵御七月十三日

来禀已悉。该游击督练固守尖镇，使正阳之逆不敢冲犯，保全要隘，具征忠义团结，敌忾同仇，深堪嘉奖！即日札饬办理三河尖练务，协同成军并力捍御，以保身家，以卫良民。

苗逆之意，自以为平日曾有小惠在人，人必从之，而不知彼为团练，名正言顺，人乐从之，彼为叛逆，名不正言不顺，一旦身败家破，上辱祖宗，下戮妻子，谁肯从之！两淮自古多豪杰之士，大丈夫情愿效忠圣朝，岂肯为苗逆作臣仆？情愿自立门户，岂肯为苗逆作爪牙？该游击带练日久，凡两淮豪杰，必多素通声息之人，仰即将其中不愿附苗者详细密禀，以便给札办团，同心讨苗。

三河尖巡检史化明，未能得力，应即撤任，候饬司另行委员署理。此缴。

0605．批朱镇品隆禀病重难支及朱守声隆身故派员照料该营营务由七月十七日 ⁽⁹⁾

两年以来，各军病故者多，屡损将领得力人员，每一思之，辄为神伤。本部堂去冬亦遭手足之丧，故于贵镇暨张臬司之弟、刘臬司之兄弟，尤为怆怀。所幸令弟有三子，较之张、刘等稍足自慰。贵镇重任在身，亦宜强自宽怀，无过悲戚也。

附禀文

敬禀者：日前已将营中患病各情形，业经禀明慈鉴，蒙批知以营中多病，上劳荩虑。发禀后，本月初六夜，沐恩忽患大热，呕吐时作，头痛欲裂，周身骨节无不痛楚，医生用攻伐之剂，不甚取效，日轻夜重，颇觉难支（曾国藩批：“近日何如？惦念之至！”）。又查各营官患病者，易守润坛疟疾已愈，而精神面色尚未复元，朱参将时反时复，仍是沉重；朱守声隆竟于十一日不起（曾国藩批：“可悯，可惜！”），已另具禀（曾国藩批：“照准。”），上达宪辕。殡殓后暂厝城内，俟秋凉时回籍安葬。该守身故之后，沐恩仅能辗转床席，涕泪纵横，其含殓一切，均系各营官帮办料理（曾国藩批：“不忍卒读，近日刘连捷之一兄一弟，皆在无为州病故，兄弟仅此三人，闻之亦极伤心。”）。至该右营营务及战守事宜，已属成总兵立福、洪副将德发、易守润坛暂行兼为照料，只候沐恩病恙渐愈，该营应如何分别照管之处，即行斟酌禀闻，再请批示。

至石埭贼匪，日来闭城死守，据探及逃出被胁之人供称，古逆意图来犯，沐恩饬令各营加意侦探严防矣（曾国藩批：“江、李、席等即日下剿，应可无碍。”）。肃此，敬请福安。沐恩朱品隆谨禀。七月十五日

0606．批唐镇义训七月十九日禀报悍贼逼近恳请拨兵救援由七月三十日

婺源可虑，杨部堂已咨左部堂，于王镇、王道二人中派一人守婺，本部堂亦于金陵军中，另派守宁国、泾、旌，抽出易、刘两军，与朱南桂皖南为游击之师。阁下与金观察惟坚守三城一隘，不过月余，当有活兵到徽境也。

0607．批唐镇义训八月初四日禀报湖州逸贼逼近现拟迎击由八月初七夜

据金陵来信，湖州克复，苏军郭镇松林直追至广德州，似逸贼已不甚多，即多亦狼狈已甚，断不能似听、康等股之整齐也。贵镇若与金军合力痛剿，当不至如三月之偾事。望与易、刘二镇多通书信，审确贼情，猛击而稳图之。

0608．批唐镇义训八月初三日禀报近日军情由八月初十日 ⁽¹⁰⁾

青阳被围已二十日，朱镇久病，不省人事，军士病者十居六七，危急之至！派钧字营由大通往援，因隔水不能直达城下。江、席二军由池州往援，亦因病者太多，尚未至池。无论青邑可保与否，徽、宁两府九月必吃紧矣，仰会商刘臬司、王道，妥为防范。至要，至要！

0609．批统领景防各军段道起禀请札饬皖南道府筹款发赈济食难民八月十五日

据禀已悉。皖南各属，迭遭蹂躏，百姓流离困苦，本部堂每一念及，寝馈难安。自上年来迭次饬发赈米，每县二三百石至五六百石不等。无如地方宽阔，军饷支绌，既苦惠小而不能遍，又恨力薄而不能继，而逆众且时时窜突，灾黎迄无休息之期，其势与现在江西仅鄱、湖、都、彭被扰各属赈济有限者不同。茫茫浩劫，具祸以烬，忝膺巨任，徒增愧叹耳。缴。

0610．批唐镇义训八月初十日禀报近日军情由八月十六日 ⁽¹¹⁾

山阳坑等处，易镇于七八日迭获胜仗。该逆业出老竹岭外，不知仍窜入否？歙南深渡一带，如果堵剿得力，恐该逆将由歙北乱窜。仰督率各军，稳猛图之。

0611．批傅参将家桂禀奉札代理湘新后等营统带事务八月二十日

据禀已悉。该将质地宽厚，易得勇心。惟行军当以严为主，临阵纪律不严，则无以作勇敢之气；平日营规不严，则无以儆骚扰之风。周镇能打猛仗，能耐劳苦，故该营屡立功绩，该将接统其众，无隳成规可也。此缴。

0612．批三河尖练总潘令垲禀遵札办理团练并俟访得才堪济变者当密为举报八月二十日

该令居心光明，措词真切，此禀可以见其大概，阅之欣慰无已！

所称抱济世之才，矢坚贞之志，不为利害所动，此豪杰之士也。心知顺逆，隐怀忠义，而亦不免被其逼胁，此不失为良善之人也。豪杰之士，难以邂逅遇之；良善之人，尚可以人力求之。求之而实见其行，实信其心，方行举报，则斟酌而无冒滥矣。仰随时留心访察，以慰期望。得一好人，便为天地消一浩劫也。顷有寿州举人刘本忠，由寿南赴辕，请兵讨苗。本部堂接见其人，极为敦朴，可见两淮南北，尚多忠义之士，已札委前往尖镇，会同该令父子办理团务矣。缴。

0613．批朱镇军品隆禀报近日军情由八月二十日辰刻 ⁽¹²⁾

喻、席两军，不知能从茅坦打进否？李军有十二日之挫，恐难再振。江军留病勇守池郡，好者俱交席军带打茅坦一路。鲍军日内无信来，不知春霆病好否？宋国永已带队至芜湖否？此外实无大枝援兵可调。愧极，愧极！

0614．批候选府经历张翰贻禀接带新仁营事务日期八月二十七日

据禀已悉。现在群逆萃聚，青阳距南陵甚近，该员新充管带，务须廉以持躬，勤以率下。先民有言：“不尝苦中苦，难为人上人。”闻该员少年老成，勉之又勉。名将名臣，在有志者为之，非有种也。缴。

0615．批庐江县郭令禀到任接办情形九月初一日

来禀阅悉。目下开办抵征，自以查亩催科为当务之急。惟大兵之后，民困未苏，亦须加意抚循，不可稍涉苛扰。该令以书生初历仕途，惟俭可以养廉，惟勤可以生明。此二语者，是做好官的秘诀，即是做好人的命脉。临别叮嘱之言，千万勿忘！仍候抚部院批示。缴。

0616．批望江县周甫文禀到任由九月初一日

据禀已悉。该县频遭兵灾水灾，人民凋瘵，宜加意抚绥，随事皆以爱民为念。该令初次做官，未染官途气习，尤宜保守初心。无论作至何等大官，终身不失寒士本色。常以“勤”字、“廉”字自励，如天地之阳气，万物赖之以发生，否则凋枯矣；如妇女之贞节，众人因之以敬重，否则轻贱矣。临别叮嘱之言，千万牢记勿忘！缴。

0617．批朱镇品隆禀青阳解围情形九月初一日

来函阅悉。此次黄、李大股围攻青阳，适值我军疾病空乏不能自存之时，可谓奇险。贵镇扶病登陴，与各将士忍饥苦守，竟能坚持三十八日之久，与援师内外夹击，力解重围，实非本部堂初意所及料也。我湘军近年以来，守城守垒已磨炼出绝大本领，如前年冬之徽州，去秋之雨花台，今春之石涧埠，此次之青阳，皆有百折不回之力，良可欣慰！

贵镇病势已渐愈否？营官中病者三人，皆就痊否？深为轸念。昨已檄调湘后两营接防青阳，建字两营接防池郡，贵军暨江、席、李、喻诸军，分为两大支，进图石、太、旌德各城。而江、席及喻纷纷呈请大加休养，该军旬日可拔队开行否？能赴此机，收复石、太、旌德，则省力多矣。此复。

0618．批统带江苏抚标亲军总办湘淮各营防剿事宜李令鹤章禀克复江阴县城情形九月初四日

据另单所禀，具悉江阴为苏州北路屏蔽，贼所必争之地，经该统领添调援师，将东南木城卡垒扫荡净尽，立复坚城，使苏贼无路北渡，实属有功全局，与前此守常熟、克昆山诸伟绩互相震耀。惟淮勇威望日著，本部堂所期者，不在勋烈，而在纪律，必须如该统领去年初过淮扬时之秋毫无犯，而后可保常胜，可免后患。仰即时时诰诫，处处维持，勿视为老生常谈也。缴。

0619．批唐镇军九月初一日禀九月初六日 ⁽¹³⁾

该军只能分守徽、休，不能拨人扎于箬岭、许村等处，昨已批告刘臬司矣。守得此岭，难顾彼岭，故余始终主守城，不主守岭也。

0620．批海州营禀响水等口委派巡查由九月初六日

查前定稽查章程，系专为沿海大口而设。该营所辖青口一岸，乃各省商船停泊之区，向有稽查之责，故经本部堂于上年秋间饬行查报。乃时逾一载，并未据驻口之员造册呈送，兹复欲于响水各小口分委盘验，是徒增船户商民之累，而益启营员讹索之端。且所称各该口民情强悍及有商船被劫等事，是亦惟该汛之土匪有碍于船商，并非外至之船只有妨于该口也。所请应不准行，仰将驻口各员立撤回汛，不准给戳私查。缴。

0621．批梅守锦源禀探明贼踪由九月十五日

苏浙肃清，皖南从此当无兵革之患，斯民稍得苏息。诸将士从我甚苦，欠饷甚多，时常怜念，从此必可陆续给还，不欠一文。仰传谕将领弁勇，此后既不打仗，专从“爱民”二字上用功，不可稍有口角，坏多年之声名也。

0622．批唐镇军九月初九日禀九月十七日

岭外青阳各军，尚无进兵确期。江军门尚在省城，古、赖等屡败之贼，或不敢再犯岭内，所虑仍在旌德等股也。

0623．批徽州府刘守传祺详绩邑周沛春欠缴票银一案由九月十八日

据详已悉。此项银两，系欠粮台之票，非欠徽州府署之票。该守既未承办张都堂徽防粮台，又未接办本部堂徽防粮台，何以应索缴此项票银？粮台报销经本部堂奏免在前，与该台交涉之件，无论已缴未缴，概免追究，又经本部堂批定在后。该守必欲苦苦追索，是何意见？谓周沛春为富户耶？则原禀称城破时百物同归于尽，其父饿毙祁门，同善堂施棺，必非尽属捏词。谓前后之粮台军务，该守当一一代为清查耶？则李道长支之钱二千串，银三百余两，该守亦应代为付还。恒源店利令智昏，一至于此，殊乖所望，仰一一明白禀复。缴。

0624．批署池州府徐守本璇禀请筹款接济难民由九月十八日

据禀已悉。本年贼窜江西，惟建德最居冲要，蹂躏尤深。览禀实为心恻。第皖南各属窜扰殆遍。牛只籽种，靡有孑遗。现当军饷大绌之时，筹款施济，力实有所不给。忝司兵柄，无术补救，喟然内惭而已。此缴。

0625．批统带贞右等营成参将大吉禀请给假养病省亲由九月二十二日

据禀已悉。该将于四月十八日抵宋埠，五月初六日接由宋埠赴三河尖援剿颍、寿之檄，五月十六日始行拔营，六月初四尚未抵寿，实属畏葸逗留。本部堂犹念该将在李抚院部下曾著微劳，姑示薄惩，以冀及早愧悟，乃竟怙过不悛，在固始数月，一任部卒四出滋扰，酿命劫狱，巨案迭出，该将仍托病不理，置若罔闻。屡奉檄催前进，始于八月二十四日令各营拔赴尖镇，而该将则具禀乞假，希图引退，使湘军声名狼藉，本部堂与李抚部院之名望大减，该将此时岂能置身事外？仰候金前道国琛到皖，前赴三河尖交代该营事务后，该将即来辕听候查办。固始县绅民原禀，抄发阅看，已派蒋道密查，计日亦将禀复矣。此缴。

0626．批统领铭字营刘镇铭传贺禀一件另单缴还银米等情九月二十三日

据禀及另单并悉。近闻淮勇屡胜而骄，颇多扰民之事。该镇甫膺专阃，尤宜不自满假，时时以“廉俭”二字整躬驭下，苦口告戒，不准扰民。至嘱，至嘱！若大功未立，而先隳声名，甚非本部堂所期望也。

程都司廷杰解还之银二百两，米四十石，已饬台验收归款矣。此等零星支款，以后不必解还。缴。

0627．批朱镇品隆禀古隆贤献城乞降恳分饬岭外各军暂缓进兵由九月二十七日

据禀已悉。古隆贤一股，当饥困穷蹙之时，又慑岭内外各军夹击之威，其率众投诚，事尚可信。从前韦志俊献池州府城，旋被杨逆占夺，去年洪容海献广德州城，亦因其部下内变，旋得旋失。贵镇此次当引前事为鉴，十分防范，十分审慎，庶免后患。仅贵镇三营、喻军二营进扎石、太，足资镇压否？

旌德招抚事宜，候即饬易镇就近带营往办。然一展转间，未免有需时日，且首尾茫然不知，亦太隔阂。不如一面由易镇派两营驻防旌德，一面由贵镇派员，将旌邑降众带至青阳，一并安置。广德州招抚事宜，即派霆营宋镇酌带数营往办，以资熟手。惟胡、黄等股，方麇集广德一带，其城易得而难守，殊为可虑。宁邑赖逆一股，尚不足虑，只要石、太、旌、广四城皆为我有，此贼裹在中间，岂能站脚？不降亦必遁矣。

此时鲍军方欲先取东坝，山内各军，亦因刘军回浙，批令暂缓出岭。江、席、李诸军，亦尚在青城，均可即照所请，暂缓进兵，候分别咨行遵照。其刘臬司绩溪一军，已于二十五夜专差饬知，毋庸剿旌矣。

古隆贤在皖南日久，其所部党众，多系皖南被胁之人，不愿回籍者，谅不甚多，即日饬台解银一万两，为石、太、旌、广四城遣散之资。其距籍较近者，由贵镇等酌给路费，其距籍太远者，每名给路费一千文，或以银七钱代之，仍分省分起派头目管带押送，以免沿途滋扰。务须一律遣散，不令穷极投降之贼，仍拥重兵。即有无家可归者，不能不暂行留营，交其管带，亦应遵照前批，至多不得过数百人。至要，至要！前二次各拥众二千余人，其遣散者为数极少，办理不善，宜以为戒，毋以为法也。

至请给该酋二品顶戴，未免过优，无此办法。从前张国樑、李世忠、韦志俊、洪容海投诚之时，亦未给如此官阶，朝廷名器，亦当顾惜。俟各城招抚办妥之后，本部堂当奏请加恩，古隆贤赏给游击虚衔，以示奖励。

去年办理广德州招抚事宜，札稿一件，抄发阅看。此复。

附禀文

敬再禀者：窃沐恩蒙恩准假回籍调理，感激私情，匪可言喻。贼体虽未全愈，较前已减五六（曾国藩批：“甚慰，甚慰！”）。现在疟疾仍间日一作，遍身痒，似类皮风（曾国藩批：“不要紧。”）。沐恩成行当迟至十月。缘各营事件太多，必逐一整顿，庶接手者方有条绪。

又古隆贤自东堡木竹潭大败之后，久有归顺之意。经沐恩办理数月，颇有端倪，近得石城密信，十有八分可成，如能成就，则皖南五县一州可一律肃清，而诸军亦省力多多矣（曾国藩批：“不可令带多人，只准管数百人。古降而赖、刘未必降，五六州县亦难遽肃清，然省力则实多矣。”）。大约能成与否，即在十月之内。

肃具密禀。敬请福安。沐恩朱品隆再禀。九月二十日

0628．批三河尖练总潘令垲禀呈阅所议练规恳示遵行由九月二十九日

据禀已悉。本部堂尝言，团练须择人而办。细阅所议练规，首先以慎举练总为务，诚得择人而办之意。练总得一好人，则练长、练丁皆成好人矣。藉团练之名，苛派公费，抗玩官事，此天下乡团之通弊也；藉团练之名，筑圩恃险，鱼肉良民，此近日两淮之风气也。所议练规，于此数事苦心分明，一一禁绝，良可欣慰！候即刊刻办理三河尖团练钤记，以昭信守。

昨准河南抚部院函，称“光属团练，已派固始绅士李守孟平专司其事。若事权不一，恐彼此观望，难收实效。不如豫人属豫，皖人属皖，各办各团，遇边隅有警，仍令两省练勇彼此联络声势，协力守御。如此，则无事各专责成，有事仍可互相策应，事权既一，呼应亦灵”各等因，是光固之团，已由河南抚部院派员专办，本部堂未便越俎，应派该令专办尖镇及阜、霍一带练务，较易为力。仰即遵照可也。缴。

0629．批唐镇军九月二十四日禀报军情由十月初一日 ⁽¹⁴⁾

老湘营一军，自以留于徽境为妥。左督部堂或不遽调回浙，新仁、依仁二营，已调赴祁门矣。朱云岩招抚石、太之贼，如事不果谐，当饬江、席等迅速进兵，以宽岭内之防务也。

0630．批署淮运司许如骏详盐捕营添募兵丁差缉由十二月初二日

来详叙明地方营汛得规，包庇、伙同兴贩，其害最深。盐捕营之与地方汛兵，盖亦名异实同。一经添募，始则请领月饷，继则请发军械，请配巡船，请给赏号，于公事不但无益，而且有损，所请断不准行。仰即严饬该都司即日撤停，毋得妄生希冀。缴。折发还。

0631．批朱镇品隆报招降古隆贤各情由十月初二夜

看此情形，石埭一城，古逆一股，或不致更有他变。易镇已将带队至旌，不知江逆尚在旌否？至广德则断不可恃，前虽已檄宋镇前往，若宋果冒昧一行，恐不免吃亏也。贵镇既发此端，望时时专人与易、宋通信。渠二处若有差失，必将归咎贵镇，能常常报明实信，则渠二人可随时斟酌矣。

附禀文

敬禀者：本月二十三日业将古逆投诚各情形禀明，想邀宪鉴。先是，邀喻镇到营商量，以护军往太平办理，喻镇面许。至二十三晚，喻镇忽来面辞（曾国藩批：“喻亦有禀来。招降本是极难之事，不必怪他。”）。二十四日派湘前四营驻扎奉先亭，沐恩因投诚原委均系亲自商量，不得不扶病一往，与古隆贤交代一切。二十四日，古隆贤着其部下头目四人来，云太平县伪天将江会义小有变动，带一二百人逸去，余皆未动。沐恩于二十五日停住奉先亭，二十六日古隆贤亲来行营，当面交代一切。古逆及新降人众概行剃发，军械亦缴存一屋，除已遣外，尚有八九千人，均出扎城外。惟各头目眷口暂住城中，挪出城墙及近城屋宇。沐恩拟于二十八日带队进城，二十七日先令易守、陶副将入城一行。

至收复石城之后，太平或可收复。如果收复，或知会唐镇就近暂为占守。惟旌德、广德先虽已有成约，但江逆义会业已反悔，诚恐又有变动。一俟入石城后，再行禀闻。肃此，敬请福安。沐恩朱品隆谨禀。九月二十七日

0632．批唐镇军九月二十九日禀报贼情由十月初六日 ⁽¹⁵⁾

石埭、太平之贼，乃因投降而献城，未必因十九之战而遁。现饬喻镇进驻太平，易镇分驻旌德。易镇人数仅二千五百人，恐不足以守旌、泾两城，尚未求得一支好守兵耳。

0633．批统带湘皖等营蒋道凝学申查复固始县绅耆禀成军各条十月十五日

据申复各情，成参将之废弛营务，毫无纪律，已可概见。业经批饬该参将候金前道到营接手后，即行来省，听候查办。所有固始县绅原控各节内，胡宗士及李荣叶二案，尚未将犯交出，应俟金前道到营时，饬令查交讯究，余并须力加整顿，以肃营规。

另单并悉。地方官挟嫌构衅，在所不免，然军营每至各县，其初须力禁骚扰，其继须奖借官民。若既不禁骚扰，又不能奖借，而反苛责之、怨詈之，则官民之责我詈我，百倍于军中之责彼詈彼矣。该道前在六安、舒城，名望极好，闻已多用奖借之词，不知成军何以全不知此义也。此批。折存。

0634．批刘参将星翥禀管带湘副前营并开用关防日期十月十五日

据禀已悉。该将新充营官，有整躬率下之责。总不外“勤廉”二字，实实做去。勤则营无废事，为下所法；廉则己无私蓄，为下所畏。湘营声名素好，务须恪守成规，毋负委任。缴。

0635．批统领飞虎等营石镇清吉禀谢蒙恩赏赐对联十月十五日

据禀已悉。该镇于四年相见时，已自朴实耐劳，近于“战守”二事，讲求更精。今岁以四营防守庐州要地，整饬戎行，诛锄匪类，使大股贼不敢近城，官民多相称颂。若非以廉俭持躬，以严明驭众，焉能如此？若常持此心，何难炼成名将，储为大用？发去楹联，愿诸将士益相劝勉，不足言谢也。缴。

0636．批鲍提督超禀请派防各处以便大队进剿广德并请假回籍由十月二十四日

来函及另单均悉。前于建平、东坝并复后，本部堂又令陞字五营守高淳，钧字五营守建平，请贵军全部守东坝，为各路游击之师，业经续行咨达。昨准彭部堂函报，溧水已于十二日收复，调陞营由高淳往守，并称速谋溧阳，必可一鼓攻下。如果收复溧阳，句容只好于金陵曾部院大营拨兵守之。洪容海须守高淳，贵军留为游击之用，不能再拨守兵矣。

贵军门陈请归葬，情词迫切，具见孝思纯笃。东坝先复，奏请给假，本部堂原有成约，惟此时机局，与春间订约之时又不相同。贵军门官至一品，忠勋简在帝心，灭贼之志与感恩思报之诚，必应梦寐不忘，国事家事，必能视同一体，知所缓急，无俟本部堂数数坚留也。仍请查照历次函牍批答，勉留五个月，以成大功。

风水之说，不足深信。灵柩入城一节，已于前函内批明，即咨四川督部堂并札饬本籍夔州府知照矣。至寄家办丧银两未能落实，良用廑念。兄弟之间，惟有从宽善处，不可稍失和气。贵军门后福方长，区区耗费，即他人用之尚不足惜，况兄弟耶？此复。

0637．批望江县周甫文因公下乡不及迎接由十月二十四日

据禀已悉。近日地方官专讲应酬，不知民事为何物。凡省会冲要之缺，有驿站之缺，则朝夕疲于送迎，亏空生于酒食。一不周到，则上司、同僚交相责怨。本部堂恨之戒之，从不责州县以办差之事。本年亲赴金陵，尚不令沿途办差，况眷属耶？该县地当孔道，以后如此等酬应，可省则省，本部堂暨各上司决不以此见怪。缴。

0638．批统带湘皖等营蒋道凝学禀拔营抵霍日期并成参将拟自率三营力疾进剿由十月二十七日

据禀已悉。成参将自率三营进剿，亦无不可。既与潘林各练一路进兵，总须推诚布公，不可尽用权术。严禁兵勇骚扰，可以使之心服，官军力任其难，不稍退怯，亦可使之畏威也。缴。

0639．批管理湘中右等营毛道有铭禀明率老庙集五营进扎苏王坝等情十月二十七日

据禀及另单舆图均已阅悉。前因该道与六安曾道函称，正阳有机可乘，后路不虞抄截，故派该道会同周军进取正阳，久不见禀报拔营日期，以为奉调即行矣。兹据称“李军尚未进攻下蔡，寿城之贼尤恐时出滋扰，又恐王家湾、黄家埂塘各匪圩包抄我军后路，难于进攻”各等语，阅之殊深诧异。然则该道与六安曾道通函欲攻正阳之时，李军已进取下蔡乎？王家湾、黄家埂塘当时遂无匪圩乎？出尔反尔，不能自践其言，殊不可解。

正阳东南北之水，据图称晴久则涸，入冬以来，连晴二十余日，想亦可搭造浮桥，渡兵进剿矣。昨批令周军，即由王家湾进兵，以攻正阳。该道与之或分或合，板桥集、老庙集之营或撤或留，此种小处本部堂概不遥制，概由该道自主，但不准不攻正阳，而以收抚苗圩轻轻了事耳。所以急于进兵者，原冀掣动贼势，以解蒙围，若文报往返太多，耽阁太久，蒙城不守，苗势大张，则该军与周军方自守之不暇，岂复似前此之有机可乘哉！

李军门方锐志进图下蔡老巢，或不暇绕过寿南附近。寿城之圩，大抵平日则自附苗党，官军至则自称良圩，及战争之际，苗胜则助苗，官军胜则助官，譬若草从风靡，可南可北。李军门所攻民圩数十，果能必其一非苗党乎？该道将来进兵，然后知似苗非苗，分别良莠极不易易也。所请预禁之处，应勿庸议。缴。

0640．批统带贞右等营成参将大吉禀复固始县绅民列控及呈明请病假缘由十一月初六日

据禀已悉。昨据该将呈报，扶疾拔营，与蒋道会师前进。能就此约束部卒，奋勉图功，挽回声名，则前此饬查之案，亦未尝不可予以自新，量从宽减。本部堂访察诸将之声望，多采诸部卒与百姓之口，该将果为部卒所畏爱、百姓所感颂，本部堂岂能故为苛求？如其反是，亦岂能故为宽纵？为荣为辱，在该将之自取之，不必预先渎陈也。缴。

0641．批统带湘皖等营蒋道凝学统带贞右等营成参将大吉禀克复颍上县城乘势进攻正阳等情十一月初十日

据禀已悉。苗逆就戮，贼胆皆寒，颍上踞逆献城出降，自是意中之事。若再将正阳收复，则淮甸可告肃清。此时寿州之贼已降，正阳之贼断难孤立，大兵一至，亦必相率献城也。其尤为出力员弁兵练，俟正阳收复后，汇案核奖。

此次平苗之功，以僧邸及唐、富、李、陈诸军为最，我湘军未当前敌，未经大战。当邸帅未诛苗逆之先，该军等前却次且，屡催不进，将来只能酌保数人，不能开单多保也。缴。

0642．批代办精捷全军事务陈道鸣志禀统宪江军门病故恳奏请赐恤由十一月十一日

江军门自咸丰三年以后，日在兵间，殊勋伟绩照耀于江、湘、鄂、皖、粤西等省，不可殚数。此次千里赴援，暑雨载途，喘息未定，即进剿彭湖之贼，病勇未愈，又驰解青阳之围，战功最多，劳苦最甚。昨者因病过皖，相见凄恻，然尤冀天佑劳臣，伤病虽深，或者寿命不促。兹阅来禀，竟于初四日舟抵吴城时病故，悲悼曷已！

查江军门以书生从戎，历保文职，洊至监司大员，又蒙恩擢署贵州巡抚。兹于立功后积劳病故，应奏请特恩，仍照文职例赐恤，以慰忠魂，并奏明照例入城治丧。

另单请假赴南昌一节，业于前禀批准矣。并候抚部院批示。缴。

0643．批管理湘中右等营毛道有铭禀收复正阳关情形十一月十三日

据禀及另单均悉。此次会复正阳关城，苗党系畏僧邸之威，非畏楚军之进攻也。我军前此既不能保全，后此株守五个月，不能进剿寿、正、颍上一次，以掣怀、蒙之贼势。直至僧邸南下，蒙城解围，苗逆授首，乃始进攻颍、正，淮上诸军必讥我军危时全不动手，安时乃来争功矣。

所有正阳一关，该军等不必留营戍守，以避争功之嫌。仍候唐抚部院批示。缴。

0644．批署徽州府刘守传祺禀拟招垦荒田情形十一月十五日

据禀已悉。归佃、归祠、归官，三者诚多流弊，然立社置董，亦与归官无殊，不过改委员为董事，改充饷为充公，名异而实同，仍不可行。即以歙县一邑而论，已有三十二都之多。诚如该守所拟，每都举派董事三四人，则一县之董事必须百人。派董太多，则难必人皆公正。立社太多，用费太滥，则难必租尽归公，恐尚不能收开荒查亩之益，而劣董武断，恶佃霸占，强主任意索租，弱主不得管业，百弊皆出。而田土词讼之案，亦之争构不休，官不胜其劳，民不胜其扰，徒以供董事之中饱，非良法也。

本部堂访闻徽郡各属，不能归业者虽多，而绝产尚少。只要皖南守局稳固，贼不来，官不扰，一年之后，百姓自然各归其业，各垦其田，但不能求速效也。若能由官发给牛种，赶备来岁春耕，其效稍速。而粮台此时无此力量，各州县亦无能办此事之官，惟有愧歉而已。至流亡归业之民，如有遗失田契者，仰该守出示晓谕，准其补契，免其补税，又时时严查书役，毋令需索。此事倘能办到，则百姓归业亦易。缴。

0645．批管带湘前贤字营古隆贤禀蒙保给游击衔奉到奖札由十一月十九日

据禀已悉。皖南百姓困苦极矣！仰时时以申明纪律，保护残黎为念。缴。

0646．批朱镇品隆禀报旌德城守各情由十一月十九日

祁门既已收复，徽、休两城尚可坚守，此大局之幸也。余前拟令贵军弃旌不守，而退守徽、休，今贵军米粮子药既可支二三个月，则旌城断不可轻弃，宜仍竭力坚守。至嘱，至嘱！

现在鲍军粮路已通，若年内能将宁郡之贼打退，则芜湖鲁港之船可由泾县直运至三溪、旌德矣。较之由徽、祁岭内运出，难易迥殊也。

王道钤峰一军，现令其驻扎祁门，但该军非本部堂所统，倘左帅欲调至景镇、婺源等处，则贵军宜退徽州，唐军宜退休宁，各派二营共守休宁；若王钤峰尚在祁门，则贵军断不可轻动也。

泾、旌两县交界之区，贵军宜约易镇、吴守，有事则会剿，无事则会哨，庶旌军不甚孤寂。贼若窜江西，本部堂已奏调江味根一军来剿，沈帅亦派韩军五千人，左帅亦派蒋军万人会剿，皆商定矣，应无大碍。

0647．批统带吉中果字确字营彭道椿年禀报开用关防日期由十一月二十一日

据禀已悉。古来名将帅，亦多出于文弱书生。功之成与否，虽不敢预必，要之洁清自矢，则众不敢侮，严明驭下，则兵不敢玩，此则有志之士可以勉力为之，立竿见影者也。圣贤豪杰，岂有种子？大半皆铢积寸累，渐作而渐进，渐似而渐成耳。缴。

0648．批统带精毅营席道宝田禀陈道抄奉批示拟缓期前赴江西省垣由十一月二十三日

据禀已悉。该道因陈道进省，防务无人照料，暂缓离营，具见公尔忘私，顾全大局。顷接苏抚部院函，称“伪忠王将由宁国县窜至玉山、广信，上犯江西”等语。查咸丰十年冬，忠酋上窜江西，系由宁国县而出昌化、淳安、开化，以达于玉山；十一年正月初旬，连围玉山、广丰、广信三城，然后内窜腹地，围抚、建，陷吉安、瑞州、义宁，遂入鄂省，连破七城，仍回江西新昌、瑞州、丰城、抚州、泸溪、铅山，以抵浙江而陷杭州。其时该逆虽未能解安庆之围，而数月之内，长驱五千余里，攻陷二十余城，掳人数十万，财物无算，是伪忠王生平最快意之事。此次自苏州踉跄奔出，失意之秋，思欲重寻此路，上犯江西、两湖，实属贼计应有之举，亦官军最可虑之端。若昌化、淳、开一路难以闯过，则仍从旌德、太、石上犯建德、饶、景，亦属意中之事。仰该道妥为防范，并将石门、洋塘通景镇之路，无分大道窄径，一一踹勘绘图，通知各军，以备互相援应。仍以一份赍呈本部堂备查。缴。

0649．批署皖南张道凤翥禀地方城隘各情形并请以勇丁试办屯田由十一月二十三日

据禀山内外地方城隘各情形，均已阅悉。屯田之法，近年议者纷纷。今春廷旨交议，唐抚部院亦思于淮北试办，卒不果行。其难盖有两端：一则皆系有主之田，眼前虽荒，不过畏贼畏兵，不敢遽归业也，非绝产也。一经官军屯种，必启争端。当安庆初复之时，十室九空，近乃无一无主之屋。岂城居之民逃亡者易归，乡居之民逃亡者皆绝乎？无是理也。一则兵勇习气已深，无乐于耕种劳苦。本部堂前在祁门营次，令兵勇种菜，戏名之曰“屯圃”。何止三令五申，卒至始勤终怠。屯田较屯圃尤劳，恐难办到。所拟应毋庸议。缴。

0650．批梅守锦源十一月二十二日禀十一月二十八日

顷见石埭绅耆致在省诸绅书，深怨朱军之骚扰，其略云：古目投诚，民皆以为有家可归，种作有期，不意被朱军驻扎，兵勇将房屋拆毁，以作柴薪，归民捉去，为伊搬运，所有店铺被兵勇辈占居买卖，更有夫役人等借名砍伐竹木，而实搜取室物。我邑城乡内外，房屋完全者百无一二，如此横行，以致归民有“官兵不若长毛”之叹云云以上皆信中语。云岩不在营中，何以各营官全不管束，致绅民怨恨若此？究竟何营规矩最松？拆屋者何哨最甚？仰一面查明惩办，一面开单禀明。吾辈带兵，若不从“爱民”二字上用功，则造孽大矣。千万懔懔！

0651．批唐镇义训禀奉遣撤良字前右两营拟就两营挑选精锐别为一营请示遵行由十二月初一日

就良字两营中，挑五百人为一营，哨官、什长均由湘军挑放，尚属可行，仰即照所议办理。如勇丁实多精壮者，即多挑一哨，亦无不可。但只可令之守城，不可派出野战。此系因贵镇兵力太薄，故勉强允其所请，至于各处败兵，往往一收再收，屡次误事，论者皆曰：“不收之当勇，则彼将从贼矣。”余向不以此说为然。因怕他从贼而一概收之入伍，以有用之饷银，养极坏之败卒，天下之游勇溃兵，可胜收哉！贵镇此次可偶一为之，以后切不可听此等议论。金陵十年之败，鲍军近日之弱，皆由收勇时全不谨慎耳。

附禀文

敬禀者：二十六日接奉宪批，良字前右两营责令王金鼎、曹贵妥为遣撤等因，沐恩于十七日在祁查点该两营，归集勇丁，实存八百零二名，率皆精力强壮，英锐可用。其所以不能得力者，实由哨官、什长积习散懈，约束不下，以故指臂有时不灵。此次贼入祁门，其中从前撤勇不少，此辈一经遣散，游手好闲，穷则生计，历次前车可鉴（曾国藩批：“此层本不错，然有一种最坏之勇，收之当勇，其误事更大。听之从贼，亦不过多数百贼耳。余十年冬撤遣宁防、徽防七八千人，左中丞今年亦撤遣浙勇六千人，亦尚无事。”）。沐恩拟于出月初二三亲赴祁门，就两营挑选五百人为一营，其哨官、什长悉由湘军挑放，拟归营务处王品高管带带回徽城，严加训练约束，郡城兵力既可稍厚，亦可免山内数百游勇滋事，是否有当，伏候批示遵行。

迭据探报，旌境各股均退回宁国县，胡乐司无贼，太城探无大股，附城二三十里筑有重卡，石埭仍为贼踞，专肃具禀，恭请福安。沐恩唐义训谨禀。十一月二十六日

0652．批统领老湘营易镇开俊禀遵示谨肃营规由十二月初七日

来牍阅悉。前此泾县捉夫抢掳诸案，业经枭示数人，亦杀一警百之道。惟一味撇清，谓与贵镇营内勇夫无涉，究未免信心太过。盖统辖既多，必有耳目难周、号令不行之处。本部堂治军多年，刻刻严禁骚扰，而每遇人告我部下扰民之案，不敢护短以拒人言，不敢信我兵之皆良，不敢疑告者之皆诬也。贵镇于此类重案，事前既失于防范，事后袒庇部曲，坚拒人言，该军弁勇从此益无忌惮，官民从此益不敢以实言相告矣。欲舆论之不怨，其可得乎？

前此贵镇初驻泾时，发粥搭棚诸惠政，泾民靡不歌诵，本部堂每为之嘉慰无已。当此营规初坏，声名骤减之际，果能严于自治，实力整顿营规，保全旧日声名，在百姓最存公道，又将化怨詈为歌诵矣。不然，以爱民始，以扰民终，先后判若两人，非本部堂拳拳委任之意也。凛之，凛之！至嘱，至嘱！

0653．批暂理依仁等营事务吴守廷华禀请将依仁营另行委员接带并归张道统辖等情十二月十五日

据禀已悉。下游苏州虽克，而忠、侍两酋尚聚句容、溧阳一带，堵逆黄文金亦踞湖州一路。屡据称报，均有由皖入江之议，即将来金陵、杭州并复，群贼必图纷纷上窜。该守所部驻守祁门，系江西门户，亦为岭内外第一关键，防务正须加严。仰仍遵照前批，假满赶即回营，并饬吴从九先行来皖销假。

凡作一事，无论艰险平易，但须埋头做去，掘井不已，终有及泉之日。该守于军务阅历已深，尽可炼成将才，何不猛着一鞭，期于及泉而止？若观望犹豫，半途而废，不特于兵事无所成，即他事亦自画矣。

吴从九藉词不出，似有觖望于保举者，尤为不可。缴。

0654．批水师副前营万镇化林副中营李镇济清禀两营哨船奉留扎防缘由十二月十八日

来缄具悉。贵镇等所带两营，征战十年，屡立功绩，长江所以一律肃清者，全赖杨军门统率贵营等苦战苦守，尤赖官阁部堂、严抚部院不分畛域，以鄂台之饷，养水陆之军，剿皖吴之贼。今金陵贼势日蹙，可望克复，自应留贵两营等竟此一篑之功，以慰多年之望。在弁勇辛苦累年，必不因此际饷绌而遽至哗溃，在鄂台供亿五省，必不因多此二营而遽思裁撤。仰仍照旧当差，巡缉长江抢匪，以安商旅。应领月饷、油烛等项，候咨商官阁部堂、严抚部院，照旧支发。如鄂台刻下窘绌，本部堂当饬皖台酌量支发，作为协饷开报。鄂皖两台，向来本不分家也。至营中一切，仍循旧制，无须更换关防，另立名目。

严镇定国，据称抱病甚深，所部正左营资格较浅，应即裁撤，以副杨军门节省饷需之意。即为鄂台计之，三营同撤，应补之欠饷太多，反不如留二撤一，易于料理耳。此复。

0655．批唐镇十二月二十三日禀新正赴宁国履勘形势由十二月三十日

一路察看，甚为详细，新正赴宁国县一带，周历履勘，查明金、毛二军究应驻休宁作活兵乎，抑应进剿广德作为攻取之兵乎？仰细心查访，博询熟识形势者，详明呈复。即进攻广德或取道歙、绩，或取道石、太，何者较便，一并查复。

————————————————————

(1)  原抄件有“十四到”字样。

(2)  原抄件有“十五到”字样。

(3)  此件原抄入《曾文正公亲笔书札》中。

(4)  此件原抄入《曾文正公亲笔书札》中。

(5)  原抄件有“酉刻到”字样。

(6)  此件据廖文伟著《打捞岁月》。

(7)  原抄件有“十八到”字样。

(8)  此八字不成句，疑为夹注误入正文。

(9)  原批有“十六到”三字。

(10)  原批有“初九到”字样。

(11)  原抄件有“十五到”字样。

(12)  原批有“二十早到”字样。

(13)  原抄件有“初五到”字样。

(14)  原批有“九月二十九日到”字样。

(15)  原抄件有“初五到”字样。

同治三年

0656．批豫胜营记名总兵袁兴旺禀回籍养病由正月初一日

该将于军务稍平之时见机而作，志趣可嘉。惟居乡以谨慎为本，尚需好善忘势，安分务农，俾里党中尽消凌竟之风，庶足保令名而全末路也。缴。

0657．批统带平江老中等营张道岳龄禀报奉调到乐平营次日期由正月初一日

据禀及另单均悉。现探侍逆李世贤由溧阳亲率悍党，蓄意自皖入江。乐平与婺源接壤，居饶、信两防之中。该道既抵乐平营次，仰会同韩将进春一军，确探严防。屈前道带平江勇，专恃“忠”、“廉”二字固结士心，而规矩实嫌太松。该道心地极厚，条理亦密。其短处亦在不能用威，又体气太弱。近数年调养充实否？至以为念。缴。

0658．批统带精毅营席道宝田禀复该营裨将各情另单禀请饬令吴中书绍烈前来襄办营务由正月初三日

据禀及另单均悉。该营裨将边成阮可资臂助，金、张等六人又皆敢战之士，是尚不为乏材。“庶人之家”数语，深得反己自强之道。自古圣贤立德，豪杰立功，成不成，初不敢预必，只是日就月将，尽其在我。孔子所谓“谁敢侮”，孟子所谓“强为善”，皆此义也。

游击之师有二难，本部堂亦深以为虑，无术补救。王镇永章既可独当一面，应仍留湘省，以备桑梓缓急之需。至谓此间选可恃之将，殊难其人。在皖南各统将中，以现守宁国之刘镇松山为最。日内又当派毛道有铭、金道国琛率六千人南渡，为徽、池、饶州之活兵。此三将皆可与该军共事，不审果厌人意否。

吴中书绍烈候即饬赴该营，赞助一切。缴。

0659．批芜湖县曾令化南禀恳邀免应付霆军马草由二月十四日

据禀已悉。仰仍会同高淳、当涂等县，设法购办，随时禀请鲍军门，由营酌量给价。天下滔滔，何处非满目疮痍？转瞬春草发生，霆军移师他剿，该县供应亦渐少矣。缴。

0660．批石埭县蒋令世奇禀办理牛种及地方情形四月十一日

据禀已悉。该邑凋残至此，闻之伤心。除查拿游勇，惩治讼棍之外，一意与民休息，即所以抚字之也。缴。

0661．批苏州刘藩司郇膏等会禀江苏减漕预商两详稿四月二十七日

据禀送两详稿俱悉。查原奏本系请减漕粮，仰蒙恩旨准行，已属非常旷典。所有请五府州丁银一体减去十分之三之处，断不能如此渎奏，应毋庸议。原奏本有“常、镇额轻无庸议减”之语，嗣经部议，常、镇之额虽轻于苏、松，仍重于他省，定为常、镇减十分之一，苏、松、太减三之一。既奉俞允，即为恩出自上。今来详稿中虽未明言常、镇不减，而既云则之轻者，无论何府、州、县属，均无庸议减，是常、镇已在轻则不减之列。既显违已降之恩旨，又大拂常、镇之人心，此层亦无庸议。

此次系因乱后而减赋，非因丈田而均赋，自应一律普减，不得因科则而分等级，至胥吏高下其手。本部堂昨于四月十九致复一函，所谓苏、松、太不减五升以下之则，常、镇不减三升以下之则，细思仍属不妥，应将常、镇二府分案办理。无论重则轻则，极轻次轻，确遵谕旨，普减十分之一，以慰民望。至苏、松、太五升以下不减者，本部堂亦系因该司道函禀迁就言之，其实亦以普减为妥。仰禀商抚部院核定商夺。此缴。

0662．批颍州府李守文森禀拟淮北善后事宜十条五月初四日

据禀呈条议十则，纲举目张，多可见诸施行。该守到淮北甫及年余，于地方利弊，言之历历，足见随处留心，锐于任事，嘉慰无已。

第一条，雉河修城经费，已由李军门捐钱十万缗，无需另筹巨款。就地添设厘卡，事属可行，惟于不能开征，各州县开办麦捐，则断断不可。按亩派捐，本属弊政，又新立麦捐名目，则将来有为稻捐、豆捐之说者矣。凡善后之事，约有三端：官绅贤，经费足，筹给牛种而招徕之，上也；无贼匪之惊，无胥吏之扰，听民自生自息，以徐俟元气之复，次也；将兴利民之举，而先多方以索民之财，创未医而肉已剜，斯为下矣。欲施善政，须问其资财之所自来挹注，彼此之间不可不辨。

第二条，于府州县添派委员，分任善后之事，府四人，州县二人。各员原有分府之说，州县委员则不可限以名数。皖省各属近例，有所谓帮办者，但见其害，未睹其利。如得贤员，听各牧令自行禀请，原无不可，不必定为令甲，动多窒碍。

第三条，亳州州同，应免裁撤，新县典史，应另行添设。张村铺应添设巡检一员，候咨商抚部院察酌办理。惟将三河尖东西两岸归并一省，则可不必。天下之市镇城汛，分隶两省、三省者甚多，改之不可胜改，亦无益也。本年正月，奉旨交出袁侍讲条陈，请于亳州之雉河集、宿州之临涣集、灵璧之固镇、寿州之炉桥、合肥之梁园、阜阳东北之王市集、正西之鲖阳城，添设新县各等因，阜阳两处，究竟应否添设，该守驻颍耳目最近，仰亲往履勘，查明申复。

第四条，不准带兵员弁干预地方公事，骚扰百姓，候即通行严饬。惟带兵各官，文职多系道、府，武职多系提、镇。令归府、州、县节制调遣，其势断不能行。驻防各营不时调动，亦不能指定何营抵补何处额兵，必俟一二年后，军事大定，始能次第整顿，渐复绿营旧制。本部堂于二月二十七日将绿营额兵暂缓募补之故，专折复奏，兹抄给阅看。至于文武兵民，互相水火，不特招募之营为然，即经制之营亦未始不然。其军民相安，水乳交融者，勇丁中亦往往而有。祸乱未平，不能因噎而废食，举一而废百也。

第五条，清查田亩，为善后第一要务，然颇难办到。逐亩丈量，则费多而民扰，亦无此不厌烦劳之官。限期造册，则老册已多散失，新册毫不可靠。安庆各属前年试办抵征，本部堂三令五申，兢兢以查亩为务。始而责成绅董，继而责成书吏，至今毫无眉目，亦迄无良法。惟桐城薛令具禀验契推收之法，似有把握。本部堂恐税契一节，小民疑畏，因与之再三辩论，以为税契断不可行，验契却不可少。兹将原案抄发一阅。该守试以此法于颍郡参酌行之，惟限期太促，恐各属潦草塞责，不必限定秋前蒇事也。

第六条，暂留阜、亳以西暨太和境内各圩与第七条免究协从，不理寻仇控告之案，掳人子女，占人田产，掯不退还者，仍照甘心从逆论。所议均极允惬。仰即出示晓谕，查照办理。

第八条，各州县城仓衙狱及各项公所，自应次第修理，然不宜操之太蹙。或地方凋敝太甚，一二年内不能全行修复，亦当谅之。盖各项经费皆取之于民，非取之于官也。若参撤太严，则官顾考成，而百姓转不免苛派之累。其有殷实好义，自愿认修公所者，应如所拟给予奖叙，免其报销。

第九条，令各属于开征之后，提银采买谷麦，存之常平仓，以备凶荒，事属可行。地方元气未复，若捐复义社等仓，则须听民自便，不必亟亟以年内为限。

第十条，为府县佐贰各官筹加津贴，事属可行。惟每月或至六百千之多，安得如许巨款？各军营官之薪水，勇丁之口粮，有欠至一年数月者，几于饔飧不继。地方官安得独尔优裕？该守阅历未广，视事太易，亦履之而后知其艰耳！

以上十条，候行善后局司道通筹会议，以期推行尽善。总之，立法不如用人。该守所见牧令佐贰各官及地方绅士，如有贤者，可随时密禀，以备录用，则所裨尤大矣！仍并候抚部院批示。缴。

0663．批衡山县岁贡旷学熊禀捐修南岳神庙暂收银钱数目请准吉期兴工由六月初十日

该绅等奉委修建岳庙，既经择定七月十四日兴工，应如所拟办理。工程浩大，需费甚繁。本部堂捐银五百两，俟彭部堂捐款解到，即行并解。仍候咨行同乡文武大员，量力捐助，以济要工。其监修此项工程，候咨请南抚部院专委贤员，督同衡山县令教佐各官暨该绅等实力经修，无须本部堂隔省委员也。至所请之符州同、陈贡生、罗监生等，均准如禀办理。另单上封寺僧人捏名募捐等事，应俟南抚部院委员到山之日，会同衡山县查明禀办。无论何处捐项，均须归于—局一簿，汇总经收，汇总开支，庶免重捐、侵蚀等弊。缴。

0664．批督办减赋局苏州刘藩司郇膏会详苏松等五属额征钱粮减成征收请奏由六月十二日

据详已悉。原奏减漕，已奉恩旨准行。另减钱粮之说，似难再行渎请。至常、镇漕粮与苏、松、太万难画一之处，本部堂两次复函，言之甚详。现拟遵照部文，仍守前议。常、镇两府无论重则轻则，按照十分之一一律普减，绝不通融牵算，亦不请减钱粮，候咨商抚部院。如意见两岐，本部堂即当单衔具奏。至苏、松、太三属减漕应否普律三分减一，抑或分别轻则重则递减之处，候咨请抚部院卓见定夺。此等大政，巨僚各抒所见，期于可久，不妨反复推详众说岐异也。缴。

0665．批统带湘皖等营蒋道凝学禀请于六安修建楚忠祠缘由七月十六日

据禀已悉。李氏昆季，勋略冠时，以死勤事，先后奉旨在安徽建立专祠。该道请在六安州另建楚忠祠，具见风谊之厚。惟李忠武公并未驻节六安，事后补奏，碍难着笔。曾愍烈系本部堂胞弟，未便由本部堂陈请也。六安如尚未兴工，不若在于安庆、三河曾经奏准之处，为二李建祠，较为妥善。缴。

0666．批安徽善后局马藩司新贻等详会议颍州府禀善后十条一案八月初一日

据议各条均悉。第五条内，称“验契恐先索费，嗣后仍须税契，有一契两税之虞。与其使官吏私索，暗中病民，不如有契呈税，明取之不为苛”等语，所议不为无见。然刻下办理，系清田亩，非查税契也。当此民生凋瘵，闻税契之说，民情不免畏疑，民力亦恐未逮。本部堂之意，总欲将查亩与税契分作两事办理，不欲将税契混入查亩条件之内。该司等如有良策，另行详议，否则即照此详试行，余均照所议办理。缴。

0667．批泾县饶令家琦禀周济泾民情形八月二十日

据禀已悉。该令与张营官等勤恤泾民，洵堪嘉慰。前项米石既经减价平粜，所存之钱，仰即趁此新谷价贱之时，收买上等净稻，以备子种。应如何酌量散给，俟来春会同该邑劝农局禀明办理。小麦百余石，准即于农局收敛时，查明流亡初归，今年未经开垦之人，酌量给领。领毕之后，仍会同劝农局禀明备查。缴。

0668．批安徽马藩司新贻等会详漕粮暂征折色并酌定折价数目由九月初八日

据详及册折阅悉。皖漕暂征折色，揆度时势，自不得不出于此。其分别起解留支暨司库提存、州县余资等款，亦俱悉心斟酌，面面兼顾，惟其中尚有更须商订者。每石解司二两五钱，除部价一两三钱而外，司库加提至一两二钱之多，指大如股，为数过巨，实觉言之不顺。江西前定漕章，除部价一两三钱、州县余资及各衙门公费共四钱外，仅提司库银二钱。虽众论嫌其太少，然行之三年，官民亦尚相安。湖北前定漕章，除部价一两三钱及州县余资若干外，其提存司道二库者，每石不满八钱，北漕兑费四钱二分，即在其内。此次皖章提存之款，亦宜以八钱上下为率。

忆咸丰二年，部文漕米改折案内，于正价一两三钱之外，别无所谓耗银一钱三分者。此折所称一正一耗，系据咸丰初部文言之乎？抑即系详中所陈新赠加一耗米名“耗上耗”者乎？舟中偶未检查例案，仰将此款源委详晰禀复。本部堂所谓八钱上下者，一耗在其内，兑费在其内，修理衙署、抵补摊捐及各衙门公费皆在其内，合之部价一两三钱，总不得满二两二钱。省城之取于州县者稍减，则州县之取于民间者亦轻。而每石提八钱有奇，每年可得三十余万金，公私尽敷分拨。其目下未解北漕，与将来起解北漕如何将提款分别匀拨之处，应候另详到日，再行商夺。州县余资，多者不得满万串，少者三千串，收成概以七分为率。当此大乱粗定，上下均宜洗心涤虑，崇俭尚廉。州县既有养廉，又有驿站领款，又有丁漕余资，又无陋规摊捐之费，何至更患不足？即收成不及七分，亦稍堪自给矣！

至清折中酌定取民之数，亦有宜商订者。如怀宁县向收自四千三百文起，今概定为四千六百，则反加三百矣！桐城绅户、包户向收四千二百，今概定为四千八百，则反加六百矣！绅户、包户之名目可禁，而向完之四千二百不可加也。太湖县定四千四百，折色者较昔虽减，而本色者较昔稍加。铜陵、建德、东流等县折色均减于其旧，而本色反增于其旧。当涂向收本色，今概改折色，非为数大减，亦难强民以必从。合肥定六千八百文，无为、舒城、庐江定七千文，巢县、六安定七千二百文，英山、霍山定九千文，均嫌其多。今拟于司库提存项下，每石省银三钱有奇，州县余资项下，每石省钱数百文不等，则取之民间者，每石可减钱七八百文。仿照湖北之例，极多者不过六千五百。大例总在五千以内，而民力纾矣。仰再悉心核议，开单禀商。此等事不厌反复求详，本部堂亦不胶执己见也。仍候漕部堂、抚部院批示。缴。

0669．批金陵绅士陈栋等禀善后事宜十四条九月二十一日

据禀并清折均悉。十四条皆切要重大之务，必须一一举行。惟诸事稍判难易，办理宜略分先后。第二条采访忠义，第三条编查保甲，第五条检埋骸骨，第六条洗除贼字，第七条禁革贼装，第八条挑浚河井，第九条整理桥道，第十一条招复缎业，第十三条清理田亩，第十四条清查公产，此皆刻不可缓。应于一月之内，逐条举办。至第一条建修学宫、神庙，应俟明年再行兴工。第四条禁占房屋，本部堂于七条告示中曾略举其大端，俟遣撤各勇稍有头绪，再当剀切晓谕，并派委员逐案清厘，务使兵民相安，无强占纷争之弊。第十条修复书院、义塾，亦不能全数尽复，当酌择一二处，待明年延师开课。第十二条重修城垣，在诸务以此为极难。目前只能将各处地洞有水侵入者，先行堵塞。俟经费宽裕，再当大兴工作。已塌者全行清基另修，未坍者酌量挑土筑塞。

至诸务繁兴，宜另设办公之所。第二、第三两条，本部堂在安庆时，曾设有忠义局、保甲局。今来江宁，自应照旧开设。其禁占房屋一条，即可归于保甲局办理。此外如第五、第八、第九等三条，亦宜另设一局。名曰清理街道局。第十三、十四两条，亦宜另设一局，名曰清查田产局。仰该绅等公举廉正绅董入此四局，帮同委员，认真经理。如各贤绅尚未回籍，仰该绅等一面函招，一面举出，由本部堂札调。俟到籍后入局襄事。务期百废具举，万象昭苏。未尽事宜，随后陆续筹议。至第十条修建书院，亦俟另筹专款，与第一、第十二等三条参差兴工，别开一局，名曰营造工程局，统俟他日续议可也。缴。折存。

0670．批句容县文生朱昌焘禀拟善后事宜条陈九月二十六日

据禀及条陈均悉。第一条，先修圣庙，自是振兴文教之道。第二条，令各州县公建官署，州县皆取之民耳。当兹民生凋敝，且无以自蔽风雨，更何能代建官署？倘令州县分派民间，敛钱建各宪衙署，其患何可胜言？第三条与第七条皆招辑流亡，而重在典商。商贾惟利是视，有利则不劝而亦归，无利虽招之亦不至，此当听其自然。第四条清亩之法，以民之逐丈为初丈，官之抽丈为复丈，候即饬局采择行之。第五条编查保甲，最为目前急务。本部堂仍定设立五局：曰编查保甲，曰清理街道，曰清查田产，曰采访忠义，曰营造工程。一切办法，昨已于绅士陈栋、孙文川等批禀内略举其要。该生所陈，亦均在其中矣！仰善后局采取要语，分别归于五局办理。

0671．批委带建字营李都司济元禀本营欠饷恳准作捐项请奖十月初九日

据禀已悉。该营欠饷，准作捐项请奖，亦无不可。但该营勇丁本不足数，报捐必须核明实数，恐难一一妥叶。或欠饷者未必得奖，得奖者又非有饷可捐之人，将来不免怨言。不若准该营开单奏保八十人。一则以酬累年之劳绩，二则较之捐奖更为体面，而建德之团，亦常留令名矣！缴。

0672．批休宁县监生胡应元禀休邑粮差买卯各弊由十一月二十六日

据禀休邑粮差买卯各弊，本部堂详加访问，确有其事。此等蠹书故智，大乱之后，地方官尚不竭力革除，岂天已悔祸而人心犹未厌乱耶？皖南被祸最酷，流亡最惨。丁漕一项，其中绝户不能完纳者，自属不少。该县知县果能留心民瘼，正项〔须〕认真清理，剔除绝户，以绝积弊。乃假手吏胥，飞粮买卯，百弊丛生，殊不可解。候札饬皖南道督同徽州府，确切根究，立提该县粮差，从严惩办。并于皖南各属，一律出示晓谕，严禁买卯诸弊，以纾民困。至所请造册丈量之处，并仰安徽布政司会同皖南道厘定章程，详请核夺。

0673．批李军门世忠禀移眷住省暨陈镇自明所部发归何处请示由 ⁽¹⁾

前与贵军门迭次函牍，商定三月内将五城兵勇全数遣散，四月初亲来安庆，晤商一次，即赴本任，均经本部堂据实奏明在案。顷接来缄，又不亲来安庆，而欲先赴旧县，一变前约，殊失本部堂诚信相接之意。其实旧县灵柩，尽可派人扶送回籍，何必亲往？杭州、嘉兴均已克复，松江去贼甚远，又有本部堂为之主持，何虞谤议？俟到任数月后，呈请开缺，或退居原籍，或移寓省城，均由贵军门自便，此时不必预计也。

今与贵军门约定三条：一则三月内将勇丁遣散完竣；一则四月半以前亲来安庆谒见；一则只准赴本任及固始两处，不准留恋旧县，把持利权，致各部曲散而复聚，生出多少葛藤。此三条如不一一办到，不待他人参劾，本部堂定行奏参，治罪贵部下之名散而实未散者，皇上亦必派兵剿办也。望善自保全，勿贻后悔。

陈镇自明所带勇丁二千人，亦限于三月内拔赴南岸之池州驻扎，听候调遣。李副将显发准给咨饬赴漕中协本任，不准仍带马队，亲兵即一并遣散可也。

0674．批统领平江营张道岳龄禀编定营哨分派管带并酌拟营规呈览由

据禀并另单均已阅悉。哨队不整齐，薪粮不画一，为行军之大忌。经该道逐加整顿，壁垒一新，以后当可日有起功矣。甚慰，甚慰！

细阅营规各条，用心极周，条理极密，具见实事求是。惟节目太繁，恐各哨勇不能遍记其末。简明八条，则一字一珠，切要之至。本部堂亦曾刻有《劝诫浅语》十六条，兹附去二本，以备参核。惜近日诸将不能恪遵约束，知之十，不能行之一。环顾部下，竟少可恃之营。望该道努力振作，再接再厉，以扫残氛。

0675．批记名总兵江忠朝禀由楚入江赴皖由

浙省后股之贼，已由婺源窜入江境，该营已经抚部院调令折回乐平一带，迎头截剿。军事方急，仰该镇即赴行营，力加振整，断不可率尔来皖，有荒堵剿要务。至嘱！

该族自忠烈公以下，人人皆以忠勇著绩疆场。该镇为诸昆季所推重，物望久孚，自足表率各营。仰认真整顿，任劳任怨，无堕望族令名。

0676．批陈镇自明禀所部忠朴四营现暂扎池州之清溪到防日期由

发去营制营规各二本，仰即详细阅看。营制系昔年所定，近来亦有不尽合者。即如湘营每棚十一人，鲍军每棚十人；湘营每勇月饷四两二钱，鲍军每勇月饷四两，建字营月发三两六钱，各营尚有不及三两者。营规系昔年所定，近亦有不尽遵者。惟骚扰百姓，系本部堂平日痛恶之事，该总兵务须严加约束，细心告诫，无坏李军门之声名，无负本部堂之教训。

另发去《劝诫浅语》二本，其中有四条，专教各营将领。该镇常常请人讲解，勉作名将，勉作好官。望之，慎之！

0677．批统领精捷全军江总兵忠朝禀收复弋阳后击贼情形并筹画进止缘由

弋阳败贼万有余众，已延至上清官，是抚、建情形较紧。前闻继果营驰回抚郡，不知果已赶到，力保腹地否？绩溪一股，于十二三四等日在歙、休境内经徽军击散，所剩余匪不过二千，器械无多，不足深虑也。前营左翼两营，候咨明左部堂饬派来江，归于该部，以厚兵力。

江前军门临危之际，与席臬司和好如初，谊若昆弟，本部堂所深知。精捷营诸将弁之不服席臬司，亦本部堂所稔闻也。此时若遽求其合，必且参商日甚，痕迹日深，不如各打一路。精捷本多能战之才，该镇与陈、邓两道以好言奖慰之，以谤议激励之，用其善战之长，戒其扰民之短，不过一二月，勋绩卓著，远近皆无闲言，则精毅营之违言，亦不辨而自熄矣。席道本无成心，将来仍有可合之道也。此时精捷诸将在力求和睦，力禁骚扰。苟能自强，即圣人所谓谁敢侮之矣。

0678．批湘前营营务处梅守锦源禀奉札查复湘前各营勇夫在青阳骚扰百姓及朱镇品隆上年招降古隆贤并无受贿各情由

阅禀复各情，则勇丁强耕熟田、夺取农器、封掳重载船只、摘茶、砍伤女人、考试时打伤童生，均系确有之事。果系何营何哨勇丁，仰即查明禀复，一面从严惩治，并禀请将该营哨分别惩究，毋庸再札青阳县另查矣。

所查朱镇两事，亦自有理，然物必先腐而后虫生。该守与朱镇交谊甚笃，而本部堂所闻，亦系与朱镇交密者之言。该守必须互相勖勉，以厉廉隅而回清议。天下滔滔，皆沉迷于“利”字之中，惟赖文武大员有长人之责者，矢清洁于屋漏幽独之地。少取一分，则苏一分之民困，亦即挽一分之天心。此则本部堂所愿与该守辈兢兢自励者也。

0679．批管带义从营黄令元龄贺禀

前接南中来函，述及该令整饬营规，事无不举，与昔年所闻血性过人，勇于为义，正相符合，欣慰无已！

发去《劝诫浅语》二本，借资循省。人才以奖借而出，国器以历练而成。愿该令勉为良才，储为大器，尤愿与部曲互相警惕，亦以良才大器勖人，则暗中之所成就者不少矣。

0680．批鲍提督超禀蒙允以江皖肃清即为奏请宽假感谢鸿慈由

贵军门忠孝性成，战功卓著，迭蒙宠赉殊恩，罕有伦匹。恭绎六月二十九日谕旨，此次虽已加恩，仍俟江皖肃清，同膺上赏，可见朝廷相信有素，于贵军门多年劳苦忠勋，一一注记，初不借另有荐章也。尚望诚以爱民，谦以接物，公以驭下，庶几集思广益，无愧名将之风。勉之，祷之！

0681．批鲍爵帅超呈报咨复闽抚业已交卸营务往舟中养病由

贵军门请假归葬，本部堂业于本月十二日据情代奏，钞折咨会。钦奉谕旨，赏假两月，假满后，由川募勇起程，出关剿办回匪，并令宋镇国永、娄镇云庆分领所部，赴闽剿贼，当经恭录，咨达冰案矣。

此次贵军门迭膺懋赏，锡爵酬庸，并勖以扬威万里，与前贤杨忠武比例，朝廷礼遇之隆，有加无已。一俟假满，希即带队西行，以副国家倚畀之深，而立人臣非常之绩。

冯镇标现赴凉州本任，贵军门正可奏带前往也。

0682．批江西抚科候选县丞刘忠埙沥陈时事禀

阅此，具见血性过人，然语太激切，便涉客气。凡关系君亲之事，著不得半点客气。古来忠臣孝子，多半是处逆境磨练出来的。若一片顺境，有何难处？若不遏抑客气，一念之差，大不幸则为李怀光，小不幸则为胜克帅，可戒也。尔能善保血性，力除客气，将来必有成就，吾亦不惮于常教耳。

0683．批管带义从营黄令元龄禀奉檄驰抵天柱县办理剿抚黔苗事宜由

前闻该令治军，时时以爱民为念，本部堂尝以国器目之。禀中所称极意抚绥，非仅兵威所能了事，尤见慈祥恺恻，溢于言表。为名将，为良吏，亦惟持此心以加勉。天下绝大事业，多从“不忍”二字做出。天下无穷进境，多从“不自足”三字做出。愿共勖焉。

0684．批鲍爵帅禀单三件

前贵爵军门陈情归葬，来文请假一年，本部堂奏请给假六个月，奉旨仅准两月，诚以甘省回匪日炽，朝廷之眷顾西陲至切，而急盼贵爵军门之率队出关又至殷。纵使假期过促，营葬未能蒇事，亦只可临时咨请骆督部堂奏恳，量为展假，此时断未可渎请也。

旧部兵勇，得力将弁，原奉谕旨，准其酌量奏调，随带同行，余交宋、娄两镇分领赴闽。若遽调至二十五六营之多，则赴闽者所余无几，亦难形诸奏牍。本部堂代为酌度，应请贵爵军门带谭胜达新五营、唐仁廉一营、亲兵一营，合计已四千人矣。此外，张遇春、洪容海、陈炳文、杨忠等各军中，酌带二千人，或带其将而遣其勇。总之，由江西带往者，以六千人为率，由四川续调续募者，以四千人为率，万人西征，足以横行塞外，断不可以再多，再多则运粮更难矣。

除带六千人至回疆外，留江西者尚有万余人，宋、娄二镇皆实缺总兵，得力统将，二人中须留一人在江西，统带援闽之师，遵旨悉归左督部堂节制。其口粮系由江西筹发，仍须遵照本部堂所奏，谆嘱宋、娄暨留江诸将，听候沈抚部院调度。即贵爵军门此次万里出关，所带兵勇，所需行粮，亦须一一与沈抚部院往返函商。俟商定后，一面由沈抚部院具奏，迅速启程回蜀，一面咨复本部堂具奏，互相印证，以慰圣怀。

广武左军虽称得力，然现在陈臬司部下，应由贵爵军门函商该司，咨商湖南抚部院办理。至川省调募兵勇，亦请贵爵军门就近与骆督部堂商办。新营所需粮饷军装，应即由川省筹拨。贵军在江西克复各城及许湾大捷、宁都解围，应并作一案保奖，应就近咨明沈抚部院开单出奏，较为简捷。如必欲由本部堂核明奏奖，则每百人中不得过十八人也。

再，谕旨不令贵爵军门带全部西征，而令在四川募勇，盖深知两湖之勇不惯面食，不耐严寒，与甘肃关外风气不同，水土不服，故召募川勇，为其稍与西路相近也。贵军门回蜀调募兵勇，尚不宜用川东之人，宜用川北保宁、龙安两府之人。由龙安而至甘肃之阶州，古所谓阴平道也。由保宁、昭化而至阶州，近日各陆路通行之道也。保、龙二府兵勇，与甘肃风气不甚相远。若两湖兵勇，必须带至阶州，稍与休息，察其能服水土与否。倘阶州已不相安，则不宜带之出关，但宜遵旨换募川勇矣。风土人情，远近异宜，此不可不知者也。

又如霆军马队，本系贵爵军门与各营官捐出截旷银两购买之马，西北又系马队见长之地，理应全带出关。惟查由江西、湖北而入三峡，又由夔州、重庆而至保宁，以上达甘肃阶州，水路约六七千里，换船数次，节节上水滩河，万不能载马以行。若人舟行而马陆行，则驰驱太远，毙者必多。且甘肃、新疆之马甲于天下，既多且贱，不若多带操熟之马勇，并带买马之银二万两，俟入甘后，多购良马，最易成军。其霆营现有马匹，仍留江西，归宋、娄二镇管辖，庶为两便。如贵爵军门以为可行，则购马之二万金，可由本部堂筹解甘省也。

————————————————————

(1)  从本件起至0682件止系据传忠刻本整理，其日月期已为当年编校者依例删除，今原件已佚，故权且置于本年之末。从本件起至0676件止刻本注明：安庆行辕。从0677件起至0682件止刻本注明：金陵督辕。

同治四年

0685．批宁国县禀该邑书院筹捐兴修归绅董贡生董作霖等经理由正月初十日

振兴文教，亦善后中之要务。该县兵燹之后，经费难筹。议于出水竹木山货中酌量摊捐，亦不得已之举。但千钱抽收五十文，于出者已觉其多，而于书院仍未必有济。经手绅董是否可靠，仰宁国府一面密查禀复，一面由该县督同各董先行兴办。此缴。禀抄发。

0686．批署安徽何藩司璟等会详议复荒产续还业主及安置难民由二月初三日

据详已悉。查朱侍御原奏，大致有三：一曰业主领田，宽定限期；一曰稽查逆产，不令牵诬；一曰诡称业主，严行查办。合之吕侍御所奏安置难民一节，应一并复奏者，共有四端。该司等所议八条，悉心酌核，尚有未尽妥协者，应再详加讨论。

第一条、第三条、第四条，一定荒田入官之章程，一定荒田招垦之办法，一定荒田领回之限期，所议尚属周匝。惟名为荒田，总有业主，断不可注明“入官”字样。此等名目，最宜审慎。本部堂去年刊发皖南垦荒章程，内第五条载：业主、佃户并无人者，由局查明，报县立案，一面募人佃种，声明业主何人，倘日后回乡，仍将原田归还。此项荒田只可目以“归局经理”之名。至招佃垦种，不论土著流寓，均准具结领种，事属可行。惟荒田与逆产不能相提并论。逆产者田已充公，而由官召佃也；荒田者田本有主，而暂时归局募佃也。务须剖析分明，以免牵混。其业主领田之限期，自同治四年起，予以二年正限，一年余限。分别有契无契，准其领回执业。所议原属妥协。惟三年之后始归本籍，实有印契呈验者，应仍准其领回。其无契者迟至三年之后，如议不准再认，以示区别。

第二条，清查逆产。此事最易扰累。所拟饬令“各州县查明著名叛逆及叛逆之父母祖孙兄弟共有田产若干，造册查考”等语，将来借端勒索，流弊百出。所有皖北逆产，如实系著名之张落刑、苗沛霖等，饬各州县于奉文后查明，限三月一个月通禀。经督抚批准者，始作为逆产入官。其未经批准者，无论前此有犯何案，后此查有何据，应即奏明，一概免其查追，以广圣朝宽大之恩，而省闾阎无穷之累。

第五条，严查冒占各弊。第六条，筹给耕牛籽种。第七条，领垦荒田分别缴租。第八条，安插降众难民。所议详妥，均可照办。

总之，立法不如任人。凡条目所不能详者，全在临时权衡，衷诸至当。仰即责成该管道府督同州县，随时禀商妥办，不必另派道府大员，以节经费。仍录批报明抚部院会核具奏，并候批示。缴。

0687．批金坛县王令其淦禀现办地方情形二月初四日

据禀并清折均悉。该邑被害，极为惨酷，亟宜加意拊循。所陈应办各事，第一条开垦荒田，自系招集流亡第一要义。惟查亩最易滋弊，垦荒亦难集资。若令邻佃缴价认垦，环金坛数百里内，大抵田多人少，恐无挟资越境认垦之人，且将来业主归来，作何归偿？不可不预为议及。本部堂去年刊发皖省垦荒章程，发去一册，试参酌行之。第二条建造考棚，能否借拨镇属厘捐，应候抚部院批示遵行。第四条书院、试院存公款项，四千串文固不能指为守城公用。惟遭乱以后，各郡县存典生息公项，何处不同归于尽？若必责令清缴，殊失事理之平。此项公款能否缴偿，应察看该典商现在贫富情形，秉公办理。不必全数押缴，以昭平允。其余各条，均属可行。

该令名父之子，起家荐辟，初膺民社，自必急于求治。惟兵燹之后，欲求百废俱兴，即须多方筹款。筹款之道，动多弊端。惟分别缓急，次第举行，则集事较易也。仍候各辕批示。缴。折存。

0688．批金陵善后总局详清查田亩章程二月十五日

据详清查田亩章程，尚属妥协，均准照所拟办理。其中有应商酌之处，如第一条，上元偏于东北，而分南北中三路，则所谓南路者，疑侵江宁地界。江宁偏于西南，而分东西中三路，则所谓西路者，疑指江北言之，所谓东路者，又疑侵上元地界。名实不符，则言之不顺。不若上元分三才，为天字路、地字路、人字路；江宁分三光，为日字路、月字路、星字路；或称天字某段某区，地字某段某区，即写木牌、布旗，亦易于辨识也。各路查清，乃令孙、贾等绅复勘，必至日久茫无头绪。此事系州县第一要务，县令岂可全不与闻？应责成两县督同局董经理，每旬下乡两次，仿阜阳尹令刊章，限两个月查清。

第四条，沿江柴洲坍涨无定，即或开垦为田，所种不过杂粮。既完芦课，即不能再令完粮。且此次设局，系清查田亩荒熟，并非办理升科事宜，应仍以查亩为本，不必计及加赋，节外生枝。

第五条，寺院之田，果有契串或邻里周知，而该僧众又有力耕种者，均应饬令领回，不必概行归公。其无契可以充公者，必须查出何寺原业，考之省府县志，各立专案，汇齐奏明拨充某处公用。盖金陵僧寺之盛，其来已久，所谓“南朝四百八十寺”也。此时草草入官，他年必且构讼不休。

至清丈之法，安徽阜阳尹令所刊鱼鳞图册式，大可仿照。兹特查出，发给阅看。仰即删改刊刻，转饬该董等遵照开局，并札上、江两县，一体遵行。缴。折单存。

再，该局详文亦须刊刻蓝格书册，以符体式。并及。

0689．批泰兴县谭令泰来禀该境难民日众经费无出请拨邻封分养由三月初九日

收养难民，原属恤怜善政。但上年金陵克复，南岸肃清，各难民有籍可归。其流寓江北者，自应分别资送回籍。据禀邻近各邑，均于上年夏间撤局。独该县仍留栖流一所，无怪各难民纷纷来投。既经留养，自宜妥筹接济。乃藉案罚捐，公然形诸禀牍，是该县以收养难民为名，为因事罚捐之计。恐罚捐银钱未必尽为难民之用也，断不可行。仰江宁布政司严行申饬，并饬查明现在难民共有若干，其有家可归者，即令妥为资送回籍；其老幼废疾者，应令该县另行筹济，不必久留，不得再开罚捐之端，至嘱。仍候漕部堂、抚部院批示。缴。折存。

0690．批督办常镇劝农局高守梯禀招垦荒田情形由三月初十日

据禀已悉。常、镇垦荒章程，已准抚部院抄咨，与本部堂所刊皖省开垦章程略有异同，固由因地制宜，亦议皖中经费太少，故及民者甚碍也。此事虽系劝农局专责，亦必须地方官实力讲求，会商妥办。江南吏治废弛，各牧令于民事漠不关心，尚系未经兵燹以前之陋习。该守向来血性任事，不避嫌怨，仰即随时体察。如地方官玩视农政，仰即密禀本部堂，以便惩一儆百。大乱之后，不能不以务农为第一要务也。缴。

0691．批江苏候补知府禹守志涟禀江宁县各镇缴还稻七千四百石以作牛种之用三月十六日

据禀爵抚部院甫克金陵，即发营米八千石，以恤上、江两邑灾黎。该守前在江宁县任内，督率绅董，经放经收，按数归款，办理亦属得法。惟援引开发章程及请将来建立社仓四处之说，未尽妥善。查乱后遗民，水火余生，嗷嗷待哺，所领官物，不忍悉数追还。故皖省开垦章程，牛本减二成，分三年还。今该守禀称七千四百石稻，除沙子冈外，尽数催齐，恐有不实不尽。现已饬谕王令逐处履勘，体察情形，分别给予牛本籽种，务将此项及本部堂本年筹拨之款，尽数散入农民之家，以为力耕之用。据王令禀称，民情踊跃，本年能垦荒田约十万亩，则江邑牛种明年一放一收，便可酌量停止。此项米石，为款甚巨，应趁此地方初复，田价甚贱，置买公田若干，将来作何义举之用，俟饬传通邑绅董公议，具禀核夺。所请建立社仓之处，应俟另有他款再行筹拨。缴。折存。

0692．批江宁万藩司启琛等禀缕陈善后局前后报销由三月十六日

据禀已悉。嗣后按月造报，则眉目易清，应省之处，亦可随时裁减。

凡治大事，以员少为妙。少则薪资较省，有专责而无推诿；少则必择才足了事者，而劣员不得滥竽其间；少则各项头绪悉在二三人心中手中，不至丛杂遗忘。多则反是。总之，为事择人，则心公而事举；为人谋事，则心私而事废。该局冗员稍多，以后大小事件，须各有专责，一一吹竽，则渐有起色矣。缴。

0693．批代理常州府高守梯禀请定郡守经费可否核准奏立定章由四月初一日

据禀及另禀均悉。郡守有表率之责，果能革除陋规，另筹办公经费，整饬官方，莫善于此。现在安庆、江宁二府系照此法办理，而各属未能尽然者，以经常之费实不易筹也。至于奏立定章，则可不必。凡奏定之普律章程，人皆视为分内固有之款，不肖者又于分外需索陋规。雍正五年，初立养廉新章之始，固亦永禁额外之需索，岂知今日郡守处处不敷办公哉？只好择地择人，酌立暂章而已。仰补禀抚部院示遵。缴。

0694．批丹阳县张令保衡禀莅任后办理地方情形四月十九日

据禀已悉。该令到任未久，能于地方诸务逐一讲求，具见尽心民事。所称“不忍以百姓之膏脂为书差之鱼肉”，尤为法言。常存此心，则闾阎造福无穷矣！发去《劝戒浅语》二本，时用观览，以资儆惕。缴。

0695．批常镇劝农局陈守鼐等禀筹办各县垦荒情形四月十九日

据禀各县垦荒事宜，因地制宜，条理明晰而不失之烦。明年当饬江宁暨皖南各属仿照而行之。仍候抚部院批示。缴。

0696．批安徽何藩司璟会详会议凤阳县征收丁地章程请示由四月二十六日

凤阳县钱粮，每两向征钱一千六百文，今议改收银两，每两定以一两三钱二分。按照时价，一四〔两〕合钱一千八百四十八文，已暗中增加钱二百四十八文，设或银价高昂，尚不止此。闻道光年间，该县令有以赔累过重，欲改钱为银，只收一正一耗，其火工解费由县贴补，并不取自民间。议论经年，民不能从，仍作罢论。今兵燹之后，原与从前情形不同，但事关加价，该处民风刁悍，必须上下交孚，方为妥善。仰即转饬凤阳府县，传集公正绅耆，妥筹定议，详复饬遵。仍候抚部院批示。缴。

0697．批遇缺先选县丞马瀛禀拟金陵善后事宜六条四月二十七日

据禀及条陈均悉。其说多有可采，文气亦条鬯不支，而现时尚未能遍及。如第一条，募游民以广耕种，系指城北等处之近地而言。果能广植旱谷或竹木花果，使野无旷土，民有余财，岂不甚善？但目前设劝农局，实苦经费难筹。今年江宁七属先经措发牛种银二万一千两，复又加发银五千余两。上元、江宁两县则增上年发谷万余石。在官已不遗余力，在民尚未垦田十分之一二耳。拟俟明年筹款再办，然亦未必能全行垦种。如若土地尽辟，邑无游民，殆非三五年功夫不可也。

第二条，畜蚕桑以资纺织。畜蚕之法，首重艺桑。金陵沦陷十二年，无山不童，无木不薙，何有于桑？且此间居民向来畜养蚕桑者甚少。近处惟溧阳、宜兴等邑地尚宜桑，首郡七县向不产丝，想土性不宜种植与？

第三条，敦风俗以黜浮华，此说甚是。本部堂亦夙持此论。咸丰十年，曾经出示，劝谕官绅，力禁奢靡以消灾劫，迄今尚乏成效。当由本部堂与各地方官不能以身率先之故。若再行出示，亦属虚文也，未必果有裨益。

第四条，理财用以通商贾。商贾之流通，在于人烟辐辏，政无烦苛，不在银色之高下。现在七属尚未开征，民无应纳之赋，官无应解之银，公私所需，全赖外来款项。如粮台军饷由两淮批解者，则系盐，由两湖批解者，半系荆沙，岂能强之使一？所请开炉熔铸，暂无庸议。

第五条分庶务以课官司，最识大体。金陵初复，百废待兴，理应事事躬亲，本部堂尚愧不能尽力尽心。恭使纪纲已立，寮属多才，当一如该员所陈，以免务小遗大之弊。

第六条，禁夜行以弭盗贼，早经饬令保甲局实力奉行。其各街巷口新设之木栅，二更后下锁，天明始开。更夫专司启闭，委员分段巡查，均如该员所议办理。候将原折抄发善后局，司道公同阅看，酌量举行。缴。

0698．批丹阳县张令禀自励各情五月初五日

据禀已悉。好名之心，贤者不免。《论语》有“疾没世不称”之旨，钱辛楣氏谓《孟子》“让千乘章”亦是教人好名。但不可专务虚名，毫无实际。该令服官三省，阅历已深，果能好得切实之名，即不必尽去矜躁而已，日新月益，优入循吏之域矣。勉之！缴。

0699．批金陵善后局详遵议朱御史及丁道等条议善后事宜各件由五月初六日

据详已悉。去年九月二十八日，该局具详保甲章程，内有一条“驻城兵勇若告假养病及有眷口寄居民房者，应照平民一例编入牌内”等语，是无论在营出营，但住民房即应编入保甲牌内矣。此详中“在营则为勇，出营则为民”以下四行新议章程，似前此勇住民房并未编入牌甲者，且其文气，似并未见过去年保甲章程者，殊不可解。该局自定之章，此条既未照办，则其余九条，亦必均未照办，宜物论之纷纷也。去年勇夫八万，裁遣业近七万。目下仅存勇丁八千夫二千余，月内必可全裁。来详仅称裁去其半，何咫尺而毫无闻见若是？城内门厘，本为七属牛种之用，月收无几，应即出示停办，自五月初一日不复抽收。房屋一事，新旧葛不清，主客难免争执。本部堂就该司道等所拟略加删改，共留八条。其葺费一条，不必议及，听两县及保甲局临时酌断可也，仰该局刊本颁发各甲。其保甲巡夜一事，已于县丞马瀛禀内批示，札局遵办。城门稽查事宜，该司道等即随时督饬，各委员认真经理可也。缴。房产章程发还。

0700．批浙江处州陈镇国瑞具禀暂驻归德并饷项军火如何筹措等情六月初六日 ⁽¹⁾

来禀阅悉。该镇所部，业奉谕旨饬赴归德，军火器械自应在河南粮台支领。至八千人之饷，为数甚巨，断非每月二万所能敷用，况二万金之协饷，尚属不甚可靠。古谚有云“兵马未动，粮草先行”，此万不可易之理。若以八千之众，全无确实之饷，将来因饷生变，祸端不测。本部堂所部皖南各军，近日因饷绌闹事，纷纷闭城殴官，居民逃避，焦灼之至。该镇宜就近与豫抚部院熟商，若饷项极绌，固宜及早遣撤。即饷项稍优，该镇滥收败兵游勇，亦宜遣撤大半，或酌留二三千人，庶免弗戢自焚之患。不可贪部卒众盛之名，而忘饥军殃民之虑也。此批。

再，前于闰五月初间连接该镇二禀：一件言自嘉祥解围，回至济宁，勇丁与刘军门部下械斗；一件言陈振邦招勇未到，不能迅速拔营。本部堂所以未遽批答者，因心中有千言万语欲与该镇说明，又恐该镇不好听逆耳之言，是以迟迟未发。兹该镇禀商饷银军械等事，急欲立功报国，而恐诸事掣肘，其志亦可悯可敬，特将本部堂平日所闻之言与玉成该镇之意，层层熟筹而敬告之。

本部堂在安庆、金陵时，但闻人言该镇劣迹甚多，此次经过淮扬、清江、凤阳，处处留心察访，大约毁该镇者十之七，誉该镇者十之三。其毁者则谓该镇忘恩负义，黄镇开榜于该镇有收养之恩，袁帅欲拿该镇正法，黄镇夫妇极力营救，得保一命，该镇不以为德，反以为仇。又谓该镇性好私斗，在临淮与袁帅部将屡开明仗，在寿州与李世忠部下开明仗，杀死朱、杜二提督。旋在正阳关捆缚李显安，抢盐数万包。在汜水时，因与米船口角小争，特至湖西调队二千，与米商开明仗，知县叩头苦求，始肯罢兵。又谓该镇骚扰百姓，凌虐州县，往往苛派州县代办军装号衣等件。在泗州殴辱知州，藩司张光第同在一处，躲避床下，旋即告病。在高邮勒索水脚，所部闹至内署抢掠，合署眷属，跳墙逃避，知州叩头请罪乃息。又谓该镇吸食鸦片，喜怒无常，左右拂意，动辄处死，并有因一麻油饼杀厨子之事。藐视各路将帅，信口讥评，每每梗令，不听调度，动称“我将造反”。郭宝昌之告变，事非无因。本年四月曹南之败，与郭宝昌同一不救主帅，同罪异罚，众论不平。凡此皆言该镇之劣迹者也。

其誉者则谓该镇骁勇绝伦，清江、白莲池、蒙城之役，皆能以少胜众，临阵决谋，多中机宜。又谓该镇至性过人，闻人谈古来忠臣孝子，倾听不倦，常喜亲近名儒，讲诵《孟子》。又谓该镇素不好色，亦不甚贪财，常有出世修行、弃官为僧之志。凡此皆言该镇之长处者也。誉该镇者，如漕督吴帅，河南苏藩司，宝应王编修凯泰，山阳丁封君晏，灵璧张编修锡嵘，皆不妄言之君子。毁该镇者，其人尤多，亦皆不妄言之君子，今不复悉举其名。誉该镇者，愿该镇知其名，不忘也。毁该镇者，愿该镇不知其名而忘之也。

本部堂细察群言，怜该镇本有为名将之质，而为习俗所坏。若不再加猛省，将来身败名裂而不自觉。今为该镇痛下针砭，告戒三事：一曰不扰民，二曰不私斗，三曰不梗令。

凡设官所以养民，用兵所以卫民。官吏不爱民，是名蠹也；兵将不爱民，是民贼也。近日州县多与带兵官不睦，州县虽未必皆贤，然带兵者既欲爱民，不得不兼爱州县。若苛派州县供应柴草夫马，则州县摊派各乡村，而百姓受害矣。百姓被兵勇欺压，诉于州县，州县转诉于军营。若带兵者轻视州县，而不为民申冤，则百姓又受害矣。本部堂带兵十年，深知爱民之道，必先顾惜州县。就一家比之，皇上譬如父母，带兵大员譬如管事之子，百姓譬如幼孩，州县譬如乳抱幼孩之仆媪。若日日鞭挞仆媪，何以保幼孩，何以慰父母乎？闻该镇亦无仇视斯民之心，但素好苛派州县，州县转而派民；又好凌虐弁兵，弁兵转而虐民，焉得不怨声载道？自今以后，当痛戒之。昔杨素百战百胜，官至宰相；朱温百战百胜，位至天子。然二人皆惨杀军士，残害百姓，千古骂之如猪如犬。关帝、岳王，争城夺地之功甚少，然二人皆忠主爱民，千古敬之如天如神。该镇以此为法，以彼为戒，念念不忘百姓，必有鬼神祐助。此不扰民之说也。

至于私相斗争，乃匹夫之小忿，岂有大将而屑为之？本部堂二年以前，即闻该镇有性好私斗之名。此名一出，人人皆怀疑而预防之。闰五月十九之事，铭字营先破长沟，已居圩内，该镇之队后入圩内，因抢夺洋枪，口角争闹，铭营杀伤该队部卒甚多，刘军门喝之而不能止。固由仓猝气忿所致，亦由该镇平日好斗之名有以召之耳。闻该镇好读《孟子》“养气”之章，须知孟子之养气，行有不慊则馁。曾子之大勇，自反不缩则惴。缩者直也，慊者足也。惴则不壮，馁则不强。盖必理直而后气壮，必理足而后自强。长沟起衅之时，其初则该镇理曲，其后则铭营太甚。该镇若再图私斗以泄此忿，则祸在一身而患在大局；若图立大功，成大名，以雪此耻，则弱在一时，而强在千秋。昔韩信受胯下之辱，厥后功成身贵，召辱己者而官之，是豪杰之举动也。郭汾阳之祖坟被人发掘，引咎自责，而不追究，是名臣之度量也。该镇受软禁之辱，远不如胯下及掘坟之甚，宜效韩公、郭公之所为，坦然置之，不特不报复铭营，并且约束部下，以后永远不与他营私斗，能忍小忿，乃成大勋。此戒私斗之说也。

国家定制，以兵权付之封疆将帅，而提督概归其节制，相沿二百余年矣。封疆将帅虽未必皆贤，然文武咸敬而尊之，所以尊朝命也。该镇好攻人短，讥评各路将帅，亦有伤于大体。当此寇乱未平，全仗统兵大员心存敬畏。上则畏君，下则畏民，中则畏尊长，畏清议，庶几世乱而纲纪不乱。今该镇虐使其下，气凌其上，一似此心毫无畏惮者，殆非载福之道。凡贫家之子，自恃其竭力养亲，而不知敬畏，则孔子比之犬马。乱世之臣，自恃其打仗立功，而不知敬畏，则陷于大戾而不知。嗣后，该镇奉檄征调，务须恪恭听命。凡添募勇丁、支应粮饷，均须禀命而行，不可擅自专主，渐渐养成名将之气量，挽回旧日之恶名。此不梗令之说也。

以上三者，该镇如能细心领会，则俟军务稍松，前来禀见。本部堂于觌面时，更当谆切言之，务令有益于该镇，有益于时局。玉成一名将，亦本部堂之一功也，若该镇不能细心领会，亦有数事当勒令遵从者。第一条，八千勇数，必须大为裁减，极多不许过三千人，免致杂收游勇，饥溃生变。第二条，该军与淮勇及英、康等军，一年之内不准同扎一处。第三条，该镇官衔，宜去“钦差”字样，各省协饷，均归河南粮台转发，不准别立门户，独树一帜。仰该镇逐条禀复，以凭详晰具奏。至于所述毁誉之言，孰真孰伪，亦仰该镇逐条禀复。其毁言之伪者，尽可剖辨，真者亦可承认。大丈夫光明磊落，何所容其遮掩！其誉言之真者，守之而加勉，伪者辞之而不居。保天生谋勇兼优之本质，改后来傲虐自是之恶习，于该镇有厚望焉。又批。

0701．批临淮营务处张编修锡嵘呈明此次办理船只酌定价值由九月初八日

据呈已悉。章程有两处歧异者，随时留心斟酌。总以不亏商民而又不使公家过费为要。徒法不能自行，贵于用法之人肯用一番心耳。此复。

0702．批署安徽臬司李文森禀亳州监禁各捻逆家属应如何办理请示饬遵由九月二十三日

据禀已悉。本部堂前出四条告示内，凡倡首为乱者，宜戮其身，屠其家，并掘其坟墓；甘心从逆者，诛其身而不坐其家，业经各州县张贴在案。张总愚、程二坎等均系著名捻首，至死不变，岂有系其妻子而冀其来归？即令来归，亦断无赦而不诛之理。所有李牧禀称亳州监禁张总愚继母张武氏等女犯九名，并程二坎妻子等犯，仰即转饬该牧，将该犯等一并就地正法，以彰炯戒。至阜阳尹令禀称勾捻为匪邢振举之母邢焦氏等八名，业经前升司详请保释，奉两院批准在案。应即从宽办理，免其诛戮，以符本部堂告示之例，由司分别省释，以清案牍。仍候李爵署部堂、乔抚部院批示。缴。

0703．批委办阜阳圩务尹牧沛清阜阳县程令兆和禀赴颍西查圩日期由十月十一日

据禀已悉。查圩一事，本部堂责效甚远，但当徐以图功，不可敷衍从事。无论一年半载，总以办到无余孽为止。现在蒙、亳、宿各委员俱已发给令箭、关防、薪水，亲兵、长夫等项，为数颇优。其购线反间，并面许以另案开报。仰尹牧前来禀见，面嘱一切。办理果有实效，委任各员均许从优特保。如粉饰耳目，毫无实际，一年后亦必专案参办，与寻常差事迥不同也。缴。

0704．批临淮营务处张编修锡嵘呈可否因势利导多募数营以资防剿由十二月二十九日

据呈已悉。该邑应募者多，准再添募一营，以前已成之营为中营，而以此次新募者为左右两营。本部堂亦急思将湘勇规制推而行之淮北，而不能骤然多增者，一则恐饷项不继，二则见该处现无营官之才也。李爵署部堂于咸丰十一年冬初招淮勇，亦仅四营，其营官即刘军门铭传、张臬司树声、潘臬司鼎新、吴副将长庆四人也。凡得一将才，三分人力，七分天命。该营务处意谓激励裁抑，诱掖奖劝，便可炼出人才，则视事太易耳。此批。

0705．批统领铭字营刘军门铭传禀两奉传谕催赴畿疆等情 ⁽²⁾

来牍已悉。本部堂于初一日奏明，贵军门所部不宜遽入直隶，宜剿贼于黄河以南，当经钞折咨会在案。惟现值僧邸阵亡，局面又变，宵旰忧廑，迥异寻常。二十九日及初一日廷寄，均令贵军门绕赴刘长佑军营。贵军门若不出江南之境，恐干严谴；若竟赴刘部堂军营，则亦有数不便者。一则贼未渡黄而铭军渡黄，反置劲旅于无用之地；二则郓城、荷〔菏〕、阿等邑，黄河南岸，一片寇氛，铭营孤军深入，若不尽扫群贼，焉能冲过北岸；三则米粮炮械均未筹画运送之法，饷银亦无着落，淮勇渡黄，饮食器用不便，必难得力。

本部堂奉旨前赴山东督剿，本月部署启行，拟在济宁州驻扎。铭军目下不能遽赴直隶，亦当先赴山东境内，应在鱼台、滕县两邑所属于运河附近之处，择要驻扎。盛字营应扎于徐州府，树字营现扎韩庄闸，与铭营可遥为犄角。米粮火器由运河运输，亦尚方便。若郓、曹等处之贼前来扑营，贵军稳扎稳打，当可无虞。俟本部堂到韩庄闸后，再行酌量调度。

0706．批娄镇云庆禀恳迅咨江西拨济大批饷项安慰饥噪各勇由

此次贵军自上杭回江，赣州官绅始则闭城把卡，继又请拨赴信丰，或有鉴于金口之变，人情不无疑惧。得贵镇拊循约束，当亦释然于心。昨据赣南王道及王、黎二守会禀，有娄军“鱼贯而进，相安无事，号令严明”等语，是以不疑该军之或有他变矣。

本部堂极知上杭哗噪迫于饥饿，屡发函牍，商之江省，速筹大批饷米，并出示剀切晓谕，到江后先行休息两个月。两月后如愿遣散，则准发欠饷一半，余赴台守领一半；如不愿遣散，则调至各处防剿。不知该军已见过此示否？贵镇务须曲为开导，先安众心。霆营功绩甚大，劳苦甚久，助我成此大功，本部堂断不肯负之，必当全清欠饷，不少丝毫。无论在江南在山东，贵镇尽可坚驻赣州，禀请由我作主也。

0707．批娄镇云庆禀霆营受病亟宜遣撤各情

来缄所称霆营受病之处及亟宜遣撤之处，语语透澈，切中情弊。本部堂前此出示剀切晓谕，并于十一日批答贵镇函禀中，谓回江后先行休息两个月，俟两月后如愿遣散，则准发欠饷一半，余一半赴台守领；如不愿遣散，则调至各处防剿。本部堂原无专主不撤之议也。

至萧以德等所买口马，本部堂现拟奏明改调山东应用，该军旧存马队，空额已多，将来不难尽遣。所请将各营步队分调三处，以杀其势，办法亦善。惟本部堂之意，总欲将霆营极好声名争回。不特金口勇丁叛溃之名必须设法争回，即上杭勇丁饥噪之名亦须立志挽回。金口一起，虽已叛溃，但使见我告示，有一二千人归诚就抚，就把名声争回一半了。上杭一起，若目下全行遣散，下场究不体面，只好于休息两月之后，先将春字五营遣散。此外，正五营、副五营、亲兵、礼字、马队等营，暂不宜遣。待鲍爵军门到后，统带立功，或再打几个胜仗，克几个城池，不特饥噪之名可以挽回无迹，即金口叛溃之名也代替他遮盖几分了，即本部堂与鲍爵军门之体面也救全了。或即留江西剿贼，或调至山东随征，均无不可，候咨商鲍爵军门办理。

0708．批统领铭字营刘军门铭传禀分派各军移扎巨野由

陈国瑞专好私斗，寻衅抢掠，是其故智，远近军民，无不知之。本部堂带兵多年，从无偏袒部下之事，亦断不肯令所部将士受人欺压。贵军门此时务当一意办贼，勿以他事为念。贼可击则击之，不宜因他军牵掣，坐失机宜；贼不可击则不击，不宜因他处催约，遂尔浪战。所有应行陈奏之事，本部堂自当历叙前后各情节，剀切入告。朝廷虚衷采纳，公道自必大明，决不使贵军门稍受委屈也。

0709．批朱镇品隆禀石埭四营勇丁求饷安抚大略情形

该军七营，分驻青阳、石埭，粮台所发月饷，多寡适均，即欠饷亦不相上下。此次移防宁国，何以石埭四营独有索饷闭城之事？显系该营官洪总兵等平时领到饷银，暗中肥己，或粮台月发六七成，而该营官私收八九成，无以悦服众心。及至勇丁借端闹饷，束手无策，实属可恨！贵镇先将洪、陶、胡三总兵撤委，所办甚是。副左营喻总兵据称稍得兵心，准其暂留，以资约束。

至所谓先发五个月满饷之处，若统该军七营言之，粮台无此巨款；若专指石埭四营言之，则滋事者独得巨饷，何以对不滋事之青阳三营耶？况该军饷项，统计每月可得六成，其余所欠之饷，本部堂自克复金陵后，裁撤五万余人，无不找清欠饷，不少丝毫。此各营所共见共闻，将来遣撤该军，岂能独异？平日欠饷愈大，临撤时找发愈多，每勇可携百金、数十金回家，何负于各勇丁？乃必于移营之时勒索积欠，其中必有一二刁健之人煽惑主使。务须确切查拿，即行正法，以示炯戒。并密查各营官平日发饷不公之处，禀请严办，方足儆刁风而安众志。

0710．批潘道鼎新禀陈言北方用兵宜用车战各情

所论北方形势，主客机宜，悉中窾要。惟车战一事，殊未易言。昔人如房琯行之不善而败。李忠定请以车制颁京东西制造教阅，而南渡诸战，未闻以车制胜者。戚南塘《练兵实纪》，孙高阳《车战百八》，言之详矣，而二公守边，亦不闻车战之益。即近时胡文忠欲募二千人为三营，每营创造小车二十架，每架置炮一尊，谓沿江征剿大有奇境，亦卒无成。本部堂到徐后，拟制造车辆，购养牛马，以利粮运。若以之临敌，终患推挽不灵，未敢尝试也。

至用兵以得人心为第一义，非独今日剿捻为然，古来平寇乱者，莫不皆然也。

0711．批统带湘皖马步等营蒋道凝学禀各营索饷情形三件

迭接五月二十一、二十四、二十五日三次禀函，均悉该道所部利左八营因饷哗噪，径赴河西之王家河，驻扎待饷，经该道饬弁晓谕，虽不至遽萌叛志，而情形岌岌，可以想见，实深驰系。

自金口霆营溃乱后，各营纷纷效尤，目前留防皖南各军，索饷大哗，殴伤官长。平日本足资食用，临撤又全清欠饷，乃亦哗噪生事，尤出情理之外，本部堂思有以惩创之。该道一军，自去年以来，奔驰数千里，积劳既甚，欠饷尤多，比之徽军安坐而饷稍优者，相去天渊，哗索尚有可原。本部堂奉命剿捻，于本月初八日行抵清江，行营携银无多，近地又无可筹拨，爱莫能助，远莫能致。仰该道竭力维持，若竟学金口叛卒之例，则湘勇声名扫地，而该道亦无颜自立矣。

此批到日，不知该军果决裂否？焦灼之至！

0712．批盛字营周镇盛波禀蒙宿实在情形拟俟军装到齐滚营前进以剿为防直捣雉河老巢由

捻马逼近宿州，贼之布势甚远，该军尚未到齐，自难分队前进。仰即稳扎稳守，马贼如近城，即痛剿之。或先捣龙山、石弓山老巢，以攻其所必救，亦足以分掣贼势，使不得专力于雉河。

刘军门铭字全军已于十八日拔营，俟有到徐州确信，该镇一面滚营前进，援解雉河之围，刘军门一面续进，为该镇后护之师，一面分兵击龙山、石弓山，以保宿州要区。如贼在濉溪口一路，则刘军门亲率大队，紧接该军之后，分兵往击濉溪可也。

本部堂于二十二日行抵盱眙，俟到临淮后，酌量调度一切。

0713．批统领铭字营刘军门铭传禀连日进剿捻逆情形

贵军自徐州遄行，力破崔家楼、孙家寨等处，贼众闻风胆寒。据周镇禀报，雉河左右之贼均于初三日向西北一路遁去。虽未大受惩创，而英藩司一军保全无恙，淮军先声夺人，解此重围，深堪嘉慰！

现在贼踪所向尚无准信，想已西窜日远矣。贵军应在宿、蒙、亳一带，择一柴草较多、转运稍便之处，驻扎休息，广罗绅耆，访问三属著名捻首，勒令该圩交出。如不交出，即将该圩剿洗。仍用打孙家寨之法，其交出者则斩其匪首，而余众概予不问。其圩首有素非稔恶，而其下有甘心为匪者，则令圩首捆献一二人斩之，而仍免圩首之罪。

该军冒暑奔驰，辛苦太久，本应休息一两月，以养士气。趁此闲暇之时，清查三属圩寨捻首，杀一捻即除一害，清一圩即少一患，此是治捻之根本。临阵擒斩百人，不如清圩时斩数人之得当也。惟清查圩寨，其中有许多条目，访问绅耆，亦须优以礼貌，给以薪水，又恐有仇扳袒庇等弊。尚须定一章程，出一告示，希贵军门于贼窜已远之后，轻骑前来临淮，面商一切。

0714．批王镇可陞安禀

现在贼踪虽远，而安庆之防不可少弛。仰该镇刻刻训练，如临大敌，爱重百姓，如待家人。带兵者知爱民为先务，万善毕集矣。

0715．批临淮恩贡生郜怀仁等禀恳严禁营勇下乡骚扰由

临淮各乡，迭遭兵燹，远近数百里内，无树不伐，无山不童，瞻眺之余，为之心恻。本部堂带兵十余年，刻刻以“不扰民”三字训诫将士，驻扎之地，从不准向百姓需索分毫。此次奉旨剿捻，奏明于各省要地分置劲兵，临淮为淮北重镇，业已派定大兵，为久驻之地。目下柴草皆出钱购买，如偶用树株，亦必酌给民价。须知百姓有百姓的苦处，兵勇亦有兵勇的苦处。彼此相量，便可相安无事。

本部堂派灵壁〔璧〕张编修为临淮营务处，该编修爱惜桑梓，惟恐百姓吃亏，将来兵民交涉之事，必可剖断公允。该贡生等读书明理，亦须劝谕附近居民，不可动辄与兵为难。但得大兵留驻，此地可以永无捻患，百姓耕作如常，自有苏息之日也。

0716．批署安徽藩司何璟臬司李文森禀陈管见数端伏候裁择由

细阅来禀，大要谓皖北捻患正盛，皖南兵祸方兴，兵祸实在腹心，捻患譬犹肢体。具见该司等通筹大局，智虑周详，良为佩慰。

自霆营金口之变，各军纷纷效尤。娄军噪于上杭，韩军噪于会昌，李成谋、蒋凝学两军噪于湖北，训、义两军噪于皖北，而金、唐、朱各军噪于皖南。然当皖南十六营鼓动时，独义从左一营帖然无恙，闻该营官杨启益平日发饷足服众心，故临乱不惑。是各营之变，其罪本不尽在兵勇。然兵勇以噪乱为惯技，狃于故常，毫无儆惧，其患何所底止？自须大加惩创，再议遣撤。拟俟唐镇抵营后，一面剀切晓谕，一面勒令金道、唐镇，每营交出倡乱者一二人，解至大营，严讯究办，乃可分别撤留。

来禀请饬唐镇将滋事之人交出，与此间意见相合。惟勒令交人，又必纷纷煽诱，甚至激成大变，如金口一起，亦属意中之事，而外间亦将以“息事安民”、“办理不善”等语相劝相吓。仰该司等坚持定议，鉴于本部堂不得已之苦衷，相与刚断从事，不复参以一前一却之说，以淆众听。每营除拿办一二人外，余仍全发欠饷，告示中亦当详明言之也。唐镇未到之先，仍当秘密为要。

撤勇即补兵额之说，近日多建此议。不知湘军营制，口粮每月四两二钱，一倍于马兵，三倍于守兵。守粮月支一两，断不足以供衣食。且参将、都、守率皆曾充哨官、什长，以补兵缺，断不情愿。本部堂于上年七月二十九曾将此义复奏一次。至副、镇以上，品秩较优，缺额益少，以提补镇，以镇补副，近来朝廷亦多通融补授，并未拘定成格。然保者数万，而镇、副、参、游之缺不过数百，何能厌人之欲？江西段粮道请将凡保之武官，概准在籍支食全俸，亦难筹此巨款。此等大患，只好待变生而救之，竟不能预立一法以防变矣。

本部堂北征之初，原拟驻扎徐州。行至清江，而捻踪全窜皖北，又改赴临淮，调回刘铭传一军，由濉溪口进剿，周盛波一军，由蒙城进援。周军已于初三日解雉河之围，刘军亦将石弓山老巢攻破，该逆尚未知图窜何路。日来淮水盛涨，已饬黄军门统带炮船，驶赴正阳、颍州、三河尖三处，与来禀所请令水师分布长淮者，亦正相同。本部堂初次奏陈大局，谓专用力于四省十三府州，厥后又奏，拟于济宁、徐州各扎劲旅一支，以运河为运道；临淮、周家口各扎劲旅一支，以淮、颍为运道；另筹马队一支，作为游击之师。惟临淮至周家口相去太远，现饬英藩司移驻颍郡，刘军门驻扎周家口。该司等所虑之太和、阜阳、归陈、永城诸处，均在二百里内外，必可兼顾。以上各端，已行者必益求精密，未行者当次第举办，以无负该司勤相启告之意。惟军情瞬息千变，不知将来能如愿以偿否耳。

0717．批徐州营务处张道树声禀陈管见胪列各条请示由

徐州转运，与临淮等处微有不同，该道未雨绸缪，虑事周密，良以为慰。

本部堂前于清江转运局吴道禀内，批示“转运徐州各件，能到周家山头起岸，船到即知会徐州张道，放车往运。若水涸止能在皂河起岸，须先期派员至皂河，预备车辆。小车则雇用山东兰、郯之车，大车则用徐属牛车，均以民价雇定。徐台并无长雇之车，仍须由该局会商张道，一手经理。总以趁八月水旺时运毕为妙”等语，想吴道已转移该道矣。

该道称车少则虽运至百余日之久，若能兼并骡车更好。无论牛车、骡车、兰、郯小车，概由本部堂拨款给价，由该台按月核实开报，不准摊派州县分毫，致民间受派差之苦，转令大小车辆走避一空。

登陆应在滩上，即如所拟办理。秤斛布袋，由清江转运局吴道妥筹办理。此次分配子药，李署部堂已另搭配洋药八万磅及洋火等件，想行知该道矣。该局委员准添派员，月给薪水银两，由该道酌拟开单请示。局名或多二字，仰自行斟酌为之。本部堂定于七月中旬抵徐，未尽事宜，届时面商可也。

0718．批统带精毅营席臬司宝田禀军营纷纷哗噪为世变大忧未事之防管见及凡数端缕陈察核由

韩营噪变，卒能遣撤无恙，事后又惩办营哨勇多名，尚属处治得法。所论各端，消患未形，俱中肯綮。而结盟之事，尤为莫大之患。近年以来，各营相习成风，互为羽翼，抗官哗饷，皆由于此，实乏禁遏之良法。第二条，言营官于勇之饥寒困苦漠不关心，激乱之端，往往以此借口。杜陵所谓“安得廉耻将”也。第三条，多裁老勇，本部堂近亦力主此说，惜见事稍迟，徽、休两军业已大闹不堪。昨有查办一札，告示一件，附寄该司一阅，不知可不激成大变否。第四条，两军同扎近处，却难预必，主兵者亦不能持此见以为调度。至湖南遣撤多营，聚数十万无业之勇，是否安静无虞，是则关乎天心国运，难以逆睹耳。

0719．批统带吉中和厚等营李提督祥和禀新招勇丁潜逃恳札饬灵璧县令饬差缉拿解辕究办由

淮北之勇，初次应募，或不耐营规之拘苦，遂尔私逃，此次暂不缉拿，俟三月以后，再行按律惩办。谚曰：“教子婴孩，教妇初来。”该提督务当督饬营官哨官什长，苦口训导一次，不听则再教之，三教之。若语言不甚通晓，多说几遍，务期明了而后已。本部堂之意，冀以湘军之规模，开淮北之风气。该两营为之倡导，先在孚其心志，次在教以规矩。总以“耐烦”二字为要，久久自有效验。

0720．批统领铭字营刘军门铭传禀三件

十二、十九三次来牍均悉。一件言到防日期，一件言请假治病，一件言添立马队。分条批答于后：

一、柴草为军中要需，刻不容缓。若非就地采办，断难应急；若令兵勇下乡樵采，又恐滋生事端，有碍声名。本部堂前于潘道鼎新柴草一项，系咨请阎抚部院札饬该处州县采买供支。该军五千五百人，加以长夫，每日约须柴二万二千斤，草二千斤。贵军在豫，自应一例办理。仰候咨请吴抚部院札行地方，仿照办理。如豫省断不肯供应，请贵军门自行价买，其钱自本部堂发给。

一、本部堂原奏之十三府州县，开、许及南、汝、光均不在南，五月初九、十三日两折已咨行贵军门矣。近七月初八日、二十四日两折，仍系坚持初议。惟有时亦难悉拘成见，昨有一咨，请贵军门于周家口前后左右三百里内，进止悉听自为裁酌，本部堂不为遥制。诚以军事变动无常，必须因机制变，故稍参活笔也。若洛阳以西，则转运万难，又恐空劳往返，故贵军门不宜西去，不能不恳切上陈。两折钞发阅看。

一、贵军赴援上蔡，该逆闻风遁逃，未及痛剿，贵军门引以为恨，具见怀抱之伟。现因暑湿郁蒸，旧疾举发，皆由驰驱太久，积劳所致，断不能不休息数月，借资调养。惟刻下豫事甚棘，贵军门声望正隆，与近年杨、鲍相埒，必须奏准乃能回籍。应即在军中调理，无庸请假回籍。贵军门志在灭贼，捻逆一日不平，即一日难释此重任。古人有卧护诸将者，可仿而行之也。

另单开列之道员刘盛藻，记名提督唐殿魁，记名总兵黄桂兰、毕乃尔、张景春，先行存记，俟有缺出，本部堂附片具奏，请旨简放。

一、贵营添立马队，本部堂业经允许，兹已立张景春、刘盛瑺二营，以后只可添哨，不宜添营。马队以养马为第一义，宁可马浮于人一倍，不可人浮于马一匹。其营制营规，俟到徐后，定一妥善章程，刊刻共守。至二十日以前小口粮之资，续到马匹喂养之费，均照所拟办理。

另单所称乌参领马队锅碗帐棚等项，一无所有，仰候咨饬清江转运委员郭道赶速解送，以济急需。长夫一层，亦俟章程刊定后一律办理。凡委员太多，兵勇太疲者，概加裁汰，遣撤回旗，以期渐就范围。徐州新到察哈尔马队，言语不通，无人管带，春协领既于该军渐启猜疑，候本部堂抵徐后察看情形，酌量调用。

0721．批前皖南张道凤翥禀二件

皖南各军闹饷情形，本部堂业已洞悉。该道既赴徽、休，则已既往赴难，则当怀必死之心，抱不屈之气。韩昌黎之说王庭凑幸而得生，颜鲁公之说李希烈不幸而死，二公者祸福不同，而其初去之时，怀必死之心，抱不屈之气，则一也。该道若抗辞不屈，其祸未必更甚于殴辱；若自度平日无恩无情，临急畏殴畏死，则当时不宜轻于一往，即曰韩、颜之正气伟烈，非寻常人所易几及。然危急之际，逼胁而书期票，既出之后，亦应自陈办理之谬，禀商惩创之法，乃屡次来禀，专务借钱筹饷，一若各营之闹，分所当然，但求善撤而不可得者。又久驻婺源，迹涉畏避，措置不善之咎，其焉可辞？

此次本部堂查办，具有苦心。盖恐严札一到，立即反叛，则该道首受不测之祸，故将该道之札先发一日，撤委调省，以避凶锋，将来结案之时，亦必将该道委曲苦衷详细奏明，妥为位置，但仍视两军之果叛与否以为轻重耳。

汪令志趣笃实，为僚友中不可多得之人，此次在途中痰而逝，良用惋惜。身后之累，弥复可怜。仰即在牙厘局拨银一百两，周恤其家。其所著《崇祀录》一书，并未携至行营，仰候检出时由驿递交该道，以便转寄该门人等收存。

0722．批统领强中等营唐镇义训禀查办倡首闹饷一案

两禀均悉。该镇接到查办札后，即将为首闹饷之杨富生、冯其隆二人正法枭示，所办极为明决，可嘉之至！

强中前营营官王品高，暗中指使，情最可恶，何以准其乞假？唐义谟昏愦一至于此！候即密咨湖南抚部院，饬令湘乡县本籍速拿王品高，解营究办。王品高向居何都何地，与何人最熟，仰该镇订封密呈湖南抚部院，以凭核办。其余各营官，如强左、强中两营，勒逼张道，情节尤重，断不准巧为开脱，本部堂查办札内已指明提究。如该镇查出各营中尚有罪浮于强左、强中两营官者，仰即一并押解来营，听候分别审办。

至同闹之勇丁，断不能仅斩二人，希图了事。该镇既称闹饷之时罗元彪并未在场，则当时在场同闹之人，自应黑白分明，历历可指。仰仍遵照前札，每营查出二三人，解营审讯。如虑解徐州太远，即解至安庆，本部堂派员至安庆迎提。

本部堂于该军闹饷之案，彻底查办，宽严相济。一面拿究凶犯，所以严惩此次倡乱之弁勇也；一面全清欠饷，所以宽待从前立功之弁勇也。若凶犯并未解到，而欲全清积欠，断无如此办法。该镇接到此批，迅将贪庸之营官，刁健之勇丁，查明解营，不准以被胁从闹求免追究为辞。除王品高及杨、冯二勇外，尚须起解十二人，本部堂平心研讯，分别轻重，断不全行诛戮。今日有人犯解到安庆，明日即札饬山内粮台清理该军积欠，悉数遣撤。其札预存于何藩司处，以免耽阁。如人犯一日不到，一日不准发饷，不特不清积欠，并不准支新饷分文。该军饷项截至闰五月初二殴伤张道之日为止。此案虽半年不了，初二以后概不给饷矣。本部堂遣撤各营，均发全饷，惟吴守廷华之新仁、依仁营仅发两个月，何镇绍彩之训字营、欧阳胜美之义字营，仅发四成，以其因闹事而撤也。该军截至闹饷之日为止，全清前此积欠，已较各军为优矣。

0723．批统领义从等营金道国琛禀查明营中江湖结会情形

据禀不胜诧异。该道七月初一日禀复一件，此间于十三日接到。据称“撤换营官并清查侵挪克扣再行查办”等语，本部堂接阅时，因已发七月初二严办之札，是以未经批发，意谓该道接到严札，必应彻底查明，遵札解送犯人来营。乃接阅此禀，于本部堂札内层层饬查之事一概不复，忽以查办哥老会为名，敷衍满纸，仅称擒斩龙家寿、孙起贵、汪正顺、彭星益四人，而于各营官及解犯等事一字不提。无论张道所禀该军贪劣之营官历历可数，即该道七月初一日禀内所称刘秉珩、王福顺、王玉藻、王俊南、赵仁和等，种种办理荒谬，岂全不应解耶？

昨唐镇禀复此案，仅斩勇目二人，而为营官作求免之词，已属不明事理，然过于宽纵则有之，尚不失之油滑。该道所禀，则以油滑文其宽纵。该道带兵十余年，于奏明提犯审讯之事视同儿戏，何糊涂一至于此！本部堂昨已严批唐镇，除已斩二人外，至少再解送十二人来营审办。合计唐镇七营，每营查办二人，该军十营闹饷，与唐军同，而唐军则多殴辱张道之罪，该军查办人数，姑从宽减，亦照唐军之数，至少解送十二人来营。本部堂平心研讯，分别轻重，亦断不概行诛戮。该道接到此批，迅即查明押解，不得以被胁从闹求免追究为词。其中如瑞左营系首先闹饷，代理营官王福顺，本部堂查办札内已指名提究；又如该道前禀所称刘秉珩分饷不公，王玉藻、王俊南军心不洽，赵仁和信用其弟守备赵友交匿银不发，以上营官五人，守备赵友交一人，均在必应提解之列，断不准巧为开脱。此外，刁健最著之勇丁，再由该道密拿六人解送，以符十二人之数。如能多拿一二人，尤见认真查办。现在行营驻扎徐州，离徽太远，该道即派人解至安庆省城，本部堂已派员至安庆迎提矣。其有并无过犯而明白晓事者，仍遵前札，酌派一人前来，以备质证。

本部堂查办此案，宽严互用，一面拿解凶犯，一面清理欠饷。如凶犯并未解到，而欲全清积欠，断无如此办法。该道果能遵札押解凶犯，今日有人犯解到安庆，明日即札饬山内粮台清理该军欠饷，悉数遣撤。其札预存于安徽何藩司处，以免耽阁。如人犯一日不到，一日不准发饷。不特不清积欠，并不准支新饷丝毫。该军饷项，亦照唐军截至五月初二日为止。此案虽半年不了，闰五月初二日以后，概不给饷矣。本部堂遣撤各营，均发全饷，惟吴守廷华之新仁、依仁营仅发两个月，何镇绍彩之训字营、欧阳胜美之义字营四营，仅发四成，以其因闹饷而撤也。该军截至闰五月初二日为止，全清前此积欠，已较各军为优。解犯则断不可宽，虽激成巨变，不顾也。

0724．批蒋道凝学禀遣撤湘皖马步八营缘由

该部各营业经遣散净尽，均能安帖，足见平日待人发饷胥属公平，尚未十分决裂，嘉慰曷已！

惟该营以二十余万之欠饷而鄂台欲以七万两了之，致令该道与各营哨坐受逼索，此情亦极难堪。既称官爵督部堂谕与藩司商酌，似犹未为绝望，仍应禀请官爵督部堂酌核办理。

本部堂遣散各勇，俱发满饷，惟统领营官有令其缴出截旷银两者，为数亦殊无多，自问并无亏苦军营之处。乃徽州唐、金两军于五月底大闹十三日之久，殴伤道员，深为可恶！本部堂于七月初二日发去查办札一件，告示一件，唐镇于八月初八日禀复，旋又批饬一件。兹将三稿钞给该道阅看，本部堂办理此事，果有当于天理人情之公否？如果当于情理，而该营始终不交出凶犯，虽酿成巨祸，如霆营金口之变，亦不顾也。

0725．批唐令翰题禀奉委办理江宁全属舆图完竣缘由

舆图各幅，均属妥善，府县交界处，尚能接合，说亦明晰，具见积学苦心。

山川方位，以内府图、李图为蓝本，而参用省志、府志填绘，惟江宁、淮安、徐、扬及省志均无善本，舛错颇多，必重加考订，方可依据。淮、扬、里下河水道似以冯道立《水利全图》为蓝本，其人半生力学，皆在河工，故运河各闸、下河群流交汇处，不差毫发。该令所绘河道源流，实所自出，尚不如冯图之尺寸皆合也。明末清口已成平陆，靳文襄始开引河四道，张文端又加开太平引河，即三岔河也。厥后名虽更易，而引河之有五如故。咸丰间又淤成平陆，目今似仅有一河。此图府县皆画两引河，不古不今，不知何据？江宁城西北太尖长，是稍疏处。然大段精致完整，甚属难得。长江图、皖图一并收到，前刻金陵图发去备查。

0726．批委查亳州圩务李丞炳涛禀到差日期及奉批访查各缘由

亳州之患，始因乡愚被惑而从捻，后因圩长持两端而畏捻，推原其故，皆由官军不能捍卫，地方官不能认真办理所致，所论颇中肯綮。该员当力挽其弊，以廉律己，以勤治事，以公处人，此三者阙一不可。而欲求绅民之钦服，尤在取与之际，一丝不苟。本部堂于查圩事宜，薪资从厚，奖励从优，正所以勖人之廉也。

0727．批安徽怀远县崔令秀春委查怀远圩务林守士班禀会勘西乡各圩并请圩长执照由

该县西北接壤宿、蒙，自宜于紧要处下手，慎择圩长，严查莠民，皆正本清源之道。尤贵以“廉”、“勤”二字自励。廉则己身与随从之人一尘不染，自无蒙蔽偏袒之虞；勤则身到眼到，暗访明察，自无黑白倒置之事。于本部堂所定四条处，该员等能就怀远情形，另议详细章程否？

0728．批委查蒙城圩务朱令名璪禀查明蒙城各圩情形绘图呈候训示由

该员在蒙业已月余，所论自多实情。各圩现有之圩长，原不能尽人而更换之，亦不尽人而皆不肖，是在该员等细心访查，择其可用者用之，不可用者去之。执照徐徐给发，亦无不可，然亦必有速发者，一概缓发则不可。既发之后，如查有劣迹者，仍可随时更易。

至稽查之法，在外从圩者，限一个月回家，为期稍迫，应予限两个月。私出从捻者，亦应限圩长以半个月举报，过期不报者，即以袒护论。仰商之林令，出示办理。至所称救病之源，莫如使之亲信。然非勤而且廉、至诚恻怛，则不能使之亲；非劝善惩恶，一秉至公，则不能使之信，此其责专在委员矣。

本部堂于稽查圩寨一事，派有专员，以印官自有地方公事，不能日日在乡稽查。昨已颁发令箭，生杀予夺，委员俱得自由。本部堂但患该员等之姑息，不患该员等之专擅也。如有掣肘之事，专擅之谤，本部堂必能维持申理。该员等亦须尽心竭力，而以巽慎出之，处处与印官和衷商酌。无论一年半载，总以办到无余孽为止，无庸预为推诿也。

0729．批委办蒙城圩务张牧虎文禀奉札日期并陈管见请示由

修坑堑，添设梅花桩，均属坚壁条中应行之事，仰该员等实心经理。第一条教诲自新之民，尤为切实下手工夫。本部堂带兵多年，亦不外随时随地苦心教诲诸将。圩中愚民不能遍教，择绅耆而教之。只要语语从肺腑中流出，听之亦必有点头者。幸勉力切图之。

0730．批委办亳州民圩事务薛令元启禀请领薪夫等项由

分别良莠，为正本清源之道，关系甚重。该员操守颇好，办事实心，惟才识稍短，条理不甚详晰，宜更廉正以葆其所长，精勤以益其所短。遴选绅董，必须一尘不染，乡党所共推者，方足以资分理。墨领一纸批发，均由徐州粮台支领。

0731．批委办蒙城圩务桂令中行蒙城县林令用光禀绅士帮办圩务并涡阳地界请发执照由

守备陆怀武、都司魏大用，准其帮同办理西南北三乡圩务。惟分别良莠，须廉明而兼细心之人，方能无枉无纵。若一味任性轻率，必不济事。魏都司已作两处汛官，尚不甚沾染官场气习否？

告示稿甚好，浅显通畅处，几有王阳明、吕新吾之风，特肫恳真切处不及耳。直须设身处地，譬如自家住在蒙城，亲族邻右，一家为捻，百家受累，不能不苦劝亲邻，以保身家，则立言自更真切矣。当面教诫绅耆时，亦宜常存此意。至嘱，至嘱！

0732．批水师四营营务处袁丞秉桢禀陈酌拟整饬水师规条呈候批示由

据禀并另折均悉。所论各端，详细切实，具有条理，至慰至慰！

水师营制，彭部堂所辖内江十营多守本部堂原定章程，杨督部堂所辖外江各营，章程时有更改，以致参差不齐。该员所管营务，就外江四营中条陈各件批答于左：

第一条，营官薪水，准照所拟，每月通给银二百两，以五十两为薪水，以一百五十两办公。所有桅旗、艄旗、号衣，每年阖营更换一次，均取之于办公银两内，不得更派哨勇，裁去加增名目。其哨官薪水，亦如所议，外、把、千、守，每月通给银十六两，自都司以上，按级加增，至十六两而止。外委、千、把，当年亦有按年月加增之例。后因官阶皆已渐进渐大，遂将年月一层共忘之矣。

第二条，每营舡只，本无定制，杨督部堂所拟，则以舢板二十号、长龙一号为例，巡湖营只有十六号，准照数添足。

第三条，旧例长龙勇夫三十名，舢板勇夫十六名，阖营通计三百五十人。营哨官之座船，均应仍于长龙、舢板中拨人撑驾。正后营之侍勇十名，可以裁省。巡湖营俟拨足二十号后，亦将侍勇十二名裁去。

第四条，旧例帐棚棚索一年一换，长龙给钱三十六千，舢板给钱十八千，此例不知何时所定。本部堂初定，长龙系发布八十丈，舢板发布五十丈。舢板发钱十八千，尚不为多，长龙则尤充足，毋庸议添。

第五条，旧例风篷、篷竹、绳索三年一换，长龙给钱二十四千，舢板给钱十二千。该营所拟舢板改为十五千，每年每舡给补钱二千。新制之年，不得支领，长龙照加，尚属准情理之平，惟初定时，风篷系由舡厂发给。此条候咨商彭部堂、黄军门，再行定议。

第六条，绳索、篙桨、炮等事，亦候咨商彭部堂、黄军门，再行定议。

第七条，旧例船只五年一换，三年一修，为期甚远，赴局修换，尽可于届期之前三两月具文呈报，饬舡局修艌，不致别有稽延。

第八条，每营油烛，准照所拟，月给十六千文，由营官采买散发。

第九条，更香一项与火药、皮纸，仍应由粮台采买散发，不宜尽折钱文，致失旧制。

第十条，花名清册，四季造报，应注年岁、籍贯及入营月日，均照所拟办理。至分前后左右四大哨，该四领哨及号衣写某哨第几号，均可不必。营官若勤于稽查，纵无领哨，二十号舡何难稽查？若营官懒惰，哨领又岂可恃乎？

第十一条，营务委员本有坐船一号，出外巡查则舢板，不必更用长龙。烈风甚雨，无庸出查可也。

0733．批安徽石埭县典史代理安庆府经历袁起禀

随园图存览，俟军务稍暇，再为题咏，以表诗人遗迹。词二阙，诗四章，称誉过情，只增愧恧。

0734．批临淮张编修锡嵘呈酌定军船条规缘由

任法不如任人。六部之法，可谓多矣，而书吏之弊更多。临淮掳船一事，本部堂所恃者，惟在贵编修与刘镇二人之心耳。心不公明，则虽有良法百条，行之全失其本意；心诚公明，则法所未备者，临时可另增新法，以期便民。

所议船票一条，尽可不必。第三条，如遇有船可换之站，准托地方官代雇更换，尤滋弊端。书差之留难需索，更有甚于营弁也。所称得乙放甲，得丙放乙，果有实事可指否？此等应与刘镇商明，会衔呈请，乃为妥叶。

0735．批委办亳州民圩事务李丞炳涛薛令元启亳州知州李孟荃禀祗领令箭并开用关防日期由

亳州向为捻逆巢穴，稽查民圩，较他县更须认真，亦较他县为难办。该员等但当徐以图功，不可操切从事。凡地方之顽梗者开导之，绅董之不妥者更换之，自守以廉而济之以勤，无论一年半载，总以办到无余孽为止。

本部堂于此次查圩之事，所以使印委各员合办者，以印官呼应较灵也；所以责重委员者，以印官不能日日在乡也；委员有薪水、办公银两、亲兵书识，所以示丝毫不扰于民也。今该牧欲与查田之事与查圩之事同时并举，亩捐钱文以为办公经费，合两事为一事，大非本部堂立法之微意。各圩绅董清查户口，辨别良莠，其事甚繁，亦无暇再查田亩。且愚民易惑难晓，将谓查圩之事专为亩捐起见，何以使之从忠革薄，与印委各员相亲相习乎？稽查民圩，除纸张外，亦无多须经费。如果委员经费不足，尽可直禀，本部堂酌量加增，不惜重资，期于不取民间分文，断不宜以查田之事混而为一，致滋弊端也。

0736．批临淮营务处刘镇松山张编修锡嵘呈营混游勇肆意掳船请饬查禁由

营勇拿船，业经本部堂出示禁止，此风尚未衰息，是知纸上之法，固不足恃也。临淮一带，本属通衢，营混游勇，不能保其必无。贵镇等既称月余以来河道肃清，上至正阳关，无敢掳船，顺流而下，营混至相戒不能飞渡临淮等语，是于清理杜禁之法，业已办有成效，大验只须循而行之，此辈久久〔之〕自能绝迹，无庸更议新法。

至多添书差，于营勇拿船之事毫无裨益，不如不添为是，古人所谓“多一窗槅，少一天光”也。临淮之营调赴徐州者，亦颇有在泗州时村等处雇船之事，亦自无可如何。候饬令查禁，妥为和雇。临淮营勇有自行拿舡、殴伤乡民顾景春一案，果系何营之事，仰仍查明禀复。

0737．批前浙江盐运司李榕等会详遵札审讯采买战马委员副将萧以德都司马长清互控一案议拟缘由

副将萧以德奉委带同马长清出口买马，萧为沿途弹压照料之员，马为口外熟识采办之员，不思和衷共事，辄以争擅利权，互相讦告。本部堂前以买马为重，批令马长清独办其事。该都司买马回南，沿途自派前站，处处藐视萧副将，虽据供收受雄县折办面草银两未曾逾额，而倚势作威情状，业已全露。所控萧以德向索银六百两，讯无实据。萧以德通共仅支银六百七十余两，而部费、会票费、川资等项均在其内，断无侵蚀六百金之事。马长清首先诬控，厥咎较重。萧以德所领霆营粮台银肆千零五十两，查无短少，其寄家之银，指为代自他人，或尚可信。惟于到口之日，挟制马长清，几误公事，亦属可恶。马长清应参劾二级，以守备降补，萧以德应参劾一级，以参将降补，用示惩警。

惟念此次所买之马尚属膘壮，较常略佳，营务处业经验收之六百九十匹，准照例给价，银十三两五钱，由台先发足六千九百两。其余每匹应补三两五钱，俟缓数日，再行全发。仍勒令萧以德、马长清再行出口买马一次，以试该二员之孰优孰劣。二员各执一票，各发银三千两，先后进京，赴北口采买。将来买就时，回营孰迟孰速，马匹孰肥孰瘦，在途孰为安静，孰为骚扰，以定二员之优劣。如其马肥回速，在途安静，即将此次应参之案加恩宽免；如其马瘦回迟，在途骚扰，萧以德除参降一级外，再行加参革职，马长清除参降二级外，再将此次应找之马价罚扣一千两。仰该司道等剀切传知萧副将、马都司遵照。

0738．批委办蒙城圩务桂令中行禀查阅东乡邹家圩情形

邹家圩从逆已久，邹老金竟敢挈家自捻来归，妻妾之所自来，皆不可问，又与雉河之邹目往返不绝，其为甘心从逆已无疑义。邹学礼曾为苗沛霖局董，亦非善类。当此立法之始，若不将居心叵测之人立予诛锄，以后必节节阻挠。仰该员等将邹老金与雉河之邹目一并严密查拿正法。邹学礼如实系莠民，亦即正法，晓谕各乡，以示惩戒。

至归并之法，禀中不甚明晰，将此圩邹姓及众姓三百余户全徙于附近之他圩乎？抑不仅徙入一圩，而分徙数圩，借他姓以钤制邹姓乎？告示四条中，本无令不可靠之圩迁并他圩之条，后因林士班有并圩之禀，札饬该员等，亦但令小圩归并大圩，初未尝令莠圩归并良圩也。告示有云“入莠册者，在籍则擒拿正法”，该员等但当遵示立诛莠民。如全圩皆系莠民，请兵剿洗可也，不当勒令并圩，于告示之外另立新法，使民无所适从。一圩至三百余户之多，其不愿迁乃属常情。禀中所称“恳之再四”者，仅邹姓不愿迁乎？抑众姓皆不愿迁乎？除邹老金、邹学礼外，邹姓之甘心从逆者，究有若干？能一一访查其姓名乎？仰迅速缕禀，以凭核夺。

0739．批委办阜阳圩务尹牧沛清阜阳县程令兆和禀查明圩寨分别去留缘由

该牧等稽查圩寨，于西乡各圩中画出段落，互相团练，尚属有条不紊。惟西乡十四团五百八十七圩，据所禀之数核之，留者二百八十圩，去者乃三百零七圩，一乡之中，圩寨平毁大半，推之四乡，去者几千余寨，与本部堂四条告示殊不相符。

本部堂告示中，第一条坚壁清野，第二条分别良莠，初无平毁之说。厥后因林士班之禀，始批令将零星不能自存之圩酌量归并，然亦须因地制宜，不强人以所难，非谓将良莠不齐之圩一律去之也。大凡一圩之中，或房屋坚实而不易迁，或田地就近而不肯迁，皆人之常情。该牧等须试为设身处地，期于一令之出，众即遵行，《礼》所谓“知事然后能使人”也。且良莠之不齐，处处皆然，不独此三百零七圩，其准留之圩，果皆良乎？一圩之中，著名匪人不过数人，严拿正法可也。若全圩从捻，派兵洗之亦可也。断无以平毁为查办之理。仰尹牧即将经手事件交与程令，作速来徐，本部堂面询一切，再行核示。

0740．批统领铭字营刘军门铭传禀俟车驼到营即驰赴光固相机进剿由

该逆欲在光、固一带筑营度岁，闻烧杀掳掠之惨，尤甚于前。该处民心望援孔切，不啻蹈水火者之求救，实属耳不忍闻。贵军门游击南、汝、光一带，久经奏明，遐迩咸知。惟铭军平日之声威尤盛，故此时望之尤殷，亦责之尤切。虽使车辆无一到者，亦当就现有之夫即日起程，纵令日行仅二三十里，亦胜于全不拔动也。至嘱，至嘱！

0741．批马丞文梦禀查复徐防兵勇驻扎丰县扰累情形

拆屋砍树，旧迹犹存，且闻该处士民于铭字营则歌颂不置，于鼎字营亦感其战功之伟而恕其微有骚扰，独于树、徐两军极口怨谤。民心至公，必非无因而致此。究竟系树营扰民较甚乎？抑徐防营尤甚乎？仰全军营务处、徐防营务处会同细查，禀请惩究。

0742．批委办蒙城圩务桂令中行禀查阅涡河以北各圩情形并开折绘图呈鉴由

蒙城习于从捻，陷匿已深，有非法令所能止，全赖该员等不惮烦劳，苦心访察，苦口开导。明之极而才略生焉，诚之极而感化见焉。即多杀匪党，亦须自“明”字、“诚”字中做出。至于圩长之贤愚，圩寨之平否，尽可从容查办，而以有恒持之，不患其无成效也。

0743．批临淮营务处张编修锡嵘呈逃勇一条请酌核定章办理由

逃勇一条，全在招募时不收无根之游民，而哨官、什长平时又体恤而防范之，则此弊自少。若已逃而复获，轻则责革，重则正法，须临时研讯情节，察夺办理，难以一律相绳。长夫亦然。民夫惟拐逃衣物及在外行凶必应严惩，余则可轻办也。

————————————————————

(1)  传忠刻本作“六月初十”，此据曾氏本年七月二十四日所作之《再密陈陈国瑞事状片》及黎庶昌编《曾国藩年谱》改。

(2)  从本件起至0741件止，均取自传忠书局刻本。该刻本注明：北征行辕。

同治五年

0744．批委办亳州查圩事务薛令元启李丞炳涛禀查办各保情形正月初二日

据禀已悉。该员等所论稽查情形，似尚认真办理。惟各圩怙恶不悛之徒，既有所闻，应即随地随时擒拿正法。该员等乃谓恐此有所发，则彼有所逃，欲俟清厘既毕之后，同时查拿，不知亳州地面甚宽，该员等带人甚少，断无同时能拿许多之理，各匪徒转得从容飏去，殊属因循姑息，大负委任。必须随时擒拿，使各怙恶者知在外为贼，即不得在家为民，尤不得去来自由，混其身于时捻时民之间，总以当几立决，购线捕诛为主。

至各圩应去应留，该员等于经过时当已察酌情形，胸有成竹，亦贵当几立决，无待于各乡绅董之会议，致滋纷呶也。

武举尹长发既不得力，应即撤去，其余如禀办理。另单所陈韩佩即韩大鲁，从逆行凶，毫无忌惮，仰即正法，以示惩儆。缴。

0745．批铜山县丰县文生陈子谦李汝鹄监生李馨亭等禀呈文昌化书二卷缘簿一册恳乞首倡义举施助梓行由正月初二日

该生等以丧乱之余，人心陷溺，思将《文昌化书》刊刻行世，冀挽颓风，用心未尝不善。惟仁义忠孝之理，前圣贤之言已详，不待《化书》而后显。六经具在，不患人之不明，特患人之不行也。该生等若为表彰起见，则文昌现跻中祀，朝廷尊崇之典，业臻明备，亦无待于士人之阐扬。此书不刻可也。本部堂于募化善事者，从不轻许。盖恐倡首敛资之人，借以肥私耳。原册发还。

0746．批委办蒙城圩务桂令中行禀查圩情形并密陈管见二条以备采择由正月初十日

据禀已悉。该员数月以来，办理俱有斟酌，良以为慰。循此做去，自不患无效验。移风易俗，本非一蹴所能几也。圩规四条经此删节，委曲详尽，足以感人，即可照此刊刻缮发，总可劝化一干可善可恶之人。至查出之莠民十六人，多系在营，此等气习根深蒂固，本难骤变，如有挟制圩务之处，无论何人何营，临时具禀请示，本部堂必思所以惩之。此外借公肥己之徒，或革或责，该员尽可自主，古人所谓铁肩辣手，此等正用得着。

另折所呈二条，极有卓识。牵一发而全神俱动，殊不易办，然本部堂当从容筹画，期于彻底澄清而后已。缴，折存。

0747．批委查阜阳圩务翁游击开甲尹牧沛清禀会同亲赴西南乡查缉情形正月十三日

据禀已悉。李姓等数人是何名字？圩长借以购线则可，倚以集事则不可。该员等何不带亲兵躬往查拿？若仅以文书禀上行下，奉行故事，则大失本部堂委任之意矣。翁游击系帮查之员，何以衔名反列在前？并饬。缴。

0748．批统带义胜全军韦副将志俊贺年禀正月十五日

据禀已悉。该将本系告假回籍之员，经官爵阁部堂骤加委用，自应感激抒诚，力图报称。惟湖北兵勇向不可靠，该军系仓卒招募而成，无暇拣择，其中必多游手无赖之徒。该将须先讲营规，申明纪律，然后再求剿贼之术。“勤廉”二字，是自治之根本；“不扰民”三字，是治军之根本。该将将此五字自治治人，兢兢业业，慎之又慎，或可保全令名也。缴。

0749．批委查阜阳圩务翁游击开甲尹牧沛清禀筹办查圩各情正月二十八日

据禀已悉。该员等之职，即专以查匪为重。捻党固匪，行劫扰害亦匪也。此禀恍如大梦初觉，前此固不知查匪为分内事耶？该员所请之帮办，较之蒙、亳等属已多，尚复禀请，纷纷不已，专从周旋情面上着笔，置公事于不问。以后如有拿获之犯，正法之案，再行具禀。此等空禀，不必屡渎，本部堂在军多年，实厌看虚浮文字也。缴。

0750．批候选训导计棠等禀奉札赴河南一带劝谕圩寨可否酌带书识长夫亲兵应请示遵由二月初三日

据禀已悉。该员等赴豫，专以拊循开导为事，常与绅民接见，不必与州县往还，亦不宜稍涉张皇。盖河南牧令与绅民素多隔阂，该员等以安民为名，必须深自敛抑，阴行其善。若过于矜张，形人之短，乃所以致龃龉也，无庸通饬各州县及军营知照。该员等准共带书识一名，亲兵四名，以为张贴告示之用；外计委员除原领薪水外，准添长夫六名，毛、窦二员，各给薪水二十四两；长夫四名，先在徐台支领两个月，余俟抵周家口再支可也。此批。

0751．批受业陈枝莲贺年禀一件并陈办理保甲兴举义学等情二月初九日

来禀阅悉。凡该令办理保甲，兴举义学，与诸生讲论文艺，于“勤”字已能切实用功。嘉平之月，词讼减少，亦收“勤”字之效。至于“廉”之一字，其效先见于宅门内之四项人，次见于头门内之二等人，却无明效大验见于百姓之身，挂于百姓之口。如必欲百姓颂官之廉，则不免于矜炫矫饰，反非出于自然可以持久之道。故勤可以得名，廉则不宜有名，此中最贵体贴。

四川循吏，现有几人？宜择一二深交而观摩之。近人张文端之教子弟，汪龙庄之论良吏，皆以取友为要，不可不师其意也。缴。重刊《劝诫浅语》存。

0752．批临淮营务处张编修锡嵘呈报募齐新添二营勇丁启程赴临日期由二月初九日

据呈已悉。近据各路禀报，捻逆又有北趋之势，临淮甚觉空虚。敬字左右两营募齐，希即认真训练，冀成劲旅。《劝诫浅语》中，言训有两端，将领之教兵勇为营规，父兄之教子弟为家规；练有两端，练技艺可使十人敌数十人，练阵法可使千万人如一人。虽未说得甚畅，而此四者实缺一不可，望实体而力行之。

排单向不由本部堂发给，贵编修可会同刘镇，刻一临淮营务处排单，遇有紧急事用之。提镇本系封疆大员，照例可用排单也。此批。

0753．批济宁嘉祥金乡等县士民曾传照等禀商廉贞诬陷曾毓镡恳赐咨行暂释回籍堵御贼匪等情三月初六日

当咸丰年间，各省土匪蜂起之时，州县办理团练，拿获匪党，多系奉有“格杀勿论”之谕，或有“准以军法从事”之札。若事后纷纷翻案，则是非葛，治丝愈紊，有碍于政体。本部堂前在湖南办团，及在湖北、两江等处，凡州县及团练所杀土匪来辕翻控者，概不准予申理，以翻之不胜其翻也。商洁贞既系长枪会匪之首，经金乡县钱令拿获正法，何以商廉贞京控曾毓镡，冀翻此案？仰候咨询阎抚部院，将全卷大略摘叙见复。曾毓镡可否准释，再行示谕该绅民等可也。

0754．批全军营务处李副郎昭庆呈军抵嘉祥城门不开请饬行东省州县遇有官兵到境勿得坚闭城门由三月初八日

据呈已悉。查张逆大股，初二夜弃巨野之太平集，向西北窜去，初三日遂扑郓城，初四日潘臬司一军接仗于城西十余里之磻溪渡，是逆踪距嘉祥城有百余里，该军初五日驰抵城外，黄令何得闭门不纳？该令以地方瘠苦，不能供应兵差，尽可当面说明，本部堂近在济宁，亦可禀明，断不强令应差。至于坚闭城门，禁绝出入，则大不可，并不出城禀见一次，尤属荒谬！兵勇亦皇上之赤子，城池乃皇上之城池，原非该令所得而私，似此行为，实出情理之外！东、豫两省民间圩寨，本已恨兵如仇，若各州县再为之倡，则以后行军，处处皆成荆棘，实属有碍大局。仰候咨请阎抚部院，将嘉祥黄令即行撤委奏参，以示惩警。此批。

0755．批铭字营刘军门铭传禀军抵周口休息两日缘由三月十二日

来牍具悉。张总愚股匪，向闻不如任、赖一股之强。然我军日来与战三次，初四获胜，初六、初七即有两次挫败。张逆凶悍如此，况任、赖等逆，人数较众，其悍过之，虽经颍州、苑寨两次邀击获胜，而并未伤其精锐，岂肯轻自散去？其沿途逃散者，不过新掳之众耳。该逆所到之处，掳人掳粮，彼散此聚，于人数仍属无损。自咸丰以来，办此贼者，不曰“势极穷蹙”，即曰“谅兹小丑，不难指日荡平”，而十余年来，贼之猖獗尤甚。僧邸以马队擅长，而前后被捻夺去马匹至四五千之多；淮军以洋枪擅长，而昨亦被捻夺去百余杆。贼势日炽，我辈自应倍加敬惧。明末流贼之患，亦系旋散旋聚，旋灭旋起，后遂至于不可收拾。贵军门老于军旅，谅必见及，断不宜轻视此贼也。

前有一檄，请铭军蹑尾紧追，想已在途接到，务望迅速来东，在曹、单、城武等处停驻二三日，与潘、李二军往返函商，谋定后战。

本日复潘臬司一函，抄发阅看。此复。

0756．批委查亳州圩务李丞炳涛禀查获迭叛捻首刘二能等五名讯明正法三月十二日

据禀已悉。该丞于访闻刘二能等消息之后，即能纠用民团，查拿正法，此为官民一气之渐，办理尚属妥善，为之一慰。所有此次酌发之饭食银三十八两、赏恤银八两，均准赴台支领。王大山以踩案被杀，应照阵亡之例，给银三十两，仰再赴台补领二十二两，给其家属。

从前湖北兴国州为盗贼之薮，胡文忠公派邢守高魁捕诛千四百余人，以后便不窝藏粤匪。近年山东兰山、费县土匪如林，阎抚部院札长守康、王守成谦各杀千人，而合邑肃清，捻匪不敢入境。该三员皆有明效，皆得优保。仰该员商之薛、桂、张、朱各员，认真查办，不可稍涉姑息也。缴。

0757．批候选训导计棠毛印堂候选直隶州州判窦钲禀分赴宛汝查办圩寨请酌拨三个月薪粮三月二十二日

据禀已悉。本部堂在徐州启行时，本意一月有余即可由归、陈以达于周家口，不料行抵济宁，适值张逆北窜，继又益以任、赖等逆，现均聚于郓、巨、濮、范之间。近日以全力与该逆争扼运河，使不得东渡，以扰完善之区。刘、周诸军已到，日内必有大战，不知能否得手。赴豫之期，遥遥莫定，该员等自应将晓谕圩寨事宜，先期举办。

该员等此次匆匆入汴，所过之处，不过贴告示一张，与圩长多不得见面者，形同逆旅，自难使民间共信。必须在所经之州县，每处多盘旋几日，苦心诚求，苦口开导，总须办到圩寨释去疑虑，兵民一气而后止。若谓开、归、陈数百里之广，数千圩之多，其中无一肯与湘、淮军通气之圩，圩长无一可与言之人，此理究不可信。若遽分三道入洛、入宛、入汝，是犹掘井尚未及泉，而欲改掘数处，以求速效，不知头绪愈多，用力愈劳，愈无及泉之期。该员等仍当专力于开、归、陈三府，择一易办之县，从切实处下手。一县办有成效，然后再移他县、他郡。每员准带书识一人，亲兵四名，从四月初一日起，照章起支口粮。周家口尚无粮台，豫台亦无协款可拨，候札饬徐州粮台，由该员等派委妥人赴台，将薪水、口粮等项各领三个月，以资接济，其路费银三十两，亦准由台照发。

王诜桂等三人来否，尚未可定。若三人齐至，随时禀请，饬台支给薪水。至于贤才之有无，不可预必，如有灼见，开单存记，候本部堂到豫后，察看委用。求贤以治本，谕圩以治标，二者兼营，其余力不能做到、分不应与闻之事，不管可也。

另禀所陈吏治、团寨、兵戎三端，该委员在徐时所言，亦不出此，现在攻剿吃紧，候抵豫日，次第筹办。余件存，告示先发五百张。缴。

0758．批铭字营刘军门铭传禀军抵龙堌集剿贼获胜情形三月二十七日

来牍具悉。此次各军环集东境，该逆遽而远飏，未能痛加惩创，殊堪愤恨！幸贵军有此一战，足以挫凶焰而快人心。惟该部将士自鄂、皖而东、豫，一月之间，驰驱数省，劳乏已极，应即察看众情，略与休息，再行跟踪追蹑。如贼至湖团，贵镇应会商刘镇老湘一军，设法夹击。老湘营之长矛、劈山炮，尚属得力，刘镇亦极有血性，惟人数单薄，且素未与捻匪交仗，贵军门将群捻技俩及制寇之术详细指示，俾不至于吃亏。

所有出力之营，总保成等三员，仰候随折请奖，训导王珙、监生于广安，接引官军，尤为难得，应照所拟，归于黄陂案内奏奖，即由贵军门先行饬知可也。此复。

0759．批唐殿魁禀蒙保奏衢州镇总兵员缺奉到行知由三月二十九日

来禀已悉。该镇从征各处，冲锋陷阵，为铭军得力良将。此后名位日隆，益当从“勤廉”二字上用功。“勤”则百事具举，合营可保常新之气；“廉”则取予不苟，众人皆有畏服之心。看似老生常谈，而名将名臣不出乎此。常常留意，则异时勋绩如日方升，而未有艾也。此复。

发去《劝诫浅语》二本，以备省览。

0760．批张编修锡嵘函牍一件并另呈复现在筹备各事宜四月十二日

来函并另呈均悉。贵编修于回营后，极力整饬筹布，防守事宜，诸臻允协，良以为慰。其所呈八条，如第三条筹守计，第四条查奸细，第五条净河，第七条勘战地，第八条酌统属，皆贵编修分内应办之事，亦临淮目前急切之务，仰即认真办理。惟第六条绝贼粮，法非不善，然断非命一委员张贴告示所能做到。临淮百余里内外，亦恐号令有所不行。“存粮不准过石，违者以通匪论”，恐委员即借此以扰民生事，虽有爱民之政，亦须出以肫诚委曲，若惟恐民之不便者。王介甫不知此义，故青苗雇役，其志亦将利民，而遣使非人，适以害民，且存粮太少，必不能办到。凡出一令而仅托空言者，不出可也。第二条扼要隘，须俟李爵署部堂派赴临淮以北之开字十营到后，或可相机办理。密函中所称黄某朴实，在宿曾经一见，似尚不足当此二字，更详察之。此复。

0761．批统领老湘营刘镇松山禀遵批前进追击捻逆由四月十八日

初七、十一两禀均悉。捻逆大股逼近湖团，该军甫经出队，即行飏去，殊可愤恨！

刻下该镇既已全部拔动，作为游击之师，应即尾追紧蹑，期于力战数次，独当一路，不必依傍他军以成功。度该镇之才力，足以办此，会商进剿之说，不过使彼此声势联络，使该逆有所牵制，而我得专力一方，至于临敌应变，则非他人之所能为力也。大抵打仗贵于自立，不可存借助将伯之心，使弁勇稍生怠忽；谋事贵于谦下，须常存广询求助之心，使他军乐于亲附。二者看似相反，实则相成，均不可少。至嘱，至嘱！此复。

0762．批廪生柳昌运禀帮办亲兵营事务由四月二十日

据禀已悉。该生现既入营，职事无论巨细，总以勤慎廉介自持，久之可以立身，即可以获上信友也。缴。

0763．批老湘营刘镇松山禀报剿败巨股捻匪大获胜仗由四月二十二日

来牍已悉。曹县之役，该军初次与捻相遇，鏖战终日，卒以稳慎获胜，力遏凶锋，欣慰无已！

本部堂屡询捻匪长处在马队，四面包围，骑贼好用大刀、长棒，步贼好冒烟冲突，然终以未能目睹，恐致隔膜。今该军经此大战之后，于贼之所短所长，自必一一了然，究竟捻众伎俩，在粤匪诸伪王中，于何酋最为相似，官军宜以何法制之，仰熟思禀复。

朱守三营，人数单弱，既与该军会剿一路，以后一切战守机宜，须以该镇为主，事事商定而后行。所有此次阵亡各员弁，仰即查明呈报请恤。

昨据济宁州禀报，该逆大股，二十日已窜至丰县，想铭军与该部计已从后尾蹑矣。此复。

0764．批候选训导计棠禀呈豫中采访记略折四月二十六日

据禀已悉。该员在汴已久，于豫中风土人情，当已洞悉。各处圩寨，如何而后可以御贼，如何而后可与官军相安，本部堂前次发出之批是否接到，禀中一字不提，而忽发此题外之论。洋人之患，此天所为，实非一手一足所能补救。本部堂分内之事，现在专重在剿办捻匪，但使捻匪之凶焰少减一分，即为朝廷释一分之忧劳；该员分内之事，现在专重查办民圩，但使兵民疑团稍释一分，即为本部堂宽一分之责任，此外非分内而又万难做到之事，不必多管。成大事者，多在铢积寸累上用功，如殷浩、吕颐浩辈，志非不大，其究何尝有分寸之补？该员若专事高掌远跖，窃恐一无所成也。缴。

采访记略存阅，择其尤确者，次第惩办，必不宽贷。

0765．批临淮营务处张编修锡嵘呈明拨勇三百名令左营正帮办张德修带往浍北九湾等处弹压由四月二十九日

据呈已悉。抽拨防兵，镇压民圩，免为贼所迫胁，用意亦厚，惟三百人太单，不足以御寇氛。本部堂向不肯抽拨零队，恐其无益于彼，有损于此也。以后仍须审慎。

顷沈锡瑾至此，言及“该军哨官、什长、勇夫，每日均仅发钱百文，半年以后，仍准找领全数，弁勇颇有怨言；又称临淮银价，有时可换至一千四百以外，而该军概以一千三百文合算，人有不服”等语。查勇丁惟利是视，朝三暮四，数本相等而众狙皆怒，此人之常情，至以钱扣银，纵使优于市价，人犹疑之，况少减毫末乎？沈锡瑾系被屏斥之人，未必可信，此二事实情何如，应否酌改，仰一陈及，此复。

0766．批盛字营周镇盛波禀回亳就近发饷及全军拔队赴豫剿贼各情五月初六日

来禀已悉。数月以来，该镇携行队二千余人击贼，虽数次获胜，而该逆究未大受惩创者，未尝非人数太单之故。此次回亳，将月饷赶放，全部悉拔以行，期与此贼纵横驰逐，兵力既厚，各将士胆气更壮，即该镇亦无内顾之忧。从前鲍军门，近日刘军门，皆不肯分兵，行则全部俱行，战则全部俱战，为贼所畏，总由大力盘旋，不仅出零队剪尾股，小吹小打而已。该军既作游击之师，自后须奇正并用。正则排开大队、苦战竟日之类是也；奇则黑夜劫营，专截辎重之类是也。望好谋而善用之。此复。

0767．批盛字营周镇盛波禀奉到御赐白玉翎管各件恳附片具奏代谢天恩五月初八日

来禀已悉。御赏翎管、搬指等物，业经祗领分藏。该镇系实缺人员，自应具折，率同胞弟谢恩，候即代办陈递。嗣后该镇兄弟受恩愈渥，报称愈难，益当饬厉戎行，力图灭贼。公则纾朝廷之忧患，私则保昆季之勋名。

本部堂于该镇实有厚望，乃近闻各处舆论，于该军不免微有间言。二月间贼由睢州东窜，该军曾由睢西至杞县，闻贼将至，仍即折回，未与贼迎战。言该镇有家眷住归德城内都司高琢家，欲入该军者，皆赂高琢以进，故该军颇染豫兵习气。三月内，该镇赴东省剿贼，当二十四五贼氛逼近归德之时，营内有妇女数十人，皆苏、常妆饰，由西北两门冒雨入城，见者深以为异。又其时附郭东西，时见边马，适该镇新招马勇中有孙姓者，日与四五人跃马出城，不着号衣，因此乡民间有谓马勇冒贼者。又闻该镇由山东回归德，途经刘家口，该寨不肯开门，遂将该寨之人责打，闻者亦遂哗然。四月初旬，贼犯归德境内，该军拔营赴亳，不救归德之急，宋人怨之。

如此之类，虽系传闻之词，未可尽信，然亦未必尽出无因，本部堂实用忧虑。一则以豫中兵民仇隙已久，全赖该镇等以节制之师，推示大信，使民间渐释疑团，联为一气。若该镇等染豫军积习，则以后更有何人挽回风气？一则以淮勇各军，经李爵署部堂与各统领经营数年之力，始成今日规模，始成今日纪律，断不可令绝好之声名，因数事而贻人口实，履霜坚冰，不可不慎。

该镇兄弟能谋善战，治军严明，久为豫人所钦服，仰将以上各节查明，如实有其事，即行惩儆更改，不特该镇兄弟自保令名，即与本部堂晓谕圩寨之告示，亦不违背，与李爵部堂训练淮军之苦心，亦不孤负矣。仍仰逐层禀复本部堂及李爵部堂查照。此批。

0768．批统领老湘全军刘镇松山统领星字吉中豫字营朱牧式云禀军抵王家后林遇贼接仗获胜由五月十六日

来禀已悉。王家林之捷，昨于该镇等初六日禀内批令补具备案。今此禀已到，即无庸再具矣。该镇等军长处，全在稳持稳击，队伍不乱，枪炮不断，故能制此悍贼。从此由稳而加之以猛，队伍不仅整于排立之时，而并能整于追逐之时，当更可立伟绩也。我军长矛与贼矛对刺对拨时，究竟能胜贼矛否？便中再一禀复。缴。

0769．批寿春镇徐禀标兵剔除旧习可期振作等情六月初一日

据禀已悉。本部堂治军多年，所谆谆教士卒者，只有四事，曰：戒骚扰，戒烟赌，操队伍，操枪炮。教文武官员，只有二字：曰“勤”，曰“廉”。该镇正派慈祥，若能守定此数端，必可正绿营之风俗也。此复。

0770．批铭字营刘军门铭传禀请添马队并亲兵步勇等情六月初三日

来牍具悉。各军马队，皆不能与贼交手，惟贵军门临阵体察，自出机杼，所练马队可与捻逆回合鏖战。据称迭次夺获贼马，足敷一营之用，既可刻日成军，应准即添一营，派张佩之管带，以资剿办。其口粮由徐州粮台照章给发，以成军后奉批之日起支。

至陆军亲兵三哨，应行酌减。前接李爵署部堂来函，云饷项支绌，各军若添步队，一概不宜允准，若请添马队，亦须裁减步军之额，腾出马军之饷。近又接一函，云湘鄂两省盐厘大为减色，户部催加盐课，并索盐厘，峻词诘责，饷源愈绌各等语。又接湖南来文，所拨霆军月饷二万五千两，湘盐局竟无银可以应拨解付。是各军不能再增步兵，饷项实限之也。惟贵军门好养绝人之技，敢死之士，古来名将亦往往精选帐下健儿，以备缓急。张胜琦等两队，其中当不乏壮士，此等亦少而见珍。应请挑留数十人，常置左右，其余或拨补各营假汰之缺，或竟行遣去。查刊本营制载，统至万人者，每月加银三百两，加夫三十名，贵军门应按月支领，以为畜养健儿之用，候饬徐州粮台知照。此复。

0771．批盛字营周镇盛波禀任赖股匪西窜我军拦头截击获胜由六月初十日

来牍已悉。该军一败牛逆于白龙王庙，再败任、赖等逆于枣庄集，皆以少敌众，力挫凶锋，遂纾皖中之祸，可胜嘉慰！

自四月初，该军由曹回宋，本部堂以相去太远，不复遥制，该镇自为进止。惟未救归德之急，不满宋人之望，此外则或追此股，或剿彼股，迟速往返，多合机宜。如任、赖尚在沙河以东，应即乘此声势，尽力追剿，如业已渡沙渡淮而南，则该军不必远追。

顷刘军门、潘臬司等军办沙河之防，扼贼不得北窜，该军七月应予休息，亦须在沙河东岸会防也。此复。

0772．批临淮营务处张编修锡嵘呈明敬字营曩拟支发饷项条规缮折呈鉴由六月十五日

来呈已悉。平日虽仅发百钱，而随时结算，清结找领，不惟不俟半年，且无逾月，此断无致怨之理。惟银价余出些须，另归申余簿，为本营办公之用，议定按月发银，而假期内仍仅发百文，此二者当为疑之所由生，怨之所自起。贵编修有营务之责，临淮粮台每月有议作银钱价值之禀，由本部堂批准，饬行各营遵照。该军以银作钱，应即按照禀定批准之数核算，粮台门外悬一牌，营门外悬一牌，下月议价之后，乃换上月之牌，自足取信于人，申余之簿，决不可立。

另折拟议各条，均属详细。惟截旷一节，本部堂向例于各营遣撤之时，酌量该军立营之久暂，人数之多寡，批令总缴截旷若干。或令缴出，或在欠饷内划扣，为数并不甚多，均系届时定议，不于未经撤营之前，零星呈报动拨。此项款饷，或存或用，概由贵编修主政办理，本部堂此时不与闻也。此批。折存。

0773．批铭字营刘军门铭传禀防河事宜俟抵周口与潘张二军通力合作等情六月二十五日

来牍具悉。防守沙河之策，从前无以此议相告者，贵军门创建之，本部堂主持之。凡发一谋，举一事，必有风波磨折，必有浮议摇撼。从前水师之设，创议于江忠烈公；安庆之围，创议于胡文忠公。其后本部堂办水师，一败于靖江，再败于湖口，将弁皆愿去水而就陆，坚忍维持而后再振；安庆未合围之际，祁门危急，黄、德糜烂，群议撤安庆之围，援彼二处，坚忍力争而后有济。至金陵百里之城，孤军合围，群议皆恐蹈和、张之覆辙，即本部堂亦不以为然，厥后坚忍支撑，竟以地道成功。可见天下事，果能坚忍不懈，总可有志竟成。

办捻之法，马队既不得力，防河即属善策，但须以坚忍持之。假如初次不能办成，或办成之后，一处疏防，贼仍窜过沙河以北，开、归、陈、徐之民必怨其不能屏蔽，中外必讥其既不能战，又不能防。无论何等风波，何等浮议，本部堂当一力承担，不与建议者相干；即有咎豫兵不应株守一隅者，亦当一力承担，不与豫抚部院相干，此本部堂之贵乎坚忍也。

游击虽劳而易见功效，易收名誉，防河虽劳而功不甚显，名亦稍减，统劲旅者不屑为之。且汛地太长，其中必有极难之处。贵军门当为其无名者，为其极难者，又况僚属之中，未必人人谅此苦衷，识此远谋，难保不有一二违言，贵军门当勤勤恳恳，譬如自家私事一般。求人相助，央人竭力，久之人人皆将鉴其诚而服其智。迨至防务办成，则又让他军接防，而自带铭军游击，人必更钦其量矣，此贵军门之贵乎坚忍也。若甫受磨折，或闻浮言，即意沮而思变计，则掘井不及泉而止者，改掘数井亦不见泉矣，愿与贵军门共勉之。此复。

再，二十二过韩庄时，问及铭军已否自徐拔行，不得确信。酷暑郁蒸，积潦盈途，陆军辛苦异常，深为系念。本部堂在小舟中，亦为溽暑所困，拟将运河妥筹防御，即速赴周家口也。又及。

0774．批盛字营周镇盛波禀遵批确查各情形七月初八日

来禀已悉。该镇今年二月闻贼犯东省之信，拔队赴杞迎剿，张、牛等逆旋由兰考一带奔窜，尾股距杞不远。该军抵杞后，纵不能迎击大队，亦当略停二三日，派兵追其余党，始足以塞杞人之望。乃该镇一闻贼踪离杞，旋即退回。当时该军尚无城武、菏泽之战，故未能取信于人。本部堂所闻舆论，即系指此次而言，非指三月十二任、赖股匪由周口回窜一次也。迨张、牛一股二十七日与该军接仗后，四月初至十三四日，在单县、砀山、虞城盘踞十余日，去宋近而去亳远，该镇初二日自宋赴亳，正归德吃紧之时，何谓旬后方有警信？其时任、赖股匪，由砀、萧、睢宁、宿、桃以趋泗州，亦并未入亳也。

马勇冒贼，即指陈明升之勇而言，当贼氛密迩归德之时，该营虽尚未呈册验点名，而各勇已自称为周军矣。都司高琢，既系职官，又租其屋，何得谓并无名目？受贿即无实据，然其人之向为宋人所鄙，已可概见。携带家眷，虽非该镇所为，而出自左营官周提督寿昌，实属有违纪律，应将周寿昌摘去顶戴，姑免参办，以示薄惩。

淮军声名，久为苏、豫、皖、齐等省所称，该镇等兢业维持，犹恐不能餍人之望，若似此不加警惕，始则渐松渐懈，继则怙过饰非，以一军之纪律日疏，连累诸军之声名皆坏，不特本部堂所不许，亦众论所不容也。兹再苦口劝诫，望该镇反躬内省，毋护前失，与诸将共相勉励，改过不吝，即是一大善矣。缴。

谢恩折已于初四日附发，折稿随批发去。

0775．批盛字营周镇盛波禀萧县令吴士鉴前禀盛军爬城滋闹一案遵批查复由七月十七日

来牍申复各情，本部堂查阅吴令原禀，详加察核，如吴令所称该镇饬备米面之文，系初六投递，而填初五日期，该镇则云初五派员投递不收，初六再递，始肯收纳。该镇所禀，自系实情。当初五日该军勇丁赴城仓猝之间，吴令一味疑虑，不肯开城，故不知该镇已备公文也。

该营什长王从善被抢一节，吴令禀称，讯据王从善供称，银两、洋枪已交伊母收藏，并无被抢情事，取结附卷，释令回营。该镇则云迄今从善未回。王从善既系萧县人，自系在家逗留，毫无疑义。如果银两被抢，反遭吴令禁押至今，岂有事隔四十余日，该镇忍耐不问；直至此次饬查，始云是否释放，尚候移询，此理所不可信者也。

米面万斤，牛车十辆，吴令所禀与该镇所复相符，至所称备夫二百名，牛车四十辆，均系一时争论之言，并无其事，不足置辩。委员勒索程仪一节，吴令禀称，郑从九勒银十八两，张守备勒银十四两。该镇则称找回购粮尾银，数目相近。究竟是一是二，必应澈底根究。吴令借差科派车辆一节，该镇但称乡民来营申诉，究竟有无呈词证据，亦应切实查讯。仰候札饬徐防营务处李道传集，确查禀复核夺。

至近来军行所到之处，东、豫州县，往往闭门绝市，牧令避不见面，将弁深以为苦，江南不可更染此风。吴令久留该营，云因痰发偃卧，断不可信，其云吸食洋烟，当非无因，候咨督、漕、抚三院，饬司即将吴令撤委，赴徐听候查讯，该镇亦饬委员郑国绅赴徐，静候查讯。缴。

0776．批委办宿州查圩事务张牧云吉禀诣查各圩沿途阻水延滞缘由七月二十日

据禀已悉。今年水势过大，淮南北几成泽国，圩寨倾塌者，何可胜数。乱后孑黎，遭此灾厄，自顾不暇，何暇修筑圩墙？自未可催督过急。所幸贼氛稍远，尚可从容以图。归并圩寨，已是查圩第二义。凡圩户至一二百户者，即难驱并。盖安土重迁，人之常情，不如更易其圩长而教导之。圩长之抗傲不遵，情节较重者，枷之责之，尤重者杀之。

本部堂查圩之始，其意专重在访拿积匪，多斩数人，便足以靖根株而消反侧。该牧查办圩务，不为不久，而诛戮仅及十人，此威信之所以不立也。若欲平毁圩寨，与众动兵，则二百人不足以济事；若搜拿积匪，则二十人已有余。且各圩团民，亦可号召，事毕之后，酌予赏钱，本部堂原所不惜。蒙城、亳州各员，多用此法以集事。观该牧历次来禀，于查匪一事，似尚未得要领。岂姑息以邀誉乎，抑才不足以胜任乎？即如禀中所称，拿获窝匪之魏广春、魏三科等，何以不杀？魏庆洪、李昌林等，何以不革？革之而该圩长犹从中作梗，拿而杀之可也。盖杀数坏人而保全一圩，则其事易；因圩中有数坏人，而遂欲平圩，犯众人之所不欲，则其事难也。现在既无可拨之营头，亦无饷项可以再募勇丁，所请添募二百名之处，碍难允行。

龙山营游击吴峻基，本有会同查圩之责。候即札饬该游击，于该营内拨兵五十名，交该牧使用。再行察看两个月，如不能似蒙城之认真，一味因循敷衍，即行撤委。凛之！缴。

0777．批老湘营刘镇松山禀请另择便地驻歇及探报贼情由八月十五日

来禀已悉。本部堂初次防河之议，本令“该两军驻于贾鲁河、沙河之东岸，分防一段，约长四十里”等语。十九日檄行后，又虑该军分防不便，是夜复有一批，如该二军现在距河已远，不能折回，抑或虑分定一段之后，将来不能抽出游击，则不管防河之事亦可。随即印发在案，不知已接到否？

现在朱仙镇以上河工，豫军办理尚未就绪，朱仙镇以下堤墙，虽已粗成，尚未分段置守，而任、赖、张、牛各匪相逼而来，志在东窜。顷檄铭、鼎两军，由中牟、尉氏迎头堵截，日来尚未接到刘军门、潘臬司函禀，不知行抵何处，亦不知曾否见仗，果能遏其东窜之路否？刘臬司、杨镇两军十二至许州，该两军拟由郏县至襄城，计与刘、杨相隔不远，若贼已西窜，该四军不必力追，恐挺而走险，反以速其东窜之谋，一过汴梁以东，各军皆在西路，尾追不及，大局恐又全坏矣。

此时贾鲁河之防，自张市、扶沟以下，水势尚深，颇觉可恃，惟张市以上，直至汴梁以北，处处可虑。一月之内，淮军、湘军、豫军均须抵防此段，为屏蔽东路之计，应俟河防办理稳固，确有把握，再行分道穷追。张市、扶沟以西，稍远者为长葛，为洧川，为许州，最近者为鄢陵，为尉氏。该两军应在葛、洧、许州一带扼驻，即以少资休息。朱仙镇、汴梁之西，稍远者为郑州，为二郑中间之郭店，最近者为中牟。刘、杨二军应在郭店、郑州一带扼驻，俟贼西去已远，该四军再定进止。防河之事，该镇不必管矣。张镇养病鲁山，未即来营，仰录此批与之一阅，仍事事函商而行，并与刘军门、潘臬司、刘襄办、杨镇常常函商。闻豫军宋镇谋勇俱优，该镇与之共事已久，亦可录批与之熟商也。此复。

0778．批义宁州厘卡委员朱令宽成禀公暇得与陈守宝箴李生复等读书论古借资切劘等情八月十六日

据禀已悉。该员在卡照常办事，又得陈守、李生等读书论古，问学日新，至以为慰。

兰生幽径，不以无人而不芳，本无所待于外，而德无久孤之理，玉无终之辉，亦会有赏音也。

本部堂六月十五日由济宁水路东下，八月初九始抵周家口，患病旬余，现请假一月调理矣。缴。

0779．批襄办军务刘臬司秉璋函报任赖张牛似将合并东犯等情八月十六日

来函已悉。昨据许州禀报，言该军抵州后，十二日任、赖股匪闻知官兵已至，即由石固向禹州西走。又接刘镇松山来禀，言湘军已抵郏县，据探任、赖各逆在襄城以北，张、牛两逆在禹州东北，拟即由襄城进剿。计该军与刘、张相隔不远，当可一收夹击之效。惟该逆此次志在东窜，前檄铭、鼎两军由中牟、尉氏迎头堵截，日来尚未接到刘军门、潘臬司函禀，不知行抵何处，亦不知曾否见仗，果能扼其东窜之路否？刻下贾鲁河之防，自张市以下水势较深，尚觉可恃，张市以上水势甚浅，朱仙镇以北，豫军兴办尚未就绪，处处可虑。

一月之内，各军当以全力扼此一段，贼已西窜，该两军与湘军均不必力追，恐挺而走险，反以速其东窜之谋，一过汴梁以东，各军皆在西路，尾追不及，大局又全坏矣。顷已饬令刘、张二湘军，即在长葛、洧州、许州一带扼驻，暂顾张市、扶沟、鄢陵、尉氏以西。该两军应即在郑州及二郑中间之郭店等处扼驻，暂顾朱仙镇、汴梁、中牟以西，均为屏蔽东路之计。俟河防办理稳固，确有把握，再饬各军分道追剿。仰与杨镇商酌而行，并常常与刘军门、潘臬司及刘、张二镇互通消息，使彼此知军行所在。豫军宋镇打仗甚为出力，亦须一律联络也。此复。

0780．批候选训导计棠毛印堂候选直隶州州判窦钲禀妄拟查办圩寨章程二十一条开折呈鉴八月十七日

据禀已悉。河南圩寨，修筑已及十年，各寨章程行之已久，未必尽皆不善。各寨人心间有不同，而其愿保身家性命，则人人皆有此心。苟可固守，断无不竭力死守者；若其力不能坚守，则虽会同中丞下一督率之札，多发委员，颁一极密之章程，而其不能守如故也。即严定州县之处分，而其境内有可破之寨如故也。彼人丁单弱，财力贫薄之寨，印委各员能一一使之富强哉？另折所陈，如选寨长，联络各寨，已革寨长不准把持圩务，收粮入圩，禁止抗官，编造户册等条，本部堂四条告示中，业已言之。

凡能言者，未必能行。如第一条，正寨长须择端方廉干、素负一方之望者，此种人即极不易得。此处一差，着着皆错，本部堂不肯通饬办团，所虑首在于此。该员等若觉寨长处处皆有贤者，仰即自拣一二县，本部堂札派该员等前往经理，试行果有效否。若六十余州县，皆派委员，必致物议沸腾，断不可行也。缴，折存。

0781．批统领铭军刘军门铭传鼎军潘臬司鼎新禀贼毁长墙窜逸东境等情八月二十三日

牍悉。中牟县十五六两次来禀，贼于十五日未申之间已至中牟城下，十六日黎明大股始由城外经过。本部堂初八之檄，令该两军赴中牟、尉氏拦剿。据称拟于十七日赴中牟，是自觉本管汛地尚可无虞，若于十四日由汴回防之时，即赴中牟堵剿，大局或不至决裂，纵不能遏之使西，但能遏住一日，刘、杨赶到，即可痛打一仗。此处稍失机宜，实为可惜。惟两军汛地太长，不能不时时回顾，是可亮也。本部堂于贵军门初次批牍，即虑有无数波折，未必能一次办成，然终始坚持此议，如果将来该逆回窜，仍须防守此河，断不因难而中辍，亦不因浮言而变计，尚可勉之。此复。

0782．批委办宿州查圩事务张牧云吉禀拿获捻目高继周等讯明正法八月二十五日

据禀已悉。正法高继周等三犯，办理渐觉认真，稍为一慰。蒙、宿情势，虽有不同，而本部堂所办，系拿勾捻之匪徒，并未翻苗逆之旧案，即蒙城正法各犯，据桂令等节次禀报口供，亦皆当捻属，实非以其从苗而杀之也。总之，查圩之意，只分良莠，不问苗捻。甘心为莠者，虽概未从苗，亦在所必诛；洗心向善者，虽曾经从苗从捻，亦在所必释。该员节次严饬之后，甫经振作，遽欲预为宿人请命，以邀慈惠之名，而为节劳之地，殊属误会题旨。本部堂并非好杀人者，办理之认真与否，自有舆论可访，非计杀人之数以较优劣也。缴。

0783．批安徽抚标振威营李镇南华禀奉札查复蒙城麦捐等情八月二十六日

据禀已悉。蒙城瘠苦，实较他处为甚，而苗捻积习，濡染太深，非廉洁刚正，不能挽回人心于万一。故查圩委员，本部堂常常谆嘱，总以丝毫不取于民为立信之本。麦捐等项，所得甚微，所失信者甚大。委员方严禁圩长不准有需索之弊，城内绅董又传令圩长代写捐输，不特圩长无所适从，久之民间必疑查圩系为敛费起见，实于圩务大有关碍，不得不从严禁革。至莠民畏罪匿营，该镇素与苗捻为仇，谅不致留容此辈，或有无知营弁收用匪人，如禀中所言者。仰仍遵前札随时访查办理。

该镇从前身经百战，力保危城，本部堂岂忍忘其大功而求其小过？且孙部郎并无战功，仅能拒苗，本部堂尚为奏雪其冤；该镇拒苗既坚，战功尤伟，岂不知加意成全？但须革除私捐，拒绝匪人，自保令名，而后人皆爱惜而保全之也。勉之，毋忽！此缴。

0784．批潘臬司鼎新禀贼在菏曹大军由南路遏之较有把握等情八月二十八日

来禀已悉。该军二十三日行抵单县，可谓迅速。张、牛等酋尚盘旋于曹、菏之间，未即渡运，东军业已严为准备。闻李统领于十九日亦至济宁，刻下河水较深，人心当可稍定。不知运防究靠得住否？该司先赴嘉祥，想与李统领熟商后，即已巡河北去，专顾运防根本，以慰东人之望。

刘军门、刘臬司等军，日内计已抵曹、单一带。曹境三面皆水，若各军由南路遏之，使不得出，收功较易，众议皆系如此。然今年春间，群贼皆在水套，我军甫将合围，而该逆旋又西窜，特恐此次亦未能如愿耳。该司一军，总以力扼运河为主。前刘襄办来此，言贼若万一不幸渡运，只好反守运西，驱之海东，以图歼灭。本部堂虽勉强许之，而犹谆嘱其认真防运，不可预兆不幸之想，刘襄办当与该司道及矣。

运东二千余里，崇山峻岭，贼若东窜，未必可以歼灭。而扰害完善之区，本部堂与阎部院暨该司李统领，皆被东人怨憾，公私有损，故愿该司力主守运也。缴。

0785．批委办蒙城圩务桂令中行禀查获莠民李全信等九名讯明正法九月初二日

据禀已悉。垫赏钱八千，已于另折饬知徐台矣。近皖南刘镇松山与宋镇庆极为和洽。据宋镇言，蒙、亳昔之从贼者，迩来甚有悔心，惟因查办甚严，不敢复归蒙、亳故土。若稍邀宽典，准其赎罪自新，则蒙、亳思归者多，捻党可解散一半等语。该令办理圩务，极为认真，成效已著，仰细心查察，如宋镇之说可信，则大猛之后，济之以宽，以后不轻诛戮，专令改过自新，亦是一法。仰会同朱令斟酌禀复，仍候安徽抚部院批示。缴。

0786．批朱牧式云禀报率营到临淮日期九月二十一日

来禀已悉。敬营拔队后，该军应以两营扎于北岸，一营扎于南岸，守护米仓，不可零星分驻。前此防守临淮各军，声名俱好，该守宜加意整饬营规，严禁骚扰。军营之有声名，犹人之有衣服，山之有树木，有则令人起敬，无则十分可憎，该守宜谆嘱营哨弁勇，人人自爱。至嘱，至嘱！缴。

0787．批襄办军务刘臬司秉璋函报探听捻逆窜扰情形二件九月二十三日

十九、二十两函均悉。前因贼党分股窜扰，本部堂檄饬铭、鼎、树三军追剿任、赖等逆，而令该军会同鲍军门、刘镇、杨镇剿办张逆一股，业经照会在案。兹据称该逆已向汝州北窜，有窥伺河洛之意，该部应即跟追西去。贵襄办志趣坚卓，应趁劳乏艰难之时，咬定牙根，向前做去。熬过几次，众人自不敢轻量书生不耐艰苦矣。此复。

0788．批统领毅字营宋镇庆禀防守黄河贼踪偷挖未遂缘由九月二十六日

来禀已悉。防河之议，顺贾鲁河以上，直守至京水镇为止。李抚部院来函，亦系如此，本部堂深赞其策，胜于原奏之所议。正拟兴工分汛，该逆又分股东窜，只能暂缓河防，先檄铭、鼎、树三军赴山东追剿矣。

其西窜之贼，檄令霆军于刘镇之湘军，刘、杨之淮军跟踪进剿，昨准李抚部院函称，亦令该军剿办西路，不知能会合诸军力保河洛否。至本部堂所部各军，惟刘军门系建议守河之人，潘臬司责成其事，故责成二人修工守河，均未尝稍有推诿。此外诸将则纷纷推诿，均愿游击，不愿防河。盖防河者，兴工之时，荷锄负土，十分辛苦，不比游击者之半行半住，稍觉安逸。防河者工竣之后，保守汛地，厥罪甚重，不似游击者易于报功，难于见过。故勇丁愿行路，不愿挑土，将领愿做活事，不愿做笨事，人情大类然也。

闻该镇朴实耐劳，向不取巧，既知守至京水镇，可保黄河大堤永无北顾之忧，即应躬任其难，无令推诿者效尤可也。此复。

0789．批鲍超禀军抵汝州侦探贼情十月初四日

来牍具悉。昨接永宁县禀，据称九月二十二日贼扑该县，偃师县禀，则称二十五日贼又回窜宜阳西之三乡镇。现在无论贼窜何处，贵爵军门总以力剿西路一股为主，总以本营专人确探为凭，各路地方官探报，不足尽信。

目前贼势东西分窜，东路任、赖较弱，西路张逆较强，此人人所共知者，并非东路强而西路弱。若霆军舍张逆而寻任、赖，则外间必笑其寻弱者开仗，则霆军之名稍损矣。贵爵军门务宜专心西剿，不可另作比较。凡贼在豫境河南、南阳两府，陕、汝两州，均请跟踪追剿，若贼入秦省，则不必越境剿办矣。

贵军此次入豫，纪律严明，毫不骚扰，各处函牍无不称赞，此为可喜，惟尚未与贼接仗。向来霆营敢战之名，外间佩服者多，责望者尤重，务须确探张逆所在，痛快一战，以慰民望。若因山路崎岖，转运艰难，粮食不便，行走稍缓则可，改剿东股则不可也。

饷项一节，江西六、七两月业已全领，江苏八月协项亦已提用，湖北协饷并已用至九月，均于九月初甫经发清，不应十分窘迫。前次李中丞来信，言向蒯道挪借，不知究借若干。河南饷需支绌，所借银两，必须如数归还。

转运一事，全系李抚部院派员承办，决不致误。粮食一事，或地方官偶有协济，或托官绅代买，价由营发，贵爵军门妥为经理，并与李抚部院常常通信可也。此复。

0790．批委办蒙城圩务朱令名璪禀复蒙邑现在情形十月十四日

据禀已悉。宋镇之言，是否可信，本部堂前次所批，本令该令等斟酌禀复，并未据为定论。此禀所陈，确有见地，洵为阅历有得之言。以后仍须认真查办，其有一线可原者，苦口开导，令其自新，费一番功夫，自有一番效验。否则，多杀虎狼，不为损德，多刈稂莠，正以养苗，总不使当捻者视同商贾，出入自由，乃可日有转机。至整顿营务，亦非空言所能做到，该令如查有真系捻首，而倚仗营中为护符者，尽可指名密禀，听候酌办。缴。

0791．批提督马德昭禀挑筑壕墙大概情形十月十四日

来牍具悉。现在西窜之贼，去豫已远，东窜之贼，如运防守住，回窜乃意中之事。京水镇一带堤墙，目前究有几分工程？趁此无警之时，实力修筑，所有墙高一丈，宽一丈，濠宽一丈，深一丈五尺，果能如式，则屹若坚城，该逆万难飞越。查各处工程，皆与文书所限尺寸不符，惟安庆、金陵前挖围城之濠，山东今岁修运河之墙，工作与文书相符，贵军门所分一段，若做得十分坚实，则各段皆可照样为之。天下事，总贵有贤者倡立好样子也。

0792．批王道成谦禀带队回开河驻防由十月二十五日

据禀已悉。该道带兵未久，而前在费县任内，搜除积匪，实能力遏乱萌。此次剿洗黄崖土匪，办理迅速，仰蒙恩命洊擢监司，益宜加倍谨慎，力求实践。

无论军事吏事，皆从“勤廉”二字做起。勤则事之惰者无不举，廉则人之污者无不畏。刻刻以此自励，以此教人，自有振兴气象。

目前运防虽可暂松，逆匪渡运之谋狡谲百出，该道防守开河，仍须不分畛域，兼顾他处。冰冻之际，深为可虑，不可一日忘战也。缴。

0793．批老湘营刘镇松山禀恳给发欠饷由十一月十八日

据禀已悉。该军请给欠饷，本部堂上年十二月内批准由湘盐局按月提银一万两，原令在于长沙就近设局，派员经理。嗣该镇禀复局中难于分布，按月派员领解来营，陆续给发，又经本部堂批准，以为银既有着，早迟总可领到。乃本年五月间，湘局之银未到，来营候领勇丁在徐至九百人之多，该镇禀请发银四万五千两，又经本部堂于每月一万两之外，札饬徐州粮台另发银三万两在案。今该镇复请于周口粮台筹发银三万五千两，不言借领，竟似又另请添发者。

现在淮军饷项，去岁仅发八关，今岁仅发九关，欠饷未补分文，而铭、鼎等军追贼勤劳，实过于湘军，湘勇于满饷之外，又月给旧欠一万，已极优矣。而该镇多方设法，索取欠款，殊不可解。若谓号勇来营者，多刁难追逼，该镇既知湘勇如此刁难，不应禀请添募四营，本部堂亦悔不应准添四营。看此情景，将来难免有唐、金两军徽、休之变，不如少一营少一营之事端。仰该镇即行派员至中途拦截，无论行至何处，即在何处截住，多给途费银两，就地遣散回籍。本部堂一面咨明湖南李抚部院，如尚未起程，即在长沙遣散。本部堂自统带老湘营以来，自问待该军并无刻薄之处，该镇将此批抄出，遍示营哨弁勇可也。缴。

0794．批老湘营刘镇松山禀恳仍准添设新四营以敷剿贼由十二月初三日

据禀并另单均悉。新招四营，业经湖北暂留滠口设防，昨已批令该镇暂缓前往截止，将来滠口撤防，仍准赴豫省归该镇统领。该镇向来办事，颇有忠勇明决气象，前次请银一禀，未免太不知足，深恐流入鄙琐一路，是以严批训诫。本部堂待人，常如师之待弟子，有戒饬成全之意。嗣后随事留心，总要银钱看得轻，然后志气振得起，如果统领毫无私蓄，各营将士无不共知共谅也。此复。

0795．批徐州营务处军械所翟增荣禀由十二月初六日

所禀各情，具征读书有得，非妄为高论者可比。惟本部堂病在本源，用心久则汗多，说话久则舌蹇，自度一日之精神不能了一日之公牍。既不能作星使，岂能再为江督。李爵大臣接管兵符，谊同一家，目前未赴前敌，本部堂仍就近暂为调度。将来李爵大臣出省后，本部堂在周口养病，暗中商酌维持，庶寸心不甚抱歉，而大局毫无所损。本月初三日一疏，亦抄发徐防营务处，该员可索取一观也。缴。

0796．批补用道王勋禀请咨商通行修寨由十二月初十日

据禀已悉。湘省功名太盛，元气发泄，渐少诚朴之风。本部堂时切隐忧，所可虑者，不独哥老会一端也。哥老会传染甚广，勾结秘密，然以目前时势而论，挺身出为戎首者，或尚无人。曾以此意商之李抚部院，亦谓逐渐消弭，可无大碍。该道情殷桑梓，具有远识。惟修筑寨堡一层，事经创始，众情必难允从。且依山守险，此是防御外寇之事，若本处内患一经筑寨，譬犹医者之引疾入内，会匪即可凭寨以起事，据寨以负嵎，防患而适以滋患，亦非万全之策也。候录此禀，函商李抚部院，相机酌夺。缴。

0797．批鲍超禀探闻贼又遁回京山天门德安一带俟到枣阳后觇贼所向相机截击由十二月二十一日

初八、初九、十一三次来牍均悉。昨准曾爵部院来函，贼于十六日窜至义堂镇，离德安城四十余里，必向孝感大路奔窜。此次贵军门自行奏明先剿东股，仍未与贼一遇，朝廷必不以为然。

本部堂筹画月余，无兵入秦，尤觉无以对秦人，适接乔抚部院函，称“霆军若由荆紫关入秦，转恐逼贼愈西”等语，十一日已改檄老湘营刘镇由潼关入秦。该镇十四接信，十六拔营，年内计必入关，极为迅速，西路有此援兵，已可慰秦中之望。

贵军门仍当剿办东股，能将任、赖痛剿数次，庶几上可以对圣主，下可以免物议。一切进兵之机宜，就近与曾爵部院随时熟商，本部堂与李爵大臣均不遥制。惟捻匪狡猾异常，我军追剿宜速，进队却宜稳，仍须步步顾定后路，防其抄袭。

今年六月，老湘营在上蔡等处大战，闻贵军门曾派人往看，想已得其大概矣。至探报尤为要紧，最难确实。贵军九月十六自南阳拔营，若经赴鲁山，尽可拦截张逆，不令入陕，乃因探报之误，绕至裕州，失此机会。昨初十日至平林岩，若赶紧进兵，十二三日或可见贼接仗，乃因探报之误，十一日折回枣阳，又失机会。以后务须多发探马，到处探问，慎无轻听人言也。此复。

0798．批娄镇云庆禀由湘起程赴直由十二月三十日

来牍已悉。直隶绿营兵制，现经刘督部堂实力整顿，初奏分立六军，拟派贵镇总统古北口一军，嗣又添设二军，正定即居其一，不知总统有无更动。

贵镇久历戎行，战功迭著，赴任后振刷精神，勉图报称，正可为刘督部堂指臂之助。绿营废弛已久，练兵较之练勇，其难数倍，然挽回积习，总从“勤廉”二字做起。勤则事之惰者无不举，廉则人之污者无不畏，尽一分心力，见一分功效。守定霆军善战之法，而又纪律森严，秋毫无犯，则声名大起矣。此复。

同治六年

0799．批潘臬司鼎新禀正副等五营分守长沟到防日期由正月初二日

据禀已悉。该军移守长沟至济宁一带，河防巩固，至以为慰。任、赖等股，久扰鄂中，又由云梦折而西窜。二十一日，树军迎剿于德安之王家湾地方，张镇追贼过猛，力战阵亡，曷胜痛惜！秦军亦于十八日大败，几于全数复溃，贼氛大炽。不特西事棘手，即东股正无了期。本部堂到徐以后，拟练一支可靠马队，备李爵大臣前敌更换之用。该司志在灭贼，思之思之，鬼神通之，或有良谟，可以制寇也。缴。

0800．批树字前营刘克仁等禀统领张镇捐躯救援未及会请参办由正月初二日

据禀已悉。张镇身先士卒，力战捐躯，闻之曷胜痛惜。该统领前在江南剿贼，迭著战功，上年随同北征，驰驱齐、皖、豫、鄂四省，见其朴厚果毅，言不妄发，仁爱士卒百姓，出于至诚。方冀仔肩大任，戡定中原，不意追剿过猛，遽陨将星。贼焰日长，犹深悲愤。该营官等救援不力，虽由贼势过重，亦属咎无可辞。一切战状，想李爵大臣、曾爵部院先后详细入告，本部堂亦当专案具奏，慰逝者于九原。张镇灵柩回庐，不知应从何处登舟？汝宁至三河尖可通舟楫否？若来周口，恐迂道太远。至树字全军队伍，应由营务处刘镇带赴周口驻扎，听候李爵大臣调度，本部堂已有函商之矣。缴。

0801．批王道勋禀湘乡县治亟宜创造城垣等情由正月初四日

据禀已悉。该道留心时事，为保护桑梓之计，意识颇为深远。惟修寨筑堡，事属难行。已于前禀中详晰批示。至创造城垣一事，工程浩大，计算经费，至少须十万余金，谈何容易！各营累捐之后，亦不宜派令再捐，即捐亦属无几。凡筑城，非定造城砖，平放实砌，断难坚固。湘河玛瑙石虽多，只可为填塞城基之用，万不足以成城墙。若欲借此以省经费，殊非经久之道。

湘乡本无城池，相安已久。忽欲办此数百年未有之事，本部堂不甚以为然。同治元、二年间，曾议于安庆建立贡院。业已买地平基，购木簰，开砖窑，费钱三万余矣。以其为向来所无，恐风水不利，卒未敢主张办成。今本邑正盛之际，不知修城是否有碍风水？本部堂亦不敢主张也。惟愿同县士大夫常留俭朴之气，不务奢，不取巧，刻刻戒惧修省，以迓天庥。所谓久远之图，或即在此。若仅恃筑城浚池，则十年以来，有城而遭惨劫者多矣，未必竟能安于磐石也。该道读书明理，望与同邑有识之士熟筹之。缴。

0802．批鲍超函牍一件由正月初五日

来牍已悉。前次贵爵军门自行奏明，先剿东股，转辗延误，总未与贼一遇，已不免为人所笑。此次于东股奔窜未定之时，忽又奏明入陕日期，殊不可解。本部堂于十一月十九、十二月初三两次寄信贵爵军门，一则再三叮嘱十分谨慎，不可乱说一句；一则说明俟抵秦境后，如行路几日，开仗几次，仅可自行具奏，断不可以空言入奏，徒令朝廷生厌等因，言之极详，何以全不理会？未至秦境，又急于发报。任、赖凶焰极盛，尚未出鄂境之际，曾爵部院不候准信，于十七日咨请贵军入秦，本嫌太速。贵爵军门又不候准信，遽行入奏。现在贼踪蔓延鄂境，霆军又不能西行，终年未做一事，而奏报忽东忽西，自相矛盾，宜外间纷议霆军难与共事也。此复。

0803．批铭字营刘军门铭传禀张镇树珊剿贼力战捐躯并现在贼由京山窜向臼口一路等情由正月初十日

来牍已悉。张镇忠诚笃厚，治军爱民，众论翕然。此次追剿过猛，遽尔捐躯，实为痛惜。李爵大臣已奏请优恤赐谥。本部堂亦当附奏，一为表章慰逝者于九泉。周家口士民纷纷营斋营奠，拟补请在该处建祠，以妥忠魂。贵军二十三四日接仗后，该逆仍窜臼口一带。顷接鲍爵军门来函，贼踪于初一二日已至王家集，距樊城仅六十里，霆军即可出队迎剿。贵军门如能会合夹击，当可得一二好仗也。此复。

0804．批统领老湘营刘镇松山统领和厚营李镇祥和禀张编修受伤殒命并战仗情形由 ⁽¹⁾ 正月十八日

来牍已悉。贵军初至西安，正值贼氛极炽之时。初六日马部贼大股猛扑七八次，我军奋勇鏖战，以远道驰援之客军，当凶焰方张之剧寇，再接再厉，已获胜仗，而张编修竟以力战殉节，闻之大恸。前年本部堂初招淮北勇丁，实欲逐渐扩充于淮、湘两军之外，另开生面。张编修能耐劳苦，文员中实无其匹，而性情之诚恳，志趣之超迈，识量之深远，操守之廉洁，均能卓然自立。方冀养成大器，共济时艰，不意千里赴援，一战而死。浩然长往，赍志无穷。贵镇少此帮手，军势愈孤。本部堂相离甚远，尤不放心。务宜慎之又慎，切不可猛浪轻进。贼在西安附近，则宜傍城立营，保护省城；贼向西南，不可孤军进追，或至疏失；贼至同、朝一带，则宜傍渭水、河水立营，与晋军常通声气。但能自立于不败之地，总可徐徐图功。

敬字三营，护送张编修灵柩至徐州府城。本部堂祭奠后，再回灵璧本籍。张编修死事情形，即日专折具奏，陈请优恤，并将身后各事妥为料理，以慰忠魂。仰即传知敬字三营勇丁，并令该营官沿途严加约束，无许骚扰，留此令名，以慰张编修于九原，亦贵镇所以报良友也。此复。

0805．批统领老湘营刘镇松山统领和厚营李镇祥和禀探报贼情由正月二十五日

来牍具悉。十八日发去一批，计将接到。该逆前破秦军，气焰方张，骤为贵军所败，积其凶愤，以求一逞。贵镇侦知贼情，绝不恇惧，具见胆识过人。惟临阵之际，务宜稳而又稳。佯败不可猛追，孤军不宜深入，恐其勾合回党，彼众我寡，或致疏失。在西安，则宜靠省城以为根本。在同、朝，则宜傍河水渭水，以晋军之炮船为根本。先立于不败之地，然后急战缓战，其权在我，则胜算可操矣。此复。

0806．批蒋道凝学禀陈甘省各营艰窘情形由正月二十五日

来禀已悉。甘省久经荒乱，杂粮石值百余金，兵民交困，即贼势亦复难支。该道激厉饥军，驰驱险阻，捣穴擒渠，可嘉可敬！杨部堂两载危疆，竭忠尽智，可谓独为其难。本部堂应允每月由江南协甘饷三万两，许之甚坚，后以一万分拨宁夏，解督辕者仅二万两，已觉抱愧。自去岁七月，因高邮河决，厘金大减，每月协甘并不满二万。虽本部堂驻扎齐、豫两省，不便再管江南饷事，然失此大信，实觉无以对杨督部堂。兹本部堂仍回本任，已于十五日抵徐州，十九日接印视事。向来协甘月饷三万两，仍札饬江宁布政司如数拨解。虽未必有济于甘，亦聊以践夙诺耳。此批。

0807．批树字副营张镇树屏禀随同押队送张统领灵柩至周口由二月初三日

据禀已悉。该镇之兄右江张镇，忠朴勇毅，战必身先。前此保卫桑梓，攻克苏、常，屡立功勋。此次以寡击众，血战捐躯，实深伤悼。除由李爵大臣详奏优恤外，本部堂当再具疏表章，慰逝者于九泉。周口士民，纷纷营斋营奠，泣颂遗爱，盖至诚所感也。本部堂薄具赙金挽幛，交王万钊带至树营，仰焚香荐告灵前，聊著轸惜之怀耳。缴。

0808．批铭字营刘军门铭传禀尹漋河接仗情形并请暂为休息等情由二月初七日

来牍阅悉。十五日之战，以误听后路惊传，分队回顾，为贼所乘。盖拔队旋行之际，贼匪见之，疑为溃奔；即士卒见之，亦疑为失利，未必人人知为抽队回救后路也。唐镇诚朴骁勇，失此良将，于大局实有关系，深堪悼惜。惟铭军立营以后，从未挫衄。得此小挫，亦足生将弁之敬慎，而穷军事之变态。无折肱不成良医，无垂翅亦不成名将也。贵军驰驱太久，此番必须休息整顿。想李爵大臣已详示矣。此复。

0809．批襄办军务刘臬司秉璋呈请赏假调摄由二月初十日

来牍阅悉。前据该司禀抵信阳，力疾从事，当以“贵襄办志趣、操行、学识、精力均可补救时艰，幸无因病退谢，遽萌善刀而藏之念”批答在案。兹据呈请假调摄，并准李爵大臣咨会批答，有“奚忍借病逃脱”之语。公则中原寇乱日深，即江淮亦难安居；私则患难相从日久，岂急时不相赞助，诚哉其不可脱逃也。此复。

0810．批安藩司详淮河添设水师月饷拟抽盐厘以供支用二月十二日

查长淮添设水师，安抚部院创立此议，未便以经费难筹，徒致纷纷，道谋无成。本部堂酌定，应于龟山立参将一营，正阳关立参将一营，五河立游击一营。按照长江水师之例，估计每岁约需官兵俸饷、养廉、杂费等项银八万两有奇。军务未竣、厘务未停以前，应由淮河厘卡供支一半，由五河、正阳盐厘供支一半。将来军事大定，厘金停撤，则全由淮北盐课项下供支。至原拟另设划船分巡一节，淮河水势夏涨冬涸，若划船专于冬春巡查支河汊港，而于舢板随时拨兵驾驶即可。若于长龙舢板之外另立划船名目，则不可。是船厂或添划船之费，而毋庸另添划船之额兵也。惟目下淮河上下游，本部堂及皖抚部院均有炮船在内，船数不下二三百号。较之将来经制水师应设之船，多至三四倍。捻氛尚炽，未可多裁目下之水勇，遽立经制之水兵。仰该司等会议详复后，今年先行会奏定案，明年再行兴办，尚不为迟。仍录批报明抚部院，并移镇道知照。缴。折存。

0811．批金陵厘捐局详送木行捐修万福桥厘收支册由三月初一日

查万福桥工程既据复估，需银二万七千四百两零，系因撙节所致。兹就捐收各款核计，如汪如濬控案内扬州府讯罚凌桂芳赔缴，照估作价银一万五百八十四两；又木行隐漏桥厘，由府罚捐关石木六百根，约值三千余串；又前次富将军发府银一千二十两；又据该司等册报，同治四年二月十五日起至五年七月二十一日止，共收捐钱七千六百七十余千，内支薪工等项钱一千九百余千，尚存钱五千七百余千。统共已经收存银钱并计，约合一万七千四百余两。加以上年七月二十一日之后及八月初一日起，每两加收八文，截至本年二月底止，所捐计已不少，核与复估数目，谅无短绌，何以自二年四月初一日开工起，迄今已阅十一月，既未呈报工竣，又不报明办有几分工程，年复一年，将何时始能竣事耶？

该董史兆霖等承办要工，耽延时日，是何居心？扬州府有督率之责，亦不认真访察，任其怠玩，实属不成事体。本应将史兆霖等撤退，惟工在吃紧，若另易生手，史兆霖等反得置身事外，应责成淮运司确实勘估，并督同扬州府勒令该董史兆霖等认限办竣。倘再逾违，从严参办！除分饬遵照外，仰将上年七月二十一日之后及八月初一日起加收捐数并现办几分工程，先行查明，开册禀报。再，该司等册开捐收此项厘钱内，共支薪工钱一千九百余千，核之收数，几及三分之多，其中显有浮冒。并即确查，按款开报察核，勿稍循庇，切切。仍候署抚部院批示。缴。册姑存。

0812．批委办淮北督销局王治覃禀谢保举由三月十六日

据禀已悉。诚朴之质，耐劳崇俭之素，能始终守而不改，将来必可为。苏省循吏，望时时以之自惕也。缴。

0813．批五河盐厘卡贺丞霱若禀遵查张编修锡嵘身后各事逐一经理各情由 ⁽²⁾ 四月初四日

据禀并另单均悉。张编修家中情形，闻之倍增感怆。该丞代为筹划，无微不至，洵属不负死友，足敦薄俗。移家五河之说，本非经久善策，惟灵璧既无一可以依恃之人，不得不权目前之急，依倚该丞，移居五河，尚可朝夕照料。仰于葬事办妥后，即令其全家移徙，统由该丞一手经理。拟仿照右江张镇之例，饬粮台给恤助银二千两，由五河盐卡拨给，由徐州粮台核作收放。外本部堂赙银二百两，由内银钱所寄交该丞经收。此二千二百金者，专供张氏孤儿寡妇度日之需，不准他人侵挪分文。此外，张编修在营尚有营务处及营官之薪水，又有公费公长夫等银，应由该丞禀商徐道、李臬司，严饬经手委员叶荣逐一算出共余若干。又陕西及沿途奠金若干，张编修原有之房产田亩值价若干，由该丞商之李臬司、凌贡生，通盘筹划。葬费及各用款若干，分给胞侄若干，留于孤儿寡妇者若干，一一具禀，批定存案。

至陕西兑汇养廉一节，检阅印领各件，似系当日在滇时办就，而未发行，陕西未必有案可稽。若已汇兑清楚，则云南巡抚咨陕之文，不应尚存家中。现在事隔六年，滇、陕之官屡易，而陕西又值公私穷窘之时，恐未必能发此闲款也。缴。印领，库收共三件，公文一件，俱发还。

0814．批署六安营参将徐士衡禀新复额兵督率训练由四月十八日

据禀已悉。现当整饬营伍之际，自应勤加训练，以期整饬戎行。考察弁兵，必须于技艺、人才、操守、缉捕四者认真查核。该将亦宜以“勤”、“廉”二字自励，身正乃能正人也。缴。

0815．批淮扬海属绅士裴荫森等禀请复淮水故道由四月二十二日

此案筹议两月，不能决断，博询众论，力主修复淮渎故道者固多，而辨难者亦复不少。难者之说不尽平允，而有数事可信者：一谓淮扬农民穷困，盐商亦极疲乏，不忍再捐，即捐亦不能年内即至百万之多。一谓章程第八条之遥堤帮做扫工，第九条之河渠出土宜远缕堤，宽百余丈，乃是正经办法。河身坚土板沙，断非如第三条沟线跌塘之法所能为力。一谓洪湖北高南下，形如侧釜，势难引全湖之水尽出清口，中河比洪湖尤高，势难挽南趋之水折而东注。

此三层皆近理之言，欲复淮渎，经费既虑其太巨，效验亦茫无把握。惟复渎之大利未敢必其遽兴，而淮扬之大患不可不思稍减，减害之法，仍不外乎分淮流以入故道。拟就禀中所谓成子河引淮入黄者，非此案之正文，不但三河缓堵，即清口亦可缓开。应自海口起，西至桃源，浚此五百余里之河身，修筑缕堤、遥堤。工不可率，费不可省，自戊辰年起，每年筹银三十万，倘岁事丰稔，军务稍松，尚可增加，逐年修浚。自下而上，浚至杨庄，高筑南堤，则中河泗、沂之水可东行注海矣；又浚至桃源，则刷开成子河，可分淮入黄矣。如果自成子河至海一律通畅，测量水势，不至掣溜南趋，再行掘开清口，多一分淮之路；如清口一律通畅，再行堵塞三河，以弭下河之灾。

目下军饷紧急，筹款极艰，然亦不能不急办，以慰该绅民之望。准于本年八月起，至明年三月止，陆续拨银十万，在于云梯关以下先行试办，并于清江开设导淮局，派委官绅，履勘水陆，测量高低，制备器具，博采异议，熟商工程做法。其公呈中所未及者，如自高良涧以至清口，节节浅窄，尚须分别辟浚。自双沟以至旧县，亦须酌浚湖身，推之奎河、睢河，均须大加开浚，使徐、宿之水导归于淮。皆应由局中查勘定议，刻成《导淮事宜》一书，分别缓急，次第兴工。不求速效，但求实济；不求利多，但求患减。仰淮扬道遍传该绅等知照。

0816．批江藩司详送许邦行等甄别考试由四月二十四日

据详许邦行、濮嵩庆、袁照期满日期均悉。查外省官员，向无由督抚考试之例。唐宋以来，考士属之礼部，考官属之吏部，前明及国初选官，皆考一判。今虽不考判，而每月部选各官尚进月官卷，犹存考试遗意，是考官乃吏部之权，非外省所得为政也。

本部堂前在安庆，每日接见三员，但令各书履历数行，观其字迹而已，初不据此以定贤否。查阅该司详文内所叙，初次部咨仅称详加考核，分别繁简，所谓考核者，非考试也。嗣经司中议详，变通留宁各员期满章程，始有漕宪考试字样，系属不根之论。旋准部复，亦就外间咨文笼统言之，遂有考试之说，并道府亦以考试分繁简，殊非政体。本部复加酌定，嗣后一年期满，各员应由该司出具考语，详请本部堂验看，分别繁简，奏咨办理。

此次所详三员内，许邦行、濮嵩庆两员系科甲大挑及军功劳绩班次，部中本无考试章程，无须再议，仰即出具考语，另详核办；袁照一员，系捐纳班次，该司详内所引“酌增常例，详加考试”等语，本部堂署内案卷不全，无凭查核，仰将捐例内考试一条，抄呈禀复，到日再行批示核办。缴。

0817．批湖南选锋水师营刘副将国斌禀由四月二十四日

该将足疾，尽心调治，当可渐愈，不可遽思引退。目前楚疆边防紧要，该将管带水师，正宜实力巡防，无需远道来宁。本部堂于去年秋身体消瘦，冬春以来渐觉康复，体气稍肥。回金陵后，阅核公牍，亦尚耐劳，但以多见人客为苦耳。附告一慰。缴。

0818．批铭字营刘军门铭传禀连日追贼获胜情形四月二十九日

来牍阅悉。贵军门整顿队伍，士心益奋。此次剿败大股，已属得机得势。臼口为该逆久恋之地，局势太宽，万难合围。惟有各军更番互战，步步稳进。我之锐气常新，贼之凶焰或可渐减。闻老湘营在秦，每战皆用方城阵，刀矛枪炮，抵御良久。贼伪退一二次，皆不遽追，迨真退之后尾追，亦不敢乱队伍。其杀贼之多，则在攻破贼巢时认真搜剿。弁勇所说如此，不知果否？铭军勇丁锐气与湘军等，而贵军门谋略则又过之。应否参用湘军近法，希精思而酌行之。此复。

0819．批易守佩绅禀湖南援剿贵东各情形拟筹变通办理由五月初七日

据禀并另单均悉。该守行抵铜仁，体察情形，为湘、黔两省亟筹变通之法。地势军情，了如指掌。所论苗教之长，客兵之短，亦多精当之论。惟所筹变通之法，欲以湖南之饷，责成贵东之官，收用贵东之民，则言之甚易，行之甚难。湘省援黔之兆、李、周三军，业已深入黔境。今欲改令回贵东六府，各筹战守，非一二年难期有成。此局未成之前，湘军遽撤，则匪势益将蔓延；湘军不撤，则饷项无从另筹，一难也。

镇远等六府，地有广狭，费有多少，所论良是。该守意在收抚、战守、屯垦三事。然收抚则非痛剿后无从下手；战守则选将极难；屯垦则其名最美，而其实则虽有巨款尚难奏效。前年李爵大臣于常州办理招垦，费钱二十万串，究鲜实效。该守所称六十万金，无论湘省难筹此款，即使有之，恐用以整理镇远一府，尚未必确有功效。若分给六府，少者月仅数千金，三事必一无所成，二难也。

办事总以得人为主，禀中所称，六府各得有体有用之知府，而又不计名位之升降。本部堂阅历十余年，目中尚未见有此等人。得一已足戡乱，安得同时六人之多？三难也。

刘抚部院于该守素有国器之目。前经过金陵时，本部堂与之论及，该府必思所以尽其才。现已到湘履任，与该府熟商黔省之事。本部堂因多尝难险，故于视事太易者，必为谆谆劝诫，示之以难，告之以诚。该守不必因斯言而遽自退沮，亦不可忽视斯批而轻议更张也。缴。

0820．批统领老湘营刘镇松山统领和厚营李镇祥和禀进剿捻逆情形由五月初八日

来牍阅悉。昨接陈臬司来信，言贵军初三日之战，秦中称为未有之奇功。可见众论允孚，声望大起。凡享有大名者，无不从坚忍艰苦而成。上年贵军援秦，本系独为其难。现在战事似已站稳，而贼势尚未大衰。此次紧追五日，逆踪望风先遁。贵军劳苦疲乏，可敬可念！贼之趋向无定，我军与之纵横角逐，自亦随时变化，无从预定。惟力顾河防，常通粮路，则贵军之第一要务，刻刻不可或忘。至嘱。此复。

0821．批金匮县俞令明厚禀现在办公大概情形五月初十日

据禀已悉。清粮、招垦二事，诚为必不可缓。惟须筹办得宜，否则适滋讼累，毫无实际。“勤”“廉”二字，为立身之根本，亦即居官之要义。勤则以熟悉而生明，廉则以无瑕而生威，誉望自日隆矣。仍候署抚院批示。缴。

0822．批泗州禀复盱眙各盐栈陋规情形五月初十日

据禀已悉。此项陋规，既系始自同治元年县城甫复、兵饷无出之时，尚非多年旧规。现在兵饷略裕，正值整顿盐务之时。曾都司于到任后并不收受，并将勾串索扰之营兵及武生姚秉安等分别送县责惩戒饬，办事尚属认真。候将该都司请示之禀补行批发，略加奖借，并饬将此项规费永远革除，以恤商情。缴。

0823．批镇江府禀请颁给吉公祠匾额五月十四日

吉公祠现已垂成，仰将发去匾额钩摹悬挂，以彰忠烈。至本部堂捐助百金，已发交江宁府涂守，觅便寄润。

该郡曾否续得甘霖？并即随时禀报。此间望泽甚殷，久祷无应。位高德薄，上干天和，累及斯民，忧愧无已。缴。图存。

0824．批署泗州营都司曾毓衢禀盱眙各盐栈向有例规钱文归营办公请示由五月十六日

文武衙门，本以革除陋规为是。该都司具禀请示，毫无掩饰，立志甚属可嘉。本部堂以各处情形不同，无凭悬断，当经札饬泗州钟牧详细禀复。兹据该牧所禀各情，与该都司所禀相符，且称该都司到任后不收陋规，人人悦服，并有惩办营兵索扰之事。绿营各员弁，若使皆能自爱若此，积习可以一变。本部堂向来训诫属吏，总以“勤”、“廉”二字为本。该都司不收陋规，即是“廉”字之本，约束弁兵，即是“勤”字之本。从此扩而充之，将来无论升擢何官，但需常存此心，便可称职无愧矣。此项盐栈津贴钱文，钟牧禀内并称近来生意甚微，仰即永远革除，以恤商情。缴。

0825．批潘藩司鼎新禀捻逆窜过运河鼎军驰赴东路援剿由五月二十五日

据禀已悉。此次逆踪东窜，剽疾异常。千里濠墙，三千辛苦，一旦前功尽弃。水涸固由天心，懈忽亦关人事，可叹，可忧！目前防剿之法，局面大变。想李爵大臣不日东来，必已另有调度。至反守西岸之说，本部堂亦经熟思及之。运东幅员甚宽，该逆随地掳掠，若非大受惩创，断不肯即时回窜。况运堤太长，防兵甚少。去年东岸之功，煞费经营，始能成此规模。今东岸既不能守，西岸又岂可靠？淮军劲旅不能不赴东府追剿。此外防河之兵无多，齐省清、淮之防兵未必可恃。官兵办成西堤，非数月不可。此数月中，贼之变态难测，正恐饱掠而归，又将溃堤西窜。守而不固，逆焰更长，似反不如不守之为愈也。本部堂因去秋守沙、贾两河无成，又多一番顾虑，故姑参一说，其成谋则必须取决于李爵大臣，免致筑室道谋，纷纷不定耳。缴。

0826．批统领老湘营刘军门松山统领和厚营李镇祥和禀连日进剿捻逆情形由五月二十八日

初八、初十两牍均悉。此股逆匪，迭经贵军门痛加剿洗，回逆折回老巢，捻逆之势更孤。昨接陈臬司来信，极言贵军门接仗之稳，赴机之速，治军之严，待人之和，卓然有名将气象。公论如此，闻之欣慰。目前贼势乱窜，已有灭贼之机。然看此局面，譬犹筑河堤者，将次合龙，刻刻以走扫为虑。惟愿稳慎图功，步步顾定后路，时时谨戒骄矜，庶终有成功也。此复。

0827．批署皖南王镇可陞禀皖省渐复请分成裁勇五股之二以节糜饷由六月初二日

来牍具悉。该镇四年秋间分成撤留之禀，条理秩然，本部堂已深许之。此次重申前请，体恤军士，节省饷需，层层想到，具征胸有把握，本可如议办理。惟目前捻氛虽远，时虞窜突。该军在皖数年，声名极好。即如上月亢旱之时，庐州四乡颇虑蠢动。该军巡查弹压，消患未萌，庐人极为称颂。现在滨江一带，实为该军缓急可恃，仍应从缓裁减。且俟数月以后，再行熟商定议可也。此复。

0828．批统领老湘营刘军门松山统领和厚营李镇祥和禀进剿捻逆及进驻渭北安顿一切情由六月初四日

来牍阅悉。捻逆马匹甚多，窜走必疾。且以屡次挫败之余，尚存三万余众，必系百战悍寇。贵军裹粮追击，总须刻刻防其狡谋，步步顾定后路。勇丁追剿数月，积疲多病，势所必然，务须格外体恤。病者悯其行役之劳，健者保其常新之气。自贵军门入秦后，每战必捷，本部堂深以为喜，而军士追剿太苦，恐为该逆所乘，又深以为忧。愿贵军门时时体此意也。此复。

0829．批江藩司详袁照应否无庸考试由六月初九日

捐纳试用人员，详请考试，既系外办章程，并非部颁定例。嗣后江苏应酌定省例，科甲大挑及廪贡生员出身者，均免考试；其捐班及军功劳绩各班，每遇甄别之际，由司具详请示，略仿前世身言书判之法。如仅验其身与言，则接见晤语即可分别贤否，无庸考试；如须验其书与判，则或考楷书数百字，或考判一道，或由判而推广考他文一道，或由院亲考，或委司道监考，均听督抚逐案批示遵办。似此酌定省例，可行可止，于古法相类，于近年各省考试之案，亦不相触背。

此次袁照一员，无庸考试，饬于十二日来辕，察验身言，并仰录批移知苏、皖、江西三藩司，仍报明抚部院查考。缴。

0830．批铭字营刘军门铭传禀分守胶莱河困贼情形由七月初五日

来牍并图阅悉。捻逆盘绕福山等处，贵军驰抵胶、莱河防，会合诸军，分段设守，目前已可遏贼西趋。此后守运之师移来更替，贵军门深入追击，力任其难。惟于久劳之后，又值酷暑之际，山路崎岖，民情狡悍，种种艰苦情形，殊深焦念。凡事为之愈难，则得之愈喜。此次胶、莱守局，贵军门首创此议，朝廷主之，众论韪之。畿辅及齐、豫、皖、鄂各省之师，亦皆踊跃用命，气机甚属凑泊。或者天时人事竟有灭贼之机，亦不负贵军门一番苦心也。此复。

0831．批江南提督李军门朝斌呈复姓归宗抄函呈请核夺由七月十四日

来牍具悉。贵军门于始生之际，即为李氏抚养，艰难鞠育，至于成立。王氏本生父母，已隔绝不相闻问。事隔四十三年，直至今岁始有呈请归宗之议，来辕具禀。兹又披阅所抄李氏族叔传诚等家信，其中所引典故，大半本于晋贺乔妻于氏表文，未必十分中礼，所述从前情事，称王氏恩谊已断，尚非过当之论。本部堂考核古礼，无与此案恰相吻合者。惟查古来名臣，如吴之朱然，本姓施氏，周逸本姓左氏，魏之陈矫，本姓刘氏，宋之叶梦鼎，本姓陈氏，即当代名族，如嘉兴钱文端公之先，本姓何氏，合肥李爵大臣之先，本姓许氏，其后皆未归宗，必有权衡于至当者，乃不为世所讥。

本朝言礼之书，惟秦文恭公蕙田之《五礼通考》最博且精。其所引《金史》张诗一案，诗本李氏子，育于张氏，阅三十年始知。初议归宗，终以张氏无子，遂仍其旧。秦公称张诗为孝。今贵军门王氏本生父母，尚有众兄弟承祀。而李氏抚养之父母，别无主后，正与张诗之事相类。权度《礼》意，贵军门应为李氏后，不必归宗，毫无疑义。惟于李氏别为一宗，于王氏不通婚姻，一以报鞠养之深恩，一以明族属之大义。本部堂当奏明立案，以为贵军门家叶之缘起于王氏，二老以垂暮之年，目睹贵军门身跻通显，追念前事，羡而兼悔，自属常情。礼不忘其所自生，贵军门天性纯挚，必宜曲尽敬养之礼，恩义周至，斯两全之道也。此复。

0832．批老湘营刘军门松山禀拟率队进剿各情由七月十五日

贵军勇丁患病太多，本部堂批令择地驻扎，暂资休息。兹阅来牍，知病勇分别安顿，拟趁贼势已衰之际，仍即率队进剿，具征忠勇奋发，不避艰苦。古来大有为之人，每于艰险之时，坚忍支撑得住，可做出非常事业。贵军门独挡一面，气不稍馁，即是灭贼之机也。此复。

0833．批监生葛明章禀旗丁周镛昌等欠帐求请追还以济公用由八月初一日

查阅抄粘票，据江淮卫旗丁周镛昌、刘广士等所欠私帐，已隔三四十年，当时既未控追，此中必别有情由。今欠户存亡未卜，该监生自知无处索逋，因妄冀以滩河口租谷取偿。要知此项租谷，系属苫运公产，岂能为周镛昌等抵还私债？该监生亦自知不能邀准，因极陈淮河宜即疏瀹排决，巧为以公济公之说，请封租谷，以一半偿欠，一半疏淮。殊不知淮水宜复故道，已据淮扬绅士具禀，批准设局，筹款办理，何须该监生以无着之款，空言报效耶？

粘件内有漕部堂奏稿，赵奏言禀词皆本部堂衙门有案之文，何须摭拾砌叙。惟所抄程徽五呈前漕部堂吴之禀，叙及“能造疏河车，著有《治水要略图说》，据云曾于道光二十九年试行有效”等语，现询当日在淮官吏，均无知其事者，仅闻咸丰四年前河部堂杨任内，有人献铁齿木车为浚淤器具，当饬里外河试行无效而止。所谓疏河车是否即指此事？程徽五为何如人？候徐为察访。该监生此禀言公意私，居心极为巧诈，不准。

0834．批马镇德顺禀由周口拔营行抵台庄三里之黄林庄等情由八月二十四日

据禀已悉。剿捻自以马队为最利，口外买马，到营尚需时日。该镇现统四营，能融洽一气否？近时将领，官阶多相等夷，难以分位相统属。惟恃一片忠勇之心，临危则居人之先，虚公之度，有利则居人之后，或者以德望为同辈所推服，则所统属可成一大支精骑。本部堂于马队一事未能办成，至今以为憾事。该镇熟习骑射，能于马队剿贼之法实力讲求，庶可为本部堂弥缝阙憾，实有厚望。霆军有唐提督仁廉，谭提督胜达，即日当至徐州等处，亦望该镇苦心与之联络也。缴。

0835．批铭字营刘军门铭传禀追剿捻逆获胜情形由九月初二日

二十三日来牍已悉。十四日一战，足以略寒贼胆。目下贼踪游弋于宿、桃境内，贵军与之追逐，掠必又有战事。如各军能更番互战，使贼不得休息，则军事当有起色。昨李爵大臣抄来贵军门信稿，能于军事棘手之际，神暇气旺，具征识力过人。惟“秋后贼无所掠，不打自散”等语，犹未免视事太易。所望以锐气办贼，以小心虑事。古来才人，有成有不成，所争每在“疏密”二字，幸细参之。此复。

0836．批苏藩司详议添造艇船并巡洋缉捕章程由九月初二日

据详已悉。该司、道等所议各条，尚属周妥。批答于左：

第一条，狼、福、崇、淞四营，现在共只艇船十四号，断不敷用。所拟先造十号，由苏省牙厘局、淞沪捐厘局各拨银一万两为造船之费，应如所议办理。本部堂同治四年腊底奏长江水师第二十六条内，本议及狼山等镇应添造红单拖罟大船数号，正与此次之议相合。候咨彭部堂、黄军门于所属之吴城船厂、芜湖船厂分手钉造。仍由丁藩司择粤东之熟于船务者，举荐一二人，分赴两厂，帮同照料。长江水师章程发去刊本二册，以备查阅。

第二条，轮船会哨一节，长江水师章程第二十六条内，亦有添造轮船，分布狼山、崇明之议。现在未能造船，除天平轮船需协同威宁密解送饷械，仅能于两月之中巡哨一次外，其铁皮、海生两船，应均调归上海，专作吴淞、崇明巡哨之用。艇船有轮船会哨，轮船果勤奋出力，艇船亦必相观而善。惟轮船稽查艇船之议，不肖者固多扶同徇隐，即贤者亦难破除情面，专事攻讦，断无实际，应无庸议。至应道兼管机器局，究竟新造轮船后批先买汽炉，但装船壳，事可行否，船果何时可成，仰即单函禀复。

第三条，巡船易地稽查，立法最善。所拟报单，亦颇周密。然奉行不力，不过如文武考试之互结，绿营之循环簿，地方衙门之晴雨册，久则奉行故事，全无真际。目下试行一二年，姑准照所议办理。

第四条，师船按时考验，应如所议。每届冬季，由苏淞太道、常镇通海道调集海口，分别考核。此外，不拘何时，每岁请长江提督按照狼、福、崇明，考察一次，江苏提督按照考察一次。

第五条，管带艇船员弁如不出洋巡哨，一经察出，应即撤参。其一船拿获，或二船、三船，应如所议，分别全赏、半赏，或赏三分之一，以昭公允。至拿获无主盗赃，总须解交地方官验收估变后，方准分别给赏。或本无盗赃，须另行议赏、议奖者，应由承审官于定案时声明宜赏银若干两，不必以盗犯认劫次数按次赏银。凡立法过于纤细，则必不能行矣。

第五条，地方官盗案处分，定例甚严，果能照例办理，何常〔尝〕不知儆畏？乃积习相沿，一遇四参处分，便设法求调，巧为趋避。其中亦有官声素好，上司欲为保全，不肯以一案去一好官，因而辗转迁就，处分几同虚设。今欲整顿巡洋事宜，但就地方官原定处分不肯通融，即使例止降留，究已有碍于升转。若再加重定议，则外海内洋本非陆路州县所能致力，不必更张。至水师疏防处分，长江章程第二十二条内，第言由提督专案参办，并未详载参之轻重，限之迟速。该司等议及文职，而不言武职，尤为疏略。所有狼、福、崇、吴四营，疏防处分，仰该司、道参酌外海内洋定例及长江章程，另行议详核夺。缴。

0837．批署海州营参将万泰禀贼窜情形由九月初六日

据禀已悉。目前捻又回窜，该署参将先以守城为主，兼辖之青口地方，向极繁盛。现有漕标驻扎，尚敷守御否？绿营废弛已久，嗣后贼氛稍远，该署参将亟须实力整顿。本部堂平日教人，无论文武各官，总以“勤廉”二字为本。绿营兵弁大半吸食洋烟，正是“勤”字反面；勒索规费，正是“廉”字反面。该署参将相从最久，能于此二处痛改积习，自然声名大起也。缴。图存。

0838．批潘藩司鼎新禀连日剿捻获胜情形九月十四日

来牍阅悉。此股捻逆经贵军与盛军连日兜击，迭次获胜，当可稍挫贼锋。惟所称“马匹更多，迥非去年可比”等语，闻之殊深焦虑。该逆自去岁以来，总未大受惩创。我军游击之师，既因守兵日多而剿兵愈少，又因奔走日疲而锐气弥减。该司锐志灭贼，当此种种棘手之际，惟有加意忍耐，格外约束，与李大臣分忧分辱。第一求涤去扰民之名。盖名望渐坏，则处处皆行不动，不得不谆谆为该司切告也。缴。

0839．批盛字营周镇盛波禀在阿湖镇击贼获胜情形由九月十四日

初三、初五两日来牍俱悉。此股捻逆，经贵军与鼎军连日兜击，迭次获胜。据潘藩司具报，大略相同。惟士卒辛劳，粮食为艰，殊深系念。军事棘手之际，舆论之责望尤甚。闻淮军近日声名颇逊于前。人言虽不足尽信，而为统领者尤须刻刻儆惧。李爵大臣忍辱负重，焦劳日甚。该镇为患难与共之人，必须仰体大帅忧劳之意，去一己之虚骄，戒勇丁之骚扰，军中名声不坏，终有灭贼之期也。缴。

0840．批广德州杨牧玉辉禀拟立招垦荒田安抚主客各条十月初三日

据禀并折均悉。该牧承办客民垦荒事宜，本部堂前批饬令速将已垦之田，通查一遍。编出某号昔系何姓之业，今尚未归，某号昔系何姓之业，今已逃亡无考，某号不知何姓之业，一一登记印簿。一面妥议章程，并将来业主出来，或归田价，或偿籽本。客民缴价应定数目若干；业主认田应定年限若干，业经告诫详备。兹阅所议章程十八条中，言设局者四，言变价者六，言税契者一，多属答非所问。惟第十以后四条，稍稍议及，亦未将归田价、偿籽本等事议一定数，而仅引朱御史减价、久荒、次荒六字囫囵言之。独至变价充公，言之不已，又长言之。是本部堂所重者，在及时清查客民已垦之田，除将来主客相争之患；该牧所亟者，在收原业之税契，而动用荒田之变价，用意迥不相合。

此案为该州极重大切要之件，将来造福酿祸，皆基于今日，该牧何漫不经心若此？至于各乡绅董，未必人人公正。只可令其清查田亩，不必令其具结出保。若因户口流亡，契串无据，不可无取保之人，即须于开办之初，严定冒认之罪。将来查出有冒认者，连坐保人，以免贿卖之弊。该州被害虽深，人民究未尽绝。即据该州前次所禀，亦尚存四千余户。十里八里之中，岂无一处两处原业已垦之田？而客民一聚千百，一连数里。窃恐原业已归，方谋牛种，而客民于将耕未耕之际，争先夺之。或原业人住东乡，而田在西乡。客民初以为无主，已垦而不复相让。土著之势方孤，客民之势方众，强取强求，皆情事所必有。前批所以饬该牧先查荒地，也只须将客民所垦之荒地清查一通。有主各业，自然水落石出。何必定俟有主各业领照投税之后方可逐细清查耶？

第六条云：“令两湖暨本省江北客绅在西乡要路各设一局”，是西乡已有三局后，又于各乡城内添设五局，已嫌太多，而第八条又云：“凡所来垦民，系何省人应归何省客绅约束，遇有不肖滋事，即由局董自行驱逐”，似又与总局不相闻问。纷纭淆乱，全不得此事之要领。候即日另派妥员前往该州，会同查办。缴。折存。

0841．批江苏候补叶道禀高邮坝工估计银钱请饬拨由十月二十九日

据禀已悉。高邮新坝工程，前经张漕部堂商定兴办，系为疏泄盛涨起见。本部堂酌量工程缓急，目前最要者，东西两岸堤工，一以御洪泽湖之巨浸，一以卫里下河之田庐。本年二月间，本部堂经过此地，处处卑薄，险工林立，夏间草草修葺，可危之处尚多。上年清水潭决口，公私所失，奚止百万，思之寒心。堤工与坝工二者相较，堤工尤为紧要。若欲兼办两宗，则经费艰难，力有未逮。现拟缓办坝工，先行竭力兴修东西两堤。即就坝工所估三万七千串，稍加扩充，为修堤之费。坝工以木料、石灰为大宗，堤工则以土方、料垛为大宗，所购各料，应暂缓采办。本部堂已两次函商张漕部堂，俟复函酌定后，即另行委员，会同该道切实勘估。一切应办事宜，听候另札饬遵。缴。

0842．批铭字营刘军门铭传禀连日追贼获胜情形由十一月初五日

二十五日来函阅悉。贵军门自滩上拔队，十六日于安邱大获胜仗，将赖逆一股歼除殆尽。二十四日复追至赣、榆，斩擒益多。巨酋任柱，以计毙之，谋勇兼施，勋劳卓著。捻中去此悍寇，与昔年粤匪中去一四眼狗，情势相同，曷胜忻慰！惟捻匪昔年既熸而复炽，屡衰而复旺，未可遽存轻视此寇之心。仰更稳慎追剿，以竟全功。李爵大臣忍辱含诟，已逾数月，今当积愤少舒之际，尤望诸军无忘卧薪之况也。此复。

0843．批委统霆峻等营娄镇云庆禀霆峻营办理情形请示由十一月初七日

来牍已悉。军中发饷，全在统领一片公心，营哨弁勇无不佩服体谅，此营中第一好气象。盖统领之要钱不要钱，可以欺他人，万不能欺营哨各官也。贵镇新定发饷章程，待勇丁如子弟，既为之节制平日用度，又为之预留出营川资。但须经理得人，日久自然相信。前此敬字营张编修所统灵璧勇，亦系先发少半，后再找领。因立法不善，用人不当，竟至闹事。该镇此次立法之善，在于每勇夫各给折一本。若各营管饷之人俱十分可靠，则勇夫虽始觉不便，继而信之，终且感之矣。仰俟两月以后，将勇夫之信服与否，再行禀闻。此复。示稿存。

0844．批常镇蔡道世俊禀复职员吴楚山控淮关巡役诈扰遵批查明情形十一月二十六日

据禀已悉。涂家沟、王家港、邵伯镇等处，既非淮关，例应设巡。地方即未便任听丁役越境滋扰。候咨会淮关监督，将丁役分别撤回，以安商旅。至另单禀黄花菜八十件，罚银至四百两，不免苦累。并候咨会淮关，将经手罚款之人查取职名，以凭参办。如系丁役，亦应严惩。嗣后遇有罚款，分别持平办理，免致影射需索，缴。

0845．批娄镇云庆禀霆副五营拔抵黄安尚须整顿等情由十一月二十三日

初八日来禀已悉。霆副五营已抵黄安，稍以为慰。营规整肃，以发饷公平，统领廉洁为根本。该镇来见时，本部堂告诫再三，嗣后批发来牍，亦时时提及，不嫌烦复。本月初间，该镇禀称“八个月清发六个月口粮”等语，本部堂以为该镇实心办事，但恐办理不得法，故批令两月以后勇夫是否信服，再行禀闻。乃详加访察，该镇办理此事，除发食米外，仅发小菜钱，并未令每勇每夫各发京折，亦未出告示，营务处及营官俱未商量，勇丁因此逃去二百余名，军心无不怨恨。此应严查者一也。该镇于八营中每营提亲兵一棚，内营务处占七棚，军装所占一棚。营务处七棚内，以一棚为另请文案之资，以六棚为护卫。各营亲兵提归统领，则营官焉能心服？此应严查者一也。各营公长夫，该镇每营提十八名兵，共一百四十四名。熊、韩两营务处各占四十二名，该镇占六十名。各营官从而效尤，以致合营无公长夫，凡起军装、米粮等事，即派各营之勇，勇心极怨。此应严查者一也。营官、哨官皆接家眷，先在船上，近又接至黄安城内。外各哨官扣每勇银若干，作坐船费。甚至霆峻副左营唱戏取乐，该镇亲自往观，毫无顾忌。此应严查者一也。

以上各节，本部堂查访确凿，均非传闻过当之词，不意该镇沾染恶习如此之甚。本部堂一面派员再行密查，一面仰该镇逐条明白禀复，专弁坐轮船送来，守候批示。一面将仅发半饷八个月，结清六个月之章立即更改。果能幡然改悔，力除积习，本部堂尚可为该镇保全声名，另筹整顿之法，即欲多请银两，亦可勉强批准。倘再饰词强辩，欺瞒上司，必行严参治罪。且勇怨已深，军心可畏，若不及早挽回，联络士卒，恐该镇将受不测之祸，懔之！缴。

0846．批桐城县禀该邑丁卯科举人进京会试期迫恳请筹给川资由十一月二十八日

查同治三年甲子科乡试，系因大乱初平，改期举办，各士子仓猝赴京，为时甚迫，多有不及整理行装。是以本部堂饬令善后局另行筹款，每名给发银三十两，作为旗、匾、袍、帽、盘费等款，以助公车之费，系属格外从优。厥后户部议驳，不准报销，不能援以为例。本年乡试，系按期举行，与甲子科情形不同，所请殊难准行。惟由司例给之款本年能否照发，仰安徽布政司查明筹议，具复饬遵。昨见邸抄，浙抚部院奏请每举人发银十两，已奉旨交户部议奏。如其议准，江南即先行发银，后再援案一奏可也。缴。

0847．批铭字营刘军门铭传禀会合唐仁廉剿贼大获胜仗情形由十二月初一日

来牍阅悉。此股捻逆，贵军门日夜追剿，足无停趾，解散擒斩，不可数计，三年积愤，为之一舒。昨又调娄军东来，替防运河，腾出盛军、传军合力兜剿。诸将并心壹志，当可遂收聚歼之效。贵军门首建倒防运河之策，或者有志竟成，努力为之，慎勿稍萌矜气也。此复。

0848．批太平县知县蒋山禀接印任事日期由十二月初一日

据禀已悉。该令等初到安庆时，本思从容教诫，培成循吏，其后匆匆离皖，此愿未偿。昨在金陵相见，未改读书本色，为之一慰。

“勤廉”二字，系为政之本。平日必须于此二字认真体会，俾案无片纸积留之牍，室无不可告人之钱，自有一种卓然自立之象。皖中自乱后新立规模，凡州县晋省出省，皆可不花一钱，又无摊捐节寿杂费。若立志为循吏，初无窒碍之处，望努力图之，并告诸同年无负我初心也。缴。

0849．批潘藩司鼎新禀剿贼获胜情形由十二月十二日

昨准李爵大臣来函，二十九日铭、勋等军在寿、光一战，歼贼无算，已有殄灭之象。三年来，纵横驰逐，直至今日，渐有归宿。实惟铭营及该司之功居多。军事成败，虽非意料所及，然真能苦心经营，在天必鉴怜而玉成之。现在余孽无多，惟盼各军搜绝根除。俾东、苏各民苦尽甘回，中原亦得安枕矣。缴。

0850．批安臬司呈太平县学禀蒋令各款撤任讯办由十二月十八日

据呈已悉。太平教官所禀蒋令各款，如果属实，自应撤任查办。惟其中最要者，不过苛征浮勒，径责生员二条，何以并无绅民具控，独由该教谕等禀揭？恐有挟嫌别情，希图撤任以快私怨。昨邳州丞典教官武营会禀揭参邳州徐牧，直至离任查办，又称毫无实据。此案恐与邳州一案相类。如应撤任，两学必须同撤，不可稍有偏徇。仍候抚部院批示。缴。

0851．批娄镇云庆禀奉批严查各节遵即更改请示由十二月二十日

详阅来禀。于本部堂严查各节，据实承认，尚属不欺。惟所称发十月分饷银每勇二两，各营勇夫无怨恨之词，而谓另生异议者悉出自逃勇，此语殊不可信。当该镇传此令时，并未与营务处商定，未与各营官商定，未发京折，未出告示。此本部堂再三确询而得者，何必强辩？提公夫以充公用之说，所云催解巡查等员，当在金陵定章时，何以不禀？厥后添用委员，无款可给，何以不禀？此亦强辩之显者。现在既知悔过，如果能立时更改，各营之亲兵长夫果能饬归本营，本部堂不复深究。船价及委员薪水，有初定章程所无者，并准该镇开报，饬台添发。

至所称各营饬将家眷送归，并未克扣船费，起军装，运米粮，概用长夫等节，本部堂再当勤访密查，以证该镇所言之虚实，此次姑免参办。曾参将纪筹前来禀见，坚不肯说。本部堂再三严诘，始肯细禀。此后，该营纵无人员前来金陵，本部堂亦必别有耳目询访之法。无谓隐情不能常常洞察，无谓宽典可以常常幸邀也。霆军战守，本属可靠，惟积习太深，利心太重。该镇与邓镇若能极力整顿，日后勋名尚未可量。若再随波逐流，如前此之所为，则断不宽贷矣。勉之，懔之！缴。

0852．批淮扬道等禀勘估东西两堤由十二月二十七日

据估运河东西两堤，共需钱三十一万余千，一时诚难筹此巨款，自应先其所急，从马棚湾动手，分作三年加修。每修一段，总须结实坚固，可保三四十年无须加工，乃为经久之计。惟此次勘估，禀复太迟，致前此月余晴明之天，未克兴工，深为可惜。现在时日已迫，工程浩大，不可再缓。程道上年独任其难，忧患劳苦，前经禀请，免其再派承修，业已批准。查江苏候补潘道，廉慎耐劳，应即派令经修，会同叶道、刘道，刻日兴工。由后路粮台拨钱三万串，淮运司拨钱三万串，陆续运赴工次。所少之数，俟工程办有眉目，禀请续拨。该道等仍事事熟商程道，认期成规可循，除会同漕部堂另檄饬遵外，此缴。

————————————————————

(1)  从本件起到0759件止，原抄件上注明：正月十八日起徐州行辕。

(2)  从本件起到0799件止，原抄件上注明：金陵督辕。

同治七年

0853．批山阳县姚令德彰等禀浙军等归伍请饬封船济用由正月初四日

该兵勇分起归伍，应令由陆路行走，何必封许多船？向来湘、淮各军经过之处，均无办差之说，与前此金陵大营向帅、和帅所部兵勇所过水陆伺应兵差者迥别。浙军李道需索差船，决非浙抚部院之意。仰即传知遵照，仍录批报明漕部堂、抚部院查照。缴。

0854．批淮扬道禀请委员查勘导淮事宜并请拨经费由正月二十四日

据禀已悉。修复淮渎，工程浩大，自应勘明地势，陆续筹修。当以修筑运河东西两堤为首务，二三年内，必将全堤修筑坚好，以弭里下河切近之灾。其修六塘河，分沂、泗之水从淮六塘入海，亦可减淮渎之盛涨。其余工程，俟测量准定，再议兴工。据请拨给勘费，应准在于兴修东西堤工款内，酌量匀拨二千两，以资应用，仰移知潘、叶二道，如数动拨。至所需员弁，即由该道斟酌派委，不可过多。得人则一二员亦可干大事；不得人，则员愈多而事愈无头绪。应需薪水各项，诸宜撙节，不得稍浮。仍将查勘情形随时驰禀。其六塘河应如何兴修，迅速勘估具报。舍新坝而先修堤工之案，二月即当会奏，六塘河勘定后，可并奏也。仰录报漕部堂，仍候批示。缴，折存。

0855．批统领亲兵营吴提督长庆禀接统刘襄办所部日期二月十五日

据禀已悉。该提督接统刘襄办所部十一营，前准李爵大臣来咨，与鼎军会剿一路。刻下张逆窜扰畿南，朝廷望援孔切，正志士立功之秋。该提督应即督饬所部，勉立奇勋，蔚为名将，不但该提督仰承先人之志，名位日隆，即于李爵大臣此次北援，亦为之气旺也。勉之，望之！缴。

0856．批全椒县郑令禀履任由二月十八日

据禀已悉。本部堂好以“勤廉”二字劝勉僚属。勤则事无稽滞，廉则威望自生。该令年力极富，器识英特，亦须从此二字着手。勤字之要，公则词讼宜一一亲阅，细讯速结，私则公余不废读书；廉字之要，宜先节用，出者简则入者自易于斟酌矣。缴。

0857．批苏松太道禀庙捐等项教民不值捐输请示由二月二十二日

查按亩派捐，即与加赋无异。前据江阴县详请，随漕带收钱文，作为修建文庙之用，当经明晰批饬苏藩司饬县停办，并饬通行各属。如有议定随漕带收经费以及别项名色，仿照亩捐、租捐者，概行严饬停止在案。兹核所禀苏、常各属，仍有按亩派捐修建文庙之事，均借称松属办过章程。究竟苏、常各属现在按田派捐者共有几处，松属章程定于何时，现在有无派捐之处，仰即由道查明，限半月内禀复。一面移会苏藩司，一体严饬押令，即日停止。倘敢故违，即行撤任查办，以苏民困而惩藐抗。

至教民趋向不同，不准列入庠序，亦不准其预考，诚属名正言顺。将来设有龃龉，如果借不捐文庙为词驳斥，则必有临时情愿捐钱若干，以求应试者，又将以何词斥之？殊欠斟酌。自汉唐以来，即有释道两教。欲求明周孔之道以胜之，必有裕于口舌、科条之外者。天主教亦略与释道相近，正未可鲁莽以求逞也。仍候抚部院批示。缴。

0858．批委修堤工候补潘道等禀办理堤工情形由二月二十四日

据禀并另单清折均悉。今春阴雨太多，本部堂日日焦虑，据禀未甚停工，稍以为慰。仰即督饬工员，严督夫役，加紧赶筑，并严摧采石员弁，迅将所采石料陆续解工，以资应用。至该道等续请拨钱五万余串，已饬运司筹拨矣。

前与刘道面议，硪件不宜用凹底。刘道言，向来有所谓五子硪者，其形如五个馒头，列于硪底。以本部堂度之，平底者宜施于最上一层，取其平而且光；其施于中下数十层者，则不如凸底之善入而易紧。但锅底则凸太大，上层不与下层相凑泊，五子馒头则凸小而匀，虽凸而不失其为平，似可参用，该道等可屡试而酌行之。仍候漕部堂批示。缴。

0859．批淮扬欧阳镇利见禀亲老多病恳请代奏开缺由三月初九日

据禀情词恳挚，悃诚流溢。该镇平日淡于荣利，厚于本原，本部堂亦至谅而深许之。惟目前清淮防剿虽松，而淮扬系特设之镇，数年来专办防剿，于本镇陆营各事，均未整顿。该镇心地既正，条理亦密，趁此无事之时，将本镇员弁实力教诫，兵丁实力操演，使由工改操之营，一变向来懈弘之习。为清淮成一重镇，为国家做一番事业，方是显亲扬名之正理。该镇之父曾经迎养到淮，目前东南军务已平，仍可扁舟东下，就养衙斋，则公私兼尽，不必汲汲求退也。此复。

0860．批淮扬道禀酌挑黄河堵筑顺清河坝由三月十五日

据禀已悉。本年阴雨连绵，湖河水势泛涨，前据禀请启放归江各坝，业已批饬赶紧商办，此两月内由运司及潘、叶二道主持办理在案。至浚黄减涨，其名甚善，上年十月十九日曾接准漕部堂函，称“前试挑张福口，引河开浚以后，过水才一二尺，而中运河反低于新河底尺余。湖水涨发，势将倒灌，吴城七堡以西，黄河之底均高湖底二丈有余”等语，是挑浚黄河，断不能引淮湖之水入海，已属显而有证。该道日侍漕部堂左右，又系经手挑张福口之人，何以与漕部堂之议全不相合？导淮须测量地势高下，通筹全局，确有把握，方可举办，不能遽掷巨款，轻于一试。所请未便准行，仍候漕部堂批示，缴。图存。漕部堂来函抄发阅看。

0861．批导淮局董丁显禀会勘敬呈管说由三月二十九日

仰淮扬道博稽众议，专案详复。所以议修辟六塘河者，有鉴于丙寅年清水潭之灾，故欲分沂、泗之水，由六塘河入海，免致山东全省之涨并力南趋，致高、宝一带运河又生奇变也。今该董等议，以六塘河一开，增海、沐〔沭〕之患，而无以收荡刷之力，则淮复故道尤无冀望。本部堂向不甚信荡刷之说，盖以堤束水，以水刷沙，惟束之紧而后能刷之深，亦惟淮水之力而后能冲刷，所刷者，流行之活沙，非未开之生土也。若淮水之力稍弱，又无高堤以紧束之，即活沙已难冲刷，况生土哉？是挖沟线以刷生土之说，决无效验，借沂、泗以刷淮故道之说，亦颇渺茫，然六塘果否增海、沐〔沭〕之患，尚应详议。缴，禀折抄发。

0862．批淮扬道禀查勘中河六塘等河情形由四月初五日

据禀并图折均悉。六塘河泄水既畅，可以暂缓疏浚，拟将上下游滚坝修建，俾水势因时宣泄。又以骆马湖今昔情形不同，老刘涧一坝三丈，东省下注之水，若仅仿旧制，仍虞消不敌涨，所议均非无见，然冀望浚黄以畅去路，则非旦夕可成。目前开六塘河之役，正为急则治标之计，若疏消仍无把握，而滚坝反为畜水而设，与本案减涨之意不符。所称兼顾民田盐运之说，即使工程应办，亦当另为一议，何必归入导淮案内办理耶？导淮以减涨为主脑，减涨以测量高下为先务，其蓄水、运盐、民田等事，均俟有余力而后及之。标本宾主之义，必宜分明。

据云通筹全局，必使中河、六塘河、盐河三处终岁无盈缺之患，方为尽善。本部堂之意，则谓图事断难万全，但求两害相形则择其轻，若涨时果不太盈，则消时稍缺，亦犹是害之轻者，尚在可办之列。且终岁无盈无缺，究竟有何方法，仰仍督饬委董周历勘毕后，确实定议禀核，勿存偏执之见，勿涉游移之词，是为至要，并候漕部堂批示。缴。

0863．批潘道等禀修堤工原估经费不敷支用恳请增拨款项由四月十一日

据禀已悉。今年雨水太多，办工十分艰难，原估经费自不敷用，应准再拨钱一万串，候札饬淮运司照数拨解，以济要工。至前拨淮扬刘道导淮经费钱三千串，又添办邮工迤南原估钱一千九百余串，本不在马朋湾原估数内，自应饬淮运司一并拨解还款，以符原案。惟现在所筑堤工，本部堂访闻，系挖东堤之淤滩，做西堤之新工，夫役不过贪图近便，甚至将堤根挖虚，致东堤有上宽下凹者，深为可虑。该道等日驻工所，何以一无闻见？仰即迅速确查，明白禀复。仍候漕部堂批示。缴。

0864．批苏松太道应宝时等禀会议暂行雇船捕盗章程四月二十三日

据禀并折均悉。本部堂月内亲赴上海、吴淞一带巡阅形势，巡洋章程不久当可定议。目下洋面不靖，又值海运北上之时，自应先其所急，暂求缉捕之法。如所议第一条，雇募广艇八只，权应急需，应即照办。其雇船之数，曾与丁抚部院往返函商，想该道亦闻之矣。第三条各船勇数多寡，暂照所拟雇募配用，应俟檄行李军门，仿照福建李军门成谋之例，亲赴洋面巡缉。闻闽洋近极安靖，皆李军门去岁亲巡之效也。各船哨弁即由李军门及苏、狼、福三镇自行拣派，每船派一可靠之员亲带出洋，则责成较专而条款可简。其水勇口粮，照长江水师章程第十二条，每名每日酌加二分。其哨弁薪水当如何酌加，应请李军门查核定拟。

第四条，各船七日在吴淞口外会哨一次，事属可行。惟提、镇亲自出巡，则会哨之期应由李军门及三镇随时酌派，自不必呈报日期。至令管轮船之委员禀揭艇船，则断不可行。轮船未必果贤员，艇船未必皆不肖也。第五条明定赏罚，与第八条本属一事，应俟李军门出巡一次之后，再行定议。其余第二条每日以两艇出巡，两艇住口，以均劳逸，第六条本境汛弁一体巡防，第七条月给每船油烛等费，第九条宽给军械，均准照行。未尽事宜，归入经久章程案内定拟可也。缴。折存。

0865．批江都县详营弁毛可法等禀詹镇抗不检帐一案请示由闰四月二十三日

此案毛可法等所控，原未可尽信。第查府县前详，录叙詹镇咨请告示，文内声称“本翼长捐助养廉，并劝统下头、二、三、四起忠勇、新勇、各营官弁勇丁量力捐助，将火星庙宇修盖，重新添建忠义祠，奉祀本营阵亡、伤亡各官弁勇，仍于江北浦、六、仪、扬各处置买田亩，所收麦秋两季，除提充香火及僧人食用外，余存之资，以备恤赏及老迈无依官弁勇丁衣食之需”等语，是当日公捐置产，确有其事。但浦、六、仪、扬之田岁收若干？提充香火食用外，余存备恤赏等事之用若干？非清算不能剖明。本部堂前批令自行清结，原冀其自息讼端。该镇执而不悟，以致毛可法等哓哓渎控，永无结期。仰候饬提两造人证来省，另委大员监同核算，或公或私，本部堂亲为剖断，庶几葛藤永清，物议自息。缴。

0866．批李军门禀巡察内洋大概情形并拟移驻松江由闰四月二十七日

来牍具悉。内洋既经细勘，再用天平轮船将外洋详细察看，全局了然，一切规画布置，便可具得。贵军门拟驻扎松江，系属旧制。应准暂住该郡，免致与上海洋人朝夕交涉，或滋事端。宝山距上海六十里，南达吴淞、黄埔，西通长江，最为扼要之地。请贵军门自往勘查，将来可建衙永远驻扎否。本部堂亦当派员察看，以凭核办。此复。

0867．批阜宁县张令禀到任后地方情形由五月十二日

据禀已悉。“勤廉”二字，看似平浅，实则获上在此，信友在此，服民亦在此。舍此二字，上司即偶然青盼，亦不能久；欲求寅僚之敬佩，百姓之爱戴，即袭取于偶然，亦不可得矣。欲讲“廉”字，须从“俭”字下功夫。用人宜少，官气宜轻，常如教官衙门规模。所出既少，所入自可不苟。欲讲“勤”字，须从清理词讼下功夫，当限定每日讯结几起，作为自己工课。目下抚部院清查积狱，严禁私押，该县果能结案，则隐之可以造福，显之即可获上矣。切嘱，切嘱！此缴。

0868．批吴提督长庆禀拔队抵德州并报贼情由五月二十一日

据禀已悉。此股逆捻，现经各军四面围剿，其势已穷，固当加意防其冲突。而该军扼扎德州东北之柘镇等处，兵民相间，浮言易生，尤宜严束勇丁，力戒骚扰，是为至要。淮军屡立大功，而直隶、山东商民及京城士大夫，闻多不满于淮勇之词，其故全在纪律不严，与民相仇。虽他军所犯之案，而恶名亦归于淮军，本部堂深以为忧。该统领素存爱民之心，望时时谆嘱弁勇而切戒之。缴。

0869．批徐海道禀沭阳县六塘河身浅窄情形五月二十九日

来禀阅悉。海、沐〔沭〕两地士绅，谊切桑梓，鳃鳃焉惧以该境为壑，亦属人情。惟此案议浚六塘，只泄泗、沂之水，并不泄洪泽湖之水，丁显亦不主浚六塘之说，因其可以减中运河之涨，免其阻遏清口，故归入导淮案内办理，岂能引淮湖全注六塘？至于另开黄河旧堤，由海州民便河导淮入海，则更无此事。群言淆乱，容有与此说相类者，岂能不择而行？如该绅等所云，以讹传讹，有似市虎成于三人、乌焉变于三写矣！丁显始为导淮论，其于徐、海水患，即已推广及之。嗣复呈淮北水利说，专就六塘河发论，尤于海、沐〔沭〕、安受患之处反复指陈，今年三月饬委周历履勘中河、六塘等处，会商海、沐〔沭〕董事朱伯埙、葛沅等公同酌议办法，志在宣蓄，以时兼顾农田水利，禀由淮扬刘道核转前来，当经批饬，仍俟周勘毕后再行确实定议。似此慎之又慎，原冀淮扬与海、沐〔沭〕交受其益，岂稍有益南损北之见？查勘六塘河泄水尚畅，本可暂缓疏浚，今接来禀，即顺舆情，决意不浚六塘河可也。候行淮扬刘道转饬局中委董等遵照，该道亦即传谕海、沐〔沭〕士绅知照，并将丁显淮北水利说、刘道禀勘中河等及各坝情形一件，抄发阅看。缴。

0870．批李军门咨巡历外洋回沪会议派巡各条并代三镇请给薪水由六月初一日

来牍并折均悉。此次贵军门与狼、福、苏三镇出洋，履勘形势，甚属精细，即所议各条亦尚妥协。兹批答于左：

第一条，三镇与吴淞营于内洋各分汛地，各派船只，以专责成。逢五则与本营会哨，逢十则与别营会哨，立法已极周密，均如所议办理。惟吴淞系苏松镇标所辖之营，不应与该镇平列，将来永远章程必须酌改。至各营合用船只四十号，刻下现有之船仅止二十三号，应照上海道续议第一条，先行添雇民船十七只备用。候咨行船厂，再钉八团舢板等船三十号，陆续更换。外洋浩渺数千里，不能画分汛地，即以现有之广艇八号，常泊于十滧，分起出巡。每月于吴淞口外会同内洋各船，操演两次。候丁中丞所借大广船到沪，即与八船归并一处巡缉。将来外洋船只应否再添，抑或即以十船为额，应请贵军门酌定见复。轮船迟速，本不与艇船同论。目下轮船尚少，只可以艇巡各船为主，而轮船协巡协捕。将来轮船果多，再行酌核改议。贵军门出洋，亦坐艇巡等船，与三镇及将弁同甘共苦可也。

第二条，外洋艇船既有统率名目，即无轮流换统之理，八艇应专归贵军门统率。贵军门自巡一次，又咨饬三镇各巡一次。三镇中才长者多巡几次，才短者少巡。听贵军门酌核咨委，一面咨报督、抚备查。

第三条，官弁巡查外洋，酌加薪水，未经得缺之副将等官，即照来单所定薪水之数发给。其实缺人员有廉俸可领者，不在此例。至艇勇口粮，长江水师定章有舵工、管舱、桨手等名目，口分自三两六钱至二两七钱不等。前次滕镇等所报募勇用款，亦分等差，不能一律。现在所拟，统于三两六钱以外，酌加三分，事属可行。惟是否应分等差，需再详议核定。

第四条，获盗赏格，即如所拟办理。惟赏银若干两，仍希指定确数，具复核夺。至失事处分，应参酌中枢政考及兵部新议之长江处分，候咨商丁部院定议会核。

第五条，约束勇丁，应照长江章程第二十一条办理。先立不可犯者三事：登岸居住、吸食洋烟者，官则革职，兵则革粮，犯赌者严办。余则酌量轻重惩儆。

第六条，宽备军火。第七条，官勇捕盗伤亡，宜给予恤赏。第八条，粮台宜暂设上海。均照所拟办理。惟旗帜号衣，仍照长江旧例。各营量给公费，不宜由粮台制办。至应道等续议之第二条，各船薪粮等项，目前应仍由关库及沪局分拨，俟议外海经久章程时，或酌裁绿营，于司库拨发，另行定议。前曾面订经久章程，由丁抚部院亲自定稿。兹贵军门有此议章，再参以司、道所议之章，尽可作为底本。候咨请抚部院删润，定议会核具奏。此复。折存。

0871．批受业陈枝莲禀前刻劝诫浅语等条请祈广传教训由六月初九日

本部堂前撰《劝诫浅语》，流传已久，重刊亦无不可。至《水师八条》，系初成军时所作，厥后已有更改之处。《行军十要则》，系湘果营萧统领所作。观首句“钦差《得胜》《爱民歌》”云云，若为本部堂自作，断不自称钦差，可知矣。其《教训妇女四条》，无论未必一一遵行，即使一家遵行，亦决不可传播于外。仰迅速毁板，并收其已散者。至嘱，至嘱！切切！缴。

0872．批复江南提督李禀福建巡洋事宜并送船式图六月二十一日

来牍具悉。巡洋艇船，仍用“江苏外海水师第几号”字样编列，不必别立营名，计已接到前批矣。李军门函阅过，所言船式、口粮、营弁三事，有可以资采择者。候照录一分，咨送丁抚部院拟议章程时足资参酌，并候咨商福建督、抚院暨李军门，将拖罾面夹板底之船，派员管带一号来江，以凭照式打造可也。图信并还。此复。

0873．批曾参将禀奉委采木起程到汉各日期由六月二十二日

据禀已悉。初出独办一事，总以“勤廉”二字为护身之符、立命之根。廉则为僚友及在下者取信，勤则不知者博访而渐知，不能者苦习而渐能，自不患无出头之日也。缴。折存。

0874．批翰林院编修蔡则沄等禀启坝水志一案六月二十七日

运河水志，前因清水潭漫口，经漕部堂张会同前爵署部堂李体察情形，更定尺寸，奏明定案。保卫堤工，即所以顾全民命，并非固执从前旧案。水势情形，递年不同，将来设有急缓，原不妨随时相机酌办，至甫经奏定之案，似未便骤行更改。里下河之居民，总以运河之两堤为命脉，本部堂拟于二三年内，将东西两堤全行修筑，务期格外高厚坚实。今年九月即行兴工，能至一丈六尺，尚不开坝，其所保全者，岂不更大？各绅民均居堤之左右，凡见委员办公不甚结实，不妨随时密禀，本部堂严饬妥办。堤工加一分，则里下河受一分之益，若争开坝之尺寸，犹非最善之策也。

0875．批吴提督长庆禀力禁骚扰并呈照会一件及报贼情由六月二十八日

据禀已悉。本部堂爱民之嘱，该提督果能见诸行事，实心实政，为绅民所挽留，良以为慰。现在黄流已涨，炮舡陆续驶入运河。前敌各军迭获大捷，此股殄灭，期当不远。功成之后，该提督仍须函约各统领，力戒骚扰，为淮军保全令名，即为李爵大臣增光增气也。此缴。照会阅发。

0876．批淮扬道禀查勘导淮工程情形六月二十九日

来禀并图册等件阅悉。据称浚黄估法有三，大挑工程太巨，势难一气呵成。若随河身湾直之形，划高就低，以顺水势，诚如抄禀内所云“多挑高处一尺之深，即可多过一尺之水，且将来倘能加挑宽深，亦不碍于推广”，正与现在试办之意相符。惟黄河一湾一变，其高处仍自凸洼不齐，径围亦形式不等，估算稍疏，一经划平之后，则收方时必难凭稽核，其中滋弊甚大，必须逐段勘明。用勾股截方之术，估定土方确数。兼用封墩插标明暗记号，以凭工竣验收，庶免浮冒。此事可于临动工前数日，按每一段先行勘定，一面即令人夫下塘起土，勿庸再行周勘造册，届时勘估几段方数，即随时报明备查可也。

张福口引河出水尚畅，其河头淤遏处，罱捞自不可少。至于分泄泗、沂及海口改道两层，诸说虽各有可采，究无确实把握。本案主见，只可试开黄河故道，归宿于导淮之本意，俯从乎绅民之初议，尽心力而为之。纵其无功，亦别无丝毫流弊，庶可以对淮扬之民矣。惟今年上半年已筹十余万串修马棚湾要工，下半年再筹数万金修小罗堡要工，明年尚需筹款修界首要工。目下以全力修东西两堤，使运河无溃决之患，庶淮扬免非常之灾，则试开黄河故道，不能不稍迟矣。仍候漕部堂批示。缴。

0877．批铭字营刘军门铭传禀捻逆全数平灭由七月十三日

七月初二日来牍阅悉。张逆凶悍善战，扰乱多年，苏、皖、豫、鄂、秦、晋、直、东等省，悉遭蹂躏。人怨神恫，罪恶满盈。贵军门抵营后，于酷暑之际，力疾驰驱，迎头痛击，全股遂就歼灭，厥功伟矣！防河之议，实创始于贵军门。去年苦战而东捻肃清，今岁再战而一股荡尽。劳苦勋高，蔚为诸军之冠，可胜忻慰！张酋或死或遁，既经派队搜捕，谅不至再有波澜。积年巨憝，一旦扫除，真敷天之大庆也！此复。

0878．批苏松太道禀筹设上海普育事宜并改经费请示由七月二十日

据禀并另单均悉。上海普育堂之设，该道竭力经营，支持三年之久，乐善不倦，用心可嘉。惟此等乃乡里好善者之所为，非为政之大体。衣食分人，曹刿指为小惠；乘舆济人，孟子谓非政要。近世儒者王船山于社仓、义仓等事，皆反复讥议。乍看似骇听闻，深思乃有至理。本部堂虽不敢议及古法，而于以《感应》《阴骘》等编为立教之首，以育婴、恤嫠等事为立政之本，则未敢以为然也。所请将垃圾局经费钱五百千文，改作普育堂经费，准每月照拨一半，以资接济。该道与局董筹出经久之法，则善矣。仍候抚部院批示。缴。

0879．批江宁府详上江二县查复伍城河向完上邑关租并无旗租名目如何征解由八月初二日

旗营鱼藕租，据称每年征钱二百七十千，为青龙山演放大炮打靶之用，年终报部之款，谅非平空结撰，自必确有其地。该府前详询据耆老居民，有“将军塘、牧马草厂系旗人收租”之语，是否旗营鱼藕租即在此处，应由该府督同印委，代为查访，还其鱼藕租所在，自可免争。通济门外五城河既完公费关租，系属国课，上、江二县经收报解，造入奏销。鱼藕租乃旗营充公自用之项，断不能冒认完课之地。至今上、江二县每年认完租钱二百七十千，亦觉牵强。仰即遵照指饬，督饬印委，详细访查，确勘详复。再，解其生初供，遽称城河为旗租，伊家三世包缴，继又称在上元完纳关租，前后两歧，是何缘故？该府仍亲提解其生，详讯原委取结，禀复察夺，仍录报藩司。缴。

0880．批游击毛可法等禀控詹镇启纶八月十七日

詹镇广有田产，人所共知，自不仅尔等所控之业。但须分别某田为公项所置，某田为詹镇私产，方昭公允。尔等毫无分晓，所呈田单不惟多与詹镇田契不符，即查江都县卷各佃户所供，亦与田单互异。究竟凭何指控？此案起衅，本因方长久向詹镇借贷不遂，以至串同毛可法，复经毛可法勾同王品裕等挟制索诈。方长久、毛可法二人，自连镇出降，跟随詹镇，历保今职，并各置有产业。试问：皆从何处得来？尔等向为詹镇腹心，逢迎长恶，无所不至。詹营帐目皆由尔等经手，始则助虐营私，继则背本讦上，纯是痞棍行径，淮、扬士民，无不切齿。衣冠中断不容有此败类。本部堂平日亦不以詹镇为然，独于此案则痛恨方、毛二人，转觉詹镇尚可恕原矣。已将该候补知州方长久、候补游击毛可法奏参革职刑讯。仰司道饬县将方长久、毛可法收押，一面严刑审讯王品裕等，倘执迷不悟，定案时一并参处不贷。

0881．批两江忠义局委员陈牧禀母老多病恳恩销差侍养由八月十八日

据禀已悉。该员贞介绝俗，孝友笃挚，不愧艰苦特立之士。在营多年，未尝任以繁剧之职，然与二三贤俊，随事匡谏，获益良多。现以母老多病，乞假归养，笃于根本，应即如禀销差，俾遂天伦之乐。所有采访忠义局务，候饬汪教谕士珍接办可也。缴。

0882．批管带礼字河溪等营杨参将镇魁管带河溪等营萧参将以德禀拔营抵徽日期并李道函调截留由八月二十三日

据禀已悉。凡行军必须队伍整齐，必须体恤士卒，岂有一日行百二十里之理？既行百二十里，则是夜锅、帐、担子必多未到，各勇必多未吃饭，次日又岂可再行出队？此李道之失，该将等亦不能无咎也。仰速即坚筑营垒，挖壕订桩，以待贼来扑我，我乃缓缓起而应之，断不宜出击贼。一面多办米粮，以备缓急。前面教杨参将云：“扎营打仗，须学霆军；规矩肃静，须学湘军。”尚记之否？能学得几分否？自接此批以后，仰该二将每日专差送一禀来，守候批发。切切！缴。

0883．批捐职朱柏禀淮北等处河道情形八月二十四日

淮北安、海、沭诸处河道情形，已经导淮局员董逐一踏勘，其上游或由二河导入乌沙河，下游或在灌河口等处归海。众说纷纭，均经勘明，窒碍难行。至于盐河及武障诸河，处处皆有草坝，议者欲因时拆闭，借为畅宣泗、沂之计，尚在存而不论之列，更何足以容纳长淮全渎耶？来禀图说多系臆测之见，殊无足取，不必发局核议也。

0884．批贡生凌允熙禀明张编修船盐运售由九月初七日

据禀已悉。张家分单，甚属公平。盐务经理，亦极妥叶。惟张编修身后所得各处赠恤银两，究有若干？徐海道衙门勒追、叶荣缴出之银究有若干？仰再详细禀复。一二年间，张志敦兄弟渐渐成立，仍令禀商其母，酌赠五百金与尔肫兄弟，以体张编修生平爱敬其兄之意；酌赠五百金与叶家，以体张编修生平厚待僚友之意。该贡生审时度机，代为料理，则公义私情两得之矣。缴。

0885．批两江忠义局委员杨德亨禀请假兼谢恩并恳销差由九月初九日

如禀准予销差。至末幅所陈各语，本部堂在江多年，于“察吏安民”四字，实多未尽之职。士民依依相爱，只增惭赧。“自靖”“自献”之箴，先正王船山亦以此四字为人臣屋漏自课之道。受恩深重，敢不以此自勉？当常存寅畏，期可对江南良友耳。缴。

0886．批苏松太应道禀请开缺回籍调疴由九月十六日

据禀，情词恳挚，出于至诚。所论驭外之道，转不宜于久任，亦有是理。惟上海丛杂之区，沪关腥臊之地，该道历年以平淡处之，一洗尘氛。于洋人交涉事件，处处持正，众情帖服。设立龙门书院，广聘名师，崇尚正学，亦足以潜移默化，挽回浊俗。至方言馆著有成效，轮船迅速告成，犹为余事。本部堂交卸在即，马督部堂汲引正人，尤须相助为理，不宜于新旧交替之时，决然远引也。至于老亲思乡，自属人情，惟浙东兵燹之后，闻该道本籍蹂躏尤甚，若高年人归而见之，必更有愀然不乐者，似不如迎养在署，洁白奉亲，转有合于古人养志之道。仰该道精心一权衡之。仍候抚部院批示。缴。

0887．批江宁李藩司等禀监算毛可法等控詹镇一案请结由九月十六日

此案业经本部堂提讯，将毛可法、方长久二名分别枷责。至詹镇在扬带兵，广置田产，以致人言藉藉，应将该镇呈出坐落江都、仪征境内之田近二千亩，酌提一半，归于扬州府城，创立育婴堂，以服士庶之心。该镇驰驱剿贼，屡立战绩，准其在扬安居立业，以副圣朝宽待将士之意。黄守贵、李兴顺二员，即递回原籍，交地方官管束。仰候一并奏明结案，并分别咨行查照。缴。折存。

0888．批李军门禀请代奏开缺回籍并卸署福山郑镇请酌给薪水由九月二十日

本年整顿外海水师，贵军门督率将弁，亲历出洋，不辞艰苦，足为各镇将表率。现值更换新章之际，太湖水师勇丁须陆续裁撤，改作经制水兵。其旧制之内河外海水师，须以有船为主。无船之官，无船之兵，亦需酌量裁汰，庶几名实相符。目下头绪极繁，若更易生手，必致丝棼难理。日内与马督部堂、丁抚部院面商，意见相同。应请贵军门力疾从公，共维大局，未可遽萌退志。至郑镇云祥留办洋务，应准月给薪水银一百两，以资津贴。候饬苏松太应道，按月给领。此复。

0889．批朱丹忱等禀淮水故道章程由十月十九日

据禀“虑及荥泽之水下注，急筹防浚”等语，尚是悬度之词。本部堂闻黄河大溜由北口决入直隶者，泛滥甚广；其分流由南口决入颍河者，其势尚小。目前已阅两个月，尚无灌入淮河信息，为害似不甚烈。即为预防起见，亦须待水势有入境确信，察其如何情形，再行酌办。至导淮之举，已经定议，以修运河两堤治其标，以疏凿旧黄河身治其本。今年因遣撤淮勇，经费支绌，只能先修运堤，明年以后则视拨款之多少，以定兴工之巨细，不必多陈条议也。仰淮扬道转饬该绅等知照。缴，图折存。

同治八、九年

0890．饬江海关先于洋税内动拨解直银两 ⁽¹⁾

为札饬事。为照本阁部堂于本年正月十七日在京师具奏，略陈直隶应办事宜，折内请旨，饬下两江总督、江苏巡抚每月拨银三万两，解至直隶，稍资周转等因，奉旨允准，业经先后钞折，咨会马督部堂、丁抚部院查照在案。此项银两若由陆路解运，实属艰难濡滞，直省待用维殷，无可挪拨。查本阁部堂前在两江任内，奏留江海关二成洋税为造轮船之用。去年交卸时，该款存有二十余万，应饬该关应道先于此项二成洋税内，动支二月银六万两，由天平、恬吉等轮船押海运北上之便，搭解来直，以资应用，将来江南协济直隶，指明何款，如何归款，由该道禀请督、抚两院核示遵行，俟海运事竣，仍由上海另搭轮船，月解协饷三万到津，转解保定。其轮船运解水脚每次每万须费若干，统由该道妥为经理，不必动用协款，三万之正数亦在二成洋税项下开支。俟支用数月后，本部堂再当酌度，函商具奏。合行札饬，札到该道即便遵照拨解，仍将遵办缘由具复。毋违。

0891．批青县文生张化敷等呈诉京控姚式熙等勒捐案情

前据监生郑升平禀控衿棍叶芳青与权书邵化棠，以修城为名勒派肥己等情，业经批司饬府确查在案。兹据该原告张化敷等所控各情，核与郑升平禀控情词大略相同，自应并委查办。仰布、按两司即饬新任天津府李守作速前往，迅将该生等所控各情一并查明，禀复核办。至借修城为名，劣绅蠹书互相勾通，该局劝捐侵蚀肥己，擅作威福，皆属意中之事。本阁部堂前在江南严禁绅局勒捐，顷遵化州禀请劝捐修城，又经批饬停修，并禁绅局办捐矣。仰布政司札饬通省州县，不准听信局绅怂恿劝捐修城，壹意与民休息无违。粘单串票并发。钞单备案。

0892．札饬密查厅汛员弁办工情形

为札饬事。照得永定河厅汛各员本有廉俸银两，本年试改章程，又各增给津贴银两，所得较优，自应洁己奉公，认真修理工段。惟查河员积习，领款一到，先肥私橐，于购料修工不过奉行故事，漠不关心。今年试改新章，该道等于厅汛中择贤者而用之，酌发薪水以养其廉，其吸烟晏起、嗜利偷惰者不必委用。如因未得派工之故，怀疑怨望、造言误工者，立即具禀密参。其业经派工之厅汛员弁，如有不认真经理，习常蹈故、草减偷安者，该道等亦即据实密禀揭参，本阁部堂立为专折参奏，不准留任留工。该道等倘为瞻徇回护，亦必专案参办，不循常例，合行札饬，札到该道立即遵照。切切。此札。

0893．批新城县吴令禀劝捐挑挖县属河道

修补堤埝，以卫农田，乡民生计攸赖，捐资当必乐从。盐当商在此营生，亦属分应捐助，本可无庸议奖，惟新城瘠苦之区，集费不易，应准酌给奖叙，以期踊跃。仰清河道转饬，认真经理，务令河道深通，堤岸巩固，仍俟工竣报查。

0894．札饬徐守查视永定河引河情形

为札饬事。照得永定河工，业经本阁部堂札委永定河徐道、候补蒋道，分别承办在案，现在业已兴工。本部堂于南四、南七引河，尤不放心，应派候补知府徐本衡前往工次查视，该两处引河办理是否合法，详细禀复。其南七以下情形，本部堂未经勘验，并派该员逐段查勘。河身果能放溜东趋否，绘图贴说，禀复核办。合行札委，札到该员立即遵照驰往妥办毋违。此札。

0895．批司详通饬各属清理同治七年腊月以前积案先行造册报查

查直隶省向来章程，各州县月报之事五种：曰已结未结各案；曰监犯；曰押犯；曰未获之贼；曰监毙之数，皆每月开报一次，本是极良之法。惟各属报者少，不报者多，报者亦月有月无，上司并不查催。良法之废，上下皆与有咎焉。今本部堂另刻四种四柱板，每月悬榜院司官厅，如书院月课之例，冀与僚属共守此法。该司此次另详称各府州县限三个月，此册又称繁缺限三月，简缺限两月，何自乱其例也？审案限期，仰即将刑部定例查出，呈核刊刻，附于《清讼事宜》之后，一体颁发，各属不必自立新章，忽多忽少，无所适从也。

0896．批按察司详未结奏咨京控案件勒限审详

京控未结之案仅称百数十起，上控未结之案仅称尤复不少，均涉含糊。究竟京控未结之数若干，上控未结之数若干，仰再查明禀复，即有数件不符，亦无妨也。首府谳局限半年，外府州县限三个月，将同治七年腊月以前各案一律清理，系属分内必应迅办之事，仰即分饬承审各衙门，并首府局员遵依定限，赶紧讯断拟议完结。本部堂因直隶各员疲玩已久，恐空勒限期，犹不克大变积习，另拟《清讼事宜》十条，将滞狱累民惩前毖后之道，谆切言之。兹钞发一通，仰该司与总局司道暨首府县谳局委员，次第阅其不妥者，逐条签出，以凭核改刊刻，务于五日内缴还，十五前后即须遍发各府州县也。

计钞发《清讼事宜》十条，稿一册，刊板四种，四柱册式一纸，再十条之中有应行记过记功者，仰两司会同核议，某事应记大过，大过三次立予撤委，小过两次准大过一次，其情节最重者，撤委之外或加参劾，或再停委一年二年不等。临时斟酌，不必于记过格中，预拟加重之格。该司等拟定呈核后，即刊刻于十条之后，一体颁发。其州县有过者每月悬四柱榜，即将所记之过注于榜内该员名下，记功者亦然，庶足以彰公允。

0897．批饶阳民许有立等呈控苛派差徭

据禀十一月间差徭迭出，系何项差徭，未据指明。恶役于中取利，硬行浮派，正派之数若干，浮派之数若干，亦未说明，语多浮泛，不似身亲受害者之词。大抵南方漕粮弊重，而控告漕粮者多系不安分之徒。北方差徭弊重，而控告差徭者多系不安分之徒，未便率准。至书差处处讹诈横行，现已另刻章程十条，严行惩究矣。并候行司查照备案。

0898．札委陈崇砥等监修府河

为札饬事。照得府河年久失修，渐形淤浅。卷查同治六年春间，曾据首府详议挑挖，系前任清苑县朱令经手承办，未及竣事，旋即停工，亟宜乘时修浚，俾商民及盐务均资利济。应饬保定府同知陈丞监修南门桥以下府河、直至安州一带北运河，同知恽丞经修府河各闸，并采办木石等事。前清苑县朱令查阅上游广利渠首受唐河、下通府河之处。如何择要兴修，能令府河舟楫由广利渠达于唐河，通行祁州雄县等处，尤可渐兴水利，必须分投办理，期易蒇事，仍令首府首县及本辖之州县，会同经理，总须工坚料实，不可省费草减。除分札饬遵外，合行札饬，札到该员即便遵照，仍将遵办缘由具复毋违。

0899．批定州孀妇韩禹氏呈控韩文星等霸产案

查此案屡经饬州讯明，该氏故夫韩文澜之父韩保清，既出继与阵亡之长门韩景祥为嗣，已经两世接袭长门世职，断无再回本支争继之理。其阵亡在六合地面，连遭兵火，柩已难寻，且搬柩之费已经韩永清帮给。该氏夫弟韩文藻具有不再兴讼甘结存案，早由藩司详转批销在案。今该氏又来捏词翻控，显系借讼图赖。所呈不准，仍将抱告禹楞儿枷号一个月，以为刁讼者戒。

0900．批刘臬司禀在省各营饷项子药等事

赵道所带各营于二月十六日抵省，沿途安静，声名甚好。现在省城疏浚府河，即令该营帮同挑挖，按日略给赏银。此河修办如式〔成〕，舟楫通行，转运较易，百物亦可稍贱。保定米价昂贵，本阁部堂前饬上海道办米千石，由轮船搭运来直，每石连运费几何，俟盘运到省察核，不知尚能合算否。子药一项，天津尚有存储，应由赵道就近请领可也。

0901．批运司详豫省盐斤加价请示

查豫省盐斤加价，前准部议，仍令照旧抽收，不准按引摊捐，恐芦纲总商借摊捐名色、苛派散商等弊，业经札行该司遵照在案。其未奉部驳以前，上年十月已汇交银四万两，应如何摊捐归款，该司另议妥善章程详办。其本年四月拟交之四万两，既奉部文严驳，不可再行汇解。至此件部议于上年十二月二十日即由前署部堂行知该司，而此册于二月二十四日出详，乃并未提及业奉部驳一层，岂徇商之请，故违部议耶？抑公事前后漫不相顾耶？仰一并禀复核夺。

0902．批蒋道禀南四等工兴工日期

据禀南四等工派员分办缘由已悉。本部堂所欲变易者，在通工大小文武员弁之心。心欲将此事办好，即银钱或稍有浪费，亦不苛求；若心不求工料之坚实，则虽估册无可驳诘，验工无可责斥，而一片敷衍塞责之念，天下安有可靠之事哉？该道能殚竭心力，为各员弁之倡导，则气象自与平昔迥异矣！

0903．批天津府禀委查郑升平控案

郑升平一案，所查语多公允，所控局绅自雇工头、合谋分肥一节，虽查无其事，然既有工人，便有工头；既有局绅，便能管工头；既敛钱以给工人，即难禁局中之染指。

至郑令恐误要工，动辄传案戒饬，郑之勋系属文生，遽予羁禁，尤为谬妄，物议沸腾，实由于此。该府谓提国卿、郑升平等之控列多词，由于收禁郑之勋，而郑之勋收禁又由于世诚等控告诓掯地价。细访诓掯等事，半属子虚，业将郑之勋提禁交学，是此案之是非曲直业已了然，自应即由该府再加研讯，先将世诚一案提拟详结，不与勒捐修城等事相混，以绝葛。其郑令收过契税并科派各村津贴车辆二事，候札司转饬郑令，先行禀复，仍饬该令带同郑应星暨家丁李二、张二自行赴津候质。

至刘青芬、张化敷、庞寿山京控一案情事，业据该府查明大概情形，仍由府查提人证卷宗，与并无十分冤抑之楚殿元一案，均由该府秉公鞫讯，议拟详办。除饬清苑县将京控原告刘青芬、张化敷、庞寿山等三名暨郑升平一名签差解赴该府衙门收审外，仰即遵照办理。

0904．批蒋道禀复南上南下南四引河坝埽各工估册

据送册图存查。仰即分饬各员弁认真办理。此次专重转移风气，各尽天良，估册之当否，尚不深求也。

0905．批刘臬司禀月饷可否暂缓解津

该军尚有二十营，仍扎张秋就粮，若将全军饷项尽数解津，则办粮不免多费周折。且米既采自江南，河运北上，则银亦可由河运而北。所禀自是实情，应准暂缓解津，候分别咨行李爵中堂、马督部堂、苏省后路粮台、松沪捐厘局查照。惟清江转运局既撤，诸多不便，应由该臬司派员专驻清江，办理转运事务，仍请淮扬欧阳镇照料一切，乃为周妥。

0906．批徐守禀查勘南四等工挑挖情形

据禀南四工段情形暨以下引河形势已悉。仰即驻扎南四工，督率该处九号、十二号、十八号各工程，认真办理。仍将查勘南四以下引河情形绘图禀核。

此次工程，专求改变向来敷衍气习。吾辈之心血尽得一分，兵夫之气象亦变得一分。将来本部堂收验时，专在此等处着眼也。

0907．饬张臬司等派队三路巡哨

为札饬事。照得直隶省南路之曲周、肥乡、清河、威县等处与山东临清、馆陶、邱县、冠县等县接壤，该处教匪枭匪最多，东路则沧州、青县、盐山等处枭匪最多，中路则河间、献县、任邱、肃宁等处骑马劫掠之贼最多。现当久旱之际，诚恐该匪徒等啸聚抢劫，事变堪虞，亟宜分路派巡，以资镇压。应饬代统铭军刘臬司派队，巡哨南路清河、威县一带，并不分畛域，哨探山东之临清、馆陶、邱县、冠县等处。遇有山东巡兵，彼此会哨，妥商办理。并饬天津陈镇派队，巡哨东路沧州一带，铭军营务处赵道派队，巡哨中路河间一带。陈镇于天津、沧、青一带甚熟，不可疏忽。刘臬司、赵道之队于南路、中路人地生疏，应先行多派弁勇，分投踩看路程。其阻水之处，雇船探看深浅，是否骑马可涉。三路派去队伍，应如何分县巡哨，由刘臬司、陈镇、赵道酌核，饬行带队官遵照。除分札饬遵外，合行札饬。札到，该司即便遵办。仍将派定员名及到彼后派巡地段报查毋违。

0908．饬发清讼事宜

为通饬事。照得直隶省讼狱极繁，向来章程，各州县月报之事有五，法本极良。惟各属报者较少，不报者多，即报亦月有月无，上司并不札催，良法渐废。今本部堂酌定《清讼事宜》十条，《清讼限期功过章程》十五条，四种四柱格式一叶，禁止私押示式一叶，刊刻成本，分发所属，逐条遵照办理。

各该州县四种四柱册，每月填写，格式三份。其每种各开人名事由清单，仍照向章开写，亦系每月三份。本部堂衙门一份，两司共送一份，本管府州一份。上月之四柱册四种，于下月初一、二、三办齐，由驿驰递。如系偏僻之县，自度驿递难到，即专差送省，限十日内送到。统限每月十三日送齐到省，院司再查对数日，钉册存于官厅，大众阅看。有功过者另悬一榜。应自四月起查造，五月初间送省，不得逾违。

又，各州县清厘积案，招解者每月应结二案，自理者，缺之繁简不同，案之多寡不一，统限八年腊底将七年腊底旧案办毕。每月应结若干案，由各州县自行酌定数目，于奉文半个月后禀复，另候核示。

至首府谳局承审各案，必须详慎速结。去年腊底以前积压之案，现分四股，每股认办若干起。仰首府禀明，限于八年年底全数办毕。其八年新到之案，亦须依限审理。功过具在，各宜遵行。至道府厅州奉札委审之案，于奉文半个月后开折报查，听候另行勒限饬遵。兹将刊章各发一本，仰即验收照办。

又，《清讼事宜》内有奖借人才、变易风俗一条，各学教官常与士类习处，才德品学易于周知，应饬各教官确加采访。如有可举之人，随时禀保，以凭酌核饬遵。兹亦将刊章各发一本，仰即验收照办。

此外，又有《劝诫浅语》十六条，系本部堂昔年在安庆所刻，兹各发去一本，仰该道暨各府州县一体收览。合行通饬，札到，该△ ⁽²⁾ 即便遵照。此札。

0909．批清河霸昌道禀复现勘雄县石闸并西堤漫口情形

据禀会勘雄县石闸并西堤漫口情形已悉。废闸之北，比闸南地势较高，则开闸之后，反引大清河之水放入周奎堤之西，而文安之患愈大矣。不知此阐何年始废？北高于南者，又已阅若干年？仰即查明禀复。地势既已北高南低，则非引滹沱之水仍归子牙河故道，竟不能除文安之大害。旱灾已成，而水患未弭，焦灼曷既！

0910．批永定河道禀预筹合龙后应办险工经费

查核所禀系为预防大汛起见，似即年例岁修之工也。近来岁修到工之款，今年本阁部堂酌减杂支，许实到工者一万九千八百两。此银虽拨为续估南北两岸加培堤埝切坎筑坝之用，其实即与岁修无异，所发库款将近四万，而仅以一半到工，该道尚以为多耶？向使本部堂今年不来，岁抢修一款岂能增乎？大工一款岂能添此二万二千有奇之数乎？

河工漫口，向有分赔之章，咸丰九年，北三工漫口，用银五万四千余两，赔银七千九百余两，余银捐补归款。同治六年，北三汛及南上汛灰坝漫口，用银五万六千九百余两，赔银四千八百余两，余银亦系照案捐补归款，均未动支正项。其六年漫口尚有不敷之项，应于永定河例领款内，分四年每年扣银三千两零，甫于七年扣抵，该道所知也。本年司库已拨实银四万，一洗向来零支迟拨之习。通工用银十三万余两，亦未议及分赔之章，捐补之法。该道等宜如何共体时艰，认真经理，乃复以恐弃前功，再请拨款一万四千两，抑何冒昧？至蒋道节省项下应有若干，仰该道据实禀复。该道所领左爵部堂存银二万九千两，本年如何拨用，现存若干，亦仰据实详禀核夺。

0911．批景州民常名芳呈控常彭年夺继

查呈叙继伯母，自系尔族伯继妻，当尔伯故时，既已改继常彭年为子，安能待尔伯母故后仍旧继尔为子？尔不争论于常彭年改继之时，今乃争论于常彭年继定以后，即使尔伯母前言果真，亦属权词欺哄。独不思夫继一子、妻继一子，天下断无此理。况常彭年过继之时，尔伯常英桥尚在，即使尔先果曾过继，亦系常英桥夫妇皆欲废尔而继常彭年矣，况亦未必曾继乎？不准。

0912．批刘臬司禀拿获哥匪正法

获讯哥匪，立予正法，甚属可嘉，最足销患未萌。淮勇入会者尚少，总以及时严禁为是。若湘勇入会者多，则当相机办理。候饬山东抚部院转饬东省防营，一律谕禁。

上海办米一千石，业已到津，可以陆续运省。惟亢旱已久，河道浅阻，盘运殊不易耳。

0913．批饶阳民许有立等呈控王明哲等苛派差徭

直隶差徭，本多浮派，若使分派均匀，犹可恕原。乃蠹役等立吃村名目，包揽之村，预出多钱，未包揽之村，重叠勒索。两者受害俱深，不可不立予禁革。仰布政司即饬饶阳县，限二十日内将王明哲、李天贵拿解来省，发局讯办。其余各情是否属实，并饬深州详查禀复。

0914．批邯郸县禀文童胡得惠等前捐勇粮应否给奖

据禀绅民捐输勇粮，请给奖叙，事属可行。仰军需总局司道转饬，开送履历清册，查明例案，分别捐数，应得何项奖叙，汇案详办。

至该令垫发勇粮，无有虚浮，应饬总局查核明确，另详核夺。据本部堂访闻，上年各属募勇，皆派绅民捐资，并无州县解囊捐办之事。乃纷纷借此浮报巨款，本应一概不准，惟去冬十二月业经前署部堂奏请量准开销，仰总局大加核减，限一个月内开单呈阅。本部堂秉公核定，不使各属得任意浮报，耗蚀正款，捏做亏空，并仰饬该县及各属一体知照。

0915．批候补陈道天津河防同知议复黄河改道情形

据禀谓导河北趋实胜南归故道，所见甚是。指陈四便，亦属持之有故，言之成理。盖黄河现在入海之道，即汉千乘故道也，虽未能复禹旧迹而顺其已成之轨，已得水性就下之常矣。考乾隆间裘文达公日修治河策云：必不得已而思北归次策。汉明帝永平时德棣之间，河播为八，王景因之以成功。历汉唐至后周八百余年无河患。今寻其故道而疏之，河流通畅，可庆安澜。孙文定公嘉淦《请开减河疏》云：大清河之东南皆泰山之基脚，故其道亘古不坏，亦不迁移。从前南北分流，已受黄河之半，嗣后张秋溃决，间受黄河之全。史言其由此入海，并未闻有冲城郭淹人民之事，则此河之有利而无害，亦百试而足征矣。

核前贤之说与该丞今日所言，若合符节，是该丞于黄河全局，讲求有素，成竹在胸，且裘、孙二公议于河未北趋之日，语尚悬虚，该丞议于河既北趋之日，语皆征实。禀内称可以转搬之法，济河漕直达之穷。南北之水性不同，舟楫之做法迥异，办漕本以转搬为善策，长运乃勉强行之，非良法也。自明以来，治黄非难，治黄而兼治运，且治黄运午贯之处，乃极难事，无穷巨帑费于此矣。今并不求长运，亦不求运河能贯黄水，但求运河尚不全废。该丞有所见，不妨再详细敷陈，以备采择也。

0916．批献县民冯际会等呈控苛派差徭

献县胡前令不洽舆情，业经本部堂访明，奏参革职。兹据冯际会、秦际五、王盛奎等呈控浮征勒派各情，无非因胡前令被参之后，宋巨川京控之际，欲乘机请将钱粮定价，为敛钱自肥、居功自诩之计。本部堂在江南所减浮收之县颇多，但不因劣衿刁民告状而始减，倘因告状而准减，则敛钱立碑，挟制官长，其弊不可胜言也。今来直隶，亦当如在江南办法。献县钱粮收数，本可酌量核减，但不能为尔等一面之词批示定价，以长浮薄聚讼之风。现在宋巨川控案已发保定府审办，应候该府审明详结后，本部堂另行出示，将献县收数核断，尔等即回籍候示，毋得在省帮讼，致干严究。

0917．札饬徐道蒋道派员襄办府河大清河工程

为札饬事。照得府河、大清河现拟分段挑修，据清河费道拟派监修委员开折呈送前来。查挑修河工必须熟谙工程、能耐劳苦之员，方期有济。近日徐道等办理永定河工，不乏妥干之员，现已竣工，应饬永定河徐道会同候补蒋道，遴选熟谙耐劳者数员，饬令星速来省，听候添派赴工，以资得力。至徐守秉衡，能否来省，赴大清河经理半月，再赴永定河防汛之处，并仰饬知该守斟酌禀复。合行札饬，札到该道即便遵照，仍将所派员名迅速禀报。毋违。

0918．批东光县典史文楷禀请补奖

据禀该员前在东光典史任内防剿枭捻，三次出力，拟请奖叙，未得列保，恳请惩办舞弊书吏，并补予奖励等情。查剿枭、团练两次奖案，均由军需局司道核拟奖叙，先后两次将该员并该县同城各员暨绅士团长等开单请保，呈由前署督官阁部堂核奖，经官阁部堂核定删减，分别奏咨列保。计东光县官绅同邀奖叙者十余人之多，即该典史禀内所指有名之武举黄凤阁、文生王琢璞、武生霍清源等三名，均已得邀奖励，何得谓之仅保孙姓一人？况绅士孙桂林亦系该县李令开单清保之人，若无该县李令开单，则凭何列保？至称清苑县保有赵姓一人，查剿枭、团练两案内并无清苑赵姓之人，不识何所见而云？然保荐纠劾之权皆操于上，本爵阁部堂访闻该员在东光典史任内，声名平常，官阁前部堂核删，必系别有所见，该员何得哓晓置辩？仰军需总局司道严行申饬，转行知照。

0919．批河间县献县议复查勘滹沱河挑挖引河仍归故道

水有所归，乃不为害，一定之理。前此滹沱河所以安恬者，以由臧家桥入子牙河归海也。自去年北决，不循故道，遂致附近各州县咸被其灾。委员朱令禀请由八里桥挑挖引河，使仍归臧家桥，不为无见。即据该令等所禀，一则曰五官淀难容，倒漾为患；再则曰县境无可宣泄。是该令亦知河之不可无所归矣。又云筑堤似属易举，诚难资为长久，是亦知筑堤之无益矣。

臧家桥地势实在高于八里桥若干，未据禀明。如果必不能由此挑挖，亦须测量高下，确切言之。此外，究有何处可挽入子牙河归海，仰再商同饶安、任邱等县悉心核议，迅速禀复，以备采拾。

0920．批霸昌道禀文大两邑挑挖迸庄至盐河引河

据禀自迸庄挑挖引河起，至王口、盐河止，文、大两邑绅民业已踊跃赶办，深为嘉慰！

至该道另拟由雄县南辛庄再挖八十里引河，汇注迸庄，查迸庄引河掘开，千里长堤，自破藩篱，将来恐滹沱河之水与大清河合并一家，不可不防。权开十二里引河则可，再兴巨工，为久远之计则不可。滹沱一水，终须令在长堤之东行走，患较轻耳。仍会同清河道妥细商画，禀复核夺。

0921．批大城县禀访闻贼匪情形现在严拿

本阁部堂前因直隶南路如曲周、肥乡、清河、威县与山东之临清等处交界，教匪、枭匪最多，东路则沧州、青县、盐山等处枭匪最多，中路则河间、献县、任邱、肃宁等处骑马劫掠之贼最多。值此久旱不雨，恐其啸聚生变，当经饬派代统铭军刘臬司派队，巡哨南路威、曲一带，天津陈镇派队，巡哨东路青、沧一带，铭军营务处赵道派队，巡哨中路任、献一带。三省各专责成，分别咨行遵照在案。中路之队有分驻河间、任邱、献县者，仰该县随时确探，知会该三处之将弁，以凭兜捕。切切！

0922．批司详各属自理词讼及暂押人犯均饬按月开报仍准酌量惩办

据详，于苏令所禀，指驳甚明。开报管押人犯，悬挂粉牌，是《清讼事宜》内最要之件。该令禀暂押人犯请免开报，管押者不尽登诸月册，亦不必尽列之粉牌，滥押私押等弊无凭稽考，所请管押人犯开报不全之处，断不准行。

至自理词讼，其寻常细故、毋庸管押者，院司本可不必与闻。即有管押之人而案情较小者，尽可由州县随时酌量办结，断不必逐案拟详，以免烦琐。嗣后，每月所呈四种四柱册，第一种，积案惟京控、上控者另呈事由清单，其自理者概不另呈事由清单；第三种，管押仍须另呈事由清单。如此稍为区别，则州县行之不甚繁苦。仰该司道通饬各属一体懔遵。倘此后管押人犯或不列粉牌，不全开报，即系有意欺朦，一经查出，定即从严惩处，勿谓言之不豫也。

0923．批顺德府禀宁津深冀等处贼匪啸聚

查前因直隶南路曲周、肥乡、清河、威县等属与山东之临清州等处接壤，教枭各匪最多，东路则沧、青、盐山等处枭匪最多，中路则河间、任、献、肃、宁等处骑马劫掠之贼最多。值此久旱不雨，诚虑啸聚生变，当经本阁部堂饬令代统铭军刘桌司派队巡哨南路，天津陈镇派队巡哨东路，铭军营务处赵道派队巡哨中路。嗣据天津镇并盐山、庆云等县禀报，山东海丰枭匪游弋勾结，并有海丰匪首冯姓，率党前赴盐山所属扒抢滩盐，河、任地面亦有贼匪聚散靡常。均经批饬咨行查拿，并于大成〔城〕禀内批明“中路之队有分驻河间、任邱、献县者，令其随时确探知会该三处之将弁，以凭兜捕”各在案。惟未闻宁津所属有贼匪抢劫杀人之事，而深、冀等处亦尚未据禀报。据禀前情随函告刘臬司，饬令南路曲周等处就近巡缉外，仰即督饬所属集团严防，一面随时确切查探，就近知会各路巡哨将弁，合力兜捕。切切！

0924．批徐守禀请给银二千两兑储现钱以备抢险

所请酌发银二千两，兑储现钱，以为抢险要工之用，该守为大汛盛涨，预为筹备起见，应即如禀照准。至本年核准之防险银六千两，既已陆续发给，采买物料，应再准发四千两，以资备办料物、分储险工之所，亦照道光年间储备现钱之例。俟安澜后，即行查明呈缴，并于动用时随时禀报，以备查核。仰即遵照，呈明徐道，妥商办理。

0925．批蒋道禀添挖南上子河并密陈四条

该道于合龙半月后，仍逐日到坝督饬，具见办事认真。省城已得雨泽，工次自必同沾，正可收方打硪，以期工程坚实。

盛涨抢险，昨据徐守本衡来禀，请酌发银二千，兑储现钱备用，本阁部堂批准照发。其本年核准防险之六千两，据禀已商之徐道，陆续发给买料，本阁部堂又准再发银四千，以资备办料物，分储险工之所，亦照道光年间之例。俟安澜后，即行查明呈缴，并令于动用时随即禀报查核。此次共给六千，已札行藩司照发。本阁部堂慎重要工，该道等当必核实从事。

南上汛缺，据呈以王养寿借补，现已接到司详，令其即日先行到任，并候饬徐道，派员帮同防险。其汛员中有玩视工程者，亦饬徐道核实禀撤。

署河营都司董家祥，系绿营出身，弁兵朦混，在所不免。应饬以江苏游击吴凤标接署，仍酌给三个月薪粮，以资驻工防汛。去年秋冬两季兵饷，应于五月六月发给，自因防险而恤。兵丁口食艰难，通省所欠兵饷尚多，碍难独发。并候檄行藩司酌发可也。

0926．批天津河防陈丞禀拟分卫济运

卫河素弱，向来合并漳水，乃能浮送粮艘。今欲分以通黄，为力益薄。黄涨而倒漾，则张秋之舟可至临清以北，涨退而沙停，则淤成平陆，断非分卫所能刷通也。且地势北下南高，禀内云卫河低于运河，而不能低于张秋新刷之黄河，亦非确论。至于一水而分半南流，分半北流，若宋礼分汶水之类，古今亦不多见。该丞所议，殆不可行。但能使黄流顺轨，即运河不能午贯以达于北，于天下之大计，固无损耳。

0927．批徐守禀永定河修守事宜并拟添裁汛兵

来禀所陈，不外储料防守、添减汛兵、裁移汛缺，折扣旧料四事。查防险料垛，前据该守具禀，已商之徐道，在于奉准防险之六千两内陆续采买。本阁部堂慎重要工，批准再发银四千，又盛涨抢险亦准发银二千，共银六千，已行藩司照发，日内自可转解到工。来禀所称险要各汛略为堆储料垛，而桩麻迄未购办，究竟徐道于六千两内发银若干，买料若干，未据详叙。岂必待本阁部堂批准续发银两到工始能买料防守耶？殊不可解。

至裁减平工兵夫数十名，添于南上、南四险工处所，事属可行，仰即就近呈商徐道照办，并候另檄行知。

又，裁去北中汛县丞，添设南四下汛，查裁改移驻，事涉纷更，一时似难猝办。前据蒋道密禀，业经札委吴凤标署理都司，不如即令吴凤标驻于南四下汛，防守亦有专责。

其上冬蒋道曾发八年二成料价，各汛堆办成数不等，据请除去杇，按照现在所存新料折扣算给价值，系为核实起见，应准照行。但已堆料垛若干，用过银两若干，未据开数禀报，应一面准照该守所禀办理，一面将堆料用银数目专禀报查，毋稍徇饰。切切。

发去清讼刊本，并即查收。

0928．批河间文生张傅岩等续控

如果该生等实系理直无私，该天津周道职膺监司，谅不至意存偏袒，苛求周内也。惟禀内所称武游击、高外委、河间、大城二县令，均为该生等确据，不能到案，无从环证等语，均系实情。候札饬天津道曲体此情，秉公研讯，不得轻听一面之词，致涉冤抑。该生仍遵照前批，赴津投审。

0929．批衡水禀土匪肆扰获犯供单

匪徒分布各境，游弋肆劫，大为地方之害，必应及早歼除。已饬铭军营务处赵道酌带兵勇，前赴深州、冀州、武邑、武强、枣强一带，确查匪踪，认真剿捕，并与统带直字营刘镇祺分驻景州、东光、吴桥之兵互相联络。所送各匪名单，亦一并发赵道遵办矣。仰仍严密缉访，知会铭军营哨，实力缉捕。

至李二一犯抢劫，拒伤事主，复敢抗官拒捕，实属罪不容诛。候札冀州叶牧，即赴衡水，复讯明确，就地正法，以示惩儆。

0930．札饬赵道带兵赴深冀一带捕匪

为札饬事。顷据衡水县禀称，土匪入境肆抢，勘验剿捕，获犯讯供，并送供单等情到。本阁部堂据此查匪徒等分布各境，游弋肆劫，大为地方之害。既据供有匪首姓名住址，必应及早歼除，以免滋蔓。应饬铭军营务处赵道酌带兵勇，前赴深州、冀州、武邑、武强、枣强一带，确查匪踪，认真剿捕。酌带都司赵清泰之勇作为向导，并与统带直字营刘镇祺分驻景州、东光、吴桥之兵互相联络。

又，前据深泽县禀获犯和尚四等名，内称踩访冀州垒头村一带，系盐匪渊薮。同治六年间，该处匪徒入于大夥肆扰，旋即避匿漏网。现将两次所供余党姓名住址开单禀请拿办等情，应由该道一并确查缉捕，以绝乱萌。合行札饬，札到，该道即便遵照办理。毋违。

0931．批沧州禀青静等岸去巡汛改设盐捕专营

去巡汛而设专营，亦未必果能得力，而巡汛之弊实亦有如该牧所陈者。交运司核议，禀复核夺。

0932．批候补县丞杭楚沅禀呈条陈

据禀增广乡学六条，意在振兴文教，力挽薄俗，殊堪嘉尚！

惟乡学之设，与保甲、社仓等，得其人则事诚有益，非其人则弊亦丛生。且详阅所禀，亦有窒碍推〔难〕行之处。如第一条云：筹经费必广劝捐。查捐务最为厉民秕政，在州县有苛派之病，在绅士有武断之虞。恐百姓未见乡学之益，先受劝捐之害。从前军务未平，间有劝捐助饷者，民力已不能堪，今直省敉平，疮痍之后，正当蠲去烦苛，与民休息，未便因举办乡学，广为劝捐，以滋扰累。第二条云：举绅董必专责成。凡地方公事，廉静谨饬之绅士多不愿为，其乐于从事者，则往往侵蚀把持，从中牟利。欲各乡所举尽属佳士，势必不能。一有不肖者参之，则弊端百出。本部堂有鉴乎此，故常训饬各属，不准借事立局，滥引绅董，亦不准于应征钱粮之外加派分文。该员所陈，首即不免犯此二弊，应毋庸议。

至学规一条，欲使各崇实学，谓可不习诗文，论亦近正。在士人为学，自以抗希往哲、深明道义者为最要，本不可专溺于文辞。惟文以载道，亦未有文理不通而能通知道理者。近来讲学之人，务为高论，未通章句，先鄙文辞为不足为。文风日衰，儒术日陋，弊皆坐此。本部堂前在皖中刻有《训诫浅语》，其中勤学问以广才，扩才识以待用各条，于士人进德修业之方不无裨助。近撰《清讼事宜》，分德才学三科取士。兹各发去一册，仰即收领，以备参核。

0933．批安州文生张连环呈请在七里庄村南开挖新河

据呈不为无见，惟千里长堤之筑，原所以防淀水之泛溢，保卫下游民田。现虽白洋等淀均形淤浅，水流稍滞，亦只能设法疏通，因势利导。若在七里庄南开挖新河，使上游之水由鄚州入古赵河行走，又在南岸另筑长堤，不特事涉纷扰，需费甚巨，且与下游居民窒碍多端，诚恐得不偿失。至于古赵河，久已淤平，亦岂能畅流？上游各水疏河须统筹全局，未便因一偏之见轻议更张。所请应毋庸议。

0934．批广平府禀前署成安王令被控按地派钱实在情形

王庶曾以委署人员，不知洁己爱民，乃竟任令乡民按地敛钱，帮凑捐项，即使出于民所情愿，犹不可为，而况抑勒催逼，被民控告？殊属紊乱官常。据称钱未入己，亦未可信。仰布、按两司速饬该府酌提数人，详细研究，详复核夺，并饬将所敛钱文，按村按民发还给领，取具领状报查，毋稍徇延。

0935．批晋州吴彭氏呈控吴洛纯等不容伊子承继堂兄吴铁锤等情

据控吴洛纯等抗违州断，不容氏子与堂兄吴铁锤承继，硬卖绝产，与门丁分肥等情，果否属实，候札行晋州，限文到半个月，先将讯断大概情形，禀复察夺，并候行司知照。

至管押人犯，必须审慎，恐有凌虐情弊。本部堂于《清讼事宜》中剀切言之，乃此禀称晋州不押抱告，而将该孀妇交押官媒，百般凌逼，全失本部堂慎重管押之意。及检查晋州所送五月份押犯清单，仅有吴村八一名，注明系架唆上控，追押吴彭氏之犯，吴彭氏并不在管押单内，何以禀中有“紧锁手铐，不容取保”种种凌虐情弊？仰该州详细禀复，毋得一字含糊。切切！

0936．批永定河徐道禀漫口不克抢堵

据禀漫口不克抢堵，请俟秋后合龙等情已悉。此事之不克告成，本部堂早已料定梗概。天下办事人，必有一种勇锐之气，真诚之忱，庶足感众心而动天鉴。该道长虑却顾，因循玩泄，阅岁已久，安得忽成此大快之事？近年来本河迭次漫溢，官无真罢斥者，款无真赔垫者，反又添拨帑银巨款，文武兵夫均沾津润，千把弁目获利尤多，皆以另案为奇货可居，孰肯以抢办而遽了乎？现据请秋后合龙，势必又将一估再估，按项浮开。本部堂思革积习，必当痛切惩创一番，勿谓言之不豫也。

0937．批吴长庆禀鼎军因闹饷滋事

该军又分一营分驻海、沭，照管殊难周到。闻该统领约束坚明，所部毫无骚扰情事。带兵本近于不仁之事，能时时以爱民为心，则仁术存乎其中矣。该统领服膺庭训，宅心笃厚，希即坚持此义，始终不懈为望。鼎军闹饷之案，亦仰帮同妥为料理。

0938．批皖南潘镇禀聚众劫饷勇丁鲁万隆等五人查明正法

仰即会同吴军门筹商，妥为办理。遣勇本匪易事，况各路勇撤略尽，后遣者尤难弹压。不得谓正法数人，遂可保一律安帖也。

0939．批按察司详复隆平县廪生武心田等控曹爱元侵占学基案

查核来详，曹爱元故父曹登高在日，契买张承业庄窠，并未拆卸改造，专为契载。至明伦堂一语，李道存即指为侵占敬一亭地基，并勾出廪生武心田等联名控告，殊不知屋系张姓立契出卖，如果四至错误，其过在于卖主，曹爱元之父未经清理界址，不过一时粗忽。且该处明伦堂、敬一亭均已倾圮，未能深悉改正，事属近情，何得遽定为日后侵占地步？案经该县会学确勘敬一亭后围墙及厢房，各根基俱在墙外，又有隙地，始接曹、李二姓房屋，所勘甚明。若谓曹爱元所买之屋占及学基，则李道存房院与之相并，何责人明而责己昧耶？倘以此控为日后起见，既经该县饬令曹爱元于房后立碑清界，李道存即不应再事哓渎。

至武心田等，身列胶庠，亦未便以不关己事出头干预，县断已极公允。仰布政司即饬催集复讯，并将曹爱元所执卖契当堂将南至“明伦堂”三字对众更正，改为“南至后墙外砖地立碑为界”字样，以杜借口，并押令李道存清出夥道，取结详销。当此清厘积讼之时，该原被等倘再任意刁狡，即行禀候察究。

0940．批千总金万春呈恳查核斥武举案情

查上年八月间，准提督咨转准天津镇咨，据河间协禀称，武举金万春迄未来营，行查练军左营，据复该武举捏病误差，总统摘其顶戴，撤其哨官，留营效力。该武举一味规避，半年未来，差传仍复不到，是行营本营均不当差，应请革退随营等情禀镇，咨由提督转咨前来。当经前署部堂咨部，革退随营在案。查例载“各省随营效力武举，如有规避偷安、当差懒惰等劣迹，该督抚咨参到部，即将随营及武举一并斥革”等语，今该武举之案，原咨仅有“革退随营”字样，然按之部例，已在并革之列。此时渎呈，亦无及矣。

0941．批文安县禀檄饬雄县禁止扒掘堤工

该县与雄、任两邑，系上下游唇齿相连。前据会同大城具禀，堵筑西堤，当查霸昌、清河两道，前经会同勘复，该处地势北高于南，无从宣泄。可见上游雄、任一带，积水亦无去路。若将西堤合筑，恐上游之水更无归宿，似非两全之策。批饬霸昌道会同清河、天津两道，分委驰勘，并会同文、大、任、雄四县，将能否堵筑、如何一律疏消会筹，妥议禀办。去后尚未复到，即据该县以绅民踊跃修筑，即可告竣，因准雄县移据绅民具禀，文邑夫工在雄取土等语，难保非架词启盗掘之端，禀请札饬雄县弹压等情。本阁部堂以此项工程未据确勘会禀，正在批饬查复间，又据该县以李树兰等纠掘旧堤，并伤毙守堤人夫及现在雄民蚁聚不散，请即飞饬雄县禁止扒掘等情先后具禀，并准顺天府咨会，已委南路厅前往，妥为解散等因准此。

查此案论理则该堤但宜修堵，不宜盗掘；论势则雄县之水无处可消，不得不决开以冀水势之稍减，淹患之稍轻；论陵谷变迁、因时制宜之道，有时亦当舍理而就势。然即以势言之，决堤则文、大、霸、保之害甚重，而雄、任之害亦仍未能减轻也。本阁部堂不得不专论理，以主持公道。除出示严禁并札南路厅及雄县一体谕禁，雄民不准扒掘，严拿李树兰等，务获究办，一面飞檄霸昌等三道，催委星夜驰往，会同各县确勘，妥筹上下游如何疏消，禀复核办外，仰俟委员到工，务即不分畛域，会同妥酌具禀，仍将已筑工程，谕令保护，勿使前功尽弃。切切！

0942．批衡水县武生张从龙争继案三次呈控

查此案已经衡水县传集该武生之父暨亲族质讯，明确丁粮改拨该武生名下，系因图邀优免起见，与过继无涉。丁忧虽有报案，而父名乃系志武，并未叙明继与志学一节，并据尔父张志武在县供称三弟张志学无子，从前虽常说要将长房二房各过继一子，后三弟身故，长兄向伊商允，仅继张均一人，伊子张从龙未允，经亲族人等议，权给伊子地十五亩，房一所，彼此情愿，用伊出名，写立继单，交张均收执，伊子亦无异言。至伊子张从龙继单究系何时所立，伊不知晓，亦无见过等语，是该生之父在县所供，历历如绘，而该生在县呈出继单，又无亲族画押，难保非私自假造。且当时分给该生地十五亩，何以不立时争论，而直至今日始行刁控？层层理屈，殊属可恶！是以该县录案请示时，本部堂即经批饬，令照原断速结在案。兹该生又来刁控，实属贪狡已极！仰布政司即饬清苑县派差查传，押发衡水县究办可也。

0943．批安平县唐令禀滹沱河上治中治下治三策

据禀滹沱河上治中治下治三策，足见实心任事，可嘉之至！

查滹沱源出山西繁峙县泰戏山，径代州三里河、七里河注之。又径崞县北桥河、板桥河注之，又径定襄县牧马川、沂川水注之，入直隶平山县境，始会冶河，入井陉县境，始会甘陶河、绵蔓河，此三河同出山西平定州，不远而合者也。自此以下，仍会灵寿县之嵩阳河、泥河、雷沟河，又会正定县之西韩河、柏棠河、林济河、清水河、旺泉河及藁城县之只照河，然后下抵晋州。据《元史》，因河决真定城南，故于平山县西北分冶河为一道，引合洨河入宁晋，泊久而道淤，仍归滹沱。雍正四年，怡贤亲王有议请浚冶入洨之疏，未经举行，适值滹沱决晋州之周头，乃亟筑坝导河，由木邱径焦罔而注之滏水，致功总在晋、束、衡、冀之间。盖以正定上游早息河患，冶即合洨，至入泊通滏之后，下游究亦合于滹沱也。且滹沱挟水至多，不必会同治、甘数河方能为患。此数河者，遇雨暴涨，独行亦足成灾。是上治之法，固可毋庸议也。

该令所谓下治，至为当理。盖河必归墟，斯能顺轨。苟不与以达海之路，则横决倒灌，在在堪虞。禀称应由八里桥疏入子牙河，实属片言居要。惟是地势之高低，程途之远近，槽身之广狭，工费之多寡，须得逐一豫筹。该令既成竹在胸，仰再详切陈明，以资采择。

至所谓中治者，第就安平一县而言。现在河流纷歧县境，民瘼攸关，或疏或堵，暂顾目前，亦属该令万不获已之举。所禀挖壕筑堤、垡松刨浅以及谕捐代赈等法，议论均井井有条。惟禀中所云“疏其二而塞其一”者，疏系何股，塞系何股，未据声明。按之绘图与禀中股数，亦不尽符合。仰即将应疏应塞之河道分析指陈，并疏塞之处于邻境有无防〔妨〕碍，一并叙及，迅为禀复。

0944．札饬机器局访购挖河机器

为札饬事。照得直隶永定河道频年漫决，本阁部堂现拟挑挖疏浚。奈北方沙土浮松，以锹锄等器挖之，不能成块，少而且缓，其胶粘之土尤难开挖，是挖土已废人工。及至出土，欲于河心远送堤岸，尤废挑力。前闻外洋有水中捞泥器具，亦于舟中激用火轮，制作尚精，不甚费力。倘更有掘挖干土之器，并有运土远出之器，此两种器械果能觅获，办工较易为力。应饬江南机器制造局杜道等访诸洋人，如有此种合用之器，一面询悉如何用法，具禀核夺，一面或可先为酌购若干，由轮船运解来直，试看使用。合行札饬，札到，该局即便遵照办理。毋迟。

0945．札饬清河道等查勘滹沱河形势

为札饬事。照得滹沱河自改道北徙，饶、安、任、雄、文、大等属受害最深，今欲设法修治。议者多谓应从献县挽入子牙河，较易施工。本阁部堂应派明干大员先往查勘一次。查天津周道事务较繁，而饬清河道费道由滹沱上游查至下游，候补道前天津河防同知陈道重由天津下游查至下〔上〕游，将该河形势详细复勘。究竟子牙河至三岔河一带，是否尾闾通畅，其献县一带，旧河在东，新河在西，究竟测量高低，相去何如，此外另有修治之法否，绘图帖说，禀候察核。除分札饬外，合行札饬。札到，该道即便遵照。

0946．批南路厅萧丞禀复查勘藁城晋州一带滹沱改道情形

该委员等查勘西堤，晓谕文、安绅民暂且停筑，并雄县人等毋得再掘滋事，办理尚妥。所禀迸庄引河消水情形，亦属明晰。

滹沱河北徙以后，并无河槽，皆行平地，激湍漫衍，致下游各州县被害无穷，自应亟行设法修治。禀称自晋州查至献县，溜势稍缓，水亦渐清，距现在独行之滏河三十余里，可顺势开挖引河，挽滹沱之新流，归子牙之故道，不为无见。惟测量地势高下，最为治河妥著。目下秋稼已收，候再委员前往该处勘明，灼见当行，确有把握，乃可定议兴工也。

0947．批霸州州同禀查看各号埽段情形

据禀各号埽段情形已悉。惟通工颓废已久，亟宜实力加培，相机整顿。该员未离书生本色，切不可稍染河工积习。其向来积习有损于实政者，尽可随时禀陈，不必多所瞻徇。得数人行实事，说实话，而风气为之一变矣。

0948．行查各营兵丁困苦情形

为照行事。照得直隶各营兵饷，前以银五票五支放，其五成钞票内，搭放二成铁钱。嗣于咸丰九年奏明，改给七成实银，无庸发给三成钞票。该兵丁等稍沾实际，而减成已久。兵情本已困苦，加至七成以后，又或欠发数月，各兵尤多艰窘。惟各标营情形参差不齐，现值捻逆荡平，绿营宜加整顿，应饬天津、通永、正定、大名、宣化各镇暨标中军等，各就所辖，详细查明自咸丰初年军兴以来，该标兵曾经几次调出征剿，共调过若干人，现在尚有未归伍者否，在外亡故之缺尚有未补足者若干，枪炮器械历年出师遗失及本营未能修补、现在坏者若干，阙者若干，至兵丁应领饷项，除前发五成定章时不必筹议外，自改发七成以后，至今共欠若干，官员廉俸及办公等银共欠若干，一一查明，开列四单。一开兵丁不足额单，一开器械不足数单，一开兵饷俸廉公费欠发数单，各标营或有向来办公之另款，亦即开出备查，又开马匹缺额未补单。俟汇齐后，再行酌核办理。合行照会、札饬，为此照会、札仰该镇、该中军即便遵照，开单查复。毋违。

0949．批刘臬司禀驻张秋铭军马队加给马干银两

铭军驻保之马队三营，前因麸料价昂，每马月加干银一两，出营巡防之步队，日折米一升，在协饷项下支发。此项津贴银两，本难报部核销，而营丁苦累，不能不曲加体恤。查该军马队向发全饷，自本年正月起，与步队同发九关。本年留直马队，自五月分起，至年底止，每勇月加干银一两，步队出营巡哨，日折米一升，至回营日止，暂由直省垫放，将来即在后路粮台冬三月欠饷下开支，解直归垫。至张秋马队三营，事同一律，所有此次苏台解到之加增马干银两，应准发给张秋马队，每月加增一两，从奉到此批之日起支，俟草料价平，再行酌减可也。

0950．批署永定河蒋道禀勘估工程情形

据呈河图暨禀单清折均悉。查永定河工程废弛已久，亟宜大加整理，现拟开挖下口，疏挑中泓，釜底抽薪，自是正策。南七头二号拟做截水长坝，撇水入新引河，不入坑塘，另筑圈埝，以卫坝根。龙王庙以下暨窦店窑以下，挑挖河身，以期顺流直泻，自属稳慎之计。本部堂亦常常以南七大坝、坑塘为虑，即张家坟西头一带，纡曲过多，水来壅积难下，亦必须截湾取直，撤去一切险工，亦系不可缓之举。惟两处共需五万八千两，必须奏拨部款，应俟部议准拨后，乃可举办。冬腊正三月冰冻，不能施工，计二月始能兴工矣。

至北下四坝工加估，引河加挑，即用已拨江南协饷之二万两，仰督饬文武兵役等认真堵办，期于十月上旬合龙。冬令水涸，即南七下口、张家坟中泓或有不妥之处，应不至遽尔失事也。

0951．札饬署永定河蒋道挑挖张家坟一带中泓工程

为札饬事。案查前据该署道禀报到工估办情节，并送河图一纸，当经批示，今年先堵决口，其北五等处中泓及南七等处下口，俱俟请准部帑，再行兴办在案。惟查张家坟一带纡曲过多，水来雍积难下。若合龙以后，水从该处经过，则中泓难以疏浚。所有南五北五等处，应截湾取直。本部堂细思，必须先为赶紧挑挖，不可待至合龙以后。至南七以下工程，则俟明春再行兴办，尚不为迟。合亟札饬，为此札饬该道立即遵照，迅即督饬厅汛员弁，将中泓工程与堵筑决口之工一并同时兴办，仍将估册刻日呈核。切切。此札。

0952．札饬南七等处下口各工同时兴办

为札饬事。案查前据该署道禀报估办各工情形，当经批示，并另札先堵决口，挑挖张家坟一带中泓工程，其南七等处下口，俟请准部帑，明春兴办在案。嗣经该道来省面禀，力请并办下口，恐南七坑塘失事，本部堂当即允准。惟查该道原估，堵筑决口工程，需银二万二千两，今应核减银二千两，挑挖中泓工程，需银二万六千两，今核减银三千两，疏浚下口工程，需银三万二千两，今核减银四千两，稍资节省。合亟札饬，为此札仰该道立即遵照，迅即督饬在工文武员弁，将堵筑决口与中泓工程及南七以下各工，一并同时认真兴办，仍将估册送核勿延。切切！此札。

0953．批清河费道候补陈道会禀查勘献县河道情形

据禀子牙河自天津红桥起，上至献县臧家桥止，并无淤塞不通之处，尚可消纳滹沱之水。臧家桥上流八里庄桥，距滹沱现行之孔家口三十余里，西高于东六尺有余，计亦可开凿引河，将滹沱由此挽入。惟是献邑村庄颇密，开河引水，动即当冲，又其地多膏腴，弃五六千亩沃土，开三十余里引河，即使量为给资，恐庄农不无失业。且上游安、饶一带，散漫横流，仍难收摄，河或旁徙，不由新开之道，则工费终致虚縻。策非万全，自应缓议。现在陈道仍溯旧河赴藁城各属查勘，俟复禀到日，再行核夺可也。

0954．批候补知县胡承颐禀陈管见二条

保甲之法最古，前人行之，亦属有效。然古云有治人，无治法，此亦一端也。如得其人，诚如禀内所谓一邑之内，人之善恶，户之大小，历历在目，断词讼，诘盗贼，日可见功。否则接奉檄饬，徒以一卷文册，虚应故事，甚且假手胥吏劣绅，设局敛钱，转滋纷扰，非为无益而已。实知其为良司牧而札饬行之则可，令通省普律行之则不可。王荆公行之一县而效，行之天下而不效，亦职是故也。

至词讼罚捐一节，若如所禀，前此愚民犯禁，有司念其无知而思曲全，又地方适有要工，令罚银钱若干，即赦而不议，此与律意迥殊矣。律例中赎罪之条，皆罪有定议，乃赎有定数，所赎者或因事系过失，人系老疾之类，其事情重大，或准，或不准，或加成，或不加成，仍候部议。总之，赎在议罪之后，并非赦而不议。又例载“若有指称修理，不分有无，罪犯用强科罚米谷至五十石，银至二十两以上，绢帛贵细之物直银二十两以上者，事发交部，照例议处”等语，从知地方工程非可于讼案罚捐，致蹈因公科敛及私行勒派之咎也。

现在畿辅凋蔽，亟当与民休息，加意抚绥，岂容地方官借口工程，动则邀结绅士，开局收捐，致累百姓？况所谓罚捐者，实迫以不得不从，又无准数，纵云罚项不送入衙门，而案既在官，捐之多少，究竟由官而定，中间仍必有往来传话之人，其弊窦何堪设想？候即专札通饬各属，于词讼罚捐概行停止。

0955．批庆守钊禀安阳境内产煤无多请免采办

据禀安阳产煤无多，势难再行外运，自是实在情形。惟今年天时亢旱，民间柴草秫秆艰贵，若勉强采办，必致骚扰闾阎，尚不如凭价买煤，不甚累民也。仰该府设法通融办理，则该军受惠多矣。候札饬刘臬司知照。

0956．批铭营武强县禀枭匪充斥

九月十六、二十一两禀均悉。该匪等推载盐斤，志甚叵测。该将官及该县会同督率役勇，奋力冲击，匪等公然抗拒，哨官亦有受伤，不法已极。现据杀毙十三名，生擒十九名，并夺获车辆枪刀，将生擒各犯交付深州究办，有此一番惩创，匪徒当稍敛戢。缉捕勤奋，殊堪嘉尚。

顷据铭军丁臬司并深州申禀前来，除批饬深州提犯，逐一研讯，如审非实系裹胁者，即一概正法，以其为阵上所获，不严办不足以儆凶顽，并批令确探余匪踪迹，除时知会密拿外，仰仍实力严防，一经地方官知会，即迅速往捕，毋稍松劲。该县并移邻封一体知照。

至前禀所称枭匪数十股，每股百数十人，器械鸟枪，无所不有，肆行抢劫，掳人勒赎，前将魏奎掳去；至冀州魏家屯地方，见枭匪来来往往，山东口音最多，头目为王梦彦等语，候咨商山东抚部院，即饬派出各队，认真兜拿，免致酿成巨患。

0957．批上海机器局禀遵购挖河机器并陈管见

挖泥机器，不难于制造平底方船，而难于载泥之船送土登堤。闻孙道挑挖黄渡河，苦于民夫出泥迟缓，往往停机坐待。若永定河积沙平堤，由中洪淤沙，距岸数十丈，或二三里，或十里八里不等，非载泥之船所能径达，亦非木桶盛泥、辘轳横木所能传送。惟用铁条车路运土出堤，较为捷速，但沙地能否造成铁路，本不可知。且堤上造一直铁路，则河中之土仍属不能登堤；若河中造横铁路以达于堤，则节节须造无数铁路，为费太巨。近年中国力拒外洋来开铁路之议，岂可反自中国作俑？此层决不可行。

永定一河，干处多而有水处少，仰该道等再行询访送土登堤之器，禀复核夺。其现购之机器，暂存该局试用，能使其旁载泥之船迅速送土上堤，果得此法，再运机器来津，则善矣。

0958．批清河费道候补陈道会勘滹沱河上下游形势

据禀“会勘得滹沱新河在安平、饶阳一带水行地上，取道五官淀，下灌文安，若由献县挽入子牙，漫流仍无收摄，引河徒占膏腴，水性舆情均有未顺。其旧河由衡水抵藁城二百余里，中间淤成平陆者几五十里，若一律挑挖，劳费太多，且虑土松流浊，旋挖旋淤，实无修复善策。现访得藁城南楼村尚有道光年间滹沱故道，经晋州、赵州、宁晋之境，至冀州下邵村下会滏河，内惟藁城东门外至广阳村有淤平数处，约长七里，余则均有河形，尚属宽深。就此施功，可以着手，并拟在藁城四里之口门，筑高丈五、长六里坦坝，以防盛涨旁溢。估计工费，需银十万两，请由藩运两司设法筹捐，并于外销闲款项下凑足试办”等语，查滹沱北徙，为饶、安、任、雄、文、大等属民瘼所关，又滏阳一河下达子牙，正流本弱，专恃滹沱泻入，以运近河数十州县引盐，自应亟为修治。兹既经勘得自藁城南楼村至冀州邵村可以着手，即应就此兴工试办。仰藩运两司筹商有无外销闲款，目下提出，于明年春间赶紧兴修，将来能否在西河各南劝捐弥补，抑或全纲按引摊扣归垫，并仰该道等会商运司，妥筹禀夺。

0959．饬古北口正定两处试办练军

为咨行事。为照直隶练军，本阁部堂拟于前留四千人外，先添三千人，稍复旧规。一于古北口暂添千人，正定镇暂练千人，皆以本管官统之；一于保定暂添千人，令前琼州镇彭楚汉统之。于本年八月内具奏请旨，交各衙门核议，一面先行试办。其饷需即用江南协饷，俟定议后再由户部拨发。试行果有头绪，然后刊刻简明章程，俾各军一律遵守等因具奏，并经酌拟章程，照饬彭镇，将保定新添千人先行试办在案。所有古北口、正定镇两处，并应次第办理。应咨请贵军门暨照饬正定镇谭镇，各于该标前此练裁存伍兵丁内挑选千人，照章试办。除饬谭镇外，相应咨会，为此合咨贵军门，请烦查照，将古北口练军添练千人，点验之日起支口粮，仍将办理情形随时咨报，查核施行。

0960．饬将练军前左两营改用劈山炮并委员购办竹茅

为札饬事。案据统带保定练军记名彭提督具禀，请将练军前左两营亲兵一三队改用劈山抬炮，并可否委员买办竹茅，请示遵等情到。本阁部堂据此查军中需用炮车，既称购置稽时，拟将前左两营亲兵一三队各领劈山抬炮一尊，暂为操习，并于前两队之中，拨出亲兵四人，归入杂项亲兵之内，均属可行。至另单所议竹杆长矛，并应如所禀，预为置备，即由该提督商请铭军刘臬司、丁臬司代为购办。需费若干，准其报销。除禀批示并分札外，查铭军所用矛杆长短合度，历年征剿北路，闻矛杆均采自南方。如何运解，当有熟办之员，合行札饬，为此札仰该处，即移行遵照，代练军采办矛杆，速解。切切！此札。

0961．批隆平县廪生武心田等二次呈控曹爱元侵占学基

据呈并图说志书均阅悉。此案前据该县会学勘验，详司转详，本部堂以此项庄窠曹姓买自张姓，无论果否占及学基，总由李道存与张承业当年所办，何以从前张、李二姓管业之时，在学诸生并不及时清理，今事隔多年，张房已转卖与曹姓，始行追究？是以即就司详批饬该县作速断结详销在案。今该生等又绘图携志来辕翻控，其名虽曰因公，其实总由负气。图中李、曹二姓之宅南界相当，呈中以曹宅侵占学基，而于李宅是否同占学基始终不置一词，其偏私尤属显然。不准。

0962．批前任永定河徐道禀抢办大工挪用银两请饬李道如数支放

查本年二月间新定章程，储料抢险项下，曾经拨银六千两，嗣于四月中旬据候补徐守具禀，以此银已陆续买料，又复批准发银四千两，饬令购料分储险工，又准发储钱银二千两，均援照道光年间储备现钱之例，俟安澜后即先呈缴。讵银甫发而北四下汛旋即决口，是抢修之项可省，银两自可存工矣。迨七月间，复据徐守将堆料用银数目开报，查折开收到防险银六千两，除短平实收银五千五百四十九两二钱三分八厘，又收司拨办料银四千两，又收司拨防险储钱银二千两，除买料等项外，实存银二千六百八十四两一钱五分。此项银两既有余存，自可指为续拨六千金内用剩之款，作为北四下汛大工之用。且该前署道既将前次抢堵垫款拨清，余又概置不问，今会同具禀，该道等此禀称备料抢险项下及防险储钱项下两次共存银一千一百零五两五钱三分有奇，与徐守七月所禀存钱二千六百八十四两一钱五分者，何以不符？仰即查明禀复。

且徐守禀单内有曰：“一发南下抢险银二百两”，注云：“此项并未用完。”又曰：“一发上游各汛堆储现钱，合库平银八百五十两”，注曰：“此项下汛时缴还。”据此两笔则徐守所领续拨之六千金，于存银二千六百八十四两有奇之外，尚应存钱一千内外。仰一并查明禀复。

至续拨银内究竟买储料垛若干，现任李道曾否接收，候径札李道查明禀复。本部堂以原拨九千两系年例应有抢险之款，续拨六千两系格外新添防险之款，北四既已决口，即于新添之款不能不认真稽核也。

0963．批大名道禀查勘三属旱歉情形酌拟抽办

该升道于冬巡之役，遍历三府，查得旱歉情形，以广平为最，大名次之，顺德又次之，而广平郡中，则以肥乡、广平、成安、邯郸及永年毗连之数十村庄并大名府属之大名、元城两县为最苦，而最苦之区，尤以肥乡、广平为极重，成安、邯郸、永年为次重，大名、元城为略轻。此数处急须补救，拟以寓赈于贷之法，就各属灾重之县，各县灾重之村，复于村中择老弱病废、妇女及种地不满十亩，告贷无门，名曰极贫，即在此次重编门牌上详细揭出，编定户口，榜示某户某口加恩酌借口粮一两月，秋成酌量清还。不曰赈而曰贷，邻近灾轻之区无可比较。二月望后开办，办竣概行蠲免等情。查核所拟，均属妥叶，候即照此具奏。惟钱作一次给发，或恐尚有流弊。兹奏折改为大口每日三十文，小口十五文，均发两个月，将来或作一次发，或十日一发，五日一发，均无不可。又恐赈恤之地无粮可买，应择要设平籴局数处，籴入则较市价略贵，粜出则较市价略贱，庶米商可以招徕，贫户亦沾利益，奏中拟添此层。如果米商络绎而来，该升道察看，或可不设平籴局，亦不必多此一举。

至应用钱文，奏恳天恩敕部，于天津存储现钱项下，拨制钱银十万串，由天津运至大名，即交该升道经理。俟具奏后，另檄钞稿行知。该升道仍先将重编门牌揭出，查明应恤户口约有若干，便中禀及。所有大、元两县即责成该升道督属经理，永年、邯郸即责成长守率属经理，广平、肥乡、成安即责成李守兴锐、游牧智开等经理。该升道尤当始终其事，以臻周妥。俟赈恤办毕，再行请觐履臬司新任可也。

0964．批南岸同知陈丞禀筹解赈钱

前闻该员有信来省，此项赈钱十万串，若全数解钱由车陆运，则沿途州县民间供应太苦；若由船水运，必俟惊蛰后各船出坞，始能运解，又恐稽延，有误赈期，拟酌量换银，先行起解等情，本部堂昨已令简用陈道、候补任道寄信至津，先行解银二万两，赴大名投收，以备头批散放之用。其余悉数解钱，俟冰泮河通，再行雇船装运上驶。既可免船只滞濡之虞，而灾黎亦可早沾实惠，较为妥速。仰即遵照办理，并候咨会崇大臣暨饬藩司、大名道查照。

0965．札查呈控清河县纵贼扰商一案

为密委查办事。案据清河引地商人春晖呈控，县官纵贼扰商、引地废弛等情一案到本阁部堂，据此查盐枭起事，其初只与盐商寻闹，固与居民无扰。居民本不满意盐商，故见枭匪扰之，亦不介意。但天下事每皆积小成大，积寡成众，迨其徒党啸聚日多，则胆愈大而势愈张，地方亦遭糜烂，驯致不可收拾。

地方官之病亦有两种，有因惜费不肯办者，有因畏事不敢办者，官愈讳匿，匪愈张横，其误事虽在将来，而酿祸正由此际。是地方官怠玩因循，贻害正非细故。兹据该商呈诉情形，历历如绘。赵令庸懦无能，夙有所闻，此事官亲家丁勒索多次，尤为可恶！除呈批示外，合行密委，为此密札该司，立即按照呈控各情，就近密委确查。究竟清河县赵令应否立予撤参，借事索费一节是否本官或乃弟及门丁所为，逐一访明，据实禀复核夺。切速。此札。

0966．赈贷钱文奉旨蠲免示

为出示晓谕事。照得畿南一带上年雨泽稀少，旱歉情形以广平府属之肥乡、广平、成安、邯郸及永年毗连之数十村庄并大名府属之元城、大名两县为最重。本部堂于此七属灾重之区，编定极贫户口，奏恳皇上恩施，贷借口粮钱文，业经奉旨俞允。即饬新授臬司大名钱升道并由省派委妥员前往商办，兹据将运去钱文按照极贫户口散给完竣禀报前来。顷又钦奉恩旨，将尔等此次贷给口粮钱文概予蠲免，毋须缴还，仰见朝廷轸念民依，体恤穷黎之至意。合行出示晓谕，为此示仰该民人等一体知悉。其所取之保结、借领状，均在本县衙门当众涂销焚毁。特示。

0967．批永定河道禀验收各汛新料估挑中洪下口等工

据禀验收各汛新料并勘估应挑中洪、下口等工情形，尚属妥协，应准照办。惟中洪单深仅六尺五尺，殊嫌太浅，能再为加挖，至浅亦须九尺，乃有济耳。下口窄者仅三四丈，仰赶紧设法确估禀办。永定河向无详明可靠之图，仰竭数月之力细勘，绘一妥图，以便查核。

0968．批元氏县文生智修文续控

查此案现据元氏县查案详复，该生呈控各情，均经府县断结。桥会一案，仍令三家子孙经理，不准智福群等争执。差徭按照乡规随众办理，不准优免。所请三家分牌另立地方，诸多窒碍，亦未准行。原控智福群等播弄手眼各情，讯系怀疑所致，从宽免议。所有两造允结。附卷僧人浇河呈控元通寺一案，经该前县蒋令断结，从前众绅因寺僧不安本分，将僧驱逐，将寺改为义学，以后租谷仍应归智守廉接收，不准学运浇河争执，取结息案。本年二月翻控，又经张令批驳在案。又张坎控卖树粜粮一案，经地方乡谊等查得，均为桥会内使用，现与张坎说明，情愿不究，呈恳息案各等情录案详复前来。是此三事者，在府县所断者均属公平，在尔之争讼均无屈抑，何又来辕哓渎不休？该生即回县静候可也。至桥会不准免差，不准分牌另立地方，业经断定，不可再行呈渎，以息讼端。

0969．批清河县禀盐商春晖因查办越境私盐妄控

查定例“匪徒掳人勒赎，如非理凌虐，照盗案例题参。若因图利勒赎，尚无凌虐重情，地方官失于查拿，降一级留任；若知情隐匿，系图利逞忿之案，照徇隐例降一级调用私罪”等语，今该子店华祝封被抢勒赎一案，既经查明属实，当时因何不报？徇隐之咎，已属难辞。迨该商来省控，经饬查该县反将该商短斤搀沙、越境发贩等词具禀相讦，显系挟嫌吹求。而于殷双被抢一案，并未将勒赎一节提及，更属故意含糊。其所称该商情愿捐助勇粮一百六十斤，与委员所查不合。惟另送京钱二百千一节，饬查尚无实据。仰按察司先将该令申饬，余俟续查。

0970．批雄县刘令禀被水村庄贫民偷扒堤埝现在拿究

查横水为灾，彼此同患。雄民既自知田庐淹没之难堪，亦当念文民淹没之同一难堪。是以前经委员往勘，议在上游设法疏消，已掘之口，不准文民补筑，尚存之堤，不准雄民再掘，均经再三分饬在案。该令如果慎重公事，宜如何加意严防，乃昨据文安县禀，本月二十一日，雄民又船载枪炮，扒堤拆桥，枪伤堤夫，掳抢船只、衣服、桩木。文安县印佐各官驰往弹压，雄民胆敢恃众抗争，请示遵等情，是雄民之凶横藐法，迥异寻常。该县既不能化导于前，又不能防范于后，行同聋聩，一无设措。今据禀犹以查非本境人民，往拿船已退散等词支吾掩饰。仍借邻封为诿过地步。只知有己，不知有人，似此巧滑居官，何以协邻交而靖民气？除由本部堂派员查办外，仰布政〔按〕两司再将刘令记大过二次。其扒堤人众，即谓非全系雄民，亦必有雄民大半在内，勒限二十日，务将首伙各犯设法拿解，以惩强暴。倘再逾限无获，即行从严撤参，毋稍宽贷。切切！

0971．批永定河道禀挑挖下口河段并改估中洪工程

据禀勘估挑挖下口河段并改估中洪工程情形已悉。中洪当已兴工，仰即督饬，认真修浚。能多用一分精神，自可少减一分积弊。员工气习久坏，非十二分振奋策厉，不能革除旧染也。

0972．批上海机器局禀呈挖河运泥机器图式

据禀并绘列外国挖河运泥机器图式，致〔至〕为详细。但运泥之船与挖泥之桶均得紧相衔接，必河面宽广，运用乃灵，若河流稍窄之区，已须向堤岸另立泥架。而极泥架之量，亦仅能送泥至二三十丈而止。兹永定河中泓距堤往往在数里以外，固非泥架力量所能及。来禀拟用木路绞盘，亦尚非省捷之法。且永定河竟系于干处兴工，并非于河中挖泥。诸器似俱不合用，船只亦全不可行。现购机器可暂存该局，毋庸解送来津。

惟据图说内有“陆地挖泥堆于二边作岸”之语，而未据绘有陆地挖泥机式。该道等仍留心物色，如有此器及送土远出灵捷之器，再行商夺可也。

0973．札委蒋道勘办永定河南五工十七号漫溢

为札委事。案据永定河道李朝仪具禀，永定河南五工十七号漫溢，请参奏等情前来。查河工漫口，本部堂应即亲往工次查勘督办，惟现在天津查办要件，不克分身，自应委员前往勘办。查该道熟谙工程，堪以派往，合行札委。札到立即遵照，作速驰往，会同永定河道查勘漫口情形，迅速盘筑裹头，一面严饬上游各厅汛加意修防，毋致再有疏失，并将来如何修堵，约略估计，随时飞报查核。此札。

0974．批皖南潘镇禀请饬前署刘镇启发移交亲兵由同治九年十一月初三日

查刘镇尚未具禀销假，其病势颇深，必须久为调理。现当巡缉紧要，所有刘镇原带亲兵弁委，应即移交该镇接带，以资差巡。仰候照行刘镇遵照，并咨明安抚部院查考。缴。

————————————————————

(1)  从本件起至0971件止取自传忠书局刻本。原刻本上注明:同治八、九年直隶督辕。

(2)  此处传忠刻本原空一格，当为“府州县”之一者，视下发具体地方，各分别填写。

同治十年

0975．批文童熊首杰禀请赏川资扶榇回籍正月二十一日

据禀已悉。该童之父熊庆澜久在军营，坚忍耐劳，本有循吏之志，而不得一试，以展素抱，殊堪悯念。在局身故，既系无力扶榇回籍，应准给洋二百元，以资济用。仰即查收，妥速护送回籍。缴。

0976．批句容等县会禀上江二县垫用院试经费可否仍由善后局筹款给领请示由二月初十日

查院试经费向系由县筹解，并不另拨款项。现在各该县等权办抵征，仅提办公津贴，与从前情事稍有不同。据禀该县等均系署事人员，仅支半廉，照旧摊捐院试经费，力有未逮，尚系实情。究应如何酌办，仰江宁布政司确核妥议，详复察夺。至宁属各州县，苦缺居多，所有院试经费，应如何筹款津贴，一并妥议商办可也。

0977．批汉阳许镇禀抵署察看各汛情形二月十五日

来禀阅悉。长江水师系创始之营，又系各营勇丁改为经制水师，与地方文武各官均格格不相入。本部堂初定章程，惟恐流弊滋多，招人訾议，数年来时加访问，大半不惬人意，而于两湖为尤甚。近则不待访问而言者愈众。其弊端之显著者，纵容弁兵索取过往船只灯油钱等项，又以拿赌博为名，遇民船之有骨牌者、有字牌者，拿得索取钱文，始准释放。又或借拿私钱、拿私盐为名，讹索银钱。又或擅受词讼，坐堂审讯，刑责绅民。卖备食物，勒给官价。日间全不操演，夜间全不巡查，以致长江常出劫案，声名狼藉。其致病之原，则在遇事科派钱文。总兵取之官营，则有议定年规章程，致送三节两寿开销杂款；营官取之哨官，哨官取之额兵，则有扣去公项杂费、捐项送礼等银。每季或扣一二十两，多者扣至七八十两，皆弁兵本分应得之款。弁兵之心中、眼中，惟钱财看得分明。若镇将勒派钱文，此处扣一分，彼处减一钱，层层剥削，则兵弁受害不浅。不特心含怨怒，且百事皆懒做矣。故镇将贪者，满营皆有废弛之气；廉者，满营皆有振兴之象；贪者，部下常有仇恨之心；廉者，部下常有佩服之意。银钱只有此数，上愈宽则下愈窘；上不苟取分文，则下皆畏而爱之。

本部堂平日教人，总以“廉”字为立身之本。长江水师定章，自提镇以下，领款无不从优，专为严禁浮费而设。该镇先从“廉”字做起，每季发饷总不可扣弁兵分文，而约束弁兵则以“勤”字为本。刻刻教督，是曰口勤；处处查察，是曰脚勤；事事体恤，是曰心勤。有此三端，自能与弁兵联络一气。平日严课之功，日必操演，夜必巡查。沿江窃盗之事，有案必破，有犯必惩。地方官绅交相推重，岂非快事！

至于与人交际之道，则以“敬”字为主，切不可仍留军营脱略模样。此虽末节，亦易惹人笑话。该镇与岳州彭镇，均为彭宫保识拔之人。到任数年，声名日减，不特从前战功尽弃，并且有累彭宫保知人之明，试问于心安否？本部堂殷殷告诫，无非欲为该镇保全令名。此批并录与彭镇一看，从此互相砥砺，实力奉行“勤”“廉”二字，而待人接物，常存敬畏之心，行之既久，天下自有公论，断不至是非倒置。若再自护前非，湔染积习，人言可畏，本部堂亦不能曲为宽贷也。缴。

0978．批江藩司详复徐州镇请修衙署俟有款项再行兴建由三月初十日

据详该司库无款可筹，自是实情，惟徐州镇系属要冲，衙署坍塌已久，工不可缓。仰即在于解存邻税项下，拨给七千八百余串，以资工用。至动款借廉，多至一千两为止，尚须咨部核准，工竣报销。部例极严，此次系从权办理，其油漆、工料、挑土夫价，不准再行发款，以示限制。仰分别移行遵照。缴。

0979．批松太道禀送《战国策》去毒十部由三月十一日

《战国策》十部收到。此书素未得见，今得刊布，三鱼堂著述又添一种流传人间，足以慰讲求正学者仰止之心。缴。

0980．批顾承堉等禀叩示服制由三月十七日

查定例，庶子为所生母，为嫡母，均系斩衰三年。顾承熙既系顾宜寿之妾邱氏所生，邱氏即系承熙生母。邱氏病故，顾承熙自应遵例持服三年。该举人等所称欧阳条奏，并未篡例遵行。其余所引各条，亦不合于礼制。应即赶紧饬令顾承熙补报丁忧，请开禀缺，以符定制，不得饰词渎陈，致干匿丧之罪。

0981．批江浦县孀妇顾丁氏禀叩示服制求免罪名三月十七日

已于顾承堉等词内批示矣。至所引为人后者各条，皆为出嗣伯、叔父者言之，于庶母所生之子无涉，何得妄行援引？速令尔子呈报开缺，姑宽前罪可也。

0982．批江宁梅藩司启照详酌减清河等七州县折漕价银请奏由四月初七日

据详已悉。清河等七州县所收漕价，照淮、扬、通等属七年减定之例，每石减去三钱，作为二两一钱征收，固足稍苏民困。惟银价昂贵，州县遵奉新章，不准浮收，未免有垫赔之苦。必须将银价每年涨落之数，逐年奏明出示，按时价征收，而于每石额收之外，仿照苏属之例，酌加公费若干，乃足苏官之困。兹仅议及坐支二钱津贴州县，全案犹未定妥。又清河等七州县久不买米起运。即系永交折价之局，其淮、扬、通等属，尚系运解本色，仅有二成，折价则一两四钱之数，亦不足为定案。应仿照苏属之例，每年奏定米价，除按价征收外，酌加公费若干，乃可垂之永久。仰再补详，并案具奏。仍候咨商抚部院主稿具奏，并候漕部堂批示。缴。

0983．批厘金捐局禀奉拨仪征学宫木价银两应在何款项下拨解由四月十二日

查仪征修建学宫，款项无着。前经该县绅士晏、卞两中丞等公呈请，在仪征境内之沙漫洲、泗源沟两卡酌拨厘金，作为学宫经费。经本部堂批准，酌拨一成，行知该局在案。此项木价六千两，既在湖北督销局兑发，应在沙漫洲、泗源沟两处各拨一成项下，合拨解军需局，以遴鄂局兑款。仰分别移行知照。缴。

0984．批汉阳许镇朝琳禀复整顿营规由四月十三日

本阁部堂上次所批各节，无非为保全该镇起见。近闻灯油钱业已查禁，此亦奉行之一端。其渔船编号索费一事，亦极为人所怨，应即赶紧严禁。尤需持以定力，常常稽查，不可日久生懈。其余各弊，均须切实禁革，断不可以一复了事。营哨各官中，如查出实在劣迹，即可据实密禀，切勿姑息。此复。

0985．批祝咸熙等禀请争继由四月十四日

查阅来禀，内以祝怀璧承继祝崔氏为嗣，多有未便，又云本拟直陈实干大典等语，当即饬发江宁府，将祝咸熙等逐一讯供，所禀各层有何证据。兹据蒯守录供禀呈，祝咸熙等俱供并无实在证据，惟祝怀璧之妻缢死时，其母到家吵闹，说是祝怀璧与崔氏有暧昧不明的事。既有此节，则祝毓秀尚有四子，听凭崔氏另择一子承继。既可远嫌而服族众之心，而崔氏亦尚可择所爱而立，不至甚拂其意。案经批府饬县讯断，仰颍州府速饬该县集讯，断详禀发。仍缴结附。

0986．批候选同知蔡崇先禀洋枪可否搭轮船解呈枪价是否在沪给领由五月十七日

此项洋枪，民船装运既恐不便，应准饬轮船搭解来宁，以期径捷。所禀以英枪五百杆、法枪五百杆作为报效，其余二千杆内，究竟尚存英国兵枪、法国来福兵枪各若干杆，单鹰兵枪若干杆，未据禀明细数，候札饬机器局冯道先行验明，是否一律磨刮如新，应否逐加挑选。所收各枪计给价六元者若干杆、五元半者若干杆，就近核示，一面禀候给价，一面觅轮船搭运，即由冯道转饬蔡同知遵照。缴。禀抄发。

0987．批营务处袁道等禀填筑城外长濠情形六月初十日

据禀已悉。仰俟秋成后逐细勘明，妥筹填筑。其无关地脉者，工程或可少减。仍传谕贾绅等遵照。缴。图存。

0988．批六安州刘牧禀拟秋间晋省由六月二十五日

据禀已悉。该员历任各处，政声焯焯，闻其禀请开缺，深为廑念。现闻安庆讲求吏治，求才若渴，该员若能复出莅事，则惠泽及民，而官场之风气亦正。望之，望之！缴。

0989．批惜阴肄业生何延庆等禀请另增一课试以史事论辩等文由七月十三日

惜阴书院每月官课一次，系属定章，不须另行加增。据请添试古文，足见该生等力求朴学，抗希前哲。惟于风檐寸晷之中，恐难尽其所长。应准嗣后每课增作古文一篇，每次领卷二本。其一赋一诗，仍须扃试，本日交卷。其余古文、古诗、经解、杂艺，准携卷回家，限三日交卷，以示体恤。其有于扃试之日全交者，听。仰江宁府即转饬遵照办理。禀抄发。

0990．批海门同知张锦瑞禀恳恩施量移内地优缺由八月初八日

据禀虽系实情，惟江北州县大半瘠苦，即向来著名之优缺，近亦减色。若无故撤一缺分较肥之员而调剂一人，则物议必腾。该牧权篆海门，缺虽不佳，尚可量入为出，力求撙节，以免亏累。若一经交卸，更无调剂之法。该牧之母既已迎养在署，仰即安心侍奉，尽力民事，亦可怡悦亲心，不必因亲病而辞官也。缴。

0991．批记名提督颜海仙禀恳收录差使由八月初九日

目下人浮于事，无差可派。该员旧日苦战，备历艰险，本部堂亦极不能忘。无如军务久平，诸务日简，遂难于位置也。缴。

0992．批泰州监生刘书云禀生子求荣未遂反遭辱没先人罗等劣迹案件呈电由八月二十四日

此案现据泰州具详，业经批饬，确访耆老，再行定案。兹核所呈，专与该州所详为难，纯系讼师笔状。是欲求考而先犯众忌，求合而愈离矣。惟所抄呈王海信函及罗星纬等劣迹案据，殊有关系。仰泰州再行确查，当堂暨调阅王生原信，并查泰坝监掣衙门，有无在坝充役证据。禀复核夺。

0993．批江宁梅藩司启照禀送比较酌加宁属州县钱粮收数折由九月初八日

据禀宁属各州县征收钱粮，势难与苏属一律加增，自系实情。比拟斟酌，亦具苦心。惟江北缺分多苦，银价昂贵，州县无力赔贴。此次所拟每两加一百、加八十文者，恐尚不可行之久远。若数年之后再议增加，则民益不信矣。姑为目前之计，即照所议具详可也。缴。折存。

0994．批江宁梅藩司启照详宁属各州县征收钱粮银价翔贵请予加收由九月二十三日

据详宁属各州县钱粮，请从同治十年下忙起，按照原定收价，每两加钱百文、八十文不等。日后银价如有涨落，收价亦可随时增减，与苏属新章大同小异，而与七年定章不甚相背。面面兼顾，斟酌亦具苦心，应即如清折所议办理。惟宁属缺分多苦，而所定收数尚不及苏属之多，州县无力赔贴，尚恐不可行之久远。而七年所定之章，甫逾二年，即行增加，恐百姓亦不免抗违之患。且苏属通行一律，而宁属之章参差不齐，亦未足为定案。所请应否汇奏之处，似可不必遽奏，候咨商抚部院核夺，并候批示。缴。折存。

0995．批安藩司详长淮水师补议添支各项可否照准盐厘两项能否添拨由十月初八日

查狼山镇不在长江水师之列。一切支项，因有督巡内外洋之责，是以较陆营总兵稍增。寿春镇则不管洋面，应照陆营总兵之例。新设长淮水师，虽归兼辖，不过就近节制。所请增议各款，只宜从简约处酌拟，不得尽用长江之例。至所增经费，淮河厘卡能否添拨，应候安抚部院酌核批示。其五河、正阳两盐卡，安抚部院月分四成，若添拨一二千金，即在四成之内拨发，应无不敷。仰即另行妥筹，核议详复，以凭酌办。至各营如何划分汛界、管辖巡防暨此外尚有未尽事宜，应如何变通办理，并即由司会镇分别定议，次第详办。仍候抚院批示录报。缴。折存。

0996．批大通裕溪芜湖等营禀建造衙署多少悬殊由十一月初十日

据禀已悉。闻两湖所造水营衙署，木小而脆，工程草率，较之太平、瓜洲所造各署，钱之多少则一，工之坚窳则相去天渊。今大通等三署亦与瓜洲游击署迥殊，恐有不实不尽。仰候札饬安徽善后局确核妥议，详复察夺。缴。图存。

0997．批阜宁县详人文日盛请赐会奏定立中学取进由十一月十五日

查各属文武学额，向系按照地方钱粮科定。该县所辖地方，系由山、盐两县分拨，其学额亦按照分拨之钱粮为定。据称该县加赋已多，详请另立中学及选拨增廪贡各额，并请将原拨山、盐二县学额归还。学额可拨还，而田地钱粮不能一并拨还，亦与定例不符。且所援福建等省加额各案，皆系由原定之额酌量加增，并非舍原额而另立专学。能否仿照办理，仰江宁布政司确切查明妥议，详复察夺。仍录批报明漕部堂、抚部院、学部院查考，并候批示。缴。册存。

0998．批苏州湖南会馆修造委员李新燕等禀木捐项下应分拨若干请示由十二月初一日

湖南会馆木捐，现在尚未劝办。应俟将来捐有成数，宁馆分拨七成，苏馆分拨三成，以资接济。惟两处均嫌数少，不足济事，尚须另筹良法也。缴。

0999．批尽先游击蒋云曜禀免骑射人员可否核定如何轮列由十二月初九日

各省武员补缺，大抵多系有缺人员循资升补。江苏按月考试，乃有以屡列优等而补缺者，此系破格之举，在他省则虽未受伤而亦未必能补一缺也。缺少而员多，本部堂亦实难于位置，岂见曾经立功受伤之人而全不体恤哉？所禀碍难允行。

1000．批府上江三学生员陈以庄等禀请赏给贫士度岁银两由十二月二十六日

据禀自系实情，惟兵燹以后，贫苦寒士，所在多有。即就省城而论，亦不止该生等十四人也。金陵文物之邦，各老辈安贫守约、风骨嶙嶒，曾不乏人。若以度岁无资，辄有干请，不但例所本无，兼难遍及。该生等身列士林，于乡先达爱惜廉耻之道，亦不符合。所禀殊难准行。此批。

同治十一年

1001．批记名提督李文益禀请附奏留用由正月初十日

查该提督系奉特旨发往云南差遣委用之员。云南系军务省分，江南并无军务，未便奏留。如其轻奏，恐干严诘。缴。批回存销。

1002．批金陵工程局禀长江水师江阴协署拟在京口协署旧基建造由正月十七日

查长江水师，本系专防江面，各处衙署，除中军副将因提督驻扎太平府城一并建于城内外，其余均应建于滨江口岸，以期呼应较灵，便于巡缉。江阴之黄田港口一带，地势高燥，亦甚空旷，自应即就该处择地勘办，未便于城内建造，致失设水师之本意。仰即分别移行该营县，赶紧另行履勘妥议。如万无合宜之地，再用京口协旧制署基可也。缴。

1003．批漳州孙镇开华禀报任事并统带省标八营精兵正月二十四日

据禀已悉。仰即认真训练，以耐劳、洁己二事自励。勤则有为，廉则有守，久之自为上下及同僚所共信矣。缴。

江督署刑科

1004．批安庆府禀请销太湖县李万控案并请通饬各属凡有以未克复时倚贼抢夺等词控告者一概立案不行由

此案准即销结，候饬太湖县知照，并候通饬各属，前此未克复时倚贼抢夺之事，一概不究。

1005．批都司朱家鼎禀控潘廷成纠匪凶抢财命两害恳恩严究由

寿州失守，已阅两年。当时抢劫焚杀各案，止能坐罪于苗沛霖一人，岂能一一指名，各兴私讼耶？该员前年署理寿春右营都司，奉委看守东门，不能于寿城被陷时殉难，尚䩄然以抢案具禀，实属不知大义。所请严究潘廷成之处，应不准行。

1006．批铜沛丰三县士民马凤池等呈词

查此案现准漕部堂钞折咨会，占种沛地之奤匪经官兵剿逐，业将新团一圩一律平毁，其旧垦湖荒之东民现具有甘结保状，不敢别滋事端，于九月初一日复奏在案。兹该民人等控称新团本系由旧团分拨，且攻寨劫杀实唐团起意纠合，成此巨案，其首领唐守忠异常奸狡，结纳亡命，非但居民受害，并敢抗拒官军。查该匪等罪案极多，愍不畏法，前此寻仇构衅，习为故常。今巨案已发，仍复肆毒乡闾，实堪痛恨！本应痛加剿洗，姑念甫在漕辕具结，约限三个月再行察看。如始终怙恶不悛，残害善良，仰三县士民再来控告，本部堂必发兵数千，前往剿办，决不稍存姑息也。

1007．批徐州镇禀剿办新团奤匪及回防日期由

昨据三县绅耆公禀，新团系旧团分拨。此案攻案〔寨〕劫杀，本自唐团起意，首领唐守忠奸狡凶暴，罪状尤多，原应一律剿洗，仅剿新团，不足以服土人之心，而惩奤匪之恶。姑念甫在漕辕具结，暂限三个月，由贵镇随时察看，如果怙恶不悛，即密呈本部堂，发兵剿办，不可稍事姑息。

1008．批金陵善后总局禀遵议保甲章程开折请示由

据禀及清折并悉，均如所拟办理。总局候另刻关防札发，门牌则概用江宁府印。绅董准月给钱十二千，甲长月给三千。保甲系民间自清自卫之法，给予饩资，本非古义。姑念乱后孑黎困苦，实常借此以赒恤之。书识月给六两可也。

1009．批宝应捐职从九史抱书史捷书禀父天佑被杀等情

此案史天佑夤夜被杀，身受刃伤至十余处之多，查阅尸格，斫断右手二指，揣其情形，自系头面被刃时，以手遮护，致被砍落，迥非一伤致命、口不能喊者可比。仆妇龚高氏住房仅隔一墙，竟谓一无所闻，殊属可疑。

统阅全卷，更有可疑者数端：史天佑于元年闰八月二十二日夜间被人杀死，前署宝应县姚令于九月初一日堂讯史凤书，据供史云书与史天佑有仇，云书偕雇工马贵约同凤书将史天佑杀死。史凤书既有此供，即应追问所称云书与史天佑有仇者究系何仇？是否顿起杀心？抑系先经谋定？是夜至史天佑家，是否推门径入？抑系有人预匿在内，开门放进？是否杀死史天佑后再取分书？抑系偷窃分书，史天佑惊醒，登时用刀砍死？凶刀系何式样？现藏何处？分书现在何人手内？一一盘诘。如果史凤书等并非正凶，自能察出破绽；倘竟一一确凿供认，日后断不能全行翻供。何以九月初一日县堂供词寥寥数语。全未根究？此可疑者一也。

九月初一日史凤书供认谋杀情事，初二日即行翻供。查初一日所供谋杀史天佑系史云书起意，则史云书为此案要证，即使史凤书翻供，总应传到史云书后再行确讯，何以九月十一日史云书并未传到，又将史凤书严讯，复经供认如前？忽认忽翻，情节支离。此可疑者二也。

史云书与史凤书均系死者胞侄，据史凤书、马贵二人初供，均称云书动手用刀砍死。如果史凤书、马贵实系谎供，何以该两人一传即到，独史云书避匿许久，直至史吉氏、史培轩赴漕辕翻控之后，又迟至十一月初三日始行到案？似有心虚逃匿情事。此可疑者三也。

史培轩赴诉漕辕呈内明称九月二十五日始在伊家将马贵扭去，何以钞呈卷内有九月十一日马贵在县堂供认同杀情事？似该从九史捷书所控抽换县卷未始无因。抑史捷书所钞各供未足凭信耶？此可疑者四也。

史凤书所穿马褂，如果真是行凶时沾染血迹，及至赴县质讯仍穿此马褂，自取败露，虽愚亦不至此。惟既据差役刘文称有斑点，究竟是否血痕，自应确切辨认，存案备查。何以遽行发还，致令尸子史捷书指为故意灭迹？此可疑者五也。

其余种种疑窦，不可枚举。总之，此案紧要关键，史凤书、马贵初次所认谋杀情事，如果系姚令严刑逼招耶？此等情节重大案件，岂可任意刑求？如并未十分刑讯而自行供认耶？何以任令全行翻供而不敢再问？况案悬两年之久，前后审讯数十堂之多，至今一无着落？原问官姚令断不能置身事外。仰布政司饬令前署宝应县姚令迅速晋省，听候本部堂当面详细询问，并饬扬州府将此案全卷调齐，逐一检点，钤印固封，派员赍送查阅，再行确切究办。至案内要证史凤书、马贵，仰宝应县即行看管，听候复讯。钞案存。

1010．批沛县士民张谔亭等呈词

奤匪怙恶不悛，殊可痛恨！惟漕督部堂已于九月初一日奏结，旋有沛县童生刘际昌赴京呈诉，经都察院奏奉谕旨，交漕部堂、抚部院派员查办。漕部堂复于十一月二十一日查明复奏，均称东民尚为安分，此时未便遽尔派兵剿办。本部堂已将该民等受苦各情缕晰咨商漕部堂，详察核办，当可主持公道，为该民等一纾积怨也。

1011．批铜沛丰鱼等县士民刘贯三等呈词

湖田良莠不齐，通捻之说，亦非无因。此次唐守忠父子在袁家庙殉难，业经本部堂派委地方官勘验属实，其团亦被贼攻破，受祸甚惨。现已批准具奏请恤。天下无父子死事而仍目为叛逆之理，亦无合团自行发火之理。本部堂本欲将湖团认真查办，应筹良法，今观该士民等公禀，一味刁横，人心不平如此，兵劫殆尚无已时，可忧也。姑传刘贯三、王秉凤、萧朝光、侯殿选、萧名山、王麟川于十九日质讯。

1012．批候补知县宋祖骏禀察看郓巨一带情形

资遣湖团，不为东人所愿，夫人而知之，该员所禀情形，只泛论，非查看也。本部堂所谓查勘者，须访亲族是否有人，田业是否尚有一二，郓、巨是否别有空地，村落是否繁庶。纵不能一一指出，亦当得其大端。如该员所论，乃局外悬揣之谈，非实事求是之道也。现已咨请吴部堂、阎部院派员再勘。本部堂并非坚执己见，志在必遣者，不过欲权衡实情，两害相形，则取其轻耳。

1013．批湖团董事前青城县教谕王孚等禀回籍失业恳准安业等情

该团民因被水灾，迁徙来徐，所恳〔垦〕固多系湖荒之地，亦不免侵占有主之业，而又恃强侮慢土著，以至与铜、沛民仇深祸结，本部堂心焉悯之。前议驱逐莠团并资遣良团归东，系为尔等去危就安、永免后患起见。既据禀称原籍并无田产，安土重迁，自系实在情形，本部堂亦不强以所难。惟该处王刁两团平昔窝匪抢劫，劣迹昭彰，王长振一名尤属著名积匪，罪在不赦。本年九月捻匪窜徐，据生擒各贼所供，均称王团勾通贼匪前来，而铜、沛民人纷纷呈控，大略相同。又查该逆屯踞刁团十余日，事后派府县察看情形，墙屋器具完好如故，并无焚掠。其为甘心从逆，与王团厥罪维均。不特本部堂暗访明察，洞悉情伪，即尔等良团闻王团、刁团之声名狼藉，恐被连累，亦岂不疑之恶之？此等不法顽民，即使悉数骈诛，亦属咎所应得。姑念二团人数甚多，不忍玉石俱焚，除将王长振暨助逆凶党即日严拿正法，用昭炯戒外，应将王刁两团丁壮老幼男妇勒限正月十五日以前全行撤归本籍，不准一名逗留，即由该董等传谕遵照。倘敢托故迁延，立即派兵剿洗，不留余孽。王刁二团驱逐之后，即将该处田产充公，官为经理，前往驻扎弹压。

正刁二团既去，其余各团仍准留住，循分安业，无得惊谎〔慌〕疑畏。本部堂办理此事，不分土民客民，但分孰良孰莠。其有契串，各据产业，为团所占、急求清还者，是土民之良者也；其并无契串产业，但知敛钱构讼、激众论以兴祸端者，是土民之莠者也。其平日安分耕种，如唐团之拒贼殉节、受害极惨者，是客民之良者也；其平日凌辱土著，如王团之勾贼、刁团之容贼者，是客民之莠者也。良者必加意保护，莠者必执法严惩。此次批示之后，凡失业土民有契串等据者，准于充公田内拨还。其公田余资准充铜、沛两县学校之用。若已分并无产业契串者，概不准敛钱纠众，联名告状，并不准称团民为“奤匪”字样，如违枷责惩治。团民之坚守拒贼者，本部堂必派兵救援；如有蹈王团刁团之覆辙者，本部堂委查确实，亦必痛加诛惩，扶善去恶，决不稍偏，亦不稍宽。其余未尽事宜，另候示遵可也。

1014．示谕王刁两团全行驱逐回籍稿

为晓谕事。照得王、刁两团全行驱逐一案，本部堂业经明晰批示。所有未尽事宜，合再晓谕，开列如后：

一、派兵镇驻，以重地方也。王刁二团限于节前搬徙回籍，如敢抗违，十六日即派大兵前往剿办。事平之后，兵勇即驻该二团中，以资弹压。

一、执据清田，以绝争竞也。王、刁二团之田，本部堂业已批定作为公田，官为经理。凡铜、沛民产有被各团侵占者，或有印契为据，或有粮串为据，准其呈请给还。如二者皆无，概不准影射冒领，并不准具禀冒认，如违枷责重惩。其邻近各团界址相连者，不准乘风侵越，如违军法从事。

一、设官稽查，以图久安也。湖团聚族日繁，良莠不一，此次虽逐去通贼之团，而留住各团亦应编查保甲，以资整顿。拟即奏明设立同知一员，管理各团词讼等事。严十家连坐之法，庶莠民不敢勾匪，而良民永远安业。

一、酌平大边，以通水利也。湖团原筑大堤，土人称曰“大边”。从前皆因客主相争，分疆画界，以致上游水势壅遏不行，于丰、沛民田大有窒碍。肇衅成仇，讼根纠结，皆由于此。上年虽经徐海道委员督饬各团开掘十数处，而水利仍未一律通畅，究与耕作相妨。应责令留住各团董随时平毁，按段截通，以资宣泄。

1015．批统领老湘营总兵刘松山禀王团团民业已迁徙俟办理粗妥即往刁团察看由

王刁两团业经陆续迁去，凡住屋之稍大者，均已拆毁变卖，所遗茅篷数处，数虽零星，然切不可焚烧，应与已种之麦由该镇派勇一一看守，丝毫不令毁伤，以示军无私焉之意。若因其为无主之物，任意作践，蹂躏禾苗，抢毁器物，即是无纪律者之所为，宜切禁之。仍候札饬张臬司派员先行勘明麦苗情形，禀商核办。

1016．批文生彭在政等禀归官团田为学校之用由

义塾乃学校之一端，候饬张臬司会同新任李道查明原案，于王刁二团内酌拨田产，清还义塾借拨之款，而稍增益之。此外如铜、沛二县会试之公车费、乡试之宾兴费，小考之买卷费、书院之膏火费，均系培植学校之事。某项应酌拨田产若干，使寒士各沾实惠，仰张臬司、李道督同府县，迅速议详核夺，定案勒碑，以垂久远。

1017．王刁团民安静回籍准给地价告示稿

为晓谕事。照得王、刁两团前经本部堂示期勒逐回籍，并经饬查该团民，如果依限撤回，沿途安静，准其给还原领地价，以示体恤在案。兹据铜、沛、鱼台等县禀复，该两团民均已遵限起程，安静回籍，是为首通匪者，不过数人之罪，而安分畏法者，尚有数千之众，情殊可悯，应即查明该两团户口清册，昔年领地若干，照数给还。本部堂派一委员，山东抚院派一委员，会同郓城县于三月二十日在郓城设局，发还地价。届时拨兵一二营在郓城弹压，仍饬郓城县于王团举董五人，先行造具有地之户姓名亩数实册，呈送到局，以便由局核明，发交该董，转给花户。除王常振罪恶昭著不准举充外，其余但能秉公办事者，皆准充董。本部堂执法如山，爱民如子，与尔百姓相见以诚。该董事等七人届期赴郓城县局，领价散放，慎毋存怀疑畏缩之见，亦不可有从中侵蚀之弊。

再，王、刁两团，现饬淮扬、徐州两镇派兵屯田，并派员勘查团民已种之麦究有若干，俟四月麦收后估价，值钱若干，准以一半给屯田之兵，一半给两团之民。定于五月二十日仍在郓城县设局，该董等七人届期赴局，听候各委员发钱，转给花户领收。除分别咨行外，合亟出示晓谕，为此示仰王、刁两团人员一体知悉。特示。

1018．批徐海道详徐州卫请拨还被占卫地一案请示由

查阅该卫所呈卷宗，前此二百余年，卫田历未成熟，即所谓补额者，亦只有拟拨之名，并无奉拨之实。即嘉庆以后，该卫详请清查，亦讫无勘丈之事。迨至咸丰七年，各前道饬卫另查实在案据，亦无确据可以呈复。屡约局员会勘，则以逆匪滋扰、大雨泥泞为词，终未勘过一次。就绘送地图而论，则以形势变迁为词，图幅前后不同。就坐落地段而论，则原卷系坐落铜境，仅靠沛境，现详忽改为坐落铜境，半入沛境。就部文而论，则所称雍正年间奉部拨补二百四十三顷者，卫卷并无此件。种种含糊捏饰，殊属可恶！

本部堂此次奏结湖团一案，原期廓清旧案，永断葛藤，不应再以二百余年未经清出之田希图冒领。该卫所请拨还卫田以复旧额之处，断不准行。至以原卷“仅靠”二字改为“半入”二字及捏称部文，系属有心蒙混。仰该道查取该卫职名，以凭参办。

1019．批徐海道禀据营县请以王前道拨领湖地未领照恳恩酌予拨补由

据禀及另单均悉。所谓井山张家桥新涸滩地并不在八团中已耕地内，王前升道既拨营学各一百顷，何以咸丰十年不立刻丈给，迟至同治三年始丈出三十五亩有奇？董镇及徐教授等既知有此案，何以正月不行禀明，直至奏定以后始行添此枝节？本部堂办结湖团一案，原因沛民连年控告东民，俱以霸占产业为词，因于王、刁二团退出地亩酌留二百顷，以恤失业之户，又拨四百五十顷，以平释大众之怒。镇营并云龙书院并无失业，所请酌予分拨之处，应无庸议。现拨铜、沛学校之田，仰该道奉批后饬派印委各员勘丈画界，即交绅董召佃耕种。未经勘丈以前，屯兵亦无须前往种豆。至原业认领之期，以奉旨后六个月为限，逾限不准再行禀领。仰即出示晓谕。如限期满后尚有余存之田，应否酌拨镇营及云龙书院，该道再行通详核示。

1020．批徐海道详复奉饬筹议拨给铜沛两学学校公用地亩一案缮具章程请示由

据详已悉。该升道所议拨给铜沛公田章程并附呈铜、沛两县会议各条，道署所议尚属精详。其中亦有须酌核者。若逐条批答，分别准驳，则阅者易致迷混。今另约为八条，多系采择该升道原议，而驳改者亦寓其中。仰刊刻一本，传布城乡绅民遵照。俟行之一二年，再行勒碑学宫，以垂久远。开列如左：

一、王刁两团地亩，共六百七十七顷有零，应以二百顷作为铜山公由，以二百五十顷作为沛县公田，以二十顷作为云龙书院公田，以二百七顷有零留拨铜、沛原业之户。其铜山学校公田二百顷及云龙书院公田二十顷，即在王团靠南铜境地内丈拨，不敷者于沛境连界处照数补足。其沛县学校公田二百五十顷，即在王团中间沛境地内丈拨。俟三宗公田丈定后，所余王团靠北沛境之地一百四十八顷有零，应与铜境刁团之五十八顷有零留待原业之户认领。

一、此项湖田向分上中下三则缴租，约计每亩年租可收钱二百文。虽岁有丰歉，租有增减，然高下牵算，大致不甚相远。此次拨归学校公田应纳年租，应仍以二百文为率。俟试行一年之后，如必有须增减之处，由铜、沛二令会同各学传谕绅董，另行分晰酌议，申报道府详定租额，限丁卯年议定，不准屡次更改。所有勘丈经费，即由徐州粮台借用，收租归还。租额既定，由徐海道通详各辕，奏请升科。虽系培植学校之公产，仍宜定则纳赋，但比照民人私业量从轻减耳。照例征赋以外，别无报销之说，两县皆官督绅办，实用实销，不得造册送藩司衙门备查，致启司书讹索之端。

一、云龙书院山长脩金、监院薪水、生童膏火、课卷、课饭暨花红加课、书院岁修等项，准于铜邑之二百顷内再拨地二十顷，共计四十顷，以裕经费。歌风书院倾圮，现议兴修，准拨地八十顷，以一二年租息先行购料，兴工建造，俟工竣后，再将山长脩金、生童膏火暨岁脩等一切款项，由该县会学督同绅董，将此八十顷岁入之款逐条妥议，申详道府核定，永作歌风书院经费。仍禀院司立案。

一、铜邑文童县府院三试卷费，准拨地四十顷，沛邑文童县府院三试卷费，准拨地三十顷。所有试卷，应由礼房承办，卷价公议刊碑，不增不减。每届考试之期，核计人数、场数，共用卷价若干，由管田之绅董与礼房清算交割。应试童生永不再出卷价，亦不准干预卷田之事。

一、铜邑乡试宾兴费，准拨地七十顷，义塾准拨地六十顷；沛邑乡试宾兴费，准拨地五十顷，义塾准拨地四十顷。铜、沛会试公车费，应各归并两县宾兴项下办理。其乡试宾兴费，每名以钱十五串为率，如遇歉收之岁，尚可会议酌减，丰岁不准增多。会试公车费，每名以银百两为率，无论丰歉，不增不减。

一、铜邑学宫，准拨地十顷，以为岁修之资；沛邑学宫倾圮，现议兴修，准拨地五十顷，以二三年租息先行购料兴工，俟修建工竣后，以二十顷拨添宾兴之费，以二十顷拨添义塾之费，庶与铜山相符。仍留十顷，为学宫岁修之用。

一、此项学校公费，道府县学衙门不得动用。一切召佃收租生息修工事宜，应由铜、沛两县会同该学遴选绅董三人经理，仍禀请徐海道加发札谕，设一公田局。无事则三人轮班住局，有事则齐集会办。三年更换一次，每人岁支薪水八十千文，局费岁销六十千文。优其廪给，正所以杜其侵蚀也。其支放存储地租数目，于每年丁祭之次日算明，张榜学宫，仍刻简明帐目一纸，分送城乡各家，使阖邑绅民一望了然。

一、此项学校公田，佃户抗租不纳者，应由绅董报县，押追换佃。如经理绅董名下积欠过多，或系催收不力，或系暗中侵蚀情弊，以佃户延抗为词者，不待三年期满，即由县禀请更换。轻则勒令赔出，重则详革功名，严行追缴。

1021．批徐海道禀沛县凡各业户呈契领地应否饬取四址地邻保结由

该道据徐令面陈沛邑向来执业民人，有地已久售，仅存远年废契，执而与人控争者，有因地契未载四至坐落，以他区混作此区之据者，至其印串，或以各乡零星地亩归入一串完纳，或以高区熟田冀图灾缓并归洼地行粮者，恐其朦混影射，欲取地邻联名保结，始准拨地等语，查沛民与东民连年之争，正以全无四址地邻可资质证，是以难于剖断。当时无论湖身田业全被淹沉，茫茫巨浸，水涸后即系东民流寓到此，准其垦荒为业。是王、刁两团居此之时，本无当日之邻右，逮王、刁两团被逐之后，又无新招之土民，将从何处觅四邻乎？有印之契串尚可作弊，四邻之保结独无弊乎？正恐书役地保等借此为讹索张本，不可不防。此时凡呈契串者，该县皆应批准，转禀道府，听候汇拨。道署汇至十家八家，其中果有作伪者，不难细细辨认，再行设法区别，尚不为迟。目下但当招之使来，不可以索取保结拒之也。

1022．批江苏候补县朱延球等禀到郓开局日期及拟办情形

湖田局善后章程七条，拟议均属允协，简易可行，应即照办。户口姓名后先不符，自是势所必有之事，惟当日缴价多寡之数，宜仍以徐州湖田局底册为凭。盖田主时有变迁，而原价似无增减也。该员等再行细心酌核禀复。至给发地价一节，本部堂酌中定价，每湘平银一两，准合制钱一千二百文，仰该员等先期出示，晓谕郓民知照。应饬徐台罗委员备湘平银一万二千两，备钱五千串，由潘臬司督同济宁州程牧，酌雇车辆，解赴郓城，并派勇二营驻郓弹压，以资散放。分别札饬遵照。

1023．批福山镇禀常昭两县厘局委员会禀雇船巡海筹捐经费请示祗遵由

阅禀殊堪诧异。捐厘济饷，商力本形竭蹶，岂能轻议加收别项经费？该镇以巡海船支不敷，意在添雇，自应具文本部堂衙门，禀请示遵，何得与卡员私相函商，加收钱文？卡员监收厘金，丝毫不得妄增，既无专断之权，亦本不受该镇节制。果系因公起见，不妨将该镇函嘱之处，转呈牙厘总局核议通详，何得遽与该营委员会商，定议举办，并已知照江阴及湘城各局卡一体照办？似此擅妄糊涂，实出情理之外。苏、福、狼三镇均有巡海之责，亦各有附近厘卡，使皆仿照，彼此私行议办，非特匣务不可复问，而通省之纪纲全弛矣。来禀声叙郑镇嘱办、梁牧函复以及常、昭两令、本地绅董等人转折援证，无非极力斡旋，硬行做成此事而后具禀。除将该镇立即撤委外，所有该县及卡员等如何径禀之处，仰苏州布政司会同苏省牙厘总局查明，据实禀复察办毋延。

1024．批都司周光碧呈控武铭座等毁祠抢劫委提讯办由

据控武铭座等毁祠抢劫，乃咸丰六年之事，既有御赐珍物祭文，情节重大，本部堂前任江督多年，又常驻徐半年，何以未经呈报，迨至去冬始据迭控前情？既经李署部堂批饬提解，静候办理可也。

1025．批常镇道禀顾金海控案因牵涉人证较多请由厅讯明解道审详由

此案前据海门厅具详，当经批饬该道，俟顾金海及顾朱氏解到，即摘提人证，讯供详办在案。即系批提之案，不准州县禀请免提，亦不准道府借词诿卸。限五十天内提齐人证，审拟详办，仍将遵办缘由先行禀复。

1026．批甘泉县陈廷柏呈伊侄陈祥奉委新兴场巡私被拒捕戕毙一案由

陈祥被戕毙命一案，业据准运司呈请，札饬盐城县将要犯沈梓等解司质审在案。现在犯证已解若干名，未获若干名，候札饬运司迅速禀复。如沈梓等一月不能解齐，即将该县撤任。一面将已获之犯先行究办，仍勒缉余犯，续行拟结。仰淮运司转行盐城县遵照，并行甘泉县录批示谕陈廷柏可也。

1027．再批宝应捐职从九史抱书史捷书禀父天佑被杀等情

此案宝应县于同治元年十一月初次勘详，本请严拿凶犯，史抱书亦曾供明史天佑平日有无仇人不能详悉。旋因史抱书以史凤书等盗取分书，商同谋杀，来辕呈控，经本部堂以案多疑窦，明晰批查，提省讯办，并委员前往密访，吊取凶刀。又因所获厨刀是否凶器，验无确据，马贵亦未到案，各供支离，未便遽定爰书，是以发交扬州府就近查明，严拿马贵，讯究详办。未及讯详，即据史培轩、史抱书先后赴京呈控，奉旨交审。又经前署部堂李饬提来省，发交该司督府及委员确讯史抱书。如果情殷报仇，既能确指为史凤书所杀，即应指出实据，以凭根究，何得仅以空言越渎？

现在案悬六载，前后审讯已不下百数十堂，仍属一无证据，徙然罗织拖累，供差役之讹索，于事仍属无补。应由该司督府即日提讯明白，将大概供情先行详 ⁽¹⁾ ，候本部堂奏明，严拿正凶及马贵到案，再行讯办。现到之原被证佐人等一概省释。正凶及马贵一日未到，史抱书等一日不准再控。如敢以空言赴各处呈控，即行拘系囹圄，不为申理，以免扰累。仰该藩司即遵照办理。

1028．批海州营禀带兵会办圩匪沈如兴等由

匪徒沈如兴啸聚滋事，曾经分饬严拿，各该营县并不合力兜捕，以致沈如兴挈眷潜逃，殊属玩误。现在沈如兴究往何处，仍应跟踪查缉，务获驰报。至禀内所称阿湖陈姓与沭邑徐姓各纠千人械斗，山东沂州长守带马步队驻红花埠，欲来攻圩等语，声叙未能明晰。仰徐海道查明陈、徐两姓如何械斗，长守越境攻圩是否有文知照到道，迅速禀复，以凭核办。仍移该营遵照，并候漕部堂批示。

1029．批淮扬镇禀海匪沈如兴出没情形并地图略节由

查办此等匪徒，全在妥速，仰即就近查明情形，相机办理。如有机可乘，则或亲自驰往，或派员密拿，拿到再行呈报。若并未拿办，不必空行多文。本部堂最恶官场陋习，一事未办，而文书累牍不休也。

1030．批淮扬镇禀奉谕仍回瑶防酌派队伍剿办海匪由

据禀已悉。仰候运河防务布置妥当后，沈家滩匪徒倘尚未能即了，仍由该镇相机剿办，不必定候檄文，亦不须各处禀报，机有可图则图之。

1031．批举人金凤梧禀王刁两团退出湖田乞饬道查明领地输租以便公具领结由

王、刁两团退出田亩六百余顷，除分拨铜、沛两邑学校公田四百七十顷外，其余二百顷，从二月十三奉旨之日起，限六个月留俟原业民人认领，暂不准其租佃。至拨为铜、沛学校之田，业经本部堂酌定章程，由该两县举董设局，招人耕佃，按亩输租。该举人志安耕凿，应即前赴铜、沛两县公局，与各该营委员绅董承领议租，不得在此请领也。

1032．批砀山县详马公田等控案情节两歧请饬遵办由

马公田等私筑圩寨，抗拒官兵，经前爵署部堂李饬令徐州董镇带兵平毁，马公田等当时潜逃，饬拿未获，乃敢赴府，以唐瑞邦等率众抢杀焚棺等词捏控。查梁小系拒敌官兵，被拿格杀，无论是否焚毁，均属律所勿论。徐州府郜守于马公田初次呈控时，并不查明原委，辄令勘验绘图，于董镇奉督部堂檄令带兵拿办之案，近在同城，毫无闻见，且该府亦于十一月奉督院饬拿之札，全不记忆，已属昏愦糊涂。迨接到道札后自应细阅全案，乃复饬县绘图勘验，尤属谬妄。仰江藩司即将郜守撤任，另委贤员接署徐州府篆，务督同该县赶将马公田、许宗太拿获，确讯惩办，毋任漏网。届限无获，定行分别参办。

1033．批淮运司禀新兴场拒捕戕官一案请将盐城县陈令撤任第念缉捕海寇并督团练前赴各海口防堵以致沈梓未能依限获解可否札饬江藩司暂缓撤任由

盐城县陈令于要案人犯不能依限获解，殊属玩误，早经本部堂批饬撤任，留于地方协缉，并据藩臬两司会详，已委沈令国翰前往接署在案。该司于五月初一日详请将陈令撤任，未及两旬，忽又禀请缓撤，殊不可解。

1034．批江藩司详复东海营私收船捐一案由

地方文武因公敛费，肥己病民，实为胆大玩法。今东海营设立哨船，借巡缉为名，私收货捐，每月至三四百千之多，并无只字具报，可恨已极！玉令因募勇经费无出，抽收船捐，虽经李署部堂驳饬后即行停止，究系私收。玉令 ⁽²⁾ 于抵任后并不悉心查办，辄敢相率效尤，复借团练、书院为名，肆意收捐，并不先行具禀请示，均属胆大妄为，必应分别惩办。除札饬东海营开具私收捐款职名、详候参办外，仰该司严札玉令将此项船捐一体即行停止，查明已收数目若干，如何开支，经办董事何人，据实禀复，以凭察核严办。玉令应得之咎，已归入周曰森等控案内奏参，另行钞稿饬知。仰即分别移行知照。

1035．批苏臬司禀查拿江浙一带抢匪扰害由

抢船匪徒，为害已久，前经李爵前部院严饬地方文武会同浙省营县合力兜捕，尽法惩办，该匪徒等始稍敛迹。据禀现在游弋于江浙交界七县，啸聚成群，盈千累百，必应赶紧拿办，以免延蔓。仰候咨商李军门派委营官，专捕水路，该司会同丁藩司保一妥员，酌带队伍，密藏各处，专捕陆路。并当咨商浙抚部院，饬属一体会合，严拿惩办，以靖地方。

1036．批徐海道禀查丈王刁二团地亩情形

丈量王、刁二团，于铜境内画出学校公田二百八十顷有奇，云龙书院公田四十顷有奇，沛境内画出学校公田二百五十顷有奇。自此次分拨之后，永为定案，应即深挑长沟，以清界限。惟日久沟路必致填塞，并应各立石志，凿明宽长丈尺，庶可永杜争端。其招佃开垦、应缴租钱，准缓至明年麦收后启征，以示体恤。

至原业主领田一节，上年三月批令张升道出示，自五年二月十三日奉旨后予限半年，至八月十三日止，不准再领。禀中所称民地一百四十八顷有奇，究系何时所领，并未禀定有案。仰新任徐海高道查明禀复。

道署书吏拨给公田作为办公经费，五月间李升道禀内虽经批准，尚未批定拨给若干。所请丈出之田六十三顷有奇，一概拨给书吏，若论善后局裁撤之后，为道署经久办公常例，不应如此之多，仰高道一并酌议禀夺。

1037．批福山成署镇呈复中营把总张德鹏拿获卷逃匪犯郭大孝释放一案由

此案郭大孝在上海拐洋，逃至常熟之莫城镇地方，旋经失主史济鳌等寻获，当将洋钱交还失主领回，本系即可了结，无关紧要之事。游击张鼎峰初任将官，以本辖之汛未速禀报，致生疑端，遂以得贿故纵访查，系属多事。迨后既撤把总张德鹏，又因迟不禀，复请撤守备王庆余。从此枝节横生，而无辜被累之蔡铿、杜裕丰并原失主史济鳌、秦永高等一干人证拖累质审。以极小之事，生出无数葛藤，此是外间办案之恶习。而要之郭大孝拐去之洋，原失主业经供明领回，更有何人行贿？此理不辨自明。仰候札饬常熟汪令，将传审之人一概省释结案，不必再问。署游击张鼎峰妄生疑端，本有不合，惟初履外任，泥于营辖体制之说，怀疑尚属有因，从宽免其置议。此外如不自敛戢，定即参办。

至蔡铿所控之钱外委，显系借案讹诈，此案现经批结，蔡铿所开染店应令照常生理。如该外委再敢诈扰，即由该镇具详斥革。

1038．批徐海道禀铜沛二县原业各户具领王刁团内地亩所呈契串不符如何分拨请示由

本部堂上年奏结湖团一案，以王、刁二团之地分别拨给铜、沛学校及原业之户，初不意原业契串皆不可凭而冒领者如是之多也。兹阅禀折，详列五年八月限内领地各户已需地三百三十六顷，除奏定应拨亩数之外，尚不敷地一百三十余顷，而所呈契串，非前明国初远年废纸，即坐落名姓紧要之处不免挖补破损，甚至有仅呈粮串而无印契者，有契串皆无、仅开完粮户名者，支离惝恍，情弊显然。若概行准拨，不特田亩不敷，亦且无此情理。若分别准驳，则伪多真少，去取无凭。且令冒领者一户得地，必有数十户群起相争，讼累不休，官扰而民亦病。事势既已变迁，办理未便拘泥，应将此项田亩仍分作铜、沛两县学校公田。该县民人虽不得此田于私家，而犹可取偿于庠序，谅亦乐从。至铜邑应分若干顷，沛邑应分若干顷，所分田亩应作学校何事之用，仰该道查明前定八条章程，体察两邑繁简情形，博询各绅董，拟议具详，以便奏办。

1039．批太湖水师左营营官熊殿元禀会获著名枪匪卜小二请示遵办由

该员等诱获著名匪首卜小二，为江浙除一大患，至以为慰！既据解送抚辕，仰候郭署部院就近讯明，分别办理。并候札饬藩臬两司，密饬地方文武，随时访拿余匪，获解究办。

1040．批发审局员何庆澂等禀委审程熙纯控告许銮吞欠朦考一案

此案程熙纯所控者，一系许大秀靠身娶婢，一系追讨远年毫无证据之欠帐。许家之靠身，系乾隆四十年白契；蔡家之卖契，系乾隆三十五年白契。其姓不同，其地其时不同，何以纸色相同，所印之护封图书相同？作伪之迹已显然矣。若云许大秀娶婢，凡娶婢之家并无子孙不准与考之例。古礼今律均无此条，况所谓许姓娶婢者毫无凭据乎？至欠项一千两，据程熙纯初供，系伊曾祖经手之事，何以事隔三代，绝不提起，直至去年凭空索取？已出情理之外，况程熙纯初至许家之时，究竟为认婢家来乎？为讨帐来乎？一片支离惝恍之词，全是痞棍行径。及至许家不理，出门雇车，既谎报窃银，并将小车诳去，又硬指林万金等为许姓佃户，砌词拖累，种种荒谬情形，现经一再审讯，真情毕露，岂可任令狡展，堕其术中？仰将程熙纯监生执照当堂涂销，送缴归卷，并重责一百，枷号三个月，监禁二年，以示惩儆。许銮等一千〔干〕人证立即释放结案。其许氏靠身、蔡氏卖身二伪契，已由本部堂亲笔涂销存卷。其欠项伪契，候札饬淮安府送辕涂销可也。

该令等承审此案，前数次所禀，均知程熙纯有索诈情事，何以此次所禀是非倒置若此？此皆见理不明之咎，除牌示外，仰即知照。

1041．批常镇道禀顾金海控案发回海门厅查讯由

此案顾金海迭次上控，牵连提讯已逾三年。查阅全案，海门厅于四年通禀顾金海系属地棍，并有拒捕伤人情事，该犯现仍一味狡展，必须被害之人一一对质，方能输服等语，其意只在耽延拖累，永无了期。既据该道遍询各供，佥称顾金海并未开过粮食行，大兴集亦无顾三泰字号，则所控施献春赊欠诈抢各事，全属捏造。其妻顾朱氏又于五年十二月谎报命案，希图讹诈，显系顾金海主使。其为积惯讼棍，尤无疑义。即使拒捕伤人未经讯有确据，顾金海已有应得之罪。仰即重责一百，枷号三个月，发交丹徒县监禁一年，再行释放。

秦宾朗供认推车送钱五十千文，交厅差陈正、陆太之手，其为差役讹赃，亦已显然，未便置之不问，转无以服顾金海之心。仰即札饬海门厅立提陈正、陆太，重责一百，枷号一个月，革役不准再充。其余传讯之人，一概释放销案。

1042．批徐海道禀沛县新团公田前议创建书院城垣一案改拟章程请示由

新团拨出之公田百顷，与王团拨出之公田二百五十顷，相距百里而遥，本部堂上次批内并未令王团绅董一律承办。核阅沛令改议章程，拟分四段，段设一董，由董选举殷实佃户取具领状保结，呈县备查，田租入款即责成四董经收，尚属妥善可行。惟百顷公田，岁入一千六百余串之多，若由该董经收，即由该董经放，殊觉散漫无纪。应于该董中每年轮派一人，总司支放，由县稽核，方为尽善。绅董既任收支之责，侵吞挪移，全在县官随时认真督察。若仅凭收租时散给三连租串，遂杜弊端，此语殊未可信。每年收支细数，入款若干，出款若干，亦应由县报道，核销存案。

沛县善后各事，应俟明年麦秋之后，合新团王团两起公田所入，积有存数，再行动工，不必该令垫款兴修，亦不必将四配十哲先贤牌位奉入书院。三百五十顷之田，若果经理得宜，约计入款在六千串左右。前批本令将沛县两起公田如何分别承办一并公议，何以此次章程仅议新团之百顷，而于王团之二百五十顷概未议及，殊不可解。

至沛令所拟上则租钱一百八十文，中则一百四十文，是否专为目前招租起见，抑可为久远定章，仰该道细加考核，于下次呈复王团公田章程禀内，将科则如何议准，何段应用上则，何段应用中则，或不分科则然后公允之处，一并缕禀，以凭核示。

查阅两次所拟章程，殊于公事不甚明析。该道向来办事，颇能烛察纤微，屏除官样文章，此案经理公产，为湖团案内善后最要之事，仰即亲至各团一访，究竟沛令注意新团而不肯与王团合议者，其故安在？殆新团地肥民驯，易于收租耶？凡事总以得人为主，究竟沛县绅士中何人可以经营公产，亦须该道接见考察，方能定局。切勿照该令所禀，一转了事也。

1043．批太湖水师熊营官禀续获枪匪卜长生等解办由

卜长生系匪首卜小二之子，为害地方，该员等于一月中擒获首伙三犯，办理妥速，嘉慰无已！现据苏州府讯详报，解赴郭署部院讯明酌办矣。

1044．批扬州府详泰州曹毓芝因差役匡洪延不提人愁忿自刎身一案讯拟由

此案曹毓芝之自刎，前据东台县详报，尸子曹均也供明，系由差役匡洪等诱宕索费。查核来详，该府初次提讯，曹均也仍供由匡洪等索诈所致，是差役索诈毙命，已属无可疑义，而复讯供词则称疑系捺诈，忿激拚命，赴匡洪家自刎。查曹毓芝如因匡洪并不赶紧提人，因此忿激前往争吵，系属情理，若因提解迟延，即行轻生，万无是理。该府于此等要案并不悉心推求，秉公办理，悬宕年余，专以开脱差役为事，其平日于饬查之案，无非迟延颟顸，始终无一有着之语。仰江宁布政司会同苏署臬司即将扬州府摘去顶戴，勒令速提差役匡洪等，确究实在情形，限于一月内秉公按拟，详候察办，不准稍有开脱。

1045．批安臬司禀安省命盗章程酌量变通办理请示由

安省吏治，因乱废弛已极，此时捻患将平，正宜极加整顿，该司前详命盗案件变通章程，所见甚是，业经批示在案。兹据查造盗案清折，合肥一县，失事至二十七起之多，疏玩已极。惟地方民情强悍懦弱各有不同，未便以抢劫之有无，定州县之优劣。应统查二三年之内报案几起，破获几起，细加比较，则承缉之勤惰可知，择尤参撤一二员，即足以儆玩愒而重捕务。该司职司风宪，如捕务弛坏等类，即应由臬署主稿，会同藩司，随时撤任，详请纠参，何所容其请示？惟稽查属员，宜如父兄之教子弟，先之以训诫，继之以严饬，不可遽存疾视之心，致存隔膜。如有不服教诲，怙终不悛及实干贪酷六法之员，则立挂弹章，不必问参员心服与否，更不宜听扬言而自形愤懑也。所禀褚牧、周倅二事，一宜训饬之，一则听之而已。

1046．批徐海道详复留拨民地改作两邑学校公田并新刁二团丈余地亩合议分拨章程请示由

铜、沛两县留拨民地公田二百零七顷，新团丈余地亩一百顷，刁团丈余地亩六十三顷，经该道通盘筹议，拟以民地之坐落沛境者归沛县分拨，坐落铜境者归铜山分拨，大纲自应如是。其在民田二百七顷项下，如铜山添拨学宫之十顷，文昌宫十顷，宾兴费二十顷，云龙书院二十顷；沛县添拨之歌风书院四十顷，文童卷费十顷，宾兴费二十顷，义塾二十顷，学宫二十八顷，考棚三十顷。刁团丈余地亩项下，添拨铜山义塾之十顷，察院十二顷，乡试誊录费十顷，道科书吏新拨之三十顷，均如该道所拟，一律兴办。惟新团公田百顷，此时暂拨为兴修城垣衙署之用，计功原非二三年所能骤毕，将来毕功之日，其留作岁修之五十顷，城垣应拨若干，衙署应拨若干，外余之五十顷，究竟作为地方善举何者之用，均应于此时禀定，以免他时另生枝节，仰仍转饬沛令禀复定案。

各项公田，经此次核定之后，应饬铜、沛两令选举公正绅董，认真承办，查照上年八月之批，深挑长沟，树立界石，注明顷亩丈尺，各清界限，庶可永杜争端。仍俟本部堂将民田一项奏准后，再行勒碑两县，以垂久远。

刻下捻匪已平，大乱之后，地方获此大利，头绪繁多，若官不认真，始基一坏，不但无以造福于地方，且恐转有贻累之处。仰该道督率铜、沛两令，实心举办，视如私家之田可也。

1047．批徐海道禀新团公田复议章程由

新团公田百顷，旧有河东河西之分，该道拟分四段，派委绅董惠师箴等分段管理，选举殷实佃户承领耕种，又恐该董照料难周，加派王团两董，会同经纪，如议照行。其每年征收出入，由县发给印簿联单，年终造册报道核销，立法亦尚妥善。惟百顷公田，岁入一千六百余串，大利所在，弊窦易生，全在地方官与道中常常考核，庶几滴滴归源，法不虚设。今年总司收放派定何人，便中亦须禀及。

至地有肥瘠不同，据称此项公田作上则一百八十文者十之八，中则一百四十文者十之二，今年应即照此征收，俟满三年，再行酌定科则，著为经久章程。王团公田，为数较多于此，何以该道迄未议及？本部堂前批业经申饬，岂忘之耶？抑沛令延不办理耶？仰再禀复核夺。

1048．批桃源县禀事主徐进被抢会营勘缉请赐行知各营严防勇丁滋事由

徐庶常京官清寒，本部堂素所深悉。此案于二月二十四日失事，距该令发禀之日已逾半月，赃犯尚无影响，已属迟延。前据淮扬欧镇禀请小队口粮，专资巡捕，业经本部堂批准在案，仰候檄饬欧镇迅派得力员弁，酌带小队，赶紧访缉，务将此案破获。

目前降众游勇比比皆是，桃源一带向多盗薮，缉捕系县中专责，该令亟须认真购线访查，不得因派员专缉，遂思卸责。如日久无获，应饬该令先行赔赃也。

1049．批泰州革监曹毓琦控案审拟由

此案前据扬州府讯明拟罪，附详请示，本部堂当查匡洪倚势吓逼，应如所拟定案。曹毓琦控奸酿命，殊属健讼，必应就地重惩，酌改杖一百，枷号三个月，批由该司转饬扬州府押解来省发落在案。嗣因曹毓琦枷限未满，复据呈报适遭母丧，家中乏人，亟须回归料理。本部堂念其情词恳挚，即经饬令江宁府，将其省释回泰治丧。兹复核原卷及该司来详，曹毓琦早经供明父母已故，辄敢捏词具呈，朦混保释，尤见胆大刁恶，可憾已极！现在曹毓琦业据江宁府申报于二十四日省释回籍，仰即饬令泰州严提曹毓琦，再解来宁复讯，以便严刑处治，非充徒所可蔽辜也。

1050．批常镇道详海门厅顾氏禀子顾金海监禁悔悟母老丁单请示饬遵由

顾金海本系积惯讼棍，仅予杖责监禁，业已从宽，现在限期未满，岂能遽予省释？所请应不准行。

1051．批统领老湘全军刘道禀金积堡逆目马化漋陈霖等先后投诚由

金积堡乃回匪老巢，负嵎已久，前经刘前军门锐意进剿，力战死绥。闻死时遗嘱，金积不克，马逆不诛，灵不可南返，闻之令人肃然起敬，衋然伤心。该道接统以来，血战经年，斩馘搴旂，屡寒贼胆。此次痛加剿洗，该逆马化漋等穷蹙投诚，现虽从权暂抚，而杀贼极多，足以泄公愤而复世仇。所有一切招抚善后事宜，就近禀请左爵帅核示。该道蒇此全功，上膺懋赏，亦足以慰刘前军门于九泉矣。

1052．批统领盛军周提督禀复黄启明正法缘由

黄启明既因串拐军饷，经王参将禀由张提督景春查讯确切，按照军令正法，并非王参将杀害，并据该镇将王参将及该营各哨官提讯无异，应即毋庸解宁质讯，以申军律而示体恤。除行标中军周署将、江宁府蒯署守传谕黄杨氏知照外，仰即转饬遵照。

1053．批长江水师孟河营禀可否准守口弁兵盘验出入商渔船只请示由

查长江水师本有缉查管辖渔船之责，其要重在捕盗，现在武进、小可等口一带江面，既归该营专管，所有出入商渔船只，自应责成守口员弁认真盘验，以清盗源。仍照章按季造册，分别送核。仰即妥议盘验章程，期于杜绝盗舟，而仍不需索商民，乃为妥善。仍核定章程后始行查办。

1054．批方道禀统带各营驰赴广建剿匪由

此起匪徒，现据各处禀报，业已被击四散，惟渠魁未获，伏莽必多，亟应设法歼除，以免散而复聚。仍须约束兵丁，不可以搜捕之故遍入民房，略涉骚扰，广、建孑余之民，困苦极矣，尤宜加意抚恤，以安良善。仰与潘镇等随时妥筹处理。

1055．批寿州职妇黄杨氏呈控伊夫被王参将谋害一案

此案前据周统领禀复，该氏之夫黄启明因串拐军饷潜逃，派弁追拿，于平阳府之蒙城镇就获，讯明正法，并非王参将谋害，经本阁部堂饬令标中军、江宁府传知该氏知照，并将人证省释，免予讯办在案。该氏尚不自知悔悟，犹敢来辕混渎，殊属谬妄！惟查该氏夫黄启明系属副将，官职较大，如果实因串拐正法，事前当禀请李爵中堂批示，事后当有报案可稽，姑候咨询李爵中堂查案见复察夺。

1056．批孟河营详谨拟盘验商渔各船章程十条仰祈训示祗遵由

水师分扼各口，原为稽缉盗踪，保护行旅而设，其章程有稽查渔船一条，亦恐渔船匿盗也。此案常州府原移，仅止盘验给照之商渔船只，造一盘册，具一无漏结，不知立法之初，查奸宄乎？查盗贼乎？责重在给照之州县乎？抑在盘验之水营乎？今该游击议以分设各口，派弁给戳落号及饬董编查等事，其意原在周密，惟大江往来舟楫甚繁，若非形迹可疑，势不能按船盘查，适开扰累之渐。且无照者而查验，不特非水师应办之事，亦非常州府立法之意。即如艒船一项，日数百号出入，皆系贫民渡江，种田贸易，船多人杂，一经严查，必致滋事。其余渡船及沙洲民船等项，亦难一一遍查。长江处处船多，何独孟河认真盘诘，而他处即置之不问？水师勇丁出身，晓事者少，若照该游击所议，即使立法之初不敢需索，日久必生事端。即 ⁽³⁾ 瓜州镇会同苏臬司即将所议各条，分别应用应除及如何有益捕务，无扰商民确核，详复查办，并细询常州札守，当初定章时，州县给照、水营盘验，究系专指何项船只，系杜何弊起见，如何不能混淆扰累，此后可无庸盘验否，一并详复。原详及章程钞发。

1057．批曾任江南提督李世忠禀因陈镇国瑞前在淮河劫去盐船衣物隐忍多年今知在扬适来舟中扣留恳请查究等情

该提督开缺数年，尚能守法安分，故外间浮言渐息，免遭祸谴，自系该提督之幸事。此次来省谒见，本部堂以礼相待，无非始终成全之意。今据禀称扣留陈镇在船等情，仍是从前骄肆之态，阅之不胜诧异。所称同治三年淮河内盐船皮衣被抢一事，无论是否属实，即使真有其事，当时何以不确切禀明？事后何以不详细申诉？今已相隔七年之久，忽然兴此波澜，骇人听闻。该提督未投诚以前，所得本皆不义之财，即后来自行筹饷，所营亦非尽应得之利。当时物议纷纷，咸称该提督富盖数省，宜即钞没，全行充公。此等议论，想该提督亦曾闻之。陈镇当时如果有抢劫之事，立刻申理则可，事久行蛮则不可；向大吏衙门兴讼则可，自行捆缚大员则不可。似此无赖行径，殊为远近所笑。仰候将起衅情形先行据实奏参，一面再派员详细确查，秉公核办。

1058．批皖南潘镇方军方道会禀越境合搜匪徒及拟分驻巡缉由

匪首关汶贵，行踪诡秘，若统带队伍，穷搜遍索，徒然扰累民居，而匪首转闻风远飏矣。察核所禀各情，尚系官样文章，于事无济，应由该镇道会商，选派得力干弁，广购眼线，改装易服，越境访拿。队伍极多不过数十人，尚须远远藏避，重在线，不重在队也。该镇道即暂驻广、建，督饬该州县抚慰居民，毋许兵勇借端滋扰为要。

1059．批瓜州吴镇等禀前江南李提督与陈镇国瑞互相滋事缘由

据禀及面呈李世忠、陈国瑞、陈泽培等亲供五纸均悉。本部堂详加察核，李世忠、陈国瑞两人夙怨，如同治元年高良涧抢夺之事，二年寿州截杀朱元兴等之事，三年劫留盐船、马鞍、皮衣之事，其中情节，虽各执一词，而陈国瑞逞强抢物，凿然无疑。揆度当时情事，正是陈国瑞打仗奋勇，声名日起之时，李世忠则人人切齿，中外疑之，正声名极坏之时，或畏陈镇而不敢与校，亦属意中之事。且高良涧一案，据李世忠供称，已赔银一千五百两，陈国瑞则称二千两。寿州一案，其时陈国瑞并未到寿，僧亲王因朱、杜等死于无辜，曾经参奏，将苗景开、李万春等正法，奉有谕旨，此二事业已了结。其未见明文者，惟淮远盐船之事，陈国瑞现认变卖充赏，马鞍、皮衣之事，陈国瑞现认系李所赠送，其为占夺可知。然当时未经呈报有案，此次又未先行申诉，从前军营无理之事，只好概置不论。试问李世忠：咸丰年间掳财杀人之事，不知凡几，若令被害之家一一全来诉冤，又将何以处之？此昔年之事，只能一笔勾销，不准再提。并非袒护陈国瑞，所以持大体而弭争端耳。

至此次在扬州滋事情由，陈国瑞初与李世忠相遇，要金鱼，要山石，要戏班，在陈国瑞犹是强梁之积习，在李世忠已蓄诳诱之诡计。供内所叙陈国瑞谈论洋务各情，一种恃强喜事光景，逼肖口吻。李世忠佯为结纳，隐图报复，遂有十四日突至陈国瑞寓中捆缚赴船之事。众情汹汹，共见共闻，无可掩饰。陈国瑞所供逼写家信，索取财物并另禀扭拖之时揪落头发一绺，均属可信。陈泽培如果欲设法救援伊叔，或向扬州文武各官求救，或径赴本部堂衙门申诉，均属分内之事。何至纠合船户水手，扬言捉获李世忠者立予重赏，以致聚集数千人，填塞江岸，乘机抢夺，甚至逼勒妇女，拥至扬州，并有溺毙一人之事，尚得一概诿诸公愤乎？陈国瑞关闭在船，据称并不知情，而平日不能约束家属，岂能辞咎乎？李世忠所供携手偕同回船等语，以陈国瑞之狡谲暴戾，若非李世忠乘其不备，用强逞蛮，何肯随同赴船？李世忠蓄憾已久，一旦下手，所称并未凌辱，殊不足信。陈国瑞所供将大船横挖一洞，拖上驳船，此属过甚其词，亦不足信。李世忠携带戏班，到处送演，已属毫无廉耻，且所蓄角色，半系打手，人言籍籍，形迹可疑。陈国瑞所称军营穿著，携带刀枪，亦非无因。

平情而论，十四日以前，李、陈谬订知交，来往亲密，各怀猜疑，各蓄机心。陈国瑞所供规劝李世忠各语，即系生平甘言欺人之伎俩，李世忠之事事允其所请，即系生平蓄谋害人之伎俩。两人之心术相近，而李世忠尤为凶很。闻上年曾软禁杨姓，勒令出银数万，始准放还。此次又软禁陈镇，其行径同于掳人勒赎，若照例严办，厥罪甚重。惟本部堂仰体朝廷之意，业已保全于前，姑从宽奏参革职，免其治罪，勒令回籍，交地方官严加管束。如再出外滋事，一经查出，立即奏明重惩。

陈国瑞于陈泽培聚众之时，虽不知情，而昔年恃强占夺，近在扬州好作大言，以致家属效尤生事，且先与李世忠交结往来，挟妓演戏，亦属有玷官箴，应奏参以都司降补，勒令回籍，不准在外逗留。陈泽培纠众酿命，应先革去监生，船户水手倡首滋闹之人，现已派田镇前往严拿，查获后如审出重情，陈泽培再当酌加惩办。船户亦当严惩，以儆刁风。

此系本部堂斟酌至再，格外从宽，李世忠等应即悔悟敛迹，保全末路。仰将此批给付二人阅看，本部堂一面即据此具奏，并通行各省，以彰公论。

1060．批瓜州镇详核孟河营条议盘查商渔船只章程开折详候示遵由

查核折开复议各条，均甚妥洽，切当事理，应即如详饬令孟河营遵照。至编查渔船及禁止钓船携带军火入江，本有定章成案可循，饬仍照章办理，毋庸再议更张。

1061．批代统老湘全军萧提督禀接管视事日期由

日前苏松章镇前来江宁，详述历年接仗情形，百物昂贵，转输极远，坚忍耐苦，为从来所罕有。该提督与士卒共甘苦，出力尤久，此次统带各营，气谊相孚，自能措置裕如也。

1062．批两淮盐运司禀候选道魏纶先禀控唐光昱一案

此案唐光昱、魏纶先互控各情，事关鹾务，该司系属专员，岂能推诿不问？所禀提省审办，殊属非是。本部堂察核案情，唐光昱所控谋命减口一节，当时两船相碰，事起仓猝，决非预蓄恶谋，可以直断其诬。既使魏纶先在船，且不得指为谋命，况并不在船、并不在皖乎？此诬告不辨自明矣。惟陈福盛之船，已据谭贵麟供明，确系魏纶先装运皖盐，试思江中往来船只不知凡几，陈福盛装运魏姓之盐，适将唐姓之船撞翻溺毙，虽无人谋，却似微有天意。唐光昱所控挈票伙运一节，查魏道承樾总办皖局，其子魏纶先即在皖岸广运票盐，坐致殷富，当时事权在握，操纵自如，验资则虚有其名，掣票则实获其利，必不能免于人言指摘。或唐光熤知其底而硬索引票，或纶先本与相好而分给数票，均未可知。迨至事后龃龉，凶终隙末，适有盐船撞溺之事，种种变幻，因隙生仇，此魏纶先所宜曲全善处者也。

至魏纶先禀内牵涉勒道各情，尤属荒谬。此案自九年二月涉讼后，魏纶先在马前部堂衙门呈诉一次，嗣于魁将军署任内呈诉一次，其时已在九月，并无一字牵涉勒道，而此次在该司处具禀，据称五月内有叶碧堂索银等情。既系五月之事，何以九月中呈词一字不提？其为凭空添砌，已可概见。勒道于此案虽未能断结，而并无错误之处，何致以被控之人捏词痛诋承审大员？殊属可诧。

又，魏纶先呈内屡称“废簿”二字，究竟所谓废簿者，为验资之底簿乎？为掣票之底簿乎？既由魏道转交李守、袁道而递至勒道，交代数任，即属官物。其中或果有破绽，或并无关系，勒道移送该司，均无不合，何必深憾若此？此簿既属废簿，当时验资掣票之商名〔民〕，当有过印存案之清簿，今日尚可调验否？

唐光熤之死，究由于魏氏盐船撞溺，魏纶先与之同乡同事，交好已久，今日见其孤儿寡妇穷困无依，即当设法周济，亦属天理人情之至。本部堂与魏纶先乡里世好，兼有戚谊，见其控告勒道，所递供词理矫气横，不得不加申斥，不敢稍涉袒护。该司亦不准稍有瞻徇，仰仍提集两造，反复开导，秉公研讯。如能输服了事，即可具详销案；倘仍固执谬见，哓渎不休，即据实详请奏参审讯，以成信谳。

1063．批统带老湘全军萧提督禀甘省军务情形由

闻刘军门忠榇业已抵湘，远近钦而悼之。该提督现统此军，务须申严纪律，秋毫不扰，以全老湘之令名也。

1064．批江宁府折呈发审江都县拿获事主吴通判停船被劫案犯讯过供情由

所讯各供，李兆松等均已自认听从李秀芝等伙劫，事主吴恩曜停船，李兆等帮摇船只，系属同行，未经上盗，谭万义、杨胜发上岸看人，系属把风。惟各犯供词内均叙有“并没同去”一语，殊觉夹杂不清。现在原赃未经起获，固难定案。

尚有丁华林一名，曾经湖南人公禀，保系诬扳，因病取保医调，未经讯供叙入。应饬县赶将丁华林医痊，交案质明。能一一讯出确情再行发回，则善矣。

至张子元供系在船烧锅，是否另有一船，并非开行上盗之小划船，亦即讯确讯明，呈候分别办理。

1065．批两淮盐运司详销唐光昱魏纶先互控一案

此案唐光昱叔侄因唐光熤被盐船撞溺，牵砌多词，意存讹诈，缠讼两载之久，实属可恶！姑念唐宗洛怀疑具禀，出于痛父情切，现又具结请息，免其深究。魏纶先因讼成仇，初虽坚执，一经本部堂明晰批示，经中调处，亦即出具息结，不愿终讼，足见力顾大局，曲全乡谊。如详准予销案。该司仍传唐光昱，严加申饬，以杜讹诈之风。

1066．批管带直隶正定府练军右营营官杨德珍禀开差出防由

行军以爱民为先，以勤操为本，前曾屡次告诫，宜牢记之，保全令名也。

1067．批管带大名练军后营直隶开州协张副将禀巡防开州一带由

直隶瘠苦之区，带兵以纪律严明为要，慎无扰累民间也。

1068．批铜沛湖团董事满亚江等呈词

查湖团设立专官，以资钤束。前经奏明将徐州府同知移驻该处，嗣准漕部堂咨会，该同知移驻湖团，去工窎远，难以兼顾河防，商请另筹办理，当经前署部堂李札饬该道，会同藩司，妥细筹议具复在案。究应如何另筹，迄未据该道复到。至该处田亩，亦经奏明，俟安置既定，按地升科，输租执业。现已定案六年，何以尚未据查明办理？仰徐海道会同江藩司，迅即妥筹查议，详复察办。案悬太久，毋再延宕。

1069．批大通营详事主宁继贤行船被劫一案

长江设立营汛，专司缉捕，原期肃清江面。据详上年十二月间，竟有盗匪驾船肆劫，并将事主推入江中之事。该处汛弁近在咫尺，何以当时毫无觉察？失事一月有余，赃犯又未破获。现当水师创设伊始，岂容如此玩误！仰即亲督该玩弁等上紧严缉，务将此案正盗真赃迅速破获，驰禀解究。届限无获，即开具疏防职名，详候核参。年来物议纷纷，皆谓水师为不可靠，必须竭力缉捕，期于弋获，以雪此耻。

————————————————————

(1)  此处似有脱字。

(2)  此处之“玉令”与上句之“玉令”两见，文气不属，或有讹误。

(3)  “即”字当为“仰”字之误。

江督署江西科

1070．批进贤县禀到任查办地方情形

牧令之要，不外“勤”“廉”二字。勤则无不详求之事，而明生矣；廉则无不可对人之言，而公生矣。该令果从“勤”“廉”二字着力，当犹长日加益而不自觉也。

1071．批浮梁县禀到任及现在地方情形

该县与大营交涉之事，仰时时禀商行营粮台，以免隔阂。凡治事以习勤耐苦为本。勤则无不清理之事，再加之以廉，则无不信服之民矣。

1072．批九江府禀到任后所属地方情形

该署守再任浔江，办理地方，堪资熟手。英国通商一事，创而尤难妥贴。禀中“开诚布公”四字，最为紧要。我消机心，彼亦可释疑虑。现在抚、建均已解围，该逆由宜、黄一路而窜，若蔓延临、瑞，注意九江，尤觉空虚可虑。仰多发侦探，一闻贼近瑞、临，飞速迭报，当令鲍镇一军赴浔援剿也。

1073．批临川傅锡恩控李清臣为伪职逞凶逼勒继串书役请讯一案由

此案据傅锡恩呈控李清臣等前充伪职，勒索逞凶各情，粘钞内复有何赓尧指控傅锡恩父子一室三帅，勒派乡捐归己之诉。案经抚院暨藩臬两司批提审办，该临川县以人证难齐，复请留县查讯，以致控告纷纷，延搁不了，看来只为一伪职大题目所误耳。

逆匪窜踞之地，何处不有伪职？强者固助贼为虐，便其私图，弱者亦姑且顺承，苟全性命。但不苟派乡里，搜求富室以媚贼，便是好乡官。其义不从贼，尽室先逃暨甘蹈白刃者，有几人哉！贼去之后，彼此各以伪职互相告讦，地方官遇此等案件，但取案中一二切要人证，立予质讯，察其党类之善恶，究其受害之轻重。如确有田产器物可指者，追还故主，银钱衣服架空之数，概不追究。其鱼肉良善、为众论所不容者，重则立毙杖下，轻则予以枷责。谕令受害者永不记仇，犯法者咸与维新，两造气平，则争端息矣。

上年河南捻匪未猖獗时，绅民互认为团，互指为捻，架造抢杀情节，官吏震其题目，不与立时剖悉，以拖延含混了事，卒致民气不平，酿成巨祸。云南回汉相杀，其初起时亦是虚架题目，互相告讦，现在朝廷屡下宽大之令，投诚者概与自新。本部堂所刊《解散歌》中，有不杀伪官之条。此案甫经临川县禀请留县查讯，傅锡恩尚未赴质，不应遽来本部堂行辕累牍诉屈。其亲供内编为“六诬”、“十不解”之说，问诘官长，舞文弄墨，亦殊非醇谨忠厚者所为。仰临川县迅提傅锡恩父子、饶景春与被控之李清臣、何赓尧、余承恩等，分别研究，务得确情，迅速禀结。不得以一二人证未齐，再为拖延。

总之，告讦乡官伪职之案，皆以速结为妙。其延搁不结者，必非好官；其健讼不休者，必非良民。至余承恩劣迹昭著，前经邹令访查得实，此等劣吏，不必究其从逆与否，早应从严惩办，不俟今日也。此批并仰两司通饬各该州县知之。

1074．批吉安府抵任后筹办大概情形

现在江西全境肃清，吉郡一切善后事宜，皆应体恤民艰，酌量筹办。所请捐谷一节，本年谷价既贱，尚非民所难堪，应准如禀办理。亦只许捐备守城之用，不许太多。余如设立商捐局及令木商每簰捐纳数株，并责成各属劝捐解郡，均不准行。名目愈多，诛求愈迫，民何以堪？仰江西善后总局转饬遵照。

1075．批江西安义县举人喻学芳等禀留县令率团战守富绅吝捐挟嫌由

地方绅士禀留官长，本属有干例禁。本年六月十二安义县城池失守，据各路禀报皆同，该举人等但称县主愤激，投河两次，讳言失守，殊不知城亡与亡，亦地方分所应尔。且彭、熊两姓经该令禀请抚部院饬回本籍，捐助团费，先后各缴钱一千串。既已勒捐，即当力图固守；既不能守，自应撤任参办。纵使上司不撤参，彭、熊不禀讦，钟令亦当赧颜难安其位矣。

钟令在安义，其平时政绩姑置勿论，即匿报失守一事，足见其居官行径必有要誉沽名之处。该举人等辄随声附和，合词吁留，是但与彭、熊二家争意气，非为通县彰公道也。下之公道或可混淆，上之纪纲不可紊乱。除饬江西藩司仍将钟令撤任，另委接署，并饬遴派妥员，查明各绅前后所禀情节，据实详复核夺外，仰即听候查办，毋再冒渎。

1076．批前署江西庐陵县知县丁日昌禀江省丁漕利弊情形

据禀各条，不独于丁漕利弊确切指陈，且于江省各州县衙门积习疏剔明畅，足见该令素日留心吏治，实事求是，殊可嘉奖。候钞行江西藩司核议详办。

粤盐济饷，湖南现已试行，江省如办官运，必须较抽厘之利多所增益，乃可兴举。该令既有所见，仍仰缕悉以陈。明年将定江西丁漕永远章程，仰该令会同江西牧令之现在皖省者，妥速详议，开明简明清折，呈候核夺。

二十四日接司道详摊捐一案并本部堂复李署司一信稿，发给阅看。

1077．批江西贵溪县生员夏朝秀等禀举人姚步瀛诡设团局派丁敛费由

举人姚步瀛在本籍带勇，虽不无武断之处，亦尚有捍卫之功，前此纵有过失，应免追究。现奉谕旨，将江西团练大臣撤去，此后凡有借团敛费、勒派乡民者，应一概禁革，严行惩办。

至武生黄应麟另控匿示浮收各情，候饬江西藩司、粮道查明严参，本部堂昨又派人在贵溪遍贴减征告示矣。

1078．批江西藩司详元年以后钱漕酌定数目征收并分限完解由

据详已悉。所定各属丁漕减收银两地丁一项，以每两作钱一千六百文计之，今收库纹一两五钱，与去年所定收钱二千四百文之数适合。漕折一项，南抚等十府属，每漕米一石折收库纹二两，尚觉未妥。合去年所定收钱三千文，不过扣银一两八钱五分四厘。即以每两作钱一千六百计之，亦不过一两八钱八分，应减为每石收银一两九钱。虽渐有增加，而大致相符。

广信府属七县，向来浮收较重，减至四两，仍觉过多。应减为每石收钱四千文，外加军需费八百文，作银三两。俟军务完竣，减去八百文，银亦照减。所有应解司道两库及提贴军饷并各项公费，即照所议之数分别解支。

至花户完纳仍有拖欠，各立限制，按限加价，以儆疲玩，应即如详办理。惟所加银两应以八成批解充饷，以二成给经收之州县，俾催征者更形踊跃。前此湖南湘潭、衡阳等处减漕之法，虽由巡抚衙门先示之意，而仍由各县督同绅民详悉定议，禀明抚、藩两署立案。较之湖北先奏后定者，更可垂久。本部堂拟即会同抚部院札饬各属出示晓谕，令各县官绅自行酌议，禀省立案。另拟示稿札稿，由司道转呈抚部院察夺。其不妥者，禀商改正，即行刊刻，送皖会印，分别发贴。定于六月初发出，限中秋节前一律禀复，定案具奏。仰录报抚部院查核。

1079．批江西藩司会详丁漕减价停捐核议应行融拨抵补各款由

据详并清折二件均悉。停删折内各款，多系本部堂正月批内所指之端。错误三条，应即更正，补列三条，应即添入。年例随时两宗，通计公务要需，共银六万二千余两，均准立案，在于津贴军饷半归江西项下照数融补，由该司按季支给，年终造报。其从前详摊各案，即饬该管府州逐县清厘注销，永断葛藤。惟此项融补之费，究应于津贴军饷半归江西项下开支乎？抑应于一三耗米归公项下开支乎？仰禀商抚部院酌定，归于摊考费案内，一并议详核夺。

1080．批江西粮道禀催提漕折情形

令各属按旬折报，按折催提，此议尚属可行。惟县县派委员守催，徒滋扰累。此辈一出省城，情态即异。当此新章初定，革除摊捐应酬之时，不可开此需索之端。或用书函谆催，动之以至诚，儆之以大义。择一二疲玩者，勒限奏参，或可日有起色，不必委员之相属于道也。

1081．批湖口县绅士截取知县高心夔等禀究纳地丁南粮银米折量价数多寡不能一律请示由

地丁一项，本部堂已会同抚部院颁发告示，虽以银为准，以一两五钱为率，然交钱亦听民自便。虽未将银价断定，然以去年示中二千四百之数计之，则每两合钱一千六百，已隐然若示以定价矣。特市价涨跌无常，此时一涉武断，将来动多窒碍。目下该县银价跌贱，该绅等所请明定以钱合银数目之处，碍难允准。

至该县向例完丁不满二千四百文之数，应准酌减，每丁一两，完银一两四钱五分，交钱则二千三百二十文，稍慰该县望泽之情，仍不出前示范围之内。其丁银不满三四钱之户，亦应照此定则，与大户一律征收，不准柜书图差浮收勒索，另立小钱粮名目，致滋扰累。

至该县兵米一项，大户多系实量本色，小户多系折色。量本色者，一斗加六，新米上市时，每一石六斗，不过合制钱三串数百文耳。折色则额米一升须折钱六十六文，一石便须折钱六串六百文，与量本色之价多寡悬绝，未免大户便益，小户吃亏，殊非均平画一之道。本部堂减漕新章皆系折色，即江西司道会详南粮兵米，亦系折色，由县官买米运仓。该县兵米一项，应改为一律折色征收，每额米一升，应改为折钱四十八文，以禁大户之歧异，而纾小民之穷困。即仓后打样淋尖等弊，亦不杜自销矣。

书斗王开桂等六名，胆敢仍前舞弊，候即严拿惩治。本部堂与抚部院此次新章，准县官与绅耆会议具禀，盖欲联官绅为一气，而后各县有可久之法，民间无不达之情。该绅等呈词有“公庭呵辱，胥吏把持”字样，殊乖所望。本部堂始与折衷核断，其永久章程，仍应由该绅等禀明县官，详细定议，赴省立案，不得稍涉意气，藐视司牧，致伤大体。凛之！

1082．批前南昌县禀前代南昌所解漕折仍作正款免提加价银两由

仰江西布政司会同督粮道核饬遵照。此案立法之初，自以恤民为主，然州县不稍足自裕，则断无不浮收于民之理，亦断非可久之道。南昌酌加漕折银一钱六分，自是绅民愿出，以供邑尊办公之需，何以粮道又将此项提作公用？公用之说，原札所无，仰一并详复。

1083．批江西藩司详明酌定拨补各属考费银数章程

不敷经费既已悉予删除，则府州试费应照院试之例，一概如数拨补，不可酌减四成。此项考费不于一三津贴米价项下支销，甚是，甚是！亦不宜专在津贴军饷半归江西项下支销，应于半归本部堂营饷项下，各认一半，乃为平允。

府州费不减成，岁科并计，亦仅银八万五千六百八十两零，每年不满三万，两边津贴项下各认其半，各不满一万五千，其势常处有余，其事乃可垂久。即一二津贴米价，亦终宜照部定初议归之州县，乃可垂久。否则州县不稍宽裕，不旋踵而法裂矣。惟“公同筹补”四字，仍启摊派之渐，断断不可。

1084．批江西藩司会禀查议江西丁漕火工减价情形

据禀钱漕银两须循旧由省倾泻，省匠应得火工及官吏人役向归火工分交之款均碍难裁革，否则除弊适应滋弊各等情，具见悉心讨论，实事求是。以势论之，似应即照所议办理。惟查江西司库岁额正杂款银一百八十六万三千六百四十六两有奇，道库岁额正杂及漕折银一百三十五万八千零三十二两有奇，若照前次折开火工数目，约计各州县每年应交司署官匠银共八万八千余两，道署官匠银共七万四千余两。除该司道及内使得项外，司署尚有七万两零，道署尚有五万三千两零。即各属钱漕完解不能足额，而每年征至七分八分，省匠及官吏人役所得火工为数过巨，应如何分别，大加核减，仰悉心筹议，就近禀请抚部院核定示遵。

国朝定制，自雍正初年明定加一之耗，优给各官养廉银两，即已严禁火工解费，丝毫不准多取。今养廉已为分内应得之项，而火工之不禁如故，即辛酉年督抚会札议给司道衙门公费，亦为裁去火工一款，另筹津贴起见。今公费又为分内应得之项，而火工之不裁如故。闻知府已得公费，仍有收节寿礼如故者。是新章仍刻苦州县，而司道知府较前更肥矣。

初立新章之时，系咸丰十一年九月初四日，李藩司函禀大减丁漕，革除陋规，廓然更始。其裁禁火工节寿办差供应等事，皆李藩司所议定，并代督抚拟一札稿示稿。本部堂将其札稿与毓部院会衔行之，一字未改。其亲笔拟稿，今存本衙门附卷。意谓有本省藩司一力承任，本部堂不过主持大纲，断无行不动之理。厥后元年春间闻江西州县多议新章之刻，并闻李藩司訾议新章诸多窒碍，若忘乎裁禁各项皆其所定议手稿者，殊堪诧异。其司署火工，李藩司任内全未裁减。自立法而自背之，则尤堪诧异也。今来禀请将火工中司道及内使得项裁汰，余仍循旧，本部堂亦不欲坚持成见。第一条翻案，即各条亦有应翻之处。司道两署既收火工，即不宜再收公费。此时既收公费，即不能不大减火工。仰再为讨论一番，取之司道者，少一分即减一分蠹弊；存之州县者，多一分即宽一分民力。至要，至要！

另禀银价日贱，州县钱漕征银，毫无余润可沾，以致办公竭蹶，自甲子年为始，请照辛酉所定钱数征收，并请以后收银收钱悉由官定，不由粮户自择，应如所议办理。如须两院会衔出示，即请抚部院主稿，送皖会印可也。仍先将此批录报抚部院查考。

1085．批江西抚建牙厘局杨令照藜禀行户无帖私充经书弊混请提省审办由

牙帖向为州县分肥之端，书差渔利之薮。本部堂迭次批饬，不准州县干预，乃江省牙厘总局不能认真整顿，以致办理三年，毫无起色。兹据禀称牙帖积弊，均系实在情形，县书陈大槐应即在于该分局门首枷号两月，贞顺等行户十家，均应饬领部帖。临川县黄令，始而票传管押，继而开释搁案，显有徇庇贿纵情弊，候参办以儆其余。以后抚、建所属各县市镇，责成该令查明已未领帖各行户，分别开单详报。该令务须亲往确查，借以周历各卡，访求厘务之利弊，察看卡员之优劣，随时密禀。所需夫马等费，准其报销。该分局准用局勇字识，按月报销口粮，毋庸拨用县署书差。

新城卡员孙鸿钧，办理厘务最久，近闻声名甚坏，既据禀称商贾颇有浮言，自应确切查明，据实密禀参办，不仅以撤退了事。李家渡卡员姚星浦，不将经收数目及余存票簿移交清楚，擅自回省，显有亏挪情弊，仰即认真查究。温家圳卡员李振钦禀撤甚是。该令职司分局，举核稽查，是其专责，嫌怨有所难避。抚、建厘务疲乏已极，务须实力整顿，以期有益于饷，无害于民，是为至要。

1086．批南城县禀扣折漕项民间议增请发还俾得赔累由

现据司道详复，扣存各属酌加银两，一并放给，即以放给银两仍行收还正漕折价，或本身应解交代案内正项钱粮，札饬自行指款抵收，其既无欠解漕折，又无别项解款，即由道库提还现银等语，已批准如详办理矣。据呈折内所开批解丁漕上库，除津贴军饷、司道府公费及县炉倾销火耗外，另有火工解费添补。宝平投文挂号掣批等项陋规，已批饬司道将库丁炉头丁书讹索为首者解送安庆，以凭讯究。至折内所开丁书经承办公清书辛工火食及经承提用开销各款、并幕友束脩、一切杂用浮△，应由该令自行酌量，分别裁减差使应酬，何至需银一千二百余之多？前批司道详考试经费一案，钞给该令阅看。至称该县征漕米一万二千四百余石，仰即分别漕米变价若干，随漕协济仓费耗羡、赠军剥浅扣半脚耗、松板价脚迎剥等项各若干，及有无兵折屯粮兵加余租等款，一一胪列，详明禀复。

1087．批临川县禀贞顺私卖客油无帖私充由

牙厘二端，乃官与民争利之事，若非稍示威严，令必行，禁必止，则商民多方抗匿。牙帖尤书吏据为己有者，一旦夺而归公，更觉非威不立，非势不行。而局卡委员偶尔立威，不得不借照于印官，差摄签拘，一棒一喝，形格势禁，商民不敢抗匿，书吏不敢阻搅，而财于是乎生矣。

从前湖南骆抚部院筹办厘务，湘省竞传其袒绅而抑官。湖北胡抚部院筹办牙厘，鄂省竞传其袒委而抑印。非抑也，印官不以权势辅照之，则委绅之号令不行，局务立坏也。江西局卡委员，本乏竭力经营、任劳任怨之人，偶有认真承办者，印官不稍与护持，或反为掣肘，日积月累，遂致牙厘大减，军饷奇绌。本部堂忧愤实深，每思参办，以儆其余。念风气相沿，不忍未教而先劾，又因昔年在江，见该令又恺恻有贤声，故亦迟迟未发。陈大槐之案，现交抚州府吴守严行讯办。该令有无徇庇，候吴守详到核夺。

1088．批江西牙厘局禀洋商运茶完纳子口半税江省捐厘无抽由

洋商入内地置买茶叶，请领报单运△ ⁽¹⁾ ，经过各卡，自不能再抽厘金。而义宁州向收华商之捐，准华商请奖，与洋人无涉。洋人之请领单照，本不能阻华商之捐输。惟访问江西茶捐，近多流弊，已照部议，改办落地税，另札饬遵矣。其已收落地税以后，商人贩运经过各卡，华商以护票为凭，洋商以运照为凭，均令验明放行，不准再抽厘金，并不准需索丝毫小费。仰即通饬各局卡遵照。

至卡员胡光裕所称福德泉茶庄系代宝顺洋商办茶，此外尚有鸿兴信等庄，均领洋商资本等语，不可为凭。前因安徽祁门县设立行栈，英国领事出为承认，称系洋商开设一案，经总理衙门照会英国公使，旋据该公使照复，内称内地城镇，约内本无外国商人进内开行之条，此等情弊，决无英商在内等语照复，又经总理衙门钞录照会，以该宝顺行何得以洋商名目自居，倘佛领事狡执，即当谨守条约，与之辨论，毋得稍涉含混，致开内地奸商串同把持之渐，咨复本部堂在案。宝顺行尚不得以洋商自居，而福德泉何得以代宝顺办茶，遂为洋商华伙自居？鸿兴信等庄又何得以领洋商资本为词？本部堂访闻义宁州茶庄本不欲串同把持，皆因胡光裕刻薄肥私，每收茶捐，格外挑斥银色，动辄留难数日，借补银色为名，以充私橐，而过秤又不公平，逼令华商冒充洋商，以致今年头茶少收捐银数万金之多。是以撤去胡〈光〉裕，另委朱、王二员接办矣。

1089．批江西藩司详临川从九陈大槐包蔽牙行请咨斥革由

捐职从九县书陈大槐，候即咨部斥革。仰该司会同臬司，提陈大槐到省收押，究讯侵吞诸弊，一面饬令抚州府，将贞顺等行户一律捐领部帖。如始终把持不捐，即将陈大槐解赴本部堂行辕究办。

1090．批景镇牙厘局禀遵示更章抽收洋华商茶税是否错误由

江西茶捐请奖，流弊滋多，照部议改征落地税，皖南引捐厘，系本部堂今年从新核定章程，未便朝令夕改。其在皖南已完引捐厘者，不完落地税，在江西已完落地税者，不完引捐厘，经过安徽、江西，各局卡一体盖戳放行。虽江皖之办法不同，而皖南收华民之捐，准华民请奖；江西征业户之税，令茶庄缴单，皆以中国之法，取中国商民之财，与洋人毫无干涉。

据称商人贩道毛茶二万七千四百三十斤，计四百二十二袋，指为英商立德贩运之茶。前据九江关呈报，四月十一日，英商立德请发空白土货报单运照各二十件，往徽州办茶；四月十八日，英商立德请发报单运照各三件，往义宁州办茶；五月十七日，英商立德请发报单运照各三件；六月初十日，又请发报单运照各三件，均往婺源办茶。以一商人请领单照数十件，自为包揽华商之用。此次贩运毛茶，既未炒配成熟装箱，显系华商私买洋人单照，串通把持，候饬九江关查明私买单照运毛茶之华商，严行惩办。

至茶庄业户，在皖境者应完引捐厘，在江境者应缴落地税。该守传到茶庄十一户，均有店号，前不于未经发贩之前完缴引捐厘银，及至该卡查出，仅令缴税领单，未曾照章加罚，已属从宽。该茶庄何得以应缴之款需索行商？仰即会同地方官查究茶庄十一户，如有需索行商情事，勒令退还，并另行严办。本部堂所征取者，所惩究者，皆在茶庄业户，不在华洋商贩也。

1091．批江西藩司会禀州县向交火工定数详开一折官匠于火工内分交各款定数另开一折由

初议丁漕减价章程，即令裁汰火工解费。兹据该司道，将火工陋规和盘托出，先将司道办公及内使得项一律裁汰，正己率属，澈底澄清，嘉慰曷已！惟兹事前此相沿已久，后此利弊仍长，若不痛加讨论，将来必蹈前辙。聊以本部堂之所闻，再与该司道等一细参之。

查例载州县解司银两，无论元宝及十两小锭，均令于锭面上錾凿年月、州县及银匠姓名。各州县起解银两，均已倾泻錾凿，故南城县陈令禀内有每银一两、县炉泻水银一分五厘之款。间有州县运钱赴省，易银解库者，或钱店包兑，或丁书包兑，市肆之倾销火工，取诸州县之银匠。及至上库，则银已倾销矣。且漕项例收散碎，向非尽解元宝。即收元宝，亦未必从新倾泻。该司道库前解粮台军饷银两，不无低潮，上年春间尚有搀和铜块、经粮台委员密禀李前司严查未究之案。可见解银上库，未必尽皆倾销，官匠设炉，未必实有其事。即遇有低潮银两另加火耗，亦不在火工解费之内，而所谓官匠者，朋充以应募，钻营以准卯，并无倾销之手艺，一经签充派令承办若干州县，凡承办之州县解银，不将陋规交清，不特倾销足色之元宝不能上库，即就近拨解巡道府营交收之款，州县补具文批申报、司道核作收放者，亦不能掣发批回。授官匠以把持之权，遂成牢不可破之弊。宜将藩、粮二署向充银炉官匠概行革退，不准再有此项人役，庶几弊窦澄清，一了百了。

夫州县有承倾之责，销熔之匠，库官任弹收之职。与其责成应募之商民，曷若责成州县与库官，更有把握。库官署内设炉，选募善辨银色、熟悉倾销之银匠一二名，从优详定工食。通饬各州县，丁漕两项，一律倾销足色，錾凿年月、州县及银匠姓名，令解护之丁役带同银匠，解省上库，责成库官督饬署内银匠验收。如实有低潮，以样银比兑抽剪，令护解之丁役、银匠眼同倾销；如熔销提出低潮，令县匠补足火耗；如无低潮，或银匠格外挑斥，立即责革，或库官授意格外挑斥，立即详参。以州县、库官分任其责，则库官署内之银匠仅供验银之役，需人不多，工食无几，再加以两库官吏丁役之津贴，综计岁需不过二三千金，则易措办矣。此外，经历、理问各有廉俸，又有承办宪书之优差，司道衙门书吏丁役既有役食，又有另案拨补年例捐款内之辛工纸饭，均非枵腹从事，并与收银不相干涉，一切陋规，皆可裁汰。

再，据南城陈令禀内所称，司道衙门向来火工之外，尚有解费及添补宝平投文、挂号掣批等项名目，禀内未曾议及者，均应一体裁汰。该司道如以此说为可行，仰即禀明抚部院照此详办，如其窒碍难行，仰再反复禀商。事关久远，本部堂决不固执己见也。

至来禀称津贴军饷半归江西银两尽数拨补捐摊考费，已虞不足等语，却不可解。前据李前司会同该道详称，捐摊考费岁科并计，府州不减成，分作三年匀派，每年需银二万八千五百六十两有奇。除本部堂于津贴军饷半归粮台项下认分一半外，岁需仅一万四千余金，即以融补停捐各款银六万二千余两并计，亦仅七万六千余金。前据李前司会同该道详称，丁漕两项应行随解江西一半军饷，岁额共银一十四万七千九百四十八两零。虽有灾缓，不能足额，断不至不敷动拨。

至所称内河水师一军，专备江西巡防之用，粮饷动放厘金，与厘金专充本部堂军饷原议不符。请将此项改归江西善后局，在于军饷项下动放，汇入防兵报销，并请将丁漕项下随解半归楚军银两，并归江西津贴公用等语，苦心经营，所议极为平允。惟内河水师拨归吴城厘局发饷，系甫经批定之案，未便朝令夕改，且俟明年再酌。该司道查阅本部堂前两月所批孙将、程丞之案，则可知其有难遽改之故。又据称一三津贴米价，即以同治二年为始，归之州县济公，所有佐杂武职协济公费，仍由州县自行支给，最为妥协，即照所拟办理。

1092．批抚州禀查讯陈大槐玩法弊混贞顺等行无帖私充一案

查办极为认真，情理亦得其平，均照所拟结〈案〉，候饬藩臬司免其提究。黄令昔在广信，见其恺弟谨饬，准予免议。本部堂虽极思整顿，然于良吏不可苛求也。

1093．批江西绅士夏廷榘等禀建造张文毅公等专祠条款由

张文毅苦守危城近九十日，昼夜辛勤，心如金石。其前后典试、视学及巡抚任内，尤多善政。江忠烈以湖北臬司奉命帮办金陵军务，道出浔阳，本可不赴江西，一闻贼窜南昌，星夜驰援，入城坚守，保全会垣，均有功德于江西。该绅等不忘遗爱，择日鸠工，遵敕建造二公祠宇，所陈条款，诸臻妥协。仰即禀请抚部院就近派员，并饬在城府县各官，会同该绅等敬谨将事，以襄盛举。条款附。

1094．批景镇牙厘局禀报抽厘总数应存茶款银两由

上年初办落地税，商民尚未周知，致有已完引捐厘，未经呈验三照，重收落地税，札饬退还之案。现在办理日久，所收税银亦无退还之理，仰将茶款存银并入厘金搭解。以后皖茶经过，该卡查有漏税及斤两不符者，照章饬令补完引捐厘银，并罚加三倍，毋庸改征落地税。盖落地税一案，所有奏稿、咨札、告示，皆专指江西言之，本未议及皖南也。

1095．批南昌府申前奉抄发许高鸿衣物等件应否变价解兑由

许高鸿赣城一寓，前抄出之金银衣物器具，奏结时并无发还许家之说，自不能再行给还。其所置田产，奏明由黄守等酌量断还。惟恐各卖田原主仍有与许高鸿家争讼之处，应将抄产变价，发交黄守、黎守会同归公存储，以备许家与卖主争论田价，为弥缝息讼之用。此案概归外结，毋庸造报。

1096．批南安府知府会禀委办南康充公田产等案拟定章程由

查办此案，大致有二。一在清厘田房，给还业主；一在裁撤团局，以静民气。来禀四条，第一至第三条，均言清厘田房之法，如塘江蕉坑抗断之事，既将霸收房租之刘光珍等拿获正法，又限令王功兴设法调停，是否怵于威令，群情帖服，产业即可清还，禀内尚无把握。蕉坑之昭忠祠，即系周道、石令构讼之一大端，原奏并未饬毁，该守等遽令毁祠，稍涉草率。至充公田地房屋，除实系叛逆及无人认领者酌量充公外，其余概还原主，系本部堂奏明定案。该府前议将八年以前所罚之田充公，八年以后概行发还，殊未妥协，自应遵照奏案办理，以实系叛逆及无辜胁从者显示区别，不宜以充公之年限先后为区别。

阵亡勇丁本无恤田之例，一勇而恤数亩，则嫌其太多，数十勇而共恤公田，则难于分晰。如能将恤田变卖，散给现银，自是正办。设或不能，亦须将恤田章程详禀具奏，以免数十年后反复缠讼。未发钞票，亦应停止，以杜讼端。第四条裁撤团局，准如所拟办理。乡间各局，愈少愈好，不得再行苛敛，别生枝节。

该守等系奏派查结此案，非寻常札派可比。黎守业已交卸，固应在康邑久住。宜禀请另别员。黄守系该管知府，相距不过一百余里，亦尽可在康驻扎，竭数十昼夜之力，认真妥办，不得诿诸他员，视为细故。此次若不澈底清厘，将来南康田产党仇，讼无了期。俟该守等详到，本部堂据详奏结，声明数年后如有翻控，惟该二员是问也。

1097．批南安府知府禀约会赴康查明田地及各案原委情形

细核所拟办法，均尚妥协，仰即会同黎守，妥为办理。凡办案欲为经久之计，不得不惨淡经营，反复求详也。

1098．批前署南安府黎守兆棠禀南康之案由黄守专办请示由

现据南安府黄守禀陈，所拟办法均尚妥协，已批饬会同该守妥为办理，详复定案。仰即会同妥办其事，不过一月可毕。所有赣南厘务，应可兼顾。至霆军粮台，此次波澜若定，以后应易经理，候护抚院改委，仍候批示。

1099．批江西抚州帮生员王谟等禀屯田请缓余供银两由

此案应特派安徽吴臬司委员前赴建德地方，查明原委，详细禀复核夺。建德屯租隶江西督粮道，为数甚微，而隔省征收，诸多不便。该司籍隶江西，而皖省去建德甚近，能详奏定一简便之法，加惠屯丁，则善矣。

1100．批江西臬司禀查各属团局久已裁撤复讯武举张弼臣由

武举张弼臣，擅设公案，于本部堂之路票尚敢藐视，谢巡检尚畏其强横，是其平日之目无法纪已可概见。若不斥革，必愈横行乡曲，为害行旅。万载县久不禀复，殊不可解。仰即严催该县研讯详办，毋任再延。

1101．批万载县详审武举张弼臣唤勇搜验路票扯破衣服一案

武举张弼臣，曾经带勇，递保都司，自应安分晓事，乃于亲兵王广发等过境时，并不细心查问，辄令团勇王桂茂等任意搜验，滋生事端。虽据讯无擅设公案情事，显系恃有官阶，不安本分，应将张弼臣所保都司、守备、蓝翎咨部撤销，查收保奖各札，送院涂销，从宽准留武举人，予以自新之路。仰江西按察司录批详请抚部院核办。

1102．批统带江西内河水师孙提督昌国禀前奉委绅收捐续修县志兹志成未载请分别饬查由

此案于同治元年据该统带将各员弁衔名开折，呈请转饬，当经札饬清泉县转移修志局查照纂辑在案，何以未据列入，候钞折札饬清泉县再移修志局绅查照纂辑，并查明该委绅欧阳利所收该营捐银百数十两曾否交局，呈复核夺。

1103．批抚州府禀到任现办事宜并地方情形

仰将地方应办事宜，严督各属次第经理。京官初出，外间每以不晓事理见嗤。每事推寻原委，辨其所由始，而究其所终极，理会数件，则逐处可以旁通，其洞悉反有过于素号精明者矣。

1104．批统领江西陆路各军王道承泽禀抵江接统各营及添募亲兵由

该道志识卓越，才大心细，本部堂久已闻之。兹接统江右各营，虽处安闲之时，无忘难苦之境，终日钦钦，如对大敌，不特有裨于军事，即立身之道，惕厉日新，亦常有一种朝气也。

————————————————————

(1)  此处传忠刻本原空一格，疑为“照”字。

江督署盐政科

1105．批淮运司详现在抽厘各卡请咨部立案嗣后无论何营不准设卡抽收以示限制由

运商由场到栈，每票共抽厘钱一千一百文，水贩接运出江，下游各厘卡每票银钱并计将及六两。至上游皖楚江面沿途厘卡更多，皆由各处军饷紧急，万不得已之计。该司以商贩成本过重，虑其亏折滞销，欲请批定咨部立案，不再抽收，以示限制，不为无见。惟各军同一缺饷，若谓此卡可以常设，彼卡即宜裁撤，其势固不能行。即谓后来禁止添设，现卡即可不禁，其理亦不甚足。所请核咨立案之处，碍难照准。既不能为他军谋一裕饷之法，即不能为淮纲定一共守之规。政出多门，焉能利出一孔？时势使然，且姑仍之。

1106．批淮运司详复筹议轮船拖带章程由

据详复加细核，所拟嗣后查出私拖，将盐船一并入官，并提奸商尽法处治，洋人径送领事官究罚，较税务司益足以资弹压，立法似属周备。查洋船拖带上驶，扬帆迅速，并不停泊候查，何由辨其为官雇、为私拖？稽查且难，禁止更为不易，况闻洋船近常私带米石，接济金陵之贼，尚不能禁止，又何能禁其拖带私盐？即能查出，径送领事官，亦难保无徇庇情事。白齐文所犯情罪重大，至今未将该犯交出，即系洋官袒庇之明证。凡立一法，出一令，期在必行。若待不行而后更改，不如不轻议法令之为愈。仰该司再四熟筹，若能于经过之处，令洋船停泊候查，查出之后，令洋汉一律严惩，自可如所议转咨办理。若自度此二层皆办不到，则本部堂不肯轻出此令也。

1107．批淮运司详漕院奏江运改复旧制一案俟淮南有商认岸再行筹计由

北盐运江，诚如该司所议，有益于淮北者，其利甚小，有损于淮南者，其害甚大。况目下九洑洲将次克复，江路将一律通畅，本部堂当另定新章，收回淮南引地，堵止川粤各私，更不宜以淮北之盐侵淮南之引地，又添一重葛也。仰候咨商漕部堂暂行停办，另为筹议。

1108．批江西督销局程道桓生禀到局派员衔名由

前此浙盐运西之时，局中似友多而员少，且局员亦不尽由本部堂给札。该道和平明练，攸往咸宜，所虑者瞻徇私情，不能裁之以义。前来行辕告状递禀之人，询诸号房，每有由该道指引递入者，已属不知远嫌。此禀随带四员，而同县占其三，皆因私情胶葛，不能摆脱。同人之道，于野则亨，于宗则吝，以其私狭也。本部堂治事有年，左右信任之人，湘乡同县者极少。刘抚部院相从三年，仅保过教官一次。近岁则幕僚近习并无湘乡人员，岂戚族乡党中无一可用之才？亦不欲示人以私狭也。该道初政即偏于私昵，将来徽商在江者颇多，恐纠缠不能自主。人非太上忘情，亦谁能尽免于私？特徇私而漫无裁制，则不可；徇私而认为分内之事，认为理直气壮之事，则更不可耳。

1109．批云南迤东黄道等会禀米盐互市一案

连据二十四、二十六两禀，详加披阅，其中多具卓识。尚有略须斟酌处，再以本部堂之所见，分条商榷如左：

一、解京米石参用白粮一节，湖南米质较嫩，道途较远，恐有湿热霉变之患。自湘来者，应即全办糙米。如里下河一带有米可购，酌兼办白粮一二万石，或算皖省之米。俟黄道到泰州后察看斟酌。

一、士商运米到皖，互市之盐，在楚西食各岸商盐之外，其行销楚岸，并与商运两不相背。盐不入局，归行发售者，以私论，自不至争相减跌各等语，应如所拟办理。但须由安庆总局另刻护照，将照根存皖，中照护运，左照寄楚局查对，庶与自泰起运者大同小异，较有把握。

一、现办互市，只可略借湖南米价以作盐本，原以防淮盐到岸之迟，销售之滞。现银不敷周转，据称湖南米商由皖往返，有数月之期，彼时盐已分销，价已到手，恐不能如此之速。以本部堂之见，湘漕十万石解津，必须于三月内一律到皖，乃能于四五月一律放洋，殊不易易。即招商买米，能否始终踊跃，殊不敢必。应请湖南一面招商运米，一面官自办米。其招商者，仍仿照今夏运米之例，商人运米抵皖，量收后再回东征局领价；其官办者，仿照道光中办漕之例，由官碾米，委员解皖，本部堂代为递运到津。日昨咨提湖南允解之十五万金，先解赴泰州，以作运盐之本，将来即作湘漕运津之费，归还湖南之款。此外，湖南所备米价银两，听恽抚部院自为经画，本部堂不敢再行咨提。盖活用之而兼为盐计，不若呆用之而专为漕计也。续禀咨催湖南赶紧再解十六七万之处，暂时无庸议及。

一、商借官盐一万大引，前批仍须交商领运，原未遽定交王子鉴。不过因官运难得其人，不如仍交商运，俾沾利息，以广招徕。兹既据称经办委员有事权而无利权，与从前官运大不相同，所见甚是。应即照续禀所拟，委员前往泰州提取，分运湖南北，归局发行售卖。惟据称销盐一引可获利三十两，及续禀开具清折，每引除盐本运脚外，余银三十五两有奇等语，此时盐未到岸，运费如何，售价如何，殊难预定。每引除各处厘金外，能获利十余两，所得已多矣。

一、湖北设局，收川私之厘，自应在川私初入淮引地面时抽之，断不能于腹地逐节加抽。此乃盐院税邻私以清淮引之界，非江督越楚境而分余斤之厘也。候咨商鄂省时另案札知。

一、湖南买米定价，均照原禀第五条所议办理。其续禀内称湖南扣存未解之银，请留于南省，由东征总局就近分投，设法采办京米，或招商运米，加领米价数成，均听南省酌办等语，本部堂之意，湘漕至十万石之多，全靠招商购运，断不济事。必须一面由官购谷，碾成颗粒圆整之漕米，由官雇船委办，一面招商购运，由东征局定价经办。二者兼营并举，或可于三月内解毕。否则众商居奇，价必突涨。且湘省漕艘久坏，民船大者绝少，即装运亦煞费经营。不可不早为筹画，作每月二万石之计，庶几事豫则立。

一、据拟简明章程内海运一条，请饬上海道派令殷商挑选沙船，编号造册，送局备查，应即如禀札饬遵办。兑米给价等事，并照所拟办理。其由津至通至京，分归直督总督暨户部经理，亦应援案照办。惟米船放洋，不定限四月以前。今年上海商捐米九万石，放洋之期，系五月一批，六月一批，八月初一日一批。此次稍为提前至五六月放毕，亦无不可。淮盐运楚一条，大要在设局督销，现在湖北已委黄道、杜道，会同本省司道督办。湖南设局，候即咨商遴委兴办，已另札饬知。

以上各条，系就两禀中所及详如商榷，余均照所拟办理。其雇用沙船如何给价，能至何处受兑，以后察看情形，再行商办。

1110．批淮运司详据淮南总局详准张守秉钧移请给照收盐一案

查本部堂前批，有认运西楚新盐在五百引以上者，准其认收场盐等语，系指殷实商贩资本较丰者而言。今恒裕隆所认西盐六千引，业经两月有余，尚未据捆运一引，昨已札饬张道，查明该商如果逾限竟不到泰，即行注销在案。核计新章，西盐六千引，约须本银五万余两。张守文内仅称筹拨万金，所短尚巨，是资本并不丰裕，徒借认收垣盐之名，遂其下场自捆之私。所请自赴伍祐、草堰二场收盐之处，断不准行。

凡公牍各有立言之意，本部堂前批运司之详，必须有重资办运，不准空垣认运，所以杜场商之弊也。后刊西岸之章，必须赴公栈买盐，不准下场捆收，所以杜运商之弊也。害岂一端？言各有所当也。张守所办者，运商之事，而欲下场收买，该司当据刊本章程驳之，不得泥前语而违新例。再，新章不准另立营运、官运名目，恒裕隆并不赴局自行具禀，率由张守自备移文，显与刊章不合。候咨明彭部堂，迅将张守撤回，不准干预盐务。

1111．再批云南迤东黄道禀米盐互市一案

该道历任江苏守今〔令〕，为蒋相国、陶文毅、林文忠诸名臣所器赏，出考优保，均有奏牍可稽。内无参劾之疏，外无京控上控之案。即本部堂询访苏省士绅，亦有去思而无贬词。近年筹画兵饷，任劳任怨，本籍及外省各军倚赖良多，而于本部堂东征之师，尤为竭力维持。每当万分艰窘之时，得大批饷项接济，保全甚巨，曾经本部堂奏明在案。此次因留该道办理盐漕诸务，廷旨忽加深责，或因前奏立言未当，或别有人参劾，以致上干严诘。此时若遽行奏请查办，难免益触君父之怒，须俟稍迟遇便代陈，始无争辨之迹，而前事可期昭雪。仰仍往来两湖苏皖，襄办淮鹾，共济时艰。至该道虑及认真办事，或致蜚语横生，本部堂当力为主持，不虞黑白混淆也。

1112．批江西督销局禀设立吴城分局章程由

据禀吴城分局于上年十二月二十七日设立，并据酌议章程六条及拟派执事薪水等项均悉。第一条分三七成准于春月水浅时行，四月以后，江深畅行，仍以省局为之，吴局只可销一二成，或竟将分局停撤。仰于三月中旬察看禀办。第四条收次色银，流弊孔多，碍难允准。余皆如所禀办理。

吴城既设分局，所有旧盐，自应归局一律出售，以杜抢跌。现在汉岸旧盐核定，与新盐分成匀销，售价在刊章定价以内，只缴局用及楚省厘金。如在刊章定价以外，仍令以三成归商，七成充饷，西岸事同一律，仰即督同程牧仿照办理。

1113．三批云南迤东黄道冕禀米盐互市一案

北宋漕运之法，荆、湖、岳、鄂之粟运至真州，入转般仓，回船即自真州请盐，运至荆、湖销售。真州，今之仪征也。荆、湖、岳、鄂，今之湖南、湖北也。将来两湖、江西之漕改办海运，应略仿宋世之法。宋世由真州换船入淮以达汴，今日亦须由扬、仪、金、焦一带换船入海以达津。宋世漕船可由仪征带盐回楚，今日亦可由仪征带盐回楚。

海运一案，部臣仍令各督抚妥议章程复奏，本部堂拟于复陈疏内议及，仍于仪征设立米盐互市局。若经理得宜，不独可省多造漕船，实亦官商两利之事。目下两湖米价奇贵，湘漕仍解折色，所有安庆互市一局应暂停撤，改为转运淮盐局，专管官本运湘之盐，另行刊发关防。至湖南借拨漕折银十万两，即于运湘新盐销售项内，划还湖南粮库归款，已于去冬咨明恽抚部院矣。

1114．批汉口转运局李守宗羲禀送分销湘盐照式由

湖南督销分局，前据黄道禀商，已复令不宜多设，以一事权。该守拟呈照式内所叙分四路行销等语，应行改换，仰即另刊饬发。大约只分两路：长沙为一路，可销十分之八；常德为一路，可销十分之二。常德走洞庭西湖，与各属走东湖者迥别也。岳州归并长沙一路，犹鄂盐先到武汉，再发售武穴也。湘潭距长沙九十里，益阳距长沙百余里，本无分为三路之理。此次所呈照式已注销。舱单式存。

1115．批官运湘盐委员文守翼禀筹销湘盐章程由

据议筹销湘盐章程九条，第一条分局之议，前据汉口转运局李守具禀，业经本部堂批明。湘省销盐，大约只分两路，长沙为一路，常德为一路，分局不必多设。兹据禀称岳州不必过湖，益阳进林子口，在汉口时即须派拨分运，而所拟之员多系东厘局员兼办，不必另立盐局，尚属可行。岳州之劳丞，常德之徐守，如禀由本部堂札委兼办。黄道在湘潭，人地不甚相宜，该道前禀请离潭销差，业经批准。即此次该守禀请黄道赴省局办盐，亦经批准，正所以善全黄道也。湘潭厘盐两事，以另遴贤员为妥。益阳、靖港两处，即由郑道等下札可也。

第二条，盐行应查明殷实之户曾经纳帖者方准开设，务令以现银交易。盐课两交并归督销局约束，如有拖欠脱骗等事，即由局员提究详办。

第三条，分局事宜，悉照总局一律办理，课解总局，汇同转解，应否接办后运，应随时禀请本部堂核示。

第四条，湖南新造船只，如有愿装淮盐，据请由省局议定水脚，咨送泰局装盐，事属可行。其船价仍照转运定章，先由泰局发给若干成，余由岸局找清为妥。

第五条，泰州买盐，并非难事。据称采访舆论，多愿以盐价课项呈缴督销局，转解泰州办运，以商本而交官为经守，窃恐未必乐从。看似便宜，实多窒碍。

第六条，邻私充斥，非加重邻税不可。湘省应加粤厘，前准恽抚部院咨明，在于衡州每百斤加抽一百五十文归淮，永、郴、桂每百斤加抽一百五十文归湘，当经咨复，俟淮盐运至长沙，湘省设立督销局后，即照此数试办。现在湘盐已将次抵岸，正在设局督销。所需加抽邻私税单，亦早经札发，应将加税一事赶紧举办。

第七条，本部堂所办官运，成本系借湖南米价，前经咨明恽抚部院，售出之银，即还粮库借款。现又准曾抚部院来咨，金陵遣撤湘勇，已请湖南筹发欠饷，亦须以盐价归款。是售出本利不能一并拨解金陵。至售盐细帐，丰裕号与丰盈号必须各归各算，断不可稍有牵扯，是为至要。

第八条，州县尚有督销考核，目前自可从缓。湘盐到岸发售，收银各数应由郑盐道等按旬开折，专差具报。

第九条，分局一层，已于第一条内批示。至跌价抢售，大为盐法之害，自宜禁止。可由督销局出示晓谕，仰候录批咨明恽抚部院、曾抚部院，并札郑盐道等遵照。

1116．批湖北督销局会禀淹盐提售由

据禀淹销救获之盐，提仓先售，至多以一百包为率，亦不必如此拘泥。受湿之盐多，则提售可过百包，受湿之盐少，则提售不必满百包。每次须亲自勘验，视其潮湿之数，俾提售者稍溢其数，乃足体恤灾商。余盐仍令挨卖，则情与法俱平矣。

1117．批湖南督销局呈平余津贴局用由

查湘岸售价，每百斤售银四两，据称另收加平及倾泻工价银二钱，每引即收一两二钱，加以卤耗包索余斤，约计百斤再增二钱，共收一两四钱。以每年额行八万引计算，可得银十一万二千两，为数甚巨。即以盈余缴公，而平色既无一定，开销必难核实，流弊无穷，应行停止。

嗣后各局售银，应一律收库平库色。平如参差，可由省局移取藩署库砝，仿制颁发，色如低潮，尤可随时剔换。现在湘省销数甚畅，如果售价实可酌提，所提之价，应遵刊章以七成充饷，三成给商，断不可稍违定章，致贻商贩口实。仍将已收加平倾泻银两造册报销。凡利之所在，众目环伺，总须光明洞达，使上下皆了然于心，了然于口，免致迷离传播，别生波澜。江西督销局为言官所纠，而查办毫无实迹者，以平日恪守刊章，立于无过之地也。吾湘亦宜妥慎图之。

1118．批江西督销局禀建造立成堂公所由

立成堂公所，既于运商水贩均资便利，暂搭篷屋，难以持久，自须改建瓦屋，以资办公。所需工料银两，准照李爵部堂批定之案，在于局费项下酌量借支，责成殷实运商撙节建造。应于何摊扣归款，仍由该道妥议具复。至该堂落成后，需用看守工食等项，为数无多，每月应用若干，将来即由该道酌核禀定，在于局用内开支，断不可令商贩捐缴分文，致增成本而丛弊窦。本部堂办公事，最不喜言“捐”字、“摊”字，即州县禀称捐廉倡办某事，亦恶闻其说也。

1119．批江南巡盐道详查缉借考夹私由

查应试士子如敢包揽大夥私盐，恃符闯卡，自应立时拿解，照例究办。其寒士略带食盐，借作考寓日用之需，为数无多，于岸销无甚占碍，固不必专派教职稽查，亦毋庸官为收买。

1120．批两淮李运司元华禀到任情形

运河水势日涸，归江各坝自宜赴堵。各场收盐，每月衰旺定有比较，章程应仍循照，稽核督催。现在鄂湘各岸不患盐少，而患盐色不洁，盐卤太重。必须切实讲求，务使质净色白为主。

盐务向为利薮，从前浮靡之习，应扫除一切。尤宜慎者，初到之始，条呈必多，凡献策之人，立言最易动听，看似因公，其实无非为私。该司情形未熟，固宜博采，以广见闻，亦勿轻信，以致丛脞。所有已定各章，均经反复推敲，不可轻议更张。如有应行变通之处，随时禀候核示遵行。

1121．批江西督销局禀复堵缉邻私由

查江西本淮销极畅之岸，程道经办时，凡遇旺市，每旬省、吴两局销至五千引以外。当时粤盐亦如此收税，而局销有畅无滞。自该道接办后，销数逐渐短绌，本年截至十月止，较上年又短销一万四千余引。披阅来禀，尽属官样文字，于前畅今滞之故，未能道其所以然。一味诿诸邻私，且谓乱后商民不知有引地之说，若忘程道任内之曾旺销者。销路之开，全恃水贩。该道宜随时传见，访察利弊，待之如家人骨肉，体恤而护持之，使有利可图，自然闻风踊跃。闻西岸商贩近来求见该道，颇不甚易，在上司之前，纯用官气，则其待商贩，概可知矣。宜乎司事弊窦，该道全不得知。务须痛除官场习气，实力整顿，毋徒以陆路私多为文过之地，是为至嘱！

1122．批宿州尹牧禀请将该州东省引地改食淮盐由

宿州为东省引地，而与淮界毗连，该州以频年东引滞销，宿民又利食淮盐，拟请改销淮引，此亦法穷思变之计。惟两省交界引地，往往不能尽如人意。即如镇江，在扬州对岸，而不许食淮盐。古人非故困镇民也，不如此则浙盐之引地太隘也。又如江西吉安府属之近粤界，饶州府属之近浙界，湖北宜昌府属之近川界，现为邻私侵灌，几成废岸。而两淮之不肯奏归邻省者，因留此引地，希冀有规复之日。若并此去之，邻私得步进步，必致占地益广。东省之宿州一岸，亦同此情，非特两淮不便奏夺山东引地，即为东省计，亦不应割地与淮，紊乱旧章。所请碍难准行。

1123．批湖南督销局禀奉查湘省川私绕越由

查湘鄂两省本系淮南引地，暂准川盐完税行销，已属权宜。至绕越偷漏，以多报少之川私，不特准〔淮〕引大受侵害，并有碍于楚饷。邻省大吏，皆有督销淮引之责，方宜帮同淮局委员，严缉邻私，私净则官自畅而饷自裕。乃于该局禀准设立之巡船，率听川贩一面之词，特札禁止。是鄂中袒川之见，惟恐川贩不绕越、不偷漏，从此川私横行，几不许淮局委员过问，于理既属不顺，经江督批准之件，楚督竟无文牍咨商而径札止之，于情亦属不安。

现在淮南销数日疲，引地日削，课源日绌，场灶盐无出路，堆积如山，深恐灶丁滋事，有岌岌不可终日之势。本部堂责司鹾榷，引地不能不争，缉私不得不严。该局所设各巡船，均应常照认真查验，缉获川私，必须照章处罚。其业经禀明，拟在花畹冈、程陵矶并于衡州分设局卡，务即赶紧举办，不得因鄂省袒护川私，稍涉畏难。并候咨明湖广督部堂、湖南抚部院、湖北抚部院，嗣后遇有川淮交涉事件，应先咨商办理，以符体制。并札湖北督销局、淮运司一体遵照。

1124．批两淮方运司濬颐禀各岸加引接济直隶赈需由

此项加引，本部堂酌定，西岸加二万引，每引捐银六两，计十二万两；鄂岸加一万引，每引捐银四两，计四万两。统计每票五百引，该加西岸四十票，鄂岸二十票，湘岸二十票，共银二十万两。西岸分三纲循环，鄂、湘两岸分两纲循环，皖岸不加。所加之引，均需验资掣签，先尽旧商。如旧商无资可验，或愿认者不能足数，再准新商认领引票，以昭公允。仰即秉公妥办，并将认定花名分别新旧，开折具报查考。

1125．批两淮方运司濬颐禀劝种蚕桑情形

课桑养蚕，实为培养民气善举。该司既筹议举行，仰即饬令印委各员妥议章程，次第办理。仍随时与镇江、江宁互相咨商，期彼此皆有利益也。

1126．批两淮方运司濬颐禀劝捐直省棉衣由

派捐总非善政，本部堂素不以为然。惟念此次淮南各旧商掣获新票，获利尚厚，既据该司分岸核定捐数，已由总局收缴，姑准如禀办理。其淮北虽据海分司面禀认捐，是否按引派缴，未据议定。该司既奉李爵相函谕，未便多求，可否停止免捐之处，应再由司妥议复夺。至通、泰场商近来乏本收盐，备极艰窘，毋庸一律派捐，以示体恤。

1127．批湖南督销局禀湘省岸务与鄂省不同情形

整顿湘岸情形，昨经本部堂致复该道一信，已陈大概。兹阅来禀，谓添设各卡后，川贩渐渐裹足，其已入腹地者，亦尚就我范围，意在将缉私、抽税、归轮三层层层做到，具见心精力果。所论鄂能分界，湘岸不能一律，亦不为无见。

本部堂前信，拟将长、岳、衡、常归淮者，无非欲遏邻盐，不使散漫无稽；其让澧州于川盐者，以其与荆州相近，不欲拂鄂中护川之意也。若湘省严办抽税，邻贩日渐其少，似较分界尤有把握。将来鄂中商定湘章，或即专争邻税，归并督销，未始非计。一俟鄂中议定，即当按续商办。

至所请将新增之二十票饬令捆运，余东吕四上色场盐直抵衡、永、宝三府引地，设局分销，洵是推广销路之善策。湘省新增之一万引，昨已批准归入现纲之末，先运一次，候即札饬司栈暨湘岸转运局，传谕各商，务买上色场盐，运赴该三府试办。其售价自宜格外酌减，方能敌私。现在鄂岸每引拟减一两二钱，将来湘省通岸亦须照办。所有衡、永、宝三府，准照所议每引酌减一两八钱。除一两二钱照通岸核办外，其多减之六钱，全归商认核，与该道所禀官认三之二、商认三之一，数适相符。

又，鄂中盐规，前准李督部堂函复，毋庸议复，业经剔除，不入章程，湘省自可先行议办。据拟以引数之盈绌，定盐规之多寡，所论甚是。前据湘商利顺兴等禀南抚部院衙门，拟每引提湘平银一钱二分，藩司、盐道拟每引各提湘平银六分，即可照办，按引扣解。其两湖督部堂衙门，鄂商既不缴公费，湘商未便歧异，应暂从缓计议。即将此项拟提之一钱二分，移作各销岸州县之用。究竟何衙门应贴若干，应由该道确细妥议详办。

1128．批湖北督销局禀新堤设局章程由

川淮分界，业已定议，以设立分局，推广淮引为第一要义。该道拟将停撤之配销局移设新堤，作为督销分局，事不宜缓。

函送章程八条，第一条，淮商运盐，前赴新堤，需增水脚，设卡缉私，又增费用，据拟仿照汉局，一律于定价外加收行用，分贴运脚、卡费及该处原有盐行贴费，妥协之至。开局伊始，不妨多拨汉局存引济销，以疏积滞而免脱误。

第五条，局卡用人，尤宜认真拣选。粟训导于川私路径既能详细指画，人亦办事结实，准如所禀，派充总卡巡查。前办配销局匡委员是否得力，此次移设新堤，能胜分局之任否，未据禀及。应由该道察看禀复。其余何卡饬派何员，应将衔名开折报查。

第七条，沙市局已裁撤，其销存引盐，拟令原运各商转运新堤，所需水脚，即于加收行用项下贴给，淮商自必乐从。应饬赶速趱运，与汉局拨往之盐一律挨轮开售，将售出引数按旬开折，附入汉局，驰送查考。

第八条，分界后，新堤尚存川盐若干，自应查数，定限赶销。凡武、汉、黄、德四府属，所有川盐，均应查数立限，务令遵限销迄。限外如再有川私入境，拿获后即将私船焚烧示众，方足以昭炯戒。

其余各条，均属周妥，悉照所议办理。

江督署通商科

1129．批上海机器局委员徐寿筹禀条陈轮船制器四条

来禀所陈，似多出于揣度之词，未得要领。缘制造轮船，系由总署与外国各使议定，为借法自强之一事。兴造时所用极大木料与铜板、铁板之类，无一不取材外洋，不仅铁之一项也。即专以铁言，如轮船应用通长大铁轴，断非中国所能铸造，设一旦无从购运，此事即当作罢论。纵能自设铁厂，亦复何为？故目下只可乘此机会，量力试办，不必预计他日之何如也。

第二条，炮与船相配而行，船成时，自必由局中酌量安设大炮。闻上海局中于四十六磅以上之炮实未能制，盖人事物力均有所限，未易勉强扩充。然炮亦不须过大，军事固须利器，然究以选择将材为先务。

第三条，行船与管机自是两事，洋船所用诸色目人，有大铁柜、二铁柜之称，即管机之类。今日果能学制，他日或可管理此事。若行船则外国谓之船主，中国谓之舵工，非熟习风云沙线之人，不可令充其选。制船与驾船，岂能合为一手？

第四条，制造必从图说入门，闻上海局中洋匠向来专造轮船，本有成书可据，第各种船式为该匠所未曾经造者，即不能依图立说。是必得图而后能制造，亦必且造且困、且思且通而后能绘图也。至外国书，不难于购求，而难于翻译，必得熟精洋文而又深谙算造、且别具会心者，方能阐明秘要，未易言耳。沪局开设已近二年，在局委员必均能见于此。该员等此番赴局，宜遵谕专心襄办轮船，能于一年之内赶速制成一二只，乃为不负委用。其轮船以外之事，勿遽推广言之。精心广愿而出之以约旨卑思，庶其有济。切切！

1130．批镇江关禀英美领事请开宝华山一带煤矿由

煤矿系自然之地利，借洋人之机器，俾华人仿效而永收其利，未始全不可行。前应道所议务约册内以为可行，本部堂亦从而违之。昨总理衙门函开与蒲公使订约各条，则煤窑亦中国碍难办理之事，嘱蒲公使往各国将碍难情形细为道达。顷蒲公使来金陵，与本部堂相见两次，并未提及煤窑一事，是于总理衙门所嘱，已恪遵而谨行矣。该领事等所请，应无庸议。

1131．批九江道禀税司康发达偏执妄为请撤换由

三月十八日，该税司康发达到省禀见，面递三折，皆照录税司与关道往来函件。一系因税司欲裁缮算书办内罗继琛一名，该道未允；一系因该道晋省，将洋务照会税司会同新关委员商办，该税司不以“会商”字样为然；一系因“会委”字样彼此争竞，致借验货为题，令委员让出小房一间，为扦手写字房，该道未允。本部堂当因此三事均属细故，自宜随时了结为是。查关上书办辛工，虽由税司开支，而银钱出自关库，七名之额，本经禀定有案，罗继琛又无贻误之处，淡时虚糜无几，旺时免再添募，自应仍循其旧。其委员所住之房，相沿已久，不必忽令迁让，扦手写字间，向来本有一房，亦不必改作验货之厅，验货亦不须逐件起岸，此事自应仍循其旧。至关道晋省，知照税司会委商办洋税事务，虽系俊道办过有案，然“会同”二字，究属不妥。即如司道例系平行，司若公出，只可饬府代行，而不能札府与道会同办事。

又如道员与总兵例系平行，而副将之同城者，亦系与道员平行，道若公出，亦只可饬府代行，其委员佐杂等官，虽不归副将管辖，而亦不能令委员与副将会同办事也。税务司与关道共事，虽不能如司道之确应平行，而与道协平行则仿佛相似。文武之不相统辖，与中外之不相统辖，亦仿佛相似，且税司非监督属员可比，已载入章程之内。嗣后关道公出，凡洋务应办事件，虽暗中由委员经理，而公牍应改为由知府代办，不宜用“会商委员”字样。康税司禀见之后，本部堂令于次日听候吩示。至十九日，该税司令通事前来请示，本部堂面谕，以书办、让房二节，应仍其旧，其会商委员一节，许以事后不用“会委商办”字样谕知。

去后正拟函告该道，兹据具禀前来，于会委商办、彼此竞争之处，未据叙及，另禀该税司有营私舞弊之事，请即咨撤。但洋人性情崛强，总须晓之以情，谕之以理，乃能输服。今本部堂甫经吩示，去后未满十日，不便遽尔议撤。该税司回浔，是否遵谕办理，能否虚心敛戢，仰再细心察看。倘仍任性妄为，即将该税司营私舞弊指出实在凭证，专案禀报，以凭咨饬撤换可也。

1132．批九江关禀请撤康税司一案

此案前经本署大臣准情酌理，批饬了结，原期省笔舌之争。凡与洋人交际，小事可许者，宜示以宽大平恕，大事不可许者，宜始终严执力争。若小事处处争竞，则大事或反有放松之时。不分大小，朝夕争辩，徒为彼族所轻视也。

税务司为中国效力，未能熟谙规矩，果其不碍大体者，亦可曲示宽容，各关皆然。今据录送该税司康发达回浔后末次照会，仍请饬委员迁让，然亦声明或俟通商大臣来函经办之句，该道业已接奉批示，即应钞批照会该税司。纵不全钞，亦宜将批中事理明晰告知。裁草书办、迁让房屋二层，曲在该税司；委员会办一层，曲在该关。彼见剖断平允，或者服理输情，不复多事。乃该关匿批不说，而反称通商大臣来函本道并未接到，待之不以诚信，徒将该税司改刊起货报单为营私之据，一再请咨撤换，其于向来起货报单式样，又不同时送来，是所改款式损益若何，无凭查核，实属办事轻率。应否将该税司立即撤换，候咨请总理衙门核夺。

另禀请于京城同文馆中择人分发各关，作为委员一节，在无事时言之，尚属闲中立论，在有案时言之，则为节外生枝。候并咨总理衙门察酌。仰将向来起货报单式检出一纸送核。

1133．批上海机器局禀购料限期及查明已到未到缮呈清折由

此系购造外洋大批料物，惟造船案内尚有购自上海、香港木料，共有几起，已未运到，未据一并具报。仰再查明同订购料物，俟有到沪者，另行开折报查。

至各色料物购运既属不易，尤宜加意点检。工程一事，最忌匠人偷漏，若承办各员稽核稍疏，必至漫无限制，暗地销蚀。采时则多，用时则缺。昔人于竹头木屑经营周致，该局所办多系珍物，正宜师法此意，庶不至临时缺乏。譬之为学，采办多储者，日知其所亡也；检点恐失者，月无忘其所能也。嗣后应于各项料物立一四柱简明册，每料旧管若干，新收若干，开除若干，实存若干，每月底该道府等照册查点一次，三个月报明督抚衙门一次。规模虽甚宏大，条理却极谨严，则善矣。

1134．批华商吴南记等禀集资购办轮船试行漕运请示由

承运海漕，在轮船为创举，非通盘筹画，不能率行定议；在沙船为常业，非万不获已，亦未便遽作改图。去年上海道转呈容丞所拟章程，今年沙船商赵立诚等一禀，均经明白批示在案。兹复据该商等来禀，意谓轮船与沙船可以并运不悖，尚属持平之论。惟置备海船，究以装货揽载为第一义，以运漕办公为第二义。前任常镇许道曾递说帖，亦系招商集资，购买轮船，其说以春夏承运海漕，秋冬揽装客货。本部堂比与面商，谓海漕仍须先尽沙船，其次或用轮船，或用夹板，并未许以全漕概用轮船。盖商以保全本钱为重，先求包运全漕，为入款之大宗，所以顾成本也。官以不误公事为重，先尽沙船，所以恤疲商、念旧谊也。次兼用轮船夹板，所以广招徕、备阙乏也。

该商等所禀并未言及揽载客货一层，似专靠运漕为先活者，恐益于公者少，而损于私者甚大。计二月至五月四个月中，每轮船不过往返运米六次，其余八个月，该商等须另谋生意，细细算计，乃为自全之道。本部堂甚愿各商集资购船，补海运船只之不足，而又恐各商筹画不细，或致亏本，不得不详为指示。仰苏松太道明晰传谕知照。

1135．批扬州府孙守扬州营朱参将会禀戴德生来扬传教民人获有尸孩动忿解散由

洋人设立育婴堂名目，原为条约所未载。上年法教士金缄三来扬，私在三义阁租房，欲立育婴堂，即据禀报，有“谣言众多，纷纷传说”之语。彼时禀经批示后，如果即能查诘来历，并将中国本有育婴善举，无须外国再为设堂，该教士当不复私行收养，该士民等亦得释然，不致积忿生事。

兹阅江都县另禀，查验起出死婴，均系女尸，情形可惨。其有无取眼取脑情事，介在疑似之间，无怪乎民间公忿，不约而同。即如该堂之陆荣仁所供“今年死掉四十多个婴孩，皆乳妈糟踏死的”等语，此尤为切要供词。是育婴而反以害婴，其中即无别故，亦不足取信于民。

据钞呈戴教士一函，并无言及焚毁器物书籍之语，既经当时弹压解散，自属无可查究。现在该堂门已锁闭，如该洋人再行前来，应即劝令于数月之内不可赴扬，免生他变。俟本部堂将此案详细咨明总理衙门，总署商之公使，订定各教士断无取脑取眼行径，由本部堂大张告示，俾扬州士民晓然共知，然后传教士奉文而来，自不至与之为难。中外相信，庶诸事毫无扞格。告示未到之先，切嘱其不宜冒昧复往，迨激出事变，再求惩治补救之法，则已晚矣。此不特保全扬民，正所以保全教士也。

至私代赁房，既已查系黄姓、彭姓所为，仰即催差查提，交案究惩，并将各领事索去示稿，刻日录送查核。

1136．批常镇蔡道禀镇江民人因洋人租屋滋事一案

查城内建堂之案，同治四年间，法国教士在浙江会稽县赁屋，咨准总理衙门核复“内地建堂，由来已久。但传教士究系外国之人，如买地为建堂之用，其卖契内只可载明‘卖作本处天主教堂公产’字样。若系洋人在内地置办私产，与条约不合，仍因禁止”等因转行在案。近年江宁、安庆所办法国教堂立契，均照此办理。今镇江本系通商口岸，江皖既已允准立堂，并给公所，镇江事同一律，即在城内赁屋设堂，亦属应准之事。

此次英教士戴德生在镇所租夏姓房屋，该道按约查理，并无错处，惟当夏李氏控告退租，该道既与英委员阿林格说明，允愿另觅，其时即应详告丹徒王令，饬其料理清楚，另觅了结。该道不及详属妥办，而遽行赴苏，王令不责夏姓先租后退之非，又不另为觅屋，以弭衅端，均有不合。王令业因另案撤委，应免置议。该道虽失之疏忽，咎不至于撤参，所请改委之处，应无庸议。夏姓始则违例私租，后则妇女控退，本应惩究。惟惩究夏履之△ ⁽¹⁾ ，恐反触洋人之忌。若惩究夏李氏，坚执仍租夏姓之屋，又恐愚民疑忿，激成事变。查同治五六年间，法国雷教士在安庆已买定双莲寺之屋，因绅民怀疑不允，改作书院公所，经府县在城外择买堂基，城内另租公所，雷教士始欣然允从。镇江亦可仿照安庆之例，仰该道督同府县，于城内另租公所，妥办禀复。如洋人不甚乐从，则俟麦领事来金陵时，本部堂再与之面商定夺。

至租屋传教，必须百姓出赁者赴县呈明，方准成交。一则恐外国教士并非安分无过之人，与中国刁民私相授受；二则恐奸民伪契盗卖，传教士之买者吃亏；三则与上海租地，先行报明查视，再行税契办法，亦属一律；四则与会稽案内只准买立教堂，不准置买私产，亦属相符。仰将此四层与领事暨各洋人反复陈说，当可信从，仍将传教系条约准行开导士民，务使人人共知，不必与之为难。如再有聚众生事，断难姑容。不论兵民旗汉，概即择尤拿办，以示儆戒。切切！

1137．批华商吴南记等禀集资购买轮船运漕由

集资购船之举，总以便商利用为要议。前因该商等所禀于自全之道未能尽善，当经明晰指示。兹据禀复，如准分运三成，商本即不致亏折等情，本部堂详加筹画，海运向用沙船装运，久著成效，近来虽因生意冷淡，船只日少，然所存尚有数百号，尽可挑用。即有不敷，可令头批回空之船再行兑运。如本届江北漕米参用苏浙回空沙船，并无迟误，而闽省捐办之米，于五月间雇用沙船十六号，早经抵津，亦是明证。纵明年米数较多，尚可仿照此法，南装北卸，辘轳转运，似尚不虞缺乏。即或轮船分装，亦断不能至三成之多。本届漕数多寡难定，前批约计四个月者，只就轮船论可装之月数，不论沙船分装之成数，诚以轮船尚未试运，恐有窒碍也。

天津大沽海口为米船进口要道，河势窄浅，十曲九弯。本年宜、荆等县采买之米，采用夹板试运，乃头号装米八千石，不能进口，由洋商雇船剥去四千石，始得前行。而所起之米，每袋须亏折一二升，每石又须剥价四分，加之栈租，每一万石，月需银四百两，逾月即加一倍，以致商人赔累，大有悔心。轮舟船身长大，火力迅直，河面掉转不灵，临时甚费周章。而水脚一切，又比沙船多银一钱，剥船栈租，处处需费。于商既多不便，于官亦殊不便。再三斟酌，目下只可试办，以少为贵，俟将来江西、湖广等省漕米议及海运，该商等再行多购另议可也。仰苏松太道明晰传谕知照。

1138．札法国领事文稿

为札复事。据该总领事于七月十七日申陈一件，八月二十一日又具申陈一件各等情前来，本大臣均已阅悉，具见该总领事深明条约，立言公正，洵为嘉慰。

查金司铎前在淮安地方，借名买屋，立契后又自填“天主堂”字样，迹近欺瞒，诚如该总领事所云，此金司铎之过也，本大臣并不另责其非。所有在淮私买之屋，已滋物议于前，惟该屋是否可以为教士建堂之用，有无关碍居民情事，抑应如安庆之案，在城外择买堂基，在城内另租公所，已饬淮安府县妥速查办申复，另再札知。

至贵国传教司铎，据申皆是安分良善之士，倘有不遵和约，或置私产者，该总领事当随时核办切禁等语，本大臣闻之嘉悦，固无不释之疑怀。而教士之置屋建堂，先经本大臣按照条约一再恺切饬属晓示百姓，原期地方官查酌相宜，不使教中吃亏，各教士当可体会。此意坦然明言，办理不必私相授受，转生事端，迨事后补救，已属无益矣。

此外设立育婴堂，收养男女幼孩，实为各国条约所无。如扬州百姓误扰英国教堂之事，系由金司铎在扬私租房屋，收养育婴，幼孩死伤太多。据江都县查讯，李得义供“已埋了十四个婴孩”，据陆仁荣供“今年堂内死了四十多个婴孩，皆乳妈糟踏死的”。百姓谣传，育婴〈堂〉有将幼孩挖眼挖心之事，本已怀疑，又见死伤太多，相验均系女尸，致激众怒，误扰英国教堂，而法国之堂亦即尽行锁闭，并无一人。后经本大臣派员赴扬开导百姓，以婴孩死伤虽多，是医生、乳妈之咎，非教士之过，并无挖眼挖心等弊，民怨稍止。现理英国教堂之案，本大臣只就本案究办，并不咎及金司铎，欲以护教士而全和好也。兹据申陈内所言，明系为扬州一案而设，是以一并摘略告知。

但育婴一项，乃中国自办善举，与外国人无涉，故条约内无此名目。况教士纵有善心，而经理之人不妥，与乳妈任意糟踏，死伤婴孩太多，使教士暗损阴德，又累声名，殊属不便。务望该总领事力劝教士，嗣后到处，只宜传教，不可设堂育婴。庶民间知传教系条约所准，育婴乃条约所无，既不育婴，即无挖眼挖心之说，人人共晓，何患谣言不息，何患民教不能相安？本大臣所见如此，当咨请总理衙门与公使商之，并望总领事查酌妥议，随时具复。

又据来申内以淮安府案内批示，按本大臣之意，教士买地，须领事官帮办云云，和约内无此明文，该总领事力加辨论，查此节恐系因误会所致。缘教士初入内地，未经呈出印照，中国无由悉其来历，必须有领事申请之文，方凭酌办，非谓教士买地由领事官从中帮办也。本大臣批示内并无此说，或系地方官告示内词意，未及分析，致成误解。据后一次来申，阅悉丹徒县告示内载入批示，尤为明析，是该总领事于此层已释然无疑矣。须至札复者。

1139．批吴道禀规画操练轮船大局由

该道亲历重洋，续行规画操练轮船事宜，具见不畏烦难，实心任事。仰即督率各船，加意演习，并再博访西法，斟酌讲求。

洋务为当今第一艰巨之事。若于操演轮船之中，而能本末巨细水陆一一兼到，则海上应敌已非漫无把握，自强之基立矣。勉之，望之！

————————————————————

(1)  此处似有脱落，疑为“咎”字。

附咨文五篇

1140．请拨浙引用盐抵饷咨户部咸丰五年四月

为咨商事。窃照本部堂与塔军门水陆两军分为四枝：塔军门率陆军一枝，久驻九江；宁绍台道罗泽南率陆军一枝，分剿广信、饶州；本部堂率水军一枝，驻扎鄱湖，以陆军二千人护之；李孟群、彭玉麟等率水师一枝，驻扎金口。自武汉再陷，上游运道已断，饷项缺乏，日夜焦灼。金口一枝，近五千人，每月需饷，将及三万，道远不能兼顾，深恐无食溃散，几有鞭长莫及之叹。其三枝之在江西境内者，每月需银九万两。揖输之银，业已告罄，漕折一项，亦难久支。屡欲奏请大部拨款，以济急需。惟念东南数省，多系积疲之区，大部亦无可指拨，不得已奏请以盐抵饷。除钞稿送贵部查核外，其中节目，原奏中尚有未能一一渎陈者，兹特分条缕布，恳祈贵部详察，迅赐核准施行，实叨公便。须至咨者：

一、去年自岳州以下之新堤起，及武汉、黄州下至武穴、龙坪、九江等处，皆食贼中之淮盐，皆从贼营贱售而来。本年在江西，见东北各州县遍食贼中私盐，以国家之大利，国家之引地，被该逆暗中夺去，殊堪痛恨！此次奏请以盐抵饷，意在先断贼中之私盐。上年江西抚部院张芾、陈启迈先后奏请浙盐四万引，委候补道沈涛赴浙办运，今已一年，仅运售盐一千一百五十引。续经委员招商办运，而运销亦属无几。盖缘沈涛办理章程，既纳淮课，又纳浙课，又津贴军需银两，每引成本至十七两零之多。借行之官饷太贵，贼中之私盐太贱，是以行销不畅。兹本部堂奏请以盐抵盐，必须一面缉贼私，一面减官价，方可期其畅销。所有江西借行浙引之盐，应即奏明停止，双课之盐，万不能行，一经停止，则私贩不能借端影射矣。

一、淮盐奏定新章六百斤一引，每引正杂钱粮二两六钱八分零；浙盐分杭、嘉、绍、松四所，多者四百斤一引，少者三百七十五斤、五十五斤一引不等；正杂钱粮多者二两六钱零，少者二两五钱、四钱零不等。若按淮盐六百斤大引合算，实每引应纳课四两九分有零。上年江西奏明借行浙引，委候补道沈涛办运，即系照淮纲之例，以六百斤成引，以其行淮南之引地，不能不照淮南之章程也。此次奏请以盐抵饷，仍照沈涛现办成案，以浙盐作淮引，每引定为六百斤。所有浙课正杂钱粮四两九分四厘零，现经奏请豁免，其淮课二两六钱八分三厘，即作为大部拨交敝营军饷之款，如拨三万引，即抵部拨军饷八万两。在贵部以现无着落之课变为有着，在敝军于无可筹画之中，借此一筹，虽难必销售之畅旺，然尽力督办，不无小有裨益。

一、盐法最重引地，此次以盐抵饷，系照江西上年奏准成案办理，概行淮南引地，于浙盐引地，毫无浸灌。惟江西奏案仅行江省境内，此次则兼行湖南境内，拟于江西之樟树镇地方设立总局，江西、湖南两省商贩，概至总局领运，仿照票盐章程给予护照，于照内注明准至某处售卖，如盐与照离，或越出淮南引地一步，即从严惩办；如非此项奏明之盐，或有他处私盐侵占淮南引地者，亦必从严惩办。

一、此次奏请以盐抵饷，出于万不得已之计。如稍有流弊，即奏请停止。然江楚两省，淮南引地，纵横千余里，皆为贼私、川私、粤私占夺。今以浙盐三万引行之，不及额引十分之一，想断无流弊也。惟事属创行，与前明王守仁于用兵而请抽盐税，同为一时权宜之计。从前成案无可援之例，盐务各官无应办之责，现经奏请前任刑部侍郎黄赞汤总理局务。其由浙运局，由局运楚，或官运，或商运，或尽照票盐旧章，或略改章程，均难预定。如有与定例不符之处，即随时咨明贵部，务请贵部通融办理。

以上各条，未及琐屑陈奏，如大部以为可行，请烦逐条核议，具奏施行。江西行营

1141．请拨浙引用盐抵饷咨浙江巡抚咸丰五年四月

为咨商事。窃照本部堂水陆各军，现在江西分剿九江、广、饶等郡窜匪。所有各勇口粮暨在省河添船募勇等款，计已用过江省捐输、漕折两项银四十余万金。目下江西濒湖各郡迭被蹂躏，本省协剿之需，实已搜罗殆尽，断难再供楚军。迭准咨商，另筹请饷，已由本部堂奏明，每月请拨浙江饷银二万两，以资接济，于三月二十九日奉旨允准在案。继思浙江每月有运解向军门大营军饷之款，又以逼邻贼境，分道防堵，颇形竭蹶，不能兼顾情形，已准贵部院咨复。兹复于无可筹画之中，拟为通融办理之法，奏请借行浙引，以盐抵饷，并附片陈明，请旨饬派前浙江督学部堂万青藜，在浙督办转运事宜。惟折中声明“自备成本，自行运销”等语，成本一项，就浙场采办及沿途脚费均须给发现银，反复思维，实无所出。用再咨商，乞赐查照，即在准拨浙饷项下，先行筹支银数千两，一俟此折奉旨允准，即将银两交前督学部堂万青藜，设法试行。如果将来浙引畅销，拨款即可停止。除将请拨浙饷、借行浙盐两次折稿，另文咨送查核，并此次附片拟请前督学部堂万青藜督办转运之处，俟奉到朱批再行恭录咨达外，所有预请筹拨银两为领运成本缘由，相应咨商，为此合咨贵部院请烦查照，预饬筹拨，仍祈见复施行，须至咨者。江西行营

1142．咨前任浙江学政万部堂咸丰五年四月

为咨会事。窃照本部堂水陆各军，现在江西分剿九江、广、饶等郡窜匪，所有各勇口粮暨在省河添船募勇等款、计已用过江省捐输、漕折两项银四十余万金。目下江西濒湖各郡迭被蹂躏，本省协剿之需，实已搜罗殆尽，断难再供楚军。迭准咨商，另筹请饷，已由本部堂奏明每月请拨浙江饷银二万两，以资接济，于三月二十九日奉旨允准在案。继思浙江每月有运解金陵大营之饷，又以逼邻贼氛，分途防堵，颇形竭蹶，不能兼顾情形，已准浙江抚部院何咨复。兹复于无可筹画之中，拟为通融办理之法。奏请借行浙引，以盐抵饷，并附片陈明请旨，饬派贵部堂在浙督办转运事宜。惟折中声明“自备成本，自行运输”等语，成本一项，就浙场采办，每斤场价须九文、十文不等，由浙运至樟镇，沿途水脚又须九文、十文不等，均须给发现银，反复思维，实无所出。用特咨商浙江抚部院，即在准拨浙饷项下，先行筹支银数千两，一俟此折奉旨允准，即将银两交贵部堂设法试行。如果将来浙引畅销，拨款即可停止。除将折片两稿另文咨送查核，仍俟奉到朱批，再行恭录咨达外，所有预请浙省筹拨银两为领运成本缘由，相应咨会，为此合咨贵部堂请烦查照施行，须至咨者。江西行营

1143．咨商吴漕帅沛县奤匪攻破刘家寨一案 ⁽¹⁾

为咨商事。为照奤匪攻破刘家寨一案，经贵部堂派兵剿办，于九月初一日奏明，新团一律平毁，旧团出具甘保各结，不敢再滋事端。嗣经刘际昌在都察院呈控，奉旨饬查，又经贵部堂于十一月二十五日查明复奏在案。现据沛县士民张谔亭等，铜、丰两县士民时善长等，先后呈控奤匪肆恶不悛，焚杀掳掠，惨毒更甚，并钞粘控案二十余件。核其日期，自九月二十五日起至十月二十一日止，均系在贵部堂九月初一日奏结之后，是奤匪残害善良并未悛改，显然可见。

本部堂察核案情，现在所办情节不能折服铜、沛士民之心者，略有数端：

匪奤攻破刘家寨，杀伤至八十余人之多。六月十一日沛县许令初次具禀，但称团内出来奤匪五千余人，并未分别新团、旧团。可见劫杀之事，不必尽属新团。迨姚镇等前往剿办，不知何以专剿新团，含糊了事。其不能服铜、沛各民之心者一也。

匪徒起事，必有为首主使之人，此次攻破刘家寨，沛民指定唐守中主使，虽未可尽信，然既非唐守中，自必另有渠魁，果能拿获，尽法惩治，亦足以服沛民之心。乃剿办新团，拿获奤匪，并未确切根究，辄以交出侯圩之侯殿和塞责，其不能服铜、沛各民之心者二也。

唐守中为开垦湖田之首，即非钤制一切，其为各团信从，听其指挥，可以概见。其子唐锡龄捐纳县丞，在淮候补，自应远嫌自避，绝不与闻湖田之事。乃迭据铜、沛士民呈控，称其入团查办。以被控之人，查本案之事，安得不变乱黑白，毫无是非？又所控劣员孟广书、张景贤等，未闻惩究一二，其不能服铜、沛各民之心者三也。

奤匪既垦湖田，又侵占民田，纵横盘踞，其势焰不可向迩。大致东民富而徐民贫，东民强而徐民弱。以东民之富强，历年以来，官吏受其贿通，土人遭其鱼肉，浸寻日久，酿成巨患。本部堂六月以前未经发兵，或者犹存畏忌，乃至发兵之后，草率了案，必更肆无忌惮，莫敢谁何。其不能服铜、沛各民之心者四也。

此案前于九月间三县来控，本部堂批以约限三个月，如果怙恶不悛，三县再来控告，即行发兵剿办。兹该民等果来再控，惟系贵部堂三次具奏之案，本部堂未便以铜、沛士民诉告之词遽行剿办旧团，用特缕晰咨商。素谂贵部堂爱民如子，江北士民感戴，已非一日。湖田之事，譬犹门内之子弟遭外来之强暴，全赖尊长力为保护。务希再加详察，即将前次在贵辕具结之人指名传到，责令将九月以后沛县各庄被劫之案，何人主使，何人行劫，按数交出，从严究办，以平铜、沛、丰三县士民之心。一面清查湖田，必将侵占民地悉数退还，虽于办理匪徒已属从宽，而于保护良民差可无害。案关重大，相应咨商，为此合咨贵部堂，请烦查照施行。

1144．咨会东抚王刁二团各回本籍委员带银赴东散给安插 ⁽²⁾

为咨会事。为照现闻王、刁二团业经先后搬动，各回本籍，沿途均称安静，并无违抗情事，尚属畏法安分。王团多系郓城籍，刁团虽非一邑之人，而人情无多，应请贵护院就近委员前往各属，妥为安插，俾该团民等不至穷无所归。所有该二团民原缴田价，约钱近二万余串，本部堂俟各属禀复安静后，亦须委员带银赴东，会同东省印委各员，并札藩臬司经理其事，散给抚绥，但惩通贼之头目，不咎无辜之团民，相应咨会。为此合咨贵护院，请烦查照办理施行。

————————————————————

(1)  此件原载传忠书局刻本卷五，兹据以整理，移录于此。

(2)  此件原载传忠书局刻本卷五，兹据以整理，移录于此。

人名索引

二　画

丁义方（燕山）

丁日昌（雨生）

三　画

万化林

万启琛（箎轩）

万青藜（藕林）

马新贻（穀山）

马德昭

马德顺

四　画

王　吉

王　沐

王　勋（人树）

王　錱（璞山）

王夫之（船山）

王文瑞（钤峰）

王可陞（峰臣）

王明山（柱堂）

韦志俊

牛　洪

毛可法

毛有铭（竹丹）

毛鸿宾（寄云）

计　棠

尹沛清

五　画

玉　山

古隆贤

左宗棠（季高）

田兴恕（忠普）

叶济英

冯　标

冯卓树（树堂）

冯竣光（竹渔）

六　画

朱步青

朱声隆

朱南桂

朱品隆（云崖　云岩）

朱洪章（焕文）

朱起凤

伍化蛟

任　柱

任星元（松楼）

乔松年（鹤侪）

向　荣

成大吉（武臣）

多隆阿（礼堂）

刘　典（克庵）

刘　昆（蕴斋）

刘于浔（养素）

刘长佑（荫渠）

刘名显

刘连捷（南云）

刘坤一（岘庄）

刘松山（寿卿）

刘国斌

刘秉璋（仲良）

刘郇膏（松岩）

刘官方

刘培元

刘铭传（省三）

江长贵（良臣）

江忠义（味根）

江忠济（汝舟）

江忠淑（幼陶）

江忠源（岷樵）

江忠濬（达川）

许朝琳

七　画

严树森（渭春）

杨名声

杨岳斌（厚庵）

杨辅清（七麻子）

杨鼎勋（少铭）

李　榕（申夫）

李元度（次青）

李文森（恕阶）

李世贤

李世忠（良臣）

李成谋（与吾）

李兴锐（勉林）

李秀成

李定义

李宗羲（雨亭）

李宝贤

李昭庆（幼泉）

李济清

李辅朝

李鸿章（少荃）

李续宜（希庵）

李续宾（迪庵）

李朝斌（质堂）

李鹤章（季荃）

李瀚章（小荃）

吴　棠（仲仙）

吴　煦

吴士鉴

吴长庆

吴廷华（干臣）

吴国佐（翔冈）

何　璟（小宋）

何应祺

何绍彩

何贱苟

余际昌

邹寿璋

应宝时（敏斋）

沈　涛

沈宝成

沈葆桢（幼丹）

宋　庆

张　芾（小浦）

张凤翥

张运兰（凯章）

张国樑

张宗禹（总愚）

张荣组（润农）

张树声（振轩）

张树屏

张树珊（海柯）

张锡嵘（敬堂）

陈　湜（舫仙）

陈　鼐（作梅）

陈大富

陈文耀

陈玉成

陈枝莲

陈国瑞

陈宝箴（右铭）

八　画

苗沛霖

林源恩（秀山）

罗泽南（罗山）

易开俊（紫桥）

易良幹

易佩绅

易润坛（畇荄）

和　春（雨亭）

金国琛（逸亭）

周凤山

周盛波（海舲）

官　文（秀峰）

屈　蟠（见田）

九　画

柳寿田

赵焕联（玉班）

胡林翼（润之）

段　起

饶家琦

胜　保（克斋）

洪容海

娄云庆（峻山）

姚体备（秋浦）

十　画

桂中行

都兴阿（直夫）

袁甲三（午桥）

夏廷槭（憩亭）

积拉阿明

翁开甲

徐本衡

高　梯（云浦）

席宝田（岘庄）

唐　戭

唐义训（桂生）

唐训方（义渠）

唐景皋（鹤九）

凌荫廷（问樵）

十一画

梅启照（小岩）

梅锦源

黄　冕（南坡）

黄开榜

黄文金

黄昌岐（翼升）

黄润昌

黄赞汤

萧启江（濬川）

章瑞醴

阎敬铭（丹初）

梁美材

十二画

彭玉麟（雪琴）

彭毓橘（盛南）

韩进春

塔齐布（智亭）

蒋益澧（芗泉）

蒋凝学（之纯）

喻吉三

普承尧（钦堂）

谢邦翰

储玫躬

曾国华（温甫）

曾国荃（沅甫）

曾国葆（贞幹）

十三画

鲍　超（春霆）

詹启纶

十四画

僧格林沁

十五画

滕遇春

潘　耒

潘　垲

潘立勋

潘鼎新（琴轩）

编制者：王澧华

刘志惠

雷树德

目录

诗（附词·联语）

咏史五首

岁暮杂感十首

寄郭筠仙浙江四首

寄弟

题唐镜海先生二图

酬陈庆覃侍御

送凌九归

题钱仑仙同年《慈竹平安图》二首

送吴荣楷之官浙江三首

题龙九诗

杂诗九首

寄弟三首

送杨春皆归

独出

里胥

送谢果堂前辈归江南

送凌十一归长沙五首

题顾南雅先生画梅应何子贞

三十二初度次日书怀

忆弟二首

寄怀刘孟蓉

早起忆九弟二首

得郭筠仙书并诗却寄六首

傲奴

题周小村前辈《塞外课经图》

反长歌行

琐琐行戏简何子敬乞腌菜

地用莫如马二章思贤也

访苗先麓

题画兰三首应田敬堂同年

岁暮杂感十首

题毛西垣诗集后即送之归巴陵五首

怀刘蓉

赠何子贞前辈

读李义山诗集

送金竺虔之官闽中

感春六首

温甫读书城南寄示二首

国士桥

初入四川境喜晴

赠李生

游桂湖五首

梓潼道中有怀冯树堂陈岱云

早发武连驿忆弟

入陕西境六绝句

西征一首呈李石梧前辈

早发沔县遇雨

留侯庙

柴关岭雪

废邱关

三十三岁生日三首

至日二首

岱云同年丧妻为此诗譬之

元戎

为何大令题明赵忠毅公铁如意

喜筠仙至即题其诗集后

漫与

闻客话里中近事

送吴英樾之官浙江兼简魏黄生大令三首

六月二十八日大雨冯君树堂周君荇农郭君筠仙方以试事困于场屋念此殆非所堪诗以调之

荇农既和余诗而三子者皆见录于有司乃复次韵

秋怀诗五首

送妹夫王五归五首

送邓伯昭兼简家伯醇秀才三首

题朱伯韩诗集后十首以才难不其然有亦未易识二语为韵

酬九弟四首

题钱仑仙《燃烛修书图》

雨

哭少时同学某

莫过竹如

题明陈忠愍公雪声堂砚为唐观察树义作

乙巳正月二日作

兹晨

东邻杜氏义塾

乙巳春闱谢戴醇士前辈画竹

题画竹次醇士前辈韵二首

题醇士前辈为滇生师画竹迭前韵

请醇士前辈画竹归贻树堂题诗一首

又赠筠仙一幅

酬岷樵

送陈岱云出守吉安

题王少鹤《媭砧课读图》

送王少鹤

送王子寿归荆州五首以高步追许由为韵

送王孝凤之云南即题其尊人《松菊图》

移居偶成

赠梅伯言二首

夜直苦寒

吴宫黄病中属市鹿尾

腊八日夜直

丙午初冬寓居报国寺赋诗五首

题《筤谷图》

陈庆覃诗钞题辞三首

题《篬筤谷图》

书朱皋亭家传后

送周文泉大令之官城武

小池

失题

题《泛海图》

失题四首

酬薛晓帆

送舒伯鲁

送莫友芝

丁未六月七日考试汉教习试院作二首

丁未六月廿一为欧阳公生日集邵二寓斋分韵得是字

次韵戴醇士邵蕙西见过

题朱伯韩侍御之尊人诗卷手迹

武会试闱中作

酬李生三首

刘叟诗

题王麓屏《扁舟归养图》二首

奉题《丹魁堂诗集》

题张石舟《烟雨归耕图》

送黎樾乔侍御南归六首

题苗先麓《寒灯订韵图》

题黄矩卿师《采兰艺菊图》

憩红诗课戏题一诗于后

为李寄云题《平谷山庄图》

书严太守大关赈粜诗后

太学石鼓歌

送孙芝房使贵州二首

送黄恕皆使秦中

《桐阴消夏图》为史吏部题

送梅伯言归金陵三首

书边袖石诗集后二首

《北堂侍膳图》为姚吏部题二首

题陈氏五世乡贤遗像

韩斋为孔舍人题

《养闲草堂图》为潘博士题

陶太常小像

题甘祺仁学博《宋卅六砖归装图》

寄张南山

送唐镜海先生九首

谢叠山卖卜砚为刘太守题

送李子彦

读吴南屏送毛西垣之即墨长歌即题其集

酬李芋仙二首

题孙君《采芝图》二首

会合诗一首赠刘孟容郭伯琛

题易公筠亭遗像

次韵何廉昉太守感怀述事十六首

补苏子瞻诗

祁门口占

戏题公牍

浃旬之间官军连克州县七城要隘四处伯敷以诗见贺奉笔四章并简莼卿尚斋海航筱泉眉生七绝四首

题唐本《说文·木部》应莫郘亭孝廉

王母方太夫人诗

沅甫弟四十一初度

喜吴南屏至

观帖习字悟古人用笔之道

游金山观东坡玉带诗

题陆清献公遗像

题杨忠愍公二疏手草

自箴韵语

忮求诗二首

赠李眉生

酬王壬秋徐州见赠之作

题俞荫甫《群经平议》《诸子平议》后

题彭旭诗集后即送其南归二首

附一：词

贺新郎题钱楞仙同年《玉堂归娶图》二首

浪淘沙辛亥岁除和胡光伯编修顾子山比部六首

附二：联语

题洞口县䤧公祠

题四川桂湖

题峨嵋山广福寺

题京都长郡会馆

又题戏台

题衡阳莲湖书院

题湘潭塔忠武祠

题江西奉新县九天阁

题刘霞仙中丞家庙

自题思云馆

题江西吴城望湖亭

题石钟山昭忠祠

题九江塔忠武祠

题石钟山观音阁

题石钟山昭忠祠内船厅

题安徽宿松小孤山

题湘乡昭忠祠

题湘乡东皋书院

题金陵督署官厅

题金陵湖南会馆

又题戏台

题金陵痘神庙

题金陵灵谷龙神庙

题扬州何廉昉太史寓宅

题李伯相家庙

题瓜洲盐栈

题州县官厅

又题州县官厅

再题州县官厅

题铜梁山稍息亭

题黄鹤楼

题求阙斋藏书楼

赠李竹吾

赠甘石安农部

赠王石兰

赠刘养素观察

赠左季高

赠澄弟

赠沅弟

赠彭筱舫太守

赠方存之

赠郭云仙

赠邓寅皆

赠窦兰泉

赠孔觐堂上公

赠季君梅移居

赠张啸山

赠刘孟容

赠袁漱六太史

赠胡润之宫保

赠彭雪琴

赠徐石泉孝廉

集句赠胡小蘧

赠孙琴西观察

赠严仙舫

赠萧心庄茂才

赠实之

赠复初和尚

赠洁卿观察

集句赠熙恬

集句赠琴舫

集句赠晋阶

赠敬本七老伯

赠星墀

集句赠某人

集句赠某人

集句赠某人

赠某人

贺李劭青之母晏太恭人寿

贺朱尧阶寿

贺晏彤甫之太夫人寿

贺李雨亭寿

贺朱久香寿

挽曾功杰

挽梅霖生太史钟澍

挽凌子巘孝廉玉城

挽陈岱云太守夫人

挽汤海秋侍御鹏

挽夏阶平廉访太夫人

挽李秀峰都司开林

挽陈岱云太守太夫人

挽凌荻洲水部太夫人

挽凌荻洲水部玉垣

挽毛寄云给谏太夫人

挽梁俪裳太史太夫人

挽李起藻泮乐

挽黎封翁大迥

挽袁谷怀茂才若瑛

挽萧汉溪学使太夫人

挽彭雨苍明经太夫人

挽李文恭公星沅

挽张封翁国重

挽谢春池茂才邦翰

挽易封翁文杰

挽易临庄太学良幹

挽雷子木太守铎

挽江忠烈公忠源

挽陈岱云太守源兖

挽邹叔绩孝廉汉勋

挽伍海门茂才宏鉴

又挽伍海门茂才

挽史佩轩都司久立

挽陈子鹤尚书太夫人

挽郭封翁家彪

挽陈堇覃给谏岱霖

挽史士良太守太夫人

挽王壮武公錱

挽张海门学使太夫人

挽孙芝房继妻

挽贺映南太学夫人

挽胡信贤太学太夫人

挽胡文忠公林翼太夫人

挽胡润芝宫保太夫人

挽刘隐霞司马本杰

挽龙翰臣方伯启瑞及其配何夫人

挽温甫弟

挽李忠武公续宾

挽戴文节公熙

挽罗淡村中丞

挽刘詹岩殿撰太夫人

挽胡文忠公林翼

挽胡文忠公

又代沅甫弟挽前人

挽黄子寿太史太夫人

挽左青士太守仁初

挽陈母杜太恭人

挽黎寿民太守福畴

又代沅甫弟挽前人

挽季洪弟

又挽季洪弟

挽何桂清

挽袁端敏公甲三

挽钱警石

挽李勇毅公续宜

挽柯封翁华辅

挽柯小泉京卿樾

挽孙文节公铭恩

挽向伯常司马师棣

挽倪豹岑太守祖太夫人

挽潘伊卿观察鸿焘

挽程封翁颖之

挽欧阳封翁凝祉

挽马端敏公新贻

挽黄南坡观察冕

挽金竺虔明府树荣

挽莫郘亭孝廉友芝

挽刘忠壮公松山

挽欧阳牧云广文柄铨

挽张南屏太学楚江

挽乳母

挽郭存门孝廉世偁

挽袁漱六太史夫人

挽伎春燕

挽伎大姑

坐右为联语以自箴

自箴一

自箴二

自箴三

自箴四

自箴五

自箴六

自箴七

自箴八

偶作联语以自箴

自箴九

自箴十

自警一

自警二

自警三

箴沅弟

作字之法可为师资者联

文（附赋）

九月戊辰诸侯盟于葵邱僖公九年

顺性命之理论

烹阿封即墨论

召诲

原才

君子慎独论

讨粤匪檄

古文八境赞

慈荫亭记

求阙斋记

新宁县增修城垣记

槐阴书屋图记

养晦堂记

湘乡县宾兴堂记

圣哲画像记

林君殉难碑记

湖口县楚军水师昭忠祠记

重修胡文定公书院记

毕君殉难碑记

何君殉难碑记

箴言书院记

修治金陵城垣缺口碑记

灵谷龙神庙碑记

金陵湘军陆师昭忠祠记

金陵楚军水师昭忠祠碑记

金陵军营官绅昭忠祠记

湘乡昭忠祠记

江宁府学记

五箴并序

记过箴

易问斋之母寿诗序

《纪氏嘉言》序

陈岱云太守为母生日宴集宾僚诗序

唐镜海先生七十生日同人寄怀诗序

文小南之父七十生日寿诗序

何母廖夫人八十生日诗序

云桨山人诗序代季师作

武会试录序

谢子湘文集序

钱港舦先生制艺序

黄仙峤前辈诗序

钱选制艺序

金坑唐氏谱序

朱慎甫遗书序

李氏族谱序

黄田章氏谱序

宁乡喻氏通谱序

青山彭氏征信谱序

湘阴郭氏家谱叙

南岳旷氏六修谱序

衡湘杨氏支谱序

欧阳生文集序

孙芝房侍讲刍论序

《涤非斋制义仅存》序

《王船山遗书》序

衡阳彭氏谱序

敦善堂更定章程序

《蠹仙杂著》总序

《示朴斋骈体文》序

《国朝先正事略》序

《仪礼释官》序

《湖南文征》序

重刻《茗柯文编》序

《仪宋堂文集》序

《日慎斋诗草》序

书周忠介公手札后

毛寄云奏疏题语

题方友石书后

《经史百家杂钞》题语

大潜山房诗题语

题王定安《蜕敩斋稿》

书《归有光文集》后

抄朱子《小学》书后

书《学案小识》后

书《扁鹊仓公传》后

跋衍圣公孔恭悫公墓志铭刻本

书王雁汀前辈《勃海图说》后

《经史百家简编》跋

邵位西诗册跋

送郭筠仙南归序

送谢吉人之官江左序

送周荇农南归序

送陈岱云出守吉安序

送唐先生南归序

送江小帆同年视学湖北序

送刘君椒云南归序

季仙九师五十寿序

朱心垣先生五十六寿序

郭璧斋先生六十寿序

朱玉声先生七十三寿序

王翰城刺史五十寿序

田昆圃先生六十寿序

王荫之之母寿序

江小帆之母寿序

金殿珊年伯六十寿序

黄矩卿师之父母寿序

黎樾乔之兄六十寿序

曹西垣同年之父母寿序

杨母张孺人七十寿序

曹颍生侍御之继母七十寿序

王静庵同年之母七十寿序

孙鼎庵先生六十寿序

江岷樵之父母寿序

陈仲鸾同年之父母七十寿序

王母朱孺人六秩荣寿序

何傅岩先生七十寿序

祭汤海秋文

祭礼部韩公祠文

岁暮设奠告王考文

正月八日王考生辰告文

母弟温甫哀词

丁卯四月求降雨泽告辞

汉阳刘君家传

葛寅轩先生家传

欧阳氏姑妇节孝家传

吴君墓志铭

余安人墓志铭

彭母曾孺人墓志铭

单县典史张君墓志铭

陈岱云妻易安人墓志铭

新化邹君墓志铭

适朱氏妹墓志

满妹碑志

随州李君墓表

钱塘丁烈妇墓表

前海宁州知州长沙李君母黄宜人墓志铭

钱塘戴府君墓志铭

善化夏母杨宜人墓志铭

荆门州学正郭君墓铭

祖四世元吉公墓铭

国子监学正汉阳刘君墓志铭

旌表节孝蒋老安人墓志铭

崇仁谢君墓志铭

广东嘉应州知州刘君事状

诰授荣禄大夫工部左侍郎沈公行状

刘母谭孺人墓志铭

湘阴郭府君暨张安人墓志铭

诰封光禄大夫曾府君墓志

刘君季霞墓志铭

赠中宪大夫桃源县学教谕孙公暨桂太恭人墓表

武昌张府君墓表

翰林院庶吉士遵义府学教授莫君墓表

季弟事恒墓志铭

邓湘皋先生墓表

漕运总督袁端敏公墓表

江忠烈公神道碑

闽浙总督季公墓志铭

仁和邵君墓志铭

新宁刘君墓碑铭

户部员外郎彭君墓表

湖北按察使赵君神道碑

李忠武公神道碑铭

罗忠节公神道碑铭

李勇毅公神道碑铭

唐确慎公墓志铭

欧阳府君墓志铭

苗先簏墓志铭

郭依永墓志铭

宁津庞君墓志铭

翰林院侍读学士丁君墓志铭

罗君伯宜墓志铭

张君树程墓志铭

遵义黎君墓志铭

台洲墓表

大界墓表

海宁州训导钱君墓表

书何母陈恭人事

刘忠壮公墓志铭

附：赋

如石投水赋以陈善闭邪谓之敬为韵

远佞赋以清问下民常厥德为韵

杂著

课程十二条

养身要言癸卯入蜀道中作

保守平安歌三首

禁止城中赛会告示

查拿浏阳征义堂余匪示

禁讹传遏粜告示

催完钱粮告示

晓谕新募乡勇

水师得胜歌并序

陆军得胜歌

谕贼目林启容

先大夫置祭费记

爱民歌

初定营规二十二条

营制

马队营制

营规

笔记二十七则

谕巡捕门印签押三条

解散胁从歌

格言四幅书赠李芋仙

格言贻沅甫并示子侄

劝诫浅语十六条

禁止掳船告示

淮盐运行西岸章程

淮盐运行皖岸章程

淮盐运行楚岸章程

淮北票盐章程

金陵房产告示七条

金陵房产告示八条

剿捻告示

剿捻告示四条

马勇章程五条

徽宁池三府属洋庄茶引捐厘章程十条

《妇幼功课单》跋语

箴言六则规澄侯

直隶清讼事宜十条

直隶清讼限期功过章程

劝学篇示直隶士子

禁止私押告示式

谕天津士民

照复洋人

笔记十二篇

鸣原堂论文

序

后序

序目

匡衡戒妃匹劝经学威仪之则疏

贾谊陈政事疏

刘向极谏外家封事

刘向论起昌陵疏

刘向论甘延寿疏

谷永救陈汤疏

耿育讼陈汤书

刘安谏伐闽越书

贾捐之罢珠厓对

诸葛亮出师表

陆贽奉天请罢琼林大盈二库状

苏轼代张方平谏用兵书

苏轼上皇帝书

朱熹戊申封事

王守仁申明赏罚以厉人心疏

方苞请矫除积习兴起人材札子

孙嘉淦三习一弊疏

孟子要略

序一

附录

序二

卷一

卷二

卷三

卷四

卷五

人名索引

返回总目录

注：正文中出现的□和△，原文即是如此。

诗（附词·联语）

咏史五首 [1]

即墨有贤宰，四邻戒侵凌。恶犬守门闾，乃为盗所憎。
易如振落叶，乘鄣孰蹶兴？重伤禽二毛，龛暴职所应。
文王事昆夷，001-1 喙亦何曾！大气举六合，中001-2 其奚胜！
功高而不赏，谣诼来青蝇。吴起泣西河，伏波触炎蒸。
长城讫自坏，使我涕沾膺。

莫民在辞怿，涣汗自古重。人心有激宕，天意方001-3 洞。
无辜或于罹，有罪复解纵。九关森虎豹，阔越不可讼。
长星十丈余，白日堕霾霿。翾飞逐醪毂，燕雀尔何哄！
嘉彼借剑子，愤切言绝痛。葺槛示含容，谠说格不用。
噫乎天盖高，勿敩家父诵。

觥觥孔大夫，经术致通侯。不如说灾异，京翼多忠谋。
荃兰化为茅，萧艾莫好修。折冲无精神，夸毗徒体柔。
九有而畏人，君知所谓不？呺然布体肢，营魂久渫流。
一朝冒六气，何以葆春秋？

万物盗天地，岂况鼠在仓！大木忽颠揭，所食与俱亡。
管子榷鱼盐，本在四维张。蚩蚩足衣食，相与存纪纲。
磊磊瞻紫宫，中官尊且强。银河界清浅，列舍但遥望。
天钱与列肆，箕舌终夕张。咄哉左执法，知案羽林郎。

虞舜明四目，世乃谓重瞳。渊鱼察不详，举罾失蛟龙。
荏苒支大厦，焉知栋桡凶！千金购国医，当在草泽中。
汪秦匿肘腋，宗李知无功。开元变天宝，举世思姚崇。
生民有治乱，怅望风云空。乙未

岁暮杂感十首 [2]

芒鞋镇日踏春还，残腊将更却等闲。三百六旬同逝水，
四千余里说家山。缁尘已自沾京雒，羌笛何须怨玉关。
为报南来新雁到，故乡消息在云间。

高嵋山下是侬家，岁岁年年斗物华。老柏有情还忆我，
夭桃无语自开花。几回南国思红豆，曾记西风浣碧纱。
最是故园难忘处，待莺亭畔路三叉。

莽莽寒山匝四围，眼穿望不到庭闱。絮漂江浦无人管，
草绿湖南有梦归。乡思怕听残漏转，逸情欲逐乱云飞。
敬从九烈神君诉，游子于今要换衣。

去年此际赋长征，豪气思屠大海鲸。湖上三更邀月饮，
天边万岭挟舟行。竟将云梦吞如芥，未信君山刬不平。
偏是东皇来去易，又吹草绿满蓬瀛。

纷纷节候尽平常，西舍东家底事忙？十二万年都小劫，
七千余岁亦中殇。蜉蝣身世知何极，胡蝶梦魂又一场。
少昊笑侬情太寡，故堆锦绣富春光。

韶华弹指总悠悠，我到人间廿五秋。自愧望洋迷学海，
更无清福住糟邱。尊前瓦注曾千局，脚底红尘即九州。
自笑此身何处著，笙歌丛里合闲游。

为臧为否两蹉跎，搔首乾坤踏踏歌。万事拼同骈拇视，
浮生无奈茧丝多。频年踪迹随波谲，大半光阴被墨磨。
匣里龙泉吟不住，问予何日斫蛟鼍。

旧雨曾遗尺鲤鱼，经年不报意何如？自从三益睽违久，
学得五君世态疏。碧树那知离别憾，青灯偏照故人书。
殷勤护惜金炉鸭，香火因缘付与渠。

拟学坡公馈岁诗，花笺何处寄相思？阳和未老貂先敝，
暖气初回鸟竟知。游子情怀随地远，天家雨露及时施。
小儒莫献升平颂，幸傍龙楼睹上仪。

咚咚岁鼓走轻雷，竹马儿童彩戏才。仙仗九重围雾住，
宫花一万锁烟开。迷离佳气从空绕，不断狂香拂面来。
我比春风尤放荡，长安日日骋龙媒。

寄郭筠仙浙江四首 [3]

一病多劳勤护惜，嗟君此别太匆匆。二三知己天涯隔，
强半光阴道路中。兔走会须营窟穴，鸿飞原不计西东。
读书识字知何益？赢得行踪似转蓬。

碣石逶迤起阵云，楼船羽檄日纷纷。螳螂竟欲当车辙，
髋髀安能抗斧斤？但解终童陈策略，已闻王歙立功勋。
如今旅梦应安稳，早绝天骄荡海氛。

无穷志愿付因循，弹指人间三十春。一局楸枰虞变幻，
百围梁栋借轮囷。苍茫独立时怀古。艰苦新尝识保身。
自愧太仓縻好爵，故交数辈尚清贫。

向晚严霜破屋寒，娟娟纤月倚檐端。自翻行箧殷勤觅，
苦索家书展转看。宦海情怀蝉翼薄，离人心绪茧丝团。
更怜吴会飘零客，纸帐孤灯坐夜阑。

寄弟 [4]

昔我初去家，诸弟各弱小。阿季髧两髦，觑人眸子瞭。
后园偷枣栗，猱升极木杪。叔也从之求，揖我谓我矫。
分甘一不均，战争在毫秒。余时轻别离，昂头信一掉。
老弟况童004-1 ，乐多忧愁少。瞥然成六秋，光阴如过鸟。
世味一饱尝，甘心厌荼蓼。梦里还乡国，沟涂苦了了。
朝企恒抵昏，夕思或达晓。君诗忽见慰，回此肝肠绕。
生世非一途，处身贵深窈。众万奔恬愉，圣贤类悄悄。
二陆盛掞张，鹤唳悲江表。夷齐争三光，岂不在饿殍！
我今寄好语，君其听勿藐！一愿先知命，再愿耐擗摽。

题唐镜海先生二图 [5]

十月戎行图

生世不能学夔皋，裁量帝载归甄陶。犹当下同郭与李，
手提两京还天子。三年海国困长鲸，百万民膏005-1 封豕。
诸公密勿既不臧，吾徒迂疏尤可耻。岱宗夫子唐太常，
今日儒林有正轨。宗传久已追廉伊，馀事犹堪作膑起。
昨来示我戎行图，回首军兴今一纪。九疑南去山连天，
八排獞猺多于蚁。猱升鼯伏巢穴繁，青丝白马风尘驶。
筹边楼下云屯营，临贺岭前雨注矢。先生独出当九关，
磨炼众心作高垒。千炮齐震雷破山，万马不嘶月如水。
先生兀坐了不惊，秉烛从容读书史。大儒意趣未可量，
小丑粗豪安足齿？功成行赏不自言，羞与驽骀较尺咫。
我览此图发长歌，可怜黄发今皤皤。四海息兵无一事，
先生且住安乐窝。

五原学舍图

大儿垢腻衣短005-2 ，小儿蓬头语更吃。生长猺户习绳行，
不识诗书定何物。昨者县门鼓如雷，太守如父从天来。
走章驰檄到山寨，要与聋俗辨颈腮。皇天于人何厚薄，
未必蛮犵皆不才。一朝得与冠裳会，青天始见云雾开。
魋结公然被儒服，笑言哑哑欢且咍。山南伐石千指碎，
山北挽木万牛回。缩版登登日复夜，取次学舍高崔嵬。
五原便同石渠阁，百丈似筑通天台。铜鼓芦笙杂弦诵，
衣冠俎豆何文哉！但愿使君长世世，坐看槃瓠成瑰材。
岂期文翁难久借，至今蜀国有余哀。披图却忆十年事，
富川风物落酒杯。方今圣人舞干羽，薄海怀柔不用武。
会崇我丈比桓丁，立使殊方变邹鲁。三老五更古所尊，
呜呼此事非小补。何时虎观拥皋比，我亦执经走廊庑。

酬陈庆覃侍御 [6]

赤水沉玄珠，千年迟象罔。君子回深眷，翻然辱旌奖。
马走那解诗，钩章事卤莽。秋蝉挂高柳，风过自成响。
岂意师旷聪，偏听发谬赏！维君坚高垒，无人敢掉鞅。
笔端一缕香，百灵通肸蚃。方今隆栋穹，伊巫拥天仗。
巢燧无阙遗，无处著崛强。以兹得雍容，闲吟寄慨慷。
有书亦盈床，有沽亦盈盎。六宇自冥冥，湫尘莫予网。
请君拊夔石，予亦击尧壤。

送凌九归 [7]

白日杲杲黄埃飞，君胡少住遽言归！万族由来各有托，
借问君心何处着？自言暂归奉晨昏，温席不暖还出门。
丈夫生世会有适，安能侧身自跼蹐。南箕北斗徒虚名，
东走西顾知何益！磬折已觉素心违，璞献况逢俗眼白！
要将万舞夸辉光，肯为两言求恩泽？皇天畀我非不丰，
平生长策能固穷。一饱那争鸡鹜食？万事从付马牛风。
君家才望人所艳，兄弟纵横两龙剑。霜蹄暂教长板蹶，
云藻终向天庭掞。即今归去慎勿稽，岁时努力谋盐齑！
彩衣好娱老莱母，椎髻尚有梁鸿妻。我亦屡寻还乡梦，
年年送人颇自讽。送君无酒为君歌，杨花如海奈愁何！

题钱仑仙同年《慈竹平安图》二首 [8]

冉冉南山竹，柯叶互枟栾。上有一片云，下有九畹兰。
清风相戛击，虚碧鸣秋寒。竛竮走鞭散，抗衡劲节干。
养成两雏凤，文彩何姗姗！高枝足栖宿，芳食供朝餐。
归昌忽采律，言振九霄翰。引吭发钧奏，俯视失007-1 鸾。
却顾筼筜谷，依旧青琅玕。年年托美荫，岁岁祝平安。

红尘日夜深，游子思无已。倦鸟有时还，桑弧有时弛。
我有山中庐，槿篱夹绿水。修竹倚大椿，重重互幡007-2 。
发条播芳蕤，清阴亦何美！依恋会有因，庶往恭桑梓。
殷勤寸草心，区区方在此。

送吴荣楷之官浙江三首 [9]

读书三十年，今来始一试。自抱轮囷材，构厦随所置。
世人苦寒俭，舞袖先择地。斤削不能迁，罂盎各自器。
君子储百用，多藏如列肆。深厉与浅揭，所向皆如志。
君本青云士，摩空排健翅。置之承明庐，枚马当偃帜。
才多厌闲散，翩然去作吏。方今清华秩，骈拇仅云备。
不如膺专城，张弛从吾意。观鱼莫结网，网过酷于饵。
治丝莫求多，绪多乱神智。圣朝沦洽恩，陬澨实渐被。
可怜蚩蚩氓，惸惸还好义。愿君恺弟思，随时劳抚字。

西湖吾未到，梦想若遇之。荷花夏如海，当春万柳垂。
秋月随潮涌，暮霁天无涯。三百六十寺，岚翠渺迷离。
君去事幽讨，抉剔发天倪。馀悭收昔遁，奇赏获新知。
朝餐吸山绿，暮雨张水嬉。寻碑嗅梅蕊，独往无人随。
政成无一事，风流方在兹。怀抱一如彼，江山复如斯。
此乐可持赠，寄我千首诗。

乡闾昔相从，殷勤托诗酒。再来长安道，舟车并携手。
如今弥旷远，脱然绝窠臼。少年尚意气，峥嵘各自狃。
风尘饱所谙，苍然皆老丑。激湍亦已平，真气充户牖。
相见无藩篱，洒落真吾友。昨夜秋风来，袅袅凉生柳。
念子当乖离，旁皇如失守。万族各有营，欢聚焉可久！
意趣苟无违，秦越如左右。后会知何年，今兹岁在丑。

题龙九诗 [10]

李唐盛声律，初响铿华钟。逮及下衰时，切切鸣寒虫。
扶舆发朝气，百汇曜麟龙。缺月夜腾光，不与东升同。
秋霜入科木，色黯蒿与蓬。文章说心腑，本不从窳隆。
能者自植立，馀子靡随风。孰于众音飒，玉振开群聋。
君才美无度，大圭宜庙中。君诗如春融，秋爽亦自工。
肉好用为贤，瑑刻生芒锋。南轺斐然作，山水涤襟胸。
杂什多未芼，略可芟庞茸。要道锲不舍，金木随所攻。
且况力肯穷，奥阼辨西东。终然到圣处，今古谁雌雄！

杂诗九首 [11]

早岁事铅椠，傲兀追前轨。张网挈陬维，登山追岌009-1 。
述作窥韩愈，功名邺侯拟。三公渺如稊，万金睨如屣。
肠胃郁千奇，不敢矜爪009-2 。稍待兰蕙滋，烈芬行可喜。
岂期挝驽骀，前驱不逾咫！滔滔大江流，年光激若矢。
春秋三十一，顽然亦如此。染丝不成章，橘迁化为枳。
壮盛百无能，老苍真可耻。樗散吾所甘，多是惭毛里。

西山何郁郁，白日驰昭昭。六街净如练，双阙凌神霄。
沉沉府中居，员井镂琼瑶。罘罳周四角，窗雾漾鲛绡。
公子盛文藻，九陌鸣金镳。群从袂成幄，掠风马蹄骄。
红烛舞绛雪，会宴皆金貂。朝餐罗鲭鲤，晚衙沸笙箫。
今夕既相酢，明日还见招。天高地则厚，何事不逍遥！

手皲不烘煁，足趼不趋径。问我何自苦，我歌君且听：
激湍无驻波，止水光凝凝。榱栋与欂栌，岂曰非天定！
束蒿代虹梁，于道未为称。朝菌濡浓露，夭夭不及暝。
适意一须臾，骨朽犹诟病。可怜繁华子，醉梦几时醒？
炫妆岂无服，自媒羞妾媵。已矣吾何营，闭户览明镜。

伤禽悲弦声，游鱼惊月影。丈夫贵倔强，女子多虚警。
强弧有时弛，夷途有时梗。飓风扬海涛，潮平已复静。
君子别有忧，众人恐未省。

霜落万瓦寒，天高月浩浩。美人在何许？相思心如捣。
我昔觌美人，对面如蓬岛。神光薄轩墀，朱霞荡初晓。
彩凤仪丹霄，顾视无凡鸟。意密恩还疏，微诚不敢道。
贻我彤管炜，粲兮希世宝。可怜金屋恩，长门010-1 秋草。
谣诼日以多，觏闵曾不少。宠眷难再得，蛾眉行衰老。
区区抱私爱，夜夜祝苍昊。

天鸡鸣半夜，六合未清晓。乌鹊鸣向晨，羽毛夸矫矫。
一旦金丸惊，戢翼喑百鸟。鸱鸮流恶声，万方忧集蓼。
清蝇鸣棘樊，缪彰复虚皛。闲鸣百无补，嗟尔秦吉了。
蝼蝈草间鸣，乱人徒扰扰。

入门忽怳怳，出门复皇皇。嗟我素心人，各在天一方。
庸天厌鼎食，谊士谋糟糠。奔走遍天下，归去仍空囊。
秋老江湖阔，何以慰凄凉？勿劳我之思，我今足稻粱。
所忧非所职，所乐殊未央。日暮登高邱，四顾何茫茫。
落叶东南飞，孤雁西北翔。思君不得觏，惨淡咏斯章。

松柏翳危岩，葛藟相钩带。兄弟非它人，患难亦相赖。
行酒烹肥羊，嘉宾填门外。丧乱一以闻，寂寞何人会？
维鸟有鹣鹣，维兽有狼狈。兄弟审无猜，外侮将予奈！
愿为同岑石，无为水下濑。水急不可矶，石坚犹可磕。
谁谓百年长，仓皇已老大！我迈而斯征，辛勤共粗粝。
来世安可期？今生勿玩愒！

谁能烹隽燕？我愿燎桑薪；谁愿钓巨鳌？我愿理其纶。
南涧芼苹藻，可以羞鬼神。大材与小辨，相须会有因。
嗟余不足役，岂谓时无人！

寄弟三首 [12]

去年长已矣，来日尚云赊。身弱各相祝，家贫倘有涯。
乡心无住著，望眼久昏花。寥落音书阔，多疑驿使差。

咄咄延平剑，英英江夏黄。求声方出谷，一别各他乡。
东下江河驶，南征道路长。汝侪身手健，看我鬓毛苍。
黄子寿彭年，后起之秀。予尝命九弟与之纳交。

梦里携予季，亭亭似我长。三年不相见，一变安可量。
神骏初衔辔，牵牛肯服箱！朝朝偷芋栗，知尔足奔忙。
季弟今年十四岁，往年好食栗、煨芋，避人偷窃，顽趣可掬。

送杨春皆归 [13]

去年同送萧郎归，心如风幡乱掀簸。今君告归亦何遽！
临别无言但兀坐。君才捷敏非常俦，早时群书读已破。
堆案细字如毫毛，掷笔新诗成咳唾。朅来燕市骋逸足，
聊随驽蹇争刍莝。出门百钱买犊车，入户一编旋蚁磨。
虚牝掷金古所悲，五年长安竟坎坷。剖瓠作尊何所容？
种柏傍石终不大。首途虽舛心愈雄，怀宝空奇时难货。
嗟余昏懦百无能，与世趑趄动得过。忽逢良友相镌磨，
有似酒狂得史佐。隔日一见欢未阑，鼓缶鸣筝唱复和。
削除012-1 012-2 得平夷，厌见俗氛扬堀堁。可怜侠气干层云，
时有忠言惊四座。一麾从此怅分离，万事何当付懒惰。
方今廊庙构群材，搜林剔穴行可贺。看君形容不易凋，
顾此芒刃岂终挫！明年仍骑瘦马来，满面还受缁尘涴。

独出 [14]

匪直完裘好，今年故未寒。晚来还独出，宇内一何宽！
衔尾千人聚，高蹄百马攒。天街原荡荡，辟路亦非难。

里胥 [15]

牛羊忽窜突，村社杂喧豗。昨闻府牒下，今见里胥来。
召募赴戎行，羽檄驰如雷。“后期不汝宥，行矣胡迟回！”
老妪搥胸哭，哭声亦何哀！龙钟六十余，伶仃惟一儿。
弱小不识事，黄犊母之随。筋力倘可食，或免一家饥。
薄命不足惜，儿去伤永离。老妪泣未阑，老翁跪致辞：
“王事亦云棘，妇人那得知！蝼蚁穴寸土，自荷皇天慈。
天威有震迭，小人敢疑猜？贫者当敌忾，富者当输财。
便当遣儿去，不劳火急催。所愧无酒食，与吏佐晨炊。”
贫者勉自效，富者更可悲。隶卒突兀至，诛求百不支。
蒨蒨纨裤子，累累饱鞭笞。前卒贪如狼，后队健如牦。
应募幸脱免，倾荡无馀资。吁嗟朝廷意，兵以卫民为。
守令慎其柄，无使胥吏持！此辈如狐鼠，蓁蓁肆恣睢。
聊为遒人徇，敢告良有司。

送谢果堂前辈归江南 [16]

我昔曾读《知耻集》，憾不追逐参翔翱。当时小人窃国柄，
狐鸣枭噪何贪饕。霍家奴子青油幰，夜半狭巷公嬉遨。
一朝烧车震都市，骢马御史真人豪。至今朝士诵遗直，
言之凛凛寒生毛。先生早闻过庭训，岂有劲干能枉挠。
谢芗泉先生，名振定，为御史时，曾烧和珅家奴车。旋以他事中伤落职。嘉庆四年，起复为礼部主事。今上常呼果堂为烧车御史之子。
廿年作吏领畿赤，王事何曾怨贤劳。为怜疲民困蹂躏，
亲抚积瘵勤爬搔。豫州丰碑吾所见，德政犹传万口牢。
复闻巴僰魋结恶，十载边陲苦绎骚。先生手草谕蜀檄，
剖巢熏穴鼪鼯号。杀贼自是书生事，成功屡蒙圣人褒。
果堂讨平四川夷匪，赏戴花翎。　　陈立余威慑013-1 冉，
文翁雅化烝誉髦。方今时俗忌博謇，僛僛万众铺醨糟。
却笑先生抱古调，肯随里耳同喧嘈？谁言夷途百无舛，
未免奇数时一遭。大江东下日滔滔，浊水沉珠不可捞。
使君一去万人哭，牵衣遮道何嗷嗷！蛾眉谣诼古所惜，
坐使斧柯终倒操。朅来长安谈旧事，磨014-1 圭角深自韬。
削如太华立千仞，绝顶秋隼下平皋。始知老辈尚姱节，
堪哂薄俗徒尘嚣。嗟余昏顽大无识，随人俯仰如桔槔。
频蒙美言药狂瞀，须臾便达肓与膏。昨者告别惊何遽，
归心已似风中旄。逝将买山学耕钓，行且筑室诛蓬蒿。
世事痴聋不复问，典衣取酒乐陶陶。天空地阔网罗少，
黄鹤一举何其高！纷纷燕雀非吾曹。

送凌十一归长沙五首 [17]

昨日微雨送残秋，落叶东西随水流。世间万事皆前定，
行止迟速非自由。谋道谋食两无补，只有足迹遍九州。
一杯劝君且欢喜，丈夫由来轻万里。

皇天陶钧造万器，瓮盎瓶罍巧安置。颇怪君才无不能，
胸中多藏如列肆。刀光刺眼瞬不摇，小事痴004-1 大事智。
吁嗟世事安可知，干将补履不如锥。

蜾蠃负青虫，祝祝亦相似。眼见平地矗高台，
缩版登登无基址。王侯将相岂有种，时来不得商进止。
君归读书更十年，看君白日上青天。

憾我不学山中人，少小从耕拾束薪。朝去暮还对妻子，
杀鸡为黍会四邻。世事痴聋百不识，笑置诗书如埃尘。
君归自有青塘山，筑室种树莫言艰。

如我自镜犹可憎，非君谁复肯相偶。寂寞陋巷长叩门，
三日一见开笑口。常时徒步啖尘土，偶然驱车马如狗。
君此归去慰门闾，我今留滞当何如。

题顾南雅先生画梅应何子贞 [18]

诗老餐冰老更臞，倾身谋醉一钱无。忽然嚼梅供大啖，
笑吐满纸森模糊。当时酒徒相馈饷本写赠张渊父，子贞从张乞得，至今遗墨何清腴！平陵公子亦好事，
巧偷豪夺无罪辜。时将巨障补空壁，已觉暗香来座隅。
长安一雪寒切肤，冷官瑟缩同围炉。开眼忽到西湖上，
四更残月孤山孤。我闻绘事通草隶，此语自古谁云诬？
何君作书妙天下，生吞百虎心胆粗。世人只解传栀蜡，
独能养气真吾徒。莫言书画直小道，不到圣处宁堪娱？
吁嗟诗老不可作，君虽抱此徒区区。

三十二初度次日书怀 [19]

男儿三十殊非少，今我过之讵足欢！龌龊挈瓶嗟器小，
酣歌鼓缶已春阑。眼中云物知何兆，镜里心情只独看。
饱食甘眠无用处，多惭名字侣007-1 鸾。

忆弟二首 [20]

无端绕室思茫茫，明月当天万瓦霜。可惜良宵空兀坐，
遥怜诸弟在何方？纷纷书帙谁能展，艳艳灯花有底忙。
出户独吟聊妄想，孤云断处是家乡。

忽忆他时襄水上，恶风半夜撼春雷。舟人捩舵声同泣，
客子扶床面已灰。仰荷皇天全薄命，信知浮世等轻埃。
汝今归去复何似？回首世途诚险哉。襄阳遇风，戊戌九月出都事。弟今年南归，亦由襄水达武昌。

寄怀刘孟蓉 [21]

清晨采黄鞠，薄莫不盈016-1 。宁知弟昆好，忍此四年别。
四年亦云已，万事安可说？昔者初结交，与世固殊辙。
垂头对灯火，一心相媚悦。炯然急难情，荧荧光不灭。
涟滨一挥手，南北音尘绝。君卧湘水湄，辟人苦扃016-2 。
怀璧误一投，已遭官长刖。我作燕山囚，衾袜冷如铁。
尘土塞中肠，经旬间呕泄。梦魂互往还，邂逅在016-3 嵲。
君魂畏豺虎，我魂阻蛇蝎。明年会长沙，对床殊呐呐。
可怜郭生贤，日夜依我闼。三子展殷勤，五旬恣猖獗。
自从有两仪，无此好日月。决渠东西流，人事有蹉跌。
当时别江干，悬知成久阔。郭生从我行，再踏长安雪。
束蒿贡廊庙，涂丹强作016-4 。盘松困涧底，千岁老不屈。
行藏一以歧，会合焉可必！知君障污尘，憎我逐烦热。
摧兰捣作017-1 ，本馨固难夺。皇天造群伦，位置各成列。
煌煌帝者都，峨峨集勋阅。前庭充组圭，后阁暖清瑟。
大马疾如飞，高车如电掣。陋巷时骑过，墙震窗纸裂。
而我支肘眠，朦胧兀顽劣。视荫呼晚饭，终年曾不缺。
痴儿亦肯堂，四龄已饕餮。所愧偷太仓，无异哀穷乞。
羡君老岩阿，闲味甘于蜜。嗟哉趣岂殊，所处良不一。
坦荡观皇途，转侧思家室。永怀素心人，悠悠难具述。

早起忆九弟二首 [22]

别汝经三月，音书何太难！夜长魂梦苦，人少屋庐寒，
骨肉成漂泊，云霄悔羽翰。朝朝鸟鹊噪，物性固欺谩。

尚余词赋好，随众颂康哉。报国羌无力，擎天别有才。
寒云迷雁影，远道望龙媒。百尺金台矗，看君躞蹀来。

得郭筠仙书并诗却寄六首 [23]

展转看书字，嗟君亦老苍。昊天真藐藐，白日故堂堂。
与子相期事，穷年恐不偿。忧来聊饱食，吾寿会无央。

大雅悲沦歇，斯文久不尊。至情宜倔强，吾道有篱藩。
仰首呼虞舜，狂歌答屈原。自非君子性，兹意固难论。

垂耳甘刍豆，儒冠信误人。长为羁旅客，嗟汝少年身。
物极能思返，天心会好仁。鹿鸣歌旨酒，滴滴入君唇。

闲闲观物化，耿耿究时喧。谊士羞要誉，廉夫重报恩。
贾憎惟片语，求福实多门。种蕙怡幽独，归休勿复言。

昨来殊不适，日落独登楼。西北看辽沈，东南望海陬。
苍茫怀百代，浩荡足千愁。画肚思长策，嗟余肉食谋。

日日怀刘子谓孟容，时时忆郭生。仰天忽长叹，绕屋独巡行。云暗乾坤隘，风来户牖鸣。孤吟无与赏，寸憾浩纵横。

傲奴 [24]

君不见萧郎老仆如家鸡，十年笞楚心不携？
君不见卓氏雄资冠西蜀，颐使千人百人伏？
今我何为独不然，胸中无学手无钱。平生意气自许颇，
谁知傲奴乃过我！昨者一语天地睽，公然对面相勃豀。
傲奴诽我未贤圣，我坐傲奴小不敬。拂衣一去何翩翩，
可怜傲骨撑青天。噫嘻乎，傲奴！安得好风吹汝朱门权
要地，看汝仓皇换骨生百媚！

题周小村前辈《塞外课经图》 [25]

肉食多亨途，通儒遘百闵。时蹇心匪乖，身穷道未窘。
周君信奇侅，天机苦捷敏。昔岁乘青骢，群飞畏秋隼。
偶被金丸惊，可怜翠羽陨。十年辽海行，九月边风紧。
铜雀梦觚棱，铁衣锦缋纯。自信兹游豪，甘受世人哂。
日日抱丛书，森森如束笋，吾道倘欲东，独善良不忍。
此邦盛球琳，多士纷019-1 箘。斧斤试一施，彀率聊可引。
弟子初反车，先生大倒囷，文囿张百旃；经畬接千畛。
但期道传薪，未要归载稛。昨者唱刀环，塞外回文轸。
胜事告友朋，余味足咀吮。方今柄师儒，华秩半卿尹。
虎观车如龙，辟雍市如蜃。会看招旌旓，且须严019-2 靷。
稽古荣复荣，吾言非蠢蠢。

反长歌行 [26]

冯树堂三十初度，有汲汲顾影之忧，故为诗以广之。得失靡常，骛名无极。繁称杂奏，归之于正道云。

羲和驱日如驱豕，鞭之不行汗流泚。顷刻奔驰过百年，
老尽世人渠独喜。渠独喜，我宁愁？已拚一老百无耻。
冯夫子，我歌君莫鄙。柏梁铜爵安在哉？
盗跖唐尧俱朽矣。北翁得马知何祥？臧穀亡羊定谁是？
平原转眼成嵩邱，华屋隔宵生荆杞。上蔡黄狗空叹嗟，
洛阳铜驼百迁徙。万事支离那可论，吾生得失亦如此。
却笑张毅空饰文，更怜单豹强治里。修衷修襮皆虚名，
老向人前矜爪觜。君看从古轩赫人，一半名场夸毗子。
今晨令问倾王侯，明日枯胔饱蚋蚁。铭功诔德千万言，
可信人间有真史！冯夫子，我歌君且起。
君今三十胡皇皇，浮名驱君不自止。频嗟短景难少延，
便得长春宁足恃？世间自有清静业，日往月来了无累。
人迹不到禽不来，万年废井养秋水。

琐琐行戏简何子敬乞腌菜 [27]

琐琐复琐琐，谋道谋食无一可。大人夭娇如神龙，
细人局蜷如蜾蠃。皇皇百计营齑盐，世间龌龊谁似我？
既不学虎头食肉飞将军，又不能驼峰犀箸醉红裙。
长将野蔬说奇错，春笋秋芋评纷纷吾乡芋最美。
拙妻嘲讪婢子笑，可怜先生了不闻。苦思乡国千里月，
梦想床头一瓮云。君家腌菜天下知，忍不乞我赈朝饥？
丈夫岂当判畛域，仁者况可怀鄙私！炯炯予心天所许，
堂堂此理君莫疑。忽忆条侯理入口，黄头铜山竟僵掊。
功高七国安如山，钱布九州浩如薮。当时鼎烹会亲宾，
后日饥肠作牛吼。今我与子俱不材，怀抱倾筐倒箧开。
取与廉惠两无猜。青天白日森昭回，不醉不饱胡为哉？

地用莫如马二章思贤也 [28]

地用莫如马，越险思骁腾。岂无汗血种，相求亮未曾。
万钟继禀粟，千金甃钩膺。隆仪苟一阙，市骏休漫称。

人用莫如龟，幽室能废烛。告犹倘见从，外侮敢余毒！
从短翻弃长，惜哉支床足。良无藻棁登，不如涂泥辱。

访苗先麓 [29]

苗精《说文》之学，著书十年，一贫如洗。今年六十，无子。

大隐东方朔，著书扬子云。出门无所诣，落日一从君。
倦鸟宜何集，闲鸥亦有群。烹茶余几火，小啜愧殷勤。
苗无仆从，亲煮茶敬客。

题画兰三首应田敬堂同年 [30]

浅红生绡一尺半，描金兰叶光烂烂。不知谁氏书画船，
遗作君家锦绣段。时弃时取了无凭，花若有情花亦叹。
有客对此三沉吟，一夜魂飞洞庭深。故乡蘅杜知我心。

洛阳三月天如银，杨花浩浩愁杀人。美人璇阁弄鹦鹉，
伤心不敢当青春。独对盆兰诉幽怨，再拜且为花写真。
腕轻著花只嫌瘦，钏重放叶难为伸。帘外双双蛱蝶舞，
羡汝自在好要身。搁笔下阶傍花立，临风三嗅馨香泣。

田郎田郎似我懒，反锁衡门走宾馆。三年啖蔗未曾甘，
九畹艺兰行复满。不愿举国扬芬芳，但愿同心通悃款。
晨书小楷眼欲花，午睡醒来日已斜。从容读书还煮茶。

岁暮杂感十首 [31]

残岁垂垂尽，嚣尘逐逐忙。世人同一悔，匪我独颠狂。
身计嗟频左，家山亦未忘。时犹忧世事，此志固荒唐。

杀气行南纪，温风转北条。阳和回地幹，神鬼助天朝。
挟纩三军舞，层冰万里消。小臣长皞皞，无术赞唐尧。
江浙去年大雪，京师今岁不甚寒。

尧皋无并育，天地讵终温！此日咸阳市，当年上蔡门。
风云悲昔遇，霜露等深恩。闻道南山木，穷冬尚负暄。

壮岁耽经训，艰难始一隅。力耕无近获，陟古有通衢。
茅塞由来久，蓬生且待扶。国仇犹未雪，何处著迂儒？

四山仙侣会，角逐事赓歌。日日为诗祟，人人被墨磨。
相从良可适，不乐复如何？尚有平生友，飘零在涧阿。

久矣刘生隔孟容，嗟哉信尔贤。才高防作圣，
情极屡逃禅。歧路多魑魅，深山足岁年。狂风能作剧，
吹我堕君前。

阿弟光明者沅甫，爱兄心尚孩。良时无汝共，
雅抱向谁开？难就陆云业，多惭许武才。皇都宁不美，
舍去竟何哉？

万族求饶益，吾谋颇用疏。民生各心性，天道有孤虚。
得俸堪加饭，无钱且买鱼。逐贫思作赋，才薄欲何如？

浩浩翻江海，争奔且未阑。古来名利客，谁不到长安？
独立看参昴，横天如此寒！肯能寻冷淡，夜夜照檐端！

爆竹家家沸，儿时此味长。追欢斟绿蚁，随例祀黄羊。
明旦夔龙集，中天日月光。八年吟旧句，回首但苍茫。
乙未年，曾作岁暮杂感诗十首。

题毛西垣诗集后即送之归巴陵五首 [32]

伐木截两端，半作牺尊半沟壑。南邻北里轻薄儿，
昨日熏腾今冷落。巨屦小屦天所区，焉能屑屑齐美恶？
劝君把酒持双螯，百年烂醉拼嬉邀。不学陋儒谈狗曲，
修襮整巾徒碌碌。

欧君谓小岑昔言乡国彦，汝与吴生谓南屏皆狂狷。
看汝织古得新机，惜哉弋时无急箭。独抱质缶辞雕镌，
世人皆憎我独羡。金盘银盏有时灰，得不垂顾瓶与罍。

朝诵幽通赋，夕吟显志篇。咄哉此子颇闻道，
烦毒迷惑剧可怜。古来骚人都如此，君亦苦语相纠缠。
日月潇洒百蛰苏，老抱幽忧胡为乎？

长羡江头白发翁，扁舟如瓦飘西东。船头得鱼船尾煮，
稚子咍笑老妇聋。王税早输百无事，从古不遇打头风。
君家正临洞庭水，一饱弄舟乐何底！舍此他求真左矣。

我生乾坤一赘人，逐众转徙如飞蚊。衮衮台省无相识，
纷纷时事了不闻。门外车马何隐辚！独立阶下看浮云。
君今归哉渺千里，我方尘土无穷已。

怀刘蓉 [33]

我思竟何属？四海一刘蓉。具眼规皇古，低头拜老农。
乾坤皆在壁，霜雪必蟠胸。他日余能访，千山捉卧龙。

赠何子贞前辈 [34]

以纸索子贞作字，久不见偿，诗速之也。

九嶷山水天下清，中有彦者何子贞。大谲老谋不自白，
世人谁解此纵横。八法道卑安足数，君独好之如珉珵。
终年磨墨眼不眯，终日握管意未平。自言简笺通性道，
要令天地佐平成。怡神金鲫朝吹浪，失势怒猊夜捣营。
同心古来亦有几，俗耳乍入能无惊。可怜四十好怀抱，
空使九州播书名。嗟我波澜颇莫二，知而不为真不智。
捧心耻与时争妍，画足久为圣所弃。行当就子更柱弦，
可能为吾倒筐笥。去年一诺今未偿，旧迹已陈谁复记。
世间万事须眼前，须臾变态如云烟。烦君一挥清我室，
驱逐毒热无烦煎。高堂巨壁蛟龙走，鄙夫白昼欹枕眠。

读李义山诗集 [35]

渺绵出声响，奥缓生光莹。
太息涪翁去，无人会此情。

送金竺虔之官闽中 [36]

朋好翩翩去，君今伤此行。春风一杯酒，旧雨十年情。
循吏平生志，神仙薄幸名。海隅氛正恶，看汝斫长鲸。

感春六首 [37]

奉君以象白猩唇之异味，青琴碧玉之妖姬。
子复漠然不我与，我今寸意当诉谁？散发狂歌非关醉，
枯株兀坐未是痴。手撮黄尘障河决，自有幻想非人知。
城南海棠已烂放，牡丹如雾行离披。如此青春忍不赏，
直待白发宁可追！

今我不欢子不悦，携手天街踏明月。西南白气十丈长，
锐头突尾射天狼。东方狗国亦已靖，复道群鼠舞伊凉。
征兵七千赴羌陇，威棱肃厉不可当。国家声灵薄万里，
岂有大辂阻孱螳。立收乌合成齑粉，早晚红旗报未央。
呜呼天意正如此，小儒不用稽灾祥。

男儿读书良不恶，乃用文章自束缚。
何子贞吴南屏朱伯韩邵蕙西不知羞，排日肝肾困锤凿。
河西别驾酸到骨，昨者立谈三距跃。
老汤海秋语言更支离，万兀千摇仍述作。
丈夫求志动渭莘，虫鱼篆刻安足尘？
贾马杜韩无一用，岂况吾辈轻薄人！

明珠二百斛，江湖三十年。
遍求名剑终不得，耳闻目见皆钝铅。闻道海外双龙剑，
神光夜夜烛九天。沴气妖星不敢遌，横斩蛟鳄血流川。
天子宝之无伦比，列置深殿阆风前。千金万金买玉匣，
火齐木难嵌中边。元臣故老重文学，吐弃剑术如腥膻。
如今君王亦薄恩，缺折委弃何当言。

荡荡青天不可上，天门双螭势吞象。豺狼虎豹守九关，
厉齿磨牙谁敢仰？群乌哑哑叫紫宸，惜哉翅短难长往。
一朝孤凤鸣云中，震断九州无凡响。丹心烂漫开瑶池，
碧血淋漓染仙仗。要令恶鸟变音声，坐看哀鸿同长养。
上有日月照精诚，旁有鬼神瞰高朗。

太华山顶一虬松，万龄千代无人踪。夜半霹雳从天下，
巨木飞送清渭东。横卧江干径十里，盘坳上有层云封。
长安梓人骇一见，天子正造咸阳宫。大斧长绳立挽致，
来牛去马填坑谼。虹梁百围饰玉带，螭柱万石026-1 金钟。
莫言儒生终龌龊，万一雉卵变蛟龙。

温甫读书城南寄示二首 [38]

十年长隐南山雾，今日始为出岫云。事业真如移马磨，
羽毛何得避鸡群。求珠采玉从吾好，秋菊春兰各自芬。
嗟我蹉跎无一用，尘埃车马日纷纷。

岳麓东环湘水回，长沙风物信佳哉！妙高峰上携谁步？
爱晚亭边醉几回。夏后功名余片石，汉王钟鼓拨寒灰。
知君此日沉吟地，是我当年眺览来。

国士桥 [39]

乱鸦呼噪若为情？疲马逡巡尚欲惊。遭遇一生容可再？
艰难万死竟无成。至今平楚风犹劲，终古寒流意未平。
他日王孙知己感，可怜钟室泪纵横。赵城县西

初入四川境喜晴 [40]

万里关山睡梦中，今朝始洗眼朦胧。云头齐拥剑门上，
峰势欲随江水东。楚客初来询物俗，蜀人从古足英雄。
卧龙跃马今安在？极目天边意未穷。

赠李生 [41]

生名嗣元，是科四川十九名。余在闱中，最赏其文。揭晓来谒，则神清似郭筠仙，愈倾爱之。看书亦不少，真美才也。年廿二岁。因作古风一首赠之云。

岷山万仞雪，太古人迹稀。中有窈窕谷，绿蕙芳以菲。
幽芬亦已郁，赏识方庶几。涧边棘荆满，山上春草肥。
托根亮同地，岂辨谁是非！地亦不能易，香亦不能飞。
忽逢荷樵子，采撷盈裳衣。临风再三嗅，俯仰情依依。
由来有臭味，不必崇知希。

游桂湖五首 [42]

新都桂湖，明杨升庵修撰故宅也。使旋过此，县令张君宜亭招饮湖上，为赋此诗。

遂别华阳国，归程始此赊。翻然名境访，来及夕阳斜。
翠竹偎寒蝶，丹枫噪暮鸦。词人云异代，临水一咨嗟。

短城三面绕，浅水半篙寒。鸟过穿残日，鱼行起寸澜。
秋来楼阁静，幽处地天宽。平昔江湖性，真思老钓竿。

十里荷花海，我来吁已迟。小桥通野港，坏艇卧西陂。
曲岸能藏鹭，盘涡尚戏龟。倾城游女盛，好是采莲时。

矮桂枝钩袖，丛篁叶打头。堤行皆仄径，路断得高楼。
栏槛千回锦，琉璃五色秋。落霞沉水底，绮散不能收。
跨水一楼，名沉霞榭。

颇忆家山好，去乡兹六年。此间行乐地，小有洞庭天。
点缀须人力，招寻信妙缘。使君殊不俗，把酒竟茫然。

梓潼道中有怀冯树堂陈岱云 [43]

复嶂七盘相约束，清流九曲与周遭。日高旌旆鸟蛇乱，
秋老爪牙鹰隼豪。北望幽燕天漠漠，东归岁月水滔滔。
江山如此知交隔，独对菱花数二毛。

早发武连驿忆弟 [44]

朝朝整驾趁星光，细想吾生有底忙。疲马可怜孤月照，
晨鸡一破万山苍。曰归曰归岁月暮，有弟有弟天一方。
大壑高崖风力劲，何当吹我送君旁！

入陕西境六绝句 [45]

西风已谢朔风遒，客子劳劳且未休。
行过嘉陵三百里，飞崖绝壁又秦州。

破晓七盘山上望，回看蜀国万峰环。
英雄割据终何有？陵谷沧桑事等闲。
南栈惟七盘岭与朝天关最高。

乱山合处响沉沉，古洞千年海样深。
独卧篮舆初梦觉，时闻脚底老龙吟。
两山忽合，中如长虹，名龙洞。背下有洞，可容数千人。

忽忆老筠吾匹俦谓郭大，汨罗江上苦吟秋。
未成嘉会方王贡，便恐才名驾应刘。

江流日夜走荆襄，陇蜀由来四战场。
故垒无人谈往事，空山有客吊斜阳。
入秦三十里为百牢关。关以东，水皆东流入沔；关以西，水皆西流入嘉陵江。

七二寒溪没骭深，溪边茅屋隔枫林。
归人正怯征衣薄，又听山城响暮砧。
宁羌州多山涧，病涉，俗名“七十二道脚不干”。十月二日

西征一首呈李石梧前辈 [46]

我昨赋西征，爞爞实朱夏。烈日焚八荒，息影无寸暇。
孱体甘所侵，炎威肯少借？一病罹百难，烦煎竟日夜。
夙昔伤劲弓，闻弦神已怕。壹志事呻吟，愆仪任嘲骂。
疟疫难指名，热寒互嬗谢。粒食经旬辞，况能问燔炙？
带月方首途，参横未云罢。颠簸笋舆中，磋磨破腰胯。
奴子苍黄询，庸医再三诧。猛然肆造攻，云当一战霸。
恶莠虽已锄，良苗亦失稼。隔旦嘻其疲，无复平生咤。
皮皱面有洼，耳聋气愈下。惨淡过潼关；沉昏渡清灞。
赫赫李中丞，觥觥范韩亚。老罴卧三边，犬羊敢狙诈？
闻我至骊山，材官百里迓。秋雨长安邸，征鞍庶一卸。
旅魄颇飘摇，公来百慰藉。遣仆炊香粳，呼僮伺馆舍。
征医未辞频，馈物不论价。古谊暖于春，美言甘于蔗。
我魂稍稍旋，望蜀仍命驾。裹药充箧筐，买饴养婴奼。
渐觉身能轻，如马脱缰靶。吾固庆生存，众雏亦嗟讶。
燕誉多亲知，艰难少姻娅。永愧夫子贤，高情压嵩华。
贱子不足矜，西人实沾化。

早发沔县遇雨 [47]

此身病起百无忧，敢为艰难一怨尤。晓雾忽飞千嶂雨，
西风已作十分秋。近知地利真堪恃，早信人谋不自由。
昨日定军山下过，苍天一望故悠悠。

留侯庙 [48]

小智徇声荣，达人志江海。咄咄张子房，身名大自在。
信美齐与梁，几人饱胾醢。留邑兹岩疆，亮无怀璧罪。
国仇亦已偿，不退当何待！郁郁紫柏山，英风渺千载。
遗踪今则无，仙者岂予绐！朅来瞻庙庭，万山雪皠皠。
赤日岩中生，照耀金银彩。亦欲从之游，惜哉吾懒怠。

柴关岭雪 [49]

我行度柴关，山光惊我马。密雪方未阑，飞花浩如泻。
万岭堆水银，乾坤一大冶。走兽交横奔，冻禽窜荒野。
挥手舞岩巅，吾生此潇洒。忽忆少年时，牵狗从猎者。
射虎层冰中，穷追绝壁下。几岁驰虚名，业多用逾寡。
久逸筋力颓，回头泪盈把。

废邱关 [50]

项王西入关，叱咤何雄哉！鼻息撼山岳，号令如轰雷。
分茅割大地，驾驭英雄才。六王既立后，三将还西来。
降臣剖符竹，洪度方洞开。废邱亦善地，百里辟蒿莱。
桓桓章将军，仡仡貔虎材。奸竖主帷幄，大将终疑猜。
望夷不足惜，此类良可哀。行人一长叹，万壑悲风回。

三十三生日三首 [51]

三十余龄似转车，吾生泛泛信天涯。白云望远千山隔，
黄叶催人两鬓华。去日行藏同踏雪，迂儒事业类团沙。
名山坛席都无分，欲傍青门学种瓜。

六载承明厌秘书，河东一赋又吹嘘。多惭衮职无遗事，
实借文言有庆余。白璧出山终就琢，黄金掷谷总成虚。
何时却返初衣好，归钓蒸溪缩项鱼？蒸水去吾家十里。

苦饫风尘未息机，驽骀已络紫金032-1 。诗禅入悟无三昧，
世路回头有百非。翁子少年原落拓，承宫家世本清微。
故山鸥鸟吾盟在谓刘大，曾记江边各忍饥。

至日二首 [52]

久行忘节序，夙莫但奔忙。兹旦即长至，我征仍未央。
寒云低树白，边日际山黄。时睹南来雁，飘零不作行。

海市三年舶，河源八月槎。水衡劳硕画，漆室足咨嗟。
天步方长健，民饥亦有涯。燔柴崇大礼，灵贶正来赊。

岱云同年丧妻为此诗譬之 [53]

陈君丧厥妃，善忧世无有。情至生幻机，有梦造王母。
紫殿何言言，众星挂户牖。穆满翔其旁，方朔戏其后。
“陈某虮虱臣，昧死诉左右：彼有何德功，鹣鹣到白首？
此独何罪辜，生世不少久？剜肉补其天，于德未为丑。
食贫八九年，辛勤足梁笱。何孽之难逭，斩刈如恶莠？
王母返袂泣，仓皇颇怩忸。方朔踉033-1 出，曰：“余不执咎。
众生自生灭，非神有官守。高秋金气肃，万叶同衰朽。
朝落非独殇，夕脱非独寿。皇天了不知，无人司薄厚。
不见狼033-2 女，蓬头双足垢。一生不洗面，媚夫称佳偶。
亦有绿林豪，掠人如鸡狗。堂前妖姬舞，堂下鬼妾走。
彼虽得偕老，于君意可否？此虽中道捐，名声极万口。
令妻果然令，何必在骀耇；恶妻不可言，床笫森械杻。”
陈君翻然觉，再拜谢善诱，欢喜不复愁，逢人但索酒。

元戎 [54]

大旆元戎喜起歌，旧时鼎鼐借调和。丰貂长组朝金阙，
驷马雕弓照塞河。黄阁居然元老在，苍生竟奈此人何！
谁怜寂寞扬雄宅，独抱繁忧卧薜萝。

为何大令题明赵忠毅公铁如意 [55]

君不见天启初载国步频，逼迫英彦如束薪。
龙章凤姿膏斧踬，狐鸣枭噪腾要津。大珰滔天不足道，
群小罗拜马头尘。执笏无因殛元恶，请剑未许枭佞臣。
觥觥赵公天所鉴，年年磨铁影随身。世事万端不称意，
惟有此铁还可人。誓将袖椎击逆竖，休教铸错污君亲。
星光晱晱趋朝夜，霜气棱棱拜疏晨。一回摩挲一洒泪，
寸心如石肠如轮。高皇有灵尚来鉴，小臣此志何由伸？
一朝荷戈西出塞，辜负白铁悔因循。茄花枯尽委鬼灭，
可怜明社亦荆榛。二百年来余此物，万劫不敝唯精神。
世人蠢蠢宝珠玉，如君乃获希世珍。老铁耐寒终得主，
岂有正气长郁湮！请君雪夜倚阑看，金精上烛撼星辰。

喜筠仙至即题其诗集后 [56]

昌黎圣者徂不作，呜呼吾意久寥廓。郭生近出还崚嶒，
肠胃森然起邱壑。古来文士非羸尪，各有雄心战坟索。
自寻世界针孔中，别开九州造城郭。衰叔曹尚安可论，
袭貌沿声胆已薄。丈夫举步骧两龙，岂有趑趄蹑人脚。
我方僵踣喑不前，君能践之道斯托。忆君别我东南行，
挽袖牵裾事如昨。五年奔走存骨皮，龟坼砚田了无获。
时时音问相照临，语言虽甘意绪恶。岂知今日还相逢，
席地帷天共一酌。纷纷蛮触争土疆，谁能买闲事笑谑？
解颜一觌岂寻常，百岁忽如扫秋箨。众木有知草有心，
殊性异途那可度？昨夕之炭今晨冰，转燠回寒在焱霍。
弓影构似公成真，箭锋失机砉相遌。葛亮书说虽贵和，
屈原平生莫量凿。趋同造独良难兼，攘035-1 纳尤讵非乐！
方今帝舜明四聪，朱虎夷夔并高爵。大钟土鼓相和鸣，
文字秋霜起廉锷。号呼朋侣趋上流，聊可示强孰云弱？
嗟余瞽者迷岳尘，不殖十年得毋落。欲张汉帜标新军，
要盟不从谁肯诺！独者无倚同者羞，心之簸摇欲何著！
智小谋大姬所惩，偏有狂夫百不怍。移山愚叟无日休，
填海冤禽有时涸。屠龙大啖愿已虚，哆口如箕且一嚼。
老筠老筠子视余，谬志诞言岂堪药！闭门引窍号五噫，
欲与秋虫斗方略。宇宙空旷时日宽，安用出膏自燔灼！
忽忆元和奇崛翁，会合联吟两鸣鹤。云龙相逐终不能，
海南江东各飘泊。彼之贤俊尚如斯，我今瞀顽当何若！
与君办醉千亿场，谁道人间有纰错。

漫与 [57]

今日今时吾在兹，我兄我弟倘相思。微官冷似支床石，
去国情如失乳儿。见惯浮云浑欲语，漫成诗句未须奇。
径求名酒一千斛，轰醉王城百不知。

闻客话里中近事 [58]

蓬莱清浅信推迁，回首乡关事可怜。今日朝簪陪末秩，
早时社鼓舞华筵。陈平宰国无消息，庾信辞家有岁年。
蹙蹙生涯非我里，滔滔四望极敷天。

送吴英樾之官浙江兼简魏黄生大令三首 [59]

一第寻常事，服官方独难。书生良短浅，世态自波澜。
被褐欲谁语，滥竽仍未安。无言堪汝赠，只是耐加餐。

大邑匪轻寄，斯民会可苏。养鱼防搅水，牧马合求刍。
兵甲连沧海，疮痍正道途。乐郊枯旱久，迟子一沾濡。

魏子好心事，相从兴颇赊。与君联肺腑，弃我各天涯。
烟雨黔山道，风涛海国槎。东南弥万里，吟望一长嗟。
魏君与吴为婚姻，谒选得贵州县令也。

六月二十八日大雨冯君树堂周君荇农郭君筠仙方以试事困于场屋念此殆非所堪诗以调之 [60]

黑云压城真欲摧，银河倒泻天如簁。我巢仓皇变泽国，
嗟尔三子嘻可咍。孔鸾欲争雁鹜食，贪饕岂得逃天灾！
矮檐埤危小于盎，拳曲裁足容颈腮。上雨旁风忽冲突，
蛰虫有户安能坏？脱屦漂流不可觅，笔床茶臼何有哉！
冯君枯坐但闭目，急溜洒面不曾开。周侯仰天得画本，
倚墙绝叫添喧豗。郭生耐寒苦索句，饥肠内转鸣春雷。
却笑群儿薄心胆，瑟缩啾唧良足哀。丈夫守身要倔强，
虽有艰厄无愁猜。我今高卧舒两膝，深檐大栋何恢恢！
白日鼾声答雷雨，残滴初歇清梦回。甘眠美食岂非庆，
又闻逸乐生祸胎。数君健强齿尚未，正可磨炼筋与脢。
明朝日晴各转斗，老罴战罢还归来。为君广沽软脚酒，
泥污不洗且衔杯。

荇农既和余诗而三子者皆见录于有司乃复次韵 [61]

王师四出枯朽摧，筑城如铁黄土簁。公然一战收全胜，
笑言哑哑何欢咍！文章有时奏奇绩，不信五鬼能作灾。
诸君运命颇磨蝎，可怜颠顿愁眉腮。年年力战略城邑，
不分上国土一坯。却顾群公无寸效，封侯起第何难哉！
李广旗亭遭醉骂，卫青幕府排云开。今朝背城偶自奋，
一呼振臂何轰豗。皇天亦助昆阳捷，乱飞屋瓦奔云雷。
稍雪平生三北耻，一洗往日千悲哀。但令蚕食得小补，
休睨鸡肋生疑猜。神龙卷舒在勺水，绰绰进退真宏恢。
谊士饮河但解渴，贪泉未到车先回。要将廉退式乡国，
坐看合浦还珠胎。菟裘他年倘可老，林壑休息舒髀脢。
不然崇阶借尺木，峥嵘富贵还鼎来。升沉变迁不可必，
今日一乐聊千杯。

秋怀诗五首 [62]

大叶下如雨，西风吹我衣。天地气一肃，回头万事非。
虚舟无抵忤，恩怨召杀机。年年绊物累，俯仰怜诟讥。
终然学黄鹄，浩荡沧溟飞。

蟋蟀吟西轩，商声方兹始。小人快一鸣，得时一如此。
大泽藏蛰龙，严冬卧不起。明岁泽九州，功成返湫底。
吾道恶多言，喧嚣空复尔。

吾爱邵夫子谓仁和邵懿辰，古之三益者。凿凿攻我瑕，
不随世人哑。薄俗尊文章，吾亦事苟且。赫赫扬子云，
末途裂如瓦。再拜谢038-1 人，斤斧行可舍！

城头昨宵月，今夕亏其圆。丈夫矜小节，一缺谁复全。
蜗庐抱奇景，高视羲皇前。苍蝇黦尺璧，江汉谁洗蠲。
马融颂西第，今为时所怜。

吾友刘孟容，遗我两好书。三年不报答，幽怨今何如？
深山010-1 大宝，光气塞州闾。樊英履坛席，名业箕斗虚。
补天倘无术，不如且荷锄。

送妹夫王五归五首 [63]

飘然弃我即山林，野服黄冠抵万金。滚滚污尘得少辟，
茫茫歧路一长吟。梁鸿旅食妻孥共，苏季贫归忧患深。
东去大江芦荻老，皇天飒飒正秋霖。

荆楚楩楠夹道栽，于人无忤世无猜。岂知斤斧联翩至，
复道牛羊烂漫来！金碧觚棱依日月，峥嵘大栋逼风雷。
回头却羡曲辕栎，岁岁偷闲作弃材。

高嵋山下草芊绵，去国蹉跎今六年。村老半闻悲薤露，
人间容易即桑田。炎云凉雨有翻覆，舞榭歌台况变迁。
莫讶荣枯无定态，君今犹守旧青毡。王氏故富室，今贫矣。

有齐季女吾弟行，操臼君家老孟光。曾是弋凫相劳飨，
犹闻雏凤已轩昂。秦嘉上计心情薄，王霸躬耕身世忘。
织屦辟039-1 终古事，牛衣岁月即羲皇。

老弟三年困省门，寒山无律可回温。由来命分政须尔，
久信文章不足尊。南雁乖违少书信，西风牢落对乾坤。
因君传语告予季，失马亡羊莫更论。

送邓伯昭兼简家伯醇秀才三首 [64]

万里西风道，艰哉信尔行。力耕无半获，寒日耐孤征。
身世嗟杭苇，文章一覆枰。平生余意气，未惜为君倾。

君家老痴叔，海内久词宗谓湘皋广文。岁晚餐幽菊，
空山倚冷筇。我今方速谤，兹味亦非浓。他日庞公榻，
来寻物外踪。

吾宗良大雅，老矣尚岩阿。六载长乖隔，百年能几何？
高明遭鬼侮，圭璧受沙磨。动忍由来事，无为弃斧柯。

题朱伯韩诗集后十首 [65] 以才难不其然有亦未易识二语为韵

鸡鸣足朝莫，阴曀终不开。高秋战寒夜，四壁转风雷。
有客投明月，惊顾非凡胎。古人亦已矣，吾犹及此才。

稂莠骄复骄，桃李阒无言。堂堂魏长史，画筹壁上观。
丈夫有深意，出手无俗弹。恒沙阅人面，相识良独难。

明珠伏浊浪，能媚不能流。硕人力如虎，折节师温柔，
肝肠自肮脏，面目自伊优。再拜问君子：此可言诗不？

金陵昔锸血，裂眥激癃疲。事过付东风，沓沓如故时。
岂非吾辈耻，痛巨不可思！三更荷戈起，四问夜何其。

东家老鼻祖，诏我三百篇。造词如日月，万古趋新鲜。
窃人者无耻，自得斯为贤。鄙夫目论尔，君谓然不然？

吾子如春阳，照临列枯朽。我亦无所知，我亦无所有。
颇好感事诗，善歌敌矇瞍。岁晚唇又干，君须濡我酒。

吾国有狂生，白眼善挥斥谓益阳汤鹏。称子贤无朋，许予曰颇亦。中途生波澜，生死长乖隔。青山一抔土，永埋壮士魄。

桂林天下秀，生才雅且毅。有美王与龙，虎视令人畏谓马平王锡振、临桂龙启瑞。谁道儒误身，等闲拾富贵。平津老封侯，君今齿尚未。

甚矣吾其衰，百思今废置。平生所好贤，支离背时利。
明镜承食浆，干将不一试。天高帝阍严，荐达谈何易！

举世礼邱轲，貌尊非心即。草玄二千年，今无一人识。
思之复思之，粒粟开八极。君试腾汗漫，我当借羽翼。

酬九弟四首 [66]

违离予季今三载，辛苦学诗绝可怜。王粲辞家遘多患，
陆云入洛正华年。轮辕尘里鬓毛改，鼙鼓声中筋骨坚。
门内生涯何足道？要须尝胆报尧天。

汉家八叶耀威弧，冬幹春胶造作殊。岂谓戈041-1 照京口，
翻然玉帛答倭奴？故山岂识风尘事，旧德惟传嫁娶图。
长是太平依日月，杖藜零涕说康衢。

杜韩不作苏黄逝，今我说诗将附谁？手似五丁开石壁，
心如六合一游丝。神斤事业无凡赏，春草池塘有梦思。
何日联床对灯火，为君烂醉舞仙僛。

辰君平正午君奇，屈指老沅真白眉。入世巾袍各肮脏，
闭门谐谑即支离。中年例有妻孥役，识字由来教养衰。
家食等闲不经意，如今漂泊在天涯。澄侯以庚辰生，温甫以壬午生。

题钱仑仙《燃烛修书图》 [67]

腐叟音尘湮，千载无完史。断代自班生，042-1 042-2 破大体。
茂先赏三志，编摩或索米。旧书留衅瑕，但为吴生诋。
数贤不足珍，余外况靡靡。圣代盛文章，群英躐前轨。
殷鉴曩成编，唐经今继美。磊磊南董伦，彯缨足幡007-2 。
钱子邦之良，弱冠捋金紫。泾渭原胸中，衮铁极笔底。
朝踏东华路，柴车等败屣。夜归南窗下，椽烛照大几。
一字褒幽潜，片言殛奸宄。曲直在毫端，谁能矜爪觜？
我亦载笔臣，大弨久复弛。三载縻官钱，甑尘亦莫洗。
披图聊粲然，作诗一洒耻。

雨 [68]

稍稍车尘隔，安闲一闭门。高歌亦未辍，骤雨方此喧。
宿雾依城静，低云入树昏。空庭潴盛水，容易即江村。

哭少时同学某 [69]

君尝三试有司被黜，以事牵连为吏胥奇辱，贫郁以死。

少日低飞各羽翰，几年茵溷不同看。竟缘无食填沟壑，
终古衔羞在肺肝。蚁战莫偿三北耻，蚕僵更吐一丝难。
寡妻弱子知何倚，雪虐风号可耐寒？

莫过竹如 [70]

维摩元未病，子祀空复疑。薄暮还相访，经旬系我思。
深谈四壁静，交道一灯知。天毕看西下，来归亦未迟。

题明陈忠愍公雪声堂砚为唐观察树义作 [71]

人间尤物天所隘，豪夺巧偷生灾怪。尚书老砚差复尤，
流落君家足一快。区区石耳乌足珍，重谈胜朝可深喟。
金陵已破汀州摧，桂林孱王甚矣惫。书生短褐陈老谋，
欲倾南冥洗两戒。西走临贺东珠江，剜身莫医六州瘵。
已闻余烬飘烟埃，复道妻孥005-1 杻械。丈夫首断心不惩，
贱妾痴儿况足芥。袁粲狭巷犹鏖槽，张巡孤城已粉坏。
可怜此砚随忠魂，未了多生文字债。文豹已弊皮尚存，
笑倩后人为爬疥。不须更道梦中缘，已觉英灵接謦咳。
阿翁作吏今龚黄，惜哉老嵇亦翻铩。君今抚砚勘楹书，
世守椟龟安敢懈！惠然何日持示余，我见石兄或三拜。
唐君得此砚于桂林，其尊人于清远舟中梦陈忠愍道及之，因名所居曰梦砚斋。

乙巳正月二日作 [72]

蹉跎三十五，闻道其既晚。去日良已富，来程亮复远。
自从伊闽亡，大道闭玄楗。有瞽不识珠，卖珠事骄蹇。
微数陈豆笾，小知辨蜓蝘。迂腐讥渊骞，空疏讪商偃。
前者激波澜，后者恣斗狠。大江日滔滔，众人死婉娩。
谁能抱孤芳，寂寥守旧畹？通经不达时，失身下猪圈。
嗟予局咫闻，亦不工044-1 噂。非仁不敢祖，非义岂当本！
所学诚流俗，攀跻但分刌。不挂高明眼，讥评肯少损！
民各有依倚，吾宁变愚悃！文字扃缄滕，经纶在房梱。
浩荡冠盖场，一心自嘉遁。聊再陈区区，梦魂庶谧稳。

兹晨 [73]

兹晨何不乐？端念良自尤。自吾有爪觜，半啄匪躬谋。
俯视见后土，仰视见光浮。关门赫婢仆，雄长如诸侯。
专精事羹饭，余政及干糇。兵后物力绌，平世生齿稠。
人人似我饱，实重黄屋忧。吾皇惕昧爽，彼相争前筹。
圣者自危厉，愚者自优游。大哉六合内，人类难等俦。

东邻杜氏义塾 [74]

稍得尘埃隙，来兹一散襟。喧车010-1 四听，对鸟送余音。
亦有边韶懒，谁能季主寻？村童休问字，剖璞方自今。

乙巳春闱谢戴醇士前辈画竹 [75]

余少沦贱贫，学书等画墁。中岁偷太仓，误为金紫绊。
文字虽所攻，浅尝不能半。迩来又十年，抛弃如土炭。
岂谓选佛场，谬来事襄赞！列仙盛瀛洲，腰鱼何璀璨！
禁院扃重枨，沉沉窅桂观。键户无一营，驰笺斗豪翰。
蘸蓝扫秋叶，斯须复堆案。众雏亦好事，奔命极雨汗。
戴嵩圣云孙，三绝天所叹。干谒填其庐，铁门说三换。
朅来困棘闱，逢人匄脱腕。为余写新竹，风筠兀缭乱。
呵壁呼老可，筌采何足算！我虽不解画，嗜古颇知岸。
但得琴中趣，何必工抑按。为报青琅玕，微诗庶一粲。

题画竹次醇士前辈韵二首 [76]

森森凤尾一时抽，满地孙枝翠筱稠。
老干已凌霄汉上，曲江犹自忆遨头。

列仙不比山泽臞，碧碗琼浆事有无。
更向禅宗参玉版，花猪竹045-1 肯分吾？

题醇士前辈为滇生师画竹迭前韵 [77]

锁院重深春烂漫，垩壁潭潭古所墁。尽收群彦归樊笼，
有似神驹遭絷绊。戴侯健者胸宇宏，足迹略经九州半。
苦耆书画拼金钱，颇睨蝉貂等涂炭。钱唐夫子今儒宗，
藻火虎蜼赖翊赞。两贤分吸西湖光，东壁交辉北斗灿。
亦有绘事追宣和，岂徒宏文敌贞观。顷来巨卷写风篁，
欲学湖州赠内翰。断枝零叶不整齐，但觉清风拂书案。
试院经今五百年，文字何止千牛汗。前水后水但东之，
万事悠悠良可叹。独有名墨长流传，寿世不随星霜换。
故知雨露濡李桃，不如风云生肘腕。我今老砚久荒芜，
图史抛如秋箨乱。外文内节两无称，蠢蠢班行谁比算。
誓将归牧竹石间，不管世途有陵岸。戴侯画牛有家法，
何不误笔试一按。尚书早兆调燮几，我亦愿歌南山粲。

请醇士前辈画竹归贻树堂题诗一首 [78]

孔翠闭雕笼，失群忤本性。怀我如玉人，三旬阙宾敬。
老醇今郑虔，支离颇自圣。余为扬其波，画诗极辉映。
写此贻君子，持将作宝镜。筠以喻其文，干方晚节劲。
桃李漫纷纷，语君勿与竞。物外求交知，尘中辟幽夐。

又赠筠仙一幅 [79]

人生有乖隔，咫尺成关山。我心日百转，从来输石顽。
日吾语戴侯，君在张李间。为君画新竹，幽淡不容攀。
我家双溪上，万竹围沙湾。凉夜幽篁里，月冷水潺潺。
行携子偕隐，鹿豕相往还。诗名满天地，踪迹混榛菅。

酬岷樵 [80]

市廛交态角一哄，朝为沸汤莫冰冻。江侯尔岂今世人，
要须羊左与伯仲。汉上邹生狷者徒，
卧病长安极屡空谓邹柳溪。导养难绝三彭仇，
恶谶欲寻二竖梦。君独仁之相掖携，心献厥诚匪貌贡。
执役能令贱者羞，感物颇为时人诵。丈夫智勇弥九州，
守愚常抱汉阴瓮。不学世上轻薄儿，巧笑人前事机弄。
昔我持此语冯生谓树堂，沉饮深觥岂辞痛。
郭生酒后犹激昂谓筠仙，往往新篇发嘲讽。
君今劲节盘高秋，况有诗句惊万众。《喜雨》一章已恢奇，
犹嫌伏辕受羁鞚。顷来贶我珍琼瑶，韬以锦囊无杀缝。
我今尘海久沦胥，方寸迷濛足雾霿。乃知贫贱真可欢，
富贵縻身百无用。因君寄语谈天客，狂夫小言或微中。
但教毛羽垂九天，未要好风遽吹送。

邹兴愚，字柳溪，新化人。客居陕西兴安，道光庚子举陕西乡试，家酷贫而自守严，不苟取。今年大病京师，不得与礼部试。医药杂役，皆岷樵躬之。急难之谊，吾见亦罕。予既为此诗，后十日而兴愚死。予与岷樵及兴愚之族兄子律三人者，为经纪其后事，秩然可以无悔。将以七月归其丧兴安。岷樵盖有终始者。子律字春生，亦笃士。六月十二日附记。

送陈岱云出守吉安 [81]

骊驹且莫喧，我歌始一放。忆昔初逢君，汉滨俯高浪。
同拾春官第，天门蹋阆闶。射策干羲轩，挟神一何王！
君喁我斯于，蹑履星辰上。双鸟不分飞，短翎实所傍。
借屋两头居，嬉游不可状。六月寒瓜肥，嚼冰涤府藏。
劈半持作冠，狂呼极跌宕。秋雨催归人，膏车各南向。
长沙揖君庐，入门删三让。拜母升后堂，排筵倒家酿。
明岁同还朝，百扶接居巷。朝餐或来过，夕渴还相访。
问学商米盐，经纶说鱼酱。驱驴驾鸡栖，似狗颇茁壮。
有甑例宜尘，无衣安用桁？我道夫子贤，世人或嘲谤。
世人病我顽，夫子怜其诳。袍笏虽支离，貌卑心则亢。
平生企高遐，力微不自量。树德追孔周，拯时俪葛亮。
又兼韩欧技，大言足妖妄。夫子不予讥，和高越初唱。
洽比三四年，为欢亦云畅。卯岁夏之中，九门盛炎瘴。
君实罹其灾，一病月三望。毒热轰外强，客瘥兀中胀。
有妇贤且勤，吁天事供养。背分荀令凉，048-1 进冀缺饷。
剜肉补其天，有神实克相。繄我相扶持，计穷屡怏怏。
国工吴竹如与郑小珊，调齐妙心匠。鬼录不见收，
人谋信可仗。由来福与祸，茫茫自天贶。时月无几何，
中馈遘死丧。我时匍匐救，仓皇事摒挡。黄口抱呱呱，
稽首别048-2 帐。移巢翼其儿，室毁子无恙。良人非顽石，
焉能缺凄怆？倾家营奠斋，泪河送反葬。我谓君已愚，
稽经惧失当。君谓情自缠，谁超六尘障？展转弥再期，
病贫互摩荡。南望问尸饔，储粮不盈盎。摧肠与蹙眉，
万端欲谁谅。一朝被殊恩，千忧始涤荡。士穷守艰危，
时来类放旷。为君述前尘，在莒慎无忘！报恩不在他，
立德乃可尚。丈夫要努力，无为苦惆怅。有序存文集。

题王少鹤《媭砧课读图》 [82]

破屋荒园阴雨候，桐树清阴向人覆。048-3 048-3 危巢鸟铺048-4 ，
风窗瑟缩灯如豆。砧心清切姊心悲，书声函胡姊泪垂：
“天乎汝此不自力，岂惟乃姊摧肝臆！二亲魂魄长呜唈！”
跃马天街得路回，龙钟老疾姊颜开。一笑迎门雪双涕，
此日当时互悲喜。当时荒园姊携弟，此日安舻弟迎姊。
凤诏辉辉贲下泉，柳江春色焕云烟。长途珍重难为别，
愿且无忘在莒年。

送王少鹤 [83]

待尔双双至，春回又一年。开尊皆旧友，发箧半新篇。
荔子红时雨，芭且绿外天。江乡好风景，话向酒杯前。

送王子寿归荆州五首 [84] 以高步追许由为韵

冠组堕尘海，与世日滔滔。岂知鲁连子，脱身美遁逃！
十辈蜩与鸴，跳踉不能高。黄鹄冥一举，大地如秋毫。

挥鞭拾科名，咄嗟踏天路。四十非不强，万卷非无具。
寻直如可期，须臾得少驻。侧闻冯潜郎，庞眉守故步。

盛年窟关辅，结客颇支离。负米半天下，有妇愁朝炊。
诗名满湖海，持是欲安之？菰中一渔笠，怀哉不可追。

天人互转旋，时势有虎鼠。结交贵结心，宁当变寒暑？
可怜拙匠斤，谬被038-1 人许。一杯君强釂，无人解觞汝。

皇明烛八极，小范卧西洲。嗟君老从事，招招岂无舟？
废兴难可道，时来不自由。投竿要强起，何代无马周。
王君尝为林少穆制军幕府从事。

送王孝凤之云南即题其尊人《松菊图》 [85]

累世无咎繇，冤民塞九县。数罟危众鱼，吞舟不加谴。
王叟邦之良，温恭少侧弁。狱吏一牵连，秋毫忤雷电。
田甲时见陵，马迁莫相援。盆底无昊天，荷戈出摩甸。
万里蒲蛮道，征人泪如霰。廿载餐氊糜，衣无故时线。
回首忘家山，柴桑信所恋。老松倘无恙，丛菊向谁绚？
有子铿华钟，蜚声震金殿。武库罗其胸，干将思一050-1 。
誓上缇萦书，不乘长卿传。一麾首滇南，征心已如箭。
预想王坦之，初觐怀祖面。抱持至膝上，悲喜集一见。
万事如浮云，沧海日千变。独有骨肉离，重逢真可羡。
明岁唱刀环，欢声若雷忭。归食武昌鱼，比邻张高宴。
凤诏喧里闾，纯孝回天眷。不学朱寿昌，徒登独行传。

移居偶成 [86]

前人栽藤后人看，我年于藤未及半。前人种竹青成林，
舞影窗月清我心。况有丁香海棠树，堆砌牡丹乱无数。
霜风但遣枯枝立，春光犹迟隔年度。独立何必念芳菲，
正肃气与天地遇。此身今古如脱屣，人得人弓等闲耳。
冰霜百物半摧藏，扫除一室吾安事。转眼花开春事新，
四座唯延澹荡人。读书养性聊为乐，日可招要梅子真。

赠梅伯言二首 [87]

隘巷萧萧劣过车，蓬门寂寂似逃虚。为杓不愿庚桑楚，
争席谁名扬子居？喜泼绿成新引竹，仍磨丹复旧仇书。
长安挂眼无冠盖，独有文章未肯疏。

单绪真传自皖桐，不孤当代一文雄。读书养性原家教，
绩学参微况祖风。众妙观如蜂庤蜜，独高格似鹤骞空。
上池我亦源头识，可奈频过风日中。

夜直苦寒 [88]

白虎西流朱鸟高，五更风利051-1 051-2 刀。劲寒战栗通心曲，
051-3 气冰霜上口毛。旷荡青天如可对，折旋丹地敢辞劳。
频闻交战呵金马，蓦入灯庐炙冻毫。

吴宫黄病中属市鹿尾 [89]

越舫迎来手指千，屋多不畏贮风偏。华灯乡话初长夜，
药碗吟愁欲雪天。阳气眉间回病客，元精至后固崖仙。
内厨斫取殷红色，判费西清月放钱。

腊八日夜直 [90]

翻从官宿得闲时，仙掖深深昼掩帷。静向古人书易入，
寒偏今日酒堪持。浓048-1 说献宫中佛，晴雪看分禁里墀。
日暮武英门外望，井阑冰合柳枯垂。

丙午初冬寓居报国寺赋诗五首 [91]

闭门百虑丛忧煎，出门葛蔓相纠缠。苦被尘埃缚欲死，
脱身来此亲僧毡。老松大槐遮四径，日月为我生光妍。
道人龙钟五十七，黝深碧眼珍珠圆。烹茶煮饼时勤我，
亦有山果堆初筵。橐驼对座不相管，两家各有无言禅。
皋夔稷契非吾事，休囚饥饱付皇天。

去年肺热苦吟呻，今年耳聋百不闻。吾生卅六未全老，
蒲柳已与西风邻。念我识字殊珍少，浅思讵足燔精神！
忽忆轩颉初考文，群鬼啼夜天裂晨。斯高扬马并奸怪，
召陵祭酒尤绝伦。段生晚出吾最许，势与二徐争嶙峋。
惜哉数子琢肝肾，凿破醇古趋嚣嚚。书史不是养生物，
雕镵例少牢强身。我今日饮婆娑尚不乐，
嗟尔皓首鱼虫人。

长安十月飞繁霜，西风落叶戛金商。道场隙地一千亩，
颓垣破础凄荒荒。坏塔破陀野狐噪，华楹漫漶饥鼠忙。
忆昔宪皇兴作日，飞楼涌殿何巍昂！外家恩泽敌田窦，
祖师势要凌侯王。三百年来变陵谷，龙象孱弱鼪鼯狂。
毗卢阁子今安在？向时铁凤蟠穹苍。铜驼荆棘古所叹，
今我何为独徬皇？鼻涕垂颐不须管，况问人世沧与桑。

俗儒阁阁蛙乱鸣，亭林老子初金声。昌平山水委灰烬，
可怜孤臣泪纵横。东西南北辙迹遍，断柯缺斧终无成。
独有文书巨眼在，北斗丽天万古明。声音上溯三皇始，
地志欲掩四子名。丈夫立言要须尔，击瓮附缶乌足鸣！
嗟余孱退昏庸百不力，付与四海刘传莹。

刘郎三十甘蒿莱，荷053-1 著书真豪哉！郭生辞我还乡国，
东游章贡啖红埃。跌宕江山要诗句，倾倒怀抱须尊罍。
此间颇似酺池寺，但少晁张跫然来。朝饥夕渴不可解，
安得银潢倒落注金杯！

题《筤谷图》 [92]

大雅即高咏，耽隐青山岑。手折筼筜枝，铿为琅玕音。
松风石壁高，箐雾林霏深。幽幽人不知，独鹤明孤心。

陈庆覃诗钞题辞三首 [93]

魏王大瓠号丰硕，酌水盛浆百不适。丈夫身手岂不良，
沉没诗篇真可惜。嘐嘐道古无一符，画脂工夫竟何益！
我昔镂肝好苦言，今来百忧颇冰释。誓将辍轸收哀弹，
不唱君家行路难。

近闻西蜀甚陆梁，驱人大邑如驱羊。群揭竿旌过都市，
广开林薮收畔亡。新市下江颇窃发，左溪横水还披猖。
州家上名使家纵，昔我经过心繁伤。太平风尘亦如此，
胡不上书达天子。

虞舜藏弓苍梧野，我家正渡南岳下。眼看乡井多誉髦，
凌周郭李皆健者。何郎苍老孙郎少，君合众铜付一冶。
楚人自古工语言，湘流到今悼屈贾。褊夫例缚文字禅，
剑头一吷真粲然。凌荻洲、周杏农、郭筠仙、李梅生、何子贞，孙芝房，皆同乡人也。

题《篬筤谷图》 [94]

我家湘上高嵋山，茅屋修竹一万竿。春雨晨锄054-1 玉版，
秋风夜馆鸣琅玕。自来京华昵车马，满腔俗恶不可删。
洞庭天地一大物，一从北渡遂不还。苦忆故乡好林壑，
梦想此君无由攀。嗟君与我同里社，误脱野服充朝班。
一别054-2 筤谢猿鹤，十年台省翔007-1 鸾。鱼须文笏岂不好！
却思乡井长三叹。钱唐画师天所纵，手割湘云落此间。
风枝雨叶战寒碧，明窗大几生虚澜。簿书尘埃不称意，
得此亦足镌疏顽。还君此画与君约，一月更借十回看。

书朱皋亭家传后 [95]

韩公曾作董生行，坡老亦咏姚氏堂。末世文人苦孱陋，
虽有行谊无由彰。徽州太守万夫特，承明一出腰银黄。
政声今邻赵张右，名翰昔在崔蔡行。忆昨石渠同讨论，
称引先德何琅琅！考亭绝学半庭训，佩韦奕叶仍作堂。
《孝经》五龄诵在口，《内则》半编时相将。
一朝老亲蒙雾露，医不能力巫难禳。妙年诚心破金石，
午夜刲臂和羹汤。探丸何曾让耆域，卧冰殆欲嗤王祥。
谁言昊穹阔且远，小叩大应如宫商。阿耶道躬既纯固，
阿儿行义宜褒扬。汉家本来重孝友，薄俗尤应式庞凉。
岂谓虚舟藏大壑，空教幽狱埋寒铓。独留孤儿好头角，
神驹堕地不可当。逸足腾踏蓬岛路，八载与我同趋跄。
昨年一麾出歙浦，南饥北渴永相望。白塔觚棱晨漠漠，
黄山烟霭暮苍苍。怀人欲寄相思字，念祖仍征述德章。
前人艰危事栽种，后人但识嘉荫长。即今楩楠贡天府，
莫忘老干在冰霜。

送周文泉大令之官城武 [96]

周侯为政知者鲜，地小袖长自不展。早岁读书如老馋，
堆案遍尝尽百脔。词源一泻不得休，往往巉岩杂婉娈。
频年大海泣遗珠，卅载湖南绾铜篆。本因名父求萧威，
始见分符来张缅。深藏干邪匿铦铓，尽坏屏障通关键。
闲官那暇自料理，时逢顺风亦迁转。由来赤令须老成，
早有仁声先流衍。东穷二酉缘砯崖，南入九嶷踏秋藓。
马援旧愁恶氛恶，文翁新化善俗善。忍教蛮犵叹无襦，
坐看獞猺来解辫。芦笙铜鼓喧咢歌，苗妇僰童通绻缱。
我亦自是湘中人，有贤不知嗟何浅。长安一见两无猜，
讵比寻常徒睇眄。大开户牖吐真气，倒决江河放清辩。
拘守咫闻苦自绳，我固儒酸君未免。方今要路争腾驰，
几辈兼程猎华显。高车大马尘埃香，翠羽长缨腰脚软。
看君敝055-1 犹055-2 缯，长是败茵策驽蹇。行橐剩有书满箱，
公厨会恐尘生甗。此去清风入濮曹，定知甘露洒青兖。
谁云廉吏不可为，须信夷途百无舛。阳城岂畏书殿考，
卓茂终当膺首选。迩闻海国还喧咋，此邦幸未近兵燹。
可怜疲民困科条，有如聚蚁遭蹂践。岂无积弊含疮痍，
聊欲爬梳愈疥癣。枯鱼在辙谁能久，恶草当门要须翦。
知君不薄刍荛陈，世俗但解笋蒲饯。明朝一别各东西，
愁绪多于瓮大茧。

小池 [97]

屋后一枯池，夜雨生波澜。勿言一勺水，会有蛟龙蟠。
物理无定资，须臾变众窍。男儿未盖棺，进取谁能料。

失题 [98]

西山一夜雨，秋气入庭除。清晨展书坐，翛然乐有余。
天宇一何廓，荡荡真吾庐。熇熇夸毗子，守隘无旷居。
众鳞争坳潦，鬣鬐安得舒！岂知逃闲寂，放荡得尾闾。
吾乐正如此，君乐复何如？

题《泛海图》 [99]

昔我棹瓜洲，金焦望056-1 056-1 。灵山咫尺间，不得穷012-1 012-2 。
还家述游踪，高堂一笑莞。江湖险可吁，泛海况不056-2 。
抚摩慰惊魂，软脚呼盘盏。由来慈母心，险夷最所拣。
孝廉本儒衣，文章富编刬。胡为涉遐思，浮海穷觇056-3 ？
有母足慈悲，奉佛信瑟056-4 。共道洛伽岩，实惟仙药产。
神人渡迷津，福汝能简简。虔祷或有凭，孝思本无限。
图此塞寸诚，灵心聊结撰。何知妄与真，云涛纷满眼。

失题四首 [100]

抽得闲身鹤不如，高秋酒熟鞠黄初。便驱天驷识途马，
归钓江乡缩项鱼。往日心情随毂转，今来身世似舟虚。
不须更说知几早，且喜尘缘尽刬除。

蜒雨蛮烟日日催，侧身周望重低徊。海滨膏血深无极，
帐下笙歌自莫哀，安得贾生时痛哭，可怜杨仆本庸才。
投章欲问茫茫意，何处通天尚有台？

金堤旧溃高家堰，复道今年盛昔年。自古尘沙同浩劫，
斯民涂炭岂前缘？沉江欲祷王尊璧，击楫谁挥祖逖鞭？
大厦正须梁栋拄，先生何事赋归田？

两度归帆溯上流，萧萧落木洞庭秋。送君此去风前酒，
忆我当时月夜舟。弘景旧居勾曲洞，杜陵新卜浣溪头。
好栽修竹一千亩，更抵人间万户侯。

酬薛晓帆 [101]

大谷010-1 幽兰，由来习霜雪。摧挫弥岁年，葳蕤减昔悦。
本性诚未移，芬芳讵可灭！时物一为遭，适为吴人撷。
会合亦有宜，废兴固难说。旁有荷樵子，殷勤事搴016-1 。
出山嗅怀袖，余馨亦未辍。臭味良有然，非渠独明哲。

风骚难可熄，推激惟建安。参军信能事，声裂才亦殚。
寂寞杜陵老，苦为忧患干。上承柔澹思，下启碧海澜。
茫茫望前哲，自立良独难。君今抱古调，倾情为我弹。
虚名播九野，内美常不完。相期蓄令德，各护凌风翰。

送舒伯鲁 [102]

神驹秉清峻，堕地凌无前。男儿志万里，亦在华妙年。
舒生吾楚俊，结发疲丹铅。内外承嘉荫，托根魁斗躔。
迎妇范阳府，结客弥幽燕。遂来窟京辇，满月弯鸣弦。
谓言拾高第，如掇床头钱。人事有奇偶，虎鼠非吾权。
文章不妩媚，例为时世捐。芝兰合锄刈，朝菌香彻天。
可怜壮夫志，摧撼终不迁。时时造我闼，屏虑商诗篇。
高吟动厚地，幽思缒重渊。维桑古有敬，况此接才贤。
昨来忽告别，归意何翩翩！寝门疏定省，肯为世网牵？
一鸣不称意，脱去如鹰鹯。赵孟等闲事，难者参与骞。
马走蠹此间，岁月逐风颠。谋归百不勇，送女聊自镌。

送莫友芝 [103]

豪英不地囿，十九兴偏邦。斩崖拨众棘，往往逢兰茳。
黔南莫夫子，志事无匹双。万书薄其服，廿载幽穷乡。
今年偶作剧，射策来都堂。青鞋侧破帽，日绎书贾坊。
邂逅一相见，揖我谓我臧。刘郎吾庸敬，好事迷短长。
炙酒赪君颊，亦用沾我肠。微澜时激引，稍稍观涛江。
可怜好手眼，不达时温凉。果然被捐斥，锄刈不成芳。
谁能尼归驾，飘若惊鸿翔。我时走其庐，深语非浅商。
次及蓼莪痛，老泪何浪浪。嗟余亦心性，内刺能不降？
宾然拜床下，十分肃老庞。关山有乖隔，人事不可详。
万里共日月，肝胆各光芒。作诗勖岁莫，亦以勤刘郎。
刘郎，谓茮云。

丁未六月七日考试汉教习试院作二首 [104]

潭潭深院016-2 扃牢，阏日湿云作郁陶。薄茗何曾解消渴？
纤059-1 便欲等重袍。高堂燕息尚如此，矮屋蜂屯毋已劳！
得失升沉纷满眼，世间人事等牛毛。

虞廷胄子肄声律，汉室小侯齿辟雍。银汉支流原博大，
璧门追琢要从容。师儒落落渺千载，针芥时时还一逢。
明日邓林斤斧入，可能涧底拔长松。

丁未六月廿一为欧阳公生日集邵二寓斋分韵得是字 [105]

宴饮非吾欣，十招九不起。岂不耽群欢，未谙诺与唯。
今日饮邵侯，婆娑办一喜。多因坐上宾，可人非俗子。
梅叟伯言名世姿，萧然红尘里。蝉蜕三十年，万事如脱屣。
独留文章性，贞好无迁徙。颇奖欧阳公，时时挂牙齿。
后者开曾王，前追韩与史。自叟持此论，斯文有正轨。
二三邦国英，风流相依倚。持斤向老鼻，郢门欲成市。
邵侯宏其波，峥嵘见爪嘴。时作好事人，排荡诗酒理。
长安三月雨，炎威方一弛。洗盏招近局，众宾稍填委。
尚想老醉翁，兹辰实揽揆。展图拜光仪，焚香追无始。
馁鲽初在尝，良琴复动耳。跌宕宇宙间，嘐嘐亦未已。
鄙人实昏顽，百非遘一是。麋鹿生野性，谬来绊金紫。
纷华一荡潏，精光半销毁。常恐道未闻，殒身同蝼蚁。
苦缅六一公，终古长不死。名位匪绝人，所贵不关彼。
作诗谢邵侯，梅叟并送似。

次韵戴醇士邵蕙西见过 [106]

去年城南卧古刹，高秋万叶声鸣戛。病中强哦七字诗，
欲调苦肠变甘滑。枢府先生辱相和，神鬼雕镌何桀黠！
铲除险语归温柔，痛与鄙人砭茁轧。我时乡梦正南飞，
欲促归装理脂060-1 。奇章伟句不能报，自惭久喑蛬与蛰。
岂期岁序遽周遭，西风萧萧又愁杀！东乌西兔老鞭笞，
镜里催人双鬓鬜。二贤忽来旷我怀，高论邱索穷九八。
但得樽前赌欢笑，遑冀身后谁识察。纷纷人海缚簪缨，
汩汩天刑被髡刖。何时却随两闲鸥，摩空一盘万里鹘。

题朱伯韩侍御之尊人诗卷手迹 [107]

异时河内初陆梁，谁其御者朱与强。强公身死剪妖党，
殊恩稠迭旌国殇。朱公墨守一黑子，遮蔽怀卫如苞桑。
时遒岁迈三十载，事过颇忆张睢阳。吾皇继序录勋伐，
诏祀名宦褒忠良。流芬远韵不可061-1 ，遗墨始此瞻晖光。
诗律欲传杜宗武，风徽略近元漫郎。公家衮师吾所友，
向人缱绻好肝肠。往时娇养比苕玉，今日柯条还老苍。
谏章九门慑虎豹，文事四海知班扬。阿季行能亦超061-2 ，
轻收科第如掇筐。永慰老翁山下魂，九原一笑能轩昂。
近闻汴州赤大地，千里涤涤无罂粮。析骸易子都穷尽，
公之旧部亦流亡。河北枯胔相枕藉，关西寇盗仍披猖。
安得如结且千辈，散布都邑苏痍伤。摩挲此卷三太息，
聊表先正诒方将。

武会试闱中作 [108]

禁闱莲漏已宵深，凉月窥人肯一临。此地频来从案牍，
吾生何日得山林？貔貅雾隐三更肃，河汉天高万籁沉。
火冷灯青无个事，可怜闲杀爱才心。

酬李生三首 [109]

一别李生今四载，我有情怀浩如海。白日西下江水东，
嗟余与女不相逢。念女春秋正壮大，勋名邂逅能鼎钟。
三年五年伏不出，镜中便肯改昔容。丈夫自谋要深远，
求田莫问陈元龙。深山穷谷霜锷老，何人拂拭青芙蓉？
曳尾不羡宗祏龟，孤豚不慕太庙牺。我今等闲为世用，
自怜肮脏百不宜。海国波涛一万里，天吴罔象相娱嬉。
圣主宵衣事展转，小臣孱薄何能为？胸中不辨管与乐，
囊中常少参与耆。朝欷夕噫不自得，俯首长诵鹈梁诗。

孙生粲粲如刻苕，玉立偕女双琼瑶。同作二乔好夫婿，
盛年咳唾干云霄。蜀山嵯峨蜀江阔，终有畸士光斗杓。
文章不是救时物，扬雄司马乌足骄！男儿万事须尝胆，
讵肯侥幸呼卢枭！女曹报国好身手，看我蹉跎已老丑。

刘叟诗 [110]

新宁江君忠源，予之挚友也，数为予称其邑孝子刘叟者。道光丁未，叟年齿六十。江君求予以诗扬其行，为老人光悦，且以风里人。夫甄采畸德，作独行传之长编，史氏之任也。嘉善而惩不能，劝一而励百，亦士大夫有风俗之责者事也。故为之诗歌，远遗刘叟。叟名某，字某，实县学生。

金峰万山辏，刘叟巢山椒。邦人所宾礼，与山两岧062-1 。
天穷苦无告，孤露初及髫。倾家树四壁，马磨风萧萧。
朝餐或耻盎，夕饮恒赌瓢。子衿式学省，童冠各在招。
束脩敛薄少，岁获偿蓘穮。上堂奉甘滑，入室馨脂膋。
一噎三咻摩，一食再温劭。蒸梨或忤志，捐斥无宽条。
婴儿抱酷爱，毕世非一朝。白日不东返，孝养随瞥飘。
所余杯与棬，傍身匝琼瑶。触时即子卯，有061-1 如春潮。
仰供不知劬，俯畜安能饶？举家浩鹅雁，妻馁儿号宵。
维叟不卤莽，长短与量料。纫箴教补裂，呼粥权息嚣。
乡邻敬其谊，百里无飞鸮。长官式其贤，唾息不敢骄。
噫乎血气伦，报本义所要。人纪有乖沸，兹实悬之杓。
惠迪经所训，物理亮非遥。感叹遂成咏，庶以风鄙浇。

题王麓屏《扁舟归养图》二首 [111]

冶风融日作好春，吾子嘉遁逢兹晨。长安高盖拥衢术，
往者牛毛去者麟。平明趋衙莫退舍，日日人前伺喜瞋。
谁识扁舟五湖外，尚有朝士梅子真。

涟水之头资江尾，十年同违桑与梓。君去芒鞋踏万山，
谷鸟崖花各欢喜。白头老母迎门笑，倾身一拜儿归矣。
我今濡尼不知还，猨鹤息壤犹在彼。

奉题《丹魁堂诗集》 [112]

翰墨场中老折肱，逢壶顶上旧飞升。名章俊句无多秘，
传与人间总服膺。

江山万里豁双目，英荡十年半九州。最是高名弥海岱，
到今邹鲁说风流。自癸巳至癸卯，师六掌文衡，而在山东两任为最久，诗亦在山东较富。

西征旧事痛泷阡，念祖仍赓述德篇。昔日石田今百获，
范公遗砚有丰年。集中有句云：“十年困风尘，万里伤破甑。”悲先德也；又云：“传砚重披感心曲”，纪祖泽也。

橐笔蜂屯困礼闱，和公门下忝传衣。大杧小桷浑无用，
惭愧般斤误一挥。集中有《戊戌春闱即事》诗，国藩即以是役获出门下。

春官昨日放衙回，示我新篇火急催。今日继声寻旧梦，
眼光重与洗昏埃。丁未会试，师奉命知贡举。为三诗纪事，出闱即以示国藩。比思奉和而未果也，今周一岁矣。此诗亦存集中。

题张石舟《烟雨归耕图》 [113]

靖阳老翁饥不死，四十年来啖书史。一朝悔悟思改弦，
万卷书抛如脱蹝。高车大马谢群儿，草服黄冠吾归矣。
朋知聚处颇相怪，问翁“生涯欲何以？东阡南陌一毛无，
四海九州将安底？”翁言“少小睎夔皋，曾对老苍矜爪觜。
几年束缚蚕在匡，数辈呴濡鱼乞水。中散自怜七不堪，
於菟但闻三见已。阅世蛮触多战争，策身臧穀无完美。
逝将岩壑躬耕桑，不受邱轲老鞭棰。躯体谅非百年物，
梦魂倏在千山里。烟雨濛濛插新秧，短渠064-1 064-1 长鳣鲔。
泥饮村农与酣嬉，招呼黄犊同卧起”。翁言未终我已跃，
此身不归神先徙。行趋神武挂衣冠，往寻谷口买邻里。
谁能皓首黄尘中，项短尻高不知耻！

送黎樾乔侍御南归六首 [114]

时岁善遒迈，烦悰无少舒。秋色满大地，良朋还去予。
十年聚京辇，并头相呴濡。深言洞金石，密意安綦065-1 。
倾欢酌家酿，灯火照狂愚。不能久依倚，脱弃如惊凫。
民生各时令，进止非人图。物自恃其末，吾自敦其初。
高秋天万里，浩荡一春锄。

平生秉微抱，志与诗骚亲。孤音裂肝膈，划然震乾坤。
持用告庸子，举世褒不闻。先生有妙鼻，容吾挥一斤。
赏妍越恒理，逐臭诧奇芬。高歌切哀玉，吹我上青云。
多誉堕盛德，虽然岂不仁。文章事微薄，在物未为珍。
秋毫较得失，老死相龂龂。从今溉根本，破砚吾欲焚。

万岁行滔滔，后水逐前水。今古数达官，河沙不可纪。
生存势熏天，死去饱蝼蚁。达人计深长，誓不欲糠秕。
嗟余本野性，邂逅绊金紫。尺寸无功能，高明畏神鬼。
雷同溷太仓，或恐损廉耻。倦羽企归风，余亦行休矣。
筐笋锸松秧，从君万山里。

逆夷昔烂漫，兵甲御南东。杀人饲蛟鳄，大海为之红。
君时即我谋，雪涕向苍穹。夜半草万言，朝奏甘泉宫。
道谋复旁午，群策杂昭聋。圣择有姑舍，神断自天聪。
自献虽不效，义愤侔贾终。事往一回首，人各发旧蒙。
所贵中无疚，焉计达与穷。

洞庭天下阔，清杰横六宇。中有两佳人，乃是渊骞伍。
湖北字茮云，南曰孟容甫。厥氏同刘宗，神明本汉祖。
实惟吾友生，交期澈肺腑。乖隔漫关河，梦魂奔越苦。
朝忆便成昏，夜思或达午。此士卧深山，静气却豺虎。
君去倘寻求，夙鲠还一吐。物外得真游，方寸能歌舞。

骢马凿蹄行如飞，幡然下马赋归去。谏草上付九重天，
扁舟遥指三湘路。先生素志在湖海，复欲苍生归陶铸。
十年风翻虎观书，六载霜冷乌台树。沧海鲸鲵浪正高，
洪河蛟蜃秋尤怒。杜老穷年忧黎元，贾生伏阙陈时务。
虞廷自有龙夔在，朝士谁结巢由慕。长安风寒秋气高，
离筵酒暖日色暮。共因去国惜欧九，私喜见幾继疏傅。
昭山树古霜逾瘦，洞庭水深寒可渡。定将踪迹溷渔樵，
犹有耕桑酬雨露。他年拂衣我归来，为访先生嘉遁处。

题苗先麓《寒灯订韵图》 [115]

大雅久沦歇，正音委榛芜。永明肇四声，稍变周汉模。
开皇集八士，牙旷相饰揄。夜半画纲纪，韵学兹权舆。
承袭一千载，灌莽成康衢。韩公颇好古，枉啜六经腴。
放者骋游骑，敛者如辕驹。进退失所恃，不得返皇初。
有宋盛文藻，才老信狂夫。陈生兴晚明，秉烛照幽墟。
胜广驱除毕，沛下风云趋。圣清造元音，昆山一鸿儒。
中天悬日月，堂堂烛五书。上追召陵叟，千载若合符。
斯文有正轨，来者何于于！江戴扬其波，段孔入其郛。
苗髯最晚出，汇为众说都。精思屈鬼膝，高论揖唐虞。
鬻熊皎入梦，薪火耀天枢。神光不可熄，长夜一灯孤。
风雪交四壁，横膏校残书。人谓髯何惫，髯谓吾自娱。
自我与髯友，大海礼闲鸥。时洗筝笛耳，一听秦青讴。
物外有真知，肝鬲助歌歈。爱髯不忍别，作诗写区区。

题黄矩卿师《采兰艺菊图》 [116]

灵仪耀德辉，昌期偶一造。翙羽时倦飞，丹穴仍高蹈。
吾师生民杰，莹粹迈珪瑁。文章养其原，木鸡极啄菢。
诗老昔采风，滇海蒸英髦，圣皇豁四聪，惇朴信所劳。
文轸驰西南，武库职旌纛。夷然镇庙堂，群士息浮躁。
秋月照琴心，忽理思归操。东篱菊正肥，南陔兰可芼。
翩然谢綦簪，巾车已复膏。小子秉孱薄，门墙备洒扫。
追随漫十年，未洗缁尘眊。稻粱逼旅怀，诗礼荒庭诰。
赋诗镌此心，摇摇如植067-1 。

憩红诗课戏题一诗于后 [117]

铅山不作桐城逝，海内骚坛委寒灰。龙蛰虎潜断吟啸，
坐令蚯蚓鸣惊雷。憩红先生颇好事，欲拓诗国疆土恢。
号召英豪执牛耳，大搜燕冀选龙媒。走章驰檄遍都市，
纷纷吟札如云来。较量锱铢判殿最，岂有鱼目换珠胎！
倾身爱才剧如命，酬字金帛布成堆。达官贵人不好士，
先生此举真豪哉！嗟余楚狂百无用，长安十载餐黄埃。
作碑无钱枉自苦，乞米有帖长空回。臣朔饥死侏儒饱，
古来颠倒何足哀！偶然涂抹为新句，画眉深浅乖时裁。
鬟髻飘零有谁惜？锥刀角逐吁可咍。豚蹄果遂篝车祝，
一笑取醉三百杯。

为李寄云题《平谷山庄图》 [118]

十年京国踏朝鼓，九陌黄尘塞肺腑，已分喧嚣侪市估。
忽梦归去钓湘烟，洞庭八月水如天，沙鸥与我抵足眠。
醒来依旧马嘶枥，车声隆隆震墙壁，始知樊笼困羽翼。
开图对此好溪山，万重云水一僧闲，清辉照我尘里颜。
何日飘然靸芒屦，往寻盘山松下路，买邻来傍羊求住？

书严太守大关赈粜诗后 [119]

去年河北哀鸿嗷，千里剥地068-1 无毛。霾牲瘗圭百不应，
妻儿鬻食夫遁逃。吾皇惨恻轸饥溺，银潢下灌倾恩膏。
诏发内储一百万，拯置衽席苏号咷。颇闻洪波有渗漏，
蟊贼难防胥役饕。令我苦思循良吏，部勒仁政明秋毫。
丽江太守今召父，噢咻赤子归甄陶。政成蛮犵罢歌舞，
跌宕滇海穷诗骚。朅来金门谒帝座，一篇示我何桀骜。
赈粜两章尤警绝，风格欲与次山争旌旄。
大夫出疆得专擅，汲黯发粟史所褒。叔世议赈非细事，
走章驰檄相訾謷。州家申求使家阻，民册吏牍如山高。
君能奋身拯水火，一破积习万口牢。画脂不是壮夫业，
诗外有事真贤豪。安得九州遍公等，抚摩万众离煎熬。
作歌聊用劝来哲，下考莫哂阳城劳。

太学石鼓歌 [120]

韩公不鸣老坡谢，世间神物霾寒灰。我来北雍抚石鼓，
坐卧其下三徘徊。周宣秉旄奠八柱，岐阳大狩鞭风雷。
四山置罦匝天布，群后冠带如云来。东征北伐荡羶秽，
方召啴啴何雄哉！铭功镌石告无极，欲镇后土康八垓。
自从七国战龙虎，荒芜王迹沦蒿莱。嬴颠刘蹶六代沸，
把酒但劝长星杯。陈仓流落一千载，霜饕日剥空黄埃。
国子先生老好事，欲比郜鼎珍琼瑰。东都相公守右辅，
始舁泮沼剜苍苔。五季蜩螗颇星散，司马刺史初重恢。
是时十鼓嗟失一，抛弃不辨何山隈。博搜民间得异臼，
秦关复赎连城回。宣和天子向儒雅，太清书画千云堆。
诏移此石归汴水，圜桥观听何轰豗！行填字钩发光怪，
照耀艮岳金碧开。岂知六龙卒北狩，法物曾不禳凶灾！
高车大牛辇万货，填坑咽谷惊三才。是鼓苍黄亦北徙，
重器始此蟠燕台。道园诗翁主太学，兴举百废扶倾颓。
中门两枨与位置，华楹大栋增崔嵬。承以砖坛护以槛，
清阴四羃连疏槐。迩来春秋阅五百，光气夜夜腾斗魁。
圣清文明迈巢燧，搜抉书契穷根荄。从臣技能半史籀，
别作新鼓相追陪。小儒昏钝无所识，得从棫朴备条枚。
细思物理穷显晦，茫茫人事不可推。作歌聊继二公后，
不羞驽蹇随龙媒。

送孙芝房使贵州二首 [121]

妙年作赋动明光，又策星轺赴夜郎。文采边陬瞻泰斗，
仪容寸步中宫商。沅湘过访三闾庙，宛叶行经百战场。
定有新诗传万口，归来吾与解奚囊。

六年陈迹君能记，病骨秋风入剑关。曾洗人天清净眼，
饱看巴蜀怪奇山。君今岩壑搜群玉，自有光芒照百蛮。
不似老夫徒碌碌，昆冈一网手空还。

送黄恕皆使秦中 [122]

辇毂蜂房聚，万人扃闭牢。脱身得出走，尘鞅方一逃。
黄君吾党彦，暗默谢群嚣。持节下关陇，太华秋气高。
西北收功实，自古产英髦。圣朝枋儒术，土室始深韬。
三征卧不起，四字烂天褒。张吕去云久，余绪犹可缫。
丹穴凤所都，累叶无凡毛。猗兰岂不馥？所贵采撷劳。
三洗人天眼，往观大海涛。括尽波底蚌，明月终在遭。
先民有遗绍，邂逅入甄陶。归来谢天子，亦用夸吾曹。
为己辨檠辅，与世置夔皋。

《桐阴消夏图》为史吏部题 [123]

炎曦灼大地，蠕蚑同烹煎。有生奔末利，扰扰不遑安。
史君静者流，置身巢燧间。绿天展珍簟，桐叶生虚寒。
煮茶激清吹，拂箔回微澜。客来戒不报，尘事莫相干。
颇亦哀老子，佳眠未渠阑。

送梅伯言归金陵三首 [124]

金门混迹发苍苍，从此菰蒲岁月长。人世正酣争夺梦，
老翁已泊水云乡。自翻素业衡轻重，久觉红尘可悯伤。
只恐诗名天下满，九州无处匿韩康。

征君绝学冠寰瀛，又见文孙树立宏。六叶弓裘传柏枧，
百年耆旧数宣城。缅怀仁庙虚前席，尽访鸿儒佐太平。
岂独当时能感激，至今臣子涕纵横。伯言，宣城人，著有《柏枧山房诗文集》。

文笔昌黎百世师，桐城诸老实宗之。方姚以后无孤诣，
嘉道之间又一奇。碧海鳌呿鲸掣候，青山花放水流时。
两般妙境知音寡，它日曹溪付与谁？

书边袖石诗集后二首 [125]

镌章琢句寻常事，激烈心情绝可怜。今日词臣须颇牧，
古来豪士出幽燕。杨家忠义存三疏，孙相威名在九边。
莫借文章追往哲，要凭肝胆报皇天。

苦忆荆州王仲宣，投簪浩荡卧江天。三年促膝从予坐，
四海低头道子贤。北李南何各坛坫，枫青塞黑与缠绵。
因君更逐停云想，望断襄阳落照边。

《北堂侍膳图》为姚吏部题二首 [126]

脱叶辞乔柯，回旋依旧畹。行役有乖违，梓桑终缱绻。
姚君虞舜裔，纯行亚圭琬。伯瑜陈采服，下堂自婉娩。
一从通朝籍，乡关日已远。浮云有东西，游子不得返。

树兰服众芳，谁能忘根本？爰图圣善容，慰此深爱悃。
嘉鱼初在烹，新笋欲盈072-1 。不惜求取劳，但虞珍膳损。
魏阙身事羁，南陔归梦稳。移孝出忠勋，邂逅还补衮。

题陈氏五世乡贤遗像 [127]

纯皇抚九有，至文耀天枢。诏举明经士，四皓来于于。
介休荐梁叟，江南顾与吴。陈公实称首，人中见驺虞。
峨冠长太学，鲁国始一儒。洪河无近脉，昆山玉所都。
三朝袭令绪，四世表其闾。繄维圣舜胄，家声自古初。
义门翕惇穆，太邱世簪裾。门风不复坠，继踵践天衢。
金籝泽易斩，君子席诗书。瞻言礼遗像，杖几如可趋。
聊表先民轨，一为薄俗模。

韩斋为孔舍人题 [128]

西京大雅沦，斯文日凋败。天不丧周孔，使人续謦咳。
韩子兴中原，圣言始有赖。孤窍吐雄奇，金声塞两戒。
时于蕙兰室，中出蛟龙怪。回首视齐梁，有作颇衰惫。
一从兹途辟，来者方云会。豪彦仍响臻，欧曾得两大。
圣清炳昌运，方姚实孤迈。鲁叟有云孙，嗜古百无懈。
斋祓奉烝尝，但下昌黎拜。大书榜其室，夙莫见蓍蔡。
谁云千载遥，神理与针芥。湜翱漫亲炙，相夷等自郐。

《养闲草堂图》为潘博士题 [129]

浩浩市声沸，尘雾如惊涛。中有淡定人，万事渺秋毫。
家世东山旧，诸谢各清高。末行濯德辉，九天一羽毛。
岂谓回风劲，修路滞将翱。乾坤岂不大，一笑解天韬。
四时足休息，静极思作劳。时携桑舆友，物外得佳遨。
脱帽谈虞夏，生理寄浊醪。归来对虚室，风日淡相遭。
老鹤傍人睡，群鸡正喧嘈。

陶太常小像 [130]

江波少还态，耆宿日凋零。岂知永嘉末，吾犹及老成。
乾嘉昔云盛，钱王蔚典型。传经孟喜膝，问字子云亭。
各奉本师说，森然启门庭。先生时少壮，槃敦接芳馨。
曾从大匠鼻，挥斧动神灵。跌宕五十载，数辈倚声名。
踏破九州莎，依旧还天廷。后生仍好事，快睹先民程。
飘然好须鬓，图此岁星精。柏寝话畴昔，绪论吾尝聆。
瞻言咏斯篇，一寄思古情。

题甘祺仁学博《宋卅六砖归装图》 [131]

南渡江山事可怜，清淮咫尺是穷边。谁知卅六残砖在，
词客归装抵万钱？

高楼百尺贮吴碑，淮海研材又簉之。茅屋清凉山下路，
虹光夜夜烛天垂。

寄张南山 [132]

今日天涯余二老，江南梅叟岭南张。

送唐镜海先生九首 [133]

六年高卧大江隈，万里蒲轮驿吏催。京国诸儒齐额手，
温公新自洛阳来。

金殿从容道古今，高言字字印天心。钟声送出东华路，
已报槐阶转午阴。

摹天绘日本难工，圣德何由测六龙？白发老臣私赞叹，
文如圣祖武高宗。

漳卫滔滔走帝都，尧封何事阙沟渠？廿年深究齐民术，
一卷新呈水利书。

上相南征策众材，军容十万转风雷。书生却进安民策，
盗弄潢池事可哀。

泰岱高云不可攀，曾兴霖雨在人间。如今老去神功敛，
祗就君王乞放还。

道德神仙各有谋，行藏虽一事难侔。功名不数种司谏，
出处羞称李邺侯。

熙朝正学要匡扶，众说纷纷各启途。归语江南诸父老，
太平天子好真儒。

枌榆后进谬升堂，习习春风杖履旁。此后追陪何日是？
镜中吾亦鬓毛苍。

谢叠山卖卜砚为刘太守题 [134]

青花一片莹寒泉，中有毅魄075-1 苍天。大宋河山沧桑改，
孤臣心事金石坚。当年卖卜建阳市，麻衣血洗流成渊。
吞炭不复容三击，下帘何曾索一钱？裯父宋父吊076-1 鹆，
东川西川泣杜鹃。岂知历劫冰霜后，尚留人世文字缘！
辰阳太守亦可怜，老抱石兄喜欲颠。三年膜拜悯忠寺，
万里携将书画船。书生痴绝例如此，称先道古口流涎。
不如尧桀两忘去，日摩顽石支头眠。

送李子彦 [135]

我年廿四登乡贡，始与刘蓉相追陪。延津双剑忽会合，
深夜挂壁鸣风雷。勋名自谓凌管乐，文采何曾怯邹枚？
岂知羲和鞭日月，头上光阴火急催。老刘偃蹇不称意，
酸寒一衿初受裁。我虽置身霄汉上，器小仅侪瓶与罍。
立朝本非汲黯节，媚世又无张禹才。似驴非驴马非马，
自憎形影良可咍。中天广殿镵云开，飞甍结构要群材。
倦眼相遍天下士，焉知吾国有颜回。李生年少风骨峻，
骁腾汗血龙所胎。平地一朝能九仞，欲与老刘争崔嵬。
万里辞家来从我，如金受冶玉受锤。斫轮只有一心喻，
献璞翻为两足灾。世上升沉日千变，得失于我有何哉！
朝来告别问何往，迎妇塞外祠高禖。长安自是别离海，
新婚便作锦绣堆。离情吉语双惝076-2 ，新诗妙句千琼瑰。
我有一言生听取，冰蘖乃为福之媒。富贵绮罗遭鬼瞰，
忧患可以坚筋骸。陈平终非贫贱客，王章莫忘辛苦怀。
边关十月雪黏天，劝生为我尽一杯。

读吴南屏送毛西垣之即墨长歌即题其集 [136]

十载乡园独尔思，眼明今日见新诗。常忧大雅终将绝，
岂意吾侪睹此奇！木落千山初瘦削，风回大海乍平夷。
此中真意凭君会，持似旁人哪得知。

人间肮脏一毛生，与子交期如弟兄。忽出国门骑瘦马，
去看东海掣长鲸。放歌一吊田横岛，酾酒还临乐毅城。
并入先生诗句里，干戈离别古今情。

酬李芋仙二首 [137]

巴东三峡猿啼处，太白醉魂今尚存。遂有远孙通肸蚃，
时吟大句动乾坤。爱从吾党鱼忘水，厌逐人间虱处裈。
却笑文章成底用？千篇不值一盘飧。

劲翮摩空故绝伦，吹嘘曾未出风尘。细思科第定何物？
却是饥寒解困人。大道但期三洗髓，长途终遇九方歅。
高秋一放脱鞲去，看汝飞腾亦有神。

题孙君《采芝图》二首 [138]

孙君名葆恬，字劭吾，善化人。嘉庆己卯举人，道光六年以大挑选桃源县学教谕，芝房侍讲之父也。

众羽工飞骞，先生独摧挫！十载桃花源，寒毡屡告破。
古木发深弹，从来拒俗和。采蕨睎殷顽，餐英补楚些。
自撷三秀芝，穷年振寒饿。岂谓人事乖，悠悠即长卧！
掇草求长生，无灵欲谁那？长是拜画图，千秋聆咳唾。

少室吾党英，储能实完好。韶齿殊不廉，闲偷仙人枣。
航海探琪花，蹁跹踏三岛。根本良已深，众芳信在抱。
言采幽兰归，种作阶前草。上有竹修修，下有清风扫。
竹节寒逾坚，贞心永难老。风暖扇余馨，繁香满穹昊。

会合诗一首赠刘孟容郭伯琛 [139]

东风吹片云，嘉客来千里。喘如竹筒吹，腐公跫然喜。
朋僚杂迎笑，吾亦倒吾屣。各自衱其魂，告曰某在此。
倾衿语晨夜，烂漫不知止。上言离别长，岁月弦脱矢；
下言兵事殷，成败真梦耳。江汉天下雄，三年宅蛇豕。
玉师有蹴踏，戈船照清泚。掀浪煮鼋鼍，洪涛染为紫。
长驱下蕲黄，铁锁沉江底。群龙水中生，怒螳车下死。
英英塔与罗，威名詟南纪。倚啸灊庐间，天戈欲东指。
人事有变迁，由来不可拟。鬼火夜灼天，坏云压高垒。
龙骧付一炬，韩壁仅可抵。偕行竟无衣，存足乃无履。
夜半饥肠鸣，大声震江水。腐公不知羞，恬然矜爪觜。
谓言多难时，从来福所倚。在莒义不忘，图南风渐起。
稍稍召惊魂，时哉可归矣。世论自悠悠，冰肤生疮痏。
困穷念本根，风雨思君子。艰难复相逢，得非天所祉。
回首廿年前，志亢声亦侈。忧患阅千变，返听观无始。
老夫苦多须，须多老可鄙。二子苦无髭，无髭亦可耻。
自乏谐俗韵，不关年与齿。贞松无春竞，岁晏行可俟。
作诗志会合，亦用砭窳呲。咸丰五年秋月，南康舟次。

题易公筠亭遗像 [140]

昔岁在丑，哲人西游。我作挽辞，比许文休。
马磨既甘，不竞不079-1 。亦有月旦，胸剖九流。
东崖奉亲，朝戏彩舞。暮归读书，群言藻斧。
乡闱屡试，爨无完桐。文章憎命，泪洒秋风。
不于其躬，乃祚其子。濯濯芳兰，芥拾青紫。
弓冶不堕，载述先芬。瞻言遗像，永播青尘。

次韵何廉昉太守感怀述事十六首 [141]

域中哀怨广场开，屈宋而还第二回。幻想更无天可问，
牢愁宁有地能埋！秦瓜钩带何人种？社栎支离几日培？
大冶最憎金踊跃，那容世界有奇材！

惨淡兵戎春复秋，浊醪谁信遣千忧？战场故鬼招新鬼，
世事前沤散后沤。驱逐几同秦失鹿，劬劳只愧鲁无鸠。
何时浩荡轻鸥去？一舸鸱夷得少休。

二月长安春始归，觚棱回首梦魂飞。宫鸦掠日槐阴瘦，
厩马嘶风柳絮肥。东阁赐茶双凤阙，西郊扈跸九龙旗。
十年苦忆钧天奏，老大真怜未拂衣。

沧海横流泽有鸿，微生偶出一当熊。千艘梭织怒涛上，
万幕笳吹明月中。屠罢长鲸波尚赤，战归骄马汗犹红。
谁知春晚周郎老，更与东皇乞好风。

钟山祠庙岿然存，凭吊湖湘烈士魂。马革裹尸男子志，
鸾刀祭080-1 圣明恩。弓旌夜动神依户，箫鼓春祈福满门。
万世游人应指点，血殷篙眼古时痕。

浔阳江水接天长，良将新祠皎雪霜。半壁东南支柱石，
数州士女荐馨香。竟无耆寿追充国，犹有嘉名配武乡。
匹马寸金都谢绝，三明何必数西凉！

山县寒儒守一经，出山姓字各芳馨。要令天下销兵气，
争说湘中聚德星。旧雨三年精化碧，孤灯五夜眼常青。
书生自有平成量，地脉何曾独效灵！

猿鹤沙虫道并消，谁分粪壤与芳椒？昨来皖水三河变，
堪痛阿房一炬焦。勾践池边醪易醉，田横墓上酒难浇。
同袍才俊雕零尽，苟活人间只自嘲。

鸰原横061-1 第三人，鹤唳华亭不复春。先轸归元何日是？
虞翻相骨本来贫。科名久滞青云路，身手难扶赤日轮。
十二万年香不灭，从渠捣麝作灰尘。

江雪湖波路几千，壶头归葬事堪怜。铸金叩叩终何益？
埋玉深深不计年。夜月一钩凉蕙帐，春风十万散榆钱。
神灵甲马如相助，莫遣愁人叹逝川。

滥觞初引一泓泉，流出蛟龙万丈渊。从古精诚能破石，
熏天事业不贪钱。腐儒封拜称诗伯，上策屯耕在砚田。
巨海茫茫终得岸，谁言精卫憾难填？

幕府山头对碧天，英英群彦满樽前。共扶元气回阳九，
各放光明照大千。短李迂辛杂嘲谑，箕张牛奋总安便。
独怜何逊今漂泊，望断寒云暮霭边。

薇阁藤厅淡淡红，多君翔步五云中。良缘彩凤双飞翼，
慧业灵犀一点通。典郡四旬书上考，阖门八口祀昭忠。
灾祥谁识天公意，休向西风泣路穷。

由来忠孝易通神，忉利华鬘识后身。石烂海枯终有尽，
生天成佛岂无人。关河庾信空萧瑟，形影陶潜孰主宾？
鸡犬全家存帝所，淮南生计未全贫。

荒城风雪卧袁安，高节鸿才万目看。懒读司空城旦法，
曾希柱后惠文冠。出山驯雉网罗密，失水神龙变化难。
犹有老梅娇萼发，先从三界解春寒。

圣主中兴迈盛周，联翩方召并公侯。神威欲挟雷霆下，
大业常同江汉流。藻火但闻山甫衮，桐庐岂有子陵裘。
007-1 鸾台阁方新构，杞梓楩楠一例收。

补苏子瞻诗 [142]

治生不求富，读书不求官。修德不求报，为文不求传。
譬如饮不醉，陶然有馀欢。中含不尽意，欲辨已忘言。

祁门口占 [143]

天上岁星也起霉，掉头一去不归来。忽闻打破上溪口，
又向祁门走一回。

戏题公牍 [144]

官儿尽大有何荣？字数太多看不清。删去几条重刻过，
留将他日写铭旌。

浃旬之间官军连克州县七城要隘四处伯敷以诗见贺奉笔四章并简莼卿尚斋海航筱泉眉生七绝四首 [145]

濡须坞里涨春波，三月莺啼气正和。一骑云飞新报捷，
汉家收取旧山河 [146] 。辛酉九月，余欲攻裕溪口，军中以其水涸，请待春涨 [147] 。

碧血家家百草腥，荒郊五夜泣坤灵。将军一扫陵阳道，
便有游人说踏青。

半壁山前铁锁横，当年诸将各声名。只今锤凿西梁下 [148] ，
益信先皇万里明。咸丰四年，官军破田家镇，贼有铁锁横江。旋奉谕旨，有“此下尚有东西梁山一关，亦不易破”云云。今水师破西梁山，江洲果亦有铁锁 [149] 。

私淑韩公二十霜 [150] ，敢将裴令并论量。诸君自有浯溪笔，
看取穹碑日月光 [151] 。

题唐本《说文·木部》应莫郘亭孝廉 [152]

插架森森多于笋，世上何曾见唐本？莫君一卷殊瑰奇，
传写云自元和时。问君“此卷有何珍？流传显晦经几人”？
君言“是物少微识，残笺黯黮不能神。豪家但知贵锦衭，
陋巷谁复怜綦巾？黟县令君持赠我，始吐光怪干星辰。
许书劣存二百字，古镜一扫千里尘。篆文已与流俗殊，
解说尤令耳目新。乾嘉老儒耽苍雅，东南严段并绝伦。
就中一字百搜讨，诘难蜂起何龂龂！暗与此本相符契，
古辙正合今时轮。乃知二徐尚卤莽，诒误几辈空因循”。
我闻此言神一快，有如枯柳揩马疥。我昔趋朝陪庶尹，
颇究六书医顽蠢。四海干戈驱迫忙，十年髀肉消磨尽。
却思南阁老祭酒，旧学于我复何有。安得普天息欃枪，
归去闭户注《凡将》。

王母方太夫人诗 [153]

凡响无异材，爨余得佳桐。众卉竞春华，岁寒彰贞松。
坤德无咎誉，非仪两不蒙。茕然遘闵凶，高义古所崇。
中材利行之，绰楔留芳踪。卓哉贤母德，激烈乃过中。
别嫌谨锱铢，年高兹益恭。至性无矫揉，情挚超凡庸。
无所为而为，乃与神明通。有孙立朝端，蹇蹇盖匪躬。
乃知玉泉流，璇源已冲瀜。白岳黄山间，灵气郁葱葱。
明灵永不泯，奕世扬休风。

沅甫弟四十一初度 [154]

九载艰难下百城，漫天箕口复纵横。今朝一酌黄花酒，
始与阿连庆更生。

陆云入洛正华年，访道寻师志颇坚。惭愧庭阶春意薄，
无风吹汝上青天。

几年橐笔逐辛酸，科第尼人寸寸难。一剑须臾龙变化，
谁能终古老泥蟠？

庐陵城下总雄师，主将赤心万马知。佳节中秋平剧寇，
书生初试大功时沅圃初在吉安，统兵二万，八年八月十五日克复府城。

楚尾吴头暗战尘，江干无土著生民。多君龛定同安郡，
上感三光下百神十一年八月初一日克复安庆，钦天监奏是日四星联珠，日月合璧。

濡须已过历阳来，无数金汤一剪开。提挈湖湘良子弟，
随风直薄雨花台。

邂逅三才发杀机，王寻百万合重围。昆阳一捷天人悦，
谁识中军血染衣！

平吴捷奏入甘泉，正赋周宣六月篇。生缚名王归夜半，
秦淮月畔有非烟。

河山策命冠时髦，鲁卫同封异数叨。刮骨箭瘢天鉴否？
可怜叔子独贤劳。

左列钟铭右谤书，人间随处有乘除。低头一拜屠羊说，
万事浮云过太虚。

已寿斯民复寿身，拂衣归钓五湖春。丹诚磨炼堪千劫，
不借良金更铸人。

黄河余润沾三族，白下饥民活万家。千里亲疏齐颂祷，
使君眉寿总无涯。

童稚温温无险巇，酒人浩浩少猜疑。与君同讲长生诀，
且学婴儿中酒时。

甲子八月二十日，沅圃弟四十一生日，为小诗十三首寿之。往在壬戌四月，沅弟克复巢县、和州、含山等城，余赋诗四首。一时同人以为声调有似铙歌而和之。此诗略仿其体，以征和者。且使儿曹歌以侑觞，盖欲使后世知沅甫立功之苦，兴家之不易，常思敬慎以守之也 [155] 。国藩识。

喜吴南屏至 [156]

春霖飒沓天如簁，大麦菸邑小麦摧。愁颜弥月何曾破？
故人飞棹从天来。与君握别才几日，已见新火十钻槐。
当时洞庭釂别酒，乾坤战伐正喧豗。沅湘义军参差起，
十事欲成九事乖。英豪半藏蜀国血，大地遍种秦时灰。
即今南纪风尘靖，乱后遗黎多眚灾。荒村有骨饲狐貉，
沃土无人辟蒿莱。筋力登危生理窄，斗粟谁肯易婴孩？
三里诛求五里税，关市或逢虎与豺。谬领大藩二千里，
疮痍不救胡为哉？羡君高卧君山顶，吞吐湖月无愁猜。
世味饱谙肱三折，长吟极望天四087-1 。招邀轩辕论古乐，
湔祓屈氏饯余哀。谈经颇折巨儒角，手携皜日照昏霾。
翩然一叶忽东下，相见各怜双鬓皑。宁知沧桑阅百变，
复此对持掌中杯。苍天可补河可塞，只有好怀不易开。
努力且谋千日醉，高谈巢燧讫有邰。

观帖习字悟古人用笔之道 [157]

侧势远从天上落，横波杂向弩端涵。刷如丹漆轻轻抹，
换似龙蛇节节衔。

游金山观东坡玉带诗 [158]

去岁归帆拂金山，咫尺浮图不可攀。今年又剪瓜洲渡，
扶携妙友陟孱颜。簿领丛中困桎梏，脱身一试腰脚顽。
微风蹙江众皱静，一抹横吞东海宽。耽耽楼观今安在？
无情瘦石空088-1 岏。六飞昔临浮玉顶，御榻霄汉千龙盘。
兵火十年变陵谷，道场百亩荒榛菅。颓垣不见螭缠栋，
荆扉无复兽啮环。古佛负墙渗秋雨，雏僧无食号夜寒。
独余苏公旧法服，腰玉片片留人间。绂佩流传七百祀，
天章褒宠同锡鞶。旧玉带有残缺，纯庙敕内府琢玉补之，题诗五章。
我怀峨嵋老尊宿，翱翔人海如凤鸾。扬子江头数来往，
几回愉乐几悲酸。北去乌台判死别，南迁岭表绝生还。
东坡往来江上，屡过金山，惟自湖州摄入乌台狱，及暮年南迁惠州，两次经过金山，尤极艰苦。磨蝎作灾魑魅壮，荆棘塞天行路难。
差喜名山藏故物，长倚江月照忠肝。巴陵诗叟抱奇逸，
齐盟早歃风骚坛。敛板厌束渊明带，谈经时敧子夏冠。
昨来省我钟山麓，今此东游兴未阑。扁舟更欲探瓯越，
誓穷人力发天悭。嗟余本志耽邱壑，羁束尘鞅无由删。
江山自佳日自富，堪笑纷纷苦不闲。

题陆清献公遗像 [159]

具区汇百渎，三泖浚灵源。达人钟神秀，深宅养蟠根。
洛闽绪将绝，陆子阐微言。儒墨穷辨晰，高论息群喧。
牛刀试剧邑，岂弟呴元元。卿尹互推毂，鸾皇翔谏垣。
一鸣惊百族，曾霄劲翮骞。谁知直道黜，归袖风轩轩。
虞山启讲席，身隐道□尊 [160] 。哲人一以萎，令问塞乾坤。
诏提江南学，黄壤拜君恩。配食依两庑，陟降三雍门。
至今展遗像，贞玉有余温。孰云一时晦，万古耀初暾。

题杨忠愍公二疏手草 [161]

古孰无死？曾不可班。轻者鸿毛，重者泰山。
杨公正气，充塞两间。遗文妙墨，深播人寰。
马市一疏，声振薄海。更击贼臣，五奸十罪。
心追逢比，身甘菹醢。取义须臾，归仁千载。
翩翩谏草，犹存手稿。古柏拏空，似枯弥好。
郁此英风，辅以文藻。长有自虹，烛兹瑰宝。

自箴韵语 [162]

心术之罪，上与天通。补救无术，日暮道穷。
省躬痛改，顺命勇从。成汤之祷，申生之恭。
资质之陋，众所指视。翘然自异，胡不知耻。
记纂遗忘，歌泣文史。且愤且乐，死而后已。

忮求诗二首 [163]

不忮

善莫大于恕，德莫凶于妒。妒者妾妇行，琐琐奚比数。
己拙忌人能，己塞忌人遇。己若无事功，忌人得成务；
己若无党援，忌人得多助。势位苟相敌，畏逼又相恶。
己无好闻望，忌人文名著。己无贤子孙，忌人后嗣裕。
争名日夜奔，争利东西骛。但期一身荣，不惜他人污。
闻灾或欣幸，闻祸或悦豫。问渠何以然？不自知其故。
尔室神来格，高明鬼所顾。天道常好还，嫉人还自误。
幽明丛诟忌，乖气相回互。重者灾汝躬，轻亦减汝祚。
我今告后生：悚然大觉悟！终身让人道，曾不失寸步；
终身祝人善，曾不损尺布。消除嫉妒心，普天零甘露。
家家获吉祥，我亦无恐怖。

不求

知足天地宽，贪得宇宙隘。岂无过人姿，多欲为患害。
在约每思丰，居困常求泰。富求千乘车，贵求万钉带。
未得求速偿，既得求勿坏。芬馨比椒兰，磐固方泰岱。
求荣不知厌，志亢神愈忲。岁燠有时寒；日明有时晦。
时来多善缘，运去生灾怪。诸福不可期，百殃纷来会。
片言动招尤，举足便有碍。戚戚抱殷忧，精爽日凋瘵。
矫首望八荒，乾坤一何大！安荣无遽欣，患难无遽憝！
君看十人中，八九有依赖。人穷多过我，我穷犹可耐。
而况处夷途，奚事生嗟忾？于世少所求，俯仰有余快。
俟命堪终古，曾不愿乎外。

赠李眉生 [164]

倦翮复南翔，重眺钟阜烟。旧游多环萃，群卉正芳鲜。
谓可扩吾襟，孤怀乃悄然。非材窃禄位，俯仰惭高天。
术业一无成，浩浩送流年。窳惰常废事，识暗或蔽贤。
多病无安食，多悔少佳眠。无德居高明，众鬼瞰瑕愆。
无学臻衰耄，但为时所镌。谁言所遇顺，抚衷百虑煎。
勤子来存访，至论探九渊。郁塞乃过我，神困难为妍。
人世多乖迕，圆一缺常千。羲娥驱童丱，举世惜华颠。
天命诚足畏，愁思且当捐。

青松生危甗，独立向清昶。风韵戛韶咸，交柯蟠龙象。
逸气干层霄，潇洒谢尘坱。庙廊构环材，群工共嗟赏。
虹梁皎朱曦，天门信荡荡。岂知咫尺间，歧路多回枉。
挽来不能寸，推去或千丈。托根倚峻岩，植基固不广。
孤高招烈风，薄俗宁足仗！苍穹富雨露，百昌日夜长。
一钧一转旋，悱恻神所奖。聊究庄生旨，齐物寻影响。
行止皆有待，还以咨罔两。

酬王壬秋徐州见赠之作 [165]

戒徒事秋搜，理棹及淮甸。尘坱正纷挐，邂逅扶英彦。
乖离七易霜，天遣更相见。后车携嘉客，同驰彭城传。
轻飔浣素襟，名论回深眷。自云寻绝学，涂轨约三变。
侨居蒸水阳，亲知断游宴。闭户自高歌，寒宵百虑战。
群圣下窥瞰，忧喜相庆唁。尽抉诸经心，始知老儒贱。
探箧出新编，照座光如电。说《易》烛大幽，笺《书》祛众眩。
旁及庄生旨，抵巇发英眄。大雅久不作，小知各自衒。
汉宋互嘲讥，余炎更相煽。迟君绍微言，毫芒辨素绚。
高揭姬孔情，洪曦消积霰。湖湘增景光，老怀亦忻忭。

题俞荫甫《群经平议》《诸子平议》后 [166]

圣徂旷千祀，微言久歇绝。六经出燔余，诸老抱残缺。
尚赖故训存，历世循旧辙。从宋洎有明，轨途稍歧别。
皇朝褒四术，众贤互摽揭。顾阎启前旌，江戴绍休烈。
迭兴段与钱，王氏尤奇杰。大儒起淮海，父子相研悦谓高邮王怀祖先生念孙及其子文简公引之。子史及群经，立训坚于铁。
审音明假借王氏精于古音，谓字义多从音出，经籍多假借字，皆古音本同也，课虚释症结王氏每于句调相同者，取彼释此，谓之句例。又戒不得增字以释经，皆系从虚处领会。旁证通百泉，清辞皎初雪王氏立训，必有确据，每讥昔人望文生训，或一字而引数十证，其反复证明乃通者，必曲畅其说，使人易晓。九原如有知，前圣应心折。
俞君一何伟，跬步追曩哲。尽发高邮奥，担囊破其016-2 。
君昔趋承明，凤鸾与颃颉。轺车骋嵩洛，康衢误一跌。
子云宦不达，草玄更折节。文囿芟天葩，经神供清醊。
庞言颇觝排，诸子亦梳抉。复从群贤后，森然立绵092-1 。
嗟余老无成，抚衷恒惙惙。闳才不荐达，高位徒久窃。
兹编落吾手，吟览安可辍。

题彭旭诗集后即送其南归二首 [167]

日日送归客，情抱难为佳。老彭复去我，内抚焉所偕？
往余初遇 [168] 子，睇睐无 [169] 等侪。鹰眼迥 [170] 高秋，势不甘尘埃。
自言困乡国，横被口语猜。绛侯 [171] 畏牍背，田甲 [172] 欺死灰。
脱身来洛下，稍摄惊魄回。风波一震薄，万事何有哉？
雄篇 [173] 忽枉我，峻句何崔嵬！险拔肝胆露，忧患才地开。
终然达紫气，幽狱难可埋。男儿要身在，百忤宁足摧！
临岐不知报，努力干深杯。

大雅沦正音，筝琶实繁响。杜韩去千年，摇落吾安放？
涪叟差可人，风骚通肸蚃。造意追无垠，琢辞辨倔强。
伸文揉作缩，直气摧为枉。自仆宗 [174] 涪公，时流颇忻 [175] 向。
女复扬其波，拓兹疆宇广。大道辟榛芜，中路生罔两。
孱夫阻半途，老大迷归往。要当志千里，未宜局寻丈。
古人已茫茫，来者非吾党。并世求人难，勉旃各慨慷。

[1] 本组诗作于道光十五年，据同治十三年孟夏月传忠书局校刊《曾文正公诗集》补。

[2] 本组诗作于道光十五年十二月。

[3] 本组诗作于道光二十年十一月初七、八日。

[4] 本诗作于道光二十年十二月初一日。

[5] 此二诗作于道光二十一年正月。

[6] 本诗作于道光二十一年二月十五、六日。

[7] 本诗作于道光二十一年闰三月二十八日。

[8] 此二诗作于道光二十一年四月十八日。

[9] 本组诗作于道光二十一年七月初三、四日。

[10] 本诗作于道光二十一年秋。

[11] 本组诗作于道光二十一年九、十月间。

[12] 本组诗作于道光二十一年。

[13] 本诗传忠书局稿本编在道光二十一年。

[14] 本诗传忠书局稿本编在道光二十一年。

[15] 本诗约作于道光二十一年。

[16] 本诗作于道光二十二年八月初。

[17] 本组诗作于道光二十二年秋。

[18] 本诗作于道光二十二年十月初八日。

[19] 本诗作于道光二十二年十月十二日。

[20] 此二诗作于道光二十二年十月十二、十四日。

[21] 本诗作于道光二十二年十月十八日。

[22] 本诗作于道光二十二年十月二十日。

[23] 本组诗作于道光二十二年十月二十四、五日。

[24] 本诗作于道光二十二年十月二十七日。

[25] 本诗作于道光二十二年十一月十三日。

[26] 本诗作于道光二十二年十一月十二、十六日。

[27] 本诗作于道光二十二年十一月十六日。

[28] 此二诗作于道光二十二年十一月十六日。

[29] 本诗作于道光二十二年十二月初五日。

[30] 本诗作于道光二十二年十二月二十二日。

[31] 本组诗作于道光二十二年十二月二十九日。

[32] 本组诗作于道光二十二年。

[33] 本诗传忠书局稿本编在道光二十二年。

[34] 本诗传忠书局稿本编在道光二十二年。

[35] 本诗作于道光二十三年正月。

[36] 本诗作于道光二十三年三月十九日。

[37] 本组诗作于道光二十三年三至六月。

[38] 此二诗作于道光二十三年六月初五日。

[39] 本诗作于道光二十三年闰七月，盖诗中内容与往川途中伤暑且病的情景、心境正合而与归途中开朗心境全不相应。

[40] 本诗作于道光二十三年八月初。

[41] 本诗作于道光二十三年九月中旬。

[42] 此五首作于道光二十三年九月二十三日。题中“游”字据曾氏日记补。

[43] 本诗作于道光二十三年九月二十六日。

[44] 本诗作于道光二十三年九月二十七日。

[45] 本组诗作于道光二十三年十月初二日。

[46] 本诗作于道光二十三年十月初三日。

[47] 本诗作于道光二十三年十月初五日。

[48] 本诗作于道光二十三年十月初八日。

[49] 本诗作于道光二十三年十月初八日。

[50] 本诗作于道光二十三年十月初九日。

[51] 本组诗作于道光二十三年十月初十、十一日。

[52] 此二诗作于道光二十三年十一月初四日。

[53] 本诗作于道光二十四年二月，盖因作墓志在二月初，此诗当在其后，而郭嵩焘二月进京后亦有诗作。

[54] 本诗传忠书局稿本编在道光二十三年。

[55] 本诗传忠书局稿本编在道光二十三年。

[56] 本诗作于道光二十四年三月初七日。

[57] 本诗作于道光二十四年五月二十九日。

[58] 本诗作于道光二十四年五月二十九日。

[59] 此三诗作于道光二十四年六、七月间，盖吴当年参加殿试在四月二十日，放差在六月二十二日，诗当作于其后不久。

[60] 本诗作于道光二十四年六月二十八。

[61] 本诗作于道光二十四年七月初一日。

[62] 本组诗作于道光二十四年八月十九至二十二日。

[63] 本组诗作于道光二十四年九月初一至初三日。

[64] 此三诗作于道光二十四年九月十五日。

[65] 本组诗作于道光二十四年十月十九、二十日。

[66] 本诗作于道光二十四年。

[67] 本诗作于道光二十四年。

[68] 本诗传忠书局稿本编在道光二十四年。

[69] 本诗传忠书局稿本编在道光二十四年。

[70] 本诗传忠书局稿本编在道光二十四年。

[71] 本诗传忠书局稿本编在道光二十四年。

[72] 本诗作于道光二十五年正月初二日。

[73] 本诗作于道光二十五年正月初五日。

[74] 本诗作于道光二十五年二月初四日。

[75] 本诗作于道光二十五年三、四月间。

[76] 此二诗作于道光二十五年三、四月间。

[77] 本诗作于道光二十五年三、四月间。

[78] 本诗作于道光二十五年四月。

[79] 本诗作于道光二十五年四月。

[80] 本诗作于道光二十五年五月三十日。

[81] 本诗作于道光二十五年十二月。

[82] 本诗作于道光二十五年冬。

[83] 本诗作于道光二十五年冬。

[84] 本组诗作于道光二十五年冬。

[85] 本诗作于道光二十五年。

[86] 本诗传忠书局稿本编在道光二十五年。

[87] 此二诗传忠书局稿本编在道光二十五年。

[88] 本诗传忠书局稿本编在道光二十五年。

[89] 本诗传忠书局稿本编在道光二十五年。

[90] 本诗传忠书局稿本编在道光二十五年。

[91] 本组诗作于道光二十六年十月。

[92] 本诗传忠书局稿本编在道光二十六年。

[93] 本诗传忠书局稿本编在道光二十六年。

[94] 本诗传忠书局稿本编在道光二十六年。

[95] 本诗传忠书局稿本编在道光二十六年。

[96] 本诗传忠书局稿本编在道光二十六年。

[97] 本诗传忠书局稿本编在道光二十六年。

[98] 本诗传忠书局稿本编在道光二十六年。

[99] 本诗传忠书局稿本编在道光二十六年。

[100] 本组诗传忠书局稿本编在道光二十六年。

[101] 此二诗传忠书局稿本编在道光二十六年。

[102] 本诗作于道光二十七年二月。

[103] 本诗作于道光二十七年四月底。

[104] 此二诗作于道光二十七年六月初七日

[105] 本诗作于道光二十七年六月二十一日。

[106] 本诗作于道光二十七年秋。

[107] 本诗作于道光二十七年九月。

[108] 本诗作于道光二十七年九月十三、四日。

[109] 本诗作于道光二十七年。

[110] 本诗作于道光二十七年。

[111] 本诗作于道光二十八年春。家抄本与同治十三年传忠书局编年本作题梅伯言，误。

[112] 本组诗作于道光二十八年四月，依广西师范大学出版社1993年版王澧华著《曾国藩诗文系年》（以下简称《系年》）据季芝昌《丹魁堂全集·诗集》补。

[113] 本诗作于道光二十八年八月底，盖与黎吉云题诗当在同时。

[114] 本组诗作于道光二十八年九月。

[115] 本诗作于道光二十八年九月。

[116] 本诗作于道光二十八年九月。

[117] 本诗约作于道光二十八年。

[118] 本诗约作于道光二十八年。

[119] 本诗传忠书局编年本编在道光二十八年。

[120] 本诗作于道光二十九年春。

[121] 此二诗作于道光二十九年五月。

[122] 本诗作于道光二十九年六、七月间。

[123] 本诗作于道光二十九年八月。

[124] 本诗作于道光二十九年八月间。

[125] 本诗传忠书局编在道光二十九年。

[126] 此二诗传忠书局编年本编在道光二十九年。

[127] 本诗传忠书局编年本编在道光二十九年。

[128] 本诗传忠书局编年本编在道光二十九年。

[129] 本诗传忠书局编年本编在道光二十九年。

[130] 本诗传忠书局编年本编在道光二十九年后。

[131] 此二诗依《系年》据朱孔彰《题江南曾文公祠百咏》第五十七首自注补。《系年》订其约作于道光末年，与《赠甘石安农部》联作于同一时间。

[132] 本诗只存残句，见于陈融《颙园诗话》所引，依《系年》辑入。《系年》度其作于道光二十九年梅曾亮（伯言）南归后。

[133] 本组诗作于咸丰元年八月二十五、六日。

[134] 本诗作于咸丰元年闰八月十三日。

[135] 本诗作于咸丰元年九月初六、七日，原题《答李生》，据曾氏日记改。

[136] 此二诗作于咸丰二年五月二十七日。

[137] 此二诗作于咸丰二年六月末。

[138] 本诗约作于咸丰二年。

[139] 本诗作于咸丰五年三月。

[140] 本诗当作于咸丰八、九年间，盖易筠亭去世在咸丰三年，而曾氏与其子易良翰往来密切在八、九年。

[141] 本组诗作于咸丰九年正月二十九至二月初一日。

[142] 本诗作于咸丰九年十二月十一日，据曾氏日记补，标题为整理者所加。诗中一、二、五、六句为苏轼《送千乘千能两侄还乡》诗的前四句，其余四句为曾氏所补。

[143] 本诗依《系年》据咸丰十一年正月十七日曾氏致胡林翼信中所附补。《系年》以之前各种曾氏诗集均未收而称为佚诗，实则可能只是因其系游戏之作，虽诙谐有趣，且可反映曾氏当时心境，但毕竟非正体，故尔未录。与此略同者尚有《系年》所引咸丰十年十二月二十二日日记中所载戏题建德把总李元文公牍封面十七字令：“团练把总李，行个平等礼。云何用移封敌体？”朱孔彰《江南曾祠百咏》之五十六注引咸丰十一年二月戏批祁门绅民之禀：“拆开西北门，年年发科名。东南留一节，岁久永不歇。”

[144] 本诗作于同治元年二月初一日，见于当日曾氏日记。

[145] 本组诗作于同治元年三月二十九日，传忠书局稿本题作“壬戌四月沅弟克复巢县和州含山等城赋诗四首”，依《系年》据曾氏日记及程鸿诏（伯敷）《有恒心斋诗集》原诗附录改。

[146] “收取”，传忠书局稿本作“收复”，据《有恒心斋诗集》附录改。

[147] 此自注传忠书局稿本未收，同上补。

[148] “只今锤凿”传忠书局稿本作“即今锥凿”，据《有恒心斋诗集》所附改。

[149] 此自注传忠书局稿本未收，同上补。

[150] “私淑”原作“师淑”，据《有恒心斋诗集》所录改。

[151] “看取”传忠书局稿本作“看出”，据《有恒心斋诗集》所录改。

[152] 本诗作于同治三年八月初九日。

[153] 本诗约作于同治三年八月。

[154] 本组诗作于同治三年八月二十四至九月初二日。

[155] 自“盖使”以后传忠书局稿本缺，据曾氏日记补。

[156] 本诗作于同治三年八月初九日。传忠书局稿本题《赠吴南屏》，据曾氏日记改。

[157] 本诗系同治三年六月初三观帖后作出前二句，十月二十习字时增出后二句，据曾氏日记收入，标题为整理者加。

[158] 本诗作于同治七年闰四月二十四至二十九日。

[159] 本诗系同治七年十月初六日作，原存传忠书局文集稿本中，前次整理漏收。

[160] 稿本原缺一字。

[161] 本诗作于同治八年八月十二日。

[162] 本篇作于同治八年十一月十三日，据曾氏日记补，标题为整理者所加。

[163] 此二诗作于同治九年三月二十九至四月初四日。

[164] 本诗作于同治十年三月二十九至四月初二日。

[165] 本诗作于同治十年九月十六、十七日。

[166] 本诗作于同治十年九月二十五、六日。

[167] 本诗作时不详。

[168] 长沙樊德纯所藏曾国藩墨迹（以下简称“墨迹”）作“识”。

[169] 墨迹作“夷”。

[170] 墨迹作“逼”。

[171] 墨迹作“丈夫”。

[172] 墨迹作“小吏”。

[173] 墨迹作“投诗”。

[174] 墨迹作“余礼”。

[175] 墨迹作“宗”。

附一：词

贺新郎 [1] 题钱楞仙同年《玉堂归娶图》二首

艳福如斯也！记年华，同年二百，君其少者。刚是凤池骞翥后，又结鸳鸯香社。看此去雕鞍宝马。袍是烂银裳是锦，算美人名士真同嫁。好花样，互相借。　淋漓史笔珊瑚架。说催妆，新诗绮语，几人传写？才子风流涂抹惯，莫把眉痕轻画。当记取初三月夜。欲问大罗天上事，恐小姑群婢同惊讶。属郎语，声须下。

寂寞深闺里。忆东风，泥金乍报，若何欢喜？撤帐筵阑停烛夜，细问当时原委。更密询烧香侍婢。西舍东邻多士女，但骈头附耳夸双美。不能答，笑而已。　郎君持赠无多子。献妆台，宫衣一袭，鸾书一纸。又剩有红绫饼094-1 ，合卺同尝甘旨。珍重说天恩如此。明年携得神仙眷，料趋朝不过花砖矣。同梦者，促君起。

浪淘沙 [2] 辛亥岁除和胡光伯编修顾子山比部六首

坐耗尚方钱，饱食安眠。我生清洁不如蝉。作楫济川无实用，空号天船。　佳梦五湖边，万苇延缘。一双鸥鸟自飘然。明岁秋风吾去也，明日新年。

西舍拥金钱，侍妾酣眠。东家宦味薄于蝉。各有心情各道路，北马南船。　直者委沟边，曲者攀缘。何从何去两茫然。今夕往从詹尹卜，明日新年。

记费买春钱，蚕馆三眠。西风忽忽又鸣蝉。暗里年光偷负去，夜半行船。　十载帝城边，命与贫缘。媚人五鬼笑嫣然。公等从今宜去矣，明日新年。

郑监老无钱，雪里安眠。吟声寒似九秋蝉。有个袁安来暖汝，共命同船。　自指鬓毛边，返黑无缘。看看朋辈亦皤然。老尽世人天不管，明日新年。此首调苗先麓叟。仙麓与光伯为至交。袁安，指光伯也。光伯庚戌岁暮以小牍示我，曾以袁安自比。

无一压囊钱，僮仆饥眠。层层自缚不成蝉。苦买残书堆破屋，屋小如船。　搜索贩丛边，自诧奇缘。摩挲秘本一忻然。默祝年年收异宝，明日新年。此首调袁漱六。漱六于岁暮入各书坊，收买残书，穷日不倦，往往自夸得希世秘本。

戍卒饱更钱，塞马云眠。八方无事度鹒蝉。独有岭南新出帅，下濑楼船。　项羽古城边，民与鱼缘。青徐千里浩茫然。明岁灾消兵甲靖，明日新年。

[1] 此二词作于道光十八年，据钱振伦著《示朴斋随笔》补。

[2] 本组词实作于咸丰二年正月初十、十一日。据杜文澜著《憩园诗话》卷六补。

附二：联语 [1]

题洞口县䤧公祠 [2]

资水如带，凤岭如屏，四面尽怀淑气；
孝子在周，忠臣在汉，千秋无愧宗风。

题四川桂湖 [3]

癸卯九月，使旋过新都县。张宜亭大令邀游桂湖。湖为明杨升庵旧址，约广三百亩，皆荷花，缘堤皆桂树。张君修葺楼阁不俗。酒罢，因题联语。

五千里秦树蜀山，我原过客；
一万顷荷花秋水，中有诗人。

题峨嵋山广福寺 [4]

石床润极琴丝静；
玉座尘消砚水清。

题京都长郡会馆 [5]

按：甲辰顺天乡试，周公寿昌中南元。乙巳会试，萧公锦忠殿元，孙公鼎臣朝元。是科湖南八进士，皆长沙府人。又黄公辅相及其侄彭年中贵州进士，原籍醴陵。题名日，在长沙郡馆演剧，公书此联，一时传为美谈。

同科十进士；
庆榜三名元。

又题戏台 [6]

湖山积久发奇光，借此地鼓舞轩鼚，聊寄酬乎洞庭衡岳；
科目何尝无国士，愿诸君淋漓感激，便安排作孝子忠臣。

题衡阳莲湖书院 [7]

莲香入座清，笔底当描成这般花样；
湖水连天静，眼前可悟到斯道源头。

题湘潭塔忠武祠 [8]

将军真天上飞来，五日功成如反掌；
国士本人间杰出，千秋论定许齐肩。

题江西奉新县九天阁 [9]

百战河山，剩此楼头烟树；
九天珠玉，吹成水面文章。

题刘霞仙中丞家庙 [10]

孔氏弦歌，鲁国新声闻壁内；
汉家箫鼓，祖廷余韵在人间。

自题思云馆 [11]

不怨不尤，但反身争个一壁静；
勿忘勿助，看平地长得万丈高。

题江西吴城望湖亭 [12]

五夜楼船，曾上孤亭听鼓角；
一尊浊酒，重来此地看湖山。

题石钟山昭忠祠 [13]

巨石咽江声，长鸣今古英雄恨；
崇祠彰战绩，永奠湖湘子弟魂。

题九江塔忠武祠 [14]

大勇却慈祥，论古略同曹武惠；
至诚相许与，有章曾荐郭汾阳。

题石钟山观音阁 [15]

长笛不吹江月落；
高楼遥吸好云来。

题石钟山昭忠祠内船厅 [16]

拍岸涌惊涛，辽海月明闻鹤语；
回澜凭砥柱，沧江云卧有龙吟。

题安徽宿松小孤山 [17]

放眼瀛台小；
置身天地孤。

题湘乡昭忠祠 [18]

圣代褒崇迈古今，生而旗常，没而俎豆；
忠臣精气塞天地，下为河岳，上为日星。

题湘乡东皋书院 [19]

涟水湘山俱有灵，其秀气必钟英哲；
圣贤豪杰都无种，在儒生自识指归。

题金陵督署官厅 [20]

虽贤哲难免过差，愿诸君谠论忠言，常攻吾短；
凡堂属略同师弟，使寮友行修名立，方尽我心。

题金陵湖南会馆 [21]

地仍虎踞龙蟠，洗涤江山，重开宾馆；
人似澧兰沅芷，招邀贤俊，同话乡关。

又题戏台 [22]

荆楚九歌，客中聊作枌榆社；
江山六代，劫后重闻雅颂声。

题金陵痘神庙 [23]

善果证前因，愿斯世无灾无害；
拈花参妙谛，惟神功能发能收。

题金陵灵谷龙神庙 [24]

按：金陵省治之东，有泉曰八功德水，出钟山之阳。灵谷之寺，旧有龙神庙，洎兵兴祠毁，坛宇荡然无存。同治六年，公督两江，会天久旱，公率僚属祷于灵谷之神，四祈四效，岁仍有秋。乃相与重构斯庙以报赛，因题是联。另有记存文集。

万里神通，度海遥分功德水；
六朝都会，环山长护吉祥云。

题扬州何廉昉太史寓宅 [25]

按：太史名栻，江阴人。晚年罢官，寄寓扬州，擅禺策之富，以诗酒自豪。

千顷太湖，鸥与陶朱同泛宅；
二分明月，鹤随何逊共移家。

题李伯相家庙 [26]

庭训差同太邱长，子孝孙贤，已迈元方季方而上；
碑文虽逊鲁国公，功高德厚，实在颜庙郭庙之间。

题瓜洲盐栈 [27]

两点金焦，劫后山容申旧好；
万家食货，舟中水调似承平。

题州县官厅 [28]

长吏多从耕田凿井而来，视民事须如家事；
吾曹同讲补过尽忠之道，凛心箴即是官箴。

又题州县官厅 [29]

念三辅新离水旱兵戈，赖良吏力谋休息；
愿群寮共学龚黄召杜，即长官借免愆尤。

再题州县官厅 [30]

随时以法言巽语相规，为诸君导迎善气；
斯民当火热水深之后，赖良吏默挽天心。

题铜梁山稍息亭 [31]

稍停肩，到此已登峰造极；
息重担，远眺则放眼开怀。

题黄鹤楼 [32]

苍天不忍灭斯楼 [33] ，全仗那国手神工，再造千秋名胜；
黄鹤依然来此地，愿借得仙人玉笛，长吹一片承平。

题求阙斋藏书楼 [34]

著书许氏九千字；
插架邺侯三万签。

赠李竹吾 [35]

文涵万古江山气；
道续千年丝竹声。

赠甘石安农部 [36]

高楼百尺南朝迹；
甓舍一舟北宋砖。

赠王石兰 [37]

诗家幸有岩华谷；
心境忽入造化机。

赠刘养素观察 [38]

组练三千朝踏浪；
貔貅十万夜观书。

赠左季高 [39]

敬胜怠，义胜欲；
知其雄，守其雌。

赠澄弟 [40]

俭以养廉，誉洽乡党；
直而能忍，庆流子孙。

赠沅弟 [41]

入孝出忠，光大门第；
亲师取友，教育后昆。

赠彭筱舫太守 [42]

两地同心，期为诤友；
八年重见，已有传书。

赠方存之 [43]

敛气乃宏才学识；
高文待续方刘姚。

赠郭云仙 [44]

好人半自苦中来，莫图便益；
世事多因忙里错，且更从容。

赠邓寅皆 [45]

清风欲迈戴安道；
师范略同胡翼之。

赠窦兰泉 [46]

就今之事，求古之道，早作夜思，邦家必达；
既质诸友，又笔诸书，交箴互诱，人己俱成。

赠孔觐堂上公 [47]

学绍二南 [48] ，群伦宗主；
道承一贯，累世通家。

赠季君梅移居 [49]

先德重光，肯堂肯构；
古虞再造，卜宅卜邻。

赠张啸山 [50]

多闻远企刘中垒；
寡欲差同徐伟长。

赠刘孟容 [51]

此外知心更谁是；
与君到处合相亲。

赠袁漱六太史 [52]

于汉宋间折衷一是；
以江海量翕受群言。

赠胡润之宫保 [53]

舍己从人，大贤之量；
推心置腹，群彦所归。

赠彭雪琴 [54]

冯唐易老，雍齿且侯，三字故将军，匹马短衣春射虎；
左抱宜人，右弄孺子，孤山林处士，芦帘纸阁夜谈龙 [55] 。

赠徐石泉孝廉 [56]

立千仞巅，等鲁连子；
无片言妄，睎司马公。

集句赠胡小蘧 [57]

万卷藏书宜子弟；
一尊满意说桑麻。

赠孙琴西观察 [58]

大笔高名海内外；
君来我去天东南。

赠严仙舫 [59]

名父之子，众人之母；
德行吾师，政事吾师。

赠萧心庄茂才 [60]

大笔横飞，颠张醉素；
名山高卧，鹤骨松心。

赠实之 [61]

乃知仙人未贤圣；
势到众佛尤恢奇。

赠复初和尚 [62]

乞取牟尼照浊水；
只有弥勒为同庵。

赠洁卿观察 [63]

德业旧传霄汉上；
政声多在道途间。

集句赠熙恬 [64]

荷气竹风宜永日；
花光楼影倒晴天。

集句赠琴舫 [65]

素绠分碧银瓶冻；
绛蜡烧残玉斝飞。

集句赠晋阶 [66]

倚天照海花无数；
流水高山心自知。

赠敬本七老伯 [67]

寻碑野寺云生屦；
看风江楼酒满山。

赠星墀 [68]

银豪地绿茶膏嫩；
玉斗丝红墨渖宽。

集句赠某人 [69]

古镜宝奁寒不动；
露叶风枝晓自匀。

集句赠某人 [70]

众峰环拱受约束；
万象纵横不系留。

集句赠某人 [71]

闻道鹓鸾满台阁；
欲使珠璧栖窗棂。

赠某人 [72]

官秩旧参荀秘监；
篇章高挹谢宣城。

贺李劭青之母晏太恭人寿 [73]

养笃板舆，花寿红雨；
欢承康爵，芝浩紫泥。

贺朱尧阶寿 [74]

铁杖寄怀二千余里；
金兰结契三十五年。

尧阶仁兄亲家与余交三十余年矣，顷闻其六十寿辰，仿东坡寿乐全之意，寄铁界尺等物祝之。

贺晏彤甫之太夫人寿 [75]

渡海使星，烛天宝婺；
堂前昼锦，陔下斑衣。

贺李雨亭寿 [76]

申伯于蕃，诗赓降岳；
益州奉使，士庆聚星。

贺朱久香寿 [77]

吴楚衡文，名高北斗；
郊祁接武，春满南陔。

挽曾功杰 [78]

壮岁宫袍，耆年昼锦；
陔南丛桂，蓟北甘棠。

挽梅霖生太史钟澍 [79]

万缘今已矣，新诗数卷，浊酒一壶，畴昔绝妙景光，只赢得青枫落月；
孤愤竟何如？百世贻谋，千秋盛业，平生未了心事，都付与流水东风。

挽凌子巘孝廉玉城 [80]

曰归曰归指故乡，岂期露宿风餐，便为异域招魂客；
有弟有弟今诗伯，从此孤儿寡妇，付与天涯急难人。

挽陈岱云太守夫人 [81]

割臂岂初心，是孝子忠臣莫可奈何之事；
归真无片语，有堂上膝下万不忍言之衷。

挽汤海秋侍御鹏 [82]

著书成二十万言，才未尽也；
得谤遍九州四海，名亦随之。

挽夏阶平廉访太夫人 [83]

夏声知必大，庭桂五株，榜花三捷；
春日不长留，衰麻万里，寸草双心。

挽李秀峰都司开林 [84]

期服去官，有犹子能行古礼；
儒官为侠，如先生岂是今人。

挽陈岱云太守太夫人 [85]

断杼教儿三十年，是绛阕词臣，洪都太守；
扁舟哭母二千里，正鄱阳浪恶，衡岳云愁。

挽凌荻洲水部太夫人 [86]

折葼教苏氏弟兄，要知取次成名，曾断慈母机中杼；
负米走大湖南北，岂意归来失恃，空悲游子身上衣。

挽凌荻洲水部玉垣 [87]

湖海诗名二十年，身世略同黄仲则；
沅湘故国三千里，魂灵归傍贾长沙。

挽毛寄云给谏太夫人 [88]

诀别夫君十七年，如今泉壤相逢，道有子为黄门给事；
痛哭慈母一千里，尚愿水浆少进，留此身立青史功名。

挽梁俪裳太史太夫人 [89]

八年九子四登科，更芸馆齐名，相与掞藻摛华，合众口曰难兄难弟；
万里孤云一回首，痛萱闱永隔，尚冀节哀顺变，留此身以事父事君。

挽李起藻泮乐 [90]

老子犹龙归北海；
长庚失象惨南天。

挽黎封翁大迥 [91]

前辈闵凶闻，愿苫块节哀，留此身干千秋伟业；
老成遽凋谢，知泉原含笑，有佳儿为三馆名臣。

挽袁谷怀茂才若瑛 [92]

文章哭秋风，途穷江左罗昭谏；
羁愁听夜雨，肠断人间苏子由。

挽萧汉溪学使太夫人 [93]

四年使节甫归程，岂期游子春晖，寸草难留三月景；
八十老翁应破涕，为道文孙秋捷，佳音报与九原人。

挽彭雨苍明经太夫人 [94]

太学士三千，独有贤郎噪名誉；
高堂年九十，更无孝妇侍晨昏。

挽李文恭公星沅 [95]

八州作督，一笑还山，寸草心头春日永；
五岭出师，三冬别母，断藤峡外大星沉。

挽张封翁国重 [96]

湘水照清晖，八口捐生，精魂欲傍蔡忠烈；
睢阳溯祖德，一家殉难，宾从更怜南霁云。

挽谢春池茂才邦翰 [97]

春草系诗怀，有人恸哭谢康乐；
秋风埋战骨，无计招魂马伏波。

挽易封翁文杰 [98]

半载从吾游，令子略同秦少觌；
一乡饮君德，古人可比许文休。

挽易临庄太学良幹 [99]

邓禹少从戎，壮怀欲吸西江水；
终军虽遇害，毅魄犹歼南越王。

挽雷子木太守铎 [100]

深殿注丹毫，圣主殊恩记良吏；
围城襄墨守，使君遗爱在长沙。

挽江忠烈公忠源 [101]

百战守三城，章贡尤应千世祀；
两年跻八座，江天忽报大星沉。

挽陈岱云太守源兖 [102]

众口铄坚金，谁知烈士丹心苦；
大江漾明月，长照忠臣白骨寒。

挽邹叔绩孝廉汉勋 [103]

闻叔绩不生，风云变色；
与岷樵同死，日月争光。

挽伍海门茂才宏鉴 [104]

遗蜕竟难寻，碧葬未收苌叔血；
忠魂长不泯，丹忱应作伍胥涛。

又挽伍海门茂才 [105]

生死何奇，且完却一生忠孝；
荣哀毕备，只益增九陛忧劳。

挽史佩轩都司久立 [106]

报国矢孤忠，马革已无尸可裹；
还家剩遗照，鲤庭空有泪长流。

挽陈子鹤尚书太夫人 [107]

寸草三春，令子名同天北斗；
生刍一束，不才来似客南州。

挽郭封翁家彪 [108]

江天落德星，有人知是戴安道；
大地埋坚石，看我敬铭苏老泉。

挽陈堇覃给谏岱霖 [109]

归路三千指故乡，记否黄鹤晴川，曾上高楼持使节？
去年重九作生日，岂意只鸡斗酒，又来萧寺吊诗魂。

挽史士良太守太夫人 [110]

断杼教佳儿，入侍金銮，出纾银印；
牵裾别慈母，云归南浦，月黯西湖。

挽王壮武公錱 [111]

陡惊失万里长城，那堪死后得书，尚题七月初七夜；
已拔作一朝名将，未解生前何意，仅容三十有三年。

挽张海门学使太夫人 [112]

使节南来，天上五花常捧诰；
慈云西引，人间寸草忽伤春。

挽孙芝房继妻 [113]

杏林看棣萼双华，春日衔书，犹是倚门健在；
缟素换宫袍五色，秋风碎杵，不堪游子归来。

挽贺映南太学夫人 [114]

柳絮因风，阃内先芬堪继武；
麻衣如雪，阶前后嗣总能文。

挽胡信贤太学太夫人 [115]

元女太姬，祖德溯二千余载；
周姜京室，帝梦同九十三龄。

挽胡文忠公林翼太夫人 [116]

武昌居天下上游，看郎君新整乾坤，纵横扫荡三千里；
陶母是女中人杰，痛仙驭永辞江汉，感激悲歌百万家。

挽胡润芝宫保太夫人 [117]

夫作大儒宗，裙布荆钗，曾分黄卷青灯苦；
子为名节度，经文纬武，都自和丸画荻来。

挽刘隐霞司马本杰 [118]

五载共兵戈，地下知心王壮武；
万年歆俎豆，沙场归骨马文渊。

挽龙翰臣方伯启瑞及其配何夫人 [119]

豫章平寇，桑梓保民，莫讶书生立功，皆从廿年辛苦立德立言而出；
翠竹泪斑，苍梧魂返，休疑命妇死烈，亦犹万古臣子死忠死孝之常。

挽温甫弟 [120]

归去来兮，夜月楼台花萼影；
行不得也，楚天风雨鹧鸪声。

挽李忠武公续宾 [121]

八月妖星，半壁东南摧上将；
九天温诏，再生申甫佐中兴。

挽戴文节公熙 [122]

举世称画师，无人识为血性男子；
上界足官府，知君仍作供奉神仙。
自注：生挽。

挽罗淡村中丞 [123]

孤军少外援，差同许远城中事；
万马迎忠骨，新自岳王坟畔来。

挽刘詹岩殿撰太夫人 [124]

七州团练使，八座太夫人，爱日忽颓，乡里荣哀天下羡；
哲嗣名状元，曾孙新进士，文星环绕，高堂福寿古来稀。

挽胡文忠公林翼 [125]

逋寇在吴中，是先帝与荩臣临终恨事；
荐贤满天下，愿后人补我公未竟勋名。

挽胡文忠公 [126]

竭治民治兵治贼之心，丹陛推诚，从病积贤劳，三疏乞休犹未允；
后忠烈忠武忠节而逝，黄泉聚首，知功成皖鄂，百年遗恨定同情 [127] 。

又代沅甫弟挽前人 [128]

少壮剧豪雄，到暮年折节谦虚，但思尽忠补过；
东南名将帅，赖先生苦心调护，联为骨肉弟昆。

挽黄子寿太史太夫人 [129]

得见夫子为文学侍从之臣，虽死何恨；
但观人言于父母昆弟无间，其贤可知。

挽左青士太守仁初 [130]

使青士有年，欲安天下今谁属？
忧苍生成病，未定江南死不归。

挽陈母杜太恭人 [131]

寿母古大家，七十年壸范常留，篇传德象；
佳儿今太守，二千石兵符兼绾，教秉丸熊。

挽黎寿民太守福畴 [132]

四十年忧患饱经，叹白发早生，襟韵真如古井水；
二千石谋猷初试，只丹心不死，精魂长绕敬亭山。

又代沅甫弟挽前人 [133]

湘妃白眼随愁长，有德配远道相从，一曲鸾飞，不得见夫婿声音笑貌；
谢朓青山带病看，叹使君到宦遽逝，千年鹤返，应眷恋宣州城郭人民。

挽季洪弟 [134]

英名百战总成空，泪眼看河山，怜予季保此人民，拓此疆土；
慧业几生磨不尽，痴心说因果，愿来世再为哲弟，并为勋臣。

又挽季洪弟 [135]

大地干戈十二年，举室效愚忠，自称家国报恩子；
诸兄离散三千里，音书寄涕泪，同哭天涯急难人。

挽何桂清 [136]

雷霆雨露总天恩，早知报国孤忠，惟拚一死；
成败功名皆幻境，即此盖棺论定，亦足千秋。

挽袁端敏公甲三 [137]

属纩寄箴言，劝我勉为范宣子；
盖棺有定论，何人更议李临淮。

挽钱警石 [138]

礼经默勘，群史校雠，箧衍丹黄千卷在；
陈叟云亡，先生继逝，东南耆旧几人存。

挽李勇毅公续宜 [139]

我悲难弟，公哭难兄，旧事说三河，真成万古伤情地；
身病在家，心忧在国，弥留当十月，正是两淮平寇时。

挽柯封翁华辅 [140]

诗卷我曾看，劫后文章多苦语；
老儒天不负，阶前兰桂有奇芬。

挽柯小泉京卿樾 [141]

目君为承明著作之才，九列交推非独我；
思亲因泣血悲哀而死，万缘前定不由人。

挽孙文节公铭恩 [142]

以文来，以节归，毅魄常留两江上下；
因孝黜，因忠死，苦心可质百世鬼神。

挽向伯常司马师棣 [143]

与舒严并称溆浦三贤，同蹶妙年千里足；
念吴楚尚有高堂二老，可怜孝子九原心。

挽倪豹岑太守祖太夫人 [144]

十载不还朝，日短日长，差同令伯陈情表；
重阳方介寿，旋贺旋吊，遽读泷冈树德碑。

挽潘伊卿观察鸿焘 [145]

还家便永诀，痛高堂七十岁倚门倚闾，知九泉定呼憾事；
治水甫成功，念下河亿万姓已饥已溺，拼一死永奠生灵。

挽程封翁颖之 [146]

更无遗憾，看儿孙中外服官，频叨九重芝诰；
频触悲怀，忆畴昔晨昏聚处，相对一局楸枰。

挽欧阳封翁凝祉 [147]

梁案尚齐晖，庆洽孙曾，世泽长垂湘水永；
莲湖曾侍坐，宦游南北，遥天痛说岳云颓。

挽马端敏公新贻 [148]

范希文先天下而忧，曾无片时逸豫；
来君叔为何人所贼？足令百世悲哀。

挽黄南坡观察冕 [149]

伟人事业无恒蹊，任侠而作循良，榷算而平祸乱；
晚岁林泉有至乐，真率以娱耆旧，经纶以付儿孙。

挽金竺虔明府树荣 [150]

对榻京华，忆否夜雨深谈，情同昆弟；
牵丝岭峤，留得春风遗爱，泽及子孙。

挽莫郘亭孝廉友芝 [151]

京华一见便倾心，当时书肆定交，早钦宿学；
江表十年常聚首，今日酒尊和泪，来吊诗魂。

挽刘忠壮公松山 [152]

勋业略同马伏波，骨归万里；
精诚差比岳忠武，寿少二龄。

挽欧阳牧云广文柄铨 [153]

晚境颇康娱，数月中、正喜长男趋朝，中男入泮；
高堂犹健在，三年内、那堪穆伯先逝，文伯继亡。

挽张南屏太学楚江 [154]

杀贼出奇兵，竟作国殇哀翟义；
捐生完大节，居然家法绍睢阳。

挽乳母 [155]

一饭尚铭恩，况保抱提携，只少怀胎十月；
千金难报德，论人情物理，也当泣血三年。

挽郭存门孝廉世偁 [156]

曾巩文章，愧作醉翁门下士；
王阳家学，仍为汉代弟子员。

挽袁漱六太史夫人 [157]

使节从江右归来，闻夫人一笑成仙，想岳岫千寻，魂依子舍；
皇诰自阙前颁下，忆小女廿年作妇，怅烟云万里，望断姑山。

挽伎春燕 [158]

未免有情，对酒绿灯红，一别竟伤春去了；
似曾相识，怅梁空泥落，何时重见燕归来。

挽伎大姑 [159]

大抵浮生若梦；
姑从此处销魂。

坐右为联语以自箴 [160]

不为圣贤，便为禽兽；
莫问收获，但问耕耘。

自箴一 [161]

丈夫当死中图生，祸中求福；
古人有困而修德，穷而著书。

自箴二 [162]

矫激近名，扬人之恶，有始无终，怠慢简脱；
平易近人，乐道人善，慎终如始，修节庄敬。

自箴三 [163]

取人为善，与人为善；
乐以终身，忧以终身。

自箴四 [164]

天下断无易处之境遇；
人间那有空闲的光阴。

自箴五 [165]

天下无易境，天下无难境；
终身有乐处，终身有忧处。

自箴六 [166]

彊勉行道；
庄敬日强。

自箴七 [167]

莫苦悔已往愆尤，但求此日行为无惭神鬼；
休预怕后来灾祸，只要暮年心气感召吉祥。

自箴八 [168]

战战兢兢，即生时不忘地狱；
坦坦荡荡，虽逆境亦畅天怀。

偶作联语以自箴 [169]

禽里还人，静由敬出；
死中求活，淡极乐生。

自箴九 [170]

大处着眼，小处着手；
群居守口，独居守心。

自箴十 [171]

窒欲常念男儿泪；
惩忿当思属纩时。

自警一 [172]

巧召杀，忮召杀，吝召杀；
孝致祥，勤致祥，恕致祥。

自警二 [173]

养活一团春意思；
撑起两根穷骨头。

自警三 [174]

一心履薄临深，畏天之鉴，畏神之格；
两眼沐日浴月，由静而明，由敬而强。

箴沅弟 [175]

打仗不慌不忙，先求稳当，次求变化；
办事无声无息，既要老到，又要精明。

作字之法可为师资者联 [176]

时贤一石两水；
古法二祖六宗 [177] 。

[1] 联语依题、赠、贺、挽、箴等类型排列，每一类型中大致以写作日期为序。

[2] 本联作于道光十九年八月二十八至九月初三日间，依岳麓书社2004年版《曾国藩联语辑注》编辑委员会编《曾国藩联语辑注》（以下简称《辑注》）据《都梁文钞今编》补。

[3] 本联作于道光二十三年九月二十二日，收自南京图书馆藏许铭彝校刊、长沙谦善书局癸卯孟春月刊行《曾左联语合钞》。

[4] 本联当作于道光二十三年，据四川文物管理所编、西泠印社1983年9月版《峨嵋山楹联选集》补。

[5] 本联作于道光二十五年五月，收自《曾左联语合钞》。

[6] 本联作于道光二十五年五月，收自《曾左联语合钞》。

[7] 本联当作于咸丰三、四年在衡阳练兵期间，收自《曾左联语合钞》。

[8] 本联约作于咸丰五、六年间，收自《曾左联语合钞》。

[9] 本联作于咸丰七年正月十七日，收自《曾左联语合钞》。

[10] 本联当作于咸丰七年五月，盖其时刘曾请曾氏为家庙题匾。据《曾左联语合钞》收入。

[11] 本联作于咸丰七年，见于曾氏咸丰九年十月十四日日记。原本为自箴联，后用木板刻出，用作初为曾氏家庙、后改藏书处的思云馆门联。前次整理据《曾左联语合钞》收为《格言十二首》之十，现依《辑注》改题单列。

[12] 本联作于咸丰八年七月二十日，收自《曾左联语合钞》。

[13] 本联作于咸丰八年八月二十九夜，据曾氏日记收入。

[14] 本联作于咸丰八年八月三十日，据曾氏日记收入。前次整理据《曾左联语合钞·求阙斋联语·卷四》录入，题《挽塔忠武公齐布》，误。据日记依《辑注》改题。

[15] 本联作于咸丰九年七月二十八日，收自《曾左联语合钞》。

[16] 本联作于咸丰九年八月初八或初九日，收自《曾左联语合钞》。

[17] 本联当作于咸丰九年十一月至十年五月曾氏驻宿松期间，据方济仁主编、香港天马公司1998年9月版《小孤山古今诗联选》补。

[18] 本联作于同治二年十月十八日，收自《曾左联语合钞》。

[19] 本联作于同治二年十月十八夜，收自《曾左联语合钞》。

[20] 本联作于同治三年十月初十日，收自《曾左联语合钞》。曾氏日记记为府县官厅联。

[21] 本联作于同治四年八月初一日，见于八月初九日《复彭玉麟》信。盖信中言：“八月朔行次宿州，接前月十八日手书并大撰会馆联文……《会馆记》尚未暇作，撰联二对，抄呈一览。”而曾氏日记中唯八月初一记有“午刻写对联横幅”。

[22] 本联与上联作于同时，亦附见于八月初九日《复彭玉麟》信。

[23] 本联作于同治六年九月初六、七日，收自《曾左联语合钞》。

[24] 本联作于同治六年十二月初，收自《曾左联语合钞》。

[25] 本联作于同治七年八月初十夜，收自《曾左联语合钞》。

[26] 本联作于同治七年八月十六日，收自《曾左联语合钞》。

[27] 本联作于同治七年十月二十七日，收自《曾左联语合钞》。

[28] 本联作于同治八年正月二十八日，收自曾氏日记。

[29] 本联作于同治八年正月二十九日，收自曾氏日记。

[30] 本联作于同治八年正月三十日，收自曾氏日记。

[31] 本联作时不详，系曾氏题家乡铜梁山顶稍息亭联。据《辑注》补。

[32] 本联作时不详，据《辑注》补。

[33] “灭”，一作“没”。

[34] 本联作时不详，据《辑注》补。

[35] 本联作于道光二十七年三月，收自《曾左联语合钞》。

[36] 本联依《系年》据朱孔彰《题江南曾文公祠百咏》第七十五首自注补。《系年》以题中称甘熙为“农部”而甘在道光二十七年始改官户部员外郎，而将其系于道光末年。

[37] 本联约作于咸丰七年九月，依《辑注》据湖南双峰县所藏手迹补。《辑注》题《赠石兰》，盖未知其姓，据《曾国藩研究导报》2009年2月所刊后湖《曾国藩〈王母朱孺人六帙荣寿序〉考》一文所考，石兰姓王，名仁钦，字民望，曾氏所题为其号。

[38] 本联作于咸丰八年七月二十八日，收自《曾左联语合钞》。

[39] 本联作于咸丰八年，据欧阳兆熊《水窗春呓》所载补。

[40] 本联作于咸丰十年二月十六日，据曾氏日记补。

[41] 本联作于咸丰十年二月十六日，据曾氏日记补。

[42] 本联收自《曾左联语合钞》，应作于咸丰十年，一则曾、彭先见在咸丰三年三月，“八年重见”当在十年；再则彭署四川潼川知府在十年，只半年即卒于任上。

[43] 本联作于同治元年三月十八日，据曾氏日记补。

[44] 本联作于同治元年闰八月初九日，据曾氏日记补。

[45] 本联作于同治二年十月十三日，据曾氏日记补。

[46] 本联作于同治三年四月十一日，据曾氏日记补。

[47] 本联作于同治五年二月十七日，收自《曾左联语合钞》。

[48] “学”字原误“业”，据曾氏日记改。

[49] 本联作于同治六年十一月二十六日，收自《曾文正公联语杂著·楹联》附钞。

[50] 本联作于同治七年，依《辑注》据《曾文正公荣哀录》所收张文虎《挽曾文正公诗》自注补。《辑注》原题《赠张文虎》，依曾氏赠联称字例改。

[51] 本联作时不详，当在道光年间。依《辑注》据《养晦堂诗文集》补。

[52] 本联作时不详，当在道光末袁氏任京官期间。收自《曾左联语合钞》。

[53] 本联作时不详，当在咸丰后期。收自《曾左联语合钞》。

[54] 本联作时不详，当在同治八年夏彭氏退隐衡阳故乡之后。收自《曾左联语合钞》。

[55] 联后有注：“盖晚年常寓西湖三潭印月。”当系《曾左联语合钞》编者许铭彝所加，误。彭氏筑别业于杭州西湖，在曾氏去世之后。

[56] 本联作时不详，似在同治初。收自《曾左联语合钞》。

[57] 本集句联作时不详，似在胡氏同治间受降级处分后。依《辑注》据《初日芙蓉楼所藏楹联》补。手迹上款为“小蘧尊兄大人属书”，《辑注》误题《赠小邃尊兄》，据曾氏赠联例改题，盖小蘧姓胡名家玉。

[58] 本联作时不详，收自《曾左联语合钞》。

[59] 本联作时不详，依《辑注》据张翰仪《湘雅拾残》卷二“严正基”条补。

[60] 本联作时不详，收自《曾左联语合钞》。

[61] 本联作时不详，依《辑注》据郭子心《曾文正公联语选录》补。手迹上款为“实之三兄鉴”，实之姓名不详。

[62] 本联作时不详，依《辑注》据郭子心《曾文正公联语选录》补。

[63] 本联作时不详，依《辑注》据郭子心《曾文正公联语选录》补。洁卿姓名不详。

[64] 本联作时不详，依《辑注》据郭子心《曾文正公联语选录》补，标题为整理者依曾氏赠联例改。熙恬姓名不详。

[65] 本联作时不详，依《辑注》据郭子心《曾文正公联语选录》补，标题依曾氏赠联例改。手迹上款题“琴舫四兄大人属”，与曾氏同时而字琴舫者，有廉兆纶与徐世昌，曾氏与廉在道光二十一年即有往来，咸丰六年又同在江西，而与徐则于同治五年四月在山东相见，是赠谁之作待考。

[66] 本联作时不详，据湘潭大学王继平所藏手迹补。上款题“晋阶八兄属”，晋阶姓名不详。

[67] 本联作时不详，据郭子心《曾文正公联语选录》补。敬本姓名不详。

[68] 本联作时不详，依《辑注》据南岳区文物管理处所藏曾氏手迹补。星墀姓名不详。

[69] 本联作时不详，依《辑注》据郭子心《曾文正公联语选录》补。手迹无上款，又似非赠人之作。

[70] 本联作时不详，依《辑注》据郭子心《曾文正公联语选录》补。手迹无上款，又似非赠人之作。

[71] 本联作时不详，依《辑注》据郭子心《曾文正公联语选录》补。手迹无上款，又似非赠人之作。

[72] 本联作时不详，依《辑注》据郭子心《曾文正公联语选录》补。然手迹无上下款，是赠联、挽联抑或题先贤联难定。

[73] 本联作于咸丰十年三月初二日，据曾氏日记补，题为整理者所加。

[74] 本联作于同治二年七月初九日，据《系年》补，题为整理者所加。《系年》于道光二十一年七月作《朱玉声先生七十三寿序》条，谓“同治二年春，尧阶六十初度，国藩寄联寿之”，未确。朱蓂六十在上年，曾氏于次年其子赴营始知，遂补寄联与礼，有曾氏日记与二年七月十二日寄朱氏信可证。

[75] 本联作于同治二年十月十三日，据曾氏日记补，题为整理者所加。“晏彤甫”日记中作“晏彤云”，因有同年九月二十七日《复晏端书》信可以佐证，可知当系日记笔误，据《辑注》改。

[76] 本联作于同治七年十月二十五日，据曾氏日记补。

[77] 本联作于同治八年二月十四日，据曾氏日记补。

[78] 本联作于道光十九年九月十七日，据曾氏日记补。

[79] 本联作于道光二十一年六月，收自《曾左联语合钞》。

[80] 本联作于道光二十一年，收自《曾左联语合钞》。

[81] 本联作于道光二十四年正月，收自《曾左联语合钞》。

[82] 本联作于道光二十四年七月二十四日，收自《曾左联语合钞》。

[83] 本联作于道光二十六年八月，收自《曾左联语合钞》。

[84] 本联作于道光二十六年，收自《曾左联语合钞》。李秀蜂名下有自注：“湖北李寿廷农部名树人之脉叔也。”

[85] 本联作于道光二十七年，收自《曾左联语合钞》。

[86] 本联作于道光二十九年前，具体时间不详。收自《曾左联语合钞》。

[87] 本联作于道光二十九年十一月，收自《曾左联语合钞》。

[88] 本联作于道光二十九年，具体时间不详，收自《曾左联语合钞》。

[89] 本联作于道光二十九年，具体时间不详，收自《曾左联语合钞》。

[90] 本联作于道光三十年，具体时间不详，依《辑注》据《湘南李氏四修族谱》补。

[91] 本联作于道光年间，具体时间不详，收自《曾左联语合钞》。

[92] 本联作于道光末年，具体时间不详，收自《曾左联语合钞》。

[93] 本联作于咸丰元年九月初九夜，收自《曾左联语合钞》。

[94] 本联作于咸丰元年十一月三十日，收自《曾左联语合钞》。

[95] 本联作于咸丰元年，收自《曾左联语合钞》。

[96] 本联作于咸丰二年，具体时间不详，收自《曾左联语合钞》。

[97] 本联作于咸丰三年七、八月间，收自《曾左联语合钞》。

[98] 本联作于咸丰三年八月，收自《曾左联语合钞》。

[99] 本联作于咸丰三年八月，收自《曾左联语合钞》。

[100] 本联作于咸丰二年冬，收自《曾左联语合钞》。

[101] 本联作于咸丰四年正月，收自《曾左联语合钞》。

[102] 本联作于咸丰四年正月，收自《曾左联语合钞》。

[103] 本联作于咸丰四年春，收自《曾左联语合钞》。

[104] 本联作于咸丰四年四月，收自《曾左联语合钞》。“宏鉴”原作“朝赞”，系与其父误混，据《辑注》改。

[105] 本联作于咸丰四年四月，收自《曾左联语合钞》。题中“又”字据《辑注》补。

[106] 本联约作于咸丰四年十二月，收自《曾左联语合钞》。

[107] 本联作于咸丰四年，具体时间不详，收自《曾左联语合钞》。

[108] 本联作于咸丰五年，收自《曾左联语合钞》。

[109] 本联约作于咸丰五、六年间，收自《曾左联语合钞》。

[110] 本联作于咸丰六年五月，收自《曾左联语合钞》。

[111] 本联作于咸丰七年八月，收自《曾左联语合钞》。

[112] 本联当作于咸丰七年，具体时间不详，收自《曾左联语合钞》。

[113] 本联作于咸丰七、八年间，收自《曾左联语合钞》。

[114] 本联作于同治五年八月，收自《曾左联语合钞》。

[115] 本联作于咸丰八年五月，收自《曾左联语合钞》。

[116] 本联作于咸丰八年七月，收自《曾左联语合钞·求阙斋联语·卷四》。

[117] 本联作于咸丰八年七月，收自《曾左联语合钞》。疑系代他人作。从其所作挽胡林翼联来看，所代者或即其弟曾国荃。

[118] 本联作于咸丰八年八月二十六日，据曾氏日记收入。

[119] 本联作于咸丰八年十月十九日，据曾氏日记收入。曾氏本于先一日作“蓬岛掇高科，天边祥瑞韩忠献；章门夷大难，地下追随王伯安”，因郭崑焘认为欠贴切，遂改作本联。

[120] 本联作于咸丰八年十一月，收自《曾左联语合钞》。

[121] 本联作于咸丰九年正月十一日，收自《曾左联语合钞》。

[122] 本联作于咸丰十年三月，收自《曾左联语合钞》。

[123] 本联作于咸丰十年四月初一日，据曾氏日记收入。《曾左联语合钞》题《挽罗壮节公遵殿》，首句作“孤军断外援”，疑系后来改定。

[124] 本联作于咸丰十一年七月二十一日，收自《曾左联语合钞》。

[125] 本联作于咸丰十一年九月十三日，收自《曾左联语合钞》。

[126] 本联当作于咸丰十一年九月十五日，收自《曾左联语合钞》。据曾氏日记载，十三日所撰之联，因李榕言对句未妥，曾氏遂改二句，十五日又写挽联一副，虽未言挽何人，而其时并无他人需挽，而十二月初十致郭嵩焘信，则言因郭称其挽胡氏联为首选而“欢喜若狂”，可知其十五日所写即本联。

[127] “情”疑为“销”之误。

[128] 本联作于咸丰十一年九月二十三日，收自《曾左联语合钞》。

[129] 本联当作于咸丰初年，具体时间不详，收自《曾左联语合钞》。

[130] 本联作于咸丰末年，具体时间不详。收自《曾左联语合钞》。

[131] 本联据同治元年正月十六日《复陈湜》信尾所附补。

[132] 本联作于同治元年十月二十一夜，收自《曾左联语合钞》。

[133] 本联作时、出处同上。

[134] 本联作于同治元年十二月初九日，见于曾氏次日《致沅弟》信。《曾左联语合钞》收为《题芜湖靖毅祠》，末句作“亦为纯臣”，当系后来改订用为祠联。

[135] 本联作于同治元年十二月十一夜，是在对前联不满意，作墓志又不成的情况下写的，拟用为代曾国荃挽，见于次日《致沅弟》信。

[136] 本联作于同治元年，具体时间不详，收自《曾左联语合钞》。

[137] 本联作于同治二年九月二十一日，收自《曾左联语合钞》。

[138] 本联作于同治二年十二月十一日，依《辑注》据湖南文艺出版社《中国楹联鉴赏辞典》补。原题《挽钱泰吉》，依例改题。

[139] 本联作于同治三年正月十八日，收自《曾左联语合钞》。

[140] 本联作于同治三年五月初八日，收自《曾左联语合钞》。

[141] 本联作于同治三年八月初四日，收自《曾左联语合钞》。

[142] 本联作于同治四年四月初四日，收自《曾左联语合钞》。

[143] 本联作于同治四年十一月二十一日，收自《曾左联语合钞》。

[144] 本联作于同治六年十一月二十五日，收自《曾左联语合钞》。

[145] 本联作于同治七年五月十八日，收自《曾左联语合钞》。

[146] 本联作于同治七年九月初十日，收自《曾左联语合钞》。

[147] 本联作于同治八年七月二十一日，收自《曾左联语合钞》。

[148] 本联作于同治九年闰十月二十日，收自《曾左联语合钞》。

[149] 本联作于同治九年，收自《曾左联语合钞》。

[150] 本联作于同治十年八月初九日，收自《曾左联语合钞》。

[151] 本联作于同治十年十一月初二日，收自《曾左联语合钞》。

[152] 本联作于同治十年十一月初三日，收自《曾左联语合钞》。

[153] 本联作于同治十年十一月初七日，收自《曾左联语合钞》。

[154] 本联作时不详，收自《曾左联语合钞》。

[155] 本联作时不详，收自《曾左联语合钞》。

[156] 本联作时不详，收自《曾左联语合钞》。

[157] 本联作时不详，收自《曾左联语合钞》。被挽者应非袁芳瑛夫人，因其去世在曾氏之后。然上联有“魂依子舍”，下联有“小女廿年作妇”云云，则所挽者必是姻亲。疑系挽袁氏之母，题中“夫人”前脱一“太”字。作时则在同治六年左右，盖曾、袁订姻在道光二十七年。

[158] 本联作时不详，收自《曾左联语合钞》。

[159] 本联作时不详，收自《曾左联语合钞》。

[160] 本联作于咸丰元年七月十二日。前次整理据《曾左联语合钞·求阙斋联语卷三·格言》收入，系于《格言十二首》之五，今据台湾学生书局1965年版《湘乡曾氏文献·绵绵穆穆之室日记》所记改题。

[161] 本联作于咸丰七年，后附记于咸丰九年十月十四日日记中。此类联即曾氏当日日记中所谓“余生平作自箴联颇多，惜皆未写出”者，故据以收入、拟题。前次整理据《曾左联语合钞》收为《格言十二首》之九。

[162] 本联作于咸丰八年四月，据曾氏日记收入。

[163] 本联初作于咸丰九年二月二十八日，十月十七夜改定，据曾氏日记收入。前次整理据《曾左联语合钞》收为《格言十二首》之四。

[164] 本联作时不详，咸丰九年十一月十七夜改定，据曾氏日记收入。前次整理据《曾氏联语合钞》收为《格言十二首》之六。

[165] 本联作于咸丰九年十一月十七夜，据曾氏日记收入。前次整理据《曾左联语合钞》收为其《格言十二首》之七。

[166] 本联作于同治三年四月初七日，据曾氏日记收入。日记中联后有言：“上句箴余近有郁郁不平之怀，不能彊勉以安命；下句箴余近有懒散不振之气，不能庄以自奋。惜强字相同，不得因发音变读而易用耳。”

[167] 本联作于同治八年九月十九日，据曾氏日记收入。前次整理据《曾左联语合钞》收为《格言十二首》之十二。

[168] 本联作于同治九年五月十二日，据曾氏日记收入。前次整理据《曾左联语合钞》收为《格言十二首》之八。

[169] 本联作于同治十年正月十七日，据曾氏日记收录、拟题。前次整理据《曾左联语合钞》收为《格言十二首》之三。

[170] 本联作时不详，据岳麓书社1984年版清人吴恭亨编《对联话》补。

[171] 本联作时不详，据1943年北京琉璃厂豹文斋石印本《曾文正公联语选录》收入，原系于“格言联十二副”中。

[172] 本联作于咸丰八年三月，据曾氏日记补。题为整理者所拟。

[173] 本联作于咸丰九年十月十四夜，据曾氏日记收录、拟题。前次整理据《曾左联语合钞·求阙斋联语卷三·格言》收入，编于《格言十二首》之二。

[174] 本联作于同治九年二月十一日，据曾氏日记收录、拟题。

[175] 本联原为《格言十二首》之十一，据曾氏咸丰八年正月初四《致沅弟》信加片可知，为当日所作箴弟联。

[176] 本联作于同治六年十一月初十日，据曾氏日记补。前次整理从《曾左联语合钞·求阙斋联语卷三·格言》收为《格言十二首》之一。

[177] 曾氏日记联后有说明：“一石谓刘石庵，两水谓李春湖、程春海；二祖谓羲、献，六宗谓欧、虞、褚、李、柳、黄也。”

文 [1] （附赋）

九月戊辰诸侯盟于葵邱僖公九年 [2]

再书葵邱之盟，美霸主之明王禁也。

夫春秋之盟，莫盛于葵邱，谓其能明王禁也。

再书于经，齐桓之功为何如哉？尝思郅隆之世，一人修德于上，百辟承流于下，煌煌巨典，炳若日星，其谁复我诈尔虞也？渊乎铄哉！侯其祎而降及后世，而斯风貌矣。于此而有能奉天子之圣灵，谨尔侯度；靖列邦之伪诈，钦厥王章。亦春秋之所仅见也，如僖公九年诸侯盟于葵邱是已。

葵邱之盟，修好也。当其时，宰孔先归，齐乃与诸侯盟，盖亦尊周之意也。夫桓之会，有天子之事三，首止率诸侯以会世子，不以世子列诸侯，斯尊周之至矣。洮则王人序于诸侯之上，而与之同盟；葵邱则序周公于诸侯之上，而不敢同盟。说者谓桓于是乎知节矣。

然而圣人之所以取者，则犹不止此慨。自东迁而后，金玦伤心，绿衣写怨，问有尊修齐之化者谁乎？而且遒人之官徒设，掌讶之职莫修，则恩不逮于下；六计之典已非，八柄之权亦滥，则法不立于朝。至于利己病邻，命擅讨伐，我友邦盖比比皆是。凡此若者，王禁明故也。

桓公于是纠列诸侯于葵邱之坛而重申之，若曰今而后，有背好弃盟者，寡人将奉天子之命以讨焉。斯时若鲁、若宋、若卫、若郑、若许、若曹，其谁不趋承恐后哉？呜呼，盛矣！

吾于是知齐霸之成也，前此于□、于幽、于北杏，不无携贰之邦；继此于贯、于洮、于宁母，间有危疑之国。而惟此一盟也，矢带砺于河山，同登故府；靖干戈以俎豆，共懔载书。是王纲之所赖以振也，是巨典之所赖以存也。彼宋襄鹿上，晋文践土，有若是之一，乃心力哉。试想其时刑牲而誓，载申五命之词；执玉而前，恍睹三王之盛。雍雍如，翼翼如，斯固齐桓所经营三十年而始有此举也。呜呼，盛矣！

盖尝闻之，齐桓未兴以前，王臣下聘而不服，王师出伐而有功，戎则凭陵于北，荆则猖獗于南，此何如景象也？齐桓既没之后，于子出征而不问，卫灭懿亲而不讨，楚书子而主会，狄书人而参盟，又何如景象也？而惟当之时，会衣裳而歃血，有兵车而无大战，则其丰功伟烈为何如哉！

惜也，葵邱盟而桓公之志骄矣。

顺性命之理论 [3]

尝谓性不虚悬，丽乎吾身而有宰；命非外铄，原乎太极以成名。是故皇降之衷，有物斯以有则；圣贤之学，惟危惕以惟微。盖自乾坤奠定以来，立天之道曰阴与阳，静专动直之妙，皆性命所弥纶。立地之道曰柔与刚，静翕动辟之机，悉性命所默运。是故其在人也，135-1 缊化醇，必无以解乎造物之吹嘘。真与精相凝，而性即寓于肢体之中。含生负气，必有以得乎乾道之变化。理与气相丽，而命实宰乎赋畀之始。以身之所具言，则有视、听、言、动，即有肃、135-2 、哲、谋。其必以肃、135-2 、哲、谋为范者，性也；其所以主宰乎五事者，命也。以身之所接言，则有君、臣、父、子，即有仁、敬、孝、慈。其必以仁、敬、孝、慈为则者，性也；其所纲维乎五伦者，命也。此其中有理焉，亦期于顺焉而已矣。

请申论之：性浑沦而难名，按之曰理，则仁、义、礼、智，德之赖乎扩充者，在吾心已有条不紊也。命于穆而不己，求之于理，则元、亨、利、贞，诚之贯乎通复者，在吾心且时出不穷也。有条不紊，则践形无亏，可以尽己性，即可以尽人物之性。此顺乎理者之率其自然也。时出不穷，则泛应曲当，有以立吾命，即有以立万物之命。此顺乎理者之还其本然也。彼乎持矫揉之说者，譬杞柳以为杯棬，不知性命，必致戕贼仁义，是理以逆施而不顺矣。高虚无之见者，若浮萍遇于江湖，空谈性命，不复求诸形色，是理以惝恍而不顺矣。惟察之以精，私意不自蔽，私欲不自挠，惺惺常存，斯随时见其顺焉。守之以一，以不贰自惕，以不已自循，栗栗惟惧，斯终身无不顺焉。此圣人尽性立命之极，亦即中人复性知命之功也夫！

烹阿封即墨论 [4]

夫人君者，不能遍知天下事，则不能不委任贤大夫。大夫之贤否，又不能遍知，则不能不信诸左右。然而左右之所誉，或未必遂为荩臣；左右之所毁，或未必遂非良吏。是则耳目不可寄于人，予夺尤须操于上也。

昔者，齐威王尝因左右之言而烹阿大夫，封即墨大夫矣。其事可略而论也。自古庸臣在位，其才莅事则不足，固宠则有余。《易》讥覆涑，《诗》赓鹈梁，言不称也。彼既自惭素餐，而又重以贪鄙，则不得不媚事君之左右。左右亦乐其附己也，而从而誉之。誉之日久，君心亦移，而位日固，而政日非。己则自矜，人必效尤。此阿大夫之所为可烹者也。若夫贤臣在职，往往有介介之节，无赫赫之名，不立异以徇物，不违道以干时。招之而不来，麾之而不去。在君侧者，虽欲极誉之而有所不得。其或不合，则不免毁之。毁之而听，甚者削黜，轻者督责，于贤臣无损也。其不听，君之明也，社稷之福也，于贤臣无益也。然而贤臣之因毁而罢者，常也。贤臣之必不阿事左右以求取容者，又常也。此即墨大夫之所为可封者也。

夫惟圣人赏一人而天下劝，刑一人而天下惩，固不废左右之言，而昧兼听之聪，亦不尽信左右之言而失独照之明。夫是以刑赏悉归于忠厚，而用舍一本于公明也夫。

召诲 [5]

贤与不肖之等奚判乎？视乎改过之勇怯以为差而已矣。日月有食，星有离次。其在于人，言有尤，行有悔，虽圣者不免。改过什于人者，贤亦什于人；改过伯于人者，贤亦伯于人。尤贤者，尤光明焉；尤不肖者，怙终焉而已。

人之生，气质不甚相远也，习而之善，既君子矣。其有过，则其友直谏以匡之。又有友焉，巽言以挽之。退有挞，进有旌，其相率而上达也，奚御焉？习而之不善，既小人矣。其有过，则多方文之。为之友者，疏之则心非而面谀，戚之则依阿苟同，惮于以正伤恩。其相率而下达也，奚御焉？兹贤者所以愈贤，而不肖者愈不肖也。

吾之友有某君者，毖余曰：“子与某相好不终，是子之失德。子盍慎诸？”又有某君毖余曰：“闻子之试于有司，则尝以私干人，是大不可。”二子者之言，卒闻之，若不逊于吾志。徐而绎之，彼无求而进逆耳之言，诚敬我也。既又自省：吾之过，其大者视此或倍蓰，而其多或不可枚数。二子者，盖举一隅也，人苦不自知耳。先王之道不明，士大夫相与为一切苟且之行，往往陷于大戾，而僚友无出片言相质确者。而其人自视恬然，可幸无过。且以仲尼之贤，犹待学《易》以寡过，而今曰无过，欺人乎？自欺乎？自知有过而因护一时之失，展转盖藏，至蹈滔天之奸而不悔，斯则小人之不可近者已！为人友而隐忍和同，长人之恶，是又谐臣媚子之亚也。《书》曰：“有言逆于女心，必求诸道；有言逊于女志，必求诸非道。”余故笔之于册以备观省，且示吾友能为逆心之言者。

原才 [6]

风俗之厚薄奚自乎？自乎一二人之心之所向而已。民之生，庸弱者，戢戢皆是也。有一二贤且智者，则众人君之而受命焉，尤智者所君尤众焉。此一二人者之心向义，则众人与之赴义；一二人者之心向利，则众人与之赴利。众人所趋，势之所归，虽有大力，莫之敢逆。故曰：“挠万物者莫疾乎风。”风俗之于人之心，始乎微，而终乎不可御者也。

先王之治天下，使贤者皆当路在势，其风民也皆以义，故道一而俗同。世教既衰，所谓一二人者，不尽在位，彼其心之所向，势不能不腾为口说，而播为声气。而众人者，势不能不听命，而蒸为习尚。于是乎徒党蔚起，而一时之人才出焉。有以仁义倡者，其徒党亦死仁义而不顾；有以功利倡者，其徒党亦死功利而不返。水流湿，火就燥，无感不雠，所从来久矣。今之君子之在势者，辄曰：“天下无才。”彼自尸于高明之地，不克以己之所向，转移习俗，而陶铸一世之人，而翻谢曰无才，谓之不诬可乎？否也。十室之邑，有好义之士，其智足以移十人者，必能拔十人中之尤者而材之。其智足以移百人者，必能拔百人中之尤者而材之。

然则转移习俗而陶铸一世之人，非特处高明之地者然也。凡一命以上，皆与有责焉者也。有国家者，得吾说而存之，则将慎择与共天位之人；士大夫得吾说而存之，则将惴惴乎谨其心之所向，恐一不当，而坏风俗，而贼人才。循是为之，数十年之后，万有一收其效者乎，非所逆睹已。

君子慎独论 [7]

尝谓独也者，君子与小人共焉者也。小人以其为独而生一念之妄，积妄生肆，而欺人之事成。君子懔其为独而生一念之诚，积诚为慎，而自慊之功密。其间离合幾微之端，可得而论矣。

盖《大学》自格致以后，前言往行，既资其扩充；日用细故，亦深其阅历。心之际乎事者，已能剖晰乎公私；心之丽于理者，又足精研其得失。则夫善之当为，不善之宜去，早画然其灼见矣。而彼小人者，乃不能实有所见，而行其所知。于是一善当前，幸人之莫我察也，则趋焉而不决。一不善当前，幸人之莫或伺也，则去之而不力。幽独之中，情伪斯出，所谓欺也。惟夫君子者，惧一善之不力，则冥冥者有堕行；一不善之不去，则涓涓者无已时。屋漏而懔如帝天，方寸而坚如金石。独知之地，慎之又慎。此圣经之要领，而后贤所切究者也。

自世儒以格致为外求，而专力于知善知恶，则慎独之旨晦。自世儒以独体为内照，而反昧乎即事即理，则慎独之旨愈晦。要之，明宜先乎诚，非格致则慎亦失当。心必丽于实，非事物则独将失守。此入德之方，不可不辨者也。

讨粤匪檄 [8]

为传檄事。逆贼洪秀全、杨秀清称乱以来，于今五年矣。荼毒生灵数百余万，蹂躏州县五千余里。所过之境，船只无论大小，人民无论贫富，一概抢掠罄尽，寸草不留。其掳入贼中者，剥取衣服，搜刮银钱；银满五两而不献贼者，即行斩首。男子日给米一合，驱之临阵向前，驱之筑城浚壕。妇人日给米一合，驱之登陴守夜，驱之运米挑煤。妇女而不肯解脚者，则立斩其足以示众妇；船户而阴谋逃归者，则倒抬其尸以示众船。粤匪自处于安富尊荣，而视我两湖、三江被胁之人，曾犬豕牛马之不若。此其残忍惨酷，凡有血气者，未有闻之而不痛憾者也！

自唐虞三代以来，历世圣人，扶持名教，敦叙人伦，君臣父子，上下尊卑，秩然如冠履之不可倒置。粤匪窃外夷之绪，崇天主之教，自其伪君伪相，下逮兵卒贱役，皆以兄弟称之。谓惟天可称父，此外凡民之父，皆兄弟也；凡民之母，皆姊妹也。农不能自耕以纳赋，而谓田皆天王之田；商不能自贾以取息，而谓货皆天王之货；士不能诵孔子之经，而别有所谓耶苏之说、《新约》之书。举中国数千年礼义人伦、诗书典则，一旦扫地荡尽。此岂独我大清之变，乃开辟以来名教之奇变，我孔子、孟子之所痛哭于九原！凡读书识字者，又乌可袖手安坐，不思一为之所也！

自古生有功德，没则为神。王道治明，神道治幽。虽乱臣贼子、穷凶极丑，亦往往敬畏神祇。李自成至曲阜，不犯圣庙；张献忠至梓潼，亦祭文昌。粤匪焚郴州之学宫，毁宣圣之木主，十哲两庑，狼藉满地。嗣是所过郡县，先毁庙宇。即忠臣义士，如关帝、岳王之凛凛，亦皆污其宫室，残其身首。以至佛寺、道院、城隍、社坛，无庙不焚，无像不灭。斯又鬼神所共愤怒，欲一雪此憾于冥冥之中者也！

本部堂奉天子命，统师二万，水陆并进，誓将卧薪尝胆，殄此凶逆；救我被虏之船只，拔出被胁之民人。不特纾君父宵旰之勤劳，而且慰孔孟人伦之隐痛；不特为百万生灵报枉杀之仇，而且为上下神祇雪被辱之憾。是用传檄远近，咸使闻知：倘有血性男子，号召义旅，助我征剿者，本部堂引为心腹，酌给口粮；倘有抱道君子，痛天主教之横行中原，赫然奋怒，以卫吾道者，本部堂礼之幕府，待以宾师；倘有仗义仁人，捐银助饷者，千金以内给予实收部照，千金以上专折奏请优叙；倘有久陷贼中，自拔来归，杀其头目，以城来降者，本部堂收之帐下，奏授官爵；倘有被胁经年，发长数寸，临阵弃械，徒手归诚者，一概免死，资遣回籍。

在昔汉、唐、元、明之末，群盗如毛，皆由主昏政乱，莫能削平。今天子忧勤惕厉，敬天恤民，田不加赋，户不抽丁。以列圣深厚之仁，讨暴虐无赖之贼，无论迟速，终归灭亡，不待智者而明矣。若尔被胁之人，甘心从逆，抗拒天诛，大兵一压，玉石俱焚，亦不能更为分别也。

本部堂德薄能鲜，独仗“忠信”二字为行军之本。上有日月，下有鬼神；明有浩浩长江之水，幽有前此殉难各忠臣烈士之魂，实鉴吾心，咸听吾言。檄到如律令，无忽！

古文八境赞 [9]

雄　划然轩昂，尽弃故常。跌宕顿挫，扪之有芒。

直　黄河千曲，其体仍直。山势若龙，转换无迹。

怪　奇趣横生，人骇鬼眩。《易》《玄》《山经》，张韩互见。

丽　青春大泽，万卉初葩。《诗》《骚》之韵，班扬之华。

茹　众义辐凑，吞多吐少。幽独咀含，不求共晓。

远　九天俯视，下界聚蚊。寤寐周孔，落落寡群。

洁　冗意陈言，类字尽芟。慎尔褒贬，神人共监。

适　心境两闲，无营无待。柳记欧跋，得大自在。

慈荫亭记 [10]

慈荫亭者，吾同宗瑞堂上舍为其母李孺人建也。孺人以丙申三月寿七十，瑞堂兄弟谋称觞庆祝，孺人勿许，乃建斯亭，为行人憩息之所。其内为家庙，以妥先灵，春秋则孝享于斯。

既落成三年，余适过之，乃申堂拜母。瑞堂备述所以，因请为之记。瑞堂言之曰：吾少孤，严父见背之日，伯兄稚齿，诸季弟犹襁褓耳。吾母孱然持户，樄檖无已。诸子或经纪家中琐杂事，则呵斥曰：“儿辈不能攻儒业，成父志，但求田问舍，何以慰泉下人？且是以无能目我也。”既而伯兄号通经，又复早世，而母志益伤矣。然而督读延师不少懈，家政无巨细，皆以自任，盖撑持二十余年。至兄弟异爨，始稍稍分理。夫妇道无成，不幸而所夫既陨，黄蘖余生，苟能抚孤成立，不坠门风，亦已难矣。乃必躬历诸艰，而教子以远大之业，岂非尤难者哉？瑞堂又言其母好行善事，如乡里造桥修路，或有贫穷无依及亲戚以窭告者，必力全之。今之设此亭施茶，盖母志也。

余嘉瑞堂之请，举其大端，乃作歌一首，使行道之人歌以彰母志，且以广人孝弟之思云。歌曰：

山木拳曲兮草萋萋，高高亭子兮与云齐。行路难兮唇干口燥，新茶如乳兮可以疗饥。饮七碗兮敢多，又颂尔德兮众人之母。尔子兮舞衣，诸孙罗列兮如培142-1 。烹龙为炙兮玉为酒，千金万年兮为尔寿。亭左兮旷野，右有乱山兮赤如赭。昔如苦兮如荼，悲夫黄鹄兮早寡。誓不起兮波澜，惟画荻兮和丸。又百里兮河润，乃三族兮同欢。春荫慈竹兮广厦万间，庇荫天下兮皆开颜。楼上兮诸天佛像，香火功德兮无量。楼下兮骏马，禧吉蠲兮酒郁鬯。春露兮秋霜，年年岁岁兮升香，俾尔兮炽而昌 [11] 。

求阙斋记 [12]

国藩读《易》，至《临》而喟然叹曰：刚侵而长矣。至于八月有凶，消亦不久也，可畏也哉！天地之气，阳至矣，则退而生阴；阴至矣，则进而生阳。一损一益者，自然之理也。

物生而有耆欲，好盈而忘阙。是故体安车驾，则金舆143-1 衡不足于乘；目辨五色，则黼黻文章不足于服。由是八音繁会不足于耳，庶羞珍膳不足于味。穷巷瓮牖之夫，骤膺金紫，物以移其体，习以荡其志，向所扼捥而不得者，渐乃厌鄙而不屑御。旁观者以为固然，不足訾议。故曰：“位不期骄，禄不期侈。彼为象箸，必为玉杯。”积渐之势然也。而好奇之士，巧取曲营，不逐众之所争，独汲汲于所谓名者。道不同不相为谋，或贵富以饱其欲，或声誉以厌其情，其于志盈一也。夫名者，先王所以驱一世于轨物也。中人以下，蹈道不实，于是爵禄以显驭之，名以阴驱之，使之践其迹，不必明其意。若君子人者，深知乎道德之意，方惧名之既加，则得于内者日浮，将耻之矣。而浅者哗然骛之，不亦悲乎！

国藩不肖，备员东宫之末，世之所谓清秩。家承余荫，自王父母以下，并康强安顺。孟子称“父母俱存，兄弟无故”，抑又过之。《洪范》曰：“凡厥庶民，有猷有为有守，不协于极，不罹于咎，女则锡之福。”若国藩者，无为无猷，而多罹于咎，而或锡之福，所谓不称其服者欤？于是名其所居曰“求阙斋”。凡外至之荣，耳目百体之耆，皆使留其缺陷。礼主减而乐主盈。乐不可极，以礼节之，庶以制吾性焉，防吾淫焉。若夫令问广誉，尤造物所靳予者，实至而归之。所取已贪矣，况以无实者攘之乎？行非圣人而有完名者，殆不能无所矜饰于其间也。吾亦将守吾阙者焉。

新宁县增修城垣记 [13]

道光二十有七年秋八月，144-1 人李世德、雷再诰为乱于湖南之新宁。有司檄远近：有能擒贼，予白金五百两。于是吾友江忠源岷樵应募，部乡兵缚贼送官司。取所谓五百金者，归献堂上，为太公寿。太公曰：“长吏以赏罚驱民，矫而不受，是堕上之信也；资人之力而专其利，是刓己之廉也。信堕无以驭众，廉刓无以立身。二者有一，将必不可。吾邑城垣倾圮久矣，若捐此金以兴修，官必嘉之，众必和之。众与而功易集，城完而民得安枕，此十世之勋也。”岷樵从太公言，乃归金于官而上其议。长宝道兵备使者杨公闻之，大悦，亦输助五百金。知宝庆府事某公，知新宁县事某公，各捐若干金以助役。邑之土夫耇长，亦鼓舞输财，争先辇运。兵事之后，刻日兴工，人人如惊鸟之愿治其巢也。

大抵天下行省所隶，各有边区，与他省所隶相际，去会垣动以千里。往往万山丛薄，歧径百出。奸人亡命，啸聚其中，伺隙而为变。捕之此，则逃之彼；鸟鼠奔窜，不可穷诘。或攻破山城，据为窟穴。辄以号召叛徒，声生势长相望也。若郧阳际陕西、湖广之交，南赣际江西、福建之交，以前明原杰王守仁之才，经略数年，仅而得安。而南山老林际三省之交，嘉庆教匪之役，丧师縻饷，乃至不可胜计。新宁，亦山国也，实处湖南、广西之交。匪人煽结，卵育其间。瞰蕞尔之山城，而欲据而有之，屡屡矣。往在道光十六年，蓝正樽以一亡赖揭竿窃发，几欲堕城而杀守吏。曾不一纪，李世德、雷再诰踵而逆命。岂不以下邑孤远，城郭不完，有以诲盗而启乱萌哉？如又不从而修葺之，数岁以后，余孽复兹，将思一逞于我。此垣墉之卑窳者，可长恃之以为晏然乎？于是岷樵以二十八年二月举工，先治城之四门。有楼跂然而高，有阖俨然而坚，赤白焕然而改其旧。遂次第兴筑，雉高于前者几尺，培而厚者几尺。补缺垣若干丈，增睥睨若干。都计土工几千几百，石工几千几百，金木之工几千，费钱几百万。以二十九年某月毕役。自是有可守之险，寇贼不敢规以为利矣。

岷樵之来京师也，嘱余叙其颠末，俾后之守土者，不时缮治，无苟毁成功云。

槐阴书屋图记 [14]

吾师江阴季先生，自名其寓舍曰“槐阴补读之室”，而属人为之图。图成于道光癸卯之夏，时先生方官内阁学士，职思简易。曰“补读”云者，以为绩学不夙，仕优而后补之，谦退之词也。是年冬，先生视学安徽。三年还朝，则已掌吏部，或摄户部。又督漕于潞河，厘盐于天津，荡涤田赋积亏于两浙。庶政倥偬，刻无暇晷，间遂有巡抚山西之命。于是先生手图而告国藩曰：“吾昔名吾居室而图之也，将以读吾书也。今五六年间，腐精于案牍，敝形神于车尘马足。曩之不逮，竟不克补。则今之悔，又果可补于后日乎？子为我记之，志吾疚焉。”

国藩尝览古昔多闻之君子，其从事文学，多不在朝班，而在仕宦远州之时。虽苏轼、黄庭坚之于诗，论者谓其汴京之作少逊，不敌其在外者之殊绝。盖屏居外郡，罕与接对，则其志专，而其神能孤往横绝于无人之域。若处京师浩穰之中，视听旁午，甚嚣而已矣，尚何精诣之有哉？我朝大儒林兴，号为迈古。然如睢州汤公、仪封张公、江阴杨公、高安朱公、临桂陈公、合河孙公数贤人者，大抵为外吏之日多，宦京朝之日少。即在京朝，其任职也专，其守法也简，亦常日有余光，人有余力。今六部科条之繁，既三倍于百年以前。而先生之所历，或一身而兼数职，一岁而更数役。每夕丑初趋离宫，待漏尽午而后返。曹官白事、判牍，莫夜不休。又以其间宾接生徒，宴会寮友，伺隙以求终一卷焉而不可得。视数贤人者之处京朝时，势固不侔矣。此先生所用为怃然也。

今者先生持节山西，政成而神暇，尽发遗编以补素愿。盖将与数贤人者角其实而争其光。而国藩忝窃高位，乃适蹈先生之所疚。往者不可偿，来者不可必。故略述时事，令异世官朝籍者有考焉。

养晦堂记 [15]

凡民有血气之性，则翘然而思有以上人。恶卑而就高，恶贫而觊富，恶寂寂而思赫赫之名。此世人之恒情。而凡民之中有君子人者，率 [16] 常终身幽默，暗然退藏 [17] 。彼岂与人异性 [18] ？诚见乎其大，而知众人所争者之不足深较也。

盖《论语》载，齐景公有马千驷，曾不得与首阳饿莩絜论短长矣。余尝即其说推之，自秦汉以来，迄于今日，达官贵人，何可胜数？当其高据势要，雍容进止，自以为材智加人万万。及夫身没观之，彼与当日之厮役贱卒，污行贾竖，营营而生，草草而死者，无以异也。而其间又有功业文学猎取浮名者，自以为材智加人万万。及夫身没观之，彼与当日之厮役贱卒，污行贾竖，营营而生，草草而死者，亦无以甚 [19] 异也。然则今日之处高位而获浮名者，自谓辞晦而居显 [20] ，泰然自处于高明 [21] 。曾不知其与眼前之厮役贱卒，污行贾竖之营营者，行将同归于澌尽，而毫毛无以少异。岂不哀哉！

吾友刘君孟容，湛默而严恭，好道而寡欲。自其壮岁，则已泊然而外富贵矣。既而察物观变，又能外乎名誉。于是名其所居曰“养晦堂”，而以书抵国藩为之记。

昔周之末世，庄生闵天下之士湛于势利，汩于毁誉，故为书戒人以暗默自藏，如所称董梧、宜僚、壶子之伦，三致意焉。而扬雄亦称：“炎炎者灭，隆隆者绝。高明之家，鬼瞰其室。”君子之道，自得于中，而外无所求。饥冻不足于事畜而无怨，举世不见是而无闷。自以为晦，天下之至光明也。若夫奔命于烜赫之途，一旦势尽意索，求如寻常穷约之人而不可得，乌睹所谓焜耀 [22] 者哉？余为备陈所以，盖坚孟容之志，后之君子，亦观省焉 [23] 。

湘乡县宾兴堂记 [24]

自古开国之主，以武功龛定祸乱，而继体蒙业之君，恒以文德致太平。如汉，如魏，如宋，如陈，如拓拔魏，如高齐，如唐，如明，其第二世嗣为帝者，皆谥曰文。我朝龙兴辽沈，太祖以神武肇基。其制造国书、右文布化、郊庙斋戒诸大典，多成于太宗文皇帝之世。盖武以开之，文以守之；干戈方兴，未遑雅教。非其智有不逮，亦其时会有不得兼焉者也。

咸丰二年，粤贼洪、杨之徒既已逾岭而北，由湖湘而犯江汉，长驱东下，入金陵而据之。遂北寇河朔，东躏瀛碣，西扰汾晋，中原糜沸。我湘乡实始兴义旅，转战于两湖、江西、广西、广东、河南、安徽诸行省，所在破敌克城，声威烜然，号曰“湘勇”。“湘勇”之名闻天下。一时宿将，如罗忠节公、王壮武公、李君续宾兄弟、萧君启江、赵君焕联、刘君腾鸿、蒋君益澧，及余弟国荃辈，皆以仁勇为士卒所亲附，历久而不渝。盖武功之懋，非他州县所可望而及。秦汉称山西出将，考之安定、天水、陇西诸郡，曾不能敌今日之一县。可谓盛矣！其官斯土者，则有朱侯孙诒、唐侯逢辰、黄侯醇熙、赖侯史直，又皆一方贤俊，有循良之绩。与邦人士讲求吏治将略，互相称美，149-1 合无间。同明相照，同气相求，何其翕应者与！咸丰癸丑，唐侯临莅兹邑，倡捐助饷，练勇防堵。越二年，申详大宪，奏请增广文武学额，圣恩加增，永为定额。人争颂唐侯之功不衰。是年天下士会试于礼部，湘乡独无人赴部应试。唐侯喟然曰：“湘乡之武，非无文也。今或无一士与于春官之试，岂余之不德，不足以兴文教欤？抑军兴久而生事绌，公车之欲北者，不足于资欤？”于是捐金若干，买七都田六十三亩，为宾兴公费。又劝谕士民，捐买田宅若干，以子午卯酉年租入为会试旅费，寅申巳亥年租入为乡试途费，辰戌丑未年租入为岁科试卷费。置宾兴堂，择廉正者经纪之。立条明约，既简既坚，以期久远。自唐世长吏设宾主，陈俎豆，备管弦，行乡饮酒礼，歌《鹿鸣》之诗以饯士，差具前古兴贤之义，今犹略存其法，独不得与计吏偕。士或起白屋，无所资藉，则刓廉捐义，偷为一切，苟以集事，无匮乏。枉吾尺以求一日之直，彼有所迫而然也。

湘乡山邑，多狷介自守之士。唐侯礼贤惠众，所以爱士者甚重，则士之所以自待者，愈不得轻。入无仰事俯蓄之累，出无金尽裘敝可怜之色，抟心壹志，以道于君子之道，而委蛇以隐射乎有司者之程度，境裕而神暇，事半而功倍。然犹有失焉者，盖什而不能以一二耳。方今大难削平，弓矢载櫜，湘中子弟忠义之气，雄毅不可遏抑之风，郁而发之于文。道德之宏，文章之富，将必有震耀寰区，称乎今日之武功，而又将倍焉蓰焉者。余虽衰钝，尚庶几操左券于此，请以右券责之。

咸丰八年五月曾国藩记

圣哲画像记 [25]

国藩志学不早，中岁侧身朝列，窃窥陈编，稍涉先圣昔贤魁儒长者之绪。驽缓多病，百无一成；军旅驰驱，益以芜废。丧乱未平，而吾年将五十矣。往者吾读班固《艺文志》及马氏《经籍考》，见其所列书目，丛杂猥多，作者姓氏，至于不可胜数，或昭昭于日月，或湮没而无闻。及为文渊阁直阁校理，每岁二月侍从宣宗皇帝入阁，得观《四库全书》，其富过于前代所藏远甚，而存目之书数十万卷，尚不在此列。呜呼！何其多也！虽有生知之资，累世不能竟其业，况其下焉者乎！故书籍之浩浩，著述者之众，若江海然，非一人之腹所能尽饮也，要在慎择焉而已。余既自度其不逮，乃择古今圣哲三十余人，命儿子纪泽图其遗像，都为一卷，藏之家塾。后嗣有志读书，取足于此，不必广心博骛，而斯文之传，莫大乎是矣。昔在汉世，若武梁祠、鲁灵光殿，皆图画伟人事迹，而《列女传》亦有画像，感发兴起，由来已旧。习其器矣，进而索其神，通其微，合其莫，心诚求之，仁远乎哉？

国藩记

尧舜禹汤，史臣记言而已。至文王拘幽，始立文字，演《周易》，忧勤惕厉之意，载与俱出。周孔代兴，六经炳著，师道备矣。秦汉以来，孟子盖与庄、荀并称。至唐，韩氏独尊异之。而宋之贤者，以为可跻之尼山之次，崇其书以配《论语》。后之论者，莫之能易也。兹以亚于三圣人后云。

左氏传经，多述二周典礼，而好称引奇诞，文辞烂然，浮于质矣。太史公称庄子之书皆寓言，吾观子长所为《史记》，寓言亦居十之六七。班氏闳识孤怀，不逮子长远甚，然经世之典，六艺之旨，文字之源，幽明之情状，粲然大备，岂与夫斗筲者争得失于一先生之前，姝姝而自悦者哉！

诸葛公当扰攘之世，被服儒者，从容中道。陆敬舆事多疑之主，驭难驯之将，烛之以至明，将之以至诚，譬若御驽马登峻坂，纵横险阻，而不失其驰，何其神也！范希文、司马君实遭时差隆，然坚卓诚信，各有孤诣。其以道自持，蔚成风俗，意量亦远矣。昔刘向称董仲舒王佐之才，伊、吕无以加；管、晏之属，殆不能及。而刘歆以为董子师友所渐，曾不能几乎游、夏。以予观四贤者，虽未逮乎伊、吕，固将贤于董子。惜乎不得如刘向父子而论定耳。

自朱子表章周子、二程子、张子，以为上接孔孟之传，后世君相师儒笃守其说，莫之或易。乾隆中，闳儒辈起，训诂博辨，度越昔贤，别立徽志，号曰汉学。摈有宋五子之术，以谓不得独尊。而笃信五子者，亦屏弃汉学，以为破碎害道，龂龂焉而未有已。吾观五子立言，其大者多合于洙泗，何可议也？其训释诸经，小有不当，固当取近世经说以辅翼之，又可屏弃群言以自隘乎？斯二者亦俱讥焉。

西汉文章，如子云、相如之雄伟，此天地遒劲之气，得于阳与刚之美者也。此天地之义气也。刘向、匡衡之渊懿，此天地温厚之气，得于阴与柔之美者也。此天地之仁气也。东汉以还，淹雅无惭于古，而风骨少087-1 矣。韩、柳有作，尽取扬、马之雄奇万变，而内之于薄物小篇之中，岂不诡哉！欧阳氏、曾氏皆法韩公，而体质于匡、刘为近。文章之变，莫可穷诘，要之不出此二途，虽百世可知也。

余钞古今诗，自魏晋至国朝，得十九家。盖诗之为道广矣，嗜好趋向，各视其性之所近，犹庶羞百味，罗列鼎俎，但取适吾口者，哜之得饱而已。必穷尽天下之佳肴，辩尝而后供一馔，是大惑也；必强天下之舌，尽效吾之所嗜，是大愚也。庄子有言：“大惑者，终身不解；大愚者，终身不灵。”余于十九家中，又笃守夫四人者焉。唐之李、杜，宋之苏、黄，好之者十而七八，非之者亦且二三。余惧蹈庄子不解不灵之讥，则取足于是终身焉已耳。

司马子长网罗旧闻，贯串三古而八书，颇病其略；班氏《志》较详矣，而断代为书，无以观其会通。欲周览经世之大法，必自杜氏《通典》始矣。马端临《通考》，杜氏伯仲之间，郑《志》非其伦也。百年以来，学者讲求形声、故训，专治《说文》，多宗许、郑，少谈杜、马。吾以许、郑考先王制作之源，杜、马辨后世因革之要，其于实事求是一也。

先王之道，所谓修己治人、经纬万汇者，何归乎？亦曰礼而已矣。秦焚书籍，汉代诸儒之所掇拾，郑康成之所以卓绝，皆以礼也。杜君卿《通典》，言礼者十居其六，其识已跨越八代矣！有宋张子、朱子之所讨论，马贵与、王伯厚之所纂辑，莫不以礼为兢兢。我朝学者，以顾亭林为宗，国史《儒林传》褎然冠首。吾读其书，言及礼俗教化，则毅然有守先待后，舍我其谁之志，何其壮也！厥后张蒿庵作《中庸论》，及江慎修、戴东原辈，尤以礼为先务。而秦尚书蕙田遂纂《五礼通考》，举天下古今幽明万事，而一经之以礼，可谓体大而思精矣。吾图画国朝先正遗像，首顾先生，次秦文恭公，亦岂无微旨哉！桐城姚鼐姬传、高邮王念孙怀祖，其学皆不纯于礼。然姚先生持论闳通，国藩之粗解文章，由姚先生启之也。王氏父子集小学训诂之大成，敻乎不可几已。故以殿焉。

姚姬传氏言学问之途有三：曰义理，曰词章，日考据。戴东原氏亦以为言。如文、周、孔、孟之圣，左、庄、马、班之才，诚不可以一方体论矣。至若葛、陆、范、马，在圣门则以德行而兼政事也。周、程、张、朱，在圣门则德行之科也，皆义理也。韩、柳、欧、曾、李、杜、苏、黄，在圣门则言语之科也，所谓词章者也。许、郑、杜、马、顾、秦、姚、王，在圣门则文学之科也。顾、秦于杜、马为近，姚、王于许、郑为近，皆考据也。此三十二子者，师其一人，读其一书，终身用之，有不能尽。若又有陋于此，而求益于外，譬若掘井九仞而不及泉，则以一井为隘，而必广掘数十百井，身老力疲，而卒无见泉之一日。其庸有当乎？

自浮屠氏言因果祸福而为善获报之说，深中于人心，牢固而不可破。士方其占毕咿唔，则期报于科第禄仕；或少读古书，窥著作之林，则责报于遐迩之誉，后世之名；纂述未及终编，辄冀得一二有力之口，腾播人人之耳，以偿吾劳也。朝耕而暮获，一施而十报，譬若沽酒市脯，喧聒以责之贷者，又取倍称之息焉。禄利之不遂，则徼幸于没世不可知之名。甚者至谓孔子生不得位，没而俎豆之报隆于尧舜。郁郁者以相证慰，何其陋欤！今夫三家之市，利析锱铢，或百钱逋负，怨及孙子；若通阛贸易，瑰货山积，动逾千金，则百钱之有无，有不暇计较者矣；商富大贾黄金百万，公私流衍，则数十百缗之费，有不暇计较者矣。均是人也，所操者大，犹有不暇计其小者；况天之所操尤大，而于世人毫末之善，口耳分寸之学，而一一谋所以报之，不亦劳哉！商之货殖同、时同，而或赢或绌；射策者之所业同，而或中或罢；为学著书之深浅同，而或传或否，或名或不名，亦皆有命焉，非可强而几也。古之君子，盖无日不忧，无日不乐。道之不明，己之不免为乡人一息之或懈，忧也；居易以俟命，下学而上达，仰不愧而俯不怍，乐也。自文王、周、孔三圣人以下，至于王氏，莫不忧以终身，乐以终身，无所于祈，何所为报？己则自晦，何有于名？惟庄周、司马迁、柳宗元三人者，伤悼不遇，怨悱形于简册，其于圣贤自得之乐，稍违异矣。然彼自惜不世之才，非夫无实而汲汲时名者比也。苟汲汲于名，则去三十二子也远矣。将适燕晋而南其辕，其于术不益疏哉？

文周孔孟，班马左庄，葛陆范马，周程朱张，韩柳欧曾，李杜苏黄，许郑杜马，顾秦姚王，三十二人，俎豆馨香。临之在上，质之在旁。

林君殉难碑记 [26]

呜呼！自余倡率楚师，转战荆、扬二州之域，其间相从死事者，不可胜道。或贞白无他，誓不相背弃，而慷慨一瞑，志不得少伸，名不襮于当世，爱之而莫能收焉者，尤可悲也！

林君源恩，字秀三，四川达州人。道光丁酉科拔贡生，癸卯顺天乡试举人。咸丰元年，选湖南平江县知县。二年，粤贼洪、杨之属围长沙。其冬，浏阳匪徒为乱。明年春，通城匪徒为乱。三县者，皆与平江壤接。君诘奸守隘，如防御水，截然不得蛰溢。江忠烈公才君之为，既保奏以同知直隶州补用，又以书播告士友，道林君堪军旅也。会国藩治舟师，檄君募平江勇五百人以从。四年三月，贼自鄂中南犯，君御之平江九岭，果大捷。同官有忌君者，功不得叙，又别摭他事中之。君悒悒内不能堪，而口独重滞。尝发愤欲一廷辨，宿戒，设辞甚具。至则为众所噤害，卒不得发，或反引咎自责。是岁十月，追随国藩于九江军次，造次欲有所申理，亦不竟白也。明年春，檄君治湘军粮台，归自广信。又治塔军门忠武公粮台，又佐理鄱湖水师营务。十一月，又摄理陆军于庐山之麓、姑塘之南。而江西巡抚文公闻君贤，飞檄调至南昌，付以所新募之平江营者。君在庐山，与一二武人为俦，折节内交，武人益不孙，嫚辞侵侮，或称“书生跬步矍矍，焉知战事？”君既痛其犷，又口重滞，卒无以折之。独夜叹曰：“丈夫壹死强寇耳，终不返顾矣！”及至南昌领新军，乃稍自喜。

是时，剧贼石达开犯江西，连陷八府五十余州县。六年丙辰三月，李元度次青率师自湖口南来，君与邓辅纶弥之自南昌而东，两军会于抚州。迭战皆捷，人心始定。贼亦纠合列郡丑类，更番搦战，我军辄却之。又至，又大创之。疲极不得休息。秋九月，分军出攻崇仁、宜黄。适会援贼大至，君竟以十七日战败，死之。

始君尝诫其下曰：“好相保，吾与若共命于兹也！”至是，众知君不屈，相从死者三百余人。君殁二岁，咸丰八年四月，官军克复抚州。又明年，国藩师次于此，吊君殉难之所。寻逝者之白骨，邈然其不可复识矣！于是为立石以表遗迹。缀以铭诗，以告于不知纪极之世之一二君子，以达余之耿耿。铭曰：

胡古胡今，强吞弱伏。佞者刀椹，讷者鱼肉。文吏贼深，武夫悍激。讷者避之，负墙屏息。忽入战场，万马辟易。士固难料，理固难推。灾祥显晦，孰执其机？昔闻人述，言出君口：“我不知战，但知无走。”平生久要，临难不苟。大信不盟，坚不锲金。浇俗所侮，鬼神所钦。精魂远矣，北斗帝乡。遗骨莫辨，蔓草茫茫。有欲求之，环此石旁。

湖口县楚军水师昭忠祠记 [27]

咸丰八年七月，国藩将有事于浙江。道出湖口，广东惠潮嘉道彭君雪琴，方庀局鸠工，建昭忠祠于石钟山，祀楚军水师之死事者，告余具疏上闻。八月疏入，报可。明年七月，国藩将有事于四川，再过湖口，则祠工已毕。祀营官萧节愍公捷三以下若干人，后楹祀勇丁若干人。其东为浣香别墅，前曰听涛眺雨之轩，后曰芸芍斋。斋后傅以小亭曰且闲亭，亭下有小池。度梁而南，穿石洞东出，曰梅坞。迤西少陟山，曰锁江亭。其西绝高，曰观音阁。阁外曰魁星楼，僧徒居之。又西曰坡仙楼，刻苏氏《石钟山记》其上。凭高望远，吐纳万景，一草一石，焕然增新矣。

当楚军水师之初立也，造舟始于衡阳，大战始于湘潭。其后克岳州，下武昌，大破田家镇。今福建提督杨君厚庵与雪琴暨诸君子，喋血于狂风巨浪之中，燔逆舟以万计，转战无前，可谓至顺。其后官军深入彭蠡之内，贼乘水涸，大塞湖口，遏我舟使不得出。于是水师有外江内湖之分，内者守江西，外者援湖北，156-1 然若割肝胆而判为楚越，终古不得合并。至咸丰七年九月，攻克湖口，两军复合。盖相持三年之久，死伤数千人之多，仅乃举之。

方其战争之际，炮震肉飞，血瀑石壁。士饥将困，窘若拘囚；群疑众侮，积泪涨江，以求夺此一关而不可得，何其苦也！及夫祠成之后，祼荐鼓钟，士女瞻拜；名花异卉，旖旎啾玱；江色湖光，呼吸万里，旷然若不复知兵革之未息者，又何乐也！时乎安乐，虽贤者不能作无事之颦蹙；时乎困苦，虽达者不能作违众之欢欣。人心之喜戚，夫岂不以境哉！吾因是而思夫豪杰用兵，或敝一生之力，掷千万人之性命，以争尺寸之土，不得则郁郁以死者，宁皆忧斯民哉！亦将以境有所迫，而势有所劫者然也。若夫喜戚一主于己，不迁于境，虽处富贵贱贫，死生成败而不少移易，非君子人者，而能庶几乎？余昔久困彭蠡之内，盖几几不能自克。感彭君新构此祠，有登临览观之美，粗为发其凡焉。

重修胡文定公书院记 [28]

天下之书院楚为盛，楚之书院衡为盛，以隶岳故也。岳志载衡书院十有八，惟文定书院独敕建为最著，以传《春秋》故也。公致仕隐衡，筑室紫云峰下。左右有山，其山之右为祝圣台，山下凿莲池，建春秋楼，今存春秋塘是也。书院即公居址，创建未详何时。尝考李西涯记曰历胜国曰颓圯曰遗址曰兴复，掘地得祭器，可见自宋元时已有之。意者不创于公子致堂、五峰，其即晦庵、南轩二子乎？自明宏治乙卯郑御史、邓同知重建，后至崇祯时圯，公裔来誉修复，何令仕冢为之记。康熙间，公裔昌侯续修。乾隆间，谢令仲坃、高令自位重修。道光初，公裔镜堂及苏亭同年又增房庑，定祭期，复祀田，置岁修，而院制一新，龚学博玬记綦详。逮今不四十年，又将鞠为灌莽矣。顷接咸臧书，以文定公书院重修请记其事。余素稔书院倚长寿庵侧，修院固需修庵。何令忌其东益，迁院。后谢令恐压地脉，将废之，未果。且僧迭与公裔讼，则听其自兴废可也。

初，书院奉敕建，岁春秋官致祭。自何令仕冢改属公裔以院事祭，遂归胡氏。其后人相继经理，卒赖以不废。不然如韦宙、庐潘、邺侯、南轩、白沙诸院，独非为名贤建公塾耶？何至今多为饩羊，非以其裔不在而院遂颓邪？予于是益叹何令谋之周而虑之远也。嗟呼！台榭宫室之美，有力者何难立，致不转瞬而荆棘从生，令人不堪回首，惟儒林著作之地，即僻处山谷泉石间，亦历劫常新，如文选楼、尔雅台，直垂千百世不朽。然非有贤子孙善为继述，亦动增禾黍之感。故衡古院多墟，公院落则如鲁殿灵光，独岿然存也。顾予搦管而重有感也。

公以忤蔡京除名，隐此著《春秋传》，使人明君臣大义，其有功于纲常，岂浅鲜哉。今者干戈扰攘，忽忽十余年，而凯歌未奏。若天下尽明《春秋》，时事安得至此？予膺简命督兵，岁无虚日。丁巳读礼南归，咸臧与旷君尧臣谒予，订期登祝融，属二君为居停主，将跻堂拜公像。至期，奉旨南征，不果行。咸臧与诸君读公之书，修公之院，是必得明《春秋》者，相与维持世道人心可知也。谨纪始末书于石，用示公之后贤与诸来院肄业者。咸丰九年己未秋八月既望记。

毕君殉难碑记 [29]

自楚军之兴，忠武公塔齐布，实始以勇名天下。楚人剽悍者，率低首塔公，亦艳称云南毕君。塔公每临敌，负枪挟弓矢，又令二卒树长矛，执曳马绳竿以从，其为器也四；毕君每临敌，负枪腰五十矢，又令卒手蛇矛，持八尺刀以从，其为器也亦四。塔公跃马飙驰，瞋人追从，从辄反鞭之。毕君怒马直穿贼阵，戒后者：“无得妄从我！”人亦自不敢从也。

毕君名金科，字应侯，云南临沅人。以征开化苗匪功叙蓝翎外委，署临沅镇标外委。咸丰四年，随副将王国才赴湖北军营，破贼于天门丁司桥，累叙至花翎都司。十一月，国藩檄令随塔公攻围九江。明年正月，贼犯武昌，王国才回军援鄂，毕君遂为塔公所留。其后塔公物故，毕以骁勇冠浔军。

逆酋石达开之寇江西也，连陷瑞州、临江等八府数十州县，毕君所至，常陷阵克捷。旋为他部牵率失利，终不得独录其功。自九江奉檄而南，以五年十二月破贼于樟树镇。明年二月，军败，失之。自南昌而东，以六年五月破贼于饶州之章田渡。六月，郡城陷，失之。毕君自痛为他部所累，益发愤，募死士再入饶州，誓众曰：“今日上岸破贼，不捷，吾不复归舟矣！”一鼓克复府城。饶之耆黎妇孺，见闻者与不见闻者，皆曰毕君功也。由是赏加呼尔察巴图鲁名号，补临沅镇都司，升用游击，名誉大振。而忌君者日以次骨飞谋荐谤，迭相污染。君提千余人，当四战之地，索饷不至；又恶忌者出己上，中夜郁郁不自得，常思立奇功以自旌异。

会徽、池之贼大至，岁暮，士有饥色。有司者责君，能破景德镇，军食可图也。君以正月二日出师，初四日，骤攻景德镇。入市，乃无一贼。别挈十人，搜剿后街，贼蜂起，从卒亡七人，伤三人。君纵横击刺，践血而出。最后贼以喷筒环攻君于王家洲，陨焉。年二十五岁耳。阅十有八日，前从伤卒三人者，收得遗尸。又三载，咸丰九年，予弟国荃破贼景德镇，凭吊毕君殉难之所，而壮士则既死矣。功名之际，有天有人，在己者独足恃哉！于是伐石以表遗迹，声之铭语，俾行路歌之，以永饶人之思。铭曰：

横目蚩蚩，同出一冶。众雌无雄，谁是健者？塔公首出，次乃毕君。躯干虽小，陈安之伦。匹马斫阵，万夫莫当。人心之贼，一矢或伤。内畏媢嫉，外逼强寇。进退靡依，忍尤丛诟。郁极思伸，矫首舐天。徒飞无翼，或坠于渊。渊则有底，愤则无已。万代千龄，哀此壮士！

何君殉难碑记 [30]

呜呼！军兴十载，士大夫君子横死者多矣！独吾友何君丹畦，尤深痛不忍闻。自近古以来，未有行善获祸如是之烈者也。岂不悲哉！

君以咸丰四年五月由翰林院侍讲、上书房行走，出为安徽宁池太广兵备道。时则安庆暨滨江府县沦没贼中，庐州新立行省，亦陷于贼。副都御史袁公军临淮，提督和公、巡抚福公军庐州。君当之官，不克南渡。袁公欲资君以兵，西会楚师。福公亦具疏，留君江北，檄君募勇出征。公私匮乏，沮伤百端，最后得二百余人，率之以西。至霍山，征集溃兵团勇三千余人，推诚奖励，遂以十月二日大破捻匪李兆受于城东，追至麻埠。又五日，至流波160-1 ，檄商城、固始团练堵其北，金家寨团丁御其东，而自率所部遏其西。捻党汹惧，李兆受与马超江等相继投诚。挺散协从，远近大说。环三四县，皆输猪、鸡、糗粮、金钱之属，声终宵不绝。

先是，大府帅檄君救援庐江，檄未至而城先陷。至是奉被劾革职之命。军士怀不能平，虽百姓亦惘惘也。方楚师之出岳州而东也，克武昌，下黄州，破田家镇。水陆电迈，席卷千里。其后塔齐布、罗泽南两军由黄梅南渡，以围九江。贼循北岸而上，复陷蕲、黄，窜武汉。自长淮以南，天柱内外，所在蜂屯。君以孤军流离，西与楚师不相闻，东与庐州大府隔绝，朝不谋夕，啮指誓众。

五年正月，进攻蕲水，克之。又分军克复英山，又歼剧贼田金爵。大府帅以君西征有效，疏令留驻英山。君出师至是，凡八阅月，仅支现银三百两。士卒及民团相从者，增至三千人，又益以李兆受新降之众，无以为食，居无帐幕，雨无薪材，郭无居民，远近无援，伤亡无以为恤。始什人赋面一斤，继而削减半之，既又半之。而贼来益盛，日提饥卒，转战不得休。五月十二日，军败。徒行泥淖中，乡民或哀而进食，君虽强自振厉，然惫甚。瘘瘅发体，气亦少馁矣。李兆受者，故反侧持两端，感君忠勤，不忍遽背负。绝粮既久，怪君无以活之，意望甚。又同时降人马超江为匪徒所杀，怨官不能捕诛以抵罪也，则大戚。议为超江复仇，设位受吊，捻党毕集。于是安徽、河南两省，皆以兆受复叛入告。而县令亦悬赏购兆受头千金。兆受益不自安，匍伏诣君，自陈无他。君抚慰，稍稍绥定矣。会大府帅有密书抵君，教以图翦叛贼，毋后人发，为兆受所得。遂阳为置酒高会，而伏兵戕君于英山之小南门，遗骸残毁。同遇难者四十七人。咸丰五年十一月初三日也。

君讳桂珍，字丹畦，云南师宗人。道光甲午科举人，戊戌进士，翰林院编修。丙午提督贵州学政，旋晋侍讲。入直上书房，数抗疏陈军事得失，推本君德，又采朱子、真西山《大学》之说，傅以己意，引申条例，手缮成帙，随疏奏进。君之意，尝以为圣人者无不可为，功无不可就，独患人不自克，不能竭其心与力之所竟耳。及君出而莅事，饥饿经年，而百战不息。倘所谓自克者耶？竭吾心与力而不遗者耶？卒其获祸如是之烈，而或不免身后之余责。然则为善者何适而不惧哉！咸丰十年，国藩屯军江北，询君患难驰驱之所，乃立石英山，缀以铭词，俾来者有考焉。铭曰：

饥寒逼身，难顾廉耻。圣主不能安其民，慈母不能抚其子。况于揭竿乌合之徒，亡命归诚之始；倏顺忽逆，朝人暮豕。封豕负途，积疑张弧；锯牙钩爪，殪我闳儒。赤舌烧城，死有余议；群毁所归，天地易位。悠悠之口，难可遽胜。我铭诸石，少待其定。上讯三光，下讯无竟。

箴言书院记 [31]

国藩以道光戊戌通籍于朝，湘人官京师者，多同时辈流。其射策先朝，耆年宿望，凋散略尽。而少詹事益阳胡云阁先生，独为老师祭酒。乡之人，就而考德稽疑，如幽得烛，众以无陨，而哲嗣润之，亦以编修趾美名父，回翔馆阁。今兵部侍郎、湖北巡抚，海内称为宫保胡公者是也。

少詹君晚而纂《弟子箴言》十四卷，国藩实尝受而读之。自洒扫应对，以暨天地经纶，百家学术，靡不毕具。甄录古人嘉言，衷以己意，辞浅而指深，要使学者自幼而端所习，随其材之小大，董劝渐摩，徐底于成而已。

窃尝究观夫天之生斯人也，上智者不常，下愚者亦不常，扰扰万众，大率皆中材耳。中材者，导之东而东，导之西而西；习于善而善，习于恶而恶。其始瞳焉无所知识，未几而骋耆欲，逐众好。渐长渐贯，而成自然。由一二人以达于通都，渐流渐广，而成风俗。风之为物，控之若无有，163-1 之若易靡；及其既成，发大木，拔大屋，一动而万里应，穷天人之力，而莫之能御。先王鉴于此，欲民生蚤慎所习，于是设为学校以教之：琴瑟鼓钟以习其耳，俎豆登降以习其目，诗书讽诵以习其口，射御投壶以习其筋力，书升以作其能，而郊遂以作其耻。故其高材，则道足济天下，而智周万汇。其次亦不失为圭璧自饬之士。贾生有言：“习与正人居之，不能毋正。犹生长于齐，不能不齐言也。”其不然欤？

侍郎自开府湖北以来，即以移风易俗为己任。自部曲之长，郡县之吏，暨百执事，片善微长，不敢自襮，而褒许随之。曰：“尔之发见者微，而善端宏大，不可量也。”或有过差，方图盖覆，谴亦及之。曰：“此犹小眚，过是，诛罚重矣。”与其新，不苛其旧；表其独，不遗其同。上下兢兢，日有课，月有举。当世推湖北人才极盛。侍郎则曰：“吾先人箴言中，育才之法如此。吾讵能继述直什一耳？”咸丰十年，侍郎治鄂六载矣，功成而化洽。又以一湖之隔，吾教成于北，而反遗吾父母之邦，其谓我何？于是建箴言书院，将萃益阳之士而大淑之。置良田以廪生徒，储典籍以馈孤陋。宽其涂辙，而严其教条。崇实而黜华，贱通而尚介。循是不废，岂惟一邑之幸！即汉之十三家法，宋之洛闽渊源，于是乎在。

后有名世者出，观于胡氏父子仍世育才肫肫之意，与余小子慎其所习之说，可以兴矣。

修治金陵城垣缺口碑记 [32]

道光三十年，广西贼首洪秀全等作乱。咸丰三年二月十日，陷我金陵，据为伪都。官军围攻，八年不克。十年闰三月，师溃。贼势益张，有众三百万，扰乱十有六省。同治元年五月，浙江巡抚臣曾国荃率师进攻金陵。三年六月十六日，于钟山之麓，用地道克之。是岁十月，修治缺口工竣，镵石以识其处。铭曰：

穷天下力，复此金汤；苦哉将士，来者勿忘！

灵谷龙神庙碑记 [33]

龙于古不列祀典。国有大水，智者不禜。或有旱暵，圭璧祈禳，亦不及之。汉世儒者以龙能兴云致雨，乃别四时方色为象，土禺缯绩，有祷辄应。其后五龙九龙之堂浸作，祀事兴矣。

国家褒崇龙祀，祭式祝号，一准王仪。自京师黑龙潭暨各行省皆立庙虔奉。甘泽时降，人蒙其庥。金陵省治之东，有泉曰八功德水，出于钟山之阳灵谷之寺。旧有龙神祠，屡获嘉应。洎兵兴祠毁，坛宇荡然无存。

同治六年，自春徂夏，数月不雨。禜祷之术既穷，国藩乃与布政司李君宗羲、督粮道王君大经、盐巡道庞君际云，先后求诸灵谷之神。四祈而四效，旋叩而立应。最后甘霖滂沛，坼壤膏流；槁苗勃兴，嘉蔬蓊蔚；陂泽旁汇，鱼鳖欢泳；岁仍有秋，民用康乐。于是乃相与重构斯庙，以报赛而妥灵。棼橑坚致，黝垩无华，取足严祼献之仪，酌质文之衷而已。

盖金陵自六代以来，号为名都，梵宇琳宫，震耀今古；勋戚甲第，涌殿飞薨。往往数千百年，遗构尚存。独至粤贼洪杨之乱，扫地刬除，无复一椽片瓦之留遗。即灵谷寺屡兴屡废，亦无似此次之澌尽者。今龙神庙粗立基绪，而全寺之踵修，名迹之兴复，不知更待何年？《易》称龙为乾德，万物资始，厥施甚普。自今以往，意者百工云兴，日新月盛，将尽还承平之旧乎？斯固守土之吏所寤寐诚求者也。

金陵湘军陆师昭忠祠记 [34]

同治三年六月既望，大军克复金陵。国藩至自安庆，犒劳士卒，见吾弟国荃面颜焦萃，诸将枯瘠，神色非人。盖盛暑攻战，昼夜暴露城下，半月而未息。余既惊痛而抚慰之，乃遍行营垒，周视所开地道，览战争之遗迹。彭君毓橘、刘君连捷、萧君孚泗、朱君南桂相与前导而指示曰：“某所某将尽命处也，某所贼困我之地也。”诸君所不备述，吾弟又太息而缕述之。

弟之言曰：“自吾围此城，壮士多以攻坚而死。贼于城外环筑坚垒数十，大者略与城埒，攒以小营，障以长坞，甃石如铁，掘堑如川，牢不可拔。我军以元年五月之初，始克江宁镇、三汊河、大胜关各垒。二年五月，李臣典等克雨花台及南门各垒；刘连捷等会同水师克九洑洲、中关、下关各垒。其江东桥之垒，则陈湜等于八月克之。上方门、高桥门、七瓮桥、土山、方山各垒，则萧庆衍、萧孚泗等于九月克之。是时，朱南桂亦克博望镇，赵三元等亦克中和桥、秣陵关。至十月，克解溪、隆都、湖墅，而东南刬削略尽。三年正月，彭毓橘、黄润昌等乃克钟山高垒，贼所署为天保城者也。每破一垒，将士须臾陨命，率常数百人，回首有余恸焉。其穿地道以图大城者，凡南门一穴，朝阳至钟阜门三十三 [35] 穴，篝火而入地，崖崩而窟塞，则纵横聚葬于其中。贼或穿隧以迎我，熏以毒烟，灌以沸汤，则166-1 者幸脱，而悫者就歼。最后神策门之役，城陷矣而功不成；龙膊之役，功成矣而死伤亦多。”于是叹攻坚之难，而逝者之可悯也。

毓橘之言曰：“我军薄雨花台，未几疾疫大行，兄病而弟染，朝笑而夕僵，十幕而五不常爨；一夫暴毙，数人送葬，比其反而半殕于途。近县之药既罄，乃巨舰连樯，征药于皖、鄂诸省。当是时也，群医旁午，而伪王李秀成等大至。援贼三十万，围我营者数重。我军力疾御之，一夕筑小垒无数，障粮道以属之。江贼益番休迭进，蚁傅环攻，累箱实土以作橹楯，挟西洋开花炮自空下击，子落则石裂铁飞，多掘地道，屡陷营壁。凡苦守四十五日，至冬初而围解，军士物故殆五千人。会有天幸，九帅独免于病，目不交睫者月余，而勤劬如故；虽枪伤辅颊，血渍重襟，犹能裹创巡营。用是转危而为安。靖毅公则病后过劳，竟以不起。”九帅者，军中旧呼国荃之称；靖毅者，吾季弟贞幹谥也。

连捷之言曰：“李酋解围去后，率众渡江，连陷江浦、和州、含山、巢县。皆我军新取之城，得而复失。九帅乃分兵守西梁山，遣连捷与彭毓橘辈救援江北，既解石涧埠之围，破运漕、铜城闸之贼，遂偕水师连收四城，江北大定，剧贼益衰。然我众死者亦不可胜数也。”

南桂之言曰：“方金陵官军围困之际，同时鲍超之军亦困于宁国，水师亦困于金柱关。金柱关者，水阳江及群湖所自出，芜湖之藩卫也。九帅乃分兵守东梁山，而遣南桂与朱洪章、罗洪元辈力扼此关，夹河而与之上下，乱流而相攻。卯而战，酉而不休，水营捷，陆营或挫，一夕数起，一餐屡辍，凡七阅月而事稍定。百里内外，白骨相望。时闻私祭夜泣之声，天下之至惨也。”

于是国荃与诸将并进称曰：“此军经营安庆，剪伐沿江诸城，凋丧尚少。独至金陵而死于攻，死于守，死于疾疫，死于北援巢、和，南援芜湖、太平，乃筹计而不能终。今存者，幸荷国恩，封赏进秩，而没者抱憾无穷。鸡鸣山下有贼造府第一区，若奏建昭忠祠，春秋致祭，庶以慰忠魂而塞吾悲耳。”

国藩具疏上闻，制曰可。黄君润昌爰董其事，取有册可稽者，造神主一万一千六百三十有奇；无册者姑阙焉。甫历三载，楹栋枉桡，墙宇167-1 陊。同治六年，省中僚友集议，廓而新之，基扃固护，笾豆有严。国藩乃追叙所闻于诸君者，而系以诗章，用备乐歌。诗曰：

人无贵贱，夭寿贤愚，终归于死，万古同途。死而得所，身殄魂愉。六朝旧京，逆竖所都。濯征十载，莫竟天诛。嗟我湘人，锐师东讨；非秘非奇，忠义是宝。下誓同袍，上盟有昊；昊天藐藐，成务实难；祚我百顺，阨我千艰。狂寇所噬，刈人如菅；沴厉乘之，积骴若山。伟哉多士！夷险一节；万死靡他，心坚屈铁。鉴彼巧偷，守兹贞拙。缕血所藏，后土长热。卒收名城，获丑擒王。宠贲冥漠，千祀馨香。新庙孔赫，彝斝将将。天子之锡，烈士之光！

金陵楚军水师昭忠祠碑记 [36]

咸丰九年，今侍郎彭公玉麟建水师昭忠祠于湖口，既刻石叙述战事，又属余为之记。维时湖口以下，长江千里皆贼地也。其明年，金陵官军溃败，苏浙沦陷。国藩奉命总制两江，乃议设淮扬水师一军，以黄君翼升统之。又二年，议设太湖水师一军，以李君朝斌统之。厥后两军者皆沿江遵海以达于苏松、常州诸内河，而上游吴楚之交，惟彭公与总督杨公岳斌之师分布如故。咸丰十一年克复安庆，同治元年下芜湖、金柱关及东西梁山，二年破九洑洲，三年遂克金陵。而苏州省会及所属郡县以次廓清，水师皆有力焉。余悯死事者之多，于是又奏建昭忠祠于金陵，以妥将士之灵。

盖自湖口而下，贼中无复大股炮船与我角逐水上。然我众临敌授命者，往往不绝。若乃高城巨垒，千炮狙伏，陆军进攻，水师和之，一堞未攀，骈尸山积。或连朝环击，卒不能下，或创残满目，仅收一栅。甚者如九洑洲之役，攻剿三四日，凋耗二千人，唱凯于公庭，饮泣于私舍。又或支河小港，扼守要隘，贼以短兵枪弹迫我舟师，前者屡僵，后者坚拒，终不得少移尺寸，什人七陨，乃得番休。又或仓卒赴援，内洋行师，如福山之役，轻舟颠簸于海涛飓风之中，须臾沉溺以数百计，此皆耳目昭著。其余邂逅捐躯，夷伤而不振者，不可胜数也。

今东南大定已逾五年，长江别立经制水师，将士新故更代，优游无事，欲问数年前战争之迹，已罕能言其状者，况更溯十载以前！若杨公之纵横江上，出入锋镝，以摧方张之寇；彭公之芒鞋徒步，以赴江西之急，又孰能道其仿佛？安乐之时，不复好闻危苦之言，人情大抵然与？

君子之存心也，不敢造次忘艰苦之境，尤不敢狃于所习，自谓无虞。礼俗政教，邦有常典。前贤犹因时适变，不相沿袭，况乎用兵之道随地形贼势而变焉者也，岂有可泥之法，不敝之制？今之水师，盖因粤贼之势立一时之法，幸底于成耳。异日时易世殊，寇乱或兴，若必狃于前事，谓可平粤贼者，即可概平天下无穷之变，此非智者所敢任也。惟夫忠臣谋国，百折不回，勇士赴敌，视死如归，斯则常胜之理，万古不变耳。其余器械财用，选卒校技，凡可得而变革者，正赖后贤相时制宜，因应无方，弥缝前世之失，俾日新而月盛。又乌取夫颛己守常，姝姝焉自悦其故迹，终古而不化哉？

今朝廷开方略之馆，战功将著于信史，不复备述。粗述殉难者之惨，使来者怵然起敬。又因推论兵家之变化无常，用破吾党自是之见，庶久而知所儆畏云。

金陵军营官绅昭忠祠记 [37]

呜呼！军兴以来，死事者多矣，而金陵尤为忠义之所萃云。

咸丰二年十二月，贼陷武昌、汉阳，掠取巨舟万艘。三年正月，蔽江东下，连陷九江、安庆、芜湖各城，遂破金陵，据为伪都。城中官绅与驻防之军民万余人并及于难。当是时，天子已命向荣为钦差大臣，自湖北逐贼而东，至则城陷已逾旬日。又继陷镇江、扬州两府，而都统琦善亦以钦差大臣由河南进至扬州。自是，后广西元从诸军驻金陵者，号为江南大营；北来新集诸军驻扬州者，号为江北大营。镇江别屯一军，则金陵分兵驻之，与扬州之师相为犄角。未几，扬州之贼分支北窜河南、直隶；金陵之贼分支西窜江西、湖北；而镇江之贼，破我营垒；别有粤人为乱，攻陷上海。其冬，北军克复扬州、仪征，群贼移据瓜洲。四年，督师琦公卒，托明阿接统北军。五年，江苏巡抚吉尔杭阿克复上海，移师围攻镇江。六年春，南路贼陷宁国，北路贼复陷扬州。托明阿罢职，德兴阿接统北军，旋克扬州。其夏，巡抚吉公战没于高资，金陵大营亦陷。督师向公退守丹阳，已而病卒。朝廷命和春为钦差大臣，而命张国樑为总统。七年冬，南军克复镇江，北军同日克瓜洲。八年，南军筑长围以困金陵之贼，北军大挫于浦口；贼陷江浦、天长、仪征、扬州、六合。张国樑北援扬州，克之。九年，德兴阿劾罢，江北不复置帅，以江南大帅兼辖。十年正月，张国樑克九洑洲。二月，皖南群贼攻陷杭州，江南遣张玉良援杭，克之。三月，贼破建平、东坝、溧阳，群萃金陵，攻陷大营，我师溃奔，常州、苏州继陷。是后冯子材等坚守镇江，都兴阿等坚守扬州，数年无恙。

盖自咸丰癸丑以迄庚申，耳目众著之事，大略如此。其余南军攻取傍近郡县，若太平、芜湖、丹阳、溧水、溧阳、高淳、句容，屡克屡陷，不常其得失。或北援扬州、江浦，警报朝闻，南师夕渡。而城外贼垒，滨江要隘，亦无月不事攻战，掷千百性命以争尺寸之土。当时中外盛称江南劲旅，声威出北军上远甚。诸路告急，金陵往往分兵四出援剿，其致败亦终以此。始至之秋，即遣虎嵩林驰援上海，既又遣和春赴援庐州。宁国失守，则遣邓绍良自浙援之。数年，邓君战亡，又遣郑魁士继之。贼围衢州，则遣周天受等援浙；贼入延建，又济师以援闽。近者数百里，远者二三千里，孤军转斗，累月不归。馈171-1 乖时，忍饥赴敌，膏涂原野，莫相收恤。而金陵之贼见我军远征者多，居守者少，营垒空虚，炊烟日减，昼夜谋所以覆我者。咸丰六年，大营失陷，正坐垒阔兵单之故。最后十年之役，则长围已成，汛地愈广。我军分兵救浙，不能遽返。而自浙回窜之贼、皖南江北之贼十道并进，乃一发而不可御。将士方冀合围之后，犁穴擒渠，策勋有期。不意仓皇溃败，有如沙飞河决，荡析南奔，死亡不可胜数。其仅有存者，张玉良收集余烬，以攻嘉兴，以守杭州。至明年，杭城再陷，而金陵大营八万之众，荡然无复留遗矣。

当诸将屯驻秣陵，向公荣、张公国樑最负重望。其余智者竭谋，勇者殚力，亦岂不切齿之图功，拯斯民于水火。事会未至，穷天下之力而无如何。贼势方盛时，数伪王各以枭雄之姿挟数十万之众，迭为雄长。而上游沿江千里，亦足转输盗粮。及其将衰，诸酋次第僵毙，而广封凶竖，至百余王之多，权分而势散。长江肃清，贼粮渐匮。厥后楚军围金陵，两载而告克。非前者果拙而后者果工也。时未可为，则圣哲亦终无成；时可为，则事半而功倍也。皆天也。

既克三载，同治六年之冬，乃建昭忠祠于莲花第五桥，祀先后死事者。同堂而异室，其中一室，祀三年二月江宁初陷时守城殉难之员；其东一室，祀三年至十年城外大营阵亡伤故之员；其西一室，祀城内及江宁七属绅士，而外郡绅士死于此者亦与焉；又东一室，祀金陵将领出援各路，死于宁国及浙江等处者；又西一室，祀镇江及扬州死事之员。镇江本金陵所分之军，扬州军亦因图金陵而设，其后又归南军兼辖故也。

工既竣，粗为记其梗概。至于历年战争，良将猛士之劳，攻牢保危之策，将具于国史方略，兹不复备述云。

湘乡昭忠祠记 [38]

咸丰二年十月，粤贼围攻湖南省城。既解严，巡抚张公亮基檄调湘乡团丁千人至长沙备防守。罗忠节公泽南、王壮武公錱等，以诸生率千人者以往。维时国藩方以母忧归里，奉命治团练于长沙。因奏言团练保卫乡里，法当由本团醵金养之，不食于官，缓急终不可恃，不若募团丁为官勇，粮饷取诸公家。请就现调之千人，略仿戚元敬氏成法，束伍练技，以备不时之卫。由是吾邑团卒，号曰“湘勇”。

三年春，平土寇于衡山，破逆党于桂东。其夏，粤贼围江西省城。国藩募湘勇二千、楚勇千人，罗忠节公辈率之东援。初战失利，营官谢邦翰、易良幹等殉难。湘勇之越境剿贼，将领之力战捐躯，实始于此。余闻而悼之，议立忠义祠于县城，祀湘人与于南昌之难者。

其冬，余奉命筹备舟师，乃募湘勇水陆万人。明年，率之东讨。岳州之役，陆兵败挫，虽旋有湘潭之捷，而湘士中熸。既而整军再出，罗公暨李忠武公续宾率湘勇以从。于是大隽于岳州，克武汉，下蕲、黄，破田家镇，复江西弋阳、信州、宁州。又以其间由江还鄂，扫荡枝县，再克武昌省会。

咸丰五、六年间，罗、李湘勇之名震天下，而王壮武公与刘武烈公腾鸿、萧壮果公启江暨巡抚蒋公益澧，皆提湘勇征战湖北、江西、广西、广东等省，所在有声。然罗公、王公、刘公遂以六、七年间先后徂谢，而将士伤亡者滋益多。前所议建之忠义祠，规制隘庳，不足以严典祀。咸丰八年秋，国藩乃与李公具疏会奏，请立昭忠祠于湘乡，令有司春秋致祭。天子许之。吾邑军士，没有余荣已。

未几而舒城、三河之难作，李公殉节，部下死者殆六千人。国藩私忧以谓湘中士气恐不复振。其后李公之弟勇毅公续宜重辑部曲，转战皖北，张忠毅公运兰及唐总戎义训辈之师转战皖南，而吾弟国荃遂以湘士克复安庆、金陵两省，蒋公暨杨公昌濬亦用湘人平浙江，伐福建，张忠毅公亦战没于闽。东南数省，莫不有湘军之旌旗，中外皆叹异焉。

其西北诸道，则提督刘君松山追逐捻匪于河南、山东、直隶，征叛回于陕西、甘肃，而按察使陈君湜防守山西。其西南诸道，则萧壮果公率师入蜀，而巡抚刘公蓉屡平蜀寇，总督刘公岳昭暨诸湘军又自蜀而南入黔，西入滇。一县之人，征伐遍于十八行省，近古未尝有也。

当其负羽远征，乖离骨肉，或苦战而授命，或邂逅而戕生，残骸暴于荒原，凶问迟而不审，老母寡妇，望祭宵哭，可谓极人世之至悲。然而前者覆亡，后者继往，蹈百死而不辞，困厄无所遇而不悔者，何哉？岂皆迫于生事，逐风尘而不返与？亦由前此死义数君子者为之倡，忠诚所感，气机鼓动，而不能自已也。

君子之道，莫大乎以忠诚为天下倡。世之乱也，上下纵于亡等之欲，奸伪相吞，变诈相角，自图其安而予人以至危，畏难避害，曾不肯捐丝粟之力以拯天下。得忠诚者起而矫之，克己而爱人，去伪而崇拙，躬履诸艰而不责人以同患；浩然捐生，如远游之还乡而无所顾悸。由是众人效其所为，亦皆以苟活为羞，以避事为耻。呜呼！吾乡数君子所以鼓舞群伦，历九州而戡大乱，非拙且诚者之效与？亦岂始事时所及料哉！

今海宇粗安，昭忠祠落成有年，而邑中壮士效命疆场者，尚不乏人。能常葆此拙且诚者，出而济世，入而表里，群材之兴也，不可量矣！又岂仅以武节彪炳寰区也乎！

江宁府学记 [39]

同治四年，今相国合肥李公鸿章改建江宁府学，作孔子庙于冶城山，正殿门庑，规制粗备。六年，国藩重至金陵。明年，菏泽马公新贻继督两江，赓续成之。凿泮池，建崇圣祠、尊经阁及学官之廨宇。八年七月工竣。董其役者，为候补道桂嵩庆暨知县廖纶、参将叶圻。既敕既周，初终无懈。

冶城山颠，杨、吴、宋、元皆为道观，明曰朝天宫。盖道士祀老子之所也。道家者流，其初但尚清静无为；其后乃称上通天帝。自汉初不能革秦时诸畤，而渭阳五帝之庙，甘泉泰一之坛，帝皆亲往郊见。由是圣王祀天之大典，不掌于天子之祠官，而方士夺而领之。道家称天，侵乱礼经，实始于此。其他炼丹烧汞、采药飞升、符箓禁咒、征召百神、捕使鬼物诸异术，大率依托天帝。故其徒所居之宫，名曰“朝天”，亦犹称“上清”、“紫极”之类也。

嘉庆、道光中，宫观犹盛，黄冠数百人。连房栉比，鼓舞甿庶。咸丰三年，粤贼洪秀全等盗据金陵，窃泰西诸国绪余，燔烧诸庙，群祀在典与不在典，一切毁弃，独有事于其所谓天者，每食必祝；道士及浮屠弟子并见摧灭。金陵文物之邦，沦为豺豕窟宅。三纲九法，扫地尽矣。原夫方士称天以侵礼官，乃老子所不及料。迨粤贼称天以恫群神而毒四海，则又道士辈所不及料也。圣皇震怒，分遣将帅诛殛凶渠，削平诸路，而金陵亦以时戡定，乃得就道家旧区，廓起宏规，崇祀至圣暨先贤先儒。将欲黜邪慝而反经，果操何道哉？夫亦曰隆礼而已矣。

先王之制礼也，人人纳于轨范之中。自其弱齿，已立制防，洒扫沃盥有常仪，羹食肴胾有定位，175-1 缨绅佩有恒度。既长则教之冠礼，以责成人之道；教之昏札，以明厚别之义；教之丧祭，以笃终而报本。其出而应世，则有士相见以讲让，朝觐以劝忠；其在职，则有三物以兴贤，八政以防淫。其深远者，则教之乐舞，以养和顺之气，备文武之容；教之《大学》，以达于本末终始之序，治国平天下之术；教之《中庸》，以尽性而达天。故其材之成，则足以辅世长民；其次，亦循循绳矩。三代之士，无或敢遁于奇邪者，人无不出于学，学无不衷于礼也。

老子之初，固亦精于礼经。孔子告曾子、子夏，述老聃言礼之说至矣。其后恶末世之苛细，逐华而悖本，斫自然之和，于是矫枉过正，至讥礼者忠信之薄而乱之首，盖亦有所激而云然耳。圣人非不知浮文末节无当于精义，特以礼之本于太一，起于微眇者，不能尽人而语之。则莫若就民生日用之常事为之制，修焉而为教，习焉而成俗。俗之既成，则圣人虽没，而鲁中诸儒犹肄乡饮、大射礼于冢旁，至数百年不绝。又乌有窈冥诞妄之说，淆乱民听者乎？

吾观江宁士大夫，材智虽有短长，而皆不屑诡随以徇物。其于清静无为之旨，帝天祷祀之事，固已峻拒而不惑。孟子言：“无礼无学，贼民斯兴。”今兵革已息，学校新立，更相与讲明此义，上以佐圣朝匡直之教，下以辟异端而迪吉士。盖廪廪乎企向圣贤之域，岂仅人文彬蔚，鸣盛东南已哉！

同治九年二月曾国藩记

五箴并序 [40]

少不自立，荏苒遂洎今兹。盖古人学成之年，而吾碌碌尚如斯也。不其戚矣！继是以往，人事日纷，德慧日损，下流之赴，抑又可知。夫疢疾所以益智，逸豫所以亡身，仆以中才而履安顺，将欲刻苦而自振拔，谅哉其难之欤！作五箴以自创云。

立志箴

煌煌先哲，彼不犹人。藐焉小子，亦父母之身。聪明福禄，予我者厚哉！弃天而佚，是及凶灾。积悔累千，其终也已。往者不可追，请从今始。荷道以躬，舆之以言。一息尚存，永矢弗谖。

居敬箴

天地定位，二五胚胎。鼎焉作配，实曰三才。俨恪斋明，以凝女命。女之不庄，伐生戕性。谁人可慢？何事可弛？弛事者无成，慢人者反尔。纵彼不反，亦长吾骄。人则下女，天罚昭昭。

主静箴

斋宿日观，天鸡一鸣。万籁俱息，但闻钟声。后有毒蛇，前有猛虎。神定不慑，谁敢予侮？岂伊避人，日对三军。我虑则一，彼纷不纷。驰骛半生，曾不自主。今其老矣，殆扰扰以终古。

谨言箴

巧语悦人，自扰其身。闲言送日，亦搅女神。解人不夸，夸者不解。道听途说，智笑愚骇。骇者终明，谓女贾欺。笑者鄙女，虽矢犹疑。尤悔既丛，铭以自攻。铭而复蹈，嗟女既耄。

有恒箴

自吾识字，百历及兹。廿有八载，则无一知。曩者所忻，阅时而鄙。故者既抛，新者旋徙。德业之不常，日为物迁。尔之再食，曾未闻或愆。黍黍之增，久乃盈斗。天君司命，敢告马走。

记过箴 [41]

治心之道，先去其毒，阳恶曰忿，阴恶曰欲。治身之道，必防其患，刚恶曰暴，柔恶曰慢。治口之道，二者交惕，曰慎言语，曰节饮食。凡此数端，其药维何？礼以居敬，乐以导和。阳刚之恶，和以宜之；阴柔之恶，敬以持之。饮食之过，敬以检之；言语之过，和以敛之。敬极肃静，和极雍雍；穆穆绵绵，斯为德容。容在于外，实根于内。动静交养，晬面盎背。

易问斋之母寿诗序 [42]

古者以言相赠处，至六朝、唐人朋知分隔，为饯送诗，动累卷帙，于是别为序以冠其端。昌黎韩氏为此体尤繁。间或无诗而徒有序，于义为已乖矣。元明以来，始有所谓寿序者。夫人之生，饥食而渴饮，积日而成年。苟不已，必且增至六十、七十。又不已，则至大耋、期颐。彼特累日较多耳，非有绝特不可几之理也。胡序之云？而为此体者，又率称功颂德，累牍不休。无书而名曰序，无故而谀人以言，是皆文体之诡，不可不辨也。

道光乙巳六月，为易柳恭人七十诞辰。嗣君问斋郎中征求士大夫之诗至数十篇，而嘱余为序其简端。问斋其能辩文体者矣。余读诸君诗，知恭人事赠君先生，岂非所谓代有终者哉？初，先生以长且贤，理家事，无剧易必躬，占毕之业稍弃矣。恭人来归，一代任焉，米盐凌杂，不复关白。先生由是得专精举子业。嘉庆戊午举于乡，戊辰遂成进士。盖内顾无忧，壹志以底于成，恭人之力也。先生官陕西，恭人以舅姑春秋高，留侍养，不随之官所。既而太夫人就养秦中，恭人又留治家务。既而先生移官山东，恭人仍留里居。计先生宦游三十余年，而恭人仅一入秦，再之山东之郯，不过三年耳。妇人类以从官为荣，乡里龌龊，不足自适。一旦朱178-1 翟茀，称为命妇，入则鼎食，出则武夫前呼，侍女如云。此常情所最称意。恭人恬然不以为荣，独习劳居僻乡，为先生经画家政。败袽敝革，储以待用，甘粗粝以自菲，岁时亲戚承问无缺。药饵余粮，全活贫弱下户，躬操作以率先子妇。此其识有过人者。以视拥象舆以命妇自炫，颐使侍婢俯仰如神者，其贤否当有辨也。诗人之祝女子曰：“无非无仪。”易此而以才能自诩，则于道为悖矣。如恭人者，所事不出闺闼，所行不越庸德，独其相夫以发名成业，而不慕从官之荣，此有人所难能，而其他盖可知矣。余故揭其大者著于篇。若其称述懿行，颂祷繁祉，则诸君之诗实详，故不及云。

《纪氏嘉言》序 [43]

士之修德砥行，求安于心而已。无欲而为善，无畏而不为不善者，此圣贤之徒，中有所得而不惑者也。自中智以下，不自能完其性之分，大抵不劝不趋，不惩不改。圣人者因而导之以祸福之故，如此则吉，不如此则凶咎。使贤者由勉以几安，愚者惧罚而寡罪。故《易》称“余庆”、“余殃”，《书》戒惠逆影响。先王所以利民，其术至已。

自秦氏以力征得天下，踵其后者，率小役大，弱饲强。强横之气充塞，而圣哲与奸宄同流转于气数之中。或且理不胜气，善者不必福，而不善者不必抵于祸。于是浮屠氏者，乃乘其间而为轮回因果之说。其说，虽积恶之人，立悔则有莫大之善。其不悛者，虽死而有莫酷之刑。民乐忏悔之易，而痛其不经见之惨虐，故惧而改行十四五焉。今夫水无不下也，而趵突泉激而上升；火无不然也，而盐井遇物不焚，烛至则灭，彼其变也。戾气感而祥降，顺气感而灾生，亦其变也。君子之言福善祸淫，犹称水下火然也，道其常者而已。常者既立，虽有百变，不足以穷吾之说，是故从乎天下之通理言之，则吾儒之言不敝而浮屠为妄；从乎后世之事变、人心言之，则浮屠警世之功与吾儒略同，亦未可厚贬而概以不然屏之者也。

河间纪文达公博览强识，百家之书靡不辨其原而究其归。所著《阅微草堂笔记》五种，考献征文，搜神志怪，众态毕具。其大指归于劝善惩恶，崇中国圣人流传之至论，亦不废佛氏之说。取愚民易入者，委曲剖晰，以耸其听。海以内几家置一编矣。宛平徐春泉大令好之尤笃，择其弥精而足以警世者，别录一帙，名曰《纪氏嘉言》。其无关于劝惩者，则皆阑而不入。梓人毕役，以授国藩读焉。世风日漓，无欲而为善，无畏而不为不善者，不可得已。苟有术焉，可以驱民于醇朴而稍遏其无等之欲，岂非士大夫有世教之责者事哉？今余盗食天禄，曾不能丝毫补救于斯世斯民，观徐君之汲汲于此，其使余增愧也。

陈岱云太守为母生日宴集宾僚诗序 [44]

《易》曰：“雷出地奋，先王以作乐崇德。”盖古者虽有艰大厄塞，圣人穷力毕精，削除荒颣，人心夷悦，而后作乐以宣幽滞。譬若春雷奋发，而秋冬之沉痼蔽塞于地中，固已久矣。故曰：“患难所以开圣，忧劳所以兴国。”古之通义也。至夫贤达之起卿大夫之家，莫不以然。其初类有非常之撼顿，颠蹶战兢，仅而得全。疢疾生其德术，荼蘗坚其筋骨。是故安而思危，乐而不荒，如彼其自克也，岂偶然哉？

茶陵陈岱云太守，成童而丧父。事无巨细，壹操于母刘太恭人。家故微也，又多奇闵，药医不绝于室，期功之丧不绝于门。181-1 无缕，盎无储者，数数然也。方太守就傅于外，天盛寒，家惟二衾；一实以棉，一单衾耳。太恭人不忍子以窭冻为人所诟，强以棉衾予太守，而自以单衾拥二幼子。太守不忍母寒而己独温，则虚衾而终不御。太恭人亦终不以酷穷而令子废学。居无何，太守以进士通籍为翰林，而家之艰于谋食如故，而太恭人之勤约自刻亦如故。道光二十四、五年，天子以海氛初靖，亟思振兴吏治，以修内而攘外，特简近臣以守要郡。乙巳仲冬，太守用是有吉安之命。明年，量移广信，于是禄入稍丰，寖寖怡裕矣。其年十一月，为太恭人六十生日。太守开阁觞客，韵以丝竹，本省之僚属，所部之士民，与他邦之客游兹土者凡若干人，为诗歌上寿者凡若干篇。乃书抵京师，嘱国藩序之。夫阳不可盈，乐不可极。故礼主静而乐主反，胜则流矣。太守思前者慈母支持之艰，与今者天子简用之重，将必有穆然深念者，是则承欢之大者欤！

唐镜海先生七十生日同人寄怀诗序 [45]

善化唐太常先生以道光丙午致仕还湘。明年，年七十矣。五月七日，实初度之辰。六安吴君廷栋始为寄怀诗，略寓诗人戬穀俾臧之义。既而师宗窦君垿及某君、某君皆踵为之。凡得诗若干首，太抵惜继见之不可常，颂长者之多祉。先生之姊子黄君兆麟与其弟倬，命国藩为之序。

窃尝观古之君子，其载德而荷道者，必有人焉帅而掖之，而后后者有所阶而进；必有人焉辅而翼之，而后前者有所托而传。水非水而不续，人非人而不承。盖桐乡张考夫先生之兴，则有凌渝安、何商隐、沈石长诸子为之附；太仓陆道威先生之起，则有盛圣传、陈确庵、江药园诸子为之与。二先生之为道，至寂寞也；而诸子者相从于太羹元音之际，殆于遁世不见称而无怨，彼各有其志尔。

唐先生之内召为太常卿也，以道光庚子僦屋于内城之西南，分听事四之一为读书之室，袤得周尺之步，广半步耳。自国藩之修候，或月一至，或再三至，未尝不见先生手一编，危坐其中。他人见者亦然。此所谓寂寞者非耶？民之情，好声利而恶淡泊。浅者趋死禄仕，深者博文多艺，猎取浮誉，亦足以降其好胜之私。先生为外吏二十年，萧然无资积以自存，即当世之所谓迂阔，而其为学也，又惟自治其身心之急，或不沾沾于文艺之短长。以故士之骛才技而竞声称者，亦罕过而勤焉。而吴、窦诸君子独相寻于淡泊，究道而考德，夙参而莫造。既其违离，而作为诗歌以抒怀想。斯岂曩者凌渝安、何商隐及沈、盛、陈、江之畴耶？何其笃也！

自明代以来，年齿至五十以上，则人多为诗以祝之，谀媚殆于亡等。又有所谓寿序者，余昔书《归有光文集》，已痛诋其陋，其他则又不足讥。今诸君子既舍声利而别有所尚，而其为诗又约旨敛辞，颂无溢量，岂不本末并茂，不与人人同科者哉？于是毕读而序之。世有达于文体之君子，庶终览焉。

文小南之父七十生日寿诗序 [46]

道光二十有七年五月上旬，为衡山荻堂文先生七十生日。嗣君小南以农部入赞枢垣，先二岁，迎养京师。至期将觞宾于邸第，以博堂上一日之欢。于是乡之人官辇下者，各为诗篇以致颂祷。奚斯歌鲁，麦邱献齐，幼之祝长与下之祝上，其谊一也。既成册，以授国藩而嘱序焉。

窃尝维人之所以久视于世，大端有二：一者所践甚厚，居能移气，传所称“取精多，用物宏”，亦自足延历岁年，彼得之天焉者也；一者履孝蹈友，至行纯备，其精力不使敝于亡等之欲，其惠气所迓，亦自以贞于永久，此古守身之君子所从事者也。外是二者，则滔滔凡民，天下皆是。贸焉以生，懵焉以长，积日既多，亦不得不谓之修龄。要之，无讥焉耳。先生总角孤露，公私赤立。非自营不得晏食，非自愤不得就学。其所践之不厚，而不克一日为贸焉以生之凡民，亦可知矣。先生茹艰渍苦，痛绳于学。奉母之教，事有命虽大不濡，过有敕虽细不贰。既而饩于学官，贡于成均。母王太宜人每告人曰：“吾寡居四十年，所堪报地下者，有子克家耳。”方赠君琴台翁之弃养，先生甫四岁，有弟二龄耳。先生既绩学发名，而弟郁悒不得伸，又以脱略损资产。及其逝也，先生尽偿其责，恤其嫠，而再以己子嗣焉。由此观之，所谓履孝蹈友，至行淳备者非耶？《洪范》曰：“不协于极，不罹于咎，皇则受之。曰：予攸好德，女则锡之福。”如先生之孝友淳备，岂直不协吉，不罹咎之谓哉？殆所称好德而宜锡以福者矣。然则先生迪嘉离祉，而小南之食报无涯，又何疑哉？国藩固亦凡民之贸焉生，懵焉长者，因缘际遇，忽不自知所践之已厚。尘埃扰扰，敝精从欲，每睹先生之容，未尝不内恧而兴企也。故于乡人之为祝诗，辄为推明致此之由，又以卜方来享年之未有届，为序其略如此，亦别为诗以附于后。诗曰：

昔我妇翁，衡之欧阳。屡道先生，宜表宜坊。我来日下，实交哲嗣。修谒长者，渊乎玉粹。强圉之岁，星焕南弧。下烛兰戺，朗映中枢。大斗分颁，众宾醉止。各摛祝辞，用介繁祉。

何母廖夫人八十生日诗序 [47]

道光二十有七年六月上旬，吾乡道州何母廖夫人八十生辰。宫太保文安公之良配也。先期乡之人语国藩曰：“子夙陋明季文士遇人生日，辄以谀词相混，为不达于属文之律，既闻其说矣。窃闻古者因事致敬，则相与为辞，以笃不忘。鲁侯作010-1 宫，奚斯有颂；晋献文子成室，张老有祷。施之少者，有冠礼三加之辞；施之老者，有祝鲠祝噎之谊。及敦彝款识，亦往往祈以永命万年。盖前以表德音，后以敕方来，诗人之教也。今太和翔洽，人瑞蕃臻，而夫人以淳朴之德，克享遐龄；乡之人相与作为祝辞，托诸因事致敬之义，不亦可乎！”国藩曰：“其可。虽然，君子于其所尊敬，不敢为溢量之语。故诗人《戬穀》、《俾臧》诸篇，其称之也质，其祈愿也无奢。今吾人欲托兹义，则摛辞之敛侈，可勿审诸？”

盖夫人之归何氏，家微也。文安公陋巷孤贫，贸力以食。昼而授徒，宵而自绳于学。春而出，长至而不归。家中有无，壹委夫人。夫人缀畸缉断，公私井井。厚其亲以及其所爱，无或不丰。坚忍其身，以及其子，无或不啬。尝挛生二子，越三日而襁儿出汲，即子贞编修与其仲弟也。又尝负儿入山采薪，竹萌拂左目，迄亦废视。艰穷之境，殆非人履。而夫人泰然无不自得。迨文安公及第，以命服迎之入都，而守约帅初不变。既而公位尚书，天子倚如柱石，屡司文柄，门下士且盈千。编修昆季先后列甲乙科，诸孙蔚然兴矣。而夫人卒帅初不变，非布衣不御，非粗粝不甘。盖余得之见闻者如此。

夫称述艰难以慰膺者而饬无穷，君子之义也。贡人以谀而长溢志，亦非君子所宜出也。以文安公创业之劬，而夫人承之之不易，推察受福离祉之由，亦岂惟型吾乡哉！虽风天下可矣。然则撰拟祝诗，附诸古义，以博长者之娱，而与编修昆季相劭勉者，宜在于此，不得在彼。于是乡之人各赋一诗，别缮为册，而国藩和之，且次其语而为之叙。诗曰：

九疑南奥，有濂一溪。在宋嘉祐，大贤所栖。阅祀七百，闳儒缵烈。光辅圣清，为天喉舌。虽是闳儒，遭家未肥。舒屯倚困，爰有淑妃。宛宛女宗，亦班亦姞。百蘖在尝，曰甘如蜜。台星虽闷，婺女孔明。晖泽四濩，宜曜宜康。亦有似君，三馆之特。开阁觞宾，以声母德。有酒如池，有羞孔时。四筵尽釂，各补笙诗。

云桨山人诗序代季师作 [48]

自韩愈氏有言：“欢愉之词难工，穷苦之音易好。”欧阳公效之，亦称“诗必穷而后工”。后之论者，大率祖述其说，以谓宫音和温，难于耸听；商音凄厉，易以感人。故盛世之巨公，其诗歌往往不及衰世之孤臣逐客；而庙堂卿相，例不能与穷巷憔悴专一之士角文艺之短长。数十年来，人人相与持是说而不变，所从来久已。

芝昌尝究观诗教之终始，窃独以为未必然也。郑氏所撰三百篇谱，大抵成周盛时贤人有位之作为多。东迁以降，王迹既熄，诗亦替矣。西汉苏、李，东汉班、张，号为能诗，亦当两京全盛之日。李唐之世，词人百辈，累迹而兴。然世所称为四唐者，虽愚者亦知有初、盛而贬中、晚。盖声音之道，与政相通。国家鼎隆之日，太和充塞，庶物恬愉，故文人之气盈而声亦上腾。反是，则其气歉而声亦从而下杀。达者之气盈矣，而志能敛而之内，则其声可以薄无际而感鬼神；穷者之气既歉，而志不克划然而自申，则瓮牖穷老而不得一篇之工，亦常有之。然则谓盛世之诗不敌衰季，卿相不敌穷巷之士，是二者，殆皆未为笃论已。

吾师长白宫保相国光辅圣主二十余年，智深而量远，果决而闲定。暇日以所为诗二册见示，芝昌受而读之。简肃清夷，不名一能。篇帙不繁，而行役之作，扈从之章，生平政绩，略备于斯。抑有诗史之遗意。其于六朝、唐、宋诸家，若合众金以融一冶，而铸为重器。观者但知器之良，而忘其所采谁氏之金也。于时皇清承平已二百祀，重熙累洽，遐迩禔安，跂行喙息之伦，莫不茹仁践义，时会可谓极隆。而吾师入总百揆，出领三辅，门生故吏，吐哺延接；天宪出内，曹司百事，手批口答，日以百计。而乃从容挥斥，时从事于吟咏，若行所无事者。才分之优绌，什百千万，如此其远也。观吾师所际之时，与夫诗之所诣，而后知曩之宗韩、欧之说者，亦所谓察其一，未睹其二者哉！

读既竟，因附陈微义，识于简端，用质知言者焉。道光二十有七年九月某日，门人季芝昌谨序。

武会试录序 [49]

道光二十有七年秋九月，武会试外围既毕事，兵部臣以内场考官，请上命臣国藩偕臣王庆云司其事。伏念臣楚南下士，至陋极愚，仰荷圣慈，逾格由翰林洊陟卿陪。负乘之占，夙夜兢惕。复膺简命，承乏于兹，益用廪廪，如不克胜。谨偕臣庆云悉心核阅，取士如额，恭缮试录，进呈御览。臣例得飏言简端。

臣闻宋臣张舜民之言曰：“自古守边选将，未必专以攻战为事，要在精神折冲而已。”臣尝深绎其言。若廉、蔺在赵，强秦不敢加兵；魏尚守云中，匈奴不敢南牧。及夫卫、霍、三明之徒，亦威棱四际，所在立功。彼其名将之精神，足以震慑万里之外。而人主之求将，亦以精神感而召之。所谓战胜庙堂者也。自唐宋以后，招致将才，不可必得，乃按图而索骥。于是有武举之科，有武学之额，有赐及第出身之目。宋庆、皇间，定武举以策为去留，弓马为高下。禄利之途一开，爪牙之士稍稍骧首。元明以来，循是不废。然上以名求，下之人因袭是名而巧弋之。其以弓马得者，不过挽强引重，市井之粗材；而以策试中者，亦皆记录章句，琐琐无用之学。故论者谓人才之兴，不尽由于科目，理固然也。我朝定鼎以来，威187-1 无外。自虎贲宿卫，八旗禁旅，往往有熊罴不二心之臣，肩比而鳞萃。而各行省山泽猛士，又罗之以科举，所以储采干城之选，至周且当。顾循行既久，向之所谓市井挽强、记录无用者，多亦儳乎其中。而臣之所职，又唯校此默写孙、吴之数行，无由观其内志外体，与其进退翔舞之节。而欲使韬钤之材之必入于此，不遗于彼，臣诚不敢以自信。独念圣天子神武震烁，臣等凭借宠光，亦足增长刚气，而以精神与多士相感召，庶几廉、蔺、魏尚之辈或出于此。区区之忱，不胜至愿。《传》曰：“同明相照，同气相求。”虽不能必，志之而已。

谢子湘文集序 [50]

呜呼！士生今世，欲有所撰述，以庶几古作者之义，岂不难哉？自束发受书，则有事举子帖括之业。有司者，割截圣人之经语，以试其能。偏全、虚实、断续、钩联之际，铢有律，黍有程。而又杂试以诗赋、经义、策论。其为品目，固己不胜其繁矣。而一二才桀之士，既挟群艺以应有司之求，又别进慕乎古之能文者，以降其兼胜无已之心。于是乎目欲并视，耳欲四听，敝精而费日，终不能达于古人之庭者，比比而是也。古之为文者，其神专有所之。无有俗说庞言，肴其意趣。自有明以来，制艺家之治古文，往往取左氏、司马迁、班固、韩愈之书，绳以举业之法，为之点，为之圆围以赏异之；为之乙，为之188-1 围以识别之；为之评注以显之。读者囿于其中，不复知点围、评乙之外，别有所谓属文之法也者。虽勤剧一世，犹不能以自拔。故仆尝谓末世学古之士，一厄于试艺之繁多，再厄于俗本评点之书，此天下之公患也。将不然哉？将不然哉？

南丰谢君子湘，与余同岁举于乡，又同登于礼部。其群艺见采于有司者，固已趠绝与人人异。自君之生，予尝见闻而内敬之矣。既殁，而其弟出君所为古文示予，又知其志之可敬也。盖以流俗之堕于所谓一再厄者，而以君之所得较之，其为逾越可胜量哉！于是为序而归之。因道其通患，以慨夫末世承学之难焉。

钱港舦先生制艺序 [51]

自吾有知识以来，见乡之老成夙学，笃于文律者，恒困顿无以自拔，或终身不得当于行省有司之试。而其所教之子若弟，往往分沾余技，飞腾速化以去。及吾来京师，究询四方魁桀特达之士，其先世多亦不遇。始谓不010-1 不亨，不诎不信，理则然矣。既深求其故，抑匪直尔也。制艺试士既久，陈篇旧句，盗袭相仍。有司者无以发覆而钩奇，则巧为命题以困之。乖割乎经文，189-1 析乎片语。由是为文者有钩联之法，有补斡之方，有仰逼俯侵之患。名目既繁，科条日密。虽过百人之智，穷十年之力，犹不能洞悉其窾郤。及其彻于心而调于手，而齿已日长，少时英光锐气，稍稍衰减矣。而子若弟之濡染焉者，自其未冠，已别开简易于纤仄曲径之中，使其才得以自骋。故前者难而因者易，势固为之也。

予与乌程钱君仑仙同举进士，同出江阴季公之门。官词曹也，同居于僧舍；使蜀中也，先后同持文柄。间出其尊甫港舦先生遗稿示予，又知两家庭训，所历之艰苦曲折，同者十得八九，而不合者盖寡焉。予之蒙陋，于家大人之学，百不承一。即仑仙文鸣一时，视先生之孤诣覃思，要亦不无少逊焉。故叙先生之文而发其例于此，庶使有衡文之责者，知所措意也夫。

黄仙峤前辈诗序 [52]

古之君子所以自拔于人人者，岂有他哉，亦其器识有不可量度而已矣。试之以富贵贫贱，而漫焉不加喜戚；临之以大忧大辱，而不易其常，器之谓也。智足以析天下之微芒，明足以破一隅之固，识之谓也。器与识及之矣，而施诸事业有不逮，君子不深讥焉。器识之不及，而求小成于事业，末矣。事业之不及，而求有当于语言文字，抑又末矣。故语言文字者，古之君子所偶一涉焉，而不齿诸有亡者也。昔者尝怪杜甫氏，以彼其志量，而劳一世以事诗篇，追章琢句，笃老而不休，何其不自重惜若此！及观昌黎韩氏称之，则曰：“流落人间者，太乙一毫芒。”而苏氏亦曰：“此老诗外，大有事在。”吾乃知杜氏之文字蕴于胸而未发者，殆十倍于世之所传；而器识之深远，其可敬慕又十倍于文字也。

今之君子，秋毫之荣华而以为喜，秋毫之摧挫而以为愠。举一而遗二，见寸而昧尺。器识之不讲，事业之不问，独沾沾以从事于所谓诗者。兴旦而缀一字，抵暮而不安；毁齿而钩研声病，头童而不息。以咿190-1 蹇浅之语，而视为钟彝不朽之盛业，亦见其惑已。

松滋黄仙峤先生，质直而洞豁，泊然声利之外。观察于滇南，吏剔其奸，民宣其隐。于古人所谓器识事业者，亦既近而有之。间以其余，发为诗章，又能弃故揽新，约言丰义。而先生曾不以自鸣，退然若无以与于古者。人之度量相越，为闳、为隘、为谦、为盈，不可一二计也。国藩既受而卒读，因为择其尤善者得若干首，俾录而存之。世有终其身以治诗自名，而志趣或未广者，观先生此编，亦将内惭而有以自扩也夫。

钱选制艺序 [53]

乘椎轮于金根玉辂之旁，夫人以为陋矣；服草衣卉服于衮冕绣裳之朝，夫人以为悖矣。甚哉！时之不可已也。泥橇而山樏，夏葛而冬裘，适时则贵，失时则捐。昔冯唐终身不遇，而曰：“文帝好老，而臣尚少；武帝好少，而臣已老。”岂曰非材？如不适时何！矧夫习制艺以弋取科名，而有不附声比貌，求合时宜者乎？虽然，趋时之道，岂一端哉？天下之事，其始盖有一二巧者标新领异，以191-1 群听。其次则能者慕效之，又其次则拙者剽窃之。慕而效之，是谓风气；剽而窃之，是谓流弊。不数十年，而昔之新且异者将厌弃矣，则又有巧者移易之。又数十年，而亦厌弃矣。人情贱同而思异，物穷则变，自古然也。故善趋时者，贵先时不贵后时。场屋之文，何独不然？国家以制艺取士，二百年来，为体屡迁。乾隆、嘉庆之际，学者研练经义，负声振采，191-2 郁葩华。道光初年，稍患文胜，词丰而义寡，栀蜡其外而涂泥其中者，往往而有。于是有志者慨然思以易之，刊其支蔓，矫以清真。当其始出，若拨雾而见山，厌肥腻而饮太羹也。而今已二十年矣。谚曰：“城中好高髻，四方高一尺；城中好广眉，四方成半额。”自往者标为清真之目，近乃颇事佻巧，抛弃诗书。或一挑半剔以为显，排句叠调以为劲。抑之无实，扬之无声。所谓历久而厌弃者，其不然乎？所谓物穷则变者，其将在兹乎？善趋时者，当以此时振翱翔之骨，发铿訇之响，熔经史而铸伟词。揆以好异之人情，验以将变之风气，吾知必有合也。

仆不敏，尝欲采近科墨，汇为一帙，以为趋时者先声之导。人事滋剧，卒鲜休暇。同年钱君崙仙顷出兹编见示，拣新汰弊，先得我心。苟有能者慕效，则风气从此移易。钱君其巧者与？抑吾又有说焉。风气者，必变者也；而规矩者，不变者也。今夫斫木为舆，轸方以象地，盖圆以象天，可规可萭，可水可县，可量可权，而后出而合辙。深衣之制，袂圆以应规，曲袷如矩以应方，兼以应直应平，而后非奇邪之服。制艺之有规矩，先辈盖详言之。钱君此选，奇正、浓淡不名一能，要其引绳削墨，其有悖于前人之程式者鲜矣。苟舍是而别求先时之巧，是犹行远者有说辐之占，制锦者之不得要领也。将可乎哉？

金坑唐氏谱序 [54]

士大夫仕宦于朝，贤劳鞅掌，身家靡恤，宗族自暌。一二惇行君子读书能文章，抱璞不献，日与父兄子弟敦孝友，循礼让，阐祖德以诏来兹，笃宗盟以广爱敬，使一族之内奉为仪刑，而风俗人心有所观感，兴起而不敝，此正当途者所欣羡也。

往者衡阳翊庭唐先生延觉庵汪夫子于桂芳轩，余从学焉。唐氏少俊，扬风扢雅，彬彬郁郁，皆吾同砚友。每课夫子点定之文，翊庭皆得泛览，余屡荷翊庭评许，谨志之，弗敢忘。因并接其从兄弟中和、文选、震华、耀南、寅弼、闳中诸先生。中和包涵而平易近人，文选、寅弼、闳中果敢负奇气，震华、耀南循循儒雅。唐氏多贤，此则余于翊庭先生家尝亲身见之者也。

越八年，余入词垣，归省，复为翊庭祝五十寿。诸先生暨前好友皆在座，相与论旧道故，留连数日不倦。

自后余赴都，或膺简命衡文西蜀，或奉谕旨簪笔史馆，深惧才不称职，陨越贻羞；重以燕北楚南，音问阔绝矣。今年春，诸先生特寄瑶函，远索鄙辞，弁诸谱首，适余方夙夜奉公，不联及 [55] 。洎新秋，职事稍闲，开函展读，始知唐氏之有事于谱，多历年所。其首倡厥事，调度经营，中和、文选先生总其任；寻根振叶，发凡起例，震华、翊庭、耀南先生司领袖；编纂次第，校阅文字，福三、绍周、光阁诸君子襄其役；督察工程，衡量出入，贯驷、蔚庭众昆季任厥劳。兹役也，或为吾前日良朋执友，或为唐氏后起之秀，矢公矢慎，襄成觥觥大集，余诚不能已于言。

窃惟我国家列圣相承，用仁孝治天下，臣民耳濡目染，罔不雍雍穆穆，仰副熙朝之德教。今天子新即位，覃恩沛中外，尤笃天潢之谊。唐氏沐维新之治，适为敬宗收族之良图，其亦有际会乎！吾闻唐氏之得姓旧矣，其彪炳于史册者，代有伟人。诸公润色鸿文，攀援附会，亦岂不能夸华胄贵宗以为门第光？乃其言曰：吾唐自元洪公历二十八代，至酬英公由江右宦衡，落籍阜江之金坑。二十八代以前，其远焉者，虽天权公手录可考，吾谱金坑之谱则断以迁衡酬英公始。自酬英公以迄于今，盖数百年环金坑而居者皆唐氏，世循礼让，敦孝友，其间谊士硕彦升于序，饩于庠，发闻于乡邦者时有之。而父诫其子，兄勉其弟，惟期不失祖风。甚矣，唐氏之崇本也！吾因之有感矣。

夫焜耀于晋魏者，则有王、谢、顾、陆；显著于隋唐者，则有崔、卢、李、郑，高门巍阀，其发而弥彰者，其先皆有以务其本也。唐氏之族既不若近世辑谱者夸耀华胄贵宗以为门第光，而世体祖风，循礼让，敦孝友，则兹谱之告厥成功，原原本本，上可告无罪于先人，即下可垂程法于后代，於以卜唐氏之浸昌浸炽，发而弥彰者，当未有艾。是即我国家化成天下，崇本茂实之明效也。所谓厚风俗，正人心，备于此矣。

余也受禄于朝，依北阙之末光，违庭帏之奉养且十余年，所树立于时者何在？眷言旧雨，整饬伦常，切旨敷文，未尝不叹出处之途虽异，而立功立言，相期不朽，犹然有同心也。是为序。

敕授荣禄大夫礼部侍郎兼兵部侍郎衔加三级纪录五次湘乡涤笙
曾国藩顿首拜撰
时咸丰元年岁次辛亥仲夏月穀旦

朱慎甫遗书序 [56]

浏阳朱君文炢所为书，曰《易图正旨》者一卷，曰《五子见心录》者二卷，曰《从学札记》一卷，《文集》一卷。嘉道之际，学者承乾隆季年之流风，袭为一种破碎之学。辨物析名，梳文栉字，刺经典一二字，解说或至数千万言。繁称杂引，游衍而不得所归。张己伐物，专抵古人之隙。或取孔孟书中心性仁义之文，一切变更故训，而别创一义。群流和附，坚不可易。有宋诸儒周、程、张、朱之书，为世大诟。间有涉于其说者，则举世相与笑讥唾辱，以为彼博闻之不能，亦逃之性理空虚之域，以自盖其鄙陋不肖者而已矣。

朱君自弱冠志学，则已弃举子业，而惟有宋五子之求。断绝众源，归命于一。自《六经》之奥，百氏杂家有用之言，无不究索其终，折衷于五子。家贫，负母渡湖，招徒授学，取其入以为养。养则独腆，身有饥色，或劝以稍易其途，从事于时世所谓辨物梳文栉字之学者。足以倾191-1 耳目，植朋广誉。君笑曰：“吾于科目且弃而背之矣，其又屑觊彼耶？”卒以不顾。日抱遗训，以自镌其躬，绳过无小，克敬以裕，暗然至死而不悔。

呜呼！君之于学，其可谓笃志而不牵于众好者矣。惜其多有放佚，如《大易粹言》、《春秋本义》、《三传备说》诸篇，今都不可见。其仅存者，又或阙残，难令完整。其《易图正旨》推阐九图之义，与德清胡渭、宝应王懋竑氏之论不合。山居僻左，不及尽睹当世通人成说，小有歧异，未为颣也。予既受读终篇，因颇为论定，以诒乡人知观感焉。

李氏族谱序 [57]

昔伊川先生尝云：“管摄天下人心，收宗族，厚风俗，使人不忘本，必须明谱系，立宗子法。”顾自秦汉以来，宗子之法久废，而史氏纪世本，甄别派系原委，谱牒之学由此代兴，士君子欲纪世系，联系族姓，敦本明伦以厚风俗，舍谱何由？

庚戌春，吾友李少崧来京，奉尊人华封先生、族兄沨元命，携族谱见示，并缕述其由来曰：“吾尧贤祖由江右籍官武昌，后卜居长郡碧湘街，子八，讳元、亨、利、贞、福、寿、康、宁。吾寿祖继徙上湘渡头坪，名其居曰台上。岁甲午，建祠寿祖宅左，春冬祭享，罔敢懈。霜露之感，借兹少慰。所憾者，谱牒修自乾隆庚申，迄今百余年，生齿日繁，未经补辑，诚阙典也。今房族诸君子惧历年愈久，修撰愈难，爰详考源流，编成续谱，乞一言弁诸首。”予曰：谱者，所以尊祖宗序子姓也。自夫人惟门第为高，妄引古昔贤相勋臣、名儒才士，铺张扬厉，甚至虢郭承讹、卢雷袭误俱所不顾。间有明所自出者，其中纪载失实，或坟墓附会、生卒舛错，类皆紊杂不足据，观者憾焉。是谱支派分明，义例昭著。其溯源也，近而有据；其纪实也，信而不诬。始终详慎，开卷了然。其用心良苦，而其贻谋远也。览斯谱者，思祖宗营造之维艰，而尊祖敬宗之念生；识父兄伦纪之有序，而祗父恭兄之情笃。上治祖祢，旁治昆弟，下治子孙，敦亲亲之道，即以成雍睦之风。伊川先生所谓管摄于下人心，收宗族，厚风俗者，胥于是乎在，又岂仅以光前烈裕后昆为一族观美哉！是为序。

时清咸丰元年岁次辛亥孟冬上浣穀旦
刑部左侍郎曾国藩涤生谨撰

黄田章氏谱序 [58]

岁壬辰，余与章君晓潭吉斋相见县城，既又旅试省门。数相晤语，爱其恂恂谨饬，雅异流俗，因就叩其家世，知为宋相郇公之裔。盖公本闽人，致仕后卜居吾楚。其子姓散居善化、湘潭间，与吾邑黄田之族支派相衍。其祠墓、遗迹载在郡志，可考也。嗣余以翰林系朝籍，遂不复见。今年春，章君邮书走京师，以族谱告成，乞余一言，弁诸简首。

余惟郇公当宋宝元、康定、庆历间，跻位宰辅，先后七八年。其时西夏用兵，军书旁午；而契丹阴怀窥伺，有渝盟南侵之志。同朝名臣若杜、范、韩、富诸公或决策庙堂，或效力戎马，靡弗竭忠尽虑，奋不顾身，以赴国家之难。而郇公位平章，典枢密，独寂寂无所建白，一似优于德而绌于才者。然当韩、范更定法制之际，推诚相与，不为异同。迨诸公以蒙谗出政府，而郇公亦遂辞职以去，则其贤盖可知矣。史称公当庄献临朝，不与内侍交语，实以清忠为仁宗所褒叹。及在书中，畏远名势，宗族亲党悉裁抑，不使幸进。其始终大节，卓卓可颂，夫岂无本而致然者？士大夫搢笏朝端，必能轻势位，顾名义，绝攀援阿比之私，而后能杰然有以自立。若郇公之秉义不阿，岂非当官有职位所当奉为法守者哉？宜其后裔炽昌繁衍，代有达人，历今七八百年而世泽之延未艾也。

今章君笃念前徽，慨然以敬宗收族为事，谱牒之修，盖备且详，可谓能继前人之志者矣。吾闻章氏子弟多材俊，英杰蔚起，彬彬有文学可观。章君倘能修礼教，明经术，诱后进而扩其器识，推述郇公之志事，使之知所效法，裕经纶之蕴，以效国家之用，则于兹谱其益光乎！余方系官于朝，去桑梓十余岁。其后进之秀，吾不及见之矣。如有能继郇公而起者，告以吾说，其必不吾非焉，章君尚以余意勉进之哉！

宁乡喻氏通谱序 [59]

间尝披阅《唐书》，见杜正伦求与南杜合谱不许，衔之。盖自是其族不睦，因其谱之不通也。而吾以为不得通其谱者，必先由于不睦其族。顾族之睦，难言之矣。夫李楼之花萼并茂，田氏之荆树长荣，睦也，非族之谓也。抑其盛者，尹氏数千人，大镬合食；陈竞十八世，义门有旌，睦也，其族之聚焉者也。若夫始则谊联同气，久之而降及缌服则杀，降及袒免又杀，亲既尽而情渐疏；始则星散一堂，久之而散处百里而遥，地既暌而情愈隔，忘其一本，遇以途人。呜呼！睦求其支派久别，乡里远杂，一旦使合而分者分而复合，翕然昭和穆之风焉，闻者窃难之。卓哉！其惟吾郡喻氏乎！

喻氏于郡中久推甲族，簪缨之盛，阀阅之高，勋业之崇隆，文章之彪炳，代有闻人。竹帛铭之，志乘纪之，可以不赘。惟溯其始迁祖德彰公以宋建隆进士任潭州教授，解组来宁，遂大其族，分龙皋、南岸两大支。自宋咸淳迄国朝康熙六年，谱犹通焉。厥后丁男日广，子姓星罗，或徙居连道之乡，或卜宅梅山之域，以及淮水之畔，资水之阳，湘水之西，皆有人焉，几各自成一族。方谓其分而不可复合也，然考嘉庆八年建公祠于宁邑西城，而以敦睦颜其堂，岁肃明禋，则远近毕至，今且汇各邑家乘，谋纂通谱，而醵金者无吝色，合璧者有同心。呜呼！代远年湮，殊乡异井，越八百余年而祠合，越数十余代而宗谱字派又合，自非平日者人人尽敦族谊，何雍睦一至于斯？

岁甲寅，国藩奉钦命办理湖南军务，驱车过宁，实见喻族宾谷先生董修其族通谱，事将成，闻其意在敦睦，不觉起舞而言曰：唐尧致治平章，端自九族之睦，始先生以敦睦之意孚于族，真得读书家之要图矣，喻氏其大有光乎世。有感喻氏之风者，将无论东眷居燕，西眷居凉，当切相维之意；无论南阮皆贫，北阮皆富，自无相耀之情。吾知斯谱出而凡有族者，雍睦之心亦可油然生矣，岂独喻氏一族之荣也哉！

咸丰四年甲寅岁仲夏上浣之吉

赐进士出身，诰授光禄大夫，历任翰林院侍读、国史馆总纂、文渊阁校理、翰林院撰文、詹事府右春坊右庶子、翰林院侍讲学士、侍读学士、内阁学士兼礼部侍郎、癸卯科四川正考官、乙巳科会试同考官、丁未科教习庶吉士拔贡、朝考钦派阅卷大臣、武会试大总裁、己酉科武乡试正考官，现任礼部右侍郎兼署兵部右侍郎、工部左侍郎、加六级随带加二级钦命督办湖南团防事务姻弟曾国藩涤生氏拜撰

青山彭氏征信谱序 [60]

古宗子之法废，族姓世系无所统承而谱作。盖圣人之礼与法穷，而文以系之。而世家巨族其传或远至千纪，户口之繁或逾万数，年湮世变，记载散佚不传，无可征纪，则淆乱多矣，于是而文亦穷。

青山彭氏自唐季居长沙，世为著姓。逮元之季，经历兵燹，有名光胜者，搜家乘之遗，为圈珠谱，存示其略。其后有年而迁居兰州者为襄毅公泽，始有会宗谱之录。嗣是以后，续修于康熙辛丑，又续修于乾隆己未，一皆沿用会宗之例，迄今又百余年。由续会宗谱而上溯之，支派炳然无疑异也，由续会宗谱而下衍之，或迤而延，或汶而歧，莫之纪次。友人丽崧孝廉又承其父朝议公之志，著录之为彭氏征信谱，称情以系属之，立法以纲维之，凡为图四百六十，为志二，意以昭世系、著旧德、联族姓、重合谱之义，惧上诬其先世也，严抚立之文；惧下疑其子姓也，取类详而为文简，斯可为训矣。天下祸乱相寻，其端由于枝民无收属，群聚而求逞。谱之作也，岂惟收聚之而已？又将著为宗法焉，以督率之，整齐之，乃见世家巨族之贻谋远也。

余从军役五年，日与寇乱寻于征讨，搜剔斩刈，其源不竭。日念古者之制，有田畴以为养，有宗子以为教，矫揉驯习，无与为奸，以是更历三王，数千年无乱民以逞，天下易以为治，而窃取其意以敦族，而善世士大夫之贤者，或相率行此焉，以庶几古者之遗风。积族而为邑，积邑而为天下，其犹有望也。孝廉强能有学识，其有意于当世之务者。因序谱并敬以质之。

咸丰六年十月既望湘乡曾国藩拜序

湘阴郭氏家谱叙 [61]

郭君伯琛，编次家谱，以谱例示予，自其姓氏源流与族望之所由分，枝派之所由衍，考之史策，征之杂纪，验之时代，多所发明。盖谱牒之学废缺久矣，欧阳氏有言：姓氏之出，其来也远，谱图之法，断自可见之世谱。郭氏者，盛叙华阴间，见诸家谱，援引比次以相侈尚，察所著录，容有舛焉。郭氏出自姬姓，伟矣。虢、郭古义盖通，《春秋》称郭公，《国语》称郭靖君，当时已叙为郭族姓之著，岂待侈陈哉。伯琛为是谱，详其信，阙其疑，文成而法具，事备而旨明，斯可谓雅达精揽者也。自予师东下，伯琛相从，往来吴楚之交四年，倦而归，将休息乎京师，又以其日月之暇，汇为是编，夫年代之谬悠，人事之迁变，古牒散亡不复见者，可胜慨也。仁人孝子，怆乎兵革之方兴，搜辑其可见者，祖考以是凭依，子孙以是相属，固不敢且重乎。伯琛之为功郭氏，予尤有愧焉。用是推明其意以著其略，使凡为谱者，于兹取法，庶几有知之者。

咸丰七年春二月湘乡曾国藩叙

南岳旷氏六修谱序 [62]

余居湘乡之东北隅，距衡山仅百里许。知衡多望族，而旷氏最著，盖族以人传也。前太史岣嵝先生，硕望巨儒，名噪海内，所著有《禹贡注疏》、杂著、诗、古文、词、时艺各集。其弟名进士半崖先生亦著制艺、课草行世。余自知文，即服膺二公著作，未尝不深高山仰止之慕焉。又尝读前辈科场策谕，知二公从兄槛泉亦名儒也，投笔请缨，领解额，成进士，历膺朝廷锁钥，轻裘缓带，儒将风流。所谓文武世家，良不诬也。早岁余幸叨科名，备员京邱，月夕风晨，每与当世名公卿谈及岣嵝诸公人品、学问、文章、事业，盖未有不津津乐道之者。岁戊申，旷子尧臣以廪膳游京。一日以同乡来谒余，见其敦厚诚谨，钦敬久之。及悉其阀阅，则知为太史原任观察六柱先生之仲子也。壬子岁，余丁内艰回籍，尧臣亦南旋。乃者余奉命帮办团防，招集军马，驻衡郡者数月。时都阃旷竹友幼习戎行，老成持重，为衡郡土著，余比倚为长城。嗣余讨贼由湖北而安庆，而江西，竹友均与偕，所至皆立有功。既而竹友以疾告归。余亦复以丁外艰旋里。久之，尧臣偕竹友来用，因便以其族续修谱序请余。余以读礼辞，然终不能却也。因详阅其谱牒本末，知旷氏自汉而唐以盛于今。蝉联科弟，代不乏人。今者文武诸生近百人，而应童子试者以数百计。洵哉！其为衡邑望族也。至其族谱之修，则始自明牧伯鲁源公图说，次逸斋，次岣嵝，次莲峰，次东序诸公，迄今凡六修矣。其谱例则仿诸欧、苏而斟酌损益，又尽善焉。夫家之有乘，犹国之有史也。而吾谓家乘与国史，实同而异，国史有褒有贬，有美有刺，有录有不录，至家乘，则虽有亲疏贵贱等级之不同，然无不敬之宗，即无不牧之族。盖国史以义为断，而家乘以仁相亲。支分派别，木本水源，余维旷氏谱为尤得合敬同爱之微意焉。是为序。

咸丰七年岁次庚申仲春月上浣之吉涤生曾国藩拜撰

衡湘杨氏支谱序 [63]

湘岳清淑之气旁薄而郁积，生斯土者，类多英哲。即异地名流侨寓于此，往往发名成业，绵云礽于弗替。盖地灵人杰，蕴酿数千百年而益彰，其盛非偶然也。

衡湘杨氏为吾楚望族，鼻祖惟高公，明洪武时由金陵迁于衡山之崇岳乡，与潭州接壤。盖避山贼之乱，雅不欲以声华重其勋伐，佚之久矣。余少时应省试，道经兴乐，江市之中有亭，榜曰“杨家渡”。不半里许曰茅坪，有祠巍然在望，佥曰杨氏家庙。井落环聚，墟墓胡葱，风景攸殊，知其后嗣之必大也。自窃禄京师十余载，遇故乡计偕者语及，犹依依不能忘焉。

咸丰三年，余奉命督治团防，驻衡州者数月，回忆向时游历之处，宛然在目。今岁奉讳旋里，杨君竹溪以其族谱三修告成，乞一言序其简端。余取而读之，支分派别，纲举目张，犂然有体，不事摭拾，而典核详明，准以欧、苏之法而神而明之者也。

余尝周历天下，所见不乏世家巨族，然或一蹶弗振，或数传已微，或舍本而逐末，如南唐祖吴王恪 [64] ，郭崇韬谬附汾阳之后，贻讥千古，其间不可胜纪。而杨氏继继承承，历五百余年不少替，人文蔚起，三修家乘，率祖率亲，令人孝弟之心油然而生，果何道以致此？盖积之也厚，故其流也光；蕴之也深，故其发也远。世之人徒震耀于一时之名位，而不知其所以保世，滋大者在此不在彼也。则以此信今而传后，方与衡山并峙、湘水同流，其蕃昌又讵有涯涘与！

咸丰七年岁在丁巳孟冬月

赐进士出身、诰授荣禄大夫、钦差督办军务、赏穿黄马褂、赏戴花翎、兵部侍郎、前任湖北巡抚、吏部、礼部、刑部、工部侍郎、内阁学士、翰林院侍读学士、侍讲学士、詹事府右春坊右庶子、日讲起居注官、国史馆纂修、文渊阁校理、本衙门撰文随带加五级　曾国藩撰并书

欧阳生文集序 [65]

乾隆之末，桐城姚姬传先生鼐善为古文辞，慕效其乡先辈方望溪侍郎之所为，而受法于刘君大櫆及其世父编修君范。三子既通儒硕望，姚先生治其术益精。历城周书昌永年为之语曰：“天下之文章，其在桐城乎！”由是学者多归向桐城，号“桐城派”，犹前世所称江西诗派者也。

姚先生晚而主钟山书院讲席，门下著籍者，上元有管同异之、梅曾亮伯言，桐城有方东树植之、姚莹石甫。四人者，称为高第弟子。各以所得，传授徒友，往往不绝。在桐城者，有戴钧衡存庄，事植之久，尤精力过绝人。自以为守其邑先正之法，204-1 之后进，义无所让也。其不列弟子籍，同时服膺，有新城鲁仕骥絜非、宜兴吴德旋仲伦。絜非之甥为陈用光硕士。硕士既师其舅，又亲受业姚先生之门。乡人化之，多好文章。硕士之群从，有陈学受艺叔、陈溥广敷，而南丰又有吴嘉宾子序，皆承絜非之风，私淑于姚先生。由是江西建昌有桐城之学。

仲伦与永福吕璜月沧交友，月沧之乡人有临桂朱琦伯韩、龙启瑞翰臣、马平王锡振定甫，皆步趋吴氏、吕氏，而益求广其术于梅伯言。由是桐城宗派流衍于广西矣。

昔者，国藩尝怪姚先生典试湖南，而吾乡出其门者，未闻相从以学文为事。既而得巴陵吴敏树南屏称述其术，笃好而不厌。而武凌杨彝珍性农、善化孙鼎臣芝房、湘阴郭嵩焘伯琛、淑浦舒焘伯鲁，亦以姚氏文家正轨，违此则又何求？最后得湘潭欧阳生。生，吾友欧阳兆熊小岑之子，而受法于巴陵吴君、湘阴郭君，亦师事新城二陈。其渐染者多，其志趋嗜好，举天下之美，无以易乎桐城姚氏者也。

当乾隆中叶，海内魁儒畸士崇尚鸿博，繁称旁证，考核一字，累数千言不能休。别立帜志，名曰“汉学”。深摈有宋诸子义理之说，以为不足复存，其为文尤芜杂寡要。姚先生独排众议，以为义理、考据、词章三者不可偏废。必义理为质，而后文有所附，考据有所归。一编之内，惟此尤兢兢。当时孤立无助，传之五六十年。近世学子稍稍诵其文，承用其说。道之兴废，亦各有时，其命也欤哉！自洪、杨倡乱，东南荼毒。钟山石城，昔时姚先生撰杖都讲之所，今为犬羊窟宅，深固而不可拔。桐城沦为异域，既克而复失。戴钧衡全家殉难，身亦欧血死矣！

余来建昌，闻新城、南丰兵燹之余，百物荡尽，田荒不治，蓬蒿没人，一二文士转徙无所。而广西用兵九载，群盗犹汹汹，骤不可爬梳，龙君翰臣又物故。独吾乡少安，二三君子尚得优游文学，曲折以求合桐城之辙。而舒涛前卒，欧阳生亦以瘵死。老者牵于人事，或遭乱不得竟其学；少者或中道夭殂。四方多故，求如姚先生之聪明早达，太平寿考，从容以跻于古之作者，卒不可得。然则业之成否，又得谓之非命也耶？

欧阳生名勋，字子和，没于咸丰五年三月，年二十有几。其文若诗清缜喜往复，亦时有乱离之慨。庄周云：“逃空虚者，闻人足音跫然而喜。”而况昆弟亲戚之謦咳其侧者乎？余之不闻桐城诸老之謦咳也久矣！观生之为，则岂直足音而已！故为之序，以塞小岑之悲，亦以见文章与世变相因，俾后之人得以考览焉。

咸丰八年十二月曾国藩叙

孙芝房侍讲刍论序 [66]

咸丰八年九月，善化孙芝房侍讲鼎臣，以书抵余建昌军中，寄所为《刍论》，属为裁定。凡二十五篇，曰论治者六，论盐者三，论漕者三，论币者二，论兵者三，通论唐以来大政者七，论明赋饷者一。其首章追溯今日之乱源，深咎近世汉学家言，用私意分别门户。其语绝痛。明年四月，复得芝房书，则疾革告别之词，而芝房以三月死矣！既为位而哭，且以书告仁和邵君懿辰。于是为叙诸简首，而归诸其孤。

盖古之学者，无所谓经世之术也，学礼焉而已。《周礼》一经，自体国经野，以至酒浆廛市，巫卜缮稿，夭鸟蛊虫，各有专官，察及纤悉。吾读杜元凯《春秋释例》，叹邱明之发凡，仲尼之权衡万变，大率秉周之旧典。故曰“周礼尽在鲁矣！”自司马氏作史，猥以《礼书》与《封禅》、《平准》并列。班、范而下，相沿不察。唐杜佑纂《通典》，言礼者居其泰半，始得先王经世之遗意。有宋张子、朱子益崇阐之。圣清膺命，巨儒辈出。顾亭林氏著书，以扶植礼教为己任。江慎修氏纂《礼书纲目》，洪纤毕举。而秦树澧氏遂修《五礼通考》，自天文、地理、军政、官制，都萃其中。旁综九流，细破无内。国藩私独宗之，惜其食货稍缺，尝欲集盐漕、赋税国用之经，别为一编，傅于秦书之次，非徒广己于不可畔岸之域。先圣制礼之体之无所不赅，固如是也。以世之多故，握椠之不可以苟，未及事事，而齿发固已衰矣！

往者汉阳刘传莹茮云实究心汉学者之说，而疾其单辞碎义，轻笮宋贤。间尝语余：“学以反求诸心而已，泛博胡为？至有事于身与家与国，则当一一详核焉而求其是。考诸室而市可行，验诸独而众可从。”又曰：“礼非考据不明，学非心得不成。”国藩则大韪之，以为知言者徒也。未几，茮云即世。临绝，为遗令处分后事，壹秉古礼。国藩既铭其墓，又为家传，粗道汉学得失、主客之宜，藏诸刘氏之祏。

君子之言也，平则致和，激则召争；辞气之轻重，积久则移易世风，党仇讼争而不知所止。曩者良知之说，诚非无蔽，必谓其酿晚明之祸，则少过矣。近者汉学之说，诚非无蔽，必谓其致粤贼之乱，则少过矣。《刍论》所考诸大政，盖与顾氏、江氏、秦氏之指为近。彼数子者，固汉学家所奉以为归者也。而芝房首篇，讥之已甚，其果有剖及毫厘千里者耶？抑将愤夫一二巨人长德，曲学阿世，激极而一鸣耶？芝房之志大而锐进也，与茮云同。其卒也，寄书抵余以告永诀，亦与茮云同。其自《刍论》外，别有诗十卷，文十一卷，《河防纪略》四卷。著书之多与茮云异，而其博观而慎取则同。其嫉夫以汉学标揭也亦同，而立言少异。余故稍附诤论，以明不忍死友之义，亦以见二子者之不竟其志，非仅余之私痛也。

《涤非斋制义仅存》序 [67]

鸟之中有凤，鱼之中有鲲，走兽之中有麒麟，人之中有圣，圣之中有孔子。於戏！人生至乎圣止矣，而天必生孔子其人者，敻乎迈群，圣别一尊，号为至圣，则以冠伦魁能之谓圣，卓绝千古之谓圣也。人之于文也亦然。

夫文之为体不一，其至焉者，若左徒之骚，相如之赋，昌黎之文，少陵之诗，雄风灏气，亘百代无俦匹，人人知之，吾无为品题也。文之有待吾品题者，制义耳。制艺自半山、颍滨诸人开其体，迨有明而作者如林，有若理法胜者，识义胜者，机轴胜者，典硕者，峭折者，幽隽者，绵密者，恢奇者，华瞻者，雅澹者，故应并张一军而化治。以迄天、崇，则王守溪之气体，归熙甫之义理，金正希之思力，尤岿然三杰，而殊难以一尊而别白其间。圣清之兴，人文辈出，跨越前期，世所推崇。若李安溪，简质也；若王墙东，谨严也；若方川，朴茂也。而京江饶风度，晓楼高骨力，则盛推二张。宜兴储氏，又有中子之温醇。韩文懿更出其湛深严密之文，蔚为康熙朝作者之冠。之数子者，皆与大家之数方轨而并行，然以方左徒之骚，相如之赋，昌黎之文，少陵之诗，则未敢信焉。吾非蔑古而震今人也，吾难乎其别白一尊也。

今乃得所尊为第一大家者，曰无锡薛晓帆氏。晓帆以天挺豪杰，于书无所不窥。其为文也，郁栗深厚，温液俶丽，或时天性飙发，骋奇斗险，盘薄傲睨，忽翕忽张，乍阴乍阳，杂合操纵，一息百变，而挪其疾徐进退，一顺乎天然，于其所为和易之体，无少渝也。岂非北宋以来一大宗哉！

晓帆生平著述甚富，咸丰庚申之乱，粤贼陷无锡，遗稿尽失，家藏《涤非斋制义》四卷既毁于兵。甲子夏六月，余平定江南，其长君抚屏寓书金陵，索余二十年前点定本课家塾者凡若干首，行将付梓，颜曰“仅存”，志慨也。余尝谓退之氏出，终古古文家莫逮其古，晓帆氏出，终古时文家莫逮其时。岂阿好耶？将定论耶？爰序之，质世之读晓帆者。

同治三年岁在阏逢困敦塞且之月友生曾国藩拜序并书

《王船山遗书》序 [68]

王船山先生遗书，同治四年十月刻竣，凡三百二十二卷。国藩校阅者，《礼记章句》四十九卷，《张子正蒙注》九卷，《读通鉴论》三十卷，《宋论》十五卷，《四书》、《易》、《诗》、《春秋》诸经稗疏考异十四卷，订正讹脱百七十余事。军中鲜暇，不克细209-1 全编，乃为序曰：

昔仲尼好语求仁，而雅言执礼，孟氏亦仁礼并称，盖圣王所以平物我之情，而息天下之争，内之莫大于仁，外之莫急于礼。自孔孟在时，老庄已鄙弃礼教。杨墨之指不同，而同于贼仁。厥后众流歧出，载籍焚烧，微言中绝，人纪紊焉。汉儒掇拾遗经，小戴氏乃作记，以存礼于什一。又千余年，宋儒远承坠绪，横渠张氏乃作《正蒙》，以讨论为仁之方。船山先生注《正蒙》数万言，注《礼记》数十万言，幽以究民物之同原，显以纲维万事，弭世乱于未形。其于古昔明体达用，盈科后进之旨，往往近之。

先生名夫之，字而农，以崇祯十五年举于乡。目睹是时朝政刻核无亲，而士大夫又驰骛声气，东林、复社之徒，树党伐仇，颓俗日蔽。故其书中黜申韩之术，嫉朋党之风，长言三叹而未有已。既一仕桂藩，为行人司，知事终不可为，乃匿迹永、郴、衡、邵之间，终老于湘西之石船山。

圣清大定，访求隐逸。鸿博之士，次第登进。虽顾亭林、李二曲辈之艰贞，征聘尚不绝于庐。独先生深010-1 固藏，邈焉无与。平生痛诋党人标谤之习，不欲身隐而文著，来反唇之讪笑。用是，其身长遁，其名寂寂，其学亦竟不显于世。荒山敝榻，终岁孳孳，以求所谓育物之仁，经邦之礼。穷探极论，千变而不离其宗；旷百世不见知，而无所于悔。先生没后，巨儒迭兴，或攻良知捷获之说，或辨《易》图之凿，或详考名物，训诂、音韵，正《诗集传》之疏，或修补三礼时享之仪，号为卓绝。先生皆已发之于前，与后贤若合符契。虽其著述大繁，醇驳互见，然固可谓博文约礼，命世独立之君子已。

道光十九年，先生裔孙世全始刊刻百五十卷。新化邓显鹤湘皋实主其事。湘潭欧阳兆熊晓晴赞成之。咸丰四年，寇犯湘潭，板毁于火。同治初元，吾弟国荃乃谋重刻，而增益百七十二卷，仍以欧阳君董其役。南汇张文虎啸山、仪征刘毓嵩伯山等分任校雠。庀局于安庆，蒇事于金陵。先生之书，于是粗备。后之学者，有能秉心敬恕，综贯本末，将亦不释乎此也。

衡阳彭氏谱序 [69]

吾少时读家谱，曾子十五世孙据，以关内侯避王莽之乱，南迁为南州诸曾之祖。私怪据事迹不见于他书，旧谱于何取征？后读《欧阳文忠公集》，见其《答曾子固书》，亦以关内侯据为疑，引史例以讽之，乃知吾曾氏本据为始迁之祖，相沿且千岁，由来旧矣。欧阳公谱牒之学，号为精审。然其所著唐宰相世系表，于巨族既推其本源出于某帝某王，又历叙汉世名贤。如琅邪王氏，已称出周灵王子晋之后，而又叙王吉、王骏之系；兰陵萧氏，已称出帝喾之后，而又叙萧何、望之之系。相承不绝，如屈伸指而数庭树，略无参稽犹豫之辞。公尝讥司马迁不能阙疑，后人又讥欧阳氏不善阙疑，所谓目能见千里而不能自见其睫也。

君子慎度身世，信诸心，则蒙大难、决大计而不惧；未信诸心，则虽坦途而不肯轻试。其于临文，亦若是焉可耳。衡阳彭雪琴侍郎以诸生从戎，十有三载，肃清长江，克名城以百计，殕巨憝于金陵。当其提挈饥军，出入锋镝，誓不与此贼同戴三光，天下称为烈士。及夫勋劳日著，朝廷授为安徽巡抚，授为漕运总督，皆屡疏固辞不拜，退然若漆雕之内不自信，卒不轻于一试，又何慎也！

同治四、五年间，东南大定，侍郎与其宗长老修订彭氏家谱。彭氏本贯江西之泰和，至明世，有曰声扬者，始迁于衡。其后八传曰步南者，肇修谱牒。我朝康熙中，再修之。道光十三年，侍郎之考赠光禄君，三修之。及是，四次修撰。族之材俊子弟，奋迹师中，积功累伐，珥貂相望，簪绂云兴，皆著于录。彭氏日益光大矣！

其系表断自声扬公，凡前世达人暨同姓异望之显者，别为一编，不与本宗相淆。盖凛凛乎阙疑之谊云。

国藩之先世，亦自江西迁居衡阳，至明季更迁湘乡，而祠庙今尚在衡，与彭氏击柝相闻，墟烟相接。曩者不揆愚陋，尝慨然欲重订家谱，述其可知者而差其可疑者，区为别录。不求尽合于欧、曾大儒，但求慊于吾心。久困兵间，未遑执简。感侍郎急于先务，故为之序，以答其请，因抒余之夙怀。

敦善堂更定章程序 [70]

天下不乏义举，而义举可久者少，可久而又可大者尤少。余奉命视师以来，江东糜烂无论已，其他阛阓残破之区，虽贼氛早经驱除，休养生息有年，而询及畴昔捐办之义举，欲复行一二于今日，竟不可得。岂人心好善不如昔耶？抑董其事者平时惟计目前而无深长思耶？盖以经费授典、商权子母至寇过而罄付一炬，不复可收拾者，比比然也。

粤匪迭犯吾楚，而岳阳首当其冲。兵燹之祸，鹿角已剧。乃贼甫退，而敦善堂重理旧章，不废利济湖面事宜。近又增建总局于君山，将以兼保湖东商旅者，普施于青草、赤沙间，举八百里而大庇之。当是时，义举在在皆废，而此局巍然独存，又能张大其事于蹂躏凋敝艰难拮据之余，此其何故哉？

岳阳诸君子昨以局规寄示，余详加披阅，而后知其可久可大者，非偶然也，由有田亩以基其业，早立于不败之地也。吾闻范文正公以田赡族，至今犹在，是历百千万劫而无水火兵戈盗窃之患者，惟田为然。尚望诸君子宏乐善之衷，坚不倦之志，多置田亩，以厚其基而广其惠。则斯举也，炳焕重湖，与亭亭十二峰并峙不朽云。国藩序。

《蠹仙杂著》总序 [71]

才之生，必因时而见，因地以传。余统师东下，乡人有自潇湘来者，言金陵有士汤生，在吾乡到处题诗，才名藉甚。克复后，余生旬甫来谒，呈诗数千首，言假馆于汤家，樽酒论文，不啻篪汤。尝作《永宁泉记》，为吾弟沅甫所叹，尝欲梓，未果。余生因携汤生前后所刊各种就质，予因骇前此乡人之言，洵不虚也。洞庭、衡阳之际，佳句流传，可谓功德之外，别开生面者已。爰书数言，以弁其简。涤生曾国藩并书。

《示朴斋骈体文》序 [72]

吾尝读樊南李氏偶俪文，窃怪以彼奇才，追取世资，不难跻显要、立名绩，乃以党人排笮，淹踬终身，岂造物者故蹇其遇以大昌其文耶？及纠察其词，又知彼虽偃蹇，而感愤之气故未即平，汲汲焉望援，干荐之不暇，殆内不自得而寓于文者也。使其所遇或可腾骧以赴功名之会，岂复遗外荣宠，穷年兀兀惟文艺之求哉！

余同年友钱君楞仙竺嗜李氏之文，尝辍辑其佚篇二百余首为《樊南文补注》，刻成寄余。余因问君生平自为文几何，将助而锓之。已而君以书来，则已开雕袁浦，将蒇事矣。君自弱岁秉奇惠，掇巍科，台省耆旧固已交誉互荐，一为国子司业，京辇仰为宗匠。中年弃去。会东南大乱，播越江淮，备尝艰险，视义山之佣书贩舂，盖又过之。顾义山名宦不进，然犹数游京师，干贵人，归穷自解。君始则以忧去，当时朝无牛李之党，非必龋焉莫我容也；乃服阙以后，屏迹不一至京师，薄游楚泗，都讲授徒，遂将约穷以老。疑其中怀悲愤，有不可喻诸世人者。及读其文，则磊落洞达，洒然若并身世顺逆而俱忘，又何泰也。若君者，可谓自行其志，虽厄穷而无不自得者矣。

始余在京师，与君连欐而居，日相游从，酣嬉跌宕而不厌。咸丰改元，与君执别，忽忽近廿年，仅一再遇君袁浦。方初暌离时，岂意其后契阔如此？聚散之不恒，世变之难逆睹，均不能无感也。君文不尽效李氏，冲夷清越，藻丽自生，吾知后世必有读而好之，如君之于李氏者，余亦不复详论也。

《国朝先正事略》序 [73]

余尝以大清达人杰士超越古初而纪述阙如，用为叹憾。道光之末，闻嘉兴钱衎石给事仪吉仿明焦竑《献征录》，为《国朝征献录》，因属给事从子应溥写其目录，得将相、大臣、循良、忠节、儒林、文苑等凡八百余人，积二三百卷，借名人之碑传，存名人之事迹。自别京师，久从征役，而此目录册者不可复睹。同治初，又得鄢陵苏源生文集，具述其师钱给事于《征献录》之外，复节录名臣，为《先正事略》。于是知钱氏颇有造述，不仅钞籑诸家之文矣。又二年而得吾乡李元度次青所著《先正事略》，命名乃适与钱氏相合。前此二百余年未有成书，近三十年中，钱氏编摩于汴水，次青成业于湖湘，斯足征通儒意趣之同，抑地下达人杰士，其灵爽不可终010-1 也。

自古英哲非常之君，往往得人鼎盛。若汉之武帝，唐之文皇，宋之仁宗，元之世祖，其时皆异材勃起，俊彦云屯，焜耀简编。然考其流风所被，率不过数十年而止。惟周之文王暨我圣祖仁皇帝，乃阅数百载而风流未沫。周自后稷十五世，集大成于文王。而成、康以洎东周，多士济济，皆若秉文王之德。我朝六祖一宗，集大成于康熙。而雍、乾以后，英贤辈出，皆若沐圣祖之教，此在愚氓亦似知之。其所以然者，虽大智莫能名也。圣祖尝自言：年十七、八时读书过劳，至于咯血而不肯少休，老耄而手不释卷。临摹名家手卷，多至万余；写寺庙扁榜，多至千余。盖虽寒畯，不能方其专。北征度漠，南巡治河，虽卒役不能逾其劳。祈雨祷疾，步行天坛，并醢酱齑盐而不御。年逾六十，犹扶病而力行之。凡前圣所称至德纯行，殆无一而不备。上而天象、地舆、历算、音乐、考礼、行师、刑律、农政，下至射御、医药、奇门、壬遁，满蒙、西域、外洋之文书字母，殆无一而不通，且无一不创立新法，别启津途。后来高才绝艺，终莫能出其范围。然则雍、乾、嘉、道累叶之才，虽谓皆圣祖教育而成，谁曰不然？

今上皇帝嗣位，大统中兴，虽去康熙时益远矣，而将帅之乘运会立勋名者，多出一时章句之儒，则亦未始非圣祖余泽陶冶于无穷也。如次青者，盖亦章句之儒从事戎行。咸丰甲寅、乙卯之际，与国藩患难相依，备尝艰险，厥后自领一队，转战数年。军每失利，辄以公义纠劾罢职。论者或咎国藩执法过当，亦颇咎次青在军偏好文学，夺治兵之日力，有如庄生所讥挟策而亡羊者。久之，中外大臣数荐次青缓急可倚，国藩亦草疏密陈：“李元度下笔千言，兼人之才，臣昔弹劾太严，至今内疚，惟朝廷量予褒省。”当时虽为吏议所格，天子终右之起家，复任黔南军事。师比有功，超拜云南按察使。而是书亦于黔中告成。

圣祖有言曰：学贵初有决定不移之志，中有勇猛精进之心，末有坚贞永固之力。次青提兵四省，屡蹶仍振，所谓贞固者非耶？发愤著书，鸿篇立就，亦云勇猛矣。愿益以贞固之道持之，寻访钱氏遗书，参订修补，矜练岁年，慎褒贬于锱铢，酌群言而取衷，终成圣清巨典，上跻周家雅颂誓诰之林，其尤足壮矣哉！

同治八年三月曾国藩序

《仪礼释官》序 [74]

侍郎胡君季临，重刻其曾祖王父朴斋先生所著《仪礼释官》寄示国藩，属为识于简端。

余尝从《皇清经解》中得读此书，粗识崖略。先生治礼，崇信郑氏，而于郑说之歧误者，亦不苟为附和。如《燕礼》宜以膳宰为主人，而辨注释为宰夫者之非。司宫即《周礼》之宫人，而指注比于小宰者之失。左右正即仆从之官，若《书》之“左右携仆”，《诗》之“膳夫左右”，而证注中称乐正、仆人正者之谬。《特牲》“士有私臣而叹”，注谓“士无臣者之疏”，其说既允矣。至于曲证旁通，往往即一事而洞见本原。先王之制礼也，因人之爱而为之文饰以达其仁，因人之敬而立之等威以昭其义，虽百变而不越此两端。先生以为《士丧》、《既夕》二篇所言甸人、管人、夏祝、商祝、冢人、卜人、隶人、遂匠之属，皆公家之臣来执事者也。又以为诸侯之官，其爵必降等于天子。圣人别嫌明微之意寓乎其间，使周之诸侯遵而守之，何至有僭越而置六卿称县公者？由前之说，则臣下之丧，君既临其小敛，又遣官助其百役，有若家人骨肉，怆恻缠绵。由后之说，则侯国之百职庶司，不敢毫发僭拟于天王。恩谊之笃如彼，名分之严若此，此皆礼之精意，祖仁本义，又非仅考核详审而已。

《仪礼》一经，前明以来，几成绝学。我朝巨儒辈出，精诣鸿编，迭相映蔚，而徽州一郡尤盛。自婺源江氏永崛起为礼经大师，而同邑汪氏绂、休宁戴氏震，亦皆博洽，为世所宗。其后歙县金氏榜、凌氏廷堪并有撰述，无惭前修。

先生世居绩溪，与诸儒地相比、时相接。其入国史《儒林传》，列于江氏、汪氏之次，而哲孙培翚又能绍其家学，著《仪礼正义》，荟萃群言，衷于至当。徽州为朱子父母之邦，典章文物，固宜非他郡所敢望。而胡氏世传礼教，故家文献，绵延无替，亦足使笃古之士低佪而兴慕也。

《湖南文征》序 [75]

吾友湘潭罗君研生以所编撰《湖南文征》百九十卷示余，而属为序其端。国藩陋甚，齿又益衰，奚足以语文事？窃闻古之文，初无所谓法也。《易》、《书》、《诗》、《仪礼》、《春秋》诸经，其体势声色，曾无一字相袭。即周秦诸子，亦各自成体。持此衡彼，画然若金玉与卉木之不同类，是乌有所谓法者。后人本不能文，强取古人所造而摹拟之，于是有合有离，而法不法名焉。

若其不俟摹拟，人心各具自然之文，约有二端：曰理，曰情。二者人人之所固有。就吾所知之理而笔诸书，而传诸世，称吾爱恶悲愉之情而缀辞以达之，若剖肺肝而陈诸简策，使吾缱绻之怀的然呈露，斯皆自然之文。性情敦厚者，类能为之。而浅深工拙，则相去十百千万而未始有极。自群经而外，百家著述，率有偏胜。以理胜者，多阐幽造极之语，而其弊或激宕失中；以情胜者，多悱恻感人之言，而其弊常丰缛而寡实。自东汉至隋，文人秀士大抵义不孤行，辞多俪语。即议大政，考大礼，亦每缀以排比之句，间以婀娜之声。历唐代而不改。虽韩、李锐志复古，而不能革举世骈体之风。此皆习于情韵者类也。宋兴既久，欧、苏、曾、王之徒崇奉韩公，以为不迁之宗。适会其时，大儒迭起，相与上探邹鲁，研讨微言。群士慕效，类皆法韩氏之气体，以阐明性道。自元、明至圣朝康、雍之间，风会略同，非是不足与于斯文之末。此皆习于义理者类也。

乾隆以来，鸿生硕彦稍厌旧闻，别启途轨，远搜汉儒之学，因有所谓考据之文。一字之音训，一物之制度，辨论动至数千言。曩所称义理之文，淡远简朴者，或屏弃之，以为空疏不足道。此又习俗趋向之一变已。

湖南之为邦，北枕大江，南薄五岭，西接黔蜀，群苗所萃，盖亦山国荒僻之亚。然周之末，屈原出于其间，《离骚》诸篇为后世言情韵者所祖。逮乎宋世，周子复生于斯，作《太极图说》、《通书》，为后世言义理者所祖。两贤者，皆前无师承，创立高文，上与《诗经》、《周易》同风，下而百代逸才举莫能越其范围，而况湖湘后进沾被流风者乎？兹编所录，精于理者盖十之六，善言情者约十之四，而骈体亦颇有甄采，不言法而法未始或紊。惟考据之文搜集极少，前哲之倡导不宏，后世之欣慕亦寡。研生之学，稽《说文》以究达诂，笺《禹贡》以晰地志，固亦深明考据家之说。而论文但崇体要，不尚繁称博引，取其长而不溺其偏，其犹君子慎于择术之道欤！

重刻《茗柯文编》序 [76]

武进张大令式曾将重刻其曾祖王父皋闻先生《茗柯文集》，而以写本示余，属为之序。

盖文章之变多矣。高才者好异不已，往往造为瑰玮奇丽之辞，仿效汉人赋颂，繁声僻字，号为复古。曾无才力气势以驱使之，有若附赘悬疣，施胶漆于深衣之上，但觉其不类耳。叙述朋旧，状其事迹，动称卓绝，若合古来名德至行备于一身，譬之画师写真，众美毕具，伟则伟矣，而于其所图之人固不肖也。吾尝执此以衡近世之文，能免于二者之讥实鲜，蹈之者多矣。

皋闻先生编次七十家赋，评量殿最，不失铢黍。自为赋亦恢闳绝丽。至其他文，则空明澄彻，不复以博奥自高。平生师友多超特不世之才，而下笔称述，适如其量。若帝天神鬼之监临，褒讥不敢少溢，何其慎欤！

自考据家之道既昌，说经者专宗汉儒，厌薄宋世义理、心性等语，甚者诋毁洛闽，披索疵瑕。枝之蒐而忘其本，流之逐而遗其源。临文则繁征博引，考一字，辨一物，累数千万言不能休，名曰汉学。前者自矜创获，后者附和偏诐而不知返，君子病之。先生求阴阳消息于《易》虞氏，求前圣制作于《礼》郑氏，辨《说文》之谐声，剖晰毫芒，固亦循汉学之轨辙。而虚衷研究，绝无陵驾先贤之意，萌于至隐，文辞温润，亦无考证辨驳之风。尽取古人之长，而退然若无一长可恃。意其蕴蓄者厚，遏而蔽之，能焉而不伐，敛焉而欲光。殆天下之神勇，古之所谓大雅者欤！

张氏之先，两世贤母抚孤课读。一日不能再食，举家习为故常。孝友艰苦，远近叹慕。自粤贼纵横，东南糜烂，常、润等郡，室庐荡然。张氏之穷约，殆有甚于畴昔。书籍刻板，皆摧烧不复可诘矣。余昔读张氏诸书，既钦其笃行；兹重览《茗柯文编》，乐其复显于世也，乃忘其陋而序之。

《仪宋堂文集》序 [77]

清如先生名闻海内已久，有吴中七子之目。戊戌与余同举进士，廷试二甲第七名，由中书转宗人府主事，入值枢垣，历阶郎署，迭掌文衡。在都与余交最深，退食时，频相过从，置酒谈宴，人来质难问疑者，必为之辨晰详明，绝无吝色。喜作诗古文辞，每见则裒然盈箧。其从容闲暇，概可知矣。既君乞假南旋，居无何，余亦奉丧回籍，遂阔踪迹。

咸丰庚申，余奉诏讨粤匪，承乏两江，知君飘零海外，旅食难堪。癸亥，君顾予于安庆行辕。君虽年逾古稀，而精神犹昔，余甚乐，与君常聚。时得克捷苏垣之信，遂请归。归后，手札往返不绝。乙丑，余会剿发捻，督军临淮，是冬遽闻君凶耗，而废斤辍弦之感为陨涕者累日。今奉朝廷大简，车徒之命，自金陵至此，文孙玉君以君遗稿晋谒，且请序于余，曰：“先大父夙受公知，知公其毋庸辞。”余感其言，受其稿而卒读之。其文固广大含容，无所不备，纯粹以精，无复可间，浑浑乎上追古之作者。其余绪更发为诗歌，长言咏叹，惟惬乎情，所以身退而忠君爱国之忱溢于言表，至啬而安贫乐道之心形诸篇什，不屑屑于规仿谁家、胚胎何代，卓然为当世正宗。后有学者，舍此其谁与归？

同治十年辛未秋八月，年愚弟曾国藩序于苏州之湖南会馆

《日慎斋诗草》序 [78]

李生春甫，余癸卯典试蜀中所得士也。时生方少，貌玉立，文似韩慕庐，翛然尘埃之表。心赏之，勖以读书希古而别。而生侍老亲疾，累年不应礼部试。丁未为《百韵诗》贻余，余赋诗报之曰：“不见李生今四载，我有情怀浩如海。”又曰：“女曹报国好身手，似我蹉跎已老丑。”思之，抑勖之也。

庚戌春正月，生入都来见，遂成进士，官翰林。余大喜。壬子夏散馆，改官刑部，余重惜之，生悒悒不自得。予持节江西，生以诗送行，有惘然若失意。既闻以同知之任滇中。会天下多故，久不得生消息。不数年，闻生官知府，奉使征饷，遇贼不屈，死矣。余大恸，泪如雨下。其门人韩西舫孝廉以生《滇中诗集》并毁于贼，搜罗散佚，得十之五，由吴春海太史寄余，属为序。余何言？乌乎！天赋生以颖异之资，复予生以清华之选。其待生不可谓不厚，乃乍予之而乍夺之，使之郁伊无憀，激而为一官万里之行。夫以生之才，中外皆可自效。使天益其年以富其学，其建树当可想见。即其诗之所诣，当不仅若此。然死者人所不免，犯敌捐躯与老死牖下，其轻重固自有别，而绝不意生之死之惨毒如是！且并其诗殉之，亦零落无存，而仅仅掇拾于风霜兵燹之余也。悲夫！

回忆癸卯识生后，以诗倡222-1 ，而今已矣。庄叟曰：“身非女有，此天地之委形也。”生既浩然长往矣，何有于身后之名？然则余为生悲，并悲及生之诗，亦达士之所笑也。虽然，庄论达矣，而亦未尽也。如生忠魂英魄历劫不化，当如睢阳为厉以杀贼，非泯泯以没者。况夫朝廷恤之，门人思之，有增秩之文，有延世之赏，有遗集之刻以永其传，均有身尽而我不与之俱尽者在，生亦可以含笑九京也夫！

书周忠介公手札后 [79]

往余读《史忠正公集》，见其乙酉四月十九日遗书五通，又廿一日绝笔一纸，其言至深痛，不可终读。盖视杨忠愍公狱中家书，犹或过之。乾隆四十二年，我高宗皇帝命摹勒史公绝笔于扬州梅花岭祠壁，而杨公手书亦于迩岁摹刻于京师松筠庵祠中。忠臣志士，或郁屈于一时，其精光终将大显于世，不可得而010-1 也。门人潘生伯寅，顷以周忠介公被逮时手札视余，乃与前杨后史若出一辙。虽号为三仁，殆无愧色。

世多疑明代诛锄搢绅，而怪后来气节之盛，以为养士实厚使然。余谓气节者，亦一二贤臣倡之，渐乃成为风会，不尽关国家养士之薄厚也。当忠介公吴中就逮之时，其骈首殉难之五人者，颜佩韦等皆市人，周文元则舆隶耳。彼岂尝邀朝廷一日之豢养，而且慷慨赴义如彼，况乎大夫有纲常风教之责者哉？

毛寄云奏疏题语 [80]

咸丰三年，贼陷金陵，皇上命各省臣工办理本籍团练，凡在内曾任尚、侍，在外曾任督、抚，以至七、八品官素著声望者，皆令襄治团练。前后奉旨饬派不下百余人，而应诏出而治事者寥寥无几。惟吕鹤田侍郎在安徽、国藩在湖南、毛寄云同年在山东毅然自任，落落相望。厥后鹤田因大吏遇事掣肘，发愤赴敌，慷慨殉难。余与寄云同年勉力支撑，艰难困顿，仅而自全。古人所谓“如痛定之人，思当痛之时，心有余悸”矣。

九年己未十月，寄云访余于巴河军次，出示历年疏稿，读之为累欷者竟日。稿中又有昔在台谏诸疏，条陈时政，弹击权贵，皆切中事理，关系天下安危。以救焚拯溺之心，而出以金和玉节之度，洵足为谏垣仪式。读毕，为识于简末，以笃不忘。

年愚弟曾国藩

题方友石书后 [81]

宝宁方君友石示余以近所纂著曰《鸿濛室文钞二集》者二册，曰《鸿濛室诗钞初集者》四册，曰《运筹神机》者十有九册，余以军中少暇，不及卒读。粗涉崖略，大抵文集二十四策，多方君在滇时所为。其时西南静谧，而所论各端，已为今日吴楚弭乱之规，所谓闭门造车，出户合辙者与？诗以才藻达其劲气，迥殊俗径，微嫌于杜、韩门径尚少专精耳。《运筹神机》一书，精力毕萃，《战略》、《守略》、《艺略》三编虽多辑古人之说，而自具经纬，别立条目，即一器一技，亦必绘画分明；至《智略》一编，则窥天地之奥，识鬼神之情，冥心孤往，所得独多。昔邵子将天下万事万理看成四片，近姚惜抱论古文之法有阳刚、阴柔两端，国藩亦看得天下万事万理皆成两片，与友石所云阳智、阴智殆有同符。第邵子四片之说，颇多安排附会，友石亦不免此弊，能进于自然则几矣。

《经史百家杂钞》题语 [82]

姚姬传氏之纂古文辞，分为十三类。余稍更易为十一类：曰论著，曰词赋，曰序跋，曰诏令，曰奏议，曰书牍，曰哀祭，曰传志，曰杂记，九者，余与姚氏同焉者也；曰赠序，姚氏所有而余无焉者也；曰叙记，曰典志，余所有而姚氏无焉者也；曰颂赞，曰箴铭，姚氏所有，余以附入词赋之下编；曰碑志，姚氏所有，余以附入传志之下编。论次微有异同，大体不甚相远，后之君子，以参观焉。

村塾古文有选《左传》者，识者或讥之。近世一二知文之士，纂录古文，不复上及六经，以云尊经也。然溯古文所以立名之始，乃由屏弃六朝骈俪之文而返之于三代两汉，今舍经而降以相求，是犹言孝者敬其父祖而忘其高曾，言忠者曰我家臣耳，焉敢知国，将可乎哉？余钞纂此编，每类必以六经冠其端，涓涓之水，以海为归，无所于让也。

姚姬传氏撰次古文，不载史传，其说以为史多不可胜录也。然吾观其奏议类中，录《汉书》至三十八首，诏令类中，录《汉书》三十四首，果能屏诸史而不录乎？余今所论次，采辑史传稍多，命之曰《经史百家杂钞》云。

大潜山房诗题语 [83]

山谷学杜公七律，专以单行之气运于偶句之中；东坡学太白，则以长古之气运于律句之中。樊川七律，亦有一种单行票姚之气。余尝谓小杜、苏、黄，皆豪士而有侠客之风者。省三所为七律，亦往往以单行之气，差于牧之为近，盖得之天事者多。若能就斯途而益辟之，参以山谷之倔强，而去其生涩，虽不足以悦时目，然固诗中不可不历之境也。

省三用兵，亦能横厉捷出，不主故常。二十从戎，三十而拥疆寄，声施烂然，为时名将。惟所向有功，未遭挫折，蔑视此虏之意多，临事而惧之念少。若加以悚惕戒慎，豪侠而具敛退气象，尤可贵耳。余览其诗卷既毕，因题数语以勖勉之。

同治五年十一月曾国藩书于周家口军次

题王定安《蜕敩斋稿》 [84]

诗人必学四六，故唐世诗家无不工为骈文者。姚惜抱最服杜工部五言长排，以其对仗工，使典切，而气势复纵横如意也。尺牍中屡言之。鼎臣精心为诗，须于古人之骈文观其对仗、使典讨论一番。乾嘉以前翰林作赋，类多富赡工整；道光中叶以后，词苑后进腹俭，而为之亦苟，骈文久不讲矣。不独骈文宜求工切，即古文亦然。班、扬、韩、柳之文，其组织何尝不工？匠心何尝不密？特未易以卤莽求之耳。

书《归有光文集》后 [85]

近世缀文之士，颇称述有光，以为可继曾巩、王安石之为之。自我观之，不同日而语矣。或又与方苞氏并举，抑非其伦也。盖古之知道者，不妄加毁誉于人，非特好直也。内之无以立诚，外之不足以信，后世君子耻焉。

自周《诗》有《崧高》、《烝民》诸篇，汉有“河梁”之咏。沿及六朝，饯别之诗，动累卷帙。于是有为之序者。昌黎韩氏为此体特繁，至或无诗而独有序，骈拇枝指，于义为已侈矣。有光则不必饯别而赠人以序，有所谓贺序者，谢序者，寿序者。此何说也？又彼所为，抑扬吞吐，情韵不匮者，苟裁以义，或皆可以不陈。浮芥舟以纵送于蹄涔之水，不复忆天下有曰海涛者也。神乎？味乎？徒词费耳。然当时颇崇茁轧之习，假齐梁之雕琢，号为力追周秦者，往往而有。有光一切弃去，不事涂饰，而选言有序，不刻画而足以昭物情，与古作者合符，而后来者取则焉，不可谓不智已。人能宏道，无如命何！借有光早置身高明之地，闻见广而情志阔，得师友以辅翼，所诣固不竟此哉！

抄朱子《小学》书后 [86]

右《小学》三卷，世传朱子辑。观朱子癸卯与刘子澄书，则是编子澄所诠次也。其义例不无可訾，然古圣立教之意，蒙养之规，差具于是。

盖先王之治人，尤重于品节。其自能言以后，凡夫洒扫、应对、饮食、衣服，无不示以仪则。因其本而利道，节其性而不使纵，规矩方圆之至也。既已固其筋骸，剂其血气，则礼乐之器盖由之矣，特未知焉耳。十五而入太学，乃进之以格物，行之而著焉，习矣而察焉。因其已明而扩焉，故达也。班固《艺文志》所载小学类，皆训诂文字之书。后代史氏，率仍其义。幼仪之繁，阙焉不讲。三代以下，舍占毕之外，乃别无所谓学，则训诂文字要矣。若揆古者三物之教，则训诂文字者，亦犹其次焉者乎！仲尼曰：“行有余力，则以学文。绘事后素。”不其然哉？余故录此编于进德门之首，使昆弟子姓知幼仪之为重。而所谓训诂文字，别录之居业门中。童子知识未梏，言有刑，动有法，而蹈非彝者鲜矣。

是编旧分内外，内篇尚有《稽古》一卷，外编《嘉言》、《善行》二卷，采掇颇浅近，亦不录云。

书《学案小识》后 [87]

唐先生撰辑《国朝学案》，命国藩校字付梓。既毕役，乃谨书其后，曰：

天生斯民，予以健顺五常之性，岂以自淑而已，将使育民淑世而弥缝天地之缺憾。其于天下之物，无所不当究。二仪之奠，日月星辰之纪，氓庶之生成，鬼神之情状，草木鸟兽之咸若，洒扫应对进退之琐，皆吾性分之所有事。故曰：“万物皆备于我。”人者，天地之心也。圣人者，其智足以周知庶物，其才能时措而咸宜。然不敢纵心以自用，必求权度而絜之。以舜之睿哲，犹且好问好察；周公思有不合，则夜以继日。孔子，圣之盛也，而有事乎好古敏求。颜渊、孟子之贤，亦曰“博文”，曰“集义”。盖欲完吾性分之一源，则当明凡物万殊之等；欲悉万殊之等，则莫若即物而穷理。即物穷理云者，古昔贤圣共由之轨，非朱子一家之创解也。

自陆象山氏以本心为训，而明之余姚王氏乃颇遥承其绪。其说主于良知，谓吾心自有天，则不当支离而求诸事物。夫天则诚是也。目巧所至，不继之以规矩准绳，遂可据乎？且以舜、周公、孔子、颜、孟之知如彼，而犹好问好察，夜以继日，好古敏求，博文而集义之勤如此，况以中人之质，而重物欲之累，而谓念念不过乎则，其能无少诬耶？自是以后，沿其流者百辈。间有豪杰之士思有以救其偏，变一说则生一蔽。高景逸、顾泾阳氏之学，以静坐为主，所重仍在知觉，此变而蔽者也。

近世乾嘉之间，诸儒务为浩博。惠定宇、戴东原之流钩研诂训，本河间献王实事求是之旨，薄宋贤为空疏。夫所谓事者，非物乎？是者，非理乎？实事求是，非即朱子所称即物穷理者乎？名目自高，诋毁日月，亦变而蔽者也。别有颜习斋、李恕谷氏之学，忍嗜欲，苦筋骨，力勤于见迹，等于许行之并耕，病宋贤为无用，又一蔽也。排王氏而不塞其源，是五十步笑百步之类矣。由后之二蔽，矫王氏而过于正，是因噎废食之类矣。

我朝崇儒一道，正学翕兴。平湖陆子，桐乡张子，辟诐辞而反经，确乎其不可拔。陆桴亭、顾亭林之徒，博大精微，体用兼赅。其他巨公硕学，项领相望。二百年来，大小醇疵，区以别矣。唐先生于是辑为此编，大率居敬而不偏于静，格物而不病于琐，力行而不迫于隘，三者交修。采择名言，略依此例。其或守王氏之故辙，与变王氏而邻于前三者之蔽，则皆厘而剔之。岂好辩哉？去古日远，百家各以其意自鸣。是丹非素，无术相胜。虽其尤近理者，亦不能餍人人之心而无异辞。道不同不相为谋，则亦已矣。若其有嗜于此而取途焉，则且多其识，去其矜，无以闻道自标，无以方隅自囿。不惟口耳之求，而求自得焉，是则君子者已。是唐先生与人为善之志也。

书《扁鹊仓公传》后 [88]

司马迁叙述扁鹊、仓公，具详病者主名及诊脉之法、药齐之宜，繁称数十事，累牍不休。余尝求之，非有义也。《周官·医师》：食医、疾医、疡医、兽医之属，隶于冢宰。愆阳伏阴，节宣补救，亦宰世者之所有事。为良医立传，无所不可。要以略著大指，明小道之不可废，与《日者》、《龟策》诸传相附，摭一二事以为类，足矣。繁称奚为者？夫执技以事上，名一能以济人，此小人之事也。大人者，德足以育物，智足以役众，彼诚有所择，不宜于此津津也。若迁实通方术，而借以自矜其多能，斯又浅者徒也。

跋衍圣公孔恭悫公墓志铭刻本 [89]

汉碑载乙瑛、韩敕、史晨数人者，有功于孔林甚巨。而史君二碑，既载其请祠之章，又叙其飨礼之盛；其补墙垣，治渎井，种梓守冢诸绩，至屡书不一书，功亦夥矣！此碑载恭悫公本以圣人之胄，而其有功孔林，又百倍于前哲。若更得善篆隶者大书重刻，异世流传，岂仅与史君辈比烈哉？

书王雁汀前辈《勃海图说》后 [90]

《书》孔氏疏云：“尧时青州，当越海而有辽东。”杜氏《通典》云：“青州之界，越海分辽东、乐浪、三韩之地，西抵辽水。”而胡氏渭曰：“汉武所开乐浪、元菟二郡，乃古嵎夷之地。嵎夷，羲和所宅，朝鲜，箕子所封，皆应在青州域内，不仅辽东而已。”据此数说，则禹时青州，逾海而兼营州之地。理若可信，齐召南氏所谓“势固自然”者也。前明辽东郡指挥使隶于山东布政司，明初辽东士子尚附山东乡试。厥后以渡海之艰，改附顺天。而辽东各州、卫隶于山东，则终明之世不改。盖亦犹上古之青州，兼辖营州云尔。

我朝定宅燕京，与明代同。而辽左为陪都重地，则与前明之二州二十五卫视同羁縻者，轻重迥别。故勃海之襟带，旅顺之门户，视前世犹加慎焉。雁汀先生之意，欲于隍城、石岛之间，驻水师将领一员，登州、金州南北兼巡。内以防盗匪之狙伏，外以慑夷人之闯入，可谓谋虑老成，操之有要者已。道光二十九年，御史赵东昕建登州设立水师之议。宣宗成皇帝下其事，令兵部、军机处会议。当事者以迹近更张，格而不行。国藩时承乏兵部，颇知旅顺要隘，宜别置严镇，而不知康熙年间有嵩祝请登州水师巡哨金州、铁山之说，亦遂附和，未遑他议。今观先生《图说》所载实录各条，知国家机务尤大者，列圣庙谟皆已筹及之。苟能推行而交通，则收功不可纪极也。故述前说以互证，亦以志余不学之耻焉。

《经史百家简编》跋 [91]

自六籍燔于秦火，汉世掇拾残遗，征诸儒能通其读者，支分节解，于是有章句之学。刘向父子勘书秘阁，刊正脱误，稽合同异，于是有校雠之学。梁世刘勰、钟嵘之徒，品藻诗文，褒贬前哲，其后或以丹黄识别高下，于是有评点之学。三者皆文人所有事也。前明以《四书》经艺取士，我朝因之。科场有勾股点句之例，盖犹古者章句之遗意。试官评定甲乙，用朱墨旌别其旁，名曰圈点。后人不察，辄仿其法以涂抹古书，大圈密点，狼藉行间。故章句者，古人治经之盛业也，而今专以施之时文圈点者，科场时文之陋习也，而今反以施之古书，末流之迁变，何可胜道！惟校雠之学，我朝独为卓绝。乾嘉间巨儒辈出，讲求音声故训校勘，疑误冰解的破，度越前世矣。

咸丰十年，余选经史百家之文，都为一集，又择其尤者四十八首，录为简本，以诒余弟沅甫。沅甫重写一册，请余勘定，乃稍以己意分别节次，句绝而章乙之，间亦厘正其谬误，评骘其精华，雅与郑并奏，而得与失参见，将使一家昆弟子侄，启发证明，不复要途人而强同也。

邵位西诗册跋 [92]

余曩在都下，与位西过从最密。自咸丰二年出京，位西于五年访余于南康军中，十年访余于祁门军中，相处旬日或月余，辄复别去。厥后位西殉难杭州，妻子转徙江海，余闻而迎致之安庆，患难相依，越六七年。每怀位西容徽，求其逸文遗墨，邈不可得。顷来辇下，勉甫世兄出示此册，感怆不能自已。忆余与位西剪灯谈艺时，杭人如戴文节公及勉甫世兄之尊人少穆侍御，往往欢聚终朝，不忍别去。今三君久归道山，余之衰老可知。世事千变，又不足深论已。

同治己巳正月曾国藩识

送郭筠仙南归序 [93]

凡物之骤为之而遽成焉者，其器小也；物之一览而易尽者，其中无有也。郭君筠仙与余友九年矣，即之也温，挹之常不尽。道光甲辰、乙巳两试于礼部，留京师，主于余，促膝而语者四百余日，乃得尽窥其藏。甚哉！人不易知也。将别，于是为道其深，附于回路赠言之义，而以吾之忠效焉。

盖天生之材，或相千万，要于成器以适世用而已。材之小者，视尤小者则优矣。苟尤小者，琢之成器，而小者不利于用，则君子取其尤小者焉。材之大者，视尤大者则绌矣。苟尤大者不利于用，而大者琢之成器，则君子取其大者焉。天赋大始，人作成物。传曰：“人不天不因，天不人不成。”不极扩充追琢之能，虽有周公之材，终弃而已矣。

余所友天下贤士，或以德称，或以艺显，类有以自成者。而若筠仙躬绝异之姿，退然深贬，语其德若无可名；学古人之文章，入焉既深，而其外犹若234-1 铻而不安其无所成者，与匠石斫方寸之木，斤之削之，不移瞬而成物矣。及乎裁径尺之材以为榱桷，不阅日而成矣。及至伐连抱之梗枬，为天子营总章太室之梁栋，经旬累月而不得成焉。其器俞大，就之俞艰。浅者欲以一概律之，难矣。且所号为贤者，谓其绝拘挛之见，旷观于广大之区，而不以尺寸绳人者也。若夫逢世之技，智足以与时物相发，力足以与机势相会，此则众人之所共睹者矣。君子则不然，赴势甚钝，取道甚迂，德不苟成，业不苟名，艰勤错迕，迟久而后进。铢而积，寸而累。既其纯熟，则圣人之徒，其力造焉而无扞格，则亦不失于令名。造之不力，歧出无范，虽有瑰质，终亦无用。

孟子曰：“五谷不熟，不如荑稗。”诚哉斯言也！筠仙勖哉！去其所谓扞格者，以蕲至于纯熟，则几矣。人亦病不为耳。若夫自揣既熟，而或不达于时轨，是则非余之所敢知也。

送谢吉人之官江左序 [94]

吾湘乡当乾隆时，人才殷盛。邓笔山为云南布政使，罗九峰为礼部侍郎，而谢芗泉先生为御史。三人者，皆起家翰林，而御史君名震天下。是时和珅柄国，声张势厉，家奴乘高车横行都市无所惮，御史君巡城遇焉，捽之出而鞭之，火其车于衢，世所称“烧车御史”者也。

其后二十余年，御史君之子果堂，以河南县令卓荐召见。上从容问曰：“汝即‘烧车御史’之子乎？”不数月，迁四川知府。又十余年，而谢吉人邦鉴复以进士出为江南县令。吉人，御史君之孙，而知府君之弟之子也。将之官，其常所酬酢者，或为诗送之。吉人乃索予为序，而乞言以纠其不逮。于是拜手告曰：

子今长人矣。四封之内，尊无与二。堂上颐指，堂下趋者百人。所识穷乏，仰而待命。设馆以延宾友，貌敬而情离。即有不善，彼所谓趋者，待命者、貌敬者，或知之而不谏，或谏焉而不力。吾以其身巍然处于众人之上，而聪明识量又诚越而倍之。前有唯，后有诺，于是予圣自雄之习，嚣然起矣。而左右之人，又多其术以235-1 我。内之傲者日胜，外之欺者日众，兹其所以舛也。昔者宓子贱治单父，孔子曰：“子何施而众悦？”对曰：“此地民有贤于不齐者五人，不齐事之而禀度焉，皆教不齐所以治人之道。”孔子叹曰：“其大者乃于此乎有矣。”鲁使乐正子为政，孟子曰：“好善优于天下。”东汉庞参为汉阳太守，先候隐居任棠。棠不与言，但以薤一大本，水一盂，置户屏前，抱儿孙伏户下。参会其意，曰：“水者，欲吾清也；拔大本薤，欲吾击强宗也；抱儿当户，欲吾开门恤孤也。”故古人之学，莫大乎求贤以自辅。小智之夫，矜己而贬物，以为众人卑卑，无足益我。夫不及求诸己，而一切掩他人之长而蔑视之，何其易与？《诗》曰：“国虽靡止，或圣或否；民虽靡235-2 ，或哲或谋，或肃或135-2 。”谓求贤而终不能得者，非笃论也。今震泽宰左君青峙，吾湘乡之贤者也。任侠而不矜，谙事而不计利害。子往试求之，必有所以益子者。友仁以砺德，利器以善事。既以上绳祖武，又以绍诸乡先辈之徽。“无弃尔辅，员于尔福”。青峙，子之辅也。抑吾闻江南为仕宦鳞萃之邦，或因青峙而得尽交其贤士大夫，是尤余所望也。

送周荇农南归序 [95]

天地之数以奇而生，以偶而成。一则生两，两则还归于一。一奇一偶，互为其用，是以无息焉。物无独，必有对，太极生两仪，倍之为四象，重之为八卦，此一生两之说也。两之所该，分而为三，淆而为万，万则几于息矣。物不可以终息，故还归于一。天地135-1 缊，万物化醇；男女构精，万物化生。此两而致于一之说也。一者阳之变，两者阴之化。故曰：一奇一偶者，天地之用也。

文字之道，何独不然？六籍尚已。自汉以来，为文者，莫善于司马迁。迁之文，其积句也皆奇，而义必相辅，气不孤伸，彼有偶焉者存焉。其他善者，班固则毗于用偶，韩愈则毗于用奇。蔡邕、范蔚宗以下，如潘、陆、沈、任等比者，皆师班氏者也。茅坤所称八家，皆师韩氏者也。传相祖述，源远而流益分，判然若白黑之不类。于是刺议互兴，尊丹者非素，而六朝隋唐以来骈偶之文，亦已久王而将厌。宋代诸子乃承其敝，而倡为韩氏之文。而苏轼遂称曰“文起八代之衰”。非直其才之足以相胜，物穷则变，理固然也。豪杰之士所见类不甚远。韩氏有言：“孔子必用墨子，墨子必用孔子。不相用，不足为孔墨。”由是言之，彼其于班氏相师而不相非明矣。耳食者不察，遂附此而抹杀一切。又其言多根《六经》，颇为知道者所取，故古文之名独尊，而骈偶之文乃屏而不得与于其列。数百千年无敢易其说者，所从来远矣。国家承平奕祀，列圣修礼右文，硕学鸿儒，往往多有。康熙、雍正之间，魏禧、汪琬、姜宸英、方苞之属，号为古文专家，而方氏最为无颣。纯皇帝武功文德，壹迈古初。征鸿博以考艺，开四库馆以招延贤俊。天下翕然为浩博稽核之学，薄先辈之空言，为文务洪丽。胡天游、邵齐焘、孔广森、洪亮吉之徒蔚然四起。是时郎中姚鼐息影金陵，私淑方氏，如硕果之不食，可谓自得者也。沿及今日，方姚之流风稍稍兴起，求如天游、齐焘辈闳丽之文，阒然无复有存者矣。间者，吾乡人凌君玉垣、孙君鼎臣、周君寿昌乃颇从事于此，而周君为之尤可喜。其才雅赡有余地，而奇趣迭生，盖几于能者。夫适王都者，或道晋，或道齐，要于达而已。司马迁，文家之王都也。如周君之所道，进而不已，则且达于班氏而不为韩氏所非；又不已，则王都矣。

周君以道光乙巳成进士，选翰林院庶吉士。值皇太后万寿，天子大孝，锡类臣下得荣其亲，将奉诰命以归觐，出所为文示余。余乃略述文家原委，明奇偶互用之道，假赠言之义，以为同志者勖。嗟乎！区区而以文字相讨论，是则余之陋而不贤者，识小之类也。

送陈岱云出守吉安序 [96]

道光二十五年十一月日长至，翰林编修茶陵陈君奉命出守吉安。明日入谢，上曰：“礼官章上，汝妻与请旌表，有诸？”即顿首敬谢：“臣源兖妻蒙恩旌表孝行。”“其可旌奈何？”则隐约情事，具对十一。上嘉叹，所以尉敕良厚。陈君出，涕泣告人：“天子乃能省源兖家事，源兖何以报？”

先是陈君尝大病，妻易安人倾死力营救，最后刲臂和药饮君。君病瘳而安人遘疾，又数月而生子，子生弥月而安人卒。余昔铭其墓，所称：“忧劳积剧，焉可支者”也。既归丧，陈君之母语其亲戚曰：“是善事我，又有功陈氏先祖。”语乡人亦如之。乡人上其行，有司以达于礼官，礼官章上，不数日，而陈君有吉安之命。于是陈君亦不自克，且曰：“吾有君亲殊恩，妻又贳我死。吾负三不报，其何以酬？”向人辄吁叹，日夜嗛然内疚。亡何，将出国门，国藩乃进而称曰：

子之方寸几矣，抑未知所持也。夫忠孝者，每事而迹之，则日不胜，要惟行吾心之不得已者，斯可矣。民之初，盖皆不忍于其所生。先王制为事亲之礼，温清而定省，疾则尝药，谏则号泣，因人之情而为文达之。其为事君也亦然。父母者，育我；天者，先父母而生我；君者，后天而成我者也。有不忍忘本于父母者，而后爱身以及子姓；有不忍忘本于天者，而后爱吾君以及人民庶物。故入而供弟子之职，出而力王家，勤民事。非直好为观美，内有所激发，不得已而为之者也。先王之教既熄，人不能自道于道，乃始慕名号而从事，其中则漠无所动。滫238-1 以养亲，而非必中有所爱；踧踖以觐君，而非必中有所敬。及其居官，朝令曰编保甲，夕令曰兴水利、复常平，择名号尤美者而张之，漫不省其所以然。外之标识如彼，内而隳坏如此。故名目者，所以丧人之良心而堕凡事也。仲尼曰：“人而不仁，如礼何？”言本心既亡，不堪以文为涂附之也。贤者思以易之，独宜求诸心之不得已者耳。盗贼公行，不得已而立保甲；旱涝饥馑，不得已而兴水利、常平。行之不合，不得已而思，亟思亟问，必尽善而后已。锲而不舍，靡物不断。古有刲臂疗病而立应者，彼迫于无可如何，其神固已深入金石矣。今或浮慕奇行而以号于众曰：“吾将效刲肉故事。”要名之念炽于中，责效之情流于外，则临事必不为，为之且不应。然则子欲上不负君亲，下不愧令妻，可以知所从事矣。吾辱相知重，他无可言者。

至离合之故，则别系以诗。

送唐先生南归序 [97]

古者道一化行，自卿大夫之弟子与凡民之秀，皆上之人置师以教之。于乡有州长、党正之俦，于国有师氏、保氏。天子既兼君师之任，其所择，大抵皆道、艺两优，教尊而礼严。弟子抠衣趋隅，进退必慎。内以有所惮而生其敬，外缉业以兴其材。故曰：“师道立而善人多。”此之谓也。

周衰，教泽不下流。仲尼干诸侯不见用，退而讲学于洙泗之间，从之游者如市。师门之盛，振古无俦。然自是人伦之中，别有所谓先生徒众者，非长民者所得与闻矣。仲尼既没，徒人分布四方，转相流衍。吾家宗圣公传之子思、孟子，号为正宗。其他或离道而专趋于艺，商瞿授《易》于239-1 臂子弓，五传而为汉之田何。子夏之《诗》，五传而至孙卿，其后为鲁申培。左氏受《春秋》，八传而至张苍。是以两汉经生，各有渊源。源远流歧，所得渐纤，道亦少裂焉。有宋程子、朱子出，绍孔氏之绝学，门徒之繁拟于邹鲁。反之躬行实践，以究群经要旨，博求万物之理，以尊闻而行知，数百千人，粲乎彬彬。故言艺则汉师为勤，言道则宋师为大，其说允已。元明及我朝之初，流风未坠。每一先生出，则有徒党景附，虽不必束脩自上，亦循循隅坐，应唯敬对。若金、许、薛、胡、陆稼书、张念芝之俦，论乎其德则暗然，讽乎其言则犁然而当理，考乎其从游之徒，则践规蹈矩，仪型乡国。盖先王之教泽得以仅仅不斩，顽夫有所忌而发其廉耻者，未始非诸先生讲学与群从附和之力也。《诗》曰：“风雨如晦，鸡鸣不已。”诚珍之也。今之世，自乡试、礼部试举主而外，无复所谓师者。间有一二高才之士，钩稽故训，动称汉京，闻老成倡为义理之学者，则骂讥唾侮。后生欲从事于此，进无师友之援，退犯万众之嘲，亦遂却焉。

吾乡善化唐先生，三十而志洛闽之学，特立独行，诟讥而不悔。岁庚子，以方伯内召为太常卿。吾党之士三数人者，日就而考德问业。虽以国藩之不才，亦且为义理所熏蒸，而确然知大闲之不可逾。未知于古之求益者何如，然以视夫世之貌敬举主与厌薄老成而沾沾一得自矜者，吾知免矣。

丙午二月，先生致仕得请，将归老于湖湘之间。故作师说一首，以识年来向道之由，且以告吾乡之人：苟有志于强立，未有不严于事长之礼，而可以成德者也。

送江小帆同年视学湖北序 [98]

今天下郡县牧民之吏，太抵以刑强齐之耳。任蚩蚩者自为啄息喜怒，一不顾问。至其犯法，小者桎梏，大者弃市，豪强者漏网，弱者靡烂，苟以掩耳目而止。原国家所以立法之意，岂尔尔哉！盖亦欲守土者，日教民以孝悌仁义之经，不率而后刑之。其率教而有文者，则以进于学使者而登之庠序。既登之矣，则以授于校官而常饬之。故古者饮射读法，在今日则守令之职。而今之学政也者，不过因文艺以别群士之优劣，因士之优劣以知守令教民之勤惰。故巡抚者，天子所使以察守土者养民之善与否也；学政者，天子所使以察守土者教民之善与否也。

承平既久，法意寖失。郡县有司不知三物为何事，而教民之任，独以责之学政与校官。而所谓校官者，类多衰疾晚暮之徒，其禄不足自赡，往往与学宫弟子争锥刀之末；不特不克助宣教化，或转235-1 言以蔽学政之耳目。彼学政者，孤悬客寄于一行省之中，守土者皆貌敬而神拒之，日惫精于文字而角机智于千百诡弊之场，而欲以余力教民以仁义孝悌之经，其不亦难矣哉！

然则如之何而可弊之除也？先其甚者；利之兴也，先其易者，其可矣。自功利之说中于膏肓，学者求速化之方，束发而弊精于制艺，穷老而不休；《六经》至不能举其篇目，何有于他书？今欲稍返积习，莫若使之姑置制艺而从事经史，奖一二博通之士以风其余。于覆名扃试之外，别求旁搜广采之术。凡郡县莫不有书院，大率廪给其才者，而绌其不能者。名曰“膏火”，所以济学校之不及也。学政下车之始，则牒各县令曰：“明年吾视某县学，当以某经试士能背诵否，某史试士能言否。其为我播告偏隅，咸使知之。”牒校官曰：“吾按临之始，每县当选诸生廿人说书。有不至，惟女罚。”及其按郡，招诸生来前，果使背诵某经，说某史某卷。大指能诵说者，予以书院之廪资；尤能者倍之、三之；尤能者，牒送省会之书院，亦倍其廪资。其不能者，廪生削其饩，附生惩辱之。每县试以三四人，则余者惧矣。自《六经》外，如《史》、《汉》、《庄》、《骚》、《说文》、《水经》、《文选》，宋五子及杜、韩、欧、苏、曾、王专集之属，每县使习一部焉。岁试使习者，科试则易之。覆名试以制艺，以彰朝廷之公令；面试说书，以鸣使者之私好。二者并行而不悖，皆善矣，则拔而贡之成均。使彼邦之人晓然知吾好博通之才，庶几由文以溯本，举一以劝百，然后孝弟仁义之教可以渐而兴也。乘传所经之地，有书院焉，则入而诏诸生以大义。彼邦有搢绅多闻者，则礼而荐之为郡县书院之长。于是其亦可以树之风声矣。

同年友江君小帆之视湖北学也，所以讲求职思者甚备。余乃别思一搜采之术，无启弊之窦而有补教之旌者，于是以戋戋之说进焉。

送刘君椒云南归序 [99]

圣人之异于众人者安在乎？耳、目、口、鼻、心、知，百体皆得其职而已矣。天之生夫人也，耳职听而目职视，口体职言动，心职思。非所听而滥焉，非所视而淫焉，于官为不法。可以视穷者而吾弗能尽焉，可以听达者而吾弗能尽焉，于官为不称。其于口体心思也亦然。不称者才绌，不法者知而奸之，罪又甚焉。圣人者不轨不耳，不度不目。其自一室之米盐，推而极于天下之大，鬼神之幽，离于人伦，淆于万事。凡视听所宜晰无不晰，凡言动所宜审无不审，凡心思所宜条理无不条而理之。使夫一身得职，而天地万物各安其分，以位以育，以效吾之官司，所谓践形者也。周公之所以为周公，孔子之所以为孔子，其不以此也哉？

今之君子之为学者，吾惑焉。耳无真受，众耳之所倾亦倾之；目无真悦，众目之所注亦注之。奸视而回听，言不道而动不端。无过而非焉者，曹好所在，而不之趋焉，则不相宾异矣。为考据之说者曰：“古之人，古之人，如此则几，彼则否。”为词章之说者曰：“古之人，古之人，如此则几，彼则否。”起一强有力者之手口，群数十百人蚁而附之。朝记而暮诵，课迹而责音，竭己之耳目心思，以承奉人之意气。曾不数纪，风会一变，荡然澌灭。又将有他说者出，为群意气之所会，则又焦神悴力而趋之。钧是五官百骸也，不践圣人之形，而逐众人之好，疲一世以奔命于庸夫之毁誉，竟死而不悔，可谓大愚不灵者也。汉阳刘君椒云湛深而敦厚，非其视不视，非其听不听，内志外体，一准于法矣。而所以扩充官骸之用，又将推极知识，博综百氏，以求竟乎其量。余犹惧其敝身心以役于众好也，于其别也，书是以贞之。然余固亦颇涉前二说者之流，而奔命于众好之场者，又因以自砭焉。

季仙九师五十寿序 [100]

粤以庚子之年，建寅之月，我仙九夫子大人奉命视学浙江。门弟子等携侯芭之酒，荐显父之蒲，恭饯于国门之外。清风在道，舆从无哗，击节而歌，林木铿其振韵；刺船一去，海涛起而移情。是岁九月，为夫子五秩寿辰。乃复谋邮陈皇邸，遥庆庞褫，以祝史之徽言，希君子之善祷。奚斯颂鲁，麦邱祝齐，斯事虽细，不可阙也。独是二首六身，乃艺林之陈语；交梨火枣，亦仙界之浮词。使徒侈说长生，掞张繁祉，比附陀移之国，揣侔兜率之天，文胜则史，不其谀矣！若第羡声华之盛，夸遭遇之隆，则无双之誉，久齐声于许慎；稽古之力，宜蔑视夫桓荣。中朝大官，咸询以今事古事；海内英彦，早仰为经师人师。244-1 缕称扬，抑又赘矣。夫葆真纯固，当推其致此之由；美意延年，要识其本原之量。毋谀毋赘，请得而言。

今夫连抱之材，经雪虐风饕而成用；步光之剑，因千辟万灌而称神。从古至今，伟人畸士莫不劬劳撼顿，忍性动心。何者？精神以磨炼而强，智虑以艰危而邃。夫子承廉吏之门风，属绍庭之多故。杨太尉代传清德，朱仲卿家靡余财。昔桥荫之尚依，已罍空之欲耻。既而槐花强踏，桂树初攀，跋浪南图，出门西笑。陆生远适，鸿鹄之品望斯高；伯乐难逢，骅骝之霜蹄屡蹶。由是以吴中才士为国子先生。黄甲看人，青毡作客，守生涯于粗缯大布，尝世味于朝齑莫盐。开筐而观，残稿多于敝服；借车而出，飞埃盛于同云，盖至壬辰年以第三人及第，而前此之抑塞屈蟠，非一日矣。然且不概于心，弥贞于道。刀无厚而善藏，玉有辉而待贾。此我夫子之历练也。若夫双驺称娱，四牡244-2 征，采东岱之琳民，传南宫之衣钵，药笼储于江右，竹箭采于会稽。英荡持衡，旋回舞袖。斯固时人所震荡，今昔所同矜也。而夫子匔匔如畏，毣毣殚思；巨眼澄空，初心辛苦。鱼龙夜冷，烧银烛以照遗珠；桃李春开，洒金壶而濡甘露。其于外也，砥节首公，树声示肃。颍川文学，能为执俎之容；鲁国诸生，半在门墙之内。修明雅术，实竭勋劳。今春去浙之前二日，犹指鬓发示国藩曰：“昔校士临淄，猷为靡盬。既勤三载，遂见二毛。异时归自浙东，此毵毵者殆浩然矣。”鞅掌独贤，周诗有《北山》之什；苞苴不竭，汉使无南越之装。此我夫子之靖共也。圣朝廷试词臣，数年一举。夫子再登上考，洊陟崇阶。苏颋为文，书史防其脱腕；相如作赋，天子幸其同时。中外人士，亦既倾风而仰镜，企采而翘华矣。而乃进思退思，大让小让，下问不耻，多闻阙疑。惧书马之讹，慎霓雌之辩。早朝罢则陈书编览，夜漏深而吟事方酣。一字未安，较辎铢于同辈；片长必奖，假毛羽于后生。推之石奋家风，过路马而必轼；晏婴俭德，衣狐裘而累年。此我夫子之敬慎也。昔者崔邠侧帽，潘岳奉舆，母养之隆，称为盛事。彼皆邻于宠饰，未必笃于属离。我夫子行不违仁，恩能锡类。感枯鱼之衔索，咏有獭之在河。陟岵载瞻，万里而白云无极；循陔言采，三春而爱日常晖。曩者瞻依，今兹孺慕。殊恩既被，令问斯皇。朱寿昌五十之年，效莱子而添彩戏；卫尚书八座之母，有中丞以问起居。敦牟卮245-1 ，龙为炙而玉为酒；媊星卿月，前有辉而后有光。犹复喜惧交深，形声密察。几同厕牏之亲涤，无改菽水之昔欢。此我夫子之孝思也。

夫端玉常坚，蕴蓄者久也；户枢不敝，勤动者恒也。慎戒必恭，圣有谟训；大德必得，古有明征。准斯四者，可以言寿矣。国藩醉翁门下之人，补阙春官之士。良苗不实，有负烟锄；庸栎非材，曾经月斧。金丹许换，共绛帐以聆音；玉署叨陪，乃霓裳之同咏。遥想锦树山高之地，黄花酒熟之天。筹添望海之楼，弧设重云之会。官吏黎收而拜，门人襁属而来。习瓠叶者五百人，祝灵椿以八千岁。何其盛也！系匏有职，负笈难从。徒瓦奏而桴宣，莫奉觞而僎爵。区区此志，能不怀哉！道阻而长，溯洄在西湖之水；光远有耀，茀蔚瞻南极之星。铺张洪算，肸饰庞祺，知有能者，匪所详矣。

朱心垣先生五十六寿序 [101]

于余为兄弟行，结交最少，久而弥挚者，屈指无几人也，则有若朱啸山富春。于余为父执，又早器余，余爱慕而不敢侮者，亦无几人也，则有若姻伯心垣先生。啸山为先生冢嗣，其交余也，先生实令之也。先是先生与家严君同学，互相掖重，两家世好既笃，重之以婚姻，故余知先生特详。前岁丙申，先生年五十，啸山谋称觞，乞余以言侑爵。先生曰：“是何为者？传曰‘恒言不称老’。今吾方托堂上之荫，将不以礼处我乎？抑以谀词诬我乎？且古者下寿六十，今吾犹未也。”固请不获。又数年，啸山举于乡，偕余北上，从容谓曰：“吾父所以固辞颂祷者，善则归亲，义不得专也。今吾欲丐子文，为寒门作家庆图，使吾父上有以承祖父母欢，下有以自娱，而即以为吾父寿，可乎？”余曰：“可。昔董召南隐居孝义，昌黎韩子为诗记其事；姚氏三瑞堂世以孝称，东坡亦作诗美之。今君欲以娱重闱者娱其亲，是孝子等而上之之义也。贤哉！吾不能以诗寿先生，请244-1 陈君家天伦之乐，以娱先生之志。

“今夫科名宦达，岂以宠身，亦借为显扬之资也。先生以第一人补弟子员，再踬场屋，遂弃举业，其天怀恬淡，视青紫不值一吷耳。乃其督课子侄，则锐意进取，惟恐后时。讨论史事，旁及制艺书学，皆得窾郤而勖以法度。在先生，岂徒欲弋取时荣哉？不过欲博膝下之欢，使老人闻之曰：‘阿孙才，今试已列前茅矣；阿孙能，可以与贤书选矣。’因而鼓舞后进，怡然忘老。此其可娱者，一也。君家田园足以自给，先生周视原野物土之宜，稻粱之外，杂莳嘉蔬。种秫二顷，获以酿酒，名曰延龄，杀鸡佐之。但以奉亲，不以劝客，有余则庋置焉。门外方塘，广可百亩，旁置小艇，宜钓宜网。当春种鱼，秋则取之，以强半供甘旨，其他则请所与子姓醉饱，波及群下。其可娱者，又一也。君家早岁颇有外侮，自先生综家政，敬宗收族，袒免以下，一视同仁。闾里细民，强梗者锄之，不肖者劝之，贫无告者周恤之，竭力之所胜而不德焉。比来一境怗然。曩时箕舌之怨，雀角之争，皆以潜消，而高堂暮齿亦得晏安无患。其可娱者，又一也。抑闻之：夫妻好合，兄弟既翕，父母其顺矣。先生早占炊臼，续以鸾胶，不闻有遇虐后母之事，非刑于之道乎？方凤台先生之以计偕入都也，先生曰：‘予弟行役，不可以劳门闾之望。丈夫何惮万里哉！’乃杖策送弟北征，而卫以俱返，不贤而能之乎？迩年以来，弟侄能文者，先生为之延师课读；肄武者，为之料量鱼服竹闭之具，使之皆得成名。以故床笫之间秩如也，昆弟翼翼如也，寝门之内149-1 149-1 如也。此甚可娱者一也。又先生熟于形家之言，往为大母卜佳城，备极劳瘁，终乃永臧。今腰脚尚健，暇则陟层岭，披蒙茸，裹粮而从一奚。游览既审，归而告于堂上曰：‘某水某山，大人所经历也，有佳兆，当贵至彻侯。某宅某田，大人所钓弋之所也，居之后必昌。’因与指画形势，兼诵撼龙疑龙之经，而堂上亦倾听不倦，或佯诺之，微笑其幻渺。此亦可娱之一端也。夫天伦之乐，岂有形哉？日用优游之地，行之而不著，习矣而不察，道路传为盛谈，或油然兴感。而当境者行其心之所安，视为固有而不足怪。以先生之德之遇，凡所谓可以自娱，即以娱亲者，皆已自得之而自忘之。不知此中真乐，虽三公不足以易也。却老延年之道，有进于此乎？啸山归述吾言，酌而祝焉可也。”啸山拜曰：“善。”遂书以为之序。

郭璧斋先生六十寿序 [102]

庄子曰：“木以不材自全，雁以材自保，我其处材不材之间乎？”旨哉斯言！可以寿世矣。虽然，抑有未尽也。此其中有天焉。魁岸之材，有深自韬匿者，去健羡，识止足，天乃使之驰驱后先，殚精竭力而不能自怡；有锐意进取者，天或反厄之，使之蓄其光采，以昌其后而永其年。迹似厄之，实则厚之。材，钧也，或显而吝，或晦而光，非人所能自处也，天也。

我年伯璧斋先生，天之处之殆厚矣哉！先生少读书，有大志。既冠，补博士弟子员，旋以优等食饩。屡踬场屋，贡入成均。试京兆，仍绌。权当阳校官数月，儒术济济，翕然景从。其居乡也，外和而中直，不恶而人畏之。优伶杂剧，至不敢入境。谚曰：“桃李无言，下自成蹊。”直其表而影曲者，吾未之闻也。先生孝友可以施于政，尊行可以加人。课徒而得与校，而士慕附，处于乡而不肖知劝，此天予以有用之材也。使得所借手，舞长袖而回旋，其展布当何如？顾乃蹭蹬棘闱，连不得志。前岁乙未，恭遇覃恩，臣僚得荣其亲。维时先生之冢嗣观亭前辈，既由翰林官西曹，两世封赠如例。而先生犹以有事秋试，迁延不得请。于是先生橐笔乡闱，十余役矣。从游之士得其口讲指画，或皆扶摇直上。而观亭前辈昆仲皆得庭训，而翔步词林，后先辉映。独先生黜抑良久，曾不一骋骐骥之足，固可解乎？夫以先生之德之能，于科名何与轻重？其达观内外，何尝不睨青紫如糠秕？然终不自画，诚欲有所白于时，而又恶夫庸庸者，一蹶而不复振，乃借恬退之名，以文陋而售其巧，故思有以厉之耳。以志则如彼，以遇则如此，此岂尽有司之咎哉？盖所谓天也。天者，可知而不可知，无可据而自有权衡。昆山之玉，邓林之大木，生非不材也。贡之廊庙，非不贵也。凿之、琢之，寻斧纵之，剖其璞，伤其本，向之润泽而轮囷者，荡然无余。天欲厚之，则不如韫于石而光愈远；丛之丰草之中而荫愈广，而枝愈蕃。向使先生假鸿渐之羽，激昂云路，扬厉中外，讵不快于志而裨益于时？而所发既宏，所积渐薄，天与于前，或靳于后，精神有时而竭，福荫有时而单，是亦琢玉斫木之说也。谓能优游林泉，颐神弥性，如今日也乎？谓能泽流似续，光大门阀，如今日也乎？

本年某月，先生六十寿辰。次嗣君雨山，与余为同年友，谬相知爱。将称觞介寿，嘱余以言侑爵。吾闻君子之事亲也，可以无所不至，独称其亲之善，则不敢溢词以邻于诬。君子之于友也，可以无所不至，道扬世德，则不敢虚述以近于谀。余悉先生嘉言笃行稔矣。今欲敷陈盛美，颂祷庞祺，深惧其谀也。故不具论。第论天之生材，此丰彼啬，大有权衡。以征先生所以延年受祉之由，亦使观亭前辈昆仲知今日之蜚声腾实，其郁积者有自非一朝一夕之故也。钦念哉！钦念哉！小子窃禄于朝，盖吾父之混迹名场，撼顿不得伸，亦有年矣。持是以思，则先生之缉熙纯嘏，天之厚之，正未有艾耳。质之先生，或以斯言为不谬耶？

朱玉声先生七十三寿序 [103]

天可补，海可填，南山可移；日月既往，不可复追。其过如驷，其去如矢，虽有大智神勇，莫可谁何。夸父之追日，鲁阳之挥戈，陶士行之惜阴，有以哉！有以哉！

余与朱尧阶以道光十年论交于长沙，当时相见恨晚。曾几须臾，遂阅一终一星终矣。前岁戊戌，余乞假旋里，值玉声先生七十诞辰，尧阶以寿亲之文见属，余忻然不辞。迁延未报，一诺三年。甚哉！光阴之迁流如此，其足畏也，人固可自暇逸哉？以余玩愒时日，有言不践，学问不加进，而尧阶不务显扬之实，徒欲以祝史徽言娱亲志，二者均非先生之所许也，何足以为先生寿？虽然，吾与尧阶交旧矣，不可不略抒固陋，表先生之暗修，以征其所以延龄之由，以卜将来无量之福，以慰吾尧阶，以勖吾尧阶也。

盖先生则可谓不自暇逸者矣。先生少失怙，既冠，又失恃。家故贫，破屋数橡。兄弟谋析产，先生以其稍完者付诸昆，而指其隙地一弓自予。去之贾，不数年致千金。已而散去。又如是，又散去，屡裕屡绌，晏如也。先生有嫂早寡，穷不能自存。乃为之谋生计，抚孤儿，终节妇之世，无衣食虑。复出资，为之表其节，闻于有司，与其大母并建总坊。尤慷慨好义，宗族中有不能自赡者，佽之必给；有没不能终葬具者，周之必无缺礼。子侄有游惰无常职者，掖之培之，视其材必俾有成。他如联族谱，建支祠，治祖茔，置祭产，凡事关本原之大者，经之营之，有废必举，有初必终。故其所以屡绌者，人皆知之，为其急公也，为其义也。其所以屡裕者，人或不知。传曰：“民生在勤，勤则不匮。”先生之所为常致充盈，绰绰有余者，勤而已矣，不自暇逸而已矣。计自少壮以洎今日，拮据飘摇，几无虚日。今夫天恢恢大圆，终古磨旋，今夫山终古常峙，海终古常流，其盛大而生物不测，由其不贰。不贰故不息，不息故久。夫人也亦若是焉矣。守其朴者完其素，劳其力者贞而固。户枢不敝，磨铁不蚀，胥是道也。以先生之不自暇逸而得康强逢吉，又何疑乎？又何疑乎？

余与尧阶相友以心，相砭以道义。今尧阶幸得啜菽饮水，承欢膝下；而余一官匏系，既不能拾遗补阙，有丝毫裨益于时，又不能归侍晨昏，又不得奉板舆以迎养。余自是有羁旅之感矣。《风》有《陟岵》之章，《雅》有《四牡》之什，皆以行役在外，眷怀门闾。孔子曰：“父母之年，不可不知也。”愿吾尧阶佩玦管，调滑甘，爱光阴如拱璧，舞彩服如婴儿。由是而后，先生乐孙曾之蕃昌，欣琴瑟之静好，耄耋期颐，怡然忘老。则尧阶庶不负读书之志，不忝于盛德大业耳。君子进德修业，欲及时也。时乎！时乎！事亲者可或忽乎！此所以勖尧阶、以慰尧阶，而即以为先生寿者尔。

王翰城刺史五十寿序 [104]

古无生日之礼。《颜氏家训》称：“江南风俗，是日有供顿声乐。”盖此礼始于齐梁之间，后世自贵逮贱，无不崇饰；开筵称寿，习以为典。癸卯夏，王君翰城将出牧冀宁，即于是秋五十寿辰，同人或谋祝之。翰城曰：“非古也。”其友人曾国藩亦曰：“非古也。”虽然，子将别矣，不可无以赠子。

盖古者四十而仕，五十服官政。服政云者，为大夫以长人，布政得自专也。古者建官无冗，立法无繁，故任人靡不专，而事靡不理。后世天下之事萃于六曹，六曹之属无虑千计。法令日密，吏胥便之。每事至吏，以意讨例，官则睨吏意以行。吏颐使，则官可之；吏目止，则官否之；属官所左，卿长亦左之。事无定见，惟众之随。故近日服官得专政者，内惟枢府，外惟牧令。枢府数人，或意见各歧，则得专者尤莫如牧令也。牧令朝行一政，朝及于民。福民，则我实福之也；殃民，则我实殃之也。然牧令或不贤，往往不自为政。上则伺大府之喜怒，下则时胥徒之向背，虽欲自专而有所不能。翰城读书四十余年，今以服政之日，为天子之刺史，吾知其能自专矣。夫为刺史而得自专，而不为大府与胥徒钳制者，岂徒然哉？其殆必有所以矣。翰城勉乎哉！他日闻有供顿声乐，跻堂而称寿者，必天子所付托刺史之百姓也。

子行矣！吾以是赠，即以为祝焉。

田昆圃先生六十寿序 [105]

道光某年月，为我年伯昆圃先生六十初度。其嗣君敬堂同年丐余以文为寿，且曰：“古者，称寿不必揽揆之辰；寿人以序，抑非古也。然震川归氏、望溪方氏尝为之，是或有道焉。”余曰：“然。寿序者犹昔之赠序云尔。赠言之义，粗者论事，精者明道，旌其所已能，而蕲其所未至。是故称人之善，而识小以遗巨，不明也；溢而饰之，不信也；述先德而过其实，是不以君子之道事其亲者也；为人友而不相勖以君子者，不忠也。今子所以寿亲者，于意云何？”敬堂曰：“吾父固好质言。凡生平庸行、众人所恒称道者，不足为君述。吾父早岁以课徒为业，迄今几四十年。尝曰：‘塾师卤莽塞责，误人子弟不浅，吾不敢也。’戊戌，雨三幸成进士，选庶常。吾父书来，戒以初登仕版，勿轻干人。”於戏！安得此有道之言乎？盖自秦氏燔群籍，教泽荡然。汉武帝始立《五经》于学宫，使诸生各崇本师，置博士，举明经，而圣言乃绝而复续。明太祖以制艺取士，并立程朱之义，使天下翕然尊尚，而圣贤之精蕴始照灼于幽明。二君者，盖见夫学校之不可复，故定为功令，使人以此为禄利之途，而阴以尊儒术而阐大义。由今言之，明圣道于煨烬之余，而炳若日星，表宋儒之精理，使僻陬下士皆得闻道者，不得不归功于二君。然使人以《诗》、《书》为干泽之具，援饰经术而荡弃廉耻者，又未始非二君以启之也。今世之士，自束发受书，即以干禄为鹄，惴惴焉恐不媚悦于主司。得矣，又挟其术以钓誉而徼福。禄利无尽境，则干人无穷期。下以此求，上以此应。学者以此学，教者以此教，所从来久矣。百步之矢，视其所发，差若毫厘，谬以千里。振古君子多途，未有不自不干人始者也。小人亦多途，未有不自不干人始者也。今先生之诫子，首在不轻干人，则平日之立教，所谓不误人子弟者，概可知矣！出处取与之间，士大夫或置焉不讲。而乡里老师耆儒，往往以教其家，绳其门徒。吾父课徒山中，亦有年所，每诫小子，辄曰：“俭约者不求人。”与先生辞旨略同。而吾党郭君雨三，亦得父训以成名。当交相毖勉，力求所以自立者，以图无忝所生。不然，先生不欲误人子弟，而吾辈一离膝下，乃反自误其身。日愒月玩，委弃而不克自振，终且不免于干人也。吾言不足以重先生，而犹不敢谀词欺吾友。是或为先生之所许乎？敢以为长者寿。

王荫之之母寿序 [106]

寿序，非古也。明归太仆数鄙之而数为之，以为昆山之俗，张此尤盛。闾巷之上，狃于习而不求其说。立言者虽知其事微薄，而不忍拒孝养者之请，牵率以从事，宜也。当是时，吾同年王君荫之以其母王太安人之寿，属予为序云。

荫之知言者也，不宜循世俗故事以娱其亲。仲尼曰：“麻冕，礼也。今也纯俭，吾从众。”积习染人，甚于丹青久矣。虽为父母者，亦皆以生日为庆，以文字道其生平为祥。人子因而顺之，不亦可夫？先是赠君琴雅先生之弃养，荫之与其仲氏皆未冠，季尚毁齿耳。内而048-1 粥零杂，外而官租私逋，皆太安人榷画之。赠君以诺名。乡里宿负，故无券主者，以是弛责。太安人曰：“夫子信者也，是固然无疑。”立货别业尽偿之。赠君疾革，命曰：“虽饥寒，毋令吾儿废学。”家故微也，又岁经水潦，益流落。太安人力支之，卒不令诸子迁业。初服舅姑之服，继服夫之服，哀毁至矣，皆节以礼。丧女子者四，丧子妇者五，悲伤之余，亦以礼裁之。盖荫之为余述者如此。《易》曰：“地道无成，而代有终。”方赠君顾命谆谆，岂必后嗣果自成立。今荫之通籍，为天子近臣，文章尔雅，率诸弟子姓为醇朴之学，所谓代终非耶！国家以大器储词臣，不殽之以吏事，使之优游成德，以养公辅之望，至深厚也。以国藩之不肖，谬厕斯任，无足言矣。如荫之者，要当博观约守，仔肩天下，而后无忝是职。不然，彼太安人时时称赠君之末命以相申儆者，岂徒在禄仕通显也哉？欧阳公之母常述父训以教子，卒为有宋名臣。彼何人也？吾何畏彼哉？荫之诚能日进不怠，太安人当益顾之适志，怡然忘老矣。

余承荫之之命，终不敢以世俗之义为长者诵也，于是为道其大焉者。

江小帆之母寿序 [107]

古者设科有目，如汉曰贤良方正，曰直言极谏，曰军谋宏远，曰淳厚质直；唐曰秀才，曰明经，曰进士，曰明法，曰明字，曰明算。若此者，不一其称，惟人主之所欲而因时命名，所谓目也。明初尽革前制，取士止进士一科，则有科而无目矣。既成进士，天子亲策于廷，临轩唱第，分甲授职。一甲止三人，曰状元、榜眼、探花，制所定也。士大夫称为鼎甲云。进取之途既隘，天下魁杰瑰玮之士，莫不甘心于专科，扼腕以求所谓鼎甲者。而巴蜀滇黔，西南万里，或数百年而不得一人，盖其难也。慈父母之于子，总角则祝之，而令子顺孙，承欢堂上，亦无先于此者。至于今五百年矣。

同年友江君小帆，故吾楚郴人也，徙居四川之大竹。道光戊戌以第三人及第。四川之鼎甲自小帆始，而小帆退然贬抑，匔匔不足。问之，曰：“母教也。”余曰：“何如？”则尽述太安人之贤，及赠君春湖先生之德而再诵焉。且曰：“余母今年六十矣。吾子娴古文义法，其为我诠次太安人懿行，略仿今世之寿叙，而益以箴言勖余，使吾母欢慰，而吾亦奉以为事亲之则可乎？”余曰：“可。”

盖江氏之自楚而蜀，家微矣。赠君之与昆弟析居，受田仅三亩耳，而折偿宿负者略半。赠君力贫绩学，授读乡里，稍佐饔飧，太安人莳蔬艺菽，以精洁羞舅姑，而以其恶者自御。小帆儿时，尝随太安人锄豆于北原，拾木棉于西涧之陂。每语及此，未尝不太息禄养之已晚也。嘉庆庚申、辛酉之间，四川遭教匪之乱，乡邻依堡寨以居。贼来，恃堡为固；去，还家事耕作。太安人提挈子女，裹糗粮，与赠君奔窜于风雨溪谷之中，其事尤艰阻，卒以无恐。小帆既官编修，太安人就养京师，而赠君道卒长安。哀毁之余，毫发尽礼，与前服舅姑之服略同。计太安人数十年中，困于贫，厄于兵，颠沛于丧事，而亦以劳矣。传所谓动心忍性，生于忧患，其不信然耶？

士大夫由科第通籍，太抵先人茹其辛而后人食其报。如小帆之掇取巍科，三持文衡，以词赋受圣主特达之知，岂不可知其所自耶？自古举士之法，未有三百年不变者。帝不沿乐，王不袭礼，物穷则易，固其理也。经义取士，亦已久矣。议者多谓帖括道卑，难收得人之效。小帆勉旃，益务通经达用，使天下后世谓伟人某某者，未尝不出制艺之科也。既以塞辨者之口，又有以慰高堂无穷之望。事亲之则，不当如是乎？太安人闻之，其必不訾吾言矣。遂书以为序。

金殿珊年伯六十寿序 [108]

往余读韩退之《符读书城南》诗，私怪彼不以圣贤之道教子，而诱之以公卿禄位，何其陋也！既伏思之，古今之所以设科取士，何为也哉？岂不欲得明先王忠孝之道而力行之者，与之共天位乎？道莫备于群经，故汉唐重明经之选。而明及我朝，皆以经义试士，操其文以券其行，庶几忠孝之彦之或出乎此。是上之人法固未尝不良，而意固未尝不美。即为人父母者，冀其子以文行上达于朝廷，斯亦天理人情之至。然则退之之志，其亦未可深讥矣。

世衰而俗敝，应举者不揆君公求士之本义，苟以猎取浮荣。少壮而违父母之养，穷老而不归，眈耽于王畿势要之场。未仕则发愤忘家，既仕则迎妻子与共安乐，而父母以衰晚之年与子妇幼孙旷隔，音书阔疏，享封诰之虚名，受枯寂寒饥之实祸，虽疾病厄苦，不忍告闻以恐其子。而为子者冥然不以介怀，方借口于赵苞贼母、温峤绝裾之义。夫彼既恝弃其亲，尚何有于君国？本先拨矣，国家亦安贵此丧失良知之人，而岁举数千百辈以靡无穷之禄糈哉？故吾尝曰：“朝廷以忠孝求士未为失，而士之应之大相悖也。父母以仕宦望子未为失，而子之于亲大相悖也。噫！此岂细故也哉！”

吾乡金殿珊先生官翰林十载，宦况绝迫隘，力贫节用，岁寄少资以佐甘旨。既奉父讳，哀毁灭性。服阕矣，依母徐太恭人，不复欲仕。久之，嗣君可亭侍讲举于乡，徐太恭人强先生携子北上，乃襆被独行，留贤配杨恭人养姑维谨。道光戊戌，可亭以第二人及第。先生曰：“儿辈幸有立，吾亲老矣。”即告养归，与其弟承欢左右，晷刻不离。於戏！先生其可谓无负朝廷之求，无忝父母之所期者矣。岁丁未，为先生六十寿辰。先岁，可亭以陕甘学使任满受代，乃书告国藩曰：“仆将以瓜代之际，乞假省亲，幸蒙天子锡类之恩，得捧诰轴归献堂上。吾父母诞辰，洗爵上寿，子若叙述吾意，使吾亲欢娱而尽釂，贶莫大焉。”又别纸述先生官侍御，直声震世。家居训课生徒，周恤族党。恭人歉岁购婢赈穷，丰岁择配遣之诸善行甚悉。余都不具论，独著其拳拳爱亲之意，俾可亭守此而不失；使吾乡后进应举之士，知舍此则悖乎朝廷之本义，虽得之不足为荣，庶以救末俗之偷。而国藩守官八年，不克归侍晨昏，又以志余之抱惭而不能自克也。先生及恭人闻之，倘肯为尽一觞乎？

黄矩卿师之父母寿序 [109]

国家岁值大庆，必推恩群下，褒及所生。而吾师昆明少司马黄公，以乙巳覃恩，得封我太公通奉大夫，太母太夫人。越二年，丁未，太公寿八十，太母亦七十有四。是岁春初，天子以海内清晏，太和翔洽，必有人瑞以润色休嘉，诏问一二品大臣有亲年八十以上者，有司以闻。于是协揆潍县陈公、司马江宁何公、仓场侍郎新城陈公之母，司空滨州杜公之父及吾师之父母，并以遐龄，上彻天听，赉劳有差。其三月，为太公揽揆之辰。黄公称觞京邸，以扬家庆而铭君恩。门下士相与言曰：“陈、何诸公仅有母，杜公仅有父，因其所庆或触所恤。独吾师以名儒位九列，而二亲大年，宾敬不衰。计德度祉，当世无双。吾辈宜以文纪其盛，且遥致私忱于太公，若鞠258-1 奉斝者。”乃以诿国藩。国藩伏思，自宋景濂以寿文入集，厥后踵为之者，大抵甄叙行能，终以谀颂。虽以归有光、方苞之博通，不能洗此陋习。夫无故而叙述人之生平事迹，与无故而贡人以誉，二者皆达于文者之所讥也。惟因事而致其敬，相与为辞，以示不忘，则古多有之。其为辞也，贵约而韵，质而不蔓，君子尚焉。吾师自总角以逮服官，壹秉庭训。其初入学，则督之以讨源之功，先本而后华。及视学四川，无日不面戒之：弊孔之难塞，士之十拔而虞一失。官京朝，无时不寓书而申儆之；富贵之靡常，职思之不可须臾陨。故吾师仕卿贰而不骄，年五十而恂恂有弟子之色，未始非庭闱警敕之所致也。今太公太母岿然为天下大老，亲见其子为圣主所毗，道德文章，冠冕人伦，其娱乐盖可度而知。而吾辈出门下者，独摭其教子之大节为之祝词，以托于因事致敬之义。此固吾师所深愿，谅亦太公所许而不甚259-1 者已。于是及门各献祝辞，而国藩为之唱，且为序之。诗曰：

我皇膺运，膏流滂溥。诞降醇耆，庞眉俣俣。实育公孤，陈何与杜。维我黄公，有恃有怙。怙也园绮，恃则孟桓。帝褒厥德，天露有溥。春回南诏，日永长安。仙酝三爵，僚采同欢。

黎樾乔之兄六十寿序 [110]

国家岁逢大庆，嘉与臣下，既褒扬其所生，又令私其尤戚者。得推己所宜膺之封以259-2 封之。所以广仁播谊，至无已也。

道光二十五年，皇太后七十万寿。天子大孝锡类，凡一命以上，无不得曲展私亲。吾乡黎樾乔侍御，既荣其先人，因谢己所宜膺者，259-2 封其伯兄梅村先生为中宪大夫，兄嫂为恭人。明年，函锦轴赍至其家。又明年，梅村君六十生日，侍御谋所以笃兄欢者，乃放苏氏兄弟以诗相寿之义，自为一篇，以寓祈祷。又丐乡人之老于文者各赋一章，为老人光悦。既缮册，以授国藩而命序焉。且言曰：“吾兄天性朴诚，少依王父，娴笃幼仪，王父弃养，虽丱也，哀毁如成人。及事二亲，虽老也，爱慕如婴儿。亲有所欲，不以贫而不致；诸弟有所求，不以琐而不谋。与人无贤愚，一饮以和。里有争构，一谕以理。初若难释，徐亦枝开节解，怗然各退。故自家之子姓，乡邻之众寡，无不沐其诚，服其直。所之亦之焉，有役则趋焉。吾嫂陈恭人祗顺劬恭，群女师慕。”盖侍御为余述者如此。

近世以来，士大夫相与为县遁之言。县遁者，设与之论东方，则泛称西事以应之，又变而之北，或变而之南。将东矣，则诡辞以遁之，虚悬其语而四无所薄，终不使其机牙一相抵触。友朋会合，咨寒而问暄，同唯而共诺，漠然不能相仁。臣下入告，则择其进无所拂，退无所伤者言之。一有不安，终不敢言。一时率为孤县善遁之习。背怨向利，所从来深已。往者辛丑、壬寅之际，海国不恬，侍御日夜忧维，倾智倒虑，思效片语以补万一。国藩颇感其诚，又嘉其直。今即侍御所称梅村君者观之，以里巷雀鼠之小怨，无关于己之端，且竭诚以行直道如此，况于身有言责而目击艰大者乎？昔司马相如让巴蜀之民不能急公冒义，而归咎于父兄之教不先。然则侍御慷慨朴质之风，亦可知其所自来矣。君之仁于乡者如彼，教其弟子以施于邦国者又如此。其造福于物，盖未有量。岂论区区一身之康强久视者哉！余善侍御之寿其兄有道，既推明其所以，而因以旁及乎薄俗之不可常，使览者有警焉。

曹西垣同年之父母寿序 [111]

予自道光乙未以公车应礼部征，即与同年友曹君西垣相善。时则有若郑君敦谨、邹君振杰、金君树荣、王君永时、邓君庭楠数辈，皆朝夕聚处，醉饱欢虞，意气丰盛。明年，各报罢归去。又二年戊戌，予成进士，假归一载而后还朝。西垣亦再返再上，不常处京师。然予与西垣未尝匝岁而不相遇，在京师未尝五日而不见，见未尝不深语，未尝偶有射志也。夫人情多溺于所同，而蔽其所不见。与野人道岩廊缨绂，则茫然而骇；与世禄之子语米盐艰苦之事，则倦听而思卧。予与西垣皆贫士也，自先世忠厚之积，田家耕织之劬，闾里岁时问遗之状，两家大率相类，故常抵掌称道，弥琐细而弥津津焉。

西垣之称其亲霁楼先生也，以为勤无隙休，俭无毛弃。推让昆弟，却肥而取瘠；教督孙子，多苛而少贳。称其母柳太孺人也，以为奉事舅姑，勺水必亲尝；鞠育五子，寸缕必手制。皆与吾父母之行，若合符契。以是西垣于诸同年中尤昵好矣。窃尝慨夫世之驰逐于名位者，营营焉而未有已时。予壹不知其指归谓何。方寸之口，一日之需无几；七尺之躯，一岁之靡无几，不必名位而后能给也。而人皆曰：“为荣亲计。”夫亲之所赖于子者，定省甘旨，疾痛苛痒，请席请衽，亦不必名位而后能给也。求而不得，远游迟滞，而父母之年加老焉。至于衰髦，而心思一见其子而口不言者，往往然也，人坐不察耳。国藩窃禄冒利，去家十年。即西垣羁留京辇，亦越七载于兹。此又吾两人所每怀内疚，而未敢须臾忘者也。岁在戊申，西垣以教习宗室子弟期满，天子用为县令，将归觐其亲。适直先生及太孺人六十寿辰，同年郑、邹诸君咸为诗赠送，而嘱国藩序之。予乃追溯夫历年之交契，因概论事亲之道，在此不在彼者，以勖西垣安居而弗出，而志予之愧焉。霁楼先生及柳太孺人闻之，其将陶然而尽一觞也夫！

杨母张孺人七十寿序 [112]

予既与湘潭袁漱六编修为笃古之交，又申之以婚姻，于是通知其内外戚好与其贤懿长者之行。岁在戊申某月，为编修之妻之母杨母张孺人七十生日。编修来告曰：“往予家居，岁时庆燕，则鞠258-1 捧觞为尊者寿。今官挂朝籍，而外姑既耄，不克前献一尊，于心嗛焉。拟为诗一章，遥展私忱，祝其强饮强食，深长难老。使妻之兄弟歌之，以侑其亲。子如韪余，则请为叙述作诗之意而并致之。”对曰：“敬诺。”

编修遂言曰：“外姑，吾邑张顾堂先生之孙，幼随祖父汾州同知任。张，故巨室也。年二十，归我外舅武陵杨介亭先生。先生之父云斋公官邳州知州，外舅姑并侍官所。邳州君之为政，挈巨厘细，秋毫必躬，倾身从公。凡私家之务，外焉委之介亭先生，内焉委其贤配刘太宜人，而外姑实赞襄之矣。外姑贳姑之劳，代夫之劬，先众手而作，后一家而息。饮馔旨甘，非亲调不以进；囊筐琐杂，非手016-2 不以告。由是阖署疏戚必是之为倚，仆婢必是之为服。邳州君既罢官，家湘潭，旋捐馆舍。介亭先生以哀毁得心疾，或旬岁不省人事。而刘太宜人亦以年迈羸弱，不时疾作。外姑两侍汤药，夙严莫戒，既烦且殆。未几，而太宜人弃养，介亭先生亦贞疾不瘳，沉废二十余年。外姑饰性笃终，毕虑自支。自药饵以及诸奇珍产，凡可以卫夫之病，亡所不致。自己身以及子女之耆，凡所以损家之故，亡所不啬。盖其行谊之称于人者，大率类此。”

国藩窃观世禄之家，习佚崇奢，安坐而不事事，其端多起于妇人。孺人以张氏之子，室于杨氏。张氏屡叶承明，青赤之绶数十。孺人祖父皆为外吏，叔父经田巡抚贵州，悫田守衢州，慧田官教谕，而杨氏以宰相尚书之后，华毂高盖，世不绝人。孺人内外名家，履丰荐盛，其势宜日即骄靡。乃惇谨朴懿，壹法乎贫薄远虑者之所为，可谓秉心塞渊，较然拔乎尘滓者也。其膺多福，不亦宜乎！编修之为是诗，亦颇表其履泰思约之德，而推原其寿康之由。故余为叙述大凡，亦以忝居婚媾之末，欲使吾家女子，闻此风范，知所效法焉。

曹颍生侍御之继母七十寿序 [113]

往余读《后汉书·列女传》，窃怪范氏自夸体大思精，而不达于修史之义。盖司马氏创立纪传，以为天地之所以不敝者，独赖有伟人焉以经纬之。故备载圣君贤相、瑰智玮材。谓若而人者，皆以伦次乾坤，法戒来叶。而范氏乃取数女子厕其间，于经世之旨何与焉？且其所载，如桓、孟之流，皆门内庸行，无绝特可惊之迹，抑又不足述。私蓄此疑久矣。既而思之，天下者，合亿万家以成天下者也。一家之中，男职外，女职内，其轻重略相等。而女子所处，往往有艰难迫隘。处之曲当，即日用饮食之恒，虽神圣当之，不能越乎其轨。然则妇女有可称述，固不能听其幽隐而不彰。则范氏立篇之意，诚亦不为无见也。

同年友曹颍生侍御之继母李太恭人，未笄而归赠公禹川先生。归五年而寡处。赠公之仕江西，旅橐如洒。其殁也，责负如山。太恭人尽徹服御，壹偿宿逋。既归榇，堂上老姑年八十矣。欲以夫丧入告，则重伤姑心，乃诡称迁官远郡。外则箴帨事姑，内则椎胸茹痛。其视侍御兄弟，戒敕而违严，逾所生者倍焉；愿望而慰喜，逾自得者倍焉。侍御为词臣，无日不厉以本原之学。官谏垣，巡视辇毂，无日不申儆之以君恩之不易，案牍之不可以漫虑。国藩尝即是求之，岂所谓门内庸行无绝特可惊者耶？抑艰难迫隘，处之曲当，神圣不能越其轨者耶？今年春，为太恭人七十生日。乡之后进、年家之子，相与作为祝诗以致祈祷，而命国藩序其端。

末世称诵女史，好道其奇特者，或有刲臂徇身之事骇人听睹。而苦节之妇，贞持数十年，冰蘖百端，兢兢细务，反不得与彼激烈者速一日之声誉。参观并论，久暂难易，较然可辨。自范氏创立女传，厥后晋、魏诸史皆踵为之，率以奇特相胜。苟以新耳目而止，而门内庸行，恭俭劬苦，反或置而不道。使高者慕义而过激，常者无称而不知劝，而后知范氏之识犹有见于古圣人正家之大原，而未可深为讥议也。余既承同人之属，为叙述其厓略，而因以明夫至庸至难之道，不事畸异，为修史传列女者训焉。

王静庵同年之母七十寿序 [114]

国藩尝读《孝经》，窃叹仲尼所称之孝，与今之为人子者之从事，则不侔矣。其言自天子以至庶人，其为道各不同。盖古者诸侯世国，大夫世家，士之子恒为士，农之子恒为农。贵有常尊，贱有定等，是以人各安其分而事其亲，而无敢妄干。后世以制科爵人，或布衣旦莫而至公卿。于是人子咸思以禄仕尊其亲，而父母亦惟恐其子终身庶人，而亟望其进取。徼幸躁竞之徒，皆得借口于荣亲之说。此今之言孝，与古之道异者一矣。《经》又曰：“立身行道，显名于后世。”古之所谓名者，有孝悌之实，达乎州巷，播乎上下，称其内行，无亏焉尔。后世轻德术而右文艺，虽有曾、闵之行，不敌帖括之工之驰誉速也。一艺之能，一文之善，至薄也。而国人称愿，父母亦嘉许焉。否则闻誉不著，父母不忻。此今之言孝与古之道异者二矣。居今之日而悖俗从古，不借禄与名而悦其亲者，虽贤者有所不能。贤者之异于众人，独能于禄与名之外，别敦古人之至行，以自力于门以内而已。

同年友王君静庵，惇朴而愿懿，自其少时，闻望已倾辈流。既成进士，官水曹，所谓禄与名亦既兼得，而其内行，肫焉常若不足，奉母杨太宜人在官，夙问而莫勤，言警而行惕。每食，母以将子，子以慈母，未尝不展转温劭；每寝，未尝不再三周察。为予称太宜人之德，自相夫教子以及娣姒、仆婢、濣濯、刀匕之微，未尝纤末而不述。言及赠君东堂先生之遗事，未尝不呜噎。语太宜人少岁饥寒黾勉之状，未尝不茹喟无穷也！余以是敬之。处今之世，竞逐于声利之场，而其所事壹合乎《孝经》之道，固吾静庵之自厉乎？抑太宜人之敕于子而施于家者，有以轶乎恒俗万万矣。今岁十一月，为太宜人七十生日。同人多为祝诗，嘱国藩叙其端。余以素钦静庵之至行，不敢以末议陈长者之前。因概论夫古今言孝之变，以勖静庵，亦以自策于隐微焉。

孙鼎庵先生六十寿序 [115]

程子有言：“科举之学，不患妨功，但患夺志。”盖学者之始业于制举之文也，未尝不稽经辨义，求肖于圣人之言，以得有司之一当。其志犹射者之在鹄，无恶于君子也。其后熏心仕宦，外以印绶餍其心目，内习一切苟得之术。犹挟寸饵以钓巨鱼，既得则并其纶竿而弃之。曩时稽经辨义之志，则大为累累若若者之所夺。此先儒所用为慨然也。

通州孙鼎庵先生，阜学而绩文。其于《六经》之蕴，百氏精义之说，亦既轹其庭而据其席矣。乃屡应举而不售，十进于省试，五上于春官，仅而得偿，一似汲汲于科举者。及其既得，则绝意仕宦，去之唯恐凂焉。其所求者，正鹄反身之道；而所弃者，纷华溺心之场。是岂非志定不夺之君子，轶于末流万万者哉？人之意量相去，什佰千万，至不齐也。钧是试于科目也，或争荣一时，偷以攫取富贵；或谋虑深远，为积累无穷之计。各蓄所怀，若背驰焉。先生之先人自高祖以下，两世成名进士，官中外各有声。先生念非发愤特达，则无以趾前美而启后光，于是既自绳于学，复笃敕其子。先日出而兴，后鸡鸣而息。寝有诫，食有警。迨甲午岁与嗣君兰检学士同举于乡，而刻厉不改。既而学士官词曹，屡操文柄，门下士以百数，而先生犹不改。又数年，以甲辰得隽礼部，投绂归去，高卧林下，宜可少弛矣。而自绳以课孙者，卒帅初而不改。窥其意，以为不得有司者之甄采，终无以验吾学之果成与否。而子弟少年桀骜之气，非绳之以帖括繁重之业，终无以内于程范，而上绍累叶诗书之泽。于此见先生之意量为何如？岂与夫寻常试于科目者比并而论短长哉！

今年十月，为先生六十生日。同人各为祝诗，汇书成帙，嘱国藩序其端。余与学士同登乙科，又忝翰林后辈，幼承庭训，闻家大人之论，急于科举而淡于仕宦者，又与先生之识趣相类。故掇其大者著于篇，冀以博长者之欢娱。若其刑于家而式于乡，醇德穆行，所以昭令问而膺多福者，杂见于同人诗歌中，非甚绪要，遂不及云。

江岷樵之父母寿序 [116]

道光二十有九年春正月，吾友江君岷樵以县令之官浙江。将行，告别于常所交知，其色若歉焉内疚。或问之曰：“得百里而长之，以子之才，行子之志，天下之至裕也；吴越湖山，天下之至怡也。而子歉焉疚者，何也？”岷樵曰：“古者学而入官，非以官学也。吾智行短浅，无以泽人，一负疚。吾父今岁年齿七十，吾母六十七矣，舍晨昏之养，而从事簿书；其或不职，又诒之羞，二负疚。抱此二者，吾奚以自克？”于是交知感其意，既以言赠别，又别为歌诗，致祝于封翁一峰先生与陈太孺人，愿长者眉寿无替，以尉荐游子孺慕之心。既编次成册，乃嘱国藩序其端。

盖先生之少，则贫乏甚矣。无田以为赖，乃授徒而内其执贽之仪。口敝而手疲，昕警而夕戒。终岁之入，以十之六仰事堂上，而中分其四，半以为俯畜之需，半以急乡里之义举。邑中立宾兴会，以赡寒士省试之资，行乡约以歼妖贼之反侧，皆先生发之。其赴义也，蹈人之所不敢为；而其自奉也，极世之所不能堪。太孺人承阙缉匮，壹秉夫志。或累岁食粥，而舅姑甘旨甚渥也。国藩与岷樵知好以来，为余称述者数数矣。人情莫不耽逸而恶劳，饕富贵而羞贫贱。至学道之君子不然：或忍饥甘冻，窭于原颜，而其中坦然有以自愉；或峨冠曳绶，呵前卫后，而忧思展转，若旦夕不能自安者。彼各有其志也。南面而君一邑，息动而雷震，颐指而风行。仆从一怒，百姓重足。识者固当自惕，不当自憙。而浙水东西，自辛壬海上之役，创夷未复。有司者又刮其脂而吮其血，譬若医者抚积瘵之人，有不蹙268-1 而思所振之，岂情也哉？岷樵自被命以后，诹贤而访友，思其不逮而虞其堕职，惴惴焉内疚无已。此与先生之安贫自乐，其志趣同耶？否耶？吾闻岷樵之需次入京师也，先生嘱曰：“吾不愿女以美官博封诰，无使百姓唾骂吾夫妇足矣。”于此，见君子之教子，视世俗相去何如？而岷樵所以娱亲而养志者，宜何道之从哉？诸君子之为诗，依于古人戬穀难老之谊，所以祝祷先生与太孺人，至周且厚。余乃略述先生平日学道之意，以期岷樵之笃信而谨守，而因以博长者之欢娱。凡居官而言养亲者，览吾斯文，亦将有所兴起焉。

陈仲鸾同年之父母七十寿序 [117]

天之生贤人也，大抵以刚直葆其本真。其回枉柔靡者，常滑其自然之性，而无以全其纯固之天。即幸而苟延，精理已销，恒干仅存，君子谓之免焉而已。国藩尝采辑国朝诸儒言行本末，若孙夏峰、顾亭林、黄梨洲、王而农、梅勿庵之徒，皆硕德贞隐，年登耄耋，而皆秉刚直之性。寸衷之所执，万夫非之而不可动，三光晦、五岳震而不可夺。故常全其至健之质，跻之大寿而神不衰。不似世俗孱懦竖子，依违濡忍，偷为一切，不可久长者也。

同年生陈君仲鸾，与余交十余年。每相与议论平生，慷慨不挠。或品第当世人伦，意所不可，睥睨讥切，无所复忌。同人或谓仲鸾居吏部曹司，身处卑冗，更事未深，宜其嚣嚣不诎。若移置要地，稍稍练习文法，亦且破觚而为圆矣。既而仲鸾果以考第入直军机，而戆直发愤，芒角森然，曾不减其曩者之旧。吾乃私怪生民刚直之性，其禀之有厚有薄，未可以一概度量也。间辄与仲鸾语家世之详，及太公太母之行。仲鸾为余言封翁荫召先生，生而伉爽，屡经艰险，履之如夷。遇人有心所不许，虽豪贵人，必唾弃之。即心之所许，虽孤嫠卑贱，必引而翼之。愈穷厄，愈礼敬与钧。自亲族、州闾，皆服其诚信。远近纷难，就之决遣，凡所论断，久而辄应。封母高太恭人，祗顺惇笃，尊尚节义，盖皆有刚直之风。然后知仲鸾之激烈不阿，虽受性独厚，亦其禀之庭闱者，岁渐月染，涵濡之久而不自知也。人固视乎所习，朝有媕婀之老，则群下相习于诡随；家有骨鲠之长，则子弟相习于矩矱。倡而为风，效而成俗，匪一身之为利害也。

今年八月，为先生暨太宜人七十生日。年家之子，同官之良，咸称觞仲鸾之邸第，作为诗篇，以祝难老，嘱国藩为之序。余乃略述平昔与仲鸾言论大指，以著先生之节概。因推国初诸儒以刚直而享大年者，为先生致善祷之谊，亦使世之君子，闻之而有所警焉。

王母朱孺人六秩荣寿序 [118]

我先大夫竹亭公与王可斋先生交契有年，数称述其行谊，并及其淑配朱孺人之贤，以谓古名媛如敬姜之勤妇职，范母之训子，陶母之优礼宾客，孺人殆兼有其风。予家内外，盖饫闻之。

今岁九月，孺人六秩寿辰，哲嗣石兰来丐余言以祝。询其详，则又悉举孺人之生而贞静，勤于治事，恶衣菲食，处丰常约，敬以事夫，严以勖子孙，仁恕以待卑贱而济困穷诸淑德为宗族里党所称颂者以对，皆先大夫昔尝盛称，以为法式者也。

古者颂祷之词，大都推原夫有德而愿其食报于无疆，故《蓼萧》之诗曰：“其德不爽，寿考不忘。”而二《颂》所称绥文母乎眉寿，锡寿母乎纯嘏者，亦皆本懿德而受多祉，若操左者以验右契。今王氏诸昆蔚起，萼跗并茂，谨质言之，以著孺人之膺福无艾，固非无自云。

咸丰七年丁巳九月穀旦　赐进士出身、诰授荣禄大夫、前兵部右侍郎、愚侄曾国藩拜撰并书

何傅岩先生七十寿序 [119]

国藩读《诗》，至《常棣》之篇而叹曰：旨哉！仁人之言也。朋友平居宴乐，有急则掉臂不顾。兄弟，天性也，非至不仁，可以手足而胡越乎？

同年友何君丹溪官编修，其兄璜溪，官武昌同知，兄弟相敬爱，至笃无已。他日，余谓丹溪曰：“子之亲，未耄也。二君者皆不迎养，于义谓何？”则告曰：“吾大父母之弃养，吾父七龄耳，实依两世父以生。世父长曰晴澜，次曰云岩。吾父曰傅岩，事两兄维虔，谋必咨，出必告，有财必归之，有疾侍药必躬，至以身祷。云岩世父下世，事寡嫂尤恭。今吾父母之不肯就养官所，徒以长兄、寡嫂在耳。”余闻之悚然。当吾世而犹有严于弟道如此者乎？

又二年，而所谓长兄、寡嫂者相继逝。璜溪执期之丧既除，因卓荐入见天子，遂乞假南归，躬迎二亲，养于武昌官舍。又明年丙午春，为傅岩先生及张太恭人七十诞辰，同年生谋所以寿者，属予为颂祷之言。丹溪曰：“子毋效世俗人，世俗所谓寿序，至陋而非古。子但略述吾亲实行，使吾昆弟子姓有所法而向善，而吾亲亦将顾而忘老足矣，勿虚谀也。”余曰：“子之亲云何？”曰：“吾父年十八补县学生，嘉庆癸酉以选拔贡入成均。凡试于乡十六役不得售。异时苗匪寇邻县，世父率乡勇出堵贼。吾父守城，书檄调遣，胥出一手。事平，县令暨监司适主乡试闱事，欲因以私报，力谢之。教人以立品敦伦为先，前后从游千余人。课徒所得余金，则尽刊印世所谓《感应篇注案》者以劝愚民。吾母以不逮事舅姑为恨，事夫之兄如严上，事姒妇如姑，盖体吾父友恭之诚如此。”

古者大功同财，自秦人子壮出分，后世沿以为俗，兄弟有视如途人者矣。而为之妇者，伺其夫之旨而加刻焉。片语之隙，荆棘丛生，累世不能泯其嫌。夫一木之枝，或荣或悴，常也。而常人之情，睹他人之荣，则以为分隔，于己无与；睹兄弟之荣，以其切近则相妒，相妒则争。而荣者之视悴者漠然而疏，望望焉若将浼己。盖三物之教不行，而俗之偷也久矣。先生以次子嗣仲兄后，顾不肯随二子之官，终不令己独荣，而兄与寡嫂独落莫。此其足以激薄俗为何如？而其用心之仁厚，岂有极哉？余为揭其大者，俾璜溪兄弟守此无怠，则先生与太恭人所以娱老者，或亦在此，即以为长者寿可也。

祭汤海秋文 [120]

赫赫汤君，倏焉已陈。一呷之药，椓我天民。岂不有命！药则何罪？死而死耳，知君不悔。道光初载，君贡京朝。狂名一鼓，万口嚣嚣。春官名揭，如纛斯标。奇文骤布，句骜字枭。群儿苦诵，自暝达朝。上公好士，维汪与曹。大风嘘口，吹女羽毛。舐笔枢府，有铦如刀。侪辈力逐，一虎众猱。曹司一终，稍迁御史。一鸣惊天，堕落泥滓。坎坎郎官，复归其始。群雀款门，昨鼌之市。穷鬼喷沫，婢叹奴耻。维君不羞，复乃不求。天脱桎梏，放此诗囚。伐肝荡肺，与命为仇。披发四顾，有棘在喉。匪屈匪阮，畴可与投？忽焉狂走，东下江南。秦淮夜醉，笙吹喃喃。是时淮海，战鼓殷酣。狣夷所躏，肉阜血潭。出入贼中，百忧内惔。寅岁还朝，左抱娇娥。示我百篇，儿女兵戈。三更大叫，君泗余哦。忽瞠两眸，曰余乃颇。沥胆相要，斧门掊锁。嗟余不媚，动与时左。非君谬寻，谁云逮我？王城海大，尘雾滔滔。惟余谐子，有隙辄遭。联车酒肆，袒肩载号。煮鱼大嘬，宇内两饕。授我《浮邱》，九十其训。韩悍庄夸，孙卿之酝。鏖义斗文，百合逾奋。俯视符充，其言犹粪。我时讥评，君曾不愠。我行西川，来归君迓。一语不能，君乃狂骂。我实无辜，讵敢相下？骨肉寇仇，朋游所讶。见豕负途，或张之弧。群疑之积，众痏生肤。君不能释，我不肯输。一日参商，万古长诀。吾实负心，其又何说？凡今之人，善调其舌；君则不然，喙刚如铁。锋棱所值，人谁女容？直者弃好，巧者兴戎。昔余痛谏，君嘉我忠。曾是不察，而丁我躬。伤心往事，泪堕如糜。以君毅魄，岂曰无知？鬼神森列，吾言敢欺？酹子一滴，庶摅我悲！

祭礼部韩公祠文 [121]

维年月日，具官某，谨以清酒庶羞，致祭于先儒昌黎韩子之神：维先生之明德，宜祀百世。文人学子，皆所喻愿。而礼典所载，独配享先师孔子西庑，他无特祀。国藩前官翰林院詹事府，皆有先生祠堂。今承乏礼部，亦祀先生于官署之西北隅，而皆称曰“土地祠”。国藩履任之日，敬谨展谒。乃神象之旁，有先师孔子之木主，俨然在焉。窃以土地之称，非经非训。古者，惟天子得祭天地，诸侯则社以祭土，大夫以下，成群立社。多者二千五百家，或百家以上；小者二十五家。盖土爰稼穑，民生所赖。凡食毛践土者，皆得祭以报功，义固然也。自唐以下，有城隍之祀。世传张说所为祭文及李阳冰碑记，旧已。今天下由京都以至行省郡县，皆立庙以妥城隍。原《易》有“城复于隍”之占，礼有“八蜡水庸”之祭，高垒深池以捍民患。推社之义而为之立祀，理亦宜之。独土地之祀，不可究其从始。国藩所居之乡，或家立一神，或村置一庙，大抵与古之里社相类。而京师官署，尤多有土地祠，往往取先代有名德者祀之。先生之生，未尝莅官礼部。今殁已千年，所谓神在天上，如水之在地中，无所不际。而谓仅妥侑于一署之内、丈室之中，如古所称社公云者，亦以黩慢甚矣。若先师孔子，则先生所诵法终身者也。先生尝羡颜氏得圣人以为依归，若深自叹恨不得与于弟子之列，而无知者乃位孔子于尊容之旁。先生而果陟降在兹，其必蹙然不安也。国藩瞻礼之余，询诸胥吏，举不辨其由来。旧例，春秋以萧芗奉祀先生。国藩亦且循沿习之常，以致吾钦向之私。惟于孔子之位，措置失宜，则不敢须臾蹈故，惧干大戾。谨奉木主，爇香焚之。既敬告所以，因为之诗歌，使工歌以人声，冀先生之神安休于此。不腆之诚，庶为歆鉴。诗曰：

皇颉造文，万物咸秩。尼山纂经，悬于星日。衰周道溺，踵以秦灰。继世文士，莫究根荄。炎刘之兴，炳有扬马。沿魏及隋，无与绍者。天不丧文，蔚起巨唐。诞降先生，掩薄三光。非经不效，非孔不研。一字之惬，通于皇天。上起八代，下垂千纪。民到于今，恭循成轨。予末小子，少知服膺。朗诵遗集，尊灵式凭。滥厕秩宗，载瞻祠宇。师保如临，进退维伛。位之不当，宣圣在旁。大祀跻僖，前哲所匡。我来戾止，神其安怗。敬奠椒浆，式告来叶。

岁暮设奠告王考文 [122]

呜呼！维我王考，神驭徂宾。赴音来止，今越五旬。嗟我王考，令德渊烁。体秉纯刚，内含贞淑。往在戌岁，小子南旋。扶依欢戏，左右盂盘。亥年归朝，载违色笑。行履过差，辟咡无诏。十年京国，官系私牵。转蓬浮徙，莫傍本根。吾皇锡类，褒封父祖。志养则亏，虚荣奚补？三载寝疾，侍药不躬。遂沦慈照，允蹈鞠凶。我父我母，潸焉在疚。小子虽顽，不惩罪悔。畴昔提耳，彝训犹存。十堕一守，痛惧难论。岁将更始，时物迁变。敬存庶羞，祗希275-1 见。尚飨！

正月八日王考生辰告文 [123]

呜呼！王考弃养，三月有奇。音容缅邈，岂复可追？畴昔笑声，千山震裂。今则无闻，厚地藏热。游子远宦，万里关山。葬不执绋，殓不凭棺。期服去位，古有行者。窃禄不归，拘牵苟且。上春初吉，敬遇诞辰。敢蠲嘉旨，用荐苾芬。爰循国典，遂释齐衰。在天灵爽，傥获惠来。尚飨！

母弟温甫哀词 [124]

咸丰五年十月，贼目伪翼王石达开引其党自湖北通城窜入江西，别有广东匪徒曰周培春、葛耀明、关志江者，自湖南茶陵州窜入，与石逆相聚于新昌县。周培春等投归石逆部下，愿为前驱，石逆授之伪职将军、总制、军师、旅帅之类，两逆党者合并为一。江西乱民从之如归，赣水以西望风瓦解。十一月初十日攻陷瑞州府，明日陷临江，晦日袁州继陷，遂围吉安，明年正月二十五日陷之。余檄副将周凤山率九江之师入援，二月十八日军败于樟树镇，而抚州、建昌两府以是月之季相踵沦没。国藩躬率水陆诸军自湖口入援，而南康又没于贼矣，九江自为贼踞如故。凡江西土地，弃之贼中者为府八，为州若县若厅五十有奇。天动地岌，人心惶惶，讹言一夕数惊，或奔走夺门相践死。楚军困于江西，道闭不得通乡书，则募死士，蜡丸隐语，乞援于楚。贼亦益布金钱，购民间捕索楚人致密书者，杀而榜诸衢。前后死者百辈，无得脱免。

吾弟国华温甫，自湘中间关走武昌乞师，以拯江西。于是与刘腾鸿峙衡、吴坤修竹庄、普承尧钦堂率五千人以行。而巡抚胡公奏请以温甫统领军事，出入贼地。盛暑鏖兵，凡攻克咸宁、蒲圻、崇阳、通城、新昌、上高六县，以六月三十日锐师翔于瑞州。由是江西、湖南始得通问，而温甫亦积劳致疾矣。七月十六日，棹小舟舁疾至南昌。兄弟相见，深夜愔愔，喜极而悲，涕泣如雨。弟疾寖剧，治之多方不效。至九月乃痊，复还瑞州营次。

瑞州故有南北两城，蜀水贯其中。刘腾鸿军其南，温甫与普承尧军其西北。贼于东隅通外援，市易如故。七年正月，予率吴坤修之师，自奉新至东路，始合长围。掘堑周三十里，温甫则大喜：“吾攻此城，久不举。今兹事其集乎！”不幸遭先君子大故，兄弟匍匐奔丧。入里门，宗族乡党争来相吊，亦颇相庆慰。国藩得拔其不肖之躯，复有生还之一日，温甫力也。温甫既出嗣叔父，以咸丰八年二月降服期满，复出抵李君续宾迪庵军中。李君与温甫为婚姻，益相与讲求戎政，晨夕咨议。是时九江新破，强悍深根之寇一扫刮绝，李君威名闻天下。又克麻城，蹴黄安，喋血皖中，连下太湖、潜山、桐城、舒城四县。席全盛之势，人人自以无前，师锐甚。温甫独以为常胜之家，气将竭矣，难可深恃，时时与李君深语悚切以警其下，亦以书告予旴上。竟以十月十日军败，从李君殉难庐江之三河镇。呜呼！痛哉。

曩吾弟以新集之师，千里赴援，摧江西十万之贼而无所顿；今以皖北百胜之军，萃良将劲卒，四海所仰望者而壹覆之。而吾弟适丁其厄，岂所谓命耶？常胜之不足深恃，吾弟之智既及之矣，而不肯退师以图全。营垒以十三夜被陷，而吾弟与李君以初十之夕并命同殉，又不肯少待以图脱免。岂所谓知命者耶？遂缀词哭之。词曰：

觵觵我祖，山立绝伦。有蓄不施，笃生哲人。我君为长，鲁国一儒；仲父早世，季父同居。恭惟先德，稼穑诗书。小子无状，席此庆余。粲粲诸弟，雁行以随。吾诗有云：“午君最奇。”挟艺干人，百不一售。彼粗秽者，乃居吾右。抑塞不伸，发狂大叫；杂以嘲诙，万花齐笑。世不吾与，吾不世许。自谓吾虎，世弃如鼠。相舛相背，逝将去汝。一朝奋发，仗剑东行；提师五千，往从阿兄。何坚不破？何劲不摧？跃入章门，无害无灾。昊天不吊，鲜民衔哀。见星西奔，三子归来。弟后季父，降服以礼。匝岁告阕，靡念苞杞。出陪戎幄，匪辛伊李。既克浔阳，雄师北迈。铲潜剜桐，群舒是嘬。岂谓一蹶，震惊两戒！李既山颓，弟乃梁坏。覆我湘人，君子六千。命耶数耶？何辜于天！我奉简书，驰驱岭峤。江北江南，梦魂环绕。卯恸抵昏，酉悲达晓。莽莽舒庐，群凶所窟。积骸成岳，孰辨弟骨？骨不可收，魂不可招。峥嵘废垒，雪渍风飘。生也何雄，死也何苦！我实负弟，茹恨终古。予于道光甲辰寄诸弟诗有云：“辰君平正午君奇，屈指老沅真白眉。”辰君谓弟澄侯，生庚辰岁。午君谓温甫，生壬午岁。老沅谓沅甫也。

余伯兄以戊午冬为哀辞，哭第三兄温甫先生。明年，王君孝凤请刻于武昌之怀忠祠，278-1 石二方，嘱国荃为之。余既感王君盛意，又追念手足衋然怆怀，抆泪敬书。咸丰九年十月曾国荃附记。

丁卯四月求降雨泽告辞 [125]

自客岁之仲秋，历冬春而孟夏。阅八月而不雨，嗟群生之凋谢。

哀江南之黎庶，困兵燹以十霜。邑何民而不莩，野何土而不荒？

庆中兴于甲子，甫得脱乎兵戎。悉敝赋而北伐，又杼柚之屡空。

逮丙寅之夏末，高邮罹乎灾凶。运堤怆其溃决，没六县于波中。

涨泗沂与淮湖，潴千里为泽国。饱人肉于蛟鱼，乌鸢下而争食。

嗟赤子其何辜？实百官之不职。曾水患之未平，又旱灾之相逼。

麦有秋而失望，稻有种而不入。千村聚而皇皇，老幼环而悲泣。

痛蚩蚩者无罪，罪乃在于疆臣。羌无德而窃位，上干怒乎百神。

或屋漏之隐慝，或秕政之不仁。将举错之失当，抑冤狱之未申？

宜躬被乎酷罚，胡移祸于吾民？爰致斋而惕厉，叩苍昊而陈词。

审余身之有咎，甘百死而不辞。为斯民而请命，冀岁事之无亏。

沛甘霖而溥降，膏百穀以蕃滋。万类蔚而回春，农民忻而相告。

今不虑乎旱饥，后无伤乎秋涝。感神惠之孔时，终倾诚而图报。

汉阳刘君家传 [126]

余既铭刘君椒云之墓，其兄子世墀复寓书抵余：“季公之行义，蒙甄叙大凡。其为学之次第，不幸遗书未成。世墀之愚，不可骤晓。其孤世圭尤幼，即他日长大，终无以窥寻先人甘苦。季父执友，莫笃先生。先生若哀吾昆弟，即别为家传，镌诸家牒，所以不死季父而贶我刘宗，益厚无已。”盖椒云之学之自得于中者，有不可襮诸文字者矣。其致功之迹，国藩实亲见之而亲讨之，称述以诏其诸子，吾之职也。

始椒云尝治方舆家言，以尺纸图一行省所隶之地，墨围界画，仅若牛毛。县以圆围，府以叉牙，交错成围，不为细字识别。晨起指诵曰：“此某县也，于汉为某县；此某府某州也，于汉为某郡国。”凡三四日而熟一纸，易他行省亦如之。其于字书，音韵及古文家之说，亦皆刺得大指。其后益及天官、推算，日夜欲求明彻锐甚。适会丧妇，劳忧致疾，乃稍稍自惜，慨然有反本务要之思矣。窃尝究观夫圣人之道，如此其大也。而历世令辟与知言之君子，必奉程朱氏为归。岂私好相承以然哉？彼其躬行良不可及，而其释经之书，合乎天下之公，而近于仲尼之本旨者，亦且独多。诚不能违人心之同然，遽易一说以排之也。

自乾隆中叶以来，世有所谓汉学云者。起自一二博闻之士，稽核名物，颇拾先贤之遗而补其阙。久之，风气日敝，学者渐以非毁宋儒为能，至取孔孟书中心性仁义之字，一切变更旧训，以与朱子相攻难。附和者既不一察，而矫之者恶其恣睢，因并蔑其稽核之长，而授人以诟病之柄，皆有识者所深悯也。椒云初从事于考据，即已洞知二者之弊。既更忧患之余，尤自敛抑，退然若无以辨于学术也者，默识而已矣。于是以道光二十八年二月，弃其所官之国子监学正，决然归去，以从政于门内。积其谨以严父母之事，以达于凡事无所不严；积其诚以推及父母之所爱，若所不爱，无不感悦。其又不合，则考之《礼经》，核之当世之《会典》，以权度乎吾心自然之则，必三善焉而后已。病中为日记一编，记日日之细故，自责绝痛。将卒，又为遗令，处分无憾。盖用汉学家之能，综核于伦常日用之地，以求一得当于朱子。后之览者可以谓之笃志之君子耶？抑犹未耶？国藩为发其择术之意，既告其诸子，亦与异世承学者质证焉。

葛寅轩先生家传 [127]

先生讳大宾，字兴森，号寅轩，葛姓。先世自苏州徙居湖南，遂为湘乡人。曾祖世珍，祖生霞，父长添，世有隐德。先生幼而端重，动止异于常儿。长而益自检制，终日危坐，言笑不妄。盛暑不袒，焚香把卷，默识恬吟。性耐剧饮，虽醉不乱；或久无酒，终亦不索，怡然若有以自得也。

乾隆之末，海内文人以靡丽辩博相高。昆明钱南园侍御沣，独以刚方立朝，视学湖南，以正谊笃行风楚之人，所取率多端士。先生既受知于钱公，补县学生员，益折节自绳，跬步必衷于古训。学徒游其门，则先教之以忠孝大节，下至饮食起居，出处语默，取与毫厘，各有法式；从则贞吉，违则耻辱，至不得齿于人。听者往往汗下。常称钱公及其师湘潭朱声越之学行，以勉其门人弟子。弟子高第者，我先大夫竹亭公及陈君道著籍最早。晚岁又得黄君星平，邹君鲁道，皆登甲科，知名于时。各秉师说，以教授乡里，传嬗赓续，笃守矩矱。吾乡风气淳古，士人循循，不敢背越礼法，以自放其亡等之欲，论者以为渊源一本于先生。彼南面民上司政教之柄，其流风余韵，得比于一诸生被人之深且久如此者，曾几人哉？

先生四岁丧父，哀毁若成人。年十三，值父忌日，出主以祭，主动仆地，粉面剥落，脱去葛字，微露周字，盖木工饰周姓废主为之者也。先生痛哭引咎，告墓易主，卜日乃祭。事寡母左孺人也，巨细必躬，疾必尝药。生徒有馈，必归以献。尝隆冬独坐，心动，急自馆所驰归。入门，数呼母，母方与仲兄负暄后院，闻声趁出，而屋后山忽颓，压坐席破碎。里之人以谓先生诚孝之所感也。母殁，勺饮不入口者五日。既葬，衰服终其身，腰以下无复存寸缕。服阕，每祭必泣，尽哀，以为常。兄弟五人，既分居矣。逋负累累，无以自存。先生则请于母，复同居如初。即有所入，丝发不以自私。兄弟没，则庀其丧；无子，为之立后。群从诸妇，各受职业，室以大和。

道光二年，朝廷开孝廉方正之科，有司举先生应诏，或劝之一诣京师谒选。先生曰：“是可以躁求耶？”十二年壬辰十月二十九日卒于家，春秋七十有一。配左氏，前卒。时先生年才三十有奇，终身不更娶。子二：长荣荫，早没；次荣馆。孙三：封泰、先晋、封梁。孙女二人，其一归吾弟国华。曾孙镇堡、镇岳。先晋，县学生员，后其世父荣荫，先生命也。笃慎而好学。积善之报，殆将于是乎在。

前史官曾国藩曰：“人之品类，至不齐也。唐代设科取士，名目繁多。宋司马光请开十科以求贤，其目至为赅简。今世官人，专出于进士之一途，盖有科而无目矣。会典所著，特科有三：曰博学鸿词，曰经学，曰孝廉方正。鸿博科再开，经学科一开，当时皆称得人。孝廉方正之科，诏开六七次，而由之以践历显仕者特少。或举天下而无一人赴部应试者，则何也？岂朝廷所以旌别此科，其法有未善与？抑有司者漫不矜慎，举非其人与？以湘乡言之，道光初元举先生，咸丰初元举罗君泽南，未可谓都非其人也。夫诚得其人，在上者固当思所以致之耳！彼膺斯举者，岂汲汲哉！”

咸丰七年丁巳十一月壬辰立

欧阳氏姑妇节孝家传 [128]

节母蔡氏生十三岁而室于欧阳，事玉光府君，家微也。姑刘孺人，端严匡敕，无所假借。节一朝之食，分之二日；并三人之事，责之一手。举家事精粗剧易，壹委节母，不以何问他人。节母则先鸡鸣而兴，豫其未至；后斗转而息，补其阙遗。箕拘无尘，井汲无濡，半米寸薪，必珍必戒。诸娣姒次第入门，节母躬其难者，让其易者。自亲舍及众私室，衣垢则浣之，绽裂则补缀，初不问其所自来。群从子女，寒则衣之，饥则慈以甘糍，就湢浴为之洁除。群从或忘其母而母节母，节母亦忘其非己出也。

乾隆三十年乙酉，舅席珍府君卒。明年，玉光以毁死。刘孺人大戚。节母于时年二十有八。长子惟本甫三岁，少者成材未期耳。入则泣血柴立，茹蘖自盟；出则抱子奉姑，怡声亹亹。益屏去华饰，先姑意之未发而从事。约其口与体，以及其孤子女，无所不约；勤其力以率其妯娌与其子姓，佣奴各有专职。土无寸旷，人无晷暇；俯拾仰取，宾祭有经；猪鸡肥硕，蔬果怒生。方节母事姑之初，岁入谷二十石；逮姑之暮年，谷近千石。惟本读书属文，试于郡县有声矣，年二十七岁而卒，妇蔡氏亦以节著。

节妇蔡氏，少归欧阳惟本，节母之冢妇也。乾隆四十三年戊戌，岁大饥。节妇将嫁，其父辅世贫不能具礼。宗族或助之结褵之资，凡得钱三千有奇，父为装遣之。节妇阴返其钱，置秆荐中而系钥匙其端。父归而室无见粮，引钥则钱在焉。泣曰：“孝哉吾女！留此以活我也。”惟本没时，节妇亦二十八岁。由是捐弃万事，壹从节母求所以事祖姑刘孺人之法。黎明，刘孺人兴，节母执笄侍左，节妇自右约之。及盥，节母奉水，节妇奉槃。及食，妇具馔，母侑之。及寝，三世联床，听于无声。刘孺人即怒，节母负墙竦惧，节妇从容改为，以适厥指。即疾病，妇煮药，母尝而后进。夜则番宿递侍，衣不解带。一夕，节母起，堕床，折胁二骨。节妇号泣，就援之。母戒屏息，无令刘孺人得闻知也。刘孺人晚而丧明，手足痿痹，挽283-1 舆，日游庭中。节母肩前，节妇肩后。其后刘孺人九十而终，节母且六十矣，二胁骨者竟无恙。其后二十余年，盗入室劫母衣，刃伤节妇指及肘。创甚，亦不医，而竟无恙。论者以为孝征，神或相之云。道光九年，节母没，实年九十有六。二十三年，节妇没，实八十有三。其前五年，岁在己亥，均旌表节孝如例。

前史官曾国藩曰：节妇之孙女子四人，次二者归于我外舅福田先生，笃行君子也，数为余诵述两世事状。余昔官礼部，见各行省题旌妇女，凡烈妇殉夫者，别具一疏。高宗皇帝常下诏非之，不予旌表，以为行不贵苟难也。然末俗士论，往往以矫激卓绝之行为难。观欧阳姑妇之节，亦似庸行无殊绝者，而纯孝兢兢，事姑至六十年、五十年之久而不渝，天下之至难，孰逾是哉！

吴君墓志铭 [129]

吾邑吴君荣楷，既以道光辛丑成进士，将之官浙江。乃手其先人状，请曰：“吾父母弃养十二年矣。窀穸之事，粗已安吉。尚未有以铭幽室。子其为我铭之。”固辞不获。

按状：先生姓吴氏，讳文深，字致远，湘乡人。曾祖文章、祖太若、父振世，皆以愿谨称。家故饶，振世公既老，携资客游常德，先生从之行。留明远翁家居。明远，先生兄也。常德去湘乡千余里。逾二年，而振世公卒。邻里无行者，利其有，率众闯然至丧次，叫嚣隳突，杂以胥役。先生鸡斯徒跣，击胸如坏墙，号泣向众曰：“孤儿在此，环顾无功缌之戚，无密友、干仆，若辈不哀吾丧，而迫人于难，是可忍乎！且胥役何为者？孤儿请以泣血溅县官之庭矣。”众瞠视，各鸟兽散。乃部署丧事，从容扶榇归湘。时先生年十六岁也。既归，事母益谨。然家益落，遂与明远翁经营生计。惟母养特丰，他则皆从俭约。久之，复稍裕。吴氏自鼎革后，谱牒散佚，先生力为倡修。特征详核，数年而成。既又倡修家祠。明远翁捐基地数十亩，先生竭力缔构。夫其拮据漂摇之际，旁午未遑，而能敬宗收族，先其大者，可谓知本矣。道光某年某月某日卒，年八十有四。葬某县某里某原。配宋孺人合葬焉。

宋孺人少先生十余岁，既来归，尤耐艰劬。振世公之客常德，孺人不逮事也；逮事姑，曲意承欢，如恐失之。性好恤穷困，邻妇纺织无资，则罄所有给之。先是明远翁常外出，有子名荣林者，绝颖异。先生择师督读，视犹己子，遂以成立，为名诸生。已而荣楷兄弟皆从之受业。孺人之视荣林也，不以为侄也，以为师也。邑人咸谓先生之教子，孺人实赞之云。某年月日以疾卒，年六十有一。子二人：长荣楠，邑庠生；次即荣楷。孙光煦，邑庠生；次某，次某。女孙七人。

铭曰：少而御侮豪强伏，长而克家宗族睦，耄而韬光讷且朴。讷乎？朴乎？黑而雌者福乎？斧之藻之，舟之方之。夫子之协，琴瑟以将之。宰树青青，有桐有梓。我铭诸石，以妥泉宫，以昌其孙子。

余安人墓志铭 [130]

攸县余世校客京师五年，闻母讣，将奔丧。以铭墓之文来请，且曰：“世校生不能侍槃245-1 ，殁不能视含殓，是罪人也。先生幸次吾母淑行，以光幽室。”

按状：安人姓谭氏，衡山举人昌明之孙，广西巡检禹门之女。七岁丧母，事继母以孝闻。适攸别驾余君君山，襮顺衷和，翼翼如也。久之，别驾君之汉阳分府任，以家事嘱安人。时堂上舅已弃养，姑老矣，诸子弱小不识事。安人谋初毖终，巨细必躬，祭必虔奉，免薧必时。委诸子于学，朝而蠲285-1 礼师，夕而课男旋课女。课毕而纺绩，而经营钱布。如是者十余年，而精力衰矣。道光辛丑某月某日以疾卒，春秋六十有七。以某年某月某日，葬某县某里某原。子四人：长世柄，次即世校，廪贡生；次世劳；次生春，县学生。女一，孙九人，某某。世校之入都也，安人拊其背而诫之曰：“去，去！强饭，乡里龌龊，终不得进取。京师文物殷辚，贤士大夫绎绎如繁星。汝往，勖哉！名自可致，学可染人。道德有轨途可循，而青紫可拾也。往矣，勿吾念。”今世校虽不得爵位，而业日进，声闻日敷，谓非安人之教哉！呜呼！可谓知其大者已！是宜铭。铭曰：

维车有辅员于辐，维矢有房利于镞。维壸有贤，维家之福。光光别驾，亦载其贽。愔愔硕人，既诒斯肄。虽则诒肄，无仪以无踬。无踬于山，曰巢于颠。口卒瘏兮手复胼，凤之雏兮谷之迁。不得反哺兮涕涟涟，铭幽表淑兮千万年。石不烂，山不骞。

彭母曾孺人墓志铭 [131]

天道五十年一变，国之运数从之，惟家亦然。当某隆时，不劳而坐获；及其替也，忧危拮据而无少补救，类非人所为者。昔我少时，乡里家给而人足。农有余粟，士世其业，富者好施与，亲戚存问，岁时馈遗286-1 属。自余远游以来，每归故里，气象一变，田宅易主，生计各蹙，任恤之风日薄。呜呼！此岂一乡一邑之故哉！王姑彭孺人，吾祖之伯姊。其冢妇，又吾姑也。两世之好，视他戚尤厚已。王姑之未嫁也，事吾曾祖王父母以孝闻。既适彭宜仁先生，相夫敬克厥爱，无片言稍忤。自吾成童以后，王姑已五十余，其堂上舅姑八十有奇矣。每见王姑奉甘旨未尝不洁，议酒食未尝不豫；大而课读劝农，未尝不营虑；小而厕牏洒扫，未尝不躬亲也。盖余所见贤母，无如王姑勤者。早岁物产殷饶，内奉菲薄，外图丰洁。比年以来，稍稍歉绌矣。己亥秋，余将入都供职，走辞王姑。视其庭除，气象不侔。悯其愈勤，又惊其衰，为之泣。王姑亦泣。盖心知其不可复见，而哽咽不能言也。竟以次年春卒。岂不悲哉！

王姑生乾隆二十九年甲申十一月十七日，卒于道光二十年庚子三月二十三日，寿七十有七。葬湘乡二十四都西287-1 山阳，首辛趾乙。子三人：长庆龄，予姑夫也，先孺人二年卒；次庆吉，次庆也，好学能文。孙六人：毓耒、毓楛、毓橘、毓椿、毓杖、毓麓；女一，孙女一人。铭曰：

懿我王姑，既庄以287-2 。佩管舟觽，德容棣棣。勖哉夫子，俪光侪鸿。五十余载，无遂有终。曷瘁厥躬，言育我鞠。无耻我罍，实繁旨蓄。离离令问，匪迩伊遥。贻泽之荫，何幽不乔？南山287-3 崒，宰树青青。弗骞弗拜，万代千龄。

单县典史张君墓志铭 [132]

君讳鼎五，字芗塍，世居浙之萧山。曾祖朝琮，直隶通永道。祖文瑞，山东青州府海防同知。考学斯，广东主簿。主簿君兄弟三人，长伟山，次涤三，皆不仕。涤三以子湘崖官汀州知府故，赠官如其子。主簿君官粤，噤不一施，遽卒。君时五岁耳，依母童安人万里返葬，孤贫亦立，斩焉自修。久之，乃游楚，依从兄黄陂令湘崖。湘崖由楚徙豫，三迁而官汀州知府，君壹从焉。居亡何，荆梁教匪蜂起，蹂躏三省，兵饷靡万万。朝廷议民有输金县官，得除为吏。嘉庆四年，君由是官山东，署沂水县丞，补单县典史。单故多豪右，素慢易尉。君抑桀扶尪，峻拒干谒，伤恤狱囚，痛与粪除，漉其污湿而时其冻饿。后三十年，君退归。囚有流绍兴者，途遇君，匐伏叩头。君错愕。囚曰：“某单县人也，清狱之惠不敢忘。”宦单十年，叹曰：“尉所得为者，吾既为之矣。吾所欲为者，岂尉谓哉！”间竟移病归。而山东旧僚酷慕君，累书招致，乃复薄游齐鲁，传客淮泗之间。至七十二岁，始杜门不出。又一纪，乃考终云。

君于孝友若趋利然。初丧父，童安人抚之，积劬仅存，内外无倚，寒饥力学。夙兴，母爨汲，君负薪，恐伤母手，尽拔芒刺，然后之塾。或竟日无所得炊，母子对泣，已而互慰。汀州君以事牵连被劾，君营护奔告，凡四昼夜行千余里，卒脱汀州君。于是人人翕然伏君之内行也。道光壬寅十月四日卒。配陈安人祗顺敦俭，见者师效。子男子三人：长锡戊，浙江乡试举人；次百揆，以一甲进士通籍，为翰林院编修；次百衢，殇。女子三人，长适某官某，次适某官某，次适某。孙某某。百揆之举于乡，与余同年，相善也。以某年月日葬君某县某原，来征铭。铭曰：

析楠作桷蒿作梁，大小易位今古伤。有嘉一尉仁且强，皓首卑栖不得骧。身之乖时遌厥子，慎终卜臧魂藏此。我最其行垂孔轨，万千亿年无坏毁。

陈岱云妻易安人墓志铭 [133]

道光二十四年正月，陈君岱云丧其配易安人，则大戚，哀溢于礼。已而谓国藩曰：“子知吾之哀乎？吾祖自康熙间由茶陵徙长沙，六世百余年，今其存者五人。吾门祚之衰可知也！吾父之没，至今十六年，而死亡相继，凡十三役。吾母之不能一日以欢可知也。吾妻从宦五年，既没而敛，求衵衣无一完者，吾之贫可知也。人之居此世者谓何？吾欲不过哀，得乎？”则又曰：“吾妻之贤，子宜有所知，请为铭。”余曰：“然。固知之。”

盖安人卒之前一岁，陈君尝大病。余朝夕存问，备得安人侍疾状。他日，又得陈君所述，以是颇详。陈君之病凡三阅月矣，安人单忧极瘁，衣不解带者四十余日，凡可以自致者，无弗致也。久之，则祷于室神，求促其身之龄以益夫寿。犹不应。六月丙戌，乃割臂和药以进。当是时，安人之母弟易光蕙及陈君之友三数人者皆在，惶愕不知所为。国藩则仰天叹曰：“陈氏累世赖以不坠者，独此人耳，而有他乎？”然已无可奈何。明日疾乍平，则皆讶。光蕙觇安人衣袖血迹，稍廉得之，不敢以询。又数日，疾渐瘳，乃询之。安人曰：“其有之，此不幸事耳，勿复言，伤病者心也。”道微俗薄，举世方尚中庸之说，闻激烈之行，则訾其过中，或以罔济尼之。其果不济，则大快奸者之口。夫忠臣孝子岂必一一求有济哉？势穷计迫，义不反顾，效死而已矣。其济，天也；不济，于吾心无憾焉耳。安人本醴陵人，居长沙，处士昌纲之孙，岁贡生履元之子，以孝谨特为父母所爱。生二十岁矣，而难其适。有王秀才者，自负知人，谓岁贡君曰：“茶陵陈某，神仙人也。即择婿，不可失。此子今贫，不能衣食，数年后，当为达官。不者，且抉吾目也。”是时，陈君之元配没二年矣。既归陈，不逮事舅，以其事父者敬姑，而以事其母者致爱焉。以是得姑欢。凡修所职，皆衷于大体，无巨细必悫。《诗》曰：“何有何无，黾勉求之”，兹可谓贤矣。况有至行足感神明者哉？

安人生于嘉庆某年月日，年三十有一。生子男二人：长远谟；次远济，生四十日而安人卒。女一人。将以某年某月某日归葬于某县某乡某原。余既重其请，乃先期铭之。以激懦者，亦少塞陈君之悲。陈君名源兖，今为翰林院编修，纂修国史也。铭曰：

民各有天惟所冶，焘我以生托其下。子道臣道妻道也，以义擎天譬广厦，其柱苟颓无完瓦。自今无以身代者，有一于此双盖寡。忧劳积剧焉可支？天之所陨非人尸。跖修渊短谁敢訾？铭兹大节贞厥垂，有他淑行以类推。

新化邹君墓志铭 [134]

君讳兴愚，字子哲，邹姓。先世由江西再迁至湖南新化居焉。有瑂玉者，以选拔贡生官永明县教谕，是生祖询，县学生，于君为高祖。曾祖某，祖某，皆不仕。父某，家贫，客游陕西紫阳。族子有先家于是者，遂因其户籍，补紫阳县学廪膳生。生二子，长兴鲁，次即君。君生数岁而廪膳君卒，依母曾氏力食仅存，痛绳于学。年十六，仍补县学生。二十五，举道光庚子陕西乡试。甲辰，再上公车，不第。叹曰：“吾不得禄，饿死无所损。然如吾母何？”益发愤，不归，日刻钱以食。为文务极思，同业者或不能究其指。明年乙巳二月，疾作，不得与礼部试，竟以六月九日卒于京师，年三十耳。

君性戆直，纠友之违，尽言无巽，有馈以财，辨义无小；非其义却之，无大。安贫若天性然。庚子赴省试，其师陈仅资之金，君尽以金奉母，而自囊钱八百，负布被徒步露宿行千里。仅益敬之。仅故为紫阳令，见君文奇之，怜爱如亲戚，月继米赡其家。久之，仅徙官他县，移君家就养官所，而别以资赠君之京师。君且死，泣曰：“吾负大恩未报，命也。”遂绝。既卒，其友人江忠源职其后事，其从兄子律归其丧紫阳。将立其兄子隆岱为嗣，而国藩买石先事为铭。铭曰：

是人非蚓，生世实艰。爰有狷者，伯夷是班。有投以币，掷弃如菅。或泰于取，负恩如山。恩不果酬，母不终将。又寡厥配，厥氏维黄。仅遗孑息，天其俾臧。吾言可信，纳券于藏。

适朱氏妹墓志 [135]

适朱氏妹，吾父之第三女子也。幼而病痀，父母恐不宾于婿，特慎许人。年廿有二矣，友人某告余曰：“闻若为女弟择所归，有朱子咏春，愿而敦，讷而慈爱，必得佳婿，莫良此子。”

国藩卜之，吉。请于父母而嫁与之，道光十九年十月也。是岁国藩以初厕词臣，乞假家居。而朱氏之诸昆，亦适有举于乡者。两家父母、大父母各无恙，里人颇称门祚之盛。亲迎之夕，姻娅族党会者数百人。越三日，内无长幼，皆以为贤；外无戚疏，皆以为祥。比及反马之期，则舅姑之所职者，悉以委决新妇。妹故明慧，粗解书数，条分件布，咸有节文。由是远近谓朱氏有贤干妇矣。二十六年丙午，以产难卒。凡春秋二十有九，室于朱者八载。有子一人，某。即于九月某甲子葬于某县某里某山。

吾姊妹四人，季者早殇，二长者并穷约不得怡。独朱氏妹所处稍裕，而少遘痼疾，又离娩厄以死，何命之不淑也！妹卒以八月晦日，不逾月而吾祖母弃养。国藩窃禄京朝，发一家书而两遭期功之丧，又何痛也！于是泣识其略，使咏春追埋诸幽，且叙其内外家之系而声以铭诗，以宣吾悲。铭曰：

有女曾姓圣为宗，父班泮水祖辟雍。两世大夫帝褒封，母江夫人劬且恭。鞠兹惠质艰厥从，嫔朱其先国比莒。纳夫方轨辔如组，君舅镇湘乡所举。铭者母兄涤生父，滥羼朝官无寸补。

满妹碑志 [136]

满妹，吾父之第四女子也。吾父生子男女凡九人，妹班在末，家中人称之满妹，取盈数也。生而善谑，旁出捷警，诸昆弟姊妹并坐，虽黠者不能相胜。然归于端静，笑罕至矧。道光十九年正月晦日，以痘殇。明日，吾儿子祯第相继亡。妹生于世十岁，儿三岁也。即日瘗诸居室之背，高嵋山之麓。吾母伤弱女与冢孙，哭之绝痛。间命诸子曰：“二殇之葬也，无碑以识之，即坟夷级陊，谁复省顾者？”国藩敬诺。亡何，系官于朝。公有执，私有濡，久不得卒事。越八年，而适朱氏妹徂逝。以其新悲，触其夙疚。怆然不自知何以为人也。于是粗述一二，遗家人植石墓北，且缀之辞，使有垂焉。铭曰：

去家不能三百武，二殇相依宅兹土，狐兔安敢侮！

随州李君墓表 [137]

道光二十六年某月，随州李君年八十四，考终于里第。其兄之子户部主事树人，闻赴京师，将去官持丧。余往吊，语之曰：“于古期功之丧，仕者去职；缌之丧，士不得应举。今子之归，礼也。”树人曰：“岂以为礼，致吾哀尔。”且泣曰：“叔父葬有日，既埋石幽宫，维墓道当别立碣，将揭其行义以视来者，敬以属先生。”则为余缕述一一，甚详。

树人事予甚敬，又以礼请，余其可辞？惟君受性刚介，于事无所不敢。凡所力任，必自于公；或私于己，毫毛不以措意。人所愈惮，当之愈勇。嘉庆初，川楚教匪蜂起，汉沔荆襄蹂躏殆遍。随州之西有环潭者，巨镇也，贼将大掠而窟之。君戒镇家出一人，负薪一束，执长竿笼一炬，临水雁列。竟夕焚薪，火光亘六七里，贼不敢渡，随以不陷。近村有田，久没于水，吏责赋于比邻，民绝苦之。君遍哀诸司，乞蠲无田之赋，竟以得请。其他施于乡者称是。是故邑有举也，非其倡不兴；里有争也，非其解不息。其贵盛也，人皆称愿之；其疾皆奔视；其没也，哭之皆哀云。

李氏世居随州，家微也。君少与其兄某发愤力学，自度终无以大其门，乃去为贾，累致千金，一以资兄宦学，不问。久之，乃为兄纳金县官，得除为丞，稍迁至云南嵩明州知州。而君亦以武学生入资为都司。于是诸子翩翩，文学仕进，寖昌大矣。

君讳某，字某，曾祖某，祖某，皆不仕。考某，以嵩明君贵，诰封奉直大夫。子二人，长某，以嵩明君得子迟，与为嗣，后遂不还。次某，孙某某。自嵩明君之殁二十年，君抚诸孤，恩勤备至。树人之官京师，君一资之，如资其兄。其视兄子不知其非己子，其视己子不知其非兄之子也。

呜呼！自众人论之，彼施于乡者博矣；自知道者观之，独其施于家者，不可能耳。不可能也，则亦不可朽也。

钱塘丁烈妇墓表 [138]

道光二十有七年十月，钱塘丁士元图其五世祖妣烈妇周安人之墓道，又谱其世系，述其节行，踵吾门而告曰：“士元之五世祖妣周氏，《南疆绎史》曾以掇之《列女传》者也，实以顺治初殉难，今二百载矣。维茔域有下窆之石，不克宣刻事迹，暴诸道路，惧终将晦湮，且无以兴敕世世子孙。先生，天下之夙于文，如不余屏，请为文扬之墓。是宠施吾族而厚吾先世以不朽也。”国藩礼辞不获，则谨次丁氏之系，烈妇之畸行与圣朝旌显幽微之义，有颠有委，以激懦者。

其语曰：丁氏之别子居山阴者曰际龙，世农也。其元孙曰瑞南，始为贾杭州，是为烈妇之夫。烈妇生而笃孝，其母患心痛绝急，或称海上方，指血和药可立已。烈妇则尽刺十指，剂血以进，病良已。瑞南既贸迁于杭，家中有无，壹仰烈妇。裁冗而缉匮，赢事而缩食，秩如也。顺治三年，我大清兵下绍兴，土贼乘间四出焚掠。烈妇挈二子奔窜，贼数规之。烈妇度终不得脱，乃以二子付族属之老成者曰：“以累若，襁归儿父，吾不可为贼辱！”遂自投水。贼追救之，不殊，凡三溺乃绝。年二十有三岁。瑞南在杭，闻难奔焉。三日矣，尸不腐，蚊蚋不集。其卒以六月四日，天盛暑也。瑞南悼妻之义死，痛土贼之兽心，曰：“孰不可居？又奚为于故里？”遂占籍杭州。前烈妇所挈窜之二子，长曰聘贤，季曰茂卿。至是茂卿始为钱唐人矣。其后百又数载，至乾隆十四年，孙可学上其事于朝，乃蒙恩予旌表。又数载，以可学官某官，赠烈妇为安人。又九十载，至道光二十五年，烈妇之裔孙士元以进士入翰林，丁氏寖寖昌大矣。维明季之乱，匹夫匹妇蹈死如归者，所在多有。而食禄者往往濡忍不决，或偷活无几时，旋亦周章就毙等死也。血气之躯，非必久长不敝之物也，彼独须臾不审耳。人固有断不可不慎之须臾，如烈妇之光显，岂须臾也哉？亦且长久焉尔！

前海宁州知州长沙李君母黄宜人墓志铭 [139]

宜人，善化黄君孝职之子，长沙李君天锡之妇，敕赠奉直大夫熙臣府君之妻，而浙江海宁知州象昺之母也。海宁之为良吏，楚之贤者与浙东西之士庶，莫不知闻。而海宁君曰：“非吾之能，繄吾母之勖。”宜人之归李氏，家微也，岁入不足自赡，赠君则奔走以取给，大府之从事，郡县吏之宾客，裘而往，葛而不归，朔而寓书，再晦而不达，如是以为恒。宜人挈巨省细，壹不假人。督二子入学，晨有责，夕有程。就傅之所需，不足，则货田宅资之。海宁以选拔贡生，廷试为县令。每狱成，宜人则询曰：“毋已冤乎？”族党有来官所者，则曰：“毋贫乎？”即有平反，而馈佽厚，则宜人喜；既无所平反，或馈佽稍廉，则愠见于色。故海宁之发名树绩，虽赠君亦尝曰：“宜人之力也。”海宁以道光戊戌奉赠君之丧归葬，宜人虽老，习勤不改。又六年甲辰正月六日，年七十二以卒。即以其年某月日葬某乡某原。有子二人：长象晟，先十年卒；次即海宁。孙六人，某某。曾孙二人，某某。

宜人以道光十四年册立孝全皇后，恩敕封孺人。卒后一年，皇太后七十万寿。天子推恩赐类，乃得诰赠宜人。又二年，乃诿余文其幽，将追事焉。末世称述列女，好道其奇特者，异则异矣，而难为式也。方赠君客游四方，每出，属曰：“上吾父母，下吾子，以付女。”及宜人侍姑疾三年，无丝毫异志。舅病大渐，赠君自客远归，越夕而遭丧，大恸不知所为。而宜人于附身之具，已夙严矣。夫其教子也如彼，而其事亲又如此。此殆庸行无足标绝者与！然而难可几矣。铭曰：

洞庭之南，有贤刺史。龟食筮祥，葬母于此。谁与铭者？涟水曾氏。深刻大书，以诏无止。

钱塘戴府君墓志铭 [140]

钱唐少司马戴君既葬其亲资政府君、王太夫人六年，未有以声诸幽，乃以命其友曾国藩。国藩为谱其系，述其行，纪其恩遇，因及其息，以识其葬。

其系曰：周植汤后于宋，幽王时宋公谥戴，后遂以公族为氏。圣与德，抉经阐教，袭为通儒。传至南唐，安为银青光禄大夫、上柱国，谥忠恭。子奢，始居新安之隆阜。孙处居上溪口，仍世为徽人。至明崇祯间，有一美者，仕浙江都指挥经历，子孙遂为钱塘人。曾祖永荃，祖承徵，考佳瑸，两世皆封朝议大夫。朝议君生四子：长道亨，乡试为举人；次道立，议叙府同知；次道泰；府君讳道峻，字升甫，其季也。王太夫人考曰通泗，赠奉直大夫。其门族自为风气，杭人甲乙目之。

其行曰：府君综治群书，不以一流自域，不与横目之民争利，不与逆撄者校曲直。改葬长兄之墓，迎主于家，而时其祭。从父墓崩，易棺而迁葬。又葬其姊之夫，又葬其师之无主后者。少嗜碑碣，继耆古扇，聚以千计。老耆古金，泉刀布币，兼收博考。既寄于三者，乃冥于万物，陶然自娱，不为执必。凡誉毁、穷通、有亡，壹等齐之，终其身不以关于虑也。太夫人操作暇豫，而供具倍于众手，御下无甚色，而仆婢肃然。嫁衣毁于火而无戚容，将死而无哀语。

其恩遇曰：府君既补学官弟子，七试于乡而七黜。以子熙贵，敕封儒林郎，诰封朝议大夫。既殁，而熙跻卿贰，国恩例晋资政大夫。太夫人初封安人，继赠恭人，亦例晋夫人。

其息曰：男子三人：长即熙，以翰林三直南书房，再视广东学，累官至兵部右侍郎；次曰煦，府学生，明天官算术；次曰焘，议叙府同知。女子四人，皆归士族。孙十一人：有恒，府学生；以恒、之恒，县学生；可恒、如恒、果恒、其恒、斯恒、所恒、自恒、尔恒。孙女三人。曾孙三人：兆登、兆春、兆衡。曾孙女一人。

其葬曰：太夫人卒于道光十五年四月十八日，年六十七。明年九月十七日，葬于西湖之三台山麓。越七岁，道光二十二年三月十七日而府君卒，春秋七十有三。即以其年十二月十一日，穿太夫人之域而合葬。既固既虔，永贞无纪。铭曰：

钱王湖滨有一士，十年内廷书画史。曾使岭南万里行，又坐枢府统九兵。是为府君之令子，实奉老亲葬于此。既葬六载吾为铭，下告谁何上日星。

善化夏母杨宜人墓志铭 [141]

宜人，宁乡县学士杨君开梅之孙，处士应灼之女，善化259-2 赠奉直大夫夏君讳某之子妇，赠奉直大夫讳某之配也。宜人在家，则温恭孝岂，偏获于亲，择所宜归，莫良夏氏。既归，事舅259-2 赠君及姑刘太宜人，逆志而筹之，未命而赴之。甘旨之调，不躬不进。赠君之前所配黄宜人者已早卒，仅遗一女。有兄与嫂亦卒，遗三子。赠君又仍岁多病，家无巨细，壹委宜人。宜人共洁祭祀，斟药礼医，裁赢补绌，公私井井。视前女如己女，不敢毫末替焉；视己子如从子，不敢毫末加焉。督诸子之学，日省而月稽。师塾之馔，丰倍其室。就试于有司，出必戒，反必诘。其见录也，悦而不溢；其黜也，敕而不怒。以是诸子皆底于成。道光十七年，次子家泰举于乡。又三年庚子，长子家鼎举焉。又三年癸卯，季子家升继之。又二年乙巳，家泰登名于礼部，主政于吏部。值皇太后七十圣节，天子大孝锡类，遂得覃恩褒封两世。而家鼎亦以是年充景山官学教习。盖自赠君之殁，至是二十年，中间郡县行省之试获隽者，无岁无人；而婚嫁丧纪之役，亦荐至不绝。皆宜人一心营治，而亦以劳肄甚矣。道光二十六年八月十九日以疾卒，春秋六十有八，即以其年十二月某日葬于宁乡黄花塘凤形山之阳。有子男六人，长次即家鼎、家泰；又次家豫，太学生；又次家谦，早卒；又次即家升也；又次家贲，出嗣从祖兄弟万程后。女二人：长适蒋，前卒；次适侯。孙男十二，降服孙二人，孙女八，曾孙女二人。

宜人宽仁周挚，救困如焚，深达大义，不徇私爱。疾笃，顾言曰：“寄语鼎儿、泰儿，努力当官，无以家为念。”以二子时在京师也。将奔丧，以铭嘱国藩。越二年乃铭之，而追内诸幽。铭曰：

杞恪宾周，别氏维夏。承馥远牟，踵兴达者。宛宛女宗，亦大其闾。迪将多子，并骋天衢。诸孤遗经，廿年手泽。彯其群起，下报我特。报以吾职，不告实劳。职之靡负，厥伐斯高。镌于乐石，千世其牢。

荆门州学正郭君墓铭 [142]

物有初阜，或啬其终。有馝于后，而窒其躬。陶公之山，潜蟠卌载。双雏云兴，呿腾沧海。持铎再徇，当阳荆门。祁祁学子，如饥授飧。刑狱有箴，扇仁孔永。胡德之遐，光不长炳。八龙冈下，斑竹原中。埋我铭语，载奠幽宫。

祖四世元吉公墓铭 [143]

道光岁戊申，家叔父为太高祖考妣置祠宇。其明年，又为修其坟域。乃邮书于京师，命国藩记其源委。国藩于公为六世孙，公之行事不尽悉。谨按家乘及传闻于祖父者，以表于公之墓道。

公讳应贞，字元吉，迁湘四世祖也。少贫，手致数千金产，室庐数处，尽以予其子，而自置衡邑之靛塘湾田四十亩以老焉。公没后，子孙岁分其租以为常。至嘉庆岁丁巳，家祖及族长尊三、以彰二公，纠族之人议积一岁之租，以为公清明之祀。今所置圳上之田是也，家叔父所修祠宇在焉。而靛塘湾之田，族之人又于嘉庆壬申议永为公祀田矣。独公之墓未修，族众忧之。家叔父乃慨然任之，纠工不一月竣，距公没时，已八十余年矣。公生于康熙甲戌年二月廿三日辰时，没于乾隆甲申年八月十五日巳时。配刘太孺人，生于康熙乙亥年三月十二日未时，没于乾隆甲申年三月初二日子时。合葬于湘乡大界乡罗家屋场后之阳。子六人：长楚材，次辅臣，次文炳，次明德，次兼山，次容若。国藩乃公次子辅臣公之元孙也。铭曰：

昔公创业，源远流长。服畴食德，寖炽而昌。苁茏郁积，有耀其光。千秋宰树，终焉允臧。

国子监学正汉阳刘君墓志铭 [144]

道光二十有八年九月十八日，吾友汉阳刘君卒于家，年三十有一。逾月，讣至京师，国藩为位哭于舍旁道院，遂遍告诸友，皆相吊哭，有失声者。明年某月某日，葬于某里某山刘氏先陇之次。国藩乃为铭，伐石于都下，寓舟浮江，以达于汉。既不及事，则追而埋诸坟之趾。

君之为学，其初熟于德清胡渭、太原阎若璩二家之书，笃嗜若渴，治之三反。既与当世多闻长者游，益得尽窥国朝六七巨儒之绪。所谓方舆、六书、九数之学，及古号能文诗者之法，皆已规得要领。采名人之长义与己所考证，杂载于书册之眉，旁求秘本钩校，朱墨并下，达旦不休。久之，稍损心气。又再丧妇，遂疾作，不良食饮。君自伤年少羸弱，又所业繁杂，无当于身心，发愤叹曰：“凡吾之所为学者，何为也哉？舍孝弟取与之不讲，而旁骛琐琐，不以傎乎！”于是痛革故常，取濂洛以下切己之说，以意时其离合而反复之。先是君官国子监学正，薄有禄入。而妇翁邓氏资之数千金，岁益饶给。至是尽反金邓氏，而移疾罢官，将家居食力以为养。盖浩然自得以归。归未数月，而奄及于死，可哀也！始君之归，尝语国藩：“没世之名不足较，君子之学，务本焉而已。吾与子敝精于雠校，费日力于文辞，以中材而谋兼人之业，徼幸于身后不知谁何者之誉。自今以往，可一切罢弃，各敦内行。没齿无闻，而誓不复悔。”国藩敬诺。其后君归，果黾勉孝恭，族党大悦。规画家政，条议粗具，而君遽卒。命之永不永不足憾，独其事亲从兄之志之美且坚，而不克竟其事，兹其可悲者也。而国藩之无似，不克践死别之约，以一塞故人地下之望，此又余所深耻而切痛者也。

君讳传莹，字椒云。曾祖良琨，祖方仍，世有隐德。父正柏，以君官封征仕郎。母叶氏，封孺人。始娶汤，继娶陈，皆前卒。终娶邓氏；君之反妇家金，邓赞成之。无子，以兄子世圭嗣。君之学业，其考核载于书册之眉者，与其诗古文皆不以刊布，惟搜得朱子所辑《孟子要略》一书，国藩为校刻行于世，修君志也。铭曰：

并吾之世，江汉之滨，有志于学者一人。其体魄藏于此土，其魂气之陟降，将游乎在天诸大儒之门。敢告三光，幸照护乎兹坟。

旌表节孝蒋老安人墓志铭 [145]

安人系上湘荷塘二十四都处士朱公元魁讳世剡之妻，蒋公安瑜之次女也。性端静，寡言笑，能识大义。年十六归朱，二十四岁元魁公遽逝，生子一，即国学维岳先生，甫五龄，产不及中人。安人毅然矢志，上事病姑，亲奉汤药，寝不解带；下抚孤儿，和丸助学，名列成均。督勤耕织，家道逐隆起，增先业逾十倍焉，而荆钗髻，足不越阃，白发丹心，数十年如一日。嘉庆二十四年，孝廉葛大宾、职员罗开营、族太学斗南以苦节堪嘉，事呈报县宪，详入邑乘。道光九年，欣逢旷典，照志汇列总坊。十七年，复奉抚宪、藩宪札饬专建。时余家居，相越数里许，备悉其懿行，偕生员葛振湘、族太学世享、德冠等具呈请旨旌表，自建石坊于本里大坪，旋奉主入节孝祠，春秋命官致祭。於戏，安人之节苦矣，而安人之名荣矣！

安人原乾隆二十七年壬午闰五月十六日戌时生，于道光二十五年乙巳十月十七日未时没，享寿八十四岁。距元魁逝时，守志五十有九年。生孙四：长太学生春晖，次振绪，三心鉴，四太学生宗训；曾孙蔚堂、华堂、春堂、晓堂、弼堂、亦卿扶柩安厝于江边正冲屋对岸太乙抱蟾之阳，首艮趾坤兼寅中三分立坟，铭曰：

其节之贞兮，与云峰比静；其名之芳兮，与云峰并永。瘗冰骨于斯兮，与佳气葱葱；卜子孙之昌大兮，与云峰之秀灵所钟！

礼部右侍郎加三级同里曾国藩顿首拜撰

崇仁谢君墓志铭 [146]

君讳廷恩，字拜赓，姓谢氏。少则贫甚，读书裁尽《论语》，遽去而之农，又之商。南入闽，西入蜀，逐物贵贱，转徙常赢。尝与邓氏俱为贾，主计者误以金六百入君，君密归其金，而戒主计者更易簿记。邓氏由是厚德君，远近布闻，人人争欲相倚助矣。亦有天幸，所居恒获，累致巨万，羡辄散之。为县建义仓，构廪四十二间，贮谷万六百石，捐金凡千三百斤。建育婴堂，捐金二千两。家置宗祠，捐谷若干斛。郡县立群祀庙，捐钱若干缗。学官于新进生，例取束脩之资。新进生或贫乏无所出，则又为捐四百万钱。君弱冠孤寒，蜎蜎赤立。商贾所入，尽委义举。苟利于人，不以丝毫自为顾计。苟力所能，劬劳百于人，不辞也。自太守、县令争欲致君，君终不一私谒。邑有大役，长官杖任，群目相属，君亦不以他人规我，稍为辟缩。盖行之五十载，靡财不可算，而君年亦七十矣。先是崇仁有黄洲桥，屡修屡毁，以资用浩博，莫敢大兴。至是，君出任之，锤石熔金，堰水淘沙，众匠束手，仰君计画。桥成，广一丈九尺，袤四十七丈，费白金六万而强。以七十二岁而经始，四载而毕。毕工二载而君卒，寿七十有七，道光二十一年九月廿四日也。祖亮弼，考上许，并赠中宪大夫。君以急公闻于朝，议叙巡检候选。又以子贵，赠中议大夫。配周氏、刘氏，皆赠淑人。子兰阶，候选州同。兰生，进士，工部郎中；兰英，优贡生；兰墀，刑部员外郎；兰304-1 ，县学生。女五人。孙男子十二人，女子九人。以某年某月日，葬于某乡某原。既葬之几岁，兰墀属予为铭，而追事焉，铭曰：

民之丰约，有尸在天。彼富而吝，终或005-1 焉。贫而能施，积乃如山。徒手十载，富埒周公。一毫匪义，神鉴厥衷。聚有神监，散有天视。利济宏多，人天骈喜。占毕岂久，仅尽鲁论。因心之矩，粲其经纶。光仪既蛰，奕世承福。载厥徽猷，以愧儒服。

广东嘉应州知州刘君事状 [147]

曾祖永昌，皇赠武功将军。祖开泰，康熙甲午科举人，皇赠武功将军。父文灿，雍正甲辰科武进士，山东兖沂镇总兵。君讳廷楠，字让木，河间献县人，县学廪生。乾隆四十五年举于乡，五十二年丁未成进士。

时大学士和珅当国，有中贵人与君同里同姓，来告曰：“相国知子，欲一燕见。能往，吾导子，词曹可致也。”君谢不能，卒以知县归班候选。嘉庆二年谒选，得广东信宜县，明年之官。五年摄惠州河源县事。河源蓝阿和、博罗陈烂屐四、永安曾鬼六聚徒煽乱。君至县三月，即擒阿和。且请于惠州知府伊秉绶及总督吉庆曰：“陈、曾不靖，时日久矣。今阿和就擒，翦其左翼。贼所负恃，以罗浮山为窟耳。若裹粮入山，穷力四捕，陈、曾可弋也。”不听，后二年遂有陈烂屐四、曾鬼六之乱。总督饮鸩死，知府拟遣戍，而君以前请得不坐。

六年量移潮州揭阳县。揭亦剧邑也，莠民何阿常、李阿七倡为天地会，联八十余乡，分为两股，各二万人。君单骑赴贼中，以编查保甲为名，暗图其山川形势，出入门户。夜宿贼巢，示以不疑。八年正月二日，率兵讨阿常。贼徒七千人，屯于赤岩头。我兵裁五百，去贼五里而营，夜闻吹螺四面。众哗曰：“贼至矣。”君令曰：“敢动者死！”于弇中设子母炮，佐以鸟枪，近则发击之。翳人与火，阒无声影。贼不知虚实，竟引去。旦日率所部登山，适会他军亦至，乘胜追奔，焚贼三巢，阿常投首。阿七闻之，益纠余孽谋再举。君从健卒六十余人，四昼夜驰行九百里，追及长乐，擒之。其年八月，又擒海盗姚阿麻。于是有送部引见之命矣。

大抵岭以南，物产蕃阜，风气殊于中土。诸洋互市，瑰货日至，奸民逐利，起徒手至百万者往往而有。奇技妖物，旁出不穷。乾嘉之间，淫侈亡等矣。犹有不逞之徒，乃为盗贼以自恣。小者劫夺，大者叛乱，穷则入海亡命。为吏者莫敢谁何，苟以讳饰偷安，群盗无惮，日以充斥。故君官广东，所至以缉捕为先，而大吏亦倚君如左右手。引见之命既下，大吏以捕务孔棘，留不得行。又二岁，剿获朝阳郑阿明，陆丰李崇玉，乃行。阿明会匪众号四万人，崇玉海盗号二万也。入见，以功升知州归，复任揭阳。

十四年，徙知南海县。是时，两广总督百公龄治尚威猛，惩刈奸宄。夜半，召君入密室，告曰：“吾欲有所缚，子能之乎？”君曰：“何也？”百公曰：“洋商吴阿三。”阿三者，大猾，资积巨万，多干国纪。君归，寅夜部勒胥役，不告所之，曰：“从余行。余曰取，取之；曰斩，斩之。”至，破门擒阿三。比还署，关说者数辈，赂金三万。至鸡鸣增五万，平明十万。不可，卒致阿三于法。

张保之寇海也，自嘉庆初年始也。后与其党郭学显内噬。学显来降，保亦思归义，首鼠进退。百公欲遣使纳降，君请行。百公曰：“多与尔卫。”辞曰：“彼真降，使者无害；其伪也，虽卫何益？”从二仆，棹小舟，径至海口。贼数百艘，交刃成列。保出，众叱曰：“跪吾王。”曰：“吾天子命吏，岂屈若曹？且编民之不得，何王也？”即睨保曰：“吾以女为海上豪杰，乃效匹夫，怒目恐人。刘某畏死者，不来此矣。”保立起揖。君即屏左右，因语之曰：“十年来，粤中巨寇若蓝阿和、何阿常、郑阿明之属，海盗若姚阿麻、李崇玉，今有存焉者乎？”保默然曰：“亡有。然今且奈何？崇玉以杀掠平民之故，尚伏天诛；况保纵横海上十余年，杀二总兵、一参将、三游击，罪在不逭。今弃众内首，则鱼肉耳。”曰：“女何虑之浅也！朝廷并包海外，荒颣萌生，削逆育顺，以劝来者，犹惧不继。若革面自效，不訾之庆也，学显贷死，有明征矣。且知莫大于知几，行莫亏于食言，祸莫酷于杀已降。女视刘某岂诱人徼功者哉？吉之与凶，在此须臾。”保再拜谢曰：“谨受教。”乃泣送君归，七日而张保降。

十九年，补嘉应州知州，嘘枯养瘠，相濡以泽。二十四年，摄廉州知府，简法阜施，一如嘉应。君子于是知君之为政，又能视地强弱，以时其威爱也。嘉庆二十五年，年六十八以卒。子六人：曰凤翮；曰一士；曰凤翼；曰书年，今官翰林院编修；曰逢年；曰其年，今官翰林院庶吉士。谨具历官行义，牒付史馆，俾传循吏者采览焉。

诰授荣禄大夫工部左侍郎沈公行状 [148]

曾祖晖，诰赠荣禄大夫；祖延煌，诰赠荣禄大夫；父学阶，诰赠荣禄大夫。公讳维鐈，字子彝，一字鼎甫，浙江嘉兴人。少而刻厉自力于学问，然不敝敝为世俗科举之业，独慨然欲有所造于圣人之遗经与古硕儒之诣。尝受学鸳湖书院，院长段茂堂先生一见而深异之。嘉庆六年举于乡，七年成进士，散馆，授编修。以文学受知仁宗睿皇帝，充皇清文颖馆纂修官，奉命偕辑《全唐文》，又入直懋勤殿，与修《秘殿珠林》、《石渠宝笈》，累有白金文绮之赐。充辛未、癸酉乡、会试同考各一，再迁为司经局洗马，督湖北学政，在任迁翰林院侍讲，转侍读。宣宗即位，授翰林院侍讲学士，与修《仁宗实录》。二年，为福建考官，试事毕，遂督学福建。先是，前学政韩鼎晋奏称：各省士风非一，任事者或不区良楛，一切痛惩艾之，不良之徒，累及贤者，大失朝廷所以劝士之意，请分别劝迪，以培士气。至是命总督赵文恪公慎畛与公集议，因益推论所以约官吏、育人材，使善者得息，而不类者亦得所惩，言甚切至。奏入，从之。在任转侍读学士，擢大理寺少卿。八年，督顺天学政，累迁太仆寺卿、宗人府府丞、都察院左副都御史。十年，督学安徽。期满，当受代，谕仍留任。在任授工部左侍郎。公于是五督学政矣。公为学政，所至尝侃侃将使，表植则端，人士翕然向风，乃耨栉而长养之，莠者畏匿，秀者茁出。又因事任功，以为人士休。自四省之士与当时尝所共事之人，其所登崇皆曰明，其所摘治皆曰察，其所更置皆曰有功于我。任安徽时，尝以凤阳府属之寿州、凤台去郡阔远逾数百里，又有长淮之阻，风涛覆溺者比比，乃与总督陶文毅公澍、巡抚邓公廷桢建议，奏请更设试院于寿州，使二州县士就试其中，下部议行，人尤以为便。公自分校乡、会试及典乡试，号为得人，如侯官林文忠公、晋江陈给谏庆镛，并为当世所重。洎为学政，所取尤多朴士，时论讳公之慎司文柄，有以贤于人人也。十八年，以疾致仕。

公既以笃学懿行伏天下，自少至老，未尝一日辍业。其后罢官居京师，益讲明学术，以风后起。于学无所不窥，人治之在，古今之变，典章沿革，声音训诂之繁，皆掇取其要旨。其治《通鉴》一书，旁考参稽，朱墨点勘，反复数过而不已。尝为姚文僖公文田《古音谐书后》，言正音部分以达他部之流变，深究昆山顾氏、婺源江氏之旨。至于他学，亦多所发明，然必折衷于义理，归命于有宋诸子及前明、国初诸大儒之书，尤多且久，潜心独诣，口餐而身披焉。尝序长沙唐先生鉴所纂《学案》，谓由汉唐以来，学者中于释老之害，其尤敝者，金溪姚江之伦，袭儒者之似，以弥缝释氏，泛滥乎天下，沈溺乎人心。圣清兴而平湖陆子、桐乡张子出，其焰少熸矣。然犹有诐邪之徒，为调停之说以相眩，学者泯泯，罔所适从。激而愈变，乃复有末学小儒掇拾汉氏之余绪，以与程、朱相攻难。此皆学术世道之大忧，而有识者所深闳也。盖公之自得于中而不肯苟同者如此。

然公未尝论著以自暴，而独实以措之人己上下、出处取与之际，确然自致于其内，而夷然裕乎其外，诚恭方质，可慕而则。服官履职历四十年，体用完备，本末完好，天下识与不识，笃称为贤者。至其引疾早退，皆以其用未竟为惜。其家居，皆依附之；其殁也，哭之皆哀云。

道光二十九年，江淮以南大水，西薄荆湖，东至于海，滔滔七省，浙中郡县漂没，民无所食。公致书巡抚吴君文镕，告以先后缓亟之策。巡抚君然公言，遂咨以事，求共济。公博采综画，夙夜忧劳，竟以成疾，以是年六月某甲子卒，年七十二。其后巡抚君入告，天子颁帑金数十万以振穷民。浙人获苏，议自公发也。

公持身约甚，虽贵显矣，而被服寒素，岁禄所入，恒以急人之乏。晚归嘉兴，置墓田若干亩以赡族党，月给廪粟以赒贫穷，醵金以广恤嫠之额数。凡可济于物者，倾身求之。其于一己之嗜好，泊然无所求也。间或喜藏书籍，多方购访，必致而后已。如程氏《读书分年日程》、罗氏《困知记》、陆氏《思辨录》、张氏《遗书》及《年谱》、祝氏《淑艾录》、汪氏《儒先晤语》诸书，世或不多有，与虽有而漫漶讹脱不可读者，旁罗旧本，手为订正，芟复刊误，付诸梓人，前后至十余种。又闻天门胡氏《读书说》放佚矣，有官其地者，属为访其后裔，刊以行世。盖深知笃好，抉发幽光而惠来者，亦不自知其力之勤也。

子二人：宗涵，刑部司务；宗济，太学生。孙二人：曾肇、曾植。

谨具历官行义及为学之指归，牒付史馆，备甄择焉。

门下士前史官曾国藩谨状

刘母谭孺人墓志铭 [149]

国藩不肖，幸得内交于当世之通才硕学、仁人君子，不为不多。而莫夙于里中刘蓉孟容，谊亦莫隆焉。以是襮于人，人亦襮之，以谓两人者，天下之至爱也。自余挂名朝籍，待罪六官，去父母之邦十有四年。孟容之巾屦仪度，不可接于吾之目，其语笑不可际于吾之耳，仅以书问劳遗，然且阔绝；或望甚，私怨喁喁。咸丰二年六月，先太夫人弃养，孟容亦以五月二十八日丧母。国藩匍匐来归，两人者相遇于县门，斩焉对泣。自伤老大，又离凶疚。而是时粤中逆贼方渡湖而北，联巨舰数千里，旌旗蔽江，讹言雷动。其后遂破汉阳，陷武昌。明年，又残九江，掠安庆，入江宁、扬州而据之。烽火达于淮、徐，天下震191-1 。国藩以天子命，治团练于长沙，挟孟容以俱出。苦语穷日夜，相与悲愤追憾，诚不意世变遽已抵此！患气之积，有自来也。五月辛亥，孟容将葬母于乐善里苋冲山之阳，乃不敢自致，谨致其太公之命曰：“四方多难，而陵谷有不可知。汝既获私于曾君，葬有日，宜从曾君谋所以识于葬者。”遂督铭。铭曰：

谭有淑妃，卫姜之姨。仍世不堕，名媛绍之。来室于刘，莫逮先姑。继姑曰谢，投温承愉。胡洪胡琐，室事敦我。未匮先防，有置无颇。夫子人杰，是名正宗。畸以平剂，如羽谐宫。广赉穷民，乡亭大悦。身无华御，终年补缀。鱼菽尸祭，蠲285-1 必躬。孝妇笃敬，遂与天通。笃生五子，长其蓉也。径晞渊骞，吾见亦寡。二仲并殇，化为黄土。次葵次蕃，骖驾如舞。三女婉娩，皆嫁士人。两孙葩茁，玉立振振。长曰培基，幼者培垕。女孙惟四，不书谁某。乾隆辛亥，托生十月。六二春秋，返其大宅。受形之初，万邦太和。毕命之岁，天地干戈。生死盛衰，难究难详。感慨泐铭，以诏茫茫。

湘阴郭府君暨张安人墓志铭 [150]

君讳家彪，字春坊，郭氏，湘阴人。生而温约夷愉，与人无竞。不苟为和翕，亦不为介介踔异之行。卒然投之事变，若不克辨其是非曲直也者。及夫群疑劫劫，徐出一言折之，关开节解，风生冰释。虽强辩者，常默然而内自诎也。曾祖遇杰，259-2 赠奉直大夫。祖熊，贡生，诰赠奉直大夫。考诠世，县学生。世父世遵，县学廪膳生。世遵无子，以诸子家暾为嗣，早世，乃复以君为嗣。

家故饶赡，诸父豪宕好施，或日费数十万钱无所惜。君亦夷然，不为有亡顾虑。亲故假贷，每盈其意。或他人相称贷，要君一言为质，及期，责偿于君，辄量偿之；又急，则又旅归之。岁中为人理宿逋，率三四役。久之，往往不仇，则毁其约契。会岁大祲，家以中圮，君故夙于淡泊，丰约不以易其度。布衣粝食，萧然自得。益务济人，广储方药，病者踵门求乞，手剂与之。自寻常草木、马勃、牛溲，以至丹砂、钟乳，千岁之苓，尚方之葠，诸奇珍物，可致与不可卒致，无所不蓄，盖亦无所不施。其尤贫者，辅以羞饵，使人日再问焉。疾革，躬三问焉。君没后，里人刘氏言之，涕泗交颐也。

君生以乾隆五十九年八月廿四日，没以道光庚戌二月十六日，春秋五十有七。配张安人，少君二岁，以道光己酉七月十六日，先君没之七月而卒，春秋五十有四。

张安人柔婉懿恭，既笃既静。长沙举人正旭之孙，永州府儒学训导鹏振之子。自其在室以逮为妇为母，莫不训式。始时，家暾有妇吴氏，早寡而卞急，姑张太安人性亦严厉，积不相善。张安人既嗣为后，恭以事严姑而卑以承姒妇。先姑之意，以隆其奉，以推及于姒娣小姑，无所不隆。诎己之身以薄其给，以达于己之子，若女若妇，无所不薄。上尉下荐，内外融融。闾里亲族无少长，皆叹以为不可及。睹其诸子贵盛，皆颔首叹以为宜。其殁也，哭之皆哀有余云。

子嵩焘，道光丁未科进士，改翰林院庶吉士。咸丰三年，以救援江西功，圣恩特授编修。昆焘，道光甲辰恩科举人，宗室官学教习，国子监助教。仑焘，县学生，候选训导。其季曰先樾，早殇。孙六人。咸丰二年壬子岁三月十四日，嵩焘与其弟奉君之丧，葬于湘西善化杨梅山之原，张安人附焉。又三年，岁在乙卯，国藩乃叙而铭之。铭曰：

我有执友，翰林郭君。至交金石，天下莫不闻；昔岁在戌，赴告亲丧；征我铭刻，用识幽藏。曾几须臾，岁星周半，大地戈041-1 ，东南涂炭。我以丧归，墨绖即戎。葬不极礼，筮不协从。维郭氏阡，在岳之麓。云合峰环，龟蓍并谷。不肖之嗛，郭宗之祥。诗于坚石，以奠茫茫。

诰封光禄大夫曾府君墓志 [151]

咸丰七年二月初四日，我显考曾府君卒于湘乡里第，春秋六十有八。男国潢、国葆谨视含殓，男国藩降服，男国华自江西瑞州军营闻讣，男国荃自吉安军营闻讣，皆奔丧来归。天子广锡类之仁，赐银四百两经理丧事。闰五月初三日癸未，卜葬于二十四都周璧冲山内。从形家言，丙山壬向。去先世旧庐六里而强，去梁江新宅八里而近。

国藩少长至冠，未离亲侧。读书识字，皆我君口授。自窃禄登朝，去乡十有四年。逮待罪戎行，违晨昏者又五年。府君之至言懿行，不可得而尽识。仅从季父骥云所泣问近事，而昆弟子姓、诸姑姊妹亦称述音容，往往而悉。其述府君侍先大父疾病，至难能矣。

道光二十六年八月，大父病痿痹，动止不良。明年冬，疾益笃，喑不能言。即有所需，以颐使，以目求；即有苦，蹙额而已。府君朝夕奉事，常先意而得之。夜侍寝处，大父雅不欲频烦惊召，而他仆殊不称意，前后溲益数，一夕六七起。府君时其将起，则进器承之。少间，又如之。听于无声，不失分寸。严寒大溲，则令他人启移手足，而身翼护之。或微沾污，辄涤除；易中衣，拂动甚微。终宵惕息。明旦，则季父入侍，奉事一如府君之法。久而诸孙、孙妇，内外长幼，感化训习，争取垢污襦袴浣濯为乐，不知其有臭秽。或挽313-1 舆游戏庭中，各有常程。大父病凡三载有奇，府君未尝得一安枕，愈久而弥敬。是时，府君年六十矣。

吾曾氏家世微薄，自明以来，无以学业发名者。府君积苦力学，应有司之试十有七，始得补县学生员。不获大施，则发愤教督诸子。国藩以进士入翰林，七迁而为礼部侍郎，历官吏部、兵部、刑部、工部侍郎。遭逢两朝推恩盛典，褒封三世。曾祖讳竟希，诰赠光禄大夫。曾祖妣彭氏，诰赠一品夫人。祖讳玉屏，累赠光禄大夫。祖妣王氏，累赠一品夫人。府君讳麟书，字竹亭，诰封中宪大夫，迭晋荣禄大夫、光禄大夫。妣江氏，诰封一品夫人。小子非材，微府君厚泽，曷克成立，以蒙兹光显！于是泣述一二，并列刻系属敬铭诸幽。若其懿德纯行，宜传不朽者，将以俟诸知言君子。铭曰：

西望新居，东望旧庐，此焉适中，群山所都。我先人之灵，其尚妥于斯而永于斯乎！呜呼！

男五人：国藩，配欧阳氏；国潢，监生，候选县丞，配汪氏；国华，监生，即补同知，出继叔父骥云为嗣，配葛氏，妾欧阳氏；国荃，优贡生，同知职衔，配熊氏；国葆，县学生，配邓氏。

女四人：长适王鹏远；次适王家储，婿先卒；次适朱氏，先卒，婿朱丽春；季女殇。

孙八人：纪泽，二品荫生，配贺氏；纪梁，聘魏氏；纪鸿，聘郭氏；纪渠，聘朱氏；纪瑞，聘江氏；纪官，聘欧阳氏；纪湘，聘易氏；纪淞，聘王氏。孙女九人。

先大夫以咸丰七年丁巳五月葬周壁冲，至九年己未八月十六日癸丑，改葬于二十九都台洲之猫面脑。自丁巳九月男国荃复出治军于吉安，至戊午六月男国藩复出治军于浙江，皆以墨绖即戎。而男国华降服期满，从军皖北，竟殉难于庐江之三河镇。至己未五月，诸子服阕。而男国潢亦治团练于乡，男国葆亦从军于湖北。岁月不居，人事迁变，辄因改葬，补记一二，俾后有考焉。男国荃附记。

先妣江夫人，生于乾隆乙巳年十一月初三日申时，春秋六十有八，咸丰壬子年六月十二日卯时没于梁江新宅。原厝宅后山内，己未八月同日，改葬于此，与先大夫共一茔域。国荃又记。

刘君季霞墓志铭 [152]

君讳蕃，字季霞，吾友刘蓉孟容之弟也。国藩治团练于长沙，提水师自巴陵至九江，及入江西，屯军南康，孟容皆展转相从。三年奔走，夷险共之。季霞常以其太公之命，省孟容于军中。出则美意相迎，讽勉其兄；归则附会吉语，慰安其父。

咸丰四年三月，岳州官军失利，贼犯宁乡，季霞间关至长沙，存问孟容。孟容方以疾先归。其六月，孟容将率舟师渡洞庭而北，季霞复送至省垣。明年八月，又自其家二千里视孟容于南康。中途闻罗君泽南督师自义宁州而西，将扫荡岳鄂之交，规复湖北，孟容亦分领湘右军从罗君俱西也。季霞与兄会于羊楼峒。时我师远来，新有濠头堡之败。士气初复，料简粮仗，稍与休息。贼据蒲圻县，得以其暇益筑坚垒、完守备。十月十七日，我师进营白石铺，以蒲圻南门地险而逼，不利仰攻，乃绕道出公安畈，抵城西，驻军铁山，湖北巡抚胡君林翼以师来会。二十一日辛亥，分四路进攻。贼扼险立栅，穿堑数重，枪炮环击，不可近。间出悍贼，扬旗跳荡，自辰至午，相持不决。军势少却，季霞从兄督战，进曰：“事急矣！贼将乘我。”遂弃所乘马，独步而前。贼遽奔之。季霞发枪，毙二贼，又鞭卒之少退者。一贼伏下田，发枪中伤季霞，仆地。孟容舁其弟归营，而自麾众御之。短兵确斗，骁将锐卒伤亡数十人，贼亦大创。我军乘间举火，燔其木栅，烟焰蔽天，五垒齐破。是夕，遂破蒲圻县，克之。孟容还营，视其弟创在脐旁，气息仅属，抚之大恸。季霞徐曰：“兄勿尔，命也。”语讫而绝。春秋二十有五。事闻，谕旨追赠知县，照知县例赐恤。

季霞事兄，致严以顺，而风韵各异。孟容于士，类扬清激浊，而季霞不置臧否。孟容稍立崖岸，别白是非，鲜所假借；而季霞脱去畦封，瞑无一语，款诚相接，其臭如兰。以是人乐近之。

刘氏世居湘乡之四十都。近岁兵事方殷，有司分都团练，季霞部勒乡人，独严整。丧归自蒲圻，族之少长，远近之耆德、学徒，与向者团结之丁壮，会葬送死，哭者至数千人，如丧亲戚。然后知其得众，宿将不及也。咸丰八年△月△日甲子，葬于乐善里之王湖岭。配孔氏，国子监学录广璠之女。生女一人，无子，以孟容子培垕为嗣。铭曰：

元二之厄，兵气峥嵘。方州大府，鼠却狐惊。提戈杀贼，年少书生。厥少维何，星终两纪。温玉刻苕，翱翔文史。事亲从兄，辟咡而诏。仗剑出门，海飞龙啸。蒲首之山，故垒嵯峨。一儒奋臂，永奠山河。位岂在大，龄岂在多。我铭斯石，万代不磨。

赠中宪大夫桃源县学教谕孙公暨桂太恭人墓表 [153]

君讳葆恬，字劭吾，孙氏，善化人。祖绳武，岁贡生。考先振，举人，直隶隆平县知县。隆平君无子，有兄曰先捷，县学附生，晚而生君，乃兼以后隆平君。礼律所称，一子承二祧者也。君生贵重，两翁绝怜之，不欲苦以学业。君曲承欢意，进则奉槃疾趋，嬉游无度；退则颛颛自敕，钻仰群书。本末交修，既治且笃。年十七，补诸生，中式嘉庆己卯科举人。于是赠翁始知君之学之勤，人之所不见也。

道光六年，以大挑选桃源县学教谕。始至，学官弟子或丙夜蹐门，曰：“愿有谒也。”君呵禁，立绝。诸生相戒，惕息不敢近。君稍稍引进，矜其不能。有某生，才而无检，提学使者将除其名。君召而数之曰：“若以恶闻于一县，今当痛自艾。扫地自新则生，蹈故则否。”生顿首谢：“不敢负。”学使者亦竟不黜生。又数十人以钱粮浮收，诉县令于上官，刻碑县门，颇劫持之，冀薄敛以宽民力。县令大怒，将名捕致之法。君从容开说，仆碑弛狱，久之壹解。县令邵君以事罚富人钱二十万，输于学宫，阴以乞君，君别藏之。及以忧去官，召诸生使具状，出钱予之，贯则朽矣。在桃源九年，大计卓异。例以知县赴部谒选，君曰：“今日令长岂得行其志者？吾上有老亲，又奚为于选人？”道光二十一年四月某甲子卒官，春秋四十有八。

卒后四年，君之子鼎臣芝房以道光乙巳科进士，改翰林院庶吉士。君以覃恩晋赠儒林郎。又二年，次子颐臣以丁未科进士改兵部主事。又三年，今上即位，晋赠奉直大夫。明年，子观臣中式咸丰辛亥科举人。又明年，以宣宗升祔恩晋赠中宪大夫。是时，粤匪洪、杨诸逆方犯湖南，联巨舰浮江而东，荆扬鼎沸。芝房及其两弟归自京师。又二年，颐臣、观臣相继沦逝。又明年，咸丰丁巳十二月某甲子，君之配桂太恭人卒。死丧频仍，家稍替矣。

太恭人孝恭任淑，处变不惊。镇筸有卒哗戕其长官，滨沅州县，汹汹东徙避乱。流贼有自通城窜长沙者，家人亦鸟徙避之。太恭人晏然守静，不为讹言震骇，卒以无事。方从官桃源学署，赠翁县学君实在养。每晨兴，君布席，太恭人进馔。赠翁年几九十，与子妇为辞让者再。太恭人执玉宾宾，恒有婴儿之色，见之者不知其娶妇生孙，子已登科也。太恭人之没，后君十有六载。

咸丰九年二月某甲子，芝房奉母合葬于赤江先茔。先事属友人曾国藩表其墓。国藩因循未即为，而芝房不幸死矣。始君以朴学冲襟，未竟其施，士林惜之。又颐臣、观臣以才子早世，又益惜之。至芝房秉父之训，立朝有风节，著书廪廪近古矣。复以忧死，每加惜焉。君子小人，知与不知，所共悼痛者也。且所谓天者，何也？高高者，与人世迥绝，其好恶固当大异于人，不可究诘耶？抑食报有时，迟之又久而后大定耶？以君之积善教子，芝房之所成立，如此卓卓，而犹不克显，则将来所谓大定焉者，又可必其尽如人意，而祚之无已乎？于是为镵诸石，揭诸墓道，以俟夫异时观化人者取验焉。

武昌张府君墓表 [154]

君讳以诰，字兢安，号经圃，湖北武昌人。生而祗慎鞠躬，容仪几几，与人无疏戚，必先遂其所好而后己以听之。所遇和顺，则曰：“彼实宥我，余非能善此。”不顺，或有曲艰隐抑，则曰：“我之咎也，彼何罪？”即非礼相加，尤不肖，益泊然避之。即严事我，尤卑贱，尤磬折，与之钧等。远近从之者，洎未尝见其有所抵触拂戾也。

曾祖斯锟。祖维沧，国子监生。考本用，岁贡生，广济县学训导。训导君既以能文鸣于时，生二子，长曰以谟，成嘉庆戊辰进士。君以少子承父兄之业，折节力学，尤善为制举之文，每构一篇，目营四海，精骛九天之上，不可得而究也。徐而洗心冥默，若无可言。往往凿险钩深，归诸平淡，无有窕声曼色。坐是屡摈于有司，君亦不少变以求速化。其为之益勤，自《七经》、《孟子》，下逮有宋诸儒者之说，莫不钻研，以是泽其文，训其徒友；亦以是行之于宗族乡党。里有贫不能举婚丧者，别差等周之。宿负逋租，无多寡壹蠲之。乞人有强暴者，群乞拥之山中，将椎杀之。一人寤曰：“此张某家墓地也。张公长者，无以讼事污累长者。”相与徙之他所，主者果大困。于是识者叹君之德感及于顽族矣。

道光四年八月望日，以疾卒，春秋六十有三。配余孺人。子二：善墉，县学生；善准，岁贡生。孙成，县学生；裕铭、裕钧，县学廪生；裕镇，裕钊，道光丙午举人。诸子孙皆以文行绍其家学，而裕钊贤而能古文，日昌大不可量。君以道光十七年三月壬辰葬于大冶县杉木桥东之张家山，凡二十二岁，咸丰九年裕钊致父之命，乞余表其墓。

自制科以《四书》文取士，强天下不齐之人，一切就琐琐者之绳尺，其道固已隘矣。近世有司，乃并无所谓绳，无所谓尺。若闭目以探庾中之豆，白黑大小，惟其所值。士之蓄德而不苟于文者，将焉往而不黜哉？余为述一二，以彰君之懿行，亦深讥当世君子有衡文取士之责者，尚知警焉。

翰林院庶吉士遵义府学教授莫君墓表 [155]

君讳与俦，字犹人，一字杰夫，贵州独山人。先世居江南上元县，有名先者，明宏治时从征都匀苗，因留守家焉。三传至如爵，累官游击，君高祖也。曾祖云衢，以避乱居广西庆远；祖嘉能，始迁独山州；考强，州学附生。两世皆以君贵，敕封文林郎、翰林院庶吉士，妣皆封孺人。

君少随兄与班读书发闻。兄没，持期服不与有司之试。旋补州学廪生，中嘉庆三年戊午科举人。明年己未成进士，改翰林院庶吉士，为纪文达公及洪编修亮吉所器异。六年，散馆，改知县，署四川茂州事，徙盐源县知县。县俗，富人好买无征之田，贫人鬻产，售九存一，仍输全赋，久辄逃亡。君按籍责赋富人，而贳其隐占之罪。河西有宁远子税所，府隶横征。君上言税所非经病民，得裁去。木里喇吗左所有山，产银、铜。郡守徇奸民之求，请布政司符府县开矿，君持不可，上状，以为木里喇吗去盐源且二千里，朝廷特羁縻之，非真利其土也。彼境荍粮，不足于食。朝定开厂，暮聚万人，运夫倍之，不幸炉矿寡耗，众散为盗，非土司受其殃，则吾蜀承其敝。且奸民所呈地图，开矿去左所经堂甚远。今得左所人讯之，铜矿得十分二银者，即经堂山也。贪小利贾大衅，事诚不便。大府韪君状，檄君往左所复验。春暮铲雪而行，至则矿山者果在其经堂右。其众严兵以待，既瞻君貌，又聆温语，乃皆解甲罗拜，谢“使君幸奠我居，世世不敢忘行事”。县令入土司境，户率钱二百五十，杂市鸡豚百物，居有供，行有馈。君尽却其物，又悬之禁。比还，老幼遮道献酒。其酋项克珠进铜佛为寿，填咽苦不得前。由是举治行卓异，政以大成。充甲子科乡试同考官，以父忧去职。服阕，母张太孺人年七十余矣，遂以终养请。凡事母十有四年，入则牵衣索枣，听于无声；出则生徒云从，多文而栗。

既除母丧，吏部檄之复起，君北行至襄阳，叹曰：“吾壮也，犹不能枉道事人，今能老而诡随耶？”立归，请改教职，选遵义府学教授。遵义之人习闻君名，则争奏就而受业。学舍如蜂房，又不足，乃僦居半城市。旦暮进诸生而诏之：“学以尽其下焉者而已；上焉者，听其自至可也。程、朱氏之论，穷神达化，乃不外洒扫、应对日用之常。至六艺故训，则国朝专经大师，实迈近古。其称《易》惠氏，《书》阎氏，《诗》陈氏，《礼》江氏，《说文》诂释有段氏、王氏父子。”盖未尝隔三宿不言，言之未尝不津津；听者虽愚滞，未尝不怡如旱苗之得膏雨也。久之，门人郑珍与其第五子友芝遂通许、郑之学，充然西南儒宗矣。

道光二十一年七月二十二日卒官，春秋七十有九。将绝，戒曰：“贫不能归葬，葬吾遵义可也。”其年十二月二日，葬县东八十五里青田山。配唐氏，继配李氏。子九人：希芝；次殇；次方芝，州学增生；秀芝；友芝，辛卯科举人；庭芝，拔贡生；瑶芝；生芝，州学附生；祥芝，湖南候补县丞。女七人。孙十一人。曾孙五人。君所为书有《二南近说》四卷，《仁本事韵》二卷。诗文杂稿为族子携至广西佚去，友芝掇辑，编为四卷。友芝又别记君言行为《过庭碎录》十二卷。既葬十有八年，友芝以书抵国藩，乞为文表其墓。

当乾隆之季，海内矜言考据，宗尚实事求是之说，号曰汉学。嘉庆四年，仁宗亲政，大兴朱文正、仪征阮文达以巨儒为会试总裁。是科进士如姚文田秋农、王引之伯申、张惠言皋闻、郝懿行兰皋，皆以朴学播闻中外。科目得人，可云极盛。君于是时寂寂无所知名。及君出而为吏，恩信行于异域；退而教授，儒术兴于偏陬。校其所得，与夫同年之炳炳者，孰为多寡，未易遽定也。余为表章一二，士之孤行而忧无和者，可自壮也。

季弟事恒墓志铭 [156]

同治元年十一月十八日丙寅，我季弟殁于金陵军中。逾月，丧过安庆，国藩设次哭奠如礼，遣之反葬。弟名国葆，字季洪，后更名贞幹，字事恒。少则落落，自将脱去町畦，视人世毁誉及书史褒讥媺恶，不甚厝意；不随众为疑信，时或诘难参伍，大破群惑。尝应县试及学政试，再冠其曹。已而厌薄举业，不肯竟学。

咸丰三年，国藩奉诏讨贼，召募水陆诸军。季弟挈六百人以从，提督杨载福、侍郎彭玉麟始皆客季弟所，为僚佐。季亟荐此二人为英毅非常器，己愿下之。四年三月，岳州兵败。季又亟白诸将无罪，己愿独坐之。其后杨、彭二人果以水师雄视东南，而诸将亦次第登用，掇取高官大名。独季弟黯黮归去，筑室紫田山中，柴〔闭〕 [157] 绝人事，身与世若两不相收。

八年十月，母弟国华战殁三河。季则大恸，誓出杀贼，以报兄仇而雪前耻。鄂帅胡文忠公方广求将材，命季分领千人，自黄州建旆而东。十年正月，连克太湖、潜山。三月，始与叔弟国荃会师以围安庆。十一年八月，克之。明年，为今皇帝元年，弟以正月师次三山。三山者，宣池群贼四萃之区。军入援绝，寇十倍我，乃以计招降三县义民之陷贼者，噢咻而厉使之。得四千人，编伍约法，用破鲁港，克繁昌，下南陵、芜湖。而国荃亦以是时克东西梁山，徇和州、当途，夺采石。兄弟复会师，进薄金陵之雨花台。江东久虐于兵，沴疫繁兴，将士物故相属。弟病亦屡濒于危，定议假归养疾。适以援贼大至，强起战守四十六日，贼退而疾甚，不可复治矣。

季弟初以功叙儒学训导，加国子监学正衔。克复安庆，晋秩同知，赏戴花翎。厥后，连克繁昌三县，天子虽以国藩前有辞赏之奏，犹特赐迅勇巴图鲁名号。至大破援贼，晋阶知府。命下而弟不及见矣！事闻，遂追赠按察使，照军营病故例议恤。诏书谓朝廷早欲擢用，特以国藩恳辞，留以有待。呜呼！圣主之于臣家，恩宠不訾。独惜国家欲大用吾弟，与吾弟欲得当以报国，两相须于微莫之中，而卒不克少待以竟厥志。呜呼！兹所谓命焉者非耶！

季弟生以道光八年九月二十日，春秋三十有五。曾祖讳竟希，妣彭氏。祖讳玉屏，妣王氏。父讳麟书，妣江氏。三代皆封光禄大夫，妣皆一品夫人。配邓氏，先弟十月卒。兄弟五人，自仲氏国潢外，四人者皆从事戎行。季无子，以国潢子纪渠嗣。同治二年，某月某日甲子，葬于某里某山之阳。辄叙次事状，系以铭语，以写吾哀。铭曰：

智足以定危乱，而名誉不并于时贤；忠足以结主知，而褒宠不逮于生前；仁足以周部曲，而妻孥不获食其德；识足以袪群疑，而文采不能伸其说。呜呼予季，缺憾孔多。天乎人乎？归咎谁何？矢坚贞而无怨，倘弥久而不磨。

邓湘皋先生墓表 [158]

先生新化邓氏，讳显鹤，字子立，晚岁学成，远近称为湘皋先生。先生自甫掇科名，即已厌薄仕进，慏然有志于古之作者。与同里欧阳绍洛323-1 东以诗相厉。客游燕、齐、淮阳、岭南，所至悲愉抑塞，一寓于诗。觑幽刺怪，遏之使平，终岁颛颛，誓不履近人之藩，而又耻不逮古人。每有篇什，辄就323-1 东，与相违覆，引绳落斧，剖晰毫厘；书问三反，或终不得当，交嘲互讼，神囚形瘁。已而窒极得通，则又互慰大欢，以为解此者，天下之至豪也。

先生以嘉庆九年甲子科举于乡。道光六年大挑二等，官宁乡县训导，凡十有三年，引疾归。其遗外时荣而有事著述，与323-1 东略同。然323-1 东持律矜严，体势稍褊；先生则波澜益壮，跌宕昭彰。323-1 东墙宇自峻，与人少可；先生则阐扬先达，奖宠后进，知之惟恐不尽，传播之惟恐不博且久。用是门庭日广，而纂述亦独多。诗歌所不能表者，益为古文辞以彰显之。其于湖南文献，搜讨尤勤。如饥渴之于食饮，如有大谴随其后驱迫而为之者。以为洞庭以南，服岭以北，旁薄清绝，屈原、贾谊伤心之地也，通人志士，仍世相望，而文字放佚，湮郁不宣，君子惧焉。于是搜访滨资郡县名流佳什，辑《资江耆旧集》六十四卷。东起漓源，西接黔中，北汇于江，全省之方舆略备，巨制零章，甄采略尽，为《沅湘耆旧集》二百卷。遍求周圣楷《楚宝》一书，匡谬拾遗，为《〈楚宝〉增辑考异》四十五卷。绘乡村经纬图以诏地事，详述永明播越之臣以旌忠烈，为《宝庆府志》百五十七卷，《武冈州志》三十四卷。衡阳王夫之，明季遗老，《国史儒林传》列于册首，而邦人罕能举其姓名，乃旁求遗书，得五十余种，为校刻者百八十卷。浏阳《欧阳文公元全集》久佚，流俗本编次失伦，为复审补辑若干卷。大儒周子权守邵州，录其微言，副以传谱之属，为《周子遗书》十一卷。所至厘定祀典，褒崇节烈，为《召伯祠从祀诸人录》一卷，《朱子五忠祠传略考正》一卷，《五忠祠续传》一卷，《明季湖南殉节诸人传略》二卷。呜呼！可谓勤矣！

盖千秋者，人与人相续而成焉者也。惟众人甘与草木者伍，腐而腐耳。自稍有知识，即不能无冀于不朽之名。智尤大者，所冀尤远焉。人能宏道，无如命何。或碌碌而有声，或瑰材而蒙诟，或佳恶同、时同、位同，而显晦迥别，或覃思孤诣而终古无人省录。彼各有幸有不幸，于来者何与？先生乃举湖南之仁人学子薄技微长，一一掇拾而光大之，将非长逝者之所托命耶？何其厚也！

先生生于乾隆四十二年十二月十六日，卒于咸丰元年闰八月二十五日，春秋七十有五。曾祖元臣，祖胜逵，父长智。妻曹氏，仁厚淑慎，里党钦之。妾何氏。子二：琳，廪贡生，候选训导，前卒；琮，道光丁酉科拔贡生，癸卯科举人，父殁后一月，以毁终。女子子三人。孙四：光黼，光缃，光绂，光组。曾孙：大程。自先生以名儒笃行昌其家，群从子姓，皆孝友力学。兄子瑶尤贤而能文章。先生之书，其不系于湖南文献者，又有《南村草堂诗钞》二十四卷，《文钞》二十卷，《易述》八卷，《毛诗表》二卷，《校勘〈玉篇〉〈广韵〉札记》二卷，自订年谱二卷，瑶皆敬谨弆藏。其未刻者，皆写定，可传于世。

先生内行完粹，教泽在人，瑶所为行状甚详，兹故不著。独著其治诗之精，与其有功于乡先哲者，揭于墓道，以式乡邦而讯异世。

漕运总督袁端敏公墓表 [159]

项城袁端敏公既薨之明年，其孤保垣以状来，请为辞于外碑。公事迹已奉特旨宣付史馆，其清德直节，海内所共知仰，独其志有人所不及知者。余与公相期最久且深，义当推阐以告天下，不得辞。

盖至功无形，至名无称，世相崇颂以为不可能者，功名而已。持确然之志，万变而不可渝，功成而不必与隐，任其责而不急其名，余盖独于公见之。自广西盗起，余治兵于楚，公督师于淮，书来未尝不以灭贼为志，规画远大。其后兵事日棘，余崎岖江楚，公以孤军扼淮壖群贼间，几不相闻。当其时，馈饷无路，贼党环逼伺隙，诸路声势不相及，无可恃者，徒以忠恳感激将士，人无离心，卒全长淮，阻群贼不得合纵。诸军得并力平江南，无并顾忧者，以公在临淮为之障也。公既以病归，叛练起淮西，煽引流寇。公虑其蔓延，力疾办贼，遂至不起。闻其病革时，喃喃语皆军国事，遗疏犹自引咎，谓以贼遗君父，天下哀之。呜呼！奋身赴天下之事者，鲜不有所为，而为天下者，求快其私，奉其上者，亦翘然思自异于人。公苦身焦思，无一息之安，踬而再起，不毁其守，拳拳焉惟恐国家。而含疑蒙垢以求有济，垂殁未尝言劳。叛练平，金陵克，公皆不及见。览粗迹者，不究事之始终，或以为功名盛著者，能轶公而过之，其尤可哀也已。

公之在军，余闻其危苦，或得手书，感念畴昔官京师，相厉以道谊，其志固已皎然。久于兵间，各厌于事，公年较长，虑其衰，视余且甚。今余益衰，而公墓草已宿，不暴公志以推其立于功名之先者，且重负公。若其世系爵里，宜详于志墓之文，独本其志以著于表，俾论公者知其大焉。

江忠烈公神道碑 [160]

公讳忠源，号岷樵，新宁江氏。曾祖登佐，太学生。祖献鹏。父上景，岁贡生。母陈太夫人，生子四，公其长也。少而豁朗英峙，以县学附生选为道光十七年丁酉科拔贡生，旋中是科乡举。久客京师，以大挑得教职。与曾国藩、陈源兖、郭嵩焘、冯卓怀数辈友善。尝从容语国藩：“新宁有青莲教匪，乱端兆矣！”既归二年，而复至京。余戏诘公：“青莲会匪竟如何？何久无验也？”公具道家居时，阴戒所亲，无得染彼教。团结丁壮，密缮兵仗，事发有以御之。逮再归，而果有雷再浩之变。公部署夙定，一战破焚其巢。诱贼党缚再浩，磔之。湖广总督上其功，赏戴蓝翎，以知县用。公入都谒选，又语国藩：“前事虽定，而大吏姑息，不肯痛诛余党。难犹未已。”逾年，而复有李沅发之变。又逾年，而广西群盗蜂起，洪秀全、杨秀清之徒出，大乱作矣！

公为县令浙江岁余，咸丰元年丁家艰归。大学士赛尚阿公督师广西，驰疏调公赴粤。既至，则大为副都统乌兰泰公所宾敬。事无巨细，必再咨而后行；人无疏戚贵贱，必察公意向而薄厚之。叙公之劳，请擢同知直隶州，换戴花翎。公亦竭诚赞画，募楚勇五百人助战。湖南乡勇出境讨贼，自此始也。

乌公慷慨负气，与提督向公荣积有违言。公以书晓譬乌公礼下之已甚，冀感动向公，卒不能得。逮围贼于永安，复代为一书抵向公，力谏围师缺隅之说，请合围而尽歼之，又不能得。因引疾归。归而永安贼出，大败官军，遂至桂林。公闻警，募勇倍道赴援，将终佐乌公以平岭表。未至而乌公阵没。自是独领一队，贼中往往指目江家军矣。既解广西之围，旋大捷于簑衣渡。贼不得掠舟而北，衡、永以安。贼攻长沙，公与力争南门天心阁，筑坚垒，据要害，长沙以完。贼之渡洞庭而东也，实惟咸丰二年十月之杪，旌旗帆樯，蔽江而下。公痛时事之益坏，怨吾谋之不见纳，怅然不复欲东。巡抚张公亮基亦奏公留守湖南。是冬，破贼目晏仲武于巴陵，剿平征义堂会匪于浏阳。明年春，署湖北按察使，翦叛民刘立简于通城，膊陈北斗于崇阳。皆以疲卒千余，荡寇数万。天子褒叹，由是有帮办江南军务之命。

公拜疏将赴金陵，中途闻广济宋关佑为乱，移师讨之。事甫定而朝廷命公速救凤阳。不数日，而江西巡抚檄公速援南昌。公曰：“金陵、凤阳，虽有朝命，然残破之区，效迟而事易；江西虽无朝命，然完善之土，祸急而事难。吾当先其难者。”遂挈师由九江踔四百里，猋入南昌。翼日贼至，则设施略备，上下恃以无恐。贼昼夜环攻，阙地十道，分扰旁郡，以眩我谋，终不得穷公方略。凡九十余日而围解。上嘉公功，赏二品顶戴，赐翎管、班指诸物。厥后田家镇失利，上疏自劾。诏旨虽许镌四级，然旋有安徽巡抚之命，又诏公楚皖一体，当相缓急为去留，不必拘于成命。盖圣主倚公办贼，不复中制。而海内企踵喁喁，亦咸知非公莫属也。

公以为武昌差足自保，庐州新立行省，危在旦夕。法宜经营淮南，以分吴楚贼势。遂拜疏自鄂之皖，328-1 雨而行。将卒终岁奔命，道病，公亦病。至六安，病甚。六安吏民遮道请留，不许。舁疾竟达庐州，部分未定而贼大至。公设策应敌，一如守长沙、南昌时。而城无见粮，药铅罄竭。元从之士，不满千人。诸军屯四十里外，观望莫救。公弟忠浚自楚来援，为贼所梗，咫尺不得通问。公病益困，不食数日矣。城陷，发愤投水死。咸丰三年十二月十七日也，春秋四十有二。越八日，募人入贼中，负公尸以出。事闻，天子震悼。追赠总督，赐祭葬，命庐州及湖南、江西皆立专祠，褒公三代如其官，予谥忠烈。

咸丰五年，刘公长佑间关归公丧新宁。六年某月，葬于某里某山。公弟三人，仲即忠浚，以兵事积功至道员，历官安徽、四川布政使。次忠济，战功最伟，殉难岳州，予谥壮节。次忠淑，县学附生，保叙知府。夫人陈氏，无子，以弟子孝椿为嗣。妾杨氏，公既没而生子孝棠。

国藩昔与公以学行相切328-2 ，文宗御极，荐公以应求贤之诏。公尝疏请三省造舟练习水师，又尝寓书国藩，坚嘱广置炮船，肃清江面，以弭巨祸。其后，国藩专力水军，幸而有成，从公谋也。自公之薨，忠浚等数乞余文，表公墓道。大义相许，神人共鉴，余其敢让！军兴以来，死事者多矣！或邂逅及难，而幸厕忠义之林，何可胜道！当公赴江西之急，有诏令至金陵。及赴庐州之急，有诏且留楚中。宜可少安，以惜有用之身；而公必蹈危地，甘死如饴，但求无疚于神明。岂所谓皎然不欺者耶？呜呼，忠已！余既揭其用兵始末，乃并述他行义，声之铭诗，用告异世治国闻者。铭曰：

儒文侠武，道不并张；命世英哲，乃兼厥长。惟公之兴，颓俗实匡。明明如月，肝胆芬芳。有师邓君，有友邹子；卧病长安，朝夕在视。亦有曾生，燕南旅死；谋归三丧，反葬万里。两以躬致，义泣鬼神；近古之侠，孰与比伦？作宰吴越，风教露养；秀水振饥，翼民以长。苏其枯胔，衣以文襁。儒吏之风，并时无两。蕴此两美，风雷入怀；砰然变化，阴阖阳开。宜戡大难，重奠九垓；半驾而税，天乎人哉！楚师东征，倏逾十秋。三十万人，金甲貔貅；死者半之，白骨嵩邱。人怀忠愤，如报私仇；千磨百折，有进无休。终殕元恶，尽复名城。天河荡秽，海宇再清。公创其始，不观其成。九原可作，慰以兹铭。

闽浙总督季公墓志铭 [161]

公讳芝昌，字云书，号仙九，姓季氏。道光之末，咸丰之初，公以正卿内知枢密，外督封疆。朝廷亟以大事相属，而公嗛然自以为不足。海内贤士，亦第宗其文章，而若忘其政事之美。公于文裁量完密，宫徵锵鸣，当世叹为台阁夷怿之音，而又忘其营度之苦。至其身世备历诸艰，则知者尤少也。

季氏世家江阴。公曾祖讳愔，祖讳熙，岁贡生，累叶穷约。至考讳麟字晴郊者，始以拔贡、举人，官钜鹿县知县。嘉庆十四年，公侍王父从钜鹿君于官所，又迎妇于卫辉。妇翁为王苏侪峤，以翰林出守大郡。两家皆科第名宦，政声溢于河朔，寖寖光大矣。无何，岁贡君卒于钜鹿。钜鹿君坐不身捕妖民褫职，遣戍新疆。逾年，没于戍所。公所生长子既殇，又殇一女，又殇次子。而钜鹿君有官逋，簿责益急，籍家产输之官。亲知不相省录，胥吏侵侮，殆无人理。厥后，以道光元年举顺天乡试。三年，考取国子监学正学禄，薄宦京师，生事日绌。盖至十二年，成一甲三名进士，而公之困厄，余二十载矣。

既以巍科改翰林院编修，明年散馆，则大为宣宗所褒，御书“魁”字于卷之傅别，而大臣亦自登公首选，旋又以大考翰詹列高等，简授山东学政。任满还京，充戊戌会试同考官。明年己亥大考，复列高等。奉使江西主考、浙江学政，累迁至内阁学士，兼礼部侍郎。由是举朝慕公遇合之隆。台省耆宿，交口称公诗赋，以讽勉后进。侪辈敛衽，皆以为不及；高才未达，皆传抄而模范之。虽天子亦以君臣文字契合为足乐也。

公在浙，丁母忧。道光二十三年服阕入都，与考试差。翼日召对，宣宗嘉叹公文，以谓：“他人竭蹶喘汗有不能到，汝则沛乎有余，譬之于射，汝穿杨百中矣！”语毕大笑。公且感且悚，退而以“不失鹄”名其斋。是岁，擢礼部、吏部侍郎，督学安徽。公益兢兢，恐无以育才厚俗，上负主知。

二十六年，受代还朝。明年，充会试知贡举、殿试读卷官、经筵讲官。衡文之事，无役不从。四方学徒，翰林新进，辐辏造门请业。而上察公忠谨廉介，可任艰巨，不复欲以校文角艺相属。盖科目取士既久，至争声律一字之得失，而置军国于不问。

宣宗晚岁，远览唐季明末之陋，恤焉思有以易之，亦预忧治安之不可深恃也。二十八年，命公为仓场侍郎。是冬，命偕定郡王载铨查办长芦盐务及天津所属仓库。二十九年，命偕大学士耆英查询东南两河冗员浮费。又命公驰赴浙江，厘剔盐务，清查仓库。凡政有奸弊丛杂，辄属公梳抉而廓清之。公昼夜稽核，不吴不扬，尽得要领，而于人无所乖迕。使浙未返，有诏简授山西巡抚。甫至晋，又内召为军机大臣。三十年，宣宗升遐，与诸王大臣受遗辅政。文宗继序，益欲以艰大付公。会广西军兴，南服不靖，遂命公总督闽浙。公钩校官书，发旧牍与新事杂治，废寝忘食。未几疾作，陈请开缺，勿许。咸丰二年，病益剧。屡疏乞退，温旨慰留。最后，十一月诏许回籍调理。三年正月，返苏之常熟家焉。二月，金陵沦陷，贼乃日炽，公闻之大痛。自以朝廷重臣，出莅海疆，不能济弱扶倾，副圣主倚畀之意；而时事糜烂，又不克力疾强起，以效尺寸，往往独夜悲泣，或为诗歌以鸣积郁。至咸丰六年，而得偏痹之症。十年，苏、常失陷，挈家北渡。又闻九月淀园之变，益忧愤内伤，不复可支矣。是岁十一月三十日，薨于通州，春秋七十。

自公之贵，三代皆赠光禄大夫，如公官。曾祖妣赵氏，祖妣赵氏，妣史氏，皆赠一品夫人。妻王夫人，妾郭恭人，皆前卒。妾吴氏，公没后自裁以殉，旌表如例。子念贻，道光庚戌进士，翰林院编修，加四品卿衔。女二人，长适翰林院编修陈彝；次适钜野县知县张彭年。孙纶全、邦桢，曾孙厚堃、厚基、厚镕。公卒时，渴葬通州城东。同治四年八月十八日，始卜葬于江阴长山南麓。当公在闽引疾，方怪宏才若彼，重任如此，何遽谦让勇退！及归田数载，而忧国乃更甚于当官之时。而当世之自以为能负荷非常者，覆辙相属，乃不忍闻。然后知君子欿然之抱，诚不易量度哉！呜呼！是可铭已。铭曰：

两社贞卜，实启季宗。世010-1 休德，集于我公。十韬一襮，积塞乃通。发为宏篇，藻火笙镛。332-1 轩四出，使节落旄。冥索章句，尽拔其豪。靡干不采，何埴不陶？天子曰咨，时有屯蹇；道有平颇，著在前典。良臣斡之，天回斗转。敛此鸿文，谋奠乾坤。入筦天枢，出帅海滨。锄奸诘蠹，万绪交纷。每况弥恭，若虚若无。让贤避位，长往江湖。心摧形瘁，与世同臞。我贡春官，出公门下；斯铸斯熔，或跃于冶。岱宗云颓，有陨如泻。纪绩埋幽，用诏来者。

仁和邵君墓志铭 [162]

位西，仁和邵氏，讳懿辰，与国藩交二十余年矣。咸丰十年二月，贼入杭州，五日而复。七月，位西访余祁门军次。语余以城破时，尽室陷贼中。贼退，乃挈家东徙绍兴。老母考终，粗得尽礼，欲乞师以援两浙，不果，遂别去。明年十一月，杭州再陷。位西之妻余恭人，二子顺年、顺国，转徙沪上，余闻而迎致之安庆。顺年语余以城破时，尽室饥困。其父麾家人出避，图延宗祀，亦诡词自称将出，遂泣别不复相闻。国藩心知位西，烈士也，必不苟免。其家固知之，以无定向，不敢发丧。同治三年二月，杭州克复。顺年奔哭周询，具得三日不食，骂贼遇害状。实以十一年十二月朔日殉难。于是始除次执丧，赴告远近。浙江巡抚上其事，天子下诏褒恤，然后知亲在则避，亲没则死，贤者遭难，如是其不苟也。

位西之学，初以安溪李文贞公、桐城方侍郎为则，摈斥近世汉学家言。为文章务先义理，不事缛色繁声，旁征杂引以追时好。厥后，以举人仕京师，为内阁中书、刑部员外郎，入直军机处。与上元梅曾亮伯言、临桂朱琦伯韩数辈游处。博览国故朝章，其文益奥美盘折，亦颇采异己之说以自广。询访高才秀士，折节造请，交誉互证，酣恣而不厌，狎习而弥虔。然位西性故戆直，往往面折人短，以谓“书籍所无，公何得漫尔？”不应，再纠焉；犹不获，三谏焉。无问新故、疏戚、贵贱、时否，一切蹙额相绳，人不能堪，终以此取戾于世。大学士琦善公在狱，尝发十九事难之；大学士赛尚阿公视师广西，手疏七不可诤之。诸公贵人，病其峭直，由是333-1 焉不得安其位。

咸丰四年，坐济宁防河无效，吏议镌职。位西既罢归，则大覃思经籍，撰著《尚书通义》、《孝经通义》、诗古文若干卷。饥饿围城之中，犹著《礼经通论》，诵声锵然，彻于巷外。乱后仅得《礼经》一卷，文三十余首，刻之淮安。盖不能什之一二，余则散佚矣。

位西之曾祖王父宝勤，王父又曾，父宗贽，本生父凤仪，世著清德。有兄懿蕃，早丧，无子，以顺年后之。有女二人。顺年归自杭州，未得父尸，大痛遘疾，同治四年六月十三日没于金陵。余恭人少而刲股疗亲，晚而事姑有声。既痛其夫，又悲其子，七月十二日亦卒。呜呼，伤已！国藩于是命顺国与其婿郑兴仪具位西衣冠，葬之西湖二龙山，以余恭人及顺年祔。顺年之妻伊氏，前死贼中。至是，亦以衣冠祔葬。铭曰：

城有时而为湖，海有时而成田。物固有非常之变，乌可以常理测彼昊天。善不必福久矣，曾不自夫子而始然。愍东南之大戾，仁圣与蝼334-1 而同捐。著述衋其荡尽，仅吊煨烬之残编。文之精者不复存，存者又未必果传。独其耿耿不磨之志，与日星而长悬。魂无远而不之，魄则依妻子以全。庶上为神祇所许，而下为百世学者之所怜。

新宁刘君墓碑铭 [163]

君讳时华，字廷材，号宝泉。先世自江西徙湖南之新宁。曾祖有义。祖儒禹，府学增生。父世贵，太学生。家贫，为商贾，化居以自给。君生有至性，不忍其父久劳市廛，乃跪请曰：“大人宜少休。兄学且有成，弟弱，儿愿代父劳而服贾矣。”遂游资于江汉之间，量物度时，广取而节用；后人而往，先人而归；家用阜康，亲以大悦。父病，在视终宵。医者言痰咸可生，淡则死。君辄以手承痰尝之，味淡，因大哭。父没，母亦前卒，则推其所以事父者以事继母。归自武昌，继母不怿，长跪自陈迟归之咎。继母病，服劳达旦，营治药物，必自其手，不自他人。继母没，则推其所以事亲者以事长兄而蓄季弟。兄病，调护年余。兄卒，弟后卒，则又推恩以恤其嫠，以鞠其孤子。厥后两家孤儿皆成立，两嫠皆旌表于朝，寿皆七十、八十，涕泣颂君之德不敢忘云。

新宁，山邑也，僻在楚南、黔、粤之交，巨岭层峦，穹窿杂袭，郁挠而不得少舒。自古未闻伟人杰士出于其间，亦乏甲乙科第。居民治生纤啬，有唐魏之风。独君与江太公一峰轻财好义，不屑屑于自殖。江君之子谥忠烈者，仕至安徽巡抚；而君之子荫渠，今为直隶总督；并有勋伐，为时名臣。盖褊陋之俗一变，而山川之气昌矣。

当君初贾异县，颇求饶益以娱亲心。既而经纪有方，智足以扩其业，利足以仁其三族。所得资财，随手散去。一以济物为功，息耗都不訾省。乡里除道成梁，捐金钱惟恐不赡；施药疗疾，惟恐不周。尝遇益阳大水，买小舟拯百人，蒿葬数百人。新宁大饥，饩邻里亲旧粟，日半升，全活无算。又尝修育婴堂，建忠义节孝祠，皆县中前此所无，自君创之。城东北有义冢，岁岁常以冬春培其阤茔，而植其仆碑。城南有义塾，器物缺乏，常于君家取给焉。人或谓君：“岁入几何？施诸人者什七，而自谋不及什三，后将难继。何不颇买田宅，为子孙稍立基业？”君笑谓：“家有薄田，自足供疏食，焉用多为？吾以人情为田，以培养士类为种。耕不计年，获不计世。庸讵知留贻子孙者，不更大乎？”逮君没而门内鼎兴。

君子四人：长名长佑，即荫渠也，以拔贡生历官广西巡抚、两广总督、直隶总督加兵部尚书衔；次长佐，某官；次长伸、长健，某官。孙某某。曾孙永祚、永祺。天子褒长佑功，赠君暨君之祖、父皆为光禄大夫。君配郑氏，暨祖妣某氏，妣李氏、曾氏皆为一品夫人。盖君言于是果验。为善之报，抑何捷也！郑太夫人恭俭宽仁，悉秉夫教，姒妇娣妇寡居，敬之，终身有恩纪。君卒以道光三十年六月十四日，寿六十有一。太夫人先三日卒，寿五十有九。是岁十二月某甲子，合葬新宁西乡杨溪村之鸾岭。昔道光丁未、戊申间，江忠烈公尝为余称道荫渠之贤，兼述其世德。及荫渠入京，闻亲之讣，求余文铭其墓。展转兵间，久疏文字，越今十有七年，始得表而铭之。铭曰：

举世奔利，独行抱义。庸德庸言，感格天地。外救饥溺，内抚诸孤。仁心难慊，百忧一愉。孰云不显，在幽弥馨；孰云无报，如影随形。神觌在室，奇福在庭。郎君崛起，为国干城。削平寇乱，鼎祭钟铭。自天锡宠，褒荣先陇。夫彝之南，万山环拱。我表其阡，来者钦竦。

户部员外郎彭君墓表 [164]

君讳永思，号两峰，世居湖南长沙。少而峻整自将，忱恂缜栗，呐呐如不能语；事至则剖晰毫厘，枝分缕解，辨穷万变而断以片言。长老往往惊异，以为吏才，天所授也。年三十二，以嘉庆五年庚申举于乡。十四年己巳成进士，即用知县。明年，署云南嵩明州知州，断狱八百，民誉翔洽。徙补楚雄县。楚雄故附郭剧邑，君至，一以治嵩明者治之，讼牒入，立判纸尾，期以某日质讯。出则听民遮道自言，停舆研鞫。前者辞穷，后者大畏。或就逆旅操笔定谳，且判且诘，决遣如神。尤善为离参之法。离参者，如欲知豆价，则先以麦问甲，次以稻问乙，次以粱问丙，离其事，异其人，而旁参之，然后进退以定豆价，百不失一。君用此术多奇中。他人效之，亦不能得民情伪也。大吏以君既政成，常使兼听邻县之讼。大姚有薛继贤者杀人，狱成，省中复核，则诡辞翻异。问官数易，爰书数十易，终不能决。君讯之七昼夜，卒以参鞫其子，乃得情实，论决如律。某官解饷银至省，发封则失银而得数石，以狱属君。君察石有虫啮痕，非道途间物。因问辇运之卒：“宁觉驮负左右欹乎？颇忆欹侧始何日乎？”卒对：“某日过某店，始觉右欹。”君自省返楚雄，挟此狱与卒与石俱行。途中杂采群石较之，皆不类。至某店，得石与虫啮者类。一鞫而伏，遂抵旅店主人于法。

五侯神者，不知所起，淫祀也。土民与江西客商争祀，构讼数十年。君以黩祭宿狱，终无已时。令舁神像至县庭，取笔判八字曰：“尔像不灭，讼端不绝。”立饬隶卒捽而毁之。两造相顾，愕眙而散。盖君之明而能断，类如此。

嘉庆十七年，大姚令上变，告乌龙口有众数千，啸聚为乱。郡守夜召君问策，君立与区画，草数书抵旁县，戒勿轻动。遣数人伪与贼昵者，风使解散，而潜发轻兵掩捕，擒七十人，罪数人而事定。于是远近又叹君才堪济变也。

在滇六年，凡三署大姚县，四署广通，两署南安州，再为乡试同考官。上官方以治行卓异荐君，而君以父命，不乐久为吏，遂援例改就京职，官户部员外郎，贵州司行走，兼管广东司。议蠲逋赋，厘定鹾政，多所匡赞。道光二年丁家艰，归。自是山居二十载，养母教子，收族振贫，祭田义渡，凡诸善举，皇然如有失而急图之。陶然与贩夫农父相狎，自忘其为宰官之身。人亦忘之，亦愈敬之。道光二十二年八月二十一日以疾卒，春秋七十有四。

曾祖从美，祖必化，259-2 赠奉直大夫。考胜桂，诰封奉政大夫，以五世同堂，获旌于朝。祖妣氏范，妣氏黄，皆封宜人。君之配黄恭人，以贤孝特为舅姑所倚。尝一从夫云南官舍，而未及从宦京师。凡综理彭氏家政七十余年，敕始毖终，内外秩秩，室靡弃物，里无违言。姒妇有先亡者，叔早逝者，抚其诸子；女公早寡者，抚其孤甥，曲有恩纪。齿逾八十，犹篝灯纺绩不倦。同治元年闰八月二日告终，盖九十有六矣。子申甫，道光乙未科举人，候选通判。妇陶氏，安化文毅公女也。女三，皆适士人。孙树森，同治甲子科举人；志本，序本，丰本，孚本。孙女十二。申甫以道光壬寅九月某甲子葬君于长沙之文家段莲花台，同治壬戌闰八月某甲子葬恭人于木鱼山。坟垅相望，约二百步而近，属国藩表其墓。于是叙述大节而缀以铭。铭曰：

流水不腐，古传斯语。贤侯之明，积勤所补。寿母之寿，本诸劳苦。居上而逸，天所不许。降福者天，宰天者人。治狱阴德，恒大厥门。科名赓续，有子有孙。更千万祀，长裕后昆。

湖北按察使赵君神道碑 [165]

君讳仁基，字厚子，号悔庐，武进赵氏。五世祖恭毅公申乔，户部尚书，清正有大节，为世名臣。恭毅次子凤诏，官太原知府者，君高祖也。曾祖讳枚，廪膳生员，举孝廉方正。祖汇增，监生；考钟书，举人，丰县训导，两世皆以君贵，赠朝议大夫。妣杨氏、恽氏，皆赠恭人。

君少而端视矩行，恒言无诳。年十三，居王考之丧，哀礼周至，父老惊叹。毗陵故文献之邦，名儒相望，君出而从训导君于丰县，趋庭问业；归而造请里巷耆宿，若李君兆洛、陆君继辂、吴君育、周君仪338-1 辈，咸从捧手稽经讲艺，穆然如笙磬之克谐。其学既大进，誉望亦翕翕日隆。以试于有司，则连蹇而不得一当。久之，嘉庆丙子，乃北上应顺天乡试，未归而遭母恽恭人之丧。又五年，再试顺天，未归而又遭父训导君之丧。君性笃孝，两丁大故，不克亲视含敛，平生以为至痛。又以壮年丧元配高淑人，复丧继配钱淑人，复丧其长子铸。客游湖北，孑身浮寄，块然若委枯枝于大泽，废兴不复厝意。盖自道光五年举于乡，六年，以进士官知县，而君年且近四十。人世纷华之念，洗除尽矣！

初仕为江西宜春县，旋补崇仁县知县，调安徽泾县知县，既又署怀宁县事。所至，判决滞狱，感格凶顽，斋祷于深室，而四境时雨立应。道光十三年，捕获桃源掘河奸民陈端，优诏褒勉，赏戴花翎，以直隶州升用。明年，补滁州知州。召见便殿，宣宗嘉之。归任滁州、六安州。甫历数月，即升平阳府知府。在晋数月，又升江西南赣兵备道。君感荷恩知，益思有以自靖。名捕椎埋盗铸，盐枭大猾，躬追而擒治之。禁止鸦片，约坚条明。是时，天子方申严诏，拒绝西洋。而英吉利窥天津，陷定海，割香港，寇广东省城。君综理南安粮台，晨夜忧劳，自伤无裨于时。而海氛日棘，往往被酒泣下，或力疾绕室徬徨。适奉升湖北按察使之命，阅十八日而卒。实道光二十一年六月十九日也。春秋五十有三。

君既再失偶，最后娶方淑人。子熙文，某官；烈文，某官。女三人：适增生李岳生，候选主事周腾虎，乌程县知县陈钟英。孙六人。咸丰六年七月某甲子，葬于荆溪之东山。

所著书有《江水论》一卷，杂文一卷，歌诗曰《幽栖集》、《登楼集》等者凡七卷，和陶诗一卷，词一卷。君中怀淡定，中岁频遘忧戚，泊然不知穷通得丧之于己何与。自诗篇外，若无一足关其虑；自奖诱后进外，若无一堪自愉乐者。论者疑其超旷忘世，及海上事起，乃独郁郁不能终日。岂有大志者，常颓然不易测耶？抑中年悲感，晚节一触而不自克耶？匪可详已。铭曰：

达人离垢，遗弃万事；圣人忘身，不忘拯世。迹若相反，义乃相成。赵公落落，衷道而行。积困始亨，将大厥施。方驾而税，谁实尸之？有子克家，志亢行俯。天右劳臣，永锡来许。

李忠武公神道碑铭 [166]

公讳续宾，字迪庵，湘乡李氏。湘军之兴，威震海内，创之者罗忠节公泽南，大之者公也。

咸丰三年，贼围江西省城。国藩募湘勇三千往援，公随忠节公以行。初至失利，右营主者战没，公代领其众。自是忠节公将中营，公将右营，所向有功。在江西克复太和、安福，归至湖南，克复永兴。明年，粤贼犯岳州，忠武公塔齐布率师御之。余檄忠节公与公助之，所部仅千人耳，贼众数十倍。塔公控其东，湘军扼其西，盛暑鏖兵，出奇制胜，凡两旬而岳州平。转战而北，连下三城。八月，进攻武昌、汉阳，克之。十月，大战于田家镇，破之。田家镇者，江流盘折逼隘之处。其南岸为半壁山，峭壁斗绝。贼以铁锁横江，万舟翔集，气锐甚。公手刃怯卒三人，士皆殊死战，连破贼垒。而水师亦乘机断铁锁，焚贼舟。好事者至摩崖以纪绩。公前以累功保至直隶州知州，至是记名以知府用，赏给挚勇巴图鲁名号，旋有安庆府之命矣。

先是，湖南水师中江而下，陆师趋江之南岸，湖北陆师趋江之北岸。南军屡捷，群寇蜂屯北岸。于是公辈引兵北渡，扫荡广济、黄梅之贼。既又南渡，会攻九江郡城之贼。城坚不可遽下，又议分兵先剿湖口、梅家洲之贼。无何，累攻不克，水师失利，北军挠败，金陵逆渠益纵群凶西上，武昌、汉阳再陷，南军孤立浔阳。国藩以为大戚，公亦深忧之，痛世乱之靡有届也。

五年二月，信州告警，公与忠节公自浔驰援，迭克广信府城及弋阳等四县。东路甫定，遂建西援武昌之议。大捷于义宁，小挫于通山，下崇阳，略通城，踖羊楼峒，捣蒲圻，掇咸宁，次第戡定，乃以十一月杪师次武昌。巡抚胡文忠公林翼大喜，事无巨细，唯忠节公与公言是听。忠节挈持大纲，其战守机宜，胥公主之。公含宏渊默，大让无形，稠人广坐，终日不发一言。遇贼则以人当其脆，而己当其坚；粮仗则予人以善者，而己取其窳者。士卒归心，远近慕悦。

咸丰六年三月，忠节公中枪不起，公接统全军，众志愈厉，铲平城外悍贼之垒，却剧寇石达开来援之众。周城掘堑，引江水入湖，困以长围。十一月，再克武昌、汉阳。天子伟其功，赏加布政使衔，记名以按察使用。未几，提兵而东，再薄九江。九江贼酋林启荣者，坚忍得众，内与小池口、湖口、梅家洲诸城首尾相救，外与皖庐之贼互为声援。公既掘长堑以围浔，又分军援剿江北，舟载奇兵，夜袭湖口之背。迟明，水师至而陆军伏发，立克两城。事闻，拜浙江布政使。明年四月，卒克九江，殄灭无遗，天下快之。赏穿黄马褂，加巡抚衔。

公每建一功，晋一秩，数省官民欢抃称道，若宠荣之在躬。或歌诵战状以为乐，传播中外。浙人仕京朝者，疏请敕公东兵以救浙难。而胡文忠公以皖中糜烂，请留公军图皖而固鄂，天子许之。公乃整旅入皖，逾月，连下潜山、太湖、桐城、舒城四县。师次三河，毁贼九垒。而逆酋陈玉成等四面来援，截我粮路。我军锐气日渫，师少而半溃。公力战终日，自度事不可为。夜半，怒马陷阵，死之，咸丰八年十月初十日也。诸将坚守营垒，又三日而俱败，又六日而桐城守兵亦败，前后死者殆六千人，无苟活者。

疏入，文宗震悼。手诏曰：“惜我良将，不克令终！尚冀其忠灵不昧，他年生申甫以佐予也。”追赠总督。湖北、江西、安徽、湖南立祠，予谥忠武，赏骑都尉兼一云骑尉世职。

公之先人，世有令德。曾祖本桂，祖诗白皆以公贵，赠荣禄大夫。父登胜，公没后特恩加封光禄大夫。曾祖妣张氏、贺氏、王氏，祖妣戴氏，母萧氏，皆封一品夫人。

公端凝敦笃，爱人不尚美言，而意溢于色，色余于辞。虽他军之将士，逃难之流民，皆归之若父兄。闻其死，哭之皆恸，至不忍闻。同治二年，朝廷遣官赐祭。三年，克复金陵，推恩有功之臣，赏二等轻车都尉世职。配谢夫人。子三，其二殇亡。光久，钦赐举人，引见，赏六部员外郎，又以兼袭二世职，并为男爵。孙二人，某某。咸丰九年，葬公于湘乡四十三都黄牯冲星子山之阳。同治八年某月某日，改葬某乡某山，丐余文其墓道之碑。余既粗叙其战绩，乃兼述其懿德而系以铭。铭曰：

器有洪纤，因材而就。次者学成，大者天授。岳岳李公，表里完好。匪琢匪追，动合大道。罗公讲学，远绍洛闽；公分其绪，抠衣恂恂。出而御寇，戎马艰辛；入而问道，克己求仁。谁侮谁尤？责躬独厚。胸劈众流，曾不出口。负重含污，浩如山薮。险趋人先，利居众后。岂无赢财？不阜我私。不忍己饱，而人独饥。分饷诸军，苏槁嘘骴。返自浔阳，少憩武昌。将请于朝，觐亲还湘。王事有严，离局匪遑。斯愿不遂，茹涕暗伤。遣将分兵，助我东征。择良而予，出以至诚。四分五剖，精锐星散；自携部曲，疲羸居半。损己济物，近古无伦。终焉师熸，以仁陨身。行类大愚，乃动鬼神。公功久著，烂若三辰。德或不显，考此铭文。

罗忠节公神道碑铭 [167]

公讳泽南，字仲岳，号罗山，湘乡罗氏。咸丰四、五年间，公以诸生提兵破贼，屡建大勋。朝野叹仰，以为名将，而不知其平生志事学，盖素定者久矣。

公之学，其大者以为天地万物本吾一体，量不周于六合，泽不被于匹夫，亏辱莫大焉。凛降衷之大原，思主静以协中，于是乎宗张子而著《西铭讲义》一卷，宗周子而著《人极衍义》一卷。幼仪不慎，则居敬无基；异说不辨，则谬以千里，于是乎宗朱子而著《小学韵语》一卷、《姚江学辨》二卷。严取与出处之义，参阴阳消息之幾，旁及州域之形势，百家之述作，靡不研讨，于是乎有《读孟子札记》二卷、《周易本义衍言》若干卷、《皇舆要览》若干卷、诗文集八卷。其为说虽多，而其本躬修以安四海，未尝不同归也。

始，公家世贫甚。曾祖王父日阮、王父拱诗皆以公贵，赠通奉大夫。父嘉旦，公没后赏加头品顶戴。曾祖王母萧氏、王母贺氏、母萧氏皆赠夫人。公少就学，王父屡典衣市米，节缩于家，专饷于塾。年十九，即藉课徒取资自给。丧其母，又丧其兄，旋丧王父。十年之中，连遭期功之戚十一。尝以试罢，徒步夜归，家人以岁饥不能具食，妻以连哭三子丧明。公益自刻厉，不忧门庭多故，而忧所学不能拔俗而入圣；不耻生事之艰，而耻无术以济天下。

其后年逾三十，乃补学官附生。逾四十，乃以廪生举孝廉方正。假馆四方，穷年汲汲与其徒讲论濂洛关闽之绪，无日不熟于口，悦诸心，因以措诸事为，显诸笔札。未几，兵事起，湘中书生多拯大难、立勋名，大率公弟子也。

咸丰二年，粤贼度岭北犯，攻围长沙，县令召公练乡勇以备不虞，会城解围。明年春，巡抚张公亮基檄公带勇至长沙。维时国藩奉命督治团练，因与公讲求束伍技击之法，晨夕训练，击土寇于桂东，擒逆党于衡山。其夏，贼围江西省城，乃益募湘勇二千，附以新宁之勇、镇筸之兵，檄公赴援南昌。湘军越境讨贼，自此始矣。既解南昌之围，复破贼于安福。归及衡州，歼土匪于永兴。无何，湖北之贼大举南侵，官军失利于岳阳，克捷于湘潭。提督塔齐布公追贼至岳州，余檄公与李公续宾佐之。公扼大桥以遏其冲，凡七战而群贼溃，岳州平，乘胜逐北，连复三县。将攻武昌，公手一图，就余决策。师出两路，以塔公进洪山一路，而自请攻花园一路，当其坚者。如其策，果克武昌、汉阳两城。贼既东奔，追及于兴国，大膊于田家镇。公提卒二千，御数百倍之寇，蹙之江滨，挂石坠崖死者万计。而水师亦断横江铁锁，燔贼舟数千。当是时，公名震天下。前此累功保至道员、花翎，至是有宁绍台道之命，加按察使衔。既而引兵北渡，克广济、黄梅，赏叶普铿额巴图鲁名号。又引兵南渡，攻围九江，进规湖口。贼坚守不可遽下。适会水师分兵入宫亭湖，江上之军不利，而湖北诸军屡败，贼自黄梅长驱西上，武昌再陷。公太息深忧，叹利钝之无常，世变之未已，或解说《周易》以自遣。时别贼陷饶州、弋阳。檄公入江西援剿，大战弋阳，克之。贼陷广信，又战信州，克之。又以其间收复德兴、景德镇。东路甫定，而义宁复陷。公军渡湖汉而西，至则示形杭口，而暗进鳌岭，屯高峰以瞰敌，设三伏以要之，四战而贼大熸。义宁既克，有诏加布政使衔。公以书抵国藩，具论吴楚形势：欲取九江、湖口，法当先图武昌；欲取武昌，法当先清岳、鄂之交。于是草奏，以公回援武汉，遂略通城，克崇阳，挫衄于濠头堡，大捷于蒲圻。将达武昌，巡抚胡文忠公欢迎劳问，凡事咨而后行。城外贼垒铲除略尽，殄灭有绪矣。公以雾中搏战，中枪子伤，创甚，咸丰六年三月初八日卒于军，春秋五十。病中索笔作书，皆军国要事、艰危支拄之语，左右藏去宝之。事闻，天子震悼，照巡抚例赐恤，二子皆赏给举人，三省建立专祠，予谥忠节。

公在军四载，论数省安危，皆视为一家骨肉之事，与其所注《西铭》之指相符。其临阵审固乃发，亦本主静察幾之说。而行军好相度山川脉络，又其讲求舆图之效。君子是以知公之功，所蓄积者夙也，非天幸也。

配张氏，诰封夫人，妾周氏。子兆作，配胡氏；兆升，配曾氏，国藩第三女也。余与公以学行相勖，又相从于金革，申之以婚姻，乃摭其大节，铭诸墓道。铭曰：

渐车之涧，积潦纵横；崇朝即涸，卷势收声。大江西来，其源万里；泽溥寰区，不矜厥美。无本者竭，有本者昌。罗公渊默，所蓄孔长。洞澈天人，潜睎往圣；一物未康，终亏吾性。提师苦战，荆扬二州；斧彼凶竖，为民复仇。矫矫学徒，相从征讨；朝如鏖兵，暮归讲道。洛闽之术，近世所捐；姚江事业，或迈前贤。公慎其趋，既辨其诡；仍立丰功，一雪斯耻。大本内植，伟绩外充。兹谓豪杰，百世可宗。

李勇毅公神道碑铭 [168]

公讳续宜，字克让，号希庵。兄弟五人，忠武公讳续宾，次居四，公其季也。余既铭忠武公之墓，兹不复具其家世。

公少好深湛之思，强探力索，洞彻幽微。师事罗忠节公泽南，常以躬行不逮为耻。

咸丰三年，罗公募勇援救江西，公遂参军事，以功累晋知县、同知，赏戴花翎，而名顾不显。六年冬，湘军再克武昌、汉阳。巡抚胡文忠公奏公有劳，特为兄续宾所掩耳。有诏以知府选用，赏加道衔。既而随兄围攻九江。

明年，以事省余瑞州军中，遂偕诸将围攻瑞州。会皖北群贼上窜蕲、黄，公乃自瑞挈千七百人回救湖北。师至黄州，与胡文忠公并辔谋野，周览形势，自巴河、蕲水、广济、黄梅六战，破贼垒无算，遂会克小池口。由是公之威名与忠武公差颉颃矣。公率所部既集九江，忠武公乃得以其间分兵克复湖口，连下彭泽、小孤、梅家洲诸城。公又以偏师却湖口之贼，御窜陷麻城、黄安之寇。忠武公乃得专力破灭九江，皆公之助也。湖北事已大定，胡文忠公以皖中久困水火，奏请敕忠武公廓清皖北，而留公以固楚疆。天子亦南忧江淮，绝重李氏昆季矣。无几何而有舒城、三河之变，忠武公殉难，将士死者六七千人，天惊地岌。公在黄州，哀迫之际，经纬万端。入则损食悲咽，出则拊循溃卒；思乡者遣归，愿留者编伍；哺粟赐衣，接以温语；差讨诸将之罪，而简用其良。部署粗定，适胡文忠公以母丧奉诏起复，相与申儆简练，而湘军复振。

明年夏，剧贼石达开窜扰湖南，围攻宝庆。公时新奉荆宜施道之命，统兵自鄂援湘。朝廷壮之。师抵长沙，进自资水之西，四战而解宝庆之围。围中官军三万，与饥困之民一时得苏。众声大和，论功赏加布政使衔。当是时，余与胡公方议并力规取安庆省城。余弟国荃与将军多隆阿分围安庆、桐城。公自湖南东还，驻军两路之中曰青草塥者，大败逆酋陈玉成于挂车河，布陈之广，近世罕闻。旋拜安徽按察使。

十一年，又有安徽巡抚之命。公具疏，以谓“逆酋图解安庆之围，悉锐西窜，必犯湖北，以攻我之所必救。湖北为众军根本，臣宜提师回援，不能遽受皖抚之事。”比公驰抵武昌，而贼已陷黄州、德安两府五县。其别贼自江西至者，又陷兴国、大冶等县。公经营七月，始将列城恢复，安庆亦借以告克。而胡公薨于位，文宗亦晏驾。八音遏矣。

今上嗣位，褒安庆功，赏穿黄马褂，调补湖北巡抚。既又命移抚安徽。公初莅安庆，继驻六安，屡奉密诏，以苗沛霖叛服无常，询问剿抚机宜。公复疏谓：“苗沛霖官至道员，公犯不韪，围抚臣于寿州，陷其城，屠其众，乃复诡言求抚，此岂足信？不过假称反正，号召近县，养成羽翼。若正彼叛逆之名，人人得而诛之。而宽其党羽，使为我用，彼势日孤，终成禽耳。”天子韪之。公又以时解颍州之围，克霍、邱之城，缓、抚各圩，阴散逆党，选任贤吏，安民垦田，功绩渐彰矣。诏授为钦差大臣，而公适闻讣丁母忧，不克受事。朝廷命仍署理巡抚。三疏陈谢，始奉命赏假百日，回籍治丧。

公既以苦思遘病，彻夜不寐，夙患咯血，至是增剧。归里后，六奉诏旨起复，墨绖视师。公以哀慕未忘，而婴疾转笃，请假四十日调养。既而舆疾就道，又请假四月，并开巡抚之缺。朝廷鉴其至诚，所请未尝不许，而以淮南事棘，又未尝不敦促上道，诏召相衔。至冬初，再疏自陈病状，公亦自知不起，遂以同治二年十月二十八日卒于家，春秋四十有一。敕照总督例赐恤，三省建立专祠，予谥勇毅。配彭氏。子光英，特赏直隶州知州。同治三年某月某甲子，葬某处某山；八年某月某甲子，改葬某山。

公与忠武公皆负重名，淡于荣利，昆弟同之。忠武好盖覆人过，公则嫉恶稍严；忠武战必身先，骁果缜密，公则规画大计，而不甚校一战之利。至其临阵，百审一发，发无不捷，成功一也。余不详叙战状，而略述公言以缀之铭。铭曰：

凡战有机，鬼神翕辟。静如山寒，终日阒寂；动若电飞，百霆齐击。蓄势宜久，气嚣宜渟。此公之言，吾耳所聆。凡公勋绩，好谋乃成。博筹多算，终格神明。匪直战事，学道亦然。精思力践，诚可达天。立功虽伟，公不自贤；立德未竟，赍志九泉；我铭昭之，永诏万年。

唐确慎公墓志铭 [169]

公讳鉴，号镜海，唐氏。先世自江西丰城徙居湖南之善化，四传至讳焕者，以举人官至山东平度州知州，公之祖也。生子仲冕，以进士即用知县，官至陕西布政使，公之父也。平度君以子贵，诰赠通奉大夫。配李氏、谭氏，俱封夫人。谭夫人没而葬于山东之肥城。布政君及配宁夫人皆踵葬肥城。公以父命，徙籍山东，故又为肥城人焉。

少而迈异精勤，嗜学如渴，以廪生入赀为临湘县训导。嘉庆十二年举于乡，十四年成进士，改翰林院庶吉士。又二年，授职检讨。又六年，补浙江道监察御史，充甲戌科会试同考官，戊寅科顺天乡试同考官。坐论淮盐引地一疏，吏议镌级，以六部员外郎降补。会宣宗登极，诏中外大臣各举所知，诸城刘文恭公镮之荐公，由是有广西知府之命。厥后再为平乐府知府，一为安徽宁池太广道，量移江安十府粮道，拜山西按察使，迁贵州按察使，擢浙江布政使，迁江宁布政使。扬历于外，盖二十年。

其守平乐也，亭平民猺之狱而解其仇，屡磔剧盗，境内肃然。是时布政君解组东归，侨居金陵。公闻母病，即引疾去官，省亲江南。既遭内外之艰，皆北葬肥城，庐墓读礼。服阕，以例仍发广西，再守平乐。道光十二年，广东、湖南生猺为乱，公出防边圉，内讥奸宄，往来富川、贺县，安抚熟猺，兽扰而儿蓄之。设立五原学舍，延师教读，群猺大悦。擒郡中煽乱者谭于先等十余人，立斩以徇；而贳其胁从千余，火其名籍，一无所问。其按察贵州也，平反疑狱，归美令长，曰：“非吾能正之，某县尹来省自易之耳。”其在江宁，拯灾修废，百度毕张。时总督陶文毅公澍寝疾，公代行使院政事，文牍如山，宾僚填咽，昧爽而勤职，丙夜而不休，忘寝辍餐，形神交瘁。而言者乃劾其多病近药，废搁公事，又杂摭他端以相訾毁。朝廷遣使者按问，率无左验。宣宗知公端谨，一切弗论。忌者或惮其方严。未几，内召为太常侍卿，道光二十年四月也。

公潜研性道，宗尚洛闽诸贤，所至以是敕其躬，亦以牖于人，亦时时论著以垂于后。在翰林时，著有《朱子年谱考异》、《省身日课》、《畿辅水利》等书；在广西著《读易反身录》，居丧著《读礼小事记》。官平乐时，延纳人士入署，亲与讲授。设立义塾，诲诱寒畯。官贵州时亦如之，官江宁亦如之。及入为九卿，又著《易牖》、《学案小识》等书，扶掖贤俊，倡导正学。时如今相国倭仁艮峰、侍郎吴廷栋竹如、侍御窦垿兰泉、何文贞公桂珍辈，皆从公考德问业。国藩亦追陪几杖，商榷古今。观其陋室危坐，精思力践，年近七十，斯须必敬。盖先儒坚苦者亚，时贤殆不逮也。

已而致仕南归，主讲金陵书院。文宗践阼，有诏召公赴阙。凡进对十有五次，中外利弊，无所不罄。谕旨以其力陈衰老，不复强之服官。令还江南，矜式多士。公至金陵，学徒益盛。以贼犯湖南，急欲归展先茔。咸丰三年乃自浙还湘，卜居于宁乡之善岭山，深衣疏食，泊然自怡。晚岁著《读易识》，编次《朱子全集》，别为义例，以发紫阳之蕴。十一年辛酉正月十八日疾卒，春秋八十有四。其家函封遗疏，邮寄东流军中。国藩以闻，天子轸悼，予谥确慎。配王氏、杨氏，皆封夫人，前卒。无子，以弟子尔藻嗣。女四人，适某某。孙男三人，某某。孙女三人。某年月日，葬公某县某乡某山。又八年，国藩始追为之铭。铭曰：

俗学徇时，行与名钓。孰捐其华，而练其要？唐公翼翼，与世殊趋。惧明戒旦，笃信程朱。有讥其隘，或讽以迂；浩然不顾，履我康衢。显皇初政，诏征国老；造膝前陈，嘉谟要道。愿致吾君，上跻轩昊。进退以礼，敛兹宏抱。宦游所至，我求童蒙；晚居京国，群彦景从。何才不育，有金皆熔。以善孳善，偕之大同。播此芬韵，昭示无穷。

欧阳府君墓志铭 [170]

先生讳凝祉，初名鳌，晚易今名，字福田，欧阳氏。先世自江西徙居衡阳。曾祖天鼎，祖心璥，父顺源，并有清德。曾祖妣氏刘，治家严肃；祖妣氏蔡，妣氏蔡，均以节孝旌表于朝，国藩所作《欧阳氏姑妇节孝家传》者也。

先生生三岁而孤，恪遵母训，跬步必谨。母或戒之，无触忤人，即终身不以言色加人。或戒以慎无耽酒，即没齿不近杯勺。稍长，嶷然自厉于学，不假董督，日埤月增。既入为学官弟子，旋补廪膳生，远近归仰，交币迎致。适馆课徒凡四十年，主讲莲湖书院者又十年，门下生著籍数百人。其高第者，与之稽经讲艺，兼及敕躬之道，成物之方。其不帅教，则诃求觵责，屏斥门墙之外。初虽怨望，后常悔憾，自愧不为良师所齿。从之游者，恒守绳矩，虽垂老而惮之如初。

先生疏于治生，临财则辨别精审，若将浼焉。一岁中学徒束脩之资不足自给，往往随事散去。少以孤童为叔父成材所养，晚节竭力赒之。宗祀不足于资，先捐金以成之。议为衡阳裁减钱漕浮费，有啖以利而尼其事，峻辞却之，事成而合邑德之。其它人事问遗，率常谢绝。人谓先生少贬其节，可致饶裕。先生独谓：“取舍有义，神明难欺。吾心所不许者，天道亦不与也。”

道光末，以岁贡生候选训导。同治初诰封奉直大夫。配邱氏，诰封宜人。子二人：柄铨，廪贡生，候选训导；柄钧，光禄寺署正。女子二，长者归于国藩，次适彭治官。孙六人：定果，湖北候补同知直隶州；定楙，候选县丞；定枚，府学生员；定枢、定楫、定榦。孙女五人。曾孙二人。同治八年五月初九日疾卒，春秋八十有四。

自七十以后，不复授徒远方，家居课孙，细字钞书，讲论不倦。同治六年岁在丁卯，孙定枚入学为附生。先生以嘉庆丁卯入学授室，至是六十年矣。乃用昔者成婚之日，燕客受贺，远近叹美。夫妇既皆八十，而先生之伯兄八十有五，暇辄过从，相与道幼时琐语以为欢，自诩为家门之祥，人亦祥之。夫其孝友雍雍，敦善不怠，殆所谓无怍于天人者，复奚憾于其死耶？呜呼！可铭也已。铭曰：

衡西两世，贞节之门；实生令德，孝子孝孙。上承慈训，下启后昆。位岂须显，身蹇道尊；名岂须震，多士崇信。小叩大鸣，甄陶群俊；奖诱自宽，坛宇自峻。七十硕师，还山娱老。耄而从兄，推梨让枣。亦有孙曾，质文完好。金352-1 匪贵，一经是宝。家有休征，英彦辈兴；门有上瑞，和气熏蒸。其休其瑞，人世同称。若考隐德，吾铭可凭。

苗先簏墓志铭 [171]

君讳夔，字先簏，肃宁苗氏。自幼读书即异常童，不好为科举文艺，而窃耆六书形声之学。读许氏《说文》，若有夙悟。精研而力索，滞解而趣昭。已又得顾处士炎武《音学五书》，慕之弥笃，曰：“吾守此终身矣。”年二十余，即撰《毛诗韵订》，继又撰《广籀》一书。授徒穷乡，制艺试帖之属，不中有司程度，学子稍稍引去。君益冥心孤往，孑焉寡俦。间之河间城外，得汉时君子馆砖，又得开元瓦于献王墓旁。私独欣喜，以为神者饷我，以慰寂寞。

久之，道光十年，县令王君闻而敬异，聘君主讲翼经书院。明年，为学使沈侍郎维鐈所知，举辛卯科优贡生。高邮大儒王氏念孙父子闻君之说，礼先于君，遂与畅论音学源流。由是誉望日隆，督学使者争欲致之幕下，与共衡校。初随编修汪君振基衡文山西，继随祁文端公353-1 藻衡文江苏。所至甄拨宿儒，周览山水。又以其暇编摩撰述，从事于其所谓声韵之学。

道光二十一年，祁公还京师，乃醵金刻君所著《说文声订》若干卷、《说文声读表》七卷、《毛诗韵订》十卷、《建首字读》一卷。君以为许叔重遗书多有为后人妄删或附益者，乃订正《说文声类》八百余事。顾氏《音学》所立古音表十部，宏纲已具，然犹病其太密，而戈麻既杂西音，不应别立一部，于是并耕、清及蒸、登于东、冬部，并歌、戈于支、脂部，定以七部，隐括群经之韵。书出，识者叹其精审。又数年，侍读冯君誉骥视学山东，国藩荐君偕往，役未毕而先归。于是君亦齿衰而倦游矣。

道光之末，京师讲小学者，卿贰则祁公及元和吴公钟骏，庶僚则道州何绍基子贞、平定张穆石舟、晋江陈庆镛颂南、武陵胡焯光伯、光泽何秋涛愿船。君既习于祁公，又与诸君倾抱写诚，契合无间。子贞尝命工图己及石舟及君三人貌，蓑笠而处田间。盖三人者，皆同年优贡，又皆有逸士之风，谓宜与负耒者伍也。

君既泊然无营，暇则徒步造访诸君，与辨论前世音学，暨近人江、戴、段、孔诸家部分之多寡，意指之得失，褒讥亭决，穷日夜不倦。间亦过余剧谈。归自山东，余从容问：“东士亦有研究《说文》者乎？有得见吾子著述者乎？”曰：“有之。”“何以知之？”曰：“吾书中有自称夔按云者，东人称引及焉。曾不知夔之为谁氏名也。”则相与拊掌大笑。君徐又曰：“吾家有戆僮，昨者日晏，吾责‘竖子，何不具食？’僮辄报以‘钱物罄矣，欲以何具？’吾柔声谢之，僮乃不逊，竟去。吾今方躬治爨耳。”则又相与大笑。盖君处困约，有以自怡如此。他日，君又语余曰：“吾穷于世久矣。甘之若饴，死无所恨。独平生著书，尚有数种未及刊刻，不能无耿耿于怀。”

自余咸丰初出京，展转兵间，至同治七年重入都门，昔之与君游者，十人盖八九死。君之嗣子玉璞来告，君以咸丰七年五月初七日逝矣，春秋七十有五。抱君所著书曰《说文声读考》者，曰《集韵经存》者，曰《韵补正》者，曰《经韵钩沈》者，述君遗命，谓当送国藩观览，且以铭墓之文相属。君且死，戒其子“必葬我众书丛中”。其子乃择君生平尤嗜之书，纳诸棺中以徇。呜呼！斯亦笃古之征已。铭曰：

视以多歧而瞢，听以杂奏而聋。技之精者，不能两工；苦思专壹，可与天通。课形而得声，勘异而得同。黜陟百氏，惟许君是崇。胡学之旁达，而遇之不丰？抱此孤赏，永奠幽宫。

郭依永墓志铭 [172]

依永名刚基，一名立篪，姓郭氏。吾友筠仙中丞嵩焘之子，而国藩之第四女婿也。少而羸弱善病，就学数岁，犹戒其师无过督责。年十四五，筠仙奉命巡抚广东，依永从亲于南海使院，逊志研求，学以大进。其后从亲还湘，益有慕乎古人述作之林。自场屋经义律赋试帖以至唐人楷法、名家绘画，皆窥其藩而究其趣，而于古近体诗为之尤勤。同治七年，以试艺冠其曹，补县学生员。父兄或诏以专事科举之业，而于诗姑辍焉。依永以为志广途远，安能敦敦独事举业。退辄矫首长吟，丛稿满室。有龙光辅树棠者、老僧东林者，年皆六十，与为忘年交，时时相从倡和不厌。或骑骏马，挟一僮，薄暮游古寺，觅句以归，用是自适。

依永之诗，嵯峨萧瑟，如秋声夜起，万汇伤怀；又如阅尽陵谷千变，了知身世之无足控抟者。长老皆怪名门少年不应有此，东林亦尝诘之。依永则自谓吾每为诗，百感中来，不可遏抑。竟以同治八年十二月四日病卒，年才二十有一。曾祖某，祖某，皆以筠仙贵，诰赠荣禄大夫。曾祖妣氏某，祖妣氏某，妣氏陈，皆诰赠一品夫人。子二：本含，本谋。女生月余而殇。疾革，援例为员外郎。同治九年某月某日某甲子，将以品官礼葬于某县某山。

呜呼！衰龄而哭子，仁慧而不寿，皆人世所谓不幸。然圣贤有遭之者矣，岂天之所可否，与人间所称善恶祸福，其说绝不类耶？抑人事纷纭万变，造物者都不訾省，一任其殃庆颠倒、漫无区别耶？天人感应之故，自昔久无定论。依永之生，其诗已颇知一得丧、齐彭殇之旨。今其既死，殆将沛然而大觉矣。于是述吾所闻，为之铭辞以质幽遐，亦塞筠仙之悲。铭曰：

吾闻君子之畏天命，有如孝子之事庭闱。苟遭祸谪，敬受不疑。恭若申生，顺若伯奇。又闻道家之言，与化推移。纵心任运，有若委衣。虽宗旨之各别，要安命而无违。览依永之诗篇，似多见道之词。胡含愁而郁郁，岂其中有不自持？修德之报或爽，虽神圣不能测其微。主之人者为吾能为，主之天者吾安敢与知？等死生于昼夜，信长短之有涯。存者抑情而复礼，逝者奠魄而永绥。

宁津庞君墓志铭 [173]

君姓庞氏，讳朋，字君锡，以字行，更字百朋。先世有自昌黎迁河间之宁津者，遂为宁津县人。大考复还，考自诚，皆以君子际云贵，诰赠通奉大夫。祖妣孙氏，妣李氏，皆赠夫人。

君少而笃行劬学，事父母存得其欢心，殁能尽礼。有兄四人，以父命析居。君所应得资产，皆择取劣下者，又稍稍推其所有，以全友爱。读群经及诸子书，能得要领，手录口诵，锲镂疲356-1 而自勉不衰。尤耆宋儒程子、朱子之说，顾躬行何如，不为空论。屡试辄黜。最后仪征吴文节公视学直隶，乃识君，以为绩学之士，擢置上第，补邑增生。君既不屑为速化之术，不得以其所学356-2 之于世，则择后生俊颖有志之材，锻厉而淬濯之，范成其器。出君门下者，率有闻于乡里。而君之子秉彝训，被知于有司，通籍而仕者二人。

当咸丰癸丑之岁，粤匪渡河北窜，畿辅被扰。运河以西，郡县骚动，咸欲团结乡勇，各固境圉。君建议阻运河而守，可省劲兵数万，筹画垂定，会邻邑爽约，计以不行。然宁津终得保全者，资君所训练乡兵万人之力。由是远近人知君不独学优行高，又有应变戡乱之略也。

际云仕京师，仕热河，数迎养。君耽于田园之乐，到官所，未几辄复旋里。年七十有六，以咸丰九年己未三月初五日卒于家。同治九年庚午，诰赠通奉大夫，如其子际云官。娶同邑宋氏，专静煦愿，天性俭勤，事舅姑事夫，里之人称曰贤妇；教成其子，服官中外，所在著绩，人曰太夫人之诲实然，称为贤母。以子际云 [174] 贵，累封一品夫人，就养扬州，逾月，终于扬州公廨，实同治九年十一月初八日，寿九十。距通奉公卒时，十有一年矣。子三人：际韶力耕不仕，际咸举人，官户部主事；际云由翰林改官刑部，以军功洊擢江南盐巡道，权两淮都转盐运使司。女子二人，适杨惠琇、李万仓。孙二人：作霖，泽銮。孙女十人，嫁者七人。

先是，江苏巡抚丁公之母某太夫人将以九十生日称觞，先一日而卒。际云在扬州，亦将以十一月十四日肆筵娱宾，为母宋太夫人寿，而太夫人先六日卒。江南之人皆谓两太夫人德称其福，而微以不得旅进祝嘏为歉。夫寿至九十，有贤子孙，此人间所不多觏。两太夫人可以无憾，岂借一二日之宴乐以为荣观哉？独国藩重奉朝命，莅两江，疏陈衰年多疾，不任艰剧，不宜久点高位。既不得请，则私恃友朋之同官江南者，匡余之不逮而共底于治。今丁、庞二公先后以母忧去职，或南逾岭峤，或北归燕蓟，于余心不能无离别之怆尔！

际云于咸丰〔道光〕丁未考觉罗官学教习，庚戌考国子监学正，余皆阅取其文，故执挚于余。又馆余家，教余子者数年，同官江南亦数年。为余言通奉公太夫人之德甚悉，将以明年扶柩还里，豫来乞铭。铭曰：

通奉之阡，祔者夫人；孝视其事亲，共视其事昆。行视其身，学视其所尊。慈惠感人，视诸其邻。种德敛福，视其子孙。其永不朽，视兹铭文。

翰林院侍读学士丁君墓志铭 [175]

君讳善庆，字伊辅，号养斋，丁氏。世居清泉之白沙里。幼孤，从母刘太淑人育于外王父刘文恪公家。自少而好恶欣戚不主于己，惟母志之从，长亦如之，终身亦如之。久处京师，寄籍宛平，由顺天府学生中式道光壬午科举人。明年癸未成进士，选翰林院庶吉士，散馆授编修。其历阶为国子监司业、詹事府右中允、左中允、右庶子、翰林院侍讲学士。其任职为国史馆总撰、庶常馆提调、文渊阁校理、奏办院事、日讲起居注官。其使事为戊子科贵州乡试正考官、辛卯科广东乡试正考官、乙未科会试同考官、其秋顺天乡试同考官。丙申以后，迭为广西学政。君虽暗然自敕，无所矜异。

宣宗尝从容问“翰林中孰为笃学”，曹文正公举君以对。天子既异之，在廷名卿耆德亦多称叹，以为令仆之器，岁月可冀。君以母老，怀思乡里。归自广西，遂解官养亲于长沙。早岁事母，执爨必躬，淅米必洁，至是益加谨焉。母或加餐，辄喜，述诸人以为至幸；或有馈赐，辄丰其好货，端箧而将之；或体中不适，则忧皇如不终日；或意有不怿，则长跪引咎，既解乃起；或将他适，则先于其所往，百物毕赍，所欲立应。室无纤埃，庭无高语，一身肃戒，举家兢兢。宦游余财，为其弟某所耗。君则经营置产，以覆弟短而悦母心。舅氏刘若珪谪官远戍，君又倾其前产以赎舅罪，而慰母于地下。盖毕生孺慕，自顺亲外，不知天地更有何事也。

母没数年，而广西寇贼大起。咸丰二年秋，攻围长沙，君矢死坚守，寓书其弟曰：“城陷，弟收吾骨于桂树旁井中矣。”日夜令其子驯巡警周垣，驯以劳致疾，妻蔡氏刲股疗之不愈，遂卒。君曰：“儿致身卫国，妇刲肉救夫，吾门之祥也。吾母幸而考终，吾身若家皆可殉难，尚何惜哉！”贼退，则趣治战船以济水师，立共武社，使诸生与众练卒肄习火器。事上，议叙加三品衔。论者谓谨厚如君，乃能临危应变如是，为不可测也。

同治八年六月十五日卒于家，春秋八十。其年十一月十六日，葬于北关外洪山渡飨堂359-1 庄山之阳。曾祖某，祖某，父某，皆赠中宪大夫。曾祖妣氏某，祖妣氏某，赠恭人。妣氏刘累封恭人，晋赠淑人，旌表节孝。配陶氏，继配周氏。妾吕氏，生子驯，早卒，乃以弟之子骅为后。妾廖氏，生子骙。女六人，孙四人：焯、焕、煊、烻，皆骅出；焕复出为驯后。女孙二人。

君之学详于治经，尤嗜《易》、《春秋》，著有《左氏兵论》。主讲岳麓书院二十余年，以洛闽正轨陶铸群弟子，亦颇参阴德感应之说，警发愚蒙。生徒翼翼，无敢轶逾法度，庶几以身教者。铭曰：

不斫不砻，不揭己以为崇。公以校士，毅以即戎。勇以辞禄位，而诚以启群蒙。皆以仁孝为之本，本立而用自不穷。老成逝矣，康此幽宫。

罗君伯宜墓志铭 [176]

君讳萱，字伯宜，湘潭罗氏，处士某某之孙，吾友候选内阁中书汝怀研生甫之子也。少而颖特旁通，饫闻庭训，多所开解。

咸丰四年，国藩率师自岳州逐贼东下，强挈君以俱东。是岁克武昌，破田家镇，攻九江，舟师不利于湖口。明年，国藩至南昌，重立水军，进屯南康，视陆师于湖口，吊忠武公塔齐布于浔阳。君辗转相从，跬步必偕。余或口占书疏，君辄操笔写录。或危急之际，君甘心同命，而外则美言相温。诸将或轻重不得，辄为之通怀，使各当其意以去。又明年，群寇环集江西，陷没五十余城，诸军多坏散。乃授卒三千人，令君领之赴敌。初战建昌，继攻抚州，既又会捣瑞州，君之躬临行阵，自此始也。

其后湖南援师四至，江西稍稍解严。君以久役，请急还湘。国藩亦以咸丰七年丁忧去职。君既暂脱兵间，则假馆以课学僮，制造诗词以酬胜侣，作蝇头细字以与古人校离合于豪芒，负箧走场屋以竞得失于有司，漠然若不知有世变者。未几，骆文忠公秉章檄办湘潭团练，刘总兵培元招至鼎澧，又招至衢州，与谋军事。君稍规大计，不肯久留。自浙西旋，省余于安庆，又省其从兄逢元于当途军次，亦不欲久居。会所亲黎福畴没于泾县，君遂护其丧及其孤嫠以归。

同治二年，广东巡抚郭公嵩焘招君至粤，属以创立水师，君又逊谢而归。每归，则从事文艺，与诸生比肩就秋闱试如初。久之，佐某君治威信军，又自领一队，曰威震军，防御粤贼，事定散去。盖自是君亦倦游，不复有意于兵事矣。

七年冬，记名按察使黄君润昌征苗贵州，要君偕行，君慨然曰：“是足与有为，吾所敬也，吾不可以已。”八年正月至黔，师比有功，遂克镇远府、卫两城。道员邓君子垣、提督荣君维善两军来会，迭克关寨，欲遂由施秉以达于黄平，气锐甚。师至小瓮谷360-1 ，以道隘箐深，为贼所困，君与文武将领十八人者皆死。三月二十二日也。呜呼！君之于戎事，亟就之，亟去之；天于君之勋名，若成之，若吝之。乃卒不得一当，而委骨于荒徼绝壑之中，果何为耶？倘所谓命焉者非耶？

事闻，谕旨照按察使阵亡例赐恤，赠太常寺卿衔，世袭云骑尉、恩骑尉罔替。

君幼有夙慧，二岁能识“风”、“翦”两字，自真草法书、古文诗辞以至科举之业，俱有义法。既入学，为优行生。从军累岁，叙功至同知直隶州，加知府衔。其论吏治军政，皆贯彻古谊而不戾于时。向使得守一官，统一军，与当世之成名者校，何渠不如耶？然终不得借手以一伸其志。此君子有陶铸人才之责者之咎，国藩所以内疚而尤惜之也。铭曰：

孰推焉而屡起？孰尼焉而屡止？孰予以飞跃之资，而不假以升斗之水？出跃马而横戈，入稽经而诹史，亦何慊乎时贤？胡亨于彼而屯于此？终效命于蛮陬，长赍志其何已？盖怜才者之悲，而窃位者之耻。

张君树程墓志铭 [177]

君讳善准，字树程，号平泉，晚更自号愚公，武昌张氏。考讳以诰，国藩尝表其墓，既详其世矣。君孕育前徽，出入造次，不离古先之训。既补县学生员，以制举之文震燿于时。主学政者，每嗟赏之，举以为群士式。君顾不以自憙，独有志于朴学之途，笃好浚仪王氏《困学纪闻》，昆山顾氏《日知录》二书。删取其要，别为一编，手写数通，亟绎而不厌，博览而弥深。前所谓举业者，渐高简而不谐于众，遂为岁贡生以终。与之游者，但见其于科目仕宦、穷通得丧、丰约毁誉泊乎未有以干其虑也，及闻时政安危，贤不肖进退当否，乃忧之乐之如其家事，则相与怵焉起敬。

粤贼之起，贤人君子往往殉难，或阖门同尽。君闻辄悼痛，语及卓行奇节，则泫然泣下，如丧周亲。一夕篝灯读书，忽甚悲失声。举家惊起，趋视，君方手一编，顾曰：“有传胡巡抚祭李帅文至者，余读之，不觉哀而一号耳。”胡巡抚者，益阳胡文忠公林翼；李帅者，湘乡李忠武公续宾。时方战殁三河，天下所共伤也。自是兵事利钝，家人相戒，不敢以闻。闾里过从，相与遣怀望治，道吉语以忘忧，君一接以恭谨。遇耇长，怡声酬对，如恐伤之。自敌以下，褒能奖善，温温致敬，终不以有故而加慢。姻好或有患难疾疢，早夜省视，匍匐护持，时其有无而周济焉。人咸谓君为慈惠之师，缓急可倚仗矣。

然君性实刚介，嫉恶如仇，深恨昏墨之吏暨士人居家耆财利与贾竖竞锱铢者。以谓天下大乱，端由此辈。意不快，则昌言诛责，唾而斥之；或以书抵友朋，其语绝痛。又尝戒其子裕钊：“汝才薄，慎无求仕；苟仕，慎无为身家谋。居民上而黩货，是穿窬也，神不福矣。”闻者懔懔，然后知君之德，不得仅以仁厚名也。

同治三年十二月十日卒于家，春秋六十有九。所著有《史学提要续编》六卷。妻金氏，秉礼习劳，俭而泽物。子二人，长裕锴，次即裕钊，举人，积学能文。女子二人。孙几人某某。某年月日，葬君于某县某山，裕钊来征铭。铭曰：

讷讷哲人，斯须绳矩；遇事激发，刚亦不吐。恸恤忠良，有涕如雨；讥贬奸贪，有舌如斧。能好能恶，是谓至仁。邈然物外，未侵一尘。樊口之南，重湖之滨；藏骨黄壤，垂范千春。

遵义黎君墓志铭 [178]

君讳恺，字雨耕，晚自号石头山人，遵义黎氏。曾祖国柄。祖正训，廪贡生。考安理，举人，山东长山县知县。长山君二子，长曰恂，字雪楼，云南大姚县知县；君其次也。雪楼厚重寡言，气盖一世；君则倜傥通易，周览群书。兄弟间自为师友。长山君少遭不造，备历艰险，既见二子之成，乃大欢慰。二子翼翼趋承，食必佐馂，328-1 必奉槃，应唯犹婴儿也。

嘉庆十八年，逆贼林清等倡乱，内煽京师，外起滑县，河南北、山东、直隶震动。时长山君仕山东，雪楼侍于官所，讹言四起。或告于贵州曰：“长山破矣，县令殉城死矣，雪楼殉父矣。亲属都无存者，仅存两孺子，漂转吴楚间去矣。”君于时奉母杨太宜人在家，闻则北望号痛，请于母，刻日戒途，赴山东之难。至长山，则阖门故无恙，传者妄也。由是远近以孝归之。君曰：“父兄得全，幸也。庸有称乎？”

雪楼之自桐乡以忧归也，家居十五六年，君晨夕造请，进止雍雍，语或不合，亦敬应之而徐理之，终无所忤。雪楼尝病喉痹，绝言与食。君午夜祷于宗祏，泣曰：“我不及兄，兄不可死。必死者，请以我代。”喉亦旋愈。其敬嫂也如严其兄，其训群从如教其子，盖历久而不改，至其终身，亦卒不少懈。

居京师也，有友曾某之丧，新尸狞厉，虽其兄亦畏恶不敢近。君就举而敛之，必恪必躬，见者感叹。

君少而善病，长山君雅不欲强之学，而博涉多通，窥见百家要指，以县学生中式道光乙酉科举人，十五年乙未大挑二等，补贵阳府开州训导。二十二年十二月辛卯，以疾卒官，春秋五十有五。卒之日，囊无十金之蓄。士无论识不识，莫不惜君之位不称其德，又不获耆寿以昌其教泽也，嗛焉若有憾于天地。至其孝友笃行，餍于人人之心者，则诚服而更无遗憾。然则君之自省与后之论世者，亦可以无憾已。君配张氏，妾吴氏、刘氏。子四人：庶焘，咸丰辛亥科举人；庶蕃，壬子科举人，候选知州；庶昌，以诸生献策阙廷，天子褒嘉，特授知县，候补直隶州知州；庶364-1 。女五人，皆适士族。孙四人。孙女五人。咸丰七年四月，葬君于河西小青棡林。其后阅十五年，庶昌乞余追为之铭。铭曰：

贤圣盛业，岂贵高名？其道甚迩，事亲从兄。穆穆硕儒，黔南之特。韬敛英奇，以修内则。闻变趋庭，万里戴星；祷疾身代，感彻百灵。胡诚不格？何施不普？化彼枭狼，泽以甘雨。生徒济济，饬尔五常。白华孔絜，馨我胶痒。亦有贤嗣，文行并卓；埋石兹邱，永贞乔岳。

台洲墓表 [179]

呜呼！惟我先考先妣既改葬于台洲之十三年，小子国藩始克表于墓道。

先考府君讳麟书，号竹亭，平生困苦于学，课徒传业者盖二十有余年。国藩愚陋，自八岁侍府君于家塾，晨夕讲授，指画耳提，不达则再诏之，已而三复之；或携诸途，呼诸枕，重叩其所宿惑者，必通彻乃已。其视他学僮亦然，其后教诸少子亦然。尝曰：“吾固钝拙，训告若辈钝者，不以为烦苦也。”府君既累困于学政之试，厥后挈国藩以就试，父子徒步橐笔以干有司，又久不遇。至道光十二年，始得补县学生员。府君于是年四十有三，应小试者十七役矣。

吾曾氏由衡阳至湘乡五六百载，曾无人与于科目秀才之列。至是乃若创获，何其难也。自国初徙湘乡，累世力农，至我王考星冈府君乃大以不学为耻，讲求礼制，宾接文士，教督我考府君穷年磨厉，期于有成。王考气象尊严，凛然难犯。其责府君也尤峻，往往稠人广坐，壮声诃斥；或有所不快于他人，亦痛绳长子。竟日嗃嗃，诘数愆尤。间作激宕之辞，以为岂少我耶？举家耸惧，府君则起敬起孝，屏气负墙，踧踖徐进，愉色如初。王考暮年大病痿痹瘖哑，起居造次必依府君，暂离则不怡，有请则如响。然后知夙昔之备责府君，盖望之厚而爱之笃，特非众人所能喻耳。

咸丰二年，粤贼窜湘，攻围长沙，府君率乡人修治团练，戒子弟，讲阵法，习技击。未几，国藩奔母丧回籍，奉命督办湖南团练。明年，又奉命治舟师援剿湖北。府君僻在穷乡，志存军国。初令季子国葆募勇讨贼，既又令三子国华、四子国荃募勇北征鄂，东征豫章。粗有成效，而府君遽以咸丰七年二月四日弃养。阅一年而国华殉难于三河，又四年而国葆病没于金陵。朝廷褒恤，并予美谥。而国藩与国荃遂克复安庆、江宁两省。虽事有天幸，然亦赖先人之教，尽驱诸子执戈赴敌之所致也。

初，国藩以道光间官京师，恭遇覃恩，封王考暨府君皆为中宪大夫，祖妣暨先母皆为恭人。逮咸丰间，四遇覃恩，又得封赠，三代皆为光禄大夫，妣皆一品夫人。今上嗣位，四遇覃恩，又以战绩，兄弟谬膺封爵。于是曾祖府君儒胜，王考府君玉屏，暨府君皆封为大学士、两江总督、一等侯爵；曾祖妣氏彭，祖妣氏王，先妣氏江，仍封一品夫人。呜呼！叨荣至矣！

江太夫人为湘乡处士沛霖公女，来嫔曾门，事舅姑四十余年，285-1 爨必躬，在视必恪，宾祭之仪，百方检饬。有子男五人，女四人，尺布寸缕，皆一手拮据。或以人众家贫为虑，太夫人曰：“某业读，某业耕，某业工贾。吾劳于内，诸儿劳于外，岂忧贫哉？”每好作自强之言，亦或谐语以解劬苦。咸丰二年六月十二日疾卒，九月二十二日葬于下腰里宅后。府君以七年闰五月初三日葬于周璧冲，至九年八月某日并改葬于台洲之猫面脑。府君有弟二人，仲曰上台，年二十有四而没。府君视病年余，营治医药，旁皇达旦。季曰骥云，推甘让善，老而弥恭。无子，以国华为之嗣。后府君三年而没。女四人者，其二先卒，其二继逝。诸子今存者，惟国藩与国潢、国荃三人。诸孙七人，曾孙七人。于是略述梗概，以著先人懿德，垂荫无穷。而小子才薄能鲜，忝窃高位，兢兢焉惟不克负荷是惧云。

长男太子太保武英殿大学士两江总督一等毅勇侯国藩谨表
四男太子少保前湖北巡抚一等威毅伯国荃谨书

大界墓表 [180]

王考府君以道光二十九年十月四日弃养，倏历二十三年。当初葬时，吾父以书抵京师，命国藩为文，纪述先德，揭诸墓道。国藩窃观王考府君威仪言论，实有雄伟非常之概，而终老山林，曾无奇遇重事一发其意。其型于家，式于乡邑者，又率依乎中道，无峻绝可惊之行。独其生平雅言，有足垂训来叶者，敢敬述一二，以示后昆。

府君之言曰：“吾少耽游惰，往还湘潭市肆，与裘马少年相逐，或日高酣寝。长老有讥以浮薄，将覆其家者。余闻而立起自责，货马徒行，自是终身未明而起。余年三十五，始讲求农事。居枕高嵋山下，垅峻如梯，田小如瓦。吾凿石决壤，开十数畛而通为一，然后耕夫易于从事。吾昕宵行水，听虫鸟鸣声以知节候，观露上禾颠以为乐。种蔬半畦，晨而耘，吾任之；夕而粪，庸保任之。入而饲豕，出而养鱼，彼此杂职之。凡菜茹手植而手撷者，其味弥甘；凡物亲历艰苦而得者，食之弥安也。吾宗自元明居衡阳之庙山，久无祠宇。吾谋之宗族诸老，建立祠堂，岁以十月致祭。自国初迁居湘乡，至吾曾祖元吉公，基业始宏。吾又谋之宗族，别立祀典，岁以三月致祭。世人礼神徼福，求诸幽遐。吾以为神之陟降，莫亲于祖考，故独隆于生我一本之祀，而他祀姑阙焉。后世虽贫，礼不可隳；子孙虽愚，家祭不可简也。吾早岁失学，壮而引为深耻，既令子孙出就名师，又好宾接文士，候望音尘，常愿通材宿儒接迹吾门，此心乃快。其次老成端士，敬礼不怠，其下泛应群伦。至于巫医、僧徒、堪舆、星命之流，吾屏斥之惟恐不远。旧姻穷乏，遇之惟恐不隆。识者观一门宾客之雅正疏数，而卜家之兴败，理无爽者。乡党戚好，吉则贺，丧则吊，有疾则问，人道之常也，吾必践焉，必躬焉。财不足以及物，吾以力助焉。邻里讼争，吾尝居间以解两家之纷。其尤无状者，厉辞诘责，势若霆摧而理如的破，悍夫往往神沮。或具樽酒通殷勤，一笑散去。君子居下则排一方之难，在上则息万物之嚣，其道一耳。津梁道途废坏不治者，孤嫠衰疾无告者，量吾力之所能，随时图之，不无小补。若必待富而后谋，则天下终无可成之事。”

盖府君平昔所恒言者如此。国藩既稔闻之，吾父暨叔父又传述而告诫数数矣。

府君讳玉屏，号星冈。声如洪钟，见者惮慑；而温良博爱，物无不尽之情。其卒也，远近感唏，或涕泣不能自休。配我祖妣王太夫人，孝恭雍穆，娣姒钦其所为，自酒浆缝纫以至礼宾承祭，经纪百端，曲有仪法。虔事夫子，卑诎已甚，时逢愠怒，则竦息减食，甘受折辱以回眷睐。年逾七十，犹检校内政，丝粟不遗。其于子妇孙曾，群从外姻，童幼仆妪，皆思有惠逮之。权量多寡，物薄而意长，阅时而再施。太夫人道光二十六年九月十八日卒，春秋八十，葬于木兜冲。其后三年而府君卒，春秋七十有六，葬于八斗冲，迁太夫人之柩祔焉。其后十年为咸丰九年己未十二月，均改葬于大界。

府君之先，六世祖曰孟学，初迁湘乡者也。曾祖曰元吉，别立祀典者也。祖曰辅臣，考曰竟希。曾祖妣氏曰刘，祖妣氏曰蒋，曰刘，妣氏曰彭。以国藩忝窃禄位，府君初259-2 封中宪大夫，后累赠为光禄大夫，大学士、两江总督。祖妣初封恭人，后累赠为一品夫人。圣朝推恩，追而上之，竟希公累赠光禄大夫，妣彭氏亦赠一品夫人。府君生吾父兄弟三人，仲父上台早卒，季父骥云无子，以吾弟国华为嗣。孙五人。军兴以来，惟国潢治团练于乡，四人者皆托身兵间。国华、贞幹没于军，国藩与国荃遂以微功列封疆而膺高爵，而高年及见吾祖者，咸谓吾兄弟威重智略不逮府君远甚也。其风采亦可想已。曾孙七人，元孙七人，凡兹安居足食，列于显荣者，繄维祖德是赖。于是叙其大致，表于斯阡，令后嗣无忘彝训，亦使过者考求事实，知有众征，无虚美云。

长孙太子太保武英殿大学士两江总督一等毅勇侯国藩谨撰
第四孙太子少保兵部侍郎前任湖北巡抚一等威毅伯国荃谨书

海宁州训导钱君墓表 [181]

君讳泰吉，字辅宜，号警石。先世本何氏，明洪武中，有依海盐钱翁鞠育者，遂承钱姓。厥后徙居嘉兴，代有闻人，至文端公而益大。文端公讳陈群，以侍郎予告，特加刑部尚书，晋赠太傅，君曾祖也。祖汝悫，早卒。本生祖汝恭，安庆府同知。父复，大兴县知县。君少而苦学，潜心孤往。从兄曰仪吉者，字衎石，博通群籍，早有高名，君事之师友之间，兄弟常以纯儒相勉。盖自弱冠后，远近已盛称嘉兴钱氏二石云。

衎石以翰林改官户部，擢御史给事中，久处京师，其后客游广东、汴梁。君则以廪贡为海宁州训导者近三十年，与给谏君离多合少，而书问丛沓，咨询学术，动逾数千言。自周秦诸子、马班群史、许郑诂训、杜马典章、洛闽之渊源，唐宋名贤之诗古文辞，以及目录、校雠、金石、书画、方志、杂说，一孔半枝，无所不询，盖亦无所不辨。或献一疑而诘难十返，或尚论前哲，评骘时流，杂以嘲诙鄙谚，穷极理趣。故二石家书，蔚然天下之至文也。绐谏晚而搜刻经说，刊正讹谬。君自中年，即好校古书，假人善本及先辈评点之册，写而注之眉端。如《史记》、前后《汉书》、《晋书》、《集韵》、《元文类》、《礼记集说》等编，皆勘校数周，一字之舛，旁求众证。尝著《曝书杂记》以发其凡。

嘉庆中，海内犹尚考据之说，尊汉而黜宋，先博览而后躬行。独桐城姚氏鼐恪守程朱，孤行不惑，宗主义理而不薄考据。二石风指乃与姚氏相近，其论文亦颇法姚氏。尝称以为字体故训者，汉儒之小学也；曲礼少仪者，宋儒之小学也。二者皆扶植基本，而宋重明伦，于道为尤尊。兄弟相与修饬人纪，诵述先德。给谏辑《庐江钱氏艺文略》，君则撰《清芬世守录》，皆表一门之懿行，以播芳馨而诒典则。先是文端公尝进呈其母画册，高宗赐题十诗，发还原册，并书“清芬世守”四字。逮文端公致仕还乡，高宗寄赐册卷诗篇，累数千首。君籑辑此录，具载君臣赓和，旷古无伦。又纪钱氏十余世翰墨及名公巨儒题咏，上以著祖宗文献之盛，下以勖后人孝友于弗替。其叙轶事，述彝训，恳恳乎惧来叶之遗堕。有味哉，其言之也！

咸丰庚申、辛酉之际，粤贼纵横浙中，君辗转播迁，最后由江西以达安庆，国藩乃获与相见。以漂泊兵间，偷得骨肉完聚也，则为之破颜一喜。语及世事沧桑，邱墓成毁不可知，则又衋焉以悲。其明岁，同治二年十一月廿日，卒于安庆旅舍。将殁，犹以先世文字之责未得及身整理为恨。足以知其志之所存已。

君配胡氏，诰封恭人。子二：长炳森，道光甲辰举人，出为冢兄学源后，前卒；次应溥，以拔贡官吏部主事、军机处行走，加四品卿衔。君以子贵，累封朝议大夫。女六人。孙七人。孙女三人。

君所著，又有《学职禾人考》、《海昌备志》、《甘泉乡人稿》。乱后板毁，仅有存者。古今才智之士率思大有为于世，其立言常雄骏自喜。若文章不求雄骏，而但求平淡；德业不求施于世，而但求善于一身一家，此殆非智者愉快事也。具无所不能之才，敛之又敛，弥晦焉而弥愉快，则其自得于中者必大矣。夫自得之学，惟君其庶几哉！

湘乡曾国藩表

书何母陈恭人事 [182]

恭人陈氏，道州何文安公之第三子妇，吾友子敬同年绍祺之配也。

文安公家训谨严，内外执业，各有常程。箕帚槃盂，皆有定位。闺门之内，肃若朝廷。廖夫人刻励俭勤，终身不御纨绮，恒豆之奉，觳薄等于寒门。凡醯醢菹脯酒饵浆醷之属，皆率妇辈躬自治之，手营而口授，不征诸市，不假诸仆妇。然诸妇或出外州华族，往往不中程度。独陈恭人道州旧姻，椎髻布裙，为之益勤，其德益善。舅姑亦益愉怿，以谓巨室而不失儒士之风，即家之祥也。

道光二十三年，子敬以举人就职知县，援例选云南广通县。旋改江苏同知。又以知府调归浙江，补台州府，保升道员，署粮储道。咸丰十年二月，粤贼入浙围杭州。子敬时方奉使至江苏，眷属寓清泰门。先是，恭人生子辄不育，有女子子三人。子敬既以仲兄子庆治为嗣，诸妾又生子庆371-1 、庆熙、庆全。城破，恭人乃属家人而诏之曰：“主人远出，吾遭此变，何氏名门，男女长幼，义不可为贼辱。”遂先缚二子沉于池。外孙女二岁，扼吭毙之。旋引一绳，与外姻朱孺人同时自经。无几何，援兵四至，贼众惊遁。老仆柳春自外归，见庆治脑后被斫六创，其妻邢氏被割两耳，而皆未死。诸妾避入民舍得免。所沉二子庆371-1 、庆熙者，池中水浅，亦俱无恙。两自经者，朱孺人气绝，而恭人解救得生。盖缢二时许而不殊。自言有两红灯前导，忽见天日而醒，略无所苦。由是远近叹异。或曰：“恭人半生长斋诵经礼佛，兹其效也。”或曰：“孝友之门，祸将撄而常解。坚确之德，遌物不慴。庄生所谓骨节与人同，而犯害与人异，其神全也。”

杭州寇退，子敬返自江苏。外而征缮以佐军府，内而补苴以宁稚弱。旦而劬，宵而不休；夏而疾，秋而不瘳。于是引病投劾，挈家还湘，卜居于长沙之东乡，艺稻而豢鱼，善邻而训子。恭人亦菲食敝衣，相与拮据以保迟暮。子敬既逝，恭人则兼综内外宾祭之供、耕读之业。囊箧锱铢之故，造次纷乘而不眩，齿逾七十而不知疲。乡之人以是服其恪也。同治十年九月，无疾而终。去杭州城陷之时，十有二年矣。

军兴以来，横死者多矣，临难而幸脱者，亦恒有之。独何氏一门慷慨就义，而俱获生全。陈恭人事尤近于神异。恭人之夫之兄子贞先生告余以状，因为述其梗概。其他懿行不备论云。

刘忠壮公墓志铭 [183]

君讳松山，字寿卿。少而沉雄豁达，通晓家人生事，亲长称誉，以谓“足昌吾门”。

咸丰壬子、癸丑之间，粤贼度岭北犯，围长沙，陷武昌。吾邑二三贤俊，召募丁壮，激扬家声，毅然有讨贼之志。君实隶王壮武公錱部下，号曰“老湘营”。转战湖南北、江西诸省，历有名绩。王公既没，则从张忠毅公运兰战于江西饶、信诸郡，追余寇于闽边，别击逆党于广东、广西。才望日彰，超越辈流矣。

咸丰十年，余檄老湘军及鲍超之师防剿宣、歙，攻牢保危，蹀血二年，始克徽州、宁国两府。张忠毅以疾归里，君乃与易紫桥分领老湘营之半，自持枢柄，坚守宁国、泾县等城，屡却巨敌，以底于江浙大定。

同治四年，国藩奉命攻讨捻贼。捻贼者，始于安徽、河南，而蔓延于秦、楚、燕、齐者也。其叛乱稍后于粤匪，而枭悍略同；其部队少于粤匪，而骁骑逾万，剽疾过之。湘中士卒，贯战江滨，未习车骑驮运之劳，不乐北征，奖之而不劝，痛之而不服。君独感奋请前，部卒不愿北渡者，杀数人而事定。师至临淮，易紫桥以病归。

定安谨按：公此文系壬申岁正月作，属稿仅三百余字，病发辍笔，距易箦时仅数日耳。文虽未完，不敢轻废，谨依原稿录出，以见珍重手泽之意。

[1] 文章依论、檄、赞、记、箴、序、题、跋、送行、贺寿、祭、辞、传、铭等类型排列，每一类型中大致以写作日期为序。

[2] 本文作于道光十八年四月中旬，为曾氏会试第二场保和殿复试策文。由夏剑钦据光绪甲午上海积山书局所刊石印本《经艺宏括》提供。

[3] 本文作于道光十八年四月下旬，为朝考策文。

[4] 本文作于道光二十三年三月初十日。

[5] 本文作时不详，传忠书局稿本编在道光二十四年。

[6] 本文作于道光二十六年，具体时间不详。

[7] 本文作于道光二十七年四月二十七日。

[8] 本文作于咸丰四年正月。

[9] 本篇据曾氏同治四年正月二十二日日记收入，标题为编者所加。

[10] 本文作于道光十九年八月初四日，依《曾国藩研究导报》2008年9月第19期所刊邹幸福《〈曾国藩全集〉未刊稿〈慈荫亭记〉发现及小考》据湖南邵东《太平曾氏六修族谱》卷百五十八上所载补。

[11] 最后一句前似有脱漏。

[12] 本文作于道光二十五年五月。

[13] 本文作于道光二十九年春。

[14] 本文作于道光二十九年七、八月间，具体时间未详。

[15] 本文作于道光三十年十月。

[16] 传忠书局本无“率”字。

[17] 传忠书局本作“深退”。

[18] 传忠书局本作“彼岂生与人异性”。

[19] 传忠书局本无“甚”字。

[20] 传忠书局本，“显”下有一光字。

[21] “泰然自处于高明”句，传忠书局本作“气足以自振矣”。

[22] 传忠书局本作“高明”。

[23] 传忠书局本此句下有“道光三十年，岁在庚戌，冬十月”句。

[24] 本文作于咸丰八年五月。

[25] 本文作于咸丰九年正月十九至二十一日。

[26] 本文作于咸丰九年六月二十七日。

[27] 本文作于咸丰九年八月初八、九日。

[28] 本文作于咸丰九年八月十六日，据李元度《南岳志》所收补。文末有注：“案《曾文正公集》中无此记，殆幕客所代作。”是否曾经曾氏改定，待考。

[29] 本文作于咸丰九年十一月十二、三日。

[30] 本文作于咸丰十年闰三月十二至十四日。

[31] 本文作于咸丰十一年六月二十六、七日。

[32] 本文作于同治三年十二月二十五日。

[33] 本文作于同治七年三月十九至二十一日。

[34] 本文作于同治七年八月初四至十四日。

[35] 光绪传忠书局本作“三十六”。

[36] 本文作于同治八年七月十九至二十二日，传忠书局稿本题中无“碑”字，据曾氏日记补。

[37] 本文初撰于同治八年五月二十至二十三日，十一月十九至二十三改定。

[38] 本文初撰于同治八年九月初四至初六日，十二月十二、三日改定。

[39] 本文初撰于同治九年二月二十二至二十五日，十年四月十四、二十八、二十九日改定。

[40] 本文作于道光二十四年二月初二日。

[41] 本篇作于咸丰二年正月初四日，依《系年》据《绵绵穆穆之室日记》补。

[42] 本文作于道光二十五年六月。

[43] 本文约作于道光二十六年四月，盖吴氏之书编刊在“道光丙午清和月”，则曾氏作序自在其时或其后不久。

[44] 本文作于道光二十六年十一月。

[45] 本文作于道光二十七年五月，盖诗成在其生日前后，而序后为之。

[46] 本文作于道光二十七年五月。

[47] 本文作于道光二十七年六月。

[48] 本文作于道光二十七年九月，据光绪传忠书局本补。

[49] 本文作于道光二十七年十月初。

[50] 本文约作于道光二十七、八年间，具体时间不详。

[51] 本文作于道光二十八年八月。

[52] 本文作时不详，传忠书局稿本编在道光二十九年，姑从之。

[53] 本文作时不详，传忠书局光绪本置于道光末年，据以收编。

[54] 本文作于咸丰元年五月，系应湖南衡阳阜江唐翊庭等之请而撰。前次整理未收，据徐泰来、罗绍志主编岳麓书社1997年版《学者笔下的曾国藩》所载湖南省社科院陈培珠、吕芳文所辑佚文并核《阜江金坑唐氏续谱》补。

[55] “联及”疑有误。

[56] 本文作于咸丰元年十月初四日，《绵绵穆穆之室日记》记为《朱慎甫文集序》。

[57] 本文作于咸丰元年十月，依《娄底文史》第三辑所刊胡卫平辑文据娄底渡头坪《李氏族谱》补。

[58] 本文作于咸丰元年，系刘蓉代作，见于其《养晦堂集》。

[59] 本文作于咸丰四年五月，据湖南宁乡喻氏族谱补。

[60] 本文作于咸丰六年十月十六日，据湖南省长沙县北山镇原高仓彭氏大祠堂碑文补。

[61] 本文作于咸丰七年二月上旬，据《湘阴郭氏家谱》补。《系年》以郭嵩焘手批曾文，只谓其母铭墓之文失收而未及谱序，疑非亲笔。然郭、曾为姻亲而往来密切，无需假托，且郭廷以撰《郭嵩焘年谱》明载有是年二月曾氏撰序事，故即使不是出于亲笔，也是命人代笔然后改定者。

[62] 本文作于咸丰七年二月，由湘潭大学刘建平提供。

[63] 本文作于咸丰七年十月，由何歌劲据衡阳清白堂《衡湘杨氏支谱》提供，系曾氏为杨度家族所撰。

[64] 此处疑有脱误。

[65] 本文作于咸丰八年十二月十一、二日。

[66] 本文作于咸丰九年六月十二日。

[67] 本文据文末所署可知作于同治三年六月，依《系年》据《涤非斋制义仅存》补。《系年》虽因刘声木《曾文正公集外文》收入而附录，但以所署时间启人疑窦而存疑。然曾氏在道光末年作有《酬薛晓帆》诗，可证与该书作者薛湘早有交往，和文中所谓“二十年前点定本课家塾者”，在时间上亦相合，而作者长子薛福辰于光绪五年刊刻是书时，明确标有“湘乡曾国藩评点”，应该确实是依据曾氏点定本刊行，本文则可能是因薛福辰之请，并因其弟薛福成是“曾门四弟子”之一，故而命人代笔，然后改定之作。

[68] 本文作于同治五年九月十七、八日。

[69] 本文作于同治五年十月初三日。

[70] 本文依《系年》附录据光绪《巴陵县志》补，约作于同治五、六年间。盖文中有“贼氛早经驱除，休养生息有年”句，可知在同治三年后，而敦善堂巴陵县城南分局于同治五年十二月改救生官局，其君山总局之建，或即在此前后。

[71] 本文依《系年》据《蠹仙杂著》补。据文中内容，当作于同治三年七月攻克金陵之后，曾氏日记中载，同治七年八月三十日曾为余宣（旬甫）写对联，故本文很可能即作于此前后。

[72] 本文系吴汝纶（挚甫）代笔，题《钱楞仙骈文序》，存《桐城吴先生文集》中。曾氏于同治七年十一月十一日作了删改，其后过清江时交钱振伦，但钱氏之书已于同治六年在袁浦崇实书院刊行，今难得一见，曾氏改定者是否补入，或者是否收入《示朴斋骈体文续》中，待考。

[73] 本文作于同治八年三月二十七至三十日。

[74] 本文作于同治九年正月初六、七日，传忠书局稿本题《书仪礼释官后》，据曾氏日记改。

[75] 本文作于同治十年五月十三、四日。

[76] 本文作于同治十年六月初四、初十日。

[77] 本文篇末所署作时为同治十年八月，依《系年》据《仪宋堂文集》补。《系年》因曾氏日记中无一字及之，而其借寓苏州湖南会馆在同治十年九月二十八日至十月初三日而存疑，究竟是当时允诺而后为之，还是命人代笔而记错了时间，待考。

[78] 本文作时不详，或在同治三年六月吴鸿恩（春海）见曾氏之后不久，姑置于序文类末。

[79] 本文作于咸丰元年十月初四日。

[80] 本文作于咸丰九年十月初十至十五间，依《系年》据南京太平天国历史博物馆所藏手稿补。

[81] 本文作于咸丰十年三月二十五日，前次漏收，传忠书局稿本收编在咸丰十年书信内，今据以补入。

[82] 本文约作于咸丰十年八月，家抄本仅有标题而无正文，现据光绪传忠书局本补入。

[83] 本文作于同治五年十一月二十七日。

[84] 本文约作于同治年间，具体时间不详，依《系年》据王定安《求阙斋弟子记》补。《系年》疑其为节录。

[85] 本文作于道光二十四年十二月。

[86] 本文传忠书局刻本批曰“甲辰”，姑从之而系于道光二十四年。

[87] 本文作于道光二十五年十二月。

[88] 本文作时不详，传忠书局稿本编在道光二十五年。

[89] 本文作时不详，传忠书局稿本编在道光二十九年，姑从之。

[90] 本文作时不详，传忠书局稿本编在道光三十年，但文中有“国藩时承乏兵部”语，当在咸丰初。

[91] 本文作于咸丰十一年八月初五日，家抄本仅有标题而无正文，现据光绪传忠书局本补入。题中“跋”原作“序”，据曾氏日记改。

[92] 本文作于同治八年正月，前次整理失收，依《系年》据《半岩庐遗诗》卷首补。

[93] 本文作于道光二十五年四月。

[94] 本文作于道光二十五年六月。

[95] 本文作于道光二十五年九月。

[96] 本文作于道光二十五年九月。

[97] 本文作于道光二十六年二月。

[98] 本文作于道光二十六年八、九月间，具体时间不详。

[99] 本文作于道光二十八年二月。

[100] 本文作于道光二十年六月初七、九日，据传忠书局光绪本收入。

[101] 本文作于道光二十一年二月十七、八日，题中“先生”曾氏日记作“姻伯”。

[102] 本文作于道光二十一年三月初三、四日，题中“先生”曾氏日记中作“年伯”。

[103] 本文作于道光二十一年七月二十至八月十一日。

[104] 本文作于道光二十三年五月。

[105] 本文作于道光二十四年十月二十三日，系代郭嵩焘作。曾氏日记未明言所作即本文，然集中寿序另惟《何傅岩先生寿序》作时不明，据彼内容可推知作于咸同之际，故可定当日所作即本文。

[106] 本文作于道光二十五年二月十五日。

[107] 本文作于道光二十五年二月二十五日。

[108] 本文作于道光二十六年，具体时间不详。

[109] 本文作于道光二十七年三月。

[110] 本文作于道光二十七年，具体时间不详。

[111] 本文作于道光二十八年九月初。

[112] 本文作于道光二十八年，具体时间不详。

[113] 本文作时不详，传忠书局稿本编在道光二十八年，姑从之。

[114] 本文作时不详，传忠书局稿本编在道光二十八年，姑从之。

[115] 本文作时不详，传忠书局稿本编在道光二十八年，姑从之。

[116] 本文作于道光二十九年正月。

[117] 本文作时不详，传忠书局稿本编在道光二十九年，姑从之。

[118] 本文作于咸丰七年九月，据《曾国藩研究导报》2009年2月所刊后湖《曾国藩〈王母朱孺人六秩荣寿序〉考》补。

[119] 本文作时不明，据文中“年十八补县学生，嘉庆癸酉以选拔贡入成均”可知，当作于咸丰末或同治初。

[120] 本文作于道光二十四年七月十九至二十一日。

[121] 本文作于道光二十九年正月。盖曾氏履礼部右侍郎任在正月底，甫履任即展谒韩祠。

[122] 本文作于道光二十九年十二月。

[123] 本文作于道光三十年正月八日。

[124] 本文作于咸丰八年十一月二十至十二月初二日。

[125] 本文作于同治六年四月十四日。

[126] 本文当作于道光末或咸丰初年，具体时间未详。

[127] 本文作于咸丰七年十一月十五日。

[128] 本文作于咸丰十年二月十三至十五日。

[129] 本文作于道光二十一年六月二十八日，曾氏日记记为“吴春冈之父墓志铭”，内容则实为吴氏夫妇墓志铭。

[130] 本文作于道光二十一年十一月初二日，盖文中言余氏卒于辛丑，而曾氏日记是日记有“作墓志铭一首”。

[131] 本文作于道光二十二年夏、秋间。

[132] 本文作于道光二十二年，具体时间不详。

[133] 本文作于道光二十四年二月初六、七日。

[134] 本文作于道光二十五年七月。

[135] 本文作于道光二十六年十二月。

[136] 本文作于道光二十六年十二月。

[137] 本文作于道光二十六年，具体时间不详。

[138] 本文作于道光二十七年十月。

[139] 本文作于道光二十七年，具体时间不详。

[140] 本文作于道光二十八年九月以前，具体时间不详。

[141] 本文作于道光二十八年，具体时间不详。

[142] 本文作时不详，传忠书局稿本编在道光二十八年，姑从之。

[143] 本文作于道光二十九年，具体时间不详。

[144] 本文作于道光二十九年，具体时间不详。

[145] 本文当作于道光二十九年，因从落款看，当时他尚未兼署兵部侍郎。前次整理未收，据徐泰来、罗绍志主编《学者笔下的曾国藩》岳麓书社1997年版所载双峰县图书馆胡卫平所辑佚文补。

[146] 本文作时不详，传忠书局稿本编在道光二十九年，姑从之。

[147] 本文作于道光末年，具体时间不详，盖刘廷楠之子书年于道光二十五年授编修，三十年即外放贵州。

[148] 本文系张裕钊代为起草，曾氏于咸丰元年八月二十二日改定。前次整理未收，今依《系年》据沈维鐈《补读书斋遗稿》卷首补。

[149] 本文作于咸丰三年四、五月间，具体时间不详。

[150] 本文作于咸丰五年，具体时间不详。

[151] 本文作于咸丰七年夏，具体时间不详。

[152] 本文作于咸丰八年，具体时间不详。

[153] 本文作于咸丰九年五月二十七、八日。

[154] 本文作于咸丰九年九月十二日。

[155] 本文作于咸丰九年十一月二十一、二日。

[156] 本文作于同治元年十二月十五、六日。

[157] 据光绪传忠书局本改。

[158] 本文作于同治二年十一月二十四至二十六日。

[159] 本文依《系年》附录据《袁氏家集》补。从文中内容看，当作于同治三年秋冬间，然曾氏日记中未记，虽四年十月十九日载有袁保龄“坐颇久”，亦未及撰文事。

[160] 本文作于同治四年正月三十日至二月初三日。

[161] 本文作于同治四年二月十九至二十一日。

[162] 本文作于同治四年九月初八至十五日。

[163] 本文作于同治五年十二月二十九至六年正月初一日。

[164] 本文作于同治六年八月十三至十五日。

[165] 本文作于同治七年十月十一至十三日。

[166] 本文作于同治八年六月初四至初八日。

[167] 本文作于同治八年十月初五至初八日。

[168] 本文初撰于同治八年六月十九至二十一日，十二月初三至初九日改定。

[169] 本文初撰于同治八年九月二十至二十二日，十二月初四至初七日改定。

[170] 本文初撰于同治八年十月二十一至二十三日，十二月十二日改定。

[171] 本文初撰于同治八年八月初七、八日，十二月二十五、六日改定。

[172] 本文初撰于同治九年正月二十至二十三日，二月十二、十七日改定。

[173] 本文作于同治九年末，具体时间不详。

[174] “际云”二字据光绪传忠书局本补。

[175] 本文作于同治十年四月二十二至二十九日。

[176] 本文作于同治十年五月初三至初八日。

[177] 本文作于同治十年五月二十三至二十五日。

[178] 本文作于同治十年六月十四、五日。

[179] 本文作于同治十年六月二十五、六日。

[180] 本文作于同治十年七月初四至初七日。先是同治八年十一月初五至初八日作有《王考星冈府君墓表》，因极不满意而未用。

[181] 本文作于同治十年七月二十五至二十八日。

[182] 本文作于同治十年十二月十一至十四日。

[183] 本文作于同治十一年正月初六、初十、十四日，未完，后经李元度续成，跋云：“自篇首至易紫桥以病归凡三百三十八字，曾文正师同治壬申正月绝笔也。余所续悉本公奏牍中语，无臆撰者。”存《天岳山馆文钞》中。

附：赋

如石投水赋 [1] 以陈善闭邪谓之敬为韵

昔者，张良之佐汉也，扫孱楚，除暴秦，八纮既奠，六合更新。于是主知弥笃，臣志斯申。有言皆入，无契不真。龙方兴而云郁郁，鱼欲纵而水鳞鳞。繄进谟于阙下，譬投石于江滨。论古谊，则上方伊、傅；比时英，则直压韩、陈。夫其累叶簪缨，一朝兵燹。再纳履而能甘，一击椎而幸免。亦谓藏器之虽良，终虞怀才之莫展。岂知杖策而遇异人，借箸而伸大辩，风云效其驰驱，草木生其婉娈。将有策其必从，夫何谋之不善？爰乃度374-1 谟，筹大计，权韬钤，画形势，销印趣于一时，奠鼎规以五岁。王三齐以驭淮阴，招四皓以存孝惠。发策无虚，运谋必谛。汉主亦启其缄，祛其蔽。信从善之如流，乃用人以作砺。本声入以心通，岂固拒而深闭。尔乃昌言以辅德，纳诲以闲邪。惟旧防之有礼，庶磨砥其无暇。臣称天授，君曰汝嘉。盂方斯肖，针引无差。表臣遇于黄石之上，盟臣心于白水之涯。洵启心沃心之无愧，讵以水济水之足夸？

且夫西汉之兴，名臣茀蔚。萧、曹则隆栋之支，樊、郦亦拔茅之汇。或持钓而王，或贩缯而贵。莫不依日月之光，协云雷之气。勋名则誓以砺山，知遇则媲乎璜渭。虽足当汝为汝翼之称，要尚非一德一心之谓。惟良也，进忠有术，握算无遗。言者蹑足，听者解颐。明于照烛，快于转规。量如海而同大，功补天而争奇。系万钧于一语，涵千顷于片辞。他山可借，虚谷能卑。固臣志不可转也，抑君德实能容之！

然孰若我皇上天纵神明，日跻圣敬。盛业则磐石金瓯，澄怀则止水明镜。方且山垤常藏，冰渊时儆。悬鞀而访谋猷，折槛以旌谏诤。彼汉祖之恢宏，曾何足以方虞廷之明盛。

远佞赋 [2] 以清问下民常厥德为韵

稽古皇之立极，实令范之是程。贤汇征而必择，奸旁烛而皆明，虞堲谗言而化洽，周除侧媚而道亨。繄垂箴于孔氏，等去佞于郑声。盖将屏375-1 人于闲远，而熙上治于穆清。溯往牒之立防，本经邦而不紊。秦诗以媚子成吟，皋谟以孔壬为训。所赖特识旁参，神威独奋。杜厥幾微，严其名分。俾国柄非宵小所干，朝纲非弄臣所偾。庶去恶即以优贤，而察言成其好问。胡末叶之陵迟，乃群邪之宽假。伊戾覆乎宋邦，无极倾乎楚社。椒兰怨于《离骚》，萋菲讥于《小雅》。邓氏贡其善柔，息夫雄其侈哆。朝鲜神羊，国多害马。利剑罔请于上方，屈轶莫生于庭下。遂乃蔽英主，排谊臣。贱陵贵，疏间亲。氛占翕舌，巧戒批鳞。蝇樊营营而罔极，虎圈喋喋以前陈。求系援而通宦竖，假钩党以陷搢绅。既交讧于四国，终肆虐于万民。

且夫佞人之为厉，非特季世之难防。即泰交之方卜，亦比匪之恐伤。是故借闳孺萌于盛汉，许敬宗厕于初唐。抑或朝推耆硕，众仰刚方。蹈中庸于胡广，饰经术于孔光。固希荣之多术，亦变态其何常。故贤君之远之也，识烛于无疆，几沉于未发。指南则先示之型，投北则后严其罚。弃谀士而黜华，进直言而补阙。奖汲黯之忠，崇周昌之讷。盖必穷寄译而屏之，庶以保子孙而贻厥。

我皇上明烛九垓，恩周八极。久已野靡遗贤，世销群慝。然犹惩贝锦之歌，耀干旌之色。妩媚效于魏徵，吁咈闻于益稷。夫是以励亮直之风，而益懋高深之德。

[1] 本篇作于道光二十三年三月初十日。

[2] 本篇作于道光二十七年四月二十七日。

杂著

课程十二条 [1]

一、敬。整齐严肃，无时不惧。无事时心在腔子里，应事时专一不杂。清明在躬，如日之升。

二、静坐。每日不拘何时，静坐四刻，体验来复之仁心。正位凝命，如鼎之镇。

三、早起。黎明即起，醒后勿沾恋。

四、读书不二。一书未完，不看他书。东翻西阅，徒徇外为人。

五、读史。丙申年购《廿三史》，大人曰：“尔借钱买书，吾不惜极力为尔弥缝，尔能圈点一遍，则不负我矣。”嗣后每日圈点十叶，间断不孝。

六、谨言。刻刻留心，第一工夫。

七、养气。气藏丹田，无不可对人言之事。

八、保身。十月二十二日奉大人手谕曰：“节劳，节欲，节饮食。”时时当作养病。

九、日知所亡。每日读书记录心得语，有求深意是徇人。

十、月无忘所能。每月作诗文数首，以验积理之多寡，养气之盛否。不可一味耽著，最易溺心丧志。

十一、作字。饭后写字半时。凡笔墨应酬，当作自己课程。凡事不待明日，愈积愈难清。

十二、夜不出门。旷功疲神，切戒切戒。

养身要言癸卯入蜀道中作 [2]

一阳初动处，万物始生时，不藏怒焉，不宿怨焉，右仁可以养肝也。

内有整齐思虑，外而敬慎威仪，泰而不骄，威而不猛，右礼所以养心也。

饮食有节，起居有常，作事有恒，容止有定，右信所以养脾也。

扩然而大公，物来而顺应，裁之吾心而安，揆之天理而顺，右义所以养肺也。

心欲其定，气欲其定，神欲其定，体欲其定，右智所以养肾也。

保守平安歌三首 [3]

第一、莫逃走

众人谣言虽满口，我境切莫乱逃走。我境僻处万山中，
四方大路皆不通。我走天下一大半，惟有此处可避乱。
走尽九州并四海，惟有此处最自在。别处纷纷多扰动，
此处却是桃源洞。若嫌此地不安静，别处更难逃性命。
只怕你们太胆小，一闻谣言便慌了。一人仓忙四山逃，
一家大小泣嗷嗷。男子纵然逃得脱，妇女难免受煎熬。
壮丁纵然逃得脱，老幼难免哭号咷。文契纵然带着走，
钱财不能带分毫。衣服纵然带着走，猪牛难带一根毛。
走出门来无屋住，躲在山中北风号。夜无被铺床板凳，
日无锅甑切菜刀。受尽辛苦破尽财，其实贼匪并未来。
只因谣言自惊慌，惹起土匪吵一场。茶陵道州遭土匪，
皆因惊慌先徙走。其余各县逃走人，多因谣言吓断魂。
我境大家要保全，切记不可听谣言。任凭谣言风浪起，
我们稳坐钓鱼船。一家安稳不吃惊，十家太平不躲兵。
一人当事不害怕，百人心中有柄把。本乡本土总不离，
立定主意不改移。地方公事齐心办，大家吃碗安乐饭。

第二、要齐心

我境本是安乐乡，只要齐心不可当。一人不敌二人智，
一家不及十家强。你家有事我助你，我家有事你来帮。
若是人人来帮助，扶起篱笆便是墙。只怕私心各不同，
你向西来我向东。富者但愿自己好，贫者却愿大家穷。
富者狠心不怜贫，不肯周济半毫分。贫者居心更难说，
但愿世界遭抢劫。各怀私心说长短，彼此有事不相管。
纵然亲戚与本家，也是丢开不管他。这等风俗实不好，
城隍土地都烦恼。万一邻境土匪来，不分好歹一笔扫。
富者钱米被人抢，贫者饭碗也难保。我们如今定主意，
大家齐心共努力。一家有事闻锣声，家家向前作救兵。
你救我来我救你，各种人情各还礼。纵然平日有仇隙，
此时也要解开结。纵然平日打官方，此时也要和一场。
大家吃杯团380-1 酒，都是亲戚与朋友。百家合成一条心，
千人合做一双手。贫家饥寒实可怜，富家量力略周旋。
邻境土匪不怕他，恶龙难斗地头蛇。个个齐心约伙伴，
关帝庙前立誓愿。若有一人心不诚，举头三尺有神明。

第三、操武艺

要保一方好土地，大家学些好武艺。武艺果然学得精，
纵然有事不受惊。石头要打二十丈，石灰罐子也一样。
木板只要五寸宽，箭箭要中靶子上。石头灰罐破得阵，
叉钯锚子一齐进。靶子也立一块板，板上先凿四个眼。
眼内安个小木球，戳在锚子尖上留。只要枝枝戳得准，
保守地方总安稳。火器虽然是个宝，鸟铳却要铸得好。
火药也要办得真，不然烢裂反伤人。铳手若是不到家，
不如操演不用他。惟有一种竹将军，装得火药大半斤。
三股麻绳紧紧缠，一炮响动半边天。件件武艺皆无损，
石头锚子更要紧。石头不花一文钱，锚子耍出一道圈。
若是两个习得久，打尽天下无敌手。读书子弟莫骄奢，
学习武艺也保家。耕田人家图安静，学习武艺也不差。
匠人若能学武艺，出门也有防身计。商贾若能学武艺，
店中大胆做生意。雇工若能武艺全，又有声名又赚钱。
白日无闲不能学，夜里学习也快乐。临到场上看大操，
个个显出手段高。各有义胆与忠肝，家家户户保平安。
咸丰二年，在湖南湘乡本籍作。

禁止城中赛会告示 [4]

为禁止赛会事。照得湖南被贼以后，疮夷未复。官民上下，各宜儆戒。节俭以惜物力，恐惧以迓天和，庶几挽回于万一。所有向来迎神赛会，淫乐奢靡之风，应即严行禁止。为此示仰军民人等知悉：如有赛会之议，立即遵照停止。倘敢故违，定将倡首承办之人严拿究办，决不宽贷！各宜凛遵无违。特示。癸丑

查拿浏阳征义堂余匪示 [5]

为搜查余匪事。照得征义堂匪徒虽经大兵剿灭，而首犯尚有未获，余匪亦多未净。前因各乡团查拿匪党，间有报复仇怨，讹索银钱之事。本部堂出示严禁妄拿，非谓匪党可以不捕，不株累无辜之平民，乃所以致严于真正之堂匪也。近闻古港之局绅、各乡之团总畏缩不前，查拿日懈。因本部堂有妄拿之禁，而遂谓真匪亦可以不拿，是犹病者因服药之误，而遂谓凡病皆可以不药，殊失我分别良莠之苦心也。今欲重加整顿，再为诛除。差役下乡，则恐闾阎之被累；兵勇临境，又恐玉石之俱焚。再四思维，仍当责成古港之局绅、各乡之团总，令其同心踩缉，协力搜查。庶几耳目既真，擒拿亦易。

为此示仰局绅、团总人等知悉：尔等涤虑洗心，立盟设誓，务期明可以质天地，幽可以质鬼神；上可以对祖宗，下可以对孙子。倘其妄拿一人，妄牵一家，不特不能逃国法之森严，亦难逃神明之诛殛；不特不能逃乡里之控告，亦断难逃本部堂之访闻。若其真正之堂匪，著名之要犯，自应穷搜力捕，不留余孽。虽逃往他县，亦宜越境追之。虽藏匿深山，亦宜设法捕之。其有两次赏格俱未列名，而实系堂内要犯者，准其一体擒拿。其有赏格虽经列名，而实未入堂为匪者，许该绅等公同取保，永不查拿。凡人之心迹，愈久愈明。果是匪党，虽父兄不能曲护；果非匪党，虽仇人不能栽诬。其有曾经入堂而并不为匪者，宜开一线之恩，予以自新之路。取户族之保结，为良民之实据。其有经官保释及各团保释未拿者，各宜改过而悛非，毋得怙恶而取戾。若有负固不服，借口报复，与局绅为仇，与团众为敌，拒捕战斗，情同叛逆，立即奔告本部堂行辕。寅时来告，卯时发兵，痛加剿洗，诛及妻孥。是彼之自外生成，非我之好行杀戮也。

本部堂刻有乡团执照、族团执照，尔浏阳各乡选举公正廉明之人前来具领。清查户口，稽察匪类，细加剖别，大彰公道。领此照者，准其搜拿堂匪；未领照者，不许妄拿。尔士民等，体我苦衷，慎之又慎。于除恶务尽之中，寓生道杀〔活〕人之意。一年之内，不可松懈；一犯之疑，不可疏忽。无贻后日之悔，永保百年之安。本部堂有厚望焉！心之曲折，笔不能达。兢兢业业，千万千万毋违。特示。癸丑

禁讹传遏粜告示 [6]

为晓谕事。照得设兵所以卫民，足兵尤贵足食。三者相辅而行，不容稍有偏废。曩因金陵城外贼船回窜上游，长沙为水陆交冲之地，适遇青黄不接之时，守御固应加严，日食尤关紧要。是以调集各路兵勇，保我黎民。严禁出城米盐，以实储备，作未雨绸缪之计。实欲借以卫民，非欲以累民。今值大兵云集，新谷将登，正当筹备军糈吃紧之际，访闻城厢内外，因有谷米不准出城之示，讹传不准贩运入城，以致商运不至，兵食维艰。并恐惟利是视之奸民，借此欺骗无知之花户，短价贩运，接济盗粮。关系非轻，合亟示谕。

为此示仰商民人等知悉：嗣后尔等仍各贩运谷米入城，照常交易，不得轻听浮言，自误生理。其在城各米，如实系乡民买食，二三石亦准照旧疏通出城。但不准卖给贼船，致干查究。本部院谆谆告诫，无非念切民生。尔等共各懔遵，共图保卫毋违。特示。癸丑

催完钱粮告示 [7]

为严催早完国课事。照得粤匪称乱以来，糜费国帑四千余万。皇上省宫中之服用，发内府之帑项，不惜罄其所藏，冀为生民除害。即王公大臣、文武官员，无一人不裁减廉俸，无一人不捐助军饷。而独于百姓格外体恤，田不加赋，户不抽丁。不特不加赋已也，水旱偏灾之县，又有蠲缓之条；贼匪经过之区，复有宽免之典。不特不抽丁已也，被胁之良民，免其罪而资遣之；被兵之难民，悯其穷而抚恤之。凡在百姓，想亦共闻之而共知之矣。自古以来，治日常少，乱日常多。或十余年而一遇兵戈，或数十年而一逢劫数。独至我朝，二百余年同享升平之福。高曾祖父，未曾见干戈锋镝之场；老弱壮丁，未曾经转徙流离之苦。雍正、乾隆年间，普免天下钱粮四次。嘉庆、道光年间，豁免民间积欠六次。咸丰元年正月，亦豁免民间积欠钱粮。合计十八省州县之赋，共免三千万积欠之银。上考秦汉，下至前明，孰有如我朝之国泰民安？孰有如我朝之深仁厚泽乎？百姓欲报天家之德，必须早完维正之供。

乃近闻民间完纳国课，每多迟延抗玩。或下忙已过，而上忙未输；或前年积欠，而今年犹展。或借口于旱涝之微灾，而以为可缓；或借口于书差之浮收，而以为可减。或贿差役，不使带人入城，以免追比之苦；或诡换册名，不使粮户之有着，以免追呼之烦。种种抗延，殊堪深恨！尤有可为痛恨者，一种无赖之游民，滋事之痞棍，聚集村市，三五成群。动称世界已乱，不必完钱粮。愚民无知，将信将疑。亦或将应完之课，故为迟延。不可不严行谕禁。

为此示谕，仰我省绅民人等知悉：务当互相督劝，早完钱粮。族长戒其一族，团总催其一团。无因书差稍有浮收，遂并本分而不交；无因家资稍觉艰难，遂并正供而不纳。子贫而断父母之养膳者，必非孝子；民贫而欠皇家之钱漕者，必非良民。本部堂既以好言告诫于前，即以刑法惩责于后。如有不赶紧完纳者，饬各州县三日一比，严刑重责。幽之囹圄之中，治以军流之罪。如有游民、痞棍倡为莠言，谓世界已乱，不必完粮者，一经拿获，即行正法。非本部堂之过严也，造此言者，即从贼之乱民也。

尔绅民人等，敬听余言，互相传述。圣朝之恩，断不可负；抗欠之罪，断不少宽。凛之慎之无违。特示。癸丑

晓谕新募乡勇 [8]

为晓谕事。照得本部堂招你们来充当乡勇，替国家出力。每日给你们的口粮，养活你们，均是皇上的国帑。原是要你们学些武艺，好去与贼人打仗、拚命。你们平日如不早将武艺学得精熟，将来遇贼打仗，你不能杀他，他便杀你；你若退缩，又难逃国法。可见学的武艺，原是保护你们自己性命的。若是学得武艺精熟，大胆上前，未必即死；一经退后，断不得生。此理甚明，况人之生死有命存焉。你若不该死时，虽千万人将你围住，自有神明护佑，断不得死；你若该死，就坐在家中，也是要死。可见与贼打仗，是怕不得的，也可不必害怕。

于今要你们学习拳棍，是操练你们的筋力；要你们学习枪法，是操练你们的手脚；要你们跑坡跳坑，是操练你们的步履；要你们学习刀、矛、钯、叉，是操练你们的技艺；要你们看旗帜、听号令，是操练你们的耳目；要你们每日演阵，住则同住，行则同行，要快大家快，要慢大家慢，要上前大家上前，要退后大家退后，是操练你们的行伍，要你们齐心。你们若是操得筋力强健，手足伶俐，步履便捷，技艺纯熟，耳目精明，而又大家齐心，胆便大了。一遇贼匪，放炮的放炮，放枪的放枪，刀、矛、钯、叉一齐上前，见一个杀一个，见十个杀十个，那怕他千军万马，不难一战成功。你们得官的得官，得赏的得赏，上不负皇上深仁厚泽，下即可慰本部堂一片苦心。本部堂于尔等有厚望焉。今将操练日期，开列于后：

一、每逢三、六、九日午前，本部堂下教场看试技艺，演阵法。

一、每逢一、四、七日午前，着本管官下教场演阵，并看抬枪、鸟铳打靶。

一、每逢二、八日午前，着本管官带领，赴城外近处跑坡、抢旗、跳坑。

一、每逢五、逢十午前，即在营中演连环枪法。

一、每日午后，即在本营演习拳、棒、刀、矛、钯、叉，一日不可间断。

一、临阵有能杀贼一名者，功赏银十两，并赏八品军功。

一、杀贼二名者，功赏银二十两，并赏六品军功。

一、杀贼三名以上者，除功赏银三十两外，随即奏请发营，以千把总补用。

一、拿获长发贼，每名赏银二十两；短发贼，每名赏银十五两。

一、拿获贼马一匹，即以其马充赏；如不愿要马，将马缴呈，赏银十两。

一、抢获火药，每桶赏银五两。

一、抢获铅子，每桶赏银三两。

一、抢获大炮一尊，赏银十两；小炮一尊，五两。

一、抢获鸟铳一杆，赏银三两。

一、抢获刀、矛，旗帜，每件赏银二两。

一、打仗奋勇当先，虽未得功，亦随时酌给赏号；落后者不赏。如以己物诈功冒赏者，查出捆责四十棍，革除；临阵退缩者，斩杀；假冒功者，枭首示众。

一、打仗阵亡者，照营制赐恤银五十两，烧埋银十两。

一、伤分三等：头等赏银三十两，二等赏银二十两，三等赏银十两。

一、临阵回身，伤在背者，不赏。

一、诈伤冒功者，查出捆责四十棍，革除。甲寅

水师得胜歌并序 [9]

咸丰三年十一月，余初造战船，办水师。楚中不知战船为何物，工匠亦无能为役。因思两湖旧俗，五日龙舟竞渡，最为迅捷。短桡长桨，如蚿之足，如鸟之飞。此人力可以为主者，不尽关乎风力水力也。遂决计仿竞渡之舟，以为战船。时守备成名标自长沙来衡州，始告余以广东快蟹船式、舢板船式，同知褚汝航自桂林来衡州，告余以长龙船式。于是纠集衡州、永州工匠，又分厂于湘潭，共造快蟹四十号，长龙四十号，舢板八十号。快蟹配四十五人，摇桨者廿八人，橹八人。长龙配廿四人，摇桨者十六人，橹四人。舢板配十四人，摇桨者十人。每船柁工一人，头工一人，炮手数人。四年五月，每船添立管驾者一人，名曰哨官。五年十月，每船于众桨手中置火弹手数人。于是规模略备。行之三年，而未尝更易。惟舢板船小，不能置炉造饭，不能容十余人寝宿其中。常另雇一民船为坐船，终非可久之道。若长江大湖设立水师，而用吾之法行之，则舢板之坐船在所当变者也。

余既于癸丑冬创造战船，设立水师十营。甲寅三月廿八日，以五营击湘潭之贼，连获大捷。以五营击靖港之贼，军士败溃。五月以后，在长沙复修船只，重整规模。六月，克复岳州。七月、闰七月扫荡岳、鄂之间江面七百余里，搜剿黄盖、斧头等湖。八月，克复武昌、汉阳。于是水师之规制略定，将卒亦略谙水战之法。遂制为《水师得胜歌》，令士卒歌诵。口相习以熟，冀娴其大略，而其临阵之神明交化，则有不能及也。歌曰：

三军听我苦口说，教你水战真秘诀。第一船上要洁净，
全仗神灵保性命。早晚烧香扫灰尘，敬奉江神与炮神。
第二湾船要稀松，时时防火又防风。打仗也要去得稀，
切莫拥挤吃大亏。第三军器要整齐，船板莫沾半点泥。
牛皮圈子挂桨桩，打湿水絮封药箱。群子包包要缠紧，
大子个个要合膛。抬枪磨得干干净，火炮洗得溜溜光。
第四军中要肃静，大喊大叫须严禁。半夜惊营莫急躁，
探听贼情莫乱报。切莫乱打锣和鼓，亦莫乱放枪和炮。
第五打仗不要慌，老手心中有主张。新手放炮总不准，
看来也是打得蠢。远远放炮不进当，看来本事也平常。
若是好汉打得进，越近贼船越有劲。第六水师要演操，
兼习长矛并短刀。荡桨要快舵要稳，打炮总要习个准。
斜斜排个一字阵，不慌不忙听号令。出队走得一线穿，
收队排得一络连。慢的切莫丢在后，快的切莫走在前。
第七不可抢贼赃，怕他来杀回马枪。又怕暗中藏火药，
未曾得财先受伤。第八水师莫上岸，止许一人当买办。
其余个个要守船，不可半步走河沿。平时上岸打百板，
临阵上岸就要斩。八条句句值千金，你们牢牢记在心。
我待将官如兄弟，我待兵勇如子侄。你们随我也久长，
人人晓得我心肠。愿尔将官莫懈怠，愿尔兵勇莫学坏。
未曾算去先算回，未曾算胜先算败。各人努力各谨慎，
自然万事都平顺。仔细听我《得胜歌》，升官发财笑呵呵。
咸丰五年江西南康水营作

陆军得胜歌 [10]

三军听我苦口说，教你陆战真秘诀。第一扎营要端详，
营盘选个好山冈。不要低洼潮湿地，不要一坦大平洋。
后有退步前有进，一半见面一半藏。看定地方插标记，
插起竹竿牵绳墙。绳子围出三道圈，内圈略窄外圈宽。
六尺墙脚八尺壕，壕要筑紧墙要牢。正墙高要七尺满，
子墙只有一半高。烂泥碎石不坚固，雨后倒塌一缸槽。
一营只开两道门，门外驱逐闲杂人。周围挖些好茅厕，
免得热天臭气熏。三里以外把个卡，日日守卡夜夜巡。
第二打仗要细思，出队要分三大支。中间一支且扎住，
左右两支先出去。另把一支打接应，再要一支埋伏定。
队伍排在山坡上，营官四处好瞭望。看他那边是来路，
看他那边是去向。看他那路有伏兵，看他那路有强将。
那处来的真贼头，那边做的假模样。件件看清件件说，
说得人人都胆壮。他呐喊来我不喊，他放枪来我不放。
他若扑来我不动，待他疲了再接仗。起手要阴后要阳，
出队要弱收队强。初交手时如老鼠，越打越强如老虎。
打散贼匪四山逃，追贼专从两边抄。逢屋逢山搜埋伏，
队伍切莫乱分毫。第三行路要分班，各营队伍莫乱参。
四六队伍走前后，锅帐担子走中间。不许争先太拥挤，
不许落后太孤单。选个探马向前探，要选明白真好汉。
每日先走二十里，一步一步仔细看。遇着树林探村庄，
遇着河水探桥梁。遇着岔路探埋伏，左边右边都要防。
遇着贼匪来迎敌，飞马回报不要忙。看定地势并虚实，
迟报一刻也不妨。前有探马走前站，后有将官押尾帮。
过了尾帮落后边，插他耳箭打一千。第四规矩要肃静，
有礼有法有号令。哨官管兵莫太宽，营官也要严哨官。
出营归营要告假，朔日望日要请安。若有公事穿衣服，
大家出来站个班。营门摆设杖和枷，闲人进来便锁拿。
不许吸烟并赌博，不许高声大喧哗。奸淫掳掠定要斩，
巡更传令都要查。起更各哨就安排，传齐夫勇点名来。
营官三夜点一次，哨官每夜点一回。任凭客到文书到，
营门一闭总不开。衣服装扮要料峭，莫穿红绿惹人笑。
哨官不许穿长衣，兵勇不许穿软料。脚上草鞋紧紧穿，
身上腰带紧紧缠。头上包巾紧紧扎，英雄样子都齐全。
第五军器要整齐，各人制件好东西。杂木杆子溜溜圆，
又光又硬又发绵。常常在手摸得久，越摸越熟越值钱。
锚头只要六寸长，耍出杨家梨花枪。大刀要轻腰刀重，
快如闪电白如霜。枪炮钻洗要干净，铅子个个要合膛。
生漆皮桶盛火药，勤翻勤晒见太阳。锄锹镢子要粗大，
斧头要嵌三分钢。火球都要亲手制，六分净硝四分磺。
旗帜三月换一次，红的印心白的镶。统领八面营官四，
队长一面哨官双。树树摇出如龙虎，对对走出似鸳鸯。
第六兵勇要演操，清清净净莫号嘈。早习大刀并锚子，
晚习扒墙并跳壕。壕沟要跳八尺宽，墙子要扒七尺高。
树个把子十丈远，火球石子手中抛。闲时寻个宽地方，
又演跑队又演枪。鸟枪手劲习个稳，抬枪眼力习个准。
灌起铅子习打靶，翻山过水习跑马。事事操习事事精，
百战百胜有名声。者个六条句句好，人人唱熟是秘宝。
兵勇甘苦我尽知，生怕你们吃了亏。仔细唱我《得胜歌》，
保你福多又寿多。咸丰六年在江西南昌省城作

谕贼目林启容 [11]

盖闻知幾为哲人，识时为俊杰；时危势去而不觉悟，则为下愚，徒为智者之所鄙笑也。自洪秀全、杨秀清倡乱以来，蔓延十省，掳船数万，自以为横行无敌。乃渡黄河者数十万人，屠戮殆尽，片甲不返，匹马不归，而贼势顿衰。本部堂办理水师，分布湖北、江西，烧毁逆舟，截其粮源，而贼势更衰。洎今年七月，韦昌辉诛杀杨秀清，凡东嗣君、西嗣君及杨氏宗族官属，斩刈无遗。石达开自武昌归去，几不免于杀害。金陵内变，而贼势于是乎大衰。想尔林启容亦深知之而深恨之，痛哭而无可如何也。

本部堂前年在九江时，统率水陆，环攻浔城，林启容兵单粮少，坚守不屈，本部堂嘉尔有强固之志。官军拔营以后，尔未尝屠杀百姓，本部堂嘉尔无殃民之罪。尔在贼党中，可谓杰出矣！昔之统理贼党，慑服众心者，杨秀清也。能知尔能用尔者，杨秀清也。今杨氏既诛，谁能统理而服众乎？谁能知尔而用尔乎？尔与石达开，皆杨氏之党，韦昌辉必思所以除之。韦与石不两立，非韦杀石，即石杀韦。纵使石能胜韦，而韦氏宗族甚多，兵卒甚强，冤冤相报，岂有已时？尔等终不免为韦党所害，此尔目前之大患也。

江西各府，广东新附之贼居多，外虽归顺，心实猜忌。如周、邓、汪、卢诸人，甚不愿受尔等之约束。杨秀清未死，彼尚畏尔之强；杨秀清既诛，彼已毫无畏惮。一旦反颜相向，广西金田之老贼，必为广东新贼所仇杀，此亦尔将来之大患也。

官兵攻剿，尔尚有可防守。惟广东之贼叛尔，韦氏之党仇尔，则防之不胜其防。念尔林启容不死于官兵，则死于广东之贼；不死于东贼，则死于韦氏之党，万无幸全之理。岂不哀哉！

本部堂嘉尔有一节之可取，特谕招降。尔能剃发投诚，立功赎罪，奏明皇上，当以待张家强之例待之。可以保身首，可以获官爵，并可诛戮韦党，以快私仇。一举而三善备，计之上也。若执迷不悟，抗违天诛，韦、石为鹬蚌之持，官兵收渔人之利。杨氏若在，尔死犹有薄名；杨氏既灭，尔死不值一钱。为祸为福，在尔一心决之。熟思吾言，无遗后悔。或愿或否，速行禀复。此谕。丙辰十月十三日

先大夫置祭费记 [12]

古者大夫之制，别子为祖，继别者为大宗，得立太祖之庙；继祢继祖继高曾者为小宗，得立四亲之庙。后世封建不行，别子久废，无复太祖立庙之称。而宗法既隳，即祖、祢、高、曾，亦不复有区别而立亲庙者。时异势殊，古法不可施于今久矣。金匮秦尚书蕙田有言：“后世天下一家，仕宦迁徙，其有子孙繁衍而成族者，则始至之人，宜为始迁之祖，与古之别子无异。”今直省名家巨族，皆有祠庙祀其初迁者为始祖，大率皆比附秦尚书之议而然也。或富贵好礼，分建支祠，亦犹古者小宗亲庙之遗意。国藩不肖，托先人之余荫，窃禄朝右，承乏六官。遭逢今天子登极，宣宗成皇帝升配大典，覃恩锡类，累封先考、王考、曾祖王考皆为光禄大夫，妣皆封一品夫人。而春秋荐享，曾无庙宇以妥宗祏。筮日无门，丽牲乏碑，其奚以宣鬯皇恩，宏昭世德，永敕后嗣子若孙，而作其肃敬之心？咸丰八年四月，吾兄弟居先考之丧，盖十有四月矣，节序不居，将变而之吉。祭庙之不修，器皿之不备，无财不可为悦，实用大惧。于是各具白金若干两，积为竹亭府君公资，备他日祠庙祭田之需。当明之季，圣清之初，吾曾氏始自衡阳迁居湘乡。家微也，力田不足以自给。嘉庆十九年，我王考星冈府君倡建宗祠于衡。道光二十八年，季父高轩创建支祠于湘，奉元吉府君为祖。迁湘之始祖，为孟学府君，而支祠祖元吉府君者，以其创业始大也。元吉府君六子，咸丰七年，六公者之裔，各以其祖主附于元吉公祠。其仲曰辅臣府君，于国藩为高祖王考。是生竟希府君，为我曾祖王考。是生星冈府君，为我王考。辅臣府君既已升祔支祠矣，竟希府君、星冈府君皆仅积公赀以供祭具，庙祔之典阙焉。今兹为竹亭府君积置公赀，异时合三代之蓄，而共建一庙，事其庶易举乎！戴氏记《王制》：大夫三庙，一昭一穆，与太祖之庙而三。说者以谓昭穆仅有祖、祢而无高、曾二庙，程子始辨之，以为自天子以至庶人，皆当祭及高祖，马贵与推阐其说。至我朝宿儒万斯大氏之伦出，博稽经传，而大夫士得庙祭高、曾、祖、祢四代，乃确然而不可易。今国藩仅立三亲庙，而不言高祖，盖辅臣府君业已上祔支祠，而竟希府君以下三代皆膺封诰，抑所以表国恩也。其或因事致祭，而上祀辅臣府君、元吉府君，则援《礼经》“干祫及其高祖”之例，即不应经，而礼缘义起，但求当乎孝子慈孙之心之公且安者而已矣。若夫田产、钱币存积之法，天家赐物、宗器弆庋之宜，祭器、供具、图书、贵重之物，凡应藏于庙者，皆书于册，立为科条，其别如左：

一、田产

把戏湾田十六庙，屋宇、池塘、园土，咸丰七年九月十六日承当王葛氏及男水九之产，去钱二百六十千文。下塘湾田三十亩，屋宇、山塘、园土，咸丰六年十二月二十六日承当罗道源之产，去钱二百九十六千文。以上二处，每年共纳租四十四石二斗，定议置仓贮之，公同封锁。次年粜出，其钱亦封贮于仓，以是为常。不许私粜，不许外借。

一、银钱

国藩出银百两，国华出银百两，国荃出银百两，国潢、国葆共出银百两，定议交国潢经管。满二年，再移交他手。其银每年秋间籴谷，置仓于永丰贮之。次年粜出，其钱换银，归贮于家内之仓，或存钱永丰亦可。秋间仍籴谷贮仓，明年粜出亦如之，以是为常。不许私支、私粜，不许外借。

一、赐物

道光三十年二月初二日，奉内赐宣宗成皇帝遗念衣一件、玉佩一事。咸丰元年八月初六日，奉内赐御制诗石刻横幅一帧。咸丰四年十二月二十五日，奉内赐灰鼠黄马褂一件，小刀、火镰、搬指、荷包四事。是夕贼匪偷营，将此四事遗失。咸丰四年腊月三十日，奉内赐“福”字一幅，荷包三对。咸丰六年正月十六日，奉内赐“福”字一幅，荷包三对。咸丰七年正月十三日，奉内赐“福”字一幅，荷包三对。咸丰七年三月十一日奉赐经理丧事银四百两。

谨按：以上各物，惟四年腊月二十五夜遗失之四事，谨当由京师照样买补，其日同受赐者，塔忠武公亦有四事，可以为式也，俟买到后，与各件皆当敬谨尊藏于家庙。其七年赐银，业经用去。当另封四十两藏之庙内，以志颁赙非常之恩。

道光二十五年十月初十日，孝和睿皇后七十万寿，覃恩诰封竹亭公为中宪大夫，妣为恭人。259-2 封星冈公为中宪大夫，妣为恭人，诰命二轴祖、父。道光三十年正月二十六日，今天子登极，覃恩加一级，诰封三代，诰命四轴三代及叔父。三月十二日，孝和睿皇后升祔，覃恩不加级，诰封本身妻室，诰命一轴。四月十二日，宣宗成皇帝升配，覃恩加二级，诰封三代，诰命四轴三代及叔父。

谨按：以上各诰轴，宜酌量分贮白玉堂老屋、黄金堂新宅及将来修立之庙内。

一、宗器

竹亭府君砚池一个，红青缎袱。手抄《四书》文二本，红青缎袱。

谨按：先大夫课徒二十余年，皆手此砚，以黑漆为合盖，无当久矣。国藩昔侍亲侧，见先大夫逢三、八课日则晨起洗砚，谓效法邑中耆宿彭薄墅先生之所为也。手抄文二本，亦肄业双峰书院师事薄墅先生时之所抄。咸丰七年，余兄弟奔丧归来，始珍弆此二物，以为手泽。各为之袱。

驼色缎绵袍一件，佛青缎绵褂一件。道光二十七年五月，国藩以大考二等，蒙恩赏大卷缎八件，遂制袍褂二付，一以奉星冈府君，一以奉竹亭府君。星冈府君以为敛服；竹亭府君之衣尚存。它日祭祀，或陈裳衣，此其一也。《文选》一部，竹亭府君曾手批者。

一、祭器

锡五事，咸丰七年置。银爵三，其二在京师带回，其一系塔忠武公谒师时所献。锡水碗八件，咸丰七年俞刺史晟所赠。锡碗一席、磁碗一席，纪泽之元配贺安人所置。临没时，请捐为祭器。

一、供具

漆桌二十张，漆橙六十条，漆椅二十六张，茶几十二张，椆木香几一张，香亭二座，蓝呢桌围八个，蓝呢彩五匹，锡提炉四个，镜灯四对，洋纱布灯九对。以上各件，皆咸丰七年治丧事时所置。大镜屏一架，狮鹿笐一张并几垫，钱柜一个，柜一个。以上各件皆家中往年所置。

谨按：蓝呢桌围及396-1 ，仅足为忌日祭祀之供具。其他祀典，皆吉礼也，宜另制红桌围、红396-1 、红伞之类。其钱柜及柜极不足珍，本无与于有无之数，以其向在先大夫卧房之内，睹物生慕，故留为祠庙之供具，亦犹宗器之义云尔。

一、图书

《皇朝经解》三十六套，三百六十册，陈岱云太守所赠，国荃装订成籍。

《廿二史》一部，赵玉班太守赠国荃者。计汲古阁《十七史》，以《宏简录》代宋、辽、金、元等史，又配以《明史》，咸丰八年正月国荃自吉安营中寄回。

淳化本前后《汉书》各一部，各六函；汪刻前后《汉书》各一部，各四函，袁漱六太守所赠。国藩许以淳化本《后汉书》、汪刻前《汉书》赠刘君霞仙。其淳化本前《汉书》、汪刻《后汉书》则留藏家庙。此善本，不可多得者也。

宋板《庄子》一部，亦漱六太守所送，皆咸丰七年十二月寄到。

《五礼通考》、《读礼通考》一部，共十二函，百二十册；《文献通考》一部，共八函，一百册，吴竹庄观察所赠，咸丰七年十月送到。

德化万刻《五经》六函，四十册；万刻《十三经古注》八函，八十四册；万刻《文章轨范》一函，二册；崇仁谢刻《通典》一部，四函，四十册；《汉魏六朝百三家》一部，八函，八十册；《方舆纪要》一部，八函，四十八册；胡刻《通鉴》一部，八匣，百二十八册；胡刻《文选》一部，一匣，二十四册；《日知录》一部，十二册；《三国志》一部，八册；施注苏诗一部，八册；前《汉书》一部，三十册；《长恩书室丛书》一部，八册；《四书》一部，六册。以上皆自江西营中带归之书。《通鉴》系国藩奔丧时自行带回，咸丰七年用朱笔校读一过。余系陈季牧、张小山先后带归。

《古文辞类纂》一部，十二册；《十八家诗钞》一部，八册；《汉书》一部，十册；《庄子》一部，二册；《南河编年纪要》一部，三册；朱刻《说文》一部，三册。以上皆咸丰二年自京带回之书。

朱子《纲目》一部，十二函，百二十册；《皇朝经世文编》一部，八函，八十册；王刻《十子全书》四函，三十册；《史汉评林》二部，共四十册；王白田《朱子年谱》一函，四册；殿板《周易折中》十二册；殿板《性理精义》五册；《湖海诗传》、《文传》二部，共十八册；浙刻《东莱博义》一部；《朱子全集》一部；《十三经注疏》一部。以上皆家中旧有之书，多系国华、国荃所置，或有自京师带归者。戊午

爱民歌 [13]

三军个个仔细听，行军先要爱百姓。贼匪害了百姓们，
全靠官兵来救人。百姓被贼吃了苦，全靠官兵来作主。
第一扎营不要懒，莫走人家取门板。莫拆民房搬砖石，
莫踹禾苗坏田产。莫打民间鸭和鸡，莫借民间锅和碗。
莫派民夫来挖壕，莫到民家去打馆。筑墙莫拦街前路，
砍柴莫砍坟上树。挑水莫挑有鱼塘，凡事都要让一步。
第二行路要端详，夜夜总要支帐房。莫进城市占铺店，
莫向乡间借村庄。人有小事莫喧哗，人不躲路莫挤他。
无钱莫扯道边菜，无钱莫喝便宜茶。更有一句紧要书，
切莫掳人当长夫。一人被掳挑担去，一家号哭不安居。
娘哭子来眼也肿，妻哭夫来泪也枯。从中地保又讹钱，
分派各团并各都。有夫派夫无派钱，牵了骡马又牵猪。
鸡飞狗走都吓倒，塘里吓死几条鱼。第三号令要严明，
兵勇不许乱出营。走出营来就学坏，总是百姓来受害。
或走大家讹钱文，或走小家调妇人。邀些地痞做伙计，
买些烧酒同喝醉。逢着百姓就要打，遇着店家就发气。
可怜百姓打出血，吃了大亏不敢说。生怕老将不自在，
还要出钱去陪罪。要得百姓稍安静，先要兵勇听号令。
陆军不许乱出营，水军不许岸上行。在家皆是做良民，
出来当兵也是人。官兵贼匪本不同，官兵是人贼是禽。
官兵不抢贼匪抢，官兵不淫贼匪淫。若是官兵也淫抢，
便同贼匪一条心。官兵与贼不分明，到处传出丑声名。
百姓听得就心酸，上司听得皱眉尖。上司不肯发粮饷，
百姓不肯卖米盐。爱民之军处处喜，扰民之军处处嫌。
我的军士跟我早，多年在外名声好。如今百姓更穷困，
愿我军士听教训。军士与民如一家，千记不可欺负他。
日日熟唱爱民歌，天和地和又人和。咸丰八年在江西建昌大营作

初定营规二十二条 [14]

扎营六条

扎营要在山冈，不可在低湿之处，不可在四面平旷毫无遮护之处。

看营盘者，插竿牵绳，周围牵一绳墙。长夫到时，即照绳墙筑立营盘。

正墙脚宽六尺，子墙脚在内。顶宽一尺五寸，子墙顶宽二尺，正墙高七尺，子墙高三尺五寸。

外壕宽六尺，深八尺；内壕宽三尺，深三尺。凡挖壕之时，每隔二丈留横路一道。挖毕之时，内壕仍留横路，外壕概行挖去。

凡一营只开二门，不许太多。门外筑一湾墙，营内支帐房两层。外层向墙开门，内层向中开门，各留大路，以便出队。

营外每百人挖茅厕一个，三箭之外牵绳墙一道。凡买卖闲人，概不许入绳墙之内。

开仗五条

出队要分三大支，临时再多分几小支。凡有房屋之处，须分一支，以防埋伏。小山之后，须分一支。树林之中，须分一支。

队伍要占住山坡，排立不动。营官要四处往来，登高瞭望。

打仗要打个稳字。贼呐喊我不呐喊，贼开枪我不开枪。贼来冲扑时，扑一次，我也站立不动；扑两次，我也站立不动。稳到两个时辰，自然是大胜仗。

前队用好手五百以备冲锋，后队要好手五百以备救败，中间大队略弱些也不妨。前队若小挫，后队好手出去救败；前队若得胜，后队好手不动，专等收队时在梢尾行走。

刀矛对杀之时，要让贼先动手，我后动手。头一下已过，第二下未来之时，我拨他头一下，正好杀他。

行路三条

六成队伍走头一段，四成队伍走尾一段，锅帐担子走中一段。头次探马，带七八人先走二十里；二次探马，先走十里。如遇贼来，头探先行回报，二探再去看明虚实续报。如左右有岔路，头探遣人分路去。如有两三条岔路，遣两三起人去探明。看定营盘，头探插竿牵绳。

大军行毕五里之后，派一将官押尾。不许有一人落尾旗之后，途中不许有一人进店吃饭。

守夜三条

扎营之处，凡有来路，派人于五里之外守卡。四五更时，另派亲信人查卡。

每棚派两人守上半夜，派两人守下半夜。不许打更，止许走筹。传令者大声，接令者低声。每夜派哨官四人巡更。从二更起，每哨官巡一更。周围巡查，查本哨兼查别哨之勇。

起更即关营门。无论客来，文书来，均不许开营门。贼来不许出队，不许点灯，不许呐喊，说话悄悄静静。预备枪炮、火毬，看准再打。

军器五条

枪炮要试过三十次方免炸裂。群子要包紧合膛。

矛杆要树的不要竹的；要整树直纹，不要横纹。

锄要八寸长，三寸宽。锹要八寸长，六寸宽。挑土用四方布袋，盛子药用生漆皮桶。

旗帜要一色，不宜混杂。

刀矛要常磨，火药要常晒，火球要亲手自制。戊午

营制 [15]

一营之制

营官亲兵六十名，亲兵什长六名，分立前后左右四哨。哨官四员，哨长四名，护勇二十名。什长三十二名，正勇三百三十六名，伙勇四十二名，一营共五百人。营官一员。哨官四员在外。

营官亲兵之制

亲兵六队：一队劈山炮，二队刀矛，三队劈山炮，四队刀矛，五队小抢，六队刀矛。每队什长一名，亲兵十名，伙勇一名，计六队共七十二名。

一哨之制

前后左右四哨，每哨哨官一员，哨长一名，共护勇五名，伙勇一名。每哨八队：一队抬枪，二队刀矛，三队小枪，四队刀矛，五队抬枪，六队刀矛，七队小枪，八队刀矛。每队什长一名，伙勇一名。其抬枪队，正勇十二名，合什长、伙勇为十四名。其刀矛、小枪队，正勇十名，合什长、伙勇为十二名。每哨一百零八人，计四哨，兵四百三十二人。

长夫之制

营官及帮办人等，共用长夫四十八名。搬运子药、火绳及一切军装等项，共用长夫三十名。

亲兵，每劈山炮队用长夫三名，每刀矛、小枪队用长夫二名。计六队共长夫十四名。如拔营远行，营官另拨公夫，帮抬劈山炮。哨官、哨长及护勇五人，共夫四名，四哨共夫十六名。每抬枪队用长夫三名，每刀矛、小枪队用长夫二名。计四哨抬枪八队，共长夫二十四名；刀矛、小枪二十四队，共长夫四十八名。

以上各项，共长夫一百八十名。五百人一营，计每百人用夫三十六名。只许减少，不许增多。

薪水口粮之制

营官月给薪水银五十两，不扣建。又月给办公费银一百五十两，不扣建。凡帮办及管帐目军装书记、医生、工匠薪粮，并置办旗帜号补各费在内，听营官酌用。

哨官每员日给银三钱，哨长每名日给银二钱，什长每名日给银一钱六分，亲兵每名日给银一钱五分，护勇每名日给银一钱五分，正勇每名日给银一钱四分，伙勇每名日给银一钱一分，长夫每名日给银一钱。

以上大建月支银二千八百九十二两二钱，小建月支银二千八百零二两四钱六分。

军中浪费，最忌官员太多，夫价太多。今立定限制，无论官多官少，官大官小，凡带千人者，每月支银不准过五千八百两。凡统万人者，每月支银不准过五万八千两。凡带百人者，用长夫不准过三十六名。凡带千人者，用长夫不准过三百六十名。

小口粮及恤赏之制

凡新立营头，奉札招勇，挑定后，无论勇、夫，每名每日给小口粮钱一百文。带至大营，上宪派员点名后，再行起支大口粮。凡阵亡者，恤银三十两。受伤，头等者赏银十五两，二等者银十两，三等者银五两。成废者另加。

外省招勇仿照楚军薪粮之制

湖北、江西、安徽等省招勇，在本省剿贼者，照楚军章程不减者凡五项：

营官薪水办公费，每月支二百两。不减。

哨官每日支三钱，哨长每日支二钱。不减。

什长每日支一钱六分。不减。

伙勇每日支一钱一分。不减。

长夫每日支一钱。不减。

其照楚军章程酌减二分者，凡两项：

亲兵、护勇每日支一钱三分。已减二分，出境至外省剿贼则全不减。

正勇每日支一钱二分。已减二分，出境至外省剿贼则全不减。

帐棚之制

营官、帮办、书记、军火等，共用夹帐棚八架，单帐棚二架。

哨官、哨长、护勇共夹帐棚一架，单帐棚二架。四哨同。亲兵每队夹帐棚一架，单帐棚一架，六队同。

正勇每队单帐棚二架，三十二队同。

以上共夹帐棚十八架，单帐棚八十架。

统领之制

凡统领自带一营，本营之薪水、公费及夫价已足敷用，此外从优酌加。凡统至三千人以上者，每月加银百两，加夫十名。统至五千人以上者，每月加银二百两，加夫二十名。统至万人以上者，每月加银三百两，加夫三十名。己未

马队营制 [16]

一、一营十哨，每哨官给马一匹。一哨马勇二十四名，每名给马一匹。营官亲兵八名，每名给马一匹。

一、营官月给薪水银四十两，公费银四十两，马四匹，马夫二名，火夫一名，长夫八名。

一、帮办一员，月给银十六两，马一匹，长夫一名。

一、字识一名，月给银五两。

一、哨官十员，每员月给银九两陆钱，杂费银一两二钱，马夫一名，棚夫一名。

一、先锋官五员，每员给马一匹，月给口粮银五两四钱，杂费银六钱。五人共为一棚，马夫二名，火夫一名，棚夫一名。

一、亲兵八名，每名给马一匹，日给银一钱四分，杂费银月给六钱。以四名为一棚，每棚马夫二名，火夫一名，棚夫一名。

一、步队亲兵什长一名，日给银一钱六分。步队亲兵十名，日给银一钱五分。共为一棚，火夫一名。此专备营官差遣及出队时留守营盘之用。毋许再向各哨派人当差。

一、马勇日给银一钱四分，杂费银月给六钱。每四名为一棚，马夫二名，火夫一名，棚夫一名。

一、搬运军械、草料，公长夫四十名。凡长夫每名日给银一钱，火夫每名日给银一钱一分。

一、营官领蓝夹棚二架，白单棚一架；帮办领蓝夹棚一架，白单棚一架。马队亲兵领白单棚二架，马圈棚子二个。步队亲兵领白单棚二架。每哨领蓝夹棚一架，白单棚六架，马圈棚子七个。

一、每营月给烛一百五十斤，油二百斤。

一、每营百马之内，每年准报倒毙三十六匹。如数换领，以资弥补。另于哨弁兵勇杂费银内，每月扣出三钱，作为添补马匹公项，名曰朋马银。营官总理其事，月派哨官一员，轮流经管。遇有马匹额外倒毙，及病瘦不堪驰使者，即行抽拨此项，随时采买添补。

一、每马月给麸料草豆银二两。每年三、四、五等月，青草正茂，可以放食，每马减银五钱，只给一两五钱。

一、马医、铁匠、号褂、旗帜、大小扫把、铁刮、竹槽，出自营官公项。

一、修补鞍上坐褥、布屉、后鞦、辔头，哨官、兵勇自办。

一、笼头、偏缰，哨官、兵勇自办。

一、马药钱，营官出自公费，哨弁、兵勇出自杂费。

一、更换鞍桥、油皮鞯、肚带及拴肚带宽皮条、拴蹬窄皮条、皮扎、铁嚼全副、马枪、弓箭、腰刀、扎草刀、草料口袋，由军械所办给。

一、凡扎营之处，先择斜坡掘地二弓，以为马圈，可拴四马兵勇之棚，即与马圈棚子相对。哨官之棚，亦与哨官马圈相对。凡支马圈之时，兵勇四名，与马夫二名，亲自锄挖。如马圈办理不妥，将该哨官分别严惩。己未

营规 [17]

招募之规二条

招募兵勇，须取具保结，造具府县、里居、父母、兄弟、妻子名姓、箕斗清册。各结附册，以便清查。

募格，须择技艺娴熟、年轻力壮、朴实而有农夫土气者为上。其油头滑面，有市井气者，有衙门气者，概不收用。

日夜常课之规七条

五更三点皆起，派三成队站墙子一次。放醒炮，闻锣声则散。

黎明演早操一次。营官看亲兵之操，或帮办代看。哨官看本哨之操。

午刻点名一次。亲兵由营官点，或帮办代点；各哨由哨长点。

日斜时演晚操一次，与黎明早操同。

灯时派三成队站墙子一次。放定更炮，闻锣声则散。

二更前点名一次，与午刻点名同。

计每日夜共站墙子二次，点名二次，看操二次。此外，营官点全营之名，看全营之操无定期，约每月四五次。

每夜派一成队站墙、唱更。每更一人，轮流替换。如离贼甚近，则派二成队。每更二人，轮流替换。若但传令箭而不唱者，谓之暗令。仍派哨长、亲兵等常常稽查。

扎营之规八条

扎营之地，忌低洼潮湿，水难泄出；忌坦地平洋，四面受敌；忌坐山太低，客山反高；忌斜坡半面，炮子易入。

扎营之地，须择顶上宽平，旁面陡峻者四面陡峻者难得。或一面二面陡峻亦好，择背山面水者兵法：右背山陵，前左水泽。亦难择此好地。但或前或左或右有一面阻水者，即易御敌，择砍柴挑水便益者汲道最关紧要，如为赋所断，则不可守。

每到一处安营，无论风雨寒暑，队伍一到，立刻修挖墙壕，一时成功。未成之先，不许休息，亦不许与贼搦战。

墙子须八尺高，一丈厚。筑墙子不用门板、竹木。里外皆用草坯、土块砌成，中间用土筑紧。每筑尺余，横铺长条小树，庶免雨后崩裂之患。上有枪炮眼，内有子墙，为人站立之地。

壕沟须一丈五尺深，愈深愈好，上宽下窄。壕中取出之土，须覆于二丈以外。不可太近，不可堆高。恐大雨时，客土仍流入壕中也。

花篱用木须粗大。约长五尺余，埋土中约深二尺。坚筑旁土，以攀摇不动为主。或用二三层，或用五六层。

凡墙子、壕沟、花篱三者，缺一不可。墙子取其高而难登也，壕沟取其深而难越也，花篱取其难遽近前也。曰垒，曰壁，曰土城，名虽不同，皆墙子之类也。曰池，曰堑，曰陷马坑不甚宽长，其上虚铺以土，曰梅花坑乱挖深坑，约四五尺，大小无定，名虽不同，皆壕沟之类也。曰木城立木圆排，周围如城，曰栅亦系立木，不必周围皆有，曰梅花桩乱钉者曰梅花桩，分层次者曰花篱笆，曰鹿角树之有杈丫者，曰拗马桩，曰拒马，曰档木中有横木，用小木斜穿，以架于地，曰地刺用竹削尖，钉于地，曰铁蒺藜，曰铁菱角，名虽不同，皆花篱之类也。墙子只可修筑一道，壕沟则两道、三道更好。花篱等，则五层、六层更好。

一营开两门，前门宜正大，后门宜隐僻。营官中军帐对前门，中留甬道，宜阔。亲兵各棚札甬道两旁，前哨扎前门，后哨扎后门，左哨扎左，右哨扎右。两帐相距略宽，以留水火之路。营外开厕数处，宜远；营内开厕两处，专备夜间之用。火药，挖一地窖，上覆草棚，用泥涂之，仍安气眼，免其潮湿。

行路之规三条

凡拔营时，以七成队预备打仗，以三成队押夫。若贼在前，则七成队走前，锅帐担子走中间，以三成队在后押之。若贼在后，则以三成队走前，押锅帐担子同行，留七成队在后防贼。如有十营八营同日拔行，则各营七成队伍分班行走，不许此营之队参入彼营队中，尤不许锅帐担子参入七成队中。至押夫之三成队，专押本营之锅帐担子，不许此营与彼营混乱。

凡拔营，须派好手先走。或营官，或统领，或哨官，哨长，皆可择其善看地势、善看贼情者向前探看。在大队之前十里，或二十里，仔细看明。一探树林，二探村庄，恐有贼匪埋伏在内。身边带七八个人，每遇一条叉路，即派一人往看。若遇过桥过渡，尤须谨慎，恐大队过水之后，遇贼接仗，进则容易，退则万难。

每营派一弁在后押尾，凡锅帐担子过完之后，查明恐有病者落后，又恐本营勇夫在后滋事，又恐游勇假名滋闹。

禁扰民之规

用兵之道以保民为第一义。除莠去草，所以爱苗也；打蛇杀虎，所以爱人也；募兵剿贼，所以爱百姓也。若不禁止骚扰，便与贼匪无异，且或比贼匪更甚，要官兵何用哉？故兵法千言万语，一言以蔽之曰爱民。特撰《爱民歌》，令兵勇读之。歌曰……（编校者按：歌词见前，此处略。）

禁洋烟等事之规七条

禁止洋烟：营中有吸食洋烟者，尽行责革。营外有烟馆卖烟者，尽行驱除。

禁止赌博：凡打牌、押宝等事，既耗钱财，又耗精神，一概禁革。

禁止喧哗：平日不许喧嚷，临阵不许高声。夜间有梦魇、乱喊乱叫者，本棚之人推醒，各棚不许接声。

禁止奸淫：和奸者责革，强奸者斩决。

禁止谣言：造言谤上、离散军心者严究。变乱是非，讲长说短、使同伴不睦者严究。张皇贼势、妖言邪说、摇惑人心者斩。

禁止结盟拜会：兵勇结盟拜会、鼓众挟制者严究。结拜哥老会、传习邪教者斩。

禁止异服：不许穿用红衣、绿衣、红带、绿带，不许织红辫线，不许扎红绿包巾、印花包巾，不许穿花鞋。

稽查之规五条

查号补小印：号补上有大印数字，各营皆然。其每营官又须另有小印私记，印于补上，以便稽查。

查口号：每夜发二字做口号。查营时，遇着人来，低声呼上一字；来者即低呼下一字应之。错者登时拿问，以防奸细。若人多混杂之地，日间亦发二字做口号，以便稽查。

查街：每日派什长及亲兵数人，至营盘附近街市稽查。如有扰民者，吸洋烟、赌博者，立即拿回究办。

查出营：各勇必挂号执票，方准出营。如守门人不验票擅放者重责，各勇夫不服查者责革。

查私留外人：各勇夫如有亲友来营，须报明本什长、哨长，至营官处挂号，方准留宿。违者重究。己未

笔记二十七则 [18]

礼

古之君子之所以尽其心、养其性者，不可得而见，其修身、齐家、治国、平天下，则一秉乎礼。自内焉者言之，舍礼无所谓道德；自外焉者言之，舍礼无所谓政事。故六官经制大备，而以《周礼》名书。春秋之世，士大夫知礼、善说辞者，常足以服人而强国。战国以后，以仪文之琐为礼，是女叔齐之所讥也。荀卿、张载兢兢以礼为务，可谓知本好古，不逐乎流俗。近世张尔岐氏作《中庸论》，凌廷堪氏作《复礼论》，亦有以窥见先王之大原。秦蕙田氏辑《五礼通考》，以天文、算学录入为观象授时门，以地理、州郡录入为体国经野门，于著书之义例，则或驳而不精，其于古者经世之礼之无所不该，则未为失也。

赦

牧马者，去其害马者而已；牧羊者，去其乱群者而已。牧民之道，何独不然。诸葛武侯治蜀，有言公惜赦者。答曰：“治世以大德，不以小惠。故匡衡、吴汉不愿为赦。先帝亦言：‘吾周旋陈元方、郑康成间，每见启告治乱之道悉矣，曾不语赦也。若刘景升、季玉父子，岁岁赦宥，何益于治？’”蜀人称亮之贤。厥后费祎秉政，大赦。河南孟光责祎曰：“夫赦者，偏枯之物，非明世所宜有也。”国藩尝见家有不肖之子，其父曲宥其过，众子相率而日流于不肖。又见军士有失律者，主者鞭责不及数，又故轻贳之。厥后众士傲慢，常戏侮其管辖之官。故知小仁者，大仁之贼，多赦不可以治民，溺爱不可以治家，宽纵不可以治军。

世泽

士大夫之志趣、学术果有异于人者，则修之于身，式之于家，必将有流风余韵传之子孙，化行乡里，所谓君子之泽也。就其最善者约有三端：曰诗书之泽，礼让之泽，稼穑之泽。诗书之泽，如韦玄成议礼，王吉传经，虞、魏之昆，顾、陆之裔，代有名家，不可殚述。我朝如桐城张氏，自文端公而下，巨卿硕学，世济其美。宣城梅氏，自定九征君以下，世精算学。其六世孙梅伯言郎中曾亮，自谓莫绍先绪，而所为古文诗篇，一时推为祭酒。高邮王氏，自文肃公安国以下，世为名儒，而怀祖先生训诂之学，实集古今之大成。国藩于此三家者，常低徊叹仰，以为不可及。礼让之泽，如万石君之廉谨，富平侯之敬慎。唐之河东柳氏，宋之蓝田吕氏，门庭之内，彬彬焉有君子之风。余所见近时搢绅，未有崇礼法而不兴，习傲慢而不败者。稼穑之泽，惟周家开国，豳风陈业，述生理之艰难，导民风于淳厚，有味乎其言之。近世张敦复之《恒产琐言》，张杨园之《农书》，用意至为深远。国藩窃以为稼穑之泽，视诗书、礼让之泽尤为可大、可久。吾祖光禄大夫星冈公尝有言曰：“吾子孙虽至大官，家中不可废农圃旧业。”懿哉至训，可为万世法已。

悔吝

吉凶悔吝，四者相为循环。吉，非有祥瑞之可言，但行事措之咸宜，无有人非鬼责，是即谓之吉。过是则为吝矣。天道忌满，鬼神害盈，日中则仄，月盈则亏，《易》爻多言贞吝。《易》之道，当随时变易以处中，当变而守此不变，则贞而吝矣。凡行之而过，无论其非义也，即尽善之举，盛德之事，稍过，则吝随之。余官京师，自名所居之室曰求阙斋，恐以满盈致吝也。人无贤愚，遇凶皆知自悔，悔则可免于灾戾。故曰：“震无咎者，存乎悔。”动心忍性，斯大任之基；侧身修行，乃中兴之本。自古成大业者，未有不自困心横虑、觉悟知非而来者也。吝则驯致于凶，悔则渐趋于吉。故大易之道，莫善于悔，莫不善于吝。吾家子弟将欲自修，而免于愆尤，有二语焉，曰：“无好快意之事，常存省过之心。”

儒缓

《论语》两称“敏则有功”。敏，有得之天事者，才艺赡给，裁决如流，此不数数觏也。有得之人事者，人十己千，习勤不辍，中材以下，皆可勉焉而几。余性鲁钝，他人目下二三行，余或疾读不能终一行。他人顷刻立办者，余或沉吟数时不能了。友人阳湖周弢甫腾虎尝谓余儒缓不及事，余亦深以舒缓自愧。《左传》齐人责鲁君不答稽首，因歌之曰：“鲁人之皋，数年不觉；使我高蹈，惟其儒书。以为二国忧。”言鲁人好儒术，而失之皋缓。故二国兴师来问也。《汉书·朱博传》：齐部舒缓养名，博奋髯抵几曰：“观齐儿欲以此为俗邪？”皆斥罢诸吏。门下掾赣遂，耆老大儒，拜起舒迟。博谓赣老生不习吏礼，令主簿教之拜起闲习。又以功曹官属，多褎衣大袑，不中节度，敕令掾史衣皆去地二寸。此亦恶儒术之舒缓，不足了事也。《通鉴》：凉骠骑大将军宋混曰：“臣弟澄政事愈于臣，但恐儒缓，机事不称耳。”胡三省注曰：“凡儒者多务为舒缓，而不能应机，以趋事赴功。”大抵儒术非病，儒而失之疏缓，则从政多积滞之事，治军少可趁之功。王昕儒缓，见《北史》，王宪从孙；唐相张镒儒缓，见《通鉴》二百二十八卷。

名望

知识愈高，则天之所以责之者愈厚；名望愈重，则鬼神之所以伺察者愈严。故君子之自处，不肯与众人絜量长短。以为己之素所自期者大，不肯自欺其知识以欺天也；己之名望素尊，不肯更以鄙小之见贻讥于神明也。

居业

古者英雄立事，必有基业。如高祖之关中，光武之河内，魏之兖州，唐之晋阳，皆先据此为基，然后进可以战，退可以守。君子之学道也，亦必有所谓基业者。大抵以规模宏大、言辞诚信为本。如居室然，宏大则所宅者广，托庇者众；诚信则置趾甚固，结构甚牢。《易》曰：“宽以居之。”谓宏大也。“修辞立其诚，所以居业”，谓诚信也。大程子曰：“道之浩浩，何处下手？惟立诚才有可居之处。诚便是忠信，修省言辞，便是要立得这忠信。若口不择言，逢事便说，则忠信亦被汩没，动荡立不住了。”国藩按：立得住，即所谓居业也。今世俗言“兴家立业”是也。子张曰：“执德不宏，信道不笃，焉能为有？焉能为亡？”亦谓苟不能宏大、诚信，则在我之知识浮泛动荡，指为我之所有也不可，指为我之所无也亦不可。是则终身无可居之业，程子所谓立不住者耳。

英雄诫子弟

古之英雄，意量恢拓，规模宏远，而其训诫子弟，恒有恭谨敛退之象。

刘先主临终敕太子曰：“勉之！勉之！勿以恶小而为之，勿以善小而不为。惟贤惟德，可以服人。汝父德薄，不足效也。汝与丞相从事，事之如父！”西凉李暠手令戒诸子，以为“从政者，当审慎赏罚，勿任爱憎，近忠正，远佞谀，勿使左右窃弄威福。毁誉之来，当研核真伪。听讼折狱，必和颜任理，慎勿逆诈亿，必轻加声色，务广咨询，勿自专用。吾莅事五年，虽未能息民，然含垢匿瑕，朝为寇仇，夕委心膂，粗无负于新旧。事任公平，坦然无类，初不容怀有所损益。计近则如不足，经远乃为有余。庶亦无愧前人也。”宋文帝以弟江夏王义恭都督荆湘等八州诸军事，为书诫之曰：“天下艰难，国家事重，虽曰守成，实亦未易。隆替安危，在吾曹耳！岂可不感寻王业，大惧负荷！汝性褊急，志之所滞，其欲必行；意所不存，从物回改，此最弊事！宜念裁抑。卫青遇士大夫以礼，与小人有恩，西门安于矫性齐美。关羽、张飞，任偏同弊。行己举事，深宜鉴此！若事异今日，嗣子幼蒙，司徒当周公之事，汝不可不尽祗顺之理。尔时天下安危，决汝二人耳！汝一月自用钱，不可过三十万。若能省此益美。西楚府舍，略所谙究，计当不须改作，日求新异。凡讯狱多决，当时难可逆虑，此实为难。至讯日，虚怀博尽，慎无以喜怒加人！能择善者而从之，美自归已；不可专意自决，以矜独断之明也。名器深宜慎惜，不可妄以假人，昵近爵赐，尤应裁量。吾于左右，虽为少恩，如闻外论，不以为非也。以贵凌物，物不服；以威加人，人不厌。此易达事耳。声乐嬉游，不宜令过。蒱酒渔猎，一切勿为。供用奉身，皆有节度。奇服异器，不宜兴长。又宜数引见佐史。相见不数，则彼我不亲。不亲，无因得尽人情；人情不尽，复何由知众事也。”数君者，皆雄才大略，有经营四海之志，而其教诫子弟，则约旨卑思，敛抑已甚。

伏波将军马援，亦旷代英杰。而其诫兄子书曰：“吾欲汝曹闻人过失，如闻父母之名。耳可得闻，口不可得言也。好议论人长短，妄是非政法，此吾所大恶也，宁死不愿子孙有此行也！龙伯高敦厚周慎，口无择言，谦约节俭，廉公有威。吾爱之重之！愿汝曹效之！杜季良豪侠好义，忧人之忧，乐人之乐，父丧致客，数郡毕至。吾爱之重之！不愿汝曹效也！效伯高不得，犹为谨敕之士，所谓刻鹄不成尚类鹜者也。效季良不得，陷为天下轻薄子，所谓画虎不成反类狗者也。”此亦谦谨自将，敛其高远之怀，即于卑迩之道。盖不如是，则不足以自致于久大。藏之不密，则放之不准。苏轼诗：“始知真放本精微。”即此义也。

气节·傲

自好之士多讲气节。讲之不精，则流于傲而不自觉。风节守于己者也，傲则加于人者也。汉萧望之初见霍大将军光，不肯露索挟持。王仲翁讥之。望之曰：“各从其志。”魏孙资、刘放用事，辛毗不与往来。子敞谏之，毗正色曰：“吾立身自有本末，就与孙、刘不平，不过令吾不作三公而已。”宋顾恺之不肯降意于戴法兴等，蔡兴宗嫌其风节太峻，恺之曰：“辛毗有言：‘孙、刘不过使我不为三公耳。’人禀命有定分，非智力可移。”因命弟子原著《定命论》以释之。此三事者，皆风节之守于己者也。若汲黯不下张汤，宋璟不礼王毛仲，此自位高望尊，得行其志已，不得以风节目之矣，然犹不可谓之傲也。以傲加人者，若盖宽饶之于许伯，孔融之于曹操，此傲在言词者也。嵇康之于钟会，谢灵运之于孟416-1 ，此傲在神理者也。殷仲文之于何无忌，王僧达之于路琼之，此傲在仪节者也。息夫躬历诋诸公，暨艳弹射百寮，此傲在奏议者也。此数人者，皆不得令终。大抵人道害盈，鬼神福谦，傲者内恃其才，外溢其气，其心已不固矣。如盖、孔、嵇、谢、殷、王等，仅以加诸一二人，犹且无德不报，有毒必发。若息夫躬、暨艳之褊忤同列，安有幸全之理哉？

裴子野曰：“夫有逸群之才，必思冲天之据。”盖俗之量，则偾常均之下。其能守之以道，将之以礼，殆为鲜乎！大抵怀材负奇，恒冀人以异眼相看。若一概以平等视之，非所愿也。韩信含羞于哙等，彭宠积望于无异，彼其素所挟持者高，诚不欲与庸庸者齐耳。君子之道，莫善于能下人，莫不善于矜。以齐桓公之盛业，葵邱之会微有振矜，而叛者九国。以关公之忠勇，一念之矜，则身败于徐晃，地丧于吕蒙。以大禹之圣，而伯益赞之，以满招损，谦受益。以郑伯之弱，而楚庄王曰：“其君能下人，必能信用其民矣。”不自恃者，虽危而得安；自恃者，虽安而易危。自古国家，往往然也。故挟贵、挟长、挟贤、挟故勋劳，皆孟子之所不答；而怙宠、怙侈、怙非、怙乱，皆春秋士大夫之所深讥尔。

砀

《庄子·庚桑楚》：“夫函车之兽，介而离山，则不免于罔罟之患。吞舟之鱼，砀而失水，则蚁能苦之。”国藩按：“砀”，水中石，水涸而见。沙石不得津润，失所凭依之象。《通鉴》客谓靖郭君曰：“君不闻海大鱼乎？网不能止，钩不能牵，荡而失水，则蝼蚁制焉。”以荡为砀，失其义矣。王介甫《和王微之高斋三首》：“萧条中原砀无主，崛强又此凭江淮。”俗本误作“荡无主”，亦为失之。

陵·京·阜·坟·冢·邱

古人于“陵”、“京”、“阜”、“坟”、“冢”、“邱”等字，皆取山阜高大厚实之义，以象凡物之高大厚实，大抵皆称美之词。《天保》诗“如山如阜，如冈如陵”，是善颂善祷之证也。《左传》“有肉如陵”，谓大而实也。《荀子·致仕篇》“节奏欲陵”，《注》“陵，峻也”。峻，即高也。《礼记·檀弓》“丧事虽遽不陵节”，《学记》“不陵节而施”，陵，越也。《西京赋》“陵重417-1 ”，《注》“陵，升也”。皆升高之义也。《诗传》“京，高邱也”，又曰“大阜也”。《左传》“莫之与京”，论莫与比高也。《西京赋》“燎京薪”，谓积薪极高也。《左传》“收晋尸以为京观”，谓积尸极高也。汉曰“京兆”，后世曰“京师”。兆，众也；师，亦众也。京则大也。《释名》“土山曰阜”，言高厚也。《诗》“驷铁孔阜”，以阜比马之大也；“火烈具阜”，以阜比火之盛也。“尔殽既阜”，以阜比殽之多也。古歌“可以阜吾民之财”，《西京赋》“百物殷阜”，以阜比财物之富也。土之高且大者谓之“坟”。《诗》“418-1 羊坟首”，言其首极大也。《周礼》“司烜氏共坟烛庭燎”，言其烛极大也。《三坟》、《五典》，言三皇之书，其义极大也。《列子·天瑞篇》“坟，如也”，亦形容其大也。冢子、冢适，皆谓长子、太子也。冢妇，大妇也。冢卿、冢宰，谓六官之长，太宰也。友邦冢君，言大君也。乃立冢土，言大社也。《汉书·楚元王传》“邱嫂”，谓长嫂、大嫂也。《易》“颠颐拂经于邱颐，征凶”，谓于高处求颐养也。以邱为高也。《孟子》“得乎邱民为天子”，谓成聚之民也。以邱为大也。推此以论，凡物之高大厚实者，皆可以陵、京、阜、坟、冢、邱等字拟议而形容之。末世缀文之士，但知阜字有高大富实之义，而不知坟、冢等字与之同类而并称。又或以陵为帝王所藏，京为帝王所居，谓二字有崇高之义，而于坟、冢、邱、垄等字指为不祥之文，盖古字古义之不讲久矣。

格·枝·柴·梗

《说文》：“格，木长貌。”国藩按：凡木之两枝相交而午错者谓之格。以其枝条交互，故格字有相交之义焉；以其两枝禁架，故格字有相拒之义焉；以其长条直畅，疏密成理，故格字又有规制整齐之义焉。是三者皆从本义引伸之者也。朋友曰交游，男女曰交媾，商贾相通曰交易，阴阳相合曰交孚。木之枝格两相交际，亦犹是也。《论语》“有耻且格”，谓民之心与上相交孚也。《大学》“致知在格物”，谓吾心之知，必与事物相丽、相交，不可离物以求知也。《书》曰“格于上下，格于皇天”，《诗》曰“神之格思”，皆训至也，皆交孚之义也。《书》曰“格汝舜，格汝众”，《诗》曰“神保是格”，皆训来也，皆引之来相交接也。舟与舟相触，则必忤；枝与枝相拒，则不入。《素问》“阴厥且格”，《注》：“格，拒也。”《周书》“穷寇不格”，《注》：“格，斗也。”《荀子·议兵篇》“格者，不舍”，《注》：“格，谓相捍拒者。”《后汉·刘盆子传注》“相拒而杀之曰格”，《通鉴》“王贲攻齐，莫敢格者。驱群羊而攻猛虎，不格，明矣”，皆谓莫能拒御也。凡曰“扞格不胜”，曰“格格不入”，曰“废格不行”，曰“沮格不进”，皆相拒之义也。至于枝格相交，长短合度，疏密停匀，俨然若有规矩。木工为窗格，有曰“冰梅格”，有曰“卍字格”者，即取象于树条之格也。曰“体格”，曰“风格”，曰“格律”，曰“格式”，皆从此而引伸之也。《孟子》“惟大人为能格君心之非”，《注》：“格，正也。”《家语》“口不吐训格之言”，《注》：“格，法也。”《礼·缁衣》“言有物而行有格”，《注》：“格，旧法也。”《后汉·傅燮传注》“格，犹标准也。”凡皆规格之义也。《书·冏命》“格其非心”，是亦取格正为义。而孔《疏》曰“格谓检括”，斯则望文生训，有乖古意矣。《论语》“有耻且格”，当以交孚为确义。《集解》曰“正也”，亦不免望文生训之弊。至《大学》“格物”之说，聚讼千年，洎无定论。国藩以为人心当丽事物以求知，不可舍事物而言知。朱子曰“至也”是也。其曰穷至事物之理，欲其极处无不到，则于格字求之太深，反多一障耳。

《说文》：“枝，木别生干也。”国藩按：干直而专，枝分而杂，有歧杂之义焉。凡木之枝，斜挺旁出，如相扶倚，有撑持之义焉。杈丫森布，猝不可近，有拒御之义焉。周秦古书，凡用枝字，大抵不出此三义。《易》曰“中心疑者，其辞枝”，《荀子·解蔽篇》曰“心枝，则无知”，此岐杂之义也。《汉书》叔孙通等传曰“廊庙之材，非一木之枝”，《庄子》“师旷之枝策也”，《灵光殿赋》“漂峣420-1 而枝拄”，此撑持之义也。《史记·项羽本纪》“诸将詟服，莫敢枝梧”，《鲁仲连传》“枝桓公之心于坛坫之上”，此拒御之义也。《汉书·地理志》“汉中淫泆枝柱，与巴蜀同俗”，《注》“言意相节却，不顺从也”，亦拒御之义也。岐杂者，枝字之本义。撑持与拒御者，枝字引伸之义。后人不知引伸之义，每疑枝当作支，盖古训文不明也。

《说文》：“柴，小木，散材。”《楚辞注》：“枯木为柴。”国藩按：小木，枯枝，杂缚一束，谓之柴，世俗之通称也。由柴字而引申之，有枯槁阻塞之义焉。《庄子》“柴立其中央”，柴立，犹枯坐也，所谓形如枯木也。《外物篇》“柴生乎守”，柴，谓梗塞也，言所以闭塞不通者，由于拘守太过也。《天地篇》“趣舍声色，以柴其内”，谓梗塞于胸中也。凡《庄子》篇中柴字，皆取枯槁阻塞之义。《通鉴·汉纪》：“收杨震太尉印绶，震于是柴门谢宾客。”胡身之注曰：“柴，塞其门也。”又《魏纪》：“朱桓言于吴王曰：‘曹休战必败，败必走，走必由夹石、挂车，此两道皆险阨，若以万兵柴路，则彼众可尽休，可生虏。’”胡身之注曰：“柴路，谓以柴塞路也。”国藩按：柴，即塞也。以兵阻塞此路，非更以柴塞之也。胡氏于《汉纪》注近之，于《魏纪》注失之。

《方言》：“凡草木刺人，自关以东，或谓之梗。”国藩按：凡木之粗枝，无碎枝零叶者，世俗通谓之梗。在树而生者谓之枝，斫伐在地而枯者则谓之梗、谓之柴矣。梗字有粗直之义，又有阻塞之义。《尔雅·释诂》“梗，直也”，《方言》“梗，略也”，《吴都赋注》“梗概，粗言也”，《东京赋注》“梗概，不纤密也”，此粗直之义也。《周礼》：“女祝掌以时招梗，420-2 420-3 之事。”郑注：“梗，御未至也。谓未至之凶灾，先梗而御之。”此阻塞之义也。《诗》曰：“谁生历阶？至今为梗！”此谓荡荡王道，而政化不能流行，忽致梗塞也。《毛传》：“梗，病也。”此望文生训，非其义也。杜注《左传》曰“病也”，《广雅》亦曰“病也”，此承《毛传》而误者也。格、枝、柴、梗四字，在后世以为死字，在古人常引伸其义而活用之，苟明乎死字活用之法，而周秦古书故训之不可通者寡矣。

干·白·素·坐

《史记·张汤传》“始为小吏干没”，《晋书·潘岳传》“汝当知足，而干没不已乎”，服虔曰：“干没，射成败也。”如淳曰：“豫居物以待之，得利为干，失利为没。”国藩按：服、如二说皆望文生训，非本义也。没者，谓没入人之财物也。凡财物入官者，曰籍没入官；子女入官者，曰没入为奴、为婢，或曰没入奚官。干没者，谓无故而没入人财物。《潘岳传》之干没，谓无故而取高爵厚禄，当知止足也。韩愈诗“干愁万斛漫自解”，谓无故而自愁也。“干死穷山竟何俟”，谓无故而枉死也。又有曰“白”者，与干字义略相等。《通鉴》：“晋刘毅上疏曰：徒结白论，而品状相妨。”胡氏注曰：“白，素也。白论，犹空言也。”又陈421-1 遗王导书曰：“先白望而后实事。”胡注：“白望，犹空名也。”国藩按：无故而获誉望也。又世俗谚曰“白说”，谓无故而空说。曰“白饶”，谓空饶。此一语也。又有曰“素”者，与“干”字、“白”字义略相等。《诗》“不素餐兮”。《注》：“素，空也。”谓无故而空餐也。《史记》“命曰素封”，《注》“素，空也”，谓无故而自得比于封爵也。又有曰“坐”者，与“干”字、“白”字、“素”字义亦相等。《通鉴·后出师表》“使孙策坐大，遂并江东”，此谓无故而自致强大也。《芜城赋》“惊沙坐飞”，此谓无故而自飞也。此四字注家多失之。

又刘裕有“白直队”。杜佑曰：“白直，无月给之数。”又元魏尔朱荣乞追赠亡者，白民赠郡镇。胡注“身无官爵，谓之白民”，犹言白丁也。又唐元载取民间粟帛，什取八九，谓之白著。高云有《白著歌》曰：“上元官吏务剥削，江淮之人多白著。”

畴人·等人·内人·何人

古者随其所指，皆称曰“人”。以职言，则如《周礼》之“牛人”、“犬人”、“鸡人”、“龟人”、“酒人”、“浆人”、“醢人”、“盐人”是已。以地言，则如《春秋》之“鲁人”、“齐人”、“晋人”、“楚人”、“卫人”、“宋人”、“王人”、“周人”是已。名之美者，则曰“圣人”、“神人”、“至人”、“天人”、“完人”、“全人”见《庄子》、“美人”《诗·简兮》、“佳人”《通鉴》“曹子丹佳人” 。名之恶者，则曰：“小人”、“匪人”、“谗人”、“佞人”、“375-1 人”、“奸人”、“敝人”、“乱人”见《庄子·徐无鬼》。又有随事而命名者，曰：“亡人”、曰“义人”、曰“叛人”、曰“降人”、曰“官人”韩愈《王适墓志》、曰“军人”。又有承上文而称之者，《史记·历书》曰“畴人子弟”，此承上文言明于历算之人也。《通鉴·魏纪》曰：“典韦谓等人曰：‘虏来，十步乃白之。’等人曰：‘十步矣。’又曰：‘五步乃白。’等人惧。”此承上文言应募陷阵之人也。《汉书·隽不疑传》：“廷尉验治，何人竟得奸诈？”此承上文言诈称戾太子之人也。《通鉴·宋纪》曰：“内人皆化弘微之让，一无所争。弘微曰：‘内人尚能无言，岂可导之使争乎？’”此承上文以妻妹及伯母两姑为内人也。凡此皆临文立义，非有一定之主名也。今世俗以内人专指妻妾，盖失其义。又或以畴人专指明于历算者言之，亦为失考。阮芸台相国作《畴人传》，殆袭讹而承谬耳。

家人·白衣·齐民·平民

家人、白衣，皆如称庶人也。《汉书·汲黯传》曰：“家人失火，屋比延烧。”师古曰：“家人，犹言庶人家也。”《冯唐传》：“夫士卒尽家人子，起田中从军。”师古曰：“家人子，谓庶人家之子也。”《高祖本纪》：“不事家人生产作业。”《光武纪》：“刘423-1 不事家人居业。”皆谓不学庶人家之操作也。《外戚传》：“一旦人主意有所移，虽欲为家人，亦不可得。”师古曰：“家人，言凡庶匹夫。”《游侠传》：“子独不见家人寡妇邪？”亦谓庶人家之寡妇也。《通鉴》刘向曰：“家人尚不欲绝种祠。”《注》：“家人，谓庶人之家也。”《汉书》：“董贤欲求萧咸女为妇，咸曰：‘此岂家人子所能堪邪？’”师古曰：“家人，犹言庶人也。”《通鉴》：“吴人多言祥瑞。”韦昭曰：“此家人筐箧中物耳。”谓寻常人家皆有言祥瑞之书也。《通鉴》魏文帝：“祀太祖于洛阳，建始殿如家人礼。”亦谓以庶人之礼祭之也。柳宗元文：“且家人父子尚不能以此自克，况号为君臣者邪？”国藩按：此亦谓凡民父子，犹贾谊之言布衣昆弟也。《书·康诰》曰：“亦惟君惟长，不能厥家人。”窃谓亦当指庶人百姓言之，各传注皆训不能齐家，失其义矣。

白衣，犹言布衣，即齐民也。《风俗通》：“舜、禹本以白衣砥行显名，升为天子。”《史记》：公孙弘“以春秋白衣为天子三公”。皆谓以齐民而为天子之三公也。《后汉书·崔骃传》：“宪谏以为不宜与白衣会。”《孔融传》：“与白衣祢衡跌荡放言。”《晋书·阎缵传》：“荐白衣南安朱冲，可为师傅。”皆谓布衣无职者也。《晋书·胡奋传》：“宣帝伐辽东，以白衣侍从左右。”《通鉴》：“薛讷以滦河之役免官，以白衣为防御使，破吐蕃。”“刘仁轨以征辽免官，以白衣从军，平百济。”“五代南唐宋齐邱归第，白衣待罪”，皆谓落职之后，与庶人无异也。《汉书》两龚传：“闻之白衣。”师古曰：“白衣给官府趋走贱人，若今亭长、掌固之属。”此亦望文生训，非通义也。《三国志·吕蒙传》：“白衣摇橹，作商贾人服。”此亦谓齐民不着兵卒衣也。《通鉴》：“山阳曹伟，白衣，与吴王交书求赂，帝闻而诛之。”《续晋阳秋》：“陶潜九月九日望见白衣人送酒。”皆谓平民也。欧阳公《送田画序》曰：“反衣白衣。”顾宁人《日知录》引李泌“衣白”，及《赵世家》“愿得黑衣之缺”，若别有所谓白色之衣者，皆非确义。

文

文字者，以代语言，记事物名数而已。其留〔流〕别大率十有一类。著作敷陈，发明吾心之所欲言者，其为类有二：无韵者曰著作，辩论之类；有韵者曰词赋，敷陈之类。人有所著，吾以意从而阐明之者，其为类一，曰叙述注释之类。以言告于人者，其为类有三：自上告下，曰诏诰檄令之类；自下告上，曰奏议献策之类；友朋相告，曰书问笺牍之类。以言告于鬼神者，其为类一，曰祝祭哀吊之类。记载事实以传示于后世者，其为类有四：记名人，曰纪传碑表之类；记事迹，曰叙述书事之类；记大纲，曰大政典礼之类；记小物，曰小事杂记之类。凡此十一类，古今文字之用，尽于此矣。其九类者，占毕小儒，夫人而能为之。至词赋敷陈之类，大政典礼之类，非博学通识殆庶之才，乌足以涉其藩篱哉？

造句约有二端：一曰雄奇，一曰惬适。雄奇者，瑰玮俊迈，以扬、马为最；诙诡恣肆，以庄生为最；兼擅瑰玮诙诡之胜者，则莫盛于韩子。惬适者，汉之匡、刘，宋之欧、曾，均能细意熨贴，朴属微至。雄奇者，得之天事，非人力所可强企。惬适者，诗书酝酿，岁月磨炼，皆可日起而有功。惬适未必能兼雄奇之长；雄奇则未有不惬适者。学者之识，当仰窥于瑰玮俊迈，诙诡恣肆之域，以期日进于高明。若施手之处，则端从平实惬适始。

友人钱塘戴醇士熙尝为余言：“李伯时画七十二贤像，其妙全在鼻端一笔，面目精神，四肢百体，衣褶靴纹，皆与其鼻端相准相肖。或端拱而凝思，或欹斜以取势，或若列仙古佛之殊形，或若鳞身蛇躯之诡趣，皆自其鼻端一笔以生变化，而卒不离其宗。”国藩以谓斯言也，可通于古文之道。夫古文亦自有气焉，有体焉。今使有人于此，足反居上，首顾居下。一胫之大几如要，一指之大几如股，则见者谓之不成人。又或颐隐于齐，肩高于顶，五管在上，两髀为胁，则见者亦必反而却走。为文者，或无所专注，无所归宿，漫衍而不知所裁，气不能举其体，则谓之不成文。故虽长篇巨制，其精神意趣之所在，必有所谓鼻端之一笔者。譬若水之有干流，山之有主峰，画龙者之有睛。物不能两大，人不能两首，文之主意亦不能两重，专重一处而四体停匀，乃始成章矣。

知道者，时时有忧危之意，其临文也亦然。仲尼称：“《易》之兴也，其于中古乎？作《易》者，其有忧患乎？”又曰：“于稽其类，其衰世之意邪？”盖深有见于前圣之危心远虑，而揭其不得已而有言之故，即夫子之释《咸》四、《困》三、《解》上等十一卦之爻辞，抑何其惕历而深至也！盖饱经乎世变之多端，则常有跋前疐后之惧；博识乎义理之无尽，则不敢为臆断专决之辞。自孟子好为直截俊拔之语，已不能如仲尼之谦谨，而况其下焉者乎？后世如诸葛武侯之书牍，纡余简远，差明此义；而曾子固亦有宛转思深之处，外此则辞与意俱尽，尚何谦谨之有？或辞之所至，而此心初未尝置虑于其间，又乌知所谓忧危者哉？

敛·侈·伸·缩

凡为文，用意宜敛多而侈少；行气宜缩多而伸少。推之孟子不如孔子处，亦不过辞昌语快，用意稍侈耳。后人为文，但求其气之伸。古人为文，但求其气之缩。气恒缩，则词句多涩，然深于文者，固当从这里过。

《古文辞类纂》正误

桐城姚姬传郎中鼐所选《古文辞类纂》，嘉、道以来，知言君子群相推服，谓学古文者求诸是而足矣。国藩服膺有年，窃见其中亦小有谬误，兹摘举如左：

司马迁《自序》中述其父太史公谈《论六家要指》，诸家互有得失，而终以道家为本。此自司马氏父子学术相传如是。其指要则谈启之，其文辞则迁之为之也。在《自序》篇中，仅文中之一段，故无首尾裁成之迹。今姚氏割此为一篇，而标其目曰太史公谈《论六家要指》，失其义矣。迁作《五帝本纪》、《夏本纪》所引《尧典》、《禹贡》等书，尚多改经文之旧，此述其父之语，岂独无所删改？且如《管晏列传》中，管仲自述感鲍叔之言，岂得遂录以为管仲之文？《淮阴侯传》中，韩信说高祖定三秦一节，岂得遂录以为韩信之文邪？

《汉书·匡衡传》“成帝即位，衡上疏，戒妃匹、劝经学、威仪之则曰”云云。国藩按：此疏凡三条，妃匹一也，经学二也，威仪三也。自“妃匹之际”至“远技能止”，第一节，言妃匹也；自“窃见圣德纯茂”至“宜究其意止”，第二节，言经学也；自“臣又闻圣主之自为动静周旋”至末，第三节，言威仪也。今姚氏录此文，标其目曰：《戒妃匹劝经学疏》，是于三条独遗其一，而于班书所叙，若未之深究者，亦一失也。

甲·乙

甲乙丙丁，古来皆以记事物之次第。有以为宫馆之次第者，如曰甲馆《汉书·外戚传》，曰甲第《汉书·张放传》，曰甲观庾信《哀江南赋》，曰丙殿《汉书·元后传》，曰丙舍王羲之有丙舍墓田是也。有以为帷帐之次第者，如曰甲乙之帐《汉书·东方朔传》是也。有以为科目之次第者，如唐明经本有甲乙丙丁四科，而其实唯有丙丁。第进士本有甲乙二科，而实唯乙科。明法以全通为甲，通八以上为乙是也。有以为藏书之次第者，如唐四库书以经、史、子、集分甲、乙、丙、丁四部，隋于东都观文殿，构屋贮书，东屋藏甲乙，西屋藏丙丁是也。有以为卷帙之次第者，如李善注《文选》，分赋甲、赋乙以至赋癸；诗甲、诗乙以至诗庚。司马温公《通鉴》分汉献帝为十卷，甲乙至癸。晋安帝亦十卷、甲乙至癸是也。有以为律令之次第者，如曰令甲、令乙、令丙《后汉书·章帝纪》是也。有以为算法者，如勾为甲，股为乙，弦为丙，高为甲，高对冲为乙，地平为丙，北极出地为丁，南极出地为戊是也。有以为官名者，如汉之戊校尉，己校尉；明之甲字库大使，及乙字、丙字、戊字库大使是也。有以为姓氏次第者，如南朝王、谢，北朝崔、卢，皆称甲乙巨族是也。有以为假名者，如《史记·万石君传》长子建，次子甲，次子乙，次子庆，及狱吏田甲《史记·韩安国传》，齐宦者徐甲《汉书·高五王传》，罪生甲，福归乙《韩非子》，张甲、王乙、李丙、赵丁梁范缜《神灭论》等是也。有以记夜时之早晚者，如本始元年四月壬戌甲夜，地节元年正月戊午乙夜《汉书·天文志》，自甲夜至五鼓《三国志·曹爽传》四月三日丙夜一筹《晋书·赵王伦传》是也。推之凡物有高下品第者，皆可以甲乙区之。凡人等子虚乌有者，皆可以甲乙称之。温庭筠诗“往日楼台非甲帐，去时冠剑是丁年”，则失其义矣。

成败无定

汉晁错建议削藩，厥后吴楚七国反，景帝诛错而事以成。明齐泰、黄子澄建议削藩，厥后燕王南犯，建文诛齐、黄而事以败。我朝米思翰等建议削藩，厥后吴、耿三叛并起，圣祖不诛米思翰而事以成。此三案者最相类，或诛或宥，或成或败，参差不一，士大夫处大事，决大疑，但当熟思是非，不必泥于往事之成败，以迁就一时之利害也。

唐昭宗以王室日卑，发愤欲讨李茂贞，责宰相杜让能专主兵事。杜让能再三辞谢，言：“他日臣徒受晁错之诛，不能弭七国之祸。”厥后李茂贞进逼兴平，禁军败溃，京城大震。茂贞表请诛让能，让能曰：“臣固先言之矣！”上涕下不能禁，曰：“与卿诀矣！”是日贬让能梧州刺史，寻赐自尽，斯则无故受诛，其冤有甚于晁错、齐泰、黄子澄。昭宗既强之于前，复诛之于后，此其所以为亡国之君也。国藩在军时，有一时与人定议，厥后败挫，或少归咎于人，不能无稍露于辞色者，亦以见理未明故耳。

后唐潞王虑石敬塘之将反，李崧、吕琦劝帝与契丹和亲，薛文遇沮之；帝欲移石敬塘镇郓州，文遇力赞成之。厥后敬塘果反，引契丹大破唐兵。唐王见薛文遇曰：“我见此物肉颤！”几欲抽佩刀刺之。大抵事败而归咎于谋主者，庸人之恒情也。

勉强

孟子曰：“口之于味也，目之于色也，耳之于声也，鼻之于臭也，四肢之于安佚也，性也，有命焉，君子不谓性也。”人性本善，自为气禀所拘，物欲所蔽，则本性日失，故须学焉而后复之，失又甚者，须勉强而后复之。

丧之哀也，不可以伪为者也。然衰麻苫块，睹物而痛创自至；躄踊号呼，变节而涕洟随之，是亦可勉强而致哀也。祭之敬也，不可以伪为者也。然自盥至荐，将之以盛心；自朝至昃，胜之以强力，是亦可以勉强而致敬也。与人之和也，不可以伪为者也。然揖让拜跪，人不答而己则下之；筐篚豆笾，意不足而文则先之，是亦可以勉强而致和也。凡有血气，必有争心。人之好胜，谁不如我，施诸己而不愿，亦勿施于人，此强恕之事也。一日强恕，日日强恕，一事强恕，事事强恕，久之则渐近自然。以之修身则顺而安，以之涉世则谐而祥。孔子之告子贡、仲弓，孟子之言求仁，皆无先于此者。若不能勉强而听其自至，以顽钝之质，而希生安之效，见人之气类与己不合，则隔膜弃置，甚或加之以不能堪，不复能勉强自抑，舍己从人，傲惰彰于身，乖戾著于外，鲜不及矣。庄子有言：“刻核太甚，则人将以不肖之心应之。”董生有言：“强勉学问，则闻见博而知益明；强勉行道，则德日进而大有功。”至哉言乎！故勉强之为道甚博，而端自强恕始。

功效

天下之事，有其功必有其效；功未至而求效之遽臻则妄矣。未施敬于民，而欲民之敬我；未施信于民，而欲民之信我。卤莽而耕，灭裂而耘，而欲收丰穰十倍之利，此必不得之数也。在《易·恒》之初六曰：“浚恒贞凶，无攸利。”胡氏瑗释之曰：“天下之事，必皆有渐，在乎积日累久，而后能成其功。”是故为学既久，则道业可成，圣贤可到；为治既久，则教化可行，尧舜可至。若是之类，莫不由积日累久而后至，固非骤而及也。初六居下卦之初，为事之始，责其长久之道，永远之效，是犹为学之始，欲亟至于周孔；为治之始，欲化及于尧舜。不能积久其事，而求常道之深，故于贞正之道，见其凶也。无攸利者，以此而往，必无所利。孔子曰：“欲速则不达”也。是故君子之用功也，如鸡伏卵不舍，而生气渐充；如燕营巢不息，而结构渐牢；如木之滋培，不见其长，有时而大；如泉之有本，不舍昼夜，盈科而进。放乎四海，但知所谓功，不知所谓效，而效亦徐徐以至也。

嵇康曰：“夫为稼于汤之世，偏有一溉之功者，虽终归于焦烂，必一溉者后枯，然则一溉之益，固不可诬也。”此言有一分之功，必有一分之效也。程子曰：“修养之所以引年，国祚之所以祈天永命，常人之至于圣贤，皆工夫到这里，则自有此应。”此言有真积力久之功，而后有高厚悠远之效也。孟子曰：“宋人有闵其苗之不长而揠之者，谓其人曰‘予助苗长矣’！其子趋而往视之，苗则稿矣。”此言不俟功候之至，而遽期速效，反以害之也。苏轼曰：“南方多没人，日与水居也。七岁而能涉，十岁而能浮，十五而能没矣。北方之勇者生不识水，问于没人而求所以没，以其言试之河，未有不溺者也。”此言不知致功之方，而但求速效，亦反以害之也。

君子·小人

陈容有言曰：“仁义岂有常？蹈之则为君子，违之则为小人。”大哉言乎！仁者物我无间之谓也。一有自私之心，则小人矣。义者无所为而为之谓也。一有自利之心，则小人矣。同一日也，朝而公正，则为君子；夕而私利，则为小人。同一事也，初念公正，则为君子；转念私利，则为小人。惟圣罔念作狂，惟狂克念作圣，所争只在幾微。君子无终食之间违仁，造次必如是，颠沛必如是，一不如是，则流入小人而不自觉矣。所谓小人者，识见小耳，度量小耳。井底之蛙，所窥几何，而自以为绝伦之学；辽东之豕，所异几何，而自以为盖世之勋。推之以孑孑为义，以硁硁为信，以龊龊为廉，此皆识浅而易以自足者也。君臣之知，须积诚以相感，而动疑主恩之过薄；朋友之交，贵积渐以相孚，而动怨知己之罕觏，其或兄弟不相容，夫妇不相信，父子不相亮，此皆量褊而易以滋疑者也。君子则不然，广其识，则天下之大，弃若敞屣；尧舜之业，视若浮云。宏其度，则行有不得，反求诸己。己所不欲，勿施于人。乌有所谓自私自利者哉？不此之求，而诩诩然号于众曰：“吾君子也！”当其自诩君子深信不疑之时，识者已嗤其为小人矣。

越寨攻敌

行军之道，有依次而进者，有越敌人所守之寨而先攻他处者。姑以《通鉴》所纪兵事言之：

宋明帝泰始二年，晋安王子勋之乱，诸军与子勋将袁416-1 相拒于浓湖，久未决。龙骧将军张兴世建议曰：“贼据上流，兵强地胜，我虽持之有余，而制之不足。若以奇兵数千，潜出其上，因险而壁，见利而动，使其首尾周遑，进退疑阻，中流既梗，粮运自艰。此制贼之奇也。钱溪江岸最狭，去大军不远，下临洄洑，船下必来泊岸，又有横浦可以藏船。千人守险，万夫不能过。冲要之地，莫出于此。”沈攸之、吴喜并赞其策。乃选战士七千、轻舸二百配兴世。兴世率其众溯流稍上，寻复退归。如是者累日。贼将刘胡闻之，笑曰：“我尚不敢越彼下取扬州，张兴世何人，欲轻据我上。”不为之备。一夕四更，值便风，兴世举帆直前，渡湖口过鹊尾。胡既觉，乃遣其将胡灵秀将兵于东岸，翼之而进。戊戌夕，兴世宿景洪浦，灵秀亦留，兴世潜遣其将黄道标帅七十舸径趋钱溪，立营寨。己亥，兴世引兵进据之，灵秀不能禁。庚子，刘胡自将水步二十六军来攻钱溪，将士欲迎击之，兴世禁之曰：“贼来尚远，气盛而矢骤。骤既易尽，盛亦易衰，不如待之。”令将士治城如故。俄而胡来转近，船入洄洑。兴世命寿寂之、任农夫帅壮士数百击之，众军相继并进。胡收兵而下，兴世遂于钱溪立城。

国藩按：是时官军在下游赭圻，贼军袁416-1 等在上游之浓湖，刘胡等又在上游之鹊尾，更上乃为钱溪。越浓湖、鹊尾两寨而上，立城于钱溪，此险途也。厥后贼屡攻钱溪不胜，粮运中梗，而鹊尾、浓湖并以溃降。此越寨进攻而得胜者也。

泰始三年，魏尉元上表言：“贼向彭城，必由清泗过宿豫，历下邳；趋青州，亦由下邳、沂水经东安。此数者，皆为贼用师之要。今若先定下邳，平宿豫，镇淮阳，戍东安，则青、冀诸镇可不攻而克。若四城不服，青、冀虽拔，百姓狼顾，犹怀侥幸之心。臣愚以为宜释青、冀之师，先定东南之地，断刘彧北顾之意，绝愚民南望之心，如此则淮北自举，暂劳永逸。”

国藩按：宋与魏历世兵争，宋有青州、历城、徐州诸镇，远在海岱，与魏接畛，而下邳、宿豫、沂水、东安四城乃在淮南，去魏尚远。魏越青州诸镇而进攻四城，此险途也。厥后四城破，而青州、历城、徐州诸镇相继没于魏。此越镇进攻而胜者也。

梁简文帝二年，侯景之变，郢州刺史萧方诸以徐文盛军在西阳，不设备西阳即今黄州，侯景以江夏空虚，使宋子仙、任约帅精骑四百，由淮内袭郢州。丙午，大风疾雨，天色晦冥，子仙等入城，方诸迎拜，遂擒鲍泉、虞豫，送于景所。景因便风，中江举帆，遂越徐文盛等军，直上入江夏。文盛众惧而溃。

国藩按：侯景与徐文盛皆在黄州，夹江筑垒，乃越徐军而上入江夏，此险途也。而江夏以无备而破，徐军以失势而溃。此越寨进攻而胜者也。

陈文帝天嘉元年，王琳屯西岸之栅口，侯瑱屯东岸之芜湖，相持百余日，旋均出江外，隔洲而泊。二月丙申，西南风急，琳引兵直趋建康，瑱等徐出芜湖，蹑其后，西南风翻为瑱用。琳掷火炬以烧陈船，皆反烧其船，瑱发拍以击琳槛，又以蒙冲小船击其槛，琳军大败，军士溺死什二三，余皆弃舟登岸。

国藩按：王琳与侯瑱同屯芜湖之上，琳乃越瑱军而直下金陵，此险途也，而瑱军自后蹑之，反为所破。此越寨进攻而败者也。

唐贞观十九年，太宗亲征高丽，既拔辽东、盖牟诸城，至安市，将决战。高丽、靺鞨合兵为陈，长四十里。江夏王道宗曰：“高丽倾国以拒王师，平壤之守必弱，愿假臣精兵五千，覆其本根，则数十万之众，可不战而降。”上不应，后攻安市，竟不能拔。降将请先攻乌骨城，众议不从，遂自安市班师。

国藩按：道宗请越安市而进攻平壤，此虽险途，而实制胜之奇兵也。太宗不从，无功而返。此不能越攻而失者也。

安史之乱，李泌请命建宁王倓为范阳节度大使，并塞北出，与李光弼南北犄角，以取范阳胡三省注曰：泌欲使建宁自灵夏并丰胜、云朔之塞，直捣妫檀，攻范阳之北；光弼自太原取恒定，以攻范阳之南，覆其巢穴，贼退则无所归，留则不获安，然后大军四合而攻之，必成擒矣。上悦，已而不果行。

国藩按：是时大军在扶风，郭子仪在冯翊，李光弼在太原，势宜先取两京。李泌欲先捣范阳贼巢，此亦制胜之奇兵也，事不果行，致史思明再为关洛之患。此亦不能越攻而失者也。

元和十二年淮蔡之役，李祐言于李愬曰：“蔡之精兵皆在洄曲及四境拒守，守州城者皆羸老之卒，可以乘虚直抵其城，比贼将闻之，元济已成擒矣。”愬然之。十月辛未，李愬、李祐、李忠义、李进诚军出，东行六十里，夜至张柴村，尽杀其戍卒及烽子，据其栅，命士少休，食干糒、整羁靮，留义成军五百人镇之，以断洄曲及诸道桥梁。复夜引兵出门，时大风雪，旌旗裂。夜半，雪愈甚。行七十里，四鼓，愬至蔡州城下，无一人知者。李祐、李忠义434-1 其城为坎以先登。愬入，居元济外宅，以槛车送元济诣京师。

国藩按：蔡之精兵尽在洄曲董重质麾下，李愬越之而直入蔡州。此越寨进攻而胜者也。

朱梁均王四年，楚岳州刺史许德勋将水军巡边。夜分，南风暴起，都指挥使王环乘风趋黄州，以绳梯登城，径趣州署，执吴刺史马邺，大掠而还。德勋曰：“鄂州将邀我，宜备之。”环曰：“我军入黄州，鄂人不知。奄过其城，彼自救不暇，安敢邀我！”乃展旗鸣鼓而行，鄂人不敢逼。

国藩按：楚之岳州，东北与吴为邻，嘉鱼、陆口等处，吴必立寨设备，乃王环越之而直趋黄州。此越寨进攻而胜者也。

唐同光元年，后唐与朱梁相拒于杨刘、德胜之间，时梁将段凝军临河之南即澶渊，今开州，王彦章进逼郓州今东平府，唐臣李绍宏等请弃郓州，与梁约和。帝独召郭崇韬问之，对曰：“降者皆言大梁无兵，陛下若留兵守魏，固保杨刘，自以精兵长驱入汴，彼城中既空虚，必望风自溃，苟伪主授首，则诸将自降矣。”帝曰：“此正合朕志。”冬十月壬申，帝以大军自杨刘济河，癸酉，至郓州，甲戌，围中都城，破之，擒王彦章。帝召诸将问进退之计，诸将请先下东方诸镇城，然后观衅而动。康延孝、李嗣源请亟取大梁，从之。乙亥，帝发郓州中都，丁丑，至曹州，己卯，至大梁，灭梁。壬午，段凝将其众五万，自滑州济河入援，解甲请降。

国藩按：郭崇韬之初议直取大梁也，时梁将王彦章军在郓州，段凝军在河上，越两寨而进攻，此险途也。厥后破中都，擒王彦章，而段凝犹在河北，越一寨而进攻，亦险机也。然段凝隔于河北，若自白马南济，则阻于大河，若自下流直济，则一阻于大河，再阻于新决之护驾水，势难入援，遂得直取汴梁以成大功。此越寨进攻而胜者也。

以上九事，张兴世之据钱溪，宋子仙之取郢州，许德勋之下黄州，皆水路越攻而胜。王琳之下金陵，以水路越攻而败，尉元之取下邳四城，李愬之入蔡州，郭崇韬之策汴梁，以陆路越攻而得之。李道宗之策平壤，李泌之策范阳，以陆路不越攻而失之。成败得失，固无一定之轨辙也。咸丰四年十月十一日，贼目陈玉成据蕲州，秦日纲据田家镇，我舟师越蕲州而直下，十三日攻破田家镇，十四日蕲州之贼亦溃。此越寨进攻而胜者也。十一月十五日，水陆各军会于九江。时贼目林启荣据九江，黄文金据湖口，石达开、罗大纲等同在湖口，我舟师彭玉麟等十六日越九江而下，攻湖口，陆军罗泽南等十二月初五日下攻湖口，十二日水师败挫，廿四日陆军亦无利而归。此越寨进攻而败者也。咸丰六年五月初二日，武汉、黄州未破，杨载福以舟师驶下，直至九江。七年九月二十八日，九江、安庆未破，杨载福以舟师驶下，直至旧县，往来如飞。此越寨进攻而胜者也。故知胜败无常，视将才为转移耳。当时越九江而下攻湖口之策，发于国藩，定于罗君罗山、刘君孟容二人，事败之后或深咎此策之失，且专归罪于刘君者，非事实也。

兵

凡用兵，主客奇正，夫人而能言之，未必果能知之也。守城者为主，攻者为客；守营垒者为主，攻者为客；中途相遇，先至战地者为主，后至者为客；两军相持，先呐喊放枪者为客，后呐喊放枪者为主；两人持矛相格斗，先动手戳第一下者为客，后动手即格开而即戳者为主。中间排队迎敌为正兵，左右两旁抄出为奇兵；屯宿重兵坚扎老营与贼相持者为正兵，分出游兵飘忽无常伺隙狙击者为奇兵；意有专向吾所恃以御寇者为正兵，多张疑阵示人以不可测者为奇兵；旌旗鲜明使敌不敢犯者为正兵，羸马疲卒偃旗息鼓本强而故示以弱者为奇兵；建旗鸣鼓屹然不轻动者为正兵，佯败佯退设伏而诱敌者为奇兵。忽主忽客，忽正忽奇，变动无定时，转移无定势，能一一区而别之，则于用兵之道思过半矣。

兵者，阴事也。哀戚之意如临亲丧，肃敬之心如承大祭，庶为近之。今以牛羊犬豕而就屠烹，见其悲啼于割剥之顷，宛转于刀俎之间，仁者将有所不忍，况以人命为浪博轻掷之物，无论其败丧也，即使幸胜，而死伤相望，断头洞胸，折臂失足，血肉狼藉，日陈吾前，哀矜之不遑，喜于何有？故军中不宜有欢欣之象。有欢欣之象者，无论或为和悦，或为骄盈，终归于败而已矣。田单之在即墨，将军有死之心，士卒无生之气，此所以破燕也。及其攻狄也，黄金横带而骋乎淄、渑之间，有生之乐，无死之心，鲁仲连策其必不胜。兵事之宜惨戚，不宜欢欣，亦明矣。嘉庆季年，名将杨遇春屡立战功，尝语人曰：“吾每临阵，行间觉有热风吹拂面上者，是日必败；行间若有冷风，身体似不禁寒者，是日必胜。”斯亦肃杀之义也。

克勤小物

古之成大业者，多自克勤小物而来。百尺之楼，基于平地；千丈之帛，一尺一寸之所积也；万石之钟，一铢一两之所累也。文王之圣，而自朝至于日中昃不遑暇食。周公仰而思之，夜以继日，幸而得之，坐以待旦。仲山甫夙夜匪懈，其勤若此，则无小无大，何事之敢慢哉？诸葛忠武为相，自杖罪以上，皆亲自临决。杜慧度为政，纤密一如治家。陶侃综理密微，虽竹头木屑皆储为有用之物。朱子谓为学须铢积寸累，为政者亦未有不由铢积寸累而克底于成者也。

秦始皇衡石量书，魏明帝自案行尚书事，隋文帝卫士传餐，皆为后世所讥，以为天子不当亲理细事。余谓天子或可不亲细事，若为大臣者，则断不可不亲。陈平之问钱谷不知，问刑狱不知，未可以为人臣之法也。凡程功立事，必以目所共见者为效。苟有车，必见其轼；苟有衣，必见其敝。苟为博物君子，必见其著述满家，抄撮累箧；苟为躬行君子，必见其容色之睟盎，徒党之感慕。苟善治民，必见其所居民悦，所去见思；苟善治军，必见其有战则胜，有攻则取。若不以目所共见者为效，而但凭心所悬揣者为高，则将以虚薄为辩而贱名检，以望空为贤而笑勤恪。何晏、邓飏之徒，流风相扇，高心而空腹，尊己而傲物，大事细事皆堕坏于冥昧之中，亲者贤者皆见拒于千里之外，以此而冀大业之成，不亦悖哉？孔子许仲弓南面之才，而雍以居敬为行简之本，盖必能敬乃无废事也。

我宣宗成皇帝临御三十年，勤政法祖，每日寅正而兴，省览章奏，卯正而毕，事无留滞。道光二十九年，圣躬不豫，自夏徂冬，犹力疾治事，不趋简便。三十年正月十四日，始命皇四子代阅章奏，召见大臣，即今上皇帝也。对事甫毕而宣宗龙驭上宾，盖以七十天子笃病半载，其不躬亲庶政者仅弥留之顷耳，为人臣者，其敢自暇自逸，以不亲细事自诿乎？

干盾·挡牌

《周礼·夏官》：“司兵掌五盾。”《注》：“干橹之属，其名未尽闻也。”“司戈盾及舍设藩盾，行则敛之。”《注》：“藩盾，盾可以藩卫者，如今之扶苏与？”《说文》：“盾，438-1 也，所以扞身蔽目。”扬子《方言》：“盾自关而东，或谓之438-1 ，或谓之干，关西谓之盾。”《说文》：“橹，大盾也。”《玉篇》：“橹，城上守御望楼。”《韵会》：“战阵高，巢车亦为橹。”太公《六韬篇》：“陷坚阵，败强敌，武翼大橹，提翼小橹。”

国藩按：干也，盾也，橹也，其制不可得而尽见，然大抵干、盾形制较小，一手执之可以卫身蔽目，藩盾则形制自大，或二三人执之不等。城上望楼之橹，则一方倚城，三方必有遮蔽。战阵巢车之橹，则一方出入，三方必有遮蔽，与盾之仅蔽一面者异矣。至《六韬》之大橹、小橹，则亦仅蔽一面，差同干、盾也。

《通鉴》：“晋义熙八年，刘裕至荆州伐刘毅，军人担彭排战具。”《注》：彭排，即今之旁排，所以捍锋矢。孙愐曰：“438-2 彭排。”《释名》曰：“彭，旁也，在旁排敌御攻也。” “梁普通五年，北魏将崔延伯等既破莫折天生，进击万俟丑奴于安定，别造大盾，内为锁柱，使壮士负以趋，谓之排城。置辎重于中，战士在外。”唐代宗初立，仆固怀恩等破史朝义于洛阳，马璘单骑奋击，夺贼两牌，突入万众中，贼左右披靡。”《注》：“牌，古谓之楯，晋、宋之间谓之彭排，南方以皮编竹为之以捍敌，北人以木为之。”《左传》：“乐祁以杨楯贾祸。”盖北方之用木也久矣。

国藩按：刘毅之彭排，马璘之牌，即古之盾也。崔延伯之排城，则较大矣，殆与《周礼》之藩盾、《六韬》之大橹相类。

明戚继光《纪效新书》中有立牌，即古之盾也，有圆牌，即今之藤牌也，统谓之曰挡牌。又有所谓刚柔牌者，其法以生漆、牛皮蒙于外，而以湖绵搓成小团及头发装于内。盖戚氏自以巧思制造，非有所师于古也。古之干、盾所以捍御矢石，今之挡牌所以捍御炮子，炮子所当无坚不破，岂矢石所可同年而语哉！国藩初办水师时，尝博求御炮子之法，以鱼网数层悬空张挂，炮子一过即穿，不能御也；以絮被渍湿张挂，炮子一过即穿，不能御也；以生牛皮悬于船旁，以藤牌陈于船梢，不能御也。又作数层厚牌，以竹鳞排于外为一层，牛皮为一层，水絮为一层，头发为一层，合而成牌，亦不能御也。以此而推，戚氏之刚柔牌，不足以御炮子明矣。

鸟枪子如梧子，大者或有法以御之。抬枪子、劈山炮子，凡如大黄豆以上者，竟无拒御之法。近时杨军门载福等深知炮子之无可避，遂屏弃鱼网、水絮、牛皮等物，一切不用，直以血肉之躯植立船头，可避者避之，不可避者听之。而其麾下水师弁兵，亦相率而植立直前，无所回避。明于此义，而古来干、盾、橹、排诸器皆可废矣。

友人刘腾鸿峙衡治军刁斗森严，凛不可犯，临阵则埋根行首，坚立如山，有名将之风，惟过于自憙。在武昌时尝独立城下，呼贼以炮击之，贼发十余炮不能中，坚坐良久乃还。在瑞州时亦如是，卒以殉难。殒我壮士，人百莫赎。此则刚毅太过，于好谋而成之道少有违尔。

余初不解造群子之法，以生铁令铸工铸之，渣滓未融，经药辄散，且多蜂眼，鸣而不能及远。乃与吴坤修竹庄商用熟铁打造。其法以铁先炼成直条，每条烧红，其端截出半寸，打成圆颗；又烧其端，又打成颗，每颗如葡萄大。后至江西，商之姚镶，亦以此法打造。姚君又作为铁模半涡，截铁条之端置模中，宛转锤炼，圆滑可爱，于是能及远，较多一里有奇也。今湖南、湖北、江西三省打造群子，均用此法，每炮用百余颗，多者或三四百颗。喷薄而出，如珠如雨，殆无隙地，当之辄碎。不仁之器，盖莫甚于此矣，然海疆尚未靖谧，此其亟宜讲求者也。

谕巡捕门印签押三条 [19]

凡为将帅者，以不骚扰百姓为第一义。凡为督抚者，以不需索属员为第一义。督抚与属员交涉，以巡捕、门印、签押三处为最。明日起旱，经过地方，即是与州县交涉之始。兹特严定条约，愿巡捕、门印、签押敬听而牢记之。

第一、不许凌辱州县。人无贵贱贤愚，皆宜以礼貌相待。凡简慢傲惰，人施于己而不能堪者，己施于人亦不能堪也。往尝见督抚过境，其巡捕、门印、签押及委员等，见州县官皆有倨侮之色、严厉之声，实可痛恨。今当痛改恶习。凡见州县及文武属员，总以和颜逊词为主，不可稍涉傲慢，致启凌辱之渐。

第二、不许收受银礼。凡自爱者，丝毫不肯苟取于人。凡收人礼物，其初不过收茶叶、小菜之类，渐而收及鞍马、衣料，渐而收及金银、古玩。其初不过投赠之情，渐而笑索授意，渐而诛求逼勒，贿赂公行，皆始于此。嗣后我巡捕、门印、签押务各自爱，不准收受丝毫礼物。即茶叶、小菜、至亲密友赠送微物，若非禀明本部堂再三斟酌者，概不准收。倘有隐瞒收受者，重则枷号棍责，轻则递解回籍。

第三、不许荐引私人。凡巡捕、门印、签押，势之所在，人或不敢不从。或其亲族，或其旧识，或荐至各将营盘，或荐入州县衙门，纵有过失，互相隐蔽，勾通袒护，为患甚大。自此次告戒之后，概不准荐人入将领之营，入州县之署，亦不准各营各署收受。

以上三条，巡捕、门印、签押三处各写一分，贴于座右。如其自度不能，即趁早告退；若其在此当差，即小心凛遵。本部堂既告戒尔等，亦加倍自行儆惕。凡接见文武属员，无论大小，虽至佐杂外委，亦必以礼貌相待，断不以厉色恶声加人。至送礼物者，一概谢绝不收。无论茶叶、小菜，以及裁料、衣服、书籍、字画、古玩、器皿、金银、食物，均皆不收。亦不荐人入武员之营，文员之署。此三者，本部堂若犯其一，准各随员指摘谏争，立即更改。

咸丰十年五月谕巡捕、门印、签押三处。庚申

解散胁从歌 [20]

莫打鼓来莫打锣，听我唱个解散歌。如今贼多有缘故，
大半都是掳进去。掳了良民当长毛，个个心中都想逃。
官兵若杀胁从人，可怜冤枉无处伸。良民一朝被贼掳，
吃尽千辛并万苦。初掳进去就挑担，板子打得皮肉烂。
又要煮饭又搬柴，上无衣服下无鞋。看看头发一寸长，
就要逼他上战场。初上战场眼哭肿，又羞又恨又懵懂。
向前又怕官兵砍，退后又怕长毛斩。一年两载发更长，
从此不敢回家乡。一封家信无处寄，背地落泪想爷娘。
被掳太久家太贫，儿子饿死妻嫁人。半夜偷逃想回家，
层层贼卡有盘查。又怕官军盘得紧，跪求饶命也不准。
又怕团勇来讹钱，抢去衣服并盘缠。种种苦情说不完，
说起阎王也心酸。我今到处贴告示，凡是胁从皆免死。
第一不杀老和少，登时释放给护照。第二不杀老长发，
一尺二尺皆遣发。第三不杀面刺字，劝他用药洗几次。
第四不杀打过仗，丢了军器便释放。第五不杀做伪官，
被胁受职也可宽。第六不杀旧官兵，被贼围捉也原情。
第七不杀贼探子，也有愚民被驱使。第八不杀捆送人，
也防乡团捆难民。人人不杀都胆壮，各各逃生寻去向。
贼要聚来我要散，贼要掳来我要放。每人给张免死牌，
保你千妥又万当。往年在家犯过罪，从今再不算前帐。
不许县官问陈案，不许仇人告旧状。一家骨肉再团380-1 ，
九重皇恩真浩荡。一言普告州和县，再告兵勇与团练。
若遇胁从难民归，莫抢银钱莫剥衣。咸丰十一年安徽祁门大营作

格言四幅书赠李芋仙 [21]

身到，心到，眼到，手到，口到。

身到者，如作吏则亲验命盗案，亲查乡里；治军则亲巡营垒，亲冒矢石是也。心到者，凡事苦心剖析，大条理，小条理，始条理，终条理，先要擘得开，后要括得拢是也。眼到者，着意看人，认真看公牍是也。手到者，于人之短长，事之关键，随笔写记，以备遗忘是也。口到者，于使人之事，警众之辞，既有公文，又不惮再三苦口叮咛是也。余近与寮友论治事之法，录贻芋仙共证之。

读古书以训诂为本，作诗文以声调为本，事亲以得欢心为本，养生以少恼怒为本，立身以不妄语为本，治家以不晏起为本，居官以不要钱为本，行军以不扰民为本。

右八者，余庚申六月书于日记册中，用以自警。厥后军事无利，每于家书中录此，以诫子弟。芋仙属书居官格言，因录一通。此八者，后四语尤为吃紧，或出或处，不可离也。

以才自足，以能自矜，则为小人所忌，亦为君子所薄。

老庄之旨，以此为最要。故再三言之而不已。南荣趎赢粮至老子之所。老子曰：“子何与人偕来之众也？”国藩每读之，不觉失笑。以仲尼之温、恭、俭、让，常以周公才美骄吝为戒。而老子犹曰：“去汝之躬矜与容智。”虽非事实，而老氏之所恶于儒术者，举可知已。庄生尤数数言此。吾最爱《徐无鬼》篇中语曰：“学一先生之言，则暖暖姝姝，而私自悦也。”又曰：“以贤临人，未有得人者也；以贤下人，未有不得人者也。”

古之善为诗古文者，其工夫皆在诗古文之外。若寻行数墨以求之，索之愈迫，则去之愈远矣。

余好读欧阳公《送徐无党南归序》，乃知古之贤者，其志趣殊不愿以文人自命。东坡读少陵许身稷契及舜举十六相等句，以谓“此老胸中大有事在”。大抵经纶雷雨，关乎遭际，非人力所能强。至于襟期淡泊，遗外声利，则学者人人可勉也。时咸丰十一年在东流大营

格言贻沅甫并示子侄 [22]

位不期骄，禄不期侈。凡贵家之子弟，其矜骄流于不自觉；凡富家之子弟，其奢侈流于不自觉：势为之也。欲求家运绵长，子弟无傲慢之容，房屋无暴殄之物，则庶几矣。

右书贻沅弟并示家中子侄。

咸丰十一年八月十八日二更国藩识于安庆舟次

劝诫浅语十六条 [23]

劝诫州县四条

上而道府，下而佐杂，以此类推。

一曰治署内以端本

宅门以内曰上房、曰官亲、曰幕友、曰家丁，头门以内曰书办、曰差役。此六项者，皆署内之人也。为官者欲治此六项人，须先自治其身。凡银钱一分一毫，一出一入，无不可对人言之处，则身边之人不敢妄取，而上房、官亲、幕友、家丁四者皆治矣。凡文书案牍无一不躬亲检点，则承办之人不敢舞弊，而书办、差役二者皆治矣。

二曰明刑法以清讼

管子、荀子、文中子之书，皆以严刑为是，以赦宥为非。子产治郑，诸葛治蜀，王猛治秦，皆用严刑，以致135-2 安。为州县者，苟尽心于民事，是非不得不剖辨，谳结不得不迅速。既求迅结，不得不刑恶人以伸善人之气，非虐也，除莠所以爱苗也，惩恶所以安良也。若一案到署，不讯不结，不分是非，不用刑法，名为宽和，实糊涂耳，懒惰耳，纵奸恶以害善良耳。

三曰重农事以厚生

军兴以来，士与工商生计或未尽绝，惟农夫则无一人不苦，无一处不苦。农夫受苦太久，则必荒田不耕；军无粮，则必扰民；民无粮，则必从贼；贼无粮，则必变流贼，而大乱无了日矣！故今日之州县，以重农为第一要务。病商之钱可取，病农之钱不可取。薄敛以纡其力，减役以安其身；无牛之家，设法购买；有水之田，设法疏消。要使农夫稍有生聚之乐，庶不至逃徙一空。

四曰崇俭朴以养廉

近日州县廉俸，入款皆无着落，而出款仍未尽裁，是以艰窘异常。计惟有节用之一法，尚可公私两全。节用之道，莫先于人少。官亲少，则无需索酬应之繁；幕友家丁少，则减薪工杂支之费。官厨少一双之箸，民间宽一分之力。此外衣服饮食，事事俭约；声色洋烟，一一禁绝；不献上司，不肥家产。用之于己者有节，则取之于民者有制矣。

劝诫营官四条

上而统领，下而哨弁，以此类推。

一曰禁骚扰以安民

所恶乎贼匪者，以其淫掳焚杀，扰民害民也，所贵乎官兵者，以其救民安民也。若官兵扰害百姓，则与贼匪无殊矣。故带兵之道，以禁止骚扰为第一义。百姓最怕者，惟强掳民夫，强占民房二事。掳夫则行者辛苦，居者愁思；占房则器物毁坏，家口流离。为营官者，先禁此二事，更于淫抢压买等事一一禁止，则造福无穷矣。

二曰戒烟赌以儆惰

战守乃极劳苦之事，全仗身体强壮，精神完足，方能敬慎不败。洋烟、赌博二者，既费银钱，又耗精神，不能起早，不能守夜，断无不误军事之理。军事最喜朝气，最忌暮气，惰则皆暮气也。洋烟瘾发之人，涕洟交流，遍身瘫软；赌博劳夜之人，神魂颠倒，竟日痴迷，全是一种暮气。久骄而不败者，容或有之；久惰则立见败亡矣。故欲保军士常新之气，必自戒烟赌始。

三曰勤训练以御寇

训有二端：一曰训营规，二曰训家规。练有二端：一曰练技艺，二曰练阵法。点名、演操、巡更、放哨，此将领教兵勇之营规也；禁嫖赌、戒游惰、慎语言、敬尊长，此父兄教子弟之家规也。为营官者，待兵勇如子弟，使人人学好，个个成名，则众勇感之矣。练技艺者，刀矛能保身，能刺人；枪炮能命中，能及远。练阵法者，进则同进，站则同站；登山不乱，越水不杂，总不外一熟字。技艺极熟，则一人可敌数十人；阵法极熟，则千万人可使如一人。

四曰尚廉俭以服众

兵勇心目之中，专从银钱上着意。如营官于银钱不苟，则兵勇畏而且服；若银钱苟且，则兵勇心中不服，口中讥议，不特扣减口粮缺额截旷而后议之也。即营官好多用亲戚本家，好应酬上司朋友，用营中之公钱，谋一身之私事，也算是虚糜饷银，也难免兵勇讥议。欲服军心，必先尚廉介；欲求廉介，必先崇俭朴。不妄花一钱，则一身廉；不私用一人，则一营廉；不独兵勇畏服，亦且鬼神钦伏矣。

劝诫委员四条

向无额缺，现有职事之员，皆归此类。

一曰习勤劳以尽职

观于田夫农父终岁勤劳而少疾病，则知劳者所以养身也。观于舜、禹、周公终身忧劳而享寿考，则知劳者所以养心也。大抵勤则难朽，逸则易坏，凡物皆然。勤之道有五：一曰身勤。险远之路，身往验之；艰苦之境，身亲尝之。二曰眼勤。遇一人，必详细察看；接一文，必反复审阅。三曰手勤。易弃之物，随手收拾；易忘之事，随笔记载。四曰口勤。待同僚，则互相规劝；待下属，则再三训导。五曰心勤。精诚所至，金石亦开；苦思所积，鬼神亦通。五者皆到，无不尽之职矣。

二曰崇俭约以养廉

昔年州县佐杂在省当差，并无薪水银两；今则月支数十金，而犹嫌其少。昔年举贡生员在外坐馆，不过每月数金；今则增至一两倍而犹嫌其少。此所谓不知足也。欲学廉介，必先知足。观于各处难民，遍地饿莩，则吾辈之安居衣食，已属至幸。尚何奢望哉？尚敢暴殄哉？不特当廉于取利，并当廉于取名。毋贪保举，毋好虚誉，事事知足，人人守约，则气运可挽回矣。

三曰勤学问以广才

今世万事纷纭，要之不外四端：曰军事，曰吏事，曰饷事，曰文事而已。凡来此者，于此四端之中，各宜精习一事。习军事，则讲究战攻防守，地势贼情等件。习吏事，则讲究抚字催科，听讼劝农等件。习饷事，则讲究丁漕厘捐，开源节流等件。习文事，则讲究奏疏条教，公牍书函等件。讲究之法，不外学问二字。学于古，则多看书籍；学于今，则多觅榜样。问于当局，则知其甘苦；问于旁观，则知其效验。勤习不已，才自广而不觉矣。

四曰戒傲惰以正俗

余在军日久，不识术数、占验，而颇能预知败征。大约将士有骄傲气者必败，有怠惰气者必败。不独将士然也，凡委员有傲气者亦必偾事，有惰气者亦必获咎。傲惰之所起者微，而积久遂成风俗。一人自是，将举国予圣自雄矣；一人晏起，将举国俾昼作夜矣。今与诸君约，多做实事，少说大话，有劳不避，有功不矜。人人如此存心，则勋业自此出，风俗自此正，人材亦自此盛矣。

劝诫绅士四条

本省乡绅，外省客游之士，皆归此类。

一曰保愚懦以庇乡

军兴以来，各县皆有绅局。或筹办团练，或支应官军，大抵皆敛钱以集事。或酌量捐资，或按亩派费，名为均匀分派，实则高下参差。在局之绅耆少出，不在局之愚懦多出；与局绅有声气者少出，与局绅无瓜葛者多出；与局绅有夙怨者不惟勒派多出，而且严催凌辱，是亦未尝不害民也。欲选绅士，以能保本乡愚懦者为上等。能保愚懦，虽伪职亦尚可恕；凌虐愚懦，虽巨绅亦属可诛。

二曰崇廉让以奉公

凡有公局，即有经管银钱之权，又有劳绩保举之望。同列之人，或争利权而相怨，或争保举而相轧，此不廉也。始则求县官之一札以为荣；继则大柄下移，毫无忌惮。衙门食用之需，仰给绅士之手；擅作威福，藐视官长，此不逊也。今特申戒各属绅士，以敬畏官长为第一义。财利之权，归之于官；赏罚之柄，操之自上。即同列众绅，亦互相推让，不争权势。绅士能洁己而奉公，则庶民皆尊君而亲上矣。

三曰禁大言以务实

以诸葛之智勇，不能克魏之一城；以范、韩之经纶，不能制夏之一隅。是知兵事之成败利钝，皆天也，非人之所能为也。近年书生侈口谈兵，动辄曰克城若干，拓地若干，此大言也。孔子曰：“攻其恶，无攻人之恶。”近年书生多好攻人之短，轻诋古贤，苛责时彦，此亦大言也。好谈兵事者，其阅历必浅；好攻人短者，其自修必疏。今与诸君子约为务实之学，请自禁大言始。欲禁大言，请自不轻论兵始，自不道人短始。

四曰扩才识以待用

天下无现成之人才，亦无生知之卓识。大抵皆由勉强磨炼而出耳。《淮南子》曰：“功可强成，名可强立。”董子曰：“强勉学问，则闻见博；强勉行道，则德日起。”《中庸》所谓“人一己百，人十己千”，即勉强工夫也。今士人皆思见用于世，而乏用世之具。诚能考信于载籍，问途于已经，苦思以求其通，躬行以试其效，勉之又勉，则识可渐进，才亦渐充。才识足以济世，何患世莫己知哉！

以上十六条，分之，则每一等人各守四条；合之，则凡诸色人皆可参观。圣贤之格言甚多，难以备述；朝廷之律例甚密，亦难周知。只此浅近之语，科条在此，黜陟亦在此，愿我同人共勉焉。

咸丰十一年九月曾国藩识

禁止掳船告示 [24]

为严禁事。照得近来各营弁勇掳船之风日甚一日，或并无差事，掳船而卖放；或多揽货船，闯关而包厘。即有统领营官在途同行，亦复纵容兵勇鱼肉船户。无论重载之船、家眷之船、养病之船、送柩之船，一概强掳讹索。或本系上水，而强之下行；或本系小划，而强之远行。甚至驱逐客商，攘占货物。又有游勇、土匪假冒各营之名，到处掳船。长江大湖、支河小港，骚扰几遍。商民久含怨怒，厘税因之大减。船户固不聊生，军士亦将饥饿。急应严行禁革，以肃军政而裕厘饷。嗣后各营将弁、勇丁，或奉差驰赴他处，或自楚募勇东来，一概不准掳船，只准民价和雇。如敢故违，定以军法从事。本部堂一面派员严拿，一面行知各县各卡。如有前项情弊，许该县该卡拿获正法后再行通禀。其非本部堂所辖之营，亦经咨商，一律严办。合行出示晓谕，各宜凛遵毋违！特示。同治二年四月

淮盐运行西岸章程 [25]

第一条：泰州设招商局

江路通畅，亟应重整淮纲。现于泰州设立招商总局，本部堂札委大员驻局经理，先办江西口岸，每年定运十万引。依照旧例，以六百斤成引，分作春秋两纲。毋论官绅商富，悉准赴局具呈认办，以五百引为始，愿多者听，少者不准。挂号后，限一月内领照开江，逾限即将所挂之号注销。每纲认足五万引，即行截数。本部堂已刊三联护照，发交泰州总局，由局填发，以照根留泰州存查，以左照封寄江西总局，以中照给商护运，盐与票离，即以私论。

第二条：江西设督销局

规复引地，以保价缉私为要。本部堂札委大员，于江西省城设局，专理售盐、定价、扣厘、缉私等事。盐船抵岸，挂号后，按所到先后榜示局门，挨次发售，不准争先压后，亦不准私相授受，跌价抢销。所售之盐，已颁发库秤，连皮包过秤，每百斤定价库平足纹现银三两五钱，不准丝毫短欠，如销市畅旺，由西局酌量出示提价。至滞销之时，仍于所提价内酌减，至贱以三两五钱为止，以保商本。

第三条：三处截角查私

此次办运，改复纲盐章程，以六百斤为一引，外加卤耗六十斤，包索三斤半，每引分装八包，每包连包索重八十六斤未接此刊本章程之先，业已装十二包成引者听之，照斤扣算。自见此刊本章程后，概以八包成引。由泰州抽查过秤，将护票截去第一角。运至安庆，又抽查过秤，截去第二角。运至湖口，又抽查过秤，截去第三角。如有包外夹带私盐，毋论本商及船户水手，均照贩私例治罪，各商亦宜实给水脚银钱，毋稍克扣，免致水手带私，连累本商。一经查出重斤，照全船包数扣算，将盐充公。嗣后如无本部堂护照，及未经按卡截角者，一概不准过卡，如违重究。

第四条：加重邻私厘税

江西十府，例行淮盐，近年为粤私、浙私、闽私侵占，夺我淮引之地，应即重税邻私，俾邻本重而淮本轻，庶淮商之获利较厚，而邻盐亦可化私为官。现饬江西各厘局将邻盐厘税加重，闽盐每斤征钱八文，浙、粤盐每斤各征钱十二文。责成各卡认真缉私，严拿绕越，以免偷漏。其新章发售之淮盐，由西局另刊水程执照，盖用江西盐道关防，填给水贩护运，与邻盐之发给税单者不相混淆。经过淮引地面，厘卡一律放行，不准重抽丝毫，留难片刻。如盐与水程执照相离者，即以私论。

第五条：计算本利各款

栈盐每引八包，连正杂课暨盐价在内，约本银五两五钱二分，又缴泰州局费银一钱八分，都营赏犒银四分八厘，驳船、江船、商伙、辛工、栈租等费银四两四分二厘，共计成本每引约银九两七钱九分正。

盐六百斤，西局售价银二十一两，除每引由西局扣存各卡厘银九两四钱四分，西局公费银三钱外，余银给还商本银九两七钱九分，给商一分半息银一两四钱七分，共银十一两三钱，交商具领，以利续运。如遇畅销之时，提价至三两五钱以外者，所增之银以三成给商，三成解安庆粮台，四成解金陵大营。至于商人自用之小费，在泰州具呈时应缴局费银一钱八分，到西岸后仓租、栈租、上力均系商人自行理落，其售盐时出仓下河等费，出自水贩，一一预先说定，各无争竞。

凡经本部堂核定数目，如有私加及书役人等需索分文，准商贩禀明，严行惩办。

第六条：补完各处厘金

近年各路军营，皆赖抽厘济饷，如扬州大营、镇江大营、金陵大营、皖江南北水陆各营所设之卡，皆以盐厘为大宗。此次整顿淮纲，断不能仍完逐卡之厘，而各军需饷甚急，又断不能失此有著之款，应令于初次起运，暂缓完厘，俟到江西销售之后，由西局汇总扣出。

江西厘金每引一两五钱，由西局径解吴城厘金局彭部堂军饷在内。其余银七两九钱四分，均解安庆牙厘总局，由该局分解金陵大营。厘银每引三两四钱五分，解扬镇军营；厘银每引一两二钱，解沙漫洲粮台；捐银每引三钱二分。安庆各卡每引银二两九钱七分，内彭部堂营、杨军门营、鲍军门营、韦军志字营、湘新后营、祥后营、善后局暨江外粮台应分之银，向例归安庆七卡者，均在此项分之。其李军门通江关厘卡，业经另筹每月一万二千两作抵。江宁府杨守炮船厘金，业经另文停止。以每引计之，则各军所得较向来略少。以一年全纲十万引计之，则较向来所得更多，再加两湖全纲，则所得尤多矣。只有初行两个月，略为展缓。到三四个月后，则源源解还，不误各军要需。

第七条：商运官运画一

本部堂现定新章，重在商运，期复纲盐规模。毋论官运营运，总应与商贩一律办理，不得丝毫取巧，亦不得再立营运饷盐名目。至各营有借食盐为名，私自下场采买，希图不完厘课，即与贩私无异。现已通行出示禁止，如敢违犯，无论何营员弁，查出一律严办。

第八条：沿途并无艰险

自克复九洑洲后，长江一律肃清，商船畅行。现饬沿江水陆各营，及沿途关卡，凡新章淮盐经过，验明护照，一体放行，并派炮船护送，不得需索分文，留难片刻。其仪征、九洑洲、中关等处，由金陵大营曾抚部院特派文武大员，催攒防护，可期畅行无阻。如有雇船不慎，斤两有亏，系各商照料不周，毋得借口短斤，希图减厘。倘有遭风失水情事，准其报明，所在地方官勘详，一面申送泰州总局补运，准免厘金一半；如无地方官勘明切结，不准请补。

以上各条，均由本部堂体察情形，细为考定，冀与各商贩军民共图乐利，以裕税饷而复淮纲。

淮盐运行皖岸章程 [26]

第一条：斤两改复旧制

淮南盐务，向以安徽为中路。现在西岸、楚岸均照道光三十年章程，以六百斤成引，皖省应即一律办理。兹定淮盐贩运安徽者，专发护照，每照一张，运盐一百二十引，每引正盐六百斤，外加卤耗六十斤，包索三斤半，分装八包，每包连索过掣，库秤净重八十六斤。此外查出重斤，即以私论。

第二条：大通设招商局

中路售盐向以大通为总汇，本部堂札委刘牧履祥驻扎大通，设招商局，专司中路招商、验照，抽秤、收厘各事务。惟大通镇销盐畅滞无定，上下口岸相距过远，不能仿照楚西之法，挨次销售。现另刊护照，将下游大胜关、金柱关、荻港、大通四卡厘金全行缓纳，验照放行，俟盐到大通，每引总完下四卡厘金钱六千文，专充水路彭杨、陆路曾鲍四军之饷，按人数之多少均匀分派。运商完厘后，即将所领护照缴销，由大通局另给水程执照，转运他处。口岸销售，自大通以上，仍照旧章逐卡完厘。

第三条：护照另缴军饷

中路淮盐护照，每年额定六百张，发交大通招商局刘牧招商承运。此外不另发护照一张，以一事权。凡各商贩请领护照，除应缴下四卡厘金外，每护照一张，另缴报效军需银三百两。此项报效银两与楚西新章之提分商利无异，应专济彭、杨、曾、鲍四营军饷，按人数之多少均匀分派。

第四条：计算成本数目

商贩请领中路护照，前赴泰栈买盐，每引八包，连正杂课暨盐价在内，约计银五两五钱二分，应缴报效军需银二两五钱，完扬镇军营厘银一两二钱，沙漫洲粮台厘银三钱二分，都营犒赏银四分八厘，水脚辛工银约二两二钱，盐到大通后，总完下四卡厘钱六千文，照时价约合银四两四钱，完大通局费银一钱五分，共计每引约合成本银十六两三钱三分八厘。该局售价，如遇畅销之时，听局员斟酌提价。即滞销之时，至少每百斤不得跌至三两以内，以保商本。如有不顾大局，私行贱售抢跌者，准众商查出，禀究议罚。

第五条：三处截角查私

运盐过坝，由泰州抽查过秤，将护照截去第一角。运至大胜关，又抽查过秤，截去第二角。运至大通，又抽查过秤，截去第三角，将照缴销。如有重斤夹带，均照贩私律严惩。

淮盐运行楚岸章程 [27]

第一条：泰州设招商局

江路通畅，亟应重整淮纲。本部堂先于泰州设立西岸招商总局，札委大员驻局经理。兹接办楚岸，添派大员，并归一局办理。湖北、南每年定连〔运〕十六、八万引，照旧例以六百斤成引，分四季起运，每季四万引，毋论官绅商富，悉准赴局具呈认办。以五百引为始，愿多者听，少者不准。挂号后限一月内领照开江，逾限即将所挂之号注销。本部堂已刊三联护照，发交泰州总局，由局填发，以照根留泰州存查，以中照给商护运，以左照封寄汉口总局。如有运赴湖南者，在汉呈明，由汉局将左照转送湖南总局。

第二条：两湖设督销局

规复引地，以保价缉私为要。本部堂札委大员，于湖北之汉口镇设立总局，专理售盐、定价、扣厘、缉私等事。盐船抵岸，挂号后，按所到先后榜示局门，挨次发售，不准争先压后，亦不准私相接受，跌价抢销。两湖所售之盐已颁发库秤，连皮包过秤，每百斤定价库平足纹现银四两，不准私毫短少，如销市畅旺，由局员酌量出示提价，至销滞之时，仍于所提价内酌减，至贱以四两为止，以保商本。向有商贩不至汉口，即于下游武穴、田家镇、456-1 源口等处发售，应另于入楚境之武穴地方设立分局，仍归汉口总局兼管，照章办理。

至湖南应另设督销局，业经咨商湖南抚院，会委大员督办。淮盐入湘另增水脚每引四钱，准于售价内扣出，连加分半利银六分，一并给还商人，沿途概不完厘，统俟盐到湘后，由局员照章扣解。

第三条：四处截角查私

此次办运改复纲盐章程，以六百斤为一引，外加卤耗六十斤，包索三斤半，每引分装八包，每包连包索重八十六斤，由泰抽查过秤、将护票截去第一角。运至安庆，又抽查过秤，截去第二角。运至武穴，又抽查过秤，截去第三角。运赴湖南者，再由汉口抽查过秤，截去第四角。如有包外夹带私盐，毋论本商及船户水手，均照贩私例治罪。各商亦宜实给水脚银钱，毋稍克扣，免致水手带私，连累本商，一经查出重斤，照全船包数扣算，将盐充公。嗣后如无本部堂护照，及未按卡截角者，一概不准过卡。如有偷漏到岸，即照私贩拿办。

其汉镇及湖南设局之后，所有在岸旧盐，毋论官运营运，一律归局发售。系已完厘课之盐，应如何补提余利充饷，由局员核明市价，禀明办理。

第四条：加重邻私厘税

湖南、湖北均例行淮盐，近年为粤私、川私、潞私侵占，夺我淮引之地，应即重税邻私，俾邻本重而淮本轻，庶淮商之获利较厚，而邻盐亦可化私为官。

现咨两湖总督部堂、湖北、南巡抚部院，将邻盐厘税加抽，川盐入鄂，于荆州加抽厘钱每斤八文。粤盐入湘，于衡州加抽厘钱每斤八文。其钱以五文归两淮盐政，重引地也。以三文归鄂、湘督抚，重卡地也。新章发售之淮盐，由鄂、湘督销局另刊水程执照，盖用湖北、湖南盐道关防，填给水贩护运。邻盐发给税单，亦盖盐道关防。如邻私违抗不领税单，擅侵引地者，本部堂派炮船缉拿，盐则入官，贩则治罪。至楚岸盐行，向系盐务衙门专管，应由总局委员将现开各行造册详报，如有欺商欠课，得贿售私等弊，随时禀明拿究。

第五条：计算本利各款

栈盐每引八包，连正杂课暨盐价在内，约本银五两五钱二分，又缴泰州局费银一钱八分，都营赏号银四分八厘，炮船、江船、商伙、辛工、栈租等费银四两四钱四分二厘，共计湖北成本每引约银十两一钱九分正。盐六百斤，汉局售价银二十四两，除每引由楚局扣存厘税银十一两九钱八分，楚局公费银三钱外，余银给还商本银十两一钱九分，给商一分半息银一两五钱三分，共银十一两七钱二分，交商具领，以利续运。其卤耗包索余斤，均准贴商，以广招徕。如遇畅销之时，提价至四两以外者，所增之银以三成给商，七成解安庆粮台。至于商人自用之小费，在泰州县呈时，应缴局费银一钱八分。到岸后，船户坐日等项，均系商人自行理落。其售盐时挑力等费，出自水贩，一一预先说定，各无争竞。

凡经本部堂核定数目，如有私加及书役人等需索分文，准商贩禀明，严行惩办。湖南成本每引加四钱六分给商，余俱照办。

第六条：补完各处厘金

近年各路军营，皆赖抽厘济饷。如扬州大营、镇江大营、金陵大营、江南北水陆各营所设之卡，皆以盐厘为大宗。此次整顿淮纲，断不能仍完逐卡之厘，而各营需饷甚急，又断不能失此有著之款。应令于初次起运，暂缓完厘。

湖北之盐俟到汉岸售销之后，由汉局汇总扣出厘税银每引十一两九钱八分，内应派楚厘银四两二钱每斤九文半，解交湖北牙厘局，又应派扬镇军营厘银每引一两二钱。又沙漫洲粮台厘银每引三钱二分，均解交扬州粮台。又九江关税银每引一钱四分，解交九江关道。又安庆各卡每引银二两九钱七分，解交安庆牙厘局，分解各营。汉局所扣厘金，除分派外，尚余银三两一钱五分，应解安庆粮台。

湖南之盐仅由湖北经过，湖北不能全收九文半之厘，应以二文半归鄂，以七文归湘，其余悉照湖北之例，由湘局汇总扣出。除分解鄂厘及各军外，尚余银二两六钱九分，亦解安庆粮台。其李军门通江关厘卡，业经另筹抵款。江宁府杨守炮船厘金，业经另文停止。至各军应分之厘，只有初行时略为展缓，以后源源解还，不致有误。

第七条：商运官运画一

本部堂现定新章，重在商运，期复纲盐规模，毋论官运营运，总应与商贩一律办理，不得丝毫取巧，亦不得再立营运饷盐名目。至各营有借食盐为名，私自下场采买，希图不完厘课，即与贩私无异。现已通行出示禁止，如敢违犯，无论何营员弁，查出一例严办。

第八条：沿途并无艰险

自克复九洑洲后，长江一律肃清，商船畅行。现饬沿江水陆各营及沿途关卡，凡新章淮盐经过，验明护照，一体放行，并派炮船护送，不得需索分文，留难片刻。其仪征、九洑洲、中关等处，由金陵大营曾抚部院特派文武大员催攒防护，可期畅行无阻，如有雇船不慎，斤两有亏，系各商照料不周，毋得借口短斤希图减厘，倘有遭风失水情事，准其报明地方官勘详，一面申送泰州总局补运，准免厘金一半，如无地方官勘明切结，不准请补。

以上各条均由本部堂体察情形，细为考定，冀与各商贩军民共图乐利，以裕税饷而复淮纲，其各遵行以副厚望。

淮北票盐章程 [28]

第一条：改复票盐旧制

淮北票盐，立法本善，自以盐抵饷，紊乱成规。现在淮河畅通，亟宜大加整理，应将皖营滁营之饷盐、漕辕之捐盐、徐台借运之北盐、营弁私运之毛盐一概停止。招集新旧票贩，运盐储坝，完纳现课。出湖运售，每引例定正盐四百斤，分捆四包，每包连卤耗一百一十斤，其请票截角、抽秤上栈等事，悉照票盐成法办理。

第二条：接开己未新纲

淮北奏销，前已奏至戊午纲为止，应即接开己未新纲，由海分司择吉起征。惟兵燹以后，户口大减，断不能销四十六万引之数。应循照近年奏案，先办正额二十九万六千九百八十二引，责成海分司驻扎西坝，或改驻杨庄，经理收课发贩等事宜，仍限一年造报奏销，以符定制。

第三条：核定正杂各款

收课科则必须核定，以昭信守。查淮北向例，每引收报部正课银一两五分一厘，杂课二钱，又外办经费银四钱，仓谷一分，河费一分，盐捕营一分。现开己未新纲，皆应照收。其团练、坝工、缉费号项等名目，均系不急之款，应即一概删除。每引实收现银一两六钱八分一厘。此外不准另索分毫，如有额外加征，准商贩指禀究办。

第四条：裁并各处厘金

近来军饷皆赖盐厘接济，而长淮处处设卡，节节抽收，商贩视为畏途。现在滁营厘卡，业已停撤。此外亦应从新妥议，仿照淮南总抽分解之法。惟淮北票盐，不分口岸，听贩户随地运售，与淮南稍有不同，碍难缓厘，应择扼要之处，分作两处抽收。自西坝出湖，先在五河设卡，每包收厘钱五百文；运赴上游，再于正阳关设卡，每包收厘钱五百文，统由本部堂派委大员，驻卡经收。所需卡用经费，即在盐厘内禀定坐支，不另取诸商贩。经此两卡抽收之后，给予厘票，他卡验票放行，不准重抽，以轻商本。

第五条：分派课厘数目

查淮北解饷，原案系以十成分摊，临营分四成，滁营分四成，抚营分二成，今滁州已归并于督营，临淮已归并于抚营，嗣后所收北课，除临营仍解四成外，其余六成本应全解本部堂粮台。惟漕部堂停止捐盐，饷项不无短绌。兹议分拨一成归于漕辕，以资贴补。至五河、正阳关两卡，总收盐厘每包各五百文，亦应照十成分派，议以一成解漕部堂，四成解安抚院，五成解本部堂，连同盐课，分济接防滁州各军及金陵大营饷需。

第六条：计算成本余利

自场运坝之盐，每引除正杂课经费银一两六钱八分一厘，照旧到坝完纳外，另需盐价、驳价每引七钱，运脚辛工约六钱，共计二两九钱八分一厘。西坝各栈售价，应由海分司就近稽察，每引至贱不准跌至三两二钱以内。如遇畅销，准其随时提长，禁止湖贩赊欠，一律以现银交易。至正阳关、三河尖售价，现在每引约在十两内外。坝盐出湖，加以运脚，厘金不过七两上下。本部堂又派淮扬水师节节护运，无游匪抢劫之患，其途甚安，其利甚厚，应由运司选派运判一员，前赴该两处往来督销，严禁抢跌贱售，违者从重究罚。

第七条：严杜夹带重斤

前因营弁下场自捆，买斤放砠，无弊不作，甚至以一引官盐，夹数引私盐，大有害于票法，迭经出示，严禁在案。嗣后无论官运营运，只准就坝采买，不准下场，亦不准再立饷盐名目。其下场票贩类与卡员熟识，遇有重斤，往往瞻徇情面，通融放过。卡役人等兼有卖放之弊。以致大伊山、顺清河等处，秤掣有名无实，殊属不成事体，应责成海分司严督各卡员认真抽秤，查出包内重斤，即照全船包数扣罚充公，如有包外夹带，严究详办。

第八条：禁止出湖改捆

近来票盐出湖，皆在西坝改捆。大包重一百二、三十斤不等，以省运脚及按包抽厘之费。改捆后盐票不符，致有余票护私之弊。现在盐厘一项，业经本部堂大加裁减，未便再任避省运脚，丛生弊窦，应示谕车行船户，论斤不论包，公平承雇。出湖之盐，除例给护票外，并由海分司发给舱口清单，以便卡员凭单查舱，按包抽厘，不准再行改捆，以挽积弊而便稽查。

以上各条，均由本部堂体察情形，细为考定。其余未尽事宜，统由两淮运司督同海分司，随时议禀，逐加整顿。冀与各商贩共图乐利。其各遵行，以副厚望。

再，新章甫定，诚恐湖贩未尽周知，或不踊跃。各营既停饷盐，势难久待现课，凡督辕、抚辕、漕辕皆可辅以官运，以示倡导而速军需，重订官运章程四条，开列于左：

一、各辕筹款委员赴栈请票买盐，悉遵商运规矩，概以现银交易。既以体恤商贩，且不使官运本轻，商运本重。

一、官运盐船过卡验票、截角、查舱、完厘等事，均照商运一律办理。

一、盐斤到岸，仍归督销委员稽察，不准以军饷借词抢跌贱售。

一、委员薪水，由营自给，余利各归各营充饷。

金陵房产告示七条 [29]

为晓谕事。照得金陵沦陷十有二年，兹幸克复坚城，歼除群贼，设立总局、分局办理善后事宜。本地绅民播迁在外，急应还定安集，城内庐舍田地，分别清查，各还业主。应行条款，开列以后：

一、城内房产，如原业主持有旧契，准赴善后局呈明，由局派员会同县令往查。与契符合，注明“验讫”字样，盖用局印、县印，准其管业。如无印契，实系业主，取具邻佑切结，赴局呈明，派员会同县令确查，给予单照，盖用局印、县印，亦准执单管业。

一、城内房屋，有现任大员权作衙署及办公委员权作公局者，即有业主，亦暂不准领还。从呈明验契盖印之日起，每月按照民价给予租钱，俟另行修立衙署、公局后，再行给还业主。

一、城内房屋，有业主原造者，有贼匪新造者，亦有新旧各半者，自应分别办理。业主原造之屋，赴局呈明验契后，即听原主管业，或给价和租，已载于前二条矣。贼匪新造之屋，业主呈明验契后，地基听其自管，房屋亦须酌捐钱文，作为抚恤难民之费，总局批契盖印，乃准管业。至克复以后员弁兵勇未经呈明总局验契者，不准私行买卖，尤不准擅造新屋。

一、伪府贼馆有一所而占数家地基者，亦有原系一家而分为数所者，令各赴局呈明验契，委员会同首县勘验明白，或各管原业，或情愿舍少就多，割彼与此，由民间自行验定，呈明总局，饬县立案。

一、房屋未经焚毁，尚属完好者，无论大屋、小屋、新造、旧造，一概不许拆毁。有擅拆强毁者，拿获正法。桌椅木器，不许兵勇搬出城外，如违重惩。

一、城内田地现种禾苗杂粮，本年概归善后局收割，为抚恤难民之用。收毕之后，田地业主赴局呈明，验契盖印等事均照房屋之例办理。

一、江宁文物之邦，所有名官、名儒、故家、世族庐舍、祠庙，现经委员查清，查出后派人看守，有屋者不准毁伤，无屋者令首县立案，仍立石刻字为记。

金陵房产告示八条 [30]

为晓谕事。照得金陵房产章程，前于去年七月议立七条，复于十一月议立四条，出示晓谕在案。其中尚有不便于民者，兹本部堂复加体察，将七月所定七条内删去三条。十一月所定四条内删去一条，酌改一条，合行示谕。为此示仰居民人等一体遵照。特示。

一、城内房产，如原业主持有旧契，准赴善后局呈明。由局派员，会同县令往查。与契符合，注明“验讫”字样，盖用局印、县印准其管业。如无印契，实系业主，取具邻佑切结，赴局呈明，派员会同县令确查，给予单照，盖用局印、县印，亦准执单管业。

一、城内房屋，有现任大员权作衙署，及办公委员权作公局者，即有业主，亦暂不准领还。从呈明验契盖印之日起，每月按照民价，给予租钱。俟另行修立衙署、公局后，再行给还业主。

一、伪府贼馆有一所而占数家地基者，亦有原系一家而分为数所者，令各赴局呈明，验契委员会同首县勘验明白。或各管原业，或情愿舍少就多，割彼与此。由民间自行议定，呈明总局，饬县立案。

一、房屋未经焚毁，尚属完好者，无论大屋小屋、新造旧造，一概不许拆毁。有擅拆强毁者，拿获正法。桌椅、木器，不许兵勇搬出城外，如违重惩。

一、城厢内外空地，如有客民愿造房屋者，先赴善后局呈明，即派保甲局委员履勘该地。尚未有人认业者，暂作官地。视地之广狭，酌定租价。刊刻双联执照，载明丈尺若干、地租若干。照根存善后局，正照给客民收执，准其盖屋。自此次出示之后，如有未经呈明，擅将无主空地起造新屋者，除将房料充公外，严行枷责。若拆毁旧屋，移造新屋者，立正军法。其前此已造之屋，亦限于年内呈明善后局，勘地起租。俟有原业主出来，分别核办。至新年查出无照之屋，亦将房料充公。

一、空地新造之屋，如原地主归来，赴善后局呈明，派保甲局委员确切查明，即将善后局所议地租，交原地主承管。所造之屋，或新屋主酌找地价，或旧地主酌找屋价，和商定议，各听自便。其亲族代认者，呈明后准其立案，不准领照。自克复日起，扣足两年；无人来认，再行核办。

一、旧存之屋，无契据者，若专以邻佑为凭，又恐贿串互保，弊窦丛生。嗣后无契之人，赴善后局呈明，由保甲局委员询问明确，令其具结承领，给予双联执照，暂行管业。两年以内，不准转典、转售。如承领之后，另有真业主出来，呈明确据，即将在前具结冒领之人，枷号两月，充军四千里。严惩冒认者，所以保全真业主也。

一、金陵克复一年之久，原屋主尚多未归，而本籍、客籍之人进屋寄居者，正复不少。此后如真屋主归来，赴善后局呈明，派保甲局委员赴屋履勘，分别开导。或租或让，自应商量办理，各存恕道，毋启讼端。切属！切属！

剿捻告示 [31]

为剀切晓谕事。照得皖、豫、江境，昔年逼于捻扰，民不聊生。经地方官谕筑圩寨，防贼奔突，既为尔民各保身家，得安耕获之利，兼期坚壁清野，渐收灭贼之效。本大臣在江南时，久闻各路圩练遇有寇警，登陴固守，贼即无所掳掠。其中勇敢之士，复能抄贼尾股，邀贼边马，屡著战功，实堪嘉尚。查捻逆老巢，前在永、亳、蒙、宿之间。被扰最苦之圩，惟此数州县。或被贼威胁，逼迫相随；或被贼袭踞，惨遭裹掠。或不甘从贼而为贼杀，或被裹出窜而又为兵杀。困迫可悯情形，莫此为甚。上年亲王僧督兵入皖，歼斩逆首张落刑等，余匪远飏，各圩民始得脱离水火，渐谋复业。乃本年四月，贤王星陨曹州，贼焰转张。现在大股匪徒窜入永、亳、蒙、宿一带，意在逼胁各圩，以为党伙，计殊狡谲。闻此次贼过永、宿，各圩拒守，多不从匪。足征忠义奋发，志切同仇。本大臣奉命督师赴徐州一带剿办捻逆，议战则责成官军，议守仍需整理圩练。为此，出示晓谕皖、豫、江境各圩练董知悉。仰各该圩练董随时前来徐州，本大臣亲询各路情形，并面谕修圩、挖壕、防守各事宜。有能凭圩击贼，或诱擒逆首者，定即立予优奖。即有被贼阑入，或被贼逼从之圩，官军到日，但能杀贼自效，赴本大臣军营投首者，悉予自新，不加究问。如敢与贼勾通，意怀观望，官军至则从官，捻匪至又从匪者，大军所至，定即悉力剿除。玉石俱焚，追悔何及！谅尔民守圩御贼，积时已久，应各知所趋向也。各宜懔遵，毋违！特示。

剿捻告示四条 [32]

为晓谕事。照得本部堂恭奉简命，剿办江苏、安徽、山东、河南等省捻匪，拟于徐州、临淮、济宁、周家口等处设立重兵以为战，又令乡村设立圩寨以为守。四路皆有重兵，则无此剿彼窜之虞；各县皆有圩寨，则无掳人掳粮之患。所有应行事宜，合亟出示晓谕，俾远近共见共闻。开列四条于左：

一、坚壁清野。捻匪扰乱多年，凡苏、皖、齐、豫当冲之县，人人皆知修筑圩寨，自相保卫。但恐岁久人贫，渐渐懈惰，今宜大加整顿。墙子要高，濠沟要深，此坚壁也。人丁、牲畜、米粮、柴草一一搬入圩内，贼来全无可掳，此清野也。如贼匪围攻圩寨，本部堂立即派兵救援。近则三日五日，远则十日半月必可赶到，决不食言。如不能坚守半月，是该圩之过。如半月而救兵不到，即是本部堂之过。尔等操练壮丁，自保身家，本部堂决不调圩练助剿他处，亦不派圩董支应杂差。但愿尔等困苦余生，稍享安静之福。

二、分别良莠。论捻匪者，皆言蒙城、亳州最多，宿州、永城次之。带兵者痛恨蒙、亳，皆欲剿洗，以绝祸根。本部堂观蒙、亳之人，性质甚直，良民甚多。倡首为乱者不过数人，甘心从逆者为数亦少。其余有因贫而偶尔从捻者，有被胁而不得不从者。虽同得捻党之名，而罪有轻重之别。应彻底清查一次，分别惩办。倡首为乱者，如任柱、张总愚、牛洪、李允诸人，宜戮其身，屠其家，并掘其坟墓。甘心从逆者，诛其身而不坐其家。其因贫偶从，及被胁从捻者，一概赦宥免死。委员督同圩长，挨户清查，每圩各造二册。倡首为乱及甘心从逆者，为莠民册。全未从匪者，为良民册。偶从与胁从者，为自新良民，亦编入良民册内。入莠册者，在外则到处追剿；在籍则擒拿正法。入良册者，五家具保结于圩长，有事则五家连坐。圩长具保结于州县，有事则圩长连坐。愿我蒙、亳晓事绅耆，将莠民一一举报，斩除数百家之匪类，保全数十万之善良。免得一剿再剿，玉石俱焚，通县皆遭大劫，悔之晚矣。蒙、亳、宿、永四属限印委各员于三个月查毕。此外有捻之州县，一体清查。

三、发给执照。各处圩中管事者，称曰“圩主”或曰“寨主”。主字不可妄称，今宜概改曰“圩长”，每圩一人。其帮办者，名曰“副圩长”，每圩或二三人，多至四人而止。凡充圩长者，无论原有之圩、新立之圩，由圩内大众公举一人，具禀州县。州县访察确实，禀明本部堂。正圩长由本部堂发给执照，盖用关防；副圩长由州县发给谕单，盖用印信，收执为凭。圩内有阳顺官兵、阴从捻匪者，圩长捆缚送官正法。匪圩而诬扳良圩，吓逼邻圩者，各圩公同禀究。送匪最多者，奏明请奖。匿匪不报者，将圩长革去究惩。平日不废农务，临警守圩有功者，奏明优奖。圩长苛敛财物，不服人心者，准圩众公禀查明革换。

四、询访英贤。淮、徐一路，自古多英杰之士，山左、中州亦为伟人所萃。方今兵革不息，岂无奇材崛起？无人礼之，则弃于草泽饥寒贱隶之中；有人求之，则足为国家干城腹心之用。本部堂久历行间，求贤若渴。如有救时之策，出众之技，均准来营自行呈明，察酌录用。即不收用者，亦必优给途费。如有以邻境之匪名单来告者，赏银三十两。如有以巨捻藏匿之踪迹来告者，赏银四十两。如有荐举贤才者，除赏银外，酌予保奖。借一方之人材，平一方之寇乱，生民或有苏息之日乎！

马勇章程五条 [33]

一、每营人数：营官一员，帮办一员，字识一名，分前后左右中五哨。其前后左右四哨各立正哨官一员，副哨官一员；中哨即以营官为正哨外，立副哨官二员。每哨马勇五十名。每棚什长一名，一营共什长二十五名，散勇二百二十五名。营官及两副哨帮办、字识等，共用火夫二名。四哨之正、副哨官共用火夫四名。二十五棚，每棚用火夫一名。通营共用火夫三十一名。

一、营官月给薪水并马干银五十两，公费银一百两，马四匹。帮办月给银十六两，马一匹。字识月给银九两，马一匹。正哨官每员月给银十八两，副哨官每员月给银十五两，各给马二匹。什长每名日给银二钱六分，马勇每名日给银二钱四分，均各给马一匹。火夫每名日给银一钱一分，营官、哨官、帮办、字识薪水马干及营官公费不扣建，余均扣建。

一、营官领蓝夹棚二架，白单棚一架，正、副哨官共领蓝夹棚一架，白单棚一架。帮办、字识领白单棚二架，马勇每十人领白单棚二架。

一、搬运锅帐子药，每哨雇大车一辆，由粮台发价，如或置买大车，或置买骆驼，亦由台发价。每营百马之内，每年准报倒毙三十六匹。如数换领，以资弥补。

一、兽医、铁匠、旗帜、大小扫把、铁刮、竹槽，出自营官公费。修补鞍上坐褥、布屉、后鞧、辔头、肚带及拴肚带、宽皮条、拴镫、窄皮条，哨官兵勇自办。更换鞍桥、油皮、鞯皮、札铁嚼、全副马470-1 、弓箭、扎草刀、草料口袋，军械所办给。

徽宁池三府属洋庄茶引捐厘章程十条 [34]

一、皖南设立茶引局，由皖南道督办，由安庆牙厘总局综理，省中派员驻局经管。所有引票、捐票、厘票俱用三联票式，本部堂刊发牙厘总局，移交皖南道，转发徽、宁、池三府属产茶县分。各商成箱后，在该县报明请引，照缴引银、捐银、厘银、公费银，随时填票给付。各地方官不得于三票之外，多取丝毫。所收银两，随时解皖南道，听候拨用。各县按月申报牙厘省局、皖南道茶引局查核。

一、茶引定以司马秤，每斤合库秤十六两八钱，按十六两八钱库秤净茶一百二十斤为一引，箱皮不计。各商请引时，报明洋茶花色箱数，箱内净茶斤两，统计成引。报明后，该县亲身点箱抽查，如有偷漏，照厘金章程，补交正项引银、捐银、厘银、公费，另加三倍议罚，如有重斤，一律照加照罚罚款以二成充饷，以一成留卡给赏。

一、徽州向章，定以每引收茶厘银三钱，茶捐银六钱，公费银三分。此外运出徽境，逢卡抽厘。现在定章仿照饷盐章程，统归办茶之地一处完厘，应即核计加增每引定缴正项引银三钱，公费银三分，捐银八钱，厘银九钱五分，共应缴银二两零八分。如徽属出江西之茶，应由景镇、饶州、吴城、湖口等卡经过，即不抽厘；宁池等属出长江之茶，应由华阳镇、安庆、大通、荻港等卡，即不抽厘，但验明厘票，查明箱数，一律放行。如箱数不符，照章加罚。该三处采办洋茶，如不在以上各卡之内，不得持此票为凭，应听各卡抽厘，其应完内地子口半税，由该商照通商条约章程完纳，概不在此数内。

一、皖南茶引局、省城牙厘局及该县承办茶务，均需办公经费，准就公费每引三分，厘金每引九钱五分之内，牙厘总局扣留二分，皖南道扣留二分，该县扣留四分，作为辛红、纸张、书役、饭食等费。

一、向章茶捐，准其请奖。此次每引加捐二钱，共计八钱，仍悉照向章填给捐票，俟茶开运后，各商将捐照呈缴安庆牙厘总局，照筹饷例一律核奖，换给实收。

一、洋庄篓熟茶亦按照十六两八钱库秤，一百二十斤成引扣算，所有茶引、茶捐、茶厘，均照章抽取。

一、小贩袋装毛茶，售与各洋庄，向不请引，亦无茶捐名目，经过附近各卡，应照十六两八钱库秤，每一百二十斤抽厘钱一百文。其零星不及石者，应免抽厘，以恤小贩。

一、茶厘概归皖局抽收。江西经过各卡，由本部堂咨明江西抚部院，札行总局，转饬各该卡验票放行，不重抽厘、抽捐。又婺源一县，现归左抚部院设卡抽收，应一并咨明照办，以归画一。其婺源茶引所得引捐厘各项银两，由皖省粮台另拨还左抚部院粮台备抵。

一、向来内地客商贩运行销内地篓茶、箱茶，及建德向有西商采办北口茶，不照此例，所有应完徽州茶引、茶捐、茶厘，应由皖南道查明旧章，并察看情形，酌议章程，详候核夺。

一、核定章程，应出示晓谕徽、宁、池三府属商民遵照，并通饬经过江西、安徽各厘卡，照验放行。

《妇幼功课单》跋语 [35]

家勤则兴，人勤则健；能勤能俭，永不贫贱。

箴言六则规澄侯 [36]

清

《记》曰：“清明在躬。”吾人身心之间，须有一种清气。使子弟饮其和，乡党熏其德，庶几积善可以致祥。饮酒太多，则气必昏浊；说话太多，则神必躁扰。弟于此二弊，皆不能免。欲葆清气，首贵饮酒有节，次贵说话不苟。

俭

凡多欲者不能俭，好动者不能俭。多欲如好衣、好食、好声色、好书画古玩之类，皆可浪费破家。弟向无癖嗜之好，而颇有好动之弊。今日思作某事，明日思访某客，所费日增而不觉。此后讲求俭约，首戒好动。不轻出门，不轻举事。不特不作无益之事，即修理桥梁、道路、寺观、善堂，亦不可轻作。举动多则私费大矣。其次则仆从宜少，所谓食之者寡也。其次则送情宜减，所谓用之者舒也。否则今日不俭，异日必多欠债。既负累于亲友，亦贻累于子孙。

明

三达德之首曰智，智即明也。古来豪杰，动称英雄。英即明也。明有二端：人见其近，吾见其远，曰高明；人见其粗，吾见其细，曰精明。高明者，譬如室中所见有限，登楼则所见远矣，登山则所见更远矣。精明者，譬如至微之物，以显微镜照之，则加大一倍、十倍、百倍矣。又如粗糙之米，再舂则粗糠全去，三舂、四舂则精白绝伦矣。高明由于天分，精明由于学问。吾兄弟忝居大家，天分均不甚高明，专赖学问以求精明。好问若买显微之镜，好学若舂上熟之米。总须心中极明，而后口中可断。能明而断谓之英断，不明而断谓之武断。武断自己之事，为害犹浅；武断他人之事，招怨实深。惟谦退而不肯轻断，最足养福。

慎

古人曰钦、曰敬、曰谦、曰谨、曰虔恭、曰祗惧，皆慎字之义也。慎者，有所畏惮之谓也。居心不循天理，则畏天怒；作事不顺人情，则畏人言。少贱则畏父师，畏官长。老年则畏后生之窃议。高位则畏僚属之指摘。凡人方寸有所畏惮，则过必不大，鬼神必从而原之。若嬉游、斗牌等事而毫无忌惮，坏邻党之风气，作子孙之榜样，其所损者大矣。

恕

圣门好言仁，仁即恕也。曰富，曰贵，曰成，曰荣，曰誉，曰顺，此数者，我之所喜，人亦皆喜之。曰贫，曰贱，曰败，曰辱，曰毁，曰逆，此数者，我之所恶，人亦皆恶之。吾辈有声势之家，一言可以荣人，一言可以辱人。荣人，则得名、得利、得光耀。人尚未必感我，何也？谓我有势，帮人不难也。辱人则受刑，受罚，受苦恼，人必恨我次骨。何也？谓我倚势，欺人太甚也。吾兄弟须从恕字痛下工夫，随在皆设身以处地。我要步步站得稳，须知他人也要站得稳，所谓立也。我要处处行得通，须知他人也要行得通，所谓达也。今日我处顺境，预想他日也有处逆境之时；今日我以盛气凌人，预想他日人亦以盛气凌我之身，或凌我之子孙。常以恕字自惕，常留余地处人，则荆棘少矣。

静

静则生明，动则多咎，自然之理也。家长好动，子弟必纷纷扰扰。朝生一策，暮设一计，虽严禁之而不能止。欲求一家之安静，先求一身之清静。静有二道：一曰不入是非之场，二曰不入势利之场。乡里之词讼曲直，于我何干？我若强为剖断，始则赔酒饭，后则惹怨恨。官场之得失升沉，于我何涉？我若稍为干预，小则招物议，大则挂弹章。不若一概不管，可以敛后辈之躁气，即可保此身之清福。

澄侯老弟自家来金陵，三千里之远，十一年之别，老年昆弟，乱后相聚，其乐可知。昼夜剧谈，杂忆少年嬉戏时事，间以谐笑。会晤月余，余将北上，弟即南归，书此六则，用以赠别，以见吾兄弟谐谑之际，不忘箴规敬慎之义也。

直隶清讼事宜十条 [37]

第一条：通省大小衙门公文宜速。

凡公事迟延，通弊有二：曰支，曰展。支者，推诿他人，如院仰司，司仰府，府仰县之类。一经转行，即算办毕。但求出门，不求了事是也。展者，迟延时日，如上月展至下月，春季展至夏季，愈宕则愈松，担迟不担错者是也。各省均难免此习气，而直隶则似更甚。藩司照转督院之文，有数月未转行者；总局奉饬核议之件，有终岁不议详者。上控之案，饬府先查大概，往往经年不报；饬县录案详复，亦或经年不复。催提钱粮，则曰“另文批解”；催提人证，则曰“传到即解”。宕过数次，上司亦遂置之不问。上下相容，疲玩已甚。前此犹有军务可诿，本部堂当肃清之后，不得不力挽积习，与诸君子舍旧图新，以公事之勤惰，觇同官之贤否。除寻常文牍外，如催解银解犯之类，均须酌定限期，分记功过。其四种月报之四柱册，限期送省，悬榜官厅。至饬道府先查大概之事，饬州县录案详复之件，亦将限期，悬牌官厅，违者记过。小过积至六次，大过积至三次者，撤委示惩。司道有积压之文，本部堂必面加诘责；督署有稽延之牍，亦望僚友立进箴规。通省上下，皆以勤字为本，自有一种旭日初升气象。虽不专为狱讼，而清讼之道必自此始。

第二条：保定府发审局宜首先整顿。

保定发审局虽为首府之专司，而实总督衙门之分局。凡京控、省控、奏交、咨交各案，总督独挈其纲，而两司与首府分任其责。若不能详慎速结，则积案日多，弊端百出。

闻京控发交到局，委员往提人证，间有得钱卖放之弊；行贿受托，则以患病外出等词捏禀搪塞，此一弊也。案证提到省城，分别保押，听候审办。有发交清苑取保者，县役任意讹索；有发交辕门取保者，府役与门丁任意讹索；有取店保者，店家居奇勒掯，择肥而噬；此又一弊也。每过堂时，必有差役承带案证，而承带之差，往往五日一换。换差一次，讲费一次，诛求无厌。此又一弊也。斯三者，全赖首府认真防范，督院及臬司随时稽查。提犯则删除闲人，专提要证，愈少愈好。札饬本地方官依限解到，不得轻率委员前往。取保则再三访察，严禁讹索；承带则一案一差，始终不准更换。吾辈稍尽一分之心，讼者少受一分之苦。

及发交局员审讯，每案只派一员承审，一员副之。凡京控巨案，初到时，正副二员将卷宗细看，过堂一二次，寻出端倪，开一节略，其末即稍判曲直。五日之内，臬司带同首府及正副承审官上院，本部堂与之商论一番，名曰“议狱”。其应由藩司主稿者，则两司带同首府局员上院议狱，议毕再行审讯。紧要工夫全在议狱一次，及初讯一二堂，而案之是非已明矣。未过堂之先，不妨详慎访察；既过堂则须求速了，愈速则真情易露，愈久则幻态弥多。其业已淹滞者，尤须设法催办。上司以严札催之，首府以婉言催之，局员以仁心自催之。另立限期，分记功过。讯结之后，取保者饬令速归，管押者立予释放。即监禁者，亦时加检点，惟恐瘐毙。首府之滞狱一清，通省之风俗立变。造福造孽，只在吾人寸心一转移间耳！

第三条：州县须躬亲六事，不得尽信幕友丁书。

牧令为自古要官，百姓之所托命，非才德俱优，难言称职。然天下安得许多龚、黄、卓、鲁萃于一方？吾辈与人为善，悬格不可太高，但求中材可勉者。苟能以“勤”字为本，事事必躬必亲，便可造到第一等循吏。直隶怠玩之习，相沿已久。每逢三八告期，或委典史收状，或由承发房将呈词送交门丁。门丁积压数日，送交幕友。幕友拟批挂榜，而本官尚不知呈中所告何事。至判阅稿票时，任听丁书主政，按照呈内姓名全数差传，不敢删减一名。甚至经年累月，未尝坐堂讯问，两造破家荡产，求息讼而不能。此小民所以困穷，案牍所以丛积也。

今与诸君约：有六事宜躬亲者：放告之期，必须亲自收状。能断者立予断结，不能断者交幕拟批，必须亲自细核，分别准驳准理者。差票传人，必须亲自删减。命盗案件，以初起供招为重，必须亲自勘验，愈速愈妙。承审限期，何日解勘，何日详结，必须亲自计算。监禁管押之犯，常往看视，每日牌示头门，每月册报上司，必须亲自经理。六者皆能躬亲，则听讼之道，失者寡矣。如其怠惰偷安，不肯躬亲者，记过示惩；如其识字太少，不能躬亲者，严参不贷。

第四条：禁止滥传滥押，头门悬牌示众。

凡小民初涉讼时，原、被告彼此忿争，任意混写多人，其中妄扳者居多。且有差役勾串，牵入呈内者。票上之传人愈多，书差之索费愈甚，名曰“叫点”。所谓“堂上一点朱，民间万点血”也。嗣后自理词讼，只准一原、一被、一干证，或证至二三人为止，不准多传。传到人证，非命盗大案，不准轻于管押，只许当堂取保候讯，万不得已而羁押，则须随时亲到班馆，查访有无凌虐、私押等弊。仍制造大粉牌一面，悬挂头门之外，将在押人姓名逐一开载，并注明某月某日因某案管押，书明牌上，俾众周知。倘书差舞弊私押，准家属喊禀严究。本部堂常常派人密查，如有并未悬牌，或牌上人数与在押之数不符，与月报之数不符者，记过重惩。

第五条：禁止书差索费。

凡一呈词到案，如有交涉富民及巨商者，则差役勾串门丁，买此案差票；又或丁书纳贿，签粘原差之名于票尾，朦官标判；又或家丁求明本官，指名签差。此种弊窦，无处无之。又或原差串通告状之人，伺该差值日，方来喊控，以为朋比讹索地步，此即江南所谓“坐差”也。差役持票到门，引类呼朋，叫嚣征逐，妇女出避，鸡犬不安。本家之搜索既空，亲族或因而受累。及审讯时，有坐堂之费；将结时，有了衙门之费；两造议和者，又有和息呈词之费。一字到官，百端需索；疮痍赤子，其何以堪！自今以后，各属当除以上积弊。凡签差，皆择谨愿者分路酌派，不准丁书粘签指请。一切规费，酌最核减。视民家有差骚扰，如吾家有差未退；视民家有讼纠缠，如吾家有讼未结。官长设身处地，则民间受福无穷。此在良有司寸心自儆自修，吾不能一一预悬记过之格。然访察得实，亦必随时严惩。

第六条：四种四柱册按月呈报悬榜。

直隶向来章程，州县按月呈报上司者，约有五种：一曰新旧各案，已结未结，开折呈报；二曰监禁之犯，开折呈报；三曰管押之犯，开折呈报；四曰监管病毙者，具禀呈报；五曰窃贼未获者，具禀呈报。每月报此五事，立法可谓至密至善矣。乃近来不报之县甚多，呈报之县甚少。即或偶报一月，又复间断数月，以致无可稽查。今欲清厘狱讼，须将此四种章程认真行之。本阁部堂定一格式，首曰积案。上月控者为旧管，本月控者为新收，审结者、和息者、注销者为开除，未结者为实在；次曰监禁，次曰管押，皆分旧管、新收、开除、实在为四柱；又次曰逸犯。无论强盗、窃贼，土匪、逃军、凶犯、要证，但系逃逸应缉者，概名之曰“逸犯”，分旧逸、新逸、已获、在逃为四柱。其逸犯名数未定者，则添注曰“又应缉者几起”。每县每月填写格式一叶，而四种朗然在目矣。其每种各开人名事宜清单，仍照向例开写，但宜略不宜详耳。州县于每月初一、二、三等日办齐四柱册四种，由驿递省。其偏僻之县，自度驿递难到者，专差送省，限十日内送齐。院司查对数日，钉成总册，存于三处官厅，大众阅看。其未报者，报而不实者，立予记过。其已报者，视结案、获犯之迟速，监禁、管押之多少，定该员之功过。有过、有功者，另写一榜，悬于三处官厅。此皆本省旧章。前督刘公曾申明之，本阁部堂与诸僚友当力行之。

第七条：严治盗贼以弭隐患。

近来盗案迭出，抢劫频仍，勒缉严比之文书不绝，而罕见破获之犯。初、二、三参之奏咨不绝，而终无降调之官。即真正强盗斩犯，而再三勘转，狡供驳回，亦非四五年不能正法。为从者，更逍遥法外，毫无畏惮。是以盗风日盛，邦畿重地，万方辐凑，而行旅皆有戒心。从前枭匪、教匪、捻党降众余氛未殄，一夫煽动，群盗啸聚，此直隶之隐患也。欲弭大患，先除小盗。州县一遇盗案，无不责成捕役，捕役之能干者，强半通贼，本不愿于破案；一经破获之后，解府解省，往返羁留，费用半出自捕役。捕役应得之工食，本官久掯不发；解案之费资，该役无从措办。此捕快所以借豢贼为生路，视获贼为畏途也。嗣后各州县皆宜厚养捕役，工食之外，另给月饷，恣其所为。譬如良将厚养死士，不问千日之过，但责一朝之效。及至捕案之时，购线募人等费，官为给发，重悬赏格，少者数十金，多者每名百金或数百金；捕而不获，则又酷刑严比，血溅肉飞。大利在前，峻法在后，而捕役之不尽力者寡矣。既养捕役以治其标，又择团长以治其本。选明干者数人，立为团长，优加礼貌，酌给薪资。令之帮办捕务，约束乡邻。首告者有赏，隐匿者连坐，禁赌场以清其薮，拿窝家以绝其踪。专讲捕盗之实政，不尚会缉之虚文。既获之后，分别两种办法：一种赃少而情轻者，仍照旧例招解勘转；一种赃多而情重者，禀请本部堂可否照军法从事。本部堂审择要犯，批令先行解省，委审明确，立正军法。剧盗之首速枭，群贼之胆自破。而枭教捻匪之余党，或亦可弭患无形。除具奏外，仰各属实力遵行。其平日不能治本治标，临时不能重赏严比者，记过撤参。其果能认真缉捕者，悬赏之银，每名百金；可令获犯之人，径来督院领赏。即难解之犯，本部堂亦可派兵迎护，事事相谅相助，要不使属员有掣肘处耳。

第八条：讼案久悬不结，核明注销。

乡曲愚民，每因一言参商，致起讼端。迨事过气平，或经亲友劝解，又复怨释悔生，彼此情甘罢讼。而衙门索和息钱文，难以措办，因而避匿迁延，久不到案。此案悬不结之一端也。又有刁民凭空砌词涉讼，或挟仇，或渔利，造作影响无据之言，诬告多人，但求准状，不求审理。递呈之后，永远不敢到案。此案悬不结之又一端也。直隶、天津、河间，此等恶风尤甚。若任其经年悬宕，则被告干证受累无穷。每逢新年开印，或值新官到任，一概换票一次，恐吓传提，徒为书差门丁谋利之券，实可深恨。查例载各衙门告言人罪，一经批准，即令原告投审；若不赴审，辄复脱逃，及并无疾病事故，两月不到案听审者，即将被诬及诬证释放，所告之事，不与审理，拿获原告，专治以诬告之罪等语。嗣后有日久未结各案，原告两月未经呈催，即照原告两月无故不投审例，将案注销，并将差票查缴，以清积牍。一面将注销缘由禀闻，一面汇入月报册，列于积案开除项下报查。

第九条：分别皂白，严办诬告、讼棍。

直隶民情朴厚，刚直好善之风甲于天下，而健讼逞刁者亦复不少。或贫民挟仇讹诈，砌词上控，希图拖累富民；或莠民聚众相谋，动以钱粮差徭控告官长，借大题为敛钱之计；或讼棍扛帮不胜，复以诈赃毙命控告书差，借延讼为481-1 啜之计。种种幻态，不可言状。一经批饬提省，则奸计得行，而无辜受累。嗣后省控之案，院司不可轻于批准，情节支离，批词即宜斩截，不可用“姑准饬府查复”等语。少准一谎状，即多造一阴功。其必须准理者，不可轻批提省，但责成本管知府，秉公研讯，或委贤明之员前往会讯。其提省审办者，则须剖分皂白，实究虚坐。理无两是，势不两存。近来直隶京控、省控之案，一经发交谳局，平日则多方弥缝，临结则一味含糊。告官得实者，承审官回护同僚，但议以不应重、不应轻之咎；告吏得实者，承审官删改情节，但科以笞杖及除名之罪。其控告全系虚诬者，则又曲庇奸民，惟恐反噬，但以“怀疑妄控”及“愚民无知”等语了结之。奏交之案，十审九虚；刁讼之民，十虚九赦。问官皆自命为和事之人，讼棍皆立身于不败之地。皂白不分，莫此为甚。

自今以往，凡京控、省控重案，本部堂率属议狱之初，即当确究虚实。审实者，即治被告以应得之罪；虚诬者，即治奸民以诬告之罪。黑白较然，不稍含混，一变向来麻木不仁之习。讼棍之积猾玩法者，除照律科断外，再加严刑以痛苦之。本部堂惩治他犯，恪遵律例；独至治盗贼讼棍，则当格外从严。冀以救一时之弊，有识者尚鉴亮焉。

第十条：奖借人才，变易风俗。

严惩讼棍，邪气虽除而正气不伸，则风俗仍难挽回。风俗之美恶，主持在县官，转移则在绅士。欲厚风俗，不得不培养人才。

古者乡大夫宾兴贤能，考其六德、六行、六艺而登进之。后世风教日颓，所谓六德者，不可得而见矣。至于六行，曰孝、友、睦、姻、任、恤。孝、友则宗族敬服，睦、姻则亲党敬服，今世未尝无此等人也。任则出力以救急，恤则出财以济穷，今世亦未尝无此等人也。六艺曰礼、乐、射、御、书、数。今世取士，用文字、诗赋、经策。其事虽异，其名曰“艺”则一也。

今之牧令，即古乡大夫之职，本有兴贤举能之责。本部堂分立三科以求贤士：凡孝友为宗族所信，睦姻为亲党所信者，是为有德之科；凡出力以担当难事，出财以襄成义举者，是为有才之科；凡工于文字、诗赋，长于经解、策论者，是为有学之科。仰各州县采访、保举，一县之中，多者五六人，少者一二人。其全无所举，及举而不实者，该牧令皆予记过。教官如确有所见，亦可随时禀保。举有德者，本部堂或寄匾额以旌其宅；或延致来省，赐之酒食，馈之仪物。举有才者，本部堂或饬属派充团长，酌给薪水；或调省一见，札令帮办捕务。举有学者，本部堂或荐诸学使，量加奖拔；或召之来省肄业，优给膏火。每州每县，皆有数人为大吏所知，则正气可以渐伸，奸宄因而敛迹。此虽与清讼无涉，而端本善俗，尤在于此。用一方之贤士，化一方之莠民。芳草成林，荆棘不锄而自悴；鸾凤在境，鸱枭不逐而自逃。诸良吏无以为迂而忽之！己巳

直隶清讼限期功过章程 [38]

一、催解粮租等银，自奉文之日起，限二十日报解登程，如以空言搪塞，逾限不解，记过一次，再勒限若干日清解，如再逾违，记大过一次。此在事宜第一条。

一、催解犯证，初次酌限若干日。初限已满不解者，该州县记过一次。再勒限若干日，二限已满不解者，又记过一次。再行勒限若干日，合计以三个月为率，仍不解者，记大过一次。如捏报外出及患病等情，或有贿纵情弊，另行严参。如人证在五名以上，能于初限内全数提解者，准记功一次。此在事宜第一条。

一、饬该管道府厅州先查大概情形之件，上司勒限若干日，除去行文往返程期，届期不复者记过一次。再勒限若干日，仍不复者或分别记过，或另行示惩。临时酌办，至饬各州县录案详复之件，上司勒限十日，除去行文往返程期，届期不复者，记过一次，再勒限若干日，仍不复者记大过一次。此在事宜第一条。

一、定例原问官审断不当，或犯供翻易，另委贤员审理。委员限一个月定拟，院司限一个月核转，统限两个月完结。至京控案件，定例奏交之案限两个月完结，委员亦应限一个月定拟，院司亦限一个月核转。咨交之案，限四个月完结，委员亦应限两个月定拟，院司亦限两个月核转。嗣后首府谳局均应恪遵此例。凡八年新到之案，从四月初一日起，如有人卷已齐，无故逾限者，承审之正委员，每案记过一次，至道府厅州奉札委审案件，由承审衙门于奉文半月内开折报查，另行勒限饬遵。此在事宜第二条。

一、七年腊底以前，府局承审京控、省控之案，积压已至一百三四十起之多，嗣后首府、谳局应分前后左右四股，每股认办积案三十余起，每月须各完结三起，其结案不及三起者，合股公同记过一次。其结案四起者，公同记功一次，其结五起以上者，记大功一次。凡谳局公同记功，如一股有三员记功，三次即系每员一功矣。记过者亦然。有记大功三次者，立即委署一缺，并准仿江苏之例，于清讼案内奏奖。凡谳局公同记过者，出局时即注销，不与他过一体积算，以谳局结狱不易，赏宜重而罚宜轻也。此在事宜第二条。

一、相验尸身，须即日亲往验讯明确，如无故逾延一两日者，记过一次。如或委佐杂代验，或任令刑仵滋弊，或因迟久始验以致尸身腐烂，供情游移者，每案记大过一次。三、八告期不亲自收状者，记过一次。所谓六事宜躬亲者，惟此两事易于访察，故特为指出。此在事宜第三条。

一、管押人犯，并不开明名姓、事由、月日悬牌示众者，记过一次；因而书差舞弊私押者，记大过一次；或虽悬牌而牌上所开之人，与在押及月报之数不符者，亦记大过一次。此在事宜第四条。

一、寻常命案，定例自获犯之日起，州县限三个月审拟招解。斩绞立决命案，州县限两个月审拟招解。大小盗案，定例自获犯之日起，州县限两个月审拟招解。军流以下、徒罪以上杂案，定例限两个月审拟详解。州县自理词讼，定例限二十日完结。自同治八年四月起，均应恪遵部例，不准违逾。如有逾限一个月，记过一次；逾三个月，记大过一次。其例应两个月拟解者，逾限四个月；其例应三个月拟解者，逾限五个月，均再记大过二次。此在事宜第六条。

一、四种册中积案，上月曰旧管，本月曰新收，此指本年言之也。若合前数年言之，则当以七年腊底以前者为旧案，以八年元旦以后者为新案。嗣后各州县清厘积案招解者，每月应结二案，不满二案者，记过一次；结三四案者，记功一次；结五案以上者记大功一次。自理者缺分繁简不同，积案多寡不一，统限于八年腊底，将七年腊底旧案办毕。其每月应结若干案，由各州县自行酌定数目，于奉文半个月禀复，俟禀到日另行核示。此在事宜第六条。

一、四种月报，四柱册，上月之册于下月初一、二、三等日开报，十三日送齐到省。如开报迟延逾限至十日者，记过一次，若玩违不报，或虽报而遗漏舛错满十起以上者，记大过一次。此在事宜第六条。

一、州县平日不能讲求捕务，境内出强盗劫案，一月劫至二起者，记过一次；一月劫至三起者，记大过一次。本境有盗窝不能查拿，迨被邻封拿获，仅以协获等词饰禀者，记大过一次。馀均照定例揭参。如有拿获邻境盗犯，破获邻境盗窝者，除照例奏奖外，每案准记大功一次。此在事宜第七条。

一、州县所属士民，于才、德、学三科内全无所举及举而不实者，均记过一次。如举得其人，记功一次。此在事宜第七条。

一、记大过至三次，记小过至六次者，现任人员立予撤任，候补人员停委二年，有功准其抵销。其记大功至三次，记功至六次者，现任实缺之员，汇案奏请酌奖，署事人员交卸时，立即另行委署，候补人员立予超班委署。此酌定功过总例。

一、各属关系清讼之文书，各盖一戳，云清讼要件，限日行一百里。经过接递之县，于封面写明某日某刻过某县某处，以便稽查。如不及百里，或未经注写者，记过一次。各府县接院司勒限查复之件，如驿递迟延，亦即禀请饬查记过。此因限期酌定驿递之例。

一、审转限期命案，院司各限一个月，盗案院司各限二十日。凡州县长解在省守候发犯，如未满各上司审转限期即行脱逃者，佥差官记过一次；若甫满审转限期，不俟上司吩呩先行脱逃者，佥差官亦记过一次，仍勒限派役来省押解。此附记臬司详定章程。

劝学篇示直隶士子 [39]

人才随士风为转移，信乎？曰：是不尽然，然大较莫能外也。前史称燕赵慷慨悲歌，敢于急人之难，盖有豪侠之风。余观直隶先正，若杨忠愍、赵忠毅、鹿忠节、孙征君诸贤，其后所诣各殊，其初皆于豪侠为近。即今日士林，亦多刚而不摇，质而好义，犹有豪侠之遗。才质本于士风，殆不诬与？

豪侠之质，可与入圣人之道者，约有数端。侠者薄视财利，弃万金而不眄；而圣贤则富贵不处，贫贱不去，痛恶夫墦间之食、龙断之登。虽精粗不同，而轻财好义之迹则略近矣。侠者忘己济物，不惜苦志脱人于厄；而圣贤以博济为怀。邹鲁之汲汲皇皇，与夫禹之犹己溺，稷之犹己饥，伊尹之犹己推之沟中，曾无少异。彼其能力救穷交者，即其可以进援天下者也。侠者轻死重气，圣贤罕言及此。然孔曰成仁，孟曰取义，坚确不移之操，亦未尝不与之相类。昔人讥太史公好称任侠，以余观此数者，乃不悖于圣贤之道。然则豪侠之徒，未可深贬，而直隶之士，其为学当较易于他省，乌可以不致力乎哉？

致力如何？为学之术有四：曰义理，曰考据，曰辞章，曰经济。义理者，在孔门为德行之科，今世目为宋学者也。考据者，在孔门为文学之科，今世目为汉学者也。辞章者，在孔门为言语之科，从古艺文及今世制义诗赋皆是也。经济者，在孔门为政事之科，前代典礼、政书及当世掌故皆是也。

人之才智，上哲少而中下多；有生又不过数十寒暑，势不能求此四术遍观而尽取之。是以君子贵慎其所择，而先其所急。择其切于吾身心不可造次离者，则莫急于义理之学。凡人身所自具者，有耳、目、口、体、心思；日接于吾前者，有父子、兄弟、夫妇；稍远者，有君臣，有朋友。为义理之学者，盖将使耳、目、口、体、心思，各敬其职，而五伦各尽其分，又将推以及物，使凡民皆有以善其身，而无憾于伦纪。夫使举世皆无憾于伦纪，虽唐虞之盛有不能逮。苟通义理之学，而经济该乎其中矣。程朱诸子遗书具在，曷尝舍末而言本、遗新民而专事明德？观其雅言，推阐反复而不厌者，大抵不外立志以植基，居敬以养德，穷理以致知，克己以力行，成物以致用。义理与经济初无两术之可分，特其施功之序，详于体而略于用耳。

今与直隶多士约：以义理之学为先，以立志为本，取乡先达杨、赵、鹿、孙数君子者为之表。彼能艰苦困饿，坚忍以成业，而吾何为不能？彼能置穷通、荣辱、祸福、死生于度外，而吾何为不能？彼能以功绩称当时，教泽牖后世，而吾何为不能？洗除旧日晻昧卑污之见，矫然直趋广大光明之域；视人世之浮荣微利，若蝇蚋之触于目而不留；不忧所如不耦，而忧节概之少贬；不耻冻馁在室，而耻德不被于生民。志之所向，金石为开，谁能御之？志既定矣，然后取程朱所谓居敬穷理、力行成物云者，精研而实体之。然后求先儒所谓考据者，使吾之所见，证诸古制而不谬；然后求所谓辞章者，使吾之所获，达诸笔札而不差，择一术以坚持，而他术固未敢竟废也。其或多士之中，质性所近，师友所渐，有偏于考据之学，有偏于辞章之学，亦不必遽易前辙，即二途皆可入圣人之道。其文经史百家，其业学问思辨，其事始于修身，终于济世，百川异派，何必同哉？同达于海而已矣。

若夫风气无常，随人事而变迁。有一二人好学，则数辈皆思力追先哲；有一二人好仁，则数辈皆思康济斯民。倡者启其绪，和者衍其波；倡者可传诸同志，和者又可襢诸无穷；倡者如有本之泉放乎川渎，和者如支河沟浍交汇旁流。先觉后觉，互相劝诱，譬之大水小水，互相灌注。以直隶之士风，诚得有志者导夫先路，不过数年，必有体用兼备之才，彬蔚而四出，泉涌而云兴。

余忝官斯土，自愧学无本原，不足仪型多士。嘉此邦有刚方质实之资，乡贤多坚苦卓绝之行，粗述旧闻，以勖群士；亦冀通才硕彦，告我昌言，上下交相劝勉，仰希古昔与人为善、取人为善之轨，于化民成俗之道，或不无小补云。己巳

禁止私押告示式 [40]

各属办法恐难画一，故定告示之式。

为奉文晓示，禁止私押事。照得本州、县办理案件，随到随审，随审随结。惟案内设有讯供未确，或证佐未齐，不能不管押候质。无如差役舞弊，或提到而匿不禀明，或讯释而私押索费。且有以扭交、指交为名，原告串差，私自管押，随后具呈，以为欺懦之计。种种弊窦，相习成风。今奉札严行查禁，合亟牌示。为此示仰诸色人等知悉。嗣后管押人证，本州、县必于当时牌示，注明日期。及至开释，亦必立刻牌示，俾众周知。如有示内无名及已登注开释，原差仍行私押者，准该家属人等喊禀，以凭严究。特示。

计开：收押项下：按名登注某月某日因某案收押。开除项下：按名登注某月某日或讯释，或交保，或押后收禁等项，逐一开明。

右用横牌，宽约四尺，高约一尺二三寸。与诸牌不同，悬于头门。前五六行写告示，可以累月不换。后三尺余写姓名。有新收者、新释者，立即更换。

谕天津士民 [41]

自咸丰三、四年间，本部堂即闻天津民皆好义，各秉刚气，心窃嘉之。夫好义者，救人之危难，急人之不平，即古所谓任侠之徒是也。秉刚气者，一往直前，不顾其他，水火可赴，白刃可蹈之类是也。斯固属难得之质，有用之才，然不善造就，则或好义而不明理，或有刚气而无远虑，皆足以偾事而致乱。即以昨五月二十三日之事言之。前闻教堂有迷拐幼孩、挖眼剖心之说，尔天津士民忿怒洋人，斯亦不失为义愤之所激发。然必须访察确实，如果有无眼无心之尸实为教堂所掩埋，如果有迷拐幼孩之犯实为教堂所指使，然后归咎洋人，乃不诬枉。且即有真凭实据，亦须禀告官长，由官长知会领事，由领事呈明公使，然后将迷拐知情之教士、挖眼剖心之洋人大加惩治，乃为合理。今并未搜寻迷拐之确证、挖眼之实据，徒凭纷纷谣言，即思一打泄忿。既不禀明中国官长，转告洋官，自行惩办；又不禀明官长，擅杀多命，焚毁多处。此尔士民平日不明理之故也。我能杀，彼亦可以杀报；我能焚，彼亦可以焚报。以忿召忿，以乱召乱，报复无已，则天津之人民、房屋皆属可危。内则劳皇上之忧虑，外则启各国之疑衅。十载讲和，维持多方而不足；一朝激变，荼毒万姓而有余。譬如家有子弟，但逞一朝之忿，而不顾祸患入于门庭，忧辱及于父兄，可乎？国有士民，但逞一朝之忿，而不顾干戈起于疆埸，忧危及于君上，可乎？此尔士民素无远虑之故也。

津郡有好义之风，有刚劲之气，本多可用之才，然善用之，则足备干城；误用之，则适滋事变。闻二十三日焚毁教堂之际，土棍游匪混杂其中，纷纷抢夺财物，分携以归。以义愤始，而以攘利终，不特为洋人所讥，即本地正绅，亦羞与之为伍矣。

本部堂奉命前来，一以宣布圣主怀柔外国、息事安民之意；一以劝谕津郡士民，必明理而后可言好义，必有远虑而后可行其刚气，保全前此之美质，挽回后日之令名。此后应加何仰体圣意，和戢远人，应如何约束同侪，力戒喧哄，如何而惩既往之咎，如何而靖未平之气，仰读书知理君子悉心筹议，分条禀复。特谕。庚午

照复洋人 [42]

为照复事。同治九年六月二十四日，本阁部堂接得贵大臣照会。内称“现在未能极力弹压，立拿凶犯正法”等因。查五月二十三日之案，滋事凶犯，现已严饬新任道府赶紧查拿，断无任令凶徒久稽显戮之理。只缘是日津民聚众过多，不能指实何人为首，何人为从。近日访得数名，已令其先行拿案，严刑拷讯，务令供出伙党，按名缉获，处以极刑，以申中国之法，以纾贵国官商之恨。大约数日之内，必可弋获多名，断不至再事迟延，贵大臣尽可放心。

至照会内称“天津府、县及提督陈国瑞，议以抵命”等语。查陈国瑞以客官路过天津，本属事外之人。前准照会云云：“该提督现在都门。”本阁部堂昨已咨请总理衙门，就近传讯。应俟总理衙门讯明，咨复到日，再行核办。至此案前任府、县办理不善，本阁部堂到津后，即将该员等先行撤任。又以案情重大，该府、县事前既不能防范，事后又不能速拿凶徒，业经奏明大皇帝，将该府、县革职，从重解交刑部治罪在案。若如照会所称“必将该府、县议以抵命”，查审谳极刑，必须有可诛之心，或有显著之恶。该府、县并非下手杀人之人，又无丝毫主使确据。本阁部堂未能指实其罪之所在，难以照办。因思贵大臣当明晰该府、县二人有应抵命之罪，可请逐层说明。本阁部堂得有二人罪状实在凭据，自能公平办理。

再，本阁部堂到津后，查明天津府有事后之三件事：一系五月二十五、六间，河东匪人抢苏老义等教民数家，张守即前往弹压；一系有一教民与一民人因帐目在府涉讼，张守即将民人枷号示众；一系府署把门者系教民，该府欲访查凶手，即令教民密访凶犯，悬有重赏，现在此人仍在府署当差。此三事虽小，足见知府有保护教民之心，无伤害法国之意。至天津县刘令，虽无保护确据，而亦无伤害教堂之心。贵大臣如查有府、县罪状，即请一一开示，以便转交刑部定议。中国遇有大狱，皆由部臣作主，疆臣不能擅专。为此再商贵大臣，请烦细核见示，须至照会者。庚午

笔记十二篇 [43]

才德

司马温公曰：“才德全尽，谓之圣人；才德兼亡，谓之愚人；德胜才谓之君子，才胜德谓之小人。”余谓德与才不可偏重。譬之于水，德在润下，才即其载物溉田之用；譬之于木，德在曲直，才即其舟楫栋梁之用。德若水之源，才即其波澜；德若木之根，才即其枝叶。德而无才以辅之则近于愚人，才而无德以主之则近于小人。世人多不甘以愚人自居，故自命每愿为有才者；世人多不欲与小人为缘，故观人每好取有德者，大较然也。二者既不可兼，与其无德而近于小人，毋宁无才而近于愚人。自修之方，观人之术，皆以此为衡可矣。吾生平短于才，爱我者或谬以德器相许，实则虽曾任艰巨，自问仅一愚人，幸不以私智诡谲凿其愚，尚可告后昆耳。

诚神

大圣固由生知，而其平生造次，克念精诚，亦迥异于庸众。闻《韶》尽善，则亡味至于三月；读《易》寡过，则韦编至于三绝。文王则如见于琴，周公则屡入于梦，至诚所积，神奇应焉。故麟见郊而增感，凤不至而兴叹，盖其平日力学所得，自信为天地鬼神所不违也。即至两楹梦奠之际，祷神为臣之请，亦皆守礼循常，较然不欺。其后曾子易箦，诵战兢之诗，而自幸知免，犹有圣门一息不懈之风。后世若邵子之终，马、程诸人咸集，朱子之没，黄、蔡诸子并临，亦皆神明朗彻，不负所学。昔人云：“善吾生者乃所以善吾死也。”若非精诚积于毕生，神志宁于夙昔，岂能取办于临时哉。

兵气

田单攻狄，鲁仲连策其不能下，已而果三月不下。田单问之，仲连曰：“将军之在即墨，坐则织蒉，立则仗锸，为士卒倡。将军有死之心，士卒无生之气。闻君言，莫不挥涕奋臂而欲战，此所以破燕也。当今将军东有夜邑之奉，西有淄上之娱，黄金横带而骋乎淄渑之间，有生之乐，无死之心，所以不胜也。”余尝深信仲连此语，以为不刊之论。

同治三年，江宁克复后，余见湘军将士骄盈娱乐，虑其不可复用，全行遣撤归农。至四年五月，余奉命至河南、山东剿捻，湘军从者极少，专用安徽之淮勇。余见淮军将士虽有振奋之气，亦乏忧危之怀，窃用为虑，恐其不能平贼。庄子云：“两军相对，哀者胜矣。”仲连所言以忧勤而胜，以娱乐而不胜，亦即孟子“生于忧患，死于安乐”之指也。其后余因疾病，疏请退休，遂解兵柄，而合肥李相国卒用淮军以削平捻匪，盖淮军之气尚锐。忧危以感士卒之情，振奋以作三军之气，二者皆可以致胜，在主帅相时而善用之已矣。余专主忧勤之说，殆知其一，而不知其二也。聊志于此，以识吾见理之偏，亦见古人格言至论，不可举一概百，言各有所当也。

勉强

魏安釐王问天下之高士于子顺，子顺以鲁仲连对。王曰：“鲁仲连强作之者，非体自然也。”子顺曰：“人皆作之，作之不止，乃成君子；作之不变，习与体成，则自然也。”余观自古圣贤豪杰，多由强作而臻绝诣。《淮南子》曰：“功可强成，名可强立。”《中庸》曰：“或勉强而行之，及其成功一也。”近世论人者，或曰某也向之所为不如是，今强作如是，是不可信。沮自新之途，而长偷惰之风，莫大乎此。吾之观人，亦尝有因此而失贤才者，追书以志吾过。

忠勤

开国之际，若汉唐之初，异才、畸士，丰功、伟烈，飙举云兴，盖全系夫天运，而人事不得与其间。至中叶以后，君子欲有所建树，以济世而康屯，则天事居其半，人事居其半。以人事与天争衡，莫大乎忠、勤二字。乱世多尚巧伪，惟忠者可以革其习；末俗多趋偷惰，惟勤者可以遏其流。忠不必有过人之才智，尽吾心而已矣；勤不必有过人之精神，竭吾力而已矣。能剖心肝以奉至尊，忠至而智亦生焉；能苦筋骸以捍大患，勤至而勇亦出焉。余观近世贤哲，得力于此二字者，颇不乏人。余亦忝附诸贤之后，谬窃虚声，而于忠、勤二字，自愧十不逮一。吾家子姓，倘将来有出任艰巨者，当励忠勤以补吾之阙憾。忠之积于平日者，则自不妄语始；勤之积于平日者，则自不晏起始。

才用

虽有良药，苟不当于病，不逮下品；虽有贤才，苟不适于用，不逮庸流。梁丽可以冲城，而不可以窒穴，犛牛不可以捕鼠，骐骥不可以守闾。千金之剑以之析薪，则不如斧；三代之鼎以之垦田，则不如耜。当其时当其事，则凡材亦奏神奇之效，否则494-1 铻而终无所成。故世不患无才，患用才者不能器使而适宜也。魏无知论陈平曰：“今有尾生、孝己之行，而无益胜负之数，陛下何暇用之乎？”当战争之世，苟无益胜负之数，虽盛德亦无所用之。余生平好用忠实者流，今老矣，始知药之多不当于病也。

史书

《史记》叙韩信破魏豹，以木罂渡军，其破龙且以囊沙壅水，窃尝疑之。魏以大将柏直当韩信，以骑将冯敬当灌婴，以步将项它当曹参，则两军之数殆亦各不下万人，木罂之所渡几何？至多不过二三百人，岂足以制胜乎？沙囊壅水，下可渗漏，旁可横溢，自非兴工严塞，断不能筑成大堰，壅之使下流竟绝。如其宽河盛涨，则塞之固难，决之亦复不易。若其小港微流，易塞易决，则决后未必遂不可涉渡也。二者揆之事理，皆不可信。叙兵事莫善于《史记》，史公叙兵莫详于《淮阴传》，而其不足据如此。孟子曰：“尽信书则不如无书。”君子之作事，既征诸古籍，诹诸人言，而又必慎思而明辨之，庶不至冒昧从事耳。

阳刚

汉初功臣惟樊哙气质较粗，不能与诸贤并论，淮阴侯所羞与为伍者也。然吾观其人有不可及者二：沛公初入咸阳，见秦宫室帷帐，狗马重宝，妇女以千数，意欲留居之。哙辄谏止，谓此奢丽之物，乃秦之所以亡，愿急还霸上，无留宫中，一也。高祖病卧禁中，诏户者；无得入群臣！哙独排闼直入，谏之以昔何其勇，今何其惫，且引赵高之事以为鉴，二也。此二事者，乃不愧大人格君心者之所为。盖人禀阳刚之气最厚者，其达于事理必有不可掩之伟论，其见于仪度必有不可犯之英风，哙之鸿门披帷，拔剑割彘，与夫霸上还军之请，病中排闼之谏，皆阳刚之气之所为也。未有无阳刚之气，而能大有立于世者。有志之君子养之无害可耳。

汉文帝

天下惟诚不可掩，汉文帝之谦让，其出于至诚者乎！自其初至代邸，西向让三，南向让再，已歉然不敢当帝位之尊；厥后不肯建立太子，增祀不肯祈福，与赵佗书曰“侧室之子”，曰“弃外奉藩”，曰“不得不立”；临终遗诏戒重服，戒久临，戒厚葬。盖始终自觉不称天子之位，不欲享至尊之奉。至于冯唐众辱而卒使尽言，吴王不朝而赐以几杖，匄群臣言朕过失，匡朕不逮，其谦让皆发于中心恻怛之诚，盖其德为三代后仅见之贤主，而其心则自愧不称帝王之职而已矣。夫使居高位者而常存愧不称职之心，则其过必鲜，况大君而存此心乎！吾尝谓为大臣者，宜法古帝王者三事：舜禹之不与也，大也；文王之不遑也，勤也；汉文之不称也，谦也。师此三者而出于至诚，其免于戾矣乎。

周亚夫

周亚夫刚正之气，已开后世言气节者之风。观其细柳劳军，天子改容，已凛然不可犯。厥后将兵，不救梁王之急，不肯侯王信，不肯王匈奴六人，皆秉刚气而持正论，无所瞻顾，无所屈挠，后世西汉若萧望之、朱云，东汉若杨震、孔融之徒，其风节略与相近，不得因其死于非命而薄之也。惟其神锋太隽，瞻瞩太尊，亦颇与诸葛恪相近，是乃取祸之道，君子师其刚而去其傲可耳。

言命

孟子言治乱兴衰之际，皆由人事主之，初不关乎天命，故曰“以齐王由反手也”，曰“可使制梃以挞秦楚之坚甲利兵”，皆以人谋而操必胜之权。所谓祸福无不自己求之也。董子亦曰“治乱废兴在于己，非天降命不可得反”。与孟子之言相合。孔子曰“天生德于予，桓魋其如予何”，“天之未丧斯文，匡人其如予何”，亦似深信在己者之有权。然凤鸟不至，河不出图，有“吾已矣夫”之叹，又似以天命归诸不可知之数。故其答子服景伯曰“道之将行，命也；道之将废，命也”，语南宫适曰“君子若人，尚德若人”，隐然以天命为难测。圣贤之言微旨不同，在学者默会之焉耳。

功效

苟有富必能润屋，苟有德必能润身，不必如孔子之温良恭俭，孟子之晬面盎背，而后为符验也。凡盛德之君子，必有非常之仪范。是真龙必有云，是真虎必有风，不必如程门之游、杨、尹、谢，朱门之黄、蔡、陈、李，而后为响应也。凡修业之大人，必有景从之徒党，斯二者其几甚微，其效甚著，非实有诸己，乌可幸致哉！

[1] 本件作于道光二十二年十二月初七日。

[2] 本文原见于道光二十四年三月初十日《致温弟沅弟》信中，前次整理未再收入诗文集，然同信中所附《五箴》则依传忠书局稿本收入了诗文集，故此次重订将本文亦补入。惟据《系年》考订，由《李星沅日记》可知，本文作于当年闰七月，而数年后曾氏录寄刘传莹，虽称“国藩往年集古人语为养身修德之要，附录呈览”，而文字已大为改易：“亲亲而仁民，仁民而爱物，不藏怒焉，不宿怨焉，右仁之属，所以养肝也；内而专静纯一，外而整齐严肃，泰而不骄，威而不猛，右礼之属，所以养心也；黎明即起，既昏便息，已饥方食，未饮先止，右信之属，所以养脾也；扩然而大公，物来而顺应，不逆不亿，无适无莫，右义之属，所以养肺也；定而后能静，静而后能安，淡然无欲，粹然至善，右智之属，所以养肾也。”

[3] 本件作于咸丰二年。

[4] 本文约作于咸丰三年正月。

[5] 本件作于咸丰三年春，具体时间不详。

[6] 本文约作于咸丰三年四、五月间。

[7] 本文作于咸丰三年十一月。

[8] 本件传忠书局稿本编在咸丰四年，具体时间不详。

[9] 本篇作于咸丰五年。

[10] 本件作于咸丰六年春夏间。

[11] 本件作于咸丰六年十月十三日。

[12] 本文作于咸丰八年四月底。

[13] 本歌作于咸丰八年十一月初五、六日。

[14] 本件拟定于咸丰八年。

[15] 本件系咸丰九年重订。

[16] 本件于咸丰九年十月初一日核定。

[17] 本件制定于咸丰九年十月之前。

[18] 本组笔记传忠书局稿本编在咸丰九年，应是陆续作成。

[19] 本文作于咸丰十年五月。

[20] 本歌作于咸丰十一年正月二十八日。

[21] 本篇作于咸丰十一年七月初八日。

[22] 本篇据台湾学生书局1965年版《湘乡曾氏文献》影印之曾氏手迹补。

[23] 本篇作于咸丰十一年八月二十至九月二十二日。

[24] 本件作于同治二年四月十五日，曾氏当日日记附记为“厘金告示”，而据十七日复刘建德、毛鸿宾，十八日复郭嵩焘信可知即此。

[25] 本件约作于同治三年十一月，传忠书局稿本编在同治二年，误。原刻本作《淮盐西岸认运章程》，其目录作《淮盐运行西岸章程》。此处标题从目录。

[26] 本件约作于同治三年十一月。

[27] 本件约作于同治三年十一月。

[28] 本件约作于同治三年十一月。

[29] 本件作于同治三年七月十六日，据徐泰来、罗绍志主编《学者笔下的曾国藩》岳麓书社1997年版所载张铁宝等《新发现的曾国藩佚文考辨》补。原件藏南京太平天国博物馆《吴熙档案》中。

[30] 本件作于同治四年四月。

[31] 本件系幕僚所拟，曾氏于同治四年闰五月十四日改定。

[32] 本件系幕僚所拟，曾氏于同治四年六月二十九日改定。

[33] 本件传忠书局稿本编在同治四年。

[34] 本件传忠书局稿本编在同治六年，具体时间不详。

[35] 本篇作于同治七年五月二十四日，据曾氏日记补。

[36] 本篇作于同治七年十月二十四、五日，传忠书局稿本题《书赠仲弟六则》，据曾氏日记改。

[37] 本件作于同治八年二月十九至三月初五日。

[38] 本件系司道所拟，曾氏于同治八年三月初六至初八日改定。

[39] 本篇作于同治八年七月初四至初六日。

[40] 本件传忠书局稿本编在同治八年。

[41] 本文作于同治九年六月初八、九日。

[42] 本件系幕僚起草，曾氏于同治九年六月二十六日改定。

[43] 本件约作于同治十年二、三月间。

鸣原堂论文

序

绾地二三千里，官为尚书侍郎，兼古御史大夫中丞之号。跨州连郡，多者百余城，少或五六十县。监司、郡守、牧令、丞倅、杂职数百人，武弁自提镇以下，承命唯谨。赋税、刑狱、军谋、河工、盐漕、黜陟诸大政待之而决。又有宾从往来，属僚请谒，鸡鸣盥沐，整衣肃客，阍人持手版，第其先后，鱼贯雁行以进，更十余番犹未毕，则辞以他日。他日复如此。退则吏抱文书，右手及额，左手下至腹，且行且捧，媻姗而入。分公私新旧，错陈于几案之间。其紧要者，官乃审视而详裁之；例行者，略一訾省署行而已。故今之督抚大吏，凡夫敷陈入告之词，多倚办于幕友。其不能亲自吮毫构思者，势也。然而充斯选者，率用刑名家言，规规焉循例案，避处分，以文无害为事。即有勤求民隐，发愤为雄，破除一切拘束者，辄格于部议，而不能施行。盖奏疏之难于美善兼尽也如此。

我伯兄太傅文正公当显皇初政，以议大礼、谏圣德诸疏，忠谠闻天下。及执兵符，开幕府于东南，东南之硕儒名彦、博辩洽闻之士，皆礼罗而珍储之。其达者，洊膺将相，勋伐烂然，次亦以文学称著于时。夫以宏通淹雅之才，论时政之得失，料军情之胜负，出之以沉思眇虑，申之以修饰润色。固无患其言之不工，意之不谐也。然公或初善之而卒易之，字点句窜，十不存一，岂与夫冥搜幽抉、憔悴专精之士，较胜负于文字哉？盖才者，天所赋也；识者，练而精者也。人之聪明材力不甚相远，天下事变之来，往往出于智慧，思虑之所不及，惟历事久者能守义理之常，以待时势之变。故公之奏疏不为大喜过美之词，亦不为忧怵无聊之语。其论贼势兴衰，中外大局，一切将然未然之事，若烛照龟卜，不失毫发，而谦谦冲挹，若不敢决其必然，而其后卒无不然，岂非识之加人一等哉？

国荃少侍公京邸，从而问学；壮岁展转兵间，随公驰逐江西、江南诸行省。赖圣天子威德，大功告蒇，兄弟荷蒙殊宠，惴惴焉惧以不才致罪戾，乞身归里。公虑其昧所择也，选古今名臣奏疏若干首，细批详评，命之曰《鸣原堂论文》。国荃受而读之。盖人臣立言之体，与公平生得力之所在，略备于此。今岁王君鼎丞来湘，编公遗书，因出此篇，属其校雠付梓。国荃行老矣，自惭荒谫，无补于时，追念往时，与公从事于惊涛骇浪之中，出万死不顾一生之计，以争尺寸之土，曾不计后此尚有安闲之一日。今海内135-2 安，公以考终。国荃亦得养疴林下，优游暇豫，与二三故旧联樽酒文字之欢，盖非始念所及。此后之读公书者，知其人，论其世，其必低徊往复而叹公之文章、德业与身世遭逢，为均不可及云。同治十二年九月湘乡曾国荃叙。

后序

右《鸣原堂论文》两卷，吾师湘乡曾文正公选汉唐已来迄于国朝名臣奏疏十七首。论述义法，以诒其弟沅甫宫保者。宫保出示定安，命校雠刊之。

叙曰：三代以上，人臣告诫其君，如禹、皋、伊、傅、周、召之所作，载在《尚书》。尚已！彼皆圣贤之徒，体道深而更事久，其陈义甚高，而可见诸施行。其指斥甚直，而必出之和平渊懿，不为危言悚论，诡激抵触之辞。其托意甚幽邃，而使读者易晓。其切于世情，而达于时变也，仍必原本道德，不为一切苟且侥幸之计。至于《春秋》内外传所录374-1 谟谠言，笃厚深美，犹有训诰遗意。下逮战国士，或为廋词隐语，讥讪笑詈。耸撼炫骇，同于俳优。其不幸者，触怒人主，身蹈大戮，祸綦烈矣！说亦稍戆焉。自兹以降，敷陈之道约分两途，儒者拘牵文义，喜谈上古，致君必曰尧舜，礼乐必俟百年，井田、封建、学校之制，累牍而不烦，世主习闻其迂，则以为老生常谈而厌薄之。而才智之士，度时君之所能行，揣摩迎合以售其纵横富强之术，往住辄验，天下稍骛于功利矣。

若夫汉之贾谊、唐之陆贽、宋之苏轼，陈善责难累数万言，论是非则持其平，讲制度则求其当，达闾阎颠连之隐状，显军中倚伏之秘谋，高而不戾于今，卑而不违夫古，岂非敷奏之极轨哉？善乎！公之论文也，曰：“必其平日读书学道，深造有得，实有诸己，而后献诸君。又必熟于前代事迹，本朝掌故，乃为典雅。”呜呼！斯言尽之矣！

公所为奏疏若干卷，其佳篇传播人间，士大夫多能举其词。所选《经史百家杂钞》二十六卷，另刊行世。是书卷帙不多，盖犹黄河之滥觞耳。然苟循河而东，乘秋水、驾巨筏以望于北海，洋洋乎包天地而含古今，岂不更为宇宙大观也哉！同治十二年九月，门人东湖王定安叙于长沙寓斋。

序目 [1]

《棠棣》为燕兄弟之诗，《小宛》为兄弟相戒以免祸之诗，而皆以脊令起兴。盖脊令之性最急，其用情最切。故《棠棣》以喻急难之谊；而《小宛》以喻征迈努力之忱。余久困兵间，温甫、沅浦两弟之从军，其初皆因急难而来。沅浦坚忍果挚，遂成大功，余用是获免于戾。因与沅弟常以暇逸相诫，期于夙兴夜寐，无忝所生。爰取两诗脊令之旨，名其堂曰“鸣原堂”云。曾国藩记。

匡衡戒妃匹劝经学威仪之则疏

《汉书》云“成帝即位，衡上疏戒妃匹劝经学威仪之则”，是分为三事也。姚选《古文辞类纂》题云“《戒妃匹劝经学疏》”，则漏末一事矣。兹题从《汉书》。

陛下秉至孝，哀伤思慕，不绝于心，未有游虞弋射之宴，诚隆于慎终追远，无穷已也。窃愿陛下虽圣性得之，犹复加圣心焉。《诗》云：“茕茕在疚”，言成王丧毕思慕，意气未能平也。盖所以就文武之业，崇大化之本也。 ○以上总起。

臣又闻之师曰：“妃匹之际，生民之始，万福之原。婚姻之礼正，然后品物遂而天命全。”孔子论《诗》，以《关雎》为始。言太上者民之父母，后夫人之行，不侔乎天地，则无以奉神灵之统而理万物之宜。故《诗》曰：“窈窕淑女，君子好仇。”言能致其贞淑，不贰其操。情欲之感，无介乎容仪；宴私之意，不形乎动静，夫然后可以配至尊而为宗庙主。此纲纪之首，王化之端也。自上世以来，三代兴废，未有不由此者也。愿陛下详览得失盛衰之效，以定大基。采有德，戒声色，近严敬，远技能。 ○以上戒妃匹。

窃见圣德纯茂，专精诗书，好乐无厌。臣衡才驽，无以辅相善义，宣扬德音。臣闻六经者，圣人所以统天地之心，著善恶之归，明吉凶之分，通人道之正，使不悖于其本性者也。故审六艺之指，则天人之理可得而和。草木昆虫可得而育。此永永不易之道也。及《论语》、《孝经》，圣人言行之要，宜究其意。 ○以上劝经学。

臣又闻圣王之自为动静周旋，奉天承亲，临朝飨臣，物有节文，以章人伦。盖钦翼祗栗，事天之容也；温恭敬逊，承亲之礼也；正躬严恪，临众之仪也；嘉惠和悦，飨下之颜也。举错动作，物遵其仪。故形为仁义，动为法则。孔子曰：“德义可尊，容止可观，进退可度，以临其民。是以其民畏而爱之，则而象之。”《大雅》云：“敬慎威仪，惟民之则。”诸侯正月朝觐天子，天子惟道德昭穆穆以视之。又观以礼乐，飨醴乃归。故万国莫不获赐祉福，蒙化而成俗。今正月初幸路寝，临朝贺，置酒以飨万方。《传》曰：“君子慎始。”愿陛下留神动静之节，使群下得望盛德休光，以立基桢，天下幸甚。 ○以上威仪之则。

三代以下陈奏君上之文，当以此篇及诸葛公《出师表》为冠。渊懿笃厚，直与《六经》同风，如“情欲之感，无介于仪容；宴私之意，不形乎动静”等句，朱子取以入《诗经集传》，盖其立言为有本矣。

此等奏议，固非后世所能几及，然须观其陈义之高远，着语之不苟，乃能平躁心而去浮词。

贾谊陈政事疏

臣窃惟事势，可为痛哭者一，可为流涕者二，可为长太息者六， ○后文可流涕者实仅一条，可为长太息者实仅五条，各缺一条，殊不可解。若其他背理而伤道者，难遍以疏举。进言者皆曰：“天下已安已治矣。”臣独以为未也。曰安且治者，非愚则谀，皆非事实知治乱之体者也。夫抱火厝之积薪之下，而寝其上，火未及燃，因谓之安。方今之势，何以异此？本末舛逆，首尾衡决， ○衡决，犹横决也。古人言直，皆曰纵；言横，皆曰衡，于事之忤乱无条理者，则衡字作去声读，如曰“横逆”，曰“洪水横流”是也。此处若作“横决”，亦当读为去声。国制抢攘，非甚有纪，胡可谓治？陛下何不一令臣得孰数之于前？因陈治安之策，试详择焉！

夫射猎之娱，与安危之机孰急？使为治劳智虑，苦身体，乏钟鼓之乐，勿为可也。乐与今同，而加之诸侯轨道，兵革不动，民保首领；匈奴宾服，四荒向风；百姓素朴，狱讼衰息；大数既得，则天下顺治。海内之气，清和咸理；生为明帝，没为明神；名誉之美，垂于无穷。礼祖有功，而宗有德，使顾成之庙称为太宗。 ○此疏陈于文帝时，便谓文帝死后，庙号应称太宗，足见当时风俗近古。上配太祖，与汉亡极，建久安之势，成长治之业，以承祖庙，以奉六亲，至孝也。以幸天下，以育群生，至仁也。立经 [2] 陈纪，轻重同得，后可以为万世法程，虽有愚幼不肖之嗣，犹得蒙业而安，至明也。以陛下之明达，因使少知治体者得佐下风、致此非难也。其具可素陈于前，愿幸无忽！臣谨稽之天地，验之往古，按之当今之务，日夜念此，至孰也。虽使舜禹复生，为陛下计，亡以易此！ ○以上总序。

夫树国固必相疑之势， ○树，犹立也。于京师之外又树立宗室多国，势必相疑。下数被其殃，上数爽其忧，甚非所以安上而全下也。今或亲弟谋为东帝，亲兄之子西向而击，今吴又见告矣。 ○亲弟，谓淮南厉王长，亲兄之子谓齐悼惠王之子兴居，皆谋反也。天子春秋鼎盛，行义未过，德泽有加焉！犹尚如是，况莫大诸侯，权力且十此者乎？然而天下少安，何也？大国之王，幼弱未壮，汉之所置傅相，方握其事， ○汉之诸侯王，各有太傅有相，是天子所置者。数年之后，诸侯之王，大抵皆冠，血气方刚。汉之傅相，称病而赐罢，彼自丞尉以上，遍置私人，如此有异淮南、济北之为邪？ ○淮南，谓上文亲弟，谋为东帝也。济北，谓上文亲兄之子，西向而击也。此时而欲为治安，虽尧舜不治。黄帝曰：“日中必熭，操刀必割。”今令此道顺，而全安甚易，不肯蚤为，已乃堕骨肉之属而抗刭之，岂有异秦之季世乎？夫以天子之位，乘今之时，因天之助，尚惮以危为安，以乱为治。假设陛下居齐桓之处，将不合诸侯而匡天下乎？臣又知陛下有所必不能矣。 ○以上言数年之后，诸侯王必为变，宜早为之所。假设陛下 [3] 如曩时，淮阴侯尚王楚，黥布王淮南，彭越王梁，韩信王韩，张敖王赵，贯高为相，卢绾王燕，陈豨在代，令此六七公者皆亡恙， ○此六七人，皆高祖之臣，封王而叛者。当是时而陛下即天子位，能自安乎？臣有以知陛下之不能也。天下淆乱，高皇帝与诸公并起，非有仄室之势以豫席之也， ○仄室之势，犹曰寸土半阶之势，席犹曰凭借也。诸公幸者乃为中涓，其次厪 ○厪与仅同。得舍人，材之不逮至远也。高皇帝以明圣威武，即天子位，割膏腴之地以王诸公。多者百余城，少者乃三四十县，德至渥也，然其后七年 [4] 之间，反者九起。陛下之与诸公，非亲角材而臣之也，又非身封王之也。自高皇帝不能以是一岁为安，故臣知陛下之不能也。 ○以上言高帝时尚不能禁诸侯王之不反。

然尚有可诿者，曰疏。臣请试言其亲者：假令悼惠王王齐，元王王楚，中子王赵，幽王王淮阳，共王王梁，灵王王燕，厉王王淮南，六七贵人皆亡恙， ○此六七人，皆高祖之子弟，封王而叛者。当是时，陛下即位，能为治乎？臣又知陛下之不能也。若此诸王，虽名为臣，实皆有布衣昆弟之心，虑亡不帝制而天子自为者。 ○虑，音闾，犹曰大抵也。大抵无不帝制自为。擅爵人，赦死罪，甚者或戴黄屋，汉法令非行也。虽行不轨如厉王者，令之不肯听，召之安可致乎？幸而来至，法安可得加，动一亲戚， ○古人称父子兄弟曰亲戚。天下圜视而起，陛下之臣，虽有悍如冯敬者，适启其口，匕首已陷其胸矣。陛下虽贤，谁与领此？故疏者必危，亲者必乱，已然之效也，其异姓负强而动者，汉已幸胜之矣，又不易其所以然。同姓袭是迹而动，既有征矣。其势尽，又复然。殃祸之变，未知所移。明帝处之，尚不能以安，后世将如之何？屠牛坦一朝解十二牛，而芒刃不顿者，所排击剥割，皆众理解也。至于髋髀之所，非斤则斧。夫仁义恩厚，人主之芒刃也；权势法制，人主之斤斧也。今诸侯王皆众髋髀也，释斤斧之用，而欲婴以芒刃，臣以为不缺则折，胡不用之淮南、济北？势不可也。 ○言淮南王为亲弟，济北王为亲兄子，尚不可用芒刃，况今同姓诸王，势尤不可用芒刃矣。以上言反迹已露，则难制之，宜及早施以斤斧。

臣窃迹前事，大抵强者先反，淮阴王楚最强，则最先反；韩信倚胡则又反；贯高因赵资则又反；陈豨兵精则又反；彭越用梁则又反；黥布用淮南则又反；卢绾最弱，最后反；长沙乃在二万五千户耳， ○在，读如才，犹曰仅也。功少而最完，势疏而最忠，非独性异人也，亦形势使然也。曩令樊、郦、绛、灌， ○樊、郦、灌三人，皆姓。周勃封绛侯，绛乃其封地之名耳。而《史》、《汉》中多称樊、郦、绛、灌，想当时通称如此，如今日称塔、罗、杨、彭耳。据数十城而王，今虽以残亡可也。令信、越之伦，列为彻侯而居，虽至今存可也。然则天下之大计可知已。欲诸王之皆忠附，则莫若令如长沙王。欲臣子之勿葅醢，则莫若令如樊、郦等。欲天下之治安，莫若众建诸侯而少其力。力少，则易使以义；国小，则无邪心。令海内之势，如身之使臂，臂之使指，莫不从制 [5] 诸侯之君，不敢有异心，辐辏并进而归命天子。虽在细民，且知其安。故天下咸知陛下之明。割地定制，令齐、赵、楚各为若干国，使悼惠王、幽王、元王之子孙，毕以次各受祖之封地，地尽而止。及燕、梁、他国皆然。其分地众而子孙少者，建以为国，空而置之，须其子孙生者而后君之， ○空而置之，谓存其国土，暂不封人，待其子孙生后，乃封之。诸侯之地，其削颇入汉者，为徙其侯国。及封其子孙也，以数偿之。 ○诸侯之地，前颇有削而入汉者，犹今云入官也。仍当移徙界址，归入侯国境内，待封其子孙时，全数还之。一寸之地，一人之众，天子亡所利焉，诚以定制而已，故天下咸知陛下之廉。地制一定，宗室子孙虑莫不王。 ○犹云大抵无不王也。下无倍畔之心，上无诛伐之志，故天下咸知陛下之仁。法立而不犯，令行而不逆，贯高利几之谋不生，柴奇开章之计不荫，细民向善，大臣致顺，故天下咸知陛下之义。卧赤子天下之上而安，植遗腹，朝委裘，而天下不乱。当时大治，后世诵圣。一动而五业附，陛下谁惮而久不为此？ ○以上言强者先反，宜多建诸侯而分其力。

天下之势，有病大瘇，一胫之大几如要，一指之大几如股，平居不可屈信，一二指搐，身虑亡聊。 ○身虑无聊，言偶有一二牵动，遍身大抵皆痛，无聊赖也。失今不治，必为痼疾。后虽有扁鹊，不能为已。病非徒瘇也，又苦506-1 盭。元王之子，帝之从弟也。今之王者，从弟之子也。惠王之子，亲兄之子也 [6] 。今之王者，兄子之子也。亲者，或亡分地以安天下。疏者，或制大权以逼天子。臣故曰非徒病瘇也，又苦506-1 盭。可为痛哭者，此病是也！ ○以上虑宗室诸侯地天生变，痛哭之一。

天下之势方倒县，凡天子者，天下之首，何也？上也；蛮夷者，天下之足，何也？下也。今匈奴嫚侮侵掠，至不敬也。为天下患，至亡已也，而汉岁致金絮采缯以奉之。夷狄征令，是主上之操也；天子共贡，是臣下之礼也。足反居上，首顾居下，倒县如此，莫之能解，犹为国有人乎？非亶倒县而已， ○亶与但同。又类辟，且病痱。夫辟者，一面病；痱者，一方痛。今西边北边之郡，虽有长爵不轻得复，五尺以上，不轻得息。斥候望烽燧不得卧 ○斥，远也，候，候伺也。斥候，犹今之放哨者也。将吏被介胄而睡。臣故曰一方病矣，医能治之，而上不使，可为流涕者此也。

陛下何忍以皇帝之号，为戎人诸侯？势既卑辱，而祸不息。长此安穷？进谋者率以为是，固不可解也。亡具甚矣！臣窃料匈奴之众，不过汉一大县， ○汉之匈奴，南北二千里，东西五千里，而曰不过抵汉一大县，此贾生阅历之浅也。以天下之大，困于一县之众，甚为执事者羞之！陛下何不试以臣为属国之官，以主匈奴 ○典属国之官，专主外国事。后苏武尝为之。行臣之计，请必系单于之颈而制其命，伏中行说而笞其背，举匈奴之众，惟上之令。今不猎猛兽 [7] 而猎田彘，不搏反寇而搏畜兔，玩细娱而不图大患，非所以为安也。德可远施，威可远加，而直数百里外，威令不信，可为流涕者此也。 ○以上涕流者二，实止言匈奴一事。

今民卖僮者，为之绣衣丝履，偏诸缘 ○偏诸，即牙条。今之鬼子栏干也。内之闲中。是古天子后服，所以庙而不宴者也，而庶人得以衣婢妾。白縠之表，薄纨之里，緁以偏诸， ○偏诸，即缏子也。緁谓缝于衣之领缘也。美者黼绣，是古天子之服。今富人大贾，嘉会召客者以被墙。古者以奉一帝一后而节适，今庶人屋壁，得为帝服；倡优下贱，得为后饰。然而天下不屈者，殆未有也。且帝之身自衣皂绨，而富民墙屋被文绣；天子之后以缘其领，庶人嬖妾缘其履：此臣所谓舛也。夫百人作之，不能衣一人，欲天下亡寒，胡可得也？一人耕之，十人聚而食之，欲天下亡饥，不可得也。饥寒切于民之肌肤，欲其亡为奸邪，不可得也。国已屈矣，盗贼直须时耳！然而献计者曰：“毋动为大耳。”夫俗至大不敬也，至亡等也，至冒上也。进计者犹曰：“毋为”，可为长太息者此也。 ○以上俗太奢侈，冒上亡等，太息之一。

商君遗礼义，弃仁恩，并心于进取，行之二岁，秦俗日败。故秦人家富子壮则出分，家贫子壮则出赘。借父耰494-1 ，虑有德色， ○言大抵有德色也。母取箕帚，立而谇语，抱哺其子，与公并倨。 ○公，舅也，儿妇与舅并居，无礼甚矣。妇姑不相说，则反唇而相稽，其慈子嗜利， ○慈子嗜利，犹云溺爱贪利。不同禽兽者亡几耳！然并心而赴时，犹日蹙六国兼天下，功成求得矣，终不知反廉愧之节、仁义之厚，信并兼之法，遂进取之业，天下大败。众掩寡，智欺愚，勇威怯，壮陵衰，其乱至矣。是以大贤起之，威震海内，德从天下。曩之为秦者，今转而为汉矣，然其遗风余俗，犹尚未改，今世以侈靡相竟，而上无制度，弃礼义，捐廉耻日甚。可谓月异而岁不同矣。逐利不耳， ○利不耳，即利否耳。虑非顾行也。 ○虑非顾行，犹云大抵不顾行之是非也。今其甚者，杀父兄矣。盗者剟寝户之帘，搴两庙之器，白昼大都之中，剽吏而夺之金。矫伪者出几十万石粟，赋六百余万钱，乘传而行郡国，此其无行义之尤至者也。而大臣特以簿书不报期会之间，以为大故。至于流俗失，世坏败，反恬而不知怪，虑不动于耳目。 ○犹云大抵不动手耳目。以为是适然耳。夫移风易俗，使天下回心而向道，类非俗吏之所能为也。俗吏之所务在于刀笔筐箧，而不知大体。陛下又不自忧，窃为陛下惜之！夫立君臣，等上下，使父子有礼，六亲有纪。此非天之所为，人之所设也。夫人之所设，不为不立，不植则僵，不修则坏。管子曰：“礼义廉耻，是谓四维。四维不张，国乃灭亡。”使管子愚人也，则可。管子而少知治体，则是岂可不为寒心哉！秦灭四维而不张，故君臣乖乱，六亲殃戮；奸人并起，万民离叛，凡十三岁，而社稷为虚。今四维犹未备也，故奸人几幸而众心疑惑，岂如今定经制，令君君臣臣，上下有差，父子六亲，各得其宜，奸人亡所几幸，群众 [8] 信上而不疑惑。此业一定，世世常安，而后有所持循矣。若夫经制不定，是犹渡江河，亡维楫， ○维所以系舟，楫所以行舟。中流而遇风波，船必覆矣。可为长太息者此也！ ○以上四维未备，秦俗未改，太息之二。

夏为天子，十有余世，而殷受之。殷为天子，二十余世，而周受之。周为天子，三十余世，而秦受之。秦为天子，二世而亡。人性不甚相远也，何三代之君有道之长，而秦无道之暴也？其故可知也。古之王者，太子乃生，固举以礼，使士负之。有司齐肃端冕，见之南郊，见于天也。过阙则下，过庙则趋，孝子之道也。故自为赤子而教固已行矣。昔者成王幼在襁褓，召公为太保，周公为太傅，太公为太师。保，保其身体；傅，傅之德义；师，导之教训。此三公之职也。于是为置三少，皆上大夫也。曰少保、少傅、少师，是与太子宴者也。故乃孩提有识。三公、三少，固明孝、仁、礼、义以道习之，逐去邪人，不使见恶行。于是皆选天下之端士、孝弟，博闻、有道术者，以卫翼之，使与太子居处出入。故太子乃生而见正事，闻正言，行正道，左右前后皆正人也。夫习与正人居之，不能毋正，犹生长于齐不能不齐言也；习与不正人居之，不能毋不正，犹生长于楚之地，不能不楚言也。故择其所耆，必先受业，乃得尝之；择其所乐，必先有习，乃得为之。

孔子曰：“少成若天性，习贯如自然。”及太子少长知妃色，则入于学，学者所学之官也。学礼曰：“帝入东学，上亲而贵仁，则亲疏有序，而恩相及矣。帝入南学，上齿而贵信，则长幼有差，而民不诬矣。帝入西学，上贤而贵德，则圣智在位，而功不遗矣。帝入北学，上贵而尊爵，则贵贱有等，而下不隃矣。 ○隃同逾，越也。帝入太学，承师问道，退习而考于太傅。太傅罚其不则而匡其不及，则德智长而治道得矣。”此五学者，既成于上，则百姓黎民化辑于下矣。及太子既冠成人，免于保傅之严，则有记过之史，彻膳之宰，进善之旌，诽谤之木，敢谏之鼓，瞽史诵诗，工诵箴谏，大夫进谋，士传民语，习与智长，故切而不愧；化与心成，故中道若性。三代之礼，春朝朝日，秋暮夕月，所以明有敬也。春秋入学，坐国老执酱而亲馈之，所以明有孝也。行以鸾和，步中《采齐》，趣中《肆夏》，所以明有度也。其于禽兽，见其生，不见其死；闻其声，不食其肉，故远庖厨，所以长恩，且明有仁也。夫三代之所以长久者，以其辅翼太子有此具也。

及秦而不然。其俗固非贵辞让也，所上者告讦也；固非贵礼义也，所上者刑罚也。使赵高傅胡亥而教之狱，所习者非斩劓人，则夷人之三族也。故胡亥今日即位，而明日射人。忠谏者谓之诽谤，深计者谓之妖言，其视杀人若艾草菅然，岂惟胡亥之性恶哉？彼其所以导之者，非其理故也。鄙谚曰：“不习为吏，视已成事。”又曰：“前车覆，后车诫。”夫三代之所以长久者，其已事可知也。然而不能从者，是不法圣智也。秦世之所以亟绝者，其辙迹可见也。然而不避，是后车又将覆也。夫存亡之变，治乱之机，其要在是矣。

天下之命县于太子。太子之善，在于早谕教与选左右。夫心未滥而先谕教，则化易成也。开于道术智谊之指，则教之力也。若其服习积贯，则左右而已。夫胡粤之人，生而同声，耆欲不异，及其长而成俗，累数译而不能相通行，有虽死而不相为者，则教习然也。臣故曰选左右、早谕教最急。夫教得而左右正，则太子正矣。太子正而天下定矣。《书》曰：“一人有庆，兆民赖之！”此时务也。 ○以上教太子一条，太息之三，却未揭明长太息字样。

凡人之智，能见已然，不能见将然。夫礼者禁于将然之前；而法者禁于已然之后。是故法之所用易见，礼之所为至难知也。若夫庆赏以劝善，刑罚以惩恶，先王执此之政，坚如金石；行此之令，信如四时；据此之公，无私如天地耳。岂顾不用哉？然而曰“礼云礼云”者，贵绝恶于未萌，而起教于微眇，使民日迁善远罪而不自知也。孔子曰：“听讼吾犹人也，必也使无讼乎！”为人主计者，莫如先审取舍。取舍之极定于内，而安危之萌应于外矣。安者非一日而安也；危者非一日而危也，皆以积渐然，不可不察也。人主之所积，在其取舍。以礼义治之者，积礼义；以刑罚治之者，积刑罚。刑罚积而民怨背，礼义积而民和亲。故世主欲民之善同，而所以使民善者或异。或道之以德教，或殴之以法令。道之以德教者，德教洽而民气乐；殴之以法令者，法令极而民气哀。哀乐之感，祸福之应也。秦王欲尊宗庙而安子孙与汤、武同，然而汤、武广大其德，行六七百岁而不失；秦王治天下，十余岁则大败，此无他故矣，汤、武之定取舍审，而秦王之定取舍不审矣。夫天下，大器也。今人之置器，置诸安处则安，置诸危处则危。天下之情与器无以异，在天子之所置之。汤、武置天下于仁、义、礼、乐而德泽洽，禽兽草木广裕，德被蛮貊四夷，累子孙数十世，此天下所共闻也，秦王置天下于法令、刑罚，德泽无一有，而怨毒盈于世，下憎恶之如仇仇，祸几及身，子孙诛绝，此天下所共见也。是非其明效大验耶！ ○以刑法与礼教层层比较，劝汉帝宜学周不宜学秦。人之言曰：“听言之道，必以其事观之，则言者莫敢妄言。”今或言礼谊之不如法令，教化之不如刑罚，人主胡不引殷、周、秦事以观之也？ ○以上定取舍，重德教，太息之四，亦未揭明长太息字样。人主之尊譬如堂，群臣如陛，众庶如地，故陛九级上。 ○级，等也。廉远地则堂高， ○廉，侧隅也。陛无级，廉近地则堂卑。高者难攀，卑者易陵，理势然也。故古者圣王制为等列，内有公卿、大夫、士，外有公、侯、伯、子，男，然后有官师、小吏，延及庶人，等级分明，而天子加焉。故其尊不可及也。里谚曰：“欲投鼠而忌器”，此善喻也。鼠近于器，尚惮不投，恐伤其器，况于贵臣之近主乎？廉耻节礼以治君子，故有赐死而亡戮辱，是以黥劓之罪不及大夫，以其离主上不远也。礼不敢齿君之路马，蹴其刍者有罚；见君之几杖则起，遭君之乘车则下，入正门则趋。君之宠臣，虽或有过，刑戮之罪，不加其身者，尊君之故也。此所以为主上豫远不敬也，所以体貌大臣而厉其节也。今自王侯三公之贵，皆天子之所改容而礼之也，古天子之所谓伯父、伯舅也。而今与众庶同黥、劓、髡、刖、笞、511-1 、弃市之法， ○511-1 与骂同。然则堂不亡陛乎？被戮辱者，不泰迫乎？ ○泰与太同。廉耻不行大臣，无乃握重权，大官而有徒隶亡耻之心乎？夫望夷之事，二世见当以重法者，投鼠而不忌器之习也。臣闻之：履虽鲜，不加于枕；冠虽敝，不以苴履。夫尝已在贵宠之位，天子改容而礼之矣，吏民常俯伏以敬畏之矣。今而有过，帝令废之可也，退之可也，赐之死可也，灭之可也，若夫束缚之、系511-2 之， ○511-2 ，谓以长绳系之也。输之司寇，编之徒官。司寇、小吏詈骂511-3 笞之，殆非所以令众庶见也。夫卑贱者习知尊贵者之一旦，吾亦乃可以加此也，非所以习天下也，非尊尊贵贵之化也。夫天子之所尝敬，众庶之所尝宠，死而死耳！贱人安宜得如此而顿辱之哉！豫让事中行之君，智伯伐而灭之，移事智伯，及赵灭智伯，豫让衅面吞炭，必报襄子，五起而不中。人问豫子，豫子曰：“中行众人畜我，我故众人事之；智伯国士遇我，我故国士报之。”故此一豫让也，反君事仇，行若狗彘，已而抗节致忠，行出乎列士，人主使然也。故主上遇其大臣，如遇犬马，彼将犬马自为也。如遇官徒，彼将官徒自为也。顽顿亡耻，511-4 ○胡结反。诟亡节，廉耻不立，且不自好，苟若而可。故见利则逝，见便则夺。主上有败，则因而挻之矣！主上有患，则吾苟免而已，立而观之耳！有便吾身者，则欺卖而利之耳！人主将何便于此？群下至众，而主上至少也，所托材器职业者，萃于群下也，俱亡耻，俱苟安，则主上最病。故古者礼不及庶人，刑不至大夫，所以厉宠臣之节也。古者大臣有坐不廉而废者，不谓不廉，曰簠簋不饰；坐污秽淫乱、男女无别者，不曰污秽，曰帷薄不修；坐罢软不胜任者，不曰罢软，曰下官不职。故贵大臣定有其罪矣，犹未斥然正以呼之也，尚迁就而为之讳也。 ○是时丞相绛侯周勃免就国，人有告勃谋反者，逮系长安狱，故贾生以此讥之。故其在大谴大何之域者，闻谴何，则白冠氂缨，盘水加剑，造请室而请罪耳。上不执缚系引而行也。其有中罪者，闻命而自弛，上不使人颈盭而加也。其有大罪者，闻命则北面再拜，跪而自裁，上不使捽抑而刑之也。曰：“子大夫自有过耳，吾遇子有礼矣！”遇之有礼，故群臣自憙；婴以廉耻，故人矜节行。上设廉耻礼义以遇其臣，而臣不以节行报其上者，则非人类也！故化成俗定，则为人臣者，主耳忘身，国耳忘家，公耳忘私，利不苟就，害不苟去，唯义所在，上之化也。故父兄之臣，诚死宗庙；法度之臣，诚死社稷；辅义之臣，诚死君上；守圄捍敌之臣，诚死城廓封疆。故曰圣人有金城者，比物此志也。彼且为我死，故吾得与之俱生；彼且为我亡，故吾得与之俱存；夫将为我危，故吾得与之俱安。 ○夫犹彼也。《左传》“则夫致死焉”，亦谓彼致死也。顾行而忘利，守节而仗义，故可以托不御之权， ○不御之权，谓全授以权柄，不复制御之也。可以寄六尺之孤，此厉廉耻、行礼谊之所致也。主上何丧焉！此之不为，而顾彼之久行。故曰可为长太息者，此也。 ○以上不挫辱大臣，太息之五。

奏疏以汉人为极轨，而气势最盛、事理最显者，尤莫善于《治安策》。故千古奏议，推此篇为绝唱。可流涕者少一条，可长太息者少一条，《汉书》所载者，殆尚非贾子全文。贾生为此疏时，当在文帝七年，仅三十岁耳。于三代及秦治术无不贯彻，汉家中外政事无不通晓，盖有天授，非学所能几耳。

奏议以明白显豁、人人易晓为要。后世读此文者，疑其称名甚古，其用字甚雅，若仓卒不能解者。不知在汉时乃人人共称之名，人人惯用之字，即人人所能解也。即以称名而论，其称淮南、济北，如今日称端华、肃顺也；其称匈奴，如今日称英吉利也；其称淮阴侯、黥布、彭越、韩信、张敖、卢绾、陈豨六七公，犹今日称洪秀全、李秀成、石达开、张洛刑、苗沛霖、奤匪、回匪也；其称樊、郦、绛、灌，犹今日称江、塔、罗、李也；其称郡国，犹今日称府厅也；其称傅、相、丞、尉，犹今日称司、道、守、令也。又以用字而论，其用“厝”字，犹今日用“置”字也；其用“虖”字，犹今日用“乎”字也；其用“虑”字，犹今日用“大致”也；其用“执”字，犹今日用“势”字也；其用“亡”字，犹今日用“无”字也；其用“亶”字，犹今日用“但”字也。其用“几幸”，犹今日用“冀幸”也；其用“隃”字，犹今日用“逾”字也；其用“县”字，犹今日用“悬”字也。由此等以类推，则当日通称之名，通用之字，断无不共喻者。然则居今日而讲求奏章，亦用今日通称之名、通用之字可矣。

刘向极谏外家封事

臣闻人君莫不欲安，然而常危；莫不欲存，然而常亡，失御臣之术也。夫大臣操权柄，持国政，未有不为害者也。昔晋有六卿，齐有田、崔，卫有孙、宁，鲁有季、孟，常掌国事，世执朝柄，终后田氏取齐，六卿分晋，崔杼弑其君光，孙林父、宁殖出其君衎，弑其君剽，季氏八佾舞于庭，三家者以《雍》彻并专国政，卒逐昭公，周大夫尹氏管朝事，浊乱王室，子朝、子猛更立，连年乃定。故《经》曰：“王室乱。”又曰：“尹氏弑王子克。”甚之也。《春秋》举成败，录祸福，如此类甚众，皆阴盛而阳微。下失臣道之所致也。故《书》曰：“臣之有作威作福，害于而家，凶于而国。”孔子曰：“禄去公室，政逮大夫，危亡之兆。”

秦昭王舅穰侯及泾阳华阳君专国擅势，上假太后之威。三人者，权重于昭王，家富于秦国。国甚危殆，赖寤范雎之言，而秦复存。二世委任赵高，专权自恣，壅蔽大臣，终有阎乐望夷之祸，秦遂以亡。近事不远，即汉所代也。汉兴，诸吕无道，擅相尊王。吕产、吕禄席太后之宠，据将相之位，兼南北军之众，拥梁、赵王之尊，骄盈无厌，欲危刘氏，赖忠正大臣绛侯、朱虚侯等竭诚尽节，以诛灭之，然后刘氏复安。 ○以上历数权臣害国，而以吕氏之乱引出王氏。今王氏一姓，乘朱轮华毂者二十三人，青紫貂蝉，充盈幄内，鱼鳞左右。大将军秉事用权，五侯骄奢僭盛，并作威福，击断目 [9] 恣，行污而寄治， ○污，乱也，寄亦托也。行本污乱而托为澄治。身私而托公。依东宫之尊，假甥舅之亲，以为威重。尚书、九卿、州牧、郡守皆出其门。管执枢机，朋党比周。称誉者登进，忤恨者诛伤，游谈者助之说，执政者为之言。排摈宗室，孤弱公族。其有智能者，尤非毁而不进。远绝宗室之任，不令得给事朝省，恐其与己分权；数称燕王盖主以疑上心，避讳吕、霍而不肯称。内有管、蔡之萌，外假周公之论。兄弟据重，宗族磐互，历上古至秦汉，外戚僭贵，未有如王氏者也。虽周皇父、秦穰侯、汉武安、吕、霍、上官之属，皆不及也。 ○以上极言王氏僭盛。

物盛必有非常之变先见，为其人征象。孝昭帝时，冠石立于泰山，仆柳起于上林，而孝宣帝即位。今王氏先祖坟墓在济南者，其梓柱生枝叶，扶疏上出屋，根垂地中。 ○垂当作臿，臿与插同。虽立石起柳，无以过此之明也。 ○指明梓柱之征，果为王氏篡汉之兆。向之忠直出于至诚，故其道可以前知。读至王、刘不并立等语，至今如睹其涕泣之状，如闻其呜咽之声。事势不两大，王氏与刘氏亦且不并立，如下有泰山之安，则上有累卵之危。陛下为人子孙，守持宗庙，而令国祚移于外亲，降为皂隶。纵不为身，奈宗庙何？妇人内夫家，外父母家，此亦非皇太后之福也。 ○以上言王氏安则刘氏危。孝宣皇帝不与舅平昌乐昌侯权，所以全安之也。夫明者，起福于无形，销患于未然，宜发明诏、吐德音。援近宗室，亲而纳信；黜远外戚，毋授以政，皆罢令就第，以则效先帝之所行，厚安外戚，全其宗族，诚东宫之意，外家之福也。王氏永存，保其爵禄；刘氏常安，不失社稷，所以褒睦外内之姓，子子孙孙无疆之计也。如不行此策，田氏复见于今，六卿必起于汉，为后嗣忧，昭昭甚明，不可不深图，不可不早虑！《易》曰：“君不密，则失臣；臣不密，则失身；几事不密，则害成。”唯陛下深留圣思，审固幾密，览往事之戒，以折中取信，居万安之实，用保宗庙。久承皇太后，天下幸甚！

奏疏惟西汉之文，冠绝古今。西汉前推贾、晁，后推匡、刘。贾、晁以才胜，匡、刘以学胜，此人人共知者也。余尤好刘子政忠爱之忱，若有所甚不得已于中者，足以贯三光而通神明。是故识精而不炫，气盛而不矜，料王氏之必篡，思有以早为之所，而又无诛灭王氏之意。宅心平实，指事确凿，皆本忠爱二字，弥纶周浃而出。吾辈欲师其文章，先师其心术，根本固则枝叶自茂矣。

刘向论起昌陵疏

臣闻《易》曰：“安不忘危，存不忘亡。”是以身安而国家可保也。故圣贤之君，博观终始，穷极事情，而是非分明。王者必通“三统”，明天命所授者博，非独一姓也。孔子论《诗》，至于“殷士肤敏，祼将于京”，喟然叹曰：“大哉天命！善不可不传于子孙，是以富贵无常，不如是，则王公其何以戒慎？民萌何以劝勉？” ○萌与甿同，力田之民曰甿。盖伤微子之事周，而痛殷之亡也。虽有尧舜之圣，不能化丹朱之子；虽有禹汤之德，不能训末孙之桀纣。自古及今，未有不亡之国也。昔高皇帝既灭秦，将都洛阳，感悟刘敬之言，自以德不及周而贤于秦，遂徙都关中，依周之德，因秦之阻，世之长短，以德为效，故常战栗不敢讳亡。孔子所谓“富贵无常”，盖谓此也。 ○以上言自古无不亡之国，宜薄葬以免后世之发掘。

考文皇帝居霸陵，北临厕，意凄怆悲怀，顾谓群臣曰：“嗟乎！以北山石为椁，用纻絮斫，陈漆其间，岂可动哉？” ○陈，施也。以石为椁。又以纻絮斫斩糜烂，而施漆于其间，犹吾乡之以瓷灰和漆封棺之口也。张释之进曰：“使其中有可欲，虽锢南山犹有隙；使其中无可欲，虽无石椁，又何戚焉？”夫死者无终极，而国家有废兴，故释之之言为无穷计也。孝文寤焉，遂薄葬，不起山坟。 ○以上因国家有废兴，引出孝文薄葬之贤。

《易》曰：“古之葬者，厚衣之以薪，藏之中野，不封不树，后世圣人易之以棺椁。棺椁之作，自黄帝始。黄帝葬于桥山，尧葬济阴，邱陇皆小，葬具甚微。舜葬苍梧，二妃不从；禹葬会稽，不改其列；殷汤无葬处；文王 [10] 、周公葬于毕；秦穆公葬于雍櫜泉宫、祈年馆下；樗里子葬于武库，皆无邱陇之处。此圣帝明王贤君智士远览独虑无穷之计也。其贤臣孝子，亦承命顺意而薄葬之。此诚奉安君父，忠孝之至也。夫周公，武王弟也，葬兄甚微。孔子葬母于防，称古墓而不坟，曰：“某东西南北之人也，不可不识也。”为四尺坟，遇雨而崩，弟子修之，以告孔子。孔子流涕曰：“吾闻之！古者不修墓。”盖非之也。延陵季子适齐而反，其子死，葬于嬴博之间，穿不及泉，敛以时服，封坟掩坎，其高可隐， ○其高可隐，谓人隔坟而立，可隐肘也。不能遮蔽全身，不甚高耳。而号曰：“骨肉归复于土，命也，魂气则无不之也。”夫嬴博去吴千有余里，季子不归葬。孔子往观，曰：“延陵季子于礼合矣。”故仲尼孝子，而延陵慈父，舜禹忠臣，周公弟弟。其葬君亲骨肉皆微薄矣，非苟为俭，诚便于体 [11] 也。宋桓司马为石椁，仲尼曰：“不如速朽！”秦相吕不韦集知略之士而造《春秋》，亦言薄葬之义，皆明于事情者也。 ○以上杂引圣哲薄葬之事。

逮至吴王阖闾违礼厚葬，十有余年，越人发之。及秦惠文、武、昭、严、襄五王，皆大作邱陇，多其瘗藏，咸尽发掘暴露，甚足悲也！秦始皇帝葬于骊山之阿，下锢三泉，上崇山坟，其高五十余丈，周回五里有余，石椁为游馆， ○游馆，以石为离宫、别馆于地下。人膏为灯烛，水银为江海，黄金为凫雁，珍宝之藏，机械之变，棺椁之丽，宫馆之盛，不可胜原。又多杀宫人，生埋工匠，计以万数，天下苦其役而反之。骊山之作未成，而周章百万之师至其下矣。项籍燔其宫室营宇，往者咸见发掘。其后牧儿亡羊，羊入其凿，牧者持火照求羊，失火烧其藏椁。自古及今，葬未有盛如始皇者也。数年之间，外被项籍之灾，内离牧竖之祸，岂不哀哉！是故德弥厚者葬弥薄，知愈深者葬愈微。无德寡知，其葬愈厚，邱陇弥高，宫庙甚丽，发掘必速。由是观之，明暗之效，葬之吉凶，昭然可见矣。 ○以上历言厚葬之祸，而合前段薄葬，总一收束。

周德既衰而奢侈，宣王贤而中兴，更为俭宫室，小寝庙，诗人美之，《斯干》之诗是也。上章道宫室之如制，下章言子孙之众多也。及鲁严公刻饰宗庙， ○严公，即鲁庄公。庄为汉帝之讳，故班氏《汉书》避之。多筑台囿，后嗣再绝，《春秋》刺焉。周宣如彼而昌，鲁秦如此而绝，是则奢俭之得失也。 ○以上泛言奢俭之得失。

陛下即位，躬亲节俭，始营初陵，其制约小，天下莫不称贤明。及徙昌陵，增埤为高， ○埤与卑同。积土为山，发民坟墓，积以万数，营起邑居，期日迫卒， ○卒与猝同。功费大万百余。死者恨于下，生者愁于上。怨气感动阴阳，因之以饥馑，物故流离以十万数。臣甚惽焉！ ○惽与闵同。以死者为有知，发人之墓，其害多矣！若其无知，又焉用大？谋之贤知则不说，以示众庶则苦之。苟以说愚夫淫侈之人又何为哉？ ○以上言昌陵功费太巨。

陛下慈仁笃美甚厚，聪明疏达盖世，宜宏汉家之德，崇刘氏之美，光昭五帝三王，而顾与暴秦乱君竞为奢侈，比方邱陇。说愚夫之目，隆一时之观，违贤知之心，亡万世之安，臣窃为陛下羞之！唯陛下上览明圣黄帝、尧、舜、禹、汤、文、武、周公、仲尼之制，下观贤知穆公、延陵、樗里、张释之之意。孝文皇帝去坟薄葬，以俭安神，可以为则。秦昭、始皇增山厚葬，以侈生害，足以为戒。初陵之模，宜从公卿大夫之议，以息众庶。

首段言自古无不亡之国，近世奏议不敢如此立言。至于结构整齐，词旨深厚，皆汉文中之最便揣摩者。沅弟性情极厚，故见余之文气笃厚，则嗜之如饥渴。然余谓欲求文气之厚，总须读汉人奏议二三十首，酝酿日久，则不期厚而自厚矣。

刘向论甘延寿疏

汉元帝时，陈汤、甘延寿灭郅支单于，将论功封爵。匡衡、石显以为汤与延寿擅兴师矫制，不宜加封，刘向上此疏争之。

郅支单于囚杀使者吏士以百数事，暴扬外国，伤威毁重，群臣皆闵焉。陛下赫然欲诛之，意未尝有忘。西域都护延寿、副校尉汤承圣旨，倚神灵，总百蛮之军，518-1 城郭之兵， ○518-1 ，犹持之也。城郭，西域有城郭之国也。出百死，入绝域，遂蹈康居， ○康居，初臣服匈奴之国，而后构怨者。屠五重城，搴歙侯之旗， ○歙侯，匈奴之贵将。斩郅支之首，悬旌万里之外，扬威昆山之西，扫谷吉之耻， ○谷吉，汉使至匈奴被杀者。立昭明之功，万夷慴伏，莫不惧震！呼韩邪单于见郅支已诛， ○呼韩邪单于，与郅支单于相仇，而先降汉者。且喜且惧，乡风慕义，稽首来宾，愿守北藩，累世称臣。立千载之功，建万世之安，群臣之勋莫大焉。

昔周大夫方叔、吉甫为宣王诛猃狁而百蛮从，其《诗》曰：“啴啴焞焞，如霆如雷；显允方叔，征伐猃狁，蛮荆来威。”《易》曰：“有嘉折首，获匪其丑。”言美诛首恶之人，而诸不顺者皆来从也。今延寿、汤所诛震，虽《易》之折首，《诗》之雷霆，不能及也。论大功者，不录小过；举大美者，不疵细瑕。司马法曰：“军赏不逾月。”欲民速得为善之利也，盖急武功，重用人也。吉甫之归，周厚赐之。其《诗》曰：“吉甫宴喜，既多受祉；来归自镐，我行永久。”千里之镐，犹以为远，况万里之外，其勤至矣！延寿、汤既未获受祉之报，反屈捐命之功，久挫于刀笔之前， ○捐命，谓捐弃躯命，犹今言拼命也。刀笔谓文吏也。非所以劝有德 [12] 、厉戎士也。

昔齐桓前有尊周之功，后有灭项之罪。 ○齐桓公于僖十七年灭项。君子以功覆过，而为之讳行事。 ○行事，谓近事，犹今称曰近日成案也。贰师将军李广利，捐五万之师，糜亿万之费，经四年之劳，而厪获骏马三十匹。 ○厪，与仅同。虽斩宛王毋鼓之首，犹不足以复费， ○复费，谓偿其所费也。其私罪恶甚多。孝武以为万里征伐，不录其过，遂封拜两侯、三卿、二千石百有余人。今康居国强于大宛，郅支之号重于宛王，杀使者罪甚于留马，而延寿、汤不烦汉士，不费斗粮，比于二师功德百之。且常惠随欲击之乌孙， ○常惠大破匈奴，实用乌孙全国五万之兵，常惠不过随护之耳。郑吉迎自来之日逐， ○日逐王降汉，郑吉迎之。犹皆列土受爵。故言威武勤劳，则大于方叔、吉甫；列功复过，则优于齐桓、贰师；近事之功，则高于安远、长罗。 ○常惠封长罗侯，郑吉封安远侯。而大功未著，小恶数布，臣窃痛之！宜以时解县通籍， ○县，罪未竟也，犹今言案未了结也。解县，速结案而议封也。除过勿治，尊宠爵位，以劝有功。

匈奴为汉患百余年，武帝用卫、霍诸大将，殚竭天下财货，兴师数十年，卒不能大创之。元帝之世，陈汤、甘延寿矫诏发西域诸国之兵，禽灭郅支单于，由是汉世迄无边患，实千古奇功。乃为匡衡、石显所阻，久不褒封。石显，宦官佞幸，本不足责；匡衡以宰相名儒，而亦嫉妒若此，殊不可解。厥后陈汤屡次获罪，谷永、耿育上疏救之。《汉书》并录三疏于《汤传》中，百世而下，读者犹为呜咽感叹。兹并录之，以备循省。俾知有功之臣，必战兢惕厉，以立于无过之地，而儒生处具瞻之地，尤不可不力持大体，铲除媢嫉私衷，以匡衡为鉴戒也。

谷永救陈汤疏

自刘向上疏后，延寿封蒙城侯，汤封关内侯。至成帝时，匡衡复奏汤前收康居财物，坐免官。又汤上书言康居侍子非王子也，按验实为王子，汤下狱当死，谷永上此疏救之。

臣闻楚有子玉得臣，文公为之仄席而坐；赵有廉颇、马服 ○马服君，赵将赵奢也。强秦不敢窥兵井陉；近汉有郅都、魏尚，匈奴不敢南向沙幕。由是言之，战克之将，国之爪牙，不可不重也。

盖君子闻鼓鼙之声，则思将率之臣。窃见关内侯陈汤，前使副西域都护，忿郅支之无道，闵王诛之不加，策虑愊亿， ○愊忆，愤怒之貌。义勇奋发。卒兴师奔逝，横厉乌孙， ○渡水曰历，横厉犹曰横行也。逾集都赖， ○都赖，郅支城外之水名也。屠三重城，斩郅支首，报十年之逋诛，雪边吏之宿耻，威震百蛮，武畅西海。汉元以来，征伐方外之将，未尝有也。今汤坐言事非是，幽囚久系，历时不决。执宪之吏，欲致之大辟。昔白起为秦将，南拔郢都，北坑赵括，以纤介之过，赐死杜邮，秦民怜之，莫不陨涕。今汤亲秉钺，席卷喋血万里之外， ○喋血，犹践血，谓足踏血而行也。其字应作蹀，不从口。荐功祖庙，告类上帝，介胄之士，靡不慕义。以言事为罪，无赫赫之恶。《周书》曰：“记人之功，忘人之过，宜为君者也。”夫犬马有劳于人，尚加帷盖之报，况国之功臣者哉？窃恐陛下忽于鼓鼙之声，不察《周书》之意，而忘帷盖之施。庸臣遇汤， ○遇，待也。谓以庸臣之礼待遇汤也。卒从吏议，使百姓介然有秦民之恨。 ○介然，犹耿耿。非所以厉死难之臣也。

耿育讼陈汤书

前谷永上书，汤得免。罢，复起为从事中郎，后又得罪谪徙敦煌，耿育上此疏讼之。

延寿、汤为圣汉扬钩深致远之威，雪国家累年之耻，讨绝域不羁之君， ○绝域之君，谓郅支单于也。击万里难制之虏，岂有比哉？先帝嘉之，仍下明诏， ○仍下，谓频下诏也。宣著其功。改年垂历，传之无穷。应是南郡献白虎，边陲无警备。会先帝寝疾，然犹垂意不忘。数使尚书责问丞相，趣立其功。独丞相匡衡排而不予，封延寿、汤数百户。此功臣战士所以失望也。孝成皇帝承建业之基，乘征伐之威，兵革不动，国家无事。而大臣倾邪谗佞在朝，曾不深惟本末之难，以防未然之戒，欲专主威，排妒有功，使汤块然被冤拘囚，不能自明。卒以无罪，老弃敦煌，正当西域通道。令威名折冲之臣， ○古人以冲车攻城，故能御侮者，谓之折冲。旋踵及身，复为郅支遗虏所笑，诚可悲也！至今奉使外蛮者，未尝不陈郅支之诛，以扬汉国之盛。夫援人之功以惧敌，弃人之身以快谗，岂不痛哉！且安不忘危，盛必虑衰，今国家素无文帝累年节俭富饶之畜，又无武帝荐延枭俊禽敌之臣， ○荐延，谓臣下荐达，而帝延纳之也。枭俊，谓枭雄俊杰之材。独有一陈汤耳。假使异世不及陛下，尚望国家追录其功，封表其墓，以劝后进也。汤幸得身当圣世，功曾未久，反听邪臣，鞭逐斥远，使亡逃分窜，死无处所。远览之士，莫不计度。以为汤功累世不可及，而汤过人情所有。阳 [13] 尚如此，虽复破绝筋骨，暴露形骸，犹复制于唇舌，为嫉妒之臣所系虏耳。此臣所以为国家尤戚戚也。

刘安谏伐闽越书

汉武帝初，闽越发兵击南越，南越上书告急。帝谴两将军将兵诛闽越，淮南王刘安上书谏之。

陛下临天下，布德施惠，缓刑罚，薄赋敛，哀鳏寡，恤孤独，养耆老，振匮乏，盛德上隆，和泽下洽。近者亲附，远者怀德。天下摄然，人安其生。 ○摄者，收敛之意。摄然，犹安然也。自以没身不见兵革。今闻有司举兵，将以诛越，臣安窃为陛下重之。越，方外之地，522-1 发文身之民也， ○522-1 ，古翦字。不可以冠带之国法度理也。自三代之盛，胡越不与受正朔，非强弗能服，威弗能制也，以为不居之地，不牧之民，不足以烦中国也。故古者封内甸服，封外侯服，侯卫宾服，蛮夷要服，戎狄荒服，远近异势也。自汉初定以来，七十二年，吴越人相攻击者，不可胜数，然天子未尝举兵而入其地也。臣闻：越非有城郭邑里也，处溪谷之间，篁竹之中，习于水斗，便于用舟。地深昧而多水险，中国之人，不知其势阻而入其地，虽百不当其一。得其地不可郡县也，攻之不可暴取也。以地图察其山川要塞，相去不过寸数，而间独数百千里，阻险林丛，弗能尽著，视之若易，行之实难。天下赖宗庙之灵，方内大宁，戴白之老，不见兵革。民得夫妇相守，父子相保，陛下之德也。越人名为藩臣，贡酎之奉，不输大内；一卒之用，不给上事。自相攻击，而陛下发兵救之，是反以中国而劳蛮夷也。且越人愚戆轻薄，负约反复，其不用天子之法度，非一日之积也。一不奉诏，举兵诛之，臣恐后兵革无时得息也。 ○以上言闽越不宜用兵。

间者数年，岁比不登，民待卖爵赘子，以接衣食。赖陛下德泽赈救之，得毋转死沟壑。四年不登，五年复蝗，民生未复。今发兵行数十 [14] 里，资衣粮，入越地，舆轿而隃领， ○领即岭字，自贵州、广西、广东、福建、浙东皆共此岭。古岭内为中国，岭外为百越。今之岭内为湖南、江西、浙西三省，岭外则黔、广、闽、浙五省。拕舟而入水，行数百千里，夹以深林丛竹，水道上下击石。林中多蝮蛇、猛兽。夏月暑时，呕泄霍乱之病相随属也。曾未施兵接刃，死伤者必众矣。前时南海王反，陛下、先臣使将军间忌将兵击之。 ○先臣，淮南厉王长也。安之父，故称先臣。间忌，人姓名也。以其军降，处之上淦，后复反。会天暑多雨，楼船卒水居击櫂，未战而病死者过半。亲老涕泣，孤子啼号，破家散业，迎尸千里之外，裹骸骨而归。悲哀之气，数年不息，长老至今以为记。曾未入其地，而祸已至此矣！臣闻军旅之后，必有凶年。言民各以其愁苦之气，薄阴阳之和，感天地之精，而灾气为之生也。陛下德配天地，明象日月，恩至禽兽，泽及草木。一人有饥寒，不终其天年而死者，为之凄怆于心。今方内无狗吠之警，而使陛下甲卒死亡，暴露中原，沾渍山谷。 ○暴露，谓骨。沾渍，谓血也。边境之民为之早闭晏开，晁不及夕。 ○晁同朝。臣安窃为陛下重之！ ○以上言军士逾领死亡必多。

不习南方地形者，多以越为人众兵强，能难边城， ○能难边城，谓能为难也。淮南全盛之时，多为边吏。臣窃闻之，与中国异。限以高山，人迹所绝，车道不通，天地所以隔内外也。其入中国，必下领水。 ○今湖南之郴州河，江西之赣州河，皆领水也。此领水当指建昌河、广信河言之。故下文言至余千界中。领水之山峭峻，漂石破舟，不可以大船载食粮下也。越人欲为变，必先田余千界中、积食粮乃入。伐材治船，边城守候诚谨。越人有入伐材者，辄收捕焚其积聚。虽百越奈边城何？且越人绵力薄材，不能陆战，又无车骑弓弩之用。然而不可入者，以保地险，而中国之人不能其水土也。 ○不能即不耐也，犹今言不服水土。臣闻越甲卒不下数十万，所以入之，五倍乃足，挽车奉饷者不在其中。南方暑湿，近夏瘅热，暴露水居，蝮蛇蠚生。 ○蠚，音壑，毒也。疾疠多作，兵未血刃，而病死者十二三。虽举越国而虏之，不足以偿所亡。臣闻道路言，闽越王弟甲弑而杀之，甲以诛死，其民未有所属，陛下若欲来内， ○来，同徕。内，同纳。谓招徕、收纳之也。处之中国，使重臣临存，施德垂赏以招致之，此必携幼扶老以归圣德。若陛下无所用之，则继其绝世，存其亡国，建其王侯，以为畜越。此必委质为藩臣，世共贡职。陛下以方寸之印，丈二之组，镇抚方外，不劳一卒，不顿一戟，而威德并行。 ○以上言越人易防，且可就抚。

今以兵入其地，此必震恐，以有司为欲屠灭之也，必雉兔逃入山林险阻， ○雉兔逃，谓如雉兔之惊而逃也。背而去之，则复相群聚；留而守之，历岁经年，则士卒罢倦，食粮乏绝，男子不得耕稼树种，妇人不得纺绩织纴，丁壮从军，老弱转饷，居者无食，行者无粮。民苦兵事，逃亡者必众；随而诛之，不可胜尽，盗贼必起。臣闻长老言，秦之时尝使尉屠睢击越。 ○尉、官也，屠睢，姓名也。又使监录凿渠通道， ○监，官也，录，名也。越人逃入深山林丛，不可得攻。留军屯守空地，旷日持久，士卒劳倦，越乃出击之，秦兵大破，乃发适戍以备之。当此之时，内外骚动，百姓靡敝，行者不还，往者莫及，皆不聊生。亡逃相从，群为盗贼。于是山东之难始兴， ○山东之难，谓秦二世时陈涉等作难，皆在太行山以东也。此老子所谓“师之所处，荆棘生之”者也。兵者，凶事。一方有急，四面皆从。臣恐变故之生，奸邪之作，由此始也！《周易》曰：“高宗伐鬼方，三年而克之。”鬼方，小蛮夷。高宗，殷之盛天子也。以盛天子伐小蛮夷，三年而后克，言用兵之不可不重也。臣闻天子之兵，有征而无战，言莫敢校也。如使越人蒙死徼幸， ○蒙死，犹冒死也。徼幸，越人自知不能胜中国而徼求幸胜也。以逆执事之颜行， ○文颍曰：颜行，犹雁行。鼐案：信陵君书请为天下雁行顿刃。雁行者，相连而进。顿刃乃是居前当锋刃也。颜行者：颜者，额颡，居前行者，若额然，与雁行义异。厮舆之卒，有一不备而归者，虽得越王之首，臣犹窃为大汉羞之！ ○以上言伐越之害。

陛下以四海为境，九州为家，八薮为囿，江汉为池，生民之属，皆为臣妾。人徒之众，足以奉千官之供；租税之收，足以给乘舆之御。玩心神明，秉执圣道，负黼依，凭玉几，南面而听断，号令天下，四海之内莫不响应。陛下垂德惠以覆露之，使元元之民安生乐业，则泽被万世，传之子孙，施之无穷，天下之安，犹泰山而四维之也。夷狄之地，何足以为一日之间，而烦汗马之劳乎？《诗》云“王犹允塞，徐方既来”，言王道甚大，远方怀之也。臣闻之农夫劳而君子养焉，愚者言而智者择焉。臣安幸得为陛下守藩，以身为障蔽，人臣之任也。边境有警，爱身之死而不毕其愚，非忠臣也。臣安窃恐将吏之以十万之师，为一使之任也。 ○一使人便可镇抚闽越，何必以十万之师，仅代一使之任乎？以上言以德怀远，不必用兵。

淮南王安收养文士，著《淮南子》，亦犹吕不韦好客养士，著《吕览》一书也。此篇盖亦八公辈所为，陈义甚高，摛辞居要，无《淮南子》冗蔓之弊，而精警处相似。班史以载入《严助传》中，与主父偃、徐乐、严安、贾捐之诸篇并列，以见务广穷兵之害，均为有国者所当深鉴。后世如苏子瞻《代张方平谏用兵书》，亦可与此篇方轨并驾。

贾捐之罢珠厓对

贾捐之，字君房，贾谊之曾孙也。武帝时，立儋耳珠厓郡。其后二十余年，反者六次。昭帝五年，罢儋耳郡，并属珠厓。至宣帝、元帝时，珠厓反者又三次，帝欲大发军讨之，捐之以为不当击。帝使王商诘问之，捐之以书对。

臣幸得遭明盛之朝，蒙危言之策，无忌讳之患，敢昧死竭卷卷。 ○卷卷，犹拳拳，亦作惓惓。

臣闻尧舜圣之盛也，禹入圣域而不优。故孔子称尧曰“大哉”、《韶》曰“尽善”、禹曰“无间”。以三代之德，地方不过数千里，西被流沙，东渐于海朔、南暨，声教讫于四海。欲与声教则治之；不欲与者，不强治也。故君臣歌德，含气之物，各得其宜。武丁、成王，殷、周之大仁也。然地东不过江黄，西不过氐羌，南不过蛮荆，北不过朔方，是以颂声并作，视听之类，咸乐其生。越裳氏重九译而献，此非兵革之所能致。及其衰也，南征不还；齐桓救其难，孔子定其文。 ○以上言唐虞三代不务地广。

以至乎秦，兴兵远攻，贪外虚内，务欲广地，不虑其害。然地南不过闽越，北不过太原，而天下溃畔，祸卒在于二世之末。长城之歌，至今未绝。 ○以上秦务广地而速亡。

赖圣汉初兴，为百姓请命，平定天下，至孝文皇帝闵中国未安，偃武行文，则断狱数百。民赋四十，丁男三年而一事。 ○本一年供役一次，因天下民多，故三年仅供一役也。事即役也。时有献千里马者，诏曰：“鸾旗在前，属车在后，吉行日五十里，师行日三十里，朕乘千里之马，独先安之？”于是还马与道里费，而下诏曰：“朕不受献也。其令四方，毋求来献。”当此之时，逸游之乐绝，奇丽之赂塞，郑卫之倡微矣！夫后宫盛色，则贤者隐处；佞人用事，则诤臣杜口。而文帝不行，故谥为孝文，庙称太宗。 ○以上文帝与民休息，不务远略。

至孝武皇帝元狩六年，太仓之粟，红腐而不可食；都内之钱，贯朽而不可校。乃探平城之事， ○平城，高祖被围之地。录冒顿以来，数为边害。 ○冒顿在汉初最强，武帝欲报祖宗之仇，故兴兵以伐匈奴。又兼用兵于西南北三边也。籍兵厉马，因富民以攘服之。西连诸国，至于安息；东过碣石，以玄菟、乐浪为郡；北却匈奴万里，更起营塞；制南海以为八郡，则天下断狱万数。民赋数百，造盐铁酒榷之利，以佐用度，犹不能足。当此之时，寇贼并起，军旅数发。父战死于前，子斗伤于后，女子乘亭鄣， ○亭鄣，边塞屯宿之所。犹今城上之更栅也。孤儿号于道， ○古文中五字句极少，此连用四句，声调悲壮，可歌可泣。老母、寡妇饮泣巷哭。遥设虚祭，想魂乎万里之外。淮南王盗写虎符，阴聘名士；关东公孙勇等诈为使者，是皆廓地泰大，征伐不休之故也。 ○以上武帝好用兵，天下骚然。

今天下独有关东。关东大者，独有齐楚。民重久困，连年流离。离其城郭，相枕席于道路。人情莫亲父母，莫乐夫妇。至嫁妻卖子，法不能禁，义不能止，此社稷之变也。今陛下不忍悁悁之忿，欲驱士众，挤之大海之中， ○珠厓隔海即今之琼州也，故曰挤之大海中。快心幽冥之地，非所以救助饥馑，保全元元也。《诗》云“蠢尔蛮荆，大邦为仇”，言圣人起则后服，中国衰则先畔，动为国家难，自古而患之久矣，何况乃复其南方万里之蛮乎？骆越之人，父子同川而浴，相习以鼻饮，与禽兽无异，本不足郡县置也。颛颛独居一海之中， ○颛颛，与专专同，犹曰区区也。雾露气湿，多毒草虫蛇水上 [15] 之害，人未见虏，战士自死。又非独珠厓有珠犀瑇瑁也，弃之不足惜，不击不损威。其民譬犹鱼鳖，何足贪也？臣窃以往者羌军言之，暴师曾未一年，兵出不逾千里，费四十余万万，大司农钱尽乃以少府禁钱续之。 ○少府藏帝之私钱，故曰禁钱。夫一隅为不善，费尚如此，况于劳师远攻，亡士毋功乎？求之往古则不合，施之当今又不便，臣愚以为非冠带之国，《禹贡》所及，《春秋》所治，皆可且无以为，愿遂弃珠厓，专用恤关东为忧。

贾君房在当世有文名，故杨兴曰：“君房下笔，语言妙天下。”昔亡弟愍烈公温甫好“语言妙天下”五字，尤好读《罢珠厓对》。大抵西汉之文，气味深厚，音调铿锵，迥非后世可及。固由其措词之高，胎息之古，亦由其义理正大，有不可磨灭之质干也。如此篇及路温舒《尚德缓刑书》，非独文辞超前绝后，即说理亦与六经同风已。

诸葛亮出师表

臣亮言：

先帝创业未半而中道崩殂，今天下三分，益州罢弊，此诚危急存亡之秋也。然侍卫之臣不懈于内，忠志之士亡身于外者，盖追先帝之殊遇，欲报之于陛下也。诚宜开张圣听，以光先帝遗德，恢宏志士之气，不宜妄自菲薄，引喻失义，以塞忠谏之路也。 ○以上志义不可卑薄。

宫中府中，俱为一体，陟罚臧否，不宜异同。若有作奸犯科，及为忠善者，宜付有司，论其刑赏，以昭陛下平明之治，不宜偏私，使内外异法也。

侍中、侍郎郭攸之、费祎、董允等，此皆良实，志虑忠纯，是以先帝简拔以遗陛下。愚以为宫中之事，事无大小，悉以咨之，然后施行，必能裨补阙漏，有所广益。将军向宠，性行淑均，晓畅军事，试用于昔日，先帝称之曰“能”。是以众议举宠为督。愚以为营中之事，事无大小，悉以咨之，必能使行阵和睦，优劣得所也。亲贤臣，远小人，此先汉所以兴隆也；亲小人，远贤臣，此后汉所以倾颓也。先帝在时，每与臣论此事，未尝不叹息痛恨于桓、灵也。侍中、尚书、长史、参军，此悉贞亮死节之臣也。愿陛下亲之信之，则汉室之隆，可计日而待也。 ○以上言宫府内外，视同一体，贤才尚可倚任。

臣本布衣，躬耕于南阳，苟全性命于乱世，不求闻达于诸侯。先帝不以臣卑鄙，猥自枉屈，三顾臣于草庐之中，谘臣以当时之事，由是感激，遂许先帝以驰驱。后值倾覆，受任于败军之际，奉命于危难之间，尔来二十有一年矣。先帝知臣谨慎，故临崩寄臣以大事也。受命以来，夙夜忧叹，恐托付不效，以伤先帝之明。故五月渡泸，深入不毛。今南方已定，兵甲已足，当奖率三军，北定中原，庶竭驽钝，攘除奸凶，兴复汉室，还于旧都。此臣所以报先帝而忠陛下之职分也。 ○以上自叙生平志事。

至于斟酌损益，进尽忠言，则攸之、祎、允之任也。愿陛下托臣以讨贼兴复之效！不效，则治臣之罪，以告先帝之灵。若无兴德之言，则责攸之、祎、允之咎，以彰其慢。陛下亦宜自谋，以谘诹善道，察纳雅言，深追先帝遗诏。臣不胜受恩感激！今当远离，临表涕泣，不知所云。 ○以上总收一节。

古人绝大事业，恒以精心敬慎出之。以区区蜀汉一隅，而欲出师关中，北伐曹魏，其志愿之宏大，事势之艰危，亦古今所罕见。而此文不言其艰巨，但言志气宜恢宏，刑赏宜平允，君宜以亲贤纳言为务，臣宜以讨贼进谏为职而已。故知不朽之文，必自襟度远大、思虑精微始也。

前汉宫禁，尚参用士人；后汉宫中，如中常侍、小黄门之属，则悉用阉人，不复杂调他士，与府中有内外之分，大乱朝政。诸葛公鉴于桓、灵之失，痛憾阉官，故力陈宫中府中宜为一体。盖恐宦官日亲，贤臣日疏，内外隔阂也。公以丞相而兼元帅，凡宫中、府中以及营中之事，无不兼综。公举郭、费、董三人治宫中之事，举向宠治营中之事，殆皆指留守成都者言之。其府中之事，则公所自治，百司庶政，皆公在军中亲为裁决焉。

陆贽奉天请罢琼林大盈二库状

右臣闻作法于凉，其弊犹贪；作法于贪，弊将安救？ ○以上四句见《左传·昭公九年》。示人以义，其患犹私；示人以私，患必难弭。 ○以上四句，不知有所本否。故圣人之立教也，贱货而尊让，远利而尚廉。天子不问有无，诸侯不言多少。百乘之室，不畜聚敛之臣。夫岂皆能忘其欲贿之心哉？诚惧贿之生人心而开祸端，伤风教而乱邦家耳。是以务鸠敛而厚其帑椟之积者， ○鸠，聚也。匹夫之富也；务散发而收其兆庶之心者，天子之富也。天子所作，与天同方。生之长之，而不恃其为；成之收之，而不私其有。付物以道，混然忘情，取之不为贪，散之不为费。以言乎体则博大；以言乎术则精微。 ○数句言天子理财之道，极大极精。亦何必挠废公方，崇聚私货，降至尊而代有司之守，辱万乘以效匹夫之藏！亏法失民，诱奸聚怨。以斯制事，岂不过哉？ ○以上言天子不蓄私财。

今之琼林、大盈，自古悉无其制。传诸耆旧之说，皆云创自开元。贵臣贪权，饰巧求媚，乃言郡邑贡赋，所用盇各区分。税赋当委之有司，以给经用；贡献宜归乎天子，以奉私求。玄宗悦之，新是二库。荡心侈欲，萌柢于兹！迨乎失邦，终以饵寇。《记》曰：“货悖而入，必悖而出。”岂非其明效欤？ ○以上言开元始置二库，旋即丧邦。

陛下嗣位之初，务遵理道，敦行约俭，斥远贪饕。虽内库旧藏，未归太府；而诸方曲献， ○曲献，犹云私献。不入禁闱。清风肃然，海内丕变。议者咸谓汉文却马、晋武焚裘之事，复见于当今。近以寇逆乱常，銮舆外幸；既属忧危之运，宜增儆励之诚。臣〈昨〉 [16] 奉使军营，出由行殿，忽睹右廊之下，榜列二库之名，戄然若惊，不识所以。何则？天衢尚梗， ○天衢尚梗，言世乱也，犹“皇路清夷”言世治也。师旅方殷，疮痛呻吟之声，噢咻未息，忠勤战守之效，赏赍未行。而诸道贡珍，遽私别库，万目所视，熟能忍怀？ ○以上言大难未平，不宜遽私二库。

窃揣军情，或生觖望，试询候馆之吏， ○公时奉使出外，故询候馆之吏。今之驰驿者，州县皆至公馆迎候。兼采道路之言，果如所虞， ○果如所虞，即果如所虑也。不作虑者，调平仄马蹄耳。积憾已甚！或忿形谤531-1 ，或丑肆讴谣，颇含思乱之情，亦有悔忠之意，是知甿俗昏鄙，识昧高卑，不可以尊极临，而可以诚义感。顷者，六师初降，百物无储。外捍凶徒，内防危堞。昼夜不息，迨将五旬。冻馁交侵，死伤相枕。毕命同力，竟夷大艰。良以陛下不厚其身，不私其欲，绝甘以同卒伍，辍食以陷功劳。无猛制而人不携，怀所感也；无厚赏而人不怨，悉所无也。今者攻围已解，衣食已丰，而谣531-1 方兴，军情稍阻，岂不以勇夫恒性嗜货矜功，其患难既与之同忧，而好乐不与之同利，苟异恬默，能无怨咨？此理之常，固不足怪。 ○叙军士怨531-1 之兴，款款入情，婉婉动听，此等处最不易及。记曰：“财散则民聚，财聚则民散。” ○唐讳民，皆作人，各书多有未尽改者。岂非其殷鉴欤？众怒难任，蓄怨终泄，其患岂徒民散而已？亦将虑有构奸鼓乱，干纪而强取者焉！ ○以上言军情离怨，恐生变乱。

夫国家作事，以公共为心者，人必乐而从之；以私奉为心者，人必咈而叛之。故燕昭筑金台，天下称其贤；殷纣作玉杯，百代传其恶。盖为人与为己殊也。周文之囿百里，时患其尚小；齐宣之囿四十里，时病其太大。盖同利与专利异也。为人上者，当辨察兹理，洒濯其心，奉三无私，以壹有众。 ○壹对三，有众对无私，开后世借对之法，究不宜学。人或不率，于是用刑。然则宣其利而禁其私，天子所恃以理，天下之具也。舍此不务，而壅利行私，欲人无贪，不可得已。今兹二库珍币所归，不须度支，是行私也；不给经费，非宣利也。物情离怨，不亦宜乎？ ○以上言所以致离怨之由。智者因危而建安，明者矫失而成德。以陛下天姿英圣，傥加之见善必迁，是将化蓄怨为衔恩，反过差为至当，促殄遗孽，永垂鸿名，易如转规，指顾可致。然事有未可知者，但在陛下行与否耳！能则安，否则危；能则成德，否则失道。此乃必定之理也。愿陛下慎之惜之！陛下诚能近想重围之殷忧，追戒平居之专欲，器用取给，不在过丰，衣食所安，必以分下。凡在二库货贿，尽令出赐有功，坦然布怀，与众同欲。是后纳贡，必归有司；每获珍华，先给军赏。瑰异纤丽，一无上供。推赤心于其腹中，降殊恩于其望外。将卒慕陛下必信之赏，人思建功；兆庶悦陛下改过之诚，孰不归德？如此则乱必靖，贼必平。徐驾六龙，旋复都邑；兴行坠典，整缉棼纲。乘舆有旧仪，郡国有恒赋。天子之贵，岂当忧贫？是乃散其小储而成其大储也，捐其小宝而固其大宝也。举一事而众美具，行之又何疑焉？ ○以上言转祸为福，改过散财。

吝少失多，廉贾不处；溺近迷远，中人所非。况乎大圣应机，固当不俟终日。不胜管窥愿效之至，谨陈冒以闻！谨奏。

骈体文为大雅所羞称，以其不能发挥精义，并恐以芜累而伤气也。陆公则无一句不对，无一字不谐平仄，无一联不调马蹄；而义理之精，足以比隆濂、洛；气势之盛，亦堪方驾韩、苏。退之本为陆公所取士，子瞻奏议终身效法陆公。而公之剖晰事理，精当不移，则非韩、苏所能及。吾辈学之，亦须略用对句，稍调平仄，庶笔仗整齐，令人刮目耳。

苏轼代张方平谏用兵书

臣闻好兵犹好色也。伤生之事非一，而好色者必死；贼民之事非一，而好兵者必亡。此理之必然者也。夫惟圣人之兵，皆出于不得已，故其胜也，享安全之福，其不胜也，必无意外之患。后世用兵，皆得已而不已，故其胜也，则变迟而祸大；其不胜也，则变速而祸小。是以圣人不计胜负之功，而深戒用兵之祸。何者？兴师十万，日费千金，内外骚动，殆于道路者七十万家。内则府库空虚，外则百姓穷匮，饥寒逼迫，其后必有盗贼之忧；死伤愁怨，其终必致水旱之报。上则将帅拥众，有跋扈之心；下则士众久役，有溃叛之志。变故百出，皆由用兵。至于兴事首议之人，冥谪尤重。盖以平民无故缘兵而死，怨气充积，必有任其咎者。 ○数句非儒者之言，亦失陈奏之体。是以圣人畏之、重之，非不得已不敢用也。 ○以上浑言用兵必有祸灾。

自古人主好动干戈，由败而亡者不可胜数，臣今不敢复言，请为陛下言其胜者。秦始皇既平六国，复事胡越，戍役之患，被于四海，虽拓地千里，远过三代，而坟土未干，天下怨叛，二世被害，子婴被擒，灭亡之酷，自古所未尝有也。汉武帝承文、景富溢之余，首挑匈奴，兵连不解，遂使侵寻及于诸国，岁岁调发，所向成功。建元之间，兵祸始作。是时蚩尤旗出，长与天等。其春，戾太子生。自是师行三十余年，死者无数。及巫蛊事起，京师流血，僵尸数万，太子父子皆败。班固以为太子生长于兵，与之终始。帝虽悔悟自克，而殁身之恨，已无及矣。隋文帝既下江南，继事夷狄，炀帝嗣位，此心不衰。皆能诛灭强国，威震万里，然而民怨盗起，亡不旋踵。唐太宗神武无敌，尤喜用兵。既已破灭突厥、高昌、吐谷浑等，犹且未厌，亲驾辽东，皆志在立功，非不得已而用。其后武氏之难，唐室凌迟，不绝如线。盖用兵之祸，物理难逃。不然，太宗仁圣宽厚，克己裕人，几至刑措，而一传之后，子孙涂炭，此岂为善之报也哉？ ○武氏之祸，谓由太宗穷兵所致，亦非事实。由是观之，汉唐用兵于宽仁之后，故其胜而仅存；秦隋用兵于残暴之余，故其胜而遂灭。臣每读书至此，未尝不掩卷流涕，伤其计之过也。若使此四君者，方其用兵之初，随即败衄，惕然戒惧，知用兵之难，则祸败之兴当不至此。不幸每举辄胜，故狃于功利，虑患不深。臣故曰：胜则变迟而祸大，不胜则变速而祸小，不可不察也。 ○以上用兵胜者亦有大祸，败者更不必论。

昔仁宗皇帝复育天下，无意于兵，将士惰偷，兵革朽钝。元昊乘间窃发西鄙，延安、泾原、麟府之间，败者三四，所丧动以万计。而海内晏然，兵休事已，而民无怨言，国无遗患，何者？天下臣庶知其无好兵之心，天地鬼神谅其有不得已之实故也。 ○以上仁宗虽用兵而民不怨。今陛下天锡勇智，意在富强。即位以来，缮治甲兵，伺候邻国，群臣百寮窥见此指，多言用兵。其始也，弼臣执国命者，无忧深思远之心；枢臣当国论者，无虑害持难之识；在台谏之职者，无献替纳忠之议。从微至著，遂成厉阶。既而薛向为横山之谋，韩绛效深入之计，陈升之、吕公弼等，阴与之协力，师徒丧败，财用耗屈，较之宝元、庆历之败，不及十一，然而天怒人怨，边兵背叛，京师骚然，陛下为之旰食者累月。何者？用兵之端，陛下作之。是以吏士无怒敌之意，而不直陛下也。 ○以上今日用兵而民怨。尚赖祖宗积累之厚，皇天保佑之深，故使兵出无功，感悟圣意。然浅见之士，方且以败为耻，力欲求胜，以称上心。于是王韶构祸于熙河，章惇造衅于横山，熊本发难于渝泸。然此等皆戕贼已降，俘累老弱，困弊腹心，而取空虚无用之地以为武功，使陛下受此虚名，而忽于实祸。勉强砥砺，奋于功名，故沈起、刘彝复发于安南，使十余万人暴露瘴毒，死者十而五六，道路之人，毙于输送，赀粮器械不见敌而尽。以为用兵之意，必且少衰，而李宪之师复出于洮州矣。今师徒克捷，锐气方盛，陛下喜于一胜，必有轻视四夷，陵侮敌国之意，天意难测，臣实畏之。 ○以上战胜而锐气方盛，兵无已时。且夫战胜之后，陛下可得而知者，凯旋捷奏，拜表称贺，赫然耳目之观耳。至于远方之民，肝脑屠于白刃，筋骨绝于馈饷，流离破产，鬻卖男女，熏眼折臂、自经之状，陛下必不得而见也；慈父、孝子、孤臣、寡妇之哭声，陛下必不得而闻也。譬犹屠杀牛羊，刳脔鱼鳖以为膳羞，食者甚美，死者甚苦。使陛下见其号呼于梃刃之下，宛转于刀几之间，虽八珍之美，必将投筋而不忍食，而况用人之命以为耳目之观乎？ ○以上战胜亦可哀矜，而不足喜。姚姬传氏谓东坡此书是子虚乌有之事，方平并未入奏。盖在黄州时闻永乐徐禧之败，神宗悔痛，故追作是文以发挥己意，其以屠杀膳羞为譬，亦是黄州戒杀时议论也。国藩谓东坡好佛，以好杀喻黩兵，理自可通，惟首段言冥谪尤重，则失体耳。

且使陛下将卒精强，府库充实，如秦汉隋唐之君，既胜之后，祸乱方兴，尚不可救，而况所在将吏，疲软凡庸，较之古人，万万不逮。而数年以来，公私窘乏，内府累世之积，扫地无余；州郡征税之储，上供殆尽；百官俸廪仅而能继，南郊赏给久而未办。以此举动，虽有智者无以善其后矣。且饥疫之后，所在盗贼蜂起，京东河北，尤不可言。若军事一兴，横敛随作，民穷而无告，其势不为大盗无以自全，边事方深，内患复起，则胜、广之形，将在于此。此老臣所以终夜不寐，临食而叹，至于恸哭而不能止也。 ○以上兵弱饷绌，盗贼将起。

且臣闻之，凡举大事必顺天心，天之所向，以之举事必成；天之所背，以之举事必败。盖天心向背之迹，见于灾祥丰歉之间。今自近岁日蚀星变，地震山崩，水旱疠疫，连年不改，民死将半。天心之向背，可以见矣。而陛下方且断然不顾，兴事不已。譬如人子得过于父母，惟有恭顺静思，引咎自责，庶几可解。今乃纷然诘责奴婢，恣行棰楚，以此事亲，未有见赦于父母者。故臣愿陛下远览前世兴亡之迹，深察天心向背之理，绝意兵革之事，保疆睦邻，安静无为，固社稷长久之计。上以安二宫朝夕之养，下以济四方亿兆之命，则臣虽老死沟壑，瞑目于地下矣。 ○以上言察天心之向背，息兵安民。

昔汉祖破灭群雄，遂有天下。光武百战百胜，祀汉配天。然至白登被围，则讲和亲之议；西域请吏，则出谢绝之言。此二帝者，非不知兵也，盖经变既多，则虑患深远。今陛下深居九重而轻议讨伐，老臣庸懦，私窃以为过矣。然人臣纳说于君，因其既厌而止之则易为力，迎其方锐而折之则难为功。凡有血气之伦，皆有好胜之意。方其气之盛也，虽布衣贱士有不可夺，自非智识特达，度量过人，未有能勇于奋发之中舍己从人、惟义是听者也。今陛下盛气于用武，势不可回，臣非不知，而献言不已者，诚见陛下圣德宽大，听纳不疑，故不敢以众人好胜之常心望于陛下。且意陛下他日亲见用兵之害，必将哀痛悔恨，而追咎左右大臣未尝一言，臣亦将老且死，见先帝于地下，亦有以借口矣。惟陛下哀而察之。

东坡之文，其长处在征引史实，切实精当，又善设譬喻。凡难显之情，他人所不能达者，坡公则以譬喻明之。如“百步洪”诗首数句设譬八端，此外诗文亦几无篇不设譬者。此文以屠杀膳羞喻轻视民命，以棰楚奴婢喻上忤天心，皆巧于构想，他人所百思不到者，既读之而适为人人意中所有。古今奏议推贾长沙、陆宣公、苏文忠三人为超前绝后。余谓长沙明于利害，宣公明于义理，文忠明于人情。吾辈陈言之道，纵不能兼明此三者，亦须有一二端明达深透，庶无格格不吐之态。

苏轼上皇帝书

臣近者不度愚贱，辄上封章言买镫事，自知渎犯天威，罪在不赦，席稿私室以待斧钺之诛。而侧听逾旬，威命不至，问之府司，则买镫之事寻以停罢。乃知陛下不惟赦之，又能听之，惊喜过望，以至感泣。何者？改过不吝，从善如流，此尧舜禹汤所以勉强而力行，秦汉以来之所绝无而仅有。顾此买镫毫发之失，岂能上累日月之明，而陛下翻然改命，曾不移刻，则所谓智出天下而听于至愚，威加四海而屈于匹夫。臣今知陛下可与为尧舜，可与为汤武，可与富民而措刑，可与强兵而伏戎虏矣。有君如此，其忍负之？惟当披露腹心，捐弃肝脑，尽力所至，不知其他。乃者臣亦知天下之事，有大于买镫者矣，而独区区以此为先者，盖未信而谏，圣人不与；交浅言深，君子所戒。是以试论其小者，而其大者固将有待而后言。今陛下果赦而不诛，则是既已许之矣。许而不言，臣则有罪，是以愿终言之。臣之所欲言者三：愿陛下结人心、厚风俗、存纪纲而已。 ○以上总起，篇首三百余字，失之冗漫，汉唐制科对策往往如此。今京曹奏疏，首段亦多浮词。若督抚奏疏，宜就事论事，闲语不可太多。

人莫不有所恃，人臣恃陛下之命，故能役使小民；〈小民〉 [17] 恃陛下之法，故能胜伏强暴。至于人主所恃者谁欤？《书》曰：“予临兆民，536-1 乎若朽索之驭六马。”言天下莫危于人主也。聚则为君臣，散则为仇雠。聚散之间，不容毫厘。故天下归往谓之王，人各有心，谓之独夫。由此观之，人主之所恃者人心而已。人心之于人主也，如木之有根，如灯之有膏，如鱼之有水，如农夫之有田，如商贾之有财。木无根则槁，灯无膏则灭，鱼无水则死，农夫无田则饥，商贾无财则贫，人主失人心则亡，此必然之理，不可逭之灾也。其为可畏，从古以然。苟非乐祸好亡，狂易丧志，孰敢肆其胸臆，轻犯人心乎？昔子产焚《载书》以弥众言，赂伯石以安巨室，以为众论难犯，专欲难成。而孔子亦曰：“信而后劳其民，未信则以为厉己也。”惟商鞅变法，不顾人言，虽能骤致富强，亦以召怨天下。使其民知利而不知义，见刑而不见德，虽得天下，旋踵而亡。至于其身，亦卒不免，负罪出走，而诸侯不纳，车裂以徇，而秦人莫哀。君臣之间，岂愿如此！宋襄公虽行仁义，失众而亡，田常虽不义，得众而强。是以君子未论行事之是非，先观众心之向背。谢安之用诸桓未必是，而众之所乐，则国以135-2 安。庾亮之召苏峻未必非，而势有不可，则反为危辱。自古迄今，未有和易同众而不安，刚果自用而不危者也。 ○以上浑言结人心，以下胪列失人心之事。

今陛下亦知人心之不悦矣。中外之人无贤不肖，皆言祖宗以来，治财用者不过三司使副判官，经今百年，未尝阙事。今者无故又创一司，号曰制置三司条例司，六七少年日夜讲求于内，使者四十余辈分行营干于外，造端宏大，民实惊疑；创法新奇，吏皆惶惑。贤者则求其说而不可得，未免于忧；小人则以其意度于朝廷，遂以为谤。谓陛下以万乘之主而言利，谓执政以天子之宰而治财。商贾不行，物价腾踊，近自淮甸，远及川蜀，喧传万口，论说百端。或言京师正店，议置监官，夔路深山，当行酒禁；拘收僧尼常住，减克兵吏廪禄。如此等类，不可胜言。而甚者，至以为欲复肉刑。斯言一出，民且狼顾。陛下与二三大臣，亦闻其语矣，然而莫之顾者，徒曰：“我无其事，又无其意，何恤于人言。”夫人言虽未必皆然，而疑似则有以致谤。人必贪财也，而后人疑其盗。人必好色也，而后人疑其淫。何者？未置此司，则无此谤。岂去岁之人皆忠厚，而今岁之士皆虚浮？孔子曰：“工欲善其事，必先利其器。”又曰：“必也正名乎？”今陛下操其器而讳其事，有其名而辞其意，虽家置一喙以自解，市列千金以购人，人必不信，谤亦不止。夫制置三司条例司，求利之名也。六七少年与使者四十余辈，求利之器也。

驱鹰犬而赴林薮，语人曰：“我非猎也。”不如放鹰犬而兽自驯。操网罟而入江湖，语人曰：“我非渔也。”不如捐网罟而人自信。 ○善言事者，每于最难明之处设譬喻以明之，东坡诗文皆以此擅长。故臣以为消谗慝而召和气，复人心而安国本，则莫若罢制置三司条例司。夫陛下之所以创此司者，不过以兴利除害也，使罢之而利不兴害不除，则勿罢。罢之而天下悦人心安，兴利除害，无所不可，则何苦而不罢？陛下欲去积弊而立法，必使宰相熟议而后行，事若不由中书，则是乱世之法。圣君贤相，夫岂其然！必若立法不免由中书，熟议不免使宰相。此司之设，无乃冗长而无名。 ○以上言不宜设制置三司条例司之官。

智者所图，贵于无迹。汉之文、景，纪无可书之事；唐之房、杜，传无可载之功。而天下之言治者与文、景，言贤者与房、杜，盖事已立而迹不见，功已成而人不知。故曰：“善用兵者，无赫赫之功。”岂惟用兵，事莫不然。今所图者，万分未获其一也，而迹之布于天下，已若泥中之斗兽，亦可谓拙谋矣。陛下诚欲富国，择三司官属与漕运使副，而陛下与二三大臣，孜孜讲求，磨以岁月，则积弊自去而人不知，但恐立志不坚，中道而废。孟子有言：“其进锐者其退速。”若有始有卒，自可徐徐，十年之后，何事不立？孔子曰：“欲速则不达，见小利则大事不成。”使孔子而非圣人，则此言亦不必用。《书》曰：“谋及卿士，至于庶人，翕然大同，乃底元吉。”若逆多而从少，则静吉而作凶。今自宰相大臣，既已辞免不为，则外之议论，断亦可知。宰相人臣也，且不欲以此自污，而陛下独安受其名而不辞，非臣愚之所识也。 ○“宰相人臣也”四句有倾轧王介甫之意。

君臣宵旰，几一年矣，而富国之效，茫如捕风，徒闻内帑出数百万缗，祠部度五千余人耳。以此为术，其谁不能？ ○以上言谋事贵于无迹。且遣使纵横，本非令典。汉武遣绣衣直指，桓帝遣八使，皆以守宰狼藉，盗贼公行，出于无术，行此下策。宋文帝元嘉之政，比于文、景，当时责成郡县，未尝遣使。及至孝武以郡县迟缓，始命台使督之，以至肃齐。此弊不革，故竟陵王子良上疏，极言其事，以为此等朝辞禁门，情态既异，暮宿州县，威福便行，驱迫邮传，折辱守宰，公私烦扰，民不聊生。唐开元中，宇文融奏置劝农判官，使裴宽等二十九人并摄御史，分行天下，招携户口，检责漏田。时张说、杨538-1 、皇甫璟、杨相如皆以为不便，而相继罢黜。虽得户八十余万，皆州县希旨，以主为客，以少为多。及使百官集议都省，而公卿以下，惧融威势，不敢异辞。陛下试取其传读之，观其所行，为是为否？近者均税宽恤，冠盖相望，朝廷亦旋觉其非，而天下至今以为谤。曾未数岁，是非较然。臣恐后人 [18] 视今，犹今之视昔。且其所遣，尤不适宜。事少而员多，人轻而权重。夫人轻而权重，则人多不服，或致侮慢以兴争。事少而员多，则无以为功，必须生事以塞责。陛下虽严赐约束，不许邀功，然人臣事君之常情，不从其令而从其意。今朝廷之意，好动而恶静，好同而恶异。指意所在，谁敢不从？臣恐陛下赤子，自此无宁岁矣。 ○以上论遣使太多。

至于所行之事，行路皆知其难，何者？汴水浊流，自生民以来不以种稻。秦人之歌曰：“泾水一石，其泥数斗。且溉且粪，长我禾黍。”何尝曰“长我粳稻耶”？今欲陂而清之，万顷之稻，必用千顷之陂，一岁一淤，三岁而满矣。陛下遽信其说，且使相视地形，万一官吏苟且顺从，真谓陛下有意兴作，上糜帑廪，下夺农时，堤防一开，水失故道，虽食议者之肉，何补于民？天下久平，民物滋息，四方遗利，盖略尽矣。今欲凿空寻访水利，所谓即鹿无虞，岂惟徒劳，必大烦扰。凡所擘画利害，不问何人，小则随事酬劳，大则量才录用。若官私格沮，并行黜降，不以赦原。若才力不办兴修，便许申奏替换，赏可谓重，罚可谓轻，然并终不言。诸色人妄有申陈，或官私误兴功役，当得何罪？如此，则妄庸轻剽、浮浪奸人，自此争言水利矣。成功则有赏，败事则无诛，官司虽知其疏，岂可便行抑退。所在追集老少，相视可否，吏卒所过，鸡犬一空，若非灼然难行，必须且为兴役。何则？格沮之罪重而误兴之过轻，人多爱身，势必如此。且古陂废堰，多为侧近冒耕，岁月既深，已同永业，苟欲兴复，必尽追收，人心或摇，甚非善政。又有好讼之党，多怨之人，妄言某处可作陂渠，规坏所怨田产。或指人旧业以为官陂，冒佃之讼，必倍今日。臣不知朝廷本无一事，何苦而行此哉？ ○以上论兴水利。

自古役人必用乡户，犹食之必用五谷，衣之必用丝麻，济川之必用舟楫，行地之必用牛马，虽其间或有以他物充代，然终非天下所可常行。今者徒闻江浙之间，数郡雇役， ○王荆公新法惟雇役为善政，当日诸君子亦争之不已。厥后司马温公改雇役仍为差役，东坡又力争之。雇役犹今军中雇募民夫，给与饭钱也；差役犹今掳人当夫，不给钱文也。而欲措之天下，是犹见燕晋之枣栗，岷蜀之蹲鸱，而欲以废五谷，岂不难哉？又欲官卖所在坊场，以充衙前雇直， ○衙前犹差总之名也。凡县有大役，如运送官物钱粮之类，则责成衙前为夫役之总。故宋时派充衙前者，乡之富民立即贫穷。韩魏公、司马温公皆有疏论之。王荆公以坊场为衙前之雇价，较之前此全不给钱者已稍优矣。虽有长役，更无酬劳。长役所得既微，自此必渐衰散，则州郡事体，憔悴可知。士大夫捐亲戚、弃坟墓，以从官于四方者，宣力之余，亦欲取乐，此人之至情也。若凋弊太甚，厨传萧然，则似危邦之陋风，恐非太平之盛观。陛下诚虑及此，必不肯为。且今法令莫严于御军，军法莫严于逃窜，禁军三犯，厢军五犯，〈犯之〉 [19] 大率处死，然逃军常半天下，不知雇人为役，与厢军何异？若有逃者，何以罪之？其势必轻于逃军，则其逃必甚于今日。为其官长，不亦难乎？近者虽使乡户颇得雇人，然至于所雇逃亡，乡户犹任其责。今遂欲于两税之外，别立一科，谓之庸钱，以备官雇，则雇人之责，官所自任矣。自唐杨炎废租庸调以为两税，取大历十四年应干赋敛之数，以定两税之额，则是租调与庸，两税既兼之矣。今两税如故，奈何复欲取庸？圣人立法，必虑后世，岂可于两税之外，别立科名？万一不幸，后世有多欲之君，辅之以聚敛之臣，庸钱不除，差役仍旧，使天下怨531-1 。推所从来，则必有任其咎者矣。又欲使坊郭等第之民，与乡户均役；品官形势之家，与齐民并事。其说曰：“《周礼》：‘田不耕者出屋粟，宅不毛者有里布。’而汉世宰相之子，不免戍边。”此其所以借口也。古者官养民，今者民养官，给之以田而不耕，劝之以农而不力，于是乎有里布屋粟夫家之征，而民无以为生，去为商贾，事势当尔，何名役之？且一岁之戍不过三日，三日之雇其直三百，今世三大户之役，自公卿以降，无得免者，其费岂特三百而已。大抵事若可行，不必皆有故事。若民所不悦，俗所不安，纵有经典明文，无补于怨。若行此二者，必怨无疑。女户单丁，盖天民之穷者也，古之王者首务恤此，而今陛下首欲役之，此等苟非户将绝而未亡，则是家有丁而尚幼，若假之数岁，则必成丁而就役，老死而没官。富有四海，忍不加恤？ ○以上论雇役。

孟子曰：“始作俑者，其无后乎？”《春秋》书作邱甲，用田赋，皆重其始，为民患也。青苗放钱，自昔有禁，今陛下始立成法，每岁常行，虽云不许抑配，而数世之后，暴君污吏，陛下能保之欤？异日天下恨之，国史记之，曰青苗钱自陛下始，岂不惜哉！且东南买绢，本用见钱，陕西粮草，不许折兑，朝廷既有著令，职司又每举行，然而买绢未尝不折盐，粮草未尝不折钞，乃知青苗不许抑配之说，亦是空文。只如治平之初，拣刺义勇，当时诏旨慰谕，明言永不戍边，著在简书，有如盟约。于今几日，论议已摇，或以代还东军，或欲抵换弓手，约束难恃，岂不明哉！ ○买绢之初本发见钱，后亦失信，拣刺义勇之初本言永不戍边，后亦失信，以喻王介甫放青苗钱之初，本言不许抑配，不久亦必失信也。东坡言事或引古事以譬之，或引近事以譬之，取其易晓。纵使此令决行，果不抑配，计其间愿请之户，必皆孤贫不济之人家。若自有赢余，何至与官交易。此等鞭挞已急，则继之逃亡；逃亡之余，则均之保邻，势有必至，理有固然。 ○今之领常平仓谷者亦皆孤贫不济之人，况宋领青苗钱须还利钱乎！且夫常平之为法也，可谓至矣，所守者约而所及者广，借使万家之邑，止有千斛，而谷贵之际，千斛在市，物价自平。一市之价既平，一邦之食自足，无操瓢乞丐之弊，无里正催驱之劳。今若变为青苗，家贷一斛，则千户之外，孰救其饥？且常平官钱常患其少，若尽数收籴，则无借贷；若留充借贷，则所籴几何？乃知常平、青苗，其势不能两立，坏彼成此，所丧愈多；亏官坏民，虽悔何逮。臣窃计陛下欲考其实，则亦必问人，人知陛下方欲力行，必谓此法有利无害。以臣愚见，恐未可凭。何以明之？臣顷在陕西，见刺义勇提举诸县，臣尝亲行，愁怨之民哭声振野。当时奉使还者，皆言民尽乐为，希合取容，自古如此。 ○又以刺义勇时民怨而帝不闻，喻青苗一事亦民怨而帝不闻。不然，则山东之盗，二世何缘不觉？南诏之败，明皇何缘不知？今虽未至于斯，亦望陛下审听而已。 ○以上论青苗钱。

昔汉武之世，财力匮竭，用贾人桑宏羊之说，买贱卖贵，谓之均输。于时商贾不行，盗贼滋炽，几至于乱。孝昭既立，学者争排其说，霍光顺民所欲，从而予之，天下归心，遂以无事。不意今者此论复兴。立法之初，其说尚浅，徒言徙贵就贱，用近易远。然而广置官属，多出缗钱，豪商大贾皆疑而不敢动，以为虽不明言贩卖，然既已许之变易。变易既行，而不与商贾争利者，未之闻也。夫商贾之事，曲折难行。其买也，先期而予钱；其卖也，后期而取直。多方相济，委曲相通，倍称之息，由此而得。今官买是物，必先设官置吏，簿书廪禄为费已厚，非良不售，非贿不行，是以官买之价比民必贵。及其卖也，弊复如前。商贾之利，何缘而得？朝廷不知虑此，乃捐五百万缗以与之！此钱一出，恐不可复。纵使其间薄有所获，而征商之额，所损必多。 ○均输犹官运之盐也，商税犹各卡之抽厘也。官运多则厘税少，自然之理。今有人为其主牧牛羊者，不告其主，以一牛而易五羊，一牛之失则隐而不言，五羊之获则指为劳积，陛下以为坏常平而言青苗之功，亏商税而取均输之利，何以异此！ ○以上论均输。

陛下天机洞照，圣略如神。此事至明，岂有不晓？必谓已行之事，不欲中变，恐天下以为执德不一，用人不终，是以迟留岁月，庶几万一。臣窃以为过矣。古之英主无出汉高。郦生谋挠楚权，欲复六国，高祖曰：“善，趣刻印。”及闻留候之言，吐哺而骂曰：“趣销印。”夫称善未几，继之以骂；刻印销印，有同儿戏，何尝累高祖之知人，适足以明圣人之无我。陛下以为可而行之，知其不可而罢之，至圣至明，无以加此。议者必谓民可与乐成，难与虑始，故劝陛下坚执不顾，期于必行，此乃战国贪功之人，行险徼幸之说。陛下若信用之，则是徇高论而逆至情，持空名而邀实祸，未及落成而怨已起矣。臣之所愿结人心者，此之谓也。 ○以上言不宜坚执前说。结人心止此。

士之进言者为不少矣，亦尝有以国家之所以存亡，历数之所以长短告陛下者乎？夫国家之所以存亡者，在道德之浅深，而不在乎强与弱；历数之所以长短者，在风俗之厚薄，而不在乎富与贫。道德诚深，风俗诚厚，虽贫且弱，不害于长而存；道德诚浅，风俗诚薄，虽强且富，不救于短而亡。人主知此，则知所轻重矣。是以古之贤君，不以弱而忘道德，不以贫而伤风俗，而智者观人之国，亦必以此察之。齐至强也，周公知其后必有篡弑之臣；卫至弱也，季子知其后亡；吴破楚入郢，而陈大夫逢滑知楚之必复。晋武既平吴，何曾知其将乱；隋文既平陈，房乔知其不久。元帝斩郅支朝呼韩，功多于武、宣矣，偷安而王氏之衅生。宣宗收燕赵、复河湟，力强于宪、武矣，销兵而庞勋之乱起。臣愿陛下务崇道德而厚风俗，不愿陛下急于有功而贪富强。使陛下富如隋，强如秦，西取灵武，北取燕蓟，谓之有功可也，而国之长短则不在此。夫国之长短如人之寿夭，人之寿夭在元气，国之长短在风俗。世有尪羸而寿考，亦有盛壮而暴亡。若元气犹存，则尪羸无害，及其已耗，则盛壮而愈危。是以善养生者，慎起居，节饮食，导引关节，吐故纳新。不得已而用药，则择其品之上性之良，可以久服而无害者，则五脏和平而寿命长。不善养生者，薄节慎之功，迟吐纳之效，厌上药而用下品，伐真气而助强阳，根本已空，僵仆无日。天下之势与此无殊，故臣愿陛下爱惜风俗如护元气。 ○以上言培养国脉不在富强。

古之圣人非不知深刻之法可以齐众。勇悍之夫可以集事，忠厚近于迂阔，老成初若迟钝，然终不肯以彼而易此者，知其所得小而所丧大也。曹参，贤相也，曰：“慎无扰狱市。”黄霸，循吏也，曰：“治道去泰甚。”或讥谢安以清谈废事，安笑曰：“秦用法吏，二世而亡。”刘晏为度支，专用果锐少年，务在急速。集事好利之党，相师成风。德宗初继位，擢崔祐甫为相，祐甫以道德宽大，推广上意，故建中之政，其声翕然，天下想望，庶几正观。及卢杞为相，讽上以刑名整齐天下，驯致浇薄，以及播迁。我仁祖之御天下也，持法至宽，用人有叙，专务掩覆过失，未尝轻改旧章，然考其成功，则曰未至。以言乎用兵，则十出而九败，以言其府库，则仅足而有余。徒以德泽在人，风俗知义，是以升遐之日，天下如丧考妣，社稷长远，终必赖之。则仁祖可谓知本矣。今议者不察，徒见其末年吏多因循，事不振举，乃欲矫之以苛察，齐之以智能，招来新进勇锐之人，以图一切速成之效。未享其利，浇风已成。且天时不齐，人谁无过？国君含垢，至察无徒。若陛下多方包容，则人材取次可用；必欲广置耳目，务求瑕疵，则人不自安，各图苟免，恐非朝廷之福，亦岂陛下所愿哉！汉文欲用虎圈啬夫，释之以为利口伤俗。今若以口舌捷给而取士，以应对迟钝而退人，以虚诞无实为能文，以矫激不仕为有德，则先王之泽，遂将散微。 ○以上言用人宜求老成忠厚，不取新锐刻深。

自古用人必须历试，虽有卓异之器，必有已成之功。一则使其更变而知难，事不轻作；一则待其功高而望重，人自无辞。昔先主以黄忠为后将军，而诸葛亮忧其不可，以为忠之名望，素非关、张之伦，若班爵遽同，则必不悦，其后关羽果以为言。以黄忠豪勇之姿，以先主君臣之契，尚复虑此，而况其他。世尝谓汉文不用贾生，以为深恨。臣尝推究其旨，窃谓不然。贾生固天下之奇才，所言亦一时之良策，然请为属国，欲系单于，则是处士之大言，少年之锐气。昔高祖以三十万众困于平城，当时将相群臣，岂无贾生之比？三表五饵，人知其疏，而欲以困中行说，尤不可信。兵，凶器也，而易言之，正如赵括之轻秦，李信之易楚。若文帝亟用其说，则天下殆将不安，使贾生尝历艰难，亦必自悔其说。用之晚岁，其术必精。不幸丧亡，非意所及。不然，文帝岂弃才之主？绛、灌岂蔽贤之士？至于晁错，尤号刻薄，文帝之世止于太子家令，而景帝既立，以为御史大夫，申屠贤相发愤而死。更法改令，天下骚然。至于七国发难，而错之术亦穷矣。文、景优劣，于此可见。大抵名器爵禄，人所奔趋，必使积劳而后迁，以明持久而难得，则人各安其分，不敢躁求。今若多开骤进之门，使有意外之得，公卿侍从，跬步可图，其得者既不〈肯〉 [20] 以徼幸自名，则不得者必皆以沉沦为恨。使天下常调 ○循资按格者谓之常调官。举生妄心，耻不若人，何所不至，欲望风俗之厚，岂可得哉！选人之改京官，常须十年以上。荐更险阻，计析毫厘，其间一事聱牙，常致终身沦弃。今乃以一人之荐举而予之，犹恐未称，章服随至，使积劳久、次而得者，何以厌服哉？夫常调之人，非守则令，员多阙少，久已患之，不可复开多门，以待巧进。若巧者侵夺已甚，则拙者迫怵无聊，利害相形，不得不察。故近来朴拙之人愈少，而巧进之士益多，惟陛下重之惜之，哀之救之。如近日三司献言，使天下郡选一人，催驱三司文字，许之先次指射，以酬其劳，则数年之后，审官吏部，又有三百余人得先占阙，常调待次，不其愈难！此外勾当发运均输，按行农田水利，已据监司之体，各怀进用之心，转对者望以称旨而骤迁，奏课者求为优等而速化，相胜以力，相高以言，而名实乱矣。惟陛下以简易为法，以清静为心，使奸无所缘，而民德归厚。臣之所愿厚风俗者，此之谓也。 ○以上言不宜躐等用人，不贵骤迁速化。厚风俗止此。

古者建国，使内外相制，轻重相权。如周如唐，则外重而内轻；如秦如魏，则外轻而内重。内重之蔽，必有奸臣指鹿之患；外重之蔽，必有大国问鼎之忧。圣人方盛而虑衰，常先立法以救蔽。国家租赋总于计省，重兵聚于京师，以古揆今，则似内重。恭惟祖宗所以预图而深计，固非小臣所能臆度而周知，然观其委任台谏之一端，则是圣人过防之至计。历观秦汉以及五代，谏争而死，盖数百人；而自建隆以来，未尝罪一言者，纵有薄责，旋即超升，许以风闻，而无官长。 ○无官长犹云无上司也，今都察院之总宪、副宪，虽称台长，亦非堂官之体。风采所系，不问尊卑，言及乘舆则天子改容，事关廊庙则宰相待罪。故仁宗之世，议者讥宰相但奉行台谏风旨而已。圣人深意，流俗岂知？擢用台谏，固未必皆贤，所言亦未必皆是，然须养其锐气，借之重权者，岂徒然哉！将以折奸臣之萌而救内重之弊也。夫奸臣之始，以台谏折之而有余；及其既成，以干戈取之而不足。今法令严密，朝廷清明，所谓奸臣万无此理。然养猫以去鼠，不可以无鼠而养不捕之猫！畜狗以防奸，不可以无奸而畜不吠之狗。陛下得不上念祖宗设此官之意，下为子孙立万世之防？朝廷纪纲，孰大于此！臣自幼小所记，及闻长老之谈，皆谓台谏所言，常随天下公议。公议所与，台谏亦与之；公议所击，台谏亦击之。及至英庙之初，始建称亲之议，本非人主大过，亦无典礼明文。徒以众心未安，公议未允，当时台谏以死争之。今者物论沸腾，怨531-1 交至，公议所在，亦可知矣。而相顾不发，中外失望。夫弹劾积威之后，虽庸人亦可以奋扬；风采消委之余，虽豪杰有不能振起。臣恐自兹以往，习惯成风，尽为执政私人，以致人主孤立，纪纲一废，何事不生。 ○以上言介甫之威，足以胁制台谏，使不敢言。“执政私人”等句，亦有倾轧之意。

孔子曰：“鄙夫可与事君也欤哉？其未得之也，患得之；既得之，患失之。苟患失之，无所不至矣。”臣始读此书，疑其大过，以为鄙夫之患失，不过备位而苟容。及观李斯忧蒙恬之夺其权，则立二世以亡秦；卢杞忧怀光之数其恶，则误德宗以再乱。其心本生于患失，而其祸乃至于丧邦。孔子之言良不为过。是以知为国者，平居必常有忘躯犯颜之士，则临难庶几有徇义守死之臣。苟平居尚不能一言，则临难何以责其死节？人臣苟皆如此，天下亦曰殆哉。君子和而不同，小人同而不和。和如和羹，同如济水，故孙宝有言：“周公上圣，召公大贤，犹不相悦。著于经典，两不相损。”晋之王导，可谓元臣，每与客言，举座称善，而王述不悦，以为人非尧舜，安得每事尽善，导亦敛衽谢之。若使言无不同，意无不合，更唱迭和，何者非贤？万一有小人居其间，则人主何缘得以知觉！臣之所谓愿存纪纲者，此之谓也。 ○以上存纪纲。存纪纲一节事实太少，议论亦浅，与前二条殊不相称，不足平列为三。

臣非敢历诋新政，苟为异论，如近日裁减皇族恩例，刊定任子条式，修完器械，阅习鼓旗，皆陛下神算之至明，乾刚之必断。物议既允，臣敢有辞？然至于所献三言，则〈非〉 [21] 臣之私见，中外所病，其谁不知？昔禹戒舜曰：“无若丹朱傲，惟漫游是好。”舜岂有是哉！周公戒成王曰：“无若殷王受之迷乱，酗于酒德哉！”成王岂有是哉？周昌以汉高为桀、纣，刘毅以晋武为桓、灵，当时人君曾莫之罪，书之史册，以为美谈。使臣所献三言，皆朝廷未尝有此，则天下之幸，臣与有焉。若有万一似之，则陛下安可不察？然而臣之为计，可谓愚矣。以蝼蚁之命，试雷霆之威，积其狂愚，岂可屡赦。大则身首异处，破坏家门；小则削籍投荒，流离道路。虽然，陛下必不为此，何也？臣天赋至愚，笃于自信。向者与议学校、贡举，首违大臣本意，已期窜逐，敢意自全？而陛下独然其言，曲赐召对，从容久之，至谓臣曰：“方今政令得失安在？虽朕过失，指陈可也。”臣即对曰：“陛下生知之性，天纵文武，不患不明，不患不勤，不患不断，但患求治太速，进人太锐，听言太广。”又备述其所以然之状，陛下颔之曰：“卿所献三言，朕当熟思之。”臣之狂愚，非独今日，陛下容之久矣，岂有容之于始，而不赦之于终？恃此而言，所以不惧。臣之所惧者，讥刺既重，怨仇实多，必将诋臣以深文，中臣以危法，使陛下虽欲赦臣而不得，岂不殆哉！死亡不辞，但恐天下以臣为戒，无复言者，是以思之经月，夜以继日，书成复毁，至于再三，感陛下听其一言，怀不能已，卒吐其说，惟陛下怜其愚〈忠〉 [22] 而卒赦之，不胜俯伏待罪忧恐之至。

奏疏总以明显为要，时文家有典、显、浅三字诀，奏疏能备此三字，则尽善矣。典字最难，必熟于前史之事迹，并熟于本朝之掌故，乃可言典。至显、浅二字，则多本于天授，虽有博学多闻之士，而下笔不能显豁者多矣。浅字与雅字相背，白香山诗务令老妪皆解，而细求之，皆雅饬而不失之率。吾尝谓奏疏能如白诗之浅，则远近易于传播，而君上亦易感动。此文虽不甚浅，而典显二字，则千古所罕见也。

朱熹戊申封事

戊申为宋孝宗淳熙十五年，朱子于时年五十九岁。前一年丁未，除公为江西提刑，辞，不允；戊申正月又辞，不允。三月启行，在道再辞，趣公入对，六月召对于延和殿。公所面告孝宗者，语多切直，并面陈奏札五件，旋除兵部郎官，以足疾辞。七月，在道再辞江西提刑之任，遂除直宝文阁，管嵩山崇福宫。九月、十月，复召公入对，十一月遂上此封事。

十一月一日，朝奉郎、直宝文阁、主管西京嵩山崇福宫臣朱熹谨斋沐具疏，昧死再拜，献于皇帝陛下：臣猥以庸陋，蒙被圣知，有年于此矣。而两岁以来，受恩稠迭，有加于前，顾视辈流，无与为比，其为感激之深，固有言所不能谕者。然窃惟念狂妄之言，抵触忌讳，虽蒙听纳，不以为罪，而伏俟数月，未见其有略施行者，臣诚不自知，求所以堪陛下非常之恩者，而未知其出也。是以惭惧，久不自安，不意陛下又欲召而见之。臣愚于此，仰窥圣意，尤不识其果何谓也。以为欲听其计策，则言已陈而不可用；以为欲加之恩意，则宠既厚而无以加。二者之间，未有所当。此臣之所以徘徊前却，恳扣辞避而不能已也。然而陛下犹未之许，则臣又重思之。前日进对之时，口陈之说，迫于疾作而犹有未尽言者。盖尝请以封事上闻，而久未敢进，岂非陛下偶垂记忆，而欲卒闻之乎？抑其别有以乎？臣不得而知也。然君父之命，至于再下，而为臣子者坚卧于家，则臣于此实有所未安者。其所深虑，独恐进见之后，所言终不可用，而又徒窃误宠如前之为，则臣之辞受将有所甚难处而终得罪者，是以辄因前请，而悉其所言以献。 ○九月十月两次召公入对，公再辞，不欲进见，故此三行云云。以为虽使得至陛下之前，所言不过如此。伏惟圣慈幸赐观省，若以其言为是而次第行之，则臣之志愿千万满足，退伏岩穴，死无所憾。万一圣意必欲其来，则臣亦不过求一望见清光，而后恳请以归而已。若见其言果无可取，则是臣所学之陋，他无所有，致使冒进陛下，亦将何所用之？不若因其恳请而许其归休，犹足以两有所全也。又况陛下之庭，侍从之列，方有造为飞语，以中害善良，唱为横议，以胁持上下；其巧谋阴计，又有甚于前日之不思而妄发者。陛下无为使臣轻犯其锋，而复蹈已覆之辙也。 ○以上自明其不入殿奏对，而但陈封事之故。

盖臣窃观今日天下之势，如人之有重病，内自心腹，外达四肢，盖无一毛一发不受病者。虽于起居饮食，未至有妨，然其危迫之证，深于医者，固已望之而走矣。是必得如卢、扁、华佗之辈，授以神丹妙剂，为之湔肠涤胃，以去病根，然后可以幸于安全。如其不然，则病日益深，而病者不觉，其可寒心，殆非俗医常药之所能及也。故臣前日之奏，辄引药不暝眩，厥疾不瘳之语。意盖谓此，而其言有未尽也。然天下之事，所当言者不胜其众，顾其序有未及者，臣不暇言，且独以天下之大本，与今日之急务，深为陛下言之。

盖天下之大本者，陛下之心也。今日之急务，则辅翼太子、选任大臣、振举纲维、变化风俗、爱养民力、修明军政六者是也。臣请昧死而悉陈之，惟陛下之留听焉。 ○以上具列所陈之大要。

臣之辄以陛下之心为天下之大本者，何也？天下之事，千变万化，其端无穷，而无一不本于人主之心者，此自然之理也。故人主之心正，则天下之事无一不出于正；人主之心不正，则天下之事无一得由于正。盖不惟赏之所劝，刑之所威，各随所向，势有不能已者，而其观感之间，风动神速，又有甚焉。是以人主以眇然之身，居深宫之中，其心之邪正，若不得而窥者，而其符验之著于外者，常若十目所视，十手所指，而不可掩。此大舜所以有“惟精惟一”之戒，孔子所以有“克己复礼”之云，皆所以正吾此心，而为天下万事之本也。此心既正，则视明听聪，周旋中礼，而身无不正。是以所行无过不及，而能执其中，虽以天下之大，而无一人不归吾之仁者。然邪正之验著于外者，莫先于家人，而次及于左右，然后有以达于朝廷而及于天下焉。若宫闱之内，端庄齐肃，后妃有关睢之德，后宫无盛色之讥，贯鱼顺序，而无一人敢恃恩私以乱典常，纳贿赂而行请谒，此则家之正也。退朝之后，从容燕息，贵戚近臣，携仆奄尹，陪侍左右，各恭其职，而上惮不恶之严，下谨戴盆之戒，无一人敢通内外、窃威福，招权市宠，以紊朝政。此则左右之正也。内自禁省，外彻朝廷，二者之间，洞然无有毫发私邪之间，然后发号施令，群听不疑，进贤退奸，众志咸服，纪纲得以振，而无侵挠之患；政事得以修，而无阿私之失。此所谓朝廷百官、六军万民，无敢不出于正而治道毕也。心一不正，则是数者，固无从而得其正，是数者一有不正，而曰心正，则亦安有是理哉？是以古先圣王，兢兢业业，持守此心，虽在纷华波动之中，幽独得肆之地，而所以精之一之，克之复之，如对神明，如临渊谷，未尝敢有须臾之怠。然犹恐其隐微之间，或有差失而不自知也。是以建师保之官，以自开明；列谏争之职，以自规正，而凡其饮食、酒浆、衣服、次舍、器用、财贿，与夫宦官、宫妾之政，无一不领于冢宰之官，使其左右前后，一动一静，无不制以有司之法，而无纤芥之隙，瞬息之顷，得以隐其毫发之私。盖虽〈以〉 [23] 一人之尊，深居九重之邃，而凛然常若立乎宗庙之中，朝廷之上。此先王之治所以由内及外，自微至著，精粹纯白，无少瑕翳，而其遗风余烈，犹可以为后世法程也。 ○以上言古圣王正心之法。陛下试以是而思之，吾之所以精一克复，而持守其心者，果尝有如此之功乎？所以修身齐家，而正其左右者，果尝有如此之效乎？宫省事禁，臣固有不得而知者，然不见其形而视其影，不睹其内而占其外，则爵赏之滥，货赂之流，闾巷窃言，久已不胜其籍籍矣。臣窃以是窥之，则陛下之所以修之家者，恐其未有以及古之圣王也。 ○以上言修身齐家，未能出于一正。

至于左右便嬖之私，恩遇过当，往者渊、觌、说、抃之徒。 ○龙大渊、曾觌、张说、王抃皆以近习而至卿相。势焰熏灼，倾动一时，今已无可言矣。独有前日臣所面奏者， ○所面奏者即内侍甘昪也。虽蒙圣慈委曲开譬，然臣之愚，终窃以为此辈但当使之守门传命，供扫除之役，不当假借崇长，使得逞邪媚，作淫巧于内，以荡上心；立门庭、招权势于外，以累圣政。而其有才无才，有罪无罪，自不当论。况其有才适所以为奸，有罪而不可复用乎？且如向来主管丧事，钦奉几筵之命，远近传闻，无不窃笑。臣不知国史书之，野史记之，播于外国，传于后世，且以陛下为何如主也？纵有曲折如前日所以论谕臣者，陛下亦安能家置一喙而人晓之耶？刑余小丑，不比人类，顾乃荧惑圣心，亏损圣德，以至此极，而公卿大臣，拱手熟视，无一言以救其失。臣之痛心，始者惟在于此。比至都城，则又知此曹之用事者，非独此人，而侍从之臣，盖已有出其门者。至其纳财之途，则又不于士大夫，而专于将帅。臣于前日尝辄以面奏，而陛下谕臣以为诚当深察而痛惩之矣。退而始闻陛下比于环列之尹，已尝有所易置，乃知陛下固已深察其弊，而无所待于人言，然犹未能明正其罪，而反宠以崇资巨镇，使即便安。此曹无知，何所忌惮。况中外将帅，其不为此者无几，陛下亦未能推其类而悉去之也。陛下竭生灵之膏血，以奉军旅之费，本非得已；而为军士者，顾乃未尝得一温饱。甚者采薪织屦，掇拾粪壤，以度朝夕。其又甚者，至使妻女盛涂泽，倚市门以求食也。怨詈谤531-1 ，悖逆绝理，正有不可闻者。一有缓急，不知陛下何所倚仗？是皆为将帅者，巧为名色，头会箕敛，阴夺取其粮赐，以自封殖，而行货赂于近习，以图进用。彼此既厌足矣，然后时以薄少，号为羡余，阴奉燕私之费，以嫁士卒怨怒之毒于陛下，且幸陛下一受其献，则后日虽知其罪，而不得复有所问也。出入禁闼腹心之臣，外交将帅，共为欺蔽，以至于此，岂有一毫爱戴陛下之心哉！ ○方望溪谓朱子封事，虽明季杨、左之忠直敢言，无以过之，当即谓此等处耳。而陛下不悟，反宠昵之，以是为我之私人，至使宰相不得议其制置之得失，给谏不得论其除授之是非。以此而观，则陛下所以正其左右，未能及古之圣王又明矣。 ○以上言将帅贿赂近习，未能正其左右。

且私之得名何为也哉？据己分之所独有，而不得以通乎其外之称也。故自匹夫而言，则以一家为私，而不得以通乎其乡；自乡人而言，则以一乡为私，而不得以通乎其国；自诸侯而言，则以一国为私，而不得以通乎天下。至于天子，则际天之所覆，极地之所载，莫非己分之所有，而无外之不通矣，又何以私为哉？今以不能胜其一念之邪，而至于有私心；以不能正其家人近习之故，而至于有私人。以私心用私人，则不能无私费。于是内损经费之入，外纳羡余之献，而至于有私财。陛下上为皇天之所子，全付所覆，使其无有私而不公之处，其所以与我者，亦不细矣。乃不能充其大，而自为割裂以狭小之。使天下万事之弊，莫不由此而出，是岂可不惜也哉！ ○以上言不应有私财、私人。

若以时势之利害言之，则天下之势，合则强，分则弱，故诸葛亮之告其君曰：“宫中府中，俱为一体，陟罚臧否，不宜异同。若有作奸犯科及为忠善者，宜付有司，论其刑赏，以昭陛下平明之理，不宜偏私，使内外异法也。”当是之时，昭烈父子以区区之蜀，抗衡天下十分之九，规取中原，以兴汉室。以亮忠智为之深谋，而其策不过如此，可谓深知时务之要，而暗合乎先王之法矣。夫以蜀之小，而于其中又以公私自分，彼此如两国然，则是将以梁、益之半，图吴、魏之全。又且内小人而外君子，废法令而保奸回，使内之所出者，日有以贼乎外；公之所立者，常不足以胜乎私。则是此两国者，又自相攻，而其内之私者常胜，外之公者常负也。外有邻敌之虞，内有阴邪之寇，日夜夹攻而不置，为国家者亦已危矣。夫以义理言之既如彼，以利害言之又如此，则今日之事，如不蚤正，臣恐陛下之心，虽劳于求贤，而一有所妨乎此，则贤人必不得用，而所用者皆庸谬375-1 巧之人；虽勤于立政，而一有所碍乎此，则善政必不得立，而所行者皆阿私苟且之政。日往月来，养成祸本，而贻燕之谋未远，辅相之职不修，纪纲坏于上，风俗坏于下，民愁兵怨，国势日卑，一旦猝有不虞，臣窃寒心，不知陛下何以善其后也。然则臣之所谓天下大本，惟在陛下之一心者，可不汲汲皇皇，而求有以正之哉。 ○以上三段皆言天下之大本，首在正心而去私。

至于辅翼太子之说，则臣前日所谓数世之仁者，盖以微发其端，而未敢索言之也。夫太子，天下之本，其辅翼之不可不谨，见于《保傅传》者详矣。 ○《保傅传》见《大戴礼》，贾生《政事疏》所引最多。陛下圣学高明，洞贯今古，宜不待臣言而喻。然臣窃尝怪陛下所以调护东宫者，何其疏略之甚也。由前所论而观之，岂非所以自治者，犹未免于疏略，因是亦以是为当然而不之虑耶！夫自王十朋、陈良翰之后，宫僚之选，号为得人而能称其职者，盖已鲜矣。而又时使邪佞、儇薄、阘冗、庸妄之辈，或得参错于其间，所谓讲读，闻亦姑以应文备数，而未闻其有箴规之效。至于从容朝夕，陪侍游燕者，又不过使臣、宦者数辈而已。皇太子睿性夙成，阅理久熟，虽若无待于辅导，然人心难保，气习易污。习于正则正，习于邪则邪，此古之圣王教世子者，所以必选端方正直、道术博闻之士与之居处，而又使之逐去邪人，不使见恶行。盖尝谨之于微，不待其有过而后规也。今三代之制虽不可考，且以唐之六典论之。东宫之官，师傅宾客既职辅导，而詹事府、两春坊实拟天子之三省，故以詹事庶子领之，其选甚重。今则师傅宾客既不复置，而詹事庶子有名无实，其左右春坊，遂直以使臣掌之，何其轻且亵之甚耶！夫立太子而不置师傅宾客，则无以发其隆师亲友、尊德乐义之心；独使春坊使臣得侍左右，则无以防其戏慢媟狎、奇邪杂进之害。此已非细事矣。至于皇孙，德性未定，闻见未广，又非皇太子之比，则其保养之具，尤不可以不严。而今日之官属尤不备，责任尤不专，岂任事者亦有所未之思耶！谓宜深诏大臣，讨论前代典故，东宫除今已置官外，别置师傅宾客之官，使与朝夕游处，罢去春坊使臣，而使詹事庶子各复其职。宫中之事，一言之入，一令之出，必由于此而后通焉。又置赞善大夫，拟谏官以箴阙失。王府则宜稍放六典亲王之制，置宾友咨议，以司训导；置长史司马，以总众职。妙选耆德，不杂他材；皆置正员，不为兼职，明其职掌，以责功效，则其官属已略备矣。陛下又当以时召之，使侍燕游，从容启迪。凡古先圣王正心、修身，平治天下之要，陛下之所服行而已有效，与其勉慕而未能及，愧悔而未能免者，倾倒罗列，悉以告之，则圣子神孙，皆将有以得乎陛下心传之妙；而宗社之安，统业之固，可以垂于永久而无穷矣。此今日急务之一也。 ○以上辅翼太子，急务之一。

至于选用大臣之说，则臣前所谓劳于求贤，而贤人不得用者，盖已发其端矣。夫以陛下之聪明，岂不知天下之事，必得刚明公正之人，而后可任也哉？其所以常不得如此之人，而反容鄙夫之窃位者，非有他也，直以一念之间，未撤其私邪之蔽，而燕私之好，便嬖之流，不能尽由于法度。若用刚明公正之人以为辅相，则恐其有以妨吾之事，害吾之人，而不得肆。是以选抡之际，常先排摈此等，置之度外，而后取凡疲懦软熟、平日不敢直言正色之人而揣摩之。又于其中得以至庸极陋，决可保其不至于有所防者，然后举而加之于位。是以除书未出，而其物色先定；姓名未显，而中外已逆知其决非天下之第一流矣。 ○此等语实甚戆直，孝宗以其为贤者而优容之耳。故以陛下之英明刚断，略不世出，而所取以自辅者，未尝有如汲黯、魏征之比，顾常反得如秦桧晚年之执政台谏者而用之，彼以人臣窃国柄，而畏忠言之悟主以发其奸也，故专取此流以塞贤路、蔽主心，乃其势之不得已者。陛下尊居宸极，威福自己，亦何赖于此辈而乃与之共天下之政，以自蔽其聪明，自坏其纲纪，而使天下受其弊哉？夫其所以取之者如此，故其选之不得而精；选之不精，故任之不得而重；任之不重，则彼之所以自任者亦轻。夫以至庸之材，当至轻之任，则虽名为大臣，而其实不过供给唯诺，奉行文书，以求不失其窠坐资级，如吏卒之为而已。求其有以辅圣德、修朝政而振纪纲，不待智者而知其必不能也。下此一等，则惟有作奸欺，植党与，纳货贿，以浊乱陛下之朝廷耳。其尤甚者，乃至十有余年而后败露以去，然其列布于后，以希次补者，又已不过此等人矣。盖自其台谏为侍从，而其选已如此，其后又择其尤碌碌者而登用之，则亦无怪乎陛下常不得天下之贤才而属任之也。然方用之之初，亦曰姑欲其无所害于吾之私而已，夫岂知其所以害夫天下之公者，乃至于此哉！陛下诚反是心以求之，则庶几乎得之矣，盖不求其可喜而求其可畏，不求其能适吾意而求其能辅吾德，不忧其自任之不重，而常恐吾所以任之者之未重；不为燕私近习一时之计，而为宗社生灵万世无穷之计。陛下诚以此取之，以此任之，而犹曰不得其人，则臣不信也。此今日急务之二也。 ○以上选任大臣，急务之二。

至于振肃纪纲、变化风俗之说，则臣前所谓勤于立政，而善政卒不得立者，亦已发其端矣。夫以陛下之心，忧勤愿治，不为不至，岂不欲夫纲维之振、风俗之美哉？但以一念之间未能去其私邪之蔽，是以朝廷之上，忠邪杂进，刑赏不分；士夫之间，志趣卑污，廉耻废坏，顾犹以为事理之当然，而不思有以振厉矫革之也。盖明于内然后有以齐乎外，无诸己而后可以非诸人。今宫省之间，禁密之地，而天下不公之道，不正之人，顾乃得以窟穴盘据于其间，而陛下目见耳闻，无非不公不正之事，则其所以熏蒸销铄，使陛下好善之心不著，疾恶之意不深，其害己有不可胜言者矣。及其作奸犯法，则陛下又未能深割私爱，而付诸外廷之议，论以有司之法，是以纪纲不能无所挠败；而所以施诸外者，亦因是而不欲深究切之。且如顷年方伯连帅， ○自“且如顷年”以下二十二行，皆当时政事之大紊纲纪者，但未明指其姓名，今亦不能一一指出矣。尝以有脏污不法闻者矣，鞫治未竟而已有与郡之命，及台臣有言，则遂与之祠禄，而理为自陈，至于其所藏匿作过之人，则又不复逮捕付狱。名为降官，而实以解散其事。此虽宰相曲庇乡党，以欺陛下，然臣窃意陛下非全然不悟其欺者，意必以为人情各有所私，我既欲遂我之私，则彼亦欲遂彼之私，君臣之间，颜情稔熟，则其势不得不少容之。且以为虽或如此，亦未至甚害于事，而不知其败坏纲纪，使中外闻之腹非巷议，皆有轻侮朝廷之心。奸脏之吏，则皆鼓舞相贺，不复畏陛下之法令，则亦非细故也。又如廷臣争议配享，其间邪正曲直，固有所在，则两无所问而并去之；监司挟私以诬郡守，则不问其曲直而两皆罢免；监司使酒以凌郡守，亦不问其曲直而两皆与祠；宰相植党营私，孤负任使，则曲加保全，而使之去，台谏怀其私恩，阴拱不言，而陛下亦不之问也。其有初自小官，擢为台谏三四年间，趋和承意，不能建明一事，则年除岁迁，至极其选。一日论及一二武臣罪恶，则便斥为郡守，而不与职名，从臣近典东畿，远帅西蜀，一遭飞语，则体究具析， ○体究具析，皆宋时公牍字样，犹今曰惩究、曰查办也。无所不至。及究析来上，而所闻不实，则言之者晏然，亦无所诃。山陵诸使，鬻卖辟阙，烦扰吏民，御史有言，亦无行遣，而或反得超迁。御史言及畿漕，则名补卿列，而实夺之权。其所言者，则虽量加绌削，而继以进用。从班之中，贤否犹杂，至有终岁缄默，不闻一言以裨圣德者。顾亦随群逐队，排连555-1 补，其桀黠者乃敢造飞语、立横议，如臣前所陈者，而宰相畏其凶焰，反挠公议而从之，台谏亦不敢闻于陛下而请其罪，陛下视此纲纪为何如？可不反求诸身，而亟有以振肃之耶！ ○以上振肃纪纲，急务之三。

纲纪不振于上，是以风俗颓弊于下，盖其为患之日久矣，而浙中为尤甚。大率习为软美之态，依阿之言，而以不分是非，不辨曲直为得计。下之事上，固不敢少忤其意；上之御下，亦不敢稍咈其情，惟其私意之所在，则千途万辙，经营计较，必得而后已。甚者以金珠为酺醢，以契券为诗文，宰相可啖则啖宰相，近习可通则通近习。惟得之求，无复廉耻。父诏其子，兄勉其弟，一用其术，而不复知有忠义名节之可贵。其俗已成之后，则虽贤人君子，亦不免习于其说。一有刚毅正直、守道循理之士出乎其间，则群议众排，指为道学之人，而加以矫激之罪。上惑圣聪，下鼓流俗。盖自朝廷之上，以及闾里之间，十数年来以此二字禁锢天下之贤人君子，复如崇宣之间所谓元祐学术者。 ○崇宣，谓北宋崇宁、宣和之际也，时以司马光、苏轼等为元祐学术，立党人碑以禁锢之，南宋亦禁道学。排摈诋辱，必使无所容措其身而后已。呜呼，此岂治世之事，而尚复忍言之哉！又其甚者，乃敢诵言于众，以为陛下尝谓今日天下幸无变故，虽有仗节死义之士，亦何所用。此言一播，大为识者之忧，而臣知其有以必非陛下之言也。夫仗节死义之士，当平居无事之时，诚若无所用者；然古之人君所以必汲汲以求之者，盖以如此之人，临患难而能外死生，则其在平世必能轻爵禄；临患难而能尽忠节，则其在平时必能不诡随。平日无事之时得而用之，则君心正于上，风俗美于下，足以逆折奸萌，潜消祸本，自然不至真有仗节死义之事，非谓必知后日当有变故而预蓄此人以拟之也。惟其平日自恃安宁，便谓此等人材必无所用，而专取一种无道理、无学识、重爵禄、轻名义之人，以为不务矫激而尊宠之，是以纲纪日坏，风俗日偷，非常之祸伏于冥冥之中；而一旦发于意虑之所不及，平日所用之人，交臂降叛，而无一人可同患难，然后前日摈弃流落之人，始复不幸而著其忠义之节。以天宝之乱观之，其将相、贵戚、近幸之臣，皆已顿颡贼庭；而起兵讨贼，卒至于杀身湛族而不悔，如巡、远、杲卿之流，则远方下邑，人主不识其面目之人也。使明皇早得巡等而用之，岂不能销患于未萌？巡等早见用于明皇，又何至真为仗节死义之举哉！商鉴不远，在夏后之世，此识者所以深忧于或者之言也。虽以臣知陛下圣学高明，识虑深远，决然不至有此议论，然每念小人敢托圣训以盖其奸，而其为害至于足以深沮天下忠臣义士之气，则亦未尝不痛心疾首，而不敢以识者之虑为过计之忧也。陛下视此风俗为何如，可不反求诸身而亟有以变革之耶？此今日急务之四也。 ○以上变革风俗，急务之四。

至于爱养民力、修明军政之说，则民力之未裕，生于私心之未克，而宰相台谏失职也。军政之未修，生于私心之未克，而近习得以谋帅也。是数说者，臣皆以极陈于前矣，今请即民力之未裕而推言之。臣闻虞允文之为相也，盖取版曹岁入窠名之必可指拟者，号为岁终羡余之数，而输之内帑。顾以其有名无实，积累挂欠，空载簿籍，不可催理者，拨还版曹。 ○窠名犹今日款目。版曹，今之户部也。必可指拟者，犹今日有着之款。不可催理者，犹今日无着之款。其为说曰，内帑之积，将以备他日用兵进取不时之需，而版曹目今经费，已自不失岁入之数。听其言诚甘且美矣，然自是以来二十余年，内帑岁入不知几何，而认为私贮，典以私人。宰相不得以式贡均节其出入，版曹不得以簿书句考其在亡，其日销月耗，以奉燕私之费者，盖不知其几何矣。而曷尝闻其能用此钱以易敌人之首，如太祖皇帝之言哉？徒使版曹经费阙乏日甚，督趣日峻，以至废去祖宗以来破分良法， ○旧法，州县催理官物已及九分以上，谓之破分，诸司即行住催，版曹亦置不问，贫民些少拖欠亦得迁延以待蠲免。自曾怀用事，始除此法，旧欠悉行拘催。而必以十分登足为限；以为未足，则又造为比较监司郡守殿最之法以诱胁之，不复问其政教设施之得失，而一以其能剥民奉上者为贤。于是中外承风，竟为苛急，监司明谕州郡，郡守明谕属邑，不必留心民事，惟务催督财赋。此民力之所以重困之本。而税外无名之赋，如和买折帛、科罚月桩之属，尚未论也。其次则陛下所用之宰相，不能择中外大吏，而惟徇私情之厚薄；所用之台谏，不能公行纠劾，而惟快一己之爱憎。是以监司郡守，多不得人，而其贤者，或以举职业忤台谏而遭斥逐也。至于监司太多，而事权不归于一；铨法虽密，而县令未尝择人，则又其法之有未善者。然其本正则此等不难区处，其本未正则虽或举此，臣恐未见其益而反有其害也。 ○以上，民力未裕。又尝即夫军政之不修而推之，则臣闻日者诸将之求进也，必先掊克士卒以殖私财，然后以此自结于陛下之私人，而祈以姓名达于陛下之贵将。贵将得其姓名，即以付之军中，使自什伍以上，节次保明，称其材武堪任将帅，然后具为奏牍，而言之陛下之前。陛下但见其等级推先，案牍具备，则诚以为公荐而可以得人矣。 ○今军中士卒禀保而后具奏，当时盖有此例。咸丰十年，王有龄令军中将士具呈公保何桂清，请免治罪，或亦仿其例与？而岂知其谐价输钱，已若晚唐之债帅哉？只此一事，有耳者无不闻，有口者无不道，然以其门户幽深，踪迹诡秘，故无路得以窥其交通之实状，是以虽或言之，而陛下终不信也。夫将者三军之司命，而其选置之方，乖剌如此，则彼智勇材略之人，其孰肯抑心下首于宦官、宫妾之门？而陛下之所得以为将帅者，皆庸夫走卒，固不知兵谋师律之为何事，而惟克剥之是先，交结之是图矣。 ○理直而气刚。陛下不知其然，而犹望其修明军政，激劝士卒，以强国势，岂不误哉！ ○以上军政不修。然将帅之不得人，非独兵卒之受其弊也，推其为害之极，则又有以及乎民者。盖将帅得人，则尺籍严而蓄储羡，屯田立而漕运省。今为将帅者如此，则固无望其肯核军实而丰储蓄矣。至于屯田，则彼自营者尤所不愿，故朝廷不免为之别置使者以典治之，而屯兵之众，资其拨遣，则又不免使参其务。然闻其占护军人，不肯募其愿耕者以行，而强其不能者以往，至屯则偃蹇不耕，而反为民田之害。使者文吏，其力盖有所不能制者。 ○屯田之众，须由军中拨交，屯田使者不得不令诸将参与其事。占护，犹今言霸占、袒护也。是以陛下欲为之切而久不得成也。屯田不立，漕运烦费， ○水路输送曰漕，陆路输送曰运、曰转，凡物皆然，不独米粮也。诸州苗米，至或尽数起发，而无以供州兵之食，则加耗斛面之弊纷纷而起，而民益困矣。又凡和买折帛、科罚月桩之类，往往亦为供军之故而不可除。若屯田立而所资于诸路者减，则此属庶乎其皆可禁矣。今乃不然，则是置将之不善，而害足以及民也。 ○以上置将不善而害民，因军政不修而民力愈困，急务之五、六。

凡此数者，根株深固，枝叶广阔，若不可以朝变而夕除者。然究其本，则亦在夫陛下之反诸身耳。圣心诚无不正，则必能出私帑以归版曹矣。版曹不至甚阙，必能复破分之法，除殿最之科，以宽州县矣。圣心诚无不正，则必能择宰相以选牧守矣，择台谏以供刺举矣。圣心诚无不正，则必能严宦官、兵将交通之禁，而以选将属宰相矣。宰相诚得其人，则必能为陛下择将帅以作士气，计军实、广屯田以省漕运矣。上自朝廷，下达州县，治民典军之官既皆得人，然后明诏宰相，议省监司之员而精其选、重其责。又诏铨曹，使以县之剧易分为等差，而常切询访。天下之官吏能为县者，不拘荐举之有无，不限资格之高下，而籍其姓名，使以次补最剧之县。果有治绩，则优而进之；不胜其任，则绌而退之。凡州县之间，无名非理之供，横敛巧取之政，其泰甚而可去者可以渐去，而民力庶乎其可宽矣。 ○以上因言民力而推本于正心，则百弊皆除，贯串乎大本之一，急务之四。

至于屯田之利，则以臣愚见，当使大将募军士，使者招游民，各自为屯，不相牵制。其给授、课督、赏罚、政令，各从本司自为区处。军中自有将校可使，不须别置官吏。使者则听其辟置官属三五人，指使一二十人，以备使令。又择从官通知兵农之务，兼得军民之情者一员为屯田使，总治两司之政，而通其奏请，趣其应副。又以岁时按行察其勤惰之实，以行诛赏。如此，则两屯心竞，各务其功，田事可成，漕运可省，而诸路无名非理之供、横敛巧取之政，前日有所不获已而未可尽去者，今亦可以悉禁，民力庶乎其益裕矣。此今日急务之五六也。 ○以上因民力而议改屯田之政。

凡此六事，皆不可缓，而其本则在于陛下之一心。一心正则六事无不正。一有人心私欲以介乎其间，则虽欲惫精劳力，以求正夫六事者，亦将徒为文具，而天下之事愈至于不可为矣。故所谓天下之大本者，又急务之最急而尤不可以少缓者，惟陛下深留圣意而亟图之。使大本诚正，急务诚修，而治效不进，国势不强，中原不复，仇敌不灭，则臣请伏559-1 钺之诛以谢陛下。陛下虽欲赦之，臣亦不敢承也。 ○以上归于大本之正，总结上文。

然又窃闻之今日士夫之论，其与臣不同者非一。及究其实，则皆所谓似是而非者也。盖其乐因循之无事者，则曰陛下之年寖高，而天下亦幸无事。年寖高而血气不能不衰，天下无事则不宜更为庸人所扰。其欲奋厉而有为者，则又曰祖宗之积愤不可以不摅，中原之故疆不可以不复，以此为务，则圣心不待劝勉而自强；舍此不图，则虽〈欲〉 [24] 策厉以有为，而无所向望以为标准，亦卒归于委靡而已。凡此二说，亦皆有理，而臣辄皆以为非者。盖乐因循者，知圣人之血气有时而衰，而不知圣人之志气无时而衰也。知天下之有事之不可以苟安，而不知天下无事之尤不可以少怠也。况今日之天下，又未得为无事乎？且以卫武公言之，其年九十有五矣，犹箴儆于国，以求规谏，而作抑戒之诗以自警，使人朝夕诵之，不离于其侧。此其年岂不甚高，而其戒谨恐惧之心，岂以是而少衰乎？况陛下视武公之年，三分未及其二，而责任之重，地位之高，又有十百千万于武公者。臣虽不肖，又安敢先处陛下于武公之下，而直谓其不能乎？且天下之事，非艰难多事之可忧，而宴安酖毒之可畏，政使功成治定，无一事之可为，尚当朝兢夕惕，居安虑危，而不可以少怠。况今天下虽若未有目前之急，然民贫财匮，兵惰将骄，外有强暴之寇仇，内有愁怨之军民，其它难言之患，隐于耳目之所不加，思虑之所不接者，近在堂奥之间，而远在数千里之外，何可胜数！追计其前，既未有可见之效；却顾于后，又未有可守之规，亦安得遽谓无事而遂以逸豫处之乎？ ○以上驳因循无事之说者。

其思奋厉者，又徒知恢复之不可忘，颓惰之不可久，然不知不世之大功易立，而至微之本心难保；中原之戎寇易逐，而一己之私意难除也。诚能先其所难，则其易者将不言而自办；不先其难而徒侥幸于其易，则虽朝夕谈之，不绝于口，是以徒为虚言以快天下之意而已。又况此事之失，已在隆兴之初，不合遽然罢兵讲和，遂使晏安酖毒之害，日滋日长，而坐薪尝胆之志，日远日忘。是以数年以来，纲维解弛，衅孽萌生，区区东南，事犹有不胜虑者，何恢复之可图乎？故臣不敢随例迎合，苟为大言以欺陛下；而所望者，则惟欲陛下先以东南之未治为忧，而正心克己，以正朝廷、修政事，庶几真实功效可以驯致，而不至于别生患害，以妨远图。盖所谓善《易》者不言《易》，而真志于恢复者，果不在于抚剑抵掌之间也。 ○以上驳奋厉有为之说者。

论者又或以为陛下深于老佛之学，而得其识心见性之妙，于古先圣王之道，盖有不约而自合者，是以不悦于世儒之常谈死法，而于当世之务，则宁以管、商一切功利之说为可取，今乃以其所厌饫鄙薄者陈于其前，亦见其言愈多而愈不合也。臣以为此亦似是而非之论，非所以进盛德于日新也。彼老子浮屠之说，固有疑于圣贤者矣，然其实不同者则此以性命为真实，而彼以性命为空虚也。此以为实，故所谓寂然不动者，万理粲然于其中，而民彝物则，无一之不具，所谓感而遂通天下之故，则必顺其事，必循其法，而无一事之或差。彼以为空，则徒知寂灭为乐，而不知其为实理之原；徒知应物见形，而不知其有真妄之别也。是以自吾之说而修之，则体用一原，显微无间，而治心、修身、齐家、治国，无一事之非理。由彼之说，则其本末横分，中外断绝，虽有所谓朗澈灵通、虚静明妙者，而无所救于灭理乱伦之罪，颠倒运用之失也。故自古为其学者，其初无不似有可喜，考其终则诐淫邪遁之见，鲜有不作而害于政事者。是以程颢常辟之曰：“自谓穷神知化，而不足以开物成务；言为无不周遍，而实外于伦理；穷深极微，而不可以入尧舜之道。天下之学，自非浅陋固滞，则必入于此。是谓正路之榛芜，圣门之蔽塞，辟之而后可与入道。”呜呼！此真可谓理到之言，惜乎其未有以闻于陛下者。使陛下过听髡徒诳妄之说，而以为真有合于圣人之道，至分治心、治身、治人以为三术，而以儒者之学为最下，则臣窃为陛下忧此心之害于政事，而惜此说之布于来今也。如或未以臣言为然，则圣质不为不高，学之不为不久，而所以正心、修身以及天下者，其效果安在也？是岂可不思其所以然者而亟反之哉！

若夫管、商功利之说，则又陋矣。陛下所以取之者，则以既斥儒者之道为常谈死法，而天下之务日至于前，彼浮屠之学又不足以应之，是以有味乎彼之言，而冀其富国强兵或有近效耳。然自行其说至今几年，而国日益贫，兵日益弱，所谓近效者亦未之见，而圣贤所传生财之道、理财之义、文武之怒、道德之威，则固所以为富强之大而反未有讲之者也，岂不误哉！今议者徒见老佛之高、管商之便，而圣贤所传明善诚身，齐家、治国、平天下者，初无新奇可喜之说，遂以为常谈死法而不足学。夫岂知其常谈之中，自有妙理；死法之中，自有活法，固非老佛管商之陋所能仿佛其万分也哉。伏惟陛下察臣之言，以究四说之同异而明辨之， ○因循、奋厉、老庄、管商即上文所驳之四说也。则知臣之所言，非臣所为之说，乃古先圣贤之说；非圣贤所为之说，乃天经地义自然之理。虽以尧舜禹汤文武周孔之圣，颜曾伋轲之贤，而有所不能违也。则于臣之言，与夫论者之说，其为取舍从违，不终日而决矣。 ○以上驳老佛管商，盖孝宗生平宗旨如此。

抑臣于此又窃有感而自悲焉。盖臣之得事陛下，于今二十有七年矣，而于其间得见陛下，数不过三。自其始见于隆兴之初，固尝辄以近习为言矣；辛丑再见，又尝论之；今岁三见，而其所言又不过此。臣遐方下士，田野之人，岂有积怨深怒于此曹，而固欲攻之以快己私也哉！其所以至于屡进不合而不敢悔者，区区之意，独为国家之计，而不敢自为身谋，其愚亦可见矣。然自顷以来，岁月逾迈，如川之流，一往而不复反，不惟臣之苍颜白发，已迫迟暮，而窃仰天颜，亦觉非昔时矣。臣之鄙滞，固不能别有忠言奇谋以裨圣听，而陛下日新之盛德，亦未能有以使臣释然而忘其夙昔之忧也。则臣于此安得不深有感而重自悲乎！身伏衡茅，心驰魏阙，窃不胜其爱君忧国之诚，敢冒万死，刳沥肺肝，以效野人食芹炙背之献，且以自乞其不肖之身焉。 ○以上自伤其老，感君以诚。伏惟陛下哀怜财赦而择其中，则非独愚臣之幸，实宗社生灵之幸。臣熹诚惶诚恐，昧死再拜谨言。

此篇正文一万一百一十字，公之自注夹行书写者又二千九百一十四字。北宋之万言书，以苏东坡、王介甫两篇为最著，南宋之万言书，以公此篇及文信国对策为最著。文章则苏、王较健，义理则公较精。篇中约分四节，第一节言所以不上殿入对，而仅陈奏封事之故；第二节陈大本一端；第三节言急务六事；第四节辨驳当时士大夫四说。第三节所指各务，皆切中时政之得失，其戆直殆过于汲黯、魏征，其气节之激昂，则方望溪氏以拟明季杨、左者，庶几近之。他人谏其事，公则格其心；他人攻君之失，公则并纠大臣、近臣之过。第二节、第四节所论，皆本其平日读书学道，深造有得之言，实有诸己而后以献诸君，初无一语取办于临时者，此非文士所可袭取也。惟过于冗长，似一笔书成，无修饰润色之功，故乏劲健之气、铿锵之节。其逐段夹行分注，以达未尽之意，似不可以为训。兹故置之不录。第四节辨驳四说，似不宜羼入此篇之内。学古者不可不知。

王守仁申明赏罚以厉人心疏

据江西按察司整饬兵备带管分巡岭北道副使杨璋呈：“伏睹大明律内，该载失误军事条：领兵官已承调遣，不依期进兵策应，若承差告报军期而违限，因而失误军机者，并斩。从军违期条：若军临敌境，托故违期，三日不至者斩。主将不固守条：官军临阵先退，及围困敌城而逃者斩。此皆罚典也。及查得原拟直隶、山东、江西等处征剿流贼升赏事例：一人并二人为首，就阵擒斩以次剧贼一名者，五两；二名者，十两；三名者，升实授一级，不愿者赏十两。阵亡者升一级，俱世袭，不愿者赏十两。擒斩从贼六名以上至九名者，止升实授二级，余功加赏。不及六名，除升一级之外，扣算赏银。三人、四人、五人以上共擒斩以次剧贼一名者，赏银十两均分；从贼一名者，赏五两均分。领军、把总等官，自斩贼级不准升赏。部下获功七十名以上者，升署一级；五百名者，升授一级；不及数者量赏。一人捕获从贼一名者，赏银四两，二名者赏八两，三名者升一级。以次剧贼一名者，升署一级，俱不准世袭，不愿者赏五两。此皆赏格也。 ○以上备述例载罚典赏格，皆杨璋所引。赏罚如此，宜乎人心激劝，功无不立。然而有未能者，盖以赏罚之典虽备，然罚典止行于参题之后，而不行于临阵对敌之时；赏格止行于大军征剿之日，而不行于寻常用兵之际故也。且以岭北一道言之。四省连络，盗贼渊薮，近年以来，如贼首谢志珊、高快马、黄秀魁、池大鬓之属，不时攻城掠乡，动辄数千余徒。每每督兵追剿，不过遥为声势，俟其解围退散，卒不能取决一战者，以无赏罚为之激劝耳。合无申明赏罚之典，今后但遇前项贼情，领兵官不拘军卫有司，所领兵众有退缩不用命者，许领兵官军前以军法从事。领兵官不用命者，许总统兵官军前以军法从事。所统兵众有能对敌擒斩功次或赴敌阵亡，从实开报，复勘是实，转达奏闻，一体升赏。至若生擒贼徒，鞫问明白，即时押赴市曹，斩首示众。庶使人知警畏，亦与见行事例，决不待时，无相悖戾。如此，则赏罚既明，人心激励，盗贼生发得以即时扑灭，粮饷可省，事功可见矣。具呈到臣。” ○以上录杨璋原呈。

卷查三省盗贼，二三年前总计不过三千有余，今据各府州县兵备、守备等官所报，已将数万，盖已不啻十倍于前。臣尝深求其故，询诸官僚，访诸父老，采诸道路，验诸田野，皆以为盗贼之日滋，由于招抚之太滥；招抚之太滥，由于兵力之不足；兵力之不足，由于赏罚之不行。诚有如副使杨璋所议者，臣请因是为陛下略言其故。

盗贼之性，虽皆凶顽，固亦未尝不畏诛讨。夫唯为之，而诛讨不及，又从而招抚之，然后肆无所忌。盖招抚之议，但可偶行于无辜胁从之民，而不可常行于长恶怙终之寇；可一施于回心向化之徒，而不可屡施于随招随叛之党。南赣之盗，其始也，被害之民恃官府之威令，犹可聚众而与之角。鸣之于官，而有司者以为既招抚之，则皆置之不问，盗贼习知官府之不彼与也。 ○与，敌也。《左传》襄公二十五年：“一与一”，谓一人敌一人也，吾乡谚语曰“个打个”。《史记》龙且曰：“吾平生知韩信为人易与耳。”谓易敌也。此与字之古义也。阳明云不彼与，犹俗云官府不敢惹他也。益从而仇胁之，民不任其苦，知官府之不足恃，亦遂靡然而从贼，由是盗贼益无所畏，而出劫日频，知官府之必将己招也。百姓益无所恃，而从贼日众，知官府之必不能为己地也。夫平良有冤苦无伸，而盗贼乃无求不遂，为民者困征输之剧，而为盗者获犒赏之勤，则亦何苦而不彼从乎？是故近贼者为之战守，远贼者为之向导，处城郭者为之交援，在官府者为之间谍。其始出于避祸，其卒也从而利之，故曰盗贼之日滋，由于招抚之太滥者，此也。 ○以上叙招抚太滥。

夫盗贼之害，神怒人怨，孰不痛心？而独有司者必欲招抚之，亦岂得已哉。诚使强兵悍卒足以歼渠魁而荡巢穴，则百姓之愤雪，地方之患除，功成名立，岂非其所欲哉！然而南赣之兵素不练养，类皆脆弱骄惰，每遇征发，追呼拘摄，旬日而始集。约束赍遣，又旬日而始至，则贼已稛载归巢矣。或犹遇其未退，望贼尘而先奔，不及交锋而已败。以是御寇，犹驱群羊而攻猛虎也，安得不以招抚为事乎？故凡南赣之用兵，不过文移调遣，以苟免坐视之罚；应名剿捕，聊为招抚之媒。求之实用，断有不敢。何则？兵力不足，则剿捕未必能克；剿捕不克，则必有失律之咎；则必征调日繁，督责日至，纠举论劾者四面而起。往往坐是而至于落职败名者有之。招抚之策行，则可以安居而无事，可以无调发之劳，可以无戴罪杀贼之责，无地方多事不得迁转之滞。夫如是，孰不以招抚为得计？是故宁使百姓之荼毒，而不敢出一卒以抗方张之虏；宁使孤儿寡妇之号哭、颠连疾苦之无告，而不敢提一旅以忤反招之贼。盖招抚之议，其始也，出于不得已；其卒也，遂守以为常策。故曰招抚之太滥，由于兵力之不足者，此也。 ○以上叙兵力不足。

古之善用兵者，驱市人而使战，收散亡之卒，以抗强虏。今南赣之兵，尚足以及数千，岂尽无可用乎？然而金之不止，鼓之不进，未见敌而亡，不待战而北，何者？进而效死，无爵赏之劝；退而奔逃，无诛戮之及，则进有必死，而退有幸生也，何苦而求必死乎？吴起有云：“法令不明，赏罚不信，虽有百万，何益于用？”凡兵之情，畏我则不畏敌，畏敌则不畏我。今南赣之兵皆畏敌而不畏我，欲求其用，安可得乎？故曰兵力之不足，由于赏罚之不行者，此也。 ○以上叙赏罚不行。

今朝廷赏罚之典，固未尝不具，但未申明而举行耳。古者赏不逾时，罚不后事。过时而赏与无赏同，后事而罚与不罚同，况过时而不赏，后事而不罚，其亦何以齐一人心而作兴士气？是虽使韩、白为将，亦不能有所成，况如臣等腐儒小生，才识昧劣，而素不知兵者，亦复何所冀乎！议者以南赣诸处之贼，连络数郡，蟠据四省，非奏调狼兵，大举夹攻，恐不足以扫荡巢穴。是固一说也。然臣以为狼兵之调，非独所费不资，兼其所过残掠，不下于盗。大兵之兴，旷日持久，声势彰闻，比及举事，诸贼渠魁悉已逃遁，所可得者不过老弱胁从无知之民。于是乎有横罹之惨，于是乎有妄杀之弊。班师未几，而山林之间，复已呼啸成群。此皆往事之已验者。臣亦近拣南赣之精锐，得二千有余，部勒操演，略有可观。诚使得以大军诛讨之，赏罚而行之，平时假臣等以便宜行事，不限以时，而唯成功是责，则比于大军之举，臣窃以为可省半费而收倍功。 ○以上言不必调狼兵，但用南赣之兵行大军诛讨之例，即可成功。

臣请以近事证之。臣于本年正月十五日抵赣，卷查兵部所咨申明律例：“今后地方但有草贼生发，事情紧急，该管官司即便依律调拨官军，乘机剿捕，应合会捕者，亦就调发策应。但系军情火速，差人申奏，敢有迟延隐匿，巡抚、巡按、三司官即便参问，依律罢职、充军等项发落。虽不系聚众草贼，但系有名强盗，肆行劫掠，贼势凶恶，或白昼拦截，或明火持杖，不拘人数多少，一面设法缉捕，即时差人申报，合于上司，并具申本部知会处置。如有仍前朦胧隐蔽，不即申报，以致聚众滋蔓，贻患地方，从重参究，决不轻贷等因，题封钦依备行前来。” ○右八行录兵部文。钦依，今曰钦遵。备行，今曰行知，或曰咨行、移行。时以前官久缺，未及施行，臣即刊印数千百纸，通行所属，布告远近，未及一月，而大小衙门以贼情来报者接踵，亦遂屡有斩获一二人，或五六人、七八人者。何者？兵得随时调用，而官无观望掣肘，则自然无可推托逃避，思效其力。由此言之，律例具存，前此唯不申明而举行耳。今使赏罚之典悉从而申明之，其获效亦未必不如是之速也。伏望皇上念盗贼之日炽，哀民生之日蹙，悯地方荼毒之愈甚，痛百姓冤愤之莫伸，特敕兵部，俯采下议，特假臣等令旗令牌，使得便宜行事，如是而兵有不精，贼有不灭，臣等亦无以逃其死。 ○以上言申明律例，获效必速，请颁令旗令牌。

夫任不专，权不重，赏罚不行，以至于偾军败事，然后选重臣，假以总制之权而往拯之，纵善其后，已无救于其所失矣。臣才识浅昧，且体弱多病，自度不足以办此，行从陛下乞骸骨，苟全余喘于林下，但今方待罪于此，心知其弊，不敢不为陛下尽言。 ○自请旗牌，恐人疑为贪权，故又自明其脱屣名位之素志。陛下从臣之请，使后来者得效其分寸，收讨贼之功，臣亦得以少逭死罪于万一。〈缘系申明赏罚，以励人心事理，为此具本请旨。〉 [25]

文章之道，以气象光明俊伟为最难而可贵。如久雨初晴，登高山而望旷野；如楼俯大江，独坐明窗净几之下，而可以远眺；如英雄侠士，裼裘而来，绝无龌龊猥鄙之态。此三者皆光明俊伟之象，文中有此气象者，大抵得于天授，不尽关乎学术。自孟子、韩子而外，惟贾生及陆敬舆、苏子瞻得此气象最多。阳明之文亦有光明俊伟之象，虽辞旨不甚渊雅，而其轩爽洞达，如与晓事人语，表里粲然，中边俱彻，固自不可几及也。沅弟之文笔光明豁达，得之天授，若更加以学力，使篇幅不失之冗长，字句悉归于精当，则优入古人之域，不自觉矣。

方苞请矫除积习兴起人材札子

此疏为乾隆二年所上，公年七十矣。公以康熙三十八年举于乡，四十五年成进士，时年三十九岁，因闻母病，未应殿试而归。五十年以戴名世之案被逮入京，下狱。五十二年出狱，召于南书房。雍正间屡迁至内阁学士。乾隆二年擢礼部右侍郎，上此疏。

臣闻人臣之义，国尔忘家，君尔忘身。士大夫敦尚气节，东汉以后，惟前明为盛。居官而致富厚，则朝士避之若浼，乡里皆以为羞。至论大事，击权奸，则大臣多以去就争。台谏之官，朝受廷杖，谏疏夕具，连名继进。至魏忠贤播恶，自公卿以及庶官，甘流窜，捐腰领，受锥凿炮烙之毒而不悔者，踵相接也。虽曰激于意气，然亦不可谓非忠孝之实心矣！惟其如是，故正、嘉以后，国政傎于上，而臣节砥于下，赖以维持而不至乱亡者，尚百有余年。 ○以上言前明气节之盛。臣窃见本朝敬礼大臣，优恤庶官，远过于前明，而公卿大臣抗节效忠者，寥寥可数。士大夫之气习风声，则远不逮也。

臣少游四方，所至辄问守土之吏之为民利病者，无何而大病于民者，已列荐章矣，民所爱戴者多因事罢黜矣。叩其故，则曰，此富人也；非然，则督抚之亲戚故旧也；非然，则善于趋承诡法逢迎者也。其罢黜者，则以某事忤某上官耳。间有贪残而被劾，循良而得举者，则督抚两司中必有贤者焉，而亦寥寥可数矣。 ○以上言外官之积习。至于九卿乃九牧之倡，万官庶事之枢纽也，督抚台垣之条奏特下九卿，必国体民生所系。犹叩树本，百枝皆动，而可或有差忒乎？以臣所闻见，凡下廷议，其为督抚所奏请，则众皆曰，此某部某长官所交好也。或上方向用，未敢驳正也。已而议上，则果谓宜从矣。其为科道所条奏，则众皆曰，原议某所建也，其事某某所不利也。已而议上，则果谓必不可从矣。 ○科道条奏，部议驳斥者多，此风后来更甚。同官中即有持正而力争，各部院即有心知其非，不肯画题者，而其议之上达自若也。其保举僚属，半出私意，亦不异于外吏，但逼近辇毂，耳目众著，出于公道者，尚可参半耳。 ○以上言京官之积习。是以圣祖仁皇帝中年以后，灼知此弊，刑诛流锢，以惩奸贪，拔擢矜全，以劝廉吏，而亲信清公朴实之人。世祖 [26] 宪皇帝敬承此意，极力廓清，宵旰孜孜，惟务发外吏之欺蒙，破在廷之结习。十余年间，少知畏法而终未革心，盖由营私附势之习深，而正直公忠之人少也。我皇上至诚恻怛，谆谆开谕，可谓深切著明矣。而特旨荐举，服在大僚，尚或引用富人以便身家，在外督抚，多以报荒为难，而州县又以匿荒为自安之计。其有不肖者，每遭岁歉，转日夜征比，以迫蹙贫民，冀邀蠲免，因缘为利。此风不改，则皇上日夜忧勤于上，而治教禁令不能不堕坏于冥昧之中，尚安望百度之皆厘，实德之及下乎？ ○以上言三圣整顿而积习未革。

臣伏读三年中前后谕旨，于臣所陈之积弊，亦既洞晰于圣心，而思有以矫革之矣。然所以矫革之者，则有本统焉。文武之政，非其人犹莫举；而知人则哲，帝尧犹难之。治道之兴，必内而六部、都察院，各得忠诚无私、深识治体者两三人，然后可以检制僚属，而防胥吏之奸欺。外而督抚两司，每省必得公正无欲、通达事理者四三人，然后可董率道府，辨察州县，以切究生民之利病。能如此者，乃有才、有识、有守而几于有德者也。虽数人、十数人不易得，况一旦而得数十人哉？然不如是，终不可以兴道而致治。孟子云：“犹七年之病，求三年之艾也。”自古圣君贤主，未尝借才于异代，亦惟我皇上勤心以察之，依类以求之，按实积久以磨砻之，信赏必罚以劝惩之而已。 ○以上言为政在于得人，知人之道有四端。

所谓勤心以察之者，一则明辨部议会议是非之实也。凡一事之兴废，其利害常伏于数传之后，故虽周公之圣，犹有仰而思之，夜以继日而未得者，况庸常之人，杂以私意而揣磨瞻徇乎？而奸邪文法之吏，每能巧释偏辞，变乱是非，言之凿凿，使观者难辨。孔子所以恶佞之乱义，恶利口之覆邦家也。是以唐宋以来，凡廷议皆以宰相断决之，以学士参议之，以给事中驳正之。自明中叶以后，奸相擅权，毒流天下。圣祖仁皇帝时，亦有以招权笼贿家累巨万者，赖圣明刚断，同时罢黜；而自是以后，洁己自好者皆以避权为安。内阁拟票虽有两签，从未有摘发部议之非而奏请改议者。古者御史之外，别设给事中专驳宰相成议，上及诏旨；而南宋以后，旧典寖废，以故朱子屡叹之。以臣所闻见，圣祖仁皇帝、世祖 [27] 宪皇帝暨我皇上，时有尽屏廷议而独断其行止者，命下必大服众心。故臣愚以为凡部议会议有关于国体民生者，勿遽批发，必再三寻览，以究其事理之虚实、意见之公私，微有所疑，必召平时圣心素信其忠诚无私、通达事理者，尽屏左右，每人而独问之。参伍众说，然后内断于圣心。此即虞舜好问好察、以辅其惟精惟一之学，而孔子所叹为大智也。臣伏见皇上于部议从者十九，于九卿两议大抵从其列名众多者，道路之口颇有未协。圣心如天，或以为主议者众，必人心所同，而不知其实乃本部一二人之私意，或九卿中一二人之偏见，怯懦瞻徇者明知其非而不敢辨也。 ○右勤察部议会议。

抑又闻用人之道，惟知之为难。凡人之智识，必叩之而后知；其材勇，必试之而后见；其忠邪诚伪，必久与之习而后得其真。太公望，文王之师也，武王用之，犹反复穷究，相与问答者凡数万言。管夷吾，齐国之望，鲍叔牙所深知也，桓公用之，犹每事咨度，相与问答者凡数万言。 ○武王问太公之语见《六韬》，桓公问管仲之语见《管子》，各数万言。方今四海九州，万事百度，皆总归于六部，而决于卿贰五六人。每日文书到部，最少一二百件，苟一事之失其理，则奸心必滋于蠹吏，实害必被于兵民。此即五六人皆至公至明，虚己和衷，日夜讲求，尚虑其有失误，而我皇上于六部卿贰中，灼知其才识，深信其忠诚者，凡几人乎？古圣王用人惟己，必先劳于求贤。臣伏愿皇上惟盛暑严寒宜安养圣躬，不可过劳，外此少有余闲，即延见廷臣。凡六部、都察院奏事，披览之下，微有所疑，即召见问讯，使各陈所见。听其言语，则明昧可知矣；观其气象，察其精神，则公正私曲，大略可见矣。即有利口而饰为抗直，邪媚而貌类恪恭者，以我皇上之至诚至明，久与之习，必有呈露于幾微而不能自掩者矣。其余京堂科道条陈屡合事理、翰林敷奏深当圣心者，亦宜慎选其人，俾轮班侍直，事有疑难，随时召问，以习察其志行，而剂度其材能。至于大僚中已为我皇上所深信者，尤宜朝夕燕见，与议论天下之事，以穷究其底蕴。 ○右勤察部院堂官。果能忠诚无私而又通达事理，则于同官百吏皆能助皇上以检察而得其实矣。 ○以上勤心以察之。

所谓依类以求之者，天下惟君子与小人性情、心术如冰炭之不相入。小人所悦，必谀佞侧媚者，虽有才智，而为国患更深。朴直清慎者，虽无才智，尚可奉公守法，竭力自效。是以周公《立政》之篇所三致意者，惟勿用375-1 人而求吉士，以劢相国家而已。所谓375-1 人，谀佞侧媚而有才智者也；所谓劢相朴直清正之士，虽才智不足而率作策励，尚可以有辅于庶政也。自古有君子而误信小人者，断无小人而能进君子者。故求贤之道，必以其类为招。保举旧例，临时按品秩资格，俾各举一二人。法本无愆，而人多难信。我皇上于在内之九卿，在外之督抚，深信其忠诚无欲者，必各有数人。伏愿特下密旨，命尽举所知而别其材之所宜，然后考复试验，而次第用之，比之按资格以泛举者，必为得实，而听请托、利身家之结习，不禁而自除矣。 ○以上依类以求之。

所谓切实积久以磨砻者，自汉唐以后，虽仍六官之名，而职事多非周官之旧矣。而就今功令所宜秉承者，则吏部之职，非独按籍呼名、循例黜陟也，其实在使请嘱者望风而自止，巧法者百变而难欺。户部之职，非独谨守管钥、会计、出纳也，其实在明于万货滋殖之源，生民实耗之本。礼部虽奉行旧典，而事有特举，必当酌古准今，可为后法，且寅清端直，无玷其官。兵部之实，在戢将校之骄气，以绥靖兵民，消祸变于无形，以折冲万里。 ○此段立论太高，多不切于事实。今之兵部与将校并不相接，何能戢其骄气？刑部之实，在时情罪之宽严，以砥维风教；辨四方之伪狱，以震慑职司。工部之实，在识海内山川之形势，以知疏凿之宜；核水土人功之等差，以定工程之度。至于都察院之设，本以肃朝廷之纲纪，儆百吏之官常，劾中外文武之不法，而自副都御史郭琇排击要人以后， ○郭琇参劾明珠，名震中外。五十年来未闻力争国家之大事，斥指大吏之非人者，不过掌行过文书而已，然则此职盖几于虚旷矣。伏愿我皇上于部院卿贰，必慎简忠诚，而以明达者佐之。辨其材之所宜，而各责之以实，使日夜奋励其僚属，而随时以进退之，则中材以上，咸自矜奋，数年以来 [28] 公正之风可作，而练达事理者亦渐多矣。 ○以上切实积久以磨砻之。

所谓信赏必罚以惩劝者，凡中人之志行，多以奖进激励而成。平时主部议者不过正卿中一二人，主会议者不过九卿中皇上所向用之数人，顺从缄默者长得自安，据理直言者必遭忌嫉，积习为常，所以靡靡日趋于瞻徇，而非果竟无人也。倘我皇上时时延见，一一考验，忠诚者笃信之，明达者褒嘉之，怀私者废斥之，庸昧者退罢之，则旬岁之间，勃然而兴起矣。世宗宪皇帝于大计保举之员，赃罪败露，督抚降调，司道革职，条例甚严，而奉行不实。惟奉特旨，独举一人者降调甚多，而督抚司道之计典无闻焉。盖以所举众多，不能尽诘，而姑从宽贷耳。用此，赂请阴行，举劾颠倒，无所顾忌。若一依雍正六年定例，执法不移，则孰敢徇私任意以自累乎？自耗羡归公以后， ○以下言州县及京官资给宜优，与本段信赏必罚之意不相联贯。州县之繁剧者，养廉至千数百金，犹不足延幕客、办公事。在内诸司虽蒙加俸一倍，犹不足以僦屋、赁仆、秣马、供车。伏愿通计天下之耗羡，及经赋所余，详加筹划，必使州县得备其公事，诸司得赡其身家，然后一犯赃私，严法不贷。其声绩显著者，则时赐金帛、进爵秩而使久于其任。如此则凡为吏者，皆得俯仰宽然，洁己以奉公，孰肯苟且行私，以自取终身之坠陷乎？ ○以上信赏必罚以惩劝之。信能行此四者，则忠良有恃以不恐，奸邪有术而难施，中外大臣日夜孜孜，以进贤退不肖为己任，庶司百吏皆知奉公守法，洁己爱民之为安。数年之后，众正盈廷，官守经法，民无幸心，虽大艰猝投，无难共济，而况举先王足民之大经，布前代屡验之良法，尚何虑其阻挠废格，纵私生事以扰民乎？至于民食既足，则当渐为礼俗之防；官常既修，则当实讲教士之法；内治既定，则兴屯卫于边关，设军田于内地，使精神可以折冲。立制防于海峤，谨治教于苗疆，使患〈害〉 [29] 消于未兆。皆宜次第修举，而臣不敢以为言。诚以积习不除，人材不足，官常不立，则为之而必不可成，成之而必不可久也。

凡所陈奏，皆臣五十年来所耳闻目见，确知其状不得不入告圣明者。臣老矣，生世无几时，如以臣言为可用，伏望留臣此折以验群情，以考治法，时复赐览。如用臣言而无利于民，无益于国，虽臣死之后，尚可夺臣之爵命，播臣之过言，以示惩责也。昧死上陈，不胜悚息瞻企之至，谨奏。

望溪先生古文辞为国家二百余年之冠，学者久无异辞，即其经术之湛深，八股文之雄厚，亦不愧为一代大儒。虽乾嘉以来汉学诸家百方攻击，曾无损于毫末。惟其经世之学，持论太高，当时同志诸老，自朱文端、杨文定数人外，多见谓迂阔而不近人情。此疏阅历极深，四条皆确实可行；而文气深厚，则国朝奏议中所罕见。沅甫生平笃慕望溪，尝欲疏请从祀孔庙，盖将奉为依归。昔望溪于乾隆初请以汤文正从祀圣庙，未蒙俞允。厥后道光三年，汤公果祔祀圣庙。而望溪之志行几与汤公相伯仲，跻之两庑，殆无愧色。沅甫知取法乎上，或亦慨然睎古而思齐欤？

孙嘉淦三习一弊疏

臣一介庸愚，学识浅陋，荷蒙风纪重任， ○乾隆元年，孙文定公进此疏时为左都御史，故曰风纪重任。日夜悚惶，思竭愚夫之千虑，仰赞高深于万一。而数月以来，捧读上谕，仁心仁政，恺切周详。凡臣民之心所欲而口不敢言者，皇上之心而已。皇上之心仁孝诚敬，加以明恕，岂复尚有可议？而臣犹欲有言者，正于心无不纯、政无不善之中而有所虑焉，故过计而预防之也。今夫治乱之循环，如阴阳之运行，坤阴极盛而阳生，乾阳极盛而阴始。事当极盛之际，必有阴伏之机。其机藏于至微，人不能觉，而及其既著，遂积重而不可返。此其间有三习焉，不可不慎戒也。 ○以上总举大意，言治乱循环倚伏，其机甚微。

主德清，则臣心服而颂；仁政多，则民身受而感。出一言而盈廷称圣，发一令而四海讴歌。在臣民原非献谀，然而人君之耳则熟于此矣。耳与誉化，匪誉则逆。故始而匡拂者拒，继而木讷者厌，久而颂扬之不二者亦绌矣。是谓耳习于所闻，则喜谀而恶直。上愈智，则下愈愚。上愈能，则下愈畏。趋跄谄胁，顾盼而皆然；免冠叩首，应声而即是。在臣工以为尽礼，然而人君之目则熟于此矣。目与媚化，匪媚则触。故始而倨野者斥，继而严惮者疏，久而便辟之不巧者亦忤矣。是谓目习于所见，则喜柔而恶刚。敬求天下之士，见之多而以为无奇也，则高己而卑人；慎办天下之务，阅之久而以为无难也，则雄才而易事。质之人而不闻其所短，返之己而不见其所过。于是乎意之所欲，信以为不逾；令之所发，概期于必行矣。是谓心习于所是，则喜从而恶违。三习既成，乃生一弊。何谓一弊？喜小人而厌君子是也。 ○以上实指耳目心三习生一喜小人而厌君子之弊。

今夫进君子而退小人，岂独三代以上知之哉？虽叔季之主，临政愿治，孰不思用君子？且自智之君，各贤其臣，孰不以为吾所用者，必君子而决非小人。乃卒于小人进而君子退者，无他，用才而不用德故也。德者，君子之所独，才则小人与君子共之，而且胜焉。语言奏对，君子讷而小人佞谀，则与耳习投矣。奔走周旋，君子拙而小人便辟，则与目习投矣。即课事考劳，君子孤行其意，而耻于言功；小人巧于迎合，而工于显勤，则与心习又投矣。小人挟其所长以善投，人君溺于所习而不觉。审听之，而其言入耳；谛观之，而其貌悦目；历试之，而其才称乎心也。于是乎小人不约而自合，君子不逐而自离。夫至于小人合而君子离，其患岂可胜言哉？而揆厥所由，皆三习为之蔽焉。治乱之机，千古一辙，可考而知也。 ○以上言所以小人进而君子退之故，皆由三习有以引之而不自觉。

我皇上圣明首出，无微不照，登庸耆硕，贤才汇升，岂惟并无此弊，亦并未有此习。然臣正及其未习也而言之，设其习既成，则有知之而不敢言，抑或言之而不见听者矣。今欲预除三习，永杜一弊，不在乎外，惟在乎心。故臣愿言皇上之心也。语曰：“人非圣人，孰能无过。”此浅言也。夫圣人岂无过哉？惟圣人而后能知过，惟圣人而后能改过。孔子曰：“五十以学《易》，可以无大过矣。”大过且有，小过可知也。圣人在下，过在一身；圣人在上，过在一世。《书》曰“百姓有过，在予一人”是也。文王之民无冻馁，而犹视以为如伤。惟文王知其伤也。文王之《易》贯天人，而犹望道而未见。惟文王知其未见也。贤人之过，贤人知之，庸人不知。圣人之过，圣人知之，贤人不知。欲望人之绳愆纠谬而及于所不知，难已！故望皇上之圣心自懔之也。危微之辨精，而后知执中难允；怀保之愿宏，而后知民隐难周，谨几存，诚返之己而真知其不足；老安少怀，验之世而实见其未能。夫而后欿然不敢以自是。不敢自是之意流贯于用人行政之间，夫而后知谏诤切磋者爱我良深，而谀悦为容者，愚己而陷之阱也。耳目之习除，而便辟善柔便佞之态，一见而若浼；取舍之极定，而嗜好宴安功利之说，无缘以相投。夫而后治臻于郅隆，化成于久道也。 ○以上言惟圣人能自见其过，而匡君以不自是。不然，而自是之根不拔，则虽敛心为慎，慎之久而觉其无过，则谓可以少宽；励志为勤，勤之久而觉其有功，则谓可以稍慰。夫贤良辅弼，海宇升平，人君之心稍慰而欲少自宽，似亦无害于天下，而不知此念一转，则嗜好宴安功利之说，渐入耳而不烦，而便辟善柔便佞者，亦熟视而不见其可憎。久而习焉，忽不自知而为其所中，则黑白可以转色，而东西可以易位。所谓机伏于至微，而势成于不可返者，此之谓也。是岂可不慎戒而预防之哉？《书》曰：“满招损，谦受益。”又曰：“德日新，万邦为怀；志自满，九族乃离。”《大学》言：“见贤而不能举，见不贤而不能退。”至于好恶拂人之性，而推所由失，皆因于骄泰。满与骄泰者，自是之谓也。 ○以上极言自是之害。

由此观之，治乱之机，转于君子小人之进退；进退之机，握于人君一心之敬肆。能知非，则心不期敬而自敬；不见过，则心不期肆而自肆。敬者君子之招，而治之本；肆者小人之媒，而乱之阶也。然则沿流溯源，约言蔽义，惟望我皇上时时事事常存不敢自是之心，而天德王道，举不外于此矣。 ○以上总言治乱原于君子小人之进退，而实根于不自是。

语曰：“狂夫之言，而圣人择焉。”臣幸生圣世，昌言不讳，故敢竭其狂瞽，伏惟皇上包容而垂察焉，则天下幸甚！

乾隆初，鄂、张两相当国，蔡文勤辅翼圣德。高宗聪明天亶，如旭日初升，四海清明，每诏谕颁示中外，识者以比之典谟誓诰。独孙文定公以不自是匡弼圣德，可谓忧盛危明，以道事君者矣。纯庙御宇六十年，盛德大业始终不懈，未必非此疏裨助高深。厥后嘉庆元年，道光元年，臣僚皆抄此疏进呈。至道光三十年，文宗登极，寿阳相国祁寯藻亦抄此疏进呈。余在京时，闻诸士友多称此疏为本朝奏议第一。余以其文气不甚高古，稍忽易之。近年细加209-1 绎，其所云“三习”、“一弊”，凡中智以上，大抵皆蹈此弊而不自觉。而所云自是之根不拔，黑白可以转色，东西可以易位，亦非绝大智慧、猛加警惕者不能道。余与沅弟忝窃高位，多闻谀言。所谓“三习”者，余自反实所难免。沅弟属官较少，此习较浅，然亦不可不预为之防。吾昆弟各录一通于座右，亦《小宛》诗人迈征之道也。

[1] 目录见本书前面总目录，此处略。

[2] “经”，严可均辑《全上古三代秦汉三国六朝文》（以下简称严本）作“纲”。

[3] “陛下”，严本作“天下”。

[4] “七年”，严本作“十年”。

[5] “从制”，严本作“制从”。

[6] 严本作“惠王，亲兄子也”。

[7] “猛兽”，严本作“猛敌”。

[8] “群众”，严本作“群臣”。

[9] “目”，严本作“自”。

[10] “文王”，严本作“文武”。

[11] “体”，严本作“礼”。

[12] “劝有德”，严本作“劝有功”。

[13] “阳”，严本作“汤”。

[14] “十”，严本作“千”。

[15] “水上”，严本作“水土”。

[16] “昨”，据丛书集成本补。

[17] “小民”二字，据《宋文鉴》增。

[18] “人”，《宋文鉴》作“之”。

[19] “犯之”二字，据《宋文鉴》补。

[20] “肯”，据《宋文鉴》补。

[21] “非”，据《宋文鉴》补。

[22] “忠”，据《宋文鉴》补。

[23] “以”，据《四部丛刊》本补。

[24] “欲”，据《四部丛刊》本增。

[25] 尖括号中十八字，据中华图书馆影印本《王文成公全书》补。

[26] “祖”，咸丰元年本《望溪全集》作“宗”。

[27] “祖”，咸丰元年本《望溪全集》作“宗”。

[28] “来”，咸丰元年本《望溪全集》作“后”。

[29] “害”，据咸丰元年本《望溪全集》补。

孟子要略

序一 [1]

朱子所编《孟子要略》，自来志艺文者，皆不著于录。朱氏《经义考》亦称未见。宝应王白田氏为《朱子年谱》，谓此书久亡佚矣。吾亡友汉阳刘茮云传莹始于金仁山《孟子集注考证》内搜出，复还此书之旧。王氏勤一生以治朱子之业，号为精核无伦，而不知《要略》一书具载金氏书中。即四库馆中诸臣，于金氏《集注考证》为提要数百言，亦未尝道及此书。盖耳目所及，百密而不免一疏，事之常也。观金氏所记，则朱子当日编辑《要略》，别为《注解》，与《集注》间有异同。金氏于“人皆有所不忍”章云：“《要略注》尚是旧说。”“桃应问曰”章云：“《要略注》文微不同。” 今散佚既久，不可复睹，茮云仅能排比次第，属国藩校刻以显于世，抑犹未完之本欤！然如许叔重《五经异义》、余隐文《尊孟辨》之类，皆湮晦数百年矣，一旦于他书中刺取，掇零拾坠，遂复故物，则此书之出，安知不更有人焉搜得原注，以补今日之阙乎？天下甚大，来者无穷，必有能笃耆朱子之书，网罗以弥遗恨者，是吾茮云地下之灵祷祀以求之者也。道光二十九年四月湘乡曾国藩叙。

附录

朱子语类五则（第一百五卷）

先生因编《孟子要旨》云：“《孟子》若读得无统，也是费力。某从十七八岁读至二十岁，只逐句去理会，更不通透。二十岁以后，方知不可恁地读。元来许多长段，都自首尾相照管，脉络相贯串，只恁地熟读，自见得意思。从此看《孟子》，觉得意思极通快。亦因悟作文之法。如孟子当时，固不是要作文，只言语说出来，首尾相应，脉络相贯，自是合著如此。”又曰：“某当初读‘自暴自弃’章，只恁地鹘突读去。伊川《易传》云：‘拒之以不信，绝之以不为。’当初也匹似闲看过，后因在舟中偶思量此，将《孟子》上下文看，乃始通串。方始说得是如此，亦温故知新之意。”又曰：“看文字，不可恁地看过便道了！须是时复玩味，庶几忽然感悟，到得义理与践履处融会，方是自得。这个意思，与寻常思索而得，意思不同。”（叶贺孙）

问：“《孟子》首章是先剖判个天理人欲，令人晓得，其托始之意甚明。若先生所编《要略》，却是要从源头说来，所以不同。”曰：“某向时编此书，今看来亦不必，只孟子便直恁分晓示人。自是好了。”时举曰：“《孟子》前面多是分明说与时君。且如首章说：‘上下交征利，其害便至于不夺不餍。’说仁义，便云：‘未有遗其亲后其君。’次章说：‘贤者便有此乐，不贤者便不能有此乐。’都是一反一正，言其效验如此。亦欲人君少知恐惧之意耳。”曰：“也不是要人君知恐惧，但其效自必至此。孟子之书，明白亲切，无甚可疑者，只要日日熟读，须教他在吾肚中转作千百回，便自然纯熟。某当初看时，要逐句去看他，便但觉得意思促迫。到后来放宽看，却有条理。然此书不特是义理精明，又且是甚次第底文章，某因熟读后便见。自此也知作文之法。”（潘时举）

敬之问：“看《要略》，见先生所说孟子皆归之仁义。如说性，及以后诸处皆然。”曰：“是他见得这道理通透，见得里面本来都无别物事，只有个仁义。到得说将出，都离这个不得。不是要安排如此。道也是离这仁义不得，舍仁义不足以见道。如造化只是令阴阳，舍阴阳不足以明造化。”问：“古人似各有所主，如曾子只守个忠恕，子思只守个诚，孟子只守个仁义，其实皆一理也。”曰：“也不是他安排要如此，是他见得道理，做出都是这个，说出也只是这个，只各就地头说，不是把定这个将来做，如尧舜是多少道理，到得后来，衣钵之传，只说‘人心惟危，道心惟微，惟精惟一，允执厥中’。紧要在上三句，说会如此，方得个中，方得个恰好。这也到这地头，当说中，便说个中。圣贤言语初不是着意安排，只遇着这字，便说出这字也。”（叶贺孙）

因整《要略》，谓：“孟子发明许多道理都尽，自此外更无别法。思惟这个，先从性看，看得这个物事破了，然后看入里面去，终不甚费力。要知虽有此数十条，是古人已说过，不得不与他理会。到得做工夫时，却不用得许多，难得勇猛底人，截直便做去。”（叶贺孙）

敬之问：“《要旨》不取‘杞柳’一章？”曰：“此章自分晓，更无可玩索，不用入亦可。却是‘生之谓性’一段难晓。说得来，反恐鹘突，故不编入。”（叶贺孙）

朱子文集一则（第四十六卷）

答黄直卿书云：“前书所论《大学》两条，似未然。如此则是‘明德新民’，其初且苟简做一截，到止于至善处，又仔细做一截也。知至之至，向来却是误作切至之至，只合依旧为极至之至。然此‘至’字，虽与至善之‘至’皆训‘极’字，而用处不同。至善是自然极至之至，知至是功夫极至之至，难作一例说也。可试思之！此义非独熹不谓然，以示季通诸人亦皆疑，直卿不知何故作此见也？病中看得《孟子要略》数章，分明觉得从前多是衍说，已略修正写去。此书似有益于学者，但不合颠倒却圣贤成书，此为未安耳。《大学》，诸生看者，多无入处，不如看《语》、《孟》者，渐见次第。不知病在甚处？似是规模太广，令人心量包罗不得也。”

真西山文集一则（第二十九卷）

《孟子要略》后序云：“太守陈侯既刊文公朱先生《论语详说》于郡斋，又得《孟子要略》以示学者，曰：先生之于孟子，发明之也至矣！其全在《集注》，而其要在此编。盖性者，义理之本源，学者必明乎此，而后知天下万善皆由此出，非有假乎外也。故此编之首曰性善焉。性果何物哉？曰五常而已耳。仁义者，五常之纲领也。故论性之次，曰仁义焉。心者，性之主，不可以无操存持养之功。故论心为仁义之次。事亲从兄，天性之自然，而本心发见之尤切者也。故孝弟为论心之次。仁义者，人心之所同，而所以贼之者，利也。学者必审乎义利之分，然后不失其本心之正。故义利为孝弟之次。义利明矣，推之于出处，则修吾天爵，而不诱于人爵。推之于政事，则纯乎王道，而不杂乎霸功。故义利之次，二者继之。圣贤之学，循天理之正，所以尽其性也。异端之学，徇人欲之私，所以拂其性也。故以是终焉。先后次第之别，其指岂不甚明也哉？学者于《集注》求其全体，而又于此玩其要旨焉。则七篇之义，无复余蕴矣。虽然，学者之于道，岂苟知而已耶？昔尝闻先生与其门人论辑此书之意，而诲之曰：‘观书不可仅过目而止，必时复玩味，庶几忽然感悟，到得义理与践履处融会，乃为自得。’呜呼！是又先生教人之要指也。予之刻此书也，岂苟然哉！侯以序引见属，退惟末学未能窥先生之门墙。故于侯之命虽不敢辞，而亦不敢以序自任也。故论次侯本语，系诸编末，为朋友共讲云。”

朱竹垞《经义考》一则（第二百三十四卷）

《孟子要略》未见。真德秀序曰云云。见上，按是序亦载刘爚《云庄集》。

王白田《朱子年谱》一则（第四卷考异第四卷）

光宗绍熙三年，壬子，六十三岁，《孟子要略》成。《语录》云云见上。《考异》云：李本无，洪本附注“除知静江府”之下，今立一条。《要略》又名《指要》，一名《要指》，盖一书也。其书今不传，故附载《语录》，以见其概。

序二

凡《孟子》书二百六十章，朱子采入《要略》者八十五章。其不入者，曰：“孟子见梁惠王，王立于沼上”章，“寡人之于国也”章，“寡人愿安承教”章，“晋国天下莫强焉”章，“孟子见梁襄王”章，“庄暴见孟子曰”章，“文王之囿”章，“交邻国有道乎”章，“齐宣王见孟子于雪宫”章，“人皆谓我毁明堂”章，“王之臣有托其妻子”章，“所谓故国者”章，“汤放桀武王伐纣”章，“为巨室”章，“齐人伐燕取之”章，“齐人伐燕胜之”章，“邹与鲁哄”章，“滕小国也”章，“滕小国也竭力以事大国”章。以上《梁惠王》篇。曰：“仁则荣”章，“尊贤使能”章，“伯夷非其君不事”章，“天时不如地利”章，“孟子将朝王”章，“前日于齐王馈兼金一百而不受”章，“孟子之平陆”章，“孟子谓蚳蛙曰”章，“孟子为卿于齐”章，“孟子自齐葬于鲁”章，“沈同以其私问曰”章，“燕人畔”章，“孟子致为臣而归”章，“孟子去齐宿于昼”章，“孟子去齐尹士语人曰”章，“孟子去齐居休”章。以上《公孙丑》篇。曰：“滕定公薨”章，“滕文公问为国”章，“有为神农之言者”章，“墨者夷之”章，“周霄问曰”章，“彭更问曰后车数十乘”章，“宋小国也今将行王政”章，“孟子谓戴不胜曰”章，“不见诸侯何义”章，“戴盈之曰”章，“陈仲子”章。以上《滕文公》篇。曰：“三代之得天下也”章，“人有恒言”章，“天下有道小德役大德”章，“桀纣之失天下也”章，“居下位而不获于上”章，“伯夷辟纣”章，“求也为季氏宰”章，“存乎人者”章，“恭者不侮人”章，“男女授受不亲”章，“君子之不教子”章，“有不虞之誉”章，“人之易其言也章”，“人之患”章，“乐正子从于子敖之齐”章，“子之从于子敖来”章，“不孝有三”章，“舜生于诸冯”章，“子产听郑国之政”章，“君之视臣如手足”章，“无罪而杀士”章，“君仁莫不仁”章，“非礼之礼”章，“中也养不中”章，“言人之不善”章，“言不必信”章，“养生者”章，“博学而详说之”章，“以善服人者”章，“言无实不祥”章，“徐子曰”章，“王者之迹熄”章，“君子之泽”章，“可以取”章，“逢蒙学射于羿”章，“西子蒙不洁”章，“天下之言性也”章，“公行子”章，“匡章通国皆称不孝焉”章，“曾子居武城”章，“储子曰”章，“齐人有一妻一妾”章。以上《离娄》篇。曰：“语云盛德之士”章，“尧以天下与舜”章，“人有言至于禹而德衰”章，“百里奚自鬻于秦”章，“周室班爵禄也”章，“敢问友”章，“敢问交际何心也”章，“士之不托诸侯”章，“敢问不见诸侯”章，“孟子谓万章曰一乡之善士”章，“齐宣王问卿”章。以上《万章》篇。曰：“性犹杞柳也”章，“生之谓性”章，“何以谓义内也”章，“羿之教人射”章，“任人有问屋庐子曰”章，“《小弁》小人之诗也”章，“孟子居邹”章，“先名实者”章，“五霸者”章，“鲁欲使慎子为将军”章，“今之事君者”章，“吾欲二十而取一”章，“丹之治水也”章，“君子不亮”章，“鲁欲使乐正子为政”章，“古之君子如何则仕”章，“教亦多术矣”章。以上《告子》篇。曰：“行之而不著焉”章，“耻之于人大矣”章，“古之贤王”章，“孟子谓宋勾践曰”章，“待文王而后兴者”章，“附之以韩魏之家”章，“以佚道使民”章，“霸者之民”章，“仁言不如仁声”章，“舜之居深山之中”章，“人之有德慧术知者”章，“有事君人者”章，“伯夷辟纣”章，“易其田畴”章，“孔子登东山”章，“杨子取为我”章，“柳下惠不以三公易其介”章，“有为者譬若掘井”章，“伊尹曰予不狎于不顺”章，“《诗》曰：不素餐兮”章，“仲子不义”章，“孟子自范之齐”章，“食而勿爱”章，“齐宣王欲短丧”章，“君子之所以教者五”章，“道则高矣美矣”章，“天下有道”章，“滕更之在门也”章，“知者无不知也”章，“不仁哉梁惠王也”章，“春秋无义战”章，“尽信书”章，“有人曰我善为陈”章，“梓匠轮舆”章，“舜之饭糗茹草也”章，“吾今而后知杀人亲之重也”章，“古之为关也”章，“身不行道”章，“周于利者”章，“好名之人”章，“不信仁贤”章，“不仁而得国者”章，“民为贵”章，“仁也者人也”章，“孔子之去鲁曰”章，“君子之厄于陈蔡之间”章，“貉稽曰”章，“贤者以其昭昭”章，“山径之蹊间”章，“禹之声”章，“齐饥陈臻曰”章，“逃墨必归于杨”章，“有布缕之征”章，“诸侯之宝三”章，“盆成括仕于齐”章，“孟子之滕馆于上宫”章，“曾皙嗜羊枣”章，“由尧舜至于汤”章。以上《尽心》篇。都一百七十五章。

《孟子》之书，自汉唐以来不列于学官。陆氏《经典释文》亦不之及。而司马光、晁说之之伦，更相疑诋，至二程子始表章之。而朱子遂定为《四书》。既荟萃诸家之说为《孟子精义》，又采其尤者为《集注》七卷。又剖晰异同，为《或问》十四卷，用力亦已勤矣。而兹又简择为《要略》五卷。好之如此其笃也！盖深造自得，则夫泳于心而味于口者，左右而逢其原，参伍错综而各具条理。虽以国藩之蒙陋，读之亦但见其首尾完具，而不复知衡583-2 颠倒之为病，则其犁然而当于人人之心可知已。国藩既承亡友刘君遗令，为之排定付刻，因颇仿《近思录》之例，疏明分卷之大指，俾读者一览而得焉。大贤之旨趣，诚知非末学所可幸中，独未知于吾亡友之意合耶？否耶？死者不可复生，徒使予茫然四顾而伤心也夫！曾国藩又识。

卷一

国藩谨按：此卷言人性本善，欲人存心养性，以复其初。

滕文公为世子，将之楚，过宋而见孟子。孟子道性善，言必称尧舜。世子自楚反，复见孟子。孟子曰：“世子疑吾言乎？夫道一而已矣！成583-1 谓齐景公曰：‘彼丈夫也，我丈夫也，吾何畏彼哉？’颜渊曰：‘舜何人也，予何人也，有为者亦若是！’公明仪曰：‘文王我师也，周公岂欺我哉？’今滕绝长补短，将五十里也，犹可以为善国。《书》曰：‘若药不瞑眩，厥疾不瘳。’”《集注》云：“孟子之言性善，始见于此，而详具于《告子》之篇。然默识而旁通之，则七篇之中无非此理。” ○国藩谨按：朱子编次《要略》一书，于每卷之首章，必有数语发明大指。今其说不可得闻，然如此章《集注》之说，则《要略》之所以托始于此者，亦差可窥寻矣。

公都子曰：“告子曰：‘性无善无不善也。’或曰：性可以为善，可以为不善。是故文武兴，则民好善；幽厉兴，则民好暴。或曰：‘有性善，有性不善。是故以尧为君而有象，以瞽瞍为父而有舜，以纣为兄之子，且以为君，而有微子启、王子比干。’今曰性善，然则彼皆非与？”孟子曰：“乃若其情，则可以为善矣。乃所谓善也。若夫为不善，非才之罪也。恻隐之心，人皆有之；羞恶之心，人皆有之；恭敬之心，人皆有之；是非之心，人皆有之。恻隐之心，仁也。羞恶之心，义也。恭敬之心，礼也。是非之心，智也。仁义礼智，非由外铄我也，我固有之也，弗思耳矣！故曰，求则得之，舍则失之，或相倍蓰而无算者，不能尽其才者也。《诗》曰：‘天生蒸民，有物有则。民之秉夷，好是懿德。’孔子曰：‘为此诗者，其知道乎？’故有物，必有则，民之秉夷也，故好是懿德。”

孟子曰：“人之所以异于禽兽者几希！庶民去之，君子存之。舜明于庶物，察于人伦，由仁义行，非行仁义也。”

曹交问曰：“人皆可以为尧舜，有诸？”孟子曰“然！”“交闻文王十尺，汤九尺，今交九尺四寸以长，食粟而已。如何则可？”曰：“奚有于是，亦为之而已矣。有人于此，力不能胜一匹雏，则为无力人矣。今曰举百钧，则为有力人矣。然则举乌获之任，是亦为乌获而已矣。夫人岂以不胜为患哉？弗为耳！徐行后长者，谓之弟；疾行先长者，谓之不弟。夫徐行者，岂人所不能哉！所不为也。尧舜之道，孝弟而已矣。子服尧之服，诵尧之言，行尧之行，是尧而已矣；子服桀之服，诵桀之言，行桀之行，是桀而已矣。”曰：“交得见于邹君，可以假馆，愿留而受业于门。”曰：“夫道若大路然，岂难知哉？人病不求耳。子归而求之，有余师。”

告子曰：“性犹湍水也，决诸东方则东流，决诸西方则西流。人性之无分于善不善也，犹水之无分于东西也。”孟子曰：“水信无分于东西，无分于上下乎？人性之善也，犹水之就下也。人无有不善，水无有不下。今夫水搏而跃之，可使过颡；激而行之，可使在山，是岂水之性哉？其势则然也。人之可使为不善，其性亦犹是也。”

孟子曰：“人皆有不忍人之心。先王有不忍人之心，斯有不忍人之政矣。以不忍人之心，行不忍人之政，治天下可运之掌上。所以谓人皆有不忍人之心者，今人乍见孺子将入于井，皆有怵惕恻隐之心，非所以内交于孺子之父母也，非所以要誉于乡党朋友也，非恶其声而然也。由是观之，无恻隐之心，非人也；无羞恶之心，非人也；无辞让之心，非人也；无是非之心，非人也。恻隐之心，仁之端也；羞恶之心，义之端也；辞让之心，礼之端也；是非之心，智之端也。人之有是四端也，犹其有四体也。有是四端而自谓不能者，自贼者也；谓其君不能者，贼其君者也。凡有四端于我者，知皆扩而充之矣。若火之始然，泉之始达，苟能充之，足以保四海；苟不充之，不足以事父母。”

孟子曰：“人皆有所不忍，达之于其所忍，仁也；人皆有所不为，达之于其所为，义也。人能充无欲害人之心，而仁不可胜用也；人能充无穿逾之心，而义不可胜用也；人能充无受尔汝之实，无所往而不为义也。”《集注》云：“尔汝，人所轻贱之称。人虽或有所贪昧隐忍而甘受之者，然其中心必有惭忿而不肯受之之实。人能即此而推之，使其充满无所亏缺，则无适而非义矣。”《语录》云：“文公因沈585-1 之问，自谓：注中因何解不分晓？谓实字当对名字；说不欲人以尔汝之称加诸我，是恶尔汝之名也。然反之于身，而去其无可尔汝之行，是能充其无受尔汝之实也。”金氏《集注考证》云：“履祥按：注中不分明者，谓旧说作诚实解也。然今注亦未大分晓，当从《语录》之说。士未可以言而言，是以言585-2 之也；可以言而不言，是以不言585-2 之也，是皆穿逾之类也。”金氏曰：“此章《要略注》尚是旧说。” ○国藩谨按：此《要略注》之旧说，今不可详，恐即无受尔汝之实一节，金氏所谓旧说作诚实解者也。故备录《集注》、《语录》及金氏之说于右。

告子曰：“食色，性也。仁，内也，非外也；义，外也，非内也。”孟子曰：“何以谓仁内义外也？”曰：“彼长而我长之，非有长于我也。犹彼白而我白之，从其白于外也。故谓之外也。”曰：“异于张氏曰‘异于’二字疑衍。李氏曰或有阙文。白马之白也，无以异于白人之白也。不识长马之长也，无以异于长人之长欤？且谓长者义乎？长之者义乎？”曰：“吾弟则爱之，秦人之弟，则不爱也。是以我为悦者也，故谓之内。长楚人之长，亦长吾之长，是以长为悦者也，故谓之外也。”曰：“耆秦人之炙，无以异于耆吾炙。夫物则亦有然者也，然则耆炙亦有外欤？”

孟子曰：“富岁，子弟多赖；凶岁，子弟多暴。非天之降才尔殊也，其所以陷溺其心者然也。今夫586-1 麦，播种而耰之，其地同，树之时又同，浡然而生，至于日至之时皆熟矣。虽有不同，则地有肥硗雨露之养，人事之不齐也。故凡同类者，举相似也，何独至于人而疑之？圣人与我同类者。故龙子曰：‘不知足而为屦，我知其不为蒉也。’屦之相似，天下之足同也。口之于味，有同耆也，易牙先得我口之所耆者也。如使口之于味也，其性与人殊，若犬马之与我不同类也，则天下何耆皆从易牙之于味也？至于味，天下期于易牙，是天下之口相似也。惟耳亦然。至于声，天下期于师旷，是天下之耳相似也。惟目亦然。至于子都，天下莫不知其姣也。不知子都之姣者，无目者也。故曰：‘口之于味也，有同耆焉；耳之于声也，有同听焉；目之于色也，有同美焉。至于心独无所同然乎？心之所同然者，何也？谓理也，义也。圣人先得我心之所同然耳。故理义之悦我心，犹刍豢之悦我口。”

孟子曰：“牛山之木尝美矣，以其郊于大国也，斧斤伐之，可以为美乎？是其日夜之所息，雨露之所润，非无萌蘖之生焉！牛羊又从而牧之，是以若彼濯濯也。人见其濯濯也，以为未尝有材焉，此岂山之性也哉？虽存乎人者，岂无仁义之心哉？其所以放其良心者，亦犹斧斤之于木也。旦旦而伐之，可以为美乎？其日夜之所息，平旦之气，其好恶与人相近也者几希！则其旦昼之所为，有梏亡之矣。梏之反覆，则其夜气不足以存。夜气不足以存，则其违禽兽不远矣。人见其禽兽也，而以为未尝有才焉，是岂人之情也哉？故苟得其养，无物不长；苟失其养，无物不消。孔子曰：‘操则存，舍则亡，出入无时，莫知其乡。’惟心之谓欤！”

孟子曰：“有天爵者，有人爵者。仁义忠信，乐善不倦，此天爵也；公卿大夫，此人爵也。古之人修其天爵，而人爵从之；今之人修其天爵，以要人爵。既得人爵，而弃其天爵，则惑之甚者也？终亦必亡而已矣。”

孟子曰：“欲贵者，人之同心也。人人有贵于己者，弗思耳。人之所贵者，非良贵也。赵孟之所贵，赵孟能贱之。《诗》云：‘既醉以酒，既饱以德。’言饱乎仁义也，所以不愿人之膏梁之味也。今闻广誉施于身，所以不愿人之文绣也。”

孟子曰：“今有无名之指，屈而不信，非疾痛害事也。如有能信之者，则不远秦楚之路，为指之不若人也。指不若人，则知恶之；心不若人，则不知恶，此之谓不知类也。”

孟子曰：“拱把之桐梓，人苟欲生之，皆知所以养之者；至于身而不知所以养之者，岂爱身不若桐梓哉？弗思甚也。”

孟子曰：“人之于身也，兼所爱。兼所爱，则兼所养也。无尺寸之肤不爱焉，则无尺寸之肤不养也。所以考其善不善者，岂有他哉！于已取之而已矣。体有贵贱，有小大。无以小害大，无以贱害贵。养其小者，为小人；养其大者，为大人。今有场师，舍其梧槚，养其587-1 棘，则为贱场师焉！养其一指而失其肩背而不知也，则为狼疾人也。饮食之人，则人贱之矣，为其养小以失大也。饮食之人，无有失也，则口腹岂适为尺寸之肤哉？”

公都子问曰：“钧是人也，或为大人，或为小人，何也？”孟子曰：“从其大体，为大人；从其小体，为小人。”曰：“钧是人也，或从其大体，或从其小体，何也？”曰：“耳目之官不思，而蔽于物。物交物，则引之而已矣。心之官则思，思则得之；不思，则不得也。此天之所以与我者。先立乎其大者，则其小者不能夺也，此为大人而已矣。” ○国藩谨按：人性皆善，本体也。存心养性，以复其初，工夫也。孟子之言，大抵就本体指点，而示人以致功之方。如“滕文公”章“道性善”者，本体也；“药瞑眩”者，工夫也。“公都子”章“非由外铄”者，本体也；“求则得之”者，工夫也。“异于禽兽”章“几希”者，本体也；“存之”者，工夫也。“曹交”章“可为尧舜”者，本体也；“徐行后长者”，工夫也。“人皆有不忍”章“四端”者，本体也；“扩充”者，工夫也。自此以上十六章皆可类推，自此以下各章则归重工夫一边。朱子编辑之意既已不传，而吾亡友刘君又不可作，窃以意妄测次第如此。

孟子曰：“仁，人心也；义，人路也。舍其路而弗由，放其心而不知求，哀哉！人有鸡犬，放则知求之；有放心，而不知求。学问之道无他，求其放心而已矣。”

孟子曰：“养心莫善于寡欲。其为人也寡欲，虽有不存焉者，寡矣。其为人也多欲，虽有存焉者，寡矣！”

孟子曰：“大人者，不失其赤子之心者也。”

孟子曰：“形色，天性也。惟圣人然后可以践形。”

孟子曰：“万物皆备于我矣，反身而诚，乐莫大焉。强恕而行，求仁莫近焉。”

孟子曰：“尽其心者，知其性也。知其性，则知天矣。存其心，养其性，所以事天也。夭寿不贰，修身以俟之，所以立命也。”

孟子曰：“君子深造之以道，欲其自得之也。自得之，则居之安；居之安，则资之深；资之深，则取之左右逢其原。故君子欲其自得之也。”

王子垫问曰：“士何事？”孟子曰：“尚志。”曰：“何谓尚志？”曰：“仁义而已矣。杀一无罪，非仁也；非其有而取之，非义也；居恶在？仁是也；路恶在？义是也。居仁由义，大人之事备矣。”

孟子曰：“矢人岂不仁于函人哉？矢人惟恐不伤人。函人惟恐伤人；巫匠亦然，故术不可不慎也。孔子曰：‘里仁为美，择不处仁，焉得智？’夫仁，天之尊爵也，人之安宅也。莫之御而不仁，是不智也。不仁不智，无礼无义，人役也。人役而耻为役，由弓人而耻为弓，矢人而耻为矢也。如耻之，莫如为仁。仁者如射，射者正己而后发。发而不中，不怨胜己者，反求诸己而已矣。”

孟子曰：“君子所以异于人者，以其存心也。君子以仁存心，以礼存心。仁者爱人，有礼者敬人。爱人者，人恒爱之；敬人者，人恒敬之。有人于此，其待我以横逆，则君子必自反也。我必不仁也，必无礼也。此物奚宜至哉？其自反而仁矣，自反而有礼矣，其横逆由是也。君子必自反也，我必不忠。自反而忠矣，其横逆由是也。君子曰：‘此亦妄人也已矣！如此，则与禽兽奚择哉？于禽兽又何难焉。’是故君子有终身之忧，无一朝之患也。乃若所忧则有之。舜，人也，我亦人也。舜为法于天下，可传于后世；我由未免为乡人也，是则可忧也。忧之如何？如舜而已矣。若夫君子所患，则亡矣，非仁无为也，非礼无行也。如有一朝之患，则君子不患矣。”

孟子曰：“爱人不亲，反其仁；治人不治，反其智；礼人不答，反其敬。行有不得者，皆反求诸己。其身正，而天下归之。《诗》云：‘永言配命，自求多福。’”

孟子曰：“舜发于畎亩之中，傅说举于版筑之间，胶鬲举于鱼盐之中，管夷吾举于士，孙叔敖举于海，百里奚举于市。故天将降大任于是人也，必先苦其心志，劳其筋骨，饿其体肤，空乏其身，行拂乱其所为，所以动心忍性，增益其所不能。人恒过，然后能改。困于心，衡于虑，而后作。征于色，发于声，而后喻。入则无法家拂士，出则无敌国外患者，国恒亡。然后知生于忧患，而死于安乐也。”程子曰：“自舜发于畎亩以下，若要熟也，须从这里过。”尹氏曰：“言困穷拂郁，能坚人之志；而熟人之仁，以安乐失之者多矣。” ○国藩谨按：孟子之意，欲人明于穷通顺逆，乃屈伸自然之常，但处安顺者，易以盛满致吝；处困穷者，易以惕厉致福耳。朱子编此章于《要略》首卷，意谓不仁者，不可以久处约；能动忍困横以处穷约，正其强勉以存养本心也。自此以下各章，皆承强勉以存本心之意。

孟子曰：“无为其所不为，无欲其所不欲，如此而已矣。”

孟子曰：“无或乎王之不智也！虽有天下易生之物也，一日暴之，十日寒之，未有能生者也。吾见亦罕矣。吾退而寒之者至矣！吾如有萌焉，何哉？今夫弈之为数，小数也。不专心致志，则不得也。弈秋，通国之善弈者也。使弈秋诲二人弈，其一人专心致志，惟弈秋之为听；一人虽听之，一心以为有鸿鹄将至，思援弓缴而射之。虽与之俱学，弗若之矣。为是其智弗若欤？曰：非然也。”

孟子曰：“仁之胜不仁也，犹水胜火。今之为仁者，犹以一杯水救一车薪之火也。不熄则谓之水不胜火，此又与于不仁之甚者也！亦终必亡而已矣。”

孟子曰：“五谷者，种之美者也。苟为不熟，不如荑稗。夫仁，亦在乎熟之而已矣。”

孟子曰：“自暴者，不可与有言也。自弃者，不可与有为也。言非礼义，谓之自暴也。吾身不能居仁由义，谓之自弃也。仁，人之安宅也；义，人之正路也。旷安宅而弗居，舍正路而不由，哀哉！”

孟子曰：“人不可以无耻，无耻之耻，无耻矣！”

孟子曰：“不仁者，可与言哉！安其危而利其灾，乐其所以亡者。不仁而可与言，则何亡国败家之有！有孺子歌曰：‘沧浪之水清兮，可以濯我缨；沧浪之水浊兮，可以濯我足。’孔子曰：‘小子听之！清斯濯缨，浊斯濯足矣，自取之也。’夫人必自侮，然后人侮之；家必自毁，而后人毁之；国必自伐，而后人伐之。太甲曰：‘天作孽，犹可违；自作孽，不可活。’此之谓也。”《集注》云：“不仁之人，私欲固蔽，失其本心。故其颠倒错乱，至于如此。”又云：“此章言心存，则有以审夫得失之几；不存，则无以辨于存亡之著。祸福之来，皆其自取。” ○国藩谨按：此章言不仁者，知觉昏迷，莫烛治乱之幾。朱子编次《要略》，首卷大指发明人性本善，或为气拘物蔽。欲人强恕存心，以复本性。此章稍觉不类，不知何以阑入？姑阙疑以俟正焉。

卷二

国藩谨按：此卷论孝弟之道。

孟子曰：“人之所不学而能者，其良能也；所不虑而知者，其良知也。孩提之童，无不知爱其亲也；及其长也，无不知敬其兄也。亲亲，仁也。敬长，义也。无他，达之天下也。”

孟子曰：“仁之实，事亲是也；义之实，从兄是也；智之实，知斯二者弗去是也。礼之实，节文斯二者是也；乐之实，乐斯二者，乐则生矣，生则恶可已也，恶可已则不知足之蹈之，手之舞之。”

孟子曰：“事孰为大？事亲为大。守孰为大？守身为大。不失其身而能事其亲者，吾闻之矣。失其身，而能事其亲者，吾未之闻也。孰不为事？事亲，事之本也。孰不为守？守身，守之本也。曾子养曾皙，必有酒肉，将彻，必请所与。问有余，必曰：‘有。’曾皙死，曾元养曾子，必有酒肉，将彻，不请所与。问有余，曰：‘亡矣。’将以复进也，此所谓养口体者也。若曾子则可谓养志也。事亲，若曾子者，可也。”

孟子曰：“天下大悦，而将归己。视天下悦而归己，犹草芥也。惟舜为然。不得乎亲，不可以为人；不顺乎亲，不可以为子。舜尽事亲之道，而瞽瞍底豫。瞽瞍底豫而天下化，瞽瞍底豫而天下之为父子者定。此之谓大孝。”

万章〈问〉 [2] 曰：“舜往于田，号泣于旻天。何为其号泣也？”孟子曰：“怨慕也。”万章曰：“父母爱之，喜而不忘；父母恶之，劳而不怨。然则舜怨乎？”曰：“长息问于公明高曰：‘舜往于田，则吾既得闻命矣；号泣于旻天，于父母则吾不知也。’公明高曰：‘是非尔所知也。’夫公明高以孝子之心，为不若是恝，我竭力耕田，共为子职而已矣。

“父母之不我爱，于我何哉！帝使其子，九男二女，百官牛羊仓廪备，以事舜于畎亩之中，天下之士多就之者，帝将胥天下而迁之焉。为不顺于父母，如穷人无所归。天下之士悦之，人之所欲也，而不足以解忧。好色，人之所欲；妻帝之二女，而不足以解忧。富，人之所欲；富有天下，而不足以解忧。贵，人之所欲，贵为天子，而不足以解忧。人悦之好色富贵，无足以解忧者。惟顺于父母，可以解忧。人少则慕父母，知好色则慕少艾，有妻子则慕妻子。仕则慕君，不得于君则热中。大孝终身慕父母。五十而慕者，予于大舜见之矣。”

万章问曰：“《诗》云：‘娶妻如之何，必告父母。’信斯言也，宜莫如舜。舜之不告而娶，何也？”孟子曰：“告则不得娶。男女居室，人之大伦也。如告，则废人之大伦，以怼父母，是以不告也。”万章曰：“舜之不告而娶，则吾既得闻命矣；帝之妻舜而不告，何也？”曰：“帝亦知告焉则不得妻也。”万章曰：“父母使舜完廪捐阶，瞽瞍焚廪。使浚井，出，从而掩之。象曰：‘谟盖都君咸我绩；牛羊父母，仓廪父母；干戈朕，琴朕，弤朕，二嫂使治朕栖。’象往入舜宫，舜在床琴。象曰：‘郁陶思君尔！’忸怩。舜曰：‘惟兹臣庶，汝其于予治。’不识舜不知象之将杀己欤？”曰：“奚而不知也！象忧亦忧，象喜亦喜。”曰：“然则舜伪喜者欤？”曰：“否！昔者有馈生鱼于郑子产。子产使校人畜之池。校人烹之，反命曰：‘始舍之，圉圉焉；少则洋洋焉，攸然而逝。’子产曰：‘得其所哉！得其所哉！’校人出，曰：“孰谓子产智？予既烹而食之，曰：‘得其所哉！得其所哉！’故君子可欺以其方，难罔以非其道。彼以爱兄之道来，故诚信而喜之，奚伪焉！” 金氏曰：“《要略》自‘万章曰父母使舜完廪’以下至‘然则舜伪喜者欤？曰：否’即下接‘君子可欺以其方’至‘奚伪焉’，首去‘娶妻，如之何’二节，中去子产一节。履祥妄谓去子产一节，不若去‘象曰’一段，此何止齐东野人之语，几不可述于君子之口。况‘帝之妻舜’在‘其烝135-2 不格奸’之后。此语既非事实，尤不当存。《要略》一书，晚年方出，此章去取，似为一书之玷。” ○国藩谨按：朱子编次此书之意，盖择其要者，时时切己体察，而欲凡读《孟子》者，皆反诸身而体验之也。不然，以孔孟之经任意去取，颠倒措置，此占毕庸夫所不为，而谓朱子之贤为之耶，即此章不录首二节与子产一段，亦不过芟去繁文，尤便省览耳。非有所去取于其间也。其存“象曰”一段，则以见圣人遭人伦之变，而不失天理之常，正欲存此语以为处变之法。事之荒怪有无，盖不足辨。仁山先生之论，似未尝深究朱子之本意。今刻此书，悉载本章全文，而于首二节及子产一段并乙以识之，以存朱子之旧云。

陶应问曰：“舜为天子，皋陶为士，瞽瞍杀人。则如之何？”孟子曰：“执之而已矣。”“然则舜不禁欤！”曰：“夫舜恶得而禁之！夫有所受之也。”“然则舜如之何？”曰：“舜视弃天下犹弃敝屣也，窃负而逃，遵海滨而处，终身149-1 然，乐而忘天下。《集注》云：此章言为士者，但知有法，不知天子。父之为尊，为子者但知有父，而不知天下之为大。盖其所以为心者，莫非天理之极、人伦之至。学者察此而有得焉则不待计较论量，而天下无难处之事矣。” 金氏曰：“此章，《要略》注文微不同，而《集注》为明径。” ○国藩谨按：金氏谓《要略》注文微不同，不可考矣。所谓《集注》明径者，今特录于右，观朱子以此章次娶妻章之后，益知其欲穷极人伦之变，以为处之者之法。设词愈离奇，处之愈平常，而金氏去取之说，可无致疑已。

万章问曰：“象日以杀舜为事，立为天子，则放之，何也？”孟子曰：“封之也，或曰放焉。”万章曰：“舜流共工于幽州，放593-1 兜于崇山，杀三苗于三危，殛鲧于羽山，四罪而天下咸服，诛不仁也。象至不仁，封之有庳，有庳之人奚罪焉？仁人固如是乎：在他人则诛之，在弟则封之？”曰：“仁人之于弟也，不藏怒焉，不宿怨焉，亲爱之而已矣。亲之，欲其贵也；爱之，欲其富也。封之有庳，富贵之也。身为天子，弟为匹夫，可谓亲爱之乎？”“敢问或曰放者，何谓也？”曰：“象不得有为于其国，天子使吏治其国，而纳其贡税焉，故谓之放。岂得暴彼民哉！虽然，欲常常而见之，故源源而来，不及贡以政，‘接于有庳’。此之谓也。”

孟子曰：“君子之于物也，爱之而弗仁；于民也，仁之而弗亲。亲亲而仁民，仁民而爱物。”

孟子曰：“道在尔而求诸远，事在易而求诸难。人人亲其亲，长其长，而天下平。”

孟子曰：“于不可已而已者，无所不已。于所厚者薄，无所不薄也。其进锐者，其退速。”

卷三

国藩谨按：此卷严义利之辨。

孟子见梁惠王。王曰：“叟不远千里而来，亦将有以利吾国乎？”孟子对曰：“王何必曰利，亦有仁义而已矣。王曰何以利吾国，大夫曰何以利吾家，士庶人曰何以利吾身，上下交征利而国危矣。万乘之国，弑其君者，必千乘之家；千乘之国，弑其君者，必百乘之家。万取千焉，千取百焉，不为不多矣。苟为后义而先利，不夺不餍，未有仁而遗其亲者也，未有义而后其君者也。王亦曰仁义而已矣，何必曰利。”

孟子曰：“鸡鸣而起，孳孳为善者，舜之徒也；鸡鸣而起，孳孳为利者，蹠之徒也。欲知舜与蹠之分，无他，利与善之间也。”

孟子曰：“鱼，我所欲也；熊掌，亦我所欲也。二者不可得兼，舍鱼而取熊掌者也。生，亦我所欲也；义，亦我所欲也。二者不可得兼，舍生而取义者也。生，亦我所欲，所欲有甚于生者，故不为苟得也。死，亦我所恶，所恶有甚于死者，故患有所不避也。如使人之所欲莫甚于生，则凡可以得生者，何不用也？使人之所恶莫甚于死者，则凡可以避患者，何不为也？由是则生而有不用也，由是则可以避患而有不为也。是故所欲有甚于生者，所恶有甚于死者，非独贤者有是心也，人皆有之，贤者能勿丧耳。一箪食，一豆羹，得之则生，弗得则死。呼尔而与之，行道之人弗受。蹴尔而与之，乞人不屑也。万钟则不辨礼义而受之，万钟于我何加焉？为宫室之美，妻妾之奉，所识穷乏者德我欤？向为身死而不受，今为宫室之美为之；向为身死而不受，今为妻妾之奉为之；向为身死而不受，今为所识穷乏者德我而为之，是亦不可以已乎！此之谓失其本心。”

陈代曰：“不见诸侯，宜若小然。今一见之，大则以王，小则以霸。且《志》曰：‘枉尺而直寻。’宜若可为也。”孟子曰：“昔齐景公田，招虞人以旌，不至，将杀之。志士不忘在沟壑，勇士不忘丧其元。孔子奚取焉？取非其招，不往也。如不待其招而往，何哉？且夫‘枉尺而直寻’者，以利言也。如以利，则枉寻直尺，而利亦可为欤？昔者，赵简子使王良与嬖奚乘，终日而不获一禽，嬖奚反命，曰：‘天下之贱工也。’或以告王良，良曰：‘请复之。’强而后可，一朝而获十禽。嬖奚反命曰：‘天下之良工也。’简子曰：‘我使掌与女乘。’谓王良，良不可，曰：‘吾为之范我驰驱，终日不获一；为之诡遇，一朝而获十。《诗》云：‘不失其驰，舍矢如彼 [3] 。’我不贯与小人乘，请辞。”御者且羞与射者比，比而得禽兽，虽若邱陵，弗为也。如枉道而从彼，何也？且子过矣！枉己者，未有能直人者也。”

景春曰：“公孙衍、张仪岂不诚大丈夫哉！一怒而诸侯惧，安居而天下熄。”孟子曰：“是焉得为大丈夫乎！子未学礼乎？丈夫之冠也，父命之；女子之嫁也，母命之。往送之门，戒之曰：‘往之女家，必敬必戒，无违夫子。’以顺为正者，妾妇之道也。居天下之广居，立天下之正位，行天下之大道。得志，与民由之；不得志，独行其道。富贵不能淫，贫贱不能移，威武不能屈。此之谓大丈夫。” ○国藩谨按：此章亦剖别义利之最严者。妾妇之道，阿谀苟容，窃取权势，利也。丈夫之事，直道而行，浩然无累，义也。故朱子编入此卷。

宋595-1 将之楚，孟子遇于石邱，曰：“先生将何之？”曰：“吾闻秦楚构兵，我将见楚王说而罢之，楚王不悦，我将见秦王说而罢之。二王我将有所遇焉。”曰：“轲也请无问其详，愿闻其指，说之将何如？”曰：“我将言其不利也。”曰：“先生之志则大矣，先生之号则不可。先生以利说秦楚之王，秦楚之王说于利，以罢三军之师，是三军之士乐罢而悦于利也。为人臣者，怀利以事其君；为人子者，怀利以事其父；为人弟者，怀利以事其兄；是君臣、父子、兄弟终去仁义，怀利以相接。然而不亡者，未之有也。先生以仁义说秦楚之王，秦楚之王悦于仁义，而罢三军之师，是三军之士，乐罢而悦于仁义也。为人臣者，怀仁义以事其君；为人子者，怀仁义以事其父；为人弟者，怀仁义以事其兄；是君臣，父子、兄弟去利，怀仁义以相接也，然而不王者，未之有也。何必曰利？”

万章问曰：“人有言：伊尹以割烹要汤，有诸？”孟子曰：“否！不然。伊尹耕于有莘之野，而乐尧舜之道焉。非其义也，非其道也，禄之以天下，弗顾也。系马千驷，弗视也。非其义也，非其道也，一介不以与人，一介不以取诸人。汤使人以币聘之，嚣嚣然曰：‘我何以汤之聘币为哉？我岂若处畎亩之中，由是以乐尧舜之道哉？’汤三使往聘之，既而幡然改曰：‘与我处畎亩之中，由是以乐尧舜之道，吾岂若使是君为尧舜之君哉？吾岂若使是民为尧舜之民哉？吾岂若于吾身亲见之哉？天之生此民也，使先知觉后知，使先觉觉后觉也。予，天民之先觉者也，予将以斯道觉斯民也，非予觉之而谁也！思天下之民，匹夫匹妇，有不被尧舜之泽者，若已推而内之沟中，其自任以天下之重如此。故就汤而说之以伐夏救民。吾未闻枉己而正人者也，况辱己以正天下者乎？圣人之行不同也，或远或近，或去或不去，归洁其身而已矣。吾闻其以尧舜之道要汤，未闻以割烹也。伊训曰：‘天诛造攻，自牧宫，朕载自亳。”

万章问曰：“或谓孔子于卫主痈疽，于齐主侍人瘠环，有诸乎？”孟子曰：“否，不然也，好事者为之也。于卫主颜仇由。弥子之妻与子路之妻，兄弟也。弥子谓子路曰：‘孔子主我，卫卿可得也。’子路以告。孔子曰：‘有命。’孔子进以礼，退以义，得之不得，曰‘有命’，而主痈疽与侍人瘠环，是无义无命也。孔子不悦于鲁卫，遭宋桓司马将要而杀之，微服而过宋。是时孔子当厄，主司城贞子，为陈侯周臣，吾闻观近臣以其所为主，观远臣以其所主。若孔子主痈疽与待人瘠环，何以为孔子？”

孟子曰：“莫非命也，顺受其正。是故知命者，不立乎岩墙之下。尽其道而死者，正命也。桎梏死者，非正命也。”

孟子曰：“口之于味也，目之于色也，耳之于声也，鼻之于臭也，四肢之于安佚也，性也；有命焉，君子不谓性也。仁之于父子也，义之于君臣也，礼之于宾主也，智之于贤者也，圣人之于天道也，命也，有性焉，君子不谓命也。”

孟子曰：“求则得之，舍则失之，是求有益于得也，求在我者也。求之有道，得之有命，是求无益于得也，求在外者也。”

孟子曰：“君子有三乐，而王天下不与存焉。父母俱存，兄弟无故，一乐也；仰不愧于天，俯不怍于人，二乐也；得天下英才而教育之，三乐也。君子有三乐，而王天下不与存焉。”

孟子曰：“广土众民，君子欲之，所乐不存焉。中天下而立，定四海之民，君子乐之，所性不存焉。君子所性，虽大行不加焉，虽穷居不损焉，分定故也。君子所性，仁义礼智根于心，其生色也，睟然见于面，盎于背，施于四体，四体不言而喻。”

孟子曰：“说大人则藐之，勿视其巍巍然。堂高数仞，榱题数尺，我得志弗为也。食前方丈，侍妾数百人，我得志勿为也。般乐饮酒，驱骋田猎，后车千乘，我得志勿为也。在彼者，皆我所不为也。在我者，皆古之制也，吾何畏彼哉？” ○国藩谨按：右三章，言内重则外自轻，亦必义利之介明，乃能见此，故朱子编入此卷。

鲁平公将出，嬖人臧仓者请曰：“他日君出，则必命有司所之，今乘舆已驾矣，有司未知所之，敢请。”公曰：“将见孟子。”曰：“何哉？君所为轻身以先于匹夫者，以为贤乎？礼义由贤者出，而孟子之后丧逾前丧。君无见焉。”公曰：“诺。”乐正子入见，曰：“君奚为不见孟轲也。”曰：“或告寡人曰‘孟子之后丧逾前丧’，是以不往见也。”曰：“何哉？君所谓逾者，前以士，后以大夫。前以三鼎，而后以五鼎欤！”曰：“否，谓棺椁衣衾之美也。”曰：“非所谓逾也，贫富不同也。”乐正子见孟子曰：“克告于君，君为来见也，嬖人有臧仓者沮君，君是以不果来也。”曰：“行或使之，止或尼之，行止非人所能也。吾之不遇鲁侯，天也，臧氏之子焉能使予不遇哉？”

孟子去齐，充虞路问曰：“夫子若有不豫色然？前日虞闻诸夫子曰：‘君子不怨天，不尤人。’”曰：“彼一时，此一时也。五百年必有王者兴，其间必有名世者。由周而来，七百有余岁矣，以其数则过矣，以其时考之，则可矣。夫天未欲平治天下也，如欲平治天下，当今之世，舍我其谁也？吾何为不豫哉？” ○国藩谨按：色之不豫，若出于忧世之诚，则为义；若有一毫谋己之私，则为利。此圣贤内断之心，辨于微芒之间者。

滕文公问曰：“齐人将筑薛，吾甚恐，如之何则可？”孟子对曰：“昔者太王居邠，狄人侵之。去，之岐山之下居焉。非择而取之，不得已也。苟为善，后世子孙必有王者矣。君子创业垂统，为可继也。若夫成功，则天也。君如彼何哉？强为善而已矣！” ○国藩谨按：此章言谋国之道，虽极危急存亡之秋，而义利之辨，尤不可忽。董子所称“正其谊不谋其利，明其道不计其功”，正与此同旨。

孟子曰：“饥者甘食，渴者甘饮，是未得饮食之正也，饥渴害之也。岂惟口腹有饥渴之害，人心亦皆有害。人能无以饥渴之害为心害，则不及人不为忧矣。”

孟子曰：“人有不为也，而后可以有为。”

孟子曰：“仕非为贫也，而有时乎为贫。娶妻非为养也，而有时乎为养。为贫者，辞尊居卑，辞富居贫。辞尊居卑，辞富居贫，恶乎宜乎，抱关击柝。孔子常为委吏矣，曰：‘会计当而已矣。’尝为乘田矣，曰：‘牛羊茁壮长而已矣。’位卑而言高，罪也；立乎人之本朝而道不行，耻也。” ○国藩谨按：官卑而不能行道，尚能称职者，则为义。官尊而不能行道，但知苟禄者，则为利。凡义利无定，在随其所居之位，所值之时，而公私枉直，确有不可易之界、易之道，所为随时变易，以处中也。《孟子》七篇于辞受取与、出处进退之间，所以剖晰义利者致详。朱子此卷采取略尽。昔亡友刘君于丁未、戊申之年，实始讲求精义之学，搜得朱子此书，宜其跃然而欣慰也。

卷四

国藩谨按：此卷辨王霸之方，明治道之要。

齐宣王问曰：“齐桓、晋文之事，可得闻乎？”孟子对曰：“仲尼之徒，无道桓、文之事者，是以后世无传焉，臣未之闻也。无以，则王乎？”曰：“德何如则可以王矣。”曰：“保民而王，莫之能御也。”曰：“若寡人者，可以保民乎哉？”曰：“可。”曰：“何由知吾可也？”曰：“臣闻之胡龁曰：‘王坐于堂上，有牵牛而过堂下者，王见之，曰：‘牛何之？’对曰：‘将以衅钟。’王曰：‘舍之！吾不忍其觳觫，若无罪而就死地。’对曰：‘然则废衅钟欤？’曰：‘何可废也？以羊易之。’不识有诸？”曰：“有之。”曰：“是心足以王矣。百姓皆以王为爱也，臣固知王之不忍也。”王曰：“然，诚有百姓者。齐国虽褊小，吾何爱一牛？即不忍其觳觫，若无罪而就死地。故以羊易之也。”曰：“王无异于百姓之以王为爱也，以小易大，彼恶知之！王若隐其无罪而就死地，则牛羊何择焉！”王笑曰：“是诚何心哉？我非爱其财而易之以羊也，宜乎百姓之谓我爱也。”曰：“无伤也！是乃仁术也。见牛未见羊也。君子之于禽兽也，见其生，不忍见其死；闻其声，不忍食其肉。是以君子远庖厨也。”王说，曰：“《诗》云‘他人有心，予忖度之’，夫子之谓也。夫我乃行之，反而求之，不得吾心，夫子言之，于我心有戚戚焉。此心之所以合于王者，何也？”曰：“有复于王者曰：‘吾力足以举百钧，而不足以举一羽；明足以察秋毫之末，而不见舆薪，则王许之乎？”曰：“否！”“今恩足以及禽兽，而功不至于百姓者，独何欤？然则一羽之不举，为不用力焉；舆薪之不见，为不用明焉；百姓之不见保，为不用恩焉。故王之不王，不为也，非不能也。”曰：“不为者与不能者之形，何以异？”曰：“挟太山以超北海，语人曰：‘我不能。’是诚不能也。为长者折枝，语人曰：‘我不能。’是不为也，非不能也。故王之不王，非挟太山以超北海之类也；王之不王，是折枝之类也。老吾老，以及人之老；幼吾幼，以及人之幼，天下可运于掌。《诗》云：‘刑于寡妻，至于兄弟，以御于家邦。’言举斯心加诸彼而已。故推恩足以保四海，不推恩无以保妻子。古之人所以大过人者，无他焉，善推其所为而已矣。今恩足以及禽兽，而功不至于百姓者，独何欤？权，然后知轻重；度，然后知长短。物皆然，心为甚。王请度之。抑王兴甲兵，危士臣，构怨于诸侯，然后快于心欤？”王曰：“否！吾何快于是，将以求吾所大欲也。”曰：“王之所大欲，可得闻欤？”王笑而不言。曰：“为肥甘不足于口欤？轻暖不足于体欤？抑为采色不足视于目欤？声音不足听于耳欤？便嬖不足使令于前欤？王之诸臣皆足以供之，而王岂为是哉？”曰：“否！吾不为是也。”曰：“然则王之所大欲，可知已。欲辟土地，朝秦楚，莅中国而抚四夷也。以若所为，求若所欲，犹缘木而求鱼也。”王曰：“若是其甚欤？”曰：“殆有甚焉！缘木求鱼，虽不得鱼，无后灾；以若所为，求若所欲，尽心力而为之，后必有灾。”曰：“可得闻欤？”曰：“邹人与楚人战，则王以为孰胜？”曰：“楚人胜。”曰：“然则小固不可以敌大，寡固不可以敌众，弱固不可以敌强。海内之地，方千里者九，齐集有其一，以一服八，何以异于邹敌楚哉？盖亦反其本矣。今王发政施仁，使天下仕者皆欲立于王之朝，耕者皆欲耕于王之野，商贾皆欲藏于王之市，行旅皆欲出于王之途，天下之欲疾其君者皆欲赴愬于王。其若是，孰能御之？”王曰：“吾惛，不能进于是矣！愿夫子辅吾志，明以教我。我虽不敏，请尝试之。”曰：“无恒产而有恒心者，惟士为能。若民，则无恒产，因无恒心。苟无恒心，放辟邪侈，无不为已。及陷于罪，然后从而刑之，是罔民也。焉有仁人在位罔民而可为也？是故明君制民之产，必使仰足以事父母，俯足以畜妻子。乐岁终身饱，凶年免于死亡，然后驱而之善，故民之从之也轻。今也制民之产，仰不足以事父母，俯不足以畜妻子，乐岁终身苦，凶年不免于死亡。此惟救死而恐不赡，奚暇治礼义哉？王欲行之，则盍反其本矣。五亩之宅，树之以桑，五十者可以衣帛矣；鸡豚狗彘之畜无失其时，七十者可以食肉矣；百亩之田，勿夺其时，八口之家可以无饥矣；谨庠序之教，申之以孝悌之义，颁白者不负戴于道路矣。老者衣帛食肉，黎民不饥不寒，然而不王者，未之有也。”

公孙丑问曰：“夫子当路于齐，管仲、晏子之功，可复许乎？”孟子曰：“子诚齐人也，知管仲、晏子而已矣。或问乎曾西曰：‘吾子与子路孰贤？’曾西蹴然曰：‘吾先子之所畏也。’曰：‘然则吾子与管仲孰贤？’曾西艴然不悦，曰：‘尔何曾比予于管仲！管仲得君，如彼其专也，行乎国政，如彼其久也，功烈如彼其卑也，尔何曾比予于是！’曰：‘管仲，曾西之所不为也，而子为我愿之乎？’”曰：“管仲以其君霸，晏子以其君显，管仲、晏子犹不足为欤？曰：“以齐王，由反手也。”曰：“若是，则弟子之惑滋甚！且以文王之德，百年而后崩，犹未治于天下。武王、周公继之，然后大行。今言王若易然，则文王不足法欤？”曰：“文王何可当也？由汤至于武丁，贤圣之君六七作，天下归殷久矣，久则难变也。武丁朝诸侯，有天下，犹运之掌也。纣之去武丁未久也，其故家遗俗，流风善政，犹有存者。又有微子、微仲、王子比干、箕子、胶鬲，皆贤人也，相与辅相之，故久而后失之也。尺地莫非其有也，一民莫非其臣也，然而文王犹方百里起，是以难也。齐人有言曰：‘虽有智慧，不如乘势；虽有镃基，不如待时。’今时则易然也。夏后、殷、周之盛，地未有过千里者也，而齐有其地矣；鸡鸣狗吠相闻，而达乎四境，而齐有其民矣。地不改辟矣，民不改聚矣，行仁政而王，莫之能御也。且王者之不作，未有疏于此时者也；民之憔悴于虐政，未有甚于此时者也。饥者易为食，渴者易为饮。孔子曰：‘德之流行，速于置邮而传命。’当今之时，万乘之国行仁政，民之悦之，犹解倒悬也。故事半古之人，功必倍之，惟此时为然。”此章朱子原本仅录至‘而子为我愿之乎’止，以下不录。 ○国藩谨按：朱子之意，特重在崇王黜伯，芟去后半尤便省览耳。窃意此章后半言乘势待时，而归重于行仁政。可见圣贤谋国，未尝不顾时势，而政之本原，悉依于王道，非同后世杂霸，苟且一切，借口救时者之所为也。今仍录本章全文，而于‘为我愿之乎’下，乙以识之，以存朱子之旧。

孟子曰：“以力假仁者霸，霸必有大国。以德行仁者王，王不待大。汤以七十里，文王以百里。以力服人者，非心服也，力不赡也。以德服人者，中心悦而诚服也，如七十子之服孔子也。《诗》云：‘自西自东，自南自北，无思不服。’此之谓也。”

孟子曰：“言近而指远者，善言也；守约而施博者，善道也。君子之言也，不下带而道存焉。君子之守，修其身而天下平。人病舍其田而芸人之田。所求于人者重，而所以自任者轻。”

孟子曰：“人不足与适也，政不足间也，惟大人为能格君心之非。君仁莫不仁，君义莫不义，君正莫不正。一正君，而国定矣。”

孟子曰：“离娄之明，公输子之巧，不以规矩，不能成方圆；师旷之聪，不以六律，不能正五音；尧舜之道，不以仁政，不能平治天下。今有仁心仁闻而民不被其泽，不可法于后世者，不行先王之道也。故曰：徒善不足以为政，徒法不能以自行。《诗》云：‘不愆不忘，率由旧章。’遵先王之法而过者，未之有也。圣人既竭目力焉，继之以规矩准绳，以为方圆平直，不可胜用也。既竭耳力焉，继之以六律正五音，不可胜用也。既竭心思焉，继之以不忍人之政，而仁覆天下矣。故曰：为高必因丘陵，为下必因川泽，为政不因先王之道，可谓智乎？是以惟仁者宜在高位，不仁而在高位，是播其恶于众也。上无道揆也，下无法守也。朝不信道，工不信度，君子犯义，小人犯刑。国之所存者，幸也。故曰城郭不完，兵甲不多，非国之灾也；田野不辟，货财不聚，非国之害也。上无礼，下无学，贼民兴，丧无日矣。《诗》曰：“天之方蹶，无然泄泄。’泄泄，犹沓沓也。事君无义，进退无礼，言则非先王之道者，犹沓沓也。故曰责难于君谓之恭，陈善闭邪谓之敬，吾君不能谓之贼。” 邹氏曰：“此章言为治者，当有仁心仁闻，以行先王之政，而君臣又当各任其责。自‘是以惟仁者’至‘丧无日矣’，所以责其君。自‘《诗》云天之方蹶’至末，所以责其臣。” ○国藩谨按：《孟子》七篇，言君道者甚多，而莫要于‘修其身而天下平’一语；言臣道者甚多，而莫要于‘大人格君心之非’一语。朱子编次此卷，前三章辨王霸之术不同，第四章言君道，第五章言臣道。此章及下规矩章，兼言君臣之道。为治之要，粗备于此矣。

孟子曰：“规矩，方圆之至也；圣人，人伦之至也。欲为君，尽君道；欲为臣，尽臣道。二者皆法尧舜而已矣。不以舜之所以事尧事君，不敬其君者也；不以尧之所以治民治民，贼其民者也。孔子曰：‘道二，仁与不仁而已矣。’暴其民甚，则身弑国亡；不甚，则身危国削。名之曰‘幽’、‘厉’，虽孝子慈孙，百世不能改也。《诗》云：‘殷鉴不远，在夏后之世。’此之谓也。”

卷五

国藩谨按：此卷孟子尚论古人，而自言其为学要领。

孟子曰：“尧舜性者也，汤武反之也。动容周旋中礼者，盛德之至也。哭死而哀，非为生者也；经德不回，非以干禄也；言语必信，非以正行也。君子行法以俟命而已矣。”

孟子曰：“禹恶旨酒而好善言。汤执中，立贤无方。文王视民如伤，望道而未之见。武王不泄迩，不忘远。周公思兼三王，以施四事。其有不合者，仰而思之，夜以继日；幸而得之，坐以待旦。”

孟子曰：“尧舜性之也，汤武身之也，五霸假之也。久假而不归，恶知其非有也。”

孟子曰：“伯夷目不视恶色，耳不听恶声，非其君不事，非其民不使。治则进，乱则退。横政之所出，横民之所止，不忍居也。思与乡人处，如以朝衣朝冠坐于涂炭也。当纣之时，居北海之滨，以待天下之清也。故闻伯夷之风者，顽夫廉，懦夫有立志。伊尹曰：‘何事非君？何使非民？’治亦进，乱亦进。曰：‘天之生斯民也，使先知觉后知，使先觉觉后觉。予，天民之先觉者也，予将以此道觉此民也。’思天下之民，匹夫匹妇，有不与被尧舜之泽者，若己推而内之沟中。其自任以天下之重也。柳下惠不羞污君，不辞小官，进不隐贤，必以其道。遗佚而不怨，厄穷而不悯。与乡人处，由由然不忍去也。‘尔为尔，我为我，虽袒裼裸裎于我侧，尔焉能浼我哉？’故闻柳下惠之风者，鄙夫宽，薄夫敦。孔子之去齐，接淅而行。去鲁，曰：‘迟迟吾行也，去父母国之道也。’可以速而速，可以久而久，可以处而处，可以仕而仕，孔子也。”孟子曰：“伯夷圣之清者也，伊尹圣之任者也，柳下惠圣之和者也，孔子圣之时者也。孔子之谓集大成。集大成也者，金声而玉振之也。金声也者，始条理也；玉振之也者，终条理也。始条理者，智之事也；终条理者，圣之事也。智譬则巧也，圣譬则力也。由射于百步之外也，其至，尔力也；其中，非尔力也。”

孟子曰：“圣人，百世之师也，伯夷、柳下惠是也。故闻伯夷之风者，顽夫廉，懦夫有立志；闻柳下惠之风者，薄夫敦，鄙夫宽。奋乎百世之上。百世之下，闻者莫不兴起也。非圣人而能若是乎？而况于亲炙之者乎？”

孟子曰：“仲尼不为已甚者。”

禹、稷当平世，三过其门而不入，孔子贤之。颜子当乱世，居于陋巷，一箪食，一瓢饮，人不堪其忧，颜子不改其乐。孔子贤之。孟子曰：“禹、稷、颜回同道，禹思天下有溺者，由己溺之也；稷思天下有饥者，由己饥之也。是以如是其急也。禹、稷、颜子易地则皆然。今有同室之人斗者，救之，虽被发缨冠而救之可也。乡邻有斗者，被发缨冠而往救之，则惑也，虽闭户可也。”

孟子曰：“子路，人告之以有过则喜，禹闻善言则拜，大舜有大焉！善与人同，舍己从人，乐取于人以为善。目 [4] 耕稼、陶、渔，以至为帝，无非取于人者。取诸人以为善，是与人为善者也。故君子莫大乎与人为善。”

公孙丑问曰：“夫子加齐之卿相，得行道焉，虽由此，霸王不异矣，如此则动心否乎？”孟子曰：“否！我四十不动心。”曰：“若是则夫子过孟贲远矣。”曰：“是不难，告子先我不动心。”曰：“不动心有道乎？”曰：“有，北宫黝之养勇也，不肤桡，不目逃，思以一毫挫于人，若挞之于市朝。不受于褐宽博，亦不受于万乘之君。视刺万乘之君若刺褐夫，无严诸侯，恶声至，必反之。孟施舍之所养勇也，曰：‘视不胜犹胜也，量敌而后进，虑胜而后会，是畏三军者也，舍岂能为必胜哉，能无惧而已矣。’孟施舍似曾子，北宫黝似子夏。夫二子之勇，未知其孰贤，然而孟施舍守约也。昔者曾子谓子襄曰：‘子好勇乎？吾尝闻大勇于夫子矣。自反而不缩，虽褐宽博，吾不惴焉。自反而缩，虽千万人，吾往矣。’孟施舍之守气，又不如曾子之守约也。”曰：“敢问夫子之不动心，与告子之不动心，可得闻欤？”“告子曰：‘不得于言，勿求于心；不得于心，勿求于气。’不得于心，勿求于气，可；不得于言，勿求于心，不可。夫志，气之帅也；气，体之充也。夫志至焉，气次焉，故曰持其志无暴其气。”“既曰志至焉，气次焉，又曰持其志无暴其气者，何也？”曰：“志壹则动气，气壹则动志也。今夫蹶者，趋者，是气也，而反动其心。”“敢问夫子恶乎长？”曰：“我知言，我善养吾浩然之气。”“敢问何谓浩然之气？”曰：“难言也。其为气也，至大至刚，以直养而无害，则塞于天地之间。其为气也，配义与道，无是馁也，是集义所生者，非义袭而取之也。行有不慊于心，则馁矣。我故曰，告子未尝知义，以其外之也。必有事焉，而勿正心，勿忘，勿助长也。无若宋人然。宋人有闵其苗之不长而揠之者，芒芒然归，谓其人曰：‘今日病矣，予助苗长矣。’其子趋而往视之，苗则槁矣。天下之不助苗长者寡矣！以为无益而舍之者，不耘苗者也；助之长者，揠苗者也。非徒无益，而又害之。”“何谓知言？”曰：“诐辞知其所蔽，淫辞知其所陷，邪辞知其所离，遁辞知其所穷。生于其心，害于其政；发于其政，害于其事。圣人复起，必从吾言矣。”“宰我、子贡善为说辞，冉牛、闵子、颜渊善言德行，孔子兼之，曰：‘我于辞命则不能也。’然则夫子既圣矣乎？”曰：“恶！是何言也？昔者子贡问于孔子曰：‘夫子圣矣乎？’孔子曰：‘圣则吾不能，我学不厌而教不倦也。’子贡曰：‘学不厌，智也；教不倦，仁也。仁且智，夫子既圣矣。’夫圣，孔子不居，是何言也？”“昔者窃闻之：子夏、子游、子张皆有圣人之一体，冉牛、闵子、颜渊则具体而微。敢问所安。”曰：“姑舍是。”曰：“伯夷、伊尹何如？”曰：“不同道。非其君不事，非其民不使，治则进，乱则退，伯夷也；何事非君，何使非民，治亦进，乱亦进，伊尹也。可以仕则仕，可以止则止，可以久则久，可以速则速，孔子也。皆古圣人也，吾未能有行焉。乃所愿，则学孔子也。”“伯夷、伊尹于孔子，若是班乎？”曰：“否！自有生民以来，未有孔子也。”曰：“然则有同欤？”曰：“有。得百里之地而君之，皆能以朝诸侯，有天下。行一不义，杀一不辜，而得天下，皆不为也。是则同。”曰：“敢问其所以异。”曰：“宰我、子贡、有若智足以知圣人，污不至阿其所好。宰我曰：‘以予观于夫子，贤于尧舜远矣。’子贡曰：‘见其礼而知其政，闻其乐而知其德，由百世之后，等百世之王，莫之能违也。自生民以来，未有夫子也。’有若曰：‘岂惟民哉！麒麟之于走兽，凤凰之于飞鸟，太山之于丘垤，河海之于行潦类也。圣人之于民，亦类也。出乎其类，拔乎其萃，自生民以来，未有盛于孔子也。’”

公都子曰：“外人皆称夫子好辩，敢问何也？”孟子曰：“予岂好辩哉？予不得已也。天下之生久矣，一治一乱。当尧之时，水逆行，泛滥于中国，蛇龙居之，民无所定，下者为巢，上者为营窟。《书》曰：‘洚水警余。’洚水者，洪水也。使禹治之，禹掘地而注之海，驱蛇龙而放之沮。水由地中行，江、淮、河、汉是也。险阻既远，鸟兽之害人者消，然后人得平土而居之。尧舜既没，圣人之道衰，暴君代作。坏宫室以为污池，民无所安息，弃田以为园囿，使民不得衣食。邪说暴行又作，园囿、污池、沛泽多而禽兽至。及纣之身，天下又大乱。周公相武王诛纣，伐奄三年，讨其君，驱飞廉于海隅而戮之，灭国者五十，驱虎豺犀象而远之，天下大悦。《书》曰：‘丕显哉；文王谟！丕承哉，武王烈！佑启我后人，咸以正无缺。’世衰道微，邪说暴行有作，臣弑其君者有之，子弑其父者有之。孔子惧，作《春秋》。《春秋》，天子之事也。是故孔子曰：‘知我者，其惟《春秋》乎！罪我者，其惟《春秋》乎！’圣王不作，诸侯放恣，处士横议，杨朱、墨翟之言盈天下，天下之言不归杨则归墨。杨氏为我，是无君也；墨氏兼爱，是无父也。无父无君，是禽兽也。公明仪曰：‘庖有肥肉，厩有肥马，民有饥色，野有饿殍，此率兽而食人也。’杨、墨之道不息，孔子之道不著。是邪说诬民，充塞仁义也。仁义充塞，则率兽食人，人将相食。吾为此惧，闲先圣之道，距杨、墨，放淫辞，邪说者不得作。作于其心，害于其事；作于其事，害于其政。圣人复起，不易吾言矣。昔者禹抑洪水而天下平，周公兼夷狄、驱猛兽而百姓宁，孔子成《春秋》而乱臣贼子惧。《诗》云：‘戎狄是膺，荆舒是惩，则莫我敢承。’无父无君，是周公所膺也。我亦欲正人心，息邪说，距诐行，放淫辞，以承三圣者，岂好辩哉？予不得已也。能言距杨、墨者，圣人之徒也。”

浩生不害问曰：“乐正子，何人也？”孟子曰：“善人也，信人也。”“何谓善？何谓信？”曰：“可欲之谓善，有诸己之谓信，充实之谓美，充实而有光辉之谓大，大而化之之谓圣，圣而不可知之之谓神。乐正子二之中，四之下也。”

万章问曰：“孔子在陈，曰：‘盍归乎来，吾党之士狂简进取，不忘其初。’孔子在陈，何思鲁之狂士？”孟子曰：“孔子‘不得中道而与之，必也狂狷乎！狂者进取，狷者有所不为也。’孔子岂不欲中道哉？不可必得，故思其次也。”“敢问何如斯可谓狂矣？”曰：“如琴张、曾皙、牧皮者，孔子之所谓狂矣。”“何以谓之狂也？”曰：“其志嘐嘐然，曰：‘古之人！古之人！’夷考其行而不掩焉者也。狂者又不可得，欲得不屑不洁之士而与之，是狷也，是又其次也。孔子曰：‘过我门而不入我室，我不憾焉者，其为乡原乎！乡原，德之贼也。’”曰：“何如斯可谓之乡原矣？”曰：“何以是嘐嘐也？言不顾行，行不顾言，则曰：‘古之人！古之人！’行何为踽踽凉凉！生斯世也，为斯世也，善斯可矣。阉然媚于世也者，是乡原也。”万章曰：“一乡皆称原人焉，无所往而不为原人，孔子以为德之贼，何哉？”曰：“非之无举也，刺之无刺也，同乎流俗，合乎污世。居之似忠信，行之似廉洁，众皆悦之，自以为是而不可与入尧舜之道，故曰德之贼也。孔子曰：‘恶似而非者’。恶莠，恐其乱苗也；恶佞，恐其乱义也；恶利口，恐其乱信也；恶郑声，恐其乱乐也；恶紫，恐其乱朱也；恶乡原，恐其乱德也。君子反经而已矣。经正，则庶民兴；庶民兴，斯无邪慝矣。’” ○国藩谨按：朱子编次此卷，即《近思录》末卷论圣贤气象之意。盖学道而独得于心，无与晤语，则尚友古人以发其志趣。若孔子见文于琴，遇姬于梦，及《论语·微子》篇中所论列是也。其后如庄周、荀卿、扬雄、王通之书，亦往往抗论古人，评骘当世，孟子七篇尤数数称述先民。朱子此卷采录凡十二章，予尝以类求之。有不尽于此卷者，如“诵诗读书，知人论世”一章，似可冠诸此卷之首，“尧舜汤文见知闻知”一章，似可殿于此卷之末，而朱子俱不甄录。《要略》一书，久已佚亡，其注文不可考矣！而吾友刘君搜得此书，又不及补罅显幽，逐章而为之说，遂使末学窥仰无自，徒兴孤陋之叹也。悲夫！

朱子年六十三时，成《孟子要略》，其书今佚，幸此书注中具载某章，入几卷之几，他日病愈，当依次编成，以复朱子之旧。戊申七月，刘传莹题金氏《孟子集注考证》后。

朱子所编《孟子要略》一书，原本久佚，传莹谨于金仁山先生《孟子集注考证》内搜出，得复此书之旧。至是书颠末，详见《语类·自著书门》、《文集·答黄直卿书》。戊申七月之季，汉阳通麋生传莹识。

[1] “序一”、“附录”、“序二”字样原刻本无，系本次修订为清眉目而加。

[2] “问”，据宋刊赵岐《孟子注》补。

[3] “彼”，宋刊赵岐《孟子注》作“破”。

[4] “目”，宋刊赵岐《孟子注》作“自”。

人名索引

一画

乙瑛

二画

丁驯

丁骅

丁焕

丁骙

丁焯

丁煊

丁烻

丁士元

丁世农

丁可学

丁际龙

丁茂卿

丁善庆（伊辅　养斋）

丁瑞南

丁聘贤

三画

万章

万斯大

万俟丑奴

女叔齐

卫青

卫武公

子产

子贡

子张

子思

子顺

子都

子夏

子敞

子婴

子游

子路

子襄

子玉得臣

子服景伯

马邺

马周

马援（文渊　伏波）

马融

马璘

马超江

马新贻

马端临（贵与）

四画

王五

王吉

王阳

王导

王抃

王述

王良

王环

王昕

王贲

王拯（少鹤）

王信

王峤（苏侪）

王宪

王通

王莽

王骏

王章

王商

王琳

王猛

王尊

王韶

王粲（仲宣）

王霸

王歙

王錱（壮武）

王鏊（守溪）

王十朋

王大经

王子克

王子垫

王子寿

王子晋

王子朝

王子猛

王夫之（船山　而农）

王水九

王引之（伯申）

王可斋

王石兰

王东堂

王世全

王东槐（荫之）

王毛仲

王仲翁

王庆云（雁汀）

王永时

王有龄

王守仁（阳明）

王安石（介甫　荆公）

王安国

王应麟（伯厚）

王国才

王定安（鼎丞　鼎臣）

王坦之

王念孙（怀祖）

王闿运（壬秋）

王通泗

王家储

王家璧（孝凤）

王彦章

王继贤（翰城）

王静庵

王僧达

王锡振（定甫）

王琴雅

王鹏远

王墙东

王麓屏

王羲之

王懋竑（白田）

元昊

元世祖

韦昭

韦玄成

韦昌辉

太王

太甲

太邱长

长息

毛贵铭（西垣）

毛鸿宾（寄云）

牛洪

仆固怀恩

仓公

仓颉

公孙丑

公孙弘

公孙衍

公孙勇

公明仪

公明高

公都子

公输子

丹朱

乌获

乌兰泰

文俊

文小南

文天祥（信国）

文中子

文荻堂

文琴台

方川

方叔

方苞（望溪）

方玉润（友石）

方东树（植之）

方宗诚（存之）

孔壬

孔丘（孔子　仲尼）

孔伋

孔光

孔融

孔广森

孔广璠

孔颖达（孔氏）

孔毓圻（恭悫）

孔觐堂

邓禹

邓琳

邓琮

邓瑶

邓飏

邓大程

邓子垣

邓元臣

邓长智

邓文泮（笔山）

邓光组

邓光绂

邓光缃

邓光黼

邓廷桢

邓汪琼（寅皆）

邓伯昭

邓绍良

邓显鹤（湘皋）

邓胜逵

邓庭楠

邓辅纶（弥之）

比干

毋鼓

边袖石

五画

甘昪

甘熙（石安）

甘延寿

甘祺仁

左仁初（青士）

左丘明（邱明）

左宗棠（季高）

左辉春（青峙）

石显

石奋（万石君）

石达开

石敬塘

龙九

龙子

龙且

龙大渊

龙启瑞（翰臣）

龙伯高

龙树棠（光辅）

东方朔

田光

田何

田单

田常

田横

田昆圃

田金爵

田敬堂（雨三）

申生

申培

申不害

申屠嘉

史晨

史久立（佩轩）

史可法

史思明

史朝义

史致谔（士良）

叶圻

叶贺孙

卢杞

卢绾

冉牛

北宫黝

归有光（震川　熙甫）

尔朱荣

白起

白居易（香山）

乐祁

乐正子

冯唐（潜郎）

冯敬

冯子材

冯卓怀（树堂）

冯誉骥

主父偃

宁殖

汉文帝（汉文　孝文）

汉元帝

汉成帝（孝成）

汉灵帝

汉武帝（孝武）

汉景帝

汉高祖（汉祖　高皇帝）

汉昭帝（孝昭）

汉宣帝

汉桓帝

汉惠帝（孝惠）

汉献帝

汉光武帝

召公

司马光（君实　温公）

司马迁（子长）

司马谈

司马相如

司城贞子

司烜氏

弘微

六画

吉庆

吉甫

吉尔杭阿

老子（老聃）

老莱子

共工

百龄

百里奚

匡衡

毕金科（应侯）

扬雄（子云）

托明阿

有若

成名标

夸父

尧

师旷

吕产

吕尚（太公望）

吕琦

吕禄

吕蒙

吕璜（月沧）

吕不韦

吕公弼

吕贤基（鹤田）

朱云

朱兰（久香）

朱冲

朱珪（文正）

朱桓

朱轼

朱琦（伯韩）

朱博

朱蓂（尧阶）

朱熹（朱子　紫阳　晦庵）

朱嶟（文端）

朱凤台

朱文炢（慎甫）

朱斗南

朱心垣

朱心鉴

朱玉声

朱世享

朱世剡（元魁）

朱仲卿

朱华堂

朱亦卿

朱孙诒

朱寿昌

朱声越

朱丽春

朱咏春

朱宗训

朱春晖

朱春堂

朱南桂

朱洪章

朱振绪

朱晓堂

朱皋亭

朱虚侯

朱维岳

朱富春（啸山）

朱弼堂

朱蔚堂

朱德冠

朱彝尊（竹垞）

伍子胥（伍胥）

伍宏鉴（海门）

先轸

向宠

向荣

向师棣（伯常）

任约

任昉

任柱

任棠

任农夫

仲弓

仲山甫

伊尹

伊秉绶

华佗

华阳君

多隆阿

庄周（庄子　庄生　庄叟）

刘大

刘长（淮南厉王）

刘向（子政）

刘安（淮南王）

刘表（景升）

刘杰（刘令）

刘备（先主　先帝　昭烈）

刘放

刘胡

刘敬

刘叟

刘章（朱虚侯）

刘裕

刘蓉（孟容　孟蓉　霞仙）

刘晏

刘彧

刘歆

刘葵

刘璋（季玉）

刘勰

刘蕃（季霞）

刘617-1

刘毅

刘彝

刘爚

刘一士

刘于浔（养素）

刘大櫆

刘子勋（晋安王）

刘子澄

刘开泰

刘长佐

刘长佑（荫渠）

刘长伸

刘长健

刘仁轨

刘义恭

刘文灿

刘方仍

刘凤翼

刘凤翮

刘书年

刘正柏

刘本杰（隐霞）

刘世圭

刘世贵

刘世墀

刘立简

刘永昌

刘永祚

刘永祺

刘权之（文恪）

刘有义

刘廷楠（让木）

刘传莹（椒云　茮云）

刘兴居

刘时华（廷材　宝泉）

刘连捷

刘其年

刘若珪

刘松山（寿卿）

刘岳昭

刘良琨

刘逢年

刘培元

刘培基

刘培垕

刘铭传（省三）

刘儒禹

刘毓嵩（伯山）

刘腾鸿（峙衡）

刘殿撰（詹岩）

刘履祥

刘镮之

齐泰

齐召南

齐威王

齐宣王（齐宣）

齐桓公（齐桓）

齐景公

齐悼惠王

充虞

米思翰

江永（慎修）

江一峰

江小帆

江上景

江孝棠

江孝椿

江沛霖

江忠济

江忠浚

江忠淑

江忠源（岷樵　忠烈）

江春湖

江药园

江登佐

江献鹏

池大鬓

关羽（关公　关帝）

关志江

汤（成汤）

汤斌（文正）

汤鹏（海秋）

许由

许行

许远

许伯

许武

许慎（叔重　召陵）

许靖（文休）

许敬宗

许德勋

祁寯藻

宇文融

汲黯

239-1 臂子弓

孙宝

孙资

孙策

孙愐

孙兰检

孙先振

孙先捷

孙衣言（琴西）

孙观臣

孙林父

孙奇逢（征君）

孙叔敖

孙夏峰

孙葆恬（劭吾）

孙铭恩

孙绳武

孙嘉淦（文定）

孙颐臣

孙鼎臣（芝房）

孙鼎庵

阮元（芸台　文达）

如淳

纪昀（文达）

七画

寿寂之

孝己

严安

严正基（仙舫）

苌弘（苌叔）

苏武

苏秦（苏季）

苏洵（老泉）

苏峻

苏轼（子瞻　东坡）

苏辙（子由）

苏颋

苏老义

苏源生

杜牧（樊川）

杜甫（少陵　杜陵）

杜佑（君卿）

杜衍

杜预（元凯）

杜正伦

杜让能

杜季良

杜受田

杜慧度

李广

李元

李允

李白（太白）

李宁

李贞

李寿

李利

李亨

李泌（邺侯）

李恪（吴王）

李宪

李祐

李信

李陵

李崧

李倓（建宁王）

李康

李斯

李善

李塨（恕谷）

李福

李愬

李暠

李颙（二曲）

李士棻（芋仙）

李万仓

李广利

李子彦

李开林（秀峰）

李天锡

李元度（次青）

李少崧

李从珂（潞王）

李本桂

李世德

李进诚

李西涯

李尧贤

李光久

李光地（文贞）

李光英

李光弼

李竹吾

李华封

李自成

李兆受

李兆洛

李安溪

李阳冰

李寿廷（树人）

李怀光

李伯时

李沅发

李沨元

李泮乐（起藻）

李劭青

李阿七

李岳生

李臣典

李秀成

李茂贞

李忠义

李宗羲（雨亭）

李诗白

李绍宏

李星沅（石梧）

李梅生

李崇玉

李商隐（樊南　义山）

李道宗（江夏王）

李寄云

李鸿章

李鸿裔（眉生）

李续宜（克让）

李续宾（迪庵　忠武）

李朝斌

李象晟

李象昺

李登胜

李嗣元（春甫）

李嗣源

李熙臣

杨仆

杨朱（杨子）

杨兴

杨炎

杨621-1

杨慎（升庵）

杨璋

杨震

杨开梅

杨云斋

杨介亭

杨竹溪

杨名时（文定）

杨秀清

杨应灼

杨昌浚

杨岳斌（厚庵　载福）

杨春皆

杨相如

杨继盛（忠愍）

杨惟高

杨遇春

杨惠琇

杨彝珍（性农）

来歙（君叔）

轩辕

吴广

吴汉

吴起

吴育

吴喜

吴三桂

吴元济

吴太若

吴文章

吴文深（致远）

吴文镕（文节）

吴玉君

吴廷栋（竹如）

吴光煦

吴阿三

吴坤修（竹庄）

吴英樾

吴明远

吴荣林

吴荣楠

吴荣楷（春冈）

吴钟骏

吴宫黄

吴振世

吴敏树（南屏）

吴鸿恩（春海）

吴嘉宾（子序）

吴嘉淦（清如）

吴德旋（仲伦）

旷六柱

旷东序

旷半崖

旷尧臣

旷竹友

旷莲峰

旷逸斋

旷敏本（岣嵝）

旷鲁源

旷槛泉

伯石

伯乐

伯夷

伯奇

伯益

告子

何栻（廉昉）

何晏

何逊

何曾

何云岩

何无忌

何仕冢

何庆全

何庆治

何庆

何庆熙

何汝霖

何桂珍（丹畦　丹溪）

何桂清

何阿常

何绍基（子贞）

何绍祺（子敬）

何秋涛（愿船）

何凌汉（文安）

何商隐

何晴澜

何傅岩

何璜溪

余宣（旬甫）

余允文（隐文）

余世劳

余世柄

余世校

余生春

余君山

谷永

谷吉

邹子律（春生）

邹兴鲁

邹兴愚（柳溪）

邹汉勋（叔绩）

邹祖询

邹振杰

邹瑂玉

邹鲁道

邹隆岱

辛毗

宋玉

宋祁

宋郊

宋595-1

宋混

宋澄

宋濂（景濂）

宋璟

宋子仙

宋太祖

宋文帝

宋光宗

宋关佑

宋齐邱

宋仁宗（仁祖）

宋孝宗

宋明帝

宋神宗

宋襄公

间忌

闵子

汪绂

汪琬

汪觉庵

汪振基

沈约

沈056-4

沈起

沈晖

沈石长

沈攸之

沈延煌

沈学阶

沈宗济

沈宗涵

沈维鐈（子彝）

沈曾植

沈曾肇

尾生

张飞

张仪

张老

张成

张汤

张巡（睢阳）

张苍

张良（子房　留侯）

张英（敦复　文端）

张保

张禹

张说

张敖

张载（横渠　张子）

张轼（南轩）

张缅

张镒

张毅

张穆（石舟）

张衡

张履（渊父）

张文虎（啸山）

张文瑞

张方平

张以诰（兢安）

张以谟

张玉良

张正旭

张本用

张尔歧（蒿庵）

张式曾

张百揆

张百衢

张光藻

张伟山

张安世（富平侯）

张兴世

张伯行

张运兰（忠毅）

张国重

张国樑

张秉钧（小山）

张念芝

张学斯

张宜亭

张经田

张亮基

张总愚 [1]

张洛刑（落刑） [2]

张顾堂

张海门

张涤三

张家强

张维沧

张维屏（南山）

张彭年

张斯锟

张朝琮

张释之

张舜民

张敦复

张善准（树程　平泉）

张善镛

张湘崖

张慧田

张悫田

张锡戊

张楚江（南屏）

张惠言（皋闻）

张裕钊

张裕钧

张裕铭

张裕锴

张裕镇

张献忠

张鼎五（芗塍）

张鹏振

张履祥（考夫　杨园）

邵雍（邵子）

邵又曾

邵凤仪

邵齐焘

邵宗贽

邵宝勤

邵顺年

邵顺国

邵懿辰（位西　蕙西）

邵懿蕃

陆云

陆机

陆贽（敬舆　陆宣公）

陆九渊（象山）

陆世仪

陆陇其（稼书　清献）

陆继辂

陆桴亭（道威）

陆德明

陈仅

陈平

陈代

陈汤

陈安

陈奂

陈竞

陈胜（陈涉）

陈容

陈道

陈湜

陈瑚（确庵）

陈溥（广敷）

陈豨

陈端

陈彝

陈421-1

陈元方

陈元龙

陈升之

陈文帝

陈介祺

陈北斗

陈玉成

陈用光

陈邦彦（忠愍）

陈仲鸾

陈庆镛（颂南）

陈远济

陈远谟

陈孚恩（子鹤）

陈良翰

陈宏谋

陈国瑞

陈岱霖（庆覃　堇覃）

陈学受（艺叔）

陈荫召

陈钟英

陈源兖（岱云）

陈源豫（季牧）

八画

武丁

武安侯

耶苏

苗夔（先簏　先麓）

苗玉璞

苗沛霖

范晔（蔚宗）

范雎

范仲淹（希文　文正）

茅坤

林清

林则徐（少穆　文忠）

林启荣

林启容

林源恩（秀三）

郅都

郅支单于

欧阳修

欧阳勋（子和）

欧阳天鼎

欧阳心璥

欧阳玉光

欧阳成材

欧阳兆熊（小岑　晓晴）

欧阳定果

欧阳定枚

欧阳定枢

欧阳定楫

欧阳定楙

欧阳定榦

欧阳绍洛（323-1 东）

欧阳柄钧

欧阳柄铨（牧云）

欧阳顺源

欧阳席珍

欧阳惟本

欧阳凝祉（福田）

明珠

明太祖

虎嵩林

典韦

呼韩邪单于

罗萱（伯宜）

罗隐（昭谏）

罗大纲

罗开营

罗日阮

罗兆升

罗兆作

罗汝怀（研生）

罗国俊（九峰）

罗拱诗

罗洪元

罗泽南（罗山　忠节）

罗钦顺

罗逢元

罗道源

罗遵殿（淡村）

罗嘉旦

易牙

易文杰

易光蕙

易问斋

易良幹（临庄）

易昌纲

易紫桥

易筠亭

易履元

卓茂

周公

周昌

周勃（绛侯）

周章

周瑜（周郎）

周小村

周天受

周凤山

周文王

周文元

周文泉

周仪338-1

周永年（书昌）

周圣楷

周亚夫

周成王

周寿昌（荇农　杏农）

周灵王

周武王

周康王

周幽王

周顺昌（景文　忠介）

周宣王

周培春

周敦颐（周子）

周腾虎（弢甫）

季札（季子　延陵）

季通

季愔

季熙

季麟（晴郊）

季芝昌（云书　仙九）

季邦桢

季念贻（君梅）

季纶全

季厚基

季厚堃

季厚镕

和珅

和春

牧力皮（牧皮）

岳飞（岳王　忠武）

服虔

金榜

金正希

金可亭

金树荣（竺虔）

金殿珊

金履祥（仁山　吉父）

郑玄（康成）

郑吉

郑伯

郑珍

郑樵

郑兴仪

郑阿明

郑敦谨（小珊）

郑魁士

庞朋（君锡）

庞勋

庞参

庞作霖

庞自诚

庞际云

庞际咸

庞际韶

庞泽銮

庞复还

河间献王

宜僚

宓子贱

房乔

戾太子

单父

单豹

孟光

孟光

孟轲（孟子）

孟贲

孟416-1

孟施舍

弥子

屈原（左徒）

肃顺

终军

九画

契

赵佗

赵孟

赵括

赵枚

赵苞

赵高

赵奢（马服）

赵铸

赵三元

赵仁基（厚子　悔庐）

赵东昕

赵申乔

赵凤诏

赵汇增

赵南星（忠毅）

赵钟书

赵焕联（玉班）

赵烈文

赵熙文

赵简子

赵慎畛（文恪）

郝懿行（兰皋）

项它

项籍（项王）

项克珠

荣维善

胡广

胡亥

胡宏（五峰）

胡寅（致堂）

胡渭

胡焯（光伯）

胡龁

胡瑗

胡三省（身之）

胡天游

胡云阁

胡匡衷（朴斋）

胡安国（文定）

胡来誉

胡灵秀

胡林翼（润之　润芝　文忠）

胡昌侯

胡季临

胡承诺

胡咸臧

胡信贤

胡家玉（小蘧）

胡培翚

胡镜堂

柏直

柳春

柳下惠

柳宗元

南荣趎

南宫适

荀况（荀卿　孙卿　荀子）

荀悦

郦生

柯樾（筱泉　小泉）

柯华辅

荣维善

南霁云

冒顿

皇颉

皇甫璟

侯芭

侯景

侯瑱

禹

俞晟

俞樾（荫甫）

钟会

钟嵘

段凝

段玉裁（茂堂）

弈秋

帝喾

姜宸英

洪秀全

洪亮吉

扁鹊

祖逖

祝洤

费祎

贺映南

骆秉章

贯高

姚江

姚范

姚莹（石甫）

姚崇

姚鼐（姬传　惜抱）

姚镶

姚文田（秋农　文僖）

姚阿麻

十画

秦桧

秦嘉

秦二世

秦少觌

秦日纲

秦庄王（严王）

秦武王

秦始皇

秦昭王

秦惠王（惠文王）

秦蕙田（树澧　文恭）

秦穆公

秦襄王

班固

载铨

袁安

袁粲

袁416-1

袁甲三（端敏）

袁芳瑛（漱六）

袁若瑛（谷怀）

袁保恒

都兴阿

耆英

壶子

耿育

耿精忠

莫先

莫强

莫云衢

莫友芝（郘亭）

莫方芝

莫与俦（犹人）

莫与班

莫生芝

莫如爵

莫秀芝

莫希芝

莫祥芝

莫庭芝

莫瑶芝

莫嘉能

莫折天生

晋文公

晋安帝

晋武帝

贾谊（贾生　贾长沙）

贾捐之（君房）

真德秀（西山）

桂嵩庆

桓荣

桓魋

桓少君

桀

夏万程

夏家升

夏家泰（阶平）

夏家贲

夏家谦

夏家鼎

夏家豫

顾莼（南雅）

顾子山

顾炎武（亭林　宁人）

顾栋高

顾恺之

顾宪成（泾阳）

晏婴（晏子）

晏仲武

晏端书（彤甫）

柴奇

晁错

晁说之

钱沣（南园）

钱复

钱广泰（港舦）

钱仪吉（衎石）

钱汝恭

钱汝悫

钱应溥

钱陈群（文端）

钱学源

钱炳森

钱泰吉（辅宜　警石）

钱振伦（楞仙　崙仙　仑仙）

倭仁（艮峰）

倪文蔚（豹岑）

徐乐

徐晃

徐弦

徐禧

徐锴

徐文盛

徐石泉

徐春泉

息夫躬

皋陶

纣（殷王受）

殷仲文

殷高宗

奚斯

胶鬲

逢滑

高快马

高自位

高攀龙（景逸）

郭琇

郭熊

郭子仪（汾阳）

郭仑焘

郭本含

郭本谋

郭世偁（存门）

郭世遵

郭刚基（依永）

郭观亭

郭攸之

郭昆焘

郭学显

郭诠世

郭家彪（春坊）

郭家暾

郭崇韬

郭嵩焘（伯琛　筠仙　云仙）

郭遇杰

郭靖君

郭璧斋

郭霈霖（雨三）

离娄

唐焕

唐鉴（镜海）

唐义训

唐天权

唐元洪

唐太宗（文皇）

唐中和

唐文选

唐代宗

唐仲冕

唐尔藻

唐玄宗（明皇）

唐光阁

唐闳中

唐武宗

唐绍周

唐树义

唐昭宗

唐宣宗

唐宪宗

唐贯驷

唐逢辰

唐翊庭

唐寅弼

唐酬英

唐福三

唐蔚庭

唐震华

唐德宗

唐耀南

凌九

凌十一

凌玉垣（获洲）

凌玉城（子417-1 ）

凌廷堪（渝安）

浩生不害

家伯醇

宰孔

宰我

诸葛恪

诸葛亮（武侯）

陶朱

陶应

陶侃（士行）

陶澍（文毅）

陶潜（渊明）

陶弘景

桑弘羊

十一画

曹休

曹交

曹伟

曹参

曹彬（武惠）

曹操（太祖）

曹子丹

曹西垣

曹振镛（文正）

曹禹川

曹颍生

曹霁楼

黄忠

黄帝

黄倬

黄冕（南坡）

黄琮（矩卿）

黄霸

黄士瀛（仙峤）

黄子澄

黄文金

黄兆麟

黄宗羲（梨州）

黄孝职

黄星平

黄秀魁

黄直卿

黄庭坚（涪翁　山谷）

黄润昌

黄恕皆

黄道标

黄辅相

黄彭年（子寿）

黄景仁（仲则）

黄醇熙

黄翼升

萧何

萧威

萧心庄

萧子良（竞陵王）

萧方诸

萧启江（果壮）

萧庆衍

萧汉溪

萧孚泗

萧锦忠

萧捷三

萧望之

梅文鼎（定九　勿庵）

梅钟澍（霖生）

梅曾亮（伯言）

戚继光（元敬）

盛圣传

龚玬

龚遂

崔杼

崔邠

崔延伯

崔祐甫

常惠

盖宽饶

康延孝

章惇

章晓潭（吉斋）

章得象（郇公）

商鞅（商君）

商瞿

阎乐

阎若璩（百诗）

庾亮

庚信

鹿善继（忠节）

盖宽饶

梁鸿

梁均王

梁俪裳

梁惠王

梁简文帝

清太宗

清太祖

清仁宗

清文宗

清世宗（宪皇帝）

清圣祖（仁皇帝）

清宣宗

清高宗（纯皇帝）

尉元

屠睢

屠牛坦

姬衎

姬剽

隋文帝（隋文）

隋炀帝

十二画

蒋安瑜

蒋益澧

蒋嘉棫（莼卿）

彭旭

彭泽

彭宠

彭越

彭丰本

彭玉麟（雪琴）

彭从美

彭申甫（丽崧）

彭永思（两峰）

彭必化

彭光胜

彭庆也

彭庆吉

彭庆龄

彭声扬

彭志本

彭步南

彭孚本

彭序本

彭治官

彭雨苍

彭树森

彭宜仁

彭胜桂

彭毓耒

彭毓杖

彭毓楛

彭毓椿

彭毓麓

彭毓橘

彭筱舫

彭薄墅

韩非（韩子）

韩信（淮阴侯）

韩康

韩绛

韩敕

韩菼（慕庐　文懿）

韩琦（稚圭　韩魏公）

韩愈（退之　昌黎）

韩西舫

韩鼎晋

董允

董贤

董梧

董召南（董生）

董仲舒（董子）

董重质

敬姜

葛大宾（寅轩）

葛长添

葛世珍

葛生霞

葛先晋

葛封泰

葛封梁

葛荣荫

葛荣馆

葛振湘

葛镇岳

葛镇堡

葛耀明

塔齐布（智亭　忠武）

琦善

琴张

惠栋（定宇）

景春

跖

喻韬（德彰）

喻宾谷

傅说

智伯

嵇康

程颐（伊川　程子）

程颢（大程子）

程桓生（尚斋）

程鸿诏（伯敷）

程颖之

程端礼

焦竑

舒涛（伯鲁）

舜

鲁阳

鲁平公

鲁仕骥（挈非）

鲁仲连（鲁连子）

鲁庄公（严公）

鲁僖公

象

普承尧（钦堂）

雍齿

曾元

曾巩（子固）

曾怀

曾参（曾子　宗圣）

曾据

曾皙（曾西）

曾觌

曾上台

曾文炳

曾以彰

曾玉屏（星冈）

曾功杰

曾纪泽

曾纪官

曾纪淞

曾纪鸿

曾纪渠

曾纪梁

曾纪湘

曾纪瑞

曾应贞（元吉）

曾国华（温甫）

曾国荃（沅甫　沅浦　沅圃）

曾国葆（贞幹　事恒　季洪）

曾国潢（澄侯）

曾明德

曾孟学

曾鬼六

曾兼山

曾容若

曾祯第

曾辅臣

曾竟希

曾尊三

曾瑞堂

曾楚材

曾儒胜

曾麟书（竹亭）

曾骥云（高轩）

温峤

温庭筠

湘妃

富弼

谢安

谢朓（谢宣城）

谢上许

谢子湘

谢兰生

谢兰英

谢兰阶

谢兰墀

谢兰640-1

谢弘微

谢邦鉴（吉人）

谢邦翰（春池）

谢仲坃

谢廷恩（拜赓）

谢志珊

谢灵运（康乐）

谢枋得（叠山）

谢果堂

谢亮弼

谢振定（芗泉）

缇萦

十三画

蒙恬

雷铎（子木）

雷再浩

楚庄王

赖史直

蓝正樽

蓝阿和

虞豫

虞翻

虞允文

路琼之

路温舒

嵩祝

鲍泉

鲍超

鲍叔牙（鲍叔）

微子

微仲

廉颇

阖闾

窦垿（兰泉）

福济

褚汝航

十四画

蔡叔

蔡京

蔡邕（伯喈）

蔡世远（文勤）

蔡兴宗

蔡道宪（忠烈）

蔡辅世

蔺相如

裴宽

裴子野

管仲（管子　夷吾）

管叔

管同（异之）

箕子

僧东林

僧格林沁

端华

赛尚阿

谭于先

谭昌明

谭禹门

廖纶

暨艳

翟义

熊本

十五画

樗里子

樊哙

臧仓

臧毅

墨翟（墨子）

德兴阿

滕文公

稷（后稷）

黎恺（雨耕）

黎恂（雪楼）

黎大迥

黎正训

黎吉云（樾乔）

黎安理

黎国柄

黎庶昌

黎庶364-1

黎庶焘

黎庶蕃

黎梅村

黎福畴（寿民）

鲧

颜渊（颜回　颜子）

颜习斋

颜师古

颜杲卿

颜佩韦

颜真卿（鲁国公）

潘岳

潘时举

潘伯寅

潘鸿焘（伊卿）

嬖奚

豫让

十六画以上

霍光

霍去病

薛向

薛讷

薛湘（晓帆）

薛文遇

薛抚屏

薛继贤

燕昭王

穆满

穆其琛（海航）

穆彰阿（长白宫保）

羲和

羲皇

戴处

戴圣（小戴）

戴安

戴逵（安道）

戴焘

戴奢

戴煦

戴震（东原）

戴熙（醇士　文节）

戴德

戴一美

戴之恒

戴以恒

戴可恒

戴尔恒

戴永荃

戴有恒

戴自恒

戴兆春

戴兆登

戴兆衡

戴名世

戴如恒

戴其恒

戴果恒

戴佳642-1

戴所恒

戴法兴

戴承徵

戴道立

戴道亨

戴道峻（升南）

戴道泰

戴斯恒

戴钧衡（存庄）

魏尚

魏征

魏豹

魏禧

魏无知

魏文帝

魏忠贤

魏明帝

魏黄生

魏安釐王

瞽叟

蹠

夔

黥布

灌婴

593-1 兜

穰侯

赣遂

编制者：喻几凡

[1] 系“张宗禹”的诬称。

[2] 系“张乐行”的诬称。

目录

经

毛诗

周易

周官

仪礼

礼记

左传

国语

穀梁传

尔雅

诂训杂记

史

史记

汉书

后汉书

三国志

通鉴

文献通考

子

管子

庄子

淮南子

集

楚辞

陈思王集

阮步兵集

陶渊明集

谢康乐集

鲍参军集

谢宣城集

李太白集

杜少陵集

陆宣公集

韩昌黎集

昌黎外集

柳河东集

白氏长庆集

李义山集

杜樊川集

嘉祐集

元丰类稿

东坡文集

东坡诗集

山谷诗集

剑南诗集

朱子文集

元遗山诗集

阳明文集

望溪文集

孙文定集

文选

古文辞类纂

骈体文钞

附：广韵

篇目索引

返回总目录

经

毛诗 [1]

《周南·关雎》

窈窕，叠韵。

关、001-1 ，异同字。

善心曰窈，善容曰窕。

按：尊敬师傅之下当有缺文。

淑，俶同音通用。

逑、仇，同音通用。

展转，叠韵。反侧，双声。

流，假借得训。

芼、001-2 ，同音通用。择菜曰芼，择米曰道禾。

《周南·葛覃》

灌木、001-3 木，同音同义。丛木、最木，异音同义，皆谓木之聚生者也。左太冲《吴都赋》云：“宗生高冈，族茂幽阜。”

002-1 、射，同音通用。

私，活字死用。

污，反用本义，与乱侄之乱、兼草之兼相类。

烦，002-2 之假借。

《周南·卷耳》

顷筐为浅筐，懿筐为深筐。

周，偏也。上下百官，各居其列，谓之周行。周偏则广大。按鹿鸣之周行，犹大道也。《左传·襄公十五年》之说近是，毛说非确。

崔嵬，叠韵。与陮隗音义皆同。

姑、辜、盐皆训，且依声得义。孤负、辜负，亦依声。

虺002-3 ，叠韵。玄黄，双声。

吁为002-4 之假借字。

《周南·樛木》

履所以容足，引申之乃训为禄。

樛、朻，音义皆同。

《周南·螽斯》

薨薨，与《集韵》之002-5 002-5 、《广雅》之002-6 002-6 ，音义皆同。

揖揖之与集集，蛰蛰之与斟斟，音义皆同。

《周南·桃夭》

因枲实，而凡实皆以003-1 象之。此引申之训，因坟训大，而003-1 亦训大。此假借而得训。

《周南·兔罝》

曰椓，曰杙，曰《尔雅》释宫之擑。

逵、馗，音义皆同。

《周南·芣苢》

任、妊，古今异同字。

桴苡、芣苢，音义皆同。

《周南·汝坟》

调即朝之假借字。

蘖、枿、003-2 ，皆同义通用。肄者，蘖枿之假借。003-3 者，肄之异同或体字。

《周南·麟之趾》

题003-4 顶颡定，连类互训。

《召南·鹊巢》

秸鞠、003-5 003-6 、秸003-7 、结诰、击穀，皆依声以得义。

布穀、搏穀、穫穀，皆依声以得义。

讶、迓，古今字。

方与旁字同意。犹并也。溥，普也。

方行天下，方告无辜于上小民方兴。皆训并也，普也。此曰方之犹曰横行于其中也。

夫譬之一人，横行于天下，与立政之方行天下同义。此引申得义。

《召南·采蘩》

僮僮、童童，同音通用。

《召南·草虫》

忡忡、冲冲，同音通用。

《召南·采004-a 》

004-1 、夹，古今字。

湘，004-2 之假借之。004-2 与004-3 ，古今异同字。

《召南·甘棠》

茀、芾，同音通用。

004-4 、茇，古今异同字。

愒、004-5 〔憩〕、塈，同音通用。

《召南·行露》

厌浥，连绵字。

以“岂不”二句作一句读，殊与经旨不合。

《召南·羔羊》

委蛇毛、逶迤韩、倭迟四牡、委佗君子偕老、委移骚、004-6 迟甘泉赋、蜲蛇西京赋，皆同音通用。

它、004-7 、佗，同音通用。

从、踪，古今异同字。

005-1 、005-2 、005-3 ，同音通用。

005-0 、鬷，同音通用。

《召南·殷其靁》

殷其训体。殷殷、隐隐，同音通用。

皇、偟、遑，古今异同字。

《召南·摽有梅》

某，梅，古今字。楳者，梅之或体字。

摽莩、005-5 蔈，同音通用。

塈、概、寘，同音通用。

《召南·小星》

嘒彼训体。

噣005-6 啄注，同音通用。

心大而噣小，参大而昴小，故众妾自比于噣与昴也。

《召南·江有汜》

汜、洍，同义通用。

此与过葛藟之亦莫我，有莫我顾、莫我闻日居月诸之不我报，字法相等，皆可连类互训。

《召南·野有死麕》

麕、麏，古今异同字。

麞、獐，古今异同字。

朴樕召南、仆遫息天躬行、扑朔木兰诗，同音通用。

舒而训体。娧娧，本字脱脱，假借字。

搉搉、茙茙，同音通用。蒙茸、厖茸，亦同音通用。

《召南·何彼006-1 矣》

006-1 006-1 、茙茙、茸茸，同音通用。

曷，不曷词也。006-2 缗罠，同音通用。

《召南·驺虞》

彼茁训体。

《邶风·柏舟》

匪不四句，《韩诗外传》卷一三次引之；卷九引之。《新序·节士篇》引之，《列女传》两次引之。匪不二句，《汉书·刘向传》引之，威仪二句，孔子闲居引之。《左传·襄公卅一年》引之，《新书》容经引之，《列女传》引之。

逮逮，棣棣，同音通用。

泛彼训体。

耿耿、儆儆、烱烱、警警，同音通用。

我心二句，《韩诗外传》卷一引之。

据休诸凭怙恃，同类互训。

悄悄二句，《孟子》引之，《荀子·宥坐篇》引之，《韩诗外传》卷十引之，《列女传》引之。

有摽训体。寤辟，双声字。寤擗、晤辟，同音通用。

迭006-3 、秩006-4 ，同音通用。

《邶风·绿衣》

维其词也。凄其训体。

《邶风·燕燕》

差池，叠韵。颉颃，007-1 007-2 ，同音通用。

007-3 、将，古今异同字。而两将之将亦送也。

壬、妊同音通用。

《邶风·日月》

逝词也，杕杜之噬，硕鼠之逝将去汝，皆词也，不必训逮训及。

胡也、宁也、曷也、害也、遐也、瑕也，皆词之假也。

述、遹、术，同音同义通用。

《邶风·终风》

终字当依王氏释词。两言字，皆词也。

曀、007-4 ，古今异同字。

《邶风·击鼓》

其镗训体。

踊跃，连绵字。

土，实字虚用，有忡训体。

挈、契，古今异同字。契阔，连绵字。

《邶风·007-7 风》

令人与佳人、美人、哲人、佼人等同类。

008-1 睆，叠韵字。

《邶风·雄雉》

泄泄、洩洩，同音通用。

伊，词也，伊、繄同音通用。

《邶风·匏有苦叶》

厉、008-2 ，同音通用。

有弥，有008-3 训体。

泮、判，同音通用。

《邶风·谷风》

黾勉，双声连绵字。黾勉，密勿，008-4 没，同音通用，皆因音得义也。勉勉、勿勿、没没，亦皆音得义。

畿，机之假借字。阃也，008-5 机也，皆门中央所竖之短木。

宴、燕，异同字。阅，说之假借字。《汉书·杨恽传》“我不能自容”，即此句之意。

皇、遑，古今异同字。

匍匐，连绵字。扶、服，同音通用。

御、禦，古今异同字。

肄，勚之假借字。未释。

《邶风·旄丘》

堥丘、旄丘，古今异同字。

蒙戎，因声得义。尨、茸，同音通用。

琐尾，双声字。尾，娓之假借字。

曰流离，曰鹠009-1 ，曰鹠离，曰留离，皆同音通用，亦或曰栗留。

褎如训体。

《邶风·简兮》

按方将犹旁行也。赫如训体。

《邶风·泉水》

毖彼训体。娈彼训体。

泲沵〔祢〕，皆当为所适国之地，非卫地也。出宿于彼乎，于此乎。饮饯于彼乎，于此乎，皆思归而设想拟议之词。

滋、兹，古今异同词。

言词也，传训我非。瑕，亦词也，传训远非。

《邶风·北门》

适者，谪之假借字。009-2 者，谪之俗字。

遗加归委敦投，同类互训。

《邶风·北风》

雱，旁，或体字。虚邪，虚徐，依声得义。

虚徐，叠韵连绵字。

《邶风·静女》

其姝训体。

爱、009-3 、009-4 ，考异。踟蹰，连声字。

其娈训体。有炜训体。

怿、释考异。

《邶风·新台》

燕婉，叠韵连绵字。

有泚有洒皆训体。

按作腆是。戚施，010-1 010-2 、010-3 010-4 考异。

《邶风·二子乘舟》

景、憬，古今异同字。

瑕，犹何也。不瑕，犹无何也。《史记·袁盎传》丝能日饮亡何。亡何，犹宋人语录“不怎的”也。有害，谓伤害义理也。可一死，可一无死，死伤勇，勇则害义理矣。言伋寿之死得无伤害义理乎，悲之深而反咎之，反离骚之义也。

《鄘风·柏舟》

泛彼、髧彼，皆训体。

髧、010-5 、010-6 ，同音通用。

010-7 ，本字。髦、髣皆假借字。

特匹进退字。

《鄘风·墙有茨》

襄，没也，亦有除去之意。

《鄘风·君子偕老》

010-8 揄，翟狄，阙屈，并同音通用。

蒙冢，古今异同字。

绁者，亵之假借字。

中谓之颜，旁谓之角。中谓之011-1 ，旁谓之角。

《鄘风·桑中》

沬，妹，同音通用。牧，坶，音相近亦通用。

《鄘风·鹑之奔奔》

贲贲、奔奔、姜彊，同音通用。

《鄘风·定之方中》

011-2 者，臬之假借字。

景当仍揆测曰景。与上句望字，下句观字，连类互训。公刘诗“相其阴阳，观其流泉，度其隰原”，相、观、度三字亦连类互训。不曰相，曰度曰揆，此而曰景者，亦实字虚用之法。公刘之既景，乃周亦□登高望景以至四方。

霝零、011-3 落，皆古今异同字。

《鄘风·蝃002-1 》

蝃、011-4 、011-5 、011-6 ，古今异同字。

011-7 、011-8 ，同音通用。

《鄘风·干旄》

彼姝训体。

祝为轵之假借不甚确。

《鄘风·载驰》

漕、曹，或体字。

跋、012-1 ，同音通用。

王引之以稚为骄稚。

童而角，幼而狂，句例恰合。

《卫风·淇奥》

奥者，澳。隩之假借字。

绿者，录之假借字。

竹者，012-2 之假借字。

匪者，斐之假借字。

切012-3 、瑳磋、错012-4 、摩磨，皆古今异同字。

宣、喧、烜，古今异同字。

会、012-5 、012-6 、012-7 ，括同义通用。

箦、积，同义通用。

《卫风·考槃》

槃、般、盘，同义通用。

轴者，迪之假借字。

《卫风·硕人》

褧、012-8 ，同音通用。012-9 者，褧之假借字。景亦假借字。

犀、栖，同音通用。

螓、蜻，古今异同字。

蛾者，娥之假借字。

倩、蒨，同音通用。嘕亦一声之转。

有骄训体。

孽孽、蘖蘖、擜擜、013-1 013-1 ，皆同音通用。

杜诗“万方频送喜，无乃圣躬劳”，极言皇心欢悦之象。此诗“无使君劳”，极言庄姜初至、夫妇好合之状。

《卫风·氓》

敦丘、013-2 丘，同音通用。

諐、愆，或体字。

沃若训体。

黮者，葚之假借字。

媅酖妉湛眈，同音通用。

童容、潼容，同音通用。

左传庶人工商遂，咥其训体。

泮、畔，同音通用。

旦、怛之假借字。

013-3 或怛字。

《卫风·竹竿》

梢、萷、揱，同音通用。

之瑳、之傩训体。

攸，正字；悠，通用字；浟、滺皆俗字。

《卫风·芄兰》

遂兮、悸兮训体。

悸悸以为犹惴惴也。

甲、狎，同音通用。

013-4 、013-5 ，或体字。

《卫风·河广》

014-1 、杭，古今同异字。航，俗字。

企、跂，古今同异字。

《卫风·伯兮》

朅兮训体。

殳、祋、杸，同音通用。

谖、014-2 、煖、萱、萲，皆同音通义。

《卫风·木瓜》

蚍螛，或体字。

《王风·黍离》

014-3 014-3 、靡靡，古今异同字。

摇摇、愮愮，古今异同字。

014-4 、穗，古今异同字。

《王风·君子于役》

西、栖，或体字。

弋杙、桀榤，古今异同字。

《王风·君子阳阳》

阳阳，扬扬之假借字。

敖，朱传以为舞位。

《王风·扬之水》

其、己、记、忌、015-1 ，皆词也，同音通用。

甫、吕，同音通用。

《王风·中谷有蓷》

暵、015-2 ，同音通用。

蔫、菸、015-3 、葾、暵，同类互训，皆色败也。

暵其、嘅其、条其、啜其，皆训体。

《王风·大车》

015-4 015-4 、槛槛，同音通用。

菼，015-5 之或体字。

015-6 者，螨之或体字。

皦、皎，同音通用。

《王风·丘中有麻》

015-7 、埆、硗、确，同音通用。

《郑风·将仲子》

忍、韧，古今异同字。刃，假借字。

《郑风·大叔于田》

迾，本字烈、列，皆同音通用。

膻，本字襢。或体字袒，古今异同字。

015-8 ，本字嫚。慢，假借字。

掤，本字冰，假借字。

015-9 ，本字鬯，假借字。

《郑风·清人》

旁旁、016-1 016-1 ，同音通用。

016-2 、乔，同音通用。

消摇、逍摇，古今异同字。

016-3 016-3 、陶陶，同音通用。

016-4 ，抽，或体字。

《郑风·羔裘》

晏，鲜盛非常说。

《郑风·遵大路》

擥、揽，古今异同字。

016-5 、016-6 ，同音通用。

《郑风·女曰鸡鸣》

有烂训体。

劳、来、勤，同类互训，今俗曰辛苦。

《郑风·有女同车》

016-7 、舜、蕣，同音通用。

将将、玱玱、锵锵，皆同音通用。

《郑风·山有扶苏》

疏、胥、苏，同音通用。

龙，一名茏，古作笼鼓。

《郑风·狡童》

佼、狡，同音通义。

《郑风·丰》

丰，妦或体字。

丰017-a 训体。

《郑风·东门之017-1 》

有践训体。

《郑风·风雨》

胶胶、嘐嘐，同音互通用。

《郑风·子衿》

017-2 、衿，古今异同字。襟者，或体字。

挑、佻，同音通用。佻达，双声字。

宫县四面，轩县三面，宫轩二字，实字虚用。

《郑风·出其东门》

綦、017-3 ，或体字。员，释词。

017-4 、堙，同音通用。

城曲谓之017-4 ，其处较他处独厚，为四方之台，后世谓之望敌台，或谓之炮台，古者谓之阇。天子诸侯之门皆筑台，而中穿瓮门，故谓之台门，或谓之阙门，大夫则以台门为僭，此皆台下之门也，若台上有门则谓之飞阁，谓之飞闼，今流通谓之城门楼矣。

《郑风·野有蔓草》

零、灵，同音通用。

018-1 、团、018-2 ，同音通用。

婉、018-3 ，同音通用。

邂逅、解遘、解觏，同音通用。

瀼瀼、穰穰、018-4 018-4 ，同音通用。

《郑风·溱洧》

涣涣、泛泛、汍汍，同音通用。

018-5 、018-6 ，同音通用。

凡018-6 音皆有大意。芋亦大也，夸亦大也。

陶者殷其训体。

《齐风·还》

肩、018-7 ，同音通用。018-8 、猏，俗字。

还、茂、昌，训体。

《齐风·著》

宁、著，同音通用。

英者，瑛之假借字。

《齐风·东方之日》

彼姝，训体。

《齐风·东方未明》

晞者，昕之假借字。

辰夜，守夜而记其刻数也。庄子曰见卵而求。

时夜，时夜亦守夜也。辰字、时字，亦虚字而实用。

《齐风·南山》

有荡，训体。

绥绥、父父，同音通用。

《齐风·甫田》

突而，训体。

婉娈，叠韵连绵字。

娈、019-1 ，同音通用。

《齐风·卢令》

令、铃，古今通用字。

猎、踖，同音通用。

《齐风·敝笱》

唯唯，因声得义。读如巍巍，大也。毛训出入不制，但释强大之意。笺称行相顺从，则望文生训矣。

《齐风·载驱》

尔尔、沵沵，同音通用。

岂弟、闿圛，同音通用。

翱翔，双声。仿佯，叠韵。

《齐风·猗嗟》

颀而、抑若，皆训体。

按：美目扬兮之扬，犹燿也。光燿于眉宇之际，故传曰扬眉。

名者，明之假借字。

眳藐、020-1 藐，同音通用。

选、纂，同义通用。

御、禦，古今异同字。

毌、贯，古今异同字。

《魏风·葛屦》

纠纠、缭缭，同义通用。

掺掺、纤纤，同音通用。

提提，媞媞之假借字。

《魏风·汾沮洳》

英者，瑛之假借字。

《魏风·园有桃》

肴、殽，古今异同字。

020-2 、谣，古今异同字。

按：行，巡游也。行国，犹言驾言出游与行稻、行□、行水、行春之行相类。

《魏风·陟岵》

屺、峐，同义通用。

《魏风·伐檀》

干、侧、漘、浒、涘、厓、湄、隒，同类互训。

按：素、白、干三字，同类可互训也。素如素餐。素封，谓无功而受禄，无功而受封也。白如白直，白着谓无俸而入直，无雇钱而着役也。干如干没，干死、干愁，谓无故而没人之财，无因而死，无故而愁也。今鄙谚曰，平白无故者，有曰飘空者，即此三字之诂矣。

《魏风·硕鼠》

硕、鼫，同音通用。

贯、宦，同音通用。

勤力曰勤，劳力曰劳。悯人之勤而勤之，亦曰勤。悯人之劳而劳之，亦曰劳。不必改读如《康诰》“周公咸勤”、《小雅》“杕杜”。

以勤归古无改读者。然则《孟子》“劳之来之”，《周易》“劳民勤相”等类，均不必改读矣。

《唐风·蟋蟀》

悉021-1 、蟋蟀，古今异同字。

莫，暮，古今字。

《唐风·山有枢》

娄、搂，同音通用。

宛其训体。

宛其死矣，与暵其乾矣，句例同。物之将死，其色败，其气败。人之将死亦然，曰宛曰苑，曰葾，皆气败之状。音近而义亦同。

《唐风·扬之水》

鑿、糳，同音通用。

颢颢、皞皞、皓皓，同音通用。

《唐风·绸缪》

子兮，词也。

022-1 ，022-2 本字。粲，假借字。

《唐风·杕杜》

比倾辅代簉傧，同类互训。

茕茕、睘睘，同音通用。

《唐风·鸨羽》

盬、蛊；苦、沽；音近义同并通用。

《唐风·无衣》

奥、燠，古今异同字。

《唐风·葛生》

韬、022-3 、颖、襡，皆藏也，同类互训。

《秦风·车邻》

邻邻，辚辚之假借字。

陂、阪、岭、阜、岩，同类互训。析言之，刚阪岩壁尤为陗削。而陂、岭、冈、阜，少迆逦也。

《秦风·驷023-1 》

阜，实字虚用。阜财、阜成、兆民皆实用。辰牡犹《中庸》之“时食”。

舍，犹脱也。车攻舍矢如破括之脱弦曰舍。弦之脱括亦曰舍。

括、栝，异同字。

拔、柭，异同字。

《秦风·小戎》

收转二字，皆虚字实用。

本一车载盾，而即若以盾为车之盖。023-2 者，觼之或体字。8z023-3.jpg*者，023-4 之或体字。纳者，023-5 之假借字。

有苑训体。

023-6 、镦，同音通用。

023-7 ，本字伐，假借字。023-8 ，本字干，假借字。023-9 ，当为本字柲。闭、粊，皆为假借字。

《秦风·终南》

将将、玱玱，同音通用。或作锵鸧。

《秦风·黄鸟》

瀸者，歼之假借字。

《秦风·无衣》

于，词也。

泽、023-10 ，同音通用。

《秦风·渭阳》

璚、璿，皆琼之或体字。

《秦风·权舆》

夏，因声得义。

蘧蘧、渠渠，同音通用。

《陈风·宛丘》

汤，荡之假借字。

值、植，同音通用。持植之义也。

帗、翇，古今异同字。

024-1 、皇，古今异同字。

024-2 、024-3 ，古今异同字。

《陈风·东门之枌》

媻娑、婆娑，古今异同字。

于，词也。越、以，词也。

蚍衃、蚍024-4 、芘芣，同音通用。

《陈风·衡门》

衡者，横之假借字。

栖迟，叠韵，因声得义。

此诗言不可以国小而不思所以自立。孔子曰能治其国家谁敢侮之。

《陈风·东门之池》

遻、遇、晤、觏，同类互训。

沤、涹、冻、渐、渡、淡，同类互训。

凡麻纻之类，其质坚脆，以水沤之，则柔韧矣。吾乡取新竹之皮，以水沤之，可为绳索，名曰嫩竹篾，俗曰浸，或曰泡，皆与沤之义同。毛曰柔者，名其意也。

《陈风·东门之杨》

牂牂、肺肺，因声得义。牂牂，犹将将、央央。肺肺，犹淠淠、025-1 025-1 。荏叔曰旆旆，025-2 旐亦曰旆旆，但形容其盛耳，不必定括草木也。

《陈风·墓门》

谁昔，犹畴昔，词也，不必作陈佗解。

按：予，词也。豉予望之、将予就之、访予，落止予，皆句中之语助也。

《陈风·防有鹊巢》

侜张、诪张、朝张、侏张，同音通用。

令適、瓴甋，同音通用。

墼甓、令適、瓴甋，俗称则曰甎矣。

025-3 正字，025-4 俗字，鹝假借字。

《陈风·月出》

窈纠、蚴蟉、025-5 蟉，皆同音通用。

窈纠、忧受、夭绍，皆叠韵。

夭绍、要绍，同音通用。

《陈风·泽陂》

俨、026-1 ，异同字。

《桧风·羔裘》

逍遥、消摇，雅俗字。

《桧风·素冠》

脔，本字栾，假借字。026-2 ，俗字。

《桧风·隰有苌楚》

沃沃、026-3 026-3 ，同音通用。

《桧风·匪风》

匪风、匪车，犹曰不得为正风，不得为正车耳。

小雅独为匪民，谓不得比于高民。易此之匪人，谓不得列于正人耳。

发、喝、飘、嘌，训体。

026-4 、怛，异同字。

飘、嘌、猋，均因声得义。

概、溉，异同字。

釜、鬴，或体字。

《曹风·蜉蝣》

蜉蝣、浮游，异同字。

螶026-5 ，本字渠略，假借字。

026-6 026-6 ，本字楚楚，假借字。

《曹风·候人》

洿泽、027-1 027-2 、污泽，同音通用。

咮、噣，同音通用。

荟蔚、婉娈，皆叠韵。

《曹风·鸤鸠》

辟、裨、纰，同音义通用。

027-3 、忒，异同字。

《豳风·七月》

觱或027-4 ，异同字。

栗洌、凓冽，异同字。

枱、027-5 、耜，异同字。

离黄、黧黄、027-6 黄、027-7 黄、027-8 黄，皆同音通用。

豣，本字肩，假借字。

朱传以穹为空隙。

瓠、壶，同音通用。

重、穜，假借字。

穋、稑，异同字。

《豳风·鸱鸮》

土，杜之假借字。

朱传训租为聚。

027-9 苔、芀027-10 ，皆同音通用。

马之肃肃，鱼之月月，鸟之修修，皆有掠落无苹之象，因声得义，如秋风萧萧及萧条、萧索、萧瑟、萧森等字，亦皆因声得义。

《豳风·东山》

蠋、蜀，异同字。

括楼、028-1 娄、028-2 028-3 ，同音通用。

028-4 ，本字燐。028-5 ，俗字。

荧，本字。萤，俗字。

按贾捐之传，颛颛独居一海之中，与此专专音义并同，陈列行苇传训聚，失之。

《豳风·破斧》

按：四国只是泛言诸国云耳。

曹风正是四国，四国有王非有所指也，推之奄受百国，王帛万国亦均可作四国看。

按：遒，速也，成也。

此等字正可以意逆而得之，不必定有故训也。毛训固也亦以意逆得之者也。

有践训体。

《豳风·狼跋》

跋、028-6 ，异同字。

踬、疐，异同字。

几几、已已、028-7 028-7 ，同音通用。凡音同字异，经典彼此不同者，其义即在音而不在字。胡氏以已已为诎形，以028-7 028-7 为坚固。朱传以几几为安重，皆望文生训，非即音以求义也。

瑕与遐，皆词也。不瑕犹曰亡何也。袁盎传曰，丝能日饮亡何。谓常饮酒而无他故也。泉水不瑕有害二字，乘舟不瑕，有害思齐，烈假不瑕，皆亡何也。

其曰遐不者，犹曰何不也。南山有台，遐不029-a 寿。隰桑曰，遐不谓矣。栻朴曰遐不，作人皆言何不也表记曰遐不谓矣。亦何不也。毛传、朱传、郑笺于瑕皆训过训，疵于遐皆训远胥，失之矣。

《小雅·鹿鸣之什·鹿鸣》

佻、029-1 ，异同字。

愉、偷，古今字。

媅，本字耽。湛，假借字。

《小雅·鹿鸣之什·四牡》

按：周道，谓完整、平正之道，犹大路也。不必指岐周说曰，周道如砥，曰趼趼。周道曰行彼周道。逸诗曰，周道侹侹。若概指岐周，则不可通者多矣。周行亦与周道相类，曰寘彼周行，曰示我周行，曰行彼周行。毛传于卷耳训为周之列位，则他处多不可通矣，不如朱传概训为大路为是。

倭迟，叠韵字。或曰威迟，或曰婓迟，或曰迉迡，或曰威夷，或曰隇夷，或曰郁夷，未之为言是也，详王引之释词。

《小雅·鹿鸣之什·皇皇者华》

侁侁、029-2 029-2 、苇苇，同音通用。

沃若训体。

《小雅·鹿鸣之什·常棣》

鄂鄂，训体也。030-1 030-1 ，又训体也。经传无此句例。鄂谓锋棱外见，凡物之有锋棱外见者，皆曰鄂，如剑有锋锷，玉有030-2 鄂，地有垠堮，齿有龈030-3 ，幽州人谓额曰鄂，亦谓其有棱角也。言语之有锋棱者亦曰鄂鄂。大戴礼立事篇：君子出言以鄂鄂。史记周世家：不闻周舍之鄂鄂，此鄂亦谓花瓣之陗削外见者也。各本作言外见者非。

裒、桲，异同字。

脊令，即今030-4 鸰，同音通用。

御、禦，异同字。

侮、务，假借字。

030-5 、030-6 ，同义通用。

《小雅·鹿鸣之什·伐木》

丁丁，朾朾，异同字。

嘤其训体。

矤、矧，雅俗字。

许许、浒浒、所所，同音通用。

有030-7 训体。

於，粲。

漉者，所以去酒之浊泽也，曰漉者，常语也。曰酾，曰湑者，雅诂也。或用布，或用竹器，今人曰溲箕，古人曰筐，曰籭，曰030-8 ，皆竹器之属。陶渊明用葛巾漉酒，布之属也。

有衍有践训体。

按：漉酒与缩酒不同。缩者酒侵移茅内若有物，吸之无迹可寻也。漉者，别其浊泽，出其精华也。二者为用不同，而且自上渗下，则一也。故莤可作缩酒解，亦可作清酒解。

031-8 031-8 、坎坎，同义通用。

《小雅·鹿鸣之什·天保》

单者，亶之别体字。

除官、除道、除□器，俱有除旧更新之义。

方至之方，并也，普也。方行天下，惟鸪方之，小民方兴，方告无辜，于上皆以此。

031-1 、糦、032-2 ，同音通用。

《小雅·鹿鸣之什·采薇》

烈、031-3 ，异同字。

尔者，031-4 之假借字。

腓之为辟，未闻义例。

《小雅·鹿鸣之什·出车》

辇舆就马，即不俟驾而行之义。辇车就于牧地而后驾之，于赴君命也。

旆旆、淠淠、茷茷，同音通用。生民之荏菽旆旆，陈风之其叶肺肺，皆同音通用。

西戎即031-5 狁，变文言之耳。

《小雅·鹿鸣之什·杕杜》

有杕有睆训体。

031-6 031-6 、啴啴，同音通用，031-7 031-7 ，同义通用。

《小雅·鹿鸣之什·鱼丽》

按：偕，读为谐。《书》“八音竞谐”，“庶尹允谐”，“谟明弼谐”，“往哉尔谐谐”，皆谓和也，犹善也，嘉也，偕也，时也，皆言政治之善也，犹今人言恰到好处也。

《小雅·南有嘉鱼之什·南有嘉鱼》

罩罩、淖淖，同音通用。汕汕、浐浐，同音通用。凡重字皆训体也，自以从《广雅》为当，毛义未安。

《小雅·南有嘉鱼之什·南山有台》

黄字有作衰病用者，有作华盛用者。如言马，曰“我马玄黄”。言草木，曰“草木黄落”，曰“何草不黄”，曰“其黄而陨”，皆衰病也。言马，曰“日黄既驾”，曰“路车乘黄”。言人，曰“遐不黄耇”，曰“黄发眉寿”，皆华盛也。黄字即不指发言亦无不可。

《小雅·南有嘉鱼之什·蓼萧》

蓼彼训体。

誉、豫，同音通用。

龙、宠，古今字。

鋚、鞗，异同字。

鸾者，032-1 之假借字。

雝雝、雍雍、噰噰，同音通用。

《小雅·南有嘉鱼之什·湛露》

厌厌，032-1 032-1 之假借字。

《小雅·南有嘉鱼之什·彤弓》

右、侑、宥，同音通用。

033-1 、033-2 ，或体字。

《小雅·南有嘉鱼之什·菁菁者莪》

菁菁者莪与蓼蓼者莪，句例相同。彼自忧，此自乐，故知兴体不与比体同也。

《小雅·南有嘉鱼之什·六月》

栖栖，勤劳不遑之貌。

有颙训体。

翼、033-3 ，同音通用。

阳纡、杨纡、杨陓、阳华、杨盱，同音通用。

白旆、帛033-4 ，异同字。

轾、挚、033-5 ，同音通用。

臑、胹，同音通用。缹〔炰〕鳖，犹今俗称红烧甲鱼矣。

《小雅·南有嘉鱼之什·采芑》

有奭训体。

服、箙，古今字。

樊者，繁之假借字。

斯皇训体。有玱训体。033-6 彼训体。

阗阗、嗔嗔，同音通用。

来，词之是也。

《小雅·南有嘉鱼之什·车攻》

有绎训体。《商颂》“庸鼓有002-1 ”，传002-1 002-1 然盛也。《广雅》“驿驿，盛也”。此有绎，亦盛也，《论语》之“绎如”也，亦盛也。

柴者，034-1 之假借字。

《小雅·南有嘉鱼之什·吉日》

034-2 者，祷之或体字。

俟俟、034-3 034-3 ，同音通用。

《小雅·鸿雁之什·鸿雁》

鸿鹄之鸿畜034-4 之雁，当作鸿雁。野鸟之鸿雁，其字当作034-5 雁。

宣骄与劬劳，对文。宣有侈大之意，易034-6 口宣舌大口宣唇，亦骄也。

《小雅·鸿雁之什·庭燎》

未央，犹未已也。

未艾，犹未息也。

《小雅·鸿雁之什·沔水》

陵在高原，亦不能集止之象。犹载飞载扬也。

谗言，犹讹言也，均见乱端，不可遏止之意。

《小雅·鸿雁之什·鹤鸣》

乐彼训体之语辞。菀彼柳斯，蓼彼萧斯，斯字亦语词，特在句末耳。

乐只君子，亦训体。

王引之氏以萚当读为035-1 ，亦木名也。

按：渊深处有鱼渚，浅处亦有鱼檀，在上有用萚榖，在下亦有用，总见求贤无方之意。

《小雅·鸿雁之什·祈父》

饔，035-2 ，或体字。

《小雅·鸿雁之什·白驹》

絷、035-3 ，异同字。

无期，犹曰无疆、曰未央也。逸豫无期，犹曰万寿无疆，曰长乐未央也。尔公尔侯祝其富贵逸豫，无期祝其寿康。

《小雅·鸿雁之什·黄鸟》

两言字皆词。

按：明字只是通晓事理，不必定指夫妇之道。

《小雅·鸿雁之什·我行其野》

史记太后儿子畜之弟畜漼大皆与此畜字相类。

《小雅·鸿雁之什·斯干》

芋，大也。凡从于声之字皆有大意。

棘、朸，异同字。

革、035-4 ，异同字。

有觉训体。

幼者，窈之假借字。

裼、035-5 ，异同字。

《小雅·鸿雁之什·无羊》

濈濈、036-1 036-1 、戢戢，同音通用。

骞腹者，垂腹之反，垂则多肉，骞者瘦削。

崩者，一羊疾而群羊随之，一羊死而群羊随之，有如山崩土崩而不可止也。

溱溱、蓁蓁、增增，同音通用。

《小雅·节南山之什·节南山》

节彼训体。

监、036-2 ，古今词。

有实训体。

憯、朁、曾，同义通用。

毗、036-3 、肶、痺、埤，皆同音通用。

君子如届如夷，与君子如怒、君子如祉，句例同。

上声、无声、于声，多训大者。

《小雅·节南山之什·正月》

癙、鼠，同音通用。

瘐瘐、庾庾、愈愈，同音通用。

惸、036-4 、茕、036-5 ，同音通用。

并其臣仆，与臣仆相比并也。

有皇训体。

局、跼，异同字。

脊、蹐，同音通用。

有菀训体。

崒、卒，同音通用。

《小雅·节南山之什·十月之交》

仲、允、中、术，异同字。

棸子、掫子，异同字。

楀、037-1 、萭、踽，异同字。

037-2 ，本字扇，假借字。煽，俗字。

抑、懿、意、噫，同音通用，语词也。

作，犹孙子作战之作，凡兴大役、动大众是也。下章作都于向殆皇父役，民以缮治私邑也。

噂、僔，沓、037-3 ，异同字。

《小雅·节南山之什·雨无正》

熏、勋、沦，异字同义。

铺、痡，同音通用。

靡所止戾与《桑柔》靡所止疑，句例同。

《小雅·节南山之什·小旻》

回、邪、037-4 、衺，同音通用。

回遹、回037-5 、回泬，同音通用。

潝潝、翕翕、歙歙，同音通用。

037-6 037-6 、訾訾，同音通用。

止郑训礼为安，人而无止，既愆尔止，淑慎尔止，止皆训礼。于乎小子告尔旧止之止，亦当训礼。旧止犹曰旧章、旧仪也。

《小雅·节南山之什·小宛》

按：富，犹富于春秋之富，若曰为日甚长矣。后世言饮酒或称烂漫不休，亦曰富之象也。

蜾、038-1 ，或体字。

题彼训体，下篇提提亦训体。题题，皆从是声，提提为群老之貌，则题亦老貌矣。同音通用。

岸者，犴之假借字。

《小雅·节南山之什·小弁》

弁彼训体。

于，助词。

038-2 、038-3 ，或体字。

惄焉训体。

踧踧、儵儵，同音通用。

惄焉，犹惄然、惄如也。下如038-4 如之如自以读为而乃合。

菀彼训体。有漼训体。

鹿斯与038-11 斯螽、萧斯柳斯，句例相合。

符、娄、038-5 、瘘，同音通用。

疾用无枝与贾用不售，句例相同。

墐者，殣之假借字。

浚、濬，同音通用。

《小雅·节南山之什·巧言》

按：已泰互词，已威犹泰威也。泰038-6 犹已038-6 也。

凡叠字皆训体，自可云貌。

038-7 、038-8 、荏、染，异同字。

蛇、038-9 ，同音通用。与泄、038-10 、呭，音义俱近。

拳、捲、榷、權，同音通用。

瘣，本字。微，假借字。癓，俗字。

尰、瘇，同音通用之字。重，假借字。

《小雅·节南山之什·何人斯》

按：梁取鱼之地，笱取鱼之器。逝我梁，喻失位也。发我笱，喻失职也。《谷风》、《小弁》两诗之梁、笱，大致相同。此诗之逝我梁，亦喻失位也。言谮人者，使我失位而不复相过一为存问，故深咎之。

陈者，行礼之庭，逝者，行而不复有也，逝我陈，亦喻失位也。

《小雅·节南山之什·巷伯》

萋、039-1 ，异同字。

咠咠、缉缉，异同字。

唼唼、捷捷，异同字。

旭旭即好好之异文。

慅慅即劳劳之异文。

《小雅·谷风之什·谷风》

按：习习，犹有和舒之象。惟风及雨则变而凄凉矣。维风友颓，则变而暴戾矣。以兴交道之有常变也。

《小雅·谷风之什·蓼莪》

役者自称曰鲜民，与《何草不黄》自称曰“匪民”、《巷伯》自称曰“劳人”、《大东》自称曰“惮人”，词旨相类。

茀茀、弗弗，同音通用。

《小雅·谷风之什·大东》

有040-1 、有捄训体。

佻佻、窕窕、嬥嬥、苕苕，皆同音通用。

契契、挈挈、栔栔，同音通用。

跂、企、040-2 ，同音通用。

睆彼训体。

有捄训体。

《小雅·谷风之什·四月》

有、闻、顾、存、在，同类互训。莫我有，犹云不相存问也。

《小雅·谷风之什·北山》

溥、普，异同字。

率、040-3 ，古今字。

040-4 、040-5 、呼，同音通用。

鞅掌，连绵字。

《小雅·谷风之什·无将大车》

按：支脂微齐部，有与真臻文惞部通用者，如旂，从斤声，本支脂部字也。而《庭燎》篇与晨为韵敏从每声，本真臻部字也。而《甫田篇》与否有为韵，此以疧与塵相韵，亦其类耳。觗一作040-6 、狋读如权，为同类之讳，犹少迂耳。

《小雅·谷风之什·小明》

陈氏启源以二月初吉为周正之二月，建丑之月也，谓此为未归之时，日月方除方奥，为夏正之四月，建巳之月也，谓此为昔往之时。奥者，燠之假借字。

《小雅·谷风之什·鼓钟》

将将、枪枪、玱玱、锵锵，皆同音通用。

《小雅·谷风之什·楚茨》

茨、荠、041-1 ，同音通用。

三句一气，有如秦碑。

熯者，041-2 之假借字。

苾者，馥之假借字。

幾者，期之假借字。

稷、谡、敕、041-3 ，同音通用。

《小雅·谷风之什·信南山》

甸、041-4 ，同音通用。

畇畇、041-5 041-5 ，同音通用。

信彼训体。

瀀者，優之异文。

足者，041-6 之假借字。

彧彧、041-7 041-7 、041-8 041-8 、稢稢，皆同音通用。

041-11 、膫，同音通用。

《小雅·甫田之什·甫田》

倬彼训体。

耘、芸、041-9 、041-10 ，同音通用。

耔、秄、芓，同音通用。

薿、042-1 、儗，同音通用。

042-2 ，粢本字。齐，假借字。

《小雅·甫田之什·大田》

器实，犹曰庭实，曰府实，曰鼎实，曰笾实，曰豆实，曰口实也。

庭者，亭之假借字。

有渰训体。

来，词也。

《小雅·甫田之什·瞻彼洛矣》

有奭训体。

042-3 、042-4 ，异体字。

鞞、042-5 ，异同字。

珌、042-6 ，异同字。

按：“鞞琫有珌”句，参差可疑者有四端焉。毛以鞞为容刀，许以鞞为刀室，则所谓琫上饰珌下饰，皆当指为一刀之饰，不得指为一室之饰矣。段氏申明毛许之□，乃忽称珌在鞞末，是否珌为室之下饰，可疑一也。刘熙谓室口之饰曰琫，一末之饰曰琕，是以琕字代珌字耳。而段字谓琕即鞞之讹，可疑二也。杜预谓鞞为刀削之上饰、042-7 为下饰，不以鞞为室，而以鞞为室之饰，可疑三也。凡诗中有字皆训体也，形容之词也，若以琫上珌下，平列则有字几不可读，大乖全诗之句例，可疑四也。愚谓意鞞为刀室下饰也，琫为刀本上饰也。鞞琫二字平列，与公刘之诗同，有珌云者刀饰之貌耳，不可与琫字平列，庶与042-8 042-9 有韦句例相合。

《小雅·甫田之什·裳裳者华》

湑兮训体。

芸其训体。

沃若训体。

《小雅·甫田之什·桑扈》

有莺训体。

难、傩，同音通用。

其觩训体。

觩、觓、捄，同音通用，皆长而劲健之貌。

徼、绞，同音通用。

交者，绞之假借字。

《小雅·甫田之什·鸳鸯》

推、芻，不同音，不得相假借。

秣、043-1 ，同音通用。

《小雅·甫田之什·002-5 弁》

有043-2 训体。

《小雅·甫田之什·车辖》

思娈训体。

依彼、陟彼训体。

鲜，犹谚云稀罕也。北山鲜我，方将此云，鲜我觏尔，犹云万一得相遇，则我心为之输写矣。

《小雅·甫田之什·青蝇》

营、044-1 ，异同字。

樊、棥，异同字。

《小雅·甫田之什·宾之初筵》

怭怭、佖佖，同音通用。

伐德，犹曰伐性。

《小雅·鱼藻之什·鱼藻》

有颁、有莘，训体。

坟者，训体例用之字。颁者正用字，贲者，同音通用字。

莘、044-2 ，同音通用字。044-3 ，俗字。

《小雅·鱼藻之什·采菽》

觱沸，连绵字，与豳风觱发同音异义。要异洌之象。

淠淠、044-4 044-4 、旆旆、哕哕、嘒嘒、044-5 044-5 ，皆同音通用。

平平、便便，同音通用。

绋044-6 二字，当平列陈以□维二字，连读失之。

膍、肶、044-7 ，同音通用。

《小雅·鱼藻之什·角弓》

骍、解，异体字。

食则宜令之饱，饮者宜果其多少，此养老之义也。

君子则无蔽其义，□十八则无绝其属，此亲亲之义也。

《小雅·鱼藻之什·菀柳》

有菀训体。

昵，当从《广雅》训病。蹈，当从《韩诗外传》作慆。

彼人不应指幽王。

《小雅·鱼藻之什·都人士》

绸直如发，朱传以为未详，最得阙疑之意。

《小雅·鱼藻之什·采绿》

曲局，叠韵连绵字。

于狩于钓，即《谷风》就深就浅之义。

《小雅·鱼藻之什·黍苗》

盖云，词也。与《小明》曷云其还相类。

《小雅·鱼藻之什·隰桑》

猗傩、倚那、阿难，音义皆同。

《小雅·鱼藻之什·白华》

远读如远任人远耆德之远谓幽王疏远申后也。四之子皆应指幽王，三硕人皆应指申后。

露彼菅茅，浸彼稻田，均喻恩泽之浓涯，伤王之不然也。

迈迈、045-1 045-1 ，同音通用。

有扁训体。

按小星传犹共也，彼言贱妾之命不及夫人之尊。此言之子之恩泽不若□□□□□露也。

《小雅·鱼藻之什·绵蛮》

绵蛮，双声连绵字。

《小雅·鱼藻之什·瓠叶》

醋，酢互异。

046-1 、酬，异同字。

《小雅·鱼藻之什·渐渐之石》

渐渐、046-2 046-2 ，同音通用。

046-3 、046-4 、崭、岩、巉、巌，均同音通用。

不皇他，犹云不顾其他。

《小雅·鱼藻之什·苕之华》

芸其训体。王引之云，芸其黄自言其盛，与裳裳者华同。

牂羊无大首，犹乱世无富民。郝氏之说显与毛公不合。

《小雅·鱼藻之什·何草不黄》

有芃训体。

栈、046-5 、046-6 ，异字同义。

《大雅·文王之什·文王》

思皇多士，犹云于皇武王于皇时周也。皇天天字或大字之讹。

《大雅·文王之什·大明》

忱、谌、046-7 ，同音通用。

保右命，亦犹假栗云保右命之凉者，亮之假借字。

《大雅·文王之什·绵》

王引之云，土者杜之假借字，杜水也。沮者，徂之讹字。自土徂漆，犹云自西徂东耳。

047-1 047-1 、腜腜，异同字。

栔本字挈，契同音通用。

周爰执事，犹曰详慎将事皇046-2 。周原咨诹，犹曰详慎而后咨诹也。

陾陾、陑陑、仍仍，异同字。

薨薨、蘉蘉、亹亹，音义相近。

伉、闶，异同字。

胥、疏，异同字。

奏、走，异同字。

《大雅·文王之什·棫朴》

峨峨、俄俄、娥娥，同音通用。

淠彼训体。

沛、047-3 、044-4 、旆，皆同音通用。

倬彼训体。

遐，犹胡也，何也。

行舟而蒸徒举萃行军而六师毕至，皆以喻得人之盛，不必指伐崇等事。

《大雅·文王之什·旱麓》

瑟彼训体。

鸢飞鱼跃，鸟兽鱼鳖，咸若之意。

中庸言上下察，乃断章取义，非诗本旨。

载者，048-1 之假借字。

《大雅·文王之什·思齐》

思齐、思媚训体。

痛，本字恫，通用字。侗，假借字。

不瑕，犹曰亡何也。戎疾不殄，犹曰不殄厥愠如羑里昆夷大疾害之。

时亦时时不绝，然光大之业，率无所损。

《大雅·文王之什·皇矣》

不获，犹曰不得。《汉书·灌夫传》：“轻重不得”，《王褒传》：“人鸟相得”，与此不获相类。

菑、048-2 、048-3 ，异同字。

按：毛训畔援为畔，道援取郑训，畔援为跋扈，韩训畔援为武谩，皆不免望文生训。愚意畔援，散漫之象，或作畔换，或作伴048-4 ，皆散漫不严整也。访落之继，犹判换，谓倦于勤也，卷阿之伴奂尔游，谓从容不迫也，义皆相近，《汉书》叙传有项氏畔换，似亦因毛韩而误用畔换二字之本义。

将、崖、048-5 、湄、麋、漘、干、侧、涘、圻，同类互训。

观《中庸》所引则声色乃对举之文，疑夏革二字亦对举也。夏者文章焕发之象，如书之夏翟周官之秋染，夏仪礼考文之类是已。革者文物言更之象，如革卦大人虎变君子豹变。正朔服色□□之类是已。长者犹曰数数然也，文王亦有所谓声与色者但不大耳，文王亦有所谓夏与革者，但不数数然耳。

048-6 、衝、048-7 ，同音通用。

言言、013-1 013-1 、茀茀、勃勃，音义略同。

仡仡、圪圪，异同字。

《大雅·文王之什·灵台》

濯濯，鲜洁之貌，与趯之义不相近。049-1 ，言精洁也。濯濯□□，言精严也，犹云精曜华烛也。049-2 濯二言洁净也，犹云涤涤山川也，义皆可通，但与趯字训不相近耳。

翯翯、皜皜、049-3 049-3 、049-4 049-4 、鹤鹤，皆同音通用。

於论於乐训体，犹于皇武王于镈王师於粲洒扫之句例。

枸、筍、049-5 、簨，同音通用。

鼖、049-6 、贲，同音通用。

逢逢、韸韸，异同字。

《大雅·文王之什·下武》

不遐，当作亡何解。

《大雅·文王之什·文王有声》

伊淢伊匹，疑皆训体。与下文伊濯相类，但不知淢字匹字若何形貌耳。

《大雅·生民之什·生民》

嶷、049-7 ，异同字。

列者，049-8 之假借字。

049-9 、穗，异同字。

种雝，种谓以土附其根也。吾乡种芋多用缦田之流以土培拥之，京师种树亦然。

邰、台、049-10 ，异同字。

舀，本字050-1 ，或体字。揄，假借字。

米再舂，使趋于凿者本须润温，不必改作烦050-2 。

释、淅、渍、汱、择，皆同义通用，今俗谓之淘米矣。

《大雅·生民之什·行苇》

敦彼训体。

泥泥、柅柅、苨苨，同音通用。

以缉御训接武，则有字不可通。疑毛别自有说，或有字为语词乎。

臄、谷，或体字。

钧者，均之假借字，参亭犹参均，今俗称曰匀称。

050-3 、质、的、臬、050-4 ，同类互训。

正鹄今俗呼为靶子。

《大雅·生民之什·既醉》

有仆训体。

《大雅·生民之什·凫鹥》

按：草木之中立翘出者，谓之茎。水之中流径直者，谓之泾。山之中绝横亘者，谓之陉。皆因声得义。《礼记·月令》注有灶陉，亦谓灶上突起之。□疏所谓以土为之者也。

《大雅·生民之什·假乐》

正义自当何以非传之指。（参看陈疏）

《大雅·生民之什·公刘》

舟者，051-1 之假借字。

造，至也，进也。《周礼》：凡四方之宾客造焉，则以告。《司马相如传》：搢绅先生二十有七，人俪然造焉。《盘庚》其有众咸造皆至也。宾客之至者，曰造。延宾客而进之，亦曰造，乃造其曹，犹云乃进者众也。

三句用韵，已开秦碑之先声。

《大雅·生民之什·泂酌》

051-2 、051-3 、051-4 ，或体字。

涤、濯、洗、絜、拭、溉、概、瀞，同类互训。

《大雅·生民之什·卷阿》

有卷训体。

来，词也。

伴奂，叠韵连绵字，不应分广大文章为二义。郑训为自纵051-5 之意，方与皇矣之畔援访落之判涣皆通。

遒、酋，古今字。

遂也，成也。

有冯有翼，贤人之才也。有孝有德，贤人之德也。以引以翼，贤人辅佐我王也。

《大雅·生民之什·民劳》

汔、危、殆、幾、051-6 ，同类互训。丙吉传岂宜万显之051-7 ，亦其类也。幾幾乎、廪廪乎、岌岌乎，亦其类也。

能与耐通，而迩即耐迩也。《书》曰不能厥家人，《左传》曰不能其大夫，至于君祖母柔能，自是对文。陈说非也。

诡随，叠韵字。

《大雅·生民之什·板》

052-1 、管，异同字。钱氏答问之说稽古编已言之。

唸、吚、殿、屎，同音通用。

如埙如箎三句，言在上者化民之易也。然导之善固易，导之恶亦易，导之善而善则有益于民，导之恶而恶则有损于民矣，故无有益也。

《大雅·荡之什·荡》

谌、忱，异同字。

女兴是力，谓君有滔慢之德，夸臣起而力任滔慢之事。

而，读如尔，秉义类谓尔之秉性本善也。

强御多怼，谓暴戾自用不能率其性□自然耳。

王谓王也，王并未强尔以酒，尔不宜从溢式，以成王之过。从谓阿谀顺旨，长君之恶也。式谓自作不典，逢君之恶也。此借文王之言痛责诸臣也。

颠沛、蹎跋，同音通用。

《大雅·荡之什·抑》

民有三疾，狂、矜、愚也。庶人之愚，不过民疾之常耳，哲人之愚则远罪也。

有觉训体。

王引之氏于康诰之敷求训曰遍求。

《说文》苟自急敕也，从勹，从口，慎言之意，无曰苟也，无谓业已日敕也。

不遐，亦犹亡何也。

《大雅·荡之什·桑柔》

菀彼训体。

倬彼训体。

仓兄，连绵字，与《九辩》之怆恍同。

有翩训体。

稼穑，严氏《诗缉》之说最善。

立成也，立王犹曰成王。下章之惠君与此立王，皆不常见之语。

文曰文人，武曰宁人。契曰玄王，汤曰武王。诗书随文生名，此称厉王为立王，亦犹是也。

有隧有空，皆训体。王氏引之说。

来，词也。

《大雅·荡之什·云汉》

倬彼训体。

遗、助、闻、虞，均言不复收恤。我今俗言不理我也。《葛藟》“亦莫我顾”、“亦莫我有”、“亦莫我闻”。江沱不我以不我与不我过日月宁不我顾、宁不我报句例与字义皆相近也。

涤涤，犹中山之濯濯。

畏去也。

瘨我以旱与瘨我饥馑句意同。

《书》之“公无困我”，053-1 诗之磨我废百书，意亦相近。

《大雅·荡之什·崧高》

054-1 、己、其、忌、记，音义俱近。

《大雅·荡之什·烝民》

穆如训体。

《大雅·荡之什·韩奕》

有倬训体。

054-2 、钖，或体字。

幭、篾、幂、幦、054-3 ，音义皆相近。

有且训体。

溥彼训体。

《大雅·荡之什·江汉》

铺字阙疑。

来极之来，词也。

《大雅·荡之什·常武》

不留不处，郑笺作不久处。

于是者，是也。毛云诛其君吊其民，亦谓天所利其土地，不久处于是也。

陈训留，为刘失之。

笺云绍缓也，王引之云，陈风舒天绍兮，天绍亦舒缓之姿也。

阚如训体。

《大雅·荡之什·瞻卬》

懿、噫、抑，同音通用。

巧言以谮为轻，以谗为重，谓谮犹可涵谗，则不可信也。此以谮为轻以背为重，谓始谮而终则背矣。

逖、逷，同音通用。狄者，假借字。

《大雅·荡之什·召旻》

兹，犹长也。滋长之张，后人从水，古只作兹，引亦犹兹也，谓职是而致乱之道，曰兹斯乱，亦曰长耳。下章□大也，谓职是而致乱之道曰兹斯乱亦曰大耳。郑笺、朱传皆失之。

《周颂·清庙之什·清庙》

於穆训体。

越，郑训于，朱从之。陈训对扬其义差长文王之神在帝左右，多士之精神亦发越飞腾，055-1 055-1 乎如与文王相接也。

《周颂·清庙之什·维天之命》

溢我，犹曰毖予也。

《周颂·清庙之什·烈文》

《白虎通义》以封靡为大罪，未必果与毛之大累同，陈以累破作055-2 ，犹臆说也。

《周颂·清庙之什·天作》

彼作矣、彼徂矣，二句句例相同。朱传读岐字绝句者非也。

《周颂·清庙之什·昊天有成命》

此篇朱子以为祀成王之诗者，近之。

《周颂·清庙之什·我将》

右，助也。易曰自天佑之，系曰天之所助者顺也，是祐亦助也。祐、右，字异而义同，朱传大误。

伊嘏训体。056-1 也。

《周颂·清庙之什·时迈》

实字宜当作发语词。

右序有周与下文明昭有周，句例同。

《周颂·清庙之什·执竞》

喤喤、锽锽、将将、056-2 056-2 、锵锵、056-3 056-3 、玱玱、穰穰、让让，并同音通用。

以傩释反，以重释反，均深得毛意。

《周颂·清庙之什·思文》

思文词也。犹思乐泮水思皇多士之思。

《周颂·臣工之什·臣工》

於皇训体。

庤、056-4 、歭，同音通用。峙乃糗粮，音义亦同。

056-12 、槈、耨，同音通义。

曰056-5 、曰疀、曰锸、曰锹、曰铫、曰056-6 、曰铧、曰056-7 、曰臿、曰056-8 、曰056-9 、曰梩，皆一物也。诗之所谓钱，俗之所谓锹也。

曰定、曰槈、曰斪、056-10 、曰、曰056-11 又皆一物也。诗之所谓镈，俗之所谓锄也。曰铚、曰截、颖，俗之所谓镰也。

《周颂·臣工之什·噫嘻》

噫为咄叹之貌，义尚可通。欧阳公书牍中言愁叹之事，有曰咄嗟。而已则不可通。

《周颂·臣工之什·振鹭》

邕、雝、雍，同音通用。

《周颂·臣工之什·丰年》

亦字疑当作语词，读为抑。

《周颂·臣工之什·有瞽》

骑鼓以四足踏于地，即足鼓也。建鼓，疑以两竹竿夹鼓行，则前后两人负之而趋，故曰负建。鼓止则植立于楹间，故曰楹鼓。两人负鼓以行，有似肩舆之状，今军中操演往往有此，故曰建大将旗鼓。

《周颂·臣工之什·潜》

潜、057-1 、橬、椮、罧、糁，六字音皆相近。潜，假借字也。潜，实字而虚用之。韩文母有多子，其句例正法此也。

《周颂·臣工之什·雍》

宣，开，通也。哲，睿智也。二字应平列。笺说失之。窃疑荐广牡句指天子相肆祠句指辟公宣哲句指辟公文武句指天子。朱传以宣哲句为文王书，人之道盖亦失之。

《周颂·臣工之什·载见》

有鸧训体，声也，字亦通作玱。《采芑》之八鸾玱玱，即与《商颂》之八鸾鸧鸧同义。《采芑》之有玱葱珩，即与此诗之有鸧同义。朱传得之，郑笺失之。

《周颂·臣工之什·有客》

亦，语词，朱传是也。

淫，犹溢也，多也，大也。《左传》平丘之会淫刍荛者侈溢之意也。淫刑以逞多之意也。《书》淫牿牛马大之意也。陈说失之。

《周颂·臣工之什·武》

於皇训体。允，发语词，允文，亦训体。

《周颂·闵予小子之什·闵予小子》

直上直下，不成文义。朱传引《楚辞》□□降堂只，以证此句之例，得之。

《周颂·闵予小子之什·访落》

访予落止，与将予就之句例相近。止、之，皆词也。予，亦句中之助词也。

将，犹自持也，自立也。韩文曹成王碑偘偘自将汉书陈遵传效子者难将。

将者，自强也。就者，日进也。二字对举下敬之篇习就月将，亦对举之词。

绍庭上下，指成王言，不知神之所在于彼乎于此乎，上下求索也。陟降厥家，指武王言，犹曰文王陟降、曰陟降庭止也。

《周颂·闵予小子之什·敬之》

佛者，059-1 之假借字。

《周颂·闵予小子之什·小毖》

莫予荓蜂二句，胡承珙曰言往日之事无有掣曳而误我者，乃我自求至螫之害也。

《周颂·闵予小子之什·载芟》

有059-2 、思媚、有依、有略、有厌、有实、有059-3 、有椒，皆训体。

略者，059-4 之假借字。

《周颂·闵予小子之什·良耜》

伊纠、斯赵皆训体。赵，犹剡也，覃也，利也，犹《周礼》之揱尔而削也。

《周颂·闵予小子之什·丝衣》

其059-5 、其觩，皆训体。

《周颂·闵予小子之什·酌》

於铄训体。

《周颂·闵予小子之什·桓》

厥士之训事，间之训代，但阙疑。

《周颂·闵予小子之什·赉》

敷，布也。宣布文王之德，而陈列爵赏以锡人也。时，句中语助。思，词也。敷时绎思，犹云布而陈之耳。

《周颂·闵予小子之什·般》

於皇训体。

《鲁颂·060-1 之什·060-1 》

孙武之作战篇，亦谓始事也。

《鲁颂·060-1 之什·有060-2 》

咽、渊、060-3 ，同音通用。

《鲁颂·060-1 之什·泮水》

哕、044-5 、060-4 ，同音通用。

思乐训体。

法言汉绌群材，群材绌群力，或即此屈字之意。

扬，亦吴也，诗人自多复语耳。

其觩、其搜，训体。

翩彼、憬彼，训体。

《鲁颂·060-1 之什·060-5 宫》

自上帝临汝以上，皆周初之盛事颂。僖公而称引及此，诗人之夸也。

采薇彼尔维何尔，亦盛也。

崩至承通为一韵，朱传分章非也。

《商颂·那》

有绎〔002-1 〕、有奕训体。

贯中上出之鼓今世不见。

疑以两柱夹之如今之肩舆也。

《商颂·烈祖》

思成二字，郑笺太迂。疑思字句中语助也，《关雎》“寤寐思服”、《丝衣》“旨酒思柔”，思字皆句中语助也。赉我思成、绥我思成，犹云玉汝于成耳。

《商颂·玄鸟》

方命，笺曰遍告是也。方行天下，方告无辜于上，小民方兴。方，犹遍也。

《商颂·长发》

王引之云，幅者福之假借字。陨者，云之假借字。

桓拨，疑亦连绵字。

有截训体。

达，通也。国人皆信从之则通矣。小国亦达，大国亦达，犹《论语》之在邦必达，在家必达也。东渐西被，塈讫达也。道不行于妻子，不达也。大赉四海万姓悦服，达也。天位殷適不□四方，不达也。此诗之莫遂莫达，达字亦当作如是解。

《商颂·殷武》

挞彼训体。

有截训体。

有梴、有闲训体。

[1] 此件由胡卫平先生提供。据胡云系出自曾氏玄孙女曾宪源家，乃宪源之父昭权亲手所抄录。抄录本末页有曾昭权自注：“曾祖读陈硕甫先生《毛诗传疏》，眉批最多，谨录一遍。癸酉冬昭权记。”陈硕甫即陈奂，晚清经学家，《毛诗传疏》为其研究《诗经》的代表作，曾氏曾携带此书至军营。1933年冬，时任湖南大学教授的曾昭权利用寒假空闲，在老家富厚堂将写在《毛诗传疏》上的曾氏眉批，过录到商务印书馆版《国学基本丛书》的《毛诗》一书上。

周易

《晋》：“上九，罔孚裕，无咎。” [1]

裕，难矣。《中庸》“明善诚身”一节，其所谓“裕”者乎？

《家人》：“上九，有孚威如。”

“有孚威如”即《论语》“望之俨然”意。要使房闼之际、仆婢之前、燕昵之友，常以此等气象对之方好。

“象曰：威如之吉，反身之谓也。”

治家贵严，严父常多孝子。不严则子弟之习气日就佚惰，而流弊不可胜言矣。故《易》曰“威如吉”。欲严而有威，必本于庄敬，不苟言，不苟笑。故曰：“威如之吉，反身之谓也。”

《暌》

凡暌起于相疑，相疑犹如自矜明察。我之于某君，其如上九之于六三乎？吴氏谓合暌之道，在于推诚守正，委曲含宏，而无私意猜疑之弊。戒之勉之，此我之要药也。

《中孚》

读《中孚》卦，因思人必中虚，不著一物，而后能真实无妄。盖实者，不欺之谓也。人之所以欺人者，必心中别著一物，心中别有私见，不敢告人，而后造伪言以欺人。若心中了不著私物，又何必欺人哉？其所以自欺者，亦以心中别著私物也。所知在好德，而所私在好色。不能去好色之私，则不能不欺其好德之知矣。是故诚者，不欺者也。不欺者，心无私著也。无私著者，至虚也，是故天下之至诚，天下之至虚者也。当读书则读书，心无著于见客也。当见客则见客，心无著于读书也。一有著则私也。灵明无著，物来顺应，未来不迎。当时不杂，既过不恋，是之谓虚而已矣，是之谓诚而已矣。以此读《无妄》、《中孚》、《咸》三卦，盖扞格者鲜矣。

“寂然不动” [2]

“神明则如日之升，身体则如鼎之镇。”此二语，可守者也。惟心到静极时，所谓未发之中，寂然不动之体，毕竟未体验出真境来。意者只是闭藏之极，逗出一点生意来，如冬至一阳初动时乎？贞之固也，乃所以为元也。蛰之坏也，乃所以为启也。谷之坚实也，乃所以为始播之种子也。然则不可以为种子者，不可谓之坚实之谷也。此中无满腔生意，若万物皆资始于我心者，不可谓之至静之境也。然则静极生阳，盖一点生物之仁心也。仁心不息，其参天两地之至诚乎？颜子三月不违，亦可谓洗心退藏，极静中之真乐者矣。我辈求静，欲异乎禅氏入定冥然罔觉之者，其必验之此心。有所谓一阳初动，万物资始者，庶可谓之静极，可谓之未发之中、寂然不动之体也。不然，深闭固拒，心如死灰，自以为静，而生理或几乎息矣。况乎其并不能静也，有或扰之，不且憧憧往来乎？深观道体，盖阴先于阳，信矣。然非实由体验得来，终掠影之谈也。姑记于此，以俟异日。

“夫易，圣人之所以极深而研幾也。” [3]

研幾工夫最要紧。颜子之有不善，未尝不知，是研幾也。周子曰：“幾善恶。”《中庸》曰：“潜虽伏矣，亦孔之炤。”刘念台曰：“卜动念以知幾。”皆谓此也。失此不察，则心放而难收矣。

[1] 应为“初六，罔孚裕，无咎”。

[2] 见《易·系辞上》。

[3] 见《易·系辞上》。

周官

《天官·大宰》：“八曰：官计以弊邦治。” [1] 注：“弊，断也。”

《小宰》“六计弊群吏之治”，《秋官·大司寇》“以邦成弊之”，《小司寇》“以辅众志而弊谋”，弊皆断也。《士师》“断狱弊讼”。弊与断字平列，弊亦断也。蔽亦有断义。《小尔雅》：“蔽，断也。”《论语》：“一言以蔽之”；《左传》：“蔽罪邢侯。”

“岁终则令百官府各正其治受其会”

谓一岁之大计也。我大清五月各省进奏销册，即岁会也。《小宰》：“令群吏致事。”注云：“使赍岁尽文书来至。”

《小宰》：“四曰听称责以傅别。”注：“傅别，谓为大手，书于一札，中字别之。”

如今之合同，中字裁分，各执其半，又如两联票矣。

“七曰听卖买以质剂”“谓两书一札，同而别之。长曰质，短曰剂。”

此即今之两联票也。一札而左右两书皆同，其中别之处作数大字，即今之编号也。

《宰夫》：“叙群吏之治，以待宾客之令，诸臣之复，万民之逆。”注：“郑司农云：‘复，请也。元谓复之言报也，反也。反报于王，谓于朝廷奏事。’”

按：复，白事也。《孟子》“有复于王者曰：曲礼愿有复也”。《大司寇》“凡茕独老幼之欲有复于王者”，皆谓白也。先郑于《司士》注云：“逆，独受下奏。”于《宰夫》注云：“逆，谓迎受王命者。”后郑于《宰夫》注云：“逆谓上书，自下而上曰逆。”国藩谓复、逆一也。复者有白于上也，逆者有干请于上也，亦即白也。《宰夫》曰“诸臣之复，万民之逆”，《司士》曰“诸侯之复逆”，《小臣》曰“三公孤卿之复逆”，《御仆》曰“群吏之逆，庶民之复”，皆以达下情也。

“凡失财用物辟名者，以官刑诏冢宰而诛之。”注：“辟名，诈为书以空作见文书，与实不相应也。”

按：名，犹俗曰认。《吕后本纪》：“诈取它人子名之。”此亦无其物而伪作文书以诈名之也。

“赐之飧牵，与其陈数。”注：“飧牵，客始至所送礼。”

飧，客至而送酒席也。牵则兼送猪羊矣。《左传》：“饩牵竭矣。”亦有饩有牵也。

《内饔》：“鸟皫色而沙鸣。”注：“沙，澌也。”

按：病人失音者，可谓之沙声。

《鳖人》：“凡狸物。”注：“自狸藏伏于泥中者。”

按：自遁藏伏之物，皆可名曰狸物。犹曰鼠伏，曰狙伺。

《地官·大司徒》：“其民专而长。” [2] 注：“专，圜也。”

按：专，徒丸反，读如团，谓面圜也。

《乡大夫》：“五物询众庶。”注：“郑司农云：‘询，谋也。问于众庶，宁复有贤能者。’”

按：上文已献贤能之书于王矣，乡大夫退而再询：“此外更有贤能者乎？”使众庶更举之。

《廛人》：“总布。”注：“杜子春云：‘总当为003-3 。’谓无肆立持者之税也。”

按：今世手持货物者，若抽取厘税，则苛矣。

《遂大夫》：“属其地治者。”注：“属，犹聚也。”

《史记》“屈原属草稿未定”，《左传》“属宗祧之时”，犹值也。

《春官·大宗伯》：“以疈辜祭四方百物。” [3] 注：“疈，牲胸也。疈而磔之，谓磔攘及蜡祭。”

按：066-1 ，犹破也，折也。谓破牲之胸也，所以禳灾。《诗》：“不折不副。”副即066-1 也。

《肆师》：“及果筑鬻。”注：“筑，煮。筑香草煮以为鬯。”

按：鬻、煮同字。香草，郁金也。筑，如今俗云捣碎。捣而煮之，以和于秬鬯之酒也。

《鬯人》：“067-1 门用瓢赍。”注：“赍，读为齐。取甘瓠割去柢，以齐为尊。”

按：割去柢，刳去瓠中之瓤子也。即《庄子》之“剖瓠以为尊”。

《天府》：“上春衅宝镇及宝器。”注：“衅，谓杀牲以血血之。”

此与“解衣衣我，推食食我”、“春风风人，夏雨雨人”字法相同。

《典瑞》：“四圭有邸以祀天旅上帝，两圭有邸以祀地旅四望。”

四圭有邸者，于一玉之中，中央琢为璧，四面各琢一圭。圭之末四出，其本为璧。邸者，本也，柢也。两圭有邸者，中央琢为璧，两头各琢一圭，邸如足之相对也。

《司服》：“067-2 衣服。”注：“067-2 衣服，所藏于椁中。”疏：“此则明器之衣服，亦沽而小者也。”

镈师067-2 晋鼓，籥师羽翅籥，典庸器067-2 笋虡司干067-2 干盾，眡瞭067-2 锤磬，司兵067-2 五兵，皆明器也。

《典同》：“高声067-3 。”注：“钟形上大也。高则形上藏，哀然旋如里。”

按：067-3 声在钟里旋转不散也。067-3 即声之067-3 067-3 然。

《眡祲》：“三曰067-4 。”注：“谓日旁气刺目也。”

按：气如锥之直刺也。《汉书·翟方进传》“故使掾平067-5 令”，亦谓刺取其劣迹也。

《大祝》：“三曰068-1 。”注：“068-1 ，祭名，告有灾变也。”

《天官》“女祝有068-1 ”，亦除灾害也。《春官·大宗伯》有068-1 礼，谓同盟有丧失财物者，谋补救之也。

“辨六号”注：“号，谓尊其名，更为美称焉。”

古者凡物皆立之名。辨号，即正名也。

“来瞽令皋舞”注：“皋，读为卒，嗥呼之嗥。来嗥者，皆谓呼之人。”

按：来读为徕。《东坡志林》谓“若优施来之，赵高来之”是也。《左传》：“鲁人之皋。”皋，缓也。《礼运》：“皋某复。”皋，引长声也。

《巾车》：“锡樊缨。”注：“锡，马面当卢，刻金为之，所谓镂锡也。郑司农云缨谓当胸，元谓缨谓马鞅。”

按：锡，即《庄子》之所谓月题，当胸在腹之上，即钩膺之处也。鞅，则夹马颈者。

疏：“路，大也。王之所在，故以大为名。诸侯亦然。左氏义，以为行于道路，故以路名之。若然，门寝之等，岂亦行于路乎？”

按：王之五路——玉路、金路、象路、木路、革路，皆大之也。载柩之车，曰柩路，亦大之也。又鼓人有路鼓，亦与路车路马同一尊大之称。

“凡良车散车，不在等者，其用无常。”注：“不在等者，谓若今辎车后户之属，作之有功有沽。”

按：凡曰功曰攻曰工曰坚曰致曰精曰良，皆器之善也。凡曰苦曰窳曰楛曰沽曰盬曰粗曰麤曰疏曰散，皆器之恶也。

《司常》：“通帛为069-1 。”注：“通帛谓大赤，从周正色，无饰杂帛者。”

按：九旗之帛皆用绛，特中画他色耳。此不画者即曰“通帛”。

《夏官·序官》：“环人。” [4] 注：“环，犹却也，以勇力却敌。”

按：环人掌察军慝，巡邦国，搏谍贼。盖周环巡视之意，殆如今之巡捕矣。

《羊人》：“宾客供其法羊。”

此法字义与法驾、法从、法宫相同。

《司兵》：“掌五兵五盾。”注：“五盾，干橹之属，其名未尽闻也。” “司戈盾，及舍，设藩盾，行则敛之。”注：“藩盾，盾可以藩卫者，如今之扶苏与。”

《说文》：“盾，069-2 也，所以捍身蔽目。”扬子《方言》：“盾，自关而东或谓之069-2 ，或谓之干。关西谓之盾。”《说文》：“橹，大盾也。”《玉篇》：“橹，城上守御望楼。”《韵会》：“战阵高巢车亦为橹。”《太公六韬》：“陷坚阵，败强敌，武翼大橹，提翼小橹。”是干也，盾也，橹也，其制不可得而尽见。然大抵干盾形制较小，一手执之可以卫身蔽目。藩盾则形制自大，或二三人执之不等。城上望楼之橹，则一方倚城，三方必有遮蔽。战阵巢车之橹，则一方出入，三方必有遮蔽，与盾之仅蔽一面者异矣。至《六韬》之大橹小橹，则亦仅蔽一面，差同于盾也。《通鉴》晋义熙八年，刘裕至荆州伐刘毅，军人担彭排战具。注：彭排，即今之旁排，所以扞锋矢。孙愐曰：070-1 ，彭排。《释名》曰：彭，旁也，在旁排敌御攻也。梁普通五年，北魏将崔延伯等既破莫折天生，进击方俟丑奴于安定，别造大盾，内为锁柱，使壮士负以趋，谓之排城，置辎重于中，战士在外。唐代宗初立，仆固怀恩等破史朝义于洛阳，马璘单骑奋击，夺贼两牌，突入万众中，贼左右披靡。注：牌，古谓之楯。晋宋之间，谓之彭排。南方以编竹为之以捍敌，北人以木为之。《左传》“乐祁以杨楯贾祸”，盖北方之用木也久矣。国藩按：刘毅之彭牌、马璘之牌，即古之盾也，崔延伯之排城则较大矣，殆与《周礼》之藩盾、《六韬》之大橹相类。

《田仆》：“设驱逆之车。”注：“逆衙还之，使不出围。”

衙还，谓遮列之。

《职方氏》：“其畜宜六扰。”

此即《左传》扰龙之扰。

《撢人》：“使万民和说而正王面。”

此面字与《书》之“面稽天若谋面用丕训德”，均不甚可解。

《秋官·大司寇》：“使州里任之，则宥而赦之。” [5]

此即今令人取保，乃释放犯人也。

“凡庶民之狱讼，以邦成弊。”注：“邦成，若今决事比也。”

今六部皆查成案，刑部又有比案，即邦成也。《士师》“掌士之八成。”疏：“八者皆是断事成品式。”

《朝士》：“凡盗贼军乡邑及家人，杀之无罪。”注：“若今时无故入人室宅。”

按：家人，即庶人也。《鲁世家》“为家人”，《晋世家》“迁为家人”，皆庶人也。

《野庐氏》：“比国郊及野之道路。”注：“比，犹校也。”

按：比，犹言展省也，今世曰稽查也。

《司仪》：“不朝不夕。”注：“不正东乡，不正西乡。”

《尔雅》：“山东曰朝阳，山西曰夕阳。”即以朝夕为山名也。春朝朝日，秋夕夕月，即以朝夕为祭名也。

《冬官·考工记》：“车轸四尺。” [6] 注：“轸，舆后横木。”

按：轸，当在车箱之底。舆底之轸，驾于轴上，其间惟有两伏兔贴之耳。

“轵崇三尺有三寸”注：“郑司农云：轵，071-1 也。元谓轵，毂末也。”

按：轵者，毂上众凿所以内辐者。

“加轸与071-2 焉”注：“071-2 ，谓伏兔。”

按：071-2 ，即072-3 也。汉时谓之伏兔，唐时谓之车屐。在轴之上，轸之下，两头各施一071-2 ，中空见光也。

“眂其绠欲其蚤之正也”注：“蚤，当为爪，谓辐入牙中者也。”

按：辐之一头壮者入毂，谓之轵；一头纤者入牙，谓之蚤。

“信其桯围，以为部广。部广六寸。”

戴氏曰：“盖斗谓之部。部广六寸，厚一寸，中隆一分。”国藩按：二十八弓共一部，犹三十辐共一毂，以其隧之半为之较崇。阮氏曰：“072-1 ，立木达辄，谓之较。”国藩按：阮君之意，以072-1 为车旁之板。凡板必有柱以维之。柱在三尺三寸以下则直立，其三尺三寸以上则势向外曲，如角之张，则较也。同一车耳也，在板谓之辄，在柱则谓之较。两角外张，有开张宽广之象。故《诗》美武公曰：“宽兮绰兮，猗重较兮。”

“参分轵围，去一以为072-2 围。”

戴氏曰：“式下人所对谓之072-2 。”阮氏曰：“072-2 ，横072-3 也。”国藩按：072-3 者，车箱两旁午交之木。直者曰轵，横者曰072-2 。072-3 如窗之格，072-1 如窗之纸，无072-3 则辀板无所附矣。

“任正者，十分其辀之长，以其一为之围。”

戴氏说，任正，即辀也。阮氏说，在后轸之下，别有一任正木，为辀所植根之处。其说甚长。国藩谓：任正即后轸，其围较左右三轸更大耳。

“十分其辀之长，以其一为之，当兔之围。”

戴氏曰：“两071-2 之间，谓之当兔。”阮氏曰：“当伏兔者，谓之当兔。”国藩按：当兔，亦一横木也。后轸、前轸与中间之当兔，凡三横木，如三字；辀午贯其中，则如王字。当兔之下，正与轴相值。二071-2 上衔、当兔木下衔轴之处，如屐形，可衔可脱。衔当兔之处，则连为一体，一成而永不脱耳。

“五分其颈围，去一以为踵围。”

戴氏曰：“辀后谓之踵。”阮氏曰：“辀后投〔役〕任正谓之踵。”国藩按：阮氏以任正为后轸下之一大木，辀所植根之处，是踵者犹云柄也，犹辐之有菑也。

《治〔冶〕氏》：“胡三之。”注：“胡其孑。”

戴氏曰：“戈戟下垂者曰胡。”国藩按：戈之胡如半月，戟之胡如腰镰。其曲刃处名胡者，象领下垂胡之形也。名孑者，象孑字偏曲之形也。

《凫氏》：“铣闲谓之于。”注：“于，钟脣之上祛也。”《疏》：“以于为祛者，钟脣厚犹褰祛然。”

按：褰祛，犹云振脣也。钟脣微扬，若祛之微举也。

“钲上谓之舞”

今俗称舞曰钟顶。

“钟带谓之篆”注：“带所以介其名也。”

按：钟之周围横痕一道，谓之带。于之上一道曰鼓，鼓之上一道曰钲，钲之上一道曰舞带。形如锲入然，故曰篆也。

“于上之攠谓之隧”注：“攠所击之处，攠弊也。隧在鼓中窐而生光，有似夫隧。”

按：今钟上受杵之处，往往窐深如圆月形，即隧也。

《玉人》：“终葵首。”注：“终葵，椎也。”

按：珽玉以椎为首，长六寸，当是圆首；自六寸以下则方。

“裸圭尺有二寸，有瓒以祀庙。”注：“瓒如盘，其柄用圭，有流前注。”

瓒，以圭为柄曰圭瓒，以璋为柄曰璋瓒。前有黄金勺，勺端有鼻，鼻下有流，所以注酒。故《诗》曰：“黄流在中。”

《矢人》：“074-1 矢参分，杀矢参分，一在前，二在后；兵矢、田矢五分，二在前，三在后；茀矢七分，三在前，四在后。”

一在前者，前有铁，重与二在后者亭平也。五分而二在前，则铁稍轻矣。七分而三在前，则铁更轻矣。

“刃长寸围寸”

矢之匕中博，自博处至锋，谓之刃。长一寸，全匕则长二寸。矢匕中有脊微高，围寸，并脊计之，博则不满寸矣。

《梓人》：“074-2 脰。”注：“074-2 ，长脰貌。故《书》074-2 或作074-3 。郑司农云：‘074-3 读为074-4 ，头无发之074-4 。’”

按：《庄子》：“而视金〔全〕人其脰肩。”肩与074-2 同音通用。

《匠人》：“四阿重屋。”注：“四阿，若今四注，屋四面皆有霤也。”

按：四面垂霤曰阿，吾乡谓之天井，因而一面垂霤亦曰阿。

“九夫为井，井间广四尺，深四尺，谓之沟。方十里为成，成间广八尺，深八尺，谓之洫。方百里为同，同间厂二寻，深二仞，谓之浍。”

按：一夫受田百亩，两夫之间，必有一沟。方里而井，方十里为成，两井之间，必有一洫。一成则九洫矣。方百里为同，两成之间，必有一同。一曰〔同〕则九浍矣。又按《遂人》“百夫有洫，千夫有浍”；《匠人》则“十井九十夫即有洫界之，千井九千夫乃有浍界之”，大同小异。

《弓人》：“凡昵之类不能方。”注：“昵或作枳，或为075-1 。075-1 ，黏也。”

按：075-2 正字，昵、暱借字。

“冰析灂”

按：灂，漆纹也，有似水波鳞鳞之纹。

“夫筋之所由幨”注：“幨，绝起也。”

按：幨与“轮虽敝不075-3 ”之075-3 同义。

“今夫茭解中有变焉，故校。”

茭解，谓隈与萧相接之处。弓干之端，析为两歧，而以萧剚入。干势向内，萧势向外，形制有变，故抗弦有力，是以校也。

“下柎之弓末应将兴”

下柎，谓柎不高而力弱也。兴谓把处有摇撼之患。

[1] 以下至《鳖人》条均属《周官·天官》。

[2] 以下至《遂大夫》条均属《周官·地官》。

[3] 以下至《司常》条均属《周官·春官》。

[4] 湖南省图书馆藏残抄本页上批注：“太史公避父讳，改谈为同。此处题中‘宦者赵同’仍当作同。录中‘赵同曾进毁言’，则当书赵谈矣。纪泽注。”

[5] 湖南图书馆藏残抄本原为“……《进学解》所自始”，朱笔圈去“所自始”，改为“之意”。页上批注：“纪泽谨按：东方曼倩与太史公同时人，因曼倩有《答客难》，故改‘所自始’三字。”

[6] 湖南图书馆藏残抄本页上批注：“儿子既不必定为己所生之子，则乃父自指王肥。纪泽注。”

仪礼

《士冠礼》：“抽上076-1 。”注：“076-1 ，藏076-2 之器也。今时藏弓矢者，谓之076-1 丸也。”

按：076-1 以韦为之，下076-1 自下韬而上，上076-1 自上韬而下。

“有篚实勺觯角柶”注：“柶状如匕，以角为之者，欲滑也。”

按：柶与匕，其状皆如今之羹匙。但少牢及公食大夫之柶，用以报羊与豕于铏，以木为之，其柄宜长，故旧《礼图》云：“柶长尺，076-3 博三寸，曲柄长六寸。”076-3 ，即叶也。士冠礼之柶用以报醴于爵中，以角为之，其柄宜短。想叶博不过一寸许，曲柄不过三寸耳。《礼图》无士冠礼之柶，无可考证，以意拟之耳。

“三醮有干肉折俎”

干肉之醮，三醮皆用脯醢，惟末醮有干肉。折俎，特杀之醮。始醮亦荐脯醢，再醮加两豆两笾，三醮加俎。郑注：“二醮时彻去始醮之脯醢。”张尔岐云：“三醮不彻再醮之豆笾。”国藩以为末醮既不彻豆笾，则再醮亦不宜彻脯醢。

“爵弁076-4 屦黑，076-5 076-6 纯纯博寸。”疏云：“爵弁，尊其屦，饰以缋。次者，案《冬官·画缋之事》云，青与白相次，赤与黑相次，元与黄相次，缋以为衣。青与赤谓之文，赤与白谓之章，白与黑谓之黼，黑与青谓之黻，绣以为裳。是对方为缋次，比方为绣次。”

按：东青与西白对，北黑与南赤对，天元与地黄对，三者缋以为衣，故曰对方为缋次也。东青与南赤相比近，南赤与西白相比近，西白与北黑相比近，北黑与东青相比近，四者绣以为裳，故曰比方为绣次也。

《士昏礼》：“姆加景。”注：“景之制，盖如明衣，加之以为行道御尘，令衣鲜明也。景，亦明也。”

按：吾乡嫁女，在舆着布青衣如上，或亦景之遗意欤？《隋书·礼仪志》作“加幜”。

“皆祭举食举也”注：“举，即脊与肺也。”

按：凡祭礼，有祭肺，有举肺脊。祭肺专祭而不食，祭时亦不举。举肺脊则祭时举之，既祭又食之，故名此肺此脊曰举祭。举者，祭此肺脊也。食举者，食此肺脊也。

“执皮摄之内文”注：“摄，犹辟也。”

张尔岐曰：“执皮之法，襞积衣使文在内。”国藩按：摄，敛也。辟与襞通。谓褶叠而敛之，使文在内耳。

《士相见礼》：“凡言非对也。”注：“凡言，谓己为君言事也。”

按：凡言，该下与君、与大人、与老者、与幼者、与众、与居官者六等，不必专指为君言事。

《乡饮酒礼》：“宾坐奠爵兴辞。”

疏云：“宾西阶前东面坐，奠爵兴辞降。”此宾辞降之位也。上节云：“主人坐奠爵于阶前辞。”此主人辞降之位也。均云“阶前”者，主人与东阶相直，宾与西阶相直耳。实则去阶稍远，将近碑前，非降阶即辞也。张氏惠言之图云如此。

“北面”

按：“北面”二字，指主人也。若循上文西北面献宾、东西面酢主人之例，则此当云“北面酬宾”。

“每一人献，则荐诸其席。”

按：张尔岐云：“‘席次宾介西。’介字衍文也。”三宾席次，宾之西，介席则在南耳，与三宾席不相次。

“执觯兴”

按：执觯者之导饮，与主人之导饮略同。但彼则主人，阼阶上奠觯；此则执觯者，西阶上奠觯。彼则宾于西阶上答拜，此则宾于席末答拜。彼则宾降辞洗，此则不辞洗。彼则宾奠觯于荐东，此则宾奠觯于荐西。兹数节为异耳。

“立饮”

即导饮也。

“司正退立于序端东面”

按：观经文“受酬者降席”句，似司正于赞堂上三宾受酬之时，则在西阶北面之位。其于赞堂下众宾受酬之时，则在序端东面之位。如《疏》之说，则宾首一人受介酬者，司正则于西阶位赞之，其余则皆于序端位赞之矣。疑《疏》与经《注》微有不合。

“皆进，荐西奠之。宾辞，坐取觯以兴；介则荐南奠之，介坐受以兴。退，皆拜送。降，宾介奠于其所。”

按：二人举觯，与上节一人举觯悉同。“皆拜送”者，二人皆于西阶上拜送也。“奠于其所”者，宾仍奠于荐南也。

“介俎，脊胁肫胳肺，皆离。” [1]

朱子曰：“介俎，印本有肫字，然《释文》无音。”《疏》又云：“有臑肫，而介不用。”明无此字也。石经亦误。

注：“后胫骨二，膊胳也。”

按：后胫骨亦三，髀、膊、胳也。髀近窍，贱，不登于俎，故仅云二骨。

“乐正与立者，皆荐以齿。”

按：乐正与立者之位，皆有脯醢，故曰荐于其位。

“凡举爵，三作而不徒爵。”注：“谓献宾献大夫献工，皆有荐。”

按：“三作”注说未安。即盛氏郝氏方氏之说，亦均未确。惟《仪礼正义》杨大堉之说差为近之。其言曰：“记言举爵，为经‘一人举觯’言也。云凡者，兼二人举觯言也。经文‘一人举觯于宾’云，实觯于西阶上坐奠爵，遂拜执爵兴，是一作也。又云坐祭遂饮执觯兴，是二作也。又云坐奠觯，遂拜执觯兴，是三作也。‘不徒爵’者，谓其必实觯也。二人举觯之礼亦同。”

《乡射礼》：“乏参侯道。”注：“容谓之乏，所以为获者御矢也。侯道五十步，此乏去侯北十丈，西三丈。”

《尔雅》：“容谓之防。”郭注：“形如今床头小曲屏风，唱射所以自防隐。”《荀子·正论篇》云：“居则设张容，负扆而坐。”杨倞注：“容，如小曲屏风，施此于户牖，负之而坐。”国藩按：射者去侯三十丈，设乏之北十丈，西三丈，去射者约二十丈，之状类曲屏，唱获立于其中。名曰容者，可以容身也。名曰防者，可以防矢也。名曰乏者，矢力至此已匮乏，不至伤人也。若如《荀子》之言，则燕居亦有容，不独射时然矣。

“宾进东北面辞洗”注：“必进者方辞洗，宜违位也。言东北面，则位南于洗矣。”

张尔岐曰：“《乡饮酒》此处注异。彼于东字句，此于进字句。”国藩按：郑注虽有一于东字句一于进字句之别，经文实无分别。

“主人卒洗”

《乡饮》于卒洗之上，有曰主人坐取爵沃洗者西北面，此亦当有沃洗者。

“宾席之前”

按：此句当如《乡饮》作“宾之席前”。石经亦误。注“进于宾也”，当从宋本作“进酒于宾也”。此钱氏仪吉所校定者。

“宾反奠于其所”

《乡饮》郑注云：“所荐西也。”

“大夫若有遵者，则入门左。”

张尔岐曰：“言若有者，或有或无不定也。按《乡饮酒》于篇末略言遵者之礼，此经乃著其详，正所谓如介礼者也。”国藩按：如介礼者拜至也，辞洗而不拜洗也。至人于西阶之右拜送爵也，不哜肺不啐酒不告旨也，授主人爵于两楹间也，主人实爵自酢也，再拜崇酒也，余少异。《乡饮酒》记云遵者席于宾东，实亦在尊东也。

“却手自弓下取一个”

按：对下复手言之，则却手者仰手也。

“与进者相左”

进者次耦也。次耦退时，三耦方进，亦与相左。

“俎与荐皆三祭”

张尔岐曰：“脯之半脡，俎之离肺，皆三也。”国藩按：将以脡肺祭神，因名脡肺曰祭。

“左个之西北三步，东面设荐俎，获者荐右东面立饮。”

按：张惠言《仪礼图》获者之荐俎凡设六处：初设于侯之正北，次执而设于右个，次执而设于左个，次执而设于中，次立饮时设于左个之西北三步，次复位后辟设于乏南后，五处皆与经合。“初设”一处，不知确否？经与注皆不甚明。《大射仪》曰：“卒错获者，适右个。”是荐俎先已错矣。或即张图之所本与？

“卒北面搢三挟一个”注：“亦于三耦为之位。”

按：注两曰三耦，为所为者，搢三挟一之事也。宾主人为此事，亦于此位；大夫为此事，亦于此位。

注：“自若留下。”

自若者，犹云如故也。《霍光传》曰：“霍山自若领尚书。”

“宾觯以之主人，主人之觯长受。”

按：之，往也。以之主人，犹云送往主人所也。大夫之觯，送往众宾长所也。

“其中蛇交韦当”注：“直心背之衣曰当，以丹带为之。”

张尔岐曰：“韦当者，以韦束楅之中央，如人心背之衣。”国藩按：瓦当及玉卮无当，皆谓两头为当，此谓心背为当，犹曰前面后面耳。

《燕礼》：“若膳觯也，则降更觯洗。”注：“言更解卿尊也。”

张尔岐曰：“膳觯，本非臣所可袭，以君命故得一用。至酌他人，则必更矣。注释更字义，亦未可信。”国藩按：上文云公有命，则不易不冼，此不定之辞也。若公无命，则易觯洗矣。前果易觯乎？则今宾酬大夫，不再更觯。前果用膳觯乎？则今宾酬大夫当更觯实散。注非，张说正之是也。

“奏《南陔》《白华》《华黍》”

按：注自“今亡以下”至“此其信也”，与《乡饮酒礼》之注同。后文注“间代也”至“其义未闻”一节；“《周南》、《召南》，《国风》篇也”至“笙间之篇未闻”一节，与《乡饮酒礼》之注同。特数字小异耳。

“君曰以我安”

张尔岐云：“当为我安坐以留之。”国藩按：张说辞意微有不合，安即留也，非安坐之外别有所为留也，直云以我意留之耳。

“司正命执爵者：爵辩，卒受者兴，以酬士。”

按：命之之辞，止“爵辩卒受者兴以酬士”九字，“执爵者”三字非命辞也。上文云：“唯公所赐”，统堂上之孤卿大夫言之。孤卿大夫坐行，皆有执爵者以代酌酒送觯。至士相旅酌，则执爵者不代送觯矣。故特以诏告执爵者。

“执散爵者酌以之公，命所赐，所赐者兴受爵，降席下，奠爵，再拜稽首。”

按：前三次辩酬卿大夫，皆用二人所媵之觯，皆公兴，至西阶亲赐，受君酬者皆降拜，酬人者皆拜送，此礼之最隆者也。第四次赐卿大夫而遍及于士，用宾所媵之觯，亦公兴，至西阶亲赐，受君酬者亦降拜，但酬人者不拜授，而由他人代酌以授，受酬者亦不拜受。是礼渐杀而欢渐洽矣。此为第五次赐卿大夫而遍及于士，不用膳而用散，君不亲赐而仅命执爵者赐之，受赐者不降阶拜而仅降席拜，是礼尤杀而欢尤洽矣。

“小臣以巾授矢稍属。”

按：稍属者，矢不竟授之君手，稍与相近耳。

《大射仪》：“膳尊两083-1 在南。”

《燕礼》云：“公尊瓦大两。”又云：“在尊南。”此云：“膳尊两083-1 在南。”词异而实同，083-1 即瓦大也。

“尊士旅食于西镈之南。”

《燕礼》云“尊士旅食于门西”，亦西镈之南也。

“公命长”注：“命之使选于长幼之中也，卿则尊，士则卑。”

言大夫则无尊卑之殊，但有长幼之分，故于大夫中选之。

“长致者”

《燕礼》“长致致者”有两致字，此少一致字，误也。

“太师及少师上工皆降立于鼓北，群工陪于后。”注：“鼓北，西县之北也。《考工记》曰：‘鼓人为皋陶，长六尺有六寸。’”

张尔岐曰：“注‘鼓北，西县之北也’句可疑。”国藩按：注引《考工记》曰“皋陶长六尺有六寸”，西县之钟磬镈鼙等，皆不如鼓之长。鼓之面在前，其北与太师少师上工立处相齐。鼓之尾在后，其北与磬钟镈鼙相齐。鼓之中一段，其北即群工也。张惠言氏之图与注相合。张尔岐氏之疑，乃未明鼓长六尺有六寸一句耳。

“小臣师以巾内拂矢而授矢于公稍属。”注：“稍属不搢矢。”

按：稍属者，不遽近君之手，俟君自接取也。

“司宫尊侯于服，不之东北。”

即篇首所云：“大侯之乏东北。”

“公乐作而后就物稍属。”

稍属者，公射之仪，与乐之音稍相连属，而不尽能应节也。与上文“小臣授矢稍属”不同。

“司射命释获者，退中与算而俟。”

获者退荐俎，而释获者未追。郑注补之。《乡射》则皆郑注所补。

“司马正升自西阶”

《燕礼》无马字。《燕礼》膳宰彻公俎，此用庶子正。“司正命执爵者：爵辩，卒受者兴，以酬士。”按：司正之命，命执爵者，非命大夫也。“爵辩”以下九字，即命之之辞。 [2]

《聘礼》：“释币制玄085-1 束。”注：“纯四咫，制丈八尺。”

咫长八寸，四咫则幅广三尺二寸，太广非其度。疏引郑答赵商云四当为三，三咫则幅广二尺四寸。

“从其币出请受。”

“请受”二字疑羡文也。

“士介入门右，奠币，再拜稽首。”注：“终不敢以臣礼见。”

宾与上介以臣礼觌时皆入门右，以客礼觌时皆入门左。士介则两次皆入门右，似以入右为敬谨，入左为抗礼；亦犹奠币为敬谨，受币为抗礼也。此注云“终不敢以客〔臣〕礼见”，得之上注云“私事自085-2 右”，似失之矣。后注“宾面卿节”云入门右为若降等，然引《曲礼》客若降等，则就主人之阶，最合经旨矣。

“米百筥，筥半斛。”

按：经云：“筥半斛。”而记云：“四秉曰筥。”则六十四斛矣。盖筥之大小不同，随时命名耳。

“宾降阶西，再拜稽首，拜饩，亦如之。”注：“宾殊拜之。”

张尔岐云：“殊拜者，分别两次拜之，成拜讫，又降拜也。”国藩按：张云“成拜讫，又降拜”，似失经之序。当云“降拜讫，又成拜也”。

“大夫揖入”注：“入者省内事也，既而俟于宁也。”

按：注“俟于宁”恐当作“俟于宇门”。屋宇即庙门之内霤也。

“大夫还璋，如初入，宾裼，迎，大夫贿用束纺，礼玉束帛乘皮，皆如还玉礼。”

按：注贿用纺、礼用玉与帛与皮，此一事也；还璋又一事也，二事皆如还玉之仪，不得分贿纺与礼玉为二事。还璋亦如还玉礼，贿纺礼玉亦如初入，互相备也。

“若宾死，未将命，则既敛于棺，造于朝。介将命，若介死，归复命，唯上介造于朝。”

上介死，则将命时不以柩造聘国之朝。士介死，则复命时不以柩造本国之朝。

“币之所及皆劳”

币之所及，即宾请有事之所及也。当是时，尚未用币请。有事既及之，则币将及之矣。知宾之币将及于我，则我宜先劳之矣。

“又拜送”

记之首节云：“明日君馆之。”郑注以为特聘宜加礼一节宜在其下。国藩按：首节记卒聘报书之速，谓报书在前一日，馆宾尚在后一日也。首节以记卒聘为主，此节以记馆宾时释词为主，不可相蒙。

《公食大夫礼》：“寡君从子。”

按：从犹及也，与也。《聘礼》亦曰：“寡君从子。”《左传》曰：“吾从子如骖之靳。”

“士羞庶羞，皆有大盖，执豆如宰。”

张尔岐云：“盖执豆，兼盖而执之也。”国藩按：盖字别为一句。谓皆有大、皆有盖也。张氏解属下句读，则不辞矣。

“一以授宾，宾受，兼壹祭之。”注：“一一受之，而兼一祭之。”

张尔岐云：“一以授宾者，品授之也。兼一祭之者，总祭也。”国藩按：一与壹同。一以授宾，谓总合授之也。上文赞者坐而辩取庶羞，辩取之后又兴矣。十六羞之大，必有一器盛之，乃能执之以兴。宾之所受，总受一器也，非分受十六大也。故一字当与壹同义。若一一授之，则以字为不辞也。张氏解上节壹以授宾，为总合授宾；而解此节为品授之。是但知上注犹稍也之误，而不知此注一一受之亦误也。

《丧服》：“衰三升。”注：“布八十缕为升。升字当为登。登，成也。”

按：升、登、成三字，古人多互用。《乐记》“则乱升”，《论语》“新谷既升”及“衰缕之升”，升皆训成也。《曲礼》“年谷不登”，《诗》“登是南邦”，《春秋传》“不登叛人之党”，登训成也。

“菲屦菅菲也”疏云：“周公时谓之屦子，夏时谓之菲。”

按：菲字疑与“屝”字通。《左传》“共其资粮屝屦。”杜注：“屝，草屦。”

《丧服》：“庶子不为长子 [3] ，三年不继祖也。”注：“庶子者，为父后者之弟也。小记曰：‘不继祖与祢。’”

按：祢即庶子。庶子之长子可以继祢，但不得继祖，以其父固庶子耳。

“为所后者之祖父母妻，妻之父母昆弟，昆弟之子若子。”

张尔岐云：“所后者之妻，即其母所后者之妻之父母昆弟；昆弟之子即其外祖父母及舅与内兄弟，皆如亲子，为之著服也。”国藩按：所后者之昆弟，即其世父叔父也。所后者之昆弟之子，即其从父昆弟也。张氏谓即舅与内兄弟，恐非经意，顾氏炎武、盛氏世佐已详辨之。

“公卿大夫室老士贵臣，其余皆众臣也。”

方观承氏以经所云公之士及大夫之众臣皆非贵臣也，故降其服；传所云公之卿及大夫之室老士皆贵臣也，故不降其服。其说亦迎。

“齐衰大功冠其受也，缌麻以功冠其衰也。” [4]

按：齐衰之受服衰七升，初丧之冠亦七升。大功之受服衰十升，初丧之冠亦十升，故云衰其受也。小功之衰十升，冠亦如之。缌麻之衰十五升，抽其半七升半，冠亦如之。故云“冠其衰也”。余皆可以类推。疏称引稍多，仅引一条，似更简明。又按郝氏敬谓缌麻以小功之冠为衰，小功以大功之冠为衰；盛氏世佐谓小功冠衰之升数有别；二说皆与疏异，与经文亦似不合，俟考。

“同居则服齐衰期，异居则服齐衰三月也 [5] 。必尝同居，然后为异居；未尝同居，则不异居。”

按：子必随母适人而后名曰同居，即上齐衰杖期章内所谓继母嫁从也。异居者，若范文正公初随母嫁朱氏，后复归于范氏。当文正在朱家时，谓之同居；及还范家之后，谓之异居。若其初本未尝从母适朱氏，则并不得以异居名之，是无服矣。传意重在三者皆具，经意则专重同居，经传似微有区别。至传言为筑宫庙，亦与贫窭之孤子情事不合，顾亭林氏已讥之矣。

“大夫之子，为世父母；叔父母子，昆弟；昆弟之子，姑姊妹女子子无主者，为大夫命妇者，唯子不报。”注：“君命其夫，则后夫人亦命其妻矣。此所为者皆六命夫六命妇。”

按：《注》“六命夫”者，世父也，叔父也，子也，昆也，弟也，昆弟之子也；“六命妇”者，世母也，叔母也，姑也，姊也，妹也，女子子也。

“诸侯之大夫，以时接见于天子。”

盛世佐曰：“既为大夫，虽未尝聘问于王朝，而其可以接见之礼自在。疏云‘不聘即不服’，非。”国藩按：张氏以传注为诸侯使大夫来见天子，适有天子之丧，故其服如此。似与传注之意不合。传注云以时者，犹云大夫有时接见天子尔。盛说是也。

“大夫，公之昆弟、大夫之子，为其昆弟、庶子、姑姊妹女子子之长殇。”

古者五十而后爵，无大夫而殇死者，亦无既为大夫而有兄若姊之殇者。敖氏继公、盛氏世佐皆以此为疑。疏谓或有盛德，少年即为大夫。钦定义疏谓亦有公族高勋世为大夫者。适子年虽未冠，已为大夫者，理或然与？

“从母丈夫妇人报”

按：此“丈夫妇人”四字，从郑氏说，则似既服母之姊妹，又并服母之姊妹之子。从马氏说，则似从母报服于姊妹之子，男女并报以小功。二说皆于先王制服之条理不合。从敖氏继公说，则丈夫妇人即为从母服者也，又于经文之例不合。至《通典》引晋袁准之论，谓从母者，母之姊妹，从母而嫁为己庶母者也，则又与从父从祖之名不合。此条殊多可疑，姑阙之。

“缌者十五升，抽其半。”

姜氏兆锡曰：“十五升抽其半者，谓十有四升有半，而缕计一千一百有六十也。”盛氏世佐、秦氏蕙田皆从姜说，足正相沿之误。

“贵臣贵妾”

郑注、贾疏及雷次宗、顾炎武专指大夫言之。马融、陈铨、盛世佐通指大夫以上至天子、诸侯言之。敖继公、张尔岐、秦蕙田及《钦定义疏》皆专指士言之。详考《礼》意，自以指士者为正。下文“乳母敖氏”，亦以为蒙上“士为”二字言之。

“从祖昆弟之子”

与其父同曾祖，则子称吾为族父母矣，故注曰“族父母为之服”。

“小功以下为兄弟”

此句愚意兼上三节及下“君之所为兄弟”、“夫之所为兄弟”二节言之，则“妻降一等”之语尚可强通。

“夫之所为兄弟服，妻降一等。”

妻于夫之兄弟无服，此所谓兄弟者，疏谓是夫之从母，敖氏谓是夫之祖父母，《钦定义疏》谓是夫之从祖、祖父母、夫之从父姊妹，皆不可信也。

“凡衰，外削幅。裳，内削幅。”注：“削犹杀也。”

按：此削字之义，如《考工记》“揱尔而下迤也”之揱。

“衣带下尺”注：“衣带下尺者，要也，广尺足以掩裳上际也。”

张尔岐曰：“用布高一尺，上缀衣身，绕要前后。据疏，衣带，言其物；下尺者，向下量之一尺，言其度也。”国藩按：下尺，注指广言，张氏指长言。张氏是也。

“冒缁质长与手齐，092-1 杀掩足。”

按：王夫之《丧大记章句》云：“冒杀之制，皆如囊。缝合一头，与一旁，其一旁则缀带以维结之，所谓缀旁也。”张尔岐谓缀质与杀相接之处，是质则缀下，杀则缀上，不得名曰缀旁矣。恐当从王说。

“既井椁”

按：椁大，不以全者舁送宅兆，先在殡门外构成，一试观之，然后析为散木，舁送宅兆，待窆后，再于圹中构成全椁也。椁成有似井形，试构之，故曰井椁。吾乡聚木板四方，娄空架之，亦曰一井。

“作龟兴”注：“作，炮也。”《周礼·卜人》：“扬火以作龟，致其墨。”

按：古人名步马曰“作马”，《易·杂卦》为“作足”也，“作龟”之意略同。

《既夕》：“迁于祖用轴。”注：“轴状如转辚，刻两头为轵，轵状如长床，穿桯前后，著金而关轴焉。大夫诸侯以上，有四周，谓之092-2 ，天子画之以龙。”

按：《淮南子·说林训》注：“楚人谓户限曰辚。”此注云如转辚者，当谓如户枢之转也。092-2 者，轴头之軎，内于桯上之穿者。士之092-3 床，亦应有四周，但大夫诸侯以上，则桯弥厚弥大，天子则尤大，故画龙耳。蜃车之轮曰轮，高三尺三寸，此轴行于中庭，当尤低矣。

“设披”注：“披，辂柳棺上。”

张尔岐曰：“注文辂字当是络字。”国藩按：《左传·僖十五年》“辂秦伯”注：“辂，止也。”《宣二年》“狂狡辂郑人”亦训“止也”。辂有系止之义，不必作络。

“夷床093-1 轴，馔于西阶东。”注：“夷床馔于祖庙，093-1 轴馔于殡宫，其二庙者于祢亦供093-1 轴焉。”

国藩谓虽有二庙093-1 轴，似不必两具。

《士虞礼》：“苴刌茅，长五寸，束之。”注：“苴犹藉也。”

张尔岐曰：“苴刌茅者，藉祭之祭茅也。”国藩按：下文“洗茅设于席上，取黍稷祭于苴”，是此苴实为虚祭栖神之物矣。

“尸取奠”

张尔岐曰：“尸取奠，取祝所反，奠于铏南之觯也。”国藩按：觯久奠于铏南，因名此觯曰“奠”。下文曰“祭奠”，祭此觯也。《特牲馈食礼》曰“嗣举觯”，举此奠也。

“祝荐席彻，入于房，祝自执其俎出。”

按：祝有荐有席有俎，荐席则彻入于房，俎则自执以出。

“升左肩、臂、臑、肫、胳、脊、胁、离、肺。”

《正字通》：“今谓自肩至肘曰臑，自肘至腕曰臂。”国藩按：肩、臂、臑前在前足，肫、胳在后足，脊在中体之冈，胁在中体之墙，膉在胡，此十者皆取诸左，肺则取诸腹内。

“祝反入门左”

此下尚须入彻阴厌，重设西北隅之阳厌，事毕，祝自执其俎以出，乃复庭中北面之位。记不详者，经文已言之也。

“在西塾”

以上记饯尸之馔。尸出以下则记卒哭礼毕，行饯尸之礼也。

“死三日而殡”注：“异人之间，其义或殊。”

按：“异人之间”四字不辞，疑当作“异同之间”。

“俎入”注：“入，设俎载者。”

按：郑注“入设俎载者”，言入而设俎于室之人，即在庭载牲体于俎之人，谓执事也。

“食举，主人羞肵俎于腊北，至反黍稷于其所。”

按：“食举”之举，读如“五旬而举之”之举。牲体有骨者，肉离骨曰举，肺以提心曰举，脊以离骨曰举。佐食之举干举骼举肩，皆从俎中分出少许以授尸，将盛于俎以归尸也。尸自举之肺脊，虽主人立进肵俎，尸不遽入于肵俎而暂入于菹豆者，谦也。至九饭毕佐食，乃取肺脊加于肵俎，并以归尸焉。

“棜禁”

按：棜禁上有四周无足者为楕方木槃，当与吾乡茶槃相似。有足者则当与俎相似矣。论形制，则棜无足，禁有足。论等秩，则大夫用棜，士用禁，其常也。然至乡饮乡射，则虽大夫去足者亦得名禁；至此馈食礼，则虽士之有足者亦得名棜。

《少牢馈食礼》：“放于西方。”

放，犹《檀弓》“吾将安放”之放。

“载右胖，髀不升，肩、臂、臑、膊、胳、正脊一，脡脊一，横脊一，短胁一，正胁一，代胁一，皆二骨以并；肠三，胃三，长皆及俎拒；举肺一，长终肺；祭肺三，皆切；肩、臂、臑、膊、胳在两端，脊、胁、肺、肩在上。”

凡牲体有豚解，有体解。豚解者，解为七体：一脊、两胁、两肱、两股也。胁者，肋骨，亦谓之胉。肱者，前胫骨，谓之肩。股者，后胫骨，谓之髀。胁、肱、股三者，各分左右两胖，故为六体，合脊则七体矣。此豚解也。体解者，即七体而折解之为二十一体，折脊骨为三，前为正脊，中为脡脊，后为横脊；折胁骨为三，前为代胁，中为长胁，亦名正胁，后为短胁；折肱骨为三，上为肩，中为臂，下为臑；折股骨为三，上为髀，中为膊，下为胳。胁与肱、股三者各分左右两胖，共得十八体，合脊之三体则二十一体矣。两髀以近窍之故，贱之不升于俎，故凡十九体而牲体之数备矣。此外，正脊之前当颈处谓之脰，亦谓之膉；后足之末近蹄者谓之觳，皆不在正体之数。此秦氏蕙田之说而国藩微有删改。

“主妇被锡衣侈袂”

《钦定义疏》云：“锡衣当是缘衣。缘字一讹而为*095-1.jpg*，再讹而为锡。”又云：“士妻助祭于公，则服缘衣；自祭于家，则服绡衣。大夫妻助祭于公，则服展衣；自祭于家，则服缘衣。”秦氏蕙田云：“汉乐府云‘曳阿锡’注云：‘细布。言布滑易如锡也，以细布为衣而侈其袂，即缘衣也。’”国藩按：据此二说，则锡衣乃身服之衣，非首服之次也。服缘衣者，首即服次，不必更言首服矣。

“食举三饭”

此下当有“尸实举于菹豆”六字，经不言者，略之也。《特牲礼》“佐食举干”之上当有“尸实举于菹豆”六字，经不言者，盖叙于举兽干鱼一之下也。

《有司彻》：“次宾羞羊燔，如尸礼，侑降筵自北方。”

如尸礼，亦当横一燔于俎上以进，又横执俎以降也。

“次宾羞匕湆，如尸礼。”

如尸礼，亦当缩执匕俎以升，缩匕于俎上以降。

“司空 [6] 取爵于篚以授妇赞者于房东”一节

主妇献爵，犹初献之主人献爵也。设两铏糗修，犹初献之荐豆笾也。此外如羞匕湆、羞肉湆、羞燔皆与初献相同。其不同者不授几，不载俎设俎耳。

“受爵酌献侑”一节

于献爵羞糗修之外，有羞豕脀、羞豕燔二节，较之主妇之献尸，则已为少杀，盖无羞匕湆及两铏也。然较之主人之献侑则尚为少隆，盖彼于正俎之外仅羞羊燔，无匕湆并无肉湆也。

“次宾羞羊膰，如主人之礼。”

尸酢主妇，较之酢主人时，少羞匕湆、羞肉湆二节。

“宰夫洗觯以升”一节

此节六“爵”字，皆宰夫新洗之觯，非上文之酢爵也。

“皆若是以辩”

谓众兄弟皆由洗东升阼阶上，拜受爵，坐祭立饮也。

“尸作三献之爵”一节

上文宾三献之礼未毕，即暂停而别行主人酬尸及均神惠之礼，至是乃补三献之礼。又上文初献载尸正俎时，巳历说十，一俎未遽载也。至尸酢主妇时，八俎载毕，尚有三鱼俎未载，至此载之。

“司士羞一湆鱼”

侑及主人之湆鱼有一字，尸无一字，上文已著五鱼也。

“主人以酬侑于西楹西”

尸酬主人在东楹东。主人酬侑，侑酬长宾。长宾酬众宾，众宾酬兄弟，兄弟酬私人，皆在西楹西。

“兄弟之后生者，举觯于其长。”注：“古文觯皆为爵，延景中诏校书定作觯。”

延景，汉诸帝年号无此称。《释文》改作延熹，张尔岐从之，盛世佐以为当作熹平。

“亦遂之于下”

遂之于下者，当亦遂及主人侑宾、兄弟、私人。注不著主人侑，似与经“如初”二字不合。

“佐食受牢举如傧”

少牢十一，饭之末上佐食，受尸牢，肺正脊加于肵也。

“主妇反取笾于房中，执枣糗，枣在稷南，糗在枣南。妇赞者执栗脯，主妇不兴受，设之，栗在糗东，脯在枣东。” [7]

傧尸者荐豆，则韭菹醓醢昌本麋臡；加笾，则098-1 003-1 白黑，此较杀，故注云下傧尸。

“于尸祝主人主妇”

傧尸则羞于尸侑主人主妇，不傧则羞于尸祝主人主妇。

[1] 以下各条均属《周官·冬官》。

[2] 上海古籍出版社1983年版《黄侃手批点校白文十三经》作“介俎，脊胁肫胳肺，肺皆离”。

[3] “司正命执爵者”以下内容可参见前面。

[4] 黄批《十三经》作“庶子不得为长子”。

[5] 黄批《十三经·仪礼》作“缌麻小功冠其衰也”。

[6] 中华书局1980年影印本《十三经注疏》本无“也”字。

[7] 黄批《十三经·仪礼》作“司宫”。

礼记

《檀弓》：“予畴昔之夜。”

《郑注》：“畴，发声也。昔，犹前也。《史记》：‘畴人子弟分散。’”乐彦注云：“畴昔知星人也。”国藩谨按：二者解畴昔皆误也。《书》“畴咨若时登庸”注：“畴，谁也。谓于众人之中，不知当属何人。”乃畴字引申之义也。《史记》“于畴若予工”，作谁能驯予工；“畴若予上下草木鸟兽”，作谁能驯予上下草木鸟兽。谓众人之中，何人能若予工，何人能驯草木鸟兽也。畴昔犹云谁昔，谓不知曩者何时也。《诗》：“知而不已，谁昔然矣。”《尔雅·释训》：“谁昔，昔也。”皆不记何时之义也。

左传

《隐五年》：“宋人使来告命。”

《九年》：“宋不告命。”告命，犹今言告急也。奔命，似亦有危急而奔救也。《成七年》：“一岁七奔命。”

“叔父有憾于寡人”

旧事有不能释然者谓之憾，非怨也。《李广传》“将军自念有憾者乎”，亦非悔也。

《隐六年》：“从自及也。”杜注：“从，随也。”

从，犹将也，行也。

《隐十一年》：“傅于许。”

谓兵薄于城下也。《宣十二年》：“遂傅于萧。”《襄六年》：“傅于堞。”《襄九年》：“闻师将傅。”《襄二十五年》：“傅诸其军。”义皆同。又凡物附着者谓之傅，如“毛将安傅”及“傅药于脂”、“傅毒于矢”之类。

《桓三年》：“公子则下卿送之。”

公所生女，亦称公子。《昭三年》：“以其子更公女而嫁公子。”其公子即公女也。谓以己女更公女嫁晋，乃以公子别嫁于人。《昭二十七年》：“子重之子曰重。”重亦鲁公子*099-1.jpg*之女也。

《桓十二年》：“覆诸山下。”

覆，谓设伏兵。《隐十年》：“为三覆以待之。”“邲之战师七覆于敖前。”《成三年》：“使东鄙覆诸鄤。”

《庄八年》：“公问不至。”杜注：“问命也。”

问，即音问也。《三国志》有“定问”、“外问”，《王基传》有“凶问”。

《庄三十二年》：“见孟任从之060-5 。”注：“060-5 ，不从公也。”

今律曰：“调奸不从。”又按《史记·西南夷传》谓道不通曰060-5 。

《僖七年》：“若总其罪人以临之。”注：“总，领也。”

此总字，犹今用率字、持字。

《僖十五年》“晋于是乎作爰田。”注：“分公田应入租税，改换与众。”

此爰字有换字之义。《三国志·陆瑁传》：“少爰居会稽。”《钟离牧传》：“同郡徐原爰居永兴。”

《僖十九年》：“欲以属东夷。”

此属字，有联属怀来之意。下文“以属诸侯”，《哀十三年》“属徒五千”，《哀十四年》“属徒攻闱与大门”，《哀二十七年》“属孤子三日朝”皆同。

《僖二十二年》：“鼓100-1 可也。”

此112-3 字，有孱弱不整之意。

《文二年》：“废六关。”

《家语》作“置六关”。按《庄子》“废一于堂”、“废一于庭”亦以废为置。

《文四年》：“曹伯如晋会正。”注：“会受贡赋之政也。”

后文“诸侯朝正于王”注：“朝而受政教也。”又《书·无逸》“惟正之共”，正亦与政通。

《文六年》：“陈之艺极。”注：“艺，准也。《传》曰贡之无艺。”

艺谓贡事皆有定则也。《昭十三年》“艺贡事”、《昭十六年》“而共无艺”义同。

《宣二年》：“三进及溜而后视之。”注：“前进而及于屋溜也。”

溜即中霤。

《宣四年》：“汏辀及鼓跗。”注：“汏，过也。辀，车辕。跗，所以架鼓。”

汏辀，犹贯革之贯穿过也。《周礼》有足鼓，足亦跗也。

《宣十二年》：“略基趾。”注：“略，度也。”

《昭二十五年》：“楚子为舟师以略吴疆。”

《成二年》：“匮盟也。”

犹云力竭而请盟也。

《成九年》：“使税之。”注：“税，解也。”

税驾之税亦解也。

《成十三年》：“略其武夫。”注：“略，取也。”

按：今刑律有略卖，亦强取之也。《襄四年》“季孙曰略”注：“不以直取为略。”

《成十六年》：“使行人执榼承饮造于子重。”注：“承，贮也。”

今通用盛字。《襄二十五年》：“承饮而进献。”《昭十三年》：“子产争承。”注：“承，贡赋之次。”

《成十八年》：“今将崇诸侯之奸而披其地。”注：“披，分也。”

《昭五年》“又披其邑”注：“披，析也。”《史记》：“披其枝者伤其心。”

《襄九年》：“使华阅讨右官。”注：“讨，治也。”

诛责曰讨，修治亦曰讨。

《襄十三年》：“小人农力以事其上。”

此农字犹厚也。《吕刑》“农殖嘉谷”亦厚也。

《襄十四年》：“今官之师旅。”

此师旅犹曰徒众，非军旅也。《襄二十五年》：“百官之政长师旅。”

《襄十七年》：“遂幽其妻曰：畀余而大璧。”

杀吴乃华臣所使，幽妻索璧则六贼所自为也，故曰遂。

《襄二十二年》：“寡君悉其土实。”

《二十八年》：“则以其内实迁于卢蒲嫳氏。”《三十一年》：“则君之府实也。”义皆同。《二十五年》：“岂为其口实。”注：“口实，禄养也。”

《襄二十三年》：“弍广上之登御邢公。”注：“弍广，公副车也。”

《宣十二年》：“楚子为乘广，广队不能进。”《襄二十四年》：“使御广车而行。”注：“皆云兵车也。”广为兵车，故弍广为副车。

《襄二十五年》：“井衍沃。”

《释文》：“下平曰衍，有流曰沃。”国藩按：取其田而井之也。

《襄二十五年》：“朱也当御。”

当御犹今言值班。

“天下谁畜之”注：“畜，容也。”

《史记》：“太后儿子畜之。”“弟畜灌夫。”

《襄二十七年》：“崔成崔疆杀东郭偃棠无咎于崔氏之朝。”

春秋时，大夫有私朝。《襄二十八年》：“庆氏国迁朝焉。”《三十年》：“伯有氏朝至未已。”

“仆赁于野”

仆赁，犹今俗言佣趁也。

《襄二十九年》：“处而不底。”

底，滞也，犹沉滞、拘泥也。《昭元年》：“勿使有所壅闭湫底，以露其体。”

《昭元年》：“弗去惧选。”注：“选，数也。”

数，责也。《诗》：“不可选也。”

“邑姜方震太叔”注：“怀胎为震。”

《生民》诗：“载震载夙。”《昭三十二年》：“始震而卜。”《尔雅·释诂》：“娠，动也。”注：“娠，犹震也。”

《昭三年》：“辱收寡人。”

按：收，恤也，存也，抚而有之也。《史记》多用收字。

《昭七年》：“若属有疆埸之言。”

按：属谓值其时也。《昭十六年》：“若属有谗人交斗其间。”《史记·屈贾传》：“属草稿未定。”

《昭十二年》：“惟蔡于感。”

按：此感字与憾字同，谓惟于蔡不能释然也。

“朝有著位”注：“著定朝内，列位常处，谓之表著。”

《昭十二年》：“则固有著矣。”注：“著，位次也。”《十六年》：“已有著位。”

《昭十八年》：“弗良及也。”

犹今谚云不得好好看见。

《昭二十五年》：“生宋元夫人。”注：“宋元夫人，平子之外姊。”

外姊，犹今俗云表姊也。《成十一年》：“有外弟外妹。”谓同母异父者也。汉高祖有外妇，谓私通者也。

“昭伯问家故焉，尽对。”注：“故，事也。”

按：《文王世子》有“国故”，《儒林传》有“掌故”。

《昭二十六年》：“将亢子。”

下文曰：“毋乃亢诸。”又曰：“何敢亢之。”此亢字与御字同，与抗字相近。

《昭二十九年》：“官宿其业。”注：“宿，犹安也。”

宿，犹久也。

《定八年》：“桓子咋谓林楚曰。”注：”咋，暂也。”

咋，犹乍也。

《定十二年》：“与其素厉，宁为无勇。”注：“素，空也。厉，猛也。”

谓无实而空猛也。犹无功而爵曰素封，无能而禄曰素餐，此素字与干字、白字同意。

《哀元年》：“如子西之素。”

此素字犹云计画素定也。《宣十一年》：“不愆于素。”

《哀九年》：“吴子使来儆师。”

此儆字犹《礼经》戒宾之戒。

《哀十七年》：“太子又使椓之。”

此椓字犹今京师谚语轧也，谮诉也。《诗》“夭夭是椓，昏椓靡共”，亦有倾轧之意。

国语

《鲁语上》：“越哉！臧孙之为政也。”韦注：“越，迂也。言其迂阔不知政要也。”

按：越，过也。言臧孙祀爰居过乎礼法之外也。

《吴语》：“天王岂辱裁之？”韦注：“岂能辱意裁制之。”

按：岂字语意犹云傥也。《汉书·丙吉传》：“岂宜尊显。”亦犹傥也。

穀梁传

《文十八年》：“侄娣者，不孤子之意也。一人有子，三人缓带。”疏云：“有子则喜乐之情均，贵贱之意等。缓带，优游之意也。”

按：国君取女九人，欲以广嗣也。故夫人之于侄娣媵妾，皆谊属一体。“一人有子，三人缓带”云者，言众人皆欢畅而优游，不独生子者一人私喜也。宣公但知奉其所生之母敬嬴而不知奉夫人姜氏，使姜氏大归，则与三人缓带之义相悖。故《春秋》讥之。缓带二字，犹云开襟欢畅云尔，陶渊明《杂诗》云：“缓带尽欢娱。”正得其解。《三国志·诸葛亮传》云：“遂解带写诚，深相结纳。”示开襟欢畅之意。推此以观，凡言襟抱欢畅，皆可称曰缓带。而方望溪氏文集有曰“夫人急缓带之思”，若以缓带专为夫人望妾媵生子之称，如隐语然，亦为误也。方氏于修词号为洁净，而此等犹为未谛，斯亦好藻饰者之过也。

尔雅

《释诂》：“028-7 ，固也。”

下又云：“028-7 ，厚也。”国藩按：028-7 者，坚持安重之意。坚持即固也，安重即厚也。《庄子·徐无鬼》：“028-7 好恶。”谓坚持其好恶，使不妄发也。《说文》引《诗》曰：“赤舄028-7 028-7 。”谓安重也。

“屈，聚也。”

注引《诗》云：“屈此群丑。”《释文》引《韩诗》云：“屈，牧〔收〕也。收敛得此聚众。”国藩按：《法言》“汉绌群才，群才绌群力”。绌字亦与此屈字同义，谓收聚人之才力而为我用也。

“痡，病也。”

邵晋涵曰：“《汉书》注引《韩诗》云：‘熏胥以痡。痡，病也，通作铺。’《大雅·江汉》云：‘淮夷来铺。’《毛传》：‘铺，病也。’”国藩谓“淮夷来铺”之铺训病，《毛传》本不甚谛，此引以为痡通作铺，亦未当也。

“戮，病也。”

邵晋涵云：“戮，以耻辱为病。郑注《秋官·掌戮》云：‘戮，犹辱也。’《左传·文十年》传云：‘国君不可戮也。’”国藩按：《庄子》：“山木栗林，虞人以吾为戮，吾所以不庭也。”戮亦辱也。

“恙，忧也。”

邵晋涵云：“《楚辞·九辩》云：‘还及君之无恙。’”国藩按：《公孙宏〔弘〕传》亦云：“何恙不已。”

“税，舍也。”

《左传·成九年》：“钟仪南冠而絷，晋侯使税之。”杜注：“税，解也。”即舍也之意。郭引“召伯所税”，国藩疑其与舍字微有不合。

“历，傅也。”注：“傅，近。”

按：此历字当读如“离，丽也”之丽，凡人所经历之迹，犹附丽也，犹傅着也。凡物附着者谓之傅，如傅药于肤，傅毒于矢之类。《左传》“毛将安傅”，谓毛当附着于皮也。兵薄于城下曰傅，亦谓军士附着于城身也。《左传·隐十一年》“傅于许”，《僖二十五年》“昏而傅焉”，《宣十二年》“遂傅于萧”，《襄六年》“傅于堞”皆是也。郭氏训近得之，邵氏微有不合。《襄九年》“闻师将傅”，闻师将近城也。

“在，存也。”

邵晋涵引左氏僖九年传云：“其在乱乎。”杜注：“在，存也。”国藩按：《左传·襄二十六年》：“吾子独不在寡人。”杜注：“在，存问也。”

《释言》：“惄，饥也。”

惄以思为正训。“惄如朝饥”，苦思而如饥也。“惄焉如捣”，苦思而如捣也。此等恐非本经，后人羼乱者与？

《释宫》：“柣谓之阈。”

《匡谬正俗》曰：“问曰：‘俗谓门限为门蒨，何也？’答曰：‘按《尔雅》柣谓之阈。郭景纯注：门限也。音切。今言门蒨是柣声之转耳，字宜为柣而作切音。’”国藩按：《汉书·外戚传》：“切皆铜沓。”冒注：“切，门限也。”切当是柣之假借字。

“枢达北方，谓之落时。”注：“门持枢者或达北110-3 ，以为固也。”

按：门持枢之木，持上枢者即梁，持下枢者即阈也。若达于北110-4 ，则极长矣。今上枢之梁长或如此。

“109-3 谓之坫，在堂隅。”

按：坫有二，明堂位崇坫康圭，《论语》有反坫，此坫皆筑土为小方台以庋物也。若堂角之坫，则初无上台，但有其名耳。

“镘，谓之杇。”

《说方〔文〕》：“镘，铁杇也。或作槾。”秦谓之杇，关东谓之槾。《孟子》：“毁瓦画墁。”王肃注：“《论语》：‘杇，墁也。’”国藩按：镘本涂墙之器，而涂之亦曰镘。有用铁者，有用木者，故或从金，或从木，或从土，异同字也。

“枳在墙者谓之109-1 ”

《内则》疏云：“植曰109-1 ，横曰箷。”国藩按：植非立于地也，但着于墙壁耳。吾乡俗曰“钉子”，可以挂衣。

“植谓之传”注：“户持109-2 植也。”

按：键，门持109-2 之木，有横键者，有直键者。此曰植，盖直木也。

“杗廇谓之梁”

韩文“大木为杗”本此。国藩按：梁施于南此〔北〕两楹之上，堂之东西凡两梁四楹。

“开谓之110-1 ”注：“柱上欂也。”

按：侏儒短柱之上，或施方木如版，或施直木如笄，上以承栋，如花房之有蒂，所以斟酌厚薄之间也。

“栭谓之楶”注：“即栌也。”

《说文》：“栌，柱上柎也。”国藩按：《说文》以栌为柱上之柎，则与欂、110-2 等字相同。郭氏谓栭即栌也，则是短柱，而非柱上之柎。《释名》云：“栌在柱端。”颜注《汉书》亦云：“薄，栌柱上柎也。是栌以指柱上之柎为正解。

“栋谓之桴”注：“屋110-3 。”

按：凡承榱之横木，京师曰檩子，《集韵》：“檩，音凛，屋上横木。” 吾乡俗曰房条。其屋脊居中者曰栋、曰极、曰危，《说文》系传云：“极，屋脊之栋，亦谓之危。” 其余曰桴、《说文》：“桴，栋名。”邵晋涵云：“栋，一名桴。是浮者中栋也。檐之横梁为楣，从中栋之名而亦称为桴耳。” 曰棼，《说文》：“棼，复屋栋也。” 国藩按：凡桴皆可名棼。其在复屋者曰110-4 、曰望。《说文》：“110-4 ，棼也。” 《释名》云：“110-4 ，隐也，所以隐枅也。”或谓之望，言高可望也。或谓之栋，是110-4 即栋也。或谓之阿，《士昏礼》郑注：“阿，栋也。”《西京赋》“列棼橑以布翼”，指檩之小者言之。“荷栋桴而高骧”，指檩之大者言之。至《士昏礼》训阿为栋，则指其地言之耳，非累名为阿也。列熙偶有未察耳。

“桷谓之榱。桷直而遂谓之阅，不受檐谓之交。”

《穀梁》释文云：“方曰桷，圆曰椽。”国藩按：北五省椽有方者、有圆者；吾乡则以薄版为之，名曰椽皮。椽长者从栋直达于檐，曰阅椽。短者不能直达于檐，须换他椽续之，曰交。若吾乡之椽皮，则有三续四续者矣。

“檐谓之樀”注：“屋梠。”

邵晋涵曰：“梠。又谓之宇。《士丧礼》：‘置于宇西。’注：‘宇，梠也。’”国藩按：众椽之头，参差不齐，故施横木以齐之。吾乡于椽皮之当，掩以横版，名曰落檐，亦其意也。其名曰檐、曰樀、曰梠、曰槾、《释名》：“梠，旅也；连旅旅也。或谓之槾；槾，绵也。绵连榱头，使齐平也。” 国藩按：槾有二物，一为涂墙之器，一为榱头之木。曰楣、《说文》：“楣，秦名屋111-1 也，齐谓之檐，楚谓之梠。”《释名》：“楣，眉也。近前若面之有眉也。” 曰111-1 、《说文》：“屋111-1 联也。《楚辞·九歌》：‘蕙111-1 兮既张。’” 曰111-2 、《说文》：“檐，111-2 也。111-2 ，梠也。”徐锴曰：“连檐，木在椽之端者。” 曰爵头，《释名》：“连榱头之木，上入曰爵头，形如爵头也。” 实一物也。凡檐之上皆曰宇。郑氏训宇为梠，指其地言之耳，非谓椽端之木果名曰宇也。邵氏失之。

“橛谓之111-3 ”

111-3 者，门中所竖短木。臬者，植一直木以为之表也，与枳杙之在地者无别。但枳杙或有欹斜，臬则正直耳。

《释山》：“小山宫，大山岌。”

此宫字与《庄子·德充符》“而王先王”之王字字法相同。

“泰山为东岳，华山为西岳，霍山为南岳，恒山为北岳，嵩高为中岳。”

邵氏曰：“冀之霍山，与泰、衡、华、恒，唐虞之五岳也。华、岳、泰、衡、恒，周之五岳也。泰、衡、华、恒、嵩高，汉初之五岳也。泰、华、霍、恒、嵩高，武帝所定之五岳也。”国藩按：邵氏以此数语为定论，颇为武断。

《释畜》：“112-1 蹄趼善升甗。”注：“112-1 蹄，蹄如趼，而键上山，秦时有112-1 蹄苑。”

国藩按：若以112-1 蹄为兽名，则蹄下当更重一蹄字，蹄趼与下枝蹄趼为一例，郭注有两蹄字是也。若以甗为兽名，则读趼为句，蹄趼为句，李巡、颜师古之说亦自可通。邵晋涵遽驳小颜，未见其审。

诂训杂记

经典形容之字约有三端：一曰双字。一曰骈字（即双声叠韵字）。一曰单字。依依、杲杲、泄泄（亦作洩洩，见《诗述闻》）、沓沓（亦作112-2 112-2 ）、泯泯（乱也。见《诗述闻》）、棼棼（《逸周书》作芬芬）、骚骚、折折、鼎鼎、纵纵，此形容之用双字者也。窈窕、阿难、倭迟、踟蹰、仳离、判涣、疆御、仓兄、殿屎，此形容之用骈字者也。檐如、翼如、勃如、躩如、退然（《檀弓》）、002-3 然、确然（《易》）、贲然、（《诗·白驹》）112-3 然、俛然、颓乎、颀乎（均《礼记》）、幎尔、揱尔（均《考工记》）、娈彼、倬彼、瑟彼、伣彼、憬彼、狄彼、于论、于乐、于皇、于赫、于铄、于昭、于粲、于缉熙（均见《诗》）、有113-a 其香、有椒其馨、有依其士、有略其耜、有113-1 其113-2 、有觩其角，有113-3 簋飧、有俅棘匕、有冽汛泉、有觉其楹、有坟其首、有莘其尾、有113-8 者弁、有截其所、有实其猗、有莺其羽、有厌其杰、有倬其道、有俶其城、有嚖其星、有实其积、有卷者阿、有秩斯祜、有扁斯石、有弥济盈、有113-4 雉鸣、有虔秉钺、有空大谷、大风有隧、庸鼓有002-1 、会同有绎、万舞有奕、执事有格、海外有截、113-5 113-5 有翩、松桷有梴、松桷有舃、060-5 宫有侐、鞗革有113-6 、下民有严、笾豆有且、旅楹有闲与夫伊嘏文王、假哉皇考之类，皆形容之用单字者也。

骈字异字同义者：逡遁，一曰逡循，曰蹲循、曰遵循、曰巡遁、曰逡巡。（曾宾谷之父辨之甚详）113-1 摭（《十二诸侯年表》），一曰捃摭（《艺文志》）、曰攗摭（《刑法志》）、曰隰摭（《唐书·柳璟传》）。阿那（《洞萧赋》），一曰阿娜（苏诗《论书》）、曰猗那（《诗·商颂》）、曰阿难（《诗·隰桑有阿》）、曰猗傩（《诗·隰有苌楚》，详《述闻·王注楚辞》：“即旖旎也。”）。披离（《哀郢》），一曰被离、曰仳离（《诗》）、曰被丽（《甘泉赋》）、曰配黎（同上）。汋约（《远游》），一曰矍铄、曰绰约、曰灼烁。婉蟺（《鲁灵光殿赋》），一曰婉113-9 （《上林赋》）、曰宛延（《甘泉赋》）、曰蜿蜒。槃散（《平原君传》），一曰槃珊（《史记·相如传》）、曰槃姗（《汉书·相如传》）、曰蹒跚。猗狔（《上林赋》），一曰迤靡、曰旖柅、曰迉迡、曰施靡（均《甘泉赋》）、曰旂泥、曰逦迤。倭迟，一曰委蛇、曰蜲蛇、曰委移、曰威迟、曰逶迤、曰婓迟（《容斋随笔》记之）。襄羊，一曰儴羊（《西京赋》）、曰方骧（《思元赋》）、曰潢洋（《九辩》）、曰相羊（《离骚》）、曰常羊（《汉乐礼志》）、曰徜徉。芊眠，一曰芊绵、曰阡眠、曰翩绵、曰联绵。郁伊，一曰郁邑、曰于邑、曰于悒、曰菸悒（《九辩》）。容裔，曰淫裔，曰容与。崔嵬，一曰畏佳、曰崔崒、曰114-1 嵬（《鲁灵光殿赋》）、曰114-2 隗、曰摧嗺（均《甘泉赋》）、曰崴嵬。耸恿，一曰耸臾、曰怂慂、曰竦踊、曰从容、浩瀚、一曰澔涆（《鲁灵光殿赋》）、曰澔汗（《上林赋》）、曰皓旰（《瓠子歌》）。朦胧，一曰朦胧、曰蒙笼。盤桓（《易·屯》）、一曰盤还（《投壶》）、曰盤旋。涛张（《无逸》）、一曰辀张（刘琨《答卢谌诗》）、曰侏张（扬雄《国三老箴》）、彷彿，一曰髣霁（《幽通赋》）、曰仿佛（《甘泉赋》）。便娟（《南都赋》）、一曰婵蜎（《西京赋》）、曰蟺114-3 （《甘泉赋》）。落魄，一曰落泊、曰落拓。要眇，一曰幼妙、曰幽眇。迢递，一曰岹崂（《鲁灵光殿赋》）、曰迢114-4 （《九成宫醴泉铭》）。畔援、一曰判涣、曰泮涣。流离，一曰琉璃、曰留犁。参差，一曰114-5 差、曰掺差。匍匐，一曰扶服、曰复服（《原涉传》）。槃结（《后汉书·南蛮传》），一曰盤结，曰蟠结。孟浪（详《述闻·通说》），一曰莫络、曰摹略。揶揄，一曰邪揄、曰113-6 114-7 （《后汉书·王霸传》）。凭噫，（《长门赋》，并见《经义述闻》“我庾维亿”下）、一曰服亿（《扁鹊传》）、曰愊亿（气满也。《陈汤传》方言注）。叱嗟（《史·鲁仲连传》），一曰叱咤（《史·韩信传》）、曰猝嗟（《汉·韩信传》）、曰咄嗟。濩落（《庄子》），一曰蠖略（《大人赋》、《甘泉赋》）、曰嚄喑（《魏公子传》）。剹流（《思元赋》），一曰周流（《上林赋》注非）、曰摎流（《甘泉赋》）。卷曲（《庄》首篇），一曰曲局（《诗》“予发曲局”注：“局，卷也。”）、曰蜷局（《骚经》）。犹豫，一曰犹与、曰容与、曰夷与（均见《述闻·通说》）。镗114-8 （《上林赋》注），一曰114-10 鞈。拨剌（张弓貌），一曰拔剌。布濩（《上林赋》注），一曰布114-9 （《后汉·西南夷传》）。矞皇，一曰遹皇（《思元赋》）。踯躅，一曰蹢115-1 。殽核（《诗》“宾之初筵”），一曰肴核（班固《答宾戏》）。孱颜，一曰巉岩。首鼠，一曰首施（《后汉·西羌传》）。疆御，一曰疆圉（《离骚》，详见《诗述闻》）。要绍（《西京赋》），一曰偠绍。虯蟉（《大人赋》），一曰虯蟉（《鲁灵光殿赋》）。崔错（《上林赋》），一曰璀错（《鲁灵光殿赋》）。萧森，一曰箾115-11 （《上林赋》）。俊茂（《骚》），一曰葰楙（《上林赋》）。龌龊，一曰握115-2 。萃蔡（《子虚赋》），一曰115-3 115-4 （《籍田赋》）。徙倚，一曰徙迤（《洞萧赋》）。无闾，一曰巫闾。跌宕，一曰迭逷（《思元赋》）。勿虑，一曰无虑。扶疏，一曰扶苏。旁薄，一曰旁魄。115-5 虞，一曰欢娱（《江淹诗集》）。雍障，一曰雝障（《九辩》）。鸡斯，一曰筓115-6 。濎115-7 （《甘泉赋》），一曰汀滢（《韩诗》）。殷辚，一曰隐辚。瞵115-10 ，一曰璘玢。胶葛，一曰115-8 115-9 。偨傂（《甘泉赋》），一曰差池。怆怳（《九辩》），一曰仓兄（《诗》）。

一字略转而异义者：索居之索训散，索绹则义别矣。离丽之丽训附，别离则义别矣。招携之携训离，携手则义别矣。乱臣之乱训治，乱世则义别矣。茀厥丰草之茀训治，道茀不除则义别矣。我车既攻之攻训善，环而攻之则义别矣。疆御之御训守，孰能御之则义别矣，扰龙之扰训驯，扰乱则义别矣。我且柔之矣之柔训服。柔弱则义别矣。天明畏之畏训威，声畏天下则义别矣。又如来即往，《诗》“遹追来孝”，《太史自序》“自今以来”，亦略转而异义者也。

经典颠倒字惟《诗》最多。如家室、裳衣、衡纵、稷黍、瑟琴、鼓钟、下上、羊牛、乐岂、息偃、孙子、家邦、鼐鼎中谷、中林、中河、中路、中原、中田之类皆是。《书·无逸》之四三年、祭义，《孟子》之禄爵，亦间有之。见于史者，惟《后汉·王丹传》之惰懒，《羊续传》之病利，余不多见。

古今雅俗异同字。顾即雇（《晁错传》：“敛民财以顾其攻。”）。踳即舛。亶即但（《羽猎赋》注）。詟即慴（同上）。赫即吓（《庄子》注）。116-1 即释（《管蔡世家》、《张仪传》）。雍即壅。衡即横。薄即亳。塞即赛（《河渠书》）。横即黉（《鲍昱传》）、116-2 、堰即埝（《皇甫嵩传》）。夹即侠（《后汉·东夷传》）。厘即嫠（《后汉·西夷传》）。柳即蒌（棺墙之饰，《檀弓》、《周礼》）。队即坠（段注《说文》）。溜即霤（《左传·宣二年》）。音即荫（《左传》“鹿死不择音”）。偏即辨（《左传·定九年》“子言偏舍爵于季氏之庙”）。匡即恇（《礼器》）。噱即臄。滈即镐。功即攻。致即116-3 （《月令》）。填池即奠撒（《檀弓》）。

俚俗字有所本。斗绝见《后汉·窦融传》。什物见《后汉·宣秉传》。什器见《鲍昱传》。上司见《杨震传》。司官见《陈寔传》。底里见《窦融传》。细弱见《杜林传》。文书见《鲍昱传》。人事见章和八王及黄琬《传》（人事犹今言应酬也）。小便见《张湛传》及《绝交书》。折见《东夷传》（折，犹今言折算也）。公馆见《礼·曾子问》。

古人于陵、京、阜、坟、冢、丘等字，皆取山阜高大厚实之义以象。凡物之高大厚实，大抵皆称美之词，如天保。《诗》如山、如阜、如冈、如陵，是善颂善祷之证也。《左传》“有肉如陵”，谓大而实也。《荀子·致仕篇》“节奏欲陵”注：“陵，崚也。”峻，即高也。《礼记·檀弓》：“丧事虽遽不陵节。”《学记》：“不陵节而施。”陵，越也。《西京赋》“陵重117-1 ”注：“陵，升也，皆升高之义也。”《诗》传：“京，高丘也。”又曰：“大阜也。”《左传》“莫之与京”，言莫与比高也。《西京赋》“燎京薪”，谓积薪极高也。《左传》“收晋尸以为京观”，谓积尸极高也。汉曰京兆，后世曰京师。兆，众也。师，亦众也。京则大也。《释名》：“土山曰阜。”言高厚也。《诗》“驷铁孔阜”，以阜比马之大也。“火烈具阜”，以阜比火之盛也。“尔殽既阜”，以阜比殽之多也。古歌“可以阜吾民之财”，《西京赋》“百物殷阜”，以阜比财物之富也。土之高且大者，谓之坟。《诗》“牂羊坟首”，言其首极大也。《周礼·司烜氏》“共坟烛庭燎”，言其烛极大也。三坟五典，言三皇之书其义极大也。《列子·天瑞篇》“坟如也”，亦形容其大也。冢子、冢适，皆谓长子，大子也。冢妇，大妇也。冢卿、冢宰，谓六官之长、大宰也。友邦冢君，言大君也。乃立冢土，言大社也。《汉书·楚元王传》“丘嫂”，谓长嫂大嫂也。《易》“颠颐拂经于丘颐征凶”，谓于高处求颐养也，以丘为高也。《孟子》“得乎丘民为天子”，谓成聚之民也，以丘为大也。推此以论，凡物之高大厚实者，皆可以陵、京、坟、阜、冢、丘等字拟议而形容之。末世缀文之士知阜字有高天厚实之义，而不知坟冢等字与之同类而并称。又或以陵为帝王所藏，京为帝王所居，而于坟、冢、丘、垄等字指为不祥之文，盖古字古义之不讲久矣。

《说文》：“格，木长貌。”按：凡木之两枝相交而午错者，谓之格。以其枝条交互，故格字有相交之义焉。以其两枝禁架，故格字有相拒之义焉。以其长条直畅、疏密成理，故格字又有规制整齐之义焉。是三者皆以本义引申之者也。朋友曰交游，男女曰交媾，商贾相通曰交易，阴阳相合曰交孚，木之枝格两相交际，亦犹是也。《论语》“有耻且格”，谓民之心与上相交孚也。《大学》“致知在格物”，谓吾心之知，必与万物相丽相交，不可离物以求知也。《书》曰“格于上下”、“格于皇天”，《诗》曰“神之格思”，皆训至也，皆交孚之义也。《书》曰“格汝舜”，《诗》曰“神保是格”，皆训来也，皆引之来相交接也。舟与舟相触则必忤，枝与枝相拒则不入。《素问》“阴厥且格”注：“格，拒也。”《周书》“穷寇不格。”注：“格，斗也。”《荀子·议兵篇》“格者不舍”注：“谓相捍拒也。”《后汉书·刘盆子传》注：“相拒而杀之曰格。”《通鉴》：“王贲攻齐，莫敢格者。驱群羊而攻猛虎，不格明矣。”皆谓莫能拒御也。凡谓扞格不胜，曰格格不入，曰废格不行，曰沮格不进，皆相拒之义也。至于枝格相交，长短合度、疏密停匀，俨然若有规矩，木工为窗格有曰冰梅格，有曰卍字格，即取象于树条之格也。曰体格，曰风格，曰格律，曰格式，背从此而引申之也。《孟子》“惟大人为能格君心之非”注：“格，正也。”《家语》“口不吐训格之言”注：“格，法也。”《礼·缁衣》“言有物而行有格”注：“格，旧法也。”《后汉书·傅燮传》注：“犹标准也。”凡皆规格之义也。《书·冏命》“格其非心”，是亦取格正为义，而孔疏曰：“格，谓检括。”斯则望文生训，有乖古意矣。《论语》“有耻且格”，当以交孚为确义。《集解》曰：“正也。”亦不免望文生训之弊。至《大学》格物之说，聚讼千年，迄无定论。愚以为心当丽事，物以求知，不可舍事物而言知。朱子曰“至也”，是也。其曰“穷至事物之理，欲其极处无不到”，则于格字求之太深，反多一障耳。

《说文》：“枝，木别生干也。”按：干直而专，枝分而杂，有歧杂之义焉。凡木之枝，斜挺旁出如相扶持，有撑持之义焉。杈枒森布，猝不可近，有拒御之义焉。周秦古书凡用枝字，大抵不出此三义。《易》曰：“中心疑者其辞枝。”《荀子·解蔽篇》：“心枝则无知。”此歧杂之义也。《汉书》叔孙通等传：“廊庙之材非一木之枝。”《庄子》：“师旷之枝策也。”王延寿《鲁灵光殿赋》：“漂峣119-1 而枝拄。”此撑持之义也。《史记·项羽本纪》云：“诸将詟服，莫敢枝梧。”《鲁仲连传》：“枝桓公之心于坛坫之上。”此拒御之义也。《汉书·地理志》“汉中淫泆枝拄与巴蜀同俗”注：“言意相节却不顺从也。”歧杂者，枝字之本义。撑持与拒御者，枝字引申之义。后人不知引申之义，每疑枝当作支，盖古训久不明矣。

《说文》：“柴，小木散材。”《楚辞》注：“枯木为柴。”按：小木枯枝，杂缚一束，谓之柴。世俗之通称也。由柴字而引申之，有枯槁阻塞之义焉。《庄子》：“柴立其中央。”柴立，犹枯坐也，所谓形如槁木也。《外物篇》：“柴生乎守。”柴，谓梗塞也。言所以闭塞不通者，由于拘守太过也。《天地篇》：“趣舍声色，以柴其内。”谓梗塞于胸中也。《庄子》篇中柴字皆取枯槁阻塞之义。《通鉴·汉纪》：“收杨震太尉印绶，震于是柴门谢宾客。”胡身之注曰：“柴塞其门也。”又《魏纪》：“朱桓言于吴王曰：曹休战必败，败必走，走必由夹石、挂车，此两道皆险阨。若以万兵柴路，则彼众可尽，休可生虏。”胡身之注曰：“柴路，谓以柴塞路也。”国藩按：柴，即塞也。以兵阻塞此路，非更以柴塞之也。胡氏于《汉纪》注近之，于《魏纪》注失之。

《方言》：“凡草木刺人，自关以东或谓之梗。”按：凡木之粗枝无碎枝零叶者，世俗通谓之梗。在树而生者，谓之枝。斫伐在地而枯者，则谓之梗，谓之柴矣。梗字有粗直之义，又有阻塞之义。《尔雅·释诂》：“梗，直也。”《方言》：“梗，略也。”《吴都赋》注：“梗概，粗言也。”《东言赋》注：“梗概，不纤密也。”此粗直之义也。《周礼》：“女祝掌以时招梗068-1 禳之事。”郑注：“梗，御未至也。”谓未至之凶灾，先梗而御之，此阻塞之义也。《诗》曰：“谁生厉阶，至今为梗。”此谓荡荡王道，而政化不能流行，忽致梗塞也。《毛传》：“梗，病也。”此望文生训，非见义也。杜注《左传》曰：“病也。”《广雅》亦曰：“病也。”此承毛传而误者也。格、枝、柴、梗诸字，在后世以为死字，在古人常引申其义而活用之。苟明乎死字活用之法，而周秦古书故训之不可通者寡矣。

废者，弃也，去也，不用也。而经典亦多用为置。《公羊·宣八年传》：“废其无声者。”注云：“废，置也，不去也。”《庄子·徐无鬼》：“废一于堂，废一于室。”《释文》：“废，置也。”《广雅》、《小尔雅》皆云：“废，置也。”古人属文措字，多有旋相为用之妙。如乱字本训变，训反，而亦多训治。如《皋陶谟》曰“乱而敬”、《论语》曰“予有乱臣十人”是也。茀字本训草秽塞路，而亦训治。如《生民》篇“茀厥丰草”是也。除字本训除去，除恶粪，除皆以去之为义，而亦训为除授。如《诗》曰“何福不除”是也。凡兹之属，可以类推，则属文措字，熟于古训，正尔变动不居矣。

《汉书·贾谊传》：“以能诵诗属文，称于郡中。”师古曰：“属，谓缀辑之也。”国藩尝就属字旁稽故训。《说文》云：“属，连也。”《广雅》云：“属，续也。”《文选·颜延年赠王太常诗》云：“属，犹缀也。”《庄子·骈拇篇》音义云：“属，谓属着也。”合散者观之，则连属之通义耳。凡本为一物，则无所谓属。虽别为二而仍联为一，则谓之相属。《小雅》：“不属于毛，不离于里。”谓子于父母形骸虽隔，而气则相属。属文者，谓以文字相连缀成章也。《史记·屈贾传》云：“屈平属草稿未定。”此属字则与属文字有别。属者，适也，谓当此际也。左氏《成二年传》：“属当戎行。”谓于此际在戎行也。《昭四年》：“属有宗祧之事于武城。”谓于此际有事于武城也。《汉书·李寻传》：“属者颇有变更。”谓近此之际，颇有更改也。“屈平属草稿”云者，谓平于此际草创宪令也。颜师古《匡谬正俗》曰：“草创，盖初始之谓，亦未成之称。”然则草稿二字之义，谓草创其文同于禾之稿秆，未甚整理云尔。今人不察，或称属草。交朋中用属草字者往往而有，失之远矣。又《礼记·经解篇》：“属辞比事，春秋教也。”郑氏注：“属，犹合也。”谓此事与彼事相提而论，此辞与彼辞相合而观，或事同而辞异，或辞同而事异，而等差出焉，褒贬见焉，故曰春秋之教。辞者，谓已成章句，圣人之书法属辞者，此章与彼章合并而观。文者，一字之称。属者，此字与彼字连续而成句。今人或以属字与属文等视，无复区别，亦为误也。

顾亭林先生为《音学五书》，据唐人以正宋代之失，据古经以正沈氏、唐人之失，判为十部，折衷一是，可谓有条不紊矣。然其间有不可强齐者，如《诗》之兴与音、林为韵，戎与务、父为韵；《易》之禽与穷、终为韵、实与巽、顺为韵之类，顾氏亦宛转其词，而不敢强通难解之结。盖多闻阙疑，善学之君子宜如是也。厥后江慎修永、戴东原震、段茂堂玉裁诸人，递相祖述，其说日密，其窒碍亦日多。至吾友河间苗仙路夔为《说文声读表》，于凡文字皆决以一定之音读，其不可齐者亦强之使齐，于是以臆为断，颇、伤专辄。于古无征，动成瑕疵。偶记一则，将以诒之。

不也，否也，咅也，此三字者：不则指事之字也，否、咅则会意而兼形声之字也。先有不，次有否，又次有咅，此文字孳乳相生之次第也。《说文》：“否从口从不。”不亦声咅，从、从否。否亦声。然则否、咅皆从不得声矣。顾亭林曰：“不字见于经者有122-1 、趺二音。”（详《唐韵正》不字下）然则否、咅之从不得声者，亦应有122-1 、趺二音。122-1 在支、齐部，趺在鱼、虞部。否偏旁之在支、齐部者、如五旨之痞、嚭，是从不有122-1 音之类及者也。否偏旁之在鱼、虞部者，如十虞之芣，是从不有趺音之类及者也。咅偏旁之在支、齐者，如十五灰之棓、培、毰、122-2 、陪、婄、醅、122-3 、是不有122-1 音之类及者也。咅偏旁之在鱼、虞部者，如九虞之122-4 、122-5 、剖、122-6 ，十姥之部，是从不有趺音之类及者也。凡从不从否从咅之字，或入鱼虞部，或入支齐部，是亦可稽之经训而不悖，合之《广韵》而不紊矣。苗君则欲以不入鱼虞部，否入支齐部，咅入鱼虞部，加、于不字一画之上，而曰从、得声，擅改叔重不至二篆、不一象天、至一象地之义，是一失也。谓咅无趺音，遂于《广韵》十虞之瓿、十一模之菩、十九侯之掊、锫、122-7 、箁、122-4 ，九虞之122-4 、122-5 、122-6 、十姥之部，四十五厚之122-8 、122-9 、瓿、122-10 、部、婄，势将尽改咅为否，数十百字悉指为讹误，是一失也。据汉碑之孤证，谓不上可以施，而于诗笺常棣之鄂不改柎，《集韵》十虞之柎重不，皆推之以不信，是又一失也。凡此皆欲强齐而一之过也。

《史记·张汤传》：“始为小吏于没。”服虔曰：“干没，射成败也。”如淳曰：“豫居物以待之，得利为干，失利为没。”按：服、如二说皆望文生训，非本义也。没者，没入人之财物也。凡财物入官者曰籍没入官，子女入官者曰没入为奴为婢或曰没入奚官。干没者，谓无故而没入人财物。《晋书·潘岳传》：“汝当知足，而干没不已乎？”谓无故而取高爵厚禄，当知止足也。韩愈“干愁万斛漫自解”，谓无故而自愁也。“干死穷山竟何俟”，谓无故而枉死也。又有曰白者，与干字义略相等。《通鉴》：“晋刘毅上疏徒结白论而品状相妨。”胡氏注曰：“白，素也。”又陈191-1 遗王导书曰：“先白望而后实事。”胡注：“白望，犹空名也。”又刘裕有白直队。杜佑曰：“白直，无月给之数。”又元魏尔朱荣乞追赠亡者白民赠郡镇。胡注：“身无官爵谓之白民，犹言白丁也。”又唐元载取民间粟帛，什取八九，谓之白著。高云有白著歌曰：“上元官吏务剥削，江淮之人多白著。”国藩按：白望，谓无故而获誉望也。今世俗谚曰白说，谓无故而空说曰白饶，谓空饶，此一语也。又有曰素者，与干字白字义略相等。《诗》“不素餐兮”注：“素，空也，谓无故而空餐也。”《史记》“命曰素封”注：“素，空也，谓无故而自得比于封爵也。”又有曰坐者，与干字白字素字义相等。《通鉴·后出师表》：“使孙策坐大，遂并江东。”此谓无故而自致强大也。《芜城赋》：“惊沙坐飞”，此谓无故而自飞也。此四字，注家多失之。

古称人皆有所指。如称曰人以职言，则如《周礼》之牛人、犬人、鸡人、龟人、酒人、浆人、醢人、盐人是已。以地言，则如《春秋》之鲁人、齐人、晋人、楚人、宋人、卫人、王人、周人是已。名之美者，则曰圣人、贤人、至人、天人、完人、全人（见《庄子·德充符》）、美人（《诗·简兮》）、佳人（《通鉴》：“曹子丹佳人。”）名之恶者，则曰小人、匪人、谗人、佞人、124-1 人、奸人、敝人、邪人、乱人（见《庄子·徐无鬼》）。又有随事而命名者，曰亡人、曰义人、曰叛人、曰降人、曰官人（韩愈《王适墓志》）、曰军人。又有承上文而称之者，《史记·历书》曰畴人子弟，此承上文言明于历算之人也。《通鉴·魏纪》：“典韦谓等人曰：‘虏来十步乃白之。’等人曰：‘十步矣。’又曰：‘五步乃白。’等人惧。”此承上文言应募陷阵之人也。《汉书·隽不疑传》：“廷尉验治何人竟得奸诈。”此承上文言诈称戾太子之人也。《通鉴·宋纪》曰：“内人皆纪宏〔弘〕微之让，一无所争。宏〔弘〕微曰：‘内人尚能无人，岂可导之使争乎？’”此承上文以妻妹及伯母两姑为内人也。凡此皆临文立义，非有一定之主名也。今世俗以内人专指妻妾，盖失其义。又或以畴人专指明于历算者言之，亦为失考。阮芸台相国作《畴人传》，殆袭讹而承谬耳。

家人、白衣皆如称庶人也。《汉书·汲黯传》曰：“家人失火，屋比延烧。”师古曰：“家人，犹言庶人家也。”《冯唐传》：“夫士卒尽家人子，起田中从军。”师古曰：“家人子，谓庶人家之子也。”《高祖本纪》：“不事家人生产作业。”《光武纪》：“刘124-2 不事家人居业。”皆谓不学庶人家之操作也。《外戚传》：“一旦人主意有所移，虽欲为家人，亦不可得。”师古曰：“家人，言凡庶匹夫。”《游侠传》：“子独不见家人寡妇邪？”亦谓庶人家之寡妇也。《通鉴》：“刘向曰：家人尚不欲绝种祠。”注：“家人，谓庶人之家也。”《汉书》：“董贤欲求萧咸女为妇。咸曰：此岂家人子所能堪邪？”师古曰：“家人，犹言庶人也。”《通鉴》：“魏文帝祀太祖于洛阳，建始殿如家人礼。”谓以庶人之礼祭之也。柳宗元：“且家人父子尚不能以此自克，况号为君臣者邪？”国藩按：此亦谓凡民父子，犹贾谊之言布衣昆弟也。《书·康诰》曰：“亦惟君惟长，不能厥家人。”窃亦谓当指庶人百姓言之。各传注皆训不能齐家，失其义矣。白衣，犹言布衣，即齐民也。《风俗通》：“舜禹本以白衣砥行显名，升为天子。”《史记》：“公孙宏〔弘〕以春秋白衣为天子三公。”皆谓以齐民而为天子为三公也。《后汉书·崔骃传》“宪谏以为不宜与白衣会”。《孔融传》：“与白衣祢衡跌荡放言。”《晋书·阎缵传》：“荐白衣南安朱冲可为师傅。”皆谓布衣无职者也。《晋书·胡奋传》：“宣帝伐辽东，以白衣侍从左右。”《通鉴》薛讷以滦河之役免官，以白衣为防御使破吐蕃。刘仁轨以征辽免官，以白衣从军。五代南唐宋齐邱归第白衣待罪。皆谓落职之后，与庶人无异也。《汉书·两龚传》：“闻之白衣。”师古曰：“白衣，给官府趋走贱人，若今亭长掌故之属。”此亦望文生训，非通义也。《三国志·吕蒙传》：“白衣摇橹作商贾人服。”此亦谓齐民不着兵卒衣也。《通鉴》：“山阳曹伟白衣与吴王交书求赂，帝闻而诛之。”《续晋阳秋》：“陶潜九月九日望见白衣人送酒。”皆谓平民也。欧阳公《送田昼序》曰：“及衣白衣顾宁人。”《日知录》引李泌衣白及《赵世家》愿得黑衣之缺，若别有所谓白色之衣者，皆非确义。

甲乙丙丁，古来皆以记事物之次第。有以为宫馆之次第者，如曰甲馆（《汉书·外戚传》），曰甲第（《汉书·张放传》），曰甲观（庾信《哀江南赋》），曰丙舍（王羲之有丙舍墓田），曰丙殿（《汉书·元后传》）是也。有以为帷帐之次第者，如曰甲乙之帐（《汉书·东方朔传》）是也。有以为科目之次第者，如唐明经本有甲乙丙丁四科，而其实唯有丙丁第。进士本有甲乙科，而其实唯有乙科。明经以全通为甲通，八以上为乙是也。有以为藏书之次第者，如唐四库书以经史子集分甲乙丙丁四部，隋于东都观文殿构屋贮书，东屋藏甲乙，西屋藏丙丁是也。有以为卷帙之次第者，如李善注《文选》，分赋甲赋乙以至赋癸，诗甲诗乙以至诗庚。司马温公《通鉴》，分汉献帝为十卷，甲乙至癸；晋安帝亦十卷，甲乙至癸是也。有以为律令之次第者，如曰令甲令乙令丙（《后汉书·章帝纪》）是也。有以为算法者，如勾为甲，股为乙，弦为丙，高为丁，高对冲为乙，地平为丙，北极出地为丁，南极入地为戊是也。有以为官名者，如汉之戊校尉、己校尉，明之甲字库大使、及乙字丙字丁字戊字库大使是也。有以为姓氏之次第者，如南朝王谢、北朝崔卢，皆称甲族是也。有以为假名者，如《史记·万石君传》长子建次子甲次子乙次子庆及狱吏田甲（《史记·韩安国传》）、齐宦者徐甲（《汉书·高五王传》）、罪生甲祸归乙（《韩非子》）张甲王乙李丙赵丁（梁范缜《神灭论》）等是也。有以记夜时之晚早者，如本始元年四月壬戌甲夜、地节元年正月戊午乙夜（《汉书·天文志》），自甲夜至五鼓（《三国志·曹爽传》）、四月三日丙夜一筹（《晋书·赵王伦传》）是也。推之，凡物有高下品第者，皆可以甲乙区之。凡人等子虚乌有者，皆可以甲乙区之。温庭筠诗：“往日楼台非甲帐，去时冠剑是丁年。”则失其义矣。

史

史记

《今上本纪》

《孝武本纪》自“初即位尤敬事鬼神”以下至末，皆《封禅书》之文，决非褚先生所补也。孝武纪篇中“于是”字凡二十二见，又有用“而”字者，又有用“其后”者，文气亦与“于是”字相承接。太史公行文间有气不能骞举处，韩公故当胜之。

《三代世表》：“岂不伟哉。”

伟与诡同，佹亦同，犹云异也。

《律书》：“西至于注。”

注即柳。下文“西至于弧”，弧狼即井鬼；“西至于浊”，浊即毕；“北至于留”，留即昴。

《历书》：“故畴人子弟分散，或在诸夏，或在夷狄。”如淳曰：“家业世世相传为畴，律年二十三传之畴官，各从其父学。”韦昭曰：“畴，类也。”孟康曰：“同类之人，明历者也。”乐彦曰：“畴、昔知星者也。”

按：韦孟说是也。《说文》：“畴，耕治之田也。”本以田畴为正训，而各载籍用畴字多与俦通。《北海相景君碑》“英彦失畴”，《议郎元宾碑》“朋畴宗亲”，此畴与俦通之证也。俦，类也。《书·洪范》“不畀洪范九畴”、《国策》“夫物各有畴”，比比训类也。可知畴人为同类相聚、以明历算之人矣。《文选》束皙《补亡诗》注云：“皙与同业畴人肄修乡饮之礼。”则凡同术相聚者，皆得称为畴人，又不仅推明历算者也。

《平准书》

平准，即管子轻重之法也，唐刘晏亦用之。

“亨宏羊天乃雨”

是时宏羊固未死也，借卜式恶詈之言作结，若宏羊业已亨杀者。此太史公之褊衷耳。

《齐世家》：“杀之郭关。”

田氏之杀子我，与孙128-1 杀诸葛恪略相似。

《陈涉世家》

怀王入秦不返，天下之公愤，屈原之私愤，而太史公亦自引为己愤也。“楚虽三户，亡秦必楚。”子长时时不忘此二语，故于陈涉之张楚、项羽之楚，皆所响慕。即于襄疆之楚、吕臣之楚、景驹之楚、黥布之楚、怀王孙心之楚，亦缕叙而不敢忽。

《外戚世家》

通篇注重命字。首段吕后，末指明天命，后薄后、窦后、王后、卫后，亦俱含命字之意在言外。

《楚元王世家》

前兼叙羹颉侯及代王，后兼叙赵王、河间王，不仅楚元王也。

《荆燕世家赞》：“岂不为伟乎？”

王念孙说，伟，异也。《栾布传》、《西京赋》“岂不诡哉”，诡亦异也。刘泽以疏属封王，故叹其异。

《萧相国世家》

萧相之功，只从猎狗及鄂君两段指点，其余却皆从没要紧处着笔。实事当有数十百案，概不铺写，文之所以高洁也。后人为之，当累数万言不能休矣。

《曹参世家》

叙战功极多，而不伤繁冗。中有迈往之气，足以举之也。

《留侯世家》

观“从容言天下事甚众”数语，则子长于子房事不书者多矣。叙留侯计画，亦不出战国策士气象，未知子房尚有进于此者否？

《陈丞相世家》

阴谋奇计，是《陈平世家》着重处。末段及赞中点出。

《绛侯周勃世家》

太史公于不平事多借以发抒，以自鸣其郁抑。此于绛侯父子下狱事，却不代鸣冤苦，而以“足已不学，守节不逊”二语责条侯，故知子长自闻大道。或以谤书讥之，非也。

《梁孝王世家》

自“梁最亲，有功，又为大国”以下，一气喷薄而出，见梁王所以怨望欲为不善者，皆太后、景帝有以启之。

《五宗世家》

方望溪谓归熙甫文，“于人微而言无忌者，盖多近古之词”。吾谓子长《五宗世家》等文，乃更进于叙述贤哲功臣之作，抑所云“瓦注贤于黄金”也。

《伯夷传》

首段至“文辞不少概见”止，言古来高节之士惟吴太伯伯夷可信；许由、务光之伦，未经孔子论定者，不可信。第二段至“怨邪非邪”止，言伯夷、叔齐实事，惟孔子之言可信，传及轶诗可信。第三段至“是邪非邪”止，言天道福善之说不足深信。第四段至末，言人贵后世之名，不贵当时之荣。因慨已不得附孔子以传。

《管晏列传》

子长伤世无知己，故感慕于鲍叔、晏子之事特深。

《老庄韩非列传》

以申、韩为原于道德之意，此等识解，后儒固不能到。

“故其著书十余万言，大抵率寓言也。”

太史传庄子曰：“大抵率寓言也。”余读《史记》亦“大抵率寓言也”。列传首伯夷，一以寓天道福善之不足据，一以寓不得依圣人以为师。非自著书，则将无所托以垂于不朽。次管、晏传，伤己不得鲍叔者为之知己，又不得如晏子者为之荐达。此外如子胥之愤、屈贾之枉，皆借以自鸣其郁耳。非以此为古来伟人计功簿也。班固人表，失其指矣。

《司马穰苴列传》

末叙高国之灭、田齐之兴，文气迈远，独子长有此。

《孙子吴起列传》

传言世传孙膑兵法。而赞言世俗称十三篇及吴起兵法，则知膑兵法当时已无人称道矣。

《伍子胥列传》

子胥以报怨而成为烈丈夫。渔父之义、专诸之侠、申包胥之乞师、白公之报仇、石乞之甘烹，皆为烈字衬托出光芒。

《仲尼弟子列传》

太史公好奇，凡战国策士，诡谋雄辩，多著之篇。此载子贡之事特详，亦近战国策士之风。

《商君列传赞》

赞最明允而深厚。

《苏秦列传赞》：“吾故列其行事，次其时序，毋令独蒙恶声焉。”

观“次其时序”一语，则知当日有并非苏秦时事，而附之于秦者。班固次《东方朔传》，指意亦颇类此。

《张仪列传》

子长最恶暴秦，故谓张仪之行事甚于苏秦。实则两人之倾险亦相等耳，特秦挟最胜之势，故张仪尤为得计。

《樗里子甘茂传赞》：“方秦之强时，天下尤趋谋诈哉。”

读此等赞，知子长胸中自具远识。

《穰侯列传》

首言穰侯、泾阳、华阳、高陵之权侈，末言范雎夺四贵之势，皆简洁无枝辞。

“少割而有质”

少割者，谓少割梁地也。有质者，谓取秦之质子也。

《白起王翦列传赞》

未为精当。言王翦之短尤非事实。

《孟子荀卿列传》

自秦焚书以后，汉之儒者惟子长与董仲舒见得大意。

《魏公子列传》

“公子”二字，凡百四十五见，故尔顾盼生姿，跌宕自喜。

《廉颇蔺相如列传》

廉颇为赵将最久，战功最多，故以廉颇为主。叙蔺相如、赵奢父子，皆以廉颇经纬其间。即叙李牧，亦插入廉颇已入魏句。此子长裁篇之本意也。惟功绩虽以廉颇为最，而子长所佩仰者则以相如为最，故赞中专美相如，且以廉、蔺目其篇。

《田单列传赞》

魏武帝好以劲兵铁骑留于后，故注《孙子》，以后出者为奇兵。实则孙子所谓正奇者，非果以先出后出分也。“处女脱兔”四语，子长玩味极深。叙赵奢、李牧战功，亦暗含此四句在中，不独赞叹田单为然。

《鲁仲连邹阳列传》

仲连高节，似非邹阳可拟。《上梁王书》亦拉杂无精义。子长特以书中所称有与己身相感触者，遂录存之。

《屈原贾生列传》

余尝谓子长引屈原为同调，故叙屈原事散见于各篇中。怀王入秦不返，战国天下之公愤，而子长若引为一人之私愤，既数数著之矣。此篇尤大声疾呼，低回欲绝。

“令尹子兰闻之大怒”

“闻之”，闻屈平作《离骚》。

《吕不韦列传赞》

孔子之所谓闻者，实与吕子不侔。子长读《论语》，别自有说。

《刺客列传》

聂政传之后数行，荆轲传之首尾各十数行，其荡漾疏散吞吐处，正自不可幾及。

《李斯列传》

李斯之功，只从狱中上书叙出，与萧何之功，从鄂君语中叙出，同一机杼。李斯之罪，从赵高反复熟商立胡亥事叙出，与伍被说淮南、蒯通说韩信，同一机杼。

《蒙恬列传赞》：“吾适北边，自直道归至，固轻百姓力矣。”

《始皇纪》曰：“二十七年治驰道。”《六国表》曰：“三十五年为直道，道九原，通甘泉。”是直道与驰道不同也。蒙恬未治驰道，止治直道、筑长城二事，子长责其轻民力，可谓定论。

《张耳陈馀列传》

子长尚黄老，进游侠，班孟坚讥之，盖实录也。好游侠，故数称坚忍卓绝之行。如屈原、虞卿、田横、侯嬴、田光及此篇之述贯高皆是。尚黄老，故数称脱屣富贵、厌世弃俗之人。如本纪以黄帝第一，世家以吴太伯第一，列传以伯夷第一，皆其指也。此赞称张、陈与太伯、季札异，亦谓其不能遗外势利、弃屣天下耳。

《魏豹彭越列传赞》：“独患无身耳。”

五字古来英雄所争在此。子长，烈士也，故道得到。

《黔布列传赞》

以坑杀人为首虐，遂以身为大僇，此亦后世因果之说。如韩、彭、英布之智力，自有不能与高祖并立之理，即衅端发自爱姬，亦不足论。此等赞，子长似不甚厝意。

《淮阴侯列传》

彭城败散，而后信收兵至荥阳，破楚京索之间。下魏破代，而后汉辄收信精兵。荥阳距楚，成皋围急，而后汉王至赵，驰入信壁。此三役，皆高祖有急，赖信得全。子长于此等处，颇为用意。

《韩王信卢绾列传赞》：“夫计之生孰成败，于人也深矣。”

韩王信、卢绾、陈豨皆计事不孰，此句盖兼三人者言之。

《田儋列传》

田氏王者八人，益以韩信，凡九人。叙次分明，一丝不紊，笔力极骞举也。

《樊郦滕灌列传》

樊哙、夏侯婴皆沛人，灌婴虽非沛人，而睢阳去沛不远，且终身为骑将，与夏侯婴终身为太仆略相类，三人同传宜也。郦商不入食其传，又不入傅、靳等传，而列之此传，颇不可解。《夏侯婴传》“太仆”字凡十三见，“奉车”字凡五见，“以兵车趣攻战疾”字凡四见。《灌婴传》“将骑兵”凡九见。

《张丞相列传》

夹叙周昌、赵尧、任敖事，与《蒙恬传》夹叙赵高事，机杼略相类。

《郦生陆贾列传》

初，沛公引兵过陈留，郦生踵军门上谒，此一节应别行写。正传中既载郦生诫骑士以进，沛公倨床洗足见之矣；此又载郦生按剑以叱使者，当时传闻不一，聊记于传后，以广异闻。又有传郦生书者，谓汉王定三秦至巩洛，郦生乃始来见，则赞中辨其非是。

《傅靳蒯成列传》

子长于当世艳称之功臣封爵者，皆不甚满意。常以不可知者，归之天命。如于萧何，则曰“碌碌未有奇节，依日月之末光”；于曹参，则曰“以与淮阴侯俱”；于樊、郦、滕、灌，则曰“岂自知附骥之尾，垂名汉廷”；于傅宽、靳歙，则曰“此亦天授于卫青，亦曰天幸”，皆以成功委之于命。虽要归有良然者，然亦由子长褊衷，不能忘情于功名，故时时以命字置诸喉舌之间。若仲尼，则罕言命，且不答南宫适、羿奡、禹稷之问，兹其所以为大也。

《刘敬叔孙通列传赞》：“智岂可专邪？”

此语是子长识力过人处。

《季布栾布列传》

状季布、季心、栾布诸人，俱有瑰玮绝特之气，赞中仍自寓不轻于一死之意。子长跌宕自喜之概，时时一发露也。

《袁盎晁错列传》：“宦者赵同尝害盎。盎兄子种说盎曰：君与斗廷辱之，使其毁不用。”

使其毁不用者，谓廷辱之，后赵谈虽进毁言，文帝将不听用也。 [1]

《赞》

晁错峭直刻深，袁盎天姿亦颇近之，故两人相忌嫉特深。子长以好声矜贤讥盎，亦互文见义。

《张释之冯唐列传赞》：“《书》曰不偏不党，王道荡荡；不党不偏，王道便便。张季冯公近之矣。”

季布、栾布、袁盎、晁错皆激烈峭直，非和平之器。张、冯为得其平，故引《书·洪范》赞之。

《万石张叔列传》

子长生平风旨，不与万石建陵诸人相近。而此传曲尽情态，亦自具有大度。后世卿相老成醇谨者，托义于此，则有所摹拟而为之，为文者亦纯事摹拟矣。

《田叔列传》

不别为贯高立传，而别为田叔立传，子长与任安田仁善也。

《扁鹊仓公列传》

太史公好奇，如扁鹊仓公，日者龟策货殖等事无所不载，初无一定之例也。后世或援太史公以为例，或反引班、范以后之例而讥绳太史公，皆失之矣。

《吴王濞列传》

先叙太子争博，晁错削地，详致反之由。次叙吴138-1 胶西，胶西约五国，详约从之状。次叙下令国中，遗书诸侯，详声势之大。次叙晁错绐诛，袁盎出使，详息兵之策。次叙条侯出师，邓都尉献谋，详破吴之计。次叙田禄伯奇道，桓将军疾西，详专智之失。六者皆详矣，独于吴军之败不详叙，但于周丘战胜之时闻吴王败走而已。此亦可悟为文详略之法。

《魏其武安侯列传》

武安之势力盛时，虽以魏其之贵戚无功，而无如之何；灌夫之强力盛气，而无如之何；廷臣内史等心非之，而无如之何；主上不直之，而无如之何。子长深恶势利之足以移易是非，故叙之沉痛如此。前言灌夫，亦持武安阴事。后言夫系，遂不得告言武安阴事。至篇末乃出淮南遗金财事，此亦如画龙者将毕乃点睛之法。

《韩长孺列传》

壶遂、田仁皆与子长深交，故叙梁赵诸臣多亲切。

《李将军列传》

初，广之从弟李蔡至，此乃将军所以不得侯者也。十余行中专叙广之数奇，已令人读之短气。此下接叙从卫青出击匈奴徙东道迷失道事，愈觉悲壮淋漓。若将从卫青出塞事叙于前，而以广之从弟李蔡一段议论叙于后，则无此沈雄矣。故知位置之先后、剪裁之繁简，为文家第一要义也。

《匈奴列传赞》：“孔氏著《春秋》，隐桓之间则章，至定哀之际则微，为其切当世之文，而罔褒忌讳之辞也。”

叙武帝时事不实不尽，故赞首数语云尔。

《卫将军骠骑列传》

卫青、霍去病传，右卫而左霍；犹魏其、武安传，右宝〔窦〕而左田也。卫之封侯，意已含风刺矣。霍则风刺更甚。句中有筋，字中有眼。故知文章须得偏鸷不平之气，乃是佳耳。

《平津侯主父列传》

平津亦贤相，而太史公屡非刺之，盖子长褊衷于汲黯、董仲舒。既所心折，即郭解、主父偃亦所深许，遂不能不恶平津耳。

《南越尉佗列传》：“自尉佗初王，后五世九十三岁而国亡焉。”

五世九十三岁，越国必有善政。赵光、赵定、居翁之属汉，必有事实。兹皆不书，略人之所详也。太后之淫乱，置酒之坐次，详人所略也。故知记事之文，宜讲剪裁之法。

《东越列传》

庄助发郡国之兵，不从田蚡计，杨仆、韩说等之三道并进，居股多军之封侯，俱足发明武帝之英风俊采，特不于赞中揭出耳。

《朝鲜列传》

事绪繁多，叙次明晰，柳子厚所称太史之洁也。

《西南夷列传》

通二方，置七郡，叙次先后，最为明晰。

《司马相如列传赞》

《汉书》“春秋”二字上有“司马迁称”四字，盖自“春秋推见至隐”下至“风谏”，何异司马迁之言也。自“靡丽之赋”下至“不已亏乎”止，扬雄之言也。后人将《汉书》论赞羼入《史记》内，太史公而引扬雄之言，遂不可读矣。

《淮南衡山列传》

伍被既造谋徙民朔方，以怨其民。兴诏狱逮诸侯太子幸臣，以怨其诸侯。则所以为淮南反计者，亦甚深至。前此所为雅辞引汉之美者，当不可尽信也。太史公素恶丞相弘廷尉汤，故欲曲贷伍被，或不无增饰于其间耳。

《循吏列传》

循吏者，法立令行，识大体而已。后世之称循吏者，专尚慈惠，或以煦煦为仁者当之，与太史公此传之本意不伦。

《汲郑列传》

《汲黯传》处处以公孙宏〔弘〕、张汤相提并论，此太史公平生好恶之所在。景武间人才，以此传为线索。

《儒林列传》

子长最不满于公孙宏〔弘〕，风刺之屡矣。此篇录公孙宏〔弘〕奏疏之著于功令者，则曰：“余读功令，未尝不废书而叹”；于辕固生，则曰：“公孙宏〔弘〕侧目视固”；于董仲舒，则曰“公孙宏〔弘〕希世用事”；于胡毋生，则曰“公孙宏〔弘〕亦颇受焉”。盖当时以经术致卿相者，独宏〔弘〕，子长既薄其学，又丑其行，故褊衷时时一发露也。

《酷吏列传》

通首以“法令滋章，盗贼多有”二语为主。序中“天下之网尝密”数行，指秦言之，即以讽武帝时也。

《大宛列传》

前叙诸国，从张骞口中述出，最为朗畅。后叙两次伐宛，亦极雄伟。中间叙乌孙和亲及西北外国之俗，笔力尚未骞举。

“得乌孙马好，名曰天马。及得大宛汗血马，益壮。”

得乌孙马，得大宛马，皆后此之事，兹附录于前。

“出此初郡”

初郡者，初置之郡。

《游侠列传》

序分三等人，术取卿相，功名俱著，一也；季次原宪，独行君子，二也；游侠三也。于游侠中又分三等人，布衣闾巷之侠，一也；有土卿相之富，二也；暴豪恣欲之徒，三也。反侧错综，语南意北，骤难觅其针线之迹。

《佞幸列传》

以本朝臣子而历叙诸帝幸臣，此王允所谓谤书也。

《滑稽列传序》：“天道恢恢，岂不大哉。谈言微中，亦可以解纷。”

言不特六艺有益于治世，即滑稽之谈言微中，亦有裨于治道也。

《日者列传》

周秦诸子著书及汉人作赋，多设为问答之辞，此篇与东方朔诸文略相类。

《龟策列传》

褚先生在长安求之不得，故后世皆知此传为伪。

《货殖列传》

自桑孔辈出，当时之弊，天子与民争利，《平准书》讥上之政，《货殖传》讥下之俗，上下交征利，《孟子列传序》所为废书而叹也。中惟家贫亲老数行，是子长自伤之辞，余则姚惜抱之论得之。

《太史公自序》

论六家要指，即太史公迁之学术也。托诸其父谈之词耳。姚惜抱以为其父之辞，盖失之。

“上大夫壶遂曰”

设为壶遂问答，即《解嘲》、《宾戏》、《进学解》之意 [2] 。

[1] 湖南省图书馆藏残抄本页上批注：“太史公避父讳，改谈为同。此处题中‘宦者赵同’仍当作同。录中‘赵同曾进毁言’，则当书赵谈矣。纪泽注。”

[2] 湖南图书馆藏残抄本原为“……《进学解》所自始”，朱笔圈去“所自始”，改为“之意”。页上批注：“纪泽谨按：东方曼倩与太史公同时人，因曼倩有《答客难》，故改‘所自始’三字。”

汉书

《景帝纪》：“（元年，）廷尉信谨与丞相议曰：吏及诸有秩受其官属所监、所治、所行、所将，其与饮食计偿费，勿论。它物，若买故贱，卖故贵，皆坐臧为盗，没入臧县官。吏迁徙免罢，受其故官属所将监治送财物，夺爵为士伍，免之。”

故官属及所将所监所治而独无所行者，故时巡行之处，其官属未必更送财物也。仅夺爵为士伍而不以坐臧为盗论者，前任之官其罚稍轻于现任也。所将，谓所携以自随之人也。若将雏、将子、将军之将。

《武帝纪》：“太初元年夏五月，正历以正月为岁首。”

自此以前虽皆以建亥之月为岁首，然皆称冬十月、冬十一月、冬十二月、春正月，未尝以建亥之月为正月。盖汉初称建亥月为正，而班氏追改之。故师古曰：“史追正其月名。”

《宣帝纪》：“（地节四年）诏曰：今系者或以掠辜，若饥寒瘦〔瘐〕死狱中。”

掠辜而死，一端也；饥寒而瘦〔瘐〕死，一端也。师古分作三端，盖失之。下文掠笞若瘦〔瘐〕死者亦只二端。

《天文志》：“凡以宿星通下之变者，维星散，句星信，则地动。”

维者，谓周围如圜，若鳖星、天津、天钱、天垒城、天苑之类。句者，谓其末如钩，若天钩、卷舌、天谗、大陵、积尸之类。维者欲圜不欲散，句者欲曲不欲伸，否则地动。不专指极后之四星与斗杓后之三星言。

《五行志》：“言之不从，从顺也。”

貌之不恭。传曰之下，有说曰。此“言〈之〉不从”句上，亦应有说曰二字。

“视之不明，是谓不悊。悊，知也。”

视之不明句上，当有说曰二字。

“昭公二十五年夏，有144-1 鹆来巢”至“继嗣可立，灾变尚可销也”。

以上之事，皆禽鸟视之不明，当有蠃虫之孽。此羽虫之事，不知何以列入。

“思心之不睿，是谓不圣。思心者，心思虑也。”

思心之不睿上，应有说曰二字。

“皇之不极，是谓不建。皇，君也。”

皇之不极句上，亦应有说曰二字。

《地理志》：“京兆尹南陵。”师古曰：“兹水秦穆公更名以章霸，功视子孙。视读曰示。”

视读曰示，师古不应自为作音。疑有误也。

《沟洫志》：“于是为发卒万人，穿渠自征引洛水至商颜下。”

国藩按：洛水，此今之北洛水也。中隔渭水，不知何以能至商颜？

《陈胜传》：“行收兵。”

行收兵云者，且行且收兵也。

“公孙庆曰：‘齐不请楚而立王，楚何故请齐而立王？’”

田儋立为齐王之时，未尝请命于陈胜，故云。

《项籍传》：“东阳少年杀其令，相聚数千人，欲立长，无适用。”

国藩按：适，主也。本毛传之训。然经典中如“谁适为容”、“奚其适归”、“莫适为主”、“我安适归矣”、“吾谁适从”等语，皆词气相类，若皆训为主，则“莫适为主”当训为莫主为主矣。若各处望文立训，参差互异，则古书之例又不尔也。适盖愿安之词。《孟子》云：“寡人愿安承教。”谓心愿而意安之也。《庄子》：“忘足，履之适也；忘腰，带之适也。”亦愿而安之也。如上所引五语及此“无适用”，皆可以愿安之意通之。

“梁曰：田假与国之王穷来归我，不忍杀，赵亦不杀角间，以市于齐。”

国藩按：师古训市字极精当矣。然“以市于齐”四字，乃兼楚赵言之。本求齐出兵俱西者，楚也。若楚自杀假，又令赵杀角间，是卖此三人以买齐兵也。今皆不杀，是不以此三人市齐之兵也。不得专指角间。

“羽谓其骑曰：吾为公取彼一将。令四面骑驰下，期山东为三处。”

“期山东为三处”云者，本由山上四面分驰而下，既下则皆聚会于山之东面也。分为三处者，为疑陈，使汉兵不知羽所在，猝不敢前也。皆会于东者，东面滨大江甚近，将渡江也。

“《赞》曰：贾生之过秦曰。”

《史记》录贾生《过秦》三篇于《秦本纪》后，贾生本为秦而作也。班氏录《过秦》一篇于此，则似专为赞陈胜而录之。同一录贾生文，而意各有当也。

《张耳陈馀传》：“县杀其令丞，郡杀其守尉，今146-1 张大楚王陈。”师古曰：“言张建大楚之国而王于陈地。”

146-1 ，读曰已。张大楚，谓张而大之也，不宜以大楚连读。

“余曰：吾顾146-1 无益。”

顾，犹特也。本传“顾其势初定”、“吾顾146-1 无益”、“顾为王实不反”，皆宜作特字解。《汉书》中此等顾字甚多，王念孙皆作特字解。师古训为思念，皆失之。

《韩信传》：“萧何曰：诸将易得，至如信，国士无双。”

国士，谓其才智足伏一国也。又等而上之，则曰天下士。“管仲天下才”是也，《庄子》“此国马也，而未若天下马也”，义与国士、天下士同。师古注失之。

“今韩信兵号数万，其实不能千里袭我。”

其实不能云者，虽名为数万，实尚不满数万也。

《彭越传》：“项籍入关王，诸侯还归。”

还归，归彭城也。

“乃拜越魏相国，擅将兵略定梁地。”

擅者，谓虽为魏相国而兵事不由魏豹调遣，越得专主之也。

《燕王泽传》：“高后时，齐人田生游乏资，以画奸泽。”

《庄子·天运篇》：“以奸者七十二君。”奸，求也。

“泽使人谓田生曰：弗与矣。”

“弗与矣”者，怨望之词。言既得金去，遂不复顾我矣。犹饥则依人，饱则飏去也。厥后田生以计为泽求得封王，以明身虽不在泽所，而无日不为泽画策，报恩之深也。

《吴王濞传》：“然其居国以铜盐故，百姓无赋，卒践更，辄予平贾。”

自行而践更者，定例也。出钱而过更者，宽政也。过更者既选宽政矣，而践更者又予之以傭直，是富者出钱而不自行，贫者虽自行而得傭资，此吴王之欲得民心也。服说是，晋说非也。

“窃闻大王以爵事有过，所闻诸侯削地，罪不至此。此恐不止削地而已。”

言楚、赵王削地之罪不至于胶西王卖爵之罪之甚，楚、赵尚削地，则胶西恐不止于削地而已。言其当灭国也。此以危言怖胶西王也。

“西走蜀汉中告越。”注：“师古曰：言王子定长沙已北，而西趣蜀及汉中，平定以讫，使报南越也。”

国藩按：师古说非也。长沙以北，西走蜀汉中，地方数千里，此非幼弱之长沙王子所能定也。南越是时最强盛，故吴王以此属南越王。长沙与南越相直，王子可为内应，故曰因王子也。告越者，言已将此指告南越矣。

“削夺之地”

之，疑作封。

《楚元王传》：“德厚宽好施生。”

《易》曰：“天施地生。”此“施生”字之所本也。

《刘向传》：“民萌何以劝勉。”

萌与甿同。力田之民曰甿。

“用纻絮斫陈漆其间”

陈，施也。以石为椁、又以纻絮斫斩糜烂，而施漆于其间。犹今世之以瓷灰和漆封棺口也。

“封坟掩坎，其高可隐。”

其高可隐，谓人隔坟而立，可隐肘也。不能遮蔽全身，不甚高耳。

“石椁为游馆”

游馆，以石为离宫、别馆于地下。

“上以我先帝旧臣，每进见，常加优礼。吾而不言，孰当言者。向遂上封事谏曰。”

奏疏惟西汉之文冠绝古今。西汉前推贾、晁，后推匡、刘。贾、晁以才胜，匡、刘以学胜。此人人共知者也。余尤好刘子政。忠爱之忱，若有所甚不得已于中者，足以贯三光而通神明。是故识精而不炫，气盛而不矜，料王氏之必篡，思有以早为所，而又无诛灭王氏之意。宅心平实，指事确凿，皆本忠爱二字，弥纶周浃而出。吾辈欲师其文章，先师其心术，根本固，则枝叶自茂矣。

“行污而寄治”

污，乱也。寄，亦托也。行本污乱，而托为澄治。

“根垂地中”

垂，当作臿，臿与插同。

“虽立石起柳，无以过此之明也。”

指明梓柱之征，果为王氏篡汉之兆。向之忠直，出于至诚，故其道可以前知。读至王刘不并立等语，至今如睹其涕泣之状。如闻其呜咽之声。

《刘歆传》：“诗始萌芽，天下众书，往往颇出。”

曰萌芽，曰颇出，言不完不备也。

“或为雅，或为颂，相合而成。”

《诗》或以相合而成，《书》或以后得而集，亦言其不完不备也。

“其古文旧书，皆有征验。外内相应，岂苟而已哉。”

内者，秘府之藏也。外者，柏公、贯公、庸生之学也。两者皆同，故曰相应。

《季布传》：“布之官，辩士曹邱生数招权顾金钱。”

刘攽曰：“招权，谓作为形势，招权归己也。顾金钱者，谓志在金钱也。顾，犹念也。”愚按：招权归己，刘说是也。其训顾曰念，非也。本书《晁错传》注：“顾，雠也。”《后汉·桓帝纪》注：“顾，酬也。”曰雠，曰酬云者，皆谓此有所往，彼有所反，无德不报之谓也。曹邱生既招权归己矣，因以其权转而假人，人乃以金钱报之。我以权往，人以金钱反，故曰顾也。后世有曰招权市利者，义正与此相同。谓既招得贵人之权归己，因转而以权假人，人即以利报我，故曰市利也。

“使仆游扬足下名于天下，顾不美乎。”

顾，反也。师古训念，非也。

《齐悼惠王传》：“高后儿子畜之，答曰：顾乃父知田耳。”师古曰：“乃，汝也。汝父谓高帝也。”刘攽曰：“儿子畜之，不以人臣待之也。乃父，直谓王肥耳。”

国藩按：刘说是也。古人谓孙及兄弟之子、兄弟之孙及他年辈幼小者，皆可称儿子。本传下文云“齐王自以儿子年少”可证 [1] 。

“勃曰：失火之家，岂暇先言丈人后救火乎。”

丈人，尊长之称。谓先告家长，而后往救火，犹先读诏命，而后靖诸吕之难也。《史记》作大人，亦谓家长也。

《赞》：“左官附益阿党之法设。”

愚按：附益，亦解在《诸侯王表》。师古于表解云：背正法而厚于私家。于传解云：欲增益诸侯王。自相矛盾。

《萧何传》：“秦御史监郡者与从事办之。”刘攽曰：“此句先题目下事，言秦制御史监郡者，凡有事皆与从事共办之。”

愚按：刘说是也。凡监郡皆然，不独泗水郡为然。何给，泗水卒史，即泗水郡之从事也。

《曹参传》：“度之，欲有言，复饮酒。”

度之，师古读为大各反，则是以为筹度之度也。度人复欲有言，则又从而饮之酒，是度之之字为羡文矣。国藩按：度之，《史记》作间之，义相同也，犹曰顷之，曰少间，曰少顷耳。

“至朝时，帝让参曰：与窋胡治乎。”

胡治云者，谓在家干治何事，讽其笞子也。不便面责以无罪笞子之咎，乃诘以在家干治何事云耳。

《王陵传》

《史记》王陵、周勃等事，皆列入《陈平世家》中“始平曰”。以下我多阴谋云云，接上文“何坐略人妻弃市”，皆陈平事也。《汉书》别分为《王陵传》，以周勃、陈平问狱讼钱谷事阑入陵传，已失其义矣。而“何坐略人妻弃市”之下，“始平曰”之上又阑入王陵、审食其后嗣一段，遂使审平与陈平之名混淆。

《周勃传》：“得绾大将，抵丞相偃守陉。”

卢绾起事至微薄，未尝置丞相之官，而其尊贵略如汉之丞相，故曰抵丞相也。

“乃顾麾左右执戟皆仆兵罢。”

仆者，弃兵卫于地也。罢者，散去也。左右皆执兵卫少帝者，故滕公令其仆兵而各散去。师古训顿未妥。

“有谒者十人，持戟卫端门，曰天子在也，足下何为者！”

滕公以少帝非刘氏，不当立，不以少帝为君，故称之曰足下。谒者不知少帝已废，代王已立，不以代王为君，故亦称曰足下。

“上视而笑曰：此非不足君所乎？”孟康注：“设胾无箸者，此非不足满于君所乎？嫌憾之也。”师古注：“孟说近之。帝言赐君食而不设箸，此由我意于君有不足乎？”宋祁曰：“浙本注文由我上有‘岂不’二字。”

按：孟注：“恨读为很，违也。”《说文》：“很，不听从也，一曰盭也。”《汉书》“李敢怨大将军之恨其文”“夏侯常连恨胜”两“恨”字，皆尝读为违戾之“很”。此孟注云嫌恨之也者，言明示以不足满于君所之之意，嫌有意与亚夫相违戾也。

《樊哙传》：“项羽既饷军士中酒。”

愚按：中酒之中，当读如字。《文选·上林赋》：“于是酒中乐酣。”郭注：“中，半也。”此中酒之中，亦当训为半也。师古音竹仲反，解为不醉不醒，失之矣。凡竹仲反之中，有两义，皆从射中之中引申而得。射有用之于礼射者，则以中为合度。有用之于克敌者，则以中为杀伤。从合度之义而引申之，则中训为得也，应也，合也，当也。如《封禅书》：“与王不相中。”是中训为得。《礼记》：“律中太簇。”是中训为应。《穆天子传》：“味中糜胃而滑。”是中训为合。《司马迁传》：“其声中其实者。”是中训为当。凡此皆从射以中为合度而引申之者也。从杀伤之义而引申之，则如《赵王彭祖传》云“持诡辨以中人”，《何武传》“欲以吏事中商”之类，皆从射者以矢伤人而引申之者也。中酒之中，亦从矢伤人之义而引申之，谓酒力足以伤人之生，伐人之性，如受中伤于矢耳。师古训中酒为不醒不醉，抑又非也。

《夏侯婴传》：“高祖时为亭长，重坐伤人。”

愚按：重，难也。坐伤人，则罹刑罚。故高祖难之。

“高祖初为沛公，赐爵七大夫，以婴为太仆常奉车。”

婴自高祖初为沛公时，即为太仆常奉车。及至事孝惠、吕后、孝文，终身皆为太仆奉车也，故《史记》历历数之。或曰以太仆奉车，或曰复常奉车，或曰因复奉车，或曰以太仆从击某，或曰以太仆击某，终高祖之世凡十一见。而于末总之曰：“婴自上初起常为太仆，竟高祖崩。”其后又四见，合之凡十五见。虽史公磊落自喜，不厌其复，然究嫌烦赘也。《汉书》删去八处，仅七见，可谓得体。然独于“从攻定南阳”之上，著“因奉车”三字，殊为不类。又于”号昭平侯”之下，著“复为太仆”四字，亦为自乱其例。婴自始至终，固无日不为太仆，所有攻战之功，固无一不因奉车以从也。

《傅宽传》：“击破齐历下军，击田解，属相国参残博。”

韩信破齐之时，曹参以左丞相属焉。宽之破历下，击田解，固隶属信之麾下。其残博时，虽专属参，犹不出信之麾下也。盖参是时若次将，尚属信耳。

《周昌传》：“赵人方与公。”

秦汉间，尊称人多曰公。有以官名称公者，如《曹参传》中之秦监公是也。有以土人称公者，如高祖为沛公、胶西有盖公是也。有以县令称公者，如曹参为戚令，曰戚公；夏侯婴为滕令，曰滕公；王武为柘公是也。此方与公，亦以县令而尊称之耳。孟说非也。

《任敖传》：“以淮南相张苍为御史大夫。”

《史记》周昌、任敖、申屠嘉皆附入《张苍列传》中，通首以苍为主，而以昌敖等事纬之。《汉书》既各为标目，昌与敖各为立传矣，而乃以苍事入敖传中，斯为不伦。

《申屠嘉传》：“嘉谓长史曰：吾悔不先斩错，乃请之，为错所卖。”

师古训先斩而后奏，是以“乃请之”属上为一句读。今按：当断为二句，言悔不先斩而乃先请，出于下策，致为所卖也。《史记》作“乃先请之”，是分为二句矣。

《赞》：“张苍文好律历。”

师古训为名好律历，殊为不词。今按：好者，学字之误。《史记》本作文学律历。《汉书》偶有讹字，师古不及纠正之耳。

《郦食其传》：“为里监门，然吏县中贤豪不敢役。”

当云为里监门吏。班固书误倒写“然”字于“吏”字上。《史记》不误。

“项王迁杀义帝，汉王起蜀汉之兵击三秦出关，而责义帝之负处。”宋祁曰：“或无负字。”

愚按：或本是也。此涉下杀义帝之负句而误耳。《史记》无负字。

《陆贾传》：“谓其子曰与女约：过女，女给人马酒食极饮〔欲〕，十日而更，所死家，得宝剑车骑侍从者。一岁中以往来过他客，率不过再过，数击鲜，毋久溷女为也。”

《史记》云：“一岁中往来过他客，率不过再三过。数见不鲜，毋久溷公为也。”国藩按：他客，谓亲族僚友也。“数见不鲜”二语，贾与他客约之辞。上文六语，贾与其五子约之辞。与五子约称曰女，与他客约称曰公，区以别矣。孟坚改为“数击鲜，毋久溷女”二语，并此亦似与五子约之辞，此孟坚未深究子长之文义而改之也。又“过他客，不过再三过”者，贾常传食于其子，故无暇过他客也。孟坚改为“以往来过他客，率不过再过”，似贾在他客处往来之时多，而其诸子处反仅再过矣。此又与子长之文意相戾也。

《淮南厉王传》：“而杀列侯以自为名。”

自为名者，自以为报母仇以孝为名也。

“大王欲属国为布衣。”

属国云者，以国属之人，而不复欲自有之也。

《衡山王传》：“王日夜求壮士如周邱等，数称引吴楚反时计画约束。衡山王非敢效淮南王求即天子位，畏淮南起并其国，以为淮南已西，发兵定江淮间而有之，望如是。”

按：“数称引吴楚反时计画约束”者，壮士等之所称引也。“衡山王非敢”以下，“而有之”以上，皆壮士等私相计画之辞。“淮南已西”云者，言淮南王起兵西入长安，则衡山王发兵定江淮间，据淮南王之地而有之。淮南朝发，则衡山夕起。庶不为淮南王所并也，所望不过如是而已。

《伍被传》：“须士卒休，乃穿井得水，乃敢饮。军罢，士卒已逾河，乃度皇太后所赐金钱尽以赏赐。”

军罢二字若属上句读，则无义可寻。若属下句读，则逾河之处不必适在军罢时也。此处当有二饮字。文云：“穿井得水饮，军罢乃敢饮”转写脱一饮字。又误置军罢二字于上耳。

“王曰：男子之所死者，一言耳。”

凡男子之死于一言者，约有数等：与人争很，一言之忿，不顾而死者，是死于忿也。气谊相许，一言之约，借躯以相酬报者，是死于要约也。要事同计，异人同情，因旁人一言之感触，遂以激发欲死者，是死于激切也。厉王迁死，淮南宾客多以此感激安，或安以一言而激发欲死耳。师古二义解一言甚当，而于王安未合也。

“天下劳苦有间矣”

有间，谓有隙可乘也。如说是，师古失之。孟子曰：“连得间矣。”文气略同。

“王曰：此可也，虽然，吾以不至若此专发而已。”

《史记》作“吾以为不至若此”。言不至如伍被之说如此其难耳。《汉书》少一为字，义与《史记》同。师古之解非也。

《周仁传》：“仁为人阴重不泄，常衣弊补衣溺袴，期为不洁清，以是得幸。入卧内，于后宫秘戏，仁在旁终无所言。”刘奉世曰：“袴非小袴，能藉则近洁矣。此常袴溺沥其上，不洗濯之，以其不洁之故，人恶远之，乃得至后宫也。”

愚按：刘说常袴不洗濯是也，其说人恶远之非也。仁之衣弊衣溺袴，言其不好修饰，不事容悦也。溺者，甚之之词，犹曰不浣云耳。以其慎密质朴，是以得幸，虽后宫秘戏，亦得在旁，取其谨愿之至，不漏泄禁中亵语，非取其垢污而为人所恶远，遂与宦者同视也。刘说盖为张说所误，亦陋甚也。

《贾谊传》：“《吊屈原赋》：历九州而相其君兮，何必怀此都也。”

自“凤缥缥其高逝兮”至篇末，皆责屈原不能引身远遁，自取尤辱。其切责之，乃所以深痛之也。师古之说非是。

“谊数上疏，陈政事，多所欲匡建。”

奏疏以汉人为极轨，而气势最盛，事理最显者，尤莫善于《治安策》。故千古奏议，推此篇为绝唱。“可流涕者”少一条，“可长太息者”少一条，《汉书》所载者，殆尚非贾子全文。贾生为此疏时，当在文帝七年，仅三十岁耳。于三代及秦治术无不贯澈，汉家中外政事无不通晓，盖有天授，非学所能幾耳。奏议以明白显豁、人人易晓为要。后世读此文者，疑其称名甚古，其用字甚雅，若仓卒不能解者。不知在汉时乃人人共称之名，人人惯用之字，即人人所能解也。即以称名而论，其称淮南、济北，如今日称端华、肃顺也。其称匈奴，如今日称英吉利也。其称淮阴侯、黥布、彭越、韩信、张敖、卢绾、陈豨六七公，犹今日称洪秀全、李秀成、石达开、张洛刑、苗沛霖、奤匪、回匪也。其称樊、郦、绛、灌，犹今日称江、塔、罗、李也。其称郡国，犹今日称府厅也。其称傅相丞尉，犹今日称司道守令也。又以用字而论，其用厝字，犹今日用置字也。其用虖字，犹今日用乎字也。其用虑字，犹今日用大致也。其用执字，犹今日用势字也。其用亡字，犹今日用无字也。其用亶字，犹今日用但字也。其用幾幸，犹今日用冀幸也。其用隃字，犹今日用逾字也。其用县字，犹今日用悬字也。由此等以类推，则当日通称之名、通用之字，断无不共谕者。然则居今日而讲求奏章，亦用今日通称之名、通用之字，可矣。

“首尾衡决”

衡决，犹横决也。古人言直皆曰纵，言横皆曰衡。于事之忤乱无条理者，则横字作去声读。如曰横逆、曰洪水横流是也。此处若作横决，亦当读为去声。

“祖有功而宗有德，使顾成之庙称为太宗。”

此疏陈于文帝时，便谓文帝死后庙号应称太宗，足见当时风俗近古。

“夫树国固必相疑之势”

树，独立也。于京师之外，又树立宗室多国，势必相疑。

“今或亲弟谋为东帝，亲兄之子西乡而击，今吴又见告矣。”

亲弟，谓淮南厉王长。亲兄之子，谓齐悼惠王之子兴居。皆谋反也。

“如此，有异淮南、济北之为邪。”

淮南，谓上文亲弟谋为东帝也。济北，谓上文亲兄之子西乡而击也。

“非有仄室之势，以豫席之也。”

仄室之势，犹曰寸土半阶之势。席，犹曰凭借也。

“动一亲戚”

古人称父子兄弟曰亲戚。

“长沙乃在二万五千户耳”

在，读如才，犹曰仅也。

“诸侯之地，其削颇入汉者，为徙其侯国及封其子孙也，以数偿之。”

诸侯之地前颇有削而入汉者，犹今云入官也。仍当移徙界址，归入侯国境内，待封其子孙时全数还之。

“一二指搐，身虑亡聊。”

搐，《集韵》、《类篇》并云牵制也。一二指搐云者，谓偶然有所指，或有所牵制也。虑，犹云大氐也。谓胫与指大160-3 平居不可屈伸，偶然牵动，则周身大氐皆痛甚亡聊矣。

“斥候望烽燧，不得卧。”

斥，远也。候，候伺也。斥候，犹今之放哨者也。

“臣窃料匈奴之众，不过汉一大县。”

汉之匈奴，南北二千里，东西五千里，而曰不过抵汉一大县，此贾生阅历之浅也。

“陛下何不试以臣为属国之官，以主匈奴。”

典属国之官，专主外国事，后苏武尝为之。

“今民卖僮者，为之绣衣丝履偏诸缘。”

偏诸，即牙条，今之阑干缏子之属近之。

“160-1 以偏诸”

偏诸，即缏子。160-2 ，谓缝于衣之领缘也。

“其慈子耆利”

慈子耆利，犹云溺爱贪利。

“逐利不耳”

利不耳，即利否耳。

“是非其明效大验邪”

以刑法与礼教层层比较，劝汉帝宜学周，不宜学秦。

“故贵大臣定有其罪矣，犹未斥然，正以呼之也，尚迁就而为之讳也。”

是时丞相绛侯周勃免就国，人有告勃谋反者，逮系长安狱，故贾生以此讥之。

“夫将为我危”

夫，犹彼也。《左传》：“则夫致死焉。亦谓彼致死也。”

“故可托以不御之权”

不御之权，谓全授以权柄，不复制御之也。

“卒破七国，至武帝时淮南厉王子为王者，两国亦反诛。”

卒破七国，言谊策梁足以扞齐赵，淮阳足以禁吴楚，其言果应也。厉王子为王者两国亦反，言谊策淮南四子为父报仇，其言果应也。

《袁盎传》：“盎兄子种为常侍骑，谏盎曰：君众辱之。”

古称尊长多曰君，自称多曰臣。此君众辱之，是称其叔父曰君也。《王章传》“我君素刚”，是称其父曰君也。秦汉间谈说之际，自称曰臣者，不可枚举。

《晁错传》：“以便为之。”

犹云以暇时为之也。

“诏策曰悉陈其志，毋有所隐。愚臣窃以五帝之贤臣明之。臣闻五帝其臣莫能及，则自亲之；三王臣主俱贤，则共忧之；五伯不及其臣，则任使之。此所以神明不遗，而贤圣不废也云云。又曰今执事之臣，皆天下之选已，然莫能望陛下清光，譬之犹五帝之佐也。陛下不自躬亲，而待不望清光之臣，臣窃恐神明之遗也。”

按：清光，即才智也。莫能望，谓远不能及也。五帝才知过于其臣，则自亲政事。三王才知与臣相等，则共谋政事。五伯才知不及其臣，则以政事委任臣下。晁错之意，以当时盗贼不衰，边竟未安，文帝之才知既不足以济事，而诸臣之才知反不能望文帝之清光，是臣下亦不足以备任使也，则政事必有阙遗而不举者矣。错自度其才知过于文帝，又远过于在廷诸臣，隐然以五伯之佐自命，欲帝之举国而任己也，故以对诏策中“悉陈其志，毋有所隐”二语。

“神明不遗，贤圣不废。谓神明之所照者，无遗弃之事。贤圣之所通者，无废阙之端。”

师古说非也。贤，谓过人之智、圣，谓通明之才。不必皆成德而后称曰贤曰圣也。

“错父谓错曰上初即位，公为政用事，侵削诸侯，疏人骨肉，口让多怨，公何为也？错曰固也。”

固也云者，言乃父所责固当。师古训非也。

《汲黯传》：“赐从军死者家，卤获，因与之。”

卤获，得匈奴之财也。因与之，亦赐从军死者之家也。

《窦婴传》：“孝景三年，吴楚反，上察宗室诸窦，无如婴贤。”

凡与国有亲戚属籍者，亦得呼为宗室。《酷吏传》“周阳由以宗室任为郎”，谓其父赵兼为淮南王之舅，与国为戚属也。本传后文廷辨时，《史记》曰：“俱外家宗室，故廷辨之。”亦谓外家为宗室也。

“所赐金陈廊庑下，军吏过，辄令财取为用。”

财，犹曰少也。王念孙解财、察财、幸财、留念等语，其说甚详。

《灌夫传》：“夫亦持蚡阴事为奸利，受淮南王金与语言。”

与语言者，即蚡为太尉时迎淮南王于霸上相对之语言也。

“蚡起为寿，坐皆避席，伏。已，婴为寿，独故人避席，余半膝席。”

避席者，一身去位，离席而起立也。膝席者，半身已起立，其半尚膝倚于席也。

《韩安国传》：“且匈奴，轻疾悍亟之兵也。至如猋风，去如收电，畜牧为业，弧弓射猎，逐兽随草，居处无常，难得而制。今使边郡久废耕织，以支胡之常事，其势不相权也。”

胡射猎逐徙，以用兵为常；汉久废耕织，以用兵为变。以变而支常，故轻重不钧。

《江都易王传》：“与其后成光共使越婢下神，祝诅上。”

下神，犹云降神，迎之而使来临也。

《广川惠王传》：“昭信谓去曰：前画工画望卿舍。”

画望卿舍，谓作画于望卿之室也。

“去即与昭信从诸姬至望卿所”

前云会诸姬，谓去与昭信击二王，令诸姬皆会而观之也。此云从诸姬，谓去与昭信击望卿，令诸姬皆从而观之也。

《常山宪王传》：“汉使者视宪王丧，棁自言宪王病时，王后太子不侍。”

自言，讼诉也，下皆狱辞。

《李广传》：“程不识故与广俱以边太守将屯，及出击胡。”

将兵屯田，胡来则出击，二者皆边太守之事也。

“是时广军几没，罢归。”宋祁曰：“浙本及越本并无罢字。”

罢归二字当为句。

“广从弟李蔡，武帝元朔中为轻车将军，从大将军击石贤王有功，中率，封为乐安侯。”

《集韵》：“率，计数之名。”凡言大率者，犹云大数也。中率，犹云中程、中科，谓有一定之程课、一定之科则也。上文云中首虏率，此云中率封侯，皆谓其功合于汉家科程也。

“大将军弗听，令长史封书与广之莫府曰急诣部如书。广不谢大将军而起行，意象愠怒，而就部引兵与右将军食其合军出东道。”

书中所载，仍令广从食其出东道。书若今之札饬。

《李陵传》：“一日五十万矢皆尽，即弃车去，士尚三千余人，徒斩车辐而持之。”

愚按：徒，徒步也。弃车而徒，斩其车辐，持以为兵也。

“陵还太息曰：兵败，死矣！军吏或曰：将军威震匈奴，天命不遂。后求道径还归。”

“天命不遂”下，当更有二语云，姑隐忍不死，少留匈奴中。下乃云后求道径还归，词意乃备。《汉书》多简字简语，往往然也。

“期至遮虏鄣者相待”

意以入塞之际，当相聚少苏。计数得脱归生入者，果几人也。

“上悔陵无救，曰：陵当发出塞，乃诏疆弩都尉令迎军。坐预诏之，得令老将生奸诈。”孟康曰：“坐预诏疆弩都尉路博德迎陵。博德老将，出塞不见〔至〕，令陵见没也。”

陵之见没，由于兵少无救。兵之少，由于使路博德别出西河，遮他道，而使陵以孤军出塞，故败没也。武帝至是深自悔，以为向使待陵发出塞之时，乃令博德迎其军，而随往，则博德必同出塞，无所施其奸计矣。事机之所以失，由于当陵未发出塞之先，预诏博德迎陵军，致令博德上书稽行，反疑陵不欲出，故迫陵以孤军出塞也。陵之以无救而败，由于博德奸诈上书，致武帝疑陵，而逼令分军各出。博德之所以能行其奸诈，由于武帝预诏，先示以疑陵之隙，此武帝所以悔也。孟说失之。

《董仲舒传》：“仲舒为博士时，下帷讲诵，弟子传以久次相授业。”

久者为之师，其次久者从而受业。次久者为师，新来者又从而受业。

“武帝即位，举贤良文学之士前后百数，而仲舒以贤良对策焉。”

武帝之问，以为作乐即可致治，何以后世乐器虽在，而治不可复？仲舒之意，以为欲作乐必先兴教化，欲兴教化必先疆勉行道，能行道则治可复，教化可兴，而乐可作。皆自人力主之，非天命之所能主也。武帝之问，以为何修何饬而后可致诸祥？仲舒之对，以为修饬德教，则奸邪自止，而诸祥可致。若修饬刑法，则奸邪愈生，而诸祥不可致矣。中言正心正朝廷数语，是修饬之本。未言仁义礼智信，是修饬之目。致诸祥必由于止奸邪，任刑罚则奸邪不止，任教化则奸邪止。于问中何修何饬而致诸祥，最相针对。武帝之问，本以力本任贤对举。以亲耕籍田，为己能力本矣。劝孝弟，崇有德，为己能任贤矣。而以功效不获为疑。仲舒之对，则略力本而专重任贤一边。以为贤才不出，由于素不养士。下以兴太学为养士之要，大臣岁贡二人为选贤之要。

《司马相如传》：《子虚赋》“触穹石”至“衍溢陂池”一节。

《子虚赋》言水，始终不外有力、自然两义。如“穹石”四句，言水之盛怒有力。“166-3 弗”五句，极言其有力。“穹隆”四句，言其自然。“批岩”二句，言其有力。“临坻”二句，言其自然。“沈沈”二句，言其有力。“潏潏”二句，言其自然。“驰波”十句，皆言其自然。脉络极分明也。洴、溉、濑、沛、坠、166-1 、沸为韵，怌、归、回、池为韵，而一韵之中，上有数句又各私自为韵，如166-2 、折、洌私自为韵，盭、浥私自为韵也。

“其南则有平原广泽”

此叙南有平原广泽，似最宜畋猎之地。而下文叙猎，但在东西北三处，而不及南之广泽，盖虚实互相备也。

“襞167-1 褰绉，纡徐委曲，郁桡溪谷，衯衯裶裶，扬袘戌削，蜚襳垂髾。”

“襞167-1 ”至“溪谷”三句，“衯衯”至“垂髾”三句，皆下二句用韵。

“舞干戚”

干戚，疑当作干羽。此处当用韵，不似四句乃韵者。

“世有大人兮，在乎中州。宅弥万里兮，曾不足以少留。悲世俗之迫隘兮，朅轻举而远游。”

前六句总以轻举远游四字为一赋之指。

“登阆风而遥集兮，亢鸟腾而一止。”

以上游行，至是始止息也。壹止云者，如鸟之飞，歘然而止也。

“未有殊尤绝迹，可考于今者也，然犹摄梁父，登大山，建显号，施尊名。”

可考于今，谓奇绝之功迹至今犹可考见者。言自古莫盛于成周，然周亦未有奇绝功迹，犹且封禅也。岂有汉之功迹奇绝如此，尚吝于封禅哉？

“于是大司马进曰”

大司马之位号，武帝特置以宠卫、霍者。

“亦各并时而荣，咸济厥世而屈。”

济，犹度也，越也。并时而荣，犹当时则荣，越世则屈，绝无称也。

“以浸黎民”

浸，言泽润也。

“犹兼正列其义，祓饰厥文，作春秋一艺。”

犹兼，若犹复之谓也。既举其事，犹复著之艺文，以垂后世也。

“不已戏乎”

犹云不太轻视相如乎。

《张骞传》：“其后鸟孙竟与汉结婚。”

以下皆言汉使至西域往来不绝事，皆《史记·大宛列传》内之文，此录入《张骞传》不可解。又末段亦《大宛传》之文，明所以伐宛之由，兹入骞传失之。末又忽入骞孙猛云云，亦未当也。

《李广利传》：“于是遣水工徙其城下水空，以穴其城。”

《史记》作以空其城。徐广曰：“言空者，令城内皆乏。”此言遣水工备至宛时徙水道之用，下文决其水源移之，乃其事也。

《司马迁传》：“不相师用，而流俗人之言。”

苏林曰：“而，犹如也。谓视少卿之言如流俗人之言，而不相师用也。”

《燕剌王旦传》：“王曰：老虏曹为事当族。”

老虏曹，谓上官桀辈也。旦怨桀等谋事不臧，自取族灭也。

《广陵厉王胥传》：“女须泣曰：孝武帝下我。”

下我云者，神降而见于我前也。

“歌曰：千里马兮驻待路。”张晏曰：“二卿亭驿，待以答诏命。二卿，谓廷尉大鸿胪也。亭驿，谓驻于驿馆也。此以千里马喻二卿也。”

国藩按：此语极状其急，言命在须臾，不能少待之意。不必指二卿也。

《昌邑哀王传》：“贺曰城门与郭门等耳，且至未央宫东阙，遂曰昌邑帐在是阙外驰道北。”

且至，将至也。是阙，遂遥望东阙而指称之辞。下文曰到者，至阙也。

《严助传》：“大为发兴，遣两将兵诛闽越。淮南王安上书谏曰。”

淮南王安收养文士，著《淮南子》；亦犹吕不韦好客养士，著《吕览》一书也。此篇盖亦八公辈所为，陈义甚高，摛辞居要，无《淮南子》冗蔓之弊。班史载入助传中，与主父偃、徐乐、严安、贾捐之诸篇并列，以见务广穷兵之害，均为有国者所当深鉴。后世如苏子瞻代张方平谏用兵书，亦可与此数篇方轨并驾。

“天下摄然”

摄者，收敛之意，摄然犹安然也。

“舆轿而隃领”

领，即岭字。自贵州、广西、广东、福建、浙东皆共此岭。古岭内为中国，岭外为百越。今之岭内为湖南、江西、浙西三省。岭外则黔、广、闽、浙五省。

“暴露中原，沾渍山谷。”

暴露谓骨，沾渍谓血。

“其入中国，必下领水。”

今湖南之郴州河，江西之赣州河，皆领水也。此领水当指建昌河、广信河言之。故下文言至余干界中。

“而中国之人，不能其水土也。”

不能，即不耐也，犹今言不服水土。

“陛下若欲来内处之中国”

来，同徕。内，同纳。谓招徕收纳之也。

“于是山东之难始兴”

山东之难，谓秦二世时陈涉等作难皆在太行山以东也。

“如使越人蒙死徼幸”

蒙死，犹冒死也。徼幸，越人自知不能胜中国，而徼求幸胜也。

“使中大夫玉上书言事闻之，朕奉先帝之休德。”

“闻之”属上句，读言既闻之矣。

“陛下故遣臣助告王其事，王居远事薄，遽不与王同其计。”

言王所居既远，而汉廷之事又薄，遽不及与王往反熟计，以抵和同也。

“辄遣使者罢屯，毋后农时。”

后农时，谓以兵事稽之而失农时也。急罢屯，则不稽矣。

《贾捐之传》：“元帝初元元年，珠崖又反，发兵击之，诸县更叛，连年不定。上与有司议大发军，捐之建议以为不当击。上使侍中驸马都尉乐昌侯王商诘问捐之曰：珠崖内属为郡久矣，今背叛逆节，而云不当击，长蛮夷之乱，亏先帝功德，经义何以处之？捐之对曰。”

贾君房在当世有文名，故杨兴曰：“君房下笔，语言妙天下。”昔亡弟愍烈公温甫好“语言妙天下”五字，尤好读《罢珠厓对》。大抵西汉之文，气味深厚，音调铿锵，迥非后世可及。固由其措辞之高、胎息之古，亦由其义理正大，有不可磨灭之质干也。如此篇及路温舒《尚德缓刑书》，非独文辞超前绝后，即说理亦与六经同风已。

“民赋四十，丁男三年而一事。”

本一年供役一次，因天下民多，故三年仅一役也。事，即役也。

“父战死于前，子斗伤于后，女子乘亭鄣，孤儿号于道。”

古文中五字句极少，此连用四句，声调悲壮，可歌可泣。亭鄣，边塞屯宿之所，犹今城上之更栅也。

“欲驱士众挤之大海之中”

珠厓隔海即今之琼州也，故曰挤之大海之中。

“兴曰：县官尝言，兴愈薛大夫，我易助也。”

我易助云者，谓天子既许我愈薛大夫，是天子已器我矣，若更得旁人一言之荐，则天子必从，故易助也。

《杨敞传》：“真人所谓鼠不容穴，衔窭数者也。”

言鼠已不见于穴矣，而又衔窭数，则愈以自妨，终不为世所容耳。

“蒙富平侯力，得族罪，毋泄恽语，令太仆闻之乱余事。”

谓富平既不肯为我废前语，则当直言证实我必得族罪矣。但此次我戒饬富平之语，毋得再泄，令太仆闻之，更与前事参伍相乱，弥增罪状也。“毋泄恽语”云者，谓此次戒饬富平勿证实之语，非谓前番奔车抵殿门昭帝崩之语也。

《公孙刘田王杨蔡陈郑传赞》

《车千秋传》：“始元六年，诏郡国举贤良文学，问民所疾苦。于是盐铁之议兴焉。”传未明盐铁之议云何，故于赞申明之。

“成同类长同行”

同类者，则顺成之。同行者，则比长之。长，犹“长君之恶”之长。

《杨王孙传》：“且夫死者终生之化。”

终生，犹曰毕生，曰一生，曰终身也。

《霍光传》：“召内泰壹宗庙乐人，辇道牟首，鼓吹歌舞，悉奏众乐。”

泰壹宗庙乐人，祀泰壹神之乐人及祭宗庙之乐人也。召乐人而内之，由辇道而同游牟首之地，以鼓吹歌舞，悉奏众乐也。牟首，孟康说是也。

“中二千石，治莫府冢上。”

于冢上开莫府，典治葬事也。

《金安上传》：“上拜涉为侍中，使待幸绿车，载送卫尉舍。”

绿车，皇孙之车也。待幸，常设以待临幸，不俟仓卒再驾也。待幸之车非一，有天子之乘舆，有太子之车，有皇孙之绿车。此以待幸之绿车载送金涉，欲其速至，且示荣宠也。

“时王莽新诛平帝外家卫氏，召明礼少府宗伯凤入，说为人后之谊，白令公卿将军侍中朝臣并听。”

白令并听云者，莽白于太后，令公卿朝臣并听凤说也。

《赵充国传》：“充国以为狼何小月氏种，在阳关西南，势不能独造此计，疑匈奴使已至羌中，先零、174-1 、开乃解仇作约。到秋马肥，变必起矣。宜遣使者行边兵，豫为备，敕视诸羌毋令解仇，以发觉其谋。于是两府复白，遣义渠安国行视诸羌，分别善恶。安国至，召先零诸豪三十余人，以尤桀黠，皆斩之。纵兵击其种人，斩首千余级。于是诸降羌及归义羌侯杨玉等恐怒，亡所信乡。”

王曰：“恐怒宜作怨怒，谓怨怒汉吏不亲信而归响之也。”国藩按：恐怒者，且恐且怒也。信者，投诚之谓。响者，向慕归义之谓。诸降羌本欲归顺于汉，今汉使不分善恶，一切皆斩之，降羌且恐且怒，靡所适从，故曰亡所信响也。安国此次使视诸羌，本重在分别善恶，无令其混合为一。乃安国不分善恶，不分降者与逆者，一概斩之，此所以激诸羌背畔也。充国之心，总不欲其混合为一，惟在择174-1 、开诛先零，坚持此议，始终不改。故深以安国此行不分善恶、多杀激变为咎。下文充国叹曰：“丞相复白遣安国，竟沮败羌。”即归咎于此役也。又太开小开曰：“得亡效五年时不分别人而并击我。”亦即指此役之不分别善恶也。

“充国计欲以威信招降174-1 、开及劫略者。”

174-1 ，一种也。开，一种也。劫略者，他小羌种之为先零所劫略而俱畔者也。

“此殆空言，非至计也。”

非至计与《东方朔传》“非至数也”之至同。

“有通谷水草”

通谷，谓穷山深谷中往往有径路与匈奴相通也。

“将军不念中国之费，欲以岁数而胜。”

欲以岁数而胜云者，谓决胜之期，欲以岁计，不特以月计也。故下充国复奏曰：“恐国家之忧繇十年数。”谓且以十年计，尚不止于岁数而已。

“敦煌太守快将二千人”

快，太守之名也。

“将军其引兵便道西并进，虽不相及，使虏闻东方北方兵并来。”

虽不相及云者，谓武贤、快等军从北而南，充国兵从东而西，两路兵虽不能同时相会聚，但使虏闻声震惧，亦自佳也。

“乃上书谢罪，因陈兵利害曰。”

“臣窃见骑都尉安国”以下数句，解说难明。盖前安国复使视诸羌时，天子曾有赐书告174-1 ，许以不诛174-1 。故充国使雕库还告开，亦许以不诛，是推广天子告174-1 之意也。故曰174-1 、开之属皆闻知明诏。

“六月戊申奏，七月甲寅玺书报从充国计焉。”

戊申至甲寅凡七日，长安至金城往返三千余里。

“会得进兵玺书，中郎将邛惧，使客谏充国曰：诚令兵出，破军杀将，以顷国家，将军守之可也；即利与病又何足争。”

邛意以兵出而果有破军杀将倾国家之祸，则将军固宜守不出兵之议。所争者大，所全者多，犹之可也。今则为利为病，所差无几，又何足争。

“竟沮败羌”

诸羌本有意投诚，因安国不分善恶，而泛杀之，诸羌遂以亡所信响，而背畔，故曰沮败。

“倅马什二就草”

就草，犹今之出青。今官马以四月出察哈尔择水草处牧放，谓之出青。

“今大司农所转谷至者，足支万人一岁食，谨上田处及器用簿。”

王曰：“今大司农，今当作令，《太平御览》引此正作令。”国藩按：屯田自有谷，不必更令大司农转谷矣。今字未误也。盖谓目今已经转至之谷，不复烦大司农转矣。“谨上田处及器用簿”，谓所田之地及应制之器用分为二簿呈上也。

“又大开小开前言曰：我告汉军先零所在，兵不往击，久留，得亡效五年时，不分别人而并击我。”刘奉世曰：“本始年未伐先零，此即元康五年未改神爵以前，义渠安国召诛先零之时，所谓无所信响即是。”

国藩按：元康五年改元神爵，羌人不深悉，故至今尚以五年呼之也。安国不分别善恶，召诛先零，而泛杀174-1 、开，故大开有此言。

“畔还者不绝”

谓174-1 、开莫须各种背畔先零而来归于汉者，往往不绝也。

“烽火幸通，势及并力。”

并力，疑当为力并。言营垒相次，烽火相通，则声势联络矣。故曰势及。势既联络，则众力合并也。

“不足以故出兵”

王曰：“故上宜有疑字。《汉纪》正作不足以疑故出兵。”国藩按：此言大小开虽有得亡效五年之疑词，然有临众往宣明谕，终当亡他心，不必因此小故而出兵也。不着疑字亦可。

《陈汤传》：“而康居副王抱阗将数千骑，寇赤谷城东，杀略大昆弥千余人，殴畜产甚多。从后与汉军相及。”

汉军从北道入赤谷即西行，不由赤谷之东路，故经过时不与康居副王之兵相遇。迨汉兵既西去，而康居副王之兵亦还，恰尾汉兵之后，故得相及也。

“骑步兵皆入，延寿、汤令军闻鼓音皆薄城下。”

骑兵，即“百余骑往来驰城下”者也。步兵，即“夹门鱼鳞陈”者也。“骑步兵皆入”，则城外无郅支兵矣，故汉兵遂薄城下。

“夜过半，木城穿，中人却入土城，乘城呼。时康居兵万余骑，分为十余处，四面环城，亦与相应和。夜数奔营，不利，辄却。平明，四面火起，吏士喜，大呼乘之。”

中人，郅支兵也。乘城而呼者，欲助军威，亦以见其哗然不整也。康居与之相应和者，所以戏之，明其助汉也。“夜过半木城穿”与上文“夜数百骑欲出”，同为一夜也。平明火起，即上文云发薪烧木城者也。

《段会宗传》：“总领百蛮，怀柔殊俗，子之所长，愚以无喻。”刘攽曰：“此言总领百蛮，怀柔殊俗，是子之所长，愚无以相喻也。”

国藩按：谷永之意以为边事虽子之所长，而朋友相戒，则以毋求奇功为善。

“终更即还”

谓三年之期，得代即速归也。

“会宗曰：豫告昆弥，逃匿之为大罪。即饮食以付我，伤骨肉恩。故不先告。”

言豫告昆弥，若漏泄使番邱得以逃匿，则昆弥有负汉之罪。若昆弥饮食汉兵，助诛番邱，则昆弥又伤骨肉之恩。是使昆弥进退为难也，故不先告。

《于定国传》：“后贡禹代为御史大夫，数处驳义，定国明习政事，率常丞相议可。”

议可者，天子可其议也。丞相与御史大夫驳议不合，天子可丞相议，而不从御史大夫也。

“民多冤结，州郡不理，连上书者交于阙廷。”

王曰：“连，宋祁说作远，是。”国藩按：作远而下无方字，亦为不词。

《韦贤传》：“谏诗云：致冰匪霜，致队靡嫚。瞻惟我王，昔靡不练。”

谓致冰岂不由于霜，致队岂不由于嫚，我王在昔应亦阅历既多，知之熟矣。

“黄发不近”

言黄发之人，今岂不近在目前乎？盖孟隐以自谓也。

“惧秽此征”

恐玷污王朝，将于此而遂行也。

在邹诗

“嗟我小子，岂不怀土”云云，所以轻去乡里而绝祖考者，将以寤楚王而反朝也。至于梦中与王违戾，于是决。王之终不悟，既不能谏正；君王又忍于轻绝祖祢，二者并伤，所以涕泣也。

《韦玄成传》：“上欲感风宪王，辅以礼让之臣。”

感风宪王，欲其仍安宗藩之分，不得觊觎储贰也。故以礼让之臣辅之。

“凡祖宗庙在郡国六十八，合百六十七所。而京师自高祖下至宣帝与太上皇、悼皇考各自居陵旁立庙，并为百七十六。”

京师七帝并太上皇、悼皇考凡九庙，合郡国之百六十七所，故为百七十六也。

《魏相传》：“相独恨曰：大将军闻此令去官。”

独恨者，相私自揣惧，非必对人为此语也。

《丙吉传》：“岂宜褒显，先使入侍。”

朱子文曰：“岂字于文为悖，恐是直字。”钱大昕曰：“岂宜者，犹言宜也。古人语急，以岂不为不，不可为可，此当言岂不宜，亦语急而省文耳。”王念孙曰：“岂犹其也，言有美材如此，其宜褒显也。《吴语》曰‘天王岂辱裁之’、《燕策》曰‘将军岂有意乎’、《史记》曰‘我岂有所失哉’，岂字并与其同义。”国藩按：《说文》：“岂，一曰欲也，登也。”段氏以为当作欲登也。欲登者，欲引而上也。凡言岂者，皆庶几之词，言几至于此也，故曰欲登。愚窃以为岂字古义，段氏之说近之。今京师俚语谓事之相去甚近者，则曰彀得上。其相去远者，则曰彀不上。岂字词意，盖在彀得上、彀不上之间，未定之词也。亦重难之词也。明知其近于此矣，然审重而未敢深信，则曰岂。周汉人文字曰岂者，往往然也。曾子问周公曰：“岂不可？”岂不可云者，明知其不可，而姑为审重之词也。此丙吉曰“岂宜褒显，先使入侍”，“岂宜褒显”云者，明知其宜褒显，而姑为审重之词，使大将军裁决之也。如大将军果以为可，则先使入侍，尚不遽即尊位。此外，古人文字称岂，皆有重难未定之意；后人文字称岂，则有相反之意，若今俚语之难道是，于古人词气不尽合矣。

“此驭吏边郡人，习知边塞发奔命警备事。”

奔命，奔走之极急也。发奔命，若今言发急足。警备，言边塞有警告戒严也。事，犹状也。此驭吏习知其状也。奔命与亡命字词意略同。亡命谓逃亡极急，今俚语谓奔走之极急者或曰不要命，亦其类也，不必作命令解矣。《左传》“一岁七奔命”，亦奔走救应之义。

“驭吏因随驿骑至公车刺取”

公车，因公事而驰至京师者谓之公车。其所戾止之地，亦谓之公车。汉制，卫尉属官有公车司马，天下上事及阙下凡所征召，皆总领之。此边告警备亦上事之属也。

《京房传》：“唯陛下毋难还臣而易逆天意。”

毋以还臣为难，而以逆天意为易。难谓迟疑不决，易谓不足畏也。

《赵广汉传》：“其尉荐待遇吏，殷勤甚备。”

尉荐，犹尉藉也。尉者，以火尉缯，从上按下也。荐，草之深厚者，可以为席，从下藉上也。皆体贴人心，曲意安抚之词。如淳说近之。师古以荐为荐达，非也。《韩延寿传》云：“引见尉荐，郡中翕然。”《胡建传》云：“尉荐士卒，得其欢心。”皆无荐达之义。

“京兆尹赵君谢两卿，无得杀质。”

质，苏回也。两卿，劫回之二人也。

“又素闻广汉名，即开户出，下堂叩头。”

广汉立庭中，贼在堂内，丞叩堂户晓贼，故贼即开户下堂，就庭中向广汉叩头也。

“不诣屯所，乏军兴。贤父上书讼罪，告广汉。”

乏军兴，谓以乏军兴之律罪之也。讼罪，讼理其子之罪。告广汉，告禹之劾贤乃广汉风使之也。

“又坐杀贼不辜 [2] ，鞠狱故不以实，擅斥除骑士乏军兴数罪。”

贼杀不辜，谓杀荣畜也。斥除骑士，谓劾苏贤也。广汉于摧辱魏相之外，又坐此数罪。

《韩延寿传》：“百姓遵用其教，卖偶车马下里伪物者，弃之市道。”

百姓遵延寿之教，市中夙卖偶车马等物者，至是无人购买，故弃之也。

“人救不殊”

殊，死也。不必身首绝而后为殊。

《张敞传》：“盗贼并起，至攻官寺。”

寺者，法地也，宫禁之内谓之省寺，百姓治事之署谓之官寺。自浮屠入中国，凡藏置佛经之地，亦谓之寺，盖窃取法地之意而名之。

“时时越法纵舍，有足大者。”

有足大者，与有足多者、有足称者词意相类。

“敞使主簿持教告舜曰：‘五日京兆竟何如？冬月已尽，延命乎？’”师古曰：“言汝不欲望延命乎？”

立春以后，则不复行刑。舜意既以敞为五日京兆，不足复案事，又以冬月仅余数日，终不能复置己于死。舜怀此二端，故了不复畏敞也。敞竟置之死，临刑之际，故为二语告舜曰：“五日京兆竟如何？冬日已尽，延命乎？”意以汝料我五日京兆，不复能案事，今竟能案事否？汝料我冬月将尽，不复能行刑，今竟能延命否？盖作诘问之词，以镌诮之也。师古之解未当。

《王尊传》：“少孤，归诸父。”

归，犹投也，若归诚、归命、归义、归罪之归。

“问诏书行事”

行事，犹故事，谓已往之事，若今言成案也。详见王氏念孙解《陈汤传》。

“一郡之钱尽入辅家，然适足以葬矣。”

宋元人诗词往往用断送字，今世俚语有葬送字，此云适足以葬，谓彼之多钱适足以断送其身命乎。

“御史大夫中奏尊暴虐不改，外为大言，倨慢姗上，威信日废。”

暴虐不改，谓当春而系者千人也。外为大言，谓尊自奏“强不陵弱四语是大言夸谩也。“倨慢姗上”，谓对放之词也。威信日废，谓许仲家杀人，吏不敢捕也。

“及任举尊者，当获选举之辜，不可但已。”

是时王氏用事，尊为王凤所荐。罪尊过重，则凤之坐罪亦不得轻。冀朝廷投鼠忌器，所以深救尊也。

《孙宝传》：“明府素著威名，今不敢取穉季，当且183-1 183-2 ，勿有所问。即度穉季而谴他事，众口183-3 哗，终身自堕。”

度，越也。若一无所问，吏民亦不敢谤毁。若有所问，则当先其大者，后其小者，必自穉季始也。倘越穉季而问他事，则吏民谤毁，众口183-3 哗，终身刚直之声以此一事而堕坏矣。

《何并传》：“令骑奴还至寺门，拔刀剥其建鼓。”

建鼓，谓高悬之鼓也。《庄子》“若负建鼓而求亡子”是也。

《萧望之传》：“令天下共给其费。”

共读曰供，上文既有天下字，则此共字不应又训作同共也。

《冯野王传》：“收捕并不首吏。”

首之云者，犹诚心投向之谓。曰首涂，谓诚心投向将趋前途也。曰首公，谓诚心投向治公家之事也。曰首罪，谓诚心投向自归于司败也。此曰首吏，谓诚心投向从吏收治也。

《东平思王传》：“治石象瓠山，立石束倍草，并祠之。”刘攽曰：“立石属上句。”

国藩按：谓象瓠山之立石也，并祠云者，谓瓠山所有之石，与宫中所治之石，二者并祠祀也。

《匡衡传》：“衡上疏戒妃匹，劝经学威仪之则。”

三代以下陈奏君上之文，当以此篇及诸葛公《出师表》为冠。渊懿笃厚，直与六经同风。如“情欲之感，无间于义容；宴私之意，不形乎动静”等句，朱子取以入《诗经集传》，盖其立言为有本矣。

《王商传》：“商部属按问。”

部属，谓行部所属。

“宜以为后”

犹云且徐观后效也。

“会日有蚀之，大中大夫蜀郡张匡其人佞巧，上书，愿对近臣陈日蚀咎下朝者。”

朝者，即近臣。匡愿对近臣面陈，故令近臣受其所陈对之辞也。

《史丹传》：“臣窃戒属毋涕泣。”

属者，谓进见之顷也。

《薛宣传》：“戒曰：‘赣君至丞相，我两子亦中丞相史。’”

中丞相史，谓堪为丞相史也。《礼》曰：“用器不中度，幅广狭不中量，木不中伐，禽兽鱼鳖不中杀。”中义皆同此中，犹合也。

“责义不量力”

谓责人以义，而不量其力之不逮。

“宣考续功课，简在两府。”

简，策记也。犹今考功稽勋，两司记历官功过也。

“不相敕丞化”

敕，戒也。丞，辅翊也。谓宣父子不能相戒辅翊圣化。

“廷尉直以为：律曰斗以刃伤人，完为城旦，其贼加罪一等，与谋者同罪。诏书无以诋欺成罪。传曰遇人不以义而见疻者，与痏人之罪钧。恶不直也。”

斗则曲直均，贼则曲专在伤人者，故同一伤人也，斗则为城旦，贼则加罪一等。无以诋欺成罪，谓罪不至此，而以诋欺强入人罪。痏，亦疻也。见疻与疻人之罪同。论起事之曲直也，先引律，次引诏书，次引传，后断本案，应此三者。

《朱博传》：“吏民数百人遮道自言。”

自言，谓自讼理，若今赴诉呈状也。《外戚传》有“王翁须自言”。

“抆拭用禁，能自效不。”

抆拭，犹湔祓。谓弃瑕录用也。今人亦多用照拂字。

《翟方进传》：“居官不烦苛，所察应条辄举，甚有威名。”

察吏有不法应科条者，辄即举发，无所依违徇隐也。

“时庆有章，劾自道行事，以赎论，今尚书持我事来，当于此决。”

“劾自道行事”，犹今自行检举也。“以赎论”，谓己所自劾之事其罪合赎，犹今之公罪准抵销也。“尚书持我事来，当于此决”，谓即在甘泉宫定决也。尚书，犹今之内阁票拟也。

“前我为尚书时，尝有所奏事，忽忘之，留月余。”

谓此等小事疾迟无定，多有忘去，滞留月余，不决遣也。今此自劾之事，尚书虽当即日持来决遣，然尚书或偶忘之，今日不决，亦未可知。言此以见己所犯过失甚微薄也。

“豫自设不坐之比”

谓庆自言以赎论也。

“又暴扬尚书事，言迟疾无所在。”

谓庆言忽忘之，留月余，意谓小事迟疾无定也。

“亏损圣德之聪明，奉诏不谨，皆不敬。”

“亏损圣德之聪明”云者，谓赎不赎当断于圣心，不应豫自拟于不坐也。“奉诏不谨”云者，谓应奏之事而忘之月余也。此二条皆不敬。

“后丞相宣以一不道贼”

不道贼，谓浩商也。

“欲必胜立威”

必胜者，谓庆劾方进，方进亦劾庆，以求胜。勋劾宣，方进助宣劾勋，以求胜。

“以主守盗十金，贼杀不辜。”

二者皆死罪，义以深文诛立，不必实有其事也。

“设令时命不成，死国埋名。”

埋，犹死也。谓死于国事，埋于功名也。

《谷永传》：“二而同月。”

谓黑龙与日食同九月，星陨与日食同二月也。

《何武传》：“服罪者为亏除免之而已。不服极法奏之，抵罪或至死。”

谓服罪者则减除其罪状，仅令免官。不服者则尽法处治之也。

“有所举以属郡”

谓囚徒中审拟不当，有所举发，仍令太守更自平反也。

《王嘉传》：“敞收杀之，其家自冤。”

自冤，谓自以为冤，抑而更讼理之。犹《朱博传》中之自言也。

“孝宣皇帝爱其良民吏”

民吏，犹云民牧。良民吏，谓民吏之良者。

“暴平其事，必有言当封者。”

“暴平其事”云者，谓暴露其事而使在廷诸臣共平决之也。廷臣既多，故必有言当封者。嘉意不重为天下分咎，重在宜暴露其事，盖贤本无章奏可暴露也。

《扬雄传》：“《反离骚》辞曰：淑周楚之丰烈兮，超既离虖皇波。”

淑，善也。雄自谓袭先人之善庆，故云周楚丰烈。离，历也。谓已遨游于岷江之边，周历此大波，因投文于下游而吊屈原也。

“凤皇翔于蓬陼兮，岂驾鹅之能捷。骋骅骝以曲囏兮，驴骡连蹇而齐足。”

陼，水中丘。蓬陼，谓枉陼之生蓬茅者。凤皇宜翔于千仞名山，今不幸而翔于蓬陼，则曾不得与驾鹅争捷。骅骝宜骋于天衢，今不幸而骋于曲囏，则且与驴骡齐足矣。解“凤皇”二句，应晋说并误。

“固不如襞而幽之离房”

襞，大徐以为襞积如辨。盖有分劈之义。谓不如分散众香而幽之，使不扬也。

“鸾皇腾而不属兮，岂独飞廉与云师。”

本欲留日，反纵日使速逝，虽鸾皇亦追之不及，而飞廉云师无论已。不属，谓追不及也。

“《甘泉赋》：乃搜逑索耦，皋伊之徒冠伦魁。”

徒冠伦魁云者，谓同为皋伊之徒，而更选其冠。同为皋伊之伦，而更遴其魁也。

《儒林传》：“诣太常，得受业如弟子，一岁皆辄课。”

谓太常所择之弟子若干人，与郡国所察令其计偕之受业者若干人，皆每岁辄课也。

“即有秀才异等，辄以名闻。”

俟不次迁擢，又不仅以为郎中也。

“其不事学若下材，及不能通一艺辄罢之，而请诸能称者。臣谨按诏书律令下者罢之。”

谓罢黜不复得为博士弟子也。诏书本命予博士弟子，故宏〔弘〕奏自“诸能称者”以上，皆遵诏书置弟子及如弟子者两等人之事。自“臣谨案诏书”以下，则又因诏书所言而推广之也。

“比二百石以上，及吏百石通一艺以上，补左右内史大行卒史。”师古曰：“左右内史，后为左冯翊，右扶风，而大行为大鸿胪也。”

比二百石以上及吏真百石者，此两项人之通一艺者，其迁擢同也。右内史后更名京兆尹，左内史后更名左冯翊，主爵中尉后更名右扶风。师古误也。

“比百石以下，补郡太守卒吏皆各二人。”

比百石以下，亦宜有通一艺以上，句文简省也。“皆各二人”，谓内史之卒史、大行之卒史、郡太守之卒史，皆各二人也。

《循吏传》：“簿书正以廉称。”

簿书正，当是冯翊之属官，其职主簿书者也。汉制廷尉之属官有正，南北军之属官有正，则三辅之属官或亦有丞有正也。霸所补卒史无专掌，故以署簿书正之职也。

“米盐靡密”

靡密，谓纤靡而周密也。《史记·天官书》云“米盐凌杂”，谓杂乱无叙次也。此用其语，而谓其有条理。

“今去不得，阳狂恐知，身死为世戮，奈何。”

言既不得去，而阳狂又恐为人知，徒然身死为世戮辱也。

“令口种一树榆，百本191-1 ，五十本葱，一畦韭，家二母彘，五鸡。”

榆191-1 葱韭，足供一口。彘鸡足供一家。

《酷吏传》：“匈奴素闻郅都节，举边为引兵去。”

举边，犹云举家、举室。尽边之人，皆为引去也。

“至晚节事益多，吏务为严峻，而禹治加缓，名为平。”

加缓，犹《孟子》加少加多之谓。言早岁酷急，晚节宽缓，遂得其平名。为平者，当世号为公平也。

“王温舒等后起，治峻禹。”

谓其治较禹更严峻也。

“少温籍，县无逋事。”

温籍，读曰醖藉。逋事，谓废失不治之事。

“重足一迹”

谓前足所履之迹，后足复践之。踧踖恐惧之至也。

“纵至，掩定襄狱中重罪二百余人。”

掩，谓出其不意而突入掩之也。

“至冬，杨可方受告缗，纵以为此乱民，部吏捕其为可使者。”

“受告缗”云者，民有告人不出缗者，杨可受其辞也。部吏，部勒胥吏。捕，为杨可所使之役也。

“其治米盐事，大小皆关其手自部署县名曹宝物。”

名曹，谓诸曹掾史之名。手自疏记宝物，谓诸官物由曹史经理者若盐铁之类。宝物，《史记》作实物。

“今县官出三千万，自乞之，何哉？”

谓今此三千万，即使县官出此钱给与之，亦何不可之有。

“通往就狱”

光欲延年归诚投己，却为道地，恶延年之饰词拒己，故使之就狱也。

“于是复劾延年阑内罪人”

阑内，谓失阑而内入之也。《王嘉传》云：“坐户殿门失阑免。”

“以结延年，坐怨望，非谤政治，不道弃市。”

怨望，谓征为左冯翊不果而憾，一也。坐察吏不实贬秩而笑，二也。非谤，谓诮黄霸，一也。讥寿昌，二也。义所上十事不出此等矣。

“赏亲阅见十置一”

十置一，谓十人之中才一人脱免。置，不问也。

“赏所置皆其魁宿”

所置，即上文所谓十置一者也。魁宿，谓渠魁宿奸也。魁宿贳之，善家子之失足协从者亦贳之，故曰皆贳。

“甘耆奸恶”

甘耆云者，犹云欲得而甘心也。

《游侠传》：“先是黄门郎扬雄作《酒箴》以讽谏成帝。”

扬子云作文无一不摹仿前哲。传称其仿《论语》而作《法言》，仿《易》而作《玄》，仿《凡将》《急就》而作《训纂》，仿《虞箴》而作《州箴》，仿相如而作赋，仿东方朔而作《解嘲》。姚惜抱氏又谓其谏不受单于朝仿谏伐韩，《长杨赋》仿难蜀父老，是皆然矣。余独好其《酒箴》无所依傍，苏子瞻亦好之，当取为子云诸文之冠。

《佞幸传·董贤》：“质性巧佞，翼奸以获封侯。”

孙宠、息夫躬诬东平王本为作奸，而贤扶翼之，三人同封侯，故云翼奸获封也。

《匈奴传》：“于是匈奴得宽，复稍度河南，与中国界于故塞。”

故塞，在河南。蒙恬前收河南地，以河为塞，凡河套以内皆秦适戍所居之地也。至是适戍复去，故匈奴得南度入河套内，仍以故塞为界。

“于是说教单于左右疏记，以计识其人众畜牧。”

左右，单于之随侍者也。疏记，说教之分条记事也。计，计簿也。人众畜牧以计簿识其数目也。

“其亲岂不自夺温厚肥美赍送饮食行者乎”

以温厚之衣赍送行者，以肥美之品饮食行者。诘汉俗未尝不贵壮而贱老也。

“律饬胡巫，言先单于怒曰：胡故时祠兵，常言得贰师以社。”

巫者往往托神言以惑人，故托为先单于之言，欲杀贰师以祠社。

“虽空行空反，尚诛两将军。”

谓诛虎牙将军田顺、祁连将军出广明也。

“固已犁其庭”

犁，读曰194-1 。194-1 ，剥也，划也。犁庭，犹云剚刃匈奴之庭也。

“三垂比之悬矣”

三垂，谓东西南三边，比之北狄，相去悬绝。

“因以兵迫协，将至长安。”

将至者，挟以俱至也。

《西南夷传》：“皆弃此国而关蜀故徼。”

谓以蜀之故徼为关，闭而塞之，不复通五尺之道也。

“今以长沙豫章往，水道多绝，难行。”

多绝，谓往往隔绝。如湘漓之间，当时无李渤之斗门，即隔绝也。

“诚以汉之强，巴蜀之饶。”

汉强则夜郎畏威，巴蜀饶则夜郎贪利。

“会越已破，汉八校尉不下。”

不下，谓八校尉击且兰而不能下也。适有郭昌、卫广之兵因并击且兰。

“滇王始首善”

首善，犹云响善。言滇至是始内响也，师古失之。

《南粤传》：“凡三辈上书谢过，皆不反。”

不反，谓汉留之而不遣也。

“立明王长男粤妻子术阳侯建德为王”

明王长男者，言婴齐之嫡子也。粤妻子者，言其母家在本国，异于中国，摎氏女也。术阳侯，其封邑。建德其名。

“故其校司马苏弘得建德”

故字疑衍文。

《闽粤传》：“因立余善为东粤王。”

东粤已举国徙江淮之间，其地空虚，故复立余善为东粤王。

“及故粤建成侯敖与繇王居股谋”

繇王居股，当是繇王丑之后，传中漏未叙明。居股后封为万户侯，则是粤闽亦比于内诸侯。两粤皆墟矣，传中亦漏未叙明。

《朝鲜传》：“朝鲜王满燕人。”

满姓卫，朝鲜自箕子后传四十余世，至准始称王，卫满击破准而自王也。

“独左将军并将战益急，恐不能与。”

不能与，犹易与耳之与。

《西域传》：“其南山，东出金城，与汉南山属焉。”

南山中隔大沙漠，度漠又数千里，始抵汉南山，疑不属也。

“从鄯善傍南山北，波河西行至莎车，为南道。”

南山即今云哈朗归山、尼莽依山。

“自车师前王廷随北山，波河西行至疏勒，为北道。”

北山今云腾格里山，即天山也。

“都护治乌垒城”

乌垒城，在今哈喇沙尔之西，地名策特尔。

“精绝国，王治精绝城。”

今喀喇沙尔之正南不过四五百里，即大戈壁矣。汉精绝国在乌垒之正南二千七百余里，意汉时固无戈壁，抑度戈壁而南，在今青海之西北与？

“上乃以乌孙主解忧弟子相夫为公主，置官属侍御百余人。”

解忧同母弟之子，名相夫者，侄从姑也。

“汉立其弟末振将代，时大昆弥雌栗靡健。”

健，强盛也。亦犹上文云大昆弥弱。师古注曰：“弱，幼小也。”

“国中大安，和翁归靡时。”

“和翁归靡时”为句，则甚不词，和当为如字之误也。

“虽不指为汉，合于讨贼。”

“合于讨贼”云者，谓合于春秋讨贼之义。翎侯能为其君报仇，故褒之。大禄等不能护卫其君，故贬之。

“汉军破城，食至多。然士自载不足，以竟师。”

言破车师城，因敌之粮，其食本至多，然苦于道远，士卒自载者无多，归途未竟而粮已竭。

“乃者以缚马书，偏视丞相御史二千石诸大夫郎为文学者。”

缚马书，即军候弘所上之书也。

“匈奴使巫埋牛羊所出诸道及水上以诅军。单于遗天子马裘，常使巫祝之。缚马者，诅军事也。”

引牛羊诅军、马裘巫祝二事以明缚马亦不过以诅军而已。上文或云匄马，或云不祥，或云见疆，皆非也。

“大鸿胪等又议欲募囚徒送匈奴使者，明封侯之赏，以报忿。”

募人送使以还匈奴，若所募之人不辱命，则归来宜受封侯之赏。汉与匈奴本积忿怨，是以封侯之赏报忿也。

“郡国二千石各上进畜马方略补边状与计对。”

补边状者，缮修边备之状也。有能进畜马之方略及补边之状者，郡国上其名于京师。

《外戚传》：“太后安能杀吾母而名我，我壮即为所为。”

“为所为”者，谓彼杀吾母，吾亦杀彼也。

“还幄坐而步”

还，读若旋。

“其问贾长儿妻贞及从者师遂辞”

贞，长儿妻名。师、遂，从者二人名也。

“其母将行卜相”

谓将其女同行而出卜相也。

“上宿供张白虎殿”

宿供张者，先期供张也。

“奈何令长信得闻之”

犹云安得令太后闻之也。后吾丘遵语意亦同。

“许氏竟当复立邪”

成帝前后本姓许，后被废。今许美人生子，恐又立为后，故曰许氏复立。

“是家轻族人”

是家，私语，指斥官家之词。轻族人者，言动辄族灭人家。武有子，恐被族灭，故不敢斥言也。

《元后传》：“孝元皇后，王莽之姑也。莽自谓黄帝之后，其自本曰。”

自本，当是莽别有一篇书自叙其本系也。如《司马迁传》、《扬雄传》、《冯奉世传》，传首皆有系，亦皆诸人自为叙述之词。

“土山渐台西白虎”

“西白虎”云者，天子之白虎殿在东，今曲阳侯之土山渐台，其制俨与白虎殿等，是西又有一白虎也。

《王莽传》：“莽休沐出，振车骑。”师古曰：“振，整也。一曰振，张起也。”

振，前说是。修整车骑，自往劳遗，以明敬礼其师也。

“傅太后闻之大怒，不肯会，重怨恚莽。”

一劾董宏，一彻坐，故曰重怨恚。

“上应古制，不准行事。”

行事，谓已行之事，言故事也。古制谓周公，行事谓霍光也。《陈汤传》、《薛宣传》皆有行事字，解说创于刘敞，而王念孙畅之。

“考故官，问新职，以知其称否。”

谓谒对之时，问其旧日曾历何官，有何政绩，今新履何职，宜以何为治，杂问以知其称否也。

“克身自约，籴食逮给。”

籴食者，家无储粟，买之于外，亦卬市之一端也。

“比三世，为三公，再奉送大行。”

比，近也。谓近时成哀平之世，皆为三公也。成哀大丧，皆预其事，故曰“送大行”。

“是故公孙戎位，在充郎选。”

在，读若才，谓公孙戎之位始得充郎选耳。

“臣莽实无奇策异谋。奉承太后圣诏，宣之于下，不能得什一。受群贤之筹画，而上以闻，不能得什伍。当被无益之辜。”

太后圣诏中有德意，莽代为传宣，不能尽达其德意，仅能得其什一。群贤筹画中有忠悃，莽代为上闻，不能尽写其忠悃，仅能得其什五也。师古失之。无益之辜，言无益于国，当蒙其罪。

“安汉公在中府外第，虎贲为门卫，当出入者傅籍。”

凡出入安汉公之府第者，皆著于籍。不在籍者，不得擅出入。

“子午道从杜陵直绝南山径汉中”

南山东自商颜，西至嶓冢，横亘千余里。杜陵在山北，子方也。汉中在山南，午方也。于山腰通一径，故曰直绝。

“今摄皇帝背依践阼”

背依，即负扆也。

“诸刘更属籍，京兆大尹勿解其复，各终厥身。”

前汉时，诸刘皆复，世世无有所与。今王氏受命，诸刘仍复其身。勿解者，不解除其复籍也，但终其身而已，其子则不复。

“欲防民盗铸，及禁不得挟铜炭。”

炭以炽火鼓铸，故禁不得挟。

“置五威司命中城四关将军，司命司上公以下，中城主十二城门。”

四关之职主皆各在策命中，故此立言司命、中城二将军。

“王级曰：绕霤之固，南当荆楚。”

绕霤，疑亦地名也。四将军之所守，皆在关中，如曰绕霤，曰羊头，曰肴渑，曰汧陇，皆去长安甚近。其所当者则甚远，如曰荆楚，曰燕赵，曰郑卫，曰戎狄，皆使之扼险以御外。

“刘氏当复趣空宫”

“趣空宫”云者，令王莽急走出，空其所居之宫，已得入居也。

“汉氏高皇帝比著戒云：罢吏卒为宾食。诚欲承天心全子孙也。其宗庙不当在常安城中。及诸刘为诸侯者，当与汉俱废。”

比，近也。著戒者，王莽以汉高之事著于戒令也。“罢吏卒为宾食”六字，即戒令之辞。“诚欲”二句，建推阐戒令意。“其宗庙”三句，又建以己意奏请者也。师古以为高祖频戒，失之。

“成帝，异姓之兄弟。平帝，婿也，皆不宜复入其庙。”

成帝，莽姑元后之子，故曰异姓兄弟。

“正有他心，宜令州群且尉安之。”

正，犹云正令，字亦作政。

“今猥被以大罪”

猥，犹云乃也。师古训多，未是。

“诛貉之部先纵焉”

诛貉之部，犹云诛貉之师。纵，谓纵师也。

“太官赍糒干肉，内者行张坐卧。”

内者，官名也。如宦者谒者之属，与太官为对文。

“莽即真，尤备大臣。”

备大臣，谓设禁防而备之。

“敕曰：非但保国将闺门，当保亲属在西州者。诸公皆轻贱，而章尤甚。”

“非但保”二句，莽之敕词。“诸公皆轻残”句，班史之词，言莽屈抑大臣，轻贱诸公，而哀章尤其所贱也。

“即有灾害，以什率多少而损膳焉。”

宋祁曰：“什下当有计字。”国藩按：率者，计数之名。《赵充国传》有中率字，今算学家亦以定数为率，以十计数，十害一则减膳一分，十害二则减膳二分，率上不必增“计”字也。

“大司马保纳卿、言卿、仕卿、作卿、京尉、扶尉、兆队、右队、中部左洎前七部。”

刘奉世曰：“七部当为七郡。”王念孙曰：“当为十郡。”国藩按：当云中部、左部、洎前十郡。

“以太官膳羞备损而为节”

谓太官膳备，则官吏之禄亦备。膳损，则官吏之禄亦损也。

“士吏四十五万人，士千三百五十万人。”

国藩按：师古“或五或十”之下，当云“或三或两或三十”。

“仓无见谷以给传，车马不能足，赋取道中车马，取办于民。”

刘攽曰：“‘以给’当属上句。”国藩按：此疑有错简。当云“仓无见谷以给传，取办于民，车马不能足，赋取道中车马”。

“见王路堂者，张于西厢及后阁更衣中。又以皇后被疾，临且去本就舍，妃妾在东永巷。”

临或见莽于王路堂，则设帷帐于西厢及更衣室。临或来侍皇后之疾，则舍于西厢及更衣室。临之妃妾则在东永巷。

“建章、承光、包阳、大台、储元宫及平乐、当路、阳禄馆凡十余所。”

刘攽曰：“建章与宫名同，疑当是字误。”国藩按：建章、承光、包阳、〈大〉台、储元，五宫名也。平乐、当路、阳禄，三馆名也。

“郡县力事，上官应塞诘对。”

对，犹对簿对状之对。诘对，犹诘责也。上官归咎于郡县而诘责之，郡县竭力以事上官，思所以应答而塞责也。

“凡三十万众，迫措青徐盗贼。”

迫，急也。措，谓料理收拾之也。

《叙传》：“班彪《幽通赋》云：‘恐罔204-1 之责景兮，庆未得其云已。”师古训引《庄子》云：“景曰：吾有待而然，吾所待又有待而然。”

按：“吾有待而然”者，景为形所使也。“吾所待又有待而然”者，形为气所使也。皆有所因，赋引此言人之祸福，皆有所由来也。

“蠃取威于百仪兮”

王念孙曰：“威，德也。言伯益有仪百物之德，而蠃氏以兴。”国藩按：王说非也。取威定伯出《左传·僖公二十七年》，言秦所以伯，由于益有仪百物之功。

“既仁得其信然兮，卬天路而同轨。”

求仁得仁，既可以人力信其不差矣。而天道亦巧与相助，若合符节，故曰同轨。

“妫巢姜于孺筮兮”

《诗》：“维鹊有巢，维鸠居之。”言姜有国而为妫所夺，故曰巢。

“三栾同于一体兮，虽移盈然不忒。”

205-1 之咎虽移于盈，然报应之理究不忒也。

“守孔约而不贰兮，乃205-2 德而无累。”

孔约，谓孔氏之诫约也。上文“有欲不居有恶不避”，即孔门之训。师古训孔为甚，失之。

“侯草木之区别兮，至李虎发而石开。”

有其实必有其荣，有其感必有其应。至诚而不动者，未之有也。为其事而无功者，未尝睹也。孔之契韶，汉之褒孔养李之精诚通神，皆一贯之义。

“德薄位尊，非胙惟殃。”

按：胙，福祚字。段氏玉裁以为古无祚字，即用胙字耳，言数人之处尊位，非所以福之，适所以殃之也。

“如台不匡，礼法是谓。”

言国家无以匡正之，将礼法之谓何。

[1] 湖南图书馆藏残抄本页上批注：“儿子既不必定为己所生之子，则乃父自指王肥。纪泽注。”

[2] 中华书局1962年版《汉书》作“又坐贼杀不辜”。

后汉书

《邳彤传》：“谋夫景同。”

景同，犹云景从，景附。

《景丹传》：“秋与吴汉、建威大将军耿弇、建义大将军朱祐、执金吾贾复等从击破五校于羛阳，降其众五万人。”

以迁、固文法推之，“大司马吴汉”五字均应有，不得但云吴汉也。

《刘隆传》：“趣吏不肯服。”

趣下当有对字。

“吏乃实首服”

实字当在首服二字下。

《窦融传》：“融于是日往守，萌辞让巨鹿，图出河西。”注：“守，犹求也。”

守，无训求者。日往守，谓常至萌处也。辞让巨鹿，屡次辞之。图出河西，亦屡次图之也。

“谓留子何”

留子，谓伯春留于汉也。

“帝将自西征之”

将自当作自将。

《窦固传》：“固忠至天山击呼衍王，斩首千余级。”

固在极西一路，去天山仅千余里，故有功。

《赵憙传》：“更始笑曰：茧栗犊岂能负重致远乎？”

下文更始大悦，谓憙曰：“卿名家驹，努力勉之。”按：茧栗犊，名家驹，俱不似更始口中语，为其失之过文也。司马迁之文，古人称其能质正，谓此等不妄著浮词耳。

《桓谭传》：“譬犹卜数只偶之类。”

只偶，犹奇偶也，犹只双也。

《郅恽传》：“恽曰：‘孟轲以疆其君之所不能为忠，量其君之所不能为贼。’”

引责难于君谓之恭，吾君不能谓之贼也。注引孟子对齐宣王曰“力足以举百钧”云云，又曰“恻隐之心仁之端也”云云。失之。

《孔奋传》：“徒益苦辛耳。”

刘攽以为益当在徒字上。按益字在下为叶，刘说非也。

《郑宏〔弘〕传》：“四迁建初为尚书令。”

建初下当更有一初字。

《法雄传》：“烧宫寺。”

宫寺，疑当作官寺。

《刘般传》：“因值王莽篡位。”

值字上不合更有因字。

《赵咨传》：“征拜议郎，抗疾京师。”

抗疾者，累起召而固以疾辞也。

《班固传》：“诏以遣责竞。”

诏以，当作诏书。

《第五伦传》：“亦宜所以安之。”

宜字下疑脱去一思字。

“乃召羽具告之，谓曰。”

告之下不当更有谓字。

《爰延传》：“臣闻天子尊无为上。”

为当作二。

《章帝八王传》：“中常侍郑飒、中黄门董腾并任侠，通剽轻，数与俚交通。”

按：剽轻，剽悍疾躁之人，飒、腾与之通也。

《种暠传》：“推达名臣桥玄、皇甫规等为称职相。”

殿本考证曰：“监本无相字，臣会汾按：桥玄于光和元年一为太尉，皇甫规历职边郡，官止度辽将军，未尝为相也。相字舛误无疑。若从监本，则语势又似不完，疑为字亦误，今姑从宋本。”国藩按：称职相，谓种暠也。以其推进名臣，故曰称职。非谓玄、规为相也。

《臧洪传》：“辞行被拘。”

观此语，则洪于请兵之后，复有只身赴难之请，为袁绍所拘留也。上文叙绍竟不听之下，少有疏脱。

《左周黄传论》：“则武宣之轨，岂其远而。”

前书《公孙宏〔弘〕卜式传赞》备言武宣两朝得人之盛，故此言武宣之轨。

《段209-1 传》：“思为永宁之算。”

按：前言扬雄疏云：“不暂疲者不永宁。”209-1 前疏引其语，故曰永宁之算。

《袁绍传》：“是以周公垂涕以毙管蔡之狱。”

毙应作蔽。

三国志

《后妃传·文昭甄皇后》：“明帝爱女淑薨，追封谥为平原懿公主，为之立庙，取后亡从孙黄与合葬，追封黄列侯。以夫人郭氏从弟子惪为之后，承甄氏姓，封惪为平原侯，袭公主爵。”

淑以幼女夭亡，而追封以邑；黄以幼子夭亡，因嫁殇之故而追封以爵；惪以郭氏因后族之故而袭甄姓封爵，重纰210-1 缪，于斯极矣。

《董卓传》

终叙李傕、郭氾、张济、胡才、张乐、韩遂、马腾、马超后事，文势迈远，有似《史记》。

《夏侯渊传》

自首至“汧氐反渊引军还”，所叙十三事，而字数极少，有似《史记·曹参世家》。

《曹仁传》

将骑兵数数点出，仿《史记·灌婴传》。

《诸夏侯曹传》：“援至良才。”

谓荐引贤才以辅爽也。

《乐进传》

自首至“别攻雍奴破之”，叙战功十五事，极简明。

《王粲传》

因粲而兼叙徐、陈、阮、应、刘事，略仿《孟子荀卿列传》之例。

“亦有文采，而不在此七人之例。”

例，当作列。此疑当作六人，合曹植乃为七人，谓邯郸淳、繁钦、路粹、丁仪、丁廙、杨修、荀纬七人，不得与王、徐、陈、阮、应、刘六人并列也。

《诸葛诞传注》：“丧王基之功。”

丧，疑当作表。

《邓艾传》

“使居民表”，犹云在民之外也。

《诸葛亮传》：“五年，率诸军北驻汉中，临发上疏曰。”

古人绝大事业，恒以精心敬慎出之。以区区蜀汉一隅，而欲出师关中，北伐曹魏，其志愿之宏大，事势之艰危，亦古今所罕见。而此文不言其艰巨，但言志气宜恢宏，刑赏宜平允，君宜以亲贤纳言为务，臣宜以讨贼进谏为直而已。故知不朽之文，必自襟度远大思虑精微始也。前汉宫禁，尚参用士人。后汉宫中，如中常侍小黄门之属，则悉用阉人，不复杂调他士，与府中有内外之分，大乱朝政。诸葛公鉴于桓、灵之失，痛憾阉官，故力陈宫中府中宜为一体，盖恐宦官日亲、贤臣日疏、内外隔阂也。公以丞相而兼元帅，凡宫中府中以及营中之事，无不兼综，举郭、费、董三人治宫中之事，举向宠治营中之事，殆皆指留守成都者言之。其府中之事，则公所自治，百司庶政，皆公在军中亲为裁决焉。

《张嶷传》：“又令离姊逆逢妻。”

离姊二字疑衍。冬逢之妻，为狼路之姑，即狼离之姊也。下文“并见其姊”，即见逢妻也。上文当作“令离逆逢妻” [1] 明矣。

《费祎传》：“少孤，依族父伯仁。伯仁姑，益州牧刘璋之母也。”

上伯字疑当在父字之上，下伯字疑衍也。

《吕范传》：“初策使范典主财计”云云。

《国策》之长者拒之，少者报之，高祖之封雍齿而斩丁公，略与此节旨趣相同。

《周鲂传》

谲挑曹休七笺，此等可不必全录于传。

《胡综传》

代吴质作降文三条，此等亦可不录入传中。

《滕胤传》

作未了之势，犹有《史记》意度。

《孙峻传》：“以后事付212-1 。”

峻虽已死，文亦作未了之势。

《孙212-1 传》：“遣侍中左将军华融、中书丞丁晏告胤取据。”

此处应将据自杀叙出，或曰“语在据传”，或叙于杀滕胤之后亦可。

[1] 据文意，当作“令逆逢妻”。

通鉴

《汉纪五十七》：“权谓瑜曰：‘卿能办之者，诚决。邂逅不如意，便还就孤，孤当与孟德决之。’”

决，疑当作快。瑜能办此，诚为快事。如不能办，则权自往决战。上决因下文决字而误耳。

《魏纪二》：“济更凿地四五道，蹴船令聚豫作土豚。”

国藩按：豚、塍、坉一也，亦可作墩。当有水之地而筑之，则谓之堤，谓之埝。当无水之地豫筑之，则谓之豚，谓之塍、坉，亦可谓之墩，谓之埂。

《魏纪七》：“爽得懿奏事，不通，迫窘不知所为。”

不通，谓不上之帝所也。

“初，吴大帝筑东兴堤以遏巢湖。其后入寇淮南，败以内船，遂废不复治。”

愚按：东兴堤成，湖内之船不得出，湖外之船亦不得入，吴寇淮南，自毁其堤，纳船以入湖内。败，毁也。内，读如出纳之纳。胡注失之。

《晋纪八》：“皇舆东返，俊彦盈朝。”

吴中是时尚未知惠帝已崩，故第言皇舆东返。

“荣乃出，与周玘共说甘卓曰：若江东之事可济，当共成之。”

大江北流，故谓金陵为江东，历阳为江东。

《晋纪九》：“王浚怒，遣燕相胡矩督诸军，与辽西公段疾陆眷共攻希，杀之，驱略三郡士女而去。”

疾六眷，务勿尘之子也。疾六眷即疾陆眷。胡语音同字异者皆同也。

《晋纪二十六》：“邵保战死，难超退屯淮北。玄与何谦、戴214-1 、田洛共追之，战于君川。”

盱眙在淮南，玄等已追及于淮北，非盱眙之君山也。胡注失之。

《晋纪三十七》：“闻晋兵入岘，自将步骑四万往就之，使五楼帅骑进据巨蔑水。”

巨蔑水，今曰巨214-2 河。

“于是众军转集，裕恐循侵轶，用虞邱计，伐树栅石头淮口，修治越城，筑查浦、药园、廷尉三垒。”

国藩按：添筑小城一段，谓之越城，谓越出大城之外也。今运河正闸之外，往往加一越闸。

《宋纪四》：“道济曰：卿非大丈夫，小败何苦？”

何苦？犹云何害，何伤也。

《梁纪三》：“魏王闻邢峦屡捷，命中山王英趣义阳。英以众少，累表请兵，弗许。英至悬瓠，辄与峦共攻之。”

魏命英趣义阳，英自至悬瓠助攻，故曰辄。辄，专也。

《梁纪八》：“今四方多虞，府藏罄竭，冀定扰攘，常调之绢不复可收，唯仰府库有出无入。略论盐税，一年之中，准绢而言不下三十万匹。乃是移冀定二州置于畿甸，今若废之，事同再失。”

既失冀定常调之绢，又失盐税，故同再失。

“念生枭戮，宝寅就擒，费穆破蛮。”

三句略有事实。“丑奴请降，绛蜀渐平”二句，则为夸言以拒尔朱荣耳。

《梁纪九》：“显先以庆之为徐州刺史，因固求之镇，显心惮之，不遣。曰：‘主上以洛阳之地全相任委，忽闻舍此朝寄。’”

主上，梁主也。朝寄，梁朝所委寄也。胡注失之。

《梁纪十四》：“侯景等夜解围去，辛卯，泰帅轻骑追景至河上。景为陈，北据河桥，南属邙山，与泰合战。泰马中流矢，惊逸，遂失所之。泰坠地，东魏兵追及之，左右皆散。都督李穆下马，以策抶泰背，骂曰：‘笼东军士，尔曹主何在？而独留此！’追者不疑其贵人，舍之而过。穆以马授泰，与之俱逸。魏兵复振，击东魏兵，大破之”云云。

此处当书西魏之败，下文如独孤信、李远、赵贵等之弃卒先归，字文泰之烧营而归，王思政之重创闷绝，蔡祐之发矢枕股，关中之闻败作乱，王罴之固守河东，高欢之攻破金墉，皆因西魏大败后事也。至于高敖曹之死，宋显之见杀，万俟洛之勒兵，则西魏兵复振、东魏小挫时事也。《通鉴》不先书西魏之败，故前后节次不清。

《陈纪四》：“淳于量军夏口，直军鲁山，使元定以步骑数千围郢州，皎军于白螺。”

今岳州下四十里有白螺矶，又下五十里有螺山。

“卫公直亦奔江陵，元定孤军，进退无路，斫竹开径，且战且引，欲趣巴陵。”

卫公直在鲁山，亦在西岸，惟元定一军在东岸，故无路可归也。

《陈纪六》：“齐主方与冯淑妃猎于天池，晋州告急者自旦至午，驿马三至。右丞相高阿那肱曰：‘大家正为乐，边鄙小小交兵，乃是常事，何急奏闻！’”

上文云齐主自晋阳趣晋州，是闻急奏时正在途次也，或别有一天池欤？

《陈纪八》：“时诸将竞劝梁主举兵，与尉迟回连谋，以为进可以尽节周氏，退可以席卷山南。”胡注：“汉沔之地，在中南太华诸山之南。中南，当作终南。”

国藩按：自古言山南，皆专指终南山而言，不及太华也。

《陈纪九》：“帝深嗟异，皆纳用之。遣太仆元晖出伊吾道，诣达头，赐以狼头纛。达头使来，引居沙钵略使上，以晟为车骑将军，出黄龙道，赍币赐奚霫契丹。”

元晖之出，所谓通使玷厥，使摄图备西也。长孙晟之出，所谓遣连奚霫，使摄图备东也。

《陈纪十》：“命晋王广、秦王俊、清河公杨素皆为行军元帅，广出六合，俊出襄阳，素出永安。”

六合，横度也。襄阳，汉水之上游也。永安，江水之上游也。广所出之途，与晋伐吴王浑之任略同。俊所出之途，与贾充略同。素所出之途，与王浚略同。

《隋纪五》：“唯卫文升一军独全。初九，军度辽，凡三十万五千，及还至辽东城，唯二千七百人，资储器械巨万计，失亡荡尽。”

上文云至萨水军半济，今又云卫文升一军独全，观此则三十万人中得脱免者，决不止二千七百人也。虽沿途多有逃亡，而史文亦不可尽信。

《隋纪八》：“左光禄大夫李孝恭招慰山南，府户曹张道源招慰山东。”

此山东，谓终南山之东，商雒等处耳。

《唐纪五》：“先是，汪华据黟歙，称王十余年。雄诞还军击之，至会，日暮引还，伏兵已据其洞口，华不得入，窘迫请降”云云。

前云甲子遣使来降，拜歙州总管，此云窘迫请降，事在十一月，当有一误，宜删一处。

《唐纪十三》：“陛下君临天下十有七载，以仁恩结庶类，以信义抚戎夷，莫不欣然，负之无力。”

国藩按：负，荷也。无力，谓恩重难荷也。庾信谢表所谓：“鳌戴三山，深知其重。”亦有难于负荷之义。

《唐纪十五》：“既而反谮遗直，遗直自言。”

自言，讼诉也。见《汉书》朱博、东方朔、外戚等传。

《唐纪十七》：“当时将帅号令，许以勋赏，无所不至，及达西岸，惟闻枷锁推禁，夺赐破勋。”

破勋者，有勋可纪，因坐他事而削除之。犹破国、破产之破。

《唐纪三十三》：“屯武牢以拒贼。”

武牢，即虎牢。唐讳虎，改为武牢，在今汜水县西。

“先是清河客李萼，年二十余，为郡人乞师于真卿曰：‘公首唱大义，河北诸郡恃公以为长城。今清河，公之西邻。’”

按：德州，平原治也。真卿在德州，去清河二百余里，故胡注引《九域志》以释之。

“三郡兵力战尽日，魏兵大败。”

当云知泰兵大败。兹云魏兵大败，不合《通鉴》之例。

《唐纪四十一》：“承嗣知范阳宝臣乡里，心常欲之，因刻石作谶云：‘二帝同功势万全，将田为侣入幽燕。’密令瘗宝臣境内。使望气者言彼有王气，宝臣掘而得之。”

田承嗣之玩侮李正已、李宝臣，与石勒之玩侮王浚、刘崐略同。

《唐纪四十二》：“出则囚服就辩，入则拥笏垂鱼，即贬于潮。”

即字《汉书》多用之。此文出于韩退之《曹成王碑》，与《汉书》诸用即字者同。胡注训就也，非是。

“崇义惧，益修武备，流人郭昔告崇义为变，崇义闻之请罪，上为之杖昔，远流之。”

昔本流人也，因告崇义而更加罪，流之远州，故曰远流之。胡注非是。

《唐纪四十三》：“留百骑击鼓鸣角于营中，仍抱薪持火，俟诸军毕发，则止鼓角，匿其旁，俟悦军毕渡，焚其桥，军行十里所，悦闻之，帅淄青成德步骑四万，逾桥掩其后。乘风纵火，鼓噪而进。”

留百骑击鼓鸣角于营中，令贼知我军已出趋魏州也。匿其旁，不使贼逾桥时得见之也。焚其桥，使贼败无路可归也。乘风纵火，贼烧附近民居以助势焰，与上文百骑持火不相涉。

文献通考

《序》：“至于有侍中，给事中之官，而未尝司宫禁之事，是名内而实外也。”

唐以来以侍中为三公官，以处勋臣。又以给事中为封驳之官，皆以外庭之臣为之，并不预宫中之事。

“有太尉、司马之官，而未尝司兵戎之事，是名武而实文也。”

太尉，汉承秦以为三公，犹掌武事也。唐以后亦为三公，宋时吕夷简、王旦、韩琦官皆至太尉，非武臣也。大司马，周官掌兵，至汉元、成以后为三公，亚于司徒，乃后来执政之任，亦非武臣也。

“尚书令在汉为司牍小吏，而后世则为大臣所不敢当之穹官。校尉在汉为兵师要职，而后世则为武弁所不齿之冗秩。”

尚书令，汉初其秩至卑，铜章青绶，主宫禁文书而已。至唐，则为三省长官。高祖入长安时，太宗以秦王为之，后郭子仪以勋臣当拜，以太宗曾为之，辞不敢受。自后至宋，无敢拜此官者。汉八校尉，领禁卫诸军，皆尊显之官、宰相之罢政者，至为城门校尉，又司隶校尉，皆领重兵，镇方面，乃大帅之职。至宋时，校尉、副尉为武职初阶，不入品从，至为冗从。

“则星辰之迟留伏逆往来，其所纪述，岂足凭乎。”

按：汉哀帝以日无精光，邪气连昏之事，问待诏李寻。而寻所对，具言其故。光武以建武五年召严光入禁中共卧，而太史奏客星犯帝座。二事见于李寻、严光传。而以汉志考之，终哀帝时，不言日无精光之事。光武建武五年，亦不言客星事，亦可证其疏略也。

《田赋一》：“赵过能为代田，田一亩三甽，岁代处故曰代田。”注：“代，易也。”

按：今年之甽在彼，明年之甽在此，播种不在原处也。

《田赋二》：“民赋曰调，晋平吴制户调。唐赋入之制曰租，曰庸，曰调。调者，令民输绢布也。”

按：征入曰调敛。散出曰调发，曰调遣。征入曰贡赋，散出曰赋政。于外曰赋工，曰赋盐，皆分颁于外也。即诗赋之赋，亦敷陈于外也。《赵充国传》“赋人二十亩”，赋田于人也。

《田赋三》：“唐代宗时，察民有粟帛者，籍其所有而中分之，甚者十取八九，谓之白著。”

按：白著，犹今俗言白当差也。

“唐大历中，国用急，苗方青则征之，号青苗钱。”

按：宋王安石以苗方青时贷钱与民，至秋收息，亦谓之青苗钱。

“后唐有稕场院，今天下纳秆草，每束约一文。”

按：《说文》：“稕，束秆也。”即今之稻草也。

《田赋四》：“五季暴政，食盐则输盐米。”

按：每正供米一石，另输盐米四斗，官给以盐一斤。

“五季时供军需，则有鞋钱。”

按：今征调官兵，亦有草鞋钱之名。

“五季时民输米入仓，则有221-1 钱。”

按：221-1 ，籧篨也，所以藉米。今漕米上仓，亦有芦席钱之名。宋时杂赋，亦纳芦221-1 。

“五代周显德中有逃户庄田，许人请射承佃，供纳租税。”

按：射，犹曰占也，犹曰认耕也。

“宋开宝中输纳钱帛，每贯收七文，每匹收十文，曰头子钱。”

按：耗钱耗米，名目历代不同，头子钱亦一名也。近世赌博者，百钱取五文入公，亦曰头子钱。宋末叶水心疏，言每贯取头子钱五十六文。

“李椿年言经界不正之弊，七曰倚阁不实。”

按：倚阁，犹今俗停阁、耽阁也。

“李椿年措置经界，言已打量者四十县，未打量者展期一月。”

按：打量，犹曰估计也，今世俗有此语。

《田赋五》：“人烟田产在此处，而税在彼处，谓之窎佃。”

按：吾乡有居宅在此，而耕作在彼者，谓之窎作田。

“建炎四年诏：物帛非纰疏滥恶，不许抑退。”

按：纰，缯欲坏也，缯疏也。

“官收物而给印信文凭曰钞，即今钞关。宋绍兴中，凡赋税必具四钞。曰户钞，则人户收执。曰县钞，则关县司销籍。曰监钞，则纳官掌之。曰住钞，则府库藏之。”

按：今收钱漕者曰串票，征关卡者曰三联票，皆钞之类也。

“朱子正经界疏，实佃者或申逃阁，无田者反遭俵寄。”

按：俵，分散也，无田者或被他人以其税分寄名下。

《田赋六》：“李冰为蜀守，壅江水作堋，穿二江成都中，双过郡下，以通舟船，因以灌溉诸郡。”

按：作堋以穿二江，犹云厮为二渠也。堋，犹水中之潭也。

“江东水乡，堤河之两涯而田其中，谓之圩。圩者，围也。内以围田，外以围水。盖河高而田在水下，故以堤御水。堤中通斗门，引水入港以溉田。”

按：今皖南如宁国、太平，皖北如卢州、颍州、六安州、滁州、和州，皆有围田，民多筑圩以居。

《田赋七》：“当屯之内，有软有硬。”

按：当，犹该也。今世曰该府、该州县，六朝唐宋曰当道、当郡、当州、当县、当屯，今京师谚亦曰当街、当院。

“顺时223-1 土”

按：223-1 字，或书作223-2 ，俗作觅，音莫狄切，又音胍。223-1 土，察土之脉也。

“汉昭帝元年，上畊于223-3 盾弄田。”注：“帝年九岁，在223-3 盾近署试耕为戏。故曰弄田。”

接：邓通为弄臣，与此弄田，皆当时偶尔立名。

“稿”

按：吾乡呼稻草曰菅，草之去皮者曰菅心，草之编为席曰稿荐。

“取民间田契根磨”

按：唐宋公牍中，考究事实或曰根括，或曰磨勘，或曰根磨。今曰根究，曰磨对，曰勘验。

《钱币一》：“《周礼》：泉府……买者，各从其抵。”

先郑注：“抵，故贾也。”后郑注：“抵，本也。”国藩按：抵，如今之借钱有保人也。今贩官盐者，亦须取具的保，乃许领引运盐。

“大观元年，改四川交子为钱引。”

按：引，亦钞券之类也。宋世有茶引，有盐钞，近世亦有茶引、盐引。

《户口一》：“宣王料民于太原。”

按：谓料数之也。

“汉景帝二年，令天下男子年二十始傅。”注：“傅，著也。言著名藉给公家徭役。”

按：今世谓之著役。

《户口二》：“北周破江陵，尽俘士民为奴，曰官口。”

按：靖康之役，金人虏宋之贵族士庶，尽没为奴婢，即官口之类也。诸葛武侯拔西县，千余家还蜀。国初收山东直隶降人为汉军，亦官口之类也。其私家奴婢，如卓王孙家僮八百，程郑数百。又如晋代王公贵人有佃客，有典计，有衣食客。国朝王公府各有包衣旗之类，则私属也。

《职役一》：“公人百姓决配。”

按：俗称在官人亦曰“公人”。

《职役二》：“部送纲运。”

按：宋时以输送官物为纲，有茶纲，有盐纲，修艮岳有花石纲，南宋市舶有纲首，见《市粜一》。今黄河渡船有纲头。又按：国用亦有米纲、银纲、钱纲、绢绵纲。

“苏辙论复差役之弊，敷钱太重。”

按：敷钱，犹今云派钱也。

《征榷一》：“自晋至陈，石头津置津主，十分税一。”

按：津主，即今水卡卡员，抽厘者也。石头津，在今龙江关矣。

“后魏税市入者，人一钱。北齐颜之推奏立关市邸店之税，后周除市门税。”

按：此即今之门厘矣。

“唐崔融议曰：‘江津河口置铺，此津才过，彼津复止。’”

按：此铺犹今之设局设卡也。今俗曰铺，则市店之通称。

《征榷四》：“椿。”

按：宋世曰月椿库，曰防椿库，曰封椿钱。如今之银钱曰存项，曰某项，又有曰椿发，曰椿办，曰椿管，则为活用之字。

《征榷六》：“宋时勘合钱，每贯收十文。”

按：即今之税契司尾也。宋时亦名曰钞旁定帖钱。钞，即契也。旁帖，即粘尾也。

《市粜一》：“谨守重流，而天下不吾泄矣。”注：“谓谨守谷价，不使流散。”

按：“粟有所渫”之渫，与此流字为韵。

《玉篇》：“蛮夷以财赎罪曰赕。”

按：今226-1 布赕布，概称蛮夷之财赋。

《国用一》：“并不给干。”

按：南齐仕宦，皆给以僮干，亦禄赐之类，即仆役也。

《刑二》：“景四年，师侏儒当鞫系者，颂系之。”注：“颂，读曰容，容宽不桎梏。”

按：颂系，即今刑部之保外不收系也。

“楚王英之狱，每上彭考。”注：“彭，即榜也。”

按：今刑具俗称为上彭字。

“钻226-2 之属，惨苦无极。”《说文》：“钻，226-3 也。”《玉篇》：“226-3 ，拔发也。”《类篇》：“226-3 ，钳也，与镊同。”

按：226-3 与镊同，则钻者亦有两股夹取物，如今之夹翦矣。

《刑五》：“枷研楔226-4 。”《唐书·索元礼传》：“以铁笼226-4 囚首加以楔。”《玉篇》：“226-4 ，急束。”

按：铁笼，如铁枷然，囚首既入，则以226-4 束之，以楔辖之也。

《兵九》：“候将来衮同再试。”

按：衮，亦或作滚。衮同，今雅语或作汇同，俗语作连同。

《兵十一》：“豪右辜榷。”注：“辜，障也，榷，专也。谓障余人买卖而自取其利。”

按：障塞他人之买卖，而己独专之。豪右辜榷，犹今奸商把持。

《职官五》：“六部监门条，仍今六部，踏逐奏差序位。”

按：踏逐，犹云日逐，盖随时奏请更换也。

《职官十》：“大理卿篇：左右各五案，如左厅曰详刑案、详谳案，右厅曰左推案、右推案之类。”

按：宋时诸司治事分案，如中书省五案，吏部尚书十五案，侍郎十五案，户部左曹三案，右曹六案，礼部五案，兵部十案，工部六案，刑部不分案，大理寺分十案，即刑部之职事矣。此外又有分窠者，分房者，与案异名而同实。今六部诸司不分案而分股，而具稿犹曰某司案呈，循古称也。

《职官十九》：“自一品以下至流外勋品，各给事力，一品至三十人。”

按：力者，若今挑水夫之类。淳化阁帖有耒力字。

子

管子

《牧民第一》：“不璋两原，则刑乃繁，不明鬼神，则陋民不悟。”

璋者，障之假借字。悟疑误，以与神不韵也。

《形势第二》

有感斯有应，有往斯有来，有实斯有名，有形斯有势，故为政者当尽其在我者，务其远者大者。

“飞蓬之问”

声闻之无根者也。

“主功有素，宝币奚为，羿之道，非射也。造父之术，非驶也。奚仲之巧，非斫削也。”

宝币非享神之具，羿非射，造父非御，奚仲非斫削，别有尸之者也。

“召远者使无为焉，亲近者言无事焉。”

召之不在于使，亲之不在于言，亦别有尸之者也。

“訾食者不肥体”

訾食者，计訾而食，犹云数米而炊。

《立政第四》：“右五事。”

此管子经国之大略，即后世保甲之法所自昉。

《宙合第十一》：“进伤为人君严之义，退害为人臣者之生。”

按：此即《扬雄传》“得时则大行，不得时则龙蛇”之义。

“以为鸟起于北，意南而至于南。起于南，意北而至于北。苟大意得，不以小缺为伤。”

庄子谓行小变而不失大常，亦此意。

《法禁第十四》：“故曰绝而定。”

绝而定，犹董子“皆绝勿进”之绝。

《重令第十五》

此篇言令不违，即商鞅之所本。

“亏令者死，益令者死，不行令者死，留令者死，不从令者死，五者死而不赦。”

按：五不赦，商鞅之所本也。

“三器者何也？曰号令也，斧钺也，禄赏也。”

按《法禁篇》首三句曰法制，曰刑杀，曰爵禄，三者并重，亦即此三器也。

《法法第十六》：“倨傲、易令、错仪、画制、作议者，尽诛。”

按：倨傲即私议自贵也，易令即怪严也，错仪即杂俗也，画制即异礼也，作议即私议也。

《兵法第十七》：“始乎无端者，道也。卒乎无穷者，德也。”

按：始乎无端者，阴阳之循环，随所遇皆可为端也，故曰道。卒乎无穷者，人心之变化既极，而又以苦思得通也，故曰德。

“因便而教，准利而行，教无常。”

按：“因便而教，准利而行”者，兵无常形，因势合变。

《大匡第十八》：“士处靖。”

按：处靖，谓居止有定也。下“出入无常”是反面。

《小匡第二十》：“夫鲍叔之忍，不僇贤人。”

《左传·正义》云：“夫鲍叔之不忍僇贤人，其智知称贤以自成也。”王云：“应从正义为是。不忍上应更增一‘仁’字，与‘智’字相对。”

《霸言第二十三》：“兼正之国之谓王。”

按：兼正之国，疑当作兼正四国。

“故贵为天子，富有天下，而伐不谓贪者，其大计存也。”

“伐不谓贪”，王云伐字当为我字之讹。国藩按：伐字当为世字之讹。唐讳世，凡世字皆改作代，代又讹为伐耳。

《问第二十四》：“事先大功，政自小始。”

按：以上总提，以下分条考问。

“徒负勿入”

谓不收其税入也。

《君臣上第三十》

此篇言为君者专重求人，不侵臣下之职。

《君臣下第三十一》：“故曰：德侵则君危。”

按：侵，过也，犹淫也，溢也，侈也。故下文云审禁淫侵。上溢分则下亦越分，上禁淫侵适如其分，故下无冀幸也。

《小称第三十二》

此篇多精深语，大约畏民以自修，反己以自责。

“操名从人，无不强也。操名去人，无不弱也。”注：“谓君自行善，持名使之延誉，故强也。君既行恶，即是持名去人，无善可称，故弱也。”

按：操名者，民操之也。操名以从我，则我强。操名以去我，则我弱。注失之。

“圣人得利而托焉”

按：圣人行善，宣之于气，达之于目，是心中之善托于气与目以出也，故曰得利而托。圣人有善则托可好，我有过则托可恶。

《四称第三十三》

此篇言有道君、无道君、有道臣、无道臣四者。

《侈靡第三十五》

此篇多不可晓。

《心术上第三十六》：“故曰上离其道。”

按：此故曰二字涉下文解中而衍。

庄子

《养生主》

庄子自以为游方之外，不婴世网。余读《养生主》、《人间世》等篇，其持身涉世，用心亦何苦也！其曰：“虚舟不忤，虽有忮心，不怨飘瓦，与齐偕入，与汨俱出。”反复言之，岂诚忘机哉？使诚忘机，则不复言机矣。《越世家》载其不救陶朱公之子，亦机心之为之也。姚惜抱氏责之，非过也。

《庚桑楚》：“吞舟之鱼，砀而失水，则蠓能苦之。”

按：砀，水中石。水涸而见沙石，不得津润，失所凭依之象。《通鉴》：“客谓靖郭君曰：君不闻海大鱼乎？网不能止，钩不能牵，荡而失水，则蝼蚁制焉。”以荡为砀，失其义矣。王介甫《和王微之高斋三首》：“萧条中原砀无主，崛强又此凭江淮。”俗本误作“荡”，亦为失之。

淮南子

《俶真训》：“夫大块载我以形，劳我以生，逸我以老，休我以死。善我生者，乃所以善我死也。”

数句袭《庄子·大宗师》篇。

《天文训》：“右背德。”

按：背即后也。孙子曰：“右背山陵，前左水泽。”亦以背与前为对。

《览冥训》：“使俗人不得其君形者。”

君形，主宰乎形骸者也。

《本经训》：“勾爪居牙。”

庾信赋作“钩爪锯牙”。

“凡人之性”节

此段杂袭儒家者言，与本篇大旨不合。

《主术训》：“凡此六反者，不可不察也。”

六反者：小与大反，方与圆反，多与鲜反。

《缪称训》

《要略》云：“断短为节，以应小具。”故此篇嘉言雨集，妙义云来，皆短章零节，无长言繁称者也。

《道应训》

此篇杂征事实，而证之以老子道德之言。意以已验之事，皆与昔之言道者相应也。故题曰道应。每节之末皆引《老子》语证之，凡引五十二处。

“太清问于无穷曰”节

此段袭《庄子·知北游》篇。

“啮缺问道于披衣”节

此段本《庄子·知北游》篇。“蠢乎若新生之犊”，庄作瞳焉。瞳焉者，目灼灼不瞬之貌。此作蠢乎，亦近之。

“四累之上也”注：“此上凡四事，皆累于世，而男女莫不欢然为上也。”

按：累者，层累也。刺不入、击不中，一层也。弗敢刺，弗敢击，二层也。无其意，三层也。欢然爱利，四层也。故曰四累之上。高注失之。

“太王亶父居邠”节

太王事本《庄子·让王》篇。

“中山公子牟谓詹子曰”节

公子牟事本《庄子·让王》篇。

“桓公读书于堂”节

轮扁事本《庄子·天道》篇。

“大司马捶钩者年八十矣”节

捶钩事本《庄子·知北游》篇。

“跖之徒问跖曰：‘盗亦有道乎？’”

本《庄子·胠箧》篇。

“光耀问于无有曰”

光耀事本《庄子·知北游》篇。

“柴箕子之门”

按：《后汉书·杨震传》：“柴门谢客。”《三国志》：“以万兵柴道。”与此“柴”字义同，即塞也。

《诠言训》

此篇大指不以功名自章，不以贤智先人，即《庄子》“无成无亏”之义。

“故通性之情者，不务性之所无，以为通命之情者，不忧命之所无，奈何。”

四句本《庄子·达生》篇。

“通于道者，物莫不足滑其调。”

“莫”字疑误。

“方船济乎江”

虚舟事本《庄子·山木》篇。

《兵略训》：“而胜亡焉。”

按：“胜亡焉”犹云胜不系乎此也，全不系乎此也。

“将者必有三隧四义五行十守”节

三隧、四义、五行、十守、三隐、八善，皆不足贵，惟独见、独知，审量虚实为足贵。

《说山训》：“故玉在山而草木润，渊生珠而岸不枯。”

二句本《荀子·劝学》篇。

“食草之兽，不疾易薮。水居之虫，不疾易水。行小变而不失其常。”

数句本《庄子·田子方》篇。

《人间训》“单豹倍世离俗”节

本《庄子·达生》篇。

《修务训》：“夫事有易成者名小，难成者功大，君子虽未有利，福将在后至。”

言美成在久，后世当有知者，犹扬雄言后世有子云则知之矣。

《泰族训》

按：族，聚也，群道众妙之所聚萃也。泰族者，聚而又聚者也。始之又始，曰泰始。一之又一，曰泰一。伯之前有伯，曰泰伯。极之上有极，曰泰极。以及泰山、泰庙、泰坛、泰折，皆尊之之辞。

集

楚辞

《惜诵》：“欲邅回以干傺兮。”

傺，当作“际”，谓际遇、际会。《庄子》：“仁义之士贵际。”

《涉江》

《文选》独选此篇，无“乱曰：鸾鸟凤皇，日以远兮”以下一节。

《惜往日》

自吴才老疑《古文尚书》为赝作，《朱子语类》亦数数疑之，明宣城梅氏、昆山归氏复申其说，我朝自阎百诗后辨伪古文者无虑数十百家，姚姬传氏独以神气辨之，曰不类。柳子厚辨《鹖冠子》之伪，亦曰不类。余读屈原《九章·惜往日》亦疑其赝作。何以辩之？曰不类。

《怀沙》

《史记·屈原传》于“予何畏惧兮”之下多四句。

陈思王集

《箜篌引》

此篇言盛时难恃，乐不可极。其末，归于知命而无忧也。

《238-1 238-2 篇》

按：解题云：“谓长歌行者，以芳华不久，当努力行乐，无至老大乃伤悲也。”此则有远志而思立功于世者，殊与长歌行不类。

《豫章行》

言贤才得知己而用之，则达则福；无知己而弃之，则穷则祸。

《蒲生行浮萍篇》 [1]

《塘上行》或以为魏武帝所作，或以为文帝妻甄后所作，叹以谗诉见弃。此篇之意亦同。

《门有万里客》

《门有车马客》，其客多叙市朝迁变、朋旧凋落之事。此《门有万里客》，其客自叙行役之苦。

《怨歌行》

子建盖以周公自喻。

《美女篇》

美女如此容华，而安于义命，不轻于求遇合，以喻士不求苟达也。

《白马篇》

此亦《求自试表》中之意。

《盘石篇》

诗意大抵言生于帝王之家，处于风波之地，常有性命之忧。

“磐石山巅石”

上“石”字有误。当用连绵字与飘飖字对。

《驱车篇》

此亦轻举远游之意。

《种葛篇》：“恩纪旷不接。”

谓已见疏于文帝，犹妇见弃于其夫也。

《弃妇篇》

子建见疏于文帝，屡迁国邑，有才而不见用，自嗟屏逐之臣，故以弃妇自喻。

《公燕诗》

此在邺宫与兄丕燕饮。时武帝在，故称丕为公子。

《赠徐幹》

和氏，植自喻。谓己有献宝之责，而已遭刖也。知己，植自指。谓徐幹俟已，而己之冠亦被敝弃也。

《赠丁仪》

首四句，赋景物。“朝云”四句，喻用才则民被其泽，弃才则国无所获。“在贵”四句，讥时之贵臣不以荐贤下士为意。末四句，自矢不弃良友。

《赠王粲》

鸳鸯，喻粲。“我愿”二句，喻己思引粲而无良会。“重阴”句，喻太祖。王粲最为太祖所重，故末四句云尔。

《赠丁仪王粲》

从军，谓建安三十年曹公西征张鲁。皇佐，指魏太祖。权家，谓兵法之权谋家也。君子，谓丁、王也。丁时为太子掾，位卑，故曰怨在朝。王时免官在家，故曰欢自营。欢怨皆有所不平，故勖之以中和。

《赠丁廙》：“君子义休偫，小人德无储。”

偫，待也，一曰具也。储，谓蓄积之以待无也。休偫，谓美而有余也。

《赠白马王彪》第五首

同生，指任城王彰。桑榆，以日之将落喻人之将老，影响虽捷，尚不如将逝之年光其去更速也。

第七首

言有司逼迫太甚，时虞不测之祸，变生斯须间事耳，谁能保百年哉！

《游仙诗》

此亦《升天行》、《五游篇》、《远游篇》、《仙人篇》等作之旨。

《杂诗》第一首

之子、远人，当有所专指之人，若徐幹之类。《易·小过》：“飞鸟遗之音。”谓欲托之寄音信于故乡也，转瞬而雁之形影已不见矣。

第二首

转蓬、游子，似皆子建以自喻者。本根，指京师也。

第三首

良人，我君，皆喻思君之意。

第四首

此首自惜有才而不得及时见用也。

第五首

此即《求自试表》“愿身分蜀境，首悬吴阙”之意。

第六首

此亦《求自试表》之意。

《闺情》

此亦与《弃妇篇》相近。

《七哀诗》

按：《乐府诗集》所载又有一首，晋乐所奏凡二十八句，较本辞多十二句。

《情诗》

此代述久役不归之情。“游鱼”二句，言得所也。“眇眇”二句，言不如鱼鸟也。

[1] 逯钦立辑《先秦汉魏晋南北朝诗·魏诗卷七》作《浮萍篇薄生行》。

阮步兵集

《咏怀》第六首

此首阮公以邵平自比。“膏火”二句，亦讥趋附权势者。

第九首

首四句阮公以伯夷自况。242-1 242-2 似亦刺趋时附势之小人。

第七首

魏甘露五年六月甲寅，司马昭立常道乡公，在月之三日，陈沆谓此诗即指此事。“三旬将欲移”云者，谓过三旬即移秋节也。“愿者卒欢好”云者，恐其复为齐王芳、高贵乡公之续也。

第八首

陈沆以罄折忘归为讥党附司马氏者，未知然否。至谓末四句为阮公自命之词，鉴黄鹄之失路，宁燕雀以卑栖，则深得本指矣。

第十首

陈沆谓此章讥党附司马氏者。愚谓前六句似讥邓飏，何晏之徒，后四句则自况之语，言虽不能避世高举，犹可全生远害耳。

第十三首

求仁得仁，犹云求祸得祸，苏李之诛，死自取之耳。

第十五首

此首自述其抗志自修，遁世无闷。“千秋”二句，言荣名不足称。“羡门”二句，言长生不足慕，但求有自修之实耳。

第十八首

首四句，言魏祚将倾。“朝为”二句，指前此被魏之恩泽者。“岂知”六句，言夏侯之属云亡，殉国之人未见。景山松，似有所指之人，可信其劲节不改者。

第二十首

陈沆以此首与“二妃游江滨”、“昔日繁华子”二章同类并观，皆以妾妇讥司马氏也。国藩按：歧路染丝，言变迁不定，翻覆无常，不特燕婉之情如此。即国之存亡，亦不过一反覆间耳。

第二十一首

阮公自况之诗。

第二十八首

首四句，谓日往月来，月往日来，互有屈伸，不相仇怨。人生有达即有穷，有得即有失，又何怨哉？“岂效”二句，言不学世上小儿营营干求。朱鳖，阮公以之自况，亦远游遗世之意。

第三十二首

此亦汲汲自修之意。

第三十四首

《扬雄传》云：“君子得时则大行，不得时则龙蛇。”龙蛇者，一曲一直，一伸一屈。如危行，伸也。言孙，即屈也。此诗畏高行之见伤，必言孙以自屈，龙蛇之道也。

第三十五首

“愿揽”二句，有鲁阳挥戈驻景之意。“白日不移光”云者，欲使魏祚不遽移于晋也。“天阶”二句，言手无斧柯，无路可以回天也。

第三十六首

无形，言无生之始也。《庄子》：“溯其始而本无形。”非徒无形也，而本无生。翳华树，日中时也，至冥则夕矣。

第三十七首

天之道阴求阳，阳求阴，气也。人之道男求女，女求男，情也。古人以不遇为不偶。《诗》、《骚》之称美人，皆求君求友也。此诗之望所思，亦求友之意，似有所指。言天时既嘉，道路无尘，而美人不来，能无感慨？

第三十八首

此首有屈原远游之志，高举出世之想。

第三十九首

此首似指王凌、诸葛诞、毌丘俭之徒。

第四十一首

首四句，谓晋氏网罗人才，庸庸者皆见录用。“生命无期度”以下，阮公自喻其游于世网之外。

第四十二首

首四句，言魏三祖时多良辅贤士。“阴阳”四句，指齐王芳以后之事。“园绮”八句，阮公以自喻也。上世士，即园绮伯阳之伦。

第四十三首

此首亦远游遗世之念。

第四十四首

“焉敢”二句，当有误字。凌风树，亦阮公以自况者。有托根霄汉，终古不凋之意。

第四十五首

“幽兰”四句，喻当世之贤士。“葛藟”二句，喻当世之在势者。

第四十六首

此首《艺文类聚》所载与今本不同，而义意近优。观李善《文选》注，江文通《拟咏怀诗》所引与《艺文》同，亦一证也。今从《艺文》定正。国藩按：此首似以038-11 鸠自比，以明不慕高位，不贪远图之意。

第四十八首

按：《上林赋》注：“焦明，似凤，西方之鸟也。”此与鸣鸠并举，殊觉不伦。末二句与前四句尤为不伦，疑后人所附益也。

第四十九首

乔松，冀有国桢扶魏祚于将倾者。高鸟，自喻其遗世外也。末二句，谓有伯夷之心，而不学伯夷之迹也。

第五十首

明达，似指一死生、齐彭殇者言之。

第五十一首

首四句，言曹氏施厚泽于司马，而遭其反噬。末二句，言司马氏机智可怖。

第五十三首

“大要不易方”云者，谓贫富贵贱死生祸福，皆有自然之理，虽智巧万端，不能逃出范围之外。末二句，言花有荣必有落，人有盛必有衰也。

第五十四首

前八句，有远游遗世之志。末二句，言己虽生于浊世，岂其玉石不分，随众人混混而昧于时代之变迁耶？

第五十五首

按“日夕将见欺”似用季平子“日入慝作事”。

第五十六首

鹡鸰且飞且鸣，《诗·小雅》及东方朔《答客难》皆以喻汲汲自修之士，此则似讥附势之人。

第五十七首

首四句，有时移势异、举目山河之感。“翩翩”二句，言时移势殊，我亦遗世远举，不效世之聋瞆贪恋禄位茫然不知玉步之已改也。

第五十八首

此首亦有高举遗世之意。末二句，似讥拘守礼法之士。

第五十九首

二三者，似亦刺魏臣而二心于晋旋盛旋败者。

第六十首

少年欲从军立功而晚节悔恨者，念仇敌不在吴蜀而在堂廉之间也。

第六十二首

此首或指孙登、嵇康之流。

第六十三首

此首自述其韬精匿志观物自怡之素。

第六十四首

首二句与第九首相似，而基字不如岑字之稳。末句思妖姬，语尤不伦。疑非阮公诗，后人附益之耳。

第六十五首

以王子晋比曹芳，以浮丘比司马懿。

第六十七首

此首似讥司马懿厚貌深情，善自厉饰。

第六十九首

明珠句，似用邹阳明珠暗投之意。干，即投也。并一餐，即并日而食也。将损彼之有余益我之不足，而愁毒已生，公道不可持也。

第七十一首

此首有冉冉将老，修名不立之感。

第七十二首

首四句刺驰骛于名利之途者。“势路有所由”，谓赵孟能贱之也。“更希”句，即毁方瓦合，俭德避难之意。末句疑有误字。

第七十三首

前六句似刺贾充、钟会之徒。

第七十四首

“宁子”二句，谓宁戚非全不知道者，而饭牛之歌果为何事？而肯以身殉之也！薄宁戚而慕巢由，阮公之志事著矣。咄嗟，犹须臾也。言荣来辱去，辱来荣去，不过须臾间事，吾但味吾道真而已。

第七十六首：“秋驾安可学，东野穷路旁。”

秋驾，作税驾者误。《庄子》逸篇：“尹儒学御，三年而无所得。夜梦受秋驾，明日往朝师。师曰：‘今将教子以秋驾。’”注曰：“秋驾，法驾也。”国藩按：“秋驾”二句，言有才终至蹉跌。东野稷马力已竭事见《庄子》。

第七十七首

此首谓死不足忧，但恐有平生亲好迫之死于非命。“同始异支流”，谓少年相好之人，一旦异趣，谈笑之际，睇睐之间，已成胡越。此有忧生之叹矣。末句疑有误字。

第七十八首

终身履冰，下学上达，皆嗣宗吃紧为人处。

第七十九首

凤皇，阮公自况也。“处非立”三字疑有误。

第八十首

望佳人而不见，招松乔而不来，将抱孤芳而长逝耳。

第八十二首

此与四十四首、七十一首语意重复，别无精义。疑亦后人附益之也。

陶渊明集

《神释》

“日醉”二句，辨形赠影之言。“立善”二句，辨影答形之言。

《九日闲居》

时运倾，指易代之事。淹留无成，骚人语也。今反之谓事业则无所成，于道德岂无成耶？

《游斜川诗序》

《淮南子》：“昆仑山有层城九重。”陶公因目中所见之层城，而遥想昆仑之层城。观上文“临长流望曾城”句，当是斜川有山名曾城，故爱其佳名与昆仑同耳。骆庭芝云：“曾城，落星寺也。”然云“独秀中皋”，则是指山，非指寺矣。

“中觞纵遥情”

中觞，犹大谢诗之“中饮”，即酒半也。

《示周续之祖企谢景夷三郎(时三人皆讲礼校书)》：“相去不寻常。”

言不近也。

“祖谢响然臻”

《荐祢表》：“群士响臻。”

《怨诗楚调示庞主簿邓治中》

《古今乐录》载怨诗始于卞和，继以班婕妤，盖伤不见知之意。此篇之末，亦伤世无知己也。

《答庞参军诗序》：“本既不丰。”

谓素癯瘠也。

《五月旦作和戴主簿》：“回复遂无穷。”

去复来，来复去也。

“晨色奏景风”

《史记·律书》：“景风者，居南方。”

《移居》：“相思则披衣。”

言起往相访也。“此理”二句，言此乐不可胜，无为舍而去之也。

《于王抚军座送客》

王弘为抚军将军江州刺史。庾登之为西阳太守，时被征还京。谢瞻为豫章太守，时将赴郡。王抚军于湓浦饯之，或邀陶公预宴。

“悬车敛余晖”

《淮南子》：“日至悲泉，是谓悬车。”

《与殷晋安别》

“良才”句，指殷。“江湖”句，陶公自指。

《赠羊长史》

刘裕破秦以后，霸业已盛，玉步将更。故前者思游中都而九域未一，今者九域已一而世代将改，但当从绮角游耳。驷马不贳忧患，贫贱或多欢娱，亦公之素志也。

《始作镇军参军经曲阿》

谓无心遇之也。观一苟字，明其为适然相值，非有意就此参军也。

《庚子岁五月中从都边〔还〕阻风于规林》第二首：“巽坎难与期。”

巽，顺也。坎，险也。或曰巽，风也；坎，水也。

《癸卯岁十二月中作与从弟敬远》

“平津”二句，言苟不慕公孙宏〔弘〕之丞相封侯，则栖迟山林，亦未为拙也。不由，谓不由其道也。

《责子》

舒俨、宣俟、雍份、端佚、通佟凡五人。舒、宣、雍、端、通皆小名。

《饮酒》第二首

荣启期事见《列子》。至于九十，犹不免行而带索，则自少壮至老，当年之饥寒不可胜述矣。

第七首

此首《文选》录入《杂诗》中。

第十一首：“颜生称为仁，荣公归有道。”

归，犹称也。《论语》：“天下归仁焉。”称其仁也。曹植诗：“众工归我妍。”称其妍也。此归字与上句称字对举互见。

第十三首

晋宋间以同居为同止。两人同居，一醉一醒，渊明以醒者规规为愚，而醉者傲兀差颖耳。

第十六首：“孟公不在兹。”

孟公，陈遵也。

第十八首

末句用柳下惠事。盖以扬雄、柳下自比。陶公与亲旧亦好纵言鬯论，但不言禅代事耳。

第十九首

彭泽之归在义熙元年，此云复一纪，则赋此《饮酒》当是义熙十二三年间。

《止酒》

首六句止字俱不贴酒说，末二句止字亦不贴酒。

《述酒》

按：汤文清公汉注《述酒》诗，定为廋词隐语，盖恭帝哀诗。

“重离照南陆”

司马氏出重黎之后，以离为黎，故为错乱也。

“素砾皛修渚，南岳无余云。”

修渚指长江，即江左也。此二句言气数衰谢。以上言晋室南渡，国虽未亡，而势已分裂矣。

“豫章抗高门，重华固灵坟。”

刘裕初封豫章王。重华，谓恭帝禅宋也。

“流泪抱中叹，倾耳听司晨。”

因恭帝之弑，故流泪长叹而达曙。

“神州献佳粟，西灵为我驯。”

义熙十四年，巩县人献嘉禾。西灵，当作四灵。裕《受禅文》有“四灵效征”之语。

“诸梁董师旅，芊胜丧其身。”

叶公杀白公胜，喻裕翦宗室之有才望者。

“山阳归下国，成名犹不勤。”

谥法：不勤成名曰灵。二句以魏降汉献为山阳公而卒弑之，喻裕废帝为零陵王而卒弑之也。

“安乐不为君”

安乐，公盖以刘禅比恭帝。

“平生去旧京”

“卜生”句、“平生”八句，不甚可解，汤公之说亦不可通。

“峨峨西岭内，偃息常所亲。天容自永固，彭殇非等伦。”

西岭，当指恭帝所葬之地。谓偃息丘山，天容自固，岂与寻常之寿夭并论哉！

《拟古》第二首：“闻有田子泰，节义为士雄。”

田畴，字子泰，事刘虞。虞为公孙瓒所害，誓为报仇，不遂。陶公盖以畴自比。

第六首：“稷下多谈士，指彼决吾疑。”

稷下决疑，亦詹尹问卜之类。渊明不仕之志久定，姑托为访卜稷下之辞耳。

第七首

前六句，公自咏。后四句，叹趋时附势之人。

第八首

首阳、易水、伯牙、庄周，陶公之志事可见矣。

第九首

两晋立国本无苞桑之固，干宝论之详矣。末二句，似追咎谋国者之不臧。

《杂诗》第一首：“落地为兄弟。”

言随处相逢皆兄弟也。

第三首

此篇亦感兴亡之意。

第四首

“不知老”句贯下六句。谓自少至老，只在一丘一壑之中，与亲戚子孙相聚。正与“四海”句相反。末四句，谓死后纵有空名，而生前冰炭满怀，已不胜其苦矣。

第七首：“素标插人头，前途渐就窄。”

素发在头，若标识然。前途渐窄，犹云来日渐短也。

第八首

代耕，禄也。既失其方，则寒馁乃其理也。

第九首

渊明未尝有游行之役，似因故国已亡，譬若远行在外，无家可归，托为之辞。后二首，亦有行役之感，不甚可解。

《咏贫士》第一首

云见而随灭，鸟出而复归，皆喻己之甘守故辙，早赋归来也。

谢康乐集

《述祖德诗》：“弦高犒257-1 师。”

257-1 ，旧作晋。《吕氏春秋》载秦三帅对弦高之言曰：“257-1 之道也，迷惑陷入大国之道。”高诱注曰：“257-1 ，国名也。”

“明哲垂经纶”

明哲，指祖玄也。

第二首

河外，谓洛阳。西晋一失，不复反正也。江介，谓金陵。东晋疆宇日蹙也。贤相，谓祖玄也。舜分十二州，东晋时有其七，故曰七州。

《九日从宋公戏马台送孔令》

时哲、归客，皆指孔令也。《毛诗序》曰：“鹿鸣废则和乐缺矣。”此云隆所缺，谓尚有鹿鸣之意。孔以养素为荣，而己以恋位为辱，故云愧将别。

《从游京口北固应诏》

玉玺、黄屋二事，皆因辨名教而立之等威也，若道则有超乎二事之外者矣。

《永初三年七月十六日之郡初发都》：“始得傍归路。”

灵运之永嘉，必途经始宁。故宅及祖父丘墓皆在始宁，故曰傍归路。

《邻里相送至方山》

资寡欲之理，为幽栖之道，岂止年岁之别，将有终焉之志。

《富春渚》：“外物徒龙蠖。”

徒龙蠖云者，听其或屈或伸，于己心了若无与也。

《七里濑》：“遭物悼迁斥，存期得要妙。”

物，外物也。期，襟期也。

《晚出西射堂》：“含情尚劳爱，如何离赏心。”

言鸟含情尚知劳爱，况乎人而离于赏心也。

《登池上楼》

虬以深潜而葆真，鸿以高飞而远害，今以婴俗网，故有愧虬鸿也。

“新阳改故阴”

《神农本草》曰：“春夏为阳，秋冬为阴。”

《游赤石进帆海》

永宁、安固二县中路东南便是赤石，又枕海。“仲连”句，明海上之可悦。“子牟”句，言虽悦海上，仍不忘朝廷。

《游岭门山诗》：“威摧三山峭，259-1 汩两江驶。”

威摧、259-1 汩，皆叠韵连绵字。

《田南树园激流植援〔楥〕》：“樵隐俱在山，繇来事不同。不同非一事，养疴亦园中。”

樵者在山，隐者亦在山。老圃在园，吾之养疴亦在园。所以在园者亦不同，故曰“不同非一事”。

《于南山往北山经湖中瞻眺》：“解作竟何感，升长皆丰容。”

解作、升长，用二卦名。

《还旧园作见颜范二中书》

“圣灵”句，谓宋高祖。“微尚”句，谓归隐之志未遽宣陈也。“事踬”句，言愧不似史鱼两如矢之直也。“心惬”句，言慕孙叔敖三去相之贤也。两如、三避，歇后语，究未稳惬。“盛明”二句，指宋武帝。“殊方”二句，谓己昔蒙召用。

《酬从弟惠连》

首章喜惠连之来会。次章喜其聚而虑其离。三章叙别后得其来诗。

《初发石首城》

“日月”句，指宋太祖也。“成贷”句，贷施也。既贷其性命，又予以官职，故曰兼兹。“晨装抟曾飔”，曾飔，犹层飙也。抟字用《庄子》“抟扶摇羊角”字。“再与”句，前之永嘉，今适临川，故曰“再与朋知辞”。

《道路忆山中》

越客，灵运自谓。楚人，指屈原。“存乡”句，亦指屈原。

“自已为谁纂”

已，止也。纂，继也。《庄子》曰：“夫吹万不同，而使之自已也。”言情已止矣，不解因何复纂也。

《拟魏太子邺中集诗》第二首王粲

“秣马赴楚壤”，粲至荆州也。上宰，指魏武帝。“云骑”二句，谓平刘表也。

第三首陈琳

相公，指魏武帝。明德，指魏文也。

第四首徐幹：“中饮顾昔心。”

《说苑》：“晋灵公欲杀赵宣孟而饮之酒，宣孟知之，中饮而出。”国藩按：中饮，犹曰酒半也。郑注《天官·小宰》“中字别之”，《三国志·周瑜传》“中江举帆”，两中字与中饮略同。

第五首刘桢：“朝游牛羊下，暮坐括揭鸣。”

括揭鸣，疑当作埘揭鸣。揭与桀音义同。埘揭鸣，即雏鸣，谓晨也。朝游则至于夕暮，坐则达于晨也。

鲍参军集

《采桑》

《陌上桑》本秦罗敷拒绝挑者之辞。《乐府解题》谓《采桑》亦出于《陌上桑》。国藩按：《陌上桑》谓夫不在而拒人，此则似与夫同处者。

《代放歌行》

《放歌行》一曰《孤儿行》，一曰《孤子生行》。言孤儿为兄嫂所苦，难与久居也。鲍照此诗则言荣利之场不宜轻入也。此诗首四句，以蓼虫之习苦，喻世之习于荣利047-1 仕，沈溺而不反者。“雏鸣”八句，极言荣利之场，众所共趋。“夷世”十句，盖反言以见意，向使君非爱才嫌猜不断，则不能不临路迟回矣。

《代陈思王京洛篇》第一首

“春吹回白日”四句，言时移事异，盛极必衰。

《代门有车马客行》

《门有车马客》皆言问讯，其客备叙市朝迁变亲友凋落之意也。鲍诗则并叙此客旋又别去。笃行李，犹云珍重道途。

《代东武吟》

《东武吟》伤时移事异，荣华徂谢也。此专言苦战老将，伤时事之移易。“始随张校尉”，张骞也。“后逐李轻车”，李蔡也。“密途”二句，密，近也。“近途犹万里”，则远者可知。“宁岁犹七奔”，则多事时可知。

《代出自蓟北门行》

《出自蓟北门行》大致与《从军行》同，而兼言燕蓟风物，此则并及忠节矣。

《代陈思王白马篇》：“埋身守汉境，沈命对胡封。”

埋身沈命，皆坚志赴敌之意。

《代升天行》

《升天行》本求仙之意，而此诗“穷途”二句，似亦讥学仙者。

《松柏篇》：“行女游归途。”

行女，已嫁之女。

《代苦热行》

前言苦热瘴毒，末言从军死地，劳多而赏薄。

“菵露夜沾衣”

菵，草名，有毒，其上露，触之肉即溃烂。

《代结客少年场行》

《结客少年场行》本言轻生重义，慷慨以立功名者。此则兼言晚节坎263-1 之状。

《答客》

对客自陈素抱，而终问之，亦屈原《卜居》之旨。

《从临海王上荆初发新渚》

首二句袭王粲《从军行》调。

《咏史》：“寒暑在一时。”

所好生毛羽，所恶成疮痏。势利所在，变态须臾，故曰“寒暑在一时”。

《拟古》第一首

自伤不遇，不如鲁客之宦成名遂。

第二首

前十句，以舌端笔锋，跌宕自喜。“晚节”四句，仅以和戎见长，悼本志之变化。末二句，言今之事已异于昔之志，则后之遇当又异于今之事矣。

第三首

志在立功边郡。

《绍古辞》第七首：“忧来无行伍，历乱如覃葛。”

《诗》：“女子善怀，亦各有行。”似为明远此句之所本。

《学刘公幹体》第三首

以朔雪自比其岁寒皎洁之性，以桃李比侧媚之子希世取宠者。兹晨，冬也。艳阳天，春也。

《白云》

此亦轻举远游之意。

《行药至城东桥》

此诗亦感春之属。前十四句，言众人争名争利，扰扰不休。末四句，言容华销歇，不胜感叹。

“开芳及稚节，含采吝惊春。”

二句以草喻人也。吝，惜也。草始而开芳，既而含采，草极茂则有惊春之象，盛极则必衰，故可惜也。

谢宣城集

《暂使下都夜发新林至京邑赠西府同僚》：“驱车鼎门外，思见昭邱阳。”

成王定鼎于郏鄏，其南门名定鼎门。此借用以指建康之南门，昭邱指荆州。

《郡内高斋闲望答吕法曹》：“若遗金门步。”

若字有倘能之意。

《新亭渚别范零陵》：“洞庭张乐地，潇湘帝子游。云去苍梧野，水还江汉流。”

洞庭、潇湘，皆范赴零陵经过之道。苍梧则更在零陵之南，故曰云去。零陵之水必须由江汉、金陵以东入于海，故曰水还。

“广平”二句

言范同广平而声听方向籍，己当居茂陵之下，将于彼而求见。

《忝役湘州与宣城吏民别》：“下车遽暄席。”

暄席，即暖席也。后世所讥虬户铣溪，亦此类耳。

《晚登三山还望京邑》：“灞涘望长安，河阳视京县。”

以灞陵、河阳比三山，以长安、洛阳比石头城。

《始出尚书省》

朓兼尚书殿中郎，高宗辅政，以朓为谘议领记室，故出尚书省也。逢休明，谓齐武帝时也。“宸景”句，谓武帝崩也。“继体”句，指郁林王昭业也。“英衮”二句，谓明帝废郁林王、海陵王而即位也。明帝即高宗也。轻生，似朓自称之辞，犹自称微生、小生也。辞宫阙，出尚书省也。陪旌棨，为谘议领记室也。

《和王著作融八公山》：“西距孟诸陆。”

《周礼》曰：“正东曰青州，其薮曰孟诸，亦在八公山之东。”而云西者，避上文耳。

“素景沦伊穀，阽危赖宗衮。微管寄明牧，长蛇固能翦。”

素景，晋也。伊穀，洛阳也。沦者，谓怀愍陷于贼庭。宗衮，指谢安。明牧，指谢玄。

“春秀良已凋，秋场庶能筑。”

“春秀”句谓年华已逝。“秋场”句谓终当归田。

《和伏武昌登孙权故城》

“北拒”句，谓周瑜破曹操于赤壁。“西龛”句，谓陆逊破刘备于西陵。“卜揆崇离殿”，卜揆用《诗》“卜云其吉，揆之以日”，指吴相宅于武昌也。茂宰，指伏266-1 容。幽客，脁自谓也。

李太白集

《古风》第二首

“蟾蜍”句，暗指杨妃。“266-2 266-3 ”句，指禄山陷京师。两耀，谓元宗在蜀，肃宗在灵武。

第六首：“虮虱生虎鹖。”

按：《上林赋》：“蒙鹖苏绔白虎。”盖画鹖苏以为冠，画白虎以为袴也。此云虮虱生虎鹖，盖虮虱生于衣袴之上也。

第十二首

君平、驺虞、266-4 266-5 皆太白以自比。

第二十首

此首亦志在学仙。

第二十一首

此首言曲高寡和。

第二十二首

此首有倦游思归，落叶归根之意。

第二十三首

此首悲年光之迅驶。

第二十六首

美女求偶，皆喻贤才求主。不独此首为然，亦不独公诗为然。

第二十七首

此首亦伤时光之易逝。

第二十八首

此首亦欲高举出世。

第二十九首

“大儒”二句，用《庄子》儒以诗礼发冢事。

第三十一首

此首亦感时节之早谢。

第三十二首

此首自况，即赋大鹏之意也。

第三十三首

此首似讽天宝末征兵讨阁罗凤，即白太傅《新丰折臂翁》之诗意。

第三十四首

此首刺当时文士之以雕饰夺天真者，即第一首“绮丽不足珍”之意。

第三十五首

此首戒怀材者不宜自炫，宜以老子、鲁连为法也。

第三十六首

前六句，言积诚可以回天。后六句，言众口可以铄金。理有定而事无定，反复感叹。

第三十七首

此首喻贤才处幽谷，须有汲引之者。

第三十八首

此首言万事反复，波澜千变。

第三十九首

此首亦自况之辞。

第四十首

此首即屈子《远游》之意。

第四十二首

此即郭景纯所讥“燕昭无灵气，汉武非仙才”之意。

第四十三首

此叹华士不能久荣。

第四十四首

此首志在高举出世，亦自况之诗。

第四十五首

此叹承平时权门之盛，今已衰歇。

第四十六首

末二句自况，即陶公“凝霜殄异类，卓然见高枝”之意。

第五十一首

此首亦岁不我与之意。

第五十八首

此首即翟公署门之意。老杜《贫交行》亦同此慨。

《古朗月行》

按：“蟾蜍蚀影”、“阴精沦惑”等句，似亦讽谗谄蔽明之意。

《上之回》

渭川老，文王访贤也。襄野童。黄帝问道也。瑶池宴，穆王佚游也。末四句，似有所讽。

《门有车马客行》

“北风”二句，言两京俱陷，借古题以伤时事。

《东海有勇妇》

魏鼙舞五曲中一曰《关中有贤女》，太白作此代之。

《白马篇》

言人当立功立事，尽力为国，不可念私也。鲍照、沈约之作，则言边塞征战之事。

《秦女休行》

左延年辞言秦女休为燕王妇，为宗报仇，杀人都市，遇赦得免。傅元〔玄〕词言庞娥为报仇杀人，以烈义称。太白此辞拟左延年。但左、傅俱用长短句，太白但用五言，为小异耳。

《东武吟》

伤时移事异，荣华徂谢也。

《短歌行》

魏武帝《短歌行》有身世多忧、汲汲求贤之意，各家多及时行乐之意。

《空城雀》

按：《空城雀》自鲍照以下，皆有含辛茹苦、守分安命之意。

《紫骝马》

郭集以《紫骝马》为从军久戍怀归而作。此诗末二句反之，语愈沉痛。

《豫章行》

按：《豫章行》，陆机、谢灵运之作言寿短景驰，容华不久。傅元〔玄〕之作言尽力于人，终以华落见弃。太白此作，则似从军之辞。

《对酒》

按：魏武帝赋对酒，其旨言王者德泽广被，政理民和，万物咸遂。范云以下则言但当及时行乐。

《去妇辞》

按：自从二字疑衍。通首皆五言，不应著此一七字句。按此顾况《弃妇辞》也，后人窜入太白集中。

《长歌行》

按：《长歌行》言人当努力为乐，无至老大乃伤悲也。

《赠徐安宜》

“浮人若云归”，浮人，犹流人也。“游子滞安邑”，游子，太白自谓也。

《赠任城卢主簿潜》：“海鸟知天风。”

海鸟，太白以自喻也。

《早秋赠裴十八坦》

“抚琴发长嗟”以上十句，太白自咏也。

《赠范金乡二首》

前一首自述，次首颂范。观“枉清眄”、“相招携”等句，似范有书邀太白东游也。“桃李”二句，谓纵无书信人，犹愿攀附而来。“那能”二句，言况复有书相招也。

《玉真公主别馆苦雨赠卫尉张卿》第二首

前路备陈苦雨愁寂之状，末八句自露英雄振奋之概。

《赠韦秘书子春》

首八句，论贤者宜济世，不宜高隐。“惟君”八句，言韦门第甚盛，不宜久于秘书。“且复”八句，叙韦暂归山中。末八句，叙两人交谊。“却顾女儿峰”句，女儿山在河南府宜阳县，韦秘书此时当暂归山中，行将复出也。

《赠何七判官浩》

五字句中跌宕乃尔。

《读诸葛武侯传书怀赠长安崔少府叔封昆季》

用崔州平影入少府，针线痕迹宛尔可寻。

《赠崔侍御》

杨齐贤本无末二句，似以无之为是。如有此二句，“赤草使”必有误字。 [1]

《赠新平少年》：“搏击申所能。”

亦有李广斩霸陵尉之意。太白千古英豪，度量亦殊不广。

《书情赠蔡舍人雄》

首八句，自叙夙有用世之志。“遭逢”十句，叙被谗去国。“皇穹”十句，叙谗谤得雪，再被恩宠。“夫子”四句，颂蔡将得志乘时。“我从”句至末，自述邈然高蹈之志。

《赠别从甥高五》

三朝，谓岁朝、月朝、日朝，即正月元旦也。见《汉书·谷永传》。观“贫家羞好客”六句，盖高五至公家辞别，而公愧款接不能丰腆耳。

《赠裴司马》

通首皆用比体。“愁苦不窥邻”，于人无怨也。“泣上流黄机”，反身修德也。“天寒”四句，动心忍性也。“容华世中稀”，增益其所不能也。

《赠从孙义兴宰铭》

元恶，谓安史之乱。疲人，即疲民也，因避讳而作人。应桑林，用《庄子》庖丁解牛合于桑林之舞事，谓李铭与亚相投契，如响斯应也。

《赠溧阳宋少府陟》

首四句，以李、宋二姓引入。“当闻”四句，喜相见而披豁情愫也。“威蕤”四句，指宋由京而至江南。“早怀”四句，自叙遭谗失志。末四句，叙投分之意。

《赠张相镐》第一首

“昔为管将鲍”以下皆自述也。

第二首

首二句，自叙家世本出李广。“想像”六句，借晋事以喻明皇幸蜀。

《狱中上崔相涣》

太白坐永王璘事，系寻阳狱，宣抚大使崔涣与御史中丞宋若愚验治，以为罪薄宜贳。

《系寻阳上崔相涣》：“毛遂不堕井，曾参宁杀人。”

毛遂、曾参皆有两人同名，事见《西京杂记》。太白引此以自比其遭谗之枉。

《赠刘都使》

此向刘都使借贷之诗，下语极有斟酌。

《赠常侍御》：“周秦保宗社。”

周秦，谓东京。西京时尚未收复也。

《经离乱后天恩流夜郎忆旧游书怀赠江夏韦太守良宰》

自首至“白日落昆明”三十句，自叙少时以谪仙之才，讲匡时之略，曾承韦太守饯别于长安。自“十月到幽州”至“荣枯异炎凉”三十四句，自叙薄流燕齐，知禄山之必反而未敢言，又与韦相见于昌乐，亲见韦秩满归朝之事。自“炎凉几度改”至“两京遂丘墟”，叙安史之乱。自“帝子许专征”至“何由诉苍昊”二十六句，叙永王璘东巡，已因迫协赐金而获罪。自“良牧称神明”至“天然去雕饰”三十句，叙至江夏后韦太守顾遇之厚，并赞其诗句之工。自“逸兴横素襟”至末三十四句，叙与韦绸缪日久，得闻赦书，仍思见用于世，破贼立功。

《赠宣城宇文太守兼呈崔侍御》

首十二句，太白自叙高洁之性。“昔攀”十二句，自叙平生有灭胡之壮志。“蹉跎”十六句，自叙功名不遂，薄游江南，流连宣城之状。“君从”二十句，颂宇文太守之贤。“光禄”至末二十句，叙太白与宇文交谊，兼及崔侍御。

《赠宣城赵太守悦》

首十二句，叙赵世胄之盛。“忆在南阳”十二句，叙昔相见之早，并颂太守之贤。“迁人”十六句，谢赵款接之厚，仍冀其汲引也。

《自梁园至敬亭山见会公谈陵阳山水兼期同游因有此赠》：“黄鹤久不来，子安在苍茫。”

子明、子安俱于陵阳得仙，黄鹤栖于园，即子安之仙迹也。

《献从叔当途宰阳冰》

首六句，以萧、曹、耿、贾引起阳冰，不甚精切。“浮云”三句，言邑中艰难瘠苦。

《安陆白兆山桃花岩寄刘侍御绾》

此等诗似谢宣城。

《闻丹丘子于城北山营石门幽居中有高凤遗迹仆离群远怀亦有栖遁之志因叙旧以赠之》

叙嵩阳一会，旋别向雁门。洛阳一会，旋别向故园。脉络分明，而行间一种跌宕飘逸之气，独迈群贤。

《淮阴书怀寄王宗成》

前十二句，言昔在梁苑与王相会。“聚后”十二句，叙近至淮阴心怀。

《禅房怀友人岑伦南游罗浮兼泛桂海自春徂秋不返仆旅江外书情寄之》

自首至“白日凋华发”，叙岑在岭南。自“春气变楚关”至“出望黄云蔽”，叙已在寻阳。末八句，叙怀想之殷。

《自金陵溯流过白璧山玩月达天门寄句容王主簿》：“故人在咫尺，新赏成胡越。”

谓虽有新赏，而隔绝不得与同。咫尺万里，如胡越也。

《留别西河刘少府》：“闲倾鲁壶酒，笑对刘公荣。”

阮籍与王戎饮酒，不与刘公荣，谓其相知甚深，无所疑忌也。

《感时留别从兄徐王延年从弟延陵》

首十句，叙李氏本老子贵胄，至唐而宗支蕃衍。自“哲兄”以下二十八句，叙徐王事。自“兄弟八九人”以下二十二句，叙延陵与己交契之厚。自“鸣蝉”至末十四句，述留别之意，时方枯旱也。

《窜夜郎于乌江留别宗十六璟》

疑乌江及宗字误。

《送王屋山人魏万还王屋》

首十六句，叙魏万邈然独往，高卧王屋。“入剡寻王许”句，王许，谓王羲之、许迈也。大江自三峡以下直至濡须口皆楚境也，故称曰楚江。

《送温处士归黄山白鹅峰旧居》

首八句，自叙曾游黄山。“亦闻”六句，叙温归白鹅峰。“凤吹”八句，送温去而又约相访也。

《送杨少府赴选》

首十句，言吏部选政之平。“山苗”二句，用左思“郁郁涧底松，离离山上苗”之诗，而反其意。“夫子”四句，送其赴选之正文也。“衣工”句以下，太白亦有用世之志，冀时有山公者甄拔及之耳。

《送族弟凝至晏堌单父三十里》

金乡、单县等处，村庄多名堌者，如今日定陶之冉堌、巨野之龙堌，皆巨镇也。其字亦作固。《通鉴》有“薄旬固”。涞水，在单县西南。

《送裴十八图南归嵩山》第一首

“风吹”句，谓贤人遭谗毁。“日没”句，谓小人鸣得意。

《江西送友人之罗浮》

“君王从疏散，云壑借巢夷”二句，太白自谓供奉翰林，不合诏赐金还山也。

《宣城送刘副使入秦》：“已过秋风吹。”

言事过之后，略无形迹，犹云如浮云之过太虚，如东风之射马耳也。

《五松山送殷淑》：“仲文了不还。”

犹云仲文去已久也。

《登黄山凌敲台送族弟溧阳尉济充泛舟赴华阴》

“静者伏草间”，公自谓也。“空手”二句，极言处贫约者不得自伸。

《酬王补阙惠翼庄庙宋丞泚赠别》

荒溪波、浩然津，皆太白所命之名。犹庄子称建德之国、无何有之乡耳。

《答裴侍御先行至石头驿以书见招期月满泛洞庭》

石头驿，在嘉鱼之上，白螺矶之下，去岳州百五十里。公时在江夏，裴以月之初三、四至石头驿，约公速行，将以十五同泛洞庭。公答此诗，时当已过十五矣。原注称石头驿在金陵，失之矣。

《寻鲁城北范居士失道落苍耳中见范置酒摘苍耳作》

自咏。

《猛虎辞》

古来《猛虎行》多言不以艰险变节，太白之《猛虎行》则自伤不遇耳。

《金陵凤凰台置酒》：“天老坐三台。”

天老，力牧，黄帝之相。

《登金陵冶城西北谢安墩》

首十句，叙元帝中兴都金陵。“西秦”八句，叙谢安破秦兵事。“冶城”句以下，述登览之怀。“胡马风汉草”，马牛其风，谓奔逸也。胡马奔至汉地，因曰风汉草。

《九日登巴陵置酒望洞庭水军》：“龌龊东篱下，渊明不足群。”

按：杜公讥四皓为局促，太白讥渊明为龌龊，自是诗人一时豪语，非定论也。东坡极称“局促商山芝”为杜公杰句，过矣。若谓其辞虽讥之，其意实钦之，乃为窥见古人深处耳。

《自广平乘醉走马六十里至邯郸登城楼览古书怀》

相如、廉颇，程婴、杵臼，平原、毛颖，三端，乃赵事之最大者。

《效古》第一首

此太白因晚节穷困，回忆昔年遇主宠荣之时。末二句反言之，凡寓言类多迷离其辞。

第二首

此哂妒己谣诼者，都无才望，皆碌碌庸流耳。

《拟古》第一首

此托为思妇望征夫之辞。

第二首

此托为贞妇不二心之辞，《陌上桑》罗敷作以自明其心者。

第三首

此托为痛饮者及时行乐之意。

第四首

此香草以诒美人之意。

第五首

此卷舒自由、坦怀行乐之意。

第六首

此首指安史之乱。“六龙颓西荒”，喻明皇幸蜀也。“鸳鸯”二句，太白自喻，而在江南为永王所污染也。“惟昔”二句，谓诸将不过鹰犬之材，忽跻侯王之尊也。

第七首

此首言仕途险巇，非己所可干，当立名于身后耳。

第八首

此首欲饮酒学仙，以遣愁思。

第九首

此与十九首中之“回车驾言迈”、“去者日以疏”二首同意。

第十一首

此亦采芳以诒美人之辞。

第十二首

此亦托为贞妇思夫之辞。

《寄远》第一首：“写水落井中，同泉岂殊波。秦心与楚恨，皎皎为谁多。”

写水，即泻水也。本鲍明远“泻水置平地”。“写水”四句，谓彼此两地，同一相思，未知情恨孰多耳。

第十二首：“朝共琅玕之绮食。”

琅玕，玉也，谓玉食也。

《蜀道难》

按：《乐府题解》曰：“《蜀道难》备言铜梁、玉垒之阻，与《蜀国弦》颇同。”《尚书谈录》曰：“李白作《蜀道难》以罪严武。后陆畅作《蜀道易》以颂韦皋。”而公所自注则曰讽章仇兼琼，或故乱其辞邪？

《梁甫吟》

按：李勉《琴说》言曾子思其父母，撰《梁甫吟》。郭茂倩谓《梁甫吟》者，言人死葬此山，亦葬歌也。诸葛武侯之《梁甫吟》似吊贤士之冤死，太白此诗则抱才而专俟际会之时。

《乌夜啼》

按：郭集所引《唐书》、《梁志》、《乐志》、《教坊记》皆云，宋彭城王义康闻乌夜啼，被赦，而作此曲。今郭集所录诸诗，殊无及赦事者。

《春日行》

鲍照《春日行》，言春日泛舟饮酒。张籍《春日行》，言春日入园赏花。太白此诗，言泛舟而不愿学仙。

《前有樽酒行》

此题郭集录者七家，大抵及时行乐之意。

《北风行》

鲍照、太白皆言北风雨雪，而行人不归。

《鞠歌行》

按：《鞠歌行》言知己难逢之意。郭集《古今乐录》曰：“王僧虔《技录》平调，又有《鞠歌行》，今无歌者。”陆机序曰：“按汉宫283-2 有含章鞠室，灵芝鞠室，后汉马防第宅卜临道，连283-2 通池，鞠城弥于街路，鞠歌将谓此也。”又东阿王诗“连骑击壤”，或谓283-1 鞠乎？三言七言，虽奇宝名器，不遇知己，终不见重；愿逢知己以托意焉。

《中山孺子妾歌》

郭集《汉书》曰：“诏赐中山靖王哙及孺子妾冰未央才人歌诗四篇。”如淳曰：“孺子，幼少称孺子。妾，宫人也。”颜师古曰：“孺子，王妾之有品号者。妾，王之众妾也。冰，其名。才人，天子内官，按此谓以歌诗赐中山王及孺子妾、未央才人等尔。累言之，故云及也。而陆厥作歌，乃谓之《中山孺子妾》，失之远矣。”《艺文志》又曰：“临江王及愁思节士歌诗四篇、李夫人及幸贵人歌诗三篇，亦皆累辞也。”国藩按：如郭之说，则靖王子哙也，孺子妾冰也，未央才人也，三者平列。陆厥及太白辞皆失之。然则古辞之郢书燕说者亦多矣。

《设辟邪仗鼓吹稚子曲辞》

《鼓吹曲》皆军中之乐。“耿介死不求”四句，亦烈士报国之志也。

《白头吟》

郭集《古今乐录》曰：“王僧虔《技录》曰《白头吟行》，歌古《皑如山上雪》篇。”《西京杂记》曰：“司马相如将聘茂陵人女为妾，卓文君作《白头吟》以自绝，相如乃止。”《乐府解题》曰：“古辞云：皑如山上雪，皎若云间月。又云：愿得一心人，白头不相离。”始言良人有两意，故来与之相决绝。次言别于沟水之上，叙其本情。终言男儿重意气，何用钱刀为。若宋鲍照“直如朱丝绳陈张，正见平生怀直道”、唐虞世南“气如幽径兰”，皆自伤清直芬馥，而遭铄金玷玉之谤，君恩以薄，与古文近焉。一说云，《白头吟》疾人相知，以新闻旧，不能至于白首，故以为名。唐元稹又有《决绝词》亦出于此。

《临江王节士歌》

《汉书·艺文志》云：“临江王及愁思节士歌诗四篇。”是临江王也、愁思节士也，二者平列。陆厥及太白之辞皆失之。庾信赋云：“临江王有愁思之歌。”亦失之矣。

《司马将军歌》

按：刘曜之将平先破陈安于陇上，安部下为《陇上歌》。太白作此拟之，而无悲伤壮士战死之意，未详何说。

《结袜子》

按：《汉书》：“王生使张释之结袜，而释之名愈重。”太白此辞大抵言感恩之重，而以命相许也。

《来日大难》

郭集所录诸家题皆曰《善哉行》，太白题曰《来日大难》。古辞云：“来日大难，口燥唇干。”言人命不可保，当见亲友，且永长年术，与王乔八公游焉。

《猛虎行》

按：《猛虎行》多言不以艰险改节，太白此诗则自伤不遇耳。“旌旗”以下八句，叙述安史之乱。颇似“楚汉”以下十句，借张韩以自喻。“有策不敢犯龙鳞”以下，则自叙其落魄不偶。宣城、溧阳，皆其所经之地也。

《玉壶吟》

“凤凰”以下八句，皆自赞之辞。“西施”四句，伤不遇也。

《笑歌行》

此首与《悲歌行》二首，皆非太白诗也。郭茂倩乐府以《悲歌行》录入杂曲歌辞，以《笑歌行》录入新乐府辞，不知有何区别？殆亦强作解事，不辨其为赝作耳。

《扶风豪士歌》

“洛阳三月”四句，言安禄山破东京。“我亦东奔”四句，自叙避乱来吴，因至扶风豪士之家。扶风豪士当亦秦人，而同时避乱于吴者。“扶风豪士天下奇”以下十句，专赞其豪侠奇伟。“抚长剑”以下九句，自述其高怀逸志。

《梁园吟》

玩诗指，盖公溯黄河而西赴长安过梁园时怀古而作也。不知定在何时？或禄山未乱以前耳。

《鸣皋歌奉钱从翁清归五崖山居》

鸣皋山在河南府陆浑县，故曰伊阳。公此时与从翁俱在梁园，故从翁归鸣皋，应由嵩少经过也。

《劳劳亭歌》

既以康乐自比，又以袁宏自比，但恨无邂逅相知如谢尚者，致寂寂独宿空帘耳。

《东山吟》：“浩浩洪流之咏何必奇。”

“浩浩洪流，带我邦畿”，嵇康诗也。太白之意谓不恋恋于王畿耳。

《峨嵋山月歌送蜀僧晏入中京》

观“黄鹤楼前”二句，太白时在江夏见僧晏也。“我滞吴越”句，当指前事言之耳。

《和卢侍御通塘曲》

结句似与起句相应，言会稽虽有邪溪，尚不如寻阳之通塘；会稽之梁孟，尚不如寻阳之卢侍御也。

《江夏赠韦南陵冰》

“苦心不得申”一句以上，喜迁谪后相遇。绣衣，当即指潘侍御。南平，指从弟之遥也。头陀寺在鄂州，宋大明五年建。

《忆旧游寄谯郡元参军》

“君留洛北”以上，洛阳相会，旋即相别。“我醉横眠”以上，汉阳相会，旋又相别。“歌曲自绕”以上，晋州相会，旋又相别。“酂台之北”以上，关中相遇，旋又相别。四会四别，统名曰忆旧游。

《鲁郡尧祠送窦明府薄华还西京》

自“蛟龙盘”以上，均叙尧祠风景。自“君不见”以下，诙诡跌宕，变化离合，不可方物矣。

“高阳小饮真琐琐、山公酩酊何如我。竹林七子去道赊，兰亭雄笔安足夸。”

赊，远也。谓竹林诸子去道甚远也。四句评贬古人之豪饮嘉宴不足尚也。

《单父东楼秋夜送族弟况之秦时凝弟在席》

自“长安宫阙九天上”至末，皆太白自伤曾为近臣，有流落天涯之感。

《答杜秀才五松山见赠》：“铜井炎炉歊九天。”

秋浦有铜有银，南陵有铜官冶，即梅根冶也。

[1] 王琦《李太白全集》注：“缪本下多‘何当赤车使，再往召相如’二句。”

杜少陵集

《送高三十五书记》

国藩按：“王师”句、“穷荒”句、“慎仪”二句，皆不满于哥舒之辞。

《苦雨奉寄陇西公兼呈王征士》：“奋飞既胡越。”

按：“奋飞”句言为雨所阻，咫尺千里，不能奋飞，若胡越之相隔也。

《同诸公登慈恩寺塔》

按：昔贤谓以王母比杨妃，瑶池日晏比淫乐忘返。在杜公之意或有之，至谓虞舜苍梧以二妃不从比杨妃之从游，又谓黄鹄比贤人远引，阳雁比小人怀禄，则失之凿矣。黄鹄盖公以自喻，谓己有大志而卒无所遇，不如碌碌者多得温饱耳。

《奉同郭给事汤东灵湫作》

按：首十四句，叙玄宗常以十月幸骊山汤泉。“初闻”以下十六句，叙龙移湫之事。“陂陀”以下六句，钱笺以为指安禄山入朝之事，似未必然。末四句，言郭给事有诗也。

《夜听许十损诵诗爱而有作》：“陶谢不枝梧。”

枝梧，谓格格不入，互相撑拄，不相投契也。《汉书·朱云传》：“连拄五鹿君。”拄，即枝梧不相让之意。不枝梧，则相契合矣。

《自京赴奉先县咏怀五百字》

按：自首至“颇愁绝”，自述生平大志劲节。自“岁暮”至“难再述”，因过骊山而叹君臣欢娱，忧其荒淫兆乱。自“北辕”至末，叙泾渭改道至奉先，及到家情事。此诗作于天宝十四载十一月，而安禄山即于是月叛乱，诗中极究君臣欢娱，岌岌有乱离之忧，或禄山反叛已略有所闻邪？

《白水县崔少府十九翁高斋三十韵》

按：是时安禄山已陷东都，而关中无恙，故因见华岳而言林峦皆有兵气，川光亦杂锋镝也。相公军，谓哥舒翰守潼关之师也。

《晦日寻崔戢李封》

按：阮籍等，即公自指，并指崔、李等也。“熟醉”句，“高其翔”句，皆谓只谋一身之乐，不恤天下之忧也。“长鲸”三句，指今天下之乱。

《送率府程录事还乡》：“义动修蛰蛇。”

修蛰蛇，不知所谓。

《塞芦子》

按：“扼两寇”者，谓东扼高、史等窥太原之寇，西则扼昆戎之寇。塞者，所以遮塞而扼守之也。钱氏谓塞芦关而入，直捣长安，殊非塞字之义，亦非诗旨。杜公以书生谈兵，未必有当于事理。然公之意，以延州为秦之北户，在长安之臂，扼此两寇，则长安或可收复耳。末言胡行速如鬼，言我不疾驱塞之，胡将连行而入，则长安之守益固，援益厚，不复可克矣。

《北征》

“忧虞何时毕”以上，将归而恋阙，不忍遽去。“残害为异物”以上，叙述途次所见景物。“生理焉得说”以上，叙到家后情形。“皇纲未宜绝”以上，回忆至尊在凤翔而忧回纥不可恃。末节追颂戡乱之功，而极抒望治之怀。

《遣兴》第三首

按：“时来”二句，谓天下多事，但展材力，早晚皆可致富贵也。“鹿皮”二句，公以自况，谓不思乘时自奋于功名，但忘机观物耳。

《幽人》

按：此游仙诗之类。“洪涛”以下八句，自思一旦飘然长往，造此境界，以自适其适。“知名”二句，谓不欲学四皓留名于世也。“五湖”二句，自叹束缚尘中，不能出世也。

《佳人》

按：此诗不可解。当有一贤者曾居高位，后遭屏弃，公敬慕而伤悼之，故作诗以叹美之耳。“关中昔丧败”四句，当是实赋其事，前后皆以美人喻贤者。迷离其辞，使人骤难寻求，与阮公《咏怀诗》相近。“在山”句，谓贤人隐居未仕者。“出山”句，谓贤人已仕而因事为时所弃，则爱怜之者少矣。如李陵、房琯，虽为史迁与杜公所重，而终不为时论所许，亦出山泉浊之类也。

《前出塞》

按：钱笺谓《前出塞》为征秦陇之兵赴交河而作，刺主上穷兵开边。其说近是。谓《后出塞》为征东都之兵赴蓟门而作，讥禄山逆节已萌而人主不悟，其说尚有未当。两诗皆公在秦州追忆前事而作，《前出塞》追咎天宝间征兵开边，《后出塞》追咎至德间征兵赴蓟以讨安史。观“坐见幽州骑”二句，则所忆者乃安史已破两京以后之事，非忆未乱以前之事也。

《两当县吴十侍御江上宅》

吴君因论贼谍，分别真伪，酌予原宥而见黜。叙事雅洁，极不易学。

《青阳峡》

末八句，谓登陇阪时气象寥廓，眼界已为之一旷矣。不意兹山又突兀趁人，信造物之冥寞难测也。

《鹿头山》

登鹿头山，则成都沃野千里，如在目前，故云“始喜原野阔，俯见千里豁”。

《赠蜀僧闾邱师兄》

按：“呜呼先博士”以下十六句，均咏闾邱。“均晚看作者”二句，指僧也。“不独卿相尊”者，谓主上亦重之也。

《将适吴楚留别章使君留后兼幕府诸公得柳字》

自首至“扁舟落吾手”，自叙居蜀已久，将赴吴楚。“眷眷”八句，叙饮饯。末十二句，叙别意。

《寄题江外草堂》

自首至“数能同钓船”，谓至成都经营草堂，数年乃成。自“干戈未偃息”以下，谓因乱至梓州，违离草堂，思忆之也。

《南池》

自首至“富乔木”，叙南池景物。自“独叹”至“一川渎”，叙汉主淫祀。末六句，唱叹作收。

《草堂》

按：自“请陈丧乱初”至“自及枭獍徒”，叙宝应元年严武入朝，徐知道反，旋为其下李忠厚所杀也。自“义士皆痛愤”至“此又足惊吁”，叙徐逆虽诛，而成都无主，纪纲大乱，诛杀无辜，但所谓“一国三公”者，不知指何人耳。自“贱子且奔走”以下，叙广德二年严武再来镇蜀，公自梓州复还成都。

《营屋》：“不顾翦伐残。”

按：不顾，疑当作不愿。谓前此甚好此竹，爱惜六载，不愿伐之，兹晨将营屋，乃伐去千竿耳。

《太子张舍人遗织成褥段》

叙事得雄直之气，韩公五古多学此等。

《杜鹃》

黄鹤本载旧本题注云：“上皇幸蜀还，肃宗用李辅国谋，迁之西内，上皇悒悒而崩。此诗感是而作。”钱笺以是说为然。国藩按：望帝禅位于开明，而自隐于西山，与明皇幸蜀而内禅于肃宗，其事略同。此诗及《杜鹃行》皆为上皇而作，殆近之矣。

《郑典设自施州归》

“列郡”句以上，叙郑自施州归。“北风”句以下，叙公亦思南行也。

《七月三日亭午以后较热退晚加小凉稳睡有诗因论壮年乐事戏呈元二十一曹长》

按：“歘思”以下八句，盖公回思少年时清秋射猎之乐。公他日有诗，所谓“放荡齐赵间，裘马颇清狂。春歌丛台上，冬猎青邱旁”者也。

《牵牛织女》

末句不可解。

《毒热寄简崔评事十六弟》

“空床难暗投”云者，谓蝮蛇出于床间，不敢于暮暗时投身寝卧也。而执烛入室，又恶其炎热，种种可憎，况乃心怀故乡乎。公诗拙处往往如此，不可学也。

《赠李十五丈别》：“玄成美价存，子山旧业传。”

李十五之父当有名位于时，故以韦贤、庾肩吾比之。

《暇日小园散病将种秋菜督勒耕牛兼书触目》

自“采撷接青春”以上，叙散病种秋菜之事。自“飞来两白鹤”以下，书触目也。

《八哀诗赠左仆射郑国公严武》：“受辞剑阁道，谒帝萧关城。”

武自剑阁受元宗之命，谒肃宗于灵武，亦与房琯、张镐相同。

《八哀诗赠秘书监江夏李公邕》

自“学贯天人际”以上，浑赞其才与学。自“干谒走其门”以下，叙其多作碑版，鬻文获财。自“往者武后朝”以下，叙其风骨崚嶒，劲直获罪。自“伊昔临淄亭”以下，公自叙获交于李公，而托录其论文之语。论文以下，述李公评论诸家之文。“是非张相国”，谓李于张之文有褒有贬，因此两贤相厄，李为张所排挤。键，犹机也。谓李之机锋警捷，一发不能自闭也。“例及吾家诗”四句，谓李评论杜审言之诗。赏其嗣真之作，比之玉山之桂也。“钟律”句，赞李论文法律之细。“鲲鲸”句，赞李才力之大。以上皆就论文言之。“陂陀”以下十句，则哀之耳。

《八哀诗故秘书少监武功苏源明》

蔡梦弼以肃宗复两京辨别逆顺，诸署伪官者皆伏诛，故有“范晔李斯”之句。独源明以临难不变其节，得知制诰，故有“茂松之况”云云。国藩按：肃宗收京之后，污伪职者以六等定罪，殊不类范晔、李斯之事。不知公诗竟何指也？又“虏庭悲所遣”句，似苏公曾奉命出使虏中，谕贼使反正而不效者。“胡为投乳赞”句，似苏公曾撄奸权之怒，摧折以死者。其事均不可考，诗旨亦难尽明。

《八哀诗故著作郎贬台州司户荥阳郑公虔》

“春深泰山秀”六句，追忆昔在长安与虔宴游之乐，所谓怀曩也。原注：“著作与秘书监郑君审篇翰齐价谪江陵”，故有“阮咸江楼”之句。

《八哀诗故右仆射相公张公九龄》

自“寂寞想玉阶”至“讽咏”句，叙张公仕宦出处，虽一生翱翔云路，而不忘江湖之思也。“碣石”句，指安禄山。“天池”句，指李林甫。二人者乃张公之榛梗也。自“诗罢地有余”至“未缺”句，叙张公诗文之美。

《往在》

自首至“私泣百岁翁”，叙述禄山陷京师，焚毁宗庙之事。自“车驾既云还”至“罘罳行角弓”，述肃宗收京重修庙祀。而以末四句叙吐蕃再毁宗庙之事。自“安得自西极”至末，悬想中兴致治之盛，而以结二句自抒不得还乡之悲。豪迈苍凉之气，跌宕变幻之节，皆臻绝诣。

《昔游》

自“是时仓廪实”至“起黄埃”，指禄山酿乱之由。“思灭胡”，谓禄山讨奚契丹也。“望三台”，谓禄山领范阳节度使求平章事也。“隔河”云者，杜公时游单父，在黄河之南；禄山领范阳，在黄河之北。当日见禄山之烦费骄贵，隔河长眺，不胜感叹，至今犹忆之也。

《壮游》

“俗物都茫茫”以上，述少年意气之盛。“忽如携葛强”以上，叙历游吴、越、齐、赵。“引古惜兴亡”以上，叙至京师，豪气渐衰，时事渐变。“鼻酸朝未央”以上，叙禄山乱后，肃宗至凤翔，公以拾遗谏争获罪，末节述暮年客蜀。

《敬寄族弟唐十八使君》

唐十八流配施州，在夷陵舍舟登陆时，有书与公，公寄此诗酬之。

《送重表侄王砅评事使南海》

自“盛事垂不朽”以上，述祖姑国初识英雄事。自“凤雏无凡毛”以下，叙砅昔日避乱之情，今兹送别之感。

《咏怀》第一首

按：督有司以供军储，取民之财，多有不堪问者。“高贤”二句，如今日厘金局之类，虽贤者亦知其病民而不能遽去。“疲苶”二句，杜公自叹有策而不得施也。

第二首

按：公盖有意为岭表交广之游，既而不果。

《送顾八分文学适洪吉州》

自首至“钩深法更秘”句，赞其八分之工。自“文学与我游”至“时危话颠踬”句，叙前后交谊之厚。“我甘多病老”至末，送别也。

《宿花石戍》：“罢人不在村。”

罢人，即疲民也。罢与疲同，民字避讳故作人。《周礼》曰：“以嘉石平疲民。”《西征赋》：“收疲民于西夏。”《文选》亦因避讳作疲人。

《奉赠李八丈判官》

“泛爱惜衰朽”句，言李待己之厚。以下即自叹其穷老也。

《入衡州》

首十二句，言唐自安史之乱，纪纲一失，兵端遂多。自“嗟彼苦节士”至“明征天莽茫”句，叙潭州刺史崔瓘清谨守法，将吏多不便之。兵马使臧玠为乱，瓘遂遇害。自“销魂避锋铦”至“通郭”句，叙避乱入衡州。自“华表云鸟埤”至“蚊蚋”句，叙衡州刺史杨济及其客苏涣讨贼必胜。自“橘井旧地宅”至末，言将往郴州，依其舅崔伟及其掾张劝。

《白丝行》

首六句，言白丝之美，自喻其材质。“美人”六句，言制衣之精，自喻其技能。末四句，言污坏弃置，自喻其不见珍于时。

《哀江头》

按：《哀江头》，吊杨妃也。“忆昔”八句，极言昔年贵宠奢丽。“明眸”四句，叙贵妃缢死，明皇入蜀，生死去住，彼此心伤。末四句，言其悲感。

《洗兵马》

按：钱笺谓此诗刺肃宗而作，句句指摘。虽未必尽然，然“成王”六句，系指收京者乃二三豪杰，非灵武之从臣也。“鹤禁”二句，讥肃宗之有亏子道。“攀龙”四句，讥灵武诸臣之骤贵。皆诗旨之显而易见者。

《石笋行》《石犀行》

按：两诗皆前六句立案，后半乃讥议之。《石笋》则议其不实也，《石犀》则议其无益也。赵氏以为《石笋》讥李辅国，恐未必然。

《杜鹃行》

按：此诗钱笺以为哀上皇迁居西内。幽郁孤寂之状，似为得之。

《投简成华两县诸子》

韩公学杜，与此等最相似。

《短歌行》

瑰玮顿挫，跌宕票姚，可谓空前绝后。

《丹青引》

首八句，赞其书画。“开元”八句，叙其画凌烟功臣。“先帝”十六句，叙其画马。末八句，叙其写真。

《寄韩谏议》

按：《邺侯外传》：“平生多遇异人，颇修真仙之术。”此诗“至京”以下六句，盖隐约指其事。“似闻”四句，指邺侯于元肃间有定社稷之功。“国家”二句，言己虽位卑而不忍不言。“周南”句，杜公自指。“南极”句，仍指邺侯耳。

《释闷》

按：湖城，在今阌乡，即汉之湖县，后魏之湖城县也。代宗由长安幸陕，必过湖城。钱笺引晋元帝至湖阴事，失之矣。

《荆南兵马使太常卿赵公大食刀歌》

“如针水”、“英雄弭”，俱不可解。

《王兵马使二角鹰》：“将军玉帐轩翠气。”

《甘泉赋》：“飏翠气之宛延。”李善注曰：“言宫观之高，故翠气宛延在其侧。”“昆仑虞泉入马蹄。”虞泉，即虞渊，唐讳渊字也。

《白凫行》

按：黄鹄，自喻其少年之远志。白凫，自喻其老年之贞节。中四句，自喻其穷困蹭蹬。末二句，言志士仁人蹭蹬者多，非仅我也。

《朱凤行》

按：此诗与《凤凰台》一首用意略同，均以凤自况而思有济于世。彼言凤之心在致君，此言凤之心在泽民耳。蝼蚁、黄雀，皆民也。鸱枭，虐民之吏也。

《清明》：“金灯下山红粉晚，牙樯泪柂青楼远。”

二句谓舍马登舟也。

《暮秋枉裴道州手札率尔遣兴寄近呈苏涣侍御》

按：自首至“费灯烛”，极写得书欢忭之情。自“忆子初尉”句至“吹青春”，叙迁官甚速，冀其大用。末四句，忆其聚会燕语之时。“宴筵”二句，因裴公曾语及苏，因叙与苏交情之密。“茅斋”四句，与苏往还亲密也。“无数”三句，言群小得志。“蛟龙”句，言苏不见用也。

《陪郑广文游何将军山林》第三首：“万里戎王子。”

《本草》：“日华子云，独活，一名戎王使者。”此花当是其类。

第四首：“碾涡深没马。”

按：碾涡，当是旧时水磨，今碾硙未必尚存，而其涡漩之水犹深可没马也。

第七首：“棘树寒云色。”

吴若本注：“刊作栜。”《尔雅》云：“桋，赤栜白者。栜，山厄切。注云：赤栜好丛生山中，白栜圆叶而岐，为大木。”国藩按：本句云“寒云色”，下云“阴益食单凉”，自当作栜树，非棘树也。

《元日寄韦氏妹》

此至德二载元日作。妹嫁韦氏，即《同谷七歌》所云“有妹有妹在钟离”者也。钟离，即今之凤阳府，战国时属楚地。诗中“郢树”句，指妹在楚境也。妇人称其夫曰郎、曰伯。《诗》：“自伯之东。”

《留别贾严二阁老两院遗补诸公》

二阁老，贾至、严武也。杜公家寓郦州，弥年艰窘，诏许自往。视此将北征之时所作。

《至德二载甫自京金光门出间道归凤翔乾元初从左拾遗移华州掾与亲故别因出此门有悲往事》

按：公以至德二载疏救房琯获咎，赖张镐救全之。至次年，出为华州司功。或为当事者所排挤，非肃宗意也，故曰“移官岂至尊”。

《独立》

按：草露，喻谗谤污染也。蛛丝，喻网罗罥罣也。天机虽自淡泊，无奈与人事日日相近，动辄得咎，故因有所见而感叹。

《观兵》

按：末二句，言不宜老师于邺下，当直取燕蓟贼巢也。

《秦州杂诗》第三首：“州图领同谷。”

同谷，今在甘肃阶州之成县境，去秦州约二百里。

《怀锦水居止》：“柴门岂重过。”

谓此生不复能经过成都草堂也。

《将晓》第一首

“巴人”二句，应作一气读，谓巴人之往成都者常被梗阻，不得还归也。

《奉寄李十五秘书文嶷》第一首：“竹枝歌未好。”

竹枝歌，巴渝之遗音，惟峡人善唱。

《洞房》八首

按：此八首当为一时所作，可作一章读。洞房、夙昔、能画、斗鸡四首，追忆开元盛世时宫中淫乐之事历历。一首自叹今日在夔凄凉之状。洛阳、骊山二首，吊明皇之不终。提封一首，惩前而思所以毖后也。

《不离西阁》第一首：“肯别定留人。”

言不知西阁之意，肯别我乎？抑定留人乎？

《东屯北崦》

浮生，杜公自言平生为盗贼所困。异俗，谓居巴蛮异俗之地，亦多贫民也。

《朝》第一首：“病身终不动。”

终不动者，谓鹘与乌皆以晨而动，万物皆静极而动，惟己因病终不动也。

《宴王使君宅》第一首

首二句，谓韩信被追之际，谢安未起之日，皆泥蟠而未大展其才之时也。若吾徒，则自漂泊耳，自逆旅耳，自朽质耳，岂复泥蟠者比，尚有飞腾变化之时乎？

《赠田九判官梁邱》

使节、将军，指哥舒翰也。阮瑀、田郎，始及梁邱。

《和裴迪登蜀州东亭送客逢早梅相忆见寄》

按：末二句，因裴蜀州东亭之梅而言己之成都草堂亦有江梅垂发也。

《秋兴八首》

按：此八首皆居夔州而怀长安。前三首，对夔州景物而增悲秋之感。后五首，杂忆长安今昔之事。第四首，怀达官第宅。第五首，怀宫殿。第六首，怀曲江。第七首，怀昆明池。第八首，怀渼陂也。

《咏怀古迹》第一首

羯胡，以侯景比安禄山。庾信，杜公以自比也。

《季夏送乡弟韶陪黄门从叔朝谒》

按：诗中莫出者，犹云无出其右也。相国，指杜鸿渐，以大历二年六月入朝，鸿渐本以黄门侍郎同平章事镇蜀，故称曰黄门从叔。

《解闷十二首》

后四首，专咏荔支，不知何以与前八首同为解闷之诗。

陆宣公集

骈体文为大雅所羞称。以其不能发挥精义，并恐以芜累而伤气也。陆公文则无一句不对，无一字不谐平仄，无一联不调马蹄。而义理之精，足以比隆濂、洛；气势之盛，亦堪方驾韩、苏。退之本为陆公所取士，子瞻奏议终身效法陆公，而公之剖晰〔析〕事理精当，则非韩、苏所能及。

《奉天请罢琼林大盈二库状》：“右臣闻作法于凉，其弊犹贪。作法于贪，弊将安救？”

四句见《左传·昭七年》。

“示人以义，其患犹私。示人以私，患必难弭。”

以上四句，不知有所本否。

“生之长之，而不恃其为。成之收之，而不私其有。付物以道，混然忘情。取之不为贪，散之不为费。以言乎体，则博大。以言乎道，则精微。”

数句言天子理财之道，极大极精。

“而诸方曲献”

曲献，犹云私献。

“天衢尚梗”

言世乱也。犹皇路清夷言世治也。

“试询候馆之吏”

公时奉使出外，故询候馆之吏。今之驰驿者，州县皆至公馆迎候。

“果如所虞”

即果如所虑也。不作虑者，调平仄马蹄耳。

“积憾已甚或忿形谤304-1 ”节

叙军士怨304-1 之兴，款款入情，婉婉动听，此等处最不易及。

“奉三无私，以壹有众。”

壹对三，有众对无私，开后世借对之法，究不宜学。

韩昌黎集

《复志赋》：“甘潜伏以老死兮。”

将跌入佐汴，先出潜伏一层。笔势跳跃，而志之所以复，亦必先有此志为张本。

《南山诗》

“西南”十句，赋太白山。“昆明”八句，赋昆明池。清沤为微澜所破碎，故猱狖躁而惊呼呀而不仆，此述昆明池所见。“前寻”下二十二句，言从杜陵入山，因群峰之拥塞，不得登绝顶而穷览也。恶群峰之拥塞，思得如巨灵、夸娥者，擘开而析裂之，以雷电不为先驱，终不能擘，遂有攀缘蹭蹬之困。“因缘”以下十二句，因观龙湫而书所见。“前年”以下十二句，谓谪阳山时曾经此山，不暇穷探极览也。“昨来”以下至“蠢蠢骇不懋”，谓此次始得穷观变态。前此游太白、游昆明池、游杜陵、游龙湫，本非一次，即谪贬时亦尝经过南山，俱不如此次之畅心悦目耳。

《谢自然》

“灼灼信可传”以上，叙谢自然白昼轻举事。以下论神仙事不足信。

《秋怀》第一首

此首因闻脱叶秋声而生感。

第二首

此首言四时运行，百物虽有早晚长短贵贱之不同，要皆禀气自然，不足异也。

第三首

此首言己之所嗜，与时异趣，虽举世不好而无怨也。

第五首

此首即陶公今是昨非之意。若新有所悟者，以浮名为耻，从薄味为幸，知道之言也。

第六首

此首本思遗世高举，不复愿伺候于尘埃之中，而为生事所累，尚须黾勉以从王事也。

第七首

此首言本不能逐时趋，因石甔谋生之故，难遽舍去。与上首之指略同。

第八首

此首因落叶而感触生平之志事，甚远且大。

第九首

此首因叶落而疑为月306-1 志士，固有非常之感触也。

第十首

此首因仕途崄巇，动触陷阱，思委蛇以逐时趋，而此心终以为耻，不敢自违其本志也。强怀，本志也。弱念，时趋也。诘曲，时趋也。冥茫，本志也。

第十一首

此首有安贫知命，致死不变，确乎不拔之意。

《赴江陵途中寄赠王二十补阙李十一拾遗李二十六员外翰林三学士》

“行行诣连州”以上，因上疏而贬连州。“对案辄怀愁”以上，叙道途及连州之苦。“旅泊尚夷犹”以上，叙顺宗即位大赦，公量移江陵法曹。末节，宪宗即位，朝政清明，有望于三贤之借筹援引。

《江汉一首答孟郊》

王褒云：“有其具者，易其备。”舟马裘烛，皆御物之具也。忠信，履险之具也。韩公与其徒党固常常以自立相勖矣。

《此日足可惜一首赠张籍》

“谅知有所成”以上，籍与公相见于汴州，籍中进士。“决若惊凫翔”以上，公送董晋之丧至洛中，途闻汴州乱，至洛东还，将赴徐州，中间一谒李元于河阳。由洛赴徐本应行黄河之南，是时或因汴州之乱，避行河北欤？“窗户忽已凉”以上，由河阳经汜水陈许而至徐州。“子岂知我情”句，谓望其来而籍竟来矣。末叙籍来月余而又别。

《归彭城》：“见待颇异礼，未能去皮毛。”

谓不能披肝沥胆，豁露天真，犹今谚云客气也。

《送惠师》

自“遂登天台”以下十八句，叙天台观日出。“禹穴”以下十二句，叙会稽观禹穴、浙江观潮。“庐岳”以下十二句，叙江州观庐山、南海观罗浮。“自来”八句，叙惠至连州，遍游诸胜。“昨日”以下十八句，惠别韩公之辞。“吾言子当去”以下十句，韩公送惠之辞。

《送灵师》

首八句，论佛法为世大害。“灵师”八句，叙其少时事。“轩腾”句，谓其弃俗而为僧矣。“围棋”十二句，叙其博奕〔弈〕诗酒之能。“寻胜”以下二十二句，叙其游黔蜀及在瞿塘落水得生事。“昨者”以下十句，叙游林邑。“十月”以下十六句，叙其在连州久聚。“韶阳”以下十四句，叙其由连至韶。

《县斋有怀》

首十六句，叙少年中进士试宏博时事。“人情”以下二十句，叙出都从董晋、张建封幕事。“求官”以下十四句，叙为御史上疏被谪事。“湖波”以下十四句，叙道途及阳山之苦。“嗣皇”以下十六句，思得赦宥而归故土。

《合江亭》

邦君，指齐映，初建此亭者也。老郎，继齐而树兰栽竹者也。庸懦，指元澄，被杨凭劾去者也。君侯，指邹君，款接韩公者也。邹君逸其名，老郎并逸其姓。

《陪杜侍御游湘西两寺独宿有题一首因献杨常侍》

“陪赏”句以上，叙陪杜侍御同游。“幸逢”以下十六句，叙独宿。“珥貂”以下，颂杨常侍。

《岳阳楼别窦司直》

“轩然大波”以下十四句，状其洪涛壮观。“朝过宜春”以下二十二句，状其风息波恬。自“主人孩童旧”至末，公于窦氏兄弟最为契好，故于欢宴之余，追忆前事，言之沉痛。

《送文畅师北游》

“自言本吴人”以下十八句，皆述文畅在四门馆之言。“出其囊中文”以下十二句，叙前作《送文畅序》赠别之事。“三年窜荒岭”以下十四句，叙贬阳山及回京再见文畅。自“当今圣政初”至末，送文畅北游，而自拟归耕。

《答张彻》

自“肝胆一古剑”至“惧冲城昼扃”，皆叙贞元十五年，雎岸连居，与张彻相从之乐。自“及去事戎辔”至“泪眦还双荧”十六句，叙公以徐州从事朝正京师，与彻同行之事。“尘祛”二句，公先出京，彻后出京，又与途中相见而再别也。“洛邑得休告”以下十二句，叙登华山事。“峨豸忝备列”以下二十四句，叙为御史上疏贬阳山事。“赦行五百里”以下至末，叙入为国子博士，因答彻诗。

《苦寒》：“褰旒去耳纩。”

旒垂目，纩塞耳。褰旒去纩，谓明目达聪也。

《崔十六少府摄伊阳以诗及书见投因酬三十韵》：“又言致猪鹿，此语乃善幻。三年国子师，肠肚习藜苋。况住洛之涯，鲂鳟可罩汕。”

国藩按：崔诗必言将以猪鹿野鲜饷公，公诗辞之。善幻，犹云善戏。《汉书·西域传》有“善眩”之语。颜注云：“眩，读与幻同。”“况住洛之涯”，公时以国子博士分教东都。谓但食藜苋鲂鳟，不劳致猪鹿异味也。

《招扬之罘》：“柏移就平地，马羁入厩中。”

国藩按：柏移平地，谓去荒陋之邦而渐染雅化。马入厩中，谓去覂驾之习而范我驰驱，皆裁成之罘之意。

《双鸟诗》

朱子以双鸟指己与孟郊而作。落城市者，己也。集岩幽者，孟也。《韵语阳秋》已有此说。

《题炭谷湫祠堂》：“吁无吹毛刃，血此牛蹄殷。”

国藩按：退之刚正傲岸，不信神道。如《衡山诗》则曰：“神纵欲福难为功。”《记梦诗》则曰：“乃知神人未贤圣。”此诗则曰：“血此牛蹄殷。”皆凛凛有生气。

《送陆畅归江南》：“悲啼车上女，骨肉不可分。”

国藩按：董晋家洛阳，观“悲啼上车〔车上〕女”句，陆自董府携妇归吴，而公在洛时送之也。

《嘲鲁连子》

国藩按：此当有与公争名者，而公甘以名让之。禅，让也。鸿声，大名也。

《赠张籍》

“此是黄金产”，黄，当作万。至“文章绍编刬”十一句，皆张籍之辞。“我身”疑当作“君身”，盖籍称公不应我之也。

《寄崔二十六立之》

自“往岁战词赋”至“无人角雄雌”三十二句，叙崔技能之高，科名之震。自“由来人间事”至“那用分高卑”二十四句，叙崔登科后仕宦不遂，所如不偶。311-2 鸟子、驹马子、麛鹿子，皆喻新进少年，不得自由，处处为世法所束缚。自“怜我还好古”至“譬彼鸟黏黐”四十八句，叙与崔交谊之厚。诸毛，方氏以为笔也，朱子以为必是为《毛颖传》而发。国藩按：韩公《毛颖传》，柳州曾赞叹之，崔之来书及诗当亦赞《毛颖传》之奇伟、“蛟螭雷电”等或即来诗中语邪？“敦敦凭书案”，敦敦，即敦彼独宿之敦，谓痴坐不动也。《贾捐之传》中有所谓颛颛者，义亦略同。自“且吾闻之师”至“相待安覂箄”三十四句，言名位不足恋，当以文章传后，约崔同归偕隐。自“我有双饮311-1 ”至末二十四句，叙公以双盏之一遗崔，亦所以报百尺彩也。鲸月草、花芙蓉，皆盏上所画者。

《示爽》

“汝来江南近”二句，不可解。韩公本贯在河内之修武，又曾迁居洛阳，爽自江南赴长安，二处皆其经过之地，或谓其过河内、洛阳，与里闾相近，二句作一句读邪？不然，则上句有讹误邪？公作《女拏铭》云：“归骨于河南之河阳韩氏墓。”是河阳亦可以河南称之，洛阳则自古久称河南，妄意此句当作河南近。俟质之博闻君子。

《赠别元十八协律六首》

元十八，盖将裴行立之命，以书及药物劳公于途次者。

第一首：“何人识章甫，而知骏蹄踠。”

章甫适越，不为时用。骏蹄历险，或致蹉跌。二端皆公以自喻者。识知二字，则谓元能知之亮之也。

《南内朝贺归呈同官》：“鲜不调盐醯。”

调盐醯，似寓韩彭菹醢之意。

《鸣雁》

此在幕府不得志之时，欲远举而他适也。

《条山苍》

“波浪”句，喻世人随俗波靡。“松柏”句，喻君子岁寒后凋，亦自况之诗。

《八月十五夜赠张功曹署》

自“洞庭连天”至“难追攀”句，皆张署之歌辞。末五句，韩公之歌辞。

《忆昨行》

自首至“泪落”句，叙张与裴帅赛社之宴，酒后卧病。自“念昔从君”至“眉方开”句，叙与张同贬南荒而俱幸北归。自“今君从署”至末，祝张病体康复，将耦耕于嵩山之下。“上公礼罢”句，上公，方以为当作社公，叙荆帅裴均罢社而享客也。朱子云：“上公即社神也，不必改为社公。”“今君从署”二句，张在江陵虽经邕管经略使路恕奏署为判官，而可以辞谢不往，故劝其投檄北去。投檄，犹投绂、投劾之投。

《刘生诗》

刘在广南当有名妓，声价甚高而遇刘独厚者。“美酒”二句，刘之冶游也。“倒心”句，倾情于名妓也。“千金”句，声价高也。“绸缪”句，待刘厚也。

《陆浑山火和皇甫湜用其韵》

自首至“孰飞奔”，浑写野火之盛。自“祝融告休”以下至“赪目暖”，设为祝融宴客仪卫之盛，宾从之豪，笑语之欢。告休，犹休暇也。卑尊，即客也。《周礼·小司徒》云：“使各登其乡之众寡。”《乡大夫》云：“率其吏与其众寡。”此云卑尊，犹彼云众寡耳。自“顼冥收威”至末，皆水火相克相济之说。“拳肩跟”者，谓肩与足跟拳跼相连，极言颛顼玄冥君臣失势之状。洪曰：“丁，火也。壬，水也。火，女也。水，男也。”丁女而为妇于壬，故曰“女丁妇壬”。自“火行于冬”至“囚之昆仑”九句，皆上帝劝慰水神之辞，言不必与火结仇，时至行将胜之也。

《和虞部卢四汀酬翰林钱七徽赤藤杖歌》：“空堂昼眠倚牖户，飞电著壁搜蛟螭。”

东坡《以铁柱杖寿乐全诗》有句云“欹壁蛟龙护昼眠”，融化此两句而为之也。

《石鼓歌》

自“周纲陵迟”以下十二句，叙周宣蒐狩，镌功勒石。自“公从何处”以下十四句，叙拓本之精、文字之古。自“嗟余好古”以下二十句，议请移鼓于太学。自“中朝大官”至末十六句，慨移鼓之议不遽施行，恐其无人收拾。

《卢郎中云夫寄示送盘谷子诗两章歌以和之》

首十四句，叙昔至盘谷访李愿事。天井关之水被风吹洒洛阳，语则诞而情则奇。“归来辛苦”以下十句，叙卢寄示诗篇，知李已入山矣。末六句，叙已将归耕。

《射训狐》：“斗柄行拄西南隅。”

谓天将明也。“意欲唐突羲和乌”，谓侵陵主上也。

《城南联句》

自首至“靸妖藤索314-1 ”六十四句，杂叙城南所见景物。回平，按平者，地之平处也，如华山有青柯平、种药平之类。卷脔，不舒放也。见《庄子》。自“荒学五六卷”至“幽蠹落书棚”二十四句，叙荒郊茔域凄凉之状。自“惟昔集嘉咏”至“风期谁复赓”三十八句，言城南乃昔日文人词客游咏宴集之地，今无复往时云霞之兴、风期之盛矣。余晶，日光也。凝，犹遏也。谓其声能遏日光，使不动也。自“皋区扶帝壤”至“鹄315-4 攒瑰橙”五十八句，历叙土壤之美，因及人才之俊、物产之富、冶游之盛。自“鹜广杂良牧”至“抑横免官评”二十八句，叙簪缨世族之豪横。自“杀候肆陵翦”至“恶嚼315-3 腥鲭”二十二句，叙射猎之乐。自“岁律及郊至”至“恩熙完刖剠”十六句，叙郊祀之礼。自“宅土尽华族”至“眼剽强盯315-1 ”三十句，叙民居寺宇之丽，因及游寺之人。“315-2 绳觐娥婺”，盖美女为秋千戏者，亦游寺所见也。

《会合联句》

“念难须勤追”二句，忆往时之艰难，悔出言之轻易也。自“念难须勤追”至“谪梦意犹恟”十八句，叙韩公以言事谪贬阳山，还朝为国子博士。郊、籍、彻三人皆在弟子之列，诗意仍以韩公为主。

《纳凉联句》

自“长315-5 倦还捉”以上，皆叙烦热之状。“幸兹得佳朋”以下，乃叙纳凉之事。

《秋雨联句》

醨，薄也。“氛醨”句，谓云气稍薄。“雺乱”句，谓旋又拥塞也。阴旌，谓云气如旌旆。摎流，犹周流也。帝鼓，谓雷。鲁儒，二公以鲁两生自比也。以秦人好言利，故鲁儒无可丐贷。

《征蜀联句》

奅与炮同。《广韵》：“军战石也。”315-6 315-7 者，爇石之声。爇堞，烧其城也。抉门，启其门也。315-8 歊，焚城之声，叠韵字。呀拗，门辟之状，双声字。遏雄虓，令将帅无多杀也。“汉栈罢嚣阗”者，谓自秦至蜀，征人渐少，不甚嚣阗也。

《晚秋郾城夜会联句》

自“再入更显严”至“达志无陨获”句，皆叙裴相破贼还京后迁官宴客之事，似非事前所作之诗。“雪下收新息”亦非事前语。岂在郾城时作此诗，而还朝后更润色之邪？“酖颜倾凿落”。凿落，饮器。白乐天诗：“银杯倾凿落。”“生堂合毊316-2 。”《尔雅》：“大磬谓之毊，大钟谓之镛。”注：“亦名316-1 。”

《原性》

此实与孔子性相近二章相合。程、朱又分出义理之性，气质之性，以明孟子性善之说之无失，亦自言各有当。要之，韩公之言固无失耳。

《原毁》

言在上者，须明斯世所以多忌多毁之由，而后可以知人。篇末说明作意。“闻古之人有周公者”节，通篇德艺平列，周公原不仅有艺。就艺中引一尤不可几者，故举周公。

《行难》

以行难命题，所以表陆先生之贤也。为文之意，则欲存此理，使有用人之责者知之耳。句法瘦炼，王荆国多师此种。

《杂说》一

此段未经人道。舜武得五臣十乱而益彰其神圣，所谓得云益灵者也。名师贤相亦能广植徒党，旁求俊彦，亦有所谓云者 [1] ，其义甚大。

《杂说》四

谓千里马不常有，便是不祥之言。何地无才，惟在善使之耳。

《读荀》

此与《读鹖冠子》、《读仪礼》、《读墨子》四首，矜慎之至，一字不苟，文气类史公各年表序。

《读鹖冠子》：“正三十有五字，乙者三，灭者二十有二，注十有二字云。”

正者，正讹也。乙者，上下倒置也。灭者，涂去也。注者，添缀于旁也。

《师说》

传道，谓修己治人之道。授业，谓古文六艺之业。解惑，谓解此二者之惑。韩公一生学道好文，二者兼营，故往往并言之。末幅云：“闻道有先后，术业有专攻”，仍作双收。

《进学解》

仿东方《客难》，扬雄《解嘲》，气味之渊懿不及，而论道论文二段，精实处过之。“春秋谨严，左氏浮夸，易奇而法，诗正而葩，下逮庄骚，太史所录，子云相如，同工异曲。”韩公于文用力绝勤，故言之切当有味如此。

《讳辨》

此种文为世所好，然太快利，非韩公上乘文字。

《伯夷颂》

举世非之而不惑，乃退之生平制行作文宗指。此自况之文也。

《释言》

才高被谤，为文自解，仍不减其崚嶒之气。

《汴州东西水门记》：“诞置联锁于河，宵浮昼湛，舟不潜通，然其襟抱亏疏，风气宣泄。”

诞置，犹云大置也。宵则使锁浮于水面，不使通舟楫也。汴州之有河水，犹襟抱然。无门以阑之，故亏疏宣泄也。

《燕喜亭记》

柳公山水记以峭削见奇，固非韩公所能比并。

《徐泗濠三州节度掌书记厅壁记》

此等文虽公为之，不能奇也。

《画记》

桐城方先生以为此学周人之文。

《蓝田县丞厅壁记》

崔斯立之为人，必有奇崛之才，而又天趣横溢。与公相见，必彼此善谑，而又相敦以古谊者。如“西城员外丞”一诗，前路谑且为虐矣，而后半绝沈痛。“刖足献玉”一书，绝沈痛，亦带谑声。“蓝田十月雪塞关”一诗亦然。此文则纯用戏谑，而怜才共命之意、沈痛处自在言外。

《新修滕王阁记》

反复以不得至彼为恨。此等蹊径自公辟之，亦无害。后人踵之以千万，乃遂可厌矣。故知造意之无关义理者，皆不足陈也。

《科斗书后记》

叙述无一闲字。

《郓州溪堂诗序》

“于时沂密始分而残其帅”：生此波澜。“然而皆曰郓为虏巢且六十年”节：著此一段议论，便尔壮阔，蹊径独辟。若先陈新立之难，又陈不扇而变之难，便无此奇警。“公私扫地赤立”：能造难状之语。“于是天子以公为尚书右仆射”：接法本史公。

《猫相乳》

叙事绝善，而所以为文之意，固不免人之见者存，故收处过谀。“夫猫，人畜也”：谓畜于人。

《争臣论》

逐节根据经义，故尽言而无客气。“夫天授人以贤圣才能”节：此段陈义甚高。

《太学生何蕃传》

善用缩笔，纾余顿宕，如将不尽。

《重答张籍书》

观此书，则韩公当日之于二氏，亦未敢昌言排之。二氏盛行中土六七百年，公以数篇文字斥之，遂尔炳如日星。识力之大，令千世人肃然起敬。“非我其谁哉”，自任处绝沈著。

《与孟东野书》

真气足以动千岁下之人。韩公书札不甚矜意者，其文尤至。

《答尉迟生书》

傲兀自喜。

《答杨子书》：“尚须验以言。”

公已深知杨子，恐杨不之信也，故须验以言。

《上襄阳于相公书》

谀辞累牍，固不能工。

《上留守郑相公启》：“愈无适时才，渐不喜为吏。”

凡为文，必视乎其行，能弃官如屣，而后气壮，而文无沮词。

《上宰相书》

连用三“抑又闻”，义层出不穷。然究是少年，才思横溢，欠裁炼处，故文气不遒也。若删去“洪范曰”至“廉于自进也”，则格老而气遒矣。

《后十九日复上宰相书》

后二书皆可不上，宰相能知我，前书足矣；其不知，十上何益？公少年时盖阅世尚未深，而自守未定也。

《后二十九日复上宰相书》：“以其于周不可，则去之鲁。于鲁不可，则去之齐。于齐不可，则去之宋、之郑、之秦、之楚也。”

鲁，同姓，礼义之邦，故次周后。齐，大国，次之。宋、郑，小国，次之。秦、楚，戎蛮，又次之。非率尔泛指也。

《答侯继书》：“含意连辞，将发复已。”

含意，辞不能申其意也。连辞，欲陈此说，复牵彼义，裁度不能遽当也。凡文家经营为文时有此二难。“然古之人未有不通此，而能为大贤君子者”：所陈数事，皆专家之学，卤莽者多弃置不讲。观韩公此书，然后知儒者须通晓各门，乃可语道。孔氏所谓博学于文，亦此义也。“将试学焉，力不足而后止”：凡人于右数事，皆未试而先称力不足，所谓画也。

《答崔立之书》

韩公命世之英，自位不在文中所称五子下，其试于礼部吏部，盖深用为耻。立之乃以“献玉再进”相勖，所谓鹪鹩已翔乎寥廓，而罗者犹倚夫薮泽也。篇中前半述已隐忍就试之由。“夫所谓博学者”一段，鸣其悲愤。后幅“方今天下”一段，写其怀抱，视世绝卑，自负绝大，极用意之作。“君子小人之所悯笑”：君子小人，犹言人人。《周礼·乡大夫》：“帅其吏与其众寡。”众寡者，言乡人或众寡无定也。此言人人悯笑，无分君子小人也。“夫所谓博学者”节：博学宏辞，美称也。惟公足以当之。而顾不能中选，甚羞与今世之中选者比伦，而又不能不隐忍与之同试；甚愿与屈孟五子同志，而又不能效其不与斗筲者同试。心所耻，而行不能从。己所耻，而人不能谅。层层感愤，迸露纸上。“必知其怀惭，乃不自进而已耳”：谓怀惭之极，至于自甘终不进取乃已。“作唐之一经，垂之于无穷”：极自负语。公盖奴视一世人。

《重答李翊书》

韩公文如主人坐于堂上，而与堂下奴子言是非。然不善学之，恐长客气。

《代张籍与李浙东书》

笔端大崚嶒。若出他手代盲人干有位者，气必不能自振矣。

《答李秀才书》

义深而文淡永。

《答陈生书》：“孰信哉，信乎己而已矣！”

陈生必求俯仰趋时之术，故告之以此，所谓对症下药也。不然，专信己则足以长傲。王介甫云：“时然而然，众人也。已然而然，君子也。”语弊亦似此。

《与李翱书》：“今而思之，如痛定之人思当痛之时。”

能达难白之情。

《答胡生书》：“不知者乃用是为谤”节

言不惜称道揄扬之爱惜也。彼辈自有可合之人，吾不因其可以干泽而思与之苟合。若能如此，则可孤行而不恤众谤，而生又不能。生离乡远出，本为求仕，非徒求韩公之知也。是者指上文相知称道云也。

《与崔群书》：“风土不并以北。”

不与江北比并也。“自古贤者少不肖者多”节：悲感交集。王荆公《与段缝书》中段为曾子固代鸣不平，文气脱胎于此。“人固有薄卿相之官”节：愤激出奇想，沈痛至矣。“仆无以自全活者”一节：后路绝深痛。

《与陈给事书》：“衣食于奔走。”

造句奇。

《与冯宿论文书》“以此而言”节

自负语。绝沈著。

《与祠部陆员外书》“文章之尤者有侯喜者”节

称人之长，造句俱极跌宕。

《应科目时与人书》

其意态诙诡瑰玮，盖本诸《滑稽传》。干泽文字如是，乃为轩昂，他篇皆不能自振。

《与孟尚书书》

此为韩公第一等文字，当与《原道》并读。

《答吕毉山人书》

绝傲兀自负。

《答渝州李使君书》

李盖有所干于要路，求韩公为之道地，故答之如此。“传曰：君子俟命”节：既以安命俟命之说进，又言李君亦烂熟安命俟命之说，如常御之饮食，厌饫久矣，无益于事，故增愧。

《答元侍御书》：“斥其余，以救人之急。”

斥，远也。挥而远之，谓散去也。

《与鄂州柳中丞书》

文气绝劲。

《与鄂州柳中丞第二书》“就令如是”节

砉然入人之肺腑，故足以作忠孝之气。“夫远征军士”节：论事之文，不逊贾、晁。

《送陆歙州诗序》“我衣之华兮”节

洒然而来。

《送孟东野序》

天择物之善者，而假之鸣。其为鸣盛与鸣不幸，惟天之所命耳。文之立意止此，征引太繁，颇伤冗蔓。“维天之于时也亦然”：通首按住“天”字。

《送许郢州序》：“而能与卑鄙庸陋相应答如影响。”

四字并用，措语过重。“情已至而事不从，小人之所不为也”：转换处痕迹未化，便可直接本事，不须为二语纽合也。“故其赠也，不以颂而以规”：收句俗笔。

《上巳日燕太学听弹琴诗序》

和雅渊懿，东京遗调。

《送齐皞下第序》

入题连用三“乎”字，俗调。篇末一一回缴前文，俗调。

《送陈密序》

闲淡有体。

《送李愿归盘谷序》

别出奇径，跌宕自喜。

《送董邵南序》

沈郁往复，去肤存液。

《赠张童子序》

前半志选举，疏健。后半勖童子，简宕。

《送浮屠文畅师序》

辟佛者从治心与之辨毫芒，是抱薪救火矣。韩公言若无中国之圣人，则彼佛者亦如禽兽。为物所害，莫能自脱。如此立说，彼教更从何处置喙？立言有本，故真气充溢，历久常新。

《送何坚序》

前半磊落而含游戏之声，收复奇情幻出，合读之，但觉狡狯不测。

《送廖道士序》

磊落而迷离，收处绝诡变。

《送王秀才序》

淡折夷犹，风神绝远。

《送孟秀才序》

叙述絜训词当。

《送陈秀才序》：“如是而又问焉，以质其学。”

只此一意，再作往复，亦复傲兀自喜。

《送王秀才序》

读古人书，而能辨其正伪醇疵，是谓知言。孟子以下，程朱以前，无人有此识量。

《送幽州李端公序》

骨峻上而词瑰玮，极用意之作。

《送区册序》

送区宏南归诗傲兀跌宕，此文当是一时作，故蹊径与句之廉悍，并与诗相类。

《送张道士序》

立言绝善。“诗宁当不俟报”：述上书不报事，立言飘洒，不著痕迹。

《送高闲上人序》

事之机括，与心相应。事不如志，则气挫。所向如意，则不挫于气。荣辱得失，不纠缠于心，此序所谓机应于心不挫于物者，姚氏以为韩公自道作文之旨。余谓机应于心，熟极之候也。《庄子·养生主》之说也。不挫于物，自慊之候也。《孟子·养气》章之说也。不挫于物者，体也，道也，本也。机应于心者，用也，技也，末也。韩公之于文，技也进乎道矣。

《送殷员外序》

字字峭立，倜傥轩伟。

《送杨少尹序》

唱叹抑扬，与《送王秀才序》略相类。欧公多似此种。

《送权秀才序》

酬应之作，亦自不俗。

《送湖南李正字序》：“往时侍御有无，尽费于朋友。”

有无，犹多寡也。《檀弓》：“称家之有无。”言尽家之财，无问或多或寡，罄用之也。此言侍御尽家之财，皆费于朋友也。

《送石处士序》

唐时处士声势，足以倾一世。韩公颇不满于石、温二生，观寄卢仝诗可见。此文前含讥讽，后寓箴规，皆不著痕迹，极狡狯之能。

《送温处士赴河阳军序》

此种起法，创自韩公，然不善为之，譬若唐人为官韵赋。往往起四句峭健壁立，施之于文家，则于立言之体大乖。汉文无起笔峭立者。按之固自有序也，不可不察。

《送郑尚书序》

气体似《汉书·匈奴传》。

《送水陆运使韩侍御归所治序》

此即条议时事之文，铺叙处绝警耸。“吾以为边军皆不知耕作”：接笔绝遒紧。

《石鼎联句诗序》

傲兀自喜，此等情事亦适与公笔势相发也。

《欧阳生哀辞》

前半叙述矜当，后半就“父母老矣”反复低回，绝耐328-1 诵。“詹闽，越人也”：油然入情。

《祭穆员外文》

瘦折奥峭。

《祭郴州李使君文》

亦不出六朝轨范。不使一秾丽字，不著一闲冗句，遂尔风骨遒上。通首不转韵，古无此体。宋人为长短句祭文，则皆一韵到底。

《祭河南张员外文》

以奇崛鸣其悲郁，鏖战神鬼，层叠可愕。

《祭薛中丞文》

无俊健之骨，不似韩公手笔。当是同僚所为，而薛氏托公名为重耳。

《潮州祭神文》第二首

别出才调，岸然入古。

《祭柳子厚文》

峻洁直上，语经百炼。公文如此等，乃不复可攀跻矣。

《吊武侍御所画佛文》

置身千仞之上，下视昧昧者，但觉可怜悯也。公诗如谢自然谁氏子，文如孟尚书书，及此等，当观其卓然不惑处。此篇吊辞亦绝古劲。

《李元宾墓志铭》

志中不称元宾之长，而铭词著“才高乎当世，行出乎古人”二语，故尔可贵。若通首赞颂不休，不足取信矣。

《崔评事墓铭》：“外尽宾客于其所止，其来如归。”

尽，礼也。凡崔君栖止之处，族宾皆来归也。“虽不肖收之如贤”：王介甫叙人之长，皆学此等。

《施先生墓铭》

或先叙世系，而后铭功德。或先表其能，而后及世系。或有志无诗，或有诗无志。皆韩公创法。后来文家踵之，遂援为金石定例。究之深于文者，乃可与言例。精于例者，仍未必知文也。

《考功员外卢君墓铭》

“大历初，御史大夫李栖筠由工部侍郎，为浙西观察使。”起笔逆，此处接笔逆，以下得势矣。“以老故，自任者以千百数”：老故，犹称老成、故旧。

《施州房使君郑夫人殡表》：“此非其丘。”

狐死正丘首，不忘本也。权殡于此，终当反葬，故曰“非其丘”。

《监察御史元君妻京兆韦氏夫人墓志铭》：“率所事，所言皆从仪法。”

家世可详则详之，行谊无可详则只二语。

《登封县尉卢殷墓志》

朴老。

《兴元少尹房君墓志》

“谨饬畏慎。”称其贤只四字。“子与吾儿次卿游”：古者兄弟之子亦称子，故曰吾儿。称侄，俗也。

《河南少尹李公墓志铭》

“京兆尹符县割畀之”：下符于万年，割田与之也。“以崇文幕府，争盐府因革，便不便，命公使崇文”：或因以盐井与之，或遂革之，二者孰便，命使者往治也。“迁苏州，李锜前反，权将之戍诸州者”：公未迁苏，李锜已先反于镇海。公至苏十二日，贼始至苏也。“皆敛兵立不逼”：新书言贼钉公于舷，志为饰词。“锜命械致公军”：致于镇海军也。“锜适败缚”：锜败为其属所缚，故曰败缚。“民抱扶迎尽出”：抱幼扶老皆出迎。“奈何乎公”：奇句。

《集贤院校理石君墓志铭》

石处士之名，殆能倾一世人，而韩公不甚许之，观铭诗可见。寄卢仝诗亦寓讽刺。卒之籍、湜、郊、岛辈，皆有以自表见于后世，而温、石二公，仅见于韩公之文而已，盛名足据乎？

《江西观察使韦公墓志铭》

他文提振处绝耸矫，此稍逊之。“不足张职”：观察使位高禄厚，则所职宜巨。三州职事无几，故云不足张职。“人去渫污，气益苏”：既为南北市，又为长衢，故人去卑湿而气苏也。“马以不连死”：马多无经年不一死者，不连死谓不相继以死。“前走七州刺史”：谓七州刺史奔走于前也。

《河南府王屋县尉毕君墓志铭》

“尚书生埛家破时，埛生始四岁”：此处入主位不清，后并混淆。谨以公他文之法准之，妄易数字云：君之父也，君讳埛，字某，家破时，君生始四岁。“闻君笃行能官，请相见”：上文不易，则此处“君”字无胎。

《襄阳卢丞墓志铭》

“常最其列”。于同列中居最也。“今年实元和六年”：奇句。

《唐朝散大夫赠司勋员外郎孔君墓志铭》：“昭义节度卢从史，有贤佐，曰孔君。”

此等起法，维韩公笔力警耸矫变，无所不可。若他手为之，恐偾张而长客气。故不如朴拙按部之犹为近古也。

《唐银青光禄大夫守左散骑常侍致仕上柱国襄阳郡王平阳路公神道碑铭》

“割余雩都，作县安远”：割雩都县之余地，析置安远县。“陶甓而城罢，人屡筑”：土城易崩，故屡筑甓城，一劳永逸也。“人不岁苫”：以草覆屋，每岁易之，故曰岁苫。有陶瓦，故不岁苫。“至则出仓米，下其估半，以廪饿人”：句酷炼。“坐牢江东心”：坐镇以坚江东士卒之心。

《乌氏庙碑铭》

最善取势。左领君、中郎君、尚书君，三世同庙。不叙左领、中郎事迹，专叙尚书，大家之文。所以遒简也。低手三世各铺叙几句，便无此劲洁。

《唐故河东节度观察使荥阳郑公神道碑文》

“削四邻之交贿，省姱嬉之大燕”：偶句伤气。“施罢不俟日”：或行或罢。

《魏博节度使沂国公先庙碑铭》

起最得势，朴茂典重，近追汉京，远法《尚书》。序文疏简，著意在铭诗，而终不称其先世功德一字，可谓有体。

《刘统军碑铭》

“公由游寄”：因游浮寄于蜀也。“盖古有云：人职其忧，无事于职，而与固谋”：四言诗中有此收束瘦劲之笔。“蔡卒幸丧”：幸许有新丧。“新师不牢”：士卒心不固。“劻勷将逋”：幕府诸人也。“声驾元侯”：驾其上。“脱权下威”：不揽权也，下弛也。

《衢州徐偃王庙碑》

衢州有徐偃王庙，其事本支离漫诞，文亦以恢诡出之。命意甚远，其神在若有若无之间，想亦营度既久而后得之。“藩拔级夷”：藩篱撤，阶级平也。

《袁氏先庙碑》：“莫不官称。”

能称其位。

《曹成王碑》

贬潮与降良事小振，平李希烈事大振。凡叙事皆分大小，为主宾，骤看乃似直叙漫铺。韩文志传中有两篇相对偶者，如曹成王、韩宏两篇为偶，柳子厚、郑群两篇为偶，张署、张彻两篇为偶。推此而全篇可以为偶者甚多，惜不能一一而称量而配合之耳。

《试大理评事王君墓志铭》

以蔡伯喈碑文律之，此等文已失古意。然能者游戏，无所不可。末流效之，乃堕恶趣矣。“妻上谷侯氏，处士高女。高固奇士，自方阿衡太师，世莫能用吾言，再试吏，再怒去”：通首写奇崛疏狂之态，皆因此事而引申之。

《扶风郡夫人墓志铭》：“克受成福，母有多子。”

金石文，造句正轨。

《殿中侍御史李君墓志铭》：“愈追占其梦曰”节

叙占梦事，与前叙推算事首尾两相映发，余俱不甚着意。

《秘书少监赠绛州刺史独孤府君墓志铭》：“戴美世令，而年再不赢。”

上戴前人之美，世有令德，父子俱不永年。

《虞部员外郎张府君墓志铭》：“而独以其死累余，可伤也已。”

淡宕遽收。

《检校尚书左仆射右龙武军统军刘公墓志铭》：“殊不敢以不见舍望公。”

舍，谓开城次舍之也。望，怨望也。

《监察御史卫府君墓志铭》

集中有《与卫中行书》，交谊绝厚。而铭其兄墓，专叙其合药一事，极愚可悯。若中行存世俗之见，只肯称美而不称恶，公或俛从之，而夹叙其善事一二，则文不能如此之奇警矣。自欧、王已不能行此直道于人，后世更无论已。“趾美进士，续闻成宗”：趾美，犹踵美，续令闻成大宗也。“君虽益厌，然不能无万一冀”：二句袭《封禅书》。

《河南令张君墓志铭》

“无敢阑入”：阑，犹防也。张君有防范，诸曹不敢参入一语也。凡称阑入，皆越入定防之内。《汉书》“户殿门失阑”，亦失防守之义。“棘棘不阿”：促促棘棘，他书不经见，所谓已出。“君独疏言，治迫岭下”：他手摘录疏言，必数句乃了。此仅一句，故遒。“尚书有经数”：经，常也，经费字出《平准书》。“留噤不敢从”：留，留牒不下民间也。噤，不应观察之求，亦未声言与之争也。“其兄将作少监，昔请铭于右庶子韩愈”：观集中《祭张十一文》，张与公往还情事最密，而此仅一句，故知文各有裁。

《凤翔陇州节度使李公墓志铭》

“守卒出”：天子蒙尘，故守卒弛而放出罪人也。“随走所幸”：走德宗所至之地。“不宜规小利，起事盗恩”：起事，起边衅也。盗恩，每有小获，报捷朝廷，辄予以恩，是盗窃也。“贩者负入褒斜，船循渭而下”：褒斜不通舟车，肩负以入西上也。船循渭，东下也。“首尾相继不绝”：此句兼承上二句。

《中散大夫少府监胡良公墓神道碑》

“使人自京师南走八千里，至闽南两越之界上，请为公铭，刻之墓碑于潮州，刺史韩愈曰”：三十四字为句，岸然自喜。“遭谗府介”：介，绍，皆佐人者也。魏公开府郑滑，以胡为佐，故曰“府介”。“不配其有”：言官不称其能。

《故相权公墓碑》

矜慎简炼，一字不苟，金石文字之正轨也。“公在相位三年”节：叙事先其尤大者，简当。“其所设张举措”节：叙权公相业，专述用人一节。大抵嘉善而矜不能，和而不失其正，二句该之，而文特矜炼。只此是叙名臣之法。若一一叙列事迹，则累牍不能尽矣。“以幾教化”：冀以教化迁人于善。“多所助与，维匡调娱”：不能者助之，能者与之。维持匡救，正也。调停娱乐，和也。“不为声章”：不为严刻之条教。“其在山南河南，勤于选付”：选付，选择事之要务即与分付，不繁琐，无留滞也。“凤鸟不至”：奇句。“半途以税”：税，止也。用税驾字。“出入屏毗”：出为藩屏，入为天子所毗也。

《平淮西碑》

“大慝适去”：谓安史也。“又况一二臣同”节：叙诸将皆述皇帝诏言，故文气振拔异常，通首得势在此。

《南海神庙碑》

笔力足以追相如作赋之才，而铺叙少伤平直，故王氏谓骨力差减也。然古来文士，并以赋物为难。盖藻绘三才，刻画万态，而不可剽袭一字，故其难也。后人虽缀前人字句为文，又不究事物之情状，浅矣。

《处州孔子庙碑》

太史公《孔子世家》赞数十语，文外有无限远神遥韵。此文前半赞叹孔子，无复不尽之味，不无遗恨也。“自天子至郡邑守长，通得祀而遍天下者，唯社稷与孔子为然”：切定祀事，不泛作孔子颂，是文家定法。

《罗池庙碑》

此文情韵不匮，声调铿锵，乃文章第一妙境。情以生文，文亦足以生情。文以引声，声亦足以引文。循环互发，油然不能自已，庶可渐入佳境。“光显矣，已而摈不用”：不叙一事，文各有裁。“荔子丹兮蕉黄”：九歌嗣响。

《黄陵庙碑》

此等题以高简为要，百数十言足矣。若与剖晰〔析〕考证，必且阙疏不当。“故《九歌》辞谓娥皇为君，谓女英帝子”：此等故无确据，如此说，亦自可从。“其下言方乃死者，所以释陟为死也”：既以陟代死字，则下文死字为复，而方乃二字不可解说矣。“如言舜南巡而死，宜言下方，不得言陟方也”：帝王之死，皆可称陟，则生时所至之处皆称陟，如后世之称幸者，亦无不可。必谓南去不得言陟，亦未然也。且自大别至零陵，皆溯江水湘水而上，溯逆流二千余里，亦不得称下方。“二妃之力，宜常为神，食民之祭”：谓二妃有功于舜，遂宜为神受祭。其说亦疏。且何以立专祠祀于湖北，亦宜有说。

《江南西道观察使中大夫洪州刺史兼御史中丞上柱国赐紫金鱼袋赠左散骑常侍太原王公神道碑铭》：“军息之不已，掌吏坏产，犹不释囚之。”

贷钱于军，而取其息。息日增加，取之无有已时。既破产，则囚追。

《司徒兼侍中中书令赠太尉许国公神道碑》

桐城姚郎中云：“观宏本传及《李光颜传》，载宏以女子间挠光颜事，与志正相反，退之谀墓，亦已甚矣。而文则雄伟，首尾无一字懈，精神奕然。”“指付必堪其事”：指，意指也。付，委以事也。“又首变两河事”：河东、河内。“若兵北过河，我即东兵以取曹”：由郓至河东，故北过河。汴在郓西，故东兵。“归财与粮以济诸军”：归，输也。“师道之诛”：若他手为之，则曰“诛李师道”也，与上文对举矣。退之则随手变换，无所不可。“承五乱之后，掠赏之余”：掠，乱兵掠去也。赏，乱时重赏购募也。“赞元经体”：经野体国也。“汴之南则蔡，北则郓”节：叙次既毕，复摘其尤大者著议，以最其功。笔端大廉悍，亦其位置裁布有以显之也。“察其338-2 呻，与其睨眴”：其所苦也，其所伺也。“三年而墟”：谓三年之内，蔡郓并为墟也。“天施不留，其讨不逋”：天之所施不338-1 留，谓魏博也。天之所讨不稽逋，谓蔡郓也。

《柳子厚墓志铭》：“今夫平居里巷相慕悦”节

此段为俗子剽袭烂矣，然光气终自不灭。

《昭武校尉守左金吾卫将军李公墓志铭》

“以先朝时，当信妄人柳泌能烧水银为不死药”：妄人，韩公于事后贬之之名也。当荐时固不以为妄矣。“大支于今，其尚有封”：言太宗之支，久不当有封矣。赖成王特起，故尚有封也。“谁黜不复”：谁，犹云谁谓也。

《朝散大夫越州刺史薛公墓志铭》：“皆家归之。”

归之，如自归其家也。

《楚国夫人墓志铭》

“又太尉刘公甥内外尊显”：夫人于韩氏为内家，于翟氏为外家。韩宏称母之族刘氏又外家也。“司徒公曰”节：两层意相配，而词不对。王荆国于此等则皆置对停匀矣。“高陵相汉，义以家酬”：翟方进封高陵侯，其子翟义倾家以酬国恩。“孰盛与夷”：等，夷也 [2] 。

《国子司业窦公墓志铭》

“比四代仍袭爵名”：谓同昌以上四代，皆封西河公。“佐六府五公”节：五府六公 [3] ，而仅叙崔纵、郑馀庆，余皆不叙，文所以简贵正在此。而叙事简直有法，故文气遒而不冗。“公始佐崔大夫纵留守东都”：两层意对立而词亦渐相耦，已开王荆公志文法。“铭”：酷炼，然伤雕琢，足以开茁轨之习矣。“圣愕旋河犊引比”：谓孔子闻窦鸣犊死，临河而返。“相婴拨汉纳孔轨”：谓窦婴拨汉乱，纳之于正大之轨也。

《正议大夫尚书左丞孔公墓志铭》

通首得势在前半，叙去官事。前半得势又在首句。笔愈提，则气愈振。“臣与孔戣同在南省”节：疏文绝似《汉书》诸杂奏记。“如戣辈在朝，不过三数人”：他手为之，必有“足以致治”四字。“自海抵京师”节：叙事绝狡狯。“绝海之商，有死于吾地者”：海外诸国商人中有海隔绝也。“尽没有之”：没入官而据为己有也。“厚守宰俸而严其法”：不许守宰没海商之货，故严立法令也。“观吏厚薄缓急，或叛或从”：待之厚而缓其禁，则从；待之薄而操之急，则叛。“以破诸黄为类，向意助之”：谓与淮西河南北等类也。“岭南嚣然”：叙诸黄事住此，不申言孔公料事之明，最为简裁。铭：谓吾不得见孔子而见其孙云云，其或尚与孔子类也。铭词绝奇。

《江南西道观察使赠左散骑常侍太原王公墓志铭》

以江南西道观察使，特叙一段于中以为主峰，余则叙官阶于前，叙政绩于后，章法变化。为王公作神道碑，又作墓志铭，二文无一字同。观此知叙事之文，狡狯变化，无所不可。神道碑于叙官阶逐段叙其政绩，此篇首先将官阶叙毕，然后申叙居某官为某事。“征命拜中书舍人”：拜中书舍人，与除江西南道观察使事迹，即叙于官阶之下，与神道碑同一位置，有变有不变也。“丞相闻问语语验”：闻其言而问之也。“以其诳匈渔利，夺编人之产”：诳，欺也。匈，求也。以二者渔利。编人，谓户口编列版籍。《相如传》云：“非编列之民。”“钱余于库，米余于廪”：二句同神道碑。“公之为拾遗”：篇首已叙官阶，此下再申叙事迹。此等蹊径于文体为已卑，王介甫多学之。“旬岁皆称其便”：旬，遍也。周，一岁也。旬月，周一月。旬日，周天干之十日也。“铭”：用韵法创见。“我最其迹”：考“成有殿最”，“最”字本此。《韩宏碑》“最功定次”亦如之。

《殿中少监马君墓志》

情韵不匮。凡志墓之文，惧千百年后谷迁陵改，见者不知谁氏之墓，故刻石以文告之也。语气须是对不知谁何之人说话，此文少乖，似哀诔文序。

《南阳樊绍述墓志铭》

道路所遇及器物门里杂铭二百二十句：谓山水泉石诸古迹皆可为铭。“然而必出于已”节：退之言属文，皆亲切有味。“于辞于声天得也”：若叙知声如叙其于辞，则冗长不警拔矣。前半叙其文辞，铭辞亦专赞其辞，而此言其于声云云。警绝。“后皆指前公相袭”：公心之所安，而昭彰无疑者。《诗》“公然来思”、《左传》“贿赂公行”，意皆如此。

《中大夫陕府左司马李公墓志铭》

“王孙道明唐初以属封淮阳王”：天潢族属。“景融亲益疏不王”：于亲属益疏远也。“鲁公真卿”：不称姓，古法。“尹惭其廷中人曰”：言对廷中人有惭色。“拾掇三年，无所得”：言摭拾其罪过不得。“是与其敌，故得用”：言与宰相为亲故。“词愈下而微，既极复飞”：言王封后累世式微也，言穷极无家。

《故幽州刺史判官赠给事中清河张君墓志铭》

“奏君名迹中御史选”：谓声名行迹也。“发半道”：谓张君行至中途。“轹蹙我事，无庸杀”：戒张御史戒其徒。“君出门骂众曰”：著语极精神。“其友侯云长佐郓使”：郓于范阳相去不千里。“世慕顾以行”：东有所慕，西有所顾，犹瞻徇也。噎喑，犹嗫嚅不敢出声也。

《河南府法曹参军卢府君夫人苗氏墓志铭》

“其族世所谓甲乙者”：崔、卢，唐世所称巨族。甲、乙犹云第一、第二也。“有携有婴”：携，牵以行也。婴，在抱也。

《故贝州司法参军李君墓志铭》

李翱善为文，故公此首尤矜慎。稍变其豪横之气，而出以瘦劲。“圹于丁巳”：掘坎也。“坟于九月丁酉”：四周圆卑，中隆起也。“窆于丁卯”：下棺也。“翱其孙也，有道而甚文，固于是乎在”：收处绝疏古，化去笔墨痕迹。

《处士卢君墓志铭》：“贵兮富兮，如其材得何数兮。”

材应得之，贵富不足数也。

《虢州司户韩府君墓志铭》

凡墓志之文以告后世，不知谁何之人。其先人有可称则称之，其身无可称则不著一语可也。此文合法。

《女拏圹铭》

“愈之为少秋官”：替代语，破文体。“言佛夷鬼”：自然沈痛。

《乳母墓志铭》

铭者，自名也。自述先祖之德善行义，刻之金石，长垂令名，故字从金从名，不必有韵之文而后为铭也。观《孔悝铭》可见亦有先叙事迹，后更为铭诗者。欲使后世歌颂功德，故诗之也。别有铭相警戒者，如《金人铭》、《十七铭》之类，为数语便于记诵，亦昭著使垂不朽，既自警，亦警人也。又六朝人遇山水古迹，多为铭，亦刻石，使众著于耳目之义。总之，铭也者，垂后著名之通称，不分词之有韵无韵，亦不分文之为颂为箴也。

《瘗砚铭》

“复其质，非生死类”：归于土，故曰复质。“全斯用，毁不忍弃”：谓全时则用之。

《毛颖传》

东坡诗云：“退之仙人也，游戏于斯文。”凡韩文无不狡狯变化，具大神通。此尤作剧耳。

《送穷文》

“傲数与名”：名数皆学之粗迹。“文穷不专一，能怪怪奇奇，不可时施，只以自嬉”：四语足尽韩文之妙。“不可时施”：言不可施于时。“企足以待，置我仇冤”：言我企足以待彼，而彼置我于冤仇也。“子知我名，凡我所为，驱我令去，小黠大痴”：四句错杂成文，“驱我令去”句，当在“凡我所为”之下。“惟乖于时，乃与天通”：精语惊人。“携持琬琰，易一羊皮。饫于肥甘，慕彼糠糜”：琬琰、肥甘，谓百世不磨之名。羊皮、糠糜，谓遇时之浮荣也。

《鳄鱼文》

文气似《谕巴蜀檄》。彼以雄深，此则矫健。“出贡赋以供天地宗庙百神之祀之壤者哉”：长句耸拔。

《故金紫光禄大夫检校尚书左仆射同中书门下平章事兼汴州刺史充宣武军节度副大使知节度事管内支度营田汴宋亳颍等州观察处置等使上柱国陇西郡开国公赠太傅董公行状》

着意在谕回纥、谕李怀光，及入汴州三事，余皆不甚措意。惟有所略，故详者震耸异常。“尔之马岁至”节：微有描摹《左传》痕迹。

《论今年权停选举状》

此首与下《御史台上论天旱人饥状》、《请复国子监生徒状》，当时奏议文字如此，虽以韩公为人，气体仍自不古。

《复仇状》

柳子厚此议最为允当。

《钱重物轻状》

颇似贾生《博祸七福疏》。

《为韦相公让官表》

韩公为四六文，亦不厕一俗字，欧王效之，遂开宋代清真之风。

《论捕贼行赏表》“昔秦孝公用商鞅为相”节

引用太烂漫，苏长公文多似此。

《潮州刺史谢上表》

“苟非陛下哀而念之”节：求哀君父，不乞援奥灶，有节概人固应如此。“臣于当时之文，亦未有过人者”：如奏议文字及试礼部吏部之文。“东巡泰山”：此则阿世取悦。韩公于此等处，多信道不笃。

《论孔戣致仕状》

孔公墓志铭中节录此状数语，绝古茂。而此文亦平平耳。所谓于当世之文，亦未有以过人也。

《论淮西事宜状》

“难处使先”：凡有艰难之处，使先冒其锋也。“悉令却牒，归本道”：以客军各归本道，而以其兵器给召募人。“临城小县可收百姓于便地，作行县以主领之，使免散失”：从前各处堡栅皆置兵马，则百姓倚以无恐。今兵马聚为四道，则各处无声援，不免散失。故无兵马屯聚之处，则作行县以主领之。

《论变盐法事宜状》

“积数虽多，不可遽算”：每斤失利七八文，积至百千亿斤，则失利无算也。“及至院监请受”：车牛到官，请受而用之。“不用门户，皆被停留”：不用之车牛，皆暂停住。“轮纳之时，人事又别”：犹今俗称交卸。“凡是和雇，无不皆然”：载盐时须轮次，交纳时又有规条，不得自由。

[1] 似应作“亦有所谓得云益灵者”。

[2] 据上文，应作“夷，等也”。

[3] 据上文，应为“六府五公”。

昌黎外集

《芍药歌》

太烂漫，不似韩公诗。

《海水》

层折不穷。

《与少室李拾遗书》

敦谕隐士之文，以六朝骈文为雅，若散文，则三四行已足，如两汉中诸小简可也。

《答刘秀才论史书》“且传闻不同”节

退之实见史不易为，为之者皆不免草草，率尔言及此，则虽迁、固，亦不免自心惭愧也。假令迁、固同传一人，同叙一事，其传闻爱憎，仍各不同也。欲不谓之草草得乎？退之不为史，正识力大过人处。

《鄠人对》

“然或陷于危难，能固其忠孝”：“然或”二字接法不古。“矧非是希免输者乎”：“矧”字不法。

《题李生壁》

低回唱叹，深远不尽，无韵之诗也。“昔时无度量之心”：度量，谓为之限制，如布帛之有幅也。无度量，谓不为限制，烂漫而无所不可也。

《祭董相公文》：“雨水于云，渎水于坤。蕃昌生物，有假有因。天眷唐邦，锡之元臣。”

雨、渎比元臣，云、坤比唐邦。

《顺宗实录》

为张荐、令狐峘立传，俱不宜阑入《实录》中。若张万福、陆贽、阳城，为一时伟人；王叔文、王伾、韦执谊，为一时奸回，自宜详叙颠末。然张、陆、阳皆德宗朝人，尚不宜阑入《顺宗实录》，独二奸为与顺宗相终始耳。

柳河东集

《零陵三亭记》

昌黎志东野则仿东野，志樊宗师则仿宗师，其作《罗池碑》似亦仿此等文为之。然如“裨谌宓子”等句，实未脱唐时骈文畦径，昌黎不屑为也。

《对夕月》

柳子厚《对夕月》开洪容斋、王伯厚及近世顾亭林、钱辛楣、王怀祖之先，故知古人读书非卤莽者。

白氏长庆集

《醉后走笔酬刘五主簿长句之赠兼简张太贾二十四先辈昆季》

自首至“月夜”句，叙昔年与刘及张、贾兄弟同居符离。自“我年渐长”至“骇人”句，叙公与张、贾先后登科，而刘未得科第。自“元和运启”至“才微”句，公自叙遭际明时，得官禁近。自“晚松寒竹”句至末，叙重与刘君相聚，刘有赠诗而公酬之。

《霓裳羽衣舞歌和微之》

自首至“长引声”句，叙元和时，曾于内宴时见霓裳舞。自“当时”至“各星散”句，叙在杭州时，曾教妓学霓裳舞。自“今年五月”至“图写出”句，叙在苏州以书问元，元以霓裳谱答之。自“我爱”至末，言将取苏妓教之。

《池上作》

西池、南潭，皆池中胜处也。

李义山集

《重过圣女祠》

圣女祠，集中凡三见。程氏以为皆刺当时女道士者。萼绿华降羊权家，杜兰香数诣张硕，皆以仙女而与男子交际，所以深讥之也。

《题僧壁》

集中有《赠田叟》诗，第六句云：“交亲得路昧平生。”程氏谓此篇亦是彼诗之意。穷途以求故人，倾身纳交而弃我如遗，犹之舍生求佛，而卒无所得。“琥珀初成忆旧松”：按旧松，似指令狐楚。谓己少时，赖以奖借成名。

《潭州》

大中元年，郑亚廉察桂州，义山为从事，是年李德裕贬潮州。程氏以为义山经过潭州时，闻德裕之贬而作是诗。

《赠司户刘349-1 》

程氏以为义山为桂州判官时，当自桂林奉使江南，又使南郡，003-1 贬柳州司户当在此时，或道途舟次相遇，而赠此诗。

《饮席戏赠同舍》

同舍，盖妓席惜别者。

《令狐八拾遗绹见招送裴十四归华州》

“二十中郎”，用谢万事。郗方回为王羲之妻舅。谢道韫为王凝之妻。裴十四当是携家同行，但不知与令狐氏是何等姻亲耳。

《寄令狐学士绹》

唐书史绹夜对禁中，烛尽，帝以金莲华炬送还。“夜吟”句，美其恩遇之隆也。

《少年》

此刺当时勋戚子弟。

《药转》

程注云：“此篇淫媟之辞。”朱竹垞以为药转字出道书，如厕之义也。

《隋宫》

唐人讳渊，紫泉即紫渊。谓长安也。芜城，扬州也。刺隋锁长安之宫殿，而欲家于扬州。

《杜工部蜀中离席》

朱鹤龄以为拟杜工部之诗，雪岭松州等俱切老杜肃、代朝事。程梦星以为柳仲郢镇东蜀，辟义山为判官检校工部郎中，诗作于是事。题当为辟工部。国藩按：工部郎中，京朝之官，非幕府之官也。检校工部则可，辟工部则不可。朱说近之。

《梓州罢吟寄同舍》：“五年从事霍嫖姚。”

霍嫖姚，喻柳仲郢。

《无题二首》

二诗言世莫己知，己亦誓不复求知于世。托辞于贞女，以自明其波澜不起之志。

《昨日》

此冶游惜别之诗。

《子初郊墅》

集中又有“子初全溪作”。朱氏程氏未著子初何人。

《井络》

第七句，是作意预警奸雄辈，无恃蜀中之险而图割据也。

《宋玉》

此诗吊宋玉所以自伤也。当系自桂林奉使江陵时作。

《奉和太原公送前杨秀才戴兼招杨正字戎》

杨敬之，兼太常少卿。二子戎、戴同日登科。朱注：“太原公，王茂元也。”第三句，送戴。四句，招戎。

《临发崇让宅》

《西溪丛语》：“洛阳崇让坊有河阳节度使王茂元宅。”临发者，将由洛阳王宅赴京也。

《野菊》

朱氏云：“此诗又见孙逖集，题作《咏楼前海石榴》。”程氏云：“此诗与九日诗词旨皆同。《野菊》命题，即君子在野之叹。”国藩按：程氏说是也。义山以官不挂朝籍为恨，故以未尝移栽御筵，不能不致怨于令狐氏耳。

《过仆射旧宅》

伊慎，兖州人，大历间以军功封南兖郡王，历官检校尚书右仆射，兼右卫大将军。末二句，朱氏以为义山时自桂林奉使江陵，故有此语。程氏以为伊慎立功初在岭南，后在湖襄。愚意当从朱说。

《闻歌》

程氏以此诗为宫妓流落在人间者而作。考唐德宗尝命陆贽草诏，使浑瑊访求奉天所失裹头内人，其事可证。观“细腰”句，似在江陵时所作。

《赠华阳宋真人兼寄清都刘先生》

此诗朱氏以宋真人为女道士。程氏谓义山以刘比周史，而自比于徐甲，推复至矣。义山文集有云“志在玄门”，宋真人必道侣也。

《重有感》

文宗太和九年十一月二十一日甘露之变，宦官既杀宰相王涯、贾352-1 、舒元舆等。时郑注为凤翔节度使，为监军所杀，王茂元在泾原，萧弘在鄜坊，勒兵以备非常。昭义节度使刘从谏三上疏问王涯等罪名。义山欲茂元入清君侧之奸，故有此诗。

《春雨》

此借春雨怀人，而寓君门万里之感。朱云：“玉珰缄札，犹今所云侑缄。”

《楚宫》

宋申锡为宦官所诬，贬开州司马，卒于贬所。开州属山南道，本楚地。程氏以为此诗吊宋申锡而作。

《宿晋昌亭闻惊禽》

《长安图经》：“自京城启夏门北入东街第二坊曰晋昌坊。”国藩按：末四句，言失群之胡马、挂木之楚猿，与此惊禽之心相同，即与义山之羁绪亦同也。

《安定城楼》

泾州保定郡本安定郡。此义山在王茂元泾原幕中时作。

《利州江潭作》

武后自册为金轮皇帝。父士彟为利州都督，生后。此诗在利州咏武后也。三、四句，即潭中之景寓怀古之意。五、六、七句，均以龙比武后。

《泪》

前六句，泪凡六种，固已可伤。末二句，以青袍寒士而送玉珂贵客，其泪尤可悲也。

《流莺》

末句亦自恨官不挂朝籍之意。

《七月二十九日崇让宅燕作》

程云：“集中有《七月二十八日夜与王郑二秀才听雨梦后作》七古一首。叙见知于王茂元而归结悼亡之意。”此诗仅后一日，所言亦复凄婉。疑七月二十八九为义山悼亡之日。

《赠从兄阆之》

鱼标鹿迹，言处处有机事机心也。

《九成宫》

送荔支者，而被天书恩幸。亦“一骑红尘妃子笑”之意。

《咏史》

此篇朱氏以为因文宗而发。今按三四句，咏文宗之俭，如史所称“衣必三浣”是也。五句，以马喻贤才，伤时无良臣也。六句，以蛇喻宦官盘结而不能去也。末句，言己为文宗开成二年进士，曾与众仙同咏霓裳也。

《无题》

此篇程注以为出秘书省调宏农尉时所作。三、四句，出为外吏而不忘禁省也。五、六句，言省垣朋游之乐。末句兰台，朱氏以为义山为王茂元所辟得侍御史事。

《赴职梓潼留别畏之员外同年》

畏之名瞻，韩偓之父，开成二年与义山同年进士。观前四句，似韩与义山同时娶妻，同年登第，而义山旋即悼亡。朱云：“义山与畏之为僚婿。”意或然与。时韩留京师。

《曲池》

此似冶游惜别之诗。

《留赠畏之》

程云：“此必将赴梓潼，往谒畏之，值其朝回而不一见，故有慨乎言之耳。”朱云：“左川即东川。”国藩按：此必自东川奉使入京一次。故自称曰“归客”。与前《留别畏之》诗非一时也。

《玉山》

程注：“此诗亦望恩干进之意。”国藩按：此人盖居势要而有才望者，三、四句，皆就山取譬，山能回日驭，谓其能回天眷也。山有上天梯，谓其接引甚易也。神仙，言其居要地。才子，言其负时望也。

《牡丹》

程云：“此艳诗也。”以其人为国色，故以牡丹喻之。首句原注：“典略云：夫子见南子，在锦帏之中。”

《一片》

程氏以此为幽期密约之诗。国藩按：此当致书友人，求为京朝一官，如陈咸致书于陈汤，得入帝城死不恨也。前四句，言帝城风景可望而不可即。后四句，言春去秋来，日月易逝，时事变迁，无使我更失望也。

《促漏》

此诗高棅以为拟深宫怨女而作。程氏以为托于闺情，亦怨令狐绹之不见答耳。

《可叹》

此诗程氏以为叹彼姝所遭非耦。起句结句盖曾与义山目成而不及乱也。愚谓此亦刺戚里之为女道士者。

《富平少侯》

此亦讥勋戚子弟。

《赠赵协律皙》

吏部相公，令狐楚也。时为当路所轧，置之散地，故曰宾馆徒在。安平公，崔戎也。以太和八年六月卒，故曰“妓楼已空”。第四句原注：“愚与赵俱出今吏部相公门下，又同为故尚书安平公所知，复皆是安平公表侄。”

《曲江》

太和九年正月，郑注言秦中有灾，宜兴土工厌之，乃兴曲江之役。是年十一月，因甘露之变，遂罢曲江亭馆。此诗所以慨也。天荒地变，王室之公忧也。伤春，义山之私戚也。当别有感耳。

《回中牡丹为雨所败》

回中，在安定高平，其中有宫。程云：“此二首乃叹长安故妓流落回中者，牡丹特借喻耳。”

杜樊川集

《长安杂题长句》第二首

“韩嫣”四句，言勋戚豪家之盛。末二句，言不游权贵之门也。

第三首

此首言方春景物之丽，士女冶游之盛，而已甘陋巷寂寞也。

第四首

“期严”四句，自言疏慵，不宜于从公，有稽〔嵇〕康七不堪之意。

《李给事中敏》

太和六年大旱，中敏以司门员外郎上言，请斩郑注以快忠臣之魂。帝不省。中敏以病告归。注诛，中敏被召，累迁给事中。又论仇士良不应荫子，为士良所怒，由是复弃官去。

《和白相公圣德和平致兹休运岁终功就合咏盛明呈上三相公长句四韵》

宣宗大中二年收复河湟，白敏中进诗，同时马植、魏扶、崔铉皆进诗。三相公，谓马、魏、崔也。“圣德和平”四句，盖白公题中语。

《送国棋王逢》：“浮生七十更万日。”

牧之是时年四十二三，若得至七十，犹有万日。

《西江怀古》

注家谓楚人指蜀江为西江，谓从西而下也。国藩按：诗中魏帝符〔苻〕坚等语，殊不似指蜀中者。六朝隋唐皆以金陵为江东，历阳为江西，厥后豫章郡夺江西之名，而历阳等处不甚称江西矣。此西江或指历阳乌江言之。

《池州李使君没后十一日处州新命始到后见归妓感而成诗》

“巨卿”句，用《后汉书·范式传》。“阿鹜”句，用《魏志·朱建平传》。“生子”句，用《任延传》。

《八月十二日得替后移居霅溪馆因题长句四韵》

据冯注，牧之于大中四年至湖州，五年八月得替，恰及一年，故曰“一年人住岂无情”。

《早雁》

雁为虏弦所惊而来，落想奇警，辞亦足以达人。

《湖南正初招李郢秀才》

李郢，字楚望，大中进士，长安人，唐末避乱岭表。冯注云：“李郢有《和湖州杜员外冬至日白358-1 洲见忆》诗，与牧之此诗用韵并同，此湖南当是湖州之误。”

《怀钟陵旧游》第一首

汉之豫章郡，隋改为县，唐改钟陵县，后改南昌县。征南，指沈传师也。传师太和元年卒，子枢、询皆登进士第，询历清显，至礼部侍郎，故以机、云比之。

第四首

冯注：《通典》：“南昌有龙沙。”《水经注》：“龙沙，沙甚洁白，高峻而阤，有龙形。”国藩按：此诗之意，谓沙之白细，就中可拣出蜀罗也。以比就红粉队中拣选绝色，盖携妓夜游之诗。

《咏歌圣德远怀天宝因题关亭长句四韵》：“圣敬文思业太平。”

宣宗徽号曰圣敬文思和武光孝皇帝。

《寄浙东韩358-2 八评事》：“一笑五云溪上舟。”

会稽若邪溪，徐浩改为五云溪。

《书怀寄中朝往还》

往还，犹云旧游。“为吏尘中势自回”：回，犹云变易也。

嘉祐集

《诗论》：“以为可以博生也。”

博，换也，贸易也。古琴曲有《不博金》，犹谚称“金不换”也。宋世有博马司，谓以茶易蕃马也。

元丰类稿

《序越州鉴湖图》：“谓湖不必浚者，曰益堤壅水而已。”

湖不必浚，前八说所无。益堤壅水，刁约、张伯玉之言也。

《宜黄县学记》：“则其材之不成，无疑固然。”

“无疑固然”四字，似当作固然无疑。

《越州赵公救灾记》

末段文气平衍。

《广德军重修鼓角楼记》

气体颇近退之，但少奇崛之趣。

东坡文集

《石钟山记》

自咸丰四年十二月，楚军水师在湖口为贼所败，自是战争八年，至十一年乃少定。石钟山之片石寸草，诸将士皆能辨识。上钟岩与下钟岩，其下皆有洞，可容数百人，深不可穷，形如覆钟。彭侍郎玉麟于钟山之顶建立昭忠祠。乃知钟山以形言之，非以声言之。郦氏、苏氏所言，皆非事实也。

《代张方平谏用兵书》

东坡之文，其长处在征引史事，切实精当；又善设譬谕，凡难显之情，他人所不能达者，坡公辄以譬谕明之。如《百步洪》诗，首数句设譬八端。此外，诗文亦几无篇不设譬者。此文以屠杀膳羞喻轻视民命，以棰楚奴婢喻上忤天心，皆巧于构想，他人所百思不到者。既读之，而适为人人意中所有。古今奏议，推贾长沙、陆宣公、苏文忠三人为超前绝后。余谓长沙明于利害，宣公明于义理，文忠明于人情。陈言之道，纵不能兼明此三者，亦须有一二端明达深透，庶无格格不吐之态。“至于兴事首议之人，冥谪尤重。盖以平民无故缘兵而死，怨气充积，必有任其咎者”数句，非儒者之言，亦失陈奏之体。“此岂为善之报也哉”：武氏之祸，谓由太宗穷兵所致，亦非事实。“譬犹屠杀牛羊，刳脔鱼鳖，以为膳羞；食者甚美，死者甚苦”：姚姬传氏谓东坡此书是子虚乌有之事，方平并未入奏，盖在黄州时闻永乐徐禧之败，神宗悔痛，故追作是文以发挥己意。其以屠杀膳羞为喻，亦是黄州戒杀时议论也。国藩谓东坡好佛，以好杀喻黩兵，理自可通，惟首段言“冥谪尤重”，则失体耳。

《园邱合祭六议札子》

按：秦氏蕙田录此疏于《五礼通考》中，极辨其谬。盖主天地必宜分祭之说，虽依经据古，确不可易，而苏氏酌时势以立言，亦自不可废也。

《上皇帝书》

奏疏总以明显为要，时文家有典显浅三字诀。奏疏能备此三字，则尽善矣。典字最难，必熟于前史之事迹并熟于本朝之掌故，乃可言典。至显浅二字，则多本于天授。虽有博学多闻之士，而下笔不能显豁者多矣。浅字与雅字相背，白香山诗务令老妪皆解，而细求之，皆雅饬而不失之率。吾尝谓奏疏能如白诗之浅，则远近易于传播，而君上亦易感动。此文虽不甚浅，而典显二字，则千古所罕见也。“臣近者不度愚贱，辄上封章言买镫事”：篇首三百余字，失之冗漫。汉唐制科对策往往如此。今京曹奏疏，首段亦多浮词。若督抚奏疏，宜就事论事，闲语不可太多。“驱鹰犬而赴林薮，语人曰：我非猎也。不如放鹰犬而兽自驯。操网罟而入江湖，语人曰：我非渔也。不如捐网罟而人自信”：善言事者，每于最难明之处设譬喻以明之。东坡诗文皆以此擅长。“宰相，人臣也，且不欲以此自污，而陛下独安受其名而不辞，非臣愚之所识也”：四句有倾轧王介甫之意。“今者徒闻江浙之间数郡雇役”：王荆公新法惟雇役为善政，当日诸君子亦争之不已，厥后司马温公改雇役仍为差役，东坡又力争之。雇役，犹今军中雇募民夫给与饭钱也。差役，犹今掳人当夫，不给钱文也。“又欲官卖所在坊场，以充衙前雇直”：衙前，犹差总之名也。凡县有大役，如运送官物钱粮之类，则责成衙前为夫役之总。故宋时派充衙前者，乡之富民，立即贫穷。韩魏公、司马温公皆有疏论之。王荆公以坊场为衙前雇价，较之前此全不给钱者，已稍优矣。“且东南买绢本用见钱”节：买绢之初，本发见钱，后亦失信。拣刺义勇之初，本言永不戍边，后亦失信。以喻王介甫放青苗钱之初，本言不许抑配，不久亦必失信也。东坡言事，或引古事以譬之，或引近事以譬之，取其易晓。“计其间愿请之户，必皆孤贫不济之人家，若自有赢余，何至与官交易”：今之领常平仓谷者，亦皆孤贫不济之人；况宋领青苗钱须还利钱乎？“顷在陕西，见刺义勇提举诸县，臣尝亲行，愁怨之民哭声振〔震〕野。当时奉使还者，皆言民尽乐为”：又以刺义勇时民怨而帝不闻，喻青苗一事亦民怨而帝不闻。“纵使其间薄有所获，而征商之额，所损必多”：均输，犹官运之盐也。商税，犹各卞〔卡〕之抽厘也。官运多则厘税少，自然之理。“使天下常调”：循资按格者，谓之常调官。“许以风闻而无官长”，无官长，犹云无上司也。今都察院之总宪、副宪虽称台长，亦非堂官之体。“臣恐自兹以往，习惯成风，尽为执政私人，以致人主孤立。纪纲一废，何事不生”：“执政私人”等句，亦有倾轧之意。“臣之所谓愿存纪纲者，此之谓也”：“存纪纲”一节，事实太少，议论亦浅，与前二条殊不相称，不足平列为三。

东坡诗集

《和子由踏青》

前八句，叙踏青。后八句，就道人卖符生波。

《石鼓歌》

“下揖冰斯同362-1 362-2 ”以上，推寻字体。“岂有名字记谁某”以上，叙石鼓为周宣王时作。以下至末，论鼓不为秦所掊击。

《司竹监烧苇园因召都巡检柴贻勖左藏以其徒会猎园下》

“欲出已被苍鹰遮”以上，言狐兔岁藏苇中，叙猎之地。“野人”以下正赋猎事。末言猎罢置酒。

《朱寿昌郎中少不知母所在刺血写经求之五十年去岁得之蜀中以诗贺之》

末引六事作收，别是一种章法。

《续丽人行》

“心醉”二句拙。“孟光”二句腐。

《次韵答刘泾》

前嘲刘之苦，后叙己之乐。

《和子由送将官梁左藏仲通》

前八句，自叙闲适之趣。后八句，叙梁来徐兼忆子由。

《次韵孔毅父久旱已而甚雨三首》

第一首专咏久旱。第二首前半喜已得雨，后半将谋作塘。第三首咏甚雨而及杨道士。

《和蔡景繁海州石室》

“苍髯白甲低琼户”以上，叙石曼卿种桃。“我来”四句，叙公尝携家一游，有婢弹胡琴。“尔来”十句，因蔡寄诗复念及胡琴婢。

《张近几仲有龙尾子石砚以龙剑易之》

此等为后世恶诗所借口，最不宜学。

《寄靳簟与蒲传正》

翻从寒冷时倒映出炎热得簟之妙，亦自昌黎“却愿天日长炎曦”句脱胎。

《送表弟程六知楚州》

三老，当谓东坡与程六德孺之祖为二老，又加石氏一老也。诸孙，即指程六及坡自谓耳。前十句，叙少时故乡聚处。后十句，叙暮年京师送别。

《送王伯364-1 守虢》

“争入崤函”句，谓行人争入函谷关而至长安，不肯久留虢州也。

《武昌西山》

前十二句，叙昔在黄州，往来西山。“浪翁”六句，叙邓曾作洼尊铭。“当时”六句，叙会宿玉堂。

《次韵米黻二王书跋尾二首》

前六句，叙曾在三馆见二王真迹。后八句，羡米得此本。

《书王定国所藏烟江叠嶂图》

前十二句，状画中胜境。“使君”四句，点明题目。“君不见”十二句，言樊口胜境亦不减于途中之景，但人自欠闲耳。

《喜刘景文至》

前十二句，喜刘至。后八句，念苏杭旧游，以刘自杭来也。

《在颍州与德麟同治西湖未成改扬州三月十六日湖成德麟有诗见怀次其韵》

首四句，辨杭颍之雌雄。“我在”六句，叙在杭修堤。“朅来”四句，叙在颍治湖。末六句，叙见官扬州。

《游博罗香积寺》

首六句，叙麦禾之美。“谁言”六句，因见麦禾溪水，而谋及臼磨。末八句，艳说饱食麦禾之味。“收面”句，麦也。“舂糠”句，禾也。“云子”句，禾也。“琼肌”句，麦也。“牢九”句，麦也。“真一”句，禾也。

《荔支叹》

后八句，因荔支而叹贡茶、贡花之弊。

《次韵正辅同游白水山》

首八句，言被尘俗所缠缚，欲为物外之游。“首参”十句，叙自到岭南，备历诸胜。“朱明”八句，言自罗浮游白水。“故人”至末十四句，有飘逸出世之想。“仙山一见五色羽”：此句谓有五色雀，曾一至儋耳庭中，公后有《五色雀》诗。

《欧阳晦夫遗接365-1 琴枕戏作此诗谢之》

首六句，自叙至岭南后冠服。“见君”六句，叙送冠枕。末十句，有怀欧梅。

《常润道中有怀钱塘寄述古第二首》：“去年柳絮飞时节，记得金笼放雪衣。”

按：映雪堂刻东坡帖，有“开笼若放雪衣女，长念金刚般若经”一事，亦与此诗相合。

《与参寥行园中得黄耳蕈》：“萧然放箸东南去。”

东南去者，公此时将离徐州改官湖州矣。

山谷诗集

《送范德孺知庆州》

德孺，名纯粹，元丰八年八月除知庆州。山谷以次年春为此诗赠之。乃翁，谓范文正公。阿兄，谓忠宣公纯仁也。

《次韵李之纯少监惠砚》

汝州叶县有黄公山。山谷熙宁间尝为叶县尉，当迎候之纯也。猛兽赑屃，借以言石之状。仙伯，谓李之纯。蓬莱，谓见李于京师也。与清流者，山谷以哲宗初除馆职也。黄山，即黄公山。谓前此见石，不知其可为砚材。

《咏李伯时摹韩幹三马次苏子由韵简伯时兼寄李德素》

太史，当谓子由作起居郎左史之任。云雨垂，谓如在天上也。“马官”二句，言其驯伏如此，必非新自西极来者。任注诗意：“若曰老于中朝之士，与来自钓筑者，其英杰之气固自不同，如仗下马与渥洼之骥也。”“士或”句，言五羊皮已自轻其身矣，而今乃有并不须此价者。

《次韵子瞻和子由观韩幹马因论伯时画天马》

翰林，谓东坡也。坡诗云：“少陵评书贵瘦硬，此论未公吾不凭。”言少陵评幹不画骨，李侯亦不以为凭也。

《谢黄从善司业寄惠山泉》：“锡谷寒泉椭石俱。”

椭，音妥，圆而长曰椭。椭石，所以澄水也。

《次韵钱穆父赠松扇》

银钩，字也。玉唾，诗也。帻沟娄，高丽城名。褦襶，谓不晓事人，山谷以自道也。

《戏和文潜谢穆父赠松扇》

山谷有《猩毛笔》诗，盖亦穆父高丽所得。文潜体肥，故有肉山之讥。黄闲，弩名。

《次韵王炳之惠玉板纸》

“董狐南史一笔无”二句，山谷时为史官，自谦云尔。

《送郑彦能宣德知福昌县》

冠氏县，属大名府。郑由冠氏迁福昌，故称之曰郑冠氏，犹称王元之曰王黄州，称范德孺曰〈范〉庆州，称孙贲曰孙阳翟耳。

《双井茶送子瞻》

双井，在洪州分宁县，山谷所居也。

《和答子瞻》

山谷时病目，故首二句云云。东坡《谢山谷馈茶》诗云“明年我欲东南去”，故曰“贻我东南句”。

《子瞻以子夏邱明见戏聊复戏答》

“上清虚皇对久如”句，谓奏对久之。诗笺曰：“丞然，犹言久如也。”轩辕，谓神宗。时山谷修实录，故云。

《省中烹茶怀子瞻用前韵》

文德殿东上阁门之东，有井绝佳。陆羽，复州竟陵人，著《茶经》三篇，以庐山康王谷水帘为天下第一。“争名”句，谓众人争名于烈焰之中，东坡则以水沃其焚如之焰也。

《戏呈孔毅父》：“校书著作频诏除。”

山谷以元丰八年四月为校书郎，元祐二年正月为著作佐郎。

《以团茶洮州绿石研赠无咎文潜》

元祐元年十二月，试太学，录张耒试太学正，晁补之并为秘书省正字。所谓“道山延阁”，所谓“此地”，并指禁省馆阁言之也。思齐，指宣仁太后。紫皇及访落，并指哲宗也。

《次韵答曹子方杂言》

山谷在京寓居酺池寺。首五句，山谷自叙近状。时持戒律甚严，故有“斋盂”之句。冷卿，如称祠部为冷厅，广文为冷官之类，谓光禄卿也。或云：冷，姓也。国藩按：“冷卿”以姓为是。“往时”以下八句，山谷昔在冷宅，始知曹之名。“谁怜”四句，叙与曹相遇，时曹贫而冷亦不如昔矣。末七句，招曹偕隐。张侯，似是张仲谋。

《次韵子瞻武昌西山》

元次山因石颠有窊，因修之，以藏酒，命为洼樽而铭之。邓圣求在武昌，尝作《元次山洼樽铭》。东坡在玉堂与邓同夜直，话及此事，因作《武昌西山》诗，请邓同赋，山谷和之。首四句，叙次山作洼樽。“平生四海”以下十二句，叙东坡在黄州寻次山之遗迹。“邓公”四句，叙东坡摩挲邓公之铭。“谪去”至末八句，叙东坡还京与邓同直玉堂。

《谢送碾赐壑源拣芽》

熙宁末，神庙有旨下建州，制密云龙建州茶，以北苑壑源为上，沙溪为下。第一春，谓元丰元年。睿思，盖神宗便殿也。桥山，谓作神宗裕陵也。右丞，谓李清臣邦直。校书郎，山谷以元丰八年召为校书郎也。春风，谓茶。

《以小龙团及半挺赠无咎并诗用前韵为戏》

佳人，谓无咎。棋局，谓团茶下隐隐有此文，盖篾痕也。鸡苏、胡麻、俗人煮茶，多以此二物杂之。晋有羌人姚馥，但言渴于酒，群辈呼为渴羌。

《送谢公定作竟陵主簿》

谢公，谓师厚。公定盖其子也。竟陵与襄阳皆在汉水之滨。“四海”句，以习凿齿比公定才行之高。“拄笏”句，以王徽之比公定襟怀之雅。

《僧景宗相访寄法王航禅师》

首二句，山谷自叙近状。三、四句，指智航。“一丝”句，谓智航无挂无碍，脱离世网。“万古”句，慨世人为物所牵，如蚁之旋磨。末二句，谓智航能以法力致雨，熟其田园，不须令小僧景宗乞化也。

《次韵子瞻咏好头赤图》：“精神权奇汗沟赤。”

《铜马相法》曰：“汗沟欲深长。”

《观伯时画马》

元祐三年春，东坡知贡举，山谷与李伯时皆为其属，故试院中作数诗。仪銮司掌奉供帐之事，翰林司掌供御酒茗汤果及内外筵设。太极老君与傅先生木钻，使穿一石槃厚五寸许，积四十七年而石穿，遂得神丹。

《记梦》

《洪驹父诗话》谓，山谷见一贵宗室携妓女游某寺，此篇记其事也。僧惠洪《冷斋夜话》谓，山谷昼卧酺池寺，梦与一道士游蓬莱，觉而作此诗。二说未知孰是？

《次韵子瞻送李豸》

豸字方叔，东坡知贡举，而豸不第，有诗送之，“巨浸”二句，言其所成者大。“风蝉”二句，劝其不求速化。

《次韵子瞻寄眉山王宣义》

王淮奇，字度源，蜀之青神人，东坡叔丈人也。东坡有《王丈求红带》诗。“林间醉著人伐木”：闻伐木喧噪之声，犹以为追呼也。

《听宋宗儒摘阮歌》

翰林尚书，当是宋景文公。耆域，天竺高僧也。尝以净水一杯，杨柳一枝，起滕永文之病。

《答黄冕仲索煎双井并简扬休》

王戎封安丰侯，善发谈端。此引以比扬休。“秋月澄江”，言诗之清绝如此。“夜堂”句，不知何指。

《再答冕仲》

“春溪蒲稗没凫翁”：《急就篇》颜注曰：“翁凫，颈毛也。”“他日过饭随家风”：《汉书·鲍宣传》：“俱过宣一饭去。”“走谒邻翁称子本”：称子本，谓称贷于邻家以治具。韩文：“子本相侔。”

《戏答陈元舆》

元祐二年八月，陈轩为主客郎中。轩，字元舆，陈汀州亦犹称郑冠氏、孙阳翟之类。任注云：“东门拜书，当是拜诰于东上阁门。”小人，山谷自谓也。“迎笑”句，谓少妇也。“夜窗”句，谓寒宵也。“秋衣”句，谓侍妾熏衣也。谓元舆虽甘枯淡，恐有少妇寒宵熏衣，意根复动耳。

《再答元舆》

牛铎，山谷自比。黄钟，以比元舆也。邂逅，谓不期而得之。补衮，谓名位也；谓名位仓卒可得，不如不忘其本也。

《演雅》

“稚蜂趋衙供蜜课”：唐《食货志》有课户，今犹以赋税为国课。此谓蜂以酿蜜为课也。“黄口只知食饭颗”：黄口，小雀也。

《戏答赵伯充劝莫学书及为席子泽解嘲》

“平生”二句，言不好饮。“我醉”二句，言不好色。崔，谓崔瑗。杜，谓杜度。长沙僧，怀素也，自言得草书三昧。任注：“席君盖京师医者，与山谷寓舍相邻，山谷书帖中所谓席三，即其人也。”杭州永明寺智觉禅师延寿著《宗镜录》一百卷。

《戏书秦少游壁》

微服过宋，谓少游过宋之南京，今之归德也。宋父，以喻所盼者之父。百牢，喻百两之礼。372-1 鹆，喻此女也。秦氏，喻少游之夫人。兄，喻少游之子已长矣。“忆炊”句，喻少游昔年与妻同贫苦。“未肯”句，喻妻意不欲少游纳妾。“莫愁”句，劝少游妻无怨其夫。“但愿”句，言富贵后不妨广置姬妾也。任注云：“观此诗意，当是少游过南京时有所盼。主翁待少游厚，欲令从归，而其家难之也。”

《送少章从翰林苏公馀杭》：“即如常在郎罢前。”

顾况诗曰：“隔地绝天，直至黄泉，不得在郎罢前。”

《便籴王丞送碧香酒用子瞻韵戏赠郑彦能》

王诜晋卿，尚蜀国公主，其家酒名碧香。彦能，名仅，汉赐丞相。上尊酒，言贫者无此骨相，不能邀给赐也。“应怜”二句，皆谓王怜山谷，怜其坐则无毡，出则被谤也。

《再答景叙》：“赐钱千万民犹饥，雪后排檐冻银竹。”

元祐二年十二月，以大雪寒，出钱百万，令开封府赐贫民。银竹，谓冰柱也。

《次韵李任道晚饮锁江亭》

任道，名仔，梓人，寓江津二十余年。锁江亭，在戎州之东，今叙州也。唐改豫章曰钟陵，山谷自思乡里也。

《送石长卿太学秋补》

“汉文”句，谓徽宗初立也。

《题荣君祖元大师此君轩》

“王师”四句，叙其善鼓琴。“神人”四句，叙其善推命。“程婴”句，状竹之劲。“伯夷”句，状竹之瘦。“霜钟”二句，因竹而及琴，回顾篇首。

《戏赠家安国》

安国字复礼，眉山人，初以武进，后入左选。二苏，谓东坡、黄门，亦眉山人，皆有赠安国之诗。

《和王观复洪驹父谒陈无已长句》

“九鼎”句，谓无已有前辈典型，足为士林之重。一角，以无已比麟，谓如学士中之瑞也。“砥柱”句，言无已独立于颓波之间。

《送密老住五峰》

密老，盖法昌之嗣。“螺蛳吞大象”：法昌《法身颂》中语也。“美酒无深巷”：古语也，谓酒之美者，虽在深僻之地，人必就沽。山谷之意，以为密老但解法昌宗旨，何患不为人所知哉？

《武昌松风阁》

山谷以崇宁元年壬午九月至鄂，东坡已于前一年辛巳死矣。故曰“东坡道人已沈泉”。文潜时谪黄州安置，尚未到黄，故曰“何时到眼前”。

《次韵文潜》

凌江，即凌云、凌波之类。韩诗：“遂凌大江极东陬。”任注云：“三豪，当是东坡先生及范淳夫、秦少游，于时皆死矣。”“有人”二句，谓安民修政，自有庙堂诸人身任兹责，吾辈政可隐幾学道，息诸妄念尔。末二句，言贤愚邪正，久而自明，犹水清而石自见。

《次韵元实病目》

首二句，言为道者惟恐心之不灰，为学者惟恐见之不博，各异趣也。

《花光仲仁出秦苏诗卷思两国士不可复见开卷绝叹因花光为我作梅数枝及画烟外远山追少游韵记卷末》

仲仁，盖衡州花光山长老。梦蝶真人，用《庄子》事。篱落逢花，用陶潜事，以比秦少游逢花便醉也。法融禅师入牛头山幽栖寺，有百鸟衔花之异。少游卒于滕州，其子处度稿殡于潭，故有长眠橘洲之句。霜前草，言喜尚未死也。

《太平寺慈氏阁》

元结在零陵寻得岩洞，名曰朝阳岩。结为舂陵刺史，死已久矣，故曰“不闻皂盖下”。愚溪，怀柳子厚也。

《题淡山岩》第二首

征君，谓周贞实，零陵人，居淡山石室，秦始皇三征不起，遂化为石。元次山有大回中小回中诗，言樊水之回洑也，此借用以言岩洞之回环。

《明远庵》

渊明好眠，空瓶亦好卧，故曰“同此趣”。瓮头，初熟酒也。梨花，酒杯样制如此。

《戏答欧阳诚发奉议谢予送茶歌》

欧阳昔年曾为东坡所赏，馈之以酒。兹又与山谷往还，馈之以茶。欧阳君必多髯，故用宋华元于思事。

《和范信中寓居崇宁遇雨》

庆、旻，盖崇宁两禅僧。徽宗崇宁三年，诏天下置崇宁寺观，为上祈年。

《还家呈伯氏》：“强趋手板汝阳城，更责愆期被诃诟。”

山谷初到汝州，时镇相富公以到官逾期下吏。

《流民歌》

熙宁二年，河北于旱后又遭水灾，流民南渡就食襄叶间。所云疏远之谋，老生常谈者，山谷是时必陈救荒之策也。

《答和甫庐泉水》：“此邦虽陋有佳士。”

当指德平言之。

《赠赵言》

“北门”六句，山谷时在北京，谓他人不顾而赵言独来相寻访也。

《次韵晁补之廖正一赠答诗》

《晁无咎集》云：“及第东归，将赴调，寄李成季。”又云：“复用前韵答明略，并呈鲁直。”“顷随计吏西入关”以下七句，俱言其不得志。“轻裘”句，言其登科也。

《再次韵呈廖明略》：“君既不能如钟世美，匦函上书动天子。”

元丰元年十一月，钟世美以内舍生上书，称旨得官。世美盖党附王安石者，山谷此言特戏之耳。

《走答明略适尧民来相约奉谒故篇末及之》

“省庭无人与争长”：唐宋进士曰省试。韩公诗：“下驴入省门。”此云“省庭”，皆指试进士言之。“比邻著作相劳苦”：指尧民也。

《答明略并寄无咎》

“已得樽前两友生”：谓尧民、明略。“更思一士济阳城”：谓无咎时在济州也。嗣宗，谓无咎之诸父，以无咎比阮咸也。

《次韵呈明略并寄无咎》

“一夫鄂鄂独无望”四句，言举世混浊不清，是非不明，故但当拄笏看云，不问荣枯耳。后忽幻出一梦，梦与二子对酒，奇甚。

《再答明略》第一首

“读书糊口”，言不能有为于时也。“南箕北斗”，言故人各在天一方也。“当时”四句，言良友远别，不复向时人索知音也。

《次韵孔著作早行》

“但问无恙”者，言过家不遑久处也。“何意”句，言更不能过访亲长也。韩文以孔戣之白而长身类孔子，山谷此诗以孔著作之好古发愤类孔子。史注云：“先言明经使者，又言北行河决，盖比之汉平当也。”平当以明经为博士，又以明经《禹贡》使行河。

《次韵无咎阎子常携琴入村》

山谷尝写《梁父吟》，跋云：“武侯此诗乃以曹公专国，杀杨修、孔融、荀彧耳。”此用《梁父吟》，亦跋中之意也，“村村”四句，咏入村也。晋石崇及卫瓘传，皆言饭化为螺谷。“成螺”句，借用以言谷已坚栗也。公子，谓晁氏之群从也。

《赠张仲谋》

首二句，山谷自言近状也。平日出门极少，今张君遣骑来迎，故往张氏，尽醉极欢。

《送薛乐道知郧乡》

首八句，叙昔年交好，重以婚姻，近年同居京师也。“城头”四句，叙送薛出都。史注云：“无玉佩以赠送，而徒折柳，与千里驹不相称也。”国藩疑“不”字有误，或作惭对千里驹耳。“念君”以下九句，论其到官后饮酒奉亲行孝。至末六句，嘱其过南阳问讯谢家也。南阳，汉之南都、宋之邓州。山谷继室，南阳谢师厚之女。诸谢，谓公静、公定辈。

《对酒歌答谢公静》

“南阳城边”十句，言雨雪严寒，小民贫饿可忧。而又以不居其位，忧亦无益，故作宽解之词。青童之辞，盖有劝以枉尺直寻致身通显者，而答以但当饮酒，诡辞谢之也。

《谢公定征南谣》

熙宁八年，交趾入寇陷钦、廉、邕三州。神宗以赵卨为招讨使，郭逵为宣抚使，讨平之。而费钱帛甚多，二广之民大困。标枪大盾，南蛮所执之军器也。合浦，廉州也。晋兴，邕州也。后汉永和二年，日南徼外蛮反，李固荐张乔、祝良为刺史、太守，募蛮夷自相攻，岭外悉平。

《送刘道纯》

刘格，字道纯，刘恕道原之弟，为司马温公、苏东坡所知。道纯时当为铜陵主簿，故首四句云尔。七、八句，谓道纯对众人自神王，而众人则以白眼向之。“皆朱颜”句，谓长醉不省事也。阿翁，谓刘凝之。子政，谓道原也。诸儿，曰羲仲，曰和叔，曰秤。

《次韵子瞻春菜》

“莼丝色紫菰首白”：“菰”与“苽”同，雕胡也。“惊雷菌子出万钉，白鹅截掌鳖解甲”：万钉，喻菌子之形。鹅掌、鳖甲，喻菌子之色与味。“软炊香糠煨短茁”：短茁，笋之初出者。

《次韵子瞻与舒尧文祷雪雾猪泉倡和》：“老农年饥望人腹。”

按：《说文》：“望字从臣，月满也。望字从亡，望其还也。”《庄子》：“无聚禄以望人之腹。”谓无禄以满人之腹，当取盈满之义，不取盼望之义，当从臣，不从亡。山谷曰“年饥望人腹”，盖误用《庄子》耳。闵雪，用《穀梁》“闵雨”字。岂云，犹曰岂止。得微，犹云得无也。“宁当罪系葛陂渊”句，后汉费长房曰：“东海君有罪，吾前系于葛陂，今出之，使作雨。于是雨立注。”齐博士，指舒尧文，时为教授。“请天”二句，尧文告龙之词。尔，指龙也。从公指东坡也。

《答王道济寺丞观许道宁山水图》

首四句，叙昔在京师见许作画。“异时”至“非笔力”十四句，叙许曾在黄家作画。先君、我君，似皆指山谷之父。史注云：“张京兆，疑是张乖崖。”自“自言”以下至“市尽倾”，叙许自言在蜀画八幅山水，而黄家在汴梁以十万钱购得也。

《听崇德君鼓琴》

朝议大夫王之才妻南昌县君李氏，尚书公泽之妹，能临松竹木石等画。山谷有《姨母李夫人墨竹诗》，又有《观崇德君墨竹歌》。

《次韵答杨子闻见赠》

首六句，叙昔在京师宴游之盛。第七句，元注云：“太和县，古白下。”分吞声，犹云甘吞声，以其独唱无和，故甘吞声不复道及也。

《答永新宗令寄石耳》

自“荷眷私”以上，赞石耳之佳。自“吾闻”以下，言不以石耳难得之物累民。

《奉答茂衡惠纸长句》

征南，谓索靖为征南司马。黄门，谓史游也。梵语伽佗，此言讽诵。

《长句陈适用惠送吴南雄所赠纸》：“桄榔叶风溪水碧。”

桄榔，木，广南所出。南雄，亦隶广南。

《追忆予泊舟西江事次韵》

按：山谷以元丰六年十二月移监德平镇，此诗题曰追忆，当在已离太和之后。

《次韵郭明叔长歌》

“鹏翼”句，指郭。“燕巢”句，山谷自谓也。山谷时自太和还家，故云见社。

《奉送时中摄东曹狱掾》

时中盖太和同官，将赴庐陵郡城摄事。首四句，山谷自述近状。“遣骑”句，山谷遣人邀时中来同饮也。“昨日”句，时中甫自外归，又将赴郡也。

《次韵和答孔毅父》：“六年国子无寸功，犹得江南万家县。”

六年国子监，谓作北京教授也。万家县，太和也。

《更用旧韵寄孔毅甫》

湓浦、庾公楼、香炉峰，均指毅甫时在江州也。

《寄朱乐仲》：“故人昔在国北门。”

国北门，谓北京大名也。

《戏赠曹子方家凤儿》

拣芽蜡，茶名也。凤儿，当是子方侍婢。末句，恐其以闽语而变娇音也。

《和曹子方杂言》

龟藏六，谓首尾及四足凡六皆藏也。六用，又借用《楞严经》字。

《奉谢刘景文送团茶》

鹅溪，蜀绢也。以绝细之绢为罗，使茶如雪落也。粟面，盖茗花也。

《谢景文惠浩然所作廷珪墨》

苏家，谓苏浩然墨也，用高丽煤杂远烟作之。李成，营丘人，有《骤雨图》。

《戏答仇梦得承制》

秦少游作《任师中墓表》云：“元丰中，朝廷治西南乞第之罪，至于斩将帅，绌监司，两蜀骚然，四年而后定。”黄口儿，指夏主乾顺方幼也。

《玉京轩》

前六句赋山，后六句赋轩。

《宫亭湖》

史注引神仙栾巴一事，又引《高僧传》安清一事。山谷似专指栾巴事。“一官四十已包羞”：山谷以乙酉生，至元丰七年甲子，去太和而北行，恰四十岁。

《别蒋颖叔》

蒋之奇，字颖叔。新法行，屡为福建通判、淮东运副、江西河北等运副，又为陕西运副，后为淮南转运使、江淮荆湖等路发运副使。此诗当在蒋为陕西运副时也。金城千里，谓秦中。“三品”句，蒋于元丰六年奏计，赐三品服。“凿渠”句，蒋在淮南始凿泗州股渠，以避长淮之险。

《书石牛溪旁大石上》

石牛洞，在三祖山山谷寺之西北，其石状如伏牛，因以为名。初，李伯时画鲁直坐石上，因此号山谷道人，题此诗于石上。

《岩下放言》

史注：“《文选》陆士衡有连珠五十首，山谷效其体而更其名曰放言。”国藩按：冠鳌台池亭之末，不用偶句。灵椿之首，不用韵语，又不与连珠体相合。此体篇无定句，句无定字，盖杂言之类耳。

《二十八宿歌赠别无咎》

有心，谓虎犀与蜜。无心，谓药材同一死也。神龟为江使渔者豫且网得之，宋元王问卫平而知之。见《史记·龟策传》。“无南箕”云者，谓卫平之口更大于南箕也。“此二”句，言神龟以慧而死，与上六句同意。觜觿，龟也，谓等蓍龟耳。“岁晏张弓”二句，不知所谓。

《再和公择舅氏杂言》

自“觑文字”以上，感其教养之德。自“更蒙著鞭”以下，专谢其赠研。

《赠郑交》

山谷以元丰六年解官太和，过武宁，闻惟清上人当至延恩寺，因谒郑交问消息，题此诗于郑交草堂之壁。大士，指惟清也。丈人，指郑交也。“坏衲”句，谓惟清尚未来延恩也。“白头”句，谓交也。老禅，指延恩长老法安师也。

《和游景叔月报三捷》

元祐二年八月，禽西蕃首领果庄青宜结，槛送阙下。盖游师雄与种谊所定之谋，而谊与姚兕所攻破者。师雄有绝句四首，七律一首，山谷并和之。景叔，师雄字也。

《王圣美三子补中广文生》

“囊书”句，当是馈以书籍，故曰“当赠钱”，“舍中犊子”句，《晋书》石勒之母曰：“快牛为犊子时，多能破车。”

《次韵王定国扬州见寄》

元丰中，导洛水入汴河，谓之清洛。首二句云者，谓山谷在汴京昼夜思王，犹清洛水之昼夜流下扬州也。

《同子瞻韵和赵伯充团练》

“金玉”句，指赵谓宗室富贵之家而能自处于寂静也。“仙班”句，谓东坡与赵同在朝列也。两宫，指宣仁后及哲宗也。老臣，指文吕诸公。

《送顾子敦赴河东》第二首

青牛，谓老子乘青牛。“车也”句，当谓功成名遂身退之语。

第三首：“行台无妾护衣篝。”

《汉官仪》：尚书郎入直台中，女侍史二人执香炉烧熏以从入，使护衣服。此句谓顾未携家往耳。

《次韵宋楙宗僦居甘泉坊雪后书怀》：“马瘦三山叶打门。”

元稹《望云骓歌》曰：“胯耸三山尾株直。”山谷此句，用“官清马骨高”之意。

《次韵宋楙宗三月十四日到西池都人盛观翰林公出遨》：“还作遨头惊俗眼。”

蜀人好游乐，谓成都帅为遨头，此借用。

《次韵张昌言给事喜雨》

第五句，谓朝廷以旱故减常膳。第六句，谓遍走群望以祷雨。

《次韵奉酬刘景文河上见寄》

归鸿，用雁寄书事。石友，指刘。潜郎，山谷自谓。

《和答元明黔南赠别》

绍圣二年山谷年五十一岁，以国史事为蔡卞所中伤，谪黔州安置。与其兄元明出尉氏许昌，出汉沔，趋江陵，上夔峡，四月二十三日到黔州。后元明别去。

《赠黔南贾使君》

“春入”二句，任注谓皆言故园无主之意。国藩以为此诗盖送贾出行者。山谷放臣，既少欢悰；贾又出巡，城中无主，故待贾征还日，莺花梨枣皆有主耳。

《次韵奉答少激纪赠》第二首

少激，登元祐三年进士第，时东坡知贡举，山谷为其属，颇有师友渊源。自绍圣改元，东坡谪窜，时去而势移矣。三、四句，言蜀国凄怆。五、六句，言交旧雕疏。少激与坡皆蜀人，故因坡贬而言蜀中苍凉之状。

《次韵马荆州》

马城，字中玉。山谷自馆阁迁贬，故以刘向自比。荆州，即汉之南郡，故以中玉比马融也。

《赠李辅圣》

三句，谓将逐冥鸿而远引。四句，谓不复浮沈京洛风尘间也。

《和高仲本喜相见》

南浦，山谷自蜀放远过万州，曾见仲本，万州即唐南浦郡。

《和中玉使君晚秋开天宁节道场》

徽宗以十月十日降诞，为天宁节。开启，盖九月十日。

《新喻道中寄元明用觞字韵》

山谷以崇宁四年四月省元明于萍乡，同住十五日而去。任注以为别后所作。然“获稻”殊不类四月间事，未知其审。末二句指元明送山谷至黔中时事。

《湖口人李正臣蓄异石九峰东坡先生铭曰壶中九华并为作诗云云》

末二句，言壶中九华石虽为人偷取，而石钟山则不能偷去，犹可听其音响。

《次韵德孺五丈惠贶秋字之句》

三、四句，言未应鬓发遽白，岂不见有却老之丹砂邪？末二句，言区区忧国之心，徒过计耳。

《宜阳别元明用觞字韵》：“老大永思堂下草。”

明月湾、永思堂皆在双井堂，在先墓之侧，故以永思为名。

《再次韵兼简履中南玉三首》

第一首锁江主人、第二首江津道人、李侯皆谓李任道也。任道名仔，本梓人，寓居江津。第三首“经术”二句，指当世诵法王氏之学者。抱关，用萧望之事。

《罢姑熟寄元明用觞字韵》：“追随富贵劳牵尾。”

《太玄经》：“勤首曰劳牵，不于其鼻于尾弊。”范注曰：“牵牛不于鼻而于尾，故劳弊。”

《送刘季展从军雁门》第二首

代州五台山有仙人迹，石岩出美石，金刚窟出药草。三句五句，皆承石言。四句六句，皆承草言。

《送徐隐父宰馀干》第一首

“赘婿”句，用《唐书·张允济传》事。“长官”句，用《唐书·冯元叙传》事。第二首：“江南生贤”句，谓徐稺生于南昌也。第三句承首句，言徐陵。第四句承次句，言徐稺。

《池口风雨留三日》

池口，即今池州府江口。山谷之官太和县，自此经过。

《思亲汝州作》

富郑公以前宰相判汝州，山谷为叶县尉，九月至汝州，吏责其愆期，拘留至岁晚。五、六句，言丞相不以为罪，吏或谗之，三人成虎耳。末二句，言事本极小，而传播故乡，老母悬念也。

《次韵戏答彦和》

《传灯录》：“布袋和尚形裁腲脮，蹙额皤腹。”此借以喻彦和之肥伟。

《和答孙不愚见赠》

五、六句，谓因奉台相之笔牍，而困于簿领。因迎使星之鞍马，而困于风埃也。

《世弼惠诗求舜泉辄欲以长安酥共泛一杯次韵戏答》

舜泉，河北酒名。

《闰月访同年李夷伯子真于河上子真以诗谢次韵》：“十年不见犹如此。”

自治平丁未与李同唱第，至是十一年矣。

《次韵元日》

前一岁十二月，山谷谪授涪州别驾，黔州安置，故此诗有“霜威”“嚼蜡”等语。

《卫南》：“白鸟自多人自少。”

此句用杜诗“江湖多白鸟，人少豺虎多”二句之意。

《题落星寺岚漪轩三首》

三诗非一时所作，故语有重复。

《次韵胡彦明同年羁旅京师寄李子飞三章》

“看除日月坐中铨”：唐制三铨选士，曰尚书铨，曰侍郎中铨，曰侍郎东铨。宋有侍郎左右选，胡彦明隶左选，故曰中铨。第二首：“丁未同升乡里贤”：胡与山谷以治平四年丁未同登第。

《次韵奉寄子由》

山谷之兄元明寄子由诗云：“钟鼎勋名淹管库，朝廷翰墨写风烟。”管库，谓子由监筠州盐酒税也。子由思东坡，山谷思元明，故曰“脊令各有恨”也。

《寄黄从善》：“渴雨芭蕉心不展。”

渴雨见《云汉诗》笺。

《廖袁州次韵见答并寄黄靖国再生传次韵寄之》

干宝作《搜神记》、徐铉作《稽神录》，廖君当有小说。

《观王主簿家酴醾》

《冷斋夜话》云：“诗人咏花，多比美女。山谷咏酴醾，独比美丈夫。”

《登赣上寄余洪范》：“二川来集南康郡。”

二川，章水、贡水也。

《同韵和元明兄知命弟九日相忆二首》

第二首阿熊、阿秦，当是山谷兄弟小字。山谷兄弟五人，长大临，字元明；次庭坚，字鲁直；次叔献；次叔达，字知命；次仲熊，字非熊，即此诗所谓熊也。阿秦可类推已。

《子范徼巡诸乡捕逐群盗几尽辄作长句劳苦行李》：“乃兄本是文章伯。”

子范之兄李观，字梦符，为清江尉，其文尝为欧阳公所称。

《喜太守毕朝散致政》：“万夫争处首先回。”

万夫争处，即功名富贵也。

《次韵君庸寓慈云寺待韶惠钱不至》：“马祖峰前青未了，郁孤台下水如空。江山信美思归去，听我劳歌亦欲东。”

马祖峰，在太和。郁孤台，在虔州。时君庸在虔，山谷在太和，皆有思归之意。

《赵令许载酒见过》：“买鱼斫鲙须论网。”

论网，谓数网而论价，言其贱也。

《初望淮山》：“想见夕阳三径里，乱蝉嘶罢柳阴阴。”

三径乱蝉，指双井家林也。

《漫书呈仲谋》：“不然吾已过江南。”

过字疑当作返。

《曹村道中》

首句“嘶马萧萧苍草黄”，第三句“瓜田余蔓有荒陇”，苍字有字疑误。

《食瓜有感》：“藓井筠笼浸苍玉，金盘碧筋荐寒冰。”

食瓜者先以井水浸之，或以竹笼置井中。苍玉，喻瓜之皮。寒冰，喻瓜之瓤也。

《讲武台南有感》

有感者，哀逝也。

《七台峰》

后六句，以七人比山之七峰。

《灵寿台》：“何时暂取苍烟策，献与本朝优老成。”

苍烟策，谓竹之根节可作杖者。优老成，用孔光灵寿杖事。

剑南诗集

《望江道中》

此由判建康府改判隆兴府，道出望江。隆兴，今江西南康府也。

《送刘改之东归》

五、六句言迹今虽在斜谷，情已若出玉关也。

《八月二十二日嘉州大阅》

王炎辟先生干办公事，是时当随王至嘉州。

《六月十四日宿东林寺》：“远客岂知今再到。”

先生自蜀归，迁江西常平提举。江西水灾，出峡后，舟过荆州武昌，自九江登岸赴南昌，故经过东林寺。先生昔尝判隆兴府，故曰今再到。

《过采石有感》

先生至江西不久，即召还与祠，又出江，自小孤金陵至浙江还家，故过采石。

《归云门》：“微官行矣闽山去。”

《宋史》先生本传但载自江西召还与祠，即起知严州，不载闽山微官之事。

《奏乞奉祠留衢州皇华馆待命》

先生自建安至铅山至玉山、常山，遂达衢州。

《行至严州寿昌县界得请许免入奏仍除外官感恩述怀》

先生自蜀归山阴后，一出官于建安，再官于抚州，自抚州谢事后至高安一行，又还至严州，得免入奏之命，从此又归山阴矣。

《临安春雨初霁》

先生还自蜀中，一为江西常平，即归山阴数年，今始入朝，旋即还山。此诗之末句已决矣。考其时，当在孝宗淳熙十三年丙午之春。

《纵笔》第三首：“行省当年驻陇头。”

行省，谓蜀帅王炎辈开幕府于陇蜀。

《感愤秋夜作》

此诗已自严州谢事还家矣。

《舟中大醉偶赋长句》

三句，谓初离严州。四句，谓已归山阴也。

《醉中浩歌罢戏书》

此时解军器少监之职，又回山阴矣。

《自局中归马上口占》

先生自绍熙元年还山，家居十有三年。至是嘉泰二年，以孝宗、光宗两朝实录及三朝史未就，诏同修国史实录院同修撰，免奉朝请，寻兼秘书监。明年，书成致仕。

《舟行钱清柯桥之间》：“逾年梦想会稽城。”

先生以壬戌六月十四日入都门，癸亥五月十四日去国，中有闰月，相距恰及一年，至是又归山阴。

《和高子长参议道中二绝》：“共忆扁舟罨画溪。”

罨画溪，在越州思乡也。

《思政堂东轩偶题》：“唤起十年闽岭梦。”

先生尝为福州宁德主簿，故曰“闽岭梦”。

《游仙》

罗涧谷选放翁诗，有《游仙》七古一首，即飘飘、初珥、玉殿三绝句合成者。

《赠道友》

凡游仙及学道诗，都无事实，缥渺〔缈〕恍惚，语在可解不可解之间。太白最多，放翁亦屡为之。此末二首，又似先生自述之词。

朱子文集

《戊申封事》

此篇正文一万一百一十字，公之自注、夹行书写者又二千九百一十四字。北宋之万言书，以苏东坡、王介甫两篇为最著。南宋之万言书，以公此篇及文信国对策为最著。文章则苏、王较健，义理则公较精。篇中约分四节：第一节，言所以不上殿入对而仅陈奏封事之故。第二节，陈大本一端。第三节，言急务六事。第四节，辨驳当时士大夫四说。第三节所指各务，皆切中时政之得失。其戆直殆过于汲黯、魏徵，其气节之激昂，则方望溪氏以拟明季杨、左者，庶几近之。他人谏其事，公则格其心。他人攻君之失，公则并纠大臣近臣之过。第二节、第四节所论，皆本其平日读书学道深造有得之言，实有诸己而后以献诸君。初无一语取办于临时者，此非文士所可袭取也。惟过于冗长，似一笔书成，无修饰润色之功，故乏劲健之气、铿锵之节。其逐段夹行分注，以达未尽之意，似不可以为训。第四节辨驳四说，似不宜羼入此篇之内，学古者不可不知。

“往者渊觌说抃之徒”

龙大渊、曾觌、张说、王抃，皆以近习而至卿相。

“独有前日臣所面奏者”

所面奏者，即内侍甘升也。

“岂有一毫爱戴陛下之心哉”

方望溪谓朱子封事，虽明季杨、左之忠直敢言，无以过之，当即谓此等处耳。

“是以除书未出，而其物色已定；姓名未显，而中外已逆知其非第一流矣。”

此等语实甚戆直，孝宗以其为贤者而优容之耳。

“一遭飞语，则体究具析。”

体究具析，皆宋时公牍字样，犹今曰惩究，曰查办也。

“盖取版曹岁入窠名之必可指拟者，号为岁终羡余之数，而输之内帑。顾以其有名无实，积累挂欠，空载簿籍，不可催理者拨还版曹。”

窠名，犹今日款目。版曹，今之户部也。必可指拟者，犹今日有著之款。不可催理者，犹今日无著之款。

“徒使经费阙乏，督趣日峻，以至废去祖宗以来破分良法。”

旧法：州县催理官物已及九分以上，谓之破分。诸司即行住 [1] 催，版曹亦置不问，贫民些少拖欠亦得迁延以待蠲免。自曾怀用事，始除此法，旧欠悉行拘催。

“而祈以姓名达于陛下之贵将，贵将得其姓名，即以付之军中，使自什伍以上节次保明，称其有材武堪任将帅，然后具为奏牍而言之陛下。”

今军中士卒禀保而后具奏，当时盖有此例。咸丰十年，王有龄令军中将士具呈公保何桂清，请免治罪，或亦仿其例与。

“夫将者三军之司命”节

理直而气刚。

“至于屯田，则彼自营者尤所不愿。故朝廷不免为之别置使者，以典治之，而屯兵之众资其拨遣，则又不免使参其务。然闻其占护军人，不肯募其愿耕者以行，而强其不能者以往。”

屯田之众，须由军中拨交屯田使者，不得不令参与其事。占护，犹今言霸占、袒护也。

“屯田不立漕运烦费”

水路输送曰漕，陆路输送曰运、曰转。凡物皆然，不独米粮也。

“伏惟陛下察臣之言，以究四说之同异，而明辨之。”

因循奋勉。老庄管商，即上文所驳之四说也。

[1] 住，疑为“往”之误。

元遗山诗集

《寄希颜二首》

希颜时在徐州粘合幕。两首殆非同时作，故再用元龙事。

《横波亭自注为青口帅赋》

青口帅，即移刺粘合。初帅彭城，雷希颜在幕，杨叔能、元裕之皆游其门，时望甚重，金亡降宋。

《叶县雨中自注时崧前旱尤甚》

遗山侨居崧山，故以家乡旱为忧。

《围城病中文举相过》

围城，天兴元年元围汴京也。文举，白华也。

《永宁南原秋望》

永宁，即今河南府永宁县。天兴元年，遣帅守永宁元村寨。十一月，为元兵所破。遗山此诗盖在未设防戍以前。

《甲午除夜》

金亡以甲午正月，遗山是年在聊城度岁。

《出都》

元之中都，即今顺天府也。遗山于金亡后曾至燕京四次。

《卫州感事二首》

金哀宗自汴京突围出走河北，令白撤攻袭新卫州，为史天泽所败。哀宗单舸走归德。遗山此诗盖国亡后，过卫州而凭吊也。

《赠冯内翰二首序中云丙申夏六月公自东平将展墓于镇阳以某在冠氏枉驾见过》

冠氏县，宋、金属大名府，今曰冠县，属东昌府。遗山自金亡，拘管聊城，旋即寓居冠氏。冯公，盖真定人，寓居东平。镇阳即真定也。还家省墓，故过冠氏，一访遗山。丙申之夏，金亡已三年矣。

阳明文集

文章之道，以气象光明俊伟为最难而可贵。如久雨初晴，登高山而望旷野。如楼俯大江，独坐明窗净几下，而可以远眺。如英雄侠士，裼裘而来，绝无龌龊猥鄙之态。此三者，皆光明俊伟之象。文中有此气象者，大抵得于天授，不尽关乎学术。自孟子、韩子而外，惟贾生及陆敬舆、苏子瞻得此气象最多。阳明之文，亦有光明俊伟之象。虽辞旨不甚渊雅，而其轩爽洞达如与晓事人语，表里粲然，中边俱澈，固自不可几及也。

《申明赏罚以厉人心疏》：“盗贼习知官府之不彼与也。”

与，敌也。《左传·襄二十五年》：“一与一。”谓一人敌一人也。吾乡谚语曰个打个。《史记》龙且曰：“吾平生知韩信为人易与耳。”谓易敌也。此“与”字之古义也。阳明云不彼与，犹俗云官府不敢惹他也。

“题封钦依备行前来”

钦依，今曰钦遵。备行，今曰行知，或曰咨行、移行。

“夫任不专，权不重”节

自请旗牌，恐人疑为贪权，故又自明其脱屣名位之素志。

望溪文集

《送左未生南归序》

“而孙之死”二句，承接牵强。

《矫除积习兴起人材札子》

望溪先生古文辞为国家二百余年之冠，学者久无异辞。即其经术之湛深，八股文之雄厚，亦不愧为一代大儒。虽乾嘉以来，汉学诸家百方攻击，曾无损于毫末。惟其经世之学，持论太高，当时同志诸老，自朱文端、杨文定数人外，多见谓迂阔而不近人情。此疏阅历极深，四条皆确实可行，而文气深厚，则国朝奏议中所罕见。

“兵部之实，在戢将校之骄气，以绥靖兵民。”

此条立论太高，多不切于事实。今之兵部与将校并不相接，何能戢其骄气？

孙文定集

《三习一弊疏》

乾隆初，鄂、张两相当国，蔡文勤辅翼，圣德高宗，聪明天亶，如旭日初升，四海清明，每诏谕颁示中外，识者以比之典谟誓诰。独孙文定公以不自是，匡弼圣德，可谓忧盛危明，以道事君者矣。纯庙御宇六十年，盛德大业始终不懈，未必非此疏裨助高深。厥后嘉庆元年、道光元年，臣僚皆抄此疏进呈。至道光三十年，文宗登极，寿阳相国祁隽藻亦抄此疏进呈。余在京时，闻诸士友多称此疏为本朝奏议第一。余以其文气不甚高古，稍忽易之。近年细加328-1 绎，其所云“三习一弊”，凡中智以上，大抵皆蹈此弊而不自觉。而所云“自是之根不拔，黑白可以转色，东西可以易位”，亦非绝大智慧猛加警惕者不能道。

文选

扬子云《长杨赋》：“骫属而还。”注：善曰：“委属而还，谓委择其事，连属而来还也。骫，古委字。”

按：骫，骫奊也。属，连属也。骫奊者，欹斜联翩之状，谓翩然相引而还。善说非也。

“拮隔鸣球”

拮隔，与《尚书》之“戛击”音义同。

潘安仁《西征赋》：“税驾西周。”

对洛阳之东周言，则长安为西周。对巩县之东周言，则洛邑为西周。

古文辞类纂

桐城姚姬传郎中鼐所选《古文辞类纂》，嘉道以来，知言君子群相推服。谓学古文者，求诸是而足矣。国藩服膺有年，窃见其中亦小有疵误，兹摘举于左。

论辨类：太史公谈《论六家要指》

司马迁《自序》中，述其父太史公谈论六家要指，诸家互有得失，而终以道家为本。此自司马氏父子学术相传如是。其指要，则谈启之。其文辞，则迁之为之也。在《自序》篇中，仅文中之一段，故无首尾裁成之迹。今姚氏割此为一篇，而标其目曰《论六家要指》，失其义矣。迁作《五帝本纪》、《夏本纪》，所引《尧典》、《禹贡》等书，尚多改经文之旧，此述其父之语，岂独无所删改？且如《管晏列传》中，管仲自述感鲍叔之言，岂得遽录以为管仲之文？《淮阴侯传》中，韩信说高祖定三秦一节，岂得遽录以为韩信之文邪？

奏议类：匡稚圭《论治性正家疏》

此疏凡分三段：首段言遵祖。次段言治性。末段言正家。姚氏目以治性、正家，则首段无所附丽。

匡稚圭《戒妃匹劝经学疏》

《汉书·匡衡传》“成帝即位，衡上书戒妃匹，劝经学威仪之则，曰”云云。国藩按：此疏凡三条，妃匹一也，经学二也，威仪三也。自“妃匹之际”至“远技能”止第一节，言妃匹也。自“窃见圣德纯茂”至“宜究其意”止第二节，言经学也。自“臣又闻圣王之自为动静周旋”至末第三节，言威仪也。今姚氏录此文，标其目曰《戒妃匹劝经学疏》，是于三条独遗其一，而于班书所叙，若未之深究者，亦一失也。

书说类：乐毅《报燕惠王书》

应入奏议。

骈体文钞

蔡邕《陈留东昏里库上里社碑》

汉碑多酬应谀颂之文，此碑亦专为虞氏而作。

王延寿《桐柏庙碑》

韩退之《南海神庙碑》蹊径似仿此文，而青胜于蓝，不啻百倍。

附：广韵

一东：衷

《左传》：“楚辟我衷。”按：谓楚邪而我正也。

二冬：农

《吕刑》：“农殖嘉谷。”王念孙曰：“农，勉也。”《广雅》云：“农，勉也。”《左传》：“小人农力以事其上。”

三钟：从

《左传·昭五年》：“以乱大从。”杜注：“乱大，和顺之道。从，顺也。”《左传》：“吾所问日食从矣。”按：谓子之言皆验矣。

五支：披

《左传》：“又披其邑。”注：“披，析也。”按：谓分析之也。

离

《左传·昭元年》：“楚公子设服离卫。”注：“离，陈也。”

九鱼：居

《左传》：“民其居乎。”注：“民将有事，不得安也。”

如

《左传·昭十三年》：“则如违之，以待所济，则如与之，以济所欲。”按：如，犹云不如。

二十一欣：勤

《书》：“周公咸勤。”谓劳勉也。

二十二元：藩

《左传·昭元年》：“货以藩身。”按：犹卫也。

二十三魂：敦

《庄子》：“使士敦剑。”注：“敦，断也，试使用剑相截断也。”《庄子》：“敦杖蹙之乎。”赜注：“敦，读曰顿，竖也。”

二十五寒：奸

《庄子》：“以奸者七十二君。”注：“犯也。”

二仙：鲜

《左传·昭五年》：“葬鲜者自西门。”杜注：“不以寿终为鲜。”

四宵：桥

《庄子》：“欲恶去就，于是桥起。”按：桥读上声，谓昂起劲挺也。《礼记》：“奉席如桥衡。”《庄子》又云：“桥运之相使。”并同。

十一唐：傍

《庄子》：“求禅傍者斩之。”注：“棺之全一边者，谓之禅傍。禅音膳。”

十七登：能

《书》：“不能厥家人。”按：相处久而安也。《左传》：“不能其大夫至于君祖母。”《书》：“柔远能迩。”与此义同。又《左传·昭十一年》：“而不能其民。”

十八尤：由

《左传·昭八年》：“犹将复由。”按：谓将萌蘖滋长也。

十九侯：钩

《庄子》：“一君无所钩用。”注：“钩，取也。”

二十一侵：淫

《左传》：“淫刍荛者。”按：谓纵淫之。

二肿：壅

《左传·昭十一年》：“楚将有之然壅也。”注：“乃所以壅积其恶也。”

六止：以

《左传·昭三年》：“君求以贪。”按：以，与已同。

理、李

《左传·昭十三年》：“行理之命。”注：“即行李也。”按：司理，亦作司李。《汉书》：“有黄帝李法。”与理同。

八语：圉

《庄子》：“其来不可圉。”按：与御同。

二十八狝：选

《左传·昭元年》：“针惧选。”按：谓指数其罪也。《诗》云：“不可选也。”与此义同。

六至：自

《左传·昭五年》：“不敢自也。”按：犹云不敢从也。

九御：著

《左传·昭十一年》：“朝有著定。”注：“朝内列位常处，谓之表著。”《左》又曰：“则固有著矣。”

十遇：寓

《庄子》：“寓而政于臧丈人。”寓，犹付托也。

十一暮：故

《庄子》：“证406-1 今故。”注：“今故，犹古今。”

胙

《左传》：“以胙乃勋旧。”

布

《礼记》：“季氏旅归四布。”按：谓四方货财也。《庄子》：“千金之布多矣。”

十三祭：际

《庄子》：“仁义之士贵际。”按：言交际也。《左传》云：“尔未际飨大夫以落之。”《庄子》又云：“不应诸侯之际。”

蔽

《书》：“丕蔽要囚。”按：谓盖覆也。犹《易》言“冒天下之道”之“冒”。《论语》“一言以蔽之”，《吕览》“功名蔽天地”，皆当以此训通之。一训决也，断也。

二十六慁：慁

《左传》：“主不慁宾。”按：谓主不以宾为406-1 扰而安之也。《史记》：“无久溷子。”与此慁同。

二十一裥：间

《左传》：“间晋而取诸杞。”按：候晋之间隙也。

二十七号：奥

《左传·昭十三年》：“国有奥主。”按：谓在内也。

四十一漾：406-1

《庄子》：“证406-1 今故。”注：“406-1 ，明也。”

十七薛：说

《左传》：“子产立伯有后，公孙泄何为曰说也。”“杜蒉饮酒之役，晋侯立荀跞以说焉。”

彻

《左传·昭二年》：“彻命于执事。”按：犹达命也。

十九铎：落

《庄子》：“络马首，穿牛鼻。”与络同。

二十陌：莫

《庄子》：“莫然有间。”注：“定也。”

择

《吕刑》：“敬忌罔有择言在身。”王引之曰：“择，读曰002-1 。002-1 ，败也。”

二十二昔：昔

《庄子》：“蚊虻噆肤，则通昔不寐矣。”注：“昔，夜也。”

二十五德：国

《庄子》：“未得国能。”按：曰国能者，犹士曰国士，马曰国马，奕〔弈〕曰国手，琴曰国工耳。

二十八盍：阖

《庄子》：“阖胡尝视其良。”注：“阖，语助也。”按：与曷同。

篇目索引

经

毛诗

周南 ▪ 关雎

葛覃

卷耳

樛木

螽斯

桃夭

兔罝

芣苢

汝坟

麟之趾

召南 ▪ 鹊巢

采蘩

草虫

采358-1

甘棠

行露

羔羊

殷其靁

摽有梅

小星

江有汜

野有死麕

何彼412-1 矣

驺虞

邶风 ▪ 柏舟

绿衣

燕燕

日月

终风

击鼓

凯风

雄雉

匏有苦叶

谷风

旄丘

简兮

泉水

北门

北风

静女

新台

二子乘舟

鄘风 ▪ 柏舟

墙有茨

君子偕老

桑中

鹑之奔奔

定之方中

蝃413-1

干旄

载驰

卫风 ▪ 淇奥

考槃

硕人

氓

竹竿

芄兰

河广

伯兮

木瓜

王风 ▪ 黍离

君子于役

君子阳阳

扬之水

中谷有蓷

大车

丘中有麻

郑风 ▪ 将仲子

大叔于田

清人

羔裘

遵大路

女曰鸡鸣

有女同车

山有扶苏

狡童

丰

东门之413-2

风雨

子衿

出其东门

野有蔓草

溱洧

齐风 ▪ 还

著

东方之日

东方未明

南山

甫田

卢令

敝笱

载驱

猗嗟

魏风 ▪ 葛屦

汾沮洳

园有桃

陟岵

伐檀

硕鼠

唐风 ▪ 蟋蟀

山有枢

扬之水

绸缪

杕杜

鸨羽

无衣

葛生

秦风 ▪ 车邻

驷驖

小戎

终南

黄鸟

无衣

渭阳

权舆

陈风 ▪ 宛丘

东门之枌

衡门

东门之池

东门之杨

墓门

防有鹊巢

月出

泽陂

桧风 ▪ 羔裘

素冠

隰有苌楚

匪风

曹风 ▪ 蜉蝣

候人

鸤鸠

豳风 ▪ 七月

鸱鸮

东山

破斧

狼跋

小雅 ▪ 鹿鸣之什 ▪ 鹿鸣

  四牡

  皇皇者华

  常棣

  伐木

  天保

  采薇

  出车

  杕杜

  鱼丽

南有嘉鱼之什 ▪ 南有嘉鱼

  南山有台

  蓼萧

  湛露

  彤弓

  菁菁者莪

  六月

  采芑

  车攻

  吉日

鸿雁之什 ▪ 鸿雁

  庭燎

  沔水

  鹤鸣

  祈父

  白驹

  黄鸟

  我行其野

  斯干

  无羊

节南山之什 ▪ 节南山

     正月

     十月之交

     雨无正

     小旻

     小宛

     小弁

     巧言

     何人斯

     巷伯

谷风之什 ▪ 谷风

  蓼莪

  大东

  四月

  北山

  无将大车

  小明

  鼓钟

  楚茨

  信南山

甫田之什 ▪ 甫田

  大田

  瞻彼洛矣

  裳裳者华

  桑扈

  鸳鸯

  415-1 弁

  车辖

  青蝇

  宾之初筵

鱼藻之什 ▪ 鱼藻

  采菽

  角弓

  菀柳

  都人士

  采绿

  黍苗

  隰桑

  白华

  绵蛮

  瓠叶

  渐渐之石

  苕之华

  何草不黄

大雅 ▪ 文王之什 ▪ 文王

大明

绵

棫朴

旱麓

思齐

皇矣

灵台

下武

文王有声

生民之什 ▪ 生民

   行苇

   既醉

   凫鹥

   假乐

   公刘

   泂酌

   卷阿

   民劳

   板

荡之什 ▪ 荡

  抑

  桑柔

  云汉

  崧高

  烝民

  韩奕

  江汉

  常武

  瞻卬

  召旻

周颂 ▪ 清庙之什 ▪ 清庙

  维天之命

  烈文

  天作

  昊天有成命

  我将

  时迈

  执竞

  思文

臣工之什 ▪ 臣工

  噫嘻

  振鹭

  丰年

  有瞽

  潜

  雍

  载见

  有客

  武

闵予小子之什 ▪ 闵予小子

          访落

          敬之

          小毖

          载芟

          良耜

          丝衣

          酌

          桓

          赉

          般

鲁颂 ▪ 416-1 之什 ▪ 416-1

有416-3

泮水

416-2 宫

商颂 ▪ 那

烈祖

玄鸟

长发

殷武

周易

晋

家人

睽

中孚

系辞上

周官

天官 ▪ 大宰

小宰

宰夫

内饔

鳖人

地官 ▪ 大司徒

乡大夫

廛人

遂大夫

春官 ▪ 大宗伯

肆师

鬯人

天府

典瑞

司服

典同

胝祲

大祝

巾车

司常

夏官 ▪ 序官

羊人

司兵

田仆

职方氏

撢人

秋官 ▪ 大司寇

朝士

野庐氏

司仪

冬官 ▪ 考工记

冶氏

凫氏

玉人

矢人

梓人

匠人

弓人

仪礼

士冠礼

士昏礼

士相见礼

乡饮酒礼

乡射礼

燕礼

大射仪

聘礼

公食大夫礼

丧服

既夕

士虞礼

少牢馈食礼

有司彻

礼记

檀弓

左传

隐五年

隐六年

隐十一年

桓三年

桓十二年

庄八年

庄三十二年

僖七年

僖十五年

僖十九年

僖二十二年

宣二年

宣四年

宣十二年

成二年

成九年

成十三年

成十六年

成十八年

襄九年

襄十三年

襄十四年

襄十七年

襄二十二年

襄二十三年

襄二十五年

襄二十七年

襄二十九年

昭元年

昭三年

昭七年

昭十二年

昭十八年

昭二十五年

昭二十六年

昭二十九年

定八年

定十二年

哀元年

哀九年

哀十七年

国语

鲁语上

吴语

穀梁传

文十八年

尔雅

释诂

释言

释宫

释山

释畜

史

史记

今上本纪

三代世表

律书

平准书

齐世家

陈涉世家

外戚世家

楚元王世家

荆燕世家

萧相国世家

曹参世家

留侯世家

陈丞相世家

绛侯周勃世家

梁孝王世家

五宗世家

伯夷传

管晏列传

老庄韩非列传

司马穰苴列传

孙子吴起列传

伍子胥列传

仲尼弟子列传

商君列传

苏秦列传

张仪列传

樗里子甘茂列传

穰侯列传

白起王翦列传

孟子荀卿列传

魏公子列传

廉颇蔺相如列传

田单列传

鲁仲连邹阳列传

屈原贾生列传

吕不韦列传

刺客列传

李斯列传

蒙恬列传

张耳陈馀列传

魏豹彭越列传

黔布列传

淮阴侯列传

韩王信卢绾列传

田儋列传

樊郦滕灌列传

张丞相列传

郦生陆贾列传

傅靳蒯成列传

刘敬叔孙通列传

季布栾布列传

袁盎晁错列传

张释之冯唐列传

万石张叔列传

田叔列传

扁鹊仓公列传

吴王濞列传

魏其武安侯列传

韩长孺列传

李将军列传

匈奴列传

卫将军骠骑列传

平津侯主父列传

南越尉陀列传

东越列传

朝鲜列传

西南夷列传

司马相如列传

淮南衡山列传

循吏列传

汲郑列传

儒林列传

酷吏列传

大宛列传

游侠列传

佞幸列传

滑稽列传

日者列传

龟策列传

贷殖列传

太史公自序

汉书

景帝纪

武帝纪

宣帝纪

天文志

五行志

地理志

沟洫志

陈胜传

项籍传

张耳陈馀传

韩信传

彭越传

燕王泽传

吴王濞传

楚元王传

刘向传

刘歆传

季布传

齐悼惠王传

萧何传

曹参传

王陵传

周勃传

樊哙传

夏侯婴传

傅宽传

周昌传

任敖传

申屠嘉传

郦食其传

陆贾传

淮南厉王传

衡山王传

伍被传

周仁传

贾谊传

袁盎传

晁错传

汲黯传

窦婴传

灌夫传

韩安国传

江都易王传

广川惠王传

常山宪王传

李广传

李陵传

董仲舒传

司马相如传

张骞传

李广利传

司马迁传

燕刺王旦传

广陵厉王胥传

昌邑哀王传

严助传

贾捐之传

杨敞传

公孙刘田王杨蔡陈郑传

霍光传

金安上传

赵充国传

陈汤传

段会宗传

于定国传

韦贤传

韦玄成传

魏相传

丙吉传

京房传

赵广汉传

韩延寿传

张敞传

王尊传

孙宝传

何并传

萧望之传

冯野王传

东平思王传

匡衡传

王商传

史丹传

薛宣传

朱博传

翟方进传

谷永传

何武传

王嘉传

扬雄传

儒林传

循吏传

酷吏传

游侠传

佞幸传

匈奴传

西南夷传

南粤传

闽粤传

朝鲜传

西域传

外戚传

元后传

王莽传

叙传

后汉书

邳彤传

景丹传

刘隆传

窦融传

赵熹传

桓谭传

郅恽传

孔奋传

郑宏传

法雄传

刘般传

赵咨传

班固传

第五伦传

爰延传

章帝八王传

种暠传

臧洪传

左周黄传

段颎传

袁绍传

三国志

后妃传 ▪ 文昭甄皇后

董卓传

夏侯渊传

曹仁传

诸夏侯曹传

乐进传

王粲传

诸葛诞传

邓艾传

诸葛亮传

张嶷传

费祎传

吕范传

周鲂传

胡综传

滕胤传

孙峻传

孙128-1 传

通鉴

汉纪五十七

魏纪二

魏纪七

晋纪八

晋纪九

晋纪二十六

晋纪三十七

宋纪四

梁纪三

梁纪八

梁纪九

梁纪十四

陈纪四

陈纪六

陈纪八

陈纪九

陈纪十

隋纪五

隋纪八

唐纪五

唐纪十三

唐纪十五

唐纪十七

唐纪三十三

唐纪四十一

唐纪四十二

唐纪四十三

文献通考

序

田赋一

田赋二

田赋三

田赋四

田赋五

田赋六

田赋七

钱币一

户口一

户口二

职役一

职役二

征榷一

征榷四

征榷六

市粜一

玉篇

国用一

刑二

刑五

兵九

兵十一

职官五

职官十

职官十九

子

管子

牧民第一

形势第二

立政第四

宙合第十一

法禁第十四

重令第十五

法法第十六

兵法第十七

大匡第十八

小匡第二十

霸言第二十三

问第二十四

君臣上第三十

君臣下第三十一

小称第三十二

四称第三十三

侈靡第三十五

心术上第三十六

庄子

养生主

庚桑楚

淮南子

俶真训

天文训

览冥训

本经训

主术训

缪称训

道应训

诠言训

兵略训

说山训

人间训

修务训

泰族训

集

楚辞

惜诵

涉江

惜往日

怀沙

陈思王集

箜篌引

425-1 425-2 篇

豫章行

蒲生行浮藻篇

门有万里客

怨歌行

美女篇

白马篇

盘石篇

驱车篇

种葛篇

弃妇篇

公燕诗

赠徐幹

赠丁仪

赠王粲

赠丁仪王粲

赠丁廙

赠白马王彪第五首

同上第七首

游仙诗

杂诗第一首

同上第二首

同上第三首

同上第四首

同上第五首

同上第六首

闺情

七哀诗

情诗

阮步兵集

咏怀第六首

第九首

第七首

第八首

第十首

第十三首

第十五首

第十八首

第二十首

第二十一首

第二十八首

第三十二首

第三十四首

第三十五首

第三十六首

第三十七首

第三十八首

第三十九首

第四十一首

第四十二首

第四十三首

第四十四首

第四十五首

第四十六首

第四十八首

第四十九首

第五十首

第五十一首

第五十三首

第五十四首

第五十五首

第五十六首

第五十七首

第五十八首

第五十九首

第六十首

第六十二首

第六十三首

第六十四首

第六十五首

第六十七首

第六十九首

第七十一首

第七十二首

第七十三首

第七十四首

第七十六首

第七十七首

第七十八首

第七十九首

第八十首

第八十二首

陶渊明集

神释

九日闲居

游斜川诗序

示周续之祖企谢景夷三郎

怨诗楚调示庞主簿邓治中

答庞参军诗序

五月旦作和戴主簿

移居

于王抚军座送客

与殷晋安别

赠羊长史

始作镇军参军经曲阿

庚子岁五月中从都还阻风于规林第二首

癸卯岁十二月中作与从弟敬远

责子

饮酒第二首

第七首

第十一首

第十三首

第十六首

第十八首

第十九首

止酒

述酒

拟古第二首

第六首

第七首

第八首

第九首

杂诗第一首

第三首

第四首

第七首

第八首

第九首

咏贫士第一首

谢康乐集

述祖德诗

第二首

九日从宋公戏马台送孔令

从游京口北固应诏

永初三年七月十六日之郡初发都

邻里相送至方山

富春渚

七里濑

晚出西射堂

登池上楼

游赤石进帆海

游岭门山诗

田南树园激流植援

于南山往北山经湖中瞻眺

还旧园作见颜范二中书

酬从弟惠连

初发石首城

道路忆山中

拟魏太子邺中集诗第二首

第三首

第四首

第五首

鲍参军集

采桑

代放歌行

代陈思王京洛篇第一首

代门有车马客行

代东武吟

代出自蓟北门行

代陈思王白马篇

代升天行

松柏篇

代苦热行

代结客少年场行

答客

从临海王上荆初发新渚

咏史

拟古第一首

第二首

第三首

绍古辞第七首

学刘公幹体第三首

白云

行药至城东桥

谢宣城集

暂使下都夜发新林至京邑赠西府同僚

郡内高斋闲望答吕法曹

新亭渚别范零陵

忝役湘州与宣城吏民别

晚登三山还望京邑

始出尚书省

和王著作融八公山

和伏武昌登孙权故城

李太白集

古风第二首

第六首

第十二首

第二十首

第二十一首

第二十二首

第二十三首

第二十六首

第二十七首

第二十八首

第二十九首

第三十一首

第三十二首

第三十三首

第三十四首

第三十五首

第三十六首

第三十七首

第三十八首

第三十九首

第四十首

第四十二首

第四十三首

第四十四首

第四十五首

第四十六首

第五十一首

第五十八首

古朗月行

上之回

门有车马客行

东海有勇妇

白马篇

秦女休行

东武吟

短歌行

空城雀

紫骝马

豫章行

对酒

去妇辞

长歌行

赠徐安宜

赠任城卢主簿潜

早秋赠裴十八坦

赠范金乡二首

玉真公主别馆苦雨赠卫尉张卿第二首

赠韦秘书子春

赠何七判官浩

谈诸葛武侯传书怀赠长安崔少府叔封昆季

赠崔侍御

赠新平少年

书情赠蔡舍人雄

赠别从甥高五

赠裴司马

赠从孙义兴宰铭

赠溧阳宋少府陟

赠张相镐第一首

第二首

狱中上崔相涣

系寻阳上崔相涣

赠刘都使

赠常侍御

经离乱后天恩流夜郎忆旧游书怀赠江夏韦太守良宰

赠宣城宇文太守兼呈崔侍御

赠宣城赵太守悦

自梁园至敬亭山见会公谈陵阳山水兼期同游因有此赠

安陆白兆山桃花岩寄刘侍御绾

闻丹邱子于城北山营石门幽居中有高凤遗迹仆离群远怀亦有栖遁之志因叙旧以寄之

淮阴书怀寄王宗成

禅房怀友人岑伦南游罗浮兼泛桂海自春徂秋不返仆旅江外书情寄之

自金陵溯流过白璧山玩月达天门寄句容王主簿

留别西河刘少府

感时留别从兄徐王延年从弟延陵

窜夜郎于乌江留别宗十六璟

送王屋山人魏万还王屋

送温处士归黄山白鹅峰旧居

送杨少府赴选

送族弟凝至晏堌单父三十里

送裴十八图南归嵩山第一首

江西送友人之罗浮

宣城送刘副使入秦

五松山送殷淑

登黄山凌敲台送族弟溧阳尉济充泛舟赴华阴

酬王补阙惠翼庄庙宋丞泚赠别

答裴侍御先行至后头驿以书

见招期月满泛洞庭

寻鲁城北范居士失道落苍耳中见范置酒摘苍耳作

猛虎辞

金陵凤凰台置酒

登金陵冶城西北谢安墩

九日登巴陵置酒望洞庭水军

自广平乘醉走马六十里至邯郸登城楼览古书怀

效古第一首

第二首

拟古第一首

第二首

第三首

第四首

第五首

第六首

第七首

第八首

第九首

第十一首

第十二首

寄远第一首

第二首

蜀道难

梁甫吟

乌夜啼

春日行

前有樽酒行

北风行

鞠歌行

中山孺子妾歌

设辟邪仗鼓吹稚子曲辞

白头吟

临江王节士歌

司马将军歌

结袜子

来日大难

猛虎行

玉壶吟

笑歌行

扶风豪士歌

梁园吟

鸣皋歌奉钱从翁清归五崖山居

劳劳亭歌

东山吟

峨嵋山月歌送蜀僧晏入中京

和卢侍御通塘曲

江夏赠韦南陵冰

忆旧游寄谯郡元参军

鲁郡尧祠送窦明府薄华还西京

单父东楼秋夜送族弟况之秦时凝弟在席

答杜秀才五松山见赠

杜少陵集

送高三十五书记

苦雨奉寄陇西公兼呈王征士

同诸公登慈恩寺塔

奉同郭给事汤东灵湫作

夜听许十损诵诗爱而有作

自京赴奉先县咏怀五百字

白水县崔少府十九翁高斋三十韵

晦日寻崔戢李封

送率府程录事还乡

塞芦子

北征

遣兴第三首

幽人

佳人

前出塞

两当县吴十侍御江上宅

青阳峡

鹿头山

赠蜀僧闾邱师兄

将适吴楚留别章使君留后兼幕府诸公得柳字

寄题江外草堂

南池

草堂

营屋

太子张舍人遗织成褥段

杜鹃

郑典设自施州归

七月三日亭午以后较热退晚加小凉稳睡有诗因论壮年乐事戏呈元二十一曹长

牵牛织女

毒热寄简崔评事十六弟

赠李十五丈别

暇日小园散病将种秋菜督勒耕牛兼书触目

八哀诗赠左仆射郑国公严武

八哀诗赠秘书监江夏李公邕

八哀诗故秘书少监武功苏源明

八哀诗故著作郎贬台州司户荥阳郑公虔

八哀诗故右仆射相公张公九龄

住在

昔游

壮游

敬寄族弟唐十八使君

送重表侄王砅评事使南海

咏怀第一首

第二首

送顾八分文学适洪吉州

宿花石戍

奉赠李八丈判官

入衡州

白丝行

哀江头

洗兵马

石笋行

石犀行

杜鹃行

投简成华两县诸子

短歌行

丹青引

寄韩谏议

释闷

荆南兵马使太常卿赵公大食刀歌

王兵马使二角鹰

白凫行

朱凤行

清明

暮秋枉裴道州手札率尔遣兴寄近呈苏涣侍御

陪郑广文游何将军山林第三首

第四首

第七首

元日寄韦氏妹

留别贾严二阁老两院遗补诸公

至德二载甫自京金光门出间道归凤翔乾元初从左拾遗移华州掾与亲故别因出此门有悲往事

独立

观兵

秦州杂诗第三首

怀锦水居止

将晓第一首

奉寄李十五秘书文嶷第一首

洞房八首

不离西阁第一首

东屯北崦

朝第一首

宴王使君宅第一首

赠田九判官梁邱

和裴迪登蜀州东亭送客逢早梅相忆见寄

秋兴八首

咏怀古迹第一首

季夏送乡弟韶陪黄门从叔朝谒

解闷十二首

陆宣公集

奉天请罢琼林大盈二库状

韩昌黎集

复志赋

南山诗

谢自然

秋怀第一首

第二首

第三首

第五首

第六首

第七首

第八首

第九首

第十首

第十一首

赴江陵途中寄赠王二十补阙李十一拾遗李二十六员外翰林三学士

江汉一首答孟郊

此日足可惜一首赠张籍

归彭城

送惠师

送灵师

县斋有怀

合江亭

陪杜侍御游湘西两寺独宿有题一首因献杨常侍

岳阳楼别窦司直

送文畅师北游

答张彻

苦寒

崔十六少府摄伊阳以诗及书见投因酬三十韵

招扬之罘

双鸟诗

题炭谷湫祠堂

送陆畅归江南

嘲鲁连子

赠张籍

寄崔二十六立之

示爽

赠别元十八协律六首第一首

南内朝贺归呈同官

鸣雁

条山苍

八月十五夜赠张功曹署

忆昨行

刘生诗

陆浑山火和皇甫湜用其韵

和虞部卢四汀酬翰林钱七徽赤藤杖歌

石鼓歌

卢郎中云夫寄示送盘谷子诗两章歌以和之

射训狐

城南联句

会合联句

纳凉联句

秋雨联句

征蜀联句

晚秋郾城夜会联句

原性

原毁

行难

杂说一

杂说四

谈荀

读鹖冠子

师说

进学解

讳辨

伯夷颂

释言

汴州东西水门记

燕喜亭记

徐泗濠三州节度掌书记厅壁记

画记

蓝田县丞厅壁记

新修滕王阁记

科斗书后记

郓州溪堂诗序

猫相乳

争臣论

太学生何藩传

重答张籍书

与孟东野书

答尉迟生书

上襄阳于相公书

上留守郑相公启

上宰相书

后十九日复上宰相书

后二十九日复上宰相书

答侯继书

答崔立之书

重答李翊书

代张籍与李浙东书

答李秀才书

答陈生书

与李翱书

答胡生书

与崔群书

与陈给事书

与冯宿论文书

与祠部陆员外书

应科目时与人书

与孟尚书书

答吕毉山人书

答渝州李使君书

答元侍御书

与鄂州柳中丞书

与鄂州柳中丞第二书

送陆歙州诗序

送孟东野序

送许郢州序

上巳日燕太学听弹琴诗序

送齐皞下第序

送陈密序

送李愿归盘谷序

送董邵南序

赠张童子序

送浮屠文畅师序

送何坚序

送廖道士序

送王秀才序

送孟秀才序

送陈秀才序

送王秀才序

送幽州李端公序

送区册序

送张道士序

送高闲上人序

送殷员外序

送杨少尹序

送权秀才序

送湖南李正字序

送石处士序

送温处士赴河阳军序

送郑尚书序

送水陆运使韩侍御归所治序

石鼎联句诗序

欧阳生哀辞

祭穆员外文

祭郴州李使君文

祭河南张员外文

祭薛中丞文

潮州祭神文第二首

祭柳子厚文

吊武侍御所画佛文

李元宾墓志铭

崔评事墓铭

施先生墓铭

考功员外卢君墓铭

施州房使君郑夫人殡表

监察御史元君妻京兆韦氏夫人墓志铭

登封县尉卢殷墓志

兴元少尹房君墓志

河南少尹李公墓志铭

集贤院校理石君墓志铭

江西观察使韦公墓志铭

河南府王屋县尉华君墓志铭

襄阳卢丞墓志铭

唐朝散大夫赠司勋员外郎孔君墓志铭

唐银青光禄大夫守左散骑常侍致仕上柱国襄阳郡王平阳路公神道碑铭

乌氏庙碑铭

唐故河东节度使观察使荥阳郑公神道碑文

魏博节度使沂国公先庙碑铭

刘统军碑铭

衢州徐偃王庙碑

袁氏先庙碑

曹成王碑

试大理评事王君墓志铭

扶风郡夫人墓志铭

殿中侍御史李君墓志铭

秘书少监赠绛州刺史独孤府君墓志铭

虞部员外郎张府君墓志铭

检校尚书左仆射右龙武军统军刘公墓志铭

监察御史卫府君墓志铭

河南令张君墓志铭

凤翔陇州节度使李公墓志铭

中散大夫少府监胡良公墓神道碑

胡相权公墓碑

平淮西碑

南海神庙碑

处州孔子庙碑

罗池庙碑

黄陵庙碑

江南西道观察使中大夫洪州刺史兼御史中丞上柱国赐紫金鱼袋赠左散骑常侍太原王公神道碑铭

司徒兼侍中中书令赠太尉许国公神道碑

柳子厚墓志铭

昭武校尉守左金吾卫将军李公墓志铭

朝散大夫越州刺史薛公墓志铭

楚国夫人墓志铭

国子司业窦公墓志铭

正议大夫尚书左丞孔公墓志铭

江南西道观察使赠左散骑常侍太原王公墓志铭

殿中少监马君墓志

南阳樊绍述墓志铭

中大夫陕府左司马李公墓志铭

故幽州刺史判官赠给事中清河张君墓志铭

河南府法曹参军卢府君夫人苗氏墓志铭

故贝州司法参军李君墓志铭

处士卢君墓志铭

虢州司户韩府君墓志铭

女拏圹铭

乳母墓志铭

瘗砚铭

毛颖传

送穷文

鳄鱼文

故金紫光禄大夫检校尚书左仆射同中书门下平章事兼汴州刺史充宣武军节度副大使知节度事管内支度营田汴宋亳颍等州观察处置等使上柱国陇西郡开国公赠太傅董公行状

论今年权停选举状

复仇状

钱重物轻状

为韦相公让官表

论捕贼行赏表

潮州刺史谢上表

论孔戣致仕状

论淮西事宜状

论变盐法事宜状

昌黎外集

芍药歌

海水

与少室李拾遗书

答刘秀才论史书

鄠人对

题李生壁

祭董相公文

顺宗实录

柳河东集

零陵三亭记

对夕月

白氏长庆集

酬后走笔酬刘五主簿长句之赠兼简张太贾二十四先辈昆季

霓裳羽衣舞歌和微之

池上作

李义山集

重过圣女祠

题僧壁

潭州

赠司户刘003-1

饮席戏赠同舍

令狐八拾遗绹见招送裴十四归华州

寄令狐学士绹

少年

药转

隋宫

杜工部蜀中离席

梓州罢吟寄同舍

无题二首

昨日

子初郊墅

井络

宋玉

奉和太原公送前杨秀才戴兼招杨正字戎

临发崇让宅

野菊

过仆射旧宅

闻歌

赠华阳宋真人兼寄清都刘先生

重有感

春雨

楚宫

宿晋昌亭闻惊禽

安定城楼

利州江潭作

泪

流437-1

七月二十九日崇让宅燕作

赠从兄阆之

九成宫

咏史

无题

赴职梓潼留别畏之员外同年

曲池

留赠畏之

玉山

牡丹

一片

促漏

可叹

富平少侯

赠赵协律晳

曲江

回中牡丹为雨所败

杜樊川集

长安杂题长句第二首

第三首

第四首

李给事中敏

和白相公圣德和平致兹休运岁终功就合咏盛明呈上三相公长句四韵

送国棋王逢

西江怀古

池州李使君没后十一日处州新命始到后见归妓感而成诗

八月十三日得替后移居霅溪馆因题长句四韵

早雁

湖南正初招李郢秀才

怀钟陵旧游第一首

同上第四首

咏歌圣德远怀天宝因题关亭长句四韵

寄浙东韩又八评事

书怀寄中朝往还

嘉祜集

诗论

元丰类稿

序越州鉴湖图

宜黄县学记

越州赵公救灾记

广德军重修鼓角楼记

东坡文集

石钟山记

代张方平谏用兵书

园邱合祭六议札子

上皇帝书

东坡诗集

和子由踏青

石鼓歌

司竹监烧苇园因召都巡检柴贻勖左藏以其徒会猎园下

朱寿昌郎中少不知母所在刺血写经求之五十年去岁得之蜀中以诗贺之

续丽人行

次韵答刘泾

和子由送将官梁左藏仲通

次韵孔毅父久旱已而甚雨三首

和蔡景繁海州石室

张近几仲有龙尾子石砚以龙剑易之

寄靳簟与蒲传正

送表弟程六知楚州

送王伯438-1 守虢

武昌西山

次韵米黻二王书跋尾二首

书王定国所藏烟江叠嶂图

喜刘景文至

在颍州与德麟同治西湖未成改扬州三月十六日湖成德麟有诗见怀次其韵

游博罗香积寺

荔支叹

次韵正辅同游白水山

欧阳晦夫遗接438-2 琴枕戏作此诗谢之

常润道中有怀钱塘寄述古第二首

与参寥行园中得黄耳蕈

山谷诗集

送范德孺知庆州

次韵李之纯少监惠砚

咏李伯时摹韩幹三马次苏子由韵简伯时兼寄李德素

次韵子瞻和子由观韩幹马因论伯时画天马

谢黄从善司业寄惠山泉

次韵钱穆父赠松扇

戏和文潜谢穆父赠松扇

次韵王炳之惠玉板纸

送郑彦能宣德知福昌县

双井茶送子瞻

和答子瞻

子瞻以子夏邱明见戏聊复戏答

省中烹茶怀子瞻用前韵

戏呈孔毅父

以团茶洮州绿石研赠无咎文潜

次韵答曹子方杂言

次韵子瞻武昌西山

谢送碾赐懿源拣芽

以小龙团及半挺赠无咎并诗用前韵为戏

送谢公定作竟陵主簿

僧景宗相访寄法王航禅师

次韵子瞻咏好头赤图

观伯时画马

记梦

次韵子瞻送李豸

次韵子瞻寄眉山王宣义

听宋宗儒摘阮歌

答黄冕仲索煎双井并简扬休

再答冕仲

戏答陈元舆

再答元舆

演雅

戏答赵伯充劝莫学书及为席子泽解嘲

戏书秦少游壁

送少章从翰林苏公馀杭

便籴王丞送碧香酒用子瞻韵戏赠郑彦能

再答景叙

次韵李任道晚炊锁江亭

送石长卿太学秋补

题荥君祖元太师此君轩

戏赠家安国

和王观复洪驹父谒陈无已长句

送密老住五峰

武昌松风阁

次韵文潜

次韵元实病目

花光仲仁出秦苏诗卷思两国士不可复见开卷绝叹因花光为我作梅数枝及画烟外远山追少游韵记卷末

太平寺慈氏阁

题淡山岩第二首

明远庵

戏答欧阳诚发奉议谢予送茶歌

和范信中寓居崇宁遇雨

还家呈伯氏

流民歌

答和甫庐泉水

赠赵言

次韵晁补之廖正一赠答诗

再次韵呈廖明略

走答明略适尧民来相约奉谒故篇末及之

答明略并寄无咎

次韵呈明略并寄无咎

再答明略第一首

次韵孔著作早行

次韵无咎阎子常携琴入村

赠张仲谋

送薛乐道知郧乡

对酒歌答谢公静

谢公定征南谣

送刘道纯

次韵子瞻春菜

次韵子瞻与舒尧文祷雪雾猪泉倡和

答王道济寺丞观许道宁山水图

听崇德君鼓琴

次韵答杨子闻见赠

答永新宗令寄石耳

奉答茂衡惠纸长句

长句陈适用惠送吴南雄所赠纸

追忆予泊舟西江事次韵

次韵郭明叔长歌

奉送时中摄东曹狱掾

次韵和答孔毅父

更用旧韵寄孔毅甫

寄朱乐仲

戏赠曹子方家凤儿

和曹子方杂言

奉谢刘景文送团茶

谢景文惠浩然所作廷珪墨

戏答仇梦得承制

玉京轩

宫亭湖

别蒋颖叔

书石牛溪旁大石上

岩下放言

二十八宿歌赠别无咎

再和公择舅氏杂言

赠郑交

和游景叔月报三捷

王圣美三子补中广文生

次韵王定国扬州见寄

同子瞻韵和赵伯充团练

送顾子敦赴河东第二首

同上第三首

次韵宋楙宗僦居甘泉坊雪后书怀

次韵宋楙宗三月十四日到西池都人盛观翰林公出遨

次韵张昌言给事喜雨

次韵奉酬刘景文河上见寄

和答元明黔南赠别

赠黔南贾使君

次韵奉答少激纪赠第二首

次韵马荆州

赠李辅圣

和高仲本喜相见

和中玉使君晚称开天宁节道场

新喻道中寄元明用觞字韵

湖口人李正臣蓄异石九峰东坡先生铭曰壶中九华并为作诗云云

次韵德孺五丈惠贶秋字之五

宜阳别元明用觞字韵

再次韵兼简履中南玉三首

罢姑熟寄元明用觞字韵

送刘季展从军雁门第二首

送徐隐父宰馀干第一首

池口风雨留三日

思亲汝州作

交韵戏答彦和

和答孙不愚见赠

世弼惠诗求舜泉辄欲以长安酥共泛一杯次韵戏答

闰月访同年李夷伯子真于河上子真以诗谢次韵

次韵元日

卫南

题落星寺岚漪轩三首

次韵胡彦明同年羁旅京师寄李子飞三章

次韵奉寄子由

寄黄从善

廖袁州次韵见答并寄黄靖国再生传次韵寄之

观王主簿家酴醾

登赣上寄余洪范

同韵和元明兄知命弟九日相忆二首

子范徼巡诸乡捕逐群盗几尽辄作长句劳苦行李

喜太守毕朝散致政

次韵君庸寓慈云寺待韶惠钱不至

赵令许载酒见过

初望淮山

漫书呈仲谋

曹村道中

食瓜有感

讲武台南有感

七台峰

灵寿台

剑南诗集

望江道中

送刘改之东归

八月二十二日嘉州大阅

六月十四日宿东林寺

过采石有感

归云门

奏乞奉祠留衢州皇华馆待命

行至严州寿昌县界得请许免入奏仍除外官感恩述怀

临安春雨初霁

纵笔第三首

感愤秋夜作

舟中大醉偶赋长句

醉中浩歌罢戏书

自局中归马上口占

舟行钱清河桥之间

和高子长参议道中二绝

思政堂东轩偶题

游仙

赠道友

朱子文集

戊申封事

元遗山诗集

寄希颜二首

横波亭自注为青口帅赋

叶县雨中自注时崧前旱尤甚

围城病中文举相过

永宁南原秋望

甲午除夜

出都

卫州感事二首

赠冯内翰二首序中云丙申夏六月公自东平将展墓于镇阳以某在冠氏枉驾见过

阳明文集

申明赏罚以厉人心疏

望溪文集

送左未生南归序

矫除积习兴起人材札子

孙文定集

三习一弊疏

文选

扬子云长杨赋

潘安仁西征赋

古文辞类纂

太史公谈论六家要指

匡稚圭论治性正家疏

匡稚圭戒妃匹劝经学疏

乐毅报燕惠王书

骈体文钞

蔡邕陈留东昏里库上里社碑

王延寿桐柏庙碑

广韵

编制者：陈书良

曾国藩全集（十六）

日记之一

曾国藩

岳麓书社

注释

□□□□□

本书中所出现的如上方框同原版纸书。

目录

道光十九年

提要

正月

二月

三月

四月

五月

六月

七月

八月

九月

十月

十一月

十二月

道光二十年

提要

正月至六月

七月至九月

十月

十一月

十二月

道光二十一年

提要

正月

二月

三月

闰三月

四月

五月

六月

七月

八月

九月

十一月

十二月

道光二十二年

提要

十月

十一月

十二月

道光二十三年

提要

正月

二月

三月

四月

六月

七月

九月

十月

十一月

道光二十四年

提要

正月

二月

三月

四月

五月

六月

七月

八月

九月

十月

十一月

道光二十五年

提要

正月

二月

咸丰元年　绵绵穆穆之室日记

提要

七月

八月

闰八月

九月

十月

十一月

十二月

咸丰二年　绵绵穆穆之室日记

提要

正月

二月

三月

四月

五月

六月

咸丰八年

提要

三月至四月

六月

七月

八月

九月

十月

十一月

十二月

咸丰九年

提要

正月

二月

三月

四月

五月

六月

七月

八月

九月

十月

十一月

十二月

人名索引

返回总目录

道光十九年

提要

在家写散馆卷1.1　调停楚善叔衡阳卖田事1.13　满妹因痘症死亡1.29　子桢第因痘症死亡2.1　荐欧阳山馆葛中道家2.6　作《哭亡妹亡儿》辞2.7　从是日起，遍走县内诸亲友，至三月廿四日始归2.11　四妹许配朱存一为妻2.15　当朱良二田地房产2.18　送朱良二之旧佃彭简贤至永丰分司处法禁2.2　朱尧阶托在县告状3.4　县试；开单拜客；写树德堂跋3.8　曾逢吉托办祖坟讼事3.19　曾楚善托代卖衡阳田与彭人3.28　从是日起，遍走衡阳、耒阳、永兴诸亲友，拜访地方府署绅耆，六月廿二日始归3.29　在松陂祠盛气折人4.10　筹借进京路费4.16　与叔父函议办谱事4.19　谒杜工部祠墓5.14　为修谱事清查源流6.24　约族人议修谱事6.28　遣人至衡阳宗祠，议修族谱事7.3　曾氏家族举行中元会，祭祀祖先7.14　从是日起，遍走宝庆、武冈、新化、蓝田诸亲友，十月初四始归7.23　托都督照拂曾国正8.17　四妹出阁，适朱咏春10.14　曾国华出抚于叔父高轩10.26　起行进京；曾族百余人至衡阳为九世祖妣扫墓立碑11.2　与族人订修谱事11.13　至省城曾子庙祭祖11.17　作《乞恤朱午桥后人启》11.21　阅湘阴郭筠仙诗文，甚有进境11.28　在岳州访成忍斋等人12.7　着人往武昌打探在省各官12.12　从汉口起行12.21　至河南罗山县，遇雪，遂留度岁12.28

正月

初一日

家居。季洪弟受风寒。夜写散馆卷一开半。

初二日　天阴

请客四席。夜写卷一开。

初三日　天阴雨

丹阁叔留舍。朱尧阶夜来。

初四日　阴

辰后，拜祖墓。午刻，朱啸山来，王待聘妹夫来。作书邀刘冠群来舍。又作书寄霞仙。季洪弟自来痘。夜与尧阶、啸山谈至天明。夜三更大雪。

初五日

大雪，自昨夜三更起，至本日酉刻止。午刻，欧阳牧云来。

初六日　大晴

二妹之儿已〔巳〕刻死，儿生五十天。家中酬龙愿，同龙至添梓坪德六从祖家，申刻归。朱尧阶、啸山辰刻归去。

初七日　晴

早，至德六从叔祖家，听剧一天，夜未归。

初八日　晴

祖大人寿辰，在添梓坪拜寿。巳刻，龙至柳衙叔家。申刻归。汪德庄来舍。

初九日　阴

早，至柳衙叔家，申刻归。陶村四叔来家，同饭柳衙叔家。

初十日　阴

早，至任尊叔家。饭后同龙至曾祖坟上，又至元吉公坟上。午饭宽五弟家。夜归。

十一日　大晴

早饮宽三从弟家。饭后同龙至祥坞从祖家。晚归。

十二日　晴

早饮祥坞从祖家。饭后同龙归。夜散龙。

十三日　晴

大姊家起龙至予家。邀彭百乘、寿七至舍，为楚善叔衡阳卖田事，予托百乘二人调停。是日家中客多，共十余席。朱尧阶专人来舍，约余于廿四走彼家，拟同当朱良二庄田。四妹议许字朱凤台之子，尧阶遣人送男庚来。夜作书复尧阶，不愿成当田事。又作书与朱啸山，将四妹女庚发出。又作书复刘霞仙，论事甚详。睡时五鼓矣。

十四日　晴

饭后，家祖同龙至萧家冲。左凤阁来。江南五母舅来。夜作书与刘鲁岩。

十五日　晴、阴

左凤阁饭后归去。家祖归。朱尧阶申刻来，言终当成当田事。

十六日　晴

早饮姊婿家。饭后，走欧阳沧溟先生家，仆一人，肩舆八人。是日彼家二席。

十七日　晴

饭后由岳家走欧阳宗祠，共八席。夜宿阳祠。

十八日　阴

由欧阳宗祠走庙山家祠。夜宿洣石渡王家，家祖亦宿此。

十九日　晴

由王家至宗祠。

廿日　阴

在祠，走各处坟山扫墓。

廿一日　阴

在祠。祠内经管请外姓人吃酒，四十余席。夜大雨。

廿二日　阴

由祠内归，夜宿塘头湾，系家贵公后裔。

廿三日　晴

由塘头湾归家，申刻到。家中种痘者，满妹痘不好，甚危急；叔淳弟初发现，尚好；儿子未发热。夜着刘一、王荆七走刘冠群家，请医弟、妹。

廿四日　晴

在家。满妹痘又发小的，颇红，医人谓是子来救母，杂投人参、鹿胶。

廿五日　阴

昨夜儿子发热，本日现痘不甚多。发热必三日始现痘为佳，兹仅发热一夜，非吉报也。

前十七日面约廿六日至尧阶家，因家中种痘，光景不好，不能遽去。午刻遣人致书尧阶，约廿七日至彼家。夜大风。

廿六日　阴雨

满妹痘愈不好。儿子桢第痘稠密异常，啼哭不止。叔淳弟痘尚未灌浆。望刘冠群东屏来医，甚急，竟不见到。夜，风尤大。满妹爬破烂痘，面上血淋漓，实痛心也。

廿七日　大北风

是日备行李，将往尧阶家。肩舆十人，皆已收拾待发，以满妹及儿子痘症险逆，不忍行，迟至午刻始行。行半里许，遇刘东屏先生，因与同归。即作书遣人走尧阶家，言不复去。又作书与朱凤台，另订告庚日期。儿子痘愈益密，如聚粟满地，无复界限，色紫红。东屏举方要清热解毒，有西庄、犀角等药。夜，稍泻，哭稍止。夜深，大雪。

廿八日　大雪，寒甚

满妹痘愈险，痘不灌浆，不甚服药，一切饮食不入口，但喜嗽口，而人甚清醒。自昨日未时，咬牙战口，本日愈甚。夜，愈危，面上痘痂皆指爪爬破，面及颈皆烂，血渍被褥，淋漓不复可视，臭气熏蒸，其实惨极。二更后，余扶持儿子，不复去看满妹。儿子本日仍服昨日方，但去西庄。不复啼哭，渐昏弱，无生气，心知不可救药，犹冀幸万一。

廿九日　阴雨

辰刻，满妹死，余尚未起。时叔淳弟痘亦密，甚危。家中哭泣不敢出声，恐惊叔淳。满妹生于道光十年庚寅八月初八日辰时，至是生八岁零一百七十一天。满妹病，全赖澄侯调汤药，扶持床褥，余甚未尽手足之情。自廿三日，常服补剂人参、鹿胶，竟不能济，痛哉！是日买棺去五千钱，敛葬皆不从薄，葬于油麻冲。满妹临死，遍呼家中人，独不呼儿子桢第，知其危也。儿子是日服补剂，夜深始服高丽参汤。只以船小载重，医者刘东屏知其无济，余亦知其将死。是夜四更始睡，余与内人并不能寐。

二月

初一日　早，雪

儿子痘色转白。昨夜泻二次，皆药也。饭后开方喂药，心知无补，尽情而已。巳刻竟死。儿子生十七年丁酉十月初二日戌时，至是一岁零四月。自内子怀孕，未尝服药，生后至今，皆清吉。家祖尤钟爱异常，至是家祖殆难为情也。日晡时出葬，与满妹同穴。满妹与儿子，生时无片刻离身，至是皆以逆症夭亡，痛哉！夜，汪三与唐一来舍。

初二日　阴

叔淳弟痘渐落痂。

初三日　阴雨

昨日请刘东屏诊视家母。母亲积年多病，东屏谓服药数剂，必当大效。姑存此方于左：

　三光参二钱　抱木茯神四钱

白旋覆花三钱　元半夏三钱　生白芍二钱半

炙粉草一钱五分　　干柿蒂七个

小麦米二钱　老生姜三钱　引

初四日　阴雨

刘东屏归去。温甫弟伤风。

初五日　晴

写对联六付。酉刻，龚云亭、紫岩专人来，有书并贺仪钱四千，紫岩有诗四首。夜作书答云亭兄弟。

初六日　晴

温甫弟病未愈，请陈丰六开方，下半日又请王大诚开方。母亲在厨下跌至地，幸无伤损。前在衡阳，欧阳山托荐馆，余荐至葛中道家，本日作书付葛，催令下聘关。夜磨墨。

初七日　晴，大暖

温甫弟尚未愈，陈丰六又开方。彭宜人来。作《哭亡妹亡儿》辞。夜请医人尹光六来。

初八日　晴，大暖

温甫弟病愈。与尹光六下棋。申刻剃头。夜，家庙向无丁祭，陶村族叔议兴祭，每人捐谷二斗，祖命为记。是夜，为记约四百字。

初九日　晴，大暖

温甫弟大愈，尹光六去。欧阳楚一至舍。

初十日　晴，午刻雨，申刻大雨

王待聘妹夫来。午饮楚善叔家。

十一日　晴

辰初出门，由井字街走王子山，宿紫殿李恒四家。

十二日　早微雨，辰后阴

由李家走紫名桥、五里山、金蓬、姚家桥，夜至洲上朱太姻伯家。

十三日

早，阴。在朱家。夜，冷，大雨。

十四日　阴雨

在朱家。写扇、联幅一天。

十五日　阴

在朱家。早起，写庚书，四妹许配朱良七爷子存一为室。日，朱家演戏。写联幅，夜至三更。

十六日　早晴，晚雨

由大义太姻伯家至良二爷家，写联幅。

十七日　阴

由良二爷家至梓门桥，路径金鸡寺、新庄大村，路大。

十八日　晴

在梓门桥与朱尧阶当朱良二田。是日踏田，地名大屋场洼门前虾公塘，共茅屋三座、瓦屋一座；筒车三座：一独占、一三分占一、一六分占五。旧佃彭明青、彭步端、简贤、玉书、易朝宗、彭开一皆踏清，在彭明青家吃酒。是日着屈二、萧三送钱叁拾千回家，并庚书、鞋样。

十九日　晴

在梓门桥饭后，走永丰分司吴咏斯署，又至书院。未刻回梓门桥。

二十日　晴

朱良二旧佃彭简贤阻新佃易朝宗耕，昨日有人和释，劝朱出钱三千。简贤已写退耕领信字，本日复强悍不服，辰后带上永丰分司处法禁。午饭后，由永丰起程，至走马街宿。

二十一日　晴

由走马街走刘杰田家，午刻到。杰田系霞仙叔。是日与霞仙会。家中着萧三、萧五来，有信。

二十二日　晴

至霞仙家。下棋数局。写对联。

二十三日　晴

寄衣在霞仙家计灰鼠袍套一付、大毛皮袍、皮马褂、单腿裤。托刘买茶叶并衣包送归。留家书在刘家。由刘家走大波曾姓。

二十四日　晴，大热

至曾楚兴家系大波房。午正，由大波房至田家湾。

二十五日　晴，大热

辰后写对联。午饭后，由田家湾至金家湾。彭景三来，接家信，又接金竺虔京信及金年伯信并勤七信。本拟由金家湾走成忍斋家，因闻成忍斋已走省，故拟由金家湾走江母舅家，下县去。

二十六日　雨

辰后写对联。留金家湾。早，遣彭景三由江母舅家下县。夜写对联。

二十七日　阴、晴

辰后由金家湾至彭廉轩家地名石上。

二十八日　晴

辰后写对联。午后至彭寿亭家，仍归宿廉轩家。

二十九日　小雨

由彭廉轩家十里、羊古凼十里、大风塅十里、扶木亭十五里、测水五里、街埠头十里，至江维世外祖家。

三十日　晴

上半天写对联。午后走通十母舅家。

三月

初一日　晴，大热

早饮极三家，冕四、冕十、南九三房为东。午饮，冠九兄弟为东。上半天写对联。夜作家书，拟明早着二人归。

初二日　晴，大热

早饮通十、南五二母舅家。辰后，走上山田江家老屋挂匾。夜宿豫章十五母舅家。

初三日　晴，大热

早饭豫章母舅家。午饭彭家冲河润外祖家。夜写〔宿〕彭家冲。朱尧阶、龚云亭并有信来，言彭明青事，余作书回复。

初四日　晴

大热，仅可着单衣。饭后至乔〔荞〕麦田孝六外祖家。下半天写字。彭四、廖兆佳自家来，家严有手示，言家中彭人盗柴事。澄侯有信，言今年用功课。欧阳沧溟先生有信，言黄蓉浦求写树德堂跋。昨日朱尧阶信内有呈官词二纸，要托在县告状。余回信言此刻县考，余宜回避，待考试后再告。昨夜打牌未睡。初四夜雷。

初五

早，大雨。饭后至戴家冲。午饭后走鱼塘曾星耀家。夜复大雨。

初六日　阴、晴

留鱼塘。辰后至石笔塅挂匾。早剃头。夜写对联。

初七日　晴

由鱼塘起身，未刻到县城，住其宫殿。

初八日　晴

留县城。县试二场发案。请家德二开单拜客。衡阳黄蓉浦寿六十，托欧阳巨川先生托写树德堂跋，是日，拨冗书就。夜，写家信，着人明日归。前寄钱肆拾捌千在江行八母舅家，是夜作书与江，明日着人去接钱送归。又作书付宁乡曾衍咏之子道二家，约三月廿外至伊家去。

初九日　晴

在城拜客一天。早，着四人归家。是日县试第三场。

初十日　晴

在城写对联。

十一日　早晴，下半天雨

出北门城，至曾常二爷家，又至黄学二老爷家拜客。夜，写字。

十二日　雨

是日，县试四场。在寓写对联廿条付、扇子十余把。

十三日　雨

是日，在寓写对联。早饮沈霭亭寓所，系蔼亭之姊婿王十为东。

十四日　阴

是日，请客一席。上半天写对联。夜拆银封。

十五日　阴

辰刻后写对联。午刻，饮罗瑞森三爷家。申刻归寓，写对联，剃头。亥刻，写扇。子刻，作书寄宁乡家仙舫上舍兴槎、白庐启事兴。昨日，仙舫回书来，送银二十两，道彼处此刻不必去，且请余为伊母作寿序。余复书，谓他日当作寿文，写屏送至伊家，伊又求写对联二首，亦付去。又送伊钮松泉联一首。子刻，作家书。又作书寄朱尧阶，为梓门桥事。

十六日　阴、晴

辰起，与勤七叔将县城一切用费算清。辰饮后，由城起程，未刻至普眼堂曾祠。

十七日　大雨

住普眼堂。写对联。朱尧阶有信来，道梓门桥事已清。是夜作书复尧阶，四妹订于十月十六日于归。夜写联。五更未睡。

十八日　早雨，辰后阴

由普眼堂走瀔水，宿曾光文家。

十九日　阴

早写对联。辰后，由瀔水走谭家桥曾逢吉家。夜打牌。曾光文来，为逢吉言讼事。逢吉家有迭葬祖坟鳜鱼山，曾被彭如舜强葬八棺。乾隆四十九年构讼，至五十六年，李藩邑侯断结押扦，给印谳为执照，藩邑侯亦有谳。兹于七月、二月周佐才强葬此山，劈骑头。逢吉欲与周兴讼，故与余商。

二十日　阴

住逢吉家。上半日写扇。午饭后，作寿序一首，系衡阳唐赓虞求伊父五十寿文。夜二更始誊起。作家书，明日将送寿文回家。又打牌一刻。又将逢吉与彭家讼事老案稿阅看。

二十一日　晴

由逢吉家至蒋干甫家。夜早睡。

二十二日　大雨

住蒋家。蒋颇有藏书。是日阅余所未见书，有《坚瓠集》、《归震川古文》、钟伯严选《汉魏丛书》及诸种杂书。蒋求书“慎习楼”三字并跋。下半天写对联。夜打牌。

二十三日　晴，大热

由蒋家起程廿里，瀔水过河，十五里，洋古凼廿五里。宿和睦亭。

二十四日　晴，大热

由和睦亭十八里，侧水过河，五里，街埠头廿里，中沙。夜到家。行李及下人皆宿贺家坳。

二十五日

早，晴；日中，大风雨。是日在家。

二十六日　雨

澄侯至汪觉庵师家，归，携寿文一首。

二十七日　雨不止

唐家请予于廿八日走伊家写寿屏，予应廿九去。夜作书与朱凤台姻叔，订做装；又作书与霞仙，将遣人去接衣；又作书寄欧阳巨川先生。

二十八日　雨

东阳叔祖来家。楚善叔来，言请予代彼卖衡阳田与彭人。

二十九日　阴

由家起身，走衡阳唐诩庭家。下半天，唐以予作寿文中间太直，请予改。

四月

初一日　晴，微雨

写唐诩庭寿屏，福青缎写黄字，字学柳诚悬，参以王大令、董香光笔意，结构甚紧，笔下飒爽雅健，甚自许也。汪德庄世兄亦于是日至唐家。唐家又请敖姓人写寿屏。是日余写七幅，敖写五幅。

初二日　晴

写寿屏完，后打牌。

初三日　晴，大热

唐诩庭生日，召客设筵，汪觉庵师亦至。

初四日　晴，大热

唐家重开宴。下半天着棋，夜打牌。

初五日　晴，大热

由唐家走洪光桥，至孟公坳，走回子岭，至牧云峰，夜宿希六伯家。

初六日　晴，下半天雨

由希六家饭后走碎桥，约廿里过渡，至琥翰堂、高嘴头。

初七日　大雨

住高嘴头。写条幅数首。着人走面湖凼十四、唐福十八、鸥江桥廿三处发信。下半天打牌。

初八日　早，大雨；日中，复大晴

由琥翰堂走松陂曾祠，顺便扫墓三处。下午，饭寺冲，系松陂祖山。下半天过金兰寺，日黑入祠。

初九日　晴

住松陂曾祠。写字数幅。

初十日　晴，大热

由松陂祠行四里，至黄蓉浦家。是日，松陂祠未具贺仪。又前年，父亲至此祠送匾，伊言当送钱来家贺，后食言。今又言贺仪待八月送。又前日要余扫墓，情理不顺，余盛气折之，祠内人甚愧畏。

十一日　晴，大热

黄蓉浦生日。欧阳巨六亦于昨日来黄家。是日唱剧，客甚多。

十二日　晴，大热

面湖凼昨日有人来接，订十四日准到。黄家仍音樽。松陂请人说情，送押钱陆拾肆千。

十三日　晴，晚大风

由黄家起身，夜宿软比桥。着吴六送信并钱回家。

十四日　阴

由软比桥至面湖凼曾祠。

十五日　晴

由曾祠至逢时三爹家。着刘一走龙田桥发信。

十六日　晴

由逢时家至大启家，向大启借钱为进京路费，大启已诺，约七月初遣人去问信。大启年少，少〔好〕读书，颇有义气。

十七日　晴，大热

由大启家走西渡台圆寺，夜宿花江滩。

十八日　晴，大热

由花江滩至唐福，谒支祖坝公墓，次至祠。夜宿王八爷家。

十九日　晴

住唐福。着人回家，作书与叔父办谱事。

廿日　晴

由唐福至鸥江桥。使者由家来，接父亲手示及四弟信。阅《汉书》韩、彭、英、卢、吴列传，荆、燕、吴列传。

廿一日　晴，下半天微雨

由鸥江桥辰后走唐福，仍至花江宿世禄家。

廿二日　晴，下半天雨

由花江下衡州府城，未刻到。是夜作书付金竺虔，作书寄文昌生，又作家书，又作书与庙山凌云叔，约同往耒阳。是早，寄信与花江人往耒阳。

廿三日　雨

会衡阳沈明府，道及彭雅涵偷窃事。并会戎厅。着五人回家。

廿四日　大雨

会费鹤江前辈衡州四府观察，并拜客十余家。闻徐晓村夫子凶讣。

廿五日　大雨

在外拜客。会贺春台。

廿六日　微雨

在家写扇、对。

廿七日　大雨

沈明府请吃饭。

廿八日　大雨

连日大雨，衡州水涨，幸不甚为害。曾大文送饭来寓。

廿九日　晴

曾上送饭来寓。家中有书来，兰姊于四月廿日生子，为之狂喜。二弟付文一赋一来。昨闻大考信，季老师一等第三，升少詹。

五月

初一日　晴

着使至杨立山家，欲收回丙申年所寄书，立山言已遗失矣。

初二日　晴

辰后，由衡府起身，夜宿铁纲铺宋家。

初三日　晴

由铁纲铺起程，行三十里，至栗江，宿鲁班庙。作试帖一首。

初四日　雨

由栗江店走各炭垅拜客。宿湾丘九如垅。

初五日　雨

住九如垅。下半天写对联甚多。

初六日　微雨

早，九如垅请客，陪席。下半天得宝垅陪席。宿得宝垅。

初七日　晴

日中饮王俊佾家，仍回九如垅宿。

初八日　晴

由垅上与希六伯同走常宁红泥桥上选叔家。夜，大雨。

初九日　早雨，辰后晴

住上选叔家。

初十日　晴

由选叔家行八里，红陵桥十五里，黄泥塘十八里，五里冲八里，龙门十二里，秧田。

十一日　晴

由秧田过昭阳河十五里，南京桥廿里，于冲铺廿里，耒阳县城。会县令宋君并其客刘镜清、曹心斋，旧好也。

十二日　晴

早，饮宋公署中。宋名凤翔，号于庭，博通能文，颇有著述。饭后，曾氏镇南、冠群来，接入祠内住。写对联。

十三日　晴

住曾氏祠。辰后拜客几家。午，曾祠陪席。

十四日　晴

早，至杜工部祠墓，有坊名“杜陵坊”，有碑数石。顺治十五年，按察使彭而述禹峰有《耒阳道中三十韵》，并展杜墓诗四首，刻石在祠内，又有彭记。祠不壮丽。外有靴洲，相传杜陵赴水后遗一靴，不知信否。夜，作《题宋于庭〈洞箫词〉后》词二首。

十五日　晴

录词送宋公署。写对联、挂屏甚多。

十六日　雨

早，饮宋于庭署内。于庭有圆圆小像，甚是可观。午，饮家诚和二兄家。

十七日　雨

是日石湾曾氏请予至公寓上匾。寓已赁与伍姓人开店。伍姓强悍，有霸占之意。曾氏修屏门为悬匾地，伍人坏碎，又彼此殴伤、告官。余书片与宋公，宋亦未甚究。是夜，又作书让宋公也。竹台寺曾氏寓，邀下半天挂匾。

十八日　雨

仍住曾氏祠。宋于亭有复书来，不以余言为然。

十九日　早，雨

石湾人请余至曾氏寓挂匾。巳正，与石湾人下乡，至小水铺。托里房邀余至村宿。

廿日　阴雨

由托里行卅里至石湾曾祠。耒阳县间多山，古木苍藤，青苔茂草，殊有幽致。石湾一带多富民，使到处如此风俗气象，民贼息矣。下半天至祠，收拾整齐。夜大雨。

廿一日　阴雨

辰后，至石湾房曾益能叔侄及曾暄家。午后，祠内陪宴。夜大雨。

廿二日　大雨

益能之婿欧阳敬斋生子匝月，邀余过饮，余撰联语书赠。下半天回，移住益能家。夜归，写卷半开。

廿三日　雨

住益能家。写对联。下半天，饮洲头，系五房的。

廿四日　阴雨

希六伯早归去。早，饮益能之侄兆安家。午，饮曾暄家。二日写对联、屏幅甚多，字颇好。昨夜，阅益能家《皇甫碑》，识得欧字意思，知颜、柳之硬，褚、欧之瘦，学书者不可不领略也。

廿五日　阴、晴

辰后，仍写对联、条幅。益能叔侄款待甚丰，馈赠甚腆，详人情数目。午初，由石湾益能家走曾家坪玉川家。

廿六日　晴

住玉川家。一切交际，详人情数目。昨早忽脚痛，以风湿故，本日未愈。写对联、条幅，颇佳。

廿七日　晴

由曾家坪玉川家，走通书峡。房隘。

廿八日　晴，大热

住通书峡。廿六日请曾家坪昌时走永兴发信，本日信回永兴。接卅日前刘一兄弟在常宁回家，廿五日至曾家坪，实廿在家起程也。接叔父大人手书，又接父亲大人在省寄回信。本日通书峡请陪客。石湾秀才融峰暄、谦六兆安、五房秀才邦杰号芸蕖、九房秀才秀拔诸人，连日与余追随，意气投洽。

廿九日

由桐树即通书下走公平输〔墟〕二十里、马蹄输〔墟〕十五里。宿油榨输〔墟〕。

卅日

由油榨墟行四十五里，至郴州永兴县。是夜作书与石湾家融峰，要彼明日来永兴也。

六月

初一日　晴，大热

永兴城内曾子庙本家接予去，会县令邹扬芳、广文曾雨村，意气投洽。

初二日　晴，大热

住曾子庙。写对联甚多。

初三日　晴，大热

饮曾雨村署中。永兴本家见余，趑趄嗫嚅，村鄙可怜。庙内又隘，毒热逼人，甚烦恼也。

初四日　晴，尤热

住曾子庙。夜作书寄郴州首班臣书住，无稿。

初五日　晴

本日雇船，由永兴下耒阳，灯时开船。永兴城外曾传裕之子纪诗执贽来谒，愿依门墙，家不甚丰，其诚谨可怜。永兴黄新林自荐，愿侍左右。比收留其人，甚可用。

初六日

早，舟泊青水铺，将石湾各处银钱汇齐。夜宿青水铺店内。

初七日　晴，大热

留青水铺。石湾宗忍斋使侄谦六、长子贞垣将公私礼钱面交。余将按日功课读书要径，写与贞垣，约二千言，甚详明。忍斋有回信。日晡开船，夜行至耒阳县城。

初八日　晴，日中大风雨

早，饭耒城宝泉家。宝泉有钱要在衡府换银，余钱三百余挂托宝泉带去同换也，遣下人骆泰与宝泉同先往衡城，余携黄福下乡。辰后由耒城走西乡大水洞曾家。

初九日　晴

住大水洞。下人黄福来从余时，其家中父母兄弟皆不及知。其家尚尚〔衍一尚字〕赡足，黄福犹飞鸟依人，恋恋来从，亦厮仆中之有情者也。家中闻其将远行万里，离家数年，其母日夜啼泣，其兄赶至大水洞，要黄福回去，余亦怜之。

初十日　晴，大热

由大水洞至洲上曾家。石湾宗融峰兄自五月十四在耒城接予下乡后，日日追陪，又同至永兴，又同至大水洞、洲上各处，情意绸缪，相随几一月。本日告别归去，颇难为情。

十一日　晴，大热

由洲上至东江曾家。

十二日　晴

由东江至到凼里。下半天，雇船由东江出昭阳河，即贵〔桂〕阳州河。四更出衡州大河。

十三日　晴，大热

早，舟至新塘堑，起旱四十里，至清泉泉溪市。

十四日　晴

住泉溪市，拜客。

十五日　晴

住泉溪市。

十六日　晴

住泉溪市。市上声明文物与郡城等。

十七日　晴、雨

由泉溪市起行至衡府，旱路三十里，冒大雨行。住石鼓书院。

十八日　大雨

住石鼓书院。拜费鹤江观察，道及本年不进京，明年三、四月北上，辛丑散馆，吃亏亦不多。又道及穆师处须寄唁信去，面上浮签及全帖内签用水红色笺纸，信用黄色罗纹纸。又道及写信与藩台龚若士前辈、李葆初观察前辈，托荐书院馆。

十九日　微雨

沈春江来。下半天走钱店换银。

廿日　微雨

早起，写挂屏、对联。

廿一日　阴

自衡府起身，夜宿唐福玉八爹家。

廿二日　阴、晴

自唐福起程，申正到家。

廿三日　晴

在家。

廿四日　晴，大热

在家与叔父为修谱事清查源流。

廿五日　晴，大热

至添梓坪东阳叔祖家。

廿六日　晴

在家。是夜，父亲自省归。

廿七日　晴，大热

澄侯、温甫、叔淳三弟自省归。

廿八日　晴

为修谱事约族人同至公屋议清，即至祥坞叔祖家吃饭。

廿九日

在家，写信与衡阳汪德庄、贺春台。又作书与面湖凼、唐福各处，嘱其早完国课，以便办优免事。又作书与曾传球、曾希六、曾大启。

七月

初一日

作书与衡州观察费鹤江前辈、沈春江明府，又作书与耒阳曾益能、谦六叔侄。

初二日　晴

遣人走衡阳、清泉、耒阳各处送信。又遣人走宝庆各宗人处。作书与曾毅然。是日写对联、条幅。

初三日　晴

遣人走衡阳宗祠，议修族谱事，作书示族内诸人。

初四日　晴

昨日走柳衙叔家。是日写对联、条幅。夜，欧阳巨川先生来。

初五日　晴

得曾毅然先生复书。作书与陈岱云。又柬凌荻舟，又柬金年伯。

初六日　晴。下半天，雨

初七日　雨

初八日　阴雨

初九日　晴

作宁乡曾仙舫兴槎之母丁孺人六十寿序。

初十日　晴

昨日所作寿序，本日始完。

十一日　晴

写寿序四页。

十二日　晴

身上发癜疯，不能写寿序。陈雁门蒙师来。

十三日　晴

仍发癜疯。作寿诗一首。接朱尧阶信。

十四日　晴

余家有中元会，每年七月十四，剪纸为衣，束纸钱为包，祭历代祖先，首太高祖元吉公，中殇以上，无所不祀。吾祖兄弟三人，三家轮办祭事，起庚辰年。本年在堂叔楚善家。

十五日　晴

写对联十六帧、条幅廿八帧。下半天，为四妹本年嫁办事，买嫁时杂具开单。自六月廿二日到家，至是将一月，在家无所事事，悠忽迁延，诚为玩愒。

十六日　晴

写寿屏四幅半。是日王大诚请吃饭。衡阳本家曾希六兄弟来。

十七日　晴

在家陪客。夜作书与郭筠仙、金竺虔。

十八日　晴

请客陪希六兄弟。夜作书与朱尧阶。

十九日　晴

作书与贺春台。

廿日　晴

作书寄季仙九夫子。

廿一日　晴

作书寄许吉斋夫子。

廿二日　阴

由家走文吉堂。下半天，下棋。夜作书与宁乡曾仙舫、白庐兄弟。

廿三日　晴

至郭醇葊家。辰后写字。

廿四日　晴

至葛泽四家。辰后写字。

廿五日　晴

至葛泽九家。

廿六日　晴

至妹夫王待聘家。

廿七日　晴

住王待聘家。写字。

廿八日　晴

由王家走葛九年家。

廿九日　晴，下半天雨

由葛家走邹至堂家一停，夜宿江岭。

三十日　晴

由江岭行四十里，至丹家井宿。

八月

初一日　晴，大热

由丹家井行至大泉冲曾家。

初二日　晴，大热

由大泉冲走邵阳牛克祖曾祠，计五十里。

初三日　晴，下半日大北风

住牛克祖曾祠。自廿八日至此，温庾子山《哀江南赋》、江文通《恨》、《别》二赋。

初四日　晴，大北风

住牛克祖曾锦城家。夜，作《慈荫亭记》。

初五日　晴

由牛克祖行四十五里，至一都太平炉子冲曾岩公祠。

初六日　晴

住岩公祠。下半天写字。

初七日　阴

至云公祠。着刘一回家。

初八日　阴凉

至书院祠。下棋。

初九日　晴

早饮燕子堂。午至南漪家。

初十日　晴

至銎公祠。

十一日　阴

由銎公祠起行，宿三枝铺。

十二日　阴

行七十里至宝庆府城。二日温王子安《采莲赋》。

十三日　晴

在宝庆府城拜客。

十四日　晴

在城写对联。

十五日　晴

在宝〔庆〕府城。写对联甚多。

十六日　晴

同里朱端品二兄邀饮。

十七日　阴，早雨

族中有名国正者，在宝庆营。其父故衡阳，随母至湘乡，因徙寓宝庆，娶金氏，生国正兄弟四人。余因修谱事，踪迹其源流，悯其孤苦，因教之勤俭忠信。复至两营及协镇都督处，托其照拂。是早由宝府起程，行六十里宿。

十八日　晴

行四十五里至桃花坪。闻同里人甚多，因往拜客。夜宿同里王学二店。

十九日　晴，晡时雨，夜，雨更大

由桃花坪起身，行八十里至△△。是夜，店甚隘。

廿日　阴

行八十里，至七里桥。

廿一日　阴

至武冈州城，住湘乡会馆。

廿二日　晴

拜客。日中后写字。

廿三日　晴

写字甚△。

廿四日　晴

刺史杨莘田邀饮。上半天写字。

廿五日　晴

由州起身至花园曾祠。

廿六日　晴，夜大雨

住花园曾祠。

廿七日　阴

由花园至巷口曾祠。

廿八日　阴

由巷口至高沙市。夜宿店。

廿九日　晴

至高沙市曾祠。夜宿曾如家。

九月

初一日　阴

早，在如家饭。午，饭曾炳吉房。

初二日　阴

仍至高沙市。

初三日　阴雨

住高沙市。至马鞍石曾祠。

初四日　阴凉

由高沙行六十里，至黄枚桥宿。

初四日 (1) 　阴

由黄枚桥行七十里，至新化十里山宿。

初五日　阴

由十里山行七十里，至邵阳四都宿。

初六日　阴

行四十里至新化窝山曾祠。

初七日　阴

住窝山曾祠。

初八日　阴

饮窝山曾拔朝房家。

初九日　阴雨

由窝山行十二里，至采莲曾祠，路甚崎岖。

初十日　阴雨

由采莲行五十里，至古塘曾迪恂家，二更尽始到。

十一日　晴

饮古塘曾氏公寓。

十二日　雨大

由古塘行廿五里，至新化城南门曾祠，与曾粹文名宣甸，癸酉举人甚相投洽。

十三日　大雨

在新化城拜湘乡乡亲。午，曾祠陪席，甚丰。遇溆浦广文朱心泉。

十四日　阴

住新化城。早，饮知县胡廷槐署内。午，饮曾广富家。

十五日　阴，微雨

由新化城行十里，至科头曾祠。

十六日　雨

由新化科头行八里，至官庄曾祠。

十七日　大雨

由官庄行八里，至杉木桥曾功杰家。功杰曾为直隶河间献县知县，本年六月故。是日开吊，丧事极办得整齐。余有挽联云：“壮岁宫袍，耆年昼锦；陔南丛桂，蓟北甘棠。”

十八日　雨

住功杰家。功杰兄弟四人，大、三已逝，二兄尚存，年八十余，皆家资富厚，又能礼让。

十九日　阴

仍至新化城，住曾祠。

廿日　晴

早，饮曾粹文家。午，饮湘乡同乡店家。

廿一日　晴

由新化城起行将归，城外遇朱尧阶专使至。前十三日，余在新城，专使知会尧阶，约九月底同至梓门桥收租。是日尧阶复信，嘱余不必急归。又家中着使至新化城，亦于城外遇着。是日，行廿里。

廿二日　晴

行八十里，至安化蓝田。

廿三日　阴

住蓝田，至湘乡会馆。

廿四日　阴

由蓝田行四十里，至湘乡杨家滩刘元堂夫子家。

廿五日　晴

由刘家走团山周少濂家。

廿六日　晴

由周家走柑子塅彭霁峰家。

廿七日　晴

由彭家走富田桥吴浣溪家。

廿八日　晴

由吴家至荷叶塘曾祠。

廿九日　晴

由荷叶塘至廖家堂曾祠。

卅日　晴

由廖家堂至迪坑，至李尚三家。

十月

初一日　晴，大热

由迪坑行十余里，至砂溪曾祠。

初二日　晴

住砂溪。朱凤台姻伯及朱尧阶来砂溪相会。午，饮毅然伯家。

初三日　晴

早，饮曾华国家。由砂溪行六十五里至永丰。夜，宿书院。

初四日　晴

由永丰行六十五里到家。

初五日　晴

前五月，在耒阳曾忍斋、谦六家，情甚投洽，又见丰赠。后六月底，在家作书，寄忍斋叔侄，借银进京，比未回信。八月，谦六在省会家严，面许借二百金。本日作书寄谦六，又为渠写联幅。九月初十，衡阳县大令沈明府送书来，言费鹤江都转有程仪银送余，存伊处，伊亦自有所赠，要余着人去接。本日作书与沈春江，又作书与贺春台。明日遣二人走耒阳、衡州一带。

初六日　晴

写信与严丽生大令。

初七日　晴

作启与裕馀生中丞。

初八日　晴

作启与王藻廉访前辈。

初九日　晴

作启与李葆初观察前辈。

初十日　晴

着人走城送信。

十一日　晴

料理嫁四妹事。四妹许朱凤台名镇湘，乙酉武亚元之子，定十月十六日成婚。余家至朱家百卅里，十四日发轿，一切须早检点。

十二日　晴，日中大雨

十三日　阴

朱尧阶来。四妹系尧阶为媒。朱家共来夫三十四名。

十四日　晴

昨夜未睡。是日黎明，送四妹出阁。父亲、母亲、余及二妹送亲，共夫七十八名，并朱家来夫百一十二名。日中，饭黄巢山。夜，宿梓门桥。早，与朱家约黄巢山媒轿来往及亲轿来往共四餐，皆余家办；紫门桥来往四餐，皆朱家办。四妹出阁，哭甚哀，余亦甚难为情。

十五日　晴

行四十里至朱家，热极。

十六日　晴

在朱家。

十七日　阴

在朱家。

十八日　大风，甚冷

由朱家起程，仍宿梓门桥。

十九日　大风，日中微雨

由梓门桥回家。

廿日　阴

在家。

廿一日　阴

在家。写字甚多。客多。

廿二日　阴

在家，拜本房各伯叔，饭万程叔祖家。

廿三日　晴

拜彭姑祖母及王太伯舅四家。

廿四日　晴

在家。写对联甚多。

廿五日　晴

从弟国芳请为其父写主、题主。

廿六日　晴

以三弟温甫出抚与叔父高轩为嗣。先是，温甫少时，星者言其当作叔父义儿乃得长生，乡俗呼干爷也。后叔父无子，婶母病十余年，祖父屡次欲以温甫出抚，未果。本年七月，叔父以见嘱托，母亲不允，至是再四劝谐。是日请族戚四席。

廿七日　晴

拜各房族长。午，饭东阳叔祖家。

廿八日　晴

在家。写字。衡阳刘质夫家屡说兑钱，言到京还。是日作书送洋钱贰十元至刘家。

廿九日　晴

丹阁堂叔续弦。丹阁叔先娶朱氏，次娶彭氏，皆亡，今娶左氏。余本拟廿四起行北上，因丹阁叔喜事留住。夜二更归。

卅日　晴

在家。将进京银两封好，行李检拾。家中来女客。

十一月

初一日　晴

在家。辰刻，葛泽六来。楚善叔负累甚重，往年受衡阳彭人田业，连年求售与彭人，不得成。本年欲将本分田售与东阳叔祖，余与东阳多言劝说，亦不得成。楚善避债无方，甚有冻馁之忧，亦无可如何也。

初二日　晴

是日，起行进京。寅刻生一子。二月初一儿子桢第夭后，内人不时啼泣，昨夜涕零不止也。九世祖妣屈太孺人葬衡阳白果鸡公头周人屋后，后失挂扫。今年祖父至白果，寻出。本日，合族走坟上竖碑，共百余人，在余家同去，夜宿白果。下半日阴，北风。

初三日　阴

由白果起程至易凤冈家。

初四日　阴

住易凤冈家。

初五日　阴

由凤冈家行四里，至湘乡县城。

初六日　阴

在县城拜客。饭贺献臣家。

初七日　阴

县令严丽生邀饮。夜作《洙津渡桥序》。

初八日　阴

教谕章汝霖邀饮。

初九日　雨，寒

由县城走宁乡，四十里，宿沙堤街。

初十日　雨，雪

由沙堤街行五十里，宿石坝张湘纹家。

十一日　雨，泥甚，寒

由张湘纹家行五十里，至宁乡油麻田曾仙舫、白庐家，二更始到。

十二日　阴雨

住白庐家，仙舫不在家。是日陪席。

十三日　阴

住白庐家。白庐之尊人名衍咏，号雩台，尝请于有司求为莱芜侯世袭翰博。后又倡修曾子庙，求为曾氏南宗子。曾氏有修谱者就之余家议续谱，本年六月有成议。至是，余与家叔及上增叔同至仙舫、白庐家订修谱事，议每丁出钱百三十文；翰博印谱一部、圆印谱三部外，需谱者每部钱四千文。白庐之母丁氏，本年余曾为作寿屏也。

十四日　晴

早，至麻田房祠。饭后走宁乡县城，住先贤府。

十五日　晴

由宁乡城行四十里，夜宿油草塘。

十六日　晴

由油草塘行六十里，至省城，住东牌楼咸萃客寓。

十七日　阴

在省城拜客。早，在曾子庙祭祖。

十八日　晴

在省城。

十九日　晴

在省。午，饭陈岱云家。

廿日　雨，夜大雨

午，饭金耀南年伯家。

廿一日　雨

作《乞恤朱午桥后人启》。

廿二日　雨

作启始就。

廿三日　阴

将昨日启送曾香海阅。

廿四日　阴

下半天，行李下河。

廿五日　阴

家叔送至省城，是日始归。家严送余下河。是日腹痛。

廿六日　晴

朱啸山约同北上作伴，与余期会长沙，久候不至。是日清晨开船，行五十里，夜宿金紫湾。

廿七日　晴

朱啸山昨日到省，雇一小船与家严同赶至金紫湾，本日辰刻相会。午刻，拜别严君。夜宿青州。

廿八日　晴

辰刻，至湘阴郭筠仙家。下半天大北风。夜宿筠仙家。阅筠仙近作散文二首、骈体文一首、诗数十首，甚有进境，可畏也。

廿九日　阴，北风

早，开船下滩，行十余里宿。

卅日　阴，大北风

逆风行四十余里，至白鱼池宿。

十二月

初一日　阴雨，大北风

逆风行四十里，至陈池望。

初二日　大北风，大雪，苦寒

住陈池望。

初三日　大北风，雪

泊陈池望。

初四日　大风雪

泊陈池望。

初五日　大风雪

泊陈池望。

初六日　北风，霁

由陈池望逆风行六十里，至鹿角。夜，与啸山登岸步月。积雪未消，月明如昼。船甚多，远火高低，与星荧荧。二更登船始睡。

初七日　晴

由鹿角行五十里，至岳州，访府学成忍斋同年，又会萧汉溪学使，晤李邵青于成忍斋署中，畅谈甚欢。忍斋出其诗、古文、词，亦复淹雅，盖吾邑之好学者也。

初八日　晴

由岳州顺风行九十里，又行数十里，至石头关宿。

初九日　晴

夜泊。

初十日　晴

行一百廿里。

十一日　晴

行一百零五里，至汉口，住董家巷长郡公所。

十二日　晴

着人往武昌，打探在省各官。

十三日　晴

过江拜客，饭储柳溪家。柳溪之弟名德灿，旧识。柳溪家近黄鹤〈楼〉，是夜宿伊宅。

十四日　晴

仍渡江拜客。

十五日　晴

拜各卦店。

十六日　晴

廿一日　晴

在汉口开车。

此册误置箱内，不能逐日取出，随手记载，兹忆前事，补记大略 (2) ：

廿一日，在汉口与朱啸山共雇二把手小车六两〔辆〕，予占三两〔辆〕半。

廿八，行至河南罗山县靠山棚，遇雪度岁。

————————————————————

(1)  此处原文如此，疑有误。

(2)  自此处起，系第二年六月初七日夜补记。

道光二十年

提要

到京1.28　赁南横街千佛庵；与同年联课作诗赋，写散馆卷2.1　与友人移住圆明园挂甲屯4.1　参加散馆会试4.17　会试发榜，取二等第十九名4.18　被引见，并留馆，自谓千载一遇4.22　制订每日功课表；忆改号涤生；立志以文章报国6.7　客来，耽搁读经功夫6.8　禀请父亲不必送眷口6.11　谓为学要在主敬，主敬则百病可除6.20　自是日起，人渐有病，患疫症，七月初七日加剧，几不救，至八月廿五日后，渐能行走，九月始大愈6.24　奉派磨勘差使，勉强到礼房磨勘9.12　核对复试卷9.20　移寓达子营关帝庙10.6　制日课表11.5　自觉太放浪11.17　写家信，论诸弟读书之法；家眷于十月十一日起行进京11.19　走许师，与师友谈理学，自惭读书少11.21　磨勘湖北、浙江、江西、福建试卷十二本11.30　五更起，至午门外坐班12.5　移寓棉花六条胡同路北房子12.17　因知会迟到，未去磨勘七省试卷12.21

正月至六月

庚子正月初二开车，初七至周家口，换雇三套大车二两〔辆〕，朱占二套，予占六套。

初九日开车，十三日至汴梁省城，住四天，十六复行。即于是日三更后渡河，廿八日到京，一路平安。

二月初一日，赁南横街千佛庵内房四间，每月大钱四千文。

到京以后，与梅霖生、陈岱云两同年联课作诗赋，余每日写散馆卷。

四月初一，搬下圆明园挂甲屯吉升堂寓，与梅、陈及广东梁俪裳同住。

十七日，散馆，题《正大光明殿赋》，以“执两用中怀永图”为韵；诗题《赋得“人情以为田”》得“耕”字。

十八日，搬回城内寓。是日出单，予取二等第十九名。一等共十七人，沈念农祖懋第一。二等共二十六名，三等三名。

廿二日，引见。同年仅两人改部，三人改知县，余皆留馆，可谓千载一遇。

留馆后，本要用功，而日日玩愒，不觉过了四十余天。前写信去家，议接家眷。又发南中诸信。比作季仙九师寿文一首。余皆怠忽，因循过日，故日日无可记录。兹拟自今以后，每日早起，习寸大字一百，又作应酬字少许；辰后，温经书，有所知则载《茶余偶谈》；日中读史亦载《茶余偶谈》；酉刻至亥刻读集，亦载《茶余偶谈》；或有所作诗文，则灯后不读书，但作文可耳。

忆自辛卯年，改号涤生。涤者，取涤其旧染之污也；生者，取明袁了凡之言：“从前种种，譬如昨日死；从后种种，譬如今日生也。”改号至今九年，而不学如故，岂不可叹！余今年已三十，资禀顽钝，精神亏损，此后岂复能有所成？但求勤俭有恒，无纵逸欲，以丧先人元气。困知勉行，期有寸得，以无失词臣体面。日日自苦，不至佚而生淫。如种树然，斧斤纵寻之后，牛羊无从而牧之；如爇灯然，膏油欲尽之时，无使微风乘之。庶几稍稍培养精神，不至自速死。诚能日日用功有常，则可以保身体，可以自立，可以仰事俯蓄，可以惜福，不使祖宗积累自我一人享受而尽，可以无愧词臣，尚能以文章报国。谨记于此。六月初七夜记。

六月初八日

早起。毛黻臣来，留饭。钱崙仙来，后萧史楼来，耽搁读经功夫。客去后，倦睡。下半天写应酬字数纸。夜阅《二十四家古文·王轸石》。记《茶余偶谈》六则。

初九日

早起。窗户阳光太大，不能写字。饭后，田敬塘来。改寿文数句。写信，交方既堂办。日中，看正史，酣睡一回。陈岱云来。午饭后去琉璃厂，将所买正史约换《易知录》，又买《卷葹阁稿》一部回。至黎樾乔、田敬堂、郭雨三诸处。回寓翻阅《卷葹阁集》。

初十日

早起，习字五十。后，龙翰臣来。辰后写条子一、册页一。日中，读《诗经·二南》，记《偶谈》数则。陈岱云来，邀至伊家吃饭，酉正归。曹西垣、曾心斋来。接家信四月十五发。杨杏农来，梅霖生、岱云来。灯下，读顾亭林古文。《偶谈》二则。

十一日

早，晏起。饭后出门至内城庶常馆及诸处。出城拜□善化会馆。下半天有客。夜写家信，言父亲不必送眷口。

十二日

晏起。饭后，钱崙仙来。后写家信。下半天，周韩城诸人来。朱啸山来，托寄家信同去。

十三日

早起，出门拜客。饭后写寄诸弟信，言作文及诸事，甚长，已写千余字，尚未毕。下半天，安排寄鹿胶、阿胶、墨桌毡等项回家。傍晚，出门至欧小岑、陈岱云处。夜二更归，写寄物家信。　

十四日

早，着人送信及物至会馆。饭后，因房内太热，难坐，因在外间息。午后写应酬字数方。黄正斋来，因与之言渠失偶之事。夜，欧小岑来，长谈至三更。

十五日

早起，至会馆慰黄正斋，久坐。下午，啸山留吃饭，傍晚始归。写应酬字。

十六日

早，陈岱云来，因留饭。饭后至黄虎卿处商正斋事。是日因坐房太热，移过南房。家中无处可坐，因走小岑处。小岑邀同去听戏，饭小岑处。夜，灯上始归，则杨杏农已在寓见候，谈过二更始去。写应酬字数方。

十七日

晏起。辰后，看《乐府题》数十叶。饱睡。午饭后写应酬字数方。夜，欧小岑来，甚谈至三更去。

十八日

早起，写字。辰后看《乐府解题》。倦甚，复酣睡。午饭后走陈岱云处，邀同至小岑处，郭筠仙、张芸阁先在。夜，大雨。张芸阁因邀小岑同来余寓，斗牌为戏，至三更。

十九日

郭筠仙在寓畅叙一天。是日，大雨不止，至五更尚雨，郭不能归。仅写应酬字二方。

廿日

晏起。辰后，筠仙欲归，又为大雨所阻。午后同筠仙至岱云处，又至黎樾乔处剧谈，二更始归。写应酬字二方。是夜，在黎樾乔处论为学之方，无过主敬之要，主敬则百病可除。自后守此二字，终身断不敢稍有陨越。

廿一日

晏起。辰后阅《易知录》。陈岱云、邹芸陔来。午正，曹西垣来久坐，留饭。傍晚，因同至梅霖生处，又至萧史楼处，又至杨杏农处，二更始归。写字百余，阅潘少白古文。

廿二日

晏起。辰后阅课文，系梁俪裳送来者。午后，杨春皆来，陈岱云来，杨杏农、孙芝房来，至二更去。又阅课文。是日，共阅课文十篇。

廿三日

晏起。饭后阅课文十首。午后阅课诗廿余首。梁俪裳来。申正走岱云处，邀同至陈庆覃处，更初始归。写字数十，阅侯朝宗文数首。记四则。

廿四日

人渐有病，饮食少减，精神不振。

廿六日

梁俪裳请至“小有余芳”吃酒。

廿八、九日

人更不快，每食仅碗饭。

卅日

梁玉臣请吃酒，在余寓所，有伶人、香吏在座。是日，余未吃饭。

七月至九月

初一日，见病势恐加，移寓果子巷万顺店，与湘潭欧阳小岑同住。是日服药除暑湿之剂，以后请刘午峰、黄兄嵋诸医。

初二、初三，微好。

初四日，头痛甚，不大解数日矣。

初五日，请安徽吴竹如比部名廷栋，乙酉拔贡，小京官诊视，知为疫症。初七日，病始加剧，以后连服清火药，并食西瓜几只。十七日，病略好。十八日，能吃饭。十九日、廿日，觉大好，似未病者。究竟邪热未全退，病虽愈，不可恃。廿一日，辰后，怕冷发热。午正，吴竹如来开方，吃下药。廿二日，人大困，请许吉斋师来诊视，吃白术半杯，而邪火一发不可遏矣。由是病日加重，口渴无似，舌胎一日数变。同居欧阳小岑时时诊视，医药一切，皆小岑经理护持。同年、同乡诸公来看者都以为难治，而吴竹如以为万无一失，多服犀角、地黄汤，以滋阴解邪热，又间服大黄、芒硝，以廓荡内热。势甚危急，甚赖服药不差，又有小岑时时检点，至八月初旬，渐有好机。至初八日，能食粥。自廿一日起至初八，共十七天，除药水外，一无饮食。初九日，能下床，倩人抱持。十一日，吃饭。以后数日，每日由床抱至胡床上，冥坐终日，每餐食饭碗许，而半步不能移动。十五日，始用山药一碗咽饭，不用油盐。十八日，开晕，吃猪腰子，每日一对。廿一日以后，添吃肺、肚、心等。十八日后暂〔渐〕次学步，颇能行走一两步。以后倩人扶持，每日走几步。廿四、五以后，渐能走矣。廿四日，恐家中悬望，即勉强写家信，备述病中情状。

九月内，与小岑同住店内，第求养病之法，日日将息无事，或写字几个。

九月十二日，奉派磨勘差使，勉强到礼房磨勘一回。廿日，又核对复试卷。廿四日，与陈岱云等公请恒太守。以后渐次出门应酬。

十月

初六日

挪至达子营关帝庙，与钱崙仙同年同居。小岑搬湘潭馆。

初九日

严君寿辰，在关帝庙焚香祝祷。

十一日

余三十初度。是日，俞岱青前辈请吃饭，乡榜同年有数人来寓。

十一月

初一日

在会馆朱啸山处早饭，阳小岑处中饭。下半天回至寓，已灯后矣，郭雨三在寓。

初二日

晨后有客。巳正写字，又写董蓉初之年伯挽联。

初三日

母亲寿辰。有同年郭、梁、钟、陈、毛、仓、段、田诸人来寓，至申初始散。

初四日

辰后剃头。午初出门谢寿。申正饭梅霖生处。夜，二更始归。

初五日

辰后，替陈尧农代写信二封。唐竟海前辈来，继朱啸山来，同至琉璃厂买纸，又同至杨杏农处，又同至萧史楼处，请萧写寿屏。

早起，写寸大字五十个。辰后，单日读经，双日读史，至午正。未初起，单日读史，双日读集，至天黑止。灯后，写《茶余偶谈》，写《过隙影》。每三、八日出门及做他应酬事。

初六日

晏起。辰后写应酬字十数张，写董蓉初之年伯挽联下款，至午正止。旋至陈尧农前辈处谈，尧翁于十月廿七丁生母艰，将出京。又至杨春皆处谈。归，方既堂在寓，饭毕天黑。夜，批读小岑所作文二首。小岑文深厚，迥异凡庸。

初七日　苦寒

晏起。做寄郭云仙诗一首。杨春皆来，凌荻舟来。午饭后做诗，至夜深，得二首。

初八日

早起。方既堂来。辰后看《绿野仙踪》小说，心甚不收。方既堂复来，至未初始去。沈念农来。灯后，冯树堂来。夜又作诗一首，共四首，写完将寄郭筠仙。

初九日　夜，大雪

早起，往陈岱云处拜年伯母寿。午初与凌荻舟走至张雨农首班臣处，仍回岱云处吃中饭，至二更方归。写楷书。开父亲节略，将请凌荻舟作寿文。

初十日　大风

饭后，陈岱云来。去后，支少鹤来，金可亭来。写信寄郭筠仙。

十一日　阴

早起，走东头朱啸山处，写寿屏。是日写四幅。夜至金竺虔、黄正斋处闲谈。宿啸山处。

十二日　阴

仍在东头，写啸山寿屏。是日写五幅。夜写〔宿〕欧小岑处，下棋两局，谈至四更始睡。

十三日　大晴

在啸山处写寿屏三幅，午正完。饭后，拜沈念农、周顼，回寓已晚。夜，钟子宾来。看小说数十叶。

十四日　晴

辰后，写少坪小条子，阅杨春皆诗。随走潘家河沿杨春皆、孙芝房、张兰皆、陈尧农处，与陈文泉对弈。归寓，小岑已来，谈至夜分归去。夜看小说，至三更始睡。

十五日　晴

辰，饭后，晏同甫来。后至城隍庙烧香。拜苏赓堂、杨杏农、何杰夫、张星白、何耕云、王松卿、王翰城、吴竹如、陈庆覃、王少岩，最后拜镜海丈，承送《畿辅水利》一部。是日阅《李崆峒文集》一本，是从杨杏农处借得，《皇明十家文》。

十六日　晴

晏起。辰后，黄恕皆来，谈及镜海先生每夜必记“日省录”数条，虽造次颠沛，亦不闲一天，甚欲学之。朱啸山来。剃头后，杨杏农来。邵蕙西来，谈及国朝二魏、李文贞、熊孝感、张文端诸人。申初始去。饭毕即晚。灯后，代人作《寒鹭诗》一首，后写《茶余偶谈》“德行门”五条。

十七日　晴

早起，写字数十个。饭后写熊秋白小条一幅。黄正斋来，随至陈尧农吊丧。过孙芝房、杨春皆处。回家写册页半开。邹芸陔来，戴莲溪来，梅霖生来，后陈岱云来，留梅、陈二人吃饭，谈至二更始散。是日所谈多笑谈，自觉太放浪。客去后，写册页一开，写《茶余偶谈》“德行门”二则。

十八日　晴

晏起。饭后看小说十余叶。方既堂来，久谈。写吴竹如屏一叶。周星槎来。又写屏二叶，又写行书条幅一。饭后，上谈寻性理中语，将写屏送欧阳小岑。记《茶余偶谈》“德行门”三则。

十九日　晴

早起，阅小说。饭后誊《韩子·五箴》。将为小岑写屏。又写吴竹如屏半叶。冯树堂来，邀同至小岑处中饭。灯后始归寓。写家信与叔父，论诸弟读书之法甚长。又写信与东阳叔祖，要伊代楚善叔设法。是日，接父亲信，知家眷已于十月十一起行。夜记《茶余偶谈》“德行门”二则，三更尽始睡。

廿日　阴

晏起。辰，饭后，方既堂来。写吴竹如条幅一叶半。陈庆覃来。又写数十字，自觉懒惰，恰墨已尽，因出门至陈尧农处，又至曹西垣、冯树堂处。回寓吃饭。夜阅二本小说，又记“德行门”三则。

廿一日　阴

晏起。辰，饭后走许师处、邵蕙西处，谈及理学，邵言刘蕺山先生书，多看恐不免有流弊，不如看薛文清公、陆清献公、李文贞公、张文端公诸集，最为醇正。自渐未见诸集，为无本也。后至黄矩师处、方既堂处、梅霖生处，留吃中饭。夜，起更方归寓。阅小说二本，记“德行门”二则。

廿二日　晴

晏起。辰，饭后方既堂来。写吴竹如屏两幅半。步行去外寻房子，未得，因至善化馆。雇车回寓。灯后，写册页三开半，记“德行门”二则。

廿三日　晴，夜雪

晏起。辰后方既堂来，支少鹤来。写册页两开、小条五块。唐镜海丈来。步行至劳辛阶处道喜，又至杨杏农处久谈。灯后，写扇三柄。写书寄郭筠仙。记“德行门”二则。

廿四日　阴

早起，至许师处拜寿，未收祝敬。邹芸陔来，留饭。饭后写小岑屏一张，大懒。与崙仙杂谈，不用功。未正，钟子宾下棋二局，晚饭后又一局。记“德行门”一大则。

廿五日　晴，大北风

晏起。饭后，封信寄郭筠仙，又写片往各处。坐车至棉花各条胡同看房子，又至琉璃厂裱字，并刻字铺。归来遇李笏生，因吃晚饭。仓少坪、梁俪裳来，更初始散。代钟子宾作题画诗。记“德行门”一则。

廿六日　晴，大北风

晏起。饭后，陈岱云来。去后，走椿树三条看房子。又拜苏赓堂、田吉生、戴莲溪。至杜兰溪处拜寿。拜赵蓉舫。归，冯树堂来。夜记“德行门”二则。

廿七日　晴，大北风

早起。辰后，杨春皆来，久谈。日中，剃头。旋为不保养身体事。黄莲溪来，方既堂来，梁玉臣来，仓少坪之兄来。饭后，与崙仙谈“四书”文，甚畅，至二更始散。夜记“德行门”二则。是日，一事未作，又大伤身体。

廿八日　晴，北风较小

晏起。饭后与崙仙刻火炉子字。旋至湖广会馆请程玉樵廉访德润。归来，陈岱云、晏同甫来，又同岱云至俪裳处。夜与崙仙闲谈。记“德行门”二则。

廿九日　晴，大北风

冬至，祖母生日。

早起，因祖母生日恐客来，无以欢宴，出门，走曹西垣处早饭。饭后，西垣请听戏，至庆和园观剧。未正归，走陈尧农处，灯后到家，与崙仙畅谈家庭事。记“德行门”二则。

卅日　晴，大北风

黎明起，吃饭。走礼部朝房，磨勘湖北、浙江、江西、福建试卷十二本。回，至戴莲溪处拜寿。旋走湖广馆赴饮，晡时〈归〉。夜与崙仙谈文，后记“德行门”二则。

十二月

初一日　晴

晏起。饭后拜客，至吴竹如、穆中堂处，又至城外各处。申正，至陈岱云家，苦留吃饭，更后方归。作诗一首，记“德行门”二则。

初二日　晴

晏起。辰后，步行拜客数处，午正始归。旋出门走杏农处，晡时归。灯后，阅崙仙《玉堂归娶诗册》，记“德行门”□则。

初三日　晴，甚寒

晏起。饭后与崙仙剧谈。旋至胡莲舫处，下棋一局。归寓，性农来午饭。后灯下阅《龙威秘书》一本，又阅英中堂笔记一本。记“德行门”二则。是日发江西分宜县信。

初四日　阴

晏起。饭后带人同出门换银、定房屋，又至杨杏农处一谈。下半天与崙仙闲话。夜，记“德行门”二则。

初五日　晴，较暖

五更起，至午门外坐班。辰刻至邹芸陔处阅诗赋，邹留吃饭，日中归。钟子宾来。步行至杜兰溪处吃饭，申正归。夜，杜家下人在寓与外面住人嚷闹，至二更始歇。记“德行门”二则。

初六日　晴

晏起。饭后，方既堂来，杨性农来，李六来。旋出门买木器，归，吃午饭。灯后，与崙仙谈，复为崙仙阅诗，改数句。夜深，记“德行门”二则。

初七日　晴

晏起。饭后与崙仙谈。旋至青厂买行李木器处，后至俞岱青处吃中饭，二更始归。小岑来，谈至五更始睡。是夜未记“德行门”。

初八日　晴

早起。晓岑在此吃饭，饭后，同至树堂处、西垣处。旋至陈岱云处，岱留吃饭。饭后与梅霖生、岱云同至黎樾乔处，二更归。记“德行门”二则。

初九日　阴，雪

晏起。饭后走拜董柯亭、胡云翁、何丹畦及城外各处，申初归。吃午饭后，同崙仙至钟子宾处，谈至二更归。记“德行门”二则。

初十日　阴，大北风

晏起。辰，饭后与崙仙闲谈，又问《十家文选》。支少鹤来。旋至醋张胡同看房子，归来吃饭。夜，梁俪裳来，二更去。记《茶余偶谈》二则。

十一日　晴

晏起。饭后出门看房子，各处步寻。又至杏农〈处〉。下半天，看粉房琉璃街屋一所，灯时归。饭后，阳小岑来寓，谈至四更同睡。

十二日　晴

晏起。小岑是日生辰，在寓避客。饭后同至琉璃街看屋。旋至冯树堂处，冯又同来寓，凌荻舟来，共饭。灯后，小岑始归。杨春皆、张楠皆来，谈至二更散。记《茶余偶谈》“德行门”四则，补昨日所未及。

十三日　晴

晏起。饭后与崙仙谈。旋出门拜苏赓堂、梁俪裳，又至琉璃街看房子，因拜其屋侧蒋君，谈及知此屋曾经住狄老辈听之夫人王恭人，在此屋殉节。京城住房者多求吉利，恭人殉节，族闾不得谓之非命，此房亦不得谓之不详。然“忠、节”二字，事后仰慕芳徽，当时究非门庭之幸。加以此房太贵，屋太多，亦不愿住。是日，定棉花六条胡同房子，交两月钱。又剃头。下半天，至梅霖生处，遇岱云三人，长谈至二更尽方归。记“德行门”二则。

十四日　晴

晏起。饭后写应酬字数方。旋出门至邵蕙西处久谈，又至矩卿师处，申正归。饭后与崙仙闲谈。夜深，抄刘玉坡“抚定海难民折子”。记“德行门”二则。

十五日　晴

晏起。饭后出门看房子，旋归。又至青厂搬行李，申刻归。曹西垣来，冯树堂来。夜，与崙仙畅谈至二更尽。看月，光明如昼，清寒彻骨。记“德行门”二则。

十六日　晴，北风

晏起。饭后，方既堂来。旋走杨春皆处、芝房处，会史楼、文毂同来寓，念农、岱云在寓，岱云邀同至俪裳处。又将至琉璃，不果，因同至树堂处。归吃饭。夜，雨三来久谈。记“德行门”二则。

十七日　晴

早起。饭后将行李收拾，搬至棉花六条胡同路北房子。午正，移寓。毛文毂来，曹西垣、冯树堂来，因留饭，晡时散。旋杏农来，小岑来。小岑邀同至越乔处，旋归，布置诸事。夜深，记“德行门”二则。

十八日　晴

晏起。崙仙来，雨三来，同至谷人处早饭，申刻始散。祈幻章诸同年来。夜无所事，闷坐，早睡。

十九日　晴

早起。裱匠来糊窗户。饭后走琉璃厂，午初归。朱啸山、云轩来，陈四、易三来，留吃中饭。下半天，有客。夜，萧史楼诸人来，四更散。记“德行门”四则。

廿日　晴

早起，陈岱云邀同至琉璃厂买书、买纸，巳正归。早，饭段果山同年处，申初散。岱又邀至黎月桥处中饭，畅谈，二更归。写本年该清账目。记“德行门”二则。

廿一日　晴，北风

早起。是日磨勘江南、云、贵、川、广七省试卷，余因知会本日始到来，不及改，未去，告感冒假。早，走内城至胡家及吴竹如家。归，早饭后，霖生来。日中，织辫子。晏同甫来。午饭后，打扫房屋，着下人收拾。夜抄林少穆奏，记“德行门”二则。

廿二日　阴，苦寒

早起，芝房来。饭后至铁门萧史楼，至大街买《论衡》一部。至春皆处、尧农处。归时，钱崙仙、方既堂在寓。写家信，夜送去，内寄《觉世经》二纸。夜阅《论衡》。

道光二十一年

提要

随班贺朝1.1　岳、常、澧诸处被水缓征，与湖南诸公至贤良门外桥南谢恩；英军犯我领海，攻破沙角炮台，直逼虎门，清廷以奕山为靖逆将军，隆文、杨芳为参赞大臣1.10　奕山、隆文出都；琦善革去大学士1.25　自是日起，连日阅《易知录》；拟将古来政事、人物分类抄记1.26　考中书发案，湖南取九人1.28　谓文章之事以读书多、积理富为要2.24　下人语言侮慢父亲，因送坊官3.4　至午门听宣会试3.6　侍父亲至举场会试3.8　杨果勇侯在广东击破夷船二只3.12　往观耕耤典礼3.25　会试发榜闰3.9　随父至太和殿送新进士复试闰3.13　父亲于先年年底入京，是日动身返湘闰3.14

自是日起，圈阅《汉书》4.11　接曾心斋等殿试出场4.21　送曾心斋朝考4.28　祭关圣帝5.13　写《为学要言》寄六弟5.17　梅霖生病故，为经理丧事5.24　送吴甄甫师之江西巡抚任6.8　接管长郡会馆6.12　益阳胡云阁先生于上月廿五日夜逝世，作诔词挽之6.16、6.17　至翰林院朝房住7.5　至御门侍班7.6　善化唐镜海先生教以检身之要、读书之法当以《朱子全集》为宗；又言为学只义理、考核、文章三门，经济不外看史；又言检摄于外，只有“整齐严肃”四字，持守于内，只有“主一无适”四字：听之，昭然若发蒙7.14　因信风水，将择新居7.27　走绳匠胡同看风水8.3　搬至绳匠胡同新居8.6　下园子随班祝嘏8.10　自是日起，连日温《诗经》8.17　誓从今永禁吃烟9.1　许吉斋放甘肃知府9.13　自是日起，阅《明史》9.18　得派国史馆协修官9.25　为蠲免岳州一带被水税粮，与同乡京官至乾清门外谢恩9.28　为九弟选文，文分为三种11.14　长女生11.15　吴竹如教静坐法12.12

正月

元日　晴

三鼓起，坐车至东长安门，步至午门外翰林院朝房，胡应春前辈、祁幼章在焉。五鼓，跪送圣驾出长安门。诣堂子行礼，鼓乐前导。旋迎驾入宫。黎明，随班朝贺，在太和殿下行礼。是日有高丽国陪臣数员。辰刻礼毕，回寓。设香案，祀天地祖宗，为父亲庆贺。饭后倦，假寐。旋去各老师处拜年。是日走内城，申刻还寓。

正月初一日　元旦 (1)

丑初，请驾。净面、冠服毕，诣明殿，神前拈香。诣天地前，拈香，次拈斗香。诣西佛堂、东佛堂，拈香，放炮。至东暖阁，少坐。丑正，从吉祥门乘轿，由琼苑西门至天一门，拈斗香，次诣钦定殿拈香，放炮。步行至斗坛，拈香毕，乘轿，由殿后琼苑东门至天穹宝殿，拈香，乘轿，由景和门进乾清宫东边后槅扇。

丑正正二刻，外边，奏请。上从乾清宫殿檐前乘轿，东、西丹墀放炮。出乾清宫门，由景运门至奉先殿，行礼毕，乘轿，由景运门至乾清门外，尚乘轿。首领太监接请进乾清门，由月华门进遵义门，还养心殿，送焚化，放炮。至东暖阁少坐。寅初，从吉祥门乘轿，由隆福门至坤宁宫，诣西案、北案、灶君前拈香毕，东、西丹墀放炮，乘轿，进乾清宫后槅扇。至东暖阁，神牌前拈香。乘轿，至圣人前、药王前拈香。乘轿，至乾清宫殿檐前下轿，至西暖阁，少坐。

寅初二刻，外边，奏请。上从乾清宫殿檐前乘礼轿，东、西丹墀放炮。一出乾清门，诣堂子行礼毕，乘礼轿，至乾清门内换轿，由日精门进祥旭门，至惇本殿，诣孝淑睿皇后御容前，拈香。行礼毕，乘轿，出祥旭门，由日精门、月华门进遵义门，诣太阳供前拈香。还养心殿，皇贵妃等递万年吉祥如意。上办事，进早膳。

卯初二刻，慈宁门外至长信门外，设皇太后仪。卯初二刻，总管王常清、吕进祥请皇贵妃、彤贵妃、琳妃、恬嫔、定贵人、常贵人、成贵人、琭贵人、佳贵人、顺常在、四公主、六公主乘轿，出启祥门，进慈祥门，至寿康宫，诣皇太后前，递如意，至西配殿等候。

卯正一刻，上从养心殿乘轿，出遵义门，至内右门内。乘礼轿出内右门，由隆宗门至永康左门外，步行至慈宁门下幄次等候，礼部堂官转传与内监，奏请随寿康宫总管卜进朝、黄得福，奏请皇太后具礼服升慈宁宫宝座，礼部堂官引万岁爷至拜褥前，率诸王大臣等行三跪九叩礼。礼毕，寿康宫总管卜进朝、黄得福，奏礼毕，皇太后起座还宫，上步行至慈荫楼楼下等候。慈宁宫铺设拜毡毕，总管一名，请皇贵妃、彤贵妃、琳妃、恬嫔各就拜毡立。寿康宫总管卜进朝、黄得福，奏请皇太后升慈宁宫宝座，皇贵妃、贵妃、妃嫔等位行六肃三跪三拜礼。礼毕，寿康〈宫〉总管卜进朝、黄得福奏礼毕，皇太后起座，出后槅扇，皇贵妃、贵妃、妃嫔等位从后槅扇乘轿，出慈祥门，进启祥门，由隆福〈门〉进乾清宫后槅扇，至东、西暖阁等候。皇太后至西侧殿更衣，次至寿康宫后殿西暖阁升座。总管一名，奏请从慈荫楼步行，进慈右门，至寿康宫后殿西暖阁，诣皇太后前，递如意。毕，乘轿，出慈祥门，进启祥门，至凤彩门外，步行至弘德殿，少坐。步行，由乾清宫西暖阁至殿檐前乘礼轿，东、西丹墀放炮。出乾清门，由后左门御中和殿受礼，次至太和殿约辰初升座，受贺。总管一名，引四阿哥、五阿哥、六阿哥诣皇太后前行礼，次引定贵人、常贵人、成贵人、琭贵人、佳贵人、常顺〔顺常〕在、四公主、六公主诣皇太后前行礼。毕，坐轿出慈祥门，进启祥门，由隆福门进乾清宫后槅扇，至东、西暖阁等候。总管一名，引如贵妃、恩嫔诣皇太后前，递如意，行礼。

上在太和殿受贺毕，乘礼轿，由后左门至乾清门外，尚乘轿。首领太监接请进乾清门，至乾清宫殿檐前下礼轿步行，升乾清宫宝座，受皇贵妃、彤贵妃、琳妃、恬嫔、定贵人、常贵人、成贵人、琭贵人、佳贵人、顺贵〔常〕在、四公主、六公主礼，次受四阿哥、五阿哥、六阿哥礼毕，总管二名，奏礼毕，步行，出凤彩门，进吉祥门，还养心殿更衣，少坐。总管王常清、吕进祥请皇贵妃从后槅扇乘轿，还钟粹宫，受四阿哥、五阿哥、六阿哥、四公主、六公主礼毕，乘轿还养心殿。彤贵妃等位从后槅扇乘轿，还养心殿。

辰正一刻，上从吉祥门乘轿，由琼苑西门出顺贞门、神武门，至北上门，至太高殿。拈香毕，乘轿出东随墙，进景山西门，至寿皇殿。行礼毕，乘轿，由西山道出北上门，进神武门、顺贞门，由琼苑西门、隆福门进乾清宫后槅扇，至西暖阁。见军机大臣毕，步行出凤彩门，进吉祥门，还养心殿。

储秀宫后殿，遣六公主拈香。思恩室南案、发塔前，遣四公主拈香。惇本殿东、西佛堂，斋宫前殿、崇敬殿，遣许福士等拈香。乾清宫东暖阁佛前，遣田进喜拈香。坤宁宫东暖阁佛前，遣王常清拈香。湛静斋，遣赵喜拈香。

中正殿等处，遣惠亲王拈香。

大光明殿、天庆宫、仁寿寺，遣裕诚拈香。雷神庙、福佑寺、时应宫，遣文蔚拈香。瀛台等处、万善殿，遣阿灵阿拈香。大西天、阐福寺、极乐世界、万佛楼，遣那逊巴图拈香。永安寺、火神庙，遣仁寿拈香。雍和宫、柏林寺，遣车登巴咱尓拈香。风神庙、雪神庙、普庆寺，遣德勒克塞楞拈香。弘仁寺，遣僧格林沁拈香。

初二日　晴

早起，走东头，饭朱啸山处。旋走内东城，走后门各处，出内西城，顺成门出城，灯后还寓。与父亲谈京城诸琐事。

初三日　阴寒

早起。辰，饭后出门拜年。走顺城门外、东城、西城各处。灯时还寓。

初四日　晴

早起。走顺城门外、南城各处拜年。午初还寓。本年贺年，拜各老师、湖广同乡、甲午乡试大同年、戊戌会试同年，初一日起至是早拜完。是日，黄正斋、曾心斋请父亲吃饭，余在家同舍弟围炉闲话。父亲灯后还寓，又历言少时事，二更尽始歇。

初五日　晴

早起。饭后，梅世兄来。是日，父亲出门拜年，余与舍弟围炉闲坐。中饭后，去钱崙仙处，邀同至梅霖生处夜话。霖生留饭，二更尽始散。归时，父亲已睡。

初六日　大北风

早起。陪父亲坐。辰，饭后写家信。钱崙仙、戴莲溪、刘谷仁来，郑小珊来。旋与父亲小坐，申初，走赴劳辛阶处吃饭，二更始散。是日，北风甚大，飞沙扬石。

初七日　晴

晏起。饭后，父亲出门拜客。检点琐事，抄江苏谢恩折子，抄上谕一道。发家信。代仓少平寄湖南周备堂信。阅薛文清《读书录》。灯后，杨春皆来，久谈。为九弟讲文。

初八日　晴

早起。祖大人寿辰，同父亲设香案遥祝。九弟略伤风。饭后，同父亲走琉璃厂，未初，还。午饭后，抄谢恩折子款式。夜阅薛文清《读书录》十叶。

初九日　晴，夜大雪

早起。陪父亲坐。饭后出门步行，走陈、梅、方、钟、蒋诸处谢寿，未正归寓。欧晓岑来，谈至灯上始去。是夜早睡。

初十日

三更起。是日湖南公谢恩，为岳、常、澧诸处被水缓征，借给籽粮。三更下园，在翰林朝房久坐。黎明，在贤良门外桥南，三跪九叩。是早，雪深盈尺，北风甚劲。谢恩后，与俞岱青、劳黎、陈庆覃、黄茀卿兄弟、陈岱云同在挂甲屯福庆堂早饭。申初，回寓。夜听九弟背诵《哀江南赋》，略讲解。上年六月，英吉利豕突定海，沿海游弋。圣恩宽大，不欲遽彰天讨。命大学士琦善往广东查办，乃逆夷性同犬羊，贪求无厌。上年十二月十五，攻破沙角炮台。正月初五日报到后，又直逼虎门。正月初八报到，皇赫斯怒，于初六日通谕中外。初九日，授奕山为靖逆将军，隆文、杨芳为参赞大臣。本日又策侍卫四人往广东，备差遣。

十一日　晴

早起，侍父亲侧。饭后，钱崙仙来久谈。旋与父亲、九弟同崙仙至琉璃厂，未正还寓吃饭。陈岱云来，邀余至小珊处，不值。归，听九弟背赋。夜，侍父亲围炉解九弟文。

十二日　晴

晏起。饭后将去年端节后银钱数目查点。约计去年用银八百两，还账三百，用去五百，数目不甚清晰。本年另立一簿，须条分缕晰，自立章程。冯树堂、杨吉农来谈。下半天，封家信寄南。夜，仍写数簿。

十三日　晴

早起。是日九弟开课为文，余亦欲开课，卒无所成，仅与父亲围炉坐一日。夜，候弟文成始睡。

十四日　晴

晏起。陈岱云来。饭后，为九弟改文，久荒制艺，甚难成就，至申正始完。是日，岱云年嫂来寓。夜，读文数遍，为九弟讲文一首。夜深，香烛敬神。

十五日　晴，颇暖

晏起。饭后走街上买砚、灯。旋至陈尧农、孙芝房、杨春皆处，午正归。夜，戴莲溪来。侍父亲与九弟走琉璃厂观灯。归，欧小岑来，陈岱云兄弟、梅世兄来。侍父亲小宴。

十六日　晴

早起。侍父亲坐。饭后，拟为晓岑作策而未成。钱崙仙来，久谈。写联送李劭青老伯。崙仙在寓便饭，申正始去。灯后，小珊来谈，至二更始散。对联下款。

十七日　晴

早起。侍父亲坐。饭后写片至霖生、芝房、芸渠各处。旋坐写策〔册〕页。陈岱云来，久谈。中饭后，小坐，教九弟读诗法。小珊来，霖生来，谈至二更散。

十八日　晴

早起。坐车至内城小岑处。旋走陈岱云处赴饮，未刻散。偕岱云至霖生处长谈，至二更。归来甚困，即睡。

十九日　晴

早起，为九弟改《父母其顺矣乎》文，小讲提比。饭后剃发。至湖广馆团拜。夜请父亲携九弟来馆看灯戏，二更尽散，目疲于视，归来即睡。

廿日　晴

早起，走小珊、吉农处，归，吃早饭。饭后，送父亲出门吃酒。睡一会。旋为九弟改文，至未刻毕。邹云陔来，廉琴舫来。申刻走许师处，又走崙仙处一谈。

廿一日　晴

早起，侍父亲坐。饭后，吉农来，旋出门，步行至内城晓岑处，饭张芸阁处。又坐车至芸陔处。下半天至会馆金竺虔处、朱啸山诸处，更初始归。

廿二日　晴

早起。饭后，阅《汉书·高帝本纪》十五叶。崙仙来谈，又邀同至莲溪处。归，阅《明史稿·太祖本纪》十三叶。天黑时，走小珊处，久谈，更初归。阅《文选》诗十二叶：“补亡”、“述德”、“励志”、“责躬”、“应诏”、“讽谏”等篇。为九弟批阅鉴字句之疑。

廿三日　晴

早起。侍父亲坐。辰，饭后，阅《明史稿·太祖本纪》二十五页。抄太祖宴群臣论得天下大势语。又阅《前汉·高祖本纪》毕，计廿页，至酉刻止。灯后，阅《文选》公宴诗四首。小珊来，纵谈至二更尽。是日，九弟课题《予助苗长矣》。

廿四日　晴

早起。饭后为九弟改文，改起比后，朱啸山来，黄左焯、曹西垣来，留曹、朱二人吃饭，晡时方去。灯后，将九弟文改完。讲一遍，又讲方朴山《王如知此》文与弟听。

廿五日　晴

是日，靖逆将军奕山、参赞大臣隆文出都。早起，走劳、金、梁、钱诸处。旋步行至内城唐镜翁处早饭。之后，阅钱翁手卷卷一，“十月戎行图”一，“五原学舍图”。旋会黄茀卿兄弟，又步行至黎月翁处，少坐即归。夜，阅二十四家时文，将选与九弟读，殊不合意。夜，大雪。是日奉上谕，祁〔琦〕善革去大学士，拔去花翎。

廿六日　大北风

早起，饭后，阅《易知录》《汉宣帝》、《元帝》及《武帝》五页。夜深，思将古来政事、人物分类，随手抄记，实为有用，尚未有条绪。

廿七日　晴

早起。饭后稍睡。起，阅《易知·成帝》二十余叶。欧阳小岑来，因留吃中饭，小岑邀同去曹西垣、冯树堂处，灯后还寓。讲文与九弟听。陈岱云、赵梧青来，二更始去。复阅《哀帝》、《平帝》，旋抄《馈贫粮》数则。

廿八日　晴

早起。饭后阅《孺子婴》、《王莽》、《更始》、《光武》，共六十叶。记《茶余偶谈》“读史门”八则。夜，早睡。是日张楠皆来，李笏生来。父亲出门拜客。前二十三日考中书，本日发案，湖南共取九人：陈竹伯、徐芸渠、孙芝房、刘佩泉、刘镜清、张润农、黄致堂、张小野、芸阁。第一系浙江邵蕙西懿辰。

廿九日　晴

早起，为九弟改昨日课文，题《有不虞之誉》，至旰时始毕。辰，饭后少睡。日中，俞岱青、杨杏农来。灯后，走郑小珊处，久谈。归，将昨夜所记《茶余偶谈》抄出。

二月

初一日　晴

早起。步行至杜兰溪处，陈竹伯、芸渠、陈岱云处。旋至吴蔼人处，公请黄矩卿师。回走梅霖生处、曾梅岩处。归，少息。陈岱云来。灯后，小珊来，谈至夜分。阅《易知录·汉光武》毕，甚倦。

初二日　晴

晏起。父亲不悦。饭后阅《易知录》《明帝》、《章帝》、《和帝》、《殇帝》、《安帝》，共五十叶。日中少睡，劳辛阶来。是夜，解诗四首、文二首与九弟听。

初三日　晴

早起。饭后阅《易知录·安帝》十余叶。陈岱云来，邀同至东头，步行至上湖南馆、湘潭馆。后至老馆，发文昌帝君书。饭后走新馆宝庆馆，二更归。阅《易知录》《冲帝》、《质帝》、《桓帝》。

初四日　晴

早起。饭后阅九弟昨日所作文，改至提比。唐镜海来，曹西垣来，旋走湖广馆，公请苏臬台，申正散。走金竺虔处，更初归。困甚，即睡。

初五日　晴

早起，饭后改九弟文完，小睡。梁兴缉来，久谈。杜兰溪来，周华甫来，因同走岱青先生处。饭毕，灯后讲文一首与九弟听。

初六日　晴

早起，饭后走孙芝房处道喜，旋走财盛馆，申正归。夜，与九弟同至崙仙处一谈。归来侍父亲听讲同里葛人讼事甚久。

初七日　晴

早起。饭后，阅《易知录》《桓帝》、《灵帝》、《献帝》，计六十六叶。上半天，刘如邓来。下半天，竺虔、玉夫、笏生、少庚来。

初八日　晴

早起，阅《易知录》十余叶。饭后，走文昌馆，戊戌同年团拜，申正散。梅霖生邀同走黎樾乔处，不晤。与霖生久谈，二更归。阅《易知录》《汉献帝》、《三国志》。是日，共阅一册，计六十叶。

初九日　晴，颇热

早起，阅《易知录》十余页。饭后，走财神馆廖老师请〈安〉，申正散。灯下，仍看《易知录》《后汉》。是日，亦阅一册，计六十余页。

初十日　晴

早起。饭后，阅《易知录》《魏纪》及《晋武帝》、《惠帝》、《怀帝》、《愍帝》。因侍父亲出门，走金二处，是日仅看三十余页。夜，改九弟所作诗四首，题《心清闻妙香》、《长安雪后见归鸿》、《春色满皇州》、《万古入官》。昨日，九弟所作四书文，题《虽同未学》，父亲已代改正。

十一日　雪

早起。饭后，阅《易知录》《东晋元帝睿》、《明帝绍》、《成帝衍》、《康帝岳》、《穆帝聃》、《哀帝丕》、《废帝奕》、《简文帝昱》、《孝武帝曜》。是日阅一本半，计近百叶。午正，郭雨山来，请作寿文。

十二日　阴

早起。饭后，阅《易知录》《晋安帝》、《恭帝》、《宋高祖》、《文帝》。黄矩卿师请至文昌馆，申正归。接郭筠仙信，骈体文甚古奥，又诗十二首。金竺虔来邀，同走小珊处，不晤。因走杏农处一谈，夜深始归。

十三日　晴　后阴

早起，阅《易知录》数页。饭后，同金竺虔走琉璃厂买纸。旋至内城小岑、芸阁、云陔、翰臣处。出会馆拜杜茂林，宿啸山处，论试帖诗。

十四日　阴

早起。饭元堂师处。归家，侍父亲坐。父亲因昨夜不归，不豫。旋写家信，抄上谕四道寄回。小岑来，留吃饭。曹西垣来，走俪裳处，不晤。归时，小珊、竺虔、少庚在寓，久谈，二更尽散。早睡。

十五日　阴，雪

早起，复少睡。饭后阅改九弟十三日所作文，题《子亦有异闻乎》。未初，走汇有堂，系王翰城、张筱云请饭，酉初散。灯后，改诗一首。又作诗数句，系陈庆覃征诗。

十六日　晴

早起。饭后作庆覃诗二首。写完，又写请帖十余页。刘元堂师来。下半天，与父亲闲谈。夜，将作啸山寿文，无所成，早睡。

十七日　阴寒

早起。饭后作啸山寿文。金竺虔来，钱崙仙来，邹墨林、□八兄弟来。复作寿文，将及一半。下半天，走竺虔处，遇小珊，因同来寓。梅霖生、陈岱云先在寓，纵谈至夜深。

十八日　雪

早起。饭后仍作寿文，至申正始脱稿。冯树堂、曹西垣来。夜誊寿文稿。

十九日　晴，雪未融，下半天大雪

早起。饭后倦睡。午后为九弟改文，题《先施之未能也》。改至二更始毕，即睡。是日微觉耳鸣。

二十日　晴

早起。饭后，父亲出门拜客，至文昌馆。余走金竺虔处久谈。闻张玉夫吹笛，竺虔度曲。归来小睡。午饭后，广东冼星巢来。父亲归已晚。夜，拟为竺虔改寿文，既而不果。上半天，定东麟堂席。

二十一日

早起。饭后小坐。出门拜客，午初归。孙芝房来，至午正去。午饭后，天黑矣。夜为竺虔改寿文大半。

二十二日

早起。饭后仍改寿文，完。杨杏农来。出门，走岱云处午饭，何子敬至。二更归，甚倦，即睡。

廿三日

早起。饭后，父亲出门，走会馆。将竺虔寿文誊真，自送去。归来小睡。是日在家请客。岱青前辈早到，同席为劳辛阶、陈庆覃、黎樾乔、杜兰溪、梅霖生、小珊，至二更散。自十八、九以来，人疲乏不清醒，耳微鸣，又未看书。

廿四日　阴

晏起。饭后倦甚，小睡。邓铁松来。旋写信寄郭筠仙，共七叶，言学问之事，□□月无忘为吃紧语，文章之事，以读书多、积理富为要，至未刻止。送冼君处。下半天，走凌荻舟处催寿文。夜与父亲谈，后为竺虔算寿文字。昨夜及本日早阅韩诗一本：《南山》诗、《圣德》诗，《琴操》、《秋怀》等诗。

廿五日　阴，雪

晏起。饭后阅韩文第二本。中饭时，改九弟文，题《不识可以继此而得见乎》。夜改诗二首，题《独钓寒江雪》、《黄金台》。

廿六日　晴

早起。称银为叔父上捐事。饭后写请帖遣人至会馆，请同县客。旋自走杜兰溪家送银。归，冯树堂来，久坐。杨春皆来。未初同父亲至琉璃厂买纸。晚饭后，将所买纸计请人写。灯后，习字百余只。更初为劳辛阶写条子一张，计三百字。

廿七日　晴，颇暖

晏起。饭后打红纸条子请人写字，甚烦琐，至未初始毕。旋阅《史记》《平津侯主父列传》，南越、闽越、朝鲜、西南夷、相如等传。申初，同父亲至竹虔处。旋独走梅霖生处，阅其世兄文。二更归，倦。

廿八日　晴，甚暖

早起。饭后阅《史记》季布、栾布、袁盎、晁错传，旋写请贴李丙三。出门，步至云樵、铁松、毛西垣及邹墨林、谭玉樵〈处〉。出城，走岳晴初处，送分资。旋至新馆，饭春冈处。又至老馆，下半天回，走黄〔戴〕莲溪处。归时，岱云在寓，谈至二更始散。

廿九日　阴

早起，走小珊家，请看脉。旋走竹虔处，看写寿屏，饭后归。阅《史记》《张释之冯唐传》、《万石张叔列传》、《田叔列传》、《吴王濞传》、《魏其武安灌婴传》、《韩长孺传》。旋困睡。午饭后，为九弟改文，题《尧舜与人同耳》，诗题《好竹连山觉笋香》，至二更完。夜，雪，甚寒。

卅日　阴，雪

晏起。饭后讲文与九弟听。阅《史记》《李广传》、《匈奴传》。旋睡。午饭后，岱云来，邀同至小珊处，二更归。父亲不豫，陪父亲谈，吃药。旋阅刘元堂先生文三首，加批。

三月

初一　阴寒

早起，侍父亲走东麟堂请客，皆同县人，两席，至未正散。归，复走杜兰溪处拜寿。夜阅《史记》。

初二日　晴，夜寒

早起。辰后困睡。钱崙仙来，久谈。午饭时，小岑来，邀同至黎樾乔处。归，遇晏巢芸，因同走莲溪处。夜，阅《史记》。夜饭后，听九弟言温甫弟去年情事，颇觉性质不甚平和，谈至夜深始散。

初三日　雪

晏起。饭后坐车至湖广馆请乔见斋，未正归。为郭雨三之年伯作寿文一半，至二更尽。是日，父亲饭陈庆覃处，夜深归。三更睡。

初四日　阴

晏起。仍续寿文，至未正始毕。吃饭后，下人刘兴语言侮慢父亲，因送坊官。旋走小珊处，请一人唤回，不欲置彼于法。因留小珊处久谈，又同至竹虔处。二更归，欲誊寿文，困甚，誊未完。

初五日　阴

晏起。饭后将寿文誊完。走文昌馆，吴子序之年伯寿辰，未刻归。走乔见斋处。归，饭后，走梁俪裳慰渠乡梦，灯时归。小珊来，春皆来。夜阅《史记》《范雎蔡泽传》、《乐毅传》、《廉颇蔺相如传》。

初六日　雨

早起，坐车至午门，听宣会试，总裁四人：王鼎、祁藻、文蔚、杜受田四人。同考官十八人，另有单。旋走小岑处，归。早饭后阅《史记》《田单列传》、《鲁仲连邹阳列传》、《屈原贾生传》。睡起，阅《屈贾传》、《吕不韦列传》。中饭后，啸山来。灯后，阅《刺客传》、《李斯传》。圈九弟文，改诗，睡。

初七日　晴

早起。饭后阅《易知录》宋、齐，共四十页。吃饭后，走萧汉溪处，可亭、辛阶处谈。归，小睡。莲溪来。中饭后，张楠皆来，同走张玉夫、彭十八、杨杏农处，小珊处。归时，已更初，洗脚。

初八日　晴

早起，侍父亲至举场，送会试。午正，至云陔处吃饭。下半天，同走翰林院衙门，穿长安门，出前门，同父亲坐车归。小珊来谈，至灯后散。阅《易知录》廿叶。阅九弟阅《鉴》所批，颇有见解。

初九日　晴

早起，圈《易知录》，即初七所阅者。饭后，改九弟文，题《汝得人焉尔乎》。日中，同父亲至药店看药。中饭后，圈《易知录》十余页，睡。灯时，霖生、岱云来，谈至更初。又圈《易知录》廿页，至南北朝南齐止。

初十日　晴，甚暖

早起。圈《易知录》梁武帝、北魏。日中至辛阶处送行，又走黄世铭处。归来，圈书。是日，阅梁、陈、北魏、齐、周、隋，至炀帝。是日，圈一本半。申刻走萧史楼处。阅会试文，题“约我以礼，君子依乎中庸”一节，诗云“王赫斯怒”五句。诗题《师直为壮》，得“平”字。灯时归。小珊来谈，至二更初散。

十〈一〉日　晴

早起，圈《易知录·唐高祖》一卷。饭后圈一卷。走药店捣药。回，做丸药，至申刻毕。梅霖生来邀，同至小珊处，二更归。同父亲谈。早睡。

十二日　晴

早起，阅《易知录·唐太宗》一卷四二卷。饭后，圈一卷。日中，写对联六、七付。中饭后洗澡。旋小睡，灯后起。新买《斯文精华》，随手翻阅一半，宋苏文《表忠观碑》、《司马温公神道碑》之类。夜饭后，又圈《易知录》一卷：《唐高宗》四五卷。又圈半卷四六卷二十叶：《中宗》、《武后》。是日阅报，系杨果勇侯在广东击破逆夷杉板船三只，二月廿四日事。

十三日　晴

早起，圈《易知录·唐中宗》。饭后阅《睿宗》，是四七卷。旋小睡。起，写对联十七付，至申正止。走萧史楼处，阅经文。旋走霖生处，谈至二更始归。侍父亲谈。讲文一首与九弟听，题《老而无子曰独》，因弟作文不甚圆秀也。

十四日　晴

早起，吃丸药。饭后陪父亲走西直门外极乐寺，侧厝李文正公墓。同乡会者八人，共饭极乐寺。旋游大钟寺，留连良久。由西直门出顺城门回家，已申正矣。戴莲溪、晏同甫来。灯下，代莲溪校《宋书》，阅《王僧绰、颜峻传》，《朱修之、宗悫传》，改诗一首。

十五日　晴

早起，为莲溪校书。饭后，小珊邀一同至琉璃厂，至未正归。小睡。中饭后，代莲溪校书，至三更止，共校六本。惟《隐逸传》、《二凶传》全看，余皆信手翻阅而已。

十六日　晴

早起，为九弟改文，题《吾不如老农》，至未初毕。陈岱云来，留早饭，谈甚久。未正出门，走许师处，冯树堂、曹西垣处，冼星巢处。旋走杜兰溪、徐芸渠、首班臣处及善化馆。吃饭文毂处。归，讲文与九弟听。旋出门，走小珊处。归，早睡。

十七日　晴

早起，侍父亲走会馆，饭春冈处。旋走各会馆及杨石汸处、内城各处道喜，因与小岑同车归寓。金竺虔、王少庚、冯树唐来，留小岑饭。饭后，同走笏生处、竺虔处、鹤汀处。归，已二更，写片至各处。是日，接信三封。

十八日　晴

早起。饭后写家信一封。旋出会客。未初起至二更尽，共写信五封，寄彭筱房、左青士、谢吉人、贺春台、朱凤台。

十九日　晴

晏起。父亲不豫。饭后，父亲出门，余小坐。旋走琉璃厂买纸谦六寿屏、寿对。至杏农处，与杏农偕行，至家，陪西桓〔垣〕及他客。旋写信，寄郭筠仙。早（？）饭后，写纨扇二小方。下半天，为九弟改文一首，题《见贤而不能举》；改诗一首，题《风吹客衣日杲杲》，至三更尽。

廿日　晴

早起。是日客多，自辰至申，几无间。中写请老师帖及知单。申正走小珊处，更初归。是夜早睡。

廿一日　晴，甚热

早起。饭后写对联、条幅。吴春冈代春谷、衙门求的颇多，写至天黑时止，共计条幅廿五张、对联六付。夜拟为谦六作寿文，既而不果，仅翻阅吴谷人四六。为九弟点生文一首。

廿二日　晴

早起。辰，饭后，写亮甫画卷，写去年所未写完的三条。又清理诸笔墨应酬，请刘裕轩为我代笔。写条子五张、扇二柄。旋陪客。旋写请帖，再走许老师处请日子，因在冯树堂处改写请帖送师处。又走钱崙仙处一谈。归，吃饭。下半天，陪父亲语笑。夜阅九弟所买《制艺存真集》。夜饭后作谦六寿文，至四更尽止，三分有二矣。

廿三日　晴

早起。饭后将寿文续起，至午正止。旋小睡。起，写对联甚多，至天黑时止。与九弟同走欧阳小岑处，谈至更初。归，吃夜饭，早睡。是日，写对联甚多，惟送成忍斋一联写甚得意。与小岑谈，有不合处。自念二三知心，亦复见疑，则平日之不自修，不见信于人，亦可知矣，可不儆惧乎！

廿四日　晴

早起。饭后改九弟文一首，题《子路人告之以有过则喜》。中小睡。中饭后出门拜客。夜走梅霖生处，谈至二更。归，写扇三柄。

廿五日　晴

早起。饭后出门拜客。未正，至文昌馆请世兄，旋回家吃饭。同岱云走胡莲舫处。又走霖生处，问往观耕耤典礼。遇梁俪裳，谈广东情形，晚归。灯后写信一。后拟作寿诗，未成，睡。

廿六日　晴

早起。饭后小睡。起来写应酬字。会客颇多。写字至申初止。走凌荻舟处，催寿文。至小珊处谈。归，点文二篇与九弟读，旋写信二。

廿七日　晴

早起。饭后为谦六写寿屏二幅。因笔小不能写，走金竺虔处一谈。下半天，东麟堂来讲酒席。小珊来谈，至二更尽。为九弟改诗，题《秧针》。

廿八日　晴

早起。饭后为谦六写寿屏二幅半。邹云阶、冯树堂来。邀小岑吃饭。下半天走史楼处看字。竺虔来。夜写绢笺一幅、小楷扇一柄。

廿九日　晴

早起。为谦六写寿屏三幅半，为小岑写楷屏四幅，至酉正毕。灯后睡。下半天转风。

闰三月

初一日　晴

早起，算父亲寿屏字数。饭后剃头。旋走才盛馆赴饮，申正归。仍算寿屏字数，改几句。闻广东有报到，因走俪裳处谈，更初归。早睡。

初二日

早起。饭后，同九弟走琉璃厂看纸。旋写对联十七付。走天和馆听戏，申正归。夜，写单条一、册页一。

初三日　晴

早起，侍父亲往皮货局买皮货。巳刻走湖广馆，请许吉斋师及甲午诸同年，与小珊两人为主，酉初归家。西垣来，崙仙来，小岑来，二更去。夜，早睡。

初四日　晴

早起。饭后写片子十。至各处接字。旋写对联卅余付、单条数张。午饭后，写册页半开。走金竺虔处谈，更初，归。写册页一开半。写朱尧阶信一封，计五页。三更睡。大风雨。

初五日　大风

早起。饭后写各小条子、册页、扇子甚多。至二更止，后写信二封。

初六日　晴

早起。饭后侍父亲下园子，同行为小岑、岱云兄弟并九弟，游万寿寺。旋至穆中堂处，宿黄茀卿处。

初七日　晴

早起，在园子看虎城。饭后走清漪园、万岁山、吉龙樽、玉泉山，回至罗角子桥，各处游观。旋归，入城，申刻到家。夜，梅霖生来，久谈。

初八日　晴

早起。饭后小睡。旋起，写册页，写信二封。下半天写寄刘霞仙信，至三更始完，约千余字。

初九日　晴

早起。是日会试发榜。饭后写对联十七付，条幅十余张。旋走竺虔处听榜。归来，与九弟同至小珊处吃饭，灯时归。小岑来，谈至二更。写信一封。

初十日　晴

早起，至各处道贺。饭心斋处，至申正归。走琉璃厂，旋走霖生处。归，吃夜饭，早睡。

十一日　下半天，雨

早起，候西垣来吃饭。饭后请西垣雇大车。余在家写成忍斋信一半。旋买冬菜、蘑菇等物，买通花耽搁。写对联数付。下半天走陈岱云家，请陈四吃饭。

十二日　晴

早起，刘元堂先生来。饭后父亲与刘同出门。余与九弟至琉璃厂看寿屏。走西河沿买货，归来，客来寓，客至灯时始散。夜写扇一柄，写成忍斋信完，共九叶，大约言读书立志，须以困勉之功，志大人之学。无稿。

十三日　晴

早，四更起，同父亲走午门内，至太和殿内送新进士复试，辰刻归。饭后看九弟检父亲行箧。日中，写对联数付。下半天，剃头。旋检点父亲行李。杨杏农来，久谈。二更睡。

十四日　晴

早起。是日父亲出京，与刘元堂先生兄弟同行。父亲与刘月槎共大车一辆。巳初开车，余与九弟送至彰仪门外十五里，申刻归。下半天，收拾屋。夜，李笏生来。

十五日　晴

早起，写小条子。饭后，因寓中各屋收拾不整齐，督婢仆逐一检点。午初小睡。岱云来邀，同至小岑处、西垣处、树堂处、俪堂〔裳〕处。岱云来寓吃饭。复同至杏农处、竺虔处，归时读黄陶庵《见义不为》文。小岑来，旋做墨合。天头：是日，接家信。

十六日　晴

早起，写小条半张。饭后走小岑处送行。旋走各处拜客，酉正始归。夜，写小条完。圈《斯文精华》三十五页，《治安策》。

十七日　晴

早起。饭后写易南界信，未果，旋小睡。杨杏农来，久谈，至申正始去。中饭后，走许师处打听散馆信。归，小珊来，复春谷信，二叶半。

十八日　晴

早起，曾心斋请代写信稿二封。饭后，封家信发天头：发家信第五号，并发易南界信，寄东西。是日，写小条子甚多。夜，改文一首，题《忠告而善道之》。三更尽睡。

十九日　晴

早起。饭后走送杨杏农。旋走黎月桥处。日中，温《诗经·邶风》。午饭后，走小珊处、果山处。归来，圈《斯文精华》二十三叶。

廿日　晴

早起，点书，写谭云嵩条子，至巳正完。旋小睡。曾心斋来。旋走朱世兄家道喜。至徐芸渠、陈云心处谈。归，阅《易知录》十叶。下半天，阅《斯文精华》诗二十余叶。苏赓堂来，曹西垣、李笏生来，谈至二更。

廿一日　晴

早起，点九弟生书，写小条子至巳正完。小睡。起，温《诗经》《鄘风》、《卫风》，至申正止。周韩城来，久谈至灯时。写金字扇一柄，圈古文十余叶。

廿二日　晴

早起，为九弟点书，写小条子一张，至巳正止。午刻圈《易知录》约五十叶，至申正止。夜圈《斯文精华》诗十余叶。

廿三日　晴

早起，点书。饭后，剃头。旋拜客各处，至灯时归。陈岱云、凌笛舟在寓，邀同至郑小珊处，谈至三更。

廿四日　晴

早起。点生书。饭后小睡。洪乐吾来，金竺虔、曹西垣来，留吃饭。去后，人热甚，颇沉闷。无所事事，灯后即早睡。

廿五日　晴

早起，点生书。饭后小睡。旋起，听弟背《国风》。改九弟课文、课诗，至酉正止。是日客甚多。夜写张筱云团扇，错杂成章。圈《斯文精华》七古诗十余叶。

廿六日　晴

早起。温《诗经·王风》。饭后习字一百，临智永《千字文》。圈《易知录》一百页：《唐明皇》、《肃宗》、《代宗》，至申正止。圈《斯文精华》十余页。旋走梅霖生处，看伊咳嗽病。灯后归，圈《斯文精华》又廿余页，系陆宣公文。

廿七日　晴

早起，为九弟点书。温《郑风》至《叔于田》。背《国风》头一本两遍。饭后临《千字文》一百。旋小睡。圈《易知录》一卷，三十余页：唐德宗，至申正止。出门拜客。夜圈《斯文精华》七古数首。拟作古诗未成。

廿八日　晴

早起，看搭天篷。饭后小睡。日中，作诗七古一首送凌九，至灯后始成。是日家中搭天篷，未用功。梁俪裳来、钱崙仙来、史士良来。诗成后，为九弟改文一首，题《人有恒言》。

廿九日　晴

早起，为九弟点生书，温《郑风》。旋走崙仙处吃饭。因走俪裳处、樾乔处，送笏生行，未正方归。写诗送凌九。阅杜工部七古数十首。夜，写册页二开。一系首行第三字写错，因错为“仁风扇”三字，便作五古一首，起“仁风扇六幕”云云，盖咏时事也，凡十二韵。

三十日　晴

晏起。为九弟点书。饭后写清九泥金字扇一柄。李笏生来，久坐。去后小睡，至饭时方起。中饭后，春冈来，旋凌九兄弟来。看《斯文精华》杜七古十余页。旋走岱云家，久坐，三更方归。查是月所用银钱甚久。

四月

初一日　晴

晏起。为九弟点生书。饭后往霖生处看病，久谈，几至未正归，睡。中饭后圈《易知录》一卷：《唐德宗》、《顺宗》、《宪宗》，至灯后止。圈《斯文精华》韩文十余页。

初二日　晴

早起，为九弟点生书。饭后，天气亢热难过，写字数十。旋走善化馆闲谈，归。中饭后，圈《易知录·唐宪宗》卅页。小珊来，邀同至樾翁处，谈至三更归，大雨，归。

初三日　晴

早起。黄茀卿来，留吃饭后，午正去。小睡，起，写金字扇一柄。中饭后，岱云来，邀同至霖生处一谈，至更初归。作论一首，题《君子体仁足以长人》，又作半首，题《除恶务尽》。

初四日　晴

早起，为九弟点生书。饭后改文一半，小睡。中饭后出门，至小珊、兰溪处，三更方归。改文完，题《若夫豪杰之士》。是日剃头。

初五日　晴

早起，为九弟点生书。自温《诗经·齐风》。饭后写字。小睡起，写对联八付。圈《易知录》二卷，约六十余页。下半天，吴春冈、曾心斋来，久谈。旋出门，走曹西垣、树堂，韩城处。归，拟为心斋做策本，无所成。

初六日　晴

早起，为九弟点生书。饭后写对联十一付。小睡。起，圈《易知录》一卷。中饭后，岱云来，谈至二更始去。又拟为心斋做策，仅改数句，文思迟钝，可恨！

初七日　晴，夜大雨

早起，为九弟点生书。饭后走崙仙处，请渠代改心斋策。旋出门拜客，至东头各处，饭春皆处。夜归，点文一首与九弟读。自作试帖一首，题《山杂夏云多》。

初八日　阴，下半日晴

早起。饭〈后〉，为吴春冈作策头子八道。又为九弟改文一首，题《昔者吾友》。是日，九弟文有斐亹之情，进境不少，可喜。

初九日　晴

早起，为九弟点书。饭后出门拜客。饭岱云处，晡归。夜为吴春冈作策首，至五更睡。

初十日　晴

晏起。为九弟点生书。饭后小睡。日中，写家信。中饭后，张楠皆、小珊、云皆来。下半天走韩城处，请做策。夜为春冈作策首三道。

十一日　晴

早起，为九弟点书。饭后写信一封，寄朱砺斋。圈《汉书》惠帝、吕后、文帝、景帝、武帝纪。圈韩文数首。夜，灯下写周介夫信一封。拟作钱崙仙图诗，竟不成。

十二日　晴

早起，为九弟点书。饭后写李花谭信一封，圈《汉书·昭帝纪》，为吴春冈作策首，誊十六道。夜为九弟点文一首，清数目。夜深，自己作试帖一首，题《待燕归来始下帘》。

十三日　晴

清早，岱云来，留吃饭。因同走周黼庭处、俞岱青处、洪乐吾处，归时已申正。吃饭后，小睡。夜改九弟文，题《爱之能弗劳乎》，未改完。

十四日　晴

早起，将文改完。饭后为吴春冈改策四道，甚讨嫌，至申刻完。走小珊处，谈至二更归。早睡。夜微雨。

十五日　晴，颇冷

早起，为吴春冈做策头尾样子。饭后写扇子、册页颇多。旋圈《汉书》《宣纪》、《元纪》、《成纪》、《哀纪》、《平纪》、《异姓诸侯王表》，至酉。午后小睡。晡时，走梅霖生处看病，二更归。早睡。

十六日　晴

早起，为九弟点书。饭后阅《汉书》职官表及诸表。写罗苏溪信一封。走会馆，送吴春冈、心斋考。回走岱青先生处中饭，灯初归。岱云来，久谈，至三更睡。

十七日　晴

早起，为九弟点书。饭后小睡。写家信，言楚善叔之苦，求祖父代为筹画，共三叶。黎月桥来，钱崙仙来。下半天写费佩青信。夜点文一首与九弟读。早睡。

十八日　晴

晏起，饭后。作崙仙《慈竹平安图》诗二首。下半天写彭棣楼信。旋走钱崙仙处谈。归，写郭筠仙信，二更尽睡。

十九日　晴

早起，为九弟点书。饭后小睡。旋圈《汉书》《礼乐志》、《刑法志》、《食货志》上卷，计共四十余页。下半天写册页一开，冷金笺单条一。晡时，小珊来谈，至二更去，又写册页一开。

廿日　晴

早起，为九弟点书。饭后写小条子、册页。旋走穆中堂处拜寿。送李石梧信至黄三处托寄。归，〈留〉陈岱云吃饭，同走王翰城处、黎月桥处，至三更始散。

廿一　早阴晴，日中阴，夜雨

早起，为九弟点书。饭后，写司徒绂单条一、王芷庭单条一、李丙生横幅一。中饭后，走内城接殿试考，直至日晡，曾心斋等始出场。夜，灯后始出东华门，不能出城。与小珊、岱云同至华甫处睡。夜，无寐。

廿二日　雨

早起。同小珊、岱云步行出城。饭后饱睡。申时写册页一开，走杜兰溪处吃酒。归即睡。是日雨大，夜又雨。

廿三日　早雨，阴

早起。饭后阅书。旋写册一开，写贺耦庚、李双圃信。中饭后，封信送杜兰溪处。旋走月翁处，同往霖生处看病，二更归，睡。

廿四日　早雨，后晴

早起，为九弟点生书。饭后拟改文，小睡。旋剃头。岱云来邀，同走文昌馆拜卓中堂寿。酉正归，小睡。夜写册页一开，为九弟改文一首，题《王知夫苗乎》。

廿五日　晴

早起，为九弟点书。饭后写陈起乐小条子。略睡。旋走钱崙仙处。归，曹西垣来，凌笛舟、曾心斋来，圈《汉书·食货志下》，记［计］十六叶，至申正止。旋写蒋申甫小条子。夜圈《汉书·郊祀志》。

廿六日　晴

早起，为九弟点书。饭后写易南谷信一封。圈《汉书·郊祀志下》。旋走才盛馆拜灵芗生之父母寿。归，圈《汉书·五行志》数叶。梁俪裳请作论。饭后，走小珊处谈。归，曹西垣来。夜拟作论，未果。

二十七日　阴，下半日大雨如注

早起。饭后作论三首，至三更始就，题《马援讨交阯论》、《不贪为宝论》、《人情以为田论》。四更始睡，不能寐。

二十八日　阴

晏起。饭后，圈《汉书·五行志》十余叶。旋走会馆送心斋朝考，申初归。下半天玩愒。夜，早睡。是日请父亲自汉口发信，并汴梁信两封。

二十九日　晴

早起，为九弟点书。饭后圈《汉书·五行志》约五十叶。午饭后，岱云来。旋走小珊处，请看内人病。夜查数。

五月

初一日　阴，微雨

早起，为弟点生书。饭后圈《汉书》《五行志》、《地理志》，约五十页。小珊来，为内人看病，下半天，曹西垣来，闻朝考取录名次。夜，早睡。

初二日　阴

早起，改九弟文，题《禹恶旨酒》，至巳正完。午刻走许师处拜寿。旋拜客数家。归，心斋来，久谈。午饭后圈《斯文精华》七古诗二十五页。夜，点文一首，早睡。

初三日　阴，下半日大雨

早起。饭后阅《汉书·地理志》完。未，小睡。起，走岱云、何家，酉刻归。途中遇雨，走萧史楼处，二更后，冒大雨归。

初四日　大雨。

早起，为九弟点书。饭后小睡。旋出门送节敬，拜客，至天黑归。夜，早睡。

初五日　端节，晴。

早起，为九弟点书。饭后有客，至午正止。中饭后，圈《汉书》《沟洫志》、《艺文志》。夜写团纨扇一柄、册页一开。

初六日　晴

早起，温《诗经·齐风》。饭后默写《郑风》、《齐风》。习字一百。陪客。未初，陈岱云邀吃饭，至戌初散。因同走梅霖生处问病，更初归。

初七日　晴

早起，为九弟点书。出门拜客，饭新馆，至申正归。下半天，圈《斯文精华》五律诗。夜为九弟点文一首。

初八日　晴，下半天雨

晏起，饭后习字一百。曹西垣来，久坐。又他客来。未正，吴春冈来谈，至晚始去。夜写扇一柄。

初九日　晴，下半天雨

早起，为九弟点书。温《诗·魏风》，饭后默写。旋陪客。习字一百五十个。阅圈《汉》《陈胜项籍列传》、《陈馀张耳传》、《魏豹田儋韩信列传》、《韩彭英卢吴传》，至酉正止。旋圈《斯文精华》韩文，至灯后止。旋抄《馈贫粮》“忠义门”二则、“兵法门”五则、“旧友门”一则。旋记《茶余偶谈》“读史门”二则、“技艺门”二则。

初十日　晴。

早起，为九弟点书。温《诗经·唐风》，饭后默写。习字一百个。圈《汉书》《荆燕吴传》、《楚元王交传》、《刘德向歆传》、《季布栾布田叔传》。下〈半〉天，圈《斯文精华》柳文。夜至小山处。归，早睡。

十一日　晴，下半天雨

早起，为九弟点书。饭后圈《汉书》《高五王传》、《萧何曹参传》、《张陈王周传》，至申正。习字一百五十个。陈岱云来，邀同至月乔、霖生处。归，遇雨。走俪〈裳〉处。归，更初矣。记《馈贫粮》十余则。

十二日　晴，下半天雨、雹

早起，为九弟点书。饭后，圈《汉书》《樊郦滕灌传》、《傅靳周传》、《张周赵任申屠嘉传》，至巳正止。走金可亭处拜寿。归，圈《郦陆朱刘叔孙传》、《淮南济北衡山王传》、《蒯伍江息夫传》。习字一百五十个。下半天为九弟点文二首，圈《万石君卫直周张传》。

十三日　晴，热

早起，圈《文三王传》。饭后圈《贾谊传》。走仓少平处拜生。归，走长郡馆祭关圣帝。灯时归，早睡。

十四日　晴，热

早起，为九弟点书。饭后圈《爰盎晁错传》。小睡起，剃头。圈《张释之冯唐汲郑传》。写扇三柄。晡时，走隔邻彭吏部宅谈。夜，记《馈贫粮》数十则。

十五日　晴

早起，为九弟点书。阅《贾山传》。接家信。饭后为九弟改诗六首，至申正止，中间有客耽搁。酉刻出门，走冯树堂处、梅霖生处。霖生病甚重，请余邀吴竹如诊治。

十六日　晴

早起，进城，请吴竹如不晤。归，为六弟改文一首，题《博学而详说之》，至申正完。崙仙来，邀同走既堂处。归，夜写家信，未完，已写两开半。

十七日　雨，早晴，日中晴

早起，为九弟点书。进城，邀吴竹如同至霖生处，未正出，同走黎樾乔起〔处〕，申初归。饭后，将昨夜信写完。旋用绢写《为学要言》寄六弟，仅写百字，天黑矣。灯下客来。后将去年写信与六弟的续完。

十八日　晴。

早起，客来。饭后将绢写完，约五百字，又写信一封与令弟，申初完。将家信封好，寄去。下半天，步行至杨春皆三人处，又至云心处，归。夜，早睡，仅写扇二柄。

十九日　晴，微雨

早起，为九弟点书。饭后习字一百，阅《邹阳枚乘传》、《路温舒传》、《窦婴田蚡灌夫韩安国传》、《景十三王传》。写应酬字数纸。下半天至梅霖生处，旋至黎月乔处。归，有客，陈岱云来，春冈来，久谈。夜，早睡。

二十日　晴

早起，为九弟点书。饭后阅《李广李陵苏武传》。写字数纸。日中睡。吴春冈来，诸客来。夜，写册页一开。早睡。

二十一日　晴，热，着葛纱

早起，为九弟点书。饭后阅《卫青霍去病传》、《董仲舒司马相如传》，约五十余叶。写字一百。下午天，霖生病加剧，有信来请竹如，因即进城，旋走霖生处，晚归。岱云来，因留宿。

二十二日　晴，大热

早起。岱云、树堂在此吃饭。饭后同走霖生处，病益增剧，无可为力矣。可叹！可惋！可惨！是日，至东头拜客。归，仍走霖生处，戌刻归。

二十三日　晴

早起，九弟不舒服。小儿自昨日起泻腹。饭后，请郑小珊来看病。郑言九弟病轻，小儿病甚重。是日，甚着急。九弟吃药一帖，即好。小儿服药一帖，夜间病愈重。

二十四日　晴

早起。小珊又来看小儿病。饭后请吴竹如看小儿病。因陪竹如至霖生处看病。余因小儿病，即刻归。请岱云陪竹如看霖生病。是日小儿病势甚重。下半天不能去看霖生，而霖生即于是夜子时死矣。将死之际，着人来告知，时小珊在余寓看小儿病，小珊往霖生处送终，余以儿子病故，不能一往临诀，哀哉！

二十五日　晴

早起，闻霖生恶耗，又闻同乡胡云阁先生亦于昨夜子时仙逝。是早小珊来看儿子病。儿子昨日服药三帖，亦未得愈。本日又请吴竹如来看。是日服二帖。余于午刻走霖生处吊唁。夜间，儿子病势颇重。

廿六日　晴

早刻，小珊来看儿子病，光景如故。是日，服药两帖。

廿七日　晴

早，小珊来商量儿子病，宜吃凉药。饭后请古姓医人来看，又请王姓医人。古姓粗俚不明，王医颇言之近理，因服王医方一帖。余自廿五日起亦不好，吃药二帖，本日甚不爽快。

廿八日　晴

是日，儿子病略好，而心犹甚恐。是日走梅世兄处，代理诸事。

廿九日

是日，儿子服王医方二帖，已有起色。竹如亦于是日来看，似已可保无虞。

六月

是月上半月，因儿子患病，时时惶惧，绝未理故业。又有梅世兄扶榇开吊诸事，须代为经营也。下半月亦废弛之至，每日事实亦未写记，兹记忆其一二写记。

初一日

走内城云阁先生处吊唁。旋归，走梅世兄处。

初二日

在梅世兄处大半天。

初四日

下园子见吴甄甫师，未得见。

初六日

在文昌馆请吴师。因写知单，请诸同年写霖生身后赙仪。戊戌同年共写四百余金。吴师独赠百金。

初八日

早走彰仪门外，送吴师之江西巡抚任。

十六、七〈日〉

作胡云阁先生诔。前初七日发家信第九号。

廿四日

梅宅领帖，陪一天。内人于昨日起病。是日晚间，请郑小珊来看病。一病三日始愈，小珊之功不少。

前十二日长郡会馆公事，议交余管接，领银钱一切。是日，写明簿数。十五日在会馆敬神。于门上略加整顿。二十三日，带泥瓦匠去会馆，去看收拾房子。

廿七日

在胡宅送分资，耽搁半天。还，至何子敬处、陈岱云处。

廿八日

作吴春冈之父墓志铭一篇。

七月

初一日　阴

早起，至会馆敬神，点清桌凳数目。还，拜客数家。饭陈筠心处。下半天同汤海秋去看房子，灯后始归。

初二日　晴

饭后写绢笺一幅送易南谷，约八百字。萧史楼来，久谈。下半天至梅宅。是日又写家信一封，共六叶。

初三日　晴

饭后写绢一幅，系吴春冈之父墓志铭。下半天走史楼处。夜作送春冈之官浙江诗一首。午饭后写对联十余付。

初四日　晴

早饭汤海秋处，在彼处坐颇久。又拜客数家，午正归。下半天作送春冈诗二首，灯时写好于纨扇面。旋写寄左青士信一、寄易南谷信一，四更始睡。

初五日　阴

晏起。饭后写小条子一张。走会馆送吴春冈出京，午正归。饭后下园子，往翰林院朝房，与祁幼章、李葆斋、毛寄云同住。灯时下雨。

初六日　晴

早，皇上御门，派余与幼章等四人侍班，卯正退班，由园子回，巳刻到家。午刻至梅世兄处，是日霖生题主，晡时归。夜，早睡。

初七日　晴

早起，饭后写单条子一张，甚长。至刘谷人处下棋二局。下半天陪客。改九弟文半篇，题《伯夷至太公辟纣》。

初八日　晴

早起。饭后写应酬字。午饭后，凌笛舟弟邀同走萧史楼处，同往看观音地藏庵亭子，归。夜，写应酬字。

初九日　晴

早起。饭后写字，改九弟文一篇，题“桃应问曰”一章。九弟此会文甚好，阅之喜不自胜。彭山屺来，家中寄信数封，又寄来《皇朝经典文编》一部、《周易》一部、《四书》一部、龙须席一床、皮箱三个。晡时走小珊处，不晤。走谷人处，下棋二局。

初十日　晴

早起，为九弟点书。饭后张书斋来，曾心斋来。写宣纸红格《书经》十行。走会馆，拜客数家。至善化馆，赴唐瑶阶之招，同席黄琴坞、李古廉、陈庆覃、岱云、黄茀卿、何根云。散后，同根云、岱云走小珊处，谈至三更始归睡。

十一日　晴

早起，为九弟点书。饭后习“独”字五十个。旋写宣纸红格四百径寸大字。午饭后，陈岱云、梁俪裳来，留吃饭，邀同至琉璃厂书店，因买《朱子全集》一部。归来，陪陈、梁二人吃面、烧鸭片。郑小珊来谈，至二更始散。是日，刘裕轩来，请写扇子三柄。

十二日　晴

早起。饭后走孙琴泉处、方既堂处，又至保安寺街看房子，午正始归。习“徙”字五十个，写宣纸字数十个。午饭后阅《朱子全书》十余页。史楼来，天黑始去。下雨。夜写字百余个。

十三日　晴，下半日阴

早起，阅《朱子全书·为学之方》十余页。饭后，写“经”字五十个。旋写宣纸寸大字二百六十个，拟送祁春浦先生。未正，曾心斋来。是日，家中请客，盖因彭九峰名山屺为予带书籍等件来京。又有邵阳唐斯盛亦坐公车与九峰同来，是日，亦请到。陪客为郑小珊、曹西垣、曾心斋、陈岱云，吃至二更始散。是日早起，求所为主一之法，而此心纷扰如故。日中陪客，颇形怠慢。

十四日　阴雨

晏起。饭后走梅世兄处，明日渠扶榇南归，今日走去探问一切。旋至许世叔处送行，又至周华甫之母处拜寿，又至胡润芝处，问伊扶榇归葬事宜。胡送余《陶文毅全集》二部。又至唐镜海先生处，问检身之要、读书之法。先生言当以《朱子全书》为宗。时余新买此书，问及，因道此书最宜熟读，即以为课程，身体力行，不宜视为浏览之书。又言治经宜专一经，一经果能通，则诸经可旁及。若遽求兼精，则万不能通一经。先生自言生平最喜读《易》。又言为学只有三门：曰义理，曰考核，曰文章。考核之学，多求粗而遗精，管窥而蠡测。文章之学，非精于义理者不能至。经济之学，即在义理内。又问：经济宜何如审端致力？答曰：经济不外看史，古人已然之迹，法戒昭然；历代典章，不外乎此。又言近时河南倭艮峰仁前辈用功最笃实，每日自朝至寝，一言一动，坐作饮食，皆有札记。或心有私欲不克，外有不及检者皆记出。先生尝教之曰：不是将此心别借他心来把捉才提醒，便是闭邪存诚。又言检摄于外，只有“整齐严肃”四字；持守于内，只有“主一无适”四字。又言诗、文、词、曲，皆可不必用功，诚能用力于义理之学，彼小技亦非所难。又言第一要戒欺，万不可掩着云云。听之，昭然若发蒙也。又至陈筠心处、金竹虔处、岱云处，始归。夜写卅个。

十五日　阴

早起，走圆通观。是日，梅霖生之柩出城，余坐车送至东便门。黎月乔、郑小珊邀同泛闸至通州。秋风初凉，芦苇沿绿，好景如画，木叶未脱。申正至通州，下榻于余宗山寓所。余名崇本，长沙人，任云南宣威州，运铜来京，与月乔为儿女亲家。是日，余与黎、郑三人泛舟，梅宅扶榇由陆路至通。酉刻，骑马走河沿，寻梅氏之船，云柩尚未到。回寓饮酒，更深始睡。夜雨。

十六日　早雨，日中晴

早起，在余寓吃饭。午正仍泛舟，戌初至东便门，入城雇车，到家已二更尽。人颇疲乏，早睡。

十七日　晴

晏起。人不爽快。日中频有客来。下半天，阅《陶文毅公全集》，至晡时，甚倦，即睡。

十八日

早起，仍阅《陶文毅集》。饭后走史楼处，又至谷仁处。日中归，小睡。邹云陔来。午饭后，曹西垣来，彭山屺来。晡时，人不爽快，仍早睡。

十九日

早起，阅《洪稚存集》。饭后李碧峰来。旋出门看房子。归，写李杰斋小条子一张。饭后，写司徒绂扇子。又请春浦先生写字，着人去。陈岱云来。吕佺孙来，请写寿屏。岱云谈至二更始去。习寸多大字一百个。

廿日

早起。阅《朱子全书·存养门》十页。饭后，习“刑”字三十个，写扇子一柄，磨墨一会。作新婚诗七律一首。写冷金笺屏一幅。又习大字数十个，试笔写寿屏半页，吕星田之母的。中饭后，写寿屏二叶。大雨至晚。夜，写大字功课单一纸。阅《经世文编·原学门》三十页。作朱尧阶尊人寿文，起笔。雨不止。

廿一日　阴

早起，阅《朱子全书·存养门》完，记五条贴壁。旋温《诗经·秦风》，成诵。旋写“侔”字一个贴壁。云阶来，旋走文昌馆，戊戌同年秋团拜，至酉正归。写字一百个，天黑。夜，写扇子字小楷百个。阅《经世文编·儒行门》五十页。作尧阶寿文五行。

廿二日　晴

早起，阅《朱子全书·特数门》五页，记二条贴壁。饭后温陈、桧、曹风。旋写“盖”字一个贴壁。旋走张雨农处拜寿，又至何子愚处讲字。子愚言悬肘之法，须手力向前，颈力向后。归，中饭后写寿屏三幅半。夜，阅《经世文编》十叶。作尧阶寿文大半篇。

廿三日

晏起。饭后走陈岱云处，旋至胡咏芝处。归，写寿屏四幅。午饭后又写二幅。至钱崙仙处，谈至更初归，睡。

廿四日

晏起。饭后出门，拜客数家，又至王翰城处，找伊同看房子。归，午饭后看《赐砚斋丛书》。晡时，小珊来，更初去。写字，西垣一幅，又扇一柄。

廿五日

晏起。饭后看《赐砚斋丛书》。旋出门走戴莲溪处。又走刘谷仁处下棋，渠因留吃饭。下半天，走小珊处，不遇。晚归。夜，早睡。

廿六日

晏起。饭后写字。旋剃头。黄正斋、陈岱云来，因留吃中饭。来时巳初，饭时申正矣。又同黄、陈走绳匠胡同、门楼胡同看屋。便走岱云处晚谈，二更归。

廿七日　晴，天气渐冷

早起。饭后又走翰城处，邀渠同出门看房子。日内，缘翰城言余现所居棉花六条胡同房冬间不可住，翰城善风水，言之成理，不免为所动摇。且言八、九两月不可移徙，故找房屋甚急，而讫无当意者，心则行坐不定。本日，又与翰城看数处。午正归，走文昌馆，为吴蔼人之年伯寿分，申正归。西垣来，邀同至小珊处，遇芸渠，畅谈，二更始归。自廿四日起，以房子故，心不定，不能用功，仅阅《宣和遗事》四卷而已。天头：是日，接家信。

廿八日

早起。饭后，西垣来，言下斜街有房甚贱，且甚好，因同往看，久坐。旋走财盛馆送郭雨三之年伯寿分。申正归，又闻绳匠胡同有好房信，又同往看。晚归。夜查数。

廿九日

饭后走钱崙仙处，邀渠同看昨日两所房子，又至岱云家小坐，又至西垣家坐，又走看竺虔，竺虔因同至余寓。是日胡咏芝送余炕垫、炕枕诸物。下半天写字。

八月

初一日

早起，走会馆行香，饭心斋处。午正归，走绳匠胡同看房。下半天，与九弟同至琉璃厂。旋归，至田吉生同年处坐。归，睡。

初二日

早起。饭后，走财盛馆拜吕倌孙之母寿。午初归，走绳匠胡同定房子。归写房折。下半天又去看，小珊同看。因同至小珊寓，坐至二更始散。

初三日

早起。走送胡云阁先生柩殡出京，至东珠市口而返。走钟子宾处坐。旋走天和馆，拜王吉云之母寿。又至王翰城处。早起，邀同翰城走绳匠胡同看风水，未正归。下半天有客。写对联十余付。

初四日

早起。饭后带泥水匠、裱匠往绳匠胡同定价，看一切。归来有客。下半天至琉璃厂买对联纸。夜，裱匠不愿做。

初五日

饭后，走新房，命诸匠兴工。归来，写对联。晡时，又走新房。夜写扇一柄、对联数付。

初六日

早起。是日搬屋。饭后余走新房收东西。九弟在旧房发下人，仅两个。新房又有诸匠人正兴工之时，仅觉浩繁 (2) 。日中，岱云来。晡时，小珊来，谈至更深始去。

初七日

早起。是日正部署诸务，午正，彭九峰来，久谈。是日岱云之父忌日，邀余便饭。未正去，灯时归。正斋、岱云同来，二更散。

初八日

早起。是日匠人尚未〈来〉家部署诸务。日中剃须。小睡。客多。

初九日

晏起。是日匠工尚未完，犹处处经理，心殊不安恬。夜，作邹云皆寿序大半，早睡。

初十日

三更起，下园子随班祝嘏。归，在黑寺饭彭山屺处，又至镜海丈处久谈，晡时始归。夜作云阶寿序毕。

十一日

早起。饭后崙仙来。是日走会馆，饭心斋处。申正归。夜作尧阶寿文完。

十二日

早起，将尧阶文誊真。是日，甚倦。有客：岱云、正斋。下半天小珊来，久坐。

十三日

早起。饭后走竺虔处，又至岱云处。归，西垣等来。下半天，写寿屏一幅半。夜，写阴骘文一半。

十四日

早起。是日写六幅半寿屏，申正完。出门拜客。夜至丁诵荪家谈。是日接家信，丹阁叔入泮。

十五日

早，至城隍庙拈香。又至会馆拈香。又各处拜客。至申初归。是日邀心斋吃饭，晡时散。与九弟步至小珊处，更初步月归。

十六日

早起。饭后收拾房屋，检点书籍，写阴骘文半纸。下半天有客。

十七日

早起，温《诗·豳风》。饭后阅《汉书》《张骞李广利传》、《司马迁传》。下半天，木匠在家。夜写家信二封、丹阁叔信一封、元堂师信一封。

十八日

早起，温《诗·小雅·鹿鸣》至《采薇》。饭后客来。剃头。圈《汉书》《武五子传》、《严助朱买臣传》。出门拜客九家。黎月桥邀饮，更初始归。天头：发家信第十二号。

十九日

早起。为九弟点生书。自温《诗·出车》至《湛露》。饭后阅《汉书》吾丘寿王、主父偃、严安、徐乐、终军、王褒、贾捐之传，《东方朔传》，共三十二页。俪裳、崙仙来，久谈。中饭后，写回拜庶常帖子。有客来。夜，写册页一开。

廿日

黎明起，为九弟点生书。温《诗经·彤弓》至《祁父》。饭后圈《汉书》公孙贺、刘屈氂、车千秋、王䜣、杨敞、杨恽、蔡义、陈万年、陈咸列传，杨王孙、胡建、朱云、梅福、云敞列传。陈岱云、李十一来，与同查写为梅霖生死后寄各处讣信共三十六封。因留吃饭。是日，九弟生辰，至酉正散。又去晏同甫处，托同寄信，岱云邀至伊寓，二更始归。

廿一日

黎明起，温《诗·祁父》至《节南山》。饭后，圈《霍光金日传》。日中写应酬字，嫌太光。下半天仍写字。夜改九弟文半篇。

廿二日

黎明起，温《诗·繁霜》。早饭后圈《赵充国辛庆忌传》，傅介子、常惠、郑吉、甘延寿、陈汤、段会宗传。出门拜客，饭唐瑶阶家。下半天归，有客。夜查数。

廿三日

黎明起，温《诗经》《十月之交》、《雨无正》二篇。饭后，阅《汉书》隽不疑、疏广、于定国、薛广德、平当、彭宣传，王吉、贡禹、两龚、鲍宣传。为九弟改文。下半天写对联八付，走梁俪裳处谈。

廿四日

黎明起，为九弟点书。温《诗经》《小旻》、《小宛》、《小弁》。饭后阅《汉书》《韦贤传》、《魏相丙吉传》，眭弘、夏侯始昌、夏侯胜、京房、翼奉传。写小条子一张。下半〈天〉，走徐芸渠、黄正斋处谈，至二更散。

廿五日

黎明起，为九弟点生书。温《巧言》、《何人斯》、《巷伯》、《谷风》、《蓼莪》，共五章。饭后，岱云来，邀同至月乔处拜寿。归，圈《汉书》《李寻传》，赵广汉、尹翁归、韩延寿、张敞传。申刻，写对联一付。走月乔处吃饭，三更始散。是日儿子跌伤眼睚，因手中有箸，跌去，箸抵眼角，入皮半分，青肿见面。幸祖宗神灵，为之默佑，若移过半分，则凿入目中矣。

廿六日

早起，温《诗经》《大东》、《四月》、《北山》、《大车》、《小明》。饭后圈《汉书》《王尊传》。《盖诸葛刘郑孙毌将何传》、《萧望之传》数叶。下半天走会馆，送邹云阶行。晚，早睡。

廿七日

早起，送徐芸渠、黄正斋行。日中走拜戴莲溪寿。归，阅《萧望之传》完。雨三来邀，同走莲溪处中饭，二更始散。

廿八日

为钱崙仙之年伯母作寿序。下半天，走会吴和甫。

廿九日

作寿序，至日旰始完。走小珊处谈，归，将寿文送崙仙处。

卅日　冷

晏起。昨日作寿文甚觉其倦。饭后出门闲游，走崙仙处。因同崙仙走少鹤处围棋。未正始归，有客。夜，看账。

九月

初一日　大冷

黎明起，走会馆拈香。归，圈《汉书》《冯奉世传》、《宣元六王传》、《匡衡张禹孔光传》。下半天，走雨三处、寄云处、敬堂处。夜归，早睡。是日早起，吃烟，口苦舌干，甚觉烟之有损无益，而刻不能离，恶湿居下，深以为恨。誓从今永禁吃烟，将水烟袋捶碎。因念世之吸食烟瘾者，岂不自知其然？不能立地放下屠刀，则终不能自拔耳。

初二日

早起，温《诗经》《鼓钟》、《楚茨》。饭后，走俪裳处拜寿。因走蔡春帆处、崙仙处、少鹤处。归，阅《汉书》《马宫传》、《王商史丹傅喜传》、《薛宣朱博传》。下半天，小珊来，余走吴和甫处。

三十年为一世。吾生以辛未十月十一日，今一世矣。聪明日减，学业无成，可胜慨哉！语不云乎“往者不可谏，来者犹可追”。自今以始，吾其不得自逸矣。道光辛丑初度日识。

十二日

晏起。饭后披点《汉书·匈奴传》三十叶。熊秋白来，彭山屺武举在寓早饭。饭后，陈岱云同年来寓，扯同走郑小山处，谈至二更尽。归，披《韩昌黎文集》二十叶。

十三日

晏起。饭后披点《汉书》《东〔西〕南夷两粤朝鲜传》、《西〔南〕夷〔域〕传》上卷，写对联四首、行书单条四张。陈岱云邀吃晚饭。饭后，陈同来寓。更初，圈韩文杂文四十叶，记《茶余偶谈》二则。是日许吉斋放甘肃知府。

十四日

早起，温《诗经·云汉》下三篇。早饭后，阅《汉书》《西域传》下卷、《外戚传》至赵飞燕止。有客二次。步走许师处贺喜；便至崙仙处一谈。归，披韩文书启三十叶，记《茶余偶谈》二则。

十五日

早起，走会馆拈香，旋拜客两家，归。早饭后，阅《汉书》《外戚传》、《元后传》、《王莽传》上卷，共四十七叶。晚饭后走恽浚生处一谈。灯后，阅韩文书廿五叶，记《茶余偶谈》四则，作上贺耦庚先生书半篇。夜深，雪，至次日辰正。

十六日

早起，温《诗经》“奕奕梁山”下四篇。早饭后，阅《汉书·王莽传》中卷廿三页。毛寄云来，久谈。作上耦庚先生书后半篇，至更初止。阅韩文廿页。记《茶余偶谈》二则。

十七日　早，雪

起，温《诗经·颂》首四章。饭后阅《汉书》《王莽传》下卷、《叙传》两卷，共五十二叶。《汉书》是日读完。陈岱云来，邀同走廖钰夫师拜寿。归，晚饭。检书整齐。夜，阅韩文书序共三十页。记《茶余偶谈》二则。接家信。

十八日

早起，温《诗》，至《臣工之什》。早饭后，阅《明史》《太祖本纪》、《建文本纪》，至灯时毕。夜阅韩集廿页，记《茶余偶谈》二则，写陈碧帆信一封。

十九日

晏起。饭后阅《明史·成祖本纪》。旋写家信四页。灯时封发。夜，记《茶余偶谈》一则，阅韩文序、祭文共廿五页。

廿日

早起。客来，留吃饭。饭后阅《明史》仁宗、宣宗、英宗本纪。岱云来，邀同走樾乔先生处。归，阅《景帝本纪》。晚饭，走小珊处，二更归。记《茶余偶谈》三则，阅韩文十叶。

廿一日

早起，阅《明史》三页。饭后阅英宗后纪，宪宗、孝宗本纪。客来。旋写上贺耦庚书，得千字，写至二更完。记《茶余偶谈》三则，阅韩文六叶。

廿二日

晏起。温《诗经》三叶。饭后剃头，阅《武宗本纪》。出门拜客，至酉初归。是日，李碧峰来余家住。下半天陪客。夜，记《茶余偶谈》一则，阅韩文墓志铭三十叶。是夜，接家信一件。

廿三日

早起。岱云来饭〔饭字疑衍〕寓，饭后招同走月翁处看折子，旋归。胡砚山来寓，欲与余围棋，因对四局，彼皆输。旋看《世宗本纪》，至灯时完。记《茶余偶谈》一则。写李双圃信一封。

廿四日

早起，温《诗经》五叶。饭后阅穆宗、神宗、光宗本纪。旋写杂诗寄耦庚先生。下半天封信。灯后，记《茶余偶谈》二则。写折扇一柄，阅韩文廿叶。

廿五日

早起。因是日要出门，早即看史：《熹宗本纪》。饭后，阅《思宗本纪》。崙仙来。未初，出门拜客三、四家，饭春皆处，更初归。记《茶余偶谈》二则。是日得派国史馆协修官。

廿六日

早起。饭后走雨三处，因渠来两次，在渠处下棋，日中归。阅《后妃列传》，至灯时止。记《茶余偶谈》一则，看韩文廿叶。

廿七日

早起，温《诗经》。饭后阅《诸王列传》廿页。萧史楼来，雨三来，崙仙来，俪裳来。走许老师处下帖，崙仙处吃饭。走小珊处借银，二更归。为九弟点文一首，又与九弟谈读书事宜，至三更尽止。

廿八日

四更初起，走乾清门外谢恩，为蠲免本年岳州一带被水税粮。天明时，在宫门外行九叩礼。出，走拜罗苏溪前辈。罗于昨日来京陛见。旋与同乡诸公在东兴居便饭。饭后，同至琉璃厂买《周易折中》、《庄子》、《大学衍义》。未初，走会馆，唐诗甫邀饮，至二更尽散，归。是日早起，并夜阅《诸王列传》十余页。

廿九日

早起，温《诗经》三章。饭后上国史馆办志，未正归。下半天有客。晡时，走寄云处，下棋三局，归。阅韩文卅页，记《馈贫粮》。

三十日

早起，温《诗·鲁颂》完。饭后阅《诸王传》廿叶。改九弟文，“人焉廋哉”二句一半。中饭后，岱云来，坐至更初。旋将九弟文改完。阅韩文廿五页。

十一月

初一日

早起，至会馆敬神。彭山屺留吃饭。饭后走田敬堂处拜寿，午正归。阅《诸王传》四十页，至灯后。旋记《茶余偶谈》二则。阅韩文十五页。早起，在车上温《诗经·商颂》。

初二日

早起，阅《周易折中》十页。饭后阅《三王传》十页。彭山屺来。写家信一封。留客吃饭。饭后同岱云走小山处。归，作墓志铭一首。

初三日

早起，为母亲寿辰设堂拜祝。饭后即与岱云走会馆送彭山屺行。旋在湖广〈馆〉公饯罗苏溪一天。夜洗脚。为九弟点文一首，圈韩文十五页。

初四日

早，晏起。饭后出门谢寿，拜客数家，饭岱云处，夜方归。阅韩文卅页。

初五日

早起，阅《易折中》廿页。饭后阅《三王传》。吴子序来，谈《易》。曹西垣来，吃晚饭。灯下，查十月数。旋记《茶余偶谈》三则。

初六日

早起，阅《易折中》六页，饭后阅《公主传》、韩林儿等传。出门送分资，买药，归。又走会馆拜客，夜归。记《茶余偶谈》二则，阅韩文二十页。

初七日

早起，为九弟点书，阅《易经》七页。饭后阅张士诚、明玉珍、方国珍、李思贤传，王保保、陈友定传。夜记《茶余偶谈》二则。为九弟改文一首。

初八日

早起，为九弟点书。阅《易经·坤卦》。饭后，剃头。走文昌馆，请吉斋师，二更方归。为九弟选文。

初九日

早起。阅《易经·屯卦》。饭后走岱云处，为年伯母寿。日中，阅徐达、常遇春、李文忠传。夜点文与九弟读，记《茶余偶谈》一则，阅韩文卅页。

初十日

晏起。饭后写应酬字三张，代史楼作对联二付。黎月翁来。走岱云处吃饭，夜归。春皆来，二更始去。阅韩文卅页。是日阅韩文终。

十一日

晏起。饭后阅《易·蒙卦》。旋阅李文忠、邓愈、汤和、沐英传，冯胜传，友德、廖永忠、蓝玉传。是日，小儿伤风，请小山来开方，吃药。夜记《茶余偶谈》二则。

十二日

早起。昨夜儿子不好，天未明即起。看《易·需卦》。饭后，至小山处问方。日中崙仙来，长谈。下半天，为岱云作对联。夜，为九弟改文一首。儿子尚未好。

十三日

早起。饭后，频有客。因儿子不好，未尝看书。下半天有客，谈至二更。小山又来看病。夜二更，内人不受煤气，大呕吐。儿子已四日不饮食。

十四日

早起。饭后岱云来，邀同至湖广馆拜寿。归，走许师处。下半天请小山开方医小儿，大约病症一由受寒，一由煤气蒸逼，一由停滞也。是日与昨日全未看书。是夜，为九弟选文三本。

右选文分三种：气体高浑，格调古雅，可以传世无疑者，为一种；议论郁勃，声情激越，利于乡会场者，为一种；灵机活泼，韵致妍妙，宜于岁科小试者，为一种。不分时代，不论题之大小，即其所分之三种，亦有可移易者。要之，吾之所见如此。以是为课弟之本云。十一月十四日夜涤生记。

十五日

早起，走会馆行香。归，早饭。是日内人将分娩。余亦未至书房看书。儿子请太和堂王医来诊治。夜二更尽，内人生一女。是夜，与九弟同守一夜，不睡。儿子病，甚烦闷，哭泣不时。所雇者仆妇已于昨日开销，小婢又不中用。是日夜，甚劳。断脐及一切事，即内人亲手经理。

十六日

早，料理房内诸事。饭后请小山来看儿子病，又与九弟抱护儿子，并料理内人医药。日中少睡，夜早睡。儿子甚吵闹。

十七日

早起。儿子病愈，系吃小山方。是日为生女汤饼之会，家亦无客。小山复来看病。真可感也。

十八日

早起。儿子渐吃冻米诸物。日中，余出门拜客，灯时始归。复走小山处，谈及儿子病及内人产后调养法，因言城外送老师事。

十九日

犹以儿子及内人诸琐事未读书，仅写家信一件。陈岱云未初来，九弟留吃饭。夜，荆七因事仵九弟，余亦素恶其跋扈，是夜开销他去。

廿日

早起。走王翰城家。是日为翰城生辰，申正始散，归已天黑。夜，与九弟同在上房谈天。旋至许师并崙仙处。

廿一日

早起。在家一天，抱护小儿，无所事事。夜，阅《大学衍义》五卷，过笔断句。

廿二日

早起，出彰义门，送许吉斋师之甘肃太守任，申初归。走萧史楼处一谈。夜，阅《大学衍义》三卷。

廿三日

早起，走汤中堂师处拜寿。旋上国史馆早饭。旋走杨朴安、穆中堂、唐镜翁处，申正归。为九弟讲《大学》“格物致知”之道。查数。旋看《大学衍义》。

廿四日

早起，无所事事。饭时，岱云来，共饭。伊为史云饯行，邀余走伊家陪客，吃至更初始散。

廿五日

早起，阅《易经》《讼》、《师》二卦。饭后阅《明史》十余页。剃头。客来。又请小山看内人病。夜为九弟看文，未完。

廿六日

早起，读《比卦》。饭后走杜兰溪处拜寿。拜客数家，归。旋走黄子寿处、钱崙仙处久谈。灯后方归。

廿七日

晏起。饭后写季仙九师信，未完。岱云来，邀同走黄琴坞家吃饭，更初归。为九弟点文一首，旋写季师信完，又写罗苏溪信一件。

廿八日

写信八封。早读《易·小畜卦》。

廿九日

为祖母大人寿辰，早起，焚香庆祝。旋走小山处，饭后归，拟写信。午正，岱云来，留吃晚饭。夜走寄云处，与观亭对弈。归，写信三封。鸡鸣始睡。

十二月

初一日

早起，走会馆行香。旋走各处谢寿，未初归。偕九弟将昨两日信封好。夜，早睡。阅《大学衍义》四十页。

初二日

晏起。饭后至岱云处。旋走镜海先生处。陪弟晚至小山处。夜归，睡。

初三日

早起，小山来。饭后有客。下半天，走史楼处。旋走寄云处，与观亭对弈。归，写信二件。

初四日

早起，读《易·履卦》。饭后出门，换银卖〔买〕鹿肉，归。小睡，陪客三起。夜点文一首，改九弟《其丽不亿》文完。阅《大学衍义》三十页。

初五日

晏起。饭后有客。旋至史楼处送行。归，写信二封。走毛寄云处吃中饭，更初归。早睡。是夜，人不爽快。

初六日

晏起。饭后阅《制义存真集》。拟选文一部，分三册：一册初学必读之篇，一册千人共见之技，一册历劫不磨之文。是日阅文二本。

初七日

晏起。饭后有客。旋看文浦氏《制艺偶钞》初编，未正看完。晚饭后，走小山处，更初归。又看文一本。

初八日

晏起。饭后竺虔来寓。招同郭雨三、陈岱云、仓少坪往法源寺吃腊八粥，归。旋走会馆，吊李虞臣之死，酉正归。夜看《制艺》廿篇。

初九日

晏起。郭雨三来，为我诊脉，言甚虚弱也。饭后，频有客。看《制艺》数十篇。是日，接仙九师信。

初十日

晏起。饭后看《制艺》数十篇。岱云来，招同走钱崙仙、黎樾乔处。因在樾翁处晚饭，痛谈时事，更初始归。早睡。

十一日

晏起。饭后走小山处，旋归。阅《制艺》数十篇。晚至吴和甫处。

十二日

晏起。走竹如处诊脉。竹如教以静坐法，谓可不药有喜。旋走周华甫家早饭。走顺城门大街买衣未得，出城，回拜杨春皆、谢代贲，归。下半天，静坐。夜阅《人谱》一遍。

十三日

早起，静坐。饭后阅《大学衍义》二卷。静坐二时。中饭后，走毛鸿宾寄云同年处，久谈。晤岱云及雨三兄弟。观亭强余围棋，勉与同局。

十四日

早起，写郭、胡、砚珊小条三行，饭后写完。走岱云处议事。岱云拟欲送家眷南旋，昨日邀余走伊家商量，余谓此事非他人所能参谋。岱云意犹豫不决，留我吃饭。饭后，余少青在岱云处长谈，又同走郑小山前辈处。因小山夫人言将来我家，故去走邀。夜归，与九弟言读书事。九弟悔从前读得不好，若再不认真教他，愈不能有成矣。余体虽虚弱，此后自己工夫尚可抛弃，万不可〈不〉教弟读书也。

十五日

早起，走会馆行香。拜客十余家，午初回。写甄甫师信。请客一席。夜深始散。是日为小女满月。

十六日

晏起。饭后岱云来，邀同走砚珊处送行。归，写坦斋师信。静坐。夜为九弟点文一首，复静坐。

十七日

早起，阅《大学衍义》，是日共阅二本。午正及灯上，静坐两时。大雪自早至夜未歇。夜，接家信。为九弟改本日文一首，题《周有大赉，善人是富》。日中写册页一开。

十八日

早起，静坐。饭后，竺虔来请听戏，同至三庆园观春台部演剧，申正归。灯上，静坐，旋写四弟、六弟信一件，约千字。

十九日

早起，静坐。饭后料理银钱。岱云来，邀同走琉璃厂买书。因步至岱青先生家，留吃晚饭，更初归。

————————————————————

(1)  辑自台湾学生书局1965年影印版《湘乡曾氏文献》第七册“道光二十一年元旦日记”。

(2)  此处疑有脱误。

道光二十二年

提要

录倭艮峰论“研幾”10.1　自是日起，日读《周易》数页10.2　谓心正气顺须到天地位、万物育田地10.2　陈岱云劝戒“慢”、戒“相恃过深”、戒“刻薄”10.3　读“养气”章，愿终身私淑孟子10.5　自省“静”字全无功夫10.6　谓“明善诚身”即《晋卦》的“裕”10.7　自省好誉语佞；谓喜誉恶毁之心，即鄙夫患得患失之心10.8　自省与友人交，己过有三10.9　自省好利心切10.10　戏作自寿诗，复自责以己之能病人10.11　自省无恒、浮躁10.12　自戒推诚守正10.13　自勉言必忠信，不欺人，不妄语10.14　深知“敬”字是吃紧下手处10.15　自省有世俗周旋、姑且随流之心10.16　自省“志不立，过不改，欲求无忝所生，难矣！”10.17　吴竹如勉以“敬”字10.18　读《易》，思咸、恒、损、益四卦，可合之得虚心实心之法10.19　自谴清晨即汩溺于诗句之小技，又自谴有好名、比他人高一层之心10.20　自责玩世不振10.21　父亲教以节欲、节劳、节食之保身三要；又教以交友之道。自省只见友不是而我是10.22　自省不能主一10.24　倭艮峰批其日课云：“既知名心为累，当如大敌克之”10.25　论“静”字功夫最要紧10.27　自省气浮嚣、心简慢、言不诚10.29

谓存心则缉熙光明，修容则正位凝命11.1　为蠲缓华容钱粮，与同乡京官去园子谢恩11.2　倭艮峰批其日课云：“一味耽着诗文，恐于进德无益”11.5　以谨言、修容、静坐三事自励11.6　自励渐改征逐狂妄之习11.9　自省：思构一巨篇以震炫举世之耳目，可丑！11.10　自省：颇以谀言为可信11.11　自省因作诗而翻名人集，有剽窃的意思11.12　冯树堂谈，焚香静坐乃养心养体之法11.13　论静极则满腔生意11.14　论中虚无私，方不自欺欺人11.15　自立三戒：戒吃烟、戒妄语、戒房闼不敬11.16　论作文赋诗，均需平日读书积理，方可达胸中主真至正之情11.17　连日静坐11.19　自问：“日日谈改过，改得一分毫否？”11.22　自省每日过恶，不外乎要人说好11.25　心欲另换一个人，又怕人说我假道学11.27　朱廉甫言，济世以匡主德、结人心、求贤才为要11.29

自省不能寡言，与友人谈，有不忠语、谄语12.2　谓于友总须直陈所见12.5　自省背议人短12.6　立功课十二项：曰敬、曰静坐、曰早起、曰读书不二、曰读史、曰谨言、曰养气、曰保身、曰日知所亡、曰月无忘所能、曰作字、曰夜不出门12.7　自省往西市看杀人，仁心丧尽12.16　思又虚度一岁，志未立，过未改，悚然汗下12.21　见何子贞书法而悟天下事皆须沉潜为之，乃有所成12.23　自省戏言将乱德取尤12.24　自省与人交，语多不诚，又谑浪无节12.25　百念丛集，连夜不寐12.26　下人侵蚀钱项，愤怒不能释12.27　作《岁暮杂感》诗12.28

十月

初一日

丑初起，至午门外迎送圣驾。在朝房不能振刷出拜。杨朴庵论《四书》文有诞言。至会馆敬神，饭周华甫处，言不由中。拜倭艮峰前辈，先生言“研幾”工夫最要紧，颜子之有不善，未尝不知，是研幾也。周子曰：“幾善恶。”《中庸》曰：“潜虽伏矣，亦孔之照。”刘念台先生曰：“卜动念以知幾。”皆谓此也。失此不察，则心放而难收矣。又云：人心善恶之幾，与国家治乱之幾相通。又教予写日课，当即写，不宜再因循。出城拜客五家，酉正归寓。灯下临帖百字。

初二日

辰初起，静坐片刻，读《易·咸卦》。饭后昏昧，默坐半刻，即已成寐。神浊不振，一至于此。读《咸卦》，卦彖辞能解，《系传》释“九四爻”，不知其意，浮浅可恨。静坐，思心正气顺，必须到天地位、万物育田地方好。昏浊如此，何日能彻底变换也。午正，金竹虔来长谈。平日游言、巧言，一一未改，自新之意安在？饭后，走恽浚生处商公事。灯后，临帖二百字。读许文正公语录，涉猎无所得。记昨日、今日事。

初三日

一早，心嚣然不静。辰正出门拜何子敬，语不诚。至岱云处，会课一文一诗，誊真，灯初方完。仅能完卷，而心颇自得，何器小若是！与同人言多尖颖，故态全未改也。归，接家信。岱云来，久谈，彼此相劝以善。予言皆己所未能而责人者。岱云言余第一要戒“慢”字，谓我无处不着怠慢之气，真切中膏盲〔肓〕也。又言予于朋友，每相恃过深，不知量而后入，随处不留分寸，卒至小者龃龉，大者凶隙，不可不慎。又言我处事不患不精明，患太刻薄，须步步留心。此三言者皆药石也。天头：直哉，岱云克敦友谊。默坐，思此心须常有满腔生意；杂念憧憧，将何以极力扫却？勉之！复周明府乐清信。利心已萌。记本日事。

初四日

早起，读《咸卦》，较前日略入，心仍不静。饭后往何家拜寿，拜客五家。归，吴竹如来，长谈，彼此考验身心，真畏友也。艮峰先生来。对二君，心颇收摄。竹如言“敬”字最好，予谓须添一“和”字，则所谓敬者方不是勉强把持，即礼乐不可斯须去身之意。天头：敬自和乐，勉强固不是敬，能常勉强亦好。艮峰。躬行无一，而言之不怍，岂不愧煞！黎月乔前辈来，示以近作诗。赞叹有不由中语，谈诗妄作深语，己所不逮者万万。丁诵生来，应酬言太多。酉正走何子贞处，唱清音，若自收摄，犹甚驰放，幸少说话。酒后，与子贞谈字，亦言之不怍。一日之间，三犯此病，改过之意安在？归，作字一百，心愈拘迫，愈浮杂。记本日事。又酒时忽动名心，为人戒之。

初五日

早起，高诵养气章，似有所会，愿终身私淑孟子。虽造次颠沛，皆有孟夫子在前，须臾不离，或到死之日可以仰希万一。昏浊如此，恐旋即背弃也，戒之！读《易》《恒卦》、《遯卦》，无心得。会客三次。未正，走冯树堂处，看树堂日课，因与语收摄之方，无诸己而责诸人，可耻！且谈时心有骄气，总由心不虚故。归寓静坐，一时成寐，何不振也！饭后，岱云来，谈诗、字心得。语一经说破，胸中便无余味，所谓德之弃也。况无心得，而有掠影之谈乎？临帖二百字。记本日事。作字时，心颇活泼。

初六日

早，读《易·大壮卦》彖、大象，正与养气章通。爻辞无所得，心粗不入故也。饭后，剃发。了俗事数件。复读《易》，仍无得。临帖二百字，写对联、条幅十余纸。饭后心杂，灯下拟作题图诗，意欲求工，反不能名〔名字衍〕成一字。一时游思纷至，客气上浮，此数日意图自新，竟与从前何异？静字全无功夫。欲心之凝定，得乎？记本日事。

初七日

早，读《晋卦》，颇融惬。“罔孚，裕，无咎。”裕，难矣。《中庸》“明善诚身”一节，其所谓裕者乎？饭后进城看房子，晤竹如，同谒唐先生，久坐。出城拜客六七家。力惩简慢之咎，已入于巧令矣。酉末归，作字一百。灯后，又作一百。走岱云处，商应酬事三端，言太多。归，作诗十六句，未成。精神要常令有余，于事则气充而心不散漫。本日说话太多，吃烟太多，故致困乏，都检点过不出来，自治之疏甚矣！记本日事。

初八日

早，诵养气章。读《易》，仅三页，即有俗事来扰，心亦随之而驰。会客二次。饭后，心不静，不能读《易》，因为何子贞题画梅卷子。果能据德依仁，即使游心于诗字杂艺，亦无在不可静心养气。无奈我作诗之时，只是要压倒他人，要取名誉，此岂复有为己之志？未正诗成。何丹溪来，久谈，语多不诚。午正，会客一次，语失之佞。酉正客散。是日，与人办公送礼，俗冗琐杂可厌，心亦逐之纷乱，尤可耻也。灯后，何子贞来，急欲谈诗，闻誉，心忡忡，几不自持，何可鄙一至于是！此岂复得为载道之器乎？凡喜誉恶毁之心，即鄙夫患得患失之心心〔衍一心字〕也。于此关打不破，则一切学问才智，适足以欺世盗名为已矣。谨记于此，使良友皆知吾病根所在。与子贞久谈，躬不百一，而言之不怍，又议人短，顷刻之间，过恶丛生，皆自好誉之念发出。习字一百，草率记本日事。

初九日

大人寿辰。辰正陪客，至申初方散。酒食太菲，平日自奉不俭，至亲前反不致隆，何不加察也？客散后，料俗事数件。晡时，走小珊处。小珊前与予有隙，细思皆我之不是。苟我素以忠信待人，何至人不见信？苟我素能礼人以敬，何至人有慢言？且即令人有不是，何至肆口漫骂，忿戾不顾，几于忘身及亲若此！此事余有三大过：平日不信不敬，相恃太深，一也；比时一语不合，忿恨无礼，二也；龃龉之后，人反平易，我反悍然不近人情，三也。恶言不出于口，忿言不反于身，此之不知，遑问其他？谨记于此，以为切戒。天头：自反极是！与小珊、竺虔谈甚久，总是说话太多。两日全未看书，且处处不自检点，虽应酬稍繁，实由自新之志不痛切，故不觉放松耳。记本日事。

初十日

早，读《明夷卦》，无所得。饭后，办公礼送海秋家，烦琐。出门，谢寿数处，至海秋家赴饮。渠女子是日纳采。座间，闻人得别敬，心为之动。昨夜，梦人得利，甚觉艳羡，醒后痛自惩责，谓好利之心至形诸梦寐，何以卑鄙若此！方欲痛自湔洗，而本日闻言尚怦然欲动，真可谓下流矣！与人言语不由中，讲到学问，总有自文浅陋之意。席散后闲谈，皆游言。见人围棋，跃跃欲试，不仅如见猎之喜，口说自新，心中实全不真切。归，查数，久不写账，遂茫不清晰，每查一次，劳神旷功。凡事之须逐日检点者，一日姑待后来补救，则难矣！况进德修业之事乎？是日席间，海秋言人处德我者不足观心术，处相怨者而能平情，必君子也。此余所不能也。记本日事。

十一日

三十二初度。同年十人在寓中会课。绝早客来，灯后方散。出题太难，又以生辰，同人皆不完卷，余亦不作，无恒！主人气先散漫，故众亦懒散，说话又多戏谑。是日，酒食较丰，而大人寿辰反菲，颠倒错谬，总由不静故。应酬稍繁之时，便漫无纪律。戏作自寿诗，限三讲全韵。以己之能病人，浅露极矣！天头：“寿”字易，“警、勉”等字如何？艮峰。客散后，走何子贞处。夜已深，尚不在家静养，何浮躁也！与子敬久谈后，子贞归。后，兄弟立次予自寿诗韵，欣羡其才，何为人鹜外之见如此其重，而为己之志如此其不坚也。真浊物矣！归已三更。今日精力疲乏，明日读书，必不入。记本日事。

十二日

起晏。作《初度次日书怀》诗一首。饭后，读《易·家人卦》，心不潜入。言物行恒，诚身之道也，万化基于此矣。余病根在无恒，故家内琐事，今日立条例，明日仍散漫，下人无常规可循，将来莅众，必不能信，作事必不能成，戒之！未正，冯树堂来，阅予日课，云：“说得已是，须切诚而致行之耳。”申初出门，拜客谢寿。晚归，作《忆弟》诗一首。数日心沾滞于诗，总由心不静故。不专一，当力求主一之法，诚能主一，养得心静气恬，到天机活泼之时，即作诗亦自无妨。我今尚未也，徒以浮躁之故，故一日之间，情志屡迁耳！查数，许久乃晰。记本日事。

十三日

早起，读《易·睽卦》。凡睽起于相疑，相疑由于自矜。明察我之于小珊，其如“上九”之于“六三”乎？吴氏谓合睽之道，在于推诚守正，委曲含宏，而无私意猜疑之弊，戒之勉之！此我之要药也。习字一百。未正，走岱云处，与渠同请客一席，至三更方散。是日，口过甚多，中有一言戏谑，非特过也，直大恶矣！同人射覆，有求胜心；夜深对客，有慢易之态。客去，与易莲舫论食色之非性。谈理时，心颇和平。

十四日

起晏。心浮不能读书，翻《陈卧子年谱》，涉猎悠忽。饭后，读《易·蹇卦》。因心浮，故静坐，即已昏睡，何不自振刷也！未初，客来，示以时艺，赞叹语不由中。予此病甚深。孔子之所谓巧令，孟子之所谓，其我之谓乎？以为人情好誉，非是不足以悦其心，试思此求悦于人之念，君子乎？女子小人乎？且我诚能言必忠信，不欺人，不妄语，积久人自知之。不赞，人亦不怪。天头：不管人怪否，要忠信。艮峰。苟有试而誉人，人且引以为重。天头：重否？若日日誉人，人必不重我言矣！欺人自欺，灭忠信，丧廉耻，皆在于此，切戒切戒！接次客来，申正方散。写联二付。灯后，仍读《易》，心较静。作《忆弟》诗一首。誊本月诗。记昨日、今日事。

十五日

早起，读《易》数页。走会馆敬神。拜客数家。访竹如，不值，饭杜兰溪处。谒房师季仙九先生。自庚子送别，今始服阕入都，容颜较老矣。归寓，竹如来，久谈。竹如说理，实有体验，言舍“敬”字别无下手之方，总以严肃为要。自问亦深知“敬”字是吃紧下手处，然每日自旦至夜，瑟赫喧之意曾不可得，行坐自如，总有放松的意思，及见君子时，又偏觉整齐些，是非所谓掩着者耶？《家人》“上九”曰：“有孚威如。”《论语》曰：“望之俨然。”要使房闼之际、仆婢之前、燕昵之友常以此等气象对之方好，独居则火灭修容，切记切记！此第一要药。能如此，乃有转机，否则堕落下流，不必问其他矣。接次会客，酉正方散。灯后，冯树堂来，与谈礼乐不可斯须去身之义，甚畅然。只是善谈，何益于己？乏甚，早寝。

十六日

晏起。一早东翻西望。饭后，读《解卦》，无所得。昨日既未读书，乃不爱惜精神，致本日仍然昏散，不能入理。至未初时阅书，几茫昧不解。家祖明年七十正寿，意欲称觞致庆，因走寄云、雨三处商此事，旷功二日矣。归已暝。灯后，记昨日、今日事。临帖二百字。记《茶余偶谈》二则。心颇怡悦，读许文正遗书，无所得。

十七日

早起，读《损卦》，心颇入。饭后散漫。午正客来，誉人仍言不由中。巳刻，冯树堂来，与论“虚”字之体用及《大学》要略。树堂极虚心，我所不及。读书穷理，不办得极虚之心，则先自窒矣。未正，出门拜客一家，饭杜兰溪处，渠为其子授室，晡时散。走何子敬处，渠生辰，明知尽可不去，而心一散漫，便有世俗周旋底意思，又有姑且随流底意思。总是立志不坚，不能斩断葛根，截然由义，故一引便放逸了，戒之！更初归，习字一百，作《怀人》诗十二句，未成。本日在何宅听唱昆腔，我心甚静且和，因思古乐陶情淑性，其入人之深当何如？礼乐不兴，小学不明，天下所以少成材也。吾齿长矣，而诗书六艺一无所识，志不立，过不改，欲求无忝所生，难矣！记本日事。

十八日

晏起，作诗廿句，饭后仍作诗。自定课程，以读《易》为正业，不能遵守，无恒！巳初，吴子序来，问以《咸卦》、《解卦》，俱说得好。午初，吴竹如来，深以“敬”字见教，交相箴勖，酉初方散。饭后已黑。灯下，因足成《怀刘孟容》诗，三更始就。是日，全未读书，与竹如对，神颇收摄。构思时交股支肘，困顿不敬。

十九日

仍晏起。誊昨夜诗。翻《元遗山集》，涉猎悠忽，可恨！饭后，读《易·益卦》。倦。静坐，即已成寐，昏杂极矣。午正，易莲舫来久谈，问“正心”，余不能答，申初去。日来颇有数友晤，辄讲学中无所得，而以掠影之言欺人，可羞，慎之！饭后，会客一次。静坐不得力。夜读《易》，思《咸》、《恒》、《损》、《益》四卦，可合之得虚心实心之法，竟不能明透，粗浅之至。记昨日、今日事。两日应酬，分资较周到，盖余将为祖父庆寿筵，已有中府外厩之意，污鄙一至于此！此贾竖器量也。不速变化，何以为人！

廿日

早起，作《忆九弟》五律二首。饭后，读《夫卦》、《姤卦》。读书时，心外驰，总是不敬之咎，一早清明之气，乃以之汩溺于诗句之小技，至日间仍尔昏昧。文辞溺心最害事，朱子云，平淡自摄，岂不较胜思量诗句耶！艮蜂。巳正会客一次。申初进城看房子，便拜客三家，灯时始归。车上有游思。归，乏甚。夜读《夬》、《姤》二卦，颇入。记《茶余偶谈》一则。日内不敬不静，常致劳乏，以后须从“心正气顺”四字上体验。谨记谨记！又每日游思，多半是要人说好。为人好名，可耻！而好名之意，又自谓比他人高一层，此名心之症结于隐微者深也。何时能拔此根株？天头：此心断不可有。

廿一日

晨醒，贪睡晏起，一无所为，可耻。饭后，读《易》仅两页。竺虔来，久谈。接九弟信，喜已到省，而一路千辛万苦，读之深为骇悸。又接郭云仙信并诗。两信各一二千字，读之又读，兄弟友朋之情，一时凑集。未正出门，为办公礼事，拜客三家，归。饭后，岱云来，谈至三更。说话太多，神倦，心颇有骄气。斗筲之量，真可丑也。岱云每日工夫甚多而严，可谓惜分阴者，予则玩世不振。客去后，念每日昏锢，由于多吃烟，因立毁折烟袋，誓永不再吃烟。如再食言，明神殛之！

廿二日

早起，读《萃卦》，心颇入，总有浮气。饭后，读《升卦》，未毕。走晏同甫处拜寿，便拜黎樾乔前辈。渠今日请客，因被留住谈诗。又是说话太多，举止亦绝无瑟之意。灯后归。接家信，大人教以保身三要：曰节欲、节劳、节饮食。又言凡人交友，只见得友不是而我是，所以今日管鲍，明日秦越，谓我与小珊有隙，是尽人欢、竭人忠之过，宜速改过。走小珊处，当面自认不是。又云使气亦非保身体之道。小子读之悚然。小子一喜一怒，劳逸疴痒，无刻不萦于大人之怀也。若不敬身，其禽兽矣。仍读《易》数刻。记昨日、今日事。翻阅杜诗，涉猎无所得。

廿三日

早起，去雨三家会课，同人闲话甚久，巳正尚未动笔。饭后，余逃课归，走寄云家谈，因与围棋一局。归，剃发。读杜诗，涉猎。出门拜客三家。遇树堂，见其静整有进境。归，灯后写册页一开，临帖二百五十字。是日会课，即宜守规敬事，乃闲谈荒功，又溺情于弈。归后数时，不一振刷，读书悠忽，自弃至矣。乃以初戒吃烟，如失乳旁徨，存一番自恕底意思。此一恕，天下无可为之事矣。急宜猛省。记本日事。

廿四日

早起，读《困卦》，心驰出，不在《易》而在诗，以昨日接筠仙诗，思欲和之故也。饭后，强把此心读《易》，竟不能入，可恨！细思不能主一之咎，由于习之不熟，由于志之不立，而实由于知之不真。若真见得不主一之害心废学，便如食乌喙之杀人，则必主一矣。不能主一，无择无守，则虽念念在四书、五经上，亦只算游思杂念，心无统摄故也。况本为歧念乎？午正走岱云处，闻窦兰泉论予为祖寿称觞云：“承父命则可，非承命则俗也。”论事最显而确，因决计不称庆。走何子贞处谈诗，夸诞。归，翰城来。饭罢，天黑，一日闲游荒业，可愧可恨！夜作《答筠仙》诗四首。

廿五日

早起。因昨诗未成，沾滞一辰。饭后，办公礼送穆世兄吉席。退文昌馆寿筵，摒挡一时。又作诗二首。未正走金竺虔处，不直，归。昨日今日，俱无事出门，如此大风，不能安坐，何浮躁至是！静坐工夫，须是习熟，不勉强苦习，更说甚？作书复筠仙，并诗，计千五六百字，更初乃毕。抄艮峰先生日课，将寄舍弟，共三页。记昨日、今日事。日来自治愈疏矣，绝无瑟之意，何贵有此日课之册！看来只是好名，好作诗，名心也。天头：既知名心为累，当如大敌克之。艮峰。写此册而不日日改过，则此册直盗名之具也。亦既不克痛湔旧习，则何必写此册？

廿六日

早起。读《易·井卦》，不入。巽乎水而上水，颇悟养生家之说。巳正读《易》，未毕，唐先生来。未初，竹如兄来，谈甚久。写信与弟，计三千字。又作楷书禀堂上，三更方毕。自觉困乏，违大人节劳之训。

廿七日

晏起。意欲节劳，而游思仍多，心动则神疲，静则神裕，不得徒以旷功坐废为敬身，所谓认贼作子也。饭后，临帖二百字。巳正出门会竺虔、道喜两处，城内拜艮峰前辈，谒唐先生，拜竹如、窦兰泉，灯初方归。艮峰前辈言：无间最难，圣人之纯亦不已，颜子之“三月不违”，此不易学，即“日月之至”，亦非诸贤不能，“至”字煞宜体会。我辈但宜继继续续求其时习而说。唐先生言，最是“静”字功夫要紧，大程夫子是三代后圣人，亦是“静”字功夫足。王文成亦是“静”字有功夫，所以他能不动心。若不静，省身也不密，见理也不明，都是浮的。总是要静。又曰：凡人皆有切身之病，刚恶柔恶，各有所偏，溺焉既深，动辄发见，须自己体察所溺之病，终身在此处克治。天头：心静则体察精，克治亦省力。若一向东驰西骛，有溺焉而不知，知而无如何者矣！艮峰。余比告先生，谓素有忿很不顾气习，偏于刚恶，既而自究所病只是好动不好静。先生两言盖对症下药也。务当力求主静，如使神明如日之升，即此以求其继继续续者，即所谓缉熙也。知此而不行，真暴弃矣！真小人矣！夜，何子敬来，久谈，语多不诚，总是巧言，二更去。戏作《傲奴》诗。子敬讲字甚有益。

廿八日

醒，枕忆昨夜诗，有未安，改四句。起，思杂，静坐半时，不得力。饭后，读《革卦》。午正，竺虔、岱云来，申正始散。饭毕，已黑矣。灯后，记右三日事，又混过三日，可愤，可叹！点古文一卷。

廿九日

早起，心不静。走邵蕙西处谈，有骄气。归，蕙西来，久不见，甚觉亲切，然彼此都不近里。读《鼎卦》，不入。会客三次，总是多言，且气浮嚣。晚饭后，会二客，心简慢而格外亲切，言不诚。灯后客去。余亦出门，走岱云处。不能静坐，只好出门。天头：心不耐闲，是病。自戒烟以来，心神彷徨，几若无主，遏欲之难，类如此矣！不挟破釜沉舟之势，讵有济哉！旁注：诚然。同岱云走晤何家兄弟，词气骄浮，多不检。归，已夜深。记本日事。

十一月

朔日

晏起。走会馆敬神。至琉璃厂买书，拜客两家。至汇元堂拜田敬堂之尊人寿，因在彼应酬一日。楼上堂客，注视数次，大无礼。与人语多不诚，日日如此，明知故犯。酉正归。灯后，记《馈贫粮》，记本日事，点古文一卷。是日思存心则缉熙光明，如日之升；修容则正位凝命，如鼎之镇。内外交养，敬义夹持，何患不上达！慎之，勉之！无忘斯言，《诗》曰：“颜之厚矣。”殆言躬不逮者与？

初二日

丑正起，为蠲缓华容钱粮，同乡公去园子谢恩。与岱云同车，又多不逮语。同人至馆子早饭，言多谐谑。见鹤舫师归，谒唐先生。与岱云谈，有狂妄语。申正至祁幼章处饭。归，至毛寄云家，有不由中语。更初还，记《馈贫粮》半时。

初三日

母亲五十八寿辰。早起，至正阳门神庙烧香，因便访杨朴庵，渠留早饭。阅渠四书文，所诣甚深。拜客二处。归，会客一次，已申初矣。记《馈贫粮》至晚。灯后，点古文二卷，记《茶余偶谈》一则。是日不能预备寿面，意在省费也。而晡时内人言欲添衣，已心诺焉，何不知轻重耶？颠倒悖谬，谨记大过。记本日事，并昨日。

初四日

早起，读《震卦》，无所得。午初，人欲横炽，不复能制，真禽兽矣。展抶书籍，收拾房屋一时许。记《馈贫粮》一时许。饭后出门谢寿，至岱云处看渠日课。岱云近日志日坚而识日卓越。阅之喜极无言，平日好善之心，颇有若己有之之诚。而前日读筠仙诗，本日观岱云日课，尤中心好之也。与岱云同至酒馆，赴竺虔约，有谐语。更初归，读古文，不入。早寝。

初五日

早起。读《艮卦》，午正毕，心颇入。会客一次，甚久。旋窦兰泉来，言理见商，余实未能心领其语意，而妄有所陈，自欺欺人，莫此为甚。总由心有不诚，故词气虚，即与人谈理，亦是自文浅陋，徇外为人，果何益哉？可恨，可羞！申初，记《馈贫粮》半时。灯后，冯树堂来，渠近日养得好，静气迎人。谈半时，邀余同至岱云处久谈，论诗文之业亦可因以进德。天头：固是。然一味耽著诗文，恐于进德无益也。艮峰。彼此持论不合，反复辩诘。余内有矜气，自是特甚，反疑人不虚心，何明于责人而暗于责己也？归，已三更，点古文一卷，心不入，神疲故也。申正记昨日事。

初六日

早起，读《易·渐卦》。饭后，读《归妹卦》。尚未看王弼本。邵蕙西来，久谈。旋贺麓樵来，与之谈艺，有巧言。此刻下手工夫，除谨言、修容、静坐三事，更从何处下手？每日全无切实处，尚哓哓与人说理，说他何益？吴子序约吃饭，未正去，席间谐语无节。散后，走何子贞家，观人围棋，跃跃然心与之驰。归，乏甚。日来心愈浮，则言愈繁，而神愈倦。记昨日、今日事。

初七日

早起。仍读《渐》、《归妹》。饭后，客来。又买衣者耽阁一时许。读《丰卦》，意欲急读完《易经》，遂草草读过，全无所得，不知此心忙着甚么，可哑然一笑也。申初，读毕。灯时，树堂来谈。树堂昨日送日课册见示，余本日午刻细读一遍，妄加批语，树堂乃深采录，虚心固胜我十倍。又索观余此册，亦不甚规弹，何树堂但知责己，而我偏工责人也？对之愧煞！谈及家庭，树堂思及失恃，语次潸然。而予喜惧之思，不甚真切，尚得为人耶？二更客去，点古文二卷。

初八日

醒早，沾恋，明知大恶，而姑蹈之，平旦之气安在？真禽兽矣！要此日课册何用？无日课岂能堕坏更甚乎？尚腼颜与正人君子讲学，非掩著而何？辰正起，读《旅卦》。饭后，读《巽卦》，一无所得。白文都不能背诵，不知心忙甚么。丹黄几十叶书，如勉强当差相似，是何为者？平生只为不静，断送了几十年光阴。立志自新以来，又已月余，尚浮躁如此耶！新买缪刻《太白集》，翻阅高吟数十章，甚畅，即此可见重外轻内矣。未正，出门拜寿，拜客三家，晡时归。饭后，岱云来。余写联幅七纸，岱云欲观予《馈贫粮》本，予以雕虫琐琐深闭固拒，不欲与之观。一时掩著之情，自文固陋之情，巧言令色，种种丛集，皆从好名心发出，盖此中根株深矣。初更客去。复黄晓潭信，伪作亲厚语，意欲饵他馈问也。喻利之心鄙极丑极！即刻猛省痛惩，换写一封，作疏阔语。天头：迁改勇甚，可敬！记昨日、今日事。昨日心境已记不清切，自治之疏极矣。三更，点古文一卷半。

初九日

早起，读《兑卦》。冯树堂来，邀同至岱云家拜年伯母寿，吃面。席间一语，使人不能答，知其不能无怨。言之不慎，尤悔丛集，可不戒哉！散后，宜速归，乃与竺虔同走何家。与人围棋一局，又看人一局，不觉耽阁一时。急抽身回家，仍读《兑卦》。申刻，走岱云家晚饭，席前后气浮言多。与海秋谈诗文，多夸诞语，更初散。又与海秋同至何家，观子贞、海秋围棋，归已亥正。凡往日游戏随和之处，不能遽立崖岸，惟当往还渐稀，相见必敬，渐改征逐之习；平日辨论夸诞之人，不能遽变聋哑，惟当谈论渐低卑，开口必诚，力去狂妄之习。此二习痼弊于吾心已深。天头：要紧要紧！前日云，除谨言静坐，无下手处，今忘之耶？以后戒多言如戒吃烟。如再妄语，明神殛之！并求不弃我者，时时以此相责。

初十日

晏起。读《涣卦》。树堂来，渠本日三十初度。饭后，读《节卦》。倚壁寐半时。申刻，记《馈贫粮》。旋出门拜客五家，在树堂处看渠日课，多采刍言，躬行无一，真愧煞矣！今早，名心大动，忽思构一巨篇以震炫举世之耳目，盗贼心术，可丑！灯初归，记昨日、今日事，点古文二卷半。今早，树堂教我戒下棋，谨当即从。

十一日

早起，点古文一卷。至时苇洲处会课，懒作诗文，写折子五开半。力戒妄言，尚不多说。然有戏言，又有两语赞人不由中。傍晚归，又补写折半开。本日全未用心，亦未多讲。灯后便倦，何也？静坐片刻，不得力。记《馈贫粮》二刻〔则〕。写折时，同人中有赞好者，初以字丑为愧，绝不动毁誉心，后颇以谀言为可信，比时不知其为自满也。记本日事。

十二日

晏起。日来，不能整顿一切，随事有放松的意思，遂尔精神散漫。读《易·中孚卦》，不入。拟作诗寿树堂，不成，仅得十句。饭后，作诗数刻，不获。因翻《太白集》，细玩古诗五十九首数遍。继又以缪刻无注，《乐府》多不可解，因取《乐府解题》校抄。晡时，走小珊、竺虔处闲谈。又是说话太多，幸无欺人语。归，仍抄《题解》，此所谓玩物丧志者也。因作诗而翻名人集，有剽窃底意思。《乐府题解》不细看全部，仅抄李集题，又不求真知，有苟且急遽底毛病。《易》与《古文》俱未完，而忽迁业，有无恒底毛病。总由早晨精神散漫，不能读《易》，遂生出种种毛病来。总要静养，使精神常裕，方可说工夫也。

十三日

又晏起，真下流矣！树堂来，与言养心养体之法。渠言舍静坐更无下手处，能静坐而天下之能事毕矣。因教我焚香静坐之法，所言皆阅历语，静中真味，煞能领取。言心与气总拆不开，心微浮则气浮矣，气散则心亦散矣。此即孟子所谓“志壹则动气，气壹则动志”也。与树堂同走岱云处早饭，席间一语欺树堂。午初归。因昨日《李集》、《乐府题解》已抄一半，索性接抄，灯后，始抄完，共八叶。焚香静坐一时，心仍驰放，勉强支持，犹颓然欲睡，何也？记昨日、今日事。作《题塞外课经图》诗一首，凡笔墨应酬，须即日打发，既不失信于人，此心亦大清净。

十四日

起亦不早。焚香静坐半时。饭后，誊诗送去，数月方报，不恕之至。王翰城来，谈半时去。剃发。仍静坐，不得力，枕肘睡去，醒来心甚清。点古文一卷。饭后，张楠皆、李笔峰来久坐，灯后去。点古文一卷，静坐小半时，颓然欲睡，可恨之至。细思神明则如日之升，身静则如鼎之镇，此二语可守者也。惟心到静极时，所谓未发之中，寂然不动之体，毕竟未体验出真境来。意者只是闭藏之极，逗出一点生意来，如冬至一阳初动时乎？贞之固也，乃所以为元也；蛰之坏也，乃所以为启也；谷之坚实也，乃所以为始播之种子也。然则不可以为种子者，不可谓之坚实之谷也。此中无满腔生意，若万物皆资始于我心者，不可谓之至静之境也。然则静极生阳，盖一点生物之仁心也。息息静极，仁心不息，其参天两地之至诚乎？颜子三月不违，亦可谓洗心退藏，极静中之真乐者矣。我辈求静，欲异乎禅氏入定冥然冈觉之旨，其必验之此心，有所谓一阳初动，万物资始者，庶可谓之静极，可谓之未发之中，寂然不动之体也。不然，深闭固拒，心如死灰，自以为静，而生理或几乎息矣，况乎其并不能静也。有或扰之，不且憧憧往来乎？深观道体，盖阴先于阳，信矣。然非实由体验得来，终掠影之谈也。始记于此，以俟异日。记本日事。早寝。此所谓复其见天地之心也。次早又记。

十五日

早起，至会馆敬神，便拜客五家，巳正归。在车中看《中孚卦》，思人必中虚，不著一物而后能真实无妄，盖实者不欺之谓也。人之所以欺人者，必心中别著一物，心中别有私见，不敢告人，而后造伪言以欺人。若心中不著私物，又何必欺人哉？其所以自欺者，亦以心中别著私物也。所知在好德，而所私在好色，不能去好色之私，则不能不欺其好德之知矣。是故诚者，不欺者也。不欺者，心无私著也。无私著者，至虚者也。是故天下之至虚，天下之至诚者也。当读书则读书，心无著于见客也；当见客则见客，心无著于读书也。一有著则私也。灵明无著，物来顺应，未来不迎，当时不杂，既过不恋，是之谓虚而已矣，是之谓诚而已矣。以此读《无妄》、《咸》、《中孚》三卦，盖扞格者鲜矣。是日，女儿周岁，吃面，不觉已醉。出门拜客二家，皆说话太多。申正归。饭后，岱云来久谈，因同出步月，至田敬堂寓，有一言谐谑，太不检。归，作《琐琐行》诗，子初方成。

十六日

早起，誊昨夜诗，尽改换大半。饭后，走何子敬处，欲与之谈诗，凡有所作，辄自适意，由于读书少，见理浅，故器小易盈，如是可耻之至！与子敬围棋一局。前日服树堂之规而戒之，今而背之，且由我倡议，全无心肝矣。归，房闼大不敬，成一大恶。细思新民之事，实从此起。万化始于闺门，除刑于以外无政化，除用贤以外无经济，此之不谨，何以谓之力行！吾自戒吃烟，将一月，今差定矣！以后余有三戒：一戒吃烟，二戒妄语，三戒房闼不敬。一日三省，慎之慎之！下半天悠忽将一时，可恨！夜，作诗一首，十二早已作十句，足成之。记本日、昨日事。不读《易》，荒正业已五日矣，尚得为人乎？作“地用莫如马”二章。

十七日

早起，思将昨夜三诗誊稿，了此一事，然后静心读书。乃方誊之时，意欲求工，展转不安，心愈迫，思愈棘，直至午正方誊好。因要发家信，又思作诗寄弟，千情缠绵，苦思不得一句。凡作诗文，有情极真挚，不得不一倾吐之时。然必须平日积理既富，不假思索，左右逢原，其所言之理，足以达其胸中至真至正之情，作文时无镌刻字句之苦，文成后无郁塞不吐之情，皆平日读书积理之功也。若平日蕴酿不深，则虽有真情欲吐，而理不足以适之，不得不临时寻思义理。义理非一时所可取办，则不得不求工于字句。至于雕饰字句，则巧言取悦，作伪日拙，所谓修词立诚者，荡然失其本旨矣！以后真情激发之时，则必视胸中义理何如，如取如携，倾而出之可也。不然，而须临时取办，则不如不作，作则必巧伪媚人矣。谨记谨记。未正，竺虔来，久谈。背议人短，不能惩忿。送竺虔出门，不觉至渠寓，归已将晚。写家信呈堂上，仅一叶，寄弟信三千余字。

十八日

早起。仍欲作诗寄弟，心十分沾恋。作至未正，仅成律诗两首，已思竭神索矣。岱云来，谈一晌，与同赴周黼亭饮。更初，何子贞来，谈诗文甚知要得艺通于道之旨。子贞真能自树立者也。余言多夸诞。客去，再作诗二首。诗成，觉忆弟之情有所著矣，不似早间彷徨无措也。

十九日

早起，记十七日事。饭后，屏当公事数件。接树堂信，问日来静坐工夫，愧悚不能对。记昨日事，写应酬字二纸。走树堂处，与之久谈。树堂送我出门，嘱曰：“须静坐，坐得有些端倪时，觉万事俱不如静坐也。”真说得亲切有味。归，料理公事一件，会客一次。饭后，田敬堂来，谈一时。夜翻阅《黄山谷集》，涉猎，可耻。灭灯，静坐一时，略得力。然心有私著，无著则静矣，抑亦诚矣。写应酬字二纸，记本日事。

二十日

早起，焚香静坐半时。辰正，岱云来早饭，与同至刑部署内看黄兰坡。前日与树堂谈及此事，谓君子怀刑，不应轻蹈险地。本日，乃邀岱云同去，盖狃于世俗酬应之恒也。在彼处围棋数局。申初出城，赴王翰城饮约。翰城于是日生日，客两席。酒后，同海秋、岱云至樾乔前辈处久谈。归，海秋仍至寓久谈，去时已丑正矣。海秋欲予指渠短处，予与之言“虚”字之体用兼赅，陈义甚高，躬不逮千之一，丑甚！

二十一日

昨夜，微觉感冒，身子不爽快。早起，看吴子序诗。饭后，东翻西阅，总不爽快，因复卧久。未正，岱云来，邀同至黎家，贺招赘之喜。予因禁油晕〔荤〕即回。夜，服姜茶，汗湿衾褥，次早霍然而愈，可喜！父母惟其疾之忧，宜何如刻刻保重，慎之！

廿二日

晏起。病已愈矣，尚尔沾恋，何也？阅书仅数叶。早饭，记前日、昨日事。走邵蕙西处谈。归，阅《山谷集》，涉猎无得，可恨！好光阴长是悠忽过了。又围棋一局，此事不戒，何以为人？日日说改过，日日悔前此虚度，毕竟从十月朔起，改得一分毫否？未正，朱廉甫前辈偕蕙西来，二君皆直谅多闻者，廉甫前辈之枉过，盖欲引予为同志，谓可与适道也。岂知予绝无改过之实，徒有不怍之言，竟尔盗得令闻，非穿窬而何？贻父母羞辱，孰有大于此哉！二君久谈，廉甫自言，得力于师友为多。接次会客，至二更初方散。点诗二卷。

廿三日

早，点诗一卷。至田敬堂处会课，写折子五开，申正归，饭。点诗三卷。古文尚未点完，忽迁而点诗，无恒不知戒耶？记昨日、今日事。自立志自新以来，至今五十余日，未曾改得一过，所谓“三戒”、“两如”及静坐之法，养气之方，都只能知，不能行，写记此册，欲谁欺乎？此后直须彻底荡涤，一丝不放松。从前种种，譬如昨日死，以后种种，譬如今日生。务求息息静极，使此生意不息，庶可补救万一。慎之，勉之！天头：力践斯言，方是实学。艮峰。无徒巧言如簧也。

二十四日

晏起。点诗数页。饭后拜客，至申正止。晤朱廉甫前辈，看诗二首，是宗韩者，虽不多说，然尚有掠影之谈。晤竹如，走艮峰前辈处，送日课册，求其箴砭。见其整肃而和，知其日新不已也。而余内不甚愧愤，何麻木不仁至是！竟海先生处，惜不久谈。申正，赴何子贞饮约。座间太随和，绝无严肃之意。酒后，观人围棋，几欲攘臂代谋，屡惩屡忘，直不是人！天头：我辈既知此学，便须努力向前，完养精神，将一切闲思维、闲应酬、闲言语扫除净尽，专心一意，钻进里面，安身立命，务要另换一个人出来，方是功夫进步，愿共勉之！艮峰。便至岱云处，与之谈诗，倾筐倒箧，言无不尽，至子初方归。比时自谓与人甚忠，殊不知已认贼作子矣。日日耽著诗文，不从戒惧谨独上切实用功，已自误矣，更以之误人乎？且无论是非，总是说得太多。

二十五日

晏起。饭后点诗一卷半。倦，焚香静坐半时。客来久谈，貌敬而傲隋，根子未除。客去仍静坐，奄奄欲睡，何不振也！饭后，冯树堂来，因约岱云来，三人畅谈小酌，二君皆有节制，惟予纵论无闲，仍不出昨夜谈议，而往复自憙，自谓忠于为人，实已重外而轻内，且昧昌黎《知名箴》之训。总之，每日过恶，不外乎多言，不外乎要人说好。

廿六日

晏起，可恨！点诗一卷。至杜兰溪家拜寿，说话谐谑，无严肃意，中有一语谑而为虐矣。谨记大恶。拜客两处，微近巧言。未正至竹如处，谈至昏时。竹如有弟之丧，故就之谈以破寂，所言多血气用事。竹如辄范我于义理，竹如之忠于为友，固不似我之躁而浅也。归，接到艮峰前辈见示日课册，并为我批此册，读之悚然汗下，教我扫除一切，须另换一个人。安得此药石之言！细阅先生日课，无时不有戒惧意思，迥不似我疏散，漫不警畏也。不敢加批，但就其极感予心处著圈而已。夜深，点诗一卷。

廿七日

早起，读《中孚卦》，心颇入。饭后，走唐诗甫处拜其年伯冥寿，无礼之应酬，勉强从人，盖一半仍从毁誉心起，怕人说我不好也。艮峰前辈教我扫除闲应酬，殆谓此矣。张雨农邀同至厂肆买书，又说话太多。黄茀卿兄弟到京，便去看。与岱云同至小珊处，渠留晚饭，有援止而止底意思。又说话太多，且议人短。细思日日过恶，总是多言，其所以致多言者，都从毁誉心起。欲另换一个人，怕人说我假道学，此好名之根株也。尝与树堂说及，树堂已克去此心矣，我何不自克耶？记廿四、五、六、七四日事。

二十八日

早起，读《小过卦》。饭后，岱云来，示以诗。阅艮峰先生日课，见其孝弟之情，恳至流溢，钦仰之至。因遣人送还，另纸称诵此节，即牵连而别有所陈，亦撮壤崇山之意。仍读《易》，无所得。圈诗半卷。申初，竺虔来，旋小珊来，便饭。何子敬、吴子序来，总是不克寡言，以说话不迟重故也。如果语语由中，岂能开口容易乎？子序最后散，言取人最要取长录短，人有寸长，我必暴之。因有联幅不可再迟者，夜深写十余纸。

廿九日

祖母大人七十六寿辰。晏起。逢此庆节，不黎明而起，何神昏一至是耶？田敬堂来拜寿，一无预备。抱愧何已？敬诣前门神庙烧香，便拜客三家，归。饭后，读《既济》、《未济》，毫无所得。未正，黄茀卿来，接次会客，朱廉甫前辈来，谈甚久。予又病多言。昌黎云：“默焉而其意已传。”哓哓胡为者，况其一无真知耶？廉甫言取人，但当求其长，与子序昨夜言同。又言济世以匡主德、结人心、求贤才为要，余皆末节耳。傍晚去，饭后，冯树堂、易莲舫来，谈良久。予内有矜气，而语复浮，所见不合，仍尔自是器小，可鄙。读《既济》、《未济》注疏，粗涉了事。记昨日、今日事。

三十日

早起，读《易·系词》三章，至巳正。客来，同出门拜寿。见人围棋，跃跃欲试，竟越俎而代，又何说自解耶？吃面，拜客二家。归，看书三页。走邵蕙西处，受朱廉甫前辈昨日之托也。谈次，邀同至海秋处，不获辞，因与俱往。座间，晤陈小铁浙江人、王少鹤广西人，皆英年妙才。海秋苦留四人上馆，至子初方归。渠四人皆博学能文，予虽留心缄默，而犹多自文固陋之言，此等处所谓虽十缄亦不妨者也。惟其平日重内轻外，故见有才者，辄欣羡耳。是日，接耦庚先生信，浪得虚誉，愧极，丑极！

十二月

朔日

早起，读《易》数页。走会馆敬神。拜客数家。车上有游思。午正，至寄云处会课，手冷，竟不成字，久荒故也。父大人若知我不写白折，必窃忧之。便走岱云处，观渠日课册，因论二人之不如艮峰先生之密。同走子序处谈，便过子贞处，仍至寄云处。晚饭后，予复至子序处，因子贞劝做寿屏，故往求子序撰文也。听子序谈《中庸》，甚畅。复走何子贞处，求写寿屏，因论诗甚畅。又围棋一局，何以为人？归已三更，倦极。本日扰扰，几不知有所谓自新者。又席间一言犯众，疏极！每日大过，都在语言。

初二日

晏起，读《山谷集》。溺心于诗，外重极矣。饭后，开节略，求子序作寿文。海秋来，以所著《浮邱子》嘱为商订，久谈，有不忠语，有谄语。写寿屏一幅半，邵蕙西来，示以方世兄所作论，年才十五而才华如此。黄子寿来，示以所作《选将论》，真奇才也。心中艳羡，既已重外，而又有自文固陋之言数语。写屏半幅，灯后写半幅。子寿来，又写一幅半。岱云、树堂、莲舫来，谈良久。余内有矜意，又以数日仍未改过，怕树堂要看日课册。小人消沮闭藏之状，如此如此。谈次，又不能寡言。客去，记三十、初一事。

初三日

早起，记昨日事，看日课册。所记者都是空言，究竟一过未改，日日有腼面目，与人酬酢而已。阅《山谷集》。饭后写寿屏，至亥正方毕。午正会客三次，约耽阁一时余。力戒多言，已觉冷落。仅写八幅，便觉困倦，精神不养，则不裕也。记本日事。点诗二卷。

初四日

早起，翻阅诗集，昨日稍劳，便觉昏瞀，并平旦之气无之矣。一晨悠忽，可恨！饭后，拜客数家，走琉璃厂买寿屏纸，买书，日旰方归。饭后，走岱云处商事，遇海秋，久谈。归，读史十叶。是日在厂肆流连太久，在岱云处说话太多。

初五日

早起，海秋以所撰《浮邱子》嘱予细阅一遍，而订是非。予向读海秋诗文，不无面谀之时，今阅全册，仍遂前失，欺友自欺，罪恶大极。无论是否，总须直陈所见。自辰初看至申正，尽二卷。出门访苗仙露河间人，精六书谐声之学，观所藏“君子馆砖”、“开元瓦”诗册，因嘱予题诗。旋走树堂处，渠自初一日起又重换一个人，对之愧死！真无地自容。归，读史十叶。海秋邀余至蕙西处谈，夜深方散，言不诚。

初六日

早起，读史十叶。饭后，翰城来久谈。陪客时心不一。为海秋看《浮邱子》七十叶。酉初，走邵蕙西谈，背议人短，谨记大过。归，作诗二首，写信一封，复周文泉大令，记初四、初五事。乏甚，寝不寐，游思沓来。补：早间，吴莘畬来，名尚志，广东人，沉静有志者。亦欲引予共学，而予志不坚，过不改，有腼面目，真可愧也。

初七日

晏起。看《浮邱子》五十叶。未初走蕙西处，谈片刻。归，剃头。申初海秋来久谈，言不诚。酉初出门拜客，饭岱云处。同走子贞处，商寿文。与子敬谈，多言。岱云之勤，子贞之直，对之有愧。归，读史十叶。寝不寐，有游思，殆夜气不足以存矣。何以遂至于是！不圣则狂，不上达则下达，危矣哉！自十月朔立志自新以来，两月余渐渐疏散，不严肃，不谨言，不改过，仍故我矣。树堂于昨初一重立功课，新换一个人，何我遂甘堕落耶？从此谨立课程，新换为人，毋为禽兽。

课程

敬整齐严肃。无时不惧。无事时心在腔子里，应事时专一不杂。如日之升。

静坐每日不拘何时，静坐半时。体验来复之仁心。正位凝命，如鼎之镇。

早起黎明即起，醒后勿粘恋。

读书不二一书未点完，断不看他书。东翻西阅。徒徇外为人。每日以十叶为率。

读史丙申购廿三史。大人曰：“尔借钱买书，吾不惮极力为尔弥缝。尔能圈点一遍，则不负我矣。”嗣后每日点十叶，间断不孝。

谨言刻刻留心，是功夫第一。

养气气藏丹田，无不可对人言之事。

保身十月廿二奉大人手谕曰：“节劳、节欲、节饮食。”时时当作养病。

日知所亡每日记《茶余偶谈》二则。有求深意是徇人。

月无忘所能每月作诗文数首，以验积理之多寡，养气之盛否。不可一味耽着，最易溺心丧志。

作字早饭后作字半时，凡笔墨应酬，当作自己课程。凡事不可待明日，愈积愈难清。

夜不出门旷功疲神，切戒切戒。

初八日

晏起。客来，旋王少翯锡振来，广西人。声气日广，学问不进，过尤不改，真无地自容矣。饭后，记初六、初七事。谨立课程如右。写信与李花潭。出门拜客三家。至湖广馆，公请李石梧中丞，揖让太周到，满腔俗意。座间应酬语太多，无戒惧意。归，与岱云同至樾乔、树堂、莲舫三处，以乏甚，故少说话。归，看史十叶。

初九日

早起，约岱云同至琉璃厂买纸，便至书铺。见好物与人争，若争名争利，如此则为无所不至之小人矣，倘所谓喻利者乎？巳正拜客一处。赴海秋、王少鹤饮约，申正散。赴黄茀卿兄弟饮约，说话仍失之多。归，便过竺虔，因渠明日引见，夜深归。违夜不出门之戒，都是空言欺人。归，读史十叶。

初十日

又晏起。何以自解？看史数叶，饭后始毕。整齐书册，摒挡琐事半时，陪客一次。旋竹如来，深谈良久，如饮醇醪，不能改过，实辜良友契许之情矣。负负然安得竹如一日受特达之知，遂尔痛偿斯愿耶？去已日旰。晏起，则一无所作，又虚度一日，浩叹而已。饭后，拜客三处，至蕙西处，备闻卓识之言。蕙西学识过我十倍，而见许甚厚。如竹如之所以许我者，良友远期，何以克赴，终身抱惭而已。记初八、初九、初十事。记《茶余偶谈》三则。

十一日

早起，读《易·系》二章。饭后出，拜客一天，日旰方归。友人纳姬，欲强之见，狎亵大不敬。在岱云处，言太谐戏。车中有游思。晚饭后，静坐半时，读史十叶，记《茶余偶谈》二则，记本日事。

十二日

早起，与岱云同至艮峰先生处，谈至学臣之难称职，余言有徇外为人意。同至唐先生处，先生命吃便饭。不终席，出城赴吴莘畬饮约。座间，晤姜樟圃曾、崔芋堂乃翚及朱廉甫前辈。姜长于形势，足迹遍天下，口如悬河；崔长于词赋。予力戒多言，恐毫无实学，而声闻日广也。归，拜客一家，至蕙西处略谈。归，心浮而神疲，静坐片刻。读史五叶。树堂来，邀同至岱云处，强与同行，久谈，多谐语。树堂较默。夜深方归。仍读史五叶，记《茶余偶谈》二则。是日闻樟圃言，镇筸总兵长春，字松心，将材也。虚衷下士，爱士卒，又娴文事。廉甫闻而舞蹈，好贤之诚不可及。

十三日

晏起，可恨。读史，恐本夜有事耽搁，至午初方毕。何子贞作祖父母寿文，读之甚惬心。而以后半叙次不甚似祖大人气象，意欲自加润色，良久，乃修饰妥当。持稿示蕙西，蕙西责予曰：“子孙孝思，曾不系乎此，此世俗所谓尊其亲者也。君不宜以此逐逐，徒浪费耳。且君只拟作一副寿屏，既请子序撰文，不宜复商之子贞；子贞作文，君亦不得赞一词，节次差缪，总为俗见所蔽，遂致小事都迷。”闻言悚然，回看子序文，良深远绝俗，益信闻誉言则气易骄，闻箴言则心易虚，良友夹持可少乎哉？因定计办屏两架，以文吾过。饭后，走琉璃厂买纸，与岱云同至海秋处，因渠不得京察代，故往慰籍。语太激厉，又议人短，每日总是口过多，何以不改？归，岱云在寓，久谈，三更始散。留客贪谈，心不静也。记《茶余偶谈》二则。

十四日

晏起，算两寿屏字数，排写。午刻陪客二次。何子敬送字来，索诗，因作诗二首，一谢作字，一贺留须。晚饭后，读史十叶。仍请李碧峰来代写屏底稿。灯后，记十二、三、四三日事。记《茶余偶谈》一则。

十五日

早起，读《易·系》十叶。饭后，午初至会馆，便拜客半日。至岱云处，留晚饭。同至萧汉溪前辈寓。座间，劝予写折子，实忠告之言，而我听之藐藐，意谓我别有所谓工夫也。细思我何尝用工夫，每日悠悠忽忽，一事未作，既不能从身心上切实致力，则当作考差工夫，冀博堂上之一欢，两不自力，而犹内有矜气，可愧可丑！与汉溪、可亭、岱云同至江小帆同年处，江服阕，初至也。二更尽，归。寒月清极，好光阴荡过，可惜！读史十叶。记《茶余偶谈》一则。

十六日

晏起，直不成人。日高三丈，客已来矣。翰城来，留吃早饭。讹言是日某武臣部拟斩立决，人邀同往西市观，欣然乐从，仁心丧尽，比时悔之而不速返，徘徊良久，始归。旷日荒缪至此，尚得为人乎？读海秋《浮邱子》一篇，读史十叶。蕙西来久谈。料理公事二三端，已晚矣。又断送一日。夜，走雨三处，求写寿屏，渠不得闲。谈次，闻色而心艳羡，真禽兽矣。复走子贞处，无事夜行，心贪嬉游，尚说甚学！又围棋一局，要日课册何用？归记《茶余偶谈》一则。是日，奉到家信。

十七日

早起，涉猎数叶。至钟子宾处，求写寿屏。渠以手痛不能写，便至树堂处。归，看子序古文。旋以写屏求人太促，恐难，因自写。树堂来，子序来，久谈。仅写屏一幅，已晚。如此悠忽，奈何？夜，读史十叶。记《茶余偶谈》一则。记十五、十六日事。

十八日

早起，记昨日事。旋写寿屏，至晚方毕，共七幅。申刻，海秋来，谈一时，言不诚，有一语幹〔斡〕旋无痕迹，是奸人伎俩，若不从此等处严为警戒，将来机变愈孰矣。夜，觉心火上炎，不静故也。神颇困，读史十叶，全不入。记《茶余偶谈》一则。

十九日

晏起，绝无警惧之意矣！一早悠忽。饭后，读史十叶。房闼又不敬。前誓有三戒，今忘之耶？既写日课册，于此等大过，尚不改，其他更复何说？甘心为禽兽，尚敢厚颜与正人君子往还耶？竺虔来，略谈，与同至子贞处看寿屏。旋同走岱云处，久谈。余语多失之谐，又背议人短，亦见豕负涂之象，不能惩忿，生出多少毛病来。岱云留晚饭。饭后，三人同走竺虔处。归，写家信禀堂上，楷信二叶，寄弟信五叶，恨自己无实学，教弟虽多，言总不得要领也。记《茶余偶谈》一则。

廿日

早起，又写〈信〉与弟四页，共三千六百字。午初始发。艮峰先生来，一见惶愧之至，真所谓厌然者矣！向使时时慎独，何至见人而惭沮若是？陪客，陆续四次。写应酬字至晚。散步至恽浚生处，略坐，语不诚。归，记十八、九及本日事。记《茶余偶谈》一则。

廿一日

晏起。昨夜寝不成寐，思又虚度一岁。一事未作，志不立，过不改。精神易乏，如五十岁人，良可恨也。何以为人？何以为子？又思有应了事数件，一诺愆期许久，思之悚然汗下，展转不寐。起，看昨日《茶余偶谈》，有未安，因易之。巳刻，读史十叶。唐先生来，道真儒贵有心得。旋围棋一局。写应酬字二纸。料理公私数目至晚。至蕙西处，同看张文端《南巡扈从日记》。归，记本日事。记《茶余偶谈》一则。

廿二日

早起，作题画兰诗，应人嘱。午初，出门拜客，至晚方归。朱廉甫处闻莘畬道洛园先生之功德，令人神往。夜，周韩臣来，岱云亦来，久谈。客去，看史十叶。记《茶叶〔余〕偶谈》一则。又作画兰诗一首。

廿三日

晏起。改诗三句。写绢。饭后，携交田敬堂。走雨三处，为云陔托销假事。旋至子序处，不晤。便过子贞，见其作字，真学养兼到。天下事皆须沉潜为己〔之〕，乃有所成，道艺一也。子敬留围棋一局。嬉戏游荡，漫不知惧，适成为无忌惮之小人而已矣。便过岱云，久谈，语多不怍。归，留客晚饭。树堂来，谈及日来工夫甚疏，待明年元旦荡涤更新。渠深自惭，予则更无地自容矣。邵蕙西来，三人畅谈。祭灶后，因共小酌。予言有夸诞处，一日间总是屡犯欺字耳！客去，读史十叶。记《茶余偶谈》一则，勉强凑，无心得。

廿四日

晏起，料理数目。巳初，读史十余叶。午正写年对、应酬字。申初出门，拜客一家。至杜兰溪家赴饮约。席间多戏言，无论乱德，即取尤招怨，岂可不察？与岱云同至周韩城处，谈次，心不在。归，敬神。记廿二、三、四日事。记《茶余偶谈》一则。

廿五日

早起，至会馆为代云阶消假事，云阶已到矣。饭周华甫处，语不诚，且心已他适。拜客至申初。归，走蕙西处，谈及疚心之事，久抱之愧，与人提起，惭沮无地。归，竹如来，久谈。西垣来，并留便饭。饭后，海秋、岱云来，语多不诚，又谑浪无节。围棋一局。闻子序丁内忧，不胜感愕，恨素与子序未甚畅谈，今则益友当别矣。读史十叶，记《茶余偶谈》一则，记本日事。

廿六日

晏起，料理各项帐目，兼平公私银两，约耽阁一时许。巳至〔正〕与蕙西同至子序处唁吊，便至寄云处略谈。归，读史五叶。心摇摇如悬旌，又皇皇如有所失，不解何故？盖以夙诺久不偿，甚疚于心，又以今年空度，一事无成，一过未改，不胜愤恨。又以九弟之归，心常耿耿。及他负疚于师友者，百念丛集，故昨两夜不能寐。下半天，蕙西来。夜，树堂来，又雨三、岱云、少平三同年来，留树堂久坐，畅谈，四更方归。树堂谓予有周旋语，相待不诚。诚伪最不可掩，则何益矣！予闻之，毛骨悚然。然比时周旋语已不自记忆，疏而无忌，一至是耶？与树堂吃酒后，心略安帖。

廿七日

早起。读史至午初止，共廿余叶，补昨日之程，以后切戒。旋看下人收拾房屋，约半时。剃头、写对联约一时。欲作诗，不成。下半日，因俗事走岱云处。归，因下人侵蚀钱项，忿怒不能释。日来以尤悔百端，心忡忡无主，又添一番懊恼，更不安矣。勉强围棋，亦复视而不见。行有不慊则气馁，今我则悔吝丛集，气固馁，心尤愧恨，奈何！记昨日、今日事。记《茶余偶谈》二则，以补昨日之程。

廿八日

晏起。料理银钱一时许。至仓少平家拜寿。巳正至各老师处拜节，便拜客数处，日旰归。夜作诗四首，题曰《岁暮杂感》。

廿九日

岁除。早起，料理琐事，又作诗二首。午正出门拜客。归，李笔峰来。晚饭后，俗事相仍。夜作四首，共诗十首。四更方睡。

道光二十三年

提要

磨墨试笔，书“孝、敬”二字1.1　因小故而大发忿不遏1.3　自省每日总在“忿”字、“欲”字上往复1.4　自省近日中心忡忡，乃由于志不立，心无定向，不静不安1.7　早起，吐血数口1.10　竹如教以“耐”字镇躁1.11　谓写字可以验精力之专注否，可以养心1.12　自省往昔只在得失场中过日，难稍立志1.13　自省口无择言，遂有不怍之弊1.14　谓天理自然畅通和乐，不畅通处，皆私欲1.16　以“君子庄敬日强”自励1.17　谓为国为民，宜处处视如一家一身之图1.18　自责作讥讽语，犹自谓持平，非处己处人之道1.20　自责言多不知戒1.21　自省与友人交，言有不忠1.24　立志今年自新，重起炉冶，痛与血战一番1.26　有感于刘觉香作外官时景况之苦1.29

论居敬：内则专静纯一，以养大体；外则整齐严肃，以养小体2.1　谓读《杨园先生集》，可破忮求之私2.5　读杨园《近古录》，深感能使鄙夫宽，薄夫敦2.9　谓考试之有得失，犹岁之有丰歉2.11　邵蕙西面责余交友慢、自是、伪2.12　贺竺虔拣发福建知县之喜；自是日起，连日读杜甫诗2.16　谓杜诗韩文之所以能百世不朽者，彼自有知言养气工夫2.18　闻竹如以知己相许，悚然汗下2.21　谓友朋之投契，君臣之遇合，可积诚而致之2.25　谓人君当时时知惧，否则乱本成矣2.30

自省矜心内伏3.3　自省谑言太多，为人所辱，是自取也3.4　闻初十将大考，甚觉惊皇3.6　至“正大光明”殿应试3.10　大考名次二等第一3.13　引见，以翰林院侍讲升用3.14　馈送族戚之最苦者银两3.23　颂道光帝从谏如流4.5　朱廉甫放福建御史4.7　闻放云贵试差信6.1　陈岱云病，连日往视6.21　自是日起，由北京始发，历游河北、山西、陕西、四川各省诸地，九月二十一日，由成都回节，十一月十五日始回至保定府，历时四月许7.8

正月

元日

未明起，敬神，北向朝贺。静坐半时，心有忿念，即克去假寐。磨墨试笔，谨书“孝”字、“敬”字，写课程单。饭后，记昨两日事。出门贺年，酉刻方归。车中倦甚。于与人往还，最小处计较，意欲俟人先施，纯是私意萦绕。克去一念，旋生一念。饭后静坐，即已成寐。神昏不振，一至于此！记本日事。

初二日

早起，心多游思。因算去年共用银数，抛却一早，可惜。读史十叶，与内人围棋一局，连会客三次。晚饭后，静坐，不得力。写信。请树堂来寓，畅谈至五更。本日会客时，有一语极失检，由“忿”字伏根甚深，故有触即发耳。树堂至情动人，惜不得使舍弟见之兴感，又惜不得使霞仙见之也。说到家庭，诚有味乎！言之深夜，留树堂下榻。

初三日

晏起。留树堂早饭。午正，客去。坐车出彰义门，拜黄兰坡，久坐。留者虽坚实，自己沾恋，有以启之。与人围棋一局。归，记初二日事。曹西垣、金竺虔同年来，久谈，索饭。饭后，语及小故，予大发忿不可遏，有忘身及亲之忿。虽经友人理谕，犹复肆口谩骂，比时绝无忌惮。树堂昨夜云，心中根子未尽，久必一发，发则救之无及矣。我自蓄此忿，仅自反数次，余则但知尤人。本年立志重新换一个人。才过两天，便决裂至此。虽痛哭而悔，岂有及乎！真所谓与禽兽奚择者矣。客去已二更。厘清拜客单，乏甚。

初四日

早起，拜客，至日旰毕。城外俱已拜完。车中无戒惧，意为下人不得力，屡动气。每日间总是“忿”字、“欲”字往复，知而不克去，总是此志颓放耳！可恨可耻。车中看义山诗，似有所得。夜翻《樊川集》证之，亦然，知何大复《明月篇》之有心得也。记初三、四日事。

初五日

早起。昨日蕙西来，言台湾镇达洪阿道姚莹有动摇之意，由英夷设计倾陷故也。蕙西极为忧愤，几于坐不安席。约今日走渠处谈，早去，因留余便饭。归，岱云来，久谈。旋约蕙西三人同走越乔前辈处。蕙西忠爱之忱形于词色，而予付之谐谑，蕙西比即面责，真直谅之友。归，邀岱云、楠皆便饭。恰树堂亦来，畅谈至夜深。是日，与蕙西有作伪之言，夜多戏言。

初六日

晏起。料理客单。出门拜客，饭邹芸陔同年处，至晚方归。仍未拜完，出门大晏故也。归，步至岱云处、何子贞处。早归，夜悠忽。是日坐车中频生气，虽下人不甚能干，实由惩忿绝无工夫，遂至琐细足以累其心。

初七日

早起。是日，张设寿堂，周章一日，心中不甚安详。西垣在寓便饭。申正，岱云来，留吃酒，二更方散。自去年十二月廿后，心常忡忡不自持，若有所失亡者，至今如故。盖志不能立时易放倒，故心无定向。无定向则不能静，不静则不能安，其根只在志之不立耳。又有鄙陋之见，检点细事，不忍小忿，故一毫之细，竟夕踌躇，一端之忤，终日粘沾恋，坐是所以忡忡也。志不立，识又鄙，欲求心之安定，不可得矣。是夜，竟不成寐，展转千思，俱是鄙夫之见。于应酬小处计较，遂以小故引伸成忿，惩之不暇，而更引之，是引盗入室矣。

初八日

敬逢祖大人七十寿辰，早起，率家人行礼。陪客至更初方散。共拜寿客四十人。早面四席，晚饭三席，全无严肃的意思，和乐而流。客去后，仍有昨夜鄙俗不堪之见，可耻已极。

初九日

晏起。饭后清账，又清戊戌公账付梓，屏当一切，约两时。记初五以后事。所以须日课册者，以时时省过，立即克去耳。今五日一记，则所谓省察者安在？所谓自新者安在？吾谁欺乎！真甘为小人，而绝无羞恶之心者矣。复左青士信。

初十日

早起，吐血数口。不能静养，遂以斫丧父母之遗体，一至于此；再不保养，是将限入大不孝矣！将尽之膏，岂可速之以风？萌蘖之木，岂可牧之以牛羊？苟失其养，无物不消，况我之气血素亏者乎！今惟有日日静养，节嗜欲、慎饮食、寡思虑而已。是日出门谢寿，补拜年，酉正方归。树堂来。夜，岱云来问病。

十一日

早起。岱云来，旋树堂来，可感。着人请竹如来，留三人便饭。竹如言病不要紧，但须好养，说“养”字甚详，言之津津有味。饭后久谈，至申正方散。张楠皆来，与语交友之道。旋走小珊家赴饮约，座间无静底意思。夜归已倦，尚围棋一局。意欲消遣，实则用心耗散精神。竹如教我曰“耐”，予尝言竹如：“贞足干事，予所缺者，贞耳。”竹如以一“耐”字教我，盖欲我镇躁，以归于静，以渐几于能贞也。此一字足以医心病矣。谨记谨记。

十二日

晏起。饭后走蕙西、岱云两处，旋拜客数家。归，海秋来久谈，言围棋最耗心血，当戒。酉刻仍走蕙西处略谈。夜，记初十、十一、二日事。写字时，心稍定，便觉安恬些。可知平日不能耐，不能静，所以致病也。写字可以验精力之注否，以后即以此养心。

十三日

晏起。饭后，蕙西来邀，同至廉甫前辈处，久谈。三人同车至琉璃厂买书，至晚仍归廉甫处晚饭。灯后还寓，料理俗事数件，记本日事。自初十早失惊之后，万事付之空寂，此心转觉安定，可知往时只在得失场中过日子，何尝能稍自立志哉！

十四日

早起。饭后，至西便门外看吴莘畬别业，失意怏怏而返。借书二种，有占夺之心。下园子，至穆师处下公请帖。归已晚，仅能进内城，因借宿何丹畦寓。口无择言，遂有不怍之弊。

十五日

早起，由丹溪处至会馆敬神。归，困甚，又不能寐。接家信，三弟各有信。六弟文笔颇似王半山，心甚欢慰，展转读看，不能自已。至湖广馆，同乡团拜，未正归。下半天写寄弟信，至二更尚未成，倦甚。

十六日

早起，仍写寄弟信，至巳正。赴郭雨三饮约。未正，归，仍写弟信，计三千字。倦极，心神恍惚，若不自持。树堂、蕙西、莲舫三人先后来。陪客，坐不安席，若舌比平时较短者，屈伸转旋俱不适。黄茀卿约饮，竟不能去，不知身体何以亏乏若此，不敬身之罪大矣。高景逸先生云：“接教言。连日精神不畅，此不可放过。凡天理自然通畅和乐；不通畅处，皆私欲也，当时刻唤醒，不令放倒。”然则我之精神短弱，皆自己有以致之也。

十七日

晏起。饭后写信，禀堂上三叶。人总不爽快。是日请客，至亥正方散。倦甚，勉强支持，仅乃了事。向使以重大之任见属，何以胜任？《记》云：“君子庄敬日强。”我日日安肆，日日衰，欲其强，得乎？譬诸树木，志之不立，本则拨矣。是知千言万语，莫先于立志也。

十八日

早起。是日，戊戌同年团拜。予为值年，承办诸事，早至文昌馆，至四更方归。凡办公事，须视如己事。将来为国为民，亦宜处处视如一家一身之图，方能亲切。予今日愧无此见，致用费稍浮，又办事有要誉的意思。此两者，皆他日大病根，当时时猛省。

十九日

晏起。饭后，仍至文昌馆，本省甲午团拜。酉正归，陪客，意不属，全无肃敬之意。应酬有必不可已者，而或缺焉，则尤悔并生。本日见许世叔，自觉惭沮，职是故也。夜倦，眼蒙，早睡。

二十日

眼蒙，晏起。饭后赴龙翰臣饮约，未正归。是日，家中请客，至亥初方散。又无严肃气象，席间代人作讥讽语，犹自谓为持平，真所谓认贼作子矣。早席中，孤另另别作一人，非处己处人之道。吕新吾先生云：“淡而无味，冷而可厌，亦不足取。”殆如此乎！

廿一日

晏起，眼蒙。饭后，人不甚爽快。至蕙西、龙翰臣处，旋至吴子序处陪吊。未正便至岱云处谈，观其小楷甚长进，非工夫继续者不能。旋同赴张雨农饮约，更初方归。席间，面谀人，有要誉的意思，语多谐谑，便涉轻佻，所谓君子不重则不威也。归途便至杜兰溪家商事，又至竺虔处久谈。多言不知戒，绝无所谓省察者，志安在耶？耻安在耶？归已夜深。

廿二日

眼蒙，甚晏起。内人亦卧病不能起。饭后，至蕙西处少谈。归，将至才盛馆，遇竹如来，折回久谈。竹如无不近理之言，真益友也。申初出门，赴恽浚生饮约，兼甲午团拜，酉正归。是日，目屡邪视，直不是人，耻心丧尽，更问其他？夜，心情不畅，又厌闻呻吟声。仍出门至竺虔、西垣处谈，亦不耐静坐之咎也，更初归。因下人小不如意致忿，何其一无所养至此！可耻之至。

廿三日

晏起，眼犹蒙。饭后，至吴莘畬处送行，久谈。归，便过蕙西，略坐。内人病颇增重，中无所养，一有所怫，便不安恬，只觉烦恼。晚饭后不能耐坐，步至田敬堂、何子贞、陈岱云三处，更初归。

廿四日

早起。西垣来，留早饭，言有不忠语。旋拜客三家，季仙九师招饮，面辞归。请竹如来诊内人病，久谈至申正。樾乔及雨三、岱云来，酉正散。至寄云家吃寿酒，二更归。是日，与竹如言有不忠语，记之。

廿五日

晏起。至何丹畦处，与诸同年会课，众人皆作诗文。余因心血亏，不可用，乃勉作七古一首。不作诗尽可，作此一首，反长矜气，可耻之至。旋走镜海先生处，久谈，酉正归。内人病如故。守坐室内，一书不读，悠忽如此，何以自立！

廿六日

晏起，雪雨交作，而不甚寒。内人病不愈，余亦体不舒畅，闷甚不适。高景逸云，凡天理自然通畅。余今闷损至此，盖周身皆私意私欲缠扰矣，尚何以自拔哉！立志今年自新，重起炉冶，痛与血战一番。而半月以来，暴弃一至于此，何以为人！何以为子！

廿七日

晏起。饭后，翻阅杜诗。请吴竹如来诊内人病，久谈。日来居敬穷理，并无工夫，故闻人说理，听来都是隔膜，都不真切，愧此孰甚！申初，拜客二家，至海秋家赴喜筵，更初方归。同见海秋两姬人，谐谑为虐，绝无闲检，放荡至此，与禽兽何异！

廿八日

早起。内人病稍愈。饭后，岱云来，略谈。走竺虔处谈。竺虔约同至何家，子敬少谈，即出子愚处，观宋高宗书《豳风》，字画雅洁，图画亦工雅绝伦。又同至岱云处少坐，归已晚矣。

廿九日

晏起。饭后看杜诗，翻阅，一无所得。旋走黎月乔前辈处，闻刘觉香先生言渠作外官景况之苦，愈知我辈舍节俭别无可以自立。若冀幸得一外官，以弥缝罅漏，缺瘠则无以自存，缺肥则不堪问矣，可不惧哉！与月乔前辈同至金可亭寓，为博塞之欢，嬉戏竟日，二更初散。写日课册，至今已四阅月，不能日新，乃反日趋下流，有何面目复与良友相酬对耶！

卅日

早起。饭后，看《山谷集》。何子敬来，久谈。剃头。易念园来，谈诗，至酉初去。走蕙西处。自正月以来，日日颓放，遂已一月，志之不立，一至于此。每观此册，不知何谓，可以为人乎！聊存为告朔之饩羊尔。

二月

初一日

早起，至会馆敬神，便拜客五家。申初到家，倦甚，不能看书，眼蒙如老人。盖安肆日偷，积偷之至，腠理都极懈弛，不复足以固肌肤、束筋骸。于是，风寒易侵，日见疲软，此不能居敬者之不能养小体也。又心不专一，则杂而无主。积之既久，必且忮求迭至，忿欲纷来。其究也，则摇摇如悬旌，皇皇如有所失。总之，曰无主而已。而乃酿为心病，此不能居敬者之不能养大体也。是故吾人行父母之遗体，舍居敬更无他法。内则专静纯一，以养大体；外则整齐严肃，以养小体。如是而不日强，吾不信也。呜呼！言出汝口，而汝背之，是何肺肠？

初二日

晏起。饭后，黄子寿来邀。同至蕙西处久谈，未正方散。晚饭后，岱云来略谈，邀同至吴子序处，又至子贞处久谈，至三更初方归。看子贞所批圈古文及《史记》，信乎其能自立者。扬子云云：“其为人也，多暇日者，其过人也不远矣。”自念如此悠忽，何以自立！若子贞者，名不苟立，可敬也。

初三日

晏起。饭后，会客一次。旋拜客三家。至会馆恭祀文昌诞辰。座间，心有忮求。酉正散归，汤海秋、陈岱云同至寓，共为试帖诗一首，言多谐谑，又不出自中心之诚。每日言语之失，直是鬼蜮情状，遑问其他？

初四日

晏起。饭后，蕙西来。旋濂甫来邀，同进城谒唐镜海先生，拜倭艮峰前辈、吴竹如兄三处，谈至日入始归。唐先生言，国朝诸大儒，推张杨园、陆稼书两先生最为正大笃实，虽汤文正犹或少逊，李厚庵、方望溪文章究优于德行。竹如兄与人交，虽人极浓厚，渠常冷淡，使人穆然与之俱深，真是可敬。

初五日

早起，读《张杨园先生集》十余叶。至汤海秋处，公请镜海先生，申初散席。至易念园处，观其所为诗，宗法晚唐，颇有法度。余性好言诗，蕙西谓予于诗太自主张，不免自是，细思良然。夜，仍读《杨园先生集》，中有数条，破我忮求之私，不啻当头棒喝。

初六日

晏起，读《杨园集》。饭后，算戊戌值年公帐，自出换公银。走吴和父同年处议公事。晚饭后，走蕙西处谈。归，仍围棋一局。寝后，神不得安，缘本日算帐、围棋，用心太过，实由心不敬。一早自不安帖，偶一用之，尤浮动而神不安耳。

初七日

晏起。饭后，因心不舒鬯，出门游荡。至何子贞处，观渠作字，不能尽会悟，知平日所得者浅也。与汤海秋围棋一局，至申初始归。海秋来寓，蕙西亦来。观人作应制诗，面谀之，不忠不信，何以为友！圣人所谓善柔便佞之损友，我之谓矣。申正，赴易问斋饮约。戌正，同王翰臣、杜兰溪、何子贞小饮黎月乔处，不节饮食。夜深方归。

初八日

早起，读《杨园集》。饭后，走蕙西处，谈不甚久。归，算明公帐，走交吴和父。旋至濂父处久谈。座间遇陈艺叔，治《春秋》学者，论俱不俗，谈至申正归。岱云约晚饭，灯后归。读《杨园集》数页。

初九日

早起，读杨园《近古录》，真能使鄙夫宽，薄夫敦。巳刻，赴蒋申甫饮约，申初散，便至琉璃厂买书。傍晚归，眼蒙特甚。年在壮岁，而颓惰称病，可耻孰甚！今年瞥已四十日矣，一事未成，晏安自甘，再不惩戒，天其殃汝！惕之惕之。岱云来，谈至二更方散。

初十日

晏起。饭后，走蕙西处，旋走田敬堂处。归，蕙西来，谈未久。剃头。韩世兄来，将所收赙银交付与他，另写一清单。下半天，仍至蕙西处，蕙亦仍来寓夜谈，更初方散。予对客有怠慢之容，对此良友，不能生严惮之心，何以取人之益？是将拒人于千里之外矣。况见宾如此，遑问闲居？火灭修容之谓何？小人哉！

十一日

早起。诸同年至寓斋会课，自辰至戌方散。予以心血亏，不作诗文，乃并不写字，何颓散至此！考试之有得失，犹岁之有丰歉也。有耕而即期大有，是贪天也。然绝不施耕耨之功，不已弃天乎！我则身为惰农，而翻笑穮蓘为多事，傎孰甚焉！至月乔处，二更归。

十二日

蕙西已来，始唤起。论连夜天象，西南方有苍白气，广如一匹布，长数十丈，斜指天狼星，不知主何祥也。因留蕙西早饭。蕙西面责予数事：一曰慢，谓交友不能久而敬也；二曰自是，谓看诗文多执己见也；三曰伪，谓对人能作几副面孔也。直哉，吾友！吾日蹈大恶而不知矣！是日，作小楷千余字。下半天，蕙西来，招同至陈艺叔处，灯后归。王翰城来，久谈。

十三日

晏起。饭后，至翰城处，惑于风水之说。至厂肆买书，未初归。作字百余。下半天，拜客五家，灯后归。昨日，因作字思用功所以无恒者，皆助长之念害之也。本日，因闻竹如言，知此事万非疲软人所能胜，须是刚猛，用血战工夫，断不可弱，二者不易之理也。时时谨记《朱子语类》“鸡伏卵”及“猛火煮”二条，刻刻莫忘。

十四日

早起，作字。饭后，至岱云处，因翰臣在，彼谈及移居之事。归，看书数页。竹如来，旋曹西垣、冯树堂来。树堂有信，约今日出城，故邀客一桌来陪。因留西垣、树堂二人，在寓下榻。本欲与树堂畅谈一切，因客太多，反不能一言。不知树堂一月之别，精进何如也。对之但有内疚而已。

十五日

早起，与树堂、西垣同至岱云处。早饭食贪。午正至文昌馆赴黄矩卿师饮约，酉正归。邹芸陔同年来，围棋二局，意气扬扬自得，可鄙可丑。何子贞来，谈及渠在国史馆，每去，手抄书十页，录《东华录》所不载而事有关系者，约抄五千字。闻之，服其敏而好学。予前冬入史馆而绝不供职，对之愧杀。

十六日

晏起。饭后，至竺虔处，贺拣发福建知县之喜，久谈。旋至海秋、念园处，不遇。未初，走湖广馆，爱其清静异常，因思为养静之所，朝出暮归。在馆读杜诗一卷，详加批点，有自以为是之病。

十七日

早起。饭后到馆，王翰城邀吃早饭，至申初乃散。仍至湖广馆，批点杜诗半卷。凡读书有为己为人之分。为人者，纵有心得，亦已的然日亡。予于杜诗，不无一隙之见，而批点之时，自省良有为人之念，虽欲蕴蓄而有味，得乎？夜，至蕙西处久谈。

十八日

晏起。饭后，到湖广馆看杜诗一卷，纯是矜气。杜诗韩文所以能百世不朽者，彼自有知言、养气工夫。惟其知言，故常有一二见道语，谈及时事，亦甚识当世要务。惟其养气，故无纤薄之响。而我乃以矜气读之，是客气用事矣，何能与古人投入哉！岱云来馆，久谈。夜，在家看小说。

十九日

晏起。饭后，走湖广馆。写家信禀大人，计五叶。因前信遣诸弟出门读书，恐大人不欢，故详明禀告。又写信与外舅，申正始完。女儿不好，在家惟闻呻吟之声，甚为难耐。曹谔庭作《君子疾殁世章》，文云：“有用之岁月，半消磨于妻子，仕宦之胸良然。”

廿日

晏起。饭后看小说。巳初，至龙爪槐公请房师季仙九先生，言有诳语，酉初归。女儿尚未好。季师意欲予致力于考试工夫，而予以身弱为辞，岂欺人哉？自欺而已！暴弃至此，尚可救药乎？

廿一日

早起，请竹如来诊小女。巳正来，久谈。竹如言及渠生平交道，而以知己许予，且曰：“凡阁下所以期许下走之言，信之则足以长自是之私，辞之又恐相负相知之真，吾惟有惧以终始而已”云云。予闻此数语，悚然汗下。竹如之敬我，直乃神明内敛，我何德以当之乎！日来安肆如此，何以为竹如知己？是污竹如也！未初，至雨三处会课，写折二开，灯后归。岱云偕易莲舫来，谈至二更去。

廿二日

早起。饭后，王翰城、易问斋来，略谈。去拜客半天，至酉初归。夜至岱云处畅谈，至二更归。接李劭青信，欣佩之旨溢于行间，吾何以堪之，所谓欺世盗名者耶！是日，全未观书。

廿三日

早起。饭后，到蕙西处，谈不久。旋到湖广馆批杜诗半卷。海秋寻至馆中，久谈。论诗相合，言七律须讲究藻采、声调，不可专言上乘证果，反昧初阶，切中余病。又盛赞余五律。谈至酉末，同至月乔前辈处索饭。饭后，各作试帖诗一首，题《杂英满芳甸》。

廿四日

早起。饭后，至湖广馆读杜诗半卷。未正，至戴莲溪同年处，公请黄矩卿师，至二更方散。处众人中，孤另另若无所许可者，自以为人莫予知，不知在己本一无足知也，何尤人为！

廿五日

早起。女儿昨夜彻宵不眠，请竹如来诊治，谈之良久。又同至蕙西处。竹如言交情有天有人，凡事皆然。然人定亦可胜天，不可以适然者，委之于数，如知人之哲，友朋之投契，君臣之遇合，本有定分，然亦可以积诚而致之。故曰命也，有性焉，君子不谓命也。下半日，悠忽不事事。至岱云、少平处。作诗一首。

廿六日

晏起。饭后，至湖广馆读杜诗。张雨农与竺虔至馆，久谈。下半天，至诗甫处道喜。诗甫邀予与竺虔同至酒楼，比时不斩绝，后虽悔之，无及矣。座中，心甚不乐，而强颜为欢。知天下小人之始其失足，亦如此也。

廿七日

早起。饭后，至月乔前辈处。同乡会课，予以不能深思，故不作文，仅作诗二首。题《宦途最重是文衡》。何子贞、汤海秋二君最为捷敏。与海秋围棋一局。自以精神不强，不敢构思，而乃凝神对弈，是何意耶？饭时，观人弈，嗜之若渴，真下品矣。

廿八日

早起，请竺虔来吃饭，座有岱云、小珊，午正散。日来读杜诗，颇有小得。无事则心头口头不离杜诗，虽细加咀嚼，而究有为人的意思。申正，出门拜客二家。至翰城处赴饮约，席间放言以取人悦，毫无忌惮，直不是人。二更归，岱云来寓略谈。

廿九日

早起，读书数叶。出门拜客三家，至海秋家拜寿。巳正至文昌馆请廖钰夫师。未正仍出，至内城谒镜海丈，久谈。旋拜窦兰泉，谈至晚始归。镜丈言读书贵有心得，不必轻言著述；注经者依经求义，不敢支蔓；说经者置身经外，与经相附丽，不背可也，不必说此句，即解此句也。夜，至岱云寓，作试帖诗二首。

三十日

早起，读杜诗。饭后，为蕙西写序一首，计六百字。旋走蕙西处谈。申初，何子贞来，略谈。旋朱莲甫来，邵蕙西来，久谈，至晚方散。莲甫言，莫要于君德，君心不正，万机胥坏矣。予谓人君之心，当时时知惧，不惧则骄，乱本成矣。夜，至雨三寓，作试帖诗一首。

三月

初一日

早起，至会课馆敬神。与邹云阶围棋一局。午初，至杜兰溪处拜寿。未初，至湖广馆，读杜诗半卷。今年忽忽已过两月，自新之志，日以不振，愈昏愈颓，以致不如禽兽。昨夜痛自猛省，以为自今日始，当斩然更新，不终小人之归，不谓今日云阶招与对弈，仍不克力却。日日如此，奈何？

初二日

早起。饭后写小楷千余字。日中，闺房之内不敬。去岁誓戒此恶，今又犯之，可耻可恨！竹如来，久谈。久不克治，对此良友，但觉厚颜。庞作人来。言渠近来每日记所知，多或数十条，少亦一二条，因问余课册。予但有日记，而无课，闻之，不觉汗下。酉初，赴岱云便饭之约，座间失言。

初三日

早起，读史。饭后共读十叶，写小楷二百余。未初，至敬堂处会课。写白折两开。作试帖诗，未成。何丹畦请予为是正文字，予俨然自任，盖矜心之内伏者深矣。夜至蕙西处久谈，至二更尽，所言皆慷慨激烈。又与蕙西步访王少翯，不遇，归。今早，友人见示一文稿，读之，使人忠义之气勃然而生，鄙私之萌斩焉而灭。甚矣，人之不可无良友也。

初四日

早起，至湖广馆，作试帖诗一首。至翰城家早饭。巳正，与岱云同至张雨农家。张与黄茀卿订婚，是日纳征，予二人为媒。在张寓久坐，因与张楠阶围棋一局。席间，因谑言太多，为人所辱，是自取也。人能充无受尔汝之实，无所往而不为义也，尚不知戒乎！夜，至海秋处，略谈。

初五日

晏起。明知体气嬴〔羸〕弱，而不知节，不孝孰甚焉！饭后读史七叶，写小楷数百。窦兰泉来，久谈。语及今世贤士大夫，渠甚推钟云亭先生，以为可当大任。申初至岱云家赴饮约，语次屡有谐谑之言。夜归，与竺虔同车。眼蒙甚。

初六日

早起。饭后作小楷，陪客二次。未正，姚子箴来，语次，接季世兄信，知本月初十日大考，闻之甚觉惊皇。盖久不作赋，写折子绝少，近又眼蒙，恐进场难完卷也。忙收拾笔墨，出门拜客二家。至郭雨三处，公请外官同年三人。亥正归，试笔。

初七日

早起，至琉璃厂买笔砚之类，巳初归。饭后，收拾行李。午正与岱云同至圆明园，寓大树庵。至，收拾墨合，写折二开半。夜看赋，早睡。

初八日

早起，磨墨，写折六开，作论两篇，题《班超通西域论》、《与人不求备论》。平日不用功，至此皇皇如弗及，所谓临渴而掘井者也。虽十驾而追，岂有及哉！

初九日

早起，写半开。饭后磨墨一晌。旋出门，拜客二家。收拾进场之具。阅陈秋舫、吴伟卿所作应制赋，气势流利，古不乖时，今不同弊，心赏其能，而自愧弗如也。夜不安寝，盖矜持之过。

初十日

寅初起。卯初，至出入贤良门外听点。旋入“正大光明”殿应试。卯正，得题《如石投水赋》，以“陈善闭邪谓之敬”为韵；《烹阿封即墨论》；《赋得“半窗残月有莺啼”》，得“莺”字，五言八韵。三艺至未初末刻作就，未正写起，至酉正，止补一字。出场，出赋稿与同人看，始悟有一大错，已悔无及矣。粗心至此，何以忝厕词垣哉！是日进场，百廿四人，监试为定郡王载诠，逻守甚严，搜出怀挟之赞善如山，比交刑部治罪，可惨也，余俱整齐完场。

十一日

早起，在园子早饭。辰正归，午初到家。因场屋有大错乱，心甚不安帖，与内人兀坐相对，患得患失之心，憧憧靡己，强为制之，尚觉扰扰，夜不成寐。平日所谓知命者，至是何有，真可羞已。未正，赴何子敬饮约。

十二日

晏起。宴闲之私，几使婢妪皆知，何以克修齐乎！巳初，出门拜客。旋至东麟堂赴文小南饮约。座间，失得之念形于颜色，人之视己，肺肝如见，耻孰甚焉！申初归，仍不得信，中心焦急，四处打探，行坐不安，丑极。

十三日

卯正得信，名次二等第一。一等五人：万青藜、殷寿彭、张芾、萧良城、罗惇衍。二等五十五人。三等五十六人。四等七人。予以有大错谬而忝列高等，抱愧殊极。客来，屡次会客。剃头。旋至季师处。申初赴园子，仍住大树庵。闻有赞予场中诗赋者，愧甚！

十四日

五鼓起。卯正，排班引见。仰蒙天恩以翰林院侍讲升用。一等第一、第二俱以编修升学士，第三以庶子升少詹，第四以中允升侍读，第五以编修升侍讲。二等第二以编修升侍读，第三、四、五、六俱以编修升赞善。下半天见鹤舫师。丁诵生求予代写谢折，故留园未归。

十五日

早起。饭后自园归，便拜客数家，午初到家，设香案望南叩头。何子贞来，张雨农来，接次陪客。申正出门拜客数处。傍晚，黎月乔、金可亭、岱云、翰城来，小饮，至三更方散。

十六日

早起，料理零事。旋出门拜客。至会馆敬神，补昨日之不逮。巳初赴曹西垣约，至东兴居小酌，未初方散。候下人不至，大怒，不可遏抑。惩忿无功，溃决至此。申初归，拜客一家。旋赴园，微雨，灯后到。

十七日

五更起，至宫门桥南谢恩。归寓，同人索喜酒，因具酒食。未正归，便拜客数家。晚饭后至岱云处，约同至小山处，久谈。旋同至易念园寓，以渠本日不得御史，故往慰之，二更归。

十八日

晏起。读《黄山谷集》。巳刻为唐诗甫、金竺虔饯行，请客共七位，未正方散。吴竹如来，畅谈至酉初。所以期许之者良厚，识浅气弱，何以副之？夜，预备东西，送竺虔南归。

十九日

早起，至东小市买衣，巳正归。写家信甚短，又料理寄家补服晶顶、阿胶、鹿胶等件，托竺虔带交。申初，赴王翰臣饮约。席间，次海秋韵，送竺虔南旋，即之官闽中。闻人一言，足以快睚眦之怨，口虽不言，心窃欣之，可鄙孰甚。雨农、岱云来寓，谈至二更。

廿日

晏起。桂丹盟来，尚未起，平日习焉不觉，今早乃愧赧无地。久谈。虚名欺人，可耻孰甚！饭后，易问斋来，陈石山来，围棋二局，未初去。写挽联寄彭棣楼之母。至岱云处，同至何子贞处，又同走送竺虔，不遇。至海秋处小饮，子初归。

廿一日

早起。巳初至金竺虔处送行，久谈。本思送渠上车，因是日至苇洲处会课，故不果。席间，与人争，逞胜。未初，走苇洲处。写折子二开。同人谈良久，酉正归。旋至寄云谢阿胶之惠，谈至二更归。

廿二日

早起。饭后回拜诸道喜客，自辰至酉，约五六十家，归来倦甚。走邵蕙西处一谈。归，写家信一页。

廿三日

晏起。饭后接写家信四页，又写信与叔父，寄银十两，求叔父假他事为名，馈送族戚之最苦者，申初封好，大考等第单及升降上谕一并封入。冯树堂来，留吃早饭，亦在予寓写信。申正出门，拜客二家。至海秋家赴饮约，二更尽散。

廿四日

早起，会客两次。家中搭凉棚。饭后至湖广馆看杜诗半卷。夜作诗，苦索不得。邹云阶来，略谈。

廿五日

早起，会客两次。饭后出门，至季师处。又拜客数家，至竹如处，久谈。言近日心事，觉不爽快，我辈益宜敛德修行，以自保重云云，甚有深意。未正归，作感事诗一首。蕙西来，畅谈。

廿六日

早起。饭后拜客。进城至东四牌楼等处，又拜东头各家。至熊秋白处赴饮约。是日，暴热侵人，困甚。座间，人尚谨饬，我独脱袍帽自放，未免失之野。二更尽方归。闻子贞、海秋过寓，犹跃跃思出门夜谈，何好动也。

廿七日

桂丹盟来，久谈。在寓抑郁不自得。连日大风，黄尘四塞，天久不雨，气若闭塞。又日无常课工夫，时时深杞人之忧。出门入门，冈冈〔惘惘〕寡营。是日作诗二首，小珊来久谈。夜，蕙西来久谈。

廿八日

早起，仍哦诗。曹西垣来，留吃早饭。饭后，誊写大考诗赋，送穆师处。因渠十四日面索故也。便过海秋，因留晚饭，灯初归。至蕙西处，同访龙翰臣、姚子箴四人，共步至朱廉甫处索酒纵谈，二更尽散。

廿九日

晏起。饭后，李卓甫、张楠皆来。李与人口角，来诉冤抑，久谈不休。何子敬来，桂丹盟来。仍作七古一首。日内心沾滞于诗，明知诗文以积久勃发为佳，无取乎强索，乃思之不得，百事俱废，是所谓溺心者也，戒之。

卅日

早起，读《山谷集》。饭后海秋来，王麓屏来，诉事苦久，未初始去。仍作七古一首。晚饭后，步至丹盟处略谈。旋至帽店买帽。傍晚，至何子贞处索酒，饮酣。闻子贞言，渠在国史馆尽心办事，真可敬也。三更归。

四月

初一日

早起，至会馆敬神，便拜客数家，饭黄鹤汀处。与邹云阶对弈两局，明知旷工疲神，而屡蹈之，何以为人！拜客又数家，至吕鹤田处，久谈。彼此倾想已久，故一见即投契良深。酉初归，乏极。会客共三次，觉疲于应接。精神如此，不极力保养，不孝孰大焉。

初二日

晏起。饭后仍不爽快。天久不雨，亢阳初热，甚觉困人。写应酬字二纸。申初，出门拜客。赴黄琴坞便饭约。与云阶弈一局，又旁观一局。观黄子寿所为论著，良可畏也。至小珊处久谈，二更归。

初三日

早起。饭后，罗椒生久谈。有志之士，暗然日章，不胜钦服。午初走岱云处。渠自园子回，如久别乍遇，旋同步走数家。岱云至余家便饭，蕙西亦在寓，论当代人物，意见不合。下半天，读黄诗。夜不克静坐，仍走岱云处小饮，二更尽归。

初四日

早起。饭后至祁幼章处会课，写折一开。巳正，至才盛馆赴曹提塘饮约。未正，至湖广馆公请劳辛阶观察，唐镜海丈在座。与素不钦服之人谈论，未免有芒角，慎之。酉正，与易念园同至月乔处，话至更初归。

初五日

前日起用琦善、奕经、文蔚。昨陈侍御庆镛谏正，皇上从谏如流，立收回数月前之成命，真大圣虚怀，非汉唐以下人主所可拟矣。天久不雨，昨夜大沛甘霖，直至今日午刻始歇。天人感应之际，何其神也。写泥金屏八幅，申正始毕。酉刻出门，拜客二家，赴黄莲溪饮约。座间，看人白折甚多，更初归。

初六日

早，大雨如注。晏起。写应酬小楷条三纸。晚饭后，走蕙西处，谈不甚久。

初七日

晏起。饭后写小楷千余字。午正蕙西来，旋丹盟来，杜兰溪来，谈良久。留蕙西便饭，同步至朱廉甫处。渠于本日得福建道御史，有志献纳，得居言路，可喜也。读廉甫诗数首，知其用力已深，其心血亦足可以力战不衰，余所不及。更初归。日来，灯后眼蒙，不能看字，每夜早睡。

初八日

早起，至东小市买衣，巳正末归。饭后，吴子序来，久谈，言圣人言保国保天下，老氏言取国取天下，吾道只自守，老氏有杀机云云。其义甚精，好学深思，子序不愧。又会客二次，至城内拜客二家。归，写小楷千余字。灯初即睡。

初九日

早起，磨墨。饭后写小楷五百字，人倦甚。仍看《黄山谷集》。申正出门拜客二家。赴杜兰溪饮约。座间，劳辛皆、黎月乔、何子贞诸人，皆同里之彦也，谈至二更尽始归。日来，喉下如有鲠，略用心则尤盛甚。

六月

初一日

早起，至会神〔馆〕敬神。旋与黄鹤汀、邹云皆围棋三局。拜客五家。归，闻放云贵试差信，心中有得失之念，胶萦扰，几不克自持。随接家信，为之一喜，始将妄念消去。展转久看，自悔不应将弟书发还，使弟受堂上之责。晚饭后，去看岱云病，见其势甚沉重，为之惊惶忧惧者久之。归，曹西垣来，言其百端挫折，实难为情。夜拜斗，早睡。

初二日

卯初起。闻岱云昨夜下血甚多，病势甚重，即刻去看，见其面如纸色，手足冰冷，汗出不止，焦虑之至。早间，赶服药一帖。巳正，症愈虚，因服参附。至下半天，脉息回阳，心始安帖。夜归，拜斗，睡。

初三日

早，至岱云处看病，较昨日已好些。午正，至郭雨三家拜寿，围棋一局。归，会客一次，清理书案。酉初，雨三处赴晚饭约。更初仍至岱云处看病，归，已晏。昨日接霞仙书，恳恳千余言，识见博大而平实，其文气深稳，多养到之言。一别四年，其所造遽已臻此，对之惭愧无地，再不努力，他日何面目见故人耶！

初四日

早起。饭后，走岱云处看病，巳正归。写致友朋书五封。申正晚饭后，出门拜客五家。至岱云家看病。夜，至何子贞处围棋二局，归。

初五日

早起，至岱云处看病。午初归，围棋一局。写《心经》一付，记右四日事。下半天，作寄弟诗一首。至岱云处看病。夜归，作诗一首，拜斗，睡。

初六日

早起，至岱云处看病。午初至寄云处，围棋二局。归，写家信一封、六弟信一封，又另纸写为学之方示六弟。蕙西来。头昏目眩，几不克自主。身体疲弱如此，何以自立！因送蕙西归，与之闲谈，稍觉自怡。

初七日

早起，至岱云处看病，巳初归。写四弟信，发家信。小睡。闻岱云未服药，仍去看病。渠因闻人言，不敢服大黄。观其病势，仍似危疑，极力怂恿。至傍晚服药，候至二更平安，归。

初八日

早起，至岱云处看病。巳正，仍请竹如至寓诊内子病。午正小睡。梁俪裳来，与同至仙九师道喜。旋同看岱云病。遇雨久坐，申正归。记右三日事。写《心经》一本。傍晚，至杨昆峰处围棋三局。归，写扇一柄。

初九日

早起。饭后拜客二家。旋至岱云处看病。归，写小条子二张、册页二张。晚饭后，蕙西来，旋同至渠寓久谈。归，围棋一局。

初十日

早起，至岱云处看病，总不见愈，心颇焦急。归，写小条子二张、《心经》一册。夜仍至岱云处看。

十一日

早，蕙西来邀，同至王少鹤处。旋同至朱廉甫处早饭，观渠二人围棋四局。旋同至岱云处看病，势日加。晚始归，早睡。

十二日

早起，至岱云处看病。午正归，写应酬字二纸。仍去岱云处问病，日见其重，奈何！夜归。

十三日

早，至岱云处看病，巳初归。方欲出门，又闻岱云下血甚多，心惶急失措，立遣人寻竹如，别请魏西亭诊脉，乃反闻骇愕之言，幸竹如来，片言镇定，心为稍安。是日，服犀角、生地汤。留竹如在城外住，恐岱云有变症也。予二更归。

十四日

早，至岱云处。是日全未离身。夜住陈寓。观其症险，极惶急无计，一夜不寐。

十五日

早起，候竹如来开方，吃参附。午正觉大有转机。未正予归寓少睡。酉初，仍至陈寓。灯后归。

十六日

早，至岱云处问病。日中归一时许，仍去，夜间始归。至是，可保无虞矣。

十七日

早，至岱云寓。闻其臀上有疮，竹如云，未易收口，又深焦虑。在彼坐守一日，更初始归。

十八日

早，至岱云处问病。归，饭后拜客一日，戌初方归。蕙西来，少谈。

十九日

早，至朱廉甫处，陪竹如饭。旋至岱云处问病。旋至耿寿亭处吊唁，雨大如注，久坐。归，罗椒生来久谈，言多道气，真畏友也。

二十日

早，至岱云处看病。归，围棋二局，写应酬字数纸，会客二次。酉正仍至岱云处看病。更初归，写应酬字二纸。睡略晚，目力即疲。

廿一日

早，至岱云处看病。饭后拜寿二处，拜客二处，未正归。

七月

初八日

卯初起，收拾行李。巳初起行。午初至长新店尖。申初至良乡县住宿。县令沈元文，浙湖州人，差人请安。将至良乡时，飘风骤雨，其势甚急。幸大雨时已到店矣。

初九日

卯初起行。雨后朝旭，清气可飧。西山在望，万尖如笋。巳初至窦店早尖。杯拌罗列，颇复可食。未初过白沟河，慨然思明成祖与李景隆之战，得句云：“长兴老将废不用，赵括小儿轻用兵。”上句谓耿炳文，下句即景隆也。思作长歌而不成。申初到涿州驿馆，雅洁可爱。夜，身体不爽快。

初十日

行五十里，尖高碑店。又廿五里，住定兴县。伤暑不能食。

十一日

行七十里，尖安肃县。又五十里，住保定府。头面发热，不能食。请刘午峰来开方，夜服一帖，明早又服一帖。

十二日

行四十五里，尖泾阳驿。又四十五里，住望都县。身子甚不爽快。

十三日

行六十里，尖定州。又五十里，住新乐县。夜，病较甚。

十四日

出新乐县，过河，水涨，三里许，多人煞费力始过。五十里住伏城驿。天晚，不及赶正定府矣。

十五日

行四十里，尖正定府。前途水涨，不可渡。是日，即住此。借方书自看。

十六日

过滹沱河，水才退，泥深没髀，用夫数十人，始过渡。身子甚不好，愁甚。行六十里，住获鹿县。

十七日

行四十里，至微水村，自备茶尖。又三十里，宿井陉县。是日，已入太行山。山峡间，暑气尤盛，甚不爽快。

十八日

行廿五里，尖核桃园。又四十五里，住百井驿。

十九日

行五十里，尖平定州。又五十里，住测石驿。两日路极难走，沙石甚多，热气逼人，病势又加。夜，作书与劳辛皆，乞代求医。

廿日

行五十里，尖寿阳县。又五十里，住太安驿。丑初始到。

九月

廿一日

由省城起行，行四十里，住新都县。县令张宜亭招游桂湖，徘徊观眺，极饶野趣。

廿二日

早，在桂湖饮酒。为明杨升庵旧址，约广三百亩，皆荷花绿堤，皆桂树。张君修葺，楼阁不俗。酒罢，行五十里，住汉州。州牧刘君邀饮署中，二更散。

廿三日

早起，行五十里，尖德阳县。再行五十里，住罗江县。在途中作《游桂湖五章》。夜，书寄张宜亭大令。

廿四日

早起，行六十里，尖卑角铺。又三十里，宿绵州。夜，大雨，四更始歇。

廿五日

早起，行六十五里，尖魏城驿。又六十里，住梓潼县。在途中作诗一首。

廿六日

早，行四十里，尖上亭铺。又四十里，宿武连驿。作《怀树堂岱云》诗。

廿七日

早，行四十里，尖柳池沟。又四十里，住剑州，作《忆弟》诗。

廿八日

早，行六十里，尖剑关。又四十五里，住大木树。在剑阁看碑，皆唐宋人诗。前明及近人刻石，无可观者。

廿九日

早，行四十里，尖昭化县。旋过松柏渡，又四十里，住广元县数日，精神不甚振作。早，过天雄关，下视群山，空濛一气，嘉陵江如带，田如屋瓦塘如豆。

卅日

早，行四十七里，尖沙河驿。又四十三里，住朝天镇。中间过朝天关，甚高，千盘百折，望对山瀑布，尤可爱。南栈惟此与七盘岭最险峻。

十月

初一日

早，行卅里，尖辰宣驿。又四十里，住较场坝。

初二日

早，行廿里，尖黄坝驿，陕西境也。又五十里，住宁羌州，作七绝六首。

初三日

早，行卅三里，尖滴水铺。又六十里，宿大安驿。夜，作《西征》诗。

初四日

行四十六里，尖蔡坝。又四十四里，住沔县。县令陆君华封要至署晚饭。

初五日

行四十里，尖黄沙驿。又五十里，住褒城县。

初六日

行五十五里，尖青桥驿。又四十里，住马道驿。

初七日

行五十五里，尖武关驿。又四十里，住留坝厅。夜，与贺美恒畅谈。

初八日

行五十里，尖庙台子。又五十五里，住南星。途中，作《留侯庙》诗，又作《柴关岭雪》诗。

初九日

行三十五里，尖三岔驿。又五十里，住凤县。途中，作《废邱关》诗，又改诗六句。过凤岭，见万山晴雪，琼楼插天，真奇绝也。

初十日

行七十里，尖草凉驿。又四十五里，住黄牛铺，作七律一首。

十一日

三十三生日，作七律二首。行五十里，尖观音堂。又五十里，住宝鸡县驿。馆后有平台，俯临渭水，对岸为南山。六日由褒城至宝鸡山之东西也。南北则绵亘万里，不可穷极矣。夜月如画。独立台上，看南山积雪与渭水寒流、雪月沙水，并皆皓白，真清绝也。琼楼玉宇，何以过此？恨不得李太白、苏长公来此一吐奇句耳！孤负孤负！

十二日

行九十里，住凤翔府。太守汤琢斋八兄，敦甫相国师之子也，邀至署音尊，三更方散。

十三日

凤翔令黎健庵招饮。东湖古树数抱，云是苏公手植。展公遗像，慨慕无穷。下半天，住岐山县。

十四日

行六十里，尖扶风县。又六十里，宿武功县。

十五日

行四十五里，尖扶风镇。又四十五里，宿兴平县。道过马嵬坡，登杨妃墓，访碑诗，无佳者。刻唐人诗，自不可及。

十六日

行四十五里，尖咸阳县。又五十里，宿西安府。

十七日

住。李石梧邀早饮，同席为王西伯前辈，及蔡麟洲、赵子舟两前辈。

十八日

住。早，仍饭石梧中丞处。余前卧病长安，中丞之太夫人嘱仲云世兄代祷抚署两神。是日，余在署拈香。下半天拜客。

十九日

住。早，仍饭中丞处。下半天，看下人收行李。

廿日

发西安。行五十里，宿临潼县驿馆，即骊山温泉，古华清官地也。

廿一日

行四十里，尖零口镇。又四十里，宿渭南县。

廿二日

行五十里，住华州。

廿三日

行七十五里，住华阴庙。县令姜海珊申璠，甲午同年也，来同登万寿阁，望华岳三峰，如在睫前。积雪皓白，暮云一碧，北风劲甚，檐铃丁丁相和，真胜地也。

廿四日

行四十里，住潼关。潼商道刘监泉前辈邀吃晚饭，二更尽散。

廿五日

早，渡黄河。行七十里，宿坡底，山西蒲州府永济县地，去府城才五里，望中条山如在睫底。

廿六日

行七十里，住樊桥驿。馆后有小亭，望中条山，苍然如画。独立亭上，看落日西下，红霞半天，快甚。

廿七日

行七十里，宿柏桐镇。剃头。

廿八日

行五十里，尖水头，即古涑水，属夏县。又四十里，住闻喜县。

廿九日

行三十里，尖东镇。又五十里，住侯马驿，属曲沃县。

十一月

初一日

行七十里，尖史村驿。又六十里，宿平阳府。

初二日

行六十里，尖洪洞县。又三十里，宿赵城县。

初三日

母亲寿辰。行六十里，尖霍州。又六十里，宿仁义镇。

初四日

行四十里，尖灵石县。又七十五里，宿介休县。作《至日》诗二首。

初五日

行四十里，尖张兰镇。又三十五里，宿平遥县。

初六日

行五十里，尖祁县。又六十里，宿徐沟县。

初七日

行三十里，尖永康镇。骑马四十里，宿王胡。祁渔庄先生来会，春浦先生之兄也。

初八日

行七十里，尖太安驿。又五十里，宿寿阳县。

初九日

行五十里，尖测石驿。又五十里。宿平定州。

初十日

行五十里，尖柏井驿。又八十里，宿井陉县。

十一日

行三十里，尖微水村，自备。又四十里，宿获鹿县。

十二日

行六十里，住正定府。至大佛寺看大观音，又见北齐碑、宋碑各一通。

十三日

行四十里，尖伏城驿。又五十里，住新乐县。

十四日

行五十里，尖定州。又六十里。住望都县。

十五日

行三十里，尖方顺桥。又六十里，住保定府。未初到，拜客六家。

道光二十四年

提要

趋朝庆贺，又至会馆敬神1.1　至社稷坛陪祀，又至文渊阁衍礼2.1　至文渊阁侍班，观经筵大典2.2　作《五箴》成2.10　至举场送冯树堂考学正2.13　至财神馆团拜2.18　至举场送考3.11　移居前门内碾儿胡同西头路北3.24　送郭筠仙至午门外赴大挑3.28　至乾清宫引见4.2　甲午乡榜同年团拜4.7　入内磨勘朱卷4.10　至正大光明殿考差4.16　送周默庵、韩臣、吴西桥殿试4.20　永戒下棋4.23　至太和殿下谢恩4.25　入内随班，至勤政殿引见4.26　誓曰：“如再下棋，永绝书香也”5.5　至翰林院教习到任5.18　自是日起，读《张杨园先生集》，至六月十二日毕5.19　寅初，入宫门递奏折，卯正引见5.20　作公主府门对联5.21　为钱崙仙批《星轺便览》5.26

为仓少平批《星轺便览》；自是日起，连续读《王荆公集》，至八月十七日始毕6.15　为李笏生看诗6.18　陈岱云仍未放差，为嗟歔者久之6.22　冯树堂、朱啸山、郭筠仙考取教习7.1　至庶常馆分教庶吉士7.3　代人作《策问》7.12　下园，讲官引见7.26　至国子监陪祀8.3　细思家训条例8.6　自是日起，连续读《后汉书》二十余日8.18　作《秋怀》诗8.22　率五妹夫来京考供事，但认为其才不足以仕宦，是日送渠南归；上年七月，次女生，是日，第三女生8.28　分教庶常馆9.2　阅批教习门生所作赋9.6　向金榜题名者道喜9.11　自是日起，读苏诗，至十一月初八日毕9.19　三更，至太庙陪祀10.1　清廷武殿试传胪10.5　自是日起，读《诗经》至十一月十五日10.9　谓朱伯韩诗在韩、白之间10.17　自是日起，读《归震川文集》11.16

正月

初一日

寅初起，寅正趋朝庆贺，辰初退朝。至会馆敬神，旋归寓。饭后拜客，至酉初方散，归。是日为车夫忿怒二次。

初二日

早起，读书廿叶。饭后习字一百，至岱云家问病。归，会客一次。未初起，写信稿十余件，戌正止。记《茶叶〔余〕偶谈》一则。

初三日

早起，读书五叶。树堂来，旋同至岱云处看嫂夫人病，未正始归。写信稿十余件，戌正止。

初四日

早起，读书廿叶。饭后习字百个。午正假寐片刻。写信稿十余件。清理拜客单。记《茶余偶谈》二则。写信一件。

初五日

早起，读书十叶。饭后出门拜客，至戌正归。晚饭后，仍至岱云处问嫂夫人病。

初六日

早起，读书五叶。接次会客。至未初，书始读毕。写字一百，旋作《五箴》。酉正至岱云家问病。归，便至心斋处。

初七日

早起，岱云夫人病革，以信来告，即去。竹如、小珊诊脉，俱云不可救。去年，岱云大病，尊嫂曾刲股疗夫，衣不解带者四十余日，兹不半载而遽如此，真可哀也。酉正，至何子贞家赴饮约。旋仍至岱云处，二更归。

初八日

早起，至岱云家问病，辰初归。是日为家祖七十一寿辰，款客至未初散。即走岱云处，而尊嫂已于午刻仙逝矣！为之料理一切，至酉正，粗有头绪，仍归。

初九日

早，至陈宅料理诸事，巳刻归。谢寿数处。至邹云陔处赴饮。未正仍至陈宅，看小敛亭当，归。

初十日

早，至陈宅料理诸事。巳刻拜客数家。至琉璃厂观庙市，买书二部。申刻，至陈宅襄成服礼，更初归。

十一日

早起，读书廿页。午正至厂肆，观庙市，归。酉正，至陈宅，二更归。是日写挽联送陈宅。

十二日

早起，读书二十页。午初至陈宅陪客，酉正归。

十三日

写四川、陕西各信，共四十五封。封好，请张芝山来帮办，至二更始完。

十四日

早，发川、陕信。巳初进城拜年，酉正始归。至陈宅，久坐至二更尽。百计劝岱云释忧减业，竟不能解。

十五日

早，读书廿叶。巳初与蕙西同观厂肆，酉初归。夜至心斋处少谈。

十六日

早，读书廿叶。午初，树堂移至寓内同住，将为儿子延师，三月上学，兹先请来住。是日请客，三人小饮，戌初散。至陈宅少谈。

十七日

早，读书廿叶。请吴竹如来为内子看病。午初散，又会各客。申初，剃头。旋赴易问斋之宴。旋至陈宅，又至何子贞处谈，子正归。

十八日

早，读书廿叶，会客二起。午正至湖广馆团拜，酉正归。至陈宅略坐。归，写请帖。

十九日

早，读书廿叶。饭后假寐。未初，至罗椒生处赴宴，戌初散。至朱伯韩处谈，亥正归。

二十日

早，读书廿叶。饭后拜客二家。至湖广馆请客，灯后归。至岱云处谈，三更初归。

二十一日

早，读书廿页。饭后出门，送奠分二处。至陈石珊家赴宴。旋至会馆，又至他处拜客。归，假寐。请客一席，二更散。

廿二日

早，读书廿页。饭后习字一百，写扇二柄。旋与树堂谈。申正请客，至二更尽散。

廿三日

早，读书五页，习字一百。至岱云处陪吊，亥初归。

廿四日

早，读书廿页。至毛寄云处拜寿，未初归。写家信，至夜未完。

廿五日

早，读书十五页。至才盛馆团拜，酉正归。旋至季世兄处、岱云处，戌正归。写家信。

廿六日

早，读书五页。写四弟信。至才盛馆请同年，酉正归。夜作字二百余。

廿七日

早起，读书廿页。饭后写字百余。旋至湖广馆请裕馀山制军。拜客至东四牌楼，酉正归。接王少鹤信。

廿八日

早起欲看书，而看少鹤信，不能无动，遂为书达之。至未刻，书成。杨杏农来，畅谈至夜。誊少鹤信送去，又发山西信一包。

廿九日

早，至岱云处，为其尊嫂发引，申正归。夜，与树堂畅谈。酉刻至蕙西处谈。

卅日

早起，请裁缝做衣。小事不如意，心绪烦恼，竟日未尝为一事，胸怀浅鄙之极。

二月

初一

四更起，至社稷坛陪祀。旋至文渊阁行礼。归，拜客一家。归，小睡。写字，会客。夜，看王荆国文。

初二

四更起，至文渊阁侍班，观经筵大典。归，写联幅。酉刻至寄云处饭。戌刻，至岱云处，亥正归。

初三

晏起。读书十页，会客一次。饭后读书五页，清帐。至会馆敬神，便拜客数处。夜与树堂久谈。

初四

早起，读书廿页。拜客数处。夜与树堂久谈。

初五

早起，读书廿页。饭后出门，拜客数家。至黄矩卿师处赴饮。

初六日

早起，读书十页。会客数次。作陈君之室《易安人墓志铭》，未成。

初七日

早起，作墓志铭成。会客数次。夜与树堂谈。

初八日

早起，同年八人集余斋，会余诗文课。余写字三开而已。

初九日

早起，读书十页。至城内拜客。暮归，与树堂谈良久。

初十日

早起，读书十页。会客甚多。未正至湖广馆公请常南陔前辈。申正，至会馆拜朱啸山及他友。夜归，作《五箴》成。

十一日

早起，读书数页。会客甚多。杨杏农来，久谈至晚。请客一席，二更散。

十二日

早起，读书数页。会客数次。未初出门，至赵子舟处赴宴。复至郑小山处，二更归。

十三日

早起，至举场送冯树堂考学正。旋至国史馆，钞乾隆三十一年起河渠水利事。旋拜客数〈家〉。归，饭。至陈岱云处畅谈，归。

十四日

早起，读书十页。杨杏农来，谈至未初去。小睡。起，陪客二次。夜写家信一封。

十五日

早起，读书十页，习字一百。饭后，屡会客。写信一封。拜客数家。夜有客。写应酬字数纸。

十六日

早起，读书十页。习字一百。会客六七次，至申正散。闻欧阳小岑来。夜与树堂谈。

十七日

早起，闻筠仙来，即去觅他。因在东头拜客，至未初归。会客二次。拜钱崙仙，谈至夜分。

十八日

早，习字一百。饭后拜客二处。至郭雨三处会课。午初，至财神馆甲午团拜。申正，仍至雨三处。饭后，拜李楠生，谈至二更归。

十九日

早，习字一百。与内人有责言。会客五六次。未初至会文堂赴宴，拜客三家，归。夜睡最早。

廿日

早，习字一百。会客甚多，未作一事。夜，与筠仙、树堂谈，兼批阅筠仙文一首。

廿一日

早，习字一百。饭后拜客数家。下半天，至会馆，饭赵玉斑处，晚归。夜，杏农来，久谈。

廿二日

早，习字一百。饭后看书十页，写对联、条幅。未初，欧小岑来。请客一席，戌初方散。

廿三日

早，习字一百。旋出门拜客。归，剃头。至文昌馆公请黄矩卿师。未正至会文堂赴李玉川席，申正归。请客一席，二更散。

廿四日

早，习字一百。旋会客数起。出门送分资二起。拜客数家，归。酉正至庙，与筠仙久谈。杏农来，复畅谈，二更尽散。

廿五日

早，习字一百。会客五起。出门送分资，便拜客数处。归，为杨石汸作寿文，送去。陈岱云、张芸阁来。

廿六日

早，习字一百。拜客数家。至何丹畦家会课，申正散。与树堂、筠仙久谈。旋与筠对棋二局。

廿七日

早，习字一百。饭后会客二次。出门拜仓少平之母寿，又会客数家，申正归。杏农来，谈至初更而散。写册页一纸。

廿八日

早，习字一百。旋会客二次。出门拜客四家。至邓宅听戏、赴宴，申正归。会客二次。至王麓屏处晚饭。归，寻啸山谈。

廿九日

早，习字一百，会客数次。出门拜客二家。未初写对联、条幅，至申正止。酉正与树堂、筠仙同至岱云〈处〉，谈至三更归。

卅日

早起，习字一百。拟作诗，仅八句。早饭。饭后，与树堂闲谈。午初客来。旋邀客晚饭，申正方坐席，更初散。留晓岑宿。

三月

初一日

早，习字一百。陪客至午正。拜客至酉初归。饭后，又陪客。

初二日

早，习字一百。陪客数起。吴竹如午正来，至申初去。与筠仙畅谈。至龙翰臣处晚饭，归，与筠仙论文。

初三日

早，习字一百，会客一次。饭后至庙内坐，作诗不成。晚饭后，来陈岱云、杨杏农。夜至萧史楼处谈。

初四日

早，习字一百。会客二次。饭后久谈。出门拜客，酉正归。夜仍与筠、树二君谈。

初五日

早，写寿屏一架，至申初毕。中会客五次。酉正，与树、筠同至报国寺慰陈岱云。

初六日

早，至庙与筠仙谈。喜岱云得差。饭后，性农来。旋会客数起。作诗至下半天。夜，李笏生来。

初七日

早，作诗完，写好送树堂、筠仙。至城内小寓。出门送考，申正归。夜大雨。早睡。

初八日

晏起。拟送考，因雨泥不果。饭后，阅黄山谷诗。至心斋寓谈。接家书。下半天，仍阅山谷诗。夜，早睡。

初九日

早起，习字一百。饭后小睡，未初起。写寄六弟、九弟信，共十一叶，尚未完。

初十日

早，习字一百。旋与凌十一信，巳正完。至李笏生处看会试文。归，写弟信完。又至性农处、蕙西处看文。夜看书十叶，记《茶余偶谈》一则。

十一日

早，至举场送考，午正归。围棋一局。写家信，申正毕。晚饭，至心斋处谈。夜，看书十叶，记《茶余偶谈》一则。

十二日

早，习字百个，读书十五叶。饭后至钱崙仙处会课。旋至小帆处拜寿，即在小帆处一日。夜归，看书十叶，记《茶余偶谈》一则。

十三日

早，习字一百，读书十五叶。饭后，写应酬字，至酉初完。会客二次，至灯时。夜，看书十叶，记《茶余偶谈》一则。

十四日

早，习字一百，读书十叶。日中，写信二封。未正，拜客三家，饭春皆处。晡时归，读书十叶，记《茶余偶谈》一则，会客一次。

十五日

早，习字一百，读书十叶。饭后至晏同甫处会课。作诗一首，写折二开，批何年伯文数首。夜归，至小帆处商事。读书十五叶。记《茶余偶谈》一则。

十六日

早，习字一百，读书十叶。饭后剃头。树堂、筠仙归，谈不久。出门拜客，晡时归。灯后，家有客，久谈。更〈初〉看书十叶，记《茶余偶谈》一则。

十七日

早，习字一百。李笏生来，接次客来，巳正散。与筠仙畅谈。写对联、条幅。会客数次，至晚。夜，人不爽快，走啸山处，畅谈，更初归。

十八日

早，习字一百，会客二次。饭后，出门拜客，至更初归。在新馆晚饭。归，会客，二更初散。

十九日

早，习字一百。是日，在家写对联、条幅。午正，至外换银。屡次会客。夜，杏农、笏生二人来。

廿日

早，习字一百。饭后拜客，至戌初归。夜，有客。旋书扇二柄。与树堂久谈。

廿一日

早，习字一百，写小条子一张，旋写对联。小岑日中来，留宿。杏农晡时亦来。

廿二日

早，习字一百。饭后，杂理移寓诸事。下午，请同县客，共十六位。夜，荇农来，谈至二更。

廿三日

早，习字一百。饭后，收拾诸物。送树堂、筠仙先移新寓。予亦至新居部署一切，戌初归。杏农来寓畅谈。

廿四日

是日，移居前门内碾儿胡同西头路北。辰起，整理一切。饭后，至廖师、穆师两处。带儿小、门生即至新寓部署。晚饭后至竹如处，谈一时许。至新居时，小儿上学。

廿五日

早起，部署诸务。饭后会客三次。未正小睡。晚饭后，人甚不清爽。夜与筠仙畅谈。有侠客道学白描《汉书》二语，蕴之已久，兹始与筠仙发之。

廿六日

早起，仍部署诸务。饭后剃头。与筠仙同出城，至汇元堂赴新科团拜之请，申正归。收拾书案。夜检理钱账。

廿七日

早起，悠忽。饭后写折数行，会客数次。出城拜客，酉正归。饭后，与筠仙、树堂谈至深夜。

廿八日

未明起，送筠仙至午门外赴大挑。旋还家，写字一百，写折数行。至会馆新科题名，戌初方归。筠仙大挑未得，不无抑郁，力劝之，共酌酒数杯。

廿九日

早起，习字一百，会客一次。饭后，写应酬字，至戌正止。夜作试帖一首。

四月

初一日

早起，习字五十，朗吟《楚辞》。饭后小睡。旋写应酬字至晚。夜至竹如处谈。

初二日

五鼓起，至乾清宫，引见讲官，归来倦甚，心有不怿。终日无所事事。下半天与树堂谈。夜作试帖一首。

初三日

晓岑早来，与其围棋。旋大雨。未正，晓岑去。与内人议家事甚久。夜作试帖一首。

初四日

至文昌馆赴李笏生师弟之约。旋至宴寿堂，赴四川团拜公请，酉正归。与树堂、筠仙谈。夜作试帖一首。

初五日

早，请客一席，至申正散。陈季牧来，戌初复去。夜作试帖一首。

初六日

晏起。饭后至城北拜客一家。旋至湖广馆请四川门生。复拜数家，归。夜为西垣阅文一首。旋料理琐事。

初七日

晏起。至财盛馆，甲午乡榜同年团拜，酉正始归。夜与树堂、筠仙久谈。

初八日

听榜。遣人到处查访，不得的信，与筠仙下棋。夜，竹如来谈。

初九日

早起。树堂、筠仙落第，心殊不怿。上半天，在家会客。下半天，出门道喜。夜与树堂、筠仙谈。

初十日

早，入内，磨勘朱卷。旋至宝庆馆、湘潭馆老馆、新馆各处送行，夜。

十一日

早，请客，至未正散。申初下园子海甸，住清梵寺曾心斋处。

十二日

早起。写白折一天。写《彭王姑墓志铭》一首。

十三日

写白折三开。岱云亦到园子。酉初移寓河道厂，与毛寄云同寓。

十四日

早起，磨墨写字。客来数次。申初出门拜客，戌正归，饭。夜仍至岱云处。

十五日

早起，磨墨写字。是日写三开半。下半天，收拾笔墨。早睡。

十六日

至正大光明殿考差。寅正进场。《四书》题“其未得之也”至“无所不至矣”。经题《谦也者致恭，以存其位者也》。诗题《赋得“君臣一气中”》，得“公”字。未正三刻，三艺作完，写至戌初始毕。是日，场屋搜出李汝峤、佟元，交刑部治罪。李则曾在上书房行走，且曾任山东学政者也，尤为可惜。

十七日

早饭，拜客三处。入城，会客甚多。至戌初，客始退尽。早睡。

十八日

早，至陈岱云处早饭，未正散。拜客数处，戌初归。与筠仙围棋。

十九日

至湘潭馆送小岑行，送至彰义门外。酉初归寓，倦甚。晚饭后，何丹畦来，因与同至竹如处，久谈。得见散馆单：江国霖，馆元；同乡曾心斋，一等十二；陈竹伯，二等第三；徐云渠，三等第二。

廿日

在寓写寿屏，屡为客耽阁，且天气甚热，仅写二幅。酉正，至萃英堂送周默庵、韩臣、吴西桥殿试。夜与筠仙围棋。

廿一日

晏起。写寿屏六幅。会客三次，酉正完。戌初，写纨扇二柄。夜读文。

廿二日

晏起。饭后，出门拜客，酉正归。夜与筠仙围棋。

廿三日

晏起。拜客，至会馆早饭。旋拜数家，申正归，吃点心。复至镜海丈处，久谈，戌初归。夜，与筠仙围棋二局，头昏眼花，以后永戒不下棋也。

廿四日

晏起。饭后写小字，下雨，写至未刻止。雨甚。闻三鼎甲信。申初，与筠仙围棋，复蹈昨日之辙。

廿五日

黎明起，至太和殿下谢恩。归寓，黄正斋来，早饭。旋与黄鹤汀围棋，午正散。睡二时。申正下园，预备明日引见。

廿六日

黎明起，入内随班，至勤政殿引见，巳初下。直至郭观亭寓早饭，未正归寓。少息，至城外拜客，晡时归。夜早睡。

廿七日

晏起。饭后与筠仙对弈。旋写应酬字，甚少。下半天，因热甚，人不爽快，灯后早睡。

廿八日

早起，读书廿页。旋房闼不敬。饭后小睡。未初起，写应酬字甚多，至灯后毕。早睡。

廿九日

晏起。饭后至城外请客，晡时归寓。夜书扇一柄。

卅日

晏起。饭后，客来数起，未正散。写小字。晚饭后，天阴，会客一次。

五月

初一日

早起，阴雨。习字一百。饭后，与树堂议裱地舆图，因看渠手为裁翦熨贴。下人因事口角，余亦动气，因并遣去，心不快者一日。夜，何丹畦来，畅谈。

初二日

早起，尚为昨事心绪烦乱。饭后出门拜客。旋至易念园处晚饭，戌正归。夜，与筠仙、树堂谈。

初三日

早起。饭后习字一百。会客一次。写小楷、条幅、扇子甚多，至戌正完。夜早睡。

初四日

早起，习字一百。饭后会客五次。出门拜节，至戌初归。夜与树、筠两君谈。

初五日

早起，写李石梧道喜信一件。饭后，无所事，心如悬而不降者，知其不能定且静也久矣。未正，徐石泉来，与同围棋数局。石泉去而余头昏眼花，因戒永不下棋。誓曰：如再下棋，永绝书香也。夜与树、筠二君谈。写扇一柄。

初六日

早起，屏当琐事。剃头。旋至廖师处赴饮。申初，至湖广馆请乔见斋方伯，戌正归。夜，与树、筠谈。

初七日

早起，会客二次。旋请客一席，至申正散。小睡一时，起，写联幅。旋会客二次。夜写扇二柄。

初八日

早起，习字一百。旋邓云爻来，至戌初方去。竹如继来，亥初方去。

初九日

早起，习字一百。饭后遣人送信至会馆并曹星槎处。会客二次。下半天，送信一件，料理琐事。夜写字。

初十日

早出门，至首班臣处早饭。东头拜客数家。午正，至观音院请客，戌初归。与树堂、筠仙谈。

十一日

早，接家信。是日在家写信回家，自辰至酉尚未完。竹如来，谈至子初。客去，复写信。

十二日

早，仍写家信，至戌初毕。中间会客二次。夜写应酬字。

十三日

早，习字一百。会客数起。午正至会馆祭关帝，戌正归。夜与树、筠谈。

十四日

早，出门拜客，饭陈岱云处。旋又拜客。至文昌馆赴曾心斋饮约，戌正归。夜与树堂谈。

十五日

晏起。饭后剃头。旋下园子拜客数家，戌正归。夜，写〈扇〉二柄。饭后写扇三柄。

十六日

早起，习字一百。饭后，看黄山谷诗一本。下雨。酣睡。夜读杜诗。

十七日

早起，习字一百。饭后，为人圈批文字，至申正毕。小睡起，读杜诗。夜与树、筠谈。

十八日

早起，至翰林院教习到任，辰正归。饭后会客三次。旋出门拜客，戌正归。夜，早睡。

十九日

早起，习字一百。读《张杨园先生集》，圈三十余页。小睡。下园预备召见，宿河道厂。夜，大雨。

廿日

早起。寅初一刻，入宫门递奏折。卯正召见。大雨湿衣。午正，到家早饭。饭后小睡。会客三次。看《杨园先生集》三十余叶。

二十一日

晏起。饭后，作公主府门对四付。会客数次。旋写对十付。夜留啸山在寓。

廿二日

早起陪客，连次有客。早写对五付。客至，申初始毕。作对联五付。

廿三日

早起，写字。饭后，看书。王待聘妹夫来，又偕其从弟仕四同来。是日，与谈家事一日，知祖父近来衰老矣，何日得抽身去堂上问安数句为慰也？

廿四日

早起，待聘微不快。饭后，李劭青来、钱崙仙之弟来，商酌一切。下午办菜，为妹夫接风。下半天看书数十页。

廿五日

早起，出门拜客数家。至观音院请甲午同年，戌初归。夜与妹夫谈。

廿六日

早起，为崙仙批《星轺便览》，至辰正毕。巳正，周荇农来，留谈竟日。夜，下榻寓斋。是日陪客而已，无所事事。

廿七日

早起，读《杨园集》三十页。饭后，仍陪〈客〉，申初方归。下半天写字。夜与树、筠谈。

廿八日

早，读《杨园集》三十页。岱云来商酌周荇农对良久，申初始归。旋写字。夜与妹夫谈。

廿九日

早，读《杨园集》。午初小睡。会客二次。旋作诗二首。

六月

初一日

早，读《杨园集》。岱云来，与同至竹如处谈。归来，早饭。旋出城至文昌馆公宴，酉正归。夜与筠仙谈乾坤礼乐，体验身心之端。

初二日

晏起。旋出城至观音院赴宴，酉正归。夜请妹夫来，久谈家事。

初三日

早起读书。饭后出门，至陈岱云处。旋拜客数家，酉正归，饭晚。夜与筠仙谈。

初四日

早起，会客。饭后，午初小睡。旋会客二次。未正写对联，戌初至竹如处畅谈。

初五日

早起，写字。请客，未正客散。小睡，起，晚饭。夜，读《杨园集》三十页。

初六日

早起，会客。旋读《杨园集》五十页，习字一百。

初七日

早起，读《杨园集》。饭后会客。旋写字，读《杨园集》。写耦庚丈信，计六百字，夜深毕。

初八日

早起，至楞仙处送行。旋拜客数家。午初，至才盛馆，赴钟子宾席，酉初散。拜客三家，戌正归，倦甚。夜无所事。

初九日

早起，读书。饭后，写字。会客三次。岱云来久坐，留晚饭。去后，与树、筠二君畅谈，夜谈艺甚畅。

初十日

早起，读《杨园先生集》。饭后，写悬肘行书，未正毕。小睡。会客三次。夜写信四件。

十一日

早起，观金鳌玉及十汊海荷花。旋拜客数家，申正归。身子不爽快，早卧。

十二日

晏起，不甚爽快。饭后在筠仙房内坐。旋闻本日放差信。未初读《杨园集》。夜写字。

十三日

早起，读《杨园集》。饭后，写字。旋会客三次。复读《杨园集》。下半天，朱笑山来。夜为笑山看诗。

十四日

早起，为笑山看诗。饭后，竹如来，与谈吴子序兄弟王学之蔽。旋出门拜客，晚归。夜热，无所事事。

十五日

早起，为仓少平批《星轺便览》。旋会客三次。旋读《王荆公文集》第一本毕。

十六日

早起，读《荆公诗集》。上半天，会客三次。下半天，写对联，仓少平求代笔也。

十七日

早起，读《荆公集》。饭后读〔续〕少平对联，会客二次，与筠仙谈。下半天会客一次，写扇一柄。

十八日

早起，读《荆公集》。饭后会客三次。旋写对联颇多。为李笏生看诗二十余首。

十九日

早起，读《荆公集》五十叶。小睡。周杏农来，久陪。旋写扇一柄。下半天，筠仙归。留杏农宿，谈至二更。

廿日

早起，读《荆公集》。饭后，杏农去。仍读《荆公集》。小睡。起，写对联十余对。下半天写家书一页，未完。

廿一日

早起，出门拜客。旋至文昌馆，请仓少平、恽浚生至琉璃厂买书。遇雨，申正归。夜与树、筠谈。作诗二首。

廿二日

早起，至筠仙房谈。旋闻放差信，岱云仍不与焉，为嗟歔者久之。写对联、条幅颇多。读《荆公集》三十页。作诗一首。是日写家书，至夜方完。

廿三日

早起，剃头。饭后拟上国史馆，途遇岱云而还。与岱云谈一时许，仍出门拜客，酉正归。读《荆公集》三十页。

廿四日

早起，读《荆公集》三十页。旋写小条子一张、楷书扇二柄，写对数付。周默庵来寓，谈一天。

廿五日

早起，写信一付与少平。读《荆公集》三十页。写楷书长条一幅。小睡。写条幅六叶。夜写册叶一开。

廿六日

早起，上国史馆。拜客数家，申正归。写楷书条一幅。小睡。饭后，与树、筠长谈。夜，写册叶一。

廿七日

早起，送树堂、筠仙考教习。归来，读《荆公集》四十叶。旋写帐，因钱数不对，记忆一时许。旋写对联、条幅甚多，酉正毕。夜，作诗十余句。早睡。

廿八日

早起，作诗，巳正始毕。读《荆公集》五十页。黄鹤汀来，接次客来，陪至二更。树、筠考教习归，俱妥当。西垣在寓宿，久谈。

廿九日

早起，读《荆公集》三十页。旋会客数次。下半天写字。夜仍读《荆公集》。未正出门，至岱云处晚饭，戌正归。

卅日

早起，读《荆公集》三十页。饭后，朱啸山来，与久谈一切。旋会客数次。夜写家信，并正定县梁信。

七月

初一日

早起，陪啸山话。读《荆公集》廿页。饭后遣人看教习榜。旋客来甚多。午正，闻树堂、啸山取，而筠仙不与，甚忧虑。旋闻皆取，甚喜。申初出门拜客，至雨三处吊唁，酉正归。夜作诗一首。

初二日

早起，读《荆公集》数页。闲谈。饭后屡次会客，至酉正方散。啸山仍宿寓中。是日仅写对联五首。

初三日

早起，至庶常馆，系潘中堂大课。余以分教庶吉士，故亦早到。是日赋题《熟精文选理赋》，诗题《风定池莲自在香》。未正始散。城外拜客数家。热甚，早归，不能事事。

初四日

早起。饭后出门，拜客数家。季世兄到。是日，为张雨农之世兄完姻，故出门道喜，申正方归。热甚，不能事事。

初五日

早起。饭后出门，至张雨农家晚饭。因去得太早，在贺石农处久谈，戌初归寓。夜太热，仍不事事。

初六日

晏起。饭后热甚。三日在外应酬，本日仍昏倦之至。会客数次。日中小睡一次。绝无事事，耗废光阴，可惜也。

初七日

早起，读《王荆公集》三十叶，会客一次。未正，树堂、筠仙、啸山在金寓请客，客至晚方散。西垣在寓宿，丹畦二更方去。

初八日

早起，读《荆公集》三十页。岱云来，相对欷歔，渠境甚窘，竟不得差，殊难为情，久谈，至午正去。旋小睡。写楷条一张。读《荆公集》。申初出门，拜客二家。夜归，写字数纸。

初九日

早起，读《荆公集》三十页。习字一百。小睡。会客三次。晚饭后，筠仙归，与谈。夜改文二首。是日闻海秋病甚剧。

初十日

早起，读《荆公集》。闻海秋死，即至渠家吊唁。又拜客二家，申正归。与树堂、筠仙久谈。

十一日

早起，读《荆公集》。饭后出门拜客。下半天，饭陈萦翁处，戌正归。夜作字。

十二日

早起，习字一百。是日公请季世兄。余因微病不能去，在家为田敬堂作《策问》二首。会客二次。

十三日

早起，习字一百。敬堂来，又作《策问》一首。会客一次。写扇二。岱云久坐一天，巳正来，酉正去。

十四日

早，习字一百。巳初，与竹如出城，至伍生处看病。旋至周华甫家拜寿。又拜客数家，申正归。写挽联一，又写应酬字。

十五日

早，习字一百。饭后为敬堂将《策问》誊真，至申正誊完。写扇一。夜改文二首。

十六日

早，习字。饭后写扇一柄。李笏生来，久谈一天，又他客来甚多，始遇王子寿。酉正客方散。旋竹如、石泉来，更初方散。

十七日

早，习字一百。旋与竹如同去看伍生病。至雨三处陪吊。送岱云至渠寓，渠因留吃饭，戌初归。夜与树、筠谈。

十八日

早，习字一百。饭后小睡。徐石泉、贺石农来，因留晚饭，余陪客，仍写应酬字。酉正去。日来余耳鸣殊甚，不耐看书。

十九日

早，习字一百。饭后在筠仙房坐谈，写应酬字，看韩文。下半天，与筠仙同至竹如处谈。夜作祭海秋文八句。

廿日

早，习字一百。饭后，写家信，申初毕。复作祭文数句。竹如来邀，同至窦兰泉处。归，仍作祭文，至三更毕，尚未成。

廿一日

早，与竹如同至伍生处看病。旋至心斋处，渠丁内艰，为渠料理诸事。旋拜客数处。酉初归，足成祭文，算字画格。早睡。

廿二日

早，习字一百。饭后小睡。旋陈岱云来，久谈，申正方去。夜，筠仙归来，久谈。

廿三日

早，习字一百。与竹如同去看伍生病。旋至小珊处道喜。复至心斋处。拜客数处，酉初归。夜看诗。

廿四日

早，习字一百。旋写海秋祭文，未正毕。会客一次，甚久。复写对二付。夜，张楠皆来，久谈。

廿五日

早，至竹如处，与同至伍生寓看病。旋同至位西处，又至心斋处早饭。拜客数家，至段果山处晚饭，戌初归。习字一百。早睡。

廿六日

丑正起，下园，讲官引见，系骆籲门前辈得之，渠邀吃饭，申初归。下半天习字一百。夜早睡。

廿七日

早起，习字一百。辰刻出门，至才盛馆赴教习同年之请，申正散。拜客数家，酉正归。戌刻看书。

廿八日

早起，习字一百。辰刻，看《王荆公集》二十页。旋会客数〈次〉。是日为冯树堂之尊人生日，请陈岱云、徐石泉来吃饭。夜与石泉同走竹如处，看文数篇。

廿九日

早起，习字一百。旋看书三十页。写挂屏二幅，楷书。夜因筠仙在外归，共饮酒畅谈。

八月

初一日

早起，习字一百，旋看书二十页。陈岱云来，又他客来，久谈。旋至竟海丈处道喜，归。晚饭后，与树、筠谈。夜写信一封与谢吉人。早睡。写挂屏二幅。

初二日

早，陈季牧来，旋客来不止。作字一百。客至，未初方毕。看书二十页。申初写挂屏四幅、草屏四幅。饭后，吴竹如来，谈至戌正去。

初三日

四更起，至国子监陪祀。卯初上祭，太晏。旋至周荇农处，久谈。又拜客二家，归，早饭。复出门拜客，酉正归。夜作字一百，睡。

初四日

早起，竟海先生来。辰正出门，至心斋处陪吊。旋拜客三家，至岱云处晚饭，渠为夫人成主，晡时归。至竹如处久谈。归，临帖一百。

初五日

早起，临帖一百。饭后应酬数事。旋为果山作寿文，酉正方成。旋买《淳化阁帖》一部。夜写对联、条幅。

初六日

早起，遣人听宣。旋写字一百。饭后写帐。陈岱云来，久谈。至申正始去。下半天细思家训条例。夜抄家训百字，自誓以后非有大故，每日皆抄百字；倘有不抄，永绝书香。

初七日

早起，习字一百。读《王荆公集》廿页。饭后，出门拜客，申初归。小睡。晚饭后至竹如处。夜抄家训百余字。

初八日

早起，习字一百。客来。饭后读《荆公集》二十八页。会二客，谈良久。晚饭后写扇一，约小楷四百。徐石泉来久谈。旋抄家训二百余字。

初九日

早起，读《荆公集》卅页。日中临帖百字。旋写应酬字。下半天至竹如处。夜抄百余字。

初十日

早起，读《荆公集》二十叶。旋临帖百字。至文昌馆赴小山饮约，申正散。拜客三家，晚归。夜抄书百字。

十一日

早起，读《荆公集》三十叶。旋临帖百字，陈岱云来久谈。下半天无所事。夜抄书百余字。

十二日

早起，读《荆公集》二十余叶。旋临帖百字，写应酬字不少。夜抄书百余字。

十三日

早起，读《荆公集》二十余叶。旋临帖百字，邵蕙西来久谈。旋出门拜寿，拜客数家。归，何丹畦、徐石泉来，与同至竹如处。夜抄书百余字。

十四日

早起，读《荆公集》二十叶。旋临帖百字。出门拜节数家。江岷樵来，留吃便饭。下半天闲谈。夜抄书百字。

十五日

早起，读《荆公集》二十叶。旋写百字。朱啸山来，早饭。午正出门拜节，未正归。过节。夜抄书百字。

十六日

早起，读《荆公集》十余叶。镜丈来，谈一时余。早饭后，仍读书临帖。未正，至毛寄云处赴宴，晚归。夜抄书百字。

十七日

早起。读《荆公集》三十叶，是日读毕。临帖百字。旋拜客二家。是日家中请客，共六人。灯后，客始散尽，抄书百余字。

十八日

早起，读《后汉书》二十五叶。临帖百字。会客五次。张楠皆在此晚饭。夜抄书百余字。

十九日

早起，读《后汉书》二十余叶。会客三次。旋临帖百字，抄书百余字，作诗二首。

廿日

早起，读《后汉书》二十余页。会客二次。旋临帖百字。出门拜客数处。归，抄书百余字，作诗二首。

廿一日

早起，读《后汉书》二十余页。会客三次。旋出门拜客，至寄云处。夜归，临帖百字，抄书百余字。

廿二日

早起，读《后汉书》二十余页。会客五次。临帖百字。抄书百余字。作诗一首。共五首，命曰《秋怀》诗。

廿三日

早起，读《后汉书》二十余页。会客一次。写应酬字数件。临帖百字，抄书百余字。将诗写寄位西。

廿四日

早起，读《后汉书》二十余页。临帖百字。是日，请吴子朴兄弟便饭，又有何丹畦、易莲舫在坐。丹畦更初方散。抄书百余字。

廿五日

早起，读《后汉书》，仅数叶。即出门至岱云处早饭，饭后归。周荇农来此作竟日谈。又会他客三次。夜补读本日书廿余页，临帖百字，抄书百余字。

廿六日

早起，读《后汉书》。荇农早去。陈季牧来，便饭，巳刻去。旋会客三次。读书二十余页。临帖百字，抄书百余字。申刻与率五至岱云处晚饭，酉正归。夜与率五妹夫在上房置酒，痛谈家事，二更尽毕。

廿七日

早起，接家信甚多，祖父母、父母、叔父、诸弟、岳父、丹阁叔、陈本七各有信。读《后汉书》廿页。临帖百字，抄书百余字，巳刻毕。开率五回南诸物单，代为收拾行李、衣服，检点一切，至晡时方完。夜仍置酒与率五饮，渠明日即南归也。

廿八日

黎明起，早饭。至岱云处，送伊妻灵柩回南。卯正起行，送至东便门外。余妹夫率五亦同此粮船回南，会于东便门外。妹夫执手悲咽，有泪无言。渠本意为来考供事，将来图发迹。余以其才不足以仕宦，故不劝成之。渠以远来，一无所得，恐归无面见江东，又与我处久，不忍离，故不觉泣之悲也。未正归家，读《后汉书》二十叶，临帖百字。申正生一女儿，内人母子俱平安。旋抄书百余字。

廿九日

早起，读《后汉书》廿余叶，临帖百字。教儿子读书。日中，内人血气痛颇甚。旋抄书百余字。晡时，至竹如处畅谈。未正至艮峰、竟海两先生谈。夜在竹如处，二更方归。

卅日

早起，读《后汉书》二十页。教儿子读书。临帖百字。会客一次。旋内人血气痛弥甚，请竹如来开方。抄书百余字。

九月

初一日

早起，树堂自外归，略谈。读《后汉书》二十余页。会客五次。习字一百。抄书百余字。下半天作诗一首。旋至石泉处，谈至二更。

初二日

早起，至庶常馆大课，余以分教与焉。大教习文孔修，题《秋菊有佳色赋》，“大法小廉”，得“廉”字诗。日中归，读《后汉书》廿余页。习字百个，抄书百余字。旋作诗二首。

初三日

早起，读《后汉书》廿余叶。旋出门拜客六、七家，晡时归。夜习字百，抄书百余字，作诗一首。

初四日

早起，读《后汉书》二十余叶。日中会客三次。旋临帖百字，抄书百余字。下半天与徐石泉、树堂同至竹如处。

初五日

早起，读《后汉书》二十叶。旋会客三次。临帖百字，抄书百余字。申正至会馆拜客二处，归。夜与树堂小酌。

初六日

早起，至城外送汤海秋之灵柩南归，则已无及矣！早饭朱啸山处。旋拜客二家。归，读《后汉书》二十叶。会客一次。临帖百字，抄书百余字。夜看赋四篇，教习门生之作。

初七日

早起，读《后汉书》二十叶。习字一百，抄书百字。清理数目。会客一次，艮峰先生。夜作字不少。

初八日

早起，读《汉书》廿叶。是日，请教习门生吃饭，申正饭毕。旋临字一百，抄书百余字。夜与树、筠谈。

初九日

早起，读《后汉书》十余叶。朱啸山来。在余寓请客，即留啸山、云松宿。夜，客睡后，补看书，兼临帖、抄书。

初十日

早起，读《后汉书》，并陪客。饭后，啸山与树、筠出城听榜。西垣来，岱云来。读书廿叶毕。会客二次。临帖百字。抄书百字。丹畦来，久谈。

十一日

辰起，看榜，喜周荇农中南元。旋读书廿页。出门各处道喜，酉初归。夜习字一百，抄书百字。

十二日

早起，看《后汉书》二十页。会客六次。旋习字百个，抄书百余字。夜与树、筠谈。

十三日

早起，看《后汉书》二十页。会客六次。习字百个，抄书百余字。

十四日

早起，读《后汉书》二十页。会客一次。出门拜客。归，习字百个，抄书百余字。

十五日

早起，读《后汉书》二十页。邓七来辞行。万里远行，一无所得，颇为悯之，作五律三首送行。书二扇，一赠邓七，一寄香海也，酉初脱稿。夜习字百个，抄书百字。

十六日

早起，读《后汉书》二十页。西垣来。旋出门拜邓七。归，临帖百字，抄书百字。

十七日

早起，读《后汉书》二十页。会客四次。竹如来，谈甚久。夜临帖百字，抄书百余字。

十八日

早起，读《后汉书》十余页。旋出门拜客数家。至陈石山处道喜。归，复读《后汉》数页，是日读毕。习字百个，抄书百余字。

十九日

早起，看苏诗。因往时看有未过笔者数本，因续看数页。即至段果山处拜寿。归，看书十余页，习字百个，抄书百余字。

廿日

早起，看苏诗廿页。出门至刘佩泉处吊唁。归，会客五次，习字百个，抄书百余字。

廿一日

早起，看苏诗，午正毕。邓小耘来，久谈。渠明日出寓，留吃点心。晚习字百个，抄书百余字。

廿二日

早，看苏诗。周荇农来寓早饭。旋徐石泉来。读苏诗又十余页。习字百个，抄书百余字。

廿三日

早，看苏诗，未毕。出门拜客十余家。归，仍看诗十余页，习字百个，抄书百余字。

廿四日

早，看苏诗，未毕。巳正至会馆，武公车题名。酉正，进城。夜看十余页，习字百个，抄书百余字。

廿五日

早，看书数页。岱云来，因同早饭，旋同至易念园处。公请客，晚归。夜看书毕。习字百个，抄书百余字。

廿六日

早，看书。饭后出门拜客，至寄云处赴饮约。晚归，读诗十余页，习字百个，抄书百余字。

廿七日

早，看书二十余页。未初出门，至杜兰溪家晚饭，晚归。夜习字百个，抄书百余字。

廿八日

早起，看书廿余页。未初写挽联一对，送刘佩泉处。申正归，习字百个，抄书百余字。

廿九日

早起，看书廿余页。午正出门。同年中有得御史记名者，道喜数处。晚归，习字百个，抄书百余字。

十月

初一日

早起。三更，至太庙陪祀。黎明归，仍睡。晏起。会客五起。看书廿页。习字百个，抄书百余字。

初二日

早起，看书数页。至湘潭馆刘佩泉处陪吊。申初归，看书十余页，习字百个，抄书百余字。

初三日

早起，看书数页。唐竟丈来，余顷送古文二首，请竟丈批看。自送来也，老辈下不可及如此。是日会客甚多，白昼仅看书数页。夜看十余页，习字百个，抄书百余字。

初四日

早起，读书十数页，饭后又读十页。陈岱云来，因同至渠家。又至何家拜寿。又至吴兰如家吊丧。归，习字百个，抄书百余字。

初五日

早起，武殿试传胪，本去谢恩，至午门，未赶上，归。朱伯韩来久谈。旋赴周荇农饮约，酉初归。读书廿页，习字百个，抄书百余字。

初六日

早起，读书十余页。巳正出门拜客，酉正归。又看数页。夜习字百个，抄书百余字。是日写寿联一对，送杨年伯。

初七日

早起，读书十余页。饭后又读数页。至杨朴庵之年伯处拜寿。旋至刘月槎九爷处晚饭。习字百个，抄书百余字。夜作信三件。

初八日

早起，读书廿页，苏诗，是日看完。旋出门至钱颖兰处送行。又买物送左青士。归，习字百个，抄书百余字。

初九日

早起，读书二页。是日为父亲大人五十五寿辰，客来甚早。早面二席，晚饭一席。夜，西垣在寓宿。是夜始读《诗经大全》廿页，习字百个，抄书百余字。

初十日

早起，读《诗经》十余页。是日，出门谢寿，至晚方归。夜再看书十页，习字百个，抄书百余字。夜置酒。

十一日

早起。生日，树、筠二君衣冠相贺，不胜愧感。读书数页，即吃早面。旋又读十数页，习字百个，抄书百余字。

十二日

早起，读《诗经》十数页。是日拜客，又至史楼处久坐。晚归，习字百个，抄书百余字。

十三日

早起，读《诗经》十数页。出门拜客数家。下半天又读书数页，习字百个，抄书百余字。

十四日

早起，读《诗经》十数页，饭后又读数页。出门至东头谢寿数家。夜归，习字百个，抄书百余字。

十五日

早起。因树、筠去考金台书院，特办早去。陈岱云来，谈颇久。读《诗经》廿叶。习字百个，抄书百余字。

十六日

早起，看《诗经》。饭后，子寿来约。下半天仍来，晚饭。饭后已晚，不能出城矣，因留宿，畅谈至夜分。仍临帖百字，抄书百字。

十七日

早起，陪子寿早饭。饭后，客去。看《诗经》二十页，临帖百字，抄书百字。看朱伯韩诗，其诗所诣，在韩、白之间。

十八日

早起，读《诗经》廿叶。至才盛馆赴段果山饮约，酉初归。夜临帖百字，抄书百字。

十九日

早起，读《诗经》廿叶。临帖百字，抄书百字。作《题朱伯韩诗集后》诗五首。

二十日

早起，读《诗经》廿叶。临帖百字，抄书百字。作诗五首，即题《朱伯韩集》者。

二十一日

早起，读《诗经》廿叶。饭后，子寿使来，即将朱伯韩诗附去。又写家信寄去。又陪客甚多。下半天，竹如在寓饭。夜，王孝凤来，久谈。临帖百字，抄书百字。

廿二日

早起，读《诗经》廿叶。饭后王子寿来，久谈。旋会客数次。临帖百字，抄书百字。

廿三日

早起，读《诗经》二十叶。饭后会客。临帖百字，抄书百字。下半天为筠仙作山西寿文一首。

廿四日

早起，读《诗经》二十叶。饭后，写寿屏四幅，至二更方毕。临帖百字，抄书百字。

廿五日

早起，遣人送寿屏至裱店。看《诗经》廿页。临帖百字。抄书百字。是日会客二次。

廿六日

早起，读《诗经》廿叶，至申刻毕。早间，许信臣、江小帆来，谈甚久。夜临帖百字，抄书百字。

廿七日

早起，读《诗经》数叶。出门拜客，至朱伯韩处，与论诗颇畅。又拜客数家。晚归，接读《诗经》廿页，临帖百字，抄书百字。

廿八日

早起，读书数叶。朱伯韩来久谈。是日会客共八次，至酉方散。接读《诗》二十页。临帖百字，抄书百字。

廿九日

早起，读书十叶，至未正读完。出门，在城内拜客数家，归已晚。夜临帖百字，抄书百字。

卅日

早起，读书十叶，至未正读完。会客一次。临帖百字，抄书百字。

十一月

初一日

早起，读书十叶。旋至倭艮峰先生处拜寿，又至田敬堂处拜寿。至岱云处久坐，晚归。夜再读十叶，临帖百字，抄书百字。

初二日

早起，读书二十叶。会客五次。在家写挂屏二付，至灯上方毕。临帖百字，抄书百字。

初三日

恭逢母亲大人六十寿辰。早起，焚香，率妇子跪祝。旋客来，至晚方散。是日风大异常，夜去尽。读书二十叶，临帖百字，抄书百字。

初四日

早起，读《诗经》二十叶。旋会客三次。黄正斋在寓晚饭，晚方去。夜临帖百字，抄书百字。

初五日

早起，读《诗经》二十叶。拜客谢寿，共十九家，晚归。夜临帖百字，抄书百字。

初六日

早起，读《诗经》二十叶。会客数次。临帖百字，抄家训百字。

初七日

早起，读《诗经》二十页。仓少平来，久谈。临帖百字，抄书百字。

初八日

早起，读《诗经》二十页。拜客数家，晚归。临帖百字，抄书百字。

初九日

早起，读《诗经大全》二十页。饭后至岱云处拜寿，不在家。又拜客数家。至朱啸山处，晚饭归。夜临帖百字，抄书百字。

初十日

早起，读《诗经大全》二十页。饭后，写条幅及他字。下半天写字百个，抄书百字。

十一日

早起，读《诗经》二十页，饭后至巳正毕。出门拜客五家，申正归。习字百个，抄书百字。

十二日

早起，读《诗经》二十页，饭后至巳正毕。邵蕙西来，久谈。邹墨林来。下半天习字一百，抄书百字。

十三日

早起，读《诗经》二十页。饭后至善化馆请夏七兄，同去看钱老太太病。归，会客三次。夜习字一百，抄书百字。

十四日

早起，读《诗经》二十页。饭后会客二次。午正，写应酬字。下半天习字一百，抄书百字。

十五日

早起，读《诗经》二十叶。饭后会客二次，习字百个，抄书百字。

十六日

早起。是日，始批《归震川文集》二十页。饭后会客二次。拜客五家。夜抄书百字，习帖百字。

十七日

早起，批《震川集》三页。镜海丈来。又会客二次。旋再批《归集》二十叶。习字百个，抄书百字。

十八日

早起，读《震川集》二十余页。会客三次。汤桂生来。钱振伦崙仙、汤鹤书二君自四川差旋，在余家下轿，明早复命。故桂生在家谈一天。钱、汤二君傍晚始到。夜，送客睡后，复习字百个，抄书百字。三更客入内，余始睡。

十九日

早起，读《震川集》二十余页。会客五次，俱久谈者。夜，客去尽，习字百个，抄书百字。

二十日

早起，读《震川集》二十余页。会客一次。拜客三家，归已晚。夜习字百个，抄书百字。

二十一日

早起，读《震川集》二十页，至午初毕。会客二次。下半天习字百个，抄书百字。

二十二日

早起，读《震川集》二十余页。拜客二家，下半天归已晚。习字百个，抄书百字。

二十三日

早起，读《震川集》二十余页，午初毕。会客三次，甚久。习字百个，抄书百字。

二十四日

早起，读《震川集》六页。饭后，会客四次，谈良久。下半〈日〉复看十五页，二更毕。习字百个，抄书百字。

二十五日

早起，读《震川集》七页。饭后出城，拜客五家。归，看十五页，更初毕。习字百个，抄书百字。

二十六日

早起，读《震川集》数页。旋至城外赴熊秋白饮约，申正归。夜复看书十余页，习字百个，抄家训百字。

二十七日

早起，读《震川集》十页。饭后，又读十余页。会客二次。习字百个，抄书百字。

二十八日

早起，读《震川集》十页。会客一次。饭后出门，至孙志铭、李笏生处。归，曹西垣来，江岷樵来。夜读书十页，习字百个，抄书百字。

二十九日

为祖母大人七十八寿辰。早起，客来。是日风大异常。罗椒生来，久谈二时许。下半天客散，读《震川集》二十页，习字百个，抄书百字。

道光二十五年

提要

新春发笔；自是日起，月余内每日记《茶余偶谈》一则1.1　自是日起，连看韩诗十五天1.3　祖大人寿诞1.8　自是日起，日读《史记》若干页1.19　查地舆图东三省及西北、新疆诸省1.21　始知作字单钩之法1.24　自是日起，连日看《史记》2.2　自是日起，连记《过隙影》若干天；因家中客太密，自是日起，常至愿学堂义塾看书2.4　至庶常馆大课2.5　刻复试条规，分散各省举人2.12　送同乡复试2.26、2.27

正月

初一日

黎明后起，因眼痛不可风，故不入内朝贺，亦不敢早起。敬神后，即与树、筠两君行礼。儿子即于是日上学。吴世兄来，旋早饭。巳刻出门，〈至〉各老师处拜年，申正归。略翻杜诗看。夜饭后发笔，记《茶余偶谈》一则。

初二日

辰刻起，因眼痛不敢早起。记《茶余偶谈》一则。早饭后，不敢出门，会客四次。作五古一首，略明用功之所以然。下半天，树堂、筠仙归。夜与二君同饮酒。

初三日

辰刻起，眼痛少愈。陈岱云来此早饭。旋作《茶余偶谈》一则。会客三次。批韩诗二十叶。夜，早睡。

初四日

辰刻起，眼痛少愈。记日记，看韩诗。饭后，出门拜客，至傍晚归。夜，与树堂言志，更初始睡。记《茶余偶谈》一则。

初五日

辰刻起，眼痛大愈。看韩诗。邵蕙西来，早饭，久谈。筠仙、树堂归，又与之谈。又会客二次。江岷樵来，留与晚饭。客去后，记《茶余偶谈》一则。是日早作诗一首。

初六日

早起，读韩诗，清理拜客单。饭后出门。因下人糊涂，生气，自笑七情之易动也。拜客，至酉初归。夜记《茶余偶谈》一则。

初七日

早起，读韩诗数页。徐石泉来舍早饭。饭后，同赴竹如处。晚席在坐有唐镜丈、何丹畦，申正归。仍读韩诗。夜记《茶余偶谈》一则。石泉来寓宿。

初八日

辰起，恭逢祖大人寿诞。寓中来客数十位，至夜方歇。早面三席，晚饭一席。曹西垣、王少庚在寓歇宿。

初九日

早起，陪少庚谈。饭后，出门谢寿，共拜三十余家，酉正方归。夜看韩诗数页，记《茶余偶谈》一则。

初十日

早起，读韩诗。饭后，出门谢寿，兼至琉璃厂东门观庙市，申正归。夜，与筠仙久谈。

十一日

辰起，读韩诗。饭后出门拜年，至曹西垣处赴饮约。夜归，记《茶余偶谈》一则。

十二日

早起，读韩诗。饭后会客三次。又读诗数页。晚饭后，石泉来。夜，与树、筠久谈。

十三日

早起，读韩诗，饭后仍读，是日共读三十页。古诗读毕，仅律诗、联句未毕耳。晚饭后，黄麓西来，坐略久。旋同树、筠两弟至石泉兄处小饮，更初归。记《偶谈》一则。

十四日

早起，拜客。巳正至湖广馆团拜。早饭后，未正至文昌馆赴诸同年饮约，夜归。江岷樵来，久谈。接谢果堂先生信。记《偶谈》一则。

十五日

早起，读韩诗联句十六叶。至文昌馆团拜。申初后，至琉璃厂买书。归，江岷樵、徐石泉、邹柳溪在寓过灯节，吃酒行令。记《茶余偶谈》一则。

十六日

早起，读韩诗二十叶。会客，买高丽参，共耽阁二时许。记《茶余偶谈》一则。习字百个，抄书百字。写季世兄信一件。

十七日

早起，读韩诗二十页，记《茶余偶谈》一则，习字五十。赴陈岱云饮约，未正散。拜客三家，归已夜。习字五十，抄书百余字。写季仙九师信一件。

十八日

早起，读韩诗二十页毕，习字十余。饭后习百字毕，抄书百字，记《茶余偶谈》一则。申正出门拜客。归晚饭。写家信二封。

十九日

早起，读《史记》二十页。饭后，习字百个，抄书百字。写金字扇楷一柄。记《茶余偶谈》一则。写对联五付、条幅四付。晚饭后，客来，久坐。夜写李石梧信一件。

二十日

早起，读书二叶。朱伯韩来，久谈。饭后，读十七页。曹西垣来，徐石泉来。未正，至何子贞家赴饮约，灯后归。读书三叶，习字百个，抄书百字。记《茶余偶谈》一则。写吴甄甫师信一件。

二十一日

早起，习字百个，抄书百字，记《茶余偶谈》一则。饭后写谢果堂先生信，读《史记》十余页。因谱五帝三王世系，旋查地舆图东三省及西北、新疆诸境。晚饭后会客一次，写挂屏三幅。夜读《史记》。

二十二日

早起，习字百个，抄书百字，记《茶余偶谈》一则。饭后，写左青士信，未毕。严仙舫来，久谈二时许。客去，写左信毕。读《史记·周本纪》二十页。晚饭后与树、筠谈。

二十三日

早起，习字百个，抄书百字。饭后记《茶余偶谈》一则。黄麓西来，久坐。仍写信许吉师一件、对联二付、屏页六幅。陪麓西晚饭。夜因劳乏，懒看书，写金竺虔、何子敬信二件。

二十四日

早起，习字百个，记《茶余偶谈》一则。饭后，至毛寄云处拜寿。旋拜客四、五家，晚归。写常南陔信。二日内，心向作字，本日始知单钩之法；兼好读地图，无心看书。两日不读书，而精神疲乏如故。

二十五日

早起，读书十叶，习字一百。饭后，记《茶余偶谈》一则，记《过隙影》。写谢山益信一封、曾兴仁信一封。会客一次。下半天会客二次，杨砥皆及吴世兄。夜与树、筠同吃夜酒。

二十六日

早起。袁子潭来久谈。旋接耦庚先生信。饭后客来，络绎不绝，直陪至晚。旋至萃英堂拜客。归，习字百个，写周默庵信一件，记《茶余偶谈》一则。

二十七日

早起，写字百个，抄书百字，记《过隙影》，记《茶余偶谈》。饭后写复耦庚先生信。未正至湘潭馆赴李笏生饮约。夜写字一小幅，与树、筠久谈。

二十八日

早起，习字百个，抄书百字，记《茶余偶谈》，记《过隙影》。饭后，邵蕙西、朱伯韩来，久谈。又会客三次，至申正方散。写屏大楷二张。又写江岷樵寿屏一架，至更初毕。复徐世兄信一件。

二十九日

早起，习字百个，抄书百字。饭后记《茶余偶谈》，记《过隙影》。陈岱云来，江岷樵来。写金字楷扇二柄。客去，写挂屏四幅。黄矩吾二人来。夜至竹如处一谈，更初归。阅《四书》文，圈批二首。又久谈。写周介夫信一件。四更睡。

二月

初一日

早起，习字百个，抄书字。饭后客来三次。剃头。未初出门拜客。回家晚归。夜批改朋友文三首，写诗寄耦庚先生，记《茶余偶谈》一则。

初二日

早起，读《史记·秦本纪》二十四页。饭后，巳初毕。写字百个，抄书百字。写复郭雨三信一件。记《茶余偶谈》一则。会客三次。申正课毕。下半天无事。夜，何丹畦来，久谈。

初三日

早起，习字一百，记《过隙影》，记《茶余偶谈》。饭后抄书百字，写复李花潭信一件，圈《史记·周本纪》二十四页。至会馆拜文昌生日。归至愿学堂。夜看宋生赋四首。

初四日

早起，习字百个，记《茶余偶谈》。饭后，至东邻愿学堂义塾。因家中客来太密，故至彼看书，习静。看《史记》三十页，抄书百字。写复黄实甫一件。作五律诗一首。归，与树堂谈。下半天至镜海丈久谈，至灯后归。又作五律一首。

初五日

早起，至庶常馆。是日为庶吉士大课，题《二十四番花信风赋》。未正归。至愿学堂，习字百个，抄书百字。看《史记》八页。夜，看《史记》十二页。陪江岷樵吃酒，久谈。记《茶余偶谈》一则，记《过隙影》。

初六日

早起，习字一百，记《茶余偶谈》，记《过隙影》。饭后，竹如来久谈。旋同看邹柳溪病。未初至愿学堂，看《始皇本纪》二十页。夜，眼痛，早睡。

初七日

早起，至愿学堂，读《项羽（本）纪》廿叶。饭后，唐镜丈来久谈。又他客来，至下半天始去。习字百个，记《茶余偶谈》一则。

初八日

晏起，至愿学堂读《史》四页，归。早饭后又看七页。会客一次。出门拜客五家。至戴莲溪处公请黄矩卿夫子，晚归。郭翊臣来，夜小谈，至更初睡。

初九日

早起，至愿学堂读《高祖本纪》、《吕后本纪》，共廿二页。饭后会客一次。出门拜客七八家，晚归。记《茶余偶谈》一则。

初十日

早起，至愿学堂读《孝文本纪》、《孝景本纪》，共廿页。饭后，会岱云来，久谈。客去，又习字百个，记《茶余偶谈》一则，看江岷樵文一首，加圈批。下半天又读《孝武本纪》十三页。夜，写正月以来账目。

十一日

早起，至愿学堂读《年表》五十页。饭后，郑小山来，久谈。又彭筱房来。旋再至愿学堂。下半天，在城内拜客三家。夜早睡。

十二日

早起，刻复试规条千三百张。为举人复试者起见，找各朋友分散各省举人，至未初归。早饭朱啸山处。未正，至愿学堂读《高祖功臣侯表》，申〔申字衍〕酉正毕。夜集《离雄记》字，作《句曲洞铭》。

十三日

早起，至愿学堂读《史记》廿页。饭后记《茶余偶谈》，记《过隙影》。旋至彭筱房处，久谈，晚饭，酉正归。夜再集《离雄记》字，作《诸葛武侯赞》。

十四日

晏起。是日请客一席，辰正陪客，至未正止。读《史记》。又会客二次。又读《史》、《礼》、《乐书》，共十页。灯下，写对联共数副。

十五日

晏起。写对联数副。饭后客来。旋至愿学堂读《乐书》、《律书》。又作王荫之之母七十五寿序一首，酉正归。夜，翊臣复试出场，幸无错乱。更初，写对二副。

十六日

晏起。岱云来，久谈。饭后，有客耽阁。午正至愿学堂读《历书》、《律书》、《天官书》十页，申正归。黄恕皆、徐石泉在寓，留石泉夜饭。酉正，江岷樵来。夜未作事。

十七日

晏起。写字，楷书一幅。剃头。饭后至城外拜客五家，申初归。读《天官书》二十页，毕。

十八日

早起，读《史·封禅书》二十页。饭后至城外拜客。旋至会文堂赴饮约，申正归。又在内城拜客。彭筱房来寓，畅谈至四更。

十九日

早起，读《封禅书》八页。饭后，至江小帆处赴饮约，申正归。石泉在寓。请筱房吃饭，更初散。

二十日

早起，读《河渠书》、《平准书》，又读《吴太伯世家》。酉初散，夜早归。至萃英堂，与人闲谈，更初归睡。

二十一日

早起，至愿学堂读《齐太公世家》、《鲁世家》五叶。饭后，至城外拜客七家，更初归。江岷樵在寓，谈。

二十二日

早起，至愿学堂读《鲁世家》、《燕世家》、《管蔡世家》、《陈杞世家》，午初归家。会客三次，位西来久谈，至日昳始去。夜为李笏生圈文七首、诗十余首。

二十三日

早起，至愿学堂读《晋世家》。饭后至会馆湘潭馆。旋至曹颖生处赴席。下半天进城，又拜客二家。夜因眼痛，早睡。

二十四日

早起，在家读《史记》二十页。请同乡一席，酉刻散。夜有客来谈。

二十五日

早起，至愿学堂，读《史记》二十余页，饭后归。在家为江小帆作寿文一首，更初始毕。是日会客三次。

二十六日

早起，至愿学堂读《史记》十六页。饭后剃头。午正送同乡补复试者至园子，共四人，代为部署一切。

二十七日

寅正起。卯初，送复试者四人至宫门考试。于巳正归家，睡一会，起读《史》十余页。至萃英堂看邹柳溪病。

二十八日

早起，读《史记》十页。饭后至城外拜客数家。旋至朱伯韩处赴饮约，酉正至家。眼痛甚，吃药。

二十九日

早起，读《魏世家》。旋请客一席，申正散。下半天会客，与筠仙弟久谈。

咸丰元年
绵绵穆穆之室日记 (1)

提要

看《淮扬水利图说》，在刑部、礼部7.1　作《列朝大事表》，看《秋审册》7.2　温韩诗7.3　在朝房言事失言7.4　在湖广馆，陪唐鉴7.5　至贡院考翻译，论漕政7.6　子纪泽病，论知己改过7.7　至贡院，搜捡翻译，论为义理、词章、经济、考据之学7.8　看王荫云禁增租夺佃折7.9　觉有病，不快7.10　六卦之大象，最切于人7.11　作联语以自箴7.12　为庄牧亭之母写挽联7.13　论作文之道7.14　饶拱辰来访7.15　至庄牧亭处吊唁7.16　拜访饶拱辰7.17　作挽林则徐联7.18　王荫云、张裕钊等来访7.19　论人君兢兢业业之要7.20　看《秋审册》并摘由，论人主置臣之要7.21　听子纪泽讲《资治通鉴》，论治家教子7.22　在刑部会审鸦片烟案，回林则徐之子林镜帆信7.23　至苏赓堂处送奠分7.24　读《汉书.张骞传》7.25　刑部加班7.26　夜诵尚德《缓刑书》7.28　听子纪泽背《诗经》、讲《资治通鉴》7.30

至礼部祭韩文公8.1　看胡兴仁杂著，至长郡馆请人看风水8.2　至社稷坛侍仪8.4　论进德修业8.6　在贡院搜捡顺天乡试士子，夜改《更正圣容事宜折》8.8　观儿子《郭子仪单骑见回纥论》，笔颇健8.14　会客左宗植等8.16　会杨江，写罗泽南信，写家信，言不可帮垫亏空8.19　在唐鉴处代作谢恩折8.20　夜间功课有三8.21　天下之大事，宜考究者凡十四宗8.22　写江忠源等信8.24　作送唐鉴诗8.25　阅宗室复试卷8.26　至天坛视牲8.28　入内，谢赏石刻诗并刑部奏事闰8.5　在朝房说错一语闰8.7　作谢文节公卖卜砚诗闰8.13　致郭霈霖信，论河工闰8.17　看淮南鹾务新章闰8.19　广西警报，永安州失守闰8.20　至刑部，会军机大学士问番案闰8.24　改谢恩折，拟番案问条闰8.29　看《会典》盐法门9.4　作送李子彦诗9.7　至天安门秋审9.12　会潘祖荫，久谈9.19　凡经世之务宜讲求者，抄存以备缓急之用9.20　史可法为一代之伟人9.28　始悟昌黎诸文皆学《书经》9.29　至长郡馆看房10.3　作《朱慎甫文集序》10.4　写周忠介手札卷子10.10　写家信言贺家姻事，嫌庶出10.12　派充武乡试主考10.13　阅武生卷10.15　召见10.17　至刑部会审10.19　有人以朱批谕旨卖者10.21　拜访左宗植等10.23　读《陈胜传》10.26　批读袁漱六所辨《毛刻索隐》10.29

批读袁漱六所疑《史记索隐》11.1　至天坛行礼11.3　袁漱六大发狂言，甚为一畅11.4　思人之岁功不可欲速、不可助长11.9　至雍和宫直日11.11　看《淮南票盐新章》11.12　与刘星房书，论盐务11.15　上幸北海子浴兰轩，传班随侍11.17　读袁西台《南河编年纪要》11.20　龙威阁书贾来11.23　文秀堂书贾来11.24　与司官说话，有忿怒气象11.27　在礼部画慕陵地宫图11.30　看苏诗七古，圈出交抄12.3　思作《陈民间疾苦疏》，卒未动笔12.7　作《备陈民间疾苦疏》“银价太贵”一段12.8　作《陈民间疾苦疏》“盗贼、冤狱”二段12.9　作《备陈民间疾苦疏》“平银价、治盗贼”七行，同文堂看得宋版《广韵》，托张廉卿买归12.10　作《武乡试录序》，养心殿带引见，漱六买得宋版《广韵》归12.11　与同乡十人至东来馆早饭12.13　作《平银价疏》12.16　细看昨日所作折，会李鸿章12.17　呈递《民间疾苦疏》12.18　呈递《平银价疏》12.19　写家信云明年南归12.22　至恕皆处斗牌12.27　清理各项年账，写倭仁等信12.29　清理各处利银，至穆彰阿处12.30

七月

初一日　晴

打辫子。

看《淮扬水利图说》一卷，冯道立著。在坐假寐二刻。在刑部十刻，在礼部七刻，来回七刻。夜，摘题奏由一叶。听讲《鉴》三页，姚崇初相。在家会客二次。

四川屏山县雷沅既带枪，又带刀，其子雷潮富又另带一刀，杀死在伊营内割取包谷之大功弟雷沅照、雷沅明二人，又雷沅照之子雷潮僖亦被杀死。故杀亲属一家父子兄弟三命，本部去年拟以绞候，且援赧入于缓浃，是不可解，业已奉旨，无可如何！

初二日

作《列朝大事表》，看太祖、太宗、世宗三朝《大丧仪》。假寐二刻，静坐二刻。寅正入内加班，旋至刑部，合三时归。看《秋审册》五本。听讲《鉴》三叶，宋璟初相。拜客二家。傍晚，光伯来，久坐。

陈汤斩郅支单于之首，匡衡抑其功，仅得封关内侯。郝灵鉴得突厥默啜之首，宋璟抑其功，仅得授郎将。其后，汤以非罪而流，灵鉴以恸哭而死。宰相妨功疾能，人之不得伸其志者多矣。

初三日　晴

剃头。

看《圣祖大丧仪》一卷，温韩诗。未刻，倦甚，在坐睡片刻。至刑部一时，至礼部二刻，来往六刻。会客一次。傍晚，恕皆来，久坐。

庄子曰：“美，成在久。骤而见信于世者，其相信必不固。骤而得名于时者，其为名必过情。君子无赫赫之称，无骤著之美，犹四时之运渐成，岁功使人不觉，则人之相孚如桃李不言、下自成蹊矣。”

初四日　晴，热甚

早在朝房言一事，谓“无样子”失言，欲以口舌胜人，转为人所不服也。温《汉书》王尊传、盖宽饶传。静坐一刻，假寐片刻。礼部直〔值〕日，寅正入内。辰初至刑部，午正至家，凡三时半。夜听讲《鉴》三叶，宋璟致仕。会客二人，酉正，蕙西来，谈一时有余。

有盖宽饶、诸葛丰之劲节，必兼有山巨源、谢安石之雅量，于是乎言足以兴，默足以容。否则峣峣易缺，适足以取祸也。雅量虽由于性生，然亦恃学力以养之。惟以圣贤律己、躬自厚而薄责于人，则度量闳深矣。

初五日

温《汉书》孙宝、何益传，萧望之传。少坐片刻。看《秋审》五册，摘由一叶。听讲《鉴》三叶，李林甫同三品。在湖广馆，同乡诸君请陪竟海丈。又拜客三家，归，会客二次。

陕西司：于万青向薛满来重索欠钱口角，于万青先扑殴薛满来，接砍杀于万青，情近斗杀。本部以故杀论，七伤，越三日身死，究属遇赦之犯，似可宽其一线。

初六日　晴

是夜接家信，共三封。温《汉书》萧望之、冯奉世传。夜诵《治安策》。早至贡院，考翻译，录科搜捡，到得太晚。至周子佩家吊丧，请陆东渔、王孝凤、帅逸斋、舒伯鲁、郭世兄吃饭，客来未正，散则戌初矣。

裴耀卿置输场于河口。河口即汴水达于黄河之口也。南人舟运江淮之米，自汴以达河口。吴人不习河漕，便令输令〔此字疑衍〕于河口之仓而去，则吴人便矣。三门即砥柱山，在洛阳之东，地最险，不可行舟。耀卿于三门之东、西各置一仓，又凿山开车路十八里，以避三门之险。江淮之米既输于河口之仓矣，官为别雇舟，溯河漕至三门之东，视水可通，则径以舟过；三门水险，则由车路挽过三门，输入三门以西之太原仓，然后入渭以漕关中。自江淮至河口，自河口至三门，自三门入渭至长安，凡三次转搬乃得达也。

今天下之漕粮概用长运，漕至袁浦，黄高于清，则百端营谋，行灌塘渡舟之下策，虞黄倒污湖之巨患，种种敝坏，未知所底。故鄙意常欲行搬运之法，于袁浦置仓，杨庄各仓亦修葺之，分天下之漕艘半置河以南，半置河以北，每年各运两次。为河帅者，治河则不顾淮，治淮则不顾河，治运则不顾河、淮，庶犹易为力乎？

初七日　晴，傍夕微洒雨点

读《汉书》宣元六王传、张释之传。在坐。读书甚困，假寐片刻。复睡于坐间一时。辰初三刻至刑部，午正回家。夜摘由一纸。泽儿病。在家会客一次。夜至黄茀卿家，对弈二局。

知己之过失，即自为承认立地，改去毫无吝惜之心，此最难事。豪杰之所以为豪杰，圣贤之所以为圣贤，便是此等处。磊落过人，能透过此一关，寸心便异常安乐，省得多少胶葛，省得多少遮掩装饰丑态。

初八日　晴

温《汉书》冯唐汲郑传、贾山传。在坐。少睡片时。早至贡院，搜捡翻译，童生五百余人入场。拜客，陈颂南、刘宽夫，凡三家。会客三次。傍夕至亥正，写家信一件，第八号。

有义理之学，有词章之学，有经济之学，有考据之学。义理之学即《宋史》所谓“道学”也，在孔门为德行之科。词章之学在孔门为言语之科，经济之学在孔门为政事之科。考据之学即今世所谓“汉学”也，在孔门为文学之科。此四者阙一不可。

予于四者略涉津涯，天质鲁钝，万不能造其奥窔矣，惟取其尤要者而日日从事，庶以渐磨之久而渐有所开。义理之学，吾之从事者二书焉，曰“四子书”，曰《近思录》。词章之学，吾之从事者二书焉，曰“曾氏读古文钞”，曰“曾氏读诗钞”二书，皆尚未纂集成帙，然胸中已有成竹矣。经济之学，吾之从事者二书焉，曰《会典》，曰《皇朝经世文编》。考据之学，吾之从事者四书焉，曰《易经》，曰《诗经》，曰《史记》，曰《汉书》。此十种者，要须烂熟于心中。凡读他书，皆附于此十书，如室有基而丹雘附之，如木有根而枝叶附之，如鸡伏卵不稍歇而使冷，如蛾成垤不见异而思迁，其斯为有本之学乎！

初九日　早，大雨，下半天微雨

读《汉书》邹阳传、枚乘传。看王雁汀禁增粗〔租〕夺佃折。在坐，假寐片刻。寅正入内，搜捡复命。旋至刑部，午正归。看《秋审》五册。夜摘由一纸。会客三次。

初十日　晴

是日巳刻至夕，微雨。觉有病，不快。自未正至酉，在坐，睡。乏甚，因有病也。早，寅正入内，礼部加班。夜，摘由二叶，倩人代写。巳初至君梅、漱六家，巳正至湖广馆，同乡请陪镜丈。又至苏赓堂家吊丧。

湖北杜加玉殴杀胞叔杜善庆身死一案。杜加玉十五岁，因同弄工狗，误拳伤五岁之叔杜善庆，死后又移尸跑避，又装疯狡供。杜善庆之父历控各上司，并来京控。名分攸关。

十一日　晴

读《汉书》枚皋、路温舒传，田窦传。在坐，静坐一晌，又假寐片刻。早，礼部加班，巳初还家。看《秋审》五本，约个半时。会客二次：刘宽夫、周韩城。

“天行健，君子以自强不息；地势坤，君子以厚德载物”。《颐》：“君子以慎言语、节饮食。”《损》：“君子以惩忿窒欲。”《益》：“君子以见善则迁、有过则改。”《鼎》：“君子以正位凝命。”此六卦之《大象》，最切于人。《颐》以养身养德，《鼎》以养心养肾，尤为切要。

贵州林开发殴死大功堂弟一家林开芝、开若二命，又误杀旁人张添碧一命，拟缓，实不可解。

十二日　晴

读《汉书》灌夫、韩安国传。在坐，曲肱枕片刻。为庄牧亭同年之母作挽联。寅正入内，旋至刑部，未初回家。会客一次。夜张灵斋来，久坐。

坐右为联语以自箴云：“不为圣贤，便为禽兽；莫问收获，但问耕耘。”

十三日

读《汉书》景十三王传。在坐假寐，曲肱枕片刻。为庄牧亭之母写挽联，为云阶写扁。午初至礼部，约五刻，未刻下署。夜，摘由二叶。拜客六家，会四处。衡臣来，久坐。

十四日　晴

清《户部则例》付装。读景十三王传后二叶、《李广传》。夜，朗诵《李广传》。在坐，少睡。寅正入内，刑部直日，引见。巳正入署，午正到家。儿子病，四日未读书矣。杜兰溪来，久坐一时。又会客三次，皆久。

为文全在气盛，欲气盛，全在段落清。每段分束之际，似断不断，似咽非咽，似吞非吞，似吐非吐，古人无限妙境，难于领取。每段之处，似承非承，似提非提，似突非突，似纾非纾，古人无限妙用，亦难领取。

十五日　晴

读《汉书》李陵传、苏武传。曲肱而枕者二刻余。早至刑部，午初到家。江西饶拱辰来访，久谈一时。夜至蓉初处坐。作书复毛寄云，但起草。

十六日　晴

读《汉书·卫霍传》。夜诵匡衡一疏、刘向一疏。在位上卧半时。早至刑部，午初归。会客三次，至庄牧亭处吊奠。写寄云信，发观亭、晓枫、铁梅信。

十七日　晴

早，读《董仲舒传》，午初毕。午初至礼部，未初散。拜饶拱辰、徐玉丰，皆久谈，二时归。会客三次。

十八日　巳正雨

读《司马相如传》上半卷。在坐，小睡三刻。作少穆先生挽联，送饶拱辰联。写对联五付。早，入内，听宣。阅荫生卷。巳刻至刑部。拜客三家，会客二次。

奇辞大句，须得瑰玮飞腾之气，驱之以行。凡堆重处皆化为空虚，乃能为大篇，所谓气力有余于文之外也，否则气不能举其体矣。

十九日　晴

读《汉书·相如传》下卷前六叶。在坐，小睡片晌。丑正三〈刻〉入内御门。辰初至刑部，午初到家。王雁汀、孙驾航、钱子密、张廉卿来，共陪三个半时。

廿日　晴

读《相如传·大人赋》、《封禅书》。在坐，少睡一刻。早入内，礼部直日。午刻起，看《秋审册》五本。拜客，会一家。在家，会客三次。夜，至子佩处。

隋开皇之十二年，有司言府藏皆满，无所容，积于廊庑。曾不一纪，炀帝嗣位，东征高丽，南幸江都，遂致困穷。唐天宝之八载，金帛充牣，古今罕俦。曾不数年，禄山反叛，九庙焚毁，亦飞播迁，遂以大变。故国虽富，不足恃，独恃有人主兢兢业业之一心耳。

廿一日　晴

读公孙宏、卜式、兒宽传。在坐，少睡片刻。写挽联一付。未至衙门，看《秋审册》五本，摘由二页。早，会王静庵、邵蕙西，共二时余。午后，又会客三次。

李牧在赵，匈奴不侵。汲黯在朝，淮南寝谋。林甫为相，阁凤反。卢杞柄政，李怀光叛。反叛非其本心也，故人君慎置左右之臣，其益于人国者多矣。

廿二日　晴

读《司马迁传》，阅《朱慎甫文集》。夜温《天人策》。在坐，曲肱枕息片刻。早，刑部直日。入内，旋至刑部，巳正归。听儿讲《鉴》三叶：王忠嗣为朔方节度兼河东，与张仁愿并称。会客四次。夜，黄茀卿来谈。

治家贵严，严父常多孝子，不严则子弟之习气日就佚惰，而流弊不可胜言矣。故《易》曰：“威如吉，欲严而有威，必本于庄敬，不苟言，不苟笑。”故曰威如之吉，反身之谓也。

廿三日　晴，傍夕微雨

读《张汤传》。夜颂《治安策》。在坐，曲肱枕睡片刻。早，至刑部，会审鸦片烟案三十九人，午初归。听儿讲《鉴》三叶：章仇兼琼资杨钊入京。会客一次。回林镜帆信一件。

书味深者面自粹润，保养完者神自充足。此不可以伪为，必火候既到乃有此验。

廿四日　早间大雨，至未方息

读《杜周传》。夜诵贾山至言。午刻在坐，少睡，又至上房睡。是日因雨，未至衙门。听儿讲《鉴》三叶：王忠嗣获罪，哥舒翰力救。至苏赓堂处送奠分。

廿五日　晴

读《张骞传》。夜诵淮南王谏伐越书。杨子云谏不许，单于朝书。在坐，少睡片刻。辰初至刑部，午正二刻归。夜，摘由一叶。听讲《鉴》四叶：阁罗凤反。会客二次。

廿六日　晴

读《李广利传》、《武五子传》。夜诵《谏猎书》、《出师表》。在坐，睡片刻。寅正入内，刑部加班。旋至部，午初归。会客四次。拜客：孙苻卿、徐健堂二家。

廿七日　上半日小雨，傍夕雨绝大

读《武五子传》。夜诵刘歆《毁庙议》、刘向《救陈汤疏》。在坐，曲枕睡片刻。午刻至礼部，未初散。夜，摘由一叶。听儿讲《鉴》四叶：安禄山反。拜客三家。会客四次。

廿八日　晴　早间西北风起，大有秋气

读朱买臣、吾、邱、严、徐传。夜诵尚德《缓刑书》、罢珠崖对。在坐，睡三刻。礼部直日。寅正入内，旋至刑部，午正三刻归。看《秋审册》一本。听儿讲《鉴》四叶：杨国忠趣哥舒翰战败潼关。会客四次。

廿九日　晴

是日下半日，觉困乏甚，故夜未课子，未温文。读严、朱等传下半卷。日中在坐，少假寐，又至上房少睡，皆未成寐。早，至刑部，午初三〈刻〉到家。会客二次。夜至田敬堂家，坐一时许。

卅日　晴

午正二〈刻〉至未正在坐，少息。早，刑部直日。巳正至午正看《秋审册》四本。戌正二〈刻〉，听儿背《经》五叶：《关雎》至《桃夭》；讲《鉴》四叶：杜鸿渐劝肃宗即位灵武。拜沈墨庄。未正至文昌馆，吊郑六璧。申初，请客八位，至戌正乃散。

八月

初一日　晴

早间清理书籍。申初在坐，少息二刻许。巳初至礼部，祭韩文公，对题本。午初至刑部，申初到家。听背书五页：《兔罝》至《鹊巢》；讲《鉴》四页：广平王俶开元帅府。会客四次。位西与久香前辈，申初三〈刻〉来，酉正散。

盗虚名者有不测之祸，负隐慝者有不测之祸，怀忮心者有不测之祸。

初二日　晴

看胡恕堂杂箸二本，约七八十篇，签出十余处。午初至刑部，申初散。至长郡馆，请人看风水。夜，听背《经》：《采蘩》至《小星》；讲《鉴》四页：张良娣、李辅国谗杀建宁王倓。会客三次。回胡恕堂信二页，回陈竹伯信六页。

初三日　晴

撰对联，送曹西垣。写篆对一付。午初至刑部，申初散。夜，摘由一叶。申正至酉正，会客五次。早，拟回立夫先生信底稿，至巳正毕。

初四日　晴

是日，家中住客。曹西垣出京。丑正起，至社稷坛侍仪，卯正归，仍睡。夜，摘由三折。午初至江西馆，公请朱世叔，咏斋师之弟，申正三〈刻〉归。会客一次。早饭后，回岱云信四页、杨立亭一叶。

初五日

夜诵贾生、晁错文四首。日中，至上房，卧一时许。寅正入内，刑部加班，辰初二〈刻〉散。午初至刑部，未初二〈刻〉归。听儿讲《鉴》四页：郭子仪收复西京；背《经》四叶，至《绿衣》止。会客二次。

初六日　晴

阅《读礼通考》《顾命》一卷。夜诵晁错文。在坐，少睡一刻。寅正至内，礼部直日。夜，听背《诗经》五页，至《雄雉》止；讲《鉴》四页：李泌计迎上皇。张虚斋来，晚饭，邵位西来，二客共三时许。发李寄云信。

除却进德修业，乃是一无所恃，所谓把截四路头也。若不日日向上，则人非思责，身败名裂不旋踵而至矣，可不畏哉！

初七日　晴，热，夕转风

读《周大丧仪》一卷。涉猎《王右丞集》，阅杨涟、魏大中传。巳正三〈刻〉入署，未初归。背《诗经》五页，《简兮》止；听讲《鉴》四页：九节度师溃相州。会客一次，甚久。

颜泉明寻求姑姊妹及其子，而并收其父之部曲妻子，且敛袁履谦之衣衾厚薄与其父杲卿同。盛德之事，足以贯日月矣。

初八日　晴

是日，搜捡点进顺天乡试，士子共九千一百廿五名。卯初起，至贡院搜捡，午正散。夜，改《恭送圣容事宜折》。听背《诗经》五页，至《鄘·柏舟》止；讲《鉴》三页：李光弼河阳之捷。拜客二家，又至镜海丈处，饭漱六处，约三时许，未至酉。夜，会客二次。

初九日　晴

阅《汉魏六朝大丧仪》一卷。午正至未初，在坐，曲肱睡片时。寅正入内，复命。辰正至刑部，巳正归。看《秋审册》五本。听背《经》五叶，《》止；讲《鉴》三叶：郭子仪封王，知诸道行营，杀王元振。日，会客二次。夜，会客二次。

初十日　晴

阅《李太白集》，涉猎一过，“自赠”以下未细看。午初至礼部，未初散。听背《经》五叶，至“硕人敖敖”止；讲《鉴》三叶：代宗即位。会客三次。夜至位西处，久谈。与孙筱石信。

十一日　晴

在坐，曲肱枕睡片刻。写白绫书签十余个。卯初，赴贡院搜捡，午正二〈刻〉散，未正到家。拜客二家，酉初赴孙兰检招饮，亥正散。专人送信与宋湘宾。

十二日　巳刻雨，一日不止

酉初，在坐少息。写绫书签二十余个。寅正入内，刑部加班。旋至刑部，未正三刻散。在署甚久。背《经》五叶，《河广》止；讲《鉴》四页：吐蕃入长安，皇帝幸陕州，郭子仪收京。

十三日　晴

《朱子语类》钉本大薄，改作厚本，午、未刻以此耽阁。傍夕剃头。早，阅《唐大丧仪》半卷，巳正止。写白绫书签二十余个。会客三次。灯下写家信一件。

十四日　晴

是日下半天，身体微不爽快。礼部同寅惠尚书丰，于昨日仙逝，今日递遗折。早至贡院，三场搜捡，未初二刻归。观儿子《郭子仪单骑见回纥论》，笔颇健。会客三次。

十五日　晴

阅《李太白诗集》。写书签廿余个。早，入内复命。旋至刑部，午正散。摘由二叶。会客一次。夜步行至小南家一谈。回常南陔信。

十六日

二日来觉倦甚。本日晚饭后，与李子彦散步野外，更初始归。稍清理书籍。未初在上房少睡，不寐。早，刑部直日。旋至署，巳正散。会客四次，颇久：王敦敏，吴嘉洪，刘庠，左宗植，哈、赫二司员。

十七日

是日，宗室士子入场，亦应去搜捡，因人少，砖门无坐处，是以未到。早间，清理书籍，至午初毕。午初至礼部，未正归。会客四次，自未至酉。夜，宋湘宾来，自外就馆归。

十八日

夜，读古文《治河议讼》、《陈汤疏》及匡衡各篇。早，入内，宗室搜捡，复命，巳初归。午刻，看《秋审册》四本。听背《诗经》五叶，听讲《鉴》四叶。未初，夏云泽来，看儿子病，酉正始归。巳正，会一客。

十九日 (2) 　晴

是日晏起，将辰正矣。阅《唐大丧仪》数叶，辰正起，至巳正止。午初正，刑部归，至家已申初矣。各司回事颇多。夜，听背《诗经》五叶，讲《鉴》四叶。早，巳正，会刑部司员二次。酉初，会客一次。夜，会杨江。昏时，会衡匡。酉正，写复罗罗山信。亥刻，写家信，言帮垫亏空之不可。

二十日　晴

未初至申初一刻，在镜海丈处代作谢恩 (3) 。灯后，写对联七付。早，入内，刑部加班。带引见。巳正三刻散。午正至东华门唐镜海丈小寓，与何丹畦 (4) 。

廿一日　晴

申正剃头。辰正，读《唐大丧仪》数叶。夜，看太白诗。巳正二〈刻〉入刑部，旋至礼部，申初归。听背《诗经》五叶，讲《鉴》四叶。巳正，会客一次。酉初，会客一次。

料理官事，摘由备查，一也。圈点京报，二也。注解《缙绅》，三也。此三者，夜间之功课，亦留心，庶事之一端也。

廿二日　晴，下半日雨

夜，看太白诗。未初至申正，改张廉卿所代作《鼎甫先生行状》。早，入内，礼部奏事。夜，摘由各折。灯后，听背《诗经》五叶，讲《鉴》四叶。辰正三〈刻〉，雁汀来，未初去。

天下之大事，宜考究者凡十四宗，曰官制，曰财用，曰盐政，曰漕务，曰钱法，曰冠礼，曰昏礼，曰丧礼，曰祭礼，曰兵制，曰兵法，曰刑律，曰地舆，曰河渠，皆以本朝为主，而历溯前代之沿革本末，衷之以仁义，归之于易简。前世所袭误者，可以自我更之；前世所未及者，可以自我创之。其为苟且者，知将来之必教其至当者，知将来之必因，所谓虽百世可知也。

廿三日

早，读太白诗一卷。连日因身不耐劳，未敢读典礼书，恐用心过而癣疾发，故不阅《大丧仪》。巳正至刑部，未刻归。夜，听背《诗经》五叶，讲《鉴》四叶：元载诛。蕙西申初来，酉初去。

廿四日　晴

未初，在坐，曲肱枕睡半时。早，入内，刑部直日。旋至部，巳初散。听背《诗经》五叶，讲《鉴》三叶：杀刘晏。巳正至竹如处，午正归。申初，舒伯鲁来，畅谈一时半。自酉正至亥初，写朱伯韩、汪少逸、江岷樵信。

廿五日

夜，作送竟丈诗二首。巳正出门，午正到刑部，申正归。背《诗经》五叶，讲《鉴》三叶。早，竟海丈来，久坐。巳正至芸台先生处。申刻，会客一次。早将岷樵信写后二叶，毕。酉初刻，写刘星房信，封昨日各信。

廿六日　晴

作送竟海丈诗七首，巳正至酉初毕。写送竟海丈篆字扁对，又写七八付，亥初二〈刻〉毕。早，入内，听宣。阅宗室复试卷，巳正归。听背《诗经》五叶，《黄鸟》止；讲《鉴》三叶：李希烈称都元帅。刘仙石未初来，久坐一时许。又会客一人。

廿七日　晴

午正至刑部，申正散。早，至竟海丈处送行。巳正三〈刻〉，至漱六〈处〉早饭。酉初，拜一客。夜，过衡匡谈。

廿八日　晴

是日刑部加班。因视牲，不入内。早，读《唐祔庙仪》。巳正二〈刻〉，至天坛视牲。午正三〈刻〉，至礼部，申初散。午初，至会馆。酉初，会客二次。夜，袁漱六来，畅谈，至亥正散。

廿九日　晴

夜亥正雨。是日秋分。申正剃头。早饭后，巳正三〈刻〉至刑部，未初归。夜，摘由四件。早起，摘由四件。听背《经》五叶，讲《鉴》四叶。未、申之际，会客三次。

闰八月

初一日　晴

未正至申正，读袁西台所著《王营减坝说》，甚惬心。未初，在坐，曲肱枕睡二刻。早，礼部直日，入内。午正，敬堂来，久坐。申刻，又会二客。早，拜客二家。

初二日　晴

早，看《秋审册》三起。饭后至刑部，申初归。看《秋审》四本，傍夕毕。听背《经》五叶。早，沈俨伯来，久坐。夜，舒伯鲁来，久坐。

初三日　晴

未初，读《太白诗集》。夜，读《太白集》，共二卷。未正，在位，曲肱枕睡片刻。早，入内，刑部直日。旋至刑部，午正三〈刻〉归。听背《诗经》五叶，讲《鉴》三叶。申初，邵蕙西来。酉初，杨简侯来。

初四日　晴，日中热

早，阅《太白集》二卷。巳正二〈刻〉，入礼部。午正至龚文恭公家，赐奠。夜，摘由三折。背《经》六叶，《国风》毕；讲《鉴》四叶，韩滉入相，李晟收京。酉正，会客一次。

初五日　晴，夜微雨

夜，读《太白诗集》二卷。早，入内，谢赏石刻诗并刑部奏事。旋入署，午正归。听背《经》五叶，讲《鉴》二叶。午正，敬堂处久坐。未、申间，会客四次。

初六日　阴，微雨竟日

未刻，看《太白诗》，申正毕。在坐，曲肱枕片刻。酉初，少静坐。早，以刑部请处分，入内。旋至署，未初归。听背《经》五叶，讲《鉴》四叶。酉初，会客一次。

初七日　阴，下半天大风

读《太白诗集》二卷，自未至申正毕。夜仍读。在坐，睡一会，午正。未初，拟为《朱慎甫文集序》构思，未就。早，入内，刑部谢改为察议恩。听背《诗经》五叶，听讲《鉴》三叶：李泌保全马燧、李晟二功臣。日中，会客一次。夜，会客一次。

是日早，在朝房说错一语，悔之无及。

初八日　晴

酉初，剃头。仍看《太白诗》。午正至礼部，未正归。听背《经》五叶，讲《鉴》三叶。夜，王雁汀来，巳正三〈刻〉去。又会客二次。

初九日

是日，顺天写榜，听报，住吾家者吴镜云中，庞省山之兄中，李子□不中，为之惋惜。是日，王衡匡引见，以知县用。早，入内，礼部直日，巳初归。午末二时皆踌躇。礼部速议冒籍一事。夜，听背《诗经》五叶，讲《鉴》四叶。王衡匡、文印吾、夏云津来，久谈。李竹屋来，久谈。

初十日　晴

在车上看《庄子》二篇。午初至礼部，未正至刑部，酉初归。背《诗经》五叶，讲《鉴》四叶：阳城不肯相，裴延龄、张万福贺。早，兴化孝廉袁西台青绶来，蕙西来，巳正三〈刻〉去。下半日，会二客。

十一日　晴

夜，圈《庄子》二篇。早，刑部直日，入内。旋至刑部，午正归。夜，听背《经》五叶，《斯干》止；讲《鉴》三叶，命作《阳城论》。会客四次。夜，复吴晓堂春冈信。

十二日　晴

早，读《汉书·西域传》。饭后至礼部。听背《经》五叶，听讲《鉴》三叶。自未初至申正，拜客七八家。夜，会张尧民。早，会徐来峰。写家书一件，言诰封未领轴事。

十三日　晴

夜，作题谢文节公卖卜砚七古一首并写。早，礼部加班。午初至刑部，未初散。听背《经》五叶，讲《鉴》三叶。辰正至王雁汀处早饭。未初拜客，至申初到家。会客五次。

十四日　晴

早，读《汉书·西域传》。听背《经》五叶，讲《鉴》三叶。早饭后，至湖广馆，公请祁幼章。酉初归，会一客。夜，会一客。

十五日　晴

阅漕、河各考，在《漕运全书》中者，不知何人所撰，甚简要。早，入内，听宣。阅复试卷。未正至刑部。辰刻，拜客三家，至雁汀处早饭。申正至家，会客四次。

十六日　晴

阅《漕河考》。早，入内，礼部加班。背《经》五叶，讲《鉴》三叶。巳初，至袁午桥处，留吃早饭。会客四次。酉正，位西来，坐甚久。

十七日　晴

自未刻至酉初，为书与郭雨三，论河事。存稿。早，入内，礼部直日。巳初至刑部，点稿九十件。听背《经》五叶，讲《鉴》三叶。会客三次。夜，散步至子佩家。回郭雨三信。

十八日

早，写对联、条屏数件。午初至刑部，申初散。夜，摘由。背《经》五叶，讲《鉴》三叶。拜客三家。早，会二次客。下半天，会一次。

十九日

看淮南鹾务新章。早，刑部直日，巳初至刑部。听背《诗经》五叶，讲《鉴》三叶。辰正，至宝佩珩处。未、申间，会敬堂、墨庄、西园三客。夜，至位西处。归，东渔来，子正去。

二十日

是日，广西警报，永安州失守。午正及未正并夜，在坐间曲肱枕三次。早，入内，御门。刑部、礼部皆加班。背《诗经》五叶，讲《鉴》三叶。早，至竹如处、伯鲁处。酉初后，位西、久香、恕皆来，亥初去。日中，会一客。

廿一日　

昨日，皇上御门。早，看《汉书·西域传》。申正，在坐，曲肱枕片刻。午刻至刑部，未正散。早，会客二次。申刻，会客二次。

廿二日

早，看《西域传》四叶。巳初至刑部。是日，堂议秋审不苻各册，酉初始散。听背《经》五叶，讲《鉴》三叶。夜，至田敬堂处，商张定六事。

云南司：季麻二家被盗，钱四哇、钱五哇、张老哇三人窃去衣服。季麻六次早始觉，邀允邻人张定六等查捕。过五日后，张定六撞遇张老哇卖衣，认系季麻二衣服，即经拿获，同拉送究。钱四哇等在中途骂称欲杀害报复，张定六用柴火烧死钱四哇、钱五哇、张老哇三命。云南巡抚拟以情实，本部秋审处及同堂诸君皆拟以缓决。余以情太残忍拟实。在堂上商订良久，本日未定，至廿四日乃定。

廿三日

看《西域传》。早，刑部加班。旋至刑部，看稿，未初归。背《经》五叶，讲《鉴》三叶。会客：王孝凤、袁午桥二家。夜，至黄麓谿处，久谈。

廿四日

早，阅番案各奏底。饭后，至刑部，会军机大学士问番案，酉初归。背《经》五叶，讲《鉴》三叶。酉正，会帅逸斋。夜，会陆东渔，皆久谈，亥正二刻散。

廿五日

早，礼部直日，入内。辰、巳，拜客三家。午、未刻，会客三次。酉初，麓西来，子佩来，亥正去。

廿六日

早，细看番案卷宗。巳初至礼部，考军机，未正散。未正至会馆，为余枚臣处兑荻舟银事。旋至颂南处，酉初归。夜，会一客。夜，写信与陈季牧一件，与孙筱石二件，为荻舟银事。

廿七日

早，入内，刑部直日，待卓相国下来，问番事。旋至刑部，未正散。未正，至久香前辈处，晤雁翁，久谈。至萧汉翁处吊。酉初归，会客三次。

廿八日

夜，改谢恩折稿。早起，拟番案问条。午初至刑部，未正二刻散。背《经》五叶，讲《鉴》三叶：韩愈说王庭凑。申初，至丹畦处。旋至芸台先生处，酉正归。夜，麓西来，亥正去。

廿八日　雨寒甚

夜，看《西域传》，讽诵古文。早，写日记，并摘由。巳正至刑部，考军机。申初三〈刻〉归，办谢恩折。背《经》五叶，讲《鉴》三叶。早，会客一次。

九月

初一日　大风，寒甚

看《西域传》。早，入内，刑部加班。同乡谢豁免钱粮恩。辰正，与同乡上馆子。早饭，拜客六家，未正归。会客五次。

初二日

早，看《白太傅集》。午刻至刑部，申刻归。早、夜，摘由，料理官事。夜，背《经》五叶，讲《鉴》三叶。拜姚湘波，又拜客三家。傍夕，张海门来。

初三日

是日早间，闻王衡匡于昨夕四更无疾而死，不胜伤感，友朋中不可多得之人才也。午正至礼部，申初归。背《经》五叶，讲《鉴》三叶。早饭后，至衡匡庙内吊丧。早，会蒋誉侯。申刻，至漱六处，留吃晚饭，灯后归。早，接家信。

初四日

是日未刻，剃头。看《会典》盐法门，午刻至未初止。夜，写对联八付。未正，写楷书坐右铭横披。早，入内，礼部直日，巳刻归。背《诗经》五叶，讲《鉴》三叶。早，拜全小汀、书甫庵。晚，会雷西垣、黄麓西。夜，写家信二叶。

初五日

饭后，午初至刑部，申初归。早，会客三次。申初，至季师家拜寿，申正三〈刻〉到家。请黄麓西客一席。夜，至子佩处。早写家信五叶，申正写家信二叶，夜封好。

初六日

申正至酉初，倦甚，在上房睡。灯后作送李子彦诗，亥正止，成七古二十句。早，入内，刑部直日，带引见，未初一〈刻〉归。背《经》五叶，讲《鉴》三叶。申初，会季世兄，谈渠眷口途遇盗贼事。写信，问萧仲香事。

初七日

早，作送李子彦诗毕，共三百八字，巳正毕。申正，为子彦写扇。夜写三对。午正至刑部，画初七、初八稿，未毕，酉初归。背《经》五叶，讲《鉴》三叶。夜，会一客。又，袁漱六来，谈至二更尽去。

初八日

早，看律表。是日未至署。背《经》五叶，讲《鉴》三叶。早，至黄麓西处，为漱六送男庚，久谈。午初及申正，会三次客。未刻、申初，会客五家。是日，始拜蒋璞山信，佳士也。

初九日

早，看律表及名法指掌，欲另立一表，始写数行。夜，作萧汉溪之母挽联一付。午初至刑部，申正散。拜张海门，未晤。申正，李竹屋来，酉正同至恕皆处赴席，亥正归。

初十日

早间，清理书籍，至未正乃毕。饭后，写萧家挽联一付、余对四付、扇一把。自未刻至酉，摘题奏由。会客，李竹屋、汪醇卿四次。傍夕，麓西来，旋去。灯后，麓西、漱六来，子正去。

十一日

早，刑部加班，辰初散。午初至刑部。未初二〈刻〉至礼部，议冒籍案。辰正，拜春介轩。旋至李玉川处早饭，申初二〈刻〉归。王静庵来。申正，邵位西来，昏黑去。灯后，帅斋、陆东渔来，亥初去。

十二日

早，礼部直日，入内。旋至天安门秋审，上班，未正散。未正二〈刻〉归，见贺礼庚、夏云津，又会刘仙石、周韩城二次。夜，袁漱六来，言买《后汉书》事，夜深乃去。

十三日

是日，李子彦出京，至蔚州就婚，廿一日喜期。早，开四言韵文，应行颁给各处清单毕。辰正，至天安门朝审，上班，午正散。背《经》五叶，讲《鉴》三叶。早，会君梅。午正二〈刻〉至君梅处，未正归。傍夕，会汪醇卿、袁漱六。夜，会徐健堂。早，写刘午峰信。

十四日

早，入内，刑部直日，带引见，巳正毕。巳正，至阿大寇家公祭。旋至书少寇家赴席。归，拜可亭。芝房来，谈诗久。漱六夜来，亥初去。余会三客。

十五日　是日，微雨，甚寒

早，读律，抄律为表，至巳正止。酉初，仍抄律表。夜，诵杜五古。午初入署，申正归。日内，刑部稿多。夜，听背《经》五叶，讲《鉴》三叶：唐武宗没，宣宗嗣位。申正、酉初，会客二次。

唐宣宗之立，不能平于李德裕，至毛发为之洒淅。此与霍光骖乘而宣帝芒刺在背者何以异？功高震主，或不无自伐之容，公孙硕肤赤舄几几，此周公所以为大圣也。

十六日　天阴，颇寒

是日晏起，辰正矣。早，为律表课：杀卑幼。午初至署内，礼部，未正散。背《诗经》五叶，二《雅》毕；讲《鉴》三叶：宣宗与公孙绹谋宦官。未正至书店，少坐。旋拜童圭农、陆东渔，酉初归。

十七日

夜，补抄杀卑幼表。早，摘由七折，计一时许。午正至刑部，申初散。夜，背《周颂》五叶，讲《鉴》三叶。早，会一客。饭后，胜克斋来。申刻，至萧汉翁处吊。旋拜敬堂、韩城。归，漱六来。

十八日

夜，灯下打辫子。早，阅刑律：杀奸门。夜，读杜五古，朗诵。午初至刑部，申初散。背《诗经》五叶，讲《鉴》三叶。早，会易问斋。申初，拜客六家，皆未遇。申正归，晤袖石。酉刻，丁云墀。

十九日

未正起，阅刑律：人命、杀奸门，与指掌校对。早，入内，刑部加班。巳初至刑部。夜，摘由。背《诗经》五叶，讲《鉴》三叶。辰正，拜胜克斋，久谈。申刻，会潘伯寅，久谈。夜，东渔来，子正去。

二十日

近为书箱二个，中为抽屉十八。将凡经世之务宜讲求者，分为各屉，以便抄存各件纳于屉内，备缓急之用。是日未、申之际，清理各件。夜，诵《古文辞类纂》。早，入内，礼部直日，引见，午正归。背《经》五叶，讲《鉴》三叶。未正，周敬修先生来，谈一时有余。罗荣光来。

廿一日　

早，看《大清律》。申刻，摘由。背《经》五叶，讲《鉴》三叶。早饭后，位西来，以寉田所取闱墨见示。邵亨豫永顺、陈庆镛来。夜，恕皆来，饮酒，亥正散。

廿二日

早，入内，刑部直日，引见。午初至礼部，吃饭。未正至刑部，酉初散。夜，袁漱六来坐，戌正三〈刻〉去。酉刻，至云陔家拜寿。

廿三日　晴

早，入内，礼部直日。旋至刑部，申初散。申初，拜周敬修，酉初归。漱六来，旋至位西处赴饮，戌正归，漱六同来，亥初三〈刻〉去。

廿四日

早，看刑律：杀一家三人。午刻，摘由，自录。早饭后，会徐慎独、童华、宋志。未正，请客一棹，亥初散。

廿五日

饭后，至刑部，申刻归。背《诗经》四叶，是日《诗经》毕；讲《鉴》三叶。申刻，张廉卿来，贺礼耕来。夜，写家信，第十三号。

廿六日

是日，下半天雪。夜，读《书经》：《多士》、《无逸》、《顾命》等篇。早，刑部加班，礼部加班。旋至刑部，午初归。背《书经·尧典》六叶，讲《鉴》三叶。巳正，拜客三家。未正，会一客。傍夕，漱六来饭。

廿七日

是日早，闻谭云崧死。近日同乡留京公车何其多故，良可伤也。早，读《召诰》。早饭后，至刑部，旋至礼部，申正归。夜，背《书》。至舜格文祖止；讲《鉴》，至郑五伦相止。

廿八日

读《书·盘庚》。夜读韩文碑志。未正读《史道邻集》。未、申刻在坐，静坐，复假寐。早，入内，礼部直日，辰正三〈刻〉归。背《书经》五叶，讲《鉴》三叶：王行瑜、李茂贞、韩建三镇之乱。巳初，至厂肆看书。夕，至恕皆处，议会馆事。戌正，会一客。

孙高阳、史道邻皆极耐得苦，故能艰难驰驱，为一代之伟人。今已养成膏梁安逸之身，他日何以肩负得大事？

廿九日

是日晏起，辰正二刻矣。申正，剃头。读《书经》：《吕刑篇》、《多方篇》。午正至刑部，申初归。背《书》七叶，讲《鉴》三叶。夜，袁漱六来家，久坐，谈买书事。

二日内，始悟昌黎诸文皆学《书经》。

卅日

夜，读韩文。早，入内，刑部直日，礼部加班。申正、酉初，摘由。背《书经》五叶，讲《鉴》三叶。辰初二〈刻〉至全小汀家，公请恒仪亭，未正归。拜周敬修。归，会一客。傍夕，又会一客。

十月

初一日

早，读《西南夷传》、《南粤传》前三叶。夜，读韩文。早饭后，至刑部，未初散。申正归，摘由数折。背《书经》五叶，讲《史》三叶。未初，拜何子永、王吉云、易问斋。

初二日

夜，读韩文。早，至东华门彩棚，随从行礼。旋至齐化门外，送圣容。背《书经》八叶，讲《鉴》三叶。巳初，拜恒仪亭。午刻归，见王月帆。请周敬修晚饭。会客三次。灯后，芝房来坐。

初三日

是夜，打辫子。早，读《汉书·两粤传》。早饭后，至刑部，未初二〈刻〉散。夜，听背《书经》：《禹贡》至《甘誓》止；讲《鉴·后梁纪》。未正，至长郡馆，看房子利不利，酉初归。

初四日

早，作《朱慎甫文集序》，未初毕。夜，作《周忠介手札后》，亥正毕。背《经》五叶，讲《鉴》三叶。自未初至戊初，共会客十人，未断。

初五日

早，入内，刑部加班。旋至刑部，画稿，在署早饭。背《经》五叶，讲《鉴》三叶。午初，拜穆中堂、锡鹤汀、王子怀，申初归。

初六日

早，读《朝鲜传》。早饭后，至刑部，旋至礼部，申正散。听背《书经》五叶，讲《鉴》三叶。申正，至漱六处，言任吾事，因在彼晚饭。

初七日

早，自内归。读《元后传》。饭后读，午正毕。作对联三付，上半天在镜云房内作，一面陪客。早，入内，礼部直日，辰正归。晚饭后，夏云津、贺礼畊来，旋汪仙谦来，夜深始散。

初八日

早，读《王莽传》十三叶。早饭后，至刑部，画稿。背《书》：“太甲，威有一德”；讲《鉴》三叶。未正，下署。至书肆，旋至久香先生处贺喜，旋至袖石处赴席。

初九日

父亲大人六十二生日，因国制未满，祖大人之服亦未满，故未设宴。早，入内，刑部直日，旋至刑部早饭。自午正起，拜客九家。申刻，至久香前辈家赴席。

初十日

早，读《王莽传》，至午正，共二十三叶。写扇三把，皆书自作诗。写周忠介手札卷子。背《书·盘庚》二篇；讲《鉴》三叶：唐明宗。会客袁谨、徐资乾、苗夔三人。回东渔一片。

十一日

是日，四十一生日。晏起。昨夕宿外舍，未得酣眠。饭后，至刑部，会审，未正散。背《经》五叶，讲《鉴》三叶。申初，至厂肆，晤漱六。晚，至漱六处饭，夜深归。

十二日

日中剃头。饭后，至刑部，对折子。早，见吴福田、李寿廷。李竹屋来，久坐。会□心□。夜，会陈泰陛、贺修龄。夜，写家信，至三更毕，计九叶，言贺家姻事，嫌庶出。

十三日

是日，蒙恩派充武乡试主考，副主考为沈朗亭前辈兆霖。午初，由刑部入贡院。早，入内御门，在朝房早饭。是夜刻，默写武经题。未初，至贡院，与陈子嘉、王雁汀、沈朗亭谈。

十四日

在贡院。下半天，读《王莽传》第二卷。早，发题纸，送外廉。与朗亭前辈拟复命折底。巳、午刻，与内监试张祥音、内收掌徐宗勉、吴仲谈。夜，与朗亭谈。

十五日

在贡院。是日大雪，寒甚。阅武生卷共二百八十七卷，内直隶卷二百廿五本，中额百零八名，应打落卷百一十七本；汉军卷四十二本，中额四十二名，应打落卷三本 (5) ；满蒙卷十六本，中额十三，应打落卷三本；奉天卷四本，中额三名，应打落一本。既分看之后，乃与朗翁次第排比，开一清单，复将默经点句又填写名次。竭一日之力，至更初乃毕事。

十六日

在贡院。是日写榜，自巳初至酉正写毕。是日大风。拆榜，照写《题名录》一本。夜，二更发榜。府尹王雁汀、府丞陈子嘉在聚奎堂，颇得聚谈。

十七日

夜，是日复命，召见。早，由贡院入内复命，召见，午初归。背《书经》五叶，讲《鉴》三叶。未初，会夏阶平。下半天，会刑部官二次。夜，会周缦云。

十八日

早，入内，刑部加班，辰正散。日中摘由，灯下摘由。背《经》五叶，讲《鉴》三叶。早，拜吴竹如。自午正至酉正，共会客十三次，王子槐、邵位西等。

十九日　雪

早，读《王莽传》。午正至刑部，会审，张柳云、朱九山等，申正三刻散。夜，开单。背《书经》五叶，讲《鉴》三叶。

二十日　寒甚

早，仍开单，拟番案罪名。背《武成》、《洪范》，讲《鉴》三叶。巳初，早饭之后，会季君梅、武汝清。申正，拜丹溪。夜，朱久香来。

廿一日

未初刻，剃头。夜，朗诵杜诗。有人以朱批谕旨卖者。夜，阅二十叶。早，入内，刑部直日，旋至刑部，午初归。背《经》五叶，讲《鉴》三叶。讲七古诗，读之与儿听。自未正会客，至酉初止：雷西垣、沈朗亭、袁午桥。夜，张裕钊、黄恕皆来，戌正二〈刻〉去。

廿二日

早，读《王莽传》。夜，又读《莽传》，凡十叶。车上阅《左传》。午正至礼部，未正三〈刻〉散。背《书·旅獒》、《金縢》，讲《鉴》三叶：周世宗伐淮。又听背陶诗。巳正，拜客：敬堂、君梅。未正，吊陈俊臣。拜文任吾及它客，申正三刻散。

廿三日

读《王莽传》，毕。仍读叙传、《王命论》。早，入内，礼部直日。背《书经》五叶，讲《鉴》三叶。早，拜左景乔、舒伯鲁、夏阶平、汪醇卿等。未初二〈刻〉归，会陈杏仁。

廿四日

读《汉书·叙传》《幽通赋》。早饭后，至刑部，未正归。夜，摘由，共五件。夜，背《书经》五叶，讲《鉴》三叶。早，王静庵来，久坐。未正，会周士炳。夜，会李树人、邝炳星。

廿五日　早，风寒甚

读《汉书·叙传》“宾戏”及“叙汉书”至末，自午至申正毕。晚饭之前，静坐片刻。早，入内，刑部直日。旋至刑部。夜，背《书经》五叶，讲《鉴》三叶。未初，会二客。夜，至邵位西处，谈至亥初归。

廿六日

早，读《陈胜传》。饭后，至刑部，未正散。早饭后，会袁西台。未正，会鹭卿。归，会徐骥人。夜，袁漱六、陆东渔来，亥初二〈刻〉散去。

廿七日

早，读《项羽传》，未毕。午初，至刑部，申初散。背《经》五叶，讲《鉴》三叶。饭后，久香前辈来。申初，拜沈元泰。

廿八日

早，读《项羽传》、《三枿传》前二王。饭后，至礼部，坐颇久，申初散。申正，拜客四家：徐宗勉、王吉、云会。酉初，至孙兰检家赴席，亥正二〈刻〉归。

廿九日

戌刻，读漱六所辨《毛刻索隐》各条，以吾意批之。早起，至天坛接驾，午初还家。漱六未初来，位西未正来，两人辨史索隐。雁汀申初来。漱六灯后乃去。

十一月

初一日

是日酉初刻冬至。申正，使人至会馆，伐秸枝，迎生气也。早起，读袁漱六所疑《史记索隐》各条，逐条批明之。夜，又批，至亥正二刻毕。早饭后，至刑部，申初归。申正剃头后，钱子密来，漱六、恕皆来，戌正二刻去。

初二日

未刻，读《汉书·韩王信传》。申刻，读《会典·宗人府》十四页。申正，在坐，曲肱枕坐三刻。早，入内，刑部直日。旋至部。午初到家，灯后清折底。背《经》五叶，讲《鉴》三叶。早，自署归，拜客十家。未初，会二客。回余菱香信，自写一片。

凡事豫则立。本日下半天，因明日有天坛兴工监视行礼及制造神牌行礼等事，日内未经虑及，颇觉心中不定，惧致贻误，皆不豫之故也。

初三日

是日，母亲大人生日，早若办面，则恐客太多，下午预备男客、女客各一席。早至天坛，制造升配神牌行礼，皇穹宇兴工。行礼至巳初二〈刻〉散。巳正，至漱六家早饭，与同游厂肆一日。申正归，有客一席。

初四日

早，读《会典·内阁典》二十页。早饭后，至刑部。未正一刻，至礼部，申初三〈刻〉散。背《书经》，至《无逸》止；讲《鉴》三叶，至赵普罢相。夜，漱六来，大发狂言，甚为轩眉一畅。

初五日

看《会典·军机典》并《吏部典》，下半天又看，计四十余页。早，入内，刑部直日。旋至刑部，午初归。背《书经》五叶，讲《鉴》三叶。未刻以后，会三客。午初，拜光伯。

初六日

早，读《会典·吏部典》，夜仍读，共阅一本。背《书经》五叶，讲《鉴》三叶。谢寿一日，午刻至灯时始归。会张廉卿、文小南。

初七日

早，读《会典·吏部》，夜读古文。巳初早饭后，至刑部，会审。背《书经》五叶，讲《鉴》三叶。夜，写吕尧仙信、朱亮甫信。

初八日

晨起，写日记。申刻，剃头。早，看《会典》，夜读古文。早饭后，至刑部。未正，至礼部，申正散。夜，摘由。背《经》五叶，讲《鉴》三叶。写孔诚甫信、魏将侯信。

初九日

夜读古文，书识类及曾子固书。申初，伏案，静坐。早，入内，礼部。刑部加班，带引见，午正归。背《经》五叶，讲《鉴》三叶。徐来峰、陈筱帆、孟宜卿来。申正二〈刻〉，至松筠庵，赴雷西垣席。发贵州信四件。写陈谷堂信。

《类纂》所选书，说有不尽厌于意者，未知古人书牍何者最善。

是夜，思人之见信于朋友、见信于君父、见信于外人，皆丝毫不可勉强，犹四时之运渐推渐移而成。岁功自是不可欲速，不可助长。

初十日

是夜，接家信，潢弟在县城十月十一发。夜读古文。申正，在坐，闭目静坐。早饭后，至刑部、礼部，申刻归。背《经》五叶，讲《鉴》三叶。早，未起，竹屋已来，在此早饭。夜，写信一片与郑小山，又一片与林岵瞻。

十一日

申正，在位，静坐片刻。早，至雍和宫，礼部直日，巳正散。背《书经·顾命》，讲《鉴》三叶：寇准赞立真宗。午初，至王雁汀处便饭。旋拜客鹤田，又数家，申初归。夜，湘宾、东渔来，子初散。

十二日

昨早至雍和宫，又拜客太多、夜谈太久，乏甚。本日晚饭太饱，遂觉极度，身之脆弱如此。饭后，至刑部，会审，申初归。早，王静庵来。申初，漱六、寉田来。又会二客。漱六在此晚饭，戌初去。早，发河南信六件。

十三日

申初三〈刻〉，静坐二刻。早，入内，刑部直日。旋至刑部，午初归。未刻，会李士棻。申刻，打辫。酉初，赴誉侯席，戌正归。申正，写家信四叶。戌正至亥正，又写四叶。

十四日

早，细看《淮南票盐新章》。饭后，至刑部，未正散。早，会客一次。未正，拜久香前辈。是日，家中请客，申正来，亥初散。

十五日

早，思为刘星房书，论盐务，未属笔，夜间始为之，得千余字。早饭后，至刑部，申初归。背《经》五叶，讲《鉴》三叶。申刻，会客三次。

十六日

早，作与星房书。夜间又作，始毕，凡二千字。早饭后，至刑部，申初归。背《书经》五叶，讲《鉴》三叶。申刻，会客二次。

十七日

早，刑部加班。皇上幸北海子浴兰轩，传班，至午正归。未刻，会客三次。申刻，至徐来峰家赴饮，戌正归。

十八日

是日午刻，剃头。早，作同乡谢恩折，饭后午初毕。早，陆毅庵来，久谈。申刻，至湖广馆夏阶平席。夜，至漱六家，亥正归。发刘星房信。

十九日

申正，在位，静坐。早，入内，礼部直日，同乡谢恩。午正，至刑部，申初归。辰正，与同乡至东来馆饭，午正散。申正，至芝房处赴饮，亥初归。

廿日

午正至申正，读袁西台《南河编年纪要》。早，清理本月折底，摘由，至午正毕。早，会袁西台。饭后，会龙嗥臣。傍夕，会冯鲁川。夜，会袁漱六，子初去。申正，出门，拜二客。

廿一日

申正二〈刻〉至酉初，在位，静坐。早，入内，礼部。刑部加班。旋至刑部，午正归。背《左传杜注序》，讲《鉴》三叶。未正至申正，会客季君梅、夏云津。夜，写陈竹伯信、史士良信。

廿二日

早，看袁西台《南河编年》。夜，看包慎伯《中衢一勺》。早饭后，至刑部，旋至礼部，申初散。夜，背《左传》隐公起五叶，讲《鉴》三叶。拜客三家。

廿三日

夜间，龙威阁书贾客来，耽阁一时。早，看袁西台《南河编年》。作许吉师挽联及他联四对。午正起，写对八付。申刻，会孙苻翁。午初，会一客。酉初，请袁西台，饯行。陪：汪醇卿、边袖石。

廿四日

早间，文秀堂书贾来，耽阁。早，看廿六年各省议复户部议刘星方、朱树堂银钱折子。早饭后，至刑部，未正散。夜，摘由，至亥初二〈刻〉毕。背《左传》，至宋殇公卒止，讲《鉴》三叶。早，至袁西台处送行。又拜客二家。申刻，送客二家。归，会客三次。

廿五日

申初，圈出韩七古，交抄书人。又读山谷七古，是否入抄，细审之。申正至酉初，静坐半时。早，入内，刑部加班，带引见。未刻至申，会客三次。晚饭后，自至王子坚处。归，左景乔来，子初二〈刻〉散。

廿六日

早起，日已高矣。读《会典》五叶。饭后，至刑部，旋至礼部，考笔帖式。背《左传》五叶，讲《鉴》三叶。申刻，拜罗椒生，灯下归。

廿七日

是日未刻，剃头。阅包慎伯《中衢一勺》。午正，静坐片时。写对联、条幅七八件。夜，写篆字一叶。早，入内，礼部直日，早散。背《左传》五叶，令其重读一次，讲《鉴》三叶。早，拜客一家。申刻，至孔绣山处赴饮。

是日，与司官说话，有忿怒气象，甚不好。

窒欲常念思儿泪，惩忿当思属纩时。

廿八日

夜，写篆字五十个。早饭后，至刑部，未正归。戌正，阅奏稿。背《经》五叶，讲《鉴》三叶。申刻，请陶凫翁、姚湘坡五客，吃饭，戌初散。早，□生来，久坐。

廿九日

夜，阅户部抄出各银钱并用章程奏底。看《凌仲子集》。申初至酉初，在坐，小睡。未刻，写篆字八十个。早，入内，刑部直日。旋至刑部，午初归。夜，背《经》五叶，《左传·隐公》毕，讲《鉴》三叶。申刻，易光济来。

卅日

看盐法各书。夜，写篆字八十个。写彭雨苍之母挽联。午刻，至礼部，画慕陵地宫图。背《经》五叶，讲《鉴》三叶。申刻，至丹畦处，畅谈，酉初二〈刻〉归。早饭后，李士芸来。

十二月

初一日

早，看《会典·吏部》毕。作对一首，挽刘午峰之夫人。写对一首。饭较常早二刻，即入刑部，未初散。儿子讲《鉴》三叶与漱六听。未正，至东头拜孟寿廷、左瑶圃。酉初，钱应清来。夜，漱六来，亥正去。申正，写信与李子彦。亥正，写二片信与陈文泉、刘午崖。

初二日

午正、未初，读《汉书·韩信传》，仅四叶，而客来。未正，静坐片晌，客来。早，入内，刑部加班。旋至刑部，巳正归。背《左传》五叶，讲《鉴》三叶。未正，会陆东渔永顺。申正，会漱六、李春甫，漱六戌正归。

初三日

未刻，看苏诗七古，圈出题目，交抄书人。申正，静坐约半时。早，入内御门，礼部、刑部并加班。礼部带引见，午正一刻归。夜，背《左传》五叶，讲《鉴》三叶。申初，会徐嵩生、特亮二客，约五刻许。

初四日

早，看《汉书》五叶。早饭后，至刑部，京察，过堂，申初归。申初，至湖广馆。申正二〈刻〉至午桥家赴席，又至漱六家，亥初归。

初五日

夜，看古文三篇。早，礼部直日，辰正散。背《经》、《书》五叶，讲《鉴》三叶。早，拜舒伯鲁，又数家，未会，午初二〈刻〉归。申刻，会文秀郎郡环。夜，会张大柟，谈最久。

初六日

早，读《汉书》。早饭后，至刑部，拆封，申正散。申正，自署归。至西同文晤位西、漱六、廉卿，邀至家晚饭，亥初去。孙芝房来，久谈，亥正去。

初七日

是夜，思作《陈民间疾苦疏》，卒未动笔。早，入内，刑部直日。夜，背《经》五叶，讲《鉴》三叶。辰正，至童薇研处。旋至徐稼生处，午正三〈刻〉归。未、申，见客三次。

初八日

早，作《备陈民间疾苦疏》。下半天，作“银价太贵”一段，凡千余字。饭后，至刑部，未正归。早，刑部，汉京察一人来。陈光晫来，请题字。傍夕，李鸿裔来。

初九日

是日，作《陈民间疾苦疏》，成后“盗贼、冤狱”二段。早，张大柟来；夜，漱六来，各谈至二时之久，戌正去。余客均辞不见。

初十日

早间，为“平银价、治盗贼”疏，仅七行，未成，而客来。午初，上衙门，刑、礼二部倶去，申正归。夜，看明日各折底。背《经》五叶，讲《鉴》三叶。早间，光伯来。自署归，至同文堂，看得宋版《广韵》，托张廉卿买归。漱六来，夜深去。

十一日

是日，带引见。作《试录序》，写家信，甚疲乏。作《武乡试录序》。未刻起，亥初毕，尚未完。早，入内，礼、刑二部倶在。养心殿带引见，午正二刻归。日间，来客倶不会。傍夕，李春甫来。夜，漱六来，痛谈。买得宋版《广韵》。夜，亥初，写家信五叶。

十二日

早，作谢恩折，同乡豁免屯租也。又作《乡试录序》毕。巳正早饭，赶至礼部，京察，过堂，酉初归。夏阶平、胡光伯早来。夜，文任吾来。早，封家信。

十三日

是日，闻王堂前辈仙逝。早，入内，礼部直日。同乡谢恩。午正，至刑部，申初归。夜，背《经》五叶，讲《鉴》三叶。辰正，与同乡十人至东来馆早饭，申正，会客二次。

十四日

早，入内，刑部加班。旋至刑部，早归。背《经》五叶，讲《鉴》三叶。午刻，王雁汀来。未正二〈刻〉，至朱久香处赴席。夜，亥初归。

十五日

是日，由雍和宫归太晚，疲乏甚矣。打辫子。夜，检理银钱并用各案件。早，刑部直日。至雍和宫，旋至礼部，拆京察封，未正归。午初，至雁汀处。

十六日

作《平银价疏》，凡一日，约二千字。会蒋芳一次。礼部京察司员二次。王吉云一次。苗先露、张廉卿各一次。

十七日

早，细看昨日所作折子。背《经》五叶，讲《鉴》三叶。早，会潘伯寅、袁漱六。饭后，王雁汀来。旋至陈家题主，又拜数家客，申正归。会陈立、李少荃、帅逸斋，亥正去。

十八日

是日，呈递《民间疾苦疏》。早，入内，刑部加班。旋至刑部，未初归。下午，客〔此字疑衍〕会客二次。夜，漱六来，看景祐本《汉书》，亥正去。

十九日

是日，递《平银价疏》。早，入内，礼部加班。早，拜客：宋雪帆、季君梅数家，午正归。自未至申，会客七次。夜，恕皆来，亥正散。

廿日

夜，读《陆宣公集》二篇。饭后，至刑部，申正散。早，汪醇卿来，久谈，申正归。宋湘宾来，晚饭。夜，云津来，亥初散。

廿一日

是日封印。早，辰初，入礼部，封印。背《经》五叶，敬仲寿齐；讲《鉴》三叶：王荆公行青苗法。由署归，拜客二家，至漱六家早饭。自未初起，至酉初止，会客五次。

廿二日

是日未刻，打辫子。早，读《汉书》，仅二页，即有客来。夜，背《左传》五叶，讲《鉴》三叶。早，王溥、吕贤基、徐宗勉来。午正早饭。下半日，吴嘉洪来。夜，写家信，第十七号，内言明年要南归。

廿三日

早，读《汉书》英布等传。早饭后，至刑部，耽阁颇久，申正归。申正，至琉璃厂，与漱六、位西及伊君尧。灯后，上馆，戌正归。陆东渔亥初三〈刻〉来，子初去。戌正，写陈岱云信，凡四叶。

廿四日

早，入内，刑部加班。辰正，至顺天府。午正到家。未正，会二客。申正，请客一席，陪先生。未刻，写信，回曹西垣。夜，封岱云各信。

廿五日

早，入内，刑部加班，巳初三〈刻〉归。早归，会李玉泉。午刻早饭之后，会六客。灯下晚饭。未正、申初，写许世兄信、吴西乔信。又写二片信封。

廿六日

夜，作复余龙光信。早，入内，礼部加班，辰正下来。巳初，拜邹云阶，旋拜伊过羹，午正归。未正，至丹畦处赴席。写郭雨三信。又复河工各员三信，查方、李。

廿七日

作复吴子序书，作复周敬修书。夜，属文之后，倦甚。至恕皆处斗牌，亥正三〈刻〉归。日中，会客一次。发四川信六封，内有四封自写夹片：曹、胡、恩、顾。

廿八日

早，入内，礼部加班。早，拜陈项南、袁午桥、漱六。夜，至恕皆处晚饭。饭后，又看牌，至子初归。会客三次。写吴子序、刘星房信，又写向云舫信一片。发江苏四信，又发陕西四信，内自写三片。又写吴念园信。

廿九日

是日，在家清理各项年帐。会客一次。写首班臣、倭艮峰、冯展云信，发甘肃信、江西信。

卅日

早，写片，清各处利银。自午至申，静坐。连日写信，觉困甚。早饭后，至穆相处。旋至寉田处、子怀处。发书启代写信二封。

————————————————————

(1)  辑自台湾学生书局1965年影印版《湘乡曾氏文献》第六册。原名《绵绵穆穆之室日记》，时间起自咸丰元年七月初一日，止于咸丰二年六月十二日。该“日记”系以专门印制的簿册记载，每日九栏，前八栏依次刻印“读书”、“静坐”、“属文”、“作字”、“办公”、“课子”、“对客”、“回信”。第九栏刻印文字四行：“自戒惧而约之，以至于至静之中，无少偏倚，而其守不失，则极其中，而天地位此。绵绵者，由动以之静也。自谨独而精之，以至于应物之处，无少差谬，而无适不然，则极其和，而万物育此。穆穆者，由静以之动也。由静之动有神主之，由动之静有鬼司之，终始往来，一敬贯之。”其天头较宽，亦多写有文字。为方便排印，此次整理，将所有九栏的刻印文字均删去不排。惟一要说明的是，日记中常见到的诸如“讲《鉴》……”、“背《经》……”等文字，均记在“课子”一栏中，显然，“讲”、“背”的主体是曾氏年方十三四岁的儿子纪泽，而非其本人。特此提请注意。

(2)  本日“日记”，原件书“七月十九日”，此据本日所记内容改正。

(3)  此处因页面破损而致文字缺失。

(4)  此处因页面破损而致文字缺失。

(5)  此处疑有误，待考。

咸丰二年 (1)
绵绵穆穆之室日记

提要

刑部诸君疑有参劾刑部之言，平日不见信于人，遂招群疑众谤1.1　思诗选十八家、文选百篇1.2　自思于“忿、欲”二字皆大犯，以后每日分记心过、身过、口过1.3　作记过箴，清理十二月诸奏底1.4　至湖广馆赴左宗植席1.5　请西席，上馆1.6　作谢恩折1.7　至天坛接驾1.8　作《浪淘沙》五首，至天坛侍仪1.9　“忿、欲”二念皆大动，竟不能止1.12　韩文从杨、马得来，参以孔、孟，雄视千古1.16　读《贾谊传》1.22　奉命兼署吏部左侍郎1.24　带三、四、五品京堂引见，至吏部上任1.26　读《汉书·晁错传》1.30　带京察引见2.2　会龙皞臣2.7　拜穆中堂2.8　至厂肆看工部演龙车2.13　至天坛看牲2.16　邹汉勋来，畅谈2.18　随扈西陵2.19　秋澜途次，与瑞澄泉久谈2.21　至易州2.22　至慕陵侍班，迟误2.24

至慕陵行礼2.25　至慕陵行迁奠礼，至昌陵行释服礼、展祭文3.1　在慕陵起行回京3.2　到京3.5　改韩琦崇祀，林则徐、阮元崇祀三折3.8　闻太平军永安州溃围而出，杀四总兵、十七武官；丰北走埽、合龙复开之信3.11　儿子出街陷入沟泥，怒甚，痛责百余板3.15　去湖广馆请客3.21　至太庙演礼，请同乡公车二席3.25　阳牧云自湘到京，请册宝送入太庙3.27　看汉、唐、宋地舆图3.29　生第六女，会林昌彝3.30　至天坛侍班，至会馆题名4.1　读《纪效新书》5.1　至午门宣旨5.2　至地坛侍班5.3　会毛西垣、吴南屏5.8　自园中归来，受寒、热，不能起5.10　李鸿章、袁芳瑛来，坐最久5.14　读《尚书·康诰》，批书眉颇多，至圆明园考荫生5.18　会何秋涛5.24　作《题吴南屏诗后》5.27　作《栽竹诗》，至淀园直日5.28　选陆放翁诗二本5.29　作七律一首《夜过位西》6.3　至文昌馆拜寿、听戏6.4　至静明园加班6.6　至淀园直日6.11　放江西主考，作谢恩折、请假回籍片，至太和殿授节6.12

正月

初一日　晴

未、申间，久静坐。早，入内，行礼。今年尚在二十七月内，不升殿受贺，仅在乾清门外行礼。早，至各老师处拜年，共七家。

是日，因早间闻人言，刑部同堂诸君子疑我去年所上折有参劾刑部之言，心不怡者一日。以平日不见信于人，遂招此群疑众谤也。

初二日

读《吴王濞传》、《楚元王交传》、《刘德向歆传》，凡三十叶。午正，至刑部，未正归。拜袁漱六。在家，会客五次。

是日，思诗既选十八家矣，古文当选百篇，抄置案头，以为揣摩。因自为之记曰：为政十四门，为学十五书，抄文一百首，抄诗十八家。

初三日

未正，剃头。是日，于“忿、欲”二字皆大犯，自思殆不可以为人，何以谏君父乎？以后每日分记心过、身过、口过。早起，读《汉书·季布栾布传》。早饭后，李竹屋来，谭至未初去。申正，会袁午桥。酉初二〈刻〉，至帅逸斋处，亥正归。

治心之道，先去其毒。阳恶曰忿，阴恶曰欲。治身之道，必防其患。刚恶曰暴，柔恶曰慢。治口之道，二者交惕，曰慎言语，曰节饮食。凡此数端，其药维何。礼以居敬，乐以导和。阳刚之恶，和以宜之；阴柔之恶，敬以持之。饮食之过，敬以检之。言语之过，和以敛之。敬极肃肃，和维雍雍；绵绵穆穆，斯为德容。容在于外，实根于内；动静交养，睟面盎背。

初四日

早，读《高五王传》，至酉初毕。夜，读《古文辞类纂》。早起，为记过箴。清十二月诸奏底。会客五次，吴和甫、邵位西最久。

初五日

早，读《汉书·萧何传》。夜，读《古文》苏子瞻徐州奏。早饭后出门，拜客数十家。未正，至湖广馆，赴景乔席，戌正归。

初六日

是日，家中请西席，上馆。夜，读《古文》苏子瞻《上神宗书》一半。早，入内，礼部奏事，巳初归。早饭后，漱六来，约同逛厂肆，酉初归。家中请客，亥初散。

初七日

早，读《汉书·曹参传》。夜，读《上神宗书》、《代张方平书》。早饭后，作谢恩折，旋至刑部。背《左传》五叶，讲《鉴》三叶。未刻，拜邵位西，久坐，申正三刻归。夜，会李嗣元。

初八日

未、申之际，读《张良陈平传》。早，入内，同乡谢恩。巳刻，至东来馆，旋拜客数家。归，会客三次。酉初，至绂卿家赴席。

初九日

午正起，读《汉书·王陵周勃传》，酉初毕。早，至天坛接驾，侍班，午初归。自未至灯后，断续会客六人。夜，写家信一封。早睡，因明天祭天也。

初十日

申正至亥正，作《浪淘沙》五首。丑初，至天坛侍仪，天明归。复睡，巳初起。夜，听儿背《左传》五叶，讲《鉴》一叶。午、未间，会客三次。巳正，封家信并写仓少平、钟子宾、朱备三诸信发，午正毕。

十一日

夜，翻东坡词，细读。早，又作《浪淘沙》一首。早，将六词写送胡光伯处。饭后，至刑部，申初归。申初归，至光伯处，久坐，酉初归。

十二日

未正，剃头。早，读《绝妙好词》。日中，买《词综》，又看数十首。酉刻至夜，皆闭目静坐。早，入内，刑部加班，辰正三〈刻〉归。是日，会客二次。

是日，“忿、欲”二念皆大动，竟不能止，恐遂成内伤病矣。

二日内，因读辛、刘词，又大悟韩文之妙，实从子云、相如得来。

十三日

早间，又看《词综》及陈其年词。饭后，读《汉书·樊郦滕灌传》。午正，至礼部，申初散。夜，看升祔大事宜奏底。申初二〈刻〉，至舒伯鲁处赴饮，与漱六同车归。漱坐至亥初去。

十四日

是日，沈闷，身体若有不适者。翻《四库书目·词曲门》二本，看一过，至申刻毕。早饭后，至刑部，未正散。早，会夏云津。饭后，会客三次。夜，会陆东渔。

十五日

早，读传，《靳周传》，又读《张周赵任传》。早饭后，至刑部，未正散。未正，在内西城，拜客八九家。申正归，过节，薄具数肴。夜，至漱六处，谈至亥正归。

十六日

早，读《张周赵任传》毕。饭后，读《郦陆朱刘传》。夜，读《古文类纂·辞赋门》，又读《书经》数篇。夜，看刑部折底五件。背《经》五叶，讲《鉴》三叶。自午至申，会客四人，皆久坐。

二日内，觉于古人大有所得，乃悟韩文实从扬、马得来，而参以孔、孟之义理，所以雄视千古。

十七日

午初起，读《叔孙通传》、《淮南王父子传》。早，入内，刑部奏事，辰正散。巳初，拜会馆客，巳正二〈刻〉归。上半天，会沈锡庆、陈介璋。下半天，会一客。酉初，树堂到京，谈至子初。

十八日

是日，因树堂新到，陪之久坐，未读书。早，入内，礼部奏事。辰正二〈刻〉，至竹如处，巳正二〈刻〉归家。会客共五次，乏甚。夜，与树堂谈至子初。

十九日

酉初，会客。早，卯正起，读《衡山王传》、《蒯通伍江传》，至未正毕。又杂翻《书经》。申正，会客吕寉田，初，会李笔峰。

廿日

读《息太躬传》，至灯初毕。夜，读“书识类·中国策”四首。早入，礼部开印，巳正归。午初二〈刻〉，至王堂家，赐奠。儿在袁家赴饭，归已夜深矣。未正三〈刻〉，拜客数家，归已申正三〈刻〉矣。会客三次。

廿一日

是夜，与树堂闲谈，至子初，未读书。午初起，读《万石卫直传》、《文三王传》，至灯初毕。午正，静坐一刻。早，入内，刑部加班，辰正散。巳正至刑部。背《左传》五叶，讲《鉴》三叶。又与讲小学日程。巳初，拜宝佩珩。午正，位西来。未初，会二客，颇久。夜，会礼畊。

廿二日

早，读《贾谊传》。夜，读古文。早饭后，至刑部。未初，去礼部，申正始归。听背《经》五叶，讲《鉴》三叶。申正，拜客数家。归，会吴竹如、李嗣元，至灯下始去。

廿三日

是日，会客太多。读《贾谊传》。夜，读“书识类”四篇。早，入内，礼部直日，刑部加班。旋至刑部，巳初三〈刻〉散。巳正，至徐芸渠处，巳正三〈刻〉归。自午至酉，会客七次，瑞澄泉、孙省卿坐最久。夜，漱六来，以买得《玉篇》见示。

廿四日

是日申初，奉命兼署吏部左侍郎。灯下，剃头。午、未间，读《汉书·贾谊传》。夜，读古文“书识类”。夜，觉眼蒙，闭目静坐。申正，作谢署吏部左侍郎恩折。早，入内，礼部奏事，巳初散。巳初，至寉田处，巳正二〈刻〉归。自午至酉，会客四次。

廿五日

早，入内，具折谢恩，午初二〈刻〉归。会客六次，丹畦、椒生较久。早，拜廖老师，久谈。

廿六日

早，入内，带三、四、五品京堂引见。旋至吏部上任。周韩臣来，同吃早饭。会陈颂南、全小汀前辈。夜，恕皆来。

廿七日

辰刻，至吏部，过堂，点各衙门一、二、三等人员，申初散。申正，会胡光伯，算荻舟帐。旋至王吉云处赴席，亥正归。

廿八日

辰刻，至吏部，过堂，点各衙门二、三等人员。申初至礼部，酉初散。夜，清理明日具奏事件。傍夕，会张大柟、李嗣元。夜，会贺祥麟、陆东渔，子初散。

廿九日

是日，打辫子。早，入内，带引见，午初归。会恒春、袁甲三、潘祖荫、周玉麒。夜，至恕皆处坐。

卅日

读《汉书·晁错传》毕。早饭后，至吏部。旋至礼部，申正三〈刻〉归。夜，至恕皆处，少坐。

二月

初一日

夜，读《类纂·芜城赋》，朗诵“孟子好辨”章。早，入内，礼部直日，吏部带月选官，巳正三〈刻〉归。背《左传》五叶，讲《鉴》三叶：司马温公卒。前后陆续会客九人，自未刻起，至酉止。

初二日

早，入内，带京察引见，午正归。未刻，会客二次。夜，会贺祥麟。

初三日

早，入内，带京察引见，巳初散。巳刻，拜恽濬生。旋至会馆，祭文昌，未正归。会王正玺。夜，会熊运昇、李复生。

初四日

夜，朗诵《类纂》内古文数篇。早，入内，带京察引见。起刑部笔帖式，讫各衙门笔帖式。夜，背《书》五叶，讲《鉴》三叶。会客六次，内有柯钺。

初五日

早，入内，礼部加班，辰正散。巳正二〈刻〉，至吏部掣签，午正归。辰正，拜客：全小汀前辈，又一家。归，会客：陈乃滋、陆稼堂、周祖培。又会二客。夜，至梁笔珊处，久谈。

初六日

早，入内，带见老人班廿员，巳正二〈刻〉散。旋至礼部，午正归。背《经》五叶，讲《鉴》三叶。未正，至湖广馆，公请恽濬生，申正三〈刻〉散。拜客五家，会一家，酉正归。夜，会一客。

初七日

早，入内，吏部直日，带引见，辰正二〈刻〉散。听背《经》五叶，讲《鉴》三叶。巳初，拜罗椒生。巳正，至周楚台先生家赴席。归，会客五次。夜，会龙皞臣。

初八日

至吏部、礼部，申初归。与儿讲《纲鉴》，听背《经》五叶。申初，拜穆中堂。归，会客一次。

初九日

吏部直日，带引见，巳初归。会客六次，内有曹镜初，坐久。巳正，至漱六家吃早饭。

初十日

早饭后，至吏部，旋至礼部。归，申初。会客三次。

十一日

早，入内，吏部、礼部加班，巳下归。自午至未正，会客四次。申刻，请客一席。夜，亥初归。

十二日

早，入内，京察，复带引见，午刻归。会多山、江开。

十三日

饭后，至厂肆看工部演龙车，在书店耽阁。早，廷樾来见。后，会刘书年、明绪。夜，请邵位西、伊乐尧、二钱氏。

十四日

是日，写对联数付。早，入内，礼部带引见。旋至吏部，午初归。申刻，会周缦云、方少牧，久谈。

十五日

为沈念农写篆字二纸。寅正，入内御门，旋带引见。至吏部，午正归。未初，会客二次。

十六日

夜，打辫子。饭后，至天坛，看牲。旋至吏部、礼部，未正散。早，会方少牧，久谈。申初，拜周芝翁、朱久香。归，会客五次。

十七日

申刻，因眼蒙，在帐中少坐。早，入内，礼部直日，吏部加班，引见，巳正二〈刻〉散，子正归。未刻，会文秀、庞省山。夜，会漱六、东渔、恕皆、礼庚。

十八日

是日，在家料理一切随扈事宜。礼部加班。因眼蒙，注感冒字，未到班。饭后，罗芗皋、邹至堂来。申刻，邹叔绩来，均留晚饭。与叔绩畅谈。

十九日

是日午正，由家起行赴西陵。申初，至卢沟桥，少憩。酉正二〈刻〉，至黄新庄。早，入内，礼部加班。

是日，与下人期在长新店南口外支帐房住，下人不能，遂至黄新庄。怒下人之不守，饬令痛加申责，怒而不止。

二十日

是日午刻，皇上驻跸黄新庄。予与大众侍班，后仍拔营先行，夜宿半壁店，酉正二〈刻〉到。在帐房晚饭后，至廖钰夫师帐房坐。

廿一日

是日起甚晏，辰初二刻矣。皇上巳正三刻至半壁店。予侍班后仍前行，未至秋澜八里，在一小村扎帐房，申正三刻到。是日，与瑞澄泉礼侍、常太常寺同住。夜间，久谈始睡。

廿二日

是日，随扈上西陵，在秋澜途次。早起，饭后，行八里，至秋澜。皇上巳正到秋澜。侍班后仍前行，至易州城西门外扎帐房。

廿三日

是日，由易州，卯正起，早饭。辰初起行，至梁格庄，俟皇上到。侍班毕，仍前行，至慕陵南六里南沟扎帐房。傍夕，步行至陵，往返十余里。

廿四日

是日，在陵帐房，与瑞、常二君同食，久谈。夜，看《康诰》一篇，其能解者，用朱笔圈出。早，至慕陵侍班，迟误。

廿五日

在陵帐房。未初二刻，剃头。午正，乏甚，小睡。夜，至外散步。早，至慕陵行礼。旋至宫门听起，寅正二起，巳正二〈刻〉归。未正三〈刻〉，刘午峰、陈竹伯来，久谈，酉初二〈刻〉散。

廿六日

午刻，在帐房小睡，未正起。在帐房，作谢恩折一件。早，至慕陵行礼，巳初散。吏部奏事五件。晚饭后，登山。夜，至胜克斋帐房坐。

廿七日

读《酒诰》、《梓材》。午、未刻，极热。在帐房熟睡。早，至慕陵行礼。旋侍班，巳初二〈刻〉归。日中，葛耦生来谈，旋又送菜来。夜，至刘午峰处，久谈。

廿八日

是日，热极。与常远峰、瑞澄泉对弈三局。早，至慕陵行礼。夜，至陈竹伯帐房，久谈。

廿九日　热极

是日，与常远峰对弈二局。早，至慕陵行礼，辰初归。是日午正，湘公来，痛谈，至酉初去。早，拜葛耦生。

三月

初一日

是日，奇热。下半天，剃头。早，至慕陵行迁奠礼，捧册入庐殿，安奉毕。至昌陵行释服礼，展祭文。午正，回帐房。

初二日

寅正，在慕陵起行，卯正到梁格庄。皇上于辰初到。予听起毕，仍起行，申初行，至戌初乃至秋澜。夜，大风。丑初起，至慕陵行祭后土礼，旋虞祭，陪祀毕。

初三日

皇上于午初至秋澜行宫。予于未初自秋澜起行，酉正至半壁店。夜，与温明叔前辈久谈。

初四日

皇上于巳正至半壁店。余于午正二〈刻〉自半壁店起，半途中伙。酉正二〈刻〉至黄新庄。风大异常，咫尺不见人面。是夕，奴子通夜不睡。

初五日

皇上于午初到黄新庄。昨夕，风大无比。是日，神牌至黄新庄之先，黄幄至撕破。临乃整理完好。予于未初自黄新庄起行，酉正到京。风大，不见人。

初六日

是日，新自外归。与树堂诸人谈，未作事。日，会客二次。夜，会袁漱六。复岱云信一件，渠专足来京也。

初七日

是日傍夕，剃头。看《尚书》后案。早，至太庙。是日，行升祔礼。辰初二〈刻〉行礼，至巳初毕。旋至奉先殿，午初归。会客四次，沈俨伯、黄吟台坐最久。

初八日

读《汉学商兑》，读新刻《方望溪集》。申刻，乏甚，在坐假寐。旋至内，眠一觉。早，入内，吏部直日，同乡谢恩。太和门颁诏。旋至礼部接诏。改韩琦崇祀，林则徐、阮元崇祀三折，午初归。日中，会客二次。傍夕，至邵位西处，亥正归。

初九日

早饭后，至吏部，旋至礼部，申初散。自早至夜，共会客九次，倦。

初十日

早，入内，礼部直日，辰初三〈刻〉散。夜，课儿背《左传》，甚生。辰正二〈刻〉，至竹如处。午初归，会客二次。

十一日

是日，闻广西省永安州贼溃围而出，杀四总兵、十七武官之信。又闻丰北走埽、合龙复开之信。早，至贡院，二场搜检，午初毕。午刻，至瑞澄泉处，未正三〈刻〉归。下半天，袁午桥来，久 (2) 。邵位西、毛寄云来。

十二日

早，入内，复命，旋至吏部。夜，课背《左传》，生，甚可忧。巳初，拜寄云，午初归。未正，复出门拜客，会三家。未初，会客二次。是日，接到家信。

十三日

早，入内，吏部带引见。夜，背《左传》，生甚。会客一次。

十四日

早，至贡院，搜检，巳正二〈刻〉散。旋至吏、礼二部，未初散。课儿背书五叶，皆生甚。未刻，至漱六处。归，会客：江开、高偓。袁甲三至，酉正二〈刻〉毕。夜，将家信写毕。

十五日

未正，倦甚，至卧内睡三刻。早，入内，礼部加班，巳正归。申初，因儿子出街外，陷入沟泥内，怒甚，痛责百余板。是夕，心不快。夜，课其温书。巳初，拜雷西垣。午刻，会二客。巳刻，封发家信，又发钟子宾信一件。

十六日

早，入内，吏部直日，带引见，午初归。树堂、任吾、镜云三人自小庙回，畅谈。会客三次。傍夕，漱六来，亥初二〈刻〉去。

十七日

早饭后，至礼部，午正散。早，见客三次，饭后见一次。未初，拜会馆诸客数十人，灯后归，又会一客。

十八日

早，入内，礼部直日。夜，课儿背《左传》，生甚。辰正，拜吴竹如，午初二〈刻〉归。自未至酉正，见客九次。夜，曹耀湘宿此。

十九日

巳正，至吏部，旋至礼部，未正散。夜，课儿背书，生甚，守读半时许。早，见客二次。早饭后，见客一次。未正，拜客十余处。酉初归，会客二次。

廿日

未刻，偶翻《明史》：《严嵩传》、《杨廷和传》，阅一编。早，入内，吏部带引见，午初归。申、酉二时，会客五次。夜，黄恕皆来。去后，帅逸斋来，子初去。

廿一日

早饭后，拜客五家。旋至湖广馆请客。酉初三〈刻〉归后，会客四次。江开夜来，坐最久。

廿二日

夜，观林芗溪所作《诗话》。早，入内，奏事，旋至吏部。巳初，拜客三家，午初二〈刻〉归。酉初，至敬堂处，同请客。午、未、申，会客七人。

廿三日

饭后，至吏部，旋至礼部，申刻归。早，会四客。申、酉刻，会客五次。晚饭后，复会三客。

廿四日

早，入内，御门侍班，带引见。旋至吏部，酉正去，未初归。

廿五日

早，阅林芗溪《诗话》。巳初，至长安门内掣签。旋至太庙演礼，未正归。早，会客一次。未正，会客一次。申刻，请同乡公车二席，亥正散。

廿六日

早，阅舒伯鲁古文。早，见一客。饭后，会何雨人。午初，至惠王府，赐奠。申刻，至龙树寺赴席。灯后，江开来，久坐。

廿七日

是日申刻，阳牧云自南中来，到京。午刻，看舒伯鲁古文。未刻，在坐，倦甚，假寐。是日子刻，至造办处请册宝，送入太庙，至辰初一〈刻〉归。申刻，家中请客：戴存庄、林芗溪辈，至子正散。

廿八日

早，看戴存庄古文。早饭后，至吏部，旋至礼部。申刻，自署归。拜邓湘圃，又拜一家。申正到家后，会客五次，皆久，亥正散。上半日，会客三次。

廿九日

申、酉二时，看汉、唐、宋地舆图。夜，看戴存庄古文。写对三付。会客六次：绵宜、陆应谷等。早，袁午桥来，坐甚久。

三十日

是日酉刻，生第六女。起，料理琐事。日中，亦料理产后药件。饭后，看《戴存庄文集》。夜，读各家诗。早，入内，礼部加班，辰正散。未、申，清二、三月折底。辰正，拜客二家。午刻，会客一次。酉刻，写日记。戌刻，会二客，林昌彝久。

四月 (3)

初一日

早，至天坛侍班，巳初散。巳正至家，王雁汀、朱久香同来，午初三〈刻〉去。午正二〈刻〉，至会馆题名，酉正二〈刻〉归。

五月

初一日

早，读《庄子》十六叶。夜，读《纪效新书》十八叶，诵太白七古四章。早饭后，至礼部。是日，儿子牙痛，未上书房。未刻，自礼部归，拜客四家，在敬堂处久坐。归，会客三次。樾乔坐最久，自申至酉。

初二日

下半日，大雨。早，读《纪效新书》八叶。未刻，读《庄子》十余叶。又读《纪效新书》十叶。辰初，至午门宣旨。旋拜客数家，午初二刻归。会客，刘仙石、李赉予、张灿斗。

初三日

是日，燥热殊甚。早，寅初起，至地坛侍班。辰正，由地坛归，至王雁汀处早饭，晚饭。夜，宿顺天府。

初四日

未刻，剃头。午、未、申，读《庄子》二十叶、《纪效新书》十余叶。辰正，在坐，少睡一时。子正起，至地坛请香，视边豆，侍仪。卯初祭毕，辰初到家。申刻，会袁漱六、邹云阶。

初五日

是日，申刻后下雨，甚大。早饭后，读《庄子》六叶，《庄子》读毕矣。午、未时，读《纪效新书》。夜，读五律十余首。早，会客三次。申刻，吃晚饭。与家中客谈。

初六日

早，下大雨，倾盆注泻，约半时许。早，读《纪效新书》十六叶。午刻、未刻，读《书经·吕刑》。夜，读李太白五古十六首。写扇三柄。会客：袁午桥。晚饭后，会李嗣元。

初七日

早，读《纪效新书》二十叶。饭后，到署。早饭后，见潘伯寅。未刻，拜客数家。申刻，请客吃饭，至亥正方散。

初八日

早，读《纪效新书》。午、未，读《书经》：《顾命》、《康王之诰》。写对联十付、条幅一纸。是日，文任吾云请牧云教子，写一功课单与之。会瑞麟、何汝霖。下半天，会毛西垣、吴南屏，久谈。夜，至漱六处，亥正二刻〈归〉。

初九日

读《立政篇》，未毕。读《纪效新书》十余叶。夜，背《经》五叶，讲《鉴》三叶。是日，共会客八次。

初十日

是日，自园中归来，受寒，兼受热，病甚，不能起。早至园，礼部加班。在园，至恕皆、芝房处。归后，会客四次。

十一日

是日病。会客三次。写家信七叶。

十二日

是日病。会客五次。写家信六叶。

十三日

是日病。会客四次。封发家信。

十四日

是日病。会客十次。早半日省三，下半日少荃，漱六坐最久。是日，更无间隙。

十五日

是日病少愈。会客五次。

十六日

是日病愈。读《立政篇》毕。夜，选遗山七律。早饭后，至署。午正三〈刻〉，至文昌馆团拜。会客三次：早，王式训；晚，舒焘，最久。

十七日

早，读《书·康诰》。夜，选元遗山七律。写对联八九首，条幅、横批。自巳至申，陆续会客七次。酉刻，拜客四家。

十八日

未刻，打辫子。读《康诰》，批小字于书眉颇多。早，至圆明园，考荫生。听宣，巳正归。巳正，王子蕃来，至午正去。罗芸皋、黎樾翁来。酉正至夜深，会客三次。

十九日

早，读《康诰》、《酒诰》。饭后，至署。午正起，拜客八家，会二家。归，会客二次。

廿日

是日，选陆放翁律诗。早，赴园直日。饭后，会客，陆续四次。

廿一日

是日，选陆律诗四本。申正，至徐宅赴席。是日，会客三次。

廿二日

是日，选陆七律三本。会客二次。

廿三日

是日，选陆放翁诗三本。早，会一客。日中，会江龙门，又会二客。

廿四日

早，选陆律。申正后，仍选陆诗。饭后，至署，午正散。未初，拜陈颂南，旋至漱六处。归，会愿船、崧生。傍夕，越翁来。

廿五日

申刻，选陆诗。早，李联琇来，久坐。早饭后，陆续会客五次。夜，帅逸斋来，久坐。是日，黎月乔移寓来，间壁，在我家早饭。日中，黎世兄来，下棋三局。酉刻，至张小云处赴席。

廿六日

是日，热甚。早，选陆律一本。午正，又选半本。早饭后，到署，午正归。未正起，在黎宅看牌，至灯后归。

廿七日

选陆律二本，早起半本，未刻后半本。午初，作《题吴南屏诗后》一律，写好送去，至未正毕。早，杨熙来，久谈。王式训来诊病。未刻，张骏、陆希湜来，回事二次。夜，对棋一局。酉刻，至黄茀卿处送行。

廿八日

未正，选陆律。在车上，成《栽竹诗》后四句。早，至淀园直日，午正归。申正，出拜何雨人。旋至艮山先生处赴席。夜，夏云津来，久谈，亥初二〈刻〉散去。

廿九日

是日，雨大如注。选陆放翁诗二本。上半天，王吉云来，请题主。下半日，至对门李联琇处，遇大雨。

六月

初一日

选放翁七律、七绝三本。日中，会客二次。晚饭后，拜客八家，会四家。在位西处久坐。尧民处坐，亥正二〈刻〉归。

初二日

早，选陆七律、七绝。夜，坐〈作〉诗一首。接香海书。早饭后，至署。未初，拜巴陵馆南屏及龚云浦。早在家，会二客。下半天，会客五次，敬堂坐最久。

初三日

选放翁诗，是日选毕。晚饭后，高声读山谷七律。早，作七律诗一首，题《夜过位西》。会客，孙世兄、龚显章之类，共六次。晚饭后，至樾翁处，久谈。夜深，樾复来过我，亥初散。

初四日

早，阅放翁诗，分杨抄卷数。早饭后，巳刻至署。午正自署散，拜杏江、久香，又拜数家。旋至文昌馆，拜寿，听戏，约一时。至寄云处，坐一时，酉正归。夜，与黎寿民对棋。

初五日

早，读《书经·酒诰》。夜，读山谷律诗。庞省三来。申刻，拜客八位，须臾而返。下半日，至樾翁处，久坐。

初六日

早，子正二〈刻〉起，至静明园加班。巳初，至吕星田处早饭。未正，至王吉云处，点主。归，倦甚。酉初，请樾翁来吃便饭，至亥正方散。

初七日

是日，因昨日受热，身不爽快。早，读《文选》。下半天，读山谷诗，朗诵。夜，诵古文《任安书》。苗先路早来，久谈。日中，与黎寿民对棋二局。下半天，见客二次。

初八日

早，读《书·酒诰》。未刻，看《皇朝通考》上“太后徽号”卷，又看《礼部例册》后卷。早饭后，至署。午正散。午正，拜客数家。归，会客，邹骧迪灵桂、王铭。酉正，赴佩泉、漱六席，亥正归。

初九日

在车上，看《左传》。归，看《文选》数篇。是日，在园归，未正到家。觉受热，在位曲肱睡，颇久。早，丑初三〈刻〉起，至园拜万寿，卯正二〈刻〉行礼。巳刻，在何丹畦处早饭。未刻，与王子蕃谈。酉初，至樾翁家便饭，亥正二刻归。

初十日

饭后，至礼部署。

十一日

早，至淀园直日。

十二日

是日，晏起。起后，微看书，即早饭。旋闻报，蒙恩放江西主考。早，看陆诗十余页。未刻，作谢放主考恩折，并作请假回籍片。早饭后，至太和殿授节，旋至礼部。是日，会客多次。申刻，拜副主考丁松亭同年。

————————————————————

(1)  曾氏于此还写有“壬子岁”三字。

(2)  此处疑有阙字。

(3)  本月仅存初一日的日记。

咸丰八年

提要

作札记立誓3.22　立誓窒欲4.26　自家起程6.7　李大雄带来三营兵丁；自湘乡城起行至湘潭城6.10　接见来投效之三营兵丁十余人；王壬秋建议湘军宜从皖南进兵6.11　抵省城；见廷寄，与胡煦堂会办浙江军务6.12　与左季高等共议调兵事6.31　写信至李迪庵处分兵，胡中丞处言分兵事6.14　与骆中丞、左季高定吴国佐湘营同赴浙6.15　戈什哈现有三十三人6.16　咨抚台发银一万6.17　于长沙登舟起行赴浙6.19　抵武昌6.24　定湖南、湖北兵营月额饷起支日期6.26

自武昌起行7.2　益阳两次共解钱一万四千六百二十八千，咨湖南汇奏7.4　与李迪庵商浙军扎营、出队等事；接奉朱批云：“汝此次奉命即出，足征关心大局，忠勇可尚”；定另修湘乡忠义祠，与李迪庵各捐银以为倡7.5　运筹治军九事7.7　定每营以六成另走，以四成队护辎重7.9　抵九江致祭塔公祠；与唐义训言招勇事7.11　抵湖口7.12　札调张运兰、王开化部至河口7.13　定江西前此差事人留撤单；记福建军中各员情况；记楚师所存军用物资数；于石钟山昭忠祠祭水师阵亡各官7.15　定随从人员名单；设陆路随营粮台，委彭山屺、喻吉三带勇护理；设报销局兼转运局于湖口，札调李筱泉总理，另于武昌、贵溪设转运局，于南昌设支应局7.18　遍赏外江、内湖水勇，共二千二百余串7.19　定撤去楚师三局；定中洲局捐输以千六百抵银一两；自湖口开船；祭江7.20　舟抵南昌7.21　水师请接济火药7.22　太平军转战于排山、玉山、浦城、二渡关、扎关口、温林关、云集关7.23　记盛元管带水师安旅军巡河情事7.25　廿四日由南昌登舟，是日泊瑞洪7.26　与朱品隆、唐义训言拔营事；记李迪庵湘勇各营营官名单7.27　闻太平军至乐平7.28　戈什哈李绍裔不服管辖，遣去7.29

决定先遣各营长龙回湖口8.2　鹰潭团局杀伤湘军四人，令县令审讯，将职员曾守文正法8.5　拟“禁骚扰告示”、“禁团练不许乱杀人告示”8.6　改平江营守广丰、玉山折8.7　抵河口营；定各营加勇粮每日银均一钱四分，夫粮均一钱8.8　奉旨：李廷泰进兵闽省，归己调度8.9　闻福建之太平军有进兵延平之意；改遵旨援闽并陈敌情、军势折8.10　调湘军由玉山至金溪；夜，闻楚军败挫，金溪等三地失守8.12　太平军进兵安仁，将有归并景德镇之意8.13　张凯章、王人瑞拔队赴贵溪、安仁堵击太平军8.14　率军回驻弋阳，决定改由云际关入闽；咨商湘、鄂、川增添饷银；接胡中丞信，九、十月银四万已起解；李迪庵正围攻太湖；耆中丞三次咨请派兵驰击安仁、贵溪一带8.15　庆制军奏驻延平折称：一支堵截建阳以保建宁，一支堵截顺昌、上洋，一支攻击松溪、政和8.16　南城十八都团局杀湘军宝勇三十三人，札令查办8.18　张凯章、王文瑞、吴翔冈、朱德树、康国器、丁峻等军会战安仁8.19　记萧浚川营哨弁名单；据报，湘军于十九日辰刻攻占安仁8.20　记湘前营、强中营咨部补武缺名单；吴翔冈尾追太平军至万年等处8.21　湘军攻占吉安；吴翔冈军在万年先胜后挫，刘隐霞战死8.22　视察弋阳县军事地势8.23　写团练不许妄杀人告示8.24　记平江老中营、得胜军、潮勇哨弁名单；令张凯章由泸溪分兵赴建昌8.25　自弋阳拔营赴闽8.27　抵双港8.28　因新城有太平军万余人，难以防御，定计改经建昌，由杉关入闽8.29　为湖口昭忠祠、九江塔公祠撰写楹联8.30

抵港口9.1　扎营塘陂湾9.2　扎营下桂洲9.3　派彭山屺去查昨日来路，恐有掳夫扰民之事9.4　驻营旸田9.6　驻营金溪9.7　驻营后车9.8　抵建昌9.9　胡恕堂奏调李次青赴浙；自是日起，连日温《论语》、《孟子》、《大学》，至廿四日止；记乡绅与员弁名单9.10　阅《论治》，谓其事理通达，文亦劲快9.11　自查营门；委员专司更鼓，巡查强掳民夫、勒买货物及烟馆赌厂9.14　游麻姑山9.16　九弟来信，言带亲兵千人十二日于吉安启行来会9.17　太平军于九月初四攻占扬州；闽绅公禀，请大兵赴援9.22　张凯章将十四都杀宝勇之案办毕，杀十二人，责释七人，开释二人；自是日起，温《诗经》至十月十二日9.24　记徽州布防营伍员弁名单9.25　九弟抵建昌营；新淦三都圩截杀湘后营弁勇、丁役一百二十四名9.26　谓李希庵论事有识9.27　委李筱泉定建昌粮台章程9.28　张殿臣于九月十六日克复扬州；周天培攻占洋口9.29　老湘营新添病者三百余人9.30

湘鄂解到饷银五万八千余两10.2　潘曜新论制火药法10.3　定修身、治事十二则10.6　曾国荃奉旨以知府遇缺即选，并加道衔10.7　左宗棠来信，言湖南饷可请益10.8　拔营入闽事，与意城等意见不一；张凯章部入闽后，又有百余人发病10.9　与九弟言：所贵乎世家者，不在多置良田美宅，不在多蓄书籍字画，在乎能自树立子孙，多读书，无骄矜习气10.11　萧浚川营病者一千三百五十六人，故者一百八十二人；游麻源10.12　因各营患病者太多，斋醮三日，禳灾祈福；出城察看建昌军事地势10.13　六合、溧水皆于九月十八日失守；自是日起，连日温《尚书》至廿三日10.14　连日看《方舆纪要》10.15　发湘军分道入闽、各营疾病及防守玉山广丰折lO.16　庐州日前失守10.18　九弟处军火已到10.19　日前克复溧水县10.20　李迪庵部本月初十败于三河，退走桐城10.24　与郭意城论直道难行，时道易合10.26　接官制军信，报桐城十九日师溃，请拨兵援鄂10.29

接九弟信，言温甫在桐城无恙；接郭雨三信，言渠现被德帅参革查办，有惑乱军民、居心险诈等语11.2　论修身应放大胸怀，游心物外；谕令速行入闽，以便周天培还金陵11.3　自是日起阅《玉篇》及吴子序《诗经说》；官制军奏请余率师进攻皖北，以固楚疆11.4　据报，李迪庵、曾温甫等于三河战死11.5　作《爱民歌》；令张凯章带兵至湖北待命11.6　连日因三河惨败事，郁闷之至11.7　论本朝闳儒硕士为人者多，为己者少11.9　接信，湘军每月加饷银一万两11.10　骆秉章奏报皖闽军情缓急，请朝廷饬余率师援皖11.11　接耆中丞信，商派兵赴景德镇助战，复信言此间无兵可拨11.12　疑《楚辞·惜往日》似伪作，当著论辨之11.14　刘印渠定计，撤勇回湖南一行；与吴子序论“达、道、仁义”及古来圣贤豪杰私淑之人；朝廷饬周天培赴金陵11.16　至厂看操11.18　接官将军咨，皇上以余军病者三千余人，难以跋涉长途，未令援皖11.19　接李希庵信，言三河失利事，其咎以李续焘、赵克彰最大；吴子序言，应捐除杂念，轻视万事，淡泊明志11.21　自咎局量太小，不足任天下之大事11.27

嘱王人树将其所带三百勇交王文瑞带至景德镇12.1　与吴翔冈言识见高明者，特践履不平实，须事事就平实上用功；张凯章本日拔营赴景德镇；作《温甫哀辞》毕12.2　告王霞轩用绅士之法，宜少予以名利而仍不说破，以养其廉耻；接左季高信，言河南归德、睢州，江南之徐州，山东之曹县先后失陷12.6　接和将军咨，言石达开将由茶陵攻湖南，陈玉成将由潜山攻武汉，李世贤将犯高淳、东坝12.8　驰报闽皖军情折及目疾请假片12.11　与李少荃论江南各路军务12.13　自省不能轻视外物，成败毁誉不能无动于心12.20　接吴翔冈信，知景德镇十九日小挫，死伤数十人，损失军械十之五六12.24　接延寄，饬通筹全局具奏12.25　南安、崇义、定南厅失守，赣郡可危12.28

三月至四月

端庄厚重是贵相　　谦卑含容是贵相

事有归着是富相　　心存济物是富相

读书二卷卯初至午初

习字一、二百午初至未初

料理杂事未初至酉正

诵诗、古文酉正至亥正

作诗文扎记三　八日

巧召杀，忮召杀，吝召杀。

孝致祥，勤致祥，恕至祥。

大病初愈，戕树重生，将息培养，勿忘勿助。

朝闻道，夕死可矣。

三月廿二日，作扎记立誓。

四月廿三日，戒棋立誓。

廿六日，窒欲立誓。

矫激近名，扬人之恶；有始无终，怠慢简脱。

平易近人，乐道人善；慎终如始，修饰庄敬。

威仪有定，字态有定，文气有定。

六月

初六夜记

○调李筱泉　　○带吴祥子
调邓弥之与王壬秋言　　○带白人虎之子○葛梧村之子
○至璞山家　　带伍宏鉴之子
○调彭山屺　　○送银百两与家
调○喻吉三　○罗逢元　○送银与林家三百
○送芝房奠金三十两　　○杏农二十两
○送银与褚家三百　　○送吴月溪二十两
○送洪秋浦二十两
忠义祠记　　节孝祠记
复邓伯昭信　　成忍斋书序
复　　罗忠节墓志
复杨杏农信　　刘笔庄文序
复　　小岑之母墓志
复成世兄信　　马悔初欧伯子集序
谢母传　　欧氏两世节孝传
三代墓表　　邓湘皋表
○县城拜各客
湘潭拜左家
○送奠分　○欧家袁家○邹家○公局○壬秋家十八总永安钱店

初七日

自家起程，行七十里，至歇马宿。王、陈二祠绅耆送至贺家坳。邹至堂、王冠珪来花桥一会。

初八日

自歇马起行，未刻至县。至洙津渡，访王人瑞家，晤其尊人，留吃中饭。至县城，拜赖明府，罗家养暇处纳凉。是日酷热，余在县寓宾兴堂。

初九日记

○带葛梧村之子

○送刘为章银三十两璧还

　传郭鸿翥托岳屏

　写信与萧可卿

初九日

早，会客。饭后至各处拜客，两学及德斋叔拜会，余飞行。未正，至黄膏如家，即赴湶溪之宴。湶溪，温甫之亲家也。傍夕回城。王人瑞、心牧、许蓉浦、舒临风来谈。周润之、孙阆青自省城来接。是日酷热，在黄家差凉。请意城代作起程日期折稿一件。

初十日记

成名标事　　○臆家被水

○三营告奋勇兵丁左营十一人，右营七人，长沙协六人，单存匣。李大雄带来。

胡定魁　　○黎志彪　　○张占鳌

史兆翔　　○佘星焕

初十日

黎明，自县城起行。同行者刘孟容、郭意城及儿子纪泽。辰刻至新染铺茶尖，湘乡汛把总王运普所备也。巳刻至云胡桥中饭，湘潭孙大令所备也。午正，至江车，邹岳屏来接。酷热，因留葛氏祠堂小憩，约两时许。傍夕坐舢板船至湘潭，二更至城，寓行台公馆。旧部熊传彪、李大雄等自省来接。

十一日

早起，见客十余人。三营兵丁来投效者，亦见十余人。巳刻，拜客。县署邹岳屏，欧阳小岑、吴太史增逵、郭齑庵五处拜会，余亲拜，申正归。付家信，令长夫回家，留八人在身边。灯时登舟，更初开行，三更泊暮云司宿。是日，见刘文清公所书小幅，罗碧泉先生所求，系用《永乐大典》副页纸，文清谓其纸有古色而无火气。余在翰林院敬一亭所见《永乐大典》，其纸较此色更白，不知何故。是日王壬秋来会，语及入浙宜从皖南徽、宁进兵，不宜从玉山入。

十二早记

省城要劈山炮　　○要带刻字匠、裁缝

十二日

是日，先妣家忌。辰起，独坐默祝，凄然怆怀。开船至包爷庙早饭。饭后开行，至建家河小泊。以家忌故，不敢午前见客也。未正入长沙城，住抚署又一村，拜骆中丞。旋晤司道、府厅诸君及三营各武弁。夜与左季高兄谈。二更末睡。因是日应酬较多，通夕不寐。未刻在骆中丞处见廷寄，胡煦堂方伯兴仁办理浙江军务，与余会办也。

十三夜记

○送孙阆青五十两　　芝房之母墓表

○送史久立之子百两　　○带陈宝善

十三日

早起，见客数起。饭后又见数起。出门拜客，藩臬粮道、孙芝房、贺桂龄、首府仓少平、黄南坡等处拜会，余皆亲拜，申正归。会客五起。夜至骆中丞处一谈。旋与左季高、刘霞仙、王人瑞、郭意城诸公商定，调各支兵勇开单，又开各项分职及应用船只单。

十四夜记

十五早缄告中丞，言○吴翔冈事，○扬名声事，○调营兵事，○雇船，○办旗

○写信至迪庵处分兵○胡中丞处言分兵事

○许家捐事批禀

○送杨沅银四两

十四日

早起，会客数起。饭后拜客。黄子春、贺少庚、金竺虔、周荇农、黄恕皆、夏憩亭等处拜会，余均亲拜。申正归，会客二次。至骆中丞处赴宴，更初归。

十五日

早起，会客。巳刻至李仲云宅赴宴，同乡公请，主人为丁伊甫、陈尧农两前辈，孙芝房、黄恕皆、周荇农、黄南坡、李仲云、唐树森七君，巳正散。拜客数家。申刻至贺少庚家赴宴，灯后归。骆中丞、左季高来此一谈，定吴国佐翔冈湘营同赴浙也。并定萧启江准假二月，令其回籍之局。是日，小岑自潭来，代买地一所。

十六日

早起，会客数起。至季高家赴宴，午刻归。小岑代请曹镜初来诊病。未刻小睡。申刻会客，南坡、季高诸君来。是日发起程日期折，由骆中丞处代写、代封、代发。中丞又有夹片，报萧启江请假两月及吴国佐赴浙事，系会余后衔。

十六夜记

○戈什哈现有三十三人另有单

○

○张六琴处送奠分

○少平处送礼

十七日记

○船上办碗盏各具

○中丞处要奏折三分

○买酱菜

○买药

○自与刘、郭同船一

○戈什哈二船

○巡捕亲兵二船

○文案一船

○内银钱所一船

○各少爷一船

○火食船一

○长夫船一

○每船派一人管驾

○咨抚台发银一万

○发官、胡、李、李信

○发张、萧札信

○调刘锡麟

十七日

早，写澄侯弟信。昨夕写九弟信，至四更乃毕。本日写两信，并抄各件，巳初发。旋写萧、张信加片，胡中丞信、李迪庵信。会客四起。将五日来文清理；一、待上船再办，一、归卷，一、不存。申刻核各咨稿、札稿。会客二起。夜至骆中丞处谈。归，与季高谈，至二更尽。

十八日

早，会客数起。巳刻出门辞行，会裕时卿、仓少平、周荇农等，申正归。会客数起。戊初至骆中丞处，夜归。与小岑、季高诸君鬯谈。是日清理各行李下河。发李小泉及官、胡二帅并迪庵信。

十九日

卯刻起。饭毕，起行登舟，中丞、学使及司道诸公来送，同乡孙、周、黄、李诸公来送。未刻开船。行九十里，夜宿青油望。黄南坡太守来送。夜于岸上支帐房歇宿。

二十日

卯初开行。巳初至湘阴县城。天气酷热，有流金铄石之象，至洞庭宫避暑，旋至学宫避暑。学官邹孔搢，新化人，陪侍甚久，即至其署内晚饭，酉正归船。夜坐舢板上，下江中乘凉，亥初归。月出后开船，行六十里，至土星港宿。本日太热，身体极倦。前黄恕皆谓宜服鹿茸，因于是夜试服之。

二十一日

黎明开行。巳正，至万岁湖早饭。南风太大，少停。酉初至岳州，泊南津港。旋登岳阳楼，晤郭直城、曹识山、吴南屏，王初田太守来见。与刘、郭、吴、曹诸公宴于楼下。三更，回南津港。

廿二日记

○江西发信

廿二日

早，因南风太大，未开船。午刻始开行，百二十里，至新堤宿。酉刻转北风，逆风行二十余里，幸不甚大耳。是日辰刻清理丁义方自江西带回之书籍，《明史》及《毕鉴》留营，注疏等书寄回家中。吴南屏来船久谈。午正别去。

廿三日

早，因北风未开船。巳初开行，行百二十里，至嘉鱼夹下十里湾泊。是日在新堤发骆中丞、左季高及沅甫信。夜发胡中丞信。晤嘉鱼知县武镇西，陕西人，曾师事唐诗甫。是夜四更大风雨，连日盛暑，固虑有风暴将作也。

廿四日记

○至九江，祭刘盛槐，李子成文。

廿四日

早起开船，东北风，逆难行。幸水师布以舢板，扯水纤。是日，行二百四十里。二更尽，至武昌。胡宫保率司道出迎，至抚署居住，与中丞鬯谈，至五更睡。是日，沿途多水师营舢板船只。嘉鱼武令送至牌州归去。

廿五日

早，官制军文来会，司道、府、厅、州、县，分作五次相见，毕。巳正，吃饭。午正出外拜会，晤官制军、罗淡村廉访、厉伯苻、刘冰如，余俱亲拜。酉刻回寓。见客二次。夜，与胡中丞鬯谈。是日发李迪庵信，约至巴河一会。

廿六日记

○夏鸣之恤银二百　　○刘彤皆家寄银
○王雁汀寄信　　　　○周荇农寄银
○定转运局发文书
○定月额饷起支日期湖南始拔营之日，湖北始到鄂之日
○寄银彭子文家并方子白信
○寄家信纪泽一封，澄、洪一封　　○寄吉安信
○札厉伯苻转运　　○照会胡莲舫住湖口
○纪以凤事出奏王家瓒

廿六日

早，会客数起。饭后写家信三封，骆、左信各一封，与中丞叙谈，会客三次。申初至官制军处赴宴，二更归。

廿七日

早，会客数起。饭后，写扇一柄，对联十余付。发长沙信，发江西信。申刻至制军署内赴宴，主人为官制军，胡中丞、罗淡村廉访、张仲远粮使、顾子山观察、厉伯苻、栗仲然、严渭春观察，凡七人，二更散。与中丞谈约一时许。

廿八日记

○雇船

廿八日

早，写贡院扁，至午刻毕。写对数付。申刻，至厉伯苻处赴宴，更初归。作对二付送督抚，写四付。

廿九日

早，写对，司道诸公共十余付，挂屏四张，会客二次。申刻，中丞请吃饭，同宴为官制军、罗廉访、张仲远、顾子山两观察。席散后，人倦甚。

七月

初一日

早，会客三次。饭后写贡院扁十余块，午正毕。会客数次。写对联、条幅数纸，灯后毕。与中丞谈至三更尽。

初二日记

○与李迪庵会奏筱泉俟报销事毕，即归李营

　与胡中丞会奏李春甫、窦蔗泉

○黄州打发制台戈什哈　○刻邮封

○刻日行签批　　　　　○阅张廉卿文

○写张镜澜信

初二日

早，写扇一柄，会客四次。至制军处早饭。午正出城起行，省城文武送至汉阳门。未正开船，行三十里至青山湾泊。初出顺风，十余里即逆风，盖江水曲折也。

初三日记

蒋照字文差，庚子江南二名，湖北粮台

○会同迪庵奏塔公祠、昭忠祠

李宗焘字午珊，陕西翰林

李荫棻字雪香，四川举人

严树森字渭春，陕西人，新授荆宜施道

刘齐衔字冰如，福建，林文忠之婿

初三日

早，因风不顺，换坐麦春泉长龙小船，雪琴所遣来接者也。行二十余里，至阳逻镇下，遇雪琴驾小舟来接，因同坐一船，叙述别情。行至黄州上三十里，雪琴自归小舟。余舟酉刻到巴河，晤孙筱石、王槐轩。温甫弟棹小舟迎我，中途错过，晡时始晤，夜谈至三更。昨日，自鄂来送我者，厉伯苻、方子白，今早归去。

初四日记

王家瓒曾祖如茂，祖养恕，父子奇。湖北副榜，八年胡中丞于牙厘案内，保以复设训导，不论双单月选用四年在行营缴银六百一十七两六钱，又，部饭银二两八钱，请保加内阁中书衔。以训导遇缺先用，并分发试用。

益阳捐输于咸丰三年十二月、四年二月，两次共解钱一万四千六百二十八千，咨湖南汇奏。

盛四管衣服一手折

何得管笔墨一手折

收发文书簿，每日一阅

营哨什长名单一折

各项差事名单一折

各名单三、六、九日一查阅

银钱等簿二、五、八日一查阅

内银钱所收发簿二、人情簿一

初四日

早，手记数事。饭后，胡莲舫、罗又村等船到。昨夜因风，未能赶到也。会客数次，旋小睡。未正，迪庵中丞自蕲水来会，谈至酉正。莘田叔自家来。中饭后会客一次。旋与迪庵及诸客谈至更初。归，坐船，又与温甫叙谈。阅张廉卿古文。三更二点睡。是日写胡中丞信、张镜澜信、官制军信。打发其送来之巡捕一人、戈什哈八人回鄂，恐此去不能给以好处也。

初五日记

○定另修湘乡忠义祠。余出银千两，迪庵出二千。

初五日

早，清理文案。饭后写对联、条幅。未刻，与迪庵商浙军扎营出队等事。写胡中丞信。申刻，接奉朱批云：“汝此次奉命即出，足征关心大局，忠勇可尚。俟到营日，迅将如何布署进剿机宜，由驲具奏可也。”未刻，由巴河开船，行三十里，至南溪，在迪庵船上赴宴，共二席。酉刻，登岸一行，南溪风景绝佳。夜批廉卿古文毕。

初六日

早，办理文件。饭后与客叙谈。写对联十付。小睡片时。希庵自蕲水来会。唐义渠自张家塝来见。未刻办订庚事，以第四女许郭云仙之子。男庚，己酉正月初四申时。女庚，丙午九月十八未时。此女曾奉先大夫命，出继与季洪弟为女，故拜帖用两分：一用本生父母名，一用继父名。郭家亦以两帖来也。又为长子纪泽聘刘霞仙之女为室。男庚，己亥十一月初二日寅时。女庚，辛丑正月初九戌时。郭家姻事请李希庵、孙筱石为媒。刘家姻事请彭雪琴、唐义渠为媒。申正，请客二席，四媒人之外，有莲舫、王孝凤、张廉卿、王槐轩、李察庵、曾玉樵诸公在座。傍夕写扁一幅。与希庵谈营中事。

初七日记

有能统领各营者，便专责成

亲兵营须轮流择派　二条希庵

驻扎宜择要地各将领征剿，以神速为贵，故变动不居；大帅以镇定为贵，故宜以静制动，斯得主有常。

统领之权宜略重

官场照例之事不宜忽略

营员不可经手捐项厘金

应咨应札应批之件均宜神速及应酬之信

右五条温甫

营外不可有茶馆、烟馆

出六成队不可有七成争军

右二条迪庵

初七日

早，清理文件。饭后写家信四封叔父、澄、洪、沅、夫人，左季高信一封。与迪庵议扎营等事。午后，复与迪、希、霞诸君鬯谈至三更。是日傍夕时，盛四之兄因洗澡落水身死。

初八日

早，清理文件。饭后写湖北信。夜与希庵谈。是日酷热。日中睡二时许，余时与诸客杂谈，未尝事事。未刻写对二付。

初九日记

前走六成队三营，后走四成队二营，或偶然前多，中间辎重。每营以六成另走，以四成护辎重。

初九日

早，清理杂事。饭后至外拜客。与迪、希告别，送霞仙归湘。巳正开船，行百二十里。酉正抵蕲州宿，知州彭应鲤来见。彭号禹门，广东人，由监生随父任，在罗田以军功保升今职。是日，王孝凤兄弟、张廉卿在兰溪别去。孙筱石本欲调之入浙，已发文书矣，因迪庵处无人，不果。迪、希、孙、王槐轩别我后，即至蕲水营次。余别后，即东下也。夜在蕲州，唐义渠来告别。渠从蕲州赴张家塝防地。

初九日记

咨湖南发潘敬暹部照，当日并未发给实收。折内误写敬昶，部照误写宏昶，曾经咨部缴照更正。潘在本地方据实呈明。

初十日

早，在蕲州开船。辰正，至富池口，等候陈秋门前辈，未至。因作一书，寄丽参半斤，专便人送兴国。午正自富池口放舟。至武穴，唐鹤九、李师实及局员张△△来见，本街绅耆来见。申刻往回拜。酉正复开船，至隆平宿。是日，江西耆中丞专弁持缄来至富池口，都直夫将军兴阿专协领持缄来至武穴相迓，均请意城作缄答之。吴竹庄专弁来武穴，送万篪轩奠金。

十一日记

粮台　银钱所二员　随身　文巡捕一
　　　军械所一员　　　　武巡捕一
　　　总理大员一　　　　文营务处二人
　　　总理州县一　　　　武营务处二人
　　　闲散无差各员　　　总理书启一人
　　　总理文案一人

十一日

早，开船。辰刻至卢家嘴后营，各哨来接。巳初，至二套口小泊。见后营各哨。向导营、左营来接。巳正至九江，泊龙开河。见客六、七次。未刻至塔公祠一祭，行一献礼。至大东门，观官军所轰缺口。旋拜署九江道邓双波太守庭楠、程太守元瑞，申正归。会客数次，困甚。夜，与唐义渠言招勇事。

十二日

早，见客二次。开船，辰正至泉湖北小泊，以东北风太大故也。午刻，杨军门自湖口来迎，会晤，近日气色不甚旺。酉正风稍息，仍开行，到湖口将二更矣。夜，彭雪琴方伯请小宴。旋登岸散步，约行四里许，三更四点归船。

十三早记

○札调张、王至河口

十三日

早，会客数起。写左季高、胡中丞信，写家信一件。午刻，身若有病者，在竹床久睡，至灯时稍愈。请焦听堂诊脉，以为先受暑后伤风之所致也。夜服药一帖。是日雪琴请吃中饭，共三桌，余小坐即归船，不能吃各物。是夜闻胡中丞丁母忧姓汤之信。

十四日

早，因病晏起。旋开船至石钟山，至水师昭忠祠侧浣香别墅住。见客数起，余皆困卧，未能强坐。未刻写唁胡中丞信一件，写吉安家信一件。服药一帖，半夏、桔梗等类，稍愈。夜不能成寐。

十五日记

○水师昭忠祠对一
○扁三　　○塔门一、厅一、水厅一
○塔公祠对一
　胡中丞之母联一、幛
○开陆营人单　　○定江西前此差事人留、撤单
○发湖南各信　　○发湖北各信
○希庵扇一　　　○甘子大处帐银

又记

保举人员，守备以下分标，酌量人与标地相去近者。

凡阵亡请恤之员，奉有谕旨及部文，须即时咨明本省，并札原籍地方官及该员亲属。

右二条温甫

福建军中各员

臬司保

革员张从龙令固守建宁郡城

浦城令张△△

把总许玉隆五月九日，在浦城不知下落

陈振金带兵弁目，五月九日，在浦城不知下落

江捷福

护镇林奎，游击，禀请赴浦城

守备董连辉、委员刘其钟、陈庆云三人并于五月十四在政和失利，并有阵亡之信

道员赵△△五月十八日在麻沙阵亡

护游击曾△△带水提兵六百名

署将普△△带陆提兵六百名

王华、许忠标带诏勇五百名

游击赵△△

护游击叶△△

守备邱△△

千总林△△四人均令驻守建阳

道员袁△△办顺昌县军务

游击连由建阳麻沙进剿

延平守区接延平篆

又记

存炮二十八尊七百斤至一百斤

存生铁子九万二千四百斤

存熟铁群子二万二千六百斤

存铅子六千九百四十斤

存铁沙子一千六百五十斤

存药二万四千二百四十斤，又二万五千斤

存火箭二百四十支

存喷筒四百五十杆

存火球一万三千六百五十个

存烘子喷筒一千杆

存净硝十四万斤

存毛硝十五万斤

以上楚师三局存物，冯检递

十五日

早，见客十余起。巳刻写官制军信、迪庵信。吴城来接诸员禀见。会客数次。申刻，许仙屏来。夜，清理文件。是日石钟山做道场毕，祭水师阵亡各官，余行二跪六叩礼。

十六日

早，料理文件。饭后见客数起。天热甚。申刻，写对七付。巳、午刻，写扁字二十余。酉刻，出外拜梁湘蕃、杨军门、焦听堂、吴贞阶。月夜归来，与许仙屏谈。是日，定入江西省城一行之意，发信告耆中丞。

十七日记

○湖北专人送礼

○寄胡中丞信

○寄厉伯苻信

十七日

早，改湖南信稿。清理文件，至午刻毕。写家信，专人至吉安送鹿茸与沅甫弟。会客数次。未刻，作胡太夫人挽联，写好，兼写别联。会客。至山上乘凉。灯下，写对联约二十付。是日，朱品隆来，知渠营已到九江，因命朱与唐义训二人十九日自九江陆行至吴城，上船至贵溪登岸。余定十九自带数舟晋省一行，其余各舟即由潴矶分路至贵溪也。

十八日记

随身各员

营务处：李次青、王人瑞、朱品隆、小委员杜光邦

翼长：左萧浚川，四千人；右张凯章，五千人

文巡捕：凌△△、刘曾撰，丁蔼士

武巡捕：杨镇南、褚景锠

银钱所：何敦五、曾席珍要往吉安，改卜春岩、彭芳禄要回家

军械所：丁蔼士、王澧、李勉亭

管公牍：郭意城

管书启：许仙屏、郭笙皆、黄训埏留江西省

发审所：李笏生

家人：韩升门印、王福签押、何得笔墨、曾盛衣服、曹荣跟班

文案：阎泰、陈鸣凤、刘嵩

粮台各员去行营四十里外、八十里内皆可

护理粮台：彭山屺、喻吉三

银钱所：邹寿璋未到以前，何敦五兼管

军械所：莫祥芝、胡云衢

闲散：杨名声、戴朝议、黄兆炳、卜宗铨、李兴锐

湖口报销局兼转运局

总理：李筱泉未到以前，雪琴兼管

委员：魏拣、张秉钧、邓尔昌、凌荫庭　以上管报销转运，凌兼管文卷闫辉

船厂：曹禹门、胡嘉垣

支应：秦豫基、廖献廷、叶宝树、曹炯以上留水师

湖北转运局

厉云官

江西支应局

丁应南

胡心庠江西新添

贵溪转运局

翁学本

又记

带戈什哈晋省

高连胜　李承典　詹鸿宝　廖洪元

彭述圣　杨世俊　李照裔　张占鳌

十八日

早，清理文件。饭后写胡中丞信、厉伯苻〈信〉。旋写对联数付、厉伯苻挂屏，又写扇数柄。遣杨名声至胡中丞处吊丧。会客数起。夜间头闷。是日定各项差使单。

十九日

早，清理文案。写湖南文方伯、裕盐使信、夹单，绅士丁、陈等八人信，各写夹单。日中，又若头痛有病者。未刻，雪琴请赴宴。申正搬行李诸物上船。酉刻自登舟，因风太大不能开船。夜三更，与温甫弟别。温在迪庵营，来至兰溪相会，因送至湖口，是夕别去，将由黄梅、宿松等处回迪庵营也。是日赏水师各勇共钱二千二百△△串文，每人二百文。外江勇共六千△百△十△名。内湖勇共四千六百△十△名，哨官未赏。营官各赏对一付，其丙辰冬日曾赏对者，此次不赏。

廿日记

○定撤去楚师三局，其子药等存项，即为陆营之用

○到省撤去冯检

○丁应南留省

○陈斌、张金壁不用

○中洲局捐输以千六百抵银一两

廿日

四更五点，自湖口开船。辰初至南康。杨军门来送，在南康别去。旋过宫亭湖，风浪颇大，盖由火焰山斜过老爷庙，则风直浪顺，由南康横过，则风浪大也。午初至吴城，拜同知蔡芥舟锦青、南康太守颜平州培高、船厂曹禹门级三。酉刻，在望湖亭赴宴。亭为雪琴方伯丁巳六月所修，较往年多两层，足揽全湖之胜。雪琴属余撰联句，余为联云：“五夜楼船，曾上孤亭听鼓角；一尊浊酒，重来此地看湖山。”盖咸丰五年，余驻师于此，曾命军士夜习水战，在此亭阅看也。夜，祭江一次，行二跪六叩礼。会客四次，皆自湖口来及吴城送行者。是日写骆中丞信一件。

廿一日

黎明，自吴城开船。午正至樵舍小泊。申初至江西省城。先至耆中丞署内，次至臬署，未见。次至单学使署。旋至陶家花园公馆，见客数次。晡时，中丞来，久谈。更初，司道来会。旋写信二片，三更息。是日在舟中写家信二件，葛睾山信一件，写望湖亭对一付。

廿二日记

○高祥麟事一说未行

○燕毅等千六百文作银一两

○撤楚师三局　　○撤冯检

○撤支应分局　　○留丁应南

○鄱阳胡立孚事

○水师请接济火药　　○炮位解水军二百斤以下不要

廿二日

早，会客七起。午初出外拜客。联芝圃、邓绮屏、吴竹庄、徐柳臣、龙翰臣、恽浚生处均会，余亲拜，酉初归。至庄木生店，归公馆。夜，清理文件，写信与九弟。是日，专人送信至家，并送骆中丞、左季高信。又专人至德安等处。接吴国佐。

廿三日记

广丰五都逆匪，已于十七日卯刻由排山窜往玉山。玉山有沙溪、大南岭两路可窜。又闻浦城尚有一大股在，后不知窜何处上饶杨令廿日禀。李次青十七日受伤，其送信二人，一受伤死，一受伤后二日至广信沈幼丹二十寅刻信。玉山之贼十五日在塔山边扎营，武威军新武奇兵九百余人，入城助守。十六日大南桥之贼二千余，窜至水南普宁寺扎营，四面围城甚紧，与广信府城文报不通广信汪守十九日信。闻二渡关有另股伪九千岁窜扎关口，石逆尚踞浦城未动。崇安、光泽之贼窜距温林关、云集关不远弋阳胡令十七日禀。

廿三日

早，料理文件，会客六次。午刻，吴竹庄来久谈。申刻出门拜客。酉正至中丞处谈，灯后归。闻次青受伤之信。庄木生送书十余种。是日写胡中丞信。

廿四日记

○邓免造册报销　　○吴事

○发幼丹信、次青信

○发养素信

又记

陈缩刻李申耆图

江西全省图铅山县送

邹叔明刻图借莫祥芝的

安徽全省图借李迪庵本，郭笙皆画

安徽江防图袁西台送

金陵街道图袁西台送

广东省河图刘馨室送

江西、福建连界关隘图耆九峰送

广信府图二耆送

广丰县图耆送

廿四日

早，龙方伯来久坐。旋会客数起。清理文件。午正少睡。未初出门拜客、辞行。吴学山、龙翰臣会，余亲拜。申正至中丞处赴宴，戌正散。出城登舟，中丞、学使、司道诸公送至城外。写李次青、沈幼丹、刘养素信后各夹片。

廿五日记

盛元，号凯廷，管带水师安旅军，稽查河道，驻扎瑞洪，共炮船三十六号。东查至安仁，西至省河，东北至表望，去饶州三十里。分三营，营官一系孙恒山，一系高衔，一系钟世祺。哨官一，系萧宝俊。盛元系丙申进士，榜下分发江西。丁忧后，捐江西知府。六年六月，因奉差久不归，革职。

廿五日

黎明开船，行五十里，至滁汊。又行九十里，至瑞洪上三十里地方宿泊。一望无际，平湖中浅处生茭芦各草，盗贼之所聚也。自立安旅军，游勇不敢滋事抢劫。是日写家信二件，又写吴翔冈信二件。一交雪琴带去，一交来勇。写小行书横批一件，寄庄木生。

廿六日记

骆中丞　杨厚庵　左季高　彭雪琴

官制军　李迪庵　胡中丞　张筱浦

耆中丞　沈幼丹　龙方伯

家信　吉安信

以上各处，来往信多，均须编号。

又记

马步瀛临桂廪生，瑞洪县丞。朴实，竹友。

王必达临桂举人，建昌令，霞轩。轩爽有精神。

谭炳勋宾州举人，贵溪令，星若。

廿六日

早，起晏甚。舟行三十里，至瑞洪停住。本可再行几十里，因等候朱品隆、刘养素、吴翔冈，遂拟少住二日。未、申间，朱品隆、唐义训来，共船百二十余号。戌刻，养素来久谈，至二更归船。是日写次青信一件，令朱德树至广信。写吴翔冈信一件，写横披一幅，许仙屏求的。看《宣公奏议》卷余。请意城代作湖口水师昭忠祠、九江塔公祠请锡名号折稿。

廿七记

○李筱泉夹片

○喻吉三夹片

○纪以凤夹片

又记

文辉号又石，文鹭轩之弟

邓庆恩号绮屏

联福号芝圃，江西候补道。

颜培鼒号及庭，长沙令

李逢春号茂斋，善化令

高梦麟号石卿，南昌令

马修良号厚田，行一，新建令

杨咏豳号鉴秋，南昌府

元善云渠

史昌寿号△△，进贤令

王嘉麟号孚吉，前瑞州府

李作士号少山，新淦令

马永炽号仙樵，临川令

李瑞章号凤洲，甲午同年，抚州守

程元瑞号星农，九江守

邓庭楠号双波，甲午同年，九江道

岑莲乙号藕舫，湖口令

屈怀珠号星五，四川人，前新建令

许本墉号茨堂，湖北天门人，珠州守

萧晸号芝屏，四川人，高安令

田博厚号文甫，吉安守

姚体备号秋浦，山东人，卢陵令

蔡锦青号芥舟，广东人，吴城同知

张赋林号兰江，直隶人，袁州守

廿七日

早起，清理文件。饭后至养素处回拜。谢秋汀来久坐。阅湖北各信稿，略有改换。阅许仙屏所起各信稿。发耆中丞信一件。酉刻，登舟行走。与朱品隆、唐义训言拔营事。戌刻，养素来久谈，更初去。与意城、仙屏小叙。

廿八日记

陆营每日领烛二百一十六斤，油三百五十斤

米

帐房例半年一换

盐

又记李迪庵湘勇

　迪庵自带

副中营　希庵自带

副右营　李续焘璞阶，记名总兵，图萨泰

奇右营　赵克彰国香，记名副将，挚勇

元右营　沈俊德克垣，记名副将，总兵衔

亨右营　李登梗经庠，副将尽先

利右营　李长林懋斋，副将尽先，勇号

贞右营　成大吉武臣，副将总兵衔，劲勇

元中营　王载驷呈瑞，副将尽先

亨中营　杨富友述园，参将加副将衔

利中营　李存汉代怀，副将尽先

贞中营　萧庆衍为则，副将尽先

发中营　张运馥桂卿，参将

强中营　唐义训桂生，副将

刚中营　赵友才作舟，参将

毅中营　彭祥瑞吕华，副将

前　营　朱品隆云涯，副将，尧勇，宁乡

左　营　蒋凝学芝醇，候补府道衔

副左营　胡裕发达轩，副将，标勇

后　营　周宽世厚斋，记名总兵，翼勇

新后营　黄泽远仲仁，副将衔

马　队　萧积仰高贤，同知直隶州

以上二十三营，皆湘营二李所招

凯右营　梁作楫湘帆，同知衔知县，邵阳人

凯左营　杨得武凯臣，副将，进勇，益阳人

前仁营　朱希广子明，副将，道州人

后仁营　李运络玉山，游击，永州人

正仁营　何绍彩子文，记名总兵，勇号，道州人

左仁营　黄胜日晓亭，副将，道州人

副仁营　周吉祥△△ ，都司，道州人

智　营　余云龙汉卿，游击，湖北人

信中营　彭星占△△ ，参将

信左营　谢永祜青芸，参将，湘阴人

以上十营抚标，胡中丞所招

护军左营　刘连升青云，副将，衡阳人

护军右营　彭友胜云台，参将，长沙人

护军前营　万远培原名绥之，改文职，湘阴人

护军后营归湘营　张福泰松亭，都司

以上四营，杨军门护水师者

又哨官、哨长

雷峰云　副将，干勇，长沙人（湘阴）

李集贤　副将

朱品文　副将

成得升　副将

彭炳武　副将

又记

寄薛绍彭七古二首，共八叶，后有山阴徐肇显跋

《动静交相养赋》共五叶

东坡次韵米芾、二王书跋尾五叶

《北山移文》二叶

《祝寿词》一叶后有柯九思、方二壶跋

《美人为政》诗一叶

《寄葛德忱书》一叶

韩诗、贞娘墓诗共四叶中有吴宽、王鍪跋

《树入天台》诗三首，四叶

《庚子山春赋》一叶

多景楼、岘山等诗二叶

《游虎丘诗》三叶横石二，直石一。后有孙米澍跋

以上米书

真叟诗三叶山谷书

《草书论》一叶君谟书

《临高台》三叶子昂书

圣祖临米书一叶

共十六种，罗淡村方伯所送

二十八日

早，清理文件。饭后会雷西垣。旋写对联八付，中有送刘养素一对，撰句云：“组练三千朝踏浪，貔貅十万夜观书。”写家信一封，交谢添兴带至吉安。写信，寄庄木生一件。写一信与丁石汸，托刻地图开方格子。未刻，养素来送行，久谈。申刻开船，行三十里，至木樨湾，宿泊舟中。清米帖一套，共十六种。酉刻接沈幼丹信，知玉山于二十二日解围。次青伤痕已愈，为之忻然。夜早睡。是日派朱品隆一营先行。余因等候吴国佐，故开船甚迟。酉刻闻贼窜乐平之信，恐途次仓卒遇贼。夜二更，派人持令往前途截住朱品隆之船，嘱其等候坐船到时再行同进。

廿九日

早，开船。行三十余里，馀干令莫廷蕃来见。又二十余里，至龙津地方驻泊，莫令再来见。莫号尧羹，广东南海人，甲午同年，曾在南康一见也。是日在舟中清发湖北信件。罗方伯处，自添写二叶。文任吾处添三叶。又写胡中丞信一件、彭雪琴信一件。打包交彭雪琴转递湖北。又写次青信一件，幼丹添二页。夜，接九弟二十四日信张正魁、杨和贵带回，不接弟信四十一日，至是得信，极欣慰也。是日热甚，与雷西垣、意城、仙屏舟次乘凉，久谈。所坐红船，不能至馀干以上，以滩干水浅之故，即在此候坐官板船，将红船开发，仍归湖口。戈什哈李绍裔不服管辖，是夕遣去。

八月

初一日记

○李熙庵在九弟处捐钱千串

○咨发油烛

初一日

早，开船。未初至茶山宿泊。燥热异常，登岸至周家宗祠歇凉，酣睡二时许。夜登舟，仍极热，坐战船至江心乘风，三更归，坐船渐凉矣。是日阅段氏若膺《戴氏年谱》。

初二日

早，黎明开船。午刻至黄金埠，见安仁令范维璜。杨凤山同年升自广信晋省，亦来一见。申刻至安仁县，遇大顺风，因未停泊。戊正至风塘宿泊，距鹰潭尚欠十里。是日，删改湖口、九江新祠一折，湘乡忠义祠一折。河浅滩多，长龙船不能上。是夕定计遣各营长龙先回湖口。

初三日记

○寄季高信言邹图事

○寄次青信约至河口一会

○寄迪庵信、六弟信交黄金魁带

○寄张小浦信河口发

初三日

早，已开船矣，因闻各长龙船尚未来，饷银未到，复又停住。命喻吉三至安仁迎提。巳初，始开船。午正，王人瑞自贵溪来迎。未刻，遇意城船去。酉正，贵溪令谭炳勋、候补同知胡盖南、候补县贺宗澜及其兄贺宗源来见。夜宿金山堂，去贵溪尚二十里。是日，水浅滩多，仅行三十余里。天气燥热，在船上酣睡，不能作一事。夜在岸上支搭帐房歇宿。

初四日

早，开船。行八里，过九牛滩。又十里，午刻至贵溪县。张凯章、萧启源、王人瑞来见二次，胡盖南、谭炳勋等来见，共见客七、八起。写家信，澄、季一件，沅弟一件，合之前在瑞洪所写二件叔父一、夫人一，并抄日记，均交老湘营勇，专送吉安，初五早起行也。又作季高信一件，合之昨写之儿子信，均由六百里递至湖南抚署。又写次青信一件、幼丹信二叶、翔冈信一叶。喻吉三赴下游接饷船，申刻赶到。久不雨，枯燥异常。夜以大盆洗澡，略觉清爽。

初五日

早间，因谣传新城失守，少晏起行。巳、午间，大逆风，不能开船。向导营四勇，在鹰潭经过，被该处团局杀死一人，杀伤三人。巳刻来报，县令谭君亦随来，因令谭审讯。谭审后来禀，供词含糊，仅以查拿凶手一语塞责而已，因令解送局中。职员曾守文、生员黄宗发、店主桂胜生三人来营，发交李笏生再审。申刻登舟，开上三里许。戌刻，李审此案。团局于凶殴四勇之后，又复捆送县城，捏情诬禀，情殊残忍，因将曾守文正法，而带黄宗发、桂胜生二人至河口，如受伤三人中再有死者，再行议抵也。是日写六弟信一件、迪庵信三叶。改李筱泉、喻吉三各夹片。夜，写耆中丞信三叶，赶抄两折一片、会回各稿，专黄金魁送迪庵营次，并六弟一信。又将鹰潭团局案，缄告雪琴，系意城代写。

初六记

○湘乡祠案，咨缄骆中丞，会后衔

○湖口九江祠案，咨缄告杨、官、胡、耆

○会耆札，撤李大雄、滕加洪营拟稿并写一信

　写家信，言《刘笔庄文集》

○禁骚扰告示

○禁团练不许乱杀人告示

初六日

早，打发黄金魁至迪庵处。旋开船，行三十余里，至火炖铺宿。是日，滩干水浅，逆风逆水，舟行极难。申刻停舟，以待火食船之至，约一时许。细雨新凉，一洗近日烦燥。然风雨交加，难于行路。若在贵溪登陆，则较便也。在舟次写九弟信一件。夜看各信稿。

初七日附记

胡长芝芸圃，行五，弋阳令，六安州人，捐班，收复龙泉，保举知县

初七日

早，开船。行五十里，酉刻至弋阳，县令胡长芝来接。刘胜祥、刘芳贵、黄振成来接，均迎出十里外。刘胜祥带祥字营勇六百扎弋阳，系新化人。刘芳贵带宝后营、副后营，胜祥之兄也，驻扎铅山县。二人均在衡州时隶我麾下。黄振成带协和营，驻扎弋阳。黄系广东丙午举人，协和营系余在江西省城时所立。中队多广东人，左右队一系义宁人，一系湖南、贵州人。戌刻，徐文藻来见。徐系丙申庶吉士，改刑部主事。咸丰元年冬，余在刑部时，徐京察一等。二年秋，因案降调为府教授，到任数年。七年，捐道员。是日，郭意城、许仙屏坐船因坏柁，二更始到。午刻，改平江营守广丰、玉山一折。

初八日

早起，改由陆路行走。各委员及各物均坐船至河口。余与郭、许、巡捕、家丁起旱。行二十里，打茶尖。三十里至新硚头，饭尖皆弋阳县所备也。又三十里，至河口，寓关帝庙，系山陕会馆。李次青观察、河口同知孙家铎、铅山县令黄恩浩来见，萧营各营哨弁来见。夜，请凯章、人瑞诸公宴饮。天气甚热。

初九日附记

○与幼丹论米事

○各营下扎加勇粮，均作一钱四分，夫粮均作一钱

○设立粮台各事宜

初九日

早，清理各文件，至辰正毕。会客数次。夜，沈幼丹观察来，谈至三更。是夜发江西司道谢信，龙方伯信，自添三叶，晏中丞信添四叶。天气燥热异常，军中苦之。吴翔冈自江西赶到，为之忻然。其队伍尚在后，约初十可到也。初八日接部文，奉旨，李廷泰前帮办和春军务，现剿闽贼，归余调度等语。

初十日附记

○一札沈道

○一札刘曾撰

○一札铅山黄令、委员潘兆奎

○一札雷西垣

○一札何敦五、卜宗铨

○一札胡云衢、李兴锐、王澧

一札建宁府

○一札邵武府

一札延平府

一札崇安县

○一札光泽县

一札保臬司

一札延建邵道

○一札莫祥芝、黄兆炳、杜光邦

○一发闽督信咨

○一发东将军信咨

○一发周天受信咨

○一发周天培信咨

○一发饶廷选信照会

○一发李定太信尚未咨

○一札张腾蛟

○一札△△△

又附记

郑元璧锡侯，建溪书院山长，结实可靠

蒋　衡建宁己卯举人，在府办团

孟际元侯官人，甲午举人，在崇安多年，选莆田教官

杨春蕃邵武府属教官，长乐人，乙未举人，结实可靠

何高慰、傅方驹、杨绍梅皆光泽举人，在团局公正，与雷西垣善

顾飞熊署邵武参将，浙江诸暨人，现在杉关，勇敢善战

以上幼丹观察所开

初十日

早，清理文件。巳正，幼丹来鬯谈。闻闽贼有窜往延平之意。写家信一封，交莘田叔、彭芳六带归。申刻，改遵旨援闽并陈贼情、军势一折。夜热甚，早睡。是日共见客六次。张绍南，号伴山，前任丰城令，现丁忧，在幼丹处当营务处，与孙雪筠、黄玉坡来见，余皆各营哨也。

十一日附记

丁峻部下之勇号恬生，保知县
奇兵营官丁玉麟丁峻之侄
彰武军前营于翎魁，帮办于宣
　　　中营杨洪升，帮办罗鸿标
　　　左营丁应龙丁峻之弟，帮办满发喜

又附记

九江各营送安禀来者

万泰铅山都司、署游击

邵学志德安把总、戈什哈

黄逢祥后营守备

汪　荣建昌把总

杨　青后营千总、守备衔

秦得荣前营把总

程廷发后营把总、守备衔

曾麟魁前营千总

虞起荣前营千总

殷维连前营外委

龚庆魁德安把总

欧阳鋆水师营外委、戈什哈

丁世昌德安把总、戈什〈哈〉

又附记

戈什哈前哨佘星焕，左哨叶光岳，右哨李承典，后哨罗逢元，管带官喻吉三。

戈什哈每人六两，五人一棚，每棚给夫三名。保至都守者，另给私夫二名。保至参游者，给私夫三名。保至千把者，给私夫一名。充哨官者，给夫一名，马一匹，夫、料钱夫价三两，马料价一两。

十一日

早，清理文件。饭后写对联七付，赏水师营陈发祥等四船，并谢得胜、张定元。幼丹来久谈。巳正外出拜客，会吴翔冈、萧启源、张凯章，余未得见。未正归，倦甚，久睡。下半天见客四次。郭观亭之世兄，前来投效。夜改派粮台及营务处片稿，核各札稿。

十二日附记

吉左营帮办朱宽义号步卿　卢绩号少卿

十二日

早，清理文件。饭后阅四折一片，料理发报，计遵旨援闽一折，广丰、玉山两城力战解围一折，调喻吉三一片，又派沈幼丹、雷西垣两观察办粮台，李次青、王人瑞办营务处一片，均单衔二封。又会杨厚庵、李迪庵前衔，奏湖口水师昭忠祠、九江塔公祠；会官制军、胡、耆中丞后衔一折一封；又会迪庵前衔，奏湘乡忠义祠一折，调李筱泉一片，共一封，午刻拜发。巡捕不知，误送铅山县城。申刻派喻吉三至铅山一查，派史连城至广信一查。心生忿懥，盖无养之故也。自寅至亥，倦甚，不能作事，亦未敢服霍香丸。是日添耆中丞信二叶，系调丁峻之彰武、奇兵，熊应文之武威军由玉山至金溪。是夜，闻楚勇败挫，金溪、泸溪、新城失守之信，又思所变计矣。

十三日附记自九月十四至廿三，共见十七人

老湘营花翎者○蓝翎者 △

九月十五见

侍勇亲兵正百长△何本高介臣，湘阴人，蓝翎都司

九月十七见　　副百长△陈玉恒义贵，蓝翎守备

前壮亲兵正百长△张义贵连城，守备

　　　　副百长△朱仲明仁斋，守备

九月十七见

后壮亲兵正百长△文兼武召贤，守备

　　　　副百长△丁登云梯升，千总

九月廿二见

左壮亲兵正百长△贺国秀蔚廷，守备

九月十七见　副百长△辜胜友云如，把总

右壮亲兵正百长△王华国文亭，都司

　　　　副百长△赵仁和贵连，千总

第一旗旗官○黄万友杰轩，副将

九月十四见中哨百长△陈青云立汉，都司

九月廿一见左哨正百长△叶明瑞先芃，都司

　　　　副百长△周定和蔼臣，千总

　　右哨正百长△谭发律玉堂，都司

　　　　副百长△李竟成兴家，守备

九月十九见

第二旗旗官△文恒久历山，都司

　　中哨百长△潘运璋金莲，千总

九月十九见左哨正百长△黎以成锦绎，守备

　　　　副百长△方有才集轩，千总

九月廿二见

　　右哨正百长△熊常富启泰，千总

　　　　副百长△龙见田利安，守备

九月十八见

第三旗旗官○陈品南斌全，副将衔，参将

九月十五见 ○中哨百长△刘光明必照，都司

九月廿三见左哨正百长△易开俊明耀，守备

九月廿四见 ○○ 副百长△杨鸣岐凤翔，守备

　　右哨正百长△易荣华晓亭，都司衔，守备

　　　　副百长△李纯典镜堂，守备

九月十五见

第四旗旗官○刘松山寿卿，游击

九月廿四见　中哨百长△章合才寿卿，守备

　　　左哨正百长△喻胜荣锦然，都司衔，守备

　　　　　副百长△朱华清平尧，守备

九月廿三见　右哨正百长△陈世隆国苾，都司衔，守备

　　　　　副百长△刘为政以德，守备

第五旗旗官○彭声发振山，参将

九月廿四见　中哨百长△喻致惟泽霖，千总

　　　左哨正百长△尹松友青武，千总

　　　　　副百长△唐玉益云宗，守备

　　　右哨正百长△胡光辉亮庵，守备衔

　　　　　副百长△赵连玉璧传，千总

九月廿一见

第六旗旗官○朱绍辉印魁，醴陵人，游击

　　中哨百长△杨桂武端章，都司衔，守备

　　左哨正百长△陈明南化行，都司衔，守备

　　　　副百长△谷代纬伟人，守备

　　右哨正百长△喻焕成先云，宁乡人，守备，都司衔

　　　　副百长△曹义胜福亭，守备，都司衔

十三日

早，闻贼窜金溪，至安仁界。张凯章禀请前往截剿，即时批准。饭后清理文件，会客数起。接九弟吉安家信。申刻又闻贼自安仁渡河，将有归并景德镇之信。夜清各当差人员夫役单。

十四日

早，张凯章、王人瑞来，言即刻拔队赴贵溪、安仁剿贼。旋定各员薪水单、夫单。幼丹来，与之商定十五日回驻弋阳之事，旋告知各营。会客四次。写九弟信三叶，夜，又添二叶，言捐勇中欠饷，请加学额事。写耆中丞信，告知张凯章回剿安、贵之事。夜，发晏中丞信，求以折件、油纸等物见惠。复胡恕堂中丞信二件，一系托吴子祥扶榇之事。发张小浦信，自添二叶；季高信，自添一叶。

十五日附记

营中各员及委员开一水牌名单

○发报：改由云际关入闽

○咨催湖南添解八、九、十月银六万　○并缄

○函商湖北添银一万

○奏请四川协银二万

十五日

早，拔营。至弋阳，会幼丹一次。卯正起行廿里，至田里丁家祠内早尖。又四十里，至弋阳县住。是日，吴翔冈之义字营走头队，营务处走二队，朱品隆走三队，余走第四队，唐义训走五队，果字八营走六队，均于申刻前后到弋阳。夜，清理各件。江西耆中丞，三次咨请派张道一军驰剿安仁、贵溪一带。杨名声自湖北归来。接胡中丞信，九月、十月银四万已起解。王起玉等自太湖归。接六弟信，知迪庵现围攻太湖。

十六日记

营务处哨弁单　花翎者○蓝翎者 △

巡查四 △彭麒达先发，都司衔，守备

　　△王佑朝良臣，宁乡人，都司

　　△陈盛世斋，游击衔，都司

　　○王桐柏心斋，都司

百长三 △丁长胜仙华，都司

　　△陈达庵△△，都司衔，守备

　　△李绳武宗贵，守备

大旗三 △张良青新宁人，都司衔，守备

　　△邹昌保新化人，守备

　　△曾聚贤守备

又附记庆制军奏驻延平折

建宁镇林向荣

臬司保泰

督中军副将贾开泰

邵武参将顾飞熊

参将普超

右五人堵剿建阳，以保建宁

参将黄礼铃

延建邵道袁绩懋

参将惠寿

金门游击曾涛

右四人堵剿顺昌、上洋之匪

兴化都司练青

县丞方晋德

福宁镇池建功

候补道周朴源

右四人攻剿松溪、政和

十六日

早，清理文件，旋会客三次。巳正至城外营盘一看，申正归公馆。巳刻写雪琴信一封。夜添耆中丞、龙方伯信各一叶，希庵信三叶。核定各稿。派杨名声察视病者、伤者。是日未接凯章之信，不知在何处。又闻其分作两支，一拦头，一尾追，恐兵单力薄，甚惦念也。接贵溪信，言贼已由安仁窜往万年。十七早，又接贵溪信，言贼尚驻安仁。

十七日附记

弋阳六十里至湖坊，又三十里至陈坊。有两路：左六十里，至山头关，又六十里，至火烧关；右七十五里，至云际关。

十七日

早，接浙中咨，次青记名以江西道员请旨简放。卯正早饭后，移入营盘。天雨新凉，竟日至夜五更，雨不息。夜，写九弟信一件。是日初移营，未办一事。夜看水道提纲。

十八日

早起，略清文件。饭后会客两次。派老湘营二人：

○方宗照平江亲兵百长。极似黄荣贵。廿六岁

　祝鸿恩平江亲兵内把总

十八日

早，清理文件。饭后见客六次。李次青荐李仁俊充书办，系一鸟枪勇，而书法甚佳，因令其充清书。蔡梦熊与其侄蔡樟元来见。樟元之父，嘉庆己未进士，任知县十年。其兄道光壬辰举人，现任教官。樟元本年欲北上，送诗一首。添李筱泉兄弟信二叶，添雪琴、迪庵信各一叶。夜温《滕文公》上下篇，二更后睡。竟夜大雨不止。南城十八都团局杀宝勇三十三人。营官朱步青禀请查办，因札饬张凯章讯明究办，并札南城令黄荫山随同查办。是日来报，绅团仅交出三人，碍难核办云云。余以凯章即日拔营入关，嘱其速了此案。

十九日附记

制鹿茸法：先用磁瓦片去毛，将鹿茸用黄酒泡湿。又用酒泡湿白布，包茸放入蒸笼内蒸发，然后用刀切成片子，再加黄酒，再蒸后，用杵冲碎。高丽参切片子，用黄酒蒸发冲碎。每茸一两，配参二两。或用黄酒，或用蜜糖，共和做成丸。

一法：鹿茸用刀去毛，酒侵，切片，炒干，研成末。高丽参切片，炒干，研末。二味和研，用黄酒洒丸。

又附记

建昌府东门出城三里，杨林渡过渡、七里，十里山十里，小岭上山下岭共五里；五里，洪门村房五六十家，五里，长塘街五里，青麻村庄，民房三四十家，十里，硝石铺店二三百家，三、六、九日圩场，可扎营，有联局，十里，塘头街十里，严和市村屋三四十家，有联局，十里，资福桥铺店三四十家，可扎营，五里，路窑过渡，五里，五福街十五里，石硖铺店百余，可扎营，五里，新口十五里，飞鸢有汛、有联局，五里，蜂窠十里，杉关六里，九里桥九里，止马铺店二三十家，有联局，可扎营，八里，京牙可扎营，右往水口，左往光泽，七里，水口铺店八九十家，有小河可通光泽、邵武，可扎一二营。

送信至吉安。昨十七日，派吴翔冈带队至安仁等处剿贼，为凯章之接应。本日午刻闻翔冈于昨四更至贵溪，迅速可爱。是日，细雨迷濛不止，未办一事，因看《陆宣公集》三卷。夜二更一点即睡。

十九日

早，略清文件。饭后，闻吴翔冈于十八日至安仁。旋闻张凯章、王文瑞分两支之军，十八日由乐平一路抄出者，先后可至安仁。张、王督率团练分扎西北门，吴军扎东门。南门外郎河，朱德树平江营水师驻之。康国器济胜军水师，亦于是日来见，遵批赴安仁会剿。丁峻之彰武、奇兵营，前札赴金溪驻防。本日来见，谕令扎于安仁之对河南岸，恐水落滩浅，贼得涉渡南窜也。又亲书一缄，过知凯章。是日修子墙，余营居子墙，内为圆圈。营务处王人瑞、前营朱品隆、强中营唐义训，居中一层墙内：王居后，朱居左，唐居右。王营有门，与余内层通，朱、唐与内层不通也。中层之外，又有外墙子，以备守御。嗣后扎营，俱照此制。申刻，家中遣曾六来接纪泽儿，信附七古一首，颇有清致，而无声调。

二十日附记

○专人至杨厚庵处送会回稿

　萧浚川营哨弁名单○者花翎△者蓝翎

果中营营官萧启江

　　帮办秦华祝都司；彭忠信守备，行斋

　　亲兵左百长○萧庆高都司

　　亲兵右百长△萧文太守备

　　　前哨百长○朱桂秋都司

　　　左哨百长△王胜友把总

　　　中哨百长△何胜必守备

　　　副中哨百长△姚美仑千总

　　　右哨百长△彭称鹤千总

　　　后哨百长△冯翊翔守备

果前营营官△李奏勋直州同，和鸣

　　　前哨百长△刘竹田千总，守备衔

　　　左哨百长△彭良作千总，守备衔

　　　右哨百长○梁万贵游击

　　　后哨百长　万龙光军功六品

果左营营官○胡中和游击，元庭

　　　前哨百长△苏国忠守备

　　　左哨百长△赵国泰把总

　　　右哨百长△彭光辉守备

　　　后哨百长△刘喜益守备

果右营营官○毛治祺都司，盛昌

　　　前哨百长△胡腾芳千总

　　　左哨百长△李翠林千总

　　　右哨百长△唐星照守备

　　　后哨百长△彭东岳守备衔，千总

果后营营官△刘岳昭同知，静臣

　　　前哨百长△刘复胜守备

　　　左哨百长　刘祥隆把总

　　　右哨百长△李添栢把总

　　　后哨百长△谢玉堂把总

新果营营官△萧启淮守备，桐柏

　　　前哨百长△ 彭称集千总

　　　左哨百长△ 王世宾把总

　　　右哨百长　谢华桐军功

　　　后哨百长△ 曹文和千总

副果营营官△ 萧积椿府经县丞，漆圃

　　　前哨百长△ 邹俊元守备，都司衔

　　　左哨百长△ 彭泰和守备

　　　右哨百长△ 李继东千总

　　　后哨百长△ 唐凤辉千总

果勇奇胜军营官○ 黎得胜守备

　　　前哨百长△ 陈高益把总

　　　左哨百长　邹义沅军功

　　　右哨百长　陈三元外委

　　　后哨百长　王其发军功

二十日

早，清理文件。旋闻凯章于十九日辰刻大获胜仗，克复安仁县城，杀贼计三千人。吴翔军〔冈〕一军后到一刻，未与于战。午刻写信示纪泽儿。旋请意城写漱六信、厚庵信、骆中丞信，各自添一、二叶。

二十一日附记

○布尺二丈　○铜尺　布斗一　布斛一　咨部补武缺

湘前营 ○者花翎△者蓝翎
营官　朱品隆云岩
帮办　朱毓衡砚澜一，△府经县丞
　　　张鸿运道南三，监生
　　　张熙琳碧泉三，△蓝翎外委
哨官前黄惠清镜寰一○，游击，拟保参将加副将衔
　　左沈宝成袖珍二○，都司，拟保游击加参将衔
　　右胡辉堂芗斋十○，游击
　　后成立福鹄臣四○，游击

强中营

营官唐义训桂生
帮办　易良豹晴谷，从九
　　　禹志良汲三，从九
　　　李占鳌少莲
　　　唐福胜红俊，千总
哨官前王华云景星，外委
　　左王品高尔禄，△守备衔，千总
　　右刘长春厚德，△外委
　　后胡玉元其祥，守备

又附记

○竹卓罩　小炮二尊　○门帘

二十一日

早，清理文件。饭后见客二次。未刻，请意城写功牌刻之。申刻，自写告示，竖旗杆，升帅旗。夜写家信二叶。前遣回之蒋得胜到家后，家中遣曾象五与之同来。八月初四自家起行，初八自省起行。曾象五十九即到，蒋得胜廿一日始到，因令责之。二次接家信及湖南信数件。夜闻张凯章业已收队，本日可至贵溪，吴翔冈则追出万年等处矣。

二十二日

早，清理文件。饭后写家信三件澄、季，叔父、朱建四。午正至城内拜客，看许仙屏病。接九弟信，吉安于十九日夜克复，各营来贺喜，应酬时许。夜闻吴翔冈一军追贼至万年，先胜后挫，刘隐霞殉难，李雨苍不知下落，因呼朱品隆来计事。王人树议张凯章一军，宜暂驻贵溪不动也。写信与吴翔冈，令其回营。添信二叶，寄骆中丞。写信与九弟。

廿三日附记

弋阳县南面大河，即广信河。北面小河，北门外有桥，去城门不半里。桥内有山坡，可扎营扼住桥头。城内有山，可扎营。西门外过河以北，有平冈可扎营利于攻者。西门外附城，有小山可扎营利于守者。东门外多山，可扎营，即余驻营地也。

廿三日

早，带朱品隆出看营盘。弋阳县之脉，自灵山来。灵山在上饶境，在弋阳之东北，六峰耸峙，形如笔架，与庐山之五老峰略同。县之对河南岸有龟峰，山形如龟，去县南稍西，约三十里，南临上饶，北绕弋溪。弋溪发源于灵山西，流至县之西门，注入上饶江。县北门外有桥，去城不半里。桥南有小山，可扎营。城内有山，可扎营。西门外有小平坡，可扎营。皆守城者所宜占也。西门外过弋溪河五里许，有黄土冈，可扎营，攻城者所宜占也。东门外有詹家山，最高，群山颇多，皆可扎营，守者攻者，皆宜占也。咸丰五年，罗、李扎西门外之黄土冈，余今扎詹家山之侧。见客三次。接吉安九弟信，共九叶，计二千字，大致谓委任统领，责成功而略小节。阅克复安仁折稿。写营门字、对联等。夜闻李雨苍尚在。睡，点三江口闵三杰眼药。夜写三信。

廿四日

早，清理文件。旋看奏片三件，阅匡开益致次青信所陈闽事。是日定廿七日拔营入闽。余率各营从弋阳启行，凯章率各营从贵溪启行，约于陈坊、云际关等处取齐。二十八、九日，分头帮、二帮先后长行。戌刻发报，克复安仁折一件。万年小挫。刘本杰请恤一片。胡兼善病故，请恤一片。请四川饷一片。意城写一折二片，郭笙陔写一片也。申刻，自书团练不许妄杀人告示。是日酷热，与盛夏无异，未能治事。

廿五日附记

平江老中营

营官△屈　蟠知县，湖口人，见田

帮办△钟辅朝守备衔，把总

　　△李昇平乾州协千总，溆浦人

　　△王春发把总

　　　杨以勋廪生，湖口人

前哨哨官彭琼英千总

　　哨长黄菊亮千总

左哨哨官毛全升把总

　　哨长单恩德把总

中哨哨官△吴兰惠把总

　　哨长杨发成桃源人，把总

右哨哨官△唐顺利常宁人，千总

　　哨长△张恒彩把总

后哨哨官△李佑厚守御所千总

　　哨长潘光前把总

　　得胜军　自带护勇十一名，又大旗一人，先锋四人，五人各带四人　　管理△哈必发守御所千总，善化人

潮勇共二十九人

哨官刘兴广东普宁人

哨长刘烈广东普宁人

以上老中营、得胜军、潮勇员弁、勇丁共柒百九十六员名，每月大建肆千五百九十二两七钱。

廿五日

早，清理文件。巳刻写楷字百余。旋见客三次。摹地图，略画数小水，写数十小字，已觉劳神。申刻少睡。酉刻，彭山屺到营，渠自湖南七月廿五日开行也。旋嘱莫祥芝画福建地图，用邹氏重刻李申耆图而展拓之，益以康熙图之小地名及经行之地名。夜，接张凯章禀，因宜黄有事，请暂缓起行。余批以可由泸溪分兵赴建，吉安得胜之师，亦可顾抚、建也。二更开，次青之母太夫人左手膀忽痛，不能举箸。

廿六日附记

咨部请封

大姐五十寿礼

○送刘隐霞银对

○咨请浙江发火药一万斤、烛五千斤、油五千斤

又记福建商人由省来，廿三日至弋阳所说邵武之贼，八月十五日退往黄土冈建宁、太平、新城、南丰四县交界，十六、七与官兵战败想即刘印渠之师，附以光泽团练，退转黄土冈。十九日贼又败，二十日回窜入邵武城。唐都司扎光泽西四十里之水口。武都司扎光泽东四十里之龙斗。浦城、星村、建阳三处之贼，均由汀州至潮州。

廿六日

早，清理文件。巳、午间，见客三次。小睡。张凯章禀，宜黄、崇仁被贼窜扰，意欲回援抚、建。余批令，仍至陈坊入闽。申刻作挽联，挽刘隐霞云：“五载共兵戈，地下知心王壮武；万年歆俎豆，沙场归骨马文渊。”是日，次青代作四六信，复沈幼丹，余添二叶。夜添张筱浦信二叶。

廿七日附记

○家中雇长夫百人

○蒋魁南、杨喜贵、曾象五送茸至吉安，并功牌

廿七日

早起，发耆中丞信、龙方伯信，各添数行。是日拔营，果前营第一队，营务处第二队，湘前营第三队，余行第四队，强中营第五队，平江老中营第六队，果字左、右、后三营第七队。果前营拔营最早。余巳刻写九弟信。未刻中饭后，始行拔营。行至南门过河五里，至汤家村住宿。是夜赶印功牌五百张，送至吉安。军械委员王澧所制帐房太贵，申饬之。

廿八日

黎明起。饭毕，拔营。行廿里至荷包塘。过半里许，小憩于野。策马登一山，名曰响石岩，其北为峭壁，南略斜，上为平顶；在龟峰之东，登此山即见龟山之背。对面东南一山亦壁立，高平如台，形与龟峰略同。又行二十里，至双港住宿。双港系一大壑。余扎营之处，名曰五鼓岭，坐西向东。后曰虎形山、月轮山，对面曰岩山。右胁有一水，从义岭来，右东南角有一水，从陈坊、吴坊来，会于双港东北，流至于黄沙港，入弋阳江。是日在舆中，倦甚。果字八营昨日拔营，至汤家山者凡四营。本日同来双港者，仅果前营，余三营明日始到。其留于弋阳者，则待萧浚川到始启行也。

廿九日

早，略清文件。因无夫不能成行。巳刻，张凯章来见，言新城有贼万余，刘印渠一军于十五、十九、廿一、廿四五打仗，恐贼众兵单，难以防御，请先赴建昌，改道由杉关入闽。余以十二奏由分水关入闽，廿四奏由云际关入闽，不欲屡迁其说，踌躇未决。中饭后，登山一览，并至港口街市，酉正归。夜，定改赴建昌由杉关入闽之计，写信与九弟。夜，睡不成寐。五更，作湖口石钟山水师昭忠祠联云：“巨石咽江声，长鸣今古英雄恨；崇祠彰战绩，永奠湖湘子弟魂。”

卅日

早，将起行，因无夫而止，仍在双港扎一日。雷西垣、次青、人瑞至湖口雇夫。又嘱张伴山韶南在双港雇短夫。上半日小睡。旋写湖口祠联。申刻又作塔公祠联云；“大勇却慈祥，论古略同曹武惠；至诚相许与，有章曾荐郭汾阳。”戌刻写就。夜查长夫，略有头绪。弋阳刘祥胜营借来五十人，吴坊雇五十人，双港短雇五十人。派丁蔼士综理军械，计火药、油、烛，用夫四十七名，铅子、火绳，用夫廿名。添罗淡村信一叶。写家信与澄、季，寄廿四日折稿，日内日记。派戈什哈张定魁至吉安，约九弟来建昌。

九月

初一日

早，自双港起行。行四十里，至港口扎营。夜，议次青假归事，派史连城带途费，自平江迎接李太夫人。派易有成迎提鄂饷。写信与雪琴，寄湖口、九江对联。

初二日

早，与次青别。次青由弋阳回玉山一行，清理数日，即归平江迎养。余率师至建昌入闽也。行四十里，至塘陂湾扎营。营盘坐西南向东北。遥望东南外山，为天华山，最高。西南为云台山，东隅为降真峰。北至贵溪五十里，东至光泽县一百八十里，南至耳口寨四十里，西南至上清宫五十里。是夜，天黑欲雨。倦甚，不能治事。

初三日　早，微雨

长夫不齐，拟止行二三十里，即行驻扎在塘陂湾团局内。雇夫五十名，每名给百三十文，实则局中每名已给三百文。局中首士为龚思胜等，颇有礼也。行二十里至高阳，皆山径崎岖，高岭及涧无一处可以扎营者。又二十里，始得一大壑，中为河，左为田，右为原，宽平，可扎二万人，地名浒望。因无米可买，故未驻营。又十里，至上清宫，与郭意城同入玉皇殿一观。榜曰“大上清宫”。内有棂星门、下马亭，有正殿，有雍正九年“御碑亭”，极宏伟，皆为贼所毁，神像狼藉。宫门外有赵子昂“玄教碑”，尚完好。旁有雍正年一碑，上无覆亭，剥落尽矣。因帐房未至，在米局中饭。米局系营务处王人树太守所设，其法与地方绅耆议定米价，公设一局。绅士主之，营中派弁目监之，无得抬价抑买。是日米价，每升钱廿一文。过浮桥里余，在沙洲上扎营。是日，因早间微雨，有二十里、三十里即行安扎之说。各勇夫无长行五十里之志，不料所过皆深山仄径，无平地可以驻扎，又无铺店可买饭食，又小车难于过岭，又夫马惮于小路碎石，又日暮雨作，遂致饥疲怨嗟，有三四更始到者，有次日尚未到者。

初四日

早起少晏。因本日不拔营，即在此停驻一日。营盘地名下桂洲。稍上里许，为上桂洲，即前明下桂溪相国故宅。营坐西向东，河水发源于泸溪，自西而东流，至安仁之上，合入广信大河也。营在河南岸洲上，去河才数丈，实非可安营之地。下游西北隅，为龙虎山，即张真人修炼之所。上游东北隅为象山，即陆子讲学之所。正东为藐姑峰，即馒头岭。正南为出云峰。正西为西华山。东北至塘陂湾五十里。北至贵溪县七十里。西北分三路，至鹰潭四十里，至安仁九十里，至邓家埠七十里。西南至金溪七十里。东南至耳口寨四十里。巳刻，派佘星焕带夫三十名去接军火。派彭山屺去查昨日来路，恐有掳夫扰民之事。未刻，喻吉三始到。是日阴雨，雨时作时止。酉刻大雨。夜，雨不息。又因雇夫不齐，军行甚滞。

初五日

早起，雨止，未有微雨。因帐房沾湿，雇夫未齐，再住一日。写官制军信，共五叶，写六弟信二叶，迪安信、幼丹信，各添一叶，毛寄云信，添二叶。中饭后至西华山顶一望。西华山之东一大壑，即上清宫旷野也。西华山之西一壑，较上清宫之野略小。去西华山之半里许为狮山，葬前明一天师，故有石人、石马。狮山之北接冲天山，俯临江水，即上清宫之水口也。酉正归。雇夫尚未齐。昨日派人至贵溪，持百金雇夫百名，由上清送至建昌。令军械所暂留上清二三日，俟夫到再行。本日因无夫可雇，又令军械所前存之夫十六名抽出，先送他物起行。银钱所应运之物，暂留上清，待贵溪夫再赶赴大营。抽出钱所夫廿名，先送他物起行。又以银万二千两，交营务处及朱、唐二营，各带四千安勇，身佩百两。亦抽出夫廿名，先送他物起行。是夜，团局亦送来夫十九名，童夫三名，略可成行矣。

初六日

早起，卯正开行。行三十五里，至旸田驻营。营盘坐东北向西南，地名鹤泉源。其东南为云林山，雄秀耸特，抚、建之巨镇也。东北即龙虎山，西北为仙鹤峰，南为白马峰。东至孔坊十五里，西至青田桥二十里，北至鱼塘三十里。旸田，邓姓村最大，蔡姓次之。绅士邓义等来见。其父曾任湖南粮道，其兄即周子佩之妹夫也。金溪邓令国恩来见。吴翔冈派夫百五十名来接，因以三十二名往上清，接银钱所寄存之物。其百十八名，明日道上备用。前三十日借祥字营夫百名，至是令朱云岩写信送还。每人发八日口粮，每日一钱。是日，所过孔坊、旸田，皆膏腴之区，惜久被贼扰，民多迁徙未归。

初七日

早，卯刻拔营。行二十里，至青田桥小憩。又二十余里，至金溪县。邓令迎入城，借一民居作公馆，小坐时许。金溪膏腴之区，近被贼往来蹂躏，残破不堪。城中仅有一二民房未毁，余皆颓垣破瓦，目不忍睹。申刻至营盘，去城二里许。城北为鹧鸪岭，南为雀梅峰、三牌岭诸山。南路左至泸溪百里，右至建昌府百一十里，西南至抚州府百里，西至许湾六十里。邓令襄阳人，提督衙门稿房，咸丰四年，随杨昌泗克复武汉，案内保县丞，五年，在杨厚庵处办文案，旋保知县。申刻闻唐义训丁母忧，余至营省唁之。其兄与侄送新勇九十名来。灯后，萧浚川自鹰潭来见，畅谈至二更四点。其弟启源、其子积椿皆病甚。因令现在金溪之四营，于初九日启行赴建昌，现在鹰潭之四营，俟发饷后再赴建昌。

初八日

早，卯刻拔营。行二十里，停舆道旁，小坐。又二十里，至后车扎营。有绅士傅时亮邀至何氏宅内进酒果，小住，未刻入营。营盘地名王家岭，南有仙人岭，东有大猛山，西北有罗家山，东北有韩婆岭。申刻，闻九弟已由吉安至宜黄，因写信派李承典往迎。南城县黄令昨日派夫五十二名，至金溪县迎接，本日又派四十名，在途次迎接。

初九日

卯刻拔营。行二十里，至永安桥小憩。南城县派家丁在此办早尖。家人、巡捕、轿夫等皆吃饭。饭后，行三十里，至建昌府城。县令黄鸣珂力疾迎于十五里外。旋接见黄署守秉珍，及宝勇四营在郡之营官罗近秋等。又见建昌本营游击季超群等。在城内公馆中饭，公馆即凤冈书院也。饭后回营盘，在北门外三里许。是日，行路较远，见客稍多，颇觉倦乏。

初十日附记

文建昌守黄秉珍东山，宝营普钦堂之营务处

　南城令黄鸣珂荫山，贵州安顺人，优贡，庚子举人，以防团保知县，加州衔，但云湖之戚

　府经历张寿山宛平人，在周炎营报捐县丞，年二十六岁

武游击季超群

　　　袁藻华新城石硖千总，临川人

　　　杨锦斌存城千总，上饶人

　　　杨怀玉泸溪把总，高安人

　　　韩步高南城把总，临川人

　　　刘兴杨新城把总，临川人

　　　李步青泸溪外委，新昌人

　　　吴金亮南丰额外，南城人

　　　罗金魁飞鸢外委，新建人

　　　崔思坤世袭云骑尉，南城人

　　绅黄家驹壬子优贡，捐输中书同知保知府，冠北，前任刑部主事黄守训之子

又附记

宝前营刘光明游击，五百人，据称少八十

副中营罗近秋游击，五百人，据称在泸溪败亡八十，未补

左营朱步青游击，五百人

护卫营黄秉忠二百人

初十日

早，起略晏。见客数次。午刻，刘荫渠自新城来见，六年不见一面，即深相爱重，喜其与三十年在京相见无异，仍是朴讷书生气象，未染军营气息，亦无官场气息也。旋接各处书牍三十余件。胡恕堂中丞奏调次青赴浙。有信寄余并次青。九弟专人送信，言撤勇事。初三日自吉安发来勇，初七日到省，初十日到建，甚迅速也。余于本日卯刻专老湘营勇送信与九弟，约其来建昌一会。是夜，又回九弟一信。作信寄许仙屏，派戈什哈往弋阳迎之。作信与次青，告以浙抚奏调之事。四弟荐安化刘星槎来营投效。七月廿四日家信，本日夜始到。夜，温《离娄篇》。是日，专人至省，带银一百两，为余与意城办寒衣。

十一日附记

○提南城县漕五千石札一、咨一、函一

○咨省城飞解油烛带丁处眼镜

○札沈道解浙江油烛至新城，并解火药

○采杉关外扎营地方派朱长彪、彭述清

○查河道运米至新城，并飞鸢熊村等处派朱营四人

○告九弟雇夫三百人为一营营官一人、哨长三人

○办十四都杀宝勇一案派张镇湘、陈考元去查

　　　游麻姑山

　　　制布帐子

十一日

早，清理文卷。旋请刘荫渠早饭，张凯章、王铃峰、朱云岩、王人树作陪，巳正散。派朱长彪、彭述清看沿途营盘地基，兼问米价。派朱营四人查河道，可运米否。回耆中丞信，意城写四叶，自添二叶，催解油烛。接家信，澄侯信系八月廿四所发，纪泽信系十九所发。遣宝后营之夫回贵溪。夫，每人赏银五钱、钱四百文，共七十九名；亲兵六名，每名赏银一两；哨长一名，赏二两也。派人查麻姑山路，挑麻姑泉水一担来。又僧送麻姑酒，殊不见佳。本日接李仲云信，有船样三图。接孙芝房信，寄近作古文一本。夜，阅《论治》六首，通达事理，文亦劲快，杰作也。温《万章》篇。

十二日

早，清理文件。巳刻，至人树处拜刘印渠。黄荫山大令来见，又见客二次。中饭后进城，拜客四家。归来，身体不甚爽快。夜接文书五十余件，逐一清核，温《告子》至“宋硁章”止。是日又觉有病，至四更时起腹泄，甚畅快，病即愈矣。本日亥刻接到批折，共四折二片。奏朱批二道、谕旨四道。

十三日

早，因病起略晏。饭后见黄恩祥、黄麟佑，黄莲溪之胞兄弟也。莲溪名麟祥，甲午举人，庚子翰林，丁未年没于京。一子名廷赞，避乱居乡，景况甚苦。其年嫂年四十一，已生二孙矣，因赠其子三十金。印渠来见，久谈，辞归新城营中。雷西垣自陈坊来销假。定稿：提南城漕米五千石。定稿：于江西省城设立递文所，派胡蔚之、丁石汸经理。回九弟信一件。是日上午，犹觉有病，下半日全愈。夜，王人树来久谈，言萧浚川之二弟及其子病，皆渐好，甚慰。温《告子》“孟子居邹章”起至末，并《尽心》上、下篇。是日午刻，发“闽贼回窜新城，官军改由建昌杉木关入闽”一折，“纪以凤、王家瓒捐输”一片，专黄辅清、游得胜送至贵溪。

十四日附记

查守营门之人是否未离自查

查各营更鼓是否分明每夜派人查

查强掳民夫、勒买货物等事派人查

查鸦片烟馆、查赌厂派人查

每日传哨官来见自开单

十四日

早，起少晏。旋见客五起，又传见老湘营百长何本高、陈青云。是日定派张凯章营先入关，出关外或北剿洋口，或南赴宁化，听凯章主之。余俟部署米粮少有头绪，即行入关。申刻，许仙屏自弋阳来营。夜温《梁惠王》上、下篇。

十五日附记

十四△ 何本高湘阴归义人，兄弟六人，行三。咸丰三年十月入王璞山营。侍一百，壮四百，朴实。

十四△ 陈青云五都萧家冲人。先充为字号勇，在金鹅山打仗。四年五月，在湘潭大官殿入璞山营。兄弟四人，居三。眼圆而动，不甚可靠。语次作呕，眼似邹圣堂。

十五 ○刘光明湘潭石潭人。四年三月十一，在岳州城内战船接出，年二十七岁。父年四十六岁。母没，有二弟。明白安详。

十五 ○○刘松山七都山枣人，曾在季洪处当长夫。四年冬，在铜钱湾入璞山营。其兄在岳州阵亡。母存、父没、嫂嫁，有二侄。据称，东安、郴州之战最苦，吉水潭、四墟之捷最伟。王枚村不言而善战。挺拔明白。

又附记建昌绅士

蔡梦熊渔溪，万年教官

蔡樟元豫卿，庚子举人，梦熊之侄

万恩辅仪唐，甲辰举人

黄士秀峰，丙午举人

崔　煊春圃，崔斌之子

李鸿卓黄平州知州，庚午举人，己卯进士

李松龄小梧

十五日

早，各员弁贺朔望者多，至辰正毕。饭后清理文件。专人晋省，写密信与耆中丞，言团练杀宝勇事，自添一片。幼丹信自添一片。未刻剃头。传见刘光明、刘松山二人。夜，温《公孙丑》上、下篇。

十六日

早起。卯正早饭毕，即与意城、仙屏、笙皆同游麻姑山。进城北门，出南门约十三、四里入山。山高四里许，中有半山亭。过亭后有试剑石，有双瀑泉、乌龟潭、水月潭、伏狮潭。又上为金龙潭，为龙门桥。水帘洞与庐山之栖贤三峡桥最相似。桥内有神功泉，极清冽。又进为一大壑，北为仙都观，观外为会仙桥，观内有碧莲池，壁上嵌鲁公书《麻姑坛记》，中龛麻姑神像，今毁矣。庙后为螺蚌岩，岩后为齐云峰，庙之对门为五老峰。观左有五忠祠，祠外有唐大夫松，祠侧为十贤堂，堂后为慈惠庵。仙都观之上，有碧涛庵。庵内有大士阁。南城局绅蔡梦熊叔侄二人在庵内具酒席，供张甚备。饭后，又游丹霞洞，在仙都观之西南，约里许。小溪侧有大石，中洼。相传洼内，旧为入洞之门，今为沙石所闭塞。其上为行人径路，顿足则闳然有声。土人谓其下空洞，故履之成声。然山色粗犷，绝无灵异之象。纵有小岩深洞，必非佳境，不足以宅仙灵矣。申刻归，仍至龙门桥小憩。麻姑山之胜，以此为第一，他皆傅会，不足珍也。薄暮下山，归营已亥初矣。许仙屏得家信，其父患病，促之归，来余帐鬯叙家事。是日接公文廿余件。夜间，清理一过。

十七日附记

△王华国八都人，易芝生居相近，三年入王营当伙兵。有弟为凯章亲兵。

△陈玉恒二坊人，南门城外。三年入王营，廿四岁，长而清，可充戈什哈。

辜胜友三坊人，曾家冲。三年入王营，二十五岁，矮而不精，比赵子麟略瘦。

文兼武十二都人，三十岁，其兄亦在王营，拙、直，长工之才。

十七日

早，清理文件。饭后，送许仙屏回家。天雨竟日，萧然秋老。萧浚川来久谈。其弟启源、启淮及彭忠信均赴江西省城养病。九弟信来，言自吉安十二日启行，由樟树登陆至建昌来会。所部之勇撤去千余，带千余人来作我亲兵。见客七次，写六弟信六叶，添迪安信一叶，添雪琴信四叶。夜添次青信二叶，添丁石汸、胡蔚之信一叶。是日写对联四付，写挽幛字，阅《骈体正宗》十余首，系借仙屏之书。

十八日附记

○○陈品南老三营湘旗旗长。挺拔，有静气。二十九岁。铜钱湾住。副将衔。

○喻科癸平江亲兵百长。年二十四岁。满面堆笑，可爱。矮而精明，略似陈安南。

由硝石分路过渡，走新城县，至新口合路。

硝石十五里，界牌前十五里，八都铺店廿余家，三、五、八日墟场，可扎营。有墟场联局。八里，白石头十二里，十里山村屋百余家，十里，新城县五里，五里亭可扎营，十里，熊家塘五里，荷花庄五里，黄竹源五里，白沙十里，新口。

又附记

十九黎得胜果营奇胜军营官。五年冬回楚，六年援江，旋归周凤山统。目动言肆。

十九 ○○文恒久四都高冲人。三年九月入王营，岳州城内救出。辅卿之侄。有静气，有良心。二旗旗官。父没，母今年没。

十九 △黎以成宁乡人。四年，鲁家坝入营。神昏。

二十莫有升长沙人，年二十九岁。南勇，刘培元营内哨官。眼圆人滑。随浚川出投效。有妻无子，无兄弟。

十九日

早，料理文件。巳刻，张凯章来久谈。又见客三次。午正请药匠伙计来作鹿茸丸。吴子序自南丰来会，老病龙钟之状，令人恻然，陪久谈。中饭后，子序入城拜客，戌刻归来。夜与共谈至二更尽。

二十日附记

○六弟信送九弟信，送日记

○迪庵信

○雪琴信

○雨三信添片

○黄莘翁信添片

廿一日附记

△秦华祝三十五都洪三殿人，三十五岁。三年，在谢春池营。矮，乡间人。果营帮办。

△何胜必二都城前人，二十九岁，有妻子。视下，果营百长。

△冯诩翔湘潭石潭人，二十八岁。左八曾荐至余处，其父兄皆在鲍超营中阵亡。矮，微麻。果营百长。

二十日

早，清理文件。与子序谈格物，“格”字颇相合。饭后，子序欲归，因雨大暂留，巳正归去，赠银二百两以为乱后葺屋补缀之费。竟日雨不止。写季高信添三叶，胡中丞信添三叶，骆中丞信添二叶，官制军、李希庵信各添一叶。黄荫生、雷西垣来谈。夜，下《孟》〔论〕至“卫灵公”止。

二十一日附记

卢开甲号纪年，汉军，驻系城炮厂，己亥举人。四年，部选金溪县。本年丁母忧，父先亡。五年到任，六年七月卸事。目动神很。

杨照藜号素园。

凡十五两七钱九分，每日一钱七分，浅杯汁，可供三个月零三日。廿三日又称，仅十四两一钱二分。青花瓶盛七两一钱一分。碎瓷瓶盛四两九钱一分。小花瓶盛二两一钱。

○朱绍辉醴陵人，湘潭界挖煤为生，广西境内入营。四十八岁，父没，母七十一岁。朴实明白。初充侍勇，六年冬下岳州，分六旗。

△叶明瑞湘潭人，易家湾种田为生。道州入王营，初充公长夫。面麻小样，狡诡能战，形模似三花脸。

老湘营旗长薪水九两。夫三名，七两二钱今加作九两。王加四两，张加二两。廿四两

正百长薪水九两。夫三名，七两二钱今加作九两。张加二两廿两。

副百长薪水六两。夫两名，四两八钱今加作六两。张加二两十四两。

廿一日

早，清理文件。旋见客五次，传老湘营百长二人来见。写六弟信、迪安信，添雪琴信、雨三信、莘农信各一叶、二叶。申刻，亲兵自省归。接丁石汸信，代办余与意城衣服皆到。至代买之书，庄木生皆赠送，计《司马温公集》一匣，廿四本，《五种遗规摘抄》四本，《观象授时》六本，《观象玩占》十本，缪刻《太白集》四本，江艮庭《尚书》六本。夜，温下《论》毕。是日闻九弟可至抚州，写信派夫百二十名、戈什哈十人去接。

廿二日附记

○○贺国秀五都人，兄弟六人，行二，有一兄一弟在营。四年三月廿五入王营。静而明白。壮勇百长，作田营生。

○熊常富卅五都人。去朱存大甚近，三年十月入王营，曾与羊楼岗之役。

廿二日

早，清理文件。黄东山太守、罗近秋、朱步青来见，言宝勇拔营无口粮。余许以途费给之。蔡樟元来见，谢送入京程仪也。雷西垣来，谈黄莲溪同年妻子贫苦，告帮助之事。是日请客一席，萧浚川、张凯章、蔡渔溪、黄冠北四人，申初起，酉初散。日暮倦甚。夜温上《论》至“雍也”止。接沈幼丹信，扬州于初四日失守。又接匡已峰信，言顺昌、洋口贼势颇炽，请大军速入闽以保邵武。邵郡绅士举人张垣等亦有公禀，请大军入闽，救光邵生灵。查《观象授时目录》，开一清单。

廿三日附记

署南丰县潘曜新广东人，潘祥新之弟。代理县丞陈澐、凤岐三。

代理广昌县孔广晋

石城县令张镕

易开俊城内人，草席生理。四年冬入王营，三旗百长。视下多心计。据言：小枪食药六钱零，抬抢食药二两零，劈山炮食药五两。

△陈世隆四都人，四年冬入副五哨。父母俱没，一兄早没，一弟生子四人，有田三十余亩。作田营生。

廿三日

早，清理文件。饭后见客三次。添幼丹信一页。中饭后剃头。派王起玉等查各营小枪、抬枪食药若干，劈山炮食药若干。九弟寄温弟信，昨日专二人送江北，忘将迪安一信带去。旋专马二匹，至前途赶交。本日来回信，竟未赶上，须迟日另送也。夜，温上《论》“雍也”至末。又温《大学》全卷。是日，意城为我抄陈希夷《心相篇》，因熟玩数过。

廿四日附记

○○杨鸣岐湘潭十四都莫家人，种田营生。四年正月入一三营。目不妄视。

○章合才四都人，三年九月入王营，岳州战船接出。有祖母有母。挺拔诚实，父今年死。言小枪食药一两，抬枪食一两零。

○喻致惟宁乡二都人。五年正月，招副五哨入营。据言，小枪食药六钱零，食子三颗。抬枪食药二两零，食子一大三小。劈山炮食药六两、七两，食子一大、十余小者。明白有情。喻吉三之侄。

南城县解宝勇库平银叁万三千伍百零伍两五钱九分。据宝勇称，内应除湘、宝两军犒赏壹万两正。

宝左营欠二万五千一百零五两一钱二分每月三千九百六十六两二钱。七百名。

宝前营欠一万九千九百六十六两二钱九分每月三千四百十四两。六百名。

副中营欠一万零七百廿两零二分每月三千一百廿伍两二钱。五百五十名。

护卫军欠八千四百六十九两四钱四分每月一千四百三十五两五钱。二百五十名。

以上共欠六万四千二百六十两零△△△△。

廿四日

早，清理文件。饭后见客二次。巳刻至萧浚川处回拜，未初归。会客五次，见老湘营百长三次，写九弟信二叶。夜温《中庸》全卷。是日张凯章将十四都杀宝勇之案办毕，开单来告，计正法者十二人，责释者七人，开释者二人，均照所拟办理。凯章了此案后，即于是日拔营入闽。连日苦雨，是日始放晴也。接闽省绅士公信，意欲请余至省一次。

廿五日附记

张筱浦在徽州布置九月初事

江长元皖南镇总兵，驻太平县，防青阳、石埭之贼。

陈大富都司，率杨勇赴太平助江镇。

王金魁千总，率楚黔勇赴太平助江镇。

以上徽州西北路之防青阳、石埭

余永椿参将，先防婺源，后黟、祁。

周光顺都司，率浙兵赴渔亭助余永椿。

程绍鸾守备，率安勇赴渔亭助余永椿。

以上徽州西路之防祁门

周天寿漳州镇总兵，自闽浙折回，督攻婺源。

李春寅参将，由上溪口进，随攻婺源。

荣　陞都司，由上溪口进，随攻婺源。

熊廷芳游击，率果毅勇赴清华街助攻婺源。

张　琪县丞，率沪勇赴清华街助攻婺源。

以上徽州西南路攻剿婺源

张应超参将

马光宗

袁国祥游击

闵步璜都司

方国淮守备

许培刚守备

刘祥林带锐勇

萧占国守备

吴伟奇

唐通文把总

曹玉林都司

胡占文千总

黄朝陞都司

王福安千总

罗　澐守备

曾玉堂把总

杨裕仁太平县知县

李钦守石埭人

杨摛藻石埭主事

以上石埭在事之人

王　奎祁门把总

林用光祁门县知县

谢祖述水师千总

程　燠祁门训导

以上祁门在事之人

苏式敬同知

王恩荣参将，武职

吴崧庆婺源县知县

和　顺参将

彭定澜委员、知县

叶圣言都司

林廷选徽州知府　以上四人文职

文　瑞参将

杨名声都司

夏宝庆游击　以上四人李定太所派

王梦麟参将

陈殿飏把总

丁文尚参将

周占雄千总

鲁　屿都司

张洪陞外委　以上三人阵亡

江国林守备，江长元所派

洪修政绅董

陈起熊婺源守备　以上六人武职

潘国珍绅董

江　磬绅董

朱家骏绅耆

王友辂绅董

以上婺源在事之人

又附记萧营

○○萧庆高三十二岁，三年救江西，入李营，同剿湖北、九江、弋阳、广信等处。在景德镇告假，入果营。父、母八十，思归，语次欲泣。四十二都人。

△朱桂秋浏阳人，三年救江西，在罗营当长夫，至吉安当勇，同打湖北、九江。五年正月告假，又入罗信南营，茶陵入萧营。略油。

王胜友六都人，初入罗信南营，后入萧营。据称，小枪食药一两零。父母俱在，乡间蛮人。

○姚美崙年廿一岁，一都人。六兄弟，行季，四人在营，伯次有妻侄，亦当勇。金溪始充百长。挺拔有情意。

○○○胡中和年廿四岁。廿五都杉木桥人，去太平寺数里，曾在迪安营当勇。八年六月假归，八月娶妻，漂亮。

廿五日

早，派王福去接九弟，添信一叶。旋清理文件。饭后，见客三次。又传见萧营百长四人。查张筱浦在徽所用之人，开一清单。接何根云信，言扬州失守，但无明文。请王文瑞便中饭。下半日倦乏。夜，温《诗》至“不能奋飞”止，阅《诗谱》一过。派人去查麻源路。是日奉到朱批，即八月廿四在弋阳所发夹板，计奉谕旨三道，军机处交片一件。

廿六日

早，清理文件。饭后，写鸟枪、抬枪食子食药表。午初，九弟到营，本日行七十里，不料其早到如此。见客四次，皆九弟带来之人。中饭后，九弟到各棚拜客。余添写张仲远信二叶、罗少村信二叶。酉刻，九弟归营，戌刻，复来。夜，与意城等三人久谈，温《诗·邶风》。是日接刘腾鹤等禀，新淦三都圩截杀湘后营弁勇、丁役一百廿四名，禀请查办。

廿七日

早，清理文件。旋至九弟新营盘吃饭，巳正归。浚川来会，明日拔营至南丰、广昌等处。九弟所管各营，昨日未到者，本日早到二营。又见客七次。写鸟枪、抬〈枪〉长短斤重表。申刻接李希庵信，论事有识。派章寿麟监印委员。莫祥芝患病，入城医治，求一见，语言时明时昧，颠连可悯。送黎警斋奠仪银贰十四两。黎名宗铭，零陵人，向在王璞山营，聪明警敏，字仿左季高体绝肖，志趣高亢。方期渐进于诚实，遽以疾殁，殊为可惜。夜温《鄘》、《卫》、《王风》。

廿八夜附记

○朱品隆派人回宁乡招长夫

○戈什哈改两翼不能遽改翼长，难得其人

○薪水、长夫单再加酌定初三发行

○刘星槎派差事廿九日身故

　李筱泉定建昌粮台章程

○催九弟军火各船来建廿九日派人去迎

○复杨泗孙滨石信　　○寄云仙信

廿八日

早，清理文件。旋见客二次。饭后写家信，澄、洪一封，叔父一封、纪泽一封、阳牧云一封。接家信，系王芝三、右九二人九月十二自家中专送来者，计澄弟一件、纪泽一件、昆八一件，又纪泽、昆八、临三等寄九弟各件。申刻，九弟来谈诸务，戌正归去。夜，温《诗经》《郑》、《齐》、《魏》、《唐风》，共六十叶。

廿九日附记

○调沈鹤鸣候选知县，照磨，署莲花厅同知

　奏调赵玉班

　戈什哈分为三等给饷

廿九日

早，清理文件。饭后阅江艮庭《尚书音疏》。昨夜未能熟睡，本日倦甚。写胡润之中丞信一件。巳刻，发家信。添澄弟信四叶。因澄信分条来商，兹亦分条答之。申刻，九弟来商派朱品隆招长夫等事。酌加各员薪水，与意城共定一单。接江南文，张殿臣于九月十六日克复扬州。接闽省文，周天培克复洋口。又清理各文件。温《诗》《秦》、《陈》、《桧》、《曹》、《豳风》。

卅日

早，清理文件。饭后写六弟信、迪庵信。阅《司马文正公集》。申刻，九弟来阅薪水、长夫单。添官制台、文藩台信各二叶。见客共四次。戌初至九弟营，二更归。温《诗·鹿鸣之什》。是日接雪琴三信、《水师昭忠祠记略》一首。营务处接凯章信。老湘营新添病者三百余人。

十月

初一日

早，各员弁贺朔。饭后清理文件。旋见客四次。写筠仙信一件。倦甚，小睡。下半日，九弟在此叙谈。是日，改帐厅架子，自为经理。灯后，温《诗·南有嘉鱼》，至《节南山》止。是日添雪琴信三叶，略论古文。添幼丹信三叶，论提漕事。安化刘星槎经四弟函荐，来营投效，昨日病故。买棺木不甚佳，旋买沥青衬里，共用去钱十一千零。又赠银三十两余十六，九弟十六 (1) 为归枢之资。其弟二人亦来营投效，因令其四弟扶榇至安化，而留其三弟在营当差。渠兄弟五人，星槎行二，家中尚有一伯兄一季弟也。又衡阳刘纯来投效，牧云有信荐之，给以途费二十六两余十六，九弟十遣归。

初二日

早，清理文件。饭后，会客二次。添耆中丞信二叶。日中，目蒙甚，小睡。旋阅芝房古文，阅温公《谨习疏》，慨然有感！下半日，因目蒙不能事事。夜，九弟来，谈至二更。温《诗·正月》，至《大东》止。是日湖南所解八月饷到，除去王人树所借之千两、彭山屺所借之二百五十两，实解来银一万八千七百五十两。湖北所解九、十月饷四万亦到，行至抚州起旱，李进发派勇六十八名护送来营。

初三日

早，清理文件。饭后写家信，澄、季四叶，夫人一叶，添骆中丞信二叶、季高信一叶，阅《温公集》一卷。中饭时，九弟来。旋见南丰令潘曜新，久谈。九弟与意城共定酌增薪水。长夫单发出。酉初，九弟归营。戌刻，余至九弟营小坐，更初归。温《诗》“四月维夏”，至《裳华》止。潘曜新论制火药法，提硝须放萝卜，吸其碱气，炭以柳木者为轻妙，麻骨炭更轻，米亦可以为炭。

初四日

早，清理文件。饭后见客二次。旋看《温公集》二卷。剃头。中饭后，定招集复业告示。旋看《古文辞类纂》数首。夜写刘星槎事告知澄弟。温《诗·桑扈》，至《小雅》末。是日九弟游麻姑山，灯初始归。

初五日

早，清理文件，写信一片与纪泽儿，言寄衣来营。饭后，九弟来叙良久。翻阅《文选》，温《三都赋》、《南都赋》、《二京赋》一遍。会客三次。酉刻阅《汉书》张释之、公孙宏传等篇。九弟于申初刻归去，更初复来，二更去。九弟劝余于应作之古文，未偿之夙诺，每日补作少许，陆续偿之。

初六日附记

勤梳洗，整衣冠；洁书室，闭三关。

清书牍，勤见客；查道里，核营务。辰巳午未

温熟书，览生书；偿文债，写札记。申酉戌亥

又附记

制中毛羊皮阿龙袋一件

买好砚一个

派人至河口买材料

派人至扬州看郭亲家

买旧磁瓶数个盛药

取广信寄存之书籍、火腿

买七政台历

又附记

○沈宝成 (2) 新染铺人。父六十四，母五十六。兄弟四人，二在濠头堡阵亡，三在岭东阵亡，四弟十三岁。年廿九岁，有妻无子。在县入罗营。三年，救江西；四年，湖北、九江；五年，广信，义宁；俱在场。现充前营左哨长。清而有情。

○○胡辉堂四都人，父五十六，母五十六，祖父九十。兄弟二人，兄当护哨。三年六月廿四入罗营，救江西。回长沙告假，入王营。岳州之败，战舟接出。四年八月在紫坊再入罗营，同攻武昌、田镇等处。十二月廿九日接塔公马渡江，赏银十五两。同攻广信、义宁等处，在义宁告假。六年四月派哨长。年二十五岁，短小精明。前营右哨长。

○成立福湘潭七都人。父八十，母七十。兄弟七人，二早死，四人在营当勇。年三十七岁。四年，在羊楼峒入营。打义宁后，告假一次。七年六月充前营哨长。初由抬枪班当散勇。朴实壮健，目光渐散。

抬枪班：散勇十二人，什长一人，伙勇一人，长夫三人。又由营官处拨来公长夫一人，共十八人两棚。

刀矛班：散勇十人，什长一人，伙勇一人，长夫二人，共十四人两棚。鸟枪班亦然。

哨长一人，护哨四人，伙勇一人，长夫三人，共九人两棚。

原制哨长每月口粮九两。罗公加作九两六钱。李公因哨长官阶渐大，以次而加。守备充哨长者，加夫一名，都司加夫二名，游击加夫三名，参将加夫四名，副将加夫五名。各哨长于移营时，私雇短夫。扎坐营时则不雇。其银稍资津贴。

初六日

早，清理文件。饭后附记诸项琐事，传见湘前营哨官三人，会客四次。王人树在此便中饭。阅《汉书》四篇。申刻，九弟来，谈至更初始去。温《诗·文王之什》。与意城叙谈。是日闻龙翰臣方伯之妻何夫人于卅日寅刻雉经殉节，殊可敬悼！

初七日

早，清理文件。刘星房之世兄庠，号慈民来见，备述南丰受害之惨，房屋概为煨烬，侍其母借居乡间茅屋。其妻其弟归，以屋太小，不能同居。其弟侍星房居苏州，景况甚窘。饭后阅文书。九弟来谈。刘印渠自新城来见。看《汉书》二篇。中饭后，读扬子云赋三首。身体不甚爽快。日旰，在营门外小立。灯后，九弟接到行知，奉旨以知府遇缺即选，并加道衔。余至九弟营中，谈论家事，二更归。温《诗·生民》至《荡》。日内眼蒙殊甚，不耐观书，夜中尤甚。所带万刻《诗经传笺》，板本太小，亦不可读也。

初八日

早，清理文件。各委员等道喜，贺九弟奉旨晋官也。饭后，九弟来，久谈，中饭后去。接家信，澄弟一件、泽儿一件。接季高信，言湖南饷可请益。下半日，温《西京赋》。夜接官制军信，已得协办矣。接胡中丞信，告初四日请灵入堂。是日，添张筱浦信二叶、沈幼丹信一叶，添冯树堂信四叶，添饶涤甫信二叶。夜温《抑》戒诗。

初九日

是日，恭逢我先大夫诞辰。五更三点，九弟来，一同行礼，黎明礼毕。与九弟叙谈诸务。请刘印渠、王人树早饭，享馂余也。饭后，论拔营事。余意欲于十三日拔营入闽。意城、九弟与王人树之意，欲俟萧、张入关后，探确贼信，再定所向，亦实以各营无夫可雇也。午刻倦甚，小睡。旋写季高信三叶。未正，李筱泉太守来，与之久谈约二时许。夜，人树来告凯章入关后，营中又发病百余，且言南城运米五千石至闽，须运费八千余串，南城绅士自愿捐办。温《诗》《桑柔》，至《召旻》止。二更后，小泉、意城来叙。

初十日

早，清理文件。饭后写胡润之中丞信。旋接家信一封，系九月廿五所发，王良五在家带来。内四弟寄九弟信一件、纪泽信二件、临隶书《孔君碑》一卷，言读《诗经注疏》之法，较初八日信已长进矣。见客三次。九弟来，谈家事。写家信一件。日记一本，系曹荣所抄，交九弟专人带至家。中饭后出营，至旴江东岸宝塔山下，至南路，过杨林渡，过太平桥，至府城东门外，循垣墙而北，登石仙峰，灯时归营。夜，小泉与九弟来谈。温《诗·清庙之什》。

十一日

是日，余四十八生日。早，清理文件。凡贺生者皆辞谢。旋九弟来叙谈。辰刻，至九弟营早饭，同坐为郭氏叔侄、李小泉。巳刻归，看《文选》各小赋。未初，九弟来，共饭。黄大令及总局送满汉席。九弟登舟归去，余送至舟中，营哨送者，爆竹甚多。夜温《臣工之什》、《闵予小子之什》。送九弟时，与之言所贵乎世家者，不在多置良田美宅，亦不在多蓄书籍字画，在乎能自树立子孙，多读书，无骄矜习气；又嘱多习寸以外大字，以便写碑版；又嘱为三女儿订盟。

十二日

早，写幼丹、次青信各一片。辰初往游麻源。出府城之西约二十里，有麻岭。巨石峭壁，耸立千寻。有水绕于峭壁之北，约小半里许流出，是为麻源之洞口。入麻岭内，两岸皆石壁，中央一溪，清流激湍。东岸摩崖，有“云门”二大字。西岸摩崖字甚多，不可辨识。谷口有店，约二十余家。去谷口二百步许，有五谷山，罗星极圆，俨护水口。又百步许，有平坡，土人名曰曾和□。五谷山与此坡似断似连。坡之西一谷，坡之东二谷。每谷各有一溪，溪源约各十五里许。东二溪汇于石桥，三溪汇于谷口店铺前，是之谓麻源三谷。东岸山皆石壁，西岸山皆土。东岸上最高者为云谷峰，下有平岗，即毕子岗。西岸上最〈高〉峰，即麻姑山身后之天马峰，下有一坳，土人名马鞍山。午刻，入栖云庵憩息。黄荫山大令治具。饭后，周览各处，至洞口店内小憩，日暮归营。阅各处来文，料理一切，至二更毕。温《诗》《鲁颂》、《商颂》。是夕接萧浚川信，渠营病者一千三百五十六人，故者一百八十二人。

十三日

早，清理文件。饭后进城。因各营患病者太多，且乡间居民亦病，斋醮三日，禳灾祈福。余亦诣坛拈香。旋至团局、粮台等处谢寿。出城东门，绕南门外，自西门进城。

建昌府城，守之甚易，攻入颇难。东面及东南隅贴近盱江大河。东门外即太平桥，桥东有洲，洲南为从姑山，洲尾为新城河。与盱江相会处，洲尾曰杨林渡。两河相隔约一里有奇。中有小港，穿通两河。港有桥，曰千江桥。由杨林渡东岸循河而下，约三里余，为宝塔山。山下为万年桥。欲围攻建昌城者，东岸自从姑山起至洲尾止，可扎三四千人，须于上下杨林渡绾搭浮桥，以通东岸。北头河沿不便扎营，宜扎于石仙峰及望马岗等处。南头河沿亦不便扎营，宜扎于六都山等处。西面宜扎师公山、王家山等处。西北隅之凤皇山侧，亦可迤逦连扎数营，此围城之说也。若攻城，则三面皆石山，不能挖地道，亦不能起土山，难为力矣。为守城之计者，则宜占据太平桥，占据中洲，通东路之接济，庶不至于围困。中饭后改折稿、片稿。夜写迪安信二叶、六弟信一件，与小泉、意城叙谈。三更睡，不能成寐。

十四日

早，清理文件。添张凯章信。饭后见客二次。阅《文选》各诗。是日眼蒙殊甚，不能作字。接浙江咨，知六合、溧水皆于九月十八日失守。接饶枚臣信，言病甚，请告假六个月，情词恳切之至。夜温《书经》《尧典》、《恤典》。

十五日附记

买洋红

查前此阵亡各员恤典

咨江西要军需则例

△王华云衡阳人，去女子桥甚近。罗山之姨侄。四年在孔垅入营，当长夫。五年，义宁至蒲圻后告假，旋回营。罗山没后，随温甫至瑞州当什长。七年随希庵至九江，告假。八年二月在县城派哨长。老实。据称，该哨只十余人未见过仗。己丑生 (3) 。

△刘长春湘乡城内人。咸丰五年在后营刘峙衡处当亲兵。六年冬在腾鹤处充哨长。八年二月告假回湘，希庵派为哨长。聪明而滑 (4) 。

○王品高八年三月在九江升哨长。栗山铺人。三年五月入易超九营援江。十一月杨虎臣散营。四年五月入罗营，岳州、武汉、九江、义宁皆在事。随温甫至瑞州。七年随希庵至蕲、黄、麻、黄。目下视，身长，结实 (5) 。

△胡玉元永丰下洋潭人。三年十月入罗营，至永兴打油榨圩。四年五月与朱云章解衡州战船至长沙，岳州、武汉、九江皆在事。六年至瑞州，温甫保以蓝翎把总，希庵保守备，迪安保都司。漂亮，微滑 (6) 。

十五日

早，各员弁贺朔望。饭后清理文件。见客三次。传见强中营四哨长问话。阅《方舆纪要·江南山川》。中饭后小睡。仍看《纪要》。夜温《大禹谟》、《皋陶谟》、《益稷》。是日发九弟信一件。申刻，奉到朱批，系前九月十三所发之折。一折批“知道了”，一片批“该部知道”。

十六日附记

○丁长胜前充二旗左哨。本年二月假归。三十五都人。四年，招副五哨入王营。身文而笨，讷于言辞；目不妄动。为可靠。

△龚隆贵二都人。四年二月初十日围在岳州，城破后十五日逃出。在城内杀穿左右颊。十一月复入王营。据称，在湖南与朱洪英战最很，七年十一月与石达开战最很。身长视下，有壮气，好说话。父母年六十二三。三年入钟开诚营。

李绳武湘乡城内人，种田为业。三年入王营。旋至衡州入罗山营，同剿岳州、武汉、田家镇、弋阳、广信，均在事。年四十二岁。充二旗哨长。无英气。无父母，有弟，有二女。尚老成。

问官制军要弓箭，要马上鸟枪。

十六日

早，清理文件。饭后阅《方舆纪要》。传见营务处百长三人。午后，目蒙。旋阅《汉书·刑法志》。夜温《禹贡》、《甘誓》、《五子之歌》、《胤征》。郭笙陔买得《松阳讲义》，借阅一卷。是日申刻发报官军分道入闽一折，各营疾病一片，防守玉山、广丰两城一折一单，专马送至贵溪。数日内眼蒙，照前略甚。所发之折片，系意城写，清单十八开，系魏柳南瀛所书。

十七日

早，清理文件。饭后进城，至黄太守处吊丧，至粮台雷、李、张三君久谈。中饭后阅《姚姬传集》，见客三次。夜，仍阅《姚集》。因目蒙不敢多看书。与意城久谈。

十八日

早，清理文件。饭后阅《姚姬传集》，添官中堂信一叶、李希庵信二叶、李香雪信一叶，又添沈幼丹信一叶、孙芝房信一叶，会客二次。晡时，作挽联一付，挽龙方伯。夜，因目蒙不敢看书。是日，黄吟台自安徽归来销差，语及皖北庐州失守，及江南何制军办夷务事。

十九日

早，清理文件。饭后见曾传芳，言九弟处军火已到，约火药三万斤、子三千斤、火绳千八百盘。从此军火稍足矣。昨作挽龙方伯联云：“蓬岛掇高科，天边祥瑞韩忠献；章门夷大难，地下追随王伯安。”意城以为欠贴切也。又作一联云：“豫章平寇，桑梓保民，休讶书生立功，皆从廿年积累，立德立言而出；翠竹泪斑，苍梧魂返，莫疑命归死烈，亦犹万古臣子，死忠死孝之常。”午刻写毕。又写对联数首。中饭后阅《姬传集》。夜，目蒙不敢看书，默诵《诗经》。

廿日

早，清理文件。饭后派人至省送龙方伯奠敬百金、联一、幛一，送李观察之配幛一。写信一叶，托丁石汸买零件。见客六次。见张伴山、黄荫山，知黄东山太守生时曾禀参黄荫山也。李筱泉来久谈，因留此中饭。饭后温《书经》《汤誓》，至《盘庚》下毕。傍夕与筱泉谈。夜阅《姚姬传集》一卷。意城为余书篆屏四幅，写《洪范》“皇极”、“三德”二章，因与久谈。是日，接张筱浦咨奏，留周天寿在皖南。又接和雨亭咨，克复溧水县。

廿一日附记

○萧浮泗八都人。三年救援江西，在罗营。口拙讷，神不外散。四、五二年俱在罗营。六年九月至九弟营。初带义营，现带制字营及中军。

○刘湘南甲午生。八都人。眼黄有神光，鼻梁平沓，口圆，有童心，腰挺拔，面英发可爱。五年羊楼峒入营，六年罗死后出营。十月入沅营。七年七月升哨官。大父母与父母俱存，无妻。

○○熊登武廿五岁。八都人，青三之侄。目有精光，三道分明。鼻准勾而梁方，口有神而纹俗，略似礼园。三年入罗营，从救江西。四年从攻武汉、田家镇。六年入沅营，未假。本生父故，母存，过继父母皆亡。

廿一日

早，清理文件。饭后见客二次，传见吉中营哨长三人。添郭雨三信一叶、袁漱六信三叶、沈幼丹信二叶。接郭云仙、左季高等信。接贺家讣，知丹麓先生已故。接九弟信，将由水路回家。下半日见客三次。目蒙，不能多看书。夜与意城谈家事。渠接家信，妻病未愈。阅《姬传集》一卷。

廿二日附记

○○张胜禄六都碓坎井人，与张开辑、凯章同族。二十八岁。兄弟四人，两兄在家，弟在营。四年，衡州入罗营。岳州、武汉、田家镇、广信、弋阳、义宁在事。六年六月在鄂告假，八月入沅营。口大，似王惠三，目有神光，人倜傥。现充义营帮带。

○廖世霖衡阳人，洪乐庙。四年，田家镇入罗营，为护哨三十五个月。罗山没后，随温甫至瑞州，旋至吉安。张开辑故后，充哨长。鼻梁直，腰身正。在家小贸营生 (7) 。

○李楚盛湘乡十二都人。义宁州入罗营。六年六月在武昌假，八月入沅营，把总、守备、都司，皆沅所保也。目有精光数道。田业为生，耕作四十担。朴实可用 (8) 。

寄贺丹麓奠分四十。

寄黄南坡之子卷资三十。

寄唐竟丈五十。

廿二日

早，清理文件。饭后见客二次。派人去扬州看郭雨三，过松江看袁漱六。传见吉营营哨官三人。下半日，温《书》《说命》至《武城〔成〕》。剃头。夜阅《姬传文集》。

廿三日

早，清理文件。饭后见客五次。传见哨官三人。小泉来久谈。下半日，温《洪范》、《旅獒》。夜与意城等谈。

廿四日附记

△周惠堂东晚坪人。初入一一营，次入彭三元营，次入蒋左营，次入罗信南营，次入沅营，拨高彦骥水营。高归，充水营营官。颧骨好，方口好，面有昏浊气，色浮。不甚可靠。

△王桂林 (9) 年四十一岁。住五里排。五年二月入罗营。蒲圻左足受伤，保千总。六年入沅营，七年改水师 (10) 。鼻梁正，目青明，左有眚，鼻尖勾，面似小柳。

△黄正大清泉耒河人。荫亭带至南康，充前营哨官，六年冬丁艰归。七年入沅营，八月入水营。鬓贱，身长，无直气，目清而动 (11) 。

○李祖祥年卅二岁。洪乐庙人，驾船为生。在广西，南至百色，北至柳州，东至澳门。劳给八品，文格给六品把总，沅保千总、守备。目定鼻定，坚实可恃。

傅裕昆年卅九岁，谷水人。初入厚庵副右营，四年七月入罗营，十二月小池口告假。五年在家练团，六年正月入罗营，二月受伤，九月入沅营。鼻歪，不可恃，色亦不正。微麻。

○周玉堂三年春，长沙入罗营，救江西。四年在岳州、武汉。五年在广信、义宁。六年五月受大子伤，迪安用去百余金，十二月归。七年入沅营。目光三道，清明。

廿四日

早，清理文件。饭后，吴子序来久谈。午刻传见吉中营哨官三人。刘兆龙带长夫百余人来，江龙三亦来。接四弟信、叔父信，言家中事颇详。李筱泉来久谈。中饭后，闻成章鉴在吴城病故，不胜悲悼。成以武弁而知忠义爱民，谋勇兼优，方冀其继塔、杨而起，不意其遽逝也。申刻接彭雪琴信，知迪庵有三河之败；言温甫弟与孙筱石、李璞皆、杨得武皆至桐城，迪庵冲出至六安州，不知果否。又言杨厚庵已至桐城，抚慰军心，都、鲍派马队至桐城助守湖口，彭泽之营亦已北渡赴桐云云。若得迪庵无恙，则不久可复振也。迪军分希庵留于湖北，又分八、九营守浔湖彭泽，又分九营守桐城，又分二营来余处。分军太多，胜仗太多，固宜不免一挫。夜，与朱品隆谈李营事，睡不成寐。

廿五日

早，清理文件。饭后传见吉中营哨长二人。见客三次。午刻，李筱泉来久谈，留吃中饭。饭后，接杨厚庵、彭雪琴信，知初十日三河挫败情形。又接迪庵及六弟初八日信，在三河攻剿不甚得手。援贼四眼狗时已将至，方冀打败援贼，或可徐克坚垒。信系初七日夜写，其后初十日即败挫矣。是日写六弟信一件、九弟信一件、迪庵信一件、雪琴信一件，专湘前营四人送至湖口、桐城等处探问确信。中饭后写纪泽信，会客二次。夜写澄、洪信，未毕。

廿六日附记

△胡松江年二十九岁。目清明，无雄气。四年入秦国禄中营。十二月十二日陷入内湖，五年六月归。六年入沅营。花石人。父母没。吉中营哨长。七年六月丧母回家，仅住一夕。兄一，俱作生意。

△黄东南年廿二岁，大邑塅人。三年十月入王营，岳州城内战船接出。五年二月入罗营。七年，入李营。六年告假，九月入沅营。父母没。目光三道，面麻，声不雄。

△钟辅朝二年在劳仪卿处。四年春入武庠，秋随李扩夫下武汉、田镇。五年入次青营。六年在抚州，七年贵溪告假。目清而不定，明白，滑。

△吴兰蕙五年春入次青营。癸未生。苏官渡升棚头，七年升哨官。面偏神动，目有精光，跳皮。

○彭琼英三十三岁，平江北乡，与彭大寿同族。四年在凌煌寿麾下，五年冬入苏官渡，七年充哨长。八年在衢州充哨官。鼻正，眼不敢仰视，面有正色 (12) 。

廿六日

早，清理文件。饭后写澄、洪信毕，写叔父信。午刻，命安七、玉四回家送信。叔父信内夹六弟信一件，抄雪琴信一件。澄、洪信内附日记一本初十日至廿五止，奏章、谕旨一本。纪泽信内封回《孔庙碑》、《玄教碑》临本。日中，阅《汉书·地理志》。未刻，请吴子序、雷西垣、李筱泉、黄冠北、黄印山、张伴山中饭，酉刻散席。夜，阅《古赋识小录》，深有味于柳子厚之《囚山篇》。与意城论直道难行，时道易合。夜阅何敦五所呈报销册，以湖南北、江西十八万为外银钱所入款，以湖口二万及夏方伯、胡长芝三项为内银钱所入款。

廿七日

早，清理文件。饭后接澄侯、季洪十月十一日信，系专局勇二人送来，言养义子事。旋传见王春发等三人。与子序久谈。中饭后阅福建等处来文，知陈季牧已到光泽任矣。添希庵信二叶、王雁汀信二叶、陈伯符信一叶。夜写九弟信。傍夕至吉字中营与刘兆龙、江龙三小叙。夜间，眼蒙不能看书。

廿八日附记

○王春发口方鼻正，眼有清光，色丰美，有些出息。初当散勇，在吴稳正处打大旗，五年冬当百长，八年三月帮办。年二十三岁。父四十六，母四十。

△毛全陞鼻梁正，中有断纹。目小，睛无神光。口小。不可恃。住平江五里亭。四年随李扩夫，六年十二月在贵溪充哨长，现充哨官 (13) 。

△唐顺利三十八岁，常宁人。目小有精光，眉粗，笨人。二年在长沙入苏营，至南京。五年在李卿云麾下当奋勇，贵溪升哨长。本年三月升哨官 (14) 。

廿八日

早，清理文件。饭后阅看戈什哈、亲兵操演。其好者酌赏银三钱。戈什哈赏六人，后哨亲兵赏四人，右哨亲兵赏四人，河溪兵赏一人。旋见客三次。子序来，久谈。中饭后添罗澹村信一叶、张仲远信二叶、唐荫云信一叶，写扁三付、对联六付。夜与朱副将论三河事，心甚慌乱。旋接赵克彰十五夜信。六弟与迪庵尚无下落，其必同殉难无疑，公愤私戚，万感交集。三更睡，彻夜不寐。是夕，盛四在帐伺候，颇谨。二更时，云物黑暗，天容惨淡，如助愁绪。是日专人送澄、洪等信至九江等处交九弟。义子一事，待九弟到家斟酌行之。六弟初七日一信，亦寄送九弟。

廿九日

早，清理文件。饭后写家信，至申刻始毕。叔父一件，内附赵克彰信，澄、洪一件，夫人一件，纪泽一件，葛睪山一件。夜又添左季高信二叶、胡润之信二叶。是日因六弟无下落，恐已殉节，不见客，不吃晕。申刻，王人树、李小泉、郭意城来帐小叙。夜接官制军信，报桐城十九日师溃，请拨兵援鄂，或亲率以行云云。朱副将及李、郭、王等复来小叙。

十一月

初一日

早，清理文件。因闻温弟信，禁止各员弁贺朔。饭后发家信及湖南信。查各省镇道驻扎处所。新买《玉篇》，略翻阅。夜，请意城来谈、笏生来谈。三日因闻温弟信，国事家故，忧郁填膺，不能办一事。夜不成寐。

初二日

早，清理文件。饭后接九弟廿二日在湖口所发之信，言温甫在桐城无恙，为之喜慰。写信寄家，安慰家中之人。叔父一件，澄、洪一件，邓、汪、寅皆一件。接耆中丞信，欲余驻扎九江。复信言闽境未靖，暂不可去。接雨三亲家信，知眷属在袁江无恙。现被德帅参革查办，有惑乱军民、居心险诈等语。寄杨、彭信，各添一片。申刻，写对联四付。夜，因眼蒙不能看书作字。

初三日

是日恭逢先妣江太夫人冥逝，五更二点起，备席行礼。礼毕，天明。江龙三旋来行礼祭席。即请刘兆龙、江龙三诸人。余以温弟之故，未与筵席。饭后清理文件。是日心绪极恶，以迪庵、温甫事久无确音。午刻，朱品隆来久谈。渠请赴湖北一查，余止之。未刻写信与希庵，查问诸事。申刻读杜诗五言长排。夜读《柳子厚文集》。目蒙特甚，夜不成寐，公愤私忧，展转不能去怀。因思邵子所谓观物，庄子所谓观化，程子所谓观天地，生物气象，要须放大胸怀，游心物外，乃能绝去一切缴绕郁悒、烦闷不宁之习。是日，接奉廷寄一道，因王春岩奏克复洋口，进规顺昌，谕旨令余速行入闽，以便周天培还金陵。

初四日

早，清理文件。饭后因念江北迪庵、温甫等事，懊闷之至。日中，阅《玉篇》部首，分为形、名、意、词四者，注于目下，至申正止。与筱泉等议湖北事。接子序信，寄《诗经说》一本。接官制军信，已奏请余率师剿办皖北，以固楚疆。夜，意城来议，欲率全军以行，而江西抚、建等处又将糜烂，定计留萧浚川一军防守建昌，带张凯章一军暨现在之吉字中营，朱、唐、平江等营，回顾楚疆。先行发信，一俟奉到谕旨，即行拔营赴浔。夜，阅子序《诗经说》，学有根柢，其用意往往得古人深处，特证据太少，恐不足以大鸣于世耳。

初五日

早，清理文件。饭后郁闷。见客四次。未正写《玉篇》部目毕。接雪琴信，言迪安、温甫、筱石、槐轩殉难，不待此信至，早知之矣。阅子序《诗经说》，不能深入。日中，因王令送席，请邓少卿等中饭。余以温弟之故，仍吃素饭，未陪客也。接家信，澄侯、纪泽各一件。夜与筱泉、意城谈，作《爱民歌》未毕。竟夕不寐。闻大风，不知九弟已到何处，为之悬悬。

初六日

早，清理文件。饭后添张仲远、厉伯符、彭雪琴等信一叶，添刘杰人信一叶，专朱副将营勇送去。作《爱民歌》，至初更毕，共八十句。申刻，新任建昌守王霞轩来久谈。夜，李筱泉来久谈。是日复张凯章信，言带渠军至湖北，俟奉到谕旨，余当先行，渠后发也。

初七日

早，清理文件。饭后念三河事，郁闷之至，不能作事。见客三次。前建昌府黄守没后，其印交存余处。是日张府经来，请交新任王太守接印。翻阅《明史·儒林传》。中饭后，王太守来久谈。朱副将来，谈江北事，言得希庵与沅甫二人整理，即可为迪庵、温甫等复仇，余深然其言。特患希庵体弱，忧愤之余，意兴萧索，而沅甫痛温之亡，又急于归家改葬，或不肯留鄂耳。夜与筱泉谈文官加养廉，始于雍正三年之耗羡归公，武官加廉养，始于乾隆四十六年之补缺额名粮。阅《姚姬传笔记》，阅《匡谬正俗》。心绪恶劣，读书都不能入。

初八日

早，清理文件。饭后至厂阅看马步箭，午正毕。内营务处彭山屺赏对联一付，巡捕杨镇南及戈什哈等七人每月各加薪水一两，亲兵二人、河溪兵二人每月加薪水六钱，平江营哨官二人各赏一刀。下半日，接子序信，请札匡守办江闽交界之防务。旋批子序《诗经说》，至二更，因目蒙不能再批。各州县名有不能尽记者，拟照搢绅手抄一过，是日抄一府。

初九日

早，清理文件。饭后进城拜客。会王霞轩太守，粮台会雷西垣、张伴山、邓少卿，午正归。中饭后添陈作梅信二叶，批子序《诗经说》毕，凡十一条，添信二叶。夜，因眼蒙不能作事，默念本朝博学之家，信多闳儒硕士，而其中为人者多、为己者少。如顾、阎并称，顾则为己，阎则不免人之见者存。江、戴并称，江则为己，戴则不免人之见者存。段、王并称，王则为己，段则不免人之见者存。方、刘、姚并称，方、姚为己，刘则不免人之见者存。其达而在上者，李厚庵、朱可亭、秦味经，则为己之数多，纪晓岚、阮芸台，则不免人之见者存。学者用力，固宜于幽独中，先将为己、为人之界分别明白，然后审端致功。种桃得桃，种杏得杏，未有根本不正而枝叶发生、能自鬯茂者也。

初十日

早，清理文件。饭后添何镜之信一片、湖北司道信一片、何愿船信数行。巳刻，派戈什哈刘锡昆进京送元旦折，由湖北行走。抄搢绅建昌府。见客二次。中饭后，见老湘营旗长黄万友，明白，有英气，甚可喜。剃头一次。张镇湘自湖南归。接左季高、胡润之、骆籲门信，每月加饷一万，从此月饷应稍敷矣。至王人树处看病。夜阅《古文渊鉴》。

十一日

早，清理文件。饭后抄搢绅瑞、临二府。中饭后见客三次。申刻接左季高信、胡中丞信，皆言三河败挫事。骆中丞奏权皖省、闽省军情之缓急，请敕余军赴皖北。夜添季高信三叶、润之信三叶，言谕旨令余赴皖，则率张、吴、朱、唐等军北行，若留余在闽，则派二千人赴楚助剿。

十二日

早，清理文件。饭后抄搢绅袁州府，见客三次。刘慈民世兄庠将往苏州省其父星房，都转言星房近日目盲，以夜间好看书所致。写家信，与澄、沅、洪三弟，专言温弟事。添杨、彭信各一叶，打发厚庵专差归去。接耆中丞信，商派兵赴景德镇助剿，复信言此间无兵可拨。夜温《离骚》。

十三日

早，清理文件。饭后看操演技艺，无赏无罚。旋写叔父信，派吉字营二勇送归。会客二次。中饭后，抄搢绅九江府。添幼丹信四叶。夜，眼蒙不能作字，亦未看书。与筱泉、意城先后叙谈。

十四日

早，清理文件。饭后朱品隆来谈。旋写碑十一张，系湘前营病故勇夫。抄搢绅南康府。中饭后，又抄饶州府。夜温《九章·惜往日》，似伪作，当著论辨之。申刻至吉字中营坐。因九弟久无来信，不胜悬悬。请李笏生占牙牌数，似尚平安。是日见客二次。

十五日

早，清理文件。因温甫弟事，传谕各员弁不贺朔望。会客三次，谈论甚久。抄广信府。中饭时，吴子序来久谈。刘印渠自抚州来，陈季牧自光泽来，均与久叙。夜温《九辩》。

十六日

早，清理文件。饭后抄搢绅赣州府。与季牧谈京城及途次事。请刘印渠、子序、季牧中饭。饭后复与子序谈。印渠定计撤勇回湖南一行。夜与子序论立“达”字、“道”字、“仁义”等字，俱相合。又论古来圣贤豪杰、私淑之人，俱属相合。眼蒙，不能阅看书文。念九弟不知已到家否，极为悬悬。计在湖口发信，至今二十五日矣。是日接廷寄一道，仍系饬周天培赴金陵。

十七日

早，清理文件。饭后抄宁都州南安府。陈季牧来叙谈。中饭后与吴子序鬯谈，见客一次，接左季高信。夜接李希庵信，系初九日所发。来勇言九弟已至汉口，后派亲兵六人问温甫弟下落，六人在太湖被抢。行至黄州。李五大人各给钱二千文云云。果尔，则九弟已至汉口，路上当平安矣。但不知其何以未至希庵营中一访问耳。与子序谈至二更。是日买得《五经读本》，字大而纸薄，甚惬余心。

十八日

是日，冬至节。四更起，望阙行礼，建昌府、县两学及武营游击、守备皆随同行礼，本营文武随班者四人。礼毕，各员弁来贺。五更末，复小睡。饭后至厂看操，赏花红银者十人，罚薪水者二人。中饭后会客三次，抄搢绅吉安府，江西抄毕。金溪绅民来，具禀留余久驻建昌，慰劳之。与子序久谈。接澄侯弟十一月初五信，始知三河败挫之信，系接陈伯符信中所言，犹意迪庵老营必无恙也。夜温《大诰》。梦江岷樵如平生欢。多年未入梦，兹忽梦之，不胜伤感！但不知温弟果生存否？温与岷亦至交也。

十九日

早，清理文件。饭后添养素信一叶、子白信二叶、希庵信四叶。与子序论芝房文章之佳。倦甚，小睡。日中，请王太守霞轩便饭，灯时散。与季牧论家事。夜，眼蒙不敢看书。是日专人至次青家、专人至饶州、专人至黄州送信。接官将军咨，援皖之举，皇上以余军病者三千余人，难以跋涉长途，未令前去。

二十日

早，清理文件。饭后抄搢绅安庆府。会客四次。中饭后，作温甫弟《哀辞》，未毕。与季牧夜谈。是日，接到朱批，系十月十六所发之折。又廷寄一道，谕旨一道，系保举广丰、玉山守城案内之员，均照准。

二十一日

早，清理文件。饭后抄搢绅庐州府。见客四次。中饭后见客四次，写意城挂屏四幅，论《诗经》三则。接希庵信，言三河失利事，其咎与李续焘、赵克彰为最大。又开单报各阵亡者，温甫弟列第三，痛哉！子序午刻归去。夜思子序之言，欲余捐除杂念，轻视万事，淡泊明志，信良友之言。余今老矣，忿不能惩，欲不能窒，客气聚于上焦，深用愧恨，古人所以贵于为道日损也。

二十二日

早，清理文件。饭后抄搢绅六安州，并阅滁、和二州。见客二次。为季牧写挂屏八幅，系自作论文六则。中饭后写扇一。申酉后，困倦，有放倒之象。重阅希庵昨日到信，不胜悲感！夜阅《日知录》。

二十三日

早，清理文件。陈季牧禀辞回光泽。饭后见客一次。至季牧处送行。王霞轩太守来久谈。写家信，与澄、沅、洪三弟，抄搢绅滁、和二州。中饭后写毕家信，张凯章来久谈，又写叔父信。灯后，又写夫人信，寄银六十两与姊妹家。夜改折稿。

二十四日

早，清理文件。派吉字营勇二人送信回家，限腊月廿二日到建昌。饭后移支帐房。抄搢绅凤阳府。中饭后添写幼丹信二叶、浚川信二叶。与意城谈李迪庵军事。夜宴，与筱泉谈郑魁士等。温《扬雄传》。

附记

淡泊、精诚、诙奇、立人达人四子可恃

又附记

○看三片稿

○寄钰夫师银二百两　　每处均写一信

○贺丹麓银三十两

○少庚银四十两

○镜海先生银一百两

　夏憩庭银八十两未寄

○黄子钧银三十两

○黄南坡之子子襄银三十两

二十五日

早，清理文件。饭后改折片稿。添耆中丞信一叶、郭雨三信二叶、许仙屏信一叶。闻李少荃已过广信，即日将来营会晤，为之欣喜。中饭后，抄颍州府。大雨如注，彻夜不息。夜温《礼记》末二本。是日接九弟在长沙发信，欣慰之至。

二十六日

早，清理文件。饭后抄泗州。大雨如注。阅《池州府纪要》。午刻读《礼记》《乐记》、《祭法》等篇。下半天见客二次，与意城夜谈渠归去事，作温甫《哀辞序》毕。

二十七日

早，清理文件。饭后抄搢绅池州府。见客一次。中饭后阅《左传》。悁忿之心畜于方寸，自咎局量太小，不足任天下之大事。夜阅《文选》中双声叠韵字。

二十八日

早，送意城行。渠至抚州，与刘印渠同归也。饭后阅操，赏五人，罚一人，午刻归。清理文件。添幼丹信一叶，钰夫师、王春岩信，各添一片。中饭后抄徽州府。夜，倦甚。

二十九日

早，清理文件。饭后抄搢绅宁国府。见客二次。中饭后，见客一次。傍夕，至王人树处叙谈。是日，许仙屏来，叙语一切。夜，阅曾香墅先生漫抄及各种。香墅名△△，廷枚宾谷之伯父也。其书仿《困学纪闻》、《容斋五笔》之类，特根柢不深耳。

三十日

早，清理文件。饭后见客三次。添萧浚川信一叶，令其寄李迪庵处奠仪汇送余处。抄搢绅太平府。申刻至外闲步。是日，定护卫军制，前左两哨原各管戈什哈三十人，哨官佘星焕、叶光岳。兹添哨长二人，各招抬枪二排、长矛一排。右后两哨原各管亲兵三十人，兹添哨长二人，各招劈山炮一排，以鸟枪一排、长矛一排护之。亲军略多，从九弟意也。

十二月

初一日

早，各员弁来贺朔。饭后清理文件。会客四次。抄搢绅广德州。中饭后，至营务处看王人树之病，嘱其即日告假归去，所带营务处三百勇，交王文瑞带至景德镇剿贼。剃头一次。接家信，澄弟一件、纪泽一件。接子序信，寄其侄昌筹之文，因阅一过，识见卓越，有子序之风，惜其早死也已。夜，与筱泉、仙屏谈后，作温弟《哀辞》首段。

初二日

早，清理文件。饭后见客二次。与翔冈言识见高明者，特患践履不平实，高明则崇效天，平实则卑法地，因进之以脚踏实地，事事就平实上用功。张凯章本日拔营赴景德镇。下半日作《哀辞》毕。此篇作序凡二日，作辞又两日，可谓迟钝，而又仍不工，盖心力已亏，不能深入耳。

初三日

早，清理文件。饭后阅操，午初毕，无赏无罚。写家信与澄、沅、洪共三叶。又写纪泽信，寄银一百两，以送家中亲族：岳母寿礼二十；定二、定三舅祖，四、五、七、九、十各房叔母各十两，凡七家，七十两；归龄娶亲贺仪六两；三爹、九木匠两家族叔各二两。会客四次。接家信，系十一月十六日夜沅弟所发，十七日澄弟发也。接左季高信，系廿二日省城所发，兼地图二付，并云有六付交纪泽矣。

初四日

早饭毕，至南城东乡上塘圩地方李家，观所藏书籍。李氏兄弟四人，长名甲芸，号翰芗；三甲英，号佩香；次已死，四外出。其父白手成家，富冠通邑。甲芸买书约数万卷，乱后不毁于贼，亦可喜也。约行四十五六里，中途小憩一次。同往者为王霞轩太守，王少岩、黄印山两大令，黄冠北太守暨余营中雷西垣、李小泉、许仙屏、郭笙陔诸人。登其楼观所藏书，亦多佳本。吾邑尚无此巨室耳。夜宿李家。

初五日

早起，仍看李家书籍。巳正早饭。未初，命驾归营。行二十五里，至南源港地方打尖。昨日亦在此小憩，皆南城王令供具。初四酒席，系李宅所具。初五早，则王令及局绅黄冠北所具也。余送李甲芸兄弟对联二付。又诸李同村迎候者，送对五付：曰李煦，号瑞亭，一；曰李均，号平甫，一；曰李沛兴，号廉泉，四；曰李福增，号情田，四；曰李丙巽，号纬垣，二。灯后抵营。夜接幼丹、少荃、次青诸人信。次青将以廿七日启行来营，而其太夫人病殊未愈，将成半身不遂之症，阅之代为忧灼。

初六日

早，清理文件。连日各件较多，至巳正毕。会客四次。一曾省三，系四川嘉定人，壬子庶吉士，散馆改兵部，捐知府，来此投效，携有徐寿蘅信一件，寿蘅又送之诗一首，写作俱可观，信俊才也。王霞轩来辞行，将以明日往南丰，余告以用绅士之法，宜少予以名利而仍不说破，以养其廉耻。霞轩深以为然。中饭后见客，何竟海应琪谈论尚有条理。改各信稿。批萧浚川呈八营名册一禀。夜添幼丹、凯章、钤峰信各数行。接左季高信，言河南之归德、睢州，江南之徐州，山东之曹县先后失陷，不知的否。夜温《大诰》。

初七日

早，清理文件。饭后写左季高信一封，颇长。改信稿六件。中饭后见客一次。旋与筱泉、仙屏久谈，困倦殊甚。灯后，又就筱泉、仙屏一谈。写雪琴信一封。是日接九弟、季弟之信，系廿日、廿一日所发。

初八日

早，清理文件。饭后阅操，至午时毕，罚二人。见客四次。改信稿三件、片稿一件，系与王制军会奏饶镇军因病乞假之案。夜，阅《姚姬传集》，写官制军信。是日，接和将军咨，言石达开将由茶陵犯湖南，陈玉成将由潜山犯武汉，李世贤将犯高淳、东坝，将探报咨来。逆焰复炽，颇不可解。

初九日

早，清理文件。饭后阅《姬传集》。倦甚，小睡。剃头。会客。程毓龄送其先人墓碑。王壬秋来。午饭请客，坐中为曹佑卿太守、省三、邓令尔昌及壬秋、筱泉、仙屏诸人。申刻散，写对联数首。夜与壬秋谈。仍阅《姬传集》。写官制军信毕。添胡中丞信一叶。

初十日

早，清理文件。饭后与壬秋叙谈。旋改折稿。午初，至城内程氏家庙阅看碑文，系元程巨夫文海之妻、楚国夫人徐君碑，熊朋来撰，赵孟书。又有蒙古文碑一道。又有《草书歌》碑一道，系宣德间御书赐程南云者。程氏在南城，盖世家也。程毓龄系壬子科举人，邀余至其庙一观，王少岩太令、黄冠北太守往观焉。旋至粮台拜雷西垣、张伴山、邓少卿。王令治具，留余中饭，雷、张、邓、黄在坐，申正归。李少荃来久谈。夜改折毕，阅各处文件。与少荃、壬秋谈至三更。

十一日

早，清理文件。饭后与筱泉、壬秋等久谈。作目蒙请假片稿。会客一次。下半日，与少荃畅谈和雨亭、福元修近事。灯下，批壬秋古文十余条。旋与壬秋谈至三更，睡。是日发报，由驲五百里驰奏，复奏闽皖军情一折、目疾请假一片。

十二日

早，清理文件。饭后见客三次。为王壬秋书其祖碑额，篆字。日中请客，壬秋、少荃、何镜海、王少岩诸君，酉正散。夜阅《左传》。

十三日

早，清理文件。饭后阅操，无赏罚。嗣后改逢三日阅刀矛步箭，逢八日阅马箭、枪炮打靶。王壬秋告辞进京。午刻写家信，澄、沅、洪一件，叔父一件，夫人一件。夜，又写刘正八爷一件，寄银百两与刘峙衡之子。夜，与少荃论江南北各路军务。

十四日

早，清理文件。饭后改湖北各信稿。见客二次。与少荃畅谈一切。夜与少荃熟叙。日内心绪烦恼，思念六弟三河之变，复思念家中，不能作一事。

十五日

早，清理文件。各员弁贺朔〔衍朔字〕望。巳刻见客毕。接家信，叔父大人于十一月廿七日受病，说话不甚圆转，有似中风，现服参茸云云。接漱六信，将我书送至湘乡，又借我书数十种，存于松江。下半日，见客二次。次青于傍夕来，别后三个月又半月矣。夜与次青谈至二更散。是日添幼丹信一叶、雪琴信二叶。九弟信中，有言家中不可识利害话，此语最为精当。

十六日

早，清理文件。辰后写家信一件。派曾德麟、王法六将送鹿茸与叔父也。又添魏荫庭信二叶。中饭后阅王伯申书。夜与次青、少荃鬯谈。是日午初，李筱泉回江西省城。未刻，王霞轩自南丰、广昌归来，鬯叙。

附记

何应琪

王必昌

沈鹤鸣

十七日

早，清理文件。接家信二次，一系吉字中营亲兵收到回信，澄弟、沅弟十二月初四日所发者；一系朱家二送来，澄弟初四夜所发者。欣悉叔父之病略好，手足能动如常，特舌根不甚圆转耳。饭后见客三次。新城县令雷嘉澍，广西南宁人，癸卯优贡，丙午举人，尚结实可靠也。翻阅《经义述闻》、《经传释词》等书，系新从松江府戴朝议取回者，读之如逢故人，差用怡悦。夜，以孙芝房古文一册与次青看。前于十九日派二两〔两字衍〕勇送信至希庵黄州军营，至是已满一月，尚不见到，殊为悬悬。

十八日

早，清理文件。因大雨不能看操。阅《经义述闻》。改各信稿，日中小睡。中饭酒席系南城令送次青者。王霞轩在营，邀来同席，申正散。酉刻接希庵信，知迪庵之尸至霍山矣。希信一件、禀一件、清单一件。温甫弟即系清单之第一名也，伤哉！又附润之中丞信一件，迪庵殉节请恤折一件，战功清单一件，桐城、三河殉难各员请恤折一件，清单未到。又方子白信一件。又迪庵生前克复潜、太、桐、舒四县折一件，官、都十月、十一月奏稿一件。夜与次青论古文之法。

十九日

早，清理文件。饭后见客四次。因希庵信中言九弟所派六弁皆归，温弟之忠骸不可得而觅，不胜伤悲，因派人再去三河寻觅。杨名声、杨镇南、张吟三人告奋勇愿去。又派朱营二人之自贼中来投者，一常德人，一四川人。写信一封，托霍山县令王自。又令少荃写二信，一与霍〈山〉县令，一与六安团总。三人又信托润之中丞、希庵观察，信中并言宜调察哈尔马三千匹。下半日，阅《曾子固文集》。夜与少荃、次青鬯谈。

廿日

早，清理文件。饭后，杨名声、杨镇南等三人同行。天雨，少霁，意者吾温弟可得归骨乎？见客二次。阅《读书杂记·余篇》。下半日心绪作恶，因无耐性，故刻刻不自安适；又以心中实无所得，不能轻视外物，成败毁誉不能无所动于心，甚愧浅陋也。是日早写家信，交刘良二带至家中，限年内到。

廿一日

早，清理文件。饭后见张伴山，属其寄书与周念慈汝筠，拟调来此军也。作《欧阳生文集序》至二更，未毕。巳刻回胡润之中丞信一件，劝其不必赴宿松。添雪琴信一片。

附记

托位西买《康熙图》

托漱六买图

廿二日

早，清理文件。饭后会王霞轩太守，谈颇久。旋作《欧阳生文集序》，申刻毕。写对联八付。夜与次青诸人谈文。旋温《庄子》。是日接胡润之中丞信二件，内有为温弟请恤片稿。接芝房信，内有《先大夫墓表》，系邵位西所作。

附记

请恤：黄国尧、成章鉴、李大雄、张桂龄、萧启源

请封：朱南桂之父、王人树之祖

廿三日

早，清理文件。饭后看操，罚二人。是日，操步箭齐乳，发箭较快，而军器不齐，规矩不严，是足为虑。接家信，九弟一件，又屋图一纸，澄弟一件。天雨，闷甚，未能治事。夜温《史记》“四公子传”。观次青所为《石钟山祠记》，甚有气势。夜，雪甚大，至黎明少止。

廿四日

早起，雪未止。饭后，人愁闷，懒于治事。午初，接吴翔冈信，知十九日景德镇开仗小挫，幸张凯章尚未接仗。吴翔冈之仗，约失去数十人、军械十之五六。王人瑞之副湘营，及营务处勇亦败，尚未接其禀报。日中备席，过小年。下半日，温范雎、蔡泽、乐毅传。夜与次青论文。

廿五日

早起，清理文件。饭后王霞轩、王少岩来，久谈，接余进城，在于府署居住。定二十七日进城。又见客一次。写对联、条幅十余付。子序来自南丰，因与久谈。申刻至二更，又久谈。三更接廷寄谕旨一道，饬通筹全局具奏。

廿六日

早，清理文件。饭后与子序暨幕府诸君久谈。巳正写对联、条幅，写大字手卷。中饭后，又写条幅。会张伴山、雷西垣。闻首凌云在乡骚扰。夜添骆中丞信四叶、左季高信四叶。

廿七日

早，清理文件。饭后与子序畅谈。巳正，移寓城内，住建昌府太守衙门。会客九次，畅谈，倦甚。南城县办席，余与子序同席，王太守陪坐，灯初散。夜与子序谈，渠明日回南丰过年。

廿八日

早，清理文件。饭后见客六次。日中写复胡中丞信一件，添耆中丞信三叶。剃头。日来，盼景德镇之信甚切。吴翔冈十九日败挫后，王铃峰不知何以并无禀来；张凯章廿日禀后，不知何以无续禀来，悬系之至。萧浚川在宁都州起行后，将至雩都过年。南安失守，崇义亦陷，定南厅复陷，赣郡可危。萧浚川赴赣救援，不知赶得及否。而福建连城之贼，又恐其回窜瑞金、石城一带，断萧军之后路，或与建昌老营不通，均属可虑，用为焦灼。

廿九日

早，清理文件。饭后见客一次，与少泉久谈。旋出门拜客五家。王霞轩太守、雷西垣观察处均拜会，午正归。下半日阅祁春浦相国《亭集》二卷。灯初，王太守请吃饭，二席，即在本公馆张筵，二更散。批吴国佐二十一日禀。

卅日

早，清理文件，各员弁来叩岁。接家信，四弟一件、沅弟一件，系十六日所发。欣悉叔父大人病体已愈，不成中症，万幸万幸！见客七次。与次青、少荃、仙屏、笙陔同吃年饭，酉刻散。与少荃等久谈。灯初接王文瑞禀，报十九日败挫之状：营务处阵亡十二人，副湘营三十七人，吉左营九人。因将其禀细阅，用景德镇图核对一次。请次青批禀，并写信与张凯章、王文瑞、吴国佐各一件，余每信添一二片。昨夜有批，切责吴国佐。本日书词略平。三更睡。定明早寅正行朝贺礼。

————————————————————

(1)  此处银两数目前后不符，疑有一误。

(2)  此处天头上有注文：九年二月廿八见，似文官。

(3)  此处天头上有注文：五兄弟，大在家，有妻。三、四已死，五及五〔疑有笔误〕皆无妻。

(4)  此处天头上有注文：面貌俗。有母。二十七岁。

(5)  此处天头上有注文：鼻好，耳好，目低。一兄被掳。父母皆亡。一妻一女。九年三月一日见。三十一岁。

(6)  此处天头上有注文：二十八岁。伯叔在，父母故，弟廿一岁，在靖州生意。

(7)  此处天头上有注文：头发、眉毛有浊气。

(8)  此处天头上有注文：面有骨格，大辫子。尚未保都司。

(9)  此处天头上有注文：九年二月廿四改桂堂。

(10)  此处天头上有注文：八年七月廿一受大子伤，左腹入，右腹出。说话尚稳实。

(11)  此处天头上有注文：九年二月二十四日见。

(12)  此处天头上有注文：父故，母存，有妻、无子。弟二十六岁，有子。耳好。

(13)  此处天头上有注文：父亡母存。弟二十四，在本哨当勇，四年至今未假，衢州充哨官。

(14)  此处天头上有注文：三年至江西罗玉麾下。兄弟四人，三兄皆在家。发粗。

咸丰九年

提要

拟于大江南北重兵设防1.1　景德镇之太平军威胁湘军1.7　久住建昌，无所作为，欲拔赴湖口，又恐太平军窜扰抚州、建昌，进退两难1.8　因军事久无头绪，心殊郁闷1.10　拟在颍、亳一带招兵1.11　张凯章军廿七日阵亡九十多人1.13　湘军于景德镇连日受挫1.17　增兵景德镇1.18　又增兵景德镇1.23　景德镇之湘军渐已站稳1.24　解火药万斤至景德镇1.25　寻得李迪庵、曾温甫之尸体1.27　萧浚川送来太平军辫发七百余件2.2　在营中行大祥祭礼；萧浚川于正月二十日挫败2.4　张凯章在景德镇二十八日小挫2.5　拟移营抚州2.6　谓朝闻夕死殊不易2.8　湘军于二月初一攻占婺源2.9　谓水师以四千人改为陆兵，使太平军备多而力分；自勉从“平”、“淡”二字用功2.10　查核报销七柱清单2.11　自建昌拔营；景德镇稍稳2.12　克复南安府城2.13　论李次青诗“绵丽遒劲”2.14　移营驻抚州城2.16　嘱李次青作军中札记2.17　视察抚州城外地势2.18　饬粮台自办钱店2.21　令彭雪琴、刘人杰坚守湖口2.22　闻太平军攻占桂阳、兴宁、永兴等处2.24　论吴竹庄诗“牢骚喷薄而出”2.25　论傲为凶德，骄为败征，又论军事须动者如水，静者如山；委派员弁巡查抚州城2.28　叹生平无恒3.1　太平军攻占郴州等地3.3　太平军在湘南一带活动3.6　刘腾鹤被太平军打死3.7　定相人之十二字法3.8　论孔子以“平庸污下”而圣3.16　论老年用功，不可有骄气暮气；闻江浦、浦口已克复，六合已合围3.21　论将帅之道以法立令行、整齐严肃为先3.24　湘军解永州之围3.26　论“知命”3.27　谓知命、知礼、知言者可为完人3.29　哀悼孙芝房3.30

论写字八法4.1　湘军演习4.3　概叙在赣四年余的境况4.7　谓作人须先立规模，后求精熟，写字亦然4.8　汤村百姓捉打湘勇4.9　太平军攻占东安，湘军告急4.11　自叹未老早衰4.12　李少荃谓团练无益于办贼，可尽废4.18　派十二人往衡州坐探军情4.25　闻胜保招降捻军首领，湘军在皖北胜，在江南小挫4.26　谓为人之道有四知，天道有三恶5.8　行释服礼5.9　谓读书不可以小道自域5.12　竟日大雨，念沅弟及各营出征甚苦5.13　斥为名、利、势所驱之徒；称孟子为真豪杰之士5.14　晚大雨，念各营帐棚不足遮蔽，下又无草5.15　太平军在宝庆周围活动5.16　谓圣人之道由学问阅历渐推渐广，渐习渐熟5.17　谓书法、作文、办事、语言动作均应有体势6.1　谓带兵之法在“用恩莫如仁，用威莫如礼”6.4　念天下之多艰，思身世之难以自立，弥觉郁郁久之6.5　念淫霖不止，各路官兵极苦，又闻西北苦旱，直隶、山东不能下种6.6　景德镇久不下，又恐太平军趋蜀，心绪烦忧6.8　读《易经》“不恒其德，或承之羞”而愧汗6.10　写信与纪泽论古文《尚书》之伪6.13　李凤洲送武童中可充戈什哈者三十七人6.15　思白香山、陆放翁之襟怀淡宕，殊不可及6.17　闻景德镇克复；读震川文，一似嚼冰雪，信为清洁，而波澜意度，犹嫌不足以发挥奇趣6.18　因军心动摇，拟派张运兰军回援宝庆，自率六千人西上荆、宜以保湖北之西路6.21　谓儿童读书，看、读、写、作四者缺一不可6.22　闻天津海防于五月廿五日大获胜仗6.29

自抚州府城启行7.7　抵南昌7.10　奉旨以克复景德镇从优议叙，曾国荃以道员用7.11　探报宝庆于廿九日解围7.12　接寄谕，命派兵进击皖南；徐柳臣言作字如学射，当使活劲，不可使拙劲7.13　自南昌启程7.16　泊湖口7.19　谕饬进攻建德7.20　闻戈什哈在吴城有骚扰地方情事7.21　思古人成一小技，皆当有庖丁解牛、蝼承蜩之意；登石钟山观音阁并撰联7.28　至石钟山下观石洞，谓山形如钟，东坡叹李渤之陋而东坡亦误7.29　舟次九江；谒周子墓8.2　谒岳武穆王母姚太夫人之墓8.3　谒岳武穆王之配李夫人墓；阅京报，定远失守，胜保交部严议；谓作诗、作文、作人，均宜专学一人8.4　接胡中丞信，知夷人于何根云制军处来文，甚恭顺，可喜8.8　论作文之谋篇布势8.9　抵黄州8.11　论德成、学成、功成、艺成之道8.16　拟会商官制军，以定进止8.18　谓温《史记》已大半年，尚未及三分之二，似此难造古人之堂室8.19　接延寄，言不复防蜀、会剿皖中之事8.21　抵武昌8.23　至火药局看造火药之法8.28　由武昌起行；张廉卿来船痛谈古文，喜有同志者9.3　石牌已打开，为谋皖大好机会9.4　自武昌返抵巴河大营9.5　谓营务处之道一在树人，一在立法9.6　与张廉卿论国朝大儒优劣9.8　谓三代以下不矫激不足以得美名，不要结不足以得民心9.10　自谓近日作文，不及往昔所作之《五箴》、《送刘菽云序》9.12　谓好露而不能浑，天之所恶9.15　惟忘机可以消众机，惟懵懂可以祓不祥，自愧未能体行9.16　谓情以生文，文亦足以生情；文以引声，声亦足以引文，循环互发，可入佳境；谓君子之道与将帅之道相反者有三9.17　思凡人凉薄之德，约有三端最易触犯，切戒之9.20　思君子有三乐9.21　与李申夫言人才以陶冶而成，不可动谓无人可用，除“上智下愚不移”外，则视乎教者何如9.24　抵黄州9.25

核定马队营制章程10.1　王孝凤嘱书曾国华哀辞，将镌之武昌祠内10.2　写胡中丞信，言韦志浚投诚之事10.8　闻袁漱六亲家之丧，触绪生感，既悲逝者，行自念也10.9　是日，四十九生辰10.11　阅胡林翼等人信，知两淮糜烂，不可收拾10.12　作联自警10.14　作三联以自箴10.17　自认于爱、憎、恩、怨未能悉化10.18　自巴河拔营入皖；拟招抚祝天豫方逢运；教纪泽早起，戒无恒与不重10.24　连日温《荀子》，是日读毕；复李申夫信，言军中骄气惰气，须时时察看而补救之10.25　将古文分为十一属，每属分阴阳以别文境10.27　谓带兵之道，“勤、恕、廉、明”缺一不可11.1　谓修身治学当得一“松”字诀；思当于十“三”字上用功11.2　扎营黄梅11.3　谓当以圣人所不言者为体，以圣人所言者为用；以庄子之道自怡，以荀子之道自克11.4　嘱李申夫诸人至石牌等处看视地形11.5　用罗盘定黄梅县城周围方位11.7　先后派人往宿松查看营盘11.9　本年温《史记》至是日毕11.10　移营至宿松；作《毕金科碑文》11.13　湘军吉字中营骚扰百姓，有人跪道旁叫冤11.16　太湖地区之太平军猛攻鲍超军11.17　胡林翼欲调余分兵进扎太湖，未允11.18　何镜海上条陈数事11.19　作《莫犹人墓表》11.22　与黄翼升谈池州太平军投诚事11.25　胡林翼欲余拨兵往太湖围城，又未允11.29　请李少荃至太湖看地势11.30　至钱家山、龙泥潭等处踩看地势12.1　感军中乃争权絜势之场，难于贞白不移、淡泊自守12.7　湘军探卒得太平军告示；夜思孔子所谓“下学上迭”之道12.8　与李申夫痛论京城九卿浮而不实之气息12.9　论风水吉地皆无心得之，有心谋之反不见得12.10　谓因果说不尽可信；添苏子瞻诗以言志12.11　湘军进扎霍山、英山12.14　太平军大队至潜山；以临敌更张，对各军移防不放心12.15　卜卦后，定派前帮十营进扎太湖12.18　湘军伤亡颇多，令主守而不主战12.23　恐太平军袭蒋、鲍军后路，令朱军牵制之12.24　湘军于廿二日伤亡千余人12.25　谓胡林翼治事敏、待人厚12.27　太湖湘军危急，令唐义渠军进扎前敌12.28　调兵遣将赴太湖12.29　鲍军被太平军围困；温《左传》毕12.30

正月

初一日

寅初刻起，即在建昌府衙门拜牌，同行礼者为李次青、李少荃、雷西垣、曾省三、屈蟠、王霞轩太守、王少岩太令及潘兆奎、何敦五等；武职则彭山屺、喻吉三及建昌营游击、守备。礼毕，各员弁来贺，应酬至黎明毕。旋陪同幕诸公筵宴。午刻写家信，澄、沅、洪一件。又见客五、六次。九弟画屋样子，余逐一细批。写牧云信一件、洪秋圃信一件，罗寅伯、晓屏信一件。与次青、少荃等久谈，论办事大局：江南岸应屯万五千人于饶州、湖口、彭泽等处，江北岸应屯三万于宿、太、蕲、黄等处，以冀进可以攻，退可以守；余当驻九江，与湖北、江西合筹下征之局；其南赣一带，须江西自为防剿，余不能兼顾。

初二日

早，清理文件。饭后写王人树信，欧阳小岑信添一、二叶。旋出外拜年，府、县、游击等衙门，午正归。见客五次。是日未刻立春，府县送春牛来此。沅甫弟信来，欲余画一祠堂图。余因画图，略仿“仪礼图”而参以王公卿大夫近年修庙规制。是日派人送家信，内有澄、沅、洪一件，纪泽一件，牧云一件，小岑、人树各一件，洪秋圃、罗晓屏各一件，朱南桂一札。左脚板生一水泡，痛甚，不能做事，又天雨，愁闷。夜，阅《梅伯言文集》一卷。是日接胡中丞信，内有祭迪庵文一首。希庵信，暂不能归，仍驻黄州。

初三日

早，清理文件。饭后请次青占驻扎九江，不吉；占凯章攻景德镇，吉。久未接湖南信，心颇悬系。午刻，请邓弥之来吃中饭，酉刻毕。旋改遵旨通筹全局一折，至三更未毕。

初四日

早，清理文件。饭后建昌营各武弁来送喜神。见客四次。改遵旨通筹全局折，至酉刻毕。夜会雷西垣。与次青、仙屏论诗。接奉廷寄，系十一月廿六日所发折批回者。日内，因未接湖南、江西信，纪泽儿在长沙亦无信来，心甚悬系。

初五日

早，清理文件。饭后见客五次，王霞轩太守谈颇久。天阴，愁闷，下半日试写宣纸二张。旋阅《惜抱轩集》二卷。是日做丸药，一料计鹿茸四两二钱五分，高丽参八两五钱，桂元三两二钱，蜜糖二两。茸即胡中丞所送之半架，参九弟所送也。

初六日

早，清理文件。饭看见客二次。旋阅《惜抱轩集》。小睡。写对联十余付。中饭后剃头。王霞轩、黄冠北来，久谈。夜仍看《姬传集》。

初七日

早，清理文件。饭后接九弟廿日信。旋见客三次。写季高信一件、意城信一件，又写家信一件。连日因景德镇贼势尚旺，我军未能得手。又去浚川太远，调度不灵，转运不便，心为郁郁。又因久住建昌，急思拔营至江边，亦有孤阳被陷，不能奋飞之意。

初八日

早，清理文件。饭后拟十一日拔营至湖口，传朱品隆等来此，吩咐一切。旋王太守必达、王明府延长来此挽留，绅士黄家驹亦来攀留，遂改期于二十日起行。又见客五次。盛四归家娶亲，带家信一件，左、郭信各一件。日内因久住建昌，无所作为，欲拔赴湖口，又恐闽贼来窜抚、建，进退两难，寸心终日纷扰。屡次占卦，亦智略不足，故不能审定全局确有定计。

初九日

早起郁郁，若无主者，又占二卦。饭后见客，即王太守等来谢我暂不拔营也。巳刻，接胡中丞及雪琴信，寄迪庵优恤谕旨，并温甫弟恤典。余久欲为迪庵、温弟各具一折，因循未及为之。是日始改迪庵一折，至二更尽改毕。午刻，接耆中丞信，亦留余暂驻建昌，其词尚恳切。是日见次青为七古一章，气充词沛，才人之笔。

初十日

早，清理文件。饭后见客四次，王霞轩坐颇久。中饭后，作温甫弟殉节一折，至更初毕。夜，阅《李穆堂文集》，系金溪廪生傅时亮所送。日内，因军事久无头绪，心殊郁闷。又念温弟不得归骨，其赋命太苦，余于手足之间，抱愧多矣。

十一日

早，斟酌折稿，又改片二件：一系奏明暂不移营，并调饶镇军廷选；一系奏调健锐、火器营，三、四品官五、六员，并调郭云仙、李申甫榕。饭后出城，至各营一看，未正归。中饭后，李少荃回江西省，令其专人至颍、亳一带，招勇五百，试操马队，如其可用，再行续招三千。申刻，发报三折二片。见客二次。阅吴子序所为《释爱》，批之。夜，作李迪庵挽联，加王钤峰、张凯章信各二叶。

十二日

早，清理文件。饭后写信与左季高，六叶，会客二次，写挽联及各对联。申刻写胡中丞信，灯后毕。夜写家信。日内心绪不佳，凡事均觉懊郁。闻沈幼丹亦郁闷不舒，添幼丹一片劝慰之。派伍少海至黄州，送迪庵奠仪。

十三日

早，清理文件。饭后见客二次。添籲门中丞及雪琴、希庵信各一片。下半天小睡。申刻，接军机处咨，蒙内赏福字荷包等件。阅《彭昱尧子穆文集》。是日专人回家，寄十一日所发三折二片稿，湖北所奏迪庵恤典一折一单及谕旨，温弟恤典奏稿、谕旨等件。又寄信与霞仙，并《瀛寰志略》、漱六所书《墓志》。夜，阅张凯章各禀，知廿七日之战，阵亡至九十人之多，深为怅惘！

十四日

早，清理文件。饭后与次青鬯叙一切。阅《李临川绂文集》。连日因肝气郁抑，目光昏蒙，不能久视，不克读书，坐废时日。而天阴多雨，于营务操演诸事，又不克悉心讲求。改信稿一本，约二十余件。中饭后，与次青定喻吉三营制。凌荫庭专人来请示。吴国佐不愿撤散，亦专人请示，定批责之，仍令其撤散，交凌委员另招新营。夜写手卷约四百字。

十五日

早，各委员、营员等拜节，地方文武亦至，午正，应酬始毕。写莫祥芝手卷，约千余字，至酉刻毕。祥芝之兄名友芝，字郘亭，吾友也，故书此颇尽心。日中过节，略备酒席请诸友。久不接长沙信，纪泽儿亦无信来，不胜悬系。

十六日

早，清理文件。饭后占卦，因昨夜梦左手指刀削见血，占之。添张小浦、王春岩、黄莘农诸人信。剃头。下半日阅《经义述闻·诗经》。夜阅《读书杂志·史记》。是日未刻，接奉朱批，是去年十二月十一日所发正折。奉朱批：“览奏，均悉。所拟尚属妥协。”又目疾请假一片。奉朱批：“另有旨。”同日，奉谕旨：“赏假一月，在营调理。”易畇荄处观所买张樗寮《金刚经》，拓印尚早。又渠买《玉篇》无衬纸，因以余所买一部与之兑换。

十七日

早，清理文件。饭后阅《诗经述闻》毕。午刻，闻景德镇一军于十一日又挫。是夕，贼围老湘营之第五旗扎牛角岭者，自亥至卯，扑毁营盘。十二日又围吉左营，力救得全。闻贼将由浮梁绕乐平，抄截我军后路，殊可危虑，心绪焦灼。占二卦，尚平稳。或平江两营十五日到防，又可立住脚跟，亦未可知。夜，写左季高信、彭雪琴信、李筱泉兄弟信。是日，写扇二把。是夕彻夜不寐。

十八日

早，清理文件。饭后拟作《圣哲画像记》。见客二次。午刻调刘胜祥营赴景德镇助剿。接家信，正月初三所发，澄弟二件、沅弟一件、夫人一件、纪泽一件。叔父之病尚未全好，正月又说话不圆，殊可危虑。下半日，与次青、仙屏论文，因心绪恶劣。是日大雨雪，寒风侵人，眷念景德镇一军，为之悬悬。

十九日

早，清理文件。饭后与次青谈景德镇军事。雨雪不止。作《圣哲画像记》，至未初，“序”毕。未正请客，王霞轩、王少岩、邓弥之、张子衡、何竟海五人，灯后散。甘子大来久谈，二更去。折差刘锡昆自京师归。接云仙信，知已入直南书房。又接何愿船镜芝信。是日午刻，见朱品隆，闻张凯章又派三旗扎牛角岭，尤为悬系不置。

廿日

早，清理文件。饭后作《圣哲画像记》。见客三次。嘱建昌府王太守办保甲，以查奸细。未刻请客，雷西垣、甘子大、张伴山、曾佑卿、黄冠北、曾莘田，酉正席散。接张六琴、郭意城信。夜仍作《画像记》，未毕。精力倦甚，亦以久不接景德镇信为虑也。

廿一日

早，清理文件。辰后作《圣哲画像记》，至灯初毕。意多而不能贯串，不能割爱，故文颇冗长，至二千余言不能休。接李筱泉兄弟信，劝我速移营湖口。余与次青熟商，现在湖口并不紧急。景德镇尚未打开，而此间官绅又挽留甚切，三者参观，有不能遽行移营之势。申刻，与甘子大久谈。

廿二日

早，清理文件。辰后写手卷，共二千五百余字，又写五大篆字，至亥刻写毕，倦甚。夜，与李次青、甘子大久谈。接张凯章禀报十一日之仗，言第三旗又扎牛角岭，心甚悬系。

廿三日

早，清理文件。饭后会客三次，将昨写手卷换写前七行，写郭意城信。写家信，寄赐“福”字至家，又寄圣哲遗像手卷，又寄内赐枣果饼面等回家。添骆中丞信二叶。接凯章十七日信，知平江两营已到。官兵尚站得住，稍为欣慰。连日阴雨泥泞，天寒殊甚。廿二夜大雷雨，本日雨不息，人颇愁闷。幸闻景德镇官兵安稳，较放心也。

廿四日

早，清理文件。饭后见客四次。添写官中堂信二叶、胡中丞信六叶、袁漱六信四叶、李筱泉信二叶。与次青论文。渠去年所买玉山书，至二万余卷之多，亦可快也。接王文瑞信，知景德镇官军渐已站稳。夜，阅《戴东原集》。

廿五日

早，清理文件。饭后会客三次。阅《戴东原集》。开书目交庄委员晋省买书。中饭后，写横幅一，约五百字，赠甘子大。夜与次青、仙屏久谈，因目光久蒙，夜间不敢看书。是日，接省信，知筠仙于腊月初入直南书房。已解火药万斤至张凯章营矣。是夜大雨倾盆，念军中将士极辛苦也。

廿六日

早，清理文件。饭后写郭雨三信，又添漱六信，开书籍单，托漱六买之。写张筱浦信，添刘星房信二叶。阅《书经述闻》。夜，温《古文辞类纂》首二卷。

廿七日

早，清理文件。饭后见客三次。南城生员胡梓带其子来见，献诗四章，极颂扬之辞，年七十三，对之有愧。未刻，吴子序同年来，与之论文颇畅，谈至亥正二更后。接胡润之中丞〈信〉，告温甫弟忠骨已寻得，内附灵山王大令自复余信一件，杨名声、杨镇南等三人禀一件，刘步瀛寄王令信一件。刘步瀛者，督标马兵，前迪庵、小石之忠骸，是其所寻得。此次，又寻得温弟忠骸及吴浣溪立蓉尸也。闻温弟遗蜕得还，为不幸中之一幸；而先轸丧元，又为幸中之一大不幸。与子序复谈，将至三更，夜彻晓不眠。

廿八日

早，与子序、子大谈。饭后阅戈什哈弓箭，巳初毕。与子序围棋两局，皆输。写家信二件叔父一，三弟一。寄外信四件胡中丞一，王自一，杨名声一，刘步瀛一，专人送归，限初十到，廿五还营。又写胡中丞信一件，杨名声信一件，添王自信二叶。未刻，请子序、子大、邓弥之便饭。饭后，又一围棋。灯下，接何廉昉信，附七律十六章，才人之笔，人人叹赏不置。夜饭后清理文件。

廿九日

早，清理文件。饭后与子序围棋。写季君梅、袁漱六信。托漱六代〔带〕银二百两与季仙九师。又加朱伯韩、唐鹤九、唐义渠、何愿船等信、片。未刻，作七律五首，和何廉昉诗，次韵，同和者为李次青、吴子序、甘子大、许仙屏等数人，而王霞轩、邓弥之、何敬海等亦将和之。余因见廉昉诗才轩举，所著骈文、乐府，皆有可观。悯其阖家殉节，因欲和诗一、二章，以慰劳之，本无意次韵也。子序、次青诸君皆次其韵，余亦遂勉为之。

三十日

早起，作次韵诗，至二更四点止，共作八首。中间，会客一次。是日，玉四、安五等来，接家信，澄侯二件、沅甫一件、纪泽一件、刘正八爷一件。叔父病势略加，心甚悬系。纪泽字大退，远不如七年写高脚牌之时。

二月

初一日

早，各员弁贺朔，巳正毕。又作诗三首十六章毕。中饭后，邓弥之来，与诸君论诗。余在军中，颇以诗、文废正务，后当切戒。是日，接胡中丞信、李希庵信，胡公又寄示袁午桥、胜克斋、都、官诸信，言调察哈尔马匹事。

初二日

早，清理文件。饭后与子序、次青、子大、仙屏诸人谈诗，连日颇荒于诗，精神疲乏。萧浚川解俘件来，共伪印四十三颗，旗帜五百零八面，内大者一百六十八面，辫发七百余件。杀贼尚多，可慰也。下半日，王霞轩太守来，亦送和诗。夜看子序所著《书经说》，“帝”、“典”、“王”、“谟”看毕。圈子序、次青、仙屏三人诗，批之。

初三日

早，清理文件。饭后见客三次。旋写家信，至夜始毕。天雨，竟日不止，殊觉郁闷。是日，接家信，言叔父病略好，但六弟优恤之旨，于二十七、八可到家，不知叔父与六弟妇能强自排遣否。澄侯信言玉四在家要银，事甚荒唐，是夜重责之。与子序围棋一局，看《杜牧之集》。

初四日

是日为先大父忌辰两周年。大祥之期，五更起行礼，礼毕，黎明。旋小睡片刻。因祭菜请邓弥之、何镜海早饭，巳正散。大雨自辰至三更不止。遣人送家信，内附陈湜、文翼札各一件，正月日记。写季高、意城信各一件，约千余字。酉刻接萧浚川信，知正月二十日败挫，阵亡二百余人，伤一百余人。南路贼势浩大，殊可危虑。夜因眼蒙不敢看书。

初五日

早，清理文件。饭后见客三次。甘子大回省城，依依有情，临别言办事须放手，于九江等处开大局面等语。写信数片与子序。下棋一次。核定萧启江在新城圩胜仗折稿。连日大雨，郁闷殊甚。本日又闻张凯章在景德镇二十八日小挫，尤切悬系。核咨稿十余件。夜，与子序围棋一局。因昨日闻连城果复之信，意欲移营抚州，占卦不甚吉利。

初六日

早，清理文件。饭后写胡中丞信、希庵信、雪琴信，共八叶。见客三次。吴国佐自贵溪来见，面斥责之。定计移营抚州，一则以去景德镇近八、九十里，去南安亦近百许里；一则与省城及湖口水师相联络，而建昌四面无警，可放心也。王守、王令来留，未应。申刻，张元龙来，请示亲兵营水师是否宜驻抚州，因令其即日来抚。核定安仁一案保举折并单。夜，与子序围棋一次。阅郭笙陔诗。

初七日

早，清理文件。饭后见客四次。发胡中丞、李希庵、彭雪琴信，俱交张元龙带去；调普承尧剿景德镇，亦交其即送。核定谢温弟优恤恩折稿，核定各营阵亡、伤亡、病故请恤折稿并单，核定邓辅纶捐船议叙一片。写扁字二十余，写墨扁三幅、对联十余付，写横披半幅，即写昨作七律诗八首。本日，庄木生写信寄书一篓，内有《五代史记注》、《毛诗古音考》、《屈宋古音义》、卢刻《国策》、《纪效新书》、《唐诗纪事》等书，外附徽墨二匣，皆收存。景德镇正月廿八日之挫，王文瑞于本日禀报，副湘营营务处共损三十余人。闻老湘营损百余人，皆精锐之卒，可惜也。张凯章至今无禀报，殊为悬系。

初八日

早，清理文件。饭后见客三次。与子序围棋一局，中饭后再围一局。接杨名声专人来信，言温甫弟丧元，杨镇南、张吟再去寻觅，渠一人先送灵柩回湖南，读之悲不自胜，因批令一人先归。夜与子序鬯叙，言读书之道，朝闻道而夕死，殊不易易，闻道者必真知而笃信之。吾辈自己先不能自信，心中已无把握，焉能闻道？

初九日

早，清理文件。饭后见客二次。旋写邓弥之手卷毕，写对联数付、扁二块。中饭后见客一次。接左季高信，言调兵事。夜，阅《五代史》冯道等传。是日巳刻发报张运兰攻景德镇一折，萧浚川剿南安一折，谢福字恩一折，谢温甫弟赐恤恩一折，汇案请各阵亡、伤亡、病故者赐恤一折，安仁案保举一折，邓辅纶捐案一片。接王文瑞禀，婺源于初一克复，败贼归并景德镇，恐其猛扑张军，心为悬悬。

初十日

早，清理文件，会客一次。饭后会客六次。南丰潘令造炮车一具，殊不合用。核定各信稿。中饭后阅各文件。胡润帅说帖一纸，言水师以四千人改为陆兵，上下飘忽，使贼备多而力分。写左季高信，添陈季牧信。日来思胸襟广大，宜从“平、淡”二字用功。凡人我之际，须看得平；功名之际，须看得淡，庶几胸怀日阔。

十一日

早，清理文件。饭后添幼丹信一片，李小泉、少荃信三叶。饭后，见吉中营各弁一次。王霞轩、邓弥之来拜老师，王以予之激赏、到处延誉而相感；邓以予之两次奏捐指省道员而相感也，辞之不果。旋又见客四次，因余明日拔营，前来送行也。建昌绅士送万民伞五把、牌十对，府县率绅士十一人送来。旋有生员张希华送诗四首，系张晓楼太史之族裔。中饭后，出外拜客辞行，在霞轩署内坐谈，余俱亲拜。归来，写条幅、对联，至灯初毕。夜查核报销七柱清单，系李筱泉原开，余一一注明其下，示以报销之法。收拾行李一切。明日，无论晴雨，皆当拔营。

十二日

早，清理各件。饭后见客二次。旋起行出城，府县送至清水铺，备有公馆，余未知，已住营盘。是日行十五里，阴雨迷蒙，到营后，雨更大，直至灯后始息。是日，接王文瑞信，知婺源贼窜祁门，浮梁亦经克服，养素初五日大获胜仗。景镇之事，从此应少稳矣。夜，温《史记》《外戚世家》、《楚元王世家》、《伯夷管晏列传》。

十三日

是日，因天雨泥深，扎住一日。饭后，王霞轩、王少岩来谈。午刻，接到朱批，系正月十一日所发各折：温弟殉节一折，奉谕旨一道，叔父赏给从二品封典，盖未知前此已得一品，封两次也；李迪庵殉节一折，奉谕旨一道；通筹大局折，奉廷寄一道；奏调饶廷选一片，奉旨，已谕知王懿德，即令来营；奏调健锐、火器营各官及调文员一片，奉旨，健锐营、火器营及东三省人员，令都兴阿指名奏调；郭云仙已随僧王赴天津；李榕即饬来营，另有谕旨一道；又奉通饬廷寄一道，系禁止接济贼营硫磺、火药；又寄谕湖北总督官、巡抚胡、将军都一道，系为奏拨察哈尔马匹之事，官制军于昨日咨到矣。未刻接萧浚川信，克服南安府城，即请次青草奏，自行核改。仙屏于是夜写毕。写家书一件，计十一叶，复左季高信一件，计二叶。温《史记》《荆燕世家》、《陈涉世家》、《齐悼惠王世家》。是日府县办有公馆，余未去。住帐棚，寒冷异常，地下极湿，竟日着木屐也。

十四日

早，拔营起行。天色放晴，久不见旭日，得此为之开慰。行二十里，至六口，打茶尖。行二十里，至界山关内窗山湾地方中饭，系南城王少岩大令办差也。又行八里，出关至临川境大路游地方驻扎。王霞轩太守、少岩大令送至此山。清理文件。温弟事，奉旨赏给叔父从二品封典，具折谢恩，声明叔父曾受两次封诰轴，则祇领新纶顶戴，则仍从旧秩。核定折稿，又核定片稿，报移营抚州也。夜温《萧何世家》。眼蒙殊甚。次青又作《怀人》诗十六首，再用何廉昉原韵，绵丽遒劲，才人之笔。

十五日

早，拔营起行，至东馆早饭，系临川邹令所办。又行三十里，至荷浦地方驻营。是日，共行六十里。抚州府李太守瑞章、临川县邹令桐来迎，府经、县丞等皆到。是日卯刻发报克复南安府城一折，谢叔父赏二品顶戴恩一折，移营抚州一片，由抚州至南昌、九江、湖北行走。写胡中丞信一件，论水师操习陆战事。接家信，系曾恒五由家带来，澄侯一件、沅甫一件、纪泽一件，均详明。

十六日

早，拔营起行。凡三十里，至抚州府城。见客九次。杨名声自湖北归来，言六弟忠骸辨识无误，刻木肖形，亦颇相似。灵柩于正月卅日到黄州，位置舟中。胡中丞、李希庵诚敬致祭，殊为可感。二月初三日，自黄州开船回湘，胡中丞派都司姚安忠，李希庵派亲兵四人并杨镇南、张吟等护送，沿途当可妥慎。接何廉昉回信，因和诗十六章而致谢也。日内眼蒙，神困殊甚。温《曹参世家》、《张良世家》。

十七日

早，清理文件。饭后会客四次。旋拜客，李凤洲、元云衢两太守处拜会。由东门登城，过文昌桥，至河东一看形势。旋至南门外玄鹤岭看新扎各营盘，即往年耿光宣、邓弥之、高碧湄等扎营之处。旋绕过西门进城，回公馆。见客三次。添写胡中丞信三叶。夜，写雪琴信，温《陈平世家》。与次青谈，嘱其作军中札记，分门别类为之。

十八日

早起略晏，见客一次。饭后至文昌门外坐三板船至萧公渡一看，即宜黄崇仁河与建昌交汇之处。抚州城东门外为建昌河，即盱江也。北门外为宜黄崇仁河，又港汊颇多，难于安营。守城者，东、北两门易于为力，不虞贼之围攻也。南门外玄鹤岭一带可以安营，即六年邓弥之等驻扎之处。西门外牛角湾附近可以安营，即六年李次青等驻扎之处。守城者，只防此两面耳。未刻归，见客三次。谢子湘同年之世兄谢希桢、侄希迁来见，久谈，送《唐宋诗文醇》各一部。写邵蕙西、张小浦、史士良信，共八叶。又核定信稿五件。夜，清理新到文件。

十九日

早，清理文件。饭后见客十次。加王人树、萧浚川信各三叶。中饭后，写匾字十余幅、对数付。本寓后有高楼，可以眺远，因写“北楼风韵”四字，以房主人姓谢也。夜，阅《唐宋诗醇·陆剑南集》。

二十日

早，清理文件。见客一次。辰，饭后添信五人，共十二叶。见客五次。中饭后写手卷姚姬传诗十首。灯后，曾莘田来见，久叙。夜阅《姬传文集》。

附记

张光明碓坎井人，凯章之族侄孙，年二十六岁，癸巳生。初在扑山营，四年在罗山营，从攻武汉、九江等处。六年二月，受伤回里。至沅甫处当哨官。八年春，代理营官四个月。目秀，颇聪明。母没父存。

二十一日

早，清理文件。饭后，见客二次，写手卷约千字。传见吉字哨官张光明、胡松江二人。中饭，请雷西垣、张伴山、谢希迁、邓弥之、何敬海来赴席，酉正散。登后园高楼眺览。夜，与许仙屏谈诗。写信复彭雪琴，因闻营中勇丁与钱店争辩不休，饬粮台自开一钱店，以平市价，而息争端。

二十二日

早，清理文件。饭后见客五次，写雪琴信、胡润之信、耆九峰信。下半日又写雪琴信、刘杰人信，嘱其坚守湖口。接沅甫弟信一件，言家中于二月初六日宣旨，为温弟成服，十五日起道场，十八日散。沅弟于十二日起行，晋省迎接温弟灵柩。夜，为仙屏看诗。日中剃头一次。

附记

贺湘洲湘潭江车人，年三十八岁，在湘潭开丝线店。咸丰四年被兵，出至罗山营当勇，后开前营当护哨，今在朱处当哨官。鼻梁太削，鼻右有小子，目有清光。

廿三日

早，清理文件。饭后见客一次，即出门拜客数家。即至营盘看墙子，未刻归。见客三次。传见吉营哨官二人。中饭后，见客一次。写家信，并寄寄〔衍一寄字〕初九日六折一片，十五日二折一片稿回家。又写九弟密信一件。是日，接王人树信，系十七日所发，尚为迅速。晡日，与次青、仙屏登后园楼久谈。习字二纸。

附记

周溯贤葭浦，桂平人。丙午举人，办团保知县。选安徽英山县，奉改东乡县。人尚朴实。

廿四日

早，清理文件。饭后见客二次。写信，左季高一件，王人树、李小泉各一片。传见哨官三人：王桂堂、黄正大、李祖祥，皆吉中营者。下半日接沅甫弟信，易芝生、郭意城、冯树堂皆有信。湖南桂阳、兴宁、永兴等处，连失数县，人人惊慌。沅弟于十六日至省城矣。中饭后温《史记》绛侯、梁孝王、五宗、三王等世家，穰苴列传。是日早，发家信第八号。

附记

张光明中前哨。凯章之侄孙，曾代营官。明白。

胡松江花石人，中左哨。

黄东南大邑人，麻子。中右哨。似文童之笨者。

熊登武中右哨。沅之妻侄。睛黄，明白。

廿五日

早，清理文件，见客一次。饭后，见客二次。传见吉中营哨官熊登武、黄东南二人。习字二纸。小睡。改信稿十件。中饭后，接左季高信、沅甫信，知桂阳州已失守。湖南局势日坏，心殊忧灼。写复季高信，添骆中丞信一片。见客三次。温《史记》《老子韩非列传》、《孙吴列传》。夜与次青、仙屏等观邓弥之、吴竹庄和诗。竹庄诗，牢骚喷薄而出，不忍卒读，盖其中郁抑深矣。是日巳刻，复郭意城一信，专人送至湖南。

附记

周玉堂大子打下唇。制营哨长。

刘湘南甲武生，居近莲花桥。制营哨长。可爱。祖母在，母在。

李升平溆浦人，沅州协守兵。四年，随杨昌泗出。五年，至平江营充先锋，鹰潭案保把总，贵溪案千总，玉山案守备。年二十八，无父母兄弟。眼有黄光，貌平平。

廿六日

早，清理文件。饭后见哨官二次，写胡中丞信、彭雪琴信，又添官中堂、耆中丞信，约共二千字，又习字二纸。莘田来，与谈家事。温《史记》《伍子胥列传》、《仲尼弟子列传》。夜与何镜海久谈救援湖南一节，又景德镇添兵一节，令其审处熟计。

廿七日

早，清理文件。饭后，见湘前营哨官成立福、贺湘洲，又见客二次。加王雁汀信二叶、金竹虔信一叶、郭雨三信一叶，约共六百字。又习字两纸。小睡片刻。未正，请凤洲、元云衢、邹峄峰三人便饭，酉刻散。夜，写叔父信一件，澄、沅、季信一件。温《史记·商君列传》。洗澡一次。日内因温甫弟灵柩将归，景德镇官军已稳，心气稍定。而因贼窜湖南，恐桑梓受害，家居不宁，又不免刻刻悬系。

附记

黄万清宁乡七都灰汤人。二年，在张石卿处充壮勇。三年，随岷樵救江西，曾打广济土匪。四年正月，在郴州入迪营。父母没。四十岁。一弟一侄，无妻子。

沈宝成新染铺人，去黄泽远四十里。抱子。兄弟四，渠一，其二死濠头堡，三死岭东。清而有情，去年之考语也。

廿八日

早，清理文件。饭后见客二次。与元守论弓箭。渠言如用笔然，以合手为贵，轻重大小初无定式，为力不同科也。写张筱浦信一件。未初，见何镜海，与之鬯论时贤，因言傲为凶德，骄为败征。镜海诵王阳明言丹朱、商均亦不过一“傲”字。习字二纸。温《苏秦列传》。接胡润帅、彭雪琴信，内有京件，言时事颇详。改信稿十余件，接各处文件颇多。日内作一联云：“取人为善，与人为善；忧以终身，乐以终身。”上二句见《孟子》，下二句见余所作《圣哲画像记》。又思战阵之事，须半动半静，动者如水，静者如山。又思兵不得已而用之，常存不敢为先之心，须人打第一下，我打第二下也。

附记

抚州派查城委员：东门程增庆县丞，南门潘贻恩典史，东、西、南门张棠府经，东、南街邱秉为典史，西、北街陈乃澍县丞。

抚州城内居民数：东南城，铺户二百七十三，住家二百四十三，又补二十四户；西北城，铺户一百五十一，住家五百七十五。

陶日升宁乡人，去白箬铺二十里。二十四岁。四年，在田家镇入彭三元营。六年四月，入朱品隆营。父母没。兄弟四人，长在家种田，次在前营当勇前哨，三六年在黄州阵亡，日升第四。鼻小，腰挺，伶俐有情，亦虑其滑。

胡晖堂廿五岁，聪明伶俐。

廿九日

早，清理文件。饭后写易芝生信一件。见客三次，见哨官二人。中饭后习字二纸，写挂屏十二幅，登后楼远眺。夜温《张仪列传》。是日因水退，战船退扎下游。

三月

初一日

早，各员弁贺朔，见客络绎，至巳正止，倦甚。旋清理文件。传见强中营哨官二人。小睡。写郭云仙信四叶。中饭后，邓弥之来辞行，留其暂住数日。习字二纸。接各处文件，清理毕。写挂屏八幅。登后楼小憩。是日辰刻、申刻，并登楼看各戈什哈射箭。夜，清理文件。写纨扇一柄，约百余字。温《樗里子甘茂列传》。日内颇好，写字，字亦略进。余生平以无恒之故，百无一成。即写字一端，用力亦不少，而时进时退，时好之，时不好之，时慕欧、柳，时慕赵、董，趋向无定，作辍靡常。学古文则趋向略有所定，亦以不常作之故，卒无所成，每用悔叹。人而无恒，不可以作巫医。诚哉，是言也！

初二日

早，清理文件。饭后写信，胡中丞一件、雪琴一件、吴翔冈一件，添吴竹庄四叶。见客二次：一张兴仁，号棣斋，新任建昌知府，将到任去；一朱品隆，补竹山协副将，来谢也。传见哨官二人：刘长春、胡玉元。是日戈什哈等因把子未收拾，故未射箭。中饭后习字二纸，写折扇一柄，写对联六首。至后楼与次青、仙屏鬯叙。温《史记》《穰侯列传》、《白起王翦列传》、《孟荀列传》。接家信，澄侯一件、纪泽一件，系廿一日所发。纪泽信内封《贺丹麓墓志》一分，系左季高所纂，纪泽所书并篆。

附记

○吴水梅平江龙门厂十五里。广信入营。由散勇亲兵升先锋，带一队，八年十二月，吴兰蕙告假，代中哨哨官。年二十五。母存父没。兄二人。身长，目小而有情，满面堆笑。

○○萧赏谦平江长寿司。苏官渡入营，贵溪升什长，衢州升哨长。父母皆存，蓝翎把总。兄一，读书，弟一，耕田。耕作为业。武人而有儒雅气，身段稳称，鼻正眉疏，似有用之才。中哨哨长。

初三日

早，清理文件。饭后见客二次。出城至护卫军营盘，见新招之营，尚属整齐。又至朱品隆营，又至岳字营，归至拟岘台。午正归，见哨官二次。中饭后见客二次。写家信，澄、沅、洪一件，纪泽一件，约共千三、四百字。又习字二纸。夜接雪琴信，言郴州失守，衡州十六迁徙。是日核信稿六件，核公牍稿十余件。

附记

△黄菊亮平江西乡，去县二十里。父母亡，兄弟四人，行二。兄在家，弟当前哨护哨，三来投效，五年春入营，在胡盖南部下。六年九月十三，在崇仁充哨长。鼻削，目小，面不大。前哨哨长。

○彭琼英上年十二月十六见一次。前哨哨官，

初四日

早，清理文件。饭后写冯树堂信三叶，添幼丹信二叶。见哨官二次。日中倦甚，小睡。中饭后，习字二纸，写挂屏四幅，又写一幅。读《史记·廉蔺传》。登后楼晚眺。夜，温《田单传》、《鲁仲连邹阳传》。是日辰刻，发家信，限十二日到。申刻，接沅甫弟在县城所发信，系朱惟堂专丁送来。廿三日，在湘乡、衡州尚无警。王人树已去，意其可保全与？

附记

戴丰福平江北乡，去县城三十里。三年，随林源恩。四年，随蒋益澧。在九江随余至江西省。平江立军，即在左哨。初充抬枪勇，在贵溪屈营官手拔哨长。父五十七，母五十六，弟四人俱在家，力田营生。五敦子身材，面带哭。左哨长。

毛全升左哨官，十月廿六日见。

初五日

早，清理文件。饭后见客三次，传见哨官二次。写信，唐竟丈、耆中丞、张小浦各二叶。核稿十余件。习字二纸。中饭后，写挂屏五张。温《史记》《刺客传》、《屈贾传》、《不韦传》。夜接雪琴信，知李鹤人业已殉难，亦足悯念。

附记

○李佑厚平江东乡，去龙门厂五十里。五年二月入营，六年三月在抚州升哨长，八年三月在衢州升哨官。五短身材，目黄明，身称，眉浊。父六十五，母五十五。兄弟三人，兄在本哨先锋，弟在本哨散勇。初在左营义哨，吴荩臣所带。耳长。后哨官。至今未告假。

△潘光前平江西乡，去县二十里。五年，苏官渡入营。八年，在衢州升哨长。一弟跟官。父母皆五十余。五短。种田营生。平沓面。

初六日

早，清理文件。饭后见客二次。核信稿数件，写信一件。小睡。见哨官二次。中饭后，习字二纸，写挂屏八幅、扁一、对二。温《李斯传》、《蒙恬传》、《张陈传》，未毕。是日接左季高、郭意城信，二十五日所发。贼尚在永兴、嘉禾、新田等处，未至衡州，或可无虑。刘印渠于廿四日自家起行，三月初一、二可至衡州，为之一慰。

附记

张恒彩平江东乡人，年三十三岁。四年，随胡润翁。五年春，随余入江西。旋在次青中营当小蓝旗。七年，贵溪升先锋。八年，衢州升哨长。母五十五，酒保营生。兄弟四人，次在建武营当棚头，三、四在家小贸。目精光而动，小有聪明，不甚可靠。右哨长。

唐顺利右哨官。

初七日

早，清理文件。饭后见哨官二次，绫记各哨官履历。小睡。写左季高、郭意城信。申初，习字二纸。旋温《魏豹彭越传》、《英布传》。傍夕，登楼一眺。夜，因眼蒙不敢作一事。接刘腾鹏信，知其弟腾鹤于二日廿八日在建德之云峰岭阵亡。腾鹤字杰人，本奉札防守彭泽，乃自欲以剿为防，进攻建德，猝至捐躯，殊为悯悼。其兄峙衡于七年七月十三阵亡，今才一年七个月。其父母尚在堂，何以为情？

附记

哈必发塔军门之亲兵。五年八月调至南康，发苏官渡之前营。旋派至青山，调入完字营，后至平江老中营，现带新田勇四十名、潮勇二十九名。鼻削，目有清光，似吃洋烟。滑。九两。

李廷銮新田人。五年三月入新字营，十一月随周凤山至樟树。六年冬，革李新华，将新字营交峙衡。七年三月，渠赴贵溪投杨得春麾下，八十人。七月归屈蟠，八年至衡州。九年告假在家十日，二月十四自新田启行来。三十一岁，未取妻。父母故。目动面歪，心术不正，打仗或可。六两。

刘烈潮州人，有老母，年三十一岁。咸丰七年，来江西投效，现带潮勇廿八人。目深，天廷高，面有正色。

初八日

早，清理文件。饭后见客二次。至后楼看戈什哈射箭，赏二人。旋见哨官三次。午正，接奉朱批谕旨，系二月十五在大路游所发之二折一片。温弟之子纪寿奉旨于及岁时带领引见。未初，写家信，叔父一件、三弟一件，专人送恩旨回家。申刻起行，限十六到家。见客四次。写胡润翁信一件，习字二纸，温《韩信传》。夜思相人之法，定十二字，六美六恶，美者曰长、黄、昂、紧、稳、称，恶者曰村、昏、屯、动、忿、遁。

初九日

早，清理文件。饭后见客四次。传见平江老中营先锋三人。写信，与雪琴一件，与甘子大、李小泉各一片。日中小睡。绫写哨官履历。中饭后习字二纸，温《韩王信卢绾传》、《田儋传》。酉刻接奉朱批谕旨，系二月初九所发之折：安仁、新城保举折，照准；景德镇胜仗折，奉“览奏均悉”；两谢恩折，均奉批“知道了”；新城圩胜仗折，奉旨一道；请恤折，奉照准；邓辅纶捐输一片，奉照准。夜因眼蒙不敢看书。

附记

李祥和常汉人，芷秋对门，二十八岁。兄弟八人。张开辑死后，曾充帮带官。母七十。眼有光而浮，心尚明白，亦虑其滑。

初十日

早，清理文件，见客一次。饭后见客三次。旋传见平江营先锋官三次。宜黄拔贡吴镳来见，庚戌朝考，曾取头场也。核改信稿十件。中饭后习字二纸。接家信，澄弟、沅弟各一件、纪泽一件，系廿八、九所发，维时衡州尚安静，或可保平安耳。温《樊郦滕灌传》、《张苍传》。沅弟付所刻温弟请恤谕旨、奏章各件一本，览之不胜感怆。纪泽看《经义述闻》，似尚能得王氏父子之意，为之忻慰。

十一日

早，清理文件。饭后见客三次，传见哨官三次，写朱尧阶、张廉卿信，习字二纸。中饭后温《傅靳传》、《郦生陆贾传》、《刘敬叔孙通传》。吴子序来鬯谈。夜洗澡一次。

十二日

早，清理文件。饭后见客三次，复传见各哨三次，写左季高信、郭意城信，习字二纸。小睡。中饭后温《史记》《季布栾布传》、《袁盎晁错传》、《张释之冯唐传》。酉刻，与子序、次青登楼久谈。是日风雨。夜，大雨。自二月十四以后，天晴弥月，农民望泽甚殷，得此雨大慰矣。

十三日

早，清理文件。饭后与子序围棋一局。旋见客一次。又围棋一局。至后楼看戈什哈射箭，赏二人，罚一人。写家信一件，与三弟、纪泽，所问各书即附告于信末。传见先锋官三人。用白绫写履历。习字二纸。申正写家信毕。又与子序围棋一局。夜温《万石君传》。是日做丸药一料，鹿茸四两三钱五分，崔伯埙所送也。丽参八两五钱，何敬之所送也。桂元二两三钱，蜜糖二两。近日常服参茸丸，而精神并不甚佳，仅止敷衍而已。年未五十而早衰，若此，深用愧赧。是日、派汤盘、谢为翰、宋元魁三人教射，每人加薪水二两。汤名下派学者九人，谢名下派学者十人，宋名下派学者十二人。

附记

东南城外住家二十七户，店铺三百二十户。初六日李太守送册。

十四日

早，清理文件。饭后传见平江营先锋三人，白绫识写。至校场看操演。振字营新招未久，而队伍颇整齐。府县陪同在外看操。县令邹睪峰送猪十只备赏。余又自赏钱百千，旗十面。中饭后，习字二纸。温《史记》《田叔传》、《扁鹊仓公传》。傍夕，与子序登后楼，阅新买书画谱。是日辰刻，发家信十二号。申刻，剃头一次。

十五日

早，各员弁贺望，至巳正始毕。清理文件。为次青跋“福、寿”二字，系乾隆年间宸翰，次青在建昌市肆购得，不知何家赐物流落在外也。中饭后，写胡中丞信。习字二纸。温《史记·吴王濞传》。是日与子序围棋一局。早见客太多，日中倦甚，小睡。

十六日

早，清理文件。饭后写雪琴信一件，看信稿数件。见先锋官三人。抄白绫记事。见客二次。中饭后习字二纸，温《史记》《田窦传》、《韩安国传》。夜眼蒙，不敢看书。闻子序谈“养气章”末四节。言孔子之所以异于伯夷、伊尹者，不在高处，而在平处；不在隆处，而在污处。污者，下也；平者，庸也。夷、尹之圣，以其隆高而异于众人也。孔子之圣，以其平庸污下而无以异于众人也。宰我之论，尧、舜以勋业而隆，孔子以并无勋业而污。子贡之论，百王以礼乐而隆，孔子以并无礼乐而污。有若之论，他圣人以出类拔萃而隆，孔子以即在类萃之中，不出不拔而自处于污，以污下而同于众人。此其所以异于夷、尹也，此其所以为生民所未有也。

十七日

早，清理文件。饭后与子序围棋二局，写官中堂信一封，加王霞轩信一件。见先锋官三人，白绫抄记六人。见客二次。中饭后写对联八付。又与子序围棋一局，习字二纸，温《史记》《李广传》、《匈奴传》一半。是日申刻接家信，澄、沅各一件。沅论家事甚详。即廿四日在抚州所派去之二人，初四日到家，初六到县。沅弟在县接温弟忠榇，尚未知初六夜省之信。是日大雨，久旱得此，甚慰！

十八日

早，清理文件。饭后见府县一次，看操一次，赏黄大德一人。与子序围棋一局。见客二次，传见哨官三次。用白绫抄记。核改信稿十余件。请黄冠北、程秀夫、谢希迁兄弟三人中饭，申正散。又与子序围棋一局。夜习字二纸，温《匈奴传》仅三叶，看文书十余件。是日李少荃自省来，与之谈二次。

十九日

早，清理文件。饭后写耆中丞、雪琴、希庵信三件，见客二次，围棋一局。中饭后习字二纸，写小横披绢笺约四百字。见护卫军哨官二人。温《史记·匈奴传》毕。倦甚，小睡。夜批子序古文二首。眼蒙，不敢看书。

二十日

早，清理文件。饭后见客一次。旋出教场，阅护军营操，中有常山蛇阵，最为可观。赏钱百千，旗十面，午刻散归。见客二次，看信稿十余件。中饭后见客二次。与子序围棋一局。习字二纸。夜，温《游侠列传》。是日王霞轩太守自建昌来，久叙。傍夕与子序登楼，论老年用功，不可有骄气暮气。

二十一日

早，清理文件。饭后会客三次。与子序围棋二局。传见哨官二人。加黄莘农、史士良、万篪轩片各二叶。中饭后王霞轩来，久谈。习字二纸。夜温《儒林传》。申刻写祭幛字及对联。近闻江浦、浦口克复，六合亦已合围，下游大有转机，贼势或日衰乎？

廿二日

早，清理文件。饭后写左季高、郭意城信，添骆籲门信。围棋一局。传见哨官二人。未刻，请王霞轩太守便饭，在后楼上设席。申刻温《史记》《公孙弘传》、《相如传》“子虚上林赋”，习字二纸。夜接家信，澄弟一件、沅弟一件、纪泽一件。泽寄《书谱》一本，内有叔父复信一件，如获至宝。从此，温弟灵柩于十五日到家，纪寿恩旨于十六日到家，或许可少释家中之忧虑乎？

廿三日

早，清理文件。饭后看操，赏五人。子序作诗六首，因昨日在后楼宴饮，用何廉昉“将进酒”体，新作六首也。旋送子序归去。写刘霞仙信，写家信，澄、沅、季一件，纪泽一件，三共千五百字。传见哨官二人。下半日，见客二次。夜温《相如传》“喻巴蜀檄”至末。

廿四日

早，清理文件。饭后会客四次，传见哨官二人。至府学看王右军墨池，即曾子固作记者也。至城外拜王霞轩，登舟小叙。中饭后核谢纪寿引见恩折稿，习字二纸，温《南越传》、《循吏传》。太史公所谓循吏者，法立令行，能识大体而已。后世专尚慈惠，或以煦煦为仁者当之，失循吏之义矣。因思为将帅之道，亦以法立令行、整齐严肃为先，不贵煦妪也。是日辰刻，发家信，附寄易芝生挂屏四张，宣纸二大张，赵书“楚国夫人碑”八张。

廿五日

早，清理文件，见客一次。饭后见客二次，传见哨官二人。写胡润芝信一件。批许仙屏诗五首。核景德镇两月以来攻剿情形折稿，又核片稿一件。中饭后习字二纸。大雷雨。温《汲郑传》，又《酷吏传》，未温毕。写小屏四张。接家信，即初四所发信之回音也，澄侯一件、沅甫一件、纪泽一件。知温弟忠榇于十四日到家。蛇龙车日行六、七十里，诚可贵也。叔父病尚未大好，不知得纪寿恩旨后，可略好否？纪泽又寄“临《书谱》”一本、“临《崇福寺记》”一本，因请李少荃批阅。

二十六日

早，清理文件。饭后见岳字营哨官三人。出门拜李太守、元太守二处。出城至振字营、护军营、湘前营，未正归。在外遇雨，各营气象尚属整肃。中饭后习字二纸，阁各处私缄、公牍。接左季高信，知永州大获胜仗，城围立解。是日发报五百里景德镇两月以来攻剿情形一折、纪寿及岁引见谢恩一折。老营添勇，俟南路稍松，再赴景镇一片。温《酷吏传》毕，及《佞幸传》。

二十七日

早，清理文件。饭后见客三次，传见哨官三人。接家信，澄侯一件、沅甫一件，系初八送纪寿信之回音。翻阅《四书》一遍。用白绫写《论语》、《孟子》中最足警吾身者，约二十余章。中饭后，习字二纸，温《滑稽传》。夜温《大宛传》，未毕。思人心所以扰扰不定者，只为不知命。陶渊明、白香山、苏子瞻所以受用者，只为知命。吾涉世数十年，而有时犹起计较之心，若信命不及者，深可愧也。

二十八日

早，清理文件。饭后看戈什哈操，赏五人。写白绫帐檐毕。翻阅《陔馀丛考》。中饭后习字二纸，温《大宛传》毕。大雨，登后楼看。与李少荃久谈。夜，倦甚。又以眼蒙，不敢看书。日中，精神不振，时有怀安之意。巳刻，传见哨官三人。

二十九日

早，清理文件。饭后见先锋官三人。写彭雪琴、胡中丞信。见客一次。阅《陔馀丛考》。中饭后习字二纸，温《淮南衡山传》。旋写大字数幅。酉刻，登后楼。灯后，温《货殖传》数叶。因眼蒙不敢多看书。日内，念不知命、不知礼、不知言三者，《论语》以殿全篇之末，良有深意。若知斯三者，而益之以《孟子》“取人为善，与人为善”之义，则庶几可为完人矣。

三十日

早，清理文件。饭后见先锋官三人。写张小浦信，改信稿五件。接何廉昉信，写作俱佳，依恋之意，溢于言表，才士不遇，读之慨然。倦甚小睡。剃头一次。中饭后习字二纸。温《货殖传》毕。夜接孙芝房信，告病体垂危，托以身后之事，并请作其父墓志及刻所著诗十卷、《河防纪略》四卷、散文六卷；又请邵位西作墓志，亦自为手书别之，托余转寄。又接意城信，告芝房死矣。芝房于去岁六月面求作其父墓表，余已许之。十一月又寄近作古文一本，求余作序。余因循未及即为，而芝房遽归道山，负此良友，疚恨何极！芝房十三岁入县学，十六岁登乡举，廿六岁入翰林，少有神童之目，好学励品，同辈所钦。近岁家运极寒，其胞弟鳌洲主事、叔孚孝廉相继下世，又丧其长子，又丁母忧，又丧其妻，又丧其妾，皆在此十年之内。忧能伤人，遂以陨生。如此美才，天不假之以年俾成大器，可悲可悯！因忆道光二十八年刘菽云将死之时，亦先为一书寄京以告别，请余为作墓志。凡内伤病，神气清明不乱，使生者愈难为情耳！

四月

初一日

早，各员弁贺朔，见客至巳正始毕。传见哨官三人。写何廉昉信，请渠来看次青病。中饭后，习字二纸。温《史记·太史公自序》，申正毕。写对联、条幅。夜眼蒙，不敢看书，至次青房久谈，问渠病状。清理文件。日内，思八法“侧、勒、努、趯、策、掠、啄、磔”八字，颇难领略。趯如斯螽之跃，即田间蚱蜢，《诗》所谓“趯趯阜螽”者也。磔如磔石之磔，必右手反揭，向上一掷捺。用之横末，亦可用之。

初二日

早，清理文件。饭后见哨官三次，见客二次。写左季高、郭意城信。倦甚，小睡。中饭后，温《东越传》。习字二纸。又温《卫霍传》。登后楼晚眺。是日核稿数件。

初三日

早，清理文件。饭后出城，看各营合操。吉中营为中路先锋，护军右营为接应；湘前营为右路先锋，岳字中营、后营为接应；强中营、振字营为左路先锋，振副营、升字营为接应；余立中路之后，护军中营、右营及戈什哈等排列护之。各营皆派队在前，装作贼队，与官军对敌。回合数次之后，皆撒作圆墙子，凡撒十一处，各放排枪三轮，然后卷塘收队。中路吉字三营先收，护右营次之，余次之，护中、护左又次之。右路湘前营先收，岳中次之，岳后又次。左路振营先收，强中次之，振副次之，升营又次之。午正归，见客二次。中饭后，写家信，澄、沅、洪一件，夫人一件。史士良来，久坐二时许。又见客二次。夜腹胀，泄数次。核稿数件。

初四日

早，发家信，添写泽儿信一片，计三信、奏章一本、纪泽字二本、日记一本。饭后，清理文件。见客二次，见哨官二次。因昨夜腹泄未睡，小睡至未刻。温《西南夷传》、《朝鲜传》。未正请客，史士良、李凤洲、张伴山便饭，酉刻散。夜，习字二纸。接家信，澄、沅各一件。

初五日

早起。饭毕，至教场看湘前、强中营操演，午刻毕，赏钱百千、旗十面、猪十只，营务处所备也。归，见客二次，传见哨官三人。中饭后，清理文件。史士良来辞行，久谈，约二时许。旋登楼，困甚。夜习字二纸。是日觉身不爽快，盖阳气不足，畏初热天气。又以看操、会客等事颇困疲，日内腹泄，亦不免委顿。夜饭禁油荤。早睡。

初六日

小病，晏起。早饭后因病不见客。旋清理文件。阅《书画谱》。中饭后，习字二纸。温《日者传》、《龟策传》。倦甚，小睡。夜温《项羽本纪》十叶。是日禁食油腥。

初七日

因病晏起，清理文件。早饭后温《项羽纪》毕。接胡中丞及雪琴信，内附京信二件。倦甚，小睡。中饭后，温《高祖本纪》，至二更未毕。是日尚病，禁油荤。傍夕，至楼后歇凉。念吾在江西数年，五年在南康，景象最苦，六年在省城，亦以遍地皆贼，同事多猜疑，心不舒鬯。此外，四年在九江月余，七年在瑞州月余，亦无佳兴。去年，住建昌五个月，虽军事无起色，而意兴较好。本年在抚州，所居谢氏宅颇宽，后有高楼，俯临城，外瞰盱江，境况较昔年远胜矣。

初八日

早，清理文件。饭后温《高祖纪》毕。见客三次。倦甚，小睡。中饭后，温《秦本纪》，至二更毕。见客，陶仲瑜来，久谈。写字、对联、挂屏，共约四百字。灯后清理来文数十件。习字二纸。日内颇好写字，而年老手钝，毫无长进，故知此事须于三十岁前写定规模。自三十岁以后只能下一熟字工夫，熟极则巧妙出焉。笔意间架，梓匠之规也。由熟而得妙，则不能与人之巧也。吾于三四十岁时，规矩未定，故不能有所成。人有恒言，曰“妙来无过熟”，又曰“熟能生巧”，又曰“成熟”，故知妙也、巧也、成也，皆从极熟之后得之者也。不特写字为然，凡天下庶事百技，皆先立定规模，后求精熟。即人之所以为圣人，亦系先立规模，后求精熟。即颜渊未达一间，亦只是欠熟耳。故曰：夫仁亦在乎熟之而已矣。

初九日

早，清理文件。饭后至后楼看操，赏五人。写雪琴信一件，核信稿六件。中饭后习字二纸，写挂屏四幅，温《史记·吕后纪》。是日，护军营有勇在河东汤姓村内被百姓打伤，百姓前来喊禀。交发审所讯问。问未毕，派抚州兵二人、临川差二人、亲兵二人，往汤村取回所捉留之勇。该村又将抚兵及差与兵等捉留，至夜始归来。乡间刁风，亦可恶也。日内办事颇倦，仍禁荤腥。

初十日

早，清理文件。饭后见客二次。温《五帝本纪》、《夏本纪》、《殷本纪》，倦甚，在床上看书。志不能帅气，老而不变，可愧也。未刻请客，曾春甫庶常、陶仲瑜太守、曾种泉优贡，至酉刻散，在外散步。夜习字二纸，拟作《晚霞楼》诗，未就。

十一日

早，清理文件。饭后写胡中丞信、李希庵信。见客二次。午正倦，小睡。接各处信缄，核信稿六件。中饭后写对联、条幅，会客一次，习字二纸。申刻出门，送陶仲瑜之行。接王人树之信，言东安失守，新宁、宝庆均紧急之至，石逆在祁阳矣。若果宝庆疏失，则湘乡亦自可危。江西、湖北各营湘勇不无内顾之忧，所关颇大。夜，盛四来，接家信，尚平安。六弟廿七日葬上峰庵矣。温《周本纪》五叶。

十二日

早，清理文件。饭后写邵蕙西信、袁漱六信，加耆中丞信三叶，共约千五百字。中饭后，习字二纸，写对联、大扁。夜，倦甚，精神委顿之至。年未五十，而早衰如此，盖以禀赋不厚，而又百忧摧撼，历年郁悒，不无闷损。此后，每日须静坐一次，庶几等一溉于汤世也。

十三日

早，清理文件。饭后看戈什哈演操。写邓瀛皆信。旋小睡。又添漱六信、位西信。中饭后，写家信，令纪泽勿来营。旋写扁对，戌正毕。夜倦甚，早睡。日内意兴索莫，精神困顿，不克振作，盖老境侵寻之故。是日见客一次。

十四日

早，清理文件。饭后见客三次。派人至邵位西、袁漱六处，派人送信回家。倦甚，久睡。与次青叙谈。中饭后习字二纸，写纨扇一柄，温《周本纪》毕。是日，胡中丞派人送参茸丸二瓶来。接家信，澄弟一件、沅弟一件、纪泽一件。

十五日

早，各员弁贺望，至巳初早饭。饭后见客六次，写胡中丞信、沈幼丹信。中饭后见客一次。何廉昉太守自河口来，与之久谈。习字二纸。又添胡中丞信一页。与次青、少荃等谈。读张文端公《聪训斋语》文和上澂怀园语。此老父子学问，亦以知命为第一义。夜，洗澡。近制一大盆，盛水极多。洗澡后，致为畅适。东坡诗所谓“杉槽漆斛江河倾，本来无垢洗更轻”，颇领略得一二。

十六日

早，清理文件。辰正，次青与沈幼丹联姻订庚，请余与李少荃为大媒。次青设宴两席，午初散。写雪琴信一件。中饭后，核信稿六件，习字二纸，写对联、条幅数件。夜温《秦本纪》三叶，洗澡一次。

十七日

早，清理文件。饭后看挂扁等事，见客二次，核信稿数件。中饭后热极，因读东坡“但寻牛矢觅归路”诗，陆放翁“斜阳古柳赵家庄”诗，杜工部“黄四娘东〔家〕花满蹊”诗，念古人胸次萧洒旷远，毫无渣滓，何其大也！余饱历世故，而胸中犹不免计较将迎，又何小也！沉吟玩味久之，困倦小睡。酉初，何廉昉来，久谈，因为余诊脉，言须服燕菜，以滋阴补水。夜与二李久谈。是日巳正出门拜何廉昉、雷西垣二处。

十八日

早，清理文件。饭后看操，赏二人，巳正毕。见客二次，核信稿二件。天气郁热，烦躁之至。未刻下雨，申初大雨倾盆，直至夜分不息。中饭后，习字二纸。温《秦本纪》毕，《孝文本纪》。戌初小睡。初更后，与李少荃、许仙屏言团练之无益于办贼，直可尽废，如必欲团练，则不可不少假以威权。午刻阅《白香山集》闲适诗，又阅后集格诗。夜阅《望溪文集》书后各篇及各书牍。

十九日

早，清理文件。饭后见客四次，传见振字营哨官三人，核信稿数件。温《孝景纪》、《孝武纪》未毕。未正请客，何廉昉、雷西垣、曾佑卿三人。饭后，至晚霞楼看雨，酉正散。夜习字二纸，洗澡一次。观何廉昉书扇头小字，倜傥权奇，自成风格。余年已五十，而作书无一定之风格，屡有迁变，殊为可愧。古文一事，寸心颇有一定之风格，而作之太少，不足以自证自慰。至于居家之道，治军之法，与人酬应之方，亦皆无一定之风格。《传》曰：“君子也者，人之成名也。”又曰：“君子成德之称。”余一无所成，其不足为君子也，明矣。是日，接湖南信，贼窜新宁，恐江忠烈家不免于焚掠，心极悬悬。

廿日

早，清理文件。饭后见客三次，传见哨官三人。添陈季牧、王少岩、张镜澜信各一二叶，写郭云仙信一件。中饭后，写许仙屏册页八开。小睡。旋温《孝武本纪》毕。夜将《孝武本纪》与《封禅书》核对，未毕。申刻习字二纸。正值大雨倾盆，门窗皆闭，书册狼籍。是日竟日雨不息，至次早辰后少息。

廿一日

早，清理文件。饭后见客五次，见哨官二次。写许仙屏册页十三开。写纪泽儿信一件，示以读书之法，宜求博观约取，开列韩、柳及王氏父子所考正书目。是日大雨，竟日不息。写字略多，困倦殊甚，眼花而疼，足软若不能立者，说话若不能高声者，衰惫之状，如七十许人。盖受质本薄，而疾病、忧郁，多年缠绵。既有以撼其外，读书学道，志亢而力，不副识远而行不逮，又有以病其内，故不觉衰困之日逼也。是日未看书习字。

廿二日

早，清理文件。饭后见客一次，传见哨官二次。写仙屏册页七开，约千六百字。写临三、昆八信。中饭后，习字二纸。天热甚。夜，信手习字约三百余。洗澡一次。天气郁热，与次青诸人鬯谈。午正小睡。阅柳文三篇。

廿三日

早，清理文件。饭后写仙屏册页三开毕，人极困倦。写家信。在新椅静坐。中饭后，写对联六幅。傍夕静坐。灯后，接沅甫弟在跳马涧所发信，又接意城信、牧云信，知魏喻义等败挫，衡城危急，因添写家信一叶。日内精神困顿，萧然若乏生趣者。又以湖南局势日迫，心中焦闷，益觉难于振作。夜，闻今年会试题《色难有事》，次题《今夫天》，三题《焉能使予不遇哉》，诗题《高车高捆》，得“从”字。

廿四日

早，清理文件。饭后见客二次。旋看《姬传先生尺牍》。倦甚，小睡。中饭后见客二次，写吴竹如信二叶，又写九弟信，习字二纸，又阅《惜抱轩尺牍》，写扁字数十个。夜阅《惜抱老人尺牍》毕。觉于德性之间，略有长进。是日早，发家信，寄高丽参一斤与澄、季二弟，又纪泽一件、两甥一件。

廿五日

早，清理文件。饭后见客五次。剃头一次。添袁午桥信一叶，周子佩、郭云仙各信二叶。中饭后习字二纸。旋写扁额、对联十余件。接家信，闻江忠烈之太公墓为贼所发，不胜愤悒。又闻杨安臣打一败仗，不知在何处也。是日派委员伍华瀚、戈什哈曾德麟往衡州坐探，带勇十人，令每三日送信一次。

二十六日

早起。早饭较常日略早。饭后拜发万寿贺折，派戈什哈彭述清送进京。令其出京后，绕赴天津一行，送郭云仙亲家信。至校场看吉字中营操演，队伍甚整齐，赏钱百二十千、猪十只、旗十二面。午初归，会客二次。与刘岳旸言湘后营事，以刘连捷、李宝贤、萧品元三人为三营，另立营务处，以综理各事，刘岳旸亦在营务处。营务处即与刘连捷共扎一墙子也。中饭后，见各哨官，习字二纸。雨极大。写对联数付。夜读《伯夷列传》，朗诵之，不诵书已近一年矣。是日闻胜帅招降捻目张元龙，收复凤阳、临淮关，又收复霍山、六安州，皖北事势颇顺。又闻江浦失守，扬州被围，张殿臣小挫，江南事机少钝。

二十七日

早起，即早饭。饭后拜客，先至谢家道喜，次至团练总局，次至城外拜各营，湘后三营、湘前营、强中营、护卫军，均少坐。未初归，困甚且饥饿。吾母江太夫人昔年亦患此病，每饥饿思食，不可须臾少缓，余亦如此，盖秉母体也。旋食零杂点心。会客张六琴、何廉昉，久谈。酉初中饭。饭后，沅甫弟到，略谈片刻，弟出城至营盘住。旋阅诸文件，内有胡中丞寄到筠仙信一件。热甚，未能作事。是日应酬颇劳。

二十八日

早，清理文件。饭后见客五次。沅弟来，久谈家事。未初小睡。次青请吃饭，同坐为何廉昉、张六琴诸人，酉初散席。与沅甫鬯论家事，直至夜分三更睡。是日酷暑，又以说话太多，不能成寐。

二十九日

早，清理文件。饭后与九弟鬯谈家事。旋见客二次。午刻小睡。未初写对联十余付、纨扇一柄。申初请客，何廉昉、张六琴、黄冠北、曾佑卿、谢世兄希栻及九弟共七人，酉初毕。热甚。旋出门送何、曾、张、黄之行。夜，热甚，独坐乘凉。旋习字二纸，困倦不能振作。二更三点睡，亦不成寐。

五月

初一日

早，各员弁来贺朔，至巳正毕。旋清理文件，又见客二次。初热，倦甚，困睡约时许。中饭后，习字二纸。旋写挂屏八幅、对一付。是日刻“闳深肃穆”四字大扁，余守看匠人为之。虽闲甚而汗不止，盖体极弱耳。夜清理文书二十余件。

初二日

早，清理文件。出城至九弟营早饭，久谈。午刻，至升字营。归寓，极热，困睡时许。中饭后，改信稿、四六一首。写左季高、郭意城信各一件。夜，接胡帅及各信。是日热甚，汗多，不能作事，看工匠刻扁。夜二更即睡。

初三日

早，出城，阅岳字营操，巳正毕。见客一次。午刻，九弟来，久谈。写家信一件。清理各文件。中饭后写挂屏八幅。热甚，登后楼小憩，稍凉。夜与九弟久谈。十二日为叔母罗夫人五十一寿辰，寄春罗一匹、夏布四匹、燕菜一匣、洋带二根，交此次送信者带去。添王少岩信一叶，周韬甫信一叶。

初四日

早，写纪泽信一件。饭后与九弟鬯谈一切。午刻，送弟归营。小睡。加王少岩信一片。中饭后写对联、挂屏数幅。是日大雨。下半日写字，天黑。夜接家信，澄侯一件、纪泽一件。泽儿付〔附〕有新刻《心经》一部，字体略似褚河南《西安圣教序》。又夫人信一件，言泽儿姻事。是日辰刻，派人送家信，并寄叔父、叔母寿礼。所写“闳深肃穆”一扁刻成，是日墨拓二付，自监守工匠为之。日内天气炎热，应酬稍繁，又九弟新至，鬯谈，久不温书习字矣。

初五日

早，各文武贺节，至巳正毕。清理文件。午刻九弟来鬯谈。未正中饭，即幕中诸友与九弟过节，备酒席也。饭后与九弟谈。旋见客二次。热甚，至后楼小睡。夜早睡。腹微痛。日内怕热殊甚，又因蚊蚋太多，怕痒，体弱最难过夏也。

初六日

早，清理文件。饭后见客二次。写胡中丞、彭雪琴信。热甚，小睡。中饭后尤热，九弟来久谈。旋写对二付。夜写家信，澄侯一件、夫人一件。申刻习字二纸。

初七日

早，清理文件。饭后阅各贺节复信稿，未刻毕。中饭后，刘星房来，其子慈民，孝廉，侍之以行。十年旧交，得一把晤，甚为欣慰，久谈至酉初。旋写对联十余付。夜，复与星房谈，倦极。

初八日

早，出城，至九弟营中早饭。饭后至朱唐两营、岳字两营、振字营、护卫军送行，午正归。见客二次。中饭后见客二次。与星房前辈久谈。作“ 服文”一首，定服礼仪注。沅弟来，明早共设祭，行释服礼也。夜与沅弟论为人之道有四知，天道有三恶。三恶之目曰天道恶巧，天道恶盈，天道恶贰。贰者，多猜忌也，不忠诚也，无恒心也。四知之目，即《论语》末章之“知命，知礼、知言”，而吾更加以“知仁”。仁者恕也，己欲立而立人，己欲达而达人，恕道也。立者足以自立也，达者四达不悖，远近信之，人心归之。《诗》云；“自西自东，自南自北，无思不服。”《礼》云：“推而放诸四海而准，达之谓也。”我欲足以自立，则不可使人无以自立；我欲四达不悖，则不可使人一步不行，此立人达人之义也。孔子所云“己所不欲，勿施诸人”，孟子所云“取人为善，与人为善”，皆恕也、仁也。知此，则识大量大，不知此则识小量小。故吾于三知之外，更加“知仁”，愿与沅弟共勉之。沅弟，亦深领此言。谓欲培植家运，须从此七者致力也。

初九日

早，五更起，行释服礼。盥洗上香后，复位，三跪九叩首。旋行三献礼，送神，又三叩首，仿《大清通礼》中品官祭礼仪注而小变之。与沅弟升降拜跪皆同之。惟上香、献爵二事，余以长子专之。赞礼者为易润坛、阎泰，执事者为李仁俊、陈鸣凤，读祝者为刘崧，进馔者韩升在帘外，史连城在帘内接之，陈鸣凤又接置神案。黎明礼毕，尚属肃穆整齐。旋小睡。早，请星房前辈饭。饭后见客十余次，皆以释服即吉，同城文武官僚前来致贺也。未刻小睡，困甚。中饭后清理文件。酉刻与星房兄畅谈。夜习字二纸，又习大字百余。日内热甚，多汗，精神困乏。本日天气略清凉，而因早起行礼，日中会客太多，亦觉困倦。

初十日

早，清理文件。饭后见客二次。旋写手卷，将初八夜与九弟所说之三恶四知写出一卷，与九弟带去。中饭后，出城送九弟行，畅谈诸务。进城拜客十余家。归，与星房前辈久谈。夜，困倦殊甚，二更即睡。

十一日

早，派盛四往送沅弟，已成行矣。饭后试写《拟岘台记》，字如碗大。因平日不能悬肘，字不能佳。清理文件，倦困之甚，觉说话不出，有似肺萎者，因以燕窝熬糯米稀粥饮之。夜又一饮之。上半日，屡小睡。中饭后见客二次，与星房前辈久谈。观其家科名一单，自太高祖以来已中举三十三人，中进士廿一人，翰林三人，皆在五服之内。其稍疏远者，不过二、三人耳，可谓簪缨盛族矣。星房又言桐城张氏，自前明以来，中举六十六人，中进士十一人，较刘氏恰多一倍，特历年较久耳。余近日困倦之病，何廉昉诊脉，以为肺气太虚。本日提气不上，至于不能说话，肺疾显然，恐非药物所能补摄，仍宜静坐养之。

十二日

早，清理文件。饭后写信，官制军一封、李希庵一件、雪琴一件、张筱浦一件。倦甚，小睡。中饭后与星房前辈鬯谈，见客一次，写挂屏二幅。夜写葛睪山信一件。读书之道，杜元凯称，若江海之侵、膏泽之润；若见闻太寡，蕴蓄太浅，譬犹一勺之水，断无转相灌注、润泽丰美之象，故君子不可以小道自域也。是日精神较昨日微好，而气仍不能提起。

十三日

早，清理文件。饭后见客二次，写家信一件，阅张皋文《易经》。倦甚，小睡。中饭后写扁字三十余个，写挂屏八幅，字甚长大，至戌刻毕。夜，与次青谈。是日雨大，竟日不息，念沅弟及各营出征甚苦。至夜，雨尤甚，倾盆而下，天气寒冷，有似秋末冬初。

十四日

早，清理文件。饭后写胡中丞信一件。见客二次。因右目红疼，不敢看字。下半日，写纪泽信一片，添胡中丞信一片，核信稿数件，与星房久谈。夜目蒙殊甚。与次青久谈。思夫人皆为名所驱，为利所驱，而尤为势所驱。当孟子之时，苏秦、张仪、公孙衍辈，有排山倒海、飞沙走石之势，而孟子能不为所摇，真豪杰之士，足以振厉百世者矣。

十五日

早，各文武员弁贺望。巳正，清理文件。写郭意城、欧阳牧云信，又加陈季牧、刘为章信各一片。中饭后大雨倾盆。念九弟及各营辛苦殊甚，为之悬悬。接胜克斋信，报皖北事尚平安。接李竹浯信，深情若揭，不忍释手。温《孝武本纪》，将《封禅书》与《武纪》校对同异毕。夜温南海《神庙碑》。日内，右目红疼，不敢多看书。本日试看之，尚无大碍。夜四、五更，大雨如注，悬念各营单帐棚不足遮蔽，下又无草，真可怜恤。

十六日

早，清理文件。饭后写信与九弟，见客二次。午刻写刘慈民挂屏一付、吴子鸾挂屏一付，各四叶，又另写挂屏、对联。子鸾名镳，己酉宜黄拔贡，曾取朝考，故以门生礼来见。此屏颇称意，有米老风味。目红疼，因写字多，又加红焉。中饭后吴子序来，与之久谈。酉刻，接家信，澄弟一件、纪泽一件。贼尚在宝庆。湘乡团练颇整齐也。泽儿以手卷临《书谱》一本，拟请徐柳臣批阅。是日因右眼红疼，自未后不复作字看书。

附记

刘衍南丰人。岁贡生。以训导归本班尽先选用，不论双、单月遇缺。秉彝。焯。斯禧。五十三岁。

十八〔七〕日

早，清理文件。饭后因目疼不敢作一事，竟日闭目酣睡。未初，见客一次。中饭后写九弟复信一件、李少荃复信一件。与星房、子序鬯谈，复与次青谈，闻陈云生乃澍病故，年三十六岁，在临川县丞任内，宦况萧条，身后仅余银三两、钱一千，亦足悯也。夜闭目不敢作事。本日，与子序言圣人之道，亦由学问、阅历渐推渐广，渐习渐熟，以至于四达不悖。因戏称曰：乡人有终年赌博而破家者，语人曰：“吾赌则输矣，而赌之道精矣。”从古圣贤未有不由勉强以几自然，由阅历悔悟以几成熟者也。程子解《孟子》“苦劳饿乏，拂乱动忍”等语曰：“若要熟也，须从这里过。”亦以赌输而道精之义为近。子序笑应之。

十八日

早，清理文件。饭后见客一次。旋因眼蒙酣睡，至未刻乃起。中饭后，写挂屏八付。至后楼与子序畅谈，至灯时始下。夜因眼蒙仍不敢看书。

十九日

早，清理文件。饭后写三《通》首叶。谢家刻《通典》、《通考》初成，求署首也。旋写零大字数十，因目疼尚未好，不敢看书。中饭后改信稿十余件，至酉刻毕。夜与星房、子序鬯谈。温《张署墓志》。申刻，接九弟信，又接郭意城信，知宝庆近事尚未少松。湘乡团练虽尚认真，如贼果窜入，犹属可虞。

二十日

早，清理文件。饭后写郭意城一件。目蒙特甚，不敢作字，午正小睡。中饭后，写九弟信一件。以目蒙之故，中心烦燥。是日，盱江大水，封桥。饶枚臣镇军新到，在河东不能过渡。剃头一次。夜，与星房久谈。旋写零字百余。子序来营，久谈。

二十一日

早，清理文件。饭后添吴竹庄、胡蔚之、甘子大、易芝生各信一、二片，写郭雨三信，约共千余字。中饭，吴子序设席，请陪刘星翁也。饶枚臣镇军来，久谈。旋又见客二次。热甚。与星房久谈。夜阅次青作古文一首。

廿二日

早，清理文件。饭后见客二次。旋出城送刘星房前辈，又回拜饶镇军，至陈家吊丧。归寓，眼蒙，不敢作事。中饭后，写对联三付。热甚，目尤蒙。戈什哈黎登照自广东回，闻叶制军已死，夷人归其尸，以水银养之得不坏。柏中丞已死，江方伯已奏请开复等语。

二十三日

早，清理文件。饭后见客二次。写张筱浦信。因目疾，小睡。翻阅《明史·严嵩传》。未刻，请饶枚臣中饭。热甚，又以目蒙，不敢作一事。夜，接沅弟二十日信。因桑叶洗眼。酉正，至后楼乘凉，与子序论“敬、和”二字，因言天先乎地，君先乎臣，男先乎女，吏亦当先乎民，所谓天下济而光明也。

二十四日

早，清理文件，写澄侯弟信一件。饭后写沅甫弟信一件。接澄弟及纪泽十三、四日信，知萧浚川于初九日自衡起程，十四日可至宝庆，大约桑梓事不足为虑矣。庄思永自省来。其父庄木生送《宋诗纪事》一部、初印王伯申《经传释词》一部、朱彬《经传考证》一部、《杨文定集》一部。因阅朱彬书，其训诂考证亦与王伯申先生相仿，其言《书经》“大”字多语助词，则前人所未发也。中饭后，写对联九付。天热，目疾未愈，不敢多作事。夜，倦甚。以桑叶洗目。早睡。

二十五日

早，清理文件。饭后见客二次。巳刻，饶镇军来辞行晋省，余亦出城送行。写雪琴及胡中丞信。中饭后习字二纸，温《史记》《年表》、《月表》，与子序谈经史训诂，颇多相合处。夜写纨扇二。与次青论姜瀛大通事。是日，核奏稿一件、片稿三件。

廿六日

早，清理文件。饭后写雪琴信一件。见客一次。旋小睡，困甚。中饭后习字二纸，写挂屏、对联十余件，温《史记》《年表》一、《礼书》一。热甚。夜，作晚霞楼对一。温《平淮西碑》。接胡中丞及雪琴信。

廿七日

早，清理文件。饭后因新买大笔，写极大匾字十余个。作孙芝房之父母墓表。未正，与子序围棋二局。天气极热。念九弟与各营在景镇极辛苦也。傍夕，登后楼歇凉。夜作孙太公墓表，至三更未毕，盖久不作古文，机轴生矣。

廿八日

早，阅戈什哈战箭，罚三人，革四人。饭后，围棋一局。旋将墓表作毕。见客三次。中饭后，见客二次。写对联、条幅十余张。围棋一局。夜，北风，大凉，在后楼久坐。是日午刻阅《梅伯言文集》二卷。申刻接胡中丞信、季洪信。

廿九日

早，清理文件。辰，饭后写九弟信一件，将季弟及各处信并京报等件带去一阅。旋小睡。中饭后习字二纸，写对九付。阅《梅伯言文集》。夜，与子序围棋一局。接湖南信，尚平安无它虑，惟宝庆尚未解危耳。是人〔日〕派员解银五千与萧浚川营中。

六月

初一日

早，各文武员弁贺朔，至巳正应酬毕。阅《后汉书》《文苑传》、《儒林传》。小睡。中饭后，与子序围棋二局。旋写对联、扁额十余件。余近日常写大字，渐有长进，而不甚贯气，盖缘结体之际不能字字一律。如或上松下紧，或上紧下松，或左大右小，或右大左小。均须始终一律，乃成体段。余字取势，本系左大右小，而不能一律，故恒无所成。推之作古文辞，亦自有体势，须篇篇一律，乃为成章。办事亦自有体势，须事事一律，乃为成材。言语动作亦自有体势，须日日一律，乃为成德。否则，载沉载浮，终无所成矣。夜阅《梅伯言文集》。眼蒙，不敢注视。洗澡水多，甚鬯快。是日酉刻，阅亲兵操演。

初二日

早，清理文件。早饭后写雪琴信一件、胡中丞信一件、季洪信一件。见客二次。小睡。中饭后写对联六付，习字二纸。接九弟信，知二十六日两获胜仗。夜接家信，知宝庆相持如故，家中诸事平安。夜与子序围棋一局，写纨扇一柄。

初三日

早，阅戈什哈操演。饭后写家信一件与沅甫，又各处与元甫共十余件。旋小睡。中饭后写对联八付、挂屏一付。礼部主事李榕申甫到营，即正月十一日所奏调者，四川人，壬子翰林，散馆改部，与之久谈。天阴雨，闷闷，登后楼。夜阅《梅伯言文集》。

初四日

早，清理文件。饭后与子序围棋二局，传见升字营哨官二人。天大雨如注，通屋漏湿。念景德镇官军太苦，彷徨难安。阅《梅伯言文集》。中饭后又围棋一次。写挂屏八幅，其四幅系曾祺所求，颇得意也。接九弟廿八夜信。写家信，澄侯一件、叔父一件、夫人一件，三共约千余字，至夜毕。与何竟海谈带勇之法：用恩莫如仁，用威莫如礼。仁者，即所谓欲立立人，欲达达人也，待弁勇如待子弟，常有望其成立，望其发达之心，则人知恩矣。礼者，即所谓无众寡，无小大，无欺慢，泰而不骄也；正其衣冠，尊其瞻视，俨然人望而畏之，威而不猛也；持之以敬，临之以庄，无形无声之际，常有凛然难犯之象，则人知威矣。孟子曰：“君子以仁存心，以礼存心。”守是二者，虽蛮貊之邦可行，又何兵勇之不可治哉？夜，朗诵《赤壁赋》，至三更止，若有会者。

初五日

早，清理文件，发家信。饭后见客一次，传见哨官二人。李申甫来见，久谈。小睡。中饭后写对联三付、挂屏四幅。日内，肝气颇郁。昨夜接奉寄谕，去住两难。念天下之多艰，思身世之难以自立，弥觉郁郁久之。夜困倦殊甚，目光尤蒙，早睡。

附记

宽十，号端斋

初六日

早，清理文件。饭后传见哨官二人。与子序围棋二局。加耆中丞信三叶，派戈什哈王福送省，与之函商密事。又写九弟信一件，专人送景德镇。又写澄侯信一件，不果发。是日大雨，殊虑伤稼。又念各路官兵极为辛苦，不知何以淫霖久不止？闻西北苦旱，直隶、山东皆不能下种，天心尚未厌乱耶？中饭后，看《梅伯言集》。因大雨闷极，诸事不能作。夜，看《左传》，偶阅“成公”毕。

初七日

早，清理文件。饭后传见哨官二人。与子序围棋二局。见客二次。加沈观察信一片。写大字三十余。中饭后，习字二纸，写径五尺大字八个。温《史记·乐书》。静坐四刻许。夜，温《庄子·达生篇》。倦甚，不能作事，目亦极蒙也。

初八日

早，清理文件。饭后见客二次，传见哨官一次。请李申甫中饭。加何愿船信二片。接九弟信二次，知凯章初二日小挫情形。是日淫雨不息，李申甫至灯时方去。本日身体不爽快，有似疟疾初起之象。夜看《文选·甘泉赋》及天台山、芜城等赋，精神不甚振作。日内思家乡宝庆事紧急，湘乡殊可危虑。又以景德镇久不得下，又以贼势恐将趋蜀，为之悬悬，心绪烦扰不安。又以久雨不止，身体疲困，弥觉郁闷。

初九日

早五更起，拜牌万寿，即在本公馆行礼。随班者，文职州县以上，武职守备以上，凡补缺者，至黎明皆散去。饭后见客二次。是日困倦殊甚，有似疟疾。与子序围棋一局，旋送之归建昌。中饭后写五尺余大字八个，写九弟家信一件。傍晚时尤病，目胀头晕，早睡。旋起看《考工记》。夜，初更即睡，

初十日

早，清理文件。饭后见客三次。写大字十个，皆径五六尺不等。天大雨，无少歇，烦闷之至。午后小睡，中饭后复睡。日内似疟非疟，似病非病，常觉不自振作，一切烦怠。夜，写九弟信一件。阅《日知录·易经》。有曰：《易》六十四卦，三百八十四爻，一言以蔽之，曰不恒其德，或承之羞。读之不觉愧汗。

十一日

早，清理文件。饭后，天气渐晴。戈什哈朱长彪自江浙回，接邵位西信，并寄孙芝房墓志铭一篇，又赠我以书籍十四种，内有世德堂《庄子》、莫刻韩文、《古今逸史》及《知不足斋丛书》等种，皆难得者。接漱六书，近有疾，不甚详也。写大扁字十个，见客□次。中饭后阅韩文，将位西赠本题识首页，《庄子》亦题首页。夜阅《古今逸史》各种。伊遇羑新刻《周易》，合程传、朱义、吕东莱音训为一，亦甚可爱，粗阅一过。是日谢希迁送《通典》、《通考》各五部。

十二日

是日恭逢先太夫人忌日，五更起行礼，斋戒一日。作孙芝房《刍论序》一首，约九百字，至三更始毕。老年作文，颇觉吃力，而机势全不凑泊，总由少作太生之故耳。是日见客三次。

十三日

早，清理文件。饭后看戈什哈弓箭，赏四人。阅位西所送各种书，温《书经·顾命》篇。见客三次。倦甚，小睡。未正请客高蕙生等四人，申正散。与李申甫久谈，至戌刻散。夜写澄侯信，写纪泽信，尚未毕，与之论古文《尚书》之伪。

十四日

早，写纪泽家信毕。饭后写雪琴信、胡润帅信、季洪信、沅甫信。倦甚，小睡。看《书经》。中饭后写耆中丞信五叶，专戈什哈送省。热甚。夜翻阅位西新送之《知不足斋丛书》，又买《古文尚书疏证》一部。日内因热、目蒙，不敢多读书。洗澡水多，甚畅快。

十五日

早，看湘后营李宝贤营中枪炮，黎明起，至巳初毕。饭后见客三次。李凤洲太守送武童中可充戈什哈者一单，凡三十七人。余前因临川府试考武童，嘱其留心送来也。倦甚，小睡时许。未刻写对联七付。中饭后，见客一次，习字二纸。申刻温《史记》《律书》、《历书》。傍夕剃头。夜温韩文《许公神道碑》。本日热甚，及酉戌以后稍凉。

十六日

早，清理文件。饭后阅武童箭射，挑选八人充当戈什哈。眼蒙，不能作字。写册页七开，易畇荄求写者。久睡。中饭后复睡。目蒙。选放翁律句中可为对联者抄之次青。是日作宜黄县傅培峰传一首，因与之论文。夜接星房前辈信，甚详。

十七日

早，清理文件。饭后见客四次。眼蒙，少睡。改折稿，至未正毕，即奉旨防蜀复奏之件。中饭后写挂屏六幅、对联五付。眼蒙殊甚，不能作事。夜与次青论古文之法。次青天分高，成就当未可量。是日，思白香山、陆放翁之襟怀澹宕，殊不可及。古文家胸襟虽淡泊，而笔下难于写出。思一为之，以写淡定之怀，古所谓一卷冰雪文者也。

十八日

早，闻景德镇克复。各文武来道喜，见客凡十次。早，请高蕙生便饭。中饭后写郭意城信、刘霞仙信。上半天写小行书扇一柄寄家。夕，眼蒙甚。洗澡一次，甚快，因本日未申间极热也。读震川文数首，所谓风雪中读之，一似嚼冰雪者，信为清洁，而波澜意度，犹嫌不足以发挥奇趣。

十九日

早，清理文件。写澄侯信一件、纪泽信一件。午刻，写沅甫信一件，中饭后又添一叶。写季洪信一件。巳刻派刘得一送信回家。申刻，派人送信至湖口交季弟。上半天见客四次，李申甫谈最久。未刻习字二纸。接家信，又接各处文件，清理约一时许。夜与次青谈调遣大局。

廿日

五更起，黎明至校场阅升字营操演，辰正阅毕。见客一次。眼蒙，不敢作字，日内积阁信件复多矣。上天〔半〕日在床渴睡，不能成寐。精力之倦，颇自废然。中饭后热甚。选放翁诗作五七言对联。接各处文件，清理一过。

廿一日

早，清理文件。辰，饭后改信稿六件，复张筱浦信一件。日中热甚，小睡。中饭后，清各处文件，核改折稿一件、片稿一件。阅《天官书》一过。夜极热，四更不能成寐。是日定计，派张运兰一军回援宝庆，余率六千人西上，驻荆、宜等处，保湖北之西路。盖张运兰等军心已摇，只得因势利导，令其回援。

廿二日

早，清理文件。饭后写澄侯信，又写沅甫信，甚长。午正发景德镇克复一疏，又夹片三件。见客三次。改信稿四件，内一件与邓寅皆，论儿子读书，看、读、写、作，四者缺一不可。接季仙九师父子信及胡中丞、左季高等信。清各处来文。夜，看星约时许。是日热甚，不能作字。

廿三日

早，阅戈什哈操演，赏二人，罚五人。辰，饭后，写沅弟信，旋写官制军信、胡中丞信、彭雪琴信。见客一次。是日热甚，移至后楼下小坐，犹觉极热。阅《世说》二卷。

廿四日

早，清理文件。日中，因眼蒙不敢作一字。阅《世说》，以消永日。写扁字十余个。中饭后，温《唐宋诗醇》中韩诗一本。夜，热极，洗澡一次。日内眼蒙特甚，殊难办事。

廿五日

早，清理文件。饭后见客五次。写刘星房信、骆中丞信。是日五更起，看湘后营操枪炮，至巳刻毕。中饭后习字二纸，写扁字二十余个。傍夕郁热，闷甚。许仙屏谈及勒少仲之言虞永兴《夫子庙堂碑》，笔法备尽，前而二王及六朝诸上天智永禅师，后而欧、褚、颜、柳，用笔长处，无不包蕴其中，可谓知言。日内眼蒙殊甚。午未间久睡，夜亦不看书作字。

廿六日

早，清理文件。饭后拜客三家，俱会。写邵位西信。热甚，未刻小睡。中饭，李申甫在坐，久谈约三时许，酉正归去。夜，目蒙，不入房，即在院中乘凉。

廿七日

早，清理文件。饭后见客二次。旋作林君源恩殉难碑记，至戌初毕。清本日新到文件。夜，与次青谈，因渠日内疟疾甚重也。热甚，眼蒙。本日作文稍快，亦机轴渐熟之故。

廿八日

早，清理文件。饭后见客二次。写沅弟信一件、李少荃信一件。接家信，知鼎二侄于六月十四日殇亡，宝庆城守如故。改信稿数件，又将昨日所作文略为修改。中饭后阅《世说》。酉刻，阅戈什哈操，罚三人，赏七人。夜热甚，不能作事，亦不能睡。五更微睡，亦不酣适。

廿九日

早，清理文件。饭后与次青久谈。渠疟疾少轻，足为一慰。写九弟信，改信稿五件。热甚，目蒙，不能作字，因在床假寐。中饭后见客三次。是日折弁自京师归。接云仙信，知天津海防于五月廿五日大获胜仗。夜阅丹元子《步天歌》。

卅日

五更起，阅湘后营操枪炮，巳刻毕。早饭后写四寸大字二百、对联三付。小睡。中饭后写左季高信、郭意城信。夜写澄侯弟信，阅丹元子《步天歌》。是日眼蒙殊甚，不能作字。

七月

初一日

早，各员弁贺朔，至巳正毕。写大挂屏三页，字径四寸，约三百字。中饭后沅甫弟来，鬯谈一切，至更初散。是日剃头一次，洗澡一次。

初二日

早，清理文件。饭后写家信，专人送季弟。写大挂屏三页，《拟岘台记》写毕。午刻核定南安保单。日中小睡。中饭后见客二次，与九弟鬯谈一切。曾德麟自永丰来，接王冠珪外甥信，湖南尚平安。夜与九弟谈至三更。天极热，不能成寐。

初三日

早，沅弟疟疾复发，病颇不轻。接澄弟、泽儿等家信。热极，不能作事。见客三次。中饭后，写养素信一件，写对八付、扁三幅。九弟病，竟日不愈，次青亦未好。夜，即在大厅宿，因房内太热之故。

初四日

早，清理文件。饭后与九弟鬯谈。见客三次。是日极熟〔热〕，不能作一事。申刻，至拟岘台，绅士公请于此。二更二点宴罢，归，疲困已甚。然今岁当此盛暑，尚能终日欢宴，较之往岁，已觉身体略好矣。

附记

刘廷选候选县丞，六年七月准保知县，六琴请续保

初五日

早，清理文件。饭后，查南安保举案内各单。见客四次。热极，小睡。酉初至拟岘台赴宴，府县请饯行也。是日早，至城外一次，寻林秀三殉难之地，将立碑于此。同往者为邹峄峰、何镜海及绅士曾祺、都司李升平。是日，送府县各匾一块、对联一付，送绅士曾春甫庶常程仪百金；绅民亦公送万民伞及旗、匾之类。

初六日

早，出门拜客辞行，巳正归。见客七次，皆来送行者。旋写胡中丞信一件、雪琴信一件。剃头一次。与九弟鬯谈诸务。何廉昉自河口来送行，张六琴、黄冠北、程秀夫等自建昌来送行。是夕应酬颇忙。

初七日

黎明早饭，饭后起行，绅士十余人在街上摆酒饯行。二十五里至凯墟打尖。又二十里，至云山宿。天气极热。夜在山上歇凉，小睡。二更尽，始回寓。

初八日

黎明早饭。饭后行四十五里，至进贤县住宿。进贤城内有小河，由水门出，通城外一湖。是日奇热。傍夕，登舟至城外泛月，二更归宿。临川邹令送至进贤县止。

初九日

黎明早饭。饭后行三十里，至罗溪早尖。尖毕，过河，水面宽二里许。又行三十里，至茌港住宿，南昌界也，进贤魏令送至此止。李小泉、黄印山自南昌来接，吴子序自建昌来送。是夕申刻，同至河岸一店内乘凉。戌初下雨，少凉矣。

初十日

黎明早饭。饭后行二十里，至武阳渡早尖。又行四十里至省，耆中丞以下文武皆出城迎，少谈片刻。旋至公馆，仍住陶家花园，去年寓处也。见客七、八次。灯后，沈幼丹来鬯谈，至三更去。日来极热，昨夕小雨，本日又雨，甚觉凉快。而因应酬太繁，亦觉困倦。

十一日

早，见客数次。饭后出门拜客，抚、藩、臬、粮道皆会晤，余亲拜十余家，未正归，见客六次。夜，沈幼丹来久谈。接奉朱批，即廿二日所发者。余以克复景德镇从优议叙，沅甫奉旨以道员用。

十二日

早，清理文件。饭后会客十余次。中饭，请幼丹、霞轩诸人便饭。季弟自抚州来此鬯谈。写沅弟信一件。接探报，湖南宝庆于廿九日解围。夜与季弟久谈。

十三日

早，清理文件。饭后出门拜客，至未正归。旋见客五次。申正倦甚，酣睡至灯初起。夜写家信，澄弟一件、夫人一件，与季弟鬯谈。是日，接寄谕一道，命派兵越境出剿皖南。午刻，拜徐柳臣前辈，语及纪泽草字，深蒙许可。且言渠所见之人，未有廿一岁能及此者，余以不能沉雄深入为虑。柳臣言作字如学射，当使活劲，不可使拙劲；颜、柳之书，被石工凿坏，皆蠢而无礼，不可误学。名言也。

十四日

早，清理文件。旋写纪泽信一件、沅甫弟信一件。见客五次。中饭后写对联六付。天气酷热，难于治事。申刻少睡。季洪弟下河先行。夜与沈幼丹鬯叙。是日接家信，纪泽二件，芝生、牧云各一件。

十五日

早，各员弁贺望。旋见客五次。午刻写宫保信、雪琴信、王孝凤信三件。中饭后，刘养素来，久谈。旋出门辞行。耆中丞及养素处拜会，余亲拜。归，过幼丹处小坐。夜热甚，不能作事。是日剃头一次，洗澡一次。明日将起行，本日多有送礼者，或收一二色，或四色不等。惟耆中丞送礼八色，全收。内如徐柳臣送陈墨四锭，刘石庵横披一帧，最可爱。李辅堂、姚石樵各送墨四十八锭、信笺二匣，皆适于用。又吴学山去年送宝晋斋一套五本，寄存渠处，本日取来，亦尚佳也。

十六日

早起即饭。饭后见客二次。旋至盐局小坐。辰正起程，抚、藩以下文武送至滕王阁。巳正开船，行十里，因逆风小泊二时许。申初开行，酉正至王家渡湾泊。李小泉、少荃、申甫三人灯后始到，久谈至二更二点散去。三更复开行，卯初行至昌邑山，约夜行九十里。日间行船不甚热，而夜间却热。

十七日

黎明，自昌邑放船至吴城，南风甚顺，巳刻已到。同知蔡芥舟锦青迎至署内小住。见客甚多。中饭二席，同席者胡莲舫、李筱泉，因在吴城开局，为余办报销，皆局中人也。申正，至报销局拜会胡、李二公之外，又有陶仲瑜、甘子大、张小山、邓少卿诸人。夜归，热甚，洗澡一次。

十八日

早，清理文件。旋见客四次。巳刻至望湖亭赴宴。蔡芥舟觞余于此，共二席。湖光山色，清风徐来，为之一快。未初归。阅吴城报销局所造各册及江南、湖北各底册，申正阅毕。夜，芥舟、筱泉诸人来久谈。

十九日

早，清理文件。饭后见客数次。登舟开行，西南风极顺。巳正过南康，风利不得泊船。星子县令胡蔚之来见，因送至湖口。未初已至湖口。杨厚庵军门先自黄石矶来，至湖口迎会。见客十余次，疲困殊甚，气短不愿多说话，又若受暑气者。睡梦朦胧，不甚清了。夜早睡，彻夜不甚安恬，盖体弱畏暑畏劳之证。景德镇调来各营，朱、唐、喻、张俱扎段窑，振字营扎小池口矣。

廿日

早，晏起。见客四次。旋至厚庵处小坐。乏甚，久睡。未正，雪琴备席宴会浣香别墅，二席，余与厚庵、普钦堂、胡莲舫、李小泉、少泉、许仙屏、李申甫、胡蔚之诸人与焉。昭忠祠五席，各营官、委员与焉。盖雪琴所修昭忠祠，中厅为各营官、哨官神主在焉，后厅为各勇神主在焉。西一所为报慈禅林僧徒所居，其后为观音阁，中一层为钟馗楼，楼之西为坡仙楼，刻东坡记于壁。东一所为浣香别墅，中一层为听涛眺雨之轩，后一层为芍芸斋。斋之后为且闲亭，亭下有小池，有假山、石洞，穿洞而出，登山为锁江亭。余去岁及今过此，皆住芍芸斋。中饭后日入，见客三次。是日北风，季弟乘风先上黄州去矣。午刻接寄谕一道，饬普镇出境，进攻建德。

廿一日

早，清理文件。饭后见客四次。写胡中丞信、庄卫生方伯信。中饭后与雪琴游历亭台，鬯叙一切。是日闻戈什哈等在吴城有骚扰地方情事，心为不怿。日内大北风，微有秋意。各勇受热病者甚多，或借凉风可少瘳乎？

廿二日

早，清理文件。饭后大呕吐，盖自六月底七月初大热，受暑颇深，近又受凉，昨夕大风，停食之所致也。竟日困卧不食。傍夕，始出室外，与厚庵、雪琴久谈。吃饭少许。

廿三日

早，病尚未愈。饭后至河下各处拜客。归，见客数次。久睡。中饭，略吃小碗许。下半日，朱洪章带长胜营来。写澄侯信一件，写雪琴扇一柄。夜与厚庵久谈。厚庵欲回黄石矶老营，留之多住数日。

廿四日

早，病略愈，写九弟信一件。饭后见客三次。改折件二稿：一奉到四次谕旨复奏折，一谢恩折，未刻改毕。中饭后写对联、条幅十余件。见客四次。夜阅《步天歌》。是日巳刻，派潘文质带长夫二人送家信并银二百两，以一百为纪泽婚事之用，以一百为五十侄女嫁事之用。又摹本缎线绉袍褂料各一付，为纪泽制衣之用，并绸里。又大呢套料、羽毛裙料各一丈，为五十制衣之用，并绸里。是日吃饭仍不多，每顿半碗许耳。

廿五日

早，清理文件。晨后写李希庵信、左季高信、阳牧云信。见客四次。未刻发报，即昨所改定之二折也。中饭后写大幅二纸、小屏四幅，颇得意。与杨、彭诸公久谈。写匾字四个。夜写扇一柄，阅《步天歌》。日内病体渐愈。本日饮食已不复作呕，而仍禁油荤，盖荤腥点滴不入口，病自易除也。

廿六日

早，清理文件。饭后写郭云仙信三大叶。见客五次。添耆中丞信二叶、吴竹庄信二叶。与少泉、雪琴等久谈。是日颇倦。因思古人成一小技，皆当有庖丁解牛、蝼承蜩之意。况古文之道，至大且精，岂可以浅尝薄涉而冀其有成者！夜，睡不成寐。

廿七日

早，清理文件。饭后厚庵来坐，谈二刻许。写胡中丞〈信〉一件、季洪弟信，添何愿船信一片。六月一信久未发，今此与云仙信并交湖北带去也。见客四次。中饭后写对联、条幅十余件。接奉批折，即前七月初六在抚州所发者，南安保举、三局保举俱照准。与杨、彭诸人久谈。夜与筱泉商各委员去留。

廿八日

早，清理文件。饭后写张筱浦信。见客四次。中饭后写对联、条幅等十余件。见客二次。北风吹雨，登石钟山观音阁，萧然已有秋意。书联一付，留于庙内。撰句云：“长笛不吹江月落，高楼遥吸好云来。”阅欧阳《文粹》、《遗粹》，即邵位西所送者。共文二百首，佳篇多不出乎此，而姬传先生所选《古文辞类纂》中，为《文粹》、《遗粹》所不录者，即碑志一类，已有十三篇。故知陈氏所选，亦未为尽当人意。夜与李小泉、少泉鬯谈。早睡。

廿九日

早起，清理文件。饭后写字、挂屏、对联数件。见客六次。中饭后观杨军门与李申夫对弈。傍晚，与雪琴棹小舟至石钟山下观石洞。绝壁之下有洞口，口外有昔人珍玉壁四〔五〕字。攀洞口而入，可数十丈，仍由东大石下出洞口，大石即东坡记中所称可坐百人者也。石钟者，山岩中空，其形如钟。东坡记叹李渤之陋，不知坡亦误也。上钟山之下，亦有深岩，余未及游。灯时归。夜阅《步天歌》。

八月

初一日

早，各员弁贺朔者、送行者，共见客十余次。饭后，至厚庵处少坐。辰正起程，至雪琴舟次少坐。旋登舟开行。是日东北风顺。厚庵送至十八号归去。未初至小池口小泊。登岸观贼匪所筑新城。城基不坚，已塌卸矣。旋至九江城西，泊龙开河内。见九江知府福绵二次，余客见六七次。写胡中丞信一封。是日风顺，本可再行三四十里，因雷西垣千里来送，未得一见，不得不在九江少候。夜与雪琴、少泉、申夫鬯谈。阅《步天歌》。

初二日

早，清理文件。饭后与雪琴、少泉、申夫往谒周子墓。墓距九江府城十五里，在石塘铺之东南五里。辰正起行，巳正到。其地发脉于庐山之莲花峰，东行至江滨，绕折迤逦皆平岗，绕至西头，入脉结穴，系钤穴。两钤本沙，环抱甚紧，坐北向南。近案为一金星，远朝即莲花峰，所谓回龙顾祖也。溪水从右流出，微嫌左手外沙太少耳。墓为咸丰五年正月罗罗山所修。坟顶结为龟形，约高六尺，径一丈四五尺，罗围高约三尺。罗围后身碑三通：中为罗山所撰碑文，东为周子旧碑，西为太极图。坟之南为小牌坊，亦碑三通：中为仙居县太君贡氏，周子之母也；东为周子墓，碑系罗山所书；西为缙云县君陆氏，德清县君蒲氏，周子之配二夫人也。申初还营。见客三次，颇困倦。雪琴作诗一章。接澄侯弟信一件，自永丰发；季洪弟信一件，自黄州发。将欧公文为姚姬传所选，而《文粹》、《遗粹》所不收者清出，将抄补于《遗粹》中。

初三日

早，清理文件，见客二次。饭后进城拜客五处，福太守绵处拜会，余亲拜。旋至塔公祠少坐。祠为李迪庵所修，尚坚实整齐，午正归。未刻，与雪琴、少泉、申甫三人游山，谒岳武穆王母姚太夫人之墓。墓在九江南四十余里。坐船行四十里，至沙河镇上岸，又陆行八里许。墓上地名株岭，山水粗顽，非佳域也。在山上已更初矣。执灯归船，二更始至所坐船，为后营萧辉廷之长龙船，即在上住宿，未带铺盖也。其地去沙河镇二里，去李鹿革制军之宅一里许。

初四日

黎明起。饭毕，再入山谒岳武穆王之配李夫人墓。墓去沙河镇十一二里许。去株岭姚太夫人之墓之西，名曰太阳山，坐北向南。坟下三丈许有陈岩叟坟。岳夫人墓不知其初所据。明宏治九年，童某修县志，以为葬在此。厥后嘉靖六年，何某修志，以为不葬在此，系与姚太夫人合葬株岭也。嘉靖十年，陈氏坟遂葬于下方。至崇祯二年，岳、陈二家构讼，逮本朝康熙、雍正，讼百余年，久不决。至乾隆五年，九江府知府施君廷翰判断，定为岳夫人实葬在此，陈氏坟因其太久，亦不复迁，二姓皆永禁进葬，遂为定案。详巡道李君振云批，亦以童志为断。今详文并批皆刻于东一碑石，西一碑系乾隆十年县令禁刍牧者。墓有古树，皆乾隆中所禁，近年亦枯朽矣。巳正归舟。舟行出沙湖，申刻至九江老营。热甚，酉正，西风作，始渐凉也。见客二次。夜，与雪琴、少泉久谈。清理文件。是日接季洪弟信，知将回湘乡募勇。接胡宫保信，知皖北军事日坏。阅京报，亦以定远失守，胜、翁皆交部严议也。阅《步天歌》。是夕，思作书者宜临帖、摹帖；作文作诗皆宜专学一家，乃易长进。然则作人之道，亦宜专学一古人，或得今人之贤者而师法之，庶易长进。

初五日

早，清理文件。饭后将《欧阳文忠公全集》清检目录，共百五十三卷，附录五卷，至未正清毕。拟派人至江苏接陈作梅来营，写信一件，自添二叶。夜写袁漱六信一件。阅《归田录诗话笔说〔记〕》。胡中丞寄来京信一件，知胜、翁互相讦参。翁自定远失守，兵饷两空，所处之境甚穷。

初六日

早，写漱六信毕。饭后写季仙九先生信一封。派戈什哈朱长彪往溧阳迎接陈作梅，寄途费银百两。李少泉亦派一家丁同去。巳初起行。余亦即于巳初开船。见客二次。是日风色不甚顺。自九江以上，须得东风，溯流乃顺。本日北风甚微。行三十里，至陆家嘴泊宿。与雪琴久谈。登岸散步，行半里许，天气甚热，与少泉露坐久谈。阅次青代雪琴所为《昭忠祠记》，将一二不稳处批出。

初七日

黎明开船，逆风逆水。以十余人曳牵而上，未刻至隆平。团首胡玉堂来接，团勇沿江岸迎送。湾泊二刻许，复开行。傍夕至武穴。广济县方令来接。方名大湜，巴陵人，附生保至令〔今〕职。厘金等局委员李宗涑、胡复初、童焕藻，单发轫、曾纪皆来见。灯时始泊船，与雪琴、少泉久谈。夜，大东北风。是日改信稿二十余件，写张小浦信一件。夜阅《步天歌》。接九弟在袁州所发信，系七月廿日寄强中营，便勇带来者。又有方榘成者，亦安州人，上年避难来鄂，胡中丞派其在武穴当差，本日亦来见。据称，何子永慎修八年四月在英山天花坪被贼扰，七年赴颍州太和县教谕戴汉翔处矣。是日，阅《书经·顾命》等篇，如有所悟。

初八日

黎明，自武穴开船，大顺风。行三十里，至富池口对岸，即无风矣。至田家镇扯牵，行四十里，至蕲州。是日共行八十里，申正即到，因各所委员船只未到齐，故不可独行也。蕲州知州彭应鲤来见，都司咸恒来见，带湘勇者欧阳正墉、王载驷自陈德园来见，带鄂勇者杨镇魁自张家塝来见。外又见客三次。与雪琴久谈。夜，与李少荃、申甫皆久谈。是日，写挂屏四幅、对联一付。作湖口水师《昭忠祠记》，未毕。接胡中丞信，内有京信一件，知夷人于何根云制军处来文，甚恭顺，可喜。

初九日

未明，自蕲州开行。余以各粮员船尚未赶上，令其少息。辰刻复开，行六十里，申刻至道士洑。少湾泊，复过江，行十五里，至散花料湾宿。是日，共行七十五里。风逆水逆，曳牵强行，各委员船皆跟不上。在舟中将《昭忠祠记》作毕。又写挂屏五幅，合昨日共八幅。写《丰乐亭记》送胡中丞。夜写信一件，交胡署亲兵带去，并带屏幅。夜与彭、李诸公鬯谈。是日接家信，系沅弟八月初一在一宿河专勇送来者，内澄弟一件、沅弟一件、欧阳夫人一件、纪泽儿一件，并附余甲辰所作《五箴》、丙午所作《原才》稿来，展读如逢故人也。夜，阅《步天歌》。是日，思古文之道，谋篇布势是一段最大工夫。《书经》、《左传》，每一篇空处较多，实处较少；旁面较多，正面较少。精神注于眉宇目光，不可周身皆眉，到处皆目也。线索要如蛛丝马迹，丝不可过粗，迹不可太密也。

初十日

黎明，自散花料开行，风逆水逆，曳牵行七十五里，酉初至下巴河湾泊。是日热甚，在舟中不能做一事，仅会客六次，皆黄州营官及现扎巴河之朱品隆等各营官。武昌、黄冈两县令亦来接，候会见也。亥刻，胡中丞棹轻舟来会。厉伯符自省城、王孝凤自武昌来，皆久谈，至四更二点方散。

十一日

黎明开行，巳正至黄州，即住黄州府署内。胡中丞住署西之雪堂，相去约一箭许。见客十余次，困倦实甚。戌刻上席，三更始散。天气极热，与六月无异。余素畏应酬，又怕暑热，本日颇觉难耐。

十二日

早起，见客三次。饭后见客四次。午初，出门拜客，会周立庵太守。写家信，澄、沅两弟一封，纪泽儿一封，共千余字。申正少睡。戌刻入席，更初散。与胡中丞久谈。是日亢热异常，心颇烦闷。

十三日

早，见客三次。饭后小睡。未刻写对联数首，申刻毕。中饭，与胡中丞、厉伯符诸公鬯谈。夜倦甚，若将呕吐者然，早睡。是日核信稿十余件。

十四日

早，清理文件。饭后见客三次，与胡中丞鬯谈，写对联、挂屏十余件。小睡一时许。黄州府县送席，酉刻入坐，戌正散。夜，与胡中丞鬯谈，至三更末方散，订定十八、九晋鄂省一行。

十五日

早，各员弁来拜节，胡中丞署内各幕友、员弁等皆来拜节；余亦至各处回拜，忙至巳刻方毕。写官帅信一件。看信稿数件。申刻，会宴入座，戌正方散。夜接冯树堂信，颇鬯。是日，应酬太繁，意趣倦甚。

十六日

早，清理文件。辰后与胡中丞鬯谈。写挂屏六幅，写对联十余付。天气极热。夜，早睡。是夕，思德成以谨言慎行为要，而敬、恕、诚、静、勤、润六者，缺一不可；学成以三经。三史、三子、三集烂熟为要，而三者亦须提其要而钩其元；艺成以多作多写为要，亦须自辟门径，不依傍古人格式；功成以开疆安民为要，而亦须能树人、能立法，能是二者，虽不拓疆、不泽民，不害其为功也。四者能成其一，则足以自怡。此虽近于名心，而犹为得其正。

十七日

早，清理文件。饭后写挂屏、对联十余条。与胡中丞、二李、雪琴诸君鬯谈。中饭后，复写挂屏。夜洗澡一次。天气奇热，三更三点睡。

十八日

早，各处营员来送行，本公馆幕友等亦多送行，应酬时许。饭后下河，将至武昌省城一行，会商官制军，以定进止。胡中丞及营官等均送至江干。行三十里，至七星洪地方泊宿，因逆风逆水，难以上行。是日，天热甚，心中烦闷。酉刻，与李申甫鬯谈。申甫以余识议极与李西沤前辈相合也。夜困倦殊甚，若久病在身者然。

十九日

早，清理文件。是日大西北风，不能开船。饭后，写挂屏、条幅、对联十件。午刻，小睡。未正中饭。后又写对联数幅。李少泉送对笔一支，试之甚好。旋看《天官书》毕。今年，温《史记》已大半年，尚未及三分之二，自抚州拔营后至今，未一寓目，似此，焉能造古人之堂室邪！傍夕闻李申夫道其师西沤先生掌教锦江书院事甚详。夜阅《古文辞类纂》苏明允《易论》等篇，兼阅《文选》“三檄”。是日巳刻，写左季高信一件、葛睪山信一件，约八百字。

附记

未明即起，看星。

天明，敛心对圣哲幛危坐，旋写日记。

早饭后，看公事。写信一二封。写应酬字、对联、条幅之类或临帖。

午正，静坐休息，或少睡。未初二刻中饭。

中饭后看书，极少十页，极多不过三十页。

日入，休息片时，或少睡。

灯后，温熟古文一篇，千字以内者十遍，千字以外者五遍。

二十日

早，风少息，开船，行三十里，申刻至叶家洲地方泊宿。雪琴之船已赴上游去矣。写挂屏一幅。写易芝生信一件，劝其学作古文。中饭后与少泉、申甫鬯谈，旋看《封禅书》、《河渠书》。夜温古文《答李翊书》等篇。

廿一日

早，风少息。开船，行三十里，申刻至阳逻地方泊宿。巳刻，写霞仙信一封。午刻，小睡。中饭后，记小学数事。看《平准书》，至夜方毕。接廷寄一道，言不复防蜀、会剿皖中之事。写胡中丞信一件、官制军信一件。夜温韩公《祭张员外文》。

廿二日

早，未明起。江夏县备轿来接。余拟起旱行走，因家人辈无马，又天气微雨，恐陆路不便，而船户又言，阳逻之上转一湾，即顺风矣，于是仍由水路行走。行三十里，申刻至青山。因逆风不能行，即在青山泊宿。是日，方子白、张廉卿来见，久谈，留共饭。江夏令韩令来见，约明早来接起旱。是日写叔父信一件，澄、沅、洪公信一件，沅甫信一件，共千余字。见客七次，方、张及李雨苍皆久谈也。午刻，接沅弟初十日信，知是日开先考、妣旧茔，将改葬台洲，见棺尚好，为之大慰。因以雪琴所送之书、画、扇三十柄寄沅弟，以酬其庸。

廿三日

早，清理文件。饭后在青山起旱。行三十里，未初至武昌省城，寓公馆，即主考之公馆也。会客，至酉正稍歇。夜间又会客三次。是日接家信，澄、沅二弟及纪泽儿各一封。夜又接季洪一信。余写一信复洪弟，将以明日专人送家。是日应酬太多，倦乏颇甚。

廿四日

早，会客四次。饭后，会郭观亭亲家，语及雨三殉节之事，为之凄咽。旋出门拜客，官制军、庄卫生方伯、严渭春廉访、张仲远观察处拜会，又会郭观亭，余皆亲拜谢步，未正归。中饭后，会客六次。夜会客三次。困倦殊甚。余苦中气不足，不能多说话，故会客略多，辄为之终日不宁。是日申刻，专人回家，家信及易、葛、刘凡七件，附葛睪山挂屏四幅。

廿五日

早，复胡中丞信一件，会客二次。饭后会客五次。倦甚，未刻小睡。中饭后会汪梅村，名士铎，绩学士也，江宁人，庚子举人，出胡中丞门下。江宁城破，陷贼中年余。后逃出，至绩溪山中。去年，胡中丞请之来鄂署，修《读史兵略》一书。其学精于舆地，曾补画《水经注》图，又精于小学，又曾作《南北史补注》。其师友为胡竹庄培翚、胡墨庄承珙、陈硕甫焕、徐惺伯松、张石舟穆之属。又言胡墨庄六种、胡竹庄《仪礼》及焦理堂《群经宫室图》等书最好。旋又会客四次。夜，会张廉卿、方子伯、刘彤皆等。张送古文四首，精进可畏；方送二首，无甚进步。与厉伯符、彭雪琴久谈。三更睡，不甚成寐。是日申刻，写挂屏四幅。剃头一次。

廿六日

早，清理文件。饭后会客六次。写对联六付。小睡。中饭后至制军衙门公宴，二更四点散。归，与彭、李诸君鬯谈。是日写郭意城、李筱泉信各一件。

附记

郭阶字慕徐，雨三之子

廿七日

早，清理文件。饭后会客五次，刘冰如、严渭春、官中堂皆久坐。未刻，出门拜学台俞奎垣砻云，副都统舒保辅廷，皆会。又至抚署会汪梅村、张廉卿。酉刻，至藩署公宴。东家五人：藩司庄卫生、臬司严渭春、粮道张仲远，盐道恩秋舫因感冒未到，首府如冠九，至二更三点散。与卫生、仲远道及包慎伯作字之法，笔须倒右，锋乃得中，写大字则两边倒侧，与余平日见解相合。

附记

袁万瑛号铁庵，漱六之弟

廿八日

早，清理文件。饭后写胡宫保信一件，添幼丹信一叶。会客五次，与张廉卿谈最畅。午刻，到制军署内便饭，厉伯符在坐。登署内楼，远瞰大江。申正毕。至火药局看造火药之法，以铜为轮，以铁为碾，圜地为大磨盘，以牛碾之。盘大径二丈三尺，周围七丈许。每盘用四牛，每牛连曳两轮。盘外周围漕沟约宽八寸许，火药在漕内，牛行漕外，驭牛之人行漕内，每牛以一人驭之。每两牛四轮之后，则有铲药者一人随之，执铜铲于漕内铲动，庶碾过之后，火药不患太紧也。凡大磨盘十座，皆用此法。又有小磨盘，磨磺与磨麦相似，仅用一牛。又有柜筛磺筛炭，其法绝精，非图说不能明。酉初归，倦甚，小睡。夜复王雁汀信一件，与雪琴、伯符久谈。

附记

到黄州后

○专人至东台郭亲家处

○专人至江西送刘星房银，至抚州送竖碑银

○专人至家送丸药、陈心壶银、葛蔚吾银

○专人至平江李家送寿礼

湖南入官湖北者：

钟谦钧 | 李修梅 | 文希范任吾
文南邦湘浦 | 汪敦仁子龙 | 周开锡寿珊
罗登瀛仙舸 | 周　乐笠西 | 唐景皋鹤九
熊启咏韵胪 | 吴炳昆贞阶 | 李续宜希庵
唐训方义渠　 | 唐际盛印云　 | 张秉钧小山　
魏　栋召亭 | 孙振铨树人 | 张开霁晓峰
邢高魁星槎 | 黄益杰子山 | 赵笃庆
唐协和 | 贺懋橿月樵 | 余思训暨竾
吴　瑛 | 刘廷范 | 陈文炤
方大湜 | 易光蕙 |

廿九日

早，清理文件。辰，饭后写家信一封，交袁铁庵带去。铁庵，漱六之胞弟，代余送书箱二十余口，将至湘乡也。写对联、条幅十余件。会客六次。申刻出外辞行，如冠九、郭观亭两处得见，余未会。戌刻归寓，见客三次。写复王雁汀信一件、俞学使信一件、张仲远信一件。夜，与厉、彭诸公久谈。是日，葛翙梧自贼中逃归，相见悲喜交集。能知下游贼情，尚未详问。

九月

初一日

早，各员弁贺朔。清理文件。饭后将起行。雪琴、少泉、申夫已登舟，行李皆下河矣。官制军在布政司衙门等候，司道亦在彼守候，将出汉阳门相送。余坐船在鱼套，风大不能开至汉阳门，因遣人请制军及司道诸公各回本署，余将于鱼套下河。旋复因大雨不克启行，制军及司道皆来公馆鬯谈，至未正方散。中饭后，小睡。旋写挂屏四幅。戌刻复小睡。夜阅《思玄赋》，与雪琴、伯符久谈。

初二日

早，清理文件。饭后写挂屏四幅，写扁五块，写对联数付。送官制军扁一，曰“五福堂”，联一；送庄卫生扁一，曰“真实不虚”，挂屏四叶；送张仲远〈扁〉曰“经术世家”，挂屏四叶；送恩秋舫、葛翙梧各联一。午刻小睡。未正至官制军处。旋拜彭蔚之。申初至张仲远处。中饭，庄、张二人为主，制军亦在坐，及余与彭、厉、二李，共六客二主，一更四点散，归寓。是夜接家信，澄弟一件、沅弟一件、纪泽一件，知先考妣改葬事，于八月十四日自腰里起行，十五日午刻至猫面形山内，十六日午刻下肂，诸事办理妥协，此心为之大慰。沅弟之为功不小矣。并寄穴土一块来，看土似石非石，色似朱非朱，不燥不润，应尚安吉也。

初三日

早饭，即出望山门下河。官制军及张道、恩道皆送至河干。庄方伯卫生因病未出城，遣人送对联二首、挂屏四幅。辰刻开，遇逆风，行三十里至沙口小泊。厉伯符送至青山，因病不能至沙口一晤。午正又开船，行百一十里，至七矶洪夜泊。张廉卿于午刻及夜间来船痛谈古文，喜吾学之有同志者，忻慰无已。

初四日

早起，行四十里至黄州。胡中丞迎至江干。旋上岸，至雪堂盘桓一日。闻石牌已打开，是谋皖一极好机会。都直夫将军于是日巳刻至黄州，在雪堂一会。日中食蟹甚鬯。丁果臣为余买法帖十数种，内有《西平王碑》，尚好。酉刻至都将军处拜会。灯初登舟，胡中丞送至舟次，鬯谈至三更始去。方子白、张廉卿来舟次谈文。是日说话略多，夜不成寐。三更后，清理是日文件。

附记

安庆贼目： |  |
延天燕施△△ |  |
格天福陈〈时安〉　 | 启天安张朝爵　 |
欣天福侯淑钱 | 就天燕陈△△ |
池州 | 定天义韦志俊 |
建德 | 老国宗杨辅清 |
太湖 | 浩天福△△△ | 受天福叶△△
| 临天豫杨春发湘乡人 |
石牌 | 量天福唐△△道州人 |

初五日

黎明开船，辰正至巴河，清理文件，接见巴河各营官。巳正登岸，入陆营住帐棚，又接见营官、哨官十余次。与张裕钊谈文，颇鬯。未刻至河下，雪琴邀饮，至酉初归。剃头一次。戌刻倦甚。夜见客，王孝凤兄弟来谈，二更后清理文件。

初六日

早，清理文件。写家信一件，寄参茸丸二瓶，每瓶重八两，一寄叔父大人，一寄内子，特派戈什哈送去。旋以萧营饬知尚未办齐，改次日送去。请客，雪琴及王孝凤兄弟、张廉卿小宴，恰刘国斌自常德归，与座。午正小睡。中饭后写对联、挂屏八件，内次青之母夫人寿联一付。夜与李申夫论营务处之道，一在树人，一在立法。有心人不以不能战胜攻取为耻，而以不能树人立法为耻。树人之道有二：一曰知人善任，一曰陶熔造就。申夫似能领悟，盖高明而有志于办事者。

初七日

早，清理文件，会客二次。饭后见客三次。旋倦甚，小睡。午正习字二纸。写次青信一件，专人送银三百两、对一付至渠处，为其太夫人寿。又专人送家信。中饭后小雨。见客一次。张廉卿来，与之论古文颇鬯，灯时去。夜阅古文，偶阅《康熙字典》，亦粗有裨于小学。

附记

湖北开湘营旧章：每百人月发油七十斤、烛四十二斤。逢夏令烛多融化，不发烛，加油三十斤。自四月初一起至八月廿日止。

余定萧营章程：每百人月发油六十斤，烛四十斤。

湘前营：每百人月发油七十斤，烛四十三斤三两。

初八日

早，清理文件。张廉卿来，久谈。饭后为张廉卿写手卷一，书予甲辰年所作《五箴》。又写挂屏与方子白。午初小睡。旋与廉卿论国朝诸大儒优劣。中饭后，写吴子序信，批评渠所作古文三篇寄还，又寄银一百两。旋送廉卿去。廉卿近日好学不倦，作古文亦极精进，余门徒中可望有成就者，端推此人。临别依依，余亦笃爱，不忍舍去。求为其祖作墓志，近日尝应之也。温《史记·齐世家》，至夜方毕。温《伯夷列传》，诵十遍。

初九日

早，清理文件。饭后写对联、挂屏约廿余幅。巳正，胡中丞与丁果臣来，鬯谈。中饭后，略清文件。夜，与胡中丞鬯叙至四更散。丁果臣为余买法帖五十余种，内有柳公权数种，颇佳。夜，睡不成寐。

初十日

早，与胡润帅、丁果臣鬯谈。余言三代以下，不矫激不足以得美名，不要结不足以得民心。早饭后，润帅回黄州。清理文件。巳正小睡。中饭后习字二纸，温《史记·鲁世家》。夜温《孟子荀卿列传》。

十一日

早，清理文件。饭后写信四件。旋写对联十三付。日中小睡。中饭后改折稿一件，阅《史记·燕召公世家》。夜温《羽猎赋》。日内秋意萧索，甚有倦意，精神短乏，每作事，不克振奋赴功，盖兴会不浓，则凡事都有退志耳。

十二日

早，清理文件。饭后拟作张廉卿之祖墓表，久未下笔。昨夕睡不成寐，神亦昏倦。中饭后，李雨亭来，久谈。申刻下笔作文，至二更三点毕，潦草成篇，全无精采。余近日作文，患在心血日亏，思不能入，较之甲辰年所作《五箴》、戊申年所作《送刘菽云序》，乃远不逮。此十余年中真虚度哉！

十三日

早，清理文件。辰后，倦甚，小睡，若有病然。日内天寒，夜间受凉，上半日久睡，间在床上偶看《文选》。中饭，禁油荤。申刻写胡中丞信，加官制军信一片。见客二次。夜温《长杨赋》，于古人行文之气，似有所得。

十四日

早，清理文件。饭后见客二次。旋出门拜各营官，拜至湘后营，因病不能久坐。归，小睡。未刻请客便饭，余在座陪客，而不能饮食，申刻客去。与李少荃久谈，复胡中丞信一件。夜，温《书·立政》篇。

十五日

早，各员弁贺朔望，至辰正毕。饭后写家信二件。午刻加袁漱六信三叶、郭世兄信一叶，专二夫送家信。申刻接九弟信，系八月廿八所发。见客二次。清理文件。是日身体欠爽，不食油荤。夜温《韩宏碑》，甚觉清畅。三更睡，竟夕不能成寐，在床上展转。思念天道，三恶之外，又觉好露而不能浑，亦天之所恶也。思《书经·吕刑》，于句法若有所会。

十六日

早，清理文件。饭后病困，难作字，时在床偃息。中饭后复胡中丞信四叶。旋与少荃论《庄子》。申刻困倦，小睡。夜二更二点即睡，尚能成寐，屡醒屡睡。至次早，觉病势少愈。是日复胡信中有云：“惟忘机可以消众机，惟懵懂可以祓不祥。”似颇有意义，而愧未能自体行之。

十七日

起稍晏。早饭后清理文件。旋习字二纸。身体不甚爽快。中饭后会客一次。阅《史记》《管蔡世家》、《陈杞世家》。腹泄，小睡。夜，温韩文《柳州罗池庙碑》，觉情韵不匮，声调铿锵，乃文章中第一妙境。情以生文，文亦足以生情；文以引声，声亦足以引文。循环互发，油然不能自已，庶渐渐可入佳境。

附记

君子之道与将帅之道相反者三：党援、权势、分兵救危。

十八日

早，清理文件。饭后习字二纸。写左季高、郭云仙信，各添二片。中饭后温《史记》《卫世家》、《宋世家》，至营务处久谈。夜与少荃久谈，温《石徂徕墓志》。本日病尚未愈，委顿殊甚，不克治事。夜腹泄二次。身旁无人，颇凄冷也。竟夕不能熟睡，盖老境日臻矣。

十九日

早，清理文件。辰后病甚，不能作字。旋习字二纸。小睡。阅《文选》书檄。中饭后见客二次。旋闻江西主考晏彤甫同年至河下，因去一与鬯谈，灯后方归。夜阅《左传》闵公、僖公数事。余看书病在无恒，今老而不能改，可愧也。久雨闷甚，本日放晴，略觉舒鬯。巳刻至朱品隆等三营一叙。

廿日

早，清理文件。辰后习字二纸，邢星槎、孙树人、夏古彝来久谈。旋下河与晏彤甫谈。至未刻，又拜张伴山、李小山，申正归。是日将帐房下脚筑墙三尺余高，帐房升高约三四尺，众役兴作。吾至少泉处，与邢、孙、夏三人鬯谈，至二更二点，倦甚。日内精神困倦，腹泄、目蒙，老境日增。夜，早睡，不得与诸客剧谈也。枕上，思凡人凉薄之德，约有三端，最易触犯：闻人有恶德败行，听之娓娓不倦，妒功而忌名，幸灾而乐祸，此凉德之一端也；人受命于天，臣受命于君，子受命于父，而或不能受命，居卑思尊，日夜自谋置其身于高明之地，譬诸金跃冶而以镆铘、干将自命，此凉德之二端也；胸苞清浊，口不臧否者，圣哲之用心也，强分黑白、遇事激扬者，文士轻薄之习、优伶风切之态也，而吾辈不察而效之，动辄区别善恶，品第高下，使优者未必加劝，而劣者几无以自处，此凉德之三端也。余今老矣，此三者尚切戒之。

廿一日

早，陪邢星槎、孙树人、夏古彝早饭后，会客邹资山，巳正客散。接家信，澄弟、沅弟、季弟各一件。又见客三次。中饭后温《史记·晋世家》十三叶。是日午刻小睡。戌刻接胡中丞信，内附左、季、钱诸信，知耆九峰调广东，罗澹村调浙江各巡抚。又知九弟于十六日自长沙起行矣。夜思君子有三乐：读书声出金石，飘飘意远，一乐也；宏奖人材，诱人日进，二乐也；勤劳而后憩息，三乐也。吾于五月八日告沅弟有天道三恶、人事四知之说，兹又有凉德三端、君子三乐之说，若能身体而力行之，庶乎其免于大戾矣。

廿二日

早，清理文件。饭后清发各信。旋至振字营一看，又至嘉字营。归，与少荃谈。倦甚。中饭后，写毛寄云信一件，专二弁至襄河以内迎接。又写九弟信一件，专弁迎接。温《晋世家》毕。

廿三日

早，清理文件。饭后写信一封与胡中丞。巳正，阅《荀子》，至夜共八篇，略加圈点。灯后，温《庄子》《胠箧》、《马蹄》，又温《文选·辨亡论》。目光劳甚，不能多看。夜，睡不甚熟，腹痛，次早作泄。近日腹泄，几及半月，向来所无之病。老境日臻，亦其验也。

附记

郁极思伸，矫首咶天，徒升无翼，或曳之渊。

廿四日

早，清理文件，饭后阅《荀子》四篇，至申初毕。旋写家信，澄侯一件、纪泽一件。夜阅《文选》《运命论》、《辨亡论》。眼渐作疼，不敢多看，早睡。是日，与李申夫言人才以陶冶而成，不可眼孔太高，动谓无人可用。与彭九峰言嘉字营，责成渠督教之。是夜，思孔子所谓“性相近，习相远”、“上智下愚不移”者，凡事皆然。即以围棋论，生而为国手者，上智也；屡学而不知局道，不辨死活者，下愚也。此外，则皆相近之资，视乎教者何如。教者高则习之而高矣，教者低则习之而低矣。以作字论，生而笔姿秀挺者，上智也；屡学而拙如姜芽者，下愚也。此外，则皆相近之资，视乎教者何如。教者钟、王，则众习于钟、王矣；教者苏、米，则众习于苏、米矣。推而至于作文亦然，打仗亦然，皆视乎在上者一人之短长，而众人之习随之为转移。若在上者不自咎其才德之不足以移人，而徒致慨上智之不可得，是犹执策而叹无马，岂真无马哉！

廿五日

早，清理文件。饭后阅《荀子》三篇。午刻，小睡。未正，饭后会客二次。申初与李少荃同至黄州。上水逆风，二更始到。谈至四更睡，竟夕不能成寐。

廿六日

早，与胡中丞鬯谈一切。饭后与邢星槎、卫静澜、刘开生三人谈，又与胡中丞久谈。中饭后，拟回巴河大营，适金可亭同年亦来，因与之鬯谈至三更。睡，复不成寐。

廿七日

早，本拟回巴河大营，因大风雨，水陆俱不能行，遂仍留黄州，与胡中丞、可亭同年鬯谈一日。午刻与刘开生久谈。午正小睡。

廿八日

早，与胡中丞小叙。饭后过江游樊口西山，中丞及可亭同年、少荃四人同行。王孝凤及各绅迎接，同至寒溪寺，在怀忠祠中饭，孝凤为主。饭后已酉初矣，即由武昌县下河回至巴河大营。邀可亭同年来营，谈至三更。

廿九日

早，清理文件。饭后见客三次。旋将前数日〈文件〉清厘一过。与可亭同年鬯谈。中饭后，写对联十余付，写胡中丞信一件。夜阅《荀子》二篇。

附记

厉伯符之子　张六琴之戚　周继芬　水师中营

吴城局员　石芸斋　本营委员

余鋆次青信　何廉昉次青信

卅日

早，清理文件。饭后见客三次。可亭之堂弟二人、妹夫一人，请至营中早饭。日中至营务处一谈。中饭后写对联、挂屏十余纸。巳刻，写左季高〈信〉一件，发家信一件，即廿五日所发之信，因长夫在汉口过河沉失，令下人另誊一分，余批数行于后，交左季高转寄。夜写胡中丞信一件，与可亭夜饮，久谈。

十月

初一日

早起，骑马出巡视营墙。归，各员弁贺朔，至辰正毕。饭后写厚庵、雪琴信各一件。午刻，会客二次。中饭后写对联数付。旋与可亭鬯谈。傍夕，郭亲家用仪来会。灯后，骑马出巡视营墙。夜阅《荀子》一篇。旋与可亭久谈。核定马队营制章程。是日闻九弟于廿九日至武昌，本日至黄州。接九弟信，是卅早在武昌所发者。

初二日

黎明，出巡视营墙。饭后清理文件，写胡中丞信一件，与可亭久谈。午初小睡。请郭用仪亲家中饭，观亭之三弟也。王孝凤自武昌来，以石二块属余书温甫弟哀辞，将镌之武昌祠内。中饭后，九弟到营，应酬良久。兄弟夜谈至三更四点。竟夕不寐。

初三日

黎明，出巡视营墙。与九弟久谈。清理文件。巳正，看兵操。镇溪、河溪、辰州、乾州四营共操，弓箭手四十人、抬枪廿四人、小枪八十人、刀矛四十人，约二时阅毕。复与九弟畅谈。写扇一柄。见客三次。剃头一次。倦甚，小睡。申刻至九弟营盘一坐，至一更四点始回。巡视营墙。二更后温阅《艺文志》，因目疾不敢久视。

初四日

黎明，出巡视营墙。饭后，九弟来鬯谈。阅《荀子》五篇。是日闻星使钱副宪宝青萍矼与胡中丞将来营，各队伍于午未间先后迎接，余于申正至河干迎接，到营已更初矣。谈至三更三点，竟夕不能成寐。

初五日

黎明，出视营墙。是日钱萍矼副宪及胡中丞在此住一日，与之鬯谈至夜二更，余倦甚，早睡。钱、胡及少泉谈至四更。是日接季洪弟信，已带勇至黄州矣。

初六日

黎明，出巡视营墙。与钱萍矼、胡润帅鬯谈。巳正至江干送客。归，至九弟营少坐。中饭后，阅《荀子》四篇。酉正王锡斋外甥来，久谈，九弟亦来谈，至二更后去。复阅《荀子》一篇。

初七日

早，巡视营墙。饭后九弟来，久谈。写寄云信一件。跋册页后册三十、扇书十五幅、画十五幅，彭雪琴所送者。余因九弟改葬二亲有功家庭，故以此册酬之。九弟本日在余帐房内帮办保举事件，时时鬯谈。中饭后，作复奏折一件，至亥刻毕。夜阅《艺文志》，未毕。是日，见客共四次。

初八日

早，巡视营墙。饭后九弟仍来鬯谈。核保单、改夹片二件。写胡中丞信，因厚庵言韦志浚投诚之事。见客五次。申刻季洪弟来，与谈至二更末。

初九日

是日，为先大夫七十冥寿，五更三点，率九弟、季弟行礼。礼毕，天明。请杜润之早饭。与九弟、季弟鬯谈。巳正，毛寄云同年来。数年之别，一旦欢聚，喜逾寻常，谈至酉刻。清理文件。会客三次。夜核信稿二件。是日巳刻，接袁萸生、薇生信，知漱六亲家于九月初三日去世。有志读书，期至于古之作者，而竟百不能偿其一二，良可深痛。今年六月，郭雨三亲家阵亡，兹又闻漱六之丧，中年哀乐，触绪生感。古人所云，既悲逝者，行自念也。核片稿三件、折稿一件。

初十日

早，巡视营墙。饭后与寄云同年鬯谈。陈秋门前辈来，又与鬯谈。中饭后接家信，夜写复信。季弟在此同宿。因说话太多，夜不成寐。

十一日

是日为余四十九生辰。早，出巡视营墙。九弟、二弟及诸友员弁来贺。旋与秋门前辈、寄云同年、少荃编修及金可亭同年、邢星槎太守同至九弟营中早饭。黄州营中如夏古彝、黄子山、曾少固父子、黄虚舟太守皆来，九弟猝未预备，咄嗟办二席。旋陪各客至余营次中饭。饭后送各客归，寄云尚留此小住。夜倦甚，早睡，颇能酣眠。

十二日

早出，巡视营墙。旋与九弟、季弟谈，写官制军、胡中丞信，清理文件，与季云同年鬯谈。胡润帅寄示罗澹村父子、袁午桥、翁药房、严渭春各信，知两淮糜烂，不可收拾。诸公之意，皆欲余率师北援河南，但未入奏耳。中饭后写寄云挂屏八幅，又写对联数付。夜写胡中丞信一件，与寄云鬯谈至三更。是日午刻接家信，澄侯一件、泽儿一件，九月十九日所发。

十三日

早，巡视营墙。饭后清理文件，写胡中丞信一件。看乾、镇、河、辰四营兵操演，至午正看毕。归，与寄云久谈。中饭后写对联数付。夜写厉伯符信一件。申酉间与寄云鬯谈。是日，庄卫生方伯赠余《武备志》一部，夜略翻阅。

十四日

黎明，出巡视营墙，又至振字营一看，约行十里。饭后写官制军、胡中丞、庄方伯信各一件。旋与寄云同年鬯谈。中饭后，写对联数付。九弟自黄州归来，兄弟与寄云叙谈颇畅。择拔营日期，定本月廿四成行。申刻清理文件。酉刻剃头一次。夜与寄云久谈。李申甫自黄州归来，稍论时事。余谓当竖起骨头，竭力撑持。三更不眠，因作一联云：“养活一团春意思，撑起两根穷骨头。”用自警也。余生平作自箴联句颇多，惜皆未写出。丁巳年，在家作一联云：“不怨不尤，但反身争个一壁静；勿忘勿助，看平地长得万丈高。”曾用木板刻出，与此联颇相近，因附识之。

附记　家中应作文：

台洲阡表

温甫墓志

家庙碑

星冈公神道碑

十五日

早，巡视营墙。各员弁来贺朔望，至辰正三刻毕。饭后，送毛寄云同年至江干，午初归。清理文件。中饭后，九弟来鬯谈。料理拔营事件。写对联十余付，酉初毕。算明碑字，写温甫哀辞，王孝凤将刻之武昌县城怀忠祠也。夜，温《艺文志》毕。

附记

○写叔父节略一日　○回信三日

作毕金科碑一日　○阅《荀子》三日

十六日

早起，巡视营墙。饭后写胡中丞信一件，写叔父节略一纸，求作寿文。小睡。中饭后见客二次，写对联十付，与九弟鬯谈。晡时，骑马至九弟营中小坐，二更归。午刻阅《荀子》二篇。是夜睡至五更醒，觉心境光明甜适，或亦近日进境。

十七日

早起，巡视营墙。饭后清理文件。旋阅《荀子》数篇。九弟来写碑文，与之鬯谈。中饭后写冯树堂信一件、李次青信一件，约千余字，写对联数付。夜阅《荀子》三篇。二更尽睡，四更即醒。作一联云：“天下无易境，天下无难境；终身有乐处，终身有忧处。”至五更，又改作二联。一云：“取人为善，与人为善；乐以终身，忧以终身。”一云：“天下断无易处之境遇，人生那有空闲的光阴。”

十八日

早起，巡视营墙。饭后清理文件，见客一次。刘世仲，湖北新科举人，菽云之族侄，刘世伟俊夫之胞弟也。写家信一件，交九弟派人送归。看戈什哈亲兵操演，午初毕。九弟来营，与之鬯谈。改信稿五件。李少荃请吃中饭。饭后，又与九弟久谈。夜阅《荀子》四篇，《正名》篇不能了了。睡后，四更末即醒，醒后心境不甚甜适，于爱、憎、恩、怨未能悉化，不如昨夜之清白坦荡远甚。夫子所称日月至焉者，或亦似此乎？

十九日

早出，巡视营墙。饭后核改信稿二十四件，写胡中丞复信一件。中饭后，九弟来鬯谈，九弟欲归家改葬祖父母，并料理分家等事。余以此次弟来营尚未满月，遽又归去，实不妥叶，反复商酌。申正，九弟回营去。又核信稿三件。夜核信稿九件。九、十两月积压各信，至是始清厘一次。凡事宜有恒，不可稍有延阁如此。夜，复九弟一信。

二十日

早出，巡视营墙。饭后清理文件。写霞仙信、小岑信、李篠〔筱〕泉信、胡中丞信、朱尧阶信。中饭后，九弟来久谈，刘德一自家来，王金二外甥亦来。夜写邓寅皆信一件。两日写字稍多，遂觉目蒙殊甚。甚矣，余才之不足以理繁剧也。夜，二更后与少泉久谈。三更睡，五更醒。梦寐之中乏甜静意味。是日傍夕，写对联四付。

二十一日

早出，巡视营墙。饭后亲〔清〕理文件。旋至马队营中看支马圈。四马共一圈，圈宽二弓，高二尺四寸，进深亦二弓，择斜坡挖之，上支布棚，与兵勇棚子相对。午正归，写胡中丞信。中饭后，九弟来鬯谈，写吴竹如信。夜，写季洪信，清理文件。倦甚，与王金二外甥杂问家中琐事。夜批各禀，清算稽核，颇不易易。

二十二日

早出，巡视营墙。饭后清理文件。写信三件。九弟来，久谈。中饭后剃头一次。清理文件。阅《荀子》半篇。闻胡中丞将来送行，因于傍夕骑马至江干候之。更初始到，因同骑马至营，鬯谈至三更三点。久不成寐。四更接奉廷寄谕旨一道。

二十三日

早出，巡视营墙。旋归，陪胡中丞鬯谈。约周宝生瀚早饭，周润山廉访玉衡之子，余所取拔贡朝考门生，分发四川者也。巳午间，与胡公鬯谈。未正送客。申刻九弟来久谈。决意告归，余不以为然，而弟志甚坚，亦不复阻之矣。夜阅《荀子》一篇。

二十四日

四更，头帮拔营。朱、唐、沈三营，湘后三营，岳字二营，振字营，营务处并嘉字一营，共五千七百人。黎明，余起，巡视营墙。饭后，余率二帮拔营。吉中营三营、吉左营、长胜军、河溪营、护卫军马队，共四千四百人。行九里至张家湾扎营，巳正即到，未刻始成营。陈金鳌专丁自常德送信来，言桃源有方逢运者，四年被虏，现在贼中封为祝天豫，带兵四千在枞阳。现已拿获其母，拟即招抚。派哨官彭大光带勇目刘松枝前来。刘松枝即在枞阳见过方逢运改名方学凯者也。余令哨官带刘松枝及方学凯之母、舅、叔父同赴厚庵军营，办理招抚事宜。下半天，九弟在此鬯谈。夜写信与纪泽儿，一教之早起，二戒无恒，三戒不重。是日早，阅邸钞，知少荃新放延建邵道。

二十五日

早起，巡视营墙。是日在张家湾屯扎一日，恐前帮去此未远，中或拥挤也。饭后，清理文件。阅《荀子》一篇。《荀子》至是日读毕一遍。接家信一封，系澄侯十五日在湘潭所发者。沅甫弟来此一谈，申刻归去，即下河回家矣。弟此次到营，未满一月而还，究属不妥。莘田叔自家来，道及叔父近日肝火甚旺，郁怒不时，谈至戌刻。夜复申夫信一件，略言军中骄气则有浮淫之色，惰气则有晻滞之色，须时时察看而补救之。

廿六日

早饭后，卯正三刻拔营。行四十里，至麻岭扎营，在枣子岭之东六里，蕲水县城之西十六里也。巳正即到，午正始成营垒。未正，中饭后小睡。会客。蕲水县令刘仲孚綮来见，郭舜民用中亦来。戌刻小睡。夜温古文一首，写胡中丞信，写李申夫信。是夜接左季高信二件。酉刻与莘田叔谈家中事颇详。

廿七日

黎明早饭。饭后行十五里至蕲水县。在蔡家祠堂作公馆，小憩。与刘邑侯仲孚、郭舜民久谈。旋回拜二处。在舜民处见董香光墨迹十册，虽系赝作，而工力殊不可及。午刻复起行，行三十里，至排子畈驻扎。刘仲孚送猪十六、羊十六犒师。郭三亲家自家中来迎，雨三之胞弟也。夜将古文抄一目录，分为十一属，每属分阴阳，以别文境。其一属之中为体不同者，又分为上编下编。

廿八日

黎明早饭，饭后起行。行五十里，至蕲州之西阳驿驻扎。复李申夫信。中饭后，将古文目录抄毕。夜温文二篇。与少荃久谈。竟夕不能成寐。老境日增，万事无成，兹可慨耳。

廿九日

早起。天雨。饭后起行。行四十五里，至扬林铺驻扎，去广济县十八里，午正二刻到。天雨，泥泞，地极湿。帐房内闷甚。见客一次。广济县令方大湜，系方稼轩之胞弟。又有厘金委员二人来会，一湖南人，名张乐；一河南人。夜，温《诗经》。睡略熟。

十一月

初一日

早，各员来贺朔。饭后起行，途次微雨。午初，至金盆关驻扎，去广济二十五里。与李少荃鬯谈。接厚庵信，知下游韦志浚投诚之事，不甚可靠。是日过广济县城，荒凉殊甚。下半日温《诗经》。写李申夫回信二件。夜，与表弟彭毓橘谈带兵之道。“勤、恕、廉，明”四字，缺一不可。

初二日

黎明，早饭。饭后起行。行四十里，至一天门地方扎营，黄梅境也。黄梅覃令来迎，与之久谈。下半日，温《诗经》数章，剃头一次。写胡中丞信、彭雪琴信、李申夫信。夜思近日之失，由于心太弦紧，无舒和之意。以后作人，当得一“松”字诀。是夜，睡味甚适，亦略得“松”字意味。日来，每思吾身，能于十“三”字者用功，尚不失晚年进境。十“三”字者，谓三经、三史、三子、三集、三实、三忌、三薄、三知、三乐、三寡也。三经、三史、三子、三集、三实，余在京师，尝以匾其室。在江南，曾刻印章矣。三忌者，即谓天道忌巧，天道忌盈，天道忌贰也。三薄者，幸灾乐祸，一薄德也；逆命亿数，二薄德也；臆断皂白，三薄德也。三知者，《论语》末章，所谓“知命、知礼、知言”也。三乐者，即九月二十一日所记读书声出金石，一乐也；宏奖人才，诱人日进，二乐也；勤劳而后憩息，三乐也。三寡者，寡言养气，寡视养神，寡欲养精。十“三”字者，时时省察，其犹失之东隅，收之桑榆者乎？

初三日

是日，恭逢先妣太夫人七十五冥诞，因行营难办酒席，未设祭祀。黎明早饭，饭后起行，行八里至大河铺。黄梅令预备茶尖，小坐。旋又行二十里，至黄梅县城公馆内小坐，即石氏祠堂也。未刻出城，至东门外营盘，前帮各营哨来见，应酬时许。鲍镇军超自太湖来见，程尚斋自安徽来。中饭后，申夫来久谈，彭毓橘亦来久谈。夜写家信一件，寄银廿两与湘西之母。

附记

望江县，设五局。急水沟总局一，外附城及各处分局四。每田一亩，派钱一百、米二升，归总局。其各分局，又别派若干，大约每田一亩，出局费钱三百文，较之平世完正饷漕折钱约五百文者，此为差少云。雇民夫，每里给钱三文，车夫，每里给钱五文。其无可以搬运之日，每夫给米一升、钱四十文。

宿松县，设五局。县城总局一，二郎河、黄家畈、荆桥、凉亭河分局四。每亩派钱八十文一次。自去年十月至本年十月，派过六次，共四百八十文。平日养夫之费，车夫每日米二升，钱四十文，散夫每日米一升半、钱十六文。如有事之日，再加脚价。

黄开元，号春山，江西金溪人。辛卯举人，宿松县令。

王凤仪，号春帆，江苏金匮人。两次捐输，和福保一次，官、胡保一次，遂至知县，望江县令。

黄梅县，设七局。县城一，卢家嘴一，胡思泊一，孔垅一，濯港一，亭前驲一，独山镇一。通县共地丁正饷三万余两，每正饷一两，约完局费多至三千，少或二千五、六，或二千一、二，极少一千八百不等，此每年之数也。宿松、望江于局费之外，不征钱漕。黄梅则钱漕之外又索局费许多，民力尽矣。

初四日

早出，巡视营墙。请鲍春霆镇军早饭，巳正饭毕，小睡。写左季高信一件。中饭后，会客三次。宿松、望江两县令来见，详问各局供应多、鲍等军之难。夜与少荃及彭山屺先后鬯谈。阅《文选》各论，觉刘孝标《辨命论》实有所见。夜四更，早醒。思圣人有所言，有所不言。积善余庆，其所言者也；万事由命不由人，其所不言者也。礼、乐、政、刑、仁、义、忠、信，其所言者也；虚无、清静、无为、自化，其所不言者也。吾人当以不言者为体，以所言者为用；以不言者存诸心，以所言者勉诸身，以庄子之道自怡，以荀子之道自克，其庶为闻道之君子乎！

附记

多隆阿统下飞虎三营：中石清吉，左刘元勋，右王允昌。精选四营：中雷正绾，前杨朝林，右王可陞。马队，西林布。

由黄梅至陈德园，龙坪、江家河、杨丫坳、唐家山、七园、门坎山、毛家嘴、荐风坳、虾蟆沟、黄土坳、张家塝、童子坳、汤家坝、西河口。

初五日

早出，巡视营墙。饭后见客三次。邓嶰虚〔筠〕自太湖来，道多隆阿一军情形甚悉。帅逸斋之三子并其师蒋澹人来，久谈。中饭后写胡中丞信、季洪信，见客四次，温《史记·楚世家》数页。夜见李申夫、朱云岩诸人，嘱至石牌等处看视形势。二更尽，看木星分外明亮。是日早，接午桥信。渠让余为钦差大臣，而彼为帮办，不知余力亦有未逮也。四更后，接批折，系前月十七日所发者。

附记

黄梅县，每十亩为一石田，约收毛谷二十挑，晒干，过风车，不过一石五斗，其斗即粮道之制斛也。今年时价，不过值钱九百文耳。每十亩约科地丁正银六钱、七钱不等，派局费约三百余文。

初六日

早出，巡视营墙。饭后见客四次。宿松绅士八人来见，皆读书人也。日中小睡。复胡润帅信。有邓宗衡者，癸丑进士，分发刑部，刘仙石之门生，来见，久谈。中饭后阅《楚世家》、《越世家》。彭盛南、曾莘田来，久谈。夜，与张伴山谈。翻阅《左传》。

附记

立两河口堤定位：

　龙平山戌位　　　　五祖山亥位

　四祖双峰尖申位　　断云山酉位

　黄梅县丁位　　　　排子山坤位

　二郎河艮位　　　　宿松县乙位

初七日

早出，巡视营墙。饭后出门察看地势。先至柯家岭，旋至两河口。柯家岭在黄梅往宿、太二路之中，两河口则往太湖路也。两河口至五祖山，不过十二里。共骑马约二十里许，归途坐轿十五里。未初归。会客三次。申刻请客吃饭，有张伴山、张子衡及常世兄等。饭毕，已日暮矣。夜写钱萍矼信、官制军信。是日辰刻写胡中丞信。二更，阅《左传》数篇。思身世之际甚多，抑郁不适于怀者，一由褊浅，一由所处之极不得位也。日内，扎营在黄梅城外约四里许。用罗盘审定县城在午位，庐山亦在午位，去营约百四十里。排子山在坤位。四祖山、双峰尖在庚位，最为峭耸，去营约四十里。多云山在酉位，去营十余里。小溪山在辛位。龙平山在乾戌位，最为高峻，去营约五十里。五祖山在亥位，去营二十六、七里。东山在壬位。绰壁镇在子癸位。独山镇在寅位。马尾山在卯、乙、辰、巽、己位。东北一带，自绰壁至马尾山，山皆平衍。西北一带，自四祖山至东山，山皆高峻。惟南面无山，百余里外过大江，乃有庐山耳。

初八日

早出，巡视营墙。饭后清理文件。派唐义训、何应祺等至城内外察看地势。见客三次。写李筱泉信一件。小睡片时。中饭后见客二次。云三、愚一来营，皆房族表弟。愚一则冕四舅氏之子也。读《史记·郑世家》毕。夜，温《孔子世家》。日内襟次不甚开拓，夜不成寐。本夜睡味较美。细参相人之法：神完气足，眉耸鼻正，足重腰长，处处相称。此四语者，贵相也，贤才相也。若四句相反则不足取矣。

初九日

早出，巡视营墙。饭后清理文件。见客三次。温《史记·赵世家》。核信稿二件。中饭后见客二次，温《史记》。昨派李申夫、朱云岩等往宿松看营盘。本日归来，又派唐义训、何应祺等去看。申刻眼蒙殊甚。夜温《魏世家》。本日，曹荣来。接澄弟长沙所发信，九弟排洲所发信。

初十日

早出，巡视营墙。饭后清理文件。进城拜覃令，出城拜各营官。甫拜三处，北风大雨至，归营。帐房被大风所摇，不得安坐。温《史记·韩世家》。中饭后温《田完世家》。本年温《史记》，至是始温毕一遍。中有数十卷着批，有数十卷不着批，则又余之无恒也。夜温古文数首。

十一日

早出，巡视营墙。饭后清理文件。辰正，拜各营官，至午正归。见客二次。中饭后写胡中丞信、季洪信。蒋之纯自太湖来，鬯谈一切。唐义训等自宿松归，具呈扎营之图，颇详晰。夜温《蜀都赋》，阅《荆王刘贾传》。

十二日

早，巡视营墙。饭后见客四次。是日，作《毕金科碑》。中饭，请蒋之纯、李师实、唐桂生、刘南云便饭。下半日作碑至二更四点。因见客甚多，又清理文件，亦有耽搁也。

附记

殷　盘字锡洪，常宁人，训营采办

帅宗楫号小舟

蔡　锷字朗轩，太湖令

帅　珍号香士

覃瀚元字石仙，黄梅令

帅　畹号兰九

十三日

早出，巡视营墙。饭后，各营拔营，前往宿松。前帮于黎明时均已成行矣。后帮八营于巳初起行。巳正队伍皆毕，余乃起行。午正在独山镇茶尖。未正二刻至宿松。县城内外居民，放爆竹迎接甚多，四、五里不绝声。至公馆，见客六次，倦甚。夜将《毕金科碑文》毕。日内精神疲倦，癣疾大作，自腰以下几无完肤。古文一事，平日自觉颇有心得。而握管之时，不克殚精极思，作成总不称意。安得屏去万事，酣睡旬日，神完意适，然后作文—首，以抒胸中奇趣。

十四日

早，清理文件。饭后见客五次。巳刻写胡中丞信。午初至城外察看营盘，将护卫军与吉字中军改移一处，余俱照旧。申刻归，见客二次。写家信一件。夜写纪泽儿信一件。将胜克斋陈情、袁午桥推让各一折抄寄家中。

十五日

早，各员弁贺望，至巳刻应酬毕。饭后，清理文件。写胡中丞信、官制军信，添恽中丞信一叶、袁午桥信一叶。未正，鲍超自太湖来。渠因母病请假归省，余以陈四眼狗将率众来援太湖，未之允许，嘱其在此小住几日，余亲自劝慰云云，与之久谈。酉刻与少荃谈。夜，又与鲍春霆谈。二、三更均未睡着，四更少睡，梦毕金科尸验海底，有重伤，并断去三指。盖日内作《毕金科碑文》，心专注之耳。

十六日

早起，未事事。饭后清理文件。见客四次。陈金鳌到，刘彤皆到。午正至城外看营盘，又看吉字中军营盘。中饭后写官制军信、胡中丞信、李希庵信。与陈金鳌、鲍超等谈。彭盛南来，与之言吉字中营近颇有骚扰之名，本日又有人跪道旁叫冤，嘱其详细警戒。夜写易芝生信，二更后，胡中丞来一信，又详复之，约四百字。

十七日

早起。饭后清理文件。见客五次。午正小睡。接李希庵禀，请假六个月。现值军务紧急之际，殊难为计。中饭后，陈金鳌拜辞回水营。见客四次。温《左传·隐公》，至二更毕。夜接胡中丞信，言援贼四眼狗大举上犯，鲍超即夜禀请归营，二更归去。余复胡中丞信一件。中丞近日调度纷纷不定，余颇虑之。计惟守之以定，不为群言所摇惑耳。温《左传》，以余往年读《通鉴》之法行之，择其事要而文警策者记之，余皆草草温过。

十八日

黎明，早饭。饭后清理文件。午正出城看本营所搭帐房，未正归。黎寿民自松江西来，问袁潄六后事颇详。中饭后写胡中丞信一。接家信，澄侯一、纪泽一。问送信者，知九弟十一日过岳州矣。写季洪弟信。夜，唐义渠来，畅谈近日调度之不易，二更四点去。胡中丞近日调度，欲以唐义渠之七营，自带三营，往守石牌，拨四营交多都护统之出战。多礼堂带精选四营——飞虎三营、开化营步兵及马队千二百人，进扎潜山，迎击援贼。鲍春霆带霆字六营，亦至潜山迎击援贼，归多礼堂调度。蒋之纯带湘勇八营，由太湖至天堂会合余际昌一军。又欲余宿松一军，以七千人进扎太湖，留三千人扎宿松。本日，来三次手书，词甚迫切，皆执此议。余以奏明居江边，一路又无统领，不欲分兵，故复信未允行也。

十九日

黎明，清理文件。辰初请唐义渠早饭。巳刻义渠回太湖营次。陈作梅自江南来营。午刻移寓城外葛家岭营盘。见客六次。中饭后，复胡中丞信一件。清理文件。傍夕，与陈作梅畅谈。夜温《左传》桓公、庄公，至“楚子灭息”止。何镜海上条陈数事：第一言须派统领，第二言选勇猛者为选〔先〕锋。是日午刻，写信与季弟，送口马一匹、布帐子一床。前一面用湖绉，恐气太固也。

廿日

黎明，出查视营墙。饭后清理文件。巳刻至马队及吉左营长胜军阅视，午正归。见客四次。中饭后写胡中丞信。旋写对联八付。傍夕与李少荃久谈。夜清理文件。将作《莫犹人墓表》，阅其行状，尚未草稿。

廿一日

黎明，出巡视营墙。饭后清理文件。巳刻至朱、唐两副将营中一阅，午初归。见客三次。中饭后作《莫犹人墓表》。见客五次。清理文件。写胡中丞信。作“墓表”至二更四点，尚未作得毕，仅成三分之二，文笔平衍，无复昔年傲岸劲折之气，盖老境日增耳。

廿一〔二〕日

黎明，出视营墙。请申夫陪作梅酒席。巳刻会客四次。中饭后清理文件。作《莫犹人墓表》，至二更毕，平铺直叙，无出色处。邵位西尝谓余碑版文似东汉人，亦嫌其平也。昨夜未得熟睡，本日颇觉昏倦。

廿三日

黎明，出巡视营墙。饭后清理文件。旋至湘后三营察看营垒，未正归。中饭后写莫友芝信一件、郭云仙信一件，见客四次。夜阅《五代史》数首。是日接家信，澄侯二件、纪泽一件，带来《通鉴》一部、《五代史》一部。宿松绅士送来《朱字绿文集》一部。字绿名书，康熙丙寅拔贡，壬午举人，癸未进士，翰林院编修，与方望溪、戴田有友善。其《集》，望溪作《墓表》，田有作《序》。田有因《南山集》事获罪。其文字传世者，皆改名宋潜虚，今《集序》亦名宋潜虚也。又有《方东树序》一首。东树号植之，桐城名宿，姬传先生之门人。末附《白崖集》一卷，字绿之子曙所撰也。是夜倦甚，盖因骑马近二十里，稍觉劳勚耳。是日接朱德秋、金权信，知各书藏于下首屋内，尚有十余箱，在松江未归，当设法接归。

廿四日

黎明，出巡视营墙。饭后清理文件，写周子佩信，阅《五代史》。接家信，澄弟一件、纪泽一件，系十月十一日所发。中饭后写家信，又添易芝生信一叶。午刻写刘霞仙信二叶。申刻，写翁中丞信。是日安排京信，明早交元旦折差进京。计还债银三百：长沙馆一百、陈仲鸾一百、杨提塘一百也。寄朋友二百二十两，内云仙一百，黄树皆、周子佩等五人共百二十也。又买货物百八十两。共七百金。折差派任祖文。又预备寄家信。刘霞仙家奠仪五十两，王熙八外甥贺仪十两。傍夕吃晚粥后，胃家不和，大呕吐约一时许。陈作梅谓胃有停饮。是夕不成寐。

廿五日

黎明，拜发元旦折，出巡视营墙。饭后见客五次。午初出，至振字营、岳字中后两营营务处查阅营垒，未正归。中饭后，倦怠殊甚。清理文件。夜二更即睡。黄翼升自安庆来，与之久谈池州贼投诚之事。是日专人送家信，两弟并纪泽儿一件、霞仙一件、芝生一件。接季弟信一封，即前送帐子者之复信也。

廿六日

黎明，出巡视营墙。饭后见客五次。宿松绅士送猪三十六只、米七十二石，受半辞半。中饭后，改信稿六件，写对联、挂屏六件。接许仙屏信，又得渠所送书帖二箱。渠送书前有信来，余遣戈什哈去江西迎接。又得渠此次中举，自告喜信也。夜与作梅道及近年读书之法。渠为余看脉，言本体甚足云云。是日午刻，复胡中丞信。夜不成寐。

廿七日

黎明，出巡视营墙。饭后见客三次，查许仙屏所送各种书籍，翻《蔡君谟集》、《文与可集》，写季高信。中饭后写郭意城信、李希庵信。夜写钱萍矼信。翻《五代史》，于欧公“不伪梁”一段，不谓为然。“不伪梁”可也，何必斤斤自疏自解哉？夜不成寐。是日酉刻，写告示一通发刻。

廿八日

黎明，出巡视营墙。饭后见客四次。李申甫来，久谈二时许。中饭后写季弟信一件，派人送去。又附寄家信四封，及火腿、茶叶、豆姜等件。写许仙屏信一件。午刻写官制军信、厉伯苻信。申刻写彭雪琴信。夜写朱建四信。是夜修饰帐房住屋，料理一切，为明日冬至拜牌计。申甫在此鬯谈，言渠文笔所以不甚鬯者，为在己之禁令太多，难于下笔耳。余劝其破除禁令，一以条畅为主。凡办事者先贵敷陈朗畅也。自昨夕起至本日，大风如吼。各营帐棚有吹破者，有吹倒者。

廿九日

五更二点起拜牌，黎明礼毕。辰，饭后各员弁贺冬至，巳正，应酬毕。午刻，写信一封。中饭后，接胡中丞信，欲余派队至太湖围城。余写复信一件，约千五百字，仍执前说，不肯拨兵往太湖。至夜，与少荃鬯谈太湖事。夜，竟夕不寐。

卅日

黎明，出巡视营墙。饭后请少荃至太湖看地势。申夫来，久谈二时许。中饭后，广东举人冯竹渔焌光来此鬯谈，本请其来，写书启之幕友也。清理文件。因昨夕未成寐，颇形昏惰。夜，翻阅《李太白集》。是日巳刻，写胡中丞信一件，比昨日略觉活动，与申夫看，申夫以为可不必发，遂未发也。

十二月

初一日

黎明，出巡视营墙。各员弁来贺朔，至巳刻始毕。旋改信稿三件。午初出门，至钱家山、龙泥潭等处踩看地势。在钱家山用罗盘视之，龙泥潭在子位，县城之来脉也。县城在午位，河水自西面蕲州界来，经钱家山及县城之西，自丙位流出，下入龙湖。一塔在丙位，所以镇水口也。又一塔在巽位，所以培文峰也。孚玉山在午丙位，即余现驻营之处。槎山在辰位，即湘后三营之外山。河西诸低山，在庚、辛、酉位。石家坟山在未位。蕲州、黄梅诸大山在河西诸山之后。未正归。下半日颇倦。见客数次。夜阅《李太白集》，写目录于每页之首。

初二日

早出，巡视营墙。饭后见客十余次，因各营得保举，来谢恩也。申夫来久谈，写胡中丞信一件。中饭后写吴南屏信一件，计千余字，中有论诗文之处。夜与作梅、少荃久谈。是日少荃自太湖归，说太湖诸军形势甚详。

初三日

早出，巡〈视〉营墙。饭后清理文件。核信稿数件。写朱云亭信。中饭后至营务处谈。写对联三首，核改复黄莘农信稿。剃头一次。夜阅《封禅文〔书〕》，比往日略有所会。是日筋骨酸疼，不知何故，盖老境不耐劳苦。夜不成寐。

初四日

早出，巡视营墙。饭后写家信一件，派人由九江、奉新、新昌陆路送去。计人与九弟信三件、余家信一件、各亲友信三件，又寄王人树地图一分及日记、奏稿之类。巳刻出外，查前帮十营所据濠沟，用竹竿量验，每营皆步行亲量，至酉刻归。中饭后倦甚。见客四次。夜写胡中丞复信。

初五日

早出，巡视营墙。饭后清理文件。出外至各营量验濠沟，后帮七营合马队为九营，观其果掘至一丈五尺否。未刻量毕，归。中饭后写家信，令俊四送书回家，即许仙屏送九弟之注疏也。见客四次。夜温《左传》。

初六日

早出，巡视营墙。饭后清理文件，核改信稿五件。旋见客三次。温《左传》“庄公”毕。中饭置酒，请胡世兄振煜、冯孝廉焌光。饭后，温《左传》“闵公”、“僖公”至二更，温至“介之推不言禄”止。申刻写对联六付。是日，接奉朱批。前发之折，奉批“知道了”。

初七日

早出，巡视营墙。饭后清理文件，改信稿三件，申夫来久谈。中饭后温《左传》“僖公”毕。夜温文公十叶。日来，心绪总觉不自在，殆孔子所谓“不仁者不可与久处约”者。军中乃争权絜势之场，又实非处约者所能济事。求其贞白不移，淡泊自守，而又足以驱使群力者，颇难其道尔！

初八日

早出，巡视营墙。饭后清理文件，写胡中丞信，改信稿数件。见客三次，张伴山自水次来久谈。中饭后伴山又来谈。习字一叶。夜不甚寐。思孔子所谓“下学上达”，达字中必自有一种洞彻无疑意味，即苏子瞻晚年意思深远，随处自得，亦必有脱离尘垢、卓然自立之趣。吾困知勉行，久无所得，年已五十，胸襟意识，犹未免为庸俗之人，可愧也已。是日探卒揭得潜山贼首告示，印曰“太平天国御林真忠报国受天安叶芸来”。

初九日

早出，巡视营墙。饭后见客三次，李申夫来久谈，痛论京城九卿气息及六部办事胆小之象。写胡中丞信一件、厉伯符信一件，添吴竹庄信一叶，写张筱浦信一叶。中饭后申夫又来久谈，言京中名士习气，浮而不实，客气用事。申刻，欧阳牧云来，与之论家事及衡阳各家近状。是日天雨，午后雨更大。今冬自十月初四、五雨后，不雨已两月余矣。是夜，不甚成寐。思此心褊激清介，殊非载福之道，当力趋宽大温润一路。

初十日

早出，巡视营墙。饭后见客四次。与牧云鬯谈。申夫来，亦鬯谈。中饭后，与张伴山言接办报销之事。写官制军信，添庄卫生信一叶。申正温《左传》至二更，温至“楚子围萧”止。与牧云鬯谈家事。沅弟改葬先考妣，本系买定夏家之地，而临开穴时，乃反在洪家地面。洪家之索重资，有由来矣。大抵吉地乃造物所最惜，不容以丝毫诈力与于其间。世之因地脉而获福荫者，其先必系贫贱之家，无心得之，至富贵成名之后，有心谋地，则难于获福矣。吾新友中，如长塘葛氏阮富后则谋地，金兰常氏既贵后而谋地，邵阳魏默深既成名后而谋地，将两代改葬扬州，皆未见有福萌，盖皆不免以诈力与其间。造物忌巧，有心谋之则不应也。

十一日

黎明，出巡视营墙。饭后写左季高信、郭意城信，添刘养素、黄南坡信各一叶。眼蒙小睡。中饭后与牧云谈。见客三次。温《左传》至二更，约六十叶，至“吕相绝秦”止。二更四点接家信，系十一月廿五日所发，澄弟一件、沅弟一件、纪泽一件、邓寅皆一件、欧阳晓岑一件。夜不甚成寐。因思天下事，一一责报，则必有大失所望之时。佛氏因果之说，不尽可信。有有因必有果，亦有有因而无果者。忆苏子瞻诗云：“治生不求富，读书不求官。譬如饮不醉，陶然有余欢。”吾更为添数句云：“治生不求富，读书不求官。修德不求报，为文不求传。譬如饮不醉，陶然有余欢。中含不尽意，欲辨已忘言。”

十二日

黎明，出巡视营墙。饭后见客二次。是日，风雨极大，各营墙壕，多已倒塌，帐棚吹倒。屋内无光，不能作事。竟日温《左传》至二更，温至“子罕不贪为宝”止。屡与牧云鬯谈。夜睡成寐，至五更始醒。是夜略觉甜适。

十三日

黎明，出巡视营墙。风雨极大。饭后写胡中丞信一件、季弟一件，专人送去，因昨日家信内有信应送季阅也。申夫来，鬯谈二时许。又见客三次，中饭后写家信，澄、沅一件，纪泽一件。旋温《左传》至襄二十五年止。是日大风雨，竟日不断，营中帐棚有吹烂者。

十四日

黎明，出巡视营墙。风雨极大。饭后专人送家信，附寄定二、定三舅爹银各八两，欧阳东昇大爹八两，外四两者二起，二两者三起。见客三次。改信稿二件。请欧阳牧云、曾莘田、彭盛南中饭。饭后温《左传》至“庆封奔吴”止。接齐碧湄诗、胡中丞信，知金逸亭、吴斡臣军进扎霍山，季弟扎英山，随中丞驻营一处。

十五日

黎明，出巡视营墙。各员弁贺望，至巳正始毕。申夫复来鬯谈。写胡中丞回信。温《左传》。日中小睡。下半天温《左传·襄公》毕。日暮迭闻大股援贼已至潜山。夜接鲍超信，渠军移扎小池驲，多军扎新仓，蒋扎新仓、小池之间，唐军独扎太湖城外。余以临敌更张，极不放心，写信商之。胡中丞又飞扎调萧浚川。夜，竟夕不寐。

十六日

早出，巡视营墙。饭后写官制军信一件。旋点河溪营兵勇名，共兵三百四十六人，勇二百人。镇溪兵劳而愚；辰州兵明而滑，乾州河溪兵二百及勇二百，尚可用也。旋点验军器，矛杆太短。见客四次。中饭后又见客二次。天气寒冷异常，不能办事。阅陈秋舫所著《诗比兴笺》，多合余意。夜写信催希庵来，约千许字。

十七日

早出，巡视营墙。饭后写左季高信。旋温《左传》。是日风雪奇大，竟日苦寒，因温书至申刻止，共温百零二叶。夜，写信与胡中丞。洗脚，睡。苦寒，为近所仅见。

附：李元淳，字启道，号子真，三十八岁。

十八日

早出，巡视营墙。旋占一卦，定派前帮十营进扎太湖，写信告知唐义渠。辰正看河溪营兵勇操。镇溪兵鸟枪不甚好，勇二哨枪亦不好，刀矛则四营之兵、二哨之勇皆不甚好，午初看毕。风大异常，着狐皮斗篷犹寒冷也。旋见客四次。中饭后，见客二次。写胡中丞信。温《左传》，至“郯子来朝”止。夜因眼蒙不敢看书，与牧云久谈，申夫及何镜海皆来久谈。睡后，咳嗽竟夕，盖因吃药酒或闭寒在肺端之故耳。

十九日

早出，巡视营墙。饭后，清理文件，见客六次。前帮十营营官来禀辞，明日将赴太湖也。中饭后，见客三次，改信稿六件。夜写胡中丞信一件、季洪信一件。是日接左季高信，将出湖南抚署进京矣。昨夜咳嗽，本日已愈，夜仍咳嗽。

二十日

早出，巡视营墙。饭后，清理文件。见客五次。改信稿六件。中饭后温《左传》，至昭公二十五年止。夜写吴竹如信一件。午刻，写胡中丞信一件。是日，前帮十营进扎太湖，黎明拔营，申刻到。余眼蒙殊甚，又加咳嗽，不能多治事，与牧云闲谈。

廿一日

早出，巡视营墙。饭后清理文件。旋点吉左营之名，巳正点毕。点验军器。午刻，写张筱浦信。中饭后温《左传》，倦甚。申刻复胡中丞信。夜阅毛西河《韵书》。是日倦甚，似过于劳乏者，几不能说话矣。二更一点即睡，幸稍能成寐耳。

廿二日

早出，巡视营墙。饭后清理文件。困倦乏过甚，上半日未作事，仅见客五次。中饭后温《左传》，至“楚杀郤宛”止。陈作梅自黄梅帅宅归来，与之鬯谈，又与冯竹如鬯谈。作梅为帅逸斋看葬地，已买得一处，定明年正月廿七日下葬。牧云于昨日坠马，本日右手不能动，盖触迕其气，未伤筋骨也。

廿三日

早出，巡视营墙。饭后清理文件。旋出外看吉左营操技艺刀矛，为各营所仅见，午正毕。接朱品隆禀，知二十二日开仗，前敌先大胜，而后小挫，湘营伤亡颇多，因批令六千人主守而不主战。又扎派朱与李申夫为统领，朱管战守，李管禀报。申刻，李筱泉、张小山、邓少卿来，鬯谈。夜与小泉鬯谈。是夕悬念前敌事件，竟夜不寝。

廿四日

早出，巡视营墙。饭后清理文件，见客四次，小睡片时，改信稿十余件，写澄、沅家信一件。午刻接季洪信一件。请李小泉、邓少卿、张小山中饭。饭后核信稿四件，清理文件，写胡中丞复信。夜阅欧阳《文粹》。闻蒋营之四营留扎太湖城东门外者，昨夜三更撤去，归并龙家凉亭，恐城贼出袭鲍、蒋后路，批朱总兵禀，今日夜设法牵制之。

二十五日

黎明，出巡视营墙。饭后清理文件，见客五次，核信稿数件。中饭后，许仙屏来，与之鬯谈。目蒙殊甚。加罗澹村信尾一片，又核信稿数件。夜与仙屏鬯谈，竟夕不寐。日内，因前敌多、鲍、蒋军开仗，悬念之至。廿二日之仗，我军伤亡千余人，寸心悬悬，片刻难安。

廿六日

黎明，出巡视营墙。饭后清理文件。旋点马队二营之名。巳正进城，拜客二家。午正归，清核信稿，写季弟信一件。中饭后，温《左传》，至“定公七年”止。夜与李小泉鬯谈。是日，闻廿四、五多、鲍、蒋三军未开仗，心稍安帖。是夜，天黑暗异常，愁云惨淡。念前敌鲍军最居险地，为之悬悬。

廿七日

黎明，出巡视营墙。饭后清理文件，见客五次。旋温《左传》至下半日，温至“吴伐鲁”止。心绪焦灼异常。天气大风，冷甚。闻小池驲多、鲍、蒋军日内并未开仗，心稍安帖。夜，与小泉谈胡中丞治事之敏，待人之厚。又与程尚斋、许仙屏鬯谈。

廿八日

黎明，出巡视营墙。饭后，清理文件。旋看马队演操，至午正看毕。华字营弓箭不好。中饭后，见客五次，写李次青信一件。戌刻接鲍镇军信，知前敌十分危急，因复信言正月初三、四当派队前往救应，嘱其静守数日，坚壁不战。又写信与唐义渠，商令渠带训字七营进扎前敌，与鲍、蒋二军作品字形。余于宿松另派二千六百人，进扎太湖北门训营旧垒之内。旋将此议写信与胡中丞商之。三更睡，心极劳倦，幸尚能成寐。是日接沅弟家信，系本月十二所发。

廿九日

早出，巡视营墙。饭后清理文件，见客六次。旋温《左传》。中饭后，定计扎派护军长胜军、平江老中营，共二千六百人赴太湖，扎北门外，抽出唐义渠军，进扎小池驲一带。旋又温《左传》，至“蒯瞆复国”止。夜复义渠信一、春霆信一。是日专人送家信至季弟营中。平江老中营屈蟠于酉刻至宿松。

卅日

早出，巡视营墙。饭后清理文件，见客五次。旋温《左传》。中饭后见客十余次，皆贺岁者。是日，中饭两桌。屈见田新带平江营到，亦与于宴。温《左传》一过毕。傍夕，接家信，澄、沅两弟及泽儿各一件，十二日所发。辰刻，派护军营长胜军至太湖，元旦早可到。夜闻鲍超军被贼大围包裹，焦急之至。

人名索引

二　画

丁　氏

道光19.11.13

丁　峻（恬生）

咸丰8.8.11　8.8.12

8.8.19

丁义方（燕山）

咸丰8.6.22

丁云墀

咸丰1.9.18

丁长胜（仙华）

咸丰8.8.15　8.8.16

丁文尚

咸丰8.9.25

丁石汸

咸丰8.7.28　8.9.13

8.9.17　8.9.21

8.10.20

丁世昌

咸丰8.8.11

丁玉麟

咸丰8.8.11

丁应龙

咸丰8.8.11

丁应南

咸丰8.7.18　8.7.20

8.7.22

丁松亭

咸丰2.6.12

丁果臣

咸丰9.9.4　9.9.9

9.9.10

丁诵生

道光21.8.14　22.10.4

23.3.14

丁登云（梯升）

咸丰8.8.12

丁善庆（伊甫、伊辅）

咸丰8.6.15

丁蔼士

咸丰8.7.18　8.8.30

丁孺人

道光19.7.9

卜进朝

道光21.1.1

卜宗铨

咸丰8.7.18　8.8.10

卜春岩

咸丰8.7.18

三　画

于　宜

咸丰8.8.11

于万青

咸丰1.7.5

于翎魁

咸丰8.8.11

万　泰

咸丰8.8.11

万龙光

咸丰8.8.20

万远培

咸丰8.7.28

万启琛（篪轩）

咸丰8.7.10　9.3.21

万青藜

道光23.3.13

万恩辅（仪唐）

咸丰8.9.15

山巨源

咸丰1.7.4

卫荣光（静澜、晴澜）

咸丰9.9.26

马　燧

咸丰1. 闰8.7

马永炽（仙樵）

咸丰8.7.27

马光宗

咸丰8.9.25

马步瀛

咸丰8.7.26

马修良（厚田）

咸丰8.7.27

马悔初

咸丰8.6.6

四　画

王　华

咸丰8.7.15

王　奎

咸丰8.9.15

王　莽

咸丰1.10.8　1.10.10

1.10.14　1.10.19

1.10.22　1.10.23

王　铭

咸丰2.6.8

王　鼎

道光21.3.6

王　福

咸丰8.7.18　8.9.25

9.6.6

王　尊

咸丰1.7.4

王　澧

咸丰8.7.18　8.8.10

8.8.27

王　藻

道光19.10.8

王　錱（璞山）

咸丰8.9.15　8.9.27

王人瑞

咸丰8.6.7　8.6.9

8.6.13　8.7.18

8.8.3　8.8.4

8.8.8　8.8.12

8.8.14　8.8.19

8.8.30　8.9.25

8.12.1　8.12.24

9.1.2　9.2.19

9.2.23　9.2.24

9.4.11

王人树

咸丰8.8.22　8.9.3

8.9.11　8.9.12

8.9.13　8.10.2

8.10.6　8.10.9

8.10.29　8.11.10

8.11.29　8.12.1

8.12.22　9.1.2

9.2.19　9.2.23

9.9.24　9.4.11

9.12.4

王大诚

道光19.2.6　19.7.16

王子怀（子槐）

咸丰1.10.5　1.10.18

1.12.30

王子寿（柏心）

道光24.7.16　24.10.16

24.10.17　24.10.21

24.10.22

王子蕃

咸丰2.5.18　2.6.9

王友辂

咸丰8.9.25

王介甫

咸丰10. 闰3.17

王月帆

咸丰1.10.2

王文亭

咸丰8.8.13

王文瑞（钤峰）

咸丰8.7.13　8.8.19

8.12.30　9.1.24

9.2.7　9.2.9

9.2.12

王心牧

咸丰8.6.9

王心斋（桐柏）

咸丰8.8.16

王少岩

道光20.11.15

咸丰8.12.4　8.12.5

8.12.10　8.12.12

8.12.25　8.12.27

9.1.1　9.1.19

9.2.13　9.2.14

9.4.20　9.5.3

9.5.4

王少庚

道光21.2.7　21.2.14

21.3.17　24.1.28

25.1.8

王少翯（少鹤、锡振）

道光21.12.30　22.12.8

22.12.9　23.3.3

23.6.11　24.1.27

24.1.28

王世宾

咸丰8.8.20

王右九

咸丰8.9.28

王仕泗

道光24.5.23

王必昌

咸丰8.9.7　8.12.16

王发六

咸丰8.12.16

王吉云

道光21.8.3

咸丰1.10.1　1.12.16

2.1.27　2.5.29

2.6.6

王芝三

咸丰8.9.7　8.9.28

王西伯

道光23.10.17

王式训

咸丰2.5.16　2.5.27

王自簵

咸丰8.12.19　9.1.27

9.1.28

王华云（华荣）

咸丰8.8.21　8.10.15

王行瑜

咸丰1.9.28　2.1.21

王庆云（雁汀）

咸丰1.7.9　1.7.19

1.8.22　1. 闰8.8

1. 闰8.13

1. 闰8.15

1. 闰8.27　1.10.13

1.10.16　1.10.29

1.11.11　1.12.14

1.12.15　1.12.17

2.4.1　2.5.3

8.6.26　8.10.27

9.2.27　9.8.27

9.8.29

王如茂

咸丰8.7.4

王运普

咸丰8.6.10

王芷庭

道光21.4.21

王佐朝

咸丰8.8.15

王伯申

咸丰8.12.16　9.5.24

王延长

咸丰9.1.8

王孚吉

咸丰8.7.27

王良五

咸丰8.10.10

王其发

咸丰8.8.20

王松卿

道光20.11.15

王国华

咸丰8.9.11

王忠嗣

咸丰1.7.22　1.7.24

王牧村

咸丰8.9.15

王金二

咸丰9.10.2　9.10.15

王金魁

咸丰8.9.25

王学二

道光19.8.18

王春发

咸丰8.8.25　8.10.27

8.11.3　8.11.28

9.1.16

王荆七

道光19.1.23

王荫三

道光25.2.15

王品高（尔禄）

咸丰8.8.21　8.10.15

王俊俏

道光19.5.7

王待聘

道光19.1.4　19.2.10

19.7.26　19.7.27

24.5.23　24.5.25

24.5.28　24.6.2

王胜友

咸丰8.8.20　8.9.25

王闿运（壬秋）

咸丰8.6.11　8.12.10

8.12.11　8.12.12

王载驷（呈瑞）

咸丰8.7.28　9.8.8

王起玉

咸丰8.8.15　8.9.23

王桂堂

咸丰8.10.24　9.2.24

王恩荣

咸丰8.9.17　8.9.21

8.9.25

王养恕

咸丰8.7.4

王家璧（孝凤）

道光24.10.21

咸丰1.7.6　1. 闰8.23

8.7.6　8.7.9

9.7.15　9.8.10

9.9.5　9.9.6

9.9.28　9.10.2

9.10.15

王家瓒

咸丰8.7.4　8.9.13

王梦麟

咸丰8.9.25

王常清

道光21.1.1

王惠三

咸丰8.10.21

王敦敏

咸丰1.8.16

王槐轩

咸丰8.7.3　8.7.6

8.7.9

王锡齐

咸丰9.10.6

王福安

咸丰1.7.6　　1. 闰8.23

8.9.25

王静庵

咸丰1.7.21　1.9.11

1.10.24　1.11.12

王衡匡

咸丰1.7.13　1.8.19

1.8.27　1. 闰8.9

1.9.3

王熙八

咸丰8.9.25

王翰城（翰臣）

道光20.11.15　21.2.13

21.2.15　21.4.20

21.7.24　21.7.27

21.8.3　21.11.20

22.10.24　22.12.24

22.12.15　23.2.7

23.2.12　23.2.13

23.2.17　23.2.22

23.2.28　23.3.4

23.3.15　23.3.19

王霞轩（必达）

咸丰8.7.27　8.11.5

8.11.6　8.11.7

8.11.9　8.11.19

8.11.23　8.12.4

8.12.6　8.12.16

8.12.22　8.12.25

8.12.29　9.1.1.

9.1.5　9.1.6

9.1.8　9.1.9

9.1.10　9.1.19

9.1.20　9.1.29

9.2.2　9.2.6

9.2.13　9.2.14

9.3.17　9.3.20

9.3.21　9.3.22

9.3.24

王麓屏

道光23.3.30　24.2.28

王懿德

咸丰9.2.13

元云渠（云衢）

咸丰8.7.27　9.2.17

9.2.27　9.2.28

元遗山

咸丰2.5.16　2.5.17

2.6.3

韦志俊（志浚）

咸丰9.11.1

支少鹤

道光20.11.1020.11.23

20.12.10

车登巴咱尓

道光21.1.1

毛文毂

道光20.12.16　20.12.17

毛西河

咸丰9.12.21

毛西垣

道光21.2.28

咸丰2.5.8

毛全升

咸丰8.8.25　8.10.28

9.3.4

毛治祺

咸丰8.8.20

毛鸿宾（寄云）

道光21.7.5　21.8.16

21.10.29　21.11.3

21.11.29　21.12.1

21.12.5　22.10.16

22.10.23　22.11.2

22.12.26　24.1.24

24.2.2　24.4.13

24.8.16　24.8.21

24.9.26

咸丰1.7.15　1.7.16

2.3.11　2.3.12

2.6.4　8.9.5

9.9.22　9.10.7

9.10.9　9.10.10

9.10.11　9.10.12

9.10.13　9.10.14

9.10.15

毛黻臣

道光20.6.8

仁　寿

道光21.1.1

公孙宏

咸丰1.7.21

公孙硕

咸丰1.9.15

公孙綯

咸丰1.9.16

仓少平

道光21.1.7　21.5.3

21.12.8　22.12.26

22.12.28　23.2.25

24.2.27　24.6.15

24.6.16　24.6.17

24.6.20　24.6.25

24.11.7

咸丰2.1.10　8.6.13

8.6.16　8.6.18

文　秀

咸丰2.2.17

文　毂

道光21.3.16

文　蔚

道光21.1.1　21.3.6

文又石

咸丰8.7.27

文小南

道光23.3.12

咸丰1.11.6

文召贤

咸丰8.8.13

文任吾（希范）

咸丰1.10.6　1.10.22

1.12.12　2.3.16

2.5.8　8.7.29

文昌生

道光19.4.22

文恒久（历山）

咸丰8.8.13　8.9.18

文兼武

咸丰8.9.17

文鹭轩

咸丰8.7.27

方　元（子白）

咸丰8.6.26　8.7.3

8.11.19　8.12.18

9.8.22　9.8.25

9.9.4

方大湜（菊人）

咸丰9.8.7　9.10.29

方友才

咸丰8.8.13

方少牧

咸丰2.2.14　2.2.16

方东树（植之）

咸丰9.11.23

方既堂

道光20.6.9　20.11.6

20.11.7　20.11.18

20.11.19　20.11.21

20.11.22　20.11.23

20.11.27　20.12.6

20.12.16　20.12.22

21.7.12

方晋德

咸丰8.8.16

方逢莲（学凯）

咸丰9.10.24

方榘成

咸丰9.8.7

方望溪

咸丰2.3.8

尹松友

咸丰8.8.13

孔广晋

咸丰8.9.23

孔绣山

咸丰1.11.27

孔诚甫

咸丰1.11.8

邓　七

道光24.9.15　24.9.16

邓　义

咸丰8.9.6

邓小芸（小耘）

道光24.9.21

邓云爻

道光24.5.8

邓少卿

咸丰8.11.9　9.7.17

9.12.23　9.12.24

邓双坡

咸丰8.7.11　8.7.27

邓尔昌

咸丰8.7.18　8.12.9

邓廷桢（嶰筠）

咸丰9.11.5

邓庆恩（绮屏）

咸丰8.7.22　8.7.27

邓伯昭

咸丰8.6.6

邓汪琼（寅皆、瀛皆）

咸丰8.11.2　9.4.13

9.6.22　9.10.20

9.12.11

邓国恩

咸丰8.9.6

邓宗衡

咸丰9.11.6

邓铁松

道光21.2.24　21.2.28

邓辅纶（弥之）

咸丰8.6.6　9.1.3

9.1.19　9.1.28

9.1.29　9.2.1

9.2.4　9.2.7

9.2.9　9.2.11

9.2.18　9.2.21

9.2.25　9.3.1

9.3.9

邓湘皋（显鹤）

咸丰8.6.6

邓湘圃

咸丰2.3.28

书甫庵

咸丰1.9.4

五　画

甘　晋（子大）

咸丰8.7.15　9.1.19

9.1.20　9.1.21

9.1.22　9.1.25

9.1.28　9.1.29

9.2.2　9.2.5

9.3.9　9.5.21

9.7.17

左　仁（青士）

道光21.3.18　21.7.4

23.1.9　24.10.8

25.1.22

左凤阁

道光19.1.14　19.1.15

左宗棠（季高）

咸丰8.6.12　8.6.13

8.6.15　8.6.16

8.6.17　8.6.18

8.6.23　8.6.26

8.7.7　8.7.13

8.7.22　8.7.26

8.8.3　8.8.4

8.8.14　8.9.20

8.9.27　8.10.3

8.10.8　8.10.9

8.10.21　8.10.29

8.11.10　8.11.11

8.11.17　8.12.3

8.12.6　8.12.7

8.12.26　9.1.7

9.1.8　9.1.12

9.1.18　9.2.4

9.2.9　9.2.10

9.2.13　9.2.24

9.2.25　9.3.2

9.3.6　9.3.7

9.3.12　9.3.22

9.3.26　9.4.2

9.5.2　9.6.22

9.6.30　9.7.25

9.8.19　9.9.18

9.9.30　9.10.26

9.11.4　9.11.28

9.12.11　9.12.17

9.12.19

左宗植（景乔）

咸丰1.8.16　1.10.23

1.11.25　2.1.5

左瑶圃

咸丰1.12.1

厉云官（伯符）

咸丰8.6.25　8.6.26

8.6.27　8.6.28

8.7.3　8.7.17

8.7.18　8.11.6

9.8.10　9.8.13

9.8.25　9.8.28

9.8.29　9.9.1

9.9.2　9.9.3

9.10.12　9.11.28

9.12.10

石达开

咸丰8.7.23　8.10.16

8.12.8　9.4.11

龙见田（利安）

咸丰8.8.13

龙启瑞（翰臣）

道光20.6.10　23.1.20

23.1.21　23.2.14

23.3.28　24.3.2

咸丰8.7.22　8.7.24

8.7.26　8.8.9

8.8.16　8.8.27

8.10.6　8.10.18

8.10.19

龙棣樟

道光21.4.18

龙嗥臣

咸丰1.11.20　2.2.7

卢　杞

咸丰1.7.21

卢开甲

咸丰8.9.21

帅逸斋（斋）

咸丰1.7.6　1. 闰8.24

1.9.11　1.12.17

2.1.3　2.3.20

2.5.25　9.11.15

9.12.22

田　竇

咸丰1.7.11

田文甫

咸丰8.7.27

田吉生

道光20.11.26　21.8.1

田进喜

道光21.1.1

田敬堂（敬塘）

道光20.6.9　21.11.1

22.11.1　22.11.19

22.11.23　22.11.29

22.12.15　22.12.23

23.1.23　23.2.10

24.7.12　24.7.13

24.7.15　24.11.1

咸丰1.7.29　1. 闰8.1

1. 闰8.5

1. 闰8.19

1. 闰8.22　1.9.17

1.10.22　2.3.22

2.5.1　2.6.2

叶圣言

咸丰8.9.25

叶光岳

咸丰8.8.11　8.11.30

叶明瑞

咸丰8.8.13　8.9.21

叶宝树（晋卿）

咸丰8.7.18

史　云

道光21.11.24

史　楼

道光24.10.12

史士良

咸丰1.11.21

史久立（佩轩）

咸丰8.6.13

史可法（道邻）

咸丰1.9.28

史兆祥

咸丰8.6.10

史连城（连成）

咸丰8.8.11　8.9.1

9.5.9

史昌寿

咸丰8.7.27

包慎伯

咸丰1.11.22　1.11.27

邝炳星

咸丰1.10.24

冯　检

咸丰8.7.9　8.7.15

8.7.22

冯卓怀（树堂）

道光20.11.8　20.11.19

20.11.20　20.11.26

20.12.8　20.12.12

20.12.15　20.12.16

20.12.17　21.1.12

21.1.27　21.2.18

21.2.26　21.3.16

21.3.17　21.3.22

21.2.28

21· 闰3.15

21.4.5　21.5.15

21.5.22　22.10.5

22.10.12　22.10.15

22.10.17　22.10.23

22.11.5　22.11.6

22.11.9　22.11.10

22.11.12　22.11.13

22.11.16　22.11.19

22.11.20　22.11.25

22.11.27　22.11.29

22.12.2　22.12.5

22.12.7　22.12.8

22.12.12　22.12.17

22.12.23　22.12.26

23.1.1　23.1.10

23.1.11　23.1.16

23.2.14　23.2.15

23.3.23　23.9.26

24.1.3　24.1.16

24.1.22　24.1.29

24.2.13　24.2.16

24.2.20　24.2.26

24.2.29　24.2.30

24.3.4　24.3.5

24.3.7　24.3.16

24.3.20　24.3.23

24.3.27　24.4.2

24.4.4　24.4.7

24.4.9　24.5.1

24.5.2　24.5.4

24.5.5　24.5.6

24.5.10　24.5.13

24.5.14　24.5.17

24.5.27　24.6.9

24.6.21　24.6.26

24.6.27　24.6.28

24.7.1　24.7.7

24.7.10　24.7.17

24.7.28　24.8.1

24.9.1　24.9.4

24.9.5　24.9.8

24.9.10　24.9.12

24.10.11　24.10.15

25.1.1　25.1.2

25.1.4　25.1.5

25.1.12　25.1.13

25.1.22　25.1.25

25.1.27　25.2.8

咸丰8.6.6　8.10.4

9.2.24

冯桂堂

咸丰9.8.15　9.10.17

冯翊翔

咸丰8.8.20　8.9.20

冯焌光（竹渔、竹儒、竹如）

咸丰9.11.30　9.12.6

9.12.22

冯道立

咸丰1.7.1

冯展云

咸丰1.12.29

冯奉世

咸丰1.7.6

冯树堂

咸丰2.1.17　2.1.18

2.1.21　2.3.16

冯鲁川

咸丰1.11.20

司马光

咸丰2.2.1

司马迁

咸丰1.7.22

司马相如

咸丰1.7.18　1.7.19

1.7.20　2.1.12

司徒绂

道光21.4.21　21.7.9

边袖石

咸丰1.9.18　1.10.8

1.11.23

六　画

邢星槎（高魁）

咸丰9.9.20　9.9.21

9.9.26

那逊巴图

道光21.1.1

成大吉（武臣）

咸丰8.7.28

成立福

咸丰8.8.21　8.10.5

成名标

咸丰8.6.10

成忍斋

道光19.2.25　19.12.7

21.3.23

21. 闰3.11

21. 闰3.12

咸丰8.6.6

成得升

咸丰8.7.28

成章鉴

咸丰8.10.24　8.12.22

匡　衡

咸丰1.7.2　1.7.16

1.8.18

匡开益

咸丰8.8.24

毕金科

咸丰9.11.13　9.11.15

吕尧仙

咸丰1.11.7

吕进祥

道光21.1.1

吕贤基

咸丰1.12.22

吕佺孙

道光21.7.19　21.8.2

吕星田

道光21.7.20

咸丰2.6.6

吕班臣

道光21.3.16

吕新吾

道光23.1.20

吕鹤田（寉田）

道光23.4.1

咸丰1.9.21　1.11.11

1.11.12　1.12.30

朱　彬（武曹）

咸丰9.5.24

朱　琦（伯韩）

道光24.1.19　24.10.5

24.10.17　24.10.19

24.10.21　24.10.27

25.1.20　25.1.28

25.2.28

朱　曙

咸丰9.11.23

朱　熹

咸丰1.8.13

朱九山

咸丰1.10.19

朱久香

咸丰1. 闰8.20

1. 闰8.27

1.10.8　1.10.9

1.10.20　1.10.27

1.11.14　1.12.14

2.2.16　2.4.1

2.6.4

朱云亭

咸丰9.12.3

朱云章

咸丰8.10.15

朱午桥

道光19.11.21

朱长彪

咸丰8.9.10　8.9.11

9.6.11　9.8.6

朱世叔

咸丰1.8.4

朱存一

道光19.2.15

朱尧阶

道光19.1.3　19.1.4

19.1.6　19.1.13

19.1.15　19.1.25

19.1.27　19.2.18

19.3.3　19.3.4

19.3.15　19.3.17

19.7.13　19.7.18

19.9.21　19.10.2

19.10.13　19.11.26

19.11.27

21. 闰3.4

21. 闰3.20

21.7.20　21.7.21

21.7.22

咸丰9.3.11　9.10.20

朱仲明（仁斋）

咸丰8.8.13

朱华清（平尧）

咸丰8.8.13

朱买臣

咸丰1.7.28

朱良二

道光19.1.13　19.2.16

19.2.17　19.2.18

19.2.20

朱咏斋

咸丰1.8.4

朱备三

咸丰2.1.10

朱绍辉（印魁）

咸丰8.8.13　8.9.21

朱建四

咸丰8.8.22　9.11.28

朱南桂（芳浦）

咸丰8.12.22　9.1.2

朱品文

咸丰8.7.28

朱品隆（云岩、云涯、云崖）

咸丰8.7.17　8.7.18

8.7.26　8.7.27

8.7.28　8.7.29

8.8.15　8.8.19

8.8.21　8.8.22

8.8.23　8.9.6

8.9.11　8.9.28

8.10.29　8.11.3

8.11.4　8.11.7

9.1.8　9.1.19

9.2.28　9.3.2

9.3.3　9.8.10

9.9.19　9.11.5

9.11.9　9.12.23

朱亮甫

咸丰1.11.7

朱洪英

咸丰8.10.15

朱洪章（焕文）

咸丰9.7.23

朱家二

咸丰8.12.17

朱砺斋

道光21.4.11

朱桂秋

咸丰8.8.20　8.9.25

朱树堂

咸丰1.11.24

朱宽义（步卿、步青）

咸丰8.8.12　8.8.18

8.9.10　8.9.22

朱捷福

咸丰8.7.15

朱啸山（笑山）

道光19.1.4　19.1.6

19.1.13　19.11.26

19.11.27　19.12.6

19.12.21　20.6.12

20.6.15　20.11.1

20.11.5　20.11.11

20.11.12　20.11.16

20.12.19　21.1.2

21.1.21　21.1.24

21.2.13　21.2.16

21.2.17　21.3.6

24.2.28　24.5.21

24.6.13　24.6.14

24.6.30　24.7.1

24.7.2　24.7.7

24.8.15　24.9.6

24.9.9　24.9.10

24.11.9　25.2.12

朱维堂（惟堂）

咸丰9.3.4

朱廉甫（莲甫）

道光22.11.22　22.11.24

22.11.29　22.11.30

22.12.12　22.12.22

23.1.13　23.2.4

23.2.8　23.2.30

23.3.28　23.4.7

23.6.11　23.6.19

朱慎甫

咸丰1.7.22　1. 闰8.7

1.10.4

朱毓衡

咸丰8.8.21

朱端品

道光19.8.16

朱镇湘（凤台、良七）

道光19.1.13　19.1.27

19.2.15　19.3.27

19.10.2　19.10.11

朱德秋

咸丰9.11.23

朱德树

咸丰8.7.26　8.8.19

乔见斋

道光21.3.3　21.3.5

24.5.6

伍　生

道光24.7.14　24.7.17

24.7.21　24.7.23

24.7.25

伍少海

咸丰9.1.12

伍华瀚

咸丰9.4.25

伍宏鉴

咸丰8.6.6

任祖文

咸丰9.11.24

伊乐尧

咸丰2.2.13

伊过羹

咸丰1.12.26

伊君尧

咸丰1.12.23

向云舫

咸丰1.12.28

全小汀

咸丰1.9.4　1.9.30

2.1.26

多　山

咸丰2.2.12

多隆阿（礼堂）

咸丰9.11.5　9.11.18

9.12.15　9.12.25

9.12.26　9.12.27

庄　子

咸丰1.7.3　1. 闰8.10

1. 闰8.11

2.5.1　2.5.2

2.5.4　2.5.5

庄卫生

咸丰9.7.21　9.8.4

9.9.2　9.9.3

9.10.12　9.10.14

9.12.10

庄木生

咸丰8.7.18　8.7.23

8.7.25　8.7.28

9.1.25　9.2.7

9.5.24

庄思永

咸丰9.5.24

庄牧亭

咸丰1.7.12　1.7.13

庆　镛

道光23.4.5

刘　一

道光19.1.23　19.4.15

19.5.28　19.8.7

刘　人

道光19.4.7

刘　向

咸丰1.7.16　1.7.27

2.1.2

刘　交

咸丰2.1.2

刘　兴

道光21.3.4

咸丰8.8.25

刘　彤

咸丰9.11.15

刘　纯

咸丰8.10.1

刘　衍

咸丰9.5.16

刘　庠

咸丰1.8.16　8.11.12

刘　烈

咸丰8.8.25　9.3.7

刘　晏

咸丰1.8.24

刘　崧

咸丰8.7.18　9.5.9

刘　蓉（霞仙、孟容）

道光19.1.4　19.1.13

19.2.21　19.2.22

19.2.23　19.3.27

21. 闰3.8

23.1.2　23.6.3

咸丰8.6.10　8.6.13

8.7.6　8.7.9

9.2.7　9.3.22

9.6.18　9.7.12

9.11.24　9.11.25

刘　歆

咸丰1.7.27　2.1.2

刘　德

咸丰2.1.2

刘　濞

咸丰2.1.2

刘于浔（养素）

咸丰8.7.18　8.7.24

8.7.26　8.7.28

8.11.19　9.2.12

9.7.3　9.7.15

9.12.11

刘元堂

道光19.9.24

21. 闰3.12

21. 闰3.14

21.8.17

刘午峰

道光20.7.1　23.7.11

咸丰1.9.13　1.12.1

2.2.25　2.2.27

刘午崖

咸丰1.12.1

刘月槎

道光21. 闰3.14

24.10.17

刘长春

咸丰8.8.21　8.10.15

9.3.2

刘长佑（印渠、荫渠、子默）

咸丰8.8.29　8.9.10

8.9.11　8.9.12

8.9.13　8.10.1

8.10.4　8.10.7

8.10.9　8.11.15

8.11.16　8.11.28

9.3.6

刘文清

咸丰8.6.11

刘为章

咸丰8.6.9　9.5.15

刘以德

咸丰8.8.13

刘书年

咸丰2.2.13

刘玉坡

道光20.12.14

刘月槎

道光21. 闰3.14

24.10.17

刘世仲

咸丰9.10.18

刘世伟

咸丰9.10.18

刘世墀（彤皆）

咸丰8.6.26　9.8.25

刘本杰

咸丰8.8.24

刘石庵

咸丰9.7.15

刘仙石

咸丰1.9.12　2.5.2

刘必照

咸丰8.8.13

刘光明

咸丰8.9.10　8.9.15

刘廷选

咸丰9.7.4

刘竹田

咸丰8.8.20

刘仲孚

咸丰9.10.26　9.10.27

刘兆龙

咸丰8.10.24　8.10.27

刘兴扬

咸丰8.9.10

刘冰如

咸丰8.6.25　8.7.3

9.8.27

刘芳贵

咸丰8.8.7

刘连捷（南云）

咸丰9.4.25　9.11.12

刘步瀛

咸丰9.1.27　9.1.28

刘谷仁

道光21.1.6　21.7.7

21.7.9　21.7.18

21.7.25

刘良二

咸丰8.12.20

刘青云

咸丰8.7.20

刘其钟

咸丰8.7.15

刘松山（寿卿）

咸丰8.8.13　8.9.15

9.2.3　9.2.16

9.2.17　9.2.18

9.10.9

刘松枝

咸丰9.10.24

刘杰人

咸丰8.11.6　9.2.22

刘杰田

道光19.2.21

刘国斌

咸丰9.9.6

刘岳昭

咸丰8.8.20

刘岳旸

咸丰9.4.25

刘佩泉

道光21.1.28　24.9.28

24.10.2

刘质夫

道光19.10.28

刘官方

咸丰1.12.27

刘星房

咸丰1.8.25　1.11.15

1.11.16　1.11.18

1.11.24　1.12.28

8.10.7　8.11.12

9.1.26　9.5.7

9.5.8　9.5.9

9.5.10　9.5.11

9.5.12　9.5.14

9.5.17　9.5.19

9.5.20　9.5.21

9.5.22　9.6.16

9.6.25

刘星槎

咸丰8.9.10　8.9.28

8.10.1　8.10.4

刘复胜

咸丰8.8.20

刘胜祥

咸丰8.8.7　8.8.30

9.1.18

刘冠群（东屏）

道光19.1.4　19.1.23

19.1.26　19.1.27

19.1.29　19.2.3

19.2.4

刘觉香

道光23.1.29

刘监泉

道光23.10.24

刘笔庄

咸丰8.6.6　8.8.6

刘宽夫

咸丰1.7.8　1.7.11

刘祥林

咸丰8.9.25

刘培元

咸丰8.9.18

刘得一

咸丰9.6.19

刘寂云

咸丰9.3.30

刘隐霞

咸丰8.8.22　8.8.26

刘喜益

咸丰8.8.20

刘鲁岩

道光19.1.14

刘曾撰

咸丰8.7.18　8.8.10

刘湘南

咸丰8.10.21　9.2.25

刘裕轩

道光21.3.22　21.7.11

刘锡昆

咸丰8.11.10　9.1.19

刘锡麟

咸丰8.6.16

刘腾鸿（峙衡）

咸丰9.3.7

刘腾鹏

咸丰9.3.7

刘腾鹤

咸丰8.9.26　9.3.7

刘慈民

咸丰8.10.7　8.11.12

9.5.7　9.5.16

刘翰清（开生）

咸丰9.9.26　9.9.27

刘镜清

道光19.5.11　21.1.28

刘馨室（建德）

咸丰8.7.24

齐碧眉

咸丰9.11.14

江　开

咸丰2.2.12　2.3.14

2.3.21　2.3.26

江　磬

咸丰8.9.25

江小帆

道光22.12.15　24.3.13

24.3.15　24.10.26

25.2.19　25.2.25

江长元

咸丰8.9.25

江龙三（佑启）

咸丰8.10.24　8.10.27

8.11.3

江龙门

咸丰2.5.23

江艮庭

咸丰8.9.29

江国霖（国林）

道光24.4.19

咸丰8.9.25

江忠源（岷樵）

道光24.8.14　24.11.28

25.1.5　25.1.28

25.1.29　25.2.5

25.2.10　25.2.16

25.2.21

咸丰1.8.24　1.8.25

8.11.18　9.2.27

9.4.25

江南文

咸丰8.9.29

江捷福

咸丰8.7.15

江维世

道光19.2.29

江太夫人

道光19.2.3　19.2.6

19.10.14　19.10.26

20.11.3

池建功

咸丰8.8.16

沈元泰

咸丰1.10.27

沈念农

咸丰2.2.15

沈锡庆

咸丰2.1.17

沈墨庄

咸丰1.7.30　1. 闰8.19

汤　盘

咸丰9.3.13

汤　鹏（海秋）

道光21.7.1　21.7.4

21.7.23　21.11.20

21.11.30　22.10.10

22.11.9　22.12.2

22.12.4　22.12.5

22.12.6　22.12.7

22.12.9　22.12.13

22.12.16　22.12.18

22.12.25　23.1.12

23.2.3　23.2.4

23.2.5　23.2.7

23.2.16　23.2.23

23.2.27　23.2.29

23.3.4　23.3.19

23.3.20　23.3.23

23.3.26　23.3.28

23.3.30　24.7.9

24.7.10　24.7.19

24.7.24　24.9.6

汤桂生

道光24.11.18

汤琢斋

道光23.10.12

汤鹤书

道光24.11.18

安禄山

咸丰1.7.20　1.7.27

祁宿藻（幼章）

道光21.1.1　21.1.25

21.7.5　21.7.6

23.4.4

咸丰1. 闰8.14

祁寯藻（春浦）

道光21.3.6　21.7.13

许乃钊（信臣）

道光24.10.26

许玉隆

咸丰8.7.15

许本墉（茨堂）

咸丰8.7.26

许吉斋

道光19.7.21　20.7.5

20.11.21　20.11.24

21. 闰3.3

21. 闰3.17

21.5.2　21.8.13

21.8.14　21.10.27

21.11.8　21.11.14

21.11.20　21.11.22

25.1.23

许忠标

咸丰8.7.15

许振祎（仙屏）

咸丰8.7.15　8.7.16

8.7.18　8.7.26

8.7.27　8.7.29

8.8.7　8.8.8

8.8.22　8.9.10

8.11.25　8.11.29

8.1.24　8.12.5

8.12.7　8.12.9

8.12.30　9.1.4

9.1.18　9.1.25

9.1.29　9.2.2

9.2.13　9.2.23

9.2.25　9.3.2

9.3.25　9.4.18

9.4.20　9.4.21

9.4.22　9.4.23

9.6.25　9.7.20

9.11.26　9.11.27

9.11.28　9.12.5

9.12.25　9.12.27

许培刚

咸丰8.9.25

许蓉浦

咸丰8.6.10

许福士

道光21.1.1

艮　山

咸丰2.5.28

如冠久

咸丰9.8.27　9.8.29

纪以凤

咸丰8.6.26　8.7.27

8.9.13

孙　宝

咸丰1.7.3

孙兰检

咸丰1.8.11　1.10.28

孙志铭

道光24.11.28

孙苻卿

咸丰1.7.26

孙驾航

咸丰1.7.19

孙树人（振铨）

咸丰9.9.20　9.9.21

孙省卿

咸丰2.1.23

孙恒山

咸丰8.7.25

孙高阳

咸丰1.9.28

孙阆青

咸丰8.6.9　8.6.13

孙家铎

咸丰8.8.8

孙雪筠

咸丰8.8.10

孙琴泉

道光21.7.12

孙蓉浦

咸丰8.6.10

孙筱石

咸丰1.8.10　1. 闰8.26

8.7.3　8.7.6

8.7.9　8.10.24

孙鼎臣（芝房）

道光20.6.22　20.11.14

20.11.17　20.12.16

20.12.22　21.1.15

21.1.17　21.1.28

21.2.6　21.2.21

咸丰1.9.14　1.10.2

1.11.19　1.12.6

2.5.10　8.6.13

8.6.15　8.9.11

8.10.18　8.12.22

9.3.30　9.5.27

9.6.11　9.6.12

孙鳌洲

咸丰9.3.30

七　画

劳　犁

道光21.1.10

劳崇光（辛阶）

道光21.1.6　21.2.2

21.2.23　21.2.26

21.3.7　21.3.10

23.4.4　23.4.1

苏　武

咸丰1.7.15

苏　轼（子瞻、东坡）

咸丰2.1.5　2.1.6

2.1.11

苏式敬

咸丰8.9.25

苏国忠

咸丰8.8.20

苏庚堂

道光20.11.15　20.11.26

20.12.13

咸丰1.7.10　1.7.24

1.12.17　1.12.21

2.1.23

杜元凯

咸丰9.5.12

杜兰溪

道光20.11.26　20.12.5

21.2.1　21.2.5

21.2.23　21.2.16

21.3.16　21.4.4

21.4.22　21.4.23

21.10.15　21.11.26

22.10.17　22.11.26

22.12.24　23.12.1

23.2.7　23.3.1

23.4.7　23.4.9

24.9.27

咸丰1.7.13

杜加玉

咸丰1.7.10

杜光邦

咸丰8.7.18　8.8.10

杜茂林

道光21.2.13

杜润之

咸丰9.10.9

杜鸿渐

咸丰1.7.30

杜善庆

咸丰1.7.10

杨　江

咸丰1.8.19

杨　芳

道光21.1.10

杨　沅

咸丰8.6.14

杨　青

咸丰8.8.11

杨　涟

咸丰1.8.7

杨　雄（子云）

咸丰1.7.25　2.1.12

杨　熙

咸丰2.5.27

杨长年（朴庵、朴安）

道光21.11.23　22.10.1

22.10.3　22.10.5

22.10.7　22.10.13

22.10.21　22.10.28

22.10.29　22.11.2

22.11.3　22.11.4

22.11.5　22.11.6

22.11.7

杨凤山

咸丰8.8.2

杨凤翔

咸丰8.8.13

杨文会

咸丰9.12.27

杨以勋

咸丰8.8.25

杨玉仁

咸丰8.9.24

杨世俊

咸丰8.7.18

杨石汸

道光21.3.17

杨立山

道光19.5.1

杨立亭

咸丰1.8.4

杨发成

咸丰8.8.25

杨名声

咸丰8.6.14　8.7.18

8.8.15　8.8.16

8.9.25　9.1.27

9.1.28　9.2.8

9.2.17

杨廷和

咸丰2.3.20

杨怀玉

咸丰8.9.10

杨虎臣

咸丰8.10.15

杨果勇

道光21.3.12

杨国忠

咸丰1.7.28

杨昌泗

咸丰8.9.7

杨昆峰

道光23.6.8

杨鸣岐

咸丰8.9.24

杨和贵

咸丰8.7.29

杨岳斌（载福、厚庵、厚安）

咸丰8.7.26　8.8.6

8.8.12　8.8.20

8.9.7　8.10.24

8.10.25　8.11.2

8.11.12　9.7.19

9.7.29

杨泗孙

咸丰8.9.28

杨绍梅

咸丰8.8.10

杨春皆

道光20.6.22　20.11.6

20.11.7　20.11.14

20.11.17　20.11.27

20.12.12　20.12.16

20.12.22　21.1.5

21.1.7　21.1.15

21.2.26　21.4.7

21.5.18　21.8.25

21.11.10　21.12.12

杨春蕃

咸丰8.8.10

杨莘田

道光19.8.24

杨桂武

咸丰8.8.13

杨砥皆

道光25.1.25

杨唫秋（咏豳）

咸丰8.7.27

杨得武（凯臣）

咸丰8.7.28　8.10.24

杨喜贵

咸丰8.8.26

杨提塘

咸丰9.11.24

杨富友

咸丰8.7.28

杨摛藻

咸丰8.9.25

杨照藜

咸丰8.9.21

杨锦斌

咸丰8.9.10

杨简侯

咸丰1. 闰8.3

杨镇魁

咸丰9.8.8

杨彝珍（杏农、性农）

道光20.6.10　20.6.16

20.6.21　20.11.5

20.11.15　20.11.16

20.11.23　20.12.2

20.12.3　20.12.4

20.12.6　20.12.11

20.12.17　21.1.12

21.1.20　21.1.21

21.2.12　21.2.22

21.3.7　21.3.19

21. 闰3.13

21. 闰3.15

21. 闰3.17

21. 闰3.19

24.1.28　24.2.11

24.2.14　24.2.21

24.2.24　24.2.27

24.3.3　24.3.6

24.3.19　24.3.21

24.3.22　24.3.23

咸丰8.6.6

李　广

咸丰1.7.13

李　五

咸丰8.11.17

李　白

咸丰1.8.10　1.8.15

1.8.21　1.8.22

1.8.23　1. 闰8.3

1. 闰8.4　1. 闰8.5

1. 闰8.6　1. 闰8.7

1. 闰8.8　1.9.2

2.5.1　2.5.6

李　均

咸丰8.12.5

李　牧

咸丰1.7.21

李　泌

咸丰1.8.6　1. 闰8.7

李　陵

咸丰1.7.15

李　晟

咸丰1. 闰8.4　1. 闰8.7

李　煦

咸丰8.12.5

李　榕（申夫、申甫）

咸丰9.1.11　9.6.3

9.6.5　9.6.8

9.6.13　9.6.19

9.6.26　9.7.16

9.7.20　9.7.29

9.8.1　9.8.2

9.8.3　9.8.8

9.8.18　9.8.19

9.8.20　9.9.1

9.9.6　9.9.24

9.10.14　9.10.25

9.10.26　9.10.28

9.11.1　9.11.2

9.11.1　9.11.2

9.11.3　9.11.5

9.11.9　9.11.22

9.11.28　9.11.30

9.12.2　9.12.8

9.12.13　9.12.15

9.12.18　9.12.30

李士芸

咸丰1.11.30

李士棻

咸丰1.11.13

李大雄

咸丰8.6.10　8.8.6

李广利

咸丰1.7.26

李子彦

咸丰1.8.16　1.9.13

1.12.1

李元度（次青）

咸丰8.7.18　8.7.23

8.7.24　8.7.26

8.7.28　8.7.29

8.8.3　8.8.4

8.8.8　8.8.12

8.8.17　8.8.18

8.8.24　8.8.25

8.8.26　8.8.30

8.9.1　8.9.2

8.9.10　8.9.17

8.10.12　8.10.26

8.11.9　8.12.5

8.12.15　8.12.16

8.12.18　8.12.19

8.12.22　9.1.1

9.1.4　9.1.9

9.1.14　9.1.18

9.1.21　9.1.22

9.1.24　9.1.25

9.1.29　9.2.2

9.2.13　9.2.14

9.2.17　9.2.18

9.2.23　9.2.25

9.3.2　9.3.6

9.3.12　9.3.15

9.4.1　9.4.14

9.4.15　9.4.16

9.4.17　9.4.22

9.4.28　9.5.13

9.5.14　9.5.17

9.5.21　9.5.25

9.6.16　9.6.17

9.6.19　9.6.27

9.6.29　9.7.3

9.8.6　9.9.6

9.9.7　9.10.17

李元淳（子真）

咸丰9.12.17

李云麟（雨苍）

咸丰8.8.22　8.8.23

李升平

咸丰8.8.24　9.2.25

9.7.5

李长林（懋斋）

咸丰8.7.28

李仁俊

咸丰8.8.18

李文贞

道光20.11.16　20.11.21

李少莲

咸丰8.8.21

李双固

道光21.4.22

李玉川

咸丰1.9.11

李玉泉

咸丰1.12.25

李古廉

道光21.7.10

李丙巽

咸丰8.12.5

李甲芸

咸丰8.12.4　8.12.5

李申耆

咸丰8.8.25

李存汉

咸丰8.7.28

李扩夫

咸丰8.10.26　8.10.28

李光地（厚庵）

道光23.2.4

咸丰8.11.9　9.10.1

9.10.8　9.10.24

9.11.1

李光弼

咸丰1.8.8

李师实

咸丰8.7.10　9.11.12

李廷泰

咸丰8.8.9

李廷銮

咸丰9.3.7

李竹梧（竹屋）

咸丰1. 闰8.9　1.9.9

2.1.3　9.5.15

李仲云

咸丰8.6.15　8.9.12

李兴锐（勉林）

咸丰8.7.18　8.8.10

李兴家（竟成）

咸丰8.8.13

李汝峤

道光24.4.16

李寿廷

咸丰1.10.12

李进发

咸丰8.10.2

李运络

咸丰8.7.28

李花潭

道光21.4.12　22.12.8

25.2.3

李步青

咸丰8.9.10

李佑厚

咸丰8.8.25　9.3.5

李作士（少山、啸山）

咸丰8.7.27

李希烈

咸丰1.8.26

李怀光

咸丰1.7.21

李沛兴

咸丰8.12.5

李邵青

道光19.12.7　23.2.22

李茂贞

咸丰1.9.28

李林甫

咸丰1.7.5　1.7.21

李杰兰

道光21.7.19

李枬生

道光24.2.18

李雨生

道光21.4.21

李尚三

道光19.9.30

李欣守

咸丰8.9.25

李宝贤

咸丰9.4.26

李宗涑

咸丰9.8.7

李宗焘（午珊）

咸丰8.7.3

李孟群（鹤人）

咸丰9.3.5

李承典（臣典、祥云）

咸丰8.7.18　8.8.11

8.8.13　8.9.8

李春甫

咸丰1.12.2　1.12.11

8.7.2

李春寅

咸丰8.9.25

李奏勋

咸丰8.8.20

李荫棻（香雪）

咸丰8.7.3

李树人

咸丰1.10.24

李树堂

道光23.1.1　23.1.10

23.1.11　23.1.16

李勉亭

咸丰8.7.18

李恒四

道光19.2.11

李祖祥

咸丰9.2.24

李星沅（石梧）

道光21.4.20　22.12.8

23.10.17　23.10.18

23.10.19　24.5.5

25.1.19

李复生

咸丰2.2.3

李笔峰

咸丰2.1.19

李笏生（佛生、黻生、绂生）

道光20.11.25　21.1.28

21.2.7　21.3.17

21. 闰3.14

21. 闰3.20

21. 闰3.29

24.3.6　24.3.17

24.3.19　24.6.18

24.7.16　24.11.28

25.1.27　25.2.22

咸丰8.7.18　8.8.5

8.11.14

李逢春（茂斋）

咸丰8.7.27

李卿云

咸丰8.10.28

李祥和（李镇）

咸丰9.3.9

李继东

咸丰8.8.20

李赉予

咸丰2.5.2

李辅国

咸丰1.8.2

李辅堂

咸丰9.7.15

李清桂

咸丰8.8.20

李鸿卓

咸丰8.9.15

李鸿章（少荃、少泉）

咸丰1.12.17　2.5.14

8.11.25　8.12.16

8.12.19　9.1.1

9.1.11　9.3.25

9.3.18　9.3.25

9.3.28　9.4.15

9.4.16　9.4.17

9.4.18　9.5.17

9.11.1　9.11.4

9.11.15　9.11.20

9.11.29　9.11.30

9.12.2

李鸿裔

咸丰1.12.8

李寄云

咸丰1.8.6

李续宾（迪庵、迪安）

咸丰8.6.14　8.6.17

8.6.18　8.6.25

8.7.2　8.7.3

8.7.4　8.7.5

8.7.7　8.7.9

8.7.15　8.7.19

8.7.24　8.7.26

8.7.28　8.8.3

8.8.5　8.8.6

8.8.12　8.8.15

8.8.18　8.9.5

8.9.17　8.9.20

8.9.21　8.9.23

8.9.30　8.10.13

8.10.24　8.10.25

8.10.28　8.11.3

8.11.4　8.11.5

8.11.7　8.11.18

8.11.24　8.11.30

8.12.18　9.1.2

9.1.9　9.1.11

9.1.12　9.1.13

9.1.27　9.2.13

9.2.27

李续宜（希庵、熙庵）

咸丰8.7.6　8.7.7

8.7.8　8.7.9

8.7.15　8.7.28

8.8.1　8.8.16

8.9.27　8.10.15

8.10.24　8.10.29

8.11.3　8.11.7

8.11.17　8.11.21

8.11.22　8.12.17

8.12.18　8.12.19

9.1.2　9.1.13

9.2.2　9.2.6

9.2.7　9.2.16

9.3.19　9.4.11

9.5.12　9.7.25

9.11.16　9.11.17

9.11.27　9.12.17

李绳武

咸丰8.8.15　8.10.15

李联琇

咸丰2.5.25　2.5.29

李葆初

道光19.6.18　19.10.9

李葆斋

道光21.7.5

李集贤

咸丰8.7.28

李遐龄

咸丰8.6.6

李登梗

咸丰8.7.28

李嗣元

咸丰2.1.7　2.1.22

2.1.28　2.5.6

李瑞章（凤洲）

咸丰8.7.27　9.2.15

9.2.17　9.2.27

9.4.4

李虞臣

道光21.12.8

李照裔

咸丰8.7.18　8.7.29

李福增

咸丰8.12.5

李碧峰

道光21.7.9　21.8.22

22.12.14　22.12.29

李翠林

咸丰8.8.20

李德裕

咸丰1.9.15

李鹤龄

咸丰8.6.6

李璞阶（续焘）

咸丰8.7.28　8.10.24

8.11.21

李瀚章（翰章、小泉、筱泉）

咸丰8.6.6　8.6.18

8.7.2　8.7.18

8.7.27　8.8.5

8.8.12　8.8.18

8.9.28　8.10.9

8.10.10　8.10.11

8.10.13　8.10.20

8.10.23　8.10.24

8.10.25　8.10.26

8.10.29　8.11.4

8.11.5　8.11.6

8.11.7　8.11.14

8.11.24　8.12.1

8.12.5　8.12.7

8.12.9　8.12.11

8.12.12　8.12.14

8.12.16　9.1.17

9.1.21　9.1.24

9.2.11　9.2.24

9.3.9　9.7.9

9.7.16　9.7.17

9.7.18　9.7.20

9.7.27　9.7.28

9.8.26　9.10.20

9.11.8　9.12.23

9.12.24　9.12.26

9.12.27

严仙舫

道光25.1.22

严丽生

道光19.10.6　19.11.7

严树森（渭春）

咸丰8.8.10　9.8.24

9.8.27　9.10.12

吴　臣

咸丰9.11.14

吴　仲

咸丰1.10.14　1.10.18

吴　咏

道光19.2.19

吴　鏕

咸丰9.3.10

吴子朴

道光24.8.24

吴子祥

咸丰8.6.6　8.8.14

吴子鸾

咸丰9.5.16

吴月溪

咸丰8.6.6

吴文镕（甄甫）

道光21.6.4　21.6.6

21.6.8　25.1.20

吴水梅

咸丰9.3.2

吴本高

咸丰8.9.14

吴兰蕙

咸丰8.8.25　8.10.26

9.3.2

吴西乔（西桥）

道光24.4.20

咸丰1.12.25

吴本高

咸丰8.9.14

吴贞阶（炳昆）

咸丰8.7.16

吴廷栋（竹如）

道光20.7.5　20.11.15

20.11.18　20.11.19

20.11.20　20.11.22

20.12.1　20.12.21

21.5.16　21.5.17

21.5.21　21.5.24

21.5.25　21.5.29

21.12.12　22.10.4

22.10.7　22.10.15

22.10.18　22.10.26

22.10.27　22.11.24

22.11.26　22.12.10

22.12.25　23.1.11

23.1.22　23.1.27

23.2.13　23.2.14

23.2.21　23.2.25

23.3.2　23.3.25

23.6.8　23.6.13

23.6.15　23.6.19

24.1.8　24.1.17

24.3.21　24.3.24

24.4.1　24.4.8

24.4.19　24.5.8

24.5.11　24.6.4

24.7.14　24.7.16

24.7.17　24.7.19

24.7.20　24.7.21

24.7.23　24.7.25

24.7.28　24.8.2

24.8.4　24.8.7

24.8.9　24.8.13

24.8.29　24.8.30

24.9.4　24.9.17

24.10.21　25.1.7

25.1.25　25.1.29

咸丰1. 闰8.20

2.1.22　8.6.6

9.4.24　9.10.21

9.12.20

吴存义（和甫、和父）

道光21.8.28　21.12.11

23.2.6　23.2.8

咸丰2.1.4

吴伟奇

咸丰8.9.25

吴伟卿

道光23.3.9

吴尽臣

咸丰9.3.6

吴孚仙

咸丰9.7.15

吴谷人

道光21.3.21

吴辛畬（莘畲）

道光21.2.1　21.7.27

23.1.14　23.1.23

吴坤修（竹庄）

咸丰8.7.10　8.7.22

8.7.23　9.2.25

9.3.2　9.5.21

9.7.26

吴国佐（翔冈）

咸丰8.6.14　8.6.15

8.6.16　8.7.22

8.7.25　8.7.26

8.7.28　8.8.4

8.8.9　8.8.11

8.8.15　8.8.19

8.8.21　8.8.22

8.9.6　8.12.2

8.12.24　8.12.28

8.12.29　8.12.30

9.1.14　9.2.6

9.3.2

吴金亮

咸丰8.9.10

吴念园

咸丰1.12.28

吴春冈（晓堂）

道光21.2.28　21.3.17

21.3.21 闰3.30

21.4.3　21.4.8

21.4.9　21.4.12

21.4.14　21.4.15

21.4.16　21.5.8

21.5.19　21.5.20

21.6.28　21.7.3

21.7.4　21.7.5

咸丰1. 闰8.11

吴春谷

道光21.3.21 闰3.17

吴春甫

道光21.6.19　21.7.6

吴崧庆

咸丰8.9.25

吴敏树（南屏）

咸丰2.5.8　2.5.27

2.6.2　8.6.21

8.6.22　9.12.2

吴嘉洪

咸丰1.8.16　1.12.22

吴嘉宾（子序）

道光21.11.5　22.10.18

22.11.6　22.11.21

22.11.28　22.12.1

22.12.2　22.12.13

22.12.17　22.12.23

22.12.25　22.12.26

23.1.21　23.2.2

23.4.8　23.3.24

23.4.1　23.4.2

23.6.1

咸丰1.12.27　1.12.28

8.9.19　8.9.20

8.10.24　8.10.26

8.10.27　8.10.28

8.11.4　8.11.5

8.11.8　9.1.11

9.1.27　9.1.28

9.1.29　9.2.2

9.2.3　9.2.6

9.2.6　9.2.8

9.3.11　9.3.12

9.3.13　9.3.14

9.3.15　9.3.16

9.3.17　9.3.18

9.3.19　9.3.20

9.3.21　9.3.23

9.5.16　9.5.17

9.5.18　9.5.20

9.5.21　9.5.23

9.5.25　9.5.27

9.5.29　9.6.1

9.6.2　9.6.4

9.6.6　9.6.7

9.6.9　9.7.9

9.9.8

吴增达

咸丰8.6.11

吴镜云

咸丰1. 闰8.9　2.3.16

吴霭人

道光21.2.1　21.7.27

吴稳正

咸丰8.10.28

时苇洲

道光22.11.11

岑藕舫

咸丰8.7.27

何　栻（廉昉、莲舫）

道光23.1.16

咸丰9.1.28　9.1.29

9.2.14　9.2.16

9.3.23　9.3.30

9.4.1　9.4.15

9.4.17　9.4.19

9.4.27　9.4.28

9.4.29　9.5.11

9.7.6　9.8.24

何　益

咸丰1.7.5

何　得

咸丰8.7.4　8.7.18

何大复

道光23.1.4

何子文

咸丰8.7.28

何子永

咸丰1.10.1

何本高

咸丰8.8.12　8.9.14

8.9.15

何必胜

咸丰8.8.20　8.9.20

何汝霖

咸丰2.5.8

何应祺（镜海、敬海、竟海）

咸丰8.10.18　8.12.6

8.12.12　8.12.16

9.1.19　9.1.29

9.2.4　9.2.21

9.2.26　9.2.28

9.6.4　9.7.5

9.11.8　9.11.9

9.11.19　9.12.18

何杰夫

道光20.11.15

何雨人

咸丰2.3.26　2.5.28

何秋涛（愿船）

咸丰2.5.24　8.11.10

9.1.19　9.1.29

9.6.8　9.7.27

何绍京（子愚）

道光21.7.22　23.1.28

何绍基（子贞）

道光21.2.22　21.6.27

22.10.3　22.10.4

22.10.8　22.10.11

22.10.17　22.10.24

22.10.27　22.11.6

22.11.9　22.11.15

22.11.18　22.11.24

22.11.28　22.12.1

22.12.7　22.12.13

22.12.19　22.12.23

23.1.6　23.1.23

23.1.28　23.1.30

23.2.2　23.2.7

23.2.15　23.2.27

23.2.30　23.3.11

23.3.15　23.3.20

23.3.26　23.3.29

23.3.30　23.4.9

23.6.4　24.1.7

24.1.17　24.3.15

25.1.20　25.1.23

何桂珍（丹畦、丹溪）

道光20.12.9　22.10.8

23.1.14　23.1.15

23.1.25　23.3.3

24.2.26　24.4.19

24.5.1　24.7.7

24.8.13　24.8.24

24.9.10　25.1.7

25.2.2

咸丰1.8.20

1. 闰8.28

1.10.20　1.11.30

1.12.26　2.1.25

2.6.9

何桂清（耕云、根云、丛山）

道光20.11.15　21.7.10

咸丰8.9.25

何高慰

咸丰8.8.10

何敦五

咸丰8.7.18　8.8.10

8.10.26　9.1.1

佟　元

道光24.4.16

佘星焕

咸丰8.6.10　8.8.11

8.9.4

余云龙

咸丰8.7.28

余少青

道光21.12.14

余永椿

咸丰8.8.15

余际昌（会亭）

咸丰9.11.18

余京山

道光21.7.15

余枚臣

咸丰1. 闰8.26

余菱香

咸丰1.11.2

邹　阳

咸丰1.7.9

邹　桐

咸丰9.2.15

邹义沅

咸丰8.8.20

邹孔榗

咸丰8.6.20

邹玉堂

道光19.7.29

邹汉勋（叔绩）

咸丰2.2.18

邹圣堂

咸丰8.9.15

邹扬芳（广文）

道光19.5.29

邹至堂

咸丰2.2.18

邹尧阶

道光21.8.11　21.8.12

邹芸陔（云皆、云阶、云陔）

道光20.6.21　20.11.17

20.11.24　20.12.5

21.1.20　21.1.21

21.2.13　21.3.8

21.3.28　21.7.18

21.7.21　21.8.9

21.8.10　21.8.26

22.12.23　22.12.25

23.1.6　23.1.30

23.2.2　23.2.4

23.2.5　23.2.6

23.2.7　23.2.8

23.2.10　23.2.15

23.3.1　23.3.24

23.4.1　23.4.2

23.6.1

咸丰1.7.13　1.9.22

1.12.26　2.5.4

邹寿璋

咸丰8.7.18

邹昌保

咸丰8.8.16

邹峄峰

咸丰9.2.27　9.3.13

9.7.15

邹岳屏

咸丰8.6.9　8.6.10

8.6.11

邹柳溪（兴愚）

道光25.1.15　25.2.6

25.2.27

邹俊元

咸丰8.8.20

邹资山

咸丰9.9.21

邹墨林

道光21.2.17　21.2.28

24.11.12

邹骧迪

咸丰2.6.8

闵三杰

咸丰8.8.23

闵步璜

咸丰8.9.25

汪　三

道光19.2.1

汪　荣

咸丰8.8.11

汪士铎（梅村）

咸丰9.8.25　9.8.27

汪少逸

咸丰1.8.24

汪仙谦

咸丰1.10.7

汪觉庵

道光19.3.26　19.4.3

汪醇卿

咸丰1.9.10　1.9.13

1.10.23　1.11.23

汪德庄

道光19.1.8　19.4.1

19.6.29

沈元文

道光23.7.8

沈宝成

咸丰8.8.21　8.10.6

9.2.27

沈春江

道光19.6.19　19.7.1

沈俊德（克坦）

咸丰8.7.28

沈葆桢（幼丹）

咸丰8.7.23　8.7.24

8.7.26　8.7.28

8.7.29　8.8.4

8.8.8　8.8.10

8.8.11　8.8.12

8.8.14　8.8.15

8.8.26　8.9.4

8.9.15　8.9.22

8.9.23　8.10.1

8.10.8　8.10.12

8.10.21　8.11.14

8.11.24　8.11.28

8.12.5　8.12.15

9.1.12　9.2.11

9.4.15　9.4.16

9.6.7　9.7.10

9.7.11　9.7.12

9.7.14　9.7.15

9.8.28

沈蔼亭

道光19.3.13

宋　志

咸丰1.9.24

宋　璟

咸丰1.7.2　1.7.4

宋元魁

咸丰9.3.13

宋凤翔（于庭）

道光19.5.11　19.5.12

19.5.14　19.5.16

19.5.17　19.5.18

宋殇公

咸丰1.11.24

宋神宗

咸丰2.1.7

宋真宗

咸丰1.11.11

宋雪帆

咸丰1.12.19

宋湘宾

咸丰1.8.11　1.8.17

1.11.11　1.12.20

宋潜虚

咸丰9.11.23

灵　芗

道光21.4.26

张　乐

咸丰9.10.29

张　汤

咸丰1.7.23

张　芾（筱浦、小浦）

道光23.3.13

咸丰8.7.26　8.8.3

8.8.14　8.8.26

8.9.25　8.10.8

8.10.20　9.1.16

9.2.18　9.2.28

9.3.4　9.3.30

9.5.12　9.5.23

9.6.21　9.7.28

9.8.7　9.12.9

9.12.21

张　吟

咸丰8.12.19　9.2.8

9.2.16

张　良

咸丰2.1.8

张　骏

咸丰2.5.27

张　琪

咸丰8.9.25

张　棠

咸丰9.2.28

张　骞

咸丰1.7.25

张　镕

咸丰8.9.23

张小云

咸丰2.5.25

张子衡

咸丰9.1.19　9.11.7

张从龙

咸丰8.7.15

张文瑞

道光20.11.16　20.11.21

22.12.21

张六琴

咸丰8.6.16　9.1.20

9.4.24　9.4.28

9.4.29　9.7.6

张方平

咸丰2.1.7

张书斋

道光21.7.10

张玉夫

道光21.2.7　21.2.20

21.3.7

张正魁

咸丰8.7.29

张占鳌

咸丰8.6.10　8.6.17

8.7.18

张兰皆（枬皆）

道光20.11.14　20.12.12

21.1.28　21.3.7

21.4.10　22.12.14

23.1.11　23.3.4

23.3.29　24.7.24

24.8.18

张芝山

道光24.1.13

张老哇

咸丰1. 闰8.22

张光明

咸丰9.2.21　9.2.24

张仲远（曜孙）

咸丰8.6.27　8.6.29

8.8.13　8.9.26

8.10.28　8.11.6

9.8.24　9.8.27

9.8.29　9.9.2

9.9.3

张兴仁

咸丰9.3.2

张运兰（凯章、樨园）

咸丰8.8.4　8.8.8

8.8.11　8.8.13

8.8.14　8.8.16

8.8.18　8.8.19

8.8.21　8.8.22

8.8.26　8.8.29

8.9.11　8.9.14

8.9.17　8.9.19

8.9.22　8.9.24

8.9.30　8.10.9

8.10.14　8.10.21

8.11.6　8.11.23

8.12.24　8.12.28

8.12.30　9.1.3

9.1.11　9.1.13

9.1.19　9.1.22

9.1.23　9.1.25

9.1.26　9.2.5

9.2.6　9.2.7

9.2.9　9.2.24

9.6.21

张芸阁（小野）

道光20.6.18　21.1.21

21.1.28　21.2.13

24.2.25

张连城

咸丰8.8.13

张伴山

咸丰8.8.30　8.10.15

8.10.26　8.11.9

8.12.26　9.1.20

9.2.21　9.4.4

9.9.20　9.11.6

9.11.7　9.12.8

9.12.10

张希华

咸丰9.2.11

张应超

咸丰8.9.25

张灿斗

咸丰2.5.2

张良青

咸丰8.8.15

张良娣

咸丰1.8.2

张雨农

道光20.11.9　21.7.22

22.11.27　23.1.21

23.2.26　23.3.4

23.3.15　23.3.19

24.7.4　24.7.5

张国樑（殿臣）

咸丰8.9.29　9.4.26

张凯素

咸丰9.6.8

张秉钧（小山）

咸丰8.7.18　9.7.17

张金璧

咸丰8.7.20

张府经

咸丰8.11.7

张定元

咸丰8.8.11

张定六

咸丰1. 闰8.22

张宜亭

道光23.9.21　23.9.23

张绍南

咸丰8.8.10

张星白（锡庚）

道光20.11.15

张复泰

咸丰8.7.28

张胜禄

咸丰8.10.21

张亮基（石卿）

咸丰9.2.27

张恒彩

咸丰8.8.25　9.3.6

张洪升

咸丰8.9.25

张桂卿

咸丰8.7.28

张桂龄

咸丰8.12.22

张皋文（皋闻、惠言）

咸丰9.5.13

张润农

道光21.1.28

张虚斋

咸丰1.8.6

张鸿远

咸丰8.8.21

张赋林

咸丰8.7.27

张湘纹

道光19.11.10　19.11.11

张裕钊（廉卿）

咸丰1.7.19　1.8.22

1.9.25　1.10.21

1.11.6　1.12.6

1.12.10　1.12.16

8.7.2　8.7.4

8.7.5　8.7.6

8.7.9　9.3.11

9.9.5　9.8.22

9.8.25　9.8.28

9.9.3　9.9.4

9.9.6　9.9.7

9.9.8　9.9.12

张筱云

道光21.2.15

21. 闰3.25

张腾蛟

咸丰8.8.10

张樗寮

咸丰9.1.16

张熙林

咸丰8.8.21

张镇湘

咸丰8.11.10

张镜澜

咸丰8.7.2　8.7.4

9.4.20

陆　游（放翁）

咸丰2.5.21　2.5.23

2.5.29　2.6.1

2.6.3　2.6.4

2.6.12

陆东渔

咸丰1.7.6　1. 闰8.19

1. 闰8.24　1.9.11

1.9.16　1.9.19

1.10.26　1.11.11

1.12.2　1.12.23

2.1.14　2.1.28

2.2.17

陆华封

道光23.10.4

陆希湜

咸丰2.5.27

陆应谷

咸丰2.3.29

陆宣公

咸丰1.12.20

陆清献

道光20.11.21

陆稼书

道光23.2.4

陆毅庵

咸丰1.11.18

阿灵阿

道光21.1.1

陈　平

咸丰2.1.8

陈　立

咸丰1.12.17

陈　汤

咸丰1.7.2

1.8.18

陈　胜

咸丰1.10.26

陈　斌

咸丰8.7.20

陈　潭

咸丰8.9.23

陈　鼐（作梅、竹梅）

咸丰8.11.9　9.8.5

9.8.6　9.11.19

9.11.22　9.11.24

陈乃滋

咸丰2.2.5

陈乃澍

咸丰9.2.28

陈大富（馀庵）

咸丰8.9.25

陈小铁

道光21.12.30

陈子嘉

咸丰1.10.13　1.10.16

陈云心（筠心）

道光21. 闰3.20　21.7.1

21.7.14

陈云生

咸丰9.5.17

陈艺叔

道光23.2.8　23.2.12

陈丰六

道光19.2.6　19.2.7

陈介璋

咸丰2.1.17

陈文泉

道光20.11.14

咸丰1.12.1

陈方坦（小浦、筱浦）

咸丰8.9.25　8.10.8

8.10.20　9.12.11

陈心壶

咸丰9.8.28

陈玉成

咸丰8.12.8　9.11.15

9.11.17

陈玉恒（义贵）

咸丰8.9.17

陈世隆

咸丰8.8.13　8.9.23

陈本七

道光24.8.27

陈石山

道光23.3.20

24.1.21

24.9.18

陈立汉（晋云）

咸丰8.8.13

陈发祥（发翔）

咸丰8.8.11

陈考元

咸丰8.9.11

陈尧农

道光20.11.5　20.11.6

20.11.14　20.11.17

20.11.20　20.11.29

20.12.22　21.1.15

陈光晫

咸丰1.12.8

陈仲鸾（仲銮）

咸丰9.11.24

陈庆覃

道光20.6.23　20.11.15

20.11.20　21.1.10

21.2.15　21.2.23

21.3.3　21.7.10

陈庆镛

咸丰1.9.21

陈安南

咸丰8.9.18

陈杏仁

咸丰1.10.23

陈时安

咸丰9.11.19

陈伯符

咸丰8.10.27

8.11.18

陈希夷

咸丰8.9.23

陈应门

道光19.7.12

陈启迈（竹伯）

道光21.1.28　21.2.1

24.4.19

咸丰1.8.2　1.11.21

2.2.25　2.2.28

陈青云

咸丰8.9.13

陈其年

咸丰2.1.13

陈国瑞（庆云）

咸丰8.7.15

陈鸣凤

咸丰8.7.18　9.5.9

陈岱云

道光19.7.5　19.11.19

19.12.21　20.6.9

20.6.10　20.6.13

20.6.16　20.6.18

20.6.20　20.6.21

20.6.22　20.6.23

20.9.12　20.11.9

20.11.10　20.11.17

20.11.26　20.11.28

20.12.1　20.12.8

20.12.13　20.12.16

20.12.20　21.1.10

21.1.11　21.1.14

21.1.15　21.1.17

21.1.18　21.1.27

21.2.1　21.2.3

21.2.17　21.2.22

21.2.28　21.2.30

21.3.9　21.3.16

21.3.25

21. 闰3.6

21. 闰3.11

21. 闰3.15

21. 闰3.23

21. 闰3.30

21.4.3　21.4.6

21.4.9　21.4.13

21.4.16　21.4.20

21.4.21　21.4.22

21.4.24　21.5.2

21.5.3　21.5.6

21.5.7　21.5.10

21.5.11　21.5.19

21.5.20　21.5.21

21.5.22　21.5.24

21.6.29　21.7.11

21.7.13　21.7.14

21.7.19　21.7.23

21.7.26　21.7.29

21.8.6　21.8.7

21.8.12　21.8.13

21.8.17　21.8.20

21.8.25　21.9.12

21.9.13　21.9.17

21.9.20　21.9.30

21.11.2　21.11.3

21.11.4　21.11.9

21.11.10　21.11.12

21.11.14　21.11.19

21.11.24　21.11.29

21.12.2　21.12.8

21.12.10　21.12.13

21.12.14　21.12.16

21.12.19　21.12.8

21.12.2　22.10.3

22.10.5　22.10.7

22.10.13　22.10.21

22.10.28　22.10.29

22.11.2　22.11.4

22.11.5　22.11.8

22.11.9　22.11.13

22.11.15　22.11.18

22.11.20　22.11.21

22.11.24　22.11.25

22.11.27　22.11.28

22.12.1　22.12.2

22.12.4　22.12.7

22.12.8　22.12.9

22.12.11　22.12.12

22.12.13　22.12.15

22.12.19　22.12.22

22.12.23　22.12.24

22.12.25　22.12.26

22.12.27　23.1.10

23.1.11　23.1.12

23.1.21　23.1.23

23.12.4　23.1.28

23.2.2　23.2.3

23.2.8　23.2.9

23.2.14　23.2.15

23.2.18　23.2.21

23.2.22　23.2.25

23.2.28　23.2.29

23.3.4　23.3.5

23.3.7　23.3.15

23.3.17　23.3.19

23.3.20　23.4.3

23.6.1　23.6.2

23.6.3　23.6.4

23.6.5　23.6.6

23.6.7　23.6.8

23.6.9　23.6.10

23.6.11　23.6.12

23.6.13　23.6.14

23.6.15　23.6.16

23.6.17　23.6.18

23.6.19　23.6.20

23.6.21　23.9.26

24.1.2　24.1.3

24.1.5　24.1.6

24.1.7　24.1.8

24.1.14　24.1.20

24.1.22　24.1.25

24.1.29　24.2.2

24.2.13　24.2.25

24.2.29　24.3.3

24.3.5　24.3.6

24.4.13　24.4.14

24.4.18　24.5.14

24.5.28　24.6.22

24.6.23　24.7.8

24.7.13　24.7.14

24.7.17　24.7.22

24.7.28　24.8.1

24.8.4　24.8.6

24.8.11　24.8.25

24.8.27　24.9.10

24.9.25　24.10.15

24.11.1　24.11.9

25.1.3　25.1.17

25.1.29　25.2.10

咸丰1.8.4　1.12.23

1.12.24　2.3.6

陈金鳌（伯陵）

咸丰9.10.24　9.11.16

9.11.17

陈宝善

咸丰8.6.13

陈建庵

咸丰8.8.15

陈项南

咸丰1.12.28

陈品南（斌全）

咸丰8.8.13　8.9.18

陈秋门

咸丰8.7.10　9.10.10

9.10.11

陈秋舫

道光23.3.9

咸丰9.11.26　9.12.2

9.12.16　9.12.22

陈俊臣

咸丰1.10.22

陈泰陛

咸丰1.10.12

陈起乐

道光21.4.25

陈起熊

咸丰8.9.25

陈振金

咸丰8.7.15

陈颂南

咸丰1.7.8　1. 闰8.26

2.1.26　2.5.24

陈高益

咸丰8.8.20

陈萦翁

道光24.7.11

陈盛世

咸丰8.8.15

陈崧生

咸丰2.5.24

陈赓堂

道光21. 闰3.20

陈筱帆

咸丰1.11.9

陈源豫（季牧）

道光24.4.5　24.8.2

24.8.26

咸丰1. 闰8.26

8.10.27　8.11.16　8.11.17

8.11.19　8.11.20

8.11.22　8.11.23

9.2.10　9.4.20

9.5.15

陈殿飏

咸丰8.9.25

邵亨豫

咸丰1.9.21

邵学志

咸丰8.8.11

邵懿辰（位西、蕙西）

道光20.11.16　20.11.21

20.12.14　21.1.28

22.10.29　22.11.6

22.11.22　22.11.30

22.12.2　22.12.5

22.12.6　22.12.7

22.12.10　22.12.12

22.12.13　22.12.16

22.12.21　22.12.23

22.12.25　22.12.26

23.1.5　23.1.12

23.1.13　23.1.16

23.1.21　23.1.22

23.1.23　23.1.30

23.2.2　23.2.4

23.2.5　23.2.6

23.2.7　23.2.8

23.2.10　23.2.12

23.2.17　23.2.23

23.2.25　23.2.30

23.3.3　23.3.22

23.3.25　23.3.27

23.3.28　23.4.3

23.4.6　23.4.7

23.6.6　23.6.9

23.6.18　24.1.15

24.1.29　24.7.25

24.8.13　24.11.12

25.1.5　25.1.28

25.2.22

咸丰1.7.4　1.7.21

1.8.6　1.8.1

1.8.23　1. 闰8.3

1. 闰8.10

1. 闰8.16

1. 闰8.20

1.9.111.9.23

1.10.18　1.10.25

1.10.29　1.12.6

1.12.23　2.1.4

2.1.7　2.1.21

2.2.13　2.3.11

2.6.1　2.6.3

8.12.21　8.12.22

9.2.18　9.3.30

9.4.12　9.6.11

9.6.13　9.6.14

9.6.26　9.7.28

9.11.12

邵学志

咸丰8.8.11

八　画

武汝清

咸丰1.10.20

苗　夔

咸丰1.10.10

苗先露（先路）

咸丰1.12.16　2.6.7

英　布

咸丰1.12.23

范维璜

咸丰8.8.2

林开发

咸丰1.7.11

林开芝

咸丰1.7.11

林开若

咸丰1.7.11

林用光

咸丰8.9.25

林芗溪

咸丰2.3.22　2.3.25

2.3.27

林则徐

咸丰1.7.18　2.3.8

林廷选

咸丰8.9.25

林向荣

咸丰8.8.15

林秀三

咸丰9.7.5

林昌彝

咸丰2.3.30

林岵瞻

咸丰1.11.10

林源恩

咸丰9.6.27

林镜帆

咸丰1.7.23

枚　乘

咸丰1.7.9

枚　皋

咸丰1.7.11

欧阳山

道光19.2.6

欧阳鋆

咸丰8.8.11

欧阳夫人

道光19.1.29　19.11.2

咸丰8.7.7　8.8.4

8.10.3　8.10.29

8.11.23　9.1.18

9.4.3　9.5.4

9.5.6　9.6.4

9.7.13　9.8.9

欧阳巨川

道光19.3.8　19.3.27

19.7.4

欧阳巨六

道光19.4.11

欧阳正墉

咸丰9.8.8

欧阳兆熊（晓岑、小岑、筱岑）

道光20.6.13　20.6.14

20.6.16　20.6.17

20.6.18　20.7.1

20.7.5　20.10.6

20.11.1　20.11.6

20.11.12　20.11.14

20.11.18　20.11.19

20.11.24　20.12.7

20.12.8　20.12.11

20.12.12　20.12.17

20.12.8　20.12.11

20.12.12　20.12.17

21.1.9　21.1.15

21.1.16　21.1.18

21.1.21　21.1.27

21.2.13　21.2.14

21.3.2　21.3.6

21.3.17　21.3.28

21.3.29　21. 闰3.6

21. 闰3.9

21. 闰3.15

21. 闰3.16

24.2.16　24.2.22

24.2.30　24.3.21

24.4.3　24.4.19

咸丰8.6.6　8.6.11

8.6.15　8.6.16

8.6.18　9.1.2

9.12.11

欧阳沧溟（凝祉）

道光19.1.16　19.3.4

欧阳牧云

道光19.1.5

咸丰2.3.27　2.5.8

8.9.28　8.10.1

9.1.1　9.1.2

9.4.23　9.5.15

9.7.14　9.7.25

9.12.9　9.12.10

9.12.11　9.12.12

9.12.14　9.12.18

9.12.20　9.12.22

欧阳楚一

道光19.2.9

叔孙通

咸丰2.1.17

卓相国

咸丰1. 闰8.27

明　绪

咸丰2.2.13

易开俊（明耀）

咸丰8.8.13　8.9.22

易凤岗

道光19.11.3　19.11.4

19.11.5

易芝生

咸丰8.9.17　9.2.24

9.2.29　9.3.24

9.5.21　9.8.20

9.11.15　9.11.24

9.11.25

易有成

咸丰8.9.1

易光济

咸丰1.11.29

易问斋

咸丰1.9.18　1.10.1

易良豹（晴谷）

咸丰8.8.21

易念园

道光23.1.30　23.3.17

23.4.4　24.5.2

24.9.25

易荣华

咸丰8.8.13

易南谷

道光21. 闰3.17

21. 闰3.18

21.4.26　21.7.2

易相宗

道光19.2.18　19.2.20

易畇荄（芸陔）

咸丰9.1.16　9.6.16

易莲舫

道光22.10.13　22.10.19

22.11.29　22.12.2

22.12.8　23.1.16

23.2.21

易超大

咸丰8.10.15

罗　屏

咸丰8.6.9

罗　澐

咸丰8.9.25

罗友村

咸丰8.7.4

罗少村

咸丰8.9.25

罗田以

咸丰8.7.9

罗芗皋

咸丰2.2.18

罗芸皋

咸丰2.5.18

罗苏溪

道光21.4.6　21.10.28

21.11.3　21.11.27

罗近秋

咸丰8.9.9　8.9.10

8.9.22

罗金魁

咸丰8.9.10

罗泽南（罗山、忠节）

咸丰1.8.19　咸丰8.6.6

8.9.25　8.10.15

8.10.21　8.10.24

罗荣光

咸丰1.9.20

罗晓屏

咸丰9.1.1　9.1.2

罗逢元

咸丰8.6.6　8.8.11

罗惇衍（椒生）

道光23.3.13　23.4.3

23.6.19　24.1.19

24.11.29

咸丰1.11.26　2.1.25

2.2.7

罗鸿标

咸丰8.8.10

罗寅伯

咸丰9.1.1

罗淡村

咸丰8.6.25　8.6.27

8.6.29　8.7.28

8.8.30　8.10.28

9.9.21　9.10.21

9.12.25

罗瑞森

道光19.3.15

罗碧泉

咸丰8.6.11

季芝昌（仙九、云书）

道光19.4.29　19.7.19

19.12.21　21.11.27

21.12.9　22.10.13

23.1.24　23.2.20

23.3.6　23.3.13

23.3.25　23.6.8

24.1.25　24.7.4

24.7.12　25.1.16

25.1.17

咸丰9.1.29　9.6.22

9.8.6

和　春（雨亭）

咸丰8.8.9　8.10.20

8.12.11

和　顺

咸丰8.9.25　8.12.8

季君梅（念诒）

咸丰1.7.10　1.9.13

1.10.20　1.10.22

1.11.21　1.12.19

9.1.29

季麻二

咸丰1. 闰8.22

季麻六

咸丰1. 闰8.22

禹汲三（志涟）

咸丰8.8.21

金　权

咸丰9.11.23

金国均（可亭）

道光20.11.10　21.3.7

21.5.12　23.1.29

23.3.15

咸丰9.9.26　9.9.27

9.9.28　9.9.29

9.9.30　9.10.1

9.10.2　9.10.11

金国琛（逸亭）

咸丰9.11.4

金竺虔（树崇）

道光21.1.21　21.2.7

21.2.12　21.2.13

21.2.14　21.2.17

21.2.20　21.2.21

21.2.23　21.2.24

21.2.27　21.2.29

21.3.4　21.3.17

21.3.27　21.3.28

21. 闰3.4

21. 闰3.9

21. 闰3.15

21. 闰3.24

21.7.14　21.7.29

21.8.13　21.12.8

21.12.18　22.10.2

22.10.9　22.10.21

22.10.25　22.10.27

22.11.4　22.11.9

22.11.12　22.11.17

22.11.28　22.12.9

22.12.15　22.12.19

23.1.3　23.1.21

23.1.22　23.2.16

23.2.26　23.2.28

23.3.5　23.3.18

23.3.19　23.3.20

23.3.21　25.1.23

咸丰8.6.14　9.2.27

金耀南

道光19.11.20

周　公

咸丰1.9.15

周　勃

咸丰2.1.9

周　顼

道光20.11.13

周士炳

咸丰1.10.24

周开铭

咸丰1.12.17

周天受（天寿、百禄）

咸丰8.8.10　8.9.25

8.10.20

周天培

咸丰8.8.10　8.9.29

8.11.3　8.11.16

周介夫

道光21.4.11　25.1.29

周凤山（梧冈）

咸丰8.9.17　9.3.7

周文泉

道光22.12.6

周少濂

道光19.8.25

周玉堂

咸丰8.10.24　9.2.25

周玉麒

咸丰2.1.29

周占雄

咸丰8.9.25　8.10.20

周乐清

道光22.10.3

周立庵

咸丰9.8.12

周吉祥

咸丰8.7.28

周芝翁

咸丰2.2.16

周朴源

咸丰8.8.16

周光顺

咸丰8.9.25

周华甫

道光21.2.5　21.7.14

21.12.12　21.10.1

22.12.25　24.7.14

周寿昌（荇农）

道光24.5.26　24.5.28

24.6.19　24.6.20

24.8.3　24.8.25

24.8.26　24.9.11

24.9.22　24.10.5

咸丰8.6.14　8.6.15

8.6.18　8.6.26

周佐才

道光19.3.19

周念慈

咸丰8.12.21

周备堂

道光21.1.7

周宝生

咸丰9.10.23

周定和（霭臣）

咸丰8.8.13

周弢甫（腾虎）

咸丰9.5.3

周星槎

道光20.11.18

周祖培

咸丰2.2.5

周润之

咸丰8.6.9

周敬修

咸丰1.9.20　1.9.23

1.9.30　1.10.2

1.12.27

周韩城（韩臣）

道光20.6.12　21. 闰3.21

21.4.5　21.4.10

22.12.12

22.12.24

咸丰1.7.11　1.9.12

1.9.17　2.1.26

周惠堂

咸丰8.10.24

周楚台

咸丰2.2.7

周辑瑞（子佩）

咸丰8.9.6　9.4.25

9.11.24

周溯贤（葭浦）

咸丰9.2.23

周缦云

咸丰1.10.17　2.2.14

周默庵

道光24.4.20　24.6.24

25.1.26

周黼庭

道光21.4.13　22.11.18

郑元璧（锡侯）

咸丰8.8.10

郑五伦

咸丰1.9.27

郑六璧

咸丰1.7.30

郑敦谨（小山、小珊、筱珊）

道光21.1.6　21.1.11

21.1.16　21.1.17

21.1.20　21.1.22

21.1.23　21.1.29

21.2.1　21.2.12

21.2.14　21.2.29

21.2.30　21.3.4

21.3.5　21.3.7

21.3.8　21.3.10

21.3.11　21.3.15

21.3.16　21.3.20

21.3.28　21. 闰3.3

21. 闰3.9

21. 闰3.17

21. 闰3.18

21. 闰3.23

21.4.2　21.4.4

21.4.10　21.4.14

21.4.19　21.4.21

21.4.22　21.4.26

21.5.1　21.5.10

21.5.23　21.5.24

21.5.25　21.5.26

21.5.27　21.6.24

21.7.9　21.7.10

21.7.11　21.7.13

21.7.15　21.7.24

21.7.25　21.8.2

21.8.6　21.8.12

21.8.15　21.8.29

21.8.20　21.10.27

21.11.2　21.11.11

21.11.12　21.11.13

21.11.14　21.11.16

21.11.17　21.11.18

21.11.25　21.11.29

21.12.2　21.12.8

21.12.11　21.12.14

22.10.9　22.10.13

22.10.22　22.11.12

22.11.28　23.1.11

23.3.17　23.3.27

24.1.7　24.2.12

24.7.23　24.8.10

25.2.11

咸丰1.11.10

庞作人

道光23.3.2

庞际云（省山、省三）

咸丰1. 闰8.9　2.2.17

2.6.5

单发韧

咸丰9.8.7

单恩德

咸丰8.8.25

冼星巢

道光21.2.20　21.2.24

21.3.16

宝佩珩

咸丰1. 闰8.19　2.1.21

官　文（秀峰）

咸丰8.6.18　8.6.25

8.6.26　8.6.27

8.6.29　8.7.4

8.7.15　8.7.26

8.8.6　8.8.12

8.9.5　8.9.20

8.9.30　8.10.8

8.10.15　8.10.18

8.10.29　8.12.8

8.12.9　9.1.24

9.2.13　9.2.26

9.3.17　9.5.12

9.6.23　9.8.21

9.8.24　9.8.27

9.9.1　9.9.2

9.9.3　9.9.13

9.10.12　9.10.14

9.11.7　9.11.15

9.11.16　9.11.28

9.12.10　9.12.16

9.12.19　9.12.30

屈　蟠

咸丰8.8.24　9.1.1

9.3.7　9.12.29

屈见田

咸丰9.12.30

屈怀珠

咸丰8.7.27

练　青

咸丰8.8.16

孟　子

咸丰2.2.1

孟寿亭

咸丰1.12.1

孟际元

咸丰8.8.10

孟宜卿

咸丰1.11.9

九　画

春介轩

咸丰1.9.11

赵　光（蓉舫）

道光20.11.26

赵子舟

道光23.10.17　24.2.12

赵子麟

咸丰8.9.17

赵友才（作舟）

咸丰8.7.28

赵仁和

咸丰8.8.12

赵克彰（国香）

道光25.10.29

25.11.21

咸丰8.7.28　8.10.28

赵连玉

咸丰8.8.13

赵国泰

咸丰8.8.20

赵振青

道光21.1.27

赵焕联（玉班）

道光24.2.21

郝灵鉴

咸丰1.7.2

胡　梓

咸丰9.1.27

胡云阁

道光21.5.25　21.6.1

21.6.16　21.8.3

胡云衢

咸丰8.7.18　8.8.10

胡中和

咸丰8.8.20　8.9.25

胡长芝（芸圃）

咸丰8.8.7　8.10.26

胡心庠（蔚之）

咸丰8.7.18　8.9.13

8.9.17

胡玉元（其祥）

咸丰8.8.21　8.10.15

9.3.2

胡玉堂

咸丰9.8.7

胡占文

咸丰8.9.25

胡立孚

咸丰8.7.28

胡光伯

咸丰1.11.5　1.12.10

1.12.12　2.1.11

2.1.27

胡廷槐

道光19.9.14

胡兴仁（恕堂）

咸丰1.8.2　8.6.13

8.7.15　8.8.14

8.9.10

胡孚初

咸丰9.8.7

胡应春

道光21.1.1

胡林翼（润芝、润之、咏芝）

道光21.7.14　21.7.23

21.7.29

咸丰8.6.13　8.6.17

8.6.18　8.6.23

8.6.24　8.6.25

8.6.27　8.7.2

8.7.4　8.7.5

8.7.13　8.7.14

8.7.15　8.7.17

8.7.18　8.7.23

8.7.26　8.7.29

8.8.6　8.9.20

8.9.29　8.10.8

8.10.29　8.11.10

8.11.11　8.12.9

8.12.18　8.12.19

8.12.21　8.12.22

8.12.28　9.1.1

9.1.5　9.1.9

9.1.12　9.1.23

9.1.27　9.1.28

9.2.1　9.2.6

9.2.7　9.2.10

9.2.13　9.2.15

9.2.16　9.2.17

9.2.22　9.2.26

9.2.28　9.3.2

9.3.8　9.3.15

9.3.25　9.3.29

9.4.7　9.4.11

9.4.14　9.4.15

9.4.27　9.5.2

9.5.6　9.5.14

9.5.25　9.5.26

9.5.28　9.6.2

9.6.6　9.6.14

9.6.22　9.6.23

9.7.6　9.7.15

9.7.21　9.7.27

9.8.1　9.8.4

9.8.5　9.8.7

9.8.8　9.8.9

9.8.10　9.8.11

9.8.12　9.8.13

9.8.14　9.8.15

9.8.16　9.8.17

9.8.18　9.8.21

9.8.25　9.8.28

9.9.4　9.9.9

9.9.10　9.9.13

9.9.14　9.9.15

9.9.21　9.9.23

9.9.26　9.9.27

9.9.28　9.9.29

9.9.30　9.10.2

9.10.4　9.10.5

9.10.6　9.10.8

9.10.12　9.10.13

9.10.14　9.10.16

9.10.19　9.10.20

9.10.21　9.10.22

9.10.23　9.10.26

9.11.2　9.11.5

9.11.6　9.11.7

9.11.11　9.11.13

9.11.14　9.11.15

9.11.16　9.11.18

9.11.19　9.11.20

9.11.21　9.11.26

9.11.29　9.11.30

9.12.2　9.12.5

9.12.8　9.12.9

9.12.13　9.12.14

9.12.15　9.12.17

9.12.18　9.12.19

9.12.20　9.12.21

9.12.24　9.12.27

9.12.28

胡松江

咸丰8.10.26　9.2.21

9.2.24

胡定魁

咸丰8.6.10

胡砚山

道光21.8.23　21.12.14

21.12.16

胡亮庵

咸丰8.8.13

胡莲舫

道光20.12.3　21.3.25

咸丰8.6.26　8.7.4

8.7.6　9.7.17

9.7.20

胡振煜

咸丰9.12.6

胡晖堂（芗斋）

咸丰8.7.21　8.10.6

9.2.29

胡兼善

咸丰8.8.24

胡盖南

咸丰8.8.3　8.8.4

9.3.3

胡滕芳

咸丰8.8.20

胡嘉垣

咸丰8.7.18

荣　升

咸丰8.9.25

项　羽

咸丰1.10.27　1.10.28

柯　钺

咸丰2.2.4

哥舒翰

咸丰1.7.24　1.7.28

咸　恒

咸丰9.8.8

哈必发

咸丰8.8.25　9.3.7

钟子宾

咸丰2.1.10　2.3.15

钟开诚

咸丰8.10.15

钟云亭

道光23.3.5

钟世祺

咸丰8.7.24

钟伯严

道光19.3.22

钟音鸿（子宾）

道光20.11.13　20.11.24

20.11.25　20.12.5

20.12.9　21.8.3

22.12.17　24.6.8

钟辅朝

咸丰8.8.24　8.10.26

段果山

道光20.12.20　24.7.25

24.8.5　24.9.19

24.10.18

俞岱青

道光20.10.6　20.12.7

21.1.10　21.1.29

21.2.23　21.4.13

21.4.16

俞奎垣

咸丰9.8.27　9.8.29

饶廷选

咸丰8.8.10　9.1.11

9.2.13

饶枚臣

咸丰8.10.14　8.12.8

9.5.20　9.5.21

9.5.22　9.5.23

9.5.25

饶拱辰

咸丰1.7.15　1.7.17

1.7.18

胜　保（克斋）

咸丰1.9.17　1.9.19

2.2.26　9.2.1

9.4.26　9.5.15

9.8.4　9.8.5

奕　山

道光21.1.10　21.1.25

奕　经

道光23.4.5

恒　春

咸丰2.1.29

恒仪亭

咸丰1.9.30

恽濬生（浚生）

道光21.8.15　22.10.2

22.12.20　23.1.22

24.6.21

咸丰2.2.3　2.2.6

阁罗凤

咸丰1.7.21　1.7.25

姜国甫

道光22.12.12

姜海珊

道光23.10.23

首班臣

咸丰1.12.29

洪乐吾

道光21. 闰3.24

21.4.13

洪秋浦

咸丰8.6.6　8.7.27

9.1.1　9.1.2

洪修政

咸丰8.9.25

郡　环

咸丰1.12.5

费佩青

道光21.4.17

费鹤江

道光19.4.24　19.6.18

19.7.1　19.10.5

姚　莹（石甫）

道光23.1.5

姚　崇

咸丰1.7.1

姚　鼐（姬传）

咸丰9.11.23

姚子箴

道光23.3.6　23.3.28

姚安忠

咸丰9.2.16

姚美仑

咸丰8.8.20　8.9.25

姚涤夫

咸丰8.6.6

姚湘波

咸丰1.9.2　1.11.28

贺长龄（耦耕、耦庚）

道光21.4.23　21.8.15

21.8.16　21.8.21

21.8.24　22.11.30

25.1.26　25.1.27

25.2.1

贺丹麓

咸丰8.10.21　8.10.22

8.11.24

贺少庚

咸丰8.6.14　8.6.15

贺石农

道光24.7.5　24.7.18

贺礼庚（礼畊、礼耕）

咸丰1.9.12　1.9.25

1.10.7　2.1.17

2.2.21

贺台春

道光19.4.25　19.6.29

19.7.19　19.10.5

21.3.18

贺宗源

咸丰8.8.3

贺宗澜

咸丰8.8.3

贺修龄

咸丰1.10.12

贺美恒

道光23.10.7

贺桂龄（桂林）

咸丰8.6.13

贺祥麟

咸丰2.1.28　2.2.2

贺湘洲

咸丰9.2.22

贺献臣

道光19.11.6

贺麓樵

道光22.11.6

骆　泰

道光19.6.8

骆秉章（籲门）

道光24.7.26

咸丰8.6.12　8.6.13

8.6.14　8.6.15

8.6.16　8.6.18

8.6.23　8.6.26

8.7.20　8.7.22

8.7.26　8.8.6

8.8.21　8.8.22

8.9.20　8.10.3

8.11.10　8.11.11

8.12.26　9.1.13

9.1.23　9.2.25

9.3.22　9.6.25

十　画

秦华祝

咸丰8.8.20　8.9.25

秦味经

咸丰8.11.9

秦国禄

咸丰8.10.26

秦得荣

咸丰8.8.11

秦豫基

咸丰8.7.18

袁　谨

咸丰1.10.10

袁万瑛（铁庵）

咸丰9.8.27　9.8.29

袁子潭

咸丰8.9.25

袁日升

咸丰9.1.28

袁甲三（午桥）

咸丰1. 闰8.16

1. 闰8.23

1.10.21　1.12.28

2.1.3　2.1.29

2.3.11　2.3.14

2.3.29　2.5.6

9.2.1　9.10.12

9.11.5　9.11.13

9.11.14　9.11.15

袁青绶（西台）

咸丰1. 闰8.1

1. 闰8.10

1.10.26　1.11.20

1.11.22　1.11.23

1.11.24　8.7.24

袁国祥

咸丰8.9.25

袁秉桢（萸生、榆生）

咸丰9.10.9

袁荫庭

咸丰9.1.13

袁积懋

咸丰8.8.16

袁漱六

道光25.12.15　25.12.21

咸丰1.7.10　1.8.8

1.8.27　1.8.27

1.9.3　1.9.7

1.9.8　1.9.10

1.9.12　1.9.13

1.9.14　1.9.17

1.9.22　1.9.23

1.9.26　1.9.29

1.10.6　1.10.11

1.10.26　1.10.29

1.11.1　1.11.3

1.11.4　1.11.12

1.11.18　1.12.2

1.12.4　1.12.6

1.12.9　1.12.10

1.12.11　1.12.18

1.12.23　1.12.28

2.1.2　2.1.6

2.1.13　2.1.15

2.2.9　2.2.17

2.3.6　2.3.14

2.3.16　2.5.4

2.5.8　2.5.14

2.6.8　8.8.21

8.10.21　9.1.14

9.1.24　9.1.26

9.1.29　9.4.12

9.4.13　9.6.11

9.8.5　9.8.6

9.8.29　9.9.15

9.10.9　9.11.18

袁履谦

咸丰1.8.7

袁薇生

咸丰9.10.9

都兴阿（直夫）

咸丰8.7.10　9.2.13

9.9.4

载　诠

道光23.3.10

耆　英（介春）

咸丰8.7.17　8.7.21

8.7.26　8.7.27

8.8.5　8.8.6

8.8.12　8.9.15

8.10.2　8.11.2

8.11.12　8.11.25

8.12.28　9.1.9

9.2.26　9.3.5

9.3.19　9.4.12

9.6.14　9.7.10

9.7.15　9.7.25

耆　龄（九峰）

咸丰8.7.24　8.8.14

8.8.15　8.8.16

8.8.26　9.9.22

9.9.21

耿寿亭

道光23.6.19

莫友芝（子偲、郘亭）

咸丰9.1.15　9.11.23

莫有升

咸丰8.9.4

莫廷蕃

咸丰8.7.29

莫犹人（与俦）

咸丰9.11.20　9.11.21

9.11.22

莫祥芝（祥之）

咸丰8.7.18　8.7.24

8.8.10　8.8.25

8.9.27　9.1.15

桂超万（丹盟）

道光23.3.20　23.3.27

23.3.29　23.3.30

23.4.7

贾　山

咸丰1.7.8　1.7.24

贾　谊

咸丰1.8.5　2.1.22

2.1.23　2.1.24

贾开泰

咸丰8.8.16

顾子山

咸丰8.6.27　8.6.29

顾飞熊

咸丰8.8.10　8.8.16

夏云津

咸丰1.8.18　1. 闰8.9

1.9.12　1.10.7

1.11.21　1.12.20

2.5.28

夏古彝

咸丰9.9.20　9.9.21

9.10.11

夏廷椒（憩亭）

咸丰8.6.14　8.11.24

夏阶平

咸丰1.10.17　1.10.23

1.11.18　1.12.12

夏鸣之

咸丰8.6.26

夏宝庆

咸丰8.9.25

晁　错

咸丰1.8.5　1.8.6

2.1.30

晏巢芸

道光21.3.2

晏端书（彤甫、同甫、成甫）

道光20.11.15　20.11.28

20.12.21　21.8.20

22.10.22　24.3.15

恩秋舫

咸丰9.8.27　9.9.2

9.9.3

钱子密

咸丰1.7.19　1.11.1

钱五哇

咸丰1. 闰8.22

钱仑仙（伦仙、楞仙）

道光20.6.8　20.6.12

20.10.6　20.11.24

20.11.27　20.11.28

20.11.29　20.11.30

20.12.2　20.12.3

20.12.4　20.12.6

20.12.7　20.12.9

20.12.10　20.12.13

20.12.14　20.12.15

20.12.18　20.12.22

21.1.5　21.1.6

21.1.16　21.1.22

21.3.2　21.3.22

21. 闰3.3

21. 闰3.28

21. 闰3.29

21.4.7　21.4.11

21.4.17　21.4.18

21.4.25　21.5.16

21.7.23　21.7.29

21.8.11　21.8.19

21.8.25　21.8.28

21.10.29　21.11.12

21.11.20　21.11.26

21.12.10　24.2.17

24.3.12　24.6.26

24.6.8　24.11.18

钱四哇

咸丰1. 闰8.22

钱应清

咸丰1.12.1

钱宝青（宝清、萍矼）

咸丰9.10.4　9.10.5

9.10.6　9.11.7

9.11.28

钱颖兰

道光24.10.8

倭　仁（艮峰）

道光21.7.14　22.10.1

22.10.25　22.10.27

22.11.24　22.11.26

22.11.27　22.11.28

22.12.1　22.12.12

22.12.20　23.2.4

24.8.29　24.9.7

24.11.1

咸丰1.12.29

徐玉丰

咸丰1.7.17

徐石泉

道光24.7.16　24.7.18

24.7.28　24.8.8

24.8.13　24.9.1

24.9.4　24.9.22

25.1.7　25.1.13

25.1.15　25.1.20

25.1.28　25.2.16

25.2.19

徐芸渠

道光21.1.17　21.1.28

21.2.1　21.3.16

21. 闰3.20

21.7.27　21.8.24

21.8.27　24.4.19

咸丰2.1.23

徐来峰

咸丰1. 闰8.12　1.11.9

1.11.17

徐宗勉

咸丰1.10.14　1.10.28

1.12.22

徐柳臣

咸丰8.7.22　9.5.16

9.7.13　9.7.15

徐树铭（寿蘅、寿洪）

咸丰8.12.6

徐资乾

咸丰1.10.10

徐晓邨

道光19.4.24

徐健堂

咸丰1.7.26　1.9.13

徐嵩生

咸丰1.12.3

徐慎独

咸丰1.9.24

徐稼生

咸丰1.12.7

徐肇显

咸丰8.7.28

徐驥人

咸丰1.10.26

殷寿彭

道光23.3.13

殷维连

咸丰8.8.11

翁同书（药房）

咸丰9.11.24

翁学本

咸丰8.7.18

高　衔

咸丰8.7.24

高　偓

咸丰2.3.14

高云接（景逸）

道光23.1.16　23.1.26

高连胜

咸丰8.7.18

高彦骥

咸丰8.10.24

高祥麟

咸丰8.7.21

高梦麟（石卿）

咸丰8.7.27

高惠生（蕙生）

咸丰9.6.13　9.6.18

郭　翊

道光25.2.8

郭子仪

咸丰1.8.5　1.8.9

1.8.12　1.8.14

郭用仪

咸丰9.10.1　9.10.2

郭观亭

道光24.4.26

咸丰8.8.12　9.8.24

9.8.28　9.8.29

9.9.15

郭直诚

咸丰8.6.21

郭崑焘（意城、意臣）

咸丰8.6.9　8.6.10

8.6.13　8.7.10

8.7.18　8.7.26

8.7.27　8.7.29

8.8.5　8.8.7

8.8.8　8.8.20

8.8.21　8.8.24

8.9.3　8.9.10

8.9.11　8.9.16

8.9.21　8.9.26

8.9.27　8.9.29

8.10.3　8.10.6

8.10.9　8.10.13

8.10.16　8.10.17

8.10.19　8.10.20

8.10.26　8.10.29

8.11.1　8.11.4

8.11.5　8.11.13

8.11.21　8.11.24

8.11.26　8.11.28

9.1.7　9.1.20

9.1.23　9.2.4

9.2.24　9.2.25

9.3.6　9.3.7

9.3.12　9.3.22

9.3.30　9.4.2

9.4.23　9.5.2

9.5.15　9.5.19

9.5.20　9.6.18

9.6.30　9.8.26

9.11.27　9.12.11

郭笙陔

咸丰8.6.16　8.7.18

8.7.24　8.8.24

8.10.16　9.2.6

郭鸿举

咸丰8.6.9

郭舜民

咸丰9.10.26　9.10.27

郭嵩焘（筠仙、云仙、伯琛）

道光19.7.17　19.11.28

20.6.18　20.6.19

20.6.20　20.11.7

20.11.8　20.11.10

20.11.23　20.11.25

21.2.12　21.2.24

21.3.19　21.4.18

22.10.21　22.10.24

22.10.25　22.11.4

24.2.17　24.2.20

24.2.24　24.2.26

24.2.29　24.3.2

24.3.4　24.3.5

24.3.6　24.3.7

24.3.16　24.3.17

24.3.23　24.3.25

24.3.27　24.3.28

24.4.4　24.4.7

24.4.8　24.4.9

24.4.18　24.4.20

24.4.22　24.4.23

24.4.24　24.4.27

24.5.2　24.5.4

24.5.5　24.5.10

24.5.13　24.5.27

24.6.3　24.6.9

24.6.12　24.6.17

24.6.19　24.6.21

24.6.22　24.6.26

24.6.27　24.6.28

24.7.1　24.7.7

24.7.9　24.7.10

24.7.17　24.7.19

24.7.22　24.8.1

24.9.8　24.9.10

24.9.12　24.10.11

24.10.15　24.10.23

25.1.1　25.1.2

25.1.5　25.1.10

25.1.12　25.1.13

25.1.22　25.1.25

25.1.27

咸丰8.7.6　8.10.1

8.10.21　9.1.11

9.1.19　9.1.25

9.2.14　9.3.1

9.4.20　9.4.25

9.4.26　9.4.27

9.7.26　9.7.27

9.9.15　9.9.18

9.11.23　9.11.24

郭霈霖（雨三）

道光20.6.9　20.11.1

20.12.16　21.2.12

21.3.3　21.7.28

21.8.26　21.8.27

21.10.27　21.12.8

21.12.9　22.10.23

22.12.16　22.12.23

22.12.26　23.1.13

23.1.24　23.2.21

23.3.6　23.6.3

24.2.18　24.2.29

24.3.2　24.3.4

24.3.5　24.3.6

24.7.17　25.2.2

咸丰1. 闰8.17

1.12.26　8.9.20

8.9.21　8.10.6

8.10.21　8.10.22

8.11.2　8.11.25

9.1.26　9.2.27

9.5.21　9.10.9

郭齑庵

咸丰8.6.11

唐　鉴（镜海、竟海）

道光20.11.5　20.11.15

20.11.16　20.11.23

21.1.25　21.2.4

21.7.14　21.8.10

21.11.23　21.12.2

22.11.24　22.12.12

22.12.21　23.2.4

23.2.5　23.2.29

23.4.4　24.4.23

24.8.1　24.8.4

24.8.16　24.8.29

24.11.17　25.1.7

25.2.4　25.2.7

咸丰1.7.5　1.7.10

1.8.8　1.8.20

1.8.25　1.8.26

1.8.27　8.6.6

8.10.22　9.3.5

唐义训（桂生、义顺）

咸丰8.7.17　8.7.26

8.7.27　8.7.29

8.8.5　8.8.7

8.8.8　8.8.15

8.8.20　8.8.21

8.8.24　8.9.4

9.11.8　9.11.9

9.11.11　9.11.12

唐云宗

咸丰8.8.13

唐仁俊（福胜）

咸丰8.8.21

唐凤辉

咸丰8.8.20

唐代宗

咸丰1.8.10

唐训方（义渠）

咸丰8.7.6　8.7.9

8.7.26　9.1.29

9.11.18　9.11.19

9.12.15　9.12.18

9.12.28　9.12.29

唐武宗

咸丰1.9.15

唐明宗

咸丰1.10.10

唐诗甫

道光21.10.28　22.11.27

23.2.26　23.3.18

咸丰8.6.23

唐诩庭

道光20.3.29　20.4.1

20.4.3

唐肃宗

咸丰1.7.30

唐荫云

咸丰8.10.28

唐树森

咸丰8.6.15

唐星照

咸丰8.8.20

唐顺利

咸丰8.8.25　8.10.27

9.3.7

唐宣宗

咸丰1.9.15　1.9.16

唐通文

咸丰8.9.25

唐景皋（鹤九）

咸丰8.7.10　9.1.29

唐赓虞

道光19.3.20

唐福玉

道光20.6.21　20.6.22

20.6.29

唐瑶阶

道光21.7.10　21.8.22

阎　炜

咸丰8.7.18

阎　泰

咸丰9.5.9

凌仲子

咸丰1.11.29

凌荫庭（荫亭）

咸丰8.7.18　9.1.13

凌荻舟（荻洲、笛舟）

道光20.11.7　20.11.9

20.12.12　21.2.24

21.3.22

21. 闰3.23

21.4.25　21.7.8

诸葛丰

咸丰1.7.4

陶日升

咸丰9.1.28

陶凫翁

咸丰1.11.28

陶仲瑜

咸丰9.4.8　9.4.10

9.4.11　9.7.17

十一画

黄　倬（恕皆）

道光20.11.16　25.2.16

咸丰1.7.3　1. 闰8.20

1.9.9　1.9.21

1.9.28　1.10.21

1.11.1　1.12.19

1.12.28　2.1.26

2.1.29　2.1.30

2.2.17　2.3.20

2.5.10　8.6.14

8.6.15　8.6.20

9.11.24

黄　冕（南坡、兰坡）

道光22.11.20　23.1.30

咸丰8.6.13　8.6.15

8.6.16　8.6.19

8.10.22　8.11.24

9.12.11

黄　福

道光19.6.8　19.6.9

黄大德

咸丰9.3.18

黄万友

咸丰8.8.13　8.11.10

黄万清

咸丰9.2.27

黄山谷

咸丰1.11.25　2.6.5

黄子山

咸丰9.10.11

黄子寿（彭年）

道光21.11.26　22.12.2

23.2.2　23.4.2

黄子春

咸丰8.6.14

黄子钧

咸丰8.11.24

黄正大

咸丰9.2.24

黄正斋

道光20.6.14　20.6.15

20.11.11　20.11.17

21.1.4　21.7.26

21.8.7　21.8.12

21.8.24　21.8.27

24.4.25　24.11.4

黄世铭

道光21.3.10

黄左焯

道光21.1.24

黄东山

咸丰8.9.22　8.10.20

黄东南

咸丰8.10.26　9.2.24

9.2.25

黄训埏

咸丰8.7.18

黄礼铃

咸丰8.8.16

黄至波

咸丰8.8.10

黄廷赞

咸丰8.9.13

黄兆炳

咸丰8.6.16　8.7.18

8.8.10

黄庆魁

咸丰8.8.11

黄吟台

咸丰2.3.7　8.10.18

黄茀卿（绂卿）

道光21.1.10　21.1.25

21. 闰3.6　21.4.3

21.7.10　22.11.27

22.11.29　22.12.9

23.1.16

咸丰1.7.7　1.7.22

2.1.8　2.5.27

黄鸣之

咸丰8.6.26

黄鸣珂

咸丰8.9.8　8.9.9

8.9.10

黄国尧

咸丰8.12.22

黄秉忠（秉珍）

咸丰8.9.9　8.9.10

黄金魁

咸丰8.8.5　8.8.6

黄学二

道光19.3.11

黄宗发

咸丰8.8.5

黄泽远（仲仁）

咸丰8.7.28

黄实南

道光25.2.4

黄荣贵

咸丰8.8.18

黄荫山（印山）

咸丰8.8.18　8.9.12

8.9.20　8.10.11

8.10.12　8.10.17

8.10.20　8.10.26

8.11.7　8.12.4

9.7.9

黄矩吾

道光25.1.29

黄矩卿

道光20.11.21　20.12.14

21.2.1　21.2.12

23.2.15　23.2.24

24.2.5　24.2.23

25.2.8

黄冠北

咸丰8.9.22　8.10.26

8.12.4　8.12.5

8.12.10　9.1.6

9.1.20　9.3.18

9.4.29　9.7.6

黄振成

咸丰8.8.7

黄恩坤

咸丰8.9.10

黄恩浩

咸丰8.8.8

黄恩祥

咸丰8.9.13

黄晓亭（胜日）

咸丰8.7.28

黄晓潭

道光22.11.8

黄得福

道光21.1.1

黄逢祥

咸丰8.8.11

黄家驹

咸丰8.9.10　9.1.8

黄陶茗

道光21. 闰3.15

黄菊亮

咸丰8.8.25　9.3.3

黄辅清

咸丰8.9.13

黄虚舟

咸丰9.10.11

黄膏如

咸丰8.6.10

黄琴坞

道光21.7.10　21.11.27

23.4.2

黄敬堂

道光21.1.28

黄朝升

咸丰8.9.25

黄蓉浦

道光19.3.4　19.3.8

19.4.10　19.4.11

黄新林

道光19.6.5

黄憩亭

咸丰8.6.14

黄鹤汀（荷汀）

道光23.4.1　23.6.1

24.4.25　24.6.28

黄赞汤（莘农、莘翁）

咸丰8.9.20　8.9.21

9.1.16　9.1.24

9.3.21　9.12.3

黄翼升（昌岐、昌期）

咸丰9.11.25

黄麓谿（麓西）

道光25.1.13　25.1.23

咸丰1. 闰8.23

1. 闰8.7

1. 闰8.25

1. 闰8.28

1.9.4　1.9.5

1.9.8　1.9.10

黄麟佑（莲溪）

道光20.11.27

咸丰8.9.13

黄麟祥

咸丰8.9.13

萧　何

咸丰2.1.5

萧文太

咸丰8.6.15　8.6.16

8.8.20

萧可卿

咸丰8.6.9

萧占国

咸丰8.9.25

萧汉溪

道光21.3.7　22.12.15

咸丰1. 闰8.27　1.9.9

1.9.17

萧芝屏

咸丰8.7.27

萧仲香

咸丰1.9.6

萧庆衍（为则、维则）

咸丰8.7.28

萧庆高

咸丰8.8.20　8.9.20

萧孚泗（浮泗、信臣）

咸丰8.10.21

萧良城

道光23.3.13

萧启江（浚川）

咸丰8.6.15　8.6.16

8.6.17　8.7.18

8.8.8　8.8.20

8.8.28　8.9.7

8.9.13　8.9.17

8.9.18　8.9.22

8.9.24　8.9.27

8.10.9　8.10.12

8.11.4　8.11.24

8.11.30　8.12.1

8.12.6　8.12.28

9.2.2　9.2.4

9.2.5　9.2.9

9.2.13　9.2.19

9.5.24　9.5.29

9.11.15

萧启源

咸丰8.8.4　8.8.12

8.9.7

萧启淮

咸丰8.8.20　8.9.17

萧宝俊

咸丰8.7.25

萧品元

咸丰9.4.26

萧积春（积椿）

咸丰8.8.20　8.9.7

萧高贤

咸丰8.7.28

萧望之

咸丰1.7.5　1.7.6

萧辉逆

咸丰9.8.3

萧赏谦

咸丰9.3.3

萧锦忠（史楼）

道光21.3.10　21.3.13

21.3.28　21.5.3

21.7.2　21.7.3

21.7.8　21.7.12

21.7.18　21.10.27

21.11.10　21.11.22

21.12.3　21.12.5

24.3.3

曹　荣

咸丰8.7.18　8.10.10

9.11.9

曹　炯

咸丰8.7.18

曹　参

咸丰2.1.7

曹义胜

咸丰8.8.13

曹玉林

咸丰8.9.25

曹西垣

道光20.6.10　20.6.21

20.11.20　20.11.29

20.12.8　20.12.15

20.12.17　21.1.24

21.1.27　21.2.4

21.2.14　21.2.18

21.2.28　21.3.16

21.3.19　21. 闰3.3

21. 闰3.11

21. 闰3.15

21. 闰3.20

21. 闰3.24

21.4.25　21.4.26

21.5.1　21.5.8

21.7.13　21.7.18

21.7.24　21.7.27

21.7.28　21.7.29

21.8.3　21.11.5

22.12.25　23.1.3

23.1.7　23.1.24

23.2.14　23.2.15

23.3.16　23.3.28

23.6.1　24.4.6

24.6.28　24.7.7

24.9.10　24.9.16

24.11.28　25.1.8

25.1.11　25.1.20

咸丰1.8.3　1.8.4

1.12.24

曹识山

咸丰8.6.21

曹禹门

咸丰8.7.18

曹星槎

道光24.5.9

曹谔庭

道光23.2.19

曹麟堂

道光21.3.1

曹耀湘（镜初）

咸丰2.2.9　2.3.1

8.6.16

梅钟澍（霖生）

道光19.12.21　20.6.10

20.6.21　20.11.4

20.11.17　20.11.21

20.12.8　20.12.13

20.12.21　21.1.5

21.1.15　21.1.17

21.1.18　21.2.1

21.2.8　21.2.17

21.2.23　21.2.27

21.3.9　21.3.11

21.3.13　21.3.25

21. 闰3.7

21. 闰3.10

21. 闰3.26

21.4.1　21.4.3

21.4.15　21.4.23

21.5.6　21.5.11

21.5.15　21.5.17

21.5.19　21.5.21

21.5.22　21.5.24

21.5.25　21.5.28

21.6.1　21.6.2

21.6.6　21.7.6

21.7.14　21.7.15

21.8.20

龚云亭（紫岩）

道光19.2.5　19.3.3

龚庆魁

咸丰8.8.11

龚若士

道光19.6.18

龚思胜

咸丰8.9.3

常远峰

咸丰2.2.21　2.2.24

2.2.28　2.2.29

常南陔

道光24.2.10　25.1.24

咸丰1.8.15

崔　斌

咸丰8.9.15

崔　煊

咸丰8.9.15

崔芋堂（乃翬）

道光22.12.12

盛　元（凯廷）

咸丰8.7.25

盛　四

咸丰8.7.4　8.7.7

9.4.11　9.5.11

章合才

咸丰8.8.13　8.9.24

章汝霖

道光19.11.8

章寿麟

咸丰8.9.27

康国器

咸丰8.8.19

盖宽饶

咸丰1.7.4　1.7.5

梁万贵

咸丰8.8.20

梁玉臣

道光20.11.27

梁兴缉

道光21.2.5　21.3.1

梁笔珊

咸丰2.2.5

梁俪裳

道光19.12.21　20.6.22

20.6.23　20.6.26

20.6.30　20.11.25

20.11.28　20.12.10

20.12.13　20.12.16

21.3.5　21.3.25

21. 闰3.1

21. 闰3.15

21. 闰3.29

21.4.26　21.5.11

21.11.7　21.8.19

21.8.23　21.10.27

23.6.8

梁湘蕃

咸丰8.7.16　8.7.28

寇　准

咸丰1.11.11

隆　文

道光21.1.10　21.1.25

隋炀帝

咸丰1.7.20

绵　宜

咸丰2.3.29

十二画

琦　善

道光23.4.5

彭　人

道光19.3.4　19.3.28

19.11.1

彭　四

道光19.3.4

彭十八

道光21.3.7

彭九峰

道光21.7.13　21.8.7

彭三元

咸丰8.10.24　9.2.28

彭大光

咸丰9.10.24

彭山屺

道光21.7.9　21.7.18

21.8.10　21.11.1

21.11.2　21.11.3

咸丰8.6.6　8.7.18

8.8.25　8.9.1

8.10.2　8.11.8

9.1.1　9.11.4

彭子文

咸丰8.6.26

彭开一

道光19.2.18

彭友胜（云台）

咸丰8.7.28

彭玉书

道光19.2.18

彭玉麟（雪琴）

咸丰8.7.3　8.7.6

8.7.12　8.7.13

8.7.18　8.7.20

8.7.25　8.7.26

8.7.29　8.8.5

8.8.16　8.8.18

8.9.1　8.9.17

8.9.20　8.10.1

8.10.25　8.10.26

8.11.2　8.11.6

8.11.12　8.12.15

8.12.21　9.1.9

9.1.13　9.1.17

9.2.6　9.2.7

9.2.17　9.2.21

9.2.22　9.2.28

9.3.6　9.3.9

9.3.16　9.3.19

9.3.29　9.4.6

9.4.8　9.4.16

9.5.6　9.5.12

9.5.25　9.5.26

9.6.2　9.6.14

9.6.23　9.7.6

9.7.15　9.7.20

9.7.21　9.7.22

9.7.23　9.7.26

9.7.29　9.8.1

9.8.2　9.8.3

9.8.4　9.8.6

9.8.7　9.8.8

9.8.17　9.8.20

9.8.22　9.8.25

9.8.26　9.8.28

9.8.29　9.9.1

9.9.5　9.9.6

9.10.1　9.10.7

9.11.2　9.11.28

彭东岳

咸丰8.8.20

彭而述

道光19.5.14

彭吕华

咸丰8.7.28

彭先发

咸丰8.8.15

彭如舜

道光19.3.19

彭寿七

道光19.1.13

彭寿亭

道光19.2.28

彭芳禄（芳六）

咸丰8.7.18　8.8.10

彭雨苍

咸丰1.11.30

彭步端

道光19.2.18

彭应鲤（禹门）

咸丰8.7.9　9.8.8

彭良作

咸丰8.8.20

彭述圣

咸丰8.7.18

彭述清

咸丰8.9.11　9.4.26

彭明青

道光19.2.18　19.3.3

彭忠信

咸丰8.8.20　8.9.17

彭定澜（恬舫）

咸丰8.9.25

彭星占

咸丰8.7.28

彭炳武

咸丰8.7.28

彭泰和

咸丰8.8.20

彭振山

咸丰8.8.13

彭称集

咸丰8.8.20

彭称鹤

咸丰8.8.20

彭琼英

咸丰8.8.25　8.10.26

彭棣楼

道光23.3.20

彭景三

道光19.2.25　19.2.26

彭简贤

道光19.2.18　19.2.20

彭筿春

道光21.3.18

彭廉轩

道光19.2.27　19.2.28

19.2.29

彭霁峰

道光19.2.26

彭毓橘（杏南、盛南）

咸丰9.11.1　9.11.6

9.11.13　9.11.16

9.12.17

联芝圃

咸丰8.7.18　8.7.27

韩　升

咸丰8.7.18　9.8.9

韩　臣

道光23.2.10

韩　建

咸丰1.9.28

韩　信

咸丰1.12.2

韩　琦

咸丰2.3.8

韩　滉

咸丰1. 闰8.4

韩　愈（昌黎）

咸丰1. 闰8.28　1.9.29

韩安国

咸丰1.7.12

韩步高

咸丰8.9.10

葛中道

道光19.2.6

葛泽九

道光19.7.25

葛泽六

道光19.11.1

葛泽四

道光19.7.24

葛山（亦山）

咸丰8.7.21　8.10.29

9.5.12　9.8.19

9.8.24

葛梧村

咸丰8.6.9

葛翙梧

咸丰9.8.29　9.9.2

葛蔚吾

咸丰9.8.29

葛耦生

咸丰2.2.27　2.2.29

葛德忱

咸丰8.7.28

董文灿

咸丰8.7.15

董仲舒

咸丰1.7.17

董柯婷

道光20.12.9

董蓉初

道光20.11.2　20.11.6

蒋　芳

咸丰1.12.16

蒋　照

咸丰8.7.3

蒋　衡

咸丰8.8.10

蒋干甫

道光19.3.21

蒋申甫

道光21.4.25　23.2.9

蒋益澧（芗泉）

咸丰9.3.4

蒋得胜

咸丰8.8.21

蒋魁南

咸丰8.8.26

蒋誉侯

咸丰1.9.3　1.11.13

蒋凝学（芝纯、之纯）

咸丰8.7.28　9.11.11

9.11.12　9.11.18

蒋澹人

咸丰9.11.5　9.11.15

9.12.15　9.12.24

9.12.25　9.12.26

9.12.27

蒋璞士

咸丰1.9.8

辜胜友

咸丰8.8.13　8.9.17

塔齐布

咸丰9.3.7

惠　丰

咸丰1.8.14

惠　寿

咸丰8.8.16

喻吉三

咸丰8.6.6　8.7.18

8.7.27　8.8.3

8.8.5　8.8.11

8.8.12　8.9.1

9.1.1　9.1.14

喻科癸

咸丰8.6.6　8.7.18

喻胜荣

咸丰8.8.13

喻致惟

咸丰8.8.13　8.9.24

喻焕成（先云）

咸丰8.8.13

程三元

咸丰8.8.20

程元瑞

咸丰8.7.11　8.7.27

程玉樵（德润）

道光20.11.28

程廷发

咸丰8.8.11

程秀夫

咸丰9.3.18　9.7.6

程桓生（尚斋）

咸丰9.11.3　9.12.27

程毓龄

咸丰8.12.10

程增庆

咸丰9.2.28

傅方驹

咸丰8.6.27　8.8.10

傅时亮

咸丰8.9.8　9.1.10

焦听堂

咸丰8.7.16

储柳溪

道光19.12.13

储德灿

道光19.12.13

舒　焘

咸丰2.5.16

舒伯鲁

咸丰1.7.6　1.8.24

1. 闰8.2　1.10.23

1.12.5　2.1.13

2.3.26　2.3.27

鲁隐公

咸丰1.11.22

童　华

咸丰1.9.24

童圭农

咸丰1.9.16

童焕藻

咸丰9.8.7

童薇研

咸丰1.12.7

曾　涛

咸丰8.8.16

曾　盛

咸丰8.7.18

曾　祺（春甫）

咸丰9.4.10　9.6.4

9.7.5

曾　暄

道光19.5.21　19.5.24

19.5.28

曾大文

道光19.4.28

曾大启

道光19.4.16　19.6.26

曾万程

道光19.10.22

曾上选（选叔）

道光19.5.8　19.5.9

19.5.10

曾上增

道光19.11.13

曾广富

道光19.9.14

曾子固

咸丰1.11.9

曾元吉

道光19.1.10　19.7.14

曾丹阁

道光19.1.1　19.10.29

21.8.14　21.8.17

曾心斋

道光21.1.4

21. 闰3.10

21. 闰3.18

21. 闰3.20

21.4.5　21.4.6

21.4.7　21.4.16

21.4.21　21.5.2

21.7.10　21.7.12

21.7.13　21.8.1

21.8.11　21.8.15

24.1.6　24.1.15

24.3.8　24.3.11

24.4.11　24.4.19

24.7.21　24.7.23

24.7.25　24.8.4

曾少固

咸丰9.10.11

曾玉川

道光19.5.25　19.5.26

19.5.27

曾玉樵

咸丰8.7.6

曾功杰

道光19.9.17　19.9.18

曾东阳

道光19.3.28　19.6.25

19.10.27　19.11.1

20.11.19

曾白庐

道光19.3.15　19.7.22

19.11.11　19.11.12

19.11.13

曾仙舫

道光19.3.15　19.7.9

19.7.22　19.11.11

19.11.12　19.11.13

曾光文

道光19.3.18　19.3.19

曾贞垣

道光19.6.7

曾传芳

咸丰8.10.9

曾传球

道光19.6.26

曾传裕

道光19.6.5

曾任尊

道光19.1.10

曾华国

道光19.10.3

曾兆安（谦六）

道光19.5.24　19.5.28

19.6.7　19.7.1

19.10.15

曾邦杰（芸渠）

道光19.5.28

曾守文

咸丰8.8.5

曾兴仁

道光25.1.25

曾许世

道光21.7.14　23.3.23

曾如鑨

道光19.8.29　19.9.1

曾纪寿

咸丰9.3.8　9.3.22

9.3.24　9.3.25

9.3.26　9.3.27

曾纪泽

咸丰1.7.7　8.6.10

8.6.26　8.8.4

8.8.20　8.8.21

8.9.11　8.9.28

8.10.5　8.10.8

8.10.25　8.10.26

8.10.29　8.11.5

8.12.1　8.12.3

9.1.2　9.1.4

9.1.16　9.1.18

9.1.30　9.2.15

9.2.27　9.3.2

9.3.3　9.3.10

9.3.12　9.3.22

9.3.23　9.3.25

9.4.13　9.4.14

9.4.21　9.4.24

9.5.4　9.5.14

9.5.16　9.5.24

9.6.13　9.6.14

9.6.19　9.7.3

9.7.13　9.7.14

9.8.9　9.8.12

9.8.23　9.9.2

9.9.24　9.10.12

9.10.24　9.11.13

9.11.14　9.11.18

9.11.23　9.11.24

9.11.25　9.12.11

9.12.13　9.12.30

曾纪诗

道光19.6.5

曾纪鐄

咸丰9.8.7

曾技朝

道光19.9.8

曾秀拔

道光19.5.28

曾佑卿（省三）

咸丰8.12.6　8.12.9

9.1.1　9.1.20

9.4.19　9.4.29

曾忍斋

道光19.6.7　19.10.5

20.6.10

曾雨邨

道光19.6.1　19.6.3

曾昌如

道光19.5.28

曾国正

道光19.8.17

曾国华（温甫）

道光19.2.4　19.2.6

19.2.7　19.2.8

19.2.9　19.6.27

19.10.26　21.5.16

21.5.17　21.12.19

23.1.15　23.6.6

24.3.9

咸丰8.6.9　8.7.3

8.7.4　8.7.7

8.7.15　8.7.17

8.7.18　8.8.3

8.8.5　8.8.15

8.9.5　8.9.17

8.9.20　8.9.23

8.9.30　8.10.13

8.10.15　8.10.22

8.10.25　8.10.26

8.10.28　8.10.29

8.11.1　8.11.2

8.11.3　8.11.5

8.11.7　8.11.12

8.11.14　8.11.18

8.11.20　8.11.26

8.12.1　8.12.14

8.12.18　8.12.19

8.12.20　9.1.9

9.1.10　9.1.13

9.1.27　9.2.3

9.2.7　9.2.8

9.2.9　9.2.13

9.2.14　9.2.16

9.2.22　9.2.27

9.3.8　9.3.10

9.3.13　9.10.2

9.10.15

曾国荃（沅甫、叔淳）

道光19.1.23　19.1.26

19.1.29　19.2.2

19.6.2　21.1.7

21.1.8　21.1.10

21.1.11　21.1.13

21.1.14　21.1.15

21.1.19　21.1.20

21.1.22　21.1.25

21.1.27　21.2.2

21.2.4　21.2.5

21.2.6　21.2.10

21.2.15　21.2.25

21.2.29　21.2.30

21.3.2　21.3.6

21.3.9　21.3.13

21.3.16　21.3.19

21.3.21　21.3.22

21.3.24　21.3.27

21. 闰3.2

21. 闰3.6

21. 闰3.9

21. 闰3.12

21. 闰3.13

21. 闰3.14

21. 闰3.21

21. 闰3.22

21. 闰3.25

21. 闰3.27

21. 闰3.28

21. 闰3.30

21.4.1　21.4.2

21.4.4　21.4.5

21.4.6　21.4.8

21.4.9　21.4.10

21.4.11　21.4.12

21.4.13　21.4.16

21.4.17　21.4.19

21.4.20　21.4.21

21.4.24　21.4.25

21.4.26　21.4.28

21.4.29　21.4.28

21.4.29　21.5.1

21.5.2　21.5.4

21.5.5　21.5.7

21.5.9　21.5.11

21.5.12　21.5.14

21.5.15　21.5.17

21.5.19　21.5.20

21.5.21　21.5.23

21.7.7　21.7.9

21.7.10　21.7.11

21.8.1　21.8.6

21.8.15　21.8.19

21.8.20　21.8.21

21.8.23　21.8.25

21.10.30　21.11.3

21.11.7　21.11.9

21.11.12　21.11.14

21.11.15　21.11.16

21.11.20　21.11.23

21.11.25　21.11.27

21.12.4　21.12.14

21.12.16　21.12.17

22.10.20　22.10.21

22.12.26　24.3.10

咸丰8.6.23　8.7.7

8.7.22　8.7.29

8.8.1　8.8.4

8.8.7　8.8.14

8.8.17　8.8.22

8.8.23　8.8.27

8.8.29　8.8.30

8.9.7　8.9.10

8.9.11　8.9.13

8.9.21　8.9.23

8.9.24　8.9.25

8.9.26　8.9.27

8.9.29　8.9.30

8.10.1　8.10.2

8.10.3　8.10.4

8.10.5　8.10.6

8.10.7　8.10.8

8.10.9　8.10.11

8.10.15　8.10.19

8.10.21　8.10.24

8.10.25　8.10.26

8.10.27　8.11.2

8.11.5　8.11.7

8.9.28　8.10.5

8.10.8　8.10.25

8.10.26　8.10.29

8.11.12　8.11.14

8.11.16　8.11.17

8.11.23　8.11.25

8.12.3　8.12.17

8.12.19　8.12.23

8.12.30　9.1.1

9.1.2　9.1.5

9.1.7　9.1.18

9.1.30　9.2.15

9.2.22　9.2.23

9.2.24　9.2.25

9.2.27　9.3.3

9.3.5　9.3.10

9.3.22　9.3.23

9.3.25　9.3.27

9.4.3　9.4.14

9.4.23　9.4.24

9.4.27　9.4.28

9.5.2　9.5.3

9.5.4　9.5.6

9.5.8　9.5.9

9.5.10　9.5.11

9.5.13　9.5.15

9.5.16　9.5.17

9.5.19　9.5.20

9.5.24　9.5.19

9.6.2　9.6.3

9.6.4　9.6.6

9.6.8　9.6.9

9.6.10　9.6.14

9.6.19　9.6.22

9.6.23　9.6.28

9.6.29　9.7.1

9.7.2　9.7.3

9.7.4　9.7.6

9.7.11　9.7.12

9.7.14　9.7.24

9.8.7　9.8.8

9.8.12　9.8.22

9.8.23　9.9.2

9.9.21　9.9.25

9.10.12　9.10.25

9.11.9　9.11.18

9.12.4　9.12.5

9.12.10　9.12.11

9.12.13　9.12.24

9.12.28　9.12.30

曾国葆（贞幹、季洪）

道光19.1.1　19.1.4

19.1.26

咸丰8.6.26　8.7.6

8.7.7　8.8.4

8.8.22　8.9.15

8.9.28　8.10.3

8.10.25　8.10.26

8.10.27　8.10.28

8.11.2　8.11.12

8.11.23　8.12.3

9.1.1　9.1.2

9.1.28　9.2.27

9.3.3　9.3.23

9.4.3　9.4.24

9.5.28　9.5.29

9.6.2　9.6.14

9.6.19　9.7.2

9.7.12　9.7.13

9.7.14　9.7.27

9.8.2　9.8.4

9.8.22　9.9.21

9.10.5　9.10.8

9.10.9　9.10.10

9.10.12　9.10.21

9.11.5　9.11.11

9.11.18　9.11.19

9.11.25　9.11.28

9.12.13　9.12.14

9.12.19　9.12.24

9.12.26　9.12.29

曾国潢（澄侯）

道光19.1.29　19.3.4

19.3.26　19.6.27

21.1.13　21.12.19

23.1.15　23.6.7

咸丰1.11.10　8.6.26

8.7.7　8.8.4

8.8.22　8.9.10

8.9.28　8.9.29

8.10.1　8.10.3

8.10.4　8.10.8

8.10.24　8.10.25

8.10.26　8.10.27

8.10.28　8.11.2

8.11.5　8.11.12

8.11.18　8.11.23

8.12.1　8.12.3

8.12.17　8.12.28

8.12.30　9.1.1

9.1.2　9.1.18

9.1.30　9.2.15

9.2.27　9.3.2

9.3.3　9.3.10

9.3.22　9.3.23

9.3.25　9.3.27

9.4.3　9.4.14

9.4.24　9.5.4

9.5.6　9.5.16

9.5.24　9.6.4

9.6.6　9.6.13

9.6.19　9.6.22

9.6.30　9.7.13

9.7.23　9.8.2

9.8.9　9.8.12

9.8.22　9.8.23

9.9.2　9.9.21

9.9.24　9.10.12

9.10.25　9.11.9

9.11.18　9.11.23

9.11.24　9.12.11

9.12.13　9.12.24

9.12.30

曾迪恂

道光19.9.10

曾星冈（玉屏）

道光19.1.8　19.1.14

19.1.15　19.1.18

19.2.1　19.2.8

19.7.14　19.10.26

19.11.2　19.11.13

曾星耀

道光19.3.4

曾香海

道光19.11.23

曾香墅

咸丰8.11.29

曾种泉

咸丰9.4.11

曾衍咏（云台）

道光19.3.8　19.11.13

曾恒五

咸丰9.2.15

曾冠群

道光19.5.12

曾莘田

咸丰8.7.4　8.8.10

8.8.22　9.1.20

9.1.26　9.1.28

9.1.30　9.2.3

9.2.13　9.2.14

9.2.26　9.6.4

9.8.22　9.10.16

9.10.25　9.10.26

9.11.6　9.12.4

曾莘甫

道光21.4.21

曾桢第

道光19.1.23　19.1.25

19.1.26　19.1.27

19.1.28　19.2.1

19.1.21

曾逢吉

道光19.3.19　19.3.20

19.3.21

曾逢时

道光19.4.15　19.4.16

曾卿衙

道光19.1.8　19.1.9

19.7.4

曾高轩

道光19.4.19　19.5.28

19.6.24　19.10.26

19.11.13　19.11.25

20.11.19

曾席珍

咸丰8.7.18

曾益能

道光19.5.21　19.5.22

19.5.23　19.5.24

19.5.25　19.7.1

曾祥坞（详坞）

道光19.1.11　19.1.12

19.6.28

曾梅岩

道光21.2.1

曾象五

咸丰8.8.22　8.8.26

曾道二

道光19.3.8

曾楚兴

道光19.2.24

曾楚善

道光19.1.13　19.2.10

19.3.28　19.7.14

19.11.1　20.11.19

21.4.17

曾置三

道光19.1.11

曾锦城

道光19.8.4

曾聚贤

咸丰8.8.16

曾粹文（宣甸）

道光19.9.12　19.9.20

曾镇南

道光19.5.12

曾德六

道光19.1.6　19.1.7

曾德斋

道光21.2.26

咸丰8.6.9　8.7.7

8.8.4　8.9.28

8.10.24　8.10.26

8.11.3　8.11.13

8.11.24　8.12.15

9.1.18　9.1.26

9.1.30　9.2.3

9.2.13　9.2.14

9.2.27　9.3.8

9.3.22　9.3.25

曾德麟（德霖）

咸丰8.12.16　9.4.25

9.7.2

曾融峰

道光19.5.29　19.6.10

曾麟书（竹亭）

道光19.3.4　19.4.10

19.4.20　19.5.28

19.6.26　19.10.5

19.10.14　19.11.25

19.11.27　20.6.11

20.10.6　20.11.9

20.11.19　21.1.1

21.1.2　21.1.3

21.1.4　21.1.5

21.1.6　21.1.9

21.1.11　21.1.13

21.1.15　21.1.16

21.1.17　21.1.19

21.1.20　21.1.21

21.1.23　21.1.28

21.2.2　21.2.10

21.2.14　21.2.20

21.2.23　21.2.24

21.2.30　21.3.1

21.3.3　21.3.4

21.3.8　21.3.11

21.3.13　21.3.19

21.3.22　21. 闰3.1

21. 闰3.3

21. 闰3.6

21. 闰3.12

21. 闰3.13

21. 闰3.14

咸丰8.10.7

曾麟魁

咸丰8.8.11

普　超

咸丰8.8.16

普承尧（钦堂）

咸丰9.2.7　9.7.20

温明叔

咸丰2.3.3

游得胜

咸丰8.9.13

裕　诚

道光21.1.1

裕时卿

咸丰8.6.18

裕馀山

道光24.1.27

谢山益

道光25.1.25

谢子湘

咸丰9.2.18

谢为翰

咸丰9.3.13

谢玉堂

咸丰8.8.20

谢代贲

道光21.12.12

谢吉人

道光21.3.18　24.8.1

谢华桐

咸丰8.8.20

谢安石

咸丰1.7.4

谢希迁

咸丰9.2.18　9.2.21

9.3.18　9.6.12

谢希桢

咸丰9.2.18

谢希栻

咸丰9.4.29

谢青芸

咸丰8.7.28

谢果堂（兴峣）

道光25.1.14　25.1.21

谢春池

咸丰8.9.20

谢祖述

咸丰8.9.25

谢得胜

咸丰8.8.11

谢添兴

咸丰8.7.28

十三画

瑞　麟（澄泉）

咸丰2.1.23　2.2.21

2.2.24　2.2.28

2.3.11　2.5.8

雷西垣

咸丰1.9.4　1.10.21

1.11.9　2.3.15

8.7.28　8.7.29

8.8.10　8.8.12

8.8.30　8.9.13

8.9.20　8.10.17

8.10.26　8.11.9

8.12.4　8.12.26

8.12.29　9.1.1

9.1.4　9.1.20

9.2.21　9.4.17

9.4.19　9.8.1

雷沅懙

咸丰1.7.1

雷沅明

咸丰1.7.1

雷沅垣

咸丰1.7.1

雷沅照

咸丰1.7.1

雷峰云

咸丰8.7.28

雷潮富

咸丰1.7.1

雷潮僖

咸丰1.7.1

雷峰云

咸丰8.7.28

虞起荣

咸丰8.8.11

路温舒

咸丰1.7.11

锡鹤汀

咸丰1.10.5

锦　青

咸丰9.7.11

詹鸿宝

咸丰8.7.18

鲍　超（春霆）

咸丰8.9.20　8.10.24

9.11.3　9.11.4

9.11.15　9.11.16

9.11.17　9.11.18

9.12.15　9.12.25

9.12.26　9.12.27

9.12.28　9.12.29

9.12.30

廉琴舫

道光21.1.20

窦　垿（兰泉）

道光22.10.27　22.11.5

23.2.29　23.3.5

24.7.20

窦蔗泉

咸丰8.7.2

福　绵

咸丰9.8.3

福元修

咸丰8.12.11

十四画

蔡梦熊（渔溪）

咸丰8.8.18　8.9.15

8.9.16　8.9.22

蔡锦青（芥舟）

咸丰8.7.20　8.7.27

9.7.17　9.7.18

蔡樟元（豫卿）

咸丰8.8.18　8.9.15

8.9.22

蔡麟洲

道光23.10.17

裴耀卿

咸丰1.7.6

僧格林沁

道光21.1.1

廖世霖

咸丰8.10.22

廖兆佳

道光19.3.4

廖洪元

咸丰8.7.18

廖钰夫

道光21.8.17　23.2.29

24.3.24　24.5.6

咸丰2.2.20

廖献廷

咸丰8.7.18

谭云松（云崧）

道光21. 闰3.20

咸丰1.9.27

谭玉堂

咸丰8.8.13

谭炳勋

咸丰8.7.26

熊运昇

咸丰2.2.3

熊廷芳

咸丰8.9.25

熊孝感

道光20.11.16

熊应文

咸丰8.8.13

熊秋白

道光20.11.17　23.3.26

24.11.26

熊常富（启泰）

咸丰8.9.22

熊登武

咸丰8.10.21　9.2.24

十五画

黎以成（锦绎）

咸丰8.8.13　8.9.18

黎志彪

咸丰8.6.10

黎宗铭（警斋）

咸丰8.9.27

黎健庵

道光23.10.13

黎得胜

咸丰8.8.20　8.9.18

黎登照

咸丰9.5.22

黎福畴（寿民）

咸丰2.6.4　2.6.7

9.11.18

黎樾乔（越乔、月乔）

道光20.6.9　20.6.20

20.12.8　20.12.20

21.1.25　21.2.8

21.2.23　21.3.2

21. 闰3.19

21. 闰3.29

21.4.2　21.4.17

21.4.23　21.5.11

21.5.17　21.7.15

21.8.18　21.11.10

21.12.10　22.10.4

22.10.22　22.11.20

22.12.8　23.1.6

23.1.24　23.1.29

23.2.11　23.2.23

23.3.15　23.4.4

23.4.9

咸丰2.5.1　2.5.18

2.5.24　2.5.25

2.6.3　2.6.5

2.6.6　2.6.9

德勒克塞楞

道光21.1.1

滕加洪

咸丰8.8.26

颜平州

咸丰8.7.20

颜杲卿

咸丰1.8.7

颜泉明

咸丰1.8.7

潘文质

咸丰9.7.24

潘光前

咸丰8.8.25　9.3.6

潘兆魁（兆奎）

咸丰8.8.10　9.1.1

9.2.10

潘国珍

咸丰8.9.25

潘祖荫（伯寅）

咸丰1.9.19　1.12.17

2.1.29　2.5.7

潘祥新

咸丰8.9.23

潘敬暹

咸丰8.7.9

潘毓瑞

咸丰8.9.23

潘曜新

咸丰8.9.23　8.10.3

十六画

薛文清

道光20.11.21　21.1.7

21.1.8

薛绍彭

咸丰8.7.28

薛满来

咸丰1.7.5

霍　光

咸丰1.9.15

穆彰阿

道光20.12.1　21. 闰3.6

21.4.20　21.11.23

23.3.28　24.3.24

咸丰1.10.5　1.12.30

十七画

戴丰福

咸丰9.3.4

戴存庄

咸丰2.3.27　2.3.28

2.3.29　2.3.30

戴莲溪

道光21.1.6　21.1.22

21.2.28　21.3.2

21.3.7　21.3.14

21.2.15　21.4.4

217.25　23.2.24

25.2.8

戴朝仪

咸丰8.7.18　8.12.17

魏　栋（召亭）

咸丰8.7.18

魏大中

咸丰1.8.7

魏西亭

道光23.6.13

魏柳南

咸丰8.10.16

魏将侯

咸丰1.11.8

魏荫庭（荫亭）

咸丰8.12.16

编制者：梁　遐

目　录

咸丰十年

提要

正月

二月

三月

闰三月

四月

五月

六月

七月

八月

九月

十月

十一月

十二月

咸丰十一年

提要

正月

二月

三月

四月

五月

六月

七月

八月

九月

十月

十一月

十二月

同治元年

提要

正月

二月

三月

四月

五月

六月

七月

八月

闰八月

九月

十月

十一月

十二月

同治二年

提要

正月

二月

三月

四月

五月

六月

七月

八月

九月

十月

十一月

十二月

人名索引

返回总目录

咸丰十年

提要

蒋之纯以五营出战，略解鲍军之围1.2　派人至太湖看地势1.4小池驲湘军被踏毁营盘三座1.7　与陈作梅畅论《易图》及风水之说，又论天下之理惟易简可行1.8　太平军攻太湖；郭云仙被僧王参劾1.9　令蒋军进扎小池驲，以通鲍军粮路1.10　派步兵各六成队，赴新仓打行仗，以救鲍军1.12　湘军在高横岭获胜，小池驲军情少松1.13　谓“敬、恕、勤”三字无片刻可弛1.14　希得好友砭己之短1.18　余际昌军十九日小挫1.22　太平军移营上扎，威胁皖鄂清军1.23　湘军于新仓、小池驲等处获胜1.26　太平军撤离太湖，清军攻占城池，并继续攻破小池驲数垒1.27

将湘后右营委李宝贤带2.2　于营中祭祀叔父2.7　季弟有思归之志2.9　与朱品隆谈进攻安庆事宜2.12　作欧阳两代节孝家传毕2.15　题跋三苏《文集》等共九部2.17　从是月起，始辑录《经史百家杂钞》2.19　脱孝服还营2.20　浙江湘军危急，安吉、孝丰、四安、清江浦、颍州等多处失守2.24　湘军在小池驲击退太平军援军2.25　谓作文宜通小学；又谓军务须从日用眠食上下手2.29

太平军由武康进击，叶芸来等守安庆，吴汝孝等守桐城，李秀成等由宁国入浙3.1　与李希庵等议定围安庆、桐城等处布署3.7　太平军于二月十九日围浙省多处3.10　湘军炮手与援军将先后抵浙3.11　浙江清军告急3.12　浙江失守3.14　谓古文之道，与骈体相通3.15　谓文章之道，分阳刚、阴柔之美二种3.17　张璧田援浙；三月初三攻占省城；谓功名得失，须看得略平淡些3.18　确定保举单3.20　湘军于二月廿三日攻占清江3.24　与李少荃畅论身世出处之宜3.26　湘军节字营名声甚坏，闹事打人；思作字之法当如蚕之吐丝，玉之成璧3.27　郭雨三于上年六月十八日被杀于定远3.29　萧、韦援浙之湘军折回，驻枞阳闰3.1　谓汉魏人作赋，一贵训诂精确，二贵声调铿锵闰3.4　谓思有所表见以自旌异于人，乃庸俗之识闰3.11　太平军夺取高淳、溧阳、建平等处，皖南局势紧张闰3.12　作何丹畦《殉难记》毕闰3.14　论读书等八事之本闰3.18　编《经史百家杂钞》成，另选四十八篇，以为简本闰3.21　谓古文有“八字诀”闰3.23　挽罗淡村4.1　金陵大营全军溃败4.2　清廷令湘军进攻芜湖、宁国4.8　湘军将进围安庆4.10　连日与胡中丞、左季高等熟商江南军事4.16　清军失守丹阳，朝廷令都兴阿赴援江北4.17　屈蟠守湖口4.20　四月十三日苏州失守4.22　清廷饬援救苏州、常州；咨江西、两湖三省合防4.25　奉旨以兵部尚书衔署两江总督4.28

定带霆营等九千人渡江而南5.2　奉旨援浙图苏；清军何根云部退至上海5.8　定安庆、桐城、青草塥之湘军皆不撤；本年阅《后汉书》，是日始毕5.10　湘军本部拔营5.15　奏请预筹三支水师；萧浚川于四川省城病故5.17　廷寄有“通筹全局，甚合机宜”之褒5.19　令李筱泉回江西办理牙厘局事务5.20　舟次黄石矶；密札江西藩臬两司举劾州县、军营各员5.21　教九弟静虚涵泳，萧然物外5.25　与巡捕、门印、签押约法三章5.26　登陆至东流；令李德麟速拔营赴镇江、扬州一带5.27　抵建德5.28　移营至祁门；张小浦请增援宁国6.11　思居高位之道有三6.12　发调遣水师折；复奏左宗棠入皖不入蜀折6.16　宁国湘军告急6.20　在建德、安庆招新兵五百人6.21　廷谕湘军斟酌赴浙6.24　张小浦责余不救援宁国6.25　论创业、救世之英雄之不同6.27　思求人、治事之道6.29

湘军水师攻芜湖，守宣不守歙7.1　湘军于宁国获胜，日内可解围7.5　奉旨补授两江总督，兼放钦差大臣7.7　奉七月初一救宁国廷谕7.13　奉救援浙江廷谕7.14　奉急救苏州廷谕7.16　奉派兵赴浙解危廷谕7.20　松江复失，上海危急，奉设法救援廷谕7.23　裁减南河各官7.26　嘉兴湘军败溃，杭城戒严，上海吃紧8.1　石门湘军溃散，杭州惊慌，请援迫切8.2　饶州有打破厘卡案8.3　奉戒师心自用廷谕8.5　李次青赴徽州任，与之约法五章8.14　周百禄飞书告急请援8.16　因宁国于十二日失守，令李希庵带兵来江南岸助战8.19　李次青所派防丛山关之两营失利8.20　次青军大败，饬鲍超军入岭救援、凯章军退扎太平8.25　四催鲍超援徽州；徽州于二十五日失守；湘军各地败兵日内纷纷多事8.29

谓李次青怙过饰非9.6　与李希庵言勤王事宜；思“敬恕诚静勤润”为课心课身六字法9.8　切望沅甫、希庵箴戒骄矜9.10　议北援事宜9.11　作劾次青折9.15　淳安于初四失守；太平军各路纷集，欲解安庆之围9.16　谋添亲兵一营9.18　陈作梅风余近日好言人之短9.20　谓用兵为人，最戒骄气、惰气9.21　谓正心厚实，方可少正天下浇薄、浮伪之风习9.24　定楚军营规毕9.25　以“求阙”名斋，取“守骏莫如跛”之意9.26　沅甫在乡欺人，老少骄、奢、佚，为之忧惧9.28　谓“韩公之于文，技也进乎道矣”10.1　报奏金坛失守，无力拨兵赴苏、常救镇江10.4　廷谕余与胡林翼无庸北上入卫，仍以南服为重10.7　连日临黟县前线视察10.13　回祁门营10.14　太平军占领湘军皖南阵地羊栈岭10.19　黟县失守10.20　夺回黟县10.21　夺回羊栈岭10.22　处决生擒之太平军士兵10.26　多隆阿于廿三日获胜10.27

谓居高位者多败于自是与恶闻正言11.2　建德普承尧军危急11.3　闻桐城廿八日大捷11.4　湘军夺回德兴、婺源11.5　增兵建德11.6　太平军于初四攻占建德11.7　湘军筹饷，得厘金、茶捐、厘税各若干11.8　太平军占领东流11.9　派军反攻建德11.10　闻太平军占领浮梁11.13　自责统兵三万余人，而军势不振，实调度乖方11.14　尚溪口被攻陷；江湾被围11.16　皖南太平军破羊栈岭而入；赣北太平军退出浮梁、景德镇11.17　湘军于十七日攻占建德11.18　援救羊栈岭获胜11.20　湘军吴德水制攻城用的木龙11.21　定鲍春霆部赴援景德镇11.23　责张凯章从不临战，且谎报战绩11.25　阅中国与英、法、美分别签订的不平等条约，不觉呜咽，比之五胡乱华，气象更为难堪11.30

太平军退出枞阳12.1　太平军退出景德镇，饷道大通12.2　拟在景德镇、祁门筑碉布防12.5　李秀成于十一月廿八日围玉山12.6　得太平军文书数件12.8　细思古人修身、治人之道不外“勤、大、谦”三字12.12　谓诸子中惟老子、庄子、荀子、孙子自成一家之言，余皆不免于剽袭12.14　偶思写字之道，如修脚匠之修脚12.15　自幸胸襟豁达，于成败生死无甚计较12.17　谓天下大局似若无转机之可图者；谓“劳、谦”二字受用无穷12.18　函诫诸弟，不信医药、僧巫、地仙，以绍家风12.20　阅《淮南子》“功可强成，名可强立”句，若有所会12.21　岁除春至，营中不禁娱乐12.24　作东征局筹饷折12.26　连日阅《淮南子》，至是日毕；鲍超请调兵赴洋塘12.30

正月

初一日

五更二点起，拜牌行礼毕。黎明，见客十余次，皆文武员弁贺年者。饭后清理文件。写蒋之纯信一件。旋坐小轿至城外周历阅看，共十余里，未刻归营。中饭后小睡。是日辰刻，写胡中丞信；巳刻，写骆中丞信，又早晚写季弟信二件。夜，睡略酣，四更末醒，五更仍稍成寐，在近日为难得者。夜闻凄风冷雨，念前敌鲍军被围，殊深系念。

初二日

早出，巡视营墙。饭后清理文件。旋见客三次。写季弟信一件、胡中丞信一件。闻廿九日蒋以五营出战，虽胜负不分，而得以解鲍军东面之围，霆左营得趁此机运入水米子药，可云至幸。又闻多公派精选前营扎霆左营之垒内，抽出霆左营得少休息，欣慰之至。中饭后，写季弟信一件，清理文件颇多。夜与作梅、小泉鬯谈。

初三日

早出，巡视营墙。饭后清理文件，写家信一件与季弟，写胡中丞信。见客六次。中饭后又见客一次。是日大风雪，寒冷异常。与陈作梅鬯谈。夜与仙屏鬯谈。渠明日将北上也，本日办酒席为之饯行。夜，洗脚，早睡，颇能成寐。

初四日

早出，巡视营墙。饭后清理文件，写家信一件与澄侯、沅甫。又写信与叔父，寄辽东大参四两三钱，系十月二十二日胡中丞所送，又银匣子一个，邹桐之所送也。附寄季弟信八件，他人寄沅弟信二件。午刻专人送至家。仙屏午刻起行进京。旋见客三次。中饭后写李少泉信一件。是日寒甚，未刻后放晴。夜，与作梅鬯谈。心绪不宁，盖中无所得，不能不为境所移，滋足愧也。是日派彭山屺至太湖看地势。

初五日

早出，巡视营墙。是日天晴，雪霁，人心为之一快。饭后清理文件，见客二次。写季弟信，专曹荣送去；又一件，专华字营马送去。写胡中丞信。中饭后核改信稿二十余件。旋与作梅、筱泉鬯谈。日内，系恋小池驲军情，寸心悬悬，不得少宁，行坐均若不安，盖心血积亏而关系亦至重大也。夜阅《郑康成传》。接家信，沅弟一件、纪泽儿一件，十八日所发。

初六日

早出，巡视营墙。饭后清理文件。写信与季弟，旋又写一信与鲍超。批李申夫、朱品隆各禀。中饭后见客数次。邓弥之来营久谈。傍夕写胡中丞复信，二更又写一复信，又写唐义渠信。日内，因前敌事急，心绪无片刻之暇，未能看书，并不能清厘报销册等件。二更倦甚，几不能说话。是日接左季高信，知萧军已于廿五日成行，季高已出抚署。

初七日

早出，巡视营墙。饭后清理文件。见客三次。写季弟信一次。中饭请邓弥之便酌。接太湖信，知唐义渠军于初六日在小池驲小挫，被贼踏毁营盘三座，心甚悬系。旋写信复胡中丞。见客二次。夜悬念小池驲，心甚不安，睡不成寐。

初八日

是日，恭逢先祖星冈公生日。因日内战事纷纷，无暇，未及设祭。早出，巡视营墙。饭后亲〔清〕理文件。写季弟信一件。批朱、李各禀，核改信稿。中饭后写胡中丞信，又密信一件。心绪不安，悬念前敌事，至为切切。夜，与作梅畅论《易图》及风水之说，又论天下之理，惟易简乃可行，极为契合。是夜，彻夜不眠。寸心微有郁积，总由中无所得，下学而不克上达，故世俗之见，尚不免胶扰于怀来耳。

初九日

早，清理文件。出外，巡视营墙。饭后改信稿二件，见客四次，写唐义渠信、季弟信，批太湖军情各禀。中饭后见客三次。傍夕闻贼窜太湖，心极悬系。又闻郭云仙被僧王参劾，亦为惦念。夜写郭意诚信一件、胡中丞信一、金逸亭信一、李申夫信一。是夕，彻夜不寐。

初十日

早出，巡视营墙。饭后清理文件。旋见客三次，写胡中丞信，批申夫禀，写信与金逸亭。中饭后剃头一次。是日未闻贼上窜太湖之信。下半日又复胡中丞信。与蒋之纯信，欲其进扎小池驲附近，以通鲍营粮路。酉刻，折差任祖文自京城归。夜阅京信各件。是夜，稍得成寐。申刻与作梅论修己治人之道甚畅。

十一日

早出，巡视营墙。饭后清理文件，复胡中丞信，寄金逸亭信，与季弟信，见客四次。中饭后又复季弟信。是日辰刻接多、蒋二信，言鲍营粮路颇通，为之欣慰。傍夕闻金军至王家牌楼，十二日可开仗，尤为慰喜。夜，接鲍信，言贼围鲍营甚急，又极焦灼。夜发胡中丞信一件，金逸亭、鲍春霆信各一件。竟夕不眠。

十二日

早出，巡视营墙。辰，饭后清理文件，与朱云岩信一件。旋批朱、李各禀。接凌荫亭信，罗溪河尚稳。见客四次。中饭后复胡中丞信。清理各文件。是日定派吉中二营、湘前强中二营、湘后营，各六成队，去新仓打行仗，以救鲍军。部署粗定，是夜又添派吉左营去。本日未闻鲍军被围之信，寸心稍安。又闻金、余军业至高横岭、白洋岭一带。接萧、余公回信，为之一慰。

十三日

早出，巡视营墙。饭后清理文件。是日吉中二营至新仓助打行仗。余在马上观之，旗帜殊不鲜明。又六成队而每旗仅五人，逐一细数，不甚惬意。旋赴二营查墙子，令在家者满队站墙，逐一细数，义字营仅八十七人，中军仅九十二人。因诘问彭盛南，恐营内缺额太多。彭言各营实出有七成队，有二人先行，在前押锅帐行李也。辰正接太湖信，知金逸亭十一日在高横岭大获胜仗，杀贼三千，蹋贼营二座，王家牌楼贼巢亦被攻破，为之大慰，小池驲从此少松矣。见客三次，批朱云崖、李申夫各禀，写胡中丞复信一件。中饭后又复一信，写金逸亭信一、朱云崖信一、季弟信一。夜清理应抄古文。是日与陈作梅围棋一局。

十四日

早出，巡视营墙。饭后写家信，澄、沅一件，又抄寄郭云仙处一事。旋清理文件，与作梅围棋一局。午正小睡。中饭后复胡中丞信，批各禀件。接鲍超信，知粮路已通，为之大慰。朱品隆禀，太湖四营十五日带六成队进新仓。是夜，睡略成寐，五更醒。念此身无论处何境遇，而“敬、恕、勤”等字无片刻可弛。苟能守此数字，则无入不自得，又何必斤斤计较得君与不得君、气谊孤与不孤哉!

十五日

早出，巡视营墙。饭后见客十余次，皆各员弁贺节者。旋写胡中丞信一件、毛寄云信一件、金逸亭信一件。又清理文件，核信稿数件。精选营营官穆正春来，盖因两足受子伤，来此养病也，久谈，申刻去。请幕府及李少山、何敦五便饭，酉刻散。又清理文件。与作梅围棋一局。夜写胡中丞信、季弟信，批李申夫禀。大雨，春气濛濛，不便开仗。

十六日

早出，巡视营墙。饭后清理文件。旋写胡中丞信、次青信，与作梅围棋一局。中饭后又围棋一局。申刻接朱品隆禀，知前敌小池驲业已稳固，新仓尤为铁稳，为之大慰。批发朱品隆、鲍超、李申夫各禀。旋写信与胡中丞。夜阅《文选》。是日接沅弟腊月廿二日信，略言分家大概情形。沅弟才具开展，信贤子弟也。

十七日

早出，巡视营墙。饭后清理文件。出门至马队营小坐，又至城内局中小坐，午初归。与作梅围棋一局。中饭后见客二次，写胡中丞信，批李申夫禀、喻吉三禀。骆中丞咨派萧浚川仍来鄂调遣，余以萧军业奉三次谕旨，两次奏准赴黔、蜀之交，岂可再来鄂、皖?办一长咨止之。傍夕看《书经》。夜看《书经》。复金逸亭信、季洪弟信。是日，派人送雨衣、药酒与季弟。

十八日

早出，巡视营墙。饭后清理文件。巳正，批朱品隆禀。旋看《书经述闻》四十叶。中饭后与作梅围棋一局，见客三次。接冯树堂信，三千余字。又得各处文件，清厘一番。酉刻与陈作梅至营外鬯谈，言安得一二好友，胸襟旷达、萧然自得者，与之相处，砭吾之短；其次，则博学能文、精通诂训者，亦可助益于我。夜看书，眼蒙特甚，因与牧云鬯谈。二更四点，来文书数件，竟不敢阅看矣。睡稍成寐，五更初即醒。近数月皆于五更即醒，盖老境之常态，非仅余一人然也。

十九日

早出，巡视营墙。饭后清理文件。旋阅《经义述闻》，并阅《通论》。中饭后见客四次。是日接官制军咨。又蒙恩赏“福”字、荷包、银锞、食物等件。批朱云岩等禀。夜，眼蒙不敢看书，与牧云鬯谈家事。

廿日

早出，巡视营墙。饭后清理文件。旋阅《经义述闻》，会客二次。是日风雪交加，寒气逼人。中饭后与作梅围棋一局。复胡中丞信一件，又一件。夜温古文辞序跋之属。自新年以来，工课皆荒，始则以小池驲等处贼氛紧急，心极焦灼，不暇他图，近日则自涉疏懒耳。

廿一日

早出，巡视营墙。饭后清理文件。雨雪，寒甚。中饭后批朱云岩禀，复胡中丞信。夜批申夫禀。是日早饭，请邬世莲、任星元、王香倬等小宴。巳刻接家信，系正月初六日所发，澄弟一件、沅弟一件、纪泽一件，内有分家分关一纸稿。大分金、玉二号，系先考与叔父高轩所分。小分福、禄、寿、喜四号，系余与澄、沅、季洪兄弟四人所分，配合停匀，公私咸得欢心，沅弟之所经营也。又改葬星冈公、王太夫人于过路堂，十二月二十九日停厝，十年三月拨字向办理，俱惬人意。惟叔父病未愈，读之焦灼之至。申刻温《书经》，至《禹贡》止，古文《大禹谟》未温。写季洪信一件，专人送家信至太湖。夜与牧云谈论家事。

廿二日

黎明，出巡视营墙。饭后清理文件。复金逸亭信，复胡中丞信，批申夫禀，复凌荫庭、罗逢元信。写字太多，眼蒙不能开视。阅《文选》班、杨《符命》二首。中饭后，又复胡中丞信一件，夜又复一件，加厉伯苻信一片，批朱品隆、李申夫二禀，见客四次。是日早，闻余际昌军十九小挫之信，竟日不怡。又因昨接家信，闻叔父病重，连占四书卦，皆不甚吉，心为悬悬。

廿三日

黎明，出巡视营墙。饭后清理文件，见客二次。曾莘田来，与谈家事甚久。写李璞阶信。中饭后，复胡中丞信。申刻复金逸亭信，致李申夫信、多都护信。夜又复胡中丞信。日内因贼匪移营上扎，或围攻太湖各营，或围扰罗溪一军，或直冲鄂境，三者均未可知，寸心焦灼之至。

廿四日

黎明，出巡视营墙。饭后清理文件，见客二次。写家信，澄、沅一件，夫人一件，寄信笺、信封与外舅。批朱品隆禀。朱言本日将蒋之纯四营扎于贼之营上，拦头截驻，计必开大仗，寸心悬悬不安。中饭后，莘田来鬯谈，批李主事禀。未刻复胡中丞信，复凌荫庭信，致朱云崖信。夜，致金逸亭信，复张廉卿信。与牧云久谈。申刻写季弟信一件。

廿五日

黎明，出巡视营墙。饭后清理文件。因派〔盼〕前敌信息，寸心悬悬不安。复胡中丞信，复金逸亭信。午正，与程尚斋之弟围棋一局。接信，知昨日并未开仗。中饭，请魏召亭便酌。饭后，又围棋一局。旋复胡中丞一信。夜复多礼堂一信。

廿六日

黎明，出巡视营墙。饭后清理文件，见客二次。巳刻，复胡中丞一缄，复彭雪琴信，复金逸亭信。中饭后接朱云崖信，知廿五日新仓获大胜仗。本日又将出大队，去扑贼墙。天气风霾日暗，悬系之至。与程三围棋一局。惦念前敌战事，徘徊庭中，刻不能宁。夜，复希庵一信，与牧云鬯谈。李筱泉之弟继泉来营。夜，二更甫睡，闻小池驲各军大捷，竟夕不寐。

廿七日

早出，巡视营墙。饭后清理文件。辰刻得信，太湖之贼于昨夕逃去，克复城池。见客十余次，皆闻喜信前来贺者。午正围棋一局。写季弟信二件。中饭后复胡中丞信，复李竹屋信。接鲍超禀，小池驲昨日未破之数垒，亦于昨夜攻破，一律肃清，可为欣慰。夜，颇倦怠。

廿八日

早出，巡视营墙。饭后清理文件，见客五次。写家信，专人送归，言援贼已破，太湖克复，沅弟可不必遽行回营，宜在家，待三月廿八日将祖父母坟拨正后，四月再行来营，盖一则以叔父病尚未愈，一则弟移新屋，宜粗立纪纲也。写信二件。未刻，彭雪琴自水营来，与之鬯谈。中饭后，刘馨室自长沙来，又与久谈。自新仓打行仗者回。见客四次。夜与雪琴、馨室等久谈。申刻写胡中丞信。

廿九日

早出，巡视营墙。饭后清理文件。请雪琴、馨室宴集。见客四次，批朱云崖、李申夫各禀。午刻复胡中丞信。中饭后与彭盛南谈廿六日打仗情形。在床上小睡。与程三围棋一局。夜请人占六壬，叔父病难痊愈，不胜焦灼。与雪琴鬯谈，又与牧云略谈家事。是日巳刻阅华字营操演。

卅日

早出，巡视营墙。饭后清理文件。午后，复官制军信，加李凤洲信一片。中饭后，朱云崖、李申夫自太湖来，与之鬯谈前敌各情。复胡中丞信。接家信，知叔父病势甚重，为之竟夕不安，殆难挽回。家中多故，游子在外，弥切忧皇。是夜与朱、李久谈，渠极言统领之难作，力辞此任。是夜星光明朗，西南二方十四宿皆历历可睹。惟张、翼二宿，不甚分明。东方角宿及大角星皆朗然清明。看至二更末。

塞即古人赛字也，《史记·封禅书》误作赛字，王念孙辨之。

咄嗟即大声疾呼也。《石崇传》之“咄嗟立辨”，项羽之意，写啐嗟，《鲁仲连传》“叱嗟，而母婢也”皆同。欧阳公书牍误作“咄嗟而已” 。

淫自矜《越世家》。

二月

初一日

黎明，出巡视营墙。各员弁贺朔。饭后见客六、七次。旋写翁中丞信、胡中丞信。中饭，请朱云崖、李申夫、李吉人等中饭。阅信稿，核改四件。见客二次。夜与申夫鬯谈。亥刻又与雪琴久谈。

初二日

黎明，出视营墙。饭后清理文件，朱云崖、李申夫等鬯谈。旋回太湖老营。写《石钟山记》。久不作楷行书，至申初始写毕。旋阅信稿数件。夜与雪琴久谈，阅京报二本，清理各文件。是日撤何镜海委，将湘后右营委李宝贤带，因闻何营务不整饬也。

初三日

黎明，出巡视营墙。饭后清理文件，见客三次，写信稿二件。午刻改谢福字恩折。中饭后，改恭缴部照折。旋至刘馨室处鬯谈。巳刻围棋一局。申刻剃头一次。夜阅李筱泉所造报销册。又接季弟信，因闻叔父病重，思告假归去。

初四日

黎明，出巡视营墙。饭后清理文件，写家信，澄、沅一件，纪泽一件。接胡中丞信，将为其太公胡云阁先生起祠堂作书院，捐千金购书其中，以公之邑人相勉以正学云云。开书单，欲予斟酌，复信一封。中饭后，与雪琴鬯谈。温《书经·盘庚》。夜温《艺文志》。眼蒙颇甚，老境侵寻。

初五日

黎明，出巡视营墙。饭后清理文件。旋写京信，云仙一封、仙屏一封，周子佩、敖甄甫各添一片。中饭备席，请雪琴饯行。饭后大雨，李璞阶来久谈，陈作梅自黄梅归，久谈。酉初接家信，痛悉叔父于十九日戌刻弃世。即夜写信，专人送季弟处。又作夹片，请假四十日，附于缴部照〈折〉，折差明日发去。是夜大风雨，不能成寐。

初六日

黎明，出巡视营墙。饭后清理文件。因新闻叔父之丧，心绪忧乱。与作梅、雪琴、筱泉诸公鬯谈。复胡中丞信。中饭后又复一信，专何兴榜送两折并部照进京。见客李璞阶，说话甚久。与作梅久谈。夜与筱泉、雪琴久谈。是日上半天风雨甚大，傍夕少息，寒冷异常。

初七日

黎明起，因初闻叔讣，不出查墙。饭后移寓城内公馆，予备成服行礼各事。请程尚斋作祭文，雪琴定礼单。午刻行礼，雪琴自为通赞，刘馨室、李筱泉二人为引赞，李继荃、程尚斋、陈作梅、曾萃田、刘彤皆等为执事，未刻礼毕。见客六、七次。复胡中丞信，约四百字。夜与牧云痛谈家事，温古文三首。夜倦甚。是日与季弟通信二件。季欲告假回家，余嘱其来宿松灵前行礼。

初八日

早起，写家信，午初专人送回。见客五次。写胡中丞信一件。将所抄古文辞赋、序跋之属钉成。下半日温序跋之属。傍夕时，季弟来，与季鬯谈至二更尽。

初九日

是日阴雨。竟日不作一事。与季弟鬯谈。午正鲍春霆来久谈。蒋之纯之子来，名泽澐，亦久谈。又见客五次，皆来吊叔父之丧者。申初与作梅围棋一局。夜与季弟论出处事，因季有思归之志，余以耐烦之义止之。

初十日

是日，大雨不止。与鲍春霆久谈，并请渠吃中饭，鬯叙一切。巳刻写胡中丞信一件，阅改信稿十余件，皆腊、正两个月积压未清者，本日一概清厘完毕。见客十余次，皆吊慰者。午刻与作梅围棋一局。夜与春霆久谈，又与季弟鬯谈。季言归家，必待沅甫来，将湘、恒两营交与沅，而后成行；若不归家，则仍管带二营，不改常度云云。余甚韪之。

十一日

是日天仍阴，午后放晴。见客五次，与季弟鬯谈。中饭后写对联七付。杨鼎勋、马征麟送叔父挽联一付云：“嗣君节义著三河，想愁绪频浇，孔北海酒尊常满；犹子勋名崇一代，正捷音继至，谢东山棋局已终。”夜接王孝凤信，寄九弟所写《温甫哀辞》，字秀劲近古，刻工亦佳。家有贤子弟，为之欣然。本日因困倦已极，不能说话，恐系日内吃斋之故，因改于是夜开荤。

十二日

是日天晴。饭后见客五、六次，如何镜海、刘连捷、朱品隆、屈蟠，皆说话甚久。午正写胡中丞复信，申末毕。写对联十二付。傍夕倦甚，盖以日内火气甚旺，舌干唇燥。与季弟鬯谈。夜，与朱品隆鬯谈进攻安庆事宜。接胡中丞信，中有寄来金逸亭信，详明切当，多与余意相合，因就金信批明，作书复胡中丞。

十三日

早，阴噎。饭后送季弟回太湖。复胡中丞信一件，见客六次，困倦殊甚。中饭后写扁字数幅。旋与张伴山鬯谈。改信稿数件。夜，拟作欧阳两代节孝传，仅成三、四行。

十四日

早，仍阴，下半日放晴。见客四次，李宝贤谈稍久。巳刻，写家信一件，寄武昌墨刻《温甫哀辞》十套。复胡中丞信一件。夜，宽十弟自太湖来，久谈。是日作两代节孝传，尚未毕，盖客多不能静坐，又须清理文件也。

十五日

早，天气晴，为今年所仅见。饭后与作梅、牧云及宽十弟同去看帅逸斋新坟之地，在黄梅独山镇西南上洋镇汪氏村庄附近。午刻到，周历里许，即在汪氏庄中饭。未刻归，到家已上灯，往返凡七十里。夜作欧阳两代节孝家传毕。

十六日

是日，仍阴雨。饭后见客五次。午正写对联数首，内送澄弟一首云：“俭以养廉，誉洽乡党；直而能忍，庆流子孙。”送沅弟一首云：“入孝出忠，光大门第；亲师取友，教育后昆。”中饭后又写对联十余首，与冯竹渔久谈，又与牧云谈，复胡中丞一信。夜跋《文与可集》，寄沅弟。温《三都赋》。

十七日

是日，仍阴雨。饭后清理文件。旋题跋各书，寄赠九弟。上半日题六部：三苏《文集》六十四册；岳刻《五经》五十册；《元白长庆集》十六册；《蔡端明集》八册；和板《礼记注疏》廿四册；汪刻《公羊》六册。下半日题三部：《渭南文集》十二册；《金石萃编》六十四册；《行水金鉴》三十六册。一一包封，交盛四送归。又将福字、荷包等带归。午刻，与作梅围棋一局。申刻倦甚，小睡。夜与牧云鬯谈。渠明日将归，作别。夜梦见李迪庵，与之鬯谈。

十八日

是日送牧云归，陈作梅与之同行。早，小雨，辰正起行。余送客后，清理文件，写胡中丞信一件。夜又写一件。见客五次，张伴山、高彦骥谈稍久。中饭后静坐，阅古文。倦甚，小睡。旋剃头一次。夜温古文，将《幽通赋》细读数过，若有所会。

十九日

饭后清理文件，写官制军信一件，添张仲远信数叶。是日雨大异常，公馆黑暗，至不能作字，因抄古文，将姚选《类纂》中“奏议”一类细看一遍。夜将《文选·哀诔》各篇细看一过，倦甚。是夕接王霞轩信，内有诗四首。

廿日

早，设祭后即脱孝服，盖已满十四日也。饭后将丧次撤去，收拾一切。巳正仍回营盘。见客五、六次，清理文件，写胡中丞信。天气寒冷异常。中饭后阅《后汉书》四十叶。夜又阅廿五叶，《光武纪》阅毕，《明〔帝〕纪》阅一半。接家信，澄侯一件、沅甫一件并祭文、纪泽一件并祭文。

廿一日

黎明，出查视营墙。饭后清理文件。旋见客三次。写季弟信一件、胡中丞信一件。阅《后汉书》《明帝纪》、《章帝纪》、《和帝殇帝纪》，《安帝纪》未毕。与王香倬子云谈，又与马征麟谈。马之业师陈雪楼，名世镕，乙未进士，曾任甘肃知县，著有《周易廓》及《求志居诗集》、古文。马读书颇有渊源，曾著《三立明辨》，谓立德、立功、立言三者，各纂集诸书，自为条例。又有马寿华，号小坡；马复震，号星楷，皆桐城人，在此投效，志趣亦不卑近。夜温《古文·辞赋类》，读《反离骚》篇。

廿二日

早出，巡视营墙。饭后清理文件，见客五次，写胡中丞信。中饭后阅《后汉书》《安帝纪》，顺帝、冲帝、质帝纪。目光甚蒙。夜接九弟信，言及修昭忠祠并东皋书院事。旋温《九辩》，又默诵《书经·吕刑》篇，似有所会。夜梦见父亲大人，久不入梦，偶一得见，亦少慰也。

廿三日

早出，巡视营墙。饭后清理文件，复彭雪琴信、胡中丞信，见客五次。中饭后温《桓帝纪》、《灵帝纪》、《献帝纪》，又阅《帝后纪》未毕。夜改信稿三件。鲍春霆来见，鬯谈。二更四点睡，是夜未成寐。

廿四日

早出，巡视营墙。饭后清理文件。与季弟信，寄家信，澄、沅一件，十叶，沅弟又一件，二叶，纪泽一件，四叶。又寄邓良甫、吴月溪信。又书陈作梅信、胡中丞信。中饭后阅《和熹后纪》及阎后以下纪至末。夜目光甚蒙，不敢看书。是日，接罗淡村信，言浙江情形极危急，自广德州失守后，安吉、孝丰、四安等处皆失，杭、湖两郡危如累卵。读之焦灼之至。又接翁药房信，言凤阳虽克，而清江浦失守，颍州亦失守云。日来天气阴暗，霾曀不开，寒气特重，与腊月无异，气象殊为可虞。

廿五日

早出，巡视营墙。饭后清理文件，见客二次，写胡中丞信、彭雪琴信。阅《后汉书·律历志》，全不通晓，又阅《礼仪志》。中饭后阅《朱子文集》，周大璋选本也。至夜二更止，共阅二本。是日接官帅信，知小池驲击退援贼。余与官、胡二公皆奉旨交部从优议叙。其随折保举之人，朱笔改三个，余俱照准。

廿六日

早出，巡视营墙。饭后清理文件，改信稿六件，又写胡中丞信一封。午正阅《后汉书·礼仪志》一卷、《祭祀志》三卷、《天文志》三卷，至酉初止，倦甚。与马征麐久谈。马怀宁生员，颇博览书籍，与之语，亦能通晓大旨，谈半时许。夜阅《陆宣公集》数篇。目光极蒙，遂不复看。

廿七日

早出，巡视营墙。饭后清理文件，写胡中丞信。改信稿五件，中有戴醇士信，改颇多。中饭后阅《五行志》六卷。夜阅《郡国志》三卷，添翁中丞、袁午帅信各一叶。《郡国志》以本朝图核对。目光颇蒙。

廿八日

早出，巡视营墙。饭后清理文件。旋看本营操长矛，以辰州营第一，副中哨次之，正中哨又次之，乾州又次之，河溪又次之，镇溪最下，矛子长者丈五六不等，令改作一丈三四尺，午刻毕。改信稿三件。午饭后阅《郡国志》二卷半。旋与程尚斋围棋一局。李申甫自太湖来，与之久谈，至二更止。

廿九日

早出，巡视营墙。饭后清理文件，见客四次，改信件五件，阅《郡国志》二卷毕。旋阅《前汉·地理志》。中饭，请李申夫便饭。饭后与申夫鬯谈，约三时之久，论作文宜通小学、训诂，又论军务须从日用眠食上下手。是日与马征麐围棋一局。夜写季弟信、胡中丞信。睡不成寐。

三月

初一日

黎明，出视营墙。饭后清理文件。各员弁来贺朔，见客十余次。旋点湖北提镇兵丁。点名毕，与程尚斋围棋一局，阅李申耆先生所选《骈体文钞》。中饭后阅《汉书·地理志》十余叶。酉刻与高彦骥谈。旋与申夫鬯谈，至二更二点。是日狂风如吼，严寒飞雪，气象阴森惨淡。午刻接罗中丞咨文，知贼已由武康而进，去省城仅数十里，闻之焦愤。是夜得探报，现守安庆者为伪受天义叶芸来、格天福陈时安、贡天福向仕才，同伪启天安张潮爵、延天福施永通、欣天福侯叔钱等。守桐城者为伪纵天义吴汝孝、浩天安刘玱林、宣天福张任才。由宁国入浙者为伪忠王李寿成、伪辅王某、伪侍王某等。其四眼狗则现在舒城至安庆。城内现存米五万三千余担、煤一万八千余担，各馆私贮之米、煤尚不在内云。

初二日

早出，巡视营墙。饭后清理文件。午刻与王春帆围棋一局。中饭后阅《汉书·地理志》。与申夫鬯谈。夜阅《骈体文钞》。目蒙殊甚，此心大不安贴，营营扰扰，无乐天知命之意，自愧自恨。夜写郭意城信一件。是日写江岷樵之母陈太夫人挽障及各对联六副，内李劭青之母晏太夫人寿联云：“养笃板舆，花封红雨；欢承康爵，芝诰紫泥。”

初三日

早出，巡视营墙。饭后清理文件。旋写胡中丞信、彭雪琴信。请邓守之吃早饭，谈甚久。邓略通小学，盖其父完白先生与其师李申耆先生皆当代名宿，故濡染较深也。中饭后，阅《汉书·地理志》，疲乏殊甚，若不克终卷者，遂置而不阅，观申夫与尚斋下棋。旋与申夫鬯谈，述李西沤先生雅言各事。是夜蒸辽参二钱，服之，因精神极困，意思烦郁，为近来所未有。

初四日

早出，巡视营墙。饭后写家信，澄、沅一件，夫人一件。寄银二百两，为叔父出殡犒赏夫役之费，又祭帐二十四个，挽匾三个，挽联九副。其外幛十九个，留于营中零用。又寄银百两、幛一个，送江岷樵之太夫人，由瞿遵训送郭意城转交。又写季弟信一件、雪琴信一件。午正，清理文件。旋阅《汉书·地理志》，与尚斋围棋一局。中饭后阅《风俗》毕。与李申夫鬯谈，至更初止。阅《骈体文钞》二卷。是日雨仍大，竟日不息。

初五日

早出，巡视营墙。饭后清理文件，阅《骈体文钞》。旋与尚斋围棋二局。午正，邓守之来久谈。阅《后汉·百官志》二卷，改复王子寿信稿，又阅《百官志》一卷，未毕。李希庵来，与之鬯谈，至三更尽。夜不甚成寐。本日仍风雨阴寒。

初六日

早出，巡视营墙。饭后清理文件，与希庵鬯谈。竟日不作一事。午正写胡中丞信一件。申刻阅《后汉书·百官志》毕。夜与希庵、申夫论安庆、桐城进兵事宜。倦甚，二更三点睡，甚酣甜。

初七日

早出，巡视营墙，清理文件。饭后与希庵鬯谈。午刻阅《舆服志》二卷。申刻阅更始刘盆子传。夜与希庵、申夫鬯谈。巳刻写胡中丞信一件。夜接家信，系二月十三早澄侯所发，叔父已于十二日起道场矣。进兵大局，希庵之意，以余部下围安庆，多都护部下围桐城，希部暂扎青草塥，为两路援应之师。本日函商胡帅矣。

初八日

早出，巡视营墙，清理文件。饭后与希庵鬯谈。巳正剃头一次。旋阅王郎、刘永、李宪、张步、彭宠、卢芳传。中饭后阅《隗嚣传》。旋与希庵鬯谈。是日接家信二次，一系二月十七日所发，一系二月廿一日所发。第二次泽儿无信，已下省矣。

初九日

黎明，出巡视营墙。旋清理文件。饭后与希庵鬯谈。午刻写信与胡中丞。渠欲派霆字营全军援浙，宋国永先行，鲍超后去。余意欲催鲍超假满后再说。阅《公孙述传》、《宗室四王三侯传》。中饭后阅李通、王常、邓辰、来歙传。与希庵论古文之道，约分三门十一类。夜复鬯谈。旋清理所钞各文，多错误者。目蒙殊甚。本日又由季弟处寄到家信一封，内沅弟一件、纪泽一件，系二月十二日所发。

初十日

黎明，出巡视营墙。旋清理文件。饭后与希庵鬯谈最久。旋与尚斋围棋一局，阅《来历传》。中饭后阅《邓寇传》。酉刻接金衢严道胡泽霈、衢州知府江允康羽檄，知浙省于二月十九日被围，只有浙东可通接济云云。夜与希庵鬯论浙事。睡不成寐。三更后，风大如吼，有颓山倒海之声。

十一日

早，大风，各营棚皆吹倒。饭后大雪，午刻雪转甚，至酉刻，雪止。午刻与尚斋围棋一局。雪霏入室，遍处皆湿。因与希庵鬯谈一日。中饭后，改信稿数件，中有复胡泽霈、江允康信，言雪琴所派之炮手百人，三月底可到，浙江萧翰庆所带之训勇、韦勇六千人，闰月可抵浙江，此间另谋续援之师，四月可抵浙江云云。阅《冯异传》。夜倦甚，早睡。

十二日

早出，巡视营墙。饭后清理文件。天气放晴。与希庵久谈。旋改信稿数件，内有致毓又坪信，颇长。倦甚，不能自振。中饭后将古文三门十一类写出交希庵看。申刻李少荃到，久谈。夜与希庵谈，又与少荃谈浙江事。是日又接到胡泽霈、江允康信，言浙事危急万分，谈之焦愤难名。

十三日

早出，巡视营墙。饭后清理文件。送希庵归去。身体小有不适，竟日不作一事。中饭后写对联数付，改信稿三件。旋写希庵信、胡中丞信。夜阅《骈体文钞》。日内，头晕作疼，不能看书。

十四日

早出，巡视营墙。饭后清理文件。接张筱浦信，并咨到奏稿，知浙江于二月二十七日失守。虽奏中作不了之辞，云乡团旗兵尚在抵御，殊难深信，不胜愤悒。旋写信告知胡中丞、李希庵。又写家信一封，专人送去。中饭后阅《后汉书》岑彭、贾复传，吴汉、盖延、陈俊、臧宫传。与李少荃鬯论浙江事。胡维峰、彭盛南来，皆久谈。午刻围棋一局。复改筱浦前辈信稿。

附记

胡泽霈号次云

江允康号竹圃

马征麐号钟山

邓　解号作卿

十五日

早出，巡视营墙。饭后，各员弁贺朔望，见客十余次。旋写胡中丞信、希庵信、季弟信。批李申夫禀。与尚斋围棋一局。阅《后汉书·耿弇传》。中饭后阅耿国、耿秉、耿恭等传，姚期、王霸、祭遵传。夜温古文《长扬赋》，复雪琴信一封。雪琴又一信，言浙江城破后，满兵巷战二日御之，转危为安等语，盖为探报所误也。是日酉刻，偶思古文之道与骈体相通。由徐、庾而进于任、沈，由任、沈而进于潘、陆，由潘、陆而进于左思，由左思而进于班、张，由班、张而进于卿云，韩退之之文比卿云更高一格。解学韩文，即可窥六经之阃奥矣。

十六日

早出，巡视营墙。饭后清理文件。辰刻阅礼前营操演。营官杨镇魁矛法颇好，赏钱六十千、旗五面。午正归，接纪泽二月十八日莲花桥发信。旋写对联七付、扁二方。中饭后阅《后汉书》任光、李忠、万修、邳彤、刘植、耿纯传，朱祐、景丹、王梁、杜茂、马成、刘隆、傅俊、坚镡、马武传。傍夕至营务处高云浦、马钟山棚内小坐。夜，罗淡村中丞之侄忠怀来，余嘱其派亲丁去浙迎接淡村夫人暨少村兄弟。温古文刘越石《劝进表》等篇。

十七日

早出，巡视营墙。饭后清理文件。旋与尚斋围棋二局。午刻与少荃久谈。阅《窦融传》、《马援传》。申刻请客便饭，黑龙江营总明兴、云南方玉润友石、宿松知县黄开元，局绅赵世暹、杨调元、石鸾坡，酉刻散。见客二次。傍夕与少荃鬯谈。夜阅《骈体文钞》，将其所分类归并于吾所分三门十一类之中，嫌其繁碎，不合古义也。夜睡甚甜美。吾尝取姚姬传先生之说，文章之道，分阳刚之美、阴柔之美二种。大抵阳刚者，气势浩瀚；阴柔者，韵味深美。浩瀚者，喷薄出之；深美者，吞吐而出之。就吾所分十一类言之，论著类、词赋类宜喷薄；序跋类宜吞吐；奏议类、哀祭类宜喷薄；诏令类、书牍类宜吞吐；传志类、叙记类宜喷薄；典志类、杂记类宜吞吐。其一类中微有区别者，如哀祭类虽宜喷薄，而祭郊社祖宗则宜吞吐，诏令类虽宜吞吐，而檄文则宜喷薄，书牍类虽宜吞吐，而论事则宜喷薄。此外各类，皆可以是意推之。

十八日

早出，巡视营墙。饭后清理文件。旋阅卓茂、鲁恭，魏霸、刘宽传。朱云崖来久谈，易芸陔来久谈。中饭后陈大力来，与之言襟怀贵宏大，世俗之功名得失须看得略平淡些。旋阅伏湛、伏隆传。清检古文应抄各篇。傍夕接胡润翁信，寄示左季高襄阳信及官帅等六缄。又接张筱翁信，知浙江省城于三月初三日克复。张璧田提军玉良自江南来援也，为之大喜。写信告知胡中丞，又批告李申夫。

十九日

早出，巡视营墙。饭后清理文件。旋写家信，告浙江克复之事，又写信与陈作梅慰之，专曾德麐驰马送去。与尚斋围棋一局，旋写少荃核保举单。中饭后复核至申正止。阅《鉴》，查应抄之篇。夜与少荃论居官身世出处之宜。渠新放福建道，无缺可补，进退颇难自决也。批申夫禀，言出青之法，即《汉书·赵充国传》所谓就草。是日剃头一次。请朱云崖吃便中饭。

廿日

早出，巡视营墙。饭后清理文件。与尚斋围棋一局。朱云崖来，同少荃定保举单。见客三次。阅《后汉书》侯霸、宋弘、蔡茂、赵憙、牟融、韦彪传，至酉刻毕。见客二次。写胡中丞信一封，夜又写一封。是日派刘德大赴浙江，与罗宅丁役同去，写信与少村。又命刘德大至松江，写一信与黄萸生。接胡中丞信，知渠日患病，脉象不好，为之悬悬。

廿一日

早出，巡视营墙。饭后清理文件。巳正与尚斋围棋一局。旋与少荃清理保举单，至未正止，尚未完毕。中饭后阅宣秉、张湛、王丹、王良、杜林、郭丹、吴良、承宫、郑君、赵典传，桓谭、冯衍传。傍夕，又阅申屠刚、鲍永、郅恽，至一更四点毕。是日，见客四次。困倦殊甚。夜蒸高丽参三钱服之。睡尚甜适，梦见祖父大人、父亲大人。

廿二日

早出，巡视营墙。饭后清理文件。旋出拜礼前礼后两营官、华字及黑龙江两马队，午刻归。阅《苏竟传》。倦甚。中饭后写对联八付。阅《杨厚传》，倦极，若无聊赖者。夜，接家信，系三月初七所发，内澄弟一件、沅弟一件、纪泽一件。知叔父大人于三月初二日归窆，葬天堂坳贺家坟山之上，下八尺有数，排上三十丈有一棺，大杠抬至麦湾里，改用小杠云。

廿三日

早出，巡视营墙。饭后清理文件，与尚斋围棋一局。折差自京归，接云仙及仙屏诸信，阅京报数十本。午刻又与黄开元围棋一局。倦甚，不能治事。复胡中丞信一件。中饭后阅《尔雅》、《小尔雅》、《广雅》、《风俗通》，写对联八付。傍夕在外散步，若萧瑟无所倚者。夜清理文件。复筱泉信、希庵信。睡尚熟，梦见叔父大人，与余言甚久。

廿四日

早出，巡视营墙。饭后清理文件。写家信一件，寄新刻之《拟岘台记》五分去。写季弟信，写左季高信，专人去英山迎接。旋与程尚斋围棋一局，见客四次，将《尔雅》看毕。倦甚，小睡。中饭后写对联六付、挂屏六张。阅郎、襄楷传，又阅《郭伋传》未毕。申刻洗澡一次。夜阅《骈体文钞》。是日，接廷寄一道，系因官、胡奏萧、韦六千人援浙，谕旨言浙江已复，不必再去。又接袁午帅咨，知清江于二月廿三日克复。写信复胡中丞，论左季高不宜自带勇。是夜，竟夕不寐。

廿五日

早出，巡视营墙。饭后清理文件。旋与尚斋围棋一局。巳正与少荃清保举单，至未初毕。小睡。云南宝宁方玉润友石著有《运筹神机》，凡十九册，分四略：曰战略，曰守略，曰智略，曰艺略。又有《鸿蒙室文钞》二册、《诗钞》四册，求余鉴定，送来已两月矣。本日来索题跋，因为粗阅一过。中饭后为题二百余字，归之。见客三次，因吉中、吉左等营明日拔赴安庆也。写对联六付、条屏七张。本日天气甚长，作事不少，为之自慰。又写次清信、胡中丞信一封。夜阅《骈体文钞》，不甚能入，以日间神倦耳。

廿六日

早出，巡视营墙，观吉字中营拔营赴石牌，立马数节字营队伍，仅二百五十二人。令巡捕戈什哈数之，均相符合。饭后清理文件，又与尚斋围棋一局，写胡中丞复信。小睡一时许。见客四次。中饭后阅《后汉书》孔奋、张湛、廉范、王堂、苏章、羊续、贾琮、陆康传，樊阴列传。见客三次。袁午桥派人来看视，与之语淮上军情，饷项极缺，自正月至三月初七日，仅每名发给银一两零四分，每日八分，每名仅发十三日耳。旋与少荃鬯论身世出处之宜。夜复胡中丞信，阅古文三首。

廿七日

早出，巡视营墙。饭后清理文件。旋与尚斋围棋一局。核改各信稿，午正毕。阅《冯鲂传》、《虞延传》、《朱浮传》、《郑弘传》、《周章传》。中饭后写对联数件，阅《梁统传》，张纯、曹褒、郑玄传，至二更毕。是日，因节字营勇闹事，杀一人，枷二人。因一人买帽子，讹夺店子之帽，又打店家之眼，又纠众入县署打破轿子，打伤县官也。近日，节字营名声甚坏，俟九弟到，当商换营官。申刻思作字之法，绵绵如蚕之吐丝，穆穆如玉之成璧。夜思读书之道，以胡氏之科条论之，则经义当分小学、理学、词章、典礼四门；治事当分吏治、军务、食货、地理四门。

廿八日

早出，巡视营墙。饭后清理文件。旋出看礼字后营操演，午初毕，约阅二时之久。见客二次。李雨亭自英山、太湖回，与之久谈。改信稿数件。中饭后与尚斋围棋一局，见客三次，写袁午桥信二叶，添张小浦信三叶、翁中丞信二叶、叶介唐信二叶。阅《后汉书》郑兴、范升、陈元、贾逵、张霸传一卷，桓荣、丁鸿传一卷。清理古文，交人抄写。是日卯刻，复胡中丞信一件。

廿九日

早出，巡视营墙。饭后清理文件，写饶镇军信二叶，见客四次。阅《张子衡诗集》，为之加批，午正毕。旋至子衡处送行。又至雨亭处小坐，未正归。中饭后阅《后汉书》张宗、法雄、滕抚、冯绲、度尚、杨璇传，刘平、赵孝传。酉正，郭舜民来，述其兄雨三亲家于九年六月十八日定远城陷时被贼所执，二十一日遇害。有一素识之蕲水勇目周涟，于廿二夜将尸首负出，廿四日至明光地方。官兵张得胜镇军出队迎出，二十五日在明光棺殓，现在权厝盱眙，将往扶榇云云。夜与舜民久谈，批彭盛南禀。

三十日

早出，巡视营墙。饭后清理文件。旋与尚斋围棋一局，复胡中丞信，批朱、李禀，加陈俊臣信三叶。阅《后汉书》淳于恭、江革、刘般传，周磐传，赵咨传，又阅班彪父子传，至申初毕。中饭后写对联十付、挂屏四张，又写季弟信一件、希庵信一件、朱云崖信一件。酉刻，唐义渠来，与之鬯谈，至二更三点。

闰三月

初一日

未明起，看火星。黎明出，巡视营墙。饭后清理文件。各员弁贺朔，至巳初见客毕。批朱品隆禀，加吴竹庄信二叶。致官相信，派人将保举单送去，交渠汇发。又单衔谢恩折、景德镇保案复奏折，亦交其汇发。阅《后汉书》第五伦、钟离意、宋均、寒朗传，《光武十王传》未毕，阅至东平王苍止。与义渠鬯谈。萧、韦援浙一军折回后，当扎枞阳。复胡中丞信，鬯论此事。夜又复一信。酉正彭芳四来。接家信，澄侯一信、沅甫一封、纪泽一封。知老宅事，经两弟调停一番，略得妥叶，为之一慰。

初二日

黎明，出巡视营墙。饭后清理文件，围棋一局。倦甚，小睡。旋阅《光武十王传》毕。中饭后阅朱晖、朱穆传，写挂屏六幅，与义渠久谈，复胡中丞信。夜复希庵信。阅乐恢、何敞传。是日因郭舜民将赴盱眙搬雨三灵柩，办信稿寄袁、翁诸帅。

初三日

黎明，出巡视营墙。饭后清理文件，加袁午桥信三叶、翁药房信三叶、郭慕徐信二叶，围棋一局。午刻送郭舜民赴盱眙迎接其兄灵柩。是日本定看襄、郧兵勇操演，因大风而止。午正以后大雨。阅邓彪、张禹、徐防、张敏、胡广传。中饭后写对联四付、挂屏六叶，阅袁安、张鬴、韩棱、周荣传。夜，写对一付。是日见客三次。罗忠怀言其堂弟忠祐已至武穴，因写信告之胡润帅。

初四日

黎明，出巡视营墙。饭后清理文件，写家信，澄、沅一件，纪泽一件。因来禀言左太冲《三都赋》，教之以汉、魏人作赋，一贵训诂精确，二贵声调铿锵，约七百字，午初毕。旋写欧阳小岑信，又写季弟信，阅《郭躬传》、《陈宠传》。中饭后阅《陈忠传》，《班超传》未毕。倦甚，若不克久坐者。夜尤倦，竟不作一事。近日常有此现象，盖老境日臻耳。

初五日

黎明，出巡视营墙。饭后清理文件。旋与尚斋围棋一局，阅《班超传》、《梁慬传》，复胡中丞信、希庵信，阅《杨终传》、《李法传》、《翟酺传》、《应奉传》、《霍谞传》、《爰延传》、《徐璆传》。中饭后阅王充、王符、仲长统传。是日共看六十余叶，酉正，倦甚。与李少荃久谈，又与义渠谈。灯时看星，张、翼、轸三宿较往日略明，盖雨后清明也。夜接胡中丞信，言修家祠、书院事。校对所抄韩文四首。

附记

方大湜号菊人

邓少伯号守之，名传密

梁　照号鹤宾

韩体震号省斋

初六日

早出，巡视营墙。饭后清理文件，复胡中丞信，阅《后汉书》孝明八王传，李恂、陈禅、庞参、陈龟、桥玄传，崔骃传。中饭后阅周燮、黄宪、徐稚、姜肱、申屠蟠传。添张筱浦信二叶。眼蒙殊甚，盖以二日看书颇多，费目力也。夜，与少荃、义渠谈。旋阅《陆宣公集》。

初七日

早出，巡视营墙。饭后清理文件。因昨日阅书颇多，目光眵涩，本日不敢看书。将《欧阳文忠外制集》三卷涉猎一过，选八首。又将《曾文定制诰》六卷涉猎一过，选六首，抄入《古文·诏令类》，内以欧、曾气体近古也。午刻，程尚斋闻讣，丁内艰，其母郑宜人于三月十六日病故，因与久谈，慰唁之。中饭后写对联八付、扁字等。酉刻与义渠久谈。渠定于十八日赴英山。夜阅所抄《古文》之《诏令类》。目蒙殊甚。是夜大雨，不甚成寐。

初八日

早出，巡视营墙。饭后清理文件，写彭雪琴信五叶。辰初阅操，戈什哈等仅一开弓，襄阳勇五十五人，看刀矛诸技，襄、郧、宜、施兵，鸟枪等技，午初毕。涉猎《陆宣公制诰》，选三篇，合《兴元大赦诏》、《平朱泚后大赦诏》，共为五篇。中饭后，目光蒙甚，因寻《诸葛武侯与群下教》，忽忘之，翻《通鉴》数册，乃寻得。盖《通鉴》以此教在《董和传》内，无可附着，因着于昭烈崩后、后主初立之年，余偶忘之矣。精神倦甚。又至尚斋处一谈。旋与王香倬一谈。夜尤倦。阅所抄《古文·诏令类》，若不克终卷者，盖老境日臻耳。

初九日

黎明，出巡视营墙。饭后清理文件。旋写胡中丞信、张仲远信、郭意诚信。倦甚，小睡。旋看《杨震传》。中饭后尤倦。日内，阴雨沉闷，意思郁抑不舒。每日寅正即起，至傍夕将及八个时辰，真觉日长如年。而目光眵涩，不耐久视，不敢多看书，稍多则干枯作疼。本日自申至戌，竟不看书。夜阅方友石所著《鸿蒙室文钞》。

初十日

黎明，出巡视营墙。饭后清理文件，见客三次，阅《后汉书》孝章八王传，张浩、王龚、种暠、陈球传，杜根、栾巴、刘陶传。中饭后颇倦，不敢看书，恐损目力。见客二次。与高云浦久谈。旋王、马诸生呈阅五日工课，与之久谈。清理《经史百家杂钞》之“诏令类”，编定叙次，抄一目录，以便装订。夜校对《汉书·叙传》上卷毕。

十一日

黎明，出巡视营墙。饭后清理文件，写胡中丞信、彭雪琴信、左季高信，见客三次，阅《后汉书》李云、刘瑜、谢弼传，虞诩、傅燮、盖勋、臧洪传。中饭后阅《张衡传》九叶，未毕。日内因眼蒙，不敢多看书。天气甚长，申刻以后，但在室内徘徊。酉正趺坐。念天下之稍有才智者，必思有所表见以自旌异于人，好胜者此也，好名者亦此也。同当兵勇，则思于兵勇中翘然而出其类；同当长夫，则思于长夫中翘然而出其类；同当将官，则思于将官中翘然而出其类；同为主帅，则思于众帅中翘然而出其类。虽才智有大小深浅之不同，其不知足、不安分，则一也。能打破此一副庸俗共有之识见，而后可与言道。夜校《叙传》下卷，未毕。王子云、高云浦来，言方某品行不甚可靠。

十二日

黎明起，出视营墙。饭后清理文件。拟作何丹畦殉难记。清阅李笏生及刘兆彭所开节略，上半日竟未下笔，下半日作就一半。夜因目蒙，不敢久视。是日巳刻，复胡中丞信一件。未刻，复季弟信一件。夜，批朱品隆禀一件。竟夕不寐，若有所思。是日接张小浦信，知高淳、溧阳、建平失守，皖南贼势复张。

十三日

早出，巡视营墙。饭后清理文件。旋复胡中丞信。接家信，三月廿七日所发，澄侯一封、沅甫一封、纪泽一封。上半日不办一事。中饭后将丹畦殉难碑记作就。是日，接郭云仙信，知已告假南旋。又阅胡中丞寄京信四件、京报一本，知云仙本有南旋之意，濡忍未遽发，得胡帅信而始决也，因作书告之意诚。

十四日

早出，巡视营墙。饭后清理文件。旋将殉难记略为改定。复李希庵信、胡中丞信，加杨军门信。写家信一封，派二人送归。定例十五日去，十五日回。准停住五日，每日加途费六十文。如迟到一日，棍责五十，两日责一百，以次递加。早到一日，赏钱一千，早二日，一千三百，亦以次递加。中饭后与少荃鬯谈。旋将东汉人及魏时奏议翻阅，以便选抄。是日风雨奇大，寒冷异常，意兴萧索。夜接家信，系三月廿九日所发，曾德霖带来。加张小浦信一片、万篪轩信二片。

十五日

早，各员弁贺望。饭后见客四次。旋阅《张衡传》，将《思玄赋》细读一过。请刘国斌、李雨亭、叶介唐吃便中饭。写季弟信，专人送家信去。寒冷异常，如腊月无异。见客二次。阅《马融传》，未过笔。傍夕与李少荃久谈。夜将新抄之《思玄赋》校对一过。

十六日

早出，巡视营墙。饭后添刘星房信三叶，何廉昉信四叶，核信稿四件。阅《马融传》。中饭后阅《蔡邕传》。见客二次。写胡中丞信、方子白信，将所抄《古文·奏议类》编成次第。夜将《汉书·叙传》校对毕。连日风雨阴寒，几似严冬。本日天色放晴，而寒气尚未尽散，犹着皮袍也。

十七日

黎明起，巡视营墙。饭后清理文件，添骆中丞、翁中丞信各二叶，见客三次，阅《后汉书·左雄传》。口枯心焦，若有不适者。小睡一时。中饭后复胡中丞信，罗少村来久谈，约二时许。阅周举、黄琼传。接张廉卿信，寄文四篇，有王介甫之风，日进不已，可畏可爱。夜校对《谏起昌陵疏》。

十八日

黎明，出巡视营墙。饭后清理文件。旋阅《后汉书》颍川四长传，李固、杜乔传。中饭后阅吴祐、延笃传。是日，竟日雨不止。心事焦闷，口无津液，上焦火旺，因不复看书，即在室中徘徊。思凡事皆有至浅至要之道，不可须臾离者，因欲名其堂曰“八本堂”。其目曰：读书以训诂为本，诗文以声调为本，事亲以欢心为本，养生以少恼怒为本，立身以不妄语为本，居家以不晏起为本，居官以不要钱为本，行军以不扰民为本。古人格言尽多，要之每事有第一义，必不可不竭力为之者。得之则如探骊得珠，失之则如舍本根而图枝叶。古人格言虽多，亦在乎吾人之慎择而已矣。夜，阅《骈体文钞·笺牍类》。是日接家信，三月三日发，澄弟一件、沅弟一件、纪泽一件。又得竟海先生及作梅、牧云等信。

十九日

早出，巡视营墙。饭后清理文件。旋复李次青信、胡中丞信，阅《后汉》吴〔史〕弼、卢植、赵壹〔岐〕传，《皇甫规传》。中饭后阅《张奂传》。改信稿数件，选古文书牍类数篇付钞手。与少荃久谈。少荃接家信，知恽中丞已于初七日物故。夜，批朱品隆禀。凡做好人、做好官、做名将，但要好师、好友、好榜样。阅欧公书札。目光蒙甚。

廿日

早出，巡视营墙。饭后清理文件。将左季高所为箴言书院细阅一过，加批寄英山。写胡中丞信一件、季弟信一件，寄衣与弟，并送家信。午刻又写季高信一件。目蒙殊甚，竟不看书，小睡近二时许。中饭后阅韩、柳、欧书牍。古文中，惟书牍一门竟鲜佳者。八家中，韩公差胜，然亦非书简正宗。此外，则竟无可采。诸葛武侯、王右军两公书翰，风神高远，最惬吾意。然患太少，且乏大篇，皆小简耳。夜阅李翱、孙樵文。目蒙特甚，不敢多看，二更即睡。

廿一日

早出，巡视营墙。饭后清理文件，复胡中丞信。旋阅《段颍传》、《陈蕃传》。中饭后阅《王允传》、《党锢传序》。旋与少荃畅谈，见客三次。因思余所编《经史百家杂钞》，编成后，有文八百篇上下，未免太多，不足备简练揣摩之用。宜另钞小册，选文五十首钞之，朝夕讽诵，庶为守约之道。夜，将目录开出，每类选“经”一篇，“史”及百家文三篇，凡十二类，共四十八篇。是夜通夕不寐。

廿二日

早出，巡视营墙。饭后清理文件。旋阅《党锢传》，郭太、苻融、许劭传。小睡片时。旋将《古文·书牍类》编次目录。中饭后阅《窦武传》。倦甚，小睡。酉刻阅张廉卿古文，加批。夜清理文件，与少荃久谈。是日闻罗淡村中丞已至平头嘴河边，而其子少村尚在黄石矶未归，因写信告知胡中丞及彭雪琴二公。

廿三日

早出，巡视营墙。饭后清理文件。旋阅《何进传》，郑太、孔融传。中饭后阅《荀彧传》，将张廉卿古文批阅毕。与少荃久谈。剃头一次。申刻出，至霆副中营、黑龙江营、吉左营，傍夕归。夜温《报燕惠王书》、《与吴质书》。往年，余思古文有八字诀，曰雄、直、怪、丽、淡、远、茹、雅。近于茹字似更有所得。而音响、节奏，须一“和”字为主，因将“淡”字改为“和”字。

廿四日

早出，巡视营墙。饭后清理文件。写家信，专人送归。写胡中丞信，阅《董卓传》未毕，见客四次。中饭后写李希庵信，批彭毓橘、朱品隆禀尾。眼蒙，不敢看书。倦甚，小睡。夜温《报杨广书》、《与吴季重书》，细诵数次，稍有所会。

廿五日

早出，巡视营墙。饭后清理文件。赴乡看马队会操，距营约二十里。是日风雨甚大，顺、华、亲三营跑三才阵一次，黑龙江营跑一次，即毕。各哨弁遍身沾湿，无一干者。未刻归来，余亦惫甚。中饭后阅逸子书《典论》，沈阳孙氏所辑也。旋小睡，乏甚。接罗少村信，知已抵平头嘴。是早，接沅弟信，已于廿日至汉口矣。未刻接季弟信。夜温《报燕惠王书》。

附记

赵世暹号蔗泉

杨调元号静庵

石鸾坡号韵珂

罗忠怀号筠谷

廿六日

早出，巡视营墙。饭后清理文件，写罗少村信、九弟信、季弟信。巳初，移寓城内石宅，屋宽而清，尽可安居。见客十余次。午正阅《骈体文钞》。未正，左季高、李次青二公到，畅谈至二更尽。接胡中丞信二件，渠约日内来宿，赴罗宅会吊。

廿七日

早，出城，巡视营墙。饭后清理文件，与季高、次青鬯谈。写胡中丞信、李小泉信、张廉卿信。与季高鬯谈。未正九弟到营，与之鬯谈家事，至三更睡。竟夕不寐。

廿八日

早，出城，巡视营墙。饭后清理文件。与九弟鬯谈一切，旋与季高、次青鬯谈。写胡中丞信。中饭后温扬子《法言》。与季高久谈。夜与九弟久谈。

廿九日

早，出城，巡视营墙。饭后清理文件。写胡中丞信、李希庵信。批朱云崖、李申夫禀、郭意城信。写家信，专人送归。又寄各种墨刻于意城。中饭后与季高、次青鬯谈。夜与九弟鬯谈。

附记

黄金品号贡三

王树屏　方碧江　陈荣村　方清源

王价藩号锦荃

张继善号佩芬

何　斌号宗廷

张显道号子方

易蔚六号凫山

易超四号春浦

卅日

早，出城，巡视营墙。饭后清理文件。复胡中丞信、彭雪琴信。旋与季高、次青鬯谈。中饭后又鬯谈。倦甚，小睡。盛四自家中来，问知一切。接澄弟信、纪泽信。旋复小睡。夜，与沅浦备谈家事。

四月

初一日

早，出城，巡视营墙。饭后清理文件。出城二十里，看马队合操。辰刻去，未刻归。马队操演颇可观，但嫌太挤迫。中饭后写胡中丞信，作罗淡村中丞挽联一首云：“孤军少外援，差同许远城中事；万马迎忠骨，新自岳王坟畔来。”热甚，小睡。夜与季高鬯谈。

初二日

早，出城，巡视营墙。饭后清理文件。旋与季高鬯谈。未刻出城八里，迎接罗淡村灵柩，设路祭一席。申刻归，写挽联并他联。接张小浦信，金陵大营全军溃败。和春、张国樑退保镇江。大局决裂，深为可虞。因抄寄胡中丞。夜与季高鬯谈。

初三日

早起，清理文件。饭后出城送罗中丞灵柩，至巳初归。送九弟赴集贤关。小睡。中饭后与左季高鬯谈。酉正小睡。写对联五付。傍夕，与季高、次青久谈。夜甫二更即倦甚，早睡。是日闻季高说有孝子孝妇二人，因其家火起，舁其母灵柩于外。二人平日皆不以力着，妇尤柔弱，诚至则神应，一也；情急则智生，二也；势激则力劲如水之可以升山，矢之可以及远，三也。因是以推，则天下无不可为之事矣。

初四日

早，雨极大，不能出城查视营墙。清理文件。饭后写家信，澄侯一件、纪泽一件。因泽问“穜”、“種”二字，详答之。又出题目三个，一赋题，一古文题，一四书文题。又寄笔十支、墨八条、《拟岘台记》四套。写胡中丞信。倦甚，小睡。中饭后与季高鬯谈。旋看《董卓传》之后半，刘虞、公孙瓒传。傍夕与季高、次青鬯谈。夜又与季高久谈。季高言，凡人贵从吃苦中来。又言，收积银钱货物，固无益于子孙，即收积书籍字画，亦未必不为子孙之累云云。多见道之语。

初五日

早出，查顺字营马队，约行廿八里归。饭后，清理文件。旋与季高鬯谈，写胡中丞信、李希庵信、九弟信各三叶。阅《陶谦传》，《袁绍传》未毕。中饭后，再与季高鬯谈。阅《袁绍传》毕，《刘焉传》，《袁术传》未毕。傍夕与季高、少荃、次青鬯谈。是日接奉寄谕。因金陵大营溃败，派都兴阿带五千人至江北防贼北窜。因与季高商议东南大局，图所以补救之法。

初六日

早，出城，查视营墙。饭后清理文件，与季高、次青鬯谈，写胡中丞信。阅《后汉书》刘表传，袁术、吕布传。中饭后，黄子山来，与之久谈。旋阅《循吏传》，未毕。方子白来久谈。与季高、次青、子白鬯谈至二更三点。夜，睡不成寐。

初七日

早，出城，查视营墙。饭后清理文件。辰刻出城，阅霆字副中营操演，午刻毕。与季高、子山久谈。中饭后，写九弟信、胡中丞信。倦甚，小睡。清理文件。与季高、子白、次青鬯谈，天热不能久耐。夜与季高谈时事。阅张皋闻古文。

初八日

早出，巡视营墙。饭后清理文件，与季高鬯谈，写李希庵信、沅弟信、胡中丞信。阅《后汉书·循吏传》毕，阅《酷吏传》。中饭后阅《宦者传》，未毕，与季高鬯谈。傍夕与季、次、子白诸人谈。灯下，接奉寄谕，令余会同厚庵进攻芜湖，直抵宁国，并谕询左季高是否仍办湖南团练，抑在余处帮办一切。

初九日

早，出城，巡视营墙。饭后清理文件，与季高、次青鬯谈，写胡中丞信、沅弟信。阅《后汉书·宦者传》毕，《儒林传》、《易》、《书》二经。中饭后阅《诗》、《礼》、《春秋》三经，《儒林传》毕。见客三次。与季、次、少荃久谈。夜见莫祥芝，久谈。倦甚，如不克说话者，亦足以见精力之疲敝矣。

初十日

早，出城，巡视营墙。饭后清理文件。旋与季高鬯谈，写九弟信、雪琴信，阅《后汉书·文苑传》。未刻与季高、次青久谈。胡宫保自英山来宿松，将往罗宅会吊，未刻到，鬯谈至二更。接九弟信，将即日进围安庆城。

十一日

早，出城，巡视营墙。饭后清理文件。旋写家信一件与沅弟。与胡中丞、左季高诸君鬯谈竟日，至二更，余已倦甚，而诸公尚兴会淋漓。

十二日

早，出城，巡视营墙。饭后清理文件。旋与胡中丞、左季高鬯谈。写九弟信一件。中饭后改复奏折稿一件，与季高鬯谈。夜作片稿一件。二更三点睡，竟夕不寐。

十三日

早，出城，巡视营墙。饭后清理文件。辰刻至罗中丞宅内题主。宅在隘口，去宿松城四十里，午正到。未初行题主礼。申刻筵宴。是日会吊，同席者胡中丞、左季高、李次青、方子白与余，凡五人。黄子山在罗宅照料丧事。申末起行归来。行二十里，至石嘴铺地方小坐，二更还寓。罗淡村中丞，以乙未进士历官直隶、湖北、浙江等省，凡二十五年，家无一钱，旧屋数椽，极为狭陋。闻前后仅寄银三百两到家，其夫人终身未着皮袄，真当世第一清官，可敬也。是日卯刻，发报一折复奏，又片一件。

十四日

早，出城，巡视营墙。饭后清理文件，写家信，澄侯一件、夫人一件。旋写李申夫一件、沅浦弟一件，与胡宫保鬯谈。中饭后又与季高、次青鬯谈。申刻倦甚，睡至日晡始起。夜与胡中丞及季高久谈。清理文件。洗澡一次。睡不甚成寐。

十五日

早，出城巡视营墙。饭后清理文件。旋写九弟信一件，添张小浦信二叶，与胡中丞、左季高鬯谈。中饭后写吴竹如信一件，批李申夫禀。与胡中丞熟商江南军事。夜，胡公论及：凡事皆须精神贯注，心有二用则不能成。余亦言军事不日进则日退，断无中立之理。二人者皆许为知言。

十六日

早，出城，巡视营墙。饭后清理文件。旋与胡中丞、左季高熟商一切，写雪琴信一件。中饭后接家信，澄侯一件、纪泽一件、夫人一件。纪泽寄赋二篇，一《喜霁赋》，一《拟丁仪励志赋》，学汉人之句调颇有合处。寄信与九弟，共四叶，说及季弟暗病及制于术之法。傍夕与胡、左诸公谈江南事。二更阅《骈体文钞》诔祭、告祭等文。

十七日

早，出城，巡视营墙。饭后清理文件，见客三次，与胡润帅、左季高鬯谈，阅《骈体文钞》哀祭、诔文各篇。未初，冯竹渔来。渠于二月十九日告假回籍，至是始归营。请石芸斋前辈吃便中饭。饭后小睡，倦甚。旋写挂屏一页。因手腕无力，遂弃不复写。申刻，与胡润帅鬯谈至二更，季高、次青诸公同在坐。季高言及姚石甫晚年颓唐之状，谓人老精力日衰，以不出而任事为妙，闻之悚然汗下，盖余今精力已衰也。阅韩文哀祭各篇。是日卯刻，接奉寄谕一道。因乔松年奏丹阳失守，李若珠患病，不克出队，催令都将军兴阿赴江北会剿。

十八日

早，出城，巡视营墙。饭后清理文件。旋与胡、左二公鬯谈。辰正，送左公归去。旋与胡中丞少谈。酣眠一时许。又与胡帅谈。中饭后阅《后汉书·文苑传下》。出门拜石芸斋前辈一次。与胡帅鬯谈，自酉初至亥正。

十九日

早，出城，巡视营墙。饭后清理文件。旋与胡中丞鬯谈。复雪琴信，复汪梅村信。中饭后阅《后汉书·独行传》十叶。小睡时许。旋与胡中丞鬯谈，由酉正至二更四点止。夜不能成寐。是日胡中丞言州县办上司衙门之差，所费不过百千，而其差总、家丁开报至三、四千串之多，县令无所出，则于钱粮不解，积为亏空，皆天家受其弊。故湖北州县现无丝毫差事，如有，向例由州县办差者，皆由藩库发实银与州县，令其发给，不使州县赔垫分毫。其名则天家吃亏，其实则州县无可籍口，钱漕扫数清解，为天家添出数十倍之利云云。信为知言。

廿日

早，出城，巡视营墙。饭后清理文件，与胡中丞鬯谈。辰刻送胡帅回英山。出城二里许，张幕少坐。巳刻归，小睡。旋阅《后汉书·独行传》毕。中饭后，写沅浦信一件。阅《后汉书·方术传》一卷。将孙芝房《刍论》刻本粗为校对。夜与次青论渠赴浙之事。张伴山来久谈。写信与毓中丞，论屈蟠守湖口之事。旋因次青拟带屈蟠赴浙，此信即不发矣。

廿一日

早，出城，巡视营墙。饭后清理文件。见客三次。旋阅《后汉·方术传》。小睡。阅《淮南子·俶真训》。中饭后，写扁字十余、对联二付。阅《方术传》毕。小睡片时。傍夕，阅《后汉书·逸民传》，至初更毕。是日石芸斋送《沁园春》词一首。渠言养目之法：早起后，以水泡目；目属肝，以水养之，又以微热之气祛散寒翳，久必有效云云。而《后汉书·方术传》云：“爰啬精神，不极视大言。”二语亦养目之法。是日，阅王香倬等之诗及纪泽儿之赋。

廿二日

早，出城，巡视营墙。饭后清理文件。出门拜客，送石芸斋之行。至李雨亭处看病，久坐，又拜张伴山、张小山，午初归。核报销局中稿件。中饭后写九弟信，跋林文忠手札，系黄南坡寄来者。申刻接张小浦信，知苏州于十三日失守，不胜惊痛，关系天下全局至大，因与次青、小泉、少荃鬯谈。旋写信告知官、胡、骆三帅。傍夕与三李鬯谈时事至二更。夜写信与陈作梅，未毕。睡不成寐。

廿三日

早，出城，巡视营墙。饭后清理文件，写陈作梅信毕，又写意城信，又写彭丽生信二叶，又写刘霞仙信，又写胡中丞信，阅《后汉书·列女传》。中饭后又阅《东夷传》，又阅《南蛮传》，共三十余叶。傍夕与次青、小泉、少荃鬯谈时事。夜温《古文简本》，作二小跋，将寄沅弟也。

廿四日

早，出城，巡视营墙。饭后，清理文件，写家信，澄侯一件，七叶；纪泽一件，七叶。又寄燕窝一匣、秋罗一匹，与澄弟夫妇贺生。又寄银五十两、袍褂料一付，与甲五侄贺新婚。又寄银五十两，与邓先生作学俸。又写九弟信、胡中丞信一件。中饭后，与次青、小泉、少荃鬯谈时事。旋阅《魏叔子文集》，又阅《后汉书》南蛮、西南夷传。酉刻天热烦躁，旋与次青诸人久谈。是日黎明，接胡中丞信，寄示京信六件，内郭云仙信中附潘伯寅奏稿二件。又曹毓瑛信中，知钱萍矼仙逝。夜阅所抄《古文简本》，又复胡中丞信。

廿五日

早，出城，巡视营墙。饭后清理文件，核定报销各咨稿。抄古文，作小跋。见客三次，与次青、小泉诸人鬯谈。批朱品隆禀，阅《后汉书·西羌传》。中饭后写对联十付，阅《西羌传》十叶。李希庵送马一匹。夜接奉廷寄，因乔松年奏常州危急，饬余救援苏、常，盖朝廷尚不知苏、常已失也。夜不成寐。是日咨江西、两湖三省合防。傍夕时，与次青等三人登城游览。夜批申夫禀，教之以诚。

廿六日

早，出城，巡视营墙。饭后清理文件。旋复希庵信六叶，复胡中丞信，又添陈季牧信三叶，又写沅弟信。见客二次，陈世镕自安庆来，与之久谈一时许。阅《后汉书·西羌传》，中饭后阅毕，又阅《西域传》十叶。剃头一次。酉刻至陈雪楼处回拜，谈又一时许。夜核定各信稿，写方子白册页二开。

廿七日

早，出城，巡视营墙。饭后清理文件。复胡中丞信、彭雪琴信。小睡一时有余。中饭，请陈雪庐便饭。写册页二开。接家信，澄侯一件、纪泽一件，内拟《月赋》一篇。又陈作梅、阳牧云等信。选《古文·哀祭类》付抄手。写家信与沅、季二弟。夜，又写册页二开。本日倦甚，不耐烦，又未作一事，岂以三日内未吃丸药遂亦疲乏耶?精力衰减若此，何以任天下之事?为之慨然。

廿八日

早，出城，巡视营墙。饭后清理文件。旋写方子白册页七开。倦甚，小睡。请陈雪楼筮卦，筮浙江可保否，得“艮”之彖辞；筮余军是否南渡，得“解”之“师”；筮次青应否赴浙，得“兑”之“复”。旋阅《后汉·西域传》。午刻得官帅咨，知余奉旨以兵部尚书衔署两江总督。本营员弁纷纷道喜。中饭后，与次青等鬯论时事应如何下手，约一时许。旋写官、胡信二封，沅弟信一封。天气极热，实难办事。傍夕，仍与次青等三人鬯谈。夜阅《五代史》。睡不成寐。

廿九日

早，出城，巡视营墙。饭后清理文件。旋写胡中丞信，商酌大局，总期江北、江南呼吸相通，及筹兵筹饷，一切均细商之。旋写左季高信、骆中丞信。见客二次。小睡。中饭后写沅弟信一件、澄弟信一件，内命纪泽来营一见。暑热已极，不能办事。旋阅《后汉书·西域传》毕。夜与次青、小泉诸人鬯谈。天热，汗不止。夜不甚成寐。

附记

丁泉臣信：任贤，取友，速行，告示。

蒋文若信：江西抚、藩指名要。破格用左公，申似房琯，蒋好帮手。速发。

汪梅村信：哀痛恻怛告示，一。裁官，裁绿营兵，二。和夷，三。以楚营法兵部江南之兵勇，四。严禁骚扰，宾礼才俊，五。粮台综核名实，局员以少为贵，举廉惩贪，六。核实保举，慎重名器，七。屏术数星卜之士，八。守碉卡险要，九。拙速疾驱，不可顿兵坚城，十。

五月

〈初〉一日

早，出城，巡视营墙。旋各员弁贺朔，应酬时许。核定各奏稿。复九弟信。下半日复胡帅信。润帅寄来丁果臣、汪梅村、蒋文若诸信，所以期我良厚，惧无以副之。天热，迥异寻常，坐卧不安。接家信及郭意城信，时长沙尚不知苏州失守也。下半日小睡时许。酉刻，袁藻、刘德大自苏州回，知袁漱六之家眷自松江搬柩回，闰月廿五自松江起程，四月廿八已抵江西省。千辛万苦，卒得安抵江西省，此袁家之大幸也。余鬯问吴越情事。旋与次青诸君久谈。夜，写挽幛一具，改奏稿小半。天极热，夜不成寐。

初二日

早，出城，巡视营墙。归，先饭。赴城外看河溪营放连环枪，每人九出，巳刻归。改折稿一件，又核改片稿二件，复袁婿信，加毓右军信二页。下半日，接九弟、季弟信，即复。夜寄胡中丞一信，定带霆营六千人，礼营千人，朱、唐二千人渡江而南。其安庆大营暂不撤动。是日极热，几不能作一事。夜不成寐。

初三日

早，出城，巡视营墙。饭后清理文件，复李希庵信、胡中丞信、沅弟信，阅核各折稿片稿。未刻发报，共三折一〔四〕片：谢恩折一，通筹全局折二，调沈道葆桢折三；察看海运事件片一，分办江西钱漕牙厘片二，留李道元度招勇片三，调张道运兰片四。未正清理各处文件，阅《后汉书·南匈奴传》二十三叶。夜清厘文件。与次青、少荃久谈。夜不甚成寐。本日夏至节，服人参钱余，系胡帅所赠者。

初四日

早，出城，巡视营墙。饭后，清理文件。旋写家信，澄弟一件、夫人一件。又写张小浦信、胡中丞信、九弟信、雪琴信，共约三千字。下半日清文件颇多，见客五次，叶介唐来久谈。接胡中丞信，以渠所为一折二片寄阅。是日接家信，澄侯一件，纪泽一件、陈作梅一件。

初五日

早，出城，巡视营墙。饭后清理文件。旋各员弁贺节，应酬时许。旋复雪琴信，复九弟信。见客三次。中饭请陈雪庐世熔过节，鬯谈。中饭后极热，用矮棹坐地写字。复骆中丞信、郭意城信，清理各处文件，又寄沅弟一信。夜与胡中丞一缄。又清理各文件。日内，因〈端〉午节，文件较多，已觉疲乏。若添总督任内地方应办之事，殆不胜其烦剧矣。夜不甚成寐。

附记

出告示　咨调冯树堂曾卓如信亦道及　淮安办水师

○札李作士办安庆银钱所

○札刘曾撰办安庆军械所

○写对联

○开委员名单，沙汰位置

初六日

早，出城，巡视营墙。饭后清理文件，加周子佩信三叶、杨贻堂信三叶、厉伯苻信二叶。午刻派折差二人进京，一、万寿折，一、报销折，并带部饭照费银△△（原文此处为三角）两，又余私带买物银二百四十两。小睡时许。写胡中丞信一封。中饭后热极，几不能作一事。见客三次，写九弟信一封、胡中丞信一封，阅《后汉书·乌桓鲜卑传》未毕。二〔二字衍〕及诸生呈缴工课，余教以“诚勤廉明”四字，而“勤”字之要但在好问好察云云，反复开导。傍夕与李筱泉、少荃、次青鬯谈。李希庵自青草隔〔塥〕来，与之久谈，至二更尽。

初七日

早，出城，巡视营墙。饭后清理文件，复彭雪琴信，复胡中丞信，加袁午桥信二叶。见客四次，与希庵鬯谈。中饭后小睡。又与希庵鬯谈二时许，至戌刻止。是日大雨竟日，天气凉甚。下半日写挽幛，对联。夜，清理文件颇多。

附记

请刑名朋友

刻营制、营规

刻居官要语训属员

初八日

早，出城，巡视营墙。饭后清理文件，加沈幼丹信四叶，与雪琴信，复胡中丞信。接奉廷寄，系四月廿九日所发。因苏州失守，饬余援浙图苏。中饭后写骆中丞信、左季高信各五叶、郭意城信二叶。旋与希庵鬯谈。剃头一次。傍夕与李次青、筱泉、少荃鬯谈。拟即带希庵一军南渡，为援浙之计。论至更初，未决。旋清理文件。接筱浦信，知何根云退至上海。

初九日

早，出城，巡视营墙。与希庵联骑而行，至伍少海营少坐。饭后清理文件。送次青回平江招勇，见客三次，午刻与希庵鬯谈。小睡。中饭后复张小浦信一件。写对联八付。与希庵鬯谈。傍夕小睡。夜，清理文件。睡不成寐。

初十日

早，出城，巡视营墙。至李雨亭处小坐。饭后清理文件，写九弟信，倦甚。与希庵熟论安庆、桐城两军应否撤围，约沉吟二时之久，不决。中饭后得少荃数言而决。因写信与胡中丞，定为安庆、桐城二军皆不撤动，青草塥希庵之军亦暂不动。如贼由山路犯楚，必俟其破霍山，破六安州，希庵乃入山内御之云云。申刻写毕。旋读《后汉书·鲜卑传》。本年阅《后汉书》，至是日始阅毕一过。酉正写对联五付。傍夕小睡。夜与希庵鬯谈。是日巳、午，见客三次，张伴山谈颇久。

十一日

早，出城，巡视营墙。饭后清理文件，写九弟信、雪琴信，批朱云崖禀。倦甚，小睡。各对联下款，送宿松绅士十对、县令一对。与希庵久谈。中饭后写汪梅村信一件。小睡片时。检点各件，为拔营之计。夜与希庵论多礼堂，又写信与九弟，寄昨与润帅信稿。

附记

告示各条

○禁官民繁华苏祻之由，苏民好善

○禁兵勇骚扰另有告示

令绅民保举人才以两江之人平两江之乱

○安插流徙衣冠右族、死事之家、经生大儒，均给予口食之资，余令州县存恤

○求闻己过凡己之过与军中之弊，许直告

择守令以廉静为体，善听断为用。贼所不到之处，靠好官

○旌表节义

○禁办团

十三〔二〕日

早，出城，巡视营墙。饭后清理文件。旋写胡中丞信、九弟信，复雪琴信，见客四次，加张凯章信一片。中饭后复次青信，写扁对数件，与希庵久谈至夕。小泉、少荃亦久谈。日内，各员弁料理拔营之事，余亦检点诸务。

附记　蒋文若、汪梅村所保之人

夏銮教职　葛其仁教职

上二人通小学，君子人

仰士会合肥教官，善苏字

胡肇昕通小学，廪生

章遇鸿举人，循吏

葛　蕃都司，能任事

胡道荣举人，可任岭北总团练

汪士其通外科

以上六人皆绩溪人

陈　奂石甫经师，人品纯粹

杨长年廪生，江宁人

顾逊之贡生

陈　附生

张宝德方正

高以翔廪生

以上六人皆江宁人

马寿龄当涂豪士，东台山

薛　绶扬州，通小学

刘毓松扬州，通小学

查文德泾县

洪汝奎泾县

吴承芳泾县

王祥储太平

汪汝桂江宁

金龙玉江宁

吴正熙湖南

以上廿三人，梅村所保

保　恒前任凤阳知府

李鹤年丁忧，给事中

王检心告假道员

李汝钧刑部主事

以上四人，文若所保

十三日

早，出城，巡视营墙。饭后清理文件，复彭雪琴信、胡中丞信，各四、五百字，加王人树信，会客三次。中饭后复左季高信，与希庵久谈，见客四次，清理各文件。夜，戴存庄钧衡之胞侄二人、房侄孙一人来见，携存庄所为诗一本、古文一本、《草茅一得》三本，求订正，与之久谈。存庄之妻妾皆殉节，存庄亦五年十月忧郁以死，其父母均于九年始没。是日料理拔营零事。中饭，请陈雪庐便饭。夜不甚成寐。

十四日

早，出城，巡视营墙，至黑龙江马队营中少坐。饭后清理文件，见客二次，写家信与澄侯，写九弟信。旋写厚庵信、胡中丞信。中饭后见客三次。送戴存庄之侄银五十两，为存庄葬事之用。改信稿六件。清理文件。酉刻与希庵久谈。夜见客二次，希庵又久谈。三更睡，不甚成寐。

十五日

早起，料理文件。饭后拔营。各陆营皆起旱，至华阳镇渡江。余至宿江东北十二里杨虚嘴上船，各绅及县令送至舟次。余与李筱泉、少泉同舟，巡捕戈什等皆坐长龙船。巳刻开行，因风不顺，仅行四十里，至义乡嘴地方即泊宿。是日，在船作拟办三支水师一折，又核改报起程日期一折，又核改夹片三个。傍夕与小泉登岸鬯谈。夜早睡，不甚成寐。

十六日

早，因风不顺，未开。巳初开船过湖，两岸皆芦苇，旋至横坝头。宿松黄令率邑绅四人送来〔来送〕。两岸百姓，扶老携幼，走送者数千人。无德于民，兹可愧也。申刻行至老洲头登大舟，舟系吴城船厂为余新造者，极坚实，极华丽。诵韦公“自惭居处崇，未睹斯民康”之句，为之愧悚不已。巳、午刻，改折片三件，写胡中丞信一件。酉刻写杨、彭信一件，清理文卷。夜与李小泉、少荃在船尾亭上鬯谈。

十七日

是日大东北风，仍在老洲头弯泊一日。巳刻发报预筹三支水师一折，报起程日期一折，又附片五件。午刻写骆中丞信一件、郭意城信一件。阅《老子》上下经一过，申刻阅毕。阅各文件，知萧浚川于四川省城病故，奏请照巡抚例议恤。接奉寄谕一件，因有人奏安庆不可弛围者，饬余酌办。傍夕登岸散步。夜与小泉、少泉鬯谈。旋诵《田窦传》。

十八日

是日仍大东北风，在老洲头弯泊一日。饭后清理文件。旋作告示一件，至申刻毕，凡六条，约六百余字。下半日与筱泉、少荃畅谈，夜又久谈，倦甚。酉、戌间小睡，不成寐。夜，早睡。老年心血日亏，凡用心作文一篇，辄觉困甚。本日作文，夜尚成寐，亦可喜也。是日接家信，澄侯一件、夫人一件、纪泽一件，内附《魏征论》并纪鸿儿诗文。

十九日

是日，仍大东北风，在老洲头弯泊一日。饭后，清理文件。写官制军信一件、李希庵信一件、沅浦弟信一件。接奉批折，系五月三日所发之报。又奉寄谕一道，有“通筹全局，甚合机宜”之褒。写朱品隆信一件。中饭后，温《礼记·曲礼》，将郑注与陈澔注核对。写屏四幅，约三百余字。剃头一次。夜阅京信，因刘锡昆等在京城买马鞍回，内有高笔湄、许仙屏等信。郑阳和带霆字等营来八里江，至此禀见。

节用之道：汰冗员，裁劣营，崇节俭。

廿日

早，清理文件。饭后料理各件。令李筱泉先回江西办理牙厘局事务。巳正开船，风尚未顺，用长龙船牵水牵，凡行百二十里。酉正至华阳镇，雪琴来接，与之鬯谈至二更。余受热，微觉不豫。是日在舟中见客甚多。又温《曲礼》，至“日而行事则必践之”止。习字一叶，核信稿十余件，写沅、季信一件。夜，接寄谕二道：一，四月十九所发；一，廿日随批折发者。

廿一日

早，开船，四十里至东流县，小泊二时许。又行六十里，至黄石矶水师营次。见客甚多，皆水师营哨各官及各委员。沅、季二弟自安庆陆营来至此，候四日矣，兄弟谈至三更二点。夜不成寐。是日写胡中丞信、张小浦信。习字一叶。夜，清理文件。

附记

朱瑚枝廪生，保训导

杨起予举人，保知县。乐平人

何元炳南琴，拔贡、知县。乐平

方雪昌浮梁人

黄以柟廪生，保训〈导〉加五品衔，浮梁

刘嗣向浮梁人，秀才

以湘军营制行之，招乐平勇一千，浮梁勇五百人

裁丁峻勇、文瑞勇、康国器勇、俞昌会勇

饬道、府、州、县，函答现办何事，地方利弊何如，要隘何如，人才何如凡贺信来，于复信末添一叶。讲求树畜。严札武营自爱。以上沅浦条陈。

○密札江西藩、臬两司举劾州县，举劾军营各员

○札总局将江西现发营饷人数、银数开单具呈

廿二日

是日在黄石矶住泊，见客约十余次，与沅、季两弟及雪琴鬯谈一切。申刻至厚庵处鬯叙一时有余。未刻写胡中丞信一件，添冯树堂信二叶。夜清理文件。是日南风，大雨，未、申间雨歇。由建德至祁门一路，路极险峻，或谓其极难行走者，因嘱彭山屺派人细心察看。

廿三日

是日，在黄石矶住泊。见客数次。饭后，厚庵来，鬯谈二时许。申刻处〔处字衍〕中饭。饭后至渠坐船上小憩。归后，厚庵又来，鬯谈至二更。午后清理文件，写郭意城信一件。夜又清理文件。与九弟、季弟鬯谈。睡不甚成寐。

附记

成名标赴广东

○添派李长青、黎登照

○开复札一

○买炮札一　　　　　　○劳公咨一

○筱泉信一

○辅堂札一买炮银　　　　　　○会典装钉法

○仙屏信一请钉会典

○送私银

廿四日

是日，在黄石矶停泊。早饭后见客数次。写家信，澄侯一件，专强中营人送去。写郭云仙信，派船去接。写对联八对。中饭后，又写十余付、挂屏一付、匾二方。清理各文件。大南风而甚热。与厚庵鬯谈。

廿五日

是日，仍在黄石矶停泊。因南风太大，不能上行，改为起旱回东流。派人去东流，令夫马来接，定廿七日起行。饭后与厚庵鬯谈。旋写对联十余付，意境似董香光。旋小睡。中饭后写李小泉、许仙屏信各一件。申刻拜水师各营官。至厚庵处便饭，戌刻归。夜与九弟及雪琴鬯谈。九弟谏余数事，余亦教九弟静虚涵咏，萧然物外。

附记

重统领之权，进止不制，骚拢禁而不苛细。

○约法三章，并以自约。

无信细言，挫人朝气。

廿六日

早起，与九弟鬯谈。饭后送九弟回安庆陆营。旋小睡时许。起，写朱谕，谕巡捕、门印、签押，凡三条：第一，不许凌辱州县；第二，不许收受银礼；第三，不许荐引私人，约六百字。旋写对联、挂屏。中饭在雪琴船上吃，与雪琴、申夫久谈。见客六次，皆水营送行者。申刻，闻朱云崖病，大汗不止，为之忧虑，因请焦听堂为之诊视。酉刻，与季弟久谈。夜与厚庵久谈，劝其暗派二统领，又劝其戒营中吸食洋烟。夜不成寐。

廿七日

早，见客五次，饭后李镇军德麟自大通来见，嘱其拔营，速赴镇江、扬州一带。辰刻起行，由陆路至东流，约五十里，巳正即到。水师各勇出旱队送二十里，厚庵送十余里，雪琴送至东流。东流县令周彦增荻香、池州府徐本璇仙崖、建德县令耿机海樵来迎。入城，住湘新后营周万晫营内。倦甚。是日入伏，身体困乏。清理文件。夜写程尚斋信一件。

廿八日

早饭后起行，由东流至建德。雪琴送至城外，府、县约送五里许，湘新后营队伍送二十余里。宝勇九营自建德来迎十余里。在乡村小憩三刻许。午刻，至建德县，住城外公馆，见客十余次，皆宝勇驻建德之各营哨也。下半日倦甚，不能久坐，因小睡约二时之久。夜接家信，九弟安庆一件、四弟衡州一件、纪泽家中一件。灯后，清理文件。

廿九日

是日驻建德。见客六、七次，清理文件，写信，九弟一件、胡中丞一件。倦甚，小睡。中饭后，小睡时许。旋温《曲礼下》。傍夕清理文件。夜仍小睡。日内，自二十二日起，大南风不止，虽顺风亦难行船。而暑气郁蒸，又易困倦，故竟日小睡，不克多治事。

六月

初一日

早起，各员弁贺朔。见客十余次。饭后清理文件。旋小睡二时许。午刻写胡中丞信、张小浦信。温《檀弓》十二叶。申刻又小睡。夜改折稿一件，清理文卷五十余件，内多藩司详地方官之事。夜，睡不成寐。

初二日

早起，在竹床上假寐。饭后清理文件。旋出外看普承尧营垒。普镇之中营在北，朱步青之左营在南，以御东流来路。曾德胜、金殿安之营在东，以御张家滩来路。河水在西，县城在东。余至普镇中营小坐，又至县城拜府、县二公。又出城东门，至曾德胜所修卡上阅视，嘱其于卡之两头山上更扎墙子，以保此卡。午正归，清理文件。中饭后小睡。热极，殊不可耐。改片稿四件。夜写胡中丞信一件。旋温古文，读《下系》十一爻，若有所会。

初三日

早，清理文件。饭后写左季高信一件、郭云仙信一件。未刻发报一折、四片。中饭后写沈幼丹信三叶，又核稿数件，见客四次。天热异常。闻建德县耿令因病暴死，为骇异者久之。身后不名一钱，殊可悯念，因以百金赙之。写家信，澄侯一件、七十侄女一件。夜，清理文件颇多。复九弟信一件。料理诸事，明日拔营。

初四日

黎明早饭，饭后起行。行三十五里，至秧田畈驻扎，巳刻初即到。天热异常，有流金铄石之苦，不能作一事，仅在竹床上小睡，令人挥扇而已。中饭后写毛寄云信，清理文件颇多。戌刻至外瞻眺。兵燹之后，民间疲苦之至。夜二更后，即不甚热，差能成寐。是日周军门天受派人来接，告其弟天孚尚在金坛围城之中，亦将才中之坚忍者也。

初五日

早饭后拔营，行四十里至沙滩扎营。是日所行之处，皆两山中夹一溪，居民极少，竹木极多，巳初即到。天气清凉，不觉六月行师之苦。旋清理文件。温《檀弓上》毕。酉刻至公馆外林下溪边小坐。与少荃席地而谈，约二时许，月上方归。多竹生寒，忘乎其为初伏天气也。初更即睡。是日写信与九弟。

初六日

早，未明拔营，行二十五里，至桃树铺驻扎。中过一岭，名桃树岭，上下约五里，颇陡峻，高不如桐梁山，而窄斗过之，略有似乎栈道也。辰初即到。饶州知府张衍重子威、浮梁知县刘道衡鉴堂、景德镇同知任嘉培△△（原文此处为三角）道旁迎接。到公馆后，接见鬯谈。是日早，接胡中丞信，知左季高愿与余共事皖南，不愿独入蜀中。午刻复胡中丞信，又与左季高信。中饭后添黄莘农信二叶，清理文件，旋小睡。温《檀弓下》，未毕。至唐桂生营内乘凉，灯后归。见客一次，祁门县令来迎，与之鬯谈。

初七日

早，未明拔营，行三十里，至潘疃驻扎。潘疃亦浮梁境。县令鉴堂送至潘疃，张子威太守及任司马归去矣。两日行万山之中，泉冽竹茂，与吾乡风景相似。特一事最可骇异，大便粪桶高至五尺，人皆以梯登厕，上盖瓦屋，街市道旁，处处有之，鳞次栉比，令人难耐。日中温《王制》，至申刻毕。天气酷热。傍夕，支帐房于树下，即在帐内住宿，竟夕不成寐。是日，接毓中丞二十五日信，嫌驲递太迟，札江西臬司详参。

初八日

早，黎明拔营，行三十五里至闪上，辰刻到。道旁绅民团练迎接者甚多。午刻，写雪琴信一封、筱浦信一封。再阅《王制》一过。天热异常，不能作一事，竟日在竹床小睡。申刻，王壬秋来，与之鬯谈约二时许。天雨，惜不久。夜，凉甚。温所抄《古文简编》。

初九日

是日恭逢万寿圣节，未明起，行礼。以王氏宗祠为万寿宫，黎明礼毕。饭后行二十里，至箬坑驻扎。箬坑四面皆山，中央有河，泉甘林茂，实山谷之佳境也。清理文件。中饭后，热甚，小睡。旋与壬秋、申甫鬯谈。酉正至门外河堤上游眺。夜，清理文件。是日接胡中丞信一件，沅弟、季弟初五信一件，意城及纪泽儿信一件。夜见题名录，知吾乡黎培敬传胪、欧寿枟翰林，又二人主事，又一人罚停。是日接奉朱批，系五月十七所发之折。

初十日

黎明拔营，行四十里，至历口驻扎。历口者，历山之口也。祁门万峰丛叠，惟历山最高，为一县之主峰。辰正到。天雨不息，下半日雨弥大。写沅弟、季弟信一件，胡帅信一件。申甫、壬秋来久谈。小睡片刻。夜温《平准书》。睡后不成寐。

十一日

黎明拔营，冒雨行十五里，至武陵岭，加牵夫八名。过山又十五里，至石谷里打尖，雨少息。尖后，再行三十里，至祁门县。见客十余次，傍夕应酬毕。清理文件。夜接各信，中有陈作梅信，知已到英山大营。清文件，至二更四点始毕。闻宁国府饷项极缺，因凑银五千两交徽州府刘守带回解去。夜，接张小浦咨函，请派兵往援宁国，情词极迫。余因霆营未到，鲍镇未来，朱镇病体未痊，未之允许。

十二日

是日，为先太夫人忌辰，不见一客，斋戒一日。饭后清理文件。旋写沅弟信、胡中丞信、陈作梅信，又写郭意城信。中饭后清理文件极多。傍夕，养素来久谈，约一时许。夜又清理文件。旋温《平准书》。是日，思居高位之道，约有三端：一曰不与，《论语》所谓“巍巍乎，舜禹之有天下〈也〉，而不与焉”者，谓若于已豪无交涉也；二曰不终，古人所谓“日慎一日，而恐其不终”，盖居高履危而能善其终者鲜矣；三曰不胜，古人所谓“懔乎若朽索之驭六马，栗栗危惧，若将殒于深渊”，盖惟恐其不胜任也。鼎折足，覆公，其形渥凶，言不胜其任也。方望溪言汉文帝之为君，时时有谦让，若不克居之意，其有得于不胜之义者乎！孟子谓周公有不合者，仰而思之，夜以继日，其有得于惟恐不终之义者乎！

十三日

早，会客二次。饭后清理文件。旋写霞仙信一件，见客三次。中饭后温《月令》，酉初毕。旋摹帖一张。戌刻，清理文件，直至二更二点止。近日文件多于往时矣，因派一员专管衙门公事，分别吏、户、礼、兵、刑、工六科，以六箱贮之。将来在于安庆水次，以船为官署，将文卷概置其中，派司道大员管理。目下小委员，即立定规模。

十四日

早，清理文件。饭后写家信，澄侯一件、邓寅皆一件，寄《拟岘台记》十分。小睡。中饭，请王壬秋便饭。申刻温《曾子问》。旋至客厅楼上小睡时半。夜阅各处文件，接季高、润帅各信，二更清理毕。温《平准书》。是日核改折稿二件，一留季高入皖，一报到祁日期。

十五日

黎明出城，巡视营墙。饭后，各员弁来见、贺朔望。旋写季高信一件、胡宫保信一件、李希庵信一件。清理文件。中饭后改折稿一件、片稿一件，清理文件。雨后新热，小睡。酉刻，孙省斋观察自浙来，久谈约一时许。夜温《平准书》。目蒙殊甚，以日间写字太多之故。

十六日

早，出城，巡视至北门外强中营，约七里许。大雾迷漫，咫尺不辨。卯正归。早饭后写雪琴信、九弟信。清理文件。小睡。眼蒙殊甚。王壬秋来，久谈约二时许。中饭后清理文件，皆地方升迁调补等事。习字一张。夜温《平准书》毕。日内目光殊昏，照之前数月又加甚焉，岂以写字太多故耶?是日发报，到祁日期一折、复奏左季高不入蜀一折、调遣水师一折，又密片一件。

十七日

早，至外看黑龙江营盘基趾。饭后见客二次，写官制军信、胡中丞信。未刻习字一张。请孙省斋吃便中饭。饭后觉肚腹太饱，在室中散步、扪腹，不甚舒畅。夜间即不吃饭。是日接家信，澄侯一件、夫人一件、纪泽在彭泽途次发来一件。

十八日

黎明吃饭。看襄阳勇五千人操演矛杆，辰初毕。旋写邵位西信一件、胡宫保信一件、张小浦信一件。中饭后习字一纸，见客二次。因肚腹不好，在室中散步良久，尚作闷胀。王壬秋来，久谈二时许。夜清理文件。二更三点睡，四更醒，五更泻肚，略觉松畅。是日申刻，与尚斋围棋一局。

十九日

早，至黑龙江马队营盘，见马极瘦，心甚焦灼。饭后清理文件，写九弟信。小睡。又写次青信。再睡。中饭后申夫来鬯谈，约时半之久。习帖一张。天热甚，几于无地可以歇息者，仍在竹床小睡。温《文王世子》。戌刻，与少荃鬯谈。夜，清理文件，至三更止。热极，不能成寐。

廿日

黎明出城，至沈宝成营盘，因大雾迷漫，一无所见而归。饭后见客一次。旋见杨朴庵同年，久谈一时许。又见客二次。午刻，儿子纪泽自家来，欧阳牧云送之同来，陈岱珊亦来，久谈一切。中饭后，刘养素来，与之久谈。旋写胡中丞信一件，清理文件，习字一张。傍夕，问纪泽以家事。是日酷热异常，酉刻吃西瓜颇多。夜不能作一事。接张小浦信，宁国告急甚迫，心为忧灼。

廿一日

黎明，点湘前右营名，凡五百人，系在安庆及建德新招者，辰初毕。旋写胡中丞信、李希庵信。出门拜客二家，刘养素、杨朴庵两处坐颇久。见客二次。中饭请刘、杨二君小叙，皆同年也。清理文件。倦甚，小睡。又见客四次。傍夕与申夫、壬秋谈颇久。更后与牧云在楼上闲谈。夜清理文件。本日酷热异常，今年以此日为最。

廿二日

黎明，至城外湘前营巡查，小坐。饭后见客二次，清理文件，写九弟信、胡中丞信。酷热，酣睡一时许。中饭后，杨朴庵来久谈，清理文件，核改信稿五件，习字一张。酉刻，刘养素来鬯谈，约一时半。夜教儿子读书之法，须分类记事。又清理文件。是日，奇热异常。申正微洒小雨，而热气未除。二更尽，服辽参一钱六分，胡中丞所送也。

廿三日

黎明，至城外河溪营阅视濠墙，均不如意。旋至奎星楼上看辰州营。归，早饭后见客三次，清理文件。小睡二时许。中饭请郭三亲家便饭，牧云、壬秋、陈代三与焉。饭后，酷热异常，与尚斋围棋二局。旋清理文件，热极，几若不克终者。傍夕与冯卓渔谈。夜，又与少荃、牧云在楼上鬯谈。二更清理文件，三更睡。热甚，不能成寐。

廿四日

黎明，出城至黄惠清前右营查视。饭后见客三次，写家信一件、张小浦信一件、李小泉信一件，清理文件。酷热异常。习字一张，温《礼运》一过。夜至楼上小坐乘凉，与牧云久谈。是日接寄谕一道，系因瑞将军之奏，而饬余斟酌赴浙。

附记

请简放皖南道一折

派员赴淮扬造船一折

徽宁事件一折

参进贤县一片

复奏各寄谕一折

平江昭忠祠一折

汇案请恤旌一片

廿五日

黎明，至黑龙江马队营查阅。饭后写九弟信，清理文件。倦甚，睡二时许。中饭后复胡中丞信，习字一张，温《礼器》，与陈代三谈乡间琐事。眼蒙颇甚。夜接张小浦信，颇责余不能救援宁国，作书复之，凡五叶。是夜接毓中丞咨张凯章军至袁州。因广东股匪，吉、赣大震，截留张军暂驻袁州。

廿六日

黎明，点礼前营名，辰正毕。旋写郭意城信、胡中丞信。见客三次。小睡片时。中饭后见客二次，习字一张，温《郊特牲》，清理文件。傍夕与王壬秋久谈。夜温《古文简本》。睡，不甚成寐。五更一点，接奉批折，系六月初三日所发者。

廿七日

黎明起，阅胡中丞所寄京信各件。饭后至花桥查阅顺字营马队营盘，偶与营官马得顺言及盛世创业垂统之英雄，以襟怀豁达为第一义；末世扶危救难之英雄，以心力劳苦为第一义。巳刻归，往返近二十里。旋清理文件。写季弟信一件。中饭后，因头痛目蒙，不作一事，在室中优游安逸。酉刻，申夫来，久谈，教之留心人才，从气象上用功。夜清理文件。倦甚，甫交二更即睡。

廿八日

早起，演周良才之大炮、周光正之劈山炮。饭后清理文件。旋写胡中丞信、骆中丞信。午正小睡。旋与牧云谈。中饭后热极，小睡。申刻习字一张，写九弟信一封，阅韩文志铭，选抄。傍夕与牧云久谈。夜阅古文。睡不成寐。接张小浦复信，深自引咎。

廿九日

早起，至沈宝成营内一查，辰刻归。饭后清理文件。旋小睡。写杨厚庵信一件。阅韩文。中饭后热极，小睡。习字一张，清理各文件。酉刻与王壬秋久谈，又与牧云谈。夜与牧云、少荃在楼上乘凉。早睡。本日思求人约有四类，求之之道约有三端。治事约有四类，治之之道约有三端。求人之四类，曰官也，绅也，绿营之兵也，招募之勇也。其求之之道三端，曰访察，曰教化，曰督责。采访如鸷鸟猛兽之求食，如商贾之求财；访之既得，又辨其贤否，察其真伪。教者，诲人以善而导之，以其所不能也；化者，率之以躬，而使其相从于不自知也。督责者，商鞅立木之法，孙子斩美人之意，所谓千金在前、猛虎在后也。治事之四类，曰兵事也，饷事也，吏事也，交际之事也。其治之之道三端，曰剖晰，曰简要，曰综核。剖晰者，如治骨角者之切，如治玉石者之琢。每一事来，先须剖成两片，由两片而剖成四片，由四片而剖成八片，愈剖愈悬绝，愈剖愈细密，如纪昌之视虱如轮，如庖丁之批隙导窾，总不使有一处之颟顸，一丝之含混。简要者，事虽千端万绪，而其要处不过一、二语可了。如人身虽大，而脉络针穴不过数处；万卷虽多，而提要钩元不过数句。凡御众之道，教下之法，易则易知，简则易从，稍繁难则人不信不从矣。综核者，如为学之道，既日知所亡，又须月无忘其所能。每日所治之事，至一月两月，又当综核一次。军事、吏事，则月有课、岁有考；饷事，则平日有流水之数，数月有总汇之帐。总以后胜于前者为进境。此二者，日日究心，早作夜思，其于为督抚之道，思过半矣。

卅日

早，出城，至朱云崖营内小坐。饭后清理文件。旋写张小浦信、胡中丞信、毓中丞信。午刻小睡。中饭后清理文件颇多，至申正毕。见客三次。天气郁热，欲雨而未雨，至楼上小坐。旋与少荃、牧云鬯谈。夜改折稿，未毕。竟夕不能成寐。

七月

初一日

早，接见各员弁贺朔者。饭后见客三次，旋写毓中丞信一件，李辅堂、小泉信一件，清理各文件。改折稿，中饭后改毕。申刻起，清理文件颇多，戌初毕。与王壬秋久谈。夜与李少荃商改折稿事，以此折甚有关系也。倦甚，二更即睡，不甚成寐。

附记　作梅条陈

宗法族团

东堤抽厘

固城湖水师攻芜湖

守宣不守歙

行简

初二日

早，出城，至唐义训营，往返约十四里。饭后见客三次。旋写胡中丞信、陈作梅信、方子白信。小睡时许。中饭后写彭雪琴信，核改折稿二件、片稿二件，夜又核片稿一件，拟于初三日拜发。倦甚，二更即睡。

初三日

早，未出城。饭后清理文件。旋写郭意城信一件、黄南坡信一件，见客三次。祁门县廪生章日起面有正气，当是佳士。午正小睡片刻。中饭后清理文件甚多，中有江西大计册正印六人、教杂三人、六法六人，举者殊不惬意，申正毕。抄《古文·传志类》，选文数首。夜，写沅弟信一件。睡不甚成寐。是日未刻发报三折、二片。

附记

徽州营参将所辖：马兵四十一名，战兵九十九名，守兵五百三十二名，守备二员，千把六员，外委十三员。官马二十八匹，兵马五十四匹。

初四日

早，出城，至南门外查视。大雾迷漫，无所见而归。饭后清理文件。旋写澄侯信一件，邵位西信一件，李辅堂、张德甫信各一件。午正小睡。中饭后清理文件，将《古文·传志类》目录清厘一过，阅《淮南子·览冥训》，习字一叶。申甫来久谈，云岩来久谈，王壬秋来谈片刻。夜倦甚，若不克少坐者，目亦作疼，老境日臻，可惧也。二更睡。四更三点，接寄谕一道，饬保苏藩司。

附记

莲花厅城工：城高一丈五尺，面宽一丈二尺，底宽一丈六尺，长一千二百八十三丈，脚深九尺，垛口二千一百廿三个，城门五座。用银十四万七千二百卅六。

初五日

早，未出城，因病不甚爽快也。饭后清理文件。旋写胡中丞信、彭雪琴信，见客二次。午正小睡。中饭后清理文件，公牍至多，申正方毕。与少荃鬯谈时许。夜又接公文多件，清理至二更三点毕，倦甚。闻宁国大获胜仗，日内可望解围，为之欣慰。

初六日

早起，点亲兵之名。饭后清理文件。旋写骆中丞信、左季高信，又核改信稿四件。午刻小睡。中饭后清理各公牍。摹帖一张。傍夕，折差何寿田、梁宝田二人自京归，奉朱批报销折及万寿批折。夜阅京信五件，及五月分一月京报。又清理公牍，及二更三点止。日来公事略多，渐有精力不给。嗣后定每日早起，或点名，或看操，或查墙子，三者必居其一。饭后，写亲笔信，多或三封，少或二封。又核幕友信稿三件。午刻小睡。中饭后打到核稿。酉刻，杂记应用之人、应办之事。夜涵咏熟书，不办公事。二更三点登床。

初七日

早，出城，至黄惠清营内，见哨官张夔，有似刘笔客，哨官隆德元，有似张石匠。饭后，清理文件。旋写毓右坪信、李筱泉信、张小浦信。见客三次。小睡一时许。中饭后核改信稿三件。旋清理文件。不甚爽快，与程尚斋围棋，局未终，接奉谕旨，补授两江总督兼放钦差大臣。权位太尊，名望太隆，实深悚惧。终局后，道喜之客纷纷，至夜不止。清理文件，二更毕。

初八日

早，出城，至朱云崖营小坐。饭后清理文件。旋写幼丹信一叶、胡中丞信一件、九弟信一件，核信稿二件。小睡时许。中饭后清理各件，围棋一局。旋阅《周礼》，将抄入古文之“典志”一门。酉刻后清理文件，至二更三点毕。

初九日

早出，看操大炮、劈山炮。饭后见客三次。内胡宝铎十八岁，程国安廿二岁，皆汪梅村之弟子，美才也。旋写左季高信一件、许仙屏信一件，又核改信稿三件。午刻小睡。中饭后习字一张，清理文件约二百余件。夜温《古文简本》。四更三点，接奉寄谕，饬保皖南办团之人。

初十日

早，出城，至沈宝成营。饭后清理文件。旋写白绫二幅。置桶门外，以备军民人等欲有所言，即投桶内。写胡中丞信一件、张小浦信一件、彭雪琴信一件。倦甚，小睡。中饭请客，张伴山、余龙光、王敬恩及绩溪之胡、程二生。饭后改信稿二件，困惫不能事事。夜改谢恩折稿一件。

十一日

早起，点顺字营马队之名。饭后清理文件，写张小浦信、袁午桥信，改折稿一件，未毕。小睡时许。中饭后将折改毕。困乏殊甚，不能作它事矣，与牧云久谈。夜，又改折稿一件。早睡，不甚成寐。二更四点，奉到批折，系六月十六日所发者。

附记

金树本丽生，钱塘人，在杜文澜署中

褚　均伯平，金之表内侄，亦在杜处

王

姓褚之友人，山东人

问

魏文彬柳衫，卫千总

吴复诚伟堂，保浙江县丞

马寿龄鹤船

十二日

早起，至城西门外，大雾迷漫，饭后清理文件。写胡中丞信、李希庵信。见客三次。小睡片刻。午初拜发谢恩折，望阙行九叩礼。中饭后写九弟信一件。旋清理文件。见客二次。清文件至申正毕。申夫来，久谈约一时许。夜温《古文简编》。是日发报，共折三件。

十三日

早，看顺字营操演。饭后清理文件。旋写张廉卿信一件、金竺虔信一件，改信稿五件。小睡片时。中饭后习字一张，画稿打到一百件，见客三次，写对联七付，写胡中丞信一件。夜温《无逸篇》，清理文件。二更三点睡。五更一点，接寄谕一道，系七月初一日所发。因周天寿奏宁国被围，饬余拨兵救援。

十四日

早，未出城。饭后清理文件。旋写毓中丞信一件、澄侯信一件、夫人信一件，又改信稿一件。小睡片刻。中饭后见客三次，习字一张，打到百件。酉刻至城内山上看营盘地基。夜温《古文简编》。二更即睡。五更接奉廷寄一道，系因王有龄之奏，命余救援浙江。

十五日

早，各员弁贺朔，至辰正止。旋清理文件。写胡中丞信一件、九弟信一件、官中堂信一件。旋小睡。李申夫来久谈。中饭后清理文件，习字一张，打到百件。头闷殊甚，当由日内服黄耆膏之咎。夜阅《仪礼》，抄古文“典志类”。二更即睡，尚能成寐。

十六日

早饭后，点华字营之名。旋见客二次，写单学台信，加二叶，写意城信，写张小浦信。见李申夫，与定倒湖雇舟转运事宜。小睡。中饭后清理文件。旋习字一张，打到一百件，写对联三付。傍夕与王壬秋久谈。夜不成寐。四更二点，接寄谕一道，因庞宝生之奏，饬余拨兵急救苏州。

十七日

早，出城，至朱云崖营小坐。饭后见客二次。写次青一信，极长，约千余字。旋小睡。写李辅堂、小泉二人信一件。中饭后改信稿二件，小睡片刻。打到七十件。写沅弟、季弟信一件。傍夕接次青信三件、南屏信一件，必欲余派吴退庵带勇三千。夜，头闷颇甚，服熟地、枸杞，与黄耆膏和服之，夜始成寐。至五更，头疼稍愈。

十八日

早饭后，看华字营马队操演。旋与申夫久谈，写胡宫保信一件、彭雪琴信一件。作梅自英山来，与之久谈。中饭因房东送席，请作梅与陈虎臣便饭。饭未毕，学使邵汴生自徽州来，与之久谈。中饭后，与作梅久谈。头闷不作一事。夜清理文件。

十九日

早，大雨，未能出门。饭后雨尤大。辰正出门，拜邵汴生学使。巳刻归，倦甚。旋写左季高信、李次青信。小睡。中饭请邵汴生便饭，申初毕。见客三次。礼前营新招一营，是日到祁。又札吴退庵新招二千五百人。清理文件。接庞宝生、季君梅信，知苏人望我之切有如云霓，愧无以应之。夜涵咏古文之熟者数篇。清理文件。

廿日

早，大雨，未能出门。饭后清理文件。旋写胡中丞信一件、张小浦信一件。倦甚，小睡。中饭后，邵汴生来久谈，约一时许。旋与作梅谈。日内头疼头闷，不耐作事，清理应抄之古文，习字一张。夜与作梅谈，清理文件。桶内得黟县生员王以宽禀，深识治体，语有本原。夜，不甚成寐。四更接奉寄谕一道，以瑞昌奏浙中事之危，饬令派兵赴浙。

廿一日

早，出城，至黄惠清营。饭后清理文件。见客二次。旋写毓右坪信一件、李小泉信一件、李雨亭信一件。小睡。中饭请邵汴生学使，久谈。饭后又与作梅鬯谈，习字一张，见客三次。傍夕与作梅久谈。夜改折稿一件。二更三点睡，不能成寐。

附记

皖南筑碉　办族团

廿二日

早，至彭山屺营内，大雾，无所见而归。饭后清理文件。旋写胡宫保信、沅弟信、张小浦信，改饶放臣信，改保苏藩片。小睡片刻。中饭后，邵汴生来辞行，久谈。旋改保团练片稿。酉刻，出门拜邵学使，送行。夜与作梅、少荃鬯谈一切。二更二点即睡，不能成寐。

廿三日

早，至城外沈宝成营。饭后清理文件，见客二次，写毓、骆中丞信一件，郭云仙昆仲信一件，申夫来一叙，改片稿一件。午刻发报一折三片。未刻接奉寄谕，因松江复失、上海危急，饬令设法救援也。中饭后写九弟、季弟信，约近千字。傍夕与作梅鬯谈。夜，眼蒙殊甚，不敢作事。

廿四日

早，未出城。饭后写毓右坪信一件，李辅堂、筱泉信一件，次青信一件。午刻写家信，澄侯一件，专人带去。小睡，约三刻许。中饭后清理文件。天气郁热，闷甚不适。申刻与陈作梅围棋一局。大雨。雨后，热不止，头昏不作一事。夜清理文件。因纪泽儿体气甚弱，心为不怡。

附记

早，点名、看操、查墙子。

饭后，写亲笔信，改信稿，见客，改奏稿。

午正，小睡。

中饭后，核咨札稿，打到，查核各章程、各名单。

酉正，传训候差、委员、绅士之属。

灯下，温熟书，涵咏夷怿。

二更三点睡。

廿五日

早，未出城。饭后至城外拜张凯章。归，见客二次。旋写胡宫保信、张小浦信，改信稿一件。午正小睡。中饭请凯章便饭，舒墨林在坐。申刻清理文件，见客三次。酉刻与作梅鬯谈。夜清理文件。二更三点睡，竟夕不能成寐。日内肚腹不清，常常作泻，上焦仍多火也。

廿六日

早，未出外。饭后清理文件，见客三次，写季高信一件、胡宫保信一件，改信稿二件。中饭后见客，张凯章久谈。旋清理文件，内有裁南河各官一案，细看二遍，办理甚为斩截精细。计裁去河督一缺、河厅二十缺、佐杂六十四缺、武员七十六缺，新添总兵一缺。改廿四营为十营，留旧操防兵二千七百余人，以修防改为操防兵五千九百余人。每年省工程银一百三、四十万，省廉俸银三万余两。近来大政，此事最有条理。傍夕与作梅久谈。夜与作梅久谈，言余身旁须有一胸襟恬淡者，时时伺余之短，以相箴规，不使矜心生于不自觉。读古文《尔雅图赞》、陶渊明《史记赞》，若有所会。

廿七日

早，未出。饭后清理文件，见客二次。旋写毓中丞信一件、杨厚庵信一件，又改信稿三件。中饭后习字一张，写宋国永信一件、凯章信一件，见客四次，清理名单。与尚斋围棋一局，与作梅久谈。夜阅古文柳子厚各志。二更三点睡，不能成寐。四更四点，接奉批折，以后即不成寐矣。

廿八日

早，凯章来辞行，与之言宝营等事。饭后至凯章处送行，归来倦甚。写胡宫保信、张小浦信，清理文件。小睡片时。中饭后改信稿三件，见客二次，与少荃久谈，与壬秋、申夫久谈，清理文件。夜又清桶中文件。温《古文·传志类》上。

廿九日

早，写二信，告将至渔亭一行。饭后见客一次。旋出城，行四十里，至社景地方左田黄氏宗祠。中饭〈后〉又行二十里，至渔亭小驻。在霆字副中营住，见客颇多。申正遍走十营一看，惟冯标营内办理不整齐，余大胜有沉雄之气，傍夕归。夜，写二信，一与张凯章，一与纪泽，告明日将在此停住，候凯章，并因便游齐云山。是夜竟夕不寐。

八月

初一日

早起，接浙抚王中丞信，知嘉兴官军败溃，杭城戒严。因无志游齐云山，定计速归祁门。在渔亭少候凯章，巳初起行，午正至双溪流地方许氏村内小住。中饭系祁门县所备。未正至黑龙江营盘马队查阅，病者十余人，一甲喇病甚重。申刻至礼字三营查阅，拗马桩及营内下帐房不甚合法。酉刻还公馆，见客四次。夜清理文件颇多，至二更四点尚未毕。是日，接奉廷寄，系因薛焕奏上海吃紧而发者。

初二日

早起，未出门。饭后见客二次，写张小浦信、胡中丞信、张凯章信、李次青信。见客，王以宽，石埭增生，曾随俞理初讲学者，久谈。中饭后见客二次，写九弟信。清理文件甚多，暝时始毕。夜与少荃久谈，改折稿一件，清理文件，二更三点毕。是日，朱长彪自浙江回，五日赶到。接邵位西信、王雪轩信，知杭州惊慌万分，请援迫切。夜又接一咨，石门官军溃散，浙事益急矣。

初三日

早，骑马至朱副将营内一查。饭后清理文件，见客四次。旋写左季高信，改片稿二件，未刻发报。旋改信稿四件。中饭后又改信稿三件。清理文件极多，至暝时始毕，倦甚。夜，不愿作事，来文十余件，不敢多看，盖心劳而目又疼也。是日两接张小浦信，催余赴徽，余以祁门空虚，不克遽往。又闻饶州有打破厘卡之案，心为郁闷。

初四日

早，至河溪营一查。饭后清理文件。旋写毓中丞信、次青信，添刘星房信、袁午桥信，见客二次。小睡。倦甚。中饭后改庞宝生信稿。旋写对联七付。王壬秋来，与之久谈。夜，极倦，阅《古文选·杂记类》，未毕。二更二点睡，疲乏已极，略能成寐。

初五日

早起，至河溪营查阅。饭后，清理文件。旋写胡中丞信、张小浦信、沅弟信，小睡。中饭后见客四次，清理文件，改信稿二件。接奉批折，系七月十二日所发之谢折。朱批称卿，而戒余之师心自用。念昔己亥年进京，临别求祖父教训，祖父以一“傲”字戒我。今皇上又以师心戒我，当刻图书一方，记此二端。旋清理文件甚多，酉刻毕。倦甚，遂不作一事。夜与少荃谈。服人参一钱。

初六日

早，未出城。饭后清理文件。旋写骆中丞信、李希庵信，清理文件。午正小睡。中饭后核改信稿三件，内有夏弢甫一信，将渠所著书略翻数种，乃能核改。渠言“朱子之学得之艰苦，所以为百世之师”二语，深有感于余心，天下事未有不自艰苦得来而可久可大者也。旋清理文件。傍夕写挂屏四付。夜阅夏弢甫著书。眼蒙颇甚。

初七日

早，出城，至强中营一查。往返十六里。饭后见客三次。旋写毓中丞信、张凯章信，又改信稿四件。小睡。中饭时，次青到，饭后与之畅谈。旋见客三次。将古文之“杂志类”编成目录，写九弟信一件。夜接胡宫保信，知天津于七月初五日战败，僧邸退至通州。夷人占据天津，读之惊心动魄，焦愤难名。与次青、少荃久谈。二更，清理文件至四点毕。睡不甚成寐，不图时事决裂至此。

初八日

早饭后，出城，看戈什哈操弓箭。归，见客三次，与次青久谈。旋写胡中丞信一件、张小浦信一件，清理文件。午刻，邓弥之自浙江来请援，久谈。小睡片刻。中饭后清理文件，核改信稿二件。将《古文·词赋》下编选出付抄。与次青、少荃久谈，夜又畅谈。二更三点睡，不成寐。

初九日

早，未出城。饭后见客三次，写郭意城信、张小浦信、娄云庆信，清理文件。午正小睡。中饭后改信稿八件，与邓弥之等鬯谈。因是日请弥之、壬秋、申夫中饭也。天热异常，与诸君子久谈。傍夕清理文件，夜亦清理数十件。近日，公牍渐多矣。

初十日

早，出城，至震字营查阅。饭后见客四次，清理文件，写胡中丞信、九弟信。午刻小睡。中饭后，出门拜邓弥之。归来，邵位西到，与之鬯谈二时许。王心牧来鬯谈。傍夕清理文件。夜与位西、弥之久谈。二更复清理文件。夜不甚成寐。

十一日

早，未出城，清理文件。饭后与位西久谈，见客三次。清理文件，写张筱浦信、张凯章信。午正小睡。中饭请邵位西、王心牧等吃饭，饭后久谈。旋清理文件，申正毕。至位西处谈。夜又谈。写幼丹信一件。竟夕不成寐。接沅弟信，知纪泽儿于七月二十四日生女。是日又接沅弟信，极论文士之涉于空虚，劝余远之，其言颇切当。

十二日

早，出城，至黄惠清营一看。饭后与邵位西久谈。旋见客二次，写胡宫保信一件、沅弟信一件，凡五叶，清理文件较多，又写雪琴信一件。小睡片刻。中饭后清理文件，见客二次。孙省斋自徽州来，与之久谈。夜复清理文件。与次青谈到任事宜。文人好为大言，毫无实用者，戒其勿近，与沅弟意略同。又戒待属员不可太谦，恐启宠而纳侮也。夜颇能成寐。

十三日

早，未出城。饭后清理文件。写张凯章、李小泉信七叶，颇长。见客四次。小睡。中饭后写季高信，清理文件。天热异常。见客二次。夜，选《古文·词赋类》下编。睡，颇能成寐。

十四日

早，出城，至震字营查阅。饭后清理文件。写毓中丞信、家信，寄澄侯一件、张凯章信一件。天气热甚，小睡。中饭后见客三次。清理文件颇多。写挂屏六幅，白板绫的，又写二幅。因天热，不克写完。酉刻，与邵位西鬯谈。灯时大雨，而热气未息。夜阅《古文·书牍》。是日次青赴徽州，余与之约法五章：曰戒浮，谓不用文人之好大言者；曰戒过谦，谓次青好为逾恒之谦，启宠纳侮也；曰戒滥，谓银钱、保举宜有限制也；曰戒反复，谓次青好朝令夕改也；曰戒私，谓用人当为官择人，不为人择官也。

十五日

早，各员弁贺节，至巳刻止，见二十余起。旋清理文件。至位西处久谈。午刻小睡。中饭请客，孙省斋、邓弥之、李雨亭等，共二席。散后，热极。改昭忠祠、东皋书院图，改至二更四点止，尚未改妥。傍夕闻位西讲经，言《诗序》系孟子与万章之徒所作，“大序”与“小序”不当分而为二，所以记次第，非所以明章旨也。犹《史》、《汉》、《法言》之有后序尔。其言奇而颇确。

十六日

早，未出城。饭后见客四次，清理文件。改东皋书院、昭忠祠图，久而未毕。写张小浦信，清理文件。中饭后将书院图改毕，写信与沅弟，并寄银四百两，为修昭忠祠之费。旋写次青信、周百禄信。因是日辰刻接周信，初九、十一被贼扑，陷城外各垒，飞书请援，故手缄答之。清理文件甚多，至二更毕。倦极，不复能作事。日内出汗极多，本日尤甚。

十七日

早，出城，至朱云岩营。饭后清理文件，改毓中丞、王中丞等信稿六件，又写季高信一件、次青信一件、凯章信一件、宋国永信一件、胡宫保信一件。因本日巳刻接邵学使信，言宁国失守，故各处发十余信。申刻清理文件极多。傍夕，与位西鬯谈。夜又清理文件，作告示稿一、护票稿一。二更五点睡，竟夕不能成寐。

十八日

早，未出城。饭后清理文件。旋写次青信、张小浦信、张凯章信、李希庵信，又改信稿二件。中饭后，清理文件颇多。傍夕，与邵位西、王壬秋久谈。夜仍清理文件，写次青信一件。选“词赋类”下编，粗毕。

十九日

早，未出城。饭后清理文件，旋写骆中丞信、张凯章信、彭雪琴信、陈俊臣信，见客四次。中饭后围棋一局。旋清理文件颇多。与位西鬯谈至夕。渠作《魏默深墓表》，取阅，不甚惬吾意。夜将《古文·词赋类》下编目录核定。日内因宁国失守，焦灼之至。本日札李希庵带二千人来江南岸一助。夜，竟夕不成寐。二更末，接次青信，逐条批发。

廿日

早，未出城。饭后清理文件，与位西围棋一局。寄胡宫保信、次青信、张小浦信、张凯章信。午正移营至北门外湘前营。中饭后改复刘詹岩信稿。见客十余次，皆各员弁道喜。夜改各信稿，写杨镇魁信。二更三点接信，知次青所派防丛山关之两营于十九日失利，为之竟夕不寐。

廿一日

早起，写次青信。饭后清理文件，写左季高信一件、凯章信一件，改毓中丞信一件，添辅堂、筱泉信一件。小睡片时。中饭后又复次青信一件、凯章信一件、作梅信一件、雪琴信一件，改椒云信一件。是日辰刻，接次青信，言丛山关之败，伤亡甚多。巳刻，又接〈信〉言二营在丛山关者败，在楼下者胜，为之稍慰。傍夕在营散步。剃头一次。夜读《古文·杂记类》，微若有所得者；柳子厚山水记，似有得于陶渊明冲淡之趣，文境最高，不易及。

廿二日

早，阴雨，未出巡查。饭后清理文件，写九弟信、胡宫保信，见客四次，复次青信。作告示稿，谕徽防兵勇。中饭后改宁国失守折稿、历陈军情片稿。夜改请江西、陕西饷片稿。二更五点睡，不甚成寐。

廿三日

早，未出营。饭后写次青信，写李申夫二人信，又写次青信，见客四次。改片稿一件，谢朱批训饬之词。倦甚，午正小睡。中饭后出城迎接张小浦。渠因同来营盘，久谈，酉初去。见客二次。宽十来。夜清理文件颇多。目蒙殊甚。写信，与希庵一件、沅弟一件。

廿四日

早，未出门。饭后清理文件，写凯章信、次青信、申夫信、春霆信。出门拜张小浦、杨利叔，久谈，午正始归。清理文件。未刻请张小浦吃饭，酉初散。写凯章信、作梅信、小浦信、次青信。夜，清文件颇多，倦极。

廿五日

早，未出营。饭后清理文件。闻夏戈什哈自徽州来，言河溪礼字等四营及平江六营廿四日大败，贼围徽州，危急之至，不胜焦灼。寄鲍镇信，嘱其入岭救援。寄凯章信，嘱其退扎太平。是日，凡去一信四札，皆如此。又改邵位西信与宋子久信。寄次青信五次，接次青围城中信二次。致左季高信、九弟信。张小浦来久谈，又见客四次。夜不能成寐。四更接廷寄一道，系京中军机处所发，言夷氛直至通州也。

廿六日

早，未出营，写信与次青。饭后清理文件。又寄次青信。张小浦来，久谈。见客三次。出门送张小浦之行。归途接次青信，方谓城中坚守 [1] ，可无恙也。是日，催鲍公赴援，凡四次。复胡中丞信、毓中丞信。又寄次青信，张椒云信，凯章、作梅信，复位西信、次青信。夜二更，闻徽州于廿五日申刻不守，次青不知下落，为之竟夕不寐。办各事颇多，约计二时之久。

廿七日

早饭后，清理文件，见客三次。旋至花桥看营盘，颇为得地，往返二十七里，未正三刻归。中饭后，见客四次。是日，平江各营败勇俱至祁门。未得次青实在下落，殊为凄咽。与朱品隆言修垒之事。傍夕倦甚。夜极凉，睡颇成寐。是日思次青之败，由于自是，而余之方寸亦不免自是之根，总由器小易盈故耳。

廿八日

早饭后见客四次，清理文件，写沅弟信、胡宫保信。中饭后清理文件。倦甚。傍夕见徽防将官杨名声，人甚明白，微嫌其滑。夜与少荃久谈。

廿九日

早饭后写希庵信。旋写凯章信、胡中丞信、沅弟信，清理各文件。中饭后清理徽防各军领饷事件。傍夕在营外散步，纪泽从行，教之以读书之法，因泽儿明日将归去也。日内因徽防败兵、宁防败兵、楚军败兵，共不下二万人，纷纷多事，日不暇给。目力大坏，不能不加花矣。

[1] 旁有“辨余责躁字之非”。

九月

初一日

早，各员弁贺朔，至巳刻，见客始毕。旋写左季高信，清理文件。中饭后清理文件。写凯章信、希庵信。是日，外间浮言稍息，人心稍定，余亦稍稍休养。夜阅《古文·书牍类》。是日纪泽与牧云同赴安庆，宽十与陈代山亦去。

初二日

早饭后见客四次。旋写鲍军门信、张凯章信、李希庵信。中饭后批鲍镇禀，见客六次，阅《淮南子·地形训》。傍夕呕吐作痛，起更即睡。近日，凡吃茶水太多，继以饱食，即呕吐，盖阳气不能运化也。

初三日

早饭后见客三次。旋写凯章信、九弟信、张小浦信。中饭后见客四次，写凯章信。接恭亲王咨文，敬悉銮舆已出巡热河，夷氛逼近京城仅二十里，为之悲泣，不知所以为计。营盘对面有高山，试派人用绳量之。夜清理文件，写希庵信。

初四日

早饭后清理文件。旋见客三次，写家信一件与沅弟，又写一件与澄侯。巳正希庵来，与之鬯谈。中饭后清理文件甚多。申刻，与希庵久谈，夜又鬯谈。通夕不能成寐。

初五日

早饭后见客四次。旋清理文件，与希庵鬯谈，批鲍超二禀，写凯章一信。中饭后作折一件，复奏征鲍超入援之旨，至灯时始毕。夜接胡宫保信六件，清理文件极多，仍竟夕不能成寐。

初六日

早饭后见客二次，旋改徽州失守一折，写胡宫保信、毓中丞信，作复咨呈恭亲王文。小睡。中饭后发折二件，又恭亲王咨呈亦用夹板。旋至朱云崖处小坐。与希庵久谈。清理文件颇多。夜与希庵久谈，清理文件。竟夕不能成寐。是夕接次青廿六日在街口所发之信，犹多怙过饰非之辞。咸丰六年，平江勇焚杀辰勇二百余人，次青信中亦多怙过饰非之语，此人殆不足与为善矣。

初七日

早饭后见客四次。旋清理文件，写沅弟信、季高信、鲍春霆信。作梅自凯章处归，与之久谈。中饭后清理文件，与李申夫久谈。傍夕接胡中丞信四件，又接文件甚多。夜清理，未能完毕。

初八日

早饭后见客三次，清理文件，写胡中丞信、官中堂信、张椒云信。中饭后清理文件颇多，复雪琴信，与希庵久谈。下半日休息颇久，与作梅围棋一局。夜阅扬子《法言》，较往时所见略深。与希庵论勤王事宜。睡后，思八年所定“敬、恕、诚、静、勤、润”六字课心课身之法，实为至要至该。吾近于静字欠工夫耳。

初九日

早饭后清理文件。旋见客四次，皆各营将官。写郭云仙、意诚信，未毕。欧阳正墉、彭炳武自历口来见，希庵带来援祁之四营也。天雨，连绵不止。中饭后始将郭信写毕。旋与希庵论北援之事，清理文件。傍夕接沅弟信，词意妄谬，大不以为然，且虑其骄矜致败。夜又与希庵久谈，阅古文三篇。睡不能成寐。

附记

左、李姻事。

平江六营并营务处，亲兵、功德哨、马队，共点名发途费者二千八百五十九名，除清字营阵亡未到者折内未经开载外，折内共载阵亡二百二十四名。

初十日

早饭后清理文件。是早请欧阳正墉、彭炳武早饭。巳刻写沅弟信，责其初五日午刻一信之非。旋写胡宫保信。中饭后与希庵久谈，希欲请陈作梅至渠营，以咨切磋琢磨之益，求之甚坚，即在余坐次鬯谈。九弟遣人送家信十余件。旋又清理文件。夜温《古文·传志类》下编。是日，因九弟之骄矜，并箴规希庵，恐其流于骄而不自觉。申刻写对联五付。

十一日

早饭后清理文件。旋见客三次，与希庵鬯谈北援事宜。旋写胡中丞信，作《北援议八条》。中饭后见客三次，与希庵论北援事。酉刻与作梅围棋，未毕而凯章至，谈至三更尽，颇有意见不能化之处。申刻写对联四付。

十二日

早饭后清理文件。与希庵谈调成大吉随同北援事，意见不合，心中为之郁郁。辰刻送希庵归。旋与张凯章鬯谈，巳刻送凯章归去。见客三次。日内因徽州之败深恶次青，而又见同人多不明大义，不达事理，抑郁不平，遂不能作一事。午刻小睡半时。中饭后，与作梅围棋二局。旋写季高信、毓中丞信，清理文件。申夫来，久谈至夕。夜批叶光岳一禀，甚长。又批杨名声禀。胡中丞寄示严渭春等信，其言夷氛犯阙，圣驾北巡，不如西狩等语，甚辨，然要归亦无可取，但言余与胡帅断不可北行而已。

十三日

早饭后清理文件。旋写凯章信、胡宫保信、彭雪琴信。小睡。中饭后作周天受请恤折，至夜方毕。灯下，与作梅围棋一局，鬯论次青在徽误事之情。日内，心中恼怒殊甚，又天雨连绵，气象甚不好，为之愀然不乐。

十四日

早饭后清理文件。旋写澄侯信一件、凯章信一件、希庵信一件、黄南坡信一件，见客三次。中饭后写沅甫信一件，作军情夹片一件。夜清理文件颇多，写邓寅皆信一件。是日，本家竹斋来，鬯谈甚久。

十五日

早，各员弁贺朔，巳刻早饭。饭后又见客数次，作夹片一件，调蒋芗泉来皖南。清理文件。写李希庵信。中饭后，作梅写一说帖，极言劾次青折不宜太重。旋请之面谈，渠复再三婉陈，因将奏稿中删去数句。旋清理文件颇多，傍夕毕。夜与作梅围棋一局。复鬯谈人情之厚薄，读书人之多涉于虚浮。作梅所陈，多见道之言，余所发多有激之词。

十六日

早饭后清理文件。旋写凯章信、胡宫保信、左京堂信。辰刻发报折一件、片二件，见客二次。中饭后清理文件，申夫来，久谈约二时许。夜闻初四日淳安失守之信。批钟仲甫禀，写季高信、凯章信，与作梅围棋一局。接九弟信，知贼目四眼狗由六安州至霍山，贼目李寿成、杨雄清将由池州上犯东、建等处，贼目李世贤将由徽州窜江西、浙江。各路悍贼纷集，皆以谋解安庆之围云云。竟夕不寐。

十七日

早饭后清理文件。旋作普镇、鲍镇、吴道公文三件，又屈道一批。宋子久侍讲来久谈。中饭后写胡信一件、左信一件、毓中丞信一件，与作梅围棋一局。夜阅《古文·哀祭类》。傍夕，次青自广信来，至营一见，尚无悔过之意，恐难长进。

十八日

早饭后清理文件，见客二次，写凯章信、雪琴信、胡宫保信。与作梅围棋二局。午正，申夫来，鬯谈时许。未正请吕昼堂、宋子久便饭。旋写杨厚庵信一件，清理文件。大雨如注，天气愁惨异常。与作梅久谈，又与易盷荄久谈，谋所以添亲兵一营之法。傍夕与作梅鬯谈古文之法，及人心并无悔祻之意，难以挽回天意云云。作梅深以为然，相与欷歔久之。

十九日

早饭后清理文件，见客三次。旋写九弟信一件，约五百余字，与作梅围棋一局。中饭后核楚军营制，至夜二更核毕，以左季高、王璞山、胡宫保、李希庵诸人所定之制参考之。夜，又与作梅围棋一局。睡不甚成寐。

廿日

早饭后清理文件，见客二次。旋写毓右坪信一件，与作梅围棋一局，刘幼蟠来久谈。中饭后写季高信一件，核楚军营规。傍夕与作梅久谈。作梅言，见得天下皆是坏人，不如见得天下皆是好人，存一番熏陶玉成之心，使人乐于为善云云。盖风余近日好言人之短，见得人多不是也。夜温《古文简编》，高声读之。睡，略成寐。

廿一日

早饭后清理文件，见客三次。旋写季高信一件、沅弟信一件，围棋一局。目甚昏，神甚倦。中饭后核营规三条。天雨连绵，阴曀不开，令人愁闷无聊，心血亦亏损，若仓皇不克自主者。申、酉间，与作梅论文。夜围棋一局。旋写零字。眼蒙殊甚。日内思傲为凶德，凡当大任者，皆以此字致于颠覆。用兵者，最戒骄气、惰气。作人之道，亦惟“骄、惰”两字误事最甚。夜睡，略能成寐。

廿二日

早饭后清理文件。旋见客三次，写凯章信一件、李辅堂信一件，围棋一局，清文件颇多。中饭后，将盐务浙盐运西充饷一案各详细阅一遍，至酉初阅毕。剃头一次。夜温《古文·序跋类》，微有所会。

廿三日

早饭后清理文件。旋见客三次，与作梅围棋一局，复希庵信一件，致张小浦信一件、胡宫保信一件。中饭后见客二次，天气放晴，久雨愁闷，睹此为之一快。申刻，季弟专人送画来。接九弟有〔有字衍〕信，言余责其初五午刻一信之失，自知悔悟云云。或者不至长傲遂非，是余家之幸也。傍夕，作梅与余鬯谈。夜冯竹儒来，鬯谈夷务，言夷人炸炮最有准，断不可以守营云云。

廿四日

早饭后清理文件。旋与作梅鬯谈当今之世，富贵固无可图，功名亦断难就，惟有自正其心以维风俗，或可辅救于万一。所谓正心者，曰厚，曰实。厚者，仁恕也。己欲立而立人，己欲达而达人，己所不欲勿施于人，存心之厚，如此可以少正天下浇薄之风。实者，不说大话，不好虚名，不行架空之事，不谈过高之理。如此可以少正天下浮伪之习。因引顾亭林所称匹夫之贱与有责焉者以勉之。作梅是日将由吴城以至宿松，巳刻别去。旋写家信，夫人一件、澄侯一件，又写张凯章一件、胡宫保一件。见客四次，鲍春霆来久谈，因留之中饭。饭后写沅、季信一件，小字，甚长，戒“骄”字、“惰”字。夫人信内亦戒此二字。与尚斋围棋一局。申刻，接胡宫保信，知京城业被逆夷阑入，淀园亦被焚，伤痛之至，无可与语。旋清理文件甚多，至夜二更始毕。占二卦：一问前疏请带兵入卫，是否奉旨派出北上；一问鲍、张进攻休宁，能否得手。

廿五日

早饭后清理文件。旋见客三次，中见罗、瞿、江三县令，因语言不合理，余怒斥之甚厉，颇失为人上者泰而不骄、威而不猛之义。写凯章信、季高信、右坪信。与尚斋围棋一局。中饭后清理文件。旋将营规作毕，拟即发刻。夜，温《古文·传志类》，于太史公用笔之势，若有所得。

廿六日

早饭后清理文件。旋见客三次，内周瀚、刘兆璜坐颇久。写九弟信一件、胡宫保一件。与尚斋围棋一局，旋将九弟手卷写毕。中饭后，见客四次，内黎世兄坐颇久。酉刻，李申夫来久谈，傍晚散去。夜清理文件，寸心郁闷异常。与尚斋围棋一局，目蒙殊甚。是日因写手卷，思东坡“守骏莫如跛”五字，凡技皆当知之。若一味骏快奔放，必有颠踬之时；一向贪图美名，必有大污辱之时。余之以“求阙”名斋，即求自有缺陷不满之处，亦“守骏莫如跛”之意也。

廿七日

早起，接胡宫保信，内有恩秋舫观察祥八月廿八日专人自京寄至湖北之家信一件。知逆夷在京城德胜门外；圆明园虽被焚毁，京城尚未大伤，和议已成；夷兵退回天津；京城九门，前闭其八，今已全开，买卖将次照常；銮舆渐可还京云云。阅之差为抃慰。早饭后清理文件。旋写季高信一件、毓右坪信一件。午刻倦甚，小睡。中饭后写雪琴信一件。清理文件颇多。黎寿民送手卷，系刘石庵、翁覃溪二公乾隆四十八年在顺天闱中所写，各临《兰亭》一本，又书诗跋甚多。余以其物尤，可珍贵璧之。又出其先人樾乔侍御诗稿，请为订定。阅至傍夕，不忍释手。夜与尚斋围棋一局，阅《五宗世家》等篇。

廿八日

早饭后清理文件。旋接胡宫保信，内有与陈作梅密信，因作梅已赴江西。余拆阅，中言沅甫乡里之评，如此大非乱世所宜，公可密告涤丈箴规之云云。余因作梅在此数月，并未提及一字，不知所指何事。因问少荃曾闻作梅说及我家事否。少荃言曾闻作梅说及沅甫乡评不好。余细叩何事，渠言洪家猫面脑葬地，未经说明，洪家甚为不服。洪秋浦有信寄余，其中言语憨直，因隐藏未经寄营。本县绅士亦多见此信稿者，并劝余设法改坟，消患无形等语。又言沅甫起新屋，规模壮丽，有似会馆。所伐人家坟山大木，多有未经说明者。又言家中子弟荡佚，习于吹弹歌唱之风云云。余闻之甚为忧惧。旋写胡宫保信，写凯章信。中饭后，倦甚，眼蒙不敢作事，仅阅《穀梁传》廿余叶。傍夕亦倦。夜清理文件颇多。眼蒙殊甚。睡后，细思余德薄能鲜，忝窃高位，又窃虚名，已干造物之忌，而家中老少习于“骄、奢、佚”三字，实深悚惧。

廿九日

早饭后清理文件。旋与尚斋围棋一局，写沅甫信一件、宋子久信一件。接胡中丞信，内有长新店探报一纸，言夷逆进京之事，至为悲痛。又有吴竹如与严渭春信。又严渭春、张仲远与胡宫保信，皆深痛不忍读，为之竟日不怡。中饭后写左季高信，阅《穀梁传》。夜，天昏黑，殊甚念本日鲍、张二军打仗，不知胜负何如，又念唐皇幸蜀、金宗迁蔡之事，不幸身亲见之。身为大臣，愧愤不能自已。

卅日

早饭后清理文件。有文书数件，由步拨递东流者，中途折回。闻横店地方有贼，去祁门百五十里，去建德百三十里，派人数起往探，旋见客四次。写左季高信，令其扎三营于景德镇。又写毓中丞信。与尚斋围棋一局。中饭后清理文件颇多。是日请杨朴庵、黎寿民便饭。写宋子久信一件。夜温古文“传志类”、“序跋类”，见古人文笔有云属、波委、官止、神行之象，实从熟后生出，古人谓“文人妙来无过熟”者，此也。夜，竟夕不能成寐。

十月

初一日

早，各员弁贺朔，见客甚多，至巳正毕。清理文件，复吴竹庄信，将所抄古文检交书店装钉，又将所定营制、营规核改发刻。夜阅韩文《送高闲上人序》。所谓机应于心，不挫于物者，姚氏以为韩公自道作文之旨。余谓机应于心，熟极之候也，《庄子·养生主》之说也。不挫于物，自慊之候也，《孟子》养气章之说也。不挫于物者：体也、道也、本也。机应于心者：用也、技也、末也。韩公之于文，技也，进乎道矣。

初二日

早饭后清理文件。旋写凯章信一件、罗少村信一件。见客六次。中饭后核改折稿一件。傍夕，至杨朴庵处久谈，灯后归。与尚斋围棋一局，旋写伴山信一件。胡晖堂查各岭归，极言赵廷贵之可恃。是夜思作古文之道，布局须有千岩万壑、重峦复嶂之观，不可一览而尽，又不可杂乱无纪。

初三日

早饭后与尚斋围棋一局，旋清理文件。巳刻至礼前、礼后两营查阅墙子。连日，因池州之贼在榉根岭外游奕，祁门与江北文报不通，因派唐义训带千余人至榉根岭一带巡哨。午刻，写胡宫保信。中饭后写左季高信，见客三次。改折稿、片稿四件。杨朴庵来久谈。清理文件颇多。夜诵《书经》，清理文件。是日睡颇安甜。

初四日

早饭后清理文件。见客五次，内陈虎臣来，与论用功读书须当下动手，不可稍有等待。写家信，澄侯一件、夫人一件，均言家中不可置买田产。中饭后清理文件。是日发报二折：一报金坛失守请恤人员，一复奏两次廷寄，言拨兵赴苏、常，救镇江，刻下力尚不能。三片一单。是日接奉廷寄谕，系因王有龄奏请左京堂赴浙剿办。夜间，又接廷寄一道，系言鲍超一军可不北上京师，逆夷就抚业有成议。又奉旨，希庵放皖臬司，寄云放苏藩司。夜写凯章信一件、沅甫信一件，清理文件极多。旬日，寸心扰扰无定，因恐须带兵北上入卫，又须进规皖、吴，兵力难分也。今接奉此旨，可专心办南服之事矣。本日，姚石甫之子来见，亦有志之士，不愧世家子弟，鬯谈甚久。

初五日

早饭后与尚斋围棋一局。旋清理文件，写胡宫保信一件、李希庵信一件、沅弟信一件。见客四次，徽州府刘守谈颇久。中饭后清理文件颇多。旋写张仲远信一件，至夜方毕。温《书经·君奭篇》。夜睡颇美，未及五更即醒，盖老态日增矣。

初六日

早饭后清理文件。旋与尚斋围棋一局，写左京堂信一件、毓中丞信一件、雪琴信一件。中饭后清理文件，写宋子久信一件，再与尚斋围棋一局，清理文件。剃头一次。夜温《洪范》数遍。

初七日

早饭后清理文件，与尚斋围棋一局。旋写胡宫保信一件、毛寄云信一件。中饭后写宋子久信一件，清理文件颇多，见客四次。傍夕，接奉朱批，系九月初六日奏请派余与胡帅北上入卫之疏，未蒙见准，圣意仍以南服为重也。夜，与尚斋围棋一局。是日接家信，九月廿日所发，澄弟尚在衡州也。温古文三篇。

初八日

早饭后清理文件。旋将昨日廷寄无庸北上，写信遍告各处：左季高一信、胡宫保一信、彭雪琴一信、九弟一信、凯章一信、李小泉一信。左信内请其进扎屯溪，并自粘签于图寄之，清理文件甚多。中饭后写告示一件，见客三次，清理文件。夜又清理一切。因明日当出门赴黟县查岭，故本日须逐一料理。夜，与唐义训定守赤岭、榉根岭之法：以湘勇千人守之，以一哨扎箬坑，以二哨上赤岭，而大队借居程村，照顾二岭之事。

初九日

是日恭遇先君七十一冥寿。余出门至黟县查岭。早饭后姚秋浦来，鬯谈。旋出门三十里，至石岭地方中饭。饭后过西武岭。出岭后，地势开旷，绝不似祁门局促之状。行廿里至古筑孙村，小坐。又行十里至黟县，住考棚之内。大雨不止。夜写王霞轩信一封，校《古文·序跋类》六篇。

初十日

早饭后略清文件。旋出门行二十里，至宏村，在汪姓一书院居住。大雨如注，竟日未尝少息。清理文件，写九弟信一、张伴山信一件。日暮倦甚。与申夫言，李西沤先生论《中庸》言太高深，与余之意相合。夜，校对《古文·序跋类》之《太史公自序》。

十一日

是日为余五十生日，马齿虚度，颓然遂成老人，从此德业恐不能有所长进，但求不日见其退，斯幸耳。早饭后清理文件。辰正出门看岭。行二十里，至羊栈岭。云雾封山，不能望远，怅然而返。归途遇卢村绅耆，请至卢氏祠内中饭。饭后仍回宏村。申刻，至门外散步游览。夜与申夫鬯谈。校对《古文·序跋类》中之《艺文志》。

十二日

早饭后由宏村往桐林岭，查看岭防。行十里，至尚梓岭、尚梓坑。又行十里，至石灰岭、石灰坑。山路陡仄，天寒雪大，竟不能往。遂令李申夫、唐桂生二人往桐林岭，而余先归矣。申初回宏村，清理文件，傍夕毕。夜校“序跋类”中《汉书·自叙》等篇。

十三日

早饭后，写左季高信一件。旋由宏村至三都。行二十里，又十里，至砚溪。又十里，至漳岭查卡。又步行十里，看各卡。旋下岭，行二十里，至三都。汪村汪氏宗祠极大，有似殿廷规模，门对霭山，后倚碧石。即在祠内住宿。夜，校欧公诸序。

十四日

早，在三都汪祠饭后，即起行回祁门老营。巳刻至石岭地方打尖。未刻至祁门城外，邵学使在外迎接。申刻到家。见客甚多，直至日暮方毕。灯下，清理文件。旋校“序跋类”中曾子固各文。日内，在轿中温《书经》《盘庚》、《君奭》等篇。本日温《召诰》，于古人“周情孔思”四字，若有所会。

十五日

早，文武各员弁贺朔望，及至巳正始毕。旋写胡宫保信、彭雪琴信。中饭后写沅甫弟信，清理文件。旋出门拜客，至邵学使处一谈，粮台、忠义局各小叙片时，灯上时归。与尚斋围棋一局。旋清理文件颇多。

十六日

早饭后清理文件，与尚斋围棋一局。旋写家信一封，与纪泽，纪鸿，又一信与左季高。清理文件。中饭后清理文件甚多。夜与尚斋围棋一局，校对《古文·序跋类》中之《文献通考序》，未毕。二更后又接文件极多。

十七日

早饭后清理文件。旋写胡宫保信、沅甫信，见客四次，清理文件颇多。中饭，请邵学使、姚秋浦、岑藕舫诸君便饭。饭后见客三次。夜与尚斋围棋一局。校《文献通考序》，“序跋类”校毕。

十八日

早饭后清理文件。旋写胡宫保信一件、九弟信一件，见客四次，清理文件颇多。中饭。清理文件百余起。夜与尚斋围棋一局，写毓中丞信。

十九日

早饭后清理文件。旋与尚斋围棋一局，写左季高信、张觊章信。中饭后清理文件，积牍为之一清。傍夕闻贼破羊栈岭而入，为之忧骇异常。余于十一日看羊栈岭，大雾迷漫，目无所睹。十二日看桐林岭，为雪所阻，今果疏失，天也。是夜札饬鲍、张等。竟夕不能成寐。

廿日

是日，因昨日竟夕不寐，神气昏倦。督各营将茅蓬拆去，概搭布棚。大兴工作，料理守营之事。清理文件。与尚斋围棋一局。写左季高信、沅甫信。中饭后见客数次。清理文件。傍夕，闻黟县失守，张凯章派二旗与袁国祥之勇攻剿失利。凯章二旗虽小挫，而军械未失。与尚斋围棋一局。是日傍夕，误闻凯章老营被贼攻陷四营，忧愤之至。至二更四点闻的信，始知是派二旗攻黟县之失。

廿一日

早起，接鲍镇军信，知廿日派霆字三营进攻黟县，大获胜仗，当将县城克复。礼字二营及老湘营之三旗、张应超营，一同接仗，杀贼无算，人心少定。饭后清理文件，写杨军门信、左季高信、胡帅信、沅弟信，见客四次。中饭后清理文件。与尚斋围棋一局。旋回拜邵学使。渠欲回籍寻觅眷属，咨请代奏告病，将关防交存余处，故往送行也。夜，清理文件，校对所抄古文之“论著类”《庄子》四篇。

廿二日

早，接鲍镇信，知廿一日再战大胜，杀贼千余，将贼逐出羊栈岭外，人心为之大定。余恐昨日贼未打退，派祁门老营二千人去黟县打行仗。黎明起行，旋接信，知贼已退出岭外矣。见客四次。清理文件，写胡宫保信、左季高信、沅弟信。中饭请邵学使便饭，鬯谈甚久，申刻散。见客三次，写希庵信，整理文件。夜写凯章信，清理文件，校对《庄子》二篇。

廿三日

昨日，派唐桂生等去黟县打行仗，四更归来。早起见诸将，知贼于廿一夜出羊栈岭矣。饭后清理文件，见客甚多，写左季高信，并贼情战守条议，围棋一局。中饭后写凯章信、厚庵信、润帅信、沅弟信。清理文件。剃头一次。夜围棋一局，写春霆信。校对《庄子》二篇。

廿四日

早饭后清理文件。旋见客四次，写澄侯信、沅甫信、左季高信。中饭后清理文件甚多，至傍夕方毕。改信稿二二〔衍一二字〕件。校对抄本古文《荀子·议兵篇》。是夜读《史记·律书》，古人以用兵之道通于声律，故听音乐而知兵之胜败、国之存亡。余生平于音律、算法二者一无所解，故不能知兵耳。

廿五日

早饭后清理文件。旋见客三次，围棋一局，写季高信。中饭后，邵学使来久谈，鲍春霆来久谈。是日改折稿三件：一、报仗，一、萧启江建祠，一、黄翼升谢恩；片三件。夜，写九弟信一件，嘱前后二哨暂缓渡江，并言猫面脑先茔之事。

廿六日

早饭后清理文件。旋出南门送邵学使，又看营盘地基，午初归。见客二次。旋请鲍镇军便饭，饭后鲍归。拜发三折、三片，清理文件甚多。处决各营送来生擒之贼，分别斩释。接左季翁信，知廿二日渠部在贵溪获大胜仗。夜，又清理文件。日内思作字之道，用笔贵勒贵努，而不可过露勒努之迹；精心运之，出以和柔之力，斯善于用勒用努者。

廿七日

早饭后清理文件，见客三次，写九弟信一件。早间接九弟信，知多都护于廿三日打仗大胜，为之欣慰。午刻出城迎接左季高京堂，未正回营，季翁同来，至更初始去。清理文件，校对古文五篇。睡颇酣甜。四更末醒，不复能睡矣。

廿八日

早，清理文件。饭后见客二次。巳正左季翁来，久谈，至申刻去。旋又清理文件。写胡宫保信、彭雪琴信、沅弟信。夜改各信稿，校《古文·论著类》中韩文六篇。夜思古文之道通于音律，用兵之道亦通于音律，吾不知音律，终不能得二者之深处。

廿九日

早，清理文件。饭后至左营小坐，鬯谈，巳正归。见客二次，清理文件。中饭后清理文件约二百余件，写宋子久信。夜校《古文·论著〈类〉》柳文、欧文。

十一月

初一日

早，各员弁贺朔，见客多次，至巳正始毕，颇嫌纷扰。左季高来，鬯谈二时许。中饭后清理文件，围棋一局，见客五次，改信稿二件。夜，改信稿六件，皆京信。又添胡莲舫、周子佩、王子怀信各二叶。校对《古文·论著类》中之《通书》。

初二日

早，拜发万寿折。饭后围棋一局，见客三次。与张伴山、刘幼蟠议薪水之事，裁减一番。旋清理文件。中饭，请左季翁及李青培便饭。夜清理文件。旋校《古文·论著类》中之老泉诸文。日内，荒于奕棋，精力弥惫。早，接九弟信，言古称君有诤臣，今兄有诤弟。余近以居位太高，虚名太大，不得闻规谏之言为虑。若九弟果能随事规谏，又得一二严惮之友，时以正言相劝勖，内有直弟，外有畏友，庶几其免于大戾乎!居高位者，何人不败于自是！何人不败于恶闻正言哉!夜，睡至四更末即醒，不复能更睡。古人言，昼课妻子夜课梦寐。吾于睡中梦中总乏一种好意味，盖犹未免为乡人也。

初三日

是日恭逢先太夫人生日，在营未设祭席，默祷志哀而已。饭后与尚斋围棋一局。旋清理文件，见客三次，写沅弟信一。中饭后写厚庵信、希庵信、小岑信。旋至季高营内鬯谈，灯后始归。清理文件，校《古文·论著类》毕。是日因闻建德普军危急，心以为忧。

初四日

早饭后，季高来叙别，将仍回景德镇。余旋送之出南门，巳正归。见客二次，写家信，沅弟一封、纪泽一封。因建德普军中消息不佳，又以左军在德兴无信，桐城日内大战无信，心摇摇如悬旌。旋阅《汉学商兑》。中饭后写毓中丞信，与尚斋围棋一局，清理文件颇多。酉刻闻桐城廿八日大捷之信，为之欣慰。夜再阅《汉学商兑》，校《古文·辞赋类》。

初五日

早饭后接信，知左军初一日克复德兴。旋于午刻得信，知左军于初三日克复婺源。清理文件。上半天见客三次。中饭后见吴竹庄，谈极久。申刻宝营勇来告急，言初二、三贼来扑营，甚为危急。余心以为忧，因商定派沈宝成带老营勇一千余人，前往救援。又写信与左季翁，请其暂扎景镇。又令竹庄二营速扎湖口，恐建德有失，则湖口、饶州吃紧也。

初六日

早起，沈宝成带十一牌亲兵九哨去救建德。饭后清理文件。旋与尚斋围棋一局，阅《汉学商兑》，见客三次，写左季高信。中饭，请吴竹庄、夏谦甫便饭。饭后见客二次。出门拜吴竹庄、刘幼蟠。夜改折一件，改信稿六件，清理文件甚多。本日因建德危急，极不放心。

初七日

早饭后与尚斋围棋一局。旋胡晖堂、张鼎峰两哨去助沈宝成，见客三次。清理文件。中饭后清理文件。又至南门看营盘地基。申正接吴巡检禀，知建德初四失守，心怦怦，大为不怡，竟夕不能成寐。是日写九弟信、胡宫保信、左京堂信。

初八日

早饭后见客三次，围棋一局。办咨稿、札稿三件，口授，令人写之。写沅弟信一件、凯章信二件、季高信一件。中饭后又写季高信一、凯章信。作片稿一，报近日军情。灯后发报一件，即复奏夷务二事者。见客四次。夜，校赋篇及《离骚》，阅《汉学商兑》，清理文件颇多。

附记本日据申报

二十六次厘金：一十六万三千七百两，六万二千串文。

九次茶捐：九万六千两。

十一次厘税：四万七千五百六十两。

初九日

是日因建德失守，军务棘手，焦灼之至，竟日不能办一事。申刻闻东流失守，弥增郁郁。与尚斋围棋二局，写季高信一件、凯章批一件。日中接廷寄，系因浙江之奏，饬缓调彭斯举平江营回江西省。初四日过建德时，建城尚未失也。余昨日饬鲍超退扎渔亭、黟县两处，张觊章移扎休宁之南。本日鲍回信，不愿轻退，张禀复欲由祁门绕赴婺源，余皆饬责之。

初十日

是日，冬至令节。五更起，自营入城，至万寿宫拜牌。礼毕，恰值黎明。归营时，文武员弁前来贺冬，见客十余次。巳刻与尚斋围棋。两夜睡不成寐，又以建德无确信，焦灼万分，昏倦之至。未初又围棋一局。中饭后清理文件极多，又亲批沈宝成、鲍超等禀。是日定计以老营护卫之勇，派唐桂生带剿建德，而令鲍超派千余人来祁护卫。夜颇成寐，然亦于四更二点即醒。

十一日

是日派唐义训带千余人去剿建德。面谕朱声隆一切。饭后与尚斋围棋一局。午刻见客三次。未刻写信一件，批数件，清理文件。中饭后，又围棋一局，清理文件。调霆字营千八百人来护卫老营，行百一十里，午正已到，信可慰也。令两副营扎于花桥，正前、正左、副中三营扎于祁城外。清理文件颇多。夜写唐桂生信、左季高信，又清文件。自占一卦，问江北有兵来南岸否，遇“坎”之“观”，见者以为佳。是夜，二更四点睡，五更三点始醒，在近日为美睡，可贺者矣。

十二日

早饭后与尚斋围棋一局。旋清理文件，写沈副将等之批。中饭后清理文件，批江西省税房租不如减漕一案。申刻剃〈头〉一次。习字一页。夜占卦问左军利钝，卦象不吉，焦灼之至。三更又专人去左处，嘱其不可分支。校《离骚》、《九歌》。近日，围棋不止，一缘心绪焦灼，二由勤劳之心不甚坚定，故遇有事变，仍不能不怠荒散漫也。

十三日

早饭后写左季高信。旋与尚斋围棋一局，至午正，又一局。见客五次。中饭后清理文件。心绪恶劣，不能作一事。傍夕闻浮梁县失守，大营之粮路已断绝，尤为焦灼。因调鲍镇全军回剿浮梁、景德镇，令张军回扎黟县。是夜，竟夕不能成寐。

十四日

是日阴雨竟日，余心绪恶劣，不能办一事。盖因景德镇一路闭塞，文报不通，恐左军疏失，不胜焦灼也。写季高信一封、沅弟信一封、厚庵信一封、澄侯信一封，专人送去。与尚斋围棋三局。与申甫熟商调度机宜。夜四更醒，细思余所统之兵，可用之劲兵近二万人，其次尚有万余人，而水师及安庆陆兵尚不在内，乃近日军势不振如此，实属调度乖方，可愧可愤。

十五日

早，各员弁贺朔望，至巳刻始毕。见客四次，写鲍镇信，左公信，杨、彭信，与尚斋围棋一局。午正冯树堂来。七年不见，相对怅然，与之久谈一切。中饭，请树堂及同来之章价人、鲁茂才，又武宁之汪孝廉瀚午珊、郑奠域恬同坐。饭后仍与树堂鬯谈。傍夕鲍春霆来，江良臣军门来，均久谈，至初更始去。旋又与树堂鬯谈。三更睡，竟夕不能成寐。一则说话太多，二则左军久不通消息，焦灼之至。三更后接文书，有自江西来者，景德镇之文报路通，可放心矣。

十六日

早饭后与树堂鬯谈。盛四自景德镇回，接左季高信，知十三四日获小胜仗，老营平安，为之一慰。致宋侍讲信、张凯章信。见客四次，江军门来久谈，与尚斋围棋一局。请鲍镇中饭。饭后，清理文件。与树堂鬯谈。灯初，闻江湾营盘被围，不胜焦灼。夜又与树堂鬯谈。睡，略成寐。至五更二点，得尚溪口营垒被陷之信，焦灼殊甚。皖南大局，殆不可为矣。因起坐，以待天明。

十七日

早，与各员商保全渔亭之策。鲍镇清晨即来，因留与宋副将同饭。饭后见客三次，围棋二局，写凯章信、季高信、厚庵信。中饭后闻贼破羊栈岭而入，尤为焦灼。出门回拜江军门、鲍镇台。又至南门看春字营、裕字营墙壕。夜，接左季翁十六夜信，知浮梁、景德镇之贼业已退净，且坚嘱鲍公之军不必赴镇，为之一慰。

十八日

早饭后见客三次。旋写凯章信、左季翁信、沅弟信，围棋一局。闻羊栈岭之贼昨日被官军击退，尚未出岭，心为悬悬。中饭后，再围棋一局。见客四次。与树堂鬯谈。酉、戌间倦甚，因昨夜全未成寐，本日又焦灼异常。阅《汉学商兑》。初更，得唐义训信，知十七日大获胜仗，克复建德，为之一慰。复唐副将信，致鲍公信，季高、凯章处各致一信。与诸友熟商大局。又接一信，知本日贼再破羊栈岭而入，围杨镇魁等之营，寸心忧灼，夜不成寐。

附记

临川马令，武宁杨前令，都昌富令，广昌赵令，广信光守，赣州阿镇，彰奇丁守，吉安参将陆长龄，崇仁沈令曦，南康颜守。

十九日

早饭后，口占复毓右坪信、官制军信、左季高信，与尚斋围棋一局，见客四次。中饭后再围棋一局。是日，因闻贼入羊栈岭内，竟日盘踞，围住两礼字营盘，寸心如焚。又值淫雨，竟日不息，霆字各营赴黟县救援，辛苦异常，无米可炊，寒风刮面，恻然不安。至二更，闻礼字二营尚足自立，心稍安帖。写宋子久复信一件。

廿日

早饭后清理文件。有怀宁廪生来徽考岁贡，而学政已去，关防在余处收存，余因代考之，令在祁门县署作文二首、诗一首，给予贡单。写季高信一、凯章信一。是日北风苦寒，念霆、湘各营赴羊栈岭开仗，不知胜负何如，为之竟日悬悬，忧灼实深。申刻，微闻胜仗之信。灯后，闻大获全胜，杀贼三、四千之多，为之欣慰。又接沅、季两弟十六日专人来信，始识江北近事，为之畅然。申刻，闷郁之至，与尚斋围棋一局，至夜，怀抱少开矣。

廿一日

是日天气晴明，人心为之一定。早饭后清理文件甚多，写九弟信，见客四次。未刻，鲍春霆来久谈，留吃中饭，宋国永亦在坐。鲍请添招成一万人，词气不逊，余心为之郁郁，下半日不怡久之。盖见镇将大员骄蹇，有致败之机，无载福之道也。傍夕至城下观吴德水所制木龙，其法以长木三节，约高三丈余，依城外架立，用火包，以绳引上，燃线后，火坠城内，实不足以制贼也。夜与申夫、树堂论霆营添募之事，语多不合。是夕接九弟初十之信，论日记册事，盖犹不知南岸危险万状也。

廿二日

早饭后清理文件。旋见客三次，围棋一局，写季高信、雪琴信、胡宫保信。中饭后，唐桂生等在建德归来。见客六次，围棋一局。夜与李申夫及树堂鬯谈，临睡作咨稿一件。令杨名声、王梦麟等败仗之勇至安仁、万年等处归队。披衣口占，令人代书。倦极，乃将胡宫保所送辽参干嚼少许。

廿三日

早饭后清理文件。旋见客四次，围棋一局，与树堂鬯谈一切。中饭后写九弟信、季高信。鲍春霆来辞行，明日将往景德镇会剿。本日，斟酌于唐桂生剿景镇、霆营留祁护卫，及鲍春霆剿景镇、湘营留祁护卫，众论纷纷，意见不定。余亦几经踌躇，申刻始定鲍军明日启行，赴景镇也。夜添袁午帅信四页。与树堂鬯谈。说话过多，倦甚。睡后，噩梦，闻九弟恶耗，放声大哭。树堂惊起，来敲门唤醒，良久乃寤，尚惊悸不已，盖余近日体气亏弱之至耳。是日，派人至羊栈岭数尸者归。据报，实数得贼尸六百四十五具，水淹者、已埋者、屋内者，尚不在此数。

廿四日

早饭后清理文件。旋见客三次，写四弟家信一件、九弟信一件、季高信一件。是日因鲍镇军率马步六千人进剿景德镇之贼，传各营官面商守御之法。中饭后清理文件甚多，至傍夕始毕。夜与尚斋围棋一局，与树堂熟商近事。倦极，不能作一事，因煮燕窝少许食之。

廿五日

早饭后清理文件。旋见客三次，写厚庵信一件、九弟信一件、季高信一件。中饭后拟作折稿，又以懒慢不耐烦，未及作就。申刻后清理文件颇多，至二更毕。日内思作折，而心绪不甚安帖，又不耐烦，如往年将作诗古文时，往往因心不耐烦，操笔中辍之状。是日，凯章报廿四日获一胜仗，余有探卒在彼目击，实未开仗。凯章近来以战阵之事尽委之各旗长，自己从不临阵，又好报假仗，此军恐不能振矣。夜，倦甚，乃食燕窝少许。是日午刻围棋一局，酉正又一局。

廿六日

早饭后清理文件，批沈宝成禀，写胡宫保信，写九弟信，见客二次，围棋一局。中饭后因思作奏折，又不果执笔，寸心慌乱，若不克自主者，与在京时作诗文同一艰窘之状，特此因贼势浩大，心绪不宁耳。夜作折一件，又口占作片一件。睡后，接左公信，景镇贼甚猖獗，竟夕不能成寐。

廿七日

早饭后作折稿一件，午初毕。与尚斋围棋一局。中饭后清理文件甚多，至夜始毕。夜写沅弟信一件、胡宫保信一件。日中写季高信一件、春霆信一件。是日，恐渔亭有大股贼来犯，寸心摇摇。又本日治事颇多，疲乏极矣。因三日内连服燕窝，精神稍长，当能勉强支持。是夕四更，接奉批折，系十月廿六日所发者。

廿八日

是日小雨竟日不止。早饭后清理文件，与尚斋围棋一局。中饭后清文件，又围棋一局，复左季高信，复宋子久信、彭雪琴信。夜复胡宫保信、沅弟信。本日因系念左、鲍二军在景德镇不知战事何如，寸心惴惴，无片刻少安。夜，四更末醒，尤为警惕。是日早发报折二件、片一件。

廿九日

是日仍竟日小雨不止。心忧景德镇左、鲍两军，为之竟日惴惴不宁。与尚斋围棋一局，中饭后又一局。清理文件甚多。夜写毓右坪信、左季高信、江军门信。是日寸心忧危，尤甚于昨日。至酉刻，满万元自景德镇归，见鲍军已到，左军亦足自立，此心始安。见客共六次。张镇湘值宿。余竟夕不能成寐。

卅日

早饭后清理文件。旋与尚斋围棋一局，写希庵信一件。接江西总局新刻英吉利、法郎西、米利坚三国和约条款，阅之，不觉呜咽，比之五胡乱华，气象更为难堪。中饭后，又与尚斋围棋一局。与树堂鬯谈最久。树堂因时事日非，愤闷异常，阅看《红楼梦》，以资排遣。余亦阅之。下半日闻贼匪破大洪岭下之湘源地方，心为悬悬。夜复江军门信一件。亥正闻湘源之贼已退，为之少慰。

十二月

初一日

早，各文武员弁贺朔，至巳正始毕。午刻，清理文件。与尚斋围棋一局。写左季高信。吴子序来，送寿屏一幅，因请渠中饭，杨朴庵亦在坐。饭后与子序围棋一局。是日大雪，继以风雨，念将士之辛苦，与景镇官军不知胜负何如，心为悬悬。夜与树堂鬯谈人情世态，言送人银钱，随人用情之厚薄，一言之轻重，父不能以代子谋，兄不能以代弟谋，譬如饮水，冷暖自知而已。是日接九弟信，枞阳之贼已退，为之大慰。

初二日

早饭后，清理文件。旋与尚斋围棋一局，写沅弟信、胡宫保信、希庵信。中饭后写江军门信，又与尚斋围棋一局。接季高信，知景镇之贼远退九十里、百里不等，饷道大通，为之少慰。日内，因军务棘手，诸事废弛，外间来信多不复者，又似昔年懒慢之态。位高而名重，其能免于人之谤责乎！夜，拟以苏诗七绝倩人抄出，盖余往年在京所抄诗，未抄绝句也。是日将图章各石清理一次，交委员张璲，以渠善镌刻也，计已刻者三十四方，未刻者三十七方。

初三日

早饭后清理文件。旋写翁中丞信，与尚斋围棋一局，与树堂久谈。中饭，与子序围棋一局，因鬯谈至二更。清理文件，见官制军咨骆中丞参孙坦、邹寿璋之折，不甚平允。夜，竟夕不寐，寒冷异常。

初四日

早饭后清理文件。旋与树堂鬯谈，见客三次。写左季高信、沅弟信，并寄十一月日记册，寄各国通商条款。澄弟信，并寄家中邓师束脩百金，又寄各亲戚家银六十二两。中饭后，与子序围棋一局。旋清理文件。夜温“词赋类”，恬吟十余篇。是夕，二更三点睡，至五更方醒，为近日所仅见，或是每日服燕窝之功。

附记　霆营

正中，陈由立。副中，娄云庆。新中，颜绍荣。

正左，郑阳和。副左，刘顺隆。新左，段大贵。

正右，陈得胜。副右，余大胜。新右，易昌焕。

正前，黄庆。副前，苏文彪。新前，吴腾芳。

正后，张玉田。副后，熊铁生。

初五日

早饭后，清理文件。旋见客三次，与子序围棋二局。中饭后改信稿四件，内张仲远一信颇长。写凯章信。作咨与左季高，请其在景德镇作碉十八座，以千人守之。每五百人一营者，营官守一座，四哨各守二座。又拟拆祁门城，修碉十八座。傍夕清理文件颇多，夜二更始毕。是日写沅弟信一件。

初六日

早饭后清理文件。与尚斋、子序各围棋一局。心绪不宁，惘惘若有所失者。中饭后见客二次，与树堂鬯谈。旋清理文件。夜与子序久谈。清理文件极多，约百余件。伪忠王李秀成率贼数万，前由婺源东窜。本日，接玉山禀报，知贼于廿八日已围玉山城。

初七日

早起，接家信，澄弟一件，系十六日在洙津渡所发，言纪泽十三日夜宿万福亭，十四午刻可到家。鸿儿一件，系十八日发，言纪泽尚未到家，合之上次牧云一信，系十一日在湘潭所发，言纪泽先入湘河口。三信支离参差不符，疑纪泽或有它变，忧虑焦灼。树堂因私问走家信之人，据称一无所闻，稍为释然。与子序围棋一局。清理文件。中饭后写沅弟信、季高信，见客四次，清理文件颇多。傍夕与子序鬯谈，渠明日将归也。夜又与子序围棋一局。日内心绪虽恶，而吃燕菜已十余日，精神颇旺。夜，张戈什哈值宿。梦见劳辛皆与余同在长沙署拜客。日内久不看书，满腔逸惰之气，实志不能帅之耳。

初八日

早，请子序便饭。饭后围棋一局，旋送渠归家，鬯谈颇久。清理文件，写左季高信，李小泉、少泉信。中饭后清理文件，至酉刻方毕。梳辫子一回。倦甚。天雨泥泞，念鲍镇在景镇不知能得手否。夜，清理文件，得伪文数纸，内有黄文金与胡鼎文之件，叙贼情颇详。夜，睡不甚安帖。

初九日

早，清理文件。饭后与尚斋围棋一局。拟作各折片稿，心绪郁闷，久不得就。中饭后又围棋一局。日内，因不得景德镇开仗之信，心中忽忽如有所失。清理文件。见客四次。江军门自柏溪来见。是日，刘彤皆、姚慕庭回家过年。夜，倦甚，读书不能终卷。因读《淮南子·精神训》，至“大禹竭力以劳万民”句，若有所感。王梦龙值日。夜，初睡即梦魇，盖近日精神极疲乏，几不克自振。

初十日

早饭后清理文件。旋与尚斋围棋一局，见客四次，清理文件，写胡宫保信、雪琴信、季高信。中饭后核折稿二件，至二更毕。一、湖口守城折；二、南陵拔出陈镇一军折。阅《淮南子·主术训》。睡至四更三点即醒。

十一日

早饭后清理文件。旋送树堂进城，寓公馆之内，改官军剿洋栈、小溪、渔亭各仗折稿。中饭后改上溪口、江湾各仗折稿。又口占一片稿。旋清理文件，至更初毕。上午，围棋一局；下午，围棋一局。写扁字十余个。夜阅《文中子》十余叶。是日添盖屋一间，黄副将惠清代为经理。沈副将宝成喉痛，心甚系念。张戈什哈值日。夜，三更不成寐。

十二日

早饭后清理文件。旋写左季高信、郭云仙兄弟信。中饭后骑马至城内树堂处鬯谈。树堂近来好作隶书，笔力劲健，但乏名贵之气，傍夕归。夜，清理文件颇多，以本日未甚料检也。将各案应行请恤者，汇为一清单。阅扬子《法言》，究不如《文中子》之平实，盖子云文学中人，非道德中人也。细思古人修身、治人之道，不外乎前此所见之“勤、大、谦”。勤若文王之不遑；大若舜、禹之不与；谦若汉文之不胜。而“勤、谦”二字，尤为彻始彻终、须臾不可离之道。勤所以儆惰也，谦所以儆傲也。勤能且谦，则大字在其中矣。千古之圣贤豪杰，即奸雄欲有立于世者，不外一“勤”字；千古有道自得之士，不外一“谦”字。吾将守此二字以终身。倘所谓“朝闻道、夕死可矣”者乎！夜睡颇熟，四更即醒。

十三日

早饭后清理文件。旋写张廉卿信、汪梅村信、胡宫保信，围棋一局。中饭后将东坡七言绝句圈出发抄，盖余在京时所选《十八家诗钞》，未选绝句，将补抄之也。申刻发报折四件：一、杨厚安拔出南陵一军；一、湖口守城；一、江湾、上溪口之失；一、羊栈岭、渔亭之战。又请恤单一件、附片一件。旋阅《韩非子》。夜，围棋一局。阅《韩非子》至亥刻。四更，接奉批折，系十一月初八日所发者。

十四日

早饭后清理文件，围棋一局，写澄侯弟信。午后写陈馀庵信、沅弟信。树堂来此久谈。黄副将日内经理起屋事件，留之便饭。申刻再围棋一局。旋阅《淮南子·泛论训》。夜，倦甚，看书不能入。阅诸子中，惟《老》、《庄》、《荀子》、《孙子》自成一家之言，余皆不免于剽袭。

附记

牙厘局十二月初六日报，连前共解过各项银数：厘金共三十三次，银十八万八千七百两，钱十一万二千七百串；茶捐共十一次，十万零三千五百两；盐税共十四次，五万三千四百两；牙捐共六次，一万六千九百九十两；洋药共五次，八千两。

十五日

早饭后清理文件。旋与尚斋围棋一局，清理文件颇多。中饭后与申夫鬯谈，再围棋一局，阅《淮南子·说林训》。夜又阅《淮南子》约廿余页，清理文件。接沅弟信，知枞阳又甚危急，寸心为之怦怦。偶思写字之道，如修脚匠之修脚。古人所谓“拨灯法”，较空灵，余所谓“修脚法”，较平稳。二更睡，不能成寐。张戈什哈值日。是日，雨而微雪，雪竟日不止。昨数日起屋，本日停工。又念左、鲍等不能开仗，为之焦灼。是日，文武员弁贺望，应酬极久。与黄云海、杨在纲等谈明岁移营出岭，聚语甚多。

十六日

早饭后清理文件。旋围棋一局，复清文件甚多，写沅弟信、陈馀庵信。中饭后再清理文件，围棋一局，阅《淮南子》。夜又阅《淮南子·精神训》，若有所会。是日接家信，澄弟一件、纪泽一件。久不接泽儿信，心颇疑之，至是一慰。夜，睡稍成寐。潘戈什值日。此二日霖雨不歇，念景德镇士卒之苦，则为之忧，念枞阳河水不遽干涸，则为之慰。

十七日

早饭后，清理文件。旋与尚斋围棋一局。阅《淮南子》，用朱笔画段。阅《览冥训》、《时则训》、《精神训》、《本经训》，至傍夕始毕。是日见客六次，陈虎臣、姚秋浦谈极久。写季高信一件。夜清理文件颇多，倦甚。近日老态愈增，说话稍多，便若不克自持。幸胸襟豁达，于成败死生无甚计较，故不生烦恼耳。

附记

黄胜林四川尽先千总，袁营

张占鳌四川尽先守备，尚营

又附记

丁日昌庐陵　章　澂玉山

丛点鳌前赣县　隋藏珠

十八日

早，清理文件。饭后与尚斋围棋一局。旋阅《淮南子》《道应训》、《泛论训》。中饭后阅《诠言训》，至初更毕。清理文件，倦甚。与申夫鬯谈天下大局，似若无转机之可图者。旋入房小坐。夜，睡不甚成寐。前在营起屋一间，未毕，十五、六、七三日雨雪，停工，本日重修砌。午后又小雨。夜来见天气阴黑，气象愁暗，为之忧闷久之。不知大乱何日可平，又不知安庆、枞阳日内支得住否，寸心悬悬不已。又思“劳、谦”二字受用无穷，劳所以戒惰也，谦所以戒傲也。有此二者，何恶不去?何善不臻?当多写几分，遍示诸弟及子侄。

十九日

早饭后清理文件。旋阅《淮南子·兵略训》。午后阅《说山训》。中饭后清理文件甚多，至傍夕始毕。是日阴雨泥泞，气象殊不佳。与尚斋围棋二局。夜，阅《说林训》。接九弟信，初七所发。季弟亦有一信，并寄观风名单。又接胡宫保、左季翁信。夜坐，意思萧索。睡颇成寐。潘戈什值日。

廿日

早饭后与尚斋围棋一局。旋写沅、季信一件，胡宫保信一件，季高信一件，雪琴信一件。见客二次，树堂来久谈。中饭后围棋一局，与树堂鬯谈，阅《淮南子·人间训》，傍夕毕。夜阅《泰族训》，未毕。是日天气阴寒，朱墨皆冻。营中起屋一间，粗毕。夜寒异常，为今年所仅见。邓差官值日，颇能成寐。默念吾祖父星冈公在时，不信医药，不信僧巫，不信地仙，卓识定志，确乎不可摇夺，实为子孙者所当遵守。近年，家中兄弟子侄于此三者，皆不免相反。余之不信僧巫，不信地仙，颇能谨遵祖训、父训，而不能不信药。自八年秋起，常服鹿茸丸，是亦不能继志之一端也。以后当渐渐戒止，并函诫诸弟，戒信僧巫、地仙等事，以绍家风。

廿一日

早饭后围棋一局。旋清理文件，阅《淮南子·泰族训》。中饭后写大字数纸，阅《修务训》，清理文件。夜阅《要略》，二更毕。读《修务训》中“功可强成，名可强立”，若有所会。《淮南子》本道家者流，而此篇之旨，与《荀子》相近，大抵理之足以见极者，百家未尝不相合也。

廿二日

早饭后围棋一局。旋清理文件，阅《淮南子·主术训》。是日因移入新屋之内，料理诸琐事。姚秋浦、金世兄来久谈。中饭后又围棋一局，阅《主术训》，至夜始毕。清理文件，二更四点尚未毕。夜睡颇酣，近日所仅见也。公牍内有建德把总李元文书一通，面用移封，余戏于封上题十七字令云：“团练把总李，行个平等礼。云何用移封敌体。”见者无不绝倒。

廿三日

早饭后与尚斋围棋一局。旋写左季翁信一件，清理文件颇多，至未初稍毕。请唐桂生、黄惠清等中饭。饭后再围棋一局。申刻阅《淮南子·缪称训》。夜阅《齐俗训》，未毕。清理文件，眼蒙，尚未能毕。与申夫鬯谈。久不接安庆信，心为悬悬。本日，嘉字营自安庆来，知十八日以前平安，为之一慰。

廿四日

早饭后与尚斋围棋一局。旋写澄侯信一件、纪泽信一件。树堂来久谈。又写唐镜海先生信一件、郭意城一件、沅弟一一〔衍一一字〕件。中饭后围棋一局，清理文件甚多。是夜丑刻立春。因廿五日系忌辰，县令即于本日行迎春礼。夜，文武贺春者纷纷。阅《淮南子·齐俗训》，至二更毕。岁除春至，营中有吹笛等乐，一概不禁。睡不甚成寐。

廿五日

早饭后围棋一局。旋见客甚多，皆本日立春贺节者。巳正客散，清理文件。剃头一次。中饭后，核忠义局第二案折稿一件，第三案片稿一件，请简放九江镇片稿一件，请饬抄谕旨，随朱批发下片稿一件，杜滋柴世霖改教片稿一件。夜，将作东征局筹饷一折，久未得空。清理文件数十起。

廿六日

早饭后围棋一局。旋清理文件，写左季高信一件，见客三次。拟作折稿，未成。中饭，请树堂、伴山、秋浦、馨室中饭。饭后与树堂鬯谈。又与尚斋围棋一局。作东征筹饷局折稿，至夜始毕。二更又作复奏浙调刘调元、金国琛一折，近日军情一片，二更四点睡，五更二点醒。近日办事颇多，作两折后，尚能成寐。身体较往年略健。

廿七日

早饭后围棋一局。旋清理文件，作借运粤盐片稿一件，见客三次，清理文件。中饭后又围棋一局，清理文件极多。夜选李、杜二家七绝发抄，又选放翁诗二卷。是日苦雨一日，天气甚暖，不似冬间气象。夜，竟夕不能成寐。张戈什值日。久未接沅弟信，寸心怦怦。

廿八日

早饭后围棋一局。旋清理文件，核改信稿十余件，阅《淮南子·原道训》。午刻发报折三件、片六件、清单一件。接九弟信，系十三日专人来者，为之稍慰，然犹恨其到营太迟也。中言余下棋太多，劝我月攘一鸡。未初至城内，张伴山、姚秋浦、刘馨室、李申夫请吃中饭，申初散。拜客二家，至杨朴庵处久坐，归营已天黑矣。夜阅《淮南子·俶真训》，未毕。接家信，澄弟一件、纪泽一件。夜，二更四点睡，至五更二点方醒，亦近日难得之事。

廿九日

早饭后围棋一局。旋清理文件。接沅弟十九日信，酉刻又接沅、季廿一日信，为之大慰。见客四次。中饭后又围棋一局，清理文件甚多，写沅弟信、雪琴信。夜阅《淮南子·俶真训》，言有道之士亦须遇时，为之增感。又阅《天文训》，未毕。九弟信中附有澄弟及纪泽儿信，知霞仙之令弟爵七已死，王钦牧亦死，为之感叹！

卅日

早饭后清理文件。旋围棋一局，写沅弟信一件、胡宫保信一件、左季翁一件，见客甚多，写对扁四件。中饭后围棋一局，见客尤多，树堂来鬯谈。阅《淮南子》《天文训》、《地形训》，粗圈一过，至是日完毕。傍夕清理文件，至更初毕。见客甚多，皆本营文武行辞岁礼。夜二更，看申夫与鲁秋航下棋。四点睡，竟夕不能成寐。是日接鲍春霆信，以贼太多，请调渔亭四营赴洋塘，阅之大为不怡。

咸丰十一年

提要

以禹墨之“勤俭”兼老庄之“静虚”为修己、治人之术1.1　鲍超要求调渔亭湘军围攻太平军1.3　评论陆游等家作品；论戒骄戒惰1.4　务观言养生之道在少忍“忿”、“欲”1.5　太平军攻破大洪岭与大赤岭1.6　与太平军争夺大赤岭1.7　与太平军在石门桥遭遇1.8　进攻历口1.9　与太平军在石门街等处相持1.11　湘军在历口、洋塘获胜1.12　太平军全部退出鄱阳1.13　痛感朝廷沧桑之变；念养生家之法莫大于“惩忿、窒欲、少食、多动”八字1.14　十六日进攻上溪口获胜1.17　思谦抑之道1.19　闻广信解围，恐李秀成等从婺源犯乐平等处1.21　谓右军帖及刘石庵、翁覃溪手卷为祁门三宝1.22　太平军在吴坊、湖坊进击1.24　因太平军在江西腹地活动，调兵回援1.25　建德仍有太平军1.27　作《解散胁从歌》1.28　廿六日夺回建德城，杀太平军五六千人1.29　评论书法家运笔特色2.1　闻太平军破大洪岭，另部已至休宁2.2　拟定保举湘军将士数目2.3　因太平军攻婺源，不知所以为计而忧灼之至2.4　建昌被围，彷徨忧灼2.5　霍山余际昌军败溃2.6　湘军将进攻上溪口2.7　英山失守2.8　在上溪口获胜2.9　李希庵部回救英山、蕲水等处2.10　谓太平军多处出击，湘军处处可危2.11　太平军于十一日退出休宁2.12　谓董香光之书法专用渴笔，以极其纵横使转之力，但少雄直之气2.13　王毅卿部营盘被围2.14　太平军占领黄州2.15　抚州、建昌之湘军告急；令鲍春霆军进援江西省城2.16　因官秀峰不肯守湖北省城，又临警招勇，恐敌军混入而郁抑2.21　太平军攻破禾戍岭、榉根岭两卡2.23　谓思与学不可偏废2.25　朱云岩往援历口获胜2.26　谓黄山谷书法得晋人真意，逸趣横生2.28　谓书法、作文乃至作人、治军，须寓沉雄于静穆之中2.30

派祁门、渔亭各营进攻徽州；抵渔亭；景德镇于卅日失守3.2　抵休宁3.3　谓强攻徽州关系最大3.5　令鲍超部进攻景德镇3.8　各营多路围攻徽州3.10　闻徽州前线被袭营，溃退至休宁，浩然长叹3.12　因士气日耗，恐蹈不测，写家信似作遗书3.13　闻武穴失守，九江戒严3.16　左季高于初六初十两获胜仗3.17　游齐云山3.18　太平军连续攻克黄梅、宿松；自休宁回祁门3.19　闻太平军撤离景德镇3.21　太平军进扎菱湖，切断湘军营盘，定计以鲍军救援安庆3.23　由祁门拔营赴江滨3.26　太平军于廿日进占瑞州3.27　接沅弟信，知安庆防守平安3.28　与鲍超面订：安庆急则援安，九江急则援九3.29　抵东流4.1　援安庆湘军不克渡江4.2　开用钦差大臣关防4.7　两军战于安庆4.11　十一日在菱湖、赤关岭惨败4.12　于菱湖对太平军取大包围之势4.14　建德失守4.15　自勉书法宜转益多师4.19　洋船送米盐接济被围困于安庆之太平军4.21　以安庆无复克之期，忧愤之至4.22　调朱云岩回祁门4.24　有感于官绅苗沛霖等互相厮杀4.25　论书法若二路并进，必有合处4.27　傅彩凤搜获一批太平天国文书；彭雪琴新授广东按察使4.28

太平军赤岗岭四垒被攻破三垒5.2　处决部将李金旸、张光照5.3　太平军刘玱林被擒支解5.6　漳岭军败，黟县被攻陷5.7　黟县克复5.9　祁、休各营获胜5.15　连日与胡宫保在船上会谈5.18　谓善书者应因病笔成妍5.19　张凯章部收复徽州5.20　太平军于廿二日早全部退出建德5.23　批准鲍春霆攻打黄梅、宿松之请5.24　踏平菱湖太平军十八座营，杀八千人6.2　率各文武贺皇上寿诞；送银一万五千两与沅弟6.9　谓艺之精，致力全在微妙处，不可在浮名时誉上措意；湘军千总黄胜林被正法6.13　谓于苏诗似能领其冲淡之趣、洒落之机6.16　谓诗文书法之可贵，在合雄奇于淡远之中6.17　记香口一带饿殍遍野、百里无人的惨状6.18　作小楷，悟轮扁甘苦疾徐之说6.19　论刘石庵、张得天书法6.22　谓《吕刑》篇于后世古文家蹊径最近6.23　谓鲍春霆带兵来东流，乃不知用兵缓急6.25　嘱鲍军速回九江6.27　与李少荃谈余儒缓之短6.28

谓书法奇横之趣与自然之致缺一不可7.3　记袁帅举荐、治军之过7.4　谓作字应点如珠，画如玉，体如鹰，势如龙7.5　接印拜印7.6　吴竹庄部请回救省城7.7　谓人不可以才自足，以能自矜；又谓为诗文功夫全在诗文之外7.8　黄子春殉节，四川军事不顺手7.11　谓大通厘金应添凤凰颈一卡7.14　自励猛省寸衷，淡耆欲，消机心7.15　作复奏购买外洋船炮、酌配兵勇一折7.16　太平军退出瑞州、奉新，因令鲍春霆在临江听候调度7.19　接上海来信，谓夷船拖带民船以运淮盐，只许抽厘一次7.20　太平军于廿二日进攻安庆后壕7.24　太平军连日进攻后壕7.28　调鲍军回援安庆7.29　鲍军杀丰城太平军七、八千人7.30　卅日攻占安庆8.1　初三日攻占桐城8.6　抵安庆军营犒师8.7　攻占池州；决定进攻庐江、无为等处8.8　悼咸丰皇帝于七月十六日崩，叹新主年仅六岁；敌国外患纷至迭乘，实不知所以善其后；朱批载垣等八人赞襄一切政务8.10　谓欲得家运绵长，第一禁止奢侈享用；论先秦诸子之长短8.16　教沅弟胸襟宜淡远，游心虚静之域，独立万物之表；论州县官四要及将领四要；新授陕西巡抚邓尔恒被杀8.17　论委员四要及绅士四要8.18　将所定州县最要四条戒属员8.20　率府县文武齐集安庆城内哭临8.21　与沅弟畅谈自修之道、涉世之法及毁誉之不可尽信8.22　与沅弟论与人为善、取人为善之道8.28　鲍超部于廿二、三日击败贵溪、弋阳、湖坊、河口、双港等地太平军，解广信之围8.29

湘军五千攻无为州，防守庐江，明日又将增三千9.1　胡润之于八月廿六日亥时去世9.3　与纪泽信，论抄纂分类之法9.4　自省有志崇俭而不能俭者，以其不简耳9.8　谓孟子光明俊伟，惟庄子与韩愈得其仿佛9.11　谓诗文、道德、事功均须“七均师无声，五和常主淡”9.12　谕旨饬楚师援寿州，攻苗沛霖；作吊胡润之挽联9.13　赏加太子少保，弟国荃赏穿黄马褂9.15　张伴山九月三日殁于彭泽舟次9.16　湘军攻占泥汊；巡视安庆城防9.18　作《劝诫浅语十六条》毕9.21　攻占无为州9.22　拘两名未交厘卡之洋人9.23　批改纪泽纂《说文分韵解字凡例》9.24　占领运漕镇，调数营加强镇守9.26　谓姚鼐书法学怀素，不甚沉着，特字以人重9.27　九弟以四千人守运漕，三千人守无为州，一千五百人守仓头9.30　赞沅甫布置防守、筹饷有方10.1　英人派兵船来要挟，乃交还扣押之英商船10.2　接见英兵船署总督；饬水师查拿游勇10.3　上海等处上层人士望湘军早赴江东10.4　太平军撤离东关，令黄翼升稳守不战10.5　跪迎遗诏；寿州为苗沛霖所陷10.6　彭雪琴放安徽巡抚10.7　令柯小泉办理书启事件10.8　苗沛霖不杀翁中丞，并请翁奏明朝廷，苗非叛逆10.10　萧山、诸暨、绍兴失守；上海再次来人哀泣请兵10.16　与李少荃议运漕防守之法10.18　议救援江苏之法10.19　吴竹庄拟募兵援上海，未允；陈舫仙报，运漕水陆军获胜，乃增兵往援10.20　上海绅士钱苕甫叩头乞师，声泪俱下，愧无以应10.21　纳陈姓女为妾10.24　悟《书谱》得王大令笔法10.25　刘霞仙署四川布政使10.26　谓乐律与文章、兵事相通10.27　踏看乡试贡院基址11.2　在营中家祭先妣江太夫人冥诞11.3　谓书法及养生、治事之道11.6　太平军从三河撤退11.7　谓古文之法全在气字上用功11.8　与人谈修己治人之道，又谈近日贤者之学行、襟怀11.9　谓一省之风气系于督抚等数人11.13　奉旨兼办浙江军务，节制四省巡抚；闻载垣、怡亲王被杀；恐浪得虚名后不克保终，将具折辞谢大权11.14　念鲍、左部阻雨，不能进攻宁国，浙危难解11.16　闻赞襄政务八大臣有三人拿问，五人被逐11.17　闻杭州解围11.18　闻慈禧太后以恭亲王为议政王，另用桂良等四人为军机大臣11.22　查办江浙大员劣迹11.23　古人有兼人之材，自省不及11.24　拜受宣宗成皇帝遗念衣物；阅胜克斋请于近支皇宗王中派人辅政的奏折，赞为识时至言11.25　招浏阳精于古乐者来营演奏11.27　宁波失守；许彭寿奏请查办党援；陈孚恩、刘昆等被革职11.28　商调陈俊臣带勇赴江苏11.29

与少荃议江苏添兵事宜12.1　上海缴来银七万两；太平军进入屯溪12.3　谓人才皆随风气而转移，虽贤者不能自拔于风尚之外；清廷饬催左部进兵绍兴，饬五省合攻太平军12.4　王履谦奏绍兴失守，革职孥问12.5　日内思家运太隆，虚名太大，物极必衰，悚惶无已12.6　太平军围攻杭州，城内无米，饿毙者众，催左部赴援12.7　借民间米二千石送入徽州城内12.9　浙江告急，催左部赴援；徽州被围，鲍军吃紧12.10　徽州告急12.11　杭州于十一月廿八日失守，王中丞死；上海解来银三万12.12　派人将所分文宗皇帝遗念四件送回家12.14　改浙江失守，自请议处折稿12.16　商议发饷事；派人至上海押解何根云；接登极喜诏12.17　左部四千人救援徽州12.19　午初封印行礼12.20　谓读书必求声与气12.24　于潜口获一胜仗；唐桂生未援救万安街12.26　令各营煮饭放赈饥民；议庐州内应事12.29

正月

初一日

五更三点起，至城内万寿宫拜牌行礼，黎明还营。各文武员弁来贺新年，已〔巳〕正始毕。清理文件，写告示一张。旋观申夫与鲁秋航下棋，余亦与尚斋围棋一局。中饭后，阅《陆放翁诗选》，七言绝句发抄，兼选七律。余在京时，曾将放翁七律选抄一编，七绝则选而未抄。今因抄七绝，又将七律再选一编，恐与在京时所选多不符矣。傍夕，又观申夫与人下棋。写沅弟信。夜再阅陆诗。二更三点睡，至五更三点始醒，为近日所仅见。是日细思立身之道，以禹、墨之“勤俭”，兼老庄之“静虚”，庶于修己、治人之术，两得之矣。

初二日

早饭后清理文件。旋与尚斋围棋一局，写左季高信一件。出门拜年数家，至树堂处小坐，忠义局小坐，午初归。写雪琴信一件。中饭后又围棋一局。选放翁七绝至夜，选第七册毕。申刻清理文书百余件。眼蒙特甚，殆因近日下棋太多之故。夜，睡颇成寐。放翁每以美睡为乐，盖必心无愧怍而后睡梦皆恬。故古人每以此自课也。

初三日

早饭后清理文件，与尚斋围棋一局，阅选放翁诗，习字一张。中饭后再围棋一局，阅选放翁诗。是日共选八本，清理文件颇多。夜因鲍镇请调渔亭四营会剿，心为不怡。又因夜饭时，各内丁呼唤不应，心为恚怒。复看放翁诗，已不能入矣。睡不甚成寐。

初四日

早，接奉廷寄，即前复奏英夷助剿、运漕一案。饭后清理文件。写澄弟信一件，言戒“骄”字以不轻非笑人为第一义；戒“惰”字以不晏起为第一义。写纪泽信一件，言文章之雄奇，以行气为上，造句次之，选字又次之。旋阅选放翁七绝。中饭后又选陆诗，夜又选之，共八本。放翁胸次广大，盖与陶渊明、白乐天、邵尧夫、苏子瞻等同其旷逸。其于灭虏之意，养生之道，千言万语，造次不离，真可谓有道之士。惜余备员兵间，不获于闲静中探讨道味。夜，睡颇成寐，当由玩索陆诗，少得裨补乎！

初五日

早饭后围棋一局。旋阅陆放翁诗，清理文件，见客三次。中饭后又阅放翁诗，将七言绝句选毕。又阅七律一本，写雪琴信一封，习字一叶。夜习零字。余坐三十以前作字未能尽心，间架不稳，手腕不稳。四十以后虽略有长进，而手腕时灵时钝，钝时则如古人所谓姜芽、冻痴蝇者，可自笑也。阅《唐宋诗醇》中所选陆诗一过毕。务观言养生之道，以目光为验；又言“忿”、“欲”二字，圣贤亦有之，特能少忍须臾，便不伤生，可谓名言至论。

初六日

早饭后围棋一局。旋清理文件，习字一张。温《易经》二十叶，《乾卦》毕。系浙中新刻本，程子传，朱子本义，吕东莱音训。未初，进城至粮台，张伴山、姚秋浦等请吃中饭。饭未毕，接信，贼破大洪岭而入。旋又接信，贼破大赤岭而入。副将黄惠清守卡，未能堵住，死伤百余人。余归营经理一切，写信与左季高。夜写信与凯章、子久及娄副将等，调渔亭霆字四营各带三哨来祁门救援。二更三点睡，竟夕不能成寐。苦雨达旦，风声亦恶，起看天色二次，黑暗愁惨，向所罕见。张戈什值日，令其起问讯两次。

初七日

早饭后围棋一局。旋写季高信、凯章信。见客四次，皆唐桂生等诸营官，来议剿赤岭之贼者，令其至西门外熟看打仗之地。午刻查得前右营在赤岭仅死伤二十八人，陆续回营。中饭后闻得张军门带队，将大洪岭之贼逐出，略为宽慰。围棋一局。口占写信三封。夜写零字数十。睡颇成寐，惟多梦魇耳。是日酉刻闻大赤岭之贼业经退出。二更又闻其复入。

初八日

是日恭值先光禄大夫星冈公冥诞，营中未及设祭。早饭后围棋一局，旋商出队之事。唐桂生定计于本日出队，赴历口剿贼，余许之。巳正出队，仅行十八里，至石门桥地方即遇贼匪前来扑犯老营，因与接仗，幸获大胜。追杀三十余里，直至历口方始收队，回扎小路口一带。午刻闻贼踪甚近，满城惊慌逃奔。余写胡宫保信一件，九弟信一件，左季高、鲍春霆信一件，凯章信一件。下半日，闻胜仗信。又写唐桂生信二件，左、鲍信一件，凯章及娄云庆各信一件。是日天色愁惨，人民惊慌，忧心如焚。虽获胜仗，而终夜未尝成寐。

初九日

早饭后清理文件。旋见客四次。闻唐桂生等今日进剿历口，不知得手否，心甚悬悬。写胡宫保信、九弟信、唐桂生信，左、鲍信各一件。中饭后，围棋一局，习字一纸，写凯章信。清理文件。夜阅《易经》《坤卦》、《屯》、《蒙》二卦。傍夕闻贼已全出赤岭，为之少慰。

初十日

早饭后清理文件。旋与尚斋围棋一局。派人至历口等处验数贼尸，闻实杀贼一百八十六人。写唐桂生信、左季高信。温《易经》《需》、《讼》、《师》、《比》、《小畜》、《履》六卦，至申刻毕。与尚斋围棋一局，写凯章信一件。傍夕阅李芋仙所送唐宋四大家文中之欧文。清理文件。

十一日

早饭后围棋一局。旋清理文件。温《易经》《泰》、《否》、《同人》、《大有》、《谦》、《豫》六卦，至申刻毕。写胡宫保信，李希庵信，九弟、季弟信，唐桂生信。是日未刻，请营务处各委员吃新年酒。又与尚斋围棋一局。日暮时，心郁郁不乐。左、鲍在石门街等处与贼相持，久未开仗，恐有他变也。夜将《易经》《彖辞》、《爻辞》中相同者分类编出，以资互证。夜，睡不甚成寐。张弁值日。灯时，接九弟信，系初八日所发，知北岸军事平稳，为之大慰。

十二日

早饭后围棋一局。旋清理文件，习字一叶。出外看豫字营操演，约一个半时辰，阅毕归。见客二次。中饭请忠义局委员、粮台委员，凡两席便饭。饭后又与尚斋围棋一局。唐桂生等自历口凯归，与之谈战事。是日又闻鲍镇在洋塘大获胜仗，贼已全数溃遁。夜，树堂与余闲谈，意气颇盛，语次大相龃龉，为之不欢者久之。睡，不甚成寐，五更初即醒。

十三日

早饭后清理文件，与尚斋围棋一局。旋见客四次。接左季高信，知鲍军果已获胜，鄱阳之贼悉退。清理文件。写九弟信、陈作梅信。中饭，请夏谦甫等便饭。饭后，添陈俊臣、李筱泉信各一片。清理来文百余件，贺年之禀居多。夜与尚斋围棋一局。倦甚思睡，尚能成寐。日内闻各处胜仗之信，心为开爽。闻胡宫保病势颇重，大为忧灼。

十四日

是日值宣宗成皇帝忌辰。念庚戌年龙驭上宾，国藩承乏礼部，典治大丧，今满十一年矣。而英夷之变，淀园被毁，圣驾出狩滦阳，现闻有西迁之议，沧桑之大感，臣子之至痛，怆然不知所以为怀。饭后写家信二件，纪泽一、澄弟一。又写胡宫保信一件、左季高信一件。清理文件。中饭后围棋一局，习字一纸，温《易经》《随卦》、《蛊卦》、《临卦》、《观卦》、《噬嗑卦》、《贲卦》，至更初毕。温古文论著、杂记两类。是日辰刻，树堂将派作碉卡提调之札缴还。傍夕，鲍公报初九日胜仗之禀。夜，竟夕不能成寐。念养生家之法，莫大于惩忿、窒欲、少食、多动八字。

十五日

早，各员弁贺节。饭后来贺者亦多。心中不爽快，与尚斋围棋一局，旋觉不快之至，大作呕吐，吐向外厅、内房皆满。因出外稍为闲行，各客皆不能见。小睡片时。午正起，清理文件。中饭禁食油荤。饭后温《易经》《剥》、《复》、《无妄》、《大畜》四卦，至日落毕。营中各哨官玩龙灯，酉刻起，二更四点散。余以去冬以来危险万状，今甫得安稳，以此宣郁导滞，亦不之禁。夜，睡颇成寐。五更二点始醒，写少荃信一件。

十六日

早，出外巡墙子。饭后围棋一局，清理文件，见客三次，伴山及隋龙渊、江良臣畅谈颇久。余身体不安，竟日禁荤油，并不吃茶，以水饮停滞胃膈之间，时时作呕吐也。小睡时许。中饭后习字一纸，温《易经》《颐》、《大过》、《坎》、《离》四卦。傍夕剃头一次。闻渔亭官军是日进攻上溪口，心为悬悬。夜清理公文百余件。与申夫、尚斋谈军中战状，虽同见同闻，同在局中之人而言人人殊，不足凭信。古来史传之不足凭信，亦如是矣。睡，不甚成寐。潘弁值日。三更后，北风大雨并作。

十七日

早，大雨，出外查墙子。饭后清理文件。写左季高信，旋写胡宫保信，习字一张。身体不好，仍禁油荤。见客三次。中饭后清理文件，温《易经》《咸》、《恒》、《遁》、《大壮》四卦。傍夕清理文件，至二更止，约百余件。是日雨雪交加，营中寒冷异常，四顾茫然，未知大乱何日可平。二更翻阅放翁七言绝句，实能道得空旷胸怀出。睡，不能成寐。张弁值日。是日闻渔亭官军于十六日进攻上溪口获胜。早饭后与尚斋围棋一局。

十八日

早，出外查墙子。饭后与尚斋围棋一局。旋清理文件，写裕时卿信，陈季牧信，王人树信，沅、季弟信，雪琴信，鲍春霆信。中饭后再围棋一局，清理文件，习字一纸，温《易经》《晋》、《明夷》、《家人》、《睽》四卦。夜，清理文件数十件。续有到者，遂不理矣。晡时，接澄弟信、泽儿信，知家中五宅平安。本日仍禁食油荤。夜，因家中寄腊鸡肉丸之类，略食少许。服药一帖，皆伏苓、半夏、厚朴、炮姜之类。睡，尚成寐。是日牙痛数次，老境日增，深知饮食清淡之妙，浓厚者断非老年所宜。

十九日

早出，查阅墙子。饭后围棋一局，写季高信一封，见客数次，清理文件。中饭后见客二次。朱云崖自家中来，与谈颇久。习字一纸，温《易经》《蹇》、《解》、《损》、《益》四卦。至朱云崖帐内久谈。傍夕倦甚，与申夫谈。夜，清理文件。是日仍禁油荤。接九弟十三日信及各处探报，知贼分两股，一股由建德下窜青阳，一股在彭泽者，鲍公追之至牯牛岭，日内或可出建德而下窜，为之少慰。夜因武宁杨令与郑奠互讦之案，颇为郁倔不平。继思谦抑之道，小事须力戒争胜之心，痛自惩艾。

廿日

早出，巡查墙子。饭后围棋一局，清理文件，写毓中丞信，见客四次。中饭后围棋一局，清理文件，习字一纸。凯章自渔亭来，与之鬯谈至傍夕。夜清理文件百余件，又与凯章久谈。夜，不能成寐。张弁值日，是日仍禁油荤。

廿一日

早出，巡查墙子。饭后围棋一局，清理文件，写沅弟信、雪琴信，习字一纸。旋出门至城内开碉卡局，午正归。与凯章叙谈。小睡片刻。中饭请凯章、云崖、桂生便饭。饭后与尚斋围棋一局。天雨淋漓不止，颇为愁闷。晡时，清理公文。夜核改信稿十八件。与凯章叙谈颇久。睡，不甚成寐。邓弁值日。大雨彻夜不止。是日，闻广信解围之信，为之喜慰。又恐逆匪李秀成等从婺源入犯乐平等处，为之忧虑。

廿二日

早饭后清理文件，与尚斋围棋一局，写左季高信、鲍春霆信。清理公牍甚多，至未初毕。中饭后，核改坚守景德镇及洋塘胜仗折稿，晡时毕。至朱云崖等处小坐，谈添亲兵之事。夜改大赤岭胜仗折稿，至二更毕，倦甚。是日，霖雨竟日，夜间雨弥大，气象殊不佳。接沅、季两弟十八日信，亦以南岸为虑。是日，休宁瞿令福田送右军帖一本，王梦楼跋，断为淳化祖本，且定为唐刻，考核未必确凿，而神采奕奕，如神龙矫变，不可方物，实为希世至宝。余行年五十有一，得见此奇，可为眼福。瞿令又送赵侍制仲穆所画飞白竹，上有施愚山、沈绎堂诸先生题跋，亦可宝也。余以世间尤物不敢妄取，审玩片刻，仍亦璧还。去年，黎令福畴送刘石庵、翁覃溪二公在闱中所书手卷，余亦璧却。此三件可称祁门三宝。

廿三日

早饭后清理文件，与尚斋围棋一局。旋写沅弟信一件、胡宫保一件，作片稿一件，清理文件颇多。中饭后，加方子白信一片，复左季高信一件，宋子久来久谈。夜，寄毓中丞信一件，又作折片一件。夜，睡颇成寐。张弁值日。是日巳刻，接奉由内交出年赏福字、荷包之类，其南枣、挂面、奶饼之类，驲站竟将包拆开，偷窃十分之七八矣。此向来所未有，亦足见纪纲废弛，下无忌惮，日甚一日也。本日阴雨竟日，气象愁惨，念鲍军在牯牛岭，不知无疏失否，为之悬悬。

廿四日

早饭后清理文件。旋下象棋一局，见客三次。与隋龙渊太守谈颇久。闻广信之贼窜至铅山之吴坊、湖坊。该处可直入抚州、建昌，亦恐其径犯省城，忧灼之至。因写信与李辅堂，嘱其以省城防务自任。又札催魏喻义至江省协防会城。又札雪琴派水师一二营协防省河。皆口占作稿。写家信一件示泽儿，将福字寄归。写左季高信一件。中饭请宋子久、隋龙渊、胡文甫、程可山便饭。胡名绍勋，绩溪拔贡，宿学之士，年七十三矣。申刻发报二折、二片、一单。清理文件，至傍夕毕。习字一纸。夜寒颇甚。近四日阴雨不止，本夜见星光，为之豁然一慰。夜睡颇熟。念苏子由谓东坡晚年以文章为鼓吹，真知文章中之乐境。余亦微知之，惜无宽闲岁月竟其所学耳。

廿五日

早，出外巡查墙子。饭后因贼窜江西腹地，谋以重兵一支回援抚、建，拟以左季高一军回剿，写信与左商之，又写信与鲍、张二公商之。又写胡宫保信一件、毓中丞信二件。见客三次。下棋一局。清理文件。至营门外踩看修碉地基。接家信，澄弟一件、纪泽一件。中饭后见客二次，清理公文百余件，至朱云崖处小坐。夜，偶阅梁茞林中丞所作《归田琐记》。睡，不甚成寐。张弁值日。梁公言养生之道，不特食宜少，眠亦宜少，可谓名言。

夏朗斋，谦甫之父。

舒谦、葆谦，皆秀，楚翘先生之弟。

廿六日

早，出巡视营墙。饭后围棋一局。旋写左季高信一件，清理文件，习字一张，温《易经》《夬》、《姤》、《萃》、《升》四卦。中饭后又围棋一局，写挂屏八幅。至朱云崖处小坐。清理文件。夜改信稿六件，温《古文·辞赋类》。夜，睡颇熟。邓弁值日。念余于古文一道，十分已得六七，而不能竭智毕力于此，匪特世务相扰，时有未闲，亦实志有未专也。此后精力虽衰，官事虽烦，仍当笃志斯文，以卒吾业。

廿七日

早，出巡视营墙。饭后清理文件，围棋一局，见客三次。午刻至外看亲兵营操演，未初归来。中饭后习字一张，清理公文百余件。接九弟信、鲍春霆信，知建德现尚有贼。奉到朱批，系十二月十三日所发之折，外附一箱，赏杨军门荷包四对、白玉搬指一个、白玉翎管一枝、小刀一把，系折中所请者。傍夕至朱云崖处小坐。夜温《困》、《井》、《革》、《鼎》四卦，习零字数纸。睡，略成寐。夜写胡宫保信一件。

廿八日

早，出巡视营墙，由北门外进冲，行二三里许。饭后，围棋一局。旋清理文件。作《解散胁从歌》，未毕。中饭后再围棋一局。作歌至二更始毕，共六十八句，于被掳难民久陷贼中者，足以达其心中之苦情。旋清理文件颇多。睡，不甚成寐，以用心稍过也。

廿九日

早，出巡视营墙。饭后围棋一局，清理文件。旋写胡宫保信一件，并送祁术六两、燕菜一斤，又将渠去冬所送人参一两璧还，专人送去。写厚庵信一件，将御赐厚庵之荷包四对及小刀、搬指、翎管等件专人送去。又写九弟信一件。接鲍春霆禀，知廿六日大胜，杀贼五、六千人，追奔四十里，立将建德克复，为之大慰。自十一月初至今，风波为之稍平，人心为之一定。中饭后清理文件颇多，约二百件，围棋一局。夜温《易经》《震》、《艮》二卦。睡，亦不成寐。邓弁值日。

二月

初一日

早，各员弁贺朔，至辰刻毕。饭后见客三次，围棋一局，清理文件，写季高信一件。接澄弟信，系正月十四日所发者。中饭后围棋一局，神思困倦。将陆放翁诗中可为对联者圈出付抄。晡时，写对联二付。夜习零字百许。日内于作字之道，若有所会，惜精神疲乏，目光眵花，老境日臻，不克竟其所学。古人所以贵，及时力学也。温《易经》《渐》、《归妹》二卦，意思昏慵，毫无所得。夜思作书之法，刘石庵善用偃笔，郑板桥善用蹲笔，王梦楼善用缩笔，惟努笔近人无善用者，古人惟米元章最擅胜场。吾当如此自极其思耳。

初二日

早，出城外看碉座地基。饭后清理文件。旋写《解散歌》，字约一寸大。围棋一局，中饭后再一局。见客二次。隋龙渊来，言各营口粮仅发至九月止，而委员薪水已发至正月，不足以昭公允。余深韪其言。写《解散歌》，至申正毕。口占作修碉告示，凡四条。夜写左信一件、凯章信一件。本日闻贼破大洪岭而入，悬系之至。又闻伪侍王已至休宁，有二路来攻祁门之说。又接建昌府黄守禀，极危极险，竟日皇皇不安。夜，倦乏已极，不甚成寐。

附记　榉根岭外贼目

天福何良寿　猷天安周化熔

文天燕张永寿

武天燕黄永福

嵫天燕蔡加意

休宁城内贼目

裨天义李△△（原文此处为三角）

遴天安陈△△（原文此处为三角）

骏天安△△△（原文此处为三角）

禄天安△△△（原文此处为三角）

初三日

早，至北门外看修碉地基。饭后清理文件，写鲍春霆信。将放翁诗句可为对联者圈出付抄。中饭后围棋一局，旋清理文件。陈虎臣来久谈，写对联、条幅数件，清理公文。夜又清理数十件。日内公牍甚多，虽逐日清厘，而积压尚有二百余件。精神疲困殊甚。本日雨泥春寒，身体若重滞不自胜者。夜二更后，眼痛，腰痛，幸时时以苏诗、陆诗讽咏自娱。睡，稍成寐。潘弁值日。是日，与唐桂生定保举之多少：湘前强中、前左营，皆保二成；前右营，一成七分；亲兵营，一成四分；震字、春字营，八分。拟分作两次开单，三月出奏一次，五月一次。

初四日

早，出外巡视，相度修碉基趾。饭后清理文件，写家信，澄弟一件，沅、季一件，见客三次。旋写季高信一件、毓中丞信一件。中饭后清理文件，围棋一局，至朱云崖处小坐鬯谈，写对联三付、挂屏四张。出外看投效人徐东海所为发石机。旋至西门外观修碉基趾，傍夕归。接建昌府黄印山太守请兵之禀，有云尽此一禀、涕泣求救等语，目不忍睹，耳不忍闻。又闻休、歙之贼已窜婺源，将续犯江西腹地，忧灼之至。思所以抽兵回救江西，绕室傍徨，不知所以为计。与朱云崖商拟将黟县渔亭弃而不守，令凯章守祁门，抽出朱、唐一军援剿江西之抚、建等处。寸心忧焦，不能复治一事。用兵之难，莫大于见人危急而不能救。

附记

霆营续报阵亡请恤

曹有馀花翎守备，益阳人

初五日

早出，看修碉工程。饭后清理文件，围棋一局。念建昌被围穷困，傍徨忧灼，寸心如焚。昨日系先大父 [1] 忌辰，本日系去年闻先叔父讣音之辰，内念家中频年之多故，外顾贼氛四路之环绕，殊深忧虑。见客三次。隋龙渊曾为建昌知府，闻余将派人赴建救援，涕泣请随营支应，血性人也。是日清理积压文件，至夜方毕，共二百余件。午刻，写黄印山太守信一件。申刻凯章来，亦系闻建昌之危，思所以救之。未刻写对联五付。夜选陆诗可为对联者。酉刻接养素禀，渠军救援建昌，于廿七日大获胜仗，为之一慰。

初六日

早，至城外修碉处勘视。饭后围棋一局。旋清理文件，凯章来鬯谈，习字一纸，选陆诗可为对联者。见余祖述，婺源举人，工部司员，奉旨回籍办团，久谈近二时许。接胡宫保信，知霍山余际昌军败溃，英山吃紧，调鲍军北渡救援。中饭后清理文件，旋写挂屏四幅。旋写胡宫保信、鲍春霆信，言霆军不可北渡。定派老湘营及湘前强中等营攻剿上溪口。与朱云岩、唐桂生等鬯谈。夜，围棋一局。接左季高信，言近日进攻婺源，清华街之贼比即覆之。选陆诗可为对联者。眼蒙殊甚，殆欲枯矣。近日老态，眼蒙齿痛二事，最为著验。

初七日

早，因下雨，未出查营。朱、唐等至渔亭，将进剿上溪口也。饭后围棋一局，清理文件，写沅弟信、左季翁信，见客二次。中饭后再围棋一局，写郭云仙、意诚信，写对联、条幅数件，清理文件。日来因建昌被围，紧急万分，又因贼窜婺源，左军之势颇孤，又因北岸霍山师溃，恐桐城、安庆各军难当大敌，忧灼之至，意思无聊，精神亦倦，不能办一事。夜，改黄麦铺大获胜仗折稿，又改谢赏福字恩折，又自作一片。接胡宫保信，闻希庵放安徽巡抚，为之喜慰，惟皖事太坏，殊不易办耳。

附记

王光东王际田所保

屈楚轩湘乡廿四都人，住白泥，已保外委

张复益桂东人，住江西。二人皆沅弟亲兵，极善走。初六酉刻自安庆动身，初八日二更到祁门。已保蓝翎外委

初八日

早，至城外修碉处查阅。饭后围棋一局。旋写胡宫保信、沅弟信、雪琴信、鲍春霆信、刘印渠信。中饭后又围棋一局，写李辅堂信，见客数次，清理文件。剃头一次。夜清理文件颇多，倦甚。接胡宫保信，知英山失守，为之忧灼，不复知所以为计。申刻写对联四付，发报折二件、片一件。

初九日

早，至城外碉卡处。饭后清理文件。旋写左季翁信、胡宫保信、张恺章信、沅弟信、春霆信、申夫信。中饭后围棋一局，写毓中丞信、黄印山信。折弁黄廷贵自京中归，阅京信及邸报各件，又询热河情形甚悉。夜清理文件。颇觉困倦，二更四点睡。三更四点接信，知凯章、云岩、桂生本日在上溪口大获胜仗，为之喜慰，以后即不能成寐。是日未刻，请任星元、彭山屺中饭。

初十日

早饭后围棋一局。旋至城上周历，相度修碉地势，登陟颇劳，午初归。写左季高信一件、朱云岩信一件，清理文件。中饭后曹荣、张镇湘自安庆归，问明一切。围棋一局，写对联三付、挂屏四幅，清理文件，温《易经》《丰》、《旅》、《巽》，《兑》四卦。接胡宫保信，知希庵全军回救英山、蕲水等处，楚疆应可保全。阅《经义述闻》，如“弗过遇之，弗过防之”等“过”字，深有所会。余于本朝经学、小学诸家，独服膺王怀祖先生父子之精核，盖以其于经文之虚神实训，体味曲尽也。

十一日

早，至修碉处巡阅一切。饭后围棋一局。旋清理文件，写左季高信一件、张凯章信一件、胡宫保信一件，沅、季两弟信一件，雪琴信一件、申夫信一件。少息片刻。旋接左季翁初九夜信，又写复信一件。写陈馀庵信一件，催之赴景德镇。中饭后围棋一局，清理文件。温《易经》《涣》、《节》、《中孚》、《小过》、《既济》、《未济》六卦，至更初毕。申刻写对联七付。一更四点至二更四点，清理文件。续有到者，遂不复清矣。本日，各营进攻休宁县城，心为悬系。睡，不甚成寐。屡次遣人出问信息，至四更四点醒后，尤为焦灼。近日，伪主将洪国宗、伪辅王、伪侍王、干王等，麇集于休宁、上溪口及思口、清华街、婺源等处。左军御之于婺源、清华，极嫌单薄，而祁门、渔亭之兵亦殊单弱，不敷调派也。此外，又有伪忠王围攻建昌，伪英王上窜湖北之蕲水，处处可危。大局之能否稍有转机，在此一月卜之矣。

十二日

早，至修碉局查阅。饭后围棋一局。旋写左京堂信一封、沅弟信一件、胡宫保信一件、凯章信一件。倦甚，小睡。中饭后围棋一局，旋清理文件，写对联、条幅十余件。闻休宁之贼于十一夜遁逃，县城克复。外间纷纷传说，因与朱云岩等商定大局。致陈馀庵信、鲍春霆信。见客四、五次，皆道喜者。夜清理文件颇多。二更四点〈睡〉，三更成寐，四更一点即醒，不复能成寐。日来，曾无美睡。前此二月，不服鹿茸丸，反得安睡。或近日服药太燥，转碍于酣寝耶!未正，习字一纸。

十三日

早，至修碉局查阅。饭后围棋一局，旋写左京堂信一件、凯章信一件、唐桂生信一件、宋滋九信一件。见客五、六次，皆因休宁克复道喜者。中饭后围棋一局，写沅弟信一件，清理文件颇多。至朱云岩处鬯谈。夜，写零字甚多。悟董香光之法专用渴笔，以极其纵横使转之力，但少雄直之气。余当以渴笔写吾雄直之气耳。是夜又写凯章信一件、陈馀庵信一件。睡，略成寐。是夜初更时，阅《系辞》上传。

十四日

早，出城至碉局。饭后围棋一局。旋清理文件。写家信，澄弟一件、两儿一件、沅弟一件，左季翁一件。定拔营日期，部署一单，口占作稿，通行各处。旋写凯章一信、娄云庆一信。中饭后再围棋一局，又写信二封，与朱云岩等商计大局。是日早，戈什哈解劈山炮至王毅卿处者云，营盘被贼围住，寸心悬悬。是夕，有顺字营马勇亲见王毅卿处挫退之勇，尤觉忧灼之至。是夜不能治一事，通宵不寐。盖景镇为大营后路，被贼占踞，则粮路立断，可虑之至。

十五日

早，各员弁贺朔，见客颇多，至巳正毕。黎明，接左季高信，知王毅卿等挫退之实情。又接湖北信，知黄州失守，悲愤之至。旋围棋一局。写左季高信一件、胡宫保信一件、毓中丞信一件、凯章信一件、沅甫信一件。中饭后围棋一局，改克复休宁折稿，见客三次，清理文件颇多。念各路大局决裂，寸心忧灼之至。夜清理文件，写春霆信一件、申夫信一件。睡尚成寐。

十六日

早，至黄惠清营内看病。饭后围棋一局。旋写胡宫保信一件、鲍春霆信一件、左季高信一件，清理文件，见客三次。中饭后围棋一局，习字一张，写毓中丞信、李辅堂信一件，清理文件。是日，定计以鲍春霆进援江西省城，先固根本，次援抚、建。闻抚州、建昌危急之信，实深忧灼。夜，清理文件。

十七日

早，至湘前新营查阅。饭后围棋一局，清理文件。旋写李少荃信一封、鲍春霆信一件、宋滋久信一件。中饭后，天雨纷纷，不胜郁闷。旋与隋龙渊太守围棋二局。夜闻甲路之贼未跟踪追犯景镇，心略舒畅。写信与张凯章、唐桂生，嘱其妥为预备，恐婺源之贼回保徽州，并犯休宁、渔亭。温《易经·系辞》下传至《杂卦传》毕。是夕，睡颇成寐。前拟于十七日拔营，至东流、建德，业已通札各处。因左军有甲路之挫，恐军心惊慌，故本日未移营。发折一件，报克复休宁片一件，报暂缓移营。

十八日

早，至碉局查阅。饭后围棋一局。旋写左京堂信、毓中丞信、胡宫保信、沅弟信、彭雪琴信，见客二次。中饭后围棋一局，见客三次，写免死牌一张，习字一纸，写挂屏四幅。是日闻景德镇等处无贼，心为少舒。夜间闻李军至巴河，无船可渡。又闻狗逆直上汉口，不为少停，尤以为虑。

十九日

早，至碉局。饭后围棋一局，旋写江西省司道公信一件、鲍春霆信一件、唐桂生信一件，清理文件，习字一张。中饭后，围棋一局，写左季高信一件，清理文件，倦甚。竟日雨不止，寸心郁郁。夜清理文件。日来，因黄州失守后，武汉无信，又抚、建危急，忧灼万分，坐卧不安。公牍尚照常清厘，信件除亲笔外，皆积压不复矣。

廿日

早，出查修碉。饭后围棋一局。旋写胡中丞信、毓中丞信、李希庵中丞信、张凯章信、唐桂生信，沅、季二弟信。中饭后再围棋一局。旋清理文件，写挂屏一幅、扁字数个，倦乏颇甚。二日写字太多，神若为之竭，可见精力之不足。习字一纸。酉刻打辫子。新换一剃头者。旧者在此三年，告假回家也。夜习零字颇多，温《古文·词赋类》，将《西征赋》、《秋兴赋》、《芜城赋》、《哀江南赋》等篇，恬吟一遍。是日接胡宫保信，闻贼在上巴河、孙家嘴、黄州一带，武汉十二、三日尚无事，寸心为之少舒。

廿一日

早雨，未及出外巡查。饭后清理文件，围棋一局。旋写左季高信，约千余字，写鲍春霆信、凯章信，写扁字数个。中饭后围棋一局，写沅弟信、胡帅信，习字一张，清理文件颇多。夜复清理文件，尘牍为之一空。阅《古文·传志类》。睡颇成寐。是日阴雨泥泞，气象愁惨。又闻官秀峰制军不肯守湖北省城，带兵出防要隘，又临警招勇，恐有贼匪溷迹其中，为之郁郁不乐。

廿二日

早，出外至修碉局。饭后围棋一局，旋写胡宫保信一件、沅弟信一件、鲍春霆信一件。中饭后围棋一局，写挂屏四幅。倦甚，不愿治事。连日案上积牍颇少，惟信稿多未核改。每日除亲笔信稿数件而外，余俱停，积不复之信多矣。阅《戴东原文集》。夜阅《古文·传志类》。

廿三日

早出，至碉局查阅。饭后围棋一局，旋写九弟信、鲍春霆信、左季高信、张凯章信，清理文件。与朱云岩等议移营与否。中饭后围棋一局，清理文件。旋闻禾戍岭被贼破卡而入，榉根岭亦被贼破卡而入，寸心忧灼。习字一张，写挂屏四幅。申刻，欧阳小岑来鬯谈，至五更初始去。写申夫复信一件。阅《古文·词赋类》下编。

廿四日

早，至朱春田营查墙子。饭后围棋一局。旋写澄弟信一件，言星冈公有八个字，余有八本之说，嘱家中子侄谨记。沅弟信一件、厚庵信一件，清理文件，习字一张。中饭请小岑便饭。饭后围棋一局，与小岑鬯谈至夜。是夕闻榉根岭之贼由箬坑窜至历口，朱云岩定于次日出队助剿。写江军门信一、唐桂生信一、娄峻山信一、鲍信一、胡信一、杨豫庵信一。是日，闻建昌府有解围之说，为之少慰。

廿五日

早，朱云岩出队往援历口。饭后围棋一局。旋写左季高信、毓中丞信、李辅堂信，清理文件。中饭时，小岑来，批春霆禀一件。饭后与尚斋围棋一局。天雨不止，与小岑鬯谈甚久。傍夕，又与小岑围棋一局。夜温《古文简本》。念韩公“周情孔思”四字，非李汉知之极深，焉能道得出！为文者要须窥得此四字，乃为知本，外此皆枝叶耳。习字一张。余往年在京深以学书为意，苦思力索，几于困心横虑，但胸中有字，手下无字。近岁在军，不甚思索，但每日笔不停挥，除写字及办公事外，尚习字一张，不甚间断，专从间架上用心，而笔意笔力与之俱进，十年前胸中之字，今竟能达之腕下，可见思与学不可偏废。

廿六日

早，出营，至修碉处。饭后围棋一局，旋写沅弟信、胡宫保信、朱云岩信、王霞轩信，习字一纸。中饭后围棋一局，清理文件。接信，知云岩本日在历口获一胜仗，写信告知唐桂生。见客数次。夜写零字甚多。日来，于书法若有所会，故每好写零字，动至数百之多。戈什哈曹广泽自历口打仗回，据称手刃十余贼，言贼实怯懦无能，不禁打也。睡不甚成寐。

廿七日

早，出外看碉。饭后围棋一局，写左季高信、鲍春霆信、江军门信、朱云岩信二次，清理文件。未初，小岑来鬯谈，至夜始去。中饭后见客二次，杨朴庵来久谈。大雨如注，自午至夜，未曾片刻少停。夜温《古文·杂记类》。清理文件甚多。睡不甚成寐。

附记

一王，二主将，佐将，总提，义，安，福，燕，豫，侯，丞相，捡点，指挥，将军，总制。

伪英王陈玉成四眼狗

伪辅王杨雄〔辅〕清七麻子

伪忠王李秀成

伪侍王李世贤

伪玕王洪仁玕

伪赞王蒙德恩

伪定南主将、整天义黄文金

正总提胡鼎文

萦天义李继远

权天义林世发

伪右军主将、通天义刘官方

正总提赖△△（原文此处为三角）

聪天安刘胜起

佐将、金天义古隆贤

麟天豫古得金

提天福古福贤

伪陛卫主将许茂才

伪前军主将吴如孝

伪中军主将林绍璋亦加封璋王

伪征讨军主将陈学礼宏天义

伪主将洪春元

伪征北主将张洛行即捻子头

伪讨逆主将范汝增

廿八日

早，出门至修碉处。饭后围棋一局。旋清理文件。大雨如注，不止。习字一张，旋写零字甚多。写杜诗五律十余首。中饭后见客数次。朱云岩、易畇荄等在历口打仗归来，与之久谈。雨大，愁闷，不愿作事，案牍尘积数日矣。夜，仍写零字。余往岁好黄鲁直书，近日未尝厝意。山谷深得晋人真意，而逸趣横生，当更致力。温《古文·序跋类》。倦甚。每日至灯下，辄困乏，故入古不能精深。

廿九日

早，出外查阅右营。饭后围棋一局。旋写沅弟信一、胡帅信一、春霆信一，清理文件。中饭后习字一张，写零字甚多，皆寸大楷书。会客三次，陈虎臣鬯谈甚久。隋龙渊围棋一局。至朱云岩处久谈。夜温《古文·传志类》。是日，因说话太多，神思倦乏。睡多梦魇。余少时每遇困乏，即梦魇。道光十二、三年间，先大夫数数呼唤不醒，每以为忧。今三十年矣，而此病如昔，精神亦似未甚衰减者。日内，思作字之法，险字、和字二者缺一不可。本日阅王箬林《誊语》，亦于此二字三致意焉。

卅日

早，出外查阅修碉工程。饭后清理文件。定进兵攻徽路径，办一札稿。旋习字一纸，写零字甚多，写凯章信一。中饭后写九弟信、季高信一件。与欧阳小岑围棋一局，又与之鬯谈甚久。清理文件，积牍一清，惟未核各信稿耳。夜又写零字甚多。日内颇好作字，皆寸大字，每日皆写三、四百不等。温《古文·传志类》。思作书之道：寓沉雄于静穆之中，乃有深味。雄字须有长剑快戟、龙拿虎踞之象，锋铓森森，不可逼视者为正宗；不得以剑拔弩张四字相鄙，作一种乡愿字，名为含蓄深厚，举之无举，刺之无刺，终身无入处也。作古文、古诗亦然，作人之道亦然，治军亦然。

[1] “父”字旁有一“夫”字。

三月

初一日

早，未出外，各员弁来贺朔，应酬甚久。饭后写左季高信。鲍春霆两禀，先后自批。清理文件，见客三次。中饭后，与小岑围棋一局，写九弟信、胡宫保信、雪琴信，习字一张，写零字甚多，清理文件。夜又清文件，因明日将至渔亭齐云山一看，故将积牍一清。睡不成寐。张弁值日。天气燥热殊甚。

初二日

是日，派祁门、渔亭各营进攻徽州。余以其离祁门太远，亦亲赴渔亭、休宁等处，俾各营文报易通。早饭后启行，行六十里，午正至渔亭。见客三次，即各营官也。写零字百余。中余〔饭〕后清理文件。旋至唐桂生营小坐。归，又写零字甚多。与各营论进兵之路径。夜，倦甚。睡颇成寐。四更初接信，知景德镇已失，左军于三十日败挫，焦灼之至，不复能成寐。

初三日

早饭后，自渔亭起行六十里，午初至休宁城见凯章，即在凯章公馆内停驻，与之久谈。卯刻，在渔亭写云岩信一件、江军门信一件。未刻，又写云岩信一件。中饭后，倦甚。因闻景德镇失守，心绪烦乱之至。小睡。写零字百余个。灯下，又写百余个。早睡。至四更，接云岩、申夫信，请余撤攻徽之兵，回顾祁门。心事瞀乱，几不能自主。天雨又作，方寸如焚，展转以待。天明，乃与凯章及唐桂生商，仍以攻徽为是。

初四日

早，各营出队进攻徽州。饭后写家信一封，与澄、沅、洪三弟，又写朱云岩信、凯章信一、桂生信一，旋写对联九付。中饭后，倦甚，寸心忧闷之至。傍夕闻凯章进兵，破一贼卡。夜写云岩信一、桂生信一。是日巳刻至午正，出外查城。由休宁东门登城，至南门下城，约骑马行十一、二里，周围实有十五、六里余，尚未能走东南隅也。夜来，忧灼殊甚，睡不成寐。至四更，接左季高三十日信，知渠军廿九日获一胜仗。三十日因陈馀庵军败，景德镇失守，渠亦退至乐平矣。

初五日

早饭后写信，左季高一件、鲍春霆一件、朱云岩一件，清理文件。与舒墨林下象棋，竟日至八局之多。又写对联十余付。因本日各营进徽州，寸心悬系之至，频登楼看天色。至午刻，忽下大雨，心绪焚灼不安。傍夕接信，唐桂生等系以午刻因雨致败，尤用忧愤。盖此举关系最大，能克徽州，则祁、黟、休三县军民有米粮可通济，不能克徽州，则三县亦不能保，是以忧灼特甚。夜，竟夕不成寐，口枯舌燥，心如火炙，殆不知生之可乐、死之可悲矣。是日接纪泽儿信，将《通鉴》寄来。夜，黄弁值宿。

初六日

早饭后，写朱云岩信，并酌定近日局势变更三策。旋与舒墨林下象棋六局。凯章自徽州出队归来，与之鬯谈。目下舍进攻徽州，别无生路。渠与余意见相同，因定即日再攻徽州。下午见唐桂生各营官。天气略为开霁，寸心亦稍舒鬯。夜，睡稍得成寐。张弁值宿。

初七日

早饭后清理文件。旋写左季高信一件、沅弟信一件、胡宫保信一件、鲍春霆信一件、朱云岩信一件，旋下象棋二局。中饭后，清理文件甚多，又写对联七付。夜与舒墨林下象棋二局，写零字百余。是日天气清明，晴光可爱，寸心为之舒畅。二更睡，甚酣，将明始醒，为近日所仅见之事。邓弁值宿。

初八日

早饭后清理文件。旋口占作一公文，令鲍镇由鄱阳进攻景镇。又写鲍信一件、朱云岩等四人信一件、毓中丞信一件，与舒墨林下棋三局。中饭后写零字甚多。接左季翁自乐平专足来信，系初四日所发，复信一件。接鲍春霆初五自下隅坂来信，当即批发。与墨林下棋二局，夜又二局。写零字数十个。睡颇成寐。罗弁值宿。

初九日

早饭后清理文件。旋批云岩小禀，与墨林下棋三局。中饭后清理文件颇多。旋又下棋一局，夜又二局。是日定派各营于初十日再攻徽城。屡见各营官，再三丁宁。夜温苏子瞻各策。姚公以谓苏氏学《庄子·外篇》之文，实则诙诡处不逮远甚。睡颇成寐。王弁值宿。

初十日

早饭后，各营出队，再攻徽州。清理文件。旋写四信：云岩一、季高一、粮台一、春霆一。与墨林下棋，是日共九局之多，盖天气甚长，心绪郁闷，故为此戏。午刻至南门登城一看。中饭后，清理文件颇多。夜温古文苏子瞻制策。睡颇成寐。黄弁值宿。

十一日

早饭后清理文件。旋写左季高信、胡宫保信、九弟信，朱、李、刘信，凯章信。与墨林下棋二局。又写春霆信一件、李少荃信一件。午刻移寓公馆，系汪氏宅，在休宁小东门内后街。中饭后，写许仙屏信，与之论古文之道。酉刻又与墨林下棋二局，夜写九弟信、胡宫保信。九弟派二勇于初九日自安庆来，十一日申刻已到休宁，可谓神速之至。温《古文·书说类》。睡不甚成寐。张弁值宿。是日未刻，戈什哈徐兆熊自乐平归，言左军于初六日获一胜仗，为之少慰。

附记　江北贼情

伪英王统下，有五大队、五小队

五大队： | 前大队，则天义梁成富
| 左大队，吁天安卜占魁
| 右大队，量天安唐正才
| 中大队，格天义陈时永
| 后大队已散
五小队： | 前队，裁天福黄△△（原文此处为三角）
| 左队，监天安马△△（原文此处为三角）
| 右队，浩天安刘玱林，即精忠主将
| 中队，涵天安罗正举
| 后小队已散

守安庆：张潮爵、陈时永、叶芸来

守庐州：宏天义陈学礼、功天义陈得才

守庐江：永天豫邹林保

守桐城：宣天安张仕才

守三河：亮天义兰成春

守无为州：闻天义兰天义

南岸守太平府：顾天义黄盛爵、庇天安李长青，似皆黄文金之统下

十二日

早饭后清理文件。旋写左京堂信，批朱云岩禀。与墨林下棋二局，中饭后又二局。写零字颇多。夜温《古文·序跋类》，心颇静细。睡至四更，闻攻徽官兵于二更时被贼放火偷营，官军惊溃，已奔回休宁城下，忧灼之至。即披衣起，坐达旦，四处问信，竟无确耗。浩然长叹，不知天意如何。情绪似四年十二月十二日闻湖口水师之败，而老怀尤觉难遣。

十三日

早起，频问徽州败挫情状，洎无确信。至辰正，闻老湘营一、二、三旗及左、右翼完好无恙，侍壮勇亦无恙，霆字、礼字、峰字及亲兵营亦无恙，凡完好归来者十四营。惊溃挫损者八营，谓强中三营、湘前一营、震字一营及老湘之四、五、六旗也。各营陆续归来禀见，至午正渐毕。大约伤亡不满百人。惟八营军械间有遗失，锅、碗、被铺则全失。士气日耗，贼氛日长耳。未刻后，写信与纪泽儿兄弟，略似写遗嘱之式。盖军势不振，旦夕恐蹈不测，故将格言预先训诫也，至夜写毕。凯章来，久谈。睡稍成寐。

十四日

早饭后清理文件，旋写朱云岩信、王霞仙信、吴竹庄信、沅弟信、鲍春霆信、李申夫信。天大雨，约三时之久。中饭后写凯章信、张伴山信，作札稿二件，写下隅坂转运事。傍夕至凯章公馆畅谈。夜又写云岩、申夫信。渠二人函请余回祁门，词意肫切。余令其修一坚垒，乃归也。凯章来久谈。睡颇成寐，将明始醒。王弁值日。

十五日

早，各员弁贺望。饭后与舒墨林下棋三局，清理文件。凯章来久谈。午刻，徽州贼匪来城外窥伺，约马六、七十匹，步队一、二百而而〔衍一而字〕已，在万安街之北山上窥探至未刻始去，大约来探官军之动静，无扑城之志也。中饭后清理文件。因贼势环逼，四顾茫然，寸心忧灼之至，不能治一事。夜写左季高信一件、刘馨室信一件、渔亭各营谕单一件。睡颇梦魇，以心绪不宁之故。黄弁值日。

十六日

早饭后清理文件。旋写吴南屏信。陈虎臣自祁门来，接余回祁，与之畅谈极久。中饭后与墨林下棋二局。写鲍春霆信、吴竹庄信。又与虎臣鬯谈。夜闻武穴失守、九江戒严，心绪为之不宁。温《古文·序跋类》。是日将南屏寄到之毛西垣诗翻读一过，信为朋辈中所不可多得，宜南屏之亟称之也。夜，睡不甚成寐。张弁值日。

十七日

早饭后清理文件。旋写沅弟信、胡宫保信、鲍春霆信、左季高信。是日接左君十二夜信，知于初六、初十大获胜仗，为之少慰。未刻，朱云岩至休宁，接余回祁门，与之久谈。中饭后，与陈虎臣久谈，与舒墨林下棋二局。旋凯章来送行，又与久谈。傍夕至凯章处辞行。夜归，与虎臣鬯谈一壁静之理。虎臣所论，多与余相合者。睡不甚成寐。邓弁值日。

十八日

早饭后，起行回祁门。行三十里，至岩脚，因便游齐云山。肩舆行六里许，至“洞天福地”，中有石岩，相传张邋遢修炼之所，年百八十岁羽化登仙。步行里许至一天门、罗汉洞、二天门、三天门及正殿等处。又步行二里许至紫霄岩。齐云山即白岳也，结构甚小，而罗汉洞实为奇特。正殿后有五峰，前有香炉峰，亦秀拔天成，名山固不虚传矣。在道院吃饭一碗，下山。至申刻，抵渔亭，与刘馨室、陈虎臣鬯谈。闻景德镇有克复之信，似不甚确。

十九日

早饭后，雨甚大，少停。由渔亭起行三十五里，至双溪楼许家，小坐约半时之久。陈虎臣来，同吃中饭。饭后，行三十里，至祁门老营。约申刻，与文武各员弁相见。再吃饭一次。接鲍春霆信，知将赴乐平与左军会剿李世贤股匪。又接九弟信，知贼已破黄梅、宿松，日内即可至集贤关。弟因南岸转运事，派彭盛南表弟来东流、建德经理。余以盛南系弟营得力之员，作缄止之。又批鲍禀一件，写左信一件。倦甚，睡颇成寐。潘弁值日。是夜阴黑殊甚，深虑九弟处正值贼来围逼之时，倍难防御。

附记

○景镇陈军失利一折张秉钧禀，胡凤鸣禀，廿二日核稿，廿四发。

○左军甲路涌山各仗一折渠咨，廿二日核稿，廿四日发。

○两次攻徽一折自折无底，廿四发。

○榉根岭打仗一折廿一日核稿，廿四日发。

○参王令一片，申经历附三月廿四日发。

　建昌守城一片。

○左军保举一折四月初二发。

廿日

早饭后见客四次。旋清理文件，写九弟信、彭盛南信，催其回安庆。是早大雾迷漫，深虑安庆守壕之不易。围棋一局，清理文件甚多。中饭后又清理文件，并写九弟信，围棋一局，习字一纸。申正二刻，出门看所修碉，一曰敦仁碉，一曰敦艮碉，又至西门看新修石垒，又至南门看余之新墙子，灯后归。清理文件，至三更始睡，不能成寐。王弁值日。是夜接霞仙信，不接渠信年余矣。

廿一日

早饭后，写沅、季弟〈信〉。沅弟于十九早专二人送信，劝我速移东流、建德，情词恳恻，令人不忍卒读。余复信云:读《出师表》而不动心者，其人必不忠；读《陈情表》而不动心者，其人必不孝；读弟此信而不动心者，其人必不友。遂定于廿四日移营东流，以慰两弟之心。旋写毓中丞信，甚长。清理文件，围棋一局，中饭又一局。再写一信，交九弟专卒带去。清理文件甚多。改折稿一件，系报二月二十六历口胜仗。习字一纸。小岑自历口归，与之鬯谈一切。是日招抚局信，言景德镇之贼实已于十八日退净，为之一慰，以未得左、鲍信，不敢深信。睡颇成寐。黄弁值日。

附记

葛兴陶五年四月九日保蓝翎，六品。

曾祥麟六品。此二人十九早在安庆起行，廿夜至祁门，各赏翎一支、银一两，将来归此保举。

张茂林六品。

谭明山六品。此二人廿早在安庆起行，廿一日夜至祁门，各赏银四两、钱一千，将来归此保举。

罗新太五品军功。

谢集林六品。

刘芳庭六品。

右三人叶光岳所开，附入亲兵营保举。

廿二日

早饭后接九弟信，知十九日贼未出队。旋写沅弟信。是日共写三信，与九弟一次，交弟来人，二次专亲兵送去。又写凯章信二次，清理文件，围棋一局，习字一张，改折稿一件。中饭后，围棋一局，改折稿一件，与小岑久谈。夜作折稿一件，口占令人缮写。睡不甚成寐。张弁值日。

廿三日

早，接九弟信，知廿日四眼狗已在菱湖中段扎营，将九弟与季弟营盘东西隔为两截，而援贼与城贼通为一气，不胜忧灼。适辰刻闻景德镇及鄱、乐、浮梁一律肃清，因定计以鲍军渡江救援安庆。写左季翁信、鲍春霆信一、九弟信二、胡宫保信一。余定计以廿六日拔营。作片稿一件、札稿一件，均口占令人写之。中饭后，见客三次，清理文件甚多。申刻，朱云岩自请至安庆救援，因令带五百人往援。又写一信，令云岩专人送去。倦甚。夜清理文件颇多。睡尚成寐。邓弁值日。

廿四日

早饭后，围棋一局。旋写九弟信、杨军门信、彭雪琴信、陈季牧信、吴竹庄信、吴子序信。又改片稿一件，清理文件。中饭后清理文件尤多。围棋一局，写九弟信一件、鲍公批一件。本日辰刻，派朱云岩带五百人前往帮同守壕，又请鲍公带八千人渡江救援。往日，沅弟每日一信，本日未接来信，忧灼之至。申刻，接厚庵廿二日信，得知沅、季等廿一日平安也。酉刻后，望信甚切，寸心如焚，夜间独在庭中往来。又写一信，专二人送去。睡不成寐。至三更四点，忽接沅弟廿三日信，为之一慰。惟嫌季弟派队出壕剿贼，廿二日小挫，被贼窥破技俩耳。是夕，彻〈夜〉睡不寐，但将安庆之事展转萦思。是日，发报四折二片。又发家信，仅澄弟一件，夫人一件，写成未寄，忘封入也。

廿五日

早饭后，写沅弟信，责沅与季之阅历太浅。见客十余次，皆来送行者。清理文件甚多。中饭后，见客数次，清理文件，写左季翁信、凯章信。料理一切，次日将拔营也。酉刻剃头一次。倦甚，不愿见客，因谢绝一切。核保举单，不耐烦碎，鲍营略加核定，左营单则不核矣。又改左营三月各仗折稿，困倦不能毕。睡颇成寐，五更始醒。问沅弟处有信否，无人来，为之悬悬。

廿六日

是日，由祁门拔营赴江滨。饭后清理各文件。旋写信一件，与官、胡、李、毓四人。辰刻起行，行三十里至小路口，少坐，吃饭一顿。又行三十里至历口，住沈宝成营内。沈与杨、张三营深沟高垒，山环水抱，良可慰也。饭后，写左季翁信一、沅弟信一、春霆信一，添胡宫保信三叶，添希庵信一叶。夜，倦甚。睡颇成寐。是日，接沅弟廿四日信，营内平稳，为之一慰。

廿七日

早饭后，在沈营内改折稿一件，约一时之久。旋即起行，行三十里，至大桥头小停。又行五里，至石壁下。因大雨，歇息片刻。又行十五里，至闪上驻宿，去年六月初八日亦宿此处。接九弟信，知多公于廿三日打仗大胜。写鲍春霆信一件、吴竹庄信一件。夜，睡颇成寐，五更即醒。是日，接竹庄信，知瑞州于二十日失守，忧灼之至。

廿八日

早，自闪上起行，行四十里，至潘村小驻，中饭。旋又行三十里，至桃树店驻宿。写鲍春霆信、九弟信、吴竹庄信。与姚秋浦久谈。是日，阴雨竟日，午刻雨颇大，夜三更，大雨如注。私念安庆军事，菱湖水涨，我水军之利也。夜，与小岑围棋一局。得沅弟廿六、七日二函，知安庆防守平安。

廿九日

早饭后起行，行三十里路，至沙滩地方小坐。春霆来会，与之鬯谈极久。旋又行三十里，至利步口住宿。春霆亦来共饭共宿。写毓中丞信、官制军信、胡宫保信、沅弟信、李少荃信。夜，与尚斋围棋一局。倦甚，睡颇成寐。是日，接沅弟二信，安庆军事平稳。因与春霆面订：安庆急，则援安；九江急，则援九，维舟以待，听初二确信。

附记

刘见武、游玉林二十五日午刻，在祁门领文。廿七日巳刻到安庆。记名蓝翎。

卅日

早饭后，与春霆鬯论一切。旋起行，四十里至建德县。因雨大而船未到，即在建德驻扎。写沅弟信一、胡宫保信一、春霆信一，与小岑围棋一局。见客六次，皆水旱至东流来迎接者。倦甚，傍夕久睡；夜，睡亦成寐。

四月

初一日

早，各员弁贺朔。饭后行五十里，至东流县。雨密泥深，行人甚以为苦。卯初成行，未初始到。中饭后写胡宫保信、沅弟信，批鲍公禀。夜与小岑围棋一局。本日接沅弟信，安庆尚平安。夜又批鲍禀，令其速渡江北，救援安庆。

初二日

早饭后，与小岑围棋一局。旋写左季高信一、吴竹庄信一、易畇荄信一、姚秋浦信一、鲍春霆信一。中饭后复李希庵信一、吴竹庄信一、九弟信二封。又批丁义方禀、万泰禀各一。夜与小岑再围棋一局。是日见客颇多。风雨竟日，援兵不克渡江，为之不怡。

附记

○劾郑阳和一片以鲍详文为底，五月廿八日发。

○劾张菽云一片六月初八发。

○陈金鳌到任一片五月廿八发。

○徽案湘勇请恤一单朱云岩禀，六月初八发，又彭禀湖口案内守城各员，又彭雪琴禀黄国尧、欧阳静，又左营拟保把总任维高、守备衔蓝翎千总黄体灵。

○张、朱、唐礼峰保举一折，亲兵及各员六月初八发，又彭、吴保湖口守城，又建德克复案。

劾惠镇一片以六安州禀为底。

保黄荫山等一片以建昌绅士黄家驹等公禀为底。

○代奏唐镜海先生遗折一件以唐奏及其世兄信为底，五月十八发。

初三日

早饭后围棋一局，旋写胡宫保信一、九弟信一、雪琴信一、春霆信一。中饭后，写凯章信一，围棋一局。是日雨大风渐小，念霆营援皖之兵不能渡江，为之悬悬。东流公馆极小，余与幕客四人各住一间，才足容膝。而各路音耗不佳，寸心惘惘，若有所失。夜，睡不甚成寐。曾弁值宿。九弟将余所选《古文简本》另抄一遍寄来，请余圈点校对。是夜，约看二十余篇，但未过笔。

初四日

早饭后围棋一局。旋写九弟信，又写泽儿信、春霆信一、胡宫保信一。午正又围棋一局，中饭后又一局。写九弟信。清理文件颇多，至夜二更始毕。又写九弟信、多都护信。睡不甚成寐。张弁值日。近日因安庆官军被贼围扑后路，又湖北、江西之腹地各有大股贼匪蹂躏，寸心忧灼。初一、二、三、四等日，风雨阴寒气象，尤觉愁郁，未知天意竟何如耳！

初五日

早饭后，与小岑围棋一局。旋写鲍春霆信、胡宫保信、左京堂信，清理文件。中饭后与尚斋围棋一局，习字一纸。本日天气黯淡阴森，念狗酋至桐城与多礼堂开仗，不知胜负何如，心为悬悬，坐卧不宁。傍夕，写唐桂生信，批鲍谢记名提督之禀。夜又写九弟信，因本日辰刻、午刻已发两信，此信遂未发。阅古文数篇，求余校对圈点者。心绪不定，仅圈两篇。睡颇成寐。邓弁值宿。

初六日

早饭后，与小岑围棋一局。旋写胡宫保信一件、吴竹庄信一件、毓中丞信一件，颇长，左季高信一件、沅弟信一件。因天气雨泥阴森，寸心为之忧灼。接沅弟信，知初五日多公未与狗贼开仗，稍为开怀。中饭后再写沅弟信，习字一纸，与尚斋围棋一局，清理文件。夜核各禀批。二更五点睡，不甚成寐。

初七日

是日，开用钦差大臣关防。早起拜印，接见各文武来贺者。饭后围棋一局，旋写左信一、胡信一、沅弟信一、凯章信一、云岩信一，清理文件。中饭后，倦甚。围棋一局。清理文件。日内，意思愁闷，天气阴寒，殊乏意绪。本日天初开霁，稍觉轩鬯。而公事积阁太多，亦乏闲静之趣。习字一纸。夜，早睡，尚能成寐。黄弁值宿。

初八日

早饭后见客三次。旋写九弟信一、胡宫保信一、刘霞仙信一，清理文件。中饭后与尚斋围棋一局。申刻闻九弟昨日察看地势、贼情，杨镇南马队小挫，为之不怡。旋写信专人送去，言带队看地势及约期打仗二者最易误事，宜切戒之。习字一纸，清理文件颇多。夜，写一谕单谕文案。上半日核稿，分为三束，一曰奏咨札稿，二曰信稿，三曰拟批稿，于早饭后送上，未初领下归卷。下半日打到，分为三束，一曰军务新到文书，二曰地方新到文书，三曰信函，于中饭后送上，灯初领下归卷。核稿者，办前数日之旧事也；打到者，阅本日之新事也。各有一定时刻，庶逐日清理，有条不紊。夜又清理文件，至二更三点毕。洗擦上身。睡不甚成寐。罗弁值宿。

初九日

早饭后，与小岑围棋一局。旋清理文件甚多，写沅弟信、胡宫保信、厚庵信。中饭后又围棋一局，清理旧文件。自三月在休宁住十七日，及移营在途六日，诸文牍积压颇多。自此心绪稍定，补行清厘。傍夕，登城眺览。夜间，盛四自安庆归，查问一切。接各路信数件。睡不甚成寐。潘弁值日。

初十日

早饭后与小岑围棋一局。旋清理文件，写沅弟信一、易畇荄信一、竹庄信。是日核批甚多，至午正毕。中饭后，清理文件，打到颇多，至酉初毕。登城一望。夜复沅弟信一，清理文件，圈古文数首。睡不成寐。曾弁值宿。是日悬念鲍公与贼开仗，不知胜负何如，心中耿耿，不能少安。

十一日

早饭后，移寓舟上。旋清理文件，见客十余次。写九弟信、胡宫保信、竹庄信、凯章信，习字一纸。因安庆本日开大仗，悬系之至。中饭后，清理各处文件，打到甚多。傍夕，未接安庆信，寸心焦灼。夜温古文一首。又打到十余件。睡不甚成寐。张弁值日。竟夕不接安庆开仗之信，实深忧惶。

十二日

早饭后，围棋一局，旋清理文件。因久不接安庆信，忧灼之至，绕屋旁皇。又围棋一局，写九弟信一件。中饭围棋一局。是日巳刻，天雨，午、未间大雨如注。不知安庆战况何如，弥深忧惶。清理文件颇多。写竹庄信一件。酉刻，接沅弟十一夜二更信，知十一日攻菱湖九垒，受伤至三百余人，阵亡三十余人，未能得手。雨歇，在船后亭子小坐。写九弟信颇长。夜，阅古文数首。二更末，潘文质自安庆归。接九弟信，知鲍军十一日攻赤关岭四垒，阵亡百余人，受伤至七、八百人，为之惨然久之，未知天意竟何如耳!

十三日

早饭后，围棋一局。旋写九弟信，清理文件，写吴竹庄信。中饭后又写沅弟信、胡宫保信。申刻，写杨厚庵信。定计以鲍、成进扎高桥岭，扎定后一、二日，又以成军进扎菱湖四贼垒之后。是日反复筹思，总无妥善之策，惟此信略觉平稳。若不进一步，则将来必退；不将菱湖贼垒一并以大围包之，则九弟之围师将来必受困于中也。傍夕写刘馨室信。夜阅古文一、二首，以眼蒙不敢多看。

附记

柴时霖号雨村。

陈△△（原文此处为三角）号黑谷，行三。

十四日

早饭后，写信与沅弟。旋围棋一局，写厚庵信、胡宫保信一件、左季高信一件、澄弟信一件、夫人信一件，清理文卷。辰正接沅弟信，知弟十三日绕道至东路，一会季弟，又腾出六营扎于菱湖贼梁之后，并城外之贼垒十二座皆以大围包之，计速而气壮，为之欣慰。中饭后围棋一局，旋清理文件颇多。傍夕登亭上眺望。念九弟处移六营于菱湖贼垒之后，地段太长，兵力太单，因催公牍，催成大吉七营进关。夜，倦甚，盖天热而日长故也。写厚庵信一件。睡不甚成寐。黄弁值日。

十五日

早，各员弁贺望。饭后，写沅弟信一件、朱云岩信一件。旋将船移于城根，湖浅而泓窄，仅移四五箭之远，而处处搁浅，行至未刻始到。天热异常。请岑藕舫、魏荫亭、王待聘、石世兄、周志圃便饭。移船时，写胡宫保信一、毓中丞信一、李少荃信一。申刻，荣副将化林自建德归，知该县本日失守。余船泊城根，太嫌逼窄，因复再移江滨，至日入始泊定。夜作书告九弟。是日，天气暴热，余本畏热，加以手足生疮作痒，郁闷异常，在船顶睡久，尚不能解烦。夜，通夕不成寐。罗弁值日。自二更四点起，大雨如注，及至次早未停。

十六日

是日狂风大雨，竟日不休，傍夕风尤大。早饭后，围棋一局。旋写九弟信、左季高信、吴竹庄信、张凯章信、刘馨室信。中饭后，又围棋一局。雨太大，风飘入舱，船亦播荡不定。清理文件，习字一纸。申刻即困眠，不能治事。灯下，杂写零字甚多。是日午刻，接九弟信，知十五日菱湖六新垒皆平安，用以为慰。是日接奉廷寄谕旨，三月卅日所发，系因王雪轩中丞奏防婺源，谕令酌筹办理。

十七日

是日，仍风大不止。饭后围棋一局。旋写毓中丞信，清理文件。午刻又围棋一局，写九弟信，批鲍公禀，写胡宫保信。中饭后，又围棋一局，清理文件，习字一纸。阅《经义述闻·尔雅》。夜又写左京堂信、杨厚庵信。眼蒙殊甚，不能久治事。曾弁值日。

附记

蔡东祥都司，赴都昌，后营，口圆。

王东华游击，赴盐河，新左营、口扁。

十八日

早饭后围棋一局。旋写鲍春霆信、胡宫〈保〉信、沅弟信、李小泉信，清理文件甚多。中饭后清理新到文件，习字一纸，写对联数付、屏一幅。夜又清新到文件。是日阅《经义述闻》中《尔雅》一册。夜温《古文·论辨类》。竟夕不甚成寐。张弁值日。三更接九弟信，知安庆平安，为之欣慰。

十九日

早饭后，围棋一局。旋写沅弟信、江军门信、厚庵信、易畇荄信，批胡宫保信，清理文件。遍身疮痒异常，不能多办事。中饭后大雨，至夜间，雨如倾盆。清理文件颇多。写对联七付。夜因疮痒，困卧不起。日内习零字颇多，念余老年始略攻书法，而无一定规矩、态度，仍归于一无所成。今定以间架师欧阳率更，而辅之以李北海；丰神师虞永兴，而辅之以黄山谷；用墨之松秀，师徐季海所书之《朱巨川告身》，而辅之以赵子昂《天冠山》诸种，庶乎其为成体之书。

廿日

早饭后，围棋一局。旋写沅弟信、胡宫保书〈信〉、李少荃信、左季高信、杨厚庵信。中饭后围棋一局，清理文件甚多。傍夕，登船后亭子眺望良久。疮痒异常，意趣萧索，盖体气衰颓，日少欢悰也。夜写姚秋浦信一件。仍在亭上独坐。睡颇成寐。王弁值宿。

廿一日

早饭后，围棋一局。旋清理文件，写官中堂信、胡宫保信，九弟信。因疮痒闷甚，昼睡甚久。中饭后，围棋一局，习字一纸，写竹庄信一件。在船顶亭子上久坐。夜写九弟信、希庵信一、雪琴信一。睡不甚成寐。二更末，大风起，巨浪撼船，声如雷霆。梦孙兰检病重垂危、家人惶恐之状。是日，亲兵营各哨官周良才、曹仁美诉其营官陈玉恒办事不公，又哨官段清和、何映文亦来陈诉。傍夕接九弟公牍，洋船送米盐接济安庆城贼。费尽移山气力，围困安庆城贼，始令粮尽援绝，今忽有洋船代为接济，九仞功亏，前劳尽弃，可叹可恨！天意茫茫，殊不可知，扼腕久之。

廿二日

早饭后，围棋一局。旋写沅弟信、胡宫保信。风浪甚大，内银钱所船只损沉。辰、巳间，南风至，午刻忽转大北风，天地黯惨，气象可怖，且大雨如注，船上震撼不宁。中饭后，再围棋一一〔衍一一字〕局，写周子佩信、何敬之信，清理文件。因风雨太大，又遍身疮痒，意趣萧索，竟日高卧。夜，又与小岑围棋一局，写李篁仙信一件。习零字数纸。睡不成寐，以日间睡太久也。日内因洋船接济城贼，安庆无复克之期，忧愤之至。又以狂风苦雨，气象阴森，四月之季而寒甚，可着重绵。东南大局殆无可挽回之理，此心茫茫，不克自持。大任在身，丝毫无所补益，愧叹而已！

附记

○候补知府胡镛开复原官，免缴捐复银两，仍留湖南补用，曾捐抬枪一百杆、鸟枪一千杆。保时却叙功，不叙捐。六月初八发。

廿三日

早饭后，围棋一局，清理文件，是日公牍甚少。写九弟信、胡宫保信、官帅信。大风苦雨，黑云密布，气象惨澹。习字一纸。又围棋一局。中饭后与尚斋围棋一局，写毛寄云信颇长，温苏诗至暮。夜又温放翁七绝诗。日内连雨不止，江涨丈余，咫尺黯淡，寸心忧灼之至。睡颇成寐。遍身疮痒，寂然寡欢。

廿四日

黎明，拜发万寿折。早饭后，与尚斋围棋一局。旋写梅小岩信，写澄侯信、丹阁叔信、邓寅皆信、胡宫保信。中饭后写沅弟信，清理文件颇多。写朱云岩信，调其回祁门。傍夕与申夫久谈。夜写零字甚多。睡不成寐。张弁值日。

廿五日

早饭后，围棋一局。旋写左季高信、胡润帅信、沅弟信，清理文件。中饭后又围棋一局，清理文件。是日阴寒微雨，气象愁惨，全不似首夏天气。胡中丞信，请自行督队，回上游剿贼，词意忧愤，余以书劝慰之。又见六安州邹牧笥禀，言苗沛霖与绅士孙家泰、练总徐立壮仇杀之案，徐请助于捻匪孙葵心之党黄体元、郭明洞等，苗请助于发逆卢州贼党；又有袁帅营中运米之船，张臬司亲自护送至抹河口，为徐立壮及其邀请之黄体元等所搁阻，互相攻斗；又有黄镇台鸣铎所带之炮船，亦从中攻斗云云。苗沛霖本文生员，为练首者也，放川北道加布政使衔，阴怀叛志，遂至围寿州城，攻孙家泰、徐立壮等，而并攻翁中丞，此天下之大变也。孙家泰，本寿州富绅，刑部主事吕鹤田侍郎奏带出京。徐立壮为寿州练总，以善守著名。乃因与苗沛霖仇杀之故，反引捻匪孙葵心之党黄、郭等匪，以为同类，遂至搁阻袁帅营中米船，公然与张臬司开仗，此变中之变也。黄镇台鸣铎所带炮船，本奉袁帅之令，至寿州、正阳一带助孙绅、徐练以攻苗沛霖者，乃孙、徐攻阻米船之时，黄鸣铎之部下亦不免助阵，与张臬司开仗，此变中之又一变也。李世忠本捻匪之最无赖、最殃民者，其罪恶百倍于苗沛霖，二人皆为胜帅所招抚。李世忠于投诚之后，荐升江南提督；苗沛霖于叛迹未露之先，简授川北道，其居心则皆不可问。闻此次苗沛霖攻围寿州，袁帅奏奉谕旨，令李世忠密函招致，设法歼除，此变中之又一变也。为官兵、为团练、为捻匪、为发逆、为先叛后官之捻、为先官后叛之捻，互相厮杀，竟莫辨其孰是孰非，孰顺孰逆!世变至此，如何收拾?余以遍体疮痒，两手作疼，不能作一事，终日愁闷而已。夜，睡略成寐。邓弁值宿。

廿六日

早饭后，围棋一局。旋坐三〔舢〕板至湖内踹看地势，因移船至东流县城之东南隅。清理文件，写胡中丞信、沅弟信、吴竹庄信、姚秋浦信。中饭后，又复沅弟信，畅言祁、休、黟三县不可弃去。清理文件颇多。剃头一次。夜复胡中丞一信甚〔甚字衍〕，又围棋一局。阴雨竟日，淋漓不止，自廿七日至今，已满一月，中无二日晴霁者。气象愁惨，不知天意竟何如也。睡颇成寐。是日接奉批折，系三月廿四日所发者。

廿七日

早饭后，围棋一局。旋写胡中丞信、左京堂信、沅弟信，清理文件。与筱岑畅谈，即在渠船上写零字甚多。中饭后围棋一局。天气阴森，竟日淫雨不止。余遍身疮痒，坐卧不安。写挂屏四幅、对联三付，清理文件。傍夕在船尾亭上与申夫鬯谈。苦雨十日，是夕微有霁色。夜写零字甚多。近来军事无利，诸务废弛，惟书法略有长进。大约书法不外羲、献父子。余以师羲不可遽几，则先师欧阳信本；师欧阳不可遽几，则先师李北海。师献不可遽几，则先师虞永兴；师虞不可遽几，则先师黄山谷。二路并进，必有合处。杜陵言“书贵硬瘦”，乃千古不刊之论，东坡驳之，非也。夜，通夕疮痒，不能成寐，手不停爬。

附记　傅彩凤搜获伪文

廪天福袁富财与灵天安刘振福一件四月廿六日自冯村发。

懋天侯伍庭玉与澭天福秦△△（原文此处为三角）一件四月十四日自顺安发。

刘永忠与其父刘振福一件四月十九日自池州发。

杠天燕林胜福与其弟林发等一件四月十八日报病危，自池州发。

勉天侯张乐启与庄天燕黄△△（原文此处为三角）一件四月十七日自青阳发。

秦成玉与其侄澭天福一件四月十二日自顺安发。

孟德意与刘振福一件四月十九日自池州发。

掬天安赵金福与甫天安杨△△（原文此处为三角）一件四月十七日自殷家汇发。

以上皆不要紧者。

淞天安刘兴才与刘官方文一件此刘官方，派援皖者。四月十二日自桐城发。

刘官禄与其侄刘成福文一件成福现守建德。四月十二日自池州发。

赵金福与刘官方文一件四月十七日言阻水难渡，自殷家汇发。

刘官禄与其兄官方文三件二言池州危困难守，一言江北军情。四月二十二自池州发。

林绍璋与刘官方文一件四月初七自桐城发。

杨辅清即七麻子、辅王与刘官方文一件四月十一自宁郡发，饬释放承宣曹发年。

以上皆要紧者。

廿八日

早饭后围棋一局，旋清理文件。乡间生员傅彩凤搜获伪文十六件，细看一遍。写沅弟信、李少荃信、李辅堂信。中饭后围棋一局，写雪琴信一、厚庵信、黄昌岐信一，清理文件，习字一纸。朱云岩自安庆回，与之久谈。又与申夫久谈。夜写胡宫保信一件，写零字颇多。是日得信，知雪琴新授广东按察使，为之喜慰。

附记

左哨什长曾玉成保都司衔守备。

前哨什长彭先绪保蓝翎千总。

廿九日

早饭后围棋一局，旋清理文件，写沅弟信一件、张小浦信一件、刘印渠信一件，见客二次，习字一纸。中饭后围棋一局，写对联五付、挂屏一付。请云岩便饭。遍身疮痒，意思萧索。念湖北、江西腹地糜烂如此，不可收拾，为之悒悒。又以久不奏事，寸心内疚，欲执笔改奏稿而又懒于从事。屡写零字，以寄其抑郁无憀之概。灯后，又写零字数张。近日书法略有长进者，亦以写零字多，手腕稍熟耳。二更后，与诸友鬯谈。睡颇成寐。潘弁值宿。

五月

初一日

早，各员弁贺朔。饭后围棋一局。旋清理文件，写沅弟信、胡中丞信。意思倦怠，即在船上小睡。不作一事，但习字一张，写零字多纸而已。中饭后围棋一局，写零字多张。傍夕，厚庵来久谈，二更去。日内疮痒异常，又以安庆之事杳无克复之期，而腹地糜烂，寸心悒悒。虽应奏之事亦延阁，久未出奏。夜，睡不成寐。张弁值宿。

初二日

早饭后围棋一局。旋至厚庵船上小坐。清理文件，写沅弟信一件，未刻又一件。写胡中丞信一件，申刻又一。辰刻闻赤岗岭四贼垒被鲍、成苦攻，已有一垒投降。至巳刻，接沅弟信，已有三垒投降，仅刘玱林一垒未降，想亦难以独立矣。天气燥热，遍身疮痒，不能作字，竟日高卧。中饭，请厚庵便饭。申刻，写对联五付。旋清理文件，见客四次，吴贞阶等来谈颇久，习字一纸，又写零字甚多，清理文件。夜，厚庵来久谈，二更后清理文件颇多。身上奇痒异常，睡不成寐，因改于外间舱面睡，开船舱以引凉风。本日，闻赤岗岭四贼垒已破其三，又闻建德之贼〔此处疑脱字〕，心绪略舒。惟久未奏事，疮痒难忍，此中仍不自在。

初三日

早饭后，至城内看修新屋。旋清理文件，写九弟信。江西委员解张光照至。光照系李金旸之营官，四月初二日瑞州太阳垆之败，光照未战先逃，逃至临江、省城等处告李金旸降贼，李金旸亦经夏委员解到。余筹思久之。未刻，派程尚斋、彭九峰审讯，自写手谕定谳：张光照未战先逃，不顾主将，又诬陷主将，于大辟情罪尤重，应即正法；李金旸前在建昌，见贼即败，在吉安不能坚守一日，以致府城失陷，在瑞州全军溃败，不能殉节，屡次失律，偷生贼中，厥咎甚重，应即正法，均于酉刻处决。清理文件颇多。是日午前，睡良久。傍夕，写毓中丞信。夜，写胡宫保信。申刻，与尚斋围棋一局。夜清理文件颇多。睡尚成寐。黄弁值日。

初四日

早饭后围棋一局。旋清理文件，写沅弟信一、厚庵信一。疮痒，久睡。写澄弟信一。中饭后围棋一局，清理文件甚多，写沅弟信一件，阅《法言》。因疮痒，假寐良久。习字一纸。夜，围棋一局。写季弟信一、黄南坡信一。睡颇成寐。

初五日

早，各文武员弁贺节。饭后围棋一局。旋写沅弟信一件，清理文件，写季弟信。中饭后围棋一局。黄翼升自湖南来，与之久谈。写叶介唐信。清理文件甚多。夜，又清理文件。傍夕，写挂屏四幅。日内疮痒异常，几与道光二十六年癣盛时同一苦况，治官事深以为苦。二更在船后亭子久坐。

初六日

早饭后清理文件，围棋一局。旋写九弟信。开一清单至南坡处兑银。倦甚，屡次小睡。习字一纸。中饭后，接厚庵信，知刘玱林果已被擒支解，而后喜可知也。清理文件甚多。疮痒异常，至船后亭子小坐良久。夜写复厚庵信、润帅信。睡，通夕不能成寐。张弁值日。天气渐热。本日，陈舫仙提带亲兵二营新自长沙来。接祁门各信，饷米俱缺，悬系之至。

初七日

早，请黄翼升便饭，陈舫仙恰到，一同吃饭。饭后围棋一局，清理文件，写沅弟信一，又写休祁江、张、朱、唐等八人公缄，甚长。中饭后，围棋一局，写雪琴信、毓右坪信。接江军门、唐桂生等〈信〉，知漳岭失利，黟县被陷，忧灼之至。用药水洗疮，稍净。夜，写凯章信一、云岩信一、胡宫保信一。夜，睡不成寐，疮痒异常，与道光二十六年之癣痒相似而又过之。彻夜雨声不止。又念休、祁、黟三县自去岁以来用费百万以外，今将失之，深为忧虑。

初八日

早饭后围棋一局。旋清理文件，写九弟信、胡宫保信。疮痒异常，竟日在床上小睡。看苏、陆二家诗以自遣。中饭后围棋一局，写鲍春霆信一，习字一张。天气阴雨，水大倍于常年。李雨苍来，言多礼堂收队之法甚详，因令以棋子摆列作阵式。疮生脚上，不便行走，至船后亭子小坐。夜，接家信，系四月廿二日所发。清理文件。睡略成寐。黄弁值日。

初九日

早饭后清理文件。接祁门信，知黟县业经克复，为之喜慰。写姚秋浦信、朱云岩信、沅弟信。疮痒不能作字，但小睡。阅苏、白二公诗。中饭后，围棋一局，习字一纸，清理文件，与筱泉略谈古文，写挂屏五幅、对五付。疮痒，爬搔不能少停。酉刻至新到之陆营一为巡视，约步行二里余。夜至船后亭子歇凉。写厚庵信一件。是夜，通夕不成眠，疮痒，迥异寻常。罗弁值宿。

初十日

早饭后清理文件。旋写沅弟信一件、胡宫保信一、姚秋浦信一、李少荃信一。疮痒，小睡。中饭后，围棋一局，写李辅堂信一。疮多，烦燥异常，在船后亭子乘凉。夜写郭云仙兄弟信，眼蒙，未写毕。睡不成寐，疮痒异常。自四月初十至今共一月，水长〔涨〕一丈七尺三寸，已成灾矣。四月一日，久雨未晴，麦收歉薄，不知下半年饷项更从何出，深为忧灼。

附记

○克复黟县一折廿八发

○厚庵请假一片廿八发

○保皖南镇道一片唐、张、姚，廿八发

李金旸正法一片五月十八发

保水师总兵二、三人一折

保道府一折

十一日

早，王临三外甥自安庆来，身边久无亲属，甥来，为之一慰，与之久谈。旋写沅弟信、胡帅信，习字一纸。将云仙兄弟信写毕。倦甚，睡一时许。清理文件。中饭后写仙屏信，清理文件极多，与临三久谈。夜同至船后亭子乘凉，即在亭中夜宴。至三更后，略清文件。睡不成寐。张弁值日。本日炎热异常，今年初热之日也。

十二日

早饭后围棋一局。旋写沅弟信、胡宫保信，清理文件。炎热殊甚，午初小睡。中饭后，疮痒不能作事，剃头一次。清理文件甚多。日内来下江文六百余件，料检颇不易易。口占信稿，复左季高京堂，令临三写之。傍夕写胡宫保信一，夜又写一信，言明日至香口与之相会也。写九弟信。本日天热，疮痒异〈常〉，爬破之处作疼。夜，不能成寐。王弁值日。

十三日

早饭后写厚庵信一、胡帅信一。旋因天大北风，坐大船上至香口，将候胡帅来此面议一切也。巳刻即到，行五十里，泊于港内。今年水大异常，市店水皆半檐不止，半扉而已。倦甚，小睡良久。中饭后清理文件。又睡一时许。写胡宫保信、沅弟信。阅杜诗。夜间，疮痒异常，不作一事。睡后亦手不停爬，愁闷之至。午正、未正与小岑围棋二局，申刻习字一纸。是日，又竟日阴雨，夏至日寒可着绵，不知是何祥也。

十四日

早饭后围棋一局。旋写家信，澄弟一件、夫人一件。又写胡中丞信一。疮痒异常，愁闷，小睡。习字一纸。中饭后，又围棋一局。改折稿四件：一、代朱云岩谢恩，一、代鲍春霆谢恩，一、破赤冈岭四垒报仗，一、代唐鉴呈递遗折。傍夕，春霆来久谈，穆正春来久谈。向来在京，稍一用心，则癣痒愈甚。本日略用心，又与鲍、穆久谈，遂觉痒不可耐。二日因北风甚大，胡中丞之船不能出湖至华阳镇，余在香口候之未到，彼此焦灼。

十五日

早饭后写沅弟信一，见客数次，皆贺望之员弁。清理文件，习字一纸。午正，胡润之宫保之船到香口，与之相会久。至未正，往拜卫静澜、张仲远、邢星槎、文任吾、周寿珊，皆随胡帅来者。旋又与胡公久谈，至更初散。阅本日来文，知祁、休各军于初六日获一胜仗，初九日获大胜仗，踏贼营五座，驱贼出岭，为之一慰。夜不成寐。张弁值宿。疮痒异常。近日吃熟地蒸肉二、三次，略觉热气平减。

十六日

早饭后清理文件。旋写刘馨室、姚秋浦信，江军门信。至胡帅船上久谈。渠昨夜吐血甚多，委顿之至，为之忧惧。旋小睡时许。未初，请邢星槎、张仲远、卫静澜等便饭。天热异常。申刻，与胡帅久谈。旋清理文件甚多。天热异常，遍身奇痒，因以药水洗之，在船后亭子纳凉。夜，约张、邢、卫、文等同来纳凉，至二更客散，余仍在亭子爬搔不已。夜，稍成寐。王弁值日。

十七日

早饭后清理文件，作折片一件。旋写九弟信一封，令临三甥带至安庆。与小岑围棋一局。安徽新学政马君来，久谈。至胡中丞船上久谈。天热异常，在船上久睡，遍身奇痒。中饭后围棋一局，至胡中丞船上久坐，写左季翁信一。又在船板上久睡。余向来怕热，近年尤甚，今年遍身生疮癣热毒。本日酷热，几若无以自存活者。胡中丞日内吐血极多，而余之狼狈反更甚焉。夜在船后亭子久睡，竟夕手不停爬，郁闷殊甚。

附记

左军新添楚军两旗、老湘两翼

左旗　睦金城副将衔

右旗　章荣先都司

左翼　罗瑞山参将衔

右翼　郭德馨参将

十八日

早饭后清理文件，对折子。午刻拜发，计三折、一片、一单，内赤岗岭破贼四垒折一，江南不能举行乡试折一，代递唐鉴遗奏折一，杀李金旸、张光照片一，外鲍超、朱品隆各谢恩折一，唐鉴遗折一。与小岑围棋一局，写李少荃信一。热甚，久睡，命人扇凉。至胡宫保船上久谈。未刻，转北风，送胡帅开船。余与小岑围棋一局。至船后亭子久坐乘凉。酉正清理文件，至二更止。睡稍成寐。罗弁值日。

附记

军务人员　军事

地方文武　吏治

委员绅士　饷项

见闻贤材　文艺

采访　惠爱　教化　察督

条理　纲要　敏作　考成

十九日

早，自香口开船，回东流老营，巳刻到。见客六、七次。午刻至营内看新修之屋，不甚合意。中饭后热甚，小睡，令人扇凉。习字一纸，阅杜诗及《文选》诗。遍身奇痒，登船后亭子小坐。与小岑围棋一局。夜，清理文件。念凡用之笔，未有十分合手者，往往有小毛病，不称人意。善书者，于每用一笔，先识其病，即因其病势而用之。或笔之病次日又有小变，又因其变症而 [1] 之，或者因病成妍，则善于用笔矣。

廿日

早饭后清理文件。旋至营盘看起新屋，约半时归。与小岑围棋一局，习字一纸。接唐桂生十四夜〈信〉，知徽州之贼果已遁去，张凯章至徽收复郡城，为之喜慰。天气奇热，遍身疮痒，不能作事，因久睡不起，令人扇凉。中饭后复睡。将杜诗七古阅一过毕。申刻写对联三付。忽大风暴，天色晦冥。酉正，王昆八外甥来，与之久谈。夜，口占写姚秋浦信一、张伴山信、江良臣信一。睡不甚成寐。张弁值日。五更，疮痒殊甚。

廿一日

早饭后清理文件。旋写左季高信一件。移至陆营内新屋居住。见客五、六次，清理文件。中饭后清理文件极多。写沅弟信一、胡润帅一。疮痒异常。天气寒冷，迥不似盛夏光景。习字一纸，习零字数纸。遍身痛痒，几无完肤，意思萧瑟，若有不自得者。彻夜不能成寐。王弁值宿。三更痒甚，思起坐，强忍耐之。

廿二日

早饭后清理文件，与尚斋围棋一局。疮痒异常，行坐不安，竟不能作一事。中饭后清理文件，写湖口谕旨碑文一通。小睡。阅《古文·词赋类》。疮痒不复可耐，与道光初年生风单子、道光廿六七年生癣苦况相似，皮肤之疾，乃似更甚于膏肓者。公事积压，深以为愧。夜，以荆芥、银花熬水洗澡。彻夜不能成寐，焦燥之至。

廿三日

早饭后，口占写凯章信一、桂生信一、秋浦信一，自写九弟信一。再写湖口碑文一通。燥热殊甚。中饭后，清理文件，与尚斋围棋一局，遍身皆汗。申初，疾风骤雨，渐有凉意。清理文件颇多，习字一纸。夜写零字。二更，用药水洗澡，旋就寝，疮痒为之少愈。瞿弁值宿。睡不甚成寐。至五更末，疾风骤雨，通屋漏湿，几无立足之地，盖新屋太高，檐太平，北风太大故也。是日闻建德之贼于廿二早退净。

廿四日

早饭后围棋一局。旋写澄侯信一、王枚村信一。疮痒。屋湿，满屋几无可坐之处，不能作事。鲍春霆禀来，请便打黄梅、宿松，余因批准。中饭后，写九弟信一、姚秋浦信一，温苏诗，高声朗诵，习字一纸，习零字数纸。夜温古文，朗诵甚久。写凯章信一。二更末，不脱衣而睡，却能成寐。黄弁值日。

廿五日

早饭后与尚斋围棋一局，辰刻又与小岑围棋一局。习字一纸，清理文件。小睡甚久。天雨极大，竟日不止。今年大水，恐成奇灾，实深忧灼。中饭后，又围棋一局，清理文件颇多，写九弟信一、毓中丞信一。温《古文·序跋类》、《杂记类》。夜，睡不成寐。半夜，在床爬搔不止。日内因遍身疮痒，诸事废阁。又因苦雨大水，天气阴寒，寸心忧灼之至。天意茫茫，不知今年下半年作何变态，为之喟然。

廿六日

早饭后围棋一局。旋清理文件，陈虎臣来谈甚久，写胡宫保信一。淫雨不止。倦甚，在床久睡。中饭后，围棋一局，作杨军门请假折一、保皖南镇道折一。夜与申夫久谈。改克复黟县、收复徽郡一折，未毕。睡不成寐，竟夜作痒。本日乞得京师万应膏，于手上、臀上贴用，而痒不少减。

廿七日

早饭后围棋一局。旋将克复徽州一折改毕，又改左京堂谢恩折，又作陈金鳌到任一片。又口占作贼势军情一片，巳正毕。旋在床上久睡，疮痒异常。中饭后，疮痒不克作事。天雨不止，深为愁闷，围棋一局。作劾郑阳和等四员片一。是日到文件极多，愁甚，不能多看，仅将要紧者翻阅，尚未画到。夜，彻晓不成寐。张弁值日。

廿八日

早饭后围棋一局。旋清理文件，写九弟信一、希庵信一，校对各折片。倦甚，小睡。头晕，因曲肱在案上小睡。中饭后，再围棋一局，发报四折三片。来公牍甚久，粗观大意，不能妥办。写对联五付。疮痒异常。写〔写字衍〕习字一纸。剃头一次。夜，疮痒，手不停爬。睡，彻晓不能成寐。王弁值宿。

廿九日

早饭后清理文件。旋写九弟信一，口占左季高信、姚秋浦信一，写凯章信一，清理文件。中饭后，又清文件极多，见客四次。疮痛且痒，深以为苦。幸天多西南风，房中不甚热耳。夜，在外厅歇凉，不能作字。睡不成寐。邓弁值宿。四更，起坐乘凉。

卅日

早饭后围棋一局。旋清理文件，写九弟信一件。马学使送药一包，谓坐于药上，可医坐板疮。因关门坐于药上，约一时半之久，午初出。梅小岩移入营内，与之谈片时。清理文件。中饭后，因疮痛不能治事，即在厅上歇凉，心绪烦闷之至。傍夕在后院久坐，与梅小岩鬯谈。夜，睡不成寐。瞿弁值宿。四更，起坐中厅片时，手不停爬，两手两臀皆烂而痛。

[1] 此处疑有脱字。

六月

初一日

早，各文武来贺朔，因疮痒止之。饭后在厅上久睡，令人摇扇。手上疮烂，不能作事。写九弟信一。竟日倦睡至未刻。请马学使与孙省斋中饭，申正散。下半日仍在厅上久睡。所在公牍，仅一阅其事由而已。傍夕至后院乘凉，二更尽散。睡不成寐，以终日睡故也。巳刻围棋一局。

初二日

早饭后，出外至马学使处道喜，以渠本日接印也。归时辰正，天气正热甚，有流金烁石之象，因在竹床上竟日久睡，令人摇扇。是早接沅弟信，知菱湖两岸贼垒十八座，于三十、初一日一律踏平，杀贼近八千人，城外已无一贼矣。未刻，复沅弟信一。仍在竹床上睡卧，盖臀痛不能坐，手痒不能动，故诸事废阁。偶写对联数付。傍夕在外坐，与梅小岩久谈。睡不成寐，臀疮奇痒。

初三日

早饭后，因疮痒不作一事，即在厅上困卧，直至未刻末起。中饭后，复睡。旋写对联五付，即在外厅上欹坐，默诵苏诗至傍夕。时杨名声来，以药搽两手，愈不能治事矣。二更末就寝，用药搽两臀尚颇成寐。

初四日

早饭后，因手上搽药不能作字。旋勉强写澄弟家信一件、沅弟一件。与小岑围棋一局。在厅上久睡。中饭后再与小岑围棋一局。在厅上温苏诗，高声朗诵，至二更末。睡不能成寐。张弁值日。疮痒异常，四更起，搽药一次。

附记

二月初五至九江

三月十二至白鹿洞

四月初七回省

初五日

早饭后，口占答信三函：一、胡润帅，一、凯章、桂生，一、江良臣。旋与小岑围棋一局。疮痛不能作事，即在厅上酣睡。中饭后，又围棋一局。天大南风，燥热之气着身，疮痒弥甚。傍夕写信与沅弟。夜因疮痒不能作字。

初六日

早饭后，将本营委员应行保举者，分作两次，交尚斋拟定后，自核一过。手上涂药，烦闷之至，竟日睡卧不起。中饭后，与小岑围棋一局。申刻，李少荃自江西来，与之久谈。傍夕将手上药洗去。夜与少荃谈至二更末。睡不甚成寐。瞿弁值宿。

初七日

早饭后清理文件。旋与小岑围棋一局。作夹片一件，改折稿、片稿三件。午后久睡时许。中饭后改复奏折稿，至二更始毕。是日天气奇热。余因病疮，两手搽药，久未作字。本日洗手，始能为各折稿。申刻李芋仙来营，与之鬯谈良久。夜，遍身痒甚，不甚成寐。黄弁值宿。

初八日

早饭后与小岑围棋一局。旋清理文件。疮痒甚不耐烦，在竹床久睡二时许。中饭后，再与小岑围棋一局。写左季翁信一、杨厚庵信一，皆口占代缮。料理厅屋，为明早朝贺万寿之所。与少荃、芋仙等久谈。清理折件，亥刻发报，计三折、二片、二单，外雪琴谢恩一折。夜用药水洗脚、洗澡各一次。睡颇成寐。罗弁值宿。五更即醒，来营贺万寿者已到矣。

初九日

是日恭逢皇上三十一岁万寿，五更二点起，朝贺礼毕，即黎明矣。留马雨农学使吃面。饭后与小岑围棋一局。热甚，久睡。中饭后尤为炎热，有流金铄石之象。余近年畏热异常，今年生疮，尤觉遍身如火之灸。围棋一局。写信与沅弟，命盛四送去，并送银壹万五千两。与少荃久谈。是日，李芋仙所送书，有《元遗山诗集》，因翻阅七律数十首。夜，在床复搽疮药。四更时大风雨。

初十日

早饭后清理文件。旋写九弟信。天气郁热，疮痒略愈。见客二次。旋在竹床上久睡，自午至未始起。中饭后习字一纸。天大风雨，屋瓦皆飞，处处漏坏，几于无地可避。申刻，与小岑围棋一局。写姚秋浦信一。夜写厚庵信一。阅古文四首，即沅弟所抄者。夜，不甚成寐。张弁值日。

十一日

早饭后清理文件。旋写九弟信、万篪轩信、毓中丞信。在竹床上久睡。叶介唐来久谈，魏荫亭来久谈。中饭后，魏名亭之子云卿来谈，各送对一首。与少荃久谈。酉刻写对联数付。傍夕极热，即在外久坐乘凉，至二更三点始入室。睡尚成寐。王弁值宿。五更，以疮痒醒。

十二日

是日恭逢先妣江太夫人忌辰，未及设祭。饭后清理文件。旋写厚庵信一、沅弟信一、胡润帅信一。在竹床上久睡。辰刻，出外拜孙省斋观察，又拜马学使，拜李申夫。中饭后，天气郁热，遍身作痒。旋与小岑围棋一局，习字一纸，又写零字数纸。傍夕，大风，稍凉。夜温《霍光传》。睡不成寐。瞿弁值日。至四更，奇痒异常，与道光二十六、七年之癣疾相似。

十三日

早饭后清理文件，写鲍春霆信一件、吴竹庄信一件、沅弟信一件。中饭后，袁国祥来。其部下千总黄胜林去年八月在徽州闹饷，张小浦临行开单，请拿黄弁正法，余未遽拿办。昨五月初三日在漳岭不战自退，又纵勇抢掠。袁国祥奏请以黄弁补把总缺，余批令来东流。本日申刻，袁国祥带黄弁来辕，因自数袁国祥之罪而令吉后营缚黄胜林正法，并将罪状榜示营门。见客四次。旋写对联数付。傍夕观各勇夫种菜。夜与少荃鬯谈。睡不甚成寐。黄弁值宿。四更，疮痒殊甚。是日，习字二纸，一摹书谱，乃知艺之精，其致力全在微妙处。若人人共见、共闻之处，必无通微合莫之诣。若一向在浮名时誉上措意，岂有是处！

十四日

早饭后清理文件。旋围棋一局，写厚庵信一件、沅弟信一件。石榘生先生避难来此，与之鬯谈。中饭后清理文件颇多。因半月以来疮疾，手上敷药，公牍积阁，本日稍一清厘。酉刻，写对联四付、扁一。傍夕，再清理文件。天气奇热。灯上时，温背苏诗。更初，复清理文件，案上冗杂为之一清。睡不成寐。潘弁值日。起至竹床上睡，令人摇扇，亦不甚凉快。遍身疮痒异常，竟夕手不停爬。

附记　闽汀贼目

朱衣点　黄秀成　李加胜　黄益先　董蓉海

汪学春　吉梦元　杜大祥　汪花班

十五日

早，各员弁贺望，见客七、八次，至辰正毕。旋清理文件。写凯章信、江军门信、九弟信。小睡。中饭后，围棋一局，旋清理文件颇多。天气亢热异常。温苏诗数十首，朗诵一过。复清理文件。傍夕，申夫来，鬯谈至二更二点。夜，睡不成寐。张弁值日。至四更始得酣睡。

附记

计南寿差杀死，东乡，五月初二。

张经畬举人，局绅，吕不和。

杨希颜遇樵，顺德人。

十六日

早饭后清理文件。旋写沅弟信一、希庵信一，见客四次，围棋一局。午刻，睡一时许。中饭后清理文件，旋又清理初一、初二等日旧事未了者。习字一纸。天气亢燥，颇有旱象。遍身疮痒，傍夕，与少荃在外乘凉。旋温苏诗，朗诵三、四十首。日内于苏诗似有新得，领其冲淡之趣、洒落之机。二更三点睡，稍能成寐。四更醒，疮痒不复能睡。

十七日

早饭后改折稿一件，至午初方毕。旋写沅弟信。小睡约二时许。中饭后改片稿一件，清理文件颇多。旋写对联一付，再清理文件。傍夕，温韩诗、苏诗。夜写零字。是日大西风暴。学使马雨农来，久坐。看刘文清公《清爱堂帖》，略得其冲淡自然之趣，方悟文人技艺佳境有二：曰雄奇，曰淡远。作文然，作诗然，作字亦然。若能合雄奇于淡远之中，尤为可贵。睡，不甚成寐。瞿弁值日。

十八日

早饭后，作各路军情片稿一件，围棋一局。写胡中丞信一，清理文件。午刻，睡一时许。中饭后，发报一折二片，围棋一局。清理文件，至戌初方毕。陈舫仙来，言探卒至香口一带，经行之处，并未栽种，乱草没人；家家皆有饿殍僵尸，或舌吐数寸，或口含草根而死；经行百里，无贼匪，亦无百姓，一片荒凉之景，积尸臭秽之气。盖大乱之世，凋丧如此，真耳不忍闻也。夜，与申夫鬯谈。二更，阅《文选》杂诗杂拟。睡尚成寐。天气新凉。

十九日

早饭后，围棋一局。旋写沅弟信一件、左季高信一，清理文件。午刻，小睡时许。中饭后围棋一局，清理文件甚多，系初四五之陈件。习字一纸，又习零字若干，写扇一柄。傍夕，至茶园散步。夜温《平准书》，未毕。睡不甚成寐。久未作小楷，下笔辄重而不入。是日，笔轻稍能入纸，乃悟轮扁甘苦疾徐之说。

廿日

早饭后围棋一局。旋清理文件，见客三次，复清理文件颇多。午刻，小睡，添李小泉信一片。中饭后围棋一局。旋清理文件，写沅弟信一、胡宫保信一。神气昏倦，若不克自振者。傍夕，至菜园散步。夜温陶诗。二更三点睡，不甚成寐。张弁值日。四更后，略能酣睡。是日，身体若有病者，奄奄思睡，或以积阁文牍太多，此心歉然，若有所负疚者而然与?

附记

○复牧云信　　○阅科三篆

○要百三家　　○写科三、九扁

○寄《说文逸字》　　○褚圣教二、王一

廿一日

早饭后清理文件。旋写季弟信，核改信稿数件，写鲍春霆信。中饭后习字一纸，见客四次。清理文件，皆初七日之陈禀未阅过者，酉正毕。是日大雨如注，所住之屋，到处漏湿，几无可坐之处。夜与小岑久谈。旋默诵苏诗二十余首。睡颇成寐。王弁值日。大雨，微凉，遂有秋意，而伏天寒冷如此，节候反常，又不能不以为虑。

附记

黄印山，以知府遇缺即补，加道衔。

武乡试展缓一折。

大美国钦命驻扎中华水师提督，统理军务，署理便宜行事全权大臣印务司拜四月十二过九江。

大美国前署驻扎宁波，管理本国提刑按察事宜，兼摄通商事务领事府暂充翻译官麦士别缔拜。

廿二日

早饭后围棋一局。旋清理文件，写雪琴信一，习字一纸。大雨如注，竟日不歇，已有秋凉气象，不似伏天也。午刻小睡。中饭后围棋一局，写纨扇一柄，清理文件，前初旬所积阁者，至是逐日补行清检，酉刻毕。癣痒异常，手不停爬，左腿已爬搔糜烂，皮热作疼。夜用水晶界〔戒〕尺熨贴，取其寒而润也。登床后，又细意拊摩之，至三更，疼略止。四更后，睡梦中又将该处爬破，疼痛尤甚。近日，疮微痊而癣又作，悉身无完肤，意绪凋疏。灯后，圈点古文数首，即沅弟所抄《简本》，请余雠校者。日来，阅刘石庵《清爱堂帖》，其起笔多师晋贤及智永《千字文》，用逆蹴之法，故能藏锋。张得天之起笔，多师褚、颜两家，用直来横受之法，故不藏锋。而联丝萦带，以发其机趣。二者其理本一贯，特逆蹴与直来横受，形迹判然，难合而为一耳。

附记

艮峰先生回信　莫子偲信　君梅信

廿三日

早饭后下棋一局。旋写沅弟信一、毓右坪信一，清理文件。午刻，小睡。阅《经传释词》。中饭后，清理文件。写对联二付、扁一、纨扇一。核改信稿二。夜温《吕刑》。《吕刑》篇于后世古文家蹊径最近，惜不能尽通其读。睡后梦魇，不甚成寐。

廿四日

早饭后，写牧云信、纪泽儿信，甚长。作信唁唐尔藻，将其父竟海先生奉旨予谥之处札知其家，又寄奠仪祭幛与李笏生。午后，小睡时许。清理文件。中饭后清理本日文件，补阅初九日文件，至戌初始毕。本日，因疮癣作痒，用竹去浮筠磨光揩痒，取其滑而不流、凉而不寒。常用手轻轻揩拭，胜于指爪爬搔远矣。傍夕至茶园小步。旋与马钟山、王子云论诗。夜温《治安策》，未毕。用药水洗澡。睡后不甚爬，亦不甚成寐。潘弁值日。

廿五日

早饭后清理文件。旋写左季翁信一、沅弟信一，清理各稿。午刻，小睡片时。中饭后打到颇多，约计三百件，见客二次。酉刻剃头一次。闻鲍春霆由九江坐船来东流，全军俱来，实属不知缓急。江西建昌、安义之贼，无兵往剿，可虑之至。前癣痒不能办事。睡后，彻夜不成寐。张弁值日。四更，癣痒特甚，遂爬至天明。

廿六日

早饭后清理文件。旋写胡宫保信一。午刻，作《箴言书院记》，久疏文字，机轴太生，至二更，文尚未成。酉刻，鲍春霆来，余因其违余信中之指，不剿建昌而反来东流，未与相见，嘱其与少荃叙议一切，而余散步菜园以避之。渠系奉胡帅之函，扎集贤关，恐沅甫一军吃亏也。其居心可敬，而其形迹实可恶，故余责之而不深拒之。夜，睡颇成寐。王弁值日。

廿七日

早饭后清理文件，围棋一局。旋作《箴言书院记》毕。中饭后写胡宫保信一，将渠所写书院条约酌核一过。傍夕至菜园闲步。夜，因癣痒用竹摩挲。二更洗脚一次。是日酷热异常，余本畏热，而又癣痒，如黄鲁直所云“火云蒸肉山”者，实苦恼也。春霆于卯刻来见，与之久谈。渠意恐安庆官军吃亏，故尔冒昧来此。余嘱其速回九江，即日率全部捩柁西矣。风逆、水逆，来易而去难，人马坐小船之中，盛暑如火，深为可悯。渠言私款甚不敷用，余许每月以二百金济之。

廿八日

早饭后见客三次，学使来久坐。旋围棋一局。自巳初至午，小睡。清理文件时许。中饭后，天气酷热，遍身奇痒，用竹揩磨。旋清理文件颇多，至戌初毕。在后院乘凉，与少荃久谈，至二更三点始散。论及余之短处，总是儒缓，与往年周弢甫所论略同。睡，不甚成寐。黄弁值日。

附记

秋浦信。

屯溪茶厘五钱一引，太少，宜酌增，可就近问左。

铺捐可缓办。

烟土原已开禁，每百两抽税三十两。

前吉水县知县张仁法进士。

卸任高安县知县刘奎光举人，干练有为，颇知自爱。

候补知县：郭椿龄举人，李蔚新班，寒苦朴实。

希庵信，催《箴言书院记》。

廿九日

早饭后围棋一局。旋写沅弟信、刘印渠信、李希庵信，清理文件。小睡时许。中饭后，奇热异常，清坐房中，手不停爬，不能治事。申刻清理文件，傍夕毕。西南风大，酷热少解。夜清理文件。睡稍成寐。罗弁值日。五更，梦魇。天气凉甚。

七月

初一日

早，各员弁贺朔，见客六、七次，至巳初毕。旋写信与沅弟，言方望溪从祀事。复姚秋浦信。小睡时许。午刻清理文件。中饭后清理文件甚多，至戌初毕。夜阅《望溪文集》二卷。二更四点睡。潘弁值日。梦刘石庵先生，与之之〔衍一之字〕鬯叙数日。四更因疮痒手不停爬，五更复成寐。又梦刘石庵，仿佛若同在行役者，说话颇多，但未及作字之法。是日天气，新转东北风，已有凉意。

初二日

早饭后清理文件。旋将《箴言书院记》删改数行。小睡片时。午刻核稿。中饭后写杨厚庵信一。旋清理文件，至酉正毕。夜温古文数首。癣痒不止，心绪作恶。二更，吃西瓜半个。睡不成寐。张弁值日。天气新凉，颇宜于睡，而吾彻夜不眠，盖半由血亏，半由心不静耳。二日内翻阅望溪文数十首，盖因沅弟请以方公从祀而细审之。

初三日

早饭后清理文件。旋与小岑围棋一局。在竹床上久睡。午刻清理文件。莫子偲来，久谈二时许，即在此便饭。子偲名友芝，贵州独山人，道光二十七年在京城相遇于书肆，旋与刘菽云相友善。自此一别十五年，中间通书问一、二次而已。因其弟祥芝在此，渠来省视，因得再晤。学问淹博，操行不苟，畏友也。清理文件，至戌初毕。六月初间积阁公牍，至是厘剔一清。夜阅《望溪集》，写零字数纸，奇横之趣与自然之致，缺一不可。睡尚成寐。

初四日

早饭后围棋一局。旋写沅弟信一、胡宫保信一。出外拜客四家。写澄弟信、左季高信一。午刻少睡。中饭后清理文件，至酉刻毕。史怿悠、潘梁柱自扬州接总督印及盐政印回营，细问下游淮、徐一带情形，日趋于乱，豪无转机，良可忧悸。夜，在后院乘凉，与少荃鬯谈至二更末。袁帅屡保李世忠之忠勇奋发，出于至诚；又不明正苗沛霖叛逆之罪；又以秦荣护理安徽布政使。此数事者，皆颠倒是非，大拂人心，言之慨然！睡，不甚成寐。瞿弁值日。念古文之道，亦须有奇横之趣、自然之致，二者并进，乃为成体之文。

初五日

早饭后写《箴言书院记》，行书，约径寸大。旋因房中盖瓦不能坐，遂至小岑房，与围棋一局。旋又写《书院记》，至未正写毕，专一戈什哈送去。写胡中丞信一，又送祁门野术二两四钱，以渠有书来索取也。旋清理文件，至酉正毕。是日天气亢热，甚不耐烦。写《箴言书院记》甚不称意，本拟于下半日另写一通，因亢热烦躁，汗流不止，遂不复写。因困横之余而悟作字之道：点如珠，画如玉，体如鹰，势如龙，四者缺一不可。体者，一字之结构也；势者，数字数行之机势也。夜热甚，意绪少佳，与小岑久谈。睡不成寐。黄弁值日。民间失火，起视二次。

初六日

黎明，早饭后，接印。印到后，望阙谢恩。旋即拜印，各三跪九叩礼。文武谒贺，辰正毕。旋小睡片时。清理文件，写沅弟信一。中饭后清理文件，至酉初毕。接省城信，知生米、万寿宫等处有贼，省垣危急，心以为忧。万寿折差自京城归，接京信数件。莫子偲交出何愿船二信，内有张石洲《蒙古游牧记》四本，又《朔方备乘·凡例》数页，信为当世积学之士。夜，亢热殊甚，在外乘凉，犹嫌其郁，不复能作事，仅写毓中丞、吴竹庄信二件。睡颇成寐。

初七日

早饭后围棋一局。旋莫子偲来，与之鬯谈，写沅弟信一、杨厚庵信一，清理文件，写吴竹庄信一。渠告奋勇，请回救省城，以信速之也。中饭后清理文件。观莫子偲作字，晓岑请渠写《欧阳功甫墓志》也。习字一纸。天气亢燥殊甚，不能作事。性本畏热，又加遍身癣痒，自酉刻以后，不复办事，在后院及城上乘凉。二更洗澡一次。睡颇成寐。潘弁值日。

初八日

早饭后清理文件，旋写沅弟信一。倦甚，久睡。午刻，清理文件。中饭后亢热非常，幸后厅有北风，因移案就彼。清理文件，至酉正毕。午刻，写李芋仙小挂屏四幅。渠求写格言，一幅写“八本”，一幅写“五到”，皆余上年日记册中语也。一幅言：“人不可以才自足，以能自矜，既为小人所忌，亦为君子所薄。”一幅言：“为诗古文者，工夫全在诗文之外。”傍夕至后园小步，因乘凉至二更尽。睡不甚成寐。张弁值日。三更三点后乃酣睡。是日，梅小岩回江西省城。夜写厚庵信一。

初九日

早饭后清理文件。旋习字一纸。倦甚，因在竹床上久睡，直至中饭时始起。饭后清理文件，打到约二百余件，至酉正毕。闲步菜园。夜，温《古文·序跋类》，于《文献通考》各序若有所会。三更睡，尚成寐。王弁值日。是日辰刻，围棋一局。日内未接胡宫保信，深以为虑，不知其病体略愈否。本日接其初二日公牍，知于六月二十五日奉到谕旨，准渠在署养病，告假两月，奉批俞允。

初十日

早饭后清理文件。旋习字一纸，核改信稿六件，在竹床上久睡。中饭后，得胡宫保初三日信，知渠病略有起色，廿六后六日未甚吐血，为之欣慰。与黎寿民围棋一局。旋清理文件，至酉刻毕。夜，温《治安策》、《出师表》等篇。写胡宫保信一、沅弟信一。《会典》号写书脚，吏缮目录，余一一核正。又写对联二付。夜，三更就寝，四更成寐。瞿弁值日。连日东北风大，微有凉意，癣亦略愈。

十一日

早饭后清理文件，写沅弟信一件，见客三次。马学使来，久谈。在竹床上久睡。午刻清理文件，至未正毕。写对联五付。酉刻又接公文数十件，翻阅一过，即不办理矣。接九弟信并伪文，知安庆城贼慌乱之至，似可期其克复。夜复沅弟信一。温《九歌》及《田窦传》。是日，写凯章信一。闻黄子春淳熙殉节，四川军事不甚顺手。夜极热，已睡之后，三更复起坐，令人摇扇，至四更始睡，不甚成寐。黄弁值日。日内，癣疾略愈。本日夜间看书，颇有静意，无烦闷之象。不料三更后，仍复亢燥，不知天气之为之欤?抑方寸自欠静境也?

附记

送欧建吾五十金

傅泽鸿三十金

十二日

早饭后清理文件。旋写沅弟信，习字一纸，核改信稿四件。在竹床上久睡二时许。午刻，清理文件。旋阅《会典·书院义学事例》一卷、《风教》四卷，至未正毕。天气亢热异常，遍身癣痒，手不停爬。清理文件，至酉正未毕，热燥殊甚，遂不清矣。傍夕，至后园行菜〔至后菜园行〕。灯后，热甚，因吹灭，令人摇扇，至三更三点始登床。睡不甚成寐。罗弁值宿。

十三日

早饭后围棋一局。旋清理文件，写胡宫保信一、九弟信一，习字一纸。午后，在竹床上小睡。接筠仙信。热甚，遍身作痒，不能办事。接吴竹庄在吴城所发信，知章门无恙，为之少慰。未正清理文件，打到，至酉刻毕。日内酷热。本日自午刻大风，满室飞沙扬尘，申刻得雨，稍解燥热之气，惜太小耳。夜，阅邓小芸所寄《双梧山馆文钞》，渠所作古文也，共八册二十四卷，杂阅计三分之一。睡颇成寐。至四四〔衍一四字〕更，癣痒殊甚。潘弁值日。

十四日

早饭后清理文件。旋习字一纸，写九弟信。久睡竹床，约一时半许。午刻清理文件，写毛寄云信，写澄侯弟信。中饭，请莫子偲便饭。饭后，微雨大风，一解郁蒸之气。清理文件，至酉刻毕。默诵苏诗。夜温《田窦传》毕。一更三点睡，竟夕不能成寐。张弁值日。

附记

大通厘金应添凤凰颈一卡

十五日

早间，各文武员弁贺朔望，约三刻许。饭后清理文件，写沅弟信一、胡中丞信一。在竹床上睡时许。习字一纸，清理文件。中饭后寸心郁闷，天气虽不甚热，而亢燥难堪，遍身癣痒。阅《会典》事例《礼部·风教》二卷，又阅《户部·钱法》二卷。至菜园闲步。夜，烦燥弥甚，遍身奇痒，因在后院久坐，三更入室。登床后，仍用竹遍身揩摩。五更醒，复揩摩。日来思诚中形外，根心生色。古来有道之士，其淡雅和润，无不达于面貌。余气象未稍进，岂耆欲有未淡耶?机心有未消耶?当猛省于寸衷，而取验于颜面。

十六日

早饭后围棋一局。旋清理文件，写左季高信一件、姚秋浦信一件。热甚，小睡。午刻核改折稿一件，见客二次。中饭后作复奏购买外洋船炮、酌配兵勇一折，申刻毕。天热殊甚，余本怕热，加以癣痒，遂不复能办一事，将本日公事积阁未办。习字一纸，阅戴存庄《书传补商》。夜阅古文数首。

十七日

早饭后围棋一局。旋写沅弟信、彭雪琴信一，清理文件。午刻与客莫子偲、高碧湄久谈。小睡片时。中饭后，因亢热郁蒸，心绪烦闷，不能作事。早间即作恶，有欲呕逆之象，因禁食腥荤，三餐皆仅食罗卜菜少许。阅《书传补商·吕刑篇》。余好读《吕刑》，而苦不能尽通其读。兹阅戴氏之说，有惬余心者，如“制百姓于刑之中”、“天齐于民，俾我一日”暨“非从惟从”等句，皆犁然有当于人心，欣赏无已。酉正，至马学使处贺渠新移公馆。夜，因久亢不雨，郁闷尤甚，胸膈间常思作呕，因嚼厚朴少许。至小岑处久谈。二更四点睡。三更后，大风大雨，一解烦郁。是日接奉朱批，系六月初八日所发者。本日定片稿四件，将以明日拜发。

十八日

早饭后围棋一局。旋清理文件，写姚秋浦信一，见客三次，习字一纸。阅《书传补商·顾命》。写纨扇二柄。与李芋仙久谈，劝其不可开口叹贫叹卑，不可开口能诗能文，居官以勤补拙，以俭养廉等语。是日，请高碧湄、周志甫等中饭。饭后，观莫子偲作大篆，有笔力，有法度。旋清理文件，至酉初毕。读《顾命》、《康王之诰》毕。戴氏治经，与余所见多同，惜其生前未与鬯谈。夜温古文二首。天气新凉，睡颇成寐。罗弁值宿。

十九日

早饭后围棋一局。旋清理文件，写沅弟信一、希庵信一。学使来会，谈及何圆溪于六月十八日物故，其兄弟三人璜溪太守、丹溪观察俱不幸早世，其母八十余岁，尚在堂，云南大乱，无家可归。闻之酸鼻。习字一纸。小睡片刻。接鲍春霆信，知江西瑞州、奉新之贼皆已遁逃，因批令在临江少停，听候调度。中饭后，清理文件，至酉初毕，有继至者，遂不阅矣。温《盘庚上》、《盘庚中》，因戴存庄两探宋、元及本朝治汉学者之说，每多当人意处，故乐观之。夜温古文二首。

廿日

早饭后围棋一局。旋写九弟信，清理文件，写毓中丞信。阅《书传补商》《盘庚下》、《微子》。在竹床上小睡。午刻，赵烈文惠甫坐火轮船自上海来见，携有薛中丞信、金眉生信，言以夷船拖带民船，运淮盐至汉口上游、皖、鄂等处，只许抽厘一次云云，与之久谈。中饭后再围棋一局，习字一纸，阅《书传》《金滕》、《大诰》，于“予翼”、“考翼”等字终不能通其读。天气亢热。酉刻清理文件，至灯后止。二更三点睡，不能成寐。张弁值日。四更始成寐，又以癣痒，五更即醒，爬搔不止。

廿一日

早饭后围棋一局。旋写九弟信一，清理文件，阅《书传补商·康诰》，习字一纸。陈虎臣来，久坐。小睡时许。中饭后，阅《酒诰》毕。作挽联一付，挽刘詹岩之母云：“七州团练使，八座太夫人，爱月忽沉，乡里哀荣天下叹；哲嗣名状元，曾孙新进士，文星环绕，高堂福寿古来稀。”目睹曾孙成进士者，本世所罕闻，而其寿九十四岁，五世同堂，余联中尚未能尽及也。旋将联及挽幛写就。酉正清理文件，至黄昏毕。夜阅《考工记》数则，洗澡一次。睡稍成寐。王弁值日。

廿二日

早饭后清理文件，围棋一局，旋写沅弟信一、鲍春霆信一，与赵惠甫久谈。小睡片刻。中饭后，天气亢燥之至，余癣痒，极为郁闷，不能治一事。杨达庭配癣药来搽，搽后更不耐烦，幸巳刻阅《酒诰》、《梓材》，申刻阅《召诰》，所言多惬余心，少解烦闷。写对联四付。戌刻，至后园散步。夜在厂外乘凉，与少荃久谈。癣痒殊甚，睡后痒不止，至四更始成寐。瞿弁值日。

廿三日

早饭后围棋一局，清理文件。旋写郭云仙兄弟信一、黄南坡信。莫子偲来，与之久谈，习字一纸。中饭后，亢热殊甚，郁闷之至。阅《书传补商·洛诰篇》，不甚惬心。申正清理文件，打到，至傍夕未毕，灯后始毕。灭灯，令人摇扇，以清亢燥之气。二更四点睡，不甚成寐。四更癣痒，久爬不止。

廿四日

早饭时，阅沅弟信，知廿二日贼扑后濠，自巳刻至五更凶悍异常，虽经竭力击退，思之心悸。旋写沅弟信、纪泽儿信、鲍春霆信。阅《书传补商·多士篇》。天气亢燥异常，小睡时许。中饭，请赵惠甫便饭，鬯谈二时许。与小岑围棋一局。阅《君奭篇》。天气亢热蒸郁，不能治事，遂将本日公牍停阁不理。傍夕，至后园闲游。夜复季弟信一件。令人以竹揩摩痒处。二更四点睡，颇能成寐。

廿五日

早饭后写九弟信一件。旋写毓中丞信、胡宫保信。见客三次，与陈虎臣久谈，清理文件。午刻小睡片时。未初请赵惠甫便饭，因请莫子偲、谭荔仙同饭，谈至申刻散。是日大东北风，心以安庆守濠者为虑。天气亢热，郁蒸之气未解。阅《书传补商》《多方》、《立政》，凡十卷，读毕。傍夕，至茶园散步。夜，因亢燥未办事。二更三点不能成寐。张弁值日。至四更二点，稍成寐。

廿六日

早饭后围棋一局。旋清理文件，写沅弟信、左季高信，见客四次。倦甚，小睡时许。中饭后，围棋一局，改信稿六件。旋清理文件，至申刻毕。温《书》十七篇，即戴氏所著者，昨日阅看毕，今日讽诵一遍。傍夕至后园散步。本日，天东北风，大异常，而热气旋绕，仍尔亢燥。夜睡竹床，令人以竹揩摩痒处。二更四点睡，颇成寐。潘弁值日。

廿七日

早饭后清理文件。旋围棋一局，见客三次。东北风，大异常，亢热亦异常。小睡时许。午刻，写何愿船信一、王子怀信一、周子佩信一，何镜芝、李篁仙各信一，至未刻毕。阅《山海经》，至酉刻阅一半。旋至后园小步。亢热之气上逆欲呕，殊不可耐。夜，再阅《山海经》一半毕。二更三点上床，热甚，起至院后厂内久睡，旋至后厅小睡，三更二点入内室。是夜，写零字颇多。

廿八日

早饭后，遣折差进京。旋围棋一局，见客三次，写沅弟信一件。阅《管子》《牧民篇》、《形势篇》、《权修篇》、《立政篇》、《乘马篇》。午刻小睡。中饭后阅《管子》《七法篇》、《版法篇》、《幼官篇》、《幼官图》、《五辅篇》。申正清理文件，至傍夕毕。夜写左季高信一件，又写零字甚多。三更接沅弟信，知廿五、六、七连三夜贼扑后濠，均经击退，为之少慰。自廿六日大风断渡，三日不接信矣。本日亢燥之气仍不少减。东流望雨甚切，安庆军营却不望雨，恐贼扑濠时火器难施也。

廿九日

早饭后围棋一局。旋清理文件，为牍调鲍军回援安庆，见客四次，习字一纸，写折扇一柄。再阅昨日所阅《管子》，观王怀祖先生《读书杂志》所校《管子》各条，似不如校他书之精实。中饭后，围棋一局。再阅《管子》至申正。天气亢热殊甚，有流金烁石之象。写对联五付。夜在厂外乘凉，不作一事。三更睡，颇成寐。至四更末，凉甚。夜冷日热，秋旱之象也。

卅日

早饭后围棋一局。旋清理文件，写鲍春霆信、沅弟信。午刻小睡。中饭后围棋一局。接春霆公牍，知廿四日在丰城之河西大获胜仗，杀贼七、八千人。而营务处宋国永与李申夫信，言杀贼实有万二、三千人，以鲍镇所报之数过少，军士愤愤不平，特另行专信声明云云。有此一仗，忠逆一股必胆寒矣。清理文件。阅《管子·宙合篇》，酉正毕。剃头一次。天气亢热，久不下雨，后园之菜皆被虫伤。夜在厂外乘凉。是日，阅钦天监奏折，知八月初一日日月及水、火、土、木四星俱在张宿五、六、八、九度之内，金星在轸，亦尚在三十度之内，可谓日月合璧、五星联珠，祥瑞也。惜土、火、水、火〔木〕四星俱不见，故余五更未起视耳。

八月

初一日

早，各员弁贺朔。饭后围棋一局，写沅弟信，清理文件，见客四次。小睡时许。午刻改信稿十余件。所核奏批，不知何人将原奏红纸裁去，大为怒斥追究。中饭后，围棋一局，写李辅堂、王霞轩各信一。申刻，沅弟专弁来，知安庆于昨日卯刻克复。贺客纷纷，至灯后始毕。写九弟信一，改鲍军丰城胜仗折稿一、安庆克复片稿一。清理各事，定以明日赴安庆一行。三更睡，不甚成寐。

初二日

早饭后见贺客数次。旋写沅弟信一、季弟信。本拟即赴安庆，因逆风太大，不能开船。写官、胡、李公信一件，又各写私信一件，清理文件，写毓中丞信一件。中饭后围棋一局，清理文件，写左季高信一。又清文件，至酉刻毕。竟日大风，不克开船。今年自七月以来，东北风发至弥月之久，枯旱亢燥，余常作呕吐，胸胃间似有浮热，不能多作事。夜在厂乘凉。早睡，颇能成寐，五更即醒。是日辰刻发报折一、片一。

初三日

早饭后围棋一局。旋写沅弟信一，清理文件，习字一纸。阅《管子·枢言篇》。中饭后围棋一局，阅《管子》《八观篇》、《法禁篇》、《重令篇》、《法法篇》、《兵法篇》，写对联六付。傍夕，天气渐凉。夜阅《管子·大匡篇》。二更倦甚，假寐至二更三点，睡反不成寐。瞿弁值日。至四更，遍身痒甚，手不停爬。是日，本拟赴安庆犒师，因东北风大，不果。

初四日

早饭后围棋一局。旋添写赵玉班信一、金眉生信一，张小浦、邵汴生各添一片，写澄侯弟信一，添姚秋浦信一。清理文件。申夫来，久谈。午刻，厚庵来，久谈。渠奉旨准假四月，回籍省亲，本日起程也，因留之中饭，袁铁庵亦同席一饭，申刻散。清理文件。与申夫久谈。又围棋一局。写毓中丞信，为刘小粤事。夜与少荃、申夫久谈，清理文件。二更三点睡。天气已凉，而疮痒不止，不能成寐，殊以为苦。是日申刻至河下送厚庵之行。旋至马雨农处一谈。

初五日

早饭后下河将赴安庆，先写季君梅信一、薛中丞信一，令袁委员回上海带去。旋即登舟，行六、七里，东风大作，浪大不能下驶，因复折回，泊小南门外长龙船中，兀坐无一事。前为九弟校对《古文简本》，因作一跋，中饭后写毕。少荃来谈。小岑、子偲来，围棋一局。酉刻，余至少荃船久坐，灯后归。夜温古文三首。早睡，疮疥作痒，不能成寐。四、五更，爬搔不停。巳刻写九弟信一。

初六日

早饭后起旱，至〔行〕四十里，至朱家村小住，吃中饭。饭后，行八里，登船。又行四里至黄石矶，在护卫营营官罗宏裕船中寝食。而胡友胜之长龙船亦由大江中冒风赶到。因风太大，李少荃仍自中途折回矣。阅《管子》《中匡篇》、《小匡篇》、《霸形篇》、《问篇》、《戒篇》、《地图篇》、《参患篇》、《制分篇》。灯后，阅《君臣上篇》、《君臣下篇》、《小称篇》、《四称篇》。二更三点睡，颇能成寐。四更接九弟信，知桐城于初三日申刻克复。大风尚未息，用以为虑。

初七日

早饭后，风浪稍平，即由黄石矶开船至安庆。巳刻至营，与沅弟、季弟相见。旋接见各营官及委员等。兄弟久谈至申刻。出外，周历西北，看后濠、前濠，约往返十里许。濠沟之深，地段之广，援贼之悍，知成功良不易易也。傍夕归。夜间，兄弟鬯谈至三更四点始睡，不能成寐。四更三点醒，疮疥遍痒，手不停爬。是早在船阅《管子》五篇。

初八日

早饭后，兄弟鬯谈。旋入安庆省城，队伍排列整齐。兄弟联舆入城，备极尊荣，自问何修得此，用为愧悚。午刻回营，倦极，小睡。中饭后，与沅弟久谈。申刻出外阅西北长濠，酉刻归。写鲍春霆信一。夜与沅弟久谈，定派人进剿庐江、无为等处。三更三点睡，不甚成寐。五更疮痒，爬搔至明。是日午刻，闻池州府克复之信。遣人回东流取折件，将在安庆发报。

初九日

早饭后清理文件，写左季高信一。旋至季弟东路营盘看，风雨泥泞，行走颇难，巳刻到。兄弟鬯谈。中饭后，仍回九弟营盘，写挂屏三幅。夜，兄弟久谈。疮涨〔胀〕痛殊甚，季弟以为肺有燥热，另主一方服之。三更睡，稍能成寐。四五更，爬搔不停，幸不甚涨〔胀〕。

初十日

黎明起。接京城递回夹板，面上系用蓝印，内系六月十八日所发一折二片。其复奏鲍超救援江西一折后，墨笔批云：“赞襄政务王大臣奉旨：览奏，均悉。”其附奏近日军情一片批云：“赞襄政务王大臣奉旨：知道了。”又黄胜林正法一片批，与近日军情片批同。外吏部蓝印咨文二件，一件载：“七月十六日奉朱笔，皇长子现已立为皇太子，着派载垣、端华、景寿、肃顺、穆荫、匡源、杜翰、焦祐瀛尽心辅弼，赞襄一切政务，钦此。”一件载：“准赞襄政务王大臣咨，嗣后各督抚、将帅、将军、都统、提镇等奏事，备随折印文一件，载明共折几封、片几件、单几件，交捷报处备查等因。”痛悉我咸丰圣主已于七月十六日龙驭上宾，天崩地坼，攀号莫及！多难之秋，四海无主，此中外臣民无福，膺此大变也。余以哀诏未到，不克遽为位，成服哭临，须回东流，乃克设次行礼。巳刻改克复池州一折、提江西漕折五万一片，未刻发报，仍用红印。清理文件甚多。与沅弟鬯谈。申刻，写挂屏、对联数件。夜写零字，写扇一柄。二更三点睡，不甚成寐。伏念新主年仅六岁，敌国外患，纷至迭乘，实不知所以善其后。又思我大行皇帝即位至今，十有二年，无日不在忧危之中。今安庆克复，长发始衰，大局似有转机，而大行皇帝竟不及闻此捷报，郁悒终古，为臣子者尤深感痛！

十一日

早饭后清理文件。旋写刘馨室、李申夫信一。巳正登舟，九弟送至舟次，恰李少荃到，谈及大丧典礼，宜在安庆省城举行，一面设立帐殿，以便百官行礼，一面打扫公馆，以便余近日移居。未刻，阅《管子》《势篇》、《正篇》、《九变篇》、《任法篇》、《明法篇》、《正世篇》、《治国篇》、《内业篇》、《封禅篇》、《小问篇》、《七臣七主篇》、《禁藏篇》、《入国篇》、《九守篇》、《桓公问篇》、《地员篇》、《弟子职篇》、《形势解》、《立政九败解》、《版法解》、《明法解》、《臣乘马篇》、《乘马数》、《问乘马篇》、《事语篇》、《海王篇》、《国蓄篇》、《山国轨篇》、《山权数篇》、《山至数篇》。夜，与少荃畅谈时事。二更三点睡，疮痒如故。

十二日

早饭后与少荃久谈。旋清理文件，阅《管子》《地数篇》、《揆度篇》、《国准篇》，写希庵信一、雪琴信一。午刻小睡。中饭后阅《管子·轻重甲》等篇。申刻，沅弟来久谈。酉刻借厚庵红船，自长龙船上移居之。接鲍春霆信，知渠接廿九日调赴北岸之檄，业将抚州肃清，定于初六日拔营来援安庆矣。酉正，九弟归去。余将《管子》阅毕，写各目于书面。夜与少荃鬯谈，眼蒙殊甚。接湖北官、胡、李信，鄂省于初六日始闻安庆克复之信。胡帅病尚无起色，为之忧闷。

十三日

早饭后与少荃久谈。旋清理文件。九弟来。写家信一，写鲍春霆信一，专人送去。九弟久谈。午刻小睡。旋清理文件，至申刻毕。与黎寿民围棋一局。阅方宗诚存之寄来之《桐城殉节诸传志》，至日入毕。与少荃鬯谈至二更，又围棋一局。日内胸胃不开，常作呕逆。又以根本之地，变故频仍，寸心忧闷，不知所以为计，行坐不安。令人在城内打扫公馆，将设次哭临。仓卒不能成礼，心为悚歉。

十四日

早饭后与少荃久谈。九弟来。与黎寿民围棋一局，见客二次。再阅《管子·侈靡篇》，殊不能通其读。中饭后清理文件，温《古文·奏议类》，围棋一局。写毛寄云信一，习字一纸。傍夕与少荃久谈。夜仍鬯谈时事。二更，写零字甚多。睡不成寐，疮痒甚剧，深以为苦。日内，本以国恤大故，忧悒无极，而疮疥作恶，竟日愁闷异常。

附记

派署司道一件江宁布政司管江苏到省之员，现兼署漕督十府粮道，本管皖八府、苏二府，实缺者未到。江宁巡道实缺者未到。安徽按察司应驻安庆省城，布政司驻颍州等处。

十五日

是日因大丧，禁止文武员弁贺节。饭后，与少荃鬯谈，渠因新有妻丧，将回江西料理葬事也。清理文件，与黎寿民围棋二局。阅《管子》《枢言篇》、《八观篇》、《法禁篇》、《重令篇》、《法法篇》，将王怀祖先生各条录于上方。中饭后阅《兵法篇》。围棋一局。九弟来，与之久谈。日内北风甚大，上游船只不能下来，故公牍来至安庆者甚少。东流老营各委员皆阻风不能来，关防亦未来。大丧应办供帐各具，皆不能办，心为焦灼。申刻大雨。夜阅《大匡篇》，未毕。睡后，竟夕疮痒，不能成寐。近日眼蒙殊甚，皆因屡夜不得佳眠，而看书作字颇费目力耳。午刻习字一纸。瞿弁值宿。

十六日

早饭后清理文件。旋与黎寿民围棋二局。旋阅《管子》《大匡》、《中匡》、《小匡》篇。沅弟来，竟日久谈。弟办菜数碗，在此同饭，申刻去。阅《管子·霸形篇》，习字一纸。傍夕再围棋一局。疮痒，愁闷殊甚。夜温《古文·词赋类》，又写零字甚多。睡颇成寐。疮痒，醒时爬搔数次。是日与沅弟言，欲得家运绵长，第一禁止奢侈享用。念周末诸子各有极至之诣，其所以不及仲尼者，此有所偏至，即彼有所独缺，亦犹夷、惠之不及孔子耳。若游心能如老、庄之虚静，治身能如墨、翟之勤俭，齐民能以管、商之严整，而又持之以不自是之心，偏者裁之，缺者补之，则诸子皆可师也，不可弃也。

十七日

早饭后清理文件。旋围棋一局。阅《管子》《霸言篇》、《问篇》。清理文件。中饭后阅《管子·戒篇》，未毕。沅弟来，久谈，教以胸襟宜淡远，游心虚静之域，独立万物之表。又每日宜读书少许，以扩识见。弟围安庆，前后皆有强寇，人数甚单，地段甚广，昼夜辛勤，事事躬亲，虽酷暑大雨而每日奔驰往返，常五、六十里。余怜其太劳，故欲其以虚静养心也。清理文件甚多，至更初止。近日因风大，未接公文，本日接百余件，眼蒙尚未看毕。温《古文·序跋类》。三更睡，疮痒殊甚，不能成寐。罗弁值日。午间习字一纸，夜写零字一纸。傍夕，思州县之道，以四者为最要：一曰整躬以治署内，一曰明刑以清狱讼，一曰课农以尽地力，一曰崇俭以兴廉让。将领之道，以四者为最要：一曰戒骚扰以安民，一曰禁烟赌以儆惰，一曰勤训练以御寇，一曰尚廉俭以率下。是日接无名人一奏，云本年三月廿二日，新授陕西巡抚邓尔恒，在曲靖府行辕被带练保至协镇之何有保杀毙。先是，邓被何有保劫抢一空，今又勒索银二万，胆敢持刀凶杀，掳抢罄净，并将曲靖知府拿去，以致邓三日未殓，身受二十八伤。何有保与其养子何自清久有叛谋，云南巡抚徐之铭亦主谋，令其擅杀，现在转行捏禀系邓抚自带之练丁戕杀云云。世变至此，诚不堪问!而滇抚徐之铭前有唆使练丁抢劫张石卿制军之名，兹又有唆使练丁劫杀邓子久中丞之名，不必问其虚实而已决其为败类矣。

十八日

早饭后围棋一局。旋清理文件，即昨日未阅毕者，习字一纸。午间小睡。中饭〈后〉清理文件，九弟来鬯谈，至酉刻去。写零字数纸。眼蒙殊甚，不能不用加花镜矣。夜温《古文·传志类下》，又朗诵《九辩》数遍。睡甚成寐。夜接七月廿八日寄谕一道，系因毓中丞之奏江西省城危急，令派兵救援。又接礼部文，奉到新主哀诏。日内北风不止，东流文武皆不能来，不克行齐集哭临之礼，深为忧灼。又思委员之道，以四者为最要：一曰习劳苦以尽职，一曰崇俭约以养廉，一曰勤学问以广才，一曰戒傲惰以正俗。绅士之道以四者为最要：一曰保愚懦以庇乡，一曰崇廉让以奉公，一曰禁大言以务实，一曰扩才识以待用。

十九日

早饭后清理文件，围棋一局。旋写字一纸。北风愈大，东流老营各船不能下来，心以为虑。幸已将城内帐殿收拾整齐，尽可设次成礼。又昨夜业已接奉哀诏，因定于廿一日成服哭临。午正小睡。中饭后，沅弟来久谈。弟于廿日三十八生辰，因在营恐庆贺者纷纷，即来船小住二日，鬯谈甚久。又与黎寿民围棋一局。夜间，彭盛南表弟，王临三、昆八两甥均来鬯谈，说话略多，彻夜不能成寐。

廿日

早，九弟生日，有数客来贺。早饭后，彭盛南、易晴苍回湘。清理文件，围棋一局，与九弟鬯谈。中饭后，黄昌岐在此久谈，习字一纸，阅《管子·戒篇》，与九弟久谈。旋清理文件。傍夕，九弟仍回本营。夜将所定州县最要四条，每条系以百余字，将以劝戒属员，至二更末毕。睡颇成寐。瞿弁值日。连日大北风不止，本日卯、辰间风稍息，巳刻复大作，至晡时少息。

廿一日

早饭后清理文件。旋开船至南门登岸，移寓公馆，即伪英王陈玉成之府也。一连三所，其东一所为就天燕陈时安之伪宅。连日修整帐殿，为举行大丧礼之所，昨日毕工。余进城后，即率府县文武齐集哭临，巳刻早集，午刻中集，申刻晚集。署安庆府知府孙树人带病来临，势颇沉重。九弟在新公馆叙谈甚久。弟本日亦自城外营盘移进城内。克城之后，房屋完好，器具足用，亦从来所未有也。申刻写左季高信。阅《管子》二篇：《地图》、《参患》。夜将所定营官最要四条，每条系以百余字，二更尽未毕。洗脚、洗身。睡，不甚成寐。曾弁值宿。至五更稍成寐。

廿二日

早饭后哭临一次。沅弟赴城外看季弟之病，午刻回，知季弟已痊愈矣。围棋一局，见客三次，阅《管子》《制分篇》、《君臣上》。中饭后齐集一次。旋习字一纸。与沅弟鬯谈自修之道、涉世之法及毁誉之不可尽信。申刻，晚祭齐集。灯时，申夫来，久谈。二更后，倦甚，说话稍多，便似伤神，盖老境侵寻耳。夜不甚成寐，三更时，疮痒殊甚。五更熟睡。

廿三日

早饭后哭临一次。清理文件，围棋一局，见客五六次，皆东流委员新到者。马学使来，久谈。午正中祭。中饭，与小岑久谈。旋围棋一局。沅弟来，鬯谈。是日阅《管子》《君臣下》、《小称》、《四称》、《侈靡》篇。夜翻阅《会典·大丧仪》。家中寄《汉魏六朝百三家》来，偶阅徐陵、刘向两集。睡不甚成寐，亦以说话太多之故。四更疮痒殊甚。五更略成寐。

附记

熊炤南蓉仙

廿四日

早，至帐殿行礼。昨日已满三日之制，因学使及东流各委员甫临一日，故未将帐殿遽撤，俟七日满再撤也。余每早去照料，行三叩首，不举哀，中祭、晚祭则不与耳。沅弟来，久谈。写家信一件，寄银百两为嫁女之用。午刻，围棋一局。中饭后与筱岑围棋一局。阅《管子》《心术上》、《心术下》篇，倦甚。傍夕小睡。夜，沅弟复来共饭。阅《百三家》内《潘岳集》。二更四点睡，不甚成寐。三、四更疮痒，爬搔不止。五更，眠略熟。

廿五日

早饭后至帐殿行礼。旋清理文件，九弟来久谈，午刻去。习字一纸，与小岑围棋一局。中饭后见客三次，清理文件。与莫子偲、赵惠甫久谈。夜温《古文·辞赋类》。旋作恭慰圣孝一折，拟于廿七日专差进京。

廿六日

早饭后，至帐殿行礼。旋与小岑围棋一局，见客三次，清理文件，习字一纸。午刻小睡。中饭后与黎寿民围棋一局，清理文件甚多，至申正未毕。写对联六付。九弟来久谈，更初去。习零字二纸，添厉伯苻信一纸，温《古文·奏议类》刘向诸篇。睡不甚成寐。四更醒后，更不能闭目，殆阴气不能敛藏耶?

廿七日

早饭后至帐殿行礼。旋将幕次撤去，盖定例止哭临三日，此次因学使及委员在东流未到，故齐集之期，先后参差，本日已届七日，遂撤去也。旋见客四次，写倭艮峰、吴竹如两信。午正，小睡片刻。因说话太多，困倦殊甚。于平日吃点心之外，略饮药酒。九弟来，谈刻许即去。拜发恭慰圣孝一折。中饭后习字一纸。清理文件甚多，至申末尚未毕。旋写对联三付、寿字四个。九弟来，在此写季弟信件。夜打到百余件，皆各处贺节、贺捷之信，二更毕。旋阅江文通、鲍明远二家集。睡后，三更甫成寐。接奉批折，系七月十八日所发者。四更略能熟睡，余俱不甚成寐。

廿八日

早饭后围棋一局，清理文件。九弟来久谈，与之言与人为善、取人为善之道，如大河水盛，足以浸灌小河，小河水盛，亦足以浸灌大河，无论为上、为下、为师、为弟、为长、为幼，彼此以善相浸灌，则日见其益而不自知矣。九弟深以为然。午正小睡。中饭后清理文件颇多。酉刻写对联数付。午刻习字一纸。是日，大雨至四时之久。灯后清理文件，二更毕。温杜诗七古。睡略成寐。雨淋漓不息。申刻写胡宫保信一、雪琴信一、李筱泉信一件。

廿九日

早饭后围棋一局，习字一纸。旋清理文件。雨大如注。九弟来久谈。弟去后，余出门至学台处拜会。又至九弟营中，即在弟处中饭，饭后归寓。见客六次，陈虎臣、王明山、赵惠甫三人谈甚久。惠甫上条陈一篇，识解闳远，文辞通雅，逸才也。接鲍春霆信，廿二、三日大获胜仗，将贵溪、弋阳、湖坊、河口、双港之贼悉数剿败，广信府城立即解围，为之欢慰，江西可全省肃清矣。夜清理文件，至二更毕。写零字、小挂屏一张。洗脚一次。九弟劝余煎土茯苓汤洗脚，宜洗至膝以上，乃能去湿，因依其法行之。曾弁值宿。三更稍成寐。

附记　赵惠甫所开

同知左枢湘乡人，英伟俊特，刚决能断，有胆有识，读书通雅，诗文笔皆雄劲。

县丞汪汝桂江宁人，武猛缜密，廉介不苟。现在苏抚营务处听差，至江北募勇。

又附记

○肃清江西一折

○鲍补缺一片

○代张凯章作谢恩一折

○奏留一片

○派委安徽司道一折

陈史易署缺一片

徽州报销一片查出陈泰来禀再办

○孙润正法一片

刘锡绶捐务一片候万篪轩来，请渠一核再办

九月

初一日

早，因国制，禁止员弁贺朔。饭后围棋一局。筱岑将以本日成行赴湖北，诊治胡帅之病，因便还家。九弟来。见客三次，习字一纸，清理文件。午正小睡。中饭后，清理文件。与黎寿民围棋一局。李芋仙自江西为我买书数种寄来，逐一翻阅。陈心泉太守来久谈。是日派兵五千人进攻无为州，防守庐江，明日，又三千余人继发。天气晴明，为之一慰。夜温杜诗七古，写希庵信一件。

初二日

早饭后清理文件，见客数次。巳刻，九弟来久谈。弟本日将拔营赴下游打无为州也。午后至未、申，迭次见客不停。申正清理文件。酉正习字一纸。疮痒不止。夜阅《山谷集》。因李芋仙送大字本《黄集》，将其题跋再看一遍。是日接家信，泽儿所开日课单颇为勤密，但恐不能有常耳。接罗研生信，寄诗词一本。毛中丞信，言所以去裕廉舫之由，甚有道理，有力量，可佩也。午刻围棋一局。

初三日

早饭后清理文件。旋见客三次，写对联三付。巳正接信，知胡宫保于八月廿六日亥时去世，哀痛不已。赤心以忧国家，小心以事友生，苦心以护诸将，天下宁复有似斯人者哉！写左季高信一、沅弟信一。午刻小睡。旋习字一纸。中饭请刘馨室、陈心泉、魏柳南诸君便饭，申初散。接李少荃、辅堂办江西减丁漕一案，甚为详晰。清理文件，围棋一局。疮痒殊甚，手不停爬。夜改札稿、告示稿，清理各文件，二更后温《古文·传志类》。睡后，不甚成寐，彻夜疮痒。

初四日

早饭后清理文件。旋围棋一局，见客甚多。写纪泽信，论抄纂分类之法，因客多，未写毕。中饭后乃毕。围棋一局。清理文件甚多，至曛黑乃毕。夜写沅弟信一，文任吾、周寿山信一，二更后温《李广苏武传》。睡后，疮痒殊甚，手不停爬，至以为苦。

初五日

早饭后清理文件，围棋一局，写李少荃信一、辅堂信一，见客三次。午正，少睡片刻。中饭后，清理文件，写希庵信一。申夫来谈最久，酉初去。写雪琴信一。夜写零〈字〉最多。二更后温古文三篇。睡后疮痒，不能成寐。曾弁值日。

初六日

早饭后围棋一局。旋清理文件，写毓中丞信一、江西司道信一、张凯章信一。中饭后，写沅弟信一，围棋一局。清理文件极多，酉正尚〈未〉毕，留待明日再办矣。夜写挂屏一帧。未初习字一纸。二更后温古文三篇，读《九歌》、《九辩》，服昭明选择之精。睡后，疮痒殊甚，四更时成寐。

初七日

早饭后围棋一局，见客四次，陈心泉虎臣谈最久。是日拟作奏折，遂不及清理文件，乃自辰至申、未将折稿作成。徘徊庭院之间，久不下笔，仅仅习字一纸，写挂屏二幅而已。盖早年属文艰难，竟日不能脱稿之故态复萌耳。夜始将鲍超在湖坊大获胜仗一折作就，二更后温《诗经》十余篇。

初八日

早饭后围棋一局，清理文件。旋与隋龙渊鬯谈。渠亟称称〔衍一称字〕周悦让之贤，简朴俭约，极耐劳苦，山东登州府莱阳县人，丁未翰林，改官户部，与龙渊同官，又同至山西办铁钱局，故知之深也。因龙渊极称其简，始悟余平日有志崇俭而不能俭者，以其不简耳，嗣后当从俭字上用功。旋代张凯章作谢恩折，又作奏留一片，又改鲍超请补实缺一片，又作安庆酌派司道大员以专简成一折。中饭后清文件，打到百余件，尚未完毕。夜写零字颇多。温《报任安书》。二更后，接部文等件。三更睡，尚稍成寐。

初九日

早饭后围棋一局，清理文件。旋见客三次，写官帅信一、希庵信一、王霞轩信一、沅弟信、汪瀚信一。未刻发折〔报〕二折、三片，又代凯章发谢恩折。中饭后见客四次。清理文件，核稿百余件，打到百余件，尚未完毕。夜温《报任安书》。日中习字一纸，夜写零字数纸。罗弁值日。

初十日

早饭后围棋一局，清理文件，习字一纸。旋出外拜客五家：一、马学使，一、申夫，一、龙渊，一、孙澍人，一、忠义局。归时，已未初矣。中饭后写零字甚多，清理文件，写对联六付。复清理文件，至灯时止，皆本日军务事件。其地方文件，已停积两日未阅。夜温抄本古文《孟子》数章。二更三点睡，不甚成寐。日内于作字之道，若有所会。本日用狼毫笔写寸以外字，以足发摅心中迈往之气，为之神怡。

十一日

早饭后，与龙渊围棋一局。旋清理文件，写毛寄云信一、郭氏兄弟信一、柯筱泉信一，习字一纸，见客四次。未刻中饭后，清理文件，围棋一局。打到百余件，将两日公牍一清。傍夕，莫子偲来谈。写挂屏一幅。夜倦甚，不能作事。睡略成寐。黄弁值日。日内，细玩孟子光明俊伟之气，惟庄子与韩退之得其仿佛，近世如王阳明亦殊磊落，但文辞不如三子者之跌宕耳。

十二日

早饭后围棋二局，写沅弟信一封，见客三次。令李少山山〔衍一山字〕等解米粮、子药赴王家套、罗昌河，接济庐江一军。习字一纸，清理文件，写毓中丞信一。中饭后，围棋一局，写单地山信一。清理文件甚多，本日地方新到之件，尚未阅毕。酉刻，写阎丹初挂屏四帧，约四百字。夜温赵广汉、尹翁归、韩延寿传，写沅弟信一。睡后，三、四更不成寐，五更颇成寐。本日作行书，能摅写胸中跌宕俊伟之气，稍为快意。大抵作字及作诗古文，胸中须有一段奇气盘结于中，而达之笔墨者却须遏抑掩蔽，不令过露，乃为深至。若存丝毫求知见好之心则真气渫泄，无足观矣。不特技艺为然，即道德、事功，亦须将求知见好之心洗涤净尽，乃有合处。故曰七均师无声，五和常主淡也。本日，接奉批谕旨，系八月初二日所发一折一片。

十三日

早饭后围棋一局，清理文件，习字一纸，写多礼堂信一，见客四次，陈虎臣来鬯谈最久。中饭后围棋一局，清理文件，打到百余件，申正毕。旋接雪琴信，寄示胡润帅挽联二付。余因作一联，傍夕始成。刘彤皆来，鬯谈良久。灯后，写联与申夫一阅，申夫言对句未妥，因又改二句云：“逋寇在吴中，是先帝与荩臣临终憾事；荐贤满天下，愿后人补我公未竟勋名。”温《张敞传》，未毕。睡后三更醒，旋复成寐。五更疮痒异常。是日接奉廷寄，是因翁中丞奏寿州被苗练围城，旦夕将破，饬楚师拨兵往援。八月廿八日，自行在发，到皖尚不迟缓。

十四日

早饭后围棋一局。季弟自枞阳来，与之鬯谈。旋写澄侯信一、沅弟信一，清理文件。中饭后围棋一局，与季弟鬯谈，写雪琴信一、张凯章信一，清理文件。傍夕，与季弟谈。夜写零字颇多，温《王尊传》，未毕。夜睡三更后，疮痒殊甚，四更稍成寐。罗弁值日。近来夜睡，常常不能成寐。往年每日大便一次，近或二、三日一次，且甚干涩，殆阴亏之故耶?

十五日

早饭后围棋一局，清理文件，见客三次。午刻，赵国香克彰来，谈甚久。季弟大呕吐，前此疟疾，日内又再发矣。余因弟呕，胸膈间亦作恶，若不克自持者。小睡片刻。中饭后围棋一局，写挽联一付，写阎丹初信一、多礼堂信一。清理文件，打到二百余件。夜屡视季弟病，写九弟信一。本日午刻接官帅信，知余蒙恩赏加太子少保；九弟蒙恩，赏穿黄马褂。一门沐非常之宠，惶悚之至。旋诵苏诗数首。写扇一柄。二更闻城外炮声，派人出城查询，寸心惊疑。睡不甚成寐，疮痒殊甚。

十六日

早饭后，与隋龙渊谈，围棋一局，清理文件，写官中堂信、毓中丞信。与季弟久谈，写九弟信一，习字一张。中饭后围棋一局，清理文件。申夫来，言张伴山于九月初三日巳刻没于彭泽舟次。其次子与其婿护灵柩来安庆，余出城吊唁之。申刻出外，晡时归。清理文件，打到百余件，接李希庵及梅生各信，二更三点毕。睡不成寐。曾弁值日。四更后，大雨如注。

十七日

早饭后围棋一局，旋写九弟信一件。剃头一次。自闻大行皇帝之丧，至今始剃头。从二十一日成服起〈至〉本日释服，已满二十七日矣。本拟登城周视，因雨大而止。写希庵信一件。中饭后与季弟谈。季弟疟疾今日微发，幸不甚剧。围棋一局，清理文件，习字一纸，作《劝诫营官》一条、《劝诫绅士》一条。夜闻人吹笛，约半时许。在季弟处写零字十叶。二更后阅《说文》数叶。睡略能成寐，疮痒亦甚。

十八日

早饭后围棋一局，清理文件，见客三次。旋出门看城，从小南门绕至西门、北门、东门，出东门外，至宝塔，登塔顶一看，旋归寓。九弟布置之法，城内分段。守垛者，李祥和一营，由东门而南，至西门止。萧开印管中军，由西门至北门止。李臣典一营，由北门至东门止。城外扼要扎营者，熊登武一营扎西门外石垒，程学启一营扎北门外三垒，张诗日一营扎东门外宝塔石垒，尚为周密。午正归。接九弟十七日早信，知泥汊贼垒于十六夜攻克。小睡片刻。中饭请曾柏九、曾莘田便饭。饭后，围棋一局，写九弟信一，见客四次，清理文件，习字一纸，写对联六付。与季弟鬯谈。接毓中丞函牍，知丁漕减价之件已会稿、会印办理矣。夜温王尊、王章传，杨、胡、朱、梅、云传。睡略成寐，疮痒亦不少止。

十九日

早饭后围棋一局。旋清理文件。道喜之客极多，以余蒙恩加宫保，昨日已接官帅咨文也。至巳刻，客去毕。与季弟鬯谈，清理文件。中饭后围棋一局，莫子偲来久谈，学使来同叙。申刻，季弟来久谈。清理文件，写左季高信一件。夜又与季弟鬯谈，二更后温《汉兴以来诸侯年表·序》。睡略成寐。是日作《劝诫委员》第一条《箴言》百余字。

廿日

早饭后围棋一局。旋与申夫、龙渊、心泉一谈。本日系上衙门之期也。旋至季弟处鬯叙。季以是日三十四初度，疟疾新痊，为之欣慰。清理文件，写九弟信一，习字一纸，见客三次。中饭后，写多礼堂信一，见客二次，清理文件，写对联十付，写官相信一。夜，季弟来鬯谈，写零字五张。旋温《汉书·叙传》。睡颇成寐，四更末醒。

廿一日

早饭后围棋一局。旋清理文〈件〉，撰《劝诫委员》三条。中饭后围棋一局，习字一纸。撰《劝诫绅士》二条，夜又撰一条，十六条俱毕。是是〔衍一是字〕日除见客五次外，未作他事。专作六条，每条约百三、四十字，多者至百八十字而止，名曰《劝诫浅语十六条》。用心稍过，遍身血热，疮痒异常。往年在京血热，癣痒不能作诗文，其苦态亦类此。二更四点睡，屡醒屡寐。日内未接沅弟信，颇以为虑。

廿二日

早，上城查站垛诸勇丁，并看新作更棚合法与否。辨色，即到城上，较常日略早。归，早饭。旋围棋一局，见客三次，写九弟信一。午初，接九弟信，知无为州业经克复。写李与吾等信一、写多礼堂信一，清理文件。中饭后，围棋一局，写左季高信一，甚长。见客五次，清理文件，习字一纸，将昨日所作《劝诫浅语》细细修改，发刻。夜清理文件极多。核改不准洋船拖带民船咨船咨〔衍船咨二字〕稿。二更四点睡，不能成寐。曾弁值宿。

廿三日

早饭后，将亲兵营点名一次。旋围棋一局，清理文件，习字一纸，见客甚多。午刻，方欲小睡，学使来，又久谈。中饭后清理文件，围棋一局。城外所拘未完厘金之船中有洋人二名，一名郭思屏，一名伟里斯。通事一名倪均成求一见，余因见之，谕以现行文京中总理通商衙门，与各国公使核议，如民船不应完厘，虽此时业已交银，将来亦必退还，如民船仍应完厘，虽此时将船驰放，将来亦必补交。旋清理文件甚多，至曛时毕。夜倦甚。温陶诗数十首。睡后，三更略成寐，至四更醒后，彻晓不复成寐。遍身疮痒，愁闷异常。是日接信，知无为州于廿日克复，九弟于廿一未刻进城。此城一克，可富可强，北岸最为扼要之区，可喜也。夜写沅弟信一，又代弟撰挽胡宫保一联云：“少壮剧豪雄，到暮年折节谦虚，但思尽忠补过；东南名将帅，赖先生苦心调护，联为骨肉弟昆。”

廿四日

早饭后围棋一局。旋清理文件，习字一纸，见客三次。将纪泽所纂《说文分韵解字凡例》批数条。写澄侯信一、纪泽信一。张凯章与李少荃来，久谈。许仙屏来，复久谈。中饭后后〔衍一后字〕，清理文件，围棋一局，仍与仙屏久谈。申、酉间清理文件。夜与少荃久谈。二更四点睡，颇成寐。四更醒，五更复成寐。

廿五日

早饭后见客。现以五、十为上衙门之堂期也。旋围棋一局，清理文件，与仙屏鬯谈，习字一纸，写九弟信一。中饭后与仙屏鬯谈，清理文件，围棋一局，写李辅堂信一，打到百余件。傍夕，与季弟鬯谈。夜与少荃、仙屏鬯谈，写李希庵信一，温陶诗一卷。夜睡，不甚成寐，四更五点醒。

廿六日

早饭后围棋一局。旋清理文件，见客三次，习字一纸。中饭后围棋一局，与仙屏鬯谈，见客二次，清理文件，写沅弟信一。疮痒殊甚，愁闷之至。日来天气亢热，疮痒自意中事。本日，风雨作凉，乃亦痛痒不止，颇烦恼也。灯后，得九弟信，知水陆克复运漕镇。此地为南北之枢纽，贼中之脏腑，得之不易，守之尤难，因作信与多礼堂，又写九弟信一，又调淮扬水师赖荣光、阳利见二营，前赴运漕，又调张迁春一陆营前往。睡后，彻夜疮痒，不甚成寐。

廿七日

早饭后围棋一局。旋清理文件，出门至河下拜张凯章。归寓，见客三次，习字一纸。中饭后清理文件，与季弟久谈、仙屏久谈，打到百余件。傍夕，疮痒殊甚。灯下，与季弟谈至二更三点，余一面写零字百余个。睡后，三更未成寐，四更成寐，至五更三点始醒，在近日为仅见云。本日，李少荃赠以姚惜抱先生所书草字手卷，书苏公《登径山》诗，中有缺脱。姚君学怀素书，不甚沉着，特字以人重耳。

廿八日

早饭后，出北门看亲兵营操演，巳刻归。见客二次，清理文件，围棋一局，习字一纸。中饭后，又围棋一局，清理文件，打到数十件。傍夕温苏诗。夜温古文，高声朗诵。旋季弟来鬯谈。日内服百岁酒方，每日三饭，各饮一小杯，凡月余于兹，而疮痒弥甚。季弟劝余戒服此酒，从明日始断酒矣。夜睡，二、三更不成寐。曾弁值日。四更后颇成寐。

廿九日

早饭后围棋一局。旋清理文件，见客二次，习字一纸。姚秋浦来，久谈。写九弟信一、希庵信。中饭，请秋浦、仙屏等便饭，申初毕。与尚斋围棋一局。旋清理文件，曛黑时毕。温陆诗七绝。夜温《古文·序跋类》。二更三点睡，三、四更均能成寐，殊可喜慰。

卅日

早饭后围棋一局。旋清理文件，见客二次。善后局各员来见。写多礼堂信一。接九弟信，定以四千人守运漕，三千人守无为州，一千五百人守仓头。弟即于二十七日出神塘河，将回皖城矣。中饭后围棋一局，清理文件。申正写对联二付、挂屏四幅。因用狼笔写新宣纸，悟古人顿挫之法、扑笔之法，只是笔不入纸，使劲扑下耳。疮痒殊甚，寸心郁闷。与季弟象棋一局。夜温太白诗。旋与仙屏鬯谈。睡，三更不成寐，四更略好，五更复醒。瞿弁值日。

附记

志甫回籍，送三十金，要台历。

十月

初一日

早饭后，文武员弁贺朔，至辰正始毕。围棋一局，清理文件，习字一纸。万篪轩来，久谈。中饭后围棋一局，未毕，史士良、勒少仲来，久谈。旋九弟自无为州归来，与之鬯谈，至二更始散。弟此以九月初二自安庆赴下游，甫一月归来，经历庐江、盛家桥、无为州、运漕等处，水陆程途将二千里，克复一州、一镇、两隘，又布置防守之方，筹饷之法，颇为周详。二更后写零字甚多。睡，自三更至四更五点俱能成寐，盖近日所仅见者。日内应办奏折，应复信件，皆懒于料理。又久未看书，盖天气过短，又不免怠忽耳。作字时，悟京中翰林善写白折者，相传中有一丝牵贯于行间，作大字亦当知此意味。

初二日

早饭后，至九弟寓一叙。旋至西门外熊登武墙子一看。进城，由西门至北门下城，回公馆。陈虎臣来久谈，九弟来谈，习字一张。是日请客中饭，姚秋浦早来等候，至未正上席，申正散。围棋一局。清理文件甚多，至晡时毕。夜核改告示稿一。守城委员来告，洋人有兵船至小南门外，云要进城面投文书。派戈什哈刘德大去查，知洋船自金陵上来，有英吉利水师提督顾致书于余，言英国商船自汉口赴上海，行至安庆，被此间员弁扰闹，特书通知，速将该商船交来师船署提督亲领交还云云。余令九弟与少荃至梅小岩寓馆查商。据梅言，此是英国带兵官。余因写信复之：前此扣留之民船，既称确系英商船只，准即交还，派委员送出城外河下。睡时，已三更二点矣，四更成寐，五更复醒。念夷人纵横中原，无以御之，为之忧悸。

初三日

早饭后，将亲兵营点名一次，前哨病假者，至十七人之多，殊不成事。旋九弟来鬯谈。昨夜英国所来之兵船，其头目为署提督，名葛肋西。又有一通事，名李华达，即李泰国之弟也，欲进城来求一见，余许之，派巡捕去与之说明。巳刻来见，葛肋西坐见，李华达立侍，渠以免冠为礼，以握手为亲。余拱手答之，巳正去。旋九弟与李少荃、梅小岩三人至洋船上回拜，未初归。中饭后围棋一局。旋清理文件，至傍夕毕。写官制军信，至二更毕。与季弟鬯谈。二更温《古文·诏令类》。四点睡，颇能成寐，四更三点醒，五更复成寐。王弁值日。

附记　秋浦呈数事：

颁发捐章，以便填给官阶、实收已办

通饬水师查拿游勇已办

办抚恤员绅注册奖励已详批准

豫字营归朱统领已照办

朱、唐合军出岭朱出唐不出

岑丞加札、提厘买米已办

建字营由山内给饷余告以山内一千，江外二千，建德本县二千

初四日

早饭后围棋一局。旋习字一纸，清理文件，写澄侯信一件，见客三次。九弟来谈，至中饭后去。围棋一局，见客二次，写毓中丞信一件。清理文件，至晡时毕。夜写零字颇多，与少荃谈公事数件，温杜诗七律。睡不甚成寐，疮痒异常。是日，金匮有知县华翼纶等三人自上海来，言下游望余大兵，情甚迫切，又上海每月可筹饷六十万两之多，并言绅民愿助此间饷项，冀上游之兵早赴江东。

初五日

早饭后围棋一局。旋出门拜客三家，先至万篪轩处，与同至河下拜史士良、勒少仲，又拜马学使，午正归。与九弟鬯谈。中饭后，围棋一局，习字一纸，清理文件，至晡时毕。夜接信，知东关之贼已遁。与九弟、少荃批黄翼升禀，令其稳守不战。二更后写零字颇多。是日申刻写对联六付。日内因有应作折件未了，寸心耿耿，若有所负疚者，遂至诸事不克料理，深有愧于“敏则有功”一语。睡颇成寐。黄弁值日。明日迎接哀诏。夜定一礼节单。

初六日

早饭后，至寓内北边所设皇殿内迎接遗诏，跪迎于门外。安诏后，行九叩礼；宣读毕，复行九叩礼。礼毕，与学使及司道等叙谈。旋围棋一局，清理文件。出门至河下送九弟回湘，巳正归。习字一纸，见客二次，中饭后围棋一局，清理文件颇多。夜又清理文件。二更后，温古赋数篇。睡不能成寐，遍身奇痒异常，实为苦境。是日，九弟临别，深言驭下宜严，治军宜速。余亦深知驭军、驭吏皆莫先于严，特恐明不傍烛，则严不中礼耳。是日接多都护信，知寿州为苗沛霖所陷。

初七日

早饭后围棋一局。旋会客三次，习字一纸，写希庵信一件。接希信，知雪琴已放安徽巡抚，为之欣慰。清理文件。中饭后清理文件极多，至二更始毕，约打到三百件，核稿核批各数十件。二更温古赋数篇。洗澡一次。睡后，疮痒异常，久不成寐。

初八日

早饭后见客一次。旋围棋一局，习字一纸，清理文件。因昨夕疮痒不寐，本日倦甚，不能作事。中饭后围棋一局，清理文件。见客三次，表弟江佑启即龙三来谈甚久，万篪轩、勒少仲先后鬯谈甚久，天已曛黑矣。夜清理文件，打到数十件，核稿数件。二更后温陶诗，若有所会。柯小泉钺来，将令其办理书启事件。

初九日

是日恭遇先太夫七十二冥寿，寓中未办祭祀。早饭后围棋一局。旋清理文件，见客三次，习字一纸。中饭后，围棋一局。清理〈文件〉。华翼纶，号笛秋，前自上海来请兵，本日令其作画六幅。写雪琴信一件，专人至上游迎接。鲍春霆来，带礼物十六包，以余生日也。多珍贵之件，将受小帽一顶，余则全璧耳。夜与仙屏久谈。二更后，温《古文·奏议类》。二更四点睡，颇能成寐，但疮痒异常，殊以为苦。

附记

○报无为州、运漕胜仗一折

○胡润帅荩绩一折

○陈心泉署安庆一折

○宋子久、张伴山父子请恤一折

○徽州请免办报销一片

○自谢宫衔恩一折

○代鲍军门谢赐物恩一折

○沅甫谢黄马褂恩一折

○代沅、季谢升官恩一折

○代温弟谢予谥恩一折

○张、朱、唐等徽州保案一折

○外江水师及成大吉保案一折

○鲍军保案一折

○程迪昌革职一片

○内湖水师、淮扬水师保案一折

○沅甫回籍招勇一片

○左军保案一折

初十日

早饭后围棋一局，见客三次，清理文件。闻雪琴昨夜宿黄石矶，本日将到安庆，余出城迎接，至盐河座船等候，数刻不到。前季弟代余买一婢，在座船之傍，因往一看视，体貌颇重厚，特近痴肥。戈什哈杨龙章回言，雪琴尚须下半日乃可到。余仍进城回公馆，习字一纸。探马报雪琴将至矣，余再出城迎接。至中途，则雪琴已登岸，轻装徒步入城，城外迎候者皆不知也。余回公馆，雪琴已在座久矣，与之鬯谈。旋同中饭，邀鲍春霆、李申夫、隋龙渊等便饭。饭后，鬯谈片刻，围棋一局。写季弟信一件，清理文件，写挂屏三幅、对联一首。夜与雪琴鬯谈，又观渠画梅兰二幅。二更尽睡，不成寐，因本日说话太多也。疮痒异常。日内思作字之道，刚健、婀娜二者缺一不可。余既奉欧阳率更、李北海、黄山谷三家，以为刚健之宗，又当参以褚河南、董思白婀娜之致，庶为成体之书。是夜接六安州牧邹笥禀，言苗沛霖破寿州后，不杀翁中丞，且请翁奏明朝廷，表苗党并非叛逆云云。天下事真愈出愈奇矣。

十一日

是日为余五十一生日，因国制未满百日，谢绝诸客。早饭后围棋一局。旋习字一纸，写挂屏十二幅，后六幅写杜诗，颇为称意。余近时作书，以此为合作。因仙屏亟称余书，即以赠之。中饭后围棋一局，写零字极多。晡时，与柯小泉一谈。接左季高信，内寄祭胡润帅文稿一，情文并茂，殊为杰构。夜与少荃久谈。旋改水陆各军克复无为、运漕等处折一件，陈心泉补安庆府折一件，又片二件。三更睡，四更梦澄侯弟大病呕血，惊醒后，旋又梦，如此忧悸异常。是日上半日，阴云晦黯。申、酉间，天气开朗。

十二日

早饭后围棋一局。旋清理文件，见客四次。中饭后，围棋一局，又见客四次，杨朴庵、陈虎臣皆谈论甚久。是日本拟为胡润帅荩绩最著另作一折，因人客不断，终日未尝动手，至夜始起草，作八百余字，尚未完毕，已三更矣。登床后，因折稿未成，不能成寐，展转遂至天明。

十三日

早饭后围棋一局。旋将胡润帅荩绩一折撰毕。巳正改片稿二件，午正改信稿二件。中饭后围棋一局。旋出城拜彭雪琴、史士良二处。进城至忠义局一叙，归来已曛黑矣。夜清理文件颇多。二更末睡，不甚成寐，疮痒异常，竟夕不克安枕，殊以为苦。

附记

湘乡县张令号紫莲，一号少伯

十四日

早饭后围棋一局，清理文件。旋发报折三件、片四件，见客四次。写家信，澄侯一件，邓寅皆一件。中饭后围棋一局，清理文件。写挂屏一付。与莫子偲久谈。夜写零字颇多，清理文件。二更后，温《古文·书牍类》。三更睡，四更后稍能成寐，在近日为难得者。

十五日

早饭后见客十余次，皆文武贺朔望者。旋习字一纸，清理文件。午正小睡片刻。未正请客便饭，在坐者马学使、吴竹庄、许仙屏、梅小岩、莫子偲，申初散。见客三次，围棋一局。与仙屏鬯谈，渠将以明日起行进京也。夜清理文件，二更后温《平原君虞卿传》。仙屏来叙，三更始去。睡不甚成寐。近日之疮，手上渐愈，惟身上未好。

十六日

早饭后围棋一局。旋送仙屏归去，习字一纸，清理文件，见客三次。午刻，江苏上海庞宝生派户部主事钱鼎铭来请兵，携有书函，系庞宝生钟璐、殷谱经兆镛、潘季玉曾玮、顾子山文彬暨杨庆麟潘馥公函。书辞深婉切至，大略谓吴中有可乘之机，而不能持久者三：曰乡团，曰枪船，曰内应是也；有仅完之地，而不能持久者三：曰镇江，曰湖州，曰上海是也。问之，系冯桂芬敬亭手笔。钱君在坐次哭泣，真不异包胥秦庭之请矣。薛中丞亦派厉委员来，皆与久谈。中饭后，围棋一一〔衍一一字〕局，见客四次，吴竹庄谈最久。写信，希庵一件、季弟一件、黄兰坡一件。写对联五付。与少荃久谈。夜清理文件颇多。日内公事压阁不少，因十一、二日作奏稿未尝治事也。二更，温《古文·词赋类》。睡稍能成寐。是日闻浙江萧山、诸暨、绍兴皆已失守，为之愤惋，杭州殆亦可危。世之祸变愈大，我之虚誉愈隆，责任愈重，实深忧愧。

十七日

早饭后，围棋一局，见客数次，习字一纸，清理文件。中饭后又围棋一局。因公事积阁太多，谢不见客，清理数时，差有头绪。是日辰、巳两时，登城查阅一切。灯下，仍阅公文。至二更，诵东坡及温、李七律。三更睡，稍能成寐，五更醒。

十八日

早饭后见客七次，李少山、陈心泉、马雨农、梅小岩、李申夫、王柱堂、程太翁。又雪琴来久谈，及至午正方散，已倦甚矣。围棋一局。中饭，请钱君便饭。旋围棋一局，清理文件。申正与少荃议运漕防守之法。夜清理文件，自批陈湜一禀，写多礼堂信一件。连日疮痒，如有芒刺者。本日，开方服归芍地黄汤，而参以吉林参一钱。夜，痒略好，而彻夜仍不成寐。

十九日

早饭后围棋一局，写左季高信、李辅堂信，清理文件，见客六次，鲍春霆、王柱堂、吴竹庄坐谈颇久。中饭后围棋一局，习字一纸，清理文件，见客一次。刘仲良庶常秉璋，庐江人，李少荃之门生，气象峥嵘，志意沉着，美才也，将进京散馆，来此辞行。清理文件，至酉初止。〈与〉少荃商救援江苏之法，因钱苕甫鼎铭来此请兵，情词深痛，不得不思有以应之也。夜清理文件，至二更毕。前十二、三、四数日积压之件，清厘已完，而本日新事，尚有未了者。二更后温《古文·传志类下》。睡后，颇能成寐，或服地黄之故耶?

廿日

早饭后围棋一局。旋见客二次，清理文件。吴竹庄来久谈，渠请募兵六千，赴江苏上海一带救援，盖因钱苕甫求兵甚切也。余以新兵恐难得力，未许。午刻，雪琴来，嘱代改折稿，因即为核改定。习字一纸。中饭后，围棋一局。接陈舫仙禀，知运漕于十三、十四、十五水陆接仗获胜，即将来禀批发，又加派淮扬水师阳利见一营，雪琴亦派陈发翔一营前往。清理文件颇多。酉正写对联三付。酉初，陈虎臣来，久坐。夜清理文件。二更后，阅《古文·奏议类》。睡颇成寐，四更末醒。身上虽痒，而不似前此之若有芒刺者，殆服药有验耳。是日巳刻，出外拜刘仲良一次。

附记

遵保道府一折

○保留李粮道一片

改安庆仍为省城一折

○调周弢甫六人一片

○覆奏朱镇不能赴衢一折

○柯小泉之母请旌一片

○派万、李署司道一折

○刘芳贵讼案一片

○左寺堂自行奏事一折会江西抚衔

廿一日

早饭后清理文件，围棋一局，习字一纸。钱苕甫来，久谈，语次，声泪俱下，叩头乞师，情词哀迫，余愧无以应之。见客数次。清理文件。黄麓西将湘潭东征局自去年八月起至本年七月止收支数目开清册，细心查阅一遍，中饭后查毕。作信稿复麓西，言渠清册与省城清折不符，黄南坡五月一禀与八月一禀又不符云云，申刻毕。清理文件，写对联数付。傍夕至少荃处一谈。夜清理文件，二更毕。温古文董仲舒《贤良策》。睡不甚成寐。疮痒殊甚。

廿二日

早饭后围棋一局，清理文件，习字一纸，见客四次，雪琴坐颇久。中饭后，周弢甫来，坐极久。清理文件，至傍夕毕。至少荃处，与钱苕甫久谈，渠请兵甚切，余以非二月不能筹出一支兵速赴上海。夜改谢恩折稿二件。又代九弟作谢折，尚未完毕。睡稍成寐，四更末醒。

廿三日

早饭后，作温弟予谥谢折一件，代九弟作谢折毕，围棋一局，见客四次，代作鲍春霆谢赏搬指等物恩一折，未毕。中饭后，弢甫来，鬯谈甚久。旋将春霆折作毕。久不作四六，兹连改五折，遂觉劳甚。写对联六对，颇为称意。弢甫移入公馆来住，因与久谈。夜清理文件。二更后，温苏诗。睡不成寐。连日服药，身上奇痒略愈，而不能安寝如故。

廿四日

早饭后清理文件。写家信，澄、沅一件，夫人一件。前季弟买一詹姓女子，初十日在船一见，未有成议。旋韩正国在外访一陈姓女子，湖北人，订纳为余妾，约本日接入公馆。申刻接入。貌尚庄重。习字一纸。中饭后，陈妾入室行礼。旋清理文件甚多。酉刻，与弢甫鬯谈。弢甫颇习夷务，所言亦晓鬯事理。核改信稿数件。夜清理文件，写零字颇多，写扇一柄。

附记

刘昭文号琴舫　谢宝镠号立夫

谭钟麟号文卿　黄锡彤号晓岱

龚显章号云浦

廿五日

早饭后见客三次，衙门堂期也。旋与黎寿民围棋一局，雪琴来久谈。文又石新授江西臬司，将赴江西，自湖北来，久谈。中饭后，写周子佩信一件，又核改信稿五件，清理文件。曹西垣自长沙来，久坐。至弢甫处，与之鬯谈。习字一纸。夜写零字颇多。悟孙过庭《书谱》稍得王大令之法。二更三点睡，稍能成寐。近日常彻夜不寐，本夜犹心气凝定耳。

廿六日

早饭后见客二次。李眉生、穆海航自湖北来，鬯谈。巳正出城，拜文又石廉舫、雪琴中丞，午正归。江南五母舅来，年六十八岁，越二千里来此，喜精神尚健。中饭后见客四次，清理文件，习字一纸。阅京报，知刘霞仙以三品顶戴署理四川布政使。至李少荃、周弢甫二处鬯谈。夜清理文件。又至弢甫处一谈。二更三点睡，稍得成寐。

廿七日

早饭后清理文件，围棋一局。午刻雪琴来，与之久谈。旋在位假寐片刻。是日，请文又石中饭，雪琴、少荃、篪轩同饭。饭后清理文件，见客二次。酉刻，与弢甫暨华世兄久谈，略论乐律之不可不通，以其与文章、兵事相为表里。夜习零字颇多。温《诗》《七月》、《鸱鸮》、《东山》、《文王》、《大明》、《绵》等篇。二更三点睡，略能成寐，或二日服生地之效。

廿八日

早饭后与黎寿民围棋一局，清理文件，见客一次，至弢甫处叙谈。巳刻莫子偲来，又与〔至〕弢甫处久谈。又见客二次，黄家驹、陈虎臣。中饭后见客二次，洪琴西坐最久。申正清理文件，写挂屏六幅、扁四付。夜清理文件极多。二更三点睡，略能成寐。是日午正，习字一纸。坐次确睡，即有成寐之意。或日内服生地之功耶?

廿九日

早饭后围棋一局。旋见客二次，清理文件。至鬯〔弢〕甫处鬯谈。中饭请客，弢甫及李眉生、曹西垣等，申正散。清理文件，至夜二更方毕。傍夕写挂屏三幅，与少荃一叙，二更后温《古文·奏议类》。

十一月

初一日

早饭后，见客甚多，坐见者五起，立见者二十余起，皆贺望朔者，巳刻毕。清理文件，习字一纸。中饭后，围棋一局，与周弢甫久谈，洪琴西来鬯谈，申正去。清理文件，至傍夕毕。夜与弢甫谈。旋温《贤良策》第三首《尚德缓刑书》。二更三点睡，颇能成寐，至五更醒。

初二日

早饭后清理文件。旋出门拜李眉生、穆海航、曹西垣，又至子弹局、火药局一看，又至北城看贡院基址。向来安徽与江苏合闱乡试，既有长江之险，难于远行，又以号舍之少，难于录遗，故上江深以乡试为苦。余意欲令上下分闱考试，故于五月奏折内略一及之。本日，看定北门、东门之间可为贡院基址，惜高下不甚平耳。午刻三刻归。雪琴来，久坐。未刻中饭后，围棋一局，清理文件，见客一次。申刻后，陈心泉、李芋仙来久谈。傍夕清理文件，至二更止。温《诗经》：《正月》、《十月之交》等篇。三点睡，颇能成寐。或是弢甫开方，服生地之效。四更末醒，不复成寐矣。

初三日

是日恭逢先妣江太夫人冥诞，办祭席，黎明行礼。余向在营中从未办家中祭祀，此次因江南五舅母言，特叩冥寿，故治具行九叩礼，旋母舅行礼，敬答拜而已。早饭后清理文件，写希庵信一件，见客四次，雪琴在此久坐，习字一纸。中饭时，请黄冠伯、李芋仙、洪琴西便饭。饭后，清理文件。吴竹庄来，久谈。申正，写挂屏三幅。傍夕，与少荃久谈。夜至弢甫处久谈，清理文件，二更二点温《孟子》数章。睡略成寐，四更末醒。

初四日

早饭后见客二次，清理文件。旋出门至城外送雪琴之行，雪琴则已移营，先赴下游矣，巳正归。方子白、张廉卿来，久坐。中饭后清理文件，见客二次。写家信，季洪一件，澄、沅一件，夫人一件。写对联十付，中有娄云庆求书二付，粗为称意。傍夕，至洪琴西处一坐，方子白处一坐。夜清理文件，至弢甫处一坐。二更四点睡，不甚成寐。

初五日

早饭后见客三次，以衙门堂期也。旋又见客二次，吴竹庄坐颇久。毕保厘，湖北蕲水人，庚申庶常，将进京散馆，来此一见。清理文件。午刻至弢甫处一谈，莫子偲、李眉生、穆海航均在坐。中饭后围棋一局。旋清理文件。写扁对数事、挂屏二幅，每幅百余字。夜再至弢甫处一谈。弢甫为余看脉，言癣疾多年，其故在血热，其风邪入气化之中，不宜服温补之品，宜服滋阴凉血之剂，参茸俱不宜服，惟珍珠当有效验云云。温《孟子》数章。二更三点睡，三、四更颇成寐，五更醒。是日接家信，十月十六所发，澄弟一件、纪泽一件、夫人一件。

初六日

早饭后围棋一局，清理文件，见客二次，至弢甫处一坐，习字一纸。阅《瀛寰志略》中南洋、越南、暹罗、缅甸、南掌诸国，南洋诸岛。中饭后，清理文件。陈虎臣来，久坐。因约洪琴西亦来鬯谈，申正三刻去。写挂屏二幅，未毕，已曛黑矣。至少荃处一叙。夜清理文件，二更毕。温《诗经》《正月》、《十月之交》、《雨无正》、《小昊》、《小宛》、《小弁》、《巧言》诸篇，若有所会者。日内作书，思偃笔多用之于横，抽笔多用之于竖。竖法宜努、抽并用，横法宜勒、偃并用；又首贵有俊拔之气，后贵有自然之势。又养生之道，当于“眠、食”二字悉心体验。食即平日饭菜，但食之甘美，即胜于珍药矣。眠亦不在多寝，但实得神凝梦甜，即片刻，亦足摄生矣。又思治世之道，专以致贤养民为本。其风气之正与否，则丝豪皆推本于一己之身与心，一举一动，一语一默，人皆化之，以成风气。故为人上者，专重修养，以下之效之者速而且广也。

初七日

早饭后围棋一局。旋请李眉生来鬯谈，又见客三次。午刻，洪琴西来鬯谈。未刻，请毕东屏、程伯敷、方子白、张廉卿等便饭。习字一纸。饭后，清理文件，至弢甫处久谈，写挂屏一幅。傍夕，与少荃谈，闻三河之贼已遁，为之欣慰。夜清理文件甚多，至二更二点毕。写零字数纸。下身痒甚，愁恼之至。睡后，尤奇痒异常，几至通夕不能成寐。

初八日

早饭后与弢甫围棋一局。因遍身作痒，不耐治事，又观弢甫与程颖芝围棋三局，尚斋之父也。张廉卿来，与之论古文之法，全在气字上用工夫。陈心泉来谈贡院事。廉卿未初去。中饭后与弢甫围棋一局，写毛寄云信一件，毕东屏来久坐。傍夕清理文件，至夜二更毕。朗诵七律诗数十首。睡后，痒不止。因本日未甚用心，不至如昨日之奇痒耳。

初九日

早饭后，曹西垣来久坐。陈虎臣来，吴竹庄来，并有事商谈。清理文件，习字一纸，核改折稿二件。中饭，将左季高援浙折改毕。与弢甫围棋一局，写对联数付。傍夕至少荃处鬯谈。午刻，写雪琴信一件。夜清理文件颇多，至二更二点毕。三点后睡，不甚成寐。而遍身之痒略愈，盖本日服弢甫之方药，皆生地、连翘、防风等苦凉之品，或足以医血热之症也。是日与虎臣谈修己治人之道，止勤于邦、俭于家、言忠信、行笃敬四语，终身用之，有不能尽，不在多，亦不在深。二更后，与弢甫鬯谈近世贤者，如林文忠、周文忠、邓嶰筠之属，平日学行、襟怀甚悉。日内作书，常有长进，盖以每日临摹不间断之故。接季弟信，知沅弟于廿八日自长沙起行归矣。

初十日

早饭后见客三次，衙门堂期也。旋又见客二次。出门拜客二家，午初归。见客二次。中饭后，习字一纸，见客二次，写挂屏四幅，与张廉卿谈古文，围棋一局。傍夕至少荃处久谈。夜清理文件。二更三点睡，三更四点颇能成寐，至五更始醒，在近日为甘寝矣。弢甫所开方中，有黄连，或清心热也。本日写季弟信二件、姚秋浦信一件。

十一日

早饭后见客三次，围棋一局，清理文件。午刻，洪琴西来，因留此便饭，至申初去。清理文件，傍夕毕。夜改信稿八件。二更后，温《孟子》，熟读“孔子登东山章”，若有所会。睡后，稍能成寐。是日写多礼堂信一件。夜写零字甚多。

十二日

早饭后围棋一局。旋见客三次，清理文件，习字一纸。至弢甫处鬯谈。中饭后，清理文件，写扁对数件。傍夕，写左季高信一件。夜核折稿一件、信稿二件，将营中委员应保者略定一单。二更后，温《诗经》《小雅》、“变雅”诸篇。睡不甚成寐。遍身奇痒，深以为苦，较之道光二十五、六年初起癣疾之时，其苦似倍。弢甫为余制丸药，方有珍珠、麝香等物，本夜服十丸。南五舅父自枞阳归，本日至公馆。

十三日

早饭后与弢甫围棋一局。旋清理文件。见客一次，与陈心泉言，目下以稽查奸细为第一义，免致贼警之日，周章失措；又言一省风气系于督抚、司道及首府数人，此外官绅皆随风气为转移者也。弢甫将赴上海催饷，禀辞鬯谈，余勉之以维持风教，勿自菲薄，引顾亭林《日知录》“匹夫之贱，与有责焉”一节以勖之。方子白、张廉卿来，谈文甚久。中饭后清理文件，与黎寿民围棋一局。核改信稿八件，至更初毕。清理文件颇多，二更二点毕。写陈舫仙信一件，因渠丁艰，请假回籍，强慰留之。睡后，颇能成寐，四更二点方醒，五更又成寐，在近日为甘寝矣。夜闻王福波物故。王名敬恩，丁酉举人，祁门训导，在余幕办书启年余矣。是日未刻习字一纸。

十四日

早饭后清理文件，与黎寿民围棋一局。旋习字一纸，至方子白、张廉卿处久坐。接奉廷寄四件，皆十月十六、十八、廿日在京所发者。中有谕旨一道，饬余兼办浙江军务，江苏、安徽、江西、浙江四省巡抚，皆归节制。权太重，位太高，虚望太隆，悚惶之至。又抄示奏片一件，不知何人所奏。中有云，载垣等明正典刑，人心欣悦云云。骇悉赞襄政务怡亲王等俱已正法，不知是何日事，又不知犯何罪，戾罹此大戮也！写家信，澄、沅一件，甚长，季弟一件。中饭后，毕东屏来辞行，久坐。少荃来，道京城政本之地，不知近有他变否，为之悚仄忧皇。写对联数付。傍夕，至少荃、小泉处一谈。夜，清理文件，核改折稿一件。三更睡，稍稍成寐，四更二点醒。思陆放翁谓得寿如得富贵，初不知其所以然，便跻高年。余近浪得虚名，亦不知其所以然，便获美誉。古之得虚名，而值时艰者，往往不克保其终，思此不胜大惧。将具奏折，辞谢大权，不敢节制四省，恐蹈覆负乘之咎也。

十五日

早，各员弁贺望，至巳刻止。清理文件，与方子白、张廉卿久谈。午刻出门，至王福波处吊丧。渠在余处办书启将近一年，昨一病不起，家无人照料丧事，故往吊之。旋至忠义局一叙，午正三刻归。洪琴西来，久坐至申刻。余写对联挂屏数幅。少荃亦来，余对客挥毫，至晡时毕。夜清理文件，至二更毕，核对所写各折件，将以明日拜发。昨日，所奉廷寄八件、谕旨二件，事理重大，细绎一遍，另写目录，以备省记。二更四点至上房，温古文一篇。三更一点睡，五更痒甚，不复成寐矣。

十六日

早饭后清理文件，至方子白、张廉卿处一坐。拜发奏报，计折六件、片四件、保举二案，凡三单。写左季高信一件，习字一纸，会客一次。中饭后围棋一局。写希庵信一件，写挂屏四幅，与少荃鬯谈。傍夕又至少荃、尚斋处一谈。灯后清理文件，至二更毕。倦甚，目光眵昏，不能作字看书，走寻方子白一谈。三点睡，不能成寐。彻夜大雨至晓。念鲍军不能拔营进剿宁国，稍分浙贼之势，左军亦难成行。浙事糜烂，外无救援，殆无幸矣。余奉命兼办浙江军务，坐视其阽危而莫之救，愧负之至。日内与张廉卿屡谈，渠学问又已大进，而余志学廿年，至今豪无进步，髦已及矣。是夜，写郭意城信一件。

十七日

早饭后围棋一局。旋清理文件，习字一纸，至方子白、张廉卿处鬯谈。写官制军信一件，甚长，中饭后毕。又围棋一局，写季高信一件。是日，雨竟日不止，天不甚寒冷，而气象愁惨。念浙江群贼丛集，为之忧灼。清理文件，至酉正毕。少荃来，与之鬯谈。因本日见阎丹初与李申夫书，有云赞襄政务王大臣八人中，载垣、端华、肃顺并拿问，余五人逐出枢垣，服皇太后之英断，为自古帝王所仅见，相与钦悚久之。夜写零字甚多，温刘向“奏议”数篇。二更三点睡，不甚成寐。疮癣奇痒，不可耐，几于身无完肤，良以为苦。

十八日

早饭后围棋一局。旋清理文件。方子白、张廉卿来，久谈。习字一纸。曹光汉、陈虎臣先后便衣来，坐颇久。中饭，写左季高信一件、多礼堂信一件。清理文件，至酉初毕。旋至方子白、张廉卿处一坐。夜核改信稿数件，温“奏议类”四篇。《邹阳狱中上梁王书》，千古传诵，余究不知其深处。太史公以邹阳与鲁仲连并列，余亦不知其所以相合之故。是日接左季高信，言浙江宁波未失，杭州解围，为之少慰。巳、午间下雪，夜寒甚。自三更至五更初，颇能成寐。旋梦魇，醒后不复成寐。

十九日

早饭后围棋一局。旋清理文件，习字一纸。见客二次，莫子偲久坐。自写改元谕旨一道发刻，又写功牌发刻。中饭后，清理文件，写扁一、对联数付。酉刻至少荃处久谈。夜写零楷字颇多，二更温《奏议类》三篇。三点睡，不甚成寐。癣痒殊甚，搔落白发极多，五更二点醒。是夜，作函谕纪泽儿，即交潘文质带去，派潘送江五母舅归家也。

廿日

早饭后见客三次。旋清理文件，习字一纸。出城送江母舅上船，归，至中丞公馆。明日冬至，拜牌设幄次于此也。巳正归。钱调甫来，久坐。至方子白、张廉卿处一叙。中饭后，清理文件。倦极，思睡。阅《说文斠诠》“马部”、“鹿部”、“犬部”。至床上小睡。灯后，写雪琴信一件，因本日奉到廷寄二件、谕旨一件，廷寄中言苗沛霖事，饬恭录知照雪琴也。二更后，温《古文·奏议类》中三篇。三点后爬痒，至四点即已成寐，至四更末始醒。盖极痒之时强忍之，停手不爬，忍之须臾，即得甘寝矣。是日，瑞雪封瓦，约二寸许。

廿一日

早，五更三点起，至公馆拜牌，学政及善后局诸君先到，礼毕，即黎明矣。归寓后，文武员弁来贺冬者极多。巳正应酬毕，至少荃处少叙。又见客三次。中饭后清理文件，习字一纸，至廉卿处少叙。夜温《治安策》。二更三点睡，不甚成寐。本日冬至，天气晴明，或主明年贼氛少减。

廿二日

早饭后清理文件。接廷寄一道，仍为苗沛霖事，末及金安清事，因至少荃处，请其作复奏查王薛金一折。与黎寿民围棋一局。接九弟在长沙所发信，及郭意城、黄南坡等信。张仲远寄周弢甫一信，余拆阅，内言京师近事，皇太后垂帘听政，以恭亲王为议政王，拿问载垣、端华、肃顺等三人，肃顺斩决，载垣、端华赐自尽，穆荫发军台，景寿、杜翰、匡源、焦祐瀛革职。另用桂良、周祖培、宝鋆、曹毓瑛为军机大臣，始知前日廷寄中所抄折片中语之端末矣，因与幕中诸人鬯论时事。旋请莫子偲、方子白、张廉卿、洪琴西、李眉仙、穆海杭等中饭，至申初散。申正清理文件。傍夕，少荃来，鬯谈。夜写零字颇多，温《古文·奏议类》二篇。二更三点睡，三更三点尚未成寐，爬搔不止，四更稍成寐。

廿三日

早饭后清理文件，曹西垣来久坐。至张廉卿处久坐，渠将以今日回家也。旋见客三次。核改折稿一件，复奏余不能兼统浙江军务，请饬左京堂专办浙事，至酉刻改毕。夜，核改查办江浙各大员劣迹一折，未及改毕。睡后，颇能甘寝，仅搔痒一次，五更二点始醒。

廿四日

早饭后清理文件，见客四次。核改折稿，久而不就。写家信与澄、沅二弟。午正，洪琴西来久谈，未正去。改折稿，至傍夕始毕。夜作一片稿，约五百余字，二更三点毕。四点睡，不甚成寐，三更三点后酣寝，五更醒。二日因作折，将公事抛荒未断。古人有兼人之材，余不特不能兼人，亦一日兼治数事，尚有未逮甚矣，余之钝也。

廿五日

早饭后见客二次，清理文件。兵部火票递到恭理丧仪五大臣咨文，大行皇帝颁赏遗念衣物：木箱一个，内冠一顶，系红丝结顶，青狐胲袍一件，表一件，玉搬指一件，中镂空，止刻“嘉庆御用”四字。木箱外用牛皮包一层，毡包一层，内用毡一层。犹记道光三十年二月初十日在出入贤良门外颁赏宣宗成皇帝遗念衣物，诸王、大臣皆得赏件，余得春绸大衫一件、玉佩一件。当时群臣在桥南叩头谢恩，或言遗念衣物，大内赐出者，太监多以赝物易之，真御用之物，不可多得。此次所赐衣冠殆真为文宗显皇帝御用之件，不似太监所易赝物。鼎湖龙去，遗剑依然，曷胜感怆！设案恭陈，望阙叩谢。旋与程尚斋、柯小泉等议参奏江浙一案是否平允，斟酌久之。又作片稿，调常州六人。又细核昨夜片稿，令洪琴西缮写，以其宜密也。与少荃久谈。中饭后习字一纸，清理文件颇多。傍夕发报折二件、片三件。夜清理文件，至二更一点毕，皆三日内所积阁者也。旋温《古文·论著类》。阅胜克斋奏请皇太后垂帘听政，请于近支宗室王中派人辅政，皆识时之至言。

廿六日

早饭后围棋一局。旋清理文件，见客三次，习字一纸。至少荃处久谈。李眉生新搬来寓，与之鬯叙。剃头一次。中饭后，清理文件。酉初，李眉生来久谈，至更初去。温《古〈文〉·奏议类》数首。二更三点睡。是夜不甚作痒，略能成寐。接希庵信，寄奏稿一件、告示一件，皆气盛言宜，可佩可喜。

廿七日

早饭后围棋一局。旋清理文件，见客二次。写信，希庵一件，颇长。习字一纸。未初，请眉生与少荃、尚斋、小泉诸君便饭，申初散。清理文件。酉初，贺宏勋带浏阳精于古乐者邱庆籲等六人来。邱系谷士先生之子；六人者，皆承谷士之教，讲求古乐。带来乐器，琴一、瑟一、凤箫一、洞箫一、匏一、埙一、篪一、笙一。因令奏乐，以鼓节之，音节清雅，穆然令人想三代之盛。古昔圣王修己治人之术，其精者全存乎乐，而后世之独缺者，乃首在乐。余因古人治兵之道、作诗之法，皆与音乐相通，而懵然不知，深以为耻。思寻访谷士先生之徒党，相与讲求一二，故招集六人者自浏阳来皖。儿子纪泽粗晓音律，明年当令其来营，究心兹事。更初散去。清理文件颇多。二更后，温古文《贾山》、《赵充国》数首。三更睡，三点成寐，五更醒。

廿八日

早饭后清理文件。旋核改信稿十余件，习字一纸。陈心泉来久坐，马学使来，任星元来，并久谈。中饭后，洪琴西来久谈，写对联、挂屏十余件。傍夕至少荃处一谈。夜清理文件。二更，温《古文·奏议类》苏东坡《上皇帝书》。三更二点成寐，五更醒。是日接家信，十一月初六所发，澄弟一件、沅弟一件、夫人一件、纪泽一件。沅甫信言鼎三侄面上有青筋，殊为悬系。午刻，阅九江寄来探报，知宁波于十一月初九日失守，浙事殆不可为。又寄到京钞，知载垣、端华、肃顺拿问之案，许彭寿奏请查办党援。谕旨将陈孚恩、黄宗汉革职，永不叙用，刘昆、成琦、德克津泰、富绩革职，阅之悚畏。

廿九日

早饭后围棋一局。旋清理文件。万篪轩来，久坐。又见客二次，习字一纸。中饭后围棋一局，清理文件，写雪琴信一件，至少荃处久谈。遍身奇痒，甚不耐烦。傍夕，洪琴西来。灯后，少荃来谈，商调陈俊臣带勇赴江苏事件。二更倦甚，不能作事。因鲍春霆为转运事，寸心为之郁屈。

十二月

初一日

早，各文武员弁贺朔，凡见客十余次，巳初毕。出外拜客，至甘子大、马雨农处，午初归。雪琴自下游芜湖等处归来，鬯叙。旋习字一纸。中饭，请子大与杨朴庵、高蕙生、李师实便饭，申正方散。已倦甚，不能作事矣。与少荃、眉生等鬯谈。夜清理文件颇多。二更三点，与少荃议江苏添兵事宜。五点睡，不能成寐。腿上癣痒殊甚，用竹揩摩，少愈。是日接沅弟信，不愿往上海，恐归他人调遣，不能尽合机宜，从违两难。

初二日

早饭后清理文件，围棋一局。旋见客六次，雪琴与陈心泉谈最久。中饭后又屡见客，应酬甚疲。朱定藩自上海回，细问沪上情形。阅上海各信件，内有季君梅信，寄《仙九先生年谱》一本、《感遇录》一本、《外集》二本，律赋与试帖也。请余为墓志铭，系季师临终遗嘱。咸丰九年，季师寄余信，亦以墓志为托。阅各书，倦甚。傍夕至少荃处一谈。夜，清理文件。二更后，疮痒殊甚，深以为苦。三更睡、四更后又极痒，不可耐。夜写左寄高信一件、汪瀚信一件。

初三日

早饭后清理文件。出门至河下拜雪琴。旋至西门看厘卡，并周视卡外长壕。归寓，已午初矣。见客二次。中饭后清理文件。雪琴来，久谈。申刻，又清理新到文件，灯后始毕。旋写陈舫仙信一件。二更后，温《书·无逸》及《古文·奏议类》数篇。是日午正改信稿数件。傍夕接信，严州另股贼偷越，忽窜入屯溪，恐直犯婺源、景德镇，忧灼无已。夜闻上海抚藩解来银六万两，团练局搭解银一万，殊为可感。

初四日

早饭后会客三次。旋清理文件，写家信，澄、沅两弟一件，沅弟密信一件。写未毕，雪琴来，久谈。中饭后，洪琴西来谈。旋将沅信写毕。又写夫人信一件，是日寄家信，件数极多，另开一单，亲自检点包封，申刻发。与程颖芝太翁围棋二局，旋清理文件。莫子偲、洪琴西来谈。夜，灯后，琴西复来，与之言风俗移人，凡人才皆随风气而转移，虽贤者不能自拔于风尚之外。因言余老，无能有所树立，但不欲开坏风气，导天下以恶习耳。旋清理文件颇多，至二更四点毕。睡后，四更成寐。是日接奉廷寄二道，一因陈玉章、王履谦奏绍兴失守，饬催左宗棠进兵，一因宋晋奏，饬筹五省会剿。

初五日

早饭后见客二次，衙门期也。接廷寄一件，因王履谦奏绍兴失守，革职拿问，交余查办。出门至城外看六营合操，巳正归。清理文件。雪琴来久谈，因与至少荃处一叙。中饭后，甘子大、隋龙渊来，观渠二人围棋一局，余又与甘一局。申刻阅各处来信甚多。酉刻，代雪琴核改折稿。夜清理文件极多。三更睡，不甚成寐。

初六日

早饭后清理文件，见客二次，核改信稿。与程颖芝围棋二局，又见甘子大与程二局，写信与雪琴。中饭后，见客一次。清理文件，至傍夕毕。与少荃、眉生诸人鬯谈。夜再清文件，中有批护九江关蔡道之案，沉吟久之而后下笔，二更后毕，倦甚。温陶诗，似有所得。三更睡，癣痒殊甚，爬落白皮极多。日内思家运太隆，虚名太大，物极必衰，理有固然，为之悚皇无已。读陶诗《饮酒》诸篇，为之心折。

初七日

早饭后清理文件。旋见客四次。有翰林院庶吉士范鸿谟，杭州人，自上海来此，为浙请兵，述及杭城被围四十余日，与各路水息不通。十一月初七日，王雪轩中丞有信出城，言杭城六十万人无米可食，已饿毙三万人，请薛中丞代为陈奏，一日有米，一日坚守，米尽则亡云云，实为耳不忍闻。习字一纸。中饭后，写信与左季高，催其进兵援浙。见客二次，申正清理文件。傍夕，洪琴西来，久谈。清理文件，至二更毕。温陶诗《饮酒》诸篇。夜念浙中浩劫，去年死人十三万之多，今年围困杭城中者多至六十万人，生灵何辜，降此大戾?天欲杀之，则如勿生。忧伤之至，弥深愧负！

初八日

早饭后清理文件，见客一次。旋与甘子大围棋一局，又观甘与程颖芝围棋一局。见客二次。核改信稿。复江苏绅士庞宝生等公函。请范庶常、钱调甫等便饭。饭后，再改信稿三件。傍夕与少荃等鬯谈。夜清理文件，二更毕。阅《津逮秘书》中东坡题跋一种。三点睡，颇能成寐。癣不甚痒，在近日为仅见者。

初九日

早饭后清理文件。旋见客二次，又甘子大来鬯谈。习字一纸。核改乔鹤侪信稿，至未刻毕。中饭后清理文件。接袁午桥、毛寄云等信，均极有关系者。傍夕至少荃处鬯谈。夜清理文件，二更毕。温苏诗。倦甚，早睡，颇能成寐。戈什哈自徽州回，闻老湘营不甚得力，为之焦灼。幸已借民间之米二千石，搬入城内，或足以资固守。

初十日

早饭后见客三次。旋清理文件，汤小秋世兄来，马学使来久坐，习字一纸。中饭后写作梅信，又写郭意城信，灯上始毕。接江军门书，中有浙江告急帛书二封：一、王中丞十一月廿二日所发，但有“鹄俟大援”数字，盖用关防；一、水师参将黄忠十一月廿五日所发。余将原帛书寄左帅处，自写一信催之，二更尽发。又接唐桂生信，徽州三面被围，独西门尚可通接济云云，为之忧灼无已。清理文件，至二更四点毕。念浙江、徽州事急如此，而鲍春霆在青阳，闻来拒之贼亦复不少，实深焦虑。

十一日

早饭后清理文件。旋至少荃、眉生处一叙。与程颖芝围棋一局，又观程与甘子大围棋一局。雪琴来久叙，首县来少叙。习字一纸。请雪琴便中饭。饭后，送之至少荃处久坐。清理文件，至更初始毕，写阎丹初信一。温杜诗五律数十首，若有所会。是日观姚秋浦与李少荃信，知徽州郡城危急，南城差已为贼占据，忧危之至，绕室旁皇，恐皖南、江西自此多故矣。

十二日

早饭后清理文件。旋见客二次，罗少村来，久坐，谈李希庵在湖北颇多掣肘。上海委员张僡解银三万来。接周弢甫信，知杭州省城于十一月廿八日失守，王中丞殉节。浙省自九月廿六日被围，王中丞即登陴固守。城中兵民六十万人，十一月初已饿死三万余人，乃效死弗去，内变不生，延至廿八日，乃以食尽而破。坚守之功，浩劫之惨，闻之伤心酸鼻。旋至少荃处鬯谈。写信与左季翁。中饭后清理文件，至夜二更三点方毕。早睡，不甚成寐。念浙中贼多如故，徽州又危急如此，天意茫茫，莫知所届，忧皇无已!是夕，接廷寄二件，十一月十二日所发。又系〔接〕廷寄一件、谕旨三道，系十一月十一日所发，因余十月十四日发折批回也。

十三日

早饭后清理文件。至眉生处，请渠与申夫写信，邀尹杏农来此作奏。旋见客三次，清理文件。午刻，万篪轩、罗少村来，先后久坐。洪琴西久坐。申刻，核改毛寄云信稿，又自写三叶。傍夕至少荃处一谈。夜清理文件颇多，二更三点毕。读杜诗五言律，若有所得。左腿癣痒，抓烂后又痛甚，行坐不便，至以为苦。睡不甚成寐，时有呻吟之声。

十四日

早饭后清理文件。旋见客二次，写家信，澄、沅一件，纪泽一件。将所分文宗显皇帝遗念衣冠、搬指、表四件，用黄木箱盛寄家，派赵清益以东征局提饷之便送至家。改信稿三件。午正与甘子大围棋一局。中饭后闻徽州老湘营于初八日获一胜仗，为之少慰。清理文件，至傍夕毕。夜写季弟信一，写李希庵信一。倦甚，又以癣痒之故，寸心郁郁。十一月廿四日送信回家，至今未还营，甚为悬系。

十五日

早饭后，文武员弁贺望者十余起，至巳正方毕。旋清理文件，核改折稿。午初倦甚，小睡。折差张镇湘、余长贵自京回，七月廿八遣去者也。李芋仙写信至宝名堂买廿四史，该贾仅寄《唐书》一套作样书，将银四百扣留，而全书却未带来，可恶可恨。又赍回坐名敕书一道，即设香案望阙叩头祗领。申夫来，久谈。中饭后，核改折稿二件，至二更毕。清理文件。二更四点睡。本日腹泄二次，因服周弢甫所寄丸药中有牛黄也。巳刻接九弟家信一次，未刻又接家信一次，内澄弟一、沅弟一、夫人一件，附黄纸刻疏式，纪泽一件。是日大雪，约四寸许。

十六日

早饭后清理文件。旋改浙江失守自请议处折稿。见客四次。中饭后，洪琴西来鬯谈。写周弢甫信、彭雪琴信。中饭后，核改信稿，写对联五付。与少荃、尚斋等论皖南军情。夜清理文件，二更毕。温杜公五律。接家信，澄侯二件、纪泽一件。睡，三更登床，不成寐，四更稍成寐，五更腹泄。

十七日

早饭后清理文件。隋龙渊来商放饷事，余议以五万发无为、运漕各营，以三万发鲍军各营，以一万发内江水师，以一万发淮扬水师，下留三万余，分发城内各营及徽、休买米之用。今冬过年，竟不甚艰窘，亦初念所不料者也。见客四次。派张葆至上海押解何根云前督进京，面嘱一切。午刻倦甚，小睡。请勒少仲、甘子大、魏召亭、罗少村便饭，申初散。围棋一局，清理文件。夜清理文件，二更毕。写雪琴信。是日申刻发报折二件、片一件，附雪琴折一件。酉刻接廷寄二件，又接登极喜诏。睡，颇能成寐。四更腹泄。

十八日

早饭后清理文件。旋见客三次，写官帅信一，至少荃处久谈，寄雪琴零信二次，洪琴西来鬯谈。中饭后发报二折、三片，清理文件，至万寿宫一阅，将以明早行接诏礼。雪琴来，与之鬯谈至夜。清理文件，至二更毕。睡后，三更成寐，四更起腹泄，五更不成寐。因明早行礼，常常思念也。

十九日

黎明，与雪琴同至万寿宫迎接喜诏，辰初归寓。饭后，与雪琴、少荃等鬯谈，巳初，雪琴归去。旋见客二次，写左季高信。中饭后清理文件，阅章学诚《校雠通义》，深惬余心。申正与李眉生、洪琴西鬯谈至曛黑。夜阅《文史通义》，清理文件。三更睡，三点起腹泄一次，四更成寐，五更起腹泄一次。是日天气寒甚，若不胜者。接左季高信，渠派四千人救援徽州，约二十四、五可到，为之少慰。

廿日

早饭后清理文件。因腹泄，困甚。见客三次。午初封印行礼。又见客二次。陈雪庐与洪琴西坐颇久。中饭后，腹中坠重如常，欲泄，及就厕则又不能痛快，不知丸药中有牛黄而致此与?抑腹中自有积滞，须一宣泄与?将公事停阁，置之不办。至少荃、眉生处鬯谈。傍夕见客二次。夜阅《文史通义》。腹中重坠，因与尚斋围棋一局。二更四点睡，三更三点腹泄一次，四更成寐，五更二点醒。

廿一日

早饭后，因腹胀有病，不见客，亦不治事。与程颖芝围棋二局，与少荃、眉生等鬯谈，王明山来少叙。冯竹渔自广东购寄千里镜二具，在楼上试验，果为精绝，看半里许之人物如在户庭咫尺之间。其铜铁、树木等，一经洋人琢磨成器，遂亦精曜夺目。因思天下凡物加倍磨治，皆能变换本质，别生精彩，何况人之于学?但能日新又新，百倍其功，一何患不变化气质，超凡入圣?余志学有年，而因循悠忽，回思十五年前之志识，今依然故我也，为之悚惕无已。中饭后腹胀，仍不能治事。与李眉生、莫子偲、洪琴西等鬯谈。申刻清理文件。酉刻见客，吴贞阶久谈。夜清理文件，至二更毕。三点睡，三、四更皆得酣睡，在近日最为难得者。是日早间腹泄二次，有血，有似痢疾。未刻一次，无之。灯初一次，更好。五更一次，水泄极多，幸不甚困惫耳。是日接奉廷寄二件、谕旨一件，系余十一月十六月发报奉到批回同来者。

廿二日

早饭后清理文件。旋至眉生处鬯谈。见客四次，李笔峰改名龙璋，周荇农均来久谈。中饭后，勒少仲、杨朴庵来，谈颇〈久〉。清理文件约六刻许。莫子偲、穆海航来看病，鬯谈，语次有讥讽祁春浦，过于激厉，退而悔之。夜，清理文件甚多，二更毕。腹胀，不复能作事。三更睡，即成寐，至五更一点方睡〔醒〕，在近年未尝得此甘寝也。腹泄之病已止，癣痒亦略愈。是日接家信，澄、沅各一件，纪泽一件，系在县城所发。

廿三日

早饭后清理文件，见客二次，写左季高信一件。旋出门拜客四家，午正归。与少荃、尚斋等鬯谈。中饭后见客一次，清理文件颇多。傍夕与程伯敷等谈。夜清理文件，核改信稿八件。二更后，温《老子》上经。

廿四日

早饭后清理文件。写家信，澄、沅一件，夫人一件。见客三次。中饭后清理文件，核改信稿八件。夜清理文件，打到甚多，至二更二点毕。温《古文·奏议类》陆宣公二首。是日酉刻温苏诗，朗诵颇久，有声出金石之乐。因思古人文章，所以与天地不敝者，实赖气以昌之，声以永之，故读书不能求之声、气二者之间，徒糟魄耳。

廿五日

早饭后，堂期见客三次。旋清理文件，写希庵信一件。申夫来久坐，鬯谈，午正去。徐子苓毅甫来久坐，未初去。请周荇农、陶仲瑜便饭，申末方散，倦甚。夜至眉生处，阅周荇农所买赵松雪字三种、画一种，皆赝物也，审视久之，未见其可。清理文件至二更四点毕，而本日所到之文，尚未打到。夜写李芋仙信一件。

廿六日

早饭后清理文件，写左季高信一。接朱云岩信，知十九日潜口获一胜仗。廿二日万安街一仗，几濒于危，唐桂生不往救应，尤为可恶。因与少荃、尚斋等久论徽事，深以为虑。核改信稿二件。出门至河干拜周荇农，并看盐河横濠，午正归。中饭后清理文件，改信稿三件。傍夕，至梅生处一谈。夜清理文件颇多，至二更四点毕。睡颇成寐。

廿七日

早饭后清理文件，批唐桂生禀，严责之。至李眉生处鬯叙。写刘印渠、蒋芗泉信。见客二次。中饭后，至少荃、眉生〈处〉鬯谈。清理文件。接奉廷寄一道、谕旨一道，系因十一月廿五日之折奉到批回同来者。与少荃鬯叙下游事宜。雪大异常，手寒墨冻，不能作事。因背诵苏诗数十首，声调铿锵，自以为适。夜清理文件毕。复诵各家七律。睡后癣痒，不能成寐。

廿八日

早饭后，拟赴黄皮夹彭雪琴水营，两月前所约定也。因雪大深，竟不能去，一面写信告知，一面与少荃、眉生约定，派人至城外踩看路径。申夫来，毅然不顾单骑，冒雪独去。余与少荃等遂不能成行也。写鲍春霆信一件、王柱堂信一件。清理文件。雪大手寒，竟日围炉。中饭后清理文件约一时许。至少荃、眉生处鬯谈。雪大迥异寻常，咸丰五年腊尾在南康舟次，雪厚类此，而不如今年之骤满也。房中炉火太大，两眼皆红，癣亦奇痒。夜间不能作事，因小睡片时。二更后，风弥紧，雪弥盛，念徽州军营之苦，忧灼无已。

廿九日

早起出房，雪封，无路可出。饭后至少荃、眉生处，亦无路可行。清理文件。巳刻至眉生处久谈。与柯小泉围棋一局。午初，申夫自黄皮夹归，匹马驰骤于雪深三尺之中，殊不可及。陈虎臣来，久谈，言外间饥民甚多，思所以赈之。因令各营煮饭，从除日起放赈。徐毅甫子苓来，议庐州内应之事，谈甚久。中饭后，清理文件。隋龙渊来小坐。傍夕，至眉生处久〈谈〉。夜清理文件，更初毕。雪亦止矣，凡三日两夜，至是始停。平地深逾三尺，山阿及人家天井则四、五尺不等，十年来所未见也。阅《文选·杂拟》。古人措辞之深秀，实非唐以后人所可及。特气有骞翥骏迈者，亦有不尽然者，或不免为辞所累耳。若以颜、谢、鲍、谢之辞而运之以子云、退之之气，岂不更可贵哉!癣痒殊甚，彻夜不甚成寐，深以为苦。

卅日

早饭后，雪止开霁。见客三次。传团总七人、忠义局七人、营官六人，商定放赈之法。分作城内七团、城外三团，除日每人一碗饭，元日每人一碗饭、一百钱，初二日每人一碗饭。派人分投放散。与柯小泉围棋一局。午刻剃头一次。雪琴来，与之鬯叙。旋小睡片刻。请幕府诸君中饭，申正散。旋见客七八次，皆辞岁者。傍夕与雪琴鬯谈，批朱云岩小禀，又与雪琴谈。二更三点睡，不甚成寐。

同治元年

提要

谓养生之道莫大于眠食1.1　上月廿六日于岩寺街打通粮路1.4　沈幼丹放江西巡抚，李辅堂放江西藩司1.5　上月廿六日于济岭等地取胜1.6　廷寄：彭雪琴以兵部侍郎候补，希庵调皖抚，严渭春调鄂抚，郑元善升豫抚1.9　接廷颁令箭、令旗等物1.10　审批江西停止摊捐案，欲力戒州县不苛取民财1.11　教子熟读魏晋六朝书及唐宋金十四家诗1.14　自省近颇安逸，恐上行下效，风气日坏1.15　谓条理清晰之人，往往心地不甚质实1.16　正月初一受命，以两江总督协办大学士；沅弟于初四日补授浙江按察使1.17　上海绅士函问洋人与太平军交战事1.18　与友人议应否辞让协办之命1.19　买洋船一只1.21　作夹片，言上海借洋兵助守事1.22　廷寄催迅速奏事，且感且悚1.24　阅长江通商章程十二条，不甚了了1.25　攻占江浦、浦口；廷谕进攻金陵1.27　收降卒三千，季弟请立大营，未敢遽行定计2.1　请杨朴庵代阅书院卷毕2.3　鲍超放浙江提督2.4　谕旨屡次褒嘉，读之悚惧异常2.5　谓作字之道，全以笔阵为主2.13　因九弟有事求可、功求成之念，与之言老、庄自然之趣2.17　与九弟言圣贤之道与带兵之道2.18　江苏筹饷金八万两2.19　九弟将进兵巢县2.24　江苏绅士请湘军乘火轮潜赴上海救援，踌躇未决2.28　决计由水路径赴上海2.29　太平军围遂安等地3.1　太平军攻占历口等地3.2　谓督抚之道与师道无异3.3　自省日来不能悉心治事与温读熟书，气浮神浊，殊为愧厉3.4　奏请钦派大员至广东抽厘完饷3.5　成大吉军初二日小败3.6　巡视亲兵营等上船启行3.7　颍州解围3.9　郭云仙来信，言长沙编纂《忠义录》之体制及上海洋税宜归汉口3.11　派吴竹庄至常阴一带看是否可办团，又令黄翼升至上海察看3.13　上海中外各军合攻太平军3.16　拟按诗律专读几家，庶用志不纷3.17　攻占青阳3.19　十五日于望城冈获一胜仗3.20　十九日攻占雍家镇3.23　援沪军陆续登船；廿日攻占巢县、含山、繁昌3.24　攻占石埭、太平3.25　攻占和州3.27　攻占玉溪口、西梁山3.28

接京信，言洋人助攻太平军事4.3　击退太平军侍王4.4　观杨占彪等营操演四方阵4.6　刘幼蟠病故，惋惜久之4.8　许仙屏与沅弟信中论为治之道，皆阅历有得之语4.10　细思天长地大、书多事多，不可存自私自满之见4.11　谓为政之道，得人治事并重4.13　定赈饥章程；十五日攻占庐州4.17　纪鸿县试第一4.19　收回十九日所发赈米票，多假票二千三百余张，殊可痛恨4.22　廿一日攻占金柱、芜湖、东梁山4.25　彭定澜于咸丰辛亥择文宗之定陵4.26　涉猎《泰吉文稿》4.27

谕旨：曾国荃从优议叙，曾贞幹赏迅勇巴图鲁名号5.1　出城至洋船送熊字营赴上海：改克复芜湖折稿5.2　陈玉成被苗沛霖捆送胜保大营，并已槛送进京5.3　附片：派黄翼升署江南提督5.5　谓夷人“有德于我”；自强之道，但使夷之所长，我皆有之5.7　核茶引、茶捐、茶厘三票，将为皖南茶务定画一章程5.10　太平军攻占湖州；赵景贤苦守孤城半年，城陷身亡5.12　廷寄：郭筠仙放苏松粮道5.13　与沅弟信，论人满天概之道；官文奏请多礼堂援秦5.15　与陈虎臣论老庄自然之道5.19　颇虑袁婿之劣5.20　核定江西丁漕减征永章5.21　思造就人才之法，以每日接见州县佐杂三人，与之坐谈而教诲之5.27　官文来信，言山、陕事甚忙乱，多军断不能东，为之怃然5.28　因行文户部误录交涉外国事之秘密文书，谕旨将余交部议处；闻英法调印度兵会剿，为之喟叹5.29　太平军占领青浦；湘军在上海获胜仗；蒋琦龄陈时政十二事6.2　奉旨查办浙江败将贵廷芳6.3　作江督不能兼办夷务复奏折稿6.4　改江西丁漕减征告示6.5　洋人在湘军所买之轮船上逐出委员，不肯装载火药6.10　高吟“大江东去”数过6.12　左季高来信论夷务，甚有见地6.14　十四日夜攻占宁国6.21　纪鸿院试第五名入学6.28　接鲍春霆信，言太平军保王童容海带众六万投降；自本月初二起，传见州县佐杂等，至本日毕6.29

观华衡芳、徐寿所作火轮船机试演7.4　李希庵丁忧回籍7.9　李希庵补授钦差大臣；金安清解到，听候讯办7.20　谓作字之法亦有“节”7.23　何根云被正法，惆怅悚惧久之7.24　送史士良赴宁波道任7.27　观天象，有彗星见于前星右枢之间7.28　纪泽作《拟庄》三首，颇能善谈名理，亦略通训诂奇字之学7.29　拜发两宫皇太后徽号礼成贺表；阅金眉生条陈两淮农田水利事宜8.1　作捕蝗告示8.2　因周弢甫逝世上海，发“悠悠毁誉，竟足杀人”之叹8.3　咨多隆阿军不必赴江南；谕旨：多军归余调派8.5　邵位西全家自上海来投依8.14　考验游击蓝教8.18　论留心军事、吏治、饷事、文事之下手处8.19　特旨允准豁江西摊捐款二百余万，不交部议8.22　旨令僧王节制直隶、山东、山西、河南四省督抚提镇，并调度徐、宿、蒙、亳各军8.23　韩正国在上海伤亡8.24　廷寄李希庵赏假百日；又饬俟李续宜假满接受钦差大臣关防后，袁甲三再行回籍8.25　张凯章思回湘籍8.27　吊周天培等之丧8.28　与沈贤绍言抽厘之法8.29　赞严秋农年仅廿三，史事烂熟，识见远大8.30　亲审刘青云一案闰8.3　送郭舜民叔侄至定远寻郭雨三尸骸闰8.5　闻鲍春霆病重，各军患病者多，江西厘金又毫无起色，终日绕屋彷徨闰8.7　撰联送郭云仙赴上海闰8.9　皖南疾疫太多，请旨简派大臣南来会办诸务；苏州太平军十余万人攻打鲍军闰8.11　忧念皖南各军之病者，不能治事闰8.12　谓古人作书师欧、李、柳、黄，今人师邓、郑、刘、王闰8.13　甘子大逝世闰8.14　黑龙江西丹兵病亡甚多，因定遣之回旗闰8.19　廷寄会剿亳州捻巢及苗沛霖事闰8.21　接有关洋人枪伤船户，捕捉广勇、烧毁船只等案；姚浚昌奏泗源沟接济太平军闰8.23　霆字四副营与峰字营于廿日在新河庄小挫闰8.26　太平军大批援军进攻金陵之湘军营垒；宁国危急闰8.27　粮道危急，派护军二百人助守江滨之垒，湘后营二百人助守雨花台之垒闰8.28　往城外试验炸弹、炸炮闰8.29

廷寄临淮之军暂由马方伯统领；对前奏请派亲信大臣，温旨慰劳9.1　至上月廿六日，湘军在金陵已守七日夜9.2　彭雪琴来信，言湘军金陵大营、宁国大营及芜湖、金柱关皆已稳固9.6　议救援金陵及皖北设防事，拟从九江雇洋船载升字营及子药往援9.8　宁国于初六失守9.11　因沈葆桢奏截江西漕银，焦虑无已9.13　与江西抚藩有隙，郁郁不自得；自省于养气上欠工夫，将于“清、慎、勤”三字上努力9.14　调兵助守宁国9.15　淮军攻占嘉定；李少荃拟派洋人带常胜军援金陵；谓冯桂芬《邠庐初稿》自是名儒之论9.17　自省天性褊激9.18　缴获太平军《会议辑略》等文件；止调李世忠军9.20　劝九弟俟太平军解围后，以追为退；催湖北用洋船拖火药；阅《梅伯言文集》，叹其功力之深9.21　十八日于金柱关取胜9.22　苗沛霖及僧格林沁诋毁余等9.24　自励“借人之拂逆以磨励我之德性”9.25　廷寄：江西漕折准本省悉数留用9.27　廿五日于太平府获胜9.28　廿一日于官围等处获胜9.29　廿三日于上海等处获大胜10.4　鲍军于廿一日伤亡千人10.5　太平军有上犯三山南陵之意10.9　论尽性知命之旨10.10　太平军自金陵湘军大营撤围10.11　太平军于清弋江西岸撤退10.12　鲍军粮路将断10.14　清弋江营垒业经扎定10.17　张凯章言宁国必可固守10.18　旌德危急；谓精力虽止八分，却要用到十分，权势虽有十分，只可使出五分10.22　霆营危急，且少米粮，拟派兵救旌德10.23　太平军北渡九洑洲10.24　湘军北渡，援守西梁山、玉溪口10.25　霆营每日可运到米二三百石10.26　接朱云崖信，知旌德业已解围10.27　太平军威震九洑洲10.28　太平军于廿四日渡江冲过九洑洲江浦李营，直上和州一带，调兵分守庐州与无为州10.29

闻和州、含山两城失守，调兵分守庐、巢11.2　含山、巢县于廿七、八日相继失守11.4　增兵无为州11.6　太平军进攻太平11.7　太平军攻占黟县11.8　祁门于初七日失守；占卦问军情11.11　太平军退出祁门11.14　鲍军粮路可通11.15　沅弟十一日来信，愤郁不平，词旨戆激11.17　定计从巢湖以南进兵；曾国荃、曾季洪蒙恩升擢11.18　英吉利总税务司赫德来见，议安庆、大通、芜湖新添三口事11.20　闻季弟溘逝，不能治事11.22　闻鲍军纷纷逃散11.24　湘军抢占严州11.26　论书法之阳德美与阴德美11.27　三山、繁昌等地粮路恐为太平军所断；谓末世而当大任，为人生之大不幸11.29　鲍军粮路将断，恐勇丁溃散12.1　湘军于石硊、官圩等处获胜12.2　鲍军饷道已绝，为之大虑12.3　鉴赏陈氏书画二种12.4　太平军攻占青阳12.7　旌德失守12.9　封印行礼12.21　湘军于东关受挫12.24　自念德业不进，愧位名久窃；自勉于“勤俭谨信”之外，再加以“忍、浑”二字，痛加箴砭12.30

正月

初一日

早起，赴万寿宫拜牌，辰初行礼毕，归公馆，各文武来贺。辰正早饭。饭毕，又见客数次。早间大雾，辰刻放晴，巳初阴，巳正定晴。出外贺年，未初归公馆。天寒，至各处小坐。酉刻清理文件，雪琴来久谈。夜核改信稿，复江军门信一件。二更温《古文·奏议类》。三更睡，癣痒，竟夕爬搔，不能成寐。念养生之道莫大于眠食，眠不必甘寝鼾睡而后为佳，但能淡然无欲，旷然无累，闭目存神，虽不成寐，亦尚足以摄生。余多年不获美睡，当于此加之意而已。

初二日

早请客，先吃饭一碗。旋至眉生处小坐。辰正客来，即雪琴、少荃、子偲、海航、梅生诸人，巳正散。与柯小泉围棋一局，周荇农来久谈，清理文件。午刻与李眉生谈诗，极佩杜牧之之俊伟。未正至万篪轩处赴席。篪轩已病，少荃、申夫代为东家。筵宴过盛，灯后方散，归来倦甚。方子白来久谈。写零字颇多。二更后温《古文·奏议类》。傍夕，折差王廷贵归来，即八月廿七日遣递恭慰大孝一折者也。夜登床，癣痒殊甚，三更后成寐。是日为酒食所困。余向来每日三饭，皆有一定时刻，本日失时，便尔大不适矣。

附记

李朝斌　喻俊明　任星元　丁泗滨

初三日

是日拟赴黄陂夹为雪琴贺年。早饭后，雪琴来面订，渠即先归。余约少荃、申夫、眉生同去。辰正起行，至东门外，积雪甚厚，无路可行，轿夫苦之。行五里许，即有大堤，堤上雪为风扫去，易于行，走二十里至黄陂夹。雪琴款接殷勤，供张甚盛。未初中饭。饭后，雪琴与申夫、少荃等出外拜各营官，余在家少睡，与眉生鬯叙。傍夕与雪琴诸人谈，夜亦鬯谈。二更后阅《古文·奏议类》。睡后，左腿爬破，痛甚，彻夜不甚成寐。

初四日

早起，与雪琴谈。旋少荃、申夫等皆起。早饭后至雪琴幕府，与诸友谈。坐舢板拜各营官，换坐长龙回家。午初至安庆公馆，见客三次。写家信一封。中饭后清理文件，接信，知徽、休两军于廿六日在岩寺街获胜，粮路已通，为之欣慰。清理文件。申正，季弟自枞阳来贺年。渠于初二起程，中途搁浅，风雪苦寒，三日始到，谈至一更四点。二更清理文件，三点毕。睡后，彻夜不能成寐，而癣不甚痒。

初五日

早饭后见客三次，衙门期也。旋至眉生处坐，与少荃、虎臣等鬯谈。午初清理文件。中饭办席，与季弟同饮。与柯小泉围棋一局。见客数次。与季弟鬯谈。申正清理文件。傍夕少荃来鬯谈。一更四点后，清理文件。二更三点睡。癣痒，不甚成寐。是日接奉廷寄二道、谕旨一道，沈幼丹放江西巡抚，李辅堂放江西藩司。

初六日

早饭后清理文件。勒少仲来小叙，洪琴西来久谈，陈虎臣、徐毅甫来，均久坐。改信稿三件。中饭后与少荃、眉生鬯谈，清理文件。外出拜客数家，酉刻归。寒冷异常，懒于治事。夜清理文件，至二更二点未毕。温《古文·奏议类》。日来癣痒异常，遍身若有芒刺者然，数夜不能成寐。本日尤不耐烦，因服脾汤一帖，睡后竟能酣睡，至五更方醒，近数月所未尝有也。傍夕接左季高信，知刘克庵廿六日大获胜仗，在济岭、大鳙岭一带。

初七日

早饭后清理文件。旋至眉生处小坐，与筱泉围棋一局。见客四次，又洪琴西来谈一次，并带其友人吴绍烈缵先等来见。写文任吾、周寿山信，又写左季高信，申正写毕。清理文件。见客二次。傍夕至眉生处久谈。夜清理文件，至二更三点止，尚未完毕。睡后，三更癣痒殊甚，四更乃得甘寝。

初八日

是日为先祖星冈公冥诞，与季弟同备祭席行礼。饭后清理文件。与柯小泉围棋一局。与眉生论看地图之法。旋见客二次，又坐见者十余起。午正出城，至河下拜客，在周荇农处久坐。未初至马学使处赴席，申正归。改折稿一件，未毕。夜改一折一片，三更毕。睡颇成寐，五更醒，癣不甚痒。

初九日

早饭后核改一折二片，又自作近日军情片稿一件。见客五次。午正至李眉生处小坐。与程颖芝围棋一局，又观程与柯竹泉围棋一局，中饭，请程、柯二君及杨朴庵、吴缵先、洪琴西便饭，申初散。写对联、挂屏七件。李芋仙来久谈。傍夕接廷寄三件、谕旨一件，知彭雪琴开皖抚缺，以兵部侍郎候补，希庵调皖抚，严渭春调鄂抚，郑元善升河南抚。夜改折稿一件，二更毕。清理文件，至三更止，尚未完毕。睡后，久不成寐，四更略成寐，五更复醒。

初十日

早饭后见客三次，衙门五、十堂期也，旋又见他客四次，义观察泰暨洪琴西谈稍久。午正发报三折、四片。中饭后阅看公牍，渴睡昏昏。至眉生处，与莫子偲久谈。旋与季弟一谈。文件甚多，懒于清理。身若有病，不甚耐烦。傍夕与少荃一谈。夜不愿治事，与季弟闲谈，写零字太多，倒床小睡。二更三点睡，三更成寐。

本日文件概未清理。前二日因办折奏，亦尚有未毕者，合之三日，积压不少矣。是日申刻接部文，颁到令箭十二支、令旗十二面、箭壶一个、架子一个、王命旗十道，缨杆俱全，牌十面，旗牌均有令字。清汉文旗，以蓝缯为之，方二尺许，缯粗与夏布无异。旗杆用小竹、油朱为之，下有铁脚，上有油纸帽缀缨，均极草减，盖近来官物类偷窳矣。令箭长五尺许，令旗黄缎为之，上用泥金写“江南钦差大臣、兵部尚书衔、两江总督”字样，上有黄绸方套一个、画龙黄油布套一个，略精整，不似王命旗之偷减。

十一日

辰起作恶，急欲呕吐，强忍得止，因不食早饭，亦不治事。饭后，季弟归去。绕室散步逍遥。辰正至眉生处一谈，与小泉围棋一局。旋清理文件，见客四次，写郭筠仙、意诚信。中饭吃素饭，全不吃菜，幸不果呕。饭后散步良久。申刻清理文件，至傍夕尚未毕。灯后，写零字数十。旋批江西布政详停止摊捐一案，头绪繁多，悉心研核，至三更批毕。余欲力戒州县不可取民财，须令州县有为善之乐，故必尽革摊捐之款，使州县旷然无累，而后可与之更新。此案到已一月，迟回审慎，今始批定。

十二日

早饭后清理文件，见客四次。旋至眉生处小坐，与柯筱泉围棋一局。写左季高信一件。中饭后见客甚多，立见者七八次，坐见者二次。清理文件。毛寄云中丞所寄筠仙拟内江洋税章程折稿，细阅数遍，不甚了了。傍夕又与少荃、尚斋等鬯谈。夜清理文件，至一更四点粗毕。倦甚，小睡。二更后阅上海地图，水道太多，殊难清晰。三点睡，不甚成寐，三更三点渐得甘寝。是日仍未食油荤。酉刻，接沅弟腊月十五日来信。

十三日

早饭后见客五次，申夫与吴缵先谈较久。旋清理文件，至眉生处，与筱泉围棋一局。中饭后见客三次，清理文件。傍夕至少荃处久谈。夜饭后又作呕吐，吐出清水数十口，作恶久之。唯在室中散步，逍遥至一更五点。清理文件，二更四点止，尚未完毕。睡不甚成寐。

十四日

早饭后见客三次。清理文件，写家信，沅甫一件、纪泽一件。泽儿寄会合诗一首来，颇有意境，因批圈寄回。信中属其熟读魏晋六朝中曹、阮、陶、谢、鲍、谢六家暨唐宋金朝李、杜、韩、白、苏、黄、陆、元八家之诗。与柯小泉围棋一局。中饭后写季弟信一，又写希庵信一。见客一次，与少荃等谈。清理文件。酉正，任祖文自京回，阅京报四十四本，多新政，颇慰人望。又至少荃、尚斋处鬯谈。夜清理文件至二更二点止，温杜诗数十首，三点睡，颇成寐。五更后醒，不复成寐矣。

十五日

早，各员弁贺望贺节，见客纷纷，至巳正未毕。雪琴亦自黄陂夹前来应酬，至午初止。倦甚，不复能见客，小睡片刻。清理文件。中饭后又见客二次。新到公牍甚多，略一翻阅，不能竟理。旋写扁、对联、条幅，至傍夕毕。浏阳诸生邱庆籲等来此，令吹笙笛等为乐，余与莫子偲、李申夫、眉生、穆海航等听之。月色如昼，万里无云，与客细论时事，不知今年果有转机否，二更散。阅《说文》虫部，、蟲等部。四点睡，颇能成寐，五更醒。日内，思余近颇安逸，未尝点名、看操、查墙子，尽心于训练之事，又未尝阅生书、温经史，即书牍公文亦积压不少，深用自愧。又有室家之乐，不似往岁之躬尝艰苦，恐上行下效，风气日坏矣。

十六日

早饭后见客五次。有新任宁国府知府刘传祺自京来，庚戌庶常散馆，为刑部秋审处提调，坐谈稍久。至李眉生处久谈。与柯小泉围棋一局。清理文件。中饭后核改信稿约三十件，至傍夕毕。与尚斋论人才，条理清晰者，往往心地不甚质实。夜清理文件，至二更四点止，日内积压之件减去一半。睡颇能成寐。近来每三四更得甘寝，五更乃醒，癣痒亦略愈。

十七日

早饭后清理文件。辰正至李眉生处鬯谈。巳初接奉谕旨九道、廷寄一件。余以正月初一蒙恩，以两江总督协办大学士。沅弟以正月初四日蒙恩，补授浙江按察使。无功无能，忝窃至此，实深惭惧。道喜之客甚多，直至未初，应酬粗毕。中饭后出城送周荇农之行，旋至东门看新葺之敬敷书院，酉初归寓。清理文件。傍夕与李眉生、方子白鬯谈。夜清理文件，至三更止。睡不甚成寐。日内盼望上海信息殷忧迫切，不知何以久无确音。

十八日

早饭后清理文件。旋至眉生处鬯谈。与筱泉围棋一局。见客十余次。潘馥自上海来，携有吴晓帆、潘季玉信函，问及洋人与长毛交战事，叙谈良久。赵惠甫自湖北来，亦与久谈。中饭后写左季高信一件，核改信稿数件。见客七八次，周荇农、李勉亭谈颇久。写沅弟信一件。傍夕与少荃、眉生等一谈。夜清理文件。李辅堂信中手折十余条，逐一批发，三更尚未完毕。睡后，三更三点成寐，五更初醒，癣痒少愈。

十九日

早饭后清理文件。旋加信四处，各一二片。辰初三刻开印行礼。礼毕，寓内文武来贺，外客皆辞谢。旋至眉生处鬯谈，与小泉围棋一局。出门拜客一家。归，雪琴来久叙。午刻小睡。未初请客，学使与司道数人便饭，雪琴亦在坐，申正散。倦甚，不能作事。酉正，与眉生、伯符、尚斋、小泉诸人议余得协办应否辞让，商酌良久。夜清理文件。旋改复奏江浙军务折稿，至三更毕。是日申正、酉初，写对联条幅八件、扁二付。夜不能成寐，似因用心太过之故。

廿日

早饭后见客三次，衙门期也。旋清理文件，改徽州战事折稿，又青阳战事片稿。午正，洪琴西来鬯谈，观余午饭。饭后，改信稿三件。申刻少荃来，鬯谈一时许。余亦至眉生等处，详论应否疏辞协办之命，众议以为宜受协办，而坚辞节制四省之权，不可同时并辞，近于矫情钓誉，灯时定计。夜作谢恩一件，又作密片一件，三更毕。睡不成寐，似因用心太过之故。

廿一日

早饭后清理文件。旋至眉生处，与筱泉围棋，尚未终局，接周弢甫信，买洋船一只，湾泊城下，欲余登船阅看定夺。其价已议定五万五千金。一委员朱筱山别驾押坐来皖，因与朱同登舟一看，无一物不工致。其用火激水转轮之处，仓卒不能得其要领。少荃、申夫、眉生等亦均往阅看。午初归，倦甚，小睡。未初请客，潘馥、刘传祺等便饭，申初三刻散去。折弁杨龙章自京师回，查阅京信。清理文件。与眉生、小泉等鬯谈一次，又与尚斋论徽州平粜米一次。夜清理文件，至二更三点粗毕，而连日所到地方公牍，多未打到。睡颇能成寐。

廿二日

早饭后清理文件。旋至眉生处小坐，与筱泉围棋一局。作夹片，言上海借洋兵助守事。见客二次，刘养素自江西来，坐颇久。中饭后见客二次，蒋嘉棫，号莼卿，系余请来作折奏者，坐颇久。清理文件。剃头一次。倦甚，傍夕小睡。夜阅杜牧之诗，写零字颇多。积压之件懒漫不欲清厘。是日酉刻发报三折、三片、一清单，中有谢恩折，行九叩首礼拜发。夜接奉廷寄一件。

廿三日

早饭后清理文件。见客三次。写倭艮峰信一件、吴竹如信一件。与柯小泉围棋一局。中饭后清理文件，见客二次，陈虎臣谈稍久，改信稿二件。傍夕与柯小泉、李眉生等商明日出题试书院甄别，因令幕府各拟一题，余择其一。写挂屏八幅。夜温《庄子》《胠箧》、《达生》等篇。二更三点睡，甚能成寐，亦可喜也。

廿四日

早饭后写家信，澄弟一件、夫人一件。因报喜者索钱甚多，寄银百两。旋出门至杨朴庵处小坐。旋至忠义局观考试。敬敷书院举贡生监均准予考，四书题《古之贤士，何独不然，乐其道而忘人之势》，诗题《翰墨场中老伏波》。与首府陈心泉约点名后，在彼少候，而余到时，渠不少候，殊为恼怒。旋出城至李少荃处道喜，渠本日新移居营盘也。又至河下拜刘养素、蒋莼卿，午初归。至李眉生处小坐。清理文件，雪琴来久坐。中饭后习字一纸，见客二次。莫郘亭来，因同至眉生处，鬯谈约一时许，灯后归。程伯敷出示洪稚存《上成亲王书》，即嘉庆己未获咎发遣新疆者。当时直声震于天下，今观之，亦无甚触忌讳之处。夜清理文件，至二更四点毕。是日早，接奉廷寄，催令迅速奏事，知两宫皇太后盼望奏报，殷拳迫切，读之且感且悚。

廿五日

早饭后见客三次，衙门期也。首府陈心泉，恶其失信，未与相见。旋至眉生处小叙。陈虎臣、洪琴西、钱调甫、杨朴庵等四次会晤，皆叙谈良久，已未初矣。请刘养素、蒋莼卿等便饭，申正散。倦甚，不能作事，复至眉生处。天气北风严寒。夜清理文件，写零字甚多。阅长江通商章程十二条，通共章程五条，不甚了了。清理文件。温元遗山诗。三更睡，颇能成寐。陈妾日内患病，本日服药略愈。

廿六日

早饭后清理文件。旋见客四次，万篪轩坐颇久。与柯小泉围棋一局。中饭后作书复毛寄云，论夷税事件。写扁二件。将毛信稿细酌，至三更始行作毕，共约二千字。是日午刻，定刻门牌之式、团册之式，颇为用心。下半日稽核夷务，尤费钻索之功。用心太过，夜睡不能成寐。是日接奉廷寄一件。

廿七日

早饭后清理文件。因昨日用心太过，不敢办事。少荃来久谈，旋与同至柯小泉处一谈。会客二次。旋与尚斋围棋一局。午刻写希庵信一，核改信稿二件。中饭后倦甚，小睡。旋写对联八付。傍夕阅工匠修葺屋宇。夜清理文件，二更后温杜牧之律诗。三点后睡，酣眠至五更方醒，深以为慰。近日积压公牍甚多，又各处请代作谢恩折者，至八起之多，未能核改。又应行复奏之折数件，未能起草。昨日偶而用心太过，本日已昏倦，不能治事。精神之疲弱如此，责任之艰大如彼，殆无不颠踣之理，实深焦灼，不知何术可补救一二也。是日接奉廷寄一件，系因江浦、浦口克复，饬令进攻金陵。

廿八日

早饭后清理文件。旋至眉生处小坐，与柯小泉围棋一局。见客五次。将日内所到部文打到。中饭后又打到百余件，夜又打到百余件，尚未完毕。下半日见客三次，习字一纸。二更倦甚，即在位次小睡。三点后至上房。疮痒殊甚，手上诸疮作疼，颇以为苦。睡后，尚能成寐。是日酉刻至外一行，观长夫所修葺之客馆。傍夕接家信，系正月初五、六澄弟等寄来者。

廿九日

早饭后清理文件。旋至眉生处，与筱泉围棋一局。习字一张，见客五次，刘养素坐颇久。午正程颖芝来，与围棋〈一〉局。中饭后见客三次，丁日昌坐稍久。手上诸疮作疼，懒于治事。清理文件，至傍夕毕。夜倦甚，倒床小睡。二更后阅白香山诗。旋清理文件，三点毕。睡颇能成寐。是日接奉廷寄一件，系正月十八日所发者。

卅日

早饭后清理文件。旋见客四次。写左季高信一件。与眉生鬯谈。与筱泉围棋一局。作复奏折，至灯初毕，约千七百字。旋清理文件，朗吟韩诗数十首。二更三点睡，因本日用心太过，彻夜不能成寐。

二月

初一日

早间，各文武贺朔，至巳正方毕。与柯筱泉围棋一局。蒋莼卿搬入公馆。少荃来，鬯叙一切。午正因说话太多，倦甚。清理文件，清理文件〔衍清理文件〕。午饭后，又见客三次。寓内修葺东北厅屋三间，余签押房将移于此，频往看视，亦因神怠不能治事，故聊尔消摇也。责任艰大，才智不称，精力日疲，可忧之至。夜清理文件。季弟信，言收降卒三千，请立大营，踌躇久之，不敢定计。公牍中所刻余官衔，字数太多，因删去十四字，令其另刻。戏题一绝云：“官儿尽大有何荣?字数太多看不清。删去几条重刻过，留将他日写铭旌。”温韩诗十余首。二更三点睡，酣眠至五更方醒，美睡也。

初二日

早饭后清理文件。至眉生处鬯谈。与筱泉围棋一局。写官制军信一件。万篪轩来久谈，与之面定厘卡坐支章程。中饭后清理文件，写季弟信一件。旋写扁一方，写对联八付，戏仿近人陈曼生笔意。写毕，与眉生论古人作字之法，至灯时散。夜清理文件，二更毕。喉痛似有微热，因高声诵《诗经》各篇。三点睡，至四更三点方醒。近日每得美睡，虽两臂两手疮痛，而亦忘之，岂身体日佳耶?

初三日

早饭后清理文件，旋至眉生处谈，与筱泉围棋一局。见客一次，万篪轩、李申夫本日始履任，来谢也。巳正杨朴庵来。前考书院卷，请朴庵代为阅看，至是始阅毕送来，因与同阅数卷，评定甲乙，令人写榜，未初写毕。留朴庵在此便饭。饭后，喉痛殊甚。至眉生处小叙，仍尔不怿。申正登床竟睡，至暝方起，喉痛略愈。夜清理文件，写姚秋浦信一件。二更后喉痛，不能作事。三点睡，颇能成寐，至五更一点方醒。是日辰刻，行接诏礼，三跪九叩。因昨夜接奉十二月初八日上文宗显皇帝尊谥诏书也。午刻接奉廷寄一件。

初四日

早饭后清理文件。旋写家信一封。与柯小泉围棋一局。出门拜客，万篪轩、李申夫两处道贺，至城外李少荃营，又至韩正国营、程学启营、李济元营、滕嗣林营，归寓已未初矣。中饭后喉痛，请潘姓医视。旋至上房小睡，喉痛不止。见客一次，赵惠甫坐颇久。酉刻后静坐，不作一事，喉痛略愈。夜清理文件，至二更二点毕。温杜诗五律，久读“用拙存吾道”二章。三点睡，甚能成寐。是日接信，鲍春霆放浙江提督，又知沅弟正月廿三日已至省城矣。

初五日

早饭后清理文件。见客二次，衙门期也。旋至眉生处，与筱泉围棋一局。接奉廷寄一件、谕旨六件，系因余正月十日发报批回，而原折竟未接到，殊不可解。谕旨屡次褒嘉，读之悚惧异常。写许仙屏信一件，约千余字。中饭后核改折稿三件，检点明日折差进京应备诸物，清理文件，至晡时毕。夜核改信稿四件，清理文件，至二更毕。温杜诗五律。上床时，右脚疮疼殊甚，呻吟不止。三更成寐，黎明方醒。本日喉痛已愈，服归脾汤一帖。

初六日

早饭后拜发题本，即登极贺表也。旋清理文件，写周子佩信一封，派曹恒德进京。接奉廷寄一件、谕旨二件，即昨日应接之批折，乃知军机处分作两日发还矣。与筱泉围棋一局。见客三次。清理文件。中饭后接张胜禄禀，言望城冈地太敞，河太窄，不便扎营。闻刘连捷已于初四日拔营，心以为忧，因手批止之，不知赶得及否，焦灼之至，恐沅弟将到未到之际而营中疏失也。清理文件，皆地方事，连日积压未画到者，至二更三点止，尚未完毕。夜写季弟信一件。是日巳刻核改谢恩折二件。

初七日

早饭后清理文件。右脚偶尔疼痛，屈伸不能自由。至李眉生处久坐。旋见客四次。陈庆长系江苏候补知府，由浙江省城贼中逃出来，谈最久。写左季高信一件。中饭后，闻左左〔衍一左字〕调张樨园军，分二千人扎马金街，心以为虑。又写张凯章信一件。洪琴西来久坐。至眉生处久坐，与筱泉围棋一局。旋清理文件。夜复清理良久，至二更毕。接奉廷寄一件，催沅甫弟赴上海。睡甚能成寐。上床至四更方醒，五更又酣寝矣。老境中忽多美睡，岂顽健耶?抑昏惰耶?

初八日

早饭后清理文件。旋见客四次，雪琴来谈颇久。与柯筱泉围棋一局。凯章自湘乡来，与之久谈，即留在公馆住。清理各谢恩折共八件，校对一过，初十日将专差送京。清理文件，习字一纸。中饭后，与眉生、莼卿等一谈，与凯章久谈。清理文件。夜写信，沈幼丹一件、李辅堂一件，写零字颇多，温古文二首。睡后，三更成寐，将明乃醒。接季弟信，知李与吾陆兵于初二日获一胜仗。

初九日

早饭后清理文件。旋见客五次，周寿山来久坐，罗少村、陈虎臣、刘养素坐亦久。午初出城接李希庵中丞，在厘金局等候甚久，申初始到。旋进城同至余寓，因与凯章、少荃同席，傍夕散。夜与希庵谈至三更，希即在余公馆内住宿。睡后，不甚成寐，似因说话太多之故。

初十日

早饭后拜发万寿折。希庵与我同行三跪九叩礼。此次折差共赍谢恩折八个，又万寿折六个，余一、希庵一、雪琴一、马学使一，鲍军门、江军门各一也。旋见客二次。巳刻出门拜希庵，午刻归。见客二次。中饭后至李眉生处坐，与筱泉围棋一局。略清文件，不暇细看，盖将改折稿也。写零字颇多。倦甚，小睡。天气转寒，大风震瓦。夜改折稿二件，二更三点毕。清理文件，三更睡。

十一日

早饭后清理文件。旋改折稿一、片稿一。与柯小泉围棋一局。巳正，希庵来鬯谈，至酉初方去。余因说话太多，倦甚，因在室中散步逍遥。夜清理文件。三日之内积压之事已多，至二更四点尚未完毕。睡不甚成寐。

十二日

早饭后清理文件。旋以忠义局第六案一折，请陈虎臣来帮同校对。校毕，发报二折、三片、一单。见客五次，又立见者六次。至李眉生处小坐。习字一纸。倦甚小睡。中饭，请养素、张凯章。饭后，至眉生处坐。陈作梅来，旋希庵来久坐，至夜二更始去。清理文件。三更睡。昨日春雪，本日阴寒，至未刻后晴霁矣。

十三日

早饭后清理文件。习字一纸。与柯小泉围棋一局。见客五次。阅《文献通考·兵考》一卷。雪琴来久谈，未初来，申初去。希庵来鬯谈。申正，雪琴复来，共谈至一更四点始散。清理文件，温苏诗数首。本日渴睡殊甚，午正昏昏睡去，二更复思睡，倒床乃不甚成寐。前日写一扁，本日悬挂，乃甚不称意，盖三字中，两字作竖势，一字作横势，不能自成一律也。因悟作字之道，全以笔阵为主，若直以取势，横以出力，当少胜矣。

十四日

早饭后写家信一件、官中堂信一件。旋出门拜客，至希庵处久坐，又至马学使、李少荃处，至谷米局看湖北协济之谷，每石掀簸，得八斗八七升不等，午正归。见客二次。中饭后，与筱泉围棋一局，清理文件。申刻写对联十余付。傍夕，陈作梅来谈，至二更方散。写袁午桥信一件，约八百字。三更睡，不甚成寐。日内应复之信，经幕友具稿者，久未核定，废阁甚多，殊以为愧。

十五日

黎明，九弟自家来营。各文武贺望，兼九弟初到，应酬纷纷，直至午刻少息。核改信稿四件。中饭后，与九弟久谈。写左季高信。见客二次，赵惠甫坐颇久，希庵来久坐。写唐义渠、阎丹初信一。陪希庵谈至二更方散，又与沅弟谈至二更四点。睡不甚成寐。近日疮癣少愈，不甚痛痒，不知何故，岂湿气已尽除耶？

十六日

早起，与九弟鬯谈。饭后见客七次，围棋一局，核改信稿三件。中饭后清理文件。写信，季弟一、雪琴一、多礼堂一片。剃头一次。王甥冠圭兴韹来久坐。灯后，九弟归，鬯谈至三更止。睡不甚成寐。日内因希庵、沅弟新到，应酬较繁，说话甚多，公事多废阁不办。

十七日

早起，与九弟谈。饭后，朱铁桥来，陈作梅来，与之鬯谈。希庵旋来，久谈竟日，直至灯后方去，沅弟陪之久坐，余亦时陪时未陪。上半日见客四次，内少荃坐较久，留之便饭。下半日，小睡半时许。灯上，希庵去后，与九弟鬯谈至二更五点方散。因九弟有事求可、功求成之念，不免代天主张，与之言老庄自然之趣，嘱其游心虚静之域。

十八日

早饭后，与九弟鬯谈圣贤成己成物、立人达人之道，言统带兵勇，不可存沽恩市德之意。旋见客三次，清理文件。巳刻与筱泉围棋一局。又与蒋莼卿等论次青之非。小睡片时。午初清理文件。中饭后又略为清理。沅弟申初来，希庵申正来谈，至二更方散。清理文件。三更睡。日内积压事件甚多，几不可爬疏矣。本日接家信，泽儿颇以年长学浅为惧，或进善之机耶?

十九日

早饭后，江苏委员厉学潮来，解饷八万两。少荃启行之途费有着，快慰之至。旋见客六次。清理文件。与筱泉围棋一局。午初，九弟来鬯谈，至灯后方散。清理文件，二更四点尚未完毕。睡颇成寐。是日，风大作寒，俗所谓观音暴者。莫子偲自大通归，赠余以武英殿聚珍板《水经注》一部，亦余所购求而不得者。

廿日

是日堂期，早饭后见客四次。旋出门拜客。至九弟处，午初归。与柯小泉围棋一局。口唇微烂作痛。清理文件。中饭后，代希庵改折稿一件，又自改折稿一件。灯后，改谢恩折稿二件，二更三点毕。用心太过，睡不甚成寐。

廿一日

早饭后清理文件。旋接家信，季弟妇邓宜人于初七日弃世。又接郭云仙、意城等信，言之甚详。九弟来，论季弟家事。旋见客三次。写季弟信一件。接奉廷寄二件。接沈幼丹信，言事甚详。中饭后，九弟仍鬯谈一切，至申初始去。略清文件。杨朴庵送书院课卷来，一谈。傍夕希庵来，谈至二更散。清理文件。三更睡，甚能成寐。

廿二日

早饭后清理文件。旋作参李次青片奏一件。巳初，与沅弟同出东门城外，看新到之七营，午初二刻归。与柯小泉等一谈，清理文件，见客一次。中饭，请陈作梅、吴彤云、周寿山便饭。饭后，写沈幼丹信。九弟与少荃来鬯谈，至二更方散。清理文件。二更三点睡，颇能成寐。四更后，忽患头痛，起坐片时。是日拜发三折、一片。

廿三日

早饭后清理文件。旋与柯小泉围棋一局。见客三次，内见隋观察时，词色太厉，令人难堪，退而悔之。写左季高信一件，阅《文献通考》。渴睡殊甚。巳正三刻，希庵来久谈，午正沅弟来，两人皆作竟日之谈，希庵至傍晚方去，沅弟至二更方去。沅弟极服眉生卓识迈伦，余平日见其大雅不群，亦料其必有过人之识，特未深谈耳。清理文件。说话太多，疲倦殊甚，治事片刻，已不耐烦矣。城门人来，误传陈湜、萧孚泗皆来，余以其为前敌统领，恐其因败溃而到此，寸心怦怦不宁。后闻其派哨官来此，惊疑始定。

廿四日

早饭后清理文件，写家信一件。旋围棋一局，沅弟来久谈。写季弟信一，又写澄弟信一，张仲远来久谈。午初出城，至九弟舟次送行。弟将至下游，进兵攻巢县也。未初归。中饭后，见客二次。倦甚小睡。清理文件。赵惠甫来久谈。傍夕至李眉生处一谈。夜核改信稿五件。二更后，温元遗山诗。三点，渴睡殊甚，倒床熟睡，此近来之佳状也。

附记

宋阶和，唐萍洲荐。

章寿麟。

首府县查街太密。

廿五日

早饭后，堂期。见客二次，旋清理文件。见客五次，张仲远、彭杏南坐最久，与柯小泉围棋一局。中饭后清理文件，因积压太多，稍一廓清，尚未完毕。徐毅甫来久谈。希庵于酉正来，二更后始去，所言多正论。旋又清厘文件少许。四点睡，又得酣寝。累年不能成寐之病，今春忽得痊愈，连宵多得美睡，殊不可解，岂俗所谓时好运好、百病皆除耶?抑忧勤变为逸豫，清明变为昏浊，为衰耗之征耶?

廿六日

早饭后清理文件，写刘印渠信一封。旋出门拜张仲远，又至希庵处久坐二时，午正始归。见客四次。中饭后围棋一局，清理文件，习字一纸。倦甚，不能多治事。见客二次。接奉谕旨一件、廷寄一件，系因余二月初二日一折批还附发者。傍夕清理文件，至夜二更止。温《古文·辞赋类》，二更四点睡。

廿七日

早饭后清理文件。旋至城外看亲兵营操演，巳正归。见客四次，吴桐云与杨利叔、蒋寅昉坐最久。未初请张曜、孙仲远中饭，申刻散。甫送客后，希庵来久谈，更初去。清理文件。二更四点睡。日内公事多积压未清，而书籍久未入目，纷纷应酬，日不暇给，实可愧耻。本日，吴桐云送诗古文三册，殷殷请教，殊惭无以答其意。

廿八日

早饭后清理文件。旋见客二次。希庵约余同至黄湓夹拜雪琴，辰刻起行，巳刻到，与雪、希鬯谈。午正小睡，中饭后又鬯谈。申刻，代雪琴改折稿二件。傍夕小睡。腹胀，腹泄。二更后，江苏有绅士钱鼎铭、潘馥复来请援，带火轮船，将潜载少荃之兵直赴上海。随后更有轮船六号续至。每次七船，计可载三千人，将分作三次迎接少荃之兵。余以少荃之兵，日内已订定由巢县、和、含陆路东下，今若遽改为舟行，则大拂兵勇之心；若不由舟行，则大拂江苏绅民之心，踌躇久之，不能自决。二更五点睡，腹痛，不甚能寐。

廿九日

早饭，与希庵及江苏绅士钱鼎铭、潘馥、委员厉学潮同饭。饭后，自雪琴处归，巳刻到家。与幕友程尚斋、柯小泉等鬯谈。旋围棋一局。少荃来，与之言江苏官绅殷殷请援之意，有甚于蹈水火者之求救。其雇洋船来接官兵，用银至十八万之多，万不可辜其望，拂其情，决计由水路东下，径赴上海。旋见客四次，张仲远坐颇久。未刻请少荃便饭，作梅与其弟继苓、幼苓陪之。饭后，见客二次，洪琴西谈颇久。本日因吃菜略多，疲困殊甚，腹胀不止，将两日公事略一翻阅，不能清理。阅何子贞《峨眉瓦屋游诗草》。傍夕，希庵来，少荃亦来，谈及少荃所部诸将优劣，一更四点散。余倦甚，不能治事。又阅何子贞诗毕。阅魏默深所著《道德经注》。二更三点睡，甚能成寐。

三月

初一日

早起，因腹胀，谢不见客。饭后接左季高信，知大股贼围遂安，将由婺源、白沙关以犯江西，因札调张凯章军扼防婺源、白沙关。复左季高信一信〔信字衍〕，写凯章信一。与小泉围棋一局。雪琴来久谈，即在余寓拜发谢恩折，申初去。少荃来久坐。清理文件。酉正与幕友久谈。夜温《项羽本纪》，未毕。

初二日

早饭后清理文件。旋与幕客久谈。因李次青来一贺禀，文辞极工，言及前此参折不少留情，寸心怦怦，觉有不安。与筱泉围棋一局。至方子白房中一坐。渠近来日夜读书，观其功课单，系今文《尚书》、《庄子》、《史记》、韩文、杜诗数种，甚得要领，心窃韪之。旋见客三次，又见各营官。昨日闻贼破历口，本日又闻至榉根岭，心以为忧。中饭后清理文件。李少荃来谈二时许。酉初希庵来，一更四点去。清理文件，二更四点毕。睡后，至三更四点始能成寐。

初三日

早饭后，清理文件。旋见客四次，与柯小泉围棋一局，与眉生等久谈，写对联二付。又见客二次。写沅、季信，并地图专人送去。中饭后清理文件，有厘金局详文二件，到已月余，亲批发之。见客二次。洋船之来接少荃一军者，本日又到二只。汤寿铭来解盐院衙门公费银万五千两，余拟以一万协济袁午帅。何根云制军信来，并附寄亲供。一朝迷误，万事瓦裂，亦可悯也。清理文卷积阁之件，至傍夕粗毕。夜打到数十件。温《项羽本纪》，二更四点毕。

是日思为督抚之道，即与师道无异。其训饬属员殷殷之意，即与人为善之意，孔子所谓“诲人不倦”也；其广咨忠益，以身作则，即取人为善之意，孔子所谓“为之不厌”也。为将帅者之于偏裨亦如此，为父兄者之于子弟亦如此，为帝王者之于臣工亦如此，皆以君道而兼师道，故曰“作之君，作之师”，又曰“民生于三事之如一”，皆此义尔。

初四日

早饭后写澄弟信一封。旋出门拜客，至少荃处久谈，至希庵处久谈，午正归。见客二次。中饭后见客四次。写左季高信一。清理文件。申正，少荃来久谈。傍夕，希庵来谈，至一更三点去。清理文件。温《项羽本纪》。日来纷纷见客，不能悉心治事，又不能温读熟书，气浮而神浊，殊为愧厉。

初五日

早饭后清理文件。见客三次，衙门期也。旋与柯筱泉围棋一局，又见客三次，习字一纸。午后见客二次，洪琴西、李申夫坐皆久。中饭后见客，皆立谈，未坐。作复奏御史朱潮一折，请钦派大员至广东抽厘完饷，至二更三点作毕。

初六日

早饭后清理文件，核改折片共五件。辰刻点林字营千人之名，约半时许毕。下棋一局。中饭后清理文件，见客二次，坐〔作〕对四付。希庵来，少荃亦来，同坐至二更方去。清理文件，至二更四点粗毕。接信，闻成大吉援颖之师初二日小挫一次，为之焦灼。

初七日

早饭后，出城至洋船一看。亲兵营韩正国八百人坐一船，周良才五百人坐一船，开字营程学启千三百人坐一船。看毕，吩咐一番。渠等即于辰刻、巳刻开行。归，至希庵公馆一叙。巳正归，清理文件，核改折稿一件。见客六次。雪琴自黄皮夹来一谈。未刻请徐毅甫、方存之等便饭，申正散。少荃来辞行，鬯谈一切。旋至眉生处，遇吴彤云、周寿山，一叙。倦甚，梳头小睡。夜清理文件，温杜诗五律，朗诵数十首。

初八日

早饭后清理文件，写季弟信一件、九弟信一件，与筱泉围棋一局，与陈虎臣等久谈。发报折三件、片四件，又代人递谢恩折三件。写左季高信一件。中饭后清理文件，核改信稿五件。申刻剃头。希庵来久谈，至二更去。清理文件，温《项羽本纪》。渴睡殊甚。

初九日

早饭后清理文件。旋与筱泉围棋一局。习字一纸。见客四次，潘鼎新谈较久。阅丛书《今世说》、《宋四六话》。中饭后，添李辅堂信三页，阅丛书《中广名将传》。见客二次，杨利叔、张仲远谈最久。复雪琴信，清理文件。夜清理各咨札稿，温《项羽本纪》、《萧相国世家》。渴睡殊甚。睡后，竟夕不醒。是夕闻颍州解围，欢慰无已。从此，安徽吏治军政渐可统于一尊，不至两路梗塞，政出多门矣。本年春晴已久，昨今两日，风雨严寒，本日雨尤大，不知少荃一军附洋船赴上海者，途次平安否?

初十日

早饭后见客二次，衙门期也。陈虎臣来谈。与筱泉围棋一局。与眉生久谈。闻方子白读书之声甚勤，至其房少坐。陈作梅来久谈。写沈幼丹信，未毕。申甫来久谈。中饭后见客二次。将幼丹信写毕，约千余字。清理文件。申刻希庵来久谈，至二更二点方去。余说话太多，困倦殊甚，倒床即已成寐，至黎明方醒。自以每日为应酬所困，公私废阁，深以为愧。

十一日

早饭后清理文件，陈艾虎臣来久坐。旋至眉生处一谈，与筱泉围棋一局，习字一纸，写左季高信一件，见客一次，写郭云仙信一件。云仙信来已二十日，其言甚长，一论长沙编纂《忠义录》之体例，一论上海洋税宜归汉口。余倩赵惠甫作稿复之，又自添数叶。中饭后清理文件，见客二次。莫子偲赠余《元和郡县志》一部，余答以陈刻《通鉴》。夜清理文件，核改信稿，至二更止。温《曹参世家》。是日申刻倦甚，小睡。傍夕又小睡。说话较少，夜间治事尚不疲乏。

十二日

早饭后清理文件。出城阅林字营操，巳刻至希庵处久谈，午刻归。方存之、洪琴西来久谈。未初请吴竹庄、黄昌岐、王柱堂来便饭，申刻散。与赵惠甫谈。清理文件。夜核改信稿四件，二更后温杜诗五律，倦甚。至尚斋、眉生等处一谈。

十三日

早饭后清理文件。接家信，二月廿四日所发，澄侯一件、纪泽一件。见客三次。下棋一局。改抵征详文一批。巳正二刻，希庵来久谈。中饭后，渠即在余处坐睡片晌。申初写对联一付。见客二次。酉刻出城至洋船送淮勇树字、铭字两营之行，傍夕归。写沅、季二弟信一件，清理文件，夜初更毕。温杜诗五律。渴睡殊甚，二更三点睡，倒床即已成寐。是日派吴竹庄至江阴，看常、阴、沙洲可办团否，又令黄镇翼升附轮舟先至上海一行，察看下游情形。

附记

趋王　襄王

沃王张洛刑捻首　导王陈仕荣四眼狗部下

遵王赖文光狗部　扶王陈学礼狗部

启王梁成富狗部　祐王蓝△△（原文此处为三角）

敬王林大居刑部，又正秋僚，遂千岁

畏王秦日南刑部，副秋，昌千岁

章王林绍璋　干王洪仁玕

对王洪春元猛千岁　辅王杨辅清威千岁

侍王李世贤

保王童容海石达开部下，由广西、江西至汀州、铅山、浙江至上海

爱王黄崇发吉千岁，刑部，又副秋僚

奉王古隆贤

护王陈坤书元年二月，救援江北

勇王洪仁达王次兄

匡王赖文河

顾王吴汝孝前在巢县，副千岁

卫王杨雄清威〔旁有好字〕千岁

赞王蒙得恩

△（原文此处为三角）王何雅秀十一年守桐城，开禀奏作雅林，元年二月二十三日战戮

直王△△△（原文此处为三角）

十四日

早饭后清理文件。旋写一信与纪泽儿。与筱泉围棋一局。见客七次，内雪琴与吴子序坐稍久。午正至希庵处送行，即在渠处中饭，申刻归。见客三次，张仲远坐最久。旋清理文件。接奉廷寄三道。与眉生少叙。傍夕，作梅与希庵先后来，二更二点去。略清文件。睡后，颇能成寐。

十五日

早饭后，出城送希庵之行，辰刻归。见客三次。与筱泉围棋一局。写沈幼丹信一件。中饭后写沅弟信一、毛寄云信一。吴子序来久坐，约二时许。清理文件。傍夕与眉生久谈。夜清理文件，二更后温苏诗七律。睡后，不甚成寐。

附记

○送张仲远

○拜吴子序

○写少荃信，银二万

○送周世兄银

○上洋船看

十六日

早饭后清理文件。旋见客六次，与筱泉围棋一局，写折扇一柄。接少荃上海来信，知渠于初十日到上海；沪上中外各军，于初六、七日大获胜仗，为之少慰。温《古文·传志类》《楚元王世家》、《梁孝王世家》、《五宗世家》，中饭后未正温毕。见客二次，写左季高信一件，写对联十余付，倦甚。傍夕，至眉生处一谈，万篪轩、勒少仲在坐。夜清理文件，二更三点毕。渴睡殊甚，三、四更成寐，五更仍醒。

十七日

早饭后清理文件。写杨节母碑额，久不作篆，生涩殊甚，乃知天下万事贵熟也。见客三次，写李少荃信，围棋一局，习字一纸。中饭后写沅甫信。前闻洋船过芜湖来者，言十三日三山夹火光烛天，心以季弟营盘为忧。

本日，沅弟寄到季十三日一信，乃为之慰喜。申初出外拜客。又至河下看洋船，送春字营、鼎字营赴沪，酉初二刻归。清理文件。傍夕高吟黄山谷七律。夜将科房所呈批稿簿清厘一过，稍清月余积阁之件。余既抄选十八家之诗，虽存他乐不请之怀，未免足已自封之陋。乃近日意思尤为简约，五古拟专读陶潜、谢眺〔朓〕两家，七古拟专读韩愈、苏轼两家，五律专读杜甫，七律专读黄庭坚，七绝专读陆游。以一二家为主，而他家则参观互证，庶几用志不纷。然老境侵寻，亦只能长吟以自娱，不能抗乎以入古矣。

十八日

早饭后清理文件。旋见客二次。与柯小泉围棋一局。核改信稿十余件，习字一纸。洪琴西来，久坐时许，戏言余有扑面相法，谓初次一见，即略知其人之梗概也。中饭后见客三次，子序谈最久。又与子序围棋一局，申末去。写对联十付。纂一联赠方存之云：“敛气乃宏才学识，高文待续方刘姚。”傍夕高吟山谷七律。夜清理文件，二更三点毕。昨数日疲倦殊甚，昨夜服归脾汤一帖，本日神气较正，然则药物不可尽信，亦不可尽不信也。

十九日

早饭后清理文件。旋见客四次。与眉生等鬯谈。核改信稿八件。中饭，请吴子序、蔡芥舟、甘子大、曾祺便饭，申初毕。清理文件，写沅甫信未毕。存之、琴西来久谈。旋写沅信毕，又写雪琴信。昨闻青阳克复之信，尚未深信，果已克复，为之一慰。夜清理文件，二更三点毕。睡颇成寐。

二十日

早饭后见客二次，衙门期也。旋马学使来会。清理文件。围棋一局。写季弟信一、左季高信一、沈幼丹信一。与眉生等久谈，困倦殊甚。拟作奏疏，困倦不克执笔。中饭后，温《古文·传志类》中廉蔺、平原、信陵诸篇。欧阳定果来。接沅弟信，知望城冈十五日获一胜仗。与邓守之论篆隶之法。夜清理文件，二更后温七古诗二十余首。

廿一日

早饭后清理文件。旋围棋一局。见客一次，与李眉生、穆海航等鬯谈。温“传志类”中《刺客传》、《田窦传》，习字一纸。中饭后清理文件。接少荃信，言上海事颇详。写沅弟信一件。夜清理文件，眉生来少谈，二更三点清理毕。睡颇成寐。是日，接奉廷寄二件、谕旨三件，是因余二月廿二日之折批回者。

廿二日

早饭后清理文件。旋与小泉围棋一局。见客四次，万篪轩坐最久。将作折稿而久未下笔，写澄侯信一件、毛寄云信一件。中饭后作奏折，至二更始毕。中至眉生处，与子偲、受山等鬯谈。作希庵信一件。二更后清理文件，至四点毕。腹痛，不甚成寐，亦因用心太过之故。是日构思之际，写零字甚多。二更，接奉廷寄一件。

廿三日

早饭后清理文件。旋与柯小泉围棋一局。出门拜客三家，在周寿山处坐甚久，午初归。见客三次，杨畏斋谈颇久。中饭后与吴子序围棋一局。雪琴来久谈。申正后核改折稿二件。灯后作片稿一件，核改片稿一件，清理文件，二更三点毕。是日接奉廷寄一件，催杨军门回营。又接禀报，知雍家镇于十九日攻破矣。

廿四日

早饭后清理文件。旋写李少荃信一件、沅甫弟信一件。围棋一局。见客三次。写澄弟信一件。午刻与甘子大围棋一局。大雨如注，自辰至午未息。中〈饭〉后见客三次。至城外洋船上一看，庆字营淮勇赴上海，又有鼎字一哨、林字二哨。酉刻归，写左季高信一件。夜清理文件，倦甚，二更三点毕。是日接沅弟信，于二十日克复巢县、含山两处。夜接季弟信，克复繁昌县城。酉刻发报折三件、片一件、清单一件。夜接奉廷寄二件。

廿五日

早起，至万寿宫行礼，是日为今上万寿圣诞也。卯正归寓。饭后见客三次，旋又见客二次，吴竹庄自上海回，与之久谈。竹庄十四日自皖赴沪，昨日归来，去来各仅二日，在沪尚住六七日，甚矣，洋船之神速也!与筱泉围棋一局。清理文件，颇形困倦。闻石埭克复，下半日又闻太平克复。写季弟信一件。与邓守之、洪琴西、方存之等谈。倦甚，不能作事，因写对联八付以寄兴。午刻习字一纸。傍夕小睡。夜清理文件，二更毕。温杜公五律，倦甚，岂以昨二日用心稍过之故耶?

廿六日

早饭后清理文件，与筱泉围棋一局。旋见客五次，申夫坐较久。习字一纸，写沅甫信一件。中饭后倦甚，小睡。坐见之客五次，内子序谈最久。围棋一局，写左季高信一件。夜写零字甚多，清理文件，至二更三点毕。睡至三更后成寐，四更腹泄。

廿七日

早饭后清理文件。旋见客二次。与筱泉围棋一局。接信，闻和州克复。与眉生等鬯谈。写沅甫信一件、季洪信一件。中饭，请程钰廷曙、吴炳昆、李朝斌便饭，申初三刻毕，倦甚。略清文件，习字一纸。杨畏斋来久谈，傍夕方去。接信，知赵景贤守湖州，三月三日尚坚守无恙，可钦可怜，愧不能速派劲旅往救，绕室傍皇，不知所以为计。夜清理文件，二更四点毕。

二十八日

早饭后点升字前、左两营之名千人，辰正毕。清理文件。旋接九弟信，知玉溪口、西梁山俱已攻克。与筱泉围棋一局。与眉生等久谈。见客三次，倦甚。习字一纸。手疮臀疮殊增烦恼，遂不能多作事。写希庵信一件。中饭后，意思萧索。申刻，至眉生处鬯谈。傍夕小睡。夜清理文件，二更毕。旋闻盐河有抢劫盐船之案，拿获四人。首县来见。本日身体不轻爽，懒于治事。酉初写对联六付。睡时闷甚，幸尚能成寐耳。

廿九日

早饭后清理文件。旋与筱泉围棋一局。写沅弟信一件。与眉生等久谈。见客三次。读《墨子》数篇。疮痛不能多作事。中饭后习字一纸。接奉廷寄二件、谕旨一件。清理文件，至申正毕。程伯敷以旬日连克七州县四要隘为诗称贺，余作七绝四首答之。写对联六首。夜选元遗山七绝。清理文件。二更四点，不甚成寐。夜写沅信又一件。是日接澄弟三月初八、十二两信。

卅日

早饭后清理文件。旋与筱泉围棋一局。旋写少荃信一件。见客六次。写季高信。中饭后又写少荃信一件。见客数次。出外拜客数家。至洋船送林字营之行。夜清理文件，二更四点毕，劳倦殊甚。是日未正剃头一次。陈氏妾吐血二三十口，病颇重。

四月

初一日

早起，各文武贺朔，至巳初方毕。旋与筱泉围棋一局。见客二次，申甫坐颇久。倦甚，小睡不成寐。阅施愚山诗。中饭后复小睡，成寐。写季弟信一件。遍身疮癣，且痛且痒，又与去年秋冬相类，至以为苦。至蒋莼卿处一谈。旋与周寿山鬯谈。夜改折稿二件，阅李太白七言。是日接纪泽廿二日长沙信。傍夕清理本日文件。

初二日

黎明饭后，点熊字、恒字二营之名，至辰正毕。清理文件，见客三次，黄翼升坐颇久。与筱泉围棋一局。旋清理文件。倦甚，小睡片刻。中饭后见客四次，吴子序坐最久，与之围棋一局。申正后写对联六付。因读李太白、杜子美各六篇，悟作书之道亦须先有惊心动魄之处，乃能渐入证果，若一向由灵妙处着意，终不免描头画角伎俩。酉正清理文件。傍夕至眉生处一叙。夜改克复巢、和、含山折稿一件。二更后温李诗，二点清理文件，四点毕。三更睡，倦极。是日晡时，写沅弟信一。夜写希庵信一。

初三日

早饭后清理文件，写季弟信一件，与筱泉围棋一局。见客四次，周寿山谈颇久。写李筱泉信一件。中饭后见客三次。习字一纸，清理文件。疮疾大作，痛痒交加。晡时，与尚斋、筱泉、伯敷鬯谈。夜作片稿一件，核改折稿一件，二更三点毕。清理文件。三更睡，不甚成寐。是日接奉廷寄一件、谕旨一件，又总理各国事务衙门夹板一件，内恭亲王暨军机公信一封，言洋人助剿事。

附记　桐城匪人

疏长庚东　王鸾旂南

潘寿春西　姚廷弼北

初四日

早饭后清理文件。旋写纪泽儿信一件。与筱泉围棋一局。雪琴来久坐，又见客二次。雪琴午正归去。中饭后写沅甫信一件，言由采石南渡，妙处四端，险处二端。清理文件。发报四折、一片、一清单，又代人递谢恩折二件。接左季高信，知伪侍王一股业经击退。夜核信稿十件，温东坡七古二十首。三更睡，颇能成寐。是日酉刻亦假寐半时许。

初五日

早饭后见客二次。旋与筱泉围棋一局，写沅甫信一件。又与程颖芝围棋一局。孙庆恒来久坐。中饭后写沈幼丹信一件，清理文件。申正将科房呈稿呈批清厘一番，积阁又十日矣。傍夕至尚斋等处鬯谈。夜清理文件，二更毕。倦甚，不能治事，假寐少歇。三更睡，颇能成寐。

初六日

早饭后清理文件。旋出西门观杨占彪、阳华坤两营操演。其收队之法，系学多将军隆阿者，极为稳快。其法仍用四方阵，面均向外。前者向敌，且战且退；后者面向归路，防贼抄尾；左者排列枪炮，防贼包左；右者排列枪炮，防贼抄右；收归者皆在方阵之中空处行走。如左前隅之第一排，打枪甫毕，即缩入中空处走归；左后隅之末排站队，左前隅第二排打枪毕，又缩入中空处走归；左后隅之末排站队，第三排亦然，第四、五等排亦然，右前隅之一、二、三、四等排亦然。行走一二十里始终有四方阵，排列不乱，实收队时万全无弊之良法也。

巳正归，与筱泉围棋一局。子序来久谈，午正去。小睡片刻。中饭后写沅弟信，又写袁午桥密信，清理文件。至眉生处鬯谈。旋写对联七付。傍夕小睡。夜清理文件，温太白七古。睡甚成寐。是日接廷寄一件。

初七日

早饭后清理文件，旋出门至谷米局、火药局一看。旋至忠义局鬯谈。归与筱泉围棋一局。见客二次，又立见者四次。小睡片刻。请吴子序、杨畏斋便饭。饭毕，与子序围棋一局，畏斋仍留久谈。申刻清理文件，酉正毕。至幕府程尚斋等处一谈。小睡片刻。夜温杜公七律。三更睡。是日住房铺地板，糊墙壁，终日未得安生。接澄侯三月十九信，知祖父母墓已修成矣。

初八日

早饭后清理文件，写扇一柄，围棋一局。见客三次，吴竹庄坐较久，谈及刘幼蟠于本日病故，惋惜久之。复沅弟信一。午初倦甚，小睡。中饭后见客二次，陈舫仙坐颇久。本日风雨阴寒，殊不似四月气象，余近日渴睡甚多，不似往年之竟夕不寐。每逢节气，辄服归脾汤三帖。本日值立夏节，渴睡尤甚。接澄弟信，谓脾胃甚好之故，岂果服药之功耶?抑昏倦颓放，暮景不能自振耶?清理文件。傍夕小睡。夜阅《苕溪渔隐丛话》。二更后复小睡，三更入上房，倒床酣卧，黎明方醒。是日申刻写挽联一付、对联四付。

初九日

早饭后清理文件。旋写季弟信一，与筱泉围棋一局，潘伊卿来久坐。午刻核改复恭亲王信稿，至申初改毕。见客一次。至李眉生处久坐鬯谈。写对联六付，清理文件。傍夕小睡。夜清理文件，温阮、陶二家诗。三更睡，甚能成寐。

初十日

早饭后接见司道。旋出城看熊字营操演，巳刻归。与筱泉围棋一局。习字一纸，写希庵信，未毕。约陈湜、潘鸿焘来吃便饭，未正散。将希庵信写毕。折差曾恒德自京归来，阅京信及各报本。清理文件。接少荃上海来信，言夷务事颇详。旋阅护军抬枪、小枪两队将发往熊字营为教师者。酉初写扁字及对联，再阅京报，略知近事。傍夕，眉生来久谈。夜清理文件，至二更三点毕。

本日见许仙屏与沅弟信中多见到语，如云为治首务爱民，爱民必先察吏，察吏要在知人，知人必慎于听言。魏叔子以孟子所言“仁术”，“术”字最有道理。爱而知其恶，恶而知其美，即“术”字之的解也。又言蹈道则为君子，违之则为小人。观人当就行事上勘察，不在虚声与言论；当以精己识为先，访人言为后。皆阅历有得之语。

十一日

早饭后清理文件。旋与柯筱泉围棋一局。吴竹庄来，坐颇久。写沅弟信。涉阅广东新刻丛书两种，一曰《海山仙馆丛书》，凡五十六种，潘仕成辑刻；一曰《粤雅堂丛书》，凡一百廿一种，伍崇曜辑刻。二者皆冯竹渔新赠也。又涉阅《正谊堂丛书》，凡五十六种，张清恪公辑刻，吴竹庄所赠也。因取《正谊堂》中清恪公所辑《程子》二十篇读之，至晡时读毕。凡十卷，取《论语》二十篇之意，编采二程粹言，略分门类，颇为精当。写沅弟信一件。申刻调恒字营八队来此操演枪炮，约一时许毕。夜阅张清恪公所辑《朱子》七篇，每篇各分上下，仿《孟子》七篇之意。张公盖以程配孔，以朱配孟也。读一卷，未毕。倦甚，因阅陶诗。三更睡，倒床即成寐矣。

是日又写扁字二十余个。静中细思，古今亿万年无有穷期，人生其间数十寒暑，仅须臾耳。大地数万里不可纪极，人于其中寝处游息，昼仅一室耳，夜仅一榻耳。古人书籍，近人著述，浩如烟海，人生目光之所能及者不过九牛之一毛耳。事变万端，美名百途，人生才力之所能办者，不过太仓之一粒耳。知天之长而吾所历者短，则遇忧患横逆之来，当少忍以待其定；知地之大而吾所居者小，则遇荣利争夺之境，当退让以守其雌；知书籍之多而吾所见者寡，则不敢以一得自喜，而当思择善而约守之；知事变之多而吾所办者少，则不敢以功名自矜，而当思举贤而共图之。夫如是，则自私自满之见可渐渐蠲除矣。

十二日

早饭后清理文件。旋与柯小泉围棋一局。见客四次。写沅弟信一件，习字一纸。中饭后核改信稿，清理文件。与洪琴西论《易经》有圣人之道四，而朱子专重“以卜筮者尚其占”一句，似未的当。因言古人说经，多断章取义，以意逆志，不必定符本义。傍夕小睡。夜清理文件。三更后温《古文·辞赋类》。三更睡。是日接奉廷寄二件。

十三日

早饭后清理文件。旋与柯小泉围棋一局，见客五次，写幼丹信一件、季高一件，阅冯焯诗稿。焯，代州人，字稚华。其七世祖如京官广东左布政使，六世祖雍玉以进士官至同知，五世祖光裕以举人官至湖南巡抚，四世祖祁官编修，曾祖均弼以举人荫生，官至湖北按察使，祖宬以举人官浙江知县。焯为潜山县天堂巡检，又署屯溪巡检，刻诗四卷，清稳不俗。昨和余诗八首，今日问之程伯敷，始知其人。因取其诗披阅数十首，兼阅其曾祖及祖刻诗，乃知其世家渊源有自也。午正睡半时许。中饭后清理文件，习字一纸。申刻与琴西少谈。旋温《霍光传》，至二更毕。核改折稿二件、片稿一件，清理文件。三更睡，甚能成寐。

细思为政之道，得人、治事二者并重。得人不外四事，曰广收、慎用、勤教、严绳。治事不外四端，曰经分、纶合、详思、约守。操斯八术以往，其无所失矣。

十四日

早饭后清理文件。旋写澄侯弟信一件，又写季洪弟信一件，与柯小泉围棋一局。徐毅甫来久谈。渠善医，因请为余诊脉。据称，六脉虚弱，宜服补剂。又因陈氏妾吐血，不能吃饭，请其诊视，午初去。寓西一厅，稍为修葺，前往看视，遂与洪琴西久谈。中饭后清理文件，习字一纸，改折稿一件。杨畏斋来久谈。皖南道程琢堂送诗四册，略翻阅数十首。傍夕与李眉生、程尚斋等鬯谈。夜清理文件，二更毕。温《古文简本》，三更睡。倦极，却不甚成寐。是日接奉廷寄一件。

十五日

早饭后见客十余次，皆文武贺望者，巳刻毕。旋与柯小泉围棋一局。写陈季牧信一件、沅弟信一件，倦甚。阅《余忠宣公文集》。午刻小睡。折差王宏升自京师回，即二月初十日派去送谢恩折八件暨万寿折各件者。中饭后见客二次，清理文件。至李眉生处小坐鬯谈。改信稿十余件。傍夕眉生来，又久谈。夜清理文件，二更毕。温《古文简本》，倦甚。三更睡，幸能成寐。是日巳刻习字一纸。

十六日

早饭后清理文件，旋与筱泉围棋一局，写沅弟信一件、雪琴信一件。见客二次，周弢甫坐最久，备述上海各事。旋清理文件，即上海带来者。习字一纸，午刻小睡半时许。中饭后见客五次，周缦云侍御学浚来谈最久。写对联六付，清理文件颇多，写《余忠宣公传》百余字。雪琴处砻石一方，其幕友胡湘林数催余写字发刻。余因写宋文宪所撰《余忠宣公传》，将刻之以广流传，劝忠义也。灯下，又写数十字，清理文件，至二更毕。温《李广传》。三更睡。

十七日

早饭后清理文件。旋见客四次，周弢甫、邓弥之坐最久。与筱泉围棋一局。写李希庵信，未毕。午刻小睡。中饭后将希信写毕，旋赵惠甫来久坐。接家信，澄弟一件、泽儿一件，寄有《耐庵文存》，系贺耦庚先生所著，略一翻阅。清理文件，习字一纸。

定城内城外发赈章程。因冒滥者多，十六日发至四万四千人之众，后此断难为继，乃定为每人发小票一纸。十九日察看真正饥民，给与一票，廿二日持票领米。廿二日再加察看，给廿五日之米票，廿五日再加甄别，给廿八日之米票。每三日一发，上次给下次之票，庶渐渐免于冒滥。又定告示一纸，发京信十余件，皆同乡复信。夜清理文件，倦甚。温杜诗五律。接希庵信，知庐州于十五日克复。二更三点睡。

十八日

早饭后，出城看熊字营操演。雨大异常，火绳不燃，竟不克操毕。旋又进东门，出北门，看华蘅芳所作炸弹，放十余炮，皆无所见，巳刻归。与筱泉围棋一局。清理文件。陈虎臣来久坐。午正小睡。中饭后写希庵信一件，清理文件。弢甫来久谈。接汪梅村信，寄所为《水经注图》一卷、附录一卷，粗阅一过。夜清理文件，二更后温《李陵传》。睡甚能成寐。日内手上之疮全愈，惟尚红痒，或虞再翻耳。脚上之癣亦稍薄。又接家信，知夫人之病已愈，或果如星命家所称运气好时耶?

十九日

早饭后清理文件，写左季高信一件，与柯小泉围棋一局，见客三次。接家信，澄弟一件、纪泽一件，系三月廿九日所发。知纪鸿县试第一，并将五场诗文付来。旋又写季高信一件、凯章信一件。午正小睡。中饭后见客二次。清理文件甚多，习字一纸。夜温李陵、苏武传，二更后清理文件。接奉廷寄二件、谕旨六件，系因余三月廿四日奏折批回者。

二十日

早饭后见司道一次。出城看垣字营操演，约二时许，巳刻毕。拜周缦云、李壬叔、邓弥之，巳正归。与筱泉围棋一局。见客三次。午正小睡片刻。中饭后写少荃信，约千余字。见客一次。至李眉生处小坐。申夫来久谈。旋清理文件，写扇一柄。夜清理文件，一更四点毕。温杜、苏七古诗。二更四点睡。三更尽，烛花落，延烧衣物，几及房屋，惊起扑救，房中烟焰不熄。良久更睡。

廿一日

早饭后清理文件。旋见客三次，周缦云坐甚久。写沅弟信一件，旋接沅弟信，又添一叶。改信稿四件。与筱泉围棋一局。午正小睡。中饭后清理文件，写晏彤甫信。见客一次。严仙舫信来，荐其内侄向师棣，果令器也，谈论甚久。旋写对联挽幛等。与幕友论进兵之方。清理文件，傍夕毕。夜写春霆信一件，甚长。清理文批各件，二更三点毕。

廿二日

早饭后清理文件。旋与筱泉围棋一局，见客二次，写沅弟信一件。劳倦殊甚。阅《韩非子》五篇。午刻小睡。中饭后见客二次，周弢甫坐甚久。清理文件。出城至河干送垣字营坐洋船至上海，归。傍夕与蒋莼卿等一谈。夜清理文件，二更后温谢朓诗。是日上午习字一纸，下午写《余忠宣公传》二百余字。申刻收回十九日所发米票，竟多假票二千三百余张，人心之坏，殊可痛恨。睡后，不甚成寐。

廿三日

早饭后，出城看熊字营操演，巳正归。与筱泉围棋一局，见客二次。午正小睡。略清厘文件。中饭后写《余忠宣公传》，约六百余字。旋清理文件，写对联三付、扁二方，并挽幛之类。傍夕与洪琴西谈假米票之事，设法禁止，又与莼卿、尚斋等久谈。夜清理文件甚多，二更毕。温杜诗五律。是日午刻略阅《韩非子》。本日写字过多，眼蒙殊甚。三更后睡，尚能成寐。

附记

牧云卿封典

严瀛清，饬知入邑志，交欧阳利

萧可卿，奠仪、挽联，交欧阳利

朱凤台生日补礼

寅皆师谢百金

澄弟、金权皆谢

京中问封荫事

廿四日

早饭后清理文件。写澄弟信一件。围棋一局。写黄南坡信一件。见客二次。写欧阳牧云信一件。与幕府诸君鬯谈。午正倦甚，小睡。中饭后习字一纸。弢甫来久谈。围棋一局。旋清理文件。接家信，系四月初十所发者。因季弟回信，早间偶忘寄去，又写信与纪泽，将季弟〈信〉由驲寄去。杨畏斋来久谈。傍夕向师棣来公馆住。又与洪琴西谈。夜清理文件，二更后温《古文简本》。三更睡，不甚成寐。

廿五日

早饭后清理文件。旋见客二次，衙门期也。与筱泉围棋一局。接雪琴信，知金柱关于廿一日酉刻克复。写雪琴信一件、沅弟信一件，写《余忠宣公传》，约六百余字。午刻小睡。中饭后见客二次。又写《余忠宣公传》，习字一纸，清理文件。接雪琴信，知芜湖、东梁山皆于廿一夜克复。与幕中诸客久谈。傍夕小睡。夜清理文件，温《萧望之传》。二更三点睡。倦甚。是日，接袁帅复信，备述与胜帅构衅始末。又接希庵复信，系余十八日专差去者。

廿六日

早饭后清理文件，与筱泉围棋一局，写袁午桥信五叶、希庵信四叶。见客四次，内有彭定澜，号恬舫，乙酉举人，乙未大挑，为弋阳教官八年。咸丰辛亥奉召进京，看万年吉地，今文宗之定陵，即彭所择也。在京前后三年余，又在徽军二年余。面貌类有道之士。今来安徽，为候补州县，与之久谈。午刻，阅江郑堂《汉学师承记》。中饭后见客二次。琴西来谈甚久。清理文件。赵惠甫送曲阜孔氏所刻戴东原各种，又借阅庄方耕宗伯《存与遗书》，因涉猎久之。旋写雪琴信一件。天气渐热，倦甚。傍夕思睡，已为蚊所苦矣。夜清理文件，二更温《萧望之传》毕。

廿七日

早饭后清理文件。见客三次。与筱泉围棋一局。写季弟信一件。与眉生等久谈。写凯章信一件。中饭后见客二次。钱子密来久谈，送其尊甫钱警石先生《泰吉文稿》。泰吉为香树先生之曾孙，衎石先生之弟，为海宁教官二十七年，又在海宁为山长九年，现避乱寓江西新建乡间。生平最喜校书，所校各本题识名曰《曝书杂记》，因粗为涉猎数十页。清理文件。酉刻与洪琴西谈。傍夕小睡。夜因新得戴氏《水经注》，将汪梅村《水经注图》校勘澧水、沅水、延江水、资水。二更后清理文件。是日巳刻习字一纸。

附记

○梅村修金

○廉卿馆地

○雨亭来皖

廿八日

早饭后，至东城外看熊字营操演，巳初归。清理文件。与筱泉围棋一局，习字一纸，见客二次。阅戴氏《水经》中湘水、涟水、深水、钟水、耒水、洣水、漉水、浏水、水，与汪氏图一校。午刻与眉生等一叙。中饭后写沅弟信一件，清理文件，弢甫、惠甫来久谈。旋写扁对。傍夕与尚斋等鬯谈。夜温《班超传》，二更后清理文件，写册叶五纸，洗澡一次。近日手上疮已大愈，下身癣亦薄，竟能洗澡，不甚痛痒，自去年四月以来未有如此佳境也。

廿九日

早饭后清理文件。旋与筱泉围棋一局，见客二次，写季弟信一件、沅弟信一件、雪琴信一件。阅《水经注》溱水、漓水、洭水，与汪图校对一过。中饭请客便饭，李壬叔、周缦云、钱子密、周弢甫、向伯常五人在座，未正散。清理文件甚多，内有李少泉咨到奏折数件。酉刻与幕府诸公鬯谈。夜写零字甚多，改信稿数件，清理文件，温《班超传》毕。天气渐热，睡不甚成寐。

五月

初一日

早间，各文武员弁贺朔，至巳初应酬始毕。与柯筱泉围棋一局。清理文件。旋又见客三次。阅《水经·江水》，与汪图校对未毕。午正小睡。中饭后，写郭云仙信一件，见客三次。清理文件甚多，傍夕未毕。夜清理文件，改片稿一件，又改一折，未毕。是日接奉批折，系四月初四日所发者。计廷寄一件、明发谕旨一件，又谕旨一件，曾国荃从优议叙，曾贞幹赏迅勇巴图鲁名号。

初二日

早饭后清理文件，旋作折数行，与筱泉围棋一局。见客一次。改折至午初毕。写少荃信一件。出城至洋船送熊字营赴上海。未正中饭后，见客一次，改片稿一件，清理文件甚多。与李眉生等鬯谈，旋又与洪琴西久谈。傍夕小睡。夜改克复芜湖折稿，至二更四点毕。睡不甚成寐。是日接筠仙、寄云、幼丹、希庵各信。

初三日

早饭后清理文件，旋写沅弟信一，与筱泉围棋一局。见客四次。写左季高信一件。午正改片稿一件。中饭，留杨畏斋便饭。饭后，将本日应发之二折三片细校一过。清理文件，习字一纸，与李眉生等鬯谈，将昨日积阁之文件清理一过。傍夕发报。与洪琴西鬯谈。夜温放翁七绝。是日接多将军信，知四眼狗被苗党捆送胜帅大营，已槛送进京矣。

初四日

早饭后清理文件，旋见客，先后六次。与柯小泉围棋一局。写家信一件、希庵信一件。午正少睡片刻。中饭后习字一纸，见客二次，清理文件。至幕府与诸位鬯谈。清理文件，酉正粗毕。剃头一次。夜写零字颇多，写沅弟信一件，清理文件。洗澡一次。睡不甚成寐。陈氏妾本日吐血甚多，自午至夜，所吐以数碗计，夜间呻吟不止，病势殊甚。

初五日

早起，各员弁贺节，止见公馆以内者，余俱不见。旋饭后见客数次。与筱泉围棋一局。写雪琴信一件，清理文件，写幼丹信一件，长约千余字。习字一纸。中饭，请吴彤云便饭，与之鬯谈，申初散。阅《水经·江水》，与汪图校对一过。酉初又与吴彤云、洪琴西鬯谈。清理文件。夜将江西所详丁漕、所详永章细阅一过。二更后温古文数首。陈氏妾病日增，余虽倦，不得酣寝。

附片

派黄翼升署江南提督

初六日

早饭后清理文件，与筱泉围棋一局。见客甚多，坐见者七次，立见者六次，殊困乏也。习字一纸。中饭后阅《水经注·江水》毕，与汪图校对，又校夷水、夏水约二时许。阅来文百余件，写鲍春霆信一件。夜倦甚。将温古文，而渴睡不止，即在座侧小睡，二更三点入内室。妾病未少愈。是日接家信，澄弟一件、纪泽儿一件。

初七日

早饭后，出城看升字右、后两营操演。旋拜客二家，巳正二刻归。见客二次，与筱泉围棋一局，与幕府诸君鬯谈。眉生言及夷务，余以欲制夷人，不宜在关税之多寡、礼节之恭倨上着眼。即内地民人处处媚夷、艳夷而鄙华，借夷而压华，虽极可恨可恶，而远识者尚不宜在此等着眼。吾辈着眼之地，前乎此者，洋人十年八月入京，不伤毁我宗庙社稷，目下在上海、宁波等处助我攻剿发匪，二者皆有德于我。我中国不宜忘其大者而怨其小者。欲求自强之道，总以修政事、求贤才为急务，以学作炸炮、学造轮舟等具为下手工夫。但使彼之所长，我皆有之，顺则报德有其具，逆则报怨亦有其具。若在我者，挟持无具，则曲固罪也，直亦罪也，怨之罪也，德之亦罪也。内地之民，人人媚夷，吾固无能制之；人人仇夷，吾亦不能用之也。中饭后，写沅、季信一件。阅《水经》，与汪图校对潜水、涪水、梓潼水、阻水、南漳水、青衣水、延江水、油水、蕲水。清理文件，倦甚，小睡。见客一次。接雪琴信，知九洑洲于初三日克复。向师棣作策对甚佳，与之久谈。夜清理文件。温《古文·序跋类》。

初八日

早饭后清理文件。旋见客一次，与筱泉围棋一局，写雪琴信一件。雪琴又有信来，言初三夜之所克者，非九洑洲也。又见客二次。将《水经》校对汪图，看沔水十五叶。中饭后又看十叶。旋清理文件。酉初，弢甫来久谈。旋接少泉上海来信及公牍各件，细看一遍。傍夕与幕府诸公鬯谈。夜接课卷廿余篇，盖初六日余出策题一道，拟告示一道，令忠义局及各员应课，至是始交卷也，粗阅一过。二更后清理文件，旋温《太史公自序》。倦甚，睡尚能成寐。

初九日

早饭后清理文件，旋见客六次，围棋一局，习字一纸。与眉生等鬯谈。午正小睡。阅《范文正公集·近名论》，与余之所见相符。中饭后阅《水经》，校汪图，凡十二叶。清理文件甚多。见客二次，与洪琴西鬯谈。夜写沅、季信一件，温《臧洪传》，二更后清理文件。三点睡。是日接奉廷寄一件。

初十日

早饭后清理文件。旋见客五次。围棋一局。写沅、季信一件，李少泉信一件。午正小睡片刻。中饭后写雪琴信一件，见客四次，清理文件，改信稿六件。与幕府诸公鬯谈。将茶引、茶捐、茶厘三票细核一过，将使皖南茶务定一画一章程，庶使官商两便，薄暮核毕。与万篪轩一谈。夜温《诸葛亮传》，清理文件。二更三点睡。是日接奉谕旨二件、廷寄一件，盖因余四月十五日之折批回者。

十一日

早饭后，出城送洋船之行，熊字营尚有两哨在此未去也，卯正归。见客二次。与甘子大围棋一局。旋又见客二次，申夫坐颇久。倦甚，会客时不免渴睡，傲漫之气积于中，不克自强如此，深用自愧。旋阅《水经注》，校汪图沔水毕，又校涔水、丹水、均水、漻水。倦甚，小睡半时许。中饭后至眉生处鬯谈。旋清理文件，至申正毕。酉刻核改告示稿、札稿，即昨日所定茶引章程也。傍夕与彤云、琴西鬯谈。夜改信稿四件，二更三点毕。三更睡。

附记　韦营之饷

鄂省三成，每月解四千两，约余二百金。

皖省七成，每月约须九千两。内安庆厘四千串；大通厘二成，约二千八百串；荻港厘二成，约二千四百串；枞阳五家套，约二千串。

十二日

早饭后清理文件，旋与筱泉围棋一局，写季高信一件、希庵信一件，与眉生鬯谈。午正小睡片刻。中饭，请蔡少彭、赵炳麟、范次典便饭。饭后习字一纸。天热，倦甚。清理文件，申正毕。在竹床小睡片刻。将《余忠宣公传》〈写〉毕，约共千八百字。傍夕闻湖州失守。赵景贤竹生以一在籍绅士，苦守孤城，四面援绝，至半年之久，城陷身殉，良可痛悯。拟为一疏，历叙其贤行勋绩，而自请不能赴援之咎。与幕府诸友谈湖州事，因议增芜湖防兵。夜清理文件，至二更三点毕。睡，竟夕不寐，或因日间小睡及天热之咎。

十三日

早饭后清理文件，旋见客一次，围棋一局。写毛寄云信一件，写沅弟信一件。请莫子偲、吴彤云阅卷，即余初六日出题课委员者，共卷六十九本。见客三次。写黄南坡、赵玉班信一件。午刻小睡。未初，请子偲、彤云便饭。中饭后，倦甚，未能治事。申刻清理文件。旋写勒少仲挂屏四幅、对四付，与幕府李眉生等鬯谈。傍夕，与子偲、彤云久谈。夜写零字甚多，天热不愿治事。二更后温杜诗五律。洗澡一次。是日接奉廷寄二件，知郭云仙放苏松粮道。

十四日

早饭后清理文件。旋见客三次，与筱泉围棋一局，与子偲、彤云商取各卷。写纪泽信一件，改信稿十余件，清理文件。午正小睡片刻。中饭后，将各卷加批，取定八卷发出。清理本日文件。酉正与幕府诸公鬯谈。夜热甚，在院中露坐乘凉。二更后清理文件。三更睡，甚能成寐。

十五日

早饭前后，各文武贺朔，至巳初毕。旋围棋一局。又见客二次。至李眉生处鬯谈。写沅弟信一件，论人满天概之道甚详。写雪琴信一件。中饭后倦甚，小睡。申刻阅本日新到文件，改信稿四件，写挽联一、挽幛一、对联六付。傍夕与幕府鬯谈。夜热甚，在院中露坐小睡。二更后清理文件，至三点毕。是日阅官帅咨到折稿，欲令多礼堂援秦。核改折稿一件。

十六日

早饭后清理文件，与筱泉围棋一局，旋见客三次。热甚，在竹床久睡时许。巳正后，改折二件、片一件。中饭后作一密片，清理本日新到文件。见客三次。傍夕与幕府鬯谈。夜作密片，至三更毕。热极，不甚成寐。

十七日

早饭后清理文件。旋与筱泉围棋一局。与幕府诸君商，本日应发折件太多，改为两次拜发。又改折片一件。接奉廷寄一件。至别院小睡乘凉，热甚，懒于治事。中饭后，见客一次。小睡片刻。旋清理文件。核改江西所定丁漕减征永章，作一告示稿，至二更作毕。清理文件，二更四点毕。是日辰刻，出外拜客三家，巳刻归。申刻发报二折、三片。

十八日

早饭后至城隍庙烧香求雨。归寓，清理文件，与筱泉围棋一局。天气亢热，深以为苦。写官中堂信一件、雪琴信一件。在竹床上久睡。阅《古文尚书疏证》，至十四条止。中饭后又阅十五、十六条。旋清理文件，核改谢恩折四件、片稿三件。傍夕与幕府鬯谈。夜核对各折单，阅《疏证》第十七条。

十九日

早饭后清理文件，旋与筱泉围棋一局。天气热甚，不能办事，即在竹床久睡。阅《古文尚书疏证》十七，十八，十九，二十，廿一、二、三等条，申正阅毕。午刻写少泉信、雪琴信。见客四次，与陈虎臣论老庄自然之道。申刻清理文件颇多，至酉正方毕。热极，与幕府诸公久谈。写陈作梅信一件。夜大雨。亢旱之雨〔日〕，得此甘霖，人心大快。改札稿一件，即定江西丁漕永章之札也，未毕。二更三点睡，雨后新凉，稍能成寐。是日发报二折、三片、一恤单、二保单。

廿日

早饭后见客二次，旋围棋一局。阅《古文尚书疏证》二十四、五、六、七条，三十一、二条。写希庵信一件。见客四次。写沅弟信一件、郭云仙信一件。中饭后见客二次，阅《尚书疏证》中四十九，五十，五十一、二条。清理文件，至酉初毕。核改信稿、札稿。夜清理文件，再改札稿，即江西丁漕永章一案也。是日，接家信，澄侯一件，极道纪鸿儿之佳；纪泽一件，言袁婿之劣，颇为可虑。

廿一日

早饭后清理文件。旋围棋一局。改丁漕永章之批二件，改信稿一件。见客五次。午刻出一策题，问老、庄、淮南、管、商、申、韩诸子，约三百余字。中饭后小睡。阅《书传补商》，旋清理文件。天气郁热。接澄侯在衡州发信一件。写毛寄云信一件。傍夕与幕府诸公鬯谈。夜清理文件，洗澡一次。是日阅《尚书疏证》中五十三、四、五、六、七等条。

廿二日

早饭后清理文件，万篪轩来久谈，旋围棋一局。写沈幼丹信一件，约近千字。将丁漕永章一一核定，封发。阅《古文尚书疏证》五十八条至六十四条止，陆续看至更初毕。申刻清理文件。至幕府与陈伯敷久谈。酉刻写左季高信。傍夕与洪琴西鬯谈。夜清理文件，温古文一首。是日大雨倾盆，竟日不息。久旱之后，得此膏泽，农民其少苏乎?

附记　回信速复

○李小泉　○严渭春

○姚秋浦　○严仙舫

廿三日

早饭后清理文件，与筱泉围棋一局，写沅甫信一件、姚秋浦信一件。与幕府诸公久谈。午刻，出城接厚庵，渠新自家中来也，旋与同至余公馆。客去，中饭。饭后写希庵信一件、雪琴信一件，核改信稿二件，清理本日文件。出外拜杨厚庵，酉初归。见客一次。温杜诗七古，若有所会。夜写李筱泉信一件。是日眼蒙，右眼微红，不欲多办事。阅《古文尚书疏证》六十五、六两条。午刻接奉廷寄一件。

二十四日

早饭后清理文件。旋围棋一局，见客一次，周念慈来谈颇久。写家信与纪泽儿，写严渭春信一件。阅《古文尚书疏证》中六十八、九条。见客二次。与幕府诸君鬯谈。午刻小睡。未刻请客，杨厚庵、周念慈、马学使三人同席，申刻散。清理文件。阅《尚书疏证》。傍夕与幕府鬯谈。夜温《古文·序跋类》。

二十五日

早饭后见客一次。旋清理文件，与筱泉围棋一局。又见客三次，许雪门坐最久。写沅弟信一件，阅《尚书疏证》中六十九，七十，七十一、二、三、四条。倦甚，屡在竹床酣睡。中饭后，再阅《疏证》。与幕府久谈。清理文件。傍夕温杜、韩七古，高声朗诵。夜温《太史公自序》。是日接奉密寄谕旨一件，抄一分专人送希庵处。

附记

○复意诚信

○寄鸿儿信，并银四百两，为印卷等用

二十六日

早饭后清理文件，旋围棋一局。见客先后五次，内李申夫坐最久。写沈幼丹信一件。接奉廷寄四件，内因余奏克复太平、芜湖批折寄谕一件，另有密谕三件。与幕府诸公鬯谈良久。中饭后阅《古文尚书疏证》中七十五、六条。清理文件，至傍夕方毕。二十一日出一策题，连日有交卷者，随到随看。夜阅希庵信，并渠二十三日密折稿，立言甚为得体。二更后，洗澡一次。是日夏至节。巳刻出城，拜周念慈观察。

二十七日

早饭后清理文件，旋围棋一局，见客二次。写纪鸿儿信一件，郭云仙、意城一件，邓寅皆一件。午刻，陈虎臣来久谈。阅《古文尚书疏证》七十七、八、九条。中饭后，至李眉生处一谈。旋清理文件，写希庵信一件、厚庵信一件。本日公文甚多，酉正毕。傍夕温杜诗七古。夜，洪琴西来久谈。二更后清理文件。三点睡，倦甚。是日未刻，拜发疏件题本一，系七月十二日慈安皇太后之万寿贺表；奏匣一，系谢沅弟优叙、季弟勇号之恩；又鲍超营中谢折四件。日内因人才缺乏，印委各务往往悬缺待人，思所以造就之法，拟每日接见州县佐杂三人，与之坐谈而教诲之。

二十八日

早饭后写小行书挂屏四幅，与筱泉围棋一局。旋见客数次。写沅甫信一件，阅《古文尚书疏证》中八十条。午刻与黎寿民久谈，旋小睡片刻。中饭后，至幕府鬯谈，吴彤云亦来谈。旋清理文件。倦甚，若不克自振者。接官帅等信，知山、陕事甚忙乱，多军断不能东，为之怃然。见客二次。改信稿三件。傍夕温杜诗。夜写零字稍多，倦极，不能治事。二更后，奄奄欲卧，不知何以疲困若此，殆老境侵寻耶?

二十九日

早饭后清理文件，旋围棋一局，写袁午桥密信一。见客二次，许瑶光坐甚久。雪琴自铜陵夹来久谈，午正去。写左季高信一。中饭后阅洪稚存《诗话》。接廷寄二件、谕旨一件，系因余行文户部，误将三月廿七日廷寄录去，中有交涉外国事须秘密者。奉旨将余交部议处。赵惠甫来久谈。清理文件颇多，至酉正毕。温杜诗七古。夜温《汉书·艺文志》。二更二点，洗澡一次。是日闻英吉利、法兰西二国将调五印度兵大举会剿，江浙人民从此殆蹂躏无噍类耳，为之喟叹！

三十日

早饭后清理文件，旋围棋一局。陈虎臣来久坐。阅洪稚存《诗话》。倦甚，在竹床久睡。午刻，至眉生处鬯谈。未初，请许雪门便饭，申初散。再阅《北江诗话》，清理文件。阅课卷，即二十一日所出之课题，阅至二更三点止，尚未完毕。夜，睡不甚成寐。

六月

初一日

早间，各文武员弁贺朔，至巳刻方毕。围棋一局。与黎寿民久谈。小睡。雪琴来鬯谈。至蒋莼卿处，与之论复奏夷务事件。清理文件。见客三次。因久不接上海信，焦灼之至。午正小睡。中饭后清理文件，写希庵信一件，将各卷阅毕，请程伯敷帮同一阅。写对联十付。傍夕温七古，夜温古文。困倦异常，竟不能作一事，竹床零睡，动辄成寐。二更三点至内室，亦彻夜酣眠，不知果心肾之易交与?抑颓散不能自振与?

初二日

早饭后清理文件，与筱泉围棋一局。旋见客四次。久不接上海信，悬系之至。本日辰刻，接少荃十一、十六日二次信，但知青浦再为贼占，而又无实在打仗信息，尤为焦灼，坐卧不安。写沅甫信一，计七叶。本日传候补人员言南、金茹晋、周甫文三人，令其手写履历，久候不能写毕，俟至中饭以后，始传入，与三人坐谈良久，申初散。清理文件甚多。续到少荃一信、韩正国一禀，知上海于廿一日大获胜仗，为之喜慰。见客一次。清理文件，至酉正毕。与幕府诸君鬯谈时事。夜清理文件，写册页二开。是日，部文中见蒋琦龄所陈时政十二事，约计万余言，多可见之施行，文笔亦雅健畅达；末条请崇宋学而抑汉学，似与各条不类。

初三日

早饭后清理文件，见客一次。出城拜彭雪琴，值渠新修余忠宣公墓告成致祭，余适过其地，因与同行二跪六叩礼。旋至雪琴船上久坐。归寓，清理文件。雪琴旋来鬯谈。传见候补班杨明顺、桂中行及江苏知县赵秉镕三人。午刻至幕府小叙。午正三刻小睡，中饭后见客一次。旋清理文件，写册页四开，见客二次。因上海解来浙江败将贵廷芳等二人，奉旨查办，无处收押，与臬司商，另置房屋，以作监禁。傍夕剃头一次。夜清理文件，二更后温《艺文志》毕。

初四日

早饭后见客三次，旋围棋一局。清理文件，写澄侯信一件，作安徽署缺各员折稿。见候补班刘星炳、赵光缙、陈泳三人，旋又见客一次。至幕友处一谈。中饭后作江督不能兼办夷务复奏折稿，至二更四点毕。申刻见客一次。酉初至幕府一谈。清理本日新到文件。是日所作二折，觉用心太过，神情昏倦，行路若畏颠坠者然。

初五日

早饭后见司道一次，旋见客三次，清理文件。围棋一局。传见州县刘兆彭、沈懋德、宋尧金三人。改片稿二件。至幕府一谈。中饭后清理文件，将二日积压之件清厘一次，酉正毕。与李眉生鬯谈。夜将江西丁漕减征告示再改一次，因沈中丞言宜专收银不可收钱也，写沈信一件。二更三点，睡后倦甚，天气溽暑，殊困人耳。

初六日

早饭后清理文件。旋见客五次，写李少荃信一件。巳刻传见州县龙舜臣、陈德明、王寿祺三人。写希庵信一件。中饭后，加少荃信三叶，阅本日新到文件，旋核改信稿约二十件。至幕府一谈。夜又改信稿四件，温《古文·序跋类》。倦极，早睡。是日发报军务二折、三片、一清单，地方二折、一片、一清单。辰刻，围棋一局。

初七日

早饭后清理文件，旋围棋一局，见客一次。倦甚思睡，因取《渔隐丛话》，阅杜工部二卷、韩退之二卷。写九弟信一。传见州县禄廉、冯元霔、徐树钊三人。午刻见客一次。小睡半时。中饭后清理文件，习字一纸。接上海各信。清理文件，至傍夕未毕。夜又检点核改，至二更三点始毕。

初八日

早饭后清理文件，旋见客三次，围棋一局。阅《渔隐丛话》，倦甚。传见储赓芸、程燠、胡锦三人。午刻，陈虎臣来久坐，习字一纸。中饭后写沅弟信一、希庵信一。阅《渔隐丛话》。倦甚，若不克自持者。与莫子偲、李眉生鬯谈。傍夕与马昂谈相法，清理本日文件。夜阅《渔隐丛话》，二更后洗澡一次。日间，溽暑困人，余向畏暑，故日内精力不克自振。

初九日

早饭后清理文件，旋见客三次，围棋一局。写沅弟信一封，专人送去，左季高信一件。习字一纸，传见佐杂董海清、王焜、杨光祖三人。至幕府一叙。午刻小睡。中饭后清理文件，写严仙舫信。酉刻写对联十付。戌刻温东坡七古，眉生来谈。夜写零字颇多，清理文件。

附记

渭春信添一叶，言四事

初十日

早饭后见客二次，衙门期也，旋围棋一局。吴竹庄来久谈。清理文件，写沅弟信一件。传见佐杂陈正常、周溶、谢持谷三人。至幕府一叙。阅《文献通考·职官考》。中饭后清理文件，赵惠甫来久坐，习字一纸。天热异常，竹床乘凉，不能多作事。余所买威林密轮船在汉口下来，言明装火药五千斤赴沪，乃洋人贪带茶叶，不肯装药，竟将委员逐出，不准在船，凶猛如此，殊可虑也。傍夕接廷寄一件、恭亲王信一件。夜热甚，不能办事，洗澡一次。温古文二首。

十一日

早饭后清理文件，见客二次，围棋一局。出门拜客，一吊刘幼蟠之丧，一至马雨农学使处，并拜莫子偲，借其案头之《辛稼轩集》。归，写杨军门信一件，见客一次，传见佐杂周庆熊、吴壎、杨葆翼三人，阅稼轩词。中饭后阅《稼轩集》，清理文件，至李眉生处小坐。天热非常，有销金烁石之象。酉刻以后，徘徊庭院，少却暑气，竟不能作一事，甚矣，余之惫也。夜洗澡一次。三更后，始略成寐。

十二日

是日，为先太夫人忌日，至是见背十年，余之别母则二十余年矣。饭后，写沅弟信一件，清理文件，见客二次。围棋一局。写季高信一件、李少荃信一件。巳刻，传见佐杂金大荣、胡绍文、朱云龙三人。至幕府与诸君一谈，吴彤云在坐。午正小睡五刻许。中饭后见客二次。阅本日新到文件，阅《文献通考·官数三公》至酉初止，清理文件。傍夕高吟“大江东去”数过。热甚，夜间不作事，二更四点睡。

十三日

早饭后清理文件，见客四次。围棋一局。写希庵信一件。至幕府鬯谈。午刻小睡。中饭后阅《文献通考》《职官》、《三公》、《官属宰相》篇。清理文件，核改复恭亲王信稿。傍夕，身体不爽，有似伤暑者然，至二更尽未愈。

十四日

早饭后清理文件。腹泄数次。写澄侯信一件，围棋一局，写沅甫信一件。接奉廷寄一件、谕旨四件。写恭亲王信四叶。阅《文献通考·门下省》。传见宋阶和、袁鸣璠、邓瑞品三人。中饭后至幕府鬯谈，莫子偲在坐。清理本日文件甚多，又核批等件，戌初未毕。夜又清理文件，至二更毕。洗澡一次。接左季高信，论夷务甚为有见。

十五日

早饭后，见客十余次，盖文武员弁贺朔望者，巳初毕。旋围棋一局。至幕府一谈。传见佐杂贺宏勋、张更新、庞怀典三人。阅《文献通考·门下省》。渴睡殊甚。写希庵信一件。中饭后清理文件。申正阅《门下省》篇，至灯初阅毕。清理文件。受暑渐病，身不爽快。是日接奉批折，是五月十九所发者。

十六日

早饭后清理文件，见客一次。围棋一局。写沈幼丹信一、彭雪琴信一，阅《文献通考·中书省》篇。传见高列三、查宝信、廖宇庆三人。午刻小睡。中饭后与吴彤云久谈。旋至幕府与尚斋、伯敷等久谈。清理文件。酉初再阅《尚书省》篇，未毕。晡时剃头一次。夜在院乘凉，清理文件。日内天气奇热，余每令人摇扇，终日不停。而二日以来，傍夕至二更，大不爽快，岂老年腠理已疏，为扇风所伤耶?二更四点睡，久不成寐。日内应奏之事甚多，因畏热不能举笔起草。

十七日

早饭后清理文件，围棋一局。见客一次。写左季高信一件。传见姚光国、邵钧、陈珂三人。赵蕙甫来久坐。阅《尚书省》篇。中饭后，至幕府鬯谈，清理本日文件。酉刻再阅《尚书省》篇。史士良来久坐，戌刻莫子偲来坐，夜，琴西来久坐。是日暑热异常，二更后，身体不爽快，至三更未愈。积阁事件甚多，不能清厘，至以为愧。

十八日

早饭后清理文件。史士良来久谈，围棋一局，见客一次。写沅甫信一件。传见张燧、许景隆、曾秀莹三人。午初，阅《文献通考·尚书省门》，至未初毕。至幕府鬯谈，吴彤云等来鬯谈。申刻清理文件，至酉初毕。热甚，在庭院乘凉。夜温《古文·序跋类》二首。洗澡一次。奇热，久不能睡，至四更始成寐。

十九日

早饭后清理文件，围棋一局，见客三次。阅《通考·御史台门》。巳刻传见吴振声、韦运煌、程远三人。午正阅《御史台门》毕。中饭后至幕府鬯谈。清理本日文件。阅《学士院门》，至傍夕止。是日炎热异常，竟日几不能治事，勉阅《通考》，汗下如雨。竟夜未能登床，即在竹床上睡，不甚成寐。

廿日

早饭后见司道一次，旋出门拜史士良。归，清理文件。围棋一局。写沅甫信一件，阅《通考·学士院门》末附“诸阅职”。传见倪人在、靳学洙、沈道万三人。小睡片刻。中饭后至幕府鬯谈，见客一次，清理本日文件。赵惠甫来久谈。酉刻阅《通考·诸卿门》。傍夕与眉生鬯谈。夜核改信稿四件。天气稍凉，为之小纾。

二十一日

早饭后清理文件，见客一次，围棋一局。至幕府一谈。拟作一折，因琐事关白者多，未能动笔。传见张钟澍、郝同变、刘溶三人。午刻少睡。中饭后见客一次，候补道许厚如自李世忠处而来，与之久谈。清理本日文件。申正作折。傍夕，洪琴西、莫子偲来谈。折件至二更四点脱稿。夜，不甚成寐。是日闻宁国府城于十四夜克复，为之欣慰。

附记

发二折、三片

○官信　　○彭信

○沅信

二十二日

早饭后清理文件，见客一次，围棋一局。史士良、马学使来久坐。改片稿一件，作片稿一件，传见张葆、黄丽中、延龄三人。午刻清理文件。中饭〈后〉，与吴彤云、洪琴西一谈。阅本日文件。见客一次。写信，沅甫一件、雪琴一件、希庵一件。判科房稿件。傍夕改片稿一件，至幕府与尚斋等鬯谈。夜阅各文件，至二更三点毕。日内积阁之文，本日稍为廓清。

二十三日

早饭后清理文件，旋见客一次，围棋一局。写沅弟信，约千余字，中言盐务颇详。传见忠义局陈艾、汪瀚、柯华辅三人。罗少村来久谈。中饭后见客一次。阅本日文件，阅《通考》《卫尉卿》、《太仆》、《宗正》，酉初毕。至幕府鬯谈。陈氏妾久病不愈，两日内全不吃饭。其父知医理，请之诊视。病已沉笃，据云非药力所能痊。夜阅批稿数十件。二更三点至上房，竟夕不能成寐，室中呻吟声不止。

廿四日

早饭后清理文件，旋见客一次，围棋一局。写澄弟信一件。传见方觐宸、徐子苓、曹翰田三人。赵惠甫来鬯谈。巳正阅《通考》《鸿胪卿》、《司农卿》、《太府卿》、《秘书监》。未初请客便饭，史士良、罗少村等数人，申初毕。至幕府鬯谈。阅本日文件。热甚，汗下不止。清改批稿各件，酉正毕。温读杜诗七古。傍夕，隋龙渊来久谈。夜阅文数件，洗澡一次。温《宦者传论》。

廿五日

早饭后见客二次，衙门期也。旋围棋一局。又见客三次，传见王恩锡、赵世暹、周成三人。写左季高信。午刻见客一次。炎暑异常，劳倦殊甚。午刻小睡。中饭后，至幕府鬯谈。清理本日文件，酉初毕。阅批稿各件，戌初毕。诵东坡词。夜，倦极思睡。洪琴西来鬯谈。旋在竹床久睡，委顿不克自强，殊以为愧。

廿六日

早饭后清理文件，围棋一局，见客二次。写李少泉信。传见许恩培、江有兰、杨文粹三人。见客又二次。阅《通考》《殿中监》、《少府监》、《将作监》、《国子监》、《军器监》、《都水使者》。午正少睡。中饭后至幕府鬯谈。清理本日文件，又阅各批件。酉正见客一次。傍夕，散步庭除，未能治事。夜改信稿三件，二更后，温《古文·序跋类》四首。

廿七日

早饭后见客一次，旋围棋一局。写郭舜民信一，专人至东台，一为省视。又见客二次，传见查贵辅、章邦元、汪士珍三人。阅《通考》《内侍省》、《枢密院》。中饭后，至幕府鬯叙，阅《通考·将军总叙》，清理文件，核各批稿。傍夕入内室一坐。夜温“序跋类”欧阳公各篇，洗澡一次。

廿八日

早饭后清理文件，旋见客一次，围棋一局。写左季高信一件。见客二次。传见程焜、陈达、吴彬三人。阅《通考》《十六卫》、《三衙》。中饭后至幕府久谈。阅本日文件，申正毕。阅《通考》《大将军》、《都督》等篇。是日接家信，知纪鸿见于六月十五日院试，十八日取第五名入学。傍夕在庭院乘凉，念家国之事，不胜郁郁。夜核改信稿数件。温古文欧文“序跋类”。

廿九日

早饭后清理文件，旋围棋一局，写沅弟信一件。阅《通考》《中郎将》、《节度使》等篇。传见程光国、戴鸿恩、章遇鸿三人。自六月初二日传见州、县、佐杂、教官、绅士，本日见毕。旋又见客一次，阅《通考·东宫官》篇未毕。中饭后至幕府鬯谈。旋清理本日文件，见客一次。接鲍春霆克复宁国之牍，并言伪保王童容海带众六万投诚之事。料理各事，傍夕粗毕。吴彤云来久坐，至一更四点去。改信稿数件。洗澡一次。

卅日

早，清理文件。饭后，料理杂务，旋围棋一局。作复奏查办江西蠲缓折，至未初作毕。中饭后，至幕府鬯谈。作请豁江西奏摊各款一片，至二更四点毕。颇觉用心太苦。天热殊甚，是夜不入内室，即在书房就寝，竟夕不能成寐。

七月

初一日

早，因昨日辛苦，本日事又极多，谢不见客。饭后清理文件，旋作密片一件，围棋一局，写沅浦弟信一件。巳正，改克复宁国折稿一件，未刻毕。核各清单。中饭后至幕府鬯谈，阅本日新到文件。申刻作片稿一件。傍夕清理文件。剃头一次。接廷寄一件，系六月六日发折之批回。夜热甚，久在庭院乘凉。清理文件。二更二点，洗澡一次。睡至四更，尚不成寐。

初二日

早饭后清理文件，旋围棋一局，见客三次。改折稿一件，写沅信一件，改片稿一件。午刻出外，至舟上吊祭张胜禄镇军，未刻归。中饭后至幕府鬯谈。旋核对各折各片各单，清理本日文件。申正封折，因有密片，当面守封。酉刻发报，共计折四件、片七件、清单三件。又清理科房各批稿。傍夕倦甚，至上房小睡。夜核改批件，温曾子固序跋三首。

初三日

早饭后清理文件，旋围棋一局，见客三次。阅《通考》《东宫官属》、《六院四辖》、《宫观使》。中饭后，至幕府鬯谈，阅本日新到文件。阅《通考·司隶校尉》篇。酉刻清理文件。夜又清数件。温曾、王序跋四首。

初四日

早饭后清理文件。史士良来久坐，旋围棋一局，写岳父信一件。莫子偲、吴彤云来，帮看经解各卷，未刻毕。写澄侯信一件。陈虎臣来久座。中饭后，华衡芳、徐寿所作火轮船之机来此试演。其法以火蒸水，气贯入筒，筒中三窍，闭前二窍，则气入前窍，其机自退，而轮行上弦；闭后二窍，则气入后窍，其机自进，而轮行下弦。火愈大，则气愈盛，机之进退如飞，轮行亦如飞。约试演一时。窃喜洋人之智巧，我中国人亦能为之，彼不能傲我以其所不知矣。申正写希庵信一件。闻希〈庵〉近日病颇重，至扶杖出入，深以为虑。倦甚，小睡。清理文件。夜又清文件，温《文献通考》各序。是日接奉廷寄一件。

初五日

早饭后见客二次，衙门期也，旋围棋一局。阅《通考》《转运使》以下，至《州佑》止，未初毕。中饭后，至幕府鬯谈，旋阅本日文件。酉刻，批阅课卷，至二更批毕。清理文件。是日阴雨，凉冷异常，有似八月风景，虽于蝗虫之害少可减除，而亦恐于秋收有伤。巳刻写沅弟信一件。

初六日

早饭后清理文件，旋见客二次，围棋一局。阅《通考》《京尹》、《郡守》、《县令》等卷。中饭后至幕府小坐，万篪轩来久谈，清理本日文件。出一策题，约三百字。天气甚凉，可着厚棉。意思散漫，精神不振，申、酉间不能作一事。戌初，定信成官银号清单之式。夜，理清文件，倦怠尤甚，风雨作寒亦尤甚，未至二更三点即已睡矣。

初七日

早饭后清理文件，旋围棋一局。见客一次，史士良久谈。写季弟信一件、希庵信一件。陈虎臣来久坐。清理文件。中饭后至幕府，遇申夫，久谈。申刻阅本日文件，核改信稿四件。酉刻阅《通考·文散官》。夜阅《武散官》，复清检新到文件，温“序跋类”二首。

初八日

早饭后清理文件，旋围棋一局，甘子大来，又与之围棋一局。阅《通考·散官禄秩》。天气阴雨，久不开霁，二伏着凉，深恐有碍秋收，焦灼之至。写少荃信一件。中饭后，至幕府鬯谈。见客二次，皆久谈。阅本日文件甚多。傍夕又清理信件。夜核改批札，二更后温《古文·序跋类》。

初九日

早饭后清理文件。与程朴生围棋一局，又观其与柯筱泉围棋一局。见客一次。阅《通考》《禄秩》、《官品》。中饭后至幕府久谈。旋阅本日文件，极少。倦甚，至上房歇息。酉刻接信，知希庵中丞之母萧太夫人于六月十六日病故，希庵于七月初六日闻讣，咨请代奏开缺，奔丧回籍，并请派员接办抚署公事。余因定仿照胡文忠八年丁忧，官督帅兼署抚篆之例，咨令起程，以后派员赍篆赶省兼署。灯后，写信一件唁之。旋又清理文件，二更三点毕。腹胀不能安眠。

初十日

早饭后清理文件。与程石洲围棋一局，又观程与柯一一〔衍一一字〕局。旋改折稿二件，阅《通考·官品》。见客二次。中饭后，至幕府鬯谈。作片稿一件，阅《明史·职官志》。傍夕小睡。戌正，发报三折、二片，正折系报李中丞丁忧也。灯下，写希庵信一件。旋查本月饷银出入，手自登记。二更后，温“序跋类”一首。阴雨十日，本日晴霁，方以为喜，而飞蝗蔽天，深以为虑。

十一日

早饭后清理文件，旋与筱泉围棋一局，见客一次。阅《明史·职官志》“六部”、“都察院”，写沅、季信一件。午刻，刘南二来久坐。中饭后至幕府一叙，阅本日文件，将七月各稿、批清厘一次。傍夕出门，至万寿宫一阅，以明日系慈安皇太后万寿，须行礼也。夜清理文件。温“序跋类”三首。洗澡一次。公馆内有一高亭，将倾圮矣，本日拆去，万雀失所依栖，覆巢毁卵纷纷，可怜。接家信二次，系泽儿六月廿四、六两次发者。

十二日

黎明，至万寿宫拜牌。是日为慈安皇太后圣节，学使及万臬司皆因病未到。礼毕回寓。饭后围棋一局，见客二次，阅《明史·职官志》三十叶。中饭后至幕府鬯谈。阅本日文件，习字一纸，又清理积阁文件，写欧阳定果信一件。傍夕，隋龙渊来久谈。灯后，温“序跋类”三首。

十三日

早饭后，点湘后左、右两营之名，至辰正毕。旋清理文件，与柯小泉围棋一局。阅《明史·职官志》，直至未初，中惟见客一次。中饭后至幕府鬯谈，习字一纸，再与程石洲围棋一局。阅本日文件颇多，戌初始毕。夜清理批札稿。二更后温《古文·序跋类》，是日毕。申刻以后，北风细雨，有似深秋。入夜，风尤大，殊有碍于秋收，为之大惧。

十四日

早饭后清理文件，写沅弟信一封。与筱泉围棋一局。见客二次，写纪泽信一件，史士良来久坐。午刻，因纪泽儿问《吴都赋》有“殷坻颓于前”等句，详细答之，又将其诗批点示之。中饭后，至幕府鬯谈。料理寄家谢澄弟及朱金权等件，鹿茸、衣料等物，申刻派人回家。清理本日文件。天寒大雨，心忧秋成之不可恃，闷闷久之。阅《明史》数叶。至内室小坐。夜清理文件，阅《明史·职官志》毕。本日自酉至亥，因近来事有不如意者，方寸郁塞殊甚，亦足见器量之不闳、养气之不深也。

十五日

早，见各文武贺朔望者，至巳刻毕。与柯筱泉围棋一局，又观筱泉与程石洲一局。阅《皇朝文献通考·职官类》，倦甚。见客二次。中饭后，至幕府鬯谈。旋阅本日文件颇多。接郭云仙信，内有示稿、奏稿等。倦甚，在庭院散步逍遥。剃头一次。夜清理文件，二更后温江式《文字表》。四更后，凉冷异常，深以秋成为忧。

十六日

早饭后清理文件，写沅弟信。与程石洲围棋一局，又观渠与筱泉一局。写郭意诚信一、左季高信一。阅《皇朝通考·职官类》三卷。中饭后，至幕府鬯谈。习字一纸，写少荃信一封，清理本日文件甚多。酉初，李筱泉来谈，至曛黑始去。灯后，将本日文件阅毕。二更后，倦甚，不能作字，诵谢朓诗数首。

十七日

早饭后清理文件。旋接吴彤云信，系十六夜四更所写，因疟病垂危，以书托余照料后事，大约刻其诗文集及周恤妻子，及衣棺不必丰美等语。余览之大骇，即至其寓诊视，其病虽重，尚不至遽有它变，神气尚完，心力亦足，因再三劝慰静养。归，见客四次，与程朴生围棋一局。阅《皇朝通考·职官》。中饭后至幕府鬯谈，阅本日文件，习字一纸，清理批札各稿件。傍夕温阮步兵诗。莫子偲、洪琴西来谈。夜改鲍春霆来文、各批。温《古文·奏议类》三首。

十八日

早饭后，见客一次，清理文件。旋与程石洲围棋二局。陈虎臣、李筱泉来久坐。阅《皇朝通考·职官》毕。中饭后至幕府久谈。习字一纸，阅本日文件极少，见客三次。倦甚，懒于治事。写希庵信一件。眼红不敢多看字。傍夕，李筱泉来谈，至二更一点去。日内，闻吴彤云大廷之病日增沉重，深以为虑。

十九日

早饭后，点护军营勇之名，辰正毕。旋见客三次。与程朴生石洲围棋一局。阅《通典·兵类》。午正又见客一次。中饭，请李筱泉便饭，至申正散。清理本日新到文件。至幕府一叙。傍夕困甚，盖天气甚热，而又陪客太久、饮食太过之咎。夜清理文件。二更后极倦，竟不能作一事。

二十日

早饭后清理文件。司道来见一次，雪琴来久叙，马学使来晤叙一次。与程石洲围棋一局。阅《通典·兵类》一卷，写沅弟信一封。中饭后又阅《通典·兵类》，清理本日文件，阅批札各稿。奇热异常，殊为难耐，至眉生处小坐。大雨如注，约一时许，夜间稍凉。翻阅《武备志》之《战略考》。洗澡一次。是日接希庵咨，知渠已补授钦差大臣，请余代奏谢恩，并请辞谢，另简大员接受关防。未刻，袁午桥派游击邱荣解送金安清前来，听候讯办。

二十一日

早饭后清理文件，见客二次，改折一件。旋出门拜客，勒少仲、李筱泉、段镜湖三家，巳刻归。与筱泉围棋一局。作片一件。雪琴来久谈，饭后同至幕府一叙。旋清理本日文件，阅《通典·兵类》二十叶。酉刻发报三折、二片、一清单。热甚，汗出不止，至内室小坐。傍夕，莫子偲来小叙。夜改批札各稿，阅陈秋舫《诗比兴笺》。

廿二日

早饭后清理文件，见客二次，勒少仲、万篪轩坐谈片刻。与柯筱泉围棋一局。阅《通典·兵类》。午刻，杨朴庵来久谈。热极，不能治事。写希庵信一件、作梅信一件。中饭后，阅本日文件。极热，汗出不止。再阅《通典》数叶。赵惠甫来久坐。至各处闲行，而暑气难避，应办之事俱置不能办。灯后，在庭院露卧，令人挥扇。二更后，清理批札各稿。是日接奉廷寄一件。

附记

三营制　五计谋料敌、间谍、向导、诡诈　四营规爱民　一始计规画大局　七攻战　二选将　八防守守城、守垒、守险、安营　六教练　九器械　十粮饷　十一水师　十二马队

廿三日

早饭后见客一次，旋清理文件。与筱泉围棋一局，又观筱泉与石洲围棋一局。雪琴来久谈，阅《通典·兵类》十五叶，写沈幼丹信九叶，申刻始毕。清理本日文件，再阅《通典》数叶。奇热异常，汗下如雨。傍夕至幕府久谈。灯后，在庭院小睡，令人摇扇。二更后，清理批札各稿。读《孙子》“鸷鸟之疾，至于毁折者，节也”句，悟作字之法，亦有所谓节者，无势则节不紧，无节则势不长。

廿四日

早饭后清理文件，李筱泉来久坐。出城拜彭雪琴，巳刻归。写澄弟信一件。表弟彭毓橘来久谈，雪琴来久谈。写欧阳筱岑信一件，中饭后写毕。阅《通典·兵类》。奇热，汗下如雨。申刻，大雨倾盆，至内室小坐。夜与彭腾七久谈，在幕府坐良久。接少荃信。月余不接上海信，方以为虑，兹得信，幸尚平安。阅新闻纸，知何根云于六月初七日正法，不知确否?为惆怅悚惧久之。

廿五日

早饭后见客二次，衙门期也，旋勒少仲来久谈。清理文件，与筱泉围棋一局。写沅弟信一件、左季高信二件。阅《通典·兵类》数叶。中饭后习字一纸。旋摆列棋势片刻。阅本日文件，未毕。陈虎臣来久谈。又阅文件，毕。傍夕至幕府一谈。李筱泉来，谈至二更二点始去。阅批札各稿。四点睡。

廿六日

早饭后清理文件，旋见客二次。与程石洲围棋一局，清理文件。巳刻，首县来久坐。阅陈秋舫《诗比兴笺》。午正小睡。中饭后核改晏同甫信稿，旋改各信，至十余件，阅本日文件。傍夕至幕府鬯谈。夜，阅改批札各稿，二更三点毕。睡不甚成寐。

廿七日

早饭后清理文件，旋出门拜客三家。史士良本日起行，赴宁波道之任，前往送行，因过马雨农、吴彤云两处。巳刻与程朴生围棋一局。旋又见客三次，申甫坐甚久。阅《通典》十余叶。中饭后阅本日文件，改劳辛皆信稿，至傍夕方毕。至幕府鬯谈。夜核改批札各稿，劳倦殊甚。二更后朗诵李义山、杜牧之七律诗。本日凉冷殊甚，可着棉衣，大有碍于收成。宿松县有禀报水灾、虫灾，将恐各县相继而至，忧灼之至。军士无米可食，非细故也。

廿八日

早饭后见客二次，写许仙屏信一件。与程石洲围棋一局，又观其与筱泉一局。见客二次，唐鹤九自庐州来，谈甚久。写九弟信一件，阅《通典》数叶。中饭后清理文件，改信稿数件。傍夕至幕府一谈。夜，李筱泉来久谈，至二更去。至庭院观星，有彗星见于前星右枢之间，心以为忧。前廿四夜，见一小星逼近北极，微有光芒，心窃骇之。廿六夜，见此星移动数尺，距帝星仅尺许，光芒渐大，直射帝星，因呼洪琴西来同看。廿七夜阴云，不见。本夜见之，又移数尺，已过前星之外矣。因请周志甫来同看，志甫以为彗也。幸光芒尚小，或不为灾。三更睡，不能成寐。

廿九日

早起，清理文件，旋与程石洲围棋一局，写晏彤甫信一件。折弁自京归，系贺七月十二日万寿者。初六日自京起程，由宿迁、临淮一路行走，故到皖尚不甚迟。阅京报多本，清理文件。见客二次，唐鹤九谈甚久。改折稿一件黄翼升谢恩折、信稿数件。中饭后阅本日文件，未毕。赵惠甫来久谈，旋叶介唐与唐鹤九来，马穀山方伯来，谈尤久。将本日文件阅毕，改信稿数件，改批札各稿。傍夕至幕府鬯谈。夜加京信四叶，皆托以事。将批札各稿阅毕。是日，因明日折弁进京，料理各琐事。傍夕，袁午桥专人来，信中言其病断难支持。接纪泽儿信，寄所作《拟庄》三首，颇能善谈名理，亦略通训诂奇字之学。

八月

初一日

早起，各文武员弁贺朔，见客十余次，辰正毕。旋拜发贺表，贺两宫皇太后徽号，礼成，行三跪九叩礼。又见客二次，与程石洲围棋一局。写沅弟信一件，阅五、六两个月京报，将谕旨中有交余查办事件，一一钞出，以部文有到有不到也。阅金眉生条陈两淮农田水利事宜。中饭后阅本日文件。旋清理科房批稿各簿，未毕。傍夕至幕府鬯谈。夜清理批札各件，未毕。眼蒙殊甚，似太劳苦，因不复治事而朗呤杜牧之诗数章。是日大雨，竟日阴寒异常，大有碍于收获，实切隐忧。

初二日

早饭后见客三次，方伯坐甚久。旋围棋一局，又见客三次。说话太多，倦甚。阅《通典》，不甚耐烦，不能入矣。中饭后，陈作梅、陈虎臣来，各久谈时许。阅本日文件，傍夕方毕。申刻作告示，令四乡捕蝗，自行写刻。晡时，至幕府与眉生久谈。夜阅批札各稿。眼蒙殊甚，不敢多治事。读《诗比兴笺》中庾信、江淹各篇。希庵中丞昨日已到集贤关，本日因雨泥尚未进城。余与城中各官，皆预备往吊也。阴雨作寒，有似秋末气象，大有碍于收获，忧灼之至。

附记

○赵寄筱岑信

○要谢秋水集

○批泽《拟庄》

初三日

早饭后清理文件，见客三次。与柯小泉围棋一局。阅《通典·兵类》八叶。巳正，希庵进城。即至其寓吊之，鬯谈二时许，未刻归。请唐鹤九、叶介唐便饭，申刻散。清理文件，接少荃上海信，知周弢甫在沪沦逝。老年一膺荐牍，遽被参劾，抑郁潦倒以死。悠悠毁誉，竟足杀人，良可怜伤。办公至晡，未毕。与幕府诸君鬯谈。夜略清文件，眼蒙不能作字。连日阴雨作寒，大损收获。是日微雨，二更后，霖淫竟夕，至睡不断，实堪忧焦。

初四日

早饭后清理文件。旋写纪泽信，批改其《拟庄》三首。见客三次，与柯小泉围棋一局。写沅弟信。午初至希庵处，因留便饭。渠于是早接奉廷寄，不准回籍，赏银八百两治丧，饬地方官妥为照料。君恩极隆，而希庵迫思奔丧，拟具折自行陈情，观其病势，亦须回家静养，乃可痊愈。申刻归。见客四次，清理文件，至晡未毕。莫子偲来，同在幕府鬯谈。夜阅批札各稿，二更三点未毕。因眼蒙早睡。是日卯、辰间，大雨如注，巳刻放晴，为之稍慰，幸秋收之或无损也。夜观彗星，已出紫微垣外十余丈，光芒甚小，远射织女。是日接奉廷寄一件。

附记

周国凯与李文才争斗

初五日

早饭后见客二次，衙门堂期也。旋又见客二次。至内室小坐。写李少荃信一件。午刻出门，拜马穀山署方伯。至希庵处久坐，未刻归。饭后，李筱泉来久坐，清理文件。申刻，莫子偲来，久坐。改咨札各稿。傍夕至幕府鬯谈。夜阅科房各稿件，未毕。是日天气大晴。夜见彗星在贯索之北三尺许，光芒甚小，不及二尺。辰刻与柯小泉围棋一局。申刻接奉廷寄一件。

附记

○多隆阿一军，不必赴江南，宜驻南阳：一、保鄂，一、清豫之西路，一、使粤捻不得续入奏〔秦〕，一、京驲所关。七月十九日旨：多归曾调派。二十四日旨：多归曾调度。

○里下河宜防，六月十八寄旨，潘片奏，十九日旨又饬保里下河。少荃一奏一咨，红丹船不能来，李奏劳咨，僧预防清江浦。六月十四日，因都兴阿奏寄谕，不防忠、侍、洪而防辅、古、陈。

○镇江暂不可战，沪上不可离李。

○派员接陈由立事，郑已函止。

○李世忠事，六月初四日密寄，七月初八日廷寄，因兼及粤厘事。

○奏拨江西漕折。

初六日

早饭后清理文件，旋见客二次，围棋一局。辰刻见客二次，阅《通典》数叶，写对联六付。巳正见客一次，申夫来久坐。午初马方伯来，亦久坐。又阅《通典》数叶。中饭后，清理本日文件，阅《通典》。申刻阅批札各稿。酉刻剃头一次。至希庵处小坐时许，夜清理文件。温《古文·诏令类》。是夜，彗星光尤小，已入贯索之内，渐次南行，再一二日，当抵天市垣矣。

初七日

早饭后见客二次，清理文件。与程石洲围棋一局。旋又见客二次。阅《通典》数页。午刻，至幕府鬯谈。又阅《通典》。中饭后清理文件，又改批札信稿各件。赵惠甫来久坐。天气甚热，蚊虫亦多，不胜其扰，即不复治事。傍夕至内室小坐。夜仍改各批稿，二更后阅谢朓诗，渴睡殊甚。是日巳刻写沅弟信一件。夜，阴云密布，彗星不见。

初八日

早饭后，点义从营之名。旋见客二次，与程石洲围棋一局。阅《通典》。巳刻见客二次。午初，至幕府鬯谈时许。中饭后至内室小坐。清理本日文件。天气热甚，欲料理诸务，而郁蒸为患，又蚊虫极多，不耐久坐。酉初下雨。至希庵处一坐，与商定渠陈情一疏，灯后归。清理文件，写厚信一件。二更后温陶诗。四更后，阴寒殊甚。时晴时雨，乍热乍寒，既有伤于秋收，而军行多病，尤以为苦，深以为忧。是夜，因云不见彗星。

初九日

早饭后见客二次，旋验看文武官二员。与程石洲围棋一局，又观渠与柯筱泉一局。见客二次。拟作复奏军务折稿，构思未就。罗伯宜来，久谈一时许。中饭后至幕府鬯谈，清理本日文件。申刻作折稿，至二更三点止，未毕。傍夕至程伯敷处小叙。是夜腹痛，体中不快。

初十日

早饭后见客二次，衙门堂期也。旋与程石洲围棋一局。作昨日之折，午正未毕。中饭后清理本日文件甚多。旋又作折，至酉初始毕。见客一次，至幕府鬯谈。夜清理两日内批札各件。是日体中不快，又右手背上酸疼，至夜尤甚，不能握笔矣。是夜，彗星在天市垣内巴、蜀二星之上。

十一日

早饭后见客一次，围棋一局。清理文件。改折稿一件、片稿二件。出门拜客二家。在希庵处中饭。下半日见客三次，清理本日文件。傍夕至幕府鬯谈。夜核批札稿，手疼殊甚。

十二日

早饭后，手疼不能作字，医者以为风湿，非肿毒也。与程石洲围棋一局。旋至幕府久坐，与李筱泉围棋二局。午初，手贴膏药。阅《通典》。中饭后见客一次。清理本日文件，至酉初止。至幕府鬯谈。夜核批札稿。手疼略愈，尚不能作字。是夜，在天市垣梁、楚二星之西，巴、蜀二星之东，微茫，不甚可辨。

十三日

早饭后清理文件，与柯小泉围棋一局。见客五次。写沅弟信一件、少荃信一件，又见客三次。中饭后，李筱泉来，坐颇久，吴子登来。阅本日文件甚多，至酉初毕。罗伯宜来久谈。夜核批札各稿，二更四点毕。是日手疼已愈，因手背贴膏药，尚不甚能写字。

十四日

早饭后清理文件。旋见客数次，未坐，又见马学使等四次，皆坐谈也。与柯筱泉围棋一局。写沅弟信一件、左季高信一件。至幕府一谈。中饭后热甚，阅本日文件甚多。申正出门，至邵世兄家，即蕙西之子，自上海逃难来此，奉其母与其弟妹共四人来此相依，因于署傍觅屋数间居之。旋至李筱泉、希庵二处，酉正归。郭云仙亲家来，与之鬯谈，至二更止。清理批札各稿。四点睡，不甚成寐。

十五日

早饭后清理文件。是日贺节者多，皆谢不见。云仙来鬯谈。辰刻写沅甫信一件，阅《通典·兵类》。巳正核科房批札各稿。未刻，请郭云仙、黄鹤汀、罗伯宜、左孟莘中饭，申正毕。清本日新到文件，阅《通典·兵类》毕。天气燥热，心绪烦闷。夜核批札各稿。二更后，筠仙自外归，鬯谈至四点。睡不甚成寐。

附记

○专札粮道，每月提解四万

○批西藩司五千串以上之卡，初一通报

十六日

早饭后见客三次，与程石洲围棋一局。巳刻又见客一次。倦甚，若有病者。天热郁燥异常，不能作事。中饭后至幕府久谈。又与柯小泉围棋一局，又自作棋势。竟日不愿作字，与疟疾之象相似。夜与云仙鬯谈，二更四点散。略清文件，以本日公事极少也。

十七日

早饭后见客二次，旋与程石洲围棋一局。与云仙久谈二时许。见客二次。写沅甫信一件、凯章信一件。中饭后阅本日文件。申刻至幕府鬯谈。旋阅批札各稿，未毕。傍夕至希庵处鬯谈，一更四点归。核批札稿。是日闻沅弟左手酸疼，殆亦风湿之咎，心为虑之。

十八日

早饭后见客一次，清理文件。旋出门考验武职游击蓝教，江西送来，例应送部引见者也。下河拜客黄鹤汀，与之久谈。云仙尚在船上，本日即将搬至岸上。巳正归。围棋二局。见客三次。中饭后清理本日文件，至幕府鬯谈半时许。改信稿数件，尚有二稿未改毕。傍夕，云仙归，与之鬯谈至二更四点。本日应了之事，遂未完毕。

十九日

早饭后清理文件，旋围棋二局。见客二次，与筠仙鬯谈。写左季高信一件，核改信稿数件。中饭后至幕府鬯谈，清理本日文件。李竹屋来久谈，核改各批札稿。傍夕至幕府，与竹屋鬯谈。夜核批札稿及科房各稿。二更后，温阮嗣宗诗。是日奇热异常，郁蒸难耐。夜，大雨倾盆，稍散烦襟。近日公事不甚认真，人客颇多，志趣较前散漫。大约吏事、军事、饷事、文事，每日须以精心果力，独造幽奥，直凑单微，以求进境。一日无进境，则日日渐退矣。以后每日留心吏事，须从勤见僚属、多问外事下手；留心军事，须从教训将领、屡阅操练下手；留心饷事，须从慎择卡员、比较入数下手；留心文事，须从恬吟声调、广徵古训下手。每日午前于吏事、军事加意，午后于饷事加意，灯后于文事加意。以一缕精心，运用于幽微之境，纵不日进，或可免于退乎?

附记

上半日：见客，审貌听言，作折核保单，点名看操，写亲笔信，看书，习字。

下半日：阅本日文件，改信稿，核批札稿，查记银钱帐目。

夜间：温诗、古文，核批札稿，查应奏事目。

廿日

早饭后见客二次，旋与黄荷汀、程石洲围棋二局。见客又二次，写挂屏二付。中饭后见客一次，清理本日文件。天气奇热，因入内室久睡。酉刻核信稿。傍夕至幕府李竹屋处鬯谈。夜核批札稿信稿，二更三点粗毕。

廿一日

早饭后清理文件，旋见客二次。写沅甫信一封，围棋一局。午正在竹床小睡。未正请吴子登等中饭。奇热不可耐，满坐汗下如雨。中饭后，清理本日文件。申刻与竹屋笔谈良久。傍夕至希庵处谈。夜与云仙久谈。

附记

胡宝善三十八岁，江苏吴县人，辛亥举人，取教习、学正，取内阁中书，由助教截取同知，分发浙江，委在宁、绍办捐。失守后，道台张札令至闽请兵，措资与粤东。晏札留粤办厘。

江承绪湖北江夏人，三十二岁，捐从九，分发浙江，屡保知县，加同知衔。在宁、绍办捐。失守后，措资至广东，晏札留粤办厘。

廿二日

早饭后，出门至西门外点马队之名。归后，见客一次，围棋一局，又观柯小泉与程石洲一局。又见客二次，与云仙久谈。中饭后至幕府，与李竹屋鬯谈。清理本日文件。傍夕，云仙归，久谈。夜接廷寄四件，系七月廿四，廿六、七、八等日所发。其件系余六月廿二、七月初二、初十日三次折件批回。又一件，因官帅奏多军入陕而谕及也。七月初二日所奏请豁江西摊捐款二百余万，不交部议，而特旨允准，读之感激无已。自古以来，孰有似我朝之宽仁者?二更四点睡。是日凉冷殊甚，萧然有秋意矣。

廿三日

早饭后清理文件，旋见客二次。与程石洲围棋一局，写信三件。未初至希庵处中饭，与云仙、铁桥同席，申刻归。清理文件，至戌初毕。与李竹屋鬯谈。夜清理批札各稿，二更三点毕。是日接奉七月廿五日廷寄一件，又接谕旨，僧王节制直隶、山东、山西、河南四省督抚提镇，并调度苏皖之徐、宿、蒙、亳各军。

廿四日

早饭后清理文件，旋围棋一局。见客二次，写澄侯信一件、沅甫信一件、鲍春霆信一件。午刻见客二次。中饭后见客一次。与李竹屋鬯谈。见客一次。阅本日新到文件极多，傍夕始毕。夜核批札稿，与云仙久谈。是日闻韩正国于八月十四日在上海伤亡，锐志自立，可悯可惜。

廿五日

早饭后见客二次，衙门期也。旋围棋一局，写李少荃信一件。中饭后见客二次，清理本日文件。申正至李竹屋处鬯谈，傍夕始散。夜作一折稿，至二更三点未毕。核改批札各稿。是夕接廷寄一件，希庵赏假百日，俟唐训方到皖署理抚篆，再行起程；又饬俟李续宜假满旋皖，接受钦差大臣关防，袁甲三再行回籍。

廿六日

早饭后清理文件。旋与程朴生围棋一局，又观人一局。见客一次。作折稿数行。与云仙午刻至希庵处一谈。未刻请客便饭。申刻清理本日文件。傍夕至幕府一谈。夜将折稿作毕。二更后核批札稿，朗吟《九辩》。

廿七日

早饭后，与程朴生围棋二局。旋见客，郭雨三之胞弟用中与其子阶自东台来，谈最〈久〉。阶字慕徐，其业师为扬州刘孟瞻文淇之子，经学已有师法矣。旋见客二次，清理文件。中饭后，与云仙鬯谈，阅本日新到文件，阅郭阶所著《周易汉读考》及丁拓唐寄来说经各种。至幕府与李眉生等鬯谈。因接舒墨林禀，知凯章即思回湘，深为忧虑。旋作折稿一件，至二更三点毕。核批札各稿。

廿八日

早饭后清理文件，写挽幛字二幅，与程朴生围棋一局，见客二次，作折片一件。中饭后见客二次。出门吊周军门天培、福观察咸之丧，新自宁国捡寻忠骨，扶榇来此。旋至希庵署内一谈。申正清理本日文件。傍夕与云仙、竹屋等鬯谈。夜作夹片一件，二更后核咨札各稿，疲乏殊甚。老境已至，不耐劳苦久思矣。

廿九日

早饭后围棋一局，旋清理文件。作片稿一件，见客二次。与沈贤绍言抽厘之法，勤以防偷漏，和以安商旅。午刻闻姚秋浦之丧，深以为忧。姚自去年五月署皖南道，至今年余，无日不在艰危困苦之中，兹以疫病四月不起，可胜悲惋。中饭后至幕府鬯谈，旋与竹屋久谈。清理本日文件。酉刻催写各折片，至二更始写毕拜发。夜核批札各稿。与云仙久谈。日内共作二折三片，用心较多，不胜其乏。甚矣，吾衰矣！是日发报，共三折、四片。

卅日

早饭后，与柯小泉围棋一局，旋清理文件，见客一次。写沅弟信一件、左季高信一件。中饭后至幕府鬯谈，清理本日文件，见客二次，写对联二付。傍夕，接奉廷寄二件，一系因余八月十二日之折批回，一系抄示御史吴焯之奏。夜与云仙鬯谈，阅严秋农《先器识而后文艺论》。严名咸，仙舫通政之子，乐园廉访之孙，年十八中咸丰丁巳举人，今仅二十三岁，而史事烂熟，识见远大，洵吾乡英俊也。夜清理文件。二更后，眼蒙不能作事。

附记

○写旬帐

○送吴行，送礼

○写官信

○添杨信

闰八月

初一日

早起。因昨夜不甚爽快，未见各贺朔之客。饭后围棋一局，旋见客三次。加杨厚庵密信三叶，写官帅信六叶。中饭后清理文件，阅本日新到各文。出门拜客二家，至希庵处久坐。归，至程伯敷房中久坐，与莫子偲谈。夜核批札各稿，二更四点毕。

附记

○阅各清供

○亲审刘青云案

○左信

○李信

○派杨光祖住焦山接各文书

○清核科房积件

初二日

早饭后清理文件，与柯小泉围棋一局。旋见客六次，颇觉疲乏。中饭后与李竹屋鬯谈，约一时半之久，一面阅本日文件，至申正毕。核批札各稿，傍夕未毕。夜再核办，二更毕。温《古文·诏令类》。二更四点睡。思每日应办之事，积阁甚多，当于清早单开本日应了之件，日内了之，如农家早起分派本日之事，无本日不了者，庶积压较少。

初三日

早饭后清理文件。旋围棋一局，与云仙久谈，见客三次，吴彤云坐最久。阅刘青云一案各卷。中饭后，再阅是卷。申刻传集人证，亲自审讯，至酉正止，未审得端倪。瑞州营外委两次当堂装作疯癫，殊属可疑。旋传委员刘兆彭来商论此事。阅本日文件。傍夕至竹屋处一谈。夜清理文件。二更后与云仙鬯谈。是日因说话太多，神气疲乏。余自三十时即不能多说话，说至数十句便气不接续，神尤困倦。今已二十余年，故态不改，亦不加甚，故知身体之强弱，千态万变，未可以一事之偶强而遽信为寿征、一事之偶弱而遽信为败征也。

附记

○家信

○沅信

○袁信

初四日

早饭后围棋一局。旋见客五次，写澄侯信一件、沅甫信一件。未刻请客吃便饭。申刻清理本日文件，核改各信稿及批札各稿，核科房各件。与云仙谈，莫子偲在坐。傍夕至竹屋处鬯谈。夜核科房各件，二更后温《孟子》、《庄子》。四更四点睡。

初五日

早饭后见客二次，衙门期也。巳刻与郭舜民等谈，送渠叔侄二人赴定远寻雨三尸骸。围棋一局。写季高信一、少泉信一。午刻见客一次。中饭后见客一次。清理文件，核批札稿，核科房各稿。闻伍华瀚大病，误服大黄至斤余之多，殆必不起，可伤可惜。又闻希庵本日吐血数口，尤以为虑，因即命驾至希庵公馆看视。初更归，核办各批札。蒋之纯有一信与张渠，商议苗沛霖事，因逐条为之批复。二更后，云仙来久谈。三点倦甚，早睡。是日申初至尚斋处坐谈，又与竹屋一谈。接家信，八月初所发。

附记

○送左题本

○送甘信

○定江西厘局章程

○派吴绍刚充湘后左营帮办

阅蒋光焴送三书

核鲍营保单

初六日

早饭后清理文件，旋与柯竹泉围棋二局。见客二次，写左季高信一件。接上海李少荃信及各文件，又接澄、沅二弟两处信。中饭后至幕府鬯谈。旋清理本日文件，未毕。酉刻写挂屏对联颇多。灯后，再阅本日文件，核批札各稿。是日翻阅《衎石斋记事续稿》。二更三点睡。右肩酸疼，贴一膏药，恐从此右手长有病痛矣。

初七日

早饭后见客三次。旋与柯竹泉围棋一局，又观渠与程世兄一局。尚斋之子，名锦和也。写对联、挂屏十余件。又见客二次，李申夫坐颇久。中饭后见客二次，阅本日文件。接左季高信二件，言林福祥、米兴朝已正法矣。核批札各稿。至幕府一谈。夜阅郝兰皋《尔雅义疏》。傍夕闻鲍春霆病重，深以为虑。夜清理文件。二更后，意思困倦。日内因各军患病，忧心如惔。又因江西厘金全无起色，至为焦虑。竟日绕屋旁皇，不能作事。

附记

○写少荃信

○云敷本职

○添营头

○吴助绅接兵有功

○寄定果信

○写沅信

○抄左信二

报霆病，令寄药

曾有升都司　王载驷　刘步瀛守备

○○彭星占现带溥字三营，在毛有铭统下

○○何忠才都司

黄家△（原文此处为三角）守备　李达聪守备

初八日

早饭后清理文件。旋见客四次，围棋二局。巳正又见客三次，倦甚，不能说话。午刻小睡。阅王而农《庄子解》。未刻至希庵处便饭，申刻归。阅本日文件。酉刻至幕府一谈。傍夕与云仙鬯谈。夜添晏彤甫信一叶，清理文件，二更四点毕。

附记

吴清如，崇明书院

札宋国永办谷二万担

初九日

早饭后清理文件，旋围棋一局。朱铁桥来拜云仙，即在此早饭。见客四次，又立见者五次。写挂屏二付、对联三付，纂联赠郭云仙云：“好人半自苦中来，莫图便益；世事多因忙里错，且更从容。”未刻请客，莫子偲、李申夫等，送郭云仙往上海之行，申刻散。写少荃信一封。酉刻，出城送云仙至上海，在舟次一谈，归寓已灯初矣。清理本日新到文件甚多，至二更四点始毕。

初十日

早饭后见客二次，衙门期也。旋写沅浦信一件，围棋一一〔衍一一字〕局。午刻，申夫、虎臣来久坐。巳刻至甘子大处看病，渠自宁国染疫疾而归，途次发狂，已七日不食。余与久谈，尚清楚也。旋拜学政一次。午正，又见客一次。中饭后阅本日文件。申刻至竹屋处鬯谈。日旰，因各处疫病太多，忧灼之至，绕室旁皇，意绪无憀。夜改折稿一件，约改三百余字，二更三点毕。核批札稿。

十一日

早饭后清理文件。旋见客二次。围棋一局。写对联颇多。桐城方植之、戴存庄、苏厚子、文钟甫诸贤六人，乱后渴葬，余于五月出钱，令桐人甘绍盘玉亭买地葬之，顷已葬毕。本日写碑六纸，将镌立坟上。又臧牧庵忠壮营将士在桐殉难，亦写一碑，识其葬处。午正写毕。中饭后至幕府一谈。旋清理文件。酉刻作夹片一件。傍夕至幕府鬯谈。因皖南疾疫太多，心胆俱碎。拟切实奏明，请简派在京大臣来南，与余会办诸务，以挽厄运而分责任。夜作夹片一件，约六百字，二更三点毕。旋核批札各稿。接少荃信，知苏贼十余万来攻鲍军，寸心如焚，终夜不能成寐。

十二日

早饭后清理文件。旋见客二次，又立见者四次，与筱泉围棋一局，写昨日碑之款。午刻发报一折、二片。本日因忧念皖南各军之病者，尚不能治事。中饭后至竹屋处一谈，阅本日文件甚多，见客二次。傍夕至希庵处一叙，灯后归。核批札各稿。二更后温《古文简编》。是夜睡稍成寐。

附记

阅金安清卷

○写凯章信

○写左信，抄少泉信

○催咨回刘青云案

○写意诚信

○写寄云信

十三日

早饭后清理文件。围棋一局，见客四次。写凯章信一、季高信一。中饭后，申夫来，言刘青云案略已定矣。阅本日文件，酉初毕。至幕府一叙。核批札稿，未毕。夜核至二更三点始毕，科房各积件亦粗了矣。温《孟子》数章。数日未接宁国信，不知春霆病势何如，深以为虑。思作书之法，古人师欧、李、柳、黄，今人师邓、郑、刘、王。

附记

○写官帅信，言吴干臣事

写马起升扁对

○写家信

十四日

早饭后清理文件。旋见客二次，围棋一局。写澄侯信。魏荛人来久坐。阅金安清卷。中饭后，闻甘子大之病甚重病〔病字衍〕，心以为忧。又阅本日文件，至幕府一叙。王少岩来久谈，言隋龙渊丁父忧。写官帅信一件。傍夕，风雨凄其，意绪无聊，自至内室摆棋势以自遣。夜闻甘子大已逝，殊为伤感。作书与少仲处分后事。清理文件，核刘青云一案咨稿、江西局务申饬札稿。三更睡，竟夕不甚成寐。天气渐寒矣。

十五日

早起。文武员弁贺望，辰刻毕。出门吊甘子大之丧。又至粮台隋龙渊处，渠于昨日闻讣，丁外艰也。又至希庵处久谈，巳正归。围棋一局，见客二次。写毛寄云信。中饭后清理本日文件，写郭意臣信。至幕府一谈。闻许世兄病危，旋报已故。世兄名敬身，吉斋座师之子，由杭州避乱移寓泰州，顷来皖相访者也。意绪甚劣，不复能作事。夜核批札各稿，二更三点毕。

附记

○十九日折差赵清益、李长年

○廿四日折差李鼎荣、满万元

参义宁州局杜前令林

吴仲仙说龚耀伦事

十六日

早饭后清理文件。见客二次，围棋一局。写少泉信一、云仙信一。中饭后写沅甫信一。至万篪轩家道喜，渠第三子完婚，取夏憩亭之女。归，清理本日文件。至幕府鬯谈。请程伯敷诊脉。夜核批札稿，二更后温古文《解嘲》、《进学解》等篇。是日未刻，写扇一柄、横披一幅。

附记

复季君梅信

○复吴竹如信

复蒋寅昉信

复欧凌云信

十七日

早饭后清理文件，与筱泉围棋一局。出门吊许世兄，吊甘子大，又至希庵处久坐，巳刻归。见客三次，核改信稿数件。中饭后至幕府一叙，莫子偲来久谈。清理文件，核咨札批稿。夜阅程春海侍郎遗集《南雷文定》。久不闻鲍春霆病状，寸心歉而且惧。

十八日

早饭后清理文件，旋出门，至北城外送许世兄出殡。归，围棋一局，见客二次。阅惠定宇《易汉学》，习字一纸。接奉初九日廷寄，系余八月廿九所发之报批回者。中饭后写挂屏七幅，清理本日文件，至幕府一谈。夜写零字颇多。撰联挽希庵之母，久而未成。二更四点睡。

十九日

早饭后清理文件。旋围棋一局，见客五次，马学政坐颇久。作就李母挽联，写之。又写祭帐大字四幅并款。写鲍春霆信，习字一纸。中饭后至幕府一谈。清理本日文件，写沅弟信，约六百字。见客一次。副都统明兴极陈黑龙江西丹兵病亡之多，因定遣之回旗。傍夕又至幕府鬯谈。夜核批札稿。二更二点后，温苏诗七古。

附记

黄鸣铎寿州人

朱宗鼎寿州人，扬州左军守备

廿日

早饭后清理文件，旋见客二次，衙门期也。又见客四次，有扬州营守备朱家鼎，状极魁梧可爱。写左季高信一件。中饭后清理本日文件，写挂屏三幅。陈作梅来久坐，至幕府久谈。傍夕至希庵处一叙，更初归。温《古文·传志类》。是日巳刻围棋一局，习字一纸，写团扇一柄。

附记

○李鼎荣至倭宅送信

○程迪昌咨回江西

○司道薪水定单

○颍州全守到任

○希庵与余请封事

○查覃恩诏条

廿一日

早饭后清理文件。旋见客一次，围棋一局。接奉廷寄，言会剿亳州捻巢及苗沛霖事，绎读良久，作函与希庵一商。见客二次，罗伯宜坐最久。中饭后写沅弟信一件，清阅本日文件，至幕府鬯谈。开余兄弟及希庵请封清单。傍夕写告示一张。夜核批札各稿，二更后温李义山七律。眼蒙殊甚，戴老花镜二层。从此老境侵寻，殆不复能于灯下读书矣。

附记

五河县知县沈汝椿报：

参将李奎

游击时发成

都司郑秉忠

三队共约千名，原驻五河

总兵朱元兴，带队一千数百名，八月底驻五河

队官马金枝、许方平，共带降众七、八百名，前驻双沟镇，现移五河

以上皆李世忠豫胜营之部下

廿二日

早饭后清理文件，旋见客二次，围棋二局。巳刻见客一次，习字一纸。午刻申夫来谈片刻。旋至希庵处便饭，申刻归。见客二次，阅本日新到文件，核批札各稿。傍夕至幕府鬯谈。夜温《古文·论著类》，因读《洪范》。阅吴子序所著《今文尚书说》中《洪范》、《召诰》、《微子》、《盘庚》诸篇。近日癣疾大发，颇为难耐。本夜尚能成寐，至四更末即醒，或以夜太长之故耶。

廿三日

早饭后清理文件。拟出门送希庵，而渠已于五更下河矣。围棋一局。旋出城接唐中丞，巳正到，在城外公所叙谈。午刻，渠同来余公馆鬯谈，即在此中饭，约万臬司等来陪，申刻散。阅本日新到文件，写晏同甫信、吴竹如信。傍夕至幕府鬯谈。夜核批札各稿。二更四点睡。眼蒙殊甚。五更醒，不复成寐，盖老境不耐长夜也。

附记　廿四日来文

杨庆琛禀三月十日洋船洗枪毙命一案

镇江关详洋人于五月十七日在仪征老虎头地方枪伤船户任启顺，至十九日身死，另是一案。廿五日据薛咨

周家圩港洋人，与广勇起衅，六月十一、十四等日洋人捉去广勇三名，烧船三只，另是一案。李于八月卅日会奏

姚浚昌禀泗源沟接济贼匪一案

丹徒令田祚禀附近并无开设洋行一案

廿四日

早饭后清理文件，拜发题本，系十月初十日慈禧皇太后万寿贺本也。旋写周子佩信一件，开单遣折差李鼎荣进京。出门拜唐中丞。归，写纪泽信一件、沅甫信一件，见客四次。中饭后至幕府一谈。旋阅本日文件。申刻写挂屏二付八幅，约四百字。傍夕写云仙信一片。是日巳刻围棋一局。夜，唐中丞来久谈，二更二点去。核批札各稿。三更睡，五更醒，睡味殊未足也。

廿五日

早饭后清理文件，见司道、府县二次。旋围棋一局，写左季高信一件。接上海李少荃信。折差自京回，接京信各件。见客一次。甲午顺天同年徐渭生，名维城，将之官贵州，过此一晤，呈所为诗集，略一翻阅。未刻，请马方伯等中饭，申刻散。莫子偲来久坐，赠诗二章。阅本日文件，未毕。傍夕至幕府一坐。夜，阅七月下旬、八月京报，清阅本日文件，核批札各稿。二更三点后，温《孟子·梁惠王上》。三更醒〔睡〕，不甚成寐。

附记

○批朱云岩奏

○写少荃信

○先将折稿前半发缮

○至唐中丞署道喜

○作折

○遣发黑龙江马队回旗一片

廿六日

早饭后清理文件。旋见客四次，围棋一局，写李少荃信。午刻至唐中丞署，贺渠本日接印，未刻归。中饭后至幕府鬯谈，阅本日新到文件，作复奏折。酉刻，义渠来久谈。灯后作折，至二更四点毕。接鲍春霆信，知霆字四副营与峰字营于二十日在新河庄小挫，宁国府仅隔五十里，可危之至。竟夕不能成寐，忧心如焚。

附记

　马方伯交三名，寿、合、阜：

○胡玉坦运同衔，候补同知

○沈镰同知衔，候补知县

○谢永泰知州衔，候补知县

○写信与厚庵，留李质堂，并调淮扬两营上来

○写信复沅弟

○石清吉不能去

铅小枪子，抬枪子，大炮群子，帐棚

廿七日

早饭后清理文件。接沅甫弟信，知伪忠王大股援贼扑金陵营垒。廿日已扑一次，趋重季弟江边一路。粮道所关，新集之营恐难坚守，深以为忧，寸心如焚。旋作近日军情一片，围棋一局，见客二次。念金陵、宁国两处危急，焦灼不可言状。因占二卦：金陵卦，遇否之涣；宁国卦，遇屯之益。与幕友鬯谈。行坐不安。午后写沅弟信一件、厚庵信一件。中饭后见客三次，清理本日文件。酉刻发报二折四片。至幕府鬯谈，核批札各稿。夜，因忧劳过甚，不复办事，仅写沅弟一片、竹庄一片。令喻吉三派百人至江滨，助季弟守垒。阅辛稼轩词。二更三点睡，颇成寐，惟常醒耳。

附记　抄寄希庵

○廿七日一折

○僧王一信一咨

○僧王与蒋札

○喻李守池州

○万守湖口

○孙守景、饶

○刘守吴城、都昌

○如果宁国失，则朱退守徽，唐守祁门

廿八日

早饭后见客三次。接九弟廿一夜信、廿三日巳刻信，尚属支持得住，为之少慰。未刻，又接廿三夜一信，粮道可危，寸心如割。因派护军二百人去助守江滨之垒，湘后营二百人去助守雨花台之垒。写沅弟信二件，见客四次，围棋一局。中饭后至幕府一叙，清理本日文件甚多。旁皇绕屋，焦灼万状。再与筱泉围棋一局，以纾其无聊之绪。见客五次。夜接雪琴、春霆信，宁国愈形危急。改僧王信稿，写左季高信。竟夕不克成寐，四更末即披衣起坐。

廿九日

早饭后，写李济清信一件，朱云岩、唐桂生信一件，核咨札稿二件，见客二次。因心中惦念金陵大营，故多谢客不见。与希庵信一件。至幕府小叙。中饭后清理本日文件。巳刻围棋一局。未刻见客一次。申刻写座右铭一通。俞鹤皋寄陈宣纸，画三寸格，求作擘窠书。因心绪恶劣，百字之中，错写两行。酉刻至城外试验炸弹、炸炮，冯竹渔新自广东买来者。将寄至金陵一用，故亲往一试，果能落地炸裂，火光大然。灯时归。本日不接沅弟信，恐文报已断，粮路已梗，忧灼之至，不能作字。请竹屋来鬯谈。二更三点睡，三四更成寐。

九月

初一日

早饭后，因心绪不佳，停止各文武贺朔。辰正，接奉廷寄二件，一言马方伯暂统临淮之军，一言余前奏请派亲信大臣，温旨慰劳。言疾疫流行，非余一人之咎，或者朝政阙失，上干天怒，君臣当痛自刻责云云。读之感激涕零。旋见客三次，围棋一局，又立见之客多次。写少荃信一件、沅弟信一件。午刻接沅弟廿四夜信，尚能固守。中饭后，接凯章信，知宁国之城守已固，为之稍慰。见客二次。清理本日文件，核批札各稿，写挂屏四幅。剃头一次。傍夕，至幕府一谈。夜改信稿二件，约四百字。二更三点阅陈硕甫《诗疏》。

初二日

早饭后清理文件，旋与筱泉围棋一局，见客四次。接沅弟廿六日信，金陵已稳守七日夜，为之少慰。又闻贼以炸炮炸弹打入营内，为之惊心动魄。接厚庵信，渠力疾至金柱关，而兵船太单，深以为忧，心绪作恶。午刻又与柯竹泉围棋一局，写九弟信一件。中饭后，至幕府鬯谈，见客二次，清理本日文件。念及水师如挫，全局决裂，忧心如焚，绕室旁皇，不能自主。改信札稿数件。至内银钱所一叙。夜，与竹屋笔谈良久。二更后翻阅《诗人征略》，稍以自遣。二更三点至后院虔祷。睡尚成寐。

初三日

早饭后清理文件。写沅弟信一件、沈幼丹信一件，各五百余字。与柯竹泉围棋二局。出门拜客，送隋龙渊之行，吊勒少仲之母丧，又拜李葆斋。归，中饭后见客一次。清阅本日文件，至幕府久谈。申刻后，接〔写〕对联十余付。夜写册页，阅《诗人征略》。是日接沅弟之信，金陵大营至廿七日已坚守八日夜，此后应可保全，惟无大枝劲旅从外夹击，终恐不易解围。

初四日

早饭后清理文件，旋写澄侯信一件。见客三次，写沅弟信一件，围棋二局。中饭，请李葆斋、钱子密等便饭。阅本日新到文件。因群子解营者太少，与申夫力求另造群子之法。接蒋芗泉公文，知伪侍王于十四日由浙江来援金陵。沅弟现支忠逆一股，竭蹶之至，焉能再支侍逆一股！忧灼莫名。因函商少泉派程学启来助弟坚守；又函商季高派蒋芗泉防剿宁国，腾出鲍军，援救金陵。作季高信一件、芗泉信一件。傍夕至幕府一谈。倦甚，不能作事。三更睡，颇能成寐。是日写五信，每信约五百字。

附记

王可陞号峰臣　周万倬号汉卿

初五日

早饭后见客二次，衙门期也，立见之客又四次。写厚庵、竹庄信各一件，沅弟信一件。围棋二局。近五日，每日接沅弟信，本日午刻不接沅信，悬系之至。中饭后清理本日文件，至幕府鬯谈。绕室旁皇，莫知所以为计。不知沅弟所以无信来者，本身受伤乎?抑全军决裂乎?写宣纸对数付。晡时，忧灼万状。夜约竹屋、申夫、眉生来一谈，至二更三点去。睡不能成寐，竟夜候沅弟廿九日信，竟无音耗，寸心如焚。

附记

三河尖九十里，固始县六十里，李家集二十五里，叶家集十五里，开城集分路往右手一百四十里，霍山县。共三百三十里，又二百七十里至英山县。

三河尖九十里，固始县六十里，石婆店，九十里，朱福巷八十里，落儿岭。共三百廿里。又五十里卡防岭八十里，界岭八十里，全家铺四十里，英山县。从落儿岭一路行走，较之从霍山行走近三十里。

初六日

早饭后清理文件，写少荃信一件、沅弟信一件，下棋二局。湘后营之勇自金陵归，接沅弟廿九日信，为之少慰。见客二次，唐中丞在此久坐。中饭后至幕府久谈，遇莫子偲，鬯叙。渠劝我刻《通鉴》目录，补胡刻之未备，允之。阅本日文件甚多。申正写挂屏六幅。接雪琴〈信〉，言下游金陵大营、宁国大营及芜湖、金柱关，皆已稳固，为之少慰。傍夕至幕府久谈。夜清理文件。二更后，诵东坡七古，一舒忧郁。昨日忧灼之至，恐沅弟身或受伤。本日接信，沅果于廿八日被洋枪子飘入唇上，受有微伤，出血颇多。足见天伦血脉感触，息息相通。

初七日

早饭后清理文件，写沅弟信一件、季高信一件。围棋一局。见客二次。接九弟初一日信，尚属平安。旋又接初二日信，极言吉后营危险之状，阅之忧灼难名。中饭后清理本日文件极多。至幕府与竹屋鬯谈。见客二次。酉刻，念沅弟营中危险，忧系莫释。又写一信与沅，派曾恒德送去。左季高言伪侍王并未赴南京，为之少慰，亦由曾恒德往告之。傍夕，又至幕府一谈。至邵世兄处看病。夜，念沅弟处危险万状，忧心如焚，至内室摆列棋势，绕屋旁皇。三更睡，不能成寐，至五更成寐，又得噩梦。不知我澄弟夫妇平安否?

附记

○写左信

○写沅信

○看城，看应添炮之处

○看新到洋炮

○办折子

初八日

早饭后清理文件。旋出城周遭阅视，唯东北一隅未经履勘，以其外有菱湖，易于置守也。巳刻归，围棋一局，见客二次，写左季高信一件、沅甫信一件。中饭后，唐中丞与吴彤云、叶介唐来久谈，议救援金陵并皖北设防之事。阅本日文件。心绪慌乱，看文书不能仔细矣。因闻金陵大营群子与皮纸缺乏，焦灼之至，绕屋旁皇，不知为计。因寄信一件与沈幼丹，请其由陆路运子药至九江，而雇洋船拖带至金陵。夜又写官中堂信一件，亦请其用洋船拖火药前往金陵。接沅弟初三、四日信，危险之至，忧灼无已。与李眉生议从九江雇洋船至芜湖，载升字营往援金陵。核批札各稿。二更三点出查街道，拿犯夜者二人、门牌与人数不合者五人。

初九日

早饭后清理文件。见客，立见者六次，坐见者三次。围棋二局，写希庵信一件、沅弟信一件。中饭后，至幕府一叙，见客一次，清理文件，写挂屏三幅。傍夕，吴彤云来久谈，夜定始去。疲乏殊甚，因昨夕不能成寐，本日又说话太多也。未刻，周芳明自金陵归，接九弟初六日信，局势稍稳，为之一慰。睡稍成寐，四更五点醒，近日常态如此。

初十日

早饭后清理文件，见客二次，衙门期也。旋写沅弟信一件，围棋一局，写挂屏一幅，见客二次。接九弟初五日二信，知初五早大获胜仗，为之一慰。至幕府鬯谈。午刻核改折稿。未刻，请叶介唐、吴彤云、吴缵先便饭，申初散。昨日深虑金陵子药缺乏，本日闻装成之子药已于昨日酉刻附轮船拖带东下矣。阅本日文件。酉刻至幕府一谈。正折作毕。至唐中丞处鬯叙。夜又核改夹片一件，清核批札各稿，尚有未毕者。二更四点睡，不甚成寐，五更后尤不能安枕，盖老境侵寻然耳。

附记

○郑玉轩名△△（原文此处为三角），广东

邓士林虎臣保其带三千人

郑　奠虎臣力称之

刘　煦号筱伯，丁酉拔贡

刘体重梅坪之子，钟秀说

石赞清号襄臣，戊戌进士。贵州。现任顺天府尹

○王治覃零陵人，孝廉方正，保知县

○谢肇修东安人，廪生

上二人介唐说

十一日

早饭后清理文件，旋写希庵信一件、沅弟信一件。见客甚多，立见者七次，坐见者六次。至幕府一谈。中饭后清理本日文件。皇皇如不自主，坐卧不安，至竹屋处一叙，寸心慌乱，恐有它变。傍夕接信，知宁国县城于初六日失守，深以徽州、旌德二城为虑。是夜与申夫鬯谈，二更一点去。核批札稿。彻夜不能成寐。

十二日

早饭后清理文件，旋作折片一件，围棋二局。见客，立见者五次，坐见者三次。写沅弟信一件。午刻至善后局看熟铁群子，又至子弹局，新旧二局现皆打造群子。又至抚署拜其幕友，未刻归。中饭后至幕府鬯叙，阅本日文件，发报汇奏近日军情，写蒋芗泉信一件，批朱云岩小禀一件，写对联八付。夜写云仙信一件、少泉信一件，核批札各稿。是夜，睡颇酣畅，直至五更方醒，近日所仅见者。本日接朱云岩信，渠守旌德，唐守徽州，似尚略有把握。

十三日

早饭后清理文件，旋见客，立见者四次，坐见者四次。围棋一局。写季勉林信一件、沅弟信一件。中饭后至幕府鬯谈，旋与陈虎臣谈。清理本日文件，见客一次。本日接左季高信，知伪侍王实已赴金陵，又未接沅弟信，忧灼之至。又因沈中丞奏截留江西漕折，银两每月少此四万，士卒更苦，焦虑无已。写挂屏一付。傍夕，申夫来鬯谈，二更二点去。核咨札各稿。睡尚成寐。五更醒，迫思坐起，不能少待，此老态也。

附记

○家信附沅信二件

○专喻勇至鲍处

○专强勇至金陵

止调李世忠

十四日

早饭后清理文件，写鲍春霆信一件。围棋一局。见客二次。巳刻登城，看演放炮位，周围一试，约步行七里，肩舆五里，午刻归。写家信一件，又写沅弟信一件。中饭后至幕府鬯谈，清理本日文件。申正写挂屏四付、对联二付。本日早接沅弟初十日信，守事似有把握，为之少慰。然以江西抚、藩二人似有处处与我为难之意，寸心郁郁不自得。因思日内以金陵、宁国危险之伏，忧灼过度。又以江西诸事掣肘，闷损不堪。皆由平日于养气上欠工夫，故不能不动心。欲求养气，不外“自反而缩，行慊于心”两句；欲求行慊于心，不外“清、慎、勤”三字。因将此三字多缀数语，为之疏解。“清”字曰名利两淡，寡欲清心，一介不苟，鬼伏神钦；“慎”字曰战战兢兢，死而后已，行有不得，反求诸己；“勤”字曰手眼俱到，心力交瘁，困知勉行，夜以继日。此十二语者，吾当守之终身，遇大忧患、大拂逆之时，庶几免于尤悔耳。夜阅《梅信〔伯〕言诗文集》，核批札各稿。二更三点将睡，疲困殊甚，幸尚成寐。五更醒，从此为常态矣。

附记

○专送左信并题本，鲍、蒋同打小丹阳

十五日

早间，各文武员弁贺朔，见客十余次，至巳刻毕。围棋二局。写左季高信、沅甫信，各五百字。中饭后见客二次，至幕府久谈，阅本日文件。酉刻写对联六付。傍夕再至幕府一谈。夜阅《顾亭林年谱》。倦甚，至内室假寐。二更三点出外。阅沅甫与吴竹庄信，恐贼势趋重宁国，因调梁美材三营、周万倬四营去助鲍军。自写春霆信一缄，又作咨札稿，三更办毕。

十六日

早饭后清理文件，围棋一局。见客二次，唐中丞来谈颇久。写沅弟信、沈幼丹信、李少泉信各一件，约千四百字。中饭后至幕府鬯谈。阅本日文件，写对联八付。傍夕至邵世兄处。夜核批札信稿。赵惠甫来一叙。三更睡，颇能成寐，五更醒。是日闻黎寿民病甚重，深为悬虑。

附记　与上海商之件

○李朝三营回，即令赖、陈赴沪

○白齐文宜在上下打，不宜入濠

○竹庄暂不能赴宁波

○借在皖火药

十七日

早饭后清理文件，旋见客三次，围棋二局。接李少荃信，知已克复嘉定，不能拨程学启来援金陵，而拟派洋人带常胜军之白齐文来援金陵。旋写沅弟信一件，甚长。接沅弟十二夜信，知十二日未刻贼所掘之地道二处皆穿，幸得保全，欣慰之余，弥觉忧悸，恶贼之多且悍也。接奉九月八日廷寄一件。是夜又接初九日廷寄一件。中饭后至幕府鬯谈良久。李昭庆自上海归，久谈。清理文件未毕。傍夕，罗伯宜自金柱关归，与谈极久。夜再阅本日文件，二更毕。阅咨札稿。冯敬亭，名桂芬，寄投《邠庐初稿》二册，共“议”四十二篇。粗读十数篇，虽多难见之施行，然自是名儒之论。

十八日

早饭后清理文件。旋见客，立见者十余次，坐见者两次。写沅弟信一件、左季高信一件。午刻，万篪轩来久坐。中饭后阅本日文件，至幕府鬯谈。旋又将本日文件阅毕，写对联七付。夜写杨厚庵信一件，核改咨札信稿。二更三更〔点〕入内室，阅《梅伯言诗文集》。三更睡，五更醒，展转不能成寐，盖寸心为金陵、宁国之贼忧悸者十分之八，而因僚属不和顺、恩怨愤懑者亦十之二三。实则处大乱之世，余所遇之僚属尚不十分傲慢无理，而鄙怀忿恚若此。甚矣，余之隘也！余天性褊激、痛自刻责惩治者者〔衍一者字〕有年，而有触即发，仍不可遏，殆将终身不改矣，愧悚何已！是日接沅弟十四日信，尚属平安。

附记

○柳寿田还翎顶

○欧阳定果家信

○筠仙家信

十九日

早饭后清理文件，旋见客一次，围棋一局。写沅弟信一件、希庵信一件。午刻阅《文献通考》汉南北军之制。中饭后至幕府鬯谈，旋阅本日文件。见客一次，陈虎臣谈极多。又阅本日文件，至晡未毕，灯后始毕。核批札各稿。二更末温《诗经·周南》。是日接沅弟十三日二信、十四日一信、十五日一信，均尚平安，为之一慰。

附记

○录旬报三纸

○写少荃信

○意城信

○午桥信

二十日

早饭后见客二次，衙门堂期也。旋与柯筱泉围棋一局，写少荃信一件、意城信一件、沅弟信一件，三共千余字。午刻，马学使来，围棋一局。中饭后至幕府鬯谈，阅本日新到文件。周芳明自金陵归，接沅弟十六、七信，尚属平安。中有伪文数件，知贼之来援金陵，曾于五、六月大会二次，集议全局，并有刊刻《会议辑略》一书，伪忠王亲为之序。乃知贼中处心积虑以求逞于我，而我或轻心深入，率意浪战，其尚未至溃败决裂，实天幸也。酉刻将粮台近三次旬报单清查誊写一过。接廷寄一道、恭亲王信一件。夜核批札信稿，至二更三点毕。入内室，温《古文简本》。三更睡，尚能成寐，五更醒。

附记

○再止调李世忠军

二十一日

早饭后清理文件，旋改唐鹤九等信稿，与柯小泉围棋二局。见客一次，又立见者数次。写九弟信一件，劝其俟贼放围去后，即以追为退，改由东坝进兵。午刻阅《通考·兵志》。中饭后至幕府鬯谈。阅本日文件，晏彤甫寄广东前后参劳辛皆各折及渠自办一疏，阅之久而未毕。傍夕至内银钱所一谈。夜阅《梅伯言文集》，叹其钻研之久、工力之深。写零字甚多。二更后诵《古文·辞赋类》。三点后入内室，又温《古文·论著类》，三更睡。是日未接沅弟来信，不知十七以后平安否。

附记

○再催湖北用洋船拖火药

○札李昭庆至芜湖一行，照料五营操演筑垒

○令李子真抄冯敬亭议，苏、辛词

○逢三阅各局军实

写信与邓寅皆

周成南游击，蒋之纯请　甘　晋

沈宝成总兵，朱云岩请　姚体备

郭明鳖提督，杨厚庵请　黎福畴

张运桂总兵，张凯章请

黄　庆提督，尚未报来

伍华瀚知府

廿二日

早饭后清理文件，旋围棋一局，见客三次。写沅弟信一件、云仙信一件，添少荃信一叶，写竹庄信一件。唐中丞、李申夫先后来久谈。中饭后至幕府一叙。接吴竹庄信，知十八日水陆于金柱关大获胜仗，夺贼炮船、马匹，为之欣慰。阅本日文件，核二日批札各稿。夜改信稿四件，将各处芜湖图一对。本日所收吴竹庄、周万倬报仗之禀，地名俱不可寻。与幕府诸人鬯谈。二更三点入内室。温《古文·论著类》，读《原毁》、《伯夷颂》、《获麟解》、《龙杂说》诸首，岸然想见古人独立千古、确乎不拔之象。本日与昨日皆未接金陵沅弟来信，心为悬悬，行坐不安。三更睡，颇能成寐。五更后展转忧灼，莫知天意竟复何如。

附记

○札鹤九办团止

○函官公调吴廷华

○杨、葛与沅信

廿三日

早饭后清理文件，见客二次。旋出外阅看炮车，广东所解来者。围棋一局，写季高信一、沅弟信一。左孟辛来久坐。中饭后至幕府鬯谈，清理本日文件。罗伯宜来坐极久。晡时，核批札稿数件。夜核江西藩司厘务一批，约四百字。本日风雨甚大，念军中将士之苦与金陵危险之状，寸心如焚。二更三点入内室，阅《出师表》诸篇。三更睡，颇成寐。四更末醒，闻风雨之声，深虑营中之危苦，难于持久。

附记

○澄　○寅　○沅寄　○定寄

廿四日

早饭后清理文件，旋拜发长至贺表。见客二次，围棋一局。写邓寅皆信一件、澄侯信一件、沅甫信一件。见客一次。中饭后至幕府鬯谈，阅本日文件。申刻至城外登威林密洋船一阅。归，写挂屏二幅。傍夕至李竹屋处谈。夜核批札稿，至二更四点毕。入内室，温《古文简本》数首。三更睡，不甚成寐。本日接沅弟十九日二信、二十日一信，为之少慰。然风雨交加，夜黑如磐，深以防守为虑。本日接袁午桥信，内寄苗沛霖与僧王各禀稿，于余及希庵楚军各事痛加诋毁，阅之诧叹！

廿五日

早饭后清理文件，见客二次，旋围棋一局。写沈幼丹信一件、沅甫信一件，作折稿二百字。至冯竹渔寓吊丧，其父于三月死于伊犁，其庶母、弟妹均在伊犁，茕茕无依。渠又无资可挟以奔丧，万里迎接眷属，哀痛迥异寻常。中饭后再作折，阅本日文件，见客一次。酉刻将折作毕，约千余字。写挂屏四幅。傍夕至幕府鬯谈。夜核批札稿，至二更三点毕。四点入内室，倦甚，不复能温书矣。

是日未接沅弟信，寸心悬悬。午刻，天稍开霁，为之少慰。晡时阴雨如故，念金陵将士昼夜苦守，忧系无已。日内因江西藩司有意掣肘，心为忿恚。然细思古人办事，掣肘之处，拂逆之端，世世有之。人人不免恶其拂逆，而必欲顺从，设法以诛锄异己者，权臣之行径也；听其拂逆而动心忍性，委曲求全，且以无敌国外患而亡为虑者，圣贤之用心也。吾正可借人之拂逆以磨励我之德性，其庶几乎!

廿六日

早饭后清理文件。旋闻黎寿民福畴死于泾县，怆恻之至。围棋一局。写官秀相信一件，写沅弟信一件，又写李少泉信一件。午刻，罗伯宜来谈极久，深叹黎寿民之敦厚而早逝为可惜。中饭后至幕府与李眉生鬯谈，清理本日文件极多。酉刻写挂屏二幅。夜阅《梅伯言诗文集》。略核批札稿，二更三点即睡。是日接沅弟廿一日信，尚属平安。惟廿三、四、五、六等日连夜风雨深黑，不知能坚守无恙否，心为悬悬。

廿七日

早饭后清理文件，见客三次，写沅弟信，围棋一局。因念金陵大营被围已久，总不放心，绕室旁皇。接奉廷寄一件，将江西漕折准本省悉数留用，心为不怿。中饭后至幕府鬯谈，清理本日文件。申刻，寸心焦灼，皇皇如有所失，因再与柯筱泉围棋一局。酉刻盛四自金陵归，具言守御严密，实可放心，为之大慰。夜写零字甚多，核批札稿。阅《梅伯言集》、《姚惜抱集》，叹其读书之多，火候之熟，良不可及。吾年已老，精力已衰，平生好文之癖殆不复能自达其志矣。

廿八日

早饭后清理文件，见客二次。围棋一局，写沅甫弟信一件。天气骤冷，苦不可耐。午刻，陈虎臣来鬯谈。将沅弟芜太保案删核。中饭后，唐中丞来鬯谈，阅本日文件，至幕府久谈。〈本〉日未接沅弟信，忧系无已，摆列棋势，以自排遣。晡时，接沅甫廿四日〈信〉，守局平稳，为之一慰。又接周万倬禀，知廿五日攻剿太平府，大获胜仗。从此，中段稍松，或亦可为金陵抽釜底之薪。夜写零字颇多，核改保案一单，二更三点毕。核改批札稿。三更睡，尚能成寐。是日午刻接奉廷寄一件。霏微见雪数点。

附记

○莫　○罗　○陈　○周　○曹

廿九日

早饭后清理文件，写黄南坡信一件。围棋一局，写沅弟信一件，见客二次。午刻，罗伯宜来久坐，写希庵信一件。中饭后，至幕府一叙。旋出外至黎寿民家吊丧，又至唐中丞处一坐，申刻归。清理本日文件，核科房批札各稿。夜又核批札稿，至二更始毕，倦甚。朗诵东坡七古诗。二更三点入内室，早睡。是日未接沅弟信，心为悬悬。接雪琴及吴竹庄等信，报廿一日官围等处胜仗，为之少慰。接张凯章信，病势甚重，为之大戚，因批令速来安庆，回籍养病。

卅日

早饭后清理文件，旋见客二次，李质堂坐甚久。写沅弟信一件，接奉廷寄一件。寸心忧闷异常，不解何故。中饭后至幕府一谈。旋见客二次，阅本日文件。傍夕接鲍春霆信，知二十一日似有小挫之象，焦灼万状，绕室旁皇。夜写一信与义渠中丞，商拨何绍彩一军赴皖南，又写一信与春霆，嘱其不必速战。唐义渠来，谈至二更四点始去。是夕忧心殷殷，不能成寐。

十月

初一日

早起，因心绪不佳，停止各文武贺朔。又昨夕腹泄，早饭时呕吐，亦不能应酬也。旋清理文件，写鲍春霆信一件、沅甫信一件。围棋一局。见客二次。中饭后又见客二次，谭信榘谈甚久。清本日文件。至幕府鬯谈。旋写对联五付。本日未接沅甫信，悬系之至。夜核批札稿，至二更毕。李竹屋来久谈。二更三点睡，尚能成寐。

附记

○厚庵信

○提漕咨

○官帅信

初二日

早饭后清理文件。旋见客三次，围棋一局，立见之客又七次。写沅甫弟信一件，改信稿三件。中饭后，至幕府一叙，见客一次，阅本日文件。出城至盐河看黄南坡所铸大炮者〔者字衍〕，解金陵者共五尊，内万三千斤者一尊、万斤者二尊、六千斤者二尊。又至韩正国船上一看，悯其志盛而殉难也，申刻归。因两日不接沅弟信，旁皇忧灼，若无所措，摆列棋势以自遣。傍夕接沅弟廿三，廿六、七日三信，为之少慰。夜核批札各稿，倦甚。是日未刻习字一纸，久不摹帖，手又生矣。

初三日

早饭后清理文件，旋见客二次，围棋一局。写沅甫信一件，改江西提漕咨稿一件，改信稿数件。中饭后，至幕府鬯谈。旋见客二次，陈虎臣谈最久。阅本日文件颇多。傍夕，惦念宁国军事，忧灼殊甚。夜阅孙观察长绂与眉生一信，心绪为之郁抑。阅《梅信〔伯〕言文集》，核批札各稿。大风雨雪，念前敌防守之苦，寸心欲碎。是日辰刻接奉廷寄一件。接沅弟廿八日信，尚属平安，为之一慰。

附记

○复左信

○与鲍信

○澄信

○沅信

○核保单

初四日

早饭后清理文件。旋写信，沅弟一件、纪泽一件、左季帅一件、鲍春霆一件。围棋一局，见客一次，又立见者四次。至幕府鬯谈。午正至马学使处赴宴，酉初散。归，接上海信，知九月廿三日大获胜仗，杀毙淹毙之贼实有万余，听王授首，为之一慰。清理本日文件，核批札各稿。二更三点入内室，温古文数首。三更睡，二点成寐，四更二点即醒，盖本日闻江西抚、藩于此间大形龃龉，心为不怿。又因军事忧灼太久，心血亏损，故展转不能成寐。

初五日

早饭后清理文件，旋见客二次，衙门堂期也，又见客三次，围棋一局。写沅弟信一件，又写少荃信，未毕。请客便饭，唐中丞、马学使、周缦云、朱星槎四人，申初散。清理本日文件，至黄昏毕。与幕府诸公鬯谈。灯后，将少荃信写毕，核批札各稿，核季洪芜湖保单，核春霆青阳保单，未毕。三更睡，五更醒。是日接沅弟信，金陵守局稳固，为之欣慰。闻春霆廿一日之仗伤亡千人，又为之忧灼无已。

附记　十二日奏事单

○金柱关战守情形一折

○颍西剿捻一折

○鲍青阳保案一折、一单

○沅芜太保案一折、一单

○谕旨饬奖励、并言病故者未扣一片

厘金不可归地方一片

○近日军情一片

初六日

早饭后清理文件，旋写沅弟信一件，围棋一局。见客，立见者五次，坐见者三次，陈心泉、吴光霁坐甚久。写少荃信一件、鲍春霆信一件。中饭后至幕府鬯谈。剃头一次。阅本日文件，至酉刻毕。日内因江西官场于余处啧有烦言，甚为忿恚，或竟日纠缠于心，未能稍释。甚矣，褊衷之难化也！心火上炎，右牙疼痛不可忍，深以为苦。又因宁国鲍军不稳，尤增忧灼，寸心憧憧不宁。夜改颍西剿捻折一件，核鲍营保单毕。

初七日

早饭后清理文件，旋围棋二局，写沅弟信一件。牙疼殊甚。改信稿二件，添夏古彝信三叶。午刻见客一次，小睡半时。未初至幕府一谈。旋至唐中丞处中饭，酉初归。接阅本日文件，未毕，灯后阅毕。核批札各稿，二更三点粗毕。入内室，温谢宣城诗。是日接沅弟初三日信，尚属平安。惟久未接鲍春霆信，心甚悬悬。

初八日

早饭后清理文件，旋见客三次，围棋一局。写沅弟信一件，核改信稿二件。午刻见客一次。中饭后至幕府一叙，阅本日文件极少。入内室小睡片刻。酉刻至竹屋处鬯谈。阅吴彤云所为古文，渠欲我批改也。夜又阅十余篇。是日未接沅弟信。夜接春霆信，大致似尚平稳。

附记

○沅信

○希信

○二片

○彤集

○星联

○金汪案

○陈贵吴案

初九日

早饭后清理文件，旋见客一次，又立见者四次。围棋一局。写沅甫信一件、希庵信一件。接家信，系九月廿日所发。中饭后，至幕府鬯谈，旋与陈虎臣、汪澄溪鬯叙。阅本日文件，写对联六付。阅《吴彤云文集》，加批数处。夜又为之写扇一柄，核批札各稿。二更四点睡，竟夕不能成寐，盖因江西抚、藩有意掣肘，褊衷为之不平，又因本日接吴竹庄信，宁国之贼有上犯三山、南陵之意，而沅弟两日无来信，尤为郁郁也。

初十日

早饭。黎明至怀宁县学宫庆贺万寿。是日为慈禧皇太后圣节也，卯正礼毕。早饭后见客二次，围棋二局，又立见之客三次。写沅甫信一件，核批札稿数件。天雨淋漓，深以金陵、宁国军事为虑。午正小睡片刻。请吴月溪、潘伊卿便饭，未正散。旋核改金柱关胜仗折，阅本日文件，改信稿三件。傍夕，宾客以余明日生日或来庆贺，因入内室避之。灯后作奏片二件，各三百余字，又改折稿二件。二更后写信一封，与吴竹庄信一件。四点入内室，阅王而农所注张子《正蒙》，于尽性知命之旨，略有所会。盖尽其所可知者，于己，性也；听其不可知者，于天，命也。《易·系辞》“尺蠖之屈”八句，尽性也；“过此以往”四句，知命也。农夫之服田力穑，勤者有秋，隋〔惰〕者歉收，性也；为稼汤世，终归焦烂，命也。爱人、治人、礼人，性也；爱之而不亲，治之而不治，礼之而不答，命也。圣人之不可及处，在尽性以至于命。尽性犹下学之事，至于命则上达矣。当尽性之时，功力已至十分，而效验或有应有不应，圣人于此淡然泊然。若知之若不知之，若着力若不着力，此中消息最难体验。若于性分当尽之事，百倍其功以赴之，而俟命之学，则以淡如泊如为宗，庶几其近道乎！

十一日

是日为余五十二生日，谢不见客，本署之人一概谢却。唐中丞于是日起程赴临淮，亦未出城送行。再核改折稿，写沅甫信，围棋二局，写左季高信。接吴竹庄初八夜信、鲍春霆初六七信，知湾沚之贼窜过清弋江之西岸，将据西河，断我饷道，鲍军孤悬贼中，深为可虑，焦灼万分。幸接沅弟信，初五日获大胜仗，伪忠王等已退，金陵将解围矣，为之一慰。中饭后，寸心忧灼更甚。阅本日文件，阅郝兰皋《尔雅义疏》。酉刻写祭帐四幅。夜阅郝疏《尔雅》，温杜牧之、苏子瞻七律。二更三点入内室，早睡，尚能成寐。是日竟日未见一客。夜间，向伯常来谈极久。接奉廷寄一件。

十二日

早饭后清理文件。旋见客，坐见者六次，立见者七次。写沅弟信一件，发报，共四折、二片、二清单。中饭后改信稿三件。旋出城至河干吊沈宝成、伍华瀚之丧，又拜客二处，酉刻归寓。吴彤云来久谈，灯后去。李竹屋来久谈，二更三点去。是日未见宁国信，而水师王朝治自三山来，闻清弋江西岸之贼已退，为之少慰。

十三日

早饭后清理文件。旋见客，坐见者三次，立见者四次。写沅甫信一件，约五百字。围棋一局。中饭后清理本日文件，至幕府鬯谈。江西咨文中有不惬于余心者，阅之愤郁不平，至内室摆列棋势以自遣。写郭意城信一件。夜，李竹屋来久坐。客去，愤郁弥甚。二更后，申夫来久谈，五点去。是日巳刻写对联三付，下款十余付，皆送竹屋者。近日心绪之恶，襟怀之隘，可耻可鄙甚矣！变化气质之难也！

十四日

早饭后清理文件，旋见客，坐见者三次，立见者二次。写沅弟信一件、纪泽儿信一件，添晏彤甫信一片，写李少荃信件。中饭，请李竹屋、李申夫、眉生便饭。巳刻围棋一局。中饭后阅本日文件。接鲍春霆初十日二信，一专差来，一发驲递，极言粮路将断，军情紧急，为之忧灼无已。又以江西掣肘之一事萦绕心中，展转愤郁，至内室摆列棋势。夜，罗伯宜来鬯谈，二更二点去。旋阅段氏《说文》。四点睡，尚能成寐，五更醒。近日五更无不醒者。

十五日

是日因心绪恶劣，停止各文武贺朔望。早饭后清理文件，旋围棋一局。旋见客二次，写沅甫信一件、季高信一件。午刻又见客一次。中饭后接李少荃、郭云仙等信。阅本日文件甚多，添陈季牧信一叶。酉刻至幕府鬯谈。夜阅批札稿。申夫来久谈，二更四点去。入内室，阅段氏《说文》。三更睡，尚能成寐。是日未接沅弟信，接吴竹庄信，知鲍军甚危急也。

十六日

早饭后，全丹阶太守来，鬯谈时许。旋清理文件，围棋一局。陈心泉来久谈。写沅弟信一件、季弟信一件。又见客二次。中饭后至幕府一谈，旋阅本日文件。不接宁国信息，心中忧闷。又江西诸事掣肘，方寸萦绕不释。见客二次。傍夕写李少荃信，灯后写毕。又写欧阳定果信。阅段氏《说文》。三更睡，四更三点即醒。褊衷，犹自郁愤不已。

十七日

早饭后清理文件。旋写沅弟信一件，见客二次，围棋一局。阅段氏《说文》。午刻，柳星桥庶吉士来，久谈时许。柳名熙春，长沙人，闰八月初一日出京，由山东、河南、颍州而来，将回湘一行，再入京散馆也。中饭后至幕府鬯谈，阅本日文件，核批札各稿。傍夕至内室摆列棋势以自遣。夜阅段氏《说文》。二更三点睡，四更五点醒，颇能成寐。是是〔衍一是字〕日早饭呕吐，胃气不和，盖因日内肝郁之故。接春霆信，言清弋江营垒业经扎定，为之少慰。

十八日

早饭后清理文件。旋见客二次。凯章自宁国来，言府城必可固守。余观其病亦尚非不起之症，为之少慰。写沅弟信一件，又见客二次。午刻至河干送甘子大灵柩，又至柳庶常处一坐。中饭后至幕府一叙，徐石泉来久坐。阅本日文件，又见客二次，核批札各稿。与柯小泉围棋一局。因幕客说及江西掣肘之端，寸心郁郁久之。写对联五付。夜接沈幼丹信，有思挽回前事之意。将批札各稿核毕。改复恭亲王信，未毕。入内室阅《梅伯言文集》，三更睡。

十九日

早饭后清理文件。旋见客九次，内坐见者四次，立见者五次。围棋一局。写沅弟信一件、希庵信一件。午正请客吃中饭，申初散。阅本日文件。傍夕至幕府一谈。夜与凯章久谈。核批札各稿。二更后接沅弟信，言及江西掣肘之事，触余恚怒，又为郁郁久之，至于耳热心颤，甚矣，余之隘也！二更三点入内室，核改与恭亲王信稿，至三更三点毕。竟夕不能成寐。

廿日

早饭后清理文件，旋见客四次，围棋一局。与凯章久谈，改僧王信稿。中饭后至幕府鬯谈，旋又见客二次。阅本日文件，写沅弟信一件。是日大雨倾盆，竟日不息，深以宁国军事为虑。夜写吴幹臣信一件，核批札各稿。二更后，核凯章徽州保单，至三更未毕。睡尚成寐。

廿一日

早饭后清理文件。旋见李朝斌及太湖水师新营官、哨官。核科房批札各稿，至午正二刻核毕。中又见客二次。中饭后至幕府一叙，阅本日文件，写对联五付。作黎寿民挽联，久而不成，灯后始成，秉烛书之。核批札信稿，倦甚。二更温杜牧之诗。三更入内室，阅刘长卿五律。睡不甚成寐。是日大风如吼，夜间大雨如注。接奉廷寄一件、谕旨一件。

廿二日

早饭后清理文件，旋写左季高信。见客，坐见者二次，立见者三次。围棋一局。午刻至黎寿民处吊丧。昨夜纂一挽联，旋又作一联，以其太鲜丽，未书也。联云：“湘妃白眼随愁长，有德配远道相从，一曲鸾飞，不得见夫婿鞭丝帽影；谢朓青山带病看，叹使君到官遽逝，千年鹤返，可还记宣州城郭人民。”中饭后至幕府鬯谈，阅本日文件，核改李藩司批一件，未毕，更初改毕。又核批札稿颇多。二更三点入内室，核张凯章保单毕。是日闻朱云岩于十五日打一败仗，旌德危急，为之忧系无已。夜接廷寄一件。睡后，思“劳、谦”二字之道，精力虽止八分，却要用到十分，权势虽有十分，只可使出五分，庶几近之。

廿三日

早饭后清理文件。旋见客，坐见者三次，立见者四次。写沅弟信一件、官中堂信一件。围棋二局。中饭后至幕府鬯谈，阅本日文件，核徽州一案保单，又核水师保单未毕。接滕嗣林禀，言霆营只一二日米粮，又接春霆十九日禀，危急之至，寸心如灼。请申夫来鬯谈。夜批唐义训禀。与幕友议唐、王两军出乌泥关以救旌德。写王钤峰信。因宁国、旌德万紧，旁皇不知所为。二更四点睡，幸尚成寐。

廿四日

早饭后清理文件，围棋一局。曾莘田、王氏两甥从金陵来，与之久谈，令来公馆小住旬日。午刻见客二次。中饭后至幕府鬯谈，写纪泽信一件，写沅弟信一件，阅本日文件。与莘田及两甥久谈。接沅弟两信，知季弟病势甚重，忧系之至。接李世忠三咨，知贼匪北渡，九洑洲十分吃重。又大雨如注，念鲍军陆运米粮，必不能动，寸心如焚。傍夕与两甥等久谈。夜改金陵解围详细战状折稿，又核定奖单、恤单。二更后核批札各稿。四点入内室，三更睡。是日接奉廷寄一件。

廿五日

早饭后清理文件，见司道一次。围棋一局。写沈幼丹信一件，写沅弟信一件。见客，坐见者一次，立见者六次。中饭后至幕府鬯谈。旋见客一次，阅本日文件，核杨、彭保单。与莘田并两甥鬯谈。夜核批札各稿。牙疼殊甚。又与两甥鬯谈。是日上半日晴霁。又闻鲍营陆运尚通，为之少慰。下半日阴霾。接沅弟信，言季病略愈。又派拨千人北渡，守西梁山、玉溪口，亦足慰也。

附记

○近日军情片

○调寿州正阳兵一片

廿六日

早饭后清理文件，旋围棋一局。写沅弟信一件、吴竹庄信一件、李少荃信一件。见客三次，与莘田及两甥一谈。中饭后作片稿三件，约千六、七百字，直至二更四点方毕。未刻至幕府鬯谈。申刻阅本日文件。是日有哨官粟维善廿三日过三山，言霆营陆运之米，每日可运二、三百石，为之少慰。又闻季弟之病稍愈，尤慰幸也。

廿七日

早饭后清理文件，旋至幕府小叙，围棋一局，写沅弟信一件。见客三次，又立见者三次。中饭，薄具酒肴，请莘田与两甥一宴。中饭后见客，刘开生等坐甚久，申夫亦来一叙。阅本日文件，发报五折、四片、三清单，核咨札各稿，傍夕毕。夜将上三旬银钱清单汇誊一遍，又誊发报折片单。二更三点入内室，阅王而农先生《通鉴论》数首，论先主、武侯、鲁子敬诸人者。是日接沅弟廿二日信，知季弟病已平稳，为之大慰。夜接朱云岩廿二日禀，知旌德业已解围，尤为欣慰。

廿八日

早饭后清理文件，旋围棋二局。写官帅信一件、沅甫信一件。见客二次，中饭后又见客二次。至幕府鬯谈。阅本日文件，核批札各稿，改信稿数件。天气阴雨，念前敌陆运艰难，忧灼之至。夜温韩诗七古。二更三点入内室，阅王而农《通鉴论》杨仪、孙资诸篇。是日接李世忠咨，九洑洲贼势浩大，深以为虑。

附记

义中　欧阳胜美廿一至安庆

义右　董家祥廿三至安庆

义左　何有能廿一日至湖北

以上义渠新招，带赴临淮

襄阳，舒保兰斯明飞虎三营，马队，金国琛六营留三

随州兼防小林店，欧阳正墉六营

孝感小河司，穆正春马步八营

花凌河马队

应山兼防三关，周凤山七营

麻城两路口，梁作揖五营

督标，杨朝林六营

抚标，王桐柏六营

赵既发毅健六营

以上共五十二营内马队三营

以上官秀帅十月十六日折中布置情形。其赵既发系严中丞之信，想尚未成军。

廿九日

早饭后清理文件，旋围棋一局。见客，坐见者三次，立见者三次。写沅弟信一件，核改信稿数件。中饭后接沅弟信，知贼于廿四日渡江，冲过九洑洲、江浦李营，直上犯和州一带，为之骇叹忧愤。写吴竹庄信一件、沅弟一件，办公牍数件。调萧军门庆衍防剿庐州、张树声等守无为州。午刻写希庵信一件。酉刻阅本日文件，至更初始毕。写严中丞信五叶，核批札各稿。二更四点入内室，阅《通鉴论》何晏等篇。是日闻贼窜江北之信，又闻季弟病重、宁国粮路未通，为之忧灼，不能成寐。

十一月

初一日

早饭后，各员弁贺朔，至巳初毕。写沅、季信，派人送辽参九钱与两弟用，以季弟伤寒病重也。写左季高信一件，写蒋之纯信一件，围棋二局。折弁李鼎荣等自京师回。中饭后出外拜客二家。归，阅本日文件，至幕府一谈，徐石泉来，又与鬯谈。围棋一局。阅京报数十本，夜再阅之，始毕。核批札各稿。二更三点入内室，阅《通鉴论》数首。是日折弁带回盐政敕书。下游宁国、江浦等处，本日无来信。

初二日

是日冬至节，黎明，借圣庙为万寿宫，率属行礼。归后，各文武员弁庆贺，至辰正毕。天寒大雪。清理文件，围棋一局。写沅弟信一件、雪琴信一件，改吴竹庄信一件。闻和州、含山两城失守，焦灼迥异寻常。改公牍数件。调兵分守庐、巢。写唐鹤九信一件。中饭后请刘开生、方△△（原文此处为三角）便饭。饭后至幕府一谈，阅本日文件，核批札各稿。傍夕又至幕府鬯谈。夜写零字甚多。阅段《说文》数页。是日上半日大雪，下半日大雨，二更未止，焦愤实深。

初三日

是日恭逢先妣江太夫人七十八冥寿，因心绪恶劣，未办祭祀。早饭后见客三次，清理文件，围棋一局。写沅弟信一件、彭雪琴信一件。至幕府鬯谈。上半日晴霁，气象极好，下半日复阴森愁惨。中饭后接沅弟二信、吴竹庄二信，知九洑洲北渡之贼日多，深为焦虑。牙疼殊甚，寸心如煎，因入内室摆列棋势以自娱。批沅弟廿八日一信。傍夕又至幕府鬯谈，写吴竹庄信一件。二更，接庐州府庐江县禀，知巢县于廿八巳刻失守，弥增焦灼。亲批庐江来禀。又令解大炮等于吴竹庄，解子药、银两于庐江县。二更四点睡，幸尚成寐，五更醒。

初四日

早饭后清理文件，立见客六次，坐见二次。写沅甫信一件、纪泽信一件，围棋一局，写吴竹庄信一件。中饭后至幕府一谈。由东门登城，周历北门一带，至西门下城，至城外看盐河一带，傍夕归。阅本日文件。灯后，问含山来差，知含、巢实于廿七、八日失守。核批札各稿，倦甚，不能治事。二更四点睡，四更四点醒，五更后，牙疼殊甚。

初五日

早饭后清理文件。是日因牙疼，巳刻方起。旋见客一次，围棋一局。写沅甫信一件、官帅信一件，雪琴信添二片。中饭后至幕府鬯谈。阅本日文件。见客，立见者二次，坐见者二次。傍夕又至幕府一谈。夜写毛寄云信一件。接吴竹庄初一夜信，知树字五营业由白茆嘴渡江守无为州，为之少慰。阅《通鉴论》数首。

初六日

是日牙疼，仍晏起。早饭后见客三次，围棋一局。写沅弟信一件、李少荃信一件。中饭后见客一次，至幕府久谈。阅本日文件。牙痛殊甚，不能治事，再围棋一局。夜核批札各稿，温《古文·书牍类》，二更末阅《通〈鉴〉论》。是夜闻无为州有兵入守，为之一慰。

初七日

黎明起，仍照往日之常。早饭后清理文件。旋至幕府议萧、毛两军应驻之地；与张凤翥议定，令驻舒城。围棋一局，写沅弟信一件。见信〔客〕三次，涂阆仙坐最久。核札稿数件。中饭后闻贼窜太平，愁闷之坐〔至〕。牙疼弥甚，行坐不安，与刘开生围棋一局。傍夕又至幕府鬯谈。夜核批札稿颇多。二更三点阅《通鉴论》三首。牙疼异常，登床后，弥觉疼不可忍，至三更四点略愈，成寐更许。

初八日

早饭后清理文件。旋见客，立见者七次，坐见者三次，李雨亭谈最久。写沅甫信一件、吴竹庄信一件。中饭后见客，坐见者二次，立见者二次，陆光祖谈最〈久〉。添萧衍庆信二叶，阅本日文件。出门看盐河濠沟，酉初归。至幕府鬯谈。夜核批札各件。二更写左季高〈信〉一件。三点入内室，阅《通鉴论》。本日未接沅弟信，不知下游事势。又夜接贼入黟县之信，寸心忧灼。

初九日

早饭后清理文件。旋见客，坐见者五次，立见者二次。围棋一局。写沅弟信一件、希庵信一件。中饭后至幕府鬯谈，阅本日文件，核信稿数件。傍夕又至幕府鬯谈，写扁、对数件。夜核批札稿。二更后，改信稿一件。三点入内室早睡。本日接沅弟信，季弟已大解一次，病势可保平安，为之大慰。

初十日

早饭后清理文件，旋见客二次。卯正拜发元旦题本。又见客一次，与柯竹泉围棋二局，又见客二次。写沅甫信一件、吴竹庄信一件。中饭后至幕府鬯谈，见客一次，杨朴庵来久谈。阅本日文件，又见客一次。阅本日文件至一更四点毕，改折稿一件。二更三点入内室，拟改陈步高等定罪折，未能下笔。三更睡。

十一日

早饭后清理文件。旋见客一次。接沅弟信，知季弟病势反复。为之忧悸，急占一卦，遇剥之谦，似尚无碍。写沅弟信一件，与柯小泉、程石洲围棋二局。旋闻祁门于初七日失守，实深忧愤。作陈步高等定罪一折。中饭后至幕府鬯谈，见客三次。占祁门一卦，遇观之晋。阅本日文件，未毕。江达川方伯来久谈。至夕，又至幕府一谈，核批札各稿。二更后写零字甚多，阅浙江蔡奂璠禀，具详包村义士杀贼始末。

十二日

早饭后清理文件，旋围棋一局。见客四次，江方伯坐最久。写沅弟信一件。邓小芸来久坐。中饭后阅本日文件，至幕府鬯谈。阅新制之坐劈山炮，不甚合式。发报三折、三片、二清单，核改各札稿。傍夕与葛亦山久谈。夜核各批稿。二更后写零字颇多，阅《通鉴论》数首，写郭意城信一件。

十三日

早饭后见客二次。旋清理文件，围棋一局。写沅弟信一封。又见客二次。出门拜客，至城外河下一坐，归途看盐河濠沟。中饭后至幕府鬯谈，阅本日文件，批朱、唐禀二件。剃头一次。傍夕至幕府又一谈。夜阅本日文件毕，写雪琴信一件，倦甚。阅《通鉴论》数首。三更睡，不甚成寐。昨日闻祁门失守之信，本日闻季弟病重之信，忧灼之至，牙疼殊甚。

十四日

早饭后清理文件。旋见客八次，内坐见者一次。写沅弟信一件。围棋一局。写澄弟信一件。中饭，请客五人，午正三刻入席，申初散。接信，知祁门之贼已退，欣慰之至。至幕府鬯谈，阅本日文件。傍夕与葛亦山久谈。夜清核批札各件。巳刻核科房批稿。二更再与亦山一谈，写零字甚多。三点入内室，温《古文·论著类》。三更睡，颇能成寐，五更醒。

附记

解无为州子药

解金陵洋枪

四家硝磺定议

十五日

早起，各员弁贺望，至辰正毕。清理文件，与柯竹泉、程石舟围棋二局，见客二次。写沅甫信一件。至幕府一谈。中饭后清理本日文件，写对联十一付、扁一悬。傍夕又至幕府一谈。夜清核批札各稿。二更与葛睪山久谈。四点睡，五更一点睡〔醒〕，尚能成寐。本日未接沅弟信，不知季弟之病何如，心为悬悬。惟闻王可陞已在黄麻渡扎稳，鲍军粮路可通，为之一慰。

十六日

早饭后清理文件，旋见客二次。围棋一局，写沅弟信一件。派人解洋枪二百支并洋药等件至沅弟处。出城看盐河濠沟，又至东门宝塔下看濠。拟将西南隅贼所修月城拆去，改修盐河濠傍之城，用丈量月城，凡一百四十一丈。盐河应修之地，凡一百八十六丈。归，请邓小芸、陈泰初、程鄂南等便饭，申初散。见客三次，清理本日文件，至幕府鬯谈。傍夕与葛睪山谈，申夫、雨亭来久谈。核批札各稿，二更三点毕。阅《通鉴论》。三更睡。二日未接沅弟信，忧灼之至。

十七日

早饭后清理文件。旋见客，坐见者三次，立见者二次。接沅弟十一日三信。知季弟病尚沉重，沅亦愤郁不平，词旨戆激。写复信一件，甚长。旋见客，坐见者一次，立见者三次。中饭后，万篪轩来一谈，清理本日文件，下对联款十余付，至幕府一叙。将盐河城工算明，赋与各营。陈舫仙来久谈。夜与葛亦山谈，核批札各稿。二更后倦甚，改信稿二件。三更睡，四更四点醒，牙疼殊甚。

十八日

早饭后清理文件。接沅弟三信，知季弟之病十分沉重，似已万无转机，不胜感痛。写沅弟信一件。见客六次，坐见者一次。牙疼殊甚，余客均辞不见。中饭后至幕府鬯谈。愁闷无聊，与程石舟围棋一局，合上半日与筱泉对奕，凡三局矣。清理本日文件。写李幼泉信一件，问萧、毛二军进兵应在巢湖以南乎，以北乎。傍夕与幕府共谈此事，灯后传熟于庐、巢之人，细询进兵之路，佥谓宜走巢湖之南，因定计办函牍告各处。傍夕又接沅弟十五日信，季弟十四日略轻。写左季高信一件，核改信札稿数件。牙疼殊甚，加以眼蒙，批稿多不能核。是日接奉批折金陵击退援贼一案，沅弟蒙恩赉黄马卜〔卜字衍〕褂袍料、翎管、搬指等物，季弟蒙恩以知府用。

十九日

早饭后清理文件。旋见客，立见者五次，坐见者一次，陆光祖来久谈。添沈幼丹信三叶，写沅弟信一件。午刻见客三次，陈舫仙坐稍久。与筱泉围棋一局。中饭后至幕府一谈。批朱云岩、唐桂生片禀，清理本日文件。傍夕又至幕府久坐。牙疼殊甚，心绪作恶，因命人吹笛以散烦襟。夜核批札各稿，至二更毕。写李希庵信一件。三点入内室，阅《古文·论辩类》。三更睡，颇能成寐。

廿日

早饭后，接见司道。牙疼殊甚。旋又见客二次，清理文件，写沅弟信一件。围棋一局。巳正，英吉利总税务司赫德来见，议安庆、大通、芜湖新添三口之事。午初，余出城至船上回拜。中饭后至幕府鬯谈。昨日今日未接沅弟信，不知季病何如，忧灼之至，旁皇无聊，与徐石泉围棋二局。阅本日文件甚多，晡时未毕。又至幕府一谈。夜将本日文书阅毕。接吴竹庄等信，知芜湖甚为吃重，因为一信复之。牙疼殊甚，不能作事。二更三点睡，尚能成寐。

廿一日

早饭后见客二次，又坐见者一次。清理文件，写沅弟信。出城至西门看修城之法。归，至李雨亭处鬯谈。中饭后见客二次，与筱泉围棋一局。清理本日文件，核批札各稿。傍夕至幕府鬯谈。夜将三次旬报银钱折誊清，核批稿。二更后温七言古诗。三更睡。

廿二日

黎明起，接沅弟信，知季弟于十八日卯刻溘逝，恸哉!饭后，定计自往金陵一行，一以慰视沅弟，一以接季弟之灵榇。写沅弟信一件、澄弟信一件。见客数次，吊唁之客尚多不能见者，伤感之至，不能治事。中饭后徐石泉来，勉与围棋。阅本日文件，核改批札各稿。傍夕与葛睪山鬯谈。齿疼殊甚。夜不克治事，至内室摆列棋势以自遣。二更后略阅公牍，未毕。是日始闻季弟之讣，斋戒不茹荤，拟斋七日，照温甫弟丧之例。

廿三日

早饭后接沅弟信，知季弟灵柩定于廿四日登舟来皖，余若东去，必在中途错过，遂决计不赴金陵。写沅弟信，专潘文质送去，兼以止刘连捷一军不赴无为州。见客五次，坐见者三次。写澄弟信一件，核改信稿三件。中饭后见客二次，阅本日文件，写少荃信未毕，写对联六付。夜写少荃信，至二更毕。核批札各稿，三点毕。入内室，略阅李诗。三更睡。

廿四日

早饭后写沅甫信一件、纪泽信一件、筠仙信一件，添少泉信一叶。旋与柯筱泉围棋一局。令葛睪山赴金陵一行。见客六次。中饭后阅本日文件，改折稿一件。接鲍春霆信，知渠丁母艰，正值军心涣散之时，而渠思奔丧回籍，忧灼之至。因调朱云岩出守青阳，保泾县、南陵之后路。又闻鲍军纷纷逃散，寸心如焚。夜坐，无聊之至，与程石舟围棋二局。写朱云岩信一件，清理批札各稿。二更三点入内室，摆列棋势以自遣。三更睡。彻夜不能成寐。

廿五日

早饭后见客二次，衙门期也。清理文件，写沅弟信一封、鲍春霆一封、左季高一封。午刻出城看修西门外新城。旋至湖南会馆一看，将收拾为季弟停柩之所。中饭后与柯筱泉围棋一局，阅本日文件，见客二次，写易开俊、吴廷华信一件，核改批札各稿。夜改折一件，约千余字。二更三点入内室，阅太白七古。三更睡，五更醒。

二十六日

早饭后清理文件。旋见客二次，湖北恩施贡生杨炳轩来，谈颇久，呈诗一首，笔尚清超。围棋一局。写沅甫信一件。折差胡达萼等自京回，阅京报十月各本。中饭后愁闷殊甚，与柯竹泉围棋二局。倪豹岑来久坐。申刻阅本日文件，见左帅报严州克复，则以为喜。又见刘克庵不能来景、婺一带，则以为戚。傍夕以徽、宁两防同危，忧灼之至。夜核改查办金安清之案奏折一件。二更后，核批札各稿，改杨、彭信稿。三更睡，尚能成寐。五更醒后，复小睡片刻。

二十七日

早饭后清理文件。旋将金安清应赔款项至幕府核算，将折稿酌改数次乃定。围棋一局，见客一次，写沅弟信一件。中饭后核改信稿，阅本日文件。傍夕发报一次。夜核批札各稿，改信稿数件。三更睡，五更醒。偶思作字之法，亦有所谓阳德之美、阴德之美。余所得之意象为“阳德之美”者四端：曰直，曰觩，曰勒，曰努；为“阴德之美”者四端：曰骩，曰偃，曰绵，曰远。兼此八者，庶几其为成体之书。在我者以八德自勖，又于古人中择八家以为法，曰欧、虞、李、黄、邓、刘、郑、王。

廿八日

早饭后清理文件，旋见客一次。郭远堂前辈柏荫以壬辰翰林，因库案革职，旋赏主事，回籍掌教鳌峰书院近二十年。本年奉召进京引见，奉旨发至余营差委，本日来谈颇久。与柯竹泉、程石舟围棋二局。写沅弟信一件、李勉亭信一件。中饭后牙疼异常，又至幕府与柯竹泉围棋一局，阅本日文件。傍夕又至幕府鬯谈。夜写零字甚多。二更三点入内室，阅《通鉴论》汉武、李陵等数篇。是日倦怠颇甚，办事极少。闻季弟之讣，斋戒七日，今已满矣。流光如驶，可惧可伤。

附记

叶凤来案

蔡国祥派充总兵

密考折

○调隋龙渊片

廿九日

早饭后清理文件。写沅弟信、沈幼丹信一件、左季高信一件，与柯竹泉围棋二局，写希庵信一件。中饭后至幕府鬯谈。旋写季弟铭旌。初回房时，闻满室檀香。意为戈什哈等焚之，备写铭旌时致其诚敬之道，既而问之，并未焚香，亦足异也。旋写对联三付、挂屏一付，阅本日文件。观鲍春霆廿六日自升字营所发之信，知三山、繁昌等处粮路均恐为贼所断，忧灼之至，绕室旁皇。夜核批札各稿。旋与程尚斋围棋一局，又观程与柯一局。日内，公私忧迫，焉如不终日。固由治心素欠工夫，亦足见末世当大任，为人生之大不幸也。阅《通鉴论》赵充国、贡禹、匡衡数首。

十二月

初一日

早饭后，各文武贺朔者，以新有期服辞之。旋见客二次，围棋二局，写沅弟信一件、毛寄云信一件、杨厚庵信一件。中饭后至幕府鬯谈，与屠晋卿围棋二局，阅本日文件。大雪盈六寸许，念鲍营饷路将断，而雪大如此，勇丁恐遂溃散，忧念无已。夜核批札各稿，写零字颇多。潘文质自金陵回，接沅弟廿六日信，语太激厉，为之不怿。

初二日

早饭后清理文件。旋见客二次，围棋二局，写沅弟信一封、郭意城信一件。中饭后见客二次。至幕府鬯谈，阅本日文件，核科房批稿簿。是日天气晴霁，心为少舒。又闻吴竹庄、周汉卿廿七日有石硊之捷，水师有官圩之捷，易开俊、吴廷华廿六日有泾县、黄村之捷，为之一慰，而终以鲍军为虑。夜阅陈硕甫《诗说》。三更睡。

初三日

早饭后见客二次。旋围棋二局，写沅弟信一件。午刻，陈虎臣兄弟来久坐。天又大雪，念鲍军饷道已绝，为之大虑。中饭后至幕府鬯谈，阅本日文件，核改吴城厘稿〔稿字衍〕局批稿。傍夕与向伯常一谈。闻泾县廿七日败战之信，尤为忧恐。夜清核各稿。二更后阅《古文·哀祭类》。三点入内室，阅古文十余篇。三更睡。

初四日

早饭后清理文件。旋写澄侯信一件，见客三次。有湖南同知王承顺自金陵归。前于冬月初九日过此，解火药五万斤至沅甫营中，十六日抵金陵，十八日眼见季弟之逝，二十七日自金陵归来。沅弟营中有该员所解之火药，又有十三日轮船拖到之火药五万斤，从此当不患无军火矣。旋出门拜客二家，在善后局倪豹岑处坐颇久，午刻归。与柯筱泉围棋二局。中饭后至幕府鬯谈。观钱子密家藏书画二种，一为其高高祖母陈太夫人画册，凡十帧。内一帧画一黑犬，一帧画一蝶未入花丛时，一帧画一蛤、一蟹、二小鱼，一帧花篮，一帧古柏，一帧梅花仙女，一帧修篁茂林，一帧梅、杨梅、枇杷、二桃，一帧喜雀，一帧萝卜、白菜，皆清华名贵，秀绝人寰。每帧有其夫钱纶光廉江先生题诗二句。乾隆三十一年，其子文端公陈群进呈御览。高宗于每帧题七绝一首并御题一跋于后，发还。文端公及其子侍郎汝诚各作十诗，恭和元韵，而汝诚详跋于后，以志庆幸。逮乾隆四十七年，文端与侍郎皆没，而高宗因阅钱选所画鸟、犬，偶忆陈太夫人原册，遣人回浙取至京师，再呈御览。高宗再题七律一首，长跋一帧，仍归钱氏。信名迹奇遇也!其一种为直庐问寝图，图文端公早朝，先至其母陈太夫人所问安之象，为王肇基所绘，亦非俗笔。旋阅本日文件，核批札各稿。傍夕又至幕府一谈。夜核颍州、霍邱保案。二更三点入内室，温《诗经》。三更睡。

初五日

早饭后见客二次，衙门期也。旋清理文件。出门看修西门城濠，午刻归。马学使来久坐。陈白立来，详示一切。与柯小泉围棋一局。中饭后验看群子模一次，验看小劈山炮一次。江达川来久坐。牙疼，再围棋二局。至幕府一谈，阅本日文件。傍夕核批札各稿。夜温《诗经·葛覃》以下五章，三更睡。辰刻写沅弟信一件。

初六日

早饭后清理文件。旋与柯小泉围棋二局，见客二次，写对联数首，写沅弟信一件。中饭后，柯竹泉来，又与围棋一局。旋阅本日文件，核改批稿、科呈各稿。傍夕至幕府一谈。夜写零字甚多，倦甚。阅《毛诗疏·兔罝》等五章。

附记

徐　寿号雪村　龚之棠号春海　斯　桂号鲁生

殷家隽号竹坞　吴嘉善号子登

光学　重学　流学　化学　电气学　磁石学　动物学　植物学

○东局保折　○希部保折

○李营报仗折　○复奏派蔡国祥等折

○病故汇恤折并单　○伍宏鉴片

○隋藏珠片

初七日

早饭后清理文件，旋写沅弟信一件、李少荃信一件。见客二次，又立见者三次，与筱泉围棋一局。中饭后至幕府鬯谈，见客一次，阅本日文件，写筠仙信一件，核批札各稿。夜与金陵各员弁商画一九洑洲图。旋核东征局保案单。二更后核批札各稿，温《诗》《鹊巢》、《采蘩》二章。三更睡。四日未接金陵信，深为悬系。本日酉刻又接青阳失守之信，心绪作恶，牙疼殊甚。

附记

堵王黄文金　孝王胡鼎文

佑王李远继　跟王蓝仁德

西王洪△△（原文此处为三角）　襄王刘官方

纳王郜△△（原文此处为三角）　慕王谭△△（原文此处为三角）

听王△△△（原文此处为三角）　奉王古隆贤

匡王赖文鸿

初八日

早饭后清理文件，旋见客二次。至江达川处久坐，至东门外看新修之卡，至学使处一谈，午刻归。写沅弟信一件，写对联八付。中饭后至幕府一谈。旋阅本日文件。申正与柯竹泉围棋一局，又观柯与李壬叔一局。夜核批札各稿。二更后温《诗·草虫》等三章，写朱云岩信一件。是夕闻季弟灵榇距省不过二十里。

初九日

早饭后略清文件。旋出城至宝塔下接季弟之灵柩，登舟抚棺恸哭。舟至盐河，接柩登岸。满城文武官绅皆至河干迎接。用六十四人大举舁入西门，至湖南会馆暂为安置。各官绅皆来行礼。余于申刻行家奠礼。写沅弟信一件，接澄弟及纪泽家信，接廷寄二道，阅本日文件。夜闻朱云岩已弃旌德不守，为之不怡。详批唐桂生小禀。作挽联一付挽季弟。改复奏派人管轮船一折。三更睡，不甚成寐。

初十日

早饭后清理文件。来吊季榇之客颇多。旋与李壬叔围棋二局。接廷寄一道，见客数次。中饭后见客二次。写沅弟信一件、希庵信一件。阅本日文件，核改李世忠屡战折稿。夜又改一折二片。二更三点睡，五更醒。

十一日

早饭后清理文件。旋来上祭之客颇多，先后共八起。写左季高信一件、沅弟信一件，核对各折稿。与柯竹泉围棋一局。中饭后见客二次，阅本日文件。葛睪山自金陵回，与之鬯谈。傍夕疲倦殊甚。夜改东征局保案折稿。二更四点睡，四更四点睡〔醒〕。五更后又少睡片刻。

十二日

早饭后清理文件。在季弟灵榇公馆内三宿，是日回本署。至西门外一看新城，巳正归。旋至幕府一谈，与柯小泉围棋一局，写沅弟信一件。中饭后见客二次，清阅本日文件。意绪萧瑟，又至幕府一谈。李善兰来，与同围棋一局。夜温《诗·羔羊之皮》等六章，二更三点〈毕〉。是日未刻发报一次，复恭亲王之信，随报发去。

十三〈日〉

早饭后清理文件。旋见客，坐见者六次，立见者三次。写沅弟信一件。中饭后至幕府鬯谈，阅本日文件，核批札各稿。傍夕又至幕府一谈。夜核改批札稿，二更后温《诗》《何彼秾矣》、《驺虞》、《柏舟》，三更睡。

十四日

早饭后清理文件，旋见客，立见者四次。写纪泽信一件，与柯竹泉围棋二局。折弁赵清益等自京归来。见客，坐见者二次，立见者三次。中饭后至幕府鬯谈。旋阅本日文件，未毕。李壬叔来，再围棋一局。至夜一更三点，始将本日文件阅毕，阅核批札各稿。二更后温《诗》《绿衣》、《燕燕》、《日月》。早睡。

十五日

文武贺朔望者，因有弟丧，概谢不见。旋金眉生来见，久谈。写沅弟信一件，与柯筱泉围棋一局，写对联六付。中饭后至幕府鬯谈，江达川来久坐，阅本日文件。竟日大雨，心绪作恶，摆列棋势以自遣。傍夕与葛亦山久谈。夜写零字甚多，作季弟墓志，未成。三更睡。是日辰刻至季弟公馆，指示漆棺之法。

十六日

早饭后清理文件，旋作季弟墓志。巳刻与柯竹泉围棋二局。阅龚之棠所作枪炮，亦用自来火，而机较结实。中饭后至幕府一谈，阅本日文件。复作墓志，至夜二更作毕。久不作文，机轴极生，句法亦多不合。江方伯申刻来久谈。三更睡，五更醒。

十七日

早饭后清理文件，旋至季弟公馆，看漆棺之当否。核改信稿甚多，写沅弟信一件。见客三次，周开铭坐颇久。中饭后至幕府鬯谈，阅本日文件，核改科房批稿。酉刻与柯小泉围棋一局，写对联三付。夜核定十九日行礼单。接奉廷寄二件。阅惜抱轩古文。二更三点入内室，阅韩文三首。三更睡。

十八日

早饭后清理文件。旋见客三次，新署合肥桂令、潜山王令谈颇久。围棋一局，核批札稿。万篪轩来久坐。中饭后，徐石泉来久坐。复围棋二局，阅本日文件。武明良来见，谈颇久。至幕府一谈。傍夕至季弟停榇公馆。夜写沅甫信一件，核批札稿，阅《古文·传志类下》，二更三点睡。

十九日

是日为季弟开吊。黎明行告祭礼。竟日客来纷纷，至酉刻稍息。与程四世兄围棋三局，尚斋之子也。夜写希庵信一件，阅韩文三首，二更四点睡。辛苦太甚，不能成寐。四更少睡，五更复醒。是日黎明行告祭礼，酉刻行祖饯礼及丧事应行之礼，俱未敢忽。

二十日

五更起，行题主礼。礼毕，黎明行遣奠礼。饭后发引出西门，巳刻至盐河，安厝船上，奠酒祭江毕。余至厘局更衣，看新修之城，未满一月，业已竣工，登城周历一遍。归时方午初，倦甚。清理文件。中饭后至幕府鬯谈。旋清阅昨今两日文件，傍夕毕。表弟江龙三病势甚重，派盛四送之归。夜将季弟墓志删改一过。温《古文·传志类下》，写沅弟信一件。三更睡。是日因朱品隆不应来此，愠怒良久，然后与之一见。

廿一日

早饭后清理文件。巳刻封印行礼。旋见客三次，坐见者一次。写左季高信一件，核改批信稿、各谢恩折稿。中饭后至幕府鬯谈。旋见客四次，又立见者三次。温《诗》《终风》、《击鼓》、《凯风》。夜温《古文·传志类下》。将所作季弟墓志，请钱警石先生一阅，渠指出数处，有是处，亦有不尽是处。三更睡，尚能成寐。

廿二日

早饭后清理文件，旋见客一次。出门拜客，谢十九日来吊之客，满城及城外走遍，午刻归。钱警石先生来久谈。又见客，坐见者二次，立见者二次。中饭后清理文件，至幕府鬯谈。阅本日文件，写澄弟信未毕，与程世兄围棋三局。夜将澄信写毕，核批札各稿。二更后核定折稿二件，温《诗经》二章。

廿三日

早饭后清理文件，旋见客九次，内坐见者三次。写澄侯信，添二叶。与柯小泉围棋一局。中饭后柯竹泉来，又围棋二局，阅本日文件，酉刻毕。至幕府鬯谈。夜核改京信稿，温《诗经》五章。三更睡，不甚成寐。

廿四日

早饭后清理文件，旋见客八次，程朴生坐颇久。围棋二局，写纪泽信一件。中饭后见客四次，姚浚昌、莫子偲二人谈颇久。清理本日文件。日内因服熟肉蒸肉，倦甚思睡。又因本日闻毛竹丹东关之挫，心为悬系，意绪作恶，小睡时许。巳刻写京信，添许仙屏三叶、周子佩二叶。夜，心绪无聊，入内室摆棋势以自遣。核批札各稿，阅严可均《说文校议》。

廿五日

早饭后见客二次，衙门期也，旋清理文件。与程朴生围棋二局，写沅弟信一件。陈虎臣来久坐，又见客二次。中饭请喻吉三、郑阳和等便饭，以其修城有功而甚速也。中饭后阅本日文件颇多。旋至幕府鬯谈。徐石泉来久叙，渠将以明日归湘，因与围棋一局，傍夕归去。夜，张练渠来久谈，核批札各稿，核改信稿五件，核东征局保单。二更四点入内室，阅惜抱文数首。三更睡，甚能成寐。

廿六日

早饭后清理文件。旋见客一次，与程石洲围棋二局，写李少荃信一件，见客二次。中饭后至幕府鬯谈，李勉亭来久谈。阅本日文件。核改折稿一件，约改千五百字，至三更毕。接奉廷寄一件。

附记

誊旬报单三

誊发折单二

参王金鼎、曹贵

廿七日

早饭后清理文件，见客一次，方元徵等坐颇久。旋改折片稿二件。午刻写沅弟信一件，见客三次。中饭后至幕府一叙。莫子偲作季弟哀词一首。旋与李壬叔围棋二局，见客二次，阅本日文件甚多。傍夕小睡，夜核对折片，共七折、四片、三清单，核批札各稿，二更三点毕。倦甚，早睡，不甚成寐。

廿八日

早饭后清理文件。旋习字一纸。出门拜客三家，钱警石、杨朴庵两君处皆久坐，午正归。中饭后至幕府一叙。旋警石先生来鬯谈，李勉亭来久坐。阅本日文件，核科房各稿，未毕，至夜方毕。又核批札稿。二更四点睡，尚未成寐。

附记　勉亭商事

高、史、袁　婺杨尚好　散卡均送景镇转运局

山内设厘金局　派缵先　唐撤

廿九日

早饭后清理文件。旋出城吊彭星占之丧。归后，见客二次。写沅弟信，未毕。柯竹泉来，围棋一局。马学使来久谈，赵岵存来久谈。中饭后至幕府一叙，阅本日文件。写沅弟信毕，写希庵信一件。夜核批札稿未毕，温《诗·泉水》三篇。二更三点睡，四更五点醒。

卅日

早饭后清理文件，旋见客三次，写沅弟信一件。与程四世兄围棋三局。中饭，请赵岵存便饭，坐无他客，与之鬯〈谈〉，未正散。申刻至幕府一叙。阅本日文件，写毛寄云信一封。傍夕入内室一坐。夜写澄侯信一封，核批札各稿，誊十一月下旬、十二月上旬银钱所报单。温《诗经·静女》以下三篇。三更睡。光景似箭，冉冉又过一年，念德业之不进，愧位名之久窃。此后，当于“勤、俭、谨、信”四字之外，加以“忍”字、“浑”字，痛自箴砭，以求益炳烛之明、作补牢之计。

同治二年

提要

朝廷赏福寿字、银钱等物1.2　自省明于责人，暗于责己1.4　鲍营在泾县获胜仗1.10　论与人为善1.21　至忠义局考试书院1.24　起程赴金陵；折差被捻军杀伤1.28　至青溪坝观察地形、工事1.29　至裴人杰营阅视形势，又至彭雪琴新立船厂周视；细思处人处事之所以不当者，以知之不明2.1　闻小淮窑、奎潭及西河之太平军已被击退2.3　陈桥洲难民，望舟远跪求恤2.4　九洑洲、浦口各营被攻陷2.5　至雨花台营盘2.6　与沅弟畅论执两用中之义2.7　作江西年终密考折2.13　至九洑洲、三汊河视察2.15　金柱关太平军声势浩大2.16　巡视长胜营、和字营2.18　巡视嘉字、制字、严字各营2.19　英国提督士迪佛立献剿灭太平军计策，拟函商恭亲王2.20　巡视雍家镇、三汊河、运漕2.21　巡视毛竹丹营2.22　察看无为州一带地势2.23　有感于本朝诸儒精于训诂小学，而不解古人缀文之法；欲以戴、钱、段、王之训诂，为扬、马、班、张之文章2.28　法国传教士罗安当为上年打毁天主教堂一案求见2.29

太平军进攻湖口、饶、景、庐江等处3.4　石涧埠营盘危急3.7　飞调鲍超往援石涧埠3.8　曾国荃救援石涧埠；麻城捻军攻至蕲水3.11　三里埂太平军已退3.16　江西、广东可解筹饷银3.17　太平军围攻庐江；湘军拟增援北岸3.21　阅李秀成之文书，知太平军将由舒城等地攻往长江中游3.24　太平军二十一日至舒城，将攻湖北3.27　曾国荃授浙江巡抚，左宗棠升闽浙总督兼署浙江巡抚3.28　郭嵩焘新授两淮运使3.30　二十五日于徽州获胜4.1　六安危急，派兵增援4.3　六安解围，太平军改攻庐州，未径往鄂境4.5　拒见唐鹤九，责其轻离阵地4.9　改禁止掳船告示稿4.11　谓不可保举太滥，假大君之名器以市一己之私恩4.14　昆山于十四日克复；运司解银万两至雨花台4.19　代作曾国荃辞巡抚折；湖南解银一万、药四万至雨花台4.20　皖南到处食人肉，人肉价上涨4.22　淮军一路进攻江阴、无锡，一路进攻苏州4.23　与李朝斌面订章程，遣之赴沪4.24　刘克庵在徽劝捐抽茶税案、江西藩司详一三副米案，大费经营4.25　奏请简大臣来南，于钦、督两篆中，分去一篆，使责任稍轻4.27　攻占含山，寿州之围亦可解；写沅弟密信，畅论“勤、俭、志、谦、明、强”六字4.29

破金陵太平军之石垒数处5.3　寿州未解围；苗沛霖之势颇炽5.6　有人抄余文颇多，自愧无实而享盛名5.9　写信与李申夫，令力禁贪抢太平军财物5.10　许仙屏中第四十名进士5.11　念世事艰大，深用惴惴5.12　看磞炮5.14　水师攻破草鞋夹各太平军营垒5.19　温世京解饷七万来皖5.20　攻占九洑洲5.21　鲍春霆在紫金山合围太平军5.28　谕旨：将苏松太仓浮粮折衷议减6.2　定义宁州茶落地税一案6.4　寿州于初四日被攻破，毛维翼战死6.8　改金陵围城并报寿州失守折稿6.11　接公牍，知石达开被杀6.12　李申夫一军十七日小挫；寿州蒋、毛二人不和6.23　东局解银三万至雨花台6.25

批铜城抵征章程7.4　有感于为官治世之难7.6　郭云仙署广东巡抚7.9　接袁午桥遗函：“勿以苗逆为易翦，勿以长淮为易收”7.17　至书院月课、出题7.24　彭雪琴言修城之道贵于土牢中坚7.26　李莲于六月十日解万金至金陵；商洛解三万7.30　杜小舫上淮南十二弊书8.1　至内军械所观火机；议进兵金陵事；因沅弟保金安清，谕旨肫切训诫8.2　刘青芝作《续锦机》，论文章之法度8.6　青阳城中尚不甚慌乱8.9　谓修己治人果能常守“勤俭谨信”四字，而又能取人为善，与人为善，以礼自治，以礼治人，自然寡尤寡悔8.10　写易畇荄隐语信一件8.11　悬念鲍超病重8.13　李申夫所部陈、郑二将被太平军围扑于十里铺8.14　刘本忠言潘垲不至遽从苗沛霖为逆，其妹夫李熔铸尤晓大义8.16　咨李将石埠桥之兵悉撤回江北；咨杨派船扎石埠桥通江关8.22　核江西坐厘案，交代流摊案8.25　批金眉生《说帖》8.27　作严批申诫程桓生，阅万篪轩《淮盐运西说帖》8.29

湘乡贺溍为坟山事前来告状；因眷属将到，书“八本堂”匾，又录自箴八语于后9.2　核定盐务章程；自勉书法当于意态上着些体验功夫9.6　改史士良信，言江苏漕减去浮收事9.7　附记湘军招兵、筹饷详情9.9　设米盐互市局；思漕务应行通变之处甚多9.10　细阅江广新漕各卷9.12　阅钱衎石家信，服其学问精博，机趣洋溢9.18　温《易经·系辞》，因思文章阳刚之美与阴柔之美9.23　家眷多人来皖9.29　纪泽体质清瘦，因教以游心虚静，晏处超然10.1　教袁婿自立之道10.3　与许仙屏谈气节、文章，谓二者缺一不可10.11　核皖岸盐务新章；请周缦云来署教书10.12　溧水太平军投诚10.17　江达川新授四川布政使10.21　请容光照至外洋购买制器之器10.23　思古人之文，可为偶者甚多10.26　谓文章之道通乎声音10.27

十月廿五日攻占苏州11.2　与黎纯斋言“志以帅气，器以养志”之道11.3　苗沛霖之党张士端叛苗降官，献出怀远城11.4　改李世忠剿苗逆折11.10　作保举贤员折；改杨军门请开缺养亲折11.11　与诸女论节俭、习劳之道；将《孟子》中抗心高望者记出11.13　江西建昌发生杀死卡员刘廷选案11.14　谓古人作文之不可及，全在行气，不在义理字句间11.16　将《孟子》分类，写于每章之首11.18　李希庵、钱警石先后弃世11.20　李少荃杀苏州降王八人，殊为眼明手辣11.23　徐子苓等人请拿痞棍11.26　接见安庆六属新进生员共七次，每次百余人11.28　派州县查游勇，派员赴临淮11.29　至新造之多宝仓验工12.2　验枪炮局工程；与纪泽言墓志墓表体裁12.6　新科拔贡八人来见；改皖南开垦荒田章程；阅李世忠、陈国瑞案卷12.10　作复奏李世忠密片12.12　接部文，郑珍、莫友芝、邓瑶、赵烈文、成果道、向师棣等十余人发往江苏，以知县用12.15　与纪泽论潘、陆之文，因及昌黎各篇12.16　深以弟营无银度岁为苦；旋接信，知运司衙门寄弟营银七万八千有奇，为之一慰12.18　哀念范云吉之死12.19　至河下看蔡国祥新造之小火轮，令续造多只12.20　新进武生员来谒，七县共见七次12.21　本日做丸药，合计费银八九十两，自来未服此珍药12.25　总理衙门咨令各省绘呈地图；自省一年中驹光浪掷，学不加进12.30

正月

初一日

黎明至学宫，借作万寿宫，望阙行礼。归后，文武员弁来贺，至巳刻方毕。清理文件，李壬叔来，围棋二局。将十二月中旬银钱折誊写。至幕府一谈，旋请幕府五人与李勉亭中饭。饭后，出外拜客数家，藩、臬二处少坐。归后，写彭杏南表弟信一件，阅本日文件颇多，灯后方毕。写沅弟信一件，写零字甚多，温《诗·柏舟》以下三章。三更睡。

附记

李营捆盐之事应参。

东台之案应参，并参新淦旧案，江阴杀陆、常州杀赵二案。

初二日

早饭后清理文件。旋见客二次。出门拜客，惟杨朴庵、赵岵存处久坐，余俱亲拜。午初归，见客二次。中饭后习字二纸。旋与方元徵、刘开生围棋二局。阅本日文件甚多，夜始阅毕。旋写零字颇多，温《诗·桑中》篇以下三篇。二更三点睡。是日巳刻接奉廷寄一件。申刻接军机咨，由内颁年终赏福字、荷包、银钱、钱锞、食物，又加赏寿字一个。

初三日

早饭后清理文件。见五局两所各委员，又见客二次。与柯竹泉围棋二局，写沅弟信一件，习字一纸。中饭后至幕府鬯谈，旋见客一次。阅本日文件，写对联六付、挂屏四幅。傍夕倦甚，小睡。夜温《诗·蝃》以下四篇，又写沅弟信一件。二更后又小睡，三点入内室。日内牙疼，或用心太过，酣睡太少之故。本日小睡二次，牙疼略愈。

初四日

早饭后清理文件。旋习字一纸，写挂屏四幅、对联二付。写澄侯信一件，与柯竹泉围棋二局。午刻后又见客二次。中饭后至幕府鬯谈。旋见客，兵部郎中朱允成久坐。阅本日文件甚多。夜核改批札稿。二更后温《诗·淇奥》下三篇。三更睡，倦甚。近日常见得人多不是，郁郁不平，毋乃明于责人，而暗于责己乎?

初五日

早饭后清理文件。旋习字一纸，写对联五付，写霞仙信一件。见客三次，又立见者二次。中饭后至幕府畅谈。旋见客一次，与刘开生、方元徵等围棋二局，又见诸客。围棋一局，牙疼殊甚，借此消遣。阅本日文件，傍夕毕。夜核批札稿，温《诗经·氓》以下五篇。牙疼殊甚，不能安枕，盖牵掣右边头疼也。三更三点始略成寐，而醒时疼痛不止，至次早犹不少息。

初六日

因牙疼晏起，辰刻始早饭。饭后见客五次，又立见者二次。写李少荃信一件，习字一纸，写对联五付。出门拜客数家。午刻至万篪轩家赴宴，申刻散。归，阅本日文件极少。至幕府鬯谈。傍夕略核批札稿。是日牙疼尚剧，不能治事，在万宅亦不能多食。酉刻，马学使送一方，曰盐水锭。灯后，口含一锭，噙之良久，吐出津液甚多，良得少愈。写严渭春、官秀峰信，共六叶。温《诗·有狐》以下四篇。二更三点入内室，牙疼已愈，遂得酣睡。

初七日

早起微晏。饭后清理文件，习字一纸。见客三次，又立见者一次。与柯竹泉围棋一局，又见竹泉与开生一局，见客二次。王璪鲁园，怀宁人，由进士、户部出为衡州知府，退居数年，今八十矣，新自河南避乱归，来此久谈。中饭后又见客一次，至幕府鬯谈。阅本日文件，核改批札各稿。傍夕又至幕府一谈。夜改信稿数件，写沅弟信一件。二更后阅《孙琴西诗集》，温《诗经·君子阳阳》下二章。是日牙疼已愈，身觉轻健。

初八日

早饭后清理文件，旋习字一纸，见客二次。浙江有蔡奂璠者，自称在萧山之包村曾立大功，杀贼数十万，呈节略一纸，近万言，去〈年〉十一月投入，未即批，旋去湖北。余批令有知之者送信，令其来见。本日来谒，语言虽多荒唐而颇有智略。渠曾陷贼中两月，因与谈及贼中消息。巳刻至东城外看丁道杰演炸炮。大小五炮，其弹在半空炸裂，不待落地而已开花矣。午刻归，见客三次。未刻至马学使处赴宴，申正归。阅本日文件，至幕府鬯谈。夜核改信稿数件并批札稿，二更温《诗经·中谷有蓷》以下四篇。是日阴雨竟日。

初九日

早饭后清理文件，旋见客二次，又立见者二次。习字一纸，与柯竹泉围棋二局，核批札各稿。中饭后至幕府鬯谈，阅本日文件，申夫来久谈。写希庵信一件，温《诗经·大车》至《缁衣》三章。夜写沅弟信一件，改信稿十余件，阅黄委员所拟江西厘务批稿各件，未能阅毕。二更四点入内室。

初十日

早饭后见客二次，衙门期也。旋又见客二次，清理文件，又见客周德亶等三次，均久谈。习字一纸。午刻又见客陈虎臣等三次。午正至江方伯处赴宴，申刻散。归，阅本日文件，至幕府鬯谈。旋核批札稿，未毕，至夜核毕。作谢季弟追赠按察使恩折，未毕。是日早间闻鲍春霆于初六日在泾县大获胜仗，为之一慰。

附记

伪慕王谭绍光闻十一月在常熟打死

伪听王陈炳文

伪主将钱桂仁　伪曹王黄金锐

伪相王陈清武　伪朝将邓光明

伪泗王高△△（原文此处为三角）　伪主将张大洲待天义

伪天将黄良善　伪首王范汝增

伪对王洪春元子洪亨福、亨我、亨穆

伪梯王练业坤

伪戴王黄呈忠侍王令其守金坛。求于江北赐一县之地安置家属，对王令其勿允。黄与侍王亦不和

十一日

早饭后清理文件，旋见客二次，又立见者二次。习字一纸，写澄侯弟信一封，将谢恩折稿作毕。午刻与方元徵、刘开生围棋二局。中饭后见客三次，邓伯昭、徐毅甫坐甚久。旋写沅弟信一封，又见蒋之纯一次，蔡奂璠来久坐。阅本日文件，傍夕毕。至幕府一叙。灯时，至邵世兄处一叙。夜核批札稿，改片稿二件。二更四点入内室。

十二日

早饭后清理文件。旋见客五次，又立见者二次，习字一纸。莫子偲来，在眉生处与之鬯谈。午正请司道便饭，申刻散。阅本日文件极多，傍夕未毕。再至幕府一谈。酉刻与柯筱泉围棋一局。夜将本日文件阅毕，核批札各稿，温《诗·清人》篇。二更四点入内室，三更睡。是日发报一次，接奉朱批谕旨，即十二月廿七所发之折，奉到批回。

十三日

早饭后清理文件，旋见客三次，习字一纸。又见客一次，倪豹岑坐颇久。与柯竹泉围棋一局。写沅甫信一件。湖南知县汤煊来久坐。午正请客马学使等便饭，申刻散。阅本日文件。申正至谷米局阅周围新做墙垣，将为晒谷场。又至火药库阅附近新修之屋，酉正归。至幕府鬯谈。夜温《诗经·郑·羔裘》以下四章。二更三点后，阅《国史》《儒林》、《文苑》二传。

十四日

早饭后清理文件。旋习字一纸，写澄侯信一件、沅甫信一件。围棋一局。午刻写沈幼丹信一件。中饭后见客三次，至幕府鬯谈，倪豹岑在李眉生处谈颇久。阅本日文件颇多。傍夕核判科房各稿。夜温《诗经·狡童》以下六篇，二更四点入内室。

十五日

早起，文武贺望者纷集，巳初毕。清理文件，习字一纸，写沅弟信一件，与程尚斋围棋一局、柯竹泉围棋二局。午刻阅《国史·循吏传》。中饭后至幕府一叙。旋见客二次，阅本日文件。写左季高信，约七百字。是日大雨如注，竟日不息，愁闷殊甚。傍夕至内室小睡。夜核批札各稿。温《诗经·扬之水》以下四篇，《郑风》温毕。

十六日

早饭后清理文件。旋见客二次，习字一纸，写李少荃信未毕。倦甚，不愿治事，因阅钱莘楣先生《声类》一书。此书分《释诂》、《释言》、《释训》、《释语》、《释天》、《释地》、《名号之异》等目，皆因声得义者，足见古人先有声音，后有文字。余前有意为是书而未果。钱氏此书亦未成之书，故未编入《潜揅堂丛书》中。又阅江氏《古韵标准》、黄氏《南雷文定》，皆《粤雅丛书》中本也。午正请客莫子偲等便饭，申刻散。阅本日文件，将少荃信写毕。夜核批札稿至二更毕。温《诗经·鸡鸣》以下四篇。四点睡。傍夕至幕府鬯叙片时。

十七日

早饭后清理文件，旋见客三次。倦于治事，与柯小泉围棋二局。又见客二次，江方伯坐颇久。中饭后至幕府一叙，清理文件，见客一次。核改江西厘务长札一件，至夜二更三点尚未改毕。自十四日下午即雨，十五、十六二日竟日大雨如注，本日雨雪交霏，气象阴森，寒气侵人，不知今年岁事如何，军事如何，为之惘然。夜接沅弟信，左臂疼痛，尤为悬系。

十八日

早饭后清理文件，旋见客三次，又立见者二次。与柯竹泉围棋二局。写沅弟信一封，共五叶。午刻倪豹岑来久谈。中饭后至幕府鬯谈。旋阅本日文件，核批札各稿。傍夕诵苏诗。夜将清查江西厘务长札改毕。二更后朗诵古文数首。本日左眼微红，早睡，幸能成寐。

十九日

早饭后清理文件。旋见客，坐见者二次，立见者二次。写毛寄云信一件、郭意臣信一件、李希庵信一件。温《诗·东方未明》以下三章。中饭后至幕府鬯谈，清理本日文件。倦甚，不耐治事，温《诗》至“载驱薄薄”章止。眼红微疼。傍夕诵杜诗七古。夜因眼红不欲治事，而寸心歉甚，以积阁之事尚多也。略读《古文·传志类上》。二更三点入内室早睡。

附记

四家　　五左　　六李沪　　七　　八

九李湘　十　　一　　　二　　三

曹屋冲送邓与否，听澄

马公塘必须葬季

罗家致赙四十金　元初姻伯

廿日

早饭后清理文件。旋见客二次，衙门期也，又见客四次。写沅弟信一件，极言忿怒与倔强之分。与柯竹泉围棋二局。旋与李少山等谈颇久，写对联六付。中饭后至幕府一谈，阅本日文件，核批札各稿。傍夕剃头一次。夜定江西厘卡月报略单、月报详折二式，至二更三点止，尚未完毕。眼红且蒙，不敢久治事。是日天气阴黯，气象愁惨，殊以为虑。家中人来，去腊每谷一石已买至二千余文，今年不知如何饥荒，尤为忧悸。

附记

　谢恩四折

○王赣道案批

○江西厘金全案并信

○安徽驲站三案

○李世忠代奏折

东台新淦二案折

○叶凤来案折

○密考全案带出

○忠义十二、十三两案折

廿一日

早饭后清理文件，写澄侯信一件。巳初行开印礼。旋出门拜客五家，均会晤。在轿中，思古圣人之道莫大乎与人为善。以言诲人，是以善教人也；以德熏人，是以善养人也：皆与人为善之事也。然徒与人则我之善有限，故又贵取诸人以为善。人有善，则取以益我；我有善，则与以益人。连环相生，故善端无穷；彼此挹注，故善源不竭。君相之道，莫大乎此；师儒之道，亦莫大乎此。仲尼之学无常师，即取人为善也；无行不与，即与人为善也。为之不厌，即取人为善也；诲人不倦，即与人为善也。念吾忝窃高位，剧寇方张，大难莫平，惟有就吾之所见多教数人，因取人之所长还攻吾短，或者鼓荡斯世之善机，因以挽回天地之生机乎！适访晤石埭杨德亨仲谦，因其誉我太过，遂与谈及一、二。午正归。中饭后至幕府鬯谈。旋阅本日文件，写沅弟信一件，核批札各稿。傍夕又至幕府一谈。夜，定江西厘务月报单毕。因眼红作疼，不敢多治事，二更三点睡。

廿二日

早饭后清理文件，旋见客二次。阅《诗经·魏·葛屦》以下二章。与柯竹泉围棋一局，见客三次，江方伯、江澄溪二人坐甚久。中饭后至幕府一叙，见客三次，内坐见者一次，李壬叔来谈，围棋一局，方存之来久谈。申刻核改李辅堂复信稿，灯后始毕。核批札各稿，二更四点毕。三更睡。眼又加红。

廿三日

早饭后清理文件，旋见客二次，又立见者三次。核批札稿，写对联六付。午刻出门拜客两家。中饭后至幕府一谈。长沙黄晓岱锡彤来，皮筱舲采瀚来，皆己未进士，黄编修，皮主事也，鬯谈甚久。阅本日文件，核批札稿，陈虎臣来久谈。夜再清理各批稿。二更三点入内室。日内料简各务，将赴金陵一行。本日应清之事甚多，因见客耽阁。夜又以眼红，不敢多治事。在李壬叔处见陈香泉法帖，见其草书题画一首，飞舞变化，赏玩无已。惜余老年学书，不复能副吾意之所至耳。

廿四日

早饭后见客一次。旋至忠义局考试书院。大雨如注。试题《愿无伐善无施劳》、《赋得疑义相与析》，得“陶”字。辰刻归。见客二次，陈纬文坐颇久，虎臣之世兄也。写纪泽儿信一件、沅弟信一件。马学使来鬯谈，陈子奉来见。中饭后至幕府一叙，江方伯来鬯谈，阅本日文件，赵惠甫来久谈，核批札各稿。夜又核札稿，改折稿数件，核安徽驲站批稿。三更睡。

廿五日

早饭后清理文件，旋见客二次，衙门期也，又见客二次。请陈心泉、邓小芸及幕府诸公阅书院课卷。出门拜客二家，黄晓岱、江达川二处谈皆久。归与屠晋卿围棋二局。中饭后见客二次，阅本日文件，核批札稿。夜核折稿三件。是日疲倦殊甚，一因昨日治事略繁，一因本日说话稍多，遂觉困乏不支，盖老境渐臻矣。竟日大雨如注，风亦最烈，忧思交集。二更三点〈睡〉，尚能成寐。

廿六日

早饭后清理文件。旋改折稿一件，接奉十九日廷寄。午刻围棋一局，刘开生等来一谈。中饭请黄晓岱、皮筱舲便饭。阅本日文件。江方伯来一叙，旋又见客二次，莫子偲来一谈。傍夕至幕府一叙。是日觉说话太多，困倦殊甚。夜核批札各稿，至二更四点，困乏极矣。比来每以说话微多，遂觉神气疲苶不支。甚矣，吾衰！身膺重任，大惧陨越，实深惴惴。

廿七日

早饭后清理文件。旋见客二次，莫善徵、赵惠甫谈颇久，虎臣来一谈。旋与陈纬文围棋二局，写沅甫信一件。中饭后至幕府一谈，与屠晋卿围棋一局。阅本日文件，写李少荃信一件、郭云仙信一件。万篪轩来久坐。眼红疼顿甚，夜间不能多治事。将明日出外应行料理之事略一清检。是日发报三折、三片。

廿八日

早饭后清理文件。旋见司道一次、学使一次，因余起程赴金陵，僚属皆来送行也。检点一切，巳刻出城，由西门登舟。折差黄齐昂、赵青云自京归，十二月廿三日出京，在山东沂州府郯县境内被捻匪杀伤，身带十余伤。胡心庠蔚之自吴城来见，谈颇久，是日即留在舟次共饭二顿。午初开船。将京信十余件、京报四十余本阅一过。中饭后核批札各稿。未正至黄皮夹湾泊，共行二十五里。天气晴明，风不甚逆。钱子密、柯小泉来小叙。旋核批札稿甚多。酉刻与筱泉围棋一局，写左季高信件，眼蒙未毕。酉正登岸小步，与筱泉、子密一叙，傍夕归舟。夜与胡蔚之谈吴城厘务，旋将左信写毕。眼红而疼，不敢多治事。

廿九日

早饭后清理文件。开船，天气放晴，东北风不甚大，折戗行走，凡行百一十里，未正即至池州。上半日因眼红不敢治事，默诵古诗，温《汉书·艺文志》。中饭后核批札稿，写叶介唐信一件。申刻换舢板至池州内河，约十里许，至青溪口。登高瞭望池郡，东北自塞坝后，一片皆水，惟西路有旱路，贼或可来。又观青溪坝，工不甚坚实，恐湖水溃决，嘱各营少为减泄，以免溢决。灯时回大船。夜写尚斋信一件，与程石舟围棋二局，核改批札稿，发包封回省。

二月

初一日

早起，文武贺朔。旋即开船，行五十里，巳刻至大通湾泊时许。至厘金局少坐，又至裴人杰营阅视形势。午刻仍登舟开行，又五十里，至土桥对岸之虾鱼夹湾泊，雪琴新立船厂在此。上半日温《诗经》《园有桃》，至《伐檀》止，午后又温至《椒聊》止。未刻写沅弟信一件，清理文件。申刻与屠晋卿围棋二局。酉刻至船厂周视一过。夜核批札各稿，与幕府柯、钱二人久谈。夜，细思处人处事之所以不当者，以其知之不明也。若巨细周知，表里洞澈，则处之自有方术矣。吾之所以不能周知者，以不好问、不善问耳。

初二日

早起开船，行近二十里。东北风大，少为停泊。旋又行十里许，至无为州之大兴洲湾泊。申初即已住宿。早饭后温《诗经》“绸缪束薪”，至《驷》止。写沅弟信一件、马学使信一件，与屠晋卿围棋二局。《诗经》温至申正毕。清理文件，核批札各稿。傍夕与筱泉、子密在岸上闲步。夜写零字甚多，写江方伯信一件，温《古文简本》。

初三日

早起开船，行三十里至荻港。旋又行六十里，至三山湾泊片刻。又行三十里，至芜湖住宿。早饭后清理文件，核批札各稿。至荻港见客三次。与柯小泉围棋一局，温《诗经》《小戎》、《蒹葭》、《终南》。午初雪琴来接，鬯谈二时许，同行至三山。闻小淮窑奎潭之贼已为王可升击退，又闻西河之贼亦退，春霆已派人跟追三山以下。屡次见客。至芜湖，见客二十余次。傍夕登岸，至吴竹庄营内筵宴，至二更二点始毕。回船阅本日文件，内有恭亲王信，关系极大。三更睡。是日应酬太多，倦甚。

初四日

早饭后至芜湖县看城，遍历南、北、东三门。南以河为池，又有吴竹庄扎在南岸，不虑贼来扑攻。西以湖为池，又有周万倬扎在湖之西，亦易守御。惟东、北二门难守，共长四百五十三丈，非多添千余人难于设守。辰初回船。开行二、三十余里，至裕溪口雪琴老营，应酬纷繁。巳刻在舟次写家信，澄弟一件由驲排递，泽儿一片由专丁送。在雪琴处中饭。未正开船。与屠晋卿围棋二局。过西梁山时，陈桥洲之难民远跪求恤，自愧无以赈之。杨军门来迎接，与之久谈。灯后始至金柱关，杨军门辞归乌江老营。夜核批札各稿。自廿八日由省起行，连日天气放晴，本日太热，东北风稍劲，恐将变矣。

初五日

早起，因东北风起，恐大船难行，改坐长龙。开船后，风平浪静，行六十里，至乌江，在杨厚庵军门处中饭。未正复开船，行六十里至大胜关泊宿。是日在舟中写沅弟信二封、雪琴信一封。至大胜关，应酬甚繁。沅弟亦来，兄弟鬯谈至二更后睡，幸能成寐。是日闻李世忠九洑洲各营及浦口营均被贼攻陷。北岸贼多，为之忧悸。

初六日

早饭后，由大胜关至沅弟雨花台营盘，凡行三十里。余坐亮轿，沅弟骑马，途次尚可共语。巳刻至营，接见各营哨官，应酬颇久。兄弟鬯谈。午刻，柯小泉、钱子密来。中饭后，兄弟久谈。念各营官去年辛苦异常，无以劳之，思每人给对联一付，下半日共写十七对。傍夕与柯小泉围棋一局。夜，兄弟对谈，至三更睡。昨日温《诗经》《黄鸟》至《衡门》止，本日未温书。

初七日

早饭后清理文件。旋与沅弟出外拜各营官，凡拜七营。因杨厚庵来，遂与沅同归，与厚庵等久谈。与屠楷围棋一局。午初中饭。饭后写对联二十付，又围棋一局。夜与沅弟畅论执两用中之义。核批札各稿，阅本日新到文件。连日天气燥热，本日酉刻转大北风，飞扬屋瓦，恐遂将久变矣。是日午刻接澄弟正月十七所发信，知王氏伯姊于十四日仙逝。姊生以嘉庆十三年戊寅十二月十三日，今五十六矣。道光十年于归王氏。姊婿王国九，号万程，即于十二年病疯痰，三十余年不省人事。伯姊备历艰苦，贫穷抑郁。近年沅弟稍周济之，困而渐亨，不意遽尔沦逝。两月之内，连遭同气之戚，吾兄弟五人，姊妹四人，从此仅存其四。抚今追昔，触绪生悲。

初八日

早起，大风怒号，竟日不止。营内棚席皆坏，不能治事。饭后写对联七付。旋与柯小泉围棋二局，又观柯与薛君围棋二局，余亦与薛再一局。中饭后与沅弟鬯谈。申刻又围棋二局。夜与沅弟论观人之法，核批札各稿。二更睡。三更风息。

初九日

早饭后至各营拜访一次，巳刻归。围棋二局。陈舫仙、易晴苍来久谈，彭盛南自金柱关归，鬯谈。中饭后将对联四十余付下款，送各营官。又观薛君与人围棋一局。傍夕，萧信卿备席来同食。夜与沅弟鬯谈一切，二更后核批札各稿。说话太多，疲乏殊极。沅弟以高丽参少许嚼之即睡，幸能成寐，五更醒。

初十日

早饭后清理文件。旋与薛君围棋三局，又观其与人围棋二局。与彭盛南久谈。午刻至盛南营中赴席，渠与易晴苍、陈舫仙三人公请也，未正归。接省城三次包封，公牍甚多。写司道信一封、雪琴一封。再围棋一局。阅各公文。夜核改折稿一件，与沅弟、盛南表弟鬯谈，三更睡。是日接信，知陕西军务极紧，心以为忧。

十一日

早饭后，各营官送行，余于辰刻辞九弟营，拜会江滨各营，巳刻至舟次。在陈舫仙营中小饮片刻。各营官走送江干。会客四次。接奉廷寄一件。中饭后与沅弟鬯谈。旋与屠晋卿围棋二局。傍夕又与沅弟鬯谈。夜，办年终密考一单，三更睡，尚未办毕。

附记

北海碑　油纸　江西五经

十二日

早饭后清理文件。旋写尚斋、眉生信一件，希庵信一件，阅新到包封文件。与屠晋卿围棋二局，与沅弟鬯谈。中饭后办江西年终密考单，写零字甚多，与沅弟常常鬯谈。傍夕至幕府鬯谈。夜再办江西密考单，至二更粗毕。接奉廷寄一件。夜睡不能成寐。

十三日

早饭后清理文件，与沅弟鬯谈。将江西密考清单办毕，与屠晋卿围棋二局，写司道信一件。李少山来久谈。中饭后与沅弟鬯谈，与薛炳炜围棋一局，又观薛与屠晋卿一局。作年终密考折，灯后始毕。又作一片，又各镇一单，三更毕。睡尚成寐。五更二点醒。本日拟去看九洑洲，因大风雨土，咫尺不辨，未能前往。

十四日

早饭后清理文件。旋写雪琴信一件、春霆信一件、澄侯家信一件。与屠晋卿、薛炳炜各围棋二局，又观渠二人一局。将密考折片及清单三件细核一过，写左季高信一件。中饭后与沅弟鬯谈。旋又围棋二局。看书吏包封密折并万寿折，改批札稿。夜与沅弟鬯谈。二更后写周子佩信一件，核改信稿二件。酉刻剃头一次。

十五日

早饭后清理文件，旋坐舢板至九洑洲一看。因天晴而风霾，全看不清，立于大胜关中洲之尾，仅见九洑洲贼垒之影而已。午刻归。往返凡三十余里。与薛炳炜围棋二局。旋即开船，行十里，至大胜关厘卡以上湾泊。遣折差杨长贵进京。中饭后与沅弟同去看三汊河各垒，酉刻归。往返亦三十余里。见道旁难民数万。本日被火焚烧芦席棚，数千家化为焦土，睹之伤心。又与薛炳炜围棋二局。接包封公牍颇多，阅至更初毕。与沅弟鬯谈一切。夜未治事，二更三点睡。

十六日

早饭后，与沅弟作别。旋坐长龙船长行，行六十里，未刻至乌江杨军门营盘。在舟中办公事颇多。与杨军门久谈时许。旋写对联十付。酉刻筵宴，宴未毕，闻金柱关危急，贼由渣家桥渡河，势极浩大。因催吴竹庄、周汉卿迅回芜湖。饭后回船，与薛炳炜围棋一局。接奉廷寄四件，写信一片与沅弟。念金柱关兵单贼众，竟夕忧悸，不克成寐。

十七日

早饭后，杨军门来，渠将赴金柱关料理战守事宜，余亦开船。南风颇甚，逆风逆水，竟日扯纤，仅行四十里，酉刻停泊于采石矶。在舟中写少荃信一封、云仙信一封、安庆司道信一封。午刻与屠晋卿围棋二局。未刻鲍春霆来，久谈一时许。申刻，温《诗·东门之池》以下四篇。夜改信稿五件，温《古文·序跋类》。昨日闻金柱关败仗之信，忧系无已。本日卯刻闻其转败为胜，为之少慰。午刻又闻渡渣家湾小河之贼业经败退，窜回河外矣。

十八日

黎明开船，行二十里至金柱关。写沅弟信一件。旋坐小船至金柱关小河之内，行六里至三汊河，入罗逢元、朱宽义陆营之内，又十里至龙山桥。因舟行甚迟，杨军门入梅塘嘴等处，余即在龙山桥返棹。旋登岸，至长胜营一看，见其濠墙草率，不甚坚固，又营内茅草丛杂，心为不怿。旋登山一望，见东西梁山、四合山等处历历在目，惜雾暗不见渣家湾。申刻至和字营便饭。饭后，至三汊河看对岸小墙。酉刻至金柱关宝塔一看，归船已曛黑矣。夜写朱南桂、罗逢元信一件。围棋二局。倦甚，不复能多治事。二更三点睡。

十九日

早饭时开船，北风吹雨，行廿里至东梁山。登岸一看，嘉字营濠墙草率之至，深以为虑。至西梁山一看，制字、严字两营布置极好，因议拨熊登武移守东梁山。吴竹庄、彭雪琴来久谈。旋与屠晋卿围棋三局。至裕溪口，应酬极多，与雪琴鬯谈。夜与春霆鬯谈，至三更未睡，倦甚。是日接省城包封三件，又接折差回，阅京信、京报等甚〈多〉。疲倦殊甚，睡不甚成寐。

廿日

早饭后清理文件。旋写沅弟信一封，见客数次，鲍春霆、萧为则谈颇久。写李梅生信一封，与屠晋卿围棋一局，又观屠与薛一局，写吴竹庄信一件。中饭后写对联十付。英吉利提督士迪佛立来见。士在上海已年余，将换班回国，特来相见。先至汉口，次至安庆，闻余巡阅沿江，又来芜湖等候。本日又自芜湖至裕溪口一晤也。接谈约一时许，呈出一单，言愿以英国之将领带中国之兵勇，剿灭发逆。单开：用中国兵勇万二百人，用英国头目提督一人、中军一人、副中军一人、总兵二人、帮办总兵二人，总理扎营、造炮台等事兵官一人、帮办一人、把总四人、官医一人、总管军火局兵官一人、帮办一人。其所管中国兵勇万二百名中分为十七队，每队六百人，用英国头目参将一人、游击一人、都司六人、千总一人、把总十二人。十七队皆如此。又每二队公用官医一人。通共外国头目带兵官每月支年俸银五万八千一百八十两，中国兵勇口粮在外。言如此，即包管克复金陵、苏、浙。余答以须函商总理衙门定夺。语次，又出地图，令余指出长毛贼蔓延之处。申刻仍归芜湖，略赠以茶叶、火腿之类。旋与薛炳炜围棋二局，写对联十付。傍夕，雪琴言请恤事，词气过激，心为不怿。夜清理文件，写沈幼丹信五叶，倦甚，二更三点睡。是日早间大雨，午后放晴。

附记

○南岸大调度一札

○北岸进兵法告沅

○李世忠事详奏

○士提督事缄商恭王

○保堪胜、谭胜达、王吉、彭楚汉、李承典

○金逸亭事

廿一日

早饭后见客多次。旋自裕溪口起行，入内河行十五里至雍家镇，登岸一看地势，又行二十五里至三汊河，登岸一看。毛竹丹自石涧埠前来迎接，因令毛坐余船同至运漕。申刻登岸，行十里〈至〉黄墩萧为则军门庆衍营内，望对岸铜城闸贼垒，相隔五里许。萧军门留陪酒席。酉刻回至运漕，已灯初矣。毛竹丹又来久谈。是日在舟中略清文件。夜与杏南一谈、雪琴久谈。二更三点睡，不甚成寐。

附记

○澄辞封

团山嘴修桥

廿二日

早与彭杏南别。自运漕开船，行二十五里至黄落河。由右而上，至蠏子口东关以达巢县，由左而入，则至无为州。因令长龙船进无为州，而余改坐舢板，由黄落河之上半里许入一小河，将至石涧埠毛竹丹营内一看。雪琴与毛竹丹同坐一舟入小河。行八里许，即芙蓉岭等处，发源下入黄落河，以归并于裕溪口者也。旋登陆行十里许，至毛竹丹营盘，周历阅视。王载驷元中营孤悬稍远，因令缩入近处。在毛观察处中饭后，与雪琴作别。陆行四十里，至无为州。是日共行八十余里。灯后清理公事，接正月廿四、二月初三等日家信。二更后与薛炳炜围棋二局，写沅弟信一件，三更睡。初更，风雨交作，入三更，雨尤大。

廿三日

早饭后入无为州城，由东门登城，周历北门，至西门下城，穿大街过，仍出东门。州城四面皆有护城河，河内又有濠沟。余看三面，似可放心，即不复至南门矣。旋出城登舟，开行四十里，出神塘河口，水道湾环，河窄岸高，水师不能施展。又行三十里，至泥汊河湾泊。在小舟上清理文件颇多。至泥汊回大船，见客数次。围棋二局。旋登岸至乡村散步二里许，灯初归。夜又清理文件，围棋二局。二更后与柯小泉、钱子密谈金宝圩练勇事，定为发七十天口粮，至三月底止，遣散归农。日内下棋太多，志荒而神困矣。

附记

问养素土工事

百岁酒

○万篪轩留一片

○保穆海航一片

○曾爱堂　○蔡家馨　邓小芸

廿四日

早饭后拟开船，因东风太大，泥汊小河之内不能出口，多人邪许约半时许，终不能开行出江，遂停泊守风一日。与薛炳炜、屠楷各围棋一局，又观渠二人一局。阅《龙威秘书》中数种，写家信一件、吴竹庄信一件、司道信一件。中饭后清理文件甚多。酉刻，黑暗不能治事，背诵杜牧之律诗。夜改折稿一件、信稿数件，倦甚，睡不成寐。出入大数久未清誊，本夜始将腊月下旬誊毕。

廿五日

早饭后，风微息，开船，顺风行十五里，至荻港。旋又拉纤行五十里，酉刻至丁家洲宿。在船共围棋六局，每局约二刻许。写左季高信一件、沈幼丹信一件、沅弟信一件，改折稿一件、片稿一件，清理文件颇多。傍夕登岸散步，与钱子密、柯小泉鬯谈。夜写晏彤甫信三叶，旋温古文数首，二更三点睡。公牍有略费手者，多未清厘。此次拟趁在舟闲暇，悉数厘定，回省则应酬日繁，不能精心料理矣。

廿六日

早饭后清理文件，旋围棋二局。拟作一夹片，久未下笔。舟行风顺而小，行四十余里，中饭后至大通。刘养素来鬯谈。在大通湾泊一时许，见客甚多。申刻又开船，行三十里至王家套住宿，已更初矣。至幕府船一谈。未初起作夹片，至三更毕，约近千字。本日应酬颇多，疲乏殊甚。然三更后尚能成寐，较之昔年，每草一奏，数夕不眠，今似稍胜矣。

廿七日

卯刻开船，顺风共行百一十五里，灯时至黄湓夹住宿。上半日在柁楼上观览。旋清理文件，与薛炳炜围棋三局。中饭后发报三折、五片、三清单。本日接公牍甚多，又接二月初五、初十日两次家信，核批札各稿。夜，倦甚，诵陶诗以自怡，二更三点睡。昨日应酬及办事稍多，本日尚若不克支持。甚矣，吾老矣！

廿八日

卯刻开船时顺风，旋行三、四里许，雨大风止，船小停泊。派人回省接轿，将登陆也。旋又转大顺风，行四十里，午刻即到省城。大雨如注。见客极多，申刻方毕。酉刻至幕府鬯谈。夜与外甥王迪来谈家中琐事。是日辰刻、巳刻，在舟中将未了之事清厘完毕，到署后即不复治事。二更始将本日公牍略一翻阅，接家信，纪泽寄《闻人赋》一首，稍窥汉魏门径，欣慰之至。余尝以本朝诸儒精于训诂小学，而不解古人缀文之法，意欲以戴、钱、段、王之训诂为扬、马、班、张之文章。人事驰驱，有志未逮。若儿辈能成吾未竟之志，则幸矣。

廿九日

早饭后清理文件。旋见〈客〉廿一次，内坐见者九次，孙琴西谈最久。又大法国传教士罗安当等持恭亲王文一件来见，欲余寄信与江西沈中丞，言去年打毁天主教堂一案，请早为办结。倦甚，不愿再多见客，谢去数起。中饭后阅本日文件，并正月廿八日出门后未经送阅之件略一翻阅。与薛炳炜围棋二局。酉刻又见客二次，因池州之贼上窜至张家滩等处，江方伯来商派兵渡江堵剿。傍夕又至幕府一谈。夜核改信稿数件，添李竹屋信三叶。

卅日

早饭后清理文件，见客二次，写沅弟信一件、幼丹信一件。出门拜客三家，至河下回拜养素，午正归。见客三次。陈俊臣搬入公馆来住，与之鬯谈。中饭后至幕府一叙，围棋二局，见客三次。清理文件甚多，皆出门以后存署未经送阅之件，至更初粗毕。旋核批札各稿。二更后温《古文简本》。日内应酬繁多，神昏气乏，若不克支持者，然后知高官巨职足以损人之智而长人之傲也。

三月

初一日

各文武贺朔，见客甚多，至巳刻始毕。旋至幕府一叙，核批札各稿，写少荃信四叶，未毕。请养素、俊臣、琴西等中饭，未正毕。旋与屠晋卿围棋一局，又观屠与薛炳炜芳亭一局。写少荃信毕，又写云仙信一件，写沅弟信一件，阅本日新到文件。夜与陈俊臣谈良久，倦甚，温古文三、四首。送刘养素一联四屏。

初二日

早饭后清理文件。旋见客十一次，内坐见者五次。写养素信一封，写对联六付、横幅“温恭朝夕”四字与申夫，缀以跋语。中饭后至幕府鬯谈。旋与薛炳炜围棋二局，又观薛与屠一局。阅本日文件，又补阅二月初间未经送阅之件，至晡时未毕。傍夕至邵宅一看，见其书馆请一洪姓先生教位西二子、志甫一子、吴缵先一子。夜与俊臣鬯谈，写沅弟信一件，温《古文·论著类》。倦甚，奄奄欲睡，二更三点睡。连日天气阴雨，各路警信纷至，心为悬系不已。

附记

长沙高脚牌告示

○沅自请封

○送燕菜

廉善子松峻

初三日

早饭后见客五次，申夫及五局委员坐颇久。清理文件，写左季高信一封、沈幼丹信一件。钱警石先生来鬯谈。中饭后至幕府一叙，黄晓岱来鬯谈。写对联七付，阅本日文件颇多，核批札各稿。傍夕与陈俊臣久谈。夜，倦甚，小睡。二更后核批札稿。是日闻贼已窜至江西彭泽县界，忧系无已。

初四日

早饭后见客四次。旋出门拜客三家，又至谷米局看新修之晒谷场，并看新修火药库五处，午刻归。与屠晋卿围棋二局。中饭后至幕府一叙，写纪泽儿信七叶，教以作文之道。阅本日文件。傍夕改咨鲍春霆稿，至更初改毕。阅王少鹤《龙壁山房诗草》，至二更四点睡，尚未阅毕，本日从孙琴西处借得本也。连日阴雨晦黯。南岸贼犯湖口、饶、景，北岸贼犯庐江等处，均极危急，愁闷无已。

初五日

早饭后清理文件。见客三次，衙门期也。写郭意城信一件、李申夫信一件，与屠楷围棋一局，写对联十付。中饭后至幕府一叙，见客一次。阅本日文件，核批札各稿。傍夕至求阙斋散步良久，与向伯华鬯谈。夜核科房批稿，二更后温《庄子》《马蹄》、《胠箧》、《骈拇》三篇。二更三点倦甚，早睡。

初六日

早饭后清理文件，旋见客二次。添毛寄云信五叶，写沅弟信四叶。赵惠甫来鬯谈，写李少荃信一件，与屠楷围棋一局。中饭后至邵宅一坐，见世宗宪皇帝所录《圣祖庭训格言》，近河督臣吴棠新刻者，借回阅看。阅本日文件，核批札各稿、科房批稿，阅《圣祖庭训》。傍夕至幕府一谈。夜阅《圣祖庭训》，核批札各稿。二更三点〈睡〉。连日阴雨泥泞，本日略见晴霁。闻南岸湖口守具已稳，北岸惟石涧埠尚不放心，余则渐臻稳固。夜写鲍春霆信一件。

附记

上海牙厘局解金陵银二万，交来员沈桂。

初七日

早饭后清理文件。旋见客四次，方元徵、刘开生二人来，围棋二局。午初写对联五付、屏幅三件。中饭后见客三次。庐州府同知叶济川来，极言石清吉与诸营官不和，常坐绿呢大轿，危时将其家眷送至桐城山中，缓急殊不可恃等语，闻之不胜忧系。至幕府一叙。送吉林参五钱与杨朴庵同年，其子来谢，一叙。阅本日文件，又阅二月间积阁之件，盖在途时未经送阅者也。傍夕闻石涧埠营盘十分危急，忧惶无措。至幕府一谈。夜核批札各稿。二更四点入内室，旁皇展转，自愧调度之多乖也。是日将《圣祖庭训格言》读毕，恰吴仲仙送有十册，为之快慰。二月十二日所发之折，本日奉到朱批。

初八日

早饭后清理文件，旋见客三次。将二月间未经送阅之公事一概阅毕，约三百件。旋围棋二局，见客三次。午刻写对联五付。中饭后至幕府鬯谈，阅本日文件。申刻写挂屏二幅，约百六十字。傍夕至俊臣处，与之鬯谈。夜写沅弟信一件，鲍春霆、李济清信各一件，温《古文·论著类》《庄子》三首。昨又闻石涧埠危急之信，即飞调鲍军往援。本日接毛竹丹信，营中尚不慌乱。又加一信、一咨，催调鲍军。

附记

铨字全军统领周宽世

中营营官：周宽众同知 | 哨官：谢吉堂游 | 李胜时守
| 周秀万守 | 熊惠堂都
左营营官：羊瀛游击，革 | 哨官：周永松都 | 颜连玉都
| 周锡福守 | 蔡凤升都
右营营官：周贵濂守备 | 哨官：李盛脩守 | 周胜发千
| 康长青千 | 黄仲翼千
前营营官：邓吉升参将 | 哨官：萧胜发参 | 刘玉衡参
| 刘鼎富都 | 谢廷瑞游
后营营官：杨复成副将 | 哨官：徐百钧都 | 彭胜德副
| 龙桂林参 | 龙玉堂都
老后营营官：周东益参将 | 哨官：谢德隆游 | 李尚宾都
| 周才成都 | 周文正都
新后营营官：洪良辉都司 | 哨官：周桂成都 | 谢凤元都
| 李瑞四守 | 周文正都

初九日

早饭后清理文件，旋见客二次，写希庵信一件。与屠晋卿围棋一局。出城看新到船只，又看西门崩坍之城。旋拜万篪轩，一叙。午刻看挂屏三幅。中饭后至幕府鬯谈，阅本日文件，核批札各稿。傍夕温杜诗。夜清理文件，与陈俊臣久谈。天气寒冷，风雨不止，气象颇似咸丰十年春间，心以为忧。

附记

○复恭王信

○誊七次旬报

初十日

早饭后见客二次，衙门期也。旋又见客三次，与屠晋卿围棋二局，改折稿二件。午刻核房批〈稿〉，写对联四付、挂屏八幅，至未刻毕。中饭后至幕府鬯谈。旋阅本日文件，核批札各稿，清理琐事。夜与俊臣鬯谈，核批札各稿，二更后阅《王右军集》。是日淫雨竟日，天气愁暗阴寒。石涧埠营盘被围，初六以后并无信来，忧灼之至。接二月廿四日家信。专足甚快，二月初四在乌江发信，至是仅三十十〔衍一十字〕六日，往返五千余里。

十一日

早饭后清理文件，与屠楷围棋二局。旋见客四次，黄晓岱坐颇久。午刻改复恭王信稿。中饭后至幕府一谈，写对联二付、挂屏四幅，改折稿二件、信稿五件，阅本日文件，见客一次。夜改片稿一件，二更四点毕。是日接各信，知石涧埠营盘十分危急，幸沅弟派人来援，十一日可到，或可以救援。又得宿松县信，知湖北麻城之捻窜至蕲水，势将归并皖境，尤为忧灼。

十二日

早饭后清理文件。旋改昨夜一片，作为〔为字衍〕二片。见客五次，立见者三次。写沅弟信一件，料理本日发报五折、三片，又代人发谢恩折二件，又料理复恭亲王信，均于申刻拜发。与屠晋卿围棋一局。午刻写对联数付。中饭后至幕府鬯谈。旋见客四次，阅本日文件，再围棋一局。出城至周军门营盘送行。归，清理批札各稿，倦甚。连日阴雨泥泞，气象愁暗，本日早间云开日朗，以为必晴霁矣，不料巳、午间小雨，旋即大雨连绵。愁闷之至，百事皆废。天意茫茫，不知浩劫何时始有转机。夜疲倦渴睡，竟不能作一事。二更二点即入内室，较常日略早。

十三日

早饭后清理文件，见客二次。旋围棋二局，又立见之客六次，写竺虔信三叶、幼丹信五叶。午刻写对联四付、挂屏四幅。中饭为陈俊臣、黄晓岱饯行，申初散席。阅本日文件，至幕中与眉生、筱泉畅谈，核批札各稿。夜为陈俊臣阅其《半解文稿》，略加评点，二更后温《庄子·达生》篇。是日淫雨如注，至午正少息，而天气愁黯，寸心忧灼。接九弟初九日信，知毛道初九日尚未失事。又接萧为则初八日信，知毛营火药极缺，殊为悬悬。

十四日

早饭后清理文件，旋出城至河下送陈俊臣。归，围棋二局，写沅弟信一件，见客二次。批纪泽《闻人赋》一首。午刻写家信一件。中饭后至内银钱所一坐，核批札各稿，阅本日文件。傍夕至幕府畅谈。夜清改信稿及各文件，二更后温《庄子》《山木》、《外物》二篇。是日天气阴暗，北风微雨。竟日不闻石涧埠消息，心为悬悬。

十五日

早饭后见客一次，衙门期也。其本日文武贺望者，概行谢绝不见。旋又立见者三次。清理文件，围棋二局，温《诗经·桧·羔裘》至《候人》。午刻核批札各稿，写对联五首。中饭后至幕府鬯谈。旋出城看西门新坍缺口，由北门归。阅本日文件，穆海航寄到刘南云十一夜信，为之少慰。沅弟亦寄到南云初八夜红绸信。写王吉信一件，写申夫信一件。夜誊正月粮台三次旬报。渴睡沉沉，不知以日长而疲倦乎?抑精神昏惰乎?至内室小睡。二更二点出外，温《荀子·议兵》篇。是日阴黯寒森，与前数日相似。立夏只隔三日，而阴寒如此，气象与十年苏、常失守时相等，思之惴栗。

十六日

早饭后清理文件，旋见客三次，围棋二局。旋又见客三次，写沅弟信一封，凡八叶，写雪琴、杏南信一封，将沅弟〈信〉抄与二彭一阅。午刻见客一次，核批札各稿，写扁字二十余字。中饭后至幕府鬯谈。旋写挂屏三幅，每幅百余字。阅本日文件，温《鸤鸠》篇，誊二月分粮台三旬折报。傍夕又至幕府一谈。夜温《庄子·秋水》篇，又诵《古文·论著类》各篇，阅王阳明《告谕》、《五种遗规》中所选者。是日闻上游捻匪尚在广济一带，石涧埠各营亦尚平稳，芜湖水师已在黄池，贼垒打破，三里埂之贼亦退，南岸大致已稳。惟徽、祁尚无来信，不知初五以后情形何如。天气阴寒如故，今年岁事可虑。

十七日

早起稍晏。近日好瞑，或日长体疲之故。早饭后清理文件，见客二次。旋与刘开生围棋一局，又观人一局，见客二次。写少荃信一件、云仙信一件。午刻核批札稿，写挂屏一幅。中饭后至幕府鬯谈，阅本日文件颇多。旋又阅批札各稿。倦甚，至邵世兄学堂小坐，又至内银钱所与幕府等处一坐。夜温古文《荀子·荣辱》篇。渴睡殊甚。日内深以饷绌为虑。本日闻九江新关可解六万，广东、赣州共解八万，为之一慰。

十八日

早饭后清理文件，见客四次，写沅弟信一件，围棋二局。写雪琴、杏南信一件，写郭意诚信一件，见客四次。午刻核批札各稿，写对联五付。中饭，请吴月溪、熊礼园等便饭，未正散。至幕府鬯谈，阅本日文件。见客五次，内申甫与幼荃坐颇久。傍夕改批札稿，至邵家一坐。灯后又改批稿，旋写零字甚多。二更后温《说难》篇，以《韩非子》与《史记》所删改对勘。是日应酬太繁，疲困殊甚。石涧埠等处俱无信息，心为悬悬。

十九日

早饭后清理文件。旋见客七次，围棋二局，写幼丹信一件。应酬太多，深以为苦。午刻写挂屏四幅、对一付。中饭后，孙琴西来久坐，阅本日文件。申正，倦甚。天气郁热，再与程石洲围棋二局。傍夕至幕府鬯谈。夜核批札各稿，阅人所上条呈军务，再读圣祖仁皇帝《庭训》。

附记

○李秉苑 | ○邓士林 | ○赵少魁
○汪国英 |  | ○王恩锡

施照 | 刘彤皆
萍乡湘东卡 | 萍乡芦溪卡
分宜昌山卡 | 义宁州卡
上顿渡卡 | 宜黄城卡
抚州分局 | 饶州分局
樟树分局 | 上高灰埠卡

廿日

早饭后见客三次，衙门期也。清理文件，申夫来久坐，写左季高信一件，写希庵信一件，围棋二局，见客二次。午刻核批札各稿，写对联五付、单条一幅。中饭后至幕府鬯谈。旋阅本日文件，温《诗经》《七月》、《鸱鸮》。傍夕至邵世兄处久坐。夜誊三月上旬、中旬报单。朱式云来，久谈至二更三点，即留此住宿。式云，啸山之子，曾心斋之甥也，挺拔沉着，似可大有造就者。

廿一日

早饭后清理文件，见客四次，写沅弟信一封，围棋二局。旋又见客五次，皆坐见者。午刻核科房批稿，写对联五付。中饭后至幕府鬯谈。旋阅本日文件，又与李壬叔围棋二局，核改批札各稿。本日辰刻闻石涧埠于十七夜解围。申刻又闻大股上窜，围攻庐江。再至幕府，商鲍军究竟应援北岸、应援南岸，众意皆以为宜救北岸。旋又改咨札稿。夜核批稿颇多。

附记

尧阶信 | 对联
云亭信 | 对联　凤台一　云亭一子式尧
| 竹房一　挂屏六幅　高丽参一斤　袍褂料　银
临三信 | ○寄银二百
云仙信 | ○托买摹本缎　燕菜
孔彰对 | 刘三爷奠银三十两

○筱舲程仪八十金

○家信　　　　○允吉书，只求先生点毕经书

○事恒二品恤

○挽联本未见

廿二日

早饭后清理文件，旋见客三次。温《诗经·东山》以下五篇，与屠晋卿围棋二局。午刻见客二次。写对联六付。中饭后见客二次，旋阅本日文件。申刻至幕府鬯谈。旋阅家信及外信多件，写沅弟信一件。傍夕又至幕府一谈。夜写零字甚多，写杏南信二页。二更后温《过秦论》。是日闻庐江之贼有窜桐城之意，为之焦灼。

廿三日

早饭后清理文件，旋见客二次。巳刻见客三次，围棋二局，写李少荃信一封。午刻见客二次。中饭后至幕府鬯谈，欧阳凌云来久坐。阅本日文件，写江味根信三叶，又与程朴生围棋二局，核批札各稿。夜又核各批稿，清厘积阅之件，至二更三点方毕。是日午刻写挂屏四幅。

廿四日

早饭后清理文件，旋写沅弟信一封。与程朴生围棋二局，见客三次，写澄弟信一封。温《诗经》《皇华》、《常棣》。午刻，王柏理来久坐，子寿之弟也。中饭后见客三次，阅本日文件，至幕府一叙，核批札各稿。欧阳凌云搬入公馆，与之鬯谈。夜核批札稿。阅段氏《六书音韵表》，写严渭春信一件。是日闻苗沛霖复叛，为之忧悸。又阅李秀成伪文，知贼将由舒城、六安上窜英、霍、汉、黄，愈增焦灼。改折稿一半，未毕。

廿五日

是日恭逢万寿圣节，黎明至怀宁学宫拜牌。早饭后见客二次，衙门期也。旋写彭杏南信一封，与屠晋卿围棋二局，见客五次。午刻改折稿，未刻改毕。至幕府鬯谈，阅本日文件，见客二次。闻莫子偲说，得唐人写本《说文》，凡木部一百八十字，系硬黄藏经纸所写，亦书籍所仅见也。再改折稿一件，酉正毕。倦甚，与欧阳凌云鬯谈家常事。夜阅段氏《音韵表》。疲乏已极，奄奄欲睡。是日接春霆信，仍未在王家套登岸。梗令如此，可恶之至！

廿六日

早饭后清理文件，见客一次，写沅弟信一封。与屠晋卿围棋一局、程太翁围棋二局。核改信稿并咨札稿。午刻核科房批稿，写对联九付。中饭后至幕府鬯谈，见客二次，阅本日文件，核改恭王咨稿，改近日军情片稿。傍夕至幕府鬯谈。夜再改片稿，二更毕。核批札各稿，疲乏殊甚。

廿七日

早饭后清理文件。旋见客三次，与屠晋卿围棋二局，温《诗经·伐木》篇。午刻核科房批稿，写挂屏四幅、对联一付。中饭后至幕府鬯谈，写彭杏南信一件，阅本日文件颇多。酉刻至邵、洪二家一谈。夜写官、严信一件。闻伪忠王于廿一日已至舒城，锐意上犯湖北，忧灼之至。是日发报三折、三片。

廿八日

早饭后清理文件，旋见客四次。写申夫信一件，与屠晋卿围棋一局。拟调霆军攻打南岸，萧、毛救援湖北，与幕府及司道一商，多不以为然。午刻，司道首府来见，定计鲍仍留北岸。写对联五付，颇为称意。中饭后见客一次，至幕府鬯谈。观警石先生所藏刘文正、梁文庄、于文襄诸人尺牍册页。旋阅本日文件，核批札各稿。傍夕又至幕府一谈。灯后，江方伯来一叙，核批札各件甚多，殊以为苦。是日接奉两次廷寄，沅弟蒙恩新授浙江巡抚，左季高升闽浙总督，兼署浙抚。

廿九日

早饭后写沅弟信一件，专人送谕旨前去。旋见客十余次，皆因沅弟开府道喜者。与程太翁围棋二局，写澄弟信一件。午后核科房批札稿，写对联九付。中饭后至幕府鬯谈，阅本日文件颇多，批朱云崖小禀。夜倦极，小睡。旋温《古文·词赋类》《九辩》等篇。是日接奉廷寄二件。淫雨竟日不息，恐鲍春霆赴援六安，行军不便，忧灼无已。

三十日

早饭后清理文件，旋见客七次，又坐见者两次。阅朱兰坡所选《古文汇抄》，阅庄方耕宗伯《存与经说》。午刻核科房批札稿，写挂屏四幅。中饭后至幕府一谈，旋又见客二次。阅本日文件，申刻见客二次，莫子偲来久坐。渠新得唐人写本《说文》，仅木部下半一百八十义，自作《校勘记》，比较孙刻大徐本、祁刻小徐本，异同甚多，佳处不可胜数，大喜，以为天下之至宝也。核批札各稿。傍夕至邵宅一坐。夜与欧阳凌云久谈，清理文件。接奉廷寄一件、谕旨一件，知郭云仙新授两淮运使。

四月

初一日

早饭后清理文件。旋骑马出城，出西门，入北门。本日贺朔各官，概谢不见。巳刻见客二次，围棋二局。阅莫子偲所为《说文木部校勘记》，阅黎庶昌所陈时务策。午刻核批札各稿，写挂屏四幅。请客吃便饭，钱警石太翁、莫子偲、孙琴西、徐毅甫、方存之、邓小芸，皆有行谊文学者也。未正阅本日文件。申刻至幕府鬯谈，写沅甫弟信一件。傍夕核阅新到文件。夜批唐桂生二禀，唐有专丁来，知廿五日徽州又获大胜仗，黟县一律肃清，为之少慰。核批札稿数件。是日闻六安州守兵于廿五、六、七等日坚守无恙，要地不至疏失，欣幸无已。又闻希庵起程后复病，心为忧系。倩人占六壬课，言无虞也。

初二日

早饭后清理文件，旋写左季高信一件。围棋二局，又观人一局。见客二次，又坐见者六次。巳初二刻温《诗经·天保》篇。午初核批札稿，写对联九付。中饭后至幕府鬯谈，温《采薇》篇。倦甚，小睡。阅本日文件甚多。酉刻见客三次。旋核批札各稿。二更后极倦，勉温古文二首，二更三点睡。日内因早起太早，寅正即兴，夜间至亥正二刻始睡，日中又未得少息，精神疲困，不克振作。天气稍热，本日汗透衣者三次，愈困惫难支。身当重任而衰惫若此，实深悚惧。

初三日

早饭后见五局委员，旋清理文件。见客三次，围棋二局。写沅弟信一封，见客二次。小睡片刻。巳初二刻温《诗经》《出车》、《杕杜》。午初核科批，写挂屏四幅、对联四付。中饭后至幕府鬯谈，阅本日文件，核批札各稿，改信稿数件。傍夕小睡。夜闻贼围六安甚急，全无退志，忧灼无已。批春霆一禀，又调彭、毛、刘至六安。二更后温《古文·论著类》。

初四日

早饭后写澄弟信一件，写沅弟信一件。与屠晋卿围棋二局，清理文件，见客二次。旋小睡片时。巳初二刻温《诗经》《鱼丽》、《南有嘉鱼》、《南山有台》。午刻核科房批稿，写挂屏四幅。中饭后至幕府鬯谈。旋阅本日文件，核批札各稿，写沈幼丹信一件。夜又添幼丹信四叶，核各批稿，二更后温《古文·论著类》。是日大雨倾盆，竟日不息，念六安城墙恐有坍塌，又以鲍军不能速援，为之忧灼旁皇。又念年荒谷贵，加以水灾，不知天意如何，直恐人类尽矣，怃然长叹！

初五日

早饭后见客二次，衙门期也，旋清理文件。出门拜客，拜会者五处，亲拜者六处，巳正归。围棋二局。午刻核科房批稿，写对联六付。中饭后至幕府鬯谈。旋阅本日文件，核批札各稿。傍夕小睡片刻。灯后接信。六安业已解围，伪忠王窜往庐州，未上犯鄂境，为之一慰。核信稿批稿多件。二更后温《徙戎论》。夜接沅弟信，欲力辞浙抚一席，愿改武职云云。

初六日

早饭后清理文件，写沅弟信一封，见客二次，与屠晋卿围棋三局。巳正温《诗·蓼萧》篇。午刻见客二次。庄思永带来法帖多种，中有《三希堂帖》，又有宋拓《皇甫碑》，王虚舟跋，非真迹也。又有《大观帖》，王梦楼、姚姬传手迹，赏玩片时许。写对联十付。中饭后至幕府鬯谈，阅本日文件，写李少荃信一件、申夫信一件，调度诸军，办一长咨，又核批札各稿。傍夕小睡。灯后再核批札稿，二更温《原道》、《原性》、《原毁》等篇。自二月中旬后，日日愁闷。本日天气晴明，新闻六安解围、贼匪下窜之言，心中为之旷快。

初七日

早饭后清理文件，旋见客三次，围棋二局。温《诗》《蓼萧》、《湛露》、《彤弓》、《菁莪》。陈虎臣来久坐，旋与同至杨朴庵处看病。午正归，阅《三希堂帖》。中饭后至幕府鬯谈，阅《三希堂帖》，阅本日文件。申正写沅弟信一件，阅戴东原《与彭尺木书》、《孟子字义疏证》理十三条。灯后批朱云崖小禀，核批札各稿。二更后温《古文·论著类》韩文四首。

初八日

早饭后清理文件，旋见客二次。与程太翁、刘开生各围棋一局，又观渠二人一局。见客二次，温《诗经·六月》篇。午刻核科房各稿，写对联十一付。中饭后至幕府鬯谈，见客三次。写沅弟信一封，阅本日文件颇多，看《孟子字义疏证》。傍夕小睡。夜批唐桂生小禀，又核各批，温“论著类”中柳文、欧文各二首。余少时读书，见先君子于日入之后灯上之前小睡片刻，夜即精神百倍。余近日亦思法之，日入后于竹床小睡，灯后治事，果觉清爽。余于起居饮食按时按刻，各有常度，一一皆法吾祖吾父之所为，庶冀不坠家风。

初九日

早饭后清理文件，旋见客二次，围棋二局。写希庵信一封，温《诗》《采芑》、《车攻》。午刻核科房批稿，写对联七付、大“寿”字五个。中饭后至幕府鬯谈，阅《孟子字义疏证》，阅本日文件。酉刻倦甚，不愿作事。王香倬来久谈，又与程石洲围棋二局。夜写零字甚多，核批稿各件。二更后与李眉生、洪琴西谈唐鹤九事。鹤九以本日到省，余以庐州正在十分吃紧之际，咎其不应轻离汛地，故未与相见。是日接奉廷寄二件。

初十日

早饭后见客二次，衙门期也。围棋二局，清理文件，见客二次。温《诗》《吉日》、《鸿雁》、“夜如何其”、《沔水》。午刻核科房批稿，写对联七付。中饭后至幕府鬯谈，欧阳小岑来久坐。申刻阅本日文件，核改折稿并各批稿，至二更毕。旋批唐桂生小禀。是日巳刻写沅弟信一件。

十一日

早饭后清理文件，旋见客二次，改折稿一件。与屠晋卿围棋二局，邓伯昭来久坐，温《诗经》《鹤鸣》、《祈父》、《白驹》。欧阳小岑搬至寓中，与之同饮久谈。邓伯昭又来一坐。阅本日文件，核批札各稿。酉刻改片稿一件。灯后与小岑一谈，核批札各稿，改禁止掳船之示稿。二更后倦甚，不愿作事，写零字颇多。是日未刻与小岑围棋一局。

十二日

早饭后清理文件，与小岑围棋一局。旋见客二次，与小岑久谈。巳刻温《诗》《黄鸟》、《我行其野》。午刻写对联七付。中饭后至幕府鬯谈。旋陪医人至内室看病，又与程石洲围棋二局。阅本日文件甚多，内有严渭春中丞信，中抄寄渠与司道论湖北军务一函，地势之熟，词气之谦，均不可及。又范伯崇长言一函，言川东买米，夔、万不必设局。酉刻核批札各稿，发报六折、四片、一清单。郭远堂新授江苏五府粮道，来见，久坐。傍夕写告示百余〈字〉，灯下写毕。二更后温《通书》。三点睡。是夜未洗脚。

十三日

早饭后清理文件，旋见客三次。围棋二局，写沅弟信一件。又见客三次，内有举人陈锡周、贡生王榭仁、生员陈守和，皆杨得亨之所荐也。温《诗经·斯干》篇。中饭后至幕府鬯谈。旋见客，陈虎臣、赵惠甫均谈甚久。阅本日文件。申正申夫来久坐，酉正去。核批札各稿。戌刻莫子偲来，偶谈及转注一事。夜核各批稿，二更温《通书》毕。渴睡，不复能支，殆因日长未能小睡之故。

附记

筠仙托容式甫买器物

十四日

早饭后清理文件，旋写澄弟信一件。围棋二局，见客四次，杜文澜小舫坐甚久，万篪轩坐亦久。午刻写扁一幅，写横幅一首，约二百字。中饭后至幕府鬯谈，阅本日文件。申正阅批札各稿。傍夕写彭杏南信。在竹床小睡。灯后与小岑一叙。旋温《诗》《无羊》、《节南山》篇。偶思大君以生杀予夺之权授之督抚将帅，犹东家以银钱货物授之店中众伙，若保举太滥，视大君之名器不甚爱惜，犹之贱售浪费，视东家之货财不甚爱惜也。介子推曰：窃人之财，犹谓之盗，况贪天之功以为己力乎！余则略改之曰：窃人之财，犹谓之盗，况假大君之名器以市一己之私恩乎！余忝居高位，惟此事不能力挽颓风，深为惭愧。天气渐热，余最畏热，不能多治事矣。

附记

○左信　○沅保单

○○○三谢折　三旬报单　黄彬案供折等

十五日

各文武员弁贺朔，见客十余次，至辰正毕。清理文件。旋杜小舫来谈颇久。巳初二刻，小睡约半时许。旋写左季高〈信〉，时至午正二刻毕。请客吃中饭。观刘开生与程颖芝围棋一局，饭后吾与开生一局。阅本日文件。申正至幕府鬯谈。酉刻核批札各稿。酉正二刻小睡。灯后与小岑鬯谈。旋温《诗·正月》篇。

附记

○少荃信　○云仙信

○沅信　○厘金告示

十六日

早饭后，申夫来久谈，清理文件，写沅弟信一件。围棋二局。旋写少荃信一封。巳正小睡。午初核科房批稿。中饭后至幕府鬯谈，写宣纸小横卷子未毕，阅本日文件。申正写云仙信。酉刻，申夫来鬯谈一时许。傍夕小睡。夜核批札各稿颇多，至二更二点毕，温《古文·论著类》司马温公、苏老泉各一首。

附记

○毛　○黄　○江

十七日

早饭后清理文件，旋改信稿六件。与屠晋卿围棋二局，见客二次，陈虎臣坐颇久。午刻写对联六付、小手卷百余字。中饭后至幕府鬯谈。陈氏妾病势日笃，心绪作恶。程颖芝太翁来，与之围棋三局，阅本日文件。酉刻写毛寄云信，添四叶。戌刻在竹床小睡。夜核批札稿，温《诗》《十月之交》、《雨无正》篇。

十八日

早饭后清理文件，旋见客二次。与屠晋卿、欧小岑围棋二局。旋又见客三次。午刻写对联七付。中饭后与小岑久谈，阅本日文件。旋至幕府一谈，核批札各稿，写意城信一封。见客一次。核厘金札稿、示稿至二更，四稿核毕三件。是日接澄弟初三日自竹山坳发信，知希庵病尚未愈。是夜睡不成寐，为近日所罕见。

附记

申夫信　沅信　○希信

十九日

早饭后清理文件，旋写申夫信一封、沅弟信一封。见客，立见者六次，坐见者二次。围棋二局，又观屠晋卿与小岑一局。巳正二刻小睡。午刻写对联三付、挂屏二幅。中饭后至幕府一叙，阅本日文件，核批札各稿，将江西厘金密札核定。傍夕与晓岑鬯谈。旋小睡片刻。夜接少荃信，知昆山于十四日克复，欣慰无已。改沅弟辞浙抚折稿，未毕。二更四点睡，不甚成寐。是日早饭时，落门牙一个。十一年十月，因箸触齿动，摇摇已及年余，自是脱去，翻得相安。

附记

○万谢折片　○留黄南坡片

运司委李莲于三月十日解万两至雨花台

○提九江关每月三万片

廿日

早饭后见客二次，衙门期也。杜文澜来久坐，与之围棋二局。旋改沅弟谢恩折毕。巳初小睡片刻。午刻作余谢恩折，代沅弟辞巡抚一席。中饭〈后〉至幕府鬯谈。申刻作折毕，阅本日文件，核批札各稿。傍夕至邵宅看病。邵世兄患疫症，久未愈也。夜核各批稿。本日改沅弟折，中数句未妥，再四斟酌，迄未甚惬。是夕陈氏妾病甚笃。

附记

○改万自谢恩折　○申信

○沅信　　　　　○京信

湖南委人解银一万、药四万至沅处廿一日咨

廿一日

早饭后清理文件，再将昨夜折改妥。见客七次，李朝斌来谈颇久。看小岑与屠晋卿围棋一局，旋又自对一局。写沅弟信一封，江方伯来谈片刻。巳刻小睡，不及二刻。午刻写小屏二方，约百余字。中饭后至幕府鬯谈。旋阅本日文件，与子偲、小岑一谈。巳刻，改万篪轩请辞江苏藩司缺一片。酉刻改季弟赐谥建祠恩一折。灯后与小岑畅谈，改信稿三件，批札稿数十件。二更四点睡，已觉困疲不支矣。

附记

○子佩信温、季谥　唐谥　澄封

廿二日

早饭信〔后〕清理文件，写申夫信一、周子佩信一，与屠晋卿围棋二局。旋见客二次，邓伯昭、罗少村谈颇久，阅《小旻》之诗。午刻拜发谢恩折，一谢沅弟浙抚之恩，具疏恭辞，一谢季予谥建祠之恩，又附万方伯辞藩藩〔司〕一片，专曾德麟进京。中饭后至幕府鬯谈。与程颖芝围棋三局。申刻阅本日文件甚多，写沅弟信一。傍夕小睡片刻。夜与小岑鬯谈，阅何廉昉所集苏诗对联，因阅苏诗黄州一卷。是日淫雨竟日，彻夜不息，忧灼之至。皖南到处食人，人肉始买三十文一斤，近闻增至百二十文一斤，句容、二溧八十文一斤。荒乱如此，今年若再凶歉，苍生将无噍类矣！乱世而当大任，岂非人生之至不幸哉！

附记

○官信　○沈信　苏松漕

廿三日

早饭后清理文件，见五局委员一次，温《诗·小宛》。与屠晋卿围棋二局，又观屠与小岑一局。旋核沅弟保折，写对联三付。中饭后与小岑对奕二局，至幕府鬯谈。申刻阅本日文件。旋又核沅营保单。傍夕小睡。夜接少荃信，知昆新克后，一进江阴、无锡，一进苏州，为之欣慰。复少荃信一件。二更后核批札各稿。三更睡。

廿四日

早饭后清理文件。旋见李镇朝斌，面定一切章程，遣之赴沪。旋见客四次，坐见者二次，写沈中丞信一件、澄弟信一封，与屠晋卿围棋一局。见赵惠甫，鬯谈，阅冯景亭所拟减苏松太浮粮折子。中饭后与筱泉围棋一局，许信臣来，久坐二时许，阅本日文件甚多，至幕府一谈。酉刻核沅弟保单，至二更核毕。核批札各稿。三更睡。

附记

改二折、三片

○欧信　○删竹

廿五日

早饭后见客三次，衙门期也，旋清理文件。至城外河干拜许信臣，鬯谈良久，巳正归。围棋二局，又观客围棋二局。午刻陈虎臣来久谈，清理文件。中饭后至幕府一谈，阅本日文件，核批札稿甚多，至二更始毕。内有刘克庵在徽劝捐抽茶税一案，江西藩司详一三副米一案，大费经营。二更后，改折稿一件，未毕。近日为棋所困，本日四局，费光阴至一时之久，妨正务矣，以后戒之。未刻写沅甫信一件。

附记

○云信米事　○杏南信

○附互　○清慎

廿六日

早饭后清理文件。旋见客四次，内工部主事叶毓祥坐稍久。新闻讣而不服衰麻，语涉荒唐可怪也。围棋一局，改折稿毕，又核定一短折。午刻核科房批稿，写对联六付。小睡片刻。中饭后至幕府鬯谈。旋改近日军情及请饷一片，至晡时方毕。又在竹床小睡片刻。夜饭后，与小岑围棋一局。旋又核改片稿二件，二更三点毕。申刻写杏南信一件，阅本日文件。是日接奉廷寄二件。

廿七日

早饭后清理文件。旋见客，坐见者二次，立见者三次。与程颖芝围棋二局，又观程与小岑一局。温《诗经·小弁》。见客，坐见者三次，立见者四次。核科房批稿数件。中饭后至幕府鬯谈，阅本日文件，写官帅信一封、沅弟信一封，核批札各稿。陈氏妾病笃，医药琐语，入耳烦心。又因刘克庵在徽州办捐抽厘，心绪烦恼，不愿作事。夜与小岑围棋一局。旋写零字甚多。余近日于公事多延搁不办，又忧东南之乱方兴未艾，心绪极恶。本日发报，即请简大臣来南，于钦、督两篆中分去一篆，责任稍轻。二更后与小岑鬯谈。

附记

○江西十条批　○云二祥批

廿八日

早饭后清理文件，旋见客二次，杜小舫坐甚久。旋围棋二局，见客五次，坐见者二次，刘开生坐颇久。巳正核改黄莘农信稿，至未初毕。又与小岑围棋一局，至幕府一谈。申刻阅本日文件。酉刻核咨札批稿。夜阅老泉《乐论》等篇。二更三点洗澡一次。四点睡，天气甚热，四更尚未成寐。

附记

○沅信　　　　○希信

○意信说江事　○介信说刘事

○吉安卡员　　○许湾卡员

廿九日

早饭后清理文件，旋见客三次，核改信稿。巳刻见客二次，杨畏斋坐最久。午刻核科房批稿，改沅弟信一件。中饭后与晓岑围棋二局，写沅弟密信，鬯论“勤、俭、志、谦、明、强”六字，写未毕。许信臣来，久谈约一时半。旋将沅信写毕，与洪琴西论皖南事，请其写信与缵先。戌刻至幕府一谈。接信，知含山已克，寿州亦有可解围之机。夜又与筱泉围棋一局。本日文件于酉刻阅毕。其批札各稿，则竟未核办，积阁甚多，对之不能了也。二更三点又与洪琴西谈祁门各事。说话太多，倦极，睡不成寐。三更四点稍寐。四更五点闻号哭之声，则陈氏妾病革，其母痛哭。余起入内室省视，遂已沦逝，时五月初一日寅初刻也。妾自辛酉十月入门，至是十九阅月矣。谨守规矩，不苟言笑。内室有前院后院，后院曾到过数次，前院则终未一至，足迹至厅堂帘前为止。自壬戌正月初三吐血后，常咳嗽不止，余早知其不久于世矣。料理各事，遂不复就寝。妾生以庚子十二月初四日辰刻，至是年廿四。

附记

○左信

五月

初一日

自五更起至黎明，差倦，辞不见客。饭后与筱岑围棋二局，疲困不能治一事。巳刻写澄弟信一封、郭意城信一封、李希庵信一封。午正在竹床小睡。中饭后又与小岑围棋一局，写郭云仙信一封，阅本日文件，核批札各稿极多，盖昨日应核之件并于一日也，晡时毕。夜又与小岑围棋一局，改信稿三件。睡不甚成寐。是日内室后事皆陈氏之母与兄嫂为之。申刻大敛。竟日闻其母号泣之声，心绪殊劣。

初二日

早饭后清理文件。旋见客二次，写沅弟信一封，围棋二局。巳刻见客二次。有谭秉钧者，自称新化布衣，献书，言其著作颇多，气象亦尚峥嵘，但欠沉着耳。倦甚，杂取《高僧传》阅之，在竹床小睡。中饭后至幕府鬯谈，阅本日文件，核批札各稿，誊三月下旬报单。夜与小岑围棋一局，疲乏不能治事，何其惫也。

附记

○抄周诒朴信与云仙

初三日

早饭后清理文件，见五局委员一次。辰刻陈氏妾出殡，暂于龙王庙停厝。旋围棋二局，写雪琴信一封。李善兰壬叔、杨岘见山来坐，携陈硕甫先生奂片一纸，知已由贼中逃出至沪，言将来皖，来年八十二岁。段茂堂之弟，东南之精于经学、小学者，岿然仅存矣！万篪轩、陈虎臣先后来坐久，写晏彤甫、李小泉信各一件。午正小睡。中饭后至幕府鬯谈，阅本日文件极多，酉刻毕。疲甚，不欲多作事。夜与小岑围棋一局，二更后不复能作事。是日接沅弟信，知雨花台石垒及金陵南门外贼垒一概攻破。

初四日

早饭后清理文件，旋见客一次，又立见者三次。与晓岑围棋二局，写澄弟信一件、沅弟信一件。将江西厘金清查十条批细核，未毕。中饭后至幕府鬯谈。旋阅本日文件。傍夕阅本日文件。夜又核江西厘金十条批稿，二更四点仅核一半。睡后，不甚成寐。

初五日

日内，身体疲乏，若有病者然，本日贺节之文武员弁概谢不见。早饭后与小岑围棋二局，写沅弟信一封，将江西局详十条再核一、二条。倦甚，在竹床小睡。中饭后请畏斋过节。旋又与小岑围棋二局，阅本日文件，又核江西厘金十条中之一、二条。夜饭后又与小岑围棋一局，又核批一条。三更睡。日来疲困，不克自振，荒于围棋。余素性畏热，每年初热时，困倦不自持，今年尚不甚热，不知何以惫困若此。

附记

○李信托硕甫事

初六日

早饭后清理文件。旋见客二次，写少荃信一件。巳刻倦甚，在竹床小睡。午刻，折弁自京归，杂阅京信、京报。中饭后至幕府一叙，阅本日文件，与小岑围棋一局。将江西清查案内十条核毕，又核批札稿颇多。改咨复官帅禁掳米船稿，约三百字。夜又与小岑围棋一局，改批稿数件。三更睡。是日大雨如注，时作时止，大为岁事之忧。又闻蒋、毛援寿之师不能解围，苗逆之势颇炽，焦灼之至。接京信，季弟得谥靖毅，较温弟谥愍烈似更矜宠，且慰且愧；又接三次诰轴，四轴者两次，专请本身，一轴者一次；又接荫生执照，侄纪瑞一张，雪琴之子永钊一张。

附记

家中诰命九轴　荫生执照一

○希庵诰命　　　荫生尚未咨请

初七日

早饭后清理文件，旋写沅弟信一件、雪琴信一件。见客四次，赵惠甫与邓伯昭坐颇久。中饭后至幕府鬯谈。旋写对联十二付，阅本日文件，核批札各稿。莫子偲来，将所得唐写本《说文·木部》重写一遍，将以刊刻，公诸同好。余与同至内银钱所，嘱为之精刻；其所为《校勘记》，将待陈硕甫先生来订定，而后发刻。又与同至邵家一坐，傍夕归。灯下，与小岑围棋二局，二更后略阅苏诗。倦甚，三点睡。是日接家中十八日信，知纪泽定以四月廿六日起程来营。

初八日

早饭后清理文件，旋见客四次，内坐见者一次。写左季高信，约八百字。罗少村来久坐，与小岑围棋一局。午刻核批札稿，写对联八付。中饭后再围棋一局，至幕府鬯谈，梅伯言之子绍箕来久谈。阅本日文件颇多。旋至小岑处鬯谈。酉正阅批札稿。傍夕小睡。夜核批札稿颇多，渴睡殊甚。二更后，添左季高信一叶。早睡，倒床即得甘寝。

初九日

早饭后清理文件，见客二次，又立见者四次。将沅弟折稿批示一切，约三百字，写沅弟信一件。核定厘金江西批稿发去。午刻，莫子偲来久坐。中饭后至幕府鬯谈，袁铁庵来久坐。阅本日文件，写希庵信一件，与小岑围棋一局。核批札各稿，灯下核毕。至小岑处一谈。观人有抄册，抄余文颇多，自以无实而享盛名，忸怩不宁。二更四点睡，三更四点始得成寐。

初十日

早饭后见客二次，衙门期也。清理文件。旋见客，立见者五次。蔡奂璠自绍兴招包村之勇百六十余人来，与之久谈，议论离奇闪烁，然亦有微中者。与小岑围棋一局，王嵩龄来一坐，雪琴之幕友也。午刻，程颖芝来，围棋二局。中饭后至幕府一叙。邓守之之子解，字作卿，于本日寅正在公馆内去世，完白先生之孙也。余派人料理殓殡，未刻舁出。其父曾谆托我教训培植，余以公私繁冗，久未一省视，不知其一病不起，有负重托，殊为歉仄。阅本日文件。酷热疲倦，不愿治事。至小岑处一坐，核批札各稿。傍夕在竹床小睡。灯下写零字甚多，改折稿二件。二更四点睡，热甚，不能成寐，因至竹床睡。四更后乃登床，仍不能酣寝。老年畏热，衰态侵寻。是日写申夫信一件，令其禁贪抢贼赃。

附记

○金丙珪银寄湖北

○许仙屏银寄京

十一日

早饭后清理文件。见客四次，梅世兄坐颇久，又蔡奂璠引其友蔡春园等来见，鬯谈一切，殊少实际。与小岑围棋一局。温《诗》《巧言》、《何人斯》。热甚，移至求阙斋一坐。核批札稿。中饭后至幕府鬯谈，阅《会试题名录》，知许仙屏中第四十名进士，为之欣慰。本日新到文件甚少，顷刻阅毕。温《巷伯》篇。剃头一次。酉刻核批稿甚多。傍夕朗诵七言律诗。夜饭后与小岑围棋一局，二更后改近日军情片稿。

十二日

早饭后清理文件，旋见客二次。温《诗经》《谷风》、《藜莪》、《大东》三篇。巳刻，万篪轩来久坐。小睡片刻。午刻写对联三付、挂屏三幅。热甚，不复能多写。中饭后，至幕府一叙。旋与小岑围棋一局，阅本日文件甚多，至小岑处一叙。核批札各稿。天热殊甚。余性畏热，遂若无处可以栖身者。傍夕朗诵苏诗，在竹床小睡。夜饭后与小岑围棋一局，二更后清理文件。至庭院小睡，二更三点后尚不愿登床，热气逼人。三更后改在求阙斋一宿，不能成寐。念世事艰大如此，而吾精力衰惫，不能治事，深用惴惴。是日发报二折、三片。

十三日

早饭后清理文件，旋温《诗经》《四月》、《北山》、《无将》、《大车》、《小明》。热甚。见客二次，何小宋坐颇久，杨畏斋来久坐，与小岑围棋一局。午刻热甚，小睡，中饭后尤热。阅本日文件甚多。极热，至内室竹床小睡，核批札稿。傍夕又在庭院小睡。又至幕府一谈，江达川来小叙。灯后，与小岑围棋一局，核改信札各稿。酷热，不能治事。三更始睡，竟夕不甚成寐。

十四日

是日酷热异常。早饭后，候选道丁杰请余与司道出城看磞炮，共放二十余炮，惟第一炮落地开花，而又恰中植旗之处，余或不落地而开花，或不中植旗之处。辰刻归，与刘开生围棋一局，又观刘与小岑一局。写澄弟信一件、沅弟信一件，温《诗·鼓钟》篇。小睡约一时许。中饭后与小岑围棋一局，阅本日文件。热甚，竟日睡于竹床，令人摇扇。见客一次。傍夕核批札稿。夜睡竹床，竟夕汗不止，亦不甚成寐。始在庭院睡，三更后移入内室，五更后又移出阶外。畏热疲惫如此，岂复堪任艰巨，为之怃然。

十五日

早饭后见司道一次，旋又见客三次，立见者二次。清理文件。奇热异常，竟不能作一字。接家信甚多，澄弟二次，沅弟三次。除阅家信外，几至一无所事。与屠晋卿围棋二局。竟日睡于竹床，令人摇扇。中饭后又与小岑围棋一局。阳凌云自金陵归，王昴六自家乡来，均在此久谈。阅本日文件。酷热，不复能治事，在于竹床久睡而已。傍夕核批札各稿。夜与小岑鬯谈。接奉廷寄，系四月廿七日所奏奉到批回者。二更三点洗澡一次，即在庭院露宿，三更三点移入室内。风雨倏至，稍得清凉，为之少快。

附记

○纪鸿科考

十六日

早饭后清理文件。旋见客，立见者三次，坐见者三次，方存之、孙琴西坐颇久。接杨杏农信，寄诗、古文各一本，略一翻阅。写九弟信一封，与小岑围棋一局。天气热甚，竟日在竹床小睡，令人摇扇。中饭后又围棋一局。申刻阅本日文件。酉刻又围棋一局。是日批稿甚多，竟至积阁不能核阅。傍夕至幕府鬯谈。灯后，在竹床小睡甚久，二更三点入内室睡。是夕少得清凉，为之稍快。

十七日

早饭后清理文件。旋见客二次，刘小钺与郭舜民坐颇久。写沈幼丹信五叶。与程颖芝围棋三局，又观小岑与程二局。午刻薛令来一叙，以桐城繁剧难任，求即卸事。阅欧阳东诗。中饭后又与小岑围棋一局，阅本日文件颇多，阅邓湘皋古文。小睡时许。酉刻核各批稿信稿，昨日积阁之件并核毕。傍夕至幕府一谈。夜与小岑鬯叙时许，温《古文·论著类》毕，温“词赋类”前数首。

附记

○意城事说夏令

十七〔八〕日

早饭后清理文件，见客三次，又坐见者二次。写郭意城信，写纪鸿儿信，与小岑围棋二局。午刻，涂朗轩来久谈。中饭后阅本日文件，温《诗经》《楚茨》、《信南山》。倦甚，在于内室小睡。傍夕阅朱子题跋，《津逮秘书》中之一种也。至幕府一叙。夜又与小岑围棋一局，二更后阅朱子题跋。倦甚，奄奄欲睡。

十九日

早饭后见客三次，又坐见者三次，写希庵信一件。午刻阅东坡题跋，与程希辕围棋二局，又观程与小岑二局。中饭后见客一次，阅山谷题跋，阅本日文件。与小岑围棋二局。温《诗经》《甫田》、《大田》，核改批札稿。傍夕至幕府一谈。夜温《古文·词赋类》，读《离骚经》未毕。天气甚热，睡不成寐。是日闻水师攻破草鞋夹各贼垒。

廿日

早饭后清理文件，旋见客三次，衙门期也。旋见一州温世京，广东嘉应人，己酉举人，气象和厚，由海道解饷七万至上海来皖，良为可感，与之久谈。旋与屠晋卿围棋一局，又观屠与程颖芝一局。又见客四次，内坐见者二次，写雪琴信一件。午刻核霆营保举单。中饭后又与小岑围棋一局。旋核保单约一时许，毕。阅本日文件颇多，约二时许毕，核批札稿。傍夕至幕府一叙。是日闻温世京说轮船过九洑时，见该洲业已克复，不知信否。夜与小岑鬯谈。天气酷热，不能多治事也。旋温《离骚经》毕。二更三点洗澡一次。三更睡，热甚，不甚成寐。

附记

○颍西保案　杂保各案

廿一日

早饭后清理文件，旋见客三次，蔡奂璠茗斋谈甚久。又李壬叔带来二人，一张斯桂，浙江萧山人，工于制造洋器之法；一张文虎，江苏南汇人，精于算法，兼通经学、小学，为阮文达公所器赏。旋写沅弟信八叶，又见客一次，与小岑围棋一局。热甚，小睡。中饭〈后〉，又与小岑围棋一局。旋阅本日文件，温《诗》《瞻彼洛矣》、《裳裳者华》，核批札各稿。接沅弟与雪琴信，报九洑洲克复之喜，知我军苦攻六昼五夜，虽杀贼二三万，而官军伤亡二千余人，可敬也。傍夕至幕府一谈。夜热甚，不能治事，即在庭院竹床小睡。三更后登床，不甚成寐，五更仍至竹床一睡。是日将陈氏妾葬于茅岭冲山中，系怀宁西北乡，在安庆城西十五里，命巡捕成天麒经纪其事。

廿二日

早饭后清理文件。旋见客五次，又坐见者四次，蔡利宾坐颇久，即包村之蔡春园，蔡奂璠招之偕来者也。与屠晋卿围棋一局。马学使来久坐，写沅弟信一件，温《诗》《桑扈》、《鸳鸯》、《弁》、《车》。中饭后与小岑畅谈，阅本日文件，又与晋卿围棋一局。热甚，若无处可以避暑自存者，在于竹床小睡。核批札各稿。傍夕至幕府一叙。夜在庭院睡至二更三点，又在阶上睡至三更一点，始入房就寝。极热，不甚成寐。

廿三日

早饭后清理文件，旋见客三次，又立见者四次。与小岑围棋二局，写沅弟信一封，温《诗经》《青蝇》、《宾之初筵》。在竹床久睡。中饭后又围棋一局。热甚，在于竹床久睡。阅本日文件。旋又熟睡，令人摇扇。日入后，清理批札各稿，写少荃信，杨畏斋来，二更后始将李信写毕。温《古文·辞赋类》。二更四点在庭院乘凉，三更后始入内室。

廿四日

早饭后清理文件，旋见客四次，又立见者二次。写澄弟信一件，围棋一局。热甚，在竹床久睡。首县来此一谈。中饭后又围棋一局，阅本日文件。天气酷热，不复能治一事，竟日小睡竹床。邓小芸送其叔父湘皋先生书各种，内有《沅湘耆旧集》二百卷。余因取王而农、郭皆庵、陶密庵诸家一阅。傍夕至幕府一叙。夜又围棋一局。二更后阅批札各稿。三更，畏热不敢入内室，即在庭院久睡。四更后登床，犹不敢掩帐也。

廿五日

早饭后见客二次，衙门期也。清理文件，旋与小岑围棋一局，写沅弟信一封。天气奇热。有石床者，系贼首居此时所置，久弃不用。本日在石床久睡。中饭后又围棋一局，阅李文正公诗，阅白香山诗。申刻，天转西北风，稍有凉意，酉刻甚凉，连日郁蒸之气为之稍解。外间望雨甚殷，犹以不得雨为觖望。酉正至幕府鬯谈。灯下，又在竹床久睡。二更后改折稿二件、片稿一件，核批札各稿。三更睡，微凉，稍成寐矣。

廿六日

早饭后清理文件，旋见客二次，又立见者三次。畏热殊甚。本日早间稍凉，亦在石床久睡，令人摇扇。巳刻与小岑围棋二局，阅《白香山诗集》。中饭后，改克复九洑洲折稿。阅本日文件，内有礼部议复从祀圣庙一疏，毛亨、吕枬二人议准，颜芝、杨继盛、刘向、郑众、卢植议驳，断制谨严。奇热异常。傍夕至幕府鬯谈。灯后，与小岑鬯谈。二更后改片稿二件，一近日军情，一举劾江西卡员，三更改毕。热甚，即在庭院久睡，三更三点入内室，亦不成寐。是日申刻写信一片，与沅弟寄银一万为犒赏克九洑洲之资，寄洋枪二百杆与鲍营。

廿七日

早饭后，忽作呕吐。余向有此病，每数月或半年辄发一次，大约浮热滞于上焦，饮食尚未消化，而后之饮食继至，故烦满而作呕。每次禁腥荤，节饮食，即可痊愈。因病不愿见客，不能治事，与程颖芝围棋三局，又观程与小岑一局。竟日在石床上小睡，令人摇扇，阅《津逮秘书》中之《六一诗话》、《后山诗话》、《彦周诗话》、《吕居仁诗话》。中饭后与小岑围棋一局，又阅《津逮秘书》中各零种。发报四折、四片、二清单。接奉廷寄，即十二日发折奉到批回者。阅本日文件，核批札各稿。傍夕至幕府一谈。夜，病势未痊，仍在庭院竹床久睡，至三更二点始入内室登床睡，亦不甚成寐。古人云：其为人也多暇日者，其出人也不远矣。余身当大任，而月余以来竟日暇逸不事事，公私废阁，实深惭惧。惟当迅速投劾去位，冀免愆尤耳！

廿八日

早饭后清理文件，旋见客四次。闻王朝治言鲍春霆在紫金山业合围矣。在竹床上久睡。病尚未痊，疲乏殊甚。阅放翁题跋。与小岑围棋一局。旋温《诗经》《鱼藻》、《采菽》、《角弓》，至未刻毕。阅本日文件。申刻又围棋一局，将放翁题跋阅毕。核批札稿。傍夕至幕府一谈。夜在庭院久睡，倦甚。又与小岑围棋一局。在庭院睡至三更始入内室。

廿九日

早饭后清理文件，旋见客三次，写沅弟信一封。呕吐之病虽愈，而上焦若格格不自得者，仍在竹床久卧。阅魏鹤山题跋，与小岑围棋一局。午刻核科房批稿。中饭后，热甚，若不克自持者，旋食西瓜一个。阅本日文件。温《诗》“有菀者柳”、《都人士》、《采绿》等篇。吃绿豆粥一碗。天气忽转北风，酷暑少退。剃头一次。围棋一局。至幕府一叙，万篪轩在幕中会晤。夜温《九歌》、《九辩》。是日接奉廷寄二件。

卅日

早饭后清理文件。旋见客二次，与屠晋卿围棋一局，又观渠与小岑一局。写左季高信一件。柯竹泉来，小叙片刻，围棋一局。温《诗经》《黍苗》、《隰桑》。午刻在竹床久睡。中饭后接奉廷寄一件，阅本日文件，核改信稿。温《诗》《白华》、《绵蛮》、《瓠叶》、《渐渐之石》。热甚，在石床一睡。傍夕至幕府一谈。夜在庭院久睡。二更后核批札各稿，三更毕。是日吃绿豆三次，西瓜一次。胸膈间若微有停滞者，殊不爽快。

六月

初一日

早间，因病谢不见客。早饭后，拜发万寿题本，贺七月十二日慈安皇太后万寿。又有沅弟、雪琴、春霆贺折，同时拜发。旋将皮小舲、李篁仙、朱久香各京信自添数行，又写许仙屏信一件，添厉伯苻、刘馨室信各数页。温《诗》《苕之华》、《何草不黄》，与小岑围棋一局。午刻写希庵信一件，小睡半时许。中饭后阅本日文件，温《诗》《文王》、《大明》。旋至石床上小睡。看人在后院种竹约七、八十竿。傍夕，杨畏斋来久谈，二更去。约李眉生来久谈，商派人至许湾办厘事。三点将睡，小岑来谈颇久。是日闻纪泽已于二十八日至九江矣。

初二日

早饭后清理文件，旋见客三次，又立见者五次。接奉廷寄谕旨，饬将苏松太仓浮粮折衷议减具奏，读之欢抃感激!与小岑围棋一局。巳刻骤雨，大慰云霓之望。刘开生、方元徵来久坐。午刻，纪泽到此，女婿袁榆生、外甥王叶亭同来，又有三客同来，应酬说话颇多。中饭后，陈作梅来鬯谈，阅本日文件。天气复热，神思昏倦。傍夕至幕府鬯谈。灯后，与泽儿闲话。旋核批稿，二更三点后核札稿。睡后，不甚成寐。以本日公私事多，稍疲惫也。

初三日

早饭后清理文件，见五局委员一次。又见客，坐见者一次，立见者三次。写沅弟信一件，与小岑围棋一局。旋在竹床久睡。中饭后温《诗·绵》一篇，阅本日文件。又在竹床久睡，病体迄未痊愈，若不克自持者，疲惫已甚。午饭即不能多食，请陈岱三看脉、开方，亦未服之也。傍夕至幕府一谈。夜与小岑久叙。是日，自申刻以后未治一事，公私废阁，惭悚无已。

初四日

早饭后清理文件，旋见客三次，又坐见者一次。写澄弟信一件，与小岑围棋一局、程颖芝围棋一局，温《诗》《棫朴》、《旱麓》。在竹床久睡。中饭，粗备酒席，新到女婿、外甥及诸客同吃。余小坐，即另席吃饭，以尚禁油荤也。阅本日文件。奇热，在于石床久睡。酉正温《思齐》之诗，阅核批札稿。傍夕至幕府鬯谈。夜与小岑久谈。在庭院久睡。二更后，与纪泽谈学问大端。三点后，定义宁州茶落地税一案。三更睡，不甚成寐。

初五日

早饭后见客二次，衙门期也。旋清理文件，改信稿数件。与小岑围棋一局。天气奇热，在于竹床小睡极久。午刻，郭慕徐来一谈。中饭后极热，有铄金流石之象。阅本日文件。在于内室石床久睡，至酉正，温《诗·皇矣》篇，未毕。傍夕至幕府一叙。起更后，在庭院露睡，直至二更三点始入室内清理公牍。

初六日

早饭后清理文件。旋见客二次，写彭杏南信一件、沅弟信一件，改雪琴信一件，与小岑围棋一局。在竹床久睡。午刻核科房批稿。中饭后，酷热异常，汗出如雨。旋阅本日文件。在石床上久睡。酉刻温《诗·皇矣》毕、《灵台》篇。傍夕与纪泽闲话，至幕府一叙。夜与小岑围棋一局，二更后在庭院露睡，三更后入内室，酷热犹未已也。

初七日

早饭后清理文件，旋见客一次。写申夫信一件，与小岑围棋一局。天气奇热，不能治事。巳刻，陈作梅来，鬯谈二时许。中饭后热极。阅本日文件。在石床久睡，石亦熏蒸如新被火煅者然。申正又与小岑围棋一局，汗下如雨。酉刻，温《诗》《下武》、《文王有声》。傍夕与泽儿闲话。夜热极，在庭院久睡。二更后核批札稿。四点在庭院睡，四更入内室就寝，竟夕不能成寐。盖天气之热，为近数年所无，而余亦年老惫甚矣！

初八日

早饭后见客二次，清理文件。旋写沅弟信一件，与小岑围棋一局。在竹床久睡，热甚。温《诗·生民》篇。中饭后在石床一睡。阅本日文件极少，温《生民》篇毕、《行苇》篇。酉初出外拜客三家，至城外江干纳凉，傍夕归。在庭院久睡。接信，知寿州于六月初四夜被陷，毛牧维翼殉节，深为愤惋。二更后接廷寄二件，清理文件。三点在庭院露睡，三更移入内室，因亢热不能成寐，四更三点后出庭院露睡，直至天明。

初九日

早饭后清理文件，李壬叔来久坐，围棋二局。张凤翥来，与论寿州先后补救各事宜。闻城中纷纷言有虎在西门、金保门外，攫食小孩，并闻在城内市人哗惊。虽未必果为虎，而城市谣传如此，亦必有野兽阑入城关，非佳象也。派滕嗣林、刘士衡至城外一查，云有物如巨狗，初八日四更攫食小孩，未死，城内之连夜哗惊，则尚未查得实据。至幕府一谈。午刻温《诗·既醉》。中饭后阅本日文件，改咨札稿，见客二次。在竹床久睡，温《诗·凫鹥》。酉刻，身体不爽快。夜与小岑围棋一局。二更后，体中不佳弥甚。闻学使马雨农之母于本日未刻病故。

初十日

中饭后清理文件，见客二次，又立见者一次。旋改杨厚庵信稿一件，写沅弟信一件，与程颖芝围棋一局，又观程与小岑一局。在竹床久睡。中饭后，亢热非常，在石床久睡。旋阅本日文件颇多。申刻转北风，欲雨不雨。出外至马学使处吊唁，与莫子偲久谈，酉刻归。核批札各稿。灯后，与小岑围棋一局。二更后清理批札各件，三更毕。天气甚凉憯，亦未得佳睡。

十一日

早饭后见客二次，又坐见者一次。清理文件，改折稿一件、片稿二件，与小岑围棋一局，改金陵围城并报寿州失守一折，未毕。中饭后又围棋一局。作梅来久谈，渠新丧长子，相对黯然。作梅善人，而家运极坏，有人所难堪者。阅本日文件，旋又改折，至日晡毕，约千六、七百字。至幕府一谈。夜又改一折，至二更四更〔点〕毕，殊形劳乏，幸本日不甚热耳。

十二日

早饭后清理文件，旋见客二次。写少荃信一件、沅弟信一件。杨畏斋来久坐，围棋一局。午刻核科房批稿。中饭后围棋一局，阅本日文件。见四川骆制军公牍，知石达开业已捕获正法。温《诗经》《假乐》、《笃公刘》。热甚。申正转北风，作欲雨之势，下雨甫动檐滴而止。傍夕至幕府一谈。夜又围棋一局，核批札稿，至二更三点毕。是日恭遇先妣江太夫人忌辰，营中亦未设祭。亥刻发报四折、三片。

附记

○沈信 | ○南岳批
○黄庆案交吴大安 | ○彭尚安案
左盐咨 | 七旬报
○何铣案诒朴周 | ○希信

十三日

早饭后清理文件，旋见客三次，又立见者二次。写沈幼丹信一件，约千余字。与小岑围棋一局。王明山军门来一叙。午刻核科房批稿，又批修南岳庙禀。中饭后，又围棋一局。接奉廷寄及恭邸信件，阅本日文件。申正温《诗》《洞酌》、《卷阿》。傍夕，天气渐凉。夜与小岑围棋一局，核批稿十余件，温《离骚》、《九辩》。夜，甚凉。天气亢旱而夜凉特甚，恐大有碍于岁事矣。

十四日

早饭后清理文件，旋写澄弟信一、希庵信一、王瑞臣甥信一。与小岑围棋一局，核改广信盐厘咨。见客二次。中饭后又围棋一局，阅本日文件，温《诗经》《民劳》、《板》，核批札稿。至幕府一谈。傍夕请郭舜民叔侄便饭。倦甚，小睡。二更二点出外查夜，三更归。

十五日

早饭后清理文件。文武员弁贺朔者甚多，至辰刻应酬毕。巳刻至马学使处公祭。归，与小岑围棋一局，旋温《诗经·荡》篇，中饭后温毕。阅本日文件。温《诗·抑》篇。酉刻核批札稿未毕，至幕府一谈。夜核批札稿毕，与纪泽论古人行文造句用字之法。二更三点睡。是日大雨竟日，巳、午间至申刻时作时止，雨不甚大，清晨及入夜极大，天明后始息。

附记

○印渠信

○俊臣信寄徕银

○晓岱信　复奏次青事　德安卡员

河口卡员

○专差进京○希乡、希荫

○参彭尚安

王治覃送交叶　甄廖

札调甘储张

查贵辅入营

十六日

早饭后清理文件。旋见客二次，改信稿数件，围棋一局。午刻在竹床小睡。中饭后阅本日文件，温《诗·桑柔》未毕。申正核批札各稿。酉正，莫子偲来久谈。灯后，又与小岑围棋一局，温《诗·桑柔》，二更三点毕。是日接家信，知蕙妹病体已愈。

十七日

早饭后清理文件。旋见客二次，又立见者一次，李壬叔、张啸山、张鲁生来，围棋一局，又观张与李一局。巳刻见客二次。说话稍多，业已倦矣，温《诗·云汉》。午正小睡。中饭后与小岑围棋一局，温《诗·崧高》未毕，阅本日文件甚多。旋核批札稿，至酉正末未毕，至幕府一谈。灯后，与小岑一谈，核批札稿毕，写沅弟信一件，与纪泽论及家事。二更三点睡，目蒙神疲。

附记

○改沅折并写二日　　　○办饬知五日

○写少荃信　　　　　○筠仙信

王明山到任

十八日

早饭后清理文件。旋见客二次，又立见者二次，改信稿数件。巳刻见客二次，围棋一局，温《诗·崧高》。已正小睡。午初改李世忠信稿一件。中饭后温《诗·烝民》，阅本日文件，核批札稿甚多，酉正毕。旋写扁字十余个，剃头一次。傍夕至幕府一谈。夜又与小岑围棋一局，温《烝民》篇毕。倦甚，二更三点睡。申刻添刘印渠信三叶。

十九日

早饭后见客十次，内王治覃坐颇久。巳刻，孙琴西、方宗诚先后来鬯谈，劳倦甚矣。清理文件，与小岑围棋一局。午刻小睡半时许。中饭后又与小岑围棋一局，为沅弟改一折稿，阅本日文件。申正核批札各稿，旋又改折稿。傍夕至幕府一谈。夜又围棋一局，改折稿至三更始毕。天气甚热，睡不甚成寐。

廿日

早饭后见客二次，衙门期也。程颖芝来，围棋二局，又观渠与小岑一局。清理文件，写云仙信一封。午刻热甚，小睡。中饭后与小岑围棋一局，温《诗·韩奕》未毕，阅本日文件，核批札稿。傍夕写对联五付。夜写沅弟信一封。阅邵位西古文一册，多道光中年位西未官京朝以前所为，其道光廿三年及咸丰年间所为，存者十无一二，盖杭州失守，位西之著述散佚殆尽矣。为沅弟料理折件，二更始毕。

廿一日

早饭后清理文件。出外拜客二家，送郭远堂之行，至江方伯处一叙。归来，热甚。见客，葛英一次，写少荃信未毕。刘开生来，与之围棋一局，又观刘与程颖芝二局，为时颇久，散时已午初矣。甚矣，棋之废日力荒正务也！在石床小睡。将小荃信写毕。中饭后温《诗·韩奕》毕，阅本日文件，核批札各稿，酉末毕。温《诗·江汉》，至夜温毕。二更三点睡，眼蒙殊甚，几不能视。

廿二日

早饭后清理文件，旋见客二次，又立见者八次。核批稿数件，围棋一局，改信稿四件，温《诗经·常武》篇。中饭后，陈虎臣来久谈，阅本日文件，核批札各稿。傍夕倦甚。夜与小岑围棋一局，旋又至小岑处一叙。倦乏已极，体中又小不适矣。

廿三日

早饭后清理文件，见客三次，又立见者六次。写希庵信一件，围棋一局。疲倦殊甚，饭食少减。写沅甫弟信一件。巳正小睡颇久。午初温《诗·瞻卬》。中饭后阅本日文件极少，温《诗·召旻》，又围棋一局。申刻核批札各稿。傍夕至幕府一谈。夜改马学使之母挽联。旋温《古文·词赋类》。二更，困乏尤甚，与纪泽话家常事。是日闻鲍春霆病势不轻，又闻申夫一军十七日小挫，湖口贼势浩大，又闻寿州援师蒋、毛不和，以致无功，为之愤郁忧灼。

廿四日

早饭后清理文件，旋见客二次。写澄弟信一件，围棋一局。改江军门信一件，约四百字。巳正小睡。午初温《诗·清庙》，写挽联一付。中饭后再围棋一局，阅本日文件，核批札各稿，温《诗》《维天之命》、《维清》。酉正至幕府一谈。夜，倦甚，考核各字义。二更与纪泽论小学。二点后出外查夜，至三更归。睡不甚成寐。

廿五日

早饭后见客二次，衙门期也，旋出门至学使处作吊。至杨朴庵处看病，观其安闲淡定、视死如归，不愧学道君子之自然；病则十分沉重，无可挽回矣！至火药局看新造之牛碾，巳正归。与小岑围棋一局，写意城信一件。午初温《诗·烈文》。中饭后再围棋一局，温《诗》《天作》、《昊天有成命》、《我将》。阅本日文件颇多，核批札各稿，至傍夕未毕，灯后始毕。又围棋一局，温《离骚》、《惜诵》。

附记

六月十六，东局派吕懋恒解银三万至沅弟处

曾恒德带邓对

○德安许恩培　项珂保知县

○位置宛立俦　札程鼎芬

廿六日

早饭后清理文件。旋见客三次，又六安州绅士来见一次，首县见一次。与小岑围棋一局，写左季高信一次。午刻温《诗》《时迈》、《执竞》、《思文》。中饭后围棋一局，阅本日文件。拟作折稿，遂将本日之应办批札各稿置之不办，徘徊久之。又写介唐信二叶，而下半日遂未作一事。傍夕至幕府一谈。夜懒于作奏，又与客鲁秋航围棋二局。二更后，与纪泽论作字之法。是日应办奏稿，方不误次日发报之期。一念之惰，遂废本日之常课，又愆奏事之定期。乃知天下百病，生于懒也。

附记

萧孚泗请封

撤姚

札丁至江南带开花子

廿七日

早饭后清理文件，旋见客一次，又立见者三次。写沅弟信一封，改折一件，午初毕。陈虎臣来久谈，又改片稿二件。中饭后围棋一局，阅本日文件，核改信稿二件，添雪琴信二叶，核批札稿甚多，傍夕毕。至幕府鬯谈。旋发报二折、二片，又附它人谢恩折三件。昨日未能作折，今日赶办，尚未愆期。折差曾德麟自京城归，阅四、五月京报。二更后温《涉江》、《哀郢》。

廿八日

早饭后清理文件，旋见客二次，又立见者三次。出门至河干看炮船，东流绅士领以防民间港汊者。归，写季君梅信一件，围棋一局。午刻温《诗》《臣工》、《噫嘻》、《振鹭》。中饭〈后〉，阅本日文件，围棋一局，见客一次，温《诗》《丰年》、《有瞽》，核批札各稿。疲倦，畏热，体中小有不适，因在竹床久睡，至二更三点登床，未办一事。

廿九日

早饭后清理文件，旋见客三次，写彭盛南信一件。程颖芝来，围棋二局，又观程与小岑一局。巳正小睡半时许。午刻温《诗》《潜》、《雍》、《载见》、《有客》。中饭后温《大武》、《闵予小子》，阅本日文件。天热不可耐，又围棋一局，小睡片刻。核批札各稿。傍夕至幕府一叙。夜，热甚，在庭院小睡。二更后核一长批，至三更一点始毕。

七月

初一日

早间，文武贺朔，酬应纷纷，至巳刻始毕。清理文件，与柯竹泉围棋一局。巳正小睡。午初核科房批稿，温《诗》《访落》、《敬之》、《小毖》。中饭后阅本日文件。旋与小岑围棋一局。申正核批札稿。酉刻拟改桐城抵征批稿，踌躇许久，未能下笔。傍夕至幕府一谈。夜又围棋一局，温《离骚》二篇。倦甚，睡。

初二日

早饭后见客，坐见者五次，立见者四次，精神已倦矣。清理文件，与小岑围棋一局。年初见客一次，小睡片刻。温《诗·载芟》未毕，中饭后温毕，温《良耜》篇。阅本日文件，核批札稿，至夕未毕。夜在庭院乘凉。再核批札稿，至二更三点毕。是日公牍甚繁，疲乏若不胜也。

初三日

早饭后见客五次，均坐谈甚久，清理文件。疲倦已甚，在于石床小睡。与小岑围棋一局，杨畏斋来鬯谈。温《诗》《丝衣》、《酌》。中饭后温《桓》、《赉》、《般》，阅本日文件。申正核批札各稿，傍夕未毕。至幕府一谈。夜核改桐城抵征章程批，三更未毕。

初四日

早饭后见客五次，坐谈最久，疲乏甚矣。清理文件，写澄弟信一封，围棋一局。小睡片刻。午刻，核科房批稿，温《诗》《》、《有》。中饭后阅本日文件，改批札稿，将桐城抵征章程批毕。傍夕至幕府一谈。夜围棋一局，清理文件未毕。出外查夜，三更睡。

初五日

早饭后见客三次，衙门期也，旋又立见者二次。清理文件，写沅弟信一封，与小岑、程颖芝各围棋一局，又观程与刘开生一局，已午刻矣。旋又见客一次。温《诗·泮水》，中饭后温毕。阅本日文件，核批札各稿。酉刻与王、金二甥鬯谈家中琐事，旋又至幕府一谈。夜略理公牍。温屈、贾骚赋，若有所会。

初六日

早饭后清理文件，旋见客三次，何小宋坐最久，写毛寄云信，颇长。与小岑围棋一局。巳正见客一次。午初温《诗· 宫》，孙琴西来鬯谈。中饭后温《宫》，至申刻毕。阅本日文件，核批札稿未毕。与纪泽论作古文之道。夜核批札各稿，至二更四点毕。日来，自念耳目太短，不能察吏；心计太拙，不能筹饷，当此巨任，实不称职，心以为愧。

初七日

早饭后清理文件，旋见客五次，皆立见也。写沅甫信一件、郭意城信一件。巳刻，小睡片刻。午刻见客一次，温《诗》《那》、《烈祖》。中饭后温《玄鸟》篇，阅本日文件。申正核批札各稿。剃头一次。傍夕至幕府鬯谈。夜饭后与小岑围棋一局。旋温《七发》，二更三点睡。是日天气郁热异常，灯上时，大雨倾盆，竟夜不息，至次早辰刻始住。

附记

○参吴燮和　参吴秉衡

写朱凤台对

初八日

早饭后清理文件，旋见客一次，又立见者二次。写希庵信一件。巳刻见客二次，陈虎臣坐颇久。午刻温《诗·长发》。中饭〈后〉温《诗·殷武》。申刻阅本日文件，与小岑围棋一局。酉刻见客二次，核批札各稿。傍夕至幕府一谈。夜核批札稿信稿，至二更三点毕。

初九日

早饭后见客二次，孙承熙、王治覃坐皆甚久。清理文件，旋又见客，立见者四次。写李少荃信一件、郭云仙信一件。因云仙昨日奉署广东巡抚之命，专人去送信也。与屠晋卿围棋一局。午刻见客二次，万篪轩、方存之坐颇久。中饭后阅《周官》《太宰》、《小宰》，阅本日文件，略核批札稿未毕。写对联数付。傍夕至幕府一叙。夜温《客难》、《子虚赋》。

附记

○左镜和对一付

○葛崇轩对一付

○曾孔彰对一付

○云亭信　○寿对一　○挂屏六幅　赠联二云亭、竹房

○　　　　　参一斤　○○呢羽毛各二丈　○银五十两

○尧阶信　　○寿对一　○挂屏四　○参半斤　银三十两　○铁界尺一　○水晶界尺一

○丹阁信　诰轴二重五、中和　对二付丹阁、任尊　银二封，各二十，焚△（原文此处为三角）之酒席费

刘三爷　奠仪三十　诰封九轴　荫生执照一张

○接眷银二百两

初十日

早饭后清理文件，旋见客一次，衙门期也，又立见者四次。写沅弟信一封、朱云亭信一封，与鲁秋航围棋一局。小睡片刻。温《周官》《宰夫》、《宫正》、《宫伯》、《膳夫》。中饭后杂录《诂训》，阅本日文件极多。至小岑处一谈，渠日内有小病也。核批札各稿。傍夕至幕府一叙。夜温《上林赋》。酉刻写对联七付。

十一日

早饭后见客一次，清理文件。旋又见客二次，又坐见者一次。写沅弟信一件，与鲁秋航围棋一局。小睡近半时许。午初核科批稿，温《周礼》《庖人》、《外饔》、《内饔》、《亨人》、《甸师》、《兽人》、《鳖人》、《渔人》、《腊人》。中饭后杂录《诂训小记》，改折稿一件，阅本日文件，改片稿一件，核批札各稿。傍夕至幕府久谈。夜又围棋一局，温《上林赋》。

十二日

早饭后见客二次，清理文件。旋写丹阁叔信一封，改片稿一件。午刻见客二次，小睡片刻。温《周礼》《医师》、《食医》、《疾医》、《疡医》、《兽医》、《酒正》、《酒人》。中饭后录《诂训小记》，阅本日文件，围棋一局，写尧阶信一件。傍夕至幕府一谈。夜核批札稿各件，未毕。诵《归去来辞》、《芜城赋》等篇。是日恭逢慈安皇太后万寿，黎明至万寿宫拜牌。辰刻点名一次，即蔡奂璠所招之浙勇也。申刻发报二折、三片。酉刻接奉廷寄一件，料理盛四回家所送各礼。

十三日

早饭后见客二次，衙门期也，清理文件。出门拜客，至孙琴西处小坐。旋至杨朴庵处吊丧，渠本日卯刻仙逝，甫经小敛。归寓，与鲁秋航围棋一局，见客一次，又立见者二次。午刻温《周官》《凌人》、《笾人》，阅沅弟信中所寄各件，洪琴西所接叶、吴、汪、朱各信件。中饭后温《醢人》、《醯人》、《盐人》、《幂人》、《宫人》、《掌舍》、《幕人》，阅本日文件，写扇一柄，核批札稿未毕，至幕府一叙。夜核批札稿毕。二更后与纪泽论古文之法。旋温《蜀都赋》。是夜不能成寐。

十四日

早饭后见客一次，清理文件，又立见各客三次。写沅甫弟信一封，刘开生来久坐，围棋一局。巳正小睡片刻。午初温《周礼》《大府》、《玉府》、《内府》、《外府》、《司会》、《司书》、《职内》、《职岁》、《职币》、《司裘》、《掌皮》、《内宰》。中饭后杂录《诂训小记》，阅本日文件，写手卷约二百字，写对联八付，核批札各稿，至幕府一谈，写澄弟信一件。夜倦甚，目不能开视。旋阅《古文·叙记类》。二更后小睡。二点出外查夜，三更归，睡。

十五日

早起，体中不适，辞不见贺望之员弁。饭后见司道一次，又立见之客六次，清理文件。雪琴来此久谈，巳刻去。出门拜客三家，午正归。读《内小臣》、《阍人》、《寺人》、《内竖》、《九嫔》、《世妇》、《女御》、《女祝》、《女史》、《典妇功》、《典丝》、《典枲》、《内司服》。中饭后杂录《诂训小记》，阅本日文件，邓小芸来一叙。申正围棋一局。旋核批札稿，写手卷百余字。傍夕至幕府一谈。夜，眼蒙倦甚，不能作事，略与纪泽言《音学五书》之精。二更三点睡，颇能成寐。

附记

一帐　二盐　三郭　四家　五左　六李　七沈　八唐　九湘　十鄂　卯画　辰客　巳信　午看　未记　申文　酉批　戌读

十六日

早饭后清理文件。旋出门至河干拜彭雪琴，久谈，巳刻归。见客二次，写少荃信一件。巳正小睡。午初温《周礼》《缝人》、《染人》、《追师》、《屦人》、《夏采》。请雪琴便饭，陪客为王子敷、邓小芸、方存之，未正末刻散。阅本日文件。酉初围棋一局，旋核批札稿。傍夕至幕夕〔府〕一谈。夜核批札稿，二更毕。与纪泽谈音学。旋温《古文·传记类》上。

十七日

早饭后清理文件。旋与屠晋卿围棋一局，见客，立见者三次，又与小岑围棋一局。午刻温《地官司徒》。中饭后雪琴来鬯谈，录《诂训小记》。旋阅本日文件甚多。酉刻核批札稿，写扇一柄。傍夕又与小岑围棋一局。夜温《古文·词赋类》，写申夫信一件。是日接信，知袁午桥业已仙逝。临终有遗函寄余，中云“勿以苗逆为易翦，勿以长淮为易收”，读之悚动哀感！天气复热，灯后至庭院歇凉，约半时许。

十八日

早饭后清理文件，见客二次，又立见者三次。写家信与澄侯弟，与鲁秋航围棋一局。写沈幼丹信一件。午刻，杜小舫来久坐。读《周礼·小司徒》。中饭后温《乡师》、《乡大夫》，录《诂训小记》，阅本日文件。拟开一清单与幼丹，甫写数行而杨畏斋来，与之小叙。旋与小岑围棋一局。酉刻核批札稿。傍夕至幕府一谈。夜畏热，在竹床小睡。二更后核批札稿，四点睡。因床上过热，在竹床久睡。四更后腹泄，不能成寐。至黎明，凡泄泻三次。

十九日

早饭后见客二次，清理文件。旋写幼丹信，内一清单，未毕。写沅弟信一件，围棋一局，孙琴西来久坐。午刻温《周礼》《州长》、《党正》、《族师》、《闾胥》、《比长》、《封人》、《鼓师〔人〕》、《舞师》、《牧人》、《牛人》、《充人》。午正雪琴来一谈。出门拜钱警石先生。未初至万篪轩家赴宴，饮毕，大雨如注，酉刻归。阅本日文件。戌刻核批札稿。夜围棋一局。旋又核批札稿，与纪泽论汉晋文人。二更后倦极思睡，因昨夜未睡之故，本夕酣眠未醒。

廿日

早饭后见客三次，又立见者四次，清理文件，与鲁秋航围棋一局。雪琴来，与谈片刻，渠至幕府修改刻石。写一单与沈幼丹，至午正二刻方毕。未刻至江方伯处赴宴，在坐为江、万、何及李眉生，陪雪琴也。申正归。阅本日文件，未毕。李申夫、范云吉来，共谈良久，傍夕散去。将本日文件阅毕。夜，与小岑围棋一局。二更后核批札信稿，二更四点睡。

附记

旬报　○核保单

廿一日

早饭后清理文件，见客二次，又立见者四次，写沅弟信一件，与鲁秋航围棋一局。午刻，莫子偲来久坐。旋读《周礼》《载师》、《闾师》、《县师》、《遗人》、《均人》、《师氏》、《保氏》，中饭后温毕。录《诂训小记》，阅本日文件，与小岑围棋一局。倦甚小睡。作杨朴庵挽联一付。傍夕至幕府一谈。夜，小睡，头疼。旋核批札稿。二更后阅杜牧之七律。

附记

○寄云信初四写

无为州一万二千两七月十五解　米六十石

七千五百两五月廿八日解　米六百石

廿二日

早饭后清理文件，见客二次，又立见者一次，核保单片刻。旋与鲁秋航围棋一局，李申夫来谈甚久。江达川来，叶〔朱〕云岩等俱久谈。中饭后写挽联、祭帐，阅本日文件。申正写对联十余付。酉刻核保单毕，至幕府一谈。灯下，与小岑围棋一局，核批札稿，二更二点毕。温“词赋类”数首。

廿三日

早饭后清理文件，五局委员来见。旋又见客，坐见者二次，立见者四次。写云仙信一封，陈虎臣来久谈，写沅弟信一封。午刻雪琴来，中饭后始去。与鲁秋航围棋一局。阅本日文件。申正小睡片刻。酉刻核批札稿，改信稿五件。傍夕批纪泽联珠，旋至幕府一叙。夜与小岑围棋一局。二更后与纪泽谈艺。

廿四日

早饭后清理文件，写澄弟信一封。至书院月课，出题《好仁不好学，其蔽也愚》，诗题《眼明见此玉花骢》。旋至高蕙甫家吊丧。归，写毛寄云信一封、厉伯苻信三叶。巳正小睡片刻。午初温《周礼》《司谏》、《司救》、《调人》、《媒氏》、《司市》、《质人》。中饭后杂录《诂训小记》，阅本日文件，与屠晋卿围棋一局。旋至小岑处一坐，核批札、信稿，见客一次。傍夕至幕府一谈。夜温《封禅文》。二更二点出外查夜，三更归，颇觉辛苦惫乏。睡不甚成寐，五更早醒。

附记

○刘节母王封夫人，定甫之姊，蕺山之后，七十寿，砧课读，依妹宁氏

○落地税片　参邓万林、吴燮和

廿五日

早饭后见客三次，衙门期也，清理文件。至杨朴庵处行礼，渠家本日受吊，不收奠仪。旋写左季高信未毕，与小岑围棋一局，龙编修湛霖来久坐。温《周礼》《廛人》、《胥师》、《贾师》、《司虣》、《司稽》、胥〔胥字衍〕《肆长》、《泉府》、《司门》、《司关》、《掌节》、《遂人》。雪琴来一谈。中饭后杂录《诂训小记》，阅本日文件，又围棋一局，写左信毕，约七百余字。接家信及沅弟信，论盐务，内抄金眉生、郭筠帅各件。傍夕至幕府一谈。夜核批札稿甚多，二更三点粗毕，自觉用心稍苦。睡不甚成寐。

廿六日

早饭后清理文件，旋见客二次，又立见者四次。改片稿一件，围棋一局，习字一纸。午刻，江方伯来一叙，旋出门拜龙太史湛霖、范户部泰亨。又至西门看新修之城，乃知此城所以屡修屡坍者，以中用瓦石填空，未用细土紧筑故也。此次所修，将来仍不免崩塌。出城至雪琴船上中饭，雪琴因言修城之道贵于土牢中坚四字。甚矣，余之陋也。饭后拜刘南云。申刻归，阅本日文件。酉正改折稿一件。夜与筱泉围棋一局，改片稿三件。二更四点睡。

廿七日

早饭后清理文件，旋见客三次，又立见者二次。改片稿二件，与鲁秋航围棋一局。午刻见客一次。温《地官》《遂大夫》、《县正》、《鄙师》、《酂长》、《里宰》、《邻长》、《旅师》、《诮〔稍〕人》、《委人》、《土均》、《草人》、《稻人》、《土训》、《诵训》。午正二刻请龙芝生、范云吉、李申夫等便宴，申刻散。阅本日文件。酉刻发报四折、五片。旋核批札稿。傍夕至幕府一谈。夜与小岑围棋一局。旋温陶诗。倦甚，眼蒙而疼。

廿八日

早饭后清理文件，旋见各营官一次。旋又见客，坐见者二次，立见者二次。与小岑围棋一局。冯展云学使自江西进京，过九江时，恰遇轮舟之便，因来一叙，坐谈约一时许。雪琴亦来久谈，申夫来谈。温《周礼》《山虞》、《林衡》、《川衡》、《泽虞》、《迹人》、《丱人》、《角人》、《羽人》、《掌葛》、《掌染草》、《掌炭》、《掌荼》、《掌蜃》、《囿人》、《场人》、《廪人》、《舍人》、《仓人》、《司稼》、《舂人》、《人》、《槁人》。饭后见客一次，阅本日文件，录《诂训小记》。酉刻，写对联五付、挂屏一张，龙芝生来久谈。傍夕至幕府一叙。夜又围棋一局，核批札稿，温《羽猎赋》。是日为客多所困，几不能办一事。

附记

保华蘅芳、徐寿。

廿九日

早饭后清理文件，旋出门拜冯展云学使，久谈。归，写沅弟信一件，围棋一局，又写毛寄云信一件，见客一次。午刻温《周礼·大宗伯》。中饭后写《诂训小记》，阅本日文件。改复恭亲王信稿，良久未成。傍夕至幕府一谈。夜与小岑围棋一局，又观小岑与人弈。二更后核批札各稿。

卅日

早饭后见客二次，旋清理文件。蔡芥舟来久谈，旋又见客二次，谈均甚久。围棋一局。午刻请冯展云、彭雪琴、蔡芥舟、何小宋便饭，坐谈良久，申刻始散。阅本日文件。酉刻写对数付，至幕府一叙。夜与小岑围棋一局，核批札稿颇多。二更四点睡。

附记

○初三写郭信，寄徐、许银各一百

李莲于六月十日解万金至金陵两淮皖厘

商洛解三万

八月

初一日

是日，停止文武贺朔之员，早间不见一客，清理文件。巳刻见客二次，又立见者二次。围棋一局。誊四月上中旬粮台旬报。午刻见客一次。温《周礼》《小宗伯》、《肆师》，未刻温毕。见客一次，又立见者二次，阅本日文件。录《雅训杂记》，核批札稿。因眼蒙不敢治事，在于竹床小睡。傍夕至幕府一谈。夜闻莫子偲近日衰病之状，为之於邑。与小岑围棋一局。旋闭目不治事，因眼红作疼也。是日，杜小舫上淮南盐务十二弊，甚为详晰。

初二日

早饭后见客二次，旋又见客三次。清理文件，写沅弟信一件。方存之、周缦云先后来谈。午刻，折差自京回，接看京信、京报等件。旋读《周礼》《郁人》、《鬯人》、《鸡人》、《司尊彝》、《司几筵》，中饭后阅毕。录《雅训杂记》，阅本日文件。见客二次，又立见者二次。出门至内军械所观所为火机。再阅京报。傍夕至幕府一谈，与王少岩议金陵进兵事。夜与小岑围棋一局，核批札稿。二更四点睡，不能成寐，三更后略成寐，五更即醒。是日，纪泽儿与袁榆笙、王叶亭等赴金陵大营。闻郭舜民于廿六日物故，怜其家运太坏，为之惘然长叹!接奉廷寄二件，内一件因沅弟保金安清，谕旨肫切训诫。

附记

一万四千八百九十六两另文买米

一万八百九十八两，交副将王源泰解

皖盐厘，乔交郭解沅

吕懋恒解银四万

初三日

早饭后见客二次，又立见者三次。清理文件，写云仙信一封。围棋一局，添厚庵信二叶，写春霆信一封。又见客三次。午刻读《周礼》《天府》、《典瑞》、《典命》。中饭后录《雅训杂记》。阅本日文件，见客一次，又与小岑围棋一局，核批札稿。傍夕至幕府一谈。夜又核批札稿。左眼甚疼，不敢再治事，至小岑处鬯谈。二更三点睡，五更醒，不甚成寐。

初四日

早饭后清理文件。旋见客，立见者二次，又坐见者六次。杨见山孝廉坐次，与围棋一局。写家信一件。疲倦颇甚。刘开生来，与谈经学。中饭后围棋一局，旋阅本日文件。眼疼小睡。酉刻核批札稿。傍夕至幕府一谈，写对联五付。夜又与小岑围棋一局。眼疼殊甚，不敢治事，在竹床久睡。夜登床睡，甚能成寐。

初五日

早饭后清理文件，见客二次，衙门期也。又立见者四次，写少荃信一封，添云仙信二叶，与鲁秋航围棋一局，写沅弟信一件。午刻小睡。温《周礼》《司服》、《典祀》、《守祧》、《世妇》、《内宗》、《外宗》、《冢人》、《墓大夫》、《职丧》，中饭后温毕。阅本日文件，录《雅训杂记》。酉刻核批札各稿。傍夕小睡。至幕府一谈。夜与小岑围棋一局，二更后朗诵《古文简编》。眼疼殊甚。

初六日

早饭后见客二次，又立见者四次。清理文件，写江味根信一封，围棋一局。因眼疼全不作事。午刻，雪琴来久谈。李迂仙送书四部，皆佳本也。中饭后阅《续锦机》，襄城刘青芝所作，论文章之法度，仿元遗山《锦机》之作也。阅本日文件，又阅《续锦机》，核批札稿，至幕府一谈。夜围棋一局，又阅《续锦机》。是日天气甚热。余因眼疼，故治事极少。

初七日

早饭后清理文件，旋见客一次，又立见者二次。写左季高信一件，围棋一局。午刻见客二次。温《大司乐》、《乐师》。中饭，请范云吉便饭，饭后鬯谈。旋又见客一次，阅本日文件甚多。热甚。再阅《续锦机》，观人围棋一局。酉正核批札稿。傍夕至幕府一谈。夜与小岑围棋一局，二更后再阅批札稿。是日天气极热，夜始转北风。

附记

○恭信　○沅信　○僧信　○希信

○刘吊　　袁吊　　萧吊

初八日

早饭后清理文件，旋见客，坐见者三次。写江味根信一封、李申夫信一封，围棋一局。午刻阅邵位西古文。中饭后见客一次，阅本日文件，阅孙琴西所为古文，核批札各稿。傍夕，至幕府一叙。夜改复恭王信，至二更三点未毕。是日午正习字一纸。

初九日

早饭后清理文件。旋见客七次，坐皆颇多，说话亦多，神已疲矣。与鲁秋航围棋一局，写沅弟信一件。午正，雪琴来久谈。中饭后见客一次，又立见者二次。阅本日文件，与小岑围棋一局，改恭亲王信稿毕。夜阅《史记》数篇，二更后核批札稿。睡不甚成寐。是日接青阳城中密信，系初五所发，尚不甚慌乱。

初十日

早饭后清理文件，见客二次，衙门期也，旋又立见者二次。因眼疼过甚，不敢作事，与鲁秋航围棋一局，在竹床久睡。中饭后阅本日文件，与小岑围棋一局。见客，立见者三次。在竹床久睡。酉刻核批札稿。傍夕至幕府鬯谈。夜读《古文·诏令类》。是日因左眼疼，不敢治事，竟日睡而不寐，夜登床亦不成寐。细思修己治人之道，果能常守“勤、俭、谨、信”四字，而又能取人为善，与人为善，以礼自治，以礼治人，自然寡尤寡悔，鬼伏神钦，特恐信道不笃，间或客气用事耳。

十一日

早饭后清理文件，旋见客一次。与杨见山围棋一局，旋又见客一次，写易畇荄隐语信一件。将改折稿，仅改数行，而雪琴来久谈。旋改折一半。中饭后阅本日文件，与鲁秋航围棋一局，将折稿改毕。傍夕至幕府一谈。灯后，核批札各稿，温《古文·辞赋类》。是日午刻，与莫子偲论刻书之法。近日眼疼不止，本日除改折之外，不敢多治一事，在竹床小睡数次。夜睡至五更辄醒，不复成寐。

附记

青案　黄案

十二日

早饭后清理文件，旋见客一次。写沅弟信一封、黄南坡信一封、厉伯苻信一封、纪鸿儿信一叶。与鲁秋航围棋一局，见客一次。午刻读《大师》、《小师》、《瞽矇》、《眡瞭》、《典同》、《磬师》、《钟师》、《笙师》、《镈师》。中饭后录《雅训杂记》，阅本日文件，与小岑围棋一局，核批札各稿颇多。傍夕至幕府一谈。夜温《孟子》数十章，二更后温《羽猎赋》。是日发报二折、二片。夜，睡不甚成寐。

十三日

早饭后清理文件，见客二次，坐颇久，写陈作梅信一件。旋又见客，坐见者二次，立见者二次，与鲁秋航围棋一局。午刻温《周礼》《师》、《旄人》、《籥师》、《籥章》、《鞮氏》、《典庸器》、《司干》、《太卜》、《卜师》、《龟人》、《菙氏》、《占人》、《筮人》、《占梦》。中饭后录《雅训杂记》，阅本日文件，核批札稿，改僧王信稿。傍夕至幕府一谈，写对联五付。夜再围棋一局，温《长杨赋》。是日闻春霆病重，悬系之至。睡不甚成寐。

十四日

早饭后见客二次，清理文件。旋又立见者二次，写澄侯信一件，方存之来久坐。旋与鲁秋航、柯小泉各围棋一局。午刻读《眡祲》、《大祝》、《小祝》、《丧祝》。中饭后录《雅训小记》，阅本日文件，接澄侯弟家信二次，核批札稿，见客一次。接柳寿田禀，知申夫派陈、郑二将于十里铺扎营，被贼围扑，郑将弃垒登舟，陈将被围数重，焦灼之至。至幕府鬯叙。夜与小岑鬯谈，温《易·系辞》。睡不甚成寐，五更醒。

附记

○沅信○家信数件　　　○申信

○筠信○盐批○抄意信　○坡批

王扁对

十五日

是日，停止各文武贺朔，不见一客。早饭后清理文件，写沅甫信一件，写喻吉三批信二叶，写申夫信未毕，雪琴来久谈。旋将申信写毕，与小岑围棋一局。读《周礼》《甸祝》、《司巫》、《男巫》、《女巫》、《大史》、《小史》、《冯相氏》、《保章氏》、《内史》、《外史》、《御史》。中饭，请李芋仙便饭。阅本日文件。巳正，雪琴来久谈。午刻，万篪轩来久谈。申刻写扁一幅、对联数付。酉刻小睡。阅盐务各牍。倦甚，小睡。夜核批札稿颇多。二更后朗诵《诗经》《大明》、《文王》、《小旻》、《东山》诸篇。睡不甚成寐。

十六日

早饭后清理文件，见客一次。作刘宅挽联一付，写云仙信一封，与鲁秋航围棋一局。写挽联挽幛。出城拜雪琴，旋回拜司道之拜节者，午正二刻归。改信稿一件。中饭后录《雅训杂记》，阅本日文件。见客，刘本忠，寿州举人，札饬至三河尖办团者也。刘言潘垲平日办事尚近情理，不至遽从苗沛霖为叛逆云云。又言潘垲之妹夫名李熔铸，尤晓大义。与小岑围棋一局，核批札稿颇多。傍夕至幕府一谈。夜核改信稿十余件，二更后至小岑处一谈。疲倦殊甚。不甚成寐。

十七日

早饭后清理文件，见客二次，又立见者六次。写希庵信一件，与鲁秋航围棋一局，杨见山来久坐。专弁自泰州回，接郭云仙各信。邓伯昭来，雪琴来，均久坐。是日请雪琴便饭，司道五人陪，至申刻始散。阅本日文件。酉刻王孝凤来鬯谈，核批札稿。傍夕至幕府一谈。夜与小岑围棋一局，温《古文·奏议类》。是夜，睡颇能成寐。

十八日

早饭后清理文件。旋见客极多，坐见者七次，立见者三次，如杜小舫、陈雪庐及雪琴，皆叙谈甚久。写左季高信一件。中饭后阅本日文件。申刻见客一次。巳刻与鲁秋航围棋一局。申刻与小岑围棋一局。酉刻核批札各稿。傍夕至幕府一谈。夜核改信稿，二更后温《诗经》《小旻》、《正月》等篇。睡不甚成寐。是日接毛寄云信，内一折、一片稿，俱有识力，文笔亦鬯。

附记

○沅信　　○沈信　　○添员会审

十九日

早饭后清理文件，旋见客一次。出门送彭雪琴之行，渠已开行矣。归，又见客一次，写沅甫信一封，与鲁秋航围棋一局。午刻，周朗山来久坐。旋读《周礼·巾车》未毕。中饭后至小岑处一谈，渠本日有病也。阅旋本日文件，范云吉来久谈。酉刻核批札稿。夜核信稿颇多，二更后温《史记》。睡不甚成寐。

廿日

早饭后见客三次，衙门期也，清理文件。旋至马学使处吊唁，渠新有妻丧，因母丧未满百日，弥增哀恸，再三劝慰。又至一指岩看新修仓廒，喜其工坚料实，无苟简之风。巳正归，围棋一局。范云吉看脉一次，与谈良久。午刻写幼丹信一件。中饭后，与小岑久谈。阅本日文件，又写幼丹密信，写对联九付，核批札稿。傍夕至幕府一谈。夜再核批稿，温《史记·屈贾传》。睡尚能成寐。

廿一日

早饭后清理文件，旋见客二次。写沅弟信一封，与鲁秋航围棋一局，程颖芝、莫子偲来鬯谈。誊四月下旬、五月上中旬三次旬报。午刻温《周礼·巾车》，中饭后温毕。阅本日文件。申正，录《雅训杂记》，至酉正毕。温东坡、义山七律诗。傍夕至幕府鬯谈。夜温“词赋类”扬雄四篇。睡不甚成寐。

廿二日

早饭后清理文件。见客，坐见者一次，立见者五次。将盐务各案清理一番。与鲁秋航围棋一局。巳刻见客一次。午刻，周缦云等谈甚久，读《周礼·典路》。中饭后阅本日文件，与小岑围棋一局。酉刻再核盐务各件。傍夕天大雨。夜温古文数首。核批札各稿，二更后将《史记》目录题识，未毕。是日巳刻写严仙舫先生信一封。

附记

咨李将石埠桥之兵悉撤回江北

咨杨派船扎石埠桥通江关

廿三日

早饭后见客三次，清理文件。写郭云仙信一件、沅弟信一件、李申夫信一件。见客，立见者二次。与鲁秋航围棋一局。午刻读《周礼》《车仆》、《司常》、《都宗人》、《家宗人》、《凡以神仕者》，中饭后看毕。录《雅训杂记》，阅本日文件，核批札稿。傍夕至幕府一谈。夜与小岑围棋一局，二更后将《史记》目录题识毕。二更四点睡。是日申刻写对联九付。

附记

○梁葆颐札　　　孙琴西差　　李迂仙差

○张鲁生程仪　○王孝凤差

廿四日

早饭后清理文件，旋见客二次。有庞作人者，一无所知，而好讲学，昔在京已厌薄之，本日又来，尤为狼狈恶劣。甚矣，人之不可务实也!与鲁秋航围棋一局，写澄侯弟信一封。午初读《周礼·大司马》。王孝凤来谈极久。中饭后，郭三来，雨三之弟也。录《诂训杂记》，阅本日文件，与晓岑围棋一局。酉刻核批札稿未毕，至幕府鬯谈。夜再核批札稿，改信稿五件。二更后温《诗》《大明》、《谷风》、《柏舟》诗篇，高声朗诵。睡颇成寐。是日北风甚劲，萧然深秋，岁行暮矣！

廿五日

早饭后见客二次，衙门期也。旋立见者四次，清理文件，写左季高信一件，与鲁秋航围棋一局。在竹床小睡片刻。午刻，温《周礼》《大司马》、《小司马》。请王孝凤、张鲁生等中饭，申刻散。阅本日文件，核批札各稿。傍夕至幕府一谈。夜与小岑围棋一局，核江西坐厘一案。二更后核江西交代流滩一案，至三更未毕。睡不甚成寐。

廿六日

早饭后，拜发慈禧皇太后万寿贺本。旋清理文件。见客一次，又立见者三次。写李少荃信一件，与鲁秋航围棋一局。改折稿一件，中饭后改毕。阅本日文件，改片稿一件，甚长。又核短片三件，与小岑围棋一局。写手卷楷书百余字，录《诂训杂记》，核批札各稿。傍夕至幕府一谈。夜写零字甚多，温《西都赋》、《东都赋》、《幽通赋》。睡尚能成寐。

廿七日

早饭后清理文件。旋见客，立见者二次，坐见者三次。写沅甫弟信一件，颇长。与鲁秋航围棋一局，万篪轩来久坐。改片稿一件，中饭后改毕。阅本日文件，写对联数付，核札稿。傍夕至幕府一谈。夜核批札稿极多。金二外甥自金陵归，与之鬯谈琐事。批金眉生所为《说帖》。二更后倦甚，不复能治事。戌刻发报一折、四片。

附记

都将军缓厘　邵阳王树棻

邓伯昭保举　滕履本任

刊刻试运西盐章程

廿八日

早饭后见客二次，清理文件。巳刻又见客二次，写篪轩信一件，围棋一局。午刻温《夏官》《司士》、《诸子》、《司右》。江方伯来一叙。中饭后，陈虎臣来久坐。阅本日文件。柯筱泉来说私事，而作为理直气壮之状，心殊不以为然，郁郁久之。与范云吉鬯谈。是日批札各件极多。因方寸忿恚，遂阁置不办。夜与小岑围棋一局。旋写孙方伯信一件，写零字甚多。是日接奉廷寄一件，即十二日所发折件批回者。

廿九日

早饭后清理文件，见客二次。写郭意城信一件，与鲁秋航围棋一局。巳正，在竹床小睡片刻。午刻读《周礼》：《虎贲〈氏〉》、《旅贲氏》、《节服氏》、《方相氏》、《太仆》、《小臣》、《祭仆》、《御仆》、《隶仆》、《弁师》、《司兵》、《司戈盾》、《司弓矢》，中饭后看毕。旋录《雅训小记》，阅本日文件。徐毅甫来久坐。酉刻核批札稿极多。夜与小岑围棋一局，又核批札稿信稿，至二更三点毕。颇觉疲乏，睡不成寐。是日作一严批，申诫程道桓生，此心不免忿懥，益信涵养之难。阅万篪轩新作《淮盐运西说帖》，颇为详晰。

卅日

早饭后清理文件。旋见客三次，万篪轩坐颇久。写沅弟信一件，与鲁秋航围棋一局。温《夏官》《膳人》、《槁人》、《戎右》、《齐右》、《道右》、《大驭》、《戎仆》、《齐仆》、《田仆》、《驭夫》、《校人》、《趣马》、《巫马》、《牧师》、《庾人》、《圉师》、《圉人》，中饭后阅毕。录《雅训杂记》，见客一次。核批札各稿，写对联五付、挂屏二张，字颇多。是日寓中修造新屋三间，常往监视。夜与范云吉、李眉生鬯谈，二更后料理文件。

附记

抵征案出奏　抄铜城批咨部

西盐案出奏

沅弟谢赏御集恩折

九月

初一日

早饭后，各文武贺朔，至辰正毕。旋又会客二次，与鲁秋航围棋一局，誊五月下旬、六月上旬粮台报单。午刻温《夏官》《职方氏》、《土方氏》、《怀方氏》、《合方氏》、《训方氏》、《形方氏》、《山师》、《川〈师〉》、《邍师》、《匡人》、《撢人》、《都司马》。中饭时，纪泽儿自金陵归。饭后，看工匠修盖房屋，阅本日文件极多，莫子偲来久坐。酉刻写字，挂屏约二百字、对联二付。傍夕与纪泽说琐事。夜与小岑围棋一局，核批札稿甚多。二更四点睡。是日接六月廿二日所发折件之批旨，系胡达萼进京、刘锡昆在汉口接回者。

初二日

早饭后清理文件，旋见客一次。写沅弟信一件，与秋航围棋一局。湘乡贺溍为坟山事来告状，久谈。午刻读《秋官》《大司冦》、《小司寇》、《士师》，中饭后读毕。王孝凤来久谈。阅本日文件甚多。洪琴西来久谈，至灯时始去。夜清理批札各稿甚多。二更三点后又改盐务章程。三更始睡，不能成寐，目又红矣。偶忆咸丰十年闺三月十八日欲自名其堂曰“八本堂”：曰读古书，以训诂为本；作诗文，以声调为本；事亲，以得欢心为本；养生，以少恼怒为本；立身，以不妄语为本；居家，以不晏起为本；居官，以不要钱为本；行军，以不扰民为本。兹因眷属将到，拟书扁于中厅，并录此八语于后。

初三日

早饭后见客二次，旋清理文件，写毛寄云信一件。巳刻见客一次，与鲁秋航围棋一局。午刻读《周礼·秋官》《乡士》、《遂士》、《县士》、《方士》、《讶士》、《朝士》、《司民》、《司刑》、《司刺》、《司约》，中饭后温毕。录《诂训小记》，阅本日文件颇多，核批札稿。傍夕将盐务章程续核一过。夜围棋一局。旋将盐章核毕。二更后，目蒙不能治事，三点即睡，尚能成寐。五更醒，夜太长耳。是日巳刻，柯小泉来谈颇久。

附记

撤李委王　　羁李、黄

初四日

早饭后清理文件，旋见客二次。写澄弟信一件，围棋一局。刘开生、方元徵、张啸山、李壬叔四人来谈甚久。午刻温《秋官》《司盟》、《职金》、《司厉》、《犬人》、《司圜》、《掌囚》、《掌戮》、《司隶》、《罪隶》、《蛮隶》、《闽隶》、《夷隶》、《貉隶》，未初读毕。阅本日文件颇多。写扁四方，自写二方：曰“八本堂”，以咸丰十年闰三月自箴八语录于后；曰“肃雍和鸣”。又写对联数付。方存之来久坐。傍夕至幕府一叙。夜核批札件颇多。二更四点睡，尚能成寐。是日得见管韫山所选读《雪斋唐诗钞》，涉猎片时。

初五日

早饭后见客二次，衙门期也。旋写沅弟信一件，见客二次。出门拜客三家。归，写左季高信一件，见客一次。温《秋官》《布宪》、《禁杀戮》、《禁暴氏》、《野庐氏》、《蜡氏》、《雍氏》、《萍氏》、《司寤氏》、《司烜氏》、《条狼氏》、《修闾氏》、《冥氏》、《庶氏》、《穴氏》、《柞氏》、《薙氏》、《硩蔟氏》、《翦氏》、《赤发氏》、《壶涿氏》、《庭氏》、《衔枚氏》、《伊耆氏》，中饭后温毕。录《雅训小记》。观昨日所写扁为匠人误钩于纸上坏之，恼怒殊甚。阅本日文件，核批札稿，围棋一局。傍夕至幕府一叙。夜核批札稿甚多。二更后与纪泽谈杂事，温陶诗，朗诵十余篇。

附记

唐若馨德圃，萍洲弟。

初六日

早饭后见客一次，清理文件。旋又见客，坐见者三次，立见者二次。习字一纸，写陈作梅信一件。午刻见客一次。读《秋官》《大行人》、《小行人》，中饭后读毕。录《雅训杂记》，与鲁秋航围棋一局，阅本日文件。见客一次，谈颇久。核批札稿。傍夕至幕府一谈。夜核定盐务新章，二更后核改批札稿，三点后颇疲倦矣。偶思古之书家，字里行间别有一种意态，如美人之眉目可画者也，其精神意态不可画者也。意态超人者，古人谓之韵胜。余近年于书略有长进，以后当更于意态上着些体验功夫，因为四语，曰骩属鹰视，拨灯嚼绒，欲落不落，欲行不行。

初七日

早饭后清理文件。旋见客，立见者三次，坐见者二次。旋写沅弟信一件，与鲁秋航围棋一局。写杨氏族谱序，厚庵所求也，至午正尚未写毕。李眉生来久坐。中饭后再写谱序，与小岑围棋一局，阅本日文件。申刻，黄南坡来，久谈约一时许，灯时去。夜核批札各稿。二更后改史士良信，甚长，言江苏漕减去浮收事。三更睡，不能成寐。

初八日

早饭后见客三次，又立见者一次，清理文件，黄南坡来，久坐一时半。午初围棋一局，至后院看新造之屋，将次毕工。又见客四次，均未坐。请黄南坡与江、万二君便饭，申刻散。见客一次，黄瑜，即南坡之长子也。阅本日文件，将杨氏谱序写毕，共约八百字。傍夕至幕府一谈。夜核批札、信稿，二更三点毕，温《古文·序跋类》。睡尚能成寐，五更醒。是日接沅弟八月廿一日信，又各家信、京信多件。

初九日

早饭后清理文件，见客一次。出门至河下拜黄南坡、张锡嵘，巳刻归。围棋一局。午刻见客三次。温《秋官》《司仪》、《行夫》、《环人》、《象胥》、《掌客》、《掌讶》、《掌交》、《朝大夫》，中饭后温毕。录《雅训小记》，阅本日文件，核批札稿。酉刻，范云吉来鬯谈。夜写零字甚多，与小岑围棋一局。二更后写沅弟信一件，温古文三首，阅公牍疑事数件。

附记

沅弟前于六月令刘连捷添募四营、朱南桂添募三营、易良虎添募八营。

九月初五咨内令黄万友、文恒久、王万友、陈盛世各招一营，吴光春、张玉珂、周运斌、罗景集各招一营。八营共请湖南协银六万两。

初五日又一咨，内令刘连捷添募湘正后营、湘老后营，朱惟堂添募桂字老后营、桂字新后营。四营共请湖南协银一万二千两。

○恽中丞咨到京米价脚措办解皖，应速咨复。

○札许惇诗、武祖德，查西坝实存官盐、商盐各若干。

河南怀庆府知府张景蕃，号佑之，求调。

姚觐光，号彦士，姚秋农之孙，户部员外郎，求调。

初十日

早饭后清理文件，见客二次，衙门期也。旋又见客，立见者六次。黄南坡来久谈，观其与程颖芝围棋二局，已午初矣。旋又见客二次。中饭后，钱警石先生来见，久谈。阅本日文件。出门至抚署，借该处作米盐互市之公局，黄南坡每日至其中一行也。申正归。核改各批札稿。傍夕至幕府一叙。夜改青阳解围折稿，温《易经·系辞》，朗诵似有所得。三更睡，五更醒。因南坡米盐互市之局展转思维，漕务应行变通之处甚多，拟作一长折入告，筹思已向明矣。

十一日

早饭后见客二次，清理文件，又见客一次。杨炳轩为余诊脉。黄南坡来，久坐一时许。写沅弟信一件。午刻温《考工记》，中饭后温毕。见客一次，围棋一局，阅本日文件。至后院新屋登楼一望，耳目为之开朗。录《雅训小记》。傍夕阴雨，又登楼眺望良久。夜核改片稿、折稿六件，又清检各文件。至二更三点，头忽昏晕，因遂早睡，尚能成寐。

十二日

早饭后清理文件，阅看新屋匠工。旋围棋一局，江军门来来〔衍一来字〕久谈。旋又见客三次。将办江广新漕解京各卷细阅少许。沈霭亭自家乡来，久谈。中饭后再阅检漕务各卷，赵惠甫来久谈，阅本日文件，又阅漕务各卷。傍夕至幕府一谈。夜核各批稿，二更后检阅漕务各卷。二更四点睡，三更后稍能成寐。是日发报二折、三片。

十三日

早饭后，见五局两所之人，旋又见客二次。清理文件，写沅弟信一件，围棋一局。巳刻江味根来谈极久，午刻黄南坡来，二客共坐两时许。中饭后，神思困倦，至小岑处一坐。阅本日文件，检查漕务各卷，摘录少许，傍夕未毕。夜与小岑围棋一局，又摘录漕务各卷，核批札稿颇多。二更三点倦甚，早睡。

十四日

早饭后清理文件，旋写澄侯弟信一封。见客二次，围棋一局。拟作漕务一折，徘徊久之，不果动手。写扁字数个、对联五付。孙琴西来久坐。中饭后见客一次，写手卷约二百字，阅本日文件。申刻后，作折约五百字。傍夕至幕府一谈。夜核批札稿，又作折件约五百字。三更睡，因用心太过，不能成寐。

十五日

早辞谢各文武贺望者，不见一客。旋见客一次，清理文件，围棋一局。写扁对数件。午刻，易芸陔来久坐。旋请江军门中饭。饭后，阅本日文件，吴彤云来久坐。申刻作漕务折，至傍夕未毕，夜二更三点始毕，约二千余字，已觉疲乏。睡尚能成寐。

十六日

早饭后，至学使马雨农处，送其母出殡，旋至北门外待灵柩出城后始散。旋至钱警石先生处久谈，得见其族兄衎石先生家书数十封，携归一阅，实嘉、道间一硕儒也。午刻回寓，见客二次，清理文件。沈蔼亭来久谈，因留吃便饭。未刻，周缦云等来，与李壬叔围棋一局。阅本日文件甚多，阅衎石先生家信。至新修房屋内省视。写对联六付。傍夕至幕府一谈。夜核批札各稿。二更三点倦甚，早睡。

十七日

早饭后清理文件。旋见客三次，坐皆颇久，又立见者二次。围棋一局，唐鹤九、江达川来坐，皆甚久。写沅弟信一件。中饭后阅本日文件，写郭意城信一件、澄弟信一件。写扁对数件。傍夕至幕府一谈。夜核批札各稿，温《易经》、《书经》，朗诵数篇。二更四点睡，五更早醒。

十八日

早饭后清理文件，见客一次，旋又见客，坐见者三次，立见者二次。旋围棋一局。午刻又见客，坐见者二次，立见者三次。甫写信数行，沈蔼亭来，因留便饭，饭后久谈。阅本日文件未毕，吴彤云来久坐。见客太多，神思昏倦，申正以后不复能治事，因阅家信。钱衎石先生与其弟警石先生家信，服其学问精博，机趣洋溢。至幕府一谈。夜与小岑一叙，核批札各稿。二更四点睡。

附记

派人至江西随尚斋办事

十九日

早饭后见客一次，又立见者二次。清理文件，写沈幼丹信未毕，围棋一局，又写幼丹信毕。午刻见客三次，黄南坡、罗少村谈甚久。中饭后见客，立见者三次，坐见者二次。阅本日文件极多，又阅京报四十余本。傍夕至幕府一谈。夜核批札各稿，二更三点温《诗经》数篇，五点睡。

廿日

早饭后见客二次，衙门期也，旋立见者二次。清理文件，写李少荃信一封。午刻，吴彤云来久谈，范云吉来久谈，李眉生来久谈。中饭后与小岑一谈，阅本日文件，与鲁秋航围棋一局。傍夕，李眉生又来久谈。灯后，与小岑围棋一局，核批札各稿。二更后核黄南坡米盐互市之禀，批至五点，未毕。

廿一日

早饭后清理文件。旋见客，立见者二次，坐见者二次，金眉生谈甚久。批黄南坡互市禀毕。午正温《考工记》。中饭后围棋一局，改夹片一件。阅本日文件。写袁午桥挽联二付，一付系自作自写，一付系希庵之联，程伯敷代作，余代写。傍夕至幕府一谈。夜写祭帐数幅，核改批札稿信稿。二更五点睡，甚觉疲乏。

廿二日

早饭后见客三次，杜文澜坐颇久。写沅弟信。旋又见客，立见者三次，坐见者二次，赵惠甫坐颇久。昨日写袁午桥挽联，下款错误，本日又改写一次。中饭后，小岑来此一叙，渠昨日搬至湖南会馆也。改片稿一件，阅本日文件，围棋一局，阅阮文达《车制图考》，核批札各稿。傍夕至幕府一谈。夜阅《阮文达文集》。二更四点睡。是日发报一折、二片，又抄郭云仙详文一件进呈。

廿三日

早饭后清理文件，见客一次，衙门期也。金眉生来久坐，与鲁秋航围棋一局，写郭云仙信一件，又见客二次。中饭后见客二次。旋阅本日文件。酉刻核批札各稿，阅《阮文达集》。傍夕至新房周视，是日落成矣。夜，阅阮公碑帖及书家南北派诸篇。早年在京，曾经看过，今全忘矣。温《易经·系辞》，因思文章阳刚之美，莫要于“涌、直、怪、丽”四字；阴柔之美，莫要于“忧、茹、远、洁”四字。惜余知其意，而不能竟其学。

廿四日

早饭后清理文件，写澄弟信一件，旋围棋一局。巳刻，莫子偲来久谈，阅黄南坡所禀米盐互市之议。午刻，陈虎臣来久坐。中饭后，南坡来久坐，阅本日文件，写对联五付，核批札稿。傍夕至幕府一谈。灯后，写严渭春信一件。二更后温《答宾戏》、《西京赋》，四点睡。

廿五日

早饭后见客二次，衙门期也。清理文件，写左季高信一件，围棋一局，阅戴东原《考工记图》。中饭后，将戴之《车制图》与阮图一对，阅本日文件，写对联数付。傍夕至新屋内一看。连日风雨甚剧，本日大雨如注，竟日不止。夜改折稿一件，核批札稿，二更四点毕。

廿六日

早饭后清理文件，旋写沅弟信一件。围棋一局，见客一次。巳刻，黄南坡来谈甚久。午刻录《雅训杂记》，将戴、阮《车制图》互校一过，至未正毕。阅本日文件，核改折稿一件，又改谢恩折一件。傍夕接奉廷寄，系九月十二日之批折。至幕府一谈。夜改谢恩折稿一件，代沅弟作也。

廿七日

早饭后清理文件，旋写〔写字衍〕见客二次，围棋一局。巳刻，沈蔼亭来鬯谈。午刻，黄南坡来鬯谈。中饭后，陈雪庐来久谈，阅本日文件。天气阴寒，意绪无憀。傍夕至幕府一谈。夜核批札稿，代雪琴改谢恩折稿。是日发报二折、三片。

廿八日

早饭后行礼，拜发长至贺表，并谢赏文宗御制诗文集恩折。旋见客二次，谈颇久。围棋一局，写沅弟信一件，录《诂训杂记》。中饭后再录一刻许，阅本日文件，方存之来久坐。杨小岑来，与同至新屋楼上一游。核批札各稿。傍夕至幕府一谈。夜改批稿，倦甚，不能毕。旋闻家眷于廿三日至九江，又闻本日已至华阳镇。二更四点睡，五更睡。

廿九日

早饭后清理文件。旋见客，坐见者一次，立见者四次。写沅弟信一件。见客，坐见者二次，立见者三次。巳刻，闻家眷船已到河下。旋请客便饭，黄南坡、程颖芝、杜小舫、刘开生，皆善弈者。观黄南〈坡〉与程一局、刘与程一局。午正，家眷入署，内人率一子、四女、一婿、一儿妇、一孙女，又有送者邓寅皆、阳牧云，次第应酬俱毕。陪客便饭，未正毕。又观程与黄围棋一局。又见客二次，阅本日文件。旋与儿女辈一谈家事。傍夕与小岑一谈。夜与邓寅皆一谈《周易》，二更后又与内室询家常琐事。睡，不甚成寐。

十月

初一日

早起，辞谢各文武，不贺朔。饭后见客一次。出城拜黄南坡，送行，久谈。旋入城拜客五家，盖司道出城迎接，谢步也。午刻归。清理文件，录《雅训小记》。午正，沈蔼亭来，请吃便饭。饭后阅本日文件，倦甚。申刻核改批札稿。傍夕至幕府一谈。夜倦甚，温义山诗。二更后在床小睡，三点入内室。是日见纪泽儿体气清瘦，系念殊深。或称其读书太勤，用心太过，因教以游心虚静，须有荣观宴处超然之义。

初二日

早饭后清理文件。旋见客，坐见者二次，立见者七次。旋与牧云鬯谈。至新屋楼上一看。午刻录《诂训杂记》。中饭后见客一次，阅本日文件，至内室谈家常琐事。申刻录《雅训杂记》。核批札各稿。傍夕，范云吉、李眉生来鬯谈。夜温《诗经·小旻》等数篇。倦甚，二更后小睡，三更入内室。

初三日

早饭后见客二次，衙门期也。清理文件。旋又见客二次，围棋一局。教袁婿自立之道，训诫良久。中饭后与牧云久谈，阅本日文件。申刻倦甚，在于书房小睡，直至灯初始起。夜核批札各稿。二更三点入内室。

初四日

早饭后清理文件。旋见客三次，又坐见者一次，写澄侯信一件，围棋一局。午刻见客一次，至内室检点琐事，录《雅训小记》。中饭后又录《小记》，将《车制》录毕。阅本日文件，核批札稿。傍夕至幕府一行，诸友均不在家。与欧阳牧云畅谈。夜核批札稿，二更后温《孟子》数章，四点睡。是日蒋寅昉寄到新刻《陈克家梁叔诗集》，一阅。

初五日

早饭后见客二次，衙门期也。旋写沅弟信一件，围棋一局。至内室一谈琐事，阅《考工记》《筑氏》、《冶氏》。中饭后见客三次，勒少仲、徐毅甫、莫子偲谈皆甚久。阅本日文件，核批札各稿。倦甚。范云吉来久谈。傍夕至幕府与诸友一谈，小岑同来夜饭。饭毕，核批札稿。二更后小睡，三点入内室。

初六日

早饭后见客一次，清理文件。围棋一局，旋又见客二次。巳刻读《考工记》《桃氏》、《凫氏》，录《诂训杂记》。请勒少仲、范云吉等吃便中饭。饭后再录《诂训杂记》，阅本日文件，核批札各稿。傍夕至幕府一谈。夜核批札各稿、信稿多件，二更后温《史记》《儒林传》、《游侠传》。

初七日

早饭后清理文件，旋围棋一局。见客三次，陈虎臣谈颇久。巳刻温《考工记》《氏》、《函人》、《鲍人》、《人》、《画缋之事》、《钟氏》、《氏》，录《诂训小记》。中饭后又录《小记》，阅本日文件。申刻核批札各稿。幕中新请一友，专管盐务，名陈方坦，号△△（原文此处为三角），本日来署，因往一鬯谈。又与蒋纯卿等一谈。夜核批札稿，二更后温《史记·儒林传》等篇。

初八日

早饭后清理文件，旋见客三次，刘开生等谈最久。围棋一局，江达川来久坐。午刻温《考工记》《玉人》、《磬氏》、《矢人》、《陶人》、《旊人》，录《雅训小记》。中饭后再录《小记》，阅本日文件，核批札各稿。傍夕至幕府一谈。夜温《易》《大有》、《谦》、《豫》、《随》、《蛊》五卦，盖因偶忆《谦》卦而肄业及之也。

初九日

是日恭逢先大夫冥诞，黎明率眷属行礼。早饭后见客五次，写李少荃信一件。巳刻温《考工记·梓人》。许仙屏来鬯谈，因留便饭。又约赵惠甫、刘开生、方元徵便饭。饭后阅本日文件，见客二次，录《雅训杂记》。傍夕与仙屏鬯谈。灯后，改批札稿信稿。是日因应酬说话太多，倦甚。

初十日

是日恭逢慈禧皇太后万寿，黎明至万寿宫拜牌。早饭后见客二次，旋围棋一局。与许仙屏久谈，阅《考工记·庐人》。中饭后又与仙屏鬯谈，阅本日文件，写对联十余付、扁数方。傍夕至幕府一谈。夜，家人以余明日生日，行礼预祝。核批札稿〈至〉二更三点。昨夜，肩为风所射，本日体中小有不适，故废阁之事甚多。

附记

加冯、葛片，核皖、楚盐章。

十一日

是日，余五十三生日，家人行礼称庆，外间之客一概谢绝。围棋一局，改三折、二片，自辰刻起至申刻改毕。阅本日文件。傍夕至幕府一谈。夜核批札各稿，添葛睪山信二叶，温《乾》卦未毕。二日内，与仙屏谈气节、文章，二者缺一不可，嘱其勉于此，以与乡人相切磋。

十二日

早饭后清理文件，旋出门拜客十余家，谢昨日拜寿者也。又拜周缦云，请其来署教书。午初归。见客四次，围棋一局，请杨德亨等吃便饭。饭后阅本日文件，核批札各稿。傍夕至幕府一谈。夜核皖岸盐务新章，二更三点毕。是日发报三折、二片。

十三日

早饭后见客，坐见者五次，立见者四次。清理文件，写沅弟信一封。午刻，莫子偲来久谈。写对联数付。中饭后与小岑围棋一局，周缦云来久坐。再写对联五付，内有晏彤云之太夫人寿联云：“渡海使星，烛天宝婺；堂前昼锦，陔下斑衣。”又赠邓寅皆云：“清风欲迈戴安道，师范略同胡翼之。”阅本日文件，核批札各稿。傍夕至幕府一谈。夜倦甚，不能作事，诵古文、词、赋数首。

十四日

早饭后清理文件，见客三次，围棋一局。写晏宅寿幛暨对联等，写澄侯弟信一件。见客，立见者四次，坐见者一次，仙屏来久谈。中饭后写蔡荷亭所求横帧，长一丈，高二尺余，面以描金画龙，背以描金画云，生平所未见之佳笺也，为写《丰乐亭记》，凡四百三十字。阅本日文件，核批札稿。傍夕至幕府一谈。夜核信稿各件，二更三点后阅《东京赋》，未毕。三更睡。

十五日

早饭后清理文件。文武员弁贺朔者多，见客十余次，至辰正始毕。方元徵率其子来一谈，病鸡胸龟背，而学问渊雅，熟于《汉书·地理志》。围棋一局。午刻又见客一次，叶介唐坐颇久。中饭后，将昨写之《丰乐亭记》添写一跋，又写宣纸大横披一帧，约二百六十字。阅本日文件，核改批札各稿。傍夕至幕府一叙。夜核中路安徽票盐章程、楚岸章程。二更四点睡，四更始成寐。

十六日

早饭后清理文件。见客，坐见者三次，立见者二次。写左季高信一件，围棋一局，温《周礼·庐人》。孙琴西来，与许仙屏、朱紫卿共便饭。席间，潘云阁河帅来，谈论颇久。旋陪客便饭毕。阅本日文件，写挽幛三幅、对联一付。傍夕至幕府一谈。夜与仙屏久谈，改信稿数件。二更三点后温《东京赋》毕。

十七日

早饭后清理文件。旋见客，立见者三次，坐见者二次。写沅弟信一件，围棋一局。沈霭亭来久谈，留吃中饭。饭后，席砚香来，何镜海来，坐颇久。阅本日文件，核批札稿，写扁字二十余字、对联数付。傍夕至幕府一谈。夜改信稿二件，温《古文·辞赋类》。是日接雪琴信，溧水之贼已投诚矣。

十八日

早饭后见客一次，衙门期也，旋围棋一局。周缦云来上学，次儿纪鸿、外甥王兴韵、女婿罗兆升三人从之肄业，巳刻行礼。旋见客，坐见者二次，立见者四次。午刻写挂屏六幅。中饭请缦云、寅皆、子密便饭。席砚香来，亦留与共饮。饭后作昭忠祠对一付，阅本日文件，写对联、扁字十余件。莫子偲来一谈，旋与同至小岑处一谈。傍夕至幕府一谈。夜作东皋书院对联一付云：“涟水湘山俱有灵，其秀气必钟英哲；圣贤豪杰都无种，在儒生自识指归。”核批札各稿，未毕。仙屏来久谈，二更三点去。将皖岸、楚岸盐章核定发刻。日内应酬纷繁，不特公牍之应办者多所未了，即私事如看书之课、检身之程亦全未措意，虽欲不为俗吏，不可得已。

十九日

早饭后清理文件。旋见客，立见者三次，坐见者二次，陈虎臣坐颇久，围棋一局，沈霭亭来久坐。至学堂周缦云一谈。午正核批札稿。中饭后见客二次，曾祺、涂觉纲坐颇久。阅本日文件甚多，写对联数付。傍夕至幕府一谈。夜核批札稿，仙屏来久谈，二更三点去。核信稿三件。三点后温《泰》、《否》二卦，三更睡。

二十日

早饭后清理文件，见客二次，衙门期也。围棋一局，写郭意城信一件。又见客二次，李壬叔等坐颇久。中饭后，将郭信写毕，阅本日文件，写对联下款等事颇多，写江味根极大挂屏一幅，有半未毕，至幕府鬯谈。夜核批札各稿，二更后温苏诗，朗诵十余篇。

二十一日

早饭后清理文件。江达川来久坐，渠新授四川布政使，来此叩谢也。又见客，坐见者一次，立见者二次，围棋一局。闻新学使朱久香前辈已到，出城至盐河迎接。旋又至南门送邓寅皆归里，午初二刻回寓。写沈幼丹信三叶。中饭后，陈虎臣来久谈，阅本日文件。申刻写江味根挂屏甫毕。近日作书，惟此屏最为称意。傍夕至幕府一谈。夜核批札各稿。倦甚，不能作事。温《易》《乾》、《坤》、《屯》、《蒙》四卦，略一涉猎而已。

二十二日

早饭后清理文件，见客二次，又坐见者三次。围棋一局，写沅弟信一封。席砚香来久坐，旋又见客三次。中饭后，出门拜朱久香前辈，又至江方伯处道喜。归来，李眉生来一谈，久香先生来久谈。阅本日文件未毕，天已黑矣。至幕府一叙。夜阅本日文件，核批札各稿，二更四点毕。核新刻淮盐运楚章程。

附记

○批供折　朱谕文案房

二十三日

早饭后见客二次，衙门期也。清理文件，围棋一局。见客，立见者三次，坐见者三次，李壬叔、容纯甫等坐颇久。容名光照，一名宏，广东人，熟于外洋事，曾在花旗国寓居八年，余请之至外洋购买制器之器，将以二十六日成行也。中饭后，魏西园、王孝凤先后来久坐。阅本日文件，至内室一谈，朱久香来久坐。核批札稿未毕，至幕府一谈。夜核批札稿。接奉廷寄一件。核楚岸章程毕。

附记

○保八人案　保案三单　参案

○请久香先生、涂心畬

二十四日

早饭后清理文件。旋见客，立见者二次，坐见者一次，写澄弟信一件。出门至河下拜江味根军门，以渠病甚重也。又拜钱警石先生，与谈良久，午初三刻归。围棋一局。中饭后见客，坐见者二次，立见者二次，阅本日文件。申正倦甚，至内室一谈。酉刻剃头一次。夜核批札稿，二更后核各供词，三点后朗诵《孟子》，五点睡。

二十五日

早饭后清理文件，见客二次，衙门期也。围棋一局。周世澄来，赵惠甫来，各久坐。李芋仙来坐，吴清如同年来久坐。吴名嘉诠，戊戌进士，小军机，曾任四川主考，好作诗、古文，颓然老矣。中饭后阅本日文件，添毛寄云、李少荃信各一叶，核批札稿、信稿颇多。夜复久香先生信一件。将楚岸盐票及税单、水程各刻式细校一过。二更后温孟、荀、儒林、酷吏等传，韩文、郑群、柳子厚等志。三更睡。是日辰刻，将案上未了之牍、丛残之纸稍一清厘，略觉眼明，然尚多积阁未清之件。

廿六日

早饭后清理文件。旋见客，坐见者三次，立见者二次，陈虎臣、孙琴西谈皆甚久。围棋一局。午刻，徐稼生前辈来鬯谈。午正二刻，请朱久香先生便饭，陪客为吴清如、李葆斋、涂心畬，申正始毕。阅本日文件，核批札各稿。酉正，李芋仙来一谈，至幕府一谈。夜改收复高淳、建平、溧水等城，水阳、东堤等隘一折，又改二片。二更三点睡。日内思韩文志传中有两篇相配偶者，如曹成王、韩宏两篇为偶，柳子厚、郑群两篇为偶，张署、张彻两篇为偶，王适、毛颖两篇为偶，樊宗师、孟郊两篇为偶，推此而全集中可以为偶者甚多。古人之文，可为偶者甚多，惜不能一一称量而配合之耳。

廿七日

早饭后见客四次，朱云岩坐最久。接奉廷寄三次。中饭后核改片稿一件，见客二次，又立见者二次。申刻阅本日文件。意绪郁郁，不愿作事。酉正，与纪泽儿论文章之道通乎声音，写对联一付。夜核改批札稿、信稿，发报三折、五片。二更后温《汉书·赵广汉传》。

廿八日

早饭后见客一次，衙门期也。旋出城拜徐稼生、朱云岩，又入城拜吴清如，午初归。清理文件。沈蔼亭、魏涟西来久坐，旋席砚香等四人来，沈、魏留此中饭。饭后围棋一局，阅本日文件，写江军门所求大横幅一、小横幅二、直幅一，对联一。傍夕至幕府一谈。夜核批札各稿，二更后又写对联四付。旋改信稿二件、折稿一件，江方伯求改者也。

廿九日

早饭后清理文件。旋见客，坐见者二次，立见者四次。围棋一局，读《考工记·匠人》未毕。中饭后见客，立见者二次，坐见者三次。阅本日文件，写对联、挂屏数件。傍夕至幕府一叙。夜写久香先生信一件、杨军门信一件，核批札各稿。二更三点后温《史记·屈贾传》等篇。五点睡。

卅日

早饭后清理文件，旋见客二次。围棋一局，下各对联之款，读《匠人》毕，录《雅训小记》。请徐稼生中饭，万、勒二君陪之，申初散。阅本日文件，再录《雅训小记》，酉刻毕。核批札各稿。傍夕至幕府一谈。夜核各信稿。二更后温《孟子》“于东山”、“小鲁”、“仁礼”、“存心”等章，若有所会。四点入内室，睡颇酣。

十一月

初一日

早间，文武贺朔者甚多，直至巳初方毕。清理文件，围棋一局。读《考工记》《匠人》、《车人》，中饭后读毕。录《雅训小记》，阅本日文件。折差自京回，接京信数件。核批札稿。傍夕至幕府一叙。夜又阅京信数件，京报九月事。二更后温韩文数首，朗诵《诗》《东山》、《杕杜》、《小旻》诸篇。二更四点至内室，睡不甚成寐。因阅倭艮峰相国、吴竹如侍郎各信，肝气颇为怫郁。

初二日

早饭后清理文件。旋见客，立见者一次，坐见者六次。围棋一局，陈虎臣坐颇久。中饭后见客二次，阅本日文件甚多。读《弓人》，《周礼》于本日读毕。傍夕至幕府一谈。夜录《雅训杂记》，至二更后毕。核批札稿信稿，四点毕。是日闻苏州于十月廿五日克复，为之大慰。午后写沅弟信一封。

初三日

是日为先妣江太夫人冥寿，未明即起，料理一切，黎明行礼。饭后见客二次，围棋一局。写希庵信一件，写对联十余付。黎纯斋来，与之言志以帅气、器以养志之道。中饭后，出门拜朱久香、徐稼生两处，酉刻归。阅本日文件极多。傍夕至幕府一谈。夜核批札稿，改信稿，至二更四点未毕。是日巳刻接程学启报苏州克复之信。

初四日

早饭后清理文件，旋写澄弟信一件。见客四次，又立见者一次。围棋一局，写沈幼丹信未毕。午刻，陈又铭宝箴来久谈。中饭后将幼丹信写毕，吴清如来久坐。阅本日文件，写对联数付。牧云自金陵归，与之久谈，同至后院楼上。定更后，核批札各稿，李眉生来久谈。二更三点至内室。是日闻唐中丞克复怀远。苗沛霖之党张士端叛苗降官，将怀远城献出，可喜事也。

初五日

早饭后见客三次，衙门期也。清理文件，与程颖芝围棋一局。写沅弟信一件，见客二次，马雨农坐颇久。中饭后倦甚，与鲁秋航围棋一局。朱久香来，久坐一时有奇。阅本日文件。傍夕至幕府一谈。夜核批札稿。二更三点入内室，睡颇酣。

初六日

早饭后清理文件，旋围棋一局。巳刻见客一次，午刻见客二次。中饭后与魏西垣、沈蔼亭鬯谈，阅本日文件，核萧为则保单、石清吉保单，核批札各稿。傍夕至幕府一谈。夜核改信稿多件，温《孟子》数章。二更三点睡，甚能成寐。

初七日

早饭后清理文件。旋见客三次，又坐见者一次。围棋一局，写左季高信一件，录《雅训杂记》。中饭后，程颖芝来，围棋二局。录《杂记》毕，阅本日文件，核楚岸盐务章程，重刻数纸。傍夕至幕府一叙。定更后，核批札各稿，改信稿，王子坚与吴竹如信改甚多。二更四点入内室。

初八日

早饭后见客一次，衙门期也。清理文件。旋又立见者五次，阅《文献通考·田赋门》。午刻见客二次，李壬叔坐颇久。中饭后改信稿数件，阅本日文件，核批札各稿，核毛、萧保举单，郭世兄与刘伯山来久坐。傍夕至幕府一谈。夜又核保举单，改信稿数件，倦甚。温《诗经》数章。二更三点睡，甚能酣寝。

附记

○六安保折　○零保方、华、徐、王、魏

○专保折　　○请魏、刘、沈、郭

初九日

早饭后清理文件。旋见客，立见者三次，坐见者一次。改京信稿，沈蔼亭来久坐。莫子偲来，陈虎臣、刘开生来，坐亦久。中饭后添吴竹如信四叶，料理寄京炭敬单。傍夕至幕府一谈。夜核雪琴保单，改信稿数件，温韩文《柳子厚墓志》等篇。

初十日

早饭后，拜发元旦题本，旋见客二次，衙门期也。将京信各件清厘，交折差黄斋昂手。围棋一局。见客，坐见者一次，立见者三次。中饭后清理文件，将《田赋门》第一卷阅毕，阅本日文件颇多。申正与魏涟西等鬯谈，核六安守城保单，改折稿一件。傍夕至幕府一谈。夜改李世忠剿苗逆折一件。二更后温杜诗五律。

十一日

早饭后清理文件。江方伯、罗士瀛、涂朗仙等五次客来，坐皆颇久。围棋一局。李雨亭之侄来，与谈片刻。午正请刘伯山毓嵩、魏涟西万杰等中饭。饭后作保举贤员折，未毕。阅本日文件，又作折，至灯后毕。核批札各稿，改杨军门请开缺养亲折，并改信稿、咨稿，又核零保诸人单。二更四点入内室，睡不甚成寐。

十二日

未明起，至学宫与文武同行礼拜牌，是日冬至也。归寓，天已明矣。凡文武来贺者，皆谢不见。又改近日军情片稿，写沅弟信一件。围棋一局。见客一次，谈颇久。中饭后阅本日文件，核批札各稿，核新添保举各零单。接奉十月廿七日所发折件之批谕，计廷寄一件、明谕五件。傍夕至幕府一谈。发报四折，一片、一保单。夜略核批札稿，温韩文十余首，二更三点睡。

十三日

早起。饭后，五局委员来见，清理文件，旋又见客二次，围棋一局。午刻写扁三付，阅《通考·田赋门》二卷，至未正阅毕，录《诂训杂记》，阅本日文件。是日大雪平地盈尺，寒甚。傍夕至内室与诸女论节俭、习劳之道。夜核批札各稿，朗诵《孟子》数十章，将其抗心高望者记出。

十四日

早饭后清理文件，旋围棋一局，见客二次。午刻写对联十二付。中饭后见客一次，写澄弟家信一封。阅本日文件，阅《田赋门》三卷，未毕。傍夕至幕府一谈。夜再阅《通考》，二更后核批札稿，温《诗经》数章，四点睡。是日公牍毕，见江西建昌有杀死卡员刘廷选之案，为之不怿。

十五日

早起，各文武前来贺望，至巳正始毕。清理文件，围棋一局。午刻，阅《田赋考》三卷毕。中饭后见客二次。写《欧阳氏姑妇节孝家传》，牧云求书此以刻石也。旋阅本日文件。书至日暮，共写五百余字。傍夕至幕府一叙。夜又书《节孝传》二百余字，写刘星房、程尚斋信，共添三叶，温韩文、《史记》共十余首。

十六日

早饭后清理文件。陈虎臣来，语次，余为不怿，大作声色斥之。旋与鲁秋航围棋一局。见客，立见者一次，坐见者二次。陶继曾，江西知县，送其祖凫芗先生《诗集》一部。又两淮运司寄到康伯山著述一部。康名发祥，泰州人，著有《诗集》、《诗话》、《三国志补义》等书，翻阅时许。中饭后又阅康、陶两家之书，见客一次。申刻阅本日文件极多，将《欧阳氏姑妇家传》写毕，至幕府一谈。夜核批札稿，二更后温韩文数篇，若有所得。古人之不可及，全在行气，如列子之御风，不在义理字句间也。

十七日

早饭后清理文件。见客，江达川、周汝筠二次。出门拜马雨农、莫子偲、郭慕徐三处，谈皆久。午刻归，见客二次。中饭后，袁西台来久坐，阅《通考·田赋考四》，阅本日文件，写对联八付，又阅《田赋考》。傍夕至幕府一谈。夜核批札各稿，二更后温《史记·游侠》等传。三点入内室，早睡，酣寝。是日早送欧阳牧云回籍，夜送钱警石先生辽参等件，因其病甚重也。

附记

石昌猷一案，范云吉说帖八条，存要件偶记

○朱金权岁修十六金，今年加四金

十八日

早饭后见客一次，衙门期也。旋又见客，坐见者二次，立见者一次。围棋一局，孙琴西、马雨农来，各谈二刻许。阅《通考·田赋四》。中饭后，黎庶昌来久谈。将《田赋四》阅毕，阅本日文件颇多，录《雅训杂记》。傍夕至幕府一谈。夜核批札各稿。二更后温《孟子》，分类记出，写于每章之首，如言心言性之属目，曰性道至言；言取与出处之属目，曰廉节大防；言自况自许之属目，曰抗心高望；言反躬刻厉之属目，曰切己反求。

十九日

早饭后清理文件，旋见客，坐见者二次。围棋一局，又见客，坐见者三次，邓小芸坐甚久。阅《田赋考五》。中饭后，涂心畬来。将《田赋》五卷阅毕，录《雅训杂记》，阅本日文件甚多。傍夕至幕府鬯谈。夜核批札稿、信稿，拟作邓湘皋先生墓表，将小芸所作神道碑再阅一过。二更四点入内室，颇能酣寝。

附记

善后局办文案者，请保五人

派两处截角二员

○寄银单与澄弟廿四日

二十日

早饭后清理文件，见客二次，衙门期也。写左季高信一件，围棋一局，魏涟西等来久坐，陈右铭来久坐。阅《田赋六》，中饭后阅毕。莫子偲来久坐，阅本日文件，录《雅训小记》。申正接信，知希庵于十月廿八日子刻弃世。苦战多年，家无长物，忠荩廉介，可敬可伤。旋又闻钱警石先生仙逝。老成凋谢，弥用怅惘。夜核批札各稿，二更后温《诗经》数首。倦甚，早睡。

廿一日

早饭后清理文件，旋见客二次。围棋一局，写沈幼丹信一件，阅《田赋考七》。午刻见客二次。中饭后，太湖县一新进文生来见，年仅十一岁，孟昭暹，字进初。旋又读《田赋考》，阅本日文件。丁果臣寄其兄叙忠所著之《读易初稿》，翻阅一过。傍夕至幕府一谈。夜核批札各稿，二更后温韩文数首。夜睡，不甚成寐。

廿二日

早饭后见客一次，清理文件。旋围棋一局，阅《通考·田赋七》，午正毕。录《雅训小记》。中饭后，李葆斋来鬯谈。写李少荃信一件，阅本日文件。申刻至钱家吊丧。钱警石先生于二十二日申刻去世，嘉、道间一学者也。旋至周缦云家看其母之病，傍夕归。至幕府一谈。夜核批札各稿，核改信稿，写渠信，添二叶。阅《古文·叙记类》。二更三点早睡。是日，又将《读易初稿》略一翻阅。

廿三日

早饭后，见客一次，衙门期也。旋围棋一局，阅《通考·钱币一》，江方伯来久坐，又阅《钱币考》未毕，写沅弟信一件。中饭后写厚庵信一叶，见客一次。阅本日文件，见李少荃杀苏州降王八人一信稿、一片稿，殊为眼明手辣。小岑来谈颇久。傍夕至幕府一谈。夜核批札各稿，二更后与纪泽讲七言律诗之法。旋读七律二十余首。

廿四日

早饭后清理文件，旋见客三次，又坐见者一次。围棋一局，写澄弟信一件。午正请陈又铭、吴赞先等便饭。饭后阅本日文件。折差王廷贵等自京归来，阅邸钞二十余本。傍夕至内室一谈。夜作邓湘皋先生墓表，将小芸所作行状细阅一通。写沅弟信一件。二更五点睡。

廿五日

早饭后见客二次，衙门期也。清理文件，围棋一局。旋作墓表数行，见客二次，谈甚久。中饭后，李壬叔来一谈，阅本日文件，又作墓表数行。傍夕至幕府一谈。夜又作墓表，二更四点睡，尚未毕。

廿六日

早饭后清理文件，旋见客二次。围棋一局，作邓湘皋墓表毕。午刻见客一次。中饭后，徐毅甫来久坐，核批札各稿，阅本日文件。倦甚，至内室闲谈。傍夕至幕府一谈。夜改折稿一件。二更三点睡。是日用心太过，尚能成寐，幸也。

附记

赵世暹请拿乌池痞棍

徐子苓请拿合肥西南乡痞棍

周盛和雷麻店人

孙炳文、孙长贵、孙长乐江家店人

王缺三子王三户人

周德亶保黄奇意

廿七日

早饭后清理文件，旋见客二次，围棋一局。巳刻见客一次，恽光业等谈颇久。阅《柏枧山房文集》。中饭后核批札稿，改片稿一件，阅本日文件，核批稿颇多，又阅《柏枧山房集》。傍夕至幕府一谈。夜改信稿甚多。因所为墓表甚不称意，阅欧文数首。二更四点睡。

廿八日

早饭后清理文件，旋见客二次，围棋一局。巳刻又见客三次。是日，安庆六属新进生员谒文庙后，来此谒见，朱学使牌示如此，向例所无也。共接见七次，每次约百余人。系补行咸丰三、四年岁科考一次，五、六年岁科考一次，故每县及府学各百余人耳。阅《文献通考·钱币一》毕。中饭后，又见新进生员数次，阅本日文件甚多。傍夕至幕府一谈。夜将墓表改定数句，阅《梅伯言文集》，核批札信稿甚多。二更四点睡。

廿九日

早饭后清理文件。旋见客一次，又立见者三次，围棋一局。旋改复范云吉信稿。午刻又见客，坐见者二次，立见者二次。中饭后阅《通考·钱币二》，约二十叶。阅本日文件。申正又改云吉信稿，至二更改毕，约二千余字。傍夕至幕府一谈。二更后阅曾子固文数首、梅伯言文数首。四点睡。将睡时接信，知溧水失守，东坝危急，忧灼之至。睡不甚成寐。

附记

派州县查游勇

○派员赴临淮

十二月

初一日

早饭后，各文武员弁贺朔，皆谢不见。清理文件，写沅弟信一件，围棋一局，核批札各稿。中饭，请江达川，饯行，申刻散。又与邓伯昭久谈。阅本日文件甚多，未毕。傍夕与莫子偲谈，至幕府一谈。夜又阅本日文件毕，将《曾子固文集》分卷另钉，温《古文·传志类》。二更四点睡，不甚成寐。昨日闻溧水失守，忧灼殊甚。本日得鲍春霆信，实未失守，乃误报耳。

附记

邓士林　徐思荐

初二日

早饭后见客五次，坐皆久，内江方伯赴川辞行。曾恕三、彭声二、曾柏九自家乡来，说话尤多，倦甚。围棋一局。张锦瑞来，谈亦久。核批札稿。中饭后写对联、挂屏数件，旋出门至江方伯处送行。又至新造之多宝仓验工，由北至南凡三廒，每廒五间。大门以东三廒，十五间；大门以西六廒，三十间。又西为晒谷场，场之北为碓房、砻房。工坚料实，用钱仅八千串，可慰也。归，阅本日文件。旋核批札稿，至幕府一谈。夜核批札稿，至二更毕。温古文《蜀都赋》。四点睡，腰疼殊甚，似为风所伤，不甚成寐。

初三日

早饭后见客二次，衙门期也。清理文件。旋又见客，立见者六次，坐见者四次，唐桂生、万篪轩二次谈甚久。围棋一局。午刻看科房批札稿。中饭后阅《通考·钱币二》，阅本日文件，录《雅训杂记》，倦甚。写对联数付。傍夕至幕府一谈。夜核批札稿甚多，二更后再温《蜀都赋》，读《吴都赋》未毕。三点早睡，因腰疼敷贴膏药，不甚爽快。

附记

多宝仓节略，存诗文杂件包内

江保谢藻鉴　汤△△（原文此处为三角）

○唐翚鼎臣衡州都司存要件偶记

初四日

早饭后清理文件，旋围棋一局，见客二次。出城见江达川方伯，送行。又入城拜客一家。核科房批札稿。中饭后写澄弟信一件。阅《通考·户口一》，阅本日文件。傍夕至幕府一谈，与马雨农、李眉生、程尚斋各信一片。夜核批札、信稿各件，二更后阅惜抱轩古文十余首。

初五日

早饭后见客二次，衙门期也。邓伯昭来辞行，久坐。围棋一局。写沅弟信一件，颇长。午刻见客二次。中饭后阅《通考·户口二》未毕，阅本日文件。傍夕至幕府一谈，阅《惜抱轩集》。夜核批札各稿，二更后阅韩文数首。四点睡。天气燥热已十余日，本日转北风，又寒冷矣。后院多隙地，新栽竹数十丛，每丛十根八根，或三、五根不等。

附记

○改泽两课　核各保单　和莫诗

初六日

早饭后清理文件，旋见客一次，围棋一局。出门验枪炮局工程。旋至郭慕徐家一坐，午刻归。见客二次。中饭后见客二次，阅《通考·户口二》毕，阅本日文件，核批札各稿。傍夕与纪泽言墓志、墓表体裁。夜录《诂训小记》，核批札稿信稿颇多。温《孟子》至二更四点止，如有所会。

初七日

早饭后清理文件。旋见客，坐见者三次，立见者三次，唐桂生、万篪轩坐甚久。围棋一局。午刻，袁雪舟来坐甚久。魏涟西、沈蔼亭来此便饭，申刻去。说话太多，倦甚，至内室闲坐片刻。阅本日文件，阅《梅伯言文集》。傍夕至幕府一谈。夜核朱云岩、李申夫保单，二更二点阅《商君传》。

附记

施鸿基松如所保　朱△△（原文此处为三角）

王廷选函告恽次山中丞

初八日

早饭后见客三次，方存之坐颇久。围棋一局，写李克轩北冈信一件。午刻见客三次，刘伯山坐颇久，核科房批稿。中饭后头疼，倦甚。陈虎臣来一谈，写挽幛三幅。阅本日文件，未毕，灯后阅毕。阅供折三件，核批札稿。二更后温《诗经·巧言》等数篇。

初九日

早饭后见客二次，清理文件，围棋一局。旋又见客，立见者七次，坐见者三次，内刘开生、方元徵谈最久，何小宋、万篪轩俱有公事来商。午正核科房批稿。中饭后，莫子偲、黎纯斋来一谈，写复李眉生一片，阅本日文件。傍夕至幕府一谈。夜题莫子偲所作《唐写本说文笺异》之检，核喻吉三保单，改纪泽古文一首、四言诗一首、五七言诗三首。

附记

澄弟十一月十八日李宅信　振亭姻伯健

旭三迪子讣寄金陵安江浙直　伯固已归

十一月十二日九酌存闻，见日记内

黎纯文杨乾陈存偶记

初十日

早饭后见客二次，衙门期也。清理文件。旋围棋一局，见客二次，新科拔贡八人来见。改皖南开垦荒田章程，改至未正毕。又见客二次，阅本日文件，核批札各稿。傍夕至邵宅并内银钱所一叙。夜阅李世忠与陈国瑞案件。

十一日

早饭后清理文件。见客，立见者三次，坐见者一次。旋围棋一局，作钱警石先生挽联一对，拟作复奏李世忠案一折，清理各卷。午刻核科房批札稿。中饭，请唐桂生等便饭，未正散。阅本日文件。酉初作折，未毕。傍夕至幕府一谈。至二更三点作折毕，约二千字。又改一短折。辛苦颇甚，若疲乏不能堪者。

附记

陈灿华阳卡

十二日

早饭后清理文件，见客一次，围棋一局。旋又见客，坐见者一次，立见者三次。作密片一件，言李世忠事，至未正作毕，约千余字。写挽联一付，阅本日文件。傍夕至幕府一谈。夜核批札稿，至二更四点毕。是日发报三折、一片、一清单。

十三日

早饭后清理文件。见客三次。旋出门至钱家，渠于今日开吊也，巳正归。围棋一局。旋又见客二次。中饭后写毛寄云信，阅本日文件。连日因办密折，积压公事、批札各稿甚多。本日午刻核科房稿，申刻核文案房及幕府稿，清厘完毕。傍夕至幕府一叙。夜，改僧王并唐中丞信稿，二更三点毕，约五百余字。温《诗经》数章。

附记

翟增荣　佳士

十四日

早饭后清理文件。见客，坐见者一次，立见者二次。旋程颖芝来，与之围棋二局，又观刘开生与程二局，已午正矣。中饭后见客，坐见者一次，立见者三次。写纪瑞侄信，阅本日文件，看京报十余本，写澄弟信一件。傍夕至幕府一谈。夜核批札各稿，二更后温《史记》数首，四点睡。

十五日

早起，各文武员弁贺望，至巳刻止。见客毕，清理文件。旋围棋一局，又见客二次。写郭意城信，中饭后始毕，计千余字。旋阅《通考·职役一》，阅本日文件极多，傍夕毕。夜核批札稿，写沅弟信一件。二更后温《史记》，讲《伯夷列传》与纪泽听。余咸丰九年所批《史记》，纪泽于今年点读一过，顷自家中寄来，因再翻一遍。是日接部文，将郑珍、莫友芝、邓瑶、赵烈文、成果道、向师棣等十余人发往江苏，以知县用，因中外臣工先后保奏也。

附记

王氏姊墓志

李、江奠仪

十六日

早饭后清理文件，旋围棋一局，见客一次。写沈幼丹信一封。午刻核科房批稿，核幕府各批。中饭后阅《通考·职役一》，未毕，阅本日文件。傍夕与纪泽论潘、陆之文，因及昌黎各篇。本日雨大，竟日未息，北风如吼，念各饷船在途，不得到台，前敌各军殆无以为生矣。夜核信稿数件，温《吴都赋》。

十七日

早饭后清理文件，见客一次，围棋一局。见客，坐见者三次，立见者一次。午初阅科房稿批各件，阅《通考·职役二》，至申正阅毕。阅本日文件。夜核批札各稿，写程尚斋信一叶，二更后阅《魏都赋》，未毕。四点睡。是日大雪苦寒，不便作事。

十八日

早饭后见客一次，围棋一局，写王子坚密信。午刻核科房批札稿，阅《通考·征榷一》。中饭后阅《征榷二》，录《雅训杂记》。写沅弟信一件，深以弟营无银度岁为苦。旋接信，知运司衙门寄弟营银七万八千有奇，为之一慰。申刻阅本日文件，与欧阳小岑围棋一局。傍夕至幕府一谈。夜核批札各稿，二更后阅《魏都赋》未毕，四点睡。

十九日

早饭后见客二次，清理文件。旋围棋一局，见客二次。午刻核批札稿。阅《征榷二》，中饭后阅毕。见客二次。接信，知范云吉于十三日戌刻弃世。仁厚正派而有识见，方意其大有为于时，而止于此，良可痛也。添申甫信一叶，阅本日文件，核批札各稿。是日奇寒异常，至内室围炉小坐。会客一次。夜温《魏都赋》毕，温《西征赋》。

廿日

早饭后清理文件，见客二次，衙门期也。围棋一局，莫子偲来久坐，写李少荃信一件。阅《通考·征榷三》未毕，中饭后再阅数叶。见客四次。出门至河下看蔡国祥新造之小火轮。船长约二丈八、九尺，因坐至江中，行八九里，约计一个时辰可行二十五、六里。试造此船，将以次放大，续造多只。申正归，阅本日文件甚多。傍夕至幕府一谈。夜核批札稿，温《西征赋》毕。

附记

周瑞二犯折　九洑洲保折

谢优叙恩折并近日军情　萧、李二谢折

抄元年五月十四日密寄

廿一日

早饭后行封印礼，旋清理文件，围棋一局。写沅弟信一封，见客一次，阅《通考·征榷三》。中饭后，新进武生员来谒，七县共见七次。涂心斋来久坐。阅本日文件甚多。傍夕李眉生来鬯谈。夜，改折稿二件。阅《征榷三》毕。是日说话太多，精神委顿之至。阅《通考》不甚了然，并说话不圆，舌尖若提不起者。三点睡。

廿二日

早饭后清理文件，旋见客二次，围棋一局。又见客，坐见者一次，立见者二次。午刻核科房批稿。阅《通考·征榷四》，中饭后又阅之，未毕。疲倦殊甚。朱久香学使来久谈，李雨亭来一谈，阅本日文件颇多。傍夕至内室一坐。夜核批札稿，核杨、彭保举单，阅《恽子居文集》。二更三点早睡。是日午刻接奉御赏“福、寿”字，又沅弟及杨、彭、鲍、李五处“福”字，皆由此间转送。

廿三日

早饭后清理文件，见客一次，围棋一局。旋写沅弟信一件。巳刻见客二次。孙尚绂者，莲堂侍郎之少君，坐谈颇久。午刻核科房批稿、幕府批稿。中饭后〔后字衍〕，约李雨亭便饭，即邀入公馆小住。中饭后阅《征榷四》毕，阅本日文件甚多。酉初至雨亭处久谈。夜核批札稿。将改纪泽所为《六书论》，精神疲甚，不能动笔。温《秋兴赋》、《笙赋》。四点睡。

廿四日

早饭后清理文件，见客二次，围棋一局。出门拜朱学使，巳正归。见客一次，又立见者四次。写澄侯弟信一件，核科房批札稿、幕府批稿。中饭后见客二次，阅《通考·征榷五》，阅本日文件甚多，核改信稿、批稿甚多。傍夕至幕府一谈，黄南坡来久谈。闻郭筠仙续弦钱氏之女为继配，由沪带至广东，竟以不合而大归，良用忧骇。改复总理衙门咨稿一件、信稿一件。二更四点睡。

廿五日

早饭后清理文件，围棋一局，见客二次。巳刻又立见者三次，坐见者一次。写左季高信一件。午刻，魏涟西来久坐，中饭后去。黄南坡来久谈，与之围棋一局，李勉亭来一坐，阅本日文件，写对联二付。傍夕至幕府一谈。夜，改信稿二件，核批札各稿，温《史记·汲黯传》。是日见客，说话太多，又复倦甚。因旬日精神疲倦，本日做丸药，一单鹿茸四两、麋茸八两，又和以高丽参、黄蓍之类，合计费银八、九十两，自来未服此珍药也。

廿六日

早饭后清理文件，旋围棋一局。见客，坐见者一次，立见者五次。写沅弟信一件。午刻核科房批稿，作折稿未毕。中饭后，黄南坡来久坐，又与围棋一局。阅本日文件甚多。傍夕改折稿未毕，灯后改毕。又改二片稿，核各保举单。二更后温《史记·张释之冯唐传》。四点睡。

附记

吴　钱　刘　桂　黎　李联　录奏目

廿七日

早饭后见客三次，清理文件，旋围棋一局。出门至河下拜客，未遇。入城拜客二家，午刻归。核批札各稿。中饭后见客二次，黄南坡坐极久。阅本日文件，核批札各稿。傍夕至幕府一谈，发报四折、二片、一清单。夜核批札稿极多，改纪泽诗未毕。

廿八日

早饭后清理文件。旋见客，坐见者三次，立见者三次。改纪律〈诗〉未毕。李壬叔来久谈。约黄南坡、程颖芝来围棋，因留便饭。余未动手，见黄与程对二局，又刘开生与黄、程各一局，申正散去。酉刻阅本日文件。夜将七律改毕，又改《六书论》一首。五点睡。

廿九日

早饭后清理文件。旋见客三次，又坐见者一次，围棋一局。见客，坐见者三次，立见者一次。午刻核科房批札稿，又核幕府批未毕。午正约李勉亭便饭。饭后阅莫子偲所作《唐写本说文笺异》。将作诗而不果，阅本日文件。傍夕至幕府一谈。夜核信稿、批札稿。二更五点睡。

三十日

早饭后清理文件，旋围棋一局。写沅弟信一件，见客四次。本日辞岁之客，皆谢不见。阅莫子偲所为《说文笺异》。午刻，邓守之来，携一幼孙，仅八九岁，盖完白先生之子孙仅存此耳，相对凄然。午正敬神。中饭后再看子偲书，未毕。阅本日文件。傍夕至内室一叙。夜核批札稿甚多。三更睡，公事尚有未毕者。是日接总理衙门文书，令各省绘呈地图。拟派袁西台与方、刘二人办理。睡不甚成寐。驹光浪掷，学不加进，又一年矣。

人名索引

二　画

丁义方（燕山）

咸丰11.4.2

丁日昌（雨生）

同治1.1.29

丁果臣

咸丰10.4.29　10.5.1

同治2.11.21

丁泗滨

同治1.1.2

丁叙忠（秩臣）

同治2.11.21

丁道杰

同治2.1.8

三　画

于文襄

同治2.3.28

士迪佛立

同治2.2.20

万启琛（篪轩）

咸丰10.闰3.14　11.6.11　11.10.1　11.10.5　11.10.8　11.10.27　11.11.29　11.12.13

同治1.1.2　1.1.26　1.2.2　1.2.3　1.2.4　1.3.16　1.3.22　1.5.10　1.5.22　1.7.6　1.7.12　1.7.22　1.闰8.16　1.闰8.26　1.9.18　1.11.17　1.12.18　2.1.6　2.1.27　2.2.23　2.3.9　2.4.14　2.4.21　2.4.22　2.5.3　2.5.12　2.7.9　2.7.19　2.7.20　2.8.15　2.8.27　2.8.28　2.8.29　2.9.8　2.10.29　2.12.3　2.12.7　2.12.9

卫荣光（静澜、晴澜）

咸丰11.5.5　11.5.16

马　昂

同治1.6.8

马寿华

咸丰10.2.21

马寿龄

咸丰10.5.12

马怀宁

咸丰10.2.26

马雨农

咸丰11.5.17　11.5.30　11.6.1　11.6.2　11.6.9　11.6.12　11.6.17　11.6.28　11.7.11　11.7.17　11.7.19　11.8.4　11.8.23　11.9.10　11.10.5　11.10.15　11.10.18　11.11.28　11.12.1　11.12.10

同治1.1.8　1.2.10　1.2.14　1.3.20　1.5.24　1.6.11　1.6.22　1.7.20　1.7.27　1.8.14　1.闰8.10　1.闰8.19　1.9.20　1.10.4　1.10.5　1.12.5　1.12.29　2.1.6　2.1.8　2.1.13　2.1.24　2.2.2　2.5.22　2.6.9　2.6.10　2.6.15　2.6.23　2.6.25　2.8.20　2.9.16　2.11.5　2.11.17　2.11.18　2.12.4

马金枝

同治1.闰8.21

马征麟（素臣）

咸丰10.1.5　10.2.11　10.2.21　10.2.29

马钟一

咸丰10.3.16

马钟山

咸丰11.6.24

马复震

咸丰10.2.21

马得顺

咸丰10.6.27

马新贻（穀山）

同治1.7.29　1.8.2　1.8.5　1.8.6　1.闰8.25　1.闰8.26　1.9.1

四　画

王　吉

同治2.3.15

王　操（鲁园）

同治2.1.7

王　錱（璞山）

咸丰10.9.19

王人树

咸丰10.5.13　11.1.18

王子寿（柏心）

咸丰10.3.4

同治2.3.24

王子春

咸丰11.7.11

王子敷

同治2.7.16

王介甫

咸丰10.闰3.17

王文瑞（钤峰）

同治1.10.23

王心牧

咸丰10.8.10　10.8.11　10.12.29

王心斋（桐柏）

同治1.10.28

王少岩

同治2.8.2

王少翯（少鹤、锡振）

同治2.3.4

王可升

同治1.11.15　2.2.3

王东华

咸丰11.4.17

王叶亭

同治2.6.2　2.8.2

王而农

同治1.10.10　1.10.27　1.10.28　2.5.4

王有龄（雪轩）

咸丰10.7.14　10.8.1　10.8.2　10.8.17　10.10.4　11.4.16　11.12.7　11.12.10　11.12.12

王光东

咸丰11.2.7

王廷选

同治2.12.7

王廷贵

同治1.1.2　2.11.24

王价藩（锦荃）

咸丰10.闰3.29

王兴韵

同治2.10.18

王寿祺

同治1.6.6

王伯理

同治2.3.24

王怀祖（念孙）

咸丰11.2.10　11.7.29　11.8.15

王宏升

同治1.4.15

王际四

咸丰11.2.7

王玫村

咸丰11.5.24

王茂荫（子怀、子槐）

咸丰10.11.1　11.7.27

王明山

咸丰11.8.29　11.12.21

同治2.6.13　2.6.17

王迪来

同治2.2.28

王昂六

同治2.5.15

王昆八

咸丰11.5.20　11.8.19

王治覃

同治1.9.10　2.6.15　2.6.19　2.7.9

王承顺

同治1.12.4

王柱堂

咸丰11.10.18　11.10.19　11.12.28

同治1.3.12

王树仁

同治2.4.13

王树屏

咸丰10.闰3.29

王香倬（子云）

咸丰10.1.21　10.2.21　10.闰3.8　10.4.21　10.11.1　11.6.24

同治2.4.9

王待聘

咸丰11.4.15

王冠珪

同治1.2.16

王闿运（壬秋）

咸丰10.6.8　10.6.9　10.6.10　10.6.14　10.6.16　10.6.18　10.6.21　10.6.23　10.6.26　10.6.29　10.7.1　10.7.4　10.7.28　10.8.4　10.8.9　10.8.18

王临三

咸丰11.5.11　11.5.12　11.5.17　11.8.19

王载驷（呈瑞）

同治2.2.22

王恩赐

同治1.6.25　2.3.19

王家璧（孝凤）

咸丰10.2.11

同治2.8.17　2.8.23　2.8.24　2.8.25　2.10.23

王祥储

咸丰10.5.12

王梦龙

咸丰10.12.9

王梦麟

咸丰10.11.22

王检心

咸丰10.5.12

王虚舟（柱云）

同治2.4.6

王鸾旗

同治1.4.3

王敬恩

咸丰10.7.10

王朝治

同治1.10.12　2.5.28

王瑞臣

同治2.6.14

王嵩龄

同治2.5.10

王福波

咸丰11.11.13　11.11.15

王箬林

咸丰11.2.29

王肇基

同治1.12.4

王毅卿

咸丰11.2.14　11.2.15

王履谦

咸丰11.12.4　11.12.5

王薛金

咸丰11.11.12

王霞轩（必达）

咸丰10.2.19　10.10.9　11.2.26　11.3.14　11.8.1　11.9.9

韦运煌

同治1.6.19

毛　亨

同治2.5.26

毛西垣

咸丰11.3.16

毛有铭（竹丹）

同治1.12.24　2.2.21　2.2.22　2.3.8

毛维翼

同治2.6.8

毛鸿宾（寄云）

咸丰10.1.15　10.6.4　10.10.4　10.10.7　11.4.23　11.7.14　11.8.14　11.9.2　11.9.11　11.11.7　11.12.9　11.12.13

同治1.1.12　1.1.26　1.3.15　1.3.22　1.5.13　1.5.21　1.闰8.15　1.11.5　1.11.7　1.11.18　1.12.1　2.1.19　2.3.6　2.4.16　2.4.17　2.5.6　2.7.6　2.7.21　2.7.24　2.7.29　2.8.18　2.9.3　2.10.25　2.12.13

文又石

咸丰11.10.25　11.10.26　11.10.27

文任吾（希范）

咸丰11.5.15　11.5.16　11.9.4

文钟甫

同治1.闰8.11

文恒久（历山）

同治2.9.9

方　元（子白）

咸丰10.闰3.16　10.4.6　10.4.26　10.4.28　10.7.2　11.1.23　11.11.4　11.11.7　11.11.13　11.11.14　11.11.15　11.11.16　11.11.17　11.11.18　11.11.20

同治1.1.2　1.1.17　1.3.2　1.3.10

方大湜（菊人）

咸丰10.闰3.5

方友石

咸丰10.闰3.9

方东树（植之）

同治1.闰8.11

方宗诚（存之）

咸丰11.8.13

同治1.3.7　1.3.12　1.3.19　1.3.25　2.1.22　2.4.1　2.5.16　2.7.9　2.8.2　2.8.14　2.9.4　2.9.28　2.12.8

方骏漠（元徵）

同治1.12.27　2.1.2　2.1.5　2.1.11　2.3.7　2.9.4　2.9.9　2.10.15　2.12.9

方雪昌

咸丰10.5.21

方清源

咸丰10.闰3.29

方碧江

咸丰10.闰3.29

方觐宸

同治1.6.24

尹耕云（杏农）

咸丰11.12.13

邓　完

同治2.5.10

邓　解（作卿）

同治2.5.10

邓　瑶

同治2.12.15

邓士林

同治1.9.10　2.3.18　2.12.2

邓万林

同治2.7.24

邓小芸（小耘）

咸丰11.7.13

同治1.11.12　1.11.16　2.1.25　2.2.23　2.4.1　2.5.24　2.7.16　2.11.19

邓尔恒

咸丰11.8.17

邓吉升

同治2.3.8

邓光明

同治2.1.10

邓廷桢（嶰筠）

咸丰11.11.9

邓传密（守之）

咸丰10.3.3　10.闰3.5

同治1.3.25　2.5.10

邓伯昭

同治2.1.11　2.4.11　2.4.22　2.5.7　2.12.1　2.12.5

邓良甫（贵伦）

咸丰10.2.24

邓汪琼（寅皆、瀛皆）

咸丰10.6.14　10.9.14　11.4.24　11.10.14

同治1.4.23　1.5.27　1.9.21　1.9.24　2.9.29　2.10.13　2.10.18　2.10.21

邓辅纶（弥之）

咸丰10.1.6　10.1.7　10.8.8　10.8.9　10.8.10　10.8.15

同治1.4.17　1.4.20

邓湘皋（显鹤）

同治2.5.17　2.5.24　2.11.19　2.11.24　2.11.26

邓瑞品

同治1.6.14

五　画

甘　晋（子大）

咸丰11.12.1　11.12.5　11.12.6　11.12.8　11.12.9　11.12.11　11.12.14　11.12.17

同治1.3.19　1.3.24　1.5.11　1.7.8　1.闰8.10　1.闰8.14　1.闰8.15　1.闰8.17　1.9.21　1.10.18

甘绍盘（玉亭）

同治1.闰8.11

厉　盛

同治2.3.7

厉云官（伯符）

咸丰10.1.22　10.5.6　11.8.26

同治1.1.19　2.6.1　2.7.24　2.8.12

厉学潮

同治1.2.19　1.2.29

石达开

同治2.6.12

石芸斋

咸丰10.闰3.15　10.4.17　10.4.18　10.4.21　10.4.22　11.4.15

石昌猷

同治2.11.17

石清吉（祥瑞）

同治1.闰8.26　2.3.7　2.11.6

石鸾坡

咸丰10.3.17

石赞清（襄臣）

同治1.9.10

左宗棠（季高）

咸丰10.1.6　10.3.18　10.闰3.11　10.闰3.20　10.闰3.26　10.闰3.27　10.闰3.28　10.闰3.29　10.闰3.30　10.4.1　10.4.2　10.4.3　10.4.5　10.4.6　10.4.7　10.4.8　10.4.9　10.4.10　10.4.11　10.4.12　10.4.13　10.4.14　10.4.15　10.4.16　10.4.17　10.4.18　10.4.29　10.5.8　10.5.13　10.6.3　10.6.6　10.6.14　10.6.15　10.6.16　10.7.6　10.7.9　10.7.19　10.7.26　10.8.3　10.8.13　10.8.17　10.8.21　10.8.25　10.9.1　10.9.7　10.9.12　10.9.14　10.9.16　10.9.17　10.9.19　10.9.20　10.9.21　10.9.25　10.9.27　10.9.29　10.9.30　10.10.1　10.10.3　10.10.4　10.10.6　10.10.8　10.10.12　10.10.16　10.10.19　10.10.20　10.10.21　10.10.22　10.10.23　10.10.24　10.10.25　10.10.27　10.10.28　10.10.29　10.11.1　10.11.2　10.11.3　10.11.4　10.11.5　10.11.6　10.11.7　10.11.8　10.11.9　10.11.11　10.11.13　10.11.14　10.11.15　10.11.16　10.11.17　10.11.18　10.11.19　10.11.20　10.11.22　10.11.24　10.11.25　10.11.26　10.11.27　10.11.28　10.11.29　10.12.1　10.12.2　10.12.4　10.12.5　10.12.7　10.12.8　10.12.10　10.12.12　10.12.15　10.12.19　10.12.20　10.12.23　10.12.26　10.12.30　11.1.2　11.1.6　11.1.7　11.1.8　11.1.10　11.1.11　11.1.13　11.1.14　11.1.17　11.1.19　11.1.22　11.1.23　11.1.24　11.1.25　11.1.26　11.2.1　11.2.2　11.2.4　11.2.6　11.2.7　11.2.9　11.2.10　11.2.11　11.2.12　11.2.13　11.2.14　11.2.15　11.2.16　11.2.18　11.2.19　11.2.21　11.2.23　11.2.25　11.2.27　11.3.1　11.3.2　11.3.4　11.3.5　11.3.7　11.3.8　11.3.10　11.3.11　11.3.12　11.3.15　11.3.17　11.3.19　11.3.21　11.3.23　11.3.25　11.3.26　11.4.2　11.4.5　11.4.6　11.4.7　11.4.14　11.4.17　11.4.20　11.4.25　11.4.27　11.5.12　11.5.17　11.5.21　11.5.27　11.5.29　11.6.8　11.6.19　11.6.25　11.7.4　11.7.16　11.7.26　11.7.28　11.8.2　11.8.9　11.8.21　11.9.3　11.9.19　11.9.22　11.10.11　11.10.19　11.10.20　11.11.9　11.11.12　11.11.16　11.11.18　11.11.23　11.12.2　11.12.5　11.12.7　11.12.10　11.12.11　11.12.19　11.12.23　11.12.26

同治1.1.6　1.1.7　1.1.12　1.1.18　1.2.7　1.2.15　1.2.23　1.3.1　1.3.4　1.3.8　1.3.11　1.3.16　1.3.20　1.3.24　1.3.26　1.3.30　1.4.4　1.4.13　1.4.19　1.5.3　1.5.12　1.5.29　1.6.9　1.6.12　1.6.14　1.6.17　1.6.25　1.6.28　1.7.16　1.7.25　1.8.14　1.8.19　1.8.30　1.闰8.5　1.闰8.6　1.闰8.7　1.闰8.13　1.闰8.20　1.闰8.25　1.闰8.28　1.9.4　1.9.7　1.9.8　1.9.13　1.9.15　1.9.18　1.9.23　1.10.4　1.10.11　1.10.15　1.10.22　1.11.1　1.11.8　1.11.18　1.11.25　1.11.26　1.11.29　1.12.11　1.12.21　2.1.15　2.1.28　2.2.14　2.2.25　2.3.3　2.3.20　2.3.28　2.4.2　2.4.14　2.4.15　2.4.29　2.5.8　2.5.30　2.6.26　2.7.25　2.8.7　2.8.18　2.8.25　2.9.5　2.9.25　2.10.16　2.11.7　2.11.20　2.12.25

左孟莘（孟辛）

同治1.8.15　1.9.23

左镜和

同治2.7.9

龙玉堂

同治2.3.8

龙芝生

同治2.7.27　2.7.28

龙桂林

同治2.3.8

龙舜臣

同治1.6.6

龙湛霖

同治2.7.25　2.7.26

古得金

咸丰11.2.27

古隆贤

咸丰11.2.27

同治1.3.13

古福贤

咸丰11.2.27

卢　植

同治2.5.26

帅远（逸斋）

咸丰10.2.15

叶凤来

同治1.11.28　2.1.20

叶兆兰（介唐）

咸丰10.闰3.15　10.5.4　11.5.5　11.6.11

同治1.7.29　1.8.3　1.9.8　1.9.10　2.1.29　2.10.15

叶芸来

咸丰10.3.1　11.3.11

叶济川

同治2.3.7

史怿悠

咸丰11.7.4

史致谔（士良）

咸丰11.10.1　11.10.5　11.10.13

同治1.6.17　1.6.18　1.6.20　1.6.22　1.6.24　1.7.4　1.7.7　1.7.14　1.7.27　2.9.7

白齐文

同治1.9.16

丛占鳌

咸丰10.12.17

皮筱舲（寀瀚、小艇）

同治2.1.23　2.1.26　2.3.21　2.6.1

兰斯明

同治1.9.17　1.10.28

冯　祁

同治1.4.13

冯　宬

同治1.4.13

冯　焯（稚华）

同治1.4.13

冯元霪

同治1.6.7

冯光裕

同治1.4.13

冯如京

同治1.4.13

冯均弼

同治1.4.13

冯卓怀（树堂）

咸丰10.1.18　10.5.5　10.5.22　10.11.15　10.11.16　10.11.18　10.11.21　10.11.22　10.11.23　10.11.24　10.11.30　10.12.1　10.12.3　10.12.4　10.12.6　10.12.11　10.12.12　10.12.14　10.12.20　10.12.24　10.12.26

冯卓涣

咸丰10.6.23

冯桂芬（景亭、敬亭）

咸丰11.10.16

同治1.9.17　1.9.21　2.4.24

冯展云（誉骥）

同治2.7.28　2.7.29　2.7.30

冯焌光（竹渔、竹儒、竹如）

咸丰10.2.16　10.4.17　10.9.23　11.12.21

同治1.闰8.29　　1.9.25

六　画

邢星槎（高魁）

咸丰11.5.15　11.5.16

匡　源（援）

咸丰11.8.11

毕东屏

咸丰11.11.7　11.11.8　11.11.14

吕　枏

同治2.5.26

吕昼堂

咸丰10.9.18

吕鹤田

咸丰11.4.25

吕懋恒

同治2.5.25

乔松年（鹤侪）

咸丰10.4.17　10.4.25　11.12.9

成　琦

咸丰11.11.28

成大吉（武臣）

咸丰10.9.12　11.4.8　11.4.10　11.4.14　11.4.19

同治1.3.6

成天麒

同治2.5.21

成名标

咸丰10.5.23

朱　兰（久香）

同治2.6.1　2.10.21　2.10.22　2.10.23　2.10.25　2.10.26　2.10.29　2.11.3　2.11.5　2.12.22　2.12.24

朱　珔（兰坡）

同治2.3.30

朱　彬（武曹）

咸丰10.10.3

朱　潮

同治1.3.5

朱元兴

同治1.闰8.21

朱云龙

同治1.6.12

朱云亭

同治2.7.9　2.7.10

朱长彪

咸丰10.8.2

朱允成

同治2.1.4

朱式云

同治2.3.20

朱尧阶

同治2.3.20　2.3.21

朱衣点

咸丰11.6.14

朱声隆

咸丰10.11.11

朱克阶

同治2.7.9　2.9.12

朱金权

同治1.6.14　2.11.17

朱定藩

咸丰11.12.2

朱春田

咸丰11.2.24

朱南桂（芳浦）

同治2.2.18　2.9.9

朱星槎

同治1.10.5

朱品隆（云岩、云涯、云崖）

咸丰10.1.8　10.1.12　10.1.13　10.1.14　10.1.16　10.1.18　10.1.19　10.1.21　10.1.22　10.1.24　10.1.26　10.1.29　10.1.30　10.2.1　10.2.2　10.2.12　10.3.8　10.3.20　10.闰3.1　10.闰3.12　10.闰3.19　10.闰3.24　10.闰3.29　10.4.25　10.5.11　10.5.19　10.5.26　10.6.30　10.7.4　10.7.9　10.7.17　10.8.17　10.8.27　10.9.6　11.1.19　11.1.21　11.1.22　11.1.25　11.1.27　11.2.4　11.2.6　11.2.7　11.2.9　11.2.10　11.2.23　11.2.24　11.2.26　11.2.27　11.2.28　11.2.29　11.3.3　11.3.4　11.3.5　11.3.6　11.3.7　11.3.8　11.3.9　11.3.10　11.3.11　11.3.12　11.3.14　11.3.17　11.3.23　11.3.24　11.4.2　11.4.7　11.4.15　11.4.24　11.4.28　11.4.29　11.5.7　11.5.9　11.5.14　11.5.18　11.12.26　11.12.30

同治1.闰8.29　1.9.12　1.9.21　1.10.22　1.10.27　1.11.13　1.11.19　1.11.24　1.12.9　1.12.20　2.3.29　2.4.7　2.10.27　2.10.28　2.12.7

朱家鼎

同治1.闰8.19　1.闰8.20

朱铁桥

同治1.2.17　1.8.23　1.闰8.9

朱宽义（步卿、步青）

咸丰10.6.2

同治2.2.18

朱紫清

同治2.10.16

朱维堂（惟堂）

同治2.9.9

朱镇湘（凤台、良七）

同治1.4.23　2.7.7

伟里斯

咸丰11.9.22

伍少海

咸丰10.5.9

伍华瀚

同治1.9.21　1.10.12

伍宏鉴

同治1.12.7

伍庭玉

咸丰11.4.27

任星元

咸丰10.1.21　11.2.9　11.11.28

同治1.1.2

任祖文

咸丰10.1.10

任维高

咸丰11.4.2

任嘉培

咸丰10.6.6　10.6.7

华翼纶

咸丰11.10.5　11.10.9

华蘅芳（衡芳）

同治1.4.18　1.7.4　2.7.28

仰士会

咸丰10.5.2

向仕才

咸丰10.3.2

向师棣（伯常）

同治1.4.21　1.4.24　1.4.29　1.5.7　1.10.12　1.12.2　2.3.5　2.12.15

全丹阶

同治1.10.16

多隆阿（礼堂）

咸丰10.1.2　10.1.11　10.1.23　10.1.25　10.3.7　11.3.27　11.4.4　11.4.5　11.5.8　11.9.3　11.9.15　11.9.20　11.9.22　11.9.26　11.9.30　11.10.6　11.10.18　11.11.11　11.11.18

同治1.2.16　1.4.6　1.5.3　1.5.15　1.8.5

邬世莲

咸丰10.1.21

庄方耕

同治2.3.30

庄思永

同治2.4.6

刘　守

咸丰10.10.5

刘　彤

咸丰11.9.13

刘　典（克庵）

同治1.1.6　1.11.26　2.4.25　2.4.27

刘　蓉（霞仙、孟容）

咸丰10.4.23　10.6.13　11.3.14　11.3.20　11.4.8　11.10.9　11.10.26

同治2.1.5

刘　煦（筱伯）

同治1.9.10

刘于浔（养素）

咸丰10.6.6　10.6.12　10.6.20　10.6.21　10.6.22　11.2.5

同治1.1.22　1.1.24　1.1.25　1.1.29　1.2.9　2.2.23　2.2.26　2.2.30　2.3.1　2.3.2

刘小钺（小粤）

咸丰11.8.4

同治2.5.17

刘天安

咸丰11.4.27

刘见武

咸丰11.3.29

刘长佑（印渠、荫渠、子默）

咸丰11.2.8　11.4.29　11.6.29　11.12.27

同治1.2.26　2.6.15　2.6.18

刘文正

同治2.3.28

刘文清

咸丰11.6.17

刘文淇（孟瞻）

同治1.8.27

刘玉衡

同治2.3.8　2.6.9

刘世墀（彤皆）

咸丰10.12.8

同治2.3.19

刘本忠

同治2.8.16

刘石庵

咸丰10.9.27　11.1.22　11.3.11　11.6.22　11.7.1

刘永忠

咸丰11.4.27

刘幼蟠

咸丰10.9.20　10.11.2

同治1.6.11

刘廷诏

咸丰10.5.20

刘传祺

同治1.1.16　1.1.21

刘兆彭

咸丰10.闰3.12

同治1.6.5　1.闰8.3

刘兆潢

咸丰10.9.26

刘兴才

咸丰11.2.27

刘芳庭

咸丰11.3.21

刘连升

同治1.闰8.1　1.闰8.3　1.闰8.12　1.闰8.14

刘连捷（南云）

咸丰10.2.7　10.2.12

同治1.2.6　1.11.23　2.3.15　2.7.26　2.9.9

刘体重

同治1.9.10

刘青芝

同治2.8.6

刘玱林

咸丰10.3.1　11.3.11　11.5.2　11.5.6

刘松山（寿卿）

咸丰10.11.2　11.1.4　11.1.10　11.1.14　11.1.19

刘国斌

咸丰10.闰3.15

刘秉璋（仲良）

咸丰11.10.19　11.10.20

刘官方

同治1.12.7

刘官禄

咸丰11.4.27

刘星房

咸丰10.闰3.16　10.8.4

同治2.11.15

刘星炳

同治1.6.4

刘顺隆

咸丰10.12.4

刘胜起

咸丰11.2.27

刘振福

咸丰11.4.27

刘曾撰

咸丰10.5.5

刘锡昆

咸丰10.5.19

同治2.9.1

刘腾鸿（峙衡）

咸丰10.6.6　10.6.7

刘毓嵩（伯山）

咸丰10.5.12

同治2.11.8　2.11.11　2.12.8

刘德大

咸丰10.3.20　10.5.1　11.10.2

刘翰清（开生）

同治1.10.27　1.11.2　1.11.7　2.1.2　2.1.5　2.1.7　2.1.11　2.1.26　2.3.7　2.3.17　2.4.8　2.4.15　2.4.28　2.5.14　2.6.2　2.6.21　2.7.5　2.7.14　2.8.3　2.9.4　2.9.29　2.10.8　2.11.9　2.12.9　2.12.14　2.12.28

刘馨室（建德）

咸丰10.1.28　10.1.29　10.2.3　10.2.7　10.12.26　10.12.28　11.3.15　11.3.18　11.4.13　11.4.16　11.5.16　11.8.11　11.9.3

羊　瀛

同治2.3.8

米兴朝

同治1.闰8.7

江龙三（佑启）

咸丰11.10.8

同治1.12.20

江永康（松甫）

咸丰10.3.10　10.3.11　10.3.12

江有兰

同治1.6.26

江忠义（味根）

同治2.3.23　2.8.6　2.8.8　2.10.20　2.10.21　2.10.24　2.10.28　2.10.29

江忠浚（达川）

同治1.11.11　1.11.12　1.12.5　1.12.8　1.12.15　2.1.25　2.5.13　2.6.24　2.7.26　2.9.8　2.9.12　2.9.15　2.9.17　2.10.8　2.10.21　2.10.28　2.11.10　2.11.17　2.11.23　2.12.1　2.12.3　2.12.4

江忠源（岷樵）

咸丰10.3.4

同治2.1.10　2.1.17　2.1.22　2.1.24　2.1.26　2.2.2　2.2.29　2.3.28　2.4.16　2.4.21　2.10.22

江良臣（长贵）

咸丰10.11.15　10.11.16　10.11.17　10.11.29　10.12.2　10.12.9　11.1.16　11.2.24　11.2.27　11.3.3　11.4.14　11.5.7　11.5.16　11.5.20　11.6.5　11.6.15

同治1.1.1　1.2.10

汤　鹏（海秋）

同治1.闰8.7

汤小秋

咸丰11.12.10

汤寿铭

同治1.3.3

祁寯藻（春浦）

咸丰11.12.22

许乃钊（信臣）

同治2.4.24　2.4.25　2.4.29

许厚如

同治1.6.21

许振祎（仙屏）

咸丰10.1.3　10.1.4　10.2.5　10.3.22　10.5.19　10.5.23　10.5.25　10.7.9　11.3.11　11.5.11　11.9.24　11.9.25　11.9.26　11.9.27　11.9.29　11.9.30　11.10.9　10.10.11　11.10.15

同治1.2.5　1.4.10　1.7.28　1.12.24　2.5.10　2.5.11　2.6.1　2.9.9　2.9.10　2.9.11　2.10.11　2.10.14　2.10.16　2.10.18　2.10.19

许恩培

同治1.6.25　2.6.26

许敬身

同治1.闰8.15　1.闰8.17　1.闰8.18

许景隆

同治1.6.18

许瑶光（雪门）

同治1.5.29　1.5.30

孙　坦

咸丰10.12.3

孙　坤

咸丰11.4.25

孙　绂

同治1.10.3

孙长乐

同治2.11.26

孙长贵

同治2.11.26

孙仲远

同治1.2.27

孙庆恒

同治1.4.5

孙尚绂

同治2.12.23

孙树人（振铨）

咸丰11.8.21　11.9.10

孙炳文

同治2.11.26

孙省斋

咸丰10.6.15　10.6.17　10.8.12　10.8.15　11.6.1

孙家泰

咸丰11.4.25

孙铭恩（兰检）

咸丰11.4.21

孙琴西（承熙、衣言）

同治2.1.7　2.2.29　2.3.1　2.3.4　2.3.19　2.7.9　2.7.13　2.7.19　2.8.8　2.8.23　2.9.14　2.10.16　2.10.26　2.11.18

孙鼎臣（芝房）

咸丰10.4.20

孙蔡心

咸丰11.4.25

七　画

麦士别缔

咸丰11.6.21

花凌阿

同治1.10.28

劳崇光（辛阶）

同治1.7.27　1.9.26

苏文彪

咸丰10.12.4

苏厚子

同治1.闰8.11

杜　翰

咸丰11.8.11　11.11.22

杜大祥

咸丰11.6.14

杜文澜（小舫）

同治2.4.14　2.4.15　2.4.20　2.4.28　2.7.18　2.8.1　2.8.18　2.9.22　2.9.29

杜滋柴

咸丰10.12.25

杨　岘（见山）

同治2.5.3　2.8.3　2.8.11　2.8.17

杨长年（朴庵、朴安）

咸丰10.5.12　10.6.20　10.6.21　10.6.22　10.9.30　10.10.2　10.10.3　10.12.1　10.12.28　11.2.27　11.3.24　11.10.12　11.12.1　11.12.22

同治1.1.9　1.1.24　1.1.25　1.2.3　1.2.21　1.7.22　1.11.10　1.12.28　2.1.2　2.3.7　2.4.7　2.6.25　2.7.13　2.7.21　2.7.25

杨文粹

同治1.6.26

杨龙章

咸丰11.10.10

同治1.1.21

杨占彪

同治1.4.6

杨达庭

咸丰11.7.22

杨光祖

同治1.6.9　1.闰8.1

杨名声

咸丰10.9.12　10.11.22　11.6.3

杨庆琛

同治1.闰8.23

杨庆麟

咸丰11.10.16

杨利叔

咸丰10.8.24

同治1.2.27　1.3.9

杨明顺

同治1.6.3

杨岳斌（载福、厚庵、厚安）

咸丰10.闰3.14　10.6.29　10.7.27　10.9.18　10.10.21　10.10.23　10.11.3　10.11.14　10.11.17　10.11.25　10.12.13　11.4.13　11.4.17　11.4.20　11.5.2　11.5.4　11.5.6　11.5.9　11.5.13　11.5.26　11.6.8　11.6.10　11.6.12　11.6.14　11.7.2　11.7.7　11.7.8　11.8.4　11.8.12

同治1.5.23　1.5.24　1.5.27　1.6.11　1.8.8　1.闰8.1　1.闰8.26　1.闰8.27　1.9.2　1.9.5　1.9.18　1.10.1　1.9.21　1.12.1　2.2.4　2.2.5　2.2.7　2.2.16　2.2.17　2.2.18　2.6.10　2.8.3　2.9.7　2.11.23

杨贻堂

咸丰10.5.6

杨畏斋

同治1.3.23　1.3.27　1.4.7　1.4.14　1.4.24　2.4.29　2.5.3　2.5.5　2.5.13　2.5.23　2.6.1　2.6.12　2.7.2　2.7.18

杨复成

同治2.3.8

杨炳轩

同治1.11.26　2.9.11

杨调元（静庵）

咸丰10.3.17

杨继盛

同治2.5.26

杨辅清

同治1.3.13

杨朝林

同治1.10.28

杨葆翼

同治1.6.11

杨雄清

咸丰10.9.16　11.2.27

同治1.3.13

杨鼎勋（少铭）

咸丰10.2.11

杨镇南

咸丰11.4.8

杨镇魁

咸丰10.3.16　10.8.20　10.11.18

杨德亨（仲谦）

同治2.1.21　2.4.13　2.9.12

杨彝珍（杏农、性农）

同治2.5.16

李　元

咸丰10.12.22

李　奎

同治1.闰8.21

李　莲

同治2.4.19　2.7.30

李　朝

同治1.9.16

李　榕（申夫、申甫）

咸丰10.1.6　10.1.9　10.1.10　10.1.13　10.1.15　10.1.16　10.1.17　10.1.21　10.1.22　10.1.23　10.1.29　10.1.30　10.2.1　10.2.2　10.2.28　10.2.29　10.3.1　10.3.2　10.3.3　10.3.4　10.3.6　10.3.7　10.3.15　10.3.18　10.闰3.29　10.4.14　10.4.15　10.4.25　10.5.26　10.6.9　10.6.10　10.6.19　10.6.21　10.6.27　10.7.4　10.7.12　10.7.18　10.7.23　10.7.28　10.8.9　10.8.23　10.8.24　10.9.7　10.9.12　10.9.16　10.9.18　10.9.26　10.10.11　10.10.12　10.11.21　10.11.22　10.12.15　10.12.18　10.12.23　10.12.28　10.12.30　11.1.1　11.1.16　11.1.19　11.2.9　11.2.11　11.2.15　11.2.23　11.3.3　11.3.13　11.3.14　11.4.24　11.4.28　11.5.26　11.6.12　11.6.15　11.6.18　11.7.30　11.8.4　11.8.11　11.8.22　11.9.10　11.9.13　11.9.16　11.9.20　11.10.10　11.10.18　11.11.17　11.12.13　11.12.15　11.12.25　11.12.28　11.12.29

同治1.1.2　1.1.3　1.1.4　1.1.13　1.1.15　1.1.21　1.1.24　1.2.3　1.2.4　1.2.14　1.3.5　1.3.10　1.3.26　1.4.1　1.4.20　1.5.11　1.5.26　1.8.6　1.闰8.7　1.闰8.9　1.闰8.10　1.闰8.22　1.9.4　1.9.5　1.9.11　1.9.13　1.9.21　1.10.13　1.10.14　1.10.15　1.10.23　1.10.27　1.11.16　2.1.9　2.3.2　2.3.3　2.3.5　2.3.15　2.3.20　2.3.28　2.4.6　2.4.13　2.4.16　2.4.18　2.4.19　2.4.20　2.4.22　2.5.10　2.6.7　2.6.13　2.7.17　2.7.20　2.7.22　2.7.27　2.8.8　2.8.14　2.8.15　2.8.23　2.12.7　2.12.19

李士棻（芋仙、迂仙）

咸丰11.1.10　11.6.7　11.6.8　11.6.9　11.7.8　11.7.18　11.9.1　11.9.2　11.11.2　11.11.3　11.12.15　11.12.25

同治1.1.9　2.8.6　2.8.15　2.8.23　2.10.25　2.10.26

李元度（次青）

咸丰10.1.16　10.闰3.1.9　10.闰3.2.6　10.闰3.2.7　10.闰3.2.8　10.闰3.2.9　10.闰3.3.0　10.4.3　10.4.5　10.4.6　10.4.7　10.4.9　10.4.10　10.4.13　10.4.14　10.4.17　10.4.20　10.4.22　10.4.23　10.4.24　10.4.25　10.4.28　10.4.29　10.5.1　10.5.3　10.5.6　10.5.8　10.5.9　10.5.12　10.6.19　10.7.17　10.7.19　10.8.2　10.8.4　10.8.7　10.8.8　10.8.12　10.8.14　10.8.16　10.8.17　10.8.18　10.8.19　10.8.20　10.8.21　10.8.22　10.8.23　10.8.24　10.8.25　10.8.26　10.8.27　10.9.6　10.9.12　10.9.13　10.9.15　10.9.17

同治1.2.18　1.2.22　1.3.2　2.6.15

李元淳（子真）

同治1.9.21

李世忠（昭寿、兆受、良臣）

咸丰11.4.25

同治1.6.21　闰8.21　1.9.13　1.9.20　1.10.24　1.10.28　1.12.10　2.1.20　2.2.5　2.2.20　2.6.18　2.11.10　2.12.10　2.12.11　2.12.12

李世贤

咸丰10.9.16　11.2.27　11.3.19

同治1.3.13　1.9.4　1.9.7

李龙璋

咸丰11.12.22

李申耆

咸丰10.3.1　10.3.3

李加胜

咸丰11.6.14

李吉人

咸丰10.2.1

李西沤

咸丰10.3.3　10.10.10

李成谋（与吾）

咸丰11.9.22

李师实

咸丰11.12.1

李光地（厚庵）

咸丰10.4.8　10.5.15　10.5.22　10.5.23　10.5.24　10.5.25　10.5.26　10.5.27　11.1.29　11.2.24　11.3.26　11.4.9　11.4.14　11.4.19　11.4.28

李竹梧（竹屋）

咸丰10.1.27

同治1.8.19　1.8.20　1.8.21　1.8.22　1.8.23　1.8.24　1.8.25　1.8.28　1.8.29　1.闰8.2　1.闰8.4　1.闰8.5　1.闰8.12　1.闰8.29　1.9.2　1.9.5　1.9.7　1.9.24　1.10.1　1.10.12　1.10.13　1.10.14　2.2.29

李华达

咸丰11.10.3

李汝钧

咸丰10.5.12

李远继

同治1.12.7

李克轩

同治2.12.8

李秀成（寿成）

咸丰10.3.1　10.9.16　10.12.6　11.2.27

同治1.闰8.27　1.9.4　2.3.24　2.3.27　2.4.5

李作士（少山、啸山）

咸丰10.1.15　10.5.5　10.9.12　11.10.18

同治2.1.20　2.2.13

李邵青（劭青）

咸丰10.3.1

李若珠

咸丰10.4.17

李雨苍（云麟）

咸丰11.5.8

李尚宾

同治2.3.8

李秉苑

同治2.3.19

李金旸

咸丰11.5.3　11.5.18

李宝贤

咸丰10.2.15

李宗羲（雨亭、禹亭）

咸丰10.闰3.15　10.4.22　10.5.10　10.7.21　10.8.15

同治1.11.8　1.11.21　2.11.11　2.12.22　2.12.23

李树堂

咸丰11.1.10　11.1.14

李昭庆（幼泉、幼荃）

同治1.9.17　1.9.21　1.11.18

李胜时

同治2.3.8

李勉亭

同治1.1.18　1.9.13　1.11.28　1.12.26　2.1.1　2.12.25　2.12.29

李济元

同治1.2.4

李济清

同治1.闰8.29　2.3.8

李泰国

咸丰11.10.3

李笏生（佛生、黻生、绂生）

咸丰10.闰3.12　11.6.24

李继远

咸丰11.2.27

李梅生

同治2.2.20

李辅堂

咸丰10.7.1　10.7.4　10.7.17　10.7.24　10.8.21　10.8.22　11.2.4　11.2.8　11.2.16　11.2.25　11.4.28　11.5.10　11.8.1　11.9.3　11.9.5　11.9.25　11.10.19

同治1.1.5　1.1.18　1.2.8　1.3.9　2.1.22

李盛修

同治2.3.8

李鸿章（少荃、少泉）

咸丰10.1.4　10.3.12　10.3.14　10.3.17　10.3.19　10.3.20　10.3.21　10.3.25　10.3.6　10.闰3.5　10.闰3.6　10.闰3.14　10.闰3.15　10.闰3.19　10.闰3.21　10.闰3.22　10.闰3.23　10.4.5　10.4.9　10.4.22　10.4.23　10.4.24　10.5.3　10.5.6　10.5.8　10.5.10　10.5.11　10.5.12　10.5.15　10.5.16　10.5.17　10.5.18　10.6.19　10.6.23　10.6.29　10.6.30　10.7.1　10.7.5　10.7.22　10.7.28　10.8.2　10.8.5　10.8.7　10.8.8　10.9.28　10.12.8　11.1.15　11.2.17　11.3.11　11.3.29　11.4.15　11.4.20　11.4.28　11.5.10　11.5.18　11.6.6　11.6.8　11.6.9　11.6.11　11.6.13　11.6.16　11.6.26　11.6.28　11.7.4　11.7.22　11.8.4　11.8.5　11.8.6　11.8.11　11.8.12　11.8.13　11.8.14　11.8.15　11.9.3　11.9.5　11.9.24　11.9.25　11.9.27　11.10.2　11.10.3　11.10.4　11.10.3　11.10.4　11.10.5　11.10.11　11.10.16　11.10.18　11.10.19　11.10.21　11.10.22　11.10.27　11.11.3　11.11.7　11.11.9　11.11.10　11.11.14　11.11.15　11.11.16　11.11.17　11.11.19　11.11.21　11.11.22　11.11.25　11.11.26　11.11.27　11.11.28　11.11.29　11.12.1　11.12.2　11.12.5　11.12.6　11.12.7　11.12.11　11.12.12　11.12.13　11.12.16　11.12.18　11.12.19　11.12.20　11.12.21　11.12.23　11.12.26　11.12.27　11.12.28　11.12.29

同治1.1.2　1.1.3　1.1.4　1.1.5　1.1.6　1.1.10　1.1.12　1.1.13　1.1.14　1.1.18　1.1.20　1.1.21　1.1.27　1.2.1　1.2.4　1.2.9　1.2.19　1.2.22　1.2.27　1.2.29　1.3.1　1.3.2　1.3.3　1.3.4　1.3.9　1.3.15　1.3.16　1.3.17　1.3.21　1.3.24　1.3.30　1.4.10　1.4.20　1.4.29　1.5.2　1.5.8　1.5.10　1.5.19　1.6.2　1.6.6　1.6.12　1.6.26　1.7.8　1.7.16　1.7.24　1.8.3　1.8.5　1.8.13　1.8.25　1.闰8.5　1.闰8.6　1.闰8.9　1.闰8.11　1.闰8.16　1.闰8.25　1.闰8.26　1.9.1　1.9.4　1.9.6　1.9.12　1.9.16　1.9.17　1.9.21　1.9.26　1.10.5　1.10.6　1.10.14　1.10.15　1.10.16　1.10.26　1.11.6　1.11.23　1.11.24　1.12.7　1.12.26　2.1.6　2.1.16　2.1.27　2.2.17　2.3.1　2.3.6　2.3.17　2.3.23　2.4.6　2.4.15　2.4.16　2.4.19　2.4.23　2.5.5　2.5.6　2.5.23　2.6.12　2.6.17　2.6.21　2.7.9　2.7.16　2.7.25　2.8.5　2.8.26　2.9.20　2.10.9　2.10.20　2.11.22　2.11.23　2.12.25

李鸿裔（眉生、眉仙）

咸丰11.10.26　11.11.2　11.11.7　11.11.22　11.11.26　11.11.27　11.12.1　11.12.6　11.12.13　11.12.19　11.12.20　11.12.21　11.12.22　11.12.27　11.12.28　11.12.29

同治1.1.2　1.1.3　1.1.5　1.1.6　1.1.7　1.1.8　1.1.9　1.1.10　1.1.11　1.1.12　1.1.13　1.1.15　1.1.16　1.1.17　1.1.18　1.1.19　1.1.20　1.1.21　1.1.22　1.1.23　1.1.24　1.1.25　1.1.28　1.1.29　1.1.30　1.2.2　1.2.3　1.2.5　1.2.7　1.2.8　1.2.10　1.2.12　1.2.13　1.2.15　1.2.21　1.2.23　1.2.24　1.3.3　1.3.7　1.3.10　1.3.11　1.3.12　1.3.14　1.3.15　1.3.16　1.3.19　1.3.20　1.3.21　1.3.22　1.3.27　1.3.28　1.3.29　1.4.2　1.4.6　1.4.9　1.4.10　1.4.14　1.4.15　1.4.20　1.4.27　1.4.28　1.5.2　1.5.3　1.5.7　1.5.9　1.5.11　1.5.12　1.5.13　1.5.15　1.5.27　1.5.30　1.6.8　1.6.11　1.6.20　1.7.20　1.8.27　1.9.5　1.9.8　1.9.26　1.10.3　1.10.14　1.12.15　2.1.12　2.1.14　2.2.12　2.3.13　2.4.9　2.6.1　2.7.20　2.7.25　2.8.26　2.8.30　2.9.7　2.9.20　2.9.21　2.9.23　2.10.2　2.10.21　2.10.23　2.11.4　2.12.4　2.12.9　2.12.21

李续宜（希庵、熙庵）

咸丰10.1.26　10.3.5　10.3.6　10.3.7　10.3.8　10.3.9　10.3.10　10.3.11　10.3.12　10.3.14　10.3.17　10.3.22　10.闰3.2　10.闰3.5　10.闰3.14　10.闰3.24　10.闰3.29　10.4.5　10.4.8　10.4.25　10.4.26　10.5.3　10.5.6　10.5.7　10.5.8　10.5.9　10.5.10　10.5.11　10.5.12　10.5.13　10.5.15　10.5.19　10.6.15　10.6.21　10.7.12　10.8.18　10.8.19　10.8.23　10.8.29　10.9.1　10.9.2　10.9.3　10.9.4　10.9.5　10.9.6　10.9.8　10.9.9　10.9.10　10.9.11　10.9.12　10.9.14　10.9.15　10.9.19　10.9.23　10.10.4　10.10.5　10.10.22　10.11.3　10.11.30　10.12.2　11.1.11　11.2.7　11.2.10　11.2.20　11.3.11　11.3.26　11.4.2　11.4.21　11.5.28　11.6.16　11.6.28　11.6.29　11.7.19　11.8.12　11.9.1　11.9.9　11.9.16　11.9.25　11.9.30　11.10.7　11.10.16　11.11.3　11.11.16　11.11.26　11.11.27　11.12.11　11.12.14　11.12.25

同治1.1.9　1.1.14　1.1.27　1.2.9　1.2.10　1.2.11　1.2.12　1.2.11　1.2.10　1.2.13　1.2.14　1.2.15　1.2.16　1.2.17　1.2.18　1.2.20　1.2.21　1.2.23　1.2.25　1.2.26　1.2.27　1.2.28　1.2.29　1.3.2　1.3.4　1.3.6　1.3.7　1.3.8　1.3.9　1.3.10　1.3.12　1.3.13　1.3.14　1.3.15　1.3.22　1.3.28　1.4.2　1.4.10　1.4.17　1.4.18　1.4.25　1.5.2　1.5.4　1.5.12　1.5.20　1.5.23　1.5.26　1.5.27　1.6.1　1.6.6　1.6.8　1.6.13　1.6.15　1.6.22　1.7.4　1.7.7　1.7.9　1.7.10　1.7.18　1.7.20　1.7.22　1.8.2　1.8.3　1.8.4　1.8.5　1.8.6　1.8.8　1.8.11　1.8.14　1.8.17　1.8.21　1.8.23　1.8.25　1.8.26　1.8.28　1.闰8.1　1.闰8.5　1.闰8.8　1.闰8.12　1.闰8.15　1.闰8.17　1.闰8.18　1.闰8.20　1.闰8.21　1.闰8.22　1.闰8.23　1.闰8.27　1.闰8.29　1.9.9　1.9.11　1.9.19　1.9.24　1.9.29　1.10.9　1.10.19　1.10.29　1.11.9　1.11.19　1.11.29　1.12.10　1.12.19　2.1.9　2.1.19　2.2.12　2.3.9　2.3.20　2.4.1　2.4.9　2.4.18　2.4.28　2.5.1　2.5.6　2.5.9　2.5.19　2.6.1　2.6.12　2.6.14　2.6.23　2.7.8　2.8.7　2.8.17　2.9.21　2.11.3　2.11.20

李葆斋

同治1.9.3　1.9.4　2.10.26　2.11.22

李朝斌（质堂）

同治1.1.2　1.3.27　1.闰8.26　1.9.30　1.10.21　2.4.21　2.4.24

李善兰（壬叔）

同治1.4.20　1.4.29　1.12.8　1.12.10　1.12.12　1.12.14　1.12.27　2.1.1　2.1.22　2.1.23　2.3.21　2.5.3　2.5.21　2.6.9　2.6.17　2.9.4　2.9.16　2.10.20　2.10.23　2.11.18　2.11.25　2.12.28

李瑞四

同治2.3.8

李瑞章（凤洲）

咸丰10.1.30

李鼎荣

同治1.闰8.20　1.闰8.24　1.11.1

李德麟

咸丰10.5.27

李镕铸

同治2.8.16

李篁仙

咸丰11.4.22　11.7.27

同治2.6.1

李鹤年（子和）

咸丰10.5.12

李鹤章（季泉、季荃、继泉、继荃）

咸丰10.1.26　10.2.7

李璞阶（续焘）

咸丰10.1.23　10.2.5　10.2.6

李瀚章（翰章、小泉、筱泉）

咸丰10.1.2　10.1.4　10.1.5　10.1.26　10.2.3　10.2.6　10.2.7　10.3.22　10.闰3.27　10.4.22　10.4.23　10.4.24　10.4.25　10.4.29　10.5.6　10.5.8　10.5.12　10.5.15　10.5.16　10.5.17　10.5.18　10.5.20　10.5.23　10.5.25　10.6.24　10.7.1　10.7.7　10.7.17　10.7.21　10.8.13　10.8.21　10.10.8　10.12.8　11.1.13　11.4.18　11.5.9　11.6.20　11.8.28

同治1.1.7　1.1.11　1.1.13　1.1.18　1.1.19　1.1.21　1.1.22　1.1.29　1.1.30　1.2.2　1.2.3　1.2.5　1.2.6　1.2.7　1.2.10　1.2.14　1.2.18　1.2.19　1.3.1　1.3.2　1.3.8　1.3.11　1.3.14　1.3.15　1.3.16　1.3.22　1.3.25　1.3.26　1.3.27　1.3.28　1.3.29　1.3.30　1.4.1　1.4.2　1.4.3　1.4.4　1.4.5　1.4.6　1.4.7　1.4.9　1.4.10　1.4.17　1.4.18　1.4.20　1.4.21　1.4.22　1.4.25　1.4.26　1.4.27　1.4.28　1.5.1　1.5.2　1.5.3　1.5.5　1.5.6　1.5.7　1.5.8　1.5.12　1.5.14　1.5.16　1.5.17　1.5.18　1.5.19　1.5.22　1.5.23　1.5.25　1.5.28　1.7.18　1.7.19　1.7.21　1.7.24　1.7.25　1.7.28　1.8.5　1.8.12　1.8.13　1.8.14　2.4.24　2.4.29　2.5.3　2.9.29

严　咸（秋农）

同治1.8.30

严正基（仙舫）

同治1.4.21　1.5.22　1.6.9　2.8.22

严可均（景文、铁桥）

同治1.12.24

严树森（渭春）

咸丰10.9.12　10.9.29

同治1.1.9　1.5.22　1.5.24　2.1.6　2.3.24　2.4.12　2.4.13　2.9.24

严瀛清

同治1.4.23

吴　彬

同治1.6.28

吴　棠（仲宣、仲仙）

同治2.3.6　2.3.7

吴　煦（晓帆）

同治1.1.18

吴　壎

同治1.6.11

吴干臣

同治1.闰8.13　1.10.20

吴大廷（彤云、桐云）

同治1.2.22　1.2.27　1.3.7　1.5.5　1.5.11　1.5.13　1.5.14　1.5.28　1.6.12　1.6.16　1.6.18　1.6.22　1.6.29　1.7.4　1.7.17　1.7.18　1.7.27　1.闰8.3　1.9.8　1.9.9　1.9.10　1.10.9　1.10.12　2.9.15　2.9.18　2.9.20

吴大安

同治2.6.12

吴子澄

同治1.8.13　1.8.21

吴月溪

咸丰10.2.24

同治1.10.10　2.3.18

吴正熙

咸丰10.5.12

吴贞阶（炳昆）

咸丰11.5.2　11.12.21

吴光春

同治2.9.9

吴光霁

同治1.10.6

吴廷华

同治1.9.22　1.11.25　1.12.3

吴廷栋（竹如）

咸丰10.4.15　10.9.29　11.8.27

同治1.1.23　1.闰8.16　1.闰8.23　2.11.1　2.11.7　2.11.9

吴竹斋

咸丰10.9.14

吴汝孝

咸丰10.3.1　11.2.27

同治1.3.13

吴坤修（竹庄）

咸丰10.1.29　10.闰3.1　10.10.1　10.11.5　10.11.6　11.3.14　11.3.16　11.3.23　11.3.27　11.3.28　11.4.2　11.4.6　11.4.10　11.4.11　11.4.12　11.4.13　11.4.16　11.4.21　11.4.26　11.6.13　11.7.6　11.7.7　11.7.13　11.10.15　11.10.16　11.10.19　11.10.20　11.11.3　11.11.9

同治1.3.2　1.3.13　1.3.25　1.闰8.27　1.9.5　1.9.15　1.9.16　1.9.22　1.9.29　1.10.10　1.10.11　1.11.2　1.11.3　1.11.4　1.11.5　1.11.8　1.11.10　1.12.3　2.2.3　2.2.4　2.2.16　2.2.19　2.2.20　2.2.24

吴秉衡

同治2.7.7

吴承芳（腾芳）

咸丰10.5.12　10.12.4

吴绍刚

同治1.闰8.5

吴炳昆

同治1.3.27

吴振声

同治1.6.19

吴敏树（南屏）

咸丰10.7.17　11.3.16

吴焯之

同治1.8.30

吴嘉宾（子序）

咸丰10.12.1　10.12.3　10.12.4　10.12.5　10.12.6　10.12.7　10.12.8　11.3.24

同治1.3.14　1.3.15　1.3.18　1.3.20　1.3.23　1.4.2　1.4.6　1.4.7

吴嘉诠（清如）

同治2.10.25　2.10.26　2.10.28　2.11.4

吴嘉善（子登）

同治1.12.6

吴燮和

同治2.7.7　2.7.24

吴缵先（绍烈）

同治1.1.7　1.1.9　1.1.13　1.9.10　2.3.2　2.11.24

岑藕舫

咸丰10.10.17

秀葆谦

咸丰11.1.25

秀楚翘

咸丰11.1.25

邱　荣

同治1.7.20

邱庆籥

咸丰11.11.27

同治1.1.15

邱谷士

咸丰11.11.27

何　栻（廉昉、莲舫）

咸丰10.闰3.16

同治2.4.22

何　铣

同治2.6.12

何　斌（宗廷）

咸丰10.闰3.29

何　璟（小宋）

同治2.5.13　2.7.6　2.7.30　2.12.9

何元炳

咸丰10.5.21

何有能

同治1.10.28

何兴榜

咸丰10.2.12

何寿田

咸丰10.7.6

何应祺（镜海、敬海、竟海）

咸丰10.2.12

同治2.10.17

何良寿

咸丰11.2.22

何绍彩

同治1.9.30

何映文

咸丰11.4.21

何桂珍（丹畦、丹溪）

咸丰10.闰3.12　10.闰3.13　10.闰3.14　11.7.19

何桂清（耕云、根云、丛山）

咸丰10.5.8　11.12.17

同治1.3.3　1.7.24

何圆溪

咸丰11.7.19

何敬之（镜之、镜芝）

咸丰11.4.22　11.7.27

何雅秀

同治1.3.13

何敦五

咸丰10.1.15

何璜溪

咸丰11.7.19

何愿船（秋涛）

咸丰11.7.6　11.7.27

余大胜

咸丰10.7.29　10.12.4

余长贵

咸丰11.12.15

余际昌（会亭）

咸丰10.1.22　11.2.6

余祖述

咸丰11.2.6

邹寿璋

咸丰10.12.3

邹林保

咸丰11.3.11

邹牧笥

咸丰11.4.25　11.10.10

邹桐之

咸丰10.1.4

宋　晋

咸丰11.12.4

宋子久

咸丰10.8.25　10.9.17　10.9.18　10.9.29　10.9.30　10.10.6　10.10.7　10.10.29　10.11.28　11.1.23　11.1.24　11.2.13　11.2.17　11.10.9

宋尧金

同治1.6.5

宋阶和

同治1.2.24　1.6.14

宋国永（长庆）

咸丰10.3.9　10.8.17　11.7.30

宋国承

咸丰10.7.27

汪　翰

同治1.6.23

汪士珍

同治1.6.27

汪士铎（梅村）

咸丰10.4.19　10.4.29　10.5.1　10.5.11　10.5.12　10.7.9　10.12.13

同治1.4.18

汪士祺

咸丰10.5.12

汪午珊

咸丰10.11.15

汪汝桂

咸丰11.6.14

汪国英

同治2.3.19

汪学春

咸丰11.6.14

汪承绪

同治1.8.21

汪澄溪

同治1.10.9　2.1.22

沈　镰

同治1.闰8.26

沈汝椿

同治1.闰8.21

沈贤绍

同治1.8.29

沈宝成

咸丰10.6.20　10.6.29　10.11.5　10.11.6　10.11.7　10.11.10　10.11.26　10.12.11　11.3.26

同治1.9.21　1.10.12

沈绎堂

咸丰11.1.22

同治1.1.5　1.2.8　1.2.21　1.2.22　1.2.29　1.3.10　1.3.15　1.3.20　1.4.5　1.4.13　1.5.2　1.5.5　1.5.22　1.5.26　1.6.16　1.7.23　1.9.3　1.9.8　1.9.13　1.9.16　1.9.25　1.10.18　1.10.25　1.11.19　1.11.29　2.1.14　2.2.20　2.2.25　2.2.29　2.2.30　2.3.3　2.3.13　2.3.19　2.4.4　2.4.22　2.4.24　2.5.17　2.6.12　2.6.13　2.7.18　2.7.19　2.7.20　2.8.20　2.9.19　2.10.21　2.11.4　2.11.21　2.12.16

沈葆桢（幼丹）

咸丰10.5.3　10.5.8　10.6.3　10.7.8　10.8.11

沈道万

同治1.6.20

沈懋德

同治1.6.5

沈蔼亭

同治2.9.12　2.9.16　2.9.18　2.9.27　2.10.1　2.10.17　2.10.19　2.10.28　2.11.6　2.11.9　2.12.7

张　芾（筱浦、小浦）

咸丰10.3.14　10.3.18　10.闰3.6　10.闰3.12　10.闰3.14　10.4.2　10.4.15　10.4.22　10.5.4　10.5.8　10.5.9　10.5.21　10.6.1　10.6.8　10.6.9　10.6.11　10.6.18　10.6.20　10.6.24　10.6.25　10.6.28　10.6.30　10.7.7　10.7.10　10.7.11　10.7.20　10.7.22　10.7.25　10.7.28　10.8.2　10.8.3　10.8.5　10.8.8　10.8.9　10.8.11　10.8.16　10.8.18　10.8.20　10.8.23　10.8.24　10.8.25　10.8.26　10.9.3　10.9.23　11.4.29　11.6.13　11.8.4

张　葆

咸丰11.12.17

同治1.6.22

张　僡

咸丰11.12.12

张　燧

同治1.6.18

张　曜（朗斋）

同治1.2.27

张　夔

咸丰10.7.7

张士端

同治2.11.4

张大洲

同治2.1.10

张文虎（啸山）

同治2.5.21　2.6.17　2.9.4

张少伯

咸丰11.10.13

张玉田

咸丰10.12.4

张玉珂

同治2.9.9

张石洲

咸丰11.7.6

张东启

咸丰11.4.27

张占鳌

咸丰10.12.17

张仕才

咸丰11.3.11

张永寿

咸丰11.2.2

张光照

咸丰11.5.3　11.5.18

张仲远（曜孙）

咸丰10.2.19　10.闰3.9　10.8.2　10.8.7　10.12.5　11.5.15　11.5.16　11.11.22

同治1.2.24　1.2.25　1.2.26　1.2.29　1.3.9　1.3.14　1.3.15

张任才

咸丰10.3.1

张运兰（凯章、樨园）

咸丰10.5.12　10.6.25　10.7.25　10.7.26　10.7.27　10.7.28　10.7.29　10.8.2　10.8.7　10.8.13　10.8.14　10.8.17　10.8.18　10.8.19　10.8.20　10.8.21　10.8.24　10.8.25　10.8.26　10.8.29　10.9.1　10.9.2　10.9.3　10.9.5　10.9.7　10.9.11　10.9.12　10.9.13　10.9.14　10.9.16　10.9.18　10.9.22　10.9.24　10.9.25　10.9.28　10.10.2　10.10.4　10.10.8　10.10.19　10.10.20　10.10.22　10.10.23　10.11.8　10.11.9　10.11.16　10.11.17　10.11.18.　10.11.20　10.11.25　10.12.5　11.1.6　11.1.7　11.1.8　11.1.9　11.1.20　11.1.21　11.1.25　11.2.2　11.2.5　11.2.6　11.2.9　11.2.11　11.2.12　11.2.13　11.2.17　11.2.20　11.2.21　11.2.23　11.2.30　11.3.3　11.3.4　11.3.6　11.3.11　11.3.13　11.3.14　11.3.15　11.3.17　11.3.22　11.3.25　11.4.3　11.4.7　11.4.11　11.4.16　11.5.7　11.5.20　11.5.23　11.5.24　11.5.29　11.6.5　11.6.15　11.7.11　11.9.6　11.9.8　11.9.9　11.9.14　11.9.24　11.9.27

同治1.2.7　1.2.8　1.2.9　1.2.12　1.3.1　1.4.19　1.4.27　1.8.17　1.8.27　1.闰8.13　1.9.1　1.9.21　1.9.29　1.10.19　1.10.20　1.10.22

张运桂

同治1.9.21

张更新

同治1.6.15

张伴山

咸丰10.2.13　10.2.18　10.4.20　10.4.22　10.5.10　10.7.10　10.10.2　10.10.10　10.11.2　10.12.26　11.1.6　11.1.16　11.3.14　11.5.19　11.9.16　11.10.9

张应超

咸丰10.10.21

张茂林

咸丰11.3.21

张国樑（殿臣）

咸丰10.4.2

张秉钧（小山）

咸丰10.1.12　10.4.22　11.3.19

张宝德

咸丰10.5.12

张树声（振轩）

同治1.9.29

张显道（子方）

咸丰10.闰3.29

张钟澍

同治1.6.21

张复益

咸丰11.2.7

张衍重

咸丰10.6.6　10.6.7

张胜禄

同治1.2.6

张洛行（洛刑 [1] ）

咸丰11.2.27

同治1.3.13

张皋文（皋闻、惠言）

咸丰10.4.7

张练渠（凤翥）

同治1.闰8.5　1.12.25　2.6.9

张遇春

咸丰11.6.22

张椒云

咸丰10.8.21　10.8.26　10.9.8　11.4.2

张斯桂

同治2.5.21

张鲁生

同治2.6.17　2.8.23　2.8.25

张善继（佩芬）

咸丰10.闰3.29

张裕钊（廉卿）

咸丰10.1.24　10.闰3.17　10.闰3.22　10.闰3.23　10.闰3.27　10.7.12　10.12.13　11.11.3　11.11.7　11.11.8　11.11.9　11.11.10　11.11.13　11.11.14　11.11.15　11.11.16　11.11.17　11.11.18　11.11.20　11.11.21　11.11.22　11.11.23

张锦瑞（笛帆）

同治2.12.2

张锡嵘（敬堂）

同治2.9.9

张鼎峰

咸丰10.11.7

张镇湘

咸丰10.11.29　11.2.10　11.12.15

张德甫（敬甫）

咸丰10.7.4

张潮爵

咸丰10.3.1　11.3.11

陈　艾（虎臣）

咸丰10.7.8　10.10.4　10.12.17　11.2.3　11.2.29　11.3.16　11.3.17　11.3.18　11.3.19　11.5.26　11.7.20　11.7.25　11.8.29　11.9.7　11.9.13　11.10.2　11.10.12　11.10.20　11.11.6　11.11.9　11.11.18　11.12.29

同治1.1.5　1.1.6　1.1.25　1.2.9　1.2.12　1.3.8　1.3.10　1.3.11　1.4.18　1.5.19　1.5.27　1.5.30　1.6.8　1.6.23　1.7.4　1.7.7　1.7.18　1.7.25　1.8.2　1.闰8.10　1.9.10　1.9.13　1.9.19　1.9.28　1.10.3　1.10.9　1.12.3　1.12.25　2.1.10　2.1.23　2.1.24　2.1.27　2.4.7　2.4.13　2.4.17　2.4.25　2.5.3　2.5.7　2.6.22　2.6.27　2.7.8　2.7.23　2.8.28　2.9.24　2.10.7　2.10.19　2.10.21　2.10.26　2.11.1　2.11.9

陈　达

同治1.6.28

陈　奂

咸丰10.5.12

陈　泳

同治1.6.4

陈　珂

同治1.6.17

陈　湜（舫仙）

咸丰11.5.6　11.5.7　11.6.18　11.10.18　11.10.20　11.11.13　11.12.3

同治1.2.29　1.4.10　1.11.17　1.11.19　2.2.9　2.2.10　2.2.11

陈　鼐（作梅、竹梅）

咸丰10.闰3.18　10.4.22　10.4.23　10.4.27　10.5.4　10.6.11　10.6.12　10.7.1　10.7.2　10.7.18　10.7.20　10.7.21　10.7.22　10.7.24　10.7.25　10.7.26　10.7.27　10.8.21　10.8.24　10.8.26　10.9.7　10.9.8　10.9.10　10.9.11　10.9.13　10.9.15　10.9.16　10.9.17　10.9.18　10.9.19　10.9.20　10.9.21　10.9.23　10.9.24　10.9.28　11.1.13　11.12.10

同治1.2.12　1.2.14　1.2.17　1.2.22　1.2.29　1.3.10　1.3.14　1.5.19　1.7.22　1.8.2　1.闰8.20　　2.6.2

陈士杰（俊臣）

咸丰10.8.19　11.1.13　11.11.29

同治2.2.30　2.3.1　2.3.2　2.3.3　2.3.8　2.3.9　2.3.10　2.3.13　2.3.14

陈大力

咸丰10.3.18

陈大富（馀庵）

咸丰10.12.14　10.12.16　11.2.11　11.2.12　11.2.13

陈氏妾

同治1.6.23　2.4.20　2.4.27　2.4.29　2.5.3　2.5.21

陈方坦（小浦、筱浦）

咸丰10.4.29　10.8.1　10.8.10　10.12.8　11.1.2

同治2.10.7

陈玉成

咸丰10.9.6　11.1.21　11.2.27　11.3.23　11.8.21

陈玉恒（义贵）

咸丰11.4.21

陈玉章

咸丰11.12.4

陈世镕

咸丰10.4.26　10.5.5

陈正常

同治1.6.10

陈由立

咸丰10.12.4

同治1.10.12　1.12.5

陈仕荣

同治1.3.13

陈发祥（发翔）

咸丰11.10.20

陈庆长

同治1.2.7

陈庆溥（心泉）

咸丰11.9.1　11.9.3　11.9.7　11.9.20　11.10.9　11.10.11　11.10.18　11.11.2　11.11.8　11.11.13　11.11.28　11.12.2

同治1.1.24　1.1.25　1.10.6　1.10.16　2.1.25

陈步高

同治1.11.10

陈时永

咸丰11.3.11

陈时安

咸丰10.3.1　11.8.21

陈孚恩

咸丰11.11.28

陈纬文

同治2.1.24　2.1.27

陈坤书

同治1.3.13

陈国瑞（庆云）

同治2.12.10

陈金鳌（伯陵）

咸丰11.4.2　11.5.7

陈岱珊（岱三、代山）

咸丰10.6.20　10.6.23　10.6.25　10.9.1

同治2.6.3

陈学礼

咸丰11.2.27　11.3.11

同治1.3.13

陈宝箴（右铭、又铭）

同治2.9.20　2.11.4　2.11.20　2.11.24

陈荣村

咸丰10.闰3.29

陈香泉

同治2.1.23

陈秋舫

咸丰10.1.2　10.1.3　10.1.4　10.1.5　10.1.8　10.1.10　10.1.13　10.1.14　10.1.15　10.1.16　10.1.17　10.1.18　10.1.20　10.2.5　10.2.6　10.2.7　10.2.9　10.2.10　10.2.15　10.2.17　10.2.18　10.2.24　10.3.19

陈炳文

同治2.1.10

陈泰初

同治1.11.16

陈继苓

同治1.2.29

陈雪庐

咸丰10.4.27　10.5.5　10.5.13　11.12.20

同治2.9.27

陈雪楼

咸丰10.2.21　10.4.26　10.4.28

陈硕甫

同治2.5.3　2.5.5

陈曼生

同治1.2.2

陈得才

咸丰11.3.11

陈得胜

咸丰10.12.4

陈清武

同治2.1.10

陈锡周

同治2.4.13

陈源豫（季牧）

咸丰10.4.26　11.1.18

同治1.10.15

陈德明

同治1.6.6

邵懿辰（位西、蕙西）

咸丰10.6.18　10.7.4　10.8.2　10.8.10　10.8.11　10.8.12　10.8.14　10.8.15　10.8.18　10.8.19　10.8.20　10.8.25　10.8.26

同治2.8.8

邵亨豫（汴生）

咸丰10.7.18　10.7.19　10.7.20　10.7.21　10.7.22　10.8.4　10.8.17　10.10.14　10.10.15　10.10.17　10.10.21　10.10.22　10.10.25　10.10.26　11.9.23　11.10.6

八　画

武明良

同治1.12.18

武祖德

同治2.9.9

苗沛霖

咸丰11.4.25　11.7.4　11.10.8　11.10.10　11.11.20　11.11.22

同治1.闰8.5　闰8.21　1.9.24　2.3.24　2.5.6　2.7.17　2.8.16　2.11.4

范云吉（泰亨）

同治2.7.27　2.8.7　2.8.19　2.8.20　2.8.28　2.8.30　2.9.9　2.9.20　2.10.2　2.10.5　2.10.6　2.11.29　2.12.19

范次典

同治1.5.12

范汝增

咸丰11.2.27

同治2.1.10

范伯崇

同治2.4.12

范鸿谟

咸丰11.12.7　11.2.8

林大居

同治1.3.13

林世茂

咸丰11.2.27

林则徐（少穆）

咸丰10.4.22

林绍璋

咸丰11.2.27

同治1.3.13

林胜福

咸丰11.4.27

林彩发

咸丰11.4.27

林福祥

同治1.闰8.7

欧阳胜

同治1.10.28

欧阳静

咸丰11.4.2

欧建吾

咸丰11.7.11

欧阳夫人

咸丰10.1.24　10.3.4　10.4.15　10.4.16　10.5.4　10.5.18　10.6.17　10.7.14　10.9.24　10.10.4　11.3.24　11.4.14　11.5.14　11.11.4　11.11.28　11.12.4　11.12.16　11.12.26

同治1.1.24

欧阳正墉

咸丰10.9.9　10.9.10

同治1.10.28

欧阳兆熊（晓岑、小岑、筱岑）

咸丰10.闰3.4　11.2.23　11.2.24　11.2.25　11.2.27　11.2.30　11.3.1　11.3.21　11.3.22　11.3.28　11.3.30　11.4.1　11.4.2　11.4.5　11.4.6　11.4.9　11.4.10　11.4.22　11.5.13　11.5.17　11.5.18　11.5.19　11.5.20　11.5.25　11.6.4　11.6.5　11.6.6　11.6.7　11.6.8　11.6.9　11.6.10　11.6.12　11.6.21　11.7.3　11.7.5　11.7.7　11.7.17　11.7.24　11.8.5　11.8.23　11.8.24　11.8.25　11.8.26　11.9.1

同治1.7.24　2.4.11　2.4.12　2.4.14　2.4.15　2.4.18　2.4.19　2.4.21　2.4.22　2.4.23　2.4.26　2.4.27　2.4.29　2.5.1　2.5.2　2.5.3　2.5.5　2.5.6　2.5.7　2.5.8　2.5.9　2.5.10　2.5.11　2.5.12　2.5.13　2.5.14　2.5.15　2.5.16　2.5.17　2.5.18　2.5.19　2.5.20　2.5.21　2.5.22　2.5.23　2.5.25　2.5.26　2.5.27　2.5.28　2.5.29　2.5.30　2.6.1　2.6.2　2.6.3　2.6.4　2.6.5　2.6.6　2.6.7　2.6.8　2.6.9　2.6.10　2.6.11　2.6.13　2.6.14　2.6.15　2.6.16　2.6.17　2.6.18　2.6.19　2.6.20　2.6.22　2.6.26　2.6.29　2.7.1　2.7.2　2.7.5　2.7.6　2.7.7　2.7.8　2.7.10　2.7.17　2.7.18　2.7.21　2.7.22　2.7.23　2.7.24　2.7.25　2.7.26　2.7.27　2.7.28　2.7.29　2.7.30　2.8.1　2.8.2　2.8.3　2.8.4　2.8.5　2.8.7　2.8.9　2.8.10　2.8.12　2.8.15　2.8.16　2.8.17　2.8.18　2.8.19　2.8.20　2.8.22　2.8.23　2.8.24　2.8.25　2.8.26　2.8.28　2.8.29　2.9.1　2.9.7　2.9.9　2.9.18　2.9.20　2.9.22　2.9.28　2.9.29　2.10.2　2.10.5　2.10.13　2.10.18　2.10.23　2.12.18

欧阳利见

同治1.4.23

欧阳寿耘

咸丰10.6.9

欧阳牧云

咸丰10.1.18　10.1.19　10.1.21　10.1.24　10.1.26　10.1.29　10.2.7　10.2.15　10.2.16　10.2.17　10.2.18　10.闰3.18　10.4.27　10.6.20　10.6.21　10.6.23　10.6.24　10.6.28　10.6.29　10.6.30　10.7.10　10.9.1　10.12.7　11.6.24

同治1.4.23　1.4.24　2.9.29　2.10.3　2.11.4　2.11.15　2.11.17

欧阳定果

同治1.7.12　1.9.19　1.10.16

欧阳凌云

同治1.闰8.16　2.3.23　2.3.24　2.3.25　2.3.30　2.4.10

欧阳东

同治2.5.17

明　兴

咸丰10.3.17

易开俊（明耀）

同治1.11.25　1.12.2

易良虎

同治2.9.9

易昌焕

咸丰10.12.4

易春浦（超四）

咸丰10.闰3.29

易畇荄（芸陔、润坛）

咸丰10.3.18　10.9.18　11.2.28　11.4.2　11.4.10　11.4.19

同治2.8.11　2.9.15

易晴苍

咸丰11.8.20

同治2.2.9　2.2.10

易蔚六（凫山）

咸丰10.闰3.29

罗正举

咸丰11.3.11

罗兆升

同治2.10.18

罗汝怀（研生）

咸丰11.9.2

罗安当

同治2.2.29

罗伯宜（萱）

同治1.8.9　1.8.13　1.8.15　1.闰8.21　1.9.17　1.9.26　1.9.29　1.10.14

罗宏裕

咸丰11.8.6

罗忠怀

咸丰10.2.9　10.2.11　10.3.16　10.闰3.2

罗忠祜（少村）

咸丰10.闰3.2　10.闰3.17　10.闰3.22　10.闰3.25　10.闰3.26　10.10.2　11.12.12　11.2.13　11.12.18

同治1.2.9　1.6.23　1.6.24　2.4.22　2.5.8　2.9.19

罗逢元

咸丰10.1.22

同治2.2.18

罗淡村

咸丰10.闰3.22　10.4.1　10.4.2　10.4.3　10.4.13

罗景集

同治2.9.9

罗新太

咸丰11.3.21

季君梅（念诒）

咸丰10.7.19　11.8.5　11.12.2

同治2.6.28　2.7.2

和　春（雨亭）

咸丰10.4.2

金大荣

同治1.6.12

金龙玉

咸丰10.5.12

金丙珪

同治2.5.10

金安清（眉生）

咸丰11.7.20　11.8.4　11.11.22

同治1.7.20　1.8.1　1.8.2　1.闰8.12　1.闰8.14　[KG*6]1.11.26　1.11.27

金国琛（逸亭）

咸丰10.1.9　10.1.10　10.1.11　10.1.13　10.1.15　10.1.17　10.1.22　10.1.23　10.1.24　10.1.25　10.1.26　10.2.12　10.12.26

同治1.10.28　2.2.20

金竺虔（树崇）

咸丰10.7.13

同治2.3.13

金茹晋

同治1.6.2

金匮有

咸丰11.10.5

金殿安

咸丰10.6.2

周　成

同治1.6.25

周　溶

同治1.6.10

周　瀚

咸丰10.9.26

周大璋

咸丰10.2.25

周万晫（万倬）

咸丰10.5.27

同治1.9.15　1.9.22　1.9.28　2.2.4

周才成

同治2.3.8

周开锡（寿山、寿珊）

咸丰11.5.15　11.9.4

同治1.1.7　1.2.9　1.2.22　1.3.7　1.3.22　1.3.23　1.4.1　1.4.3

周天孚

咸丰10.6.4

周天受（天寿、百禄）

咸丰10.6.4　10.7.13　10.8.16　10.9.13

周化镕

咸丰11.2.2

周凤山（梧冈）

同治1.8.28

周文正

同治2.3.8

周文忠

咸丰11.11.9

周世澄

同治2.10.25

周东盖

同治2.3.8

周汉卿

同治1.12.2　2.2.16

周永松

同治2.3.8

周光正

咸丰10.6.28

周成南

同治1.9.21

周庆熊

同治1.6.11

周汝钧

同治2.11.17

周寿昌（荇农）

咸丰11.12.22　11.12.25　11.12.26

同治1.1.2　1.1.8　1.1.17　1.1.18

周运斌

同治2.9.9

周志甫

咸丰11.4.15　11.7.18

同治1.7.28

周芳明

同治1.9.9　1.9.20

周秀万

同治2.3.8

周良才

咸丰10.6.28　11.4.21

同治1.3.7

周诒朴

同治2.5.2　2.6.12

周念慈

同治1.5.24　1.5.26

周学浚（缦云）

同治1.4.16　1.4.20　1.4.21　1.4.29　1.10.5　2.8.2　2.8.22　2.9.16　2.9.12　2.10.13　2.10.18　2.11.22

周弢甫（腾虎）

咸丰11.6.28　11.10.20　11.10.22　11.10.23　11.10.24　11.10.25　11.10.26　11.10.27　11.11.1　11.11.2　11.11.3　11.11.4　11.11.7　11.11.8　11.11.9　11.11.10　11.11.12　11.11.13　11.11.22　11.12.12　11.12.16　11.12.17

同治1.1.21　1.4.16　1.4.17　1.4.18　1.4.22　1.4.24　1.4.28　1.4.29　1.5.8　1.8.3

周贵濂

同治2.3.8

周胜发

同治2.3.8

周彦增

咸丰10.5.27

周祖培（芝台）

咸丰11.11.22

周桂成

同治2.3.8

周宽世（厚斋）

同治2.3.8

周宽众

同治2.3.8

周朗山

同治2.8.19

周盛和

同治2.11.26

周辑瑞（子佩）

咸丰10.2.5　10.5.6　10.11.1　11.4.22　11.7.27

同治1.2.6　1.8.24　1.12.24　2.2.14　2.4.21　2.4.22

周锡福

同治2.3.8

周德亶

同治2.1.10　2.11.26

庞作人

同治2.8.23

庞怀典

同治1.6.15

庞钟璐（宝生）

咸丰10.7.19　10.8.4　11.12.18

郑　众

同治2.5.26

郑　奠

同治1.9.10

郑玉轩

同治1.9.10

郑阳和

咸丰10.11.4　11.4.2　11.5.7

同治1.12.25

单懋谦（地山）

咸丰11.9.12

官　文（秀峰）

咸丰10.2.19　10.2.25　10.3.18　10.4.22　10.5.19　10.6.17　10.9.8　10.11.19　10.12.3　11.3.26　11.3.29　11.4.21　11.4.23　11.9.9　11.9.15　11.9.16　11.9.19　11.9.20　11.10.3　11.11.17　11.12.18

同治1.2.2　1.2.4　1.5.15　1.5.18　1.5.28　1.8.1　1.8.13　1.闰8.14　1.9.8　1.10.1　1.10.23　1.10.28　1.11.5　2.1.6　2.4.22　2.4.27　2.5.6

宛立涛

同治2.6.25

屈　蟠

咸丰10.2.12　10.4.20

屈楚轩

咸丰11.2.7

肃　顺

咸丰11.11.17　11.11.28

孟昭先

同治2.10.21　2.11.21

九　画

赵少魁

同治2.3.19

赵世暹（世先、蔗泉）

咸丰10.3.17

同治1.6.25　2.11.26

赵光缙

同治1.6.4

赵廷贵

咸丰10.10.2

赵仲穆

咸丰11.1.22

赵克彰（国香）

咸丰11.9.15

赵青云

同治2.1.28

赵岵存

同治2.1.2

赵秉镕

同治1.6.3

赵金福

咸丰11.4.27

赵炳麟

同治1.5.12

赵既发

同治1.10.28

赵烈文（惠甫）

咸丰11.7.20　11.7.22　11.7.24　11.7.25　11.8.25　11.8.29

同治1.1.8　1.2.4　1.2.15　1.2.24　1.3.11　1.3.12　1.4.17　1.4.26　1.4.28　1.5.29　1.6.10　1.6.17　1.6.20　1.6.24　1.7.22　1.7.29　1.8.7　1.9.16　2.1.24　2.1.27　2.3.6　2.4.13　2.4.24　2.5.7　2.9.12　2.9.22　2.10.25　2.12.15

赵焕联（玉班）

咸丰11.8.4

同治1.5.13

赵清益

咸丰11.12.14

赵景贤（竹生）

同治1.3.27　1.5.12

郝兰皋

同治1.10.11

郝变同

同治1.6.21

胡　锦

同治1.6.8

胡　镛

咸丰11.4.22

胡云阁

咸丰10.2.5

胡友胜

咸丰11.8.6

胡凤鸣

咸丰11.3.19

胡文甫

咸丰11.1.24

胡心庠（蔚之）

同治2.1.28

胡玉坦

同治1.闰8.26

胡达萼

同治2.9.1

胡林翼（润芝、润之、咏芝）

咸丰10.1.1　10.1.2　10.1.3　10.1.4　10.1.5　10.1.6　10.1.7　10.1.8　10.1.9　10.1.10　10.1.11　10.1.12　10.1.13　10.1.14　10.1.15　10.1.16　10.1.18　10.1.20　10.1.21　10.1.22　10.1.23　10.1.24　10.1.25　10.1.26　10.1.27　10.1.28　10.1.29　10.1.30　10.2.1　10.2.4　10.2.6　10.2.7　10.2.8　10.2.10　10.2.12　10.2.13　10.2.14　10.2.16　10.2.18　10.2.20　10.2.21　10.2.22　10.2.23　10.2.24　10.2.25　10.2.26　10.2.27　10.2.29　10.3.3　10.3.6　10.3.7　10.3.9　10.3.13　10.3.14　10.3.15　10.3.18　10.3.20　10.3.23　10.闰3.1　10.闰3.2　10.闰3.3　10.闰3.5　10.闰3.6　10.闰3.9　10.闰3.11　10.闰3.12　10.闰3.13　10.闰3.14　10.闰3.16　10.闰3.19　10.闰3.20　10.闰3.21　10.闰3.22　10.闰3.24　10.闰3.26　10.闰3.27　10.闰3.28　10.闰3.29　10.闰3.30　10.4.1　10.4.2　10.4.4　10.4.5　10.4.6　10.4.8　10.4.9　10.4.10　10.4.11　10.4.12　10.4.13　10.4.14　10.4.15　10.4.16　10.4.17　10.4.18　10.4.19　10.4.20　10.4.22　10.4.23　10.4.24　10.4.26　10.4.27　10.4.28　10.4.29　10.5.1　10.5.2　10.5.3　10.5.4　10.5.5　10.5.6　10.5.7　10.5.8　10.5.10　10.5.11　10.5.12　10.5.13　10.5.14　10.5.16　10.5.21　10.5.22　10.5.29　10.6.1　10.6.2　10.6.1　10.6.2　10.6.1　10.6.2　10.6.1　10.6.2　10.6.1　10.6.2　10.6.1　10.6.2　10.6.1　10.6.2　10.6.1　10.6.2　10.6.6　10.6.9　10.6.10　10.6.12　10.6.14　10.6.15　10.6.17　10.6.18　10.6.20　10.6.21　10.6.22　10.6.25　10.6.26　10.6.27　10.6.28　10.6.30　10.7.2　10.7.5　10.7.8　10.7.10　10.7.12　10.7.13　10.7.18　10.7.22　10.7.25　10.7.26　10.8.2　10.8.5　10.8.10　10.8.12　10.8.17　10.8.20　10.8.22　10.8.26　10.8.28　10.8.29　10.9.5　10.9.6　10.9.7　10.9.8　10.9.10　10.9.11　10.9.12　10.9.13　10.9.16　10.9.17　10.9.18　10.9.19　10.9.23　10.9.24　10.9.26　10.9.27　10.9.28　10.9.29　10.10.1　10.10.3　10.10.5　10.10.7　10.10.8　10.10.15　10.10.17　10.10.18　10.10.21　10.10.22　10.10.23　10.11.7　10.11.22　10.11.26　10.11.27　10.11.28　10.12.2　10.12.10　10.12.13　10.12.19　10.12.20　10.12.30　11.1.8　11.1.9　11.1.11　11.1.13　11.1.14　11.1.17　11.1.23　11.1.25　11.1.27　11.1.29　11.2.6　11.2.7　11.2.8　11.2.9　11.2.11　11.2.12　11.2.16　11.2.18　11.2.20　11.2.21　11.2.22　11.2.24　11.2.26　11.2.29　11.3.1　11.3.7　11.3.11　11.3.17　11.3.21　11.3.26　11.3.29　11.3.30　11.4.1　11.4.3　11.4.4　11.4.5　11.4.6　11.4.7　11.4.8　11.4.9　11.4.11　11.4.13　11.4.14　11.4.15　11.4.17　11.4.18　11.4.19　11.4.20　11.4.21　11.4.22　11.4.23　11.4.24　11.4.25　11.4.26　11.4.27　11.4.28　11.5.2　11.5.3　11.5.6　11.5.7　11.5.8　11.5.10　11.5.11　11.5.12　11.5.13　11.5.14　11.5.15　11.5.16　11.5.17　11.5.18　11.5.21　11.5.26　11.6.5　11.6.12　11.6.20　11.6.26　11.6.27　11.7.4　11.7.5　11.7.9　11.7.10　11.7.13　11.7.15　11.7.25　11.8.12　11.8.28　11.9.1　11.9.3　11.9.13　11.9.23　11.10.9　11.10.11　11.10.12　11.10.13

胡泽霈

咸丰10.3.10　10.3.11　10.3.13

胡宝铎

咸丰10.7.9　10.7.10

胡宝善

同治1.8.21

胡绍文

同治1.6.12

胡莲舫

咸丰10.11.1

胡晖堂（芗斋）

咸丰10.8.11　10.11.7

胡维峰

咸丰10.3.14

胡道荣

咸丰10.5.12

胡湘林

同治1.4.16

胡鼎文

咸丰10.12.8　11.2.27

同治1.12.7

胡肇昕

咸丰10.5.12

柯　钺（小泉、筱泉）

咸丰11.9.11　11.10.11　11.10.20　11.11.14　11.11.25　11.11.26　11.12.29　11.12.30

同治1.1.2　1.1.5　1.1.9　1.1.12　1.1.14　1.1.19　1.1.23　1.1.26　1.1.27　1.1.28　1.2.1　1.2.4　1.2.8　1.2.11　1.2.13　1.2.20　1.2.22　1.2.23　1.2.25　1.2.29　1.3.2　1.3.5　1.3.18　1.3.23　1.4.12　1.4.13　1.4.14　1.4.15　1.4.16　1.4.19　1.5.4　1.6.2　1.7.9　1.7.11　1.7.13　1.7.14　1.7.15　1.7.16　1.7.22　1.7.23　1.7.25　1.7.28　1.8.3　1.8.4　1.8.5　1.8.9　1.8.13　1.8.14　1.8.16　1.8.22　1.8.3　1.闰8.2　1.闰8.12　1.闰8.17　1.闰8.28　1.9.2　1.9.20　1.9.21　1.9.27　1.10.18　1.11.11　1.11.18　1.11.19　1.11.21　1.11.25　1.12.4　1.12.5　1.12.7　1.12.12　1.12.15　1.12.17　1.12.23　2.1.12　2.1.17　2.1.28　2.2.2　2.2.3　2.2.6　2.2.8　2.2.23　2.2.25　2.3.13　2.8.28　2.9.3

柯华辅（竹泉）

同治1.1.9　1.6.23　1.闰8.6　1.闰8.7　1.9.1　1.9.3　1.11.10　1.11.15　1.11.26　1.11.28　1.11.29　1.12.6　1.12.8　1.12.11　1.12.14　1.12.16　2.1.3　2.1.4　2.1.7　2.1.9　2.1.13　2.1.15　2.1.18　2.1.20　2.1.22　2.5.30　2.7.1　2.8.14

查文德

咸丰10.5.12

查宝信

同治1.6.16

查贵辅

同治1.6.27

柳寿田

同治1.9.18　1.10.18　2.8.14

贵　芳

同治1.6.3

钟仲甫

咸丰10.9.16

段大贵

咸丰10.12.4

段茂堂

同治2.5.3

段清和

咸丰11.4.21

段镜湖

同治1.7.21

侯淑钱

咸丰10.3.1

俞昌会

咸丰10.5.21

俞理初

咸丰10.8.2

饶枚臣

咸丰10.7.22

胜　保（克斋）

咸丰11.4.25　11.11.25

同治1.4.28　1.5.3

奕　

咸丰10.9.3　10.9.6

同治1.6.10　1.6.13　1.6.14　2.2.29　2.3.9　2.3.11　2.3.12　2.3.26

施永通

咸丰10.3.1

施鸿基

同治2.12.7

恽世临（次山）

同治2.12.7

恽光业

同治2.11.26

娄峻山

咸丰10.8.9　11.1.8　11.2.14　11.2.24

津　泰

咸丰11.11.28

洪仁达

同治1.3.13

洪仁玕

咸丰11.2.27

同治1.3.13

洪汝奎（琴西）

咸丰10.5.12　11.11.1　11.11.3　11.11.4　11.11.6　11.11.7　11.11.11　11.11.15　11.11.22　11.11.24　11.11.25　11.11.28　11.11.29　11.12.4　11.12.7　11.12.13　11.12.16　11.12.18　11.12.19　11.12.20　11.12.21

同治1.1.5　1.1.7　1.1.9　1.1.10　1.1.20　1.1.25　1.2.7　1.2.29　1.3.5　1.3.12　1.3.18　1.3.19　1.3.25　1.4.12　1.4.13　1.4.14　1.4.16　1.4.24　1.4.27　1.5.2　1.5.3　1.5.5　1.5.9　1.5.11　1.5.22　1.5.27　1.6.17　1.6.21　1.6.22　1.6.25　1.7.17　1.7.28　2.4.9　2.4.29　2.5.16　2.7.6　2.7.13　2.9.2

洪亨我

同治2.1.10

洪亨穆

同治2.1.10

洪良辉

同治2.3.8

洪春元

咸丰11.2.27

同治1.3.13　2.1.10

洪秋浦

咸丰10.9.28

洪雪琴

同治2.7.15

姚　莹（石甫）

咸丰10.4.17　10.10.4

姚　鼐（姬传）

咸丰11.9.27

姚光国

同治1.6.17

姚廷弼

同治1.4.3

姚体备（秋浦）

咸丰10.10.9　10.10.17　10.12.17　10.12.22　10.12.26　10.12.28　11.1.6　11.3.28　11.4.2　11.4.20　11.4.26　11.5.9　11.5.10　11.5.16　11.5.20　11.5.23　11.5.24　11.5.29　11.6.10　11.7.1　11.7.16　11.7.18　11.8.4　11.9.29　11.10.2　11.10.3　11.11.10　11.12.12

同治1.2.3　1.5.22　1.5.23　1.8.29　1.9.21

姚秋农

同治2.9.9

姚慕庭

咸丰10.12.9

姚觐民（彦士）

同治2.9.9

姚浚昌

同治1.12.24

贺长龄（耦耕、耦庚）

同治1.4.17

贺宏勋

咸丰11.11.27

同治1.6.15

骆秉章（籲门）

咸丰10.1.1　10.1.17　10.闰3.17　10.4.22　10.4.29　10.5.5　10.5.8　10.5.17　10.7.6　10.7.23　10.8.19　10.12.3

同治2.6.12

十　画

秦日南

同治1.3.13

秦成玉

咸丰11.4.27

敖甄甫

咸丰10.2.5

袁　藻

咸丰10.5.1

袁万瑛（铁庵）

咸丰11.8.4

同治2.5.9

袁子潭

咸丰10.10.20

袁甲三（午桥）

咸丰10.2.27　10.闰3.3　10.5.7　10.7.11　10.8.4　10.11.23　11.4.25　11.7.4　11.12.9

同治1.2.15　1.3.3　1.4.6　1.4.25　1.4.26　1.5.29　1.7.20　1.7.29　1.8.25　1.9.19　1.9.24　2.7.17　2.8.7　2.9.22

袁西台

同治2.11.17

袁国祥

咸丰10.10.20　11.6.13

袁鸣璠

同治1.6.14

袁秉桢（萸生、榆生）

咸丰10.3.20

同治2.6.2　2.8.2

袁雪舟

同治2.12.7

袁富财

咸丰11.4.27

袁漱六

咸丰10.5.1

袁橞泽

咸丰10.3.11　10.5.2

都兴阿（直夫）

咸丰10.4.17

载　垣

咸丰11.8.11　11.11.14　11.11.17　11.11.22

耿　机

咸丰10.5.27　10.6.3

莫友芝（子偲、郘亭）

咸丰11.6.22　11.7.3　11.7.6　11.7.7　11.7.14　11.7.17　11.7.18　11.7.23　11.7.25　11.8.5　11.8.25　11.9.11　11.9.19　11.10.14

同治1.1.1　1.1.10　1.1.15　1.1.24　1.2.19　1.3.11　1.3.22　1.5.13　1.5.14　1.6.8　1.6.11　1.6.14　1.6.17　1.6.21　1.7.4　1.7.17　1.7.21　1.8.4　1.8.5　1.闰8.1　1.闰8.4　1.闰8.9　1.闰8.17　1.闰8.25　1.9.6　1.12.24　1.12.27　2.1.12　2.1.16　2.1.26　2.3.25　2.3.30　2.4.1　2.4.13　2.5.7　2.5.9　2.6.10　2.6.16　2.7.21　2.8.10　2.8.11　2.9.1　2.9.24　2.10.5　2.10.18　2.10.20　2.11.9　2.11.17　2.11.20　2.12.1　2.12.9　2.12.15　2.12.20　2.12.29　2.12.30

莫祥芝（祥之）

咸丰10.4.9

莫善徵

同治2.1.27

桂　良

咸丰11.11.22

桂中行（履真）

同治1.6.13

顾子山

咸丰11.10.16

夏　銮

咸丰10.5.12

夏廷椒（憩亭、憩翁）

同治1.闰8.16　11.1.5

夏弢甫

咸丰10.8.6

夏朗斋

咸丰11.1.25

夏谦甫

咸丰10.11.6　11.1.13　11.1.25

柴时霖（雨村）

咸丰11.4.13

晏端书（彤甫、同甫、成甫）

同治1.4.21　1.7.26　1.7.29　1.闰8.8　1.闰8.23　1.9.21　1.10.14　2.2.25　2.5.1

恩秋舫

咸丰10.9.27

钱大昕（小征、辛楣）

同治2.1.16

钱汝诚

同治1.12.4

钱应溥（子密）

同治1.4.27　1.4.29　1.9.4　1.12.4　2.1.28　2.2.2　2.2.6　2.2.23　2.2.25　2.10.18

钱宝青（萍矼）

咸丰10.4.24

钱衎石

同治2.9.16　2.9.18

钱桂仁

同治2.1.10

钱鼎铭（调甫、苕甫）

咸丰11.10.16　11.10.19　11.10.20　11.10.21　11.10.22　11.11.20　11.12.8

钱警石（泰吉、辅宜）

同治1.4.27　1.12.21　1.12.22　1.12.28　2.3.3　2.3.28　2.4.1　2.7.19　2.9.10　2.9.16　2.9.18　2.10.20　2.10.24　2.10.28　2.11.17　2.11.20　2.11.22　2.12.11

倭　仁（艮峰）

咸丰11.8.27

同治1.1.23　2.11.1

倪人在

同治1.6.20

倪文蔚（豹岑、豹臣）

同治1.11.26　1.12.4　2.1.13　2.1.14　2.1.18

倪均成

咸丰11.9.23

徐　寿（雪村）

同治1.7.4　1.12.6　2.7.28

徐子苓（毅甫）

咸丰11.12.26　11.12.29

同治1.1.6　1.2.25　1.3.7　1.4.14　1.6.24　2.1.11　2.4.1　2.8.29　2.10.5　2.11.26

徐本璇

咸丰10.5.27

徐石泉

同治1.10.18　1.11.1　1.11.20　1.11.22　1.12.18

徐立壮

咸丰11.4.25

徐百钧

同治2.3.8

徐兆熊

咸丰11.3.11

徐树钊

同治1.6.7

徐维城（渭生）

同治1.闰8.25

徐稼生

同治2.10.26　2.10.28　2.11.3

殷兆镛

咸丰11.10.16

殷家隽（竹坞）

同治1.12.6

翁同书（药房）

咸丰10.2.1　10.2.24　10.2.27　10.闰3.3

10.闰3.17　11.9.13　11.10.10

翁覃溪

咸丰10.9.27　11.1.22

高　梯（云浦）

咸丰　10.3.16　10.闰3.10　10.闰3.11

高以翔

咸丰10.5.12

高列三

同治1.6.16

高彦骥

咸丰10.2.18　10.3.1

高惠生（蕙生）

咸丰11.12.1

高碧湄（心夔）

咸丰11.7.17　11.7.18

高蕙甫

同治2.7.24

郭　阶（慕徐）

同治1.8.27　2.6.5　2.11.17　2.12.6

郭用中

同治1.8.27

郭雨亭

同治1.11.16

郭明鳌

同治1.9.21

郭柏荫（远堂）

同治1.11.28　2.4.12　2.6.21

郭思屏

咸丰11.9.22

郭崑焘（意城、意臣）

咸丰10.1.9　10.3.2　10.3.4　10.闰3.9　10.闰3.13　10.闰3.29　10.4.23　10.5.1　10.5.5　10.5.8　10.5.17　10.5.23　10.6.9　10.6.12　10.6.26　10.7.3　10.7.16　10.8.9　10.9.9　10.12.24　11.2.7　11.9.11　11.11.16　11.11.22　11.12.10

同治1.1.11　1.1.21　1.7.16　1.闰8.15　1.9.10　1.9.20　1.10.13　1.11.12　1.12.2　2.1.19　2.3.5　2.3.18　2.4.18　2.5.1　2.5.17　2.5.18　2.6.25　2.7.7　2.8.29　2.9.17　2.10.20　2.12.15

郭舜民

咸丰10.闰3.2　10.闰3.3

同治1.6.27　1.闰8.5　2.5.17　2.6.14　2.8.2

郭嵩焘（筠仙、云仙、伯琛）

咸丰10.1.9　10.1.14　10.2.5　10.3.23　10.闰3.13　10.4.24　10.5.24　10.6.3　10.7.23　10.9.9　10.12.12　11.2.7　11.5.10　11.5.11　11.7.13　11.7.23　11.9.11

同治1.1.11　1.1.12　1.2.21　1.3.11　1.5.1　1.5.2　1.5.13　1.5.20　1.5.25　1.5.27　1.7.15　1.8.14　1.8.15　1.8.16　1.8.17　1.8.18　1.8.19　1.8.21　1.8.22　1.8.23　1.8.25　1.8.26　1.8.27　1.8.28　1.8.30　1.闰8.3　1.闰8.4　1.闰8.5　1.闰8.8　1.闰8.9　1.闰8.16　1.闰8.24　1.9.12　1.9.18　1.9.22　1.10.15　1.11.24　1.12.7　2.1.27　2.2.17　2.3.1　2.3.17　2.3.21　2.3.30　2.4.13　2.4.15　2.4.16　2.5.1　2.5.2　2.5.17　2.6.17　2.7.9　2.7.23　2.7.25　2.8.3　2.8.5　2.8.16　2.8.17　2.8.23　2.9.22　2.9.23　2.12.24

郭霈霖（雨三）

咸丰10.闰3.2

同治1.8.27　1.闰8.5

席宝田（研香、砚香）

同治2.10.17　2.10.18　2.10.22　2.10.28

唐　鉴（镜海、竟海）

咸丰10.12.24　11.4.2　11.5.14　11.5.18　11.6.24

唐义训（桂生、义顺）

咸丰10.6.6　10.7.2　10.10.3　10.10.8　10.10.12　10.10.23　10.11.10　10.11.11　10.11.18　10.11.22　10.12.23　11.1.7　11.1.8　11.1.9　11.1.10　11.1.12　11.1.21　11.2.6　11.2.7　11.2.9　11.2.13　11.2.17　11.2.19　11.2.20　11.2.24　11.2.26　11.3.2　11.3.4　11.3.5　11.3.6　11.4.5　11.5.7　11.5.20　11.5.23　11.6.5　11.12.10　11.12.26　11.12.27

同治1.闰8.29　1.10.23　1.11.19　2.4.1　2.4.8　2.4.10　2.12.3　2.12.6　2.12.11

唐训方（义渠）

咸丰10.1.6　10.1.7　10.1.9　10.闰3.2　10.闰3.5　10.闰3.6　10.闰3.7

同治1.8.25　1.闰8.23　1.闰8.24　1.闰8.26　1.9.6　1.9.8　1.9.10　1.9.12　1.9.16　1.9.22　1.9.29　1.9.30　1.10.5　1.10.7　1.10.11　1.11.13　2.11.4

唐若馨

同治2.9.5

唐萍洲

同治1.2.24　2.9.5

唐景皋（鹤九）

同治1.7.28　1.7.29　1.8.3　1.9.21　1.9.22　1.11.2　2.4.9　2.9.17

阎敬铭（丹初）

咸丰11.9.12　11.9.15　11.11.17　11.12.12

凌荫庭（荫亭）

咸丰10.1.12　10.1.22　10.1.24

涂宗瀛（朗轩、朗仙、阆轩、阆仙）

同治2.5.18　2.11.11

容　闳（光照、纯甫）

同治2.10.23

陶汝鼐（密庵）

同治2.5.24

陶仲瑜

咸丰11.12.26

陶继曾

同治2.11.16

十一画

黄　庆

咸丰10.12.4

同治1.9.21

黄　度

同治2.6.12

黄　彬

同治2.4.14

黄　冕（南坡、兰坡）

咸丰10.4.22　10.7.3　10.9.14　11.5.4　11.5.6　11.7.23　11.10.16　11.10.21　11.11.22

同治1.4.24　1.5.13　1.9.29　1.10.2　2.4.16　2.4.19　2.8.12　2.9.7　2.9.8　2.9.9　2.9.10　2.9.11　2.9.19　2.9.20　2.9.21　2.9.24　2.9.26　2.9.27　2.9.29　2.10.1　2.10.6　2.12.24　2.12.25　2.12.26　2.12.27　2.12.28

黄　瑜

同治2.9.8

黄子山

咸丰10.4.6　10.4.7　10.4.13

黄开元

咸丰10.3.2

黄云海

咸丰10.12.15

黄文金

同治1.12.7

黄以柟

咸丰10.5.21

黄永福

咸丰11.2.2

黄廷贵

咸丰11.2.9

黄仲翼

同治2.3.8

黄齐昂

同治2.1.28　2.11.10

黄丽中

同治1.6.22

黄体元

咸丰11.4.25

黄体灵

咸丰11.4.2

黄秀成

咸丰11.6.14

黄良善

同治2.1.10

黄国尧

咸丰11.4.2

黄金文

咸丰10.12.8　11.2.27　11.3.11

黄金品（贡三）

咸丰10.闰3.29

黄金锐

同治2.1.10

黄宗汉

咸丰11.11.28

黄春帆

咸丰10.3.2

黄荫山（印山）

咸丰11.2.4　11.2.5　11.2.9　11.4.2

黄冠北

咸丰11.11.3

黄胜林

咸丰10.12.17　11.6.13　11.8.10

黄益先

咸丰11.6.14

黄家驹

咸丰11.4.2

黄萝友

同治2.9.9

黄梅生

同治1.1.2

黄崇发

同治1.3.13

黄惠清

咸丰10.6.24　10.7.7　10.7.21　10.8.12　10.12.11　10.12.14　11.1.6　11.2.16

黄锡彤（晓岱）

咸丰11.10.24

同治2.1.23　2.1.25　2.1.26　2.3.3　2.3.11　2.3.13

黄鹤汀（荷汀）

同治1.8.15　1.8.18　1.8.20

黄赞汤（莘农）

咸丰10.6.6

同治2.4.28

黄翼升（昌岐、昌期）

咸丰10.10.25　11.4.28　11.5.5　11.5.7　11.8.20　11.10.5

同治1.3.12　1.3.13　1.4.2　1.5.5　1.7.29

勒少仲

咸丰11.10.1　11.10.5　11.10.9　11.12.18　11.12.22

同治1.1.5　1.3.16　1.5.13　1.7.21　1.7.22　1.7.25　1.闰8.14　1.9.3　2.10.5　2.10.29

萧　韦

咸丰10.闰3.1

萧可卿

同治1.4.23

萧庆衍（为则、维则）

同治1.10.29　1.11.7　1.11.18　2.2.20　2.2.21　2.3.13　2.11.6

萧启江（浚川）

咸丰10.1.6　10.1.7　10.5.7　10.10.25　11.1.7

萧孚泗（浮泗、信臣）

同治1.2.23　2.2.9　2.6.26

萧胜发

同治2.3.8

萧翰庆（辅臣）

咸丰10.3.11

曹　荣

咸丰10.1.5　11.2.10

曹广泽

咸丰11.2.26

曹仁美

咸丰11.4.21

曹西垣

咸丰11.10.25　11.11.2　11.11.9　11.11.22

曹有馀

咸丰11.2.4

曹光汉

咸丰11.11.18

曹毓瑛（毓英）

咸丰10.4.22　11.11.22

曹翰田

同治1.6.24

梅启照（筱岩）

咸丰11.4.24　11.5.30　11.6.2　11.7.8　11.10.2　11.10.3　11.10.15

梅绍箕

同治2.5.8　2.5.11

梅曾亮（伯言）

同治2.5.8

龚之棠（春海）

同治1.12.6

龚云浦（显章）

咸丰11.10.24

盛　四

咸丰10.2.17　10.闰3.30　11.1.16　11.4.9　11.6.9

同治1.9.27　1.12.20　2.7.12

章　澂

咸丰10.12.17

章日起

咸丰10.7.3

章迂鸿（遇鸿）

咸丰10.5.12

同治1.6.29

章邦元

同治1.6.27

章寿麟（价人）

咸丰10.11.15

同治1.2.24

康长青

同治2.3.8

康国器

咸丰10.5.21

梁　照（鹤宾）

咸丰10.闰3.5

梁文庄

同治2.3.28

梁成富

咸丰11.3.11

同治1.3.17

梁作楫

同治1.10.28

梁宝田

咸丰10.7.4

梁美材

同治1.9.15

梁章钜（茝林、闳中）

咸丰11.1.25

梁葆颐

同治2.8.23

隆德元

咸丰10.7.7

隋龙渊（藏珠）

咸丰10.12.17　11.1.16　11.1.24　11.2.2　11.2.5　11.2.17　11.2.29　11.9.8　11.9.10　11.9.11　11.9.16　11.9.20　11.10.10　11.12.5　1.12.7　11.12.17　11.12.29

同治1.7.12　1.闰8.14　1.闰8.15　1.9.3　1.11.29　1.12.7

屠　楷（晋卿）

同治1.12.1　2.1.25　2.1.27　2.2.1　2.2.2　2.2.4　2.2.7　2.2.11　2.2.12　2.2.13　2.2.14　2.2.17　2.2.19　2.2.20　2.3.1　2.3.4　2.3.5　2.3.6　2.3.9　2.3.10　2.3.11　2.3.12　2.3.22　2.3.25　2.3.26　2.3.27　2.3.28　2.4.4　2.4.6　2.4.11　2.4.17　2.4.18　2.4.19　2.4.21　2.4.22　2.4.23　2.4.24　2.5.15　2.5.20　2.5.22　2.5.30　2.7.9　2.7.17　2.7.24

十二画

彭山屺

咸丰10.1.4　10.5.22　10.7.22　11.2.9

彭玉麟（雪琴）

咸丰10.1.26　10.1.28　10.1.29　10.2.1　10.2.2　10.2.4　10.2.5　10.2.6　10.2.17　10.2.23　10.2.25　10.3.3　10.3.4　10.3.11　10.3.15　10.闰3.9　10.闰3.11　10.闰3.22　10.闰3.30　10.4.10　10.4.19　10.4.27　10.5.4　10.5.5　10.5.7　10.5.8　10.5.11　10.5.12　10.5.13　10.5.16　10.5.22　10.5.25　10.5.26　10.5.27　10.5.28　10.6.9　10.6.16　10.7.3　10.7.5　10.7.10　10.7.18　10.8.12　10.8.19　10.8.21　10.9.8　10.9.13　10.9.18　10.9.27　10.10.6　10.10.8　10.10.15　10.11.22　10.11.23　10.12.10　10.12.20　11.1.2　11.1.5　11.1.18　11.1.21　11.1.24　11.2.8　11.2.11　11.2.18　11.3.1　11.3.23　11.4.2　11.4.3　11.4.21　11.4.28　11.5.7　11.6.8　11.6.22　11.7.17　11.8.12　11.8.28　11.9.5　11.9.13　11.9.14　11.10.6　11.10.9　11.10.10　11.10.13　11.10.20　11.10.21　11.10.25　11.10.26　11.10.27　11.11.2　11.11.3　11.11.4　11.11.9　11.11.20　11.11.29　11.12.1　11.12.2　11.12.3　11.12.4　11.12.5　11.12.6　11.12.12　11.12.16　11.12.17　11.12.18　11.12.19　11.12.30

同治1.1.1　1.1.2　1.1.3　1.1.4　1.1.9　1.1.15　1.1.19　1.1.24　1.2.8　1.2.10　1.2.13　1.2.16　1.2.28　1.2.29　1.3.1　1.3.7　1.3.9　1.3.14　1.4.4　1.4.16　1.4.25　1.4.26　1.4.29　1.5.5　1.5.7　1.5.8　1.5.10　1.5.15　1.5.18　1.5.19　1.5.23　1.6.1　1.6.3　1.6.16　1.6.22　1.7.20　1.7.21　1.7.23　1.7.24　1.闰8.28　1.9.6　1.9.29　1.11.2　1.11.4　1.11.5　1.11.13　2.2.1　2.2.3　2.2.4　2.2.5　2.2.10　2.2.14　2.2.19　2.2.20　2.2.21　2.2.22　2.3.16　2.3.18　2.3.5　2.5.6　2.5.7　2.5.10　2.5.20　2.5.21　2.6.2　2.6.6　2.6.27　2.7.16　2.7.17　2.7.19　2.7.20　2.7.23　2.7.25　2.7.26　2.7.28　2.7.30　2.8.6　2.8.8　2.8.11　2.8.15　2.8.16　2.8.17　2.8.18　2.8.19　2.9.27　2.10.17　2.11.9

彭当安

同治2.6.12　2.6.15

彭先绪

咸丰11.4.27

彭定澜（恬舫）

同治1.4.26

彭胜德

同治2.3.8

彭斯举

咸丰10.11.9

彭腾七

同治1.7.24

彭毓橘（杏南、盛南）

咸丰10.1.13　10.1.29　10.3.14　10.闰3.24　11.3.19　11.3.20　11.8.19　11.8.20

同治1.2.25　2.1.1　2.2.9　2.2.10　2.2.21　2.2.22　2.3.16　2.3.18　2.3.22　2.3.25　2.3.27　2.4.14　2.6.6　2.6.29

斯　贵（鲁生）

同治1.1.26

蒋文岩

咸丰10.5.1　10.5.12

蒋光焴（吟舫）

同治1.闰8.5

蒋泽潭

咸丰10.2.9

蒋益澧（芗泉）

咸丰10.9.15　11.12.27

同治1.9.4　1.9.12

蒋寅昉

同治1.2.27　1.闰8.16

蒋琦龄

同治1.6.2

蒋嘉棫（纯卿、莼卿）

同治1.1.22　1.1.24　1.1.25　1.2.1　1.2.8　1.2.18　1.4.1　1.4.22　1.4.23　1.6.1　2.10.7

蒋凝学（芝纯、之纯）

咸丰10.1.1　10.1.2　10.1.10　10.1.11　10.1.24　10.2.9

同治1.闰8.5　1.9.21　1.11.1　2.1.11

葛　英

同治2.6.21

葛　蕃

咸丰10.5.12

葛兴陶

咸丰11.3.21

葛其仁

咸丰10.5.12

葛勒西

咸丰11.10.3

葛山（亦山）

同治1.11.12　1.11.14　1.11.15　1.11.16　1.11.17　1.11.24　1.12.25　2.9.11

葛崇宣

同治2.7.9

董家祥

同治1.10.28

董海清

同治1.6.9

韩正国

咸丰11.10.24

同治1.24　1.3.7　1.8.24　1.10.2

韩体震（省斋）

咸丰10.闰3.5

喻吉三

咸丰10.1.17

同治1.闰8.27　1.12.25　2.8.15

景　寿

咸丰11.8.11

喻俊明

同治1.1.2

程　远

同治1.6.19

程　钰（廷曙）

同治1.3.27

程　燠

同治1.6.8

程可山

咸丰11.1.24

程朴生（石洲、石舟）

同治1.7.9　1.7.10　1.7.13　1.7.15　1.7.16　1.7.17　1.7.18　1.7.19　1.7.20　1.7.22　1.7.23　1.7.28　1.7.29　1.8.1　1.8.7　1.8.8　1.8.9　1.8.10　1.8.12　1.8.16　1.8.17　1.8.20　1.8.22　1.8.23　1.8.26　1.8.27　1.8.28　1.11.15　1.11.18　1.11.24　1.11.28　1.12.24　1.12.25　1.12.26　2.1.29　2.2.24　2.3.19　2.3.23　2.4.9　2.4.12

程光国

同治1.6.29

程伯敷（鸿诏）

咸丰11.11.7　11.12.26

同治1.1.24　1.3.29　1.4.3　1.6.1　1.6.16　1.8.9　1.闰8.1　1.闰8.16　2.9.21

程希辕

同治2.5.19

程国安

咸丰10.7.9　10.7.10

程学启（方忠）

同治1.3.7　1.9.4　1.9.17

程桓生（尚斋）

咸丰10.1.25　10.2.7　10.2.8　10.3.1　10.3.3　10.3.4　10.3.10　10.3.11　103.17　10.3.19　10.3.20　10.3.21　10.3.23　10.闰3.5　10.闰3.7　10.闰3.9　10.5.27　10.6.18　10.7.7　10.9.24　10.9.25　10.9.26　10.9.27　10.9.29　10.9.30　10.10.2　10.10.5　10.10.6　10.10.7　10.1015　10.10.16　10.10.17　10.10.19　10.10.20　10.10.21　10.11.3　10.11.4　10.11.6　10.11.7　10.11.9　10.11.10　10.11.11　10.11.12　10.11.13　10.11.14　10.11.15　10.11.16　10.11.19　10.11.24　10.11.27　10.11.28　10.11.29　10.11.30　10.12.1　10.12.2　10.12.3　10.12.6　10.12.9　10.12.10　10.12.15　10.12.18　10.12.19　10.12.20　10.12.26　10.12.29　11.1.1　11.1.2　11.1.3　11.1.10　11.1.11　11.1.12　11.1.13　11.1.15　11.1.16　11.1.17　11.1.18　11.1.21　11.1.23　11.2.25　11.3.29　11.4.5　11.4.6　11.4.8　11.4.23　11.4.24　11.5.3　11.5.22　11.5.23　11.5.25　11.6.6　11.9.29　11.11.8　11.11.17　11.11.25　11.11.26　11.12.16　11.12.20　11.12.23　11.12.26

同治1.1.11　1.1.14　1.1.16　1.1.19　1.1.21　1.1.27　1.2.29　1.3.12　1.4.3　1.4.5　1.4.7　1.4.14　1.4.23　1.4.28　1.6.16　1.6.22　1.闰8.5　1.11.15　1.11.16　1.11.17　1.11.24　1.11.29　1.12.19　2.1.15　2.1.29　2.2.12　2.9.18　2.11.15　2.12.4　2.12.17

程钰廷

同治1.3.27

程鄂南

同治1.11.16

程琢堂

同治1.4.14

程道恒

同治2.8.29

程颖芝

咸丰11.11.18　11.12.4　11.12.6　11.12.8　11.12.12　11.12.21

同治1.1.9　1.1.29　1.4.5　2.4.19　2.4.22　2.4.27　2.5.10　2.5.17　2.5.20　2.5.27　2.6.10　2.6.20　2.6.21　2.6.29　2.7.5　2.8.21　2.9.10　2.9.29　2.11.4　2.11.5　2.11.7　2.12.14　2.12.28

程鼎芬

同治2.6.25

傅泽鸿

咸丰11.7.11

傅彩凤

咸丰11.4.27　11.4.28

焦听堂

咸丰10.5.26

焦祐瀛

咸丰11.8.11　11.11.22

储庚芸

同治1.6.8

舒　保（辅廷）

同治1.10.28

舒墨林

咸丰10.7.25　11.3.5　11.3.6　11.3.7　11.3.8　11.3.9　11.3.10　11.3.11　11.3.12　11.3.13　11.3.16　11.3.17

同治1.8.27

鲁秋航

咸丰10.12.30　11.1.1

同治2.8.11　2.8.12　2.8.13　2.8.14　2.8.16　2.8.17　2.8.18　2.8.19　2.8.21　2.8.22　2.8.23　2.8.26　2.8.29　2.8.30　2.9.1　2.9.2　2.9.3　2.9.6　2.9.7　2.9.20　2.9.23　2.11.4　2.11.16

童容海

咸丰11.6.14

同治1.3.13　1.6.29

曾　祺（春甫）

同治1.3.19　2.10.18

曾心斋

同治2.3.20

曾丹阁

咸丰11.4.24

曾孔彰

同治2.7.9

曾玉成

咸丰11.4.28

曾纪泽

咸丰10.1.5　10.1.21　10.2.4　10.2.20　10.2.2　10.3.8　10.3.9　10.3.16　10.闰3.1　10.闰3.4　10.闰3.13　10.闰3.18　10.闰3.30　10.4.4　10.4.16　10.4.21　10.4.24　10.4.27　10.4.29　10.5.4　10.5.18　10.5.28　10.6.9　10.6.17　10.6.20　10.7.24　10.8.11　10.8.29　10.9.1　10.10.16　10.11.4　10.12.7　10.12.16　10.12.24　10.12.28　10.12.29　11.1.4　11.1.14　11.1.18　11.1.24　11.1.25　11.2.14　11.3.5　11.3.13　11.4.4　11.6.24　11.7.24　11.9.2　11.9.4　11.9.24　11.11.19　11.11.27　11.11.28　11.12.14　11.12.15　11.12.16　11.12.22

同治1.1.14　1.2.18　1.3.13　1.3.14　1.4.1　1.4.4　1.4.17　1.4.19　1.4.24　1.5.6　1.5.14　1.5.20　1.5.24　1.7.11　1.7.14　1.7.29　1.8.4　1.闰8.24　1.10.4　1.10.14　1.10.24　1.11.4　1.11.24　1.12.9　1.12.14　1.12.24　2.2.4　2.2.28　2.3.4　2.3.14　2.5.7　2.6.1　2.6.2　2.6.4　2.6.6　2.6.7　2.6.15　2.6.17　2.6.23　2.6.24　2.6.26　2.7.6　2.7.13　2.7.15　2.7.16　2.7.19　2.7.23　2.8.2　2.9.1　2.9.5　2.10.1　2.10.27　2.11.23　2.12.6　2.12.9　2.12.15　2.1216　2.12.23　2.12.27　2.12.28

曾纪鸿（科一）

咸丰10.5.18　10.10.16　10.12.7　11.1.11　11.2.14

同治1.4.19　1.5.20　1.5.25　1.5.27　1.6.28　2.5.15　2.5.18　2.8.12　2.10.18

曾纪瑞

同治2.5.6　2.12.14

曾卓如（望颜）

咸丰10.5.5

曾国华（温甫）

咸丰11.10.9　11.10.23

同治1.11.22　2.4.21　2.5.6

曾国荃（沅甫、叔淳）

咸丰10.1.4　10.1.5　10.1.14　10.1.16　10.1.21　10.1.24　10.2.4　10.2.10　10.2.11　10.2.16　10.2.17　10.2.22　10.2.24　10.3.4　10.3.9　10.3.22　10.闰3.1　10.闰3.4　10.闰3.13　10.闰3.18　10.闰3.25　10.闰3.26　10.闰3.27　10.闰3.28　10.闰3.29　10.闰3.30　10.4.3　10.4.5　10.4.8　10.4.9　10.4.10　10.4.11　10.4.12　10.4.14　10.4.15　10.4.20　10.4.23　10.4.24　10.4.26　10.4.28　10.4.29　10.5.2　10.5.3　10.5.4　10.5.5　10.5.6　10.5.10　10.5.12　10.5.13　10.5.14　10.5.19　10.5.20　10.5.21　10.5.22　10.5.23　10.5.25　10.5.28　10.5.29　10.6.3　10.6.5　10.6.9　10.6.10　10.6.12　10.6.16　10.6.19　10.6.21　10.6.25　1.6.28　10.7.3　10.7.8　10.7.12　10.7.17　10.7.22　10.7.23　10.8.2　10.8.5　10.8.7　10.8.10　10.8.11　10.8.12　10.8.22　10.8.23　10.8.28　10.8.29　10.9.4　10.9.7　10.9.9　10.9.10　10.9.14　10.9.19　10.9.21　10.9.23　10.9.24　10.9.26　10.9.28　10.10.5　10.10.6　10.10.8　10.10.10　10.10.15　10.10.17　10.10.20　10.10.21　10.10.22　10.10.23　10.10.24　10.10.25　10.10.27　10.11.2　10.11.4　10.11.7　10.11.8　10.11.9　10.11.14　10.11.20　10.11.21　10.11.23　10.11.24　10.11.25　10.11.26　10.11.28　10.12.1　10.12.2　10.12.4　10.12.5　10.12.7　10.12.14　10.12.15　10.12.16　10.12.19　10.12.20　10.12.24　10.12.27　10.12.28　10.12.29　10.12.30　11.1.1　11.1.8　11.1.9　11.1.11　11.1.13　11.1.18　11.1.21　11.1.22　11.1.23　11.1.27　11.1.29　11·2.4　11.2.7　11.2.8　11.2.9　11.2.11　11.2.12　11.2.13　11.2.14　11.2.18　11.2.20　11.2.21　11.2.22　11.2.23　11.2.24　11.2.26　11.2.29　11.2.30　11.3.1　11.3.4　11.3.7　11.3.11　11.3.14　11.3.17　11.3.19　11.3.20　11.3.21　11.3.22　11.3.23　11.3.24　11.3.25　11.3.27　11.3.28　11.3.29　11.3.30　11.4.1　11.4.2　11.4.3　11.4.4　11.4.5　11.4.6　11.4.7　11.4.8　11.4.9　11.4.10　11.4.11　11.4.12　11.4.13　11.4.14　11.4.15　11.4.16　11.4.17　11.4.18　11.4.19　11.4.20　11.4.21　11.4.22　11.4.23　11.4.24　11.4.25　11.4.26　11.4.27　11.4.28　11.4.29　11.5.2　11.5.3　11.5.4　11.5.5　11.5.6　11.5.7　11.5.8　11.5.9　11.5.10　11.5.11　11.5.12　11.5.13　11.5.15　11.5.17　11.5.21　11.5.23　11.5.24　11.5.25　11.5.28　11.5.29　11.5.30　11.6.1　11.6.2　11.6.4　11.6.5　11.6.9　11.6.10　11.6.11　11.6.12　11.6.13　11.6.14　11.6.15　11.6.16　11.6.17　11.6.19　11.6.20　11.6.22　11.6.23　11.6.25　11.6.26　11.6.29　11.7.1　11.7.2　11.7.4　11.7.6　11.7.7　11.7.8　11.7.10　11.7.11　11.7.12　11.7.13　11.7.14　11.7.15　11.7.17　11.7.19　11.7.20　11.7.21　11.7.22　11.7.24　11.7.25　11.7.26　11.7.28　11.7.30　11.8.1　11.8.2　11.8.3　11.8.5　11.8.6　11.8.7　11.8.8　11.8.9　11.8.11　11.8.12　11.8.13　11.8.14　11.8.15　11.8.16　11.8.17　11.8.18　11.8.19　11.8.20　11.8.21　11.8.22　11.8.23　11.8.24　11.8.25　11.8.26　11.8.27　11.8.28　11.8.29　11.9.1　11.9.2　11.9.3　11.9.4　11.9.6　11.9.9　11.9.12　11.9.14　11.9.15　11.9.16　11.9.18　11.9.20　11.9.21　11.9.22　11.9.23　11.9.26　11.9.29　11.9.30　11.10.1　11.10.2　11.10.3　11.10.4　11.10.5　11.10.6　11.10.9　11.10.22　11.10.23　11.10.24　11.11.4　11.11.9　11.11.22　11.11.24　11.11.28　11.12.2　11.12.4　11.12.14　11.12.15　11.12.22　11.12.26

同治1.1.14　1.1.18　1.2.4　1.2.6　1.2.7　1.2.15　1.2.16　1.2.17　1.2.18　1.2.19　1.2.20　1.2.21　1.2.22　1.2.23　1.2.24　1.3.3　1.3.8　1.3.13　1.3.15　1.3.17　1.3.19　1.3.20　1.3.21　1.3.24　1.3.26　1.3.27　1.3.28　1.3.29　1.4.2　1.4.4　1.4.5　1.4.6　1.4.10　1.4.12　1.4.15　1.4.16　1.4.21　1.4.22　1.4.28　1.4.29　1.5.1　1.5.3　1.5.7　1.5.9　1.5.10　1.5.13　1.5.15　1.5.20　1.5.23　1.5.25　1.5.27　1.5.28　1.6.2　1.6.7　1.6.8　1.6.10　1.6.12　1.6.14　1.6.18　1.6.20　1.6.22　1.6.22　1.6.29　1.7.1　1.7.2　1.7.5　1.7.14　1.7.15　1.7.20　1.7.25　1.7.28　1.8.1　1.8.4　1.8.7　1.8.13　1.8.14　1.8.15　1.8.17　1.8.21　1.8.24　1.8.30　1.闰8.4　1.闰8.6　1.闰8.10　1.闰8.16　1.闰8.19　1.闰8.21　1.闰8.24　1.闰8.26　1.闰8.27　1.闰8.28　1.闰8.29　1.9.1　1.9.2　1.9.3　1.9.4　1.9.5　1.9.6　1.9.7　1.9.8　1.9.9　1.9.10　1.9.12　1.9.13　1.9.14　1.9.15　1.9.16　1.9.17　1.9.18　1.9.19　1.9.21　1.9.22　1.9.23　1.9.24　1.9.25　1.9.26　1.9.28　1.9.29　1.9.30　1.10.1　1.10.2　1.10.3　1.10.4　1.10.5　1.10.6　1.10.7　1.10.8　1.10.9　1.10.10　1.10.11　1.10.12　1.01.13　1.10.14　1.10.15　1.10.16　1.10.19　1.10.20　1.10.23　1.10.24　1.10.25　1.10.26　1.10.27　1.10.28　1.10.29　1.11.1　1.11.2　1.11.3　1.11.4　1.11.5　1.11.6　1.11.7　1.11.8　1.11.9　1.11.10　1.11.11　1.11.12　1.11.14　1.11.15　1.11.16　1.11.17　1.11.18　1.11.19　1.11.20　1.11.21　1.11.22　1.11.23　1.11.24　1.11.25　1.11.26　1.11.27　1.11.28　1.11.29　1.12.1　1.12.2　1.12.3　1.12.6　1.12.7　1.12.8　1.12.9　1.12.10　1.12.11　1.12.12　1.12.13　1.12.14　1.12.15　1.12.17　1.12.18　1.12.20　1.12.25　1.12.27　2.1.1　2.1.3　2.1.7　2.1.9　2.1.11　2.1.13　2.1.14　2.1.15　2.1.17　2.1.18　2.1.20　2.1.21　2.1.24　2.1.27　2.2.1　2.2.2　2.2.5　2.2.6　2.2.7　2.2.8　2.2.9　2.2.10　2.2.11　2.2.12　2.2.13　2.2.14　2.2.15　2.2.16　2.2.18　2.2.20　2.2.25　2.2.30　2.3.1　2.3.2　2.3.6　2.3.8　2.3.11　2.3.12　2.3.13　2.3.14　2.3.15　2.3.16　2.3.18　2.3.21　2.3.22　2.3.24　2.3.26　2.3.28　2.3.29　2.4.1　2.4.3　2.4.4　2.4.5　2.4.6　2.4.7　2.4.8　2.4.10　2.4.13　2.4.15　2.4.16　2.4.18　2.4.19　2.4.20　2.4.21　2.4.22　2.4.23　2.4.24　2.4.25　2.4.27　2.4.28　2.4.29　2.5.2　2.5.3　2.5.4　2.5.5　2.5.7　2.5.9　2.5.14　2.5.15　2.5.16　2.5.21　2.5.22　2.5.23　2.5.24　2.5.25　2.5.26　2.5.29　2.6.1　2.6.3　2.6.6　2.6.8　2.6.10　2.6.12　2.6.18　2.6.19　2.6.20　2.6.23　2.6.25　2.6.27　2.7.5　2.7.6　2.7.10　2.7.11　2.7.13　2.7.14　2.7.19　2.7.21　2.7.23　2.7.25　2.7.29　2.8.2　2.8.5　2.8.7　2.8.9　2.8.12　2.8.14　2.8.15　2.8.19　2.8.21　2.8.23　2.8.26　2.8.30　2.9.3　2.9.5　2.9.7　2.9.9　2.9.11　2.9.13　2.9.17　2.9.22　2.9.24　2.9.26　2.9.28　2.9.29　2.10.5　2.10.13　2.10.17　2.10.22　2.11.1　2.11.5　2.11.12　2.11.23　2.11.24　2.12.1　2.12.5　2.12.15　2.12.18　2.12.21　2.12.22　2.12.23　2.12.26　2.12.30

曾国葆（贞幹、季洪）

咸丰10.1.1　10.1.2　10.1.3　10.1.4　10.1.5　10.1.6　10.1.7　10.1.8　10.1.9　10.1.11　10.1.13　10.1.15　10.1.17　10.1.21　10.1.24　10.1.27　10.2.3　10.2.5　10.2.7　10.2.8　10.2.9　10.2.10　10.2.11　10.2.12　10.2.13　10.2.20　10.2.21　10.2.24　10.2.29　10.3.4　10.3.9　10.3.15　10.闰3.12　10.闰3.15　10.闰3.20　10.闰3.25　10.闰3.26　10.5.2　10.5.20　10.5.21　10.5.22　10.5.23　10.5.26　10.6.9　10.6.10　10.6.28　10.7.17　10.7.23　10.9.23　10.9.24　1.11.20　10.12.19　10.12.20　11.1.11　11.1.18　11.1.22　11.2.4　11.2.11　11.2.20　11.2.30　11.3.4　11.3.21　11.3.23　11.3.24　11.3.25　11.5.4　11.5.5　11.6.21　11.7.24　11.8.2　11.8.7　11.8.9　11.8.22　11.8.27　11.9.14　11.9.15　11.9.16　11.9.18　11.9.19　11.9.20　11.9.25　11.9.27　11.9.28　11.9.30　11.10.9　11.10.10　11.10.16　11.10.24　11.11.4　11.11.9　11.11.10　11.11.14　11.11.17　11.12.14

同治1.1.4　1.1.5　1.1.8　1.1.10　1.1.11　1.1.14　1.2.1　1.2.2　1.2.6　1.2.8　1.2.16　1.2.21　1.2.24　1.3.3　1.3.8　1.3.13　1.3.17　1.3.20　1.3.24　1.3.25　1.3.27　1.4.1　1.4.3　1.4.9　1.4.14　1.4.24　1.4.27　1.4.29　1.5.1　1.5.7　1.5.9　1.5.10　1.5.27　1.7.7　1.闰8.27　1.10.5　1.10.16　1.10.24　1.10.25　1.10.27　1.10.29　1.11.1　1.11.4　1.11.9　1.11.11　1.11.12　1.11.15　1.11.17　1.11.18　1.11.20　1.11.23　1.11.25　1.11.28　1.11.29　1.12.4　1.12.8　1.12.9　1.12.13　1.12.15　1.12.16　1.12.17　1.12.18　1.12.19　1.12.20　1.12.21　1.12.27　2.1.10　2.4.21　2.5.6

曾国潢（澄侯）

咸丰10.1.4　10.1.14　10.1.21　10.1.24　10.2.4　10.2.16　10.2.24　10.3.4　10.3.7　10.3.22　10.闰3.1　10.闰3.4　10.闰3.13　10.闰3.18　10.闰3.30　10.4.4　10.4.14　10.4.16　10.4.24　10.4.27　10.4.29　10.5.14　10.5.18　10.5.24　10.5.28　10.6.3　10.6.14　10.6.17　10.7.4　10.7.14　10.7.24　10.8.14　10.9.4　10.9.14　10.9.24　10.10.4　10.10.7　10.10.24　10.11.14　10.12.4　10.12.7　10.12.14　10.12.16　10.12.24　10.12.28　10.12.29　11.1.4　11.1.14　11.1.18　11.1.25　11.2.1　11.2.4　11.2.14　11.2.24　11.3.4　11.3.24　11.4.14　11.4.24　11.5.4　11.5.14　11.5.24　11.6.4　11.7.4　11.7.14　11.8.4　11.9.14　11.9.24　11.10.4　11.10.11　11.10.14　11.10.24　11.11.4　11.11.24　11.11.28　11.12.4　11.12.14　11.12.15　11.12.16　11.12.22　11.12.26

同治1.1.24　1.1.28　1.2.24　1.3.4　1.3.13　1.3.29　1.4.14　1.4.17　1.4.19　1.4.23　1.4.24　1.5.6　1.5.20　1.5.21　1.6.14　1.6.24　1.7.4　1.7.14　1.8.24　1.闰8.4　1.闰8.6　1.闰8.14　1.9.4　1.9.7　1.9.24　1.11.14　1.11.22　1.11.23　1.12.4　1.12.22　1.12.23　2.1.4　2.1.11　2.1.14　2.1.21　2.2.4　2.2.7　2.2.14　2.3.24　2.3.29　2.4.4　2.4.14　2.4.18　2.4.21　2.4.24　2.5.1　2.5.4　2.5.14　2.5.15　2.5.24　2.6.4　2.6.14　2.6.24　2.7.4　2.7.18　2.7.24　2.8.14　2.8.20　2.9.8　2.9.14　2.9.17　2.9.24　2.10.4　2.10.13　2.10.24　2.11.4　2.11.14　2.11.24　2.12.4　2.12.9　2.12.14　2.12.24

曾国蕙

同治2.6.16

曾柏九

咸丰11.9.18

同治2.12.2

曾恒德

同治1.2.6　1.4.10　1.9.7　2.6.25

曾莘田

咸丰10.1.23　10.1.24　10.2.7　10.3.22　11.9.18

同治1.10.24　1.10.25　1.10.26　1.10.27

曾爱堂

同治2.2.23

曾祥麟

咸丰11.3.21

曾恕三

同治2.12.2

曾得胜

咸丰10.6.2

曾鼎三

咸丰11.11.28

曾德斋

咸丰10.1.4　10.2.9　10.2.21　10.3.4　10.3.7　10.3.22　10.3.23

曾德麟（德霖）

咸丰10.3.19　10.闰3.14

同治2.4.22　2.6.27

普承尧（钦堂）

咸丰10.6.2

温世京

同治2.5.20

游玉林

咸丰11.3.29

富　绩

咸丰11.11.28

裕时卿

咸丰11.1.18

谢凤元

同治2.3.8

谢永泰

同治1.闰8.26

谢吉堂

同治2.3.8

谢廷瑞

同治2.3.8

谢宝鏐（立夫）

咸丰11.10.24

谢持谷

同治1.6.10

谢集林

咸丰11.3.21

谢肇修

同治1.9.10

谢德隆

同治2.3.8

谢藻铿

同治2.12.5

疏长庚

同治1.4.3

十三画

瑞　昌

咸丰10.6.24　10.7.20

蒙得恩

咸丰11.2.27

同治1.3.13

蓝大义

咸丰11.3.11

蓝仁德

同治1.12.7

蓝成春

咸丰11.3.11

赖文光（汶光）

同治1.3.13

赖文河

同治1.3.13

鲍　超（春霆）

咸丰10.1.1　10.1.2　10.1.6　10.1.10　10.1.11　10.1.12　10.1.14　10.1.16　10.1.27　10.2.9　10.2.10　10.2.23　10.3.9　10.8.24　10.8.25　10.8.26　10.9.2　10.9.5　10.9.7　10.9.17　10.9.24　10.9.29　10.10.4　10.10.20　10.10.21　10.10.22　10.10.23　10.10.25　10.10.26　10.11.9　10.11.10　10.11.13　10.11.15　10.11.16　10.11.17　10.11.21　10.11.23　10.11.24　10.11.28　10.11.29　10.12.8　10.12.30　11.1.11　11.1.12　11.1.13　11.1.18　11.1.22　11.1.25　11.1.27　11.1.29　11.2.3　11.2.6　11.2.8　11.2.9　11.2.12　11.2.15　11.2.16　11.2.17　11.2.18　11.2.19　11.2.21　11.2.22　11.2.23　11.2.24　11.2.25　11.2.27　11.2.29　11.3.1　11.3.5　11.3.7　11.3.8　11.3.10　11.3.11　11.3.14　11.3.16　11.3.17　11.3.19　11.3.21　11.3.23　11.3.25　11.3.26　11.3.27　11.3.28　11.3.29　11.3.30　11.4.1　11.4.2　11.4.3　11.4.4　11.4.5　11.4.12　11.4.13　11.4.17　11.4.18　11.5.2　11.5.8　11.5.14　11.5.18　11.5.24　11.6.13　11.6.21　11.6.25　11.6.26　11.6.27　11.7.19　11.7.22　11.7.24　11.7.30　11.8.8　11.8.10　11.8.12　11.8.13　11.8.29　11.9.7　11.9.8　11.10.9　11.10.20　11.10.23　11.11.29　11.12.10　11.12.17　11.12.18

同治1.2.4　1.2.10　1.5.6　1.5.27　1.6.29　1.7.17　1.8.24　1.闰8.7　1.闰8.13　1.闰8.17　1.闰8.19　1.闰8.26　1.闰8.28　1.9.13　1.9.14　1.9.15　1.9.30　1.10.1　1.10.4　1.10.5　1.10.6　1.10.7　1.10.8　1.10.11　1.10.14　1.10.23　1.11.24　1.11.25　1.11.29　2.1.10　2.2.3　2.2.14　2.2.17　2.2.19　2.2.20　2.3.4　2.3.6　2.3.8　2.3.25　2.3.29　2.5.28　2.6.1　2.6.23　2.8.3　2.8.13

慈安太后

同治1.7.11　1.7.12　2.6.1　2.7.12

慈禧太后

同治1.闰8.24　1.10.10　2.8.26　2.10.10

十四画

蔡凤升

同治2.3.8

蔡少彭（应嵩）

同治1.5.12

蔡东祥

咸丰11.4.17

蔡加意

咸丰11.2.2

蔡利宾

同治2.5.22

蔡奂璠（茗斋）

同治1.11.11　2.1.8　2.1.11　2.5.10　2.5.11　2.5.21　2.7.12

蔡国祥

同治1.11.28　1.12.7　2.12.20

蔡春园

同治2.5.11　2.5.22

蔡荷亭

同治2.10.14

蔡家馨

同治2.2.23

蔡锦青（芥舟）

同治1.3.19　2.7.30

赫　德

同治1.11.20

裴人杰

同治2.2.1

管韫山

同治2.9.4

毓　科（又坪、右坪）

咸丰10.3.12　10.4.20　10.6.7　10.6.25　10.6.30　10.7.1　10.7.7　10.7.14　10.7.21　10.7.23　10.7.24　10.8.4　10.8.7　10.8.14　10.8.17　10.8.21　10.8.26　10.9.6　10.9.12　10.9.17　10.9.20　10.9.25　10.9.27　10.9.30　10.10.18　10.11.19　10.11.29　11.1.20　11.1.23　11.1.25　11.2.4　11.2.9　11.2.16　11.2.18　11.2.20　11.2.25　11.3.8　11.3.21　11.3.26　11.3.29　11.4.6　11.4.15　11.4.17　11.5.3　11.5.7　11.5.25　11.6.11　11.6.23　11.7.6　11.7.20　11.7.25　11.8.2　11.8.4　11.8.18　11.9.6　11.9.12　11.9.16　11.10.14

僧格林沁

咸丰10.8.7

同治1.闰8.27　1.闰8.28　　2.8.7

谭明山

咸丰11.3.21

谭绍光

同治2.1.10

谭荔仙

咸丰11.7.25

谭信榘

同治1.10.1

谭钟麟（文卿）

咸丰11.10.24

熊礼园（礼元）

同治2.3.18

熊铁生

咸丰10.12.4

熊登武

咸丰11.10.2

同治2.2.19

熊惠堂

同治2.3.8

十五画

黎纯文

同治2.12.9

黎培敬

咸丰10.6.9

黎庶昌（莼斋、纯斋）

同治2.4.1　2.11.3　2.11.18　2.12.9

黎登照

咸丰10.5.23

黎福畴（寿民）

咸丰10.9.27　10.9.30　11.1.22　11.7.10　11.8.13　11.8.14　11.8.15　11.8.16　11.8.19　11.8.26　11.9.1　11.10.25　11.11.14　11.11.22

同治1.5.25　1.6.1　1.9.16　1.9.21　1.9.26　1.9.29　1.10.21　1.10.22

德克津泰

咸丰11.11.28

滕嗣林

同治1.2.4　1.10.23　2.6.9

颜　芝

同治2.5.16

颜连玉

同治2.3.8

颜绍荣

咸丰10.12.4

潘　馥

同治1.1.18　1.1.21　1.2.27　1.2.29

潘文质

咸丰11.4.12　11.11.19

同治1.11.23　1.12.1

潘伊卿

同治1.4.9　1.10.10

潘寿香

同治1.4.3

潘芸阁

同治2.10.16

潘祖荫（伯寅）

咸丰10.4.24

潘鸿焘

同治1.4.10

潘曾玮（季玉、玉泉）

咸丰11.10.16

同治1.1.18

潘鼎新（琴轩）

同治1.3.9

十六画

薛　焕（观堂）

咸丰10.8.1　11.7.20　11.8.5　11.10.16

薛　绶

咸丰10.5.12

薛炳炜（芳亭）

同治2.2.13　2.2.14　2.2.15　2.2.16　2.2.20　2.2.22　2.2.24　2.2.27　2.2.29　2.3.1　2.3.2

穆　荫（清轩）

咸丰11.8.11　11.11.22

穆正春

咸丰10.1.15　11.5.14

同治1.10.28

穆海航

咸丰11.11.2　11.11.22　11.12.22

同治1.1.1　1.1.15　1.3.21　2.2.3　2.3.15

十七画

戴东原

同治2.4.7

戴存庄

咸丰10.5.12　10.5.14　11.7.9

同治1.闰8.11

戴鸿恩

同治1.6.29

戴醇士

咸丰10.2.27

十八画

瞿福回

咸丰11.1.22

魏　栋（召亭）

咸丰10.1.25　11.6.11　11.12.17

魏　源（默深）

咸丰10.8.19

魏西园

同治2.10.23　2.11.6

魏喻义（质斋）

咸丰11.1.24

魏荫庭（荫亭）

咸丰11.4.15　11.6.11

魏荛人

同治1.闰8.14

魏涟西（万杰）

同治2.10.28　2.11.10　2.11.11　2.12.7　2.12.25

编制者：梁　遐

[1] “洛刑”为诬称。

曾国藩全集（十八）

日记之三

曾国藩

岳麓书社

目录

同治三年

提要

正月

二月

三月

四月

五月

六月

七月

八月

九月

十月

十一月

十二月

同治四年

提要

正月

二月

三月

四月

五月

闰五月

六月

七月

八月

九月

十月

十一月

十二月

同治五年

提要

正月

二月

三月

四月

五月

六月

七月

八月

九月

十月

十一月

十二月

同治六年

提要

正月

二月

三月

四月

五月

六月

七月

八月

九月

十月

十一月

十二月

人名索引

返回总目录

同治三年

提要

赏玩唐伯虎、仇十洲之画1.1　赏玩新得殿板《廿四史》1.7　闻李世贤与黄文金进军至江西绩溪，忧灼不已1.10　大雪三尺，忧各军不能拔营出击1.11　思家败、身败之由1.15　开印行礼1.19　至学使衙门、甄别书院借考棚扃试1.24　将代看书院各卷交还朱久香，并命书办填写名次1.28　与李眉生言“三乐”、“三薄”之目1.29　金陵已合围，但惧太平军冒死冲突2.1　将《方舆纪要》与《文献通考》校对2.4　阅江苏减漕说帖办法2.5　朱久香以“恒寒”“恒风”相警，作书答之2.10　谓汪宗沂《礼乐一贯录》学识尚浅，但颇有心得2.16　为李竽仙书《伯夷颂》2.21　十二日攻占常州2.22　连日看《舆地考》，至是日毕2.23述《西岳华山庙碑》版本；孙蕖田以言事获咎，正月致休；思百种弊病皆从懒生2.28　记叙《皇朝中外一统舆图》概要2.29　因风雨不止，惦念金陵大营近况3.1　谓窦兰泉《辨论》多阅历之言3.2　深虑沈幼丹奏请将江西厘金全归本省3.3　二十八日攻占嘉兴；谓扬子云《百官箴》乃后人赝作3.4　二月廿四日攻占杭州、余杭3.6　谓泽儿所为古诗进工甚猛3.7　马穀山来谈石昌猷一案3.8　杨复成侵吞军饷，批令大令立正军法；与李眉生谈地理大指3.9　文案房欧阳侗等讦告内银钱所，写长批痛加斥责；初七日攻占句容3.10　自省争厘金疏内有参沈幼丹之语3.12　刘松岩寄来江苏漕米科则表，条理精密3.13　本年京察得优叙；自省无知人察吏之才，而又度外置之3.14　阅石昌猷案卷3.15　奉谕复奏，拟即日赴金陵及东坝等处查阅3.16　徽州于十三日失利；闻太平军大举进攻东坝，檄鲍军派劲旅回守；鲍春霆派人解送太平军列王方成宗、翰王项大英来省3.17　十五日在徽州获一胜仗，太平军转攻婺源；方成宗、项大英在安庆被杀3.18　太平军转战江西；因杀游击赵春和事，寸心郁郁不自得3.19　忧徽州之唐、毛二军大败3.20　户部奏江西厘务半归本省，又念兵事无休无了，力小任重，郁闷殊甚3.21　用事太久，恐中外疑己擅权专利，又因饷绌敌众，恐兵事失利，拟告病引退3.22　初六日败捻军于樊城县境3.23　具折请病，以明不敢久握重柄3.25　争厘金一疏，廷寄不允；总理衙门奏拨上海银五十万两解金陵大营；叹劳逸轻重之间，公道不明；有感于自古高位重权者无日不在忧患之中，成败祸福在天3.27　忧感骨肉死丧，闹饷内变，金陵未克，江西敌军众多3.28　恐多雨伤稼，麦收不登3.29

倪豹岑之信谓余待鲍春霆营甚薄，人心离怨4.1　周军门言六安局弊窦甚多4.2　李世忠愿捐钱助饷4.5　作“强勉行道，庄敬日强”联以自箴4.7　接沅弟信，谓东南军务当无它变，寸心稍舒4.10　题跋钱南园书法手卷；闻上海已解银十五万至沅弟大营4.11　攻占常州、丹阳，江苏仅金陵一城在太平军手中4.13　闻李少荃已派人来守东坝、句容，鲍军可以上援江西4.17　接李少荃信，辞旨逼侮，为之一戚4.18　陈心泉录其家父书数通，皆立品安命之言，请余作序4.19　阅地图及官、严信，审量湖北敌情；为沅弟心病担忧，寄渠一密信4.20　派曾恒德至金陵看沅弟，并拨银二万充饷；自省“勤、俭、刚、明、孝、信、谦、浑”八德多有未实践者4.21　上海又将解银九万至金陵4.23　与纪泽言学问渊源及汉学、宋学、程朱陆王学派之分合得失5.1　舒保于四月廿一日在德安阵亡；谓作字有着力而取险劲之势，有不着力而得自然之味，二者缺一不可5.3　江西宜黄、崇仁失守，省城吃紧5.5　忧沅弟有病，江西军事吃紧5.10　杨厚庵简授陕甘总督；自谓作书少萧然物外之致，不得古人风韵5.12　廷寄令李少荃来金陵会战5.14　闻熊礼元家属在江中为游勇所杀5.17　英戈登面递说帖，言攻金陵须调苏州之开花炮5.19　看李少荃复奏遣撤常胜军折5.22　称吴汝纶古文为桐城后起之英；谓古文与书法皆有“欲落不落，欲行不行”之妙5.27　司道来议石昌猷一案罪名办法5.28　浩然有弃官之志6.2　忽然昏晕，几至堕地6.6　坐堂审石昌猷一案6.8　与纪泽论穷经学礼之道；湖南放庞钟璐、祁世长主考6.11　检阅护军营洋枪队6.13　连日猛攻金陵；与纪泽论古文用虚字之法6.16　闻金陵于十六日午刻攻下，喜惧悲欢交集6.18　教纪鸿儿立志之道6.19　洪秀全之内城尚未遽克6.20　再行亲讯石昌猷案；金陵子城于十六日夜攻克，逃出之太平军被马队追杀净尽6.22　李秀成十九日被擒；拜发克复金陵折稿；启程赴金陵6.23　亲讯李秀成6.25　取忠王详供；寻天王瘗尸处及幼主自焚处6.26　巡视各阵地，至雨花台周览形势；夜讯李秀成；四更，梦魇殊甚6.27　挖出洪秀全之尸检验；据宫女黄氏称，洪死于四月廿日，且亲埋于殿内6.28　察看各营地洞6.29

概述地道破城之三点原因；与沅弟论行藏机宜7.1　李祥云病故，渠为攻金陵第一功者7.2　亲讯李秀成7.5　李秀成之供约四万余字，一一校对；酉刻，李秀成被杀7.6　令人缮写李秀成供词一百三十页，装成一本，封送军机处备查7.7　接谕旨，封一等侯、太子太保，双眼花翎；曾国荃封一等伯，太子少保，双眼花翎；李承典封子，萧孚泗封男；其余得世职者十六人，得黄马褂十二人，得双眼花翎二人7.10　将李秀成亲供寄皖刊刻7.11　作声明李秀成先杀片；撤萧庆衍全军，撤韦志浚五营，撤建字二营7.13　拟扩建贡院7.17　作复奏李秀成未解京之故一片7.18　由金陵起行7.20　抵安庆7.28　作挽柯小荃联8.4　连日阅《五代史》，是日阅毕列传8.19　至敬敷书院月课8.24　改沅弟告病开缺回籍折8.26　愧读马学使等歌咏功德之送行诗册8.29　起行赴金陵9.1　写沅弟寿诗十三首9.2　教纪泽读书宜放声歌诵，以引其情韵9.4　《五代史》至是日全部阅毕9.6　听沅弟谏己之短9.8　勘验贡院工程9.9　谕旨准曾国荃开缺回籍养病；袁婿浮荡可叹9.10　曾国荃奉旨祭明孝陵9.19　改肃清全皖折9.25

诵东坡《狱中寄子由》及子由《彭城别东坡》诗，为沅弟送行，沅弟凄然欲涕，又与之论及出处大端10.1　作联一首，将贴于府县官厅10.4　考试本衙门书吏；接上海解到银十七万10.7　廷寄命带兵至皖鄂交界镇压捻军，命李鸿章署江督，吴棠署苏抚，富明阿署漕督10.13　论邵位西所著《礼经通论》淹贯精深10.14　与陈虎臣等论出处进退之宜10.16　连日至城隍庙求雨10.25　谓罗泽南《太极衍义》、《姚江学辨》等书见理甚真，所志甚大10.29　与纪泽论《史记·自序》、《汉书·叙传》、《后汉书·赞语》之实，小司马“述赞”之谬11.2　本日拟交督篆，会晤李少荃11.3　寄谕无庸赴安庆，亦不必交卸督篆，李、吴、富各回本任11.5　主考入闱11.6　作家训四条11.10　得韩瓶砚11.19　会考拔贡优贡11.22　论书法出笔宜颠腹互用，取势宜正斜并见；接廷寄，圣意似有不怡，不胜悚惕12.1　寄谕饬刘连捷、刘铭传等归僧邸，调遣殊多窒碍12.3　至昭忠祠察看12.8　何子贞以《金陵杂诗》见示12.9　阅京报，李次青交部拟罪，为之惄焉不安12.11　方元徵极言三条密折及僧邸密片不可轻递12.13　入贡院写榜12.14　批苏东坡《上皇帝书》12.15　阅《从政遗规》，深感余于督抚之职多有不克称者12.22　训两儿，言作人之道以知艰苦为最要12.25　率属至昭忠祠行礼，各营官致祭12.28

正月

初一日

黎明至万寿宫拜牌，旋归寓，至祖宗前行礼。各文武员弁庆贺者甚多，一一接见，至巳刻始毕，中坐见者五次，余皆立见。巳正，出外拜客，朱久香前辈处一坐，余皆未会。归，清理文件。午正二刻请幕府诸人一饭，未末散。出唐伯虎、仇十洲之画共一赏玩。阅本日文件甚多，添恽次山信二叶。夜温古文二首，核批札各稿，添彭杏南信一叶。二更三点睡，倦甚，遂能成寐。五更醒。

初二日

早饭后清理文件，见客三次，杨仲乾谈最久。出门拜客，在毛竹丹、忠义局两处久坐，归已午正矣。见客，魏涟西等一谈。中饭后见客二次，围棋一局。阅《通考·征榷类》“榷茶”毕，阅本日文件。至内室一坐。夜核批札稿。温《归去来辞》、《芜城赋》、《哀江南赋》，二更五点睡。

初三日

早饭后见客三次，坐均颇久。清理文件，围棋一局，写刘霞仙信一件，共七叶。午刻，邓观察裕生来一谈，黄南坡来久谈。中间饭后，阅《通考》《坑冶》、《杂征榷》，阅本日文件极多。傍夕至幕府一谈。夜核批札各稿，二更后将《哀江南赋》朱圈一过。

初四日

早饭后清理文件，见客十次，内坐见者二次。围棋一局。写澄弟信一件、沅弟信一件。午正核批札稿。中饭后阅《杂征榷》，阅本日文件，再阅《杂征榷》未毕。傍夕至内室久谈。夜，接奉廷寄二件，核批札各稿，二更后温《送穷文》、《进学解》、《秋声赋》、《赤壁赋》，《古文·词赋类》温毕。

初五日

早饭后见客二次，衙门期也，旋立见者三次。清理文件。围棋一局。巳正见客，坐见者一次，立见者一次。午正写信，甫执笔而黄南坡来，与之久谈。又围棋一局，旋又见客二次。中饭后见客，坐见者一次。阅《征榷考》，至傍夕始毕。阅本日文件极多，至幕府一谈。夜将《征榷考》中录《雅训小记》。二更后核批札各稿。四点睡，甚能酣寝，几至于竟夕不醒，岂日内服新制丸药之效耶？

附记

云吉已在局用二百六十金，又支四十，凑足三百。

粮台再送三百金内一百私送，余又补一百。请恤。

初六日

早饭后清理文件。见客，坐见者五次。围棋一局，写黄印山密信一片。午刻见客二次，核科房批札稿甚多，写刘印渠信三叶，未毕。至万篪轩家赴宴，主为两司两道，客为余与朱学使暨黄南坡、毛竹丹、王孝凤也，申刻归。阅本日文件，阅《通考·市粜》。傍夕至内室一谈。夜写印渠信一叶，仍未毕，核批札各稿。二更后温《古文·诏令类》。

初七日

早饭后清理文件。见客，立见者一次，坐见者二次。围棋一局。将印渠信写毕，旋写沅弟信一件。吴缵先来，与之久谈。午刻核批札稿。中饭后，莫子偲来，与之赏玩新得殿板《廿四史》，何廉昉之所送也。阅《市易考一》，阅本日文件。周缦云来，久坐。又立见之客二次。核改批札各稿。傍夕至内室一叙。夜改复李世忠信稿，又核各信稿，温《书·吕刑》未毕。牙疼而松，岂近日服丸药太补之过耶？

初八日

早起，备祭席，因先祖星冈公冥诞，率家人行礼。饭后见客，立见者二次，坐见者三次。清理文件。围棋一局。写沈幼丹信。旋又见客，坐见者三次，立见者三次。午刻核批札各稿。中饭，请同县魏涟西、沈霭亭、潘伊卿等六人便饭，未正毕。阅本日文件。接沅弟信，寄有刘霞仙中丞信一封，奏稿二本，粗阅一过，已昏暮矣。至幕府一谈。夜核批札稿、信稿颇多，温《吕刑》，仍未毕。二更四点睡。

初九日

早饭后见客一件〔次〕，清理文件。围棋未终局而雪琴来，与之久谈，巳刻去。又见客三次。写郭意臣信一封。请黄南坡、毛竹丹及司道小宴，申初散。阅本日文件。说话太多，倦甚。傍夕，阅《市粜考》数叶。夜核批札稿，疲乏若不能自持者。二更后温《吕刑》，三更毕。日内因三次酒席，困倦已极。

初十日

早饭后见客二次，衙门期也。清理文件。围棋一局未毕，周缦云来上学，行礼毕。又见客三次，再围棋一局，倦甚。雪琴来，留吃中饭，是日先生入学，备有酒席也。杨厚庵来。未正，饭毕，倦困若不克自持者。阅本日文件。申正阅《市粜一》毕。傍夕，登床小睡。夜核批札稿甚〈多〉，至二更五点毕。是日大雪竟日，平地二尺，寒冷异常。闻侍逆与黄文金上犯江西，已至绩溪，为之忧灼不已。

十一日

早饭后清理文件，见客一次。旋出城拜客，雪琴晤谈片刻，厚庵、南坡俱未会。归与鲁秋杭围棋一局。写李少荃信一封。风雪不止，酷寒难耐。核科〈房〉批稿。中饭后，南坡、竹丹来久坐，阅本日文件，改盐务折一件，至一更五点毕。旋又改折一件、片一件，核批札稿，二更四点睡。是日雪大如故，平地几及三尺。闻贼已窜绩溪，而各军不能拔营往剿，忧灼之至。

十二日

早饭后清理文件，围棋一局，见客二次，写左季高信一件，改片稿一件。午正请客杨、彭等中饭，申初散。阅本日文件甚多，未毕。傍夕至幕府一叙。夜核批稿、信稿甚多。二更三点后，朗诵《吕刑》，三更睡。是日大雪不止，奇寒不能治事。申刻，发报二折、二片。

附记

　一人　　二客　　三信　　四科

　五书　　六文　　七批　　八歌

　七处奠吊江、吴、桂、范　　○密考折单　　○苏盐新章

○四谢恩折　　○希事四单

十三日

早饭后见客一次，又立见者一次。清理文件。写沅弟信一件。围棋一局。大雪不止，至内室围炉小坐。午刻见客二次，金眉生与彭雪琴先后久坐。中饭后阅《通考·市粜二》，阅本日文件极少。傍夕复阅《市粜二》，未毕。夜核批札稿，二更后温《文侯之命》、《费誓》、《秦誓》。是日酷寒如故，天容惨黯，不特军士困苦堪怜，且农家亦恐伤麦矣！

十四日

早饭后清理文件，围棋一局，旋写澄弟信一件。巳刻接见张富年、潘鸿焘、毛有铭，三次坐谈颇久。午刻孙琴西来一谈。核科房批稿。中饭后阅《市粜考》毕，阅本日文件。万篪轩来久坐，蒋之纯、曾璞山来久坐，又阅《土贡考》。傍夕至幕府一谈。夜核批札各稿，二更后温《古文·诏令类》。汉文各诏，虽三代“誓”、“诰”不能过也。下唇疼痛，二更三点即睡。是日雪止，午后放晴，酷寒如故。

十五日

早饭后，因唇疼，谢绝各客不见。清理文件。围棋一局。吴竹庄自芜湖来，晤谈良久。刘开生等来，言绘图事。午刻核科〈房〉批稿。黄南坡来，又与围棋一局。曹禹门来一坐。中饭后见客，坐见者一次，立见者二次。阅《通考·土贡一》毕、《国用一》毕，阅本日文件。天气虽晴，奇寒如故，殆近岁所未有也。至内室围炉一坐。夜核批札稿。二更后，阅《戴东原文集》，偶思士大夫之家不旋踵而败，往往不如乡里耕读人家之耐久。所以致败之由，大约不出数端。家败之道有四，曰礼仪全废者败、兄弟欺诈者败、妇女淫乱者败、子弟傲慢者败。身败之道有四，曰骄盈凌物者败、昏惰任下者败、贪刻兼至者败、反复无信者败。未有八者全无一失而无故倾覆者也。

十六日

早饭后清理文件，旋见客，立见者二次，坐见者一次。围棋一局。又见客，坐见者三次，立见者一次。批湖北寄来之手折。又见客三次。应酬太多，不复能治事矣。中饭后，张炼渠、毛竹丹来久坐。阅本日文件，核批札各稿。傍夕至小岑处一谈。夜核谢恩折稿五件、信札稿数件。二更后阅《东原文集》。

附记

蕖田原奏存红拜匣内

密考式存红拜匣内

十七日

早饭后清理文件。旋见客，坐见者三次，立见者一次。围棋一局。写沅弟信一件，计四叶。折差黄齐昂自京回。阅京信十余件、京报二十余本。周军门来一坐。中饭，请吴竹庄等便饭，未末毕。阅本日文件，再看京报，核批札各稿。傍夕至幕府一谈。夜阅赵沅青所为骈文，作李希庵挽联二付。

十八日

早饭后见客，坐见者三次，立见者二次。清理文件，围棋一局。旋又见客，坐见者三次，立见者四次。已疲乏，不复能治事。核科房批稿。中饭后见客，坐见者一次，立见者二次。作范云吉挽联一付，写希庵挽联，写祭幛四幅，送刘坦衢师、钱湘吟之父、江味根、范云吉。阅本日文件极多，未毕，灯初始毕。至幕府一谈，筱岑不以挽云吉之联为佳，又撰一联，沉吟良久。核批稿。三更睡。二日天气放晴，本日始暖，有春意矣。

附记

当涂天门书院赵光缙禀

芜湖鸠江书院竹庄请

十九日

早饭后清理文件，见客，坐见者二次，立见者七次。围棋一局，写范云吉挽联一付。午刻开印行礼，核科房批稿。将去年九月以后奏事目录一誊。中饭后，朱学使来一谈。吴竹庄来久坐，方存之来久谈。阅本日文件，核批札各稿。夜将批稿核毕，读赵岐注《孟子·梁惠王上》，二更四点睡。

附记

○李四问赈事　　　　○厚庵要东征局三千

○柯至朱处　　　　程梓庭孙录用

　访问何铣把持　　○包提审

○万处有陋规单　　○徐晋裕赴万处

廿日

早饭后清理文件，见客二次，衙门期也。围棋一局。旋又见客，坐见者二次，立见者二次。誊奏事目录毕。巳末，黄南坡来久谈，围棋一局。中饭后，阅《通考·国用二》，阅本日文件。剃头一次。阅《国用二》毕。至幕府鬯谈。夜核批札各稿，倦甚。二更后温《孟子·梁惠王下》，未毕，三点睡。

廿一日

早饭后清理文件，见客，立见者二次，围棋一局。旋见客，坐见者三次，立见者三次。午刻，核科批颇多。中饭后阅《国用三》，阅本日文件，见客二次。夜，因《通考·漕运》中有误字不可通者，翻《唐书·食货志》细校一过。核批札各稿，倦甚。朗诵苏诗数首，早睡。是日积雪未融，而申刻大雨，夜深未止。巳刻，至朱久香学使处久谈。

廿二日

早饭后清理文件。旋见客，立见者二次，坐见者二次。围棋一局，写郭云仙信一封。午刻核科房批稿，又写筠仙密信二叶。中饭后阅《通考·国用三》毕，阅本日文件。核改信稿，未毕。忠鹤皋来久坐。夜核信稿、批札稿。二更后，阅阮文达所纂《诗书古训》。四点睡。近日于应办之事，往往因循迁延，不克即日了毕，乃知“佚”字之病最难克去耳。

廿三日

早饭后见客二次，衙门期也。旋围棋二局，写沅甫信一封。万方伯、忠都转、何廉昉先后来坐，谈颇久，又见客一次。午刻，黄南坡来，围棋一局。中饭后阅《国用考四》未毕，阅本日文件，核批札各稿。傍夕至幕府一谈。夜改信稿、批稿。

廿四日

早饭后，至学使衙门，甄别书院，借考棚扃试。试题“百世之下”四句，诗题《名誉不如心自肯》。与久香学使坐谈良久。旋出城拜客，巳正归。围棋一局，写澄弟信一封。午刻，黄南坡来久坐。中饭后，倦甚，又与眉生久谈，阅本日文件。困疲若不克治事者。至内室散步，又在书房小睡。夜，办年终密考单、江西各员注考，未毕。二更四点睡。是日，专人送钱湘吟钱、黎福保及刘宅、李宅赙仪等礼。

廿五日

早饭后见客二次，衙门期也。清理文件，围棋一局。陈虎臣来久坐。午刻，核科房批稿颇多。中饭后，再办密考单，阅本日文件、密考单粗毕。至幕府一谈。夜又将密单细核一过，改折稿一件、片一件，二更三点毕。温《孟子》“齐人伐燕，取之”，至“养气”章止。是日治事稍多，疲乏殊甚。

廿六日

早饭后清理文件。旋见客，坐见者一次，立见者五次。将密单等请友至内誊写，写朱久香学使信一片、沅弟信一封，围棋一局。午刻核科房稿甚多。中饭，请忠鹤皋、丁仲文、张仙舫等便饭。饭后，阅本日文件，核幕友批稿、信稿。与眉生鬯谈。夜改折稿一件、片稿二件，倦甚。二更三点，温《孟子》“仁则荣”章，至《滕文公》止。

附记

○萧　　○王　　○冯信

廿七日

早饭后清理文件。见客，立见者四次。围棋一局。改折片一件，改信稿数件。午刻核科房批稿，黄南坡来久谈，又围棋一局。中饭后阅本日文件，写对联、挽幛、挂屏六幅，约三百余字。核幕府批稿。傍夕与幕友一谈。夜再核批稿，二更后温《滕文公》上、下篇。是日，发报二折、三片、一清单。

附记

王志行，免房费　　　　阙平相陈件

江振采，接王缺　　　○刘松岩信

廿八日

早饭后见客，坐见者二次，立见者三次。旋围棋一局。巳刻，陈心泉、黎纯斋来，坐颇久。午刻核科房批稿。是日，折差施占琦进京，送年终密考折、谢福字恩折，又沅、雪、鲍、万各谢恩折，详对一过，并京信数件。中饭后，朱久香学使来，将代看书院各卷交还，即命书办填写名次，与之久谈。阅本日文件，写对联二付、挂屏四幅。傍夕至内室一谈。纪泽儿本日小恙，未出。邓守之来久坐。夜核批札各稿，二更三点，温《离娄》上、下二篇，五点睡，倦甚。是日接奉廷寄一件。

廿九日

早饭后清理文件。旋见客，坐见者四次，何小宋、忠鹤皋坐甚久。围棋一局。午刻见客，坐见者一次，立见者一次。核批稿。说话太多，倦甚。中饭后阅《通考·赈恤》毕，又阅《蠲贷》一卷，阅本日文件。傍夕至内银钱所一坐，又至邵宅一坐。夜核批札稿颇多。二更二点，温《万章》上、下。四点入内室睡。是日午刻，李眉生来久谈，因与之言“三乐”、“三薄”之目。申刻写对联五付、挂屏二幅。四更二点，闻纪泽之病加重，夫妇起视，见其汗出如雨，壮热不止，因请欧阳小岑诊视，用参、术、苓、草、姜、附，五更服半帖，汗微止。次日大愈。

附记　　原单阙牧开　存红拜匣内

李方炳滁洲李家集人，恶练

李春芳滁洲界牌集人

李显安李世忠之养子，行四，运漕人

胡宝贤李显安之书识，六安人

胡宝春宝贤之弟，代李世忠管田庄，曾在乌衣抢民米

宋学文杜宜魁之部下，副将，现在全椒，抗不撤勇交城，又勒令田主书卖契

刘义高杜部副将，与宋同恶

杨永清全椒人，师帅，副将。刑具。抢牛

郑宏谟耒安水口集人，藉营抗官

又记

成、蒋、萧、毛单　　江西丁漕三案抄本

扁鹊罪状单　　次青屈抑信

二月

初一日

早饭后，文武贺朔者，一概谢绝不见。清理文件，围棋二局。出门吊王孝凤，渠新闻讣，丁外艰也。旋出城送黄南坡之行。午正归，见纪泽病已痊愈。中饭后，阅《通考·舆地一》毕，阅《舆地二》数叶。写对联、挽幛八件，阅本日文件。傍夕倦甚，小睡。夜核批札各稿，二更后温《告子》上、下，四点睡。是日接沅弟信，知金陵城业已合围，只空出后湖一段，且喜且惧，喜沅弟苦心经营，将有蒇事之日，惧穷寇冒死冲突，如黄河将合龙时之走埽也，不胜战栗之至。

初二日

早饭后清理文件。旋见客，立见者五次，坐见者二次。围棋一局。写沅弟信一件、沈幼丹信一件，未毕。黄南坡来久谈，又与围棋一局，万篪轩来一坐。中饭后将沈信写毕。见客，立见者二次，坐见者二次。阅本日文件。酉刻〈阅〉《通考·舆地二》，未毕。傍夕至幕府一谈。夜核批札稿。二更倦甚，小睡。温《孟子·尽心》上、下篇毕。是日接奉廷寄一件。

初三日

早饭后见客三次，忠鹤皋谈甚久，又立见者二次。清理文件，围棋一局，陈虎臣来久谈。旋又见客一次，久谈，倦甚。阅窦兰泉《垿铢寸录》，中饭后再阅之。写对联八付，阅本日文件。核江宁七属暨仪征并附场七州县盐务，至夜二更核毕，又核各批札信稿。三更后，温《古文·诏令类》“经”六首、“汉诏”八首。

附记

汉局二支应转运　○武穴一靳

西坝一陈　西省局一

初四日

早饭后清理文件，旋围棋一局。见客，坐见者一次，立见者二次。写澄弟信一件，核科房批稿。午刻将以《方舆纪要》与《通考》校对，将《纪要》题识册面。中饭后，阅《通考·舆地二》，未毕。阅本日文件，写对联、横披，阅窦兰泉《垿铢寸录》。傍夕至幕府一谈。夜核批札各稿。旋温《古文·诏令类》西汉各篇，毕。

初五日

早饭后清理文件，旋见客二次，衙门期也。围棋一局，写对联十三付，见客一次。午刻核科房批稿。倦甚，小睡半时许。中饭后，马穀山方伯新到，久谈。万篪轩亦来久谈。阅本日文件。酉刻，阅江苏减漕说帖办法。傍夕与李眉生一谈。夜核批札各稿。二更后，温东汉各诏。五点睡，不甚成寐。

附记

○王仁舆请封其父守策、母陈氏，州同随带加二级五品职衔，

　同治二年七月十六日在湖南省局交银讫原信寄沅。

初六日

早饭后清理文件，旋围棋一局。写对联九付，至眉生处一谈。午刻核科房批稿。小睡半时许。中饭后阅《通考·舆地二》“山西”，写沅弟信一封，见客一次，阅本日文件。申正再阅《通考》，傍夕未毕，又小睡片刻。更初核批札各稿。二更二点后温“诏令类”三首，四点睡。

初七日

早饭后清理文件，旋见客，坐见者三次，立见者三次。围棋一局，写对联十三付。天气奇寒，至内室一坐。午刻，核科房批稿，小睡半时许。请万篪轩、马穀山等中饭，申初散。阅本日文件，阅《通考·舆地二》毕。傍夕至李眉生处一叙。夜核批札各稿，未毕。二更二点温陈琳《讨曹氏檄》。

附记

邹旭岚

周玉鸿镇远人，捐县丞，随马方伯

毕　健阳湖人

南、北两台卡员单启　　　　北台委员眉

厪盛呈盐务单批

杨泰可靠之员眉　　　　宁藩粮台事宜舫

——均存红匣

初八日

早饭后见客，坐见者三次，立见者三次。清理文件，围棋一局。巳刻，朱久香前辈来，约坐一时许。午初出门拜万、马二方伯，均会。归，见客二次。中饭后阅本日文件。申正阅《舆地考》“兖州”、“青州”。傍夕至幕府一谈。夜核批札各稿，二更一点未毕。二点后，温《讨吴蜀檄》三首，四点睡。是日天气黯惨，严寒异常。不知金陵等处别有变端否？

初九日

早饭后见客，立见者两次，清理文件，围棋一局，万篪轩来久坐。旋至内室一坐。写对联十二付。午刻核科批稿，至纪泽处，与论苏诗，李眉生来久谈。中饭后阅《通考·舆地》“徐州”，又阅“扬州”，未毕。阅本日文件，核批札各稿。傍夕小睡。夜又核批札稿。二更后，温“诏令类”数首。是日天气阴雨凝寒。余所作之事甚多，此心为之少快。盖见客无多，则自觉日之舒长也。

初十日

早饭后见客二次，衙门期也。清理文件，旋又见客，立见者二次。围棋一局。写季君梅信二叶、李少荃信一件，写对联八付，核科房批稿。午刻小睡。中饭后阅《舆地》“扬州”数叶。王朝纶来久谈。旋阅本日文件颇多。酉刻，阅“扬州”毕，阅“荆州”数叶。傍夕，至缦云学堂一坐。夜核批札各稿，二更后温“诏令类”陆宣公数首，二更四点睡。是日风雨凝寒，气象愁惨，雨声竟夜不息，有似咸丰十年二月间景象。朱久香学使以《洪范》“恒寒”、“恒风”相警，余于巳刻为书答之。寸心惴惴，不知金陵有它变否？

十一日

早饭后清理文件，旋见客，坐见者一次，立见者二次。围棋一局，写沅弟信三叶、季高信四叶，至眉生处一叙。午刻核科房批稿。旋阅朱子数首，小睡片刻。中饭后，万方伯来一坐。又立见之客一次。阅《舆地考》“荆州”，阅本日文件。酉刻核批札稿。傍夕至幕府一谈。灯下改折稿一件，二更后温“诏令类”韩文数首。

十二日

早饭后清理文件，围棋一局，见客一次。作折片一件，又改折片一件。中饭后见客一次，添幼丹信二叶，阅《舆地考》“豫州”，阅本日文件，阅《朱子文集》数首。傍夕至小岑处一坐。夜核批札稿，二更后温“诏令类”欧、曾制诰，是类温毕。

十三日

早饭后见客三次，又立见者一次。清理文件，围棋一局。马雨农学使来久坐，魏涟西来久坐。午刻写大“寿”字及祭幛各三件，又扁二件。中饭后倦甚，至眉生处一叙。阅《舆地考》“梁州”，阅本日文件。傍夕剃头。灯后，核批札各稿，二更后温《诗经》《关雎》至《采》止。是日天气新晴，仍有凝寒未解。接奉批谕，是正月廿七所发之折批回者。

十四日

早饭后见客，立见者三次。清理文件。围棋一局。写澄弟信一封，写对联九付，又下款廿余付。午刻见客，立见者三次，坐见者一次。至眉生处一谈。小睡片刻。阅王船山《说文广义》。中饭后阅《舆地考》“梁州”，未毕，阅本日文件甚多。傍夕至内室一坐。夜核批札稿，二更后温《诗经·召南》毕。三点后，颇能成寐。

十五日

早起，接见文武各员贺望者，至辰正见毕。清理文件。围棋一局。写沅弟信一封。出门拜朱久香学使。归，与李眉生一谈。午刻小睡。闻乔中丞到，出城迎接，未正归。中饭后，乔中丞来久坐。又见客，坐见者二次。阅本日文件，阅《舆地考》“梁州”毕，“雍州”阅十叶，眼蒙殊甚。傍夕小睡。夜核批札稿颇多，二更后温《诗·邶风》，至“击鼓其镗”止，三点睡。

十六日

早饭后清理文件，旋见客，坐见者二次，立见者三次。围棋一局。出门拜乔中丞。巳刻，刘开生等来呈所画长江图式，旋与之围棋一局。午刻至眉生处一谈。见客，立见者一次，坐见者二次。乔中丞来久谈。中饭后写对联九付，阅本日文件。嘴唇作疼，疲倦殊甚。傍夕小睡。夜核批札各稿，二更后困乏不能作一事，三点睡。是日，有歙人汪宗沂者，王子怀之婿，呈所作《礼乐一贯录》，虽学识尚浅，而颇有心得。

十七日

早饭后清理文件，旋见客，坐见者二次，立见者三次。围棋一局，写毛寄云信一件。旋又见〈客〉，立见者一次，坐见者三次。写沅弟信一件。午正小睡。请乔中丞便饭，未正散。阅本日文件。酉刻写对联十付。傍夕至幕府一谈。夜核批札各稿。日内因嘴唇作疼，心火颇旺，故二日不看书，本日翻阅《书记洞诠》。二更后，含冰片于口内，三点睡，疼稍愈矣。

十八日

早饭后见客，坐见者两次，立见者一次。清理文件。围棋一局。拜发万寿贺表。旋又见客，坐见者二次，立见者一次。写挂屏未成幅。莫子偲来一谈，旋又见客二次。张江陵相国之十世孙来，言其先宅至本朝已为荆州驻防，太岳之坟墓则至今无恙。中饭后见客，坐见者一次。阅《舆地考》“雍州”，未毕。阅本日文件。乔中丞来久谈。傍夕至晓岑处久谈。夜核批札各稿，二更后温《史记》数首，三点睡。

附记

○察忠复奏　　马到任一奏

○安庆分盐厘单

十九日

早饭后清理文件，旋围棋一局。见客，坐见者三次，立见者二次。午刻，李世忠派总兵陈自明等一见。朱久香前辈来，久谈。中饭后见客，坐见者二次，立见者一次。阅《舆地考》“雍州”，未毕，阅本日文件。申刻见客，坐见者一次，立见者二次。核批札稿未毕。傍夕至幕府一谈。夜将批稿核毕，温《诗》《凯风》至《二子乘舟》止。二更四点睡。是日午刻及灯后，均小睡片时。

二十日

早饭后清理文件，见客二次，衙门期也。旋立见者二次，围棋一局。弓嵩保筱乡来久坐，戊戌同年，久官江西，贫困不能自存，解军火来此，与之围棋二局。魏涟西来，谈剧久。午刻与李眉生久叙。中饭后，阅《舆地考》“雍州”，阅本日文件。酉刻，乔中丞来久坐，又见客，立见者一次，坐见者一次。傍夕与纪泽讲养生之道。申刻写何小宋挂屏四幅，约二百余字。小睡片刻。夜核批札各稿，温《诗》《鄘风》至《卫》之《氓》止。二更四点睡。天气新晴，春日舒长。是日见客最多且久，而公私事仍不废。

二十一日

早饭后清理文件。乔中丞来略坐，杨德亨来一叙，又立见之客二次。出门至乔中丞处道喜，渠于本日接印也。归后见客一次，围棋一局。李芋仙送大宣纸索书，长丈二尺，宽五尺，为之书《伯夷颂》，仅写四行，少为歇息。纸薄而涩，不宜书，笔小又新败，不称意也。午刻至李眉仙处一叙。午正，请朱久香前辈便〈饭〉，孙琴西、叶云岩等作陪，未正散。阅本日文件，再书《伯夷颂》三行。阅《舆地考》“雍州”毕，阅“南越”数页。傍夕小睡。夜核批札稿，温《诗》《竹竿》起至《郑·大叔于田》止。

廿二日

早饭后见客三次，皆坐谈片刻。清理文件，围棋一局。旋又见客，坐见者二次。写《伯夷颂》三行半，毕。至眉生处一谈。午刻，乔中丞来一叙。旋小睡片刻。中饭后阅《舆地考》“南越”，阅本日文件。接信，知常州于十二日克复，欢慰无已。金逸亭来鬯谈。写对联七付。傍夕小睡片刻。夜核批札各稿，阅同县张吉愚兴浚所为各体诗八卷，亦吾乡近日之杰士也。二更后温《诗》《清人》至《还》止，四点睡。

廿三日

早饭后见客，坐见者一次，立见者二次。清理文件。围棋一局。马果山、孙琴西先后来一谈。写对联七付、扁一件，改复李世忠信稿，写沅弟信一件。又见客一次。午刻核科批稿。小睡片刻。中饭后，金逸亭来久坐。阅《舆地考》毕，阅本日文件甚多。乔中丞来辞行，余亦往送，未晤。至幕府一谈。小睡片刻。夜核批札各稿，温《诗》《著》至《硕鼠》止，倦甚。二更三点睡。天气渐长，入夜则疲乏难振，亦老态也。

廿四日

早饭后清理文件，围棋一局。旋出城送乔中丞，渠至临淮接防也。自城外归，至刘伯山、郭慕徐处一谈。回寓写澄弟信一件。午刻小睡大半时。中饭后，李芋仙来一谈，阅《通考·刑一》一卷，阅本日文件，至眉生处一谈。酉正改复刘松岩信稿，未毕。核批札各稿。夜又核批札稿，温《诗·唐风》，至《蒹葭》止，倦甚。二更三点睡。日来内人病颇深，盖咳嗽太久之故。

附记

○察忠一片　　○李世忠一片　　　　○万牧如一片

○裁兵一折　　○水师命案一折　　　○孙尚绂一片

○李铨一片　　○严定国改名一片　　○江长贵一折

○近日军情一片

廿五日

早饭后见客三次，衙门期也。第四次见冯鲁川，因与之围棋一局。客退，清理文件。旋又与鲁秋航围棋一局。旋又见客，坐见者二次，立见者二次。已觉困倦，不能治事，因小睡。阅王船山《尚书引义》。中饭后阅《通考·刑二》，阅本日文件，未毕。出北门城外接唐义渠中丞，酉初回城。阅《刑二》一卷未毕，将本日文件阅毕，至幕府一谈。小睡片刻。夜饭后，唐义渠来久谈，二更后去。核批札各稿。四点睡。

附记

○里下河买米二万

廿六日

早饭后见客二次。弓小芗来，与之围棋二局。清理文件，旋出门拜唐义渠。归，至眉生处鬯谈。午刻见客，坐见者一次，立见者三次。倦甚，中饭后小睡片刻。唐义渠来久坐。旋阅本日文件甚多，改折稿二件、片稿六件，至二更后毕，核批札各稿未毕。四点睡。

廿七日

早饭后清理文件。旋见客，坐见者二次，立见者一次。围棋一局。写沈幼丹信一件，计七叶，改近日军情片稿一件。午刻小睡片刻。何小宋来一谈，又立见之客二次。请弓小芗、冯鲁川等便中饭。观弓、冯对弈二局。阅本日文件，至眉生处一谈，阅《通考》《刑二》、《刑三》。发报三折、五片、一清单。核批札各稿，未毕，至夜二更始核毕。温《诗》“终南何有”，至《衡门》止，四点睡。

廿八日

早饭后清理文件。旋见客，坐见者三次，立见者二次。围棋一局。旋又见客，坐见者五次，刘伯山与孙蕖田坐谈甚久。刘携其所藏《西岳华山庙碑》，在世所传三名本之外。三名本者，一、长垣本，宋漫堂、成亲王等所递藏，后归刘燕庭者也；一、四明本，全谢山及范氏天一阁所递藏，后归阮文达者也；一、华阴本，王史、朱笥河山等所递藏，后归梁茞林者也。刘氏本，则其父文淇孟瞻于扬州市肆得之，久不见称于世，亦可宝也。孙蕖田学士以言事获咎，正月休致，自京归来，说话稍多。中饭后，又见客一次。阅《通考·刑三》，竟不能入，掩卷一如未读者然。至眉生处久谈，阅本日文件。小睡二刻许。写挂屏四幅、对联三付，核批札各稿。夜又改刘松岩信稿及各批札稿，核各案供词。温《诗》《东门之池》至《下泉》止。近日，思百种弊病皆从懒生，懒则弛缓，弛缓则治人不严，而趣功不敏，一处迟则百处懈矣。

廿九日

早饭后清理文件，旋见客，坐见者三次，立见者二次。围棋一局。出门至钱子密处，因其父本日出殡也。旋至孙蕖田〈处〉一谈。归，江军门来一叙，又立见之客一次。午刻，魏涟西、沈霭亭来久谈，留吃中饭。饭后，窦兰泉来久谈，约二时许。大雨如注，客亦难行，而十余年旧好，言亦难尽也。阅本日文件，核批札各稿。夜改信稿数件，韩叔起信改甚多。二更三点后，温《诗·豳风》，四点睡。是日，汪梅村寄新刻《皇朝中外一统舆图》，凡三十二册。首册序跋、凡例，中卷为京师，北二十卷至俄罗斯北海止，南十卷至越南止。大致以康熙、乾隆两朝内府图及近人李兆洛图为蓝本，而增小地名颇多，亦巨制也。

三月

初一日

早间，凡文武贺朔者皆谢不见。饭后清理文件，旋围棋一局，写沅弟信一封。江军门、孙琴西各来辞行，一见。将汪梅村所送舆图一过。至眉生处一坐。写对联三付。兰泉来，痛谈近两时许。中饭后，再写对联六付，阅本日文件，阅《通考·刑三》，仍以神气昏倦，不能入理。金逸亭来久谈。至幕府一谈。傍夕小睡。夜核批札各稿，温《古文·辞赋类下》。日内风雨不止，不知金陵大营近状如何。余以近日见客稍多，公私俱不免懈弛，深以为愧悚。

附记

○写鲍信　　○参杨营官　　保州县

　伪王名单红匣

初二日

早饭后清理文件，围棋一局。见客，立见者二次，坐见者一次。出门拜窦兰泉，久谈。又拜涂阆仙。归，至眉生处一叙。旋写对联八付，核科房批札稿颇多。午正请唐义渠便饭。饭后，钱子密来一谈，阅本日文件，阅《通考·刑三》，是日始能细看入理。傍夕剃头一次。小睡片时。夜核批札各稿，二更后阅“辞赋类下”，四点睡。是日夜阅窦兰泉近作《辨论》十余首，多阅历之言，而文义未能入古。

初三日

早饭后清理文件。见客，坐见者二次，立见者二次。围棋一局。旋又见恕三叔、方存之，少坐一刻。天气阴雨作寒，不似三月气象，颇用为忧。旋又见客，坐见者二次，立见者一次。写对联八付。午刻核科房批稿，阅窦兰泉《辨论》一本。中饭后批改纪泽所作《拟解嘲》一首，阅本日文件。改纪泽所作《江忠烈公墓表》，至傍夕毕。夜核改批札各稿。闻沈幼丹奏请将江西厘金全归本省，殊以为虑。二更三点后温《郊祀歌》，五点睡。

初四日

早饭后清理文件，围棋一局。旋见客，坐见者二次。写澄弟信一封、沅弟信一封、鲍春霆信一封，至李眉生处一坐，写对联五付。午刻，窦兰泉来久谈，言及闽人祝桐君善于音律，兰泉因在坐写一信，约祝君来安庆小住。午正，朱久香前辈、孙蕖田来此，是日请三君宴集也，未末散去。阅本日文件。酉刻，核批札各稿。傍夕至幕府一叙。夜阅《〈垿〉铢寸录》，倦甚，小睡。二更后温“辞赋类下”，扬子云《百官箴》乃后人赝作，然后叹姚惜抱之精鉴耳。是日接信，知嘉兴果于十八日克复矣。

初五日

早饭后清理文件，旋见客二次，衙门期也。围棋一局。旋又见客，立见者二次，坐见者一次。巳正，陈虎臣来久坐。漳州镇李成谋来见，将令其到任。午刻核批札、科房稿颇多，写对联六付。中饭后至眉生处一谈。窦兰泉来署小住，与之久谈。阅本日文件甚多，酉刻毕。核改批札、信稿。傍夕小睡。夜与兰泉一叙，核各稿毕，温“辞赋类下”。二更四点睡。

初六日

早饭后清理文件，旋见客，坐见者二次。围棋一局。改纪泽文二首、诗数首。马雨农来久坐。写对联五付。午刻核科房批札各稿。中饭后与兰泉久谈，至眉生处一谈。阅本日文件，欣悉杭州、余杭于二月二十四日克复。金逸亭来一谈，阅《通考·刑三》毕，核批札各稿。惫困殊甚，傍夕小睡。夜核批札信稿颇多。二更，温“词赋类下”。四点睡，不能成寐。一则因江西截留厘务一折，心中郁恼；一则因天气稍热，新服丸药或不相宜。是夜接李竹屋信，赠一端砚，颇旧而发墨，兰泉以为可值二十金也。

初七日

早饭后清理文件，旋围棋一局。见客，立见者一次，坐见者四次。写陈季牧信一封、沅弟信一封。午刻核科房批稿，旋写对联七付。中饭后见客，坐见者二次，立见者一次。阅本日文件。至眉生处一谈。申正核批札各稿。旋至幕府与兰泉及子密等鬯谈。酉初小睡片刻。夜核批札稿毕，温“词赋类下”《高祖功名颂》等篇，二更四点睡。渴睡殊甚，而内人终夕咳嗽，病势不轻，良以为虑。是日辰刻，观鸿儿及王甥、罗婿所作时文，无甚进境。夜观泽儿所为古诗《拟东坡》八首，进工甚猛，有一日千里之概，亦可喜也。

初八日

早饭后清理文件，旋见客，周军门一次，冯鲁川一次，因与之围棋二局。马穀山等来谈石昌猷一案。旋又见客，立见者三次，坐见者三次，王少庚来谈甚久。午刻核科房批稿，写对联六付。倦甚，小睡。未初至马方伯处小宴，申刻归。阅本日文件，旋亲审杨复成一案，见发审各委员二次。疲乏不能治事，傍夕小睡。夜核批札各稿。二更后温“辞赋类下”。

附记

内所二案　　书局章程　○淮北章程　　○杨饷一案

初九日

早饭后清理文件，与窦兰泉围棋一局。旋见客，坐见者三次，立见者二次。用油纸习字一张，核折、片稿三件，写对联三付。午刻核科房批稿，至眉生处一谈，唐义渠来一谈。中饭后改折稿一件，阅本日文件。昨日亲讯之杨复成，于二年九月在六安迎河集领饷七百两，各营皆发每勇一两，杨营仅发每勇四钱，又每人短平三分、四分不等。闻其秤下粘小铅块，左右轻重不匀。又九月之饷，粮台业已发足，杨复成亏欠全未发动，除去哨弁借支之七百八十余两，又除去杨复成九月应支薪水银二百两，又除去杨十、冬、腊、正四个月可支之薪水银八百两，又除去垫发二月廿八、九、卅日口粮银三百两，又除去借支恤亡、养伤银百余两，实尚亏欠银六百余两。侵吞军饷，罪无可逭。因请大令立正军法，派臬司与中军监视行刑。近日各路兵勇辛苦，营官克扣致富，不得不惩一儆百也。亲批定案。又与臬台、中军一见。不怿者良久。旋核批札各稿。傍夕至眉生处与谈地理大指。夜与兰泉一谈。温“辞赋类下”嵇康、潘尼诸作。二更四点睡，不甚成寐。

初十日

早饭后见客二次，旋清理文件。方存之来久坐。与鲁秋杭围棋一局。又见客二次。存之送古文四本，因翻阅十余篇。午刻，朱久香前辈来一谈。核科房批稿，写对联七付，习字一张。至眉生处一谈。中饭后至兰泉处一谈。阅本日文件甚多。文案房职员欧阳侗等讦告内银钱所，因亲写一长批痛责而斥革之。傍夕接沅弟信，知句容于初七日克复，为之一喜。又闻沅弟近日颇有病容，为之一忧。傍夕小睡。夜作江西牙厘请仍归本营折稿，约七百字，尚不过三分之一。三更睡，四点成寐，五更二点醒。日来因金陵未复，沅弟焦灼，饷项大亏，江西截留厘金，及杨复成饷〔侵〕饷见杀等事，寸心郁闷，常不自得。甚矣，任事之难也！

十一日

早饭后清理文件。旋见客，立见者一次，坐见者二次。围棋一局。再作折稿，至日暮作毕，约二千余字。午刻见客一次。未刻至朱学使处送行。申刻阅本日文件。傍夕与李眉生鬯谈。夜核批札各稿。二更后，改片稿一件。三更睡，五更醒。

附记

专人坐轮船送万札　　　　○邰事托蒋

刘札　　　　　　　　　　 江路图写精楷

九江洋税一年期满：

　收七十四万二千四百四两

英法扣赔款二十三万一千七百九十五两

杂项支销十五万五千五百两，稍欠

共三十八万七千零

协解浙江八万

解皖台六万

接济江防一万

江、席两军二十万零五千两

共三十五万五千

十二日

早饭后清理文件，围棋一局。将昨日折稿再一删改。见客二次，刘开生等坐甚久。旋又见客二次，至眉生处一谈。午刻核科房批稿，写对联五付。小睡片刻。中饭后，周子瑜来久坐，阅本日文件，写沅弟信一件，莫子偲来久谈，发报三折、五片、一清单、四抄件。傍夕小睡。夜核批札各稿，二更后温“辞赋类下”二首。睡时因本日争厘金疏内，有参沈幼丹之语，不知果合乎天理人心之公否，悒悒若不自得。

附记

王鹤生件存红匣

杨恒枢号独生

十三日

早饭后清理文件，见客一次，又立见者一次。围棋一局。批鲍春霆禀一件，核批札稿颇多。午刻核科房批稿，至幕府一谈，写对联六付，至眉生处一谈。中饭后阅本日文件。刘松岩方伯寄来江苏漕米科则表，凡四张，前三张各七十则，第四张五十一则，共二百六十一则。其中每亩科至四斗以上者一则，三斗以上者一则，二斗以上者二则，一斗以上者七十则，八升以上者三十二则，八升以下六升以上者三十四则，五升以上者二十九则，五升以下者八十二则，不及一升者十则，条理尚属精密。写沅弟信一件。日内，如初九日杀杨营官、初十日革欧阳侗等，十一日之作争江西厘金折，皆恼怒忿疾，机心触发，事过二日，方寸尚不自得。酉刻，与眉生及纪泽儿鬯谈。夜核批札稿，温“辞赋类下”，二更四点睡。内人竟夕咳嗽，病势殊重，闻之亦难安枕。灯下，添李竹屋信二叶、竺虔信一叶。

十四日

早饭后清理文件，旋围棋一局，见客三次，又立见者一次，写澄弟信一封，核批札稿数件。倦甚，小睡。午刻写对联四付。折弁施占琦自京归来，接阅京报，见正月廿三日邸钞，本年京察，国藩得邀优叙，考语褒嘉甚厚。同得奖叙，内则议政王及军机大臣五人，外则官、骆、左、李四人。因部文未到，不能具折谢恩。旋看京报数十本。中饭，请许述卿世兄、王少庚等小宴，申初散。阅本日文件。接郭云仙信，甚长。酉初出门拜客，周子瑜、唐义渠处一叙，归，至眉生处一谈。核批札稿。夜再阅京报，写沅弟信一件，温“辞赋类下”，二更三点睡。近日，省察自己短处，每日间怠玩时多，治事时少；看书作字治私事时多，察人看稿治公事时少。职分所在，虽日读古书，其旷官废弛，与废于酒色游戏者一也。庄生所谓臧榖所业不同，其于亡羊均也。本无知人察吏之才，而又度外置之，对京察褒嘉之语，殊有愧矣！

附记

宁藩司所属官单

李世忠与施照元信稿

鄂台解蒋、毛等军六成单

江西辛、壬、癸三年入饷解皖单

同治二年江西厘税全单又一简单

张学醇自呈略节

——均存红匣

十五日

早饭后，各文武贺望，见客十余次，巳初毕。清理文件，围棋一局，核改批札稿，倦甚。阅梅伯言文数篇。午刻核科房批稿，写对联六付。至眉生处一谈。中饭后阅江西石昌猷一案卷宗，分别号件，稍记略节。旋阅本日文件甚多，毕，又阅石案各卷。傍夕至幕府一谈。夜又阅石卷，至二更眼蒙，不能多阅。二更后，温“辞赋类下”，是夕温毕。倦甚，三点睡。石昌猷一案卷宗甚多，吾是日所阅不及十分之一，此外，如此案之繁重者，正复不少，不能一一细看。事烦而目钝，深虞陨越耳。

十六日

早饭后清理文件，围棋一局，核批札各稿。接奉寄谕，再问能否亲赴金陵，拟即日复奏亲赴金陵及东坝等处查阅，因料理未出营以前应行清厘之事。巳正至眉生处一叙。午初写对联八付。小睡片刻，中饭后见客三次，唐义渠谈甚多。旋阅本日文件甚多。申刻阅石昌猷一案卷宗。傍夕至眉生处，与谈出外时应用之人。夜将批稿核毕，阅石昌猷一案卷宗，至二更五点睡。欲努力多看几件，至三、四更乃息，而眼蒙殊甚，不能开视，自愧精力孱薄，不能副此巨任。

十七日

早饭后清理文件，围棋一局。旋见客，立见者二次，巳刻，坐见者一次。写沅弟信一件，语多不平之气。巳刻核批札各稿。午刻又核科批稿，写对联八付。小睡半刻许。中饭后至眉生处鬯谈。旋接信，毛竹丹于十三日在徽州失利，十四日贼围郡城。又闻贼将大举来攻东坝，忧灼之至。写左季高信一件，阅本日文件。本拟即日赴下游巡视，今徽州大警，上游无所秉承，不能东行矣。连日诸事郁抑，杂以客气悒悒，若不自得，即逆知当有它变。今闻徽州之警，方寸纷乱，弥觉行坐不安，因再围棋一局，以散烦郁。又檄鲍军派劲旅回守东坝。核批札稿颇多。黄吟台在此管理钱谷案件将及二年，为各处所深恶，本日批撤差事。傍夕，庞省三际云来鬯谈，昔年京师在余宅教读者也。夜，鲍春霆派人解送二伪王来省，一伪列王方成宗，一伪翰王项大英。作书与沅弟、春霆各一件，欲其兼顾东坝。二更后，阅梅伯言文数首。四点睡，竟夕不能成寐，忧徽州、东坝二处也。

十八日

早饭后清理文件，旋见客二次，又立见者一次。围棋一局。巳刻见客二次，马方伯坐颇久。午刻写信一件与沅弟。接祁门信，徽州于十五日获一胜仗，而贼已由龙湾南犯江西婺源矣。接澄弟排单信，知蕙妹病极重，叶亭外甥定于明日驰归省视。念兵事之方殷，感骨肉之多故，方寸郁郁，弥不自克。庞省三、黎纯斋先后来久坐。中饭后阅本日文件，至眉生处鬯谈，阅石昌猷一案卷宗。傍夕小睡。夜再阅石案卷宗，至二更四点睡。倦甚，尚能成寐。是日将昨解到之二伪王正法。

十九日

早饭后清理文件，旋见客，立见者二次，坐见者二次。围棋一局。黄南坡来久坐，杨仲乾、曹西垣先后来坐。午刻，王子怀侍郎来久坐时许，唐义渠来一坐。见客太多，倦甚。中饭后至眉生处一谈，写郭意臣信一封，见客二次。阅本日文件，知徽州之贼全窜江西，虽徽州幸而苟安，而诒患于江西者大矣，忧愧之至。又接信，言及杀游击赵春和事，亦以当时面谕蒋之纯时，未及细思为歉，寸心弥不自得。核批札各稿。傍夕至幕府一谈。夜阅江西石昌猷一案卷宗。二更后倦甚，不能多阅。因阅梁茞林《退庵随笔》，四点睡。是日王叶亭外甥回家，派李鼎荣送之。

二十日

早饭后见客一次，旋清理文件，围棋一局。旋又见客二次，刘开生等谈颇久。核批札各稿。午刻，庞省三来久谈。倦甚，阅《退庵随笔》，小睡。中饭后至眉生处一叙。旋将铨字营、老营点名一次。巳刻出城拜王子怀、黄南坡二君，久谈，午刻归。申刻阅文牍。徽州唐、毛两军于十七日大败，忧灼之至。旋阅本日文件毕，再围棋一局，见客一次，写沅弟信一件、春霆信一件。傍夕至眉生处一谈。夜核批札各稿，阅《退庵随笔》，二更四点睡。内人咳嗽，病甚重，颇为可虑。

附记

朱守谟联　　李道三○联○扎○信　　○贺联　　○恽

信　　保冯、丁、陈、汪、方、杨

廿一日

早饭后清理文件，旋见即用知县王鸿飞，王静庵有信来荐之，韩城王文端之本家，颇安详明练也。又见客，坐见者一次，立见者二次。围棋一局。吴彤云来久谈。旋又见客，坐见者二次。午刻，黄南坡来久谈。中饭后，周军门来一见。旋阅本日文件。接奉廷寄二件。因户部奏江西厘务半归本省，心中郁闷殊甚。核批札稿件。剃头一次。夜阅《退庵随笔》，二更三点睡。心中因饷事十分懊恼，而又念兵事之无休无了，己身之力小任重，抑抑不自得，久不成寐。内人咳嗽，亦竟夕不得安也。

廿二日

早饭后清理文件，见客，坐见者一次，立见者二次。围棋一局。旋写少荃信一封、刘松岩信一封、沅甫信一封。巳正小睡。午刻，黄南坡来鬯谈，与之围棋一局。请周子瑜、唐义渠、庞省三等便饭。饭后阅本日文件。徽州、上溪口、屯溪等处一片贼氛，忧灼之至。狂风甚雨，竟日不止。核批札各稿。阅《退庵随笔》，稍以解闷。酉刻，与纪泽儿一谈出处进退之道。傍夕小睡片刻。夜改折稿片稿四件，二更后倦甚，再睡片刻，三点睡。日内郁郁不自得，愁肠九回者，一则以饷项太绌，恐金陵兵哗，功败垂成，徽州贼多，恐三城全失，贻患江西；一则以用事太久，恐中外疑我擅权专利。江西争厘之事不胜，则饷缺兵溃，固属可虑；胜则专利之名尤著，亦为可惧。反复筹思，惟告病引退，少息二三年，庶几害取其轻之义。若能从此事机日顺，四海销兵不用，吾引退而长终山林，不复出而与闻政事，则公私之幸也。

二十三日

早起，至学宫拜牌，是日皇上九岁万寿也。早间，阴曀未开，至巳刻始微见开朗，午后太阳照地，酉刻晴霁矣。早饭后见客一次，又立见者一次。清理文件，围棋一局。因早饭后呕吐，不愿治事，阅《广名将传》以自娱。午刻见客一次，小睡半时许。中饭后，周子瑜来久坐，至眉生处久坐。阅本日文件，核批札各稿、信稿甚多，阅《名将传》。傍夕小睡。夜仍阅《名将传》，二更后阅《古文·书牍类》，将王羲之数信与《书记洞诠》一对。是日，接徽州、祁门信，二十日尚无恙，而贼已由龙湾下窜婺源、江西矣。

附记

写信与树堂，并咨

三月初六日，成、梁、欧阳由樊城对河十余里之龙坑河进，周凤山由樊城东北六十里之刘家集进，大败捻匪，头队已窜豫省内，邓之交尾队尚在老河口之上薛家集。

二十四日

早饭后清理文件，旋见客三次，围棋一局。写澄弟信一封、沅弟信一封。午刻小睡。核批札各稿。中饭后至眉生处久谈，张锦瑞来久坐，阅本日文件。酉刻，廖养泉来久坐，核片稿二件。傍夕至幕府鬯谈。夜又改片稿二件。近日军情片，改三百余字。二更四点睡，尚能成寐。阅纪鸿儿近日课文，颇有长进。

附记

仪征知县郑启明劣迹孟竹亭继康，应参

资钦亮柏丞教官，品高

程学伊春浦，蓝翎同知

崔淦，樊城拔贡，六十

二十五日

早饭后因身体患病，谢不见客。旋改告病折一件，又改近日军情片，是日凡改三次。围棋一局。幕友来见者数次。巳刻，庞省三来久谈。午刻核科房批稿，写对联六付。中饭后，唐中丞来话别，渠于本日回籍省墓也，谈约一时有半。阅本日文件甚多，核批札各稿。酉刻出城送唐中丞之行，傍夕归。发报三折、五片。夜阅《古文·书牍类》，二更三点睡，倦甚。日内因户部奏折似有意与此间为难，寸心抑郁不自得。用事太久，恐人疑我兵权太重、利权太大。意欲解去兵权，引退数年，以息疑谤，故本日具折请病，以明不敢久握重柄之义。

二十六日

早饭后清理文件。因身体患病，不多见客。旋见客，立见者二次。围棋一局。周军门来一见。写沅弟信一件。巳刻至眉生处鬯谈。旋写郭云仙信一件。午刻核批札各稿。刘开生等来，谈地理甚久。小睡片刻。中饭后将云仙信写毕，阅本日文件，核改京信各稿。至纪泽处一谈，核批札各稿。酉刻至张笛帆处一坐。张名锦瑞，雨农比部之子，辛亥孝廉，新入幕写折件者也。傍夕小睡。夜再改京信二件，约三百字。二更四点睡。

二十七日

早饭后清理文件，旋见客二次。勒少仲来久坐，围棋一局。至眉生处一谈，甚久。巳正接奉廷寄，于十二日争厘金一疏未蒙允许。辞旨似右抚而左督，仍命督抚各分江西厘金之半。又念金陵大功将蒇，恐军心涣散，经总理衙门于上海奏拨银五十万，专解金陵大营，其中二十九万虽不甚可靠，其二十一万则立刻可起解，足济燃眉之急。因念枢廷苦心调停，令人感激；而劳逸轻重之间，又未尝不叹公道之不明也。午刻核淮北票盐章程，核至酉刻乃毕。阅本日文件，核批札各稿，未毕。傍夕，兰泉自金陵归，久谈。夜因闻沅弟病未愈，写信一件与之。旋将批札稿核毕。二更后，思温古文，倦甚，不复能用功矣。因沅弟与纪泽儿均有病，甚为忧灼，夜睡不甚成寐，百感交集。自古高位重权，盖无日不在忧患之中，其成败祸福则天也。

二十八日

早饭后清理文件，旋见客，立见者三次，坐见者二次。外甥王昆人自金陵来，与之久谈，因命之速归省母。巳初接信，则其母已于三月十四日未刻仙逝，因不遽告甥，而催令登舟速归，俾其途中姑得少宽，且免在此成服，耽阁数日也。吾兄弟姊妹九人，今仅存三人矣，伤感特甚，不能治事，因阅《老学庵笔记》以自遣。围棋一局。写沅弟信一件。中饭后，阅本日文件。围棋一局。核批札各稿。再阅《老学庵笔记》。傍夕得信，知新仁、依仁营有抢劫山内粮台之事，忧灼之至。兵事不振，变症百出，曷胜愧憾！傍夕在竹床小睡。夜阅《老学庵笔记》。又接廷寄，将昨日总理衙门所拨银五十万重言以申明之。二更四点睡，不甚成寐。盖骨肉死丧之感，闹饷内变之事，金陵未竟之功，江西流贼之多，百端交集，竟不知事变之胡底也。

二十九日

早饭后清理文件，旋见客二次，围棋一局。俯仰身世，感喟多端，不能治事。仍看《老学庵笔记》。至陈小浦处一谈，兰泉、子密处各谈片刻，巳正至眉生处一谈。午刻核科房批稿，写扁字数十个，小睡片刻。中饭后，阅本日文件，阅石昌猷案内各卷宗。核批札各稿，傍夕未毕。小睡片刻。夜将批札稿核毕。二更后，温《古文·书牍》。朗诵《报燕惠王书》、《报燕将书》、《报任安书》诸篇。四点睡。明日立夏，而本日寒冷异常，余着灰鼠马褂尚觉其凉。因忆十年金陵军败之时，闰三月下雪，天亦极冷，恐下游军事或有它变。又恐多雨伤稼，麦收不登，忧灼无已。

三十日

早饭后清理文件，冯鲁川来一谈，旋围棋一局。天气阴森作寒，有似深秋。本日立夏，大雨竟日不止，殊用焦灼，不能治事，绕屋徘徊，若将有祸变之及者。旋至眉生处鬯谈。巳刻，陈虎臣来鬯谈。午刻核科房批稿，写对联六付、扁二幅，罗少村来一谈。小睡片刻。中饭后阅本日文件，核批札稿，写沅弟信一件。因沅〈弟〉、泽儿有病，为之不怿。傍夕小睡。写左季高信一封，颇长。二更四点睡。

四月

初一日

早饭后清理文件，旋见客一次，围棋一局。以诸事拂郁，此心悒悒，不愿治事，至眉生处久谈。莫子偲来一坐。写沅弟信一件。午刻核科房批稿，写对联数付，写挂屏三幅。中饭后，又写三幅，毕。见客，陈祖襄一次。阅本日文件，写冯树堂信一件。至幕中与庞省三久谈，眉生亦在坐。核批札各稿，未毕。傍夕小睡片刻。夜又核批札稿信稿。阅倪豹岑与眉生信，言余待霆营甚薄，银米极少，又吝于保举，人心离怨，忧灼之至。因办一咨，写一信与春霆。纪泽儿于昨日始病，今日颇剧，请医四次诊治，人各异说，小岑开方服附片、姜桂，兰泉大不以为然。因请涂阆仙一诊，以为春瘟之类，开方服之。三更睡。

附记

访查六安局　　侯朝栋案已送供

潘锡荣案　　查温宅寿礼百金

初二日

早饭后清理文件。见客，立见者一次，坐见者二次。程颖芝来，与之围棋三局。寸心郁郁而应治之事都不能治，绕屋旁皇。陈虎臣来久谈。涂朗仙来看纪泽病，已痊愈矣。周军门来，言六安局弊窦甚多。午刻写对联六付，核科房批稿，写楷书屏二幅，约二百字。中饭后又写一幅半，将《伯夷颂》写毕，李眉生所送旧宣纸屏也。阅本日文件。旋至幕中庞省三处一谈。阅核批札信稿。傍夕又至幕中一叙。小睡片刻。灯后欲温古文而精力疲乏，因阅何廉昉所集苏诗对联。小睡片时。三点入内室睡。

附记

书吏薪水小单存红匣　　黎与何信存小匣

内拟书局章〈程〉存红匣

初三日

早饭后清理文件。旋见客，坐见者三次，立见者二次。与程颖芝围棋三局。写李少荃信一封。午刻核科房批稿，写挂屏对联数件。请窦兰泉为纪泽看病，略谈片刻。中饭后见客三次，均坐谈片刻，陈虎臣谈较久。阅本日文件，至眉生处一谈。核批稿札稿，写沅弟信一件。傍夕，小睡片刻。夜将书局章程核毕。又核批札稿。二更三点睡，不甚成寐。

初四日

早饭后清理文件，旋见客二次，王子敷谈甚久。围棋一局。写澄弟信一件，寄银百五十两为蕙妹赙仪。写对联六付。午刻，核批札各件。小睡片刻。中饭后写刘松岩信一件，再围棋一局。阅本日文件，至李眉生处一次，阅石昌猷案卷宗。傍夕核批札稿，与兰泉同看纪泽之病。夜阅《古文·书牍类》，渴睡殊甚，几至不能句读。甚矣，老态昏惫，自此有退而无进矣。天气阴寒，不似立夏后景象，深以金陵大营为虑。

初五日

早饭后清理文件，旋见客一次。李世忠遣唐玉田来，愿捐钱三十万串助我军饷，又定于四月十二日将滁、全各城一一退清。围棋一局，写对联六付，写沅弟信一件。午刻核批札各件。至李眉生处鬯谈。中饭后阅本日文件，阅石昌猷一案各卷宗。傍夕小睡片刻。夜再阅石案卷宗，二更后温《古文·书牍类》四首，核批札各件，四点睡。是日始吃鲥鱼，渔户所送也。天气阴寒，深以金陵军事为虑。

初六日

早饭后清理文件。旋见客，坐见者三次，立见者两次。围棋一局，写挂屏四幅、对联四付。巳正至眉生处一谈。午刻核科房批稿，阅石昌猷案卷宗。中饭后，欧阳龟龄来一见。又见客，坐见者三次，立见者一次。阅本日文件，内有蒋方伯廿五日一禀，湖州并未克复。前廿五日接左季高十一日一咨，言湖州于初九日克复，不知何以岐误。酉刻阅石案卷宗。兰泉带其戚傅少君来此一谈。傍夕，欧阳小岑来谈刻书之事。旋小睡片刻。申刻，余恐金陵大营稍有疏失，又作书与沅弟，言湖州未克各情事。夜核批札稿，二更后温“书牍类”五首。四点睡。

初七日

早饭后清理文件。旋见客，坐见者二次，立见者一次。围棋一局。巳刻又见客一次。阅阮文达《石渠随笔》。又立见之客三次。巳刻写对联九付。午刻核科批稿，与眉生鬯谈。中饭后见客一次。接家信，知缉熙侄女之婿黄鼎甫于三月十七日申刻去世，悲愕无已。一则痛侄女之早寡，二则念温甫弟三河殉节之后，家中气象衰落。弟妇忧患余生，恐因哭婿而益悲愤成疾也。阅本日文件，写沅弟信一件，核批札各稿，阅石案卷宗。傍夕至幕府一谈。夜核改信稿。因念家中多故，纪泽儿病未全愈，心中焦虑之至。而天气阴雨作寒，恐伤麦收，又不知兵事之变态何如，弥觉忧惶不能自宁。因集古人成语作一联以自箴，曰：“强勉行道，庄敬日强。”上句箴余近有郁抑不平之怀，不能强勉以安命；下句箴余近有懒散不振之气，不能庄敬以自奋。惜强字相同，不得因发音变读而易用耳。

初八日

早饭后清理文件。见客，坐见者三次。旋程颖芝来，围棋三局。巳刻又见客，坐见者三次。写对联八付。午刻核科房批稿，阅阮文达《石渠随笔》。小睡片刻。中饭后至李眉生处一谈，阅本日文件，阅石昌猷卷宗。接奉批折谕旨，系三月廿五日所发者。傍夕小睡片刻。夜与兰泉久谈，温《古文·书牍类》。是日天气阴寒，气象愁黯，竟日雨未停，夜间则大雨如注，深虑军事或有它变，不胜忧灼。

初九日

早饭后见客，坐见者一次。接见未毕，彭雪琴来久谈。大雨如注，似深秋凝寒之象。旋陪雪琴拜幕府诸公。巳初，雪琴出外拜客。清理文件，围棋一局。见客，立见者四次。折弁邱明泰等自京归。阅京信、京报等件。午刻，雪琴自外归，久谈。奉新帅子文前辈方蔚寄到《咫闻斋诗存》，翻阅数十首。中饭，请兰泉饯行便酌，座有雪琴暨杨仲乾、方存之、涂阆轩、洪琴轩〔西〕等，申初散。雪琴出城，明日即赴九江、湖口等处办理防剿事宜矣。阅本日文件，核批札各稿。阴雨愁闷，再围棋一局。写沅弟信一封。至眉生处一谈。傍夕小睡片刻。夜写信一叶与雪琴。核批札稿、信稿。二更三点后，温《古文·书牍类》三首。日内受寒腹泻，体中不甚爽快。

初十日

早饭后清理文件，旋见客二次，围棋一局。窦兰泉来久坐，张佑之来叙谈。与王子云共阅石昌猷案卷宗。中饭后至眉生处一坐，阅本日文件，核批札各稿，核科房批稿，庞省三、张笛帆先后来一坐。傍夕至幕府一谈。夜改李世忠遣勇回籍折稿，至二更五点未毕，即睡。是日天气仍阴寒，虽日出数次，而申、酉间细雨淅沥，增人愁思。接沅弟信，谓东南军务当无它变，寸心为之稍纾。

十一日

早饭后见客四次，又立见者一次。清理文件。围棋一局。巳正写对联六付，内作一联赠窦兰泉，云：“就今之事，求古之道，早作夜思，邦家必达；既质诸友，又笔诸书，交箴互诱，人己俱成。”午初题跋钱南园先生法书手卷，共五札，皆与兰泉之祖者。京宦清苦，皆借银度日，信也。中饭后改李世忠折毕，阅本日文件甚多。旋改克复金坛一折，又改徽州战状折，未毕，至灯后始改毕。酉刻与眉生一谈。傍夕小睡。夜改片稿三件。二更五点睡，幸尚成寐。是日天始放晴，气象清明，又闻上海已解银十五万至沅弟大营，心绪为之稍纾。

附记

洪△△王荫棠保

十二日

早饭后清理文件，围棋一局。作沥陈饷绌情形一片，至未刻始毕，约七百字。巳刻写对联五付。中饭后至眉生处一谈。未正阅本日文件。申刻改片稿一件，约二百字。勒少仲来一谈。与眉生、子密商本日折片，榷议良久。傍夕小睡。夜核批稿甚多，二更四点未毕。小睡一息。三更发报四折、五片。是日天气晴明，心怀稍鬯，惟二日所作折片过多，殊形劳乏。

十三日

早饭后清理文件，旋见客三次，李芋仙坐颇久。围棋一局。出外至窦兰泉处送行，又至欧阳小岑书局一坐，午初归。见客一次。核科房批稿。倦甚，小睡。中饭后至李眉生处一谈。阅本日文件，知常州于初六日克复，丹阳于初七、八日克复，自是江苏仅余金陵一城未克，贼势更孤，为之欣慰。而沅弟信中有云，肝病已深，痼疾已成，逢人辄怒，遇事辄忧等语，又为之焦灼。写沅弟信一件，约六百字。核批札稿。剃头一次。傍夕小睡。夜再核批札稿、信稿，二更后温《古文·书牍类》。四点睡。去冬在后院栽竹，本日数之，活者七十六丛，未活者十余丛。每丛多者十余竿，少者二、三竿，盖合去年六月所种数丛而计之也。

十四日

早饭后清理文件，旋见客三次，王荫棠坐稍久。王号芾南，盱眙人，乙卯举人，江西候补道，过此，已见三面矣。围棋一局。写澄弟信一件，将朱光孚诰封二轴带去。巳刻，窦兰泉来一坐，写对联六付。午刻阅《东坡题跋》，小睡片刻。中饭后，因上房水侵墙脚，势将倒坍，查阅修整，因拟作内厨房一间，与工匠审量一番。阅本日文件。疲乏殊甚，懒于治事，乃与程颖芝再围棋二局。旋核批札稿。傍夕至幕府一谈。夜核批稿、信稿。二更三点后，阅古文三首，四点睡。

十五日

早起，文武贺望者皆谢不见，清理文件。旋见客，坐见者一次，立见者一次。与程颖芝围棋三局。写毛寄云信四叶、王静庵信三叶。又见客，立见者二次，坐见者一次。阅《东坡题跋》。午刻核科房批稿，写对联六付，小睡片刻。中饭后至眉生处鬯谈，阅本日文件。见客一次，兵部主事、军机章京吴国杰，号超伯，休宁人，己酉举人，房师为李雨亭，将进京供职，自湖北来，经过安庆也。又陈茂松如自江西归，少叙片刻。旋出门，至柯小泉家看其父竹泉翁之病，盖内伤已逾年余，日内渐危笃矣。归阅《山谷题跋》。傍夕与眉生一叙。夜核改信稿四件，温《古文·书牍类》六首。二更四点睡。

十六日

早饭后清理文件，旋与程颖芝围棋二局。阅《东坡题跋》，写沅弟信三叶，将彭杏南诰命三轴寄去。写李少荃信五叶。莫子偲来少坐，赠严可均铁桥《说文校义》一部。核科房批稿。中饭后，小睡三刻。周军门来辞行，少坐。阅本日文件甚多。旋至眉生处一坐，写对联五付，至后院散步。郭世兄阶来一叙，观其体气极弱，心为忧悸。核批札各稿。傍夕至幕府一谈。小睡片刻。夜核批稿信稿，温《古文·书牍类》，毕。

十七日

早饭后清理文件。旋见客，坐见者二次，立见者三次。旋围棋一局。写恽中丞信三叶，阅《东坡题跋》。午刻核批札各稿，写对联六付。小睡片刻。中饭后至眉生处久谈，至内室一坐。与程颖芝围棋二局。阅本日文件，改复刘松岩信，言江苏漕务，未毕。小睡二刻。灯后，再改刘信，毕，约改七百字。二更后改批札各稿，四点睡。是日上半天大雨，至申正放晴。闻少荃已派人来守东坝、句容，鲍军可以上援江西，为之一慰。

十八日

早饭后清理文件。旋见客四次，藩、臬及饶家琦皆久坐。写沅弟信一封。巳刻，周子佩来，约谈一时许，昔年在京交契，近日新授镇江知府也。午刻核科房批稿。王子槐来久坐。小睡片刻。中饭后至李眉生处久谈，阅本日文件甚多，旋写对联六付、屏一幅。欧阳晓岑来一叙。核批札稿、信稿。至内室。余与儿女辈日内均望家信之至，盖恐七十侄女新寡忧伤，或有它变也。傍夕小睡片刻。夜核批札稿，二更后阅《古文·哀祭类》，四点睡。是夜闻上海十五万金已至金陵，为之一喜。接李少荃信，辞旨逼侮，为之一戚。

十九日

早饭后清理文件，旋见客。陈心泉录其父家书数通，请余作序，皆立品安命之言。周子佩久坐，围棋一局。吕耀斗来，庚戌翰林也。李幼泉昭庆来久坐，王寿祺来一坐。习字一纸。午刻核科房批稿，写对联六付。小睡片刻。中饭后，至眉生处一坐。庞省三在纪泽房内，与之一谈。阅本日文件，阅《通考·刑五》。间断已久，赓续读之，志意已不相属。酉正阅二十叶毕，核批札各稿。傍夕至幕府一谈。夜又核各信稿批稿，未毕。疲乏殊甚。阅《古文·哀祭类》。

二十日

早饭后清理文件，习字一百，写郭意臣信一件、沅弟信一件，共千余字。与程颖芝围棋二局。巳刻，写扁三、对二。午刻核批札各稿，小睡片刻。中饭后阅《通考·刑五》毕，计二十叶，阅本日文件，至李眉生处一叙。会客一次，核批札稿。傍夕欧阳小岑来一叙。小睡片刻。夜将地图与官、严信一对，审量湖北贼势。改官、彭信稿二件。二更二点，接沅弟十七日信，知其心病已深，为之惶然，因写一密信复之，二更五点发。三更睡。

附记　　十四日南渡之捷

阵斩：潘忠义、李石、黄宗保、刘志贤、胡春发、胡高裕等

十四名

生擒：林义、桂玉保、赖进洸等

据供：林彩新烈王，在南渡毙

廿一日

早饭后清理文件，旋见客，立见者三次。习字一纸。派曾恒德至金陵看沅弟，在内银钱所拨银二万解沅弟处充饷。写沅弟信数〔一〕缄、厚庵信一缄，皆一叶耳。与程颖芝围棋二局。巳正写对联六付。午初核科房批稿。小睡片刻。阅《通考·刑六》。中饭后至眉生处一谈。工匠盖小厨房一间，看视良久。阅本日文件甚多。李昭庆来久坐，庞省三来一谈。阅《刑六》，共二十叶。傍夕与眉生一叙。小睡片刻。夜核批札稿甚多，至二更四点未毕。眼蒙，不能久治事，即睡矣。日内天晴渐热，割麦时不逢阴雨，丰年之象也。前以八德自勉，曰：勤、俭、刚、明、孝、信、谦、浑。近日，于“勤”字不能实践，于“谦、浑”二字尤觉相违，悚愧无已。“勤、俭、刚、明”四字，皆求诸己之事；“孝、信、谦、浑”四字，皆施诸人之事。孝以施于上，信以施于同列，谦以施于下，浑则无往不宜。大约与人忿争，不可自求万全处；白人是非，不可过于武断，此浑字之最切于实用者耳。

廿二日

早饭后清理文件，习字一纸，见客一次。出门拜王子槐、吕庭芝、周子佩三家，巳正归。偶阅齐次风《帝王年表》。午初核科房批稿。小睡片刻。中饭后见客一次，俞晟景初，往年在余处当委员，现在为湖北知府也。阅本日文件。申刻阅《刑六》，毕。酉正核批札稿。戌刻闻柯华辅竹泉于酉刻仙逝，筱泉之父也。傍夕小睡片刻。灯后，写零字甚多。温《古文·叙记类》《金縢》，深有取于戴存庄《书传补商》之说。二更三点洗澡一次。天气甚热，衣上汗渐不干矣。

廿三日

早饭后清理文件。陈庆溥来久坐，陈芝楣中丞之子、汤海秋之婿也。旋围棋一局。阅《帝王年表》一时许。习字一纸。午刻核批稿，写对联七付。小睡片刻。中饭后至眉生处一叙。旋至柯小泉家吊唁。归，阅本日文件，未毕。彭雪琴自湖口来，一日到此，久谈约二时许，酉正去。阅本日文件毕。上海又解银九万，将至金陵，专解鲍军，因办咨札，改解金陵沅弟军。傍夕小睡。夜核批札稿，温《书经·微子》篇，又温《盘庚》篇，未毕。是日上半天甚热，申刻大雨，夜间甚凉。

廿四日

早饭后清理文件。旋见客，陈庆溥心泉谈甚久，两司来谈亦久，周子佩来久坐。围棋一局。旋习字一纸。写澄弟信一封、沅弟信一封。核改科房批稿。中饭后，沈鹭卿编修锡庆来久谈。旋阅本日文件甚多，中有萧盛远所呈《粤匪纪略》，大致略备。萧自广西从军，直至十年三月金陵师溃，始终在也。旋阅《通考·刑七》毕。傍夕至幕府鬯谈。夜核批札稿，二更后温《顾命》、《康王之诰》。倦甚，三点睡。

廿五日

早饭后清理文件。旋见客，唐鹤九等一次，又立见者三次。围棋一局，习字一纸，再阅萧盛远《粤匪纪略》。旋又见客，立见者二次，坐见者一次。写对联五付、挂屏一付，核科房批稿。午刻小睡片时。中饭后阅《通考·刑八》二十页。阅本日文件。接奉廷寄，即十二日之批旨也，共寄谕、明谕六道。酉正，核批札各稿。戌刻，观所修内厨房，工已竣矣。夜温《古文·叙记类》中《左传》四首，若有所得。

廿六日

早饭后清理文件。旋见客二次，陈心泉谈甚久，又立见之客一次。围棋一局。林昌彝芗溪寄《三礼通释目录》三本、《衣山房诗集》四本。林，己亥举人，所著《三礼》，曾于咸丰三年进呈。因细阅一、二卷。写对联五付、挂屏四叶，习字一纸，核科房批稿。小睡片刻。中饭后，体中小有不适，小睡片刻。阅本日文件甚多，改东坝胜仗折一件，又改徽州胜仗折，未毕。傍夕小睡。灯后，改折毕，写零字甚多，核批札各稿。二更后，温《城濮之战》篇。

廿七日

早饭后清理文件，旋见客二次。围棋一局，习字一纸。又立见之客二次，周子佩来久坐。改片稿二件，写对联三付、挂屏四张。小睡片刻。中饭后，至眉生处一谈。阅本日文件甚多，阅《通考》《刑八》、《刑九》，共十五叶。核批稿甚多，未毕。傍夕在南院散步。见客，坐见者一次，立见者一次。夜核批札、信稿，写零字甚多。二更三点睡，疲乏殊甚。

二十八日

早饭后清理文件。旋见客，坐见者三次，立见者二次。围棋一局，习字一纸。巳刻见客，坐见者二次，刘开生为舆地事谈之良久。核科房批稿，写对联二付、挂屏四叶。小睡片刻。午正二刻，请客便饭，在坐为沈鹭卿、吕庭芝、陈心泉、周子佩，申初散。阅本日文件，至李眉生处一谈，核批札稿。傍夕至幕府一谈。夜写零字甚多，核刘松岩减漕详稿。二更后，温《古文·叙记类》《殽之战》。

二十九日

早饭后清理文件。见客，坐见者二次，立见者二次。旋习字一纸。程颖芝来，围棋三局。王少庚来久坐。旋出门，至沈鹭卿家一谈。归，核科房批稿，写挂屏二幅、对联四付。小睡片刻。中饭后阅《通考·刑九》，旋阅本日文件。倦甚，至内室一睡。庞省三来久谈。核批札稿，未毕。傍夕小睡。夜又核批札、信稿，二更后温《左传》“邲之战”。四点后，倦极，如有疾病者，然卧后犹不自持。

附记

江宁地丁一百三万九千有奇

苏州地丁二百十五万有奇

安徽地丁一百六十五万有奇

五月

初一日

早饭后清理文件。各文武贺朔者，皆谢不见。程颖芝来，围棋三局。旋见客，坐见者三次。巳刻倦甚，小睡。习字一纸。午刻核科房批稿，写对联五付、挂屏一幅。至内室小坐。中饭后见客一次，又坐见者二次，阅本日文件，写挂屏一张。日内倦困，若不克自持者。又因连四日未接沅弟信，恐其有病，悬系之至。旋写沅弟信一件，阅王虚舟《竹云题跋》。剃头一次。至纪泽书房，与之言学问渊源，及汉学、宋学、程朱陆王学派之所由分合得失。核批札各稿。傍夕小睡。夜核批札稿三四件，再温“邲之战”。二更三点，早睡。是日治事极少，可愧之至。

初二日

早饭后清理文件，马方伯来一坐，习字一纸。旋又见客，立见者者〔衍一者字〕二次，坐见者二次，吕庭芝坐甚久。巳正，黎纯斋来一坐。午刻核科房批稿，写挂屏一幅、对联六付。小睡片刻。中饭后至眉生处一谈。阅本日文件极多，改复孙琴西信稿，核批札稿。傍夕至幕府一谈。夜改信稿数件。二更三点睡，倦极，不能自持，甚矣，其衰矣！

附记

吕庭芝所举：

袁保恒、尹耕云

李慈铭号莼客，诸生，山阴人

翁同龢字叔平

端木埰字子畴，举人，江宁人

李文田字若农

赵树吉字元卿

祁世长字子禾

李鸿藻字兰叔

初三日

早饭后清理文件。旋见客，坐见者三次，立见者二次。习字一纸。阅《公羊传》，因邵阳魏彦将汪刻《公羊》新作校勘记，故阅之也。巳刻，小睡一时许。午刻核批札稿，写对联五付、挂屏一幅。中饭后至李眉生处一坐，阅本日文件甚多。湖北舒副都统保于四月廿一日在德安阵亡，鄂省军事颇为可虑。酉刻再阅《公羊》，围棋一局。傍夕小睡片刻。夜又阅《公羊》，自“隐公”至“文公”皆已阅毕。写零字甚多。因悟作字之道，二者并进，有着力而取险劲之势，有不着力而得自然之味。着力如昌黎之文，不着力如渊明之诗；着力则右军所称如锥画沙也，不着力则右军所称如印印泥也。二者阙一不可，亦犹文家所谓阳刚之美、阴柔之美矣。近日治事极少，于“勤”字相反，深以为歉。

初四日

早饭后清理文件。旋见客一次，勒少仲谈甚久。围棋一局，习字一纸，写澄弟家信，写左季高信一件。杨德亨来久坐。巳正二刻少睡。旋阅《公羊》“宣公”。午初核科〈房〉批稿，写对联五付、挂屏一叶。中饭后，再阅《公羊》，阅本日文件。见客，坐见者一次。将《公羊》阅毕，阅石昌猷一案卷宗。傍夕小睡。夜核批札稿甚多。三更睡。是日治事颇多。

初五日

早饭后，各文武贺节，概谢不见。家中眷属叩贺。清理文件。见客，郭世兄小坐，程颖芝来，围棋一局，又观程与鲁秋杭一局。习字一纸，写沅弟信一件，改信稿数件。内有皮小舲信，因托代人请封等件，甚为烦碎。巳正小睡。午刻核科〈房〉批稿颇久。中饭后阅本日文件，知江西宜黄、崇仁失守，贼逼樟树，省城吃紧，忧灼之至。旋核批札稿、信稿颇多。与儿子论山谷诗境。傍夕小睡。夜再核札稿、信稿。二更四点睡。日内因各路信息不佳，又本日闻朱震四外甥病重非常及各处死丧之信，中怀愀然不豫。

初六日

早饭后清理文件，旋写沅弟信一件。与程颖芝围棋一局，又观程与鲁秋杭一局。习字一纸。见客，坐见者三次，立见者二次。写李少荃信一件。巳刻小睡。午刻，核科房批稿，写对联二付。易良虎来久坐，唐鹤九来一坐。请幕府七位便饭。派折弁罗荣照进京料理一切。阅本日文件。酉刻阅石昌猷一案卷宗。傍夕与眉生一谈。夜再阅石案之卷。二更后，核批札各稿。四点睡，疲倦殊甚。

初七日

早饭后清理文件，习字一纸。旋见客，坐见者二次，立见者三次。改信稿数件。小睡一时许。日来精神疲倦，腰骨酸疼。或谓是夜间酣睡之时太少，故本日专以多睡为策勋之端。巳正改恽中丞信。午初核科〈房〉批稿，写对联八付。中饭后加恽信四小叶，阅本日文件。申刻，折弁自京归，即三月廿八日遣去者。四十天归来，在近日为极速矣。核批札各稿。小睡片刻。傍夕至幕府鬯谈。夜看邸报京信等，写零字颇多。二更后，不复治事，三点睡。

初八日

早饭后清理文件，习字一纸。见客，立见者二次，坐见者三次，吕庭芝坐甚久。旋与鲁秋杭围棋一局。小睡半时许。巳正写郭筠仙信一件。午初核科房批稿甚多，写对联四付。中饭后热甚，若不克支持者。庞省三来久谈，阅本日文件甚多。拟作柯竹泉挽联，久而不就，酉刻始成。写祭幛一悬、挽联一付，未毕，因墨涸也。傍夕与纪泽谈四言诗之法。灯后，将挽联写毕。核批札、信稿，二更二点粗毕，三点睡。本日始热。

附记　省三所举：

汪承元号慕杜，扬州人

汪　基号小舫，河南人，壬子进士，户部

王　楷号雁蜂，长沙人，壬子，刑部

任重光光州知州，江苏人

姜　篪归德知府

徐宝治号少岩，金华知府

傅寿彤贵州人，癸丑进士，南阳知府

初十〔九〕日

早饭后清理文件，习字一纸。见客，坐见者一次，立见者二次。写雪琴信二叶。围棋一局。巳刻小睡。因内室晏起者多，愠怒者久之。午刻，莫子偲来久坐。旋写对联四付、挂屏一幅半。中饭〈后〉，阅石案数叶，阅本日文件，核改批札、信稿。傍夕小睡片刻。灯后，杨军门来，与之久谈。旋写零字甚多。闻杨军门言沅弟面色黑瘦，本日接沅弟信，言初五日肝气腹疼，头面手足生湿毒，夜不安神，为之悬系无已。二更三点睡。

初十日

早饭后见客二次，衙门期也，旋清理文件。围棋一局。出外拜杨厚庵，未晤。又拜王子槐。至柯小泉家，其父于本日开吊也。归，杨军门与吕庭芝先后来坐。写沅弟信一封。午刻核科房批稿极多，写对联二付、挂屏半幅。小睡片刻。中饭后，见宋永年等，问霆营近况。小睡片刻。阅本日文件无多，又写挂屏一幅，核批札各稿。因沅弟有病及江西军事吃紧，忧灼之至，不能治事。至幕府一谈，旋又与眉生一谈。灯后，焦急若无聊者。与鲁秋杭围棋一局。写零字甚多。二更三点睡。

十一日

早饭后见客，立见者二次，黄军门翼升新自苏沪立功归来，与之久坐。旋又见客一次，清理文件，围棋一局，习字一纸。旋又见客，坐见者二次，杨厚庵来久坐。巳正小睡半时许。午刻核科房批稿，写对联四付、挂屏一幅。又立见之客三次。接沅弟信，字迹光润而有静气，知其病体渐愈，为之一慰。中饭后，至眉生处一坐。旋阅桂未谷《说文义证》。久闻此书，不得一见，本日，刘伯山自扬州取来借观也。阅本日文件，核批札稿。勒少仲来久坐。酉刻，杨军门来一坐，渠辞行回营。傍夕小睡。灯后，鲍军门来久坐。夜核改片稿三件、批札信稿多件。二更四点睡。

十二日

早饭后清理文件。旋见客，坐见者二次。围棋一局。接奉廷寄，知厚庵以提督而简授陕甘总督，特恩旷典，近世所罕见也。作二函，派人于江中追之。旋写沅弟信一件，改春霆请假葬亲折稿一件。午刻核科房批稿，写对联四付。中饭，请鲍、黄二军门便饭，申初散。阅本日文件。至眉生处一谈。厚庵自中途折回，来此一谈。旋核批札各稿。傍夕，发报二折、四片。小睡片刻。夜改信稿数件。二更后倦极，不能治事，小睡片刻。三点入内室。是日酉刻习字一纸。近来作书，略有长进，但少萧然物外之致，不能得古人风韵耳。

十三日

早饭后清理文件，旋见客，坐见者二次。与鲁秋杭围棋一局，孙蕖田来久谈。倦甚，不愿治事，又与程颖芝围棋二局，并观程与鲁对弈一局。见客，立见者二次。小睡。午初核科房批稿，习字一纸，写对联四付、挂屏三幅。中饭后，至幕府一谈。阅本日文件甚多。小睡片刻。核批札各稿，代杨厚庵改谢恩折稿。灯后，写高谷山信一件，约五百字，写厚庵信一片。二更后，温《古文·叙记类》。四点睡。

附记

○刘星炳　　○魏承鑫　　○王香倬

十四日

早饭后清理文件。旋见客，坐见者一次，立见者三次。习字一纸，写澄侯弟信一封。小睡片刻。出门至杨厚庵船上道喜。归家，见陈虎臣，鬯谈。午刻，厚庵来辞行，一谈。核批札稿，写对联四付。中饭后写挂屏二幅，阅本日文件甚多。接奉廷寄，令少荃来金陵会剿，余因咨请少荃速来。写信与沅弟，商明一切。核批札信件。傍夕小睡。夜写零字甚多，改信稿三件。二更后，温《古文简本》，四点睡。是日酉刻围棋一局。

十五日

早间，各文武贺望者多，至辰刻见毕。清理文件。旋与程颖芝围棋二局，又观程与鲁秋杭一局。习字一纸。巳刻，鲍春霆来久坐，萧杞山来久坐。萧清泉，辛酉拔贡，考取七品小京官者也。将进京供职，由此经过。小睡片刻。写李少荃信一封。午刻核科房批稿，写对联四付、挂屏一幅。中饭后至眉生处一坐。阅本日文件甚多，阅石清吉一案卷宗。傍夕至幕府一谈。夜再阅石案卷。二更后，温《古文简编》。未正写沅弟信一封，将少泉之信与咨由沅处转递。

十六日

早饭后清理文件。旋写沅弟信一封。与程颖芝围棋二局，又观程与鲁秋杭一局。小睡片刻。习字一纸，见客一次，阅石案卷宗。午初核批札稿，写对联三付、挂屏一幅。小睡片刻。中饭后，鲍春霆来久坐。阅本日文件，核批札各稿，阅石案卷宗。傍夕至眉生处一谈。灯后写零字甚多，温《古文简本》。二更三点睡，疲乏殊甚。

十七日

早饭后清理文件，写沅弟信一封，习字一纸。见客一次。司道来见，一叙，令将石案细看一遍，自辰正阅起，至申刻止。余亦常至外厅与之一叙。又见客，李壬叔等久谈，陈心泉来一谈。小睡片刻。午刻核科房批稿，写对联三付、挂屏一幅。中饭后与司道一叙，阅本日文件，核批札各稿，阅石案卷宗，庞省三来一谈。剃头一次。傍夕与眉生一谈。夜再核批札、信稿甚多，二更二点毕，三点睡。是日接沅弟信，亦拟请李少荃前来会剿，兄弟意见相合。闻熊礼元之子与妇在江中为游勇所杀，杀数人，抢去银物而凿沉其船以灭迹。游勇之凶悍如此，可畏也。

十八日

早饭后清理文件，围棋一局。纪泽赴金陵看沅弟之病，嘱示一切。见客，坐见者三次。巳刻，司道来此共阅石令一案卷宗。写沅弟信一件。小睡片刻。陈虎臣来久谈。午刻核科房批稿，写对联三付、挂屏一幅。小睡刻许。中饭后阅石令一案卷宗，阅本日文件。酉刻再阅石案至暝。与周缦云久谈。夜核批札、信稿，二更三点睡，倦极，尚未完毕也。

十九日

早饭后清理文件，黄翼升来久坐，高蕙生等来一坐，旋习字一纸。司道诸君来核石案卷宗，与之鬯谈。巳刻，王吉等来一坐，刘开生等来，一论画图事件。巳正，英国兵官戈登来一会，同来者有好博逊，又有一通事，名陈瀛，坐谈良久，面递一说帖，言攻金陵须调苏州之开花炮等语。午刻核批稿，写对联二付、挂屏一幅。中饭后又与司道一谈，阅本日文件，写沅弟信一件。旋再写挂屏二幅。小睡片刻。核批稿、信稿。傍夕与李眉生一叙。是日，天气已热，汗出颇多。夜，多写零字，温古文数首。二更四点睡。

二十日

早饭后清理文件。见客，坐见者二次，立见者一次。程希辕来，围棋二局，又观程与鲁秋航一局。习字一纸。巳刻见客二次，虎臣坐稍久。小睡片刻。午刻核科房批稿，写对联四付、挂屏一幅。与司道鬯论石令一案始末。中饭后热甚，不能治事。旋阅本日文件。萧杞山来久谈。酉刻，将石案中周道各禀疏记是非。傍夕至幕府一谈。夜核批札、信稿。倦甚，二更后极乏困。盖余素性畏热，本年尤衰迈不耐事，万不能肩此巨任矣。三点后睡。是日，大女儿病颇重。

廿一日

早饭后清理文件，习字一纸。见客，坐见者二次，立见者一次，王子槐坐颇久。司道来阅石案一卷，与之鬯谈。旋自阅卷宗，将周观察汝筠之功过手自摘录。天气酷热，不能治事，小睡片刻。午刻核科房批稿，写对联四付。中饭后又与司道鬯谈，阅本日文件。申刻再摘录周道事迹。酉正，欧阳小岑来此鬯谈。傍夕小睡。夜改折稿一件，约改六百字，二更三点毕。旋核批札稿。四更入内室，睡不甚成寐，天气骤热故也。

附记　　本日应了

○发报　　　○核鲍单　　　　○沅信寄折

少荃咨信　　○吴批并示稿　　○摘录周道事迹

廿二日

早饭后清理文件。旋见客，坐见者一次，立见者一次。旋将石案摘录周道事迹，写沅弟信一件。司道来，与之鬯谈。天气郁热，在竹床屡次小睡，不能多治事。午刻核科房批稿，写对联、挽联各二付。中饭后写沅弟信又二叶，以接沅弟十九日来信，郁怒殊甚也。又与司道鬯谈石案始末。旋阅本日文件，观李少荃复奏遣撤常胜军一折，擘画分明，良戡乱宏才也。核批札各稿。傍夕倦甚，久睡。夜核鲍春霆保举单，仅及三分之一。二更三点睡。是日奇热，治事极少。傍夕微雨，夜间清凉，三更后大雨。是日发报，奏请少泉中丞来金陵会剿。

廿三日

早饭后清理文件。旋见客，坐见者一次，立见者二次。与程颖芝围棋一局，又观程与鲁秋杭一局。写沅弟信一封。见客二次，皆罗晓屏等姻亲也。习字一纸，写毛寄云信三叶，约四百字。午刻核科房批稿，写对联三付、挂屏一张。小睡片刻。中饭后至内室，因大女儿病甚重也。旋再写毛信三叶，完毕。阅本日文件，莫子偲来久谈，核批札各稿。傍夕至幕府一谈。夜核霆营保单。二更后倦极，不能治事。三点睡。

廿四日

早饭后清理文件。旋见客，史道杰一次，谈论甚久。小睡片刻。写澄弟信一封。倦甚，又睡半时许。午刻核科房批稿，写对联三付、挂屏三幅，中饭后写毕。写沅弟信一件，阅本日文件，核杨制军东坝保单，核鲍保单毕，改批札、信稿。傍夕至邵家一坐。申刻与鲁秋杭围棋一局。夜温《古文·辞赋类》，温苏诗数十首。

二十五日

早饭后见客一次，衙门期也。清理文件。与程颖芝围棋一局，又观程与鲁秋杭一局。习字一纸，写沅弟信一封、李少泉信一封。又见客三次。小睡时许。午刻核批札稿，写对联三付、挂屏二幅。中饭后阅本日文件。小睡又片刻。大小〔女〕儿病体殊重，为之照料一切。核各保举单，改信稿二件。傍夕小睡。夜再核各保单。二更后，温《古文·叙记类》。

二十六日

早饭后清理文件，旋见客，坐见者一次。与程颖芝围棋二局，又观棋一局。至上房看大女儿病，似大痊愈，午后又反复加剧矣。出门拜朱久香学使、孙蕖田学士，巳正归。小睡片刻。午初核科房批稿，写对联四付。又小睡片刻。中饭后核改折稿二件、片稿一件，阅本日文件。因女儿病重，请涂朗仙、欧阳小岑、张锡范三人先后来看，均晤谈片时。酉刻，朱久香来久谈。天气奇热，应酬太多，殊困惫也，傍夕小睡。夜改折稿一件，约二百余字，二更三点毕。是夜移宿外室，因女儿在内室，依其母以调养也。

附记

张锡范湖州归安人，署按照磨，知医，可

刘德型黄州黄安人，刘履中之族弟，试用，泛九，可

吴继志抚州东乡人，二十七年至皖，府经，可

二十七日

早饭后清理文件。旋见客，坐见者二次，立见者二次。请医来诊视女儿之病，连诊四次，中唯刘开生、欧阳小岑系余亲陪至内室。又立见之客二次。写彭杏南信一封。小睡片刻。午初核科房批稿，写对联四付，与庞省三一谈。又小睡片刻。中饭后，阅桐城吴汝纶所为古文，方存之荐来，以为义理、考证、词章三者皆可成就，余观之信然，不独为桐城后起之英也。阅本日文件。天气酷热，又小睡片刻。酉正核批札、信稿颇多。傍夕至幕府一谈。夜温古文《史记》数首。因忆余论作书之法，有“欲落不落，欲行不行”二语。古文吞吐断续之际，亦有欲落不落、欲行不行之妙，乃为蕴藉。是日灯时，发报三折、二片、二清单。

附记

规平一万，较库平少八百八十两上下。

廿八日

早饭后清理文件，习字一纸，朱久香前辈来久坐。巳刻请刘开生、欧晓岑来看女儿之病。司道来议石昌猷一案罪名办法。巳正小睡片刻。午初核科房批稿，写对联三付、挂屏一幅。中饭后与鲁秋航围棋一局，阅本日文件，写沅弟信一封。莫子偲来久坐，写篆字八幅见赠，每幅百二十六字。女儿病又增剧，傍夕再请开生来一诊视。夜核批札稿。二更三点睡，疲乏甚矣。

廿九日

早饭后清理文件。旋见客，坐见者一次，立见者二次。习字一纸。请开生来看女儿之病。程颖芝来，围棋二局。天气热甚。片刻〔片刻二字衍〕午初核科房批稿，写对联三付、挂屏一幅。中饭后见客一次，阅本日文件。莫子偲以旧宣纸乞书《五箴》，为书一幅。天热，不能竟书。子偲以所藏董香光等尺牍、王孟津草稿，乞与一观。谛观之，非真迹也。郁蒸之气，难于治事，因至求阙斋小坐，邀庞省三来一谈。谈次，大雨如注，一洗炎暑，对雨约一时许始散。添许仙屏信一叶，核批札各稿。傍夕至内室一叙。大女儿病渐愈矣。夜添金可亭信二叶，改信札稿三件，温古文韩文各尺牍，借李芋仙所藏《茅八家》一阅。

卅日

早饭后清理文件。旋见客，坐见者一次，立见者二次。程颖芝来，与之围棋一局，又观程与鲁秋杭、刘开生各一局。阅茅选欧公《五代史》。小睡片刻。午初核科房批稿，写对联一付、挂屏一幅半，约百八十字。中饭后再阅《五代史》，阅本日文件，写郭意城信一件。傍夕小睡。夜写零字甚多，核批札、信稿，二更后温《孟子》二十余章。是日，女儿病大愈。

六月

初一日

早饭后清理文件。见贺朔之客十余次，至辰初毕。旋习字一纸。小睡片刻。文辅卿来久谈。刘开生来看女儿之病，与之一谈。旋写写〔衍一写字〕莫子偲求书之《五箴》。午刻写对联三付、《五箴》一幅，核科房批稿。中饭后接澄侯信，知朱震四外甥于五月初四日去世。吾第四妹适朱，仅生此子，今斩然尽矣，可胜悲感！写信与沅弟，凡四叶。李幼泉与存之来久谈。阅本日文件。旋小睡片刻。核批札、信稿。傍夕至幕府一谈，闻柯小泉之病甚重，为之怅悒。夜写零字甚多，温《左传》数篇。

初二日

早饭后清理文件。旋见客，立见者一次，坐见者三次。习字一纸。旋小睡甚久。纪泽儿自金陵归来，与之鬯谈。写子偲请书之《五箴》毕，作一跋，约百余字。中饭后，畏热殊甚，在于内厨房之门曲当风而睡。旋阅本日文件。与鲁秋杭围棋一局。又在竹床久睡。余向畏热，酷暑则百事俱废，本日又不能治事，用是浩然有弃官之志矣。傍夕在求阙斋阶外小睡。夜阅《唐书》各志。洗澡一次。二更四点睡。

初三日

早饭后见客，坐见者一次，立见者二次。清理文件，习字一纸，写云仙信二叶，未毕。热甚，在竹床久睡。阅《五代史·家人传》。巳正请刘开生看病，与之围棋一局。午刻核科房批稿甚多，写对联四付。中饭后热甚，寻一曲巷当风者乘凉良久。阅本日文件，写云仙信毕，约六百余字。核批札、信稿甚多。傍夕与纪泽论读书自立之道。夜写零字颇多，核批稿数件。热甚倦乏，不能多治事。二更三点入内室，三更睡。

附记

○沅信并部文　　　　○澄信并李信、日记

○周道批

初四日

早饭后清理文件。旋见客，坐见者一次，立见者二次。热甚，小睡片刻。习字一纸，改善后局司道批，批周汝筠一案，至午初毕。核科房批稿，写对联一付。中饭后写沅弟信一封、澄弟信一封，与庞省三一谈，阅本日文件。小睡半时许。是日，酷热异常，有铄石流金之象。核批札各稿。傍夕与庞省三一谈。夜在院外竹床乘凉，二更后入室。阅《古文》欧文数首。三点睡。热极，不甚成寐。

初五日

早饭后见司道一次，清理文件。围棋一局，习字一纸。小睡大半时。王子蕃鸿训来久坐。午刻核科房批稿，写对联三付，未毕。杨厚庵来久坐。中饭后热甚，不能治事，惟寻一可以乘凉之处稍为憩息，而汗出不止。阅本日文件甚多。旋在竹床久睡。见客，坐见者一次。写沅弟信一件，核批札稿。傍夕与庞省三一谈。夜在竹床小睡。旋核稿数件。二更温古文“鄢陵之战”。天气酷热，幸尚成寐。

初六日

早饭后，围棋一局，清理文件。见客，坐见者二次，勒少仲谈甚久。习字一纸。天气奇热，在竹床久睡。巳刻，将刘开生等所画长江图核对一过。午刻核科房批稿，写对联四付。中饭后畏暑，不敢治事。见客二次，阅本日文件。旋又核对长江图，至大通止。傍夕至幕府一谈，在庭中立谈稍久，忽然昏晕，几至堕地。夜在庭院乘凉。二更后为杨厚庵改一折稿，三点毕。闻次儿诵诗，亦诵杜诗，与之相和。二更四点睡，初在竹床，不甚成寐，登床尚能酣寝。

初七日

早饭后清理文件，围棋一局。见客，立见者二次。出城拜杨厚庵，巳正归。厚庵来辞行，久坐，文辅卿来一坐。午刻核科房批稿。在竹床小睡。中饭后见客，坐见者一次，立见者二次。在求阙斋久睡。阅本日文件颇多，酉初毕。核改京信数件，核批札各稿。傍夕在院乘凉，与纪泽儿论作文之道。倦困殊甚，不愿作事，二更即登床早睡，近日所未有也。

初八日

早饭后，拜发皇太后万寿贺表，旋见司道一次。审石昌猷一案，自卯初坐堂，至巳正二刻散。将石昌猷、杨韶九各打一百。周道矮坐，令其写供。周道疑承审之司道或有私情，哓哓置辨。午初清理文件，核科房批稿。小睡片刻。中饭后，与鲁秋杭围棋一局。旋又小睡片刻。阅本日文件甚多。又小睡半时许。酉刻核批札稿。傍夕与纪泽一谈，论时贤。夜温《左传》二首。二更四点睡。

初九日

早饭后清理文件，围棋一局，习字一纸，写沅弟信一封。小睡片刻。巳正阅《文献通考·刑九》。午刻核批札各稿，写对联三付、挂屏三叶。中饭后，刘开生来为余看脉。旋与之围棋一局。阅本日文件，见客一次。将《刑九》阅毕，核批札各稿。傍夕在竹床小睡。夜温《左传》“叔孙穆子之难”、“楚灵王之难”。二更四点入内室睡。

初十日

早饭后清理文件，见客二次，衙门期也，又立见者一次。围棋一局。即用知县冯学培来见，广西马平人，颇有朴直之气。小睡时许。阅《通考·刑十》。午初核科房批稿，写扁四幅。中饭后阅《刑十》、《刑十一》，未毕。阅本日文件，核批札信稿。王鸿训子蕃本日搬入署内，至其室一谈。旋又与幕府诸君一谈。傍夕小睡。夜写零字颇多。温《左传》“鸡父之战”、“乾侯之难”，又添十一段，将补抄以足鲁昭公出奔始末。二更四点，入内室睡。是日巳刻写信寄沅弟，申刻接沅弟信，则近日愤郁之气大减矣。

十一日

早饭后清理文件，围棋一局，见客一次，习字一纸。小睡片刻。阅《通考·刑十一》毕。午初核科房批稿，写李振廷先生挽联一付，希庵之父也。又写祭幛各款三分。中饭后，小睡片刻。旋阅《茅选八家》，题识书皮，本日新购者也。阅本日文件，内有京报十五本。酉刻阅《五代史·梁太祖本纪一》，戌初毕。核批札、信稿。傍夕在院中与纪泽论穷经学礼之道。夜写零字颇多，温《左传》“柏举之战”。三点睡。是日见主考单，湖南放庞钟璐、祁世长。湖南向称小省，而今简放侍郎为试官，盖朝廷视之增重矣。

十二日

是日恭逢先妣忌辰，亦未设祭。早饭后清理文件，旋见勒少仲，谈甚久。习字一纸，围棋一局。梁鼎庸来久谈，昔年在岳麓同窗友也。朱久香学使来一谈，又坐见之客一次。稍疲倦矣，小睡片刻。巳正改折稿，午正二刻毕。中饭后阅《五代史·梁本纪二》，阅本日文件，阅《梁本纪三》、《唐本纪四》。酉正，将科房批稿一核，又核文案房批札稿。傍夕，至后院乘凉，疲困殊甚。夜，头颇昏晕，若不克自持者。温《左传》“铁之战”、“清之战”。二更二点睡。

十三日

早饭后见五局委员一次，清理文件。与程颖芝围棋二局，又观人一局。见客，坐见者一次。写沅弟信一件。热甚，小睡。阅管韫山所〈刻〉唐诗。午刻核科房批稿。旋写挂屏三幅、对联三首，写易芝生信，将李宅祭幛等寄去。中饭后阅《唐本纪五》，阅《唐本纪》六、七，阅本日文件。酉刻，阅护军营新学之洋枪队。傍夕与幕府一谈。夜在西院乘凉小坐。二更核批札各稿，三点睡，公事尚未核毕。

十四日

早饭后清理文件。立见之客二次。围棋二局。旋又见客，坐见者一次，立见者一次。李幼泉来见，久坐。又坐见之客二次。在竹床上久睡。午刻核科房批稿，写对联六付。小睡。中饭后写澄侯弟信一件，阅《晋本纪》八、九，阅本日文件，阅《汉本纪十》，《周本纪》十一、二。剃头一次。傍夕在后院乘凉，与纪泽论勤俭之道。夜写信与幼荃，托买参术。热甚，在外院久坐。二更后核稿数件。四点睡，不甚成寐。

十五日

文武贺望者，皆谢不见。见司道，坐谈甚久，旋又见客二次。围棋一局。见县丞卢昌坚，问南康县事，又立见之客一次。在竹床小睡片刻。阅《梁家人传十三》、《唐家人传十四》，未毕。热甚，小睡。午刻核科房批稿，写挂屏三幅，约二百字。中饭请梁鼎庸等便饭，未正散。阅《唐家人传二》毕，阅本日文件，阅《唐家人传三》。见客一次。热甚，闲散不欲治事。核批札稿数件。傍夕乘凉，诵各家七律。夜仍在外乘凉。二更后，改信数件。三点睡，不甚成寐。

十六日

早饭后清理文件，围棋一局。刘开生送地图来，凡安徽省图一、府州图十三，与之久谈。旋至上房一坐。接沅弟信，知连日猛攻金陵，辛苦异常，悬系不已。小睡半时许。午刻写沅弟信，核科房批稿，校长江图。中饭后复校江图。折弁自京归，阅京信京报，阅本日文件。至戌刻，校江图毕。与纪泽论古文用虚字之法。夜在院乘凉。旋核批札、信稿。二更四点睡。

十七日

早饭后见客一次，围棋一局。旋阅《唐废帝家人传》、《晋家人传》、《汉家人传》、《周家人传》、《周世宗家人传》。见客一次。小睡半时。午刻核科房批稿，写挂屏三幅，阅《唐臣传》。中饭后，热甚，在竹床久睡。申初阅本日公事甚多，至酉正毕。吃西瓜一个。再阅《梁臣传》，核批札稿。傍夕与纪泽一谈。夜在外院久睡。二更后改周道问条。三点入内室，热甚，不甚成寐。

十八日

早饭后清理文件，围棋一局。阅梁臣敬翔等传毕，又阅梁臣康怀英等传，又阅梁臣杨师厚等传，未毕。巳正小睡。午刻写沅弟信一件，核批札各稿，写对联二付、挂屏三幅。中饭后，天热殊甚，不愿治事。阅本日文件甚多。酉刻将杨师厚等传阅毕，又阅唐臣郭崇韬、安重诲传。傍夕至幕府鬯谈。夜在后院乘凉良久。旋写朱久翁、何小宋各信一片，核批札各稿，温古文“白公之难”、“赤壁之战”。二更四点睡。三更三点接沅弟咨文，知金陵于十六日午刻克复。思前想后，喜惧悲欢，万端交集，竟夕不复成寐。

十九日

早间，贺喜之客极多，直至巳正始毕。写信与沅弟。午初又坐见之客三次，核科房批稿。在石床上一睡。中饭后阅周德威等传，阅本日文件，阅符习等传，阅朱弘昭等传，未毕。围棋一局。在竹床久睡。核批札稿。傍夕教纪鸿儿立志之道。夜在外院乘凉。再核批札各稿。二更三点睡，不甚成寐。

二十日

早饭后，司道来见，久谈。旋清理文件，围棋一局，见客一次。接沅弟十七日早信并折稿，知金陵于十六日克复，而洪秀全之内城尚未遽克，旋复沅信一封。阅朱弘昭等传毕，阅豆卢革等传。巳刻在竹床久睡。午刻核科房批稿，写对联四付、挂屏一幅。中饭后将豆卢革等传阅毕，阅本日文件，阅桑维翰等传。酉正核批札各稿。戌初至幕府鬯谈。夜在后院乘凉甚久，教纪鸿儿回湘乡试各事。旋温《古文·叙记类》“曹爽之难”。二更三点睡，不甚成寐。

廿一日

早饭后见客二次，马方伯谈甚久。旋又见客二次，围棋一局，刘开生等来久坐，徐贻甫来坐。阅《汉臣传》，未毕。小睡片刻。午刻核科房批稿，写对联六付。中饭后又阅《汉臣传》，阅《周臣传》，阅本日文件。是日早饭后，已写沅弟一信，至未刻，接沅弟信，尚无实在内城克复消息，忧灼之至，又写沅信一件。酉刻阅《死节传》，核批札各稿。夜在后院乘凉。旋阅石昌猷案之折稿。二更四点睡。

廿二日

早饭后，将石昌猷案再行亲讯一次，至辰正毕。巳初接沅弟咨信，知金陵子城于十六日夜攻克，逃出之贼被马队追杀净尽。发沅弟信一封，清理文件。纪鸿儿回湘，于巳正起行，教示一切。小睡片刻。午刻改克复金陵折稿，改至二更四点粗毕。下半日，王子槐来见一次，又立见之客二次。竟夕不能成寐，一则天气酷热，一则本日太劳苦耳。

廿三日

早饭后，朱久香来送行，一谈。司道来一谈，又见客二次。接沅弟咨，知李秀成于十九日生擒，因将折稿再为核改。清理文件。小睡片刻。午刻又将折稿核改，核科房批稿，筱岑来一谈。中饭后料理各事，将赴金陵。阅本日文件，围棋一局。催写折者，屡次未毕。至幕府一谈，见客二次。申正写折毕，行礼拜发。旋出门，至朱久香处一谈。即出城，小南门登舟，送者甚多，见客数次。夜饭后与纪泽说咨行折稿之事。旋至火轮船上坐。二更五点睡，不甚成寐。

廿四日

早未明开船，轮舟行走甚速而不甚颠簸。行至戌初二刻，在采石矶下二十里泊宿，约行五百里。中间停车三次，其二次拖带之民船送饭，其一次因轮船太热，余换坐民船也。本拟一日赶到金陵，念沅弟功在社稷，而劳苦太久，急思一见，乃不能如愿，为之怅然！是夕早睡，不甚成寐。是日在舟中阅《五代史》《死事传》、《一行传》、《唐六臣传》、《义儿传》、《伶官传》、《宦者传》，王镕等传、李茂贞等传。下半日，北风颇劲，故舟中不烦热也。

廿五日

黎明开船，行六十里，辰正至棉花堤。在舟中写沅弟信一片、澄弟信一封、郭意城信一封。阅《卢光稠传》。巳初登岸，行二十里至沅弟营内。见弟体虽较瘦而精神完好如常，为之大慰。见客甚多。兄弟鬯叙甚久。陆续见客，中饭后又陆续八九次。至戌初，将所擒之伪忠王亲自鞫讯数语，旋吃晚饭。沅弟处晚饭，未上灯而即吃也。兄弟谈至初更。倦甚，早睡。

廿六日

早饭后，与沅弟拜其幕中诸友，清理文件。围棋一局。与沅弟鬯谈。见客十余次。巳刻，久睡约一时许。午正陪客吃饭，沅弟办席二桌，客为吴春海、易晴谷、黄昌岐、陈舫仙等，未正散。天气奇热，又在竹床久睡。申正写纪泽儿信一件，阅批稿十余件。与沅弟围棋二局。又见客三次，庞省三、李眉生来。夜饭后，再与诸人鬯谈沅弟十六日所报克复金陵大概情形一折。戌刻，接奉谕旨。旋又与眉生等一叙。早睡。

附记

　札数人查诸殉难者遗骸陆、祁、涂、孙

○取伪忠王详供

○寻伪天王瘗尸处、伪幼主自焚处

　遍拜各营官，验各地洞

　周历城内各处

廿七日

早饭后清理文件。与九弟一谈，劝令释去焦愤。见客三次。旋出外拜各营官，初至振字营，见罗逢元；振副营，见张定魁。又至其分哨垒内，看其所挖地道，在大南之下、帅公桥之上，于二年五月兴工，十一月初六轰坍城垣一段。旋至备字营，见张光明。至信字营，见李臣典。该镇为克城第一首功，而日内大病，深为可悯。旋登雨花台周览形势。又至刚字营，见营官何玉贵。旋至印子山慎字营，见彭杏南表弟。休息片刻。旋至湘恒右营，见朱唐洲；恒左营，见葛奇益。午初回沅弟营次，见客二次。中饭后观弟与人对弈数局。大风雷雨，热极骤凉，稍清适也。旋与人围棋一局。写泽儿信一片，核批札各稿。傍夕倦甚。夜开数条问伪忠王李秀成。二更睡。四更，梦魇殊甚。

廿八日

早饭后清理文件。旋见客数次，观九弟与杏南围棋数局，余与鲁秋杭围棋一局，与沅弟说家常事甚多。中饭，与诸客黄冠北、勒少仲等一坐，而自另吃蔬菜饭，因天热，略禁油荤，稍觉清澈也。熊登武挖出洪秀全之尸，扛来一验，胡须微白可数，头秃无发，左臂股左膀尚有肉，遍身用黄缎绣龙包裹。验毕，大风雨约半时许。旋有一伪宫女，呼之质讯。据称道州人，十七岁掳入贼中，今三十矣，充当伪女侍之婢，黄姓。洪秀全于四月廿日死，实时宪书之廿七日也。黄氏女亲埋洪秀全于殿内，故知之最详。旋作挽联。傍夕写祭幛挽联，核批札各稿。夜核科房批稿极多。

廿九日

早饭后，行廿五里至七桥瓮，在萧庆衍营内久谈。旋至朝阳门外、傍城湖外观萧庆衍所挖地洞二处。稍北有萧孚泗所挖地洞一处、萧开印所挖一处、武明良所挖一处。旋至萧孚泗节字营久坐，即在渠处食宿。中饭后，在竹床睡甚久。酉初出外，至萧孚泗处吊唁，渠新闻父丧之讣，在营旁一小垒设灵也。旋至长胜营、嘉字营两处。见太子湖之北有熊登武地洞一处，李祥和、成东昂地道一处，朱洪章、陈万胜地道一处。又往看明太祖神功圣德碑。傍夕归节字营。夜写纪泽儿信一件，阅本日包封文件，并核批札稿。

七月

初一日

早饭后，在萧孚泗节字营出至孝陵卫，登宝城一看。旋登钟山之腰，阅贼匪所筑之天保城。下至王远和湘后左营一坐。下至龙膊子观十六日轰破地道之处。所掘两洞，距城极近，不过十余丈耳。沅弟于龙膊子山上，随山高下，架炮数层，安炮百余尊，连攻十余日，昼夜不断，城上之贼不能立足，故城外掘地道者虽极近而贼无如何也。此次地道破城，一在炮火极多，猛攻极久，使城贼立脚不住；二在附城极近，掘洞极速，仅五日而成功，出于贼所不意；三在沅弟精诚所格，五万人并力用命。以是知人力可夺造化之权，凡事不得尽诿诸气数也。旋出太平门入城，至伪天王府一看，规模俱仿宫殿之制，而焚烧无一存者。旋出大南门回沅弟处，约共行五十里。中饭后小睡。与鲁秋杭围棋一局。阅本日文件，核批札稿。剃头一次。傍夕与赵惠甫等鬯谈。夜与沅弟论行藏机宜。三更睡，不甚成寐。

初二日

早饭后清理文件，旋见客三次。围棋一局，写左季高信一件。小睡片刻。巳刻闻李祥云臣典病故，沅弟伤感之至。盖祥云英勇异常，克复金陵论功第一也。李少山作士亦于初一日病故，沅弟亦深悼之。旋写李少泉信一封。中饭后写对联一付，阅本日文件颇多。围棋一局。旋作折稿，言李秀成、洪秀全事。傍夕与幕友一谈。夜作折稿，甫二百余字，赵惠甫来鬯谈，又观沅弟与人对弈。二更四点睡，不甚成寐。

初三日

黎明即出门，行十五里至江东桥陈舫仙处早饭。饭后坐舢板出北河口，由夹江出大江，过中关、下关。午刻至刘南云处。小睡时许。中饭后，与南云一谈。旋作折稿约千字，至酉初未毕。复出至幕府山张诗日营内，又至白土山朱南桂营内。夜饭后清理昨日文件，旋核批札、信稿。二更二点睡。本日稍觉辛苦，睡，不甚成寐。

初四日

早起，在朱南桂处早饭。饭后至洪山梁美材营。大江由金陵城北绕至城东，滨江大山为燕子矶。山后第一重为幕府山，第二重为白土山，第三重为洪山，第四重为钟山，即省城正北之主山也。凡高阜皆为官兵驻扎。旋至神策门，观朱南桂所挖地洞五处，已轰坍者一处，外月城全轰倒矣。又遥望金川门外刘连捷所挖二洞。张诗日、李臣典各挖二洞，未能细阅也。进城，行二十里至易晴谷公馆一坐。又至伪英王府、侍王府一阅。午初回至沅弟营次，清理文件。热甚，小睡。中饭后写澄弟信一件、纪泽儿信一件。观沅弟与人围棋多局。热甚，小睡。在于沅弟藏书小房之内置一坐落，拟在内办理公事，而热极多蚊。二更后，作折稿数百字，至三更未毕。睡不成寐，五更初醒。

初五日

早饭后清理文件，旋将折稿作毕。见客三次。巳正小睡，约一时许。中饭后将本日及前数日文件一阅。与鲁秋杭围棋一局。旋再阅文件。酉刻小睡。阅李秀成所写供词。灯后，亲讯李秀成之供。旋核批札各稿。二更三点睡。觉用心太过，登床后疲乏殊甚，不甚成寐。

初六日

早饭后清理文件，旋围棋一局。是日小睡二次。申刻阅本日文件，余皆阅李秀成之供，约四万余字，一一校对。本日仅校二万余字，前八叶已于昨日校过，后十叶尚未校也。酉刻将李秀成正法。夜再改折稿。二更四点睡，不甚成寐。

初七日

早饭后清理文件，旋围棋一局。校对李秀成供词约八九千字。旋小睡片刻。午刻与沅弟鬯谈。中饭后再围棋二局，再改折稿一叶。将李秀成之供分作八九人缮写，共写一百三十叶，每叶二百一十六字，装成一本，点句画段，并用红纸签分段落，封送军机处备查。酉刻发折。傍夕与赵惠甫等鬯谈。夜写纪泽儿信一件，旋核批札各稿。廿三日所发折件，尚未奉到批谕，殊殷悬盼。

附记

○写信与马、何令，邢告病

○写信与黄，寄纪鸿信

○令纪泽查《封建考》

初八日

早饭后清理文件，旋围棋二局。写纪泽信一件、钱子密信一件，添马方伯信一叶、冯鲁川信二叶。小睡片刻。未初中饭。饭后，接富将军咨，知余蒙恩封一等侯，沅弟蒙恩封一等伯，系廿九日谕旨，不知余处何以尚未接到。道喜之客甚多，接见之下，殊形疲乏。阅本日文件，核科房批稿。夜又写纪泽信，温《古文·词赋类》。二更三点睡，不甚成寐。

初九日

早饭后清理文件。旋与鲁秋杭围棋二局，又观其与沅弟数局，见客四次。午初写黄南坡信一件、纪鸿儿信一件，马穀山、何小宋信一件。小睡片刻。中饭后写纪泽儿信一件，阅本日文件。天气酷热，在于竹床久睡，不能治事。至酉正治事，核批札、信稿甚多。傍夕与眉生久谈。夜再办批札各稿，至二更三点毕。早睡。不甚成寐。

初十日

早饭后清理文件。接奉寄谕，系余廿三日所发克复金陵一折之恩旨也。余蒙恩封一等侯、太子太保，双眼花翎；沅弟蒙恩封一等伯、太子少保，双眼花翎。沅弟所部李臣典封子，萧孚泗封男；其余得世职者十六人，得黄马褂十二人，得双眼花翎二人。非常之恩，感激涕零。旋摘录谕旨于日记中。写纪泽儿信一片。进城至伪侍王府，沅弟请诸将戏酒酬劳，余与于会看戏，至午正开筵。未刻至伪英王府一看，酉刻回营。与沅弟及眉生鬯谈。傍夕小睡。夜核批札各稿，尚有二件未核毕。

十一日

早饭后清理文件，见客二次。写钱子密信一件。将李秀成亲供及两道恩旨寄皖刊刻。围棋一局。巳刻进城，请客听戏。午初倦甚，至伪戴王府小睡片刻。中饭后，至伪英王府小歇。酷热异常，不能治事。将来拟即以伪英王府为总督衙门，因将应行修改之处料量一番。酉正至善后局一看。夜阅本日文件，核批札稿。即在伪英王府住宿，以明早须拜牌也。

十二日

是日恭逢慈安皇太后万寿，借伪侍王府设帷帐，率各文武行礼。即在该处早饭。饭后，余仍至伪英王府小睡。指示委员将房屋应行修改之处，一一粘签。午初再至伪侍王府听戏陪客。万篪轩、忠鹤皋等自泰州来，与之久谈，申初散。回沅弟营次。酷热如火，不能治事。酉刻将本日文件一阅。夜写马穀山信一封。与鲁秋杭围棋一局。二更三点睡，不甚成寐。观沅弟近三日演戏请客，料理极为周密，又每见其小便甚长，当是寿征。

十三日

早饭后清理文件。万篪轩等来久坐，旋又见客二次。围棋一局。小睡半时许。核稿二件。午初进城，各统领请余与沅弟吃中饭，申初散，回至沅弟营次。烈日如火，亢热异常，在竹床小睡良久。阅本日文件。其自安庆包封送来之文件于巳刻阅过，写信与泽儿，付去矣。傍夕与赵惠甫等鬯谈。文书堆积，因酷热不克清理。夜在庭院久睡。二更四点登床，虽颇成寐，而神气甚为昏浊。

附记　　日内应办之事

○作谢恩折

○派王廷贵赍京

○送伪玉玺、金印咨，作一木匣，外用牛皮包裹。

○作李臣典请恤折

○作声明李秀成先杀片，并叙伪印另赍

○作近日回皖片并叙军情

○撤萧庆衍全军，每营给欠饷二万，余由鄂省清理，令其速行具禀

○咨梁美材三营回鄂，每营给欠饷二万

　撤韦志浚五营，每营发饷二万，江七鄂三

○湘恒二营，咨明以后不由鄂发饷

○吉字中营留廿营万人守金陵

○外留万五千人作游击之师，中秋后进剿广德

○撤建字二营

○亲至贡院一看

○出房屋分条告示

十四日

早饭后清理文件。见客三次，围棋一局。旋写李少荃信一件、澄侯弟信一件、纪泽儿信一件。午刻小睡。是日沅弟请客二席，余未出陪客。中饭后阅本日文件，核批札信稿。酉刻热甚，久睡。傍夕与赵惠甫等一谈。夜拟作谢恩折件，因蚊多不果。二更后与沅弟言家常事甚多。三更睡，不甚成寐。

十五日

贺朔望之客甚多，余俱谢绝不见，沅弟一一接见。围棋二局。改余谢恩折。午刻在竹床小睡。中饭后改沅弟谢恩折四六，约五百字。酉刻阅本日文件，核批札、信稿。接袁婿信，知其叔铁庵在此去世。写纪泽信一件。夜略清文件，畏热，不能完毕。在惠甫处乘凉极久。

十六日

早饭后清理文件，旋围棋一局。见客二次，忠鹤皋谈颇久。天气亢热，看沅弟围棋数局。午刻核改房屋告示稿。中饭后又围棋一局。再核改告示毕，约六百字。天气郁〈热〉，忽转北风，与诸友在外望雨良久。雨未成，至三更始大雨。傍夕核批札、信稿。夜又核批札稿，未毕。二更二点睡。至四更，风雨大作，便有秋意。

十七日

早饭后清理文件，旋围棋一局。改信稿、批稿数件。见客二次，武祖德谈颇久。辰刻大风雨，巳刻少息。进城看贡院，规模极为狭小，号舍十存其九，号板全无。明远楼大致粗存，至公堂、衡鉴堂尚好。监临、主考，十八房住处，内提调、内监试、内收掌、誊录所、对读所，皆无存者，而余地甚少。因令于后墙外圈入民地若干，以为十八房、内收掌住处。工程计须四五万金。黄少鹍以为十月内必可落成，余则不敢必也。旋至英王府一看。出城约共行四十里，到营已申刻矣。中饭后，阅本日文件，写挽幛二分。将李臣典之战功写一清单，即就沅弟之咨删改一过。傍夕与沅弟鬯谈。夜再围棋一局，又观沅弟一局。天气骤凉，已成秋矣。三更睡，不甚成寐。

十八日

早饭后清理文件，旋作萧孚泗丁忧折。见客三次。作李臣典请恤折，未毕。午初，富将军来，与之鬯谈，留吃中饭，至申初始去。作请恤折毕。又作复奏李秀成未解京之故一片。傍夕与沅弟鬯谈。夜将片稿作毕。二更三点睡。酉刻，剃头一次。

十九日

早饭后，见客甚多。旋清理文件，核批札稿十余件。辰正进南门，出旱西门，至船上拜富将军，谈半时许。即坐舢板由旱西门至仪凤门，出中关，由大江上棉花堤。申初至黄昌岐船上。酉初中饭毕，又行二里许至余船上。见客数次。与沅弟鬯谈。夜作近日军情片一件，约六百字。三更睡。

廿日

早饭后，与沅弟鬯谈。旋作密片一件，约三百字。沅弟旋即别去，各客禀送者尚多。巳刻开船，至大胜关湾泊。黄昌岐在余船上，凡行十里，说话颇多，已倦矣。午初登岸，吊李啸山之丧。拜客数家，回船。中饭后发报。未正开船，行七十里。夜宿烈山之上，约十余里。在船上阅《五代史》朱宣等传。小睡良久。核批札稿，写纪泽信一件。夜与李眉生等鬯谈。蚊多，不可治事。

廿一日

早，开船。风不甚顺，竟日仅行二十里。夜宿采石之上五里许，与幕友之船相失。余上半日阅氏叔琮等传。小睡数次。午初改江西周、石一案折稿，改至傍夕止，仅改五分之一。夜，蚊多异常，不能治事，灯后即睡。夜长睡久，至五夜〔更〕，不复能成寐矣。

附记

○复钱、周、蒋、程信

○复马、何、陈信

○科房各件清理

廿二日

早饭后，写沅弟信数行，旋开船。北风细雨，上水甚顺，行至午刻，已至四合山矣。午后风微，不甚顺，扯纤行二十余里，申初至芜湖。在船写马方伯等三人信一件、钱子密等信一件、纪泽儿信一件，核批札各稿。科房稿积压者多，全数清厘，至午刻毕。小睡片刻。中饭后见客数次，皆芜湖水陆来接者，曾化南、吴竹庄坐极久。将江西讼案折稿又作少许。申初登岸拜吴竹庄，坐谈良久。傍夕筵宴，初更后回舟。不能治事。阅《古文·传志类上》。二更三点睡。是日舟行百一十里。

廿三日

早饭后清理文件。无风，不能开船。核批札、信稿，核阅包封公事。巳刻顺风，开船行十里，旋复逆风，扯纤行十余里，至鲁港之斜对岸，申正泊宿。是日共行二十五里。午刻清理周、石一案。未、申间，作折稿一段，约一千余字。旋又办本日包封公事，未毕。燥热殊甚。傍夕，坐一小船，泛江中乘凉。夜在小船上小睡，二更回大船，温《古文·传志类上》。

廿四日

早饭后风逆，不能开船。围棋一局。旋写纪泽信一片、澄弟信一件，改江西讼案折稿，约八百字。中饭后再与鲁秋杭围棋一局。忽转顺风，开船行五十五里，至旧县住宿。行次再改折一段，约千四百字，则原底存者十之七八矣。写纪鸿儿信一件、郭意臣信一件。傍夕与诸客一叙。夜阅本日文件。接奉廷寄二件、谕旨一件，内抄御史折片三件。温《古文·传志类上》。

附记

○复奏洪福瑱及撤勇事片

○近日军情片兼言上海、里下河劝捐

廿五日

早饭后开船，即遇顺风。是日共行百里，至铜陵夹之上口住宿。辰刻围棋一局。旋改折稿约千五百字，至午正毕。通共江西石昌猷复奏折约七千字，凡五日乃改完。中饭后，在船小睡。旋写雪琴信一封、纪泽儿信。酉正湾泊。与省三、眉生等鬯谈。接奉两次廷寄三件、谕旨一件。阅本日包封文件。与勒少仲等议江西讼案折稿之当否。二更三点睡。

附记

○停止广东厘金折

○上海劝捐札潘、钱、恽、刘、丁

廿六日

早饭后开船，扯纤二十里至大通。见客三次。围棋一局。风不顺，湾泊一时许。午刻再开船，行六十里，至池州夹内宝塔下湾泊，已上灯矣。是日在船阅《五代史》刘知俊等传、张全义等传。下半日核批札各稿，核改信稿，写纪泽儿信一件。夜，热甚，温《古文·序跋类》，又将江西讼案折斟酌数处。

廿七日

早饭后清理文件，旋与鲁秋杭围棋二局。小睡片刻。改信稿二件，旋改片稿良久，至日暮始改毕。是日船行，风不顺，上半日行二十里，小河可扯纤也。午刻大雨如注，满船皆漏，无驻足处。申刻后行十里，夜宿乌纱夹。船胶浅，数百人邪许挽拽，约二时许乃得活动。夜与省三、眉生久谈。搬至小船上住宿，因大船笨而且漏也。三更睡，不甚成寐。

廿八日

昨夜搬上小船，黎明即开。风不甚顺，全赖荡桨扯纤，行走甚快，至未正已行百一十里，至安庆矣。在船上改折稿一件、片稿一件，又作片稿一件。小睡两次。未初，纪泽来舟迎接。到城后，贺喜之客甚多，讫未少休。傍夕小睡片刻。夜与儿女内室小叙。旋阅公事数件。二更二点睡，不甚成寐。

廿九日

早饭后清理文件。旋见客，立见者十余次，坐见者三次。至缦云处一坐、子密处一坐。至邵世兄家吊丧，久坐。与幕中商本日奏折应斟酌者数事。午刻小睡。中饭后写沅弟信六叶，阅本日文件。见客，坐见者二次，立见者三次。酉正小睡，倦甚。傍夕至幕府一谈。夜，李申夫来鬯谈，核批札各稿未毕。倦甚，二更三点睡。积压之事颇多。

卅日

早饭后清理文件，见客二次，又坐见者一次。旋出门拜客，拜会者五家，亲拜者四家，午初归。核科房批稿甚多。中饭后围棋一局。阅本日文件，核批札稿甚多，至傍夕未毕。见客二次。小睡片刻。夜再核批稿，至二更三点，未毕。眼蒙，不复能治事。睡尚能成寐。

附记

○札司道，令江西人证回籍

○沅信言参事

八月

初一日

文武贺朔者，止而不见。旋围棋二局。见客，坐见者三次，立见者三次，申甫与陈虎臣坐皆极久。午刻核科房批稿。小睡片刻。中饭后，刘开生等来，甚久谈。阅本日文件。酉刻核批札稿，习字一纸。傍夕至幕府一叙。夜再核批札稿，至二更四点，尚未完毕。五点睡，尚能成寐。

初二日

早饭后清理文件。旋见客，坐见者四次，立见者二次，勒少仲等坐甚久。围棋一局。巳刻出外拜马学使，旋至忠义局一坐，午初归。见客，立见者二次，坐见者二次，申夫来谈甚久。写沅弟信一件。中饭后见客二次，阅本日文件。酉刻核批札各稿。夜又核批稿、信稿。二更三点洗澡一次。

初三日

早饭后，坐见之客四次。清理文件。围棋一局。巳刻，又坐见之客三次。午刻小睡片刻。核科房批稿。中饭后，李雨亭来坐，谈良久。阅本日文件。又立见之客二次。核批札各稿。接奉批折，即七月廿日所发者，廷寄一道、谕旨一道。是日天气极热。傍夕在外院乘凉。夜，应办之事甚多，因燥热不能多治事，温《孟子》二十余章。

初四日

早饭后清理文件。旋见客，立见者二次，坐见者五次。围棋一局。午刻核科房批稿。作挽联一付，挽柯小荃云：“目君为承明著作之才，九列交推非独我；思亲以泣血悲哀而死，万缘前定不由人。”中饭后写澄弟信一封，写挽联祭帐一分，阅本日文件。天气奇热，至内室乘凉甚久。核批札各稿。剃头一次。傍夕至幕府一叙。夜阅李光弼、郭子仪传，二更后温《书经》三篇。

附记

○复奏次青事折钱稿，未用

○江、李、刘、何毕密片

再加川厘一片杜稿

上海、里下河劝捐一片

○复奏各条一折　○贡院　○江西督办　○变通舆地

○满营　○英山万人

初五日

早饭后，见客二次，衙门期也。旋又见客，立见者一次，坐见者二次。围棋一局。写沅弟信一封。午刻核科房批稿，徐毅甫来久坐。小睡片刻。中饭后习字一纸，阅《五代史》赵在礼等传，阅本日文件。酉刻核批札稿。傍夕，折弁自京归，阅京信、京报诸件。二更后温《孟子》、《书经》。三点入内〈室〉，三更睡。

初六日

早饭后清理文件。围棋一局。旋见客，立见者一次，坐见者四次。午刻核科房批稿，写沅弟信一件，阅《五代史》华温琪等传。中饭后习字一纸，阅本日文件。王子槐请题其祖母《节孝传》，因将其册叶细阅一遍。将《华温琪传》阅至傍夕始毕。天气渐短，眼钝而加之以蒙，良久尚不能看书一卷。念吾未看之书尚多，而老境颓唐，俗务纷繁，自此真不复有寸进矣，为之於邑！至幕府一谈。夜核批札信稿。二更四点睡，五更一点醒。

初七日

早饭后清理文件，围棋一局。旋见客，坐见者一次，立见者五次。写沅弟信一件。巳刻阅卢文进等传。午刻核科房批稿。中饭后阅《五代史》翟光邺等传，阅本日文件，阅欧公七古诗，核批札各稿。傍夕至缦云处一谈。夜核批、信各稿，温韩公七古。

初八日

早饭后清理文件。围棋一局。旋见客，坐见者六次，立见者三次。巳刻阅《五代史》王峻等传。午刻核批札稿，习字一纸。中饭后阅《五代史》朱守殷等传，阅本日文件。眼蒙，至内室少息。旋核批札各稿。傍夕至幕府一叙。夜核各信稿，二更后温韩诗七古十余首。

初九日

早饭后清理文件，见客一次，围棋一局。出门拜王子槐，久谈，巳正归。习字一纸。午刻核批札稿。拟作《题莫子偲仿唐写本说文木部笺异》诗，将其原书一阅。中饭后作诗。旋陈虎臣、莫子偲先后来坐谈。阅本日文件。毛竹丹来坐颇久。写沅弟信一封。傍夕，诗成一半，二更三点作毕，七古一首，约二百四十字。夜睡不甚成寐。昔年每作一诗，辄不能睡，后遂阁笔，不复为诗。今试一为之，又不成寐，岂果体弱不耐苦吟耶？抑机轴太生，成之艰辛耶？

初十日

早饭后清理文件。旋写昨诗送莫子偲。见客，坐见者四次。围棋一局。旋立见之客二次。巳刻习字一纸。午初核科房批稿。中饭后，阅《五代史》杜重威等传，阅本日文件极多。酉刻核批札稿，未毕。傍夕至幕府一叙。是日，方元徵新入幕府，将写信稿。夜再核公事，倦甚。二更后，温韩文数首。

十一日

早饭后清理文件。见客，两司坐甚久。旋坐见者一次，立见者九次。围棋一局，习字一纸。午刻核科房批稿，阅恽子居言事小简，又阅张、王七古。中饭后再阅张、王、高、岑七古。本日应作奏折甚多，惮于构思起草，遂阅各诗以自娱。程伯敷、李眉生、李芋仙先后来见，坐谈各二刻许。阅本日文件。酉初改折，至二更四点毕。折约二千余字，改者七百余字。

十二日

早饭后清理文件。旋与鲁秋杭围棋一局，又观鲁与方元徵一局，阅赵吉士、顾有孝所选五朝七律诗。王子怀、彭雪琴来，各久谈，及至午正方散。中饭后，因说话太多，疲乏殊甚，不能治事。再阅赵吉士所选七律，旋阅本日文件。酉刻查复李次青密片，改作至二更四点未毕，已四百余字矣。余因用心太过，不能多说话。多说则气接不上，舌提不起，本日尤甚。甚矣，余之衰也！

附记

○淮北盐务折

○留雪琴片

○地图折

○纯斋两折寄金陵

十三日

早饭后见客一次，五局两所，衙门期也。清理文件。围棋一局。马雨农来久坐。再作密片，至午初毕。核科房批稿。中饭后雪琴来，久坐一时余。客去，至幕府一商本日折件。旋阅本日文件极多。酉刻核对折片，发报三折、四片、二清单。倦极，不愿复治事。与纪泽儿论《诗经》。夜核批札、信稿，二更后温李、杜七古诗。

十四日

早饭后清理文件，旋围棋一局。出门至城外雪琴处，坐谈良久。归来，见客二次，李雨亭谈最久。午刻核批札各稿。小睡片刻。中饭后写澄弟信一件，写沅弟信一件，与方元徵围棋二局，见客一次，阅本日文件甚多，温杜、韩七古。傍夕小睡。夜核批札、信稿甚多。二更四点睡，久不成寐。

十五日

早饭后清理文件。本日贺节之客极多，一概谢绝不见。雪琴来，久谈一时许，围棋一局。午刻，雪琴去。核科房批稿，改进呈安徽舆图折。中饭后改盐务折，改各谢恩折四件，阅本日文件极多。傍夕小睡片刻。夜又核谢恩折三件，其雪琴谢折则全系余所改。二更四点睡。本日改至九折，疲乏已极，幸颇能成寐。而公事尚多停阁未了者。

十六日

早饭后清理文件，围棋一局。见客，立见者四次。核改信稿十余件。午刻核科房批稿。中饭后至幕府鬯谈。旋阅方彦闻之骈体文、古诗。方名履篯，常州人，幕中方元徵之父也。阅本日文件，写郭意臣信一封，核批札各稿。傍夕小睡。夜再核批札稿，至二更未毕。温《诗经》数篇。三点睡。本日治事无多，而疲乏亦如昨日，盖衰迈征也。

附记

参新依营官

十七日

早饭后清理文件，围棋一局。旋见客二次，习字一纸，阅《五代史》王景崇等传。午刻核科房批稿颇多，阅冯道等传未毕，莫子偲来久坐。请雪琴来便饭，陪客为马雨农、李雨亭等，未正散。阅本日文件甚多，核批札各稿。傍夕小睡。夜温《诗经》十余篇，核改信稿甚多。

附记

○江东巨王言委　　　　○张文虎周言保

十八日

早饭后见客二次，勒少仲及两司坐均颇久。清理文件。下棋未半局，而王子怀来久谈。另围一局。习字一纸，写沅弟信一封。李壬叔等来久谈。阅《五代史》郑珏等传、刘昫等传。中饭后，阅和凝等传，至吕琦止。阅本日文件甚多。酉刻，添李小泉信二叶。傍夕至幕府一谈。夜核批札、信稿，二更后温《古文·辞赋类》，四点睡。

十九日

早饭后清理文件，围棋一局，又观人对弈一局。杨德亨等来一坐，方存之来久坐，钟令泰来久坐。阅《五代史》薛融等传。午刻，李起高来一坐。核科房批稿，写沅弟信一封。中饭后小睡片刻。阅李崧等传，《五代史》列传阅毕。阅本日文件甚多，写郭云仙信一封。傍夕小睡。夜核改批札、信稿。二更二点后，温《古文·论著类》。三点睡，四更末醒。

廿日

早饭后见客二次，衙门期也。旋围棋一局，又观他人一局。又立见之客二次。习字一纸。阅《五代史》《司天考》、《职方考》，核科房批稿。中饭后，陈虎臣来，报其子得拔贡，久谈。阅《世家》杨行密、杨渥。见客二次。阅本日文件，核批札各稿，写沅弟信一封。傍夕小睡。夜核批札、信稿甚多，至二更四点未毕。是日巳、午之间，写对联十付。

廿一日

早饭后清理文件，旋围棋一局。见客，坐见者三次。巳刻，赵惠甫来久坐。习字一纸，写对联九付。旋又见客，坐见者一次，立见者二次。阅《杨吴世家》毕，《南唐世家》至未正毕。见客一次。阅本日文件，核改信稿、批札稿甚多，至夜二更四点未能了毕，而疲乏甚矣。接沅弟专人送咨而无一信，疑病有小增，焦虑之至！尚成寐，四更末醒，近月余皆然也。

廿二日

早饭后清理文件。见客，坐见者四次。围棋一局，习字一纸，写对联六付。午刻核房科批稿。中饭后，易晴苍来，问及沅弟病势颇重，又于左肩下乳上生一毒，深为焦虑，不愿治事。阅《五代史·蜀世家》，阅本日文件，写沅弟信一件。傍夕至幕府一谈。夜，心绪忧郁，不能办公事。阅钱子密为其父《警石先生年谱》，颇为详明得体。

附记

○廿七日发报　　　　○请周、弓、李、陈等阅

○初三日发折：○十四折、○一表、○一正折

○作寿诗　　　○廿四日发家信　　○发少泉信

　拜王、孙　　书院

○冯信　告示　　王册页

廿三日

早饭后清理文件。见客一次，五局上衙门期也。围棋一局，习字一纸，阅《孟知祥世家》。巳正写挂屏一付。午正核科房批稿。中饭后，因念沅弟之病，深为廑系，不欲治事，因与程颖芝围棋二局。阅本日文件，核批札各稿。傍夕小睡。夜与眉生久谈。改信稿甚多。三点睡。

廿四日

早饭后清理文件。出门至敬敷书院月课，题《鲁欲使乐正子为政一章》。旋至孙蕖田处吊丧。归家，与鲁秋杭围棋一局。王子怀来久坐，徐毅甫来久坐，又立见之客二次。午刻核批札稿甚多。伤风畏寒，小有不豫。中饭后写沅弟信一叶，又与方元徵围棋一局，阅《五代史·南汉世家》，阅本日文件。因有疾，至内室小睡。写澄弟信一封。贺胜臣自金陵归，知沅弟之病已愈。思作小诗数首为沅弟祝寿，沉吟久之而不可得，是夕仅作一首。停阁之事甚多。二更三点睡。

廿五日

早饭后清理文件，围棋一局，又观人一局。旋作诗，七绝四首。李眉生来一谈。午刻核科房批稿。至马方伯处赴席，申初散。归，阅本日文件。伤风未愈，手膀又疼，以膏药敷之。夜又作诗二首。久不作诗，机轴太生，艰窘殊甚。申刻见客一次。是日公事废阁未办。

廿六日

早饭后清理文件，与方元徵围棋一局，又观方与鲁一局。旋见客，坐见者四次，立见者二次。核改徽州截剿窜贼一折，未毕，刘开生来。午刻核科房批稿，又改折稿毕。中饭，请弓筱芗、李芋仙等便饭，本日在此阅卷也，未正三刻散。饭后，改彭玉麟不能专驻安庆一片，阅本日文件极多。酉刻，折差自京归来。阅京报十余本，核批札稿。莫子偲来久坐。夜改沅弟告病开缺回籍折一件、近日军情片一件。二更四点睡。

廿七日

早饭后清理文件，与程颖芝围棋三局，又观其与人一局，陈虎臣、赵惠甫先后来一坐。朱久香学使来一坐，渠新自池州按临归来也。习字一纸。午刻核批札各稿。中饭后出门拜朱久香，久谈。至河干吊李臣典之灵柩。欧阳小岑来久坐，申初归。阅本日文件。接奉批旨，即十三日所发之折也。傍夕发报四折、三片。至幕府鬯谈。夜写沅弟信一封，阅冯鲁川诗。倦甚，不能治事。公牍积阁甚多。

廿八日

早饭后清理文件，与鲁秋杭围棋一局，又观鲁与方一局。两司来见，一叙。王鲁园等来，一叙。又见客，立见者三次，坐见者一次。午刻核批札各稿。中饭后，杨玉辉等五州县来久坐，穆海杭来久坐。说话太多，若不自持者然。阅本日文件，又作沅弟寿诗三绝句，至二更三点毕。久不作诗，艰窘若此，殊自叹耳！

廿九日

早饭后清理文件，围棋一局。马学使来一坐，带教官四人、肄业生多人，呈送行诗册约百余人，皆歌咏功德，读之滋愧！程尚斋来久坐。旋又见客，立见者四次，坐见者三次，王子怀坐甚久。核改信稿、批札稿，清理近日积阁之件。中饭后，清理各件。见客，坐见者一次，立见者一次。阅本日文件，核批札各稿。傍夕至幕府一谈。夜，尚斋来一谈。二更后，再核信稿。

附记

　金眉生捐款内有徽人若干子怀托查

　张仙舫捐款内不应分外府

○改折色一案

○裁陋规一案

卅日

早饭后清理文件，见客一次。出门辞行，〈至〉两司及朱、马两学使、首府、首县及王子怀侍郎七处拜会。午正归，围棋一局，见客二次。中饭后见客，立见者三次，坐见者三次，朱久香坐颇久。核批札、信稿，阅本日文件，未毕，灯后始阅毕，倦甚。阅《陆放翁诗集》。二更四点睡。

九月

初一日

是日起行赴金陵。早饭后清理文件，围棋一局，见客二次，检点各件。拜发慈禧皇太后万寿贺本。巳刻起程，登舟应酬甚久，说话极多。午刻，留程尚斋、何丹臣、穆海航三人便饭，一面开船行走。行二十里，司道复登舟话别，申初客散尽。舟行六十里，至李阳河湾泊。阅本日文件，核批札各稿。至船后亭子登眺。夜再作沅弟寿诗二首，写陈氏妾墓碑九字。二更四点睡。

初二日

早饭后清理文件，旋围棋二局。作诗二首，共作七绝十三首，至是始毕。午刻核科房批稿。在公馆积阁者，本日始得完毕。是日因逆风未得开船，申刻以后，风虽稍微，亦不开行矣。中饭后再围棋一局，阅本日文件。写手卷一个，即沅弟之寿诗十三章。跋尾云“使儿曹歌以侑觞”，盖欲使后世知沅甫立功之苦、兴家之不易，常思敬慎以守之也。酉刻，至船尾眺览。夜温《古文简编》，并温“论著类”。二更三点睡。

初三日

早饭后，逆风强行九十里。至午正风太大，不复可行，即在王家套住宿。辰初清理文件，旋核批札稿。巳刻围棋一局，习字一纸，阅《五代史》《楚世家》、《吴越世家》。中饭后再围棋一局，阅本日文件，勒少仲、钱子密、程伯敷来久坐，阅《闽世家》未毕。夜写沅弟信一封，温《古文·叙记类》。二更三点睡。

初四日

黎明开船，行百一十里至铜陵下夹湾泊，距荻港尚欠三十里。未正即泊，盖舟人畏风，过于慎重也。早饭后清理文件。旋阅《闽世家》毕，阅《南平世家》、《东汉世家》。围棋二局。将乾隆府、厅、州、县记于府县名上，着朱圈以识别之，至未正圈九省。核批札各稿。周缦云来一坐。写李少荃〈信〉一件、沅甫信一件。傍夕至岸上散步，与幕中诸友鬯谈。夜教纪泽读书宜放声歌诵，以引其情韵。核改信稿数件，旋温《古文·词赋类》。二更四点睡。

附记

复奏李、吴等。

初五日

早饭后清理文件。开船行一百三十里，未正至芜湖住宿。辰刻习字一纸，旋围棋二局。阅《五代史·契丹传》二卷。中饭后写冯景亭信一封。见客十余次，皆文武迎接者，竹庄谈最久。酉刻往看芜湖街道，由河南上约四里许，过浮桥进城南门，出西门。西门内外新屋甚多，商民欣欣向荣，遂将还承平之旧观。余二年二月过此，尚一片瓦砾也。傍夕回船。夜写南坡信一叶、沅弟信一叶，温《古文·序跋类》。

初六日

早饭后开船，行一百廿里，至烈山上夹泊宿。辰刻清理文件，围棋二局，习字一纸，阅《五代史》《四夷》、《附录三》。是日将《五代史》阅毕。见客二次。彭杏南表弟于舟次相遇，一谈。录《雅训杂记》。中饭后核改信稿。旋批安徽两司约束州县一禀，约四百字。登楼船尾一眺，与幕中诸友鬯谈。戌刻，黄昌岐军门来接，鬯谈。夜阅安徽两司漕粮暂征折色一详，未遽加批，眼蒙故也。温《古文·奏议类》。二更后，又温苏诗十余首。

初七日

早饭后开船，行八十里，至金陵棉花地湾泊，午正即到。黄军门在船上久坐。辰刻清理文件，习字一纸，围棋二局。沿途见客二次。到金陵后，见客十余次。令纪泽先至沅弟公馆请安。余因应酬太多，太阳蒸热，疲倦殊甚。剃头一次。酉刻核安徽两司详漕务一案。至夜间拟批，二更四点尚未批毕。

初八日

早饭后清理文件，旋批定皖省漕务一案。巳初进城，行二十八里进南门，至沅弟公馆看病，与之鬯谈。中饭后又鬯谈。见客数次。晏同甫来久谈。沅弟谈久，稍发抒其郁抑不平之气。余稍阻止劝解，仍令毕其说以畅其怀。沅弟所陈，多切中事理之言，遂相与纵谈至二更。其谏余之短，言处兄弟骨肉之间，不能养其生机而使之畅，遂深为忠告曲尽。三更二点睡。余因说话稍多，不能成寐。弟则不成寐者已六七日矣。

附记

○李供后数条咨军机

○十六日沅疏咨军机

初九日

早饭后清理文件，旋与沅弟鬯谈。辰正至贡院看屋，历勘至公堂、衡鉴堂、主考住屋、房官住屋、监临堂、提调监试堂、供给所、弥封所、上江誊录所、下江誊录所、对读所、外收掌所、西文场各号舍、官生教职号舍、西〔东〕文场各号舍、平江府姚家巷等处号舍，均已细阅，工坚料实，粲然一新。旋出头门外勘验，应于东、西两头各添牌坊一座，商定一切。午初，复回沅弟处。中饭后，至晏同甫处一拜。出水西门回船，约二十五里。清理各文件。夜改举行乡试折一件。二更三点睡。屡次惊醒，不能成寐。

初十日

黎明，接奉廷寄谕旨，沅弟准回籍开缺养病，赏人参六两。饭后，进城入署。行三十余里，巳初至署，贺客甚多。内人及儿女辈次弟入署。沅弟亦力疾来贺。应酬至申正始毕。酉刻围棋一局。傍夕小睡片刻。夜改片稿一件，温《诗经》数篇。袁氏婿于五月来金陵，另住公馆一所，本日亦不入署居住，浮荡可叹！

十一日

早饭后清理文件。见客，坐见者五次，立见者七次。围棋一局。改片稿一件。巳正至沅弟处鬯谈，午正归。请晏同甫来便饭，申初散。见客，坐见者二次，立见者五次。阅本日文件，再围棋一局，改片稿一件。夜温《古文·杂记类》十余首。

十二日

早饭后清理文件。见客，坐见者五次，立见者十六次。围棋二局。午刻与李眉生鬯谈，说话太多，倦甚。核科房批稿，中饭后核毕。未正至沅弟处一叙，谈不甚畅，申正归。阅本日文件极多，傍夕毕。夜阅批札各稿，二更毕。温《古文·杂记类》十余首。三点睡。是日轮应发报之期，已于昨夕拜发一折、三片。

十三日

早饭后清理文件。见客，坐见者一次，立见者九次，皆新得保举谢恩者也。围棋一局。杂记紧要事件。巳正阅段《说文》十四叶。中饭后录《诂训雅记》，阅本日文件，核批札、各信稿。见客二次。至幕府楼上一看，将修理以住众友。夜核批、信稿数件。温《古文·叙记类》十一叶。

附记

六合县戴履忠一案

一人　　二客　　三信　　四科

五书　　六文　　七批　　八歌

十四日

早饭后清理文件。见客，坐见者二次，立见者一次。写澄弟信一件。围棋一局，旋又与薛炳炜二局。见客，立见者五次，坐见者二次。午刻核科房批稿。中饭后写扁字二十余个，阅本日文件。申正至沅弟处鬯谈，灯后夜饭始归。核文案房批稿、札稿。二更后温《古文·叙记类》。

附记

　微山湖东省客民打刘庄圩一案

○查少泉禀报销二折六册一案

十五日

早间，文武贺望者概谢不见。饭后清理文件。吴竹泉、李芋仙先后来见，一谈，又立见之客一次，与客围棋二局，莫子偲来一谈。午刻，核科房批稿，未毕，中饭后核毕。写扁字三十余个，阅本日文件甚多，阅段《说文》六叶。见客，坐见者一次，立见者一次。核批札各稿，未毕，夜间始毕。倦甚。温杜工部五律三十余首。

附记

松、太办漕，苏州办租捐，先运京米，余分济金陵、苏州善后

函请于办京米之外，全解敝处，否则分厘三成

问万知苏厘章程否，行知月报此间

十六日

早饭后清理文件，旋见客二次，谈颇久。与薛炳炜围棋二局。阅段《说文》数叶。旋又见客，坐见者一次，立见者一次。午刻，核科房批稿，中饭后补核始毕。又阅《说文》数页，录《雅训杂记》，阅本日文件极多。傍夕至幕府一谈。夜核批札各稿。温《古文·叙记类》。二更四点睡。近每于四更二点醒后不复成寐，本日却成寐矣。

十七日

早饭后清理文件。旋见客二次，黄少昆等久坐，又立见之客三次。与薛炳炜围棋二局。旋又见客二次，坐均颇久。午刻核科房批稿，阅段《说文》七叶。中饭后，又阅四叶，写扁字三十余个，阅本日文件。申正至沅弟处鬯谈，灯后归。庞省三来，与论沅弟祭孝陵祭品、仪注。核批札各稿。至二更三点后，温《古文·叙记类》。

附记

○以磁、锡器代笾豆、簠簋

　寄孙、吴银信

○札朱、朱驻宿、太，刘驻安庆

○札四款解江外粮台，发五军之饷

○罗旋吉对

○彭之龄送银

○改谢折　　○作谢折专差送京。

十八日

早饭后清理文件。旋见客，坐见者四次，立见者二次。与薛炳炜围棋二局，旋见淮南监制同知徐瀛，坐颇久。又写扁字数个，将连日所写之扁清理一番，送交黄少昆。午刻核科房批稿，阅段《说文》四叶。中饭后又阅九叶，阅本日文件。见客，立见者四次，坐见者一次。傍夕至幕府一叙。夜，庞省三来久谈，核批札、信稿，二更三点后温《孟子》三十余章。四点睡。

十九日

早饭后清理文件，旋立见之客三次。与薛炳炜围棋二局。又立见之客三次，坐见者四次。阅段《说文》四叶。午刻核科房批稿。中饭后，孙蕖田来一见，阅《说文》五叶，阅本日文件极多。萧开印送一活鹿，因写信与沅弟，宰杀以祭明太祖孝陵，因沅弟奉旨派祭明陵，将以二十日行事也。傍夕至幕府一叙。夜核批札、信稿甚多。二更二点后温《诗经》，倦甚，不能抗声朗诵。四点睡。

二十日

早饭未毕，沅弟来小坐。盖祭毕归来，已行三十余里也。旋见客，坐见者四次，立见者一次。围棋二局。涂阆仙等来，谈颇久。清理文件，阅段《说文》三叶。午刻核科房批稿。见客二次，谢立夫来久坐。中饭后，再阅段《说文》七叶。见客一次。阅本日文件，核批札、信稿。倦甚，小睡片刻。夜核批札、信稿。二更四点睡。

廿一日

早饭后清理文件，旋见客，坐见者二次。与薛炳炜围棋二局。又见客，立见者四次，坐见者二次。核改批稿。午正请客，谢立夫、梅世兄、陆世兄、朱世兄等，未正散。阅本日文件，旋又改批稿一件。申正至沅弟处鬯谈，灯后为弟改谢恩折，二更三点归寓。闻程伯敷家来游勇八人，闯入内室，可虑之至。派戈什哈二人、勇八人前往弹压，因在彼巡逻一夜，四更拿获二人。余因此悬悬，不能成寐。

廿二日

早饭后清理文件。旋见客，立见者五次，坐见者三次。阅《说文》三叶。围棋二局。午刻核科房批稿。中饭后阅本日文件。万方伯来到任，一见，久谈。核批札稿，未毕。傍夕至幕府一谈。夜核批札稿。二更后，作季弟芜湖县新修祠宇联一首。四点睡，五更醒。

廿三日

早饭后清理文件。旋见客，坐见者五次，谈颇久。旋看程希辕与薛炳炜围棋二局。午刻，写季弟祠中联扁。欧阳小岑来一谈。午正至沅弟处中饭，申正归。阅本日文件。傍夕至幕府一谈。夜，省三来一坐，核批札各稿。二更四点睡。

廿四日

早饭后清理文件。旋见客三次，谈颇久，又立见之客三次。与薛炳炜〈围棋〉一局，又观人二局。见客，立见者五次，坐见者一次。午刻核科房批稿。中饭后，小岑来久谈。阅本日文件，核批稿、信稿，写澄弟信一件。傍夕至幕府一谈。夜核彭、席、江三保举单，改抵征折稿。二更五点睡。

廿五日

早饭后，坐见者五次，立见者四次。旋清理文件。与鲁秋杭围棋一局。写李少荃信一封。旋又见客三次，坐谈颇久。中饭后，又坐见之客二次，马雨农坐甚久。阅本日文件。至沅弟处久谈，灯后归。核王可陞保单，改肃清全皖折稿。二更三点后，倦甚。诵放翁七绝以自怡。

廿六日

早饭后见客，周子瑜谈良久，旋围棋一局。旋又见客，立见者七次。写黄南坡、郭意城信。中饭后呕吐一次，因吃饭稍过度也。旋又围棋一局。阅本日文件。申正至沅弟处鬯谈，更初归。眼蒙不能〈治事〉，因朗诵放翁七绝、退之七古以自娱。本日，有呕吐之疾，有左眼疼痛之患，又有左脚已烂不能着靴之苦，颓然老态，不能自振矣！

附记

○立发审局

○札周子瑜帮办科场事务

廿七日

早饭后清理文件。旋见客，坐见者一次，立见者二次。围棋一局。巳刻又见客二次，坐见者一次。核科房批〈稿〉。午正至妙香庵赴宴，司道公请，共三席，申正归。阅本日文件，欧阳小岑来一坐。傍夕至幕府一谈。夜核批札稿甚多。二更四点睡。是日天气始凉，有深秋之意矣。酉刻，发报四折、二清单。

廿八日

早饭后清理文件。旋见客，见坐者三次，立见者三次。围棋一局。核信稿、批稿。午刻核科房批稿，有裁撤卫官及屯租归州县一案，沉吟良久，不能下笔。中饭后见客二次，潘伊卿谈颇久。阅本日文件，未毕。沅弟来久谈，至傍夕去。夜，折差自京归，接阅京信十余件。庞省三来久坐。核改批札各稿。二更三点后，温《史记》二首。

附记

○札各局绅

廿九日

早饭后清理文件，旋见客三次。围棋一局，再写扁字十余个。午初，至慕王府及藩署并各伪府公馆看四处，以为主考、学政行台。申初至沅弟处中饭，酉初归。阅本日文件，未毕。沅弟来久谈，灯后始去。将本日文件阅毕，改谢恩折一件。二更四点睡。是日阅京报二十余本。沅弟将于日内起程，料理一切，本日来余署，即辞行矣。

附记

○黄、杨、薛、吴修主监学四馆

○誊对号军住满营或帐房或贡院

○作夹帐棚千余架，以备士子栖止

　张国樑之尸，问沅派员之名

　李供、沅疏、张尸、明陵复奏

十月

初一日

早饭后见客一次，旋出城送沅弟之行，应酬甚繁，与沅弟鬯谈。竟日未能治事，即本日文件亦未能一阅。夜，与沅论文、诗。二更三点睡。沅弟之情最笃挚，余偶诵东坡《狱中寄子由》二首及子由《彭城别东坡》二绝，沅乃凄然欲涕。又论及出处大端，沅弟所见与余略同。

初二日

是日，在沅弟船上一日。早饭后清理文件。兄弟鬯谈甚久。午刻开船行十里至大胜关。中饭后与刘咏萸围棋二局。阅初一日文件，改祁春圃、周芝台、吴竹如信稿三件，核批札各稿。傍夕，又与刘咏萸围棋一局。夜与沅弟鬯谈一切。

初三日

是日，早饭后开船，后〔后字衍〕行一百里至采石住宿。与沅弟谈甚鬯。巳刻阅昨日文件，申刻核批札各稿。酉正，与刘咏萸围棋二局。夜接廷寄一件。又与沅弟鬯谈。以仇十洲画、刘石庵书与沅弟，各题数字于上，以识岁月。二更三点睡，尚能成寐。五更醒。

初四日

早饭后，与沅弟鬯谈作别，即自采石开船东归。命纪泽送沅至芜湖。余以午正至大胜关，申初即至署内。与幕府诸君鬯谈，核公事稿数件，阅本日文件。傍夕倦甚，小睡。夜，围棋一局。倦甚，不能治事。二更三点睡。是夜作对联一首，将贴于府县官厅。联云：“虽贤哲难免过差，愿诸君谠论忠言，常攻吾短；凡堂属略同师弟，使僚友行修名立，乃尽我心。”

初五日

早饭后见客三次，坐谈甚久，旋立见之客十次，罗麓森来一坐。围棋一局。次儿纪鸿、外甥王兴韵自湖南来，与之一谈。核改信稿、札稿。中饭后，织造松瑞来见，久谈。派折差刘传愈、曹全进京。写澄侯弟信，阅本日文件极多，傍夕粗毕。夜核批札稿甚多。二更三点睡。接部文，知江南主考放刘崑、平步青。

初六日

早饭后见客，坐见者四次，立见者三次。清理文件。围棋一局。写沅弟信一件。何祥垣其兴自山东归，来一会，年七十六，耳聋不闻一事矣。午刻核科房批稿，未毕。中饭后倦甚，不愿治事，因与方元徵围棋一局。旋阅本日文件甚多。见客五次，至傍夕始阅毕。至幕府一叙。夜核批札、信稿至二更三点，未毕。倦甚，早睡。

初七日

早饭后清理文件。是日考试本衙门书吏，请周缦云点名监考。余出题二道：《金陵善后告示十条》、《萧曹优劣论》。旋围棋一局。见客，立见者五次，坐见者二次。午初核科房批稿，中饭后再核一时许始毕。阅本日文件，尚不甚多。申刻至幕府一谈。见客一次。傍夕倦甚，小息。夜核批札稿、信稿甚多。二更三点后，温《古文·序跋类》，四点睡。是夕接上海解到银十七万，诸事可以清厘，殊以为慰。

初八日

早饭后至城隍庙行香求雨。旋回署见客，营官二十六人，坐见一次，又坐见之客三次，立见之客三次。出门看贡院。出上江、下江学院行台，归署已未正矣。中饭后围棋一局。魁副都统玉来，坐谈片刻。阅本日文件。傍夕至幕府一谈。写联六付。纪泽自芜湖归，问及沅弟之病，云初六夜腹泄多次，厪系之至。写沅弟信一件。夜核批札、信稿。二更二点后，温韩诗七古。倦甚，不能治事，老态毕露矣！

初九日

早起，率家人恭祝显考光禄大夫竹亭府君七十五冥诞。旋出门，至城隍庙求雨。归，见客，坐见者三次，立见者三次。围棋一局，又观人一局。午刻核科房批稿。李继荃来久坐。中饭后与黄军门久谈。旋见客三次，阅本日文件，刘咏萸来，坐谈片刻，再围棋一局。傍夕，庞省三来一谈。夜将初七日所考书办卷通阅一过，二更四点睡。

附记

○与少荃商江宁豁免事，仿常州之例

○江发云事

○柳寿田事

○东水关委员

初十日

早，至公所拜慈禧皇太后万寿，即沅弟前作公馆之处也。旋再至城隍庙求雨，本日已三次矣。归，辰刻早饭。饭后见客二次，坐谈颇久，衙门期也。旋围棋一局，又观人一局。又见客，坐见者二次。午刻核科房批稿甚多。中饭后，莫子偲来一坐。写对联六付，内作府、县官厅一联云：“虽贤哲难免过差，愿诸君谠论忠言，常攻吾短；凡堂属略同师弟，使僚友行修名立，乃尽我心。”阅本日文件。欧阳小岑来久谈，核批札各稿，核一折二片，至二更四点核毕。颇觉费心，不胜其劳。

十一日

是日，为余五十四生日，谢绝诸客，惟家中儿女辈庆祝。饭后清理文件。旋围棋一局，又观人一局。改折稿片稿三件。午刻核科房批稿颇多。中饭后核改信稿数件。倦甚，懒于治事。又与方元徵围棋二局，阅本日文件。傍夕与纪泽儿论古人用字之法。灯下，核改批札各稿，二更后改折稿一件，四点睡。

十二日

早饭后清理文件。旋见客，坐见者四次，王大经小莲、李朝斌质堂谈甚多。围棋二局。旋又见客，立见者六次，坐见者二次。改近日军情片稿一件。午刻核科房批稿。中饭后，李继荃来一谈。旋出门，至城外拜魁副都统玉，又拜织造松瑞。归，阅本日文件，写亲笔告示，楷书百余字，未毕。傍夕至幕府一谈。二折四片，戌初发报。夜核批札各稿，二更后温信陵君、平原君列传。二更四点入内室。三更睡，五更四点醒。日内，恐沅弟病重，常不放心，醒后尤悬悬。

十三日

早饭后清理文件。见客三次，均坐谈甚久。围棋一局。巳刻，刘开生、张啸山、李壬叔来久谈。核科房批稿，阅段《说文》二叶，中饭后又阅四叶。阅本日文件。申正写对联七付，改信稿数件。傍夕至勒少仲房一坐，渠本日新入幕府也。夜，接奉廷寄，命余带兵至皖、鄂交界剿贼，命李鸿章署江督、吴棠署苏抚、富明阿署漕督。旋又与客围棋一局。二更后，钱子密等来久谈。二更三点睡，竟夕不能成寐。是日巳刻，将楷书告示写毕，约百余字。

十四日

早饭后清理文件，旋围棋二局，阅《说文》三叶。巳刻李继泉来，久坐二时许。中饭后，李眉生来一谈，又立见之客二次。阅本日文件，写澄弟信一件、沅弟信一件。阅邵位西所著《礼经通论》，似是咸丰十一年将在杭城殉难以前所作，凡三十篇，上卷十九篇，下卷十一篇。下卷遗失无存，上卷为吴仲宣、丁柘唐、高伯平新刻于清江。淹贯精深，信不易及。是夜至二更阅毕。旋温《礼记·礼运》一过，《檀弓》十余页。二更四点睡，尚能成寐。

十五日

早间，各文武贺望者，俱谢不见。旋见司道及首府等二次。围棋二局。旋立见之客三次。阅段《说文》十一叶。午刻核批札各稿，未毕。中饭后又核半时许，毕。阅本日文件。陈虎臣、庞省三来，先后久坐。傍夕至纪泽处一坐。夜核批稿、信稿，温《古文·叙记类》，旋又温《书经》数篇、《孟子》十余章。二更四点睡，不甚成寐。

十六日

早饭后见客一次，旋围棋二局。陈虎臣、涂朗仙来，与之鬯论出处进退之宜。旋又见客，坐见者一次，立见者一次。作折稿一百字许。午刻核批札各稿。欧阳小岑等来一谈。中饭后再作折稿，阅本日文件极多。轮船自安庆来，得见沅弟。闻病已加重，并无一字寄我，在安庆并未见客，仅泊船二时许，即行上驶，为之忧系无已。旋又作折稿，至二更二点毕，约八百字。三点后朗诵《诗经·文王》等篇。

十七日

早饭后清理文件，旋围棋二局，见客一次。出城接李少泉中丞，在水西门官厅等候时许。午刻，少泉同至署内久谈，即在此便饭，直至申末方去。阅本日文件。夜，王壬秋来，久坐半时许。疲倦殊甚。核批札各稿。二更后温《书经·微子》篇。

十八日

早饭后清理文件。见客，各营官一次，共二十四人，旋又见客三次，坐谈颇久。巳初出门拜李少泉。午初与少泉同出水西门接朱久香学使。旋回寓，请少泉及黄、李两军门及继泉中饭，申正散。阅本日文件颇多。立见之客二次。傍夕至幕府鬯谈。夜，庞省三来久坐。困倦殊甚，不愿治事。二更后温《吕刑》篇，朗诵四过。二更四点入内室，五点睡。

十九日

早饭后清理文件。旋见客，坐见者五次，立见者二次。围棋一局。阅《胡文忠公文集》，阅王文成公书《君子亭记》，厉伯符寄求题跋者也。旋又见客，立见者五次，坐见者三次。万篪轩、李眉生坐甚久。中饭后阅本日文件。见客，立见者一次，坐见者二次，凌晓岚、赵惠甫二起，谈甚久。傍夕倦甚，小睡。夜核批札稿。二更三点后，温韩诗七古。四点入内室。

廿日

早饭后见客，坐见者四次，衙门期也。清理文件，围棋二局。出门拜朱久香先生，午刻归。李质堂来久坐。中饭后见客二次，阅本日文件。剃头一次。阅《梅伯言诗集》。庞省三来一坐，李继荃来久坐。灯后倦甚，小睡。旋核批札各稿。二更三点后温《召诰》，未毕。三更睡，五更醒。

廿一日

早饭后清理文件。旋见客，坐见者三次，立见者四次。围棋二局。旋又见客，坐见者二次，立见者二次，赵惠甫谈甚久。核批稿，未毕。中饭后，又核科房各稿。李眉生来久谈，欧阳小岑来久谈。傍夕，李少荃来久谈。夜将科房稿核毕，改折稿一件、片稿二件。二更四点睡。

廿二日

早饭后清理文件。旋见客，洪汝奎、刘松山、黄翼升三人俱谈议甚久。旋围棋一局，改片稿一件。旋又见客三次，立见者一次。午刻核科房批稿。中饭后，至幕府一谈，甚久。阅本日文件，阅魏默深文内集、外集。酉正小睡片刻。黄昌岐来久坐。夜核批札、信稿颇多。二更二点，温《古文·辞赋类》。

廿三日

早饭后，至善后局，与抚院、司道文武等步行至城隍庙祷雨，旋归寓。见客三次，坐谈颇久。清理文件。围棋二局。午初至通济门公所迎候宜春宇学使，直至申正始到。与抚院并各文武跪请圣安，旋归寓。阅本日文件。傍夕倦甚。夜见客二次，核改信稿、批札各稿。二更四点入内室。三更睡，四更末醒。

廿四日

早饭后至善后局，步行至城隍庙祷雨。旋又至贡院一看。至宜学使处回拜，至少泉处一谈，午初归。见客，坐见者三次，立见者一次。核科房批稿，中饭时尚未核毕。饭后围棋一局，阅本日文件，写澄弟、沅弟信一件，见客二次。傍夕至幕府一谈。夜核批稿、信稿，二更二点后温韩诗七古，四点睡。

廿五日

早饭后，至城隍庙求雨，因昨夕下有微雨，本日即行谢醮，旋归寓。旋见客，坐见者五次，立见者二次。围棋一局。午刻核科房批稿。中饭后见客，立见者二次，坐见者一次。作一碑，立于新修龙膊子缺口处，未及缮正。少荃中丞来，久谈至更初始去。阅本日文件。不复能治它事矣。

廿六日

早饭后清理文件，旋见客一次。围棋二局。见客，刘军门铭传、朱学使、彭侍郎三次，坐俱甚久。旋又见客，立见者二次，坐见者二次。午正核科房批稿。中饭后，李眉生、莫子偲来一谈，阅本日文件。旋又坐见之客二次。添毛寄云信二叶，添胡莲舫、李筱泉信各一叶。夜添陈季牧信一叶，核批札各稿。二更三点后温《召诰》，未毕。四点睡，颇能酣寝。

廿七日

早饭后见客一次，旋清理文件。围棋一局。雪琴来久坐。拜发长至贺表。旋又见客，坐见者一次，立见者二次。写对联四付。午刻核科房批稿甚多。汪梅村来久谈。请梅村与张啸山、李壬叔等中饭，申初散。阅本日文件。陈虎臣来久谈。傍夕至幕府一叙。夜核批札各稿，二更后温《史记·儒林传》，若有所会。

廿八日

早饭后清理文件。旋见客，立见者一次，坐见者二次。出门拜客，至旱西门拜雪琴。常仪庵新来，与之久谈。旋至妙香庵看主考公馆，午正归。见客，坐见者二次，立见者一次。中饭后阅本日文件。见客，坐见者二次。写碑一通，百四十字，字大二寸许，即龙膊子修地道之缺口也。旋核批札各稿。夜温《酷吏传》，温匡衡各疏及《出师表》。二更三点倦甚，早睡。

附记

○方浚益保留江知县

○休宁豁免

廿九日

早饭后清理文件，旋围棋二局。坐见之客三次，谈俱不甚久。出门拜朱久香先生。归，常仪庵等来久坐。旋写郭云仙信一封。请雪琴、仪庵等中饭。见客，坐见者三次，立见者一次。仪庵等申初散去。李雨亭及刘开生等先后来鬯谈。阅本日文件。傍夕倦甚。夜阅罗罗山《人〔太〕极衍义》、《姚江学辨》等书，服其见理甚真，所志甚大，信为吾乡豪杰之士。二更后，核批札各稿。至幕府与陈小浦一谈盐务。归签押房时，头晕，几于倾跌。近日如此者屡矣。老境日催，德业无复进步，深为可惧！

卅日

早饭后清理文件，旋围棋二局。见客，坐见者五次，冯景亭、晏彤甫坐最久。午正核科房批稿极多，中饭后再核乃毕。阅本日文件，核批札各稿。申刻，李少荃来鬯谈，至更初始去。核各信稿。二更后温《古文·哀祭类》，读《招魂》数过。四点睡。

附记

梁国琎不论双、单月

十一月

初一日

早饭后清理文件。旋见客，坐见者三次，谈颇久。巳正出门，至旱西门观沅弟所咨明为季弟靖毅公专祠者。旋至妙香庵看主考公馆，陈设极为整齐，即在庵中吃饭，司道亦同在该处。未刻回至南门，观黄少鹍所相度为靖毅公专祠者。两处俱不甚惬意，南门一所微胜于旱西门一所，因与少鹍议定，姑将该处修好，入主开祭，以妥靖毅之灵。又看鼓楼昭忠祠，即伪听王府，轩敞宏深，极为惬意。定于日内入主，今冬开祭。申正归。阅本日文件，会客一次。傍夕与常仪庵鬯谈，渠本日搬入署内居住也。夜核批札、信稿，庞省三来久谈。二更后温古文《大招》，温《货殖传》。四点睡。

初二日

早饭后清理文件，旋围棋一局。见客，坐见者五次，李雨亭等坐最久。午正核科房批稿，未毕。中饭后见客，坐见者二次。再核科批。申刻阅本日文件。傍夕至幕府一坐。灯后，万方伯来一谈。夜将治事而气浮意倦，又围棋一局。二更后阅《史记·自序》，与纪泽论《自序》及《汉书·叙传》、《后汉·赞语》之实，小司马“述赞”之谬。旋温匡衡三疏，叹其精雅。

附记

○核供应单

○核保单

○世仪送元卷费单

○房屋告示两条

初三日

是日为先妣江太夫人冥寿，盖八十生日也。早间备祭席，率家人行礼。饭后清理文件，见客，坐见者二次，立见者二次，围棋一局。旋又见客，坐见者七次，内汪梅村、刘仲良坐颇久。又马铭携其兄马剑之传及《集韵校勘记》来，谈颇久。又有影宋抄本《集韵》，今东南乱后仅存之本，可贵也。李少荃来久谈。余本日交卸督篆，渠接印后来一叙也。中饭，请凌焕、刘仲良等便饭。饭后阅本日文件，极少。万篪轩来一谈，庞省三来久谈。灯后，核批札、信稿多件。二更五点，温韩文数首。

初四日

早饭后清理文件，见客一次，围棋一局。旋出门拜客数家，李少荃、冯景亭两处久谈。又登南门城楼一看。是日主考进城，派人迎接。午正归。中饭后见客，坐见者四次，立见者四次。阅本日文件。酉刻，徐寿蘅侍郎来，久谈至更初散，即在此住宿。核内供应各物簿一本，二更五点核毕。睡尚成寐。不雨者已三月，本日夜下雨，虽于农事稍顺，而于科场大不便。

初五日

早饭后清理文件。旋见客，坐见者二次，立见者二次，衙门期也。围棋一局。宜春宇、朱久香两学使先后来会。接奉寄谕，饬余无庸赴安庆，亦不必交卸督篆；李中丞、吴漕帅、富将军各回本任。周子佩来久坐。中饭后写澄、沅两弟信一件，郭意城信一件。见客，坐见者二次。阅本日文件。酉刻见客二次，季仙九师之孙世兄坐甚久。夜，徐寿蘅来久谈，二更后核批札各稿，三点温《孟子》。三更睡，五更初醒。

初六日

早饭后清理文件，旋围棋一局，见客五次。是日主考入闱。余于午刻至监临公馆，未刻，主考亦到。余与李抚院，宜、朱两学使暨各司道恭请圣安，旋相见。正主考东座，副主考西坐，朱学使次东座，宜学使次西座，余又次东座，李部院又次西坐。因文宗尚未永远奉安，停止筵宴，进茶三次，各更朝服，望阙谢恩，行三跪九叩礼。余与两学使归寓，监临与两主考入闱。归后，见客三次。请徐寿蘅中饭，至暝始散。阅本日文件。至幕府一谈。夜核批札稿，温《古文·序跋类》。二更五点睡。

初七日

早饭后清理文件。旋见客，坐见者一次，立见者二次。围棋一局，又观人一局。见客，坐见者三次，立见者二次。中饭后，潘伊卿、莫子偲先后见，各久谈。阅本日文件，至幕府一谈，万方伯来久谈。傍夕弄孙女以自怡。更初徐寿蘅来久坐，至三更始散。是日未治一事，意思倦缓，深以为愧。三更睡后，五更醒，闻雨雪声，念明日文闱头场点名，忧灼无已。

初八日

早间，雨雪纷纷，念文闱点名之苦，十分焦灼。饭后见客，立见者二次，坐见者三次。围棋二局。至幕府与寿蘅鬯谈。寿蘅旋来话别，又鬯谈。陈子奉、周子佩、勒少仲先后禀辞鬯谈。中饭后雨雪不止，屡派人至贡院探问。人众拥挤，东路点名尤乱，实深忧闷！阅本日文件。写挂屏一付、对联三付。申正，雨雪渐歇，心为稍纾。傍夕至幕府一谈。酉刻核批札各稿。夜改房屋告示稿一件，二更后温《召诰》，似有所会。五点睡。竟夕未闻雨雪之声，俾应试归号者少得舒展，为之一慰。

初九日

早饭后清理文件。围棋一局。旋见客，坐见者四次。阅段《说文》十叶。午初出门，至城外吊陆立夫先生。渠于咸丰三年二月十日城陷遇害，其家丁和祥为之收瘗。本年九月，其次子陆式谷来寻忠骸，十一月六日掘出，换棺重敛也。旋至朱学使、宜学使两处一谈，未正归。中饭后，阅本日文件。傍夕，万方伯来久谈。夜核批札、信稿颇多，二更后温《洛诰》。五点入内室，三更睡。

初十日

早饭后清理文件，旋见客一次，衙门期也。围棋二局，赵惠甫来一谈。阅段《说文》十叶，中饭后始毕。出场者渐多。接题纸，首题《叶公问政二章》，次题《有余不敢尽》，三题《汤执中立贤无方》，诗题《桂树冬荣》，得“风”字。至幕府一谈，阅本日文件。作“家训”四条，教训儿妇诸女，约六百余字，至二更始毕。夜再温《洛诰》，不可解之处甚多。本日，天气阴雨，至申刻后雨转大。念应试者之苦，忧灼无已！

十一日

早饭后清理文件，旋围棋一局。天气奇冷，密云交加。士子方进二场，可怜也。见客，立见者一次，坐见者二次。阅魏默深《书古微》十余篇。中饭后风雪转盛，焦灼之至！复围棋一局。阅本日文件。问二场点名，不甚拥挤，稍以为慰。傍夕至幕府一谈。夜核批札、信稿，二更后温《古文·序跋类》。三点睡。

十二日

早饭后清理文件，旋围棋二局。见客，坐见者三次，立见者二次。大雪纷纷，念应试者在闱中寒苦异常，忧灼之至！绕屋旁皇，不知何以为计。旋阅段《说文》十一叶。午正，朱久香前辈来，宜春宇学使、冯景亭、潘季玉来中饭，申初散。万方伯来久坐，陈编修彝来一谈。傍夕天气开朗，夜则寒月皎洁，为之大慰。阅本日文件。二更后温《古文·哀祭类》。五点入内室睡。

十三日

早饭后清理文件。戈什哈自京回，阅京报十余本。旋见客一次，围棋二局。天气大晴，为之一慰。阅段《说文》十一叶。见客一次。中饭后，至幕府一谈。阅本日文件。接沅弟汉口所发之信，病愈十之六七，欣慰无已。意思懈怠，不愿治事。闻李少泉患病，惦念殊深。写信二次。夜核保举一单，至二更四点，困倦之至。骨节酸痛，目光昏眯，老态毕呈，自度此生不复能有寸进，愧歉无已！

附记

○竺虔百金　　　　○官信问蒋

○萧、梁饷

○年终复奏四事陵、张、供、范　　○此次复奏司道

十四日

早饭后清理文件。倦极，不愿治事。李雨亭来久坐。写澄、沅两弟信。至幕府一谈。中饭后，围棋一局。欧阳小岑来久坐，旋又见客一次。傍夕王子蕃来久坐。夜改二折三片，精力略好。二更三点入内室睡。

十五日

早起，各官贺望。饭后见客，坐见者二次，立见者二次。巳正，雪琴来久谈，围棋一局。朱久香学使来一谈，潘季玉、李幼泉来久谈。是日乡试三场，午初已有出场者。余遣人至闱中视少泉之病，较昨已增加，惦念之至。中饭后坐见之客一次，阅本日文件，写对联数付。酉刻请李幼泉、王子蕃来一叙，令其入场诊少泉之病。夜核保举单，三更后温《古文·哀祭类》。五点睡。

十六日

早饭后清理文件。见客，坐见者六次，忠运司、彭雪琴坐均久。接少泉亲笔信，多谵语，不可解，为之忧灼无已！围棋一局，唐桂生来一坐。中饭〈后〉，晏彤甫来久坐。见客，立见者五次。阅本日文件，写对联三付。又见客，坐见者一次，立见者一次。写信与少荃二次。灯后，接少泉信，稍清明，无谵语矣。夜核保举单，至二更三点粗毕。记数语于冯景亭所著议四十篇之首，温李太白七古。五点睡。

十七日

早饭后清理文件，围棋一局，雪琴来久坐。旋又见客，坐见者二次，立见者二次。写对联六付，核科房批稿。闻少荃昨夕病重，焦灼之至。中饭后再围棋一局，阅本日文件，再核保单。写信复朱久翁与少荃二信，宜学使来久谈。与子密商复奏事件，改信稿数件。傍夕小睡。夜核札稿、信稿，二更后温“哀祭类”。四点睡。

附记

三恶　三薄　三知　三乐　三不

三经　三史　三子　三集　三实

八本　八德　八常

八国修身、型家、尊贤、爱民、勤政、节用、毖祀、诘戎

八败　八源　八理　八文　八考　八书

十八日

早饭后见客三次，围棋一局。常仪庵本日告辞归去。又见客，立见者四次，坐见者一次。拟改一密片，未毕，李眉生来久坐。中饭后见客，坐见者一次，立见者一次。改密片毕，约三百余字。阅本日文件甚多。酉刻，王子蕃来久坐，言少荃之病已愈，大有把握，畅慰之至。本日发报四折、五片、三清单，金陵续案、保举在内，细核一过。夜写雪琴信一叶，温《古文·哀祭类》。二更四点入内室，牙疼，用药擦之。三更睡，四更末醒。

附记

○胡莲舫夹片

○陶庆仍事

　写告示

十九日

早饭后清理文件。旋见客，坐见者三次，立见者四次。围棋一局。核批札各稿，阅段《说文》四叶。中饭后见泗州廪生傅桐。旋又见客，坐见者二次，立见者二次。阅本日文件甚多，写零信二封。傍夕至幕府一谈，见客一次。夜，疲倦殊甚，不能治事，二更三点睡。是日，雷藿郊以送一砚，云系韩襄毅雍之砚。刻画一瓶形，襄毅自题曰“韩瓶砚”。后归王文成公，题砚背数十字。至本朝乾隆中，归阿文成公，王兰泉侍郎昶题砚匣百余字。咸丰中，孔宥涵继以赠雷侍郎，今雷又以诒我也。

二十日

早饭后清理文件。见客，坐见者二次，衙门期也。围棋一局。巳正至水西门送宜学使。阅《说文》数叶，核科房批稿，中饭后核毕。见客，坐见者二次，立见者一次。阅本日文件。倦极，不愿治事。酉刻在位小睡，旋登床小睡。夜温《古文·哀祭类》，朗诵韩公《祭张署文》。二更三点睡。

廿一日

早饭后清理文件。见客，坐见者三次，立见者一次。围棋一局。阅段《说文》十二页。午刻见织造一次，核科房批稿。中饭后写少荃信一件，万方伯来一谈。阅本日文件，方存之来一坐，录《雅训杂记》，至幕府一谈。夜温《古文·哀祭类》，二更后诵杜诗五律。倦甚，不能朗诵，低声微唱而已。二更三点睡。

廿二日

早饭后清理文件，旋围棋一局。见客一次，旋忠鹤皋来久谈。阅段《说文》。卯正至朱学使处会考拔贡、优贡。拔贡题《待其人而后行》，优贡题《子路问政，子曰先之》。午刻核科房批稿。中饭，请唐桂生、潘伊卿等便饭，申初散。阅本日文件，写少荃信一片。傍夕剃头一次。阅段《说文》十叶，灯后始毕。核批札各稿。二更二点温《孟子》，温《古文·哀祭类》二首。

廿三日

早起，至公所拜牌，本日冬至令节也。自衙门至公所，约十里许。吾黎明始自署起行，到彼行礼已稍晏矣。归，贺客甚多，见客十余次，至巳正始粗毕。清理文件。午刻核科房批稿。中饭后，孙琴西来久谈，陈虎臣来久谈，阅本日文件。接家信，知东阳叔祖于十月廿一日亥刻去世，因写祭帐一付。傍夕倦甚。夜温“哀祭类”三首，温《庄子》二首。二更三点睡。

附记

○何小宋办米百石与朱久翁

廿四日

早饭后清理文件。见客四次，朱学使、忠运司坐颇久。旋出门，至贡院看李中丞之病，即在彼处中饭，未刻归。见客，立见者三次。围棋一局。阅本日文件，写澄、沅二弟信。酉正至幕府，与孙琴西久谈。夜添何小宋信二叶，温《古文·哀祭类》五首。二更四点睡。

附记

○与马穀山论休宁等县豁免事

○万篪轩论仪征

廿五日

早饭后见客二次，衙门期也。围棋一局。巳正出门，至水西门送朱学使回皖，旋归寓。立见之客五次。核科房批稿甚多，未毕。中饭后阅本日文件。见客，坐见者一次，立见者一次。写对联七付。改纪泽《书五代史家人传后》等二篇。傍夕至幕府一谈。夜改批札各稿，二更后温“哀祭类”三首。

附记

○李师濂河南林县人，庚申进士，质地朴厚，器宇安详。

廿六日

早饭后清理文件。旋见客，坐见者一次，立见者三次。围棋一局。旋见客，坐见者二次。阅段《说文》十二叶。午刻，李申夫来久坐，留此便饭，莫子偲来，申初散。阅本日文件，写对联五付，清厘公事。傍夕至幕府一谈。夜改批札、信稿、折稿甚多，二更三点后温黄山谷七律。四点入内室，三更睡。

附记

○黄南坡请开缺夹片，言黄屡次函请速撤东局

○池州府范守言归，分条复奏

张　燧　　成天麒　　徐国桢

廿七日

早饭后清理文件。见客，坐见者三次，立见者一次，汪梅村谈甚久。围棋二局。巳刻，潘伊卿谈甚久。午初，何子贞来谈，至未末方去。中饭后阅本日文件，见客三次。倦甚，不能治事。傍夕小睡。夜改批札、信稿，温《古文·哀祭类》，旋又朗诵山谷律诗。四点睡。

附记

○杨提塘　　王少庚

　马鸿翔山东济宁人，丙午举人，清而有情

　张裕钊、万斛泉修省志

　时日纯，嘉定茂才

廿八日

早饭后清理文件，旋拜发元旦贺表。围棋一局。见水、陆营官二次。旋又见客，坐见者三次，立见者四次。中饭后，李申夫来久坐，眉生来一坐。阅本日文件，李幼泉来久坐。派折差潘文质等进京，寄京信十九件、炭敬三十三封。料理一切。傍夕至幕府一谈。夜核批札各稿，温“哀祭类”毕，温李、杜七古。二更四点睡。

廿九日

早饭后清理文件，见客二次，围棋一局。又立见之客三次。出门拜何子贞，又至贡院与少泉一谈，午正归。见客一次。阅《何子贞诗集》己未、庚申、辛酉三年卷廿一、二、三。未正，请客一饭，子贞、申夫、子偲、开生、惠甫、魏盘仲诸人，至上灯始散。阅本日文件，核批札稿，温《古文·传志类下》，二更四点睡。

三十日

早饭后见客二次，又立见者一次。围棋二局。阅段《说文》九叶。午刻，申夫来久坐，欧阳小岑来久谈。中饭后阅本日文件。接沅弟自湘潭来信，十一月十四日所发，具悉到省后诸事平安。成此大功，而清吉还乡，真祖宗之余荫、全家之福也。核科房批稿甚多。夜温《古文·传志类下》，二更后核批札各稿，四点睡。

十二月

初一日

早饭后清理文件。见司道一次，此外各客概行辞谢。围棋一局。旋阅段《说文》十六叶，核科房批稿。中饭后阅本日文件，见客，李季荃、欧阳小岑等均谈甚久。写对联七付。因思出笔宜颠腹互用，取势宜正斜并见。用笔之颠，则取正势，有破空而下之象；用笔之腹，则取斜势，有骩属翩跹之象。傍夕至幕府一谈。夜接廷寄，圣意似有不怡，不胜悚惕。旋温《古文·传志类下》。

初二日

早饭后清理文件，围棋一局，阅《说文》十二叶。巳正，何子贞来，久谈一时余去。中饭后又见客一次，阅本日文件，写对联六付，核批札稿。傍夕至幕府一谈。夜核信稿数件，温《古文·传志类下》十叶，又温《诗经》《小旻》、《巧言》等篇。二更四点睡。

初三日

早饭后清理文件，围棋一局。见客，坐见者二次，立见者二次。阅段《说文》数叶。朱守谟来一坐，马穀山来久坐。中饭后见客，坐见者一次，立见者一次。阅本日文件。接奉批折，即十一月十八日所发者。寄谕饬刘连捷、刘铭传等归僧邸。调遣殊多窒碍。写挂屏三幅，约二百余字。傍夕至幕府一谈。夜核批札稿。补阅《说文》五叶，温杜、韩七古。二更四点入内室，三更睡。

附记

豫李、甘、蒋　　○复乔　　问万

沅信言续保彭饬知。问病能否去。速奏另请简。明年一月一专足。

初四日

早饭后清理文件。见客，坐见者三次，申夫坐谈甚久。午初，刘开生、程颖芝来，观二人围棋二局。何子贞来，三人便饭。饭后，再观程、刘围棋一局。申正客散。是日巳刻出门，至李少泉处一坐。渠病已全愈，但气尚微喘。申刻阅本日文件，写澄、沅二弟信，未毕，灯后写毕。批匡稚圭、诸葛孔明奏疏二篇。与沅弟论文，名其堂曰鸣原堂。二更二点批毕。又温奏议数首，核批札稿数件。五点睡。

附记

○安徽豁免　　　　○首涂

○刘、朱暂不，黄、僧、张、李、刘、李、潘

○仪征

初五日

早饭后见客三次，又立见者二次，衙门期也。清理文件。围棋一局。罗茂堂来一谈，又立见之客一次。阅段《说文》数叶。少泉来久谈，马穀山来久谈。未正中饭后，送两客去。阅本日文件。傍夕至幕府一谈。夜核批札各稿，二更后温《古文·传志类下》。五点睡。

初六日

早饭后清理文件，围棋二局，阅《说文》十余叶。午刻核科房批稿，未毕。请马穀山中饭，未初散。少泉亦来。渠二人本日起行赴苏、赴浙，余与司道送至妙香庵，酉初归。阅本日文件。第二女与陈氏婿由长沙来，与之小叙。夜核批札各稿，二更二点温“传志类”下，五点睡。接沅弟十一月十七信，知已于十六日到家，病体全愈，真可庆也。

附记　　丁雨生说：

曹锡宝山令，劣金岭

陈兰斌广东人　　黎兆棠

初七日

早饭后清理文件。围棋一局，又观人一局。旋见客，坐见者二次，立见者一次。阅段《说文》八叶。午刻核科房批稿。中饭后，江人镜蓉舫来久谈，阅本日文件。见客，立见者二次。丁雨生复来鬯谈，深以沅弟夏间无米为炊，独任其难，咏叹长言。因即刻带医赴镇江为少泉诊病，依依不忍别去。傍夕至幕府一谈。夜核折稿、批稿，二更二点后朗诵杜诗七律，四点睡。

初八日

早饭后清理文件，阅段《说文》十叶。围棋二局。见客，坐见者二次。午初出门，至贡院一看榜式。旋至太平门观李祥和所修龙膊子缺口，即在李寓中饭。饭后至昭忠祠一看，嫌所作神主太大，傍夕始归。夜阅本日文件，核批札稿，温“传志类”欧公三篇。二更四点睡。

附记

　余龙光三品封职　　洪修政

　江桂芬户部主事　　陈程辉中书科中书

　潘光斌知县，同知衔

○候补知县杨澍康熙年间提督杨捷之裔，题准兼袭轻车都尉，去年姓（？）常杏洲

初九日

早饭后清理文件。见客，立见者三次，坐见者一次。围棋一局。见客，坐见者一次，立见者一次。申夫来，万篪轩来，久坐。阅《说文》五叶，核批札稿。中饭后见客，坐见者二次，何子贞坐最久，示以所为《金陵杂诗》三十二首。阅本日文件，再核科房批稿。灯下，又核批稿，二更后温古文《书经》，朗诵数篇，韩文，朗诵数篇。四点睡。

初十日

早饭后清理文件，见客二次，衙门期也。围棋二局。阅段《说文》十余叶，核科房批稿。中饭后见客二次，坐均久。晓岑谈何子贞所作诗，请一刊刻。阅本日文件，核批札、信稿。傍夕至幕府一谈。夜再核批札稿，二更后改折稿，未毕。四点睡。

十一日

早饭后清理文件，旋见客，立见者二次。围棋一局，阅《说文》十叶。莫子偲、李申夫、万篪轩先后来久坐，申夫至中饭后未正始去。阅本日文件，改折稿、片稿四件。傍夕至幕府一谈。夜又改折稿，未毕。折差自京回，阅京报二十余本，见李次青交部拟罪，为之惄焉不安。睡不成寐。

十二日

早饭后清理文件，旋见〔见字衍〕围棋二局。改密折稿。午刻见客二次。中饭后阅本日文件，改密折稿，至傍夕改毕。至幕府一谈。夜又改一密片，至二更四点改毕，即睡。是日谢绝诸事，故公事皆停阁未办。

附记

　何绍彩捐饷一折

○皖省豁免折

○镇江、金丹、溧阳三县豁免

○三条密折

△邸事密片不发

○周俪密片

○三人请谥

十三日

早饭后清理文件，旋围棋一局。与李申夫、李眉生熟商本日应发密片事件。巳刻至贡院钤榜，未初归。何子贞来鬯谈，因留便饭。方元徵呈递说话〔帖〕，极言三条密折及僧邸密片不可轻递。因与幕府诸君商定本日不递。阅本日文件，核科房稿极多。傍夕至幕府一叙。夜核批札各稿，二更四点尚未完毕。是日酉刻发报三折、五片。

十四日

黎明即入贡院写榜，共正榜二百七十三人、副榜四十八人，余代监临照料一切。闱墨极佳，有书卷，有作意，无一卷为庸手所能者。自辰正填写起，至傍夕将正榜写毕。解元江璧，江都人。戌初写副榜，至亥初三刻写毕。余随榜出闱。到署后，阅本日文件。三更睡，五更醒。

十五日

早间贺望者，均行谢绝。饭后见客，坐见者二次。围棋二局。庞省三来一坐，又立见之客二次。午刻核科房批稿。中饭后阅本日文件，万方伯来一坐。批苏东坡《上皇帝书》，与沅弟论文也。傍夕至幕府一谈。灯后，涂阆仙来一谈，又批苏文至二更四点。倦甚，早睡。

十六日

早饭后，坐见之客五次，立见者一次。清理文件。围棋一局。写澄、沅两弟信一，又写沅弟信一。见客，坐见者一次。中饭〈后〉，又坐见之客一次。料理发家信各件。阅本日文件，未毕。申刻出门，至两主考处一叙，酉刻归。阅本日文件，仍未毕。至陈氏婿处一坐。夜将文件阅毕。核批札、信稿，未毕，倦甚。二更后，温苏、黄七言律诗。三点睡。

十七日

早饭后清理文件。见客，坐见者六次。何子贞本日来辞行，将赴镇江、苏州，谈颇久。围棋一局。说话太多，便不能治他事。中饭后见客，坐见者四次，刘韫斋先生坐最久。阅本日文件。傍夕至幕府久谈。夜核批札、信稿极多，二更后，温《孟子》、韩文，倦甚，不能朗诵。三点，早睡。梦见姚姬传先生颀长清癯，而生趣盎然。

十八日

早饭后清理文件，围棋二局。旋见客，水陆营官各见一次，又坐见之客二次，立见之客一次。午初至妙香庵公请主考，等候良久，申初客到，旋登席，灯后始散。归署，阅本日文件，核批札各稿，添张廉卿、李小泉信各一叶。二更后温《孟子》廿余叶。二更四点睡，尚能成寐。

十九日

早饭后清理文件。旋见客，坐见者一次，立见者五次。围棋一局。巳刻见客，坐见者一次，立见者二次。阅段《说文》六叶，写祭幛二幅、对联二付。未刻请两主考叙宴，申正始散。阅本日文件。傍夕至幕府一谈。夜，欧阳小岑来鬯谈。旋核批札稿。二更后温《古文·传志类下》欧文数首。二更四点睡。

附记

○罗侄　　　魏屋

　魏行　　○富讹

廿日

早饭后清理文件。衙门期，谢不见客。围棋二局。阅《说文》十五叶。午初封印行礼。未初至篪轩处宴会，司道公请主考，余作陪也，至酉刻散。归寓，已上灯矣。阅本日文件，批阅纪泽拟陆士衡文一首。二更四点睡。

廿一日

早饭后清理文件，旋围棋二局。见客，立见者一次，坐见者者〔衍一者字〕三次，赵惠甫、潘伊卿谈甚久。阅《说文》数叶。午刻核科房批稿。中饭后至幕府久谈，阅本日文件。倦甚，小睡。核批札、信稿。夜温《古文·传志类下》欧、王二家，二更二点后温《诗经》，朗诵数篇。

廿二日

早饭后清理文件，旋围棋二局。见客，立见者三次，坐见者三次，金眉生谈颇多。写对联五付、大直幅一张，约二百余字。中饭后再写挂屏二叶、对联三付。见客，坐见者二次，立见者二次。阅本日文件，阅《从政遗规》，知余于督抚之职不克称者多矣！夜，灯上，再阅《从政遗规》，核批札各稿。二更后温“传志类”下。五点睡。

廿三日

早饭后清理文件。围棋一局。见客，坐见者四次，立见者一次。阅《说文》五叶，核科房批稿。中饭后，再核批稿，写挂屏三幅、对联六付，阅本日文件。傍夕晓岑来，甚久谈。夜核批札、信稿，二更后温苏诗，写信一叶与刘韫翁。二更三点睡。闻罗兴仁将娶一难妇，而罗婿不以为然，谓其家业有妻子，不应在此再娶先奸之妇，遂派人夺取此妇入署。虽于次日旋即退出署外，而牵牛蹊田，暴乱无理，观听不雅，实深焦虑！

廿四日

早饭后清理文件。出门至主考处，久谈。韫斋太仆出示寄沅弟信及对联等件，巳正归。万方伯来久谈，又立见之客三次，围棋一局，核科房批稿。中饭后，两主考先后来辞行，谈均极久。阅本日文件，写对联六付。“鸣原堂”与沅弟论文，批贾生《治安策》约千余字，直至二更三点批点始毕。核批札各稿。五点睡。

廿五日

早饭后清理文件，旋见司道一次。围棋二局，见客又一次，阅《说文》十叶。写澄、沅信一件，又写沅弟信一件，至未正毕。阅本日文件。申刻至主考处送行，酉刻归。傍夕训两儿，言作人之道以知艰苦为最要。夜翻阅韩、范、欧阳等传。二更后核批札、信稿，旋温《孟子》数章。三更睡。

廿六日

早饭后清理文件，旋围棋二局。阅范、韩、欧、苏等传。巳刻见客，坐见者二次，立见者二次。午正至水西门送两主考之行，寄请圣安，未初归。中饭后，立见之客二次，阅本日文件。申初改豁免皖省钱粮折。傍夕至幕府一谈。再改豁免清单，又改二折三片，核批札、信稿。二更四点睡。

附记

○去健勇

　三节核薪水单

○鲁内所

○传潘

廿七日

早饭后清理文件，旋围棋一局。坐见之客二次，潘伊卿谈甚久。旋改折稿，未毕。中饭后写对联，省三来一谈，阅本日文件颇多。见客，坐见者一次，立见者二次。又作折稿。傍夕至幕府一谈。更初，将折作毕，又作密片一件，二更五点毕。用心太过，夜睡不甚成寐。

廿八日

早饭后清理文件。旋见客，立见者二次，坐见者二次。巳初至昭忠〈祠〉行礼。是日各营官致祭。余定于正月初九日开祭也。旋至周缦云家一坐，午初二刻归。见客二次。李茂斋来禀，余嘱其速至湖南赴质。中饭后围棋二局，写对联五付。阅本日文件，再作夹片一件，核对各折片。是日发报三折、六片。倦甚，小睡。夜核科房批稿，不能了毕，倦极。温杜、韩七古。二更三点，早睡。

廿九日

早饭后清理文件，旋见客一次。围棋二局，写李少泉信。午刻核科房批稿。中饭后阅本日文件，核批札、信稿甚多。傍夕小睡。夜再核科房批稿。本年所办案牍，尚有四件未了，余皆一律办清。二更三点，早睡，困倦殊甚，耳鸣如雷。五更醒。

同治四年

提要

闻福建军事不甚顺手，江西、湖南米价奇贵1.2　改纪泽所作昭忠祠祭文1.8　祭昭忠祠1.10　会见长善会试者及江西主考1.15　城内外冻饿死者甚多，令各营煮饭赈济1.20　发江西密考折1.21　谓阳刚之美曰雄、直、怪、丽，阴柔之美曰茹、远、浩、适，并各作赞语十六字1.22　作《江忠烈公神道碑》毕2.2　连日大雨，恐伤麦苗2.7　钱子密请积谷以备荒，因檄湖南等五处各买谷二万石2.8　袁橞泽强封民房、宿娼妓多人，且将带人打保甲局，因派人拿其家丁杖责2.9　畏寒不豫，内人亦病2.12　近日大雪奇寒，春行冬令，深恐今年又有何变化2.17　细思近日衰颓，固由年老，亦由围棋太多、读书太久2.18　作《季仙九先生墓志铭》；谓谕旨恽中丞交部严加议处最为失当2.21　核市河、十字河工程一案2.22　皖省裁厘卡事应奏2.24　修葺署中旧花园，又拟拆后面高墙以便远眺2.26　彭雪琴署漕督，吴仲仙署两广总督，李小泉升湖南巡抚2.27　查核各营欠饷；批杜道汉镇督销局弊窦甚多一禀2.28　至贡院甄别钟山、尊经两书院试题，至新葺之钟山书院一看3.2　拟于小楼侧架一平台观星3.3　请人阅书院卷3.5　至钟山、尊经两书院送馆3.9　至城北潘宅吊前任云贵总督潘铎丧3.10　请沈节门为本年西席；改通筹滇黔折稿3.12　教王甥以阳善阴善、阳恶阴恶之义3.15　甲四、甲六侄自家来迎娶外妇，怒斥之3.16　诧异初六日廷寄无议政王之衔3.17　丁雨生送渠所得书目，一阅；又送大火箭，一阅；捻军已至东平汶上，僧邸于三日追五六百里赶到，步兵在兖州甚无纪律，深为可虑3.19　与彭雪琴阅武3.25　与幕僚游览焦山；阅京报，三月八日革恭亲王差事谕旨有“目无君上，诸多挟制，暗使离间，不可细问”等语3.28　游北固山、金山；拟于八濠口开一新河，步行查勘3.29

谈论开河事宜；至五台山吴毓芬所带淮勇营4.1　自扬州开船出江，至三汊河观行宫旧址。夜泊燕子矶4.2　至中关盐局一谈；午初回署4.3　作孙文节公挽联；教儿辈观星4.4　至河干送孙铭恩灵柩；三月十六日谕旨，恭王复入总理衙门4.5　观李次青所著《国朝先正事略》4.6　奉旨，允雪琴辞漕督之任4.8　谓《孟子》“善言德行”当为后世理学家之源；“善为辞命”当为后世词章家之源4.11　送杜兰溪北上4.12　定洋人通商占地在下关之下一带；霆营由四川入甘肃之八千兵在金口反叛，声言至江西索饷4.17　来人言洋人踹看码头事4.18　纪鸿成婚；接廷寄，余在一等侯之上加“毅勇”二字，李鸿章在伯之上加“肃毅”二字4.21　因革恭亲王差事及霆营之变，怛然寡欢4.22　自省不能及时清理积压公事，反漫然无头绪，乃生平旧病4.23　与万普镇、熊登武等考阅归标将弁；遵照条约在金陵通商，新来勘定地基之四洋人来见4.25　赞《牛氏家言》真挚坚忍，为近世讲学家所不及4.26　娄云庆所辖霆营于初九日在上杭反叛；核苏州减漕折4.27　阅京报，四月十六日恭王复充军机大臣；接娄云庆禀，其军因饥滋事，尚不十分决裂4.28　廷寄饬余至淮徐督师5.2　作解散霆营叛卒告示稿；接廷寄，知僧王于二十四日接仗失利，邸帅阵亡，命余赴山东剿捻，李鸿章署江督，刘郇膏护苏抚，为之诧叹忧愤5.3　展玩《梁山舟帖》5.5　北征之事茫无头绪，内心焦急5.6　观李小湖处所藏碑帖；与幕僚议定带湘勇北征之事；接两次催促启程北征廷寄5.7　各勇纷纷思归，不愿北征；奉旨，令节制直隶、山东、河南三省文武5.9　李鹤章开缺5.11　谓刘霞仙作辨蔡寿祺诬劾疏，置身甚高、辞旨深厚5.12　定北征应带各员名单；示刘松山以看图之法；接廷寄，始闻鼎甲之信5.14　科四侄取县案首5.18　观玩钱氏《夜纺授经图》；钱启谓江浙语及沅弟，毫无闲言，与前魏龚之说有异5.20　与幕僚商议为昭忠祠捐银5.21　出城迎接李少荃，渠于本日接总督印5.22　观李小湖所藏碑帖；写“忍敬”二字教诫罗婿5.23　至季弟专祠内作别；告戒儿妇诸女5.24　午初出城，宿城外舟次5.25　泊宿燕子矶；各营遣撤者皆已归去，北征者皆已东行5.28　夜宿泗源沟5.29　至瓜洲口内湾泊；新河口所修河道来往约二十余里闰5.1　至扬州之五台山湾泊；札彭笛仙办金陵粮台闰5.2　在八里湾停泊；正阳关杀厨子为香油饼；捆抢盐船之李显安；马牧受辱罚跪闰5.4　至七里闸湾泊闰5.5　至宝应城北里许湾泊闰5.6　至淮安湾泊；闻英藩司被困于雉河集；拟改赴临淮驻扎闰5.7　入清江浦新公馆，即城外之普应寺闰5.8　阴雨竟日，念陆军行走极难闰5.9　黄翼升于本日带炮船七十余号至临淮；英翰在雉河集冲围而出；刘松山营闹饷，不肯渡江闰5.12　作交代饷项款目咨闰5.14　徽休两营逼令张道清还八个月欠饷闰5.15　刘松山之勇纷纷告假闰5.16　核陈国瑞留豫牍稿闰5.20　开船至三闸；申夫禀辞赴山东闰5.22　至吴城七堡看旧黄河影，今将成平畴闰5.23　至高良涧之下十里湾泊； 看洪泽湖东岸大堤闰5.24　过洪泽湖，至盱眙县驻泊；核水师营制章程闰5.25　泊于双沟之下十三里闰5.26　各船皆于双沟会齐；行船至五河县闰5.27　在五河等候陆兵闰5.28　至临淮关驻泊闰5.29　阅文件，知小洋集英翰一军于廿六日攻克高炉集营垒，雉河之围可解闰5.30

谕水师巡夜事宜6.1　察看营盘基址6.2　沅弟害病，面色黄瘦，悬系之至；谓沅弟立非常之勋绩而疑谤交集，虽贤哲处此，亦不免于抑郁牢骚6.3　拟于营内盖住屋三间6.4　雉河集解围6.6　拟将《圣祖庭训格言》及张文端公之《聪训斋语》每日细阅数则，以养和平笃实之心6.7　迎接乔中丞自寿州来访6.8　移寓新屋6.13　夜闻风雨之声，恐淮水猛涨，各营被淹，无处移避6.14　淮水盛涨，营盘多移渡南岸6.16　接察哈尔都统、副都统咨：察哈尔官兵将于日内启行6.17　过淮至南岸巡营；惊风骤雨，新屋皆漏6.19　接李少荃信，观所为辩殷兆镛、王宪成二疏稿及谕旨，殊为痛快6.20　是日起阅《三国志》；天气寒冷，江淮并涨，岁事之歉收可知，深以为忧6.21　闻钦差瑞芝生、罗椒生至陕西查办事件，念霞仙甫被蔡寿祺之谤而又有此相煎之举，何以为怀6.22　沅弟新放山西巡抚6.24　营外江水暴涨三四寸，两淮居民露处高处，无衣无食，目不忍睹6.27　竟日北风苦雨，水高于营约二三尺，而涨势未已；杨海琴寄来湖南永州等处金石各种及汇刻邓石如篆隶6.28

纪泽寄到《几何原本序》，似明算理，文亦清矫7.2　写《金陵楚军昭忠祠上谕碑》，字大三寸；记吉林、黑龙江、土默特营官兵人数7.4　择《史记》、《庄子》有诙诡之趣者，不可多得7.5　看新修之火药库7.9　宿迁陈瑞芝出家财练兵7.10　作《地球图说》7.12　记李应友等千总、守备、都守俸银数目7.13　奉谕旨诘责久不奏事7.15　点晋、裕两营、仁字营之名7.16　作会馆并戏台对联；点星字左右两营，忠朴营之名7.17　点老湘十一营之名；附记吉林、黑龙江各营官兵人数及俸饷数7.18　竟日风雨，皖北已成大灾7.19　点黄金志马队之名7.21　沅弟决计辞晋抚之任7.22　游览明陵7.23　起程赴徐州7.24　至五河县泊宿7.25　至泗州湾泊；田地淹没，竟日在高粱等地中行船7.26　游释迦寺7.27　改行陆路，至灵璧县驻宿7.28　至大店驿驻宿7.29　至宿州驻宿7.30　至夹沟驲住宿；陈舫仙至山西赴任8.2　至萧县胡圩住宿；写纪泽信，言郭宅姻事8.3　抵徐州府8.4　接方元徵信，言地球事极详8.10　张炼渠于徽休闹饷时百计维持，今闻殁于安庆，怛然不释；附记吉林、黑龙江各营官兵数8.14　至托伦布马队点名、看操8.16　邸报中见霞仙以本年复奏一疏降调，颇不可解8.17　看马队操演8.18　奉寄谕，命驻扎许州，从违俱有不善，焦灼之至8.19　看马队操演8.20　点树字前后两营之名；闻刘省三等在瓦店集、周家口大获胜仗，任柱等有进击山东意向8.22　点树字左、右两营及护军之名；《三国志》阅毕；闻周家口之捻军已至山东曹州8.24　点树字正、副二营之名；是日起温《左传》8.26　看树字七营操演阵法8.28　至讷穆锦马营点名、看操8.30　核改马步合队事宜三条9.1　闻捻军已至郓城，势将渡运河而北，殊为忧灼；附记张云吉等薪、兵、夫数9.3　与幕府登高宴集9.9　廷寄，欲以李少泉赴河洛，吴仲仙任两江，李雨亭、丁雨生等递升督抚9.10　拟将韩文墓志立一表，以明行文无常态，金石无定例之义9.12　作邵位西墓志铭毕9.15　捻军破辛家集，去徐州仅百里，命各营戒严9.16　查看各土城站垛防守9.17　马步各队自徐州出发至湖团进击捻军；令色副都统勿带队来徐，仍折回丰县前线9.28　与捻军战于徐州城外二十里，捻军往西南退去9.29

马步各队在柳新庄开仗后回徐；捻军由萧县南撤10.1　丰县之捻军回击山东鱼台10.6　潘琴轩部初四日获胜仗后已回济宁10.8　点黄旗马队之名10.9　山东捻军已悉数退至河南10.11　悟米南宫书法特点为前刷后缩，李北海书法特点为前矫后固10.12　谓吴汝纶“异材也”10.15　阅邸钞，知陈小舫参霞仙折颠倒黑白，令人愦悒10.8　悟作书之道，亦分阳刚之美、阴柔之美10.20　沅弟欲再辞晋抚，喜其有知己之明10.24　日内荒淫于棋，殊为愧悔10.27　思己之书势应以“斗刷跌缩”四字为主，将命纪泽刻一小印10.28　阅邸报，刘霞仙复为陕西巡抚11.4　记松字军军官名单11.6　将分内职事定一常课，作口诀记之；又作观人之法口诀11.13　送七百余金与家乡亲属三党11.16　向伯常病故11.18　欲作唐、金两军闹饷结案一折，而惮于下手11.21　胡莲舫言郭云仙抚粤名望之坏，多误于左孟辛、王壬秋二人11.25　家眷回籍后，拟先住沅弟宅或家庙11.28　核改水师永远章程毕11.29　阅《水浒传》11.30　阅丁雨生、许缘仲诸人论盐务洋务信12.2　点桂字二营、松字新中营之名；答朱孔阳书，论转注12.8　点松字三营之名12.10　料理入京折弁所送同乡炭敬12.11　阅张敬堂营操演；阅武梁祠刻像及碑12.13　点亲兵护军及敬字营之名12.14　阅济宁学宫各碑；为朱式云营命案事商议良久12.17　湖北成大吉一军反叛，引捻军深入黄陂等地12.18　将长江水师折改毕；核湖团一案之批12.21　唯恐查办山东、河南两折轻重失中，再三审慎12.28

正月

初一日

卯初起，朝服至贡院，率文武百官于卯正行礼。旋归署，率家人于祖先堂行礼。署中内外文武纷纷庆贺。早饭后复见客二十余次。巳正清理文件，围棋一局，阅《说文》六叶。午正请幕府周、蒋、程、方、陈等中饭。饭后阅本日文件。倦甚，小睡。夜温“传志类下”，毕。二更四点睡。是日上半天阴，下半日雨，夜大雨。天气太热，不知今岁丰歉若何，颇切廑虑！

初二日

早饭后清理文件，见客，坐见者一次。旋出门拜客十余〈家〉，黄昌岐、万篪轩、李眉生、欧阳小岑处皆得会晤，午刻归。阅段《说文》，中饭后共阅十一叶。阅本日文件，至程伯敷处鬯谈。申正写郭云仙信，未毕。傍夕小睡。夜将郭信写毕，约六百字，温《古文·杂记类》九叶。二更四点入内室，三更睡。闻福建军事不甚顺手，江西、湖南米价奇贵，不知今岁别有波澜否。忧系无已！

附记

○淮安买米

三忌　　三薄　　三知　　三乐　　三不　　三经　　三史

三子　　三集　　三实　　八本　　八常　　八德　　八败

八国　　八源　　八理　　八文　　八考　　八书

初三日

早饭后清理文件，旋围棋二局。见客，坐见者四次，立见者三次。阅段《说文》十三叶。中饭后，写对联五付，写霞仙信一件，阅本日文件。傍夕至伯敷处一坐。夜温《左传》十余章，温《考工记·弓人》，批注于杂抄本内。二更四点睡。

初四日

早饭后清理文件。见客，坐见者二次。围棋二局，又坐见之客二次。阅《说文》五叶。巳正二刻出门，至太平门、朝阳门拜李、熊二镇。未正至万篪轩家赴宴，申正二刻归。见客，立见者三次，坐见者二次。阅本日文件甚多。傍夕至幕府一谈。灯后写零字颇多。旋核批札稿、信稿多件。困倦，眼疼，二更四点入内室睡。

附记

○沅弟请外祖封

初五日

早饭后清理文件。旋见客三次，又立见之客二次，衙门期也。围棋一局，批孙文定公《三习一弊疏》，鸣原堂论文，寄沅弟也。旋又见客，立见者三次，坐见者三次，鲍春霆自江西来谈甚久。中饭后，彭雪琴来坐甚久，写澄、沅二弟信，又写沅弟信。见客，立见者三次。阅本日文件，核改信稿。傍夕至幕府鬯谈。夜核批札、信稿甚多。二更四点睡。

初六日

早饭后清理文件。旋见客，坐见者四次，立见者一次。围棋一局。午刻，雪琴来一坐，又立见之客三次。午正出门拜客七家，至忠义局一坐。未正至黄翼升处赴宴，酉刻归。阅本日文件，夜间阅毕。阅李小湖《好云楼全集》，核信稿、批札稿，二更四点毕。温《诗经》数篇。是日酷热异常，夜间大雨如注。

初七日

早饭后清理文件，围棋一局。旋见客，坐见者二次，立见者三次。改彭雪琴所为父母行述。午刻，春霆来久〔久字衍〕，雪琴、昌岐旋来，本日请三人春酒也，申初散。阅本日文件。见客，坐见者二次。旋又改雪琴行述，傍夕改毕。夜核批札稿、信稿。倦甚，二更四点睡。是夕闻忠运司廉病故。

初八日

是日为祖考星冈公九十二诞辰，率家属行礼。早饭后清理文件。旋见客，立见者二次，坐见者三次，雪琴坐甚久。围棋二局。午刻，潘伊卿来久坐，核科房批稿。请幕友程国熙等午饭。饭后阅本日文件，小岑来久谈。改纪泽所作昭忠祠祭文，傍夕改毕。见客，坐见者一次，立见者一次。夜核批札各稿，倦甚。添何子贞信二叶，温《古文·辞赋类》数首。二更三点早睡。

初九日

早饭后清理文件。旋围棋二局，魏荫亭来久坐。巳刻核科房批稿极多，午正二刻毕。中饭后阅本日文件，潘伊卿来久坐。明日祭昭忠祠，删定礼节，命儿辈演礼。金逸亭来久坐。傍夕小睡。夜阅《训俗遗规》，核批札各稿。二更后温《书经·无逸》，用吴文正公纂言本，若有所会。

初十日

早五更起，至昭忠祠未明，内外省视。至黎明，至三献礼，通城文武各官皆往陪祀，辰初礼毕。内三席，外廿四席。筵宴毕回寓，已巳正矣。与人围棋二局，阅《说文》十叶，核科房批稿。中饭后阅本日文件。见客，坐见者三次。核批札各稿。傍夕小睡。夜阅《李小湖文集》，温李、韩七古。二更四点睡。

十一日

早饭后清理文件。旋见客，坐见者二次，立见者一次。围棋二局。旋又见客二次，何镜海谈极久。核科房批稿，阅《李小湖文集》。午正至李眉生家赴宴，系善后局四人公请，申刻归。阅本日文件，见客三次，又阅《李小湖文集》。傍夕小睡。夜核批札各稿，二更后温《古文·杂记类》，四点睡。

十二日

早饭后清理文件。旋见客，坐见者五次，立见者一次，如毕莼斋及徐芸渠之世兄二人，坐皆甚久。围棋一局。午刻，刘松岩方伯来久坐，常仪庵等来坐，又坐见之客一次，立见之客一次。中饭，请毕纯斋等便饭，未正散。阅本日文件。尹继美来久坐，江西永新举人，绩学士也。旋阅《李小湖文集》。傍夕至幕府一谈。夜核批札各稿，二更后温《古文·杂记类》，温《诗经》十余章。

附记

○意城二信

○伯夷传后

○“鸣原堂”刘向二篇

○李小湖信改

○年终密考四、五二日改

十三日

早饭后清理文件。旋见客，立见者二次，坐见者六次，内刘松岩、刘连捷谈均久。湖南举人来见者八人，内长沙七人、浏阳一人，张蔗泉之子祖同与焉，坐亦颇久。围棋二局。赵惠甫来一坐。中饭后，常仪庵来久谈，阅本日文件，核批札各稿，阅《李小湖文集》。傍夕小睡。夜批刘向两疏，鸣原堂论文，将以明日寄家也。二更四点睡。眼蒙殊甚，殆以会客说话太多而夜间又多写细字之故与？

十四日

早饭后清理文件，见客一次，围棋二局。出门至黄昌岐处，拜刘松岩方伯，巳正归。见客一次，邀刘南云来署居住，与之一谈。核科房批稿。未初请刘松岩及司道小宴，申正散。阅本日文件，写澄、沅二弟信一件。傍夕至幕府一谈。夜写沅弟信一件，阅《李小湖文集》，二更后诵杜公七律，四点睡。是日发报三折、四片、一清单。

十五日

早饭后清理文件。各文武贺节，皆谢不见。围棋二局。见客，坐见者一次，立见者一次。午刻核批札各稿。中饭后，见长善会试者黄洪熙等四人，江西主考蒋彬蔚来久谈。是夕大雪奇寒。阅本日文件。申、酉间，核批札各稿。傍夕小睡。夜改寄李小湖信稿，未毕。二更五点睡。

十六日

早饭后，将李小湖信改毕，清理文件，围棋二局，魏荫亭来久坐。旋又见客，坐见者三次。核科房批稿。午刻，钱子密来，李眉生来，一谈，莫子偲来一坐。中饭后阅本日文件，阅《说文》十一叶。大雪竟日，酷寒难禁。核批札各稿。傍夕小睡。夜温“杂记类”，旋温《书经》，朗诵《无逸》、《吕刑》，三点睡。

十七日

早饭后清理文件。见客，坐见者二次，立见者五次。围棋二局，阅《说文》十叶，刘松岩来久坐。未初中饭后，至幕府鬯谈，庞省三来一谈，阅本日文件，见客二次。折差自京回，阅京信二十余件、京报二十余本。傍夕小睡。夜核密考单，二更后温《诗经·小雅》《节南山》、《正月》二章，四点睡。

十八日

早饭后清理文件。见客，坐见者四次，立见者一次，李芋仙、万篪轩谈甚久。水陆各营官来见，衙门期也。又立见之客二次，围棋一局。又见客，立见者一次，坐见者一次，陈虎臣等谈甚久。午正核科房批稿，阅段《说文》五叶，饭后又阅六叶。阅本日文件，至幕府久谈。酉刻写郭意城信。傍夕小睡。夜，注密考单，二更二点后温《孟子》，朗诵数十章，四点睡。

十九日

早饭后清理文件，围棋二局，阅《说文》十叶。午刻开印，朝服行礼。旋见客，立见者一次，坐见者一次。中饭后见客，坐见者二次。剃头一次。至蒋子良处回拜，酉刻归。阅本日文件。傍夕小睡。夜阅批札、信稿，核江西密考单未毕，眼蒙殊甚。二更后温《左传》。四点睡。

廿日

早饭后见客三次，又立见者二次，围棋二局。旋又见客，坐见者三次，立见者一次。将江西密考单注毕，核科房批稿未毕。中饭后至幕府一叙。旋核密考折，又核一片，阅本日文件。见客二次。闻城内外日内冻饿死者甚多，因令各营煮饭赈济。傍夕小睡。夜核京信稿、札稿数件，温《史记》《儒林〈传〉》、《游侠传》，倦甚，几不能张目。二更三点早睡。

廿一日

早饭后清理文件。旋见客，立见者一次，坐见者三次。围棋二局。清理各件，点交折弁进京。涂朗仙来见，久谈。核科房批稿，阅《说文》十叶。中饭后见客三次，潘伊卿、万篪轩俱久坐。阅本日文件，看封密考折，酉正拜发。傍夕至幕府一谈。夜批纪泽《书伯夷传后》，二更后温《杂记类》柳文五首，旋又阅《东方朔传》。

附记

○何敦五保府　　○弓嵩保　　　○梁国琎

　金泰椿桐乡人，安澜子，海门厘卡　　依勒通阿白容

○奏织造仿照杭例

　宋板《汉书》

廿二日

早饭后清理文件。旋见客，坐见者四次，立见者一次。围棋一局。阅《说文》十叶，核科房批稿，又坐见者一次。午正请客，蒋子良等，申初散。莫子偲来一坐，阅本日文件。旋又见客，坐见者二次。说话太多，疲乏之至。傍夕小睡。夜又见首府一次。阅《经世文编》十余首，将选入“鸣原堂”，无称意者。二更后温韩文数首，朗诵，若有所得。余昔年尝慕古文境之美者，约有八言：阳刚之美曰雄、直、怪、丽，阴柔之美曰茹、远、洁、适。蓄之数年，而余未能发为文章，略得八美之一以副斯志。是夜，将此八言各作十六字赞之，至次日辰刻作毕。附录如左：

雄：划然轩昂，尽弃故常；跌宕顿挫，扪之有芒。

直：黄河千曲，其体仍直；山势若龙，转换无迹。

怪：奇趣横生，人骇鬼眩；《易》《玄》《山经》，张韩互见。

丽：青春大泽，万卉初葩；《诗》《骚》之韵，班扬之华。

茹：众义辐凑，吞多吐少；幽独咀含，不求共晓。

远：九天俯视，下界聚蚊；寤寐周孔，落落寡群。

洁：冗意陈言，类字尽芟；慎尔褒贬，神人共监。

适：心境两闲，无营无待；柳记欧跋，得大自在。

廿三日

早饭后清理文件。旋见客，坐见者五次，立见者一次，涂阆仙、刘松岩、魏荫庭坐均久。围棋二局。旋又见客二次，朱云岩坐极久。核科房批稿。中饭后写对联六付，阅本日文件。庞省三、蒋子良来，各久坐。说话太多，疲乏极矣。傍夕小睡。夜核批札、信稿，二更后温欧文。三更睡。

廿四日

早饭后清理文件。旋见客，坐见者三次，立见者一次。围棋二局，阅《说文》十余叶，核科房批稿。午正见客一次，孙文川、贾钟麟皆绅士之有才者也。中饭后，省三等来一谈，至幕府一叙，阅本日文件。“鸣原堂”抄陆宣公《琼林大盈二库状》，批点一过。写沅弟信一封。傍夕小睡。夜写澄、沅二弟信，核批札、信稿甚多，二更三点未毕。旋温李、杜五古数首。四点入内室，三更睡。

廿五日

早饭后清理文件。见客，坐见者四次。旋围棋二局，阅《说文》八叶，核科房批稿。又见客，坐见者一次。中饭后，周缦云来久坐，凌焕来一坐，阅本日文件。倦甚，不能治事，涉猎丛书中之《齐民要术》。傍夕至内室小睡。夜涉猎《小学绀珠》，将应办之公牍阁置未办。添马穀山信二叶。二更三点早睡。

附记

○卢骧云河南密县人，前署砀山

　袁桓四川蓬州人，前署宝应

廿六日

早饭后清理文件。旋见客，坐见者二次，立见者三次。围棋二局。将颜注《急就篇》粗为涉猎。倦甚，不欲治事。午刻，潘伊卿来久坐，核科房批稿。中饭后见发审委员一次，阅本日文件，阅《六书音韵表》二十余叶。酉刻核批札稿。傍夕小睡。夜核改信稿十余件。二更后倦甚，不复能治事，温杜诗五律。三点睡。

廿七日

早饭后清理文件。旋见客，立见者二次，坐见者三次。围棋二局，潘伊卿来坐甚久，核科房批稿，阅《六书音韵表》。中饭后阅本日文件，又坐见之客二次，阅《音韵表》。申正小睡。酉刻核批札各件。傍夕又小睡。夜添毛寄云信三叶，核批札稿，二更三点毕。温《书经·尧典》，用吴文正本。四点睡。疲乏殊甚，老态日增，德业难进矣！

廿八日

早饭后清理文件。旋见客，坐见者二次，立见者二次。围棋一局，又坐见之客一次。阅《六书音韵表》毕，核科房批稿。中饭后，罗茂堂来久坐，阅本日文件，又坐见之客一次，阅戴东原“绪言”。阅钱竹汀《声类》，此书未刻于本集，其义例亦不分明。酉刻倦甚，小睡时许，不能成寐。夜，晓岑来久谈。核批札、信稿，阅新刻《江忠烈集》。二更二点后温《史记》二首，三更睡。

附记

安布政批舱口

念九日

早饭后清理文件，围棋二局，潘伊卿来久坐。旋又见客，坐见者二次，立见者一次。午刻核批札各稿，写李少泉信一件，约六百字。中饭，请朱云岩便饭。饭后，万篪轩、罗茂堂先后来坐。阅本日文件。阅黄子寿编修所为《贤母录》，述其母之贤，征采近人文字。酉刻至幕府小叙。傍夕小睡。夜核批札稿，写零字甚多，阅《江忠烈公行状》，将作神道碑答其弟达川方伯之请也。状为左季高、郭云仙二君所为，多至四十叶，二更四点始阅毕。睡不甚成寐。

附记

吴永济长毛僧　　赵惠甫奏归浙用

王学懋新署常州　　刘　藻元恶

三十日

早饭后清理文件，围棋二局。见客，坐见者六次，立见者一次。午刻核科房批稿，写澄、沅两弟信。中饭后阅本日文件，拟为神道碑而久未下笔。小睡时许。夜始作三百余字。二更四点睡。

二月

初一日

早饭后清理文件。诸文武贺朔者，皆谢不见。旋见客，立见者二次，坐见者二次。作神道碑，屡作屡辍，约作千字，至二更四点止尚未毕。巳正围棋二局。午刻核科房批稿。未刻阅本日文件。季君梅世兄来谈极久，即在署内寓居，酉正又久谈，夜又久谈，本日信稿、批稿不暇阅核矣。

初二日

早饭后清理文件。见客，坐见者一次，立见者一次。围棋二局。又见客，立见者一次，坐见者三次，何廉昉谈甚久。午刻核科房批稿。旋小睡片刻。中饭后，立见之客二次，阅本日文件，潘伊卿、庞省三先后来谈甚久。再作江公神道碑，至二更四点止，约五百字，尚未毕。久不作文，机轴甚生，心思迟钝，三日尚不能成篇，亦因见客太多，琐事烦渎，神智昏搅故也。然余向来每作一文，用心稍过，辄竟夕不能成寐，近三夕乃能成寐，岂气体反胜于昔年邪？抑心思并未深入邪？

初三日

早饭后清理文件。旋见客，坐见者二次，立见者二次。围棋二局。倦甚，不欲治事。午刻核科房批稿。有一窃盗案，与委员商处治之法。中饭后，万篪轩来一谈，又立见之客二次。阅本日文件，再作神道碑，约二百余字，酉刻脱稿。旋至幕府鬯谈。夜与君梅一谈。阅批札各稿，盖停阁三日矣。二更后温古文数首，四点睡。

初四日

早饭后清理文件。旋见客，坐见者一次，立见者一次。围棋二局，阅王怀祖先生文集。午刻阅批札稿。中饭后见客二次，坐均颇久。阅本日文件，写对联六付、挂屏四幅，约四百字。傍夕倦甚，小睡。夜核批札稿甚多，二更三点后朗诵韩文数首，四点睡。

初五日

早饭后清理文件。旋见客二次，谈颇久，衙门期也。围棋二局。又立见之客△△。批东坡代张方平谏用兵书，“鸣原堂”论文，将寄沅弟也。李文森来久坐，核科房批稿，写澄、沅二弟信。倦甚小睡。中饭，请季君梅、何廉昉等叙宴，申刻毕。阅本日文件，核批札各稿。傍夕至幕府一谈。夜核信稿。二更后极倦，竟不能治一事。雷电大雨，直如倾河下注。三点睡。

初六日

早饭后清理文件。李臬司恕皆来久坐，围棋二局，曹禹门来一谈。阅《汉书》本纪二十叶，至未正止。午刻核批札各稿。申刻阅本日文件。倦甚，小睡。酉刻核信稿、批稿。傍夕小睡。夜核信稿三件，阅“杂记类”十一叶。三更四点睡，疲困殊甚，睡亦甚不安神。

附记

袁爱存　　蒋士奇

初七日

早饭后清理文件。旋见客，立见者一次，坐见者一次。围棋二局。阅《汉书》十五叶，核科房批稿。中饭后阅本日文件。倦甚，不能治事，至内室逍遥自适。潘伊卿、庞省三先后来久谈，阅李小湖文稿十余叶。傍夕睡一时许。夜核折稿二件、片稿一件、批札稿数件，阅“杂记类”欧、曾数首。二更四点睡。今年正月十三日震雷大雪，二月初五日雷电大雨，初六、初七皆竟日大雨如注，严寒逼人，麦苗必伤，天道可畏，不胜悚惧！

初八日

早饭后见客一次，清理文件，围棋二局。旋见各营官，又见客，立见者三次，坐见者一次。钱子密条陈时事，请积谷以备荒，因檄湖南、湖北、江西、四川、里下河五处各买谷二万石。阅《汉书》二十余叶，核科房批稿。中饭后至幕府一坐。阴雨严寒，愁闷之至，不愿治事，翻阅恽子居《大云山房集》数十首。傍夕小睡。夜核批札各稿，二更二点后阅“杂记类”二首，四点后睡。

初九日

早饭后清理文件，旋围棋二局，阅《汉书》《武纪》、《昭纪》廿余叶。午刻，陈虎臣来，潘伊卿来，先后久坐，核科房批稿。中饭后，刘伯山、莫子偲、万篪轩先后来久坐，阅本日文件，写少荃信一件。傍夕小睡。袁婿橞泽强封民房，娼妓多人，本年尚未入署拜年。本日闻将带人去打保甲局，因派人去拿其家丁四人，杖责三百、一百不等。惟许满未责，令与中军同去拿娼家哈氏女子，亦掌嘴数百，发交首县管押。竟夕为之不怡。阅恽子居《大云山房集》数首，二更四点睡。

初十日

早起。闻袁婿于昨夕吞鸦片烟服毒，有一禀呈余，又有一书与袁小荣以自鸣其屈，亦颇知自为引咎。其毒甚重，指甲已青，儿辈以药救解之，直至申刻呕吐二次，始有转机。早饭后见客二次，旋围棋二局。阅《汉书》《宣纪》、《元纪》二十余叶，核科房批稿。中饭后阅本日文件。因袁婿之事，寸心愁郁无聊，又围棋二局。阅张皋文古文，有恽子居批点者。傍夕至纪泽处，与晓岑诸人谈。夜，儿女辈自袁婿处归，知毒已解，可生，家人皆为一慰。核信稿二件。二更后阅《古文·杂记类》五首。五点睡，不甚成寐。

十一日

早起，闻袁婿毒已尽解，能食粥。饭后清理文件。见客，坐见者四次，立见者三次，李文森、唐焕章两次甚久。围棋二局，阅《汉书》：《成纪》、《哀纪》、《平纪》，核科房批稿。中饭后阅本日文件，核现审二案，阅《张皋文集》。傍夕至幕府久谈。夜疲甚，不能治事，仍阅《皋文集》。二更后改折稿一件，约改三百余字。五点睡，疲倦非常，筋骨酸疼，老态颓然矣！

十二日

早饭后见客，坐见者一次，立见者一次。清理文件，围棋二局，又坐见之客一次。身体不豫，若甚畏寒者，请王子蕃来看、诊脉，服药一帖。阅《汉书》诸《表》，未能动笔。中饭后阅本日文件，阅《汉书·表》数叶。病躯颓懒，不欲治事，在外小睡时许。傍夕核批札稿。夜改折稿二件，约四百余字。二更二点入内室早睡。内人亦病，竟夕呻吟。

十三日

早饭后清理文件。旋围棋二局，阅《汉书》《百官公卿表》、《古今人表》。因织造言龙江西新关事，翻阅《会典》户部、工部，核督科批稿。中饭后倦甚，小睡。本日病尚未愈，竟日不食油荤，不见客。阅本日文件。申刻，庞省三来一谈。酉刻因畏寒，至上房围炉良久。傍夕至季君梅处一坐，渠寓此已半月矣。夜核批札稿颇多，二更后阅《古文·杂记类》。二点，早入内室睡，不甚成寐。

十四日

早饭后清理文件。见客，坐见者二次，立见者二次。围棋二局。袁婿力疾来谢罪，言愿图自新，为之少慰。核科房批稿，阅《律历志》十叶。中饭后，刘开生来久谈，阅本日文件，写澄、沅两弟信一件。核对各折片，申刻发报。傍夕与方元徵鬯谈。夜核批札稿，阅《古文·杂志〔记〕类》毕，又温“典志类”之《禹贡》。本日尚禁荤，小睡数次。夜疲甚。二更三点睡，颇能成寐。

十五日

早饭后清理文件。因疾未愈，谢客不见，而欲白事者甚多。旋见扬州守孙恩寿、方伯万篪轩，坐均甚久。欧阳定懋、王鸿训来坐，亦久。围棋二局，阅《律历志》十余叶。李雨亭来久坐，核科房批稿。中饭后，何廉昉来坐一时许，阅本日文件，潘伊卿来坐甚久。傍夕至季世兄处一坐。夜写零字百余，核批札各稿。二更三点后，温曹、阮诗数首。本日上半日身体爽快，因说话太多，入夜又倦乏矣。

附记

○周锡祉

十六日

早饭后清理文件。旋见客，立见者二次，坐见者一次，李雨亭谈最久，围棋二局，黄军门坐颇久，又立见之客一次。阅《汉书·律历志》毕，阅《礼乐志》十余叶，核科房批稿。中饭后，欧阳小岑来一谈，阅本日文件，刘开生来一谈。天气奇寒，身体又病，头颈辟戾作疼，腰节亦疼，不复治事，因至内室围炉。夜饭后又围棋二局。旋至内室久坐，二更三点睡。是日仍禁油荤。

十七日

早饭后清理文件。旋见客，坐见者二次，立见者二次。围棋二局。是日大雪奇寒，殊非二月气象，春行冬令，不知今年更有何变，为之心悸！阅《礼乐志》、《刑法志》毕，核科房批稿，又见省三一次。中饭后阅本日文件。身体不快，至内室围炉良久。复见客一次。傍夕至幕府一谈。夜核批札稿颇多，至二更四点未毕。睡不甚成寐。

十八日

早饭后清理文件，雨亭来久坐，各营官来一坐。围棋二局。旋又见客，坐见者二次。午刻核科房批稿。中饭后阅《食货志》十叶，阅本日文件。两目疼痛，疲困异常，不能治事，至内室久坐，小睡片刻，旋又至签押房小睡。天气奇冷，余以畏寒特甚，夜以炉盛多火烘之。又围棋二局。阅季仙九师《年谱》，将为墓志。二更四点睡，尚能成寐。细思近日之所以衰颓，固由年老精力日减之故，亦由围棋太多，读书太久，目光昏涩，精神因之愈困也。嗣后当戒围棋，即看书亦宜少减，每日静坐时许，以资调摄。

十九日

早饭后清理文件，围棋二局。旋见客，坐见者一次，立见者一次。阅季公《年谱》毕。午刻核科房批稿。中饭后阅本日文件，改信稿、札稿数件。将为《季仙九先生墓志铭》，经营艰窘，至傍夕始一下笔，夜作三百余字。二更四点睡。是日天晴气朗，一扫近日阴霾之象。

二十日

早饭后清理文件。见客，坐见者二次，立见者一次，衙门期也。旋围棋二局，作墓志铭，又见客二次。午刻核科房批稿。中饭，请李雨亭、季君梅便饭。饭后阅本日文件甚多。旋又作墓志至二更四点，作千三百字，尚未毕。是日作文之际，写零字甚多。

附记

○七员补缺　　　○吴漕帅两信　　○富将军马队

○詹添一月粮　　○松织造先支二万余请示

○三司议绿营　　○杜案批　　○收养贫民章程

○赴会馆一看　　○讯王茂元等　　○陈植梧一案

廿一日

早饭后清理文件，见客一次，将墓志作毕。巳刻围棋二局，潘伊卿来久谈。午刻核科房批稿。中饭后阅本日文件甚多。作铭诗，久不能成，直至灯初始作毕。酉刻，黎纯斋来久坐。夜写册叶八十字，核批札各稿，至二更四点未毕，盖三日内作文，诸事积阁未治也。睡尚能成寐，五更方醒。昔年每作一文，辄数日不能成寐，不知老年何以转无此病，岂反健于壮岁耶？抑用心未能锐入耶？是日见谕旨，恽中丞交部严加议处，愤闷无似。近年黜陟，此次最为失当。

廿二日

早饭后清理文件。见客，立见者四次，坐见者二次。围棋二次。写对联五付、挂屏四幅。午刻核科房批稿，周缦云来一谈。中饭后，季君梅归去，一谈。阅本日文件。旋出城送君梅于舟次，又至湖南会馆相视修葺之法，申正归。省三来一谈，核批札稿数件。傍夕至幕府一谈。夜核市河、十字河工程一案，眼蒙字小，未能遽定。二更三点后，朗诵古文数首。三更睡，颇能成寐。

廿三日

早饭后清理文件，见客一次，谈颇久，围棋二局，李眉生来谈甚久。阅《食货志》下卷十余叶，核科房批稿。中饭后，倪豹岑来久坐，阅本日文件，万方伯来一坐。阅《王阳明集》，选“鸣原堂”抄奏议。周缦云带汪醇卿之子来一见，谈颇久。核市河、十字河一案，起一信稿，二更始毕。旋又又〔衍一又字〕核信、札稿数件。三点后温古文数首，四点睡。

附记

○黄管谷米

　陈毓藻如皋，气象好

廿四日

早饭后清理文件。旋见客，坐见者四次，立见者三次，李朝斌、万篪轩谈甚久。万拟告病开缺，先来说明也。围棋二局。潘伊卿、王子蕃先后来久坐。核科房批稿，阅《汉书·郊祀志》，中饭后阅毕，计十二叶。阅本日文件甚多。见客，立见者二次，小岑来一谈。申刻核批札各稿。灯后核折稿一件、信稿章程稿多件，二更毕。前三日积阁之事，至是夜粗了。二更后温《古文·序跋类》数首、《孟子》数章，四点睡。

附记

皖省裁厘卡应奏

廿五日

早饭后清理文件。旋见客，坐见者二次，立见者一次。围棋二局。旋批“鸣原堂”文一首。见客，坐见者一次，立见者一次。午刻核科房批稿。中饭后写两弟家信，阅本日文件，阅幕府公送寿屏及安庆公送寿屏，因内人于廿九日五十生辰也。酉刻核批札各稿。傍夕至幕府鬯谈。夜核信稿数件，核现审案二件。旋温古诗数十首。二更三点睡。是日接澄、沅两弟正月十一信，又接沅弟二月初二信，为之一慰。惟沅弟肝家之病久未痊愈，殊为悬系。

附记

武职升迁调补应奏

江宁劝农章程

廿六日

早饭后见客，立见者一次，坐见者二次。清理文件，围棋二局，阅《郊祀志》十余叶，核科房批稿。中饭后阅本日文件。日内修葺署中旧花园，往一展阅。阅《望溪文集》墓志、墓表十余首，核批札、信稿甚多。傍夕，拟拆后面高墙，以便眺远，测量一番。夜写零字百余，又核批札稿，二更后温《左传》、韩文各数篇，三点睡。

廿七日

早饭后清理文件，拜发万寿贺表，围棋一局。彭雪琴来，知其奉命署漕督，吴仲仙署两广总督，李小泉升湖南巡抚。旋又见客，坐见者三次，立见者四次，雪琴亦巳末始去。核科房批稿。庞省三来一坐。中饭后阅本日文件。写楷书告示，笔太坏，未能写毕。意绪不怡，不能多治事，阅《望溪文集》数十篇，至二更四点止。是日天又雨，阴寒。

廿八日

早饭后清理文件，雪琴来久坐。旋围棋二局，阅《望溪文集》二十余首。午刻核科房批稿。中饭后阅本日文件，将振字等营欠饷册细核一过。旋核批札、信稿。酉刻雪琴来一坐。傍夕小睡。夜将湘后左右等营欠饷册查核一过。批杜道汉镇督销局弊窦甚多一禀，勾稽良久，二更四点批毕，三更睡。

廿九日

是日为内子五十生日。早间，雪琴即来。余因微病，概不见客，只有数人来签押房一见，余俱由纪泽等款待。内外吃面之客八席，晚饭亦然。清理文件，围棋二局。午刻核批稿，雪琴来坐时许。余日内禁油荤，体中小有不适。中饭后写告示一张，阅本日文件。旋小睡片刻。看雪琴画梅，又看李质堂等射箭。酉刻批振字等营欠饷禀，直至二更三点始毕。勾稽数目，最劳心神，睡后不甚成寐。

三月

初一日

早起，辞谢各客不见。早饭后清理文件，见客，立见者二次。旋出门拜客十余家，彭雪琴、黄昌岐、李质堂等五处拜会，午初二刻归。围棋二局，见客一次，谈颇久。中饭后阅本日文件，改雪琴谢恩折稿一件，写扁字甚多。傍夕至幕府一谈。夜，核批札、信稿，二更后阅《古文·书说类》。三点睡，倦甚，一觉已天明矣。

初二日

早饭后，至贡院甄别钟山、尊经两书院，出题《待文王而后兴者》一章，诗题《云近蓬莱常五色》，得“常”字。旋至新葺之钟山书院一看，辰正归。清理文件，见客一次，围棋二局，彭雪琴来久坐，陈庆长等来一坐。潘木君之子搬父柩归，来一谈。中饭后阅本日文件甚多，写对联十付，潘伊卿来久坐。雪琴来，篪轩继来，均坐至更初始去。核批札、信稿颇多。二更二点后温《古文·奏议类》，四点睡。

附记

○复奏黔、滇事折

○霆西事片

○复奏杏南病折

○沅病片

○水师保折

○皖南保折

初三日

早饭后清理文件。旋见客，坐见者二次，立见者二次。围棋二局，又见客，坐见者一次，立见者三次。阅《汉书·天文志》十一叶。中饭〈后〉阅本日文件甚多。庞省三来久谈，又立见之客一次。通署无一处可以观星，拟于小楼之侧架一平台，带匠人审视一番。核科房批稿。酉正小睡时许。夜核批札、信稿，添何小宋信二叶，二更后温韩文各书，三点睡。

附记

○王成谷考书院

　张保和萧县教官，能知工程

○江北劝捐告示

初四日

早饭后清理文件。旋见客，坐见者三次，立见者一次。围棋二局，莫子偲、罗茂堂、贺宏勋三人先后来久坐，核科房批稿，阅《天文志》毕。中饭后阅《五行志》，写澄、沅二弟信一件，约五百字，阅本日文件甚多。至后园楼上一看，拆墙之后，即望见钟山、清凉山矣。傍夕小睡。夜核批札、信稿甚多，二更一点后温古文《庄子》、《离骚》。四点睡。

初五日

早饭后清理文件。旋见客，坐见者二次，衙门期也。请缦云与倪豹岑及幕府诸君阅书院卷。至后园看新拆外墙。围棋二局，阅《汉书·五行志》。午刻核科房批札稿，阅《〈五行〉志》至未正，共十六叶。中饭，请缦云等便饭。写李少泉信一件，约七百字，阅本日文件，核批札各稿。傍夕与缦云辈一谈。小睡片刻。夜阅《古文·典志类》。二更四点睡。

初六日

早饭后清理文件。旋见客，立见者二次，坐见者三次。围棋二局。阅《汉书·五行志》十余叶，核科房批稿，阅《梅伯言文集》。中饭后，李小湖来久谈，阅本日文件。小湖自篪轩处归，又谈，即留在署中一宿。批“鸣原堂”文，朱子《戊申封事》，翻年谱，一为核对，太长，未能阅毕。傍夕小睡。夜饭后与小湖久谈。二更后核批札、信稿。四点睡，疲倦已极，因说话太多也，不甚成寐。

附记

○送关　　○家信　　○发榜

○义营发饷

初七日

早饭后清理文件，旋见客，坐见者二次。围棋二局。写家信一件。又坐见之客二次，庞省三坐甚久。午刻核科房批稿，阅《五行志》十叶。中饭后写书院榜，照料一切。阅本日文件。见客，坐见者二次。倦甚，不愿治事，至后新楼一看。傍夕小睡。夜阅惜抱轩序跋文。二更三点睡，不甚成寐。

初八日

早饭后清理文件，李眉生来久坐。旋见客，各营官来久谈，刘松山亦久谈，又立见之客二次。围棋二局。又见客，立见者一次，坐见者一次。核科房批稿，阅《五行志》十叶。中饭后阅惜抱轩文，阅本日文件，写对联九付。至后院看作新台。申刻核批札稿一时许。傍夕至幕府一谈。夜写零字甚多，温《书经》三篇。四点睡。

初九日

早饭后清理文件。旋见客，坐见者一次，围棋二局。巳刻出门，至钟山书院送馆，宾主各行四拜礼，山长即李小湖大理也。又至尊经书院，与山长周缦云行宾主礼，午初归。核科房批稿，阅《五行志》十叶，未初毕。阅本日文件。见客，坐见者五次，莫子偲、潘伊卿坐俱甚久。说话太多，倦甚。夜核批札各稿，将应作折片开一详单，请莼卿、子密分作。二更二点后阅《古文辞类纂·传志类》。

初十日

早饭后清理文件。旋见客，坐见者三次，立见者三次，衙门期也。围棋二局，潘伊卿来一坐，阅《汉书·五行志》十二叶，核科房批稿。中饭后至城北潘宅吊丧。前任云贵总督潘公铎，字木君，谥忠毅，在云南殉难，本日灵柩到籍也。申初归，阅本日文件。在李小湖处借得宋拓阁帖，观玩良久。核批札各稿。傍夕小睡。夜核批稿、信稿，二更后温《诗经》数篇，四点睡。内人病已数日，医治无效。

附记

○拜沈先生　　○请忠义局

十一日

早饭后清理文件。旋围棋二局，见客，坐见者二次，立见者一次。批朱子《戊申封事》，至未初始毕。午刻核批札各稿。未正将《封事》过朱笔圈点，至申正未毕。阅本日文件，再看宋拓阁帖。傍夕陪幕府诸友至花园一看。夜核批札各稿，阅惜抱轩文数首，二更后温《左传》“崔芟”等篇，四点睡。

附记

○安庆另派员掣验

十二日

早饭后清理文件，旋见客二次，围棋二局。出门至书局拜沈节门先生，请为本年西席，教儿辈也，巳刻归。批朱子《戊申封事》，过朱圈，至未正毕。午刻核科房批稿。申初阅本日文件。万方伯来一坐，至后园眺玩良久。核批札各稿。傍夕小睡时许。夜改通筹滇黔折稿，仅成二百字。二更四点睡。

十三日

早饭后清理文件，旋见客二次，衙门期也。围棋二局。巳刻沈先生来上学，与谈良久。旋又见客，坐见者一次，立见者一次。改折稿三百余字。中饭，请汪梅村等小宴，陪先生至后园一游，未正饭毕。阅本日文件。旋又改折稿五百余字，至夜二更始毕。旋又改一片稿，又改一密片稿，未毕。二更四点睡。自觉用心太苦，目睛作疼，不甚成寐。

附记

○翁盐道札

十四日

早饭后清理文件。旋见客，立见者二次，坐见者三次。围棋二局，改密片稿毕。赵烈文来久坐，又立见之客二次，坐见者一次。核科房批稿。中饭后，庞省三来一坐，阅本日文件。目睛作疼，疲倦殊甚。傍夕，万篪轩、熊登武先后来一坐。夜改一片稿，二更四点毕。是日写澄、沅二弟信一件。睡不甚成寐。

十五日

早起，见文武贺望者多起，至辰正毕。围棋二局。巳刻又见客，坐见者一次。旋核科房批稿。小睡片刻，疲倦殊甚。中饭后至幕府一谈，阅本日文件，发报四折、四片、一清单。至后园散步逍遥，因疲困不能治事也。旋核批札稿。傍夕小睡良久。夜教王甥以阳善阴善、阳恶阴恶之义。旋温《史记》二首。二更三点睡。

十六日

早起。饭后清理文件。见客，立见者二次。围棋二局。巳刻以后见客，坐见者五次，立见者一次，王延长、李眉生坐甚久。请弓小芗同年至安庆一行，鸿儿将以四月廿一日完姻，请弓圆媒，以其与及郭雨生为同年也。午初，李小湖来久谈。是日请渠小宴，赵蔗泉、程可山等在坐，申初散。写雪琴信一件。见客，立见者二次。阅本日文件。傍夕核批札稿。甲四、甲六侄自家来，闻其去年娶有外妇，今来迎之，因怒斥之。旋小睡片刻。夜核批札稿数件。二更后，眼蒙殊甚，不能治事，读《古文·辞赋类》数首。三点睡。

十七日

早饭后清理文件，旋见客，坐见者二次。围棋二局，向师棣来久坐。接奉初六日廷寄一道，首行无议政王之衔，为之大诧，与幕中诸友叹讶良久。午初核批札稿，写对联九付。中饭后又至幕府一谈，庞省三来一谈。阅本日文件。旋至后园展玩片时。核信稿十件，约一时有余。傍夕至后楼与纪泽一谈时事。夜核批札各稿，二更后温《史记》三首。四点睡，颇能成寐。

十八日

早饭后清理文件，围棋二局。见客，坐见者四次，立见者一次，丁雨生谈最久。适罗氏女于巳刻生一子，大小平安。万篪轩来一谈。午刻习字一纸，核科房批稿，写对联九付。中饭后写沅弟信一件，排单发去。阅《汉书·五行志》毕，阅本日文件。潘伊卿、欧阳小岑来久坐。傍夕至后园，一为游眺。夜核批札、信稿，二更四点粗毕。睡。

十九日

早饭后清理文件。旋见客，坐见一次，围棋二局，习字一纸。丁雨生来，久坐时许，送渠所得书目，一阅，又送大火箭，一阅。方世兄来一谈。午刻核科房批稿，阅《汉书·地理志》。中饭后写对八付，阅本日文件，庞省三来久坐。至后园观览，核批札各稿。傍夕小睡片刻。夜写少荃信一件，阅《古文·士相见礼》。二更时，折差李鼎荣自京归，阅京信、京报，至二更五点睡。闻捻匪已至东平汶上，僧邸于三日追五六百里赶到，步兵在兖州甚无纪律，深为可虑！

附记

○问丁雨生笔天光云影楼

○核水师保单

廿日

早饭后清理文件，旋司道来见，雪琴来久坐。旋又见客，坐见者二次，立见者一次，围棋一局。习字一纸，阅《汉书·地理志》毕，核科房批稿。中饭，请雪琴与幕府诸人便饭，在后园设席，与之游览良久。阅本日文件，见客一次。倦甚，小睡。夜核批札、各信稿，旋温古文《士相见礼》、《觐礼》，二更四点睡。是日雪琴带到朱批，仍令赴漕督之任，雪意又欲具折固辞。

廿一日

早饭后清理文件。旋见客，立见者二次，坐见者三次。围棋二局。习字一纸，阅《沟洫志》，核科房批稿。倦甚，小睡。阅《方望溪年谱》。中饭后写对联六付，阅本日文件。出门拜雪琴，未晤。至缦云处一坐。归，黄军门来久坐。旋阅《望溪年谱》毕，核批札各稿。傍夕小睡。夜又核批札稿，二更后温杜、韩七古数首。

廿二日

早饭后清理文件。彭宫保、丁雨生来久坐。围棋二局。习字一纸，核水师保单。午刻核科房批稿。未刻阅本日文件，写何子贞信一件，李小湖来久坐，核批札各稿。傍夕至幕府久谈。夜核批札各稿，温古文二首，二更四点睡。

廿三日

是日恭遇皇上十岁万寿，至贡院拜牌，寅正去，卯初二刻行礼，卯正回署。早饭后清理文件，见客三次，又立见之客一次，围棋二局。雪琴来久坐，小岑之孙欧阳逑来久坐。习字一纸，阅《艺文志》十五叶，核科房批稿。小睡片刻。中饭后，孟学通来久坐，寿亭之子也。阅本日文件，写李小湖信一件，改折稿一件。傍夕小睡。夜写零字甚多，小湖赠以其父春湖先生所制羊毫，一试之也。旋改片稿一件，又核批札各稿，阅《古文·书说类》。二更四点睡，疲倦极矣。

附记

○六合案　　　　　　○望溪疏

○孙恤批　　○家信

○刘信由上海寄京　　○王茂元案

廿四日

早饭后清理文件。旋见客，坐见者一次，立见者一次。围棋二局，习字一纸，阅《汉·志》二十余叶，毕。核科房批稿，见客一次，坐谈颇久。中饭后又见一次，谢棨照自京师来，与语良久。阅本日文件，圈批方望溪奏议一首， “鸣原堂”抄本也。傍夕至幕府一谈。夜核批札、信稿，二更后温《孟子》数十章。三点睡，疲困殊甚。

廿五日

早饭后，雪琴来，同去大校场阅武。余阅四十二人，取二十九人；彭阅四十九人，取二十九人。午初二刻回署，与雪琴共定高下毕。中饭后，雪琴久谈始去。见客二次，围棋二局，阅本日文件甚多。申刻坐见之客一次，写家信一件，欧阳小岑来久谈。夜核对折件发报，核批札稿数件，改盐务信一件。三更睡。

廿六日

早饭后见客二次，邓守之坐甚久，旋围棋二局。午刻，李壬叔、李眉生、李小湖、彭雪琴四人先后来，坐谈均久。阅核科房批稿。中饭后坐见之客五次，阅本日文件，核批札各稿，直至夜二更四点始毕。将料理一切，明日出门也。说话太多，疲困极矣。

廿七日

早饭后剃头一次，旋见客二次，至幕府一谈。巳刻出门，由旱西门登舟。见客二次，旋于巳正开船。与方元徵围棋三局，又与之鬯谈一切。中饭后小睡片刻。温《古文〈辞〉类纂》中数首。傍夕至瓜洲口湾泊，凡行一百七十里。雪琴来久谈。夜在舟小睡。二更四点睡，不甚成寐。

廿八日

早饭后清理文件。开船赴焦山，舟次围棋一局。巳初至焦山，见客多次。方丈大和尚名芥航。常镇道许缘仲道身亦寓此山。周览各院寺楼，各寺皆在山之南。观寺中所藏杨忠愍公所书手卷二件，近代名人题识甚多，又观王梦楼所书寿屏等件，又观纯庙所赐平定安南、平定台湾等印图。午初芥航请吃斋面。午正缘仲请吃中饭，未正饭毕。登焦山绝顶一览，同游者为彭雪琴侍郎玉麟、李小湖大理联琇、黄昌岐军门翼升、邓守之布衣传密、方元徵大令骏谟、陈小浦广文方坦，皆随余自金陵来者也；李雨亭都转宗羲、莫子偲大令友芝、张芑堂观察富年皆自扬州来者也。在山顶、山北两寺小憩良久，酉刻归。寺僧索题识，于两手卷各题数字以记岁月。又观《瘗鹤铭》及寺中所藏周鼎、阮文达所施置汉定陶鼎，又观所藏邓完白墨迹。傍夕观雪琴、守之作书数幅。灯后，雨亭请吃晚饭。旋归舟。倦甚，小睡。是日早间阅京报，见三月八日革恭亲王差事谕旨，有“目无君上，诸多挟制，暗使离间，不可细问”等语，读之寒心，惴栗之至，竟日忡忡如不自克。二更三点睡，不甚成寐。

廿九日

早饭后清理文件。旋由焦山开船至北固山。登山四望，雄壮，伫立良久。旋入镇江城，拜副都统富升、知府周辑瑞，坐均颇久。在府署后登城一望，与北固山相距两箭许，守府城不可不兼守北固，城周约十七、八里。旋出城八里登金山，已在南岸，不复在江心矣。眺望良久。旋渡江至北岸八濠口，现拟于此处开一新河，俾盐船由瓜洲之小口子转入新河，庶小船免行江路，而大船湾泊镇江对岸，亦无风涛之险也。与雨亭等步行查勘。中饭后，坐轿由八濠口至瓜洲大口，沿途细看。旋开船，将赴扬州。舟中围棋二局，阅包封公事，阅丹徒戴生员所著书，名楫，号汝舟，古文二本、《读书录条贯》二本。傍夕，泊于九里湾。夜与雪琴、守之等鬯谈，二更后写吴仲仙信一件，核批札各稿，写纪泽信一件。二更四点睡，不甚成寐。

四月

初一日

早间，各员弁贺朔。饭后清理文件。进扬州府城，至公馆接见官员甚多，许仁山亦来久谈。倦甚，小睡。中饭后应酬良久。又小睡。与雨亭、芑堂论开河事宜。申正拜客数家。出城至五台山，吴毓芬所带淮勇四营驻扎于此，在城东五里许，名曰山，实平地也。毓芬号伯华，勇丁精壮，器械鲜明，为之一慰。顺南城外河沿而归，戌初回船。围棋一局。夜接廷寄二道，即十五日奏折之批旨也。将移栈事宜核阅批订。陈小浦来久谈。二更三点睡，甚不成寐。

初二日

早间，各客来，俱辞谢不见。饭后见客二次，李雨亭来坐甚久，与论开河事宜。旋自扬州开船出江，与方元徵围棋三局。至三汊河观行宫旧址，圣祖仁皇帝于康熙四十三年南巡过此，御制碑文，赐寺名曰高旻寺，其右有高宗五言律诗碑一道。此外一片瓦砾，荡然无所有也。午正至瓜洲口。中饭后，出江登铁平轮船。将长龙船拖带于后。逆风逆水，又值退潮之际，轮舟亦不能速行，至二更始行草鞋夹外，又换小舟入夹，行十里许至燕子矶湾泊。是日共行百九十里。夜在轮舟看邓守之册页四本。睡颇能成寐。

初三日

早饭后，清理文件。开船行十余里至中关，登岸入张仙舫盐局一谈。旋至雪琴船上，言及国事与渠家事，欷歔久之。渠旋作别，回裕溪口，余亦回省。午初进城。见客，坐见者六次，立见者三次。中饭后至幕府久谈。旋阅本日文件及五日内未用包封送阅之文，约三百件。写扁二幅。欧阳小岑来久坐。傍夕略睡。夜改信稿三件，二更后阅陈心泉所刻敬敷书院课艺。小睡片刻。三点入内室，倦极。睡，尚能成寐。

初四日

早饭后清理文件。旋见客，立见者六次，坐见者七次，朱子典、汪梅村及宽十弟三起坐最久。围棋二局。写孙文节公挽联一付，联云：“以文来，以节归，毅魄长留两江上下；因孝黜，因忠死，苦心可质万世鬼神。”中饭后至幕府一谈。邓守之在此患病，请人为之诊视。立见之客三次，坐见者三次，周缦云等久坐。阅本日文件。儿辈问《通鉴》等疑处。见客太多，倦甚，积阁公事不能清厘。傍夕小睡。夜核批札各稿。二儿及一甥、两婿观星，至后园登楼教之。二更四点入内室，三更睡。

初五日

早饭后见客二次，衙门期也。清理文件，围棋二局。又坐见之客一次，立见一次。出门至河干送孙文节公铭恩灵柩，旋至满城拜将军魁玉。又查看东水沟，旋至汪梅村家久坐，午正三刻归。中饭后见客，坐见者一次，立见者二次。阅本日文件。“鸣原堂”抄《陈汤传》中三疏，批点至戌刻毕。旋写家信，更初毕。清理文件，核批札稿。二更后又至楼上教儿子、甥、婿辈认星。四点入内室，三更睡。是日，子密处见京信一件，言近事颇详，又见三月十六日谕旨，恭王复入总理衙门，读之感叹良久。

初六日

早饭后见客一次，谈甚久。观李次青所著《国朝先正事略》。围棋二局。倦甚，久睡。小岑来久坐。午刻核科房批稿极多。中饭后至幕府一叙，勒少仲来久坐，万篪轩来久坐。阅本日文件，核批札各稿极多，未毕。傍夕小睡。夜核各信稿，二更后教儿子、甥、婿辈看星，三点后温《诗经》十余章。睡不甚成寐。

初七日

早饭后清理文件，旋见客三次，围棋二局。又见客，立见者一次，坐见者三次。宽十弟来久坐，询问家乡及途次一切景况、舆论。中饭后至幕府一谈，看邓守之病状，旋阅本日文件。申刻，潘伊卿来久坐，核批札稿甚多。阅仪真团蕉墩诗稿，名维墉，嘉庆间一诗人，袁子才、吴谷人所作序也。傍夕小睡。夜核改信稿，二更后教儿辈认星，三更睡。

初八日

早饭后清理文件，围棋二局。见客，坐见者五次，立见者一次，钱桂森坐颇久。午刻，核科房批稿甚多。中饭，请弓小芗、宽十弟等便饭，未正散。阅本日文件，写杨厚庵信二叶，再核科房批，核幕府批稿、信稿。见客，坐见者二次。傍夕小睡。夜写零字颇多。旋核各批稿，前至扬镇数日，积阁文件，今稍稍清厘矣。二更后与儿辈看星，为云所掩。二更四点睡。是日接奉批旨，雪琴辞漕督之任，已邀俞允。

初九日

早饭后清理文件，见客，坐见者二次。围棋二局。阅张皋文《仪礼图》。宽十来一坐。核科房批稿。杜兰溪午正来，与之久谈，即留在署中住，谈至申初始散。阅本日文件。酉刻，又与兰溪鬯谈。傍夕小睡，夜阅批札、信稿。二更后与儿辈看星，月明云掩，殊无所见。三更睡。说话太多，昏倦殊甚。

附记

○杨玉辉案　　　 ○皖南保案　　　　○苏漕折

○袁祠折　　　　 ○彭谱序　　　　　○程主扁

○卞碑祭　　　　 ○朱、杜案　　　　○设瓜栈章

　昭忠碑　　　　○札宦裔张、汪

○札旗务炳　　　○将军添屋　　○写季碑

○刻邓字

初十日

早饭后清理文件，见客二次，衙门期也。旋围棋二局，与杜兰溪一谈。旋见客，坐见者一次，立见者三次。阅《仪礼·士冠礼》，将张蒿庵、张皋文、江慎修、秦味经诸家之说参证。核科房批稿。中饭后与兰溪久谈，阅本日文件。见客，坐见者一次，立见者一次。核批札各稿。酉刻与兰溪览观后园。傍夕小睡。夜核批札稿，二更与儿子、甥、婿辈看星，三更睡。

十一日

早饭后清理文件。旋见客，坐见者三次，立见者二次。围棋二局，阅《仪礼》数叶。魏荫亭来，久坐一时许。核批札稿。倪豹岑来久坐。中饭，请杜兰溪、钱年伯、勒少仲等小宴，申正散。阅本日文件。倦甚，小睡。酉刻核批札稿。傍夕，钱子密来一坐。夜核批札、信稿。二更后，思孟子所谓“善言德行”者，当为后世理学诸家之源；“善为辞令”者，当为后世词章诸家之源。孔子谦不能辞令，而以善言德行自许，盖在己者实有盛德至行而后能自道其所得也。《论语》一书乃善言德行之尤著者，因默诵《学而》、《为政》、《八佾》三篇。三更睡。

十二日

早饭后清理文件，与杜兰溪久谈，旋送之出城北上。见客，坐见者一次，立见者二次，围棋二局。小睡片时。阅张皋文《仪礼图》，略加批订《士冠礼》至《礼宾》毕。核科房批稿。小睡。中饭后至幕府鬯谈，阅本日文件，写对联六付。薛世香太守自苏州来，与之久谈。筱岑来久谈。傍夕小睡。夜核批札、信稿，二更二点后阅《古文·典志类》，四点睡。

附记

习勤　　崇俭　　谦慎　　昭信（强恕）

刚强　　清明　　浑朴　　诚一

孝道　　友恭　　内治　　少仪

军礼　　兵制　　谋略　　战具

字部　　训词　　诂用　　音义

十三日

早饭后清理文件，见客二次，薛世香坐颇久，围棋二局，汪梅村来一坐。巳刻阅《仪礼·士冠礼》经毕，核科房批稿。中饭后至幕府一坐，阅本日文件，写对联、挂屏数幅，小岑来久坐。夜核批札稿，写雪琴信二叶，温《典志类·封禅书》数叶。二更四点睡。

十四日

早饭后清理文件。旋见客，坐见者三次，万篪轩谈颇久，围棋二局，潘伊卿来久谈。阅《仪礼·冠礼》毕，《昏礼》至“纳徵”止。见客，坐见者一次，立见者一次。核科房批稿。小睡片刻。中饭后查儿辈工课，阅本日文件。写对联十付。小睡片刻。旋改折一件、片一件，小岑来谈甚久。夜改片一件，约改四百字。倦甚。二更四点睡，不甚成寐。

十五日

是日换戴凉帽。因昨日劳乏殊甚，各贺望者皆谢不见。清理文件，旋围棋二局。小睡片刻。洪琴西来谈最久，王鸿飞自芜湖来一谈。阅《仪礼·士昏礼·合卺》毕。核科房批稿。中饭后写对联四付，阅本日文件极多，圈批“鸣原堂”文一首，写澄、沅两弟信一件，小岑来一坐。傍夕小睡。夜改折稿一件、片稿一件。二更四点睡，不甚成寐。是日燥热异常，不能治事。

十六日

早饭后清理文件。见客，坐见者二次，立见者一次。围棋二局，改片稿一件，谭鳌来久坐，阅《士昏礼》，核科房批稿。邓守之来久坐。中饭后至幕府一谈。旋看京报数本，阅本日文件，写对联五付，核批札各稿。本日自卯至酉，大雨竟日，晚间看雨，与客久谈。发报二折、五片。夜核信稿数件，二更后温杜、韩七古，四点睡。

十七日

早饭后清理文件。旋立见之客一次，围棋二局，李雨人来久谈。阅《礼书纲目·昏义》，庞省三来一谈，陈舫仙来久谈，核科房批稿。中饭后见客一次，阅本日文件，潘伊卿来一谈，写李少泉信一件。傍夕小睡。灯后，见客一次，议洋人通商占地，定在下关之下一带。又写少泉信一叶。二更后，纪泽问《正蒙》中疑义。倦甚，三点睡。近年天热则神思昏倦，今年应更惫矣。是日闻霆营之分兵八千由四川入甘肃者，行至金口反叛，弃舟登岸，各营官弹压不服，避回武昌。叛勇由纸口南行，声言至江西索饷，至咸宁已戕官掳人。前接湖北信咨，本日问陈舫仙，始知其详，为之忧灼无已！

十八日

早饭后清理文件，旋见客二次，围棋二局。又见客，坐见者一次，立见者一次。阅《礼书纲目·冠昏记》二十余页，中饭后毕。未刻写季仙九先生墓志。旋阅本日文件，写墓志至酉正止，约写五百余字。见客一次，言洋人踹看马头事。傍夕至幕府一谈。夜核批札稿甚多，倦甚。二更后朗诵杜工部五律。三点睡。是日因纪鸿儿于廿一日成婚，先行纳徵，俗所称过礼也。余久不作小楷，是日所作楷约七分大，吃力之至。目光昏眊，改用最深之老花镜，写过后，胀疼殊甚。

十九日

早饭后清理文件，旋围棋二局。小睡片刻。写季公墓志铭。午刻，舫仙来久谈。旋又写墓志，至申初写毕，约八百余字。久不作楷，深以为苦。旋核批札各稿。傍夕，小岑来久谈。夜默诵《论语》，二更三点睡。是日霖雨，竟日不止。念及霆营之变，忧灼无已！

二十日

早饭后清理文件，见司道一次。倦甚，小睡良久。阅《封禅书》。午刻核科房批稿。中饭后至幕府一谈，阅本日文件，核批札各稿。习字，《张猛龙碑》一纸。天雨连四日不息。复睡片刻。夜核瓜洲设栈章程，二更后，与儿辈登楼看星，须臾悉被云掩。四点睡。内人久不能饭，病势殊重。

廿一日

早饭后清理文件，旋围棋二局。是日为纪鸿儿成婚之期，道喜之客甚多，见客四十余次，坐者九次，雪琴及舫仙等坐甚久。未初发轿，申正三刻喜轿入署，酉初行礼，酉正宴客。男客四席，女客二席，二更客散。核批札各稿。三更睡。是日接奉廷寄，一等侯之上加“毅勇”二字，李少泉伯之上加“肃毅”二字。日内正以时事日非，惄然不安，加此二字，不以为荣，适以为忧！

廿二日

早饭后清理文件，旋围棋二局。见客，坐见者八次，立见者二次，雪琴、荫亭、眉生三起坐甚久。午初出城，至荫亭舟次送行。旋至雪琴舟次，不晤。归，见客一次。中饭后倦甚。不愿内室请郭亲家母，略吹细乐。余因三月初八之事及霆营之变，怛然寡欢，因再与方元徵围棋三局。天晴日永，下半天未治一事，近年无如此之懒惰者。傍夕小睡。夜核批札各稿，二更三点睡。

廿三日

早饭后清理文件。旋见客，坐见者三次，立见者二次。出门拜客，至午正二刻始归。核科房批稿。中饭后围棋二局，朱守谟与李眉生来久谈，阅本日文件。阅《刘申受集》。名逢禄，武进文定公之孙，开生之祖也。积压公事要件甚多，不能清理，反漫然若毫无头绪者。此余生平旧病，今尚如此，殊以为愧！邓守之来一坐。傍夕见《进士题名录》，欧阳小岑来久坐。夜清理批札各稿，二更后与儿辈看星，旋核改信稿。四点睡。

廿四日

早饭后清理文件。旋见客一次，围棋二局，又坐见之客三次，立见之客一次。倦甚。阅《刘逢禄集》。午刻核科房批稿。旋写澄、沅两弟信，未毕。中饭后，陈舫仙来坐极久，申刻去。阅本日文件甚多，将家信写毕，批“鸣原堂”文一篇。傍夕登后园楼一看。夜将古文批毕，核批札各稿，二更二点后温《古文·辞赋类》。四点睡，不甚成寐。

廿五日

是日为考阅归标将弁之期。天雨，辰刻始赴校场。余在中厂阅马上枪四十一人，又阅步箭及他技副、参、游三十三人，万方伯、普镇阅都、守六十七人，熊镇登武、李协恒清阅千、把、外委六十六人。午正三刻毕，未正二刻归。中饭后围棋二局。洋人四人来见，一狄隆、一柏卓安、一敬妥玛、一威克，系遵照条约在金陵通商，新来勘定地基，在中关小河之下，近称下关，昔年救生局之地，上年刘连捷札营处也。与谈良久。申刻阅本日文件。旋核批札各稿。傍夕小睡。夜，将本日考阅将弁核校等第名次，二更后温《古文·辞赋类》，四点睡。

廿六日

早饭后清理文件。旋见客，坐见者二次，围棋二局，又坐见之客三次，赵惠甫谈最久。又见客一次，唐焕章谈亦久，送《牛氏家言》一册。牛雪樵廉访树梅，述其父愚山先生作麟之言也，真挚坚忍，为近世讲学家所不及。请陈舫仙、魏柳南等中饭，未正散。旋阅本日文件，阅《牛氏家言》。酉刻核批札各稿。傍夕小睡。夜再阅批札稿，二更后温《孟子》，四点睡。

廿七日

早饭后清理文件。旋见客，坐见者三次，围棋二局，又立见之客二次。午刻核科房批稿甚多。中饭后见客一次。旋阅本日文件。见段培元、席研香禀，知娄云庆所辖霆营于初九日在上杭忽叛，十分忧灼，不知所措，绕屋旁皇，无以为计。又与方元徵围棋二局。旋在后院看新修小楼，核批札各稿。傍夕登新楼与客鬯谈。夜核苏州减漕折，二更后与儿辈看星，四点睡。

廿八日

早饭后清理文件。旋见客，坐见者四次，万篪轩坐最久。围棋二局。思画一星图与儿辈看，经营良久，未得下笔。午刻核科房批稿。中饭后见客一次，阅本日文件，阅《韩弼元叔起诗集》。酉刻核信稿、批稿多件。傍夕小睡。夜核苏漕折稿，二更后与儿辈看星。是日阅京报，四月十六日恭王复充军机大臣。又接娄云庆禀，其军因饥滋事，尚不十分决裂，为之少慰。然霆营之祸已成，不知何日得了，实有无穷之忧。

廿九日

早饭后清理文件。旋见客，坐见者二次，立见者一次，围棋二局，朱子典来一谈。又见客，坐见者一次，立见者一次。代陈舫仙改折稿一件。午刻，舫仙来久坐，未刻去。阅本日文件，改沅弟折稿一件，核批札、信稿颇多。傍夕至楼上，一为眺览。王子蕃来一坐。夜改近日军情折未毕，二更后与儿辈看星，四点睡。

卅日

早饭后清理文件，旋围棋二局。将军情折改毕，罗茂堂来久坐。午刻核批札各稿。中饭后至幕府久谈。旋阅本日文件，又改片稿一件。傍夕至楼上与纪泽久谈。夜核批札各稿。二更四点睡，困倦殊甚。

五月

初一日

早间小有不适，辞谢各客不见。饭后清理文件，围棋二局。见客，坐见者二次，立见者二次。拟作一告示解散霆营叛卒，经营良久，未得下笔。小睡。阅《钱辛楣文集》。午刻核科房批稿，倪豹岑来久坐。中饭后阅本日文件，阅《十驾斋养新录》。申刻与黎莼斋久坐，又坐见之客一次。晡时剃头一次。是日发报二折、三片。傍夕小睡。夜核批札各稿，二更后与儿辈看星，二更五点睡。是日因作告示未能迅速下笔，悠忽度日，未治一事，实为愧慊！

初二日

早饭后清理文件。旋见客，立见者二次，坐见者一次。围棋二局。见客，周朗山、郭远堂坐皆最久，朱星槛来一坐。作解散霆营告示，自巳正起至二更止，共千余字，尚未完毕。中饭，请魁将军、松织造小宴，未正毕。申初阅本日文件。傍夕接奉廷寄，饬余至淮徐督师。夜至幕府一谈，二更后与儿辈看星，三更睡。

初三日

早饭后清理文件。旋见客，坐见者四次，立见者一次。围棋二局。陈舫仙来一坐，将告示稿作毕。旋又见客，坐见者二次。接奉廷寄，知僧王于二十四日接仗失利，邸帅阵亡，命余赴山东剿贼，李鸿章署江督，刘郇膏护苏抚，为之诧叹忧愤。中饭后至幕府一谈。旋阅本日文件，李小湖来久谈，篪轩、省三来一坐，核批札各稿，小岑来久谈。夜核各信稿，二更与儿辈看星。三点睡，疲倦极矣。

初四日

早饭后清理文件。旋见客，坐见者二次，立见者二次。围棋二局，旋又见客三次。午刻核科房批稿，陈舫仙来久坐。中饭后写少泉信一件。阅本日文件，文辅卿来一谈，缦云来一谈，核改信稿、札信〔稿〕甚多。傍夕至楼上与子密一叙。夜核批稿、信稿，二更后与儿辈看星，旋再清理公事。四点睡。

初五日

是日因身体困倦，凡文武贺节皆谢不见。早饭后清理文件，郭世兄来一见。旋写澄、沅两弟信。午刻核科房批稿。畏热殊甚，小睡良久。李小湖送《梁山舟帖》，展玩良久。中饭后阅本日文件，与程伯敷谈极久，小岑来谈亦久。小睡数刻。傍夕至楼上与纪泽一谈。夜核批札各稿，二更后与儿辈看星，三点睡。

初六日

早饭后清理文件，旋围棋二局。见客，坐见者五次，立见者一次。旋核科房批稿，又坐见之客三次。中饭后，陈舫仙来，坐甚久，阅本日文件。申刻又围棋二局。因天气奇热而北征之事茫无头绪，此心焦急，若不能自主者。旋核批札、信稿。傍夕至楼上与纪泽一谈。夜小岑来久谈，二更后核信稿毕，温韩诗七古。三点睡。

初七日

早饭后清理文件。旋见客二次，围棋二局，又见客二次，周朗山谈最久。阅《姚惜抱文集》，核科房批稿。中饭后又阅《惜抱集》。旋阅本日文件。申正出门，至李小湖处久谈，观其先人春湖先生所藏四宝中之《丁道护碑》、《善法寺碑》，又观明刻本《夏承碑》，傍夕归。灯后，陈舫仙、罗茂堂等来，议定带湘勇北征之事。旋核批札各稿，二更三点粗毕。是日接初二、初三日两次廷寄，皆催余迅速启程北征。

初八日

早饭后清理文件。旋围棋二局，见客二次。午刻，潘伊卿来坐甚久。将改折稿，经营良久，尚未下笔。中饭后见客，坐见者二次。又围棋一局。旋改折稿，至二更四点尚未毕，约改千余字，困倦殊甚。

初九日

早饭后清理文件，旋围棋一局，将昨日折稿作毕。见客，坐见者四次。雪琴于巳刻来，中饭后始去。作片稿一件，阅本日文件，又围棋二局。因张诗日言各勇纷纷思归，不愿北征，又与伊卿一商，旋再与潘、罗一商。傍夕接奉谕旨，饬余节制直隶、山东、河南三省文武。精力日颓而责任弥重，深为悚惧！至幕府久谈。写李少荃信，未毕。二更四点睡。

初十日

早饭后清理文件。旋见客，坐见者二次，衙门期也。围棋二局。巳刻，彭雪琴来久坐，至酉刻始去。潘伊卿来一坐，核科房批稿。中饭后阅本日文件。申刻，潘伊卿等复来一坐。旋核批札稿，清近日积压之件。傍夕小睡。夜核批札稿，二更四点睡。

十一日

早饭后清理文件，旋围棋二局。黄军门来坐极久，旋见客二次。午刻核科房批稿。倦甚，小睡。中饭后至幕府久谈。旋阅本日文件甚多，陈舫仙来久坐。小睡。旋写对联、挽帐多件。傍夕小睡。夜核批札稿极多。二更四点睡，疲乏极矣。

附记

○鹤章开缺

十二日

早饭后清理文件，旋围棋二局。见客，坐见者三次，立见者二次。核科房批稿，写郭云仙信一件，刘松山来久坐。中饭后阅本日文件，见客，坐见者三次，核批札、信稿颇多。见刘霞仙所作辨蔡寿祺诬劾一疏，置身甚高，辞旨深厚，真名作也。傍夕至幕府久谈。夜改折稿一件未毕，三更睡。

附记

○去留单

十三日

早饭后清理文件，见客二次。旋围棋二局，作折稿毕。又见客三次，舫仙谈甚久，改片稿一件。中饭后又改片稿二件，阅本日文件。见客，坐见者三次，李小湖谈甚久。旋至幕府一谈。旋核批札各稿。傍夕小睡。夜又核批札稿，至二更二点未毕。倦甚。读小杜七律以自怡。是日接奉廷寄二件，发报折二件、片三件。

十四日

早饭后清理文件，旋见客三次，示刘松山以看图之法。围棋二局。见客，坐见者二次，立见者一次。午刻核科房批稿，阅恽子居古文。中饭后阅本日文件，旋又围棋二局，将应带各员酌定一单。核批札各稿，潘伊卿来久坐。夜至幕府一谈，二更后温《古文简本》，四点睡。是日接奉廷寄二件，始闻鼎甲之信，状元崇绮，蒙古人；探花杨霁，汉军人，国朝二百年所未有也。

十五日

早间，文武贺望者，皆谢不见。饭后见莫祥芝一次。围棋二局。旋又见客一次，写澄、沅两弟信一件，写少泉信一件。午刻，潘伊卿等三人来久谈。中饭后阅本日文件，倦甚。李小湖送其祖父诗集，粗阅数十首。核皖南保案四单，核批札各稿。傍夕至幕府一谈。夜核瓜栈章程刻本，二更后温《古文简本》，三点睡。

十六日

早饭后清理文件。旋见客二次，黄军门坐颇多〔久〕，围棋二局。又立见之客二次，坐见者一次。午刻核科房批稿极多。中饭后，小睡片刻。阅本日文件，内有京报十余本。旋阅李松甫《韦庐诗钞》，写大字数十，核皖南保案毕。傍夕至幕府一谈。夜核批札、信稿，未毕。二更三点后温《孟子》、韩文。三更睡。日内不肯见客，精神略旺。

附记

○泽儿三文

　长江水师规制

十七日

早饭后见客，坐见〈者〉二次。清理文件，围棋二局。旋见客，坐见者一次，立见者二次，彭笛仙谈甚久。小睡。阅《王阳明年谱》。午刻，坐见之客二次，核科房批稿。中饭后围棋二局，阅本日文件。写扁额、对联甚多，核批札稿。傍夕至楼上训戒罗婿。夜核批札、信稿，二更三点睡。

十八日

早饭后清理文件。旋见客一次，围棋二局。李眉生、潘伊卿来，均久坐，又见客一次。午刻核科房批稿，李鹤章来久坐。中饭后见客一次，阅本日文件，李祥和来一坐，改纪泽寿文二篇。疲倦异常，小睡。夜核批札、信稿。因说话稍多，气竭力倦，委顿殊甚。接沅弟信，知科四侄得取县案首，为之一慰，精神略振。旋又困怠，若万难支持者。二更三点睡，不甚成寐。

十九日

早饭后清理文件。旋见客，坐见者三次，立见者一次。围棋二局，阅王阳明《平濠书》。午刻核科房批稿。见客，坐见之客二次，彭笛仙谈颇久。中饭后至幕府一谈，魁将军来一谈，围棋二局。阅本日文件，写对联十付，申甫、小岑来久坐。夜至幕府略坐。旋登楼一看，核批札各稿。二更四点睡。

附记

出门至北东○将军　○昭忠　○潘宅　○卞祠

廿三至西南○司道　○两山长　○两军门　○两织造　○郭宅　○季弟祠

廿日

早饭后清理文件。旋见客，立见者一次，坐见者四次。围棋二局。旋又见客，坐见者四次，立见者二次，疲乏甚矣。午刻核批札稿，小睡片刻。中饭后，宽十弟来久坐。阅本日文件，核现审各案供折十余件，核各手折，去其不必存留者。傍夕剃头一次，罗茂堂来一谈。夜写陈季牧信一叶，核批札稿颇多，至二更四点未毕，即睡。钱子密出示其先世钱文端之母《夜纺授经图》，高宗及诸名臣题咏甚多，观玩甚久，信家宝也。子密述其堂兄启自京归，谓江浙语及沅弟，毫无闲言，与前魏、龚之说又殊，可见毁誉之无定矣。

附记

○昭忠祠捐项　　　　○湖南会馆捐项

○岳庙捐项　　　　　○内所银札台

廿一日

早饭后清理文件。见客二次，又立见者一次，围棋二局。旋出门至卞忠贞公拈香，又至昭忠祠，与舫仙、辅卿、伊卿等商捐银，以谋该祠垂久之计。旋又拜北城客二家，回署已午正二刻矣。请宽十、罗婿便饭。中饭毕，热甚，又围棋二局。阅本日文件，李眉生来久坐。阅纪泽所写寿屏二付。热甚，小睡良久。夜核批札稿，未毕，三更睡。

廿二日

早饭后清理文件，见客，坐见者二次。围棋二局，又见客，坐见者二次，立见者二次，核批札各稿。午刻核科房批稿。午正，钱子密来久谈。旋出城，至水西门迎接李少荃，旋与之同回公馆，谈至申初散去，渠于本日接总督印也。中饭后阅本日文件，坐见之客一次。酉刻，厉伯苻来久谈。倦甚，小睡半时许。夜，跋王阳明所书《君子亭记》，核批札各稿，二更四点睡。是日巳刻改折稿一件、片稿一件。

附记

○明日家信、二朱信　○训戒家人

○寄廖、张信

廿三日

早饭后清理文件，旋围棋二局，见客三次。出门至少泉处久坐。旋至李小湖处，观其所藏《大观帖》三本，又欧《化度寺碑》、褚《孟法师碑》、虞《庙堂碑》、刘文清册页一本。又至宜春宇学使处，未初归。说话太多，疲倦异常。中饭后阅本日文件。在竹床小睡。旋又围棋二局，罗茂堂来一坐，少荃来久坐，灯后去。舫仙来一坐。旋改片稿二件。三更睡。是日写“忍敬”二字教诫罗婿，缀以数语。

廿四日

早饭后清理文件，题钱图诗二首。旋见客，坐见者六次，立见者四次。出门拜客，拜会者四处，不会者十余次〔处〕。至季弟靖毅公专祠内作别，午正归。中饭后核批札各稿，见客五次，李小湖、彭雪琴、李眉生、周缦云四起谈最久。告戒儿妇诸女。傍夕至幕府一谈。夜核批札各稿，二更三点未毕，而劳乏之至，不能再治事矣。是日午刻，教朱心槛之言甚详。申刻发报四折、五片、二清单。申刻围棋二局。

廿五日

早饭后清理文件，旋围棋二局。送〔见〕客，坐见者三次，立见者四次。倦甚，在竹床小睡甚久。收拾诸物。午初出城，街上绅民设酒相送，将军等在城门相送。登舟后，见客十余次。中饭后，少泉、雪琴等登舟久坐，申末去。小睡良久，旋清理书案各物。灯后，雪琴又来久坐。二更后点检诸事，四点睡。

廿六日

早饭后清理文件，旋见客十余次，写澄、沅两弟信一件。巳正至罗婿船上一看，午正归。中饭后又见客数次。小睡片刻。李季荃来，与雪琴等同登舵亭上一看。傍夕小睡，夜间又睡。旋阅韩文。二更三点睡。是日见客极多，说话舌端蹇涩。

廿七日

早饭后清理文件，旋见客十余次。昨日舌根干涩，本日右喉作痛，不能多说话。见客过多，深以为苦。午间小睡。中饭后，李少荃来久谈，至傍夕始去。阅本日文件。夜核批札各稿。二更三点睡。何廉昉、李芋仙各送二诗，皆有警句。

廿八日

早饭后清理文件。旋见客，坐见者二次，立见者二次。小睡。因喉疼，不能治事。巳刻开船，行十八里至下关湾泊，入张仙舫局中一坐，闻各营遣撤者皆已开船归去，北征者皆已出城东行。未正复开船，行至燕子矶泊宿。在舟核批札各稿，阅江郑堂《汉学师承记》，与雪琴、昌岐等久谈。夜与纪泽一谈，旋温《古文·辞赋类》。

廿九日

早饭后清理文件。旋见客，坐见者一次，立见者一次，黄昌岐来一谈。阅《汉学师承记》。旋开船，行十里，至将出大江之际，因风浪甚大，暂行停泊。中饭再开船，过栖霞山黄天荡一带，夜宿泗源沟。是日行一百里。中饭后阅本日文件。坐见之客三次，立见之客三次。核批札各稿，阅《仪礼·乡饮酒礼》，写对联七付、扁二幅。夜温《文选·咏怀》等诗，二更三点睡。

闰五月

初一

早饭后清理文件。旋见客，立见者一次，坐见者二次。写对联、条幅二件，又杂写数件。巳刻开船，行五十里，未初至瓜洲口内湾泊。见客，坐见者四次，立见者二次。酉刻，至新河口一看，所修河道来往约二十余里。是日在舟次阅《乡饮酒礼》。夜，雪琴来谈甚久，二更四点睡。

初二日

早饭后清理文件。旋开船，行六十里至扬州之五台山，未初湾泊。在舟中改纪泽所作王君墓志铭一首，子蕃之父也。中饭后阅本日文件，见客，坐见者七次，立见者二次。说话太多，疲倦殊甚。夜与纪泽论韩文，旋核批札各稿，二更四点睡。

附记

○札彭笛仙办金陵粮台

刘、朱、朱调北

初三日

早饭后清理文件。旋见客，坐见者九次，立见者二次。小睡甚久。中饭后阅本日文件，雪琴、质堂来坐。小睡半时。厉伯符来谈甚久。剃头一次。至罗茂堂、朱星槛、张田畯、吴伯华等营内各小坐，灯时回船。李季荃来一坐，核批札、信稿，二更三点睡，疲倦极矣。批纪泽文二首。

附记

金宝圩恤案　　　　雪琴禀恤案

初四日

早饭后清理文件，见客，坐见〈者〉一次，立见者一次。旋即开船，行四十五里至邵伯镇。在舟写赵惠甫横披一幅，约四百余字。午刻至邵伯，见客二次。旋登岸拜晏同甫同年。见客，坐见者五次，立见者二次，皆金陵及扬州来送行作别者。纪泽亦在此回金陵矣。申刻开船，行三十三里至露筋祠，登岸一看；又行十余里至八里湾停泊。申正阅本日文件。酉刻见客二次。夜，子密来久谈，彭笛仙来久坐。二更三点坐〔睡〕。是日申刻写家信一件。

附记

○正阳关杀厨子为香油饼

○捆李显安，抢盐船

○马牧受辱罚跪

○金寄漕署

初五日

早饭后清理文件。开船，行二十里过高邮州，又行四十里，中饭后湾泊片时，旋又行二十七里，至界首之上七里闸湾泊住宿。是日在小舟中郁热殊甚，铺簟久睡。阅《三国志》华陀、管辂等传，王陵、钟会等传，核批札各稿。未刻写郭意臣信。申刻见客二次。在七里闸下乡间柳阴下久坐。戌刻，坐见之客二次。夜温陶诗，似有所得。二更三点睡，不甚成寐，因本日在舟中多睡，又天气甚热也。

初六日

早饭后清理文件。旋开船，行四十里停泊。大雨半时，雨止又行十余里，至宝应城北里许湾泊。共行五十四里。早间见客，坐见者一次，立见者二次。旋核批札、信稿，至午初毕。阅《仪礼·乡饮酒》，至申初毕。酉刻见客，坐见者二次，立见者一次，与申夫、季荃、莼斋、伯常、舫仙、辅卿等至野外树下小坐，灯后归。阅薛晓帆之子薛福辰所递条陈，约万余言。阅毕，嘉赏无已。旋温陶诗。二更三点睡。

初七日

早饭后清理文件，见客，坐见者三次。舟行六十五里，至未刻遇雨停泊。申正雨止，又行二十里。酉正至淮安湾泊。巳、午间核批札、信稿。未刻阅《仪礼·燕礼》。酉初写少泉信一件。泊船后，坐见者三次，立见者六次，丁俭卿谈最久。是日闻英藩司被困于雉河集。拟改赴临淮驻扎，与营务处幕府等熟商。二更后温阮诗数首。三点睡。

初八日

早饭后，进淮安府城内拜丁柘唐，又拜数家。回船见客，坐见者一次，立见者二次。开船行四十里，午正至清江浦。在舟次睡甚久。中饭后，吴仲仙来久谈，又见客，坐见者三次，立见者二次。旋出门拜吴仲仙，与之久谈。至新公馆，即城外之普应寺也。入寺后，见客，坐见者四次。傍夕，李申夫、陈舫仙来，黄昌岐、李季荃亦来，久坐。二更三点，客散。旋睡，不能成寐。遍身癣痒异常，以本日说话太多故，神不安也。

初九日

早饭后清理文件。旋见客，坐见者七次，立见者七次。吴仲仙、钱楞仙二人两次坐最久。巳正小睡。札〔核〕批札稿数件。午正至吴仲仙处赴宴，申初散。归，见客，坐见者一次，立见者一次。小睡片刻。核批札、信稿颇多。灯后，黄军门来久坐，二更后去。温小谢诗卅余首。三点睡，竟夕不甚成寐。是日阴雨竟日，念陆军行走极难，焦灼无已！

初十日

早饭后清理文件。见客，立见者三次，坐见者二次。旋出门拜客，至钱楞仙处久谈，又拜三家，巳正归。在庙中楼上一看。阅楞仙所作骈文二十余首。李申夫、陈舫仙等在此便饭。李季荃，文辅卿来久谈，丁子静之子来一谈。酉刻，仲仙来，久谈一时许。傍夕小睡片刻。夜改折稿一件。三更睡，颇能成寐。

十一日

早饭后清理文件。见客，坐见者二次，立见者三次，黄昌岐谈甚久。旋核改折稿一件、片稿三件。午正小睡。旋赴楞仙处小燕，申初归。阅本日文件。见客，坐见者二次，立见者二次，陈舫仙谈最久。傍夕小睡。灯后，发报二折、三片，核改批札、信稿，至二更四点睡。

十二日

早饭后清理文件。旋见客，立见者三次，坐见者三次。黄军门谈甚〈久〉，渠于本日带炮船七十余号至临淮也。巳刻，李季荃来，谈及英翰在雉河集冲围而出，得见其初七日与乔中丞之禀。雉河八千人之营，无故溃出，贼焰愈长。又闻刘松山之营闹饷，不肯渡江，忧灼尤甚。陈舫仙、李申夫来久谈，吴仲帅来一谈。中饭后，坐见之客一次，钱子密等来久谈，立见之客四次。夜清理出入大款目，至二更三点止。四点睡。

附记

○徐州临淮转运章程　　　　○批陈国瑞

○应换湖船　　　　　　　　○京信数封交舫仙

○家信附日记　　　　　　　○各处饷项出入咨

○阎信　　　　　　　　　　○苏信

○筑圩告示　　　　　　　　○张锦堂信

十三日

早饭后清理文件。见客，坐见者一次，立见者三次。钱楞仙于辰末来，午初方去。旋又见客，坐见者三次，立见者一次。中饭后，李季荃来久谈，申甫、子密来久坐。客散后，申甫重来久谈。旋阅本日文件，略核各稿，日已瞑矣。夜，甫经治事，舫仙又来久谈，二更三点去。说话太多，是夕不甚成寐。

十四日

早饭后清理文件，吴仲仙来一谈，又立见之客三次，坐见者一次。至吴仲帅处一坐。阅《姚伯山文集》，写澄、沅两弟信一件，写两儿信一件。中饭后见客二次，核批札、信稿甚多。小睡二次，郁热殊甚。改告示稿一件。夜作交代饷项款目咨，未毕。

十五日

早间，见各贺望之客。饭后见客，立见者五次，坐见者三次，清理文件。旋闻徽、休两军大闹，逼令张道书一借券，限六、七月内清欠饷八个月，并有殴打之事，忧灼之至，行坐不安！围棋三局。巳刻，舫仙、季荃来，久谈三时许，未正始去。茂堂来一谈，阅本日文件，黎莼斋来久坐，钱子密来久坐。夜作饷项款目咨。二更三点温陶诗数章。是日批札各稿停阁未办，因徽事所关甚大，寸心如焚，不暇治事也。

十六日

早饭后清理文件。旋与屠晋卿围棋一局，与吴仲仙围棋一局。巳刻见客，坐见者一次，立见者一次。作饷项交代咨文，至未正未毕。申甫来久谈，酉初去。作咨文毕，阅本日文件。日晡久睡。灯后，甫治事而舫仙来，至二更三点去。连日积阁批札、信稿甚多，夜深不及清理。本日闻刘松山之勇在龙潭纷纷告假，尚非闹饷恶态。刘松山准假若干人，耽阁四五日，已于十四日自仪征开行矣，为之少慰。

十七日

早饭后清理文件，见客，立见者一次，坐见者一次。出门至旱营一看，巳正归。见客，罗茂堂等一谈，阅张炼渠禀，果有被勇凶殴背伤齿折之事。围棋二局。中饭后写少泉信一封，阅本日文件。申初，舫仙来久坐。旋又见客，坐见者一次，立见者一次。核批札稿多件。酉正倦甚，久睡。灯后，改信稿三件。二更四点睡。

十八日

早饭后清理文件，旋见客一次，围棋一局。仲仙来此一坐，去后，又围棋二局。又见客，立见者二次，坐见者一次。巳正，李季荃等来久坐，中饭后始去。阅本日文件，核批札各稿。见客，坐见者二次，向伯常等坐甚久。傍夕小睡。夜，舫仙来坐甚久，二更四点睡。

十九日

早饭后清理文件，旋改信稿八件，围棋二局。见客，坐见者一次，立见者一次。小睡时许。写纪泽信一封。中饭后，舫仙、辅卿来辞行，坐颇久。写对联六付、挂屏二叶。倦甚，不愿治事。夜添京信数叶，交舫仙带去。二更四点睡，不甚成寐。

二十日

早饭后清理文件。旋见客，坐见者一次，立见者一次，吴仲仙来久坐，围棋二局。旋又见客，坐见者一次，立见者一次。巳正，申夫、季荃来坐，至未正始去。刘松山来一见，又见客，坐见者一次，立见者一次。改折稿未毕，钱子密来一谈。旋将折稿改毕。夜又改一折，又核陈国瑞留豫牍稿。二更四点睡。

附记

○印信再写由驿一分　　　　○联幅送吴

○联、银送钱　　○发报二折、三片

○撤詹檄　　○批刘二

○悬赏告示　　○林士班

廿一日

早饭后清理文件，旋仲仙来一坐，作片稿二件。见客，立见者二次，坐见者△△。写挂屏四幅。中饭后阅本日文件，见客，坐见者四次。申正出门，至仲仙、楞仙两处辞行，傍夕归。夜写团扇一柄，核公事数件。二更后小睡。三更后睡，不能成寐。是日发报二折、三片。

廿二日

早饭后清理文件。旋见客，坐见者一次，立见者二次。围棋二局。核批札各稿，李季荃来久坐。中饭后核批数件。申初二刻上船，仲仙送行，一谈。旋开船，行十六里至三闸。余登岸步行，与申夫、伯常、莼斋等鬯谈。在岸观各船缴车上三闸、二闸，余坐船于更初上二闸。申夫禀辞赴山东，二更四点始去。睡不甚成寐，因说话太多也。

廿三日

早饭后清理文件。旋见客，立见者一次，坐见者三次，李季荃坐甚久。过天妃闸后二里许，又小泊。李季荃、张树声等久坐，吴世熊等一坐。旋开船，行过五坝，在头坝之上入高良涧小河四里许湾泊。申刻至吴城七堡，昔道光二十七年黄河穿入洪泽湖之决口。看旧黄河影，今将成平畴矣。酉初归，钱子密等来久坐。体中小有不适，久睡亦不成寐。夜写吴仲仙信一件，核批札、信稿多件，二更三点后温唐人七绝。睡不甚成寐，隐隐腹疼。

廿四日

早起，腹泻。是日泄泻五六次，体中小有不适。早饭后，小睡数次。清理文件。开船，行五十五里至高良涧之下十里湾泊，酉刻始到。巳刻核批札、信稿。午正小睡。中饭后阅《古文·典志类》。又小睡片刻。剃头一次。坐小船登岸一看。岸即洪泽湖东岸之大堤，南至蒋家坝，北至束清坝，凡石堤长一百三十里。本日所登者，盖南距蒋〈家〉坝七十里，北距束清坝五十五里也。改信稿一件。夜颇燥热而飞虫奇多，不能近灯，背诵唐诗七绝。二更三点睡，尚能成寐。

廿五日

早起开船，行十里至高良涧，小泊片刻。旋过洪泽湖，行六十里至老子山，时甫午初。又行六十里至盱眙县驻泊，时方申正。早饭后清理文件，旋阅《清河县志》。小睡片刻。巳刻核公牍数件。中饭后，核雪琴咨来之水师营制章程。在盱眙见客三次。薄暮，登城一看。夜翻阅《左传》，二更后讽诵《古文简编》。三点睡，竟夕不甚成寐。

廿六日

早饭后，风色不顺，停泊良久，至巳初始开船。行二十余里在湖心搁浅，良久乃拖近南岸。申刻过旧县，未泊。又行五十里，灯后，乃泊于双沟之下十三里。水浅不满二尺，故在湖中而无风浪之害。辰刻清理文件。见客，坐谈颇久。旋小睡数次。午刻核批札、信稿。中饭后核长江水师章程，因数目易淆，核阅一时许即行停止，精神不能久耐烦剧也。酉刻圈《古文·典志类》三篇。因风大湖宽，傍夕无栖泊之处，颇为焦急，频在船头候望。夜温《古文简编》，朗诵数首，二更四点睡。

廿七日

早饭后清理文件。开船行十三里至双沟，湾泊片时，各船皆于此会齐。旋又开行六十里至五河县洪泽湖。昔年自束清坝起即为大湖，至双沟止乃为湖尾，凡渡湖三百廿里。近则自束清坝以上皆淤成平陆，直至高良涧乃为大湖。自高良涧至老子山六十里，湖水一望无际；自老子山以西则湖面渐窄，自盱眙至双沟尤窄，犹彭蠡湖自南康以至湖口也。特彼之窄处在下流，此之窄处在上流耳。自双沟上三十余里为浮山口，即梁武帝筑堰处也。张编修锦堂来此迎接，与谈良久。在舟改折稿一件、片稿一件。至五河见客，坐见者五次，立见者六次。围棋二局。钱子密等来一谈，黎莼斋来一谈。说话太多，疲困之至。夜核批札稿。二更后朗诵杜、韩七古，四点睡。

廿八日

早饭后清理文件。旋与张锦堂、贺云舫至岸上旷野一行，约行十一二里回船。是日因等候陆兵，在五河停泊一日。辰刻，发报一折、一片，立见之客四次。小睡片刻。围棋二局。核批札稿数件。午初核科房批稿。倦极，小睡。中饭后见客一次，罗茂堂等谈颇久。旋小睡片刻。核改信稿八件，云舫来一坐。旋与向伯常、黎纯斋登岸行六里许，灯后归。夜，默诵《书经》、《诗经》各十余篇章。四点睡。

廿九日

早饭后清理文件，见客，坐见者二次。旋开船，行九十里，申正至临淮关驻泊。见客，立见者八次，坐见者三次。是日在舟中围棋二局，写云仙信一封，阅《左传》十余叶，余皆小睡。夜又见客，坐见者一次，立见者一次，默诵韩诗七古十余首。睡不甚成寐。

卅日

是日即在临淮驻札。早饭后，张锦堂来久坐。旋又见客，立见者一次，坐见者一次。清理文件，围棋二局，写少泉信一件，核批稿数件。小睡片刻。中饭后又围棋二局。因是日大雨竟日，小舟郁闷异常。旋核批札、信稿，并阅本日文件颇多，知小洋集英藩司翰一军于廿六日攻克高炉集营垒，雉河之围从此可解，为之一慰。旋立见之客四次，子密等来久坐。夜，贺云舫来久坐，默诵《书经》《皋陶谟》、《无逸》等篇。二更四点睡。

六月

初一日

早起，谢贺朔诸客不见。饭后清理文件，旋写纪泽信一件。见客，立见者六次，坐见者一次。围棋二局。小睡良久。计芾村来一谈，改复丁晏卿信稿。午正请张锦堂、贺云舫便饭，未正散。再围棋二局，阅本日文件，核批札各稿。傍夕小睡。夜见客三次，谕以水师巡夜事宜。二更后温“序跋类”。四点睡，不甚成寐。

初二日

早饭后清理文件。旋见客，立见者一次，冯鲁川来久坐，围棋二局，罗茂堂来一坐。登岸看营盘基址，约半时许归。小睡甚久。中饭后，核批札信稿，阅本日文件。见客，立见者四次，坐见者二次。又小睡片刻。薛福成来一坐，子密等来一坐，因令其至南岸看营基。天气热甚，至舢板上乘凉。又见客二次。夜默诵《古文·辞赋类》。二更四点睡，尚能成寐。

初三日

早饭后清理文件。见客，立见者二次，旋与冯鲁川围棋二局。又见客，坐见者五次，立见者二次。阅张锦堂所为《孝经释疑》。小睡两次。中饭后热甚，不愿治事，又与屠晋卿围棋二局。阅本日文件，接澄、沅两弟闰五月初五、六日信，知沅弟近日害病，面色黄瘦，悬系之至。立非常之勋绩而疑谤交集，虽贤哲处此，亦不免于抑郁牢骚。然盖世之功业已成矣，寸心究可自慰自怡，悠悠疑忌之口只可付之一笑，但祝劳伤积湿等病渐渐轻减耳。核改陈国瑞批稿，改至二更四点未毕。睡不甚成寐。

初四日

早饭后，与鲁川围棋二局，旋坐见之客四次。巳刻，又坐见者一次，立见者一次。清理文件，改陈国瑞批，改至酉刻始毕，约二千余字。登岸一看，营内拟盖屋三间住之。旋回船，向伯常等来久坐。夜核批札、信稿，二更后温《古文·辞赋类》。四点睡，疲倦已极，不甚成寐。

初五日

早饭后，与冯鲁川围棋二局。旋又见客，坐见者一次，立见者二次。清理文件。小睡片刻。写家信一封。见客，坐客〔见〕者二次，立见者一次，刘开生之弟、宋于庭之侄坐颇久。中饭后，杨子厚同年福祺来久坐，戊戌翰林，曾任凤阳知府者也。阅本日文件，核批札、信稿，幕府诸人来久坐。旋至岸上一看盖造新屋。夜温《古文·传志类下》。

附记

○京买《郑注句读》

初六日

早饭后清理文件。旋与冯鲁川围棋二局，阅张锡嵘所著“章句”。大雨竟日，小睡良久。午刻阅《仪礼·燕礼》，良久不能清晰。甚矣，余之衰也！中饭〈后〉阅本日文件，核批札、信稿，写零字甚多。又小睡片刻。夜温《孟子》，朗诵数十章，声气若不能相属者，而目又作疼，因不复看书。二更四点睡，不甚成寐。昨夜闻雉河集解围之信，本日接周盛波禀，乃得其详，为之一慰。

初七日

早饭后清理文件，旋与冯鲁川围棋二局。张笛帆来见，久坐。小睡片刻。阅《圣祖庭训格言》。嗣后拟将此书及张文端公之《聪训斋语》每日细阅数则，以养此心和平笃实之意。午刻核批札各稿，中饭后至申初核毕。阅本日文件。又小睡良久。罗茂堂来一谈。旋至旱营看所起新屋，又至子密等船上一坐，灯后归。温《孟子》，二更后放声朗诵数十章，音节清越，有如金石，为之一慰。四点后睡，亦能成寐。

初八日

早饭后清理文件。见客三次，内鲁川围棋二局，锦堂与谈最久。又立见者一次，坐见者二次，杨子厚谈甚久。巳刻写少泉信，未毕。出外迎接乔中丞，渠自寿州来访也。在渠船久坐，渠又至余舟久坐。中饭后，子密来一坐。写少泉信毕，又写纪泽信，阅本日文件。小睡片刻。酉刻，坐见之客二次，立见一次，登岸看新盖之屋。夜核批札各稿，二更三点后阅小杜诗，四点睡。

初九日

早饭后清理文件。旋见客，林太守士班来一谈，与鲁川围棋二局。又坐见之客一次，立见者二次。巳刻，乔中丞来一坐。午初作告示稿，未毕。未初，请乔中丞便饭，申初散。阅本日文件。酷热异常，因与鲁秋杭围棋二局，在舢板乘凉。至岸上一看新造之屋。灯后核批札各稿，二更后洗澡一次。四点睡，不甚成寐。

初十日

早饭后清理文件。旋见客，坐见者四次，立见者二次，乔中丞及河南委员崔廷绍坐甚久。与鲁川围棋二局。巳正，坐见之客二次。酷热异常，不能治事，但在船久睡，令人摇扇，看《左传·襄公》以自遣。中饭后在船困卧，阅本日文件。酉刻，坐见之客二次，立见者一次，至乔中丞处一谈。傍夕，天大风暴。夜核批札稿，二更后温七言绝句数十首，二更四点睡。

十一日

早饭后清理文件。见客，坐见者一次，立见者一次。与鲁川围棋一局。作告示稿，直至未刻作毕，约千余字。酷热异常，未刻忽尔头昏目眩，几欲仆地。阅本日文件。忽然雷风大雨，一时余始开霁如初。酉刻核批札各稿。夜因公事生气，旋温放翁七绝。二更四点睡，倦甚矣。

十二日

是日为先妣江太夫人忌辰，船小未能设祭。早饭后清理文件，见客四次，李幼泉、张锦堂坐颇久。围棋二局，次局未毕而乔中丞来辞行，与之久谈。随往回拜送行，归时已午初二刻。坐见之客二次。酷热，不能治一事。中饭后，坐见之客一次，阅本日文件。在船上久睡，令人摇扇，汗流不息。阅《襄公·左传》三十叶。剃头一次。钱子密等来一坐，刘松山来一坐。至岸上看新造之屋，业已成矣。夜在船乘凉，未治一事。二更后，坐见之客一次。四点睡，竟夕不能成寐。

十三日

早饭后清理文件。旋见客，立见者三次，与鲁川围棋二局。巳初登岸，移寓新屋三间之内。见客数次。小睡良久。中饭后核批札、信稿，阅本日文件。见客，坐见者三次，立见者二次。酷热异常，汗下如雨，竟日不止。夜至营后小土堆一坐，向来袁营所谓将台者也。二更四点睡，颇能成寐。

十四日

早饭后清理文件。旋见客，坐见者三次，立见者一次，围棋二局。又见客，坐见者一次，立见者一次。酷热异常，在床小睡，汗透裀褥，虽喘息若被热气所逼，不得自由者。中饭后，斗发风暴，屋瓦欲飞，顿转清凉。核批札、信稿，阅本日文件，刘省三铭传来谈甚久，又坐见之客一次。再核信稿。傍夕见客三次。夜写雪琴信一件，温《孟子》数十章。二更四点睡，闻风雨之声，恐淮水涨发不已，各营被淹，无处移避，实深焦灼！

十五日

早起，各贺望之客皆谢不见。旋清理文件。饭后见客，立见者三次，坐见者一次。天雨淋漓，新屋处处皆漏。旋围棋二局。见客，坐见者三次，梁文钰与刘铭传两次，皆久。说话太多，倦乏殊甚。中饭后与子密久谈，与晋卿围棋二局。申刻核批札、信稿颇多，酉正粗毕。与幕僚一谈。小睡片刻。夜温欧文数首。竟夕不能成寐。

十六日

早饭后清理文件。旋见客，立见者一次，坐见者三次，围棋二局。旋又见客，立见者二次，坐见者四次。派折弁进京，将京信等件料理。中饭后，疲倦殊甚。阅本日文件，核批札各稿，见客三次，与幕府谈二次。天气寒冷，有似深秋。淮水盛涨，营盘皆移渡南岸，独余所居之营未移。周围筑堤捍水，余周行堤上一阅，水大堤薄，甚为可虑。添写眉生等信三叶。傍夕，小睡片刻。夜温“序跋类”，二更四点睡。

十七日

早饭后清理文件。旋见客，坐见者二次，立见者一次。围棋二局。意思困倦，不愿治事，阅《湖海文传》，在床久睡。旋又见客，立见者二次，坐见者一次。中饭后见客一次，坐颇久。阅本日文件，又围棋二局，阅《湖海文传》。申刻，坐见之客二次，立见者一次。核批札各稿，与幕府诸公久谈。傍夕小睡。夜温《古文·传志类》，二更四点睡。

附记

察哈尔都统阿、副都统廉咨：闰五月廿四日奏

头起官兵，即左翼也

正营总厢黄旗佐领帕克巴札普八月十四日改委绷楚克

副营总正白旗佐领精默特

国瑞派去之委参领克巴雅尔泰照料

领队官二十六员、兵四百六十五名外官员兵三十五名，患病须补换

于二十日进口，二十一日启行

二起官兵，即右翼也

正营总厢蓝旗记名参领佐领贡噶德里克八月十四日改委那木吉勒色楞

副营总厢红旗轻车都尉佐领齐默特塔尔

国瑞派去之委参领栋鲁普照料

领队官三十员、兵五百名

于二十二日进口，二十三日启行

十八日

早饭后见客二次，坐颇久。又立见之客一次，围棋二局，又坐见之客三次，杨子厚谈最久。清理文件，阅《湖海文传》。午刻核批札各稿。中饭后，郁热若不自得者，再围棋二局。阅本日文件。小睡片刻。核信稿多件，傍夕未毕，与幕友久谈。夜再核信稿，二更后温《史记》。四点睡，头昏目眩，若不克自主者。三更三点乃克成寐。

十九日

早饭后，见蒙城县令林用光、宿州牧张云吉，两次谈均久。旋过淮至南岸一看，拜刘松山、朱式云、张诗日、陈自明四处，均少坐一谈，又至袁公祠、朱家圩一看，午刻归。清理文件。围棋二局。惊风骤雨，满屋皆漏。中饭后小睡。阅《书经纂言》之《大诰》篇，阅本日文件甚多。又小睡。写纪泽信一件，困乏殊甚。傍夕〈与〉幕府久谈。夜，写文章得阴阳之美表与纪泽。二更后朗诵杜诗五律，似有所得。四点睡。

廿日

早饭后清理文件，旋围棋二局。见客，坐见者二次，立见者二次。小睡片时。午刻核批札、信稿。中饭后阅本日文件，至幕府一谈。申正核改信稿甚多。酉正与幕府久谈。灯后，接少荃信，观所为辩殷兆镛、王宪成二疏稿及谕旨，殊为痛快。写少泉信一件。二更后阅《史记》，日见其生，反不如前数年之熟。甚矣，老境之迫也！

廿一日

早饭后清理文件，旋围棋二局。见客，坐见者一次，立见者一次。与幕府一谈，写少泉信一件。阅《三国志·蜀》《二牧传》、《先主纪》未毕。午正三刻，请杨子厚同年便饭，申初散。围棋二局，阅本日文件极多。申正后核批札各稿。傍夕至后土台一览。是日水势未涨，而屡次大雨，满屋渗漏，天气寒冷，有似深秋。通计今年仅六月初十，十一、二等日酷热，此外并未稍热。江淮并涨，岁事之歉收可知，深以为忧！夜改折稿一件，朗诵《诗经》数十篇，二更四点睡。

廿二日

早饭后清理文件，见客一次，谈颇久。请武进刘怿、长洲宋△△围棋，余二局，又观客二局。巳刻见客，坐见者二次，立见者二次，核信稿三件。因闻钦差瑞芝生、罗椒生至陕西查办事件，念霞仙甫被蔡寿祺之谤而又有此相煎之举，何以为怀！与幕府谈颇久。中饭后阅本日文件，核批札、信稿。至舟次送杨子厚之行，谈颇久。归，便道垒外捍水之堤，一律宽七八尺，可无溃决之害。而天气凉冷，绝似九月霜后之状。再核批稿、信稿。傍夕又与幕府一谈。夜，倦极，温《书经》《多士》、《无逸》二篇。小睡一更许。二更三点睡后，却不成寐。

廿三日

早饭后清理文件，见客，坐见者二次，围棋一局，又观人对弈二局。与幕友一谈，阅《蜀志》诸葛、关、张、庞、法等传。午刻见客一次。中饭后，又阅《蜀志》列传三首，阅本日文件。见客，坐见者一次，立见者二次。申正后，核批札各稿。傍夕与幕府一谈。夜写零字甚多，二更后温《书经·立政》篇。四点睡，尚能成寐。

廿四日

早饭后清理文件。接奉廷寄，知沅弟新放山西巡抚。贺客纷纷，竟日不止。巳正围棋二局，又观人一局。午刻写澄、沅两弟信一封。中饭后阅《鲍觉生诗集》，阅本日文件。申刻核批札各稿。夜核圩长执照及各公牍，二更后温《书经·微子》篇，带叶亭甥看星，四点睡。是日腹泄四五次，四更时起泄一次。日来身体总觉不适，大约脾湿而腹中有寒耳。

廿五日

早饭后清理文件。见客，坐见者六次，围棋一局，又观人一局。小睡。写纪泽信一件。中饭后写两弟信一件，阅本日文件。倦甚，小睡。阅鲍觉生诗毕，又阅《湖海文传》。日内体中不适，每于早饭后困惫，若不克自持者，中饭后亦然。又有腹泄之疾，本日泻凡三次。诸事废阁，本日遂至不办一事，即见客亦系勉强支应，老境可叹，而颓惰亦可愧也！夜阅《左传·昭公》二十余叶。未至二更睡，三点仍起洗脚。幸终夜熟睡，五更二点始醒，或无大病。

廿六日

早饭后见客，坐见者一次。旋围棋一局，又观人二局。又见客，坐见者二次，立见者一次。阅《蜀志》《二牧传》、《先主》，至未正毕。阅本日文件。申刻核批札各稿，至酉正毕。与幕府久谈。夜核信稿九件。二更后，温诵七绝数十首。二更三点〈睡〉，不甚成寐。

廿七日

早饭后清理文件，旋围棋二局。阅《蜀志》后主及甘夫人等传、诸葛公传、关张等传、庞统法正传。中饭后围棋二局，核批札稿，阅本日文件。改信稿十三件，内尹杏农信改甚多，约七百字，改至二更毕。是日北风大雨，气象凄切。营外之水暴涨三、四寸，时虞堤决，则营中被淹二、三尺矣。两淮居民露处略高之处，无衣无食，无地可避，实属目不忍睹。又接家信，知罗氏外孙于廿三日巳刻殇逝，孙女福秀亦病，殊为系念。惟接两弟家信，知纪瑞侄入泮，为之一慰耳。

廿八日

早饭后清理文件，旋坐见之客三次，围棋二局。巳刻，又坐见之客一次，阅《蜀书》许靖等传、董和等传、刘封等传。中饭后至幕府久谈，阅本日文件，核批札各稿。倦甚，久睡。竟日北风苦雨，水高于营约二三尺，而涨势尚未已。凉冷有似九秋，与《洪范》“五行”所称“恒寒恒风”者相类。酉刻接杨海琴信，寄到湖南永州等处金石各种及汇刻邓石如篆隶，又集《中兴颂》字为联见赠，展玩良久。杨以乙巳翰林出守永州，性耽金石，新升镇筸道者也。夜发各信，添写数行者三件。旋核札稿一件。二更后朗诵李、杜七古。三点睡。

廿九日

早间，立见之客一次。饭后，坐见者一次。清理文件，围棋二局，至幕府一谈，阅《蜀书》霍峻等传、杜微等传。凄风苦雨，竟日在蒙蒙水云之中，不知涝灾何所底止，忧灼之至！中饭后至幕府久谈。旋改告示稿一件，阅本日文件，核批札各稿。酉刻疲倦之至，至幕府一坐。傍夕，小睡良久。二更后温《古文·论著类》。三点睡，三更后稍能成寐。

七月

初一日

早起，各文武贺朔，见客六次。饭后，立见之客七次，坐见之客五次，围棋二局，清理文件。巳正阅《蜀书》黄权等传，阅蒋琬、费祎传。中饭后至幕府久谈，阅本日文件，核批札、信稿。张锦堂寄到《仪礼义疏》及《经传通解》，翻阅一过。倦甚，又与幕府一谈。傍夕，小睡片刻。夜写零字颇多，温《古文·辞赋类》，二更后朗诵《哀江南赋》。三点后睡，不甚成寐。

初二日

早饭后清理文件，核信稿、札稿数件。小睡片刻。巳正，阅姜维传、邓芝等传、杨戏各赞，未毕。中饭后与幕府谈两次，阅本日文件，写李少泉信五页，将夕始毕。纪泽寄到《几何原本序》，似明算理，文亦清矫。至营后土台眺览良久。灯后，倦甚。湿气甚重，小虫极多。小睡，不愿治事。二更后温陶诗十余首。三点睡，尚能成寐。

初三日

早饭后清理文件。旋见客，立见者一次，坐见者二次。写纪泽信，凡六叶。巳正阅《蜀书》杨戏传，未毕。王少庚自京师来，与之久谈。旋阅邓芝等传毕，阅孙坚传，未初毕。阅本日文件。见客，立见者二次，坐见者一次。核批札各稿。剃头一次。傍夕与幕府久谈。夜倦甚，小睡。二更后，诵苏诗七古二十余篇。三点睡，不甚成寐。

初四日

早饭后清理文件，旋见客二次，计芾村谈颇久。核信稿二件。写《金陵楚军昭忠祠上谕碑》，字三寸大，巳刻毕。小睡片刻。巳正，阅《三国志·吴》孙策传、孙权传，未毕。中饭后阅本日文件，至幕府一谈。碑有错误之处，改写二行。写澄、沅两弟信，核札稿数件。倦甚，不能治事，傍夕小睡。夜核批稿稍多，二更后温《史记》数首。三点睡，尚能成寐。

附记

副都统衔参领乌尔图那逊、前协领春寿呈：

吉林营总讷苏肯，头起官兵二百七十六员名，起外官兵十七员名

黑龙江营总白图善，三起官兵二百七十九员名

土默特营总六十七，该起官兵一百十八员名，起外官兵十五员名

初五日

早饭后清理文件，见客二次，围棋二局。写家信一封、雪琴信一封。巳正，阅《吴书》孙权传毕，孙亮、孙休传，又阅孙皓传，未毕。中饭后至幕府久谈，阅本日文件。小睡片刻。核批札各稿，酉正毕。与幕客久谈。夜拟作折稿，倦甚，竟不能作。小睡颇久。二更后，阅《史记》、《庄子》，择其有诙诡之趣者，乃不可多得。四点睡。

初六日

早饭后清理文件，旋围棋二局，见客二次。小睡片刻。巳正阅孙皓传毕，阅刘繇、太史慈、士燮传。午刻见客二次，刘开生谈最久。中间〔饭〕后阅本日文件，与幕府一谈。旋阅折稿至二更止，未毕。傍夕至土台一览。二更后小睡，三点后登床，不甚成寐。

初七日

早饭后清理文件。旋见客，坐见者一次，立见者二次，围棋二局。小睡片刻。巳正作昨日折稿毕。午刻阅孙静等传。中饭后与幕府久谈，阅本日文件。旋改折稿二件、片稿一件。至土台与幕友一谈。灯后倦甚，不愿治事。二更后温杜诗七律。三点睡，不甚成寐，三更末始得甘寝。

初八日

早饭后清理文件。旋见客二次，围棋一局，禹级三来谈颇久。旋又见客，坐见者二次，立见者二次。小睡片刻。巳正阅孙贲等传，张昭、顾雍传，中饭后毕。与幕府久谈，阅本日文件。小睡片刻。核批札各稿，至酉正二刻未毕。登后台眺览。王少庚来久谈。夜核批札、信稿，至二更粗毕。温《文选·幽通》等赋。四点睡。是日发报四折、一片，写纪泽等信一件。

初九日

早饭后清理文件。旋见客，坐见者二次，立见者一次，围棋二局。巳刻过河，至南岸看新修之火药库，旋至刘松山及李祥和营各小坐片刻。至鼓楼上一看，拟于该处修米仓而不方便，遂议改修于北岸，午初三刻归。阅诸葛瑾传、步骘传，未毕。中饭后与幕府久谈。阅《步骘传》毕，〈阅〉张纮等传，阅本日文件。小睡片刻。核批札各稿，与幕府一谈。夜温《古文·传志类上》。二更三点睡，不甚成寐。

初十日

早饭后，坐见之客一次，清理文件，围棋二局。阅周瑜、鲁肃、吕蒙传，程普、黄盖等传，未毕。小睡片刻。中饭后，倦甚。与幕府久谈。旋围棋二局，阅本日文件，阅《易经纂言》。小睡片刻。核批札各稿。傍夕与客久谈。夜核批札稿毕，二更后温《史记》数篇。三点睡，尚能成寐。

附记

陈瑞芝宿迁人，诸生，出家财练兵，耳聋

朱子善安东人，少孤母在，臂力过人，汪际云禀保

汪际云清河人，文生，七律四首，条陈四事

十一日

早饭后清理文件。见客，坐见者三次，围棋二局。旋又见客三次，李衔华、唐鹤九两起谈最久。阅《吴书》程普等传毕，阅朱治、朱然传。中饭后与幕府久谈，阅本日文件，写雪琴信一件，改方元徵信稿，言地球作一大木球事。傍夕与幕友久谈。夜，倦甚。核批札稿毕。小睡。二更后温《诗经》二十余章。二更三点睡，尚能成寐。

附记

○杨、赵案　　○晏书院　　○李滁事

○催晋饷　　○点营名　　○铺仓板

○发折差　　○遣刘、朱　　○杜、庞事

十二日

未明起，设位拜牌，是日为慈安皇太后万寿期也。旋见客一起。早饭后清理文件。见客，坐见者二次，围棋二局。小睡片刻。阅《三国志》施绩、吕范、朱桓等传，虞翻、陆绩、张温等传。中饭后与幕府久谈，阅本日文件，围棋二局，见客二次，与黎莼斋等谈文。申正核批札、信稿。傍夕小睡。夜作《地球图说》。二更四点睡，用心太过，不甚成寐。

十三日

早饭后清理文件。旋见客，坐见者二次，立见者一次。观人围棋二局。见客一次。阅《吴书》骆统、陆瑁等传，陆逊、陆抗传。午正二刻饭后，黄军门来，久谈时许。请唐鹤九等便饭，申正散。阅本日文件。见客，立见者二次，坐见者一次。写纪泽信一件，见客二次，与幕府一谈。小睡片刻。夜核批札稿，倦极，二更小睡。四点睡，颇能成寐。

附记

李应友平江千总，四两五钱　　梁玉贵耒阳千总，四两八钱（以上）罗

余洪胜奉新千总，四两八钱　　何玉林湘潭千总，四两八钱（以上）张

曾凤山衡阳、湘乡守备，四两八钱　　周玉华湘潭守备，四两八钱（以上）朱

周友亭湘乡都守，六两　　　　贺桂林湘乡守备，九两五钱

罗登高湘乡千总，六两　　　　李清桂湘乡把总，六两（以上）刘

十四日

早饭后清理文件。见客，坐见者一次，立见者四次。围棋二局，又观人一局。阅孙登、孙虑等传，贺齐、全琮、吕岱等传。倦甚，小睡。中饭后与幕府一谈，阅本日文件，写澄、沅两弟信，核批札各稿。傍夕小睡。接纪泽信，骇悉邵位西夫人于十二日去世。夜再核信稿，二更后温杜、韩七古。三点睡，颇能成寐。是日大雨竟日，凉冷特甚，有似深秋。

十五日

早饭后清理文件。旋见客，坐见者二次，立见者一次，围棋二局。阅《吴书》周鲂、钟离牧传，潘浚、陆凯传，是仪、胡综传。中饭后与幕府久谈，阅本日文件，黄军门来久坐，写少泉信二件、纪泽信一件。傍夕至土台久眺。小睡片刻。夜核批札、信稿。二更后倦甚，不能治事。三点睡。是日接廷寄二道，其初九日一道，因久不奏事，严旨诘责。

十六日

早饭后清理文件，见客一次，旋点晋、裕两营之名。巳刻围棋一局，又观人一局。旋点仁字营之名。午初，阅吴范、胡〔刘〕惇、赵达传，诸葛恪传。中饭后与幕府久谈，阅本日文件。金陵寄到新刻《季公墓铭》，展玩良久。拟作会馆并戏台对联，良久不成。与刘开生等久谈。夜写零字甚多。因作联不成，遂将诸事废置。老来心如废井，若无水可以汲引者，为之慨然！二更四点睡，不甚成寐。

附记

○齐帅被挤告李　　　○海琴联幅

○刊书百金　　○瑞侄尧子贺仪

十七日

早饭后清理文件，旋见客一次，将对联作成。点星字左右两营之名。与幕府一谈，围棋一局，又观人一局，再作对联一付。中饭后点忠朴营之名。写对联数付、扁二幅，阅本日文件，至幕府一谈。小睡片刻。酉刻核批札各稿，至土台上一眺。夜写李少泉信二叶、纪泽信一封，核科房批稿。二更三点睡，倦甚，尚能成寐。

十八日

早饭后清理文件。旋渡江至南岸点各营之名，因北风太大，人多谏阻。至刘松山营点五旗、六旗、八旗三营共一千五百人。巳正因北风太大，不能渡回北岸，又点易开俊部下一旗、二旗之名。中饭后，令营务处点刘部下四旗、十旗、副前旗之名。营务处张、罗二人上半日已点三旗、七旗、九旗之名。凡余点五营，张、罗点六营，老湘十一营皆点毕矣。申刻狂风大雨，竟不能渡回北岸，即在刘松山营内住宿。竟夕风雨，气象凄凉。夜间早睡，四更即醒，不复成寐。

附记

○将起程四条札　　　○洋药咨

○禁掳船札示　　○两镇缺

色尔固善所呈册折：

管吉林、黑龙江头起：伯都讷副都统高福一百七十一两零所部官三十四员多者月支六十三两零，少者月支十一两零，兵丁二百一十五名口分七两五钱零，夫一两二钱　　书识四名口分九两，夫一两二钱　　共二百五十三人

勇号营总六十两零，参领二十六两零，防御二十三两零，骁骑校十七两零，以上三项有勇号者各加廿三两二钱三分八厘六毫

管吉林、黑龙江二起汉军：副都统温德克勒西　　所部官四十一员　　兵丁二百五十四名　　书识四名领银均同上　　共二百九十九人

管吉林八起、黑龙江三起：已革副都统常星阿　　所部官十七员　　兵丁一百十三名、书识一名领银均同上　　共一百卅一人

钦派率领吉林、黑龙江各起：宁古塔副都统色尔固善未拟所部满官十四员、汉官四员满官同上，汉官未定　　兵十一名，勇十二名兵同上，勇粮夫共七两四钱零　　书识四名同上　　共四十五人

四共七百廿八〈人〉

十九日

早饭后清理文件。自南岸刘松山营冒风雨渡回北岸，辰正抵营。围棋二局，阅昨日文件，习字一纸。阅《吴书》滕胤、孙峻、孙、濮阳兴传。中饭后与幕府久谈，再围棋一局，阅本日文件，核批札、信稿颇多。傍夕小睡。夜再核批札稿，核一折、一片稿。二更后温《史记·游侠传》，三点睡。是日仍竟日风雨，气象愁惨，皖北已成大灾，曷胜焦灼！

廿日

早饭后清理文件，围棋二局。见客，坐见者二次，习字一纸，核札稿一件未毕。午刻阅王蕃、贺邵、楼玄、华核、韦曜等传。中饭后至幕府久谈，阅本日文件，核批札各稿甚多。酉刻至黎莼斋处一谈。傍夕，小睡片刻。夜核京信稿、札批各稿，未毕。二更后倦甚，不能治事。三点睡，久不能寐，四更后乃稍假寐。是日仍大风苦雨，竟日不息。夜作沅弟信一件。

廿一日

早饭后清理文件，旋围棋二局。见客，坐见者一次，立见者一〈次〉。点黄金志马队之名。午刻阅《魏书·武帝纪》。中饭后至幕府久谈，习字一纸，阅本日文件，改折稿一件、片稿一件，见客二次。傍夕小睡。夜再改折稿一件、片稿一件。二更后温《史记》三篇，四点睡。是日雨息一日。

廿二日

早饭后清理文件。旋见客，立见者二次，坐见者五次。围棋二局，习字一纸，阅《魏·武纪》毕。中饭后至幕府一谈，阅本日文件。小睡片刻。写对联六付、“寿”字一幅。见客，立见者一次，坐见者一次。拟作折稿，未及下笔，与幕府一谈。小睡片刻。夜再与幕中久谈。作折，及二更五点未毕，已成六百字。接沅弟信，决计辞晋抚之任矣。淡于荣利，可敬；其病势未减，又可忧也。睡后，彻夜不寐。

廿三日

早饭后清理文件，旋见客三次，将昨日折稿改毕。辰刻出门至明陵，水路行六里，陆行十六里，至凤阳府城，又行十五里至皇陵。周围约一百里，中有旷野，其平如水，坐南向北，北面之东为凤阳府城矣，西为凤阳县城。罗围之内南北约三十里，东西约四十里，大致则浑圆，非椭圆也。围内之水由东北隅一圆山下出，山形如纬帽，高十余丈，坟高约二丈许。登坟一望，四面之山十余丈、廿余丈者，皆若俯出其下，天光极为圆聚，信异地也。未初看毕，未正归，来至凤阳府署小坐，回至营内已更初矣。阅本日文件，邹至堂来一谈，再将折稿核改。二更四点睡，颇能成寐，五更初醒。途次阅《文帝纪》、《明帝纪》，未毕。

廿四日

早饭后清理文件。是日起程赴徐州，送行之客极多，凡见十余次。袁婿与黄上达口角争闹，再三询问调处。午初登舟，与黄军门久谈。中饭后发报三折、三片。未初开船，行二十里，因风大不顺，即行湾泊。在舟次核批稿十余件，亦以风大掀簸而止。阅《明帝纪》毕，〈又阅〉齐王芳、高贵乡公髦〈传〉。傍夕登岸一看。夜与邹至堂久谈，核批札稿数件，默诵《书经》数篇。二更三点睡，三更后颇能成寐。

廿五日

早饭后开船，行数里风仍不顺，开戗行走，共行七十里，申初至五河县泊宿。辰刻清理文件，将前二日所阅《魏书》略为题识，阅陈留王奂传、皇后传。中饭后写两弟信二封，核札批稿。泊船后见客，坐见者六次，立见者三次，围棋二局，黄军门来久坐。夜，王沐来一坐，核批札各稿毕。二更后温诵《书经》。四点睡，五更醒，近日五更后皆不复成寐矣。

廿六日

早饭后开船，行十余里搁浅，耽阁一时许。至未正又搁浅一次。酉初至泗州湾泊，凡九十里。五河至泗，本系小船，近因大水，凡田地皆淹没，如大湖然，竟日在高粱等地中行船。上半日阅董卓、袁绍、袁术、刘表传，吕布、张邈、臧洪传，未刻阅毕。旋核信稿数件。见客，坐见者二次，立见者四次。夜与至堂一谈，核批札稿。温《诗经》，默诵数十章，似有所会。三点睡，尚能成寐。

廿七日

早饭后清理文件。是日在泗州停驻一日。见客，坐见者四次，立见者四次，围棋二局。旋进城至释迦寺。泗州僧伽寺塔，唐时最为宏丽，李太白及韩、苏皆有诗，韩即《送僧澄观》七古一章，皆在旧泗州。今之泗州则虹县治所改，非僧伽之寺矣。而颇有树木，亦为江淮间所仅见。与客游玩良久。旋至州署一坐，午初三刻回船。阅公孙瓒、陶谦、张扬、公孙度传，中饭后半时许阅毕。又围棋二局，核批札各稿，部署明日登陆各事。夜又核公牍多件。倦甚，小睡。二更三点睡，三更后稍能成寐，未及五更醒。

廿八日

五更三点起，早饭后天始明，见客三次。起程登陆，行三十五里至长直沟，停歇一时许。又行三十五里，未正至灵壁县驻宿。坐见之客三次，立见者二次，清理文件，阅本日文件。出门至张敬堂家一坐。料理夫车各事。夜写少荃信一件。是日在轿中阅张燕、张绣、张鲁传，四曹、三夏侯传，二荀、贾诩传，未及乙识。料理夫车各发现钱等事，殊为烦猥。二更三点睡，三更成寐，五更一点醒。

廿九日

黎明起。饭后稍耽阁。再起程，行三十里至娄庄，张敬堂备饭饯别。饭后又行三十里，申初至大店驿驻宿。在舆中阅《魏书》袁涣、国渊、邴原、管带〔宁〕等传，崔琰、毛玠等传，华歆、钟繇、王朗等传。阅本日文件，与幕客一谈，将昨日所阅史略加乙识，夜与至堂一谈。二更三点睡，尚能酣寝，五更醒。

卅日

早饭后清理文件。起程行二十里，至三铺打尖，小坐半时许。又行三十里，未初至宿州城内驻宿。在舆中阅程昱、郭嘉、董昭、刘晔、蒋济、刘放、孙资传，刘馥、司马朗、梁习、张既传。中饭传〔后〕围棋二局。旋至幕府久谈。是日到城，共坐见之客四次，立见者九次，内徐州镇董奉高系带队来接者也。夜将四曹、三夏侯传乙识。二更三点睡，颇酣，五更二点醒。

八月

初一日

是日在宿州停扎一日，因前途隔水，夫车不齐也。早饭后清理文件，围棋二局。旋见客，坐见者四次，立见者五次，至幕府久谈。午刻写对联、横幅。中饭后将四曹、三夏侯传乙识毕，阅本日文件，与幕府久谈，阅二荀、贾诩传，乙识至二更毕。倦甚，小睡。三点睡，不甚成寐。

初二日

未明起，饭后行三十里至灵鹫寺，隔水一道，约三十丈，过渡后至庙内一坐。旋又行十里至褚庄打尖，又行廿里至夹沟驲住宿。陈舫仙至山西赴任，自京专人送信来，拆阅良久。中饭后见客，坐见者三次，清理文件。夜围棋一局，与幕府一谈。二更三点睡。在舆阅温恢、贾逵传，任峻等五太守传，张辽等五将传。

附记

　内用伏苓　　　○余鹿胶

○差折抽片　　　　鸿儿文

○舫件寄沅　　　○张办宿圩

○宿南潘桂堂　　○湖沟用吴

初三日

早饭后，行二十里至三王庙打尖，与张云吉久谈。旋又行二十五里至萧县之寺后胡姓圩内住宿。本拟在桃山驿住宿，因途多积潦而驿店荒败，故州县在胡圩供张也。在舆中阅李典等十将传，卡〔卞〕后、三王传，武文世王公传，王粲等传，桓阶等传。中饭后见客，坐见者五次，立见者四次，皆自徐州来接者也。围棋二局。夜写纪泽信，言郭宅姻事，二更二点毕。三点睡。

初四日

早饭后行三十里，至二十里铺打尖，因四铺、三铺等处皆有积潦，故绕走小路也。旋又行二十里至徐州府，马队等营迎接者甚多，下轿者四次，午末入公馆。见客，坐见者五次，立见者十次。中饭后清理文件。折弁呈出京信、京报等件，查阅良久，阅本日文件，阅新自京城抄回之王而农《书经稗疏》。与幕友同观公馆中房屋，本系徐州考棚，局促尚不能安置多人也。傍夕小睡。夜阅《国史》循吏、儒林、文苑三传。家中旧有者在安庆失去，此另在京中新抄带出者。温《古文·奏议类》。二更三点睡，三更后成寐。

初五日

早饭后见客，立见者十四次，坐见者三次。巳初围棋一局，又观人一局。旋又坐见之客二次，立见者二次。倦甚。清理文件。中饭后至幕中一谈。将途次所阅袁涣等传、崔琰传乙识一过。又至幕府一谈。阅本日文件。夜，张振轩来一谈。疲倦已极，温杜诗五律，朗诵几不能成声矣。二更三点睡，颇能成寐。

初六日

早饭后清理文件，围棋一局，又观人一局。巳刻见客二次，谈甚久。午刻见李幼荃等，久坐。写澄、沅二弟信。中饭后选古人格言，书与纪瑞侄，末书“八本”，即余在安庆扁上语也。是日派人回家，信件甚多，添尧阶信三叶，添啸山信一叶，申正料理完毕。阅本日文件。倦甚，不复能看书治事，与客围棋一局，与幕府久谈。夜温《古文·诏令类》，似有所会。二更三点睡。

初七日

早饭后清理文件，围棋二局，见客三次，谈颇久。旋阅毛玠等传，钟繇等传，本在途次阅过者，今补行乙识耳。中饭后与幕府一谈，阅本日文件颇多。旋小睡片刻。核批札各稿。傍夕又与幕府一谈，张振轩来久谈。夜核批札各稿至二更二点。倦甚，不能复治事，在室中徘徊偃仰，默诵《孟子》。三点睡，尚能成寐。

初八日

早饭后清理文件，见客，坐见者二次，立见者一次，写刘韫斋信一件。出门拜客十余家，拜会者二家。登云龙山看书院及放鹤亭等处，午正归。围棋一局，见客一次。中饭后与申甫久谈，又围棋二局，阅本日文件，将程昱传乙识一过。英方伯来久谈，又与幕府久谈。夜添乔中丞信三叶。小睡片刻。二更后温“书牍类”。三点睡，三更三点成寐。是日派折差进京。

初九日

早饭后清理文件，英方伯来久谈。旋见客，坐见者三次，立见者三次，围棋二局。巳正将郭嘉至刘放等传乙识一过。中饭后与幕府久谈，阅本日文件，核批札各稿。傍夕又与幕府久谈。夜核各批札稿，倦甚，不能完毕。二更后温《孟子》二十余章。三点睡，尚能成寐。

初十日

早饭后清理文件，见客一次，谈颇久，围棋二局，写陈舫仙信三叶。午刻乙识刘馥、司马朗等传。中饭后与幕府久谈。旋又围棋一局，阅本日文件，见客二次，核批札各稿。傍夕小睡，夜又清理批札各稿。二更后温《书经》。旋接纪泽信，内有方元徵信，言地球事极详。又有邵世兄信，载其父母与兄事略，并新刻《位西文钞》，详阅一过。二更五点睡。

十一日

早饭后清理文件。见客，坐见者一次，立见者二次，围棋二局，又坐见之客二次。午刻乙识任峻、苏则、杜畿传。中饭后至幕中一看西边房屋。阅本日文件颇多，核各批稿。途次积压之件，幕友至徐州补行拟批，至是始核毕。酉末与幕客久谈。夜再核批札稿，温《古文简编》，朗诵欧文数首。二更三点睡。用紫毫写零字百余，似有所进。

附记

○禹级三事　　　　牛斐然廪生，住曹市集

　徽休饷给幼泉　　袁思锐五品花翎，住袁家集

十二日

早饭后清理文件。见客，坐见者一次，谈甚久，围棋二局。旋阅郑浑、仓慈传，加以乙识。又乙识张辽等五将传，李典等二将传。中饭后阅本日文件，核批札稿甚多，子密来一谈。傍夕与幕府久谈。夜核信稿二件。二更后倦甚，假寐。三点睡，三更后成寐。

十三日

早饭后清理文件。见客，坐见者二次，立见者二次。围棋一局，又观人一局。写纪泽信一封，阅许褚等传，乙识毕。中饭后与幕府一谈，阅本日文件。见客，坐见者一次，立见者一次。核批札各稿，倦甚。傍夕小睡。夜又核批稿、信稿，二更初毕。朗诵《易经·系辞》。三点睡，尚能成寐。

十四日

早饭后清理文件。旋见客，坐见者二次，立见者一次。旋围棋二局，又观人一局。午刻与幕友一谈。见客，坐见者一次，立见者二次。阅卡〔卞〕后、三王传，武文世王公传，加以乙识。中饭后，写澄、沅两弟信，又围棋二局。旋阅本日文件。闻张炼渠没于安庆，为之怛然不释。盖炼渠于徽、休闹饷时百计维持，大受殴辱，而余查办之札复过于严厉也。欷歔久之，不能治事，小睡片刻。夜温《古文·传志类》数篇，二更后温韩诗十余首。

附记

讷穆锦所带：六月十七日禀，失利后仅剩兵七十三员名，续拨八十二员名；剩马五十四匹，续拨新马一百○一匹

吉林五起官兵官十六员，营总即讷；兵一百三十九名

前敌弁勇，四百四员名官十二员，勇三百九十二名。哨官八人，皆守备、千、把，每哨四十四人、四十五人不等；大旗勇三十八人

托伦布所带：六月廿七日册到

黑龙江二起委营总讷尔恒额。带队官廿五员，当差官十四员，兵二百八名，共官兵二百四十七人

吉林二起委营总喜贵。带队官二十八员，当差官六员，兵二百一十名，共官兵二百四十四人

十五日

早间，因昨闻张炼渠之丧，心绪不释，谢文武贺节者，概不请见。清理文件，围棋二局。旋阅《国史·儒林传》、《湖海文传》。巳正乙识王粲等传，午刻乙识桓阶至卫臻传。中饭后阅本日文件甚多，改折稿一件。酉刻核批札稿，写马穀山信，与幕府久谈。夜又核批稿。二更后温《古文·辞赋类》，若深有所得者。三点睡，五更醒，夜长睡足，不复成寐矣。

十六日

早饭后清理文件，见客一次，围棋一局。旋出门至西门外教场，将托伦布马队点名、看操，午初归。再围棋一局，见客二次，乙识卢毓传、和洽等传。中饭〈后〉见客，坐见者一次，立见者一次，阅本日文件甚多，改片稿二件。酉刻与幕友久谈。夜核批稿，二更后温《古文·辞赋类》。三点睡，三更后成寐。是夕作新棉被，得奇温矣。

十七日

早饭后清理文件。见客，坐见者二次，立见者一次。围棋二局，与申夫、莼斋一谈。见绅士李源等二人，皆正派和平，颇有识见。乙识杜袭等传，韩暨、崔林、高柔传，至未正毕。与幕府畅谈，阅本日文件。邸报中见霞仙以本年复奏一疏降调，如此名奏议而反以获谴，颇不可解。核批札各稿，写对联六付。傍夕与幕友久谈。夜倦甚，不能治事，小睡半更。二更后温《书经》数篇。三点睡，三更醒一次，五更醒一次，余颇酣睡。是日发报一折、二片。

附记

修己　　安民　　尊贤　　远佞

勤政　　节用　　毖祀　　诘戎

十八日

早饭后清理文件。见客，坐见者二次，立见者一次。旋出门至河滩看马队操演，午初归。围棋二局，乙识孙礼、王观传。中饭〈后〉乙识辛毗传。见客，坐见者一次，立见者一次。旋又围棋一局，观人一局。阅本日文件，与幕府久谈。傍夕与申夫一谈。夜核批札、信稿，二更后阅《文选》。三点睡，五更醒。

十九日

早饭后清理文件。旋见客，坐见者一次，立见者一次，围棋二局。巳正乙识杨阜、高堂隆传，满宠传。中饭后写纪泽信一件，阅本日文件。见客，坐见者一次，立见者一次。核批札各稿。傍夕小睡。夜核各信稿，二更后温《古文·序跋类》。三点睡，五更醒。昨奉寄谕，令余驻扎许州。思维终日，不得所以复奏之方，从违俱有不善，焦灼之至！

二十日

早饭后清理文件。旋见客，坐见者二次，立见者一次。出门看马队操演，巳正归。围棋二局，乙识田豫、牵招、郭淮传。中饭后阅徐邈、胡质、王昶传，阅本日文件，写郭云仙信一封。又围棋二局。因心绪不安，借棋消遣，而神为之昏，志为之荒，以后当戒之。夜阅《湖海文传》二十余首，二更三点睡。是夕添陈作梅、陈虎臣、洪琴西等信各一叶。

附记

八月十三日九里关在黄安县

九月十四日吕堰驿

九月十八日邓州

正月初三日罗山县

正月十八日鄢陵县、广济县

三月曲阜县

廿一日

早饭后清理文件。见客，坐见者二次，立见者一次。围棋一局，又观人一局。坐见之客一次。阅王基传，王凌、毌丘俭、诸葛诞传。中饭后阅邓艾传。旋阅本日文件。申刻，坐见之客一次，子密来久谈，写少泉信一件、纪泽信一件。傍夕与幕府久谈。夜核批札稿，二更三点未毕，因夜间写零字太多，稍有耽阁耳。

廿二日

早饭后清理文件，见客，坐见者一次。旋点树字前后两营之名，巳初毕。围棋二局，见客一次，阅钟会传，王成谦来久谈。中饭后阅华佗至管辂传，阅本日文件，张诗日来一谈。又坐见之客一次，围棋一局。旋核改信稿。傍夕与幕友一谈。夜核批札各稿，二更后温韩文十余首。四点睡，四更醒，不复成寐。是夕闻刘省三等在瓦店集、周家口大获胜仗，贼任柱等有窜山东之意。

廿三日

早饭后清理文件，坐见之客二次，围棋二局。自作一调度札稿，阅乌丸、鲜卑传。中饭后与幕友久谈，阅本日文件，核批札各稿，见客二次，坐颇久。傍夕与幕府久谈。夜核各信稿。小睡片刻。二更后温“辞赋类”。三点睡。

廿四日

早饭后清理文件。潘琴轩自济宁来见，一谈，又坐见之客二次。旋点树字左右两营及护军之名。巳刻围棋二局，坐见之客一次，阅《魏志》东夷、倭国等传毕。《三国志》读一过。《志》本先魏而后蜀、吴，余偶先蜀、吴而后魏也。中饭后，朱金权自金陵来，极言吾兄弟五家之和协，后辈子侄之贤良，欣慰无已。阅本日文件。出门至潘琴轩处一谈。习字一纸。酉刻见客一次。傍夕与幕友久谈。夜与朱金权再谈，核批札各稿，未毕，倦甚。二更后温《诗经》数十章。二更四点睡。是日辰刻接信，闻周家口之贼已至山东曹州。九月间为定陵永远奉安之期，恐其震惊畿辅，忧灼之至！

廿五日

早饭后清理文件，见客，坐见者二次。围棋二局，写家信一封，申夫来久谈。中饭，请王伯尊、梁△△等便饭。李幼泉来久谈，阅本日文件，又围棋一局。申正，桂中行来久坐，核批札各稿。夜又核批札、信稿，二更后温《礼记·内则》篇。四点睡。

附记

沈纯嘏，江苏县丞灵壁人

黄　勋，山西知县住城，张云吉薄之。在宿曾见，宿州人

廿六日

早饭后清理文件。见客，坐见者一次，立见者一次。点树字正副二营之名。围棋二局。旋习字一纸，温《左传》隐元、二年。中饭后与幕府久谈，幼泉来久坐，再围棋二局。阅本日文件，阅《吴仲伦文集》。陈国瑞来久谈，与幕府一谈。夜核批札稿，二更后阅《吴仲伦集》。三点睡，竟夕不甚成寐。

廿七日

早饭后清理文件。见客，坐见者二次，立见者一次，围棋二局。温《左传》隐三、四、五、六、七年，阅《吴仲伦文集》。中饭后见客一次，阅本日文件，核批札各稿，阅湖团案内申夫所记编号节略。与幕府一谈，陈国瑞来久坐。夜温《古文〈辞〉类纂》中所选归熙甫文，又朗诵韩、柳文数首。二更三点睡。

廿八日

早饭后清理文件，旋见客，坐见者二次。出门看树字七营操演阵法。纯用洋人规矩，号令亦仿照洋人声口，步伐极整齐，枪炮极娴熟，余平日所见步队不逮此远矣。午正二刻归。中饭后，陈国瑞来久谈，围棋二局。阅本日文件，李幼泉来久坐。旋见幕府一谈，核批札各稿。夜又核，毕。二更后温《古文·序跋类》。四点睡。

附记

○王少庚信

○王心牧吉中八营营务处

端木埰字子畴，江宁人，祁保得内阁中书

李慈铭字莼客，宁波人

廿九日

早饭后清理文件。旋见客，坐见者一次，立见者一次。围棋二局，申夫来久谈。午刻温《左传》隐八年至十一年。中饭后与幕府一谈。旋见客，坐见者二次，罗茂堂谈颇久。阅本日文件，又与幕府一谈。旋核批札各稿，未毕。傍夕又与幕中人一谈。夜写零字甚多。日内于作字之道，似有所得。旋改折稿一件，至三更始毕。睡不甚成寐，五更醒。

卅日

早饭后清理文件，围棋二局。旋出城点讷穆锦马勇之名，兼以看操，午正归。见客，坐见者一次，立见者三次。中饭后与幕府一谈，阅本日文件。旋改片稿一件，约改四百字，阅本日文件，核批札各稿。傍夕又与幕中久谈。夜又核批札各稿毕。倦甚，小睡，不能治事。二更三点睡，三更后成寐，五更醒。

附记

澄信：○黄绍锡　　　○刘兆龙　　　○贺济霖

○朱增华　　○或衡州、长沙廿四都借屋七月十九

沅信：○鼓千锤　　○不能吃睡，头昏目眩七月廿日

九月

初一日

早饭后清理文件，见客，立见者二次，坐见者二次。旋出门看马队操演，午初归。方元徵来一谈，围棋二局。中饭后至幕府一谈，阅本日文件，核批札各稿，发报一折、二片。傍夕再与幕府一谈。夜核改马步合队事宜三条，温《古文·辞赋类》。二更三点睡，五更醒。

初二日

早饭后清理文件，见客，坐见者二次，围棋二局。温《左传》桓公元年至十四年，与幕友一谈。中饭后再至幕中鬯谈，阅本日文件，核批札、信稿。傍夕与幕友一谈。夜再核信稿，倦甚。温李义山、刘随州七言律诗。与子密言幕中事。二更三点睡，五更醒。

初三日

早饭后清理文件，见客，坐见者二次，立见者一次。围棋二局，阅《司马温公文集》。午刻，温《左传》桓公十五年至十八年，庄公元年至十九年。中饭后至幕府一谈。旋又围棋一局，阅本日文件。见客，坐见者一次，立见者二次。闻捻匪已至郓城，势将渡运河而北，殊为忧灼。核批札各稿。傍夕又与幕府一谈。夜核改马勇章程，阅核信稿数件。二更后温《史记·儒林传》，寻究《左传》、《史记》之所以异，稍有所会。四点睡，五更醒。

附记

○张云吉　○桂中行　○薛元启、尹沛清：薪五十、兵二十、夫八、书一

○李炳涛：〈薪〉四十、〈兵〉二十、〈夫〉八、〈书〉一

魏　铭：〈薪〉三十、〈兵〉十、〈夫〉八、〈书〉一

朱名璪：〈薪〉四十、〈兵〉十六、〈夫〉八、〈书〉一

林士班、〈林〉怀远：〈薪〉四十

张虎文、〈张〉蒙城、李心洁、〈李〉宿州：（薪）三十

初四日

早饭后清理文件。桂中行来见，久谈。围棋二局。王少庚见，久谈。写澄、沅两弟信一件。午刻，温《左传》庄二十年至闵二年。中饭后阅申夫所为湖团案批，至幕府久谈。阅本日文件，写对联八付，核批札各稿。傍夕小睡。夜改江西孙方伯信一件，又核批札各稿。二更后温《文选》数首。三点睡，不甚成寐。

初五日

早饭后清理文件，见客，坐见者一次，立见者二次，围棋二局。旋坐见之客二次，改信稿二件。温《左传》闵公二年至僖公五年。中饭后至幕府一谈，李幼荃来久坐。阅本日文件，核批札稿，写对联八付。傍夕至幕府一谈。见客，立见者一次，坐见者一次。夜改马勇章程，发刻。温古文扬雄数首。二更三点睡，五更醒。

初六日

早饭后清理文件，围棋二局。朱式云来一坐，又坐见之客一次。子密来久坐，渠将以日内回家也。阅《左传》僖公五年至十六年。中饭后至幕府一坐，阅本日文件，写挂屏四幅，核批札各稿。傍夕至幕府一谈，张振轩来一谈。申刻添陈舫仙信三叶。夜，倦甚，不愿治事。烈风凄雨，气象黯惨。阅《文选》数首。一人摆棋为戏。二更三点睡，颇能成寐。

初七日

早饭后清理文件，旋见客二次，围棋二局。改信稿四件，阅《左传》僖十六年至二十五年。又见客一次。中饭后至幕府一谈，阅本日文件。改张敬堂信稿一件，约五百字。旋又与幕中一叙。傍夕小睡。夜核批札稿。旋温《古文·论著类》。是日巳刻写纪泽信一封。二更三点睡，不甚成寐。

初八日

早饭后清理文件，见客，坐见者五次，围棋二局。拟作邵位西墓志铭，沉吟久之，未能下笔。中饭后至幕府一谈。旋阅本日文件，阅京报十余本，作墓志百余字。傍夕又与幕府一谈。夜核批札各稿，二更后小睡，阅韩文各墓志。三点睡，不甚成寐。

附记

○钱月三十金　　　○王祭幛一　　○周一

○周二百金　　○内信

○王子槐百金

初九日

早饭后清理文件。旋坐见之客二次，围棋二局，立见之客一次。写横披一张、对联一付。午初，阅《左传》僖二十五年至二十八年。午正至云龙山，申夫请余及幕僚登高宴集，酒后登放鹤亭，酉刻归。折弁自京归，阅京信数件、京报十余本，阅本日文件。夜核批札稿，子密来久谈。二更后略温韩文，倦甚，不能治事。三点睡，五更醒。

附记

吴元甲字世求，号育泉，桐城岁贡，吴汝纶之父，孝廉方正

闵凤来，带马队副将

孙文科，带徐左副将衔游击

王豹文，带徐左副将衔游击

初十日

早饭后见客，坐见者四次，立见者二次。旋围棋二局，阅湖团一案卷宗。是日子密还家，巳刻与之鬯谈。中饭后与幕府一谈，幼泉来，久坐。阅本日文件甚多。见客，立见者四次。写挽联一付、祭幛二幅。傍夕又与幕府久谈。夜写纪泽〈信〉一封、夫人信一封。旋阅《刘文房诗集》。是日接奉廷寄，欲以李少泉赴河洛，吴仲仙任两江及李雨亭、丁雨生等递升督抚。措置太骤，竟日为之不怡。

十一日

早饭后清理文件，围棋二局。见客，立见者一次，坐见者二次，张云吉坐甚久。旋温《左传》僖公二十八年至文公二年。申甫来坐久谈。中饭后又与幕府一谈，阅本日文件。改唐荫云信稿，约四百字。傍夕与幕中一谈。夜核批札稿，改信稿毕，温古文数首，又温苏、黄七古。二更三点睡。

十二日

早饭后清理文件。旋立见之客一次，围棋二局，立见之客一次，坐见之客三次。阅《左传》文公二年至十四年。又坐见之客二次。郭笙陔自京归，与谈良久。中饭后，萧敔庭庶常晋卿来见，久谈。旋与幕府一谈，阅本日文件，核批札各稿，将方世兄恺《地球图说》加数签。傍夕又与幕友一谈。夜，李幼泉来一谈，写纪泽信一封。将韩文墓志拟立一表，以明行文无常态，金石无定例之义。二更四点睡，三更后成寐。

十三日

早饭后清理文件。旋坐见之客一次，围棋二局，作邵位西墓志。午刻写零字颇多，请萧敔庭等中饭。旋至幕府一谈，阅本日文件，又作墓志数行。傍夕又与幕友一谈。夜写零字甚多，将墓志序作毕，尚未作铭。二更四点睡，三更后成寐。本日宴客、作文，皆向所畏苦者，而尚颇成寐，是近日体气好处；而作文心不能锐入，则又衰老之征矣。

十四日

早饭后清理文件，坐见之客四次，围棋二局，又坐见之客一次。午刻阅文十五年至宣三年。中饭后至幕府一谈，阅本日文件，写李少荃信一封。见客一次，与客围棋一局。因用心稍过，虚火上炎，牙疼殊甚。夜间写零字甚多，不治它事。二更三点睡。

十五日

早饭后清理文件，旋将位西铭词作毕。核改信稿数件，围棋二局。见客，坐见者一次，立见者一次。中饭后至幕府一谈，阅本日文件，核批札稿甚多。剃头一次。傍夕又与幕友谈论片时。夜改信稿一件，约三百字。二更后温韩文墓铭各篇。三点睡，至三更不能成寐，默改墓铭中数句。四点成寐，五更醒。

十六日

早饭后清理文件，见客，坐见者一次，围棋二局，拜发万寿折。午刻营务处各员来言，贼已破辛家集，去徐城仅百里，因命各营戒严。阅《左传》宣三年至十二年。中饭后与幕中久谈，写两弟信一件，阅本日文件，核批札各稿。警报频仍。见客，坐见者二次，立见者二次。傍夕与〈幕〉府一谈。夜登城看火光，测贼远近。此间人人言火光可照数十百里，余不信也。旋阅《欧阳公文集》二十余首。二更三点睡，终夕不甚成寐。

十七日

早起，较常略早。点灯饭毕，出外看各土城站垛防守，出北门至坝子街，西至南菜园止，巳正归。围棋二局。见客，立见者一次，坐见者三次。文辅卿自京城归，谈论最久。阅宣十二年至十五年，仅六叶耳。中饭后与幕府久谈，阅本日文件。倦甚，不愿治事，又围棋一局，观人一局。核札稿二件。傍夕小睡。夜核批稿，阅《史记》五首。二更三点睡，颇能成寐。

十八日

早饭后清理文件，见客，坐见者二次，围棋二局。旋改折稿。午刻，罗茂堂来一谈。中饭后至幕府一谈，阅本日文件。见客三次，王鼎丞、文辅卿、张小山坐均甚久。改折，至灯时毕，约改千余字。疲乏殊甚，不复能治事矣，即在院中散步徘徊。二更三点睡，竟夕不甚成寐。

十九日

早饭后清理文件，围棋二局，坐见之客二次，又与刘开生围棋一局，至幕府谈二次。午刻温宣公十五年至末，成公元、二年。中饭后，坐见之客一次。阅本日文件，改片稿一件。懒于治事，又围棋一局，与幕中久谈两次。傍夕小睡。夜核批札各稿，二更后温韩文数首，写表百余字。二更四点睡。是日发报一折、一片。

二十日

早饭后清理文件，见客，坐见者三次，围棋一局，又观人一局。幼泉来久坐。温《左传》成公三年至十年。中饭，请文辅卿等便饭，坐良久，申初散。阅本日文件，见客三次。傍夕与幕府久谈。夜阅休宁陈兆麒仰韩所刻《国朝古文所见集》。二更后核批札各稿。派八人分守，口授告示稿、札稿，更初办毕，四点令其出城。睡颇成寐，五更二点始醒。

廿一日

早饭后清理文件，改信稿一件。旋围棋一局，又观人一局。谭鳌、曾玉二等久坐，张道等久坐。温《左传》成公十一年至十六年，未正始毕，阅本日文件。申夫来久谈，乌参领等来一坐。核改批札、信稿。酉刻至幕府一谈。夜又改信稿四件，二更后温《古文·序跋类》。三点睡，五点成寐。

廿二日

早饭后清理文件，立见之客三次，围棋二局。阅《左传》成十七、八年。中饭后至幕府一谈，写横披二幅，约三百余字。阅本日文件。见客，坐见者三次，翰林刘凤苞坐最久，立见之客一次。再围棋一局。傍夕至幕府一谈。夜改信稿三件，二更后温《古文·论著类》。是日写纪泽信一件。

廿三日

早饭后清理文件，旋围棋二局，又观人一局。见客，坐见者一次，立见者二次。写邵位西墓志，巳正起，至二更止写毕。写楷书约九分大，凡八百余字。午刻，申甫来久谈。中饭后至幕府一谈。未刻接阅本日文件。申刻见客，坐见者三次，立见者二次，文辅卿谈最久。二更后核批札、信稿颇多。四点睡，劳乏过甚，不甚成寐。

附记

○笔墨　　○几何序　　○邵铭

廿四日

早饭后清理文件，见客，坐见者一次。围棋一局，又观人一局。坐见之客二次。阅《左传》襄公元年至八年。中饭后至幕府一谈，阅本日文件。见客，坐见一次，立见一次。因昨夜写楷字太多，眼蒙殊甚，杂录异诂各字。傍夕小睡。夜核批札各稿，二更后温《汉书》蔡义、公孙贺等传。二更三点睡，颇能成寐，五更醒。

廿五日

早饭后清理文件，见客，坐见者二次，围棋二局。位西墓铭有错落，改写半开，凡百三十字。写纪泽信一件，李幼泉来久谈，温《左传》襄公九年至十二年。中饭后与幕府一谈。文辅卿来辞行，久谈。阅本日文件，写两弟信，又围棋一局。傍夕与幕府一谈。夜，幼泉又来一坐，核批札、信稿颇多，二更后温《古文·奏议类》。三更睡，不甚成寐。

廿六日

早饭后清理文件，见客，立见者三次，围棋二局。温襄公十二年至十九年。午刻，请刘凤苞采九便饭，未末散。阅本日文件。李幼泉来，一坐。汪致轩来，与开生围棋一局，余从旁观之，傍夕始毕。王沐等来，一谈。夜核批札、信稿，二更后温《古文·书牍类》。三更睡，颇能成寐。接纪泽信，知少荃之母病势甚重，殊以为虑。

廿七日

早饭后清理文件，见客，坐见者一次，立见者一次。围棋二局，旋又观人一局。又立见之客一次，坐见者一次。阅襄公十九年至二十三年，杂录异诂各字，至未正毕。阅本日文件。见客，坐见者二次。写对联、扁数字，与幕友一谈。傍夕小睡。夜核批札、信稿，二更四点毕。五点睡，不甚成寐。

廿八日

早饭后，徐城马步各队派出至湖团剿贼，各统领、营官前来禀辞。见客，坐见者二次，立见者四次。围棋二局，又观人一局，又立见之客二次，坐见者一次。温《左传》襄二十三年至二十六年。中饭后与幕府鬯谈，阅本日文件。见客，坐见者四次，刘采九、王鼎丞谈甚久。接色副都统呈文，带队回徐，系因余二十日批有错误而来。正值丰县十分吃紧之际，忽然调开马队，一批之失，恐误大事，忧愧之至！因速办一批，令其仍折回丰县。旋与黎莼斋久谈，教以作文之法，兼令细看禀批。二更三点睡，倦甚，颇能成寐，五更即醒。是日巳刻放晴，未刻微雪，天气已骤寒矣。

附记

《佩文韵〈府〉》京购

廿九日

早饭后清理文件，旋写纪泽信一封。汪致轩来，观渠与刘开生围棋二局。阅《左传》襄二十六年至三十年，至申刻毕。阅本日文件，核批札、信稿。至幕府谈二次，莫子偲来久谈。夜，闻李幼泉等今日开仗，贼距城仅二十里，官军虽获小胜，而步队靠民圩站立，并未开仗。贼马三千余匹，官马仅七百匹，初时胜其游骑，杀贼百余，后亦彼此相持。城中空虚，深为忧灼，因部署守城事宜。见客十余次。二更三点睡。三更后，接幼泉信，贼已往西南窜去。城上人声犬声，扰扰不息，四更始能成寐，五更即醒。

十月

初一日

早间，谢各贺朔之客。饭后清理文件。见客，坐见者四次，立见者五次。围棋一局，又观人一局。阅襄公三十年、三十一年。中饭后与幕友鬯谈，录记异诂各字，阅本日文件。见客，立见者九次，皆昨日出队在柳新庄打仗者，因贼已由萧县南窜，遂皆收队回徐。倦甚，不能治事。傍夕小睡。夜核批札各稿。旋温《诗经》二十余章，于《荡》诗若有所会。

初二日

早饭后清理文件。见客，立见者一次，坐见者二次。旋围棋二局，温《左传》昭公元年至三年。中饭后至幕府鬯谈，阅本日文件。见客，坐见者二次，立见者九次。倦甚，不愿治事，与幕府诸公鬯谈。夜核批札、信稿。眼蒙殊甚，二更后小睡。三点睡，颇成寐。四更三点醒，不复能睡矣。

附记

○莫善徵

初三日

早饭后清理文件。旋见客，坐见者一次，立见者一次。阅《左传》昭公四年至七年。至幕府一谈。阅邵二云《尔雅正义》，莫子偲新送刷印较早者也。中饭后又至幕府久谈，阅本日文件，核批札、信稿，再阅《尔雅正义》。小睡片时。傍夕与幕府一谈。夜阅阮文达《曾子十篇注释》，倦甚。二更四点睡，不甚成寐。

附记

刘宝臣

初四日

早饭后清理文件。见客，坐见者二次，立见者一次。阅《左传》昭公七年至十三年，录异诂各字。中饭，请莫子偲便饭，未正散。阅本日文件，至幕府一谈，写纪泽信一件。酉刻写对联数付。傍夕小睡。夜核批札、信稿。二更，阅《七家文钞》之恽、张二家。四点睡，不甚成寐。

初五日

早饭后见客一次，谈稍久，旋观府教授徐逢干与开生围棋二局。清理文件，见客二次，阅昭公十四年至十九年。中饭后坐见之客一次，立见之客二次，至幕府久谈，阅本日文件。傍夕又与幕中久谈。夜核批札、信稿，二更后整理新抄古文。是日午刻写澄、沅两弟信。申刻写李少泉信。二更四点睡，颇能成寐，四更末醒。

初六日

早饭后清理文件。旋见客，坐见者二次，立见者二次，围棋二局。闻丰县之贼回窜山东鱼台，焦灼之至。李幼泉来久坐，温《左传》昭公十九年至二十三年。中饭后至幕府久谈。见客，坐见者一次，立见者一次。阅本日文件，核批札各稿，将王子朝事乙识。傍夕与幕府久谈。夜温《文选》《离骚》、《九辨》。二更四点睡，尚能成寐，五更二点始醒。

初七日

早饭后清理文件。旋见客，立见者一次。围棋二局，写沅弟信一封，加吴南屏信三叶，温《左传》昭二十三年至二十七年。中饭后至幕府久谈，阅本日文件，核批札各稿，又与莫子偲一谈。小睡片刻。幼泉来久谈。夜温《反离骚》数遍，若有所得。旋温“识度”数首。二更三点睡，五更初醒。

初八日

早饭后清理文件。旋见客，坐见者二次，围棋二局，又观人一局，已午初矣。温昭公二十七年至末。见客，立见者二次。中饭后至幕府久谈，阅本日文件。抄录异诂各字，约抄七百字。再与幕府鬯谈。夜核批札、信稿，目蒙殊甚。二更后温韩诗七古。三点睡，四更末醒。是日接潘琴轩信，知初四日又获胜仗，渠已速回济宁，为之稍慰。

初九日

早饭后清理文件。旋围棋二局。出门至教场点黄旗马队之名，午初归。温《左传》定公元年至八年。中饭后至幕府一谈，见客，坐见者一次，立见者三次。阅本日文件，核批札各稿。傍夕又与幕中鬯谈。夜写零字甚多，改折稿一件，约三百余字。二更四点睡，三更成寐，四更末醒。

初十日

是日恭遇慈禧皇太后万寿。早，赴文昌宫拜牌，辰初归。早饭后清理文件。旋改片稿四件，内一片改二百余字。至幕府一谈。午初，温《左传》定公八年至十三年。中饭后清理本日文件。是日，申夫请莫子偲便饭，即在余室内会食，未初散。旋核批札各稿，围棋二局，改片稿一件。傍夕与幕友一谈。夜写零字甚多。小睡半晌。二更后温《古文·哀祭类》。三点睡，三更成寐，五更二点醒。

十一日

是日余五十五生日，虚度又一岁矣。谢诸客不见。早饭后清理文件。旋温《左传》定公十三年至十五年、哀公元年至八年。午刻少息。中饭后见客一次，与幕府一谈，阅本日文件。申夫来一谈，围棋二局，核批稿数件。傍夕与幕府一谈。夜核信稿数件，写零字甚多。小睡片刻。二更后温《孟子》十余章。三点睡，四更末醒。是日发报一折、四片。闻山东之贼已悉数回窜河南，为之少慰。

十二日

早饭后清理文件。旋围棋二局，见客，坐见者四次。河南举人孙育均来见，英明沉实人也。温哀公八年至十五年。中饭后至幕府一谈，阅本日文件。见客，立见者二次，坐见者一次。核批札稿。小睡片刻。又与幕中一谈。夜写零字甚多，稍悟米南宫之法，前刷而后缩，李北海之法，前矫而后固。核信稿数件。二更后温《易·系辞》，若有所会。二更四点睡，尚能成寐，五更一点醒。

十三日

早饭后清理文件，围棋一局，又观人一局。见客，立见者二次，坐见者二次。温《左传》哀公十五年至末。中饭后至幕府久谈，阅本日文件，抄异诂等字，约五百字。傍夕又与幕府一谈。夜写零字甚多，倦甚，小睡。核批札稿。二更后，温《古文·辞赋类》。三点睡，三更成寐，五更醒。梦颇多，亦近岁所罕也。

十四日

早饭后清理文件，围棋二局。见客，坐见者二次，立见者一次。将《左传》分类，每事为四字目，识于册末。午刻见客一次。中饭后至幕府鬯谈，阅本日文件，见客，坐见一次。再录《左传》分类事目，宣公毕。傍夕又与幕府鬯谈。夜核批札各稿，二更后温《古文·哀祭类》。二更三点睡，四更末醒。

十五日

早间，内署及各文武贺望，立见十一次，坐见之客四次。清理文件，围棋二局，李幼泉来一坐。阅《左传》成公，记分类事目。中饭后至幕府鬯谈，吴汝纶来久谈。吴，桐城人，本年进士，年仅二十六岁，而古文、经学、时文皆卓然不群，异材也。阅本日文件，核批札各稿。傍夕又与幕友一谈。夜改信稿三件，皆改数百字。二更后倦甚，不能诵书。三点睡。是日申刻写澄、沅两弟信一封。

十六日

早饭后清理文件。旋见客，坐见者一次，立见者一次，围棋二局，抄《左传》分类事目，自襄公至哀公末，抄至二更始毕。中饭后至幕府一谈，阅本日文件。夜又与幕府一谈，温七言绝句。三点睡，不甚成寐。

十七日

早饭后清理文件，旋围棋二局。写纪泽信一件，写云仙信一件。中饭，请孙育均、吴汝纶等小宴，未正散。阅本日文件。周声澍来见，久谈。善化〈人〉，癸亥翰林，本年留馆者也。札〔核〕批札稿甚多。傍夕与幕夕〔府〕鬯谈。夜核信稿数件，二更后温《诗经》。四点睡，三更末醒。

十八日

早饭后清理文件。旋围棋二局，见客，坐见者三次，立见者二次，写零字甚多，李幼泉来久坐。中饭后至幕府一谈，阅本日文件。阅九月邸钞，见陈小舫参霞仙折，颠倒黑白，令人愤悒！写零字甚多，核批札各稿，见客一次。傍夕与幕府鬯谈。前日接澄、沅两弟二次信，系七月下旬、八月初旬两次所去之勇；本日接两弟信，系七月中旬去勇，为之一慰。又写零字百余，温《诗经》二十余篇。二更三点睡，四更末醒。

十九日

早饭后清理文件。旋围棋一局，又观人一局。见客，坐见者二次。剃头一次。写莫子偲之父墓表。中饭后与幕中久谈，见客，坐见者三次。袁保龄字子久，坐颇久，午桥之次子也。阅本日文件，又写墓表十余行。傍夕与幕中久谈。夜改信稿三件，二更后温《书经》三篇。三点睡，不甚成寐。

二十日

早饭后清理文件。见客，坐见者一次，立见者二次，围棋二局。旋写莫君墓表，因昨日写楷书吃力，本日改写行书，字约寸大许，自巳刻写至酉初毕，约千二百字。午初，计芾村来久谈。中饭后与幕府一谈。未正阅本日文件。申正，孙宇农来久谈。傍夕又与幕友一谈。夜核批札各稿。二更倦甚，至薛叔耘处一谈。三点睡，三更末醒一次，五更初醒。是日悟作书之道，亦分阳刚之美、阴柔之美两端，偏于阳者取势宜峻迈，偏于阴者下笔宜和缓。二者兼营并骛，则两失之矣。余心每蹈此弊。

廿一日

早饭后清理文件。旋围棋二局，写对联十余付、扁二方。午正请周瀛樵等便饭，申初散。阅本日文件。旋又与刘申孙围棋二局。傍夕与幕府一谈。夜将《左传》事目重编一类。二更三点睡。是日批札、信稿甚多，停阁未办。

附记

桐城吴元甲　　　　太湖王

廿二日

早饭后清理文件。旋见客，坐见〈者〉一次，围棋二局，又坐见之客二次，吴汝纶谈最久。写挂屏二幅，每幅约百字。中饭后与幕府久谈，阅本日文件，周瀛樵来久谈，立见之客二次。傍夕小睡。夜核批札稿颇多。朱孔阳字仲我，元和朱骏声之子，寄所为文七首，细阅一过。二更后倦甚，又似甚畏寒者。老景侵逼，颓然若难任也。小睡片刻。旋又写零字六七十。三点睡，幸能成寐，四更末醒。

廿三日

早饭后清理文件。旋围棋二局，见客，坐见者二次。巳正出门，拜客二家。至袁世兄家久坐，渠在铜山县就婚，配高令孙女为继室也。归，写挂屏至未正毕。阅本日文件，孙育均来久坐，朱式云、张树珊先后来坐。酉刻与幕府久谈。夜核批札各稿。因说话太多，不复能治事。二更后温《易·系辞》。二更三点睡，四更二点睡，旋又稍稍成寐。

廿四日

早饭后清理文件。旋围棋二局，又观人一局。见客，坐见者三次，立见者二次。旋核改信稿数件。中饭后至幕府久谈，阅本日文件，又核改信稿多件。傍夕与幕中一谈。夜核批札稿。二更后倦甚，不能治一事，写纪泽信一封。接澄、沅两弟九月廿一日信，沅意欲再辞晋抚，坚卧不起。喜其知幾之明、襟怀之淡，反复筹思，将成其志。三点睡，不甚成寐。思吾兄弟出处进退之道，必能避荣而后可以远辱，但宜不露痕迹耳。

廿五日

早饭后清理文件。旋见客，坐见者二次，立见者二次。围棋三局，为时过久。袁子久来久坐。午初，将两弟近来各信清阅。中饭后至幕府一谈。写澄、沅信一件，凡六叶。清阅本日文件。写沅信一件，凡四叶。与幕府鬯谈。夜核批札各稿。二更后写经书目录付钞。四点睡，不甚成寐。

廿六日

早饭后清理文件。旋围棋二局，见客，坐客〔见〕者二次，立见者一次。将《左传》分类事目校对一过，习字一纸。中饭后至幕府一坐，阅本日文件，又围棋二局，吴汝纶来久坐。写李文森挂屏一付，约四百字。傍夕与幕府一谈。夜核批札稿，写零字甚多，将河南绅士呈细阅一过。三更后将《孟子》昔分之十类写毕。四点睡，五更醒。

廿七日

早饭后清理文件。旋见客，坐见者二次，围棋二局。写扁、对数事，习字一纸。中饭后，刘松山来一谈，至幕府一谈，又围棋二局，阅本日文件。莫子偲来一谈，渠明日将回金陵也。夜核批札各稿，至二更四点末毕。睡至三更成寐，五更初醒。日内荒淫于棋，有似恶醉而强酒者，殊为愧悔。

廿八日

早饭后写扁一幅，见客，坐见者六次，立见者二次，说话甚多。旋至子偲处送行。围棋二局，习字一纸。中饭后至幕府鬯谈，阅本日文件。见客，坐见者三次，薛世香、刘省三坐谈均久。核批札各稿。风雨凝寒，颇增愁思。傍夕小睡。夜写零字二百许。思余之书势应以“斗刷跌缩”四字为主，将命纪泽刻此四字为一小印。改折稿一件，约改四百字。二更后改片稿一件。旋朗诵《九辨》。三点睡，三更后成寐。

附记

贺霱若，壬子举人，〈咸丰〉五年胡保知县，蓝翎，七年胡保得缺后，以同知选用。八年十月月〔衍一月字〕挑发往安徽，九年七月到省，在唐河帅处当差。〈同治〉元年正月丁母忧回籍，九月唐奏调来皖，三年四月服满，五月曾委办五河盐卡，七月赏换花翎，四年在京铜局捐足同知三班。

廿九日

早饭后清理文件。旋围棋二局，见客，坐见者二次，改片稿一件，习字一纸。午刻阅《尔雅正义》。中饭后至幕府一谈，阅本日文件，薛世香来久谈，核批札、信稿。傍夕至至〔衍一至字〕伯苻处久坐。夜写零字甚多，二更后温《古文·奏议类》。三点睡，颇能酣卧，五更睡。

三十日

早饭后清理文件。旋见客一次，围棋二局，罗茂堂来一坐。旋写挂屏一付，习字一纸，改片稿一件，约二百字。中饭后写对联数首，阅本日文件，孙宇农来久坐，李幼泉、张田畯先后来坐，阅邵氏《尔雅正义》十叶。傍夕至幕府一谈。夜写零字颇多，改信稿二件，发报一折、四片。二更后温《古文·序跋类》，朗诵数〈首〉。三点睡，不甚成寐，四更二点醒，不耐卧矣。

十一月

初一日

早饭后，谢绝各贺朔之客，清理文件。旋围棋二局，阅《尔雅正义》十三叶。计芾村来久坐，张树声来久坐。中饭后至幕府一谈。阅本日文件，又围棋二局，习字一纸，写对联六付。傍夕至幕府一谈。夜核批札、信稿，二更后写零字甚多，温《史记》公孙宏等传。三点睡，不甚成寐。

初二日

早饭后清理文件。旋围棋二局，写横披一张，约二百字。孙宇农等来辞行，久坐。写对联五付，阅《尔雅正义》。中饭，请刘省三等便饭。旋阅本日文件，又阅《尔雅》。坐见之客二次。傍夕至幕府一谈。夜核批札各稿。二更后温《古文·辞赋类》，阅《史望之先生行述》一过。三点睡，四更醒。

初三日

是日恭逢先妣江太夫人八十一冥诞，向在营中不设祭，由金陵寓中设祭也。早饭后清理文件。旋围棋二局，见客，坐见者二次，立见者一次，阅《尔雅正义》十三叶，抄异诂等为《雅训类记》。中饭后至幕府久谈。旋阅本日文件，又围棋一局，杨宇庵来久谈。夜核批札、信稿，写李小泉信三叶，二更后温《古文·论著类》。四点睡，甚能成寐，惟畏寒特甚，亦老态也。

初四日

早饭后清理文件，朱式云来久坐，又立见之客一次，阅《尔雅正义》，抄《雅训类记》约五百字。明日冬至拜牌，指示修理庭院，以作朝会之所。申夫来久谈。中饭后阅本日文件。阅邸报，霞仙复为陕西巡抚，因杨厚庵奏陕绅请留，而皇上命钦差瑞、罗复奏，有褒无贬也。袁世兄来久坐。傍夕至幕府一谈。夜核批札、信稿。二更后温《孟子》，朗诵，似有所得。三点睡，不甚成寐。

初五日

是日长至令节，五更二点起，率文武行礼。礼毕，坐待天明。天寒，胸次作呕吐之意。饭后清理文件。旋围棋二局，阅《尔雅·释诂》毕，抄《雅训类记》。中饭后阅《释言》十叶，见客二次，阅本日文件，写澄、沅两弟信。又围棋一局，见客二次，刘咏萸、潘鼎新均久谈。傍夕与幕府一谈。夜写阎丹初信三叶、陈作梅信一叶，核批札各稿。二更后倦甚，不能作事。三点后睡，颇能成寐。

初六日

早饭后清理文件。旋围棋二局，见客，坐见者二次，阅《释言》十叶，抄《雅训类记》。中饭后至幕府鬯谈，又坐见之客一次，阅本日文件，写纪泽信一件，核批札各稿。夜听李载珪弹琴，写零字颇多，温杜诗十余首。二更四点睡，梦颇多，且似有儆戒之意，为之悚然！

附记　松字军

黄冈易△△ 　　汉阳投诚，王平西　　湘阴宋德鸿　　湘潭二，俱出护军。杨玉书、曹仁贤　　盱眙李△△ 　　婺源王△△，俱出江北至薛军

初七日

早饭后清理文件。旋立见之客一次，围棋二局。阅《释言》，至申刻阅毕。抄《雅训类记》。中饭，请潘琴轩便饭。至幕府鬯谈，见客二次。傍夕又与幕府一谈。夜核水师永远章程，温《诗经》数篇。二更四点睡，颇能成寐。

附记

平步青年底回信

初八日

早饭后见客，立见者三次，坐见者五次，皆武营诸将，逢八来见也。旋围棋二局，阅《释训》十五叶。中饭后至幕府一谈，阅本日文件，抄《雅训类记》，见客一次。倦甚。与幕府鬯谈二次。夜核批札稿，核水师章程。因困倦，欲为各省武官数目立表而不果，乃请向伯常为之。二更三点睡，四更末醒，畏寒殊甚。

初九日

早饭后清理文件，见客一次，围棋二局。旋又见客，坐见者三次，阅《尔雅》《释训》、《释亲》。中饭后至幕府一谈。旋阅本日文件，写《雅训杂记》，写对联六付，又围棋二局。傍夕与幕府一谈。夜核批札稿，甚多，至二更四点未毕。睡尚能成寐。

初十日

早饭后清理文件。见客二次，坐谈颇久，围棋二局。阅《尔雅·释亲》毕，幼泉来久谈，抄《雅训杂记》。中饭后至幕府久谈，阅本日文件，再抄《雅训杂记》，见客一次。傍夕又与幕友久谈。夜核批札各稿，二更后朗诵张、班词赋，诵《送浮屠文畅序》。二更三点睡，尚能成寐，五更醒。

十一日

早饭后清理文件。见客，坐见者一次，围棋一局。出门至李幼泉营久坐，又至朱星槛营久坐，午正后归。中饭后与幕府久谈，又围棋二局，阅本日文件，见客一次，核批札各稿。傍夕与开生一谈。夜改信稿多件，二更后朗诵汉文十余首。二更四点睡。是日下雪，夜，雪尤大，今年已见二白矣。

十二日

早饭后清理文件，见客，立见者二次，旋围棋二局。向伯常不能小便，病势颇重，屡往看视。阅《尔雅·释宫》。坐见之客二次，谈甚久。中饭后至幕府久谈，阅本日文件，又围棋二局，写李少泉信一封。雪大砚冻，难于治事。幼泉来久谈。夜核批札、信稿，二更后温古文，朗诵十余首。二更四点睡。

十三日

早饭后清理文件，旋围棋二局。阅汪龙庄先生辉祖所为《佐治药言》、《学治臆说》、《梦痕录》等书，直至二更。其《庸训》则教子孙之言也，语语切实，可为师法。吾近月诸事废弛，每日除下棋看书之外，一味懒散，于公事多所延阁，读汪公书，不觉悚然！酉刻，幼泉来谈，阅本日文件。夜阅批札各稿，二更后温《古文》气势之属。四点睡。因将分内职事定一常课，作口诀曰：“午前治己事，午后治公文；有客随时见，查阅勤出门；二更诵诗书，高吟动鬼神。”因忆余昔年求观人之法，作一口诀曰：“邪正看眼鼻，真假看嘴唇；功名看气概，富贵看精神；主意看指爪，风波看脚筋；若要看条理，全在语言中。”二诀相近，聊附记之。

十四日

早饭后清理文件，见客二次，围棋二局。因向伯常病重，与诸友议所以治之之法。巳正阅《尔雅·释宫》。中饭后看伯常病，与诸友商议数次。阅本日文件极少，阅汪龙庄书，徘徊庭院，不能治事。傍夕与幕友久谈。夜核水师章程，二更后温《诗经》二十余章，又温《庄子》。二更四点睡，不甚成寐。

十五日

早饭后清理文件。旋见客一次，围棋二局，见客，尹沛清谈甚久。屡看伯常之病，徐医言脉象不好，焦灼之至。陈松如自金陵来，久谈。阅《尔雅·释宫》毕。中饭后，众议多请诸医以治伯常之病。又围棋二局，阅本日文件，朱星槛来一坐，又与各友议治病事。夜核批札稿。阅水师章程，核对至二更三点，又改数条。温柳文永州山水各记。

十六日

早饭后清理文件。旋围棋二局，见客，坐见者二次。写澄、沅两弟信，甫写毕而两弟十月十六之信到，又写一叶答之。又写一信与黄南坡，因送菲仪与家乡亲属三党，共七百余金，托黄在盐局兑汇也，申正了清。阅本日文件。午正闻伯常大便，方以为喜，后屡泄不止，而小便癃闭如故，病势加重，深以为忧，与各友久谈。核批札各稿。夜核水师章程，二更二点温《书经》《无逸》、《顾命》等篇。三更睡，不甚成寐。

附记

○纪泽查武养廉

十七日

早起，见向伯常，病已垂危，四肢及身腹俱已冰冷，万无生理，为之料理后事。自辰至未幸不气绝，旋有人言以水银吹入前阴玉茎之内，可将管内残精败血消化，并可引出小便，或者起死回生云云。诸友因试为之。既将水银吹入，则伯常尚能大声叫呼，一息奄奄，而声音忽粗，众喜其有生机也。又悬赏募人含其玉茎而吸之，始出血丝，继出如米如沙者数十颗，继出如脓，惟尚未吸出小便。然身体冰冷一日，忽能回暖矣；眼闭一日，忽能开目微视矣；牙关紧闭一日，忽能吞药矣。众皆欣讶，似有回生之望。伯常之病，由于梦遗太久，一旦病发，癃闭七日不能小便，遂至如此。向使早数日知水银吹入之法，募人将管中结塞诸物吸出，固非不起之症也。聊记于此，以广异闻。早饭后清理文件，围棋二局，李昭庆来一坐。中饭后阅本日文件，围棋二局，核批札稿数件，余皆与幕友谈病事。夜核水师章程。二更三点睡，竟夕不能成寐。

十八日

早饭后见客，坐见者四次，立见者二次，皆武营逢八衙门期也。清理文件，围棋二局。午初，向伯常去世。乃知水银等方强治无益，特不解已冷之身何以回暖至数时之久耳？与诸友商办诸事。写纪泽信。中饭后再围棋二局，阅本日文件，核批札各稿。傍夕与申夫久谈。夜核水师章程，至二事〔更〕将事宜二十八条核毕，营制尚未核也。温《书经纂言·盘庚》。三点睡，三更二点成寐，四更末醒。

十九日

早饭后清理文件。见客一次，谈颇久。围棋二局，阅《尔雅·释器》。李幼泉来一谈。中饭后又围棋二局，阅本日文件，与幕友谈甚久。夜核水师营制，至二更三点，未毕。睡，三更后略能成寐。

二十日

早饭后见客，坐见者一次，立见者一次。清理文件，围棋二局，将水师营制核毕。见客一次。中饭后与幕府鬯谈，阅本日文件，核批札各稿。见客一次。阅《文献通考·经籍考》，直至二更三点，凡阅四卷。睡后，不甚成寐。

廿一日

早饭后清理文件，围棋二局，见客，刘申孙谈颇久，阅《文献通考·经籍考》。午初，向伯常出殡，料理一切。中饭后阅本日文件，写挽联扁对数事，又围棋二局。欲作唐、金两军闹饷结案一折，而惮于下手，闷甚。阅《夷坚志》数十则，与申夫久谈。夜将唐、金案细核一过，改折数行。贺胜臣自京归。二更四点睡，略能成寐。

廿二日

早饭后清理文件，围棋二局。旋见客，坐见者三次，立见者一次。将唐、金各卷再阅一过。中饭后见客，坐见者二次。阅本日文件。围棋二局。改折稿，直至二更二点止，约改一千六百字，未毕。核批札稿数件。三点睡，不甚成寐。

廿三日

早饭后清理文件，围棋二局。旋阅《文献通考·经籍考》。中饭后观人围棋一局，为时约十一刻。阅本日文件。酉正改折稿，直至二更三点改毕，约八百字，共二千余字。四点睡，不甚成寐。

廿四日

早饭后清理文件，围棋二局。见客，坐见者一次，立见者一次，胡莲舫同年来久谈，即留在馆内住。未正又围棋二局。申刻又与莲舫谈，阅本日文件，核批札各稿。李幼泉来久谈。夜作折稿约八百余字。三更登床，近年睡之最晚者，竟夕不甚成寐。

廿五日

早饭后清理文件。见客二次，谈颇久，围棋二局。旋与莲舫久谈。中饭，请莲舫小宴。饭后，请褚、徐二人对弈，众客同观，一局毕，已暝矣。夜与莲舫鬯谈，渠言云仙抚粤名望之坏，多误于左孟辛、王壬秋二人。旋改片稿二件，核批札稿数件。二更三点睡，屡醒屡寐，尚属美睡。

廿六日

早饭后清理文件。旋围棋二局，与莲舫久谈。作折片一件，直至二更三点，仅作八百余字，未及一半。中饭后写挂屏一幅，约二百余字，阅本日文件。傍夕与莲舫久谈，直谈至二更止，余皆作折。日内于应核公牍诸多延阁，仅办奏及陪客二事而已。巳刻写澄、沅两弟信。夜，睡不甚成寐。

附记

豫：○专信问袁　　○刘委往　　○咨省查

齐：○专信问毛　　○方委往　　○札函琴查

○张鲁瞻

廿七日

早饭后清理文件，旋围棋一局。与莲舫久谈，送渠出城作别，午正归。中饭后见客一次，思作片稿而难于下笔，阅本日文件，阅张石朋所作《勋福论》等篇。作片稿不成，因姑置之。发报二折、二片。傍夕与幕府久谈。夜核批札、信稿。二更三点睡，颇能成寐。

廿八日

早饭后清理文件。旋立见之客一次，坐见之客三次，围棋二局，又坐见之客二次，谈均甚久。中饭后至幕府久谈，阅本日文件，写毛寄云、袁小午、刘省三、潘琴轩信各二叶。傍夕又与幕府一谈。夜核批札各稿，料理专足至河南、山东等事。二更三点睡，不甚成寐。接澄、沅两弟十月十九日信。

附记

眷回，先住沅宅或家庙十月廿七沅信

鼎三不甚弱

因张办黔捐到县　　考棚可多坐童七千

本房生三孕五十月廿六澄信

内年内起行，正月到家，二月劼送妹至粤十月十九澄信

蒋不肯到甘十月十九沅信

廿九日

早饭后清理文件。见客，坐见者二次，立见者二次，围棋二局，李幼泉来一坐。改水师章程。中饭后至幕府一谈，又围棋一局，阅本日文件。又接澄、沅两弟十月廿六日信，核批札信稿。傍夕又与幕友一谈。夜核批札、信稿颇多，二更后朗诵《古文简编》。三点睡，尚能成寐。是日未刻写纪泽儿信一件。

卅日

早饭后清理文件，围棋二局，阅《尔雅·释器》，申夫来久谈。中饭后与幕府久谈，写对联七付，又围棋二局，与黎莼斋谈文，至申夫寓所一谈，即存公馆旁也。夜阅《水浒传》二卷。二更三点睡。是日写雪琴文一首。

十二月

初一日

早，各文武贺朔，见客，坐见者六次，立见者七次。清理文件，围棋二局，阅《水浒》二卷。中饭后至幕府一谈，阅本日文件，写对联数付，围棋二局，核批札各稿。傍夕与幕友一谈。夜将所抄古文稍一编次，朗诵《至言》等篇。二更三点睡，不甚成寐。

初二日

早饭后清理文件。见客，立见者二次，坐见者二次，围棋二局，阅汪龙庄书。中饭后至幕府久谈，阅本日文件，又围棋二局。阅丁雨生、许缘仲诸人信，论盐务、洋务，极长。傍夕与幕友久谈。夜改丁雨生信，约改五百字，二更后温古文。三点睡，三更后成寐。

初三日

早饭后清理文件，旋围棋二局。见客，立见者一次，坐见者四次，容闳及张敬堂坐皆极久。阅《水浒》一卷。中饭后至幕府一谈，阅本日文件颇多，核批札各稿，改许缘仲信稿。傍夕与幕友一谈。夜改陈小浦信稿，约改四百字。二更后温《系辞传》。三点睡，未至三更即成寐，五更二点方醒，近时罕得此美睡耳。

初四日

早饭后清理文件，张敬堂来久谈，旋围棋二局。看《水浒》三卷，见客一次。中饭后又围棋二局，阅本日文件，核批札、信稿甚多。傍夕至幕府一谈。夜因眼蒙腰疼，不能治事，与伯敷久谈。二更后阅《古文辞类纂》。三点睡，颇能成寐，五更醒。

初五日

早饭后清理文件。见客，坐见者一次，立见者二次，围棋二局，又坐见之客二次。录《雅训杂记》。中饭后再围棋二局，写对联七付，阅本日文件，核批札各稿。傍夕与幕府久谈。夜再核批札、信稿，阅明冯时宁以一所纂《古今将略》。二更四点睡，竟夕不能成寐。

初六日

早饭后清理文件。见客，坐见者一次，围棋二局。写澄、沅二弟信，写李少泉信，抄《雅训杂记》。中饭，请容纯甫、张石朋等便饭，久谈。饭后又围棋二局，阅本日文件，核批札各稿。傍夕与幕府一谈。夜，申夫来久谈，二更后批开生所作《历人解》，四点睡。

初七日

早饭后清理文件。见客一次，围棋三局。抄《雅训杂记》。午初阅《释器》。中饭后阅本日文件，核批札各稿，批黎纯斋等文二首。申正与幕友一谈，甚久。夜温古文三首。倦甚，阅《水浒》二卷。二更四点睡，尚能成寐。

初八日

早饭后清理文件。见客，立见者一次，坐见者三次。点桂字二营、松字新中营之名。见客，坐见者一次，立见者二次，围棋二局。抄《雅训杂记》，阅《释器》。中饭后至幕府一谈。阅本日文件，又围棋一局，观人一局，阅《释器》毕。傍夕至伯敷处一谈。夜答朱孔扬书，论转注，约五百字，未毕。二更四点睡，不甚成寐。

初九日

早饭后清理文件。旋见客，坐见者三次，立见者一次。复朱孔扬信毕，围棋二局。见客一次。抄《雅训杂记》。中饭后，申夫来久谈，阅本日文件，阅《释乐》。傍夕与幕府久谈。夜写纪泽等信一件，核京信稿十余件。二更后倦甚，不能治事，徘徊庭院，与幕友久谈。二更三点睡。

初十日

早饭后清理文件，坐见之客一次。点松字三营之名。围棋二局，抄《雅训杂记》，阅《尔雅·释天》十叶。中饭后至幕府久谈，阅本日文件，写对联六付，又围棋一局，核批札各稿。傍夕与幕府一谈。夜温古文六篇。二更三点睡，尚能成寐。梦姚姬传先生谈文颇久。

十一日

早饭后清理文件。见客一次，又立见者三次，围棋二局。抄《雅训杂记》，阅《尔雅·释天》。中饭后至幕府一谈，阅本日文件，写对联五付、横披一帧，约百余字。见客二次。酉刻与幕友久谈，将入京折弁所送同乡炭敬料理一番。夜添黄恕皆、徐寿蘅、周荇农信各一叶，核批札、信稿。二更三点睡。

十二日

早饭后清理文件，拜发元旦贺折。旋点松字三营之名。见客一次，围棋二局。将京信中吴竹如、刘韫斋、黄晓岱、皮筱舲等各加信一二叶不等，至未正写毕。阅本日文件。观人围棋一局，甚久，约一个半时，天已黑矣。申夫来久坐，直谈至二更后。客去即睡，不甚成寐。未正见客二次，又立见者一次。

十三日

早饭后清理文件，围棋二局，巳刻至城外阅张敬堂营内操演，午正归。中饭后又围棋二局，阅本日文件，核批札各稿，见客一次。傍夕与幕府久谈。夜核二批稿，约五百字，温古文数首，朗诵《系辞》上、下传。二更三点睡。是日接澄、沅弟十一月朔日信。辰刻、未刻阅武梁祠刻象及各牌〔碑〕数种。

十四日

早饭后清理文件。点亲兵护军及敬字营之名。见客，坐见者二次，立见者一次，围棋二局，抄《雅训杂记》。中饭后至幕府一谈，阅《尔雅·释天》，阅本日文件，写李少泉信一封。见客一次，谈颇多。又至幕府一谈。夜核批札各稿，再写少泉信一叶，二更后诵杜、韩七古。三点睡，尚能成寐。

附记

杨治邦吴都司之勇，现至寿州，在五河说

吴天保怀远人

十五日

早间谢绝诸客。饭后清理文件，见客三次，坐均甚久，旋围棋二局。抄《雅训杂记》，阅《尔雅·释天》。中饭后阅本日文件。出门拜客二家，写澄、沅二弟信，甚长。傍夕与幕友久谈。夜核批札各稿。二更后温《诗经》、《离骚》。三点睡，甚能成寐，五更二点睡〔醒〕。

十六日

早饭时，折弁自京归。饭后见客五次，坐谈均久，又立见之客三次，围棋二局。抄《雅训杂记》。中饭〈后〉至幕府一谈，阅《尔雅·释地》，阅本日文件，围棋二局，写对联六首，见客二次。傍夕与幕中一谈。夜核批札稿，写零字颇多，二更后温东坡七古二十余首，三点睡。

十七日

早饭后清理文件。见客一次，围棋二局。阅济宁学宫各碑，《北海相景君碑》字及额最为古厚，《范式碑》与《郑季宣碑》阴之额亦殊奇古，爱玩久之。坐见之客三次，抄《雅训杂记》，阅《尔雅·释地》。中饭后至幕府一谈，阅本日文件。为朱式云营命案事，见客三次，商议良久。阅《经籍考》三卷。傍夕与幕府久谈。夜核批札、信稿。二更四点睡，倦甚，不能成寐。

十八日

早饭后清理文件。见客，坐见者三次，立见者三次，围棋二局，申夫来久谈。中饭后与幕府一谈，阅本日文件。改复李眉生信稿，约千六百字，至二更改毕。傍夕与幕友久谈。二更后接各信，知湖北成大吉一军叛变，引捻匪深入，上至黄陂，下至黄冈、阳逻、沙口、滠口，处处皆贼，势极危急，深以为虑！温《古文·诏令类》。三点睡，不甚成寐。是夜接沅弟十一月廿五夜信，气象平和稳实，慰甚。

十九日

早饭后清理文件。是日立春，贺客一概谢绝。围棋二局，见客，坐见者二次，立见者一次。阅《文献通考·经籍考》，是日共阅三卷。中饭后与幕府一谈，又围棋二局，写对联七付，阅本日文件。见客二次，与幕府久谈。夜核批札各稿，二更后温《古文·序跋类》。三点睡，颇能成寐。

廿日

早饭后清理文件。见客，坐见者一次，立见者二次，围棋二局。将水师事宜再核一过。中饭后至幕府一谈，申夫来久谈，围棋二局。阅本日文件，将水师营制再核一过。傍夕核批札各稿，与幕友一谈。夜改长江水师一折，至二更三点止，凡改六百余字，未毕。睡不甚成寐。是日接澄、沅二弟信，十一月十三日发者。

廿一日

早饭后清理文件，将长江水师折改毕，倦甚。阅《文献通考·经籍一》。午刻见客，坐见者三次。中饭后围棋一局，又观人一局。申刻，坐见之客二次，阅本日文件甚多，核批札各稿未毕。傍夕与幕友久谈。夜试笔，写零字甚多，核湖团一案之批，二更二点毕。三点睡，颇能成寐。

廿二日

早饭后清理文件，围棋二局。见客，坐见者三次，立见者一次，阅《经籍考》二、三卷。中饭后至幕府鬯谈，阅本日文件，见客四次，核批札各稿，下对联等款。酉刻再与幕友一谈。夜写零字甚多，二更后温《古文·辞赋类》。三点睡，三更后成寐。

廿三日

早饭后清理文件，围棋二局。旋阅《经籍考》一卷，坐见之客二次，申夫来一谈。中饭后至幕府一谈，阅本日文件，围棋一局。将改查办山东事件，久未下笔，傍夕始清厘头绪。夜改折约六百字。二更三点睡，尚能成寐。

廿四日

早起。饭后清理文件，围棋二局。见客，坐见者一次，立见者一次。阅《经籍考》一卷零七叶。中饭后至幕府久谈，阅本日文件。因纪泽久不到徐，殊为廑系，派弁再往探接。见客，坐见者一次。改折约三百字。傍夕与幕友久谈。夜再改折约八百字，二更四点毕。睡尚能成寐，四更四点醒。

附记

○核东折　　○改豫折

○写湘信　　○札批积件

廿五日

早饭后清理文件。见客，坐见者二次，围棋二局。写纪鸿信一件，写澄、沅二弟信一件。与申夫久谈，见客一次。中饭后阅《经籍考》半卷，与幕府一谈，阅本日文件，围棋一局。傍夕，纪泽儿自金陵来，与语甚久。夜改折稿约三百字。二更三点睡，疲困极矣。

廿六日

早饭后清理文件。旋围棋二局，见客，坐见者一次。改河南查办折毕，约改五百字。中饭后至幕府久谈，阅本日文件，核近数日批札稿，酉刻粗毕。又与幕府一谈。夜改折一件，约改四百字。二更三点睡，幸尚成寐。

廿七日

早饭后清理文件。旋围棋二局，见客，坐见者二次，与申夫久谈。中饭后又围棋一局，阅本日文件，与幕友久谈。申正改一密片，至夜二更时毕，约七百余字。三点睡，三更二点成寐。

廿八日

早饭后清理文件。见客，坐见者四次，立见者一次，围棋二局。又改片稿一件，阅《经籍考》半卷。中饭后与幕友久谈，见客，坐见者一次，立见者一次。阅本日文件，核对本日应发之四折、二片、二清单，应改换者数处。近年奏事，以此次为最难，盖水师事宜营制关系本重，而查办山东、河南两折亦唯恐轻重失中，故再三审慎也。旋阅《经籍志》半卷。傍夕与幕友久谈。夜核批札各稿。酉刻发报。二更三点睡，颇能成寐。

廿九岁除日

早饭后清理文件。旋围棋二局，见客，坐见者二次。阅《经籍考》一卷。午刻请幕友中饭，旋与之久谈。阅本日文件，又围棋二局，阅《经籍考》二卷。与幕友久谈。夜又阅书一卷，核批札各稿。二更后倦甚，不能治事，三点睡。

同治五年

提要

发谢赏“福”、“寿”字恩折1.10　看操1.13　看马队操演；思古文、古诗最可学者，占八句各记其特色1.15　看老湘营操演1.17　申夫论教八股试帖之法，颇有心得1.19　看吉中八营操演；阅《封爵敕书》，颇有错落1.21　刘霞仙寄到《石经》一部1.24　廷寄，沅弟简授湖北巡抚，从此三江两湖联为一气，为之欣慰1.30　劝刘开生厉志好学2.8　起程赴山东济、兖等处查阅，是日驻宿柳泉庄2.9　至利国驿；与纪泽论古人诙诡之趣、雅淡之趣2.10　至沙沟驿2.11　至西仓桥2.12　至滕县2.13　至界河2.14　至邹县；谒孟子庙2.15　谒孟子父母墓；至曲阜县住宿；谒孔庙，衍圣公孔祥珂陪同行礼；又至颜子复圣庙瞻拜2.16　谒至圣林、少昊陵、启圣王林；作一联赠衍圣公；在衍圣公府观乾隆所颁周朝铜器及府内所藏画像2.17　至兖州府2.18　至济宁州2.19　拜僧王长生禄位2.20　阅鼎军操演；闻捻军将转战山东2.21　阅视济宁州城外土圩；济宁城三面皆水，难于设守2.28　王心安二十八日战败，捻军势猖2.29　沅弟拟于三月初赴鄂履任3.4　阅《韵鹤轩笔谈》，悟右军鹅颈通于作书之法3.6　潘琴轩部于初六日先胜后挫；闻任、赖、牛部捻军已渡沙河，将攻山东3.8　接李幼泉信，初七日战又小挫3.9　头晕，右腿麻木3.10　于书法略有所会，作八句记之3.13　后股任、赖捻军已入山东境内，焦灼之至3.16　记家中与人兑换田地的来信3.18　恐捻军抢渡运河，寸心悬系3.19　看兵勇民团试站墙垛3.21　所调刘、周诸军刚到齐，未及接仗，而捻军已他遁，深为可虑3.24　访曾子读书台3.27

起程阅视黄、运两河，巡视潘琴轩部；捻军由单县转战砀山4.7　谒分水龙王庙；阅视开河、袁口、靳家口4.8　至申家口，出黄河湾泊4.9　至刘家堤住宿4.10　至张秋4.11　抵戴庙4.12　入东平州城4.13　至安驾庄4.14　谒岱庙4.15　登泰山；闻捻军又至曹州，恐其渡运河而东，焦灼之至4.16　下山至夏张4.17　至宁阳城；闻捻军复攻曹县、定陶，在曹、单攻破民寨多处，忧灼之至4.18　回至济宁城4.19　阅《鲁通父诗文集》4.21　阅《群经平议》4.24　悟北海书法上取直势，下取横势，左取直势，右取横势4.25　阅李西沤所纂《清修宝鉴》4.26　悟古人用笔之法，戏作诗二句记之4.30　纪泽母子已到阳逻，纪瑞母子已自湘来鄂5.2　阅沅弟捐资刊刻之王而农《礼记章句》5.3　闻河南诸军四月二十八日在归德败挫，宋庆、蒋希夷两军伤损尤多，而河南乃以胜仗入奏请奖，殊为可怪5.8　核鲍营薪水、口粮单5.9　闻厚庵具疏请罪，另简贤能，甘肃事势日坏，殊为可忧5.10　捻军与刘仲良、刘寿卿等部接战失利；闻捻军又至丰县5.11　闻捻军张、牛、任、赖两股均集于徐州城外，各军熟视而无如之何，焦灼无已5.13　吴竹如致仕，侨居山东诸城5.14　阅密谕中寄来之赫德所呈《局外旁观论》、威妥玛所呈《新议论略》5.15　看《红楼梦》5.25　近日每于饭后乏困异常，以后当效陶凫香养生之法，坚持饭后散步5.28　闻捻军复回击定陶，焦灼之至6.2　捻军攻定陶之信不确，为之少慰6.4　嘉祥县宗圣庙已朽败，圣裔式微，因捐祭产银6.7　至南武山谒曾子林庙6.8　回至济宁6.9　至韦驮棚看新筑之墙；河沿堤墙全塌，欲改为板筑，令程牧先修数丈为式6.10　大雨倾盆，冷如深秋，深恐伤稼6.13　将经宿迁、桃源、临淮至周家口；至赵村闸观堤墙式样6.15　至枣林闸6.16　至南阳镇，因风逆即行停泊6.17　连日逆风，不能开船；许缘仲解江北漕米四万进京，来此久谈6.19　至敞家口；《礼记章句》校读毕；自谓“流寇纵横，制敌无术”6.20　至夏镇；阅《船山文集》6.21　至韩庄6.22　沿途察看堤墙，至台庄湾泊6.23　至马家集6.24　住宿迁极乐寺6.25　接山东咨文，言任、赖捻军又将从河南回攻山东；接沅弟信，捻军尚未入鄂境6.27　谓《张子正蒙》艰深而不能显豁6.29

捻军攻入睢州7.1　至双兴闸泊宿；高邮、兴化、东台、盐城俱被水淹7.6　至杨庄7.7　自高良涧开船渡湖7.10　在双沟湾泊7.13　抵五河7.14　遇大风暴，座船倾倒，舢板覆溺八只7.15　至临淮7.16　刘、杨、刘、张暂扎河西7.19　巡视敬字三营7.22　接奉廷寄，中有朱学笃劾己之件，阅之不无郁恼7.25　至怀远县，乔中丞自寿州来迎7.28　至距蒙城以下十五里处湾泊7.29　浅滩甚多，不能再进，退回蒙城县泊宿7.30　改坐小舟，至小涧集泊宿8.1　至雉河以下十里泊宿8.2　至白龙王庙以上十里处泊宿；《通鉴论》校阅毕8.3　抵亳州8.4　在亳州停住一日，料理陆行事宜8.5　至鹿邑县8.6　至石郎集；俞允河南不办沙河、贾鲁河之防，焦灼之至8.7　抵陈州府；捻军张宗禹部回攻许州8.8　至周家口；反复筹思进退身世之宜，百感交集8.9　体弱多病，请假一月医调8.12　朱仙镇一带安稳；铭、鼎两军在汴梁以北代豫军修濠；刘松山与豫军宋庆和好之至8.16　捻军于十六日夜自朱仙镇以上突破豫军防线，清军防河月余，全功尽弃；内忧身世，外忧国事，竟夕不寐8.18　接廷寄，刘霞仙开陕抚之缺8.20　接廷寄，有御史参劾之章，不怿者久之8.26　定以后楷书、行书师承之法8.29　沅弟于二十六日疏劾官文9.6　刘省三、潘琴轩等初一日大获胜仗9.9　霆军初五日在襄樊几因索饷而哗变；又其所造二轮小车笨重窳脆，不堪使用，焦灼之至9.14　李子和恐捻军决黄河，与之反复究论9.15　议守贾鲁河至京水镇止9.16　作《船山遗书序》毕9.18　闻放星使绵森、谭廷襄至河南查办事件，河南无事可查，想系至湖北查案，悬系无已9.26

接阅沅弟密折稿，尚妥惬详明，焦灼弥月，至是始放心10.1　作彭氏族谱序毕10.3　日内作字，手甚吃力，拟用“跌欹注卷”四字诀为之，用力轻匀，或转可历久不变10.8　乔鹤侪自寿州赴秦抚任，来见10.9　作请开各缺折及请注销封爵片10.13　谓作文不必尽合于理法，但求气昌10.14　苏源生送《中州文征》等书10.18　严旨诘责，郁抑久之10.19　廷寄令进京，由李鸿章暂署钦差关防，竟夕不能成寐10.25　闻东股捻军回击太康一带10.28　捻军自陈州来，距周家口仅二十余里，令各营于夜间出队截击10.30　捻军失利，从下游渡沙河而南11.1　廷寄令回两江总督本任，拟恭疏辞之11.6　为金可亭作《试律诗序》11.7　送钦差大臣关防至徐州李鸿章处11.19　家属于初十日回到家乡11.26　御史穆缉香阿弹劾，奉旨剖晰；廷寄仍令回江督本任；郭子美在德安获一胜仗11.28　接沅弟信，郭军有四营小挫11.1　又接沅弟信，言二十六日皂市之战，互有胜负，尚无妨碍12.2　自八月至今，五个月无雨无雪，麦不能下种，明岁必大灾歉12.10　郭子美军于初七日在安陆之臼口挫败12.12　陕西之捻军由临潼渡至渭北12.14　诸军五万人入楚，合鄂军将七万人，乃鄂军两次挫衄，而客军未及一战，深为可惜12.16　接沅弟信，言各军被围于沙港；旋又接信，云十一日鏖战获胜12.20　选苏诗七律一百五十七首，将另行抄录，以为三复之本12.21　接沅弟信，言十九、二十日获胜12.27　张树珊于二十一日阵亡12.28　鄂抚署中五福堂于二十二日黎明烧毁12.30

正月

初一日

早起。黎明，率文武各员拜牌。旋见客三十余次，皆各文武贺喜者。清理文件，围棋二局，又坐见之客一次，阅《经籍考》一卷。中饭，请幕中各友，未刻散。阅本日文件，又阅《经籍考》一卷。围棋二局，与幕友久谈。夜又阅书一卷。倦甚，不欲治事，徘徊庭院良久。二更三点睡，尚能成寐。

初二日

早饭后清理文件。见客，坐见者一次。出门拜客，午正归。围棋一局。中饭后至幕府鬯谈，阅本日文件。见客二次，围棋二局。阅《经籍考》子部二卷、集部一卷。傍夕与幕友一谈。夜核批札各稿。二更五点睡，三更后颇能成寐。

初三日

早饭后清理文件。旋见客一次，围棋二局，阅《经籍考》集部一卷，写霞仙信一件。中饭后与幕府一谈，阅本日文件，又围棋二局，阅《经籍考》一卷，见客二次，与幕友一谈。夜写零字颇多，核信稿二十余件。二更三点睡，三更成寐。

初四日

早饭后清理文件。旋见客，坐见者五次，立见者三次，围棋二局。阅《经籍志〔考〕》三卷，至申刻阅毕。中饭后与幕府一谈，阅本日文件，又围棋一局。傍夕与幕友久谈。夜写零字甚多，改信稿二件，未毕。二更四点睡，尚能成寐。

初五日

早饭后见客，坐见者三次，立见者一次，清理文件，围棋二局。阅《经籍考》三卷，申夫来久谈。中饭后写对联五付、挂屏四幅、横披一幅，阅本日文件，围棋一局，核批札各稿，与幕府一谈。夜核改信稿十余件，温《诗经》二十余篇。二更四点睡。

初六日

早饭后清理文件。旋见客，坐见者四次，立见者一次，围棋二局。阅《经籍考》至未正毕。中饭后写对联八付，阅本日文件，围棋二局，申夫来一谈，写澄、沅两弟信。傍夕与幕友一谈。夜核批札、信稿颇多，温《书经》三篇。二更三点睡，三更后成寐。

初七日

早饭后清理文件。见客，坐见者二次，立见者三次，围棋二局。阅《经籍考》，至傍夕止，共阅五卷。凡《经籍考》七十六卷，近粗涉猎一过。中饭后至幕府一谈，写对联八付，围棋二卷〔局〕。傍夕又与幕府久谈。夜核批札、信稿，二更后温陶诗二十余首，高声朗诵。三点睡，四更末醒。

初八日

是日恭逢王父星冈公九十三岁冥诞，营中未能设祭。早饭后清理文件。旋见客，坐见者四次，立见者一次。旋围棋一局，又观人一局。写李少泉信六叶。中饭后写陈作梅信二叶。至幕府久谈。阅本日文件，写横披一帧，约二百字。见客，坐见者二次，谈均久。核批札稿，改折稿一件。傍夕与幕友一谈。夜核改各信稿，二更后温《古文简本》。二更三点睡，三更后成寐。

初九日

早饭后清理文件。围棋二局，见客，坐见者三次，立见者一次。阅《尔雅》《释地》、《释丘》。中饭后至幕府久谈，阅本日文件。围棋二局。见客一次。阅《释山》一卷。傍夕至幕府一谈。夜核批札稿。倦甚，懒于治事，阅《皇甫持正集》。二更三点睡。是日大雪竟日，寒甚。

初十日

早饭后清理文件。见客，坐见者四次，立见者三次，围棋二局。阅《释水》一卷、《释草》五叶。中饭后至幕府一谈，阅本日文件，又围棋二局。纪泽儿病已两日，请人诊治。见客二次，发谢赏“福、寿”字恩折，申夫来久谈。傍夕又与幕府诸人一谈。夜改折稿一件，约改三百余字，核批札各稿，温古文、诗、赋数首。二更三点睡。

十一日

早饭后清理文件。见客，坐见者四次。因纪泽病未痊，请两医诊治。旋观人围棋一局，阅《释草》十叶。见客，坐见者二次，立见者三次。中饭后至幕府一谈。阅本日文件，围棋一局。倦甚，小睡。旋核批札稿。傍夕至幕中一谈。又小睡片刻。夜核信稿甚多，二更后温柳文数首，三点睡。

十二日

早饭后清理文件。见客一次，谈颇久，围棋二局。阅《释草》十叶。中饭后至幕府一谈。眼蒙殊甚。阅本日文件，又围棋二局。见客，坐见者二次，立见者一次。阅《湖海文传》十余篇。夜改片稿二件，约改三百余字，核批札各稿。二更三点睡，尚能成寐。

十三日

早饭后清理文件。见客，立见者二次，坐见者一次。出城看操，午初归。围棋二局。中饭后与幕府久谈，阅本日文件，又与伯苻一谈。见客，坐见者一次，立见者一次。倦甚，小睡。核批札各稿。傍夕小睡。夜核信稿数件，二更后温陶诗。三点睡，不甚成寐。纪泽之病昨日小愈，本日又翻，为之不释。

十四日

早饭后清理文件。见客，坐见者三次，立见者三次。改片稿二件，围棋二局。阅《晋书》列传数首。中饭后与幕府久谈，阅本日文件，围棋二局，发报一折、四片，再阅《晋书》传数首。酉刻见客一次。傍夕与幕友一谈。夜核批札、信稿，二更后温《古文·书牍类》。三点睡，尚能成寐。

十五日

贺节之客，概谢不见。早饭后清理文件。旋出城看马队操演，午初归。围棋二局。中饭后与幕府一谈，阅本日文件，写澄、沅两弟信。左腭上落一壮齿，不知何时已落，或吞入腹中矣。眼蒙，不能治事。偶思古文、古诗最可学者，占八句云：“《诗》之节，《书》之括，孟之烈，韩之越，马之咽，庄之跌，陶之洁，杜之拙。”将终日三复，冀有万一之合。核批札各稿，与幕中久谈。夜核各信稿。温《庄子》数篇。二更三点睡。

十六日

早饭后清理文件。见客，坐见者三次，立见者三次，围棋二局。写纪鸿信一件，写郭意城信未毕。又坐见之客二次。中饭后与幕友久谈，阅本日文件，坐见之客一次，围棋二局。将意城信写毕，核批札各稿。与幕友久谈。夜核信稿甚多，二更后温《古文·辞赋类》。三点睡，不甚成寐。

十七日

早饭后清理文件。旋出城看老湘营操演，午正归。围棋二局。中饭后与幕友一谈，见客，坐见者一次，立见者一次。阅本日文件，阅《释草》十叶，核批札各稿。傍夕与纪泽一谈，与张振轩一谈。夜写朱久翁信二叶，核各信稿数件，二更后温古文及杜诗。三点后睡。

十八日

早饭后清理文件。见客，坐见〈者〉四次，立见者二次。围棋一局，又观人一局。阅《释草》十叶，写纪鸿信一件。中饭后与幕府一谈。见客，坐见者一次，立见者一次。出门至李幼荃处送行。归，与幕府久谈，改一咨稿，约四百字。傍夕，申夫来久谈。旋改批札各稿。二更后倦甚，不能治事，小睡。三点睡，三更后稍能成寐。

十九日

早饭后清理文件。见客，坐见者二次，立见者二次，围棋二局。阅《尔雅·释草》毕。中饭后至幕府一谈，阅本日文件，又围棋二局，核批札各稿。申夫来久谈，论教八股试帖之法，颇有心得。傍夕与幕友一谈。夜核批札稿毕。二更后倦甚，小睡。阅张释之等传。三点睡，不甚成寐。

廿日

早饭后清理文件。张道等来坐，久谈。围棋一局，又观人一局。阅《释木》十二叶。中饭后至幕府一谈，阅本日文件，又围棋三局。见客，坐见者一次。午刻改信稿，申刻改信稿，至夜又改信稿，共计改四十余信。傍夕与幕府久谈。二更后朗诵《易·系辞》及古文十余首。三点睡，尚能成寐。

廿一日

早饭后清理文件，阅京信十余件。出城看吉中八营操演，午正归。又阅各京信毕。中饭后阅《封爵敕书》。前半之文，清、汉皆系于锦中织成者，后半则系续写褒封之谕旨，即三年六月廿九日谕旨也。为字无多，而写者颇有错落。沅弟封威毅伯一轴，错落尤多。近年，凡领诰轴皆系如此。沅弟今年进京，拟一商之可改领否。阅京中购买之书，围棋一局，又观人一局，祝爽亭来久坐。阅《释木》十叶，核批札各稿。酉刻与幕府久谈。夜核批稿毕，温《孟子》数十章。二更三点睡，不甚成寐。

廿二日

早饭后清理文件。见客一次，围棋二局。阅《释木》、《释虫》十叶，写云仙信一封。中饭后与幕府久谈，又围棋一局，观人一局，阅本日文件极少。写扁二方，阅程易畴《通艺录》。傍夕与幕中久谈。夜核批札稿，阅《通艺录》。二更后温序跋中史迁各文，似有所得。三点睡，颇能成寐。梦阮文达公以无数佳砚见示，赏玩未毕而醒。

廿三日

早饭后清理文件，围棋二局。见客，坐见者一次，立见者一次。阅《释虫》十余叶，阅程氏《通艺录》。见客，坐见者二次。写少泉信一件。中饭后写对联八付、扁二方，阅本日文件，核批札各稿，与幕友一谈。倦甚，傍夕一睡。夜温《古文·传志类》。二更三点睡，不甚成寐。

廿四日

早饭后清理文件，见客一次，围棋二局。旋又见客二次，魏申先春农自陕西来。接霞仙信并寄《石经》一部，共二十六套，内十二套略为水所渍，因晒晾，逐叶翻揭。阅《释鱼》十叶。中饭后与幕友一谈，阅本日文件。计芾村来，坐谈颇久。阅《湖海文传》二十余首，写挂屏二幅，约二百字，写纪鸿信一件。傍夕与幕友一谈。夜核批札各稿，写零字甚多，二更后温《史记》三首。三点睡，甚能成寐。

廿五日

早饭后清理文件。见客，坐见者二次，谈颇久，围棋二局。阅《尔雅·释鱼》十余叶。中饭后至幕府一谈，阅本日文件，写对联十五付、挂屏二幅，写澄、沅二弟信，核批札各稿。傍夕与幕友久谈。夜阅《石经·周易略例》，二更后温韩诗，黎纯斋来久谈。三点睡，甚能成寐。

廿六日

早饭后清理文件，见客一次，围棋二局，阅《尔雅·释鸟》十叶。倦甚，小睡。中饭，请祝爽亭等小宴，申初散。阅本日文件，写对联八付，核批札各稿。傍夕与幕友久谈。夜又核批稿，温《诗经》《鸿雁》至《无羊》。《石经》字大，夜间温之，稍省目力，即以校对装裱之有错误否。二更三点睡，三更后成寐。

廿七日

早饭后清理文件。见客，坐见者二次，围棋二局。阅《尔雅·释鸟》十余叶。又见客一次，谈颇久。中饭后与幕府谈甚久，阅本日文件，写对联八付。又围棋一局，观人一局。核批札、信稿。傍夕与幕友一谈。夜再核信稿，写零字颇多，温《诗·节南山》五篇，将《石经》一校。二更三点睡，三更三点后稍能成寐。

廿八日

早饭后清理文件。见客，坐见者二次，立见者二次，围棋二局。阅《释兽》十叶。中饭后至幕府一谈，阅本日文件，写对联十付，核批札各稿。剃头一次。申夫来久谈，夜方去。阅王而农《宋论》、《通鉴论》，温《诗》《小宛》至《北山》止。二更三点睡，三更三点后稍能成寐。

廿九日

早饭后清理文件。见客一次，谈颇久，围棋二局，又观人一局。阅《尔雅·释兽》十余叶。中饭后，申夫来一谈，见客一次。阅本日文件，写对联九付。倦甚，小睡。夜写零字甚多，温《诗》《无将大车》至《大田》止。二更三点睡，极倦，颇能成寐。

卅日

早饭后清理文件。接奉廷寄，沅弟简授湖北巡抚，从此三江两湖联为一气，于办捻较有把握，为之欣慰。见客一次，围棋二局。阅《尔雅·释畜》，邵二云《尔雅》阅毕。旋阅《石经·穀梁》。见客一次。中饭后至幕府久谈，阅本日文件，写对联八付。又围棋二局，申夫来久谈。夜核批札各件，二更后温古文，朗诵十余首，二更三点睡。

二月

初一日

早饭后清理文件。各文武贺朔，见客八次，坐见者二次。围棋一局，又观人一局。阅《穀梁》隐公毕，又阅桓公、庄公、闵公。中饭后至幕府久谈。旋阅本日文件，又围棋二局，写沅甫信一件。倦甚，小睡。夜温《史记》。倦甚，如有病者然。写纪鸿信一件。二更后又小睡，牙疼。三点睡，尚能成寐。

初二日

早饭后清理文件。旋见客二次，又立见之客一次，围棋二局。阅《穀梁》僖公、文公。午刻又见客一次。中饭后至幕府一谈，阅本日文件。坐见之客一次，立见之客二次。写对联十二付、扁二幅。倦甚，小睡。傍夕与幕友一谈。夜核批札各稿，至二更三点睡。

初三日

早饭后清理文件。见客，坐见者二次，立见者一次，围棋二局。阅《穀梁》宣公、成公。牙疼，少睡。中饭后阅本日文件，又围棋二局，写对联九付。傍夕，小睡。夜核批札各稿。二更后倦甚，小睡。三点后睡，三更三点成寐。

初四日

早饭后清理文件。见客二次，围棋二局。阅《穀梁》襄公、昭公，写沅弟信一件。中饭后至幕府一谈。阅本日文件，阅《穀梁》定公、哀公毕，写对联七付。再至幕府一谈。傍夕小睡。夜核批札各稿，二更后温《书经》，朗诵数篇。三点睡，倦甚，如不自胜者然。

初五日

早饭后清理文件。见客一次，谈甚久，围棋二局，至幕中一谈。拟改折稿，踌躇长久，尚未动笔。写李幼泉信二叶。中饭后又围棋二局，阅本日文件，见客，坐见者二次，改折稿数行。傍夕至幕府久谈。夜核咨札稿，改折稿三百余字，未毕，写乔鹤侪信一叶。二更四点睡，不甚成寐。

初六日

早饭后清理文件。见客一次，围棋二局。旋改折稿，至中饭后改毕，约二千余字。改者强半，即湖团一案，张振轩所拟稿也。又见客一次，围棋一局，阅本日文件，改折稿一件。傍夕与幕府久谈。夜改折稿一件、片稿二件，核批札各稿。二更三点睡，三更后成寐。

初七日

早饭后清理文件。见客一次，坐甚久。核改片稿五件，围棋二局，见客一次。中饭后见客二次，又坐见之客二次。写对联十五付、扁二付，与幕友一谈。核批札、信稿，至二更粗毕。倦甚，不能更事，温七律廿余首。三点睡。

初八日

早饭后清理文件。旋出门辞行，拜客四家，午初归。围棋二局。中饭后阅本日文件，见客四次，下对联各款，发报三折、七片，核批札、信稿。清理各件，至夕清毕。夜将明日起程之事清厘一番，与刘开生久谈，劝其厉志好学。二更后小睡。三点睡，不甚成寐。

初九日

早饭后见客一次。旋起程赴山东济、兖等处查阅。卯正出城，行五十里，午初至柳泉庄驻宿。清理文件，与幕客久谈。中饭后围棋二局，核批札各稿。见客，坐见者二次，立见者一次，与幕友久谈。夜阅本日文件，阅《文献通考·兵考》十叶。二更三点睡，尚能成寐。

初十日

早饭后，起行三十五里至利国驿驻宿，巳正三刻即到。天大风。在轿中阅《兵考》一卷。围棋二局。见客，坐见者四次，立见者二次。中饭后阅本日文件，核批札各稿，与幕友久谈，又围棋二局，写纪鸿儿信一件。夜写沅弟信，又阅《兵考》五叶。与泽儿论古人诙诡之趣、雅淡之趣。二更三点睡，殊不成寐。

十一日

早饭后，行十三里至韩庄，过河小坐。纪泽儿从此分手，坐炮船下江南。又行三十五里至沙沟驿住宿，山东兖州镇、道、府、县俱来迎接。见客，坐见者五次，立见者二次。是日在轿中阅《兵考》十余叶。申刻后又阅十余叶。围棋二局，与申夫谈甚久，阅本日文件。夜与幕客久谈。二更三点睡，不甚成寐。

十二日

早饭后启行，行二十五里至西仓桥住宿，因前途无可住之处，故少行也。见客，坐见者三次，立见者一次。清理文件，围棋二局。在途阅《兵考》，下半日又阅十余叶。阅本日文件，核批札各稿。夜将《兵考》三卷题识，与幕友久谈。二更三点睡，倦甚。

十三日

早饭后，行五十里至南沙河打尖。尖后，又行十八里至滕县住宿，在道一书院作公馆。见客，坐见者四次，立见者二次，围棋一局。中饭后又围一局，写潘琴轩信一件，与幕友一谈，阅本日文件。在舆中阅《兵考》一卷，申刻又取一阅。申夫来久谈。倦甚。傍夕坐见之客一次。夜改信稿二件。二更后小睡，三点睡，三更后稍能成寐。

十四日

早饭后，行二十里至北沙河打茶尖。又行二十里，至界河住〈宿〉。清理文件，见客二次。在舆阅《兵考》第五卷。中饭后围棋一局。潘琴轩自济宁来，久谈，又见客二次。阅本日文件，将《兵考》二卷酌加题识，幕友来一谈，核批札稿数件。傍夕小睡。夜改折稿一件，潘琴轩复来一谈。二更三点睡，尚能成寐。

十五日

早饭后启行，二十五里至两家店打茶尖，又行二十五里至邹县住宿。见客，立见者四次，坐见者四次。中饭后清理文件，阅本日文牍，与幕友一谈。申初谒孟子庙，拜宗子孟广均。归后，见客一次。是日在舆中阅《兵考》一卷，酉刻酌加题识。夜，小睡片刻。围棋二局，核批札各稿，阅《曲阜县志》。二更三点睡，尚能成寐，五更醒。

十六日

早饭后启行，三十里至宣村打茶尖。宣村之东六里曰凫村，孟子之母宣献端范夫人之墓在焉，因往展竭〔谒〕，孟子之父国公同冢。墓在凫山之背，俗名马鞍山，即“龟蒙凫绎”之凫也。策马登凫山顶一望。回至宣村，又行二十里至曲阜县，衍圣公孔祥珂出城迎接。至公馆见客，坐见者五次，立见者一次。

未刻谒至圣庙，衍圣公陪同行礼。旋至殿上及后殿敬谨瞻仰，即圣配行官夫人之寝殿也。又至东边谒孔氏先世五王，名崇圣祠。阅历代支派图碑二座。阅孔壁，相传即鲁恭王闻金丝之壁，今仅一寻常照壁耳。壁之西为孔子古井，其南为诗礼堂，在此小坐饮茶。茶罢，至大成门内阅孔子手植之桧，环以石栏，高仅尺许，有似立石，色微红，有似肉芝。桧栏之北为杏坛，有似楼观。旋出大成门外，阅御碑亭十三座，其九为国朝碑，其四为唐、宋、金、元碑。旋至西边谒启圣祠，又至后殿瞻圣母颜夫人寝殿。又阅金丝堂，观各乐器。皆衍圣公陪同周历各处。旋出庙至衍圣公府一会，叙谈颇久，酉正归。围棋一局。夜核批札稿，阅本日文件，与幕友久谈。二更三点睡，不甚成寐。

是日在舆中阅《曲阜志》约三十叶。酉正至颜子复圣庙瞻拜，行两跪六叩礼。又至后殿，为复圣夫人寝殿。至西边阅杞国公颜路祠，其后殿为端献夫人祠。出外为乐亭，亭前稍西有井，相传即陋巷井。其南有一古桧，传为唐树。两庑配享为颜歆、颜之推、真卿、杲卿等八人。

十七日

早饭后出城北门，谒至圣林。约三里许，有万古长春坊。稍北，有红墙夹甬道，道皆有古柏，仪树匀挑。又北有楼观，即林墙门也。过下马牌后，有洙水桥。桥北入大门，至享殿下行礼。殿后甬道之右为子贡手植之楷，稍北为乾隆驻跸亭、康熙驻跸亭。又北为宋真宗驻跸亭。又北即圣人墓。墓之东为伯鱼墓，其南为子思墓，其西南为子贡庐墓处。旋至周公庙行三跪九叩礼，庙之规模甚小。周公墓在陕西，相传此为鲁太庙遗址，两庑配享鲁三十三公也。旋行十里许谒少昊陵，《曲阜志》颇以此墓为可疑，然坟冢叠石为之，广八丈九尺，高二丈，规模奇古，云是宋时所为，则其来已旧矣。又行二十里许，谒启圣王林，行六叩礼。圣兄孟皮墓在其南，享殿坍塌，不蔽风雨矣。

午初三刻回城，往返约六十里。作一联写赠衍圣公云：“学绍二南，群伦宗主；道传一贯，累世通家。”未正至衍圣公府赴宴。茶罢，阅乾隆三十六年所颁周朝铜器十事：曰木鼎，曰亚尊，曰牺尊，曰伯彝，曰册卣，曰蟠夔敦，曰宝簠，曰夔凤豆，曰饕餮甗，曰四足鬲。古泽烂然，信法物也。又观吴道子所画至圣像，无题识，绢本，有小印二方，一曰“会稽太守章”，一曰“绍兴”。又观赵子昂所画至圣像，绫本，无题无印。又有一册，画明君臣像，如太祖、成祖、世宗、宪宗等君，徐达、常遇春、邓愈、汤和、刘基、宋濂、方孝孺、杨士奇、于谦、王鏊、王守仁、湛若水、李东阳、谢迁等臣，俱有画像，而无题识。又有大轴元世祖、明太祖像二幅。又出示元明两朝衍圣公及孔氏达官所留遗之冠带衣履，彩色如新，亦生平所未见也。酉初入筵，灯后始散，归寓甚倦矣。

阅本日文件，核批札稿，见客四次。写昨日日记。二更四点睡，颇能成寐，五更醒。

十八日

早饭后，自曲阜起行，三十五里至兖州府。见客，坐见者二次，立见者四次。在舆中阅《兵考》一卷。至公馆围棋二局。中饭后见客一次。写昨日日记，写纪鸿信一件，阅本日文件，核批札各稿。二更三点睡，不甚成寐。

十九日

早饭后，自兖州起行。登西门城楼，一为眺望。行四十里至孙氏店打尖。尖后，坐见之客二次。又行二十里至济宁州。见客，立见者四次，坐见者六次。中饭后，围棋一局未毕，毛寄云来久谈。暝时客去，阅本日文件极多。夜倦甚，围棋二局，阅孔轩所著书。是日在舆中阅《兵考》三十叶。二更四点睡，尚能成寐。

廿日

早饭后清理文件。旋与客围棋二局，局未毕而丁方伯至，与之久谈。客去，又将前局围毕。又见客一件〔次〕。午初出门拜客，会者三家，不会者五家。未初，至铁塔寺毛寄云住该〔该字衍〕处，僧王有长生禄位在该处，拈香拜谒。与寄云久谈，小宴盛筵，酉初始归。阅本日文件。夜核批札各稿。二更四点睡，尚能成寐。

廿一日

早饭后清理文件，见客一次。旋出城阅鼎军操演，未初归。请毛寄云、杨子厚便饭，皆戊戌同年也，申正散。阅本日文件，见客，坐见者二次，立见者二次，围棋一局。夜闻贼信甚紧，将有窜山东之意。核批札各稿。二更后小睡，三点睡，不甚成寐。

廿二日

早间，丁稚璜来久谈。饭后清理文件。见客，坐见者五次，立见者二次，围棋二局，又见客一次。坐〔写〕对联十付。中饭后又围棋一局，见客二次，阅《宗涤楼诗集》，毛寄云久坐二时许。旋写扁二幅，与幕友久谈，阅本日文件。夜阅《宗涤楼文集》。倦甚，小睡。二更二点后核札稿，四点睡。

廿三日

早饭后清理文件，围棋二局，见客二次，丁方伯谈颇久，阅《方正学集》。中饭后写对联八付，阅本日文件。阅《兵考六》，酌加题识。与幕友久谈。酉正小睡。灯后，核批札稿，二更二点始毕。三点睡，竟夕不甚成寐。

廿四日

早饭后清理文件，见客三次，坐均久，围棋二局。阅《兵考》十五叶。午刻，李眉生来，久坐时许。中饭后阅本日文件，又围棋二局。见客，坐见者三次，立见者三次，与眉生久谈。夜核批札各稿，阅《宗涤甫文集》。二更三点睡，倦极，尚能成寐。

附记

澄白玉堂不和　　腊肉二篓三十三斤

沅潘伊卿大进

廿五日

早饭后清理文件。见客三次，坐均甚久，围棋二局。阅《兵考》十余叶。午刻与眉生等一谈，请渠与诸幕友便饭，申初散。阅本日文件。见客，坐见者二次，立见者一次，又围棋二局。核批札各稿。傍夕至寺外一看。午正写纪泽信一件。夜核批稿各件，二更后温《古文·序跋类》。三点睡，甚能成寐。

廿六日

早饭后清理文件。围棋二局，见客一次，坐颇久。出门拜客，会者二家，午初归。阅《兵考》二十叶。中饭后与幕友一谈，见客二次，又立见者二次。阅本日文件，写对联七付，核批札各稿。夜核信稿，温《古文·论著类》。小睡颇久，二更三点睡。

廿七日

早饭后清理文件。见客一次，围棋二局，与眉生等久谈，阅《兵考》三十叶。见客一次，坐颇久。中饭后与幕友久谈，见客一次，又围棋二局。阅本日文件，核批札各稿，将《兵考》酌加题识。傍夕与眉生久谈，祝爽亭来谈最久。夜写少泉信一件。二更后，眉生来谈一晌，三点后再写少泉信二叶。四点睡，说话太多，疲倦极矣，尚能成寐。

廿八日

早饭后清理文件，见客一次。旋出门阅视济宁州城外土圩，从玉露庵登圩，城东北隅也。转而正北常清门，正西青云桥，至西南隅运河、府河相抄之处小坐。又由正南之兴隆门、东南隅之韦驮棚、正东之杨家坝，归玉露庵。午午〔衍一午字〕正回寓，凡三十四里。济宁州三面皆水，运河自西北而来，绕至城南，从东南而去，下入南阳湖、微山湖，以达于江南。府河自东北而来，绕城北、城西二面，下入马场湖，汇运河而去。府河即泗水，由兖州城而来，故曰府河也。济宁之土圩，南则穿于运河及月河之外，北则穿于府河之外，故辽阔弯曲，难于设守。

中饭后围棋二局，阅本日文件，核批札各稿，阅《兵考·马政》二十叶。傍夕小睡。夜温《古文》“辞赋”、“奏议”二类。小睡颇久。二更三点睡，竟夕不甚成寐。

廿九日

早饭后清理文件。眉生禀辞，久谈。围棋二局。见客，坐见者三次，立见者三次。阅《兵考》二十叶，中饭后又阅十余叶，酌加题识，《兵（考）》十三卷阅毕。见客，坐见者一次，立见者一次，与幕友久谈。闻王心安二十八日战败，捻匪日益猖獗，可忧之至！阅本日文件，核批札各稿。夜核信稿。二更后小睡。三点睡，尚能成寐。

三月

初一日

早间，谢绝文武贺朔之客。饭后清理文件。旋围棋三局，见客一次，坐谈颇久。阅《文献通考·职官考》二卷。《职官考》曾于甲子年阅过一遍，今渐忘之，故再一温习。中饭后与幕友久谈，阅本日文件甚久，核批札各稿。傍夕至圩上一阅。夜阅陶公《述酒》诗，为南宋鄱阳汤文清公汉所注，于陶公瘦词微旨尽得解释，慰悦无已。改信稿数件。二更三点睡，倦困极矣。是日午刻写潘琴轩、李少泉信二件。

初二日

早饭后清理文件。见客，坐见者四次，立见者一次，围棋二局。阅《职官考》一卷。中饭后与幕友久谈，见客，坐见者二次，立见者二次。阅本日文件甚多。倦甚，至寺中亭上久坐。傍夕小睡。夜核批札稿，阅铜沛条议湖田一案，斟酌甚久，各件未及阅毕。二更四点睡。

初三日

早饭后清理文件。见客，坐见者二次，立见者二次，围棋一局。阅《职官考·侍中省》一篇未毕。中饭后与幕友一谈，阅本日文件，又围棋二局，改折稿一件，约五百字。傍夕至圩上散步。申刻见客四次。灯后见客一次，谈颇久，核批札各稿。二更后温《诗经》，三点睡。

初四日

早饭后清理文件。旋围棋二局，与幕友一谈。接沅弟二月十三日信，病将全愈，拟于三月初赴鄂履任。改折稿，至中饭后毕，约改千余字。阅本日文件，阅《职官考》《侍中省》、《中书省》毕，倦甚。与幕友久谈。小睡片刻。夜核批札各稿，阅王渔洋《声调谱》，温太白七古数首。二更三点睡。

初五日

早饭后见客二次，清理文件，围棋二局，写沅弟信一件、纪泽儿信一件，阅《职官考·尚书省》。中饭后与幕友一谈，阅本日文件，阅《韵鹤轩笔谈》，近人所著小说也。再围棋二局，发报二折、一片，将《职官考》二卷酌加题识。傍夕与幕友久谈。小睡片刻。夜核批札稿、信稿。二更三点睡，三更后成寐。

初六日

早饭后清理文件。旋见客，坐见者三次，立见者一次，围棋二局。阅《职官考》二十叶。中饭后见客，坐见者一次，立见者一次，与幕友久谈。阅本日文件。阅《韵鹤轩笔谈》，悟右军鹅颈通于作书之法。写澄、沅两弟信。小睡片刻。核批札各稿。傍夕又小睡。夜核信稿甚多。二更三点睡。

初七日

早饭后清理文件。旋设香案行礼，拜发万寿折。围棋一局，阅《职官考》二十叶。午初小睡片刻。中饭后，体中不适，小睡良久。阅《渔隐丛话》，阅本日文件。酉初写功牌一纸发刻。剃头一次。与幕府久谈。夜核批札稿。二更后温苏诗七古。三点睡，三更后成寐。

初八日

早饭后见客三次，清理文件，围棋二局。旋阅《职官考·御史台门》二十余叶。早饭后闻潘琴轩于初六日大获胜仗，为之欣慰。午正得琴轩信，乃知是日之仗先胜后挫，又闻任、赖、牛等一股已渡沙河，将窜山东，不怿者久之。中饭后将《职官考》酌加题识，又围棋二局，阅本日文件。核批札各稿，将湖田拨归铜沛学校一案细为酌核。傍夕与幕友谈极久。夜核学校公田案，未毕。二更三点睡，竟夕不甚成寐。

初九日

早饭后清理文件，见客，坐见者二次，围棋二局。接李幼泉信，初七日战又小挫，郁闷之至。写幼泉信一封、少泉信一件，阅《职官考·学士院》，至中饭后二十叶毕。与幕友久谈，阅本日文件。小睡片刻。写对联十付，核批札各稿。傍夕与幕友久谈。夜核批札各稿。二更四点睡，不甚成寐，盖以捻逆猖獗，中原祸乱未知所届，深为忧栗耳。

初十日

早饭后见客一次，坐颇久。清理文件，围棋三局。祝爽亭屡次来见，皆久谈。阅《职官考》《学士院》卷、《列卿》卷二十叶，未刻毕。中饭后与幕友久谈，见客一次，阅本日文件，核批札、信稿。旋与幕友谈极久。夜核信稿九件。二更后忽然头晕，若不自持，小睡片刻。三点睡后，弥复昏晕，右腿麻木，有似将中风者。殆因昨夕忧煎不寐，本日说话太多，夜间治事太细之故与？然老境骎骎，不复能有为矣！三更四点后，尚能成寐。

十一日

早饭后清理文件，见客一次，围棋二局。阅《职官考》二十叶。午正小睡。中饭后与幕府久谈。旋阅本日文件，又围棋二局，核批札各稿，与幕友一谈。傍夕小睡。夜核批二件，写幼泉信一件。二更四点睡。

十二日

早饭后清理文件。见客一次，谈颇久。写阎中丞信一件，围棋二局，阅《职官考》二十叶。午刻小睡。中饭后与幕友一谈，将《职官考》酌加题识，阅本日文件，核批札、信稿。与友人久谈，同至土圩墙上一观，灯时归。夜温《古文·序跋类》。二更三点睡，尚能成寐。

十三日

早饭后清理文件。旋见客二次，谈颇久，围棋二局。旋又见客二次，阅《职官考》二十叶。午初小睡。中饭后与幕友久谈。旋阅本日文件，写对联五付、横幅一帧，约二百余字，核批札、信稿。傍夕与幕友久谈。夜写零字颇多，略有所会。于昔年“体如鹰”四句之外又添四句，曰：“点如珠，画如玉；体如鹰，势如龙；内跌宕，外拙直；鹅转颈，屋漏痕。”阅《亭林文集》二十余首。二更三点睡。

十四日

早饭后清理文件。旋围棋二局，与幕友一谈，阅《职官考》三十叶。午刻小睡片刻。中饭后又至幕府一谈。旋阅本日文件。再围棋二局，核批札各稿。傍夕又与幕友一谈。夜阅《亭林文集》。二更三点睡，三更后始成寐。

十五日

早间，见贺朔望各员。饭后见客，坐见者三次，立见者三次，围棋一局，幼泉来久谈。去，又围棋一局。巳刻坐见之客三次，立见之客二次。阅《职官考》十三叶，着批数处。午刻小睡。中饭后至幕府一谈，阅本日文件，再阅《职官考》八叶，酌加题识，阅《亭林文集》二十余叶。接沅弟二十四日县城发信，知将履鄂抚之任。至幕府谈极久。夜温《古文·论著类》，核批札各稿。二更三点睡。

十六日

早饭后清理文件。旋围棋二局，幼泉来久坐，写两弟信一件，颇长。巳正阅《职官考》。午刻见客一次，小睡片刻。请幼泉来便饭。闻后股任、赖等贼已入东境，过曹县，焦灼之至。阅本日文件，再阅《职官考》六叶，写李少荃信，约六百字。傍夕又围棋一局，与幕友一谈。夜核批札、信稿，写零字百余。二更三点睡。

十七日

早饭后清理文件。旋围棋二局，阅《职官考》二十叶，与幕友一谈。午刻小睡。王鼎丞来一谈。中饭后至幕府一谈，又围棋二局，阅本日文件，写李幼泉信一封，接两弟二月初九日信。见客，坐见者一次，立见者二次。又与幕府一谈。傍夕小睡。夜温《古文·论辨类》二十叶。二更三点睡。

十八日

早饭后清理文件。旋见客，坐见者一次，立见者四次，围棋二局，与幕友久谈。阅《职官考》十叶。午刻小睡。中饭后又与幕友一谈，围棋一局。阅本日文件，核信稿数件，又阅《职官考》十叶，核批札各稿，与幕友一谈。夜核信稿数件，写零字颇多。倦甚，不能治事。二更三点睡，三更三点乃稍成寐。

附记

二月初九沅信：三月十七到二月初三写兑契，穿靴费力。

澄信：三百八十余亩，兑二百五十余亩，找六千六百串。王家冲批明入竹亭公。

十九日

早饭后清理文件。见客，坐见者二次，立见者一次，围棋二局。阅《职官考》二十叶，与幕友一谈。小睡片刻。见客二次。中饭后阅《池北偶谈》，阅本日文件，围棋二局，写纪泽信一封。将作折稿而懒于动笔，又阅《池北偶谈》十余叶。向来每作文辄半日不能落笔，或竟日无一字，积习已久，老而不能改也。见客四次。本日恐贼匪抢渡运河，寸心悬系，如负重疚，终日钦钦。傍夕与幕友一谈。夜写零字颇多，改片稿三件。二更三点睡，三更三点后成寐。

廿日

早饭后清理文件。旋见客一次，谈颇久，围棋二局。改折稿一件。午刻核札稿、信稿数件，至幕府一谈。中饭后稍睡片刻。旋又改折稿一件，阅本日文件。见客三次，谈颇久。改信稿、札稿数件。灯后，见客二次，又改密片稿四百字。本日军书填委，似觉过劳，夜深头晕，不克支持矣。二更四点睡，尚属成寐。

廿一日

早饭后清理文件。旋围棋二局，见客二次，谈颇久。改密片稿二百字。午刻出外，看兵勇民团试站墙垛，以贼氛太近，恐有疏失也。未初归。中饭后又续片稿二百字，毕。阅本日文件。见客，坐见者一次，立见者二次。写对联五付，核信稿三件。傍夕至外闲游，疲乏殊甚。夜小睡片刻，核批札各稿。二更后，发报三折、四片、一清单。三点睡，不甚成寐。

廿二日

早饭后见客，坐见者一次，立见者一次。清理文件，围棋二局，至幕府一谈。阅《职官考》二十叶。小睡片刻。中饭后至幕中久谈。又小睡片刻。阅本日文件，阅《池北偶谈》。核批札各稿，幼泉来坐颇久，写横披二幅。傍夕与幕友久谈。夜倦甚，小睡，温《古文·论辨类》。二更三点睡。

廿三日

早饭后清理文件。见客，立见者二次，坐见者一次。围棋三局，与幕友一谈。阅《职官考》二十余叶。午刻小睡。中饭后，刘松山又来久谈，阅本日文件，写对联六付。阅《池北偶谈》一卷。见客，坐见者一次，立见者一次。核批札各稿。傍夕小睡。夜，头晕殊甚，核咨札稿。二更三〈点〉睡。是日恭逢皇上万寿，黎明率文武行礼。夜间大雨如注，一洗近日炎燥之气。

附记

宋通直郎以上系朝官，承务郎以上系京官

廿四日

早饭后清理文件。旋围棋二局，阅《职官考》二十叶。午刻小睡。中饭后阅《池北偶谈》。倦甚，小睡。阅本日文件，核刘省三信稿一件，约改四百字。写挂屏二幅，约二百字。小睡片刻。傍夕至寺外登眺。夜倦甚，睡数刻，二更后温《诗经》。三点睡，四更后始成寐。是夕风大如吼。闻贼匪全数南窜，吾所调刘、周诸军甫经到齐，未及接仗，而贼已他遁，深为可虑。

廿五日

早饭后清理文件。旋见客，坐见者二次，立见者二次，围棋二局，至幕府一谈。阅《职官考》二十叶。午初小睡。中饭后又与幕中一谈。见客，坐见者一次，立见者二次。阅本日文件，将《职官考》酌加题识。写挂屏二叶，约二百字。核批札、信稿，约五百字。傍夕小睡。夜核信稿，约二百余字。二更后温《汉书》公孙贺、杨王孙等传。三更睡，疲乏已极，不甚成寐。是夕寒冷异常，仍用重衾。

廿六日

早饭后清理文件，围棋二局。见客，坐见者一次，立见者一次。阅《职官考》二十叶，与幕友久谈。午刻，小睡大半时。中饭后又与幕府一谈，阅本日文件，写对联十一付，核批札、信稿。傍夕又与幕中一谈。夜写沅弟信一件，二更后温《汉书·冯奉世传》。三点睡，颇能成寐。

廿七日

早饭后清理文件。见客一次，围棋二局，与幕府一谈。阅《职官考》五十叶。午初小睡。申夫请至太白酒楼小宴，在南门城楼之旁。纯皇帝曾经巡幸两次，有御制诗二碑，一乾隆二十年乙酉，一系三十九年甲辰也。饭后至曾子读书台，扁书“宗圣遗址”四字，台已颓败，中塑曾子、子思、孟子三像。申刻归。阅本日文件。刘仲良自宿迁来，久谈。又坐见之客二次，立见者一次。傍夕与幕府久谈。夜核批札稿。倦甚，小睡。二更后温柳文数首。三点睡，三更后成寐。

廿八日

早饭后清理文件。见客，坐见者二次，立见者二次，围棋二局，与幕友一谈。巳刻阅《职官考》数叶，酌加题识。抄《雅训类记》，即《职官考》中之字也。《职官考》阅两遍，略加批识，是日毕矣。阅本日文件，写对联十付。刘仲良、李幼泉等来久谈，又坐见之客二次。傍夕与幕府久谈。因说话太多，倦甚。夜查应抄之文，写一目录，交人抄缮。二更后小睡。核批札稿。三点睡。

廿九日

早饭后清理文件，见客，祝爽亭谈颇久，围棋二局。旋与幕友一谈，阅《文献通考·选举考》一卷。小睡甚久。中饭，请刘仲良等便饭，申初散。阅本日文件。倦甚，又久睡。傍夕与幕友久谈。夜阅《古文·论辨类》，二更后温《诗经》。三点睡，三更二点成寐。

四月

初一日

早饭后清理文件。见客，坐见者四次，立见者四次，皆贺朔者也。出门至刘仲良处一谈，巳正归。围棋二局。阅《选举考》七叶。午刻见客，刘仲良等谈颇久。小睡片刻。中饭后，体中不适，如欲呕吐者然，小睡。旋阅本日文件。阅《选举考》十余叶。见客，坐见者二次，立见者一次。倦甚，又小睡。傍夕，与幕友久谈。夜，眼蒙殊甚，不能治事。二更后温《书经·盘庚》。三点睡，颇能成寐。

附记

刘秉铄花翎

初二日

早饭后清理文件。见客，坐见者二次，立见者一次，围棋二局。阅《选举考》二十叶，酌加题识。见客，坐见者二次，立见者一次。小睡时许。中饭后至幕府一谈，阅本日文件。写横披一幅、对联六付。见客，坐见者二次，立见者四次。折差归，阅京信、京报各件，核批札各稿。傍夕又小睡。夜改信稿五件，二更后温杜诗五古。三点睡，不甚成寐。

初三日

早饭后清理文件。旋见客二次，方存之自安庆来，谈极久。阅《选举考》二十叶。阎中丞自东平来，谈极久。未初请存之便饭。申刻阅本日文件。申正出门拜阎中丞，谈颇久。酉刻见客一次，写沅弟信一件。夜核批札各稿，二更后温《史记》汲黯等传。三点睡，三更成寐。是日说话太多，倦甚。

初四日

早饭后清理文件。见客，立见者一次，坐见者一次，围棋二局。又坐见之客二次，立见者一次。阅《选举考》二十余叶。午刻睡颇久。未刻至阎中丞处赴宴，酉初归。阅本日文件，与幕府久谈。小睡片刻。夜改折稿，未毕。二更三点睡，尚能成寐。

初五日

早饭后清理文件。立见之客二次，围棋三局。改折稿四百字，阎中丞来久谈。午正小睡。中饭后改折毕，阅本日文件，写对联五付。见客，坐见者二次，立见者一次。与幕府久谈。傍夕小睡。夜核批札、信多件。二更后默诵杜诗。三点睡，三更三点成寐。

初六日

早饭后清理文件。见客，坐见者一次，立见者二次，围棋二局。又坐见之客一次。阅《选举考》二十叶。小睡片刻。中饭后至幕府一谈，阎中丞来久谈，阅本日文件，又围棋二局。见客，立见者三次，坐见者二次，祝爽亭谈甚久。与幕府久谈。夜核批札、信稿甚多，又写毛寄云信一件。是日申刻写澄、沅两弟信一件。二更三点睡。因是日办事太多，围棋太多，睡不安神，梦魇殊甚。

初七日

早饭后清理文件，写李筱泉信约四百余字，发报一折、一片。辰正登舟，与阎中丞同去阅视黄、运两河，巳初开船。将《选举考》三、四两卷再看一遍，以前日看不仔细也。午正起至酉初止，凡七十叶，觉神思格外清澈，酌加批识，比平日稍为精当。一则舟次毫无应酬，一则本日未尝围棋，神较清爽也。中饭时，火食船未到，全无菜蔬，尚能甘之。申刻阅本日文件。酉刻至长沟登岸，查看圩墙。潘琴轩新扎三营在此，与琴轩及阎中丞阅视一周。旋又开船行二十里，一更四点至柳林闸下，等齐后帮船到乃可启闸板。二更三点过闸，三更一点湾泊于分水龙王庙下。是日巳刻、酉刻，在船久睡。灯后，核批札稿。又小睡良久，故夜间不甚成寐。自济宁起程时，尚恐单县之贼回窜郓、濮，心中十分悬系。傍夕接刘省三信，知贼已全由单县南窜砀山，乃稍放心。

初八日

早饭后，船行百步许，上岸谒分水龙王庙，行六叩礼。庙对汶水，有大禹殿，有宋尚书礼祠，配享者为白老人潘同知。此间运河两边，岸高如山，约十丈有奇。当日开河之土，覆于两岸也。登庙后高坡一望，乃知南旺湖现已涸成平陆，车马可行。向来恃有一湖，此段全不设守，今乃知其疏矣。与阎中丞徘徊久之。旋登舟开行，围棋二局，清理文件。至开河登岸一看，该处民圩太大，营墙太低，商议颇久。又行十八里至袁口，中饭后登岸一看。旋又行三十里至靳家口，申正停泊，与中丞登岸一看，即在民间场上久坐一时有余，戌初回船。阅本日文件。是日阅《选举考》五、六两卷，酌加批识，未毕。傍夕小睡。夜核批札各稿，二更后温韩诗七古十余首。三点睡，三更成寐。

初九日

早饭后清理文件。自靳口开船，行三十里至安山闸小泊。阎中丞来久坐。旋又开船，行三十里至戴家庙，午正二刻即到，水深风顺故也。未正又开船，行十八里至申家口，出黄河湾泊。登岸小坐。见客，坐见者一次，立见者八次，刘印渠制军来久谈。灯后，坐见之客二次，皆直隶司道也。印渠又来，谈至三更。睡，不能成寐。是日在舟阅《选举考》四十余叶，围棋二局，又小睡三次。

初十日

早饭后与印渠久谈。旋见客一次，卫晴澜谈片刻许。辰正开船，与印渠、丹初同查阅黄河，将由刘家堤以至张秋。行二十里，至刘家堤尚欠二里许，因逆风逆水，溜急异常，纤索屡断，竟不得上。未初即在该处湾泊，丹初请余与印渠小宴。甫登席而狂风乍起，至戌正方止，即在该处住宿。是日阅《选举考》四十余叶，酌加批识。申刻见客，坐见、立见各一次。酉正小睡良久。灯后，印渠来畅谈，至二更二点散去。三点睡，尚能成寐。

十一日

早饭后清理文件。开船行二十里，至大王庙上岸，将赴张秋。过渡三次，皆黄河之分汊也。辰正至张秋，余与印渠、丹初分住公馆三处。见客，坐见者六次，立见者三次。午初，至印渠公馆久谈，未初入席小宴，申初散。复过渡三次，回至申家口。围棋二局，坐见之客二次，阅本日文件。傍夕，至印渠船上小坐，旋小睡片刻。灯后，印渠、丹初来谈，二更二点始散。三点睡，三更后稍稍成寐。是日辰刻在舟次、轿中阅《选举〈考〉九》约二十叶。

十二日

早起，至印渠船上辞行。旋早饭毕，印渠来送行。开船即遇大雨，沈家口一带河窄水浅，舟屡搁浅。大雨如注，各勇下水拖舟，风大作寒，行路甚苦。午正始抵戴庙，风雨不止，遂不复行。在舟中阅《选举考》三十余叶，酌加批识。申夫来久坐。中饭后，至丹初舟次少坐，旋回船。围棋二局，方存之来久谈。丹初中丞来久坐。酉刻阅本日文件。傍夕小睡。夜核批札、信稿。二更三点睡，尚能成寐。

十三日

早饭后，自戴庙开船，行三十里至安山登岸。行十五里入东平州城，拜阎中丞，午初三刻到，即留余小宴，亦盛馔也，申初散。至公馆，围棋二局，观刘石庵手卷，与幕府一谈。阎中丞来谈极久，一更四点去。又见客一次，阅本日文件。二更后倦甚，不能治事。三点睡，不甚成寐。

十四日

是日将至泰安府登礼泰山。黎明自东平启程，阎中丞送至城外。行二十八里至须城围打一茶尖，又行卅二里至夏套围。巳正到，吃中饭。午初又启行，约行五十里至安驾庄住宿。未至安驾庄前十里有一山，不便行车，山西为东平州辖，东为泰安县辖。见客，坐见者一次。清理文件，围棋一局，阅本日文件。倦极，不能治事。灯后，小睡二次。二更三点睡，三更后成寐。二日阅《选举考》第十一卷，昨日仅阅八叶，本日仅阅二十叶，皆以神气昏倦，不甚清澈。又在舆中阅《泰安府志》十余叶。

十五日

黎明，早饭后启行，约五十五里至夏张打尖。巳正中饭。又行四十五里至泰安府，在考棚作公馆。清理文件，兼阅本日文件，围棋二局。剃头一次。

酉正至岱庙。头门凡五门：正中曰正阳门，左右曰掖门，又左曰仰高门，又右曰见大门。余入仰高门，院中左有《宣和碑》，右有《祥符碑》。二门曰仁安门，院中左右皆有乾隆御碑亭，余碑甚多。正殿曰峻极殿，祀东岳大帝。后殿曰寝宫，祀大帝与碧霞元君。正殿丹墀之下，东有古柏如龙爪，有藤萝绕之；西有新柏如凤翼，有倒挂嫩枝，葱翠异常；又有一柏正当甬道，名曰独立大夫；稍南有一太湖石，甚奇，名曰扶桑石；其西院有环咏亭，自宋元以来题咏各碑环嵌壁间，李斯刻碑亦自山顶移嵌于此。其内为东岳帝之便殿，陈列朝所颁法物珍器于此。中有乾隆间颁镇圭，长三尺许，厚二寸许，上青、中白、下绀色，首为凉玉，邸为温玉。环咏亭之南有唐槐，苍古无匹。旋赴东院，有炳灵宫，宫前有汉柏六株，尤为奇古。又登仰高门、正阳门之楼一望岳色。暝时还寓，料理明日登岱各事。

十六日

黎明，早饭后与幕客六人登岱。出泰安北门三里许，过岱宗坊，旋至玉皇阁小坐，有孙真人化身。据道士云：孙某在此修炼，年九十四岁，康熙四十年化去，今手足皮骨尚在，如干腊然，惟头系土塑耳。又至关帝庙小坐，有盐当会馆。旋过飞云阁，有孔子登临处坊。旋过万仙楼下，未登楼。旋至斗母阁小坐，水声清激可听。旋过水帘洞，在大路之西，图中误刻于东。旋阅石经峪。峪在大路过溪之东，约步行小半里。其上为摩天岭，岭上泉流涧中，巨石铺于涧底，纵横五亩许，刻《金刚经》其上，字大径尺四寸许，中署三大字，曰暴经石。又有明汪玉者著论谈文，其子汪坦刻之石上，侧署二大字曰经正。旁一巨石曰试剑石。旋还大路，过一小桥，土人名曰东西桥。自此桥以下，路在溪之西，自此桥以上，路在溪之东矣。夹道翠柏成列，土人名曰柏洞。旋至壶天阁小坐。自城至此凡十八里。又过回马岭，至二虎庙。登岱程途，至此得半矣。该处路稍平夷，微有陟降，名曰快活三里。稍北为云母桥，该处有瀑布，名曰御帐坪。小坐，盖途中最胜之处也。遥望东边石壁，摩崖一碑，曰万丈碑。过朝阳洞，有元君殿，今颓毁矣。旋至五松树，小坐，有石坊曰五五〔衍一五字〕大夫松。秦时松久不可见，今亦有虬松数株。又北为对松山，溪之两岸，古松森列，与东西桥之柏洞皆岱岳茂林也。自此以上为慢十八盘，过升仙坊为紧十八盘，岱岳中最为险峻之处。至南天门小坐。旋折而东，行里许，为碧霞元君庙，又东北一百步许为东岳大帝庙。余即在此停住。卯初自城起程，午初一刻到此，不觉登陟之难，盖号为四十里，实不过三十二、三里。小憩片时，旋至两庙各行三跪九叩礼。因捻匪未平，发愿默为祈祷。中饭后，小睡片刻。旋与幕友步行登览各处。

先至岱顶，即所谓天柱峰也。中有玉皇殿，殿外有巨石陂陀，相传为山之颠顶。门外有无字碑，广二尺许，厚一尺五、六寸，高丈二、三尺，《志》称为汉时立石。顶之西南为青帝宫，又西为寝宫，内有元君卧像，门锁，未得启视。其南为北斗台，台上两石幢，高二尺许。寝宫之西为孔子殿。以上宫殿四处及北斗台皆已颓败。旋至岱顶之东，有乾坤亭，因纯皇帝书“乾坤普照”扁而名之也。又东为日观峰亭，亦有纯皇帝诗碑，其后一碑题“孔子小天下处”。此亭本可观日出，今已颓毁，上无片瓦，不如玉皇殿东轩看日出之便。又东南为舍身岩，改名爱身岩。岩之侧为仙人桥，两石壁之间，三石相衔，下临深谷，有如飞桥。又东为东神霄山，即日观峰迤东之耸起者，实一山耳。遥对西神霄山，即南天门迤西之耸起者。傍夕归，观东岳殿后唐明皇摩崖《纪泰山铭》。其旁小泉曰圣女池。凡岱顶之可观者，略尽于此。此外如丈人峰，不过三石，略具人形。东天门、西天门、北天门，不过各立二石而已。

大抵泰山自北而南，分两大支、一小支：西大支由西神霄峰而南，至卧马峰、傲来峰一带；东大支由东神霄峰而南，至乾坤山、老人寨、二虎山、摩天岭一带；中一小支自东支之二虎山分出，南至马蹄峪、水帘洞、白杨洞一带。东大支及中小支皆不甚长，惟西支自傲来峰以西绵亘三、四十里，重峦巨嶂，惜不及遍游也。水亦分两支：西支发源于南天门，目下干涸，至对松山始见流水，下经傲来峰出郡城之西门外，名曰黄西河，又名河；东支发源于二虎山，自二虎山以南大路皆在此溪之沿，名曰中溪，又曰环水。余粗识脉络于此，余不及详。

是夕阴云作雨，闻贼又窜曹州，恐其渡运河而东，焦灼之至。睡不甚成寐。

十七日

因昨夕阴云微雨，计五鼓断不能观览日出，遂高卧不起，而幕友黎纯斋及薛叔芸、王鼎丞、叶亭甥等四人登玉皇顶东轩。五更，严风微雨过后，竟得一睹日出之胜。乃知天下事未阅历者不可以臆测，稍艰难者不可以中阻也。

卯初二刻，起行下山，中过水帘洞、万仙楼，均小停登眺。至山麓王母池小坐，辰正一刻即入郡城。下山行走极速，盖登岱者别有一种山轿，长六尺许，两损弧而向上，如一弓小桥然。舁夫以皮带承肩，上下石磴，轿皆横行，舁夫面皆向前。以直行，则皮带正负在项后，横行，则皮带斜曳在肩侧也。在郡见丁方伯宝桢、鲍学使源深，又见长清令张曜。写昨日日记，约五百字，未毕。午初二刻又起程，行四十五里至夏张宿。途次，饱看傲来峰以西诸山。又写日记七百余字，毕。围棋二局，阅本日文件。连日积阁批札等件甚多，夜间清厘数件。倦甚，竟不能全了矣，愧歉之至。

此次登岱所心赏者，在庙则为镇圭，为李斯碑，为汉柏、唐槐，为龙爪柏，为扶桑石；在山则为玉皇顶、无字碑，为《纪泰山铭》，为南天门，为御幢坪。外此虽有胜迹，非所钦已。

十八日

黎明，早饭后起行，四十里过汶河，二十里至冈山屯打尖，系宁阳县境。饭后行十余里，滂沱大雨。冒雨行二十里，至宁阳城住宿。县令程西池，桐城举人，颇有循声。见客一次，写昨日日记，阅本日文件。闻贼复窜曹县、定陶，在曹、单攻破民寨多处，甚为猖獗，忧灼之至！核批札、信稿，至二更未毕。疲倦殊甚，不复能治事矣，小睡刻许。三点后又核一信稿。睡不甚成寐，三更三点乃成寐。

十九日

黎明饭后，因道路泥泞，改而坐车。行四十里至高梧桥打尖，系滋阳县境，兖州镇总兵及王守、彭令在此迎接。巳初中饭后，又车行四十里至马家井茶尖，系济宁县境。程牧等在此迎接，见客三次。旋坐轿，行二十里回济宁城。见客，坐见者一次，立见者二次。清理文件，并阅本日文件。小睡片刻。灯后，写零字颇多，核批札、信稿，至二更四点未毕。睡不甚成寐。前所阅《选举考》十一、十二卷不甚仔细，昨日重看三十余叶，本日重看二十余叶，车中摇簸，殊费目力耳。

廿日

早饭后清理文件。见客，立见者三次，坐见者三次。围棋一局，又观人一局。徐琴舫编修自京师来，与谈颇久。又立见之客四次，坐见者二次，再围棋一局。将《选举考》末二卷酌加题识，未初毕。阅本日文件，核批札各稿，将途次停阁之件概为清厘。酉正复围棋一局，与幕友久谈。夜核信稿，尚未完毕。二更三点睡，尚能成寐。

廿一日

早饭后清理文件。见客，立见者二次。围棋二局，又观人一局。潘琴轩来久谈。写少泉信一件，约七百余字。左辅齿疼殊甚。与方存之久谈，渠携有《鲁通父诗文集》，翻阅良久。中饭后复阅二卷。见客一次。申正，因齿疼，久睡一时有余。傍夕与幕府久谈。夜写沅弟信一件，核批札稿，二更后温韩诗七古。三点睡。

廿二日

早饭后清理文件。祝爽亭来久坐，围棋二局。齿疼殊甚。与申夫一谈，阅《文献通考·学校考》二十叶，写郭云仙信一件，约六百余字，宗涤楼来谈颇久。中饭后至幕府一谈，阅本日文件，再围棋二局。核批札、信稿颇多，途中积压之件为之一清。与幕友同至庙外圩墙一看。夜诵杜、韩七古颇多，似有会于古人沉郁顿挫之义。二更三点睡。是日得沅弟初五日信，知脚痛甚苦，殊为廑念。又接纪泽初一日信，安庆邮封太缓，可怪也。

廿三日

早饭后清理文件。围棋二局，又观人一局，见客一次。阅《学校考》二十叶，至幕府一谈。中饭后，齿疼殊甚，又围棋二局。阅本日文件甚多。新得李北海《灵岩寺碑颂》，石在长清，东平州所送，用油纸摹写一叶。申刻，坐见之客一次，核批札各稿。傍夕小睡。夜核信稿数件。二更后，朗诵韩诗七古十余首，以畅襟怀。

廿四日

早饭后清理文件，习字一纸。围棋二局，又观人一局。徐琴舫来谈颇久。阅俞樾荫甫所著《群经平议》之十四卷论《考工记》世室、重屋、明堂之制，驳正郑注，思通鬼神，有超乎戴氏《考工记图》者，凡三十六叶，阅毕。见客，坐见者一次，立见者一次。午正小睡。中饭后至幕府一谈，阅本日文件，批识俞氏之书，改折稿一件，又围棋二局。齿疼殊甚，与幕友一谈，小睡片刻。阅王甥叶亭所为《游泰山记》，条鬯雅润，深为喜慰。夜改片稿一件，核批札各稿未毕。二更三点睡。

廿五日

早饭后清理文件。见客，立见者二次，坐见者二次，围棋二局。旋改片稿一件，写澄、沅两弟信一件，写纪泽儿信一件，至幕府一谈。中饭后见客一次，谈颇久。小睡片刻。阅本日文件。遍身奇痒，甚觉不适。至幕府一谈，习字一纸，核批札各稿。傍夕与幕府一谈。阅王鼎丞所为《游泰山》诗七首，仿杜公纪行诗体，语有斟酌。夜背诵杜、韩七古十余首。写零字颇多，悟北海上取直势，下取横势，左取直势，右取横势之法。大约直势本于秦篆，横势本于汉隶；直势盛于右军暨东晋诸帖，横势盛于三魏诸碑。唐初欧公用直势，褚公用横势，李公则兼用二势。二更后小睡。三点睡，迄不能成寐。颈项奇痒，小颗肿起，大者如桃，小者如豆。四更，爇火视之，捉一蚤四虱，不知何以毒气甚重如此。

廿六日

早饭后清理文件，围棋二局。因昨夕疼痒极苦，命人寻捉床铺，得大臭虫四、五，形扁而阔，比寻常臭虫大至倍许。或曰：“此去冬蛰伏之虫，今年新出，故饥而悍也。”竟日遍身奇痒，不欲治事。阅李西沤所纂《清修宝鉴》，阅《学校考》二十叶。午正至王甥床上小睡。中饭后见客一次，又坐见之客二次，钱子密新来，谈甚久。阅本日文件，又阅《清修宝鉴》。齿疼殊甚，再围棋二局。傍晚写对联七付，小睡片刻。夜核批札稿，二更后温《汉书》数首，三点睡。

廿七日

早饭后清理文件。围棋二局，坐见之客一次。阅《清修宝鉴》，阅《学校考》二十叶。午刻与钱子密久谈。小睡片刻。天气渐热，体痒心躁。习字一纸。中饭后至幕府一谈，阅《清修宝鉴》，阅本日文件甚多。写对联七付，笔败已久，殊不适意。至子密处久谈。核批札各稿。小睡片刻。灯后，齿疼弥甚，不欲治事。写霞仙信数行，因目昏停止。朗诵放翁七绝数十首。在庭院与方存之一谈。二更三点睡，差能成寐，在此月为美睡矣。

廿八日

早饭后清理文件，围棋二局，见客一次，习字一纸，写霞仙信一件，约八百字，阅《清修宝鉴》，至申夫处一谈。写刘省三信未毕，中饭后毕，约四百字。至幕府一谈，阅本日文件。牙疼殊甚，又围棋二局。近日围棋尤多，因寄心于棋则疼暂忘也。写对联七付，将《学校考》三卷酌加题识。倦甚，小睡时许，不寐。灯后，与友院中一谈。核批札、信稿多件，温山谷七律。二更四点睡，虽遍身多痒，差能成寐。

廿九日

早饭后清理文件，围棋二局，习字一纸。见客，立见者二次，坐见者二次。阅《学校考》二十余叶。午初小睡半时许。中饭后至幕府一谈。又围棋二局，阅本日文件，吴挚甫自桐城来久谈，核批札稿。傍夕与幕友一谈。夜核批札稿颇多，二更后诵杜、苏七律数十首。三点睡，三更后成寐。

卅日

早饭后清理文件。见客，坐见者二次，围棋二局。习字一纸，悟古人用笔之法，戏为诗二句云：“龙作欠身戏海水，鹰揩倦眼搏秋旻。”阅《学校考》二十余叶。午刻小睡，成寐。午正，请子密、挚甫等中饭，饭毕热甚。阅本日文件，又围棋二局，黄军门翼升自金陵来久谈。旋核批札稿，未毕。军门又来，与之同至庙外观新麦登场，灯后便饭。潘琴轩来一谈。客去，改信稿数件，约三百字。二更三点睡。

五月

初一日

早饭前后见客，立见者七次，坐见者四次。清理文件。旋围棋二局，习字一纸，阅《学校考》第六卷。黄昌岐来一坐。午刻小睡半时许。中饭后至幕府一谈，阅本日文件，写对联八付。至申夫处，与昌岐久谈。旋核批札、信稿。傍夕又睡数刻。日来牙疼殊甚，本日两次成寐，疼稍平矣。夜温抄本“传志类上”，朗诵至二更，三点睡。竟夕大雨，心以麦收未毕为忧。

初二日

早饭后清理文件，围棋二局，写字一纸，阅《学校考》二十叶，至幕府一谈。牙疼殊甚。午刻小睡。黄军门来。是日，潘琴轩请余与黄军门至太白楼小宴，因雨大不能去，乃移席来余公馆。午正二刻登席，余以牙疼不能饮食，强坐时许，殊以为困。饭后阅本日文件，又围棋二局。心有所寄，牙疼稍愈。旋将本日所阅《文献通考》酌加题识，《学校考》阅毕。改信稿二件，黄军门来久谈，又改信稿二件。傍夕小睡。夜改信稿七件，二更后温韩诗七古。三点睡，尚能成寐。接沅弟四月十八日信，知纪泽母子已到阳逻，纪瑞母子已自湘来鄂矣。

初三日

早饭后清理文件，习字一纸。阅王而农先生《礼记章句》二十叶。先生著书三百余卷。道光庚子、辛丑间，其裔孙王半帆刻二百余卷，邓湘皋、邹叔绩经纪其事。咸丰四年贼破湘潭，板毁无存。同治二年，沅甫弟捐资，全数刊刻，开局于安庆。三年移于金陵，欧阳小岑经纪其事。四年冬毕工刷样本，来请予作序。余以《礼记章句》为先生说经之最精者，拟细看一遍，以便作序，因以考校对者之有无错误。旋围棋二局，至幕府一谈，又阅《礼记》十叶。午刻小睡时许。见客，坐见者一次。中饭后阅本日文件，至幕府久谈，写沅弟信一件，写对联七付。剃头一次。傍夕小睡半时。夜核批札稿、信稿，二更粗毕。温韩文各传、志。二更三点睡。是日牙疼一二次，食地黄炖肉而稍愈。

初四日

早饭后清理文件，围棋二局，阅《礼记章句》十叶。出门拜黄军门，巳正归。牙疼殊甚，不能治事，又围棋二局，至幕府一谈。中饭后阅《礼记》十五叶，阅本日文件颇多，写意城、次青信，各添一叶，啸山信添数行，写对联四付。酉刻至庙外场上观打麦。小睡片刻。夜核批札稿，写零字甚多，二更后温韩文十余首。接沅弟暨纪泽四月二十一日信。是日，以金银花、卜荷煎水服之，牙疼稍愈。

附记

○澄信送日记

○啸信送二对

　沅弟言倪事

初五日

早间，本辕文武贺节。饭后，外间贺节者概谢不见。习字一纸，清理文件，围棋二局，黄军门来一谈。阅《礼记章句》十五叶。刘省三、张振轩来久谈。倦甚，午刻小睡。中饭，请黄军门小宴。旋阅本日文件，写澄、沅两弟信。现定逢三日写沅信，由驿递至湖北抚署，寄每旬日记；每月初四、五写澄沅〔沅字疑衍〕信，由专人送至湘乡本宅，寄每月日记；十四、五，廿四、五写两儿信，近则专人，远则驿递。计一月六次矣。再阅《礼记》十叶，微加批识。又围棋二局。见客，坐见者一次，立见者四次。傍夕小睡。夜核批札稿，温《古文·辞赋类》。二更三点睡，疲困殊甚，盖说话稍多即困，本性然也。

初六日

早饭后清理文件。见客一次，又立见者一次，围棋二局。习字一纸，阅《礼记》二十六叶，与幕客一谈。午刻小睡。中饭后再围棋二局，阅本日文件，坐见之客一次，写对联九付，改信稿十余件，夜又改十余件。二更后温黄山谷七律、陶诗数十首。二更三点睡。

附记

张胜琪　　张沛之铭军

○吴信要《仪礼》

初七日

早饭后清理文件，围棋二局。刘省三来鬯谈。习字一纸，阅《礼记·檀弓》二十一叶，酌加批识。午刻小睡。中饭后阅本日文件，又围棋二局，至幕府一谈，核批稿十余件、信稿十余件。傍夕在院中与幕友久谈。夜核信稿数件。倦甚，小睡半时。二更三点睡，三更二点成寐。

初八日

早饭后清理文件，旋围棋二局。黄军门来坐最久。阅《礼记章句》二十五叶，《檀弓上》毕。见客，坐见者一次，立见者二次。午刻，小睡半时。中饭后至幕府一谈，阅本日文件，又围棋二局。倦甚，不愿治事，在竹床上信手翻阅《清修宝鉴》，阅十余叶。旋核批稿、信稿十余件，未毕。傍夕，李幼泉自丰县来，久谈。客去，又改批稿数件。二更后温杜诗五古。因说话太多，疲困殊甚，三点睡。是日闻河南诸军四月廿八日在归德打仗败挫，宋庆、蒋希夷两军伤损尤多，为之焦愤。盖官兵挫一次，则贼焰长一次，势将燎原矣。而河南乃以胜仗入奏请奖，殊为可怪。

初九日

早饭后清理文件，阅《礼记》十五叶，围棋二局，又阅二十叶，见客二次。午刻小睡半时许。昨夕为臭虫所啮，本日又奇痒难耐。中饭后至幕府久谈，阅本日文件，又围棋二局。倦甚，不欲治事，与戈什哈李翥汉细问李希庵家事。酉刻核鲍营薪水、口粮单，未毕。李幼泉等来，久谈。夜又核鲍营单，毕。二更后核批札稿未毕，温王摩诘五律十余首。三点睡。是夕服人参二钱。

附记

松生百金、信

松岩百金并幛，交黄军门

初十日

早饭后清理文件。旋围棋二局，见客，坐见者三次。阅《礼记》二十一叶，《檀弓》阅毕。又将鲍营薪水、口粮单一核。午刻小睡。中饭后写霞仙信二叶，见客，坐见者一次。接京信，见大考单，吾乡周荇农二等第二，余三人皆三等。闻厚庵具疏自请治罪，另简贤能，甘肃事势日坏，殊为可忧。本日文件极少，颇为可喜，而不得清江捻股消息，又以为虑。再核鲍营清单，毕。写对联九付，核批札各稿未毕。傍夕与幕友小坐庭院一谈。夜核批札稿毕，写李眉生信二叶，温韩诗七古，朗诵十余首。三点睡。

十一日

早饭后清理文件，写朱久香信一叶，围棋二局。黄军门来久坐，阅《礼记章句》十七叶，黄军门又来一谈。午刻小睡。中饭后，前云南提督傅振邦来久坐。阅本日文件，知刘仲良于三十、初一接战，刘寿卿初三日接战，获胜，文报皆梗阻未到。又围棋二局，写对联、祭幛等五件，写沅弟信一件，约五百余字。李幼泉来来〔衍一来字〕久谈。傍夕与幕友久谈。夜写纪泽儿信，约三百字。核批札稿未毕，温韩诗七古。闻捻匪又至丰县，焦灼之至。二更三点睡。

十二日

早饭后清理文件，见客二次，李幼泉谈颇久，围棋二局。旋至幕府久坐。阅《礼记》廿四叶，中饭后酌加批识。阅本日文件，又围棋二局，写陈婿信一件，核批札稿甚多。傍夕倦甚，小睡半时。夜又核批札、信稿。二更三点睡，三更末始成寐。

十三日

早饭后清理文件，祝垲来久谈，围棋二局，黄、傅二军门来一谈，颇久。阅《礼记》二十叶，《王制》毕。午刻小睡。中饭后又阅《中庸》二十叶。船山先生《大学》、《中庸》皆全录朱注，而以己说衍之，仍第于《礼记》中，以还四十九篇之旧。余因先生说《礼》多通于性命之原故，急取《中庸》阅之。阅本日文件，写对联七付。又围棋二局，核信稿三件。与幕友一谈，李幼泉来一谈。夜核信稿数件，二更三点睡。闻捻匪张牛、任赖两股均集于徐州城外，各军熟视而无如之何，焦灼无已！

十四日

早饭后见客一次，谈颇畅。旋写竹如信五叶，渠于本年致仕，侨居山东之诸城县，方存之将往访视，故寄书候之也。围棋二局。阅《王制》二十叶。潘琴轩将出队剿贼，来谈颇久。又立见之客二次。午刻小睡。寓居庙内屋后有一小院封闭数月，本日启开，芟除芜萝，为之豁朗。又围棋二局，阅本日文件。天气骤热，余畏热年甚一年，不敢治事。小睡良久，不能成寐，在床看《戴东原文集》二十余叶，酉刻始起。核批稿未毕。傍夕与幕友久谈。夜核批稿，至二更三点粗毕，信稿则积阁尚多。睡后不能成寐，三更后烧蚊数只，三更末始寐。

十五日

早，谢绝文武贺望各员。饭后见客二次，又坐见之客二次，黄昌期坐甚久。围棋二局，阅《月令》廿五叶。阅赫德所呈《时外旁观论》，系二月二十三日密谕中寄来者，共十八叶。小睡半时许。中饭后，阅本日文件，又围棋二局。阅威妥玛所呈《新议论略》，亦密谕中寄来者，共三十叶。见客三次。傍夕与吴挚甫一谈，见客三次。小睡片刻。夜在院中与幕友一谈。旋核批札、信稿，未毕。二更三点睡，三更后成寐。

十六日

早饭后清理文件。旋围棋二局，见客二次。阅《王制》毕，阅《曾子问》五叶。午刻小睡。中饭后至幕府一谈，又围棋二局。阅本日文件，核批札稿，添黄恕皆、徐寿衡信各百余字，又改信稿二件。傍夕与幕友庭院纳凉，久谈。又改刘开生信稿。二更后温韩文数首。三点睡。

十七日

早饭后清理文件。洪贞谦来一坐。旋与刘申孙围棋二局，又观人一局。阅《曾子问》二十叶。午刻小睡。中饭后阅本日文件。倦甚，小睡。核批札、信稿多件。酉正与幕客庭院纳凉，久谈。夜又改信稿三件。二更后温《古文·辞赋类》，朗诵之下，气若不能接续，盖衰退之象也。三点睡。

十八日

早饭后见客，坐见者三次，立见者二次。清理文件，围棋二局。阅《曾子问》、《文王世子》二十叶。午刻小睡。接澄、沅两弟四月初八、廿八日等信，并寄郭云仙、意城信。至幕府一谈，中饭后又一谈。阅本日文件，写对联十一付，李幼泉来一谈，核批札、信稿。傍夕又与幕友院中久谈。倦甚，小睡。夜写零字甚多。旋温《史记》淮阴侯、季布、栾布等传。是日因说话稍多，疲困殊甚。昨夕为臭虫所噬，是日搜捕一过，移床于西室。二更三点睡。

十九日

早饭后清理文件。旋见客，坐见者一次，立见者一次，围棋二局。至幕府一谈。倦甚，小睡半时。午正阅《文王世子》八叶，于“庶子之正于公族”章，探索良久。中饭后至幕府一谈，阅《礼运》廿二叶，写挂屏五叶，约三百余字。至幕府一谈。傍夕与客纳凉庭院，久谈。夜核批札、信稿，未毕。二更后倦甚，小睡。三点睡。酉刻幼泉来一坐。

二十日

早饭后清理文件。见客，坐见者一次，立见者一次。围棋二局，至幕府一谈。小睡片刻。午刻阅《礼运》十六叶。中饭后阅《礼器》八叶，阅本日文件。又围棋二局。写挂屏三叶，核批札稿。剃头一次。又与幕友院中久坐。夜核信稿十件，二更后朗诵《诗经》二十余章，并诵《九辨》、《反骚》诸篇，似有所得。三点睡。

二十一日

早饭后清理文件。见客，坐见者二次，围棋二局，至幕府久谈。小睡半时。午刻阅《礼器》十二叶，中饭后又阅八叶。阅本日文件，又围棋一局。小睡片刻。改折稿一件、片稿一件，约四百余字。傍夕在庭院与幕友久谈。夜核批札稿，二更后温韩诗七古，三点睡。

廿二日

早饭后清理文件。见客，坐见者四次，前太原镇田在田坐颇久。围棋二局。小睡片刻。巳正阅《郊特牲》二十二叶。中饭后又围棋二局，阅本日文件，写沅弟信五叶。见客，立见者一次，坐见者一次，小睡片刻。核批札、信稿多件。傍夕与幕友久谈。夜饭后，困倦殊甚，竟不能治一事。久睡，至二更三点乃起，洗脚，脱衣而再睡，幸能成寐。数年以来，未有灯后不治一事而长睡者。此次昏倦异常，盖由于夜短少眠，而日间亦未甚休息耳。

附记

礼三　兵四　小学四　诗文三　修齐三　经籍三

廿三日

早饭后清理文件。旋围棋二局。小睡片刻。阅《郊特牲》、《内则》共二十二叶，中饭后，将朴目记录少许。又围棋二局，阅本日文件，写扁二方、挂屏三叶，核批札稿。傍夕在庭院一谈。小睡片刻。夜核信稿数件，二更后温韩诗五古。三点睡，三更三点成寐。是日天气酷热，余在大屋高棚之中，尚可自适，军中则蒸灼难堪矣。余将有桃源、宿迁之行，亦畏难而不遽去。

廿四日

早饭后清理文件，围棋二局，阅《内则》十叶。小睡片刻。旋又阅十二叶。至幕府一谈。中饭后阅本日文件，又围棋二局，核批札各稿。天气郁热异常，与幕友一谈。酉初小雨，登床睡至灯初，不能成寐。雨势渐旺，是夕竟夜雷雨，倾盆不息，涤除郁炎，亦恰慰农家之望也。灯后，改信稿数件，二更后温杜、韩五古，三点睡。

廿五日

早饭后清理文件。旋看《红楼梦》三卷，写纪泽儿信一封，阅《内则》十二叶。中饭后又阅小说十余叶，阅本日文件，围棋二局，核批札稿。天气郁热殊甚。酉刻与幕友久谈。傍夕小睡。夜核信稿数件，二更后温《古文·序跋类》，三点睡。

廿六日

早饭后清理文件，阅《红楼梦》二卷，阅《玉藻》十六叶，围棋二局。中饭后至幕府久谈。见客，坐见者一次，立见者二次。阅本日文件，又围棋二局，杂记朴目约五百余字，核批札信稿。傍夕小睡。夜又核批稿，毕。二更后温《古文·奏议类》，朗诵十余篇。三点睡。是日天阴而郁热殊甚，夜间大雨如注，竟夕不停，直至次日辰刻乃止。

廿七日

早饭后清理文件。旋围棋二局，见客，坐见者二次。写少泉信约六百余字。中饭后又围棋二局，阅本日文件，阅《玉藻》二十二叶，于古人衣冠笏之制若有所会。至幕府一谈。傍夕写筱泉信二叶。夜核批札稿，二更后温《古文·书牍类》。小睡片刻。三点睡，三更二点成寐。

廿八日

早饭后清理文件。见客，立见者四次，坐见者三次，围棋二局。阅《明堂位》、《丧服小记》二十叶。午刻倦甚，小睡。中饭后又围棋二局，阅本日文件。困倦殊甚，久不得舒适。录朴目约三百余字。见客，立见者一次，坐见者一次。与幕友久谈。

余近日每于早饭、中饭后，乏困异常，盖脾为食所困，阳气不能鼓荡运化也。勉强围棋之后，虽脾气稍得醒豁而疲困如故，看书会客皆十分勉强从事。申夫言饭后散步数千步，可以医脾困。因忆余于道光二十九年问陶凫香先生养生之法，渠言每日两饭后各行三千步，或早饭后有事耽阁，则中饭后补之；两饭后均耽阁，则傍夕或灯后补之。四十年未尝间断，故八十余岁而壮健异常。余时癣疾正剧，偶尔效其所为，辄觉身轻体适。以后当日日遵行此法，并劝澄、沅两弟及子侄辈行之。与幕友久谈。夜在室中散步，竟不治事。二更后核批札各稿，未毕。四点睡，尚能成寐。

二十九日

早饭后散步三千步，旋坐见之客一次。清理文件，旋围棋二局。阅《丧服小制〔记〕》、《大传》二十五叶。小睡片刻。中饭后，散步三千步。是日大雨倾盆，自巳刻起至三更，未尝少息。室中黑暗闷甚，又围棋二局。阅本日文件，阅小说，就厅上天光稍明，申正室内亦明。写云仙信三叶，未毕，小睡。夜将云信写毕，约七百字。读《古文·哀祭类》，倦甚，不能朗诵，仅翻阅十余首。二更四点睡，尚能成寐。

六月

初一日

是日谢绝贺朔之客。早饭后三千步，表上约三刻之久。清理文件。旋围棋二局，阅《大传》、《少仪》二十三叶。午刻小睡。中饭后散步。阅本日文件，围棋二局，阅小说二卷，核批札各稿。傍夕与幕府久谈。小睡片刻。夜温《史记》数篇，目光益蒙。从此，夜间竟不复能看书，学有日退，无日进矣。接沅弟五月十六日信，知足疾已愈，为之大慰。二更三点睡。是日申刻，坐见之客二次。

初二日

早饭后清理文件，围棋二局，看小说一卷，阅《学记》、《乐记》三十叶，至幕府一坐。午刻小睡。中饭后散步，与早饭后各三千步。阅本日文件，写沅弟信约四百余字，写对联八付。见客，坐见者一次，立见者一次。至幕府一谈，写朴目杂记。傍夕小睡。夜核批札稿，二更后温《古文简本》。三点睡，竟夕不能成寐。是夜闻贼复回窜定陶，焦灼之至。

初三日

早饭后散步三千，清理文件，围棋二局，见客二次，看小说一卷。巳、午两时阅《乐记》三十叶。小睡片刻。中饭后散步。阅本日文件，又围棋二局，核批札各稿。与幕友庭院中久坐。旋小睡片刻。改信稿数件，温李、韩七古。二更三点睡，尚能成寐。

初四日

早饭后散步，清理文件，围棋二局。见客，坐见者二次，立见者一次。阅《乐记》、《杂记》二十余叶。午刻小睡。中饭〈后〉散步，阅本日文件，围棋二局，记录朴目，核批札各稿。傍夕与幕友院中久谈。夜温李、杜七古。疲倦殊甚，目若无所见者。甚矣，老境之逼人也！因不复治事，上床小睡。二更三点后乃睡，幸能成寐，杂梦甚多。本日闻贼窜定陶之信不确，为之少慰。

初五日

早饭后散步三千，清理文件。见客，坐见者三次。围棋二局，阅《杂记》二十二叶。中饭后散步，阅本日文件，写澄弟信约六百余字。体中觉有不适，两次至幕府久谈。傍夕小睡。夜核批札稿。体中若甚有病者，与吴挚甫一谈。二更三点睡，筋骨作疼，盖新棉被微觉轻适，或连日阴雨受寒之咎与？

初六日

早饭，病未愈，仅吃半碗许。是日不食油荤蔬菜，腹泄五次。近数年夏间，每患腹泄，盖病之颇轻者。不能健步，每次千步，分三次。午正散步始毕，立见之客三次。阅《杂记》二十二叶，清理文件。中饭后围棋二局，又观人一局，散步一千。夜又补一千。至幕府一谈，见客，坐见者一次，阅本日文件，核批札各稿。因腹泄困倦，屡在竹床小睡。傍夕在庭院小坐。夜又核批札稿，至二更三点未毕。连接沅弟两信、纪泽两信。沅弟脚疾全愈，洋人医药奇效，为之大慰，而又以其太速疑之。

初七日

早饭后散步一千。清理文件，改信稿三百余字。辰正，由济宁起程至嘉祥县，将谒曾子林庙。大雨之后，积潦盈途，行三十里至新开河茶尖，沿途见运河堤墙概行坍卸，忧虑之至，因思一律改为板筑，与程牧绳武商议良久。又行十八里至嘉祥县，未正始到，住嘉祥书院。见客，坐见者三次，立见者二次。在舆中阅《杂记》、《丧大记》二十五叶。中饭后陆续散步三千，小睡半时许。记录朴目。酉初至宗圣庙叩谒，行三跪九叩礼。庙中规模扁小，朽败已甚。左，子思配享；右，曾子配享。后为启圣庙，名养志楼，尤朽敝不能庇风雨。旋至宗子五经博士广莆家一坐。其头二门及大堂等一概颓毁无存，内室亦甚残陋，即雍正间所赐“省身念祖”扁亦无悬挂之处，仅庋置于桌上。余前闻嘉祥圣裔式微，久思有以任恤之，本日捐祭产银千两，又赠广莆银四十两。及见此景况，则又愀焉不安，惄焉不忍，而非人力所能遽振也。傍夕归。阅本日文件，改信稿一件，再问〔阅〕王氏《礼记章句》，温近日所已看者。二更三点睡，尚能成寐。

初八日

早饭后散步二千。旋由嘉祥至南武山，本不过四十余里，因路上处处隔水，绕道行五十余里始至南武山，未刻到。巳正在纸坊集打尖，即住宗圣庙之东省身堂。庙在南武山下，山高约五十丈，一片顽石，不生草木，庙外内柏数百株，大约二尺围上下，殆嘉庆间所植。附近居民种五谷者少，皆种蓝及烟。曾氏合族人丁不过三百，贫苦特甚。文生曾毓鉴等来，备述窘状。

未正谒庙。先拜莱芜侯庙，在正殿之西，后有寝殿。旋拜宗圣庙，庙修不知始于何时，初系宗圣在前殿，莱芜侯在后寝。明正统间重修，始改为宗圣在中，莱芜在西。至万历间重修，有太仆少卿刘不息碑记，载曾质粹之孙名承业者，承袭时兴讼事，碑立于万历七年，在庙庭之东南。至国朝雍正七年，请帑重修，规模始大。后有寝殿，前有御碑亭，刻纯皇帝《宗圣赞》。两庑祀弟子阳肤、乐正、子春，东、西各五人。中有宗圣门，前有石坊三座。酉刻谒林墓，在庙西南里许。北、东、西三面皆石山，墓在平地。今雨后，墓道被淹，石马、翁仲皆在水中，仅坟未淹耳。享堂及门颓败异常，几于片瓦无存。有碑曰“ 国公宗圣曾子之墓”，缘宗圣公墓久已佚亡，不知所在。明成化初，山东守臣奏：嘉祥县南武山有渔者陷入一穴中，得悬棺，有石镌“曾参之墓”。弘治十八年，山东巡抚金洪奏请建享堂、石坊，即今林也。余观山石顽犷，地势散漫，不似葬圣贤者，殊以为疑。薄暮归，补行四千步。是日在舆中阅《丧大记》、《祭法》二十五叶。申刻写日记。夜在庭中纳凉。二更三点睡，不甚成寐。

初九日

早饭后行千步。旋自宗圣庙启行回济。卯正成行，潦水盈途，舆马深厉浅涉，远或半里，近或数丈、数十丈。行四十四里，至午正始抵新开河。中饭后千步，旋又行三十里至济宁。是日天气郁热异常，在舆中有似釜甑炊爨之时。阅《祭法》、《祭义》三十叶，盖不看书则心无所寄而愈热也。补行二千步。阅昨、今两日文件，写日记约五百字。至庭院中与幕友纳凉，久谈。夜饭后在竹床小睡，天热不能治事。二更三点睡，不甚成寐。

初十日

早饭后行二千步，午初补行千步。卯正见客，坐见者一次，立见者一次。清理文件。旋出门至韦驮棚看新筑之墙，高六尺，基厚一尺六寸，顶厚一尺二寸，长五丈余。以河沿堤墙全塌，故欲改为板筑，令程牧先修数丈为式。观者以为筑成后半月不雨，可保三年也。辰正三刻归。围棋二局。天气奇热，至幕府一谈。阅《祭文》、《祭统》二十叶。中饭后，两次散步三千，又阅书五叶。阅本日文件，围棋一局，观人一局，至幕府久谈。近四日未大解，体若不甚适者。奇热，忽转大风，懒于治事。傍夕看小说十余叶，夜核批札稿。三日内积阁已多，至二更三点未毕。睡尚能成寐。

十一日

早饭后，两次散步三千。清理文件，围棋二局。见客，坐见者一次。阅《祭统》、《经解》、《哀公问》。小睡刻许。中饭后散步三千，阅本日文件，将五日内所阅之书酌加批识，记录朴目。申刻小睡。申正核霆营杂款单。傍夕与幕友久谈。夜核批札稿，改各信稿，约近千字。二更三点睡，尚能成寐。

十二日

是日先太夫人忌辰，斋戒一日。早饭后散步三千，清理文件，围棋二局。见客，坐见者三次，立见者一次。阅《仲尼燕居》、《孔子闲居》、《坊记》二十五叶。午刻，袁小午来久谈。中饭后散步二千。阅本日文件，写沅弟信一件。天气郁闷。阅本日文件，再围棋二局，补行五百步，核批札各稿。傍夕，方存之来，渠至诸城省视吴竹如先生，往返二千余里，与之畅谈。夜改信稿十余件，甚觉劳乏，目光昏暗。二更四点睡，不甚成寐。

十三日

早饭后，因散步三千太多，断难有恒，改为二千。清理文件，围棋一局，又观人一局，阅《坊记》、《中庸》三十叶，至幕府一谈。中饭后散步二千，袁小午来鬯谈时许，阅本日文件，改折稿未毕。酉正小睡。夜改折稿，至二更二点毕，约改六百字。倦甚，不能复治事。是日申刻写对联十付。二更三点睡，三更后稍能成寐。是日天气阴寒，至申、酉间大雨竟夕，雨如倾盆，冷如深秋，北之粱菽，南之稻田，俱恐伤稼，深为焦虑。

十四日

早饭后散步二千。清理文件，围棋三局。天雨，闷甚。改片稿一件，约三百字，阅《中庸》二十二叶。见客，坐见者一次。中饭后散步二千。阎中丞自东平来济送行，久坐二时许。申正出门拜客，会者二家，酉正回。核批札稿，发报一折、二片。夜又核批札稿，困倦殊甚，未能了者尚多。二更四点睡，似用心稍过，说话稍多，竟夕不能成寐。

十五日

早饭后散步一千五百。清理文件，核批札稿数件，见客二次。巳初起程，出城拜阎中丞，久谈，渠又至余舟久谈。中饭后开船，将自宿迁、桃源、临淮以达周家口也。见客，立见者三次，坐见者一次。旋泊船拜袁小午。在船与屠晋卿围棋二局。申刻至赵村闸观张锦芳、李昌乐所为堤墙式样，即在赵村泊宿。阅《中庸》、《表记》三十叶。酉正与幕客一谈。夜核批稿，至二更三点毕。舟次颇热，加以劳乏，不甚成寐。

十六日

早饭后散步二千，船舱数尺之地，不能成步，略存其意而已。清理文件，阅《表记》、《缁衣》三十叶。卯刻开船，行二十六里至新闸湾泊，因前系湖面，天气阴雨，恐有风暴也。写纪泽信一件，约四百余件〔字〕。午刻围棋二局，又观人一局。请袁小午便饭，未正末散。因天气开朗，又行船三十六里，暝时至枣林闸泊宿。酉刻阅小说一卷。申刻散步二千，核批稿、信稿。傍夕小睡。夜改信稿二件，内蒋申甫信改甚多，因来函作古文甚佳也，二更三点毕。四点睡。

十七日

早饭后见客一次，散步二千，清理文件。开船，行十二里至南阳镇，因风逆即行停泊。围棋二局，阅小说一卷，阅《缁衣》、《奔丧》、《问丧》二十六叶，至未正乃毕。中饭后散步二千，阅本日文件，将近三日所看书酌加批识，抄录朴目，又阅小说一卷。小睡片刻。核改信稿三件。至船楼顶上乘凉。夜又改信稿二件，添幼泉信二叶。洗澡一次。二更三点睡，三更后稍成寐。

十八日

是日东南风大，竟日逆风，不能开船，在南阳镇停泊未动。早饭后散步二千，清理文件。围棋二局，又观人一局。阅《服问》、《间传》、《三年问》、《深衣》，共二十六叶，阅小说一卷。郁热异常，小睡片刻。中饭后散步二千，又围棋二局。小睡半时。将《仪礼》《士丧礼》、《既夕》、《士虞礼》三篇与《读礼通考》—对。热甚，郁闷之至，不欲治事。见客一次，申夫来久谈。傍夕至船楼顶上乘凉。夜添毛寄云信二叶，核批札稿，二更后温韩诗七古、杜诗七律。二更三点睡，尚能成寐。

十九日

是日仍逆风，在南阳镇守风，不能开船。早饭后散步二千，清理文件。见客，坐见者一次，立见者一次。阅书，大雨入窗，打湿所看之书，日记则透湿如渍矣。少停一晌。旋阅《儒行》、《大学》、《冠义》，围棋二局，又观人一局。许缘仲观察解江北漕米四万进京，来此久谈。中饭后散步二千，又阅《昏义》，共阅四十七叶。添李幼泉信二叶，申夫等久谈。小睡半时许。申正后改信稿九件。傍夕至船顶乘凉，若将呕逆者然。盖久泊小河之中，虽水大异常而两面皆街，遏闭郁蒸，又周围皆水，无一寸干土可以登览，故感湿热而作恶也。夜背东坡七律，目光疲困，不耐久视，灯下尤以为苦。二更三点睡。

二十日

早饭后散步二千。旋围棋二局，又观人一局。因风已平息，辰正开船。阅《乡饮酒义》、《射义》、《燕义》、《聘义》。中饭后阅《丧服四制》，又补阅《投壶》，因昨日打湿晒干也，凡四十七叶。船山先生《礼记章句》校读毕。未刻散步二千。本日竟无文件，虽因舟行湖中，驿夫不测其所在，亦缘不作地方官，公事日少耳。核批稿数件，将近三日所看之书酌加批识，兼录朴目。傍夕泊船于宋家闸下八里之敞家口。是日凡行八十八里。与方存之在船顶久谈。夜又批《礼记》二条。余阅此书，本为校对讹字，以便修板再行刷印，乃复查全书，辩论经义者半，校出错讹者半。盖非校雠家之体例，然其中亦微有可存者，若前数年在安庆、金陵时，则反不能如此之精勤。此军营事简，老年差可慰悦之境；而流寇纵横，制敌无术，体衰目昏，学问无成，则又深为忧灼之境也。诵苏东坡、杜牧之七律二、三十首。二更三点睡，热甚，久不成寐。

廿一日

早饭后散步二千。开船行三十六里，至午刻抵夏镇湾泊。清理文件，围棋三局，阅王船山先生《四书稗疏》二十二叶。中饭后散步二千，申夫来一谈。阅《船山文集》中《先世行述》、《九昭》等，约四十叶，又阅《六十自定稿》，约三十叶，涉猎而已。见客，坐见者一次，钱子密等来一坐。傍夕至河干散步，与袁小午等一谈。本日因风逆，不能过湖。溽暑蒸逼，酷热异常，时而骤雨，船窗不敢打开。夜间大雨数次，而酷热如故，不能治事，睡后亦不成寐，盖在今年为极热矣。

廿二日

早饭后散步二千。开船，行三十五里至赤山口，又三十五里至韩庄泊宿。在舟次围棋二局。巳刻阅《四书稗疏》二十三叶。中饭后散步二千。申正至韩庄。见客，坐见者二次，立见者十次。天气酷热，疲乏殊甚。未刻在船改信稿八件，阅本日文件颇多。傍夕在岸上草坪久坐，与申夫鬯谈至二更后。郁热迥异寻常，风暴大雨，而无解于其热。夜睡不能成寐。

廿三日

早饭后，申夫来久谈。渠将至徐州，即由鄂回蜀省亲，在此分手也。散步二千。至申夫处一谈。见客二次，围棋二局。巳正二刻开船，沿途察看堤墙，自韩庄以下东岸皆系砂砾，土质绝少，修筑难于坚实，且水涨丈余，与平日情形迥异。所修之墙，坍塌大半，且无子墙可以立足，殊不可靠。登岸二次。阅船山《四书稗疏》、《诗经稗疏》三十叶，至申刻毕。中饭后散步二千。申正至台庄湾泊。写沅弟信一件。见客，坐见者一次，立见者三次。酷热异常，不能治事，又围棋—局。傍夕在岸上乘凉，与客久谈。阅本日文件。二更三点睡，尚能成寐。

廿四日

早饭后见客一次，旋即开船。散步二千，清理文件，围棋二局。阅《诗经稗疏》，陆续三十八叶，天气奇热，心不能入，涉猎而已。看视堤墙。自台庄以下，高者或二尺余，低者或一尺或数寸；堤东亦有积水，至滩上以下十余里，则堤身全淹，一片汪洋而已。过滩上四里许，船触堤埂，浅阻半时。欧阳利见来迎，一谈。适值逆风，即停泊二时许。中饭后散步二千，又与刘申孙围棋三局，汗出如洗。申刻又开船，行三十余里至马家集泊宿。是日凡行八十九里，风虽逆而水尚流也。东岸堤墙被淹者十分之六，即未淹者亦须另行修筑，深为可虑。是日并无公事，即批札稿亦未能核，热极烦闷故耳。傍夕在岸上乘凉，与幕客久谈。南风甚大而无改于其热，在竹床睡至三更，始行登床，不甚成寐。

廿五日

早饭后散步二千，清理文件。开船，行十八里至窑湾停泊半时。见客，坐见者二次，立见者二次。旋又开船，行廿五里，逆风甚大，湾泊甚久。中饭后散步二千。又开船，行六十二里，酉正至宿迁停泊。是日巳刻围棋三局，余阅《诗经稗疏》三十叶，阅小说一卷。酉刻见客，坐见者三次，立见者二次。天气郁热，连日体汗未干。欧阳健飞言：“宿迁极乐庵甚大，可假馆消停数日。”余因清江须换船入淮，雇船须数日乃齐，因于傍夕登岸住极乐寺，拟先派人至杨庄雇船，而在此小停二、三日。夜核批札稿，未毕。二更三点睡，身体之汗已干，然亦不甚成寐。

二十六日

是日住极乐寺。早饭后散步二千。旋围棋一局，又观人一局。见客五次。清理文件，将昨日公事办毕。阅《诗经稗疏》二十七叶，申刻始完。午刻，何敬之自湖北来，与之久谈。中饭后散步二千，又围棋二局。天气骤雨骤晴，湿热郁蒸，虽居岸上庙中尚觉不适。写纪泽儿信一封。酉刻与幕友一谈。疲困殊甚，傍夕小睡。灯上，夜饭后久睡，幸能成寐。二更三点后，洗脚复睡，俱得甘寝，近日所未有也。

二十七日

早饭后散步二千。围棋二局。阅《诗经稗疏》，屡次共四十七叶。天气奇热，心绪烦躁，不能仔细，聊一涉猎而已。接山东咨文，言任、赖股匪又将河南回窜山东，焦灼之至。中饭后散步二千，又围棋一局，观人二局，阅本日文件稍多。傍夕又围棋二局。本日为棋所困，亦因军事不定，心志怫乱而为此也。接沅弟十三日信，贼尚未入鄂境。傍夕小睡。夜改信稿二件。小睡良久。二更三点睡，尚能成寐。

二十八日

早饭后散步二千。清理文件。围棋二局，又观人一局。阅《周易稗疏》，陆续四十五叶，至酉刻阅毕。见客，坐见者二次，立见者三次。午刻在竹床小睡。中饭后散步二千，至幕府一谈，又围棋二局。见客，坐见者一次，立见者一次。阅本日文件。酉刻与幕府久谈。夜核批札稿，将连日所阅《稗疏》捡点一过。二更二点洗澡一次。三更后睡。是日立秋，夜雨微凉，尚能成寐。

二十九日

是日仍住宿迁。盖因天气太热，本思多歇几日，而阎中丞咨贼匪回窜山东，又不能不在此听候确信也。早饭后散步二千，清理文件，围棋二局，又观人一局。见客，坐见者一次，立见者三次。阅王船山所注《张子正蒙》三卷五十八叶。船山氏最推重《正蒙》一书，以余观之，亦艰深而不能显豁。其参两篇，言天地日月五行之理数，尤多障碍。中饭后散步二千，围棋一局，又观人一局，阅本日文件。酉初阅书毕。体中若不适者，小睡良久，呻吟，不甚成寐。夜饭后核批札稿数件。倦甚，不愿治事。二更三点睡，三更二点乃稍成寐。

七月

初一日

早间，见各贺朔之客。饭后，又见客…… ⁽¹⁾ 二千。阅《张子正蒙注》《神化篇》、《动物篇》……七篇，酉刻始毕。巳刻围棋二局。湖……迤东道丁寿祺先后来见，谈均久。午正……谈极久。中饭后散步二千，又围棋……赖股匪窜至睢州，焦灼之……热异常。傍夕小睡。夜……

初二日

早饭后散步二千。清理文件……阅《张子正蒙注·诚明篇》……信一件。中饭后散步……道光丁未年六月初九、十等日……耐，以为生平畏暑……遭酷暑，此二日殆……正，改折稿一件。酉正……札稿未毕。二更四点睡……

初三日

早饭后散步二千。见客……局。阅《正蒙注·至当篇》。作……续阅五十一叶，至申刻止……狈，移于佛殿，席地而坐。中饭……申正阅本日文件，酉正粗毕……幕客久坐，二更二点始入。四点睡，略……

初四日

早饭后散步二千，围棋二局，清理文件……殿久坐。巳正，魏盘仲、左孟辛来一谈，午……《大易篇》毕，《乐器篇》阅二叶。中……天气奇热，申正客去，仍以热极不能……一片。又围棋二局，汗下如雨。傍夕至……不止。二更后微转北风。在竹床久睡……尚成寐。

初五日

早饭后散步二千，清理文件，围棋二……《王禘篇》、《乾称篇》上、下，陆续阅五……十八卷，至是校阅完竣，约……过不能细也。巳刻写对联……之热汗下如沈。中饭后散……文件。傍夕至后院树下……外核批札稿，至二更二……甚成寐。

初六日

早饭后，申夫来……者七次，立见者二次。辰……仲兴之南岸数里，即桃……成子河看视。捻窜清江之……水路又不通，舢板遂不……里，至双兴闸泊宿，距杨庄……高邮、兴化、东台、盐城俱被水淹……在贼矣，不胜焦灼悚息。巳刻围棋……《周易内传》，王氏说“理”之书，每失之……蒙注》相同，因不果阅，改阅《读通鉴……五十叶，每段为之标题。午正散步……正，写澄弟信五叶。傍夕在堤上……亦来谈。风暴骤起，几于不能……去。三点睡，不甚成寐。

初七日

早饭后开船，行十二里至杨庄湾泊……见者一次，立见者三次。巳初，吴仲仙漕帅……二刻方散。又见客，坐见者二次，立见者四次……见者三次，立见者二次。阅本日文件，倦……通鉴论》陆续看四十叶，至二更始毕……成寐。

初八日

早饭后散步二千。见客，坐见者……高梁涧过洪泽湖，因登岸……搬移。见客，坐见者三次，立见者……至二更方止。中饭后散步二千……二次。阅本日文件，核批札各稿……见客，坐见者一次，立见……书稍久，夜间不愿治……更后，渐觉竹簟太凉，命即……

附记

○陈、李　　　　○潘△

○脚下盘旋

初九日

早饭后开船，幸遇东北顺风，行九十……宿，因幕府及随员各船未到，等至申正……步二千。阅《读通鉴论·东汉》，陆续看五十叶……中饭后散步二千，围棋二局，钱子密来久谈……弟六月初一、初四、初六日三信。小睡二次。夜核……诵《扬子云传》诸文。三点后睡，疲乏殊甚，不……

初十日

早饭后清理文件。自高良涧开船渡湖，行百△十里，午正已至△△。等候各船，至申正始到，遂在此湾泊。卯刻散步二千。阅《读通鉴论·东汉》凡六十叶，陆续阅至未初毕。中饭……者二次，立见者三次。申正围棋二局，阅本日文件。酉正登岸……章所书《第一山碑》。夜阅核批札稿，二更……在竹床小睡，三点登床睡，热甚……二点睡，尚能成寐。

十一日

早饭后散步二千。南风逆而甚……局。阅《读通鉴论》东汉、三国……止。天气奇热，汗出不止。中饭……庙前湾泊。打扫圣庙，入内……拜牌也。蓬蒿没人，芟除时许……皆来庙乘凉，与之久谈，至更初……件。三点睡，尚热……

十二日

早起，至圣庙拜牌，遥祝慈安皇……甚顺，取横势尚可成行。行至午正……停。中饭后，未正复开船，行七……午正两次，各散步二千。阅《读通鉴论》……至酉刻毕。自午正后，酷热不可耐，日……乘凉，二更始归本船。是日见……更，欲写一信与沅弟，竟以……睡，在外则南风过大，登床则热……以风大颠簸，竟夕不安，始觉行役太劳……

十三日

西南风逆，不能开船，即在双沟湾泊一日。此处无……奇热，竟日汗未尝干。早饭后散步二千，清理文件，围棋二局。阅《读通鉴论》东晋、宋，陆续看六十三叶，至酉初毕。中饭后又散步二千，围棋二局，幕友来谈二次。自……直至二更三点始回本船歇息，在舱……终不成寐，南风极大而炎焰不改……屡获胜仗，为之少慰。

十四日

早饭后，因西南风逆，未能开船。散步二千……辰正三刻风稍顺，开船，行至△山口下搁……正，抵五河湾泊。阅《读通鉴论》……毕。中饭后散步二千。郁热……耐。酉初登岸，至贺霱若……作，一洗烦焰。夜与王鼎丞久……点睡，在近日为佳眠矣。

十五日

早饭后，自贺宅下河开船……件。围棋二局。阅昨日……陆续看至酉初始毕。巳……有余。未正复开船，顺风……纤复行数里，因雨又暂难……北，屡次变换。余见客五次……鳌来见，坐最久，谭别去时已……隔十里，忽于酉正二刻大风暴……附近舢板翻沉二只，余船亦倾倒……下水拖船上岸。大风将头篷二篷绳……中而船乃定。戌初二刻风稍息，乃庆……死矣。舳板覆溺八只，死者四人，各船在下……幸得保全。余生平经江湖风波之险，道路……安陆河中，与郭云仙、凌荻洲同舟，狂风竟夜。咸丰四年三月初七日带水师在岳州南津港，大风猛起，湖中各……中之水被风卷去，各船皆搁于干△凡二日……活，不谓老年又受此惊吓也。夜遣人……点睡，不能成寐。

十六日

早饭后开船，行十里至临淮湾泊。散步二千……去年旧营所造之屋。见客，坐见者三次……府诸人一谈。中饭后散步二千。围棋二局……十叶，写沅弟信。小睡片刻。夜核批札……睡不甚成寐。

十七日

早饭后散步二千，清理文件。见客，坐见者……二局。阅《读通鉴论》隋、唐三十叶……围棋二局，出汗甚多。又小睡片刻……写少荃信未毕，与幕中……温李、韩七古。洗澡一次……而料理。雨渐微乃止，天气乍凉，一洗……

十八日

早饭后，坐见之客三次，立见者二次……二局。将少泉信写毕，约八百字。阅……至未正毕。中饭后又散步二千，又围棋……未及二件，而天已昏瞑，盖秋阴始……夜核批札各稿，二更后温《易·系辞》……

十九日

早饭后散步二千，清理文件，围棋二局，见客……二次，贺云舫谈最久。阅《读通鉴论》唐……至申初止。中饭后散步二千，围棋一局，眼蒙之至……撑不开。何敬之、张敬堂来，先后久谈。阅本日文件。核△△△未毕。傍夕小睡。夜核信稿数件，二更二点后温杜△△律。三点睡，疲困之至。今年大热之后，衰态弥增，实不能胜此巨任矣。

附记

○潘信批刘、杨暂扎河西

○刘、张亦暂扎河西

二十日

早饭后清理文件。散步二千。写纪泽信一件。见客，立见者四次，坐见者一次。又写潘琴轩信二叶，阅《读通鉴论》唐三十六叶，至未正毕。中饭后散步二千，疲困殊甚，阅小说十余叶。阅本日文件，写对联、挽幛等三件，核批札稿，因中有帐目△△，△吟△久，与莼斋久谈。小睡。夜，张敬堂来久谈，请渠看脉。今年出汗太多，精神委顿之至，此二日服大参三钱。参，李少泉所送，极上之品，因夏间稍霉坏，不甚有力，然本夜睡后略觉安神。敬堂亦以为汗多大伤精液，宜服大参，宜节劳，少看书。△△五月以来，阅王船山之书较平日稍多，以后△△△△减耳。

廿一日

早饭后散步二千。清理文件，围棋二局，见客一次，阅《读通鉴论》三十三叶。中饭后散步二千，围棋二局，阅本日文件，核批札、信稿颇多。傍夕与幕友久谈。夜，张敬堂来久谈，二更去。核信稿二件。三点睡，尚能成寐。

廿二日

早饭后，黄昌期来一谈。散步二千。清理文件。渡河至南岸拜张敬堂，遍阅敬字三营。至谭春浦处吊唁，巳正归。围棋二局。见客，坐见者一次，立见者三次。中饭后散步二千。阅本日文件。是日在△次阅《读通鉴论》三十五叶，陆续看至申刻毕。见客，立见者一次，坐见者二次。体中甚觉不适，筋骨酸疼，畏寒头疼，因加棉衣，盖两被。自酉正睡至四更，微汗，稍觉轻松。呻吟甚久，狼狈之至。衰病催迫，万难当此巨任矣。

廿三日

早饭后散步，未计数。清理文件，张敬堂、黄昌期来问疾，久坐。旋围棋二局。筋骨酸疼，畏寒如故，又加腹痛作胀，大溲又不爽快，常在床上歪睡。阅《读通鉴论》唐德宗以下三十三叶，陆续看至申正止。中饭后散步。申正围棋二局。酉正张敬堂来，劝服药一、二帖，因举方桂枝汤，渠亲自拣药煎药。至二更三点，守候余服药后乃去，昌期亦同来同去。夜觉身体稍为轻松，但腹胀如故。大解两次，俱不畅利。

廿四日

早起，外感之寒稍觉轻松，惟腹疼作胀，筋骨尚痛。早饭后散步一千，清理文件，围棋二局。常在床上欹枕小睡，体气甚觉不适。阅《读通鉴论》，陆续看四十叶，至申刻止。枕边倦眼，病中朦胧，不甚清晰，涉猎而已。午刻写沅弟信一封。服桂支汤第二帖，服后觉发热腹疼，甚有瞑眩之象，至申刻乃稍平靖。傍夕，疲困之至。昌期、敬堂诸人均来候视。病有增加之势。夜二更三点后睡，幸能成寐，至五更乃醒，则病△△△减矣。乃知药之对病者亦须阅八、九个时辰，或酣睡一觉，乃能奏效也。五更后亦略成寐。

廿五日

早起，觉病大减，诊脉亦平和。饭后散步千余。清理文件，围棋二局。局终，大汗透湿重衣，虚弱不能用心，一至如此！汗后又觉烦躁。本日接奉廷寄，有朱学笃劾予之件，阅之不无郁恼。午刻，与钱子密久谈，阅《读通鉴论》唐末廿叶，至未正毕。阅本日文件甚多，内有沅弟六月廿二、七月初△及儿侄等信。翻阅时许，遂觉太劳，身体又大不适，坐卧靡宁。傍夕，昌期、敬堂诸人来视，余坚持不服药之说。夜小睡二次，俱略成寐。二更三点后睡，凡醒者四、五次，成寐者亦四、五次。尚不至一味烦躁不安，无唤人索火求茶等事，外症要不重耳。

廿六日

早起，诊脉者皆言有湿滞，余但请人诊视，而坚不吃药。饭后散步千余，围棋一局。第二局未毕，汗已湿衣，遂不终局而罢，小睡片刻。阅小说十余叶。僚友皆劝不宜看书，本日废书不观。中饭后大溲，粪中有冻一块如卵白者，似已转成痢疾。卯、辰间两次粪俱黑，或胸腹积滞稍出矣。阅本日文件颇多，而神思清爽，不似昨日、前日未申间烦郁气象。酉初，张敬堂、黄昌期等久谈。晚饭，仅食姜及腐乳之类。客散后，因病渐轻减，朗诵陶诗、杜诗，并温《诗经》数十篇。二更三点睡，尚能成寐。除腹微疼外，似已无他病，但不知有反复否。

廿七日

早起，诊脉如故。饭后散步千余。清理文件，围棋一局，看小说十余叶。小睡半时许。午刻改片稿一件。中饭后散步二千余，又改一折、二片，至幕府一谈。小睡片刻。申正阅本日文件。核批札稿多件，至酉正止。自觉太劳，登时发热，病加重。张敬堂来诊，脉象不好。昌期、叶亭及从人等均有忧色，劝余服药。因又定服桂支汤，直至三更四点始煎好服之。睡不安神，四更四点始稍成寐。

二十八日

早起，昌期、敬堂等来见，诊脉。饭后冼道斌等来见，病势稍愈。辰刻登舟开行，顺风扬帆，行九十里，申初至怀远县。途次久睡。阅《读通鉴论》十余叶。乔中丞自寿州至怀远来迎，会晤，申刻久谈，灯后又来谈。又见客，唐鹤九等二次。又张敬堂等来诊病，久坐时许。余以外病已去，仅有腹疼，寒在下焦，因议定服姜附，二更服之。是夜竟得酣睡，五更始醒。

二十九日

早饭后见客三次，唐鹤九等坐最久，又张敬堂、黄昌期先后来作别。辰正开船，沂涡河而上，顺风扬帆，申正三刻，至距蒙城以下十五里地方湾泊。名为一百三十里，实不止此数也。在舟中，上半日甚爽适，阅《读通鉴论》十六叶，下半日体中仍觉不适，腹中作疼，屡次小睡。夜饭，因事生气，叶亭甥在此久谈，二更方去。三点睡，穿两夹衣，未盖被。五更醒来殊觉其寒，恐其复感外邪，为之悚息。

卅日

早饭后开船，节节浅阻，未刻行至蒙城上数里之七里沟地方，胶浅一时之久，因在该处湾泊。派人至上游探看，浅滩甚多，不能再进，乃于酉刻退回蒙城县外河下泊宿。或称宜退回怀远，仍由正阳沂沙河而上，或称宜在蒙城登陆，商议不定。见客，坐见者二次，立见者一次，幕府来谈者三次，叶亭甥两次谈甚久。是日阅《读通鉴论》唐末、五代，凡三十叶，未初毕。下半日，体中又小不适，盖余邪之未净者。小睡多次。灯后，仍觉清爽。夜睡至三更四点，汗透衣襟，有似医家之所谓自汗者，盖三帖共服桂支一两八钱，为分太重之咎。乃知凡药皆可伤人，悔不坚守弗药之戒。

八月

初一日

早起，议定以老湘营第十旗护卫者，改为登陆行走，腾出该营船只吃水少浅者，换给幕府及随从各员，檄调树字营车辆来亳州，迎接者改至雉河来迎，将笨重之物仍出怀远沂淮西上，余亦改坐小舟。自卯至午，各舟次第换毕。巳刻围棋一局。旋阅《读通鉴论》三十叶。未刻开船，至王家围子过沟滩，十分吃力，即昨日之七里沟也。自过此滩却不甚浅，行二十五里至小涧集泊宿。病体似已全好，余邪略有未净，腹亦微胀。傍夕，叶亭甥来久谈。二更三点睡，尚属成寐，五更醒。

初二日

早饭后开船，行五十余里，酉刻至雉河以下十里泊宿。涡水清深，并无浅阻之处。辰刻大溲甚畅，与寻常好人无异，从此腹胀等症或可除矣。阅《读通鉴论》三十八叶，陆续看至午正止。屡次小睡。中饭后，过高炉集小停，因闻有浅滩，故步队在此等候也。酉刻见客，坐见者三次，立见者三次，幕府诸人来谈者两次，叶亭甥久谈。夜核批札稿数十件。二更三点睡，五更醒。右上腭最后壮齿大动，即日当辞去矣。

初三日

早饭后清理文件，围棋二局。开船行十里至雉河集，登岸一看新涡阳县城基，即彭恬舫定澜所相视之处也，隍已浚而城未修。又至雉河街上西头新筑土圩，知县即住其中。旋回船开行，顺风行七十里，至白龙王庙以上十里地方泊宿，实逾八十里矣。阅《读通鉴论》二十五叶，凡三十卷阅毕，酷热之后继以疾病，涉猎一过，校出错字甚少。阅《宋论》十二叶，陆续看至未初毕。申刻写沅弟信一叶、纪泽信一叶。旋核批稿，盖十日内所积阁者。酉刻见客，坐见者一次，立见者一次。登岸散步良久。夜与叶甥一谈，默诵杜、韩诗数十首。二更三点睡，尚能成寐，五更醒。

初四日

早饭后开船，扯纤上行竟日，至酉正抵亳州北门外泊宿，约行七十里。自蒙至亳，水路实有二百五十里；自怀远至蒙城百五十里，凡行涡河四百里，惟蒙城上七里王家围子最浅，余虽有浅处，尚可行走。巳刻围棋一局，英方伯翰来久谈。阅《读通鉴论》五十二叶，陆续看至未初止。旋温杜诗五古甚多。目光作疼，目力久衰，病后尤不耐多视。申刻以后，燥热如夏，迭次小睡。幕府来见者三次，又坐见之客二次，叶甥直坐至二更三点始退。是日各船多未到齐。

附记

党参膏　　牛乳　　桂元　　米汤

初五

是日因船未到齐，在亳州停住一日。饭后清理文件。旋进亳州城公馆小驻时许。见客，坐见者三次，立见者四次。午刻回船。阅《宋论》四十二叶，至未正毕。小睡片刻。围棋二局，汗透中衣，天固燥热，亦由病后全不能用心耳。料理陆行事宜，自为收拾书籍。酉刻剃头一次。阅本日文件，内有沅弟七月廿三等日信三件，盖已接余临淮受惊之信。近日来往信，此为最速矣。纪泽信言鸿儿患背痛潮热等病，为之悬系。于《论》、《孟》中各择最切身心者朝夕默诵，遂将《论》、《孟》全默识一遍，各选八章，与往年所书帐檐微有异同，默诵之时稍久。二更三点后又改信稿一件。四点睡，不甚成寐。

初六日

早饭后，卯正自亳州起行。周家口张镇派来迎接之大车、轿车共六十辆，又在亳州雇牛车数辆，夫五十余名。行二十里，至十八里铺打茶尖。又行四十里，午正至鹿邑县住宿。名为六十里，实不足也。见客，坐见者三次，立见者二次。中饭后清理文件。在舆中阅《宋论》四十二叶。申刻围棋二局，至幕府久谈。傍夕，刘子恕来久谈。折差王幼山自京回。阅京信多件，兼看邸报。二更三点睡时，颇觉疲劳，尚能成寐。三更末盗汗甚多，殊为不怿。

初七日

早饭后，行二十五里至赵村集打尖，又行二十五里至石郎集，午初即到，在此住宿。清理文件。见客，坐见者三次，立见者三次。中饭后阅本日文件。在肩舆中阅《宋论》四十三叶。未正围棋二局。接奉廷寄，河南不愿办沙河、贾鲁河之防，谕旨允许，焦灼之至！有号冤者闯入室内，派员讯问，不觉生怒。幕友两次来谈。夜核批札稿。是日陈州府、县来接。二更三点睡，不甚成寐。

初八日

早饭后起行，三十六里至戴家集打尖，又行三十六里，至午正三刻抵陈州府。名为七十二里，实有八十余里。见客，坐见者四次，立见者四次。在舆阅《宋论·高宗》四十四叶。申正出门，至袁端敏公祠行礼，与小坞久谈，酉正归。与幕友一谈，阅本日文件，闻张总愚捻股回窜许州，忧灼之至，办札调度。三更印发后睡，稍成寐。

初九日

早饭后起行十八里至李集打茶尖，又行三十六里至周家口住宿。名为五十四里，实有六十五里。陈州路极蛮，俗称“走过陈州路，两步当一步”，盖路之远相传久矣。在舆阅《宋论》四十七叶。至周〈家〉口见客，坐见者四次，立见者十次。中饭后清理文件，围棋二局。至营墙上周览一过。黄军门来久谈。傍夕小睡颇久。夜默诵《诗经》数十章。因抄本书四本未见，不觉恼怒。又反复筹思进退身世之宜，百感交集。二更三点睡，久不成寐。昨日在途见朱刻刘石庵所书“读圣贤书”十六字，本日又见其朱刻挂屏六幅，爱慕无已。

初十日

早饭后清理文件。见客，祝爽亭坐谈最久，又坐见之客四次，立见者三次，围棋二局。阅《宋论》二十八叶，《宋论》十五卷阅毕。中饭后写澄弟信五叶、沅弟一片。见客，坐见者二次，立见者一次。阅本日文件，核信稿一件，改折稿未毕。傍夕乏甚，小睡。夜将折稿改毕，核批札稿，二更后温《孟子》数十章。三点睡，四更三点醒。

十一日

早饭后清理文件。见客，坐见者三次，立见者三次，围棋二局。又因小事自生恼怒，已而悔之。阅孔轩《声类》等书。中饭后写横披二幅，约四百字，改片稿二件，约二百字，阅本日文件。夜写零字甚多。眼疼殊甚，旋阅陶、谢诗。二更三点睡，四更三点醒。是日，阜阳令程兆和等开补药方，申刻服一帖。

十二日

早饭后清理文件。见客，坐见者四次，立见者一次，祝爽亭谈最久。围棋二局。改片稿一件。中饭后与幕友久谈。翻阅《微波榭丛书》，阅本日文件，写沅弟信，约四百余字，阅本日文件。是日眼疼殊甚。傍夕与幕友等周视围墙，灯时归。夜疲乏殊剧，若有大病在身者然，小睡良久。二更三点睡，四更又盗汗。是日发报，已请假一月医调矣。

十三日

早饭后清理文件。见客，立见者二次，坐见者一次。围棋二局，写横披一幅，约百七十字。黄军门来久坐。中饭后阅本日文件，核改信稿十余件，与幕友久谈。傍夕小睡。夜核批札各稿。眼疼殊甚，略阅《易·系辞传》，以不能久视而止。二更三点睡，尚能成寐。

十四日

早饭后清理文件。见客，立见者一次，坐见者二次，围棋二局。又见客，立见者二次，坐见者一次。写横披一幅，约二百字。中饭后写纪泽信一件、沅弟一片，阅本日文件甚多。日内久不得刘省三等信，未知贼踪何如，焦虑之至，屡与幕府久谈。眼疼，不敢看书。牙齿疼痛，浮火上烁，体中殊觉不适。食蒸梨数个，略好。夜核信稿多件，二更后朗诵杜公及各家七律，微有所得。三点睡，尚能成寐。

十五日

早间，谢绝各贺节之客。饭后见客，坐见者一次，立见者二次。围棋二局，阅王渔洋选古诗。午刻请黄昌期便饭，添写朱久香信四叶。申刻添写李眉生信一叶。见客，坐见一次。阅本日文件，核信稿数件。酉刻至营墙上游览良久，与幕府久谈。灯后核信稿二件，温杜公七律甚久。二更三点后改批一件。四点睡，尚能成寐。

附记

宋庆祝三，行六

十六日

早饭后清理文件，坐见之客二次，围棋二局，核信稿、批稿数件。接刘省三信，知朱仙镇一带安稳，贼未东窜；铭、鼎两军在汴梁以北代豫军修濠二千余丈。又闻刘松山与豫军宋庆和好之至，为贼所畏。二者俱可欣慰。黄昌期来久谈。中饭后，阅本日文件甚多，见客二次，核批札、信稿一时许，与幕友谈二、三次。薛叔耘新自无锡来，闻江以南甚丰稔也。夜核信稿五件。疲乏殊甚，温杜诗七律数十首，若不能成声者。与叶亭甥一谈衰病之状。睡不甚成寐。次早展视四体，两臂、两腿、腰脊，瘦去一半，膝以下更甚，断不能再服官矣。

十七日

早饭后清理文件，围棋二局，与幕友久谈时许。午刻写李少荃信，约四百余字。中饭后见客一次，又围棋二局。阅本月文件甚多，核批札各稿。傍夕小睡。夜核信稿数件。旋温杜、韩诗。二更后接郭宝昌禀，当即办批办札行各处，四点办毕。睡尚能成寐。连日牙疼，上焦有浮火，多食蒸梨。本夜四更后，觉已稍愈。

十八日

早饭后清理文件。见客，坐见者三次，围棋二局，又坐见之客一次，与幕友久谈。因不能用心，遂不看书治事。中饭后阅本日文件，阅《周易传义音训》十余叶，又围棋二局，与吴挚甫一谈。傍夕，得刘省三、潘琴轩信，贼于十六日夜二更自朱仙镇以上豫军余承恩所守汛地东窜。防河月余，全功尽弃，大局益坏，忧灼之至。旋与幕友谈两次，办檄咨行各处，二更三点毕。睡后，竟夕不能成寐。内忧身世，外忧国事，有似戊午春不眠景况。

十九日

早饭后清理文件。见客，坐见者三次，刘仲良自朱仙镇来，谈最久。接沅弟及两儿信，知纪鸿儿于初十日子刻生一子，忧愁煎迫之时得抱孙之喜信，为之一慰。看人围棋二局。祝爽亭来久坐，与幕友谈三次。中饭，请刘仲良、黄翼升便饭。饭后阅本日文件，围棋二局。见客，立见者四次，坐见者二次。与幕友谈三次。夜核批札各稿，核信稿二件。二更后小睡，三点后睡，三更成寐。醒三次，尚算美睡。

廿日

早饭后清理文件。见客，坐见者三次，观人围棋二局，至幕府久谈。午刻，坐见之客一次。中饭后阅本日文件甚多。接奉廷寄，知霞仙业已开陕抚之缺。申刻核批札各稿。未刻，阅《文献通考·帝系考》三十叶。近因病不能用心，十一日后未尝看书，帝系、封建、物异等考，在《文献通考》中最为易看者，聊一涉猎，当作小说遮眼而已。酉刻改折一件。灯后改密片一件，共改六百余字，甚觉疲困。二更三点睡，颇成寐，而不甚甜适，四更末醒。

廿一日

早饭后清理文件。见客，坐见者二次，观人围棋二局。阅《帝系考》二卷二十二叶。见客，坐见者一次，立见者二次，与幕友谈二次。中饭后阅本日文件，围棋二局。筋骨酸疼，令剃头匠捶按一回。见客，坐见者二次。改片稿二百字。傍夕小睡。夜又改四百字，未毕。二更三点睡，尚能成寐，三更醒一次，四更末醒。昨夜改折用心，今日牙疼殊甚，不愿再用心而无可如何也。

廿二日

早饭后清理文件。见客，坐见者一次，立见者三次。将昨夜之片作毕，共一千三百余字。旋观人围棋二局，与幕府久谈，又坐见之客二次。阅《帝系考》三卷二十六叶。中饭后阅本日文件，坐见之客一次，写沅弟信三叶，写纪泽等信二叶。疲乏殊甚，不敢再治事，与幕友久谈。傍夕小睡。夜改折稿一件，二更二点毕。温杜诗数十首。三点睡，四更末醒。

廿三日

早饭后清理文件。见客，坐见者二次，立见者二次。改片稿一件，又将昨日密片斟酌一番。围棋二局，写李少泉信五叶，阅《帝系考》第四卷二十五叶。中饭后与幕友久谈。见客，坐见者一次，立见者一次。阅本日文件，发报二折、三片，核批札各稿。傍夕小睡。夜接沅弟信，知甲五侄于八月初一日辰时生子，科三侄于初四日申时生子，先大夫于十日之内得三曾孙，真家庭之幸也。又核批札稿。二更后温杜诗五律，疲乏殊甚，若不能举其声者。三点睡。

廿四日

早饭后清理文件。见客，立见者一次，坐见者二次。围棋二局，又观人一局，阅《帝系考》廿七叶。中饭后见客一次，与幕府久谈，阅本日文件。剃头一次。核批札各稿。傍夕小睡。夜写零字甚多，写沅弟信六叶，朗诵《诗经》二十余篇。三点睡，尚能成寐，五更醒。

廿五日

早饭后清理文件。见客，立见者二次，观人围棋一局，自弈—局。又写沅弟信三叶，阅《帝系考》七、八两卷数十叶。七卷载开元礼、纳后纳妃仪，草草一翻，未细看也。中饭后与幕府久谈，黄军门来久谈，阅本日文件，又观人围棋一局，核批札信稿。傍夕小睡。夜核信稿甚多，二更后诵《古文》识度之属，若有所得。三点睡。

廿六日

早饭后清理文件。见客，坐见者二次，立见者二次。围棋一局，又观人一局。阅《帝系考》八、九卷四十余叶。又坐见之客一次，与幕友一谈。中饭后又与幕中一谈，阅本日文件，写对联六付，核批札、信稿。傍夕小睡。夜又核信稿三件。二更后温杜诗七律二十余首。接奉廷寄，有御史参劾之章，为不怿者久之。三点睡。

廿七日

早饭后清理文件。见客，坐见者二次，围棋二局。阅《帝系考》三十余叶，与幕府鬯谈二次。中饭后阅本日文件，写对联七付，又与幕友久谈，核批札、信稿。傍夕小睡。夜又核信稿二件，温陶、杜诸诗。三点睡。

廿八日

早饭后清理文件。见客，坐见者四次，立见者二次。围棋一局，又观人一局。午刻阅《帝系考》十九叶，《帝系考》十卷阅毕。又阅《封建考》十叶。中饭后与幕友久谈，写对联八付，阅本日文件。见客，坐见者一次，立见者一次。接澄弟七月卅日信，核批札各稿。傍夕小睡。夜阅《明史·熊廷弼传》，二更后温《古文·辞赋类》。三点睡。

廿九日

早饭后清理文件。见客，坐见者一次，立见者三次。围棋一局，又观人一局。阅《封建考》三十余叶，与幕府鬯谈。中饭后阅本日文件，写对联六付，见客二次，刘松山谈最久。阅《明史》杨镐、袁应泰、袁崇焕等传。傍夕小睡。夜写零字甚多。因余作字不专师一家，终无所成，定以后楷书学虞、刘、李、王，取横势，以求自然之致，利在稍肥；行书学欧、张、黄、郑，取直势，以尽睨视之态，利在稍瘦。二者兼营并进，庶有归于一条鞭之时。二更后诵诗，气弱，在室中散步。三点睡。

三十日

早饭后清理文件。见客，坐见者三次。围棋一局，又观人一局。写楷书横幅三百余字，阅《封建考》二卷。与幕友一谈。中饭后又与幕府一谈。阅本日文件，写对联六付，将所阅《封建考》酌加题识。见客一次，与幕府久谈。傍夕小睡。夜核批札稿极少，诵黄山谷七律，若有所得。三点睡。

九月

初一日

早，谢贺朔之客。饭后，刘寿卿来谈甚久。清理文件。围棋一局，又观人一局。阅《封建考》五十三叶，略一涉猎，都不仔细。与幕府久谈两次。中饭后阅本日文件。疲倦，不愿治事，又围棋三局。见客一次，久谈。核批札各稿。傍夕小睡。夜核信稿六件，二更后温《汉书·霍金传》。三点睡，尚能成寐，四更末醒。

初二日

早饭后清理文件。见客一次，围棋一局，又观人一局。阅《封建考》七十余叶，西汉王侯，平日尚熟，故涉猎较易也。中饭，请何敬之便饭，未正散。阅本日文件。偶思胡忠简事，遂翻《宋史·胡铨传》一阅，并阅道学周、程、张、邵传。写对联五付，写沅弟信一件。傍夕小睡。夜核批札稿，温《孟子》、韩文颇多。二更三点睡。

初三日

早饭后清理文件。围棋二局，又观人—局，殊觉疲乏。阅《封建考》东汉二卷。见客，坐见者一次，立见者一次。中饭后与幕府一谈，阅本日文件，写郭云仙信一件。见客一次。谈颇久。核批札各稿，与幕友久谈。傍夕小睡。夜温韩文、韩诗颇多。二更三点睡，尚能成寐，四更三点醒。

初四日

早饭后清理文件。见客，坐见者一次，围棋一局，又观人一局。阅《封建考》魏晋二卷，习字一纸。中饭后与幕府一谈，见客，坐见者三次。阅本日文件，写对联三付、挂屏二叶。申正，李子和中丞来久谈，灯后始去。核批札稿。二更后温韩诗七古。三点睡。

初五日

早饭后清理文件。见客二次。旋出门拜李子和，久谈。归，围棋一局，又观人一局。阅《封建考》宋、齐、梁、陈一卷。中饭后，燥热殊甚，又围棋二局。阅本日文件，李子和来久谈。酉刻，尹杏农来久谈，灯后去。夜核批札稿。二更后倦甚，小睡。三点睡。

初六日

早饭后清理文件。旋围棋二局。巳刻，李子和、尹杏农来，先后久谈。与幕府一谈，写澄弟信。中饭后写泽、鸿二儿信，阅本日文件。接沅弟信，知二十六日已拜疏劾同事官相矣。与幕友谈良久，又添纪泽信三叶。酉刻，张子青漕帅来谈良久，灯后去。夜核批札、信稿多件，疲乏殊甚。二更三点睡。

附记

吴元炳，编修，因得保开坊。光州人，现在京子青言。

张鸿远，编修，现丁忧在籍。辛亥解元子青言。

于锦堂，西华人，文园门人艮竹之徒来见。

初七日

早饭后清理文件。出门至张子青处久谈。归，于锦堂来见，一谈。围棋一局，又观人一局，子青又来一谈。阅《封建考》北魏一卷。中饭后与幕友久谈，阅本日文件。申刻写对联一付、挂屏二幅，核批札稿。傍夕小睡。夜，倦甚，温《古文四象本》，旋选付抄手。二更三点睡，屡次梦魔，向来疲乏之后即有此病。

初八日

早饭后清理文件。见客，坐见者一次，立见者一次。围棋一局，观人一局。阅《封建考》齐、周、隋一卷，唐一卷。见客，坐见者二次。阅何腾蛟、瞿式耜传。中饭后阅本日文件，与幕友久谈，阅孙传庭、史可法传，核批札各稿。傍夕小睡。夜，眼蒙甚，不能治事，默坐良久。二更三点睡，尚能成寐。

初九日

早饭后清理文件。见客一次，坐谈颇久。围棋一局，又观人一局。阅《封建考》唐一卷。又坐见之客一次，与幕友一谈。中饭后又与幕友一谈。阅本日文件，得知刘省三、潘琴轩等初一日大获胜仗。写对联三付、挂屏两叶，约百余字。改军船局告示稿，改片稿一件、折稿一件，均未甚删润。核批札各稿。傍夕小睡。夜改信稿数件，因王鼎丞所作骈体信稿多不工稳，批令自为改正。疲乏殊甚，头眩目昏。二更三点睡，不甚成寐。

初十日

早饭后清理文件。坐见之客一次，围棋一局，又观人一局。阅《封建考》宋一卷，《封建考》阅毕。中饭后，坐见之客一次，与幕府鬯谈。阅本日文件，写对联二付、挂屏百余字，又围棋二局，核改片稿二件。傍夕与幕友一谈。小睡片刻。夜核批札各稿，二更后温韩诗七古。三点睡，疲乏殊甚。

十一日

早饭后见客一次。清理文件。围棋一局，又观人一局。核信稿二件，约改四百字。与幕友一谈，阅王船山《叶韵辨》。中饭后阅本日文件，写对联四付、挂屏四幅，核批札、信稿。酉正至垒上眺览。傍夕小睡。夜核批札、咨稿颇多，倦甚。二更后，诵义山七律，气若不能属者，盖衰征也。三点睡。

十二日

早饭后清理文件。旋围棋二局，又观人一局。见客，坐见者一次，立见者二次。核改信稿二件。中饭后写沅弟信一件，阅本日文件，挂屏写小字跋百余字，核批札稿、信稿甚多。傍夕与幕友一谈，小睡片刻。夜改折稿一件、片稿一件，又核改批札各稿。二更后温《易·系辞》。三点睡，不甚成寐。

十三日

早饭后清理文件。见客，坐见者一次，立见者一次。围棋一局，又观人一局。又坐见之客二次，立见者一次。阅《明史》陈瑄、宋礼、周忱传，核信稿、札稿数件。中饭后阅本日文件，写对联五付、挂屏二幅，核批札稿颇多，发报三折、五片，与幕友谈二次。傍夕小睡。夜核批札信稿甚多，未毕。二更后倦甚，在室中徘徊偃仰，不复治事。三点睡。

十四日

早饭后清理文件。旋围棋—局，又观人一局，习字二纸。阅《明史》杨嗣昌传，罗伦、舒芬等〈传〉，徐溥等传，未毕。立见之客二次。中饭后与幕友一谈，阅本日文件，写对联四付、挂屏一幅。旋核批札各稿。傍夕捶按一回。与幕府一谈。夜核信稿三件。接沅弟信，知霆军在襄樊初五夜几因索饷而哗；又所造二轮小车笨重窳脆，但愿以不便推行中途委弃，所失犹小，若仓卒遇贼，车混队乱，因而败挫，则所失大矣。焦灼之至，不复治事。二更三点睡。

十五日

早间，谢绝文武贺望各客。饭后清理文件，围棋一局，又观人一局，见客一次。阅《明史》谢迁、王鏊、李东阳等传，李自成传。与幕府一谈。中饭后阅本日文件，见客一次，谈颇久。习字一纸，核批札、信稿，又围棋二局，与幕友久谈。傍夕小睡。夜改李子和信稿一件。渠恐贼决黄河，与之反复究论。写零字甚多。二更后阅《王船山文集》。三点睡。

十六日

早饭后清理文件。见客，坐见者一次，立见者一次。观人围棋，一局未毕，袁小午来，久谈。刘省三、潘琴轩来，久谈，旋议守贾鲁河直至京水镇止。又改李子和信稿。中饭后围棋—局，又观人一局，阅本日文件，写对联三付、扁一帧、挂屏一叶，核批札各稿。傍夕小睡。夜再核信稿、批稿，旋温《古文》识度之属，朗诵十余首。二更三点睡。

十七日

早饭后清理文件。围棋一局，又观人一局，刘省三来久坐，与幕友鬯谈。阅《明史》杨、左等传。中饭后阅本日文件，与幕友一谈，写对联五付，坐见之客一次。写沅弟信四叶、纪泽信三叶，灯后始毕。傍夕小睡。夜作《王船山全书序》约二百余字，未毕。二更三点睡，不能成寐，至四更始寐。昔在京每作诗文即不能寐，近年无复此病，本日以围棋、看书稍多，而作文又稍吃力，故不寐耳。

十八日

早饭后清理文件。围棋一局，又观人—局。作《船山遗书序》，申正毕，约六百余字。午刻，坐见之客一次，与幕友谈二次。未刻阅本日文件。申刻写对三付。酉刻剃头。傍夕，雪琴来，谈至二更二点去。核批札各稿。三点睡。是日巳刻，阅严嵩、马士英传。睡时疲极，颇能成寐，四更末醒。

十九日

早饭后清理文件。见客，坐见者一次，立见者一次。观人围棋，未毕，彭宫保来久坐，直至中饭后始去。阅本日文件，围棋二局，改信稿五件，将寄京城。与幕府久谈。傍夕小睡。夜核批札各稿颇多，二更二点粗毕。温《古文》识度之属。三点睡，尚能成寐，五更醒。

廿日

早饭后清理文件，拜发万寿折，围棋—局。出城拜雪琴，久谈，归未久，雪琴旋来一谈，又坐见之客△△。阅《刘孟涂文集》十余首，其子所送也。请雪琴便饭。申初客去，阅本日文件，围棋一局，添京信三叶。傍夕与幕友一谈。夜核批札稿甚多，二更后温《古文》气势之属。二更三点睡。

廿一日

早饭后清理文件。围棋二局。见客，坐见者二次，立见者二次。雪琴来久坐，未刻始去。阅《仪礼·士丧礼》，以张稷若句读、张皋文图为主，而参看徐健庵、江慎修、秦味经诸书，申初止。阅本日文件，坐见之客一次，核批札各稿。傍夕小睡。夜阅《惜抱集》，核信稿多件。二更三点睡，甚能成寐。

廿二日

早饭后清理文件。见客，坐谈一次，围棋一局，又观人一局。阅《士丧礼》，中饭后止。阅本日文件，又围棋一局。雪琴来久坐，至灯后始去。写沅弟信一件。夜核批札、信稿，二更后温韩诗。说话稍多，气若不能属者。三点睡，三更二点后乃克成寐。

廿三日

早饭后清理文件。坐见之客二次，围棋二局，与幕府一谈。阅《士丧礼》，中饭后止。将张皋文《仪礼图》酌加批识，阅本日文件。申初，雪琴来久谈，灯后始去。核批札、信稿颇多。二更后，与叶亭甥一谈。三点睡。

廿四日

早饭后见客一次，谈甚久。旋围棋一局，又观人一局，见客二次。午初阅《士丧礼》，至中饭后止。巳刻与幕府一谈，黎莼斋丁嫡母艰，将奔丧于黔，殊不易易。午初见客，坐见者一次。未刻阅本日文件。申刻雪琴来，久谈，至夜始去。核批稿数件。小睡。二更三点睡。

廿五日

早饭后清理文件。旋围棋二局，又观人一局。阅《既夕》篇，将张皋文《图》酌加批识，至未正止。阅本日文件，雪琴来一坐，核批札各稿，与幕府久谈。夜改信稿数件，二更二点后温杜律数首。疲乏殊甚，三点睡。

廿六日

早饭后清理文件。祝爽亭来久谈，路渔宾来一谈。围棋一局。又观人一局，闻放星使绵尚书森、谭侍郎廷襄至河南查办事件。河南无事可查，想系至湖北查案，悬系无已。雪琴来久谈，中饭后始去。阅本日文件，阅《既夕礼》，申正毕。见客二次，曾恒德自口外买马回营，询问一切。写李少泉信三叶。傍夕小睡。夜又写李信三叶，毕。核批札各稿。二更三点睡，因食羊肉稍多，太饱，不能成寐。三更后成寐，四更末醒。

廿七日

早饭后清理文件。围棋一局，又观人一局，阅《既夕礼》。雪琴来久谈，中饭后始去。阅本日文件，又阅《既夕礼》。申正写对联五付，与幕府久谈。傍夕小睡。夜核批札、信稿颇多，二更后温杜、韩七古。三点睡，尚能成寐，五更醒。

廿八日

早饭后清理文件。坐见之客一次，围棋一局，又观人一局。写册叶一幅。阅《士丧礼》及《既夕礼》，未正毕。阅本日文件。雪琴来，观我围棋二局，申正去。改信稿一件，约改四百字。傍夕小睡。夜写沅弟信，核批札、信稿多件，倦甚。二更二点后温《古文》识度之属。三点睡，梦魇。

廿九日

早饭后清理文件。围棋一局，又观人一局。阅《读礼通考》《疾病》、《正终》二卷，及《始死》、《开元》、《政和》、《二礼》、《书仪》、《家礼》等，考证异同。阅《衎石斋记事稿》。中饭后与幕友一谈，阅本日文件。写扁三付，雪琴来久谈。傍夕小睡。夜核批札各稿，改信稿一件，二更后温《古文》识度类，三点睡。接沅弟廿三信，知将以廿六日出省矣。

十月

初一日

早饭后清理文件。围棋一局，又观人一局。将《古文四象》编成目录，以为三复之本。雪琴来久谈，又坐见之客一次。中饭后阅本日文件，阅《读礼通考》《中袭》及《小敛》、《大敛》、《后世各仪》。写对联七付。见客，坐谈颇久。傍夕接沅弟十九日信，内有密折稿，阅之妥惬详明。焦灼弥月，至是始放心矣。夜核批札各稿，二更后清理《古文读本》，将“辞赋类”朗诵数过。三点睡，尚能成寐。

初二日

早饭后清理文件。旋围棋一局，观人一局。见客，坐见者一次，立见者一次。午初，雪琴冒雨步行来谈，中饭后去。阅《读礼通考》五叶，阅本日文件。写沅弟信，交专兵带去。周镇来一谈。傍夕小睡。夜，将作《彭氏谱序》，翻阅《湖海文传》中各家之文，又阅《宰相世系表》，遂忘作文之事矣。二更四点睡。

初三日

早饭后清理文件。旋围棋一局，又观人一局。将《唐书·宰相世系表》细阅数族。雪琴来久谈，中饭后去。阅本日文件，写对联八付。申刻作《彭氏族谱序》，至二更四点毕，约五百余字。至三更四点后乃稍成寐，五更初醒。向来偶作诗文即不能甘寝，此故态不足异也。

初四日

早饭后清理文件。围棋一局，又观人一局，雪琴来久谈。因昨夜不寐，精神困倦殊甚。中饭后客去，阅《丧服》，阅本日文件，与幕府久谈，核批札各稿。傍夕小睡。夜核批札稿、信稿。二更与叶甥一谈。三点睡，尚能成寐。

初五日

早饭后清理文件。围棋一局，又观人一局，见客二次。阅《丧服》。余于古人冠服制度向未究心，故考核较难。雪琴来久谈，又坐见之客一次。中饭后与幕友一谈，再阅《丧服》。申正写对联六付。酉刻核批札各稿。傍夕小睡。夜再核批稿。旋温《汉书》严、徐、朱、王、贾等传，朗诵数过。二更四点睡，尚能成寐。

附记

取唐镜海先生行述

罗山文集、年谱

初六日

早饭后清理文件。围棋一局，又观人一局，至幕府一谈。写澄弟信一件。弟查季弟恤典，因将第二次恩旨加内阁学士衔者部文抄出付回；其第一次恩旨照按察使赐恤者，第三次恩旨予以直隶州补用者，部文未查出，因将谢恩折抄出付回。阅《丧服》，雪琴来一谈，阅本日文件。《丧服》阅至申正止。将雪琴求作《谱序》以八分大行书书之，书二百字。旋核批札稿。夜又书《谱序》百字，核信稿十件。二更后温韩诗七古，朗诵十余首。三点睡，不甚成寐。

初七日

早饭后清理文件。围棋一局，又观人一局，与幕府一谈。午刻阅《丧服》，中饭后阅至申初止。阅本日文件，写《谱序》三百余字，毕。易敬臣来一谈。傍夕雪琴来，夜深始去。倦甚，不能治事。核批札稿数件。二更后在室中散步游衍，阅欧文数首。三点睡，甚能成寐。

初八日

早饭后清理文件。围棋一局，又观人一局。见客，坐见者一次，雪琴来久谈。阅《丧服》至午正二刻，赴雪琴舟次便〈饭〉，申初归。阅本日文件，围棋一局，见客一次，与幕府一谈，核批札各稿。傍夕小睡。夜写册叶二开。日内作字，手甚吃力，拟用“跌欹注卷”四字诀为之，用力轻匀，或转可历久不变。温相如、子云各赋。二更五点睡，三更后成寐。一更后，阅桐城张承华蓉溪所为《学庸臆解》三十四叶，毕。其言《大学》，文须用古本而不烦补，“传义”须宗朱子而不取阳明，与余平日之说相合，余亦多独得之见。

附记

张承华　　　　　　　　　　阎承观新郑人

曹肃孙洛阳人　　苏源生鄢陵人

　方存之、张蓉溪说

徐廷英杞县人，易斋

初九日

是日恭逢先大夫七十七冥寿，向在军不具馔设祭，今亦仍之。早饭后清理文件。见客，坐见者二次，立见者一次，观人围棋一局。雪琴来一坐，何绍彩来，坐谈片刻。阅《丧服》“齐衰不杖期”章。中饭后围棋二局，阅本日文件，核批札各稿。乔鹤侪来久谈，渠自寿州赴秦抚任，自此经过也。傍夕打辫子时，忽觉右腰肋微疼。夜核信稿数件，立见之客二次。二更后，欲温古文而疲乏殊甚，腰疼转剧。三点睡后，腰愈疼，不能成寐。四更二点用镇江膏药贴之，稍愈，亦仍不能酣睡，展转床褥。五更后，因明日拜牌，客已至矣。

初十日

是日恭逢慈禧皇太后万寿，五更三点起。乔鹤侪、彭雪琴俱在此一同行礼，黎明礼毕。早饭后见客，立见者一次，坐见者二次。阅本日文件，围棋一局，又观人一局，腰疼不止。阅《丧礼》，张若〈本〉三叶，秦味经本二十叶。中饭后至幕府一谈，阅本日文件，见客一次。申刻出门，至河干拜乔鹤侪，久谈，傍夕归。雪琴来，与之夜饭，因腰疼，吃酒五杯。送客后，核批札、信稿。临睡，又饮酒四钟。自来未饮酒如此之多，而腰疼似觉稍愈，睡后亦尚成寐。是夜阅彭咏莪《松风阁诗》，二十五卷中约抽看二三卷。

十一日

是日为余五十六生日，各客一概不见。惟雪琴一早即来，在此同早饭，辰正归去；午初又同来中饭。辰初清理文件。围棋一局，又观人一局。写沅弟信一件。又阅彭咏莪诗集。中饭后阅本日文件，写纪泽儿信一件，又围棋二局。傍夕小睡片刻。夜改折稿一件，约五百余字。二更三点睡，腰疼异常，三更三点愈疼愈紧。将镇江膏药揭去，另换张家口狗皮膏药。四更后略能成寐，五更醒。

十二日

是日，本请乔中丞便饭，因腰疼恐难陪客，遣人辞之。早饭后清理文件，英中丞翰来久谈。请祝爽亭来诊脉，渠谓：“腰疼，因用心劳伤，心肾不交，病在本源，非骤感风寒者。膏药追骨换搜风，过于霸道，故愈觉其疼。”因立将狗皮膏药拔去，而疼稍减。乃知药不对病，虽膏药且足为患，况煎药乎？雪琴来辞行，至申初去。阅本日文件。巳刻围棋一局，又观人一局。申刻写寿对一付，改折稿二件。傍夕小睡。夜与叶甥及幕友久谈，议及具折开缺事。又改片稿一件。二更三点睡，腰疼较前二夜稍减，尚能成寐。

十三日

早饭后见客，坐见者一次，立见者一次，围棋二局。英中丞来久坐。阅《仪礼·丧服》，至未正止。阅本日文件。出门至河干拜英西林，酉初归。核批札各件。傍夕与幕府一谈。灯后发报四折、五片、一清单，内一折请开各缺，一片请注销封爵。核各信稿。二更后温《系辞》，与叶亭甥一谈。三点睡，四更三点醒。

十四日

早饭后清理文件。围棋二局，英中丞来久谈。阅《丧服》至申正止。阅本日文件，核批札各件。闻纪鸿儿将到，察看其所住之室。剃头一次。夜核信稿多件，二更后温古文。文家之有气势，亦犹书家有黄山谷、赵松雪辈，凌空而行，不必尽合于理法，但求气之昌耳，故南宋以后文人好言义理者，气皆不盛。大抵凡事皆宜以气为主，气能挟理以行，而后虽言理而不厌，否则气既衰苶，说理虽精，未有不可厌者。犹之作字者，气不贯注，虽笔笔有法，不足观也。二更四点睡，四更四点醒。

十五日

早饭后清理文件。围棋一局，又观人一局。巳初，纪鸿儿来，问家常琐屑事。又立见之客二次，坐见者二次。阅《丧服》，至未正止。阅本日文件甚少，与幕友久谈，核批札各稿，见客一次，写少泉信一件。傍夕小睡。夜核信稿数件。与鸿儿一谈。说话微多便觉疲困，腰疼弥甚，深以为苦。二更三点睡，勉强成寐，四更三点醒。腰疼不耐更睡，披衣起坐约半时之久，又复倒睡，老病之态，近年所未见也。

十六日

早饭后清理文件。观屠晋卿与薛叔耘围棋一局，又观纪鸿与叔耘一局。见客二次，谈均甚久。午初阅《丧服》，中饭后即不敢再阅，因医言腰疼由于用心太过也。与幕友久谈，阅本日文件，阅《明史·儒林传》一卷，核批札各稿。傍夕小睡。夜阅《明史·文苑传》一卷。盖读史本易于读经，而《丧服》尤经中之极精深者，是以病中阅之吃力。二更后核信稿数件，温《子虚》、《上林》等赋。三点睡，三更后成寐，五更后醒，在近日为美睡矣。

十七日

早饭后清理文件。围棋一局，又观人一局，祝爽亭来久谈。巳正阅《丧服》，至中饭后毕。与幕友久谈，阅本日文件，写挽幛、对联。酉刻核批札各稿，与鸿儿一谈，与幕府一谈。夜阅《明史·儒林传》一卷，未毕，二更后温《古文》气势之属。三点睡，三更甫成寐，片刻即醒，四更后成寐。是日腰疼略愈，而夜间仍不得熟睡。

十八日

早饭后清理文件。观人围棋二局。阅《丧服记》，至未正止。阅本日文件。鄢陵苏菊村，名源生，送所辑《中州文征》四函、《鄢陵文献志》二函，又《记过斋丛书》一函，内刻《读书录》、《儒门法语》、《省心纪》、《严陵讲义》、《圣学入门》书诸种，又《记过斋藏书》，则其所自著文稿。《省身录》、《大学臆说》诸种，略一涉猎。见客，坐见者一次，立见者一次。旋将《儒门法语》细读一过，又将《读书录》阅一卷，此昔年曾阅之书，故翻阅较易。二更后温《古文》识度之属。三点睡，四更四点醒。

十九日

早饭后清理文件。观人围棋二局，见客二次。阅《丧服记》毕。中饭后阅本日文件。因《丧服记》“衽二尺有五寸”句，制度苦思不得，又命纪鸿及吴挚甫代为筹思。改信稿数件。夜将制衽法想出，挚甫亦另思得一法，各为记出。阅《明史》蔡懋德传、赵南星等五人传。是日接奉寄谕，严旨诘责，郁抑久之。二更三点睡，三更后成寐，四更四点醒。

二十日

早饭后清理文件。观人围棋二局。见客一次，谈颇久。与幕府阅张皋文《丧服四表》。中饭后，金可亭来久谈，申正去。阅本日文件，核批札各稿，与幕友久谈。小睡片刻。夜间，心绪抑郁，茫然若无所向。阅《明史》卢象升等传。旋默坐，不作一事。二更后与王子云一谈。三点睡，四更四点醒。

二十一日

早饭后清理文件。见客，坐见者二次，观人围棋一局。出门拜金可亭，久谈，午正归。阅《士虞礼》，至申初止。阅本日文件。折差归，阅京信数件、京报数十本。至幕府久谈。傍夕小睡。夜核批札各稿，二更后温《古文》识度之属。五点睡，尚能成寐，五更后醒。

廿二日

早饭后清理文件。观人围棋二局，见客一次，写沅弟信一件，阅《士虞礼》。中饭后与幕友一谈，接澄弟、沅弟信，阅本日文件，坐见之客二次，阅《元史·儒学传》一卷。傍夕小睡。夜阅《湖海文传》十余首，又借阅《通鉴纲目续编》十余叶。二更三点睡，五更醒。

附记

《五礼通考》　　　　　　　　　《文献通考》

《衍义补》　　《元明国朝兵食略》

《宋元明续鉴》

廿三日

早饭后清理文件。见客三次，围棋一局，又观人一局。阅《士虞礼》并《记》，未毕。午刻，坐见之客一次。未初请金可亭便饭，鬯谈，申正散。阅本日文件，立见之客二次，核批札稿。傍夕小睡。夜核批稿，观吴挚甫、张敬堂所为《明堂说》，又观《大戴礼·明堂》篇。二更后与挚甫久谈，教以说经之法。说话太多，舌端蹇滞。二更三点睡，四更末醒。

廿四日

早饭后清理文件。见客，立见者一次，坐见者二次。围棋一局，又观人一局。立见之客二次。阅《士虞礼》、《特牲馈食礼》，至未正止。阅本日文件，写对联七付，与幕府一谈，核批札稿。傍夕小睡。夜核信稿数件。阅吕晚村所选八家文，阅纪鸿所读四书文本。二更三点睡，腰疼，不甚成寐。

廿五日

早饭后清理文件。见客，立见者四次，观人围棋二局。阅《特牲馈食礼》。中饭后与幕友久谈。见客，立见者一次，坐见者一次。阅《特牲馈食礼》。接奉廷寄，令予进京，少荃暂署钦差关防。阅《仪礼》，申末毕。核批札各稿，与幕友久谈。夜与纪鸿儿一谈，二更后温《周易·屯卦》。五点睡，竟夕不能成寐。

附记

○沅弟信

　纪泽信：带曾文煜《仪礼句读》

　少泉信

廿六日

早饭后清理文件。见客，张敬堂谈甚久，观人围棋二局。午刻见客，坐见者一次，立见者一次。阅《仪礼·特牲礼》，写少泉信。中饭后再阅《仪礼》。因昨夕不眠，看书不能入。写沅弟信一封、纪泽信一封，阅本日文件，核批札各稿，与幕府久谈。傍夕小睡。夜倦甚，与鸿儿一论八股。二更后阅《易》《屯卦》、《蒙卦》。三点睡，四更三点醒。

廿七日

早饭后清理文件。围棋一局，又观人一局，祝爽亭、张敬堂先后久坐。阅《特牲礼》，至申初止。阅本日文件，核批札各稿，与幕府久谈二次。傍夕小睡。夜核咨稿，写纨扇一柄，二更后温《讼》、《师》二卦。五点睡，四更五点醒。

附记

复霞仙信　　复韫斋信

廿八日

早饭后清理文件。见客，坐见者一次，谈颇久。围棋一局，又观人一局。阅《特牲礼》毕。中饭后，可亭步行来，久谈。阅本日文件，写对联三付、挂屏四幅，约二百余字。与幕府一谈，核批札各稿。傍夕小睡。夜将桌上丛杂清理，良久乃毕，二更后温《易》《比》、《小畜》二卦。是夕闻东股贼回窜太康一带。二更五点睡，四更末醒。

廿九日

早饭后，坐见之客二次，围棋一局，又观人一局，与幕友一谈。午刻阅《少牢礼》。中饭后阅本日文件，与幕客一谈，写对联三付、横披三张，约三百余字，扁一幅。见客一次，谈颇久。傍夕与幕友一谈。夜核批札、信稿，二更后温《易》《履》、《泰》二卦。五点睡，四更五点醒。

卅日

早饭后清理文件。见客，坐见者三次，围棋一局，又观人一局。阅《少牢礼》，坐见之客一次。中饭后改信稿一件，约五百字。与幕友一谈，阅本日文件，写扁三幅，核批札各稿。傍夕见客，坐见者一次，立见者一次。闻贼匪自陈州来，距周家口仅二十余里。营中戒严，各营于夜间出队截剿。核信稿五件，共改五、六百字。二更后温《易》《否卦》、《同人》、《大有》。四点睡，四更四点醒。

十一月

初一日

早间，谢绝贺朔之客。旋见客二次。早饭后清理文件。围棋一局，又观人一局。阅《少牢馈食礼》。中饭后至南圩外湖广会馆，名禹王宫，金可亭在彼陪同行礼。楚人在周家口者，黄陂人最多也。申刻归。阅本日文件，写刘韫斋信，写霞仙信。傍夕登圩墙一望。本日，杨少铭、张敬堂等出队获胜，贼已从下游渡沙河而南矣。夜改折稿一件，杨、张等来久谈。二更后温《谦》、《豫》二卦。四点睡，四更四点醒。

初二日

早饭后清理文件。见客，坐见者一次，观人围棋一局，改片稿一件，约改四百字。又坐见之客二次，阅《少牢礼》。中饭后与幕友一谈，刘仲良来久谈。阅本日文件，又改片稿一件，写沅弟信一件，发报一折、二片。傍夕与幕友久谈。夜核批札稿，写零字甚多，温《易》《随》、《蛊》二卦，阅吴挚甫所为《明堂考》。二更四点睡，五更醒，是夕尚为美睡。

初三日

是日为江太夫人八十二生日，在营历未设祭。见客，坐见者三次，立见者一次。清理文件。围棋一局，又观人一局。刘仲良来久坐，立见之客五次，坐见者一次。阅《少牢礼》毕，又阅《有司彻》，至申正止。中饭后与幕府久谈，阅本日文件。酉初写纪泽信一封，令其无庸来营。傍夕，灯后，坐见之客二次，谈甚久。夜核批札各稿，二更后温《易》《临》、《观》二卦，温韩诗七古。四点睡，五更醒。

初四日

早饭后清理文件。见客，坐见者一次，立见者二次。围棋一局，又观人一局。阅《仪礼·有司彻》，至申正止。中饭后与幕府一谈，阅本日文件。申刻写对联七付、扁三幅。剃头一次。夜核批札、信稿甚多，二更后，疲困之至，诵韩诗七古数首。二更三点睡，四更四点醒。

初五日

早饭后清理文件，见客一次，谈颇久。围棋一局，又观人一局。与幕府一谈。阅《仪礼·有司彻》，至未正止。阅本日文件，写澄弟信。申正后写扁字二十余。傍夕小睡。夜写零字甚多，核批札各稿，温《易》《噬嗑》、《贲》二卦，写少泉信二叶，未毕。二更三点睡，三更后成寐，五更醒。

初六日

早饭后清理文件。见客一次，围棋一局，又观人一局。阅《有司彻》，写少泉信一封。中饭后与幕府一谈，再阅《有司彻》，阅本日文件。接奉廷寄，令余回江督本任，仍拟恭疏辞之。写对联八付。傍夕小睡。再与幕友一谈。夜核批札、信稿，写零字甚多。写册页二幅，百余字。温《易》《剥》、《复》二卦，温《太史公自序》。二更四点睡，四更五点醒。

附记

抄信与沅

初七日

早饭后清理文件。围棋一局，又观人一局，坐见之客一次。写沅弟信一封。阅《有司彻》，至申初阅毕。阅本日文件。金可亭求作《试律诗序》，申正为作一首，约三百余字。旋写扁字十余方，与幕府久谈。傍夕至圩墙一看。夜核批札信稿甚多，约改五六百字，二更后温《易》《无妄》、《大畜》二卦。是日治事太多，用心太劳，疲乏之至，腰疼心亦疼。三点睡后，深以为苦。三更后勉强成寐，四更四点醒，犹觉筋络疼痛。

初八日

早饭后清理文件。围棋一局，又观人一局。见客，立见者一次，坐见者二次。因体中不适，本日全不看书，不治事，但在室中偃仰，与幕友闲谈而已。中饭后阅本日文件。自申刻以后久睡，直至灯时始起。夜阅《五礼通考》中《宗庙时享仪》节，二更后不复阅看。三点睡，屡醒屡寐。四更末，觉病已减矣。

初九日

早饭后清理文件。围棋二局，又观人一局。阅《五礼通考·宗庙时享仪》一卷零十叶，至未正毕。阅本日文件，刘仲良、金可亭先后来久坐。傍夕小睡。夜核批札各稿，写册叶一幅。二更后，不作一事，在室间偃仰闲适，阅王船山《诗经稗疏》“裹将”、“黄流在中”等条，心折者久之。三点睡，三更后梦魇殊甚。

初十日

早饭后清理文件。围棋一局，又观人一局。见客一次，久坐。阅《宗庙时享仪》一卷。中饭后，刘省三来久坐，阅本日文件，写扁字十余方，与幕友久谈。傍夕小睡。夜核批札稿。写可亭回信，约二百余字。二更后温《古文》识度之属。三点睡，三更成寐，五更醒。

十一日

早饭后清理文件。围棋一局，又观人一局，彭笛仙来久谈。阅《宗庙时享仪》，仅五叶。见客一次。中饭后与幕友一谈，可亭来久谈，至傍夕始去。又与幕友一谈。夜阅本日文件。疲乏殊甚，因说话太多，舌端蹇滞。核批札各稿。二更后，偃息室中，不复治事。三点睡，四更四点醒。

十二日

早饭后清理文件。围棋一局，又观人一局。见客，立见者二次，王孝凤来久坐，又坐见之客一次。阅《宗庙时享仪》半卷。请彭笛仙便饭，久谈。阅本日文件，坐见之客一次，与幕府一谈。夜核批札稿，二更后温《易》《颐》、《大过》二卦。三点睡，上腭右辅一壮齿久已将脱，仅挂一丝者又半年矣，至是脱去。四更醒，旋又微睡。

十三日

早饭后清理文件。围棋一局，又观人一局。见客，坐见者一次。阅《宗庙时享仪》十一叶。中饭后与幕友谈二次，与彭笛仙谈一次，阅本日文件，核批札、信稿。夜，笛仙又来一谈，核批札各稿，二更后温《坎》、《离》二卦。三点睡，三更后成寐，五更醒。

十四日

早饭后清理文件。围棋一局，又观人一局。见客，坐见者一次。阅《宗庙时享仪》。午刻，刘仲良来久坐。中饭后与幕府一谈。阅本日文件极少。阅《宗庙时享仪》，至酉刻毕，酌加题识。王孝凤来久坐。夜核批札、信稿，二信约改四百余字。二更后，温《易》《咸》、《恒》二卦。倦甚，阅鸿儿在鄂所为文三首，小睡。三点睡，五更醒。

十五日

早，谢绝贺望之客。饭后清理文件，围棋一局，又观人一局，见客，坐见者二次。阅《宗庙时享仪》，至中饭后毕。阅本日文件，刘仲良来久坐，阅钱楞仙《制义》十余首，与幕府久谈。傍夕供帐，为明日拜牌之所。夜改折稿一件，约改四百余字。疲乏殊甚，二更后小睡。三点睡，幸尚成寐，四更三点醒。

十六日

早饭后清理文件。围棋一局，又观人一局。阅《宗庙时享》汉魏至齐梁，共三十三叶。中饭后与幕友一谈。金竺虔之世兄庆澜来见，一谈。阅本日文件，改折稿一件。傍夕与幕友久谈。夜改片稿三件，约改三百余字。二更后，疲乏殊甚，温韩诗七古二十余首。二更三点睡。是日五更三点起，未明，行冬至庆贺礼。日间治事甚多，睡后幸尚成寐。四更一点即醒，为时太骤，老境益增矣。

十七日

早饭后清理文件。围棋一局，又观人一局，阅《宗庙时享》陈及三魏隋唐。与幕友一谈，中饭后又一谈。阅本日文件颇多，发报二折、三片，核批札各稿。傍夕与幕友久谈。夜与彭笛仙一谈，核信稿多件，二更后温《古文》气势类。三点睡，二更后成寐，五更醒，旋又微寐。

十八日

早饭后清理文件。围棋一局，又观人一局。见客一次，写少泉信一件，改信稿二件。中饭后与幕友久谈，阅本日文件。见客，立见者一次，坐见者二次。核批札稿，核信稿多件。傍夕与幕友久谈。夜写纪泽信一件，核批札稿。二更后温《易》《遁》、《大壮》二卦。旋选《制义》数首，将命纪鸿及叶甥抄读。

十九日

早饭后清理文件。围棋一局，又观人一局。阅《士丧礼》，因前次未将张蒿庵本圈点，故此次补加圈点，未正毕。阅本日文件。将钦差大臣关防封好，派文武二员赍送徐州交李帅祗领。阅纪鸿所选《制义》三十篇，半多以辞掩意，柱义不明，廓大颟顸之作，拟另为选二三十首。傍夕与幕友久谈。夜核批札、信稿，二更后温《易》《晋》、《明夷》二卦。三点睡，四更一点睡〔醒〕，旋又小睡。

廿日

早饭后清理文件。围棋一局，又观人一局，至幕府一谈，阅《既夕礼》。中饭后将《五礼通考·丧礼》题识一册，殊觉疲乏。核批札各稿。傍夕与幕友一谈。夜核信稿二件，二更后温《易》《家人》、《暌》二卦。是日未刻阅本日来文，仅一件，闲适之至。惟看书稍多，略觉疲乏。夜间不愿多治事，向来用心过则梦魇。二更三点登床，甫成寐即梦魇矣，竟夕不得佳眠。

廿一日

早饭后清理文件。围棋二局，至幕府一谈。阅《既夕礼》并《记》，申初毕。阅本日文件，核批札稿，写沅弟信未毕，与彭笛仙一谈。灯后，李幼泉来一谈，将沅弟信写毕，并查弟履历所奉谕旨。旋温《项羽本纪》一过，二更后温《易》《蹇》、《解》二卦，疲倦殊甚。三点睡，三更后成寐，五更醒。

廿二日

早饭后清理文件。围棋一局，又观人一局。见客，坐见者一次，立见者一次。与幕府一谈。阅《五礼通考》中《丧服》篇，补加题识。中饭后见客，坐见者二次，立见者二次。阅本日文件，与幕友久谈，阅《丧服》二十叶。傍夕打辫子。近每日暮时常打辫子，未及写记。每日早饭、中饭后，行走各千步，亦未写记也。夜核批札各稿，温《史记·荆轲传》，二更后温《易》《损》、《益》二卦，阅路闰生文数首。二更三点睡，四更四点醒，旋又小寐片刻。

廿三日

早饭后清理文件。见客，坐见者三次，立见者二次。围棋一局，又观人一局。阅《丧服》篇，补加题识，至申正始毕。中饭后，刘仲良等来一坐，阅本日文件，写李少泉信一件。接澄弟十月三十日信、纪泽十一月初三日信，又接沅弟二十日信，内有筠仙一信，议论透快。傍夕与幕友久谈。夜核札、信稿，写零字颇多，二更后温《易》《夬》、《姤》二卦。三点睡，四更五点醒。

廿四日

早饭后清理文件。围棋一局，又观人一局。见客，坐见者一次，立见者一次。阅《丧服》篇，《丧礼或问》补加题识，中饭后毕。至幕府一谈。阅本日文件，写对联十付。申刻，幼泉、仲良、省三来，坐谈良久，傍夕去。又与幕友一谈。夜核批札稿、信稿，疲乏殊甚。二更后温《易》《萃》、《升》二卦，旋又阅小说十叶。三点睡，五更方醒。是夕，可谓佳眠。

廿五日

早饭后清理文件。见客，立见者三次，围棋一局，又观人一局。阅《大夫士庙祭》一卷廿九叶，中饭后始毕。与幕中一谈，计芾村来久谈，阅本日文件，写对联六付、横披一幅，核批札各稿。傍夕又与幕友一谈。夜写零字甚多，近觉小楷少有长进。改折稿一件，即报销简明清单折也，约改三百字。二更后温《易》《困》、《井》二卦。三点后，稍能成寐，四更三点即醒。是夕睡殊不甜。

廿六日

早饭后清理文件。见客，立见者一次，围棋一局，又观人一局，坐见之客二次。阅《仪礼·特牲馈食》。将《五礼通考》二卷补加题识，至中饭后毕。与幕友一谈，阅本日文件。见客，坐见一次。阅时文二十余首，将选与儿侄辈读。傍夕与幕府久谈。夜阅《墨选观止》二十余首，旋核批札、信稿。二更后温《易》《革》、《鼎》二卦。接澄弟十一月十一日信，纪泽儿亦有一禀，知全眷于初十日到家，大小平安。三点睡。是日疲乏。夜间梦魇，仍无佳眠。

廿七日

早饭后清理文件。见客，坐见者一次，立见者二次。围棋一局，又观人一局。刘省三所作各体诗，求加题识，为题二百余字于卷首。午刻，坐见之客一次，阅《少牢馈食》、《有司彻》。中饭后酌加题识。阅本日文件，省三等来久坐。旋至幕府鬯谈，写对联六付。傍夕阅时文数首。夜核批札、信稿。二更后温《易》《震》、《艮》二卦。问鸿儿，言每日多吐浓痰，为时已久，为之悬系。三点睡，改盖新厚被，因昨夕被略薄，本日不适也。

廿八日

早饭后清理文件。折差自京回，带有京信邸抄，细阅一过。内有御史穆缉香阿劾予之折，奉旨为之剖晰。旋围棋一局，又观人一局，已午初矣。接沅弟信，知郭子美在德安获一胜仗。阅《大夫士庙祭》一卷。中饭后与幕友久谈，阅本日文件。写对联六付、祭幛二幅，写纪泽儿信一件。接奉廷寄，仍令余回江督本任。傍夕与幕友一谈。夜核批札各稿，彭笛仙来久谈，二更后温《易》《渐》、《归妹》二卦。三点睡，不甚成寐。

附记

湖北抄祝、易

廿九日

早饭后清理文件。见客一次，围棋一局，又观人一局。阅《五礼通考》中《士大夫庙祭》十叶，未正毕。至幕府一谈，阅本日文件，与彭笛仙一谈，核批札各稿。傍夕与幕府一谈。夜改复尹莘农信，约五百余字。申刻写册叶二幅，约二百字。二更后，温《易》《丰》、《旅》二卦。三点睡，三更二点后始略成寐，后亦屡醒。

附记

○写笛仙横披

○开李翥汉回湘礼毕

○核铭保单

三十日

早饭后清理文件。见客一次，围棋一局，又观人一局。阅《士大夫家祭》中《书仪》等篇十一叶。午正，坐见之客一次。未正阅书毕。接京信数封，与幕友一谈，阅本日文件，开单送礼数处。写彭笛仙横披一幅，约二百余字。傍夕与幕友久谈。夜核批札稿，写内子信未毕，笛仙来一谈，核铭营保单毕。二更后温《易》《巽》、《兑》二卦。三点睡，不甚成寐。新棉被太厚太硬，五更令人更换，仍未酣睡。

十二月

初一日

早饭后见客一次。清理文件。围棋一局，又观人一局。阅《五礼通考》中《朱子家礼·祭礼》，至申刻始毕。午刻，坐见之客二次，将家信写毕。中饭后与幕府一谈，料理李翥汉回湘事宜，见客二次。阅本日文件，核批札各稿。傍夕又与幕友一谈。夜核保单二件，改折稿一件，约改四百字。二更后温《易》《涣》、《节》二卦。三点睡，尚能成寐。是日接沅弟信，郭军有四营小挫之说，为之忧灼！

初二日

早饭后清理文件。立见之客一次，围棋一局，又观人一局。阅《朱子祭礼》，至申正毕。午刻，坐见之客一次。中饭后与幕友一谈，阅本日文件，写沅弟信一件。又接沅信，言郭军廿六日皂市之战互有胜负，尚无妨碍。申正核批札各稿。酉刻与幕府鬯谈。夜核改折稿一件、片稿二件，二更后温《易》《中孚》、《小过》二卦。三点睡，不甚成寐。

初三日

早饭后清理文件。围棋一局，又观人一局。阅《士大夫家祭》一卷，至申刻毕。中饭后至幕府一谈，阅本日文件，见客一次，核批札各稿。剃头一次。又与幕友鬯谈。夜，发报二折、三片、一保举单，阅四书文十余首。二更后温《易》《既济》、《未济》二卦。三点睡，尚能成寐，五更醒。

初四日

早饭后清理文件。见客一次，围棋一局，又观人一局。阅《五礼通考》中《冠礼》，至中饭后止。与幕友一谈，阅本日文件，写李少泉信，写沅弟信。又与幕友一谈，核批札各稿。夜阅四书文十余首，二更后温《系辞上传》九章，三点睡。

初五日

早饭后清理文件。围棋一局，又观人一局。阅《冠礼》八叶。中饭，请唐焕章、金庆澜便饭。未刻阅本日文件，至幕府一谈，核批札各稿，写云仙信，未毕。傍夕又与幕友久谈。夜写云仙信毕，约五百余字。旋阅江郑堂《汉学师承记》。二更二点后眼蒙，不能再看。三点睡，三更后成寐。

初六日

早饭后清理文件。围棋一局，又观人一局。写澄弟信一封，阅《冠礼》毕，坐见之客一次。中饭后又坐见者一次，与幕府一谈。再阅《冠礼》，写对联八付。傍夕与幕友久谈。夜核批札、信稿，二更后温《易·系辞上传》毕。三点睡，三更成寐，五更醒。

初七日

早饭后清理文件。围棋一局，又观人一局。阅《冠礼》二十叶，疲困殊甚，神不清爽，看书不能入理。至幕府一谈。中饭后阅本日文件，又至幕府一谈，王孝凤来一谈，写对联八付，改信稿数件。夜核报销简明清单，又改信稿十余件，二更后温《易·系辞下传》。三点睡，尚能成寐，四更三点醒。旋又小寐片刻，五更一点醒。

初八日

早饭后清理文件。见客一次，围棋一局，又观人一局。阅《开元礼·皇帝及皇太子冠》，申刻始毕。仅阅十叶，盖余目光素钝，偶求精审，辄迟慢异常也。中饭后与幕府久谈，阅本日文件，写挂屏四幅，约三百字，写对联一付。傍夕与吴挚甫等一谈。渠本日作《读荀子》一首，甚有识量也。夜核批札、信稿，核定送同乡京官炭敬单。二更后温《易·杂卦传》至末。祝氏所刻《程传》、《朱义》、《吕氏音训》，至是温一遍毕。闻祝氏此版现存汉口，当多买几部遍给家中子侄。三点睡，四更末醒。

初九日

早饭后清理文件。坐见之客一次，围棋二局，又观人一局，已午初矣。甚矣，棋之费日力也。阅《冠礼》《开元礼》。见其所拟亦有与《仪礼》不合者，至申正毕。中饭后至幕府一谈，阅本日文件。申刻写对联四付，至幕府一谈。夜核批札各稿，再阅京官单，二更后温杜公七古。三点睡，不甚成寐。

附记

《五朝纪览》一岁　　　　《五礼通考》二岁

《文献通考》一岁　　　　《兵食考略》一岁

初十日

早饭后清理文件。围棋一局，又观人一局。阅《宋世冠礼》，酌加批识，至申刻始毕。中饭后与幕友久谈，阅本日文件，旋核批札各稿。傍夕又与幕友久谈，写少泉信一封。夜改刘寿卿信，改京信数件。二更后温《古文》气势之属。二更三点睡，四更四点醒。是日始严寒，砚冰笔冻。望雪甚殷，漫天皆有雪意而竟不成雪。自八月至今，五个月无雨无雪，麦不能下种，明岁必大灾歉，忧灼曷极！

十一日

早饭后清理文件。围棋一局，又观人一局。阅《冠礼》十叶，至未刻止。中饭后至幕府一谈，阅本日文件。见客，坐见者二次，立见者二次。写寸大楷书百余，因纪鸿字画不圆，故书以示之。添京信五封中或一叶或二叶，写对联三付，与幕友久谈。夜核批札各件，料理京信等事，二更后温《古文·辞赋类》。二更三点睡，五更醒。

附记

○伟勇一案　　　　○密考式

十二日

早饭后行礼，拜发元旦贺折。清理文件，围棋一局，又观人一局，又添信一叶，清理京信二十余件。见客，坐见者二次，立见者一次。中饭后至幕府鬯谈，阅本日文件。接沅弟初七、初八及初九夜信，知郭子美军于初七日在安陆之臼口挫败，忧灼之至。既虑弟名之日损，又虑流寇日炽，不可收拾也。傍夕与幕客久谈。夜核批札各稿。倦甚，不能治事。二更后假寐，三点睡，三更二点成寐，五更醒。

十三日

早饭后清理文件。围棋一局，又观人一局。阅《五礼通考》中《冠礼》，至未正毕。中饭后见客一次，与幕府久谈。阅本日文件，核批札各稿。傍夕又与幕友一谈。夜写大楷壹百字，核批札、信稿颇多。二更后疲乏，不愿治事。阅《古文·辞赋》数首。三点睡，四更醒，旋又成寐数刻。

十四日

早饭后清理文件。围棋一局，又观人一局。阅《昏礼》一卷，至未正毕，酌加题识。中饭后与幕友一谈。阅本日文件，知陕西之之〔衍一之字〕贼由临潼渡至渭北，忧灼之至。阅陆淳《春秋纂列》、《苏辙集解》。傍夕又与幕友久谈。夜核批札、信稿，写大楷百字，二更后温苏诗七律。四点睡，四更三点醒。

十五日

早饭后清理文件。围棋二局，又观人—局。午刻阅《仪礼·士昏礼》，至申初止，仅阅十叶。中饭后至幕府一谈，阅本日文件，写对联九付。傍夕与幕府久谈。夜核批札各稿，二更后温苏诗七律，写大楷一百。二更三点睡，三更二点成寐，四更末醒，旋又微成寐。

十六日

早饭后清理文件。见客一次，谈颇久，围棋一局，又观人一局，与幕府谈二次，计芾村来久谈。中饭后阅本日文件，坐见之客一次。阅《士昏礼》，至申正毕。写对联三付，又与幕府久谈。大风，声震如吼，惊沙涨雾，一片迷漫。久旱六月，明岁荒歉，流寇又将日增。此岁诸军五万人入楚，合之鄂军将七万人，乃鄂军两次挫衄，而客军未及一战，深为可惜。而余以衰病辞位不获，从违两难。闻此风声震撼，百感交集，不能自安。夜核批札各稿，核老湘营保单，核片稿一件，二更后温苏诗七律。三点睡。

十七日

早饭后清理文件。围棋一局，又观人一局。见客，坐见者一次。阅《昏礼》二十叶。中饭后至幕府一谈，阅本日文件，核各保举单。傍夕与幕府久谈。夜写大楷一百字，核批札各稿，二更后温苏诗七律。四点睡，四更末醒。

十八日

早饭后清理文件。见客，坐见者一次。围棋一局，又观人一局。阅《昏礼》十余叶。中饭后至幕府一谈，阅本日文件。抄《仪礼诂训类记》，见客一次。傍夕与幕府久谈。夜接十二、十三日两次寄谕，写信与沅弟，约五百余字，核批札各稿，二更后温东坡七律。四点睡，竟夕不甚成寐。

十九日

早饭后清理文件。见客一次，围棋一局，又观人一局。阅《五礼通考》中《士相见礼》二十叶。中饭后与幕府一谈，阅本日文件，录《诂训类记》。傍夕与幕友久谈。夜核批札、信稿甚多，二更后温苏诗七律。三点睡，尚能成寐，五更醒。秋冬亢旱五个月，天气过暖。昨日下雪寸许，本日始有寒意，夜间则严寒矣。

廿日

早饭后清理文件。围棋一局，又观人一局。阅《士相见礼》。中饭后阅本日文件，至幕府一谈。接沅弟十三、十四日两信，云各军被围于沙港，焦灼之至。写复信一封。甫毕，又接十六日两信，云十一日鏖战获胜，为之少慰。然贼已东窜，下游空虚可虑，又写少荃信一封。傍夕与幕府一谈。夜改折稿、片稿各一件，约改五百字，二更后温苏诗七律。三点睡，四更三点醒，旋又小寐。

廿一日

早饭后清理文件。围棋二局。见客，坐见者一次，立见者二次。改信稿数件，阅《五礼通考》中《军制》，未能看清。中饭后，坐见之客三次，至幕府久谈，阅本日文件甚少，写对联九付，又与幕府久谈。夜核批札各稿，发报三折、五片、一保单，温苏诗七律毕。东坡七律共五百余首，向所选《十八家诗钞》中全数抄之，此次约选一百五十七首，将另行抄录，以为三复之本。二更后温《古文》识度之属。三点睡，三更二点成寐，五更醒。

附记

○再与少泉信　　○抄复幼、鹤两信

廿二日

早饭后清理文件。围棋二局。阅《军制》数叶，写沅弟信一件。中饭后与幕府鬯谈，阅本日文件极多，写对联九付。傍夕又与幕府久谈。夜写大楷一百，核批札各稿，二更后温放翁七律。三点睡，尚能成寐，五更睡〔醒〕。

廿三日

早饭后清理文件。围棋二局。写少泉信，约三百字，写纪泽信，约五百字。阅《军制》，于“遂人”、“匠人”之说多不能通，改阅《乡饮酒礼》，于申初阅毕。至幕府一谈，阅本日文件。申正写对联六付，添郭意城信二叶。傍夕与幕府久谈。夜核批札、信稿，二更后阅放翁七律。三点睡，四更热甚，大汗，旋又少成寐。

附记

改毕各信稿　　作刘碑　　○定车单

廿四日

早饭后清理文件。围棋一局，又观人一局。见客，坐见者二次。阅《乡饮酒礼》，至申初止。请金世兄便饭。饭后阅本日文件。申刻写对联九付。傍夕又与幕府久谈。夜核批札、信稿甚多，二更后温小杜七律，又选苏、陆二家诗之可为对联句者。三点睡，三更后成寐，五更醒。余数十年来，常夜梦于小河浅水中行舟，动辄胶浅；间或于陆地村径中行舟，每自知为涉世艰难之兆。本夜则梦乘舟登山，其艰难又有甚于前此者，殊以为虑。

廿五日

早饭后清理文件。旋围棋二局，阅《乡饮酒礼》毕。中饭后阅本日文件，阅十二月邸钞，与幕府久谈。写沅弟信，添毛寄云信，共五百余字。写对联九付，又与幕友一谈。夜核批札稿，添朱久香信一叶，二更后温杜公七律。四点睡，尚能成寐。

廿六日

早饭后清理文件。旋围棋一局，又观人一局。见客，坐见者一次，立见者一次。阅《乡饮酒仪》。中饭前与幕前〔友〕久谈。饭后阅本日文件，写寸大楷字二百。又至幕府将车单细核，为正月移营之用。写对联十付。见客，坐谈者一次。傍夕又与幕友久谈。夜又写楷字二百。前写二纸与鸿儿，二纸与叶甥，以作摹本。本日所写四纸，寄瑞侄、官侄各二纸。核批札、信稿颇多。二更后温杜公及王右丞五言律诗。三点睡，五更醒。

廿七日

早饭后清理文件。见客一次，谈颇久。围棋一局，又观人一局。与幕友久谈，阅《乡射礼》，至申初毕。中饭后阅本日文件。申刻写对联七付、横披一幅，约百余字。傍夕与幕友久谈。夜核批札各稿。是日接沅弟廿一日信，言十九、二十日接仗获胜，为之一慰。午初复信，并将密考式专人送去。夜核信稿颇多，二更后温《文选·蜀都赋》。三点睡，三更成寐，四更四点醒。

廿八日

早饭后清理文件。坐见之客一次，围棋一局，又观人一局。接沅弟信，知张总镇树珊于廿一日阵亡，伤悼忧灼，不能自已。旋写信于少泉，约六百字。阅《乡射礼》，申刻毕。与幕友久谈，阅本日文件，阅刘印渠为其父母行述，未毕。见客一次，谈颇久。夜将刘家《行述》阅毕，信盛德长者也。将作墓志，眼蒙不能起草。核批札各稿。二更后不能治事。念捻匪猖獗如此，大局竟难挽回，百感交集。三点睡，五更醒，在近日可为美睡。

廿九日

早饭后清理文件。坐见之客三次，路朝霖谈颇久，淮宁令璜之子也。围棋二局，天已晏矣，未看书，写添李次青信三叶。中饭后与幕府久谈，阅本日文件。将作刘太公墓碑，久未下笔。勒少仲新送笔五支试开，写二寸大行书二百余字。傍夕与幕友久谈。夜写零字甚多，作墓碑仅数十字。文思艰涩之至，不知偶然机滞耶，抑衰老而心血已枯耶？二更三点睡，四更末醒。

卅日

早饭后清理文件。围棋一局，又观人一局。接沅弟廿六、七日两信，知鄂抚署中五福堂于廿二日黎明焚烧，幸人口无恙，上房无恙，然受惊不小矣。旋作墓碑，至夜二更止，约作六百字，尚未完毕。中饭后阅本日文件，至幕府鬯谈，写大楷百字。剃头一次。傍夕又与幕府鬯谈。夜写零字颇多，二更后核批札各稿。本年治军毫无成效，捻匪较去冬之势更盛，殊为焦灼。惟一年看书未甚间断，《三礼》略有所得。二更三点睡，四更四点醒。

————————————————————

(1)  此系原稿残损，下同。

同治六年

提要

陕西清军于五年十二月十八日大败，几于全军覆灭1.1　温韩文志铭，悟作文写字二者均以神完气足为最难1.2　自周口启行赴徐州，是日至陈州府城驻宿1.6　行八十里至鹿邑安平寨；刘霞仙被革职1.7　行七十里，至扶湘城1.8　行六十里，至归德府；记陈州、归德等府县知府、县令情况1.9　行七十里，至虞城县，革去侮辱县令、殴打车夫的戈什哈1.11　行三十五里，至大阳集1.12　行五十五里，至砀山县，砀山去年水灾，老幼夹道乞食1.13　行九十里，至郝家集1.14　行七十里，至徐州府城1.15　张锡嵘初六日在西安阵亡1.17　出题三个，令纪鸿与叶亭为之1.18　李少泉处送来江督及钦差关防、盐政印信1.19　李少泉新任湖广总督1.20　李小泉新授江苏巡抚而暂署楚督、刘韫斋授湖南巡抚、丁雨生授江苏藩司1.23　官文被撤去楚督职务1.25　送李少泉出师赴豫2.3　家中修整富厚堂屋宇用钱七千串之多，深为骇异，因叹大官之子弟无不骄奢淫逸2.9　捻军复攻麻黄，恐沅弟渐失民望，深为忧灼2.11　御史阿凌阿劾余骄妄；沅弟屡被朝旨诘责，刘霞仙、郭云仙皆见讥于清议2.13　自去年九月廿一日起读《仪礼》，至是日毕2.14　自徐州起行赴金陵，行九十余里，至韩庄登舟2.16　行百二十里，至夹口泊宿2.17　因风大，行二十余里，至滩上泊宿2.18　行百二十余里，至九龙庙以下湾泊2.19　风雨交作，仅行数里即泊宿；背诵《诗经》；中原数省人民几无一人面无饥色，身有完衣，乡闾无一完整之屋2.20　行九十余里，至众兴集驻泊；石赞清由湖南藩司内召为太常寺卿2.21　登岸看桃源防务；至杨家庄住宿2.22　至清江浦住宿；纪泽又添一女2.23　行三十余里，泊于淮安府城之南2.24　行百余里，至马棚湾驻泊2.25　视察清水潭运河堤岸修复工程2.26　彭杏南十三营十八日在黄州六神口败挫；言官劾沅弟收馈送三千金2.27　接沅弟信，知十八日表弟彭杏南暨葛承霖等阵亡，虑及湖北事，竟夕不甚成寐2.28　开船出高邮湖，行九十余里，至邵伯镇泊宿2.29　至扬州2.30　至瓜洲；察看瓜栈及河堤、东坞、西坞3.2　闻扬州、镇江均有轮船信局，二日可达湖北3.3　至仪征泊宿3.4　行百四十里，至旱西门泊宿3.5　至江宁城内公馆3.6　连日温诵《离骚》3.7　观方子恺所为大地球3.9　至朝天宫看新修文庙3.10　请庞省三等阅书院甄别之文3.12　请李小湖等来书院课卷3.15　至钟山、尊经两书院送诸生上学3.18　经确诊，纪鸿出痘3.19　是日起阅《五礼通考》3.23　翻阅考惜阴书院诗赋经解各卷3.24　派人至鄂探望鲍超之病3.28

请周缦云等阅敬敷书院卷4.1　打银壶一把，费银八两有奇4.3　来人言沅弟颇憔悴；除捻军退出鄂境，别无可宽慰弟心4.5　礼送痘神，许以二千金修痘神庙；淮扬呈请办淮水仍复故道大工4.8　阅益阳民蒋于斯冤狱案；核定书局章程4.9　淮安举人丁显陈《淮水复故道议》4.12　李雨亭言求雨之法4.14　迎神求雨4.15　陕西捻军锐意渡河攻晋4.16　阅验叶云岩送来各项洋枪4.18　连日至甘露庵求雨；经营两月，至今日始核完淮水复故道之议4.21　鲍春霆伤势颇重；霆营已至德安4.22　是日大雨4.24　移居新衙（即原江宁府署）4.26　天气亢旱，乡间尚不能插秧4.28　书局新刻五经、四书等古籍；俞荫甫新刻《群经平议》，请余作序5.4　闻捻军出鄂境，略为宽慰；吴楚千里亢旱5.6　英国公使阿礼国来拜会5.7　晴日愈燥，大旱之象已成5.11　温杜诗；拟仿古文四象之类，选抄诗一份5.13　观莫子偲近年所得书，收藏颇富；奉廷寄，晋升为体仁阁大学士5.14　湘乡有哥老会活动，为之悬悬5.15　会见候补道徐河清5.18　是日大雨；御史佛尔国春参劾沅弟劾官文为肃党不实，例应反坐，谕旨开解5.20　以四千金修葺灵谷寺；湘乡哥老会已被镇压，为之少慰；捻军已渡运河5.21　闻湖北欠饷太多，经营不得力，遣散又苦无资，不胜焦灼5.22　闻捻军渡运河后直逼泰安，势将至济、青、登、莱数府5.23　观李小湖所藏法帖，悟古人用笔之道6.3　沅弟将请假一月6.6　因捻军攻占青州，沅弟被摘去顶戴，交部议处，责令李鸿章戴罪立功6.8　与幕友游玄武湖看荷花6.11　接李鸿章信，言守运河等策，因将地图、兵力细加筹度6.15　是日起阅《通鉴辑览》6.16　见安庆调来之委员，言安庆教堂事，糊涂一无所解，不觉生怒，喧责良久6.23

拟出明日决科题目7.5　衙门后院新楼落成7.10　李鸿章来信谓胶莱河之守局不可恃，焦虑之至7.14　纪鸿将赴省乡试7.18　沅弟分送余幕友《船山全书》三十部7.21　改京控案擢稿7.23　江南久旱后大雨，得此可望有年7.24　连雨三日，又虑淫涝为灾7.26　会考拔贡、优贡7.28　会考帘官8.2　捻军突破山东胶莱河之防8.4　举行入帘宴8.6　接见拔贡、优贡；严旨诘责李鸿章“糜饷殃民，其咎甚重”8.7　贡院点名封门8.8　捻军于七月廿八日至赣榆，入江苏境8.9　作彭丽生之父墓表毕8.16　至昭忠祠行礼，拟加改修；又拟新修金陵官绅昭忠祠和楚军水师昭忠祠，三祠并列，春秋祀典不断8.25　至新造之布政司衙门看视工程8.26　《通鉴辑览》自宋初至明末阅毕8.27　廷寄责李鸿章，辞气峻厉，于余亦有微辞；又闻人言，淮勇近日骄惰骚扰，实不可用8.28　是日起阅《五礼通考》8.29　接见法国天主教司铎雷遹骏；襄河大水成灾；捻军久萃海州一带，势将攻入里下河9.7　赵惠甫力劝余接全眷来署9.10　至西洋炮局观制造各机器9.11　江南乡试放榜9.13　明年将与英吉利换和约，令各关将应行筹议之事分条拟呈9.15　举行鹿鸣宴9.17　核九江、江汉等五关条款9.20　明年各国换和约，朝廷令各省预筹具奏9.23

温韩文，觉古来诗家、文家、书家皆有所谓笔阵者，厚蓄于阵之初，而不必究极于阵之终，阵将酣时又已另作变态10.1　至箭道考验武员10.3　江南武乡试开始，余为监临；是日起阅《瀛寰志略》10.5　武乡试复试，出草榜10.15　悟欧、虞用笔与褚相通之故10.16　武乡试放榜10.19　作论书法诗一首，定自此专从“侧、横、刷、换”四字致力10.20　《瀛寰志略》阅毕，拟再看一遍；澄弟在家为众怨所归10.21　闻东河有决口之信，焦急之至10.26　湖北火药局轰裂，失去药三四十万斤，伤人千余，坏屋甚多；沅弟业准开缺11.2　捻军将领任柱被叛徒杀害11.3　请人阅书院课卷；郭远堂调任湖北巡抚；自念平日以“俭”字教人，而近来饮食起居殊太丰厚，深恐享受太过，足以折福11.5　阅《瀛寰志略》第二遍毕；是日起阅《圣武记》11.7　李祥和于十月十八日在宜川洛河阵亡11.9　思作字之法可为师资者，作“时贤一石两水，古法二祖六宗”二语11.10　翻阅纪泽所著《分韵说文解字》11.11　万启琛家有百万之富而日用极俭，自省有俭之名而无俭之实11.17　直隶总督刘长佑被革职11.23　作对联赠季君梅11.26　览观金陵形势，城实太大，闲地荒田太多11.27　作灵谷寺龙王庙联12.5　捻军在寿光弥河大败，死伤万计12.9　捻军于初八日过六塘河至清江一带，旋攻至扬州12.12　捻军在扬州被歼，赖文光被俘12.13　拟接家眷明年来署12.15　蒋益澧降二级调用，已开缺；运河以北捻军失败12.16　陕西捻军渡河入晋12.17　《圣武记》阅毕12.18　验通州送来之八团舢板，将照造以为海中捕盗之船12.28　谓东役捻军荡平，天下自此将复睹嘉道之胜12.30

正月

初一日

五更三点起，率僚属拜牌，黎明礼毕。文武来贺，见客二十余次，辰初毕。早饭后试笔，清理文件。至幕府贺喜。围棋一局，又观人一局。写楷书一百字，又作墓碑，至二更毕，约六百字，共千二百余字。中饭，请幕友两席。未刻阅本日文件，见秦兵于十二月十八日大败，几于全军覆没，贼势日盛，深恐其渡河窜晋，震惊京师。申刻，写零字颇多。二更后，不复治事。三点睡，五更醒。两日内作文甚觉艰难，而本夜尚能成寐，较之昔年每作诗文彻夜不寐者，犹觉稍胜。

附记

书箱样　　挽幛银寄任尊叔　　科九侄贺礼

初二日

早饭后清理文件。见客，坐见者一次，立见者一次。围棋二局。出门拜年，午初归。阅《乡射礼》，至未正止。中饭后阅本日文件。未正，写沅弟信，约六百字。申正，写对联三付、挽幛一付，将寄家中挽任尊叔者。与幕府一谈。傍夕，小睡。夜，核批札各稿。未申之间，坐见之客四次。二更后温韩文志铭，悟作文写字二者均以神完气足为最难。疲倦殊甚。三点睡，尚能成寐。

初三日

早饭后清理文件。围棋一局，又观人一局。写少泉信一件，阅《乡射礼》。见客，坐见者二次。中饭后至幕府一谈。阅本日文件。坐见之客一次。写对联九付、横披二幅，约二百字。至幕府一谈。小睡片稿〔刻〕。夜核批札、信稿甚多。二更后，背诵《诗经》二十余篇。三点睡，三更成寐，五更醒。

初四日

早饭后清理文件。围棋二局。阅《乡射礼》，因心中杂事甚多，看书全不能入。写澄弟信一封，料理专人回家之件。中饭后阅本日文件。与幕府久谈。写对联九付。新作书架八个，指示木匠一切琐事。傍夕小睡。夜核批札各稿颇多。二更后温苏诗七律。三点睡，四更四点醒，旋又小成寐。

附记

愚公寨举人李长仁，周口东北隅。

十二月廿二夜，勋左营百余人哗言贼至。

初五日

早饭后清理文件。围棋一局，又观人一局。见客，坐见者五次，立见者二次。收捡各件，明日启行赴徐，有须亲为料理者。中饭后，坐见之客一次，立见者一次。阅本日文件。与幕府久谈，旋又清捡各件。写高丽纸横幅一件，约百六十字。夜，略核各稿。温《古文》气势之属。二更三点睡。天气严寒，又因傍夕微雪，颇以行路为虑。

初六日

早饭后自周口起行，天气阴寒作雪，行四十五里至李家集打茶尖。又行十八里至陈州府城，未正到。见客，坐见者一次，立见者二次。中饭后，至城外太昊伏牺陵庙。傍夕，清理文件。在舆中阅《乡射礼》。灯下，将张皋文之图一为核对。眼蒙，不耐细看。二更后，路朝霖来见，久谈。路大令璜之子，号访岩，年廿三岁，聪明异常，送余五排五十韵，英器也。三点睡，尚能成寐，五更二点醒。

初七日

早饭后，自陈州起行，行廿五里至临蔡城打尖。见客，坐见者一次。又行十余里，天气微雪，道涂泥泞，因改而坐车，行五十五里至安平寨住宿。共行八十里，路甚蛮，实不啻九十里。是处属鹿邑管。鹿邑杨令来见，一谈。清理文件。中顿无大米饭，即以饼为饭，近亦颇惯食饼矣。习字一纸，阅本日文件。夜阅《乡射礼》，将本日在舆中所阅之《乡射》批点一过，《燕礼》则未点。二更三点睡，不甚成寐。是日，接奉廷寄，因十二月十八日秦兵之败，霞仙革职。业经告病开缺之员，留办军务，致有此厄，宦途风波，真难测矣，然得回籍安处，脱然无累，犹为乱世居大位者不幸中之幸。

初八日

早饭后，自安平寨起行。天气放晴，路仍泥泞难行。行四十里至柘城县中饭。县令余锦淮，号妙泉，广东人，辛丑进士。公馆有一联云：“江左依然怀谢傅，淮西从此识裴公。”即该令所作也。又行三十里至扶湘城住宿，共七十里，实不啻八十矣。见客，坐见者二次。清理文件。与幕府一谈。在舆将《燕礼》阅毕，阅《大射礼》十叶。夜，围棋二局，阅批稿数件。二更后写零字甚多。三点睡，五更醒。

初九日

早饭后清理文件。自扶湘城起行，行三十里至麻姑堆打尖。旋又行三十里，未刻至归德府住宿。在舆中阅《大射仪》，又阅公牍五十余件。中饭后，与幕府久谈，围棋二局。傍夕小睡。风雨严寒，天气愁惨。夜，又阅公牍二十余件，将《燕礼》过笔数叶。二更后，眼蒙殊甚，不能治事。三点睡，五更醒。

附记

陈州府刘拱宸，号伯瑗。己亥甲辰。江西新昌。

袁绳武，号镜堂。捐班。直隶。

归德府王祺海，号观亭。癸卯甲辰。山东诸城。

淮宁县路璜，号渔宾。壬辰乙巳。贵州。

鹿邑县杨维宗，号雪峰。广东。

商邱县孙嘉臻，号芑堂。其父在商邱殉难。世袭云骑尉。闽县。

柘城县余锦淮，号妙泉。壬辰辛丑。宛平，原籍山阴。

初十日

因昨夜雨雪，本日早间雪未断，遂小住一日未行。早饭后清理文件。见客，坐见者一次。围棋二局。核批札稿数件。将《燕礼》批点，中饭后又批，灯后方批毕。未刻，至幕府久谈。阅本日文件。写沅弟信一封，约四百余字。二更后，眼蒙，不复能治事。三点睡，四更四点醒，旋又小成寐。天气奇冷，为去冬所未有。

十一日

早饭后，自归德起程，雨雪纷纷。坐车行五十里，至王集寨小坐。旋又行二十里至虞城县住宿，未正即到，小车及挑子等则到甚迟。在车不能看小字书，将《古文》气势之属阅一过。清理文件。申正，虞城县令胡叔珊在庭中嚷闹，有喊冤之辞。询之，则谓戈什哈贺献臣撕其衣服。问其仆，则云：“尚未撕，但执其衣耳。”遍问巡捕等，皆云：“贺献臣开酒席单，语言不顺，将单撕碎，而无撕衣之事。”余以初七日车夫投诉被贺献臣所打，两次皆戈什哈不应管之事，遂行棍责革去。夜阅《大射仪》，又阅《古文·辞赋类》，又阅本日文件，核批札稿数件。二更三点睡，三更后成寐，严寒异常。

十二日

早饭后，自虞城起行。因道涂泥泞，仅行三十五里，即在大阳集住宿。路蛮，亦近四十里矣。清理文件，写沅弟信一件。中饭后，与客围棋二局。是日，在舆中将《大射仪》阅毕，申刻批点数叶。各幕友来，久谈。夜又批点数叶。二更后，眼蒙殊甚，不复治事。是日，早饭后呕吐，旧有此疾，近久不发，竟日胸膈作恶。三点睡，五更醒。

十三日

早饭后，自大阳集起行，至小阳集二十里，小坐。旋又行三十五里，至砀山县住宿，未初到。清理文件。见客，坐见者一次，立见者二次。中饭后围棋二局，与幕友久谈。是日，在舆中阅《古文·辞赋类》。夜，将《大射仪》批点数叶。胸膈间尚作恶，是以本日吃饭较往日略少。砀山去年水灾，居民穷苦异常，饥饿老幼夹道乞食。有一僧名明亮者，募化施主，养饥民一百一十七名。因每人给钱一百，以答该僧之意，又另发钱十五千，分给各难民，盖杯水车薪耳。二更三点睡，屡醒，尚能成寐。

十四日

早饭后，自砀山县起行，行四十五里，至唐家寨打尖。尖后，又行四十五里，至郝家集住宿。名为九十里，实不啻百里矣。署萧县令周力城来见，又立见之客二次。少时曾读《子虚》、《上林赋》，未甚成诵，年来好看汉赋，亦未熟读。是日，在舆中戏将《子虚赋》细读，居然能背诵四遍。酉刻，始到止宿之处。夜，清理文件后，又读《上林赋》一段。二更三点睡，三更后成寐，屡醒。

十五日

早饭后，自郝家集行三十里，至郝家寨打尖。徐州道李眉生及郜守、高令等在此迎接，与之久谈。又行二十里至王家闸，李少泉宫保在此，丁雨生、陈心泉等司道均在此迎候，坐谈少顷。又行二十里，申正至徐州府城，仍住考棚之内。见客，坐见者二次，立见者数次。中饭后，少泉来坐甚久，二更始去。清理文件。是日，在舆中读《上林赋》千余字，略能成诵。少时所深以为难者，老年乃颇能之，非聪时进于昔时，乃由稍知其节奏气势与用意之所在，故略记之。然衰年读书，不数月亦必忘矣。二更三点睡，三更梦魇，旋又成寐，五更醒。

十六日

早饭后见客，立见者九次，坐见者四次，谈均颇久。折差自京回，阅邸报、京信等。巳正，至云龙山拜少泉，久谈，便饭，未正归。又阅京信各件。与幕府久谈。坐见之客一次，立见者一次。阅本日文件。夜，将《上林赋》温习。因日间说话太多，疲乏殊甚。二更后，眉生来谈良久。四点睡，不甚成寐。

十七日

早饭后清理文件。见客，立见者五次，坐见者五次，围棋二局。出门拜客多家，均未拜会。归，又坐见之客一次，立见者一次。中饭后，与幕府一谈。阅本日文件，写纪泽信一件。见客三次。将《上林赋》读毕。傍夕小睡。夜核批札各稿。二更温《古文·辞赋类》。阅禀报，张敬堂编修锡嵘于初六日在西安阵亡，痛伤之至！四点睡，不甚成寐。

十八日

早饭后，李少帅来久坐，午刻始去。清理文件。又坐见之客三次。中饭后，坐见之客二次，围棋二局。阅本日文件，核批札各稿。与幕友久谈。傍夕小睡。是日，出题三个：一题作小讲，一题作提比，一题作一段，令纪鸿儿与叶亭为之。夜，略加批改。二更三点睡，尚能成寐，五更二点醒，近日无此美睡。

十九日

早起。饭后清理文件。见客二次，围棋二局。巳刻，李少帅处送来江督及钦差关防二颗、盐政印信一颗，行拜阙拜印各礼。文武僚属来贺，坐见者二次，立见者十余次。潘琴轩来，谈甚久。中饭后阅本日文件。又坐见之客二次。申初，少泉来久坐，灯后始去，谆劝余回金陵久任江督，言皆准情酌理。夜核批札、信稿。二更后，核奏稿一件。三点睡，尚能成寐。

廿日

早饭后清理文件。见客，坐见者二次，立见者一次，丁雨生谈甚久。围棋二局。午刻出门，至少泉处，贺渠得湖广总督之喜，未刻归。中饭后见客，坐见者三次，立见者三次。阅本日文件。是日巳刻，改片稿一件。傍夕，与幕友久谈。夜核改片稿三件，核批札各稿、信稿多件。与少泉通信二次。二更三点睡，四更醒。

廿一日

早饭后清理文件。见客，立见者一次，坐见者三次，围棋二局。李眉生来久坐，午正始去。中饭后，坐见之客二次，谈颇久。阅本日文件，核各科稿件，未毕。与幕府久谈。傍夕小睡。夜，再核各科稿件。二更后，温《汉书》《邹阳传》、《苏武传》，《子虚》、《上林》二赋。三点睡，四更末醒。

廿二日

早饭后清理文件。见客，坐见者三次，立见者三次，围棋二局。写沅弟信一件，阅《大射仪》，批点五叶。中饭后，至幕府一谈。见客，坐见者二次，立见者一次，丁雨生谈甚久。阅本日文件。又与幕友久谈。夜核批札各稿，核信稿甚多。二更后温《古文》识度之属，朗诵数首。二更三点睡，三更二点成寐，五更二点醒。

廿三日

早饭后，清理文件。见客，坐见者一次，立见者一次，围棋二局。巳初，少泉来久谈，因便饭，申刻乃去。阅本日文件。与幕府鬯谈。核批札各稿，写祭幛二付。傍夕小睡。夜核信稿。二更后，略教纪鸿及叶甥作文之法。接奉部文，李小泉授江苏巡抚而暂署楚督、刘韫斋授湖南巡抚、丁雨生授江苏藩司。从此诸事可以顺手，而沅弟亦得安其位，为之喜慰。二更四点睡，四更二点醒，五更微得假寐。

廿四日

早饭后清理文件。见客，坐见者一次，立见者一次。围棋二局。出门至少泉、雨生两处一谈，未初归。中饭后见客，坐见者二次，立见者一次。阅本日文件，批纪鸿、叶甥之文，倦甚，不能改一字。是日说话较多，舌端蹇滞，精神困乏。与幕客谈二次。傍夕小睡。夜核科房各稿。二更后，温诵韩诗，气弱不能成声矣。三点睡，尚能成寐，五更醒。

廿五日

早饭后见客，坐见者一次，立见者一次。清理文件。围棋二局，尚斋又来一谈，又坐见之客一次。阅邸报，见官相处分，仅不作楚督而已。公道全泯，亦殊可惧。阅《大射仪》。中饭后，与幕友一谈。阅本日文件。剃头一次。核科房批稿。傍夕，与幕中久谈。夜核改各信稿。二更后温杜、韩七古。闻纪鸿喉病又发，颇以为虑。三点睡，五更醒。

廿六日

早饭后清理文件。围棋二局。见客，坐见者二次。少泉来坐甚久，又坐见之客一次。中饭后，阅本日文件，写霞仙信一件、沅弟信一件，共七百余字。见客，坐见者一次，立见者一次。傍夕，与吴挚甫久谈。夜改片稿二件，改信稿三件，核科房批札稿多件。二更后，温杜、韩七古。疲乏殊甚。洗澡下身。四点睡，五更醒。

廿七日

早饭后清理文件。见客，坐见者二次，立见者二次，围棋二局。又立见之客一次，坐见者一次。阅《大射仪》六叶。中饭后，清理文件。见客，坐见者二次。与幕府久谈。体中甚觉不适，不能治事。写祭幛二幅、对联数付。夜核批札各稿，二更后温杜诗五律。三点睡，三更后成寐。

廿八日

早饭后清理文件。见客，坐见者一次，立见者一次。围棋二局。丁雨生来久坐。阅《大射仪》。午正，请少泉便饭，申正始散。阅本日文件，灯初始毕。与幕府一谈。核批札各稿，习字一纸。写小信二次与少泉。二更后，又核公牍。三点睡，四更末醒，旋又微成寐。

廿九日

早饭后清理文件。见客，坐见者四次。围棋二局。将《大射仪》阅毕，又阅《聘礼》六叶，至未正毕。中饭后，阅本日文件甚多。丁雨生来谈甚久，与幕府一谈。核科房批札稿。傍夕小睡。夜，申夫自京回，与之久谈。二更后，核批稿、信稿。四点睡，不甚成寐。心中郁郁，常思解去要职，以免疑谤。不觉梦魇，声粗非常，从人皆为惊起。自是竟夜不得安眠，殊自惭学养之未深耳。

二月

初一日

早饭后清理文件。围棋三局。见客，坐见者二次，立见者二次。阅《聘礼》。午初，李宫保来久坐，便饭，申刻去。阅本日文件。又坐见之客二次，立见者一次。又阅《聘礼》五叶。与幕友久谈。夜核批札各稿，二更后批叶甥文章，又核稿数件。三点睡，五更醒。

初二日

早饭后见客，坐见者一次，立见者二次。围棋二局。又见客，坐见者一次，立见者二次。出门至李宫保处送行，渠于明日赴豫也。归，午正见客二次，谈稍久。中饭后，又见客二次，李眉生谈甚久，阅本日文件。阅《聘礼》三叶。李宫保来久坐，凌筱南来一坐，又立见之客一次。傍夕，与幕府一谈。夜阅子密所为先人年谱，阅核批札各稿。二更后，疲倦殊甚。因本日说话太多，遂若衰颓不堪者，盖自此学问德业日见其退矣！三点睡，五更醒。

附记

○沈随李　　○何随沅　　　　　○祝回直

○钟回齐　　三司月折月评　　各局旬报

○胡、萧祠　　二张请恤各片

初三日

早饭后出门，至城外二里之段家庄送李少泉出师赴豫，巳刻归。清理文件。围棋二局。见客，坐见者二次，立见者二次。写沅弟信一件。中饭后阅本日文件。见客，坐见者二次，立见者二次。阅《聘礼》二叶，核批札各稿。又坐见之客二次。傍夕小睡。夜核科房稿件，与幕友一谈。二更后，核信稿四件。三点睡，三更后成寐。

初四日

早饭后清理文件。见客，坐见者三次，围棋二局。巳初，申夫、眉生先后来，谈最久，在此便饭，申初散。阅本日文件。又见客，坐见者一次，立见者二次。核批札各稿。傍夕小睡。夜又见客一次，核折、片稿二件，核信稿数件。二更三点睡，是日说话太多，疲乏之至，幸尚能成寐。

初五日

早饭后清理文件。见客，坐见者三次，立见者四次，围棋二局。又坐见之客 ⁽¹⁾ 。写澄弟信一件，约四百字。阅《聘礼》。中饭后，申夫来久坐。又坐见之客一次，立见者一次。阅本日文件极多，近日所仅见。又阅《聘礼》。傍夕，与幕友一谈。小睡片刻。夜核科房批札稿，二更后温《古文·辞赋类》。三点睡，不甚成寐。

初六日

早饭后清理文件。张敬堂之子志敦与其师五河县贡生凌允熙来，久谈。感念敬堂，弥增伤悼。围棋二局。见客，坐见者一次，立见者一次。阅《聘礼》。是日戏读《羽猎赋》，陆续读至一半，夜间颇能成诵。盖余近年最好扬、马、班、张之赋，未能回环朗诵，偶一诵读，如逢故人，易于熟洽。但衰年读书，未必能久记耳。中饭后，与幕府久谈。阅本日文件。又阅《聘礼》。坐见之客 ⁽²⁾ 。核批札各稿。傍夕小睡。与挚甫谈文。夜核信稿二十余件，温《古文·辞赋类》。二更三点睡，虽屡醒，尚幸成寐。

初七日

早饭后清理文件。见客，坐见者一次，立见者一次，围棋二局。又读《羽猎赋》，阅《仪礼·聘礼》。午初，申夫来久谈，便饭，申初去。阅本日文件。与幕府久谈。又温《羽猎赋》。傍夕小睡。夜核科房批札稿甚多。二更三点睡，五更醒。是日，将明日折弁事料理，三折、四片、四清单校阅完毕。申正，写对联六付。

初八日

早饭后清理文件。见客，立见者二次，围棋二局。改京信稿二件，约改五百余字。阅《聘礼》。中饭后，阅本日文件，又阅《聘礼》。李眉生来久坐。核批札稿二件。傍夕小睡。夜核科房稿件甚多。二更甚倦。是日，陆续将《羽猎赋》读毕，又读《长杨赋》一半，默诵二遍，小睡。三点睡，不甚成寐。

初九日

早饭后见客，坐见者一次，立见者一次。清理文件。围棋二局。读《长杨赋》一半，毕。阅《聘礼》，毕。阅《公食大夫礼》。中饭后，写少泉信一件，阅本日文件，坐见之客一次。写对联九付。傍夕小睡。夜，申夫来久谈。旋核科房批札各稿。二更三点睡，三更后成寐。是日，接腊月廿五日家信，知修整富厚堂屋宇用钱共七千串之多，不知何以浩费如此，深为骇叹！余生平以起屋买田为仕宦之恶习，誓不为之。不料奢靡若此，何颜见人！平日所说之话全不践言，可羞孰甚！屋既如此，以后诸事奢侈，不问可知。大官之家子弟，无不骄奢淫逸者，忧灼曷已！

初十日

早饭后清理文件。见客，坐见者一次，立见者一次。背诵《羽猎》、《长杨》二赋。围棋二局。又坐见之客二次。阅《公食大夫礼》。中饭后，与幕府一谈，方子可恺来一谈。阅本日文件，又阅《公食大夫礼》，核批札各稿，核信稿二件，写对联八付。傍夕，与幕府一谈。夜核信稿数件。二更后，批叶甥与鸿儿之文，鸿因病，仅作一小讲而已。三点睡，五更醒。

十一日

早饭后清理文件。见客一次。围棋二局。又坐见之客二次，立见者一次。写沅弟信一件，约四百余字。接少泉信，言任、赖复窜麻、黄。恐鄂境久被蹂躏，沅将渐失民望，深为忧灼！午刻，申夫、眉生来久谈，申初始去。阅本日文件，添陈舫仙密信一叶。欧阳定果自湖北来一谈。核批札稿甚多，夜始核毕。将叶亭文批毕。酉刻，写对联五付。二更后眼蒙，不复能作事，欲核折片各稿，竟不克为之矣。三点睡，幸尚成寐。

附记

李安邦营务处　　牛广烈　　邱心坦

叶　荣管帐

十二日

早饭后清理文件。见客，坐见者一次，立见者一次，围棋二局。改折稿一件，约三百字。午刻阅《公食大夫礼》。中饭后，与幕府久谈。阅本日文件，又改折稿一件。核批札各稿，未毕，灯后始毕。酉刻，写对联七付。夜，又改片稿一件。读《解嘲》四分之一，因近日读书颇能背诵，拟择汉文之尤者多读熟数篇，以资讽味玩索之乐。惟老年记书，微觉头晕，或因治公事太多，不能兼营与？二更三点睡，五更醒。

十三日

早饭后，将《解嘲》读毕，此篇本平日最好者，故尤易于成诵。清理文件。见客，坐见者一次，立见者三次，围棋二局。写纪泽儿信一件。午刻阅《公食大夫礼》。至李眉生署内赴宴，申夫在坐，申刻归。阅本日文件。阅邸钞，见御史阿凌阿劾余骄妄，虽蒙圣谕鉴原解释，而群疑众谤，殊无自全之道，忧灼曷已！改片稿一件，约三百余字。凌晓南来一谈。夜又改片稿一件，五百余字。二更后，核批札各稿。三点睡，天气暖热，久不成寐。三更末始成寐，五更即醒。念沅弟屡被朝旨诘责，而贼复蹂躏鄂省，久不出境，左右又无人赞助，所处殆如坐针毡。霞仙、云仙皆见讥于清议，而余又迭被台谏纠劾，进退两难，展转焦思，深叹高位之不易居耳！

十四日

早饭后清理文件。见客一次。围棋二局。阅《公食大夫记〔礼〕》，阅《觐礼》，至未正阅毕。自去年九月廿一日始读《仪礼》，至是粗毕。老年能治此经，虽嫌其晚，犹胜于终不措意者。昔张蒿庵三十而读《仪礼》，至五十九岁而通此经，为国朝有数大儒。余今五十七岁略通此经，稍增炳烛之明。惟蒿庵以前，明儒穷《仪礼》者绝少，能于荆棘荒芜之中独辟康庄，斯为大难。余生本朝经学昌明之后，穷此经者不下数十人，有蒿庵之句读、张皋文之图，康庄共由之道而又有人以扶掖之，则从事甚易矣。阅本日文件，发报三折、六片，写对联六付。坐见之客一次。与幕友一谈。夜核批札稿。倦困殊甚。盖因昨日治事太多，夜未安眠，本日又用心稍过，遂觉衰惫不堪。二更三点睡，五更醒。

十五日

早饭后，眉生来久坐。清理文件。围棋二局。方元徵来一坐。写沅弟信一封。与幕府一谈。中饭后，出门至各处辞行，申初归。阅本日文件。清理积牍，核批札、信稿多件，以明日将起行也。酉刻，坐见之客一次。傍夕，与幕友久谈。夜又核信稿数件，二更后批鸿儿、叶亭文稿。困乏殊甚，三点睡，一梦似佳。四更醒，旋又稍稍成寐。

十六日

早饭后，自徐州起行，五十里至柳泉驿打尖。见客二次。中饭后，又行三十五里至利国驿打茶尖。见客一次。又行十二里至韩庄登舟。见客，坐见者三次，立见者八次。是日，在舆中背诵《诗经》，其记不确者则翻书一对，至《秦风》末。登舟后，又温诵至《豳风》末。清理文件。夜饭后，申夫、眉生来久谈，至二更三点始散。接家信，内有泽儿责鸿儿之信，余深用为忧。子弟文理浅谬如此，将为远近所笑，悔从前数年未认真查察也。睡后，久不成寐，因与申、眉说话太多之故。三更末略成寐，五更初醒。

十七日

早饭后清理文件。见客，坐见者二次，立见者二次。开船，行八十三里至台庄小泊。见客，坐见者一次，立见者三次。旋又行三十五里至夹口泊宿。风暴大作，舟中昏暗，幸河小无大浪耳。辰正，围棋二局。巳刻温《小雅》。至二更后，温不能成诵处颇多，勉强记之。至二更二点后，疲乏极矣。三点睡，幸能酣寝，五更醒。

十八日

早饭后开船，行二十里至滩上，稍一停泊。见客一次。旋又开船行三里许，大风，不能复行，遂在此泊宿。竟日狂风，至四更始息。辰刻清理文件，旋将《小雅》背诵一遍。午初，申夫来久谈，共饭，未正始去。与客围棋二局。剃头一次。阅本日文件极多。酉正，温《文王之什》，灯后毕。核批札稿颇多，二更二点粗毕。三点睡，不甚成寐。

十九日

早饭后开船，风不顺而微，下水扯纤。傍夕，至九龙庙以下湾泊，距宿迁尚近二十里。是日，行百二十余里。辰刻背诵《诗经》，清理文件。旋围棋三局。巳正温《诗经》《生民之什》、《荡之什》二十一篇，至酉初始熟，盖后半弥生矣。午刻，坐见之客一次，立见者一次。酉刻，坐见之客一次，立见者一次。接沅弟信，闻澄弟之孙元五于二月一日殇亡，忧系之至。家中人口不旺，又子弟读书全无法脉，深以为虑。夜，搬移一船，因至鸿儿等船上教以读书之法。旋归新移之船。申夫来久谈，二更四点始去。睡后梦魇，因说话太多也。尚能成寐。

附记

八本　　八理　　八情　　八正　　八疑

八德　　八气　　八趣　　八哀　　八滞

廿日

早饭后开船，风仍不顺，扯下水纤行数里，风雨交作，不复能行，遂在此泊宿，距宿迁仍欠八九里许。辰刻，见客二次。背诵《大雅》三十一篇，旋温《周颂》三十一篇。午刻，围棋二局。中饭后，温《鲁颂》、《商颂》，申刻毕。自二十岁后未尝背诵经书，老年将此经背诵一过，亦颇有温故知新之味。申夫来久谈，论吏治以听断、催科、缉捕三者为要务。傍夕，欧阳健飞来，谈及民间苦况。因念余自北征以来，经行数千里，除兖州略好外，其余目之所见，几无一人面无饥色，无一人身有完衣，忝为数省军民之司命，忧愧实深。又除未破之城外，乡闾无一完整之屋，而余家修葺屋宇用费数千金，尤为惭悚。夜核批札稿甚多。二更后，疲乏殊甚。三点睡，甚能成寐。

廿一日

早饭后清理文件。开船行四十里，午刻遇同年石襄臣赞清之船，渠由湖南藩司内召为太常寺卿，从此北上也。渠来船拜会，余往回拜，鬯谈对许。未刻复开船，行五十余里，酉刻至众兴集驻泊。辰、巳间，将《诗经》选八十篇，分为十种，每种八篇，以便讽咏玩味。午刻写沅弟信一封。中饭后，点诵《诗经》数十篇，核批札各稿。酉刻，坐见之客三次，立见者二次。傍夕，申夫来久谈。旋阅本日文件。二更后，又核批札稿，未毕。三点睡，尚能成寐。

廿二日

早饭后，登岸往看桃源防务，往返约六十里。先看成子河长圩，圩约十里，余看六里许，至南寨门止。去时由圩外行，回时由圩内行，至北寨门茶尖。出圩后，由奶奶庙旧路回。看五堤头长圩，圩约五里许，北抵运河南岸，南抵黄河南岸。成子河圩北抵卜家湖，南抵洪泽湖。午正回船。见客，坐见者二次。中饭后开船，灯时至杨家庄。途次，坐见之客三次，立见者一次。申、酉间，核批札稿甚多，阅本日文件。未刻围棋二局。夜，张子青漕帅来迎，一谈。又坐见之客二次，立见者一次，已二更二点矣。将鸿儿、叶甥文略批。三点睡，劳乏殊甚。

二十三日

早饭后见客，坐见者一次，立见者一次。旋由杨庄登岸，行二十里至清江浦。先后拜钱楞仙、钱苕甫，皆久谈一时许。午初，至张子青署内中饭。饭后，至其西荷舫书院一坐，久谈。该处养四鹤，饲之以鱼，貌甚闲逸。申初散。至普应寺小坐。盖余登岸时，坐船即由杨庄下惠济、通济等闸，故在此小息，以候船到。旋至欧阳镇署内一坐。酉正登舟。见客，坐见者五次，立见者五次。灯时，吴竹如来久谈。渠于五年三月由户部侍郎告病开缺，寄居山东诸城，至是将回居江南也。又坐见之客一次。二更后阅本日文件。三点后睡，三更后稍稍成寐。接沅弟信，报泽儿于正月廿六早子时生女。泽儿自报之信，已于昨日接到矣。

廿四日

早饭后见客，坐见者三次，立见者六次。自清江开船，行三十余里，巳末湾泊于淮安府城之南。围棋二局。见客，坐见者五次，立见者二次。中饭后清理文件。竹如来久谈，自未初至灯后方去。又坐见之客二次。核批札各稿，阅本日文件。二更三点睡，科房稿未核毕。睡后，尚能成寐。

廿五日

早饭后见客二次。开船行四十里，至宝应之下停泊。见客，坐见者三次，立见者二次，围棋二局。阅《潘四农全集》，八股最胜，诗次之，古文次之。中饭后，至竹如船上一坐。又开船行七十里，至马棚湾之上十里许湾泊。写纪泽信一封，核批札各稿。酉刻，坐见之客一次。傍夕，竹如来久谈。将二更时，申夫又来。因令二客对谈，而余自阅本日文件。三点时，客去即睡。竹如年七十五而精神强固，娓娓不倦，余则疲乏甚矣。是日未、申间，将《仪礼》诂训钞记数条。

二十六日

早饭后清理文件。逆风甚大，勉强行十里至马棚湾，将出高邮湖内以行，风大不能去，即在此湾泊。去年六月廿九日清水潭决口，距马棚湾十里。程敬之观察国熙承修此工，于十月廿二日兴工，十二月初九日合龙，凡修运河西堤四百丈，实做埽工二百九十丈，余坐轿至该处验工。由西堤行走东堤，工程仅及三分之一，尚有深塘埽工未做，余始得见挂缆进占之法。阅毕，即在敬之处便饭，未刻回船。得〔在〕工次见客七次，坐见者三次，丁雨生来久谈。核批札各稿，未毕。阅本日文件，毕。傍夕，至竹如翁船上一谈。夜核批札稿极多，二更四点粗毕。睡后，不甚成寐。

二十七日

早饭后清理文件。见客，坐见者二次。大风，不能开船，仍在马棚湾守风一日。围棋二局。将《仪礼》诂训杂录二十余条，申刻毕。巳刻，接少荃廿二日咨，知彭杏南十三营于十八日在黄州之六神口败挫，忧系之至。急作书与沅弟，稍慰安之。中饭后，接沅弟十七日信，知有言官劾弟收馈送三千金之事，尤为廑虑，再加写一片。未刻，坐见之客一次，立见一次。阅本日文件，核批札各稿，未毕。竹如来久谈，说理论事皆中肯要，论及沅劾官相之事，渠不以为非也。灯后去。又核批札各稿，二更三点始毕。睡尚成寐。

二十八日

早饭后清理文件。是日逆风尤大，守风一日，不能开船。见客，坐见者一次，立见者二次，围棋二局。将《仪礼》诂训杂钞十余条。中饭后，申夫来谈二次，程敬之来谈一次，又立见之客二次。阅本日文件。核批札稿，未毕。酉刻，接沅弟十九日二信，知十八日又系大败，与去年十二月初六郭松林之败几同，表弟彭杏南暨葛承霖等阵亡。亲邻中在该军者甚多，想伤亡不知凡几。沅弟久处顺境，今忽处此非常拂逆之遭，不知能自持否，实深忧灼！捻势日盛，家国同患。灯后，与儿辈一谈，旋又核札咨、批信各稿，二更四点粗毕。睡后，虑及湖北事，竟夕不甚成寐。稍寐，辄即惊醒，有似怔忡者然。

附记

　金信订陈　　　○招刘、朱来

　江西练兵　　○请少〈泉〉入鄂

○张、朱对调　　○质堂北征

　练兵助鄂

二十九日

早饭后，发万寿本章，清理文件。见客二次。转西北风，开船出高邮湖，行三十里至高邮州。在湖中围棋三局。写少泉信一封。黄昌岐军门来见，又坐见之客三次，昌岐在此中饭。饭后又开船，行六十六里至邵伯镇泊宿。写沅弟信一封。行船时，见客四次，阅潘四农《李杜诗话》，抄《仪礼》诂训类记，至傍夕毕。见客，坐见者六次，立见者六次，皆自扬州、金陵来迎接者，至一更五点始休。接沅弟二十日信，忧危之状可虑，而字迹尚有精神。二更后，疲乏殊甚，不能治事，因昨夕未得熟睡也。三点睡，尚能成寐。

三十日

早饭后，自邵伯开船，辰末至扬州。在舟见客三次，清理文件，又写沅弟信一叶。在扬见客，坐见者五次，立见者五次。派贺胜臣坐轮船至黄州看沅弟，稍慰其焦灼之怀。中饭后，出门拜客，会者二家，申刻归。又坐见之客六次，立见之客六次。舌强，不能说话，遂不复见客。阅本日文件。黄昌岐来一坐。夜阅本日文件，核科房各稿甚多，二更四点始毕。睡后，念湖北之贼恐难退出，祸无已时，忧灼之至。三更后成寐。

三月

初一日

早饭后清理文件。见客二次。出门至官秀帅船上拜会，巳刻归。坐见之客六次，立见者一次。围棋二局。午初，至厉伯苻家一叙。午正，至丁雨生家吃饭。饭后，看渠所藏书。其富甲于江苏之官绅，最精者有宋刻世彩堂韩文、《东都事略》等书，渠欲以之饷余。余素不夺人之好，因取其次等者如明刻《内经》、东雅堂韩文、《笠泽丛书》三种，携之以归。酉刻，见客二次，均久谈。夜，黄昌岐在此便饭。阅本日文件，添舫仙信三叶，核批札稿，至二更三点未毕。是日，大雨严寒，自廿九日过湖，雪雹，至是凝寒三日矣。睡，尚能成寐，五更三点乃睡〔醒〕。

初二日

早饭后，坐见之客二次，谈甚久。旋开船，因河窄船大，倒退以行。行七里许然后顺行，用小轮船拖带，未初至瓜洲。坐见之客三次，立见者三次。巳刻围棋二局。写沅弟信一封。中饭后，坐船至新河，看瓜栈及河堤、东坞、西坞。余三年二月至此议挖新河、设立瓜栈为过掣之地，其时尚是荒江寂寞之滨，今则廛市楼阁，千樯林立矣。舟去舆归，傍夕回船，往返约十八九里。又坐见之客二次。阅本日文件。申夫来久坐，二更三点始去。睡，三更后成寐，四更大汗，五更又成寐片刻许。

初三日

早饭后清理文件。见客二次，又坐见之客三次。围棋二局。午刻，李质堂来坐甚久，未正始去。逆风竟日，不能出瓜口溯江上行。登岸小步。核批札各稿甚多。酉刻，坐见之客二次。灯后，黄昌岐来一坐。夜接沅弟二十四日信，旋写复信一件。闻扬州、镇江均有轮船信局，二日可达湖北，因试在此寄去。二更后，读韩诗五古。三点睡，尚能成寐。

初四日

早饭后见客一次。清理文件。逆风甚大，不能开船溯江上行。又坐见之客三次。围棋二局。抄《仪礼雅训》二十余条，约八百余字，中饭后毕。守风太久，心绪不宁，因命火轮船拖带。申初开行，酉正至仪征泊宿。在舟习字一纸，读《离骚》百句，夜又读百句，均能背诵。写李少泉信一封。傍夕，坐见之客一次，立见者三次。二更三点睡，四更醒。出汗，天气已暖，非病也。

初五日

黎明，自仪征开船，行百四十里，申初至下关，申正至旱西门泊宿。在下关见司道。在旱西门，坐见之客八次，立见之客六次。早饭后，又诵《离骚》六十句。昔年本未成诵之书，勉强记诵，殊为吃力，心怔头眩，遂不复读之。习字一纸。中饭后，抄《仪礼雅训杂记》。夜，疲倦殊甚，不能治事，写零字百余。二更三点睡，尚能成寐。

初六日

卯正，自旱西门登岸，由水西门进城。民间家家香烛爆竹迎接，殊觉内愧。至公馆见客，坐见者十一次，立见者三次。说话太多，舌强而津干，深以为苦。中饭后，又坐见之客三次，立见者一次。清理文件。诵《离骚》七十句，虽头目晕眩，而业已读熟大半，不能止也。傍夕小睡。夜，阅本日文件。二更后，因目疼不敢治事。三点睡，三更后成寐。

初七日

早饭后清理文件。见客，坐见者八次，立见者十一次。疲乏殊甚，围棋二局。诵《离骚》三十余句，凡《离骚》三百二十四句诵毕。老年读生书成诵，稍补少壮之缺陷，亦一乐也。中饭后见客，坐见者二次，立见者二次，李季荃谈极久。疲乏殊甚。剃头一次。写澄弟信一件。傍夕小睡。夜核批札稿。日内积压科房稿件甚多，仅能核判十分之一。二更后朗诵《离骚》。目光不复能办公事，诵书聊省目力耳。三点睡，幸能成寐。

初八日

早饭后清理文件。折差自京归，阅京信、京报等件。见客，坐见者六次，立见者六次。巳正，彭雪琴宫保来久坐，又坐见之客二次。中饭后，李小湖、周缦云、陈虎臣三人先后来久坐，围棋二局。疲倦殊甚，小息片刻。旋核批札各稿。傍夕小睡。夜又核科房各稿至二更三点，仅核十分之四。睡不甚成寐。是日卯刻，背诵《离骚》一遍。

初九日

早饭后清理文件。见客，立见者八次，每次十余人，皆佐杂及武职等；坐见之客一次，围棋二局。彭雪琴来一坐，因与同至湖南会馆，观方子恺所为大地球，周览馆中各屋。旋至李少泉署中，与季泉一谈，并见其太夫人及诸后辈。又至雪琴船上一谈，午末归。中饭后见客，坐见者四次，立见者二次。阅初一至初五日文件，皆包封至途次而又折回者，直至夜二更始得阅毕。傍夕，小睡片刻。二更后翻阅《四书》。因明日考书院，久不理八股故业，故出题须略审慎。读宋玉《九辩》三章。三点睡。

附记

革吟差　　慰梁忧　　勖澄讼

勉春忠　　太湖章　　江西章

写绫幅

初十日

早饭后清理文件。见客，坐见者一次，立见者四次，围棋二局。出门拜客，会者四家。至朝天宫看新修文庙，午正回署。中饭后，吴竹如来久坐，申正始去。又坐见之客一次，立见者三次。习字一纸，阅本日文件，核科房各稿。傍夕小睡。夜又核科房各稿，二更二点粗毕。温韩诗七古。三点睡。

十一日

早饭后清理文件。见客，坐见者三次，立见者三次，围棋二局。巳正出门，至城北拜将军，旋拜李小湖，又亲拜之客数家。未正归。中饭后，李雨亭来久坐。习字一纸，阅本日文件甚多。疲倦殊甚，未能核批札、信稿。傍夕小睡。夜核科房稿甚多，半月内积压之件，至是打发净矣。二更后朗诵《离骚》。三点睡，三更后成寐。

十二日

早饭后清理文件。见客，坐见者四次，立见者二次。请庞省三、倪豹岑来阅书院甄别之文。巳正出门，至陈虎臣家拜寿，其母九十生日也。又拜客，会者二家，亲拜五家，未正归。中饭后，与豹岑等鬯谈。李壬叔等来久谈。是日早间，贺胜臣自鄂归，闻沅弟体气尚好，民望未减，为之一慰。巳刻围棋二局。申刻写沅弟信一件，约五百余字，核科房批札稿。傍夕小睡。夜又核批札稿，至二更三点后，疲乏极矣，尚未核毕。三点睡，幸能成寐。

十三日

早饭后清理文件。见客，坐见者二次，立见者二次，围棋二局。习字一纸，核信稿三件。疲倦殊甚，不能多治事。中饭后，见客三次，坐谈颇久。阅本日文件，核批札、信稿，内刘韫斋、丁雨生各信，沉吟良久。傍夕小睡。夜核科房批札稿，至二更三点未毕，尚余三分之二。是夜，不甚成寐。

十四日

早饭后清理文件。见客，坐见者三次，围棋二局。核昨日科房批札稿，又核信稿二件。午刻，坐见之客二次。中饭后，与各阅卷者久谈。阅本日文件。周缦云来久谈。申正核批札稿甚多，至酉正三刻毕。傍夕小睡。夜改复鲍春霆信稿，至二更二点毕。鸿儿于初八、九作三文一诗，十一、二作经文五篇，本日作策三道。夜间腰疼头疼，如站立不稳者，因命其不必再作。又闻其日间不能吃饭，殊深忧灼。睡后，久不成寐。念两儿与诸侄体气皆弱，悬系之至。四更略睡，旋即醒。

十五日

黎明，至文庙拈香，行三跪九叩礼。归，早饭后请李小湖、周缦云来书院课卷，与之久谈。清理文件。围棋二局。时至外间与诸君商定各卷。午刻核信稿数件。请小湖诸君小宴，未初散。昨日派轮船至瓜洲接刘韫斋中丞，未刻出城迎接，申初同入吾署久谈，至酉正方散，即在署斋便饭。旋阅本日文件。傍夕小睡。夜核批札各稿。二更三点睡，三更三点成寐。

十六日

早饭后清理文件。见客，坐见者四次，围棋三局。又坐见之客一次，立见者一次。核信稿二件，未毕。请刘韫斋中丞小宴，未刻毕。阅本日文件甚多。纪鸿昨日睡不能起，本日服参、蓍、术、附等药，壮热大作，舌有芒刺。乃知前夕之病非仅因作经策太劳也，实有外感伏于其中。接涂阆仙、石芾南先后来症〔诊〕，略带疫症，尚不重耳。核李幼泉信稿，未毕，灯后始毕。又核科房各稿，二更后未毕。疲乏已极，不复能治事矣。三点睡，劳乏之余，不甚能酣眠。

十七日

早饭后清理文件。见客一次，围棋二局。又坐见之客一次。出门至船上拜刘韫斋，久谈，巳正归。吴竹如来看鸿儿病，因在此中饭，谈至申正方去。阅本日文件。酉刻至幕府一谈。小睡片刻。夜核批稿，至二更三点未毕。三点睡，尚能成寐。

十八日

早饭后清理文件。见客，坐见者三次，立见者一次。辰正出门，至钟山书院送诸生上学。旋至凤池书院一看，将留为竹如住眷属之地。又至缦云宅中，送尊经书院诸生上学，午初三刻归。围棋二局。中饭后，竹如来久谈，至申初始散。写纪泽信一封，写沅弟信一封，阅本日文件，核科房批稿。傍夕料理医药等事。夜又核批札各稿，二更毕。核折稿一件。纪鸿之病是日加重，竹如以犀角、生地治之。傍夕，谵语壮热。夜服药二次，热微减而舌有芒刺。盖初病由于虚弱之症，用心太过，十六日误服参、蓍、术、附，遂致邪热日盛。深为焦灼！

十九日

早饭后清理文件。见客，坐见者一次，围棋二局。刘伯山等来久谈。巳刻，请竹如来看鸿儿。遍身疹子发得极满，大便亦通，而壮热不退，舌苔不减。竹如谓须服石膏，因强令服一帖。李小湖来一谈。中饭后，韫斋来一谈。有一湘潭刘姓医来诊鸿儿之病，非疹也，痘也。余闻之尤为忧灼，盖悔此四日半之药无一不错也。旋请一老痘科刘叟来诊，果痘也。遍身无一隙地，舌上、喉中、发际皆有，各客纷纷来看。阅本日文件，粗粗一过。乃打扫屋宇，择花园中厅净室敬奉痘神。傍夕沐浴，灯后拈香行礼。核批札各稿，二更后写李少泉信一件。是日巳初习字一纸，申刻核片稿一件。二更三点睡。念鸿儿年已二十，体气素弱，此次错服诸药，痘多而重，竟夕不能成寐。四更后，至其窗下潜听，气息尚匀，为之少慰。

二十日

是日，衙门堂期，因心绪怫乱，谢绝诸客。早饭后清理文件。鸿儿之痘甚险，而尤可虑者在咽喉不能进饮食。盖一则毒火冲塞喉嗝间，二则舌上、喉内痘颗甚多，三则平日虚火，喉间双蛾多痰，此际蛾愈大而痰愈壅，以致药水难入。本日刘叟所开之药方，午刻灌入六匙。未刻，强服米汤半茶碗，咽喉微有疏通之意。酉刻，吃黄松鱼及鸭翅掌汤一茶碗，灯后又服米汤半茶碗，二更后吃干饭一杯，由是喉关稍通，渐渐有生机矣。早间痘色尚暗。午后渐觉红润，及至灯初，面上之暗而低者亦有起色，合署为之稍慰。余竟日未甚治事。辰正、未正，共围棋四局。巳初习字一纸。未初阅本日文件。酉刻见客一次。核批札各稿，均草草了事，余则绕室彷徨而已。巳刻发报二折、五片。申刻接澄弟及纪泽信。泽儿寄七律十五首，力学义山，而单行崛强处亦颇似山谷。二更三点睡，三更三点成寐，五更醒。

二十一日

早饭后清理文件。见客，坐见者二次，立见者二次，围棋二局。出城至船上送刘韫斋。归，又见客三次，陈作梅谈甚久。习字一纸。中饭后至幕府一谈，阅本日文件。申正核批札各稿。傍夕小睡。夜温诵《离骚》及扬、马各赋。二更三点睡，五更始醒。鸿儿之痘，是日大有转机，自黎明至三更，凡吃饭一次，吃米汤三次，吃黄松鱼鸭翅汤二次，吃肉汤一次，吃药二次。前数次尚喉间疼痛，后数次渐觉其易。痘色一律红润饱满，已有五六分可靠。盖全赖神佑，非由人力，钦感无已。

二十三〔二〕日

早饭后清理文件。见客，坐见者一次，立见者一次，围棋二局。又坐见之客三次。中饭后至幕府一谈，写沅弟信一件、纪泽信一件，阅本日文件。申正核科房批稿。傍夕，黄军门来一谈。夜将《仪礼雅训杂记》录毕。是日，鸿儿痘症与昨日相似，渐渐灌浆，凡吃药一次，吃鱼汤一次、肉汤二次、米汤五次，色俱红润。余以二更三点睡，三更后成寐。

二十三日

是日恭逢皇上万寿，寅初起，至贡院拜牌，寅正一刻行礼。贡院新添号舍二千八百间，因与司道同去查视一过，卯初二刻归。饭后清理文件。围棋二局。习字一纸。李雨亭来畅谈。午刻核信稿数件，中饭后又核二件。阅本日文件。申正核批札各稿。未正阅《五礼通考》中《飨燕礼》十叶。傍夕，小睡片刻。夜又核批札各稿。二更后温《古文》气势之属。三点睡，甚能成寐，五更醒。是日，鸿儿之痘甚为稳顺，凡吃米汤四次，每次三茶碗，肉汤、鸽子汤四次，药一次，燕窝两次。各痘灌浆四五分，色俱红润。

二十四日

早饭后清理文件。见客，坐见者三次，围棋二局。习字一纸。午刻核改信稿二件，阅《五礼通考》中《飨礼》。又立见之客二次。中饭后，见幕府，一谈。阅本日文件，阅《昏礼》汉以后二十叶，核批札各稿。赵元青来一谈。傍夕小睡。夜核批札稿。昨日考惜阴书院诗赋经解，本日将各卷略一翻阅，凡翻百余卷。二更后，温《古文·辞赋类》。三点睡。是日，鸿儿痘症尚属平顺。惟灌浆不甚饱满，又大便二次。医者以为不宜。凡吃米汤五次、肉汤四次、燕窝三次、药一次。胸中烦躁，不愿盖被，虽由天气本热，究因阴虚发躁耳，殊以为虑。

二十五日

早饭后见客，坐见者三次，衙门期也。清理文件。围棋二局。习字一纸。又坐见之客二次。午刻核信稿二件。中饭后至幕府久谈。阅本日文件。申正核批札各稿。又坐见之客一次。阅《昏礼》隋唐，未毕。傍夕小睡。夜核批札稿，阅《今体诗选》。二更三点睡，屡醒，不甚成寐。是日鸿儿痘症甚顺，吃粥五次，每次四茶碗，凡二十碗；燕窝三次，肉汤二次，每次半碗许；吃药一次，内有大参一钱及黄蓍、熟地等味。九日已满，余之忧系少释。惟日内未接鄂信，深为系念。

二十六日

早饭后见客，坐见者二次，立见者一次，围棋二局。清理文件。黎福保来，携其尊人樾乔侍御新刻诗集，与之久谈。客去，阅其诗数十首。习字一纸。午刻核信稿二件。中饭后，至幕府鬯谈。旋坐见之客二次。阅本日文件。剃头一次。朱星槛自临淮来，与之久谈。核批札咨稿。傍夕小睡。夜看《五礼通考·唐昏礼》，未毕。二更后温《古文·传志类》。三点睡。是日，鸿儿痘症甚为顺适，头面业已结痂，身上尚有灌浆者。吃粥四次，每次多少不等，燕窝、肉汤及补药与昨日同，已能嚼精肉，目光能开视矣。

二十七日

早饭后清理文件。见客，立见者一次，坐见者二次。围棋一局。又坐见之客三次，陈虎臣等坐甚久。习字一纸。午刻核信稿二件，又坐见之客一次。中饭后，至幕府一谈。旋阅本日文件。申刻核批札咨稿。庞省三来久坐。旋阅《昏礼》。傍夕小睡。夜阅《昏礼》隋唐毕。二更后，疲乏殊甚，不能治事。三点睡，甚能成寐。鸿儿痘症顺畅如常。是日食粥四次，每次五六碗不等，食肉汤、燕窝、补药均与昨二日同。

二十八日

早饭后清理文件。围棋二局。见客，立见者二次。习字一纸。接少泉信，内有宋国永等公禀，知鲍军门受病甚重，焦虑之至。核信稿数件。中饭后至幕府一谈，阅本日文件。申刻见客一次。核批札、信稿多件。近日因忧煎太过，左下腭壮齿疼甚。酉正后，久睡大半时许。午刻及申刻，写沅弟及纪泽儿信二件。夜料理各信，将派人至鄂看鲍军门之病。二更后温东坡七古。三点睡。是日，鸿儿痘症平顺如常。食粥四次，凡二十碗，燕窝比昨日减一次，未服人参，换以洋参，肉汤、鸭汤均能食其精者，痘痂亦落十之一二。此次由至险而得至安，实初意所不到。一则赖痘神祐助，一则刘叟之老练精慎，叶亭之劳苦维持，均难得也。

二十九日

早饭后见客，坐见者二次。清理文件。围棋二局。又立见之客一次，坐见者一次。写李少泉信四叶。料理调娄云庆及专人至湖北各函牍。中饭后至幕府一谈。坐见之客一次。习字半纸，阅本日文件。申刻会客二次，谈均甚久。核批札、咨稿。牙疼殊甚，傍夕小睡。夜倦甚，不能治事，略看《刘随州集》。二更后小睡，三点果睡，竟夕熟寐。是日，鸿儿痘症平安，所食诸物与昨日同。

四月

初一日

早间，谢绝诸客。饭后清理文件，习字半纸。围棋二局。请缦云及诸君阅敬敷书院卷，与谈颇久。阅《昏礼》二十叶，至申刻毕。午刻，坐见之客一次。核信稿五件。中饭后，与阅卷诸君久谈，与幕府一谈，阅本日文件。申正阅核批札、奏、咨稿。倦甚，小睡，傍夕又睡。夜温《古文·辞赋类》。精神不振，二更后不复治事。三点睡。是日，鸿儿痘症平顺，所食诸物与昨日同，但改食干饭四顿耳。

初二日

早饭后清理文件。见客，坐见者三次，立见者一次，围棋二纸〔局〕。习字半纸。余近习字非求字佳，老年手指硬拙，有如姜芽，借古帖使运动稍活耳。季君梅来久坐。省三等来阅卷，与之久谈。李小湖代看惜阴书院课卷毕，余稍一翻阅。阅《五礼通考》中《昏礼》毕，陪阅卷者周、庞、倪诸公中饭。饭后，久谈。阅本日文件。李雨人来久坐。核科房批札各稿。将《五礼通考》近日所阅二册题识书面。傍夕小睡。夜将《九辩》末一首读熟。《文选》仅选前五首，余前亦仅熟前五首，兹添读末首，其六、七、八三首则不读之矣。二更三点睡，不甚成寐。鸿儿痘症平安如昨三日，惟业已十八日，尚不能起床坐立，盖其病极重，幸而医治得法耳。

初三日

早饭后，坐见之客二次，立见者一次。清理文件。围棋二局。与阅卷者周、倪、庞诸公一谈，季君梅来久谈。阅《飨燕礼》中《仪礼》、《燕礼》、《戴记·燕义》。与周、倪诸君中饭后，阅本日文件。又坐见之客二次，立见者一次。核科房批稿，习字半纸，阅《春秋享燕礼》一卷毕，题识书面。李翥汉言照李希帅之样打银壶一把，为炖人参、燕窝之用，费银八两有奇，深为愧悔。今小民皆食草根，官员亦多穷困，而吾居高位，骄奢若此，且盗廉俭之虚名，惭愧何地！以后当于此等处痛下针砭。傍夕小睡。夜温《古文》识度之属，温《书经》《尧舜典》、《皋陶谟》。二更三点睡。是日，鸿儿痘症平安如常。仍服清润之药，未服补剂。

初四日

早饭后清理文件。见客，坐见者二次，立见者五次，围棋二次。出门至河下拜季君梅、李雨人，两处谈均久，巳正归。见客，坐见者三次，立见者一次。习字半纸。中饭后至幕府一坐，又坐见之客四次。阅本日文件。写对联七付，祭幛一悬。核批札各稿，未毕。傍夕小睡。夜又核批札、咨稿，至二更二点始毕。温《离骚》、《九辩》。二更三点睡，尚能成寐。是日，鸿儿痘症平安如常，各处痂已落毕，惟头面与脚板尚未尽落。

初五日

早饭后清理文件。见客，坐见者四次，围棋二局。习字半纸。午刻阅《公食大夫礼》，写澄弟信一件。中饭后见客，坐见者二次，君梅辞行，谈甚久。阅本日文件，阅《汉唐飨燕礼》。写对联六付，白绫写“天地正气”等字五幅。核科房各稿，未毕。酉正，坐见之客一次。傍夕小睡。夜接沅弟廿二日信，观其字迹，手疼殊甚。人言弟精神气色好及每日看书，皆宽慰余之辞。昨黄冠北见余，亦言弟气色尚好，退而见朱心槛，则言弟容颇憔悴，焦灼之至！除贼退出境外，则别无可宽弟心之事也。惟闻鄂中官民于弟并无怨言，似可稍慰。核批札各稿毕，核奏稿一件。二更三点睡，三更四点成寐。

初六日

早饭后清理文件。见客，坐见者一次，立见者二次，围棋二局。料理各件，派人送信回湘。又坐见之客二次。习字半纸，阅《宋元明享燕礼》。中饭后，潘伊卿来久谈。至幕府一谈。阅本日文件，将《享燕礼》书面题识。申正核批札、咨稿。酉刻至楼上一眺，又至幕府一谈。午刻核信稿。傍夕小睡。夜核改片稿一件。二更三点睡。是日，鸿儿之痘平安如常，面上痂尚未脱，亦未服药。

初七日

早饭后见客，坐见者二次，立见者一次。清理文件。围棋二局。旋又改片稿，习字半纸，阅《五礼通考》中《大射仪》、《乡射礼》。至幕府一谈。中饭后见客，坐见者一次，立见者二次。阅本日文件。旋核批札稿，写对联、扁额。阅《经传》各射礼，题识书面。傍夕小睡。夜发报一折、四片，再核批札、咨稿。二更三点睡，四更久醒，五更略睡。是日，鸿儿药中用辽参六分，以服清凉之剂太多，故补之。

初八日

早饭后清理文件。是日，礼送痘神。余作祭文一首，四言三十二句，令叶亭缮写。辰初读文，行四拜礼。金陵之俗，送痘娘娘者纸扎状元坊一座，扎彩亭三座，又扎纸伞、纸旗之类，亲友亦以伞旗及爆竹送礼。是日，送纸伞者三十余把，爆竹十余万。辰正礼送出门。余许以二千金修痘神庙，保金陵城内男女永无痘灾，亦于祝文中详言之。旋围棋二局。见客，坐见者二次。写沅弟信一件，习字半纸。午刻，请医生江宁刘叟蔚堂、湘潭刘竹村小宴，黄昌期、潘伊卿等同饮。李小湖来久谈。中饭后阅本日文件。旋至幕府一谈。申正，核批札、咨稿。傍夕小睡。夜又补核各稿。淮扬呈请办淮水仍复故道大工，细将全案一阅，二更尚未阅毕。倦甚，小睡。三点睡。

初九日

早饭后清理文件。见客，立见者一次，坐见者一次，围棋二局。旋又坐见之客两次。写郭云仙信一封，习字半纸，阅《五礼通考》中《投壶礼》。倦甚，小睡。至幕府一谈。中饭后尤倦，不能治事。余向于夏月饭后疲乏不振，盖脾困也。至后园一闲游。阅本日文件。申正核批札、咨、信各稿，酉正粗毕。傍夕小睡。夜又核二稿，阅益阳民蒋于斯一冤狱案，复周缦云信，批定书局章程。二更后，温《古文》识度之属。三点后睡。念鸿儿痘症用钱太多，恐情过于礼，蹈薄孝厚慈之讥，悚惕无已。

初十日

早饭后见客，坐见者三次，立见者二次。清理文件。围棋二局。习字一纸。接沅弟信，手疼尚剧，深为焦虑。弟亦专望家中各房丁口繁盛。不知家运如何，能如吾兄弟之期望否？又见客，立见者三次。将《射礼》、《乡饮酒礼》一本阅毕，又阅《饮食礼》二十叶，申初阅毕。中饭后至幕府一谈。旋阅本日文件。申正微睡片刻，以息目力。盖看书稍多，目光蒙翳，甚苦也。旋核批札、咨稿，至酉正三刻毕。傍夕小睡。夜核信稿数件。二更后，阅《古文》趣味之属。三点睡，是日，鸿儿微患腹泻，将满一月而面痂尚有一半未脱，盖脾虚气弱之故耳。

十一日

早饭后清理文件。验看江西武官二员。出门至楚军昭忠祠，察建立御碑亭之所，周视一番，巳正归。见客，坐见者三次，汪梅村等谈最久。围棋二局。阅《饮食礼》之《姓氏族》。中饭后至幕府一谈。吴竹如来久谈，申正二刻始去。阅本日文件，核批札、咨、题各稿，习字半纸。傍夕小睡。夜又核批札、信稿，内应道一信最有关系，二更二点核毕。疲乏殊甚。三点睡，三更三点后微成寐，竟夕不得安眠。

十二日

早饭后清理文件。见客，立见者一次，坐见者一次，围棋二局。习字半纸，写沅弟信一封、纪泽儿信一件。李壬叔来一坐，围棋二局。又坐见之客二次。阅《饮食礼》门中十五叶。中饭后，至幕府与缦云久谈。阅本日文件。见客一次，朱南桂遣其侄来此，欣然愿来带勇，为之一慰。申正后，核批札、信稿，酉正二刻毕。傍夕小睡。夜将淮安举人丁显所陈《淮水复故道议》细阅一过。二更后倦甚，不愿治事。三点睡，极得酣眠。是日，鸿儿下床与郭慕徐坐谈大半日。

十三日

早饭后，坐见之客二次。清理文件。围棋二局。习字半纸。阅杨性农寄来所刻诗、古文，阅《饮食礼》门中《历代惇叙宗族》。折差自京回。阅京报。中饭后至幕府一谈。见客，坐见者二次，李雨亭谈甚久。阅本日文件。申正阅核批札、咨、奏稿，酉正三刻未毕。傍夕小睡。吴竹如示以方植之先生所为《大意尊闻》，教子孙之言也。未、申间阅数十条，夜又阅数十条。将批札各稿核毕。又阅淮南故道之案，二更后粗毕。眼蒙，不复能治事。三点睡，颇能酣眠。

十四日

早饭后清理文件。见客，坐见者一次，立见者一次，围棋二局。旋坐见之客五次。习字半纸，阅《饮食礼》门中《宗法》。余素不信宗法之说，是日批于书眉。中饭后至幕府久谈。阅本日文件。申刻核批札、咨稿，至酉正未毕。傍夕小睡。夜将各稿核毕。沐浴一次。李雨亭言求雨之法：亲笔书南方朱雀之神、风云雷雨之神两牌位，黄纸朱书；又亲笔朱书祈雨文，迎神于大堂，三跪九叩；旋即迎于净室，屏去从人，亲自读文，两跪六叩，每日早晚两次独自拈香行礼，余仍照常办公。余是夜作祭文，六言，凡二百字，三更毕。睡后，不能成寐。

十五日

早间止院，不见各客。饭后，用黄纸亲写祭文，至大堂行九叩礼，迎神入花园之中厅，亲自读文，读毕，行六叩礼。旋见客，坐见者一次，立见者二次，围棋二局。习字半纸，阅《饮食礼》中《立后之属》。午刻见客，坐见者一次，立见者一次。中饭后至幕府一谈。核折稿一件。坐见之客一次。阅本日文件，写对联七付。又坐见之客二次。核批札、奏、咨各稿，暝时毕。小睡片刻。灯后，对折片各件，改信稿二件。二更三点睡。是日写楷书较多，作事甚繁，又以枯旱不雨，忧焦之至，不甚成寐。

附记

○沅信交瑞　　○出门送行　　○京信稿

○鸿写家信　　黎陶林

十六日

早饭后见客，坐见者一次，立见者一次，围棋二局。出门至李太夫人处送行，又至倪豹岑处一坐。巳正见客三次。习字半纸，核京信稿二件。陈虎臣来久谈。中饭后，会客一次，久谈。阅本日文件。至幕府一谈。申正写对联六付，核批札、咨稿，闻秦贼锐意渡河犯晋，又天久不雨，忧灼之至。傍夕小睡。夜因焦虑过甚，倦乏，不能治事。吴挚甫来久坐。二更后小睡，三点后登床，尚能成寐。未正写沅弟信一件。

十七日

早饭后见客，坐见者二次，立见者三次，围棋二局。习字半纸，阅《立后》门。张春皆自京来，陈作梅自苏回，先后谈甚久。中饭后至幕府一谈。见客，坐见者二次。阅本日文件。申正写对联四付，核改丁雨生信稿，凡改八百余字，至灯后始毕。夜核批札各稿。二更后倦甚，不能治事。三点睡。

十八日

早饭后清理文件。见客，立见者一次，坐见者二次，围棋二局。习字半纸。又坐见之客二次，立见者一次。阅《立后》门，《饮食礼》阅毕。中饭后至幕府一谈，见客一次。叶云岩送各项洋枪来看，阅验良久。阅本日文件，核改总理衙门信稿，又核批札各稿，至二更三点始毕。傍夕小睡。三点睡，三更后微成寐，五更初醒。

附记

○解陕饷

十九日

早饭后清理文件。围棋二局。出门至小湖、竹如处畅谈，至新衙门一看，午正归。中饭后习字半纸。至幕府一谈。阅本日文件。见客二次。核批札、咨稿。剃头一次。傍夕小睡。夜核信稿数件。二更二点温《离骚》。三更睡。

二十日

早饭后见客，坐见者二次，立见者三次。围棋二局。习字半纸。写少泉信一封。午刻，坐见之客二次。中饭后至幕府一谈。旋阅本日文件。坐见之客二次。写对联八付，阅核批札各稿。傍夕小睡。夜阅核信稿，二更后粗毕。温韩诗七古。三点睡，甚能成寐。

二十一日

早饭后清理文件。见客，立见者一次，坐见者二次，围棋二局。习字半纸。作梅来久坐，又立见之客一次。阅《五礼通考》三叶。中饭后至幕府一谈。阅本日文件。坐见之客二次。写沅弟信一件。巳刻至甘露庵求雨。酉刻核批札各稿。傍夕小睡。夜核改淮复道批，二更三点毕。此案经营两月，至是始能定议行之。睡后，不甚成寐。

廿二日

早饭后，步行五里许至甘露庵求雨。归，清理文件。围棋二局。见客二次，又坐见者一次。戈什哈自湖北归，询及鲍春霆之病：久不能言，面色如炭，各伤皆发，头上一伤流黄水，沉重已极；惟尚能吃米汤少许，耳聋，二者微有生机耳。又询沅弟气色，尚好，须鬓与余极相似，霆营已至德安，军心愿归弟处，惟天旱而贼久不退，弟心焦灼殊甚云云。李壬叔来久谈，又坐见之客二次。习字半纸，阅《开元礼》、《乡饮酒礼》。中饭后阅本日文件。至幕府久谈。写对联五付，核批札各稿。傍夕小睡。夜又核批札稿，温《古文·序跋类》，三点睡。

廿三日

早饭后，步行至甘露庵祷雨。归，清理文件。见客，坐见者三次，潘季玉、冯鲁川坐俱甚久。围棋二局。阅《五礼通考》中《学礼》一卷。中饭后再围棋二局。题识书面二本，写对联六付。核批札各稿，未毕。傍夕小睡。巳刻习字半纸。夜将批札稿核毕，温杜诗五古。二更三点睡，疲乏殊甚。

二十四日

早饭后，步行至甘露庵祷雨。出门时业已微雨，至庙中则大雨，归途尤大，直至未刻雨始停，约田中可长水四寸许。见客，坐见者四次，立见者二次。习字半纸。围棋二局。阅《学礼》一卷。中饭后至幕府久谈。阅本日文件。见客，坐见者二次。核批札各稿。傍夕小睡。夜改信稿一件。黄昌岐来一谈。二更后温《古文》情韵之属。三点睡，三更三点成寐。

二十五日

早饭后，至甘露庵谢神惠。归后，清理文件。见客，坐见者二次，立见者二次，围棋三局。习字半纸，阅《学礼》二十叶。中饭后至幕府久谈。阅本日文件。潘伊卿来久谈。核批札各稿。倦甚，久睡。夜核信稿数件。二更后温韩诗数首。三点睡。明日移居，是日木器皆已搬空，诸不方便。

附记

报销奏　　四条通饬

二十六日

早饭后清理文件，习字半纸。围棋二局。核改信稿甚多，阅《学礼》数页。午初移居新衙。本造为江宁府署，去年李少泉宫保借居，遂改作总督衙门也。谢绝各客，旋见客四次，坐颇久。中饭后，坐见之客二次。阅本日文件。至幕府并各处一看。傍夕小睡。夜核批札稿，温《古文·辞赋类》，朗诵甚久。二更三点睡，尚能成寐。

二十七日

早饭后清理文件。旋围棋二局。见客，坐见者五次，中如潘季玉、李雨亭、陈作梅三次谈均久。倦甚，吃零物小坐。又坐见之客一次，立见者一次。阅《学礼》八叶。午正，吴竹如来，何子永自京来，久谈。未初三刻，至黄昌岐处赴宴，申初三刻散。阅本日文件。疲倦殊甚。阅《学礼》十叶。傍夕小睡。夜核批札、咨稿，二更后温杜诗五古。三点睡，尚能成寐。

二十八日

早饭后清理文件。习字半纸。见客，坐见者二次，立见者二次，围棋二局。阅《学礼》。刘开生来久谈，又观渠与纪鸿儿围棋一局。午刻见客，立见者一次，坐见者二次，陈虎臣坐甚久。中饭后阅本日文件。坐见之客一次。将连日所阅《学礼》重阅一遍，题识书面。傍夕小睡。夜核批札各稿。二更后倦甚，小睡。三点睡，五点成寐，三更三点醒，旋又成寐。日内天气亢旱，虽有二十四日之雨，乡间尚不能插秧，焦灼之至！五更二点醒。

廿九日

早饭后清理文件。阅《学礼》十叶。围棋三局。是日人客极少，仅巳刻倪豹岑来，申刻潘伊卿来，及赵惠甫来署内住，三人久谈而已。陆续阅《学礼》五十叶，至未正毕。阅本日文件，习字半纸，写对联、挂屏半时许，将书面题识。傍夕小睡。夜核批札、咨各稿，二更后温《书经》数篇。三点睡，屡次警醒，不甚成寐。

五月

初一日

早间，谢绝贺朔之客。饭后清理文件。围棋二局。坐见之客一次。阅《学礼·汉唐取士》。何子永来久坐。午初习字半纸，写沅弟信一封。午正请竹如、子永等便饭，申初二刻客散。阅本日文件。天气燥热殊甚，枯旱已久，农事失望，忧灼之至。又阅《学礼》数叶，核批札、咨稿。傍夕小睡。夜将批札稿核毕，二更后温《古文·诏令类》。三点睡。二更后阴雨，至三更雨止，尚未动檐水。

初二日

早饭后清理文件。坐见之客二次，立见者一次，围棋二局。又坐见之客三次，立见者二次。习字半纸，阅《五礼通考》中《唐宋取士》门。是日步行祷雨，自署至甘露庵，仅四十步许，在庵候请龙水者约半时许，巳正行礼。中饭后，天气燥热，牙疼殊甚。阅《取士》门八叶，阅本日文件。至幕府久谈。酉正核批札各稿，戌初毕。傍夕小睡。夜间，牙疼异常，在于左辅下腭，而牵动各处皆疼，不复可忍。二更三点睡，三更后幸能成寐。屡次警醒，疼较灯初少愈。

初三日

因牙疼，晏起。黄军门来，等候已久，因同行至甘露庵祷雨。归后，清理文件。见客一次。习字半纸。围棋二局。又脱衣久睡，虽不成寐而不复用心，以息浮火。午刻，坐见之客一次。阅《取士》门十余叶，中饭后毕。未刻，李雨亭来久坐。阅本日文件，写对联七付，核批札各稿，将《取士》门题识书面。自未刻下雨，至二更三点方住，为时甚久，惜雨太小，檐溜始滴而不成线成绳，可润新秧而不能栽插。傍夕小睡。夜温苏、黄七古。三点睡，三更二点成寐。

初四日

早饭后，至甘露庵祷雨。清理文件。见客，坐见者二次，立见者一次，围棋二局。习字半纸，阅《学礼·取士》门二十叶。坐见之客一次，立见者一次。中饭后阅本日文件。坐见之客二次。核批札、咨稿。书局新刻之五经、四书、《公羊》、《古今诗二选》，局中送二十部来，分送幕中诸友，因细翻一遍。又俞荫甫新刻《群经平议》三十五卷，请余作序，亦粗翻数处。至惠甫处一坐。傍夕小睡。夜将新刻姚培谦《左传》与鲍刻一对。倦甚，不能治事，在房久睡。二更三点登床睡，幸能成寐。

初五日

早饭后，步行祷雨。因天旱斋戒，谢绝贺节之客。清理文件。围棋二局。阅《学礼》《取士》门、《养老》门三十叶。午刻写澄弟信一件、夫人信一件，各约三百字。中饭后阅本日文件。小睡二次。见客一次。至惠甫处一坐。阅《学礼》，题识书面。习字半纸。又至幕府一坐。核批札各稿。傍夕小睡。夜阅苏、黄各七古诗。二更三点睡。

初六日

早饭后，步行祷雨。旋至旧时龙王庙、风神庙，草蔓瓦砾之中，了无遗迹可寻。又至关帝庙、昭忠祠一坐，巳刻归。汪梅村来久谈。又坐见之客二次，围棋二局。阅《学礼》二十叶。中饭后阅本日文件。至幕府一谈。阅《龚定庵文集》。立见之客二次，坐见者一次。牙疼殊甚，绕屋旁皇，不能治事，又围棋二局。用卜荷油擦于左辅下腭，又用热石膏涂于辅之内外，而疼不少止。夜间疼尤甚，至二更则疼极，不复可忍极。至三更疼微减，二点后稍稍成寐。是日闻贼出鄂境，略一宽慰。而吴楚千里亢旱，又忧灼惭悚，若无地自容者。

初七日

早，因牙疼晏起。步行祷雨归，始早饭。清理文件。见客三次。围棋一局，又观人一局，未毕。英国公使阿礼国来拜，从者三人，与谈良久，巳正去。习字一纸。又坐见之客三次。阅《五礼通考》中《巡狩礼》。午刻小睡半时。中饭后至幕府一谈。阅本日文件，题识书面。申正写对联、挂屏。见客一次，久坐。核批稿二三件，天已暝矣。小睡。夜核稿批甚多，至二更二点止，仅核昨日之牍，本日之件尚未核也。三点睡。

初八日

早饭后祷雨毕，至将军处一谈。归，围棋一局，又观人一局。至惠甫处一坐。巳正小睡。午刻阅《巡狩礼》。见客，王庶常先谦来久坐，又坐见之客、立见之客各一次。中饭后阅本日文件，阅《巡狩礼》二十叶。至幕府一谈。核稿批甚多。傍夕小睡。夜又核稿批，两日积牍核毕。阅渔洋《古诗选》。二更三点睡，三更二点成寐。

初九日

早饭后，步行祷雨。归，清理文件。围棋一局，又观人一局。见客，立见者一次，坐见者二次。习字一纸，阅《巡狩礼》。巳正小睡。午初再阅《五礼通考》，中饭后阅毕，题识书面。见客，四川庶常汪叙畴来一谈。阅本日文件。至幕府久谈。申正写对联、挂屏。酉初核稿批。戌初小睡。是日自巳刻起，微雨如丝，时作时止，直至二更未动檐溜，弥深焦灼！夜再核稿批，至二更二点毕，温杜、韩七古。三点睡。

初十日

早饭后，步行祷雨。归，清理文件。围棋二局。习字半纸，阅《五礼·巡狩》。巳正小睡。见客二次。午刻阅《巡狩礼》毕。中饭后阅本日文件。至幕府久谈。申正写对联六付，核稿批。傍夕小睡。夜又核稿批，二更毕。温苏诗七古，朗诵十余首。疲乏殊甚，三点睡。是日阴云竟日，微雨如丝，未动檐溜，夜则月出放晴，忧灼之至！

十一日

早饭后清理文件。步行祷雨。归，围棋二局。牙疼异常，竟日不能治事。见客，坐见者三次，立见者一次。巳、午间屡次小睡。中饭后阅本日文件。至赵惠甫处一坐，至幕府久坐。屡次小睡。又围棋二局。本日晴日愈燥，大旱之象已成。盐河无水，各盐不能出场；运河无水，贼将窜至运东，寸心焦灼之至！牙疼愈甚。傍夕小睡，略坐数息。夜核各稿批，核信稿十余件。二更三点睡，尚能成寐。

十二日

早饭后，步行祷雨。旋至何子永处久谈。归，清理文件。围棋二局。写少泉信一件。见客，坐见者二次，立见者五次。阅《观象授时》十叶。至惠甫处一坐。中饭后写沅弟信一件，阅本日文件。见客，坐见者二次。至幕府一谈。写对联六付、挂屏一幅，核稿批未毕。傍夕小睡。夜将稿批核毕。二更后倦甚，静坐片时。三点睡。是日亢晴燥热而无雨意，忧灼之至！

十三日

早，五更三点起，至关帝庙率属行三献礼，旋步行至甘露庵祷雨，归。早饭后清理文件。见客，坐见者一次，立见者一次，围棋二局。又坐见之客一次，立见者二次。习字半纸，阅《观象授时》十五叶。至赵惠甫处一坐。中饭后坐见之客一次，立见者二次。阅本日文件。至幕府一谈。小睡片刻。改折稿三件、片稿二件。傍夕小睡。夜核批札各稿。二更后温杜诗。拟将诗分抄四类，仿古文四象之类选抄一分。

十四日

早饭后，至甘露庵祷雨。旋至莫子偲处，观渠近年所得书。收藏颇富，内有汲古阁开化纸初印十七史，天地甚长；又有白纸初印《五礼通考》，其朱字相传系秦文恭公手校；又有通志堂另刻之《礼记释文》，又有明刻《千家注杜诗》，均善本也。归后，子偲以杜诗本见饷，嘉靖丙申玉几山人校刻，竟莫知为何人也。见客，坐见者三次，立见者三次。接奉廷寄，知已晋官大学士。正值军事棘手，大旱成灾，而反晋端揆，适以重余之不德耳。围棋二局。阅《观象授时》十叶，中饭后阅毕。阅本日文件。至幕府久谈。写对联六付、挂屏百余字，核奏片稿，核批札稿。傍夕小睡。夜又核批札稿，二更毕。倦甚，三点睡。二更后，叶亭将进京，教训一刻许。

十五日

早饭后清理文件。见客二次，围棋二局。至甘露庵祷雨。是日又在灵谷寺请水。黄昌期来一坐。倦甚，小睡。阅《观象授时》十二叶。中饭后与幕友一谈。阅本日文件。坐见之客三次。写扁、对、挂屏一时许，核信稿三件。接沅弟五月初十、十二日信，知湘乡有哥老会滋事，为之悬悬。核批札稿，校对折件。灯时，发报三折、五片。小睡片刻。核批稿毕，核信稿二十余件，二更四点毕。睡，不甚成寐。

十六日

早饭后，至甘露庵求雨。归，见客，坐见者一次，立见者二次。围棋二局。清理文件。旋坐见之客四次，李壬叔、刘开生等坐俱久。又叶亭甥进京禀辞，李载珪禀辞，均教之以格言。说话太多，遂觉神疲已极。阅《观象授时》，格格不入。中饭后，至子密处一谈。阅本日文件。困倦躁热，申初一刻睡，直至酉初三刻方下床。余向来畏热，虽未甚成寐，因不能治事，故久卧不起也。酉正核核〔衍一核字〕批札稿。傍夕又小睡片刻。夜将批札稿核毕，核信稿二件。二更后温《古文》识度之属，朗诵数首。是日热甚而风不息，夜间皓月皎洁异常，全无雨意，焦灼之至！幸闻湖北于初九日已得大雨，苏、松、太等处初九、十日雨尤深透，为之少慰。

十七日

早饭后祷雨。旋至竹如处久谈。归，清理文件。围棋二局。坐见之客二次。午刻写纪泽信一件、沅弟信一件。中饭后与惠甫谈。阅本日文件，核批札各稿。见客一次。倦甚。阅《观象授时》，不能深入。傍夕小睡。夜核信稿二件，二更后温杜诗。三点睡。是日微雨，甫动檐溜即止。

十八日

黎明出城，至灵谷寺取水，往返约四十里许。归，至甘露寺行礼毕，至巳正二刻矣。归署，清理文件。午刻，徐河清来，山东莱州人，壬子进士，贵州即用县，现为候补道，极为胡文忠所赏，余于咸丰四年曾经奏调。畅谈大半时。中饭后与惠甫一谈。阅本日文件。旋核批札稿，核总理衙门信稿，未毕。傍夕小睡。夜将总署信稿核毕，二更后温《古文·辞赋类》。三点睡，三更二点成寐。

十九日

早饭后，至甘露庵祷雨。归，坐见之客三次，立见者三次。清理文件。围棋二局。与赵惠甫一谈。巳正小睡。午刻阅《观象授时》十六叶，中饭后毕。未刻阅本日文件。至子密处久谈。申正核批札各稿。傍夕小睡。夜阅俞荫甫所为《经说》。申初，坐见之客二次，立见者一次。二更后朗诵韩、欧七古。昨日自灵谷山请水回，大风竟日，有倾墙拔木之力，江中断渡；昨夜皓月如画，绝无雨意。本日辰刻，阴云密布，旋得小雨，未得檐溜。自未刻至夜，钟山云气甚厚，雷电交作，他处必有大雨，惜金陵城中未沛甘霖，忧愧无已！二更三点睡。

二十日

早饭后，至甘露庵祷雨。议定明日夏至即行停止，不再渎求。归，清理文件。围棋二局。辰正即得大雨，直至未初始止，在吾乡约有五泼水。至惠甫处一坐。巳正小睡。午刻阅《观象授时》。中饭后至子密处久谈。阅本日文件，写对联八付。旋核批札各稿。傍夕小睡。夜核信稿二件。二更后温《古文》识度之属，朗诵数首。二更三点睡，梦先考竹亭公着衣甚多，新鲜温厚。是日阅邸抄，御史佛尔国春参劾沅弟，以劾官相为肃党不实，例应反坐。虽经谕旨平反开解，而痕迹甚重。吾家高爵显宦，为众人所侧目，思之悚栗！

廿一日

早饭后，至甘露庵谢 ⁽³⁾ 。将送神，因命以四千金将灵谷寺微加修葺。盖请水四次均有灵验：四月廿一日雨亭取水，五月十八余取水，均得大雨；初二日省三取水，十五日晓莲取水，均得小雨。相传此水即宝志和尚之八功德水也。归，见客，坐见者三次。围棋二局。小睡片刻。午刻，坐见之客二次。中饭后阅《观象授时》十叶。余于天文全无所解，故茫然不入，特好秦味经之条理井然，故须遍观一过耳。阅本日文件。至幕府一谈。写对联七付。核批札各稿。傍〈夕〉小睡。夜写沅弟信一件。是日闻湘乡会匪全数扫除，为之少慰。闻捻匪已渡运河，又为大惧。将批札稿核毕。阅曹子建诗，倦甚，不能朗诵。近日常疲困思睡，岂老年精力衰颓，果应服补剂耶？二更三点睡。

廿二日

早饭后清理文件。围棋二局。陈虎臣来久谈。吴葆仪自湖北来，商霆营统属之事。询及沅弟，容颜尚不甚憔悴。惟大旱已成，初九日之雨实不甚大，不能栽插，且芒种已过，即续得透雨亦无救矣，不似此间向例，夏至后犹可栽插也。又湖北欠饷太多，营不得力，遣散又苦无资云云。闻之不胜焦灼。沅弟公私不顺，宜其怫郁，度日如年也。阅《观象授时》十余叶。至惠甫处久坐。中饭后，吴竹如、李雨亭来久坐。阅本日文件。申刻写对联八付，核批札各稿。傍夕小睡。夜又核一批稿。将作诗酬答诸人之贺雨诗，竟以神思疲困不能下笔。衰颓如此，可叹亦可惧也！三点睡。

廿三日

早饭后清理文件。见客一次。围棋一局，又观人一局。阅《观象授时》十余叶。巳正小睡。午初阅书。午正请娄峻山、刘子眉等便饭。饭后阅本日文件。俞荫甫樾自苏州来，久谈，留在署中居住。旋至幕府一谈。傍夕小睡。夜核批札各稿。二更后核信稿，未毕。四点睡，直至四更始稍成寐。酉初写屏二百余字，对联三付。巳初习字半纸。是日闻捻渡运河后径犯泰安，势将至济、青、登、莱数府，焦灼之至！大局日坏，恐不久吾又将奉命北征矣。

廿四日

早饭后清理文件。见客，坐见者三次，立见者一次，围棋二局。又坐见之客三次，立见者一次。朱星槛、潘伊卿先后来久坐。谈及湖北久旱，沅弟忧灼，恐怫郁之事太多，或致生疾。阅《观象授时》三叶。中饭后，彭丽生来，言及沅弟容颜憔悴，尤为廑虑。谈之甚久，即在署中居住。阅本日文件。酉刻至幕府一谈。旋又与丽生谈。写对联六付、挂屏二幅。傍夕小睡。夜核批札稿甚多。二更后将《戴氏丛书》清理，另行装订。四点睡。本日说话太多，幸尚成寐。

附记

○沅信　　○筱信　　○丁信

二十五日

早饭后清理文件，见客，坐见者二次，立见者一次，衙门期也。围棋二局。又坐见之客三次。巳正小睡。午刻阅《观象授时》六叶。江慎修纠正梅勿庵“岁实”之说，读之茫无所解。午正请俞荫甫便饭，陪者山长周缦云、倪豹岑二人，书局张啸山等六人及莫子偲等，凡二席。申初散。阅本日文件，写对联六付、挂屏两幅。与彭丽生一谈。核告示稿一件。傍夕小睡。夜，彭丽生与刘子梅先后来谈。二更后，因纪鸿明日回家，教训一遍。核批札各稿，直至二更五点始毕。三更登床，久不成寐。是日自午至三四更，大雨不息，深透极矣。惟天气太寒，又虞水潦为灾，亦殊虑之。

二十六日

早饭后清理文件。见客二次，又立见者一次。写沅弟信一件，添筱泉信一叶。纪鸿儿禀辞，由轮船赴鄂回籍，料理诸事。围棋二局。巳正小睡。午刻阅《观象授时》，江慎修辨梅氏“平气”、“定气”之说，亦无所解。中饭后至惠甫处一谈。见客，坐见者二次。阅本日文件。至荫甫处一谈。申正写对联六付，核稿批多件。傍夕小睡。夜写丁雨生信二叶，核稿数件。二更后温杜、韩七古，高声朗诵。三更睡。是日阴雨竟日，时大时小，十分沾足，但嫌太寒耳。

二十七日

早饭后清理文件。见客，坐见者三次，立见者二次，围棋二局。至惠甫处一坐。巳刻小睡。午初阅《观象授时》中《冬至权度》，虽无所解，亦勉为细读一过。中饭后阅本日文件。至荫甫处一谈。改少泉信稿，写扁二方。核批札稿，未毕。傍夕小睡。夜与彭丽生一谈。将批札稿核毕。二更后温李、杜七古。三点睡，三更末始克成寐。近日，常觉疲乏不支，老境摧颓，而身所应了之事尚多未了，为之歉然。

二十八日

早饭后清理文件。旋坐见之客二次，立见者一次，围棋二局。又坐见之客三次。巳正小睡。午刻阅《观象授时》十余叶。中饭后，坐见之客一次。阅本日文件。至幕府久谈。申正写对联六付，习字半纸。剃头一次。核批札稿，未毕。傍夕小睡。夜又核批札稿，二更三点毕。是日阴曀，申、酉间有将霁之象，方以为喜，夜深又复大雨，凝寒有似深秋。时令失序，忧惧无已。

附记

郭信　　英信　　刘信

二十九日

早饭后清理文件。见客二次，围棋二局。习字半纸。巳正阅刑案，现审二件批定。小睡片刻。午初阅《观象授时》十叶。至妙香庵，雨亭及两道公请赴宴，申初席散。旋至鼓楼一览，目极二三百里，殊为旷快。酉初归。阅本日文件。折差归，阅京信、邸钞等件。核批札稿，未毕。小睡。夜又核批稿，二更后毕。温苏诗七古。在京买得大板《通鉴辑览》，书长尺二寸，宽七寸，每叶二十八行，每行二十五字。略加涉猎，殊觉心开目朗。

三十日

早饭后清理文件。旋见客，坐见者二次，围棋二局。习字半纸。巳正小睡。午刻阅《观象授时》十余叶。中饭后见客一次。阅本日文件。至荫甫处一坐。竹如来久谈。核批札各稿。傍夕小睡。夜核信稿三件，约改四百字。二更后温《古文》识度之属，朗诵数首。三点睡。是日屡次下雨，至夜尤大，三更后大雨如注，又虑淫霖为灾，殊切焦虑。

六月

初一日

黎明至文庙拈香。归，谢绝贺朔之客。饭后围棋二局。见客一次，与彭丽生久谈。清理文件。巳正小睡。午刻阅《观象授时》，中饭后又阅数叶。坐见之客一次。阅本日文件。至荫甫处一谈。申正写对联六付。核批札稿，未毕。傍夕小睡。夜又核批札稿。二更后，温扬、马各赋，朗诵数首。三点睡。是日屡雨屡霁。灯后，彻夜大雨如注。

初二日

早饭后清理文件。见客，坐见者二次，围棋二局。巳刻改信稿一件，约三百字。巳正小睡。午刻阅《观象授时》。伊卿来久坐。中饭后与丽生久谈。阅本日文件，写沅弟信一件，改李筱泉信一件。与荫甫一谈。写对联六付，核批札稿。傍夕小睡。夜又核批札稿，至二更二点毕。疲倦殊甚。是日甲七自家来，详询亲族各家。三点睡，屡次梦魇。余向来神思疲困则魇，惫极则屡魇。本日困惫尤甚，老景如此，不复堪居此高位矣。

初三日

早饭后清理文件。见客，坐见者一次，立见者一次。出门拜客，竹如处久谈。小湖处久谈，观渠所藏法帖：一曰褚书《孟法师碑》，笔意似虞永兴而结体绝似欧阳率更，与褚公他书不类；一曰丁道护书《启法寺碑》，隋碑，而字体有类晚唐，矮方而匀整，闻春湖侍郎以千金购之苏州陆恭家；一曰宋拓虞〈书〉《庙堂碑》，即春湖侍郎曾经翻刻者也；一曰《善才寺碑》，名为褚河南书，实魏栖梧书，仿褚法耳；又有晋唐小楷共十一种，其中《乐毅论》、《东方〈朔〉赞》绝佳，乃悟古人用笔之道如强弩引满，蓄而不发。归途作诗二句云：“侧势远从天上落，横波旋向弩端涵。”又拜客八家，均未拜会。归，坐见之客二次。午刻阅《观象授时》六叶。中饭后至惠甫处久坐。阅本日文件。申刻写对联五付，核批札各稿，酉正三刻毕。傍夕小睡。夜温《古文》识度之属，朗诵十余篇。二更三点睡，梦兆不佳，深以陕中湘军为虑。

初四日

早饭后清理文件。见客，坐见者三次，围棋二局。旋又见客一次。小睡片刻。习字半纸。午刻看书二叶。莫子偲、潘伊卿先后来久谈。中饭后至荫甫处一谈。阅本日文件。坐见之客一次。写对联六付、挂屏三幅，约二百余字。与赵惠甫久谈。天气甚热，将核稿而惮其难，在室中徘徊久之。傍夕小睡。夜核稿批甚久。二更三点睡。

初五日

早饭后清理文件。见客，坐见者二次，立见者一次，围棋二局。又见客，坐见者一次。清泉举人刘端详送其父及外祖所为书，略看一过。巳正小睡。午刻，阅《观象授时·步天歌》。中饭后天气奇热。余畏热特甚，坐卧不安。阅本日文件，旋习字一纸。申正写挂屏三幅、对联三付。热极，骤雨。雨后，至惠甫处久谈。傍夕小睡。夜核札批各稿。二更后诵韩、欧七古。三点睡。半夜，大雨如注，殊虑水涝为灾。

初六日

早饭后清理文件。见客，坐见者二次，围棋三局。写澄侯弟信一封，核信稿二件。巳刻，坐见之客一次。小睡片刻。午刻阅《观象授时》中之《推步法》、《勾股割圜记》，一无所解，殊用为耻。中饭备八簋，请彭丽生、甲七侄便饭。未刻阅本日文件。至俞荫甫处一谈。作梅来一谈。核批札稿，酉正二刻毕。至惠甫处久谈，请渠诊脉，力劝余吃参。傍夕小睡。夜阅荫甫《经说》，将为之作序，久而无成。接沅弟二十六日信，将以二十八日请假一月。其信中多郁郁不自适者，劳苦过度之人，何堪此日日焦灼！引退未必允准，而其衙署实不宜久居，深为廑系。二更三点睡，三更三点后稍能成寐。

附记

荫经序　　丽亲表　　岳庙碑　　宁忠碑

初七日

早饭后清理文件。见客二次，方伯谈颇久。围棋二局。习字一纸，又半纸。见客，坐见者二次。潘伊卿言沅弟干大事之人，虽有郁忧，亦不至太痴太愚，致损生机，其言殊足动听。核信稿十余件，阅《观象授时》数叶。午刻小睡半时。中饭后与丽生久谈。阅本日文件。与惠甫一谈。见客二次，浙江庶常汪鸣銮谈甚久。申刻写扁五幅、对六付。酉正核批札稿，写云仙信一叶。傍夕小睡。夜核批札稿，二更二点毕。三点睡。

初八日

早饭后清理文件。见客，坐见者三次，围棋二局。习字一纸。疲倦殊甚，不愿治事。巳正小睡。午刻阅《观象授时》。中饭后与丽生久谈。阅本日文件。陈雪庐来一谈。阅邸钞，因贼窜青州，沅弟奉旨摘去顶戴，交部议处，少泉亦有戴罪图功之责。大局日坏，军势难振，不胜焦灼！请伊卿来一谈，嘱其至湖北一行。疲乏异常，行坐不安，在室中大橙偃卧良久。核咨札、批稿。傍夕小睡。夜核折稿一件、片稿一件。因疲惫不能治事，与惠甫、丽生先后谈病状。二更三点睡。

附记

韩叔起对

初九日

早饭后清理文件。围棋二局。见客，坐见者一次。习字一纸。疲乏殊甚，似有感冒，在室中徘徊。旋与荫甫、惠甫久谈，蔡贞斋来久谈。改谢恩折，至午正毕。中饭后与丽生久谈。阅本日文件，写扁字二十余个、对联三付、挂屏四幅，核批札稿。朱星槛自湖北归，问及沅弟不甚憔悴，为之一慰。阅家信等件。傍夕小睡。夜改折稿一件、片稿一件。二更三点睡。是日本有小疾，勉强治事甚多，支撑过去。

初十日

早饭后清理文件。见客，立见者一次，坐见者五次。习字一纸。围棋二局。疲倦，不能治事。午刻，将陈雪庐所著《经说》略一翻阅。午正小睡。中饭后与丽生久谈，荫甫来一谈。阅本日文件，写对联、挂屏颇多。至幕府久谈。发报五折、三片。傍夕小睡。夜核批札各稿。二更三点睡，三更成寐。

十一日

早饭后清理文件。习字半纸。接寄谕二道。是日请幕友至元 ⁽⁴⁾ 武湖看荷花。辰刻，余出门，先拜将军。巳初至太平门与诸幕客相会，同坐小船，每船约受三人，长约八九尺，穿行于荷花之中。自太平门外行三里许登麟洲一望，旋复下船。麟洲之西北为趾洲，为老洲；其西南为长洲，为新洲。洲上向有百余家，乱后复还不及一半矣。行五里许，至神策门登岸进城。凡行荷中八里许。天气阴而微雨，既不湿衣，亦无烈日，宾主乐之。自神策门行至妙相庵，约十里许。午末置酒，申初散。送俞荫甫、彭丽生自此赴上海。诸客并回署中。阅本日文件。见客三次，与惠甫一谈。傍夕小睡。夜核批札各稿，温《古文》气势之属，朗诵十余首。二更三点睡。三更后大雨如注，直至次日辰刻未曾少停。深虑淫霖为灾，焦灼曷已！

十二日

是日为先妣江太夫人忌辰。弃养已十六年，不孝不承奉颜色者二十九年矣。早饭后清理文件。围棋二局。习字半纸。旋见客，坐见者四次，立见者二次。巳、午之间，陈作梅、熊秋白先后来久坐。阅《观象授时》中《历代正朔》。中饭后至惠甫处一谈。阅本日文件，写沅弟信，料理轮船赴鄂应清各件，核批札稿甚多。又至幕府一坐。傍夕小睡。夜核信稿二件，二更后温韩诗七古。三点睡。是日早间大雨，直至巳正始止，下半日晴霁。

十三日

早饭后清理文件，习字半纸。围棋二局。见客，立见者一次，坐见者二次。疲病殊甚，小睡半时许。阅《观象授时》中《夏小正》二十叶。中饭后，绕室周步。阅本日文件。至幕府子密处久谈。归，病乏殊甚，行坐不安。再与叔耘围棋二局。写对联五付。登床久睡，幸颇成寐。夜核咨札、批稿，二更后病困弥甚。刘开生等诊脉，甚虚，举方黄芪、熟地等味，煎好而不敢吃，恐有湿热风寒外症也。换大布衣裤，较之绸衣绸裤稍为适体，无凉怯萧索之意。睡后。亦颇成寐。

十四日

早饭后清理文件。习字半纸。围棋二局。疲病殊甚，不能治事，在上房偃卧避风。直至午刻，李朝斌、高梯先后来，始一见客，亦不迎送也。阅《观象授时》中《月令》三十余叶。中饭后阅本日文件。旋与惠甫一谈，请其诊脉，虚弱中微有外感，头热肩疼亦似外感，久在室中偃卧。旋将本日札稿核毕。傍夕与惠甫久谈。灯后夜饭，旋复久卧，直至二更二点始起。三点复睡，三更后成寐。上身出汗，盖午刻吃葱姜煮面，至是始验病可解矣。天气太凉，与深秋相似，殊以岁事为虑。

十五日

因病，谢绝贺朔望之客。清理文件。习字半纸。围棋二局。见客，坐见者一次，立见者一次。小睡半时。接少泉信，言倒守运河等策，因将地图、兵力细加筹度。午刻阅《观象授时》中之《读时令》条，《观象授时》门阅毕。素不晓天文算学，阅如未阅也。中饭后，李质堂、陈作梅先后来久谈。因畏风，皆在上房相见。阅本日文件。申正核咨札、批稿。傍夕，惠甫来久谈。夜核信稿二件，二更后温东坡七古。三点睡。是日天气甚凉，病体未愈，禁风一日。申刻以后，治事甚多，亦尚足支持耳。

十六日

早饭后清理文件。习字半纸。围棋二局。与幕友一谈。写纪泽等信一件。小睡片刻。午正，阅《通鉴辑览》，从宋看起。因《五礼通考》义蕴较深，病中难于用心，故改阅史耳。阅十七叶。中饭后与惠甫久谈。外感渐轻，而疲困如故。阅本日文件。申刻写对联七付、挂屏一副。接蔡贞斋入署居住，与之久谈。又与惠甫一谈。核批札各稿。傍夕小睡。夜疲困殊甚，竟不能作一事。背诵《诗经》数首。二更三点睡，幸能成寐。

十七日

早饭后清理文件。围棋二局。习字半纸。见客，坐见者二次，与贞斋等一谈。午刻阅《通鉴辑览》宋廿三叶。中饭后，雨亭来久坐。阅本日文件。旋写对联五付，核信稿六件，核稿批未毕。夜又核稿批。与惠甫一谈。核稿，直至二更二点粗毕。精神日惫，公牍日繁，实不能了。三点睡。

十八日

早饭后清理文件。拜发万寿贺表。习字半纸。围棋二局。写叶亭甥信二叶。巳正小睡。午刻阅《通鉴辑览·宋纪》二十叶。中饭后与惠甫一谈。阅本日文件。见客，坐见者二次，立见者一次。写沅弟信二叶，核稿批未毕。傍夕小睡。夜将稿批核毕，温《古文·辞赋类》，朗诵数首。二更三点睡。是日病将全愈，幸以不药胜之。本日酷热，为今年所初见。骤雨二次，夜二更大雨，直至三更后未息，深以霖涝伤稼为虑。

十九日

早饭后清理文件。习字半纸。围棋二局。小睡片刻。作梅来一坐，又坐见之客一次。阅《通鉴·宋真宗》。午刻，竹如来，久谈一时半，申初始中饭。饭后阅本日文件。吴竹庄来久谈。困乏殊甚，又与惠甫一谈。傍夕小睡。夜核稿批，二更二点毕。是日说话太多，疲极，不复能自振。三点睡，尚能成寐。

二十日

早饭后清理文件。见客，坐见者二次，立见者二次。习字半纸。围棋二局。旋又坐见之客二次。阅《通鉴》《宋真宗》、《仁宗》二十三叶。午正小睡。中饭后阅本日文件。热甚，小睡。写对联八付，核稿批毕。小睡一时许。灯后，与惠甫久谈。旋改信稿十余件。二更三点睡。是日酷热，与去年六月廿日余在南阳湖等处相似。

廿一日

早饭后清理文件。围棋二局。见客一次。习字半纸。赵惠甫来一谈。小睡片刻。午正阅《通鉴·宋仁宗》二十三叶。中饭后至幕中一谈。阅本日文件。坐见之客一次。申刻，写对联六付，核批札各稿。至贞斋处一谈。傍夕小睡。夜热甚，不能治事，与惠甫在院中乘凉。二更二点后写信一叶。三点睡。

廿二日

早饭后清理文件。坐见之客二次，围棋二局。本日上江学使朱久香先生进城，余至渠公馆等候迎接，晤谈良久。旋至南门城楼一望，巳正二刻归。午刻阅《通鉴·宋仁宗》十八叶。中饭后，热，与子密、惠甫一谈。旋阅本日文件，习字半纸，写对联五付，核稿批颇多。傍夕至惠甫处一谈。夜热甚，不愿治事。温相如、子云赋四首，旋又温《古文·诏令类》。二更三点睡，直至三更四点乃克成寐。

二十三日

早饭后清理文件。见客，坐见一次，围棋二局。见安庆调来之委员一人、绅士四人，言安庆教堂事，糊涂一无所解，不觉生怒，喧责良久乃已。旋又见客，立见者二次，坐见者三次。小睡片刻。中饭后阅本日文件。李辅堂寄其父文恭公奏议、诗文集暨墓志、神道碑之类来，翻阅良久。写沅弟信，潘伊卿自湖北归，一谈。言沅弟胸次甚宽，去志甚决，为之少慰。阅《通鉴·宋仁宗》十八叶。傍夕与惠甫一谈。夜核批稿甚多。二更三点睡。

二十四日

早饭后清理文件。朱久香先生来久坐。程尚斋来畅谈。小睡甚久。午刻，阅《通鉴》《宋仁宗》、《英宗》二十叶。中饭后至惠甫处一谈。阅本日文件。习字半纸。写对联五付、挂屏二幅，核稿批多件。傍夕小睡。夜核信稿。二更后温《史记》数首。三点睡。是日酷暑异常，殊以为苦。

二十五日

早饭后清理文件。见客，坐见者二次。小睡片刻。习字半纸。阅《通鉴·宋神宗》二十叶，写云仙信一封。中饭后阅本日文件。惠甫来一谈。核批稿各件。天气奇热，绕室闲步，不能治事。傍夕，至后院乘凉，一睡。夜核信稿多件，夜温《古文·辞赋类》，朗诵《离骚》。二更三点睡。酷暑有似上年在宿迁时，幸尚成寐。

二十六日

早饭后清理文件。旋坐见之客三次。阅《通鉴·宋神宗》十叶，小睡半时又阅十叶。习字半纸。午初，吴竹翁、朱久翁来便中饭，直谈至申正方散。旋阅本日文件。天气奇热，不能多治事。傍夕，在后院竹床久睡。夜核稿批，二更后添丁雨生信一叶，温《史记》一首。三点睡，三更后成寐。

二十七日

早饭后清理文件。习字半纸。旋坐见之客四次，立见者一次。小睡片时。阅《通鉴》《宋神宗》、《哲宗》二十三叶。中饭后阅本日文件。围棋二局。核批稿，又核薪水单一件。傍夕至蔡贞斋处一坐，又至惠甫处一坐。夜核信稿多件，二更后温《史记》《李广传》、《儒林传》。三点睡。是日天气酷热，若再得半月不雨，岁事或可有秋。

二十八日

早饭后清理文件。习字半纸。见客，坐见者三次，吴竹庄、程尚斋谈皆极久。小睡片时。巳正阅《通鉴·宋哲宗》二十三叶。中饭后，酷暑异常，不能治事。旋阅本日文件，写沅弟信一封。坐见之客二次。核批稿多件。傍夕在后院与客久谈。夜核信稿五件，二更二点毕。大暑侵人，疲乏殊甚，不复能温古文矣。三点睡，三更后成寐。

二十九日

早饭后清理文件。习字半纸。坐见之客一次。小睡大半时。巳正阅《通〈鉴〉》《宋哲宗》、《徽宗》二十五叶。中饭后，酷暑异常。阅本日文件。又在竹床上偃卧良久。旋核批稿，核信稿，粗毕。与蔡贞斋等在后院乘凉。夜饭后，仍至后院乘凉。二更入内室，犹苦热，不能治事。念吾深居广厦之中而畏热如此，前敌军士居一单布帐棚，锅灶均在其旁，防剿不能少休，其苦乐相悬何止千倍！深用愧悚。

七月

初一日

早饭后清理文件。吴竹庄来久坐。在竹床小睡良久。阅《通鉴·宋徽宗》二十三叶。习字半纸。中饭后至惠甫处一谈。阅本日文件，旋核批稿。潘伊卿来久坐。是日酷暑异常，有流金烁石之象。傍夕至后院乘凉，直至二更方入内室。温杜、韩七古。三点睡，直至三更三点始稍成寐。

初二日

早饭后清理文件。坐见之客三次，立见者一次。酷热，在竹床久睡。陆续阅《通鉴·宋徽宗》二十四叶。午刻习字半纸。未初请客，吴竹庄等便饭，申初散。阅本日文件。又在竹床屡睡，令人摇扇。核批稿各件，写沅弟信一叶。傍夕至后院乘凉，与竹庄、惠甫久谈，直至二更方散。温《史记》三首。三点睡。

初三日

早饭后坐见之客三次。清理文件。天气奇热，屡在竹床小睡，令人摇扇。阅《通鉴·宋钦宗》二十五叶。午正习字半纸。中饭后阅本日文件。又屡在竹床久睡。极热神昏，若有病者。酉刻核稿批。傍夕至后院乘凉。夜在竹床久睡，不作一事。二更三点仍在竹床上睡。三更登床，苦热，不能成寐。四更三点复起，至竹床睡至天明。此二日之热，与上年七月十二、三在盱眙、双沟等处相似，老年不能堪此。

初四日

早饭后清理文件。坐见之客二次。在竹床屡睡。阅《通鉴·宋高宗》三十二叶，习字半纸。中饭后阅本日文件。在竹床久睡。申正后，风云变色，似有雨意，暑气为之少减。核稿批各件。灯后，又核积压之稿数件。二更后温《古文》识度之属。三点睡。天气清凉，差得佳睡。

初五日

早饭后清理文件。见客三次，李小湖坐甚久。旋在竹床久睡。阅《通鉴·宋高宗》二十四叶，习字半纸。中饭后阅本日文件。又在竹床小睡。阅《方植之文集》抄本，核稿批各件。至惠甫处一谈。后院新作一楼，粗成，登高眺望。夜在竹床上久睡。拟出明日决科题目。二更后温左太冲、陶渊明诗，朗诵甚久。三点睡。是日，较之前三日，暑气已少退矣。

初六日

早饭后清理文件。坐见之客四次。习字半纸。在竹床小睡。阅《宋高宗》二十四叶。中饭后阅本日文件。与子密一谈。在竹床久睡。核稿批颇多，未毕。午刻写澄弟信三叶。申刻写纪泽信二叶，写少泉信二叶。与挚甫一谈。傍夕，与客登后院新楼。夜核稿批毕，二更后，温渔洋《五言古诗选》。

初七日

早饭后清理文件。屡在竹床小睡。阅《通鉴·宋高宗》二十六叶。见客一次。习字半纸。中饭后阅本日文件。体中小有不适，在竹床久睡。核稿批多件。傍夕，登后院楼中一眺。夜温《史记》，选“气势之属”八首，“识度之属”八首。三点睡。近日风大而不雨，田水将尽耗涸，殊以为虑。是日巳刻、申刻，阅方植之所为古文及桐城郑福照所为《姚惜抱年谱》、《方植之年谱》，粗涉一过。

初八日

早饭后清理文件。方存之、陈虎臣先后来一谈。庞省三、倪豹岑先后来代阅课卷，与之一谈。在竹床久谈〔睡〕。阅《通鉴·宋高宗》二十五叶。坐见之客一次。习字半纸。中饭，请庞省三等便饭。饭后阅本日文件。热甚，在竹床久睡。申刻写对联五付，旋又小睡。核批稿未毕。傍夕，登后院高楼。夜将稿批核毕，又核信稿三件，二更后阅《史记》，温诵三首。三点睡。是夕三更后颇凉。

初九日

早饭后清理文件。坐见之客一次。庞省三等来阅课卷，与之久谈。在竹床屡睡。围棋二局。阅《宋孝宗》二十二叶，习字半纸。中饭，请庞省三等小宴。阅本日文件。至惠甫处一谈。申刻写对联五付。旋核批札各稿毕。至后院楼上一览。与惠甫一谈。二更后温《古文》气势之属。三点后大汗，四更后成寐。

初十日

早饭后清理文件。堂期，坐见之客二次，立见者一次。在竹床上小睡良久。阅《通鉴》《宋孝宗》、《光宗》。午刻习字半纸。中饭后与贞斋久谈。阅本日文件。热甚，在竹床久睡。阅杨朴庵所选四书文中窦东皋各篇，核批札稿。至后院楼上乘凉。楼自六月初九日兴工，本日蒇事。惠甫、贞斋等俱来乘凉，直至二更始散。温《古文》识度之属。三点睡。天气郁热，四更后屡醒。

十一日

早饭后清理文件。在竹床小睡片刻。刘开生来久谈。围棋二局。巳正阅《通鉴·宋宁宗》二十二叶。午刻习字半纸。中饭后奇热。阅本日文件。坐见之客一次。在竹床久睡，令人摇扇。申正写沅弟信一封，约三百字。核批札稿未毕。傍夕，至后院楼上乘凉，幕客来者甚多。夜在院中坐。二更三点，即在院外睡。三更后入室登床，久不成寐。天气郁热，四更末稍一成寐。

十二日

是日恭逢慈安皇太后万寿，五更三点至贡院率属行礼。旋阅视贡院修葺各处，登明远楼一望，辰刻归。早饭后，坐见之客一次，立见者一次。在竹床屡睡。巳正阅《通鉴·宋宁宗》二十四叶，习字半纸。中饭后阅本日文件。天气奇热，行坐不安，惟在竹床偃卧，使人摇扇不止。酉刻核批札稿，未毕。至惠甫处一坐。傍夕，登后院小楼乘凉，直至二更始下。将批稿各件核毕。在院中小睡，三更入室睡。酷暑侵逼，神魂不宁，梦魇两次。

十三日

早饭后清理文件。旋坐见之客三次。在竹床小睡良久。阅《通鉴》《宋宁宗》、《理宗》二十三叶。习字半纸。中饭后散步甚久。阅本日文件。天气酷暑，在竹床久睡。核李朝斌不归本宗事批一件。吴竹庄送碧纱厨一架，置于上房西间。旋核稿批各簿。子密来久谈，同登后院小楼乘凉，灯后夜饭。客散后，余又登楼，直至二更方下，仍在庭院竹床上乘凉。三点入室，三更二点始得成寐。

十四日

早饭后清理文件。旋坐见之客三次。在竹床久睡。阅《通鉴·宋理宗》二十三叶。中饭后习字半纸，阅本日文件，核批札各稿。阅魏刚己所为诗，名耆，默深先生子也。在竹床久睡。得李少泉信，知胶莱河之守局不可恃，焦虑之至！傍夕，至后院小楼乘凉。夜在上房院中乘凉，久卧竹床。二更三点入室睡，尚能成寐。余性畏热，近来竟日昏睡，不能治事。念世变方殷，捻逆即将窜苏境，为切肤之灾，而余忝窃高位大名，不能捍御，忧愧无已！

十五日

是日谢绝贺望之客。早饭后清理文件。在竹床屡睡。旋写李少泉信四叶，阅《通鉴·宋理宗》二十四叶。中饭后习字半纸，阅本日文件。申刻大风微雨，略能洒尘，未动檐溜，而炎焰之气为之一洗，室中清凉宜人。核批札各稿。酉刻核信稿多件。傍夕登后院小楼，与子密久谈。更初，写张子青信，至二更四点方毕。是日治事稍多，睡后亦能成寐。

附记

○青口二周案　　查张　　○张、蒋先单禀

○林植棠　　○丁、张、胡案

○蔡、谭　　○熊

十六日

早饭后清理文件。见客三次，朱守谟坐颇久，历诉冯邦棅之坏。在竹床小睡。旋阅《通鉴·宋理宗》十八叶。鲍花潭学使来，久谈。午初，出门回拜鲍学使，午正二刻归。中饭后补阅《通鉴》三叶，阅本日文件。酷暑郁闷，围棋二局。习字半纸。申正阴风，略觉清凉。核批札稿，未毕。傍夕登楼乘凉，已觉秋气袭人。夜将批稿核毕，又核信稿数件，二更后温《诗经》、《离骚》，朗诵良久。三点睡。

附记

郜金崔蔚宁国县　　孔荐毕差

十七日

早饭后清理文件。在竹床小睡数次。阅《通鉴》《宋理宗》、《度宗》、《帝显》共二十八叶。午初习字半纸。中饭后阅本日文件。围棋二局。天气郁热，累日云雷而不成雨，殊以高田为虑。核批札各稿。傍夕至幕府一坐。不赴幕中中〔衍一中字〕将一月矣。夜核改信稿三件，二更后阅渔洋《五古诗选》中之唐五家。三点睡，三更后略能成寐。

十八日

早饭后清理文件。在竹床屡睡。见客，坐见者二次，立见者二次。习字半纸，阅《通鉴》《帝显》、《元世祖》，共二十三叶。中饭后，坐见之客一次。阅本日文件。在室中绕屋散步，又在竹床久睡。阅《湖海文传》十余篇。围棋二局。核批札稿。是日酷热异常，真觉金石欲流，土山皆焦。傍夕登楼，亦不觉其清凉。接澄弟等六月廿二日家信，知鸿儿将以七月初四日赴省乡试，盖未接余六月十六之信。深虑其不能完卷，或文理纰缪，见笑于人。夜，热极，不能治事，至惠甫处久谈。二更三点睡。天晴不雨者又一月矣，闻沿江亢旱，求雨甚切，忧灼之至。

十九日

早饭后清理文件。在竹床屡睡。阅《通鉴》廿三叶。午刻习字半纸。中饭后热极，得骤雨一阵，虽不甚宽广而颇觉深足，约二寸许。旋坐见之客一次。阅本日文件。至惠甫处一谈。酉刻核批札稿。傍夕登楼乘凉。夜改刘砚庄信稿，约千三百字，二更四点毕。睡，尚成寐。

二十日

早饭后清理文件。见客，坐见者四次，立见者三次。小睡二次。阅《通鉴·元世祖》二十二叶。中饭后习字半纸，阅本日文件。至惠甫处一谈。在竹床久睡乘凉。围棋二局。核批札各稿。傍夕登楼乘凉。夜改信稿一件，约四百字，二更后温韩文各碑铭。三点睡。本日业已出伏，尚酷热令人难堪。闻安、庐、滁、和一带旱象已成，江宁府属高田，亦必歉收；里下河虽得中稔，不知十五日开车逻坝后为水所害否，忧系之至！

二十一日

早饭后清理文件。见客，坐见者四次，潘季玉、朱久香谈俱〈久〉，巳正散。小睡片刻。阅《通鉴·元武宗》二十三叶。中饭后阅本日文件。天气酷热侵人，围棋二局。旋习字半纸，写李宫保信一件。将沅弟所分送各友之《船山全书》三十部派人分送。至惠甫处久谈。傍夕小睡。夜核批札各稿。旋温韩文碑志。在院中竹床小睡。二更三点入室，三更登床，炎蒸之气犹不少减。

廿二日

早饭后清理文件。见客，坐见者三次。围棋二局。阅《通鉴》《元仁宗》、《英宗》、《泰定帝》二十三叶。中饭后阅本日文件。热极后，阴云微雨，少觉清凉。至惠甫处少谈。写沅弟信三叶，约三百余字，核批札各件。傍夕与子密一谈。夜接沅弟及纪鸿儿信，添沅信一叶，写儿子信二叶。二更后温《古文·序跋类》。三点睡，尚能成寐。

廿三日

早饭后清理文件。李雨亭来久坐，又坐见之客二次。在竹床小睡良久。巳正阅《通鉴》《元明宗》、《文宗》、《顺帝》二十三叶。中饭后，热甚。阅本日文件。在室中偃卧旁皇，不胜酷暑之侵逼。习字半纸。酉刻核批札各稿，未毕。惠甫来久坐。夜核批札稿毕，改京控案折稿，未毕。二更后温《古文·杂记类》。三点睡，尚能成寐。

附记

○复松生信

二十四日

早饭后清理文件。见客，坐见者二次。小睡数次。阅《通鉴·元顺帝》二十四叶。中饭后酷热异常。阅本日文件。又坐见之客二次。在室中坐卧不宁，畏暑特甚。至惠甫处一谈。申正风云变色，酉刻大雨倾盆，连宵达旦，十分深透。近日江宁各属望雨极切，得此可望有年，为之欣慰；而淮安里下河一带又恐雨多堤决，为之忧系。夜核批札稿毕，改京控案折稿，至二更四点改毕。睡后，不甚成寐。是日未正，习字半纸。

二十五日

早饭后清理文件。见客一次，旋又见客二次，衙门堂期也。出门拜潘季玉、朱久香，两处坐谈颇久。又值大雨，巳正二刻归。阅《通鉴·元顺帝》二十二叶。中饭后，阅本日文件。围棋二局。在室中偃卧良久。核批札各稿。傍夕至惠甫处久谈。夜倦甚，拟改折稿而竟不能下笔，因在室中徘徊久之。二更后将温古文，亦以疲倦不能成诵，盖衰态也。二更三点睡，三更后稍能成寐。

二十六日

早饭后清理文件。见客，坐见者六次。说话太多，疲乏已极，旋在竹床小睡。将娄县尹鋆德所呈文集一阅。午初阅《通鉴》元末明初十六叶，中饭后又阅五叶。阅本日文件。小睡片刻。改折稿一件，约改二百余字。傍夕与蔡贞斋等一谈。夜核批札稿。申刻会客一次，谈颇久。二更后疲困殊甚，不能更治事矣。三点睡，不甚成寐。本日又大雨。连雨三日，又虑淫涝为灾，廑系之至。

附记

○送各元卷

二十七日

早饭后清理文件。旋出门至贡院一看，令将对棚及各棚遮眼之物一概拆去，以便点名时轩敞宏阔。旋又至吴竹如处一谈，巳正归。彭丽生自苏浙回，与之一谈，又坐见之客一次。阅《通鉴辑览·明太祖》十一叶，中饭后又阅十叶。阅本日文件。疲倦殊甚，至惠甫处久谈。旋核批札各稿。傍夕与丽生久谈。夜改折稿一件，约三百余字，尚未毕。二更后温《古文辞类纂》中之“赠序类”。三点睡。本日又复阴雨，天气已凉，秋色萧然矣。

二十八日

早饭后清理文件。旋赴鲍学使处，会考拔贡、优贡，出题《德不孤》二句，《子路曰：“愿车马”》二节。巳初回署。围棋二局。坐见之客一次。阅《通鉴》《明太祖》、《建文帝》十五叶，中饭后又阅七叶。阅本日文件。李雨亭、魏荫庭先后来久谈。改折稿后半，至灯初毕。又将织造各案再三检核。疲困之至，因至惠甫处一谈，而本日批稿各簿竟不能阅核矣。旋在室中偃息。二更后小睡。三点睡，尚能成寐，特以用心太过，困乏殊极耳。

二十九日

早饭后清理文件。见客，坐见者四次，立见者二次。改片稿一件，将昨日应核之稿批各簿核毕。旋围棋二局。疲乏殊甚，请开生诊脉。中饭后与丽生一谈。阅本日文件。申正，写对联八付。疲倦之至，本日不能看书。傍夕，荫亭来久谈。夜偃息，不能治一事。将折件核对，拜发四折、三片。三点睡，三更后稍能成寐。

八月

初一日

早，谢绝各客。饭后清理文件。坐见之客二次。将昨日应核批稿核毕，阅《通鉴·明成祖》二十二叶，中饭后毕。阅本日文件。鲍学使来久坐。写对联七付。又立见之客一次，坐见者一次。至惠甫处一谈。傍夕小睡。夜将本日稿批核毕，二更后温杜、韩七古。三点睡。是两夜服补药一帖。

初二日

早饭后清理文件。见客，坐见者一次，立见者一次。出门至学院处，会考帘官，出题《有教无类》两章。巳正归署。见客，立见者二次，坐见者三次。写叶亭信一件，阅《通鉴·明成祖》十一叶。中饭后阅本日文件。见客，坐见者三次，立见者二次。说话太多，疲乏之至。傍夕与贞斋等一谈。夜核批稿各件，二更后毕。劳困殊甚，心若粉碎，气若不能接续者。三点睡，尚能成寐，五更醒。

初三日

早饭后清理文件。见客，坐见者三次。写沅弟信一封，改陈松生信，又添一叶，阅《通鉴》《明仁宗》、《宣宗》十一叶。小睡片刻。午刻，魏荫亭来久坐。中饭后阅本日文件。坐见之客二次。围棋一局。写对联四付、挽幛一付。潘伊卿来一谈。傍夕与客登后楼。旋小睡片刻。夜核批稿各件，二更后毕。眼蒙殊甚，不能治事。三点睡。

初四日

早饭后清理文件。见客，坐见者二次，立见者一次。接咨文，知山东胶莱河之防被贼溃围冲出，焦虑之至！阅《通鉴》《明宣宗》、《英宗》二十三叶。中饭，请魏荫亭、熊秋白等便饭。阅本日文件。疲倦殊甚。将考帘卷阅看数本。写信与鲍学使。李雨亭来久坐。剃头一次。傍夕登楼一看。见客一次。夜核批札各稿，二更后将《张皋文词选》二卷一阅。三点睡，三更后成寐。

初五日

早饭后，司道接见，谈颇久。旋至贡院演试新作灯旗，四处周视良久，巳初归。清理文件。见客，坐见者一次，立见者二次。阅《通鉴》《明英宗》、《景帝》二十二叶。中饭后阅本日文件。明日，主考来本署入帘宴，照料委员等铺设诸物。写澄弟信一封，约四百余字。至惠甫处一谈。旋又与子密久谈。傍夕小睡。夜核批札各稿，二更后阅《张皋文词选》二卷，略为讽诵。三点睡，五更醒。

初六日

早饭后清理文件。阅《通鉴》《明景帝》、《英宗》十二叶。辰正，鲍、朱两学使来；巳初，刘镌山通副有铭、王玉文编修荣琯两主考来。余与学使、司道在大堂迎接，恭请圣安。旋陪至二堂，当中平列五席，两边八字分列七席，司道陪坐。因系斋戒期内，入帘宴无酒肴，仅有果碟。献茶三道毕，陪主考至花厅小叙，更换朝衣。旋又至大堂谢恩，望阙行三跪九叩礼。主考、学使复至花厅小坐。即送之入贡院，送朱学使回公馆，午初毕。又阅《通鉴》十一叶。中饭后阅本日文件。小睡片刻。酉刻核批札各稿。旋与惠甫久谈。傍夕小睡。夜改少泉信稿一件，二更后温韩诗七古。疲困殊甚，三点睡。四更三点醒，五更后又略成寐。

附记

○宋撤委　　　　○朱、吴中秋

○复彭书交熊　　○朱、欧信寄

初七日

五更二点起，至文庙丁祭行礼，辰初归。早饭后清理文件。见客，坐见者一次，立见者一次。前日会考之拔贡、优贡俱来禀见，分作两次接见。阅《通鉴》《明英宗》、《宪宗》七叶。陈作梅来，久坐。倦甚，小睡。中饭后阅本日文件。熊秋白来，久坐。小睡半时。接奉八月初二日廷寄，严旨诘责少泉，有“糜饷殃民，其咎甚重”等语。写对联八付。至惠甫处久谈。小睡片刻。夜核批札各稿，核信稿一件，二更后诵《古文》识度之属。三点睡，尚能成寐，五更醒。

附记

○书银、吴信寄扬　　○仲仙信托事

初八日

早饭后清理文件。旋见客一次，谈颇久，又立见之客一次。阅《通鉴·明宪宗》二十三叶。午刻核信稿二件。中饭后阅本日文件。是日贡院点名，屡派人看视。因新添高竿灯旗，全不拥挤。惟点进时甚为迟延，自寅初至未正仅点一半，因两次写信催之。自申刻至亥正，比前半较为迅速，三更点毕封门。申正核批札各稿，未毕。傍夕登楼一览。夜又核稿，至二更始毕。疲倦殊甚。朗诵。三点睡。

初九日

早饭后清理文件。旋阅《通鉴》《明宪宗》、《孝宗》二十叶。巳初至太平门，请吴竹如、朱久香同看荷花，至长洲、新洲登岸，在民家小坐。该处二洲中又有小湖，上有小山。旋回船。午正，骄阳正炽，燥热殊甚。未初在城楼中饭，久香学使即席作七律一首，申初席散，回署。阅本日文件。申正，李雨亭来，久坐。闻贼已于廿八日至赣榆，入江苏境，焦灼之至。至惠甫处一谈。夜核批札稿，二更后核信稿一件，约改三百余字。三点睡，三更二点成寐。

附记

○松信抄吴稿

初十日

早饭后见客一次，谈颇久。清理文件。又立见之客一次。又至教场考验都司一员。阅《通鉴·明武宗》十八叶。陈虎臣来，久坐。中饭后至将军处赴宴，将军与织造二人公请也。未正，将所造书画取出赏玩，陪客为周缦云、李小湖两山长。旋入席，罗列珍羞，在近年之金陵为罕见矣。酉正始散，到家已上灯时候。阅本日文件。旋核批札各稿，二更三点粗毕。睡后幸能成寐，四更末醒。

十一日

早饭后清理文件。旋见客，坐见者三次，陈作人、汪梅村谈颇久。阅《通鉴·明世宗》二十三叶。午刻，作梅来一谈。中饭后清理本日文件。天气炎燥，不能治事，至惠甫处一谈。贺胜臣自京师归，阅京信及邸报等件。写信一件，复朱学使，核批札稿未毕。傍夕登楼乘凉。夜核稿毕，二更后温《系辞》上下传，似有所会。三点睡，五更醒。

十二日

早饭后清理文件。旋见客，立见者一次。晏同甫、彭雪琴先后来，久坐。写沅弟〈信〉一件、陈松生信一件，添尧阶信二叶，三共约五百字。赵蔗泉来一谈。本拟作彭丽生尊人之墓表，因天气太热，不能下笔。阅《通鉴·明世宗》十三叶。中饭后，坐见之客一次，立见者一次。阅本日文件。酷热如前三伏，时在竹床小睡。围棋二局。李凤章来，久坐。傍夕登楼乘凉。夜核批札各稿，二更后疲乏殊甚，在竹床小睡。三点睡。

十三日

早饭后清理文件。旋见客，坐见者一次，围棋一局。次局未终，彭宫保来，久坐，直至中饭后，余不能久陪，中在竹床小睡一次。又坐见之客二次。未刻阅本日文件。燥热殊甚，不能治事，在竹床久睡。申正核批札，酉正毕。写扁字十余个。傍夕与丽生等久谈，夜热甚。二更后拟作墓表，甫起草三四行，即二更三点矣。睡后，尚能成寐。五更醒，旋又小寐。

十四日

早饭后清理文件。坐见之客一次。作彭太翁墓表。天气热甚，在竹床屡睡。中饭后阅本日文件。又作墓表，至酉刻未毕。登楼乘凉。夜核批札各稿，二更写复朱学使信。烦热疲乏，不复能治事。三点睡，不甚能成寐。

十五日

早，谢绝各贺节之客。饭后见客一次。旋出门拜客，彭雪琴、晏彤甫二处，巳正始归。雪琴旋来一坐。午正又作墓表数行。中饭，请蔡贞斋等小酌。饭后阅本日文件。天气奇热，在竹床屡睡。不少成寐，头稍昏晕。申正后疲甚，不能治事。旋将本日稿批各簿核毕。酉正二刻请幕府诸友，在楼上置酒。月出已高，为云所掩，势将雨而未成，凉风颇劲，稍息炎蒸之气。一更五点散。二更后又作墓表数行，未毕。三点睡，久不成寐。燥热异常。三更后，在枕上思及墓表，反复不辍。昔在京每作诗文彻夜不眠，今又蹈此病矣。旋腹稿将墓表及铭辞作毕。四更二点始得成寐。

十六日

早饭后清理文件。旋见客，坐见者三次，立见者三次。将夜来文稿缮出。巳正阅《通鉴·明世宗》廿一叶。中饭后阅本日文件。雪琴来鬯谈。是日余请雪琴便饭，朱久香请余与竹如便饭，约移酒肴至余署。因议定余与朱二人为主，吴与彭二人为客。申刻，朱因痔病不能来，使人送肴馔。余与吴、彭三人共饮，申正入坐，酉正散。散后，登楼乘凉。灯后客去。余至惠甫处一谈，旋核批稿各簿毕。疲倦殊甚，二更后小睡。三点睡，幸能成寐。

十七日

早饭后清理文件。旋见客，坐见者三次。阅《通鉴》《明世宗》、《穆宗》。又坐见之客二次。阅书共二十一叶，中饭后毕。旋阅本日文件。雪琴来辞行，久观余写扁，又请余作渠祠中扁联，书之。魁将军来一坐。雪琴至灯时始去。夜核批稿各簿。二更后小睡。三点睡，三更二点成寐。

十八日

早饭后清理文件。见客，坐见者三次。阅《通鉴》《明穆宗》、《神宗》二十七叶。中饭后阅本日文件。李雨亭来一坐。写朱久香复信一件。申正围棋二局。核批札各簿。傍夕至幕府久谈。夜，疲乏殊甚，阅欧阳公、王介甫所为墓铭，至二更三点睡。四更三点醒，旋又成寐。梦先大夫之灵柩将发引，而为数百红桌凳所拦阻，不得出门，又未将大杠早为修整，仓卒恐不成礼，忧恐而醒。

十九日

早饭后，清理文件。见客，坐见者二次，围棋二局。阅《通鉴·明神宗》二十三叶。中饭后，与惠甫一谈。阅本日文件。朱久香翁来，久谈。核批稿各簿，未毕。小睡。夜，核批稿毕，核信稿一件。二更后，阅王介甫“墓铭”数首。三点睡，屡寤屡寐。

附记

丁信荐俞院　　应信托俞子

二十日

早饭后清理文件。坐见之客四次，围棋二局。惠甫来一谈。阅《明史·神宗》十七叶。中饭后阅本日文件。丁雨生自苏州来，未正晤谈，直至酉末方散。舌端蹇涩，深以多言为苦。傍夕小睡。夜核批稿各簿，二更后，阅欧阳公碑铭，朗诵数首。三点睡，五更醒。是日风寒阴雨，秋色苍然矣。

附记

两论沙田事倪　　漕折酌减事

廿一日

早饭后清理文件。坐见之客二次，围棋二局。阅《通鉴·明神宗》二十七叶。至惠甫处一坐。中饭后阅本日文件，未毕。丁雨生来，久谈。旋将文件阅毕。精神疲困，若不胜事者，又至惠甫处一坐。戴子高来一谈。核批稿各簿，未毕。傍夕小睡。夜将批稿核毕，又核信稿数件，二更后温《古文辞·序跋类》。三点睡，四更四点醒。

廿二日

前闻彭丽生言，用驴皮胶蒸老母鸡，服之七八次，而积年阴亏虚弱之症全愈。余以未能熬黑驴皮胶，昨日买龟胶蒸母鸡服之。汤太浓而胶太腻，午饭、夜饭两次食之太多，胸膈间已觉作恶。又向来恶食腐乳，本日早饭因食腐乳而触动昨日胃膈，遂大呕吐，不适者良久。围棋二局。阅《通鉴》《明熹宗》、《庄烈帝》廿七叶。中饭后，丁雨生来署小住，与之鬯谈。阅本日文件，写纨扇一柄，写沅弟信一件，核批稿各簿，未毕。坐见之客二次。傍夕小睡。夜核批稿毕，温《古文·碑铭类》。疲乏之至，二更三点睡。

廿三日

早饭后清理文件。与雨生一谈。围棋二局。出门拜朱久香学使，巳正归。阅《通鉴·明庄烈帝》数叶。李雨亭来，与雨生同中饭。饭后阅本日文件，阅《通鉴》又十余叶。疲倦殊甚。买《六十家词》一部，翻阅一过。至惠甫处一谈。核批稿各簿。傍夕小睡。夜阅苏、辛及晏小山各家词。二更后倦甚，小睡。三点后睡，不甚成寐。

附记

○叶亭信买小信封　　○藕舲信

○皮小舲信言报销事

廿四日

早饭后清理文件。与雨生一谈，渠即日归去。旋坐见之客四次，围棋三局。又阅《通鉴·明庄烈帝》二十叶。疲倦之至。又坐见之客一次。中饭后阅本日文件。愈加疲乏，盖昨夕不甚成寐，而本日下棋太多，遂觉委顿不堪。见客，坐见者一次，立见者一次。至惠甫处一谈。在室中偃仰久之，将改折稿而不能下笔。傍夕小睡。夜核折稿一件，核批稿各簿。二更后小睡。三点睡。

二十五日

五更二点起，至昭忠祠行礼。礼毕，即与司道在祠早饭。饭后，遍阅祠中。将就倾圮，拟拆后四栋，改修两进两厢；又拟于东边修金陵官绅昭忠祠，祀向、和部下将领及扬州、镇江两军之死事者，癸丑破城官绅之殉难者；又于西边修楚军水师昭忠祠。三祠并列，庶春秋祀典可垂永久。巳初回署。见客，坐见者一次。核信稿二件，阅《通鉴·明庄烈帝》二十叶。中饭后，宋国永来，久谈。阅本日文件。至惠甫处一谈。申正后倦甚，小睡极久。夜核批稿各簿，核信稿二件，二更后阅《易学启蒙》，温《古文》识度之属。三点睡，屡寐屡寤。

二十六日

五更三点起，至大程子祠行礼。礼毕，至新造之布政司衙门看视工程，归。早饭后清理文件。见客一次。围棋二局。阅《通鉴·明福王》十一叶。中饭后阅本日文件极多。至惠甫处一谈。魁将军、李小湖、吴竹如先后来谈，极久。写王叶甥信一件，写对联九付。暝时，至贞斋处一谈。小睡片刻。夜核批稿各簿，二更后阅稼轩词。疲困已极，三点睡。

二十七日

早饭后清理文件。坐见之客三次，立见者一次，围棋二局。阅《通鉴·明福王》十三叶。《通鉴辑览》自宋初至明末阅毕。自六月十六日起，至是七十一日矣。老来记性愈坏，掩卷仍自茫然。中饭后阅本日文件。朱久香来，鬯谈最久，申末去。写对联五付。与贞斋等一谈。傍夕小睡片刻。夜核批稿簿极多，改告示稿一件，二更后温古文数首，高声朗诵。眼蒙殊甚，不能开视。三点睡。

二十八日

早饭后清理文件。见客，坐见者三次，立见者一次，围棋二局。拟阅《五礼通考》，而惮其难。旋小睡片时。中饭后阅本日文件。至惠甫处一谈。写对联五付、挂屏一幅。见客，坐见者三次，倪豹岑谈颇久。傍夕小睡。夜核批稿各簿，又核信稿一件，改四百余字，二更三点毕。温韩、欧七古十余首。四点睡。接廿二日廷寄，责少泉处辞气殊为峻厉，于余亦有微辞。又闻人言，淮勇近日骄惰骚扰，实不可用。大局日坏，而忝居高位，忧灼曷已！

附记

○沅信寄朱书，交宋

二十九日

早饭后清理文件。见客二次，围棋二局。阅《五礼通考》卷首序例及作述源流三十一叶，写沅弟〈信〉三叶。午刻在室中偃仰少息。又坐见之客一次。中饭后阅本日文件，写对联九付。至子密处一谈。核批稿簿，未毕。坐见之客一次。至惠甫处一谈。傍夕小睡。夜核批稿毕，核信稿十余件，二更二点粗毕，小睡。三点睡，三更后成寐。

附记

○朱托盐官朱　　○买碗　　○借张书

○送刘赙　　○寄丹阁叔奠

三十日

早饭后清理文件。坐见之客一次。围棋二局。出门拜客，朱久香、吴竹如、李小湖三家皆久谈，本日遂不能看书。午正二刻归。中饭后阅本日文件极多。倦甚，至惠甫处一坐。陈虎臣来一谈。写对联九付。酉刻剃头一次。傍夕小睡。夜核批稿各簿，核信稿五件。疲乏殊甚，静坐片刻。二更三点睡，甚能成寐。醒已五更二点矣。

九月

初一日

早饭后，谢绝各客。辰正，鲍华潭来，久坐。围棋二局。巳正改信稿一件，约改四百字。午初阅《五礼通考》中《礼经述作源流》。中饭后阅本日文件。至惠甫处一谈。写对联九付。至蔡贞斋、钱子密处先后晤谈，疲甚，不愿治事故也。夜核批稿各簿，又核信二件，约改四百字。二更后倦甚，上床小睡。三点睡，屡寐屡醒，体中总觉孱弱，不能自适。

初二日

早饭后清理文件。旋见客，坐见者三次。阅《五礼通考》卷首《礼制因革》十四叶。巳初出门拜鲍华潭，久谈。旋至久香学使处，因渠子然得顺天分房差，戏索喜酒，渠即请余与竹如、豹岑、孝凤同坐船至妙相庵小饮也。由南门登舟经过贡院、东水关、复成桥等处，约舟行十里余，至通贤桥登岸，又陆行二里许至妙相庵中饭，申初归。阅本日文件。写祭幛二件、对联二付。与贞斋、惠甫等先后一谈。傍夕小睡。夜核稿批簿，甚觉劳心。二更后，不复能治事，登床小睡。三点睡，直至五更方醒。

初三日

早饭后清理文件。坐见之客一次。拜本，行三跪九叩首礼。围棋二局。出门至刘伯山家作吊，巳刻归。改信稿三件，阅《礼制因革》十三叶。吴竹如来久谈，至未正方散。中饭后阅本日文件。至惠甫处一谈。申正写对联十付。欲治他事，而天已瞑矣。小睡半时。灯后核批稿各簿。温《古文》论著类、词赋类，朗诵十余首。小睡片刻。二更三点睡，屡醒屡寐。天气燥热，体中觉小有不适。

初四日

早饭后清理文件。见客一次，围棋二局。改信稿十余件。午初阅《礼制因革》、《圜丘祀天》二十叶。请万石臣吃便中饭。饭后阅本日文件。至惠甫处一谈。写扁字十余字。至挚甫处久谈。傍夕小睡。夜核批稿各簿。温《汉书》公孙贺、杨王孙等传。倦甚，小睡。二更三点睡，屡寐屡醒。闻李雨亭生一毒，甚剧，殊以为虑。

初五日

早饭后清理文件。见客，坐见者三次。旋至箭道考验。围棋二局。写澄弟信一封，改信稿四件。午初阅《圜丘祀天》二十叶，至未正止。阅本日文件。至惠甫处一谈。渠近作《书怀》五章，又录旧作词十调见示，皆才人之笔也。旋又写扁、对十余件。傍夕至贞斋处一谈。小睡片刻。夜核批稿簿甚多，温《汉书》二卷。二更三点睡，三更后成寐。

初六日

早饭后清理文件。见客一次。旋出门至雨亭处看病，渠于小腹左股间生一毒，名曰股阴疽，其势甚重。巳刻归。围棋二局。又坐见之客二次。甫看《圜丘祀天》。而牙疼殊甚，不能治事，在室中徘徊偃仰而已。中饭后阅本日文件。至惠甫处久坐。因牙疼，不敢用心，写对联六付，又至幕府一谈。傍夕小睡。夜核批稿各簿，温《汉书》二卷。二更三点睡，不甚成寐。

初七日

早饭后清理文件。见客，坐见者三次，围棋一局。法国天主教司铎雷遹骏来，坐谈片刻。辰正出门，至痘神祠拈香，今年三月所许新修之庙至是落成。其庙与吴竹如住宅相接，旋至吴处晤谈，午初二刻归。阅《圜丘祀天》十四叶。中饭后阅本日文件。周缦云来久谈，旋又与惠甫一谈。写对联五付、寿幛一幅。天气阴雨，接沅弟及李筱泉信，襄河大水成灾，气机甚为不顺，而群捻久萃海州一带，势将窜入里下河，殊深焦虑。旋与子密久谈。傍夕小睡。夜核批札各稿甚多，二更温《古文》识度之属，朗诵数首。三点睡，夜长睡早，反不得熟睡，老态往往然也。

初八日

早饭后清理文件。见客，坐见者一次，立见者一次，围棋二局。添黄莘农信二叶、文辅卿信二叶，写郭云仙信三叶，未毕。午初方看书二叶，而牙疼殊甚，因至惠甫处久谈。午正二刻，请鲍花潭学使小宴，山长三位陪之，至申初散。阅本日文件。申正写对联六付。至子密处一谈。又添写云仙信二叶毕，约共五百字。夜核批稿各簿，二更后温《古文》识度之属。眼蒙，不能看字，因默坐背诵杜诗七律。是日接澄弟及纪泽等七月廿六日信。三点睡，尚能成寐。

初九日

早饭后清理文件。坐见之客一次。倪豹岑之祖母九十寿日，前往拜寿吃面。归，坐见之客四次，曹西垣、朱久香谈均久。说话太多，倦甚，不能治事。中饭后阅本日文件，改信稿二件，写沅弟信一件。至惠甫处一谈。晡时，登台一览，小睡片刻。夜核稿批各簿，二更后，将温古文而小有不适。晡时食二梨，觉腹中不胜生冷者，遂不复治事，在室中徘徊良久。三点睡，幸能成寐，五更方醒。

初十日

早饭后见客，坐见者三次，衙门期也。旋围棋二局。阅《圜丘祀天》二十叶。中饭，请惠甫便饭，渠将赴湖北也。阅本日文件，写对联八付，核批稿各簿，核信稿十余件。傍夕至子密处一谈。夜，惠甫来久谈，力劝余接全眷来署，一则万无新开缺仅驻防一处之理，一则湖南必非安静之土。反复详言，颇多中肯之处。余深恐妻子从官既久，将来即不还故里，轻去其乡，而于渠所言亦深以为然，展转不能自决。二更后朗诵《易·系辞》。三点睡，四更四点醒，不复寐。

十一日

早饭后清理文件。见客，坐见者一次，立见者二次。辰正，至南门外西洋炮局观制造各机器，皆用火力鼓动机轮，备极工巧。其中如造洋火铜帽，锯大木如切豆腐，二者尤为神奇。午初归。阅《圜丘祀天》十八叶。中饭后阅本日文件。坐见之客一次。习字一纸，写对联七付。至惠甫处一谈。傍夕小睡。夜核批稿各簿。二更后倦甚，喉间若不适者，因闭目静坐片刻。三点睡，三更成寐，四更四点醒，旋又稍寐。

十二日

早饭后清理文件。见客，坐见者三次。说话太多，已觉疲困，又因浮热，喉间微疼。围棋二局。又坐见之客一次，尤觉乏甚，不能治事，在室中偃仰良久。中饭后阅本日文件，改信稿二件，约改四百余字，又亲书丁雨生信一叶。至惠甫处一谈，李采臣运使来一谈。写对联四付。傍夕，登台与惠甫论后院太宽，将来若作花园，经营凿池堆山种树造屋之所，惠甫因绘一图。夜核稿批各簿。二更后倦甚，不能治事，静坐颇久。三点睡，四更四点醒。

十三日

早饭后清理文件。辰正入贡院。是日写榜，余与鲍花潭监临、朱久香学使俱入内帘。巳初写榜，至午正写一百名，即吃中饭。饭后，余与久香学使倦甚，即在内监试房中小睡，填至一百四十名始再出上座。共二百八十五名，至灯初填毕。又吃夜饭，饭后，余与久香又小睡。外间填副榜，共四十七名。将毕时，余二人始再归座。旋将五魁填毕。解元颜驯，系扬州人。亥正二刻，一律事毕。又候二刻，至子初始行放榜，余随榜出闱。三更二点睡，五更二点醒。

十四日

早饭后，清理文件。见客一次，谈颇久。围棋二局。旋又见客三次，蒋莼卿、黎莼斋谈均久。倦甚，气若不能属者，因不复治事。至惠甫处一坐。中饭后阅昨日及本日文件。又坐见之客一次。核昨日批稿各簿。傍夕小睡。夜核本日批稿各簿。试将榜上某府中若干名一数，数过五府。二更后温《古文》趣味之属。三点睡。天气燥热，连日体中小觉不适，每饭常欲呕吐。

十五日

早间，谢绝贺望之客。饭后清理文件。坐见之客一次，围棋二局。在室中偃仰良久。午初核通商稿件。明年与英吉利换和约，令各关将应行筹议之事分条拟呈，而余加签于其上。至未正二刻，将沪关应道之册核毕。阅本日文件。至惠甫处久谈。坐见之客一次。写对联七付。天气燥热异常，几欲尽脱汗衣，登楼乘凉。旋至幕府一谈。核批稿各簿。傍夕小睡。夜温《诗经》二十余篇。二更三点睡，竟夕不能成寐，不知天气太燥与？体中有疾与？

十六日

早饭后清理文件。立见之客一次。两主考及朱学使先后来拜，谈均久。天气燥热，体中殊觉不适，在室中偃仰良久。阅《圜丘祭天》二十叶。午正，坐见之客一次。中饭后阅本日文件。旋出门拜两主考，申正归。核批稿簿甚多。与惠甫一谈。傍夕小睡。夜核折稿一件，二更毕。因翻卷稍多，疲甚，不复能治事，略温杜诗五律。三点睡，幸得佳眠，五更方醒。

十七日

早饭后清理文件。旋改信稿一件、折片稿三件。见客，坐见者四次。巳正，鲍、朱两学使来，午初，刘、王两主考来，司道及十八房皆来，在署鹿鸣宴。新举人仅到二名，副榜一名而已。午正二刻散。中饭后阅本日文件。坐见之客一次，旋与惠甫久谈。申正，方拟治事而天阴，窗间已暝黑矣，小睡半时。夜添少泉信二叶，核批稿各簿。二更后困倦殊甚，鼻塞，腹上发热，又时咳嗽，盖伤风也。三点睡，三更成寐，四更末醒。

十八日

早饭后清理文件。围棋二局。惠甫来看予病，久谈。旋又至幕府久谈。拜发慈禧皇太后万寿本，又发四折、六片。天气阴雨作寒，鼻塞发热等症未愈。中饭后阅本日文件。李小湖、吴竹如先后来，均在上房见之，谈甚久。在室中偃仰良久。傍夕小睡，直至二更三点始起，脱衣再睡。热尚未退，野梦颇多。五更醒，不复能卧矣，即在床上久坐，直至天明。是日接纪瑞侄信，寄到三文一诗，文笔松秀，当为科目中人，为之一慰。

十九日

早饭后清理文件。病势稍加，竟日不能治一事。辰刻，庞省三来上房一坐。因有京察案须过堂，请渠来代为过堂也。下半天见客一次，余均在床偃卧时多。请惠甫看脉举方，傍夕服药，二更后稍觉轻减，出汗少许，发热头疼等症均愈，惟咳嗽未愈。三次吃饭，各吃稀粥锅粑之类。未刻阅本日文件，惟批稿各簿则两日未核矣。

二十日

早间，觉病比昨日较松。饭后清理文件。请惠甫看脉。围棋二局。又服药一次。午初核九江、江汉等五关条款。因派孙道士达进京，不能再迟，故勉力核正，约一时之久。未关窗户，微觉受风。中饭后阅本日文件。陈作梅来一谈，李眉生来久谈，遂觉疲困已极，坐卧不宁。夜再看脉，二更后服药。竟夕不能成寐，咳亦竟夕不止。四更时，上身出汗颇多，然未能解散表邪，但觉病势已增，深以为苦。

二十一日

早饭后清理文件。见客一次。请刘竹汀来看病，即上半年为纪鸿儿看出痘症者也。主方服附子、干姜之属。服药后，屡次睡卧。中饭后阅本日文件。旋又屡睡。是日睡时极多，坐时甚少，惟见子密一次，见惠甫四次，见孙士达等一次。接沅弟信，得见《湖南题名录》，湘乡中者三人。夜饭粥一碗、锅粑一碗。旋又久睡。二更三点脱衣睡，尚能成寐，病似少减。

二十二日

早饭后清理文件。见客一次。旋刘彤皆、朱久香先后来，皆久坐。幕府诸人来看病，先后一坐。在室中偃仰久之，不敢竟卧。午刻服药一次。中饭后阅本日文件。旋核五日内积压之批稿簿，约一时许核毕。潘伊卿来一坐。写沅弟信一封。傍夕，惠甫来久谈。夜静坐，不能治事。两日来服附片、干姜等药，微嫌其燥，咳嗽屡作不止。二更三点睡，竟夕咳嗽不停，偶尔成寐，遘一恶梦，顷刻而醒。中间披衣坐半时许，余皆转侧咳嗽，甚以为苦。

二十三日

早饭后清理文件。旋围棋二局。咳嗽不止。坐见之客一次。午刻，请竹如来诊，开方甚好，余畏服药，遂不服之。中饭后，惠甫来谈。旋阅本日文件。又坐见之客二次。因咳嗽，勉强静坐数息，果有效验，可停一二刻不咳。静坐良久，间以偃卧，直至灯时，觉咳疾微减矣。夜饭后接奉廷寄，言明年各国换和约，令各省预筹具奏。惠甫来久谈。旋阅《左传》三本。二更三点睡，尚能成寐，五更醒。

二十四日

早饭后，清理文件。围棋二局。局罢，咳嗽殊甚，在室中散步良久乃稍定。见客，坐见者一次。将《左次〔传〕》七、八、九三本一阅。中饭后阅本日文件。李眉生来久谈。咳嗽不止，在室中往来行走。是日早饭、中饭皆吃稀粥一碗、干饭大半碗，夜饭则专吃稀粥。惠甫来久谈。旋核批稿各簿，二更二点止，尚未完毕。三点睡，竟夕不能成寐。咳嗽不止，三更二点，即穿衣起坐。嗣后屡坐屡睡，展转不安。咳嗽太多，舌枯异常，起吃开水者二次。昨日、今日坚不服药，意病势或可渐减，不谓今夜狼狈若此，殊深焦灼！

二十五日

早饭后清理文件。在室中偃仰久之，咳嗽不断，竟日不作一事，时卧时起而已。惠甫诊脉，言外感而肺家受有风邪，固咳嗽之所由来；阴虚而用心太过，心火上烁，肺金受克，亦病源也。二者必须兼治，固须服疏散之剂以祛寒邪，亦不可用燥上之品使阴分益亏。余深以其言为然。盖余自中秋前后久觉心火上炎，肝脾俱若受伤，此次风寒虽发于肺家，而自觉脾家亦已有病，故饮食俱不知味。中饭后，眉生搬寓署中，与子密先后来谈。惠甫来谈，辞行，将赴武昌沅弟署中。申刻，静坐数息片刻，旋服惠甫方药。竟日咳嗽，至酉刻稍减。夜饭后偃卧良久。新买《御选语录》，阅之则眼疼殊甚。二更三点睡，幸能成寐，四更四点醒，旋又略寐。咳嗽十余声，尚不甚剧。是日巳刻改信稿一件，未刻阅本日文件。

二十六日

早饭后清理文件。两主考来辞行，即在卧室中见。朱久翁来久坐，其长子朱朗然与第三子新举人朱衍绪皆来一谈。在室中偃卧行走，不治一事。咳嗽时作，尚不甚剧。中饭后，阅本日文件。新买《御选语录》，偶一翻阅。眉生、莼斋先后来谈。写对联四付。咳嗽较上半天又减，静坐数次。夜饭后，将屡日批稿簿一核。二更后在室中行走。三点睡。是夕竟不甚咳嗽，病将愈矣。五更醒。

二十七日

早饭后清理文件。与眉生久谈，邵二世兄来一谈，又坐见之客三次，谈均久，遂若疲乏之至。午正登床一坐，又觉发热，中饭时食又不知味。旋阅本日文件。静坐良久，至申正始觉病体轻减。核批稿各件。子密来一坐。夜又核批稿。旋温读杜诗五律，又温《古文·奏议类》，高声朗诵。病后声略沙澌〔嘶〕，气不甚属，然已能成声，知外感将去尽矣。二更三点睡，颇得佳眠，五更醒。

二十八日

早饭后清理文件。见客，立见者一次，坐见者三次，尚在上房，未衣冠也。巳正登床静坐。近来微觉气满，若有气从胸膈上逆作喘者，此次感冒咳嗽，尤觉喘逆不可遏抑，此老境之最著者。午初阅《五礼通考·西汉郊祀》一卷廿余叶。中饭后阅本日文件。未正核信稿四件。申正写对联三付。潘伊卿来一谈。傍夕静坐。夜核批札稿，阅《汉书·谷永传》，二更后温《古文》识度之属。三点睡，五更醒。连夕皆得佳眠，病自此大愈矣。

二十九日

早饭后清理文件。旋坐见之客二次，又与眉生久谈。巳正静坐数息。午初阅东汉至宋《祀天》一卷二十叶。中饭后，因病已大好，出至外层与眉生久谈。旋阅本日文件。又坐见之客一次。核改信稿四件。申正写对联四付。旋又静坐数息，约半时许。夜饭后核批稿各簿甚多。眼蒙殊甚，几于一无所见，遂闭目不治一事，衰老甚矣！二更三点睡，尚能成寐，五更醒。

十月

初一日

早饭后清理文件。见客，坐见者三次，谈均久，又与眉生久谈。午刻阅《齐梁祀天》十五叶。又坐见之客一次。中饭后再与眉生一谈。阅本日文件，核信稿多件。坐见之客二次。说话太多，倦甚。本日在中厅会客，又至楼上一望，晡时若仍发热者，不知何以孱弱若此！闭目静坐良久，乃得少安。夜核批稿各簿。旋温韩文，高声朗诵十余首，似有所得。大约古来诗家、文家、书家皆有所谓笔阵者，厚蓄于阵之初，而不必究极于阵之终，阵将酣时又已另作变态矣。二更三点睡，屡醒屡寐。

附记

○久翁：对一　　○百金

○三世兄：四十金

初二日

早饭后清理文件。坐见之客三次，旋与眉生久谈。午初，朱久翁来，渠之三子衍绪新中浙江乡试，余前阅文，决其必中，索饮喜酒，本日渠治具就余署设宴也。午正，吴竹如来，饮至申初二刻方散。余病新愈，饮啖颇多，疲倦殊甚。阅本日文件。晡时，改说帖稿一件，旋静坐二刻许。夜饭后核批稿各件，二更毕。疲困之至，闭目久坐，昏怠衰迈可叹也！作对一首送朱久香。三点睡，甚能成寐。

初三日

早饭后清理文件。见客，坐见者二次，立见者一次。旋至箭道考验武员。又坐见者〔衍一者字〕之客三次，张友山、李质堂谈均甚久。写沅弟信一件，四叶。又坐见之客一次。与眉生、质堂久谈。倦甚。写对联六付。中饭后，吴竹如来久谈。阅本日文件。魁将军来一谈。写直幅一件，约百余字。傍夕，疲倦殊甚，静坐三刻许。夜饭后核批稿各件，至二更后毕。困乏，不能治事，斜倚椅上，深觉衰老不堪任重。三点睡，四更四点醒，旋又成寐。

初四日

早饭后清理文件。旋坐见之客二次，立见者二次，围棋二局。又坐见之客一次。出门拜朱久香，送行。又至雨亭处一坐，午刻归。见客，坐见者一次，立见者一次。中饭后与眉生、质堂久谈。阅本日文件。又坐见之客一次，立见者一次。写对联五付、挂屏一幅，约百余字。与子密一谈。料理一切，明日将入武场校射。剃头一次。夜核批稿各件。二更后，阅《江醴陵集》。三点睡，竟夕不甚成寐，幸病已全愈，不甚以为苦。

初五日

早饭后出门，至小教场为武乡试监临。主试亦仿主考入闱之式，仪从颇盛。率文武先祭关帝，行三跪九叩礼；旋祭大纛，行三叩；旋入内厅少息。巳初升坐。中围，余与李质堂军门朝斌会考，杜小舫协阅；东围，庞省三与周汉英会考，潘伊卿协阅；西围，王晓莲与朱永发会考，杨子穆协阅。甫看旗生十余人，而发马迟缓异常。细查，则马道之下有水，面上浮泥甚软。铺以老糠，垫以煤渣，而马之怯如故，乃暂停不考。调湘勇队另修一新马道，约两时之久而成。未正乃续行校阅，至申正二刻止，仅校阅一百人耳。当停考之际，余阅《瀛寰志略》四十叶。盖久不看此书，近阅通商房公牍，各外洋国名茫不能知，故复一涉览耳。傍夕写澄弟信，灯后毕，约五百余字。又写沅弟信，约百余字。申正阅本日文件。二更核批稿各簿。旋温《古文·杂记类》。三点睡，三更成寐，五更醒。

初六日

早饭后，始及黎明。本欲早阅马射，不料忽下大雨，竟日不能考阅。见客二次。清理文件。旋写李少泉信一封，约五百字。围棋二局。李眉生来久谈，未正始去。阅《瀛寰志略》十六叶。阅本日文件，核信稿五件，改四百余字。傍夕小睡。夜核批稿各簿，二更毕。疲困异常，几欲颠坠，旋即小睡。三点解衣睡，幸尚成寐，三更醒一次，旋复成寐。

初七日

早饭后清理文件。昨夜大风，今日幸得晴霁。辰正升坐，校阅马射，看七十人。至巳正，余退堂少息，阅《瀛寰志略》三十六叶。中饭后复出阅射。自未初至申初，看六十人。复退堂休息，令质堂、小舫代看，至日入止。是日共校射三百七十人，余所阅不过三分之一耳。申刻阅本日文件，改信稿一件，未毕。傍夕小睡。夜改信稿约二百字，核批稿各簿甚多，二更毕。旋与质堂一谈。温《古文·碑志类》。三点睡，屡醒屡寐。

初八日

早饭后，始及黎明。旋出升座，校阅马箭，约一时许，看九十人。退堂少息。至午初，马箭已毕，重修马道。中饭后，校阅地球。余看一时许，计百四十人。退堂少息。质堂、小舫等看至日入止，共阅地球三百五十人。余于上半日休息之时，阅《瀛寰志略》二十叶，写丁雨生信三叶。下半日休息之时，阅本日文件，看书七叶，小睡片刻。傍夕与质堂等久谈。夜核稿批各簿。二更后，眼蒙疲倦，不能治事，衰态可愧！三点睡，尚能成寐。

初九日

早饭后，甫及黎明。升座，校阅地球。看一时许，退堂少息。清理文件，阅《瀛寰志略》十四叶。午初，又出阅步箭。阅一时许，看四十人，未初退堂中饭。饭后，坐见之客二次，李眉生谈最久。申初二刻又升座，校阅三十余人，酉初一刻散。夜饭后阅本日文件，核批稿各簿。二更后，温《古文·书说类》。三点睡，五点成寐，三更醒一次，余俱得佳眠。是日恭逢先大夫七十八冥诞之辰，以家室不在此间，未修祀事。

初十日

是日恭逢慈禧皇太后万寿，黎明率属即在校场行礼。饭后阅看步箭，看一时许。至昭忠祠，与潘伊卿、桂香亭细细筹画修造之法。至午正，仍回校场。清理文件。中饭后，因大风将座次帐棚吹倒，收拾整顿，耽搁半时。未正升座，阅看一时许，眼蒙殊甚，退堂少息。阅《瀛寰志略》十九叶，至灯后止。未正阅本日文件。夜核批稿各簿，二更后温《古文·序跋类》。三点睡，屡醒屡寐。

十一日

是日为余五十七生日，谢绝诸客。饭后清理文件。请质堂、小舫先行校阅，余在内少息，阅《瀛寰志略》十六叶。眉生来久谈。巳正二刻，入座校阅。午正一刻，子密来一谈。旋请质堂、小舫、子密、眉生等小宴，未正散。请李、杜先出校阅，余阅本日文件，又看《瀛寰志略》八叶。申正升座校射，酉初二刻毕。傍夕小睡。夜写沅弟信三叶，未毕，核批稿各簿。三点睡，四更末醒。申初，陈虎臣来一谈，颇畅。

附记

○复朱信两家之眷　　○写朱对寄沪　　○复张信

○加织造廉　　○拜时若　　○札李会办金陵厘

○阅《秦书·朝聘》、《魏书·峩聘》　　　寄冯赙百廿至皖

十二日

早饭后黎明，即出外升座，阅看步箭。分作两靶，质堂、小舫各看一靶，余中坐，不甚作主。阅一时许，已初退堂少息。清理文件，再写沅弟信三叶。阅《瀛寰志略》十三叶。巳正，江西主考朱修伯来，子密与之同来，即留之中饭小宴。未正二刻，客去。阅本日文件。申初，出座看技勇，至申正二刻先散。夜核批稿各簿。二更后倦甚，不能治事。三点睡，三更醒一次，四更末醒，不复成寐。

十三日

早饭后黎明，出外升座，阅看技勇一时许。退堂，写朱久香信一件。见客，立见者一次，坐见者两次。阅《瀛寰志略》十七叶。中饭后，又出外升座，阅看技勇一时有余。退堂，阅本日文件，改复张子青信稿，约三百余字。夜核批稿各簿，二更后与质堂杂谈。三点睡，二更末成寐，屡醒屡寐。近来每夜小解二次，黎明起又须小解，亦衰征也。

十四日

黎明早饭，出外入座。是日看技勇，分两边：请质堂看西边，小舫看东边。余在中，全不作主，看一时许即退堂。见客一次。清理文件。旋出门至魁将军处拜会，久谈，午正归。中饭后，阅本日文件，阅《瀛寰志略》十三叶。与质堂久谈。夜，料理明日复试及出草榜等事。写信三件，分致司道。旋核稿批各簿。二更后，疲倦殊甚，不能治事。小睡片刻。三点睡，四更三点醒，旋又成寐。一梦甚长，盖佳眠也。

十五日

未明早饭，与杜、庞、王诸君商出复试单，并出草榜准入内场者。辰初，余出升座复试。东围抽复二十九人，西围抽复三十人。每人试步箭三支、弓一把，至午初复毕。阅《瀛寰志略》七叶。中饭后，守将草榜写毕。未正回署。阅本日文件。幕府诸君来谈者四起，郭慕徐来谈一次。夜核批稿各簿。二更后，倦甚，不复治事。三点睡，五更醒。

十六日

早饭后清理文件。见客，坐见者一次，立见者二次，围棋二局。陈作梅、倪豹岑来久谈。作梅又丧第二子，相对欷歔，幸有四孙，略足自解。又坐见之客三次。阅《瀛寰志略》，陆续阅二十八叶。中饭后阅本日文件。申正后，与幕客共观后园新作篱笆，辟菜畦，叙话良久。傍夕眼疼，静坐良久。夜核批稿各簿，温《古文》趣味之属。因写零字，偶有所悟，知欧、虞用笔与褚相通之故。书家之有欧、虞、褚及李北海，犹诗家之有李、杜、韩、苏，实不祧之祖也。二更三点睡，四更三点醒。

附记

○丁信　　　　　○客差　　　　　　○张信商杜、王

○刻好　　○汤太太信寄湘　　○俞书局

○核武试录序　　　核钱序

十七日

早饭后清理文件，习字一纸。见客，坐见者三次，立见者一次，围棋二局。阅《瀛寰志略》，至未正陆续看三十叶。午刻，坐见之客一次。中饭后阅本日文件。申初，坐见之客一次，谈颇久。写对联六付。至后园散步。傍夕静坐。夜核稿批各簿，二更后，将《古文》气势等四类应增抄者开一单。三点睡，三更后成寐，五更醒。

十八日

早饭后清理文件。旋见客，坐见者三次，立见者二次，围棋二局。李壬叔来久谈。阅《瀛寰志略》十二叶。中饭后阅本日文件。因武闱于明日考内场，料理入贡院事件。又批案一件。申初入贡院，与杜、庞、王各司道挑单双好，直至三更始粗完。当诸君缮清单之时，余陆续阅《瀛寰志略》十八叶。三更二点睡，四更末成寐，五更初醒。

十九日

黎明起。早饭后，与司道同至衡鉴堂定单好，昨夜只戳双好印也。旋定留堂单，又造留堂点名册。午初，各武生默写《武经》毕出场，留堂共二百二十九人。午初坐堂，复看硬弓，至未初二刻看毕。未正饭毕后，与司道决定去取。杜、庞、王等将所定双好去数人，单好中拔中十余人。余先定前十五名，次定全榜名次，天已暝矣，尚未写草榜，即坐堂写正榜。因名次有重复差误者，上、下江有多少一二名不符者，清理大半时，始得头绪。余倦甚，写至四十四名少停，一面清查错误，一面入内夜饭。休息片刻，旋又将卷尾名数填毕。写至九十四名，又有错误二处，均经查出。余又入内少息，直将写五魁时再出坐堂。三更三点放榜。睡后，五点成寐，五更初醒。是日治事甚多，乃知平日真虚掷光阴也。

附记

○王少岩之父挽联　　○何镜海之母挽联

二十日

黎明，自贡院回署。饭后清理文件，将昨日所到公文一阅，习字一纸，似有所会。因就前所作诗二句增二句云：“侧势远从天上落，横波杂向弩端涵。刷如丹漆轻轻抹，换似龙蛇节节衔。”自此专从“侧、横、刷、换”四字致力，不复以他妙杂萦吾虑矣。见客，坐见者二次，立见者一次。午刻阅《瀛寰志略》，陆续看二十三叶。中饭后阅本日文件。见幕府，久谈。申初三刻，写对联十付。至后园一览。夜核昨、今两日批稿簿，二更后毕。倦甚渴睡，二更三点睡，四更三点醒，旋又微能成寐。

二十一日

早饭后清理文件。旋见客三次，谈均久，围棋二局。午刻，坐见之客一次。阅《瀛寰志略》五叶，阅此书一遍毕。习字一纸。中饭〔疑缺后字〕，织造、将军先后来拜，一谈。阅本日文件。因《瀛寰志略》关系现办通商事件，拟再看一遍，又将首卷看二十叶。写对联七付。至后园一览。接筠仙信，言澄弟在家为众怨所归，深以为虑；第四女于九月廿五日举一子，又以为慰。傍夕静坐片刻。夜核批稿各簿，二更后温《古文》情韵之属，将《蜀都赋》朗诵数遍。三点睡，三更成寐，五更醒。

二十二日

早饭后清理文件，习字一纸。坐见之客一次。辰正率同司道及武闱执事人等谢恩，武举人亦到七十余名。望阙行礼，旋武举向余等叩谢行礼。因案卷无存，未设鹰扬宴。客散，阅《瀛寰志略》二十三叶，将书面题写。中饭后与子密一谈。阅本日文件，写作梅信一件，写沅弟信一封，约四百余字，写对联三付、挽幛三付。傍夕至后园一览。夜核稿批各簿，甚多。二更后倦甚，不能治事。三点睡，五更始醒，在近日极为酣眠。二更，折差自京回，阅京信数件。

二十三日

早饭后清理文件。见客二次，谈颇久。习字一纸。又坐见之客一次，围棋二局。阅《瀛寰志略》十八叶，将南洋群岛图将蓝色填画，未正毕。中饭后，庞省三来一谈。阅本日文件。王叶亭甥自京师归，与之久谈。申刻写对联七付。傍夕至后园一览。夜又与叶甥一谈，核批稿各簿。二更后温韩文志铭。三更睡，屡醒屡寐。

附记

○李信催水师履历

二十四日

早饭后清理文件。见客，坐见者二次，围棋二次。习字一纸。陈作梅、李雨亭先后来，谈均极久。作梅又丧次子，其境遇殊为难堪，幸有四孙，少足自慰。雨亭病久，恐难痊复。旋又坐见之客一次。仅看《瀛寰志略》五叶。中饭后阅本日文件，未毕。竹如来，久谈一时有余。旋将文件阅毕。写对联六付。至后园一览。夜核批稿簿甚多，二更后阅杜诗五古。是日因说话太多，倦极。二更三点睡，久不成寐，三更二点成寐，四更四点醒。

二十五日

早饭后清理文件。坐见之客二次。写李宫保信一封。又坐见之客一次。阅《瀛寰志略》三十叶。未初，请将军、织造小宴，申正方散。阅本日文件。至幕府一谈。夜核批稿各簿，核信稿十余件，又写李宫保信一封，因本日之信漏写二事故也。二更后阅杜诗五古。三点睡，三更一点成寐，五更醒。是日辰正习字一纸。

二十六日

早饭后清理文件，习字一纸。见客，坐见者二次。前日武闱内场卷未用弥封红号，及填写中箭技勇号头等，本日各执事人员、监试、提调等均来余署补做，与之商定一切。巳正，至倪豹岑家吊丧，渠祖母于廿二日去世也。归，坐见之客一次。阅《瀛寰志略》，陆续看二十五叶，申正始毕。中饭后阅本日文件，写各武生卷，每卷填一“中”字，又将应换之卷三十余本添注名次。复杜小舫信。闻东河有决口之信，焦急之至。傍夕至后园一览。夜核批稿各簿，二更后温韩诗七古，朗诵二十余章。三点睡，虽屡醒，尚得佳眠。

二十七日

早饭后清理文件，习字一纸。坐见之客二次，围棋二局。阅《瀛寰志略》，陆续看三十叶，至未正止。中饭后阅本日文件。申刻核信稿四件，写扁二方、对联四付。傍夕至后园一览。自昨日起，调湘勇队将后园瓦砾挑成二山。园系贼中伪忠王李秀成之府，围墙极大，周围约三里许。虽盖知府、二府、三府衙门于中，而空地尚有三分之二，故欲挑尽瓦砾，以栽竹而种菜也。夜又习字一纸，核批稿各簿，二更后温《史记》《田单传》、《荆轲传》。三点睡，四更四点醒，不复成寐。

廿八日

早饭后清理文件，习字一纸。见客，立见者二次，坐见者一次。巳初出门拜客，鲍花潭、吴竹如两处，与竹如谈甚久，归巳午正矣。阅《瀛寰志略》五叶，中饭后又阅十五叶。阅本日文件。围棋二局。写对联六付。傍夕至后园一览。夜核批稿各簿，二更后阅韩文数首，将添抄入《古文》气势之属。三点睡，四更四点醒。

廿九日

早饭后清理文件，习字一纸。围棋二局。见客，立见者一次，坐见者一次。阅《瀛寰志略》二十五叶，至未刻止。中饭后阅本日文件。至幕府一谈。旋改折稿一件、片稿二件。申正写对联六付。傍夕静坐片刻。夜核批稿各簿。砚水已冰，天气新寒，老年若有不胜者。二更后温《幽通赋》，温韩文数首。三点睡，五点成寐，五更醒。

卅日

早饭后清理文件。见客一次。习字一纸。围棋二局。阅《瀛寰志略》，陆续阅三十叶，兼画其图，抄其节略，直至申正始毕。中饭后阅本日文件。酉初剃头一次。夜核批稿各簿，改信稿一件，约三百余字。二更后温《古文》气势之属，朗诵数首。三点睡，三更末醒，旋又成寐，五更醒。

十一月

初一日

早饭后清理文件。谢绝贺朔各客。习字一纸。围棋二局。阅《瀛寰志略》三十叶。中饭后阅本日文件。李迪庵之子来，名光久，又与黄名归同来，与之久谈。旋又会客一次，少时旧友朱名大之子也。傍夕至后园一览。静坐片时。夜核批稿各簿，写零字颇多。又与李光久一谈，二更二点散。温《古文》气势之属。三点睡，醒二次，而甚得佳眠，五更醒。夜太长，宜不能再睡矣。

初二日

早饭后清理文件。见客，坐见者三次，围棋二局。习字一纸。旋又坐见之客二次，谈颇久，已午正二刻矣。中饭后阅《瀛寰志略》二十五叶。闻湖北火药局轰裂，失去药三四十万斤，伤人千余，坏屋甚多。旋接沅弟信，果然，为之惊悸。又闻沅弟业准开缺，不知有责言否？廑系之至。傍夕至后园一览。夜核批稿簿。二更后与李世兄久谈。温《项羽本纪》，朗诵二遍。四点睡，四更四点醒。

初三日

早饭后清理文件，旋拜发冬至本章，习字一纸。围棋二局。移居中厅一层，腾出内一层作上房，儿侄等挈眷将至也。至幕府久谈。李雨亭来一谈，陈作梅来一谈。是日请李世兄等便饭，因留作梅同席，未正散。阅本日文件，知刘省三收一降将，临阵将贼酋任柱打死，从此贼有可灭之机矣。阅《瀛寰志略》十八叶。傍夕至后园一览。夜核批札稿，改信稿约三百余字，温《易经·系辞》，朗诵至二更四点。睡，四更四点醒。是日恭逢先妣太夫人八十三岁冥诞，未设祀。

初四日

早饭后清理文件。昨日课书院，本日请缦云等阅卷，与之久谈。旋见客一次。习字一纸。考验武员马步箭。围棋二局。阅《瀛寰志略》二十五叶，陆续至申初始毕。中饭，邀缦云、晓莲、省三等小酌。饭后，同看后园土山。又坐见之客一次。阅本日文件，见郭远堂调鄂抚，知沅弟果已开缺。核信稿一件。傍夕至后园一览。夜核批稿簿，又核信稿多件，二更后温《古文》情韵之属，朗诵良久。四点睡，四更三点醒，旋又略能成寐。

念吾平日以“俭”字教人，而吾近来饮食起居殊太丰厚。昨闻魁时若将军言，渠家四代一品，而妇女在家并未穿着绸缎软料。吾家妇女亦过于讲究，深恐享受太过，足以折福。

初五日

早饭后清理文件。旋见客，坐见者一次，立见者一次。缦云、省三等来阅课卷，与之一谈。习字一纸。围棋二局。写澄弟信一件。午刻，李世兄来久谈。陪诸君中饭。阅本日文件。阅《瀛寰志略》十叶。至后园一览。夜核批稿各簿，核信稿一件，二更后温《古文》趣味之属。四点睡，四更四点醒。

初六日

早饭后清理文件。坐见之客三次，立见者一次。习字一纸。写雪琴信一封、沅弟信一封，约共六百字。阅《瀛寰志略》二十四叶。中饭后阅本日文件。李壬叔等来久谈。写对联六付、横披一幅，约百余字。至子密处一坐，觉心神恍惚，如将颠坠者然。傍夕静坐。夜核批札各稿，二更后温《古文》趣味之属。因疲倦甚，不敢治事，静坐片刻。李健斋来一谈，其诗文、字俱有可观，欣慰之至。

初七日

早饭后清理文件。见客，坐见者一次，立见者一次。习字一纸。围棋二局。阅《瀛寰志略》十二叶，第二遍阅毕。记性本坏，老尤健忘，虽看两遍，犹茫然无所记忆也。旋阅《圣武记》十叶。中饭后阅本日文件。李小湖来久坐。写中堂大幅二，约共三百余字。傍夕至后园一览。瓦砾堆成二山，又开挖二池，次第将竣工。每日湘勇七百人，已兴作十二日矣。夜核批稿各簿，核信稿一件，改二百余字。二更后温东雅堂韩文，朗诵六篇。四点睡后，困倦之至，气若不能续者，心神恍惚。唤人起寻人参，三更时嚼三分许，二点成寐，五更醒。

初八日

早饭后清理文件。旋见客，坐见者二次，立见者一次，程尚斋谈颇久。习字一纸。阅《圣武记》二十叶。方存之来一谈。中饭后阅本日文件。将钟山、尊经两书院课卷各看五本。初二日课题“揖所”、“与立”两节。已请缦云等评定甲乙，余稍复视前列而已。倦甚，静坐片刻。申刻写对联九付。傍夕又静坐。夜核批札稿簿。因连日疲乏殊甚，不复温书。二更后，静坐颇久。四点睡，五更醒后，又稍稍成寐。

初九日

早饭后清理文件。旋坐见之客一次，习字一纸。出门至昭忠祠审度工程，午初归。阅《圣武记》二十叶，至未刻止。阅本日文件，惊悉李镇祥和于十月十八日在宜川洛河阵亡，惋惜无已。至后园一览。写对联六付。至子密处一谈。申末，纪泽儿来，与之一谈，夜饭后又与一谈。旋核批稿各簿。二更后又与纪泽一询家事。旋温《古文》情韵之属。四点睡，三更后成寐，四更末醒。

初十日

早饭后清理文件。见客，坐见者二次，立见者一次。旋习字一纸。与泽儿一谈。至后园看营中挑山浚池挖沟，将竣工矣。阅《圣武记》十余叶。午刻，儿妇辈及纪渠侄、王甥兴韹等到署。中饭后阅本日文件。疲困殊甚，行坐不适，不知衰老逼人与？抑饮食稍多，脾困不能自舒与？竟不能治一事，静坐数次，至后园两次。夜核批札稿簿，二更后温《古文》识度之属。四点睡，三更后成寐，四更末醒。

偶思作字之法可为师资者，作二语云：“时贤一石两水，古法二祖六宗。”一石谓刘石庵，两水谓李春湖、程春海；二祖谓羲、献，六宗谓欧、虞、褚、李、柳、黄也。

十一日

早饭后清理文件。坐见之客一次，习字一纸。又坐见之客二次，围棋二局。午刻阅《圣武记》十余叶，申刻始毕。中饭后阅本日文件。与儿侄辈一谈。傍夕至后园一览。是日，泽儿呈所著《分韵说文解字》，略一翻阅。其法用《广韵》之次第，《佩文韵》之字数，抄录许氏注及大徐翻切。其有申明原注之说，则以夹行注之；其于注外别有陈说，则于翻切之下夹圈以别异之；其《佩文韵》所有、《说文》所无者，则有楷文而无篆文，仍用篇韵各说以注之；其《佩文韵》所无、《说文》所有者，则别为补编，仍依翻切，以分东、冬、钟、江各韵。夜核批稿各簿，又观泽儿呈出近日所作诗篇。二更后，询儿侄辈家中杂事。三点睡，四更醒后，又略一成寐。

十二日

早饭后清理文件。旋坐见之客二次，立见者一次。习字一纸。出门拜春芝田、吴竹如两家，午刻归。万篪轩自浙江来，久谈。中饭后阅本日文件。旋阅《圣武记》二十叶，写对联、条幅等六件。至幕府，与友同至后园一览。夜核批稿各簿，二更后与纪渠侄一谈家事。旋改折稿二百余字，未毕。四点睡，三更二点成寐，四更末醒。披衣起坐片刻，旋又睡，不复成寐矣。

十三日

早饭后清理文件。见客，坐见者二次，立见者一次。习字一纸。改折，甫二行许，万篪轩来久谈，汪梅村又来一谈。旋改折，至申初毕。阅本日文件。至后园一览。酉刻与纪泽谈诗。夜核批稿各簿，又核一折、一片。二更后倦甚，不能治事，在椅上假寐。三点睡，虽屡次警醒，而甚得佳眠。

十四日

早饭后清理文件。见客，坐见者二次，立见者一次。习字一纸。围棋二局。旋又立见之客一次，坐见者三次。中饭后又见二次，茹芝、潘伊卿谈均甚久。阅本日文件，阅《圣武记》十余叶。申刻，携孙女至后园一览。夜核批稿各簿。本日说话太多，舌根蹇涩，不能旋转自如。二更后温《古文·传志类》。三点睡，颇觉甜美。四更末醒。

附记

初五澄　　十五鸿　　廿五沅

十五日

早至文庙拈香。饭后清理文件，习字一纸。万篪轩来久坐。又立见之客三次。围棋一局，疲倦殊甚。中饭后阅本日文件。至幕府一谈。阅《圣武记》十余叶。傍夕，至后园一览。困倦，不能治事。夜核批稿各簿。闭目久坐。二更后，李世兄来一谈。三点睡。是日，发报二折、二片。

十六日

早饭后清理文件。旋见客，坐见者一次，立见者一次。习字一纸。围棋二局。陈作梅来一谈。又立见之客一次。阅《圣武记》十六叶。中饭后阅本日文件，写对联五付。吴竹如来，命纪泽陪客，余出门至织造春芝田处赴席。申初到，略看书画，酉初散。精神疲乏，席上勉强支持，散后行路须人扶掖。归来，静坐片刻。核批稿各簿，写零字甚多。二更后朗诵《易·系辞》。三点睡，四更末醒。

十七日

早饭后清理文件，旋习字一纸。围棋一局。方存之来一谈。写纪鸿儿信一件。阅《圣武记》陆续二十叶，傍夕始毕。中饭，请万篪轩、程尚斋小宴，申初散。与篪轩偶谈家常，渠家百万之富，而日用极俭。其内眷终年不办荤菜，每日书房先生所吃之荤菜，余剩者撤下则内室吃之；其母过六十后，篪轩苦求，始准添荤菜一样。今乱后而家不甚破，子孙俱好，皆省俭所惜之福也。余有俭之名而无俭之实，深为愧惧。阅本日文件。与幕府一谈。见客一次。至后园一览。夜核批稿各簿，二更后用宋本《汉书》将《司马相如传》校阅一过。三点睡，四更末醒。

十八日

早饭后清理文件。见客，立见者一次，坐见者二次。习字一纸。围棋一局。雨亭来久坐。阅《圣武记》十八叶，至未刻毕。中饭后阅本日文件。虎臣来一坐。写少泉信五叶。旋写对联七付。傍夕至后园一览。夜核批稿各簿，又核《武乡试录序》。头晕身困，稍立，则如欲坠者，不知何以一衰至此！在椅欹坐三刻许。三点睡，幸能成寐，四更末醒。

十九日

早饭后清理文件。坐见之客一次。习字一纸。围棋一局。看书二叶，而疲困殊甚，因不复看。至纪泽处一谈。遍身骨疼，似受风寒者，椅上欹坐良久，中饭后稍愈。篪轩来一谈，省三来一谈。阅本日文件，写祭幛二具、对联四付。旋至幕府久谈，至后园一览。因病，不复治事。夜核批稿各件，写零字颇多，二更后阅洪氏《府厅州县志》。三点睡，五更醒。

二十日

早饭后清理文件。见客二次，司道谈颇久。习字一纸。围棋二次。赵惠甫自湖北归，一谈。万篪轩、刘叔俯先后来一谈。写郭意臣信一封。中饭后徐寿蘅学使来，谈极久。申正阅本日文件。旋至后园—览。夜核批稿甚多，二更后阅新刻成之《小学》。四点睡，四更二点〈醒〉，旋又微成寐。日内略有感冒，两夜熟睡即痊矣。

附记

○复应信带扁　　○托寄闽信

廿一日

早饭后清理文件。旋坐见之客二次，立见者二次。习字一纸。出门至河下拜徐寿衡。归后，篪轩来久坐。中饭后，坐见之客一次。阅本日文件，写扁二方、对联三付、横披一幅。至幕府久谈。日内因疲困殊甚，三日不看书矣。夜核批稿各簿，与纪泽略谈诗文。二更后写零字颇多。三点睡，尚得佳眠。

二十二日

早饭后清理文件。见客，坐见者二次。习字一纸。围棋二局。阅书四叶而客至，篪轩来久坐，竹如来一坐。请寿衡小宴，李小湖适至，自未初至申正方散。寿衡旋又独坐一谈。傍夕至后园一览。夜阅本日文件。旋核批稿各簿。二更后拟出书院诗赋经古题，踌躇良久而后定。三点睡，三四更屡醒，旋寐。

廿三日

早饭后清理文件，习字一纸。围棋二局。阅《圣武记》，陆续阅四十叶，至申正止。中饭后阅本日文件甚多。刘印渠制军革职，交官秀峰制军差遣，效力赎罪。阅邸钞，郁郁不自适。未正写对联四付、挂屏一幅。傍夕至后园一览。夜核批稿各簿。旋将纪泽所作近体诗圈批二十余首。二更三点睡，四更末醒。

附记

○再办亩捐与司道商　　○霭人劝农局

二十四日

早饭后清理文件。旋见客四次，尚斋、梅村谈均久。习字一纸。围棋二局。阅《圣武记》，陆续至申初止二十叶。中饭后阅本日文件。申刻写对联八付、挂屏二幅。至后园一览。夜核批稿各簿，二更后批纪泽诗册。三点睡，四更末醒。

二十五日

早饭后清理文件。见客二次，衙门堂期也。习字一纸。围棋二局。又坐见之客二次，季君梅谈甚久。将纪泽诗册圈批毕。中饭后阅本日文件。作倪豹岑之祖母挽联一付，旋即写好。又另写对联三付。至后园久览。与纪泽一谈。夜核批稿各簿，又核信稿五件，约改六百余字。二更四点睡，梦魇殊甚，五更醒。

附记

○核闽洋事　　○写总署信寄丁议

二十六日

早饭后清理文件，习字一纸。坐见之客二次。围棋二局。又坐见之客一次。写沅弟信一件，约五百字。中饭后阅本日文件。季君梅来久谈。写扁二幅、对四付。作一对赠君梅云：“先德重光，肯堂肯构；古庐再造，卜宅卜邻。”渠近于常熟修拓先人之旧庐，将移居也。添李申夫信一叶。至后园一览。夜核批稿各簿，二更后核新案一件。旋阅王、孟诗集。三点睡，屡醒屡寐。

二十七日

是日立冬，黎明率属至贡院拜牌，行礼毕，归。饭后清理文件，习字一纸。见客，坐见者一次，立见者一次。出门至河下拜季君梅。旋至清凉山看新修之翠微亭。览观形势，城实太大，西北闲地荒田太多。若将城缩小，由鸡鸣山起，西至鼓楼，迤南至小仓山，顺蛇山之脊以至汉西门，当不满十里；而神策、金川、仪凤、定淮、清凉五门均割截于城外，局势当稍紧耳。午正归。中饭后至惠甫处一谈。阅本日文件。见客一次。阅《圣武记》二十叶。至后园一览。夜核批稿各簿。二更后疲乏，不能治事。三点睡，尚能成寐。

附记

○炭敬单　　○京信单　　○周宅赙仪

○各折片　　○买物单

二十八日

早饭后清理文件。见客二次。习字一纸。旋出门至倪豹岑处，渠本日开吊也。归，围棋二局。陈作梅来久坐。中饭后阅本日文件。至后园一览。旋核改京信稿七件，约四百余件〔字〕。傍夕至幕府一坐。夜核批稿各簿，二更后改李筱泉信稿，约四百字。三点睡，屡醒屡寐。

二十九日

早饭后清理文件，习字一纸。见客一次，围棋二局。至后园观览颇久。改丁雨生信稿，约四百余字。中饭后阅本日文件。至惠甫处久谈。旋写雨生信二叶，改折稿一件、片稿一件。剃头一次，夜核批稿各簿，二更后核改折稿一件、片稿一件。疲乏殊甚。三点睡，屡醒屡寐。五更初，不复成寐矣。

三十日

早饭后清理文件，习字一纸。旋出门至竹如处久谈。又至李小湖处久谈，观其所藏法〈贴〉：一、唐拓虞书《庙堂碑》；一、褚书《孟法师碑》；一、丁道护书《启法寺碑》；一、魏栖梧书《善才寺碑》。余于褚书尤爱不忍释。又观《大观帖》三卷，亦旧拓也，展玩良久，归已午正三刻矣。李雨亭来一坐。中饭后，坐见之客一次。阅本日文件。至后园一览，因至幕府一谈。核改折稿一件。夜核批稿各簿，二更后又改折稿一件，约改三百余字。改毕，疲乏殊甚。三点睡，屡醒屡寐。五更后不复成寐。

十二月

初一日

早，谢绝贺朔之客。饭后清理文件。见客一次。习字一纸。围棋二局。午刻核改信稿。中饭后阅本日文件。至惠甫处一谈。申刻写对联十付。至后园一览。傍夕静坐片刻。夜核批稿各簿，二更后核信稿五件，与纪泽一谈家常事。三点睡，尚得佳眠，五更初醒。

初二日

早饭后清理文件。旋见客，坐见者一次，立见者一次。习字一纸。围棋二局。阅《圣武记》至申正止，陆续阅三十叶。中饭后至惠甫处一谈。阅本日文件。潘伊卿来一谈。申正，对明日应发折件。傍夕静坐片刻。夜核批稿各簿，二更后核京信各件，添写黄恕皆、皮小舲信各一叶。三点睡，颇得佳眠，五更醒。

初三日

早饭后清理文件，习字一纸，拜发元旦贺本。巳刻出门至昭忠祠一看，三正殿三处两庑俱将毕工。午刻，李雨亭、鲍花潭先后来一谈。中饭后阅本日文件。围棋二局。前有对联二付，下款跋数十字。至幕府一谈，夜核批稿各簿。倦甚，不能治事。二更后与纪泽略谈。三点睡，屡醒，而尚得佳眠。

初四日

早饭后清理文件，习字一纸。见客，坐见者三次，立见者二次，围棋二局。将李世兄所作文策略加批点。午正请朱南桂便饭，朱云章、潘伊卿等作陪，未正三刻散。阅本日文件，又批点文一首，核信稿二件。至后园一览。傍夕静坐片刻。夜核批札稿簿，二更后温《古文》识度之属。三点睡，屡醒屡眠，五更后不复成寐。

初五日

早饭后见客，立见者三次，坐见者三次。清理文件，习字一纸，阅《圣武记》二十叶，陆续阅至申刻止。灵谷寺龙王庙落成，将以初七安设神位，作一对云：“万里神通，度海遥分功德水；六朝都会，环山长拥吉祥云。”又扁云：“德纯施普。”中饭后与惠甫久谈。阅本日文件。傍夕静坐片刻。夜核批稿各簿。申正写澄弟信一件。是日，李健斋起行进京，派人送至黄河以北。二更后温《易·系辞》。三点睡，尚能成寐。

初六日

早饭后清理文件。见客一次。习字一纸。围棋二局。阅《圣武记》十二叶。中饭后阅本日文件，写对联四付、扁一方，即龙王庙扁对也。至幕府久谈。核信稿一件。坐见之客一次，立见者一次。傍夕静坐片刻。未刻观纪泽揲蓍一次。夜核批稿各簿，写零字甚多。二更后阅《欧阳公文粹》，观《易》、《春秋》各论，不信“三传”、《系辞》，似有至理。三点睡，凡醒三次，尚属佳眠。

初七日

早饭后清理文件，习字一纸。看书三叶。巳初出东城至灵谷寺安设龙神之位，午初一刻到，率司道府县等行礼。旋看新修屋宇及志公之塔、八功德之水，即在庙中饭，归途遇雨，到署已申正矣。阅本日文件，阅《圣武记》数叶。傍夕静坐片刻。夜，莫子偲自苏杭归来，一谈。核批札各稿簿。二更后温韩文数首，温赵广汉等传。三更二点成寐，五更二点醒。

附记

拜○鲍、○吴　　　　○迈对、银　　○英幛、银

○刘、○张、○郭三信

初八日

早饭后清理文件。旋坐见之客二次，立见者一次。习字一纸。围棋二局。阅《圣武记》十三叶。中饭后阅本日文件。写挽幛、对联等件。至惠甫处一谈。改信稿一件，约改四百字。傍夕静坐片刻。夜核批稿簿，又核信稿三件，约改三百余字。因昨夕未得酣睡，疲乏殊甚，在椅上欹坐休息。三点睡，屡醒屡寐，惜寐时太短耳。

初九日

早饭后清理文件，习字一纸，阅书五张。出门拜鲍花潭、吴竹如，谈均颇久，午初三刻归。坐见之客一次，立见者一次。阅书五叶。中饭后阅本日文件。官军于十一月廿七、八在寿光弥河大获胜仗，擒斩万计，全股仅余数百人。捻患即日可平，欣慰无已。坐见之客二次。又阅《圣武记》十余叶。傍夕至幕府一坐。夜写李少泉信二叶，核批稿簿毕。疲乏殊甚。二更后温《文选》各诗，似有所会。三点睡，不甚成寐。

初十日

早饭后清理文件。见客二次，谈颇久。习字一纸。围棋二局。阅书数叶。中饭后阅本日文件。眼蒙殊甚，至纪泽书房一谈。旋又阅《圣武记》十余叶。是日，赵惠甫归去，辞送谈过两次。傍夕静坐片时。夜核批稿各簿。旋阅朱竹圫《曝书亭集》。二更四点睡。

十一日

早饭后清理文件。见客，坐见者一次，立见者一次。习字一纸。围棋二局。阅《圣武记》十叶。中饭后阅本日文件。周缦云来一谈。未正二刻出门，至白下寺迎接郭远堂中丞。渠自苏州来，本日由句容起程入城也。申正归。又阅书六叶。傍夕静坐片刻。夜核批稿各簿，写零字颇多，二更后朗诵《诗经》。似微有感冒者，鼻塞片刻，绕屋行走，以舒其气。三点睡，三更、四更醒两次，尚属佳眠。

十二日

早饭后清理文件，习字一纸。见客，坐见者二次，郭中丞坐甚久。旋阅《圣武记》数叶。午初出门，回拜郭中丞，午正三刻归。请郭与鲍学使小宴，申初散。阅本日文件。贼于初八早窜过六塘河至清江一带，忧灼殊甚。又阅书数叶。至幕府久谈。夜核批稿簿甚多。二更后接禀报，贼已至扬州，尤为忧灼！余本拟明日赴扬，兹不复去矣。办文书一件。四点睡，三更后成寐。

十三日

早饭后清理文件。郭中丞来久谈。习字一纸。围棋二局。司道来一谈。阅《圣武记》十叶。见客，坐见者一次，立见者一次。中饭后阅本日文件。李小湖来久谈。又看书数叶。绕室傍皇，以扬州贼股为虑。又立见之客二次。写复作梅信一封，复将军信一封，皆问贼情者也。傍夕小坐。夜核批稿各簿。二更后接禀，知扬州大获胜仗，全股扑灭，生擒赖汶光，欣慰无已。旋将来禀批发。四点睡，不甚成寐。

十四日

早饭后出门，至水西门送郭中丞下河，巳刻归。清理文件，习字一纸。围棋二局。阅《圣武记》数叶。中饭后，鲍学使来，久谈。阅本日文件，阅《圣武记》二十叶。至子密处一谈。傍夕小坐。夜核批稿各簿，二更后写一信与雨亭。三点睡，三更后成寐。

十五日

早起，谢绝贺望之客。饭后清理文件，习字一纸。围棋二局。阅《圣武记》三十六叶。见客一次。中饭后阅本日文件，又阅书十四叶。写纪鸿信四叶，接家眷明年来署。傍夕小坐。夜核批稿各簿。二更后倦甚，欹椅小睡。旋阅渔洋《五古诗选》。三点睡，不甚成寐。

十六日

早饭后清理文件。见客一次。习字二纸。围棋二局。刘开生、陈虎臣先后来久坐。阅《圣武记》二十五叶。中饭后阅本日文件。李雨亭来一坐。阅书又十九叶。至幕府一谈。折差萧崇林自京归，灯后阅京信三封、京报十余本。知蒋芗泉降二级调用，已开缺矣。接李幼泉文，六塘河运河以北业已肃清，任、赖全股似俱清矣。核批札各稿。二更后疲倦，不复治事。三点睡。

附记

送本城公车费　　薛公车费

十七日

早饭后清理文件，习字一纸。围棋二局。阅《圣武记》二十叶。见客，坐见者一次。中饭后又坐见之客一次，潘伊卿来一坐。阅本日文件，知陕西之贼于十一月廿三日渡黄窜晋，殊为焦虑。至后园一览。傍夕小坐。夜核批稿各簿，二更后核信稿三件。倦甚，小坐。三点睡。天气寒甚，不甚成寐。

十八日

早饭后清理文件，习字一纸。见客，坐见者三次，围棋二局。阅书二十三叶，《圣武记》又阅一遍毕。中有嘉庆川、湖、陕靖寇记八篇未阅，以昔年在京阅过，嫌此八篇叙事冗乱也。中饭后阅本日文件，又将日内所看书于目录下标识一二。至幕府一谈。说话稍多，倦甚，欹椅小坐。至后园一览。傍夕小坐。夜核批稿各簿，核信稿一件，二更后温太白七古。三点睡，尚属佳眠。

十九日

早饭后清理文件，习字一纸。出门至圣庙勘视泮池、崇圣祠、明伦堂、尊经阁、飞云阁等基地。与书局张啸山、李壬叔等一谈。归已午初二刻。将《圣武记》目录标识完毕。中饭后阅本日文件。吴竹如来久谈，莫子偲、彭雪琴来，俱久谈。灯后，吴长庆来，一谈。核批札各稿簿。二更后温李太白七古。三点睡，醒两次，余尚酣寝。

二十日

早饭后见司道府县二次，又坐见之客一次。雪琴来，与之久谈。清理文件，习字一纸。黄昌岐之少君来，留之与雪琴同中饭。饭后，坐见之客一次。阅本日文件。围棋二局。写云仙信一封。夜核批札稿颇多。二更后倦甚。旋阅太白及永叔七古。三点睡。

廿一日

早饭后清理文件。见客一次。习字一纸。围棋二局。又坐见之客一次。核信稿三件。中饭后阅本日文件。后园新栽树木，前往看视。与幕客谈甚久。傍夕小坐。夜核批稿各簿，核信稿一件，约改四百字。二更后倦甚，不能治事。三更睡，竟夕未小解，亦近年所无之事。

廿二日

早饭后清理文件。见客，坐见者一次，立见者一次。习字一纸。围棋二局。阅核信稿二件。中饭后坐见之客二次。阅本日文件，阅戴子高校正《管子》十六叶。至后园一览。傍夕小坐。夜核批稿各簿，核信稿四件。二更后温东坡七古。是日午刻，写信与缦云，言书局事，约四百字。三点睡，竟夕不甚成寐，然亦未小便。

二十三日

早饭后清理文件，习字一纸。坐见之客一次。围棋二局。阅戴子高所校《管子》，陆续至申刻止，阅二十余叶。中饭后阅本日文件。见客，坐见者一次，立见者一次。阅《李空同集》，偶翻二十余叶。傍夕小坐。夜核批稿各簿，核信稿四件。因阅《管子》劳乏，遂困惫不复能治事。二更三点睡，尚属佳眠。

二十四日

早饭后清理文件，习字一纸。围棋二局。刘开生来久坐；甘芋亭、孙雨农自广德回，一谈；萧士林等进京来，一谈，因留之便饭；又坐见之客一次。中饭后，周缦云来久坐。阅本日文件。至后园一览。改人送阅古文一首，以其用余名作传也。夜核批札稿、信稿多件。二更后与纪泽论诗。三点睡，三更后成寐。

二十五日

早饭后清理文件。见客二次，衙门期也。习字一纸。围棋二局。又立见之客一次，坐见之客一次。至后园一览。阅《乐府诗集》约二十余叶。中饭后阅本日文件，写对联七付、挂屏约二百字。傍夕小坐。夜核批稿各簿。二更后与纪泽谈诗。旋温《古文·杂记类》。三点睡，三更后成寐。

附记

○写沅信　　○陈宅挽幛

　杜要《比兴笺》

二十六日

早饭后清理文件。见客，立见者一次，坐见者一次。习字一纸。围棋二局。又坐见之客一次。写沅弟信四叶，约四百字。写吴竹如信一叶。洪琴西来久坐。中饭后阅本日文件。又坐见之客一次。申刻至幕府一谈。至后园一览。与纪泽一谈。夜核批稿各簿，二更后温《古文》情韵之属，朗诵数首。三点睡，尚得佳眠。

二十七日

早饭后清理文件。见客，坐见者二次。习字一纸。围棋二局。阅《苏诗》首卷本传、墓志之属二十余叶。潘伊卿、陈虎臣先后来，久谈。中饭后，立见之客一次。阅本日文件。至后园一览。写挽幛一幅、挂屏六叶，约四百余字。傍夕小坐。夜核批稿簿。接澄弟等十二月初五信。二更后温《古文》情韵之属，再翻《文选》，择其有韵者添抄之。四点睡。

二十八日

早饭后清理文件。见客，立见者一次。习字一纸，出门至汉西门验通州送来之八团舢板，将照造以为海中捕盗之船。旋至圣庙丈量泮池、照壁等处，午初归。围棋二局。潘伊卿来久坐。中饭后，李雨亭来，陈茂来，先后一谈。阅本日文件。至后园一览。剃头一次。夜核批稿各簿，核信稿数件。二更后与纪泽一谈。三点睡。

二十九日

早饭后清理文件。旋见客一次，习字一纸。围棋二局。核公牍二件。盐卡之勇与水营之勇斗殴送来，余亲自验伤讯供。午刻阅苏诗七古，酌加圈批。余在京抄成《十八家诗》，阅今十有六年，虽常携行箧，不时温习，然未能校对错误，略加批识。其中有各家自注及必须有注而其义乃明者，亦宜补抄小注。兹将细阅一遍，以作定本。中饭后，省三、作梅先后来一谈。阅本日文件。再阅苏诗，共十五叶。傍夕小坐，夜核批札稿、信稿，批营勇卡勇一案。二更后倦甚，不能治事。三点睡，三更后成寐。

三十日

早饭后清理文件。见客一次。习字一纸。围棋二局。午刻阅苏诗七古，陆续阅十七叶，至申正止。中饭后阅本日文件。申正至后园一览。与蔡贞斋久谈。傍夕小坐。夜核批札各稿。二更后，疲困殊甚，不复治事。念匆匆又过一年，毫无长进，惟捻匪东股荡平，天下将自此复睹嘉道之盛，为之一慰。而余之作书似较昔年差胜，亦聊以怡老怀耳。三点睡，三更成寐，四更末醒。

————————————————————

(1)  下疑有脱字。

(2)  下疑有脱字。

(3)  此处疑有脱字。

(4)  “元”本作“玄”，为避康熙帝讳而改。

人名索引

二　画

丁　杰

同治6.4.12

丁　显

同治6.4.12

丁子静

同治4.闰5.10

丁日昌（雨生）

同治3.12.6　3.12.7

4.3.18　4.3.19

4.3.22　4.9.10

4.12.2　6.1.20

6.1.22　6.1.23

6.1.24　6.1.28

6.1.29　6.2.26

6.3.1　6.3.13

6.4.17　6.5.24

6.5.26　6.6.26

6.8.20　6.8.21

6.8.22　6.8.23

6.8.24　6.9.12

6.10.8　6.11.29

丁仲义

同治3.1.26

丁寿祺

同治5.7.1

丁宝桢（稚璜）

同治5.2.20　5.2.22

5.2.23　5.4.17

丁柘唐（晏卿、俭卿）

同治3.10.14　4.闰5.7

4.闰5.8　4.6.1

三　画

万石臣

同治6.9.4

万启琛（篪轩）

同治3.1.6　3.1.14

3.1.23　3.2.2

3.2.5　3.2.7

3.2.8　3.2.9

3.2.11　3.7.12

3.7.13　3.9.22

3.1.19　3.11.2

3.11.3　3.11.7

3.11.9　3.11.12

3.11.21　3.11.24

3.12.9　3.12.11

3.12.15　3.12.20

3.12.24　4.1.1

4.1.4　4.1.18

4.1.21　4.1.29

4.2.3　4.2.9

4.2.15　4.2.23

4.2.24　4.3.2

4.3.6　4.3.12

4.3.14　4.3.18

4.4.6　4.4.14

4.4.28　4.5.3

6.11.12　6.11.13

6.11.15　6.11.17

6.11.19　6.11.20

6.11.21　6.11.22

万牧如

同治3.2.24

万普镇

同治4.4.25

弓嵩保（小芗、筱芗）

同治3.2.20　3.2.26

3.2.27　3.8.22

3.8.26　4.1.21

4.3.16　4.4.8

卫荣光（静澜、晴澜）

同治5.4.10

马　牧

同治4.闰5.4

马　剑

同治3.11.3

马　铭

同治3.11.3

马雨农

同治3.2.13　3.3.6

3.8.2　3.8.13

3.8.17　3.8.29

3.8.30　3.9.25

马鸿翔

同治3.11.27

马新贻（穀山）

同治3.2.5　3.2.7

3.2.8　3.3.8

3.3.18　3.5.1

3.6.21　3.7.8

3.7.9　3.7.12

3.7.22　3.8.25

3.11.24　3.12.3

3.12.5　3.12.6

4.1.25　4.8.15

四　画

王　吉

同治3.5.19

王　沐（心初）

同治4.7.25　4.9.26

王　楷（雁峰）

同治3.5.8

王　操（鲁园）

同治3.8.24

王大经（小莲、晓莲）

同治3.10.12　6.5.21

6.10.5　6.10.15

6.10.18　6.10.19

6.11.4

王山史

同治3.2.28

王子敷

同治3.4.4

王仁舆

同治3.2.5

王文瑞（钤峰）

同治3.3.21

王心安

同治5.2.29

王心牧

同治4.8.28

王少岩

同治6.10.19

王少庚

同治3.3.8　3.3.14

3.4.19　3.11.27

4.7.3　4.7.9

4.8.28　4.9.4

王可升

同治3.9.25

王平西

同治4.11.6

王叶亭

同治3.3.18　3.3.19

4.3.15　4.6.24

5.4.26　5.7.27

5.7.29　5.7.30

5.8.1　5.8.2

5.8.3　5.8.4

5.8.16　5.9.23

5.10.4　5.10.12

5.10.13　5.11.18

5.12.26　6.1.18

6.1.23　6.1.24

6.2.1　6.2.10

6.2.11　6.2.15

6.2.22　6.3.28

6.5.15　6.5.16

6.6.18　6.8.2

6.8.23　6.8.26

6.10.23

王半帆

同治5.5.3

王幼山

同治5.8.6

王而农

同治5.5.3

王成谷

同治4.3.4

王成谦（伯尊）

同治4.8.25

王廷贵

同治3.7.13

王先谦

同治4.8.22　6.5.8

王兴韵

同治3.10.5　6.11.10

王寿祺

同治3.4.19

王远和

同治3.7.1

王志行

同治3.1.27

王延长

同治4.3.16

王怀祖（念孙）

同治4.2.4

王茂元

同治4.2.20　4.3.23

王茂荫（子槐、子怀）

同治3.2.16　3.3.19

3.3.20　3.4.18

3.4.22　3.5.10

3.5.21　3.6.22

3.8.6　3.8.9

3.8.12　3.8.16

3.8.29　3.8.30

王定安（鼎丞）

同治4.9.18　4.9.28

5.3.17　5.4.17

5.4.25　5.7.14

5.9.9

王学懋

同治4.1.29

王荣琯（玉文）

同治6.8.6　6.9.16

6.9.17　6.9.26

王荫棠（荫堂）

同治3.4.14

王香倬（子云）

同治3.4.10　3.5.13

王闿运（壬秋）

同治3.10.17　4.11.25

王豹文

同治4.9.9

王家璧（孝凤）

同治3.1.6　3.2.1

王虚舟（柱云）

同治3.5.1

王朝纶

同治3.2.10

王祺海（观亭）

同治6.1.9

王鸿飞

同治3.3.21　4.4.15

王鸿训（子蕃）

同治3.6.5　3.6.10

3.11.14　3.11.15

3.11.18　4.2.12

4.2.15　4.2.24

4.4.29　4.闰5.2

王鹤生

同治3.3.12

韦志俊（志浚）

同治3.7.13

戈　登

同治3.5.19

牛　洪（宏升）

同治5.3.8　5.5.13

牛广烈

同治6.2.11

牛树梅（雪樵）

同治4.4.26

毛有铭（竹丹）

同治3.1.2　3.1.6

3.1.9　3.1.11

3.1.14　3.1.16

3.1.17　3.8.9

毛鸿宾（寄云）

同治3.2.17　3.4.15

3.5.23　3.10.26

4.1.27　4.11.26

4.11.28　5.2.19

5.2.20　5.2.21

5.5.22　5.4.6

5.6.18　5.12.25

文辅卿

同治3.6.1　3.6.7

4.5.4　4.5.21

4.闰5.64.闰5.19

4.9.17　4.9.18

4.9.20　4.9.23

4.9.25　6.9.8

方　恺（子可、楷）

同治4.3.19　4.9.12

6.2.10

方东树（植之）

同治6.4.13　6.7.5

6.7.7

方宗诚（存之）

同治3.1.19　3.3.3

3.3.10　3.4.9

3.5.27　3.6.1

3.8.19　3.11.21

5.4.3　5.4.12

5.4.21　5.4.27

5.5.14　5.6.12

5.6.24　5.10.8

6.7.8　6.11.8

6.11.17

方骏漠（元徵）

同治3.8.10　3.8.12

3.8.1　3.8.16

3.8.24　3.8.28

3.10.6　3.10.11

3.12.13　4.1.1

4.2.14　4.3.27

4.3.28　4.4.2

4.4.22　4.4.27

4.7.11　4.8.10

4.9.1　6.2.15

方履篯（彦闻）

同治3.8.16

方浚益

同治3.10.28

计芾村

同治4.6.1　4.7.4

4.10.20　4.11.1

5.11.25　5.12.16

尹沛清

同治4.9.3　4.11.15

尹莘农

同治5.11.29

尹耕云（杏农）

同治3.5.2　4.6.27

4.9.5　4.9.6

尹继美

同治4.1.12

尹鋆德

同治6.7.26

邓传密（守之、少伯）

同治3.1.28　4.3.28

4.3.29　4.4.2

4.4.4　4.4.7

4.4.16　4.4.23

邓湘皋（显鹤）

同治5.5.3

邓裕生

同治3.1.3

孔祥珂

同治5.2.16　5.2.17

五　画

甘芋亭

同治6.12.24

左宗棠（季高）

同治3.1.12　3.2.11

3.3.17　3.3.30

3.4.6　3.5.4

3.7.2　4.1.29

左孟莘（孟辛）

同治4.11.25　5.7.4

石芾南

同治6.3.16

石昌猷

同治3.3.8　3.3.15

3.3.16　3.3.18

3.3.19　3.3.29

3.4.4　3.4.5

3.4.6　3.4.8

3.4.10　3.5.4

3.5.6　3.5.18

3.5.28　3.6.8

3.6.21　3.6.22

3.7.21　3.7.23

3.7.25

石清吉（祥瑞）

同治3.5.15

石赞清（襄臣）

同治6.2.21

厉云官（伯符）

同治3.10.19　4.5.22

4.闰5.3　4.10.29

5.1.13　6.3.1

平步青

同治4.11.7

卢昌坚

同治3.6.15

卢骧云

同治4.1.25

帅子文（方蔚）

同治3.4.9

叶　荣

同治6.2.11

叶云岩

同治3.2.21　6.4.18

田在田

同治5.5.22

史道杰

同治3.5.24

白图善

同治4.7.4

闪凤来

同治4.9.9

冯邦棅

同治6.7.16

冯卓怀（树堂）

同治3.4.1

冯学培

同治3.6.10

冯桂芬（景亭、敬亭）

同治3.9.5　3.10.30

3.11.4　3.11.12

3.11.16

冯鲁川

同治3.2.25　3.2.27

3.3.8　3.3.30

3.7.8　4.6.2

4.6.3　4.6.4

4.6.5　4.6.6

4.6.7　4.6.8

4.6.9　4.6.10

4.6.11　4.6.13

6.4.23

皮筱舲（寀瀚、小艇）

同治3.5.5　4.12.12

6.8.23　6.12.2

六　画

成天麒

同治3.11.26

毕　　健

同治3.2.7

托伦布

同治4.8.14　4.8.16

吕庭芝（庭芷）

同治3.4.22　3.4.28

吕耀斗

同治3.4.19

朱　兰（久香）

同治3.1.1　3.1.6

3.1.19　3.1.21

3.1.24　3.1.26

3.1.28　3.2.8

3.2.10　3.2.15

3.2.19　3.3.10

3.3.11　3.5.26

3.5.28　3.6.12

3.6.18　3.6.23

3.8.27　3.8.30

3.10.18　3.10.19

3.10.26　3.10.29

3.11.5　3.11.6

3.11.9　3.11.12

3.11.15　3.11.17

3.11.22　3.11.23

3.11.24　3.11.25

5.1.17　5.5.11

5.8.15　5.12.25

6.6.22　6.6.24

6.6.26　6.7.21

6.7.25　6.8.6

6.8.9　6.8.11

6.8.14　6.8.16

6.8.18　6.8.19

6.8.23　6.8.27

6.8.30　6.9.2

6.9.9　6.9.13

6.9.16　6.9.17

6.9.22　6.9.26

6.10.1　6.10.2

6.10.4　6.10.13

朱　式（星槛、心槛）

同治4.5.2　4.5.24

4.闰5.3　4.11.11

4.11.15　6.3.26

6.4.5　6.5.24

6.6.9

朱　震

同治3.5.6　3.6.1

朱子典

同治4.4.4　4.4.29

朱子善

同治4.7.10

朱云章

同治6.12.4

朱孔彰（孔阳、仲我）

同治4.10.23　4.12.8

4.12.9

朱永发

同治6.10.5

朱式云

同治4.6.19　4.9.6

4.10.23　4.11.4

4.12.17

朱尧阶

同治4.8.6　6.8.12

朱光孚

同治3.4.14

朱名大

同治6.11.1

朱名璪

同治4.10.23

朱守谟

同治3.3.20　3.12.3

4.4.23　6.7.16

朱金权

同治4.8.24

朱学笃

同治5.7.25

朱学勤（修伯）

同治6.10.12

朱南桂（芳浦）

同治3.7.3　3.7.4

6.12.4

朱品隆（云岩、云涯、云崖）

同治4.1.23　4.1.29

朱衍绪

同治6.9.26　6.10.1

6.10.2

朱洪章（焕文）

同治3.6.29

朱唐洲

同治3.6.27

朱朗然

同治6.9.26

朱骏声（丰芑）

同治4.10.23

朱啸山（笑山）

同治4.8.6　5.5.4

朱笥河

同治3.2.28

朱增华

同治4.8.30

乔松年（鹤侨）

同治3.2.15　3.2.16

3.2.17　3.2.18

3.2.20　3.2.21

3.2.22　3.2.23

3.2.24　4.闰5.12

4.6.8　4.6.9

4.6.10　4.6.12

4.8.8　5.2.5

5.7.28　5.10.9

5.10.10

任化邦（任柱）

同治4.8.22　5.3.8

5.3.16　5.5.13

5.6.27　6.2.11

6.11.3

向师棣（伯常）

同治4.3.17　4.闰5.6

4.闰5.18　4.闰5.22

4.闰5.28　4.6.4

4.11.8　4.11.12

4.11.14　4.11.15

4.11.16　4.11.17

4.11.18　4.11.21

全祖望（榭山）

同治3.2.28

色尔固善

同治4.7.18　4.9.28

刘　崑（韫斋）

同治3.12.17　3.12.23

3.12.24　4.8.8

4.12.12　5.10.27

5.11.1　6.12.3

6.3.13　6.3.15

6.3.16　6.3.17

6.3.19

刘　蓉（霞仙、孟容）

同治3.1.3　3.1.8

4.1.3　4.5.12

4.6.22　4.10.18

4.11.4　5.1.3

5.1.24　5.4.27

5.4.28　5.5.10

5.8.20　5.10.27

5.11.1　6.1.7

6.1.26　6.2.13

刘　藻

同治4.1.29

刘义高

同治3.1.29

刘子眉（子梅）

同治6.5.23　6.5.25

刘子恕

同治5.8.6

刘长佑（印渠、荫渠、子默）

同治3.1.6　3.1.7

5.4.9　5.4.10

5.4.11　5.4.12

5.12.28　6.11.23

刘凤苞（采九）

同治4.9.22　4.9.26

4.9.28

刘文淇（孟瞻）

同治3.2.28

刘世墀（彤皆）

同治6.9.22

刘申孙

同治4.10.21　4.11.21

5.5.17　5.6.24

刘有铭（镌山）

同治6.8.6　6.9.16

6.9.17　6.9.26

刘竹汀

同治6.9.21

刘竹村

同治6.4.8

刘传愈

同治3.10.5

刘兆龙

同治4.8.30

刘志贤

同治3.4.20

刘连捷（南云）

同治3.7.3　3.7.4

3.12.3　4.1.13

4.1.14

刘咏萸

同治3.10.2　3.10.3

3.10.9　4.11.5

刘坤一（岘庄）

同治6.7.19

刘叔俛

同治6.11.20

刘秉铄

同治5.4.1

刘秉璋（仲良）

同治3.11.3　5.3.27

5.3.28　5.3.29

5.4.1　5.5.11

5.8.19　5.11.2

5.11.3　5.11.9

5.11.14　5.11.15

5.11.23　5.11.24

刘郇膏（松岩）

同治3.1.27　3.2.24

3.2.28　3.3.13

3.3.22　3.4.4

3.4.17　3.4.23

4.1.12　4.1.13

4.1.14　4.1.17

4.1.23　4.5.3

5.5.9

刘宝臣

同治4.10.3

刘拱宸（伯瑗）

同治6.1.9

刘星炳

同治3.5.13

刘铭传（省三）

同治3.10.26　3.12.3

4.6.14　4.6.15

4.8.22　4.10.28

4.11.2　4.11.26

4.11.28　5.3.24

5.4.7　5.4.28

5.5.5　5.5.7

5.5.13　5.8.14

5.8.16　5.8.18

5.9.9　5.9.16

5.9.17　5.11.10

5.11.24　5.11.27

5.11.29　5.11.30

6.11.3

刘蔚堂

同治6.3.20　6.3.28

6.4.8

刘毓嵩（伯山）

同治3.2.24　3.2.28

4.2.9　6.3.19

6.9.3

刘履中

同治3.5.26

刘燕庭

同治3.2.28

刘翰清（开生）

同治3.1.15　3.2.16

3.3.12　3.3.20

3.3.26　3.4.28

3.5.19　3.5.27

3.5.28　3.5.29

3.5.30　3.6.1

3.6.3　3.6.6

3.6.9　3.6.16

3.6.21　3.8.1

3.8.26　3.10.13

3.10.29　3.11.29

3.12.4　4.2.14

4.2.16　4.4.23

4.6.5　4.7.6

4.7.16　4.9.19

4.9.26　4.9.29

4.10.5　4.11.11

4.12.6　5.2.8

5.5.16　6.5.16

6.6.13　6.7.11

6.7.29　6.12.16

6.12.24

齐默特塔尔

同治4.6.17

江　璧

同治3.12.14

江人镜

同治3.12.7

江东钜

同治3.8.17

江良臣（长贵）

同治3.2.29　3.3.1

江忠义（味根）

同治3.1.18

江桂芬

同治3.12.8

江振采

同治3.1.27

江太夫人

同治3.11.3

讷苏肯

同治4.7.4

讷穆锦

同治4.8.14　4.8.30

讷尔恒额

同治4.8.14

祁世长（子禾）

同治3.5.2　3.6.11

祁寯藻（春浦）

同治3.9.15

许仙山

同治4.4.1

许述卿

同治3.3.14

许振祎（仙屏）

同治3.5.29

许缘仲

同治4.3.28　4.12.2

4.12.3　5.6.19

好博逊

同治3.5.19

孙士达

同治6.9.20　6.9.21

孙文科

同治4.9.9

孙宇农（雨农）

同治4.10.20　4.10.30

4.11.2　6.12.24

孙尚绂

同治3.2.24

孙育均

同治4.10.12　4.10.17

4.10.23

孙恩寿

同治4.2.15

孙铭恩（兰检）

同治4.4.4　4.4.5

孙琴西（承熙、衣言）

同治3.1.14　3.2.21

3.2.23　3.3.1

3.5.1　3.11.23

3.11.24

孙渠田

同治3.1.16　3.2.28

3.2.29　3.3.4

3.5.13　3.5.26

3.8.24　3.9.19

孙嘉臻（芑堂）

同治6.1.9

七　画

杜文澜（小舫）

同治6.10.5　6.10.7

6.10.8　6.10.11

6.10.12　6.10.14

6.10.15　6.10.18

6.10.19　6.10.26

杜兰溪

同治4.4.9　4.4.10

4.4.11　4.4.12

杜宜魁

同治3.1.29

杨　泰

同治3.2.7

杨　霁

同治4.5.14

杨　澍

同治3.12.8

杨子穆

同治6.10.5

杨玉书

同治4.11.6

杨玉辉

同治3.8.28　4.4.9

杨永清

同治3.1.29

杨仲乾

同治3.1.2　3.3.19

3.4.9

杨宇庵

同治4.11.3

杨岳斌（载福、厚庵、厚安）

同治3.1.10　3.1.11

3.1.19　3.4.21

3.5.9　3.5.10

3.5.11　3.5.12

3.5.13　3.5.14

3.6.5　3.6.6

3.6.7　4.4.8

4.11.4　5.5.10

杨治邦

同治4.12.14

杨复成

同治3.3.8　3.3.9

3.3.10　3.3.13

杨海琴

同治4.6.28

杨福祺（子厚）

同治4.6.5　4.6.8

4.6.18　4.6.21

4.6.22　5.2.21

杨鼎勋（少铭）

同治5.11.1

杨韶九

同治3.6.8

杨德亨（仲谦）

同治3.5.4　3.8.19

杨彝珍（杏农、性农）

同治6.4.13

李　石

同治3.4.20

李　四

同治3.1.19

李　恕

同治4.2.6

李　铨

同治3.2.24

李　源

同治4.8.17

李　榕（申夫、申甫）

同治3.7.29　3.8.2

3.11.26　3.11.28

3.11.29　3.11.30

3.12.4　3.12.9

3.12.11　3.12.13

4.5.19　4.闰5.6

4.闰5.8　4.闰5.10

4.闰5.13　4.闰5.16

4.闰5.20　4.闰5.22

4.8.8　4.8.17

4.8.18　4.8.25

4.8.27　4.8.29

4.9.4　4.9.9

4.9.11　4.9.21

4.9.23　4.10.10

4.10.11　4.11.4

4.11.18　4.11.21

4.11.30　4.12.6

4.12.9　4.12.12

4.12.18　4.12.20

4.12.23　4.12.25

4.12.27　5.1.5

5.1.6　5.1.10

5.1.18　5.1.19

5.1.28　5.1.29

5.1.30　5.2.11

5.2.13　5.3.27

5.4.12　5.4.22

5.4.28　5.5.1

5.5.28　5.6.18

5.6.19　5.6.21

5.6.22　5.6.23

5.7.6　6.1.29

6.2.4　6.2.5

6.2.7　6.2.9

6.2.11　6.2.16

6.2.18　6.2.19

6.2.20　6.2.21

6.2.25　6.2.28

6.11.26

李士棻（芋仙、迂仙）

同治3.2.21　3.2.24

3.4.13　3.5.29

3.8.11　3.8.26

3.9.15　4.1.18

4.5.27

李元度（次青）

同治3.1.19　3.8.4

3.8.12　3.10.18

3.12.11　4.4.6

5.5.4　5.12.29

李长仁

同治6.1.4

李凤章

同治6.8.12

李文田（若农）

同治3.5.2

李文森

同治4.2.5　4.2.11

4.10.26

李方炳

同治3.1.29

李心洁

同治4.9.3

李世忠（昭寿、兆受、良臣）

同治3.1.7　3.1.29

3.2.19　3.2.23

3.2.24　3.3.14

3.4.5　3.4.10

3.4.11

李乐昌

同治5.6.15

李成谋（与吾）

同治3.3.5

李师濂

同治3.11.25

李光久（健斋）

同治6.11.1　6.11.2

6.11.3　6.11.5

6.11.6　6.11.15

6.12.4　6.12.5

李竹梧（竹屋）

同治3.3.6　3.3.13

李兆洛

同治3.2.29

李安邦

同治6.2.11

李秀成（寿成）

同治3.6.23　3.6.25

3.6.26　3.7.2

3.7.5　3.7.6

3.7.7　3.7.11

3.7.13　3.7.18

3.9.8　3.9.29

6.10.27

李作士（少山、啸山）

同治3.7.2　3.7.20

李应友

同治4.7.13

李雨人

同治4.4.17　6.4.2

6.4.4

李采臣

同治6.9.12

李宗羲（雨亭、禹亭）

同治3.4.15　3.8.3

3.8.14　3.8.17

3.10.29　3.11.2

3.11.14　4.2.15

4.2.16　4.2.20

4.3.28　4.3.29

4.4.1　4.4.2

4.9.10　6.3.11

6.3.23　6.4.13

6.4.14　6.4.27

6.5.3　6.5.21

6.5.22　6.5.29

6.6.17　6.7.23

6.7.28　6.8.4

6.8.9　6.8.18

6.8.23　6.9.4

6.9.6　6.10.4

6.10.24　6.11.3

6.11.18　6.11.30

6.12.3　6.12.14

6.12.16　6.12.28

李承典（臣典、祥云）

同治3.6.27　3.7.2

3.7.4　3.7.10

3.7.13　3.7.18

3.8.27

李春芳

同治3.1.29

李春湖

同治4.3.23

李昭庆（幼泉、幼荃）

同治3.4.19　3.4.21

3.6.1　3.8.14

3.11.28　4.6.12

4.8.6　4.8.11

4.8.25　4.8.26

4.8.28　4.9.5

4.9.10　4.9.12

4.9.20　4.9.25

4.9.26　4.9.29

4.10.6　4.10.7

4.10.15　4.10.18

4.10.30　4.11.10

4.11.11　4.11.12

4.11.13　4.11.17

4.11.19　4.11.24

4.11.29　5.1.18

5.2.5　5.3.9

5.3.11　5.3.15

5.3.16　5.3.17

5.3.22　5.3.28

5.5.8　5.5.9

5.5.11　5.5.12

5.5.13　5.5.18

5.5.19　5.6.17

5.6.19　5.11.21

5.11.24　5.12.21

6.3.16　6.12.16

李恒清

同治4.4.25

李炳涛

同治4.9.3

李起高

同治3.8.19

李载珪

同治4.11.6　6.5.16

李逢春（茂斋）

同治3.12.28　7.12.4

李祥和

同治3.6.29　3.12.8

4.5.18　4.7.9

6.11.19

李辅堂

同治6.6.23

李鸿章（少荃、少泉）

同治3.1.11　3.2.10

3.3.22　3.4.3

3.4.16　3.4.17

3.4.18　3.5.6

3.5.14　3.5.15

3.5.17　3.5.21

3.5.22　3.5.25

3.7.2　3.7.14

3.8.22　3.9.4

3.9.14　3.9.25

3.10.9　3.10.13

3.10.17　3.10.18

3.10.21　3.10.24

3.10.25　3.10.30

3.11.3　3.11.4

3.11.5　3.11.6

3.11.13　3.11.15

3.11.16　3.11.17

3.11.18　3.11.21

3.11.22　3.11.24

3.11.29　3.1.24

3.12.5　3.12.6

3.12.7　3.12.29

4.12.9　4.2.9

4.3.5　4.3.19

4.4.17　4.5.3

4.5.4　4.5.9

4.5.15　4.5.22

4.5.23　4.5.25

4.5.27　4.闰5.7

4.闰5.30　4.6.8

4.6.20　4.6.21

4.7.2　4.7.15

4.7.28　4.8.21

4.9.10　4.9.14

4.9.26　4.10.5

4.11.3　4.11.12

4.12.6　4.12.14

5.1.8　5.2.27

5.3.1　5.3.9

5.3.16　5.4.21

5.5.27　5.7.17

5.7.18　5.7.20

5.8.17　5.8.23

5.9.26　5.10.15

5.10.25　5.10.26

5.11.5　5.11.6

5.11.18　5.11.19

5.11.23　5.12.4

5.12.10　5.12.20

5.12.21　5.12.23

5.12.28　6.1.3

6.1.15　6.1.16

6.1.18　6.1.19

6.1.20　6.1.24

6.1.26　6.1.28

6.2.1　6.2.2

6.2.3　6.2.9

6.2.11　6.2.27

6.2.29　6.3.4

6.3.9　6.3.19

6.3.28　6.3.29

6.4.20　6.4.26

6.5.12　6.5.27

6.6.8　6.6.15

6.7.6　6.7.14

6.7.15　6.7.21

6.8.6　6.8.7

6.8.28　6.9.17

6.10.6　6.10.25

6.11.18　6.12.9

李鸿裔（眉生、眉仙）

同治3.1.24　3.1.26

3.1.29　3.2.5

3.2.6　3.2.5

3.2.6　3.2.7

3.2.9　3.2.11

3.2.13　3.2.14

3.2.15　3.2.16

3.2.20　3.2.21

3.2.22　3.2.24

3.2.26　3.2.27

3.2.28　3.3.1

3.3.2　3.3.4

3.3.5　3.3.6

3.3.7　3.3.9

3.3.10　3.3.11

3.3.12　3.3.13

3.3.14　3.3.15

3.3.16　3.3.17

3.3.18　3.3.19

3.3.20　3.3.23

3.3.24　3.3.26

3.3.27　3.3.29

3.3.30　3.4.1

3.4.2　3.4.3

3.4.4　3.4.5

3.4.6　3.4.7

3.4.8　3.4.9

3.4.10　3.4.11

3.4.12　3.4.13

3.4.15　3.4.16

3.4.17　3.4.18

3.4.19　3.4.20

3.4.21　3.4.23

3.4.27　3.4.28

3.5.2　3.5.10

3.5.11　3.5.12

3.5.15　3.5.16

3.5.17　3.5.19

3.5.26　3.7.9

3.7.10　3.7.20

3.7.25　3.7.27

3.8.11　3.8.23

3.8.25　3.8.29

3.9.12　3.10.14

3.10.19　3.10.21

3.10.26　3.11.18

3.11.28　3.12.13

3.12.22　4.1.2

4.1.11　4.1.16

4.2.23　4.3.8

4.3.16　4.3.26

4.4.22　4.4.23

4.5.18　4.5.21

4.5.24　4.6.16

4.12.18　5.2.24

5.2.25　5.2.27

5.2.29　5.5.10

5.8.15　6.1.15

6.1.16　6.2.2

6.2.4　6.2.8

6.2.11　6.2.13

6.2.15　6.2.16

6.9.20　6.9.24

6.9.25　6.9.26

6.9.27　6.9.29

6.10.1　6.10.2

6.10.3　6.10.4

6.10.6　6.10.9

6.10.11

李鸿藻（兰叔、兰生）

同治3.5.2

李续宾（迪庵、迪安）

同治6.11.1

李续宜（希庵、熙庵）

同治3.1.17　3.1.18

3.6.11　5.5.9

6.4.3

李朝斌（质堂）

同治3.10.12　3.10.20

4.1.4　4.2.24

4.3.1　4.闰5.3

6.2.28　6.3.3

6.6.14　6.6.15

6.7.13　6.10.3

6.10.4　6.10.5

6.10.7　6.10.8

6.10.11　6.10.12

6.10.13　6.10.14

李联琇（小湖）

同治4.1.6　4.1.11

4.1.12　4.1.13

4.1.14　4.1.15

4.1.16　4.2.7

4.3.6　4.3.9

4.3.10　4.3.16

4.3.22　4.3.23

4.3.26　4.3.28

4.5.3　4.5.5

4.5.7　4.5.13

4.5.15　4.5.23

4.5.24　6.3.8

6.3.11　6.3.15

6.3.19　6.4.2

6.4.19　6.6.3

6.7.5　6.8.10

6.8.26　6.8.30

6.9.18　6.11.7

6.11.22　6.11.30

6.12.13

李道三

同治3.3.20

李善兰（壬叔）

同治3.5.17　3.8.18

3.10.13　3.10.27

4.3.26　6.3.12

6.4.12　6.4.22

6.5.16　6.10.18

6.11.6　6.11.19

李慈铭（莼客）

同治4.8.28

李翥汉

同治5.5.9　5.11.29

5.12.1　6.4.3

李鼎荣

同治3.3.19　4.3.19

李鹤年（子和）

同治5.9.4　5.9.5

5.9.6　5.9.15

5.9.16

李鹤章（季泉、季荃、继泉、继荃）

同治3.10.5　3.10.12

3.10.14　3.10.18

3.10.20　3.12.1

4.5.11　4.5.18

4.5.26　4.闰5.3

4.闰5.6　4.闰5.8

4.闰5.10　4.闰5.12

4.闰5.13　4.闰5.15

4.闰5.18　4.闰5.20

4.闰5.22　4.闰5.23

6.3.7　6.3.9

李瀚章（翰章、小泉、筱泉）

同治3.8.18　3.10.26

3.12.18　4.2.27

4.7.17　5.4.7

5.5.27　6.1.23

6.5.24　6.5.26

6.6.2　6.9.7

6.11.28

严可均（景文、铁桥）

同治3.4.16

严定国

同治3.2.24

克巴雅尔泰

同治4.6.17

吴　棠（仲宣、仲仙）

同治3.10.13　3.10.14

3.11.5　4.2.20

4.2.27　4.3.29

4.闰5.8　4.闰5.9

4.闰5.12　4.闰5.14

4.闰5.16　4.闰5.18

4.闰5.20　4.闰5.21

4.闰5.22　4.闰5.23

4.9.10　5.7.7

5.8.7

吴大廷（彤云、桐云）

同治3.3.21

吴天保

同治4.12.14

吴元甲（世求）

同治4.9.9　4.10.21

吴元炳

同治5.9.6

吴长庆（小轩）

同治6.12.19

吴世熊（子梅）

同治4.闰5.23

吴永济

同治4.1.29

吴廷栋（竹如）

同治3.10.2　4.12.12

5.5.14　5.6.12

6.2.23　6.2.24

6.2.25　6.2.26

6.2.27　6.3.10

6.3.17　6.3.18

6.3.19　6.4.11

6.4.13　6.4.19

6.4.27　6.5.1

6.5.17　6.5.22

6.5.30　6.6.3

6.6.19　6.6.26

6.7.27　6.8.9

6.8.16　6.8.26

6.8.30　6.9.2

6.9.3　6.9.7

6.9.18　6.9.23

6.10.2　6.10.3

6.10.24　6.10.28

6.11.12　6.11.16

6.11.22　6.11.30

6.12.9　6.12.19

6.12.26

吴竹泉

同治3.9.15

吴汝纶（挚父、挚甫）

同治3.5.27　4.9.9

4.10.15　4.10.17

4.10.22　4.10.26

5.4.29　5.4.30

5.5.15　5.6.5

5.8.18　5.10.19

5.10.23　5.11.2

5.12.8　6.1.26

6.2.6　6.4.16

6.7.6　6.9.4

吴坤修（竹庄）

同治3.1.15　3.1.17

3.1.18　3.1.19

6.6.19　6.6.28

6.7.1　6.7.2

6.7.13

吴国杰（超伯）

同治3.4.15

吴春海

同治3.6.26

吴继志

同治3.5.26

吴敏树（南屏）

同治4.10.7

吴葆仪

同治6.5.22

吴毓芬（伯华）

同治4.4.1　4.闰5.4

吴缵先（绍烈）

同治3.1.7

时日纯

同治3.11.27

邱心坦

同治6.2.11

邱明泰

同治3.4.9

何　栻（廉昉、莲舫）

同治3.1.7　3.1.23

3.4.2　4.2.2

4.2.5　4.2.15

4.5.27

何　锐

同治3.1.19

何　璟（小宋）

同治3.1.29　3.2.20

3.2.27　3.6.18

3.7.9　3.11.23

3.11.24　4.3.3

何子永

同治6.4.27　6.5.1

6.5.12

何丹臣（丹诚）

同治3.9.1

何玉林

同治4.7.13

何玉贵

同治3.6.27

何应祺（镜海、敬海、竟海）

同治4.1.11　6.10.19

何绍基（子贞）

同治3.11.27　3.11.29

3.12.2　3.12.4

3.12.9　3.12.10

3.12.13　3.12.17

4.1.8　4.4.22

何绍彩

同治3.12.12　5.10.9

何祥垣（其兴）

同治3.10.6

何敬之（镜之、镜芝）

同治5.6.26　5.7.19

5.9.2

何敦五

同治4.1.21

余龙光

同治3.12.8

余承恩

同治5.8.18

余洪胜

同治4.7.13

余锦淮（妙泉）

同治6.1.8　6.1.9

狄　隆

同治4.4.25

邹至堂

同治4.7.23　4.7.24

4.7.26　4.7.29

宋　庆

同治5.5.8　5.8.16

宋　荦（仲牧、漫堂）

同治3.2.28

宋凤翔（于庭）

同治4.6.5

宋国永（长庆）

同治6.3.28　6.8.25

宋学文

同治3.1.29

宋德鸿

同治4.11.6

汪　基（小舫）

同治3.5.8

汪士铎（梅村）

同治3.2.29　3.3.1

3.10.27　3.11.3

3.11.27　4.3.13

4.4.4　4.4.5

6.4.11　6.5.6

6.8.11　6.11.13

6.11.24

汪宗沂

同治3.2.16

汪际云

同治4.7.10

汪鸣銮

同治6.6.7

汪叙畴

同治6.5.9

汪致轩

同治4.9.26　4.9.29

汪辉祖（龙庄）

同治4.11.13

汪醇卿

同治4.2.23

沈节门

同治4.3.12　4.3.13

沈纯嘏

同治4.8.25

沈绎堂

同治3.1.18　3.2.2

3.2.12　3.2.27

3.3.3　3.3.12

沈鹭卿（锡庆）

同治3.4.24　3.4.28

3.4.29

沈蔼亭

同治3.1.8　3.2.30

张　燧

同治3.11.26

张　曜（朗斋）

同治5.4.17

张之万（之望、子青）

同治5.9.1　5.9.6

6.2.22　6.2.23

6.7.15　6.10.13

张云吉

同治4.6.19　4.8.3

4.8.25　4.9.3

4.9.11

张友山

同治6.10.3

张文虎（啸山）

同治3.8.17　3.10.13

3.10.27　6.5.25

6.12.19

张古愚（兴浚）

同治3.2.22

张石朋

同治4.11.27　4.12.6

张田畯

同治4.闰5.3

张仙舫

同治3.1.26　3.8.29

4.4.3　4.4.29

4.5.28

张光明

同治3.6.27

张江陵

同治3.2.18

张志敦

同治6.2.6

张佑之

同治3.4.10

张雨农

同治3.3.26

张秉钧（小山）

同治4.9.18

张定魁

同治3.6.27

张诗日

同治3.7.3　3.7.4

4.5.9　4.6.19

4.8.22

张沛之

同治5.5.6

张宗禹

同治5.5.13　5.8.8

张承华

同治5.10.8

张春皆

同治6.4.17

张树声（振轩）

同治4.闰5.234.8.5

4.8.7　4.9.6

4.11.1　5.1.17

5.2.6　5.5.5

张树珊

同治4.10.23　5.12.28

张保和

同治4.3.4

张胜琪

同治5.5.6

张祖同

同治4.1.13

张炼渠（凤翥）

同治3.1.16　4.闰5.17

4.8.14　4.8.15

张鸿远

同治5.9.6

张鲁瞻

同治4.11.26

张富年（芑堂）

同治3.1.14　4.3.28

4.4.1

张裕钊（廉卿）

同治3.11.27　3.12.18

张蓉溪

同治5.10.8

张锦瑞（笛帆）

同治3.3.24　3.3.26

3.4.10　4.6.7

张锦堂

同治4.闰5.12　4.闰5.27

4.闰5.28　4.闰5.30

4.6.1　4.6.3

4.6.12　4.7.1

张锡嵘（敬堂）

同治4.6.6　4.7.28

4.7.29　4.9.7

4.12.3　4.12.4

4.12.13　5.7.19

5.7.20　5.7.21

5.7.22　5.7.23

5.7.24　5.7.25

5.7.26　5.7.27

5.7.28　5.7.29

5.10.23　5.10.26

5.10.27　5.11.1

6.1.17　6.2.6

张殿臣（国樑）

同治3.9.29

张蔗泉

同治4.1.13

陆立夫

同治3.11.9

阿礼国

同治6.5.7

阿凌阿

同治6.2.13

陈　艾（虎臣）

同治3.1.25　3.2.3

3.3.5　3.3.30

3.4.2　3.4.3

3.5.14　3.5.18

3.5.20　3.8.1

3.8.9　3.8.20

3.8.27　3.10.15

3.10.16　3.10.27

3.11.23　4.1.18

4.2.9　4.8.20

6.3.8　6.3.12

6.3.27　6.4.16

6.4.28　6.5.22

6.7.8　6.8.10

6.8.30　6.10.11

6.11.18　6.12.16

6.12.27

陈　立（卓人、作人）

同治6.8.11

陈　茂

同治6.12.28

陈　湜（舫仙）

同治3.6.26　3.7.3

4.4.17　4.4.19

4.4.21　4.4.24

4.4.26　4.5.3

4.5.4　4.5.6

4.5.7　4.5.11

4.5.13　4.5.23

4.闰5.6　4.闰5.8

4.闰5.10　4.闰5.11

4.闰5.12　4.闰5.13

4.闰5.15　4.闰5.16

4.闰5.17　4.闰5.18

4.8.2　4.8.10

4.9.6　6.2.11

6.3.1

陈　鼐（作梅、竹梅）

同治4.8.20　4.11.5

5.1.8　6.3.21

6.4.17　6.4.21

6.4.27　6.6.6

6.6.12　6.6.15

6.6.19　6.8.7

6.8.11　6.9.20

6.10.16　6.10.22

6.10.24　6.11.3

6.11.16　6.11.28

6.12.13　6.12.29

陈　瀛

同治3.5.19

陈万胜

同治3.6.29

陈子奉

同治3.11.8

陈方坦（小浦、筱浦）

同治3.3.29　3.10.29

4.3.28　4.4.1

4.12.3

陈兰斌

同治3.12.6

陈芝楣

同治3.4.23

陈自明

同治3.2.19　4.6.19

陈廷经（小舫、小蕃）

同治4.10.18

陈兆麟（仰韩）

同治4.9.20

陈庆长

同治4.3.2

陈庆溥（心泉）

同治3.1.28　3.4.19

3.4.23　3.4.24

3.4.26　3.4.28

3.5.17　4.4.3

6.1.15

陈茂松

同治3.4.15

陈松生

同治6.8.2　6.8.12

陈松如

同治4.11.15

陈国瑞（庆云）

同治4.闰5.12　4.闰5.20

4.6.3　4.6.4

4.6.17　4.8.26

4.8.27　4.8.28

陈祖襄

同治3.4.1

陈雪庐

同治6.6.8　6.6.10

陈植梧

同治4.2.20

陈程辉

同治3.12.8

陈瑞芝

同治4.7.10

陈源豫（季牧）

同治3.3.7　3.10.26

4.5.20

陈毓藻

同治4.2.23

邵懿辰（位西、蕙西）

同治3.10.14　4.8.10

4.9.8　4.9.13

4.9.15　4.9.23

4.9.25

八　画

武明良

同治3.6.29

武祖德

同治3.7.17

英　翰（西林）

同治4.闰5.7　闰5.30

4.8.8　4.8.9

5.8.4　5.10.12

5.10.13　5.10.14

6.5.28

范云吉（泰亨）

同治3.1.5　3.1.18

3.1.19

林士班

同治4.6.9　4.9.3

林用光

同治4.6.19

林芗溪

同治3.4.26

林彩新

同治3.4.20

林植棠

同治6.7.15

松　瑞

同治3.10.5　3.10.12

4.2.20　4.5.2

6.8.10　6.10.11

6.10.21　6.10.25

欧阳述

同治4.3.23

欧阳侗

同治3.3.10　3.3.13

欧阳夫人

同治4.2.25　4.2.29

4.4.20　4.9.10

5.11.30　6.5.5

欧阳兆熊（晓岑、小岑、筱岑）

同治3.1.16　3.1.18

3.1.29　3.2.12

3.2.18　3.4.1

3.4.6　3.4.13

3.4.18　3.4.20

3.5.21　3.5.26

3.5.27　3.5.28

3.6.23　3.8.27

3.9.23　3.9.24

3.10.10　3.10.16

3.10.21　3.11.14

3.11.30　3.12.1

3.12.10　3.12.19

3.12.23　4.1.2

4.1.8　4.1.28

4.2.10　4.2.16

4.2.24　4.3.18

4.3.25　4.4.3

4.4.6　4.4.12

4.4.13　4.4.14

4.4.15　4.4.23

4.5.3　4.5.7

4.5.8　4.5.19

5.5.3

欧阳利见（健飞）

同治5.6.24　5.6.25

6.2.20

欧阳龟龄

同治3.4.6

欧阳定果

同治6.2.11

欧阳定懋

同治4.2.15

明　亮

同治6.1.13

易开俊（明耀）

同治4.7.18

易芝生

同治3.6.13

易良虎

同治3.5.6

易良豹（晴谷）

同治3.6.26　3.7.4

易敬臣

同治5.10.7

易晴苍

同治3.8.22

忠　廉（鹤皋）

同治3.1.22　3.1.23

3.1.26　3.1.29

3.2.3　3.7.12

3.7.16　3.11.16

3.11.22　3.11.24

4.1.7

罗少村

同治3.3.30

罗兴仁

同治3.12.23

罗茂堂

同治3.12.5　4.1.28

4.1.29　4.3.4

4.4.30　4.5.7

4.5.20　4.5.23

4.闰5.3　4.闰5.15

4.闰5.17　4.闰5.28

4.6.2　4.6.7

4.8.29　4.9.18

4.10.30

罗荣照

同治3.5.6

罗晓屏

同治3.5.23

罗逢元

同治3.6.27

罗惇衍（椒生）

同治4.6.22

罗麓森

同治3.10.5

帕克巴札普

同治4.6.17

季芝昌（仙九、云书）

同治4.2.18　4.2.19

4.4.18

季君梅（念诒）

同治3.2.10　4.2.1

4.2.4　4.2.5

4.2.13　4.2.20

4.2.22　6.4.2

6.4.3　6.4.4

6.4.5　6.11.25

6.11.26　6.11.27

依勒通阿

同治4.1.21

禹汲三（志涟）

同治4.7.8　4.8.11

金可亭（国均）

同治3.5.29　5.10.20

5.10.21　5.10.23

5.10.28　5.11.1

5.11.7　5.11.9

5.11.10　5.11.11

金庆澜

同治5.11.16　5.12.5

5.12.24

金安清（眉生）

同治3.11.3

金国琛（逸亭）

同治3.2.22　3.2.23

3.3.1　3.3.6

4.1.9

金竺虔（树崇）

同治5.11.16

金泰椿

同治4.1.21

周力城

同治6.1.14

周子瑜

同治3.3.12　3.3.14

3.3.22　3.3.23

3.9.26

周友亭

同治4.7.13

周凤山（梧冈）

同治3.1.17　3.3.8

3.3.21　3.3.23

3.3.26　3.4.2

3.4.16

周玉华

同治4.7.13

周玉鸿

同治3.2.7

周汉英

同治6.10.5

周汝钧

同治3.5.20　3.5.21

3.5.22　3.6.3

3.6.4　3.6.8

3.6.17　3.7.21

3.7.23

周寿昌（荇农）

同治4.12.11　5.5.10

周声澍

同治4.10.17

周学浚（缦云）

同治3.1.7　3.1.10

3.2.10　3.5.18

3.7.29　3.8.7

3.9.4　3.10.7

3.12.28　4.1.1

4.1.25　4.2.22

4.2.23　4.3.5

4.3.9　4.3.21

4.4.4　4.5.24

6.3.8　6.3.14

6.3.15　6.3.18

6.4.2　6.4.3

6.4.9　6.4.12

6.5.25　6.8.10

6.9.7　6.11.4

6.11.5　6.11.8

6.12.11　6.12.22

6.12.24

周祖培（芝台）

同治3.10.2

周朗山

同治4.5.2　4.5.7

周辑瑞（子佩）

同治3.4.18　3.4.19

3.4.22　3.4.24

3.4.27　3.11.5

3.11.8　4.3.29

周锡祉

同治4.2.15

周瀛樵

同治4.10.21　4.10.22

庞际云（省三）

同治3.3.17　3.3.18

3.3.20　3.3.22

3.3.25　3.4.1

3.4.2　3.4.10

3.4.19　3.4.21

3.4.29　3.5.8

3.5.17　3.5.27

3.5.29　3.6.4

3.6.5　3.6.26

3.7.25　3.7.27

3.9.17　3.9.18

3.9.23　3.9.28

3.10.9　3.10.15

3.10.18　3.10.20

3.11.1　3.11.3

3.12.15　3.12.27

4.1.17　4.1.23

4.1.24　4.2.2

4.2.7　4.2.13

4.2.17　4.2.27

4.3.3　4.3.7

4.3.14　4.3.17

4.3.19　4.4.17

4.4.19　4.5.3

6.3.12　6.3.27

6.4.2　6.4.3

6.5.21　6.7.8

6.7.9　6.9.19

6.10.5　6.10.15

6.10.18　6.10.19

6.10.23　6.11.4

6.11.5　6.11.19

6.12.29

庞钟璐（宝生）

同治3.6.1

郑启明

同治3.3.24

郑宏谟

同治3.1.29

郑福照

同治6.7.6

冼道斌

同治5.7.28

宗涤楼

同治5.4.22

宜春宇

同治3.10.23　3.10.24

3.11.5　3.11.6

3.11.9　3.11.12

3.11.17　3.11.20

4.5.23

官　文（秀峰）

同治5.9.6　6.1.25

6.2.27　6.3.1

6.11.23

孟竹亭

同治3.3.24

九　画

春芝田

同治6.11.12　6.11.16

赵　岐

同治3.1.19

赵元青

同治6.3.24

赵世暹（世先、蔗泉）

同治4.3.16　6.8.12

赵吉士

同治3.8.12

赵光缙

同治3.1.18

赵沅青

同治3.1.17

赵春和

同治3.1.19

赵树吉（元卿）

同治3.5.2

赵烈文（惠甫）

同治3.7.1　3.7.2

3.7.13　3.7.14

3.7.15　3.8.21

3.8.27　3.10.19

3.10.21　3.11.10

3.11.29　3.12.21

4.1.13　4.1.29

4.3.14　4.4.26

4.闰5.4　6.4.29

6.5.4　6.5.5

6.5.7　6.5.11

6.5.12　6.5.13

6.5.17　6.5.18

6.5.19　6.5.20

6.5.22　6.5.26

6.5.27　6.6.3

6.6.4　6.6.5

6.6.7　6.6.8

6.6.9　6.6.11

6.6.12　6.6.15

6.6.16　6.6.17

6.6.18　6.6.19

6.6.20　6.6.21

6.6.22　6.6.23

6.6.24　6.6.25

6.6.27　6.7.1

6.7.2　6.7.3

6.7.9　6.7.10

6.7.12　6.7.18

6.7.19　6.7.20

6.7.21　6.7.22

6.7.23　6.7.24

6.7.25　6.7.27

6.7.28　6.8.1

6.8.5　6.8.6

6.8.7　6.8.9

6.8.11　6.8.16

6.8.19　6.8.20

6.8.21　6.8.23

6.8.24　6.8.25

6.8.26　6.8.28

6.8.29　6.8.30

6.9.1　6.9.2

6.9.3　6.9.4

6.9.5　6.9.6

6.9.8　6.9.9

6.9.10　6.9.11

6.9.12　6.9.14

6.9.15　6.9.16

6.9.17　6.9.18

6.9.19　6.9.20

6.9.21　6.9.22

6.9.23　6.9.24

6.9.25　6.11.20

6.11.27　6.11.29

6.12.1　6.12.2

6.12.5　6.12.8

6.12.10

胡叔珊

同治6.1.11

胡宝贤

同治3.1.29

胡宝春

同治3.1.29

胡春发

同治3.4.20

胡莲舫

同治3.10.26　3.11.18

4.11.24　4.11.25

4.11.26　4.11.27

胡高裕

同治3.4.20

项大英

同治3.3.17

柯　钺（小泉、筱泉）

同治3.4.15　3.4.22

3.4.23　3.5.10

3.6.1　3.8.4

柯华辅（竹泉）

同治3.4.18　3.4.22

3.5.8

栋鲁普

同治4.6.17

柏卓安

同治4.4.25

柳寿田

同治3.10.9

威　克

同治4.4.25

威妥玛

同治5.5.15

钟令泰

同治3.8.19

段培元（起）

同治4.4.27

侯朝栋

同治3.4.1

俞　晟（景初）

同治3.4.22

俞　樾（荫甫）

同治5.4.24　6.5.4

6.5.19　6.5.23

6.5.25　6.5.26

6.5.27　6.5.30

6.6.1　6.6.2

6.6.4　6.6.6

6.6.9　6.6.10

6.6.11　6.7.28

6.7.29

饶家琦

同治3.4.18

奕　䜣

同治4.3.17　4.3.28

4.4.5　4.4.28

施占琦

同治3.1.28　3.3.14

施熙元

同治3.3.14

恽世临（次山）

同治3.1.1

姜　箎

同治3.5.8

娄峻山

同治4.4.27　4.4.28

6.3.29　6.5.23

洪贞谦

同治5.5.17

洪汝奎（琴西）

同治3.10.22　4.4.15

4.8.20　6.12.26

洪秀全

同治3.6.20　3.6.26

3.6.28　3.7.2

洪修政

同治3.12.8

洪天贵福（福瑱）

同治3.6.26　3.7.24

祝桐君

同治3.3.4

祝爽亭

同治5.1.21　5.1.26

5.2.27　5.3.10

5.3.29　5.4.6

5.4.22　5.8.10

5.8.12　5.8.19

5.10.12　5.10.17

5.10.27

姚　鼐（姬传）

同治4.12.10

贺云舫

同治4.闰5.28

4.闰5.304.6.1

5.7.19

贺宏勋

同治4.3.4

贺胜臣

同治3.8.24　4.11.21

6.2.30　6.3.12

6.8.11

贺济霖

同治4.8.30

贺桂龄（桂林）

同治4.7.13

贺献臣

同治6.1.11

贺霱若

同治4.10.28

十　画

袁　恒

同治4.1.25

袁万瑛（铁庵）

同治3.7.15

袁小午

同治4.11.26　4.11.28

5.6.12　5.6.13

5.6.15　5.6.16

5.6.21　5.9.16

袁小荣

同治4.2.10

袁甲三（午桥）

同治4.10.19

袁保恒（筱坞、小坞）

同治3.5.2　5.8.8

袁保龄（子久）

同治4.10.19　4.10.25

袁爱存

同治4.2.6

袁绳武（镜堂）

同治6.1.9

袁橞泽

同治3.7.15　3.9.10

4.2.9　4.2.10

4.2.11　4.2.14

4.7.24

莫友芝（子偲、郘亭）

同治3.1.7　3.2.18

3.3.16　3.4.1

3.4.12　3.5.9

3.5.23　3.5.28

3.5.29　3.6.1

3.6.2　3.8.9

3.8.10　3.8.17

3.8.26　3.9.15

3.10.10　3.11.7

3.11.26　3.11.29

3.12.11　4.1.16

4.1.22　4.2.9

4.3.4　4.3.9

4.3.28　4.9.29

4.10.3　4.10.4

4.10.7　4.10.10

4.10.19　4.10.27

4.10.28　6.5.14

6.5.25　6.6.4

6.12.7　6.12.19

莫祥芝（祥之）

同治4.5.15

桂中行（履真）

同治4.8.25　4.9.3

4.9.4

桂玉保

同治3.4.20

桂香亭（芗亭）

同治6.10.10

贾钟麟

同治4.1.24

顾有孝

同治3.8.12

晏端书（彤甫、同甫、成甫）

同治3.9.8　3.9.9

3.9.11　3.10.30

3.11.16　4.闰5.4

6.8.12　6.8.15

钱　启

同治4.5.20

钱　沣（南园）

同治3.4.11

钱仑仙（伦仙、楞仙）

同治4.闰5.9　4.闰5.10

4.闰5.11　4.闰5.13

4.闰5.21　6.2.23

钱应溥（子密）

同治3.2.29　3.3.2

3.3.7　3.3.29

3.4.12　3.7.8

3.7.11　3.7.22

3.7.29　3.8.22

3.9.3　3.10.13

3.11.17　4.1.16

4.2.8　4.3.9

4.4.5　4.4.11

4.5.4　4.5.20

4.5.22　4.5.24

4.闰5.12　4.闰5.13

4.闰5.15　4.闰5.20

4.闰5.23　4.闰5.27

4.闰5.30　4.6.2

4.6.7　4.6.8

4.6.12　4.6.15

4.8.12　4.8.21

4.9.2　4.9.6

4.9.9　4.9.10

5.4.26　5.4.27

5.4.30　5.6.21

5.7.9　5.7.25

6.2.2　6.5.16

6.5.19　6.5.20

6.6.13　6.6.22

6.7.6　6.7.13

6.7.15　6.7.22

6.8.5　6.8.29

6.9.1　6.9.7

6.9.8　6.9.10

6.9.21　6.9.25

6.9.27　6.10.11

6.10.12　6.10.22

6.11.6　6.11.9

6.12.14

钱桂森

同治4.4.8

钱湘吟

同治3.1.18　3.1.24

钱鼎铭（调甫、苕甫）

同治6.2.23

钱警石（泰吉、辅宜）

同治3.8.22

倪文蔚（豹岑、豹臣）

同治3.4.1　4.2.23

4.3.5　4.4.11

4.5.1　6.3.12

6.4.2　6.4.3

6.4.16　6.4.29

6.5.25　6.7.8

6.8.28　6.9.2

6.9.9　6.10.16

6.10.26

徐子苓（毅甫）

同治3.8.5　3.3.24

徐廷英

同治5.10.8

徐芸渠

同治4.1.12

徐国桢

同治3.11.26

徐河清

同治6.5.18

徐宝治（少岩）

同治3.5.8

徐树铭（寿蘅、寿洪）

同治3.11.4　3.11.5

3.11.6　3.11.7

3.11.8　4.12.11

5.5.16　6.11.20

6.11.21　6.11.22

徐贻甫

同治3.6.21

徐晋裕

同治3.1.19

徐逢干

同治4.10.5

徐琴舫

同治5.4.20　5.4.24

殷兆镛

同治4.6.20

翁同龢（叔平）

同治3.5.2

高　梯（云浦）

同治6.6.14

高　福

同治4.7.18

高均儒（伯平）

同治3.10.14

高谷山

同治3.5.13

高惠生（蕙生）

同治3.5.19

郭　阶（慕徐）

同治3.2.24　6.4.12

6.10.15

郭松林（子美）

同治5.11.28　5.12.12

6.2.28

郭雨生

同治4.3.16

郭金魁

同治5.8.17

郭柏荫（远堂）

同治4.5.2　6.11.4

6.12.11　6.12.12

6.12.13　6.12.14

郭崑焘（意城、意臣）

同治3.1.5　3.3.19

3.4.20　3.5.30

3.6.25　3.7.24

3.9.26　3.11.5

4.1.12　4.1.18

4.闰5.5　5.1.16

5.5.4　5.5.18

5.12.23　6.11.20

郭嵩焘（筠仙、云仙、伯琛）

同治3.1.22　3.3.14

3.3.26　3.5.8

3.10.29　4.1.2

4.1.29　4.5.12

4.闰5.29　4.8.20

4.10.17　4.11.25

5.1.21　5.4.22

5.5.18　5.5.29

5.7.15　5.9.3

5.11.23　5.12.5

6.2.13　6.4.9

6.6.7　6.6.25

6.9.8　6.10.21

6.12.20

席宝田（研香、砚香）

同治4.4.27

唐　鉴（镜海、竟海）

同治5.10.5

唐义训（桂生、义顺）

同治3.11.16　3.11.22

唐玉田

同治3.4.5

唐尔藻

同治3.4.25

唐训方（义渠）

同治3.2.25　3.2.26

3.3.2　3.3.9

3.3.14　3.3.16

3.3.19　3.3.22

3.3.25

唐荫云

同治4.9.11

唐焕章

同治4.2.11　4.4.26

5.12.5

唐景皋（鹤九）

同治3.4.25　3.5.6

4.7.11　4.7.13

5.7.28　5.7.29

阎敬铭（丹初）

同治4.11.5　5.3.12

5.4.3　5.4.4

5.4.5　5.4.6

5.4.7　5.4.8

5.4.9　5.4.10

5.4.11　5.4.12

5.4.13　5.4.14

5.6.14　5.6.15

5.6.29

凌　焕（晓岚、晓南、筱南、小岚）

同治3.10.19　4.1.25

6.2.2　6.2.13

凌允熙

同治6.2.6

凌荻舟（荻洲、笛舟）

同治5.7.15

涂宗瀛（朗轩、朗仙、阆轩、阆仙）

同治3.3.2　3.4.1

3.4.2　3.4.9

3.5.26　3.9.20

3.10.16　3.12.15

4.1.21　4.1.23

6.3.16

容　闳（光照、纯甫）

同治4.12.3　4.12.6

陶　庆

同治3.11.18

十一画

黄　勋

同治4.8.25

黄　倬（恕皆）

同治4.12.11　5.5.16

6.12.2

黄　冕（南坡、兰坡）

同治3.1.3　3.1.5

3.1.6　3.1.9

3.1.11　3.1.15

3.1.20　3.1.23

3.1.24　3.1.27

3.2.1　3.2.2

3.3.19　3.3.20

3.3.21　3.3.22

3.7.9　3.9.5

3.9.26　3.11.26

4.11.16

黄上达

同治4.7.24

黄文金

同治3.1.10

黄少昆

同治3.9.17　3.9.18

3.11.1

黄名归

同治6.11.4

黄齐昂

同治3.1.17

黄吟台

同治3.3.17

黄金志

同治4.7.21

黄宗保

同治3.4.20

黄绍锡

同治4.8.30

黄荫山（印山）

同治3.1.6

黄洪熙

同治4.1.15

黄冠北

同治3.6.28　6.4.5

黄彭年（子寿）

同治4.1.29

黄锡彤（晓岱）

同治4.12.12

黄鼎甫

同治3.4.7

黄赞汤（莘农）

同治6.9.8

黄翼升（昌岐、昌期）

同治3.5.11　3.5.12

3.5.19　3.6.26

3.7.19　3.7.20

3.9.6　3.9.7

3.10.9　3.10.18

3.10.22　4.1.2

4.1.6　4.1.7

4.1.14　4.2.16

4.3.1　4.3.21

4.3.28　4.5.11

4.5.16　4.5.28

4.闰5.8　4.闰5.9

4.闰5.11　4.闰5.12

4.7.13　4.7.15

4.7.24　4.7.25

5.4.30　5.5.1

5.5.2　5.5.4

5.5.5　5.5.8

5.5.9　5.5.11

5.5.13　5.5.15

5.7.22　5.7.23

5.7.24　5.7.25

5.7.26　5.7.27

5.7.28　5.7.29

5.8.9　5.8.13

5.8.15　5.8.16

5.8.19　5.8.25

6.2.29　6.2.30

6.3.1　6.3.3

6.3.22　6.4.8

6.4.24　6.4.27

6.5.3　6.5.15

勒少仲

同治3.3.27　3.4.12

3.5.4　3.5.11

3.6.6　3.6.12

3.6.28　3.7.25

3.8.2　3.8.18

3.9.3　3.10.13

3.11.8　4.4.6

4.4.11　5.12.29

萧士林

同治6.12.24

萧开印

同治3.6.29　3.9.19

3.11.13

萧庆衍（为则、维则）

同治3.6.29　3.7.13

萧杞山（清泉）

同治3.5.15　3.5.20

萧孚泗（浮泗、信臣）

同治3.6.29　3.7.1

3.7.10　3.7.18

萧敔庭（晋卿）

同治4.9.12　4.9.13

萧崇林

同治6.12.16

萧盛远

同治3.4.24　3.4.25

梅曾亮（伯言）

同治3.3.15　3.3.17

曹仁贤

同治4.11.6

曹西垣

同治3.3.19　6.9.9

曹禹门

同治3.1.15　4.2.6

曹锡

同治3.12.6

常仪庵

同治3.10.28　3.10.29

3.11.1　3.11.18

4.1.12　4.1.13

常星阿

同治4.7.18

崔廷绍

同治4.6.10

崔淦樊

同治3.3.24

崇　绮（文山）

同治4.5.14

梁文钰

同治4.6.15

梁玉贵

同治4.7.13

梁国琎

同治3.10.30　3.11.13

4.1.21

梁美材

同治3.7.4　3.7.13

梁章钜（茝林、闳中）

同治3.2.28　3.3.19

梁鼎庸

同治3.6.12　3.6.15

屠　楷（晋卿）

同治4.闰5.16　4.6.3

4.6.15　5.6.15

5.10.16

绷楚克

同治4.6.17

十二画

喜　贵

同治4.8.14

彭玉麟（雪琴）

同治3.1.9　3.1.10

3.1.11　3.1.13

3.4.9　3.4.23

3.5.9　3.7.25

3.8.12　3.8.13

3.8.14　3.8.15

3.8.17　3.8.26

3.10.27　3.10.28

3.10.29　3.11.15

3.11.16　3.11.17

3.11.18　4.1.5

4.1.6　4.1.7

4.1.8　4.2.27

4.2.28　4.3.1

4.3.2　4.3.16

4.3.20　4.3.21

4.3.22　4.3.23

4.3.25　4.3.26

4.3.27　4.3.28

4.3.29　4.4.3

4.4.8　4.4.9

4.4.13　4.4.21

4.4.22　4.5.9

4.5.10　4.5.24

4.5.25　4.5.26

4.5.27　4.闰5.1

4.闰5.25　4.6.14

4.7.5　4.7.11

4.11.30　5.9.18

5.9.19　5.9.20

5.9.21　5.9.22

5.9.23　5.9.24

5.9.25　5.9.26

5.9.27　5.9.28

5.9.29　5.10.1

5.10.2　5.10.3

5.10.4　5.10.5

5.10.6　5.10.7

5.10.8　5.10.9

5.10.10　5.10.11

5.10.12　6.3.8

6.3.9　6.8.12

6.8.13　6.8.15

6.8.16　6.8.17

6.11.6　6.12.19

6.12.20

彭芳禄（芳六）

同治6.5.24　6.5.25

6.5.27　6.6.1

6.6.2　6.6.6

6.6.7　6.6.8

6.6.9　6.6.10

6.6.11　6.7.27

6.7.29　6.8.12

6.8.13　6.8.22

彭定澜（恬舫）

同治5.8.3

彭席江

同治3.9.24

彭嘉玉（笛仙）

同治4.5.17　4.5.19

4.闰5.2　4.闰5.4

5.11.11　5.11.12

5.11.13　5.11.17

5.11.21　5.11.28

5.11.29　5.11.30

彭毓橘（杏南、盛南）

同治3.1.1　3.4.16

3.5.27　3.6.27

3.6.28　3.9.6

4.3.2　6.2.27

彭蕴章（咏莪）

同治5.10.10　5.10.11

葛承霖

同治6.2.28

葛奇益

同治3.6.27

董奉高

同治4.7.30

敬妥玛

同治4.4.25

蒋士奇

同治4.2.6

蒋于斯

同治6.4.9

蒋子良

同治4.1.19　4.1.22

4.1.23

蒋申甫

同治5.6.16

蒋希夷

同治5.5.8

蒋益澧（芗泉）

同治6.12.16

蒋彬蔚

同治4.1.15

蒋嘉棫（纯卿、莼卿）

同治4.1.1　6.9.14

蒋凝学（芝纯、之纯）

同治3.1.14　3.3.19

程可山

同治4.3.16

程西池

同治5.4.18

程兆和

同治5.8.11

程希辕

同治3.5.20　3.9.23

程国熙（敬之）

同治4.1.8　6.2.26

6.2.28

程春浦（学伊）

同治3.3.24

程桓生（尚斋）

同治3.8.29　3.9.1

4.1.1　6.1.25

6.6.24　6.6.28

6.11.8　6.11.17

6.11.24

程梓庭

同治3.1.19

程鸿诏（伯敷）

同治3.8.11　3.9.3

3.9.21　4.1.2

4.1.3　4.5.5

4.12.4　4.12.8

程绳武

同治5.6.7　5.6.10

程颖芝

同治3.4.2　3.4.3

3.4.8　3.4.14

3.4.15　3.4.16

3.4.17　3.4.20

3.4.21　3.4.29

3.5.1　3.5.5

3.5.6　3.5.13

3.5.15　3.5.16

3.5.23　3.5.25

3.5.26　3.5.29

3.5.30　3.6.13

3.8.23　3.8.27

3.12.4

傅振邦

同治5.5.11

舒　保（辅廷）

同治3.5.3

鲁秋航

同治3.1.11　3.2.25

3.3.10　3.5.5

3.5.6　3.5.10

3.5.13　3.5.15

3.5.16　3.5.23

3.5.24　3.5.25

3.5.28　3.5.29

3.6.2　3.6.28

3.7.1　3.7.5

3.7.9　3.7.12

3.7.24　3.7.27

3.8.12　3.8.24

3.8.26　3.8.28

曾广蒲

同治5.6.7

曾丹阁

同治6.8.29

曾凤山

同治4.7.13

曾任尊

同治6.1.1　6.1.2

曾纪泽

同治3.1.28　3.1.29

3.2.1　3.2.9

3.2.20　3.3.3

3.3.6　3.3.7

3.3.13　3.3.22

3.3.26　3.3.27

3.3.30　3.4.1

3.4.2　3.4.3

3.4.4　3.4.7

3.4.19　3.5.1

3.5.5　3.5.8

3.5.18　3.6.3

3.6.7　3.6.8

3.6.11　3.6.14

3.6.16　3.6.17

3.6.23　3.6.26

3.6.27　3.6.29

3.7.4　3.7.7

3.7.8　3.7.9

3.7.10　3.7.13

3.7.14　3.7.15

3.7.20　3.7.22

3.7.24　3.725

3.7.26　3.7.28

3.8.13　3.9.4

3.9.7　3.10.4

3.10.8　3.10.11

3.10.15　3.11.2

3.11.25　3.12.20

4.1.8　4.2.10

4.3.17　4.4.17

4.4.30　4.5.5

4.5.6　4.5.16

4.5.18　4.5.21

4.5.28　4.闰5.2

4.闰5.3　4.闰5.4

4.闰5.14　4.闰5.19

4.6.1　4.6.8

4.6.19　4.6.25

4.7.2　4.7.8

4.7.13　4.7.14

4.7.15　4.7.17

4.8.3　4.8.10

4.8.13　4.8.19

4.8.21　4.9.7

4.9.10　4.9.12

4.9.22　4.9.25

4.9.26　4.9.29

4.10.4　4.10.17

4.10.24　4.10.28

4.11.6　4.11.16

4.11.29　4.12.9

4.12.24　4.12.25

5.1.10　5.1.11

5.1.13　5.1.17

5.2.10　5.2.11

5.2.25　5.3.5

5.3.19　5.4.22

5.4.25　5.5.2

5.5.4　5.5.5

5.5.11　5.5.25

5.6.6　5.6.16

5.6.26　5.7.20

5.8.3　5.8.5

5.8.14　5.8.19

5.8.22　5.9.6

5.9.17　5.10.11

5.10.25　5.10.26

5.11.3　5.11.18

5.11.23　5.1126

5.11.28　5.12.23

6.1.17　6.1.23

6.2.13　6.2.16

6.2.23　6.2.25

6.3.14　6.3.18

6.3.20　6.3.22

6.3.28　6.4.12

6.5.17　6.6.16

6.7.6　6.9.8

6.11.9　6.11.10

6.11.11　6.11.13

6.11.16　6.11.19

6.11.21　6.11.23

6.11.24　6.11.25

6.12.3　6.12.6

6.12.10　6.12.24

6.12.25　6.12.26

6.12.28

曾纪官

同治5.12.26

曾纪鸿（科一）

同治3.3.7　3.3.24

3.6.6　3.6.19

3.6.20　3.6.22

3.7.7　3.7.9

3.7.24　3.10.5

4.3.16　4.4.18

4.4.21　4.闰5.14

4.8.2　4.12.25

5.1.16　5.1.18

5.1.24　5.2.1

5.2.18　5.5.5

5.8.5　5.8.19

5.9.6　5.10.14

5.10.15　5.10.16

5.10.17　5.10.19

5.10.24　5.10.25

5.10.26　5.11.14

5.11.18　5.11.19

5.11.27　5.12.11

5.12.26　6.1.18

6.1.24　6.1.25

6.2.10　6.2.15

6.2.22　6.3.14

6.3.16　6.3.17

6.3.18　6.3.19

6.3.20　6.3.21

6.3.22　6.3.23

6.3.24　6.3.25

6.3.26　6.3.27

6.3.28　6.3.29

6.4.1　6.4.2

6.4.3　6.4.4

6.4.5　6.4.6

6.4.7　6.4.9

6.4.10　6.4.12

6.4.15　6.4.28

6.5.25　6.5.26

6.7.18　6.7.22

6.9.21　6.11.14

6.11.17　6.12.15

曾纪渠

同治6.11.10　6.11.12

曾纪瑞

同治4.6.27　4.7.16

4.8.6　5.5.2

5.12.26　6.4.15

6.9.18

曾国华（温甫）

同治3.4.7

曾国荃（沅甫、叔淳）

同治3.1.4　3.1.7

3.1.8　3.1.13

3.1.17　3.1.23

3.1.24　3.1.26

3.2.1　3.2.2

3.2.6　3.2.11

3.2.15　3.2.17

3.2.23　3.3.1

3.3.4　3.3.7

3.3.10　3.3.12

3.3.13　3.3.14

3.3.17　3.3.18

3.3.20　3.3.22

3.3.24　3.3.26

3.3.27　3.3.28

3.3.30　3.4.1

3.4.3　3.4.5

3.4.6　3.4.7

3.4.9　3.4.10

3.4.11　3.4.13

3.4.16　3.4.18

3.4.20　3.4.21

3.4.23　3.4.24

3.5.1　3.5.5

3.5.6　3.5.10

3.5.11　3.5.12

3.5.15　3.5.16

3.5.17　3.5.18

3.5.21　3.5.22

3.5.23　3.5.24

3.5.25　3.5.28

3.6.1　3.6.3

3.6.4　3.6.5

3.6.9　3.6.10

3.6.16　3.6.18

3.6.19　3.6.20

3.6.21　3.6.22

3.6.23　3.6.24

3.6.25　3.6.26

3.6.27　3.6.28

3.7.1　3.7.2

3.7.4　3.7.7

3.7.9　3.7.10

3.7.12　3.7.13

3.7.14　3.7.15

3.7.16　3.7.17

3.7.18　3.7.19

3.7.20　3.7.22

3.7.24　3.7.29

3.8.2　3.8.5

3.8.6　3.8.7

3.8.9　3.8.14

3.8.18　3.8.19

3.8.20　3.8.21

3.8.22　3.8.23

3.8.24　3.8.26

3.8.27　3.8.28

3.9.2　3.9.4

3.9.5　3.9.7

3.9.8　3.9.9

3.9.10　3.9.11

3.9.12　3.9.14

3.9.17　3.9.19

3.9.20　3.9.21

3.9.23　3.9.25

3.9.26　3.9.28

3.9.29　3.10.1

3.10.3　3.10.4

3.10.6　3.10.8

3.10.10　3.10.12

3.10.14　3.10.16

3.10.24　3.11.1

3.11.5　3.11.12

3.11.14　3.11.24

3.11.30　3.12.4

3.12.6　3.12.7

3.12.15　3.12.16

3.12.24　3.12.25

4.1.4　4.1.5

4.1.14　4.1.30

4.2.5　4.2.14

4.2.25　4.3.2

4.3.4　4.3.14

4.3.18　4.4.15

4.4.24　4.4.29

4.5.5　4.5.15

4.5.18　4.5.20

4.5.26　4.闰5.14

4.6.3　4.6.24

4.6.25　4.6.27

4.7.4　4.7.14

4.7.20　4.7.22

4.7.25　4.8.2

4.8.6　4.8.14

4.8.30　4.9.4

4.9.16　4.9.25

4.10.5　4.10.7

4.10.15　4.10.24

4.10.25　4.11.5

4.11.16　4.11.28

4.11.29　4.12.6

4.12.13　4.12.15

4.12.18　4.12.20

4.12.25　5.1.6

5.1.15　5.1.21

5.1.25　5.1.30

5.2.1　5.2.10

5.2.24　5.3.4

5.3.5　5.3.6

5.3.15　5.3.16

5.3.17　5.3.18

5.3.26　5.4.3

5.4.6　5.4.21

5.4.22　5.4.25

5.5.2　5.5.3

5.5.4　5.5.5

5.5.11　5.5.18

5.5.22　5.5.28

5.6.1　5.6.2

5.6.6　5.6.12

5.6.23　5.6.27

5.7.12　5.7.16

5.7.24　5.7.25

5.8.3　5.8.5

5.8.10　5.8.12

5.8.14　5.8.19

5.8.22　5.8.23

5.8.24　5.8.25

5.9.2　5.9.6

5.9.12　5.9.14

5.9.17　5.9.22

5.9.28　5.9.29

5.10.1　5.10.2

5.10.6　5.10.11

5.10.22　5.10.25

5.10.26　5.11.2

5.11.6　5.11.7

5.11.21　5.11.23

5.11.28　5.12.1

5.12.2　5.12.4

5.12.12　5.12.18

5.12.20　5.12.22

5.12.25　5.12.27

5.12.28　5.12.30

6.1.2　6.1.10

6.1.12　6.1.22

6.1.26　6.2.3

6.2.13　6.2.15

6.2.19　6.2.21

6.2.23　6.2.27

6.2.28　6.2.29

6.2.30　6.3.2

6.3.3　6.3.12

6.3.18　6.3.22

6.3.28　6.4.1

6.4.8　6.4.10

6.4.12　6.4.15

6.4.16　6.4.21

6.4.22　6.5.1

6.5.12　6.5.15

6.5.17　6.5.20

6.5.21　6.5.22

6.5.24　6.5.26

6.6.2　6.6.6

6.6.7　6.6.8

6.6.9　6.6.12

6.6.18　6.6.23

6.6.28　6.7.2

6.7.77　6.7.21

6.7.22　6.8.3

6.8.22　6.8.28

6.8.29　6.9.7

6.9.9　6.9.21

6.9.22　6.9.25

6.10.3　6.10.5

6.10.12　6.10.22

6.11.2　6.11.4

6.11.6　6.11.14

6.11.25　6.12.25

6.12.26

曾国葆（贞幹、季洪）

同治3.9.22　3.9.23

3.11.1　4.5.24

曾国潢（澄侯）

同治3.1.4　3.1.14

3.2.4　3.2.14

3.2.24　3.3.4

3.3.14　3.3.18

3.2.24　3.4.4

3.4.14　3.4.24

3.5.4　3.5.14

3.5.24　3.6.1

3.6.3　3.6.4

3.6.14　3.6.25

3.7.4　3.7.14

3.8.4　3.8.14

3.8.24　3.9.14

3.9.24　3.10.5

3.10.14　3.10.24

3.11.5　3.11.14

3.11.24　3.12.4

3.12.16　3.12.25

4.1.5　4.1.14

4.1.30　4.2.5

4.2.14　4.2.25

4.3.4　4.3.14

4.4.15　4.4.24

4.5.5　4.5.15

4.5.26　4.闰5.14

4.6.3　4.6.24

4.6.25　4.6.27

4.7.4　4.7.14

4.7.25　4.8.6

4.8.14　4.8.30

4.9.4　4.9.16

4.9.25　4.10.5

4.10.15　4.10.24

4.10.25　4.11.5

4.11.16　4.11.28

4.11.29　4.12.6

4.12.13　4.12.15

4.12.20　4.12.25

5.1.6　4.1.15

5.1.25　5.2.24

5.3.6　5.3.16

5.3.17　5.3.18

5.4.6　5.4..25

5.5.4　5.5.5

5.5.18　5.5.28

5.6.5　5.7.6

5.8.10　5.8.28

5.9.6　5.10.6

5.10.22　5.11.5

5.11.23　5.11.26

5.12.6　6.1.4

6.2.5　6.2.19

6.3.7　6.3.9

6.3.20　6.4.5

6.5.5　6.6.6

6.7.6　6.7.18

6.8.5　6.9.5

6.9.8　6.10.5

6.10.21　6.11.5

6.11.14　6.12.5

6.12.27

曾国蕙

同治3.3.18　3.4.4

曾星冈（玉屏）

同治3.1.8

曾恒德

同治3.4.21　5.9.26

曾缉熙

同治3.4.7

曾福秀

同治4.6.27

曾璞山

同治3.1.14

温德克勒西

同治4.7.18

富　升

同治4.3.29

富明阿（治安）

同治3.7.8　3.7.18

3.7.19　3.10.13

3.11.5　4.2.20

十三画

瑞　罗

同治4.11.4

瑞芝生

同治4.6.22

赖文光（汶光）

同治5.3.8　5.3.16

5.5.13　5.6.27

5.7.1　6.2.11

6.12.13

赖进洸

同治3.3.9

雷鹳郊

同治3.11.19

路　璜（渔宾）

同治5.12.29　6.1.6

6.1.9

路朝霖（访岩）

同治5.12.29　6.1.6

魁　玉（时岩）

同治4.4.5　4.5.2

4.5.19　6.3.11

6.5.8　6.8.10

6.8.17　6.8.26

6.10.3　6.10.14

6.10.21　6.10.25

6.11.4　6.12.13

鲍　超（春霆）

同治3.3.4　3.3.13

3.3.17　3.3.20

3.4.1　3.5.11

3.5.12　3.5.15

3.5.16　3.5.22

3.5.24　3.10.8

3.10.12　4.1.5

4.1.7　5.9.14

6.3.14　6.3.28

6.4.22

鲍源深（花潭、华

潭）

同治5.4.17　6.7.16

6.7.28　6.8.1

6.8.4　6.8.6

6.9.1　6.9.2

6.9.8　6.9.13

6.9.17　6.10.28

6.12.3　6.12.9

6.12.12　6.12.14

窦兰泉（士序）

同治3.2.3　3.2.4

3.2.29　3.3.1

3.3.2　3.3.3

3.3.4　3.3.5

3.3.6　3.3.7

3.3.9　3.3.10

3.3.27　3.3.29

3.4.1　3.4.3

3.4.4　3.4.6

3.4.8　3.4.9

3.4.10　3.4.11

3.4.13　3.4.14

慈安太后

同治3.7.12

慈禧太后

同治3.9.1　3.10.10

十四画

赫　德

同治5.5.15

蔡贞斋

同治6.6.9　6.6.16

6.6.17　6.6.21

6.6.27　6.6.29

6.7.10　6.7.26

6.8.2　6.8.15

6.8.26　6.8.27

6.9.1　6.9.2

6.9.5　6.12.30

蔡寿祺

同治4.5.12　4.6.22

管韫山

同治3.6.13

僧格林沁

同治4.3.19　4.5.3

5.2.20

端木埰（子畴）

同治3.5.2　4.8.28

廖养泉

同治3.3.24

精默特

同治4.6.17

谭　鳌

同治4.4.16　4.9.21

5.7.15

谭廷襄（竹厓、竹岩）

同治5.9.26

谭春浦

同治5.7.22

熊礼园（礼元）

同治3.5.17

熊秋白

同治6.6.12　6.8.4

6.8.7

熊登武

同治3.6.28　3.6.29

4.3.14　4.4.25

十五画

黎兆棠

同治3.12.6

黎陶林

同治6.4.15

黎庶昌（莼斋、纯斋）

同治3.1.28　3.3.18

3.5.2　4.2.21

4.5.1　4.闰5.6

4.闰5.15　4.闰5.22

4.闰5.27　4.7.12

4.7.20　4.8.17

4.9.28　4.11.30

4.12.7　5.1.25

5.4.17　5.9.24

6.9.14　6.9.26

黎福保

同治3.1.24　6.3.26

黎樾乔（越乔、月乔）

同治6.3.26

潘　铎（木君）

同治4.3.10

潘文质

同治3.11.28

潘光斌

同治3.12.8

潘伊卿

同治3.1.8　3.9.28

3.11.7　3.11.22

3.11.27　3.12.21

3.12.27　4.1.8

4.1.9　4.1.21

4.1.26　4.1.27

4.1.29　4.2.2

4.2.7　4.2.9

4.2.15　4.2.21

4.2.24　4.3.2

4.3.9　4.3.10

4.3.18　4.4.7

4.4.14　4.4.17

4.5.8　4.5.9

4.5.10　4.5.14

4.5.15　4.5.18

4.5.21　5.2.24

6.4.6　6.4.8

6.4.25　6.4.29

6.5.24　6.6.2

6.6.4　6.6.7

6.6.8　6.6.23

6.7.1　6.8.3

6.9.22　6.9.28

6.10.5　6.10.10

6.11.14　6.12.2

6.12.4　6.12.17

6.12.27　6.12.28

潘桂堂

同治4.8.2

潘鸿焘

同治3.1.14

潘曾玮（季玉、玉泉）

同治3.11.12　3.11.15

6.4.23　6.4.27

6.7.21　6.7.25

潘锡荣

同治3.4.1

潘鼎新（琴轩）

同治4.8.24　4.10.8

4.11.5　4.11.7

4.11.26　4.11.28

5.2.13　5.2.14

5.3.1　5.3.8

5.4.7　5.4.21

5.4.30　5.5.2

5.5.14　5.7.19

5.7.20　5.8.18

5.9.9　5.9.16

6.1.19

十六画

薛世香

同治4.4.12　4.4.13

4.10.28　4.10.29

薛炳炜（芳亭）

同治3.9.16　3.9.17

3.9.18　3.9.19

3.9.23　3.9.24

3.9.29

薛晓帆

同治4.闰5.6

薛福成（叔耘）

同治4.6.2　4.10.20

5.4.17　5.8.16

5.10.16　6.6.16

薛福辰

同治4.闰5.6

穆海航

同治3.8.28　3.9.1

穆缉香阿

同治5.11.28

十七画

戴　望（子高）

同治6.8.21

戴东厚

同治3.1.15　3.1.16

戴存庄

同治3.4.22

戴履忠

同治3.9.13

十八画

魏　彦

同治3.5.3

魏　耆（同己）

同治6.7.14

魏　铭

同治4.9.3

魏　源（默深）

同治6.7.14

魏承鑫

同治3.5.13

魏春农（中先）

同治5.1.24

魏柳南

同治4.4.26

魏荫庭（荫亭）

同治4.1.9　4.1.16

4.1.23　4.4.11

4.4.22　6.8.3

6.8.4

魏涟西（万杰）

同治3.1.2　3.1.8

3.2.13　3.2.20

3.2.29

魏盘仲

同治3.11.29　5.7.4

编制者：梁　遐

曾国藩全集（十九）

日记之四

曾国藩

岳麓书社

注释

□□□□□

本书中所出现的如上方框同原版纸书。

目录

同治七年

提要

正月

二月

三月

四月

闰四月

五月

六月

七月

八月

九月

十月

十一月

十二月

同治八年

提要

正月

二月

三月

四月

五月

六月

七月

八月

九月

十月

十一月

十二月

无慢室日记

正月

二月

三月

四月

五月

七月

十月

十一月

十二月

同治九年

提要

正月

二月

三月

四月

五月

六月

七月

八月

九月

十月

闰十月

十一月

十二月

无慢室日记

正月

十二月

同治十年

提要

正月

二月

三月

四月

五月

六月

七月

八月

九月

十月

十一月

十二月

无慢室日记

正月

二月

三月

同治十一年

提要

正月

二月

人名索引

返回总目录

同治七年

提要

黎明至贡院拜牌，夜与纪泽谈出处之宜1.1　美蒲安臣将回国，皇上派令与军机章京志刚等同使英、法等国，来此拜会1.2　至下关回拜蒲安臣，观其水陆兵操演；观李稚荃厂中制造各器之所1.3　写信与澄弟，嘱来金陵欢聚1.7　批昭忠祠册；吾父于丙、丁两年得四曾孙，吾兄弟当专意教育子孙，以期家声不坠1.8　与纪泽谈诗1.11　阅江苏水师营制事宜1.12　与莫子偲论袁漱六所送《汉书》景佑本之伪1.14　《课子随笔》皆节抄古人家训名言；大约兴家之道不外内外勤俭、兄弟和睦、子弟谦谨等事；谓达官子弟听惯高议论，见惯大排场，往往轻慢师长，讥弹人短，骄奢淫佚，以至于无恶不作1.17　戴醇士之两子来见，均尚能世其家学1.20　以新会陈氏所刻廿四史寄沅弟，以便子侄阅读1.22　选抄苏东坡五古诗之尤雅者1.24　阅戴醇士诗文集，题识两纸1.25　核在京所抄杜、苏二家诗1.27　用钱笺本、玉句草堂本、卢刻五家评本校所抄杜诗1.28　望儿侄辈读书稍有所成，将来孙辈看作榜样，便是世家好气象1.29　出明日考书院题2.1　自省老境日逼，学术无成2.2　马铸为余画像2.3　于苏东坡“治生不求富，读书不求官”句后增“修德不求报，能文不求名”；谓兼此四者，则胸次广大，含天下之至乐2.4　水师补缺一案事宜添一条：水师归本地辖2.5　久不闻直隶军事消息，殊为悬系2.6　率僚属至圣庙行释奠礼2.9　自省今年匆匆又过四十一日，老境日催，而学术无成2.11　发书院甄别榜2.12　闻山东之兵在直隶败溃，且疲极多逃者，不愿渡黄河，恐捻军又将大振2.13　至大程子祠主祭；将本辕人员斟酌补缺毕；谓人常怀愧对之意，便是载福之器、入德之门，德以满而损，福以骄而减2.15　至钟山、尊经两书院送诸生上学2.16　为考惜阴书院课出题；阅敬敷书院卷2.22　连日下雨，深以伤麦为忧2.27　闻陈舫仙发新疆效力赎罪，深为骇叹！宦途崄巇，良可危惧2.28　再书“居官四败”与“居家四败”以自儆惕2.29　诵《哀王孙》，如欲堕泪3.5　连日批校韩诗五、七古及联句毕；观邸钞，有大不适于心者，郁闷久之3.11　自省好以“俭”字教人，而自家实不能俭；令纪泽将内银钱所账目经理，认真讲求俭、约之法3.12　祭先农坛，行耕籍礼3.15　连日批校《太白乐府》3.16　每日仅校《太白乐府》十余首或二十首，盖于乐府向未用功3.18　批校《太白乐府》毕3.19　作《龙神庙记》粗毕3.20　至昭忠祠祭祀3.22　皇上十三岁生日，至贡院行礼3.23　与纪泽论为学之道在不轻评古人，善学者，于古人之书须一一虚心涵咏3.25　核霆营闹饷折稿3.30

至城隍庙求晴，恐苦雨伤麦；《太白集》批校一过毕4.1　校白太傅《新乐府》毕4.3　阅吴南屏所著《诗国风原指》4.4　阅吴南屏所为《春秋三传义求》3.7　将地球移入新盖屋中3.8　阅吴南屏所著《孟子考义发》4.9　闻捻军已至运河以北之东昌一带4.10　阅吴南屏所著《经说》4.14　阅李次青所撰《国朝先正事略》4.18　至文庙看工程，又至河下看八团舢板4.20　批校黄山谷《内集》诗毕4.21　动身去上海查阅外海水师；廷寄责成李少泉一人剿灭捻军，限期一月不灭则重治其罪，深为大局虑，尤为少泉忧4.24　梦魇甚恶，非君子所应有之梦，深以为愧4.25　录抄古、近体诗，拟于气势、识度、情韵、趣味四属外，别增“神机”一属4.29　黄山谷诗校对毕闰4.1　将所抄五古曹、阮、陶、谢、鲍、谢六家，用《文选》本校对闰4.2　至无锡，游小金山、惠山闰4.3　在苏州，游拙政园、狮子林闰4.5　游太湖木渎、范坟等处闰4.7　游太湖，阅视应设水师之所；阅邸报，余补英武殿大学士闰4.8　李梅生诗俊拔而有情韵，将来必为诗人；纪泽诗韵稳而脉清，吐属名贵，将来或亦为诗人闰4.10　欣悉纪官侄得取县案首闰4.11　观制造机器与新造之轮船；英、法领事来见闰4.12　回拜英、法领事闰4.13　动身回金陵闰4.14　令纪鸿与叶甥背诵时文；清理新抄古文目录闰4.20　连日批阅汉魏六朝曹、阮等六家诗闰4.21　《儒林外史》极诋士人多穿窬之行，丑态百出，览之足以解颐，亦用自儆闰4.26　为子侄辈定日课闰4.27　校谢宣城诗毕闰4.29　署内搭凉蓬五六处，自惭居处优崇5.1　彭杏南谥忠壮，李祥和谥武壮5.5　李义山诗校毕5.12　潘伊卿病逝；阅陈乔枞所著《今文尚书考》5.15　将遗山诗清理一过；作联挽潘伊卿5.18　至城隍庙步祷求晴5.19　连日大雨，自叹德薄，祈祷无灵5.21　至箭道考验武弁；为惜阴书院出经解及诗、赋考题5.22　写妇女功课单5.24　至城隍庙谢神，因天已畅晴；于妇女功课单后添“家勤则兴，人勤则健，能勤能俭，永不贫贱”四句5.25　观薛抚辰所为古文5.29　澄弟已至省，乡间哥老会平安无事5.30　沅弟信中称余为“古文国手”，自问此生不能复有所为，颇为歉然6.1　孙儿三朝，告祖行礼6.2　至汉西门河下看新钉之领江船6.9　阅陈广敷所批《史记》及所录朱子、陆象山、王阳明语6.11　连日阅陆放翁七律、七绝，至是日阅毕6.12　数《陆放翁全集》诗，约计不足九千一百首6.14　自是日起，阅秦蕙田所辑《五礼通考》6.16　至箭道考阅二员6.18　按“气势”、“识度”、“情韵”、“机趣”、“工律”选抄各体诗，将曹、阮二家选毕6.20　题识《五礼通考》6.21　闻纪渠侄丧子，甚为感怆6.24　按“兴、观、群、怨”分类选抄《诗经》，以便诵读6.26　公私事多件未了，如欠恶债，如负重疚6.27　至箭道考验6.29

是日日蚀，午正三刻初亏，未初食甚，未正复圆；与纪泽谈小学7.1　谓兴家之道，全在“肃、雍”二字7.2　阅《五礼通考》中四代庙享之乐，感自己于音律素无所解7.6　阅《五礼通考》中《律吕》门，素不解音乐，殊以为愧；沙洲告示批毕7.8　将乐律之不能通者，令纪泽细看，渠略通算法7.10　再阅钟律，并与纪泽谈论7.11　至贡院朝贺慈安皇太后万寿7.12　至箭道考验七员；与纪泽商谈具折引退之事7.13　拟律吕表7.15　闻黄河于郑州缺口，徐、淮将添巨患7.17　李次青来信，极感沅代谋饷项十余万之德，余每有薄德阙憾，沅弟常设法弥缝之7.20　处理扬州民人打入教堂事7.20　钱调甫、刘少涂分别为其父之著作求序7.21　英国领事在扬州蛮横无理，殊为焦虑7.23　令纪渠侄率妻归籍省亲，并请澄弟速来金陵相会；闻英领事强扬州孙守同来金陵，且带有兵船，殊深焦虑7.24　英领事等来见，伸论良久，以平言和气答之；念英领事之蛮横，洋人之猖獗，焦郁无已7.25　扬州之事，业经蔡道与洋人说妥，稍以为慰，又以办法太软弱为歉；再阅李次青所著《国朝先正事略》7.26　奉旨调补直隶总督；与家人论南北行止事宜；纪鸿不立志苦学，天分又低，深为忧虑7.27　嘱纪泽看理学书，俾志气日趋刚大，心细日趋沉细8.2　至文庙丁祭，并看新成之泮宫照壁、明伦堂等；纪渠侄于勤俭孝友之教，似能悉心听受8.3　撰格言六条作纪渠侄座右箴；夜梦与刘文清公交谈作书之事8.4　至李小湖处，看其所藏法贴多种，皆天下之至宝8.5　送纪渠侄回籍，观妇女涕泣依恋之状与老少拜别恭敬之容，尚是吾家好气象8.6　与纪泽论“终食之间、违仁处境”中“仁”字之理；拟撰陆祠各员略节，刻两江忠义录8.7　作联赠何廉昉8.10　看中国新造之第一号火轮船，速而且稳，殊为可喜8.13　连日作《湘军陆军昭忠祠碑记》，至是日毕8.14　应李小泉、少泉兄弟之请，为其父玉泉家庙作一联8.16　洋人翻译官赉总理衙门函，为扬州教堂事来见，未与深言8.18　年来专盼后辈读书有成，闻纪瑞及纪官侄均取录入学，欣慰之至8.20　送魁将军入觐8.22　写完与扬州英领事之札、总理衙门之信；《吴竹如文集》于儒释、朱陆之辨，剖析最精8.23　披阅、评论金陵城外梁碑、唐碑拓页；阅张廉卿所为古文，喜其入古甚深；沅弟已于四日携眷回湘8.24　与张庸卿谈论古文8.25　将张啸山校订之《史记》与王板《史记》略一核对8.28　八月十三夜，武穴坏盐船极多9.2　阅戴子高所为《论语注》9.3　坐堂审案二次，因四五品官中有痞棍可恶者，予以枷杖9.7　料理甥妇丧事9.9　至甥妇灵前奠祭9.10　纪泽之长女许字李季荃之子，是日定聘9.12　核外海水师章程，觉与长江章程处处妨碍；闻英领事将以扬州之案带兵船来此生事，叹高官不宜久居9.16　刻宁属及皖省图9.18　核外海水师营制，窒碍之处甚多9.19　观苏、松、常、镇、太五府州新图，中国自有地图以来，以此为最精9.22　英领事因扬州教堂案带兵船五只前来寻衅9.23　念执行长江水师章程费钱太多，深为焦虑9.24　英领事麦华陀等十二人前来，反复辩论扬州教堂及淮关事，麦领事桀骜而兼糊涂，殊堪愤憾9.25　核改外海水师章程毕；马穀山等人来久谈，皆为洋人要挟事9.26　应敏斋多次前来谈洋务事件9.27　闻洋人之事似已办妥，不至决裂，稍为一慰9.28

写御碑跋10.2　将作题陆清献公遗像诗，未果10.6　阅校郭筠仙寄来之《湘阴县志》10.7　讲《孟子》与澄弟听，彼深能领会，殊有和乐且湛之趣10.8　作赵厚子《神道碑》毕；澄弟有狎邪之游，心实忧之10.13　细阅广东全省地图，精当绝伦10.18　周缦云送册页一部，皆城中名流所作送行诗文，佳构甚多10.21　作《箴言》六条以规澄弟10.25　写昭忠祠匾；作李雨亭寿对10.25　作瓜栈对联10.27　启程北上入觐，家家香烛、爆竹拜送，满城文武士友皆送至下关，不胜惴栗；接湖南咨文，不愿出长江十六万一款，殊以为虑11.4　地方居民跪求不卖八斗山为船厂11.5　送行者多依恋不舍，余亦黯然不忍别11.7　与鸿儿论《易经》程传，颇能领悟11.8　与邵位西交深而悯其惨死，为写墓志，辄不称意11.12　连日阅《国语》，至是日毕，旋将训诂分类记之11.13　自清江登陆成行；向钱子密函取历年奏稿三十本11.17　篾箱未到，内有批圈之《十八家诗钞》，殊为惦念11.18　因宿迁包令办差草率，邳州李牧未出迎，颇思撤委以惩之11.20　与彭雪琴等三君作别，皆涕泗交流11.21　在敖阳旅店见题壁诗十一首，乙丑八月所作，第九首盖讥余者，惯闻誉言，得此若药石11.25　昔尝苦《国策》讹舛不可读，今读黄刻南宋姚宏本，不可通如故11.28　阅纪鸿所写信极劣，忧念无已，呵责之12.3　是日全不看书，略养老年心气12.4　思古圣王制作之事，皆本于平争、因势、善习、从俗、便民、救弊六者；吾曩者志事以老庄为体，禹墨为用，以不与、不遑、不称三者为法12.5　连日阅《战国策》并加题识，至是日粗毕12.7　细阅直隶地图，知直隶大河不由东、西淀入海者凡三，由东、西淀入海者凡四12.9　涿州牧郝联薇送其祖父郝懿行所著《尔雅义疏》、《春秋比》、《春秋说略》等书12.10　抵京师，寓贤良寺12.13　趋朝入养心殿，一一回答皇太后所提江南撤军等问题12.14　趋朝入养心殿，一一回答皇太后所提造轮船等问题12.15　趋朝面觐，一一回答皇太后所提有无良将等问题，面谕至直隶后须练好兵，整顿好吏治12.16　至内阁到大学士任，旋至翰林院到任12.18　至塔齐布军门家，亲房无可继承之人，实为可惨12.19　移居法源寺12.20　至内阁会议预筹修约事宜12.24　至内阁会奏议复修约事宜一折；访穆彰阿旧宅，不胜盛衰今昔之感12.28

正月

初一日

黎明至贡院拜牌。旋归，家人行礼毕，见客多次。吃饭后，又见客十余次，直至巳正，见客始毕。清理文件，习字一纸，阅苏诗。中饭，请幕友两席，未正散。阅苏诗七古十余叶。至后园一览。傍夕小坐。夜温《史记》二首。与纪泽谈出处之宜。二更三点睡，极得甘寝。

初二日

早饭后清理文件。见客一次。出门拜客数十家，惟黄军门及湖南会馆一坐，午初归。习字一张，阅苏诗七古。坐见之客二次。中饭后，米利坚人蒲安臣来拜。本在京充公使五六年，今将回国，皇上又派令至外国出使，与军机章京志刚等同使英、法等国，将由上海来此一见，坐半时许。又立见之客一次，坐见者一次。阅本日文件，校对苏诗七古十六叶。傍夕与纪泽一谈。夜核批札稿簿，倦甚。二更后，温《古文·传志类》。三点睡，五更醒，亦佳眠也。

初三日

早饭后清理文件，见客一次。旋出门至下关洋人船上回拜蒲安臣，坐良久。渠令水、陆兵操演，请余阅看。午初起行，进城拜李稚荃，因留便饭，观渠厂中制造各器之所，饭后回署，往返约五十里，未正归。坐见之客二次。习字一纸，写对联四付。傍夕小坐。夜核批稿各簿，二更后朗诵《古文》情韵之属。三点睡，五更醒。近日常得美睡，或体气稍佳耶！

附记

○年终密考折单　　速办报销奏

○水师补缺折件　○另觅善书接屠

初四日

早饭后，坐见之客二次，彭雪琴谈最久。清理文件。旋又立见之客三次，坐见者六次。习字一纸。中饭后阅本日文件。又立见之客二次，坐见者三次，鲍学使谈颇久。阅苏诗七古数叶。至后园与蔡贞斋久谈。夜核批稿各簿，二更后与纪泽一谈，阅《刘随州诗集》。三点睡，三更后成寐，五更醒。夜间，接沅弟信，知于十二月十一日辰时生孙，喜慰无已。

初五日

早饭后清理文件。见客，立见者三次，坐见者二次，衙门期也。习字一纸。陈作梅、彭雪琴先后来一谈。巳正三刻，出门拜将军，久谈。午正二刻至李雨亭处赴席，渠与庞、王、杜公请也，申初散。归，坐见者二次，立见者三次。阅本日文件。酉刻与幕府同至后园一览。夜核批稿各簿颇多，二更后阅《刘随州诗集》。三点睡，三更后成寐，五更醒。

初六日

早饭后清理文件。旋见客，立见者三次，坐见者三次。习字一纸。巳正至水西门送鲍学使还京，寄请圣安，午正散。至雪琴处坐，旋与同看圣庙，未初归。请雪琴及同乡诸君春酌，申正散。阅本日文件。晡时，与纪泽儿一谈。夜核批稿各簿，二更后，阅阮文达《揅经室集》。三点睡，颇得佳眠。

初七日

早饭后清理文件。见客，立见者二次，坐见者五次。习字一纸。围棋二局。阅苏诗七古，陆续看十五叶，申刻毕。中饭后阅本日文件。申正，坐见之客一次。酉刻至幕府久谈。夜核批稿各簿。是日午、未间，写澄弟信一件，嘱其来金陵一行，老年兄弟，欢聚一次。二更后与纪泽一谈，阅《揅经室集》。四点睡，四更末醒。

初八日

是日恭逢祖考星冈公九十五冥寿，未及设祭。早饭后清理文件。旋见客，坐见者五次，立见者三次。习字一纸。又立见之客一次，坐见者三次。疲乏殊甚，懒于治事。围棋二局。中饭后阅本日文件。又坐见之客一次。阅苏诗七古数叶。申正后，体中小觉不适，与纪泽儿久谈。傍夕得家信，内有沅弟寄纪泽之信，字迹秀润异常，当有后福。夜核批稿各簿，内批昭忠祠册，沉吟最久。二更后写信与沅弟。吾父于丙、丁两年得四曾孙，当是人口蕃衍之象。吾兄弟当专意教育子孙，以期家声不坠。

初九日

早饭后清理文件。旋见客，坐见者四次，李质堂谈甚久。习字一纸。围棋二局。添沅弟信一叶。午刻至黄军门处赴席，申正归。阅本日文件。懒于治事，写零字颇多。傍夕至幕府一坐。夜核批稿各簿，二更后核信稿二件。四点睡，三更后成寐，五更醒。

初十日

早饭后清理文件。接见司道，谈甚久。旋立见之客五次，坐见之客三次。习字一纸。围棋二局。因说话稍多，疲惫殊甚，不能治事。中饭后阅本日文件，写少泉信二叶、雨生信一叶，共三百余字，阅苏诗七古六叶。傍夕小坐。夜核批稿各簿，二更后核信稿一件，阅《刘梦得诗集》。三点睡，三更成寐。梦魇殊甚，五更醒。

十一日

早饭后清理文件，习字一纸。见客，坐见者四次，谈甚久。围棋二局。阅苏诗七古毕。中饭后阅本日文件。见客一次。写李眉生信四叶。至幕府一谈，后园一览。夜核批稿各簿，办年终密考单。二更后与纪泽谈诗。旋又核密考单。四点睡，四更末醒。

十二日

早饭后清理文件，习字一纸。坐见之客三次，围棋二局。阅苏诗七律五叶。午刻阅杜小舫等所拟江苏水师营制事宜。午正请李质堂及司道等春酒，共三席，十五人，申初散。阅本日文件。阮文达之孙恩海送《雷塘盫主弟子记》，即文达之《年谱》也，阅数十叶。又坐见之客一次。夜核批稿各簿，又阅《阮文达年谱》。二更后与纪泽一谈。办年终密考单。四点睡，五更醒。

十三日

早饭后清理文件，习字一纸。见客，坐见者三次，立见者二次，谈甚久。围棋二局。午刻见客，坐见者一次，立见者一次。阅《东坡年谱》，将其生平出处分为五节，以便读诗。中饭后阅本日文件，又阅《东坡年谱》并七律，至申正止。旋核批稿各簿。傍夕小坐。夜阅《阮文达年谱》。二更后办密考单。五点睡，三更二点成寐，五更醒。

十四日

早饭后清理文件。见客，坐见者三次。习字一纸。围棋二局。莫子偲来，论袁漱六所送《汉书》景佑本之伪，久谈。中饭后阅本日文件，旋阅苏诗七律二十叶。申正核批札各稿簿。傍夕静坐片刻。夜将年终密考单办毕。二更后核改折稿二件。三点睡，三更后成寐，四更末醒，旋又稍寐。

附记

○钟瑜　韦长清　○回周信，书局事

○与鸿信　　　　○鄂信言子彬

十五日

是日贺节者皆辞不见，其远来拜年者，仍与相见。早饭后清理文件。坐见之客五次，立见者一次，厉伯苻谈最久。旋围棋二局。何子永来，谈极久。中饭后，因说话太多，困惫殊甚。阅本日文件，习字一纸，阅苏诗七律十叶。申正后核批稿各簿。蔡贞斋来一谈。傍夕静坐片时。夜改折稿二件。营中龙灯来署一戏。三更后与纪泽一谈。倦甚，不复能治事。三点睡，三更后成寐。

十六日

早饭后清理文件。见客，坐见者三次，立见者二次。习字一纸。围棋二局。又见客二次，谈甚久。阅苏诗七律十叶。中饭后阅本日文件。坐见之客一次。写纪鸿儿信一件，写对联四付。傍夕小坐。夜核批稿各簿，作片稿一件。湖北商贾龙灯入内，至后园一看。二更后阅白香山闲适古调。四点睡，四更末醒，旋复微寐。

十七日

早饭后清理文件。见客，立见者三次，坐见者二次。习字一纸，核对各折、片。专差发年终密考等折。围棋二局。阅苏诗七律十二叶。午正出门，拜客三家。至竹如处一谈，至春织造处赴宴，申正归。阅本日文件。至幕府一谈。折差自京归，接京信多件。阅十二月邸钞，核批稿各簿。四点睡，三更成寐，四更末醒。是日阅张清恪之子张懿敬公师载所辑《课子随笔》，皆节抄古人家训名言。大约兴家之道，不外内外勤俭、兄弟和睦、子弟谦谨等事，败家则反是。夜接周中堂之子文翕谢余致赙仪之信，则别字甚多，字迹恶劣不堪，大抵门客为之，主人全未寓目。闻周少君平日眼孔甚高，口好雌黄，而丧事潦草如此，殊为可叹！盖达官之子弟，听惯高议论，见惯大排场，往往轻慢师长，讥弹人短，所谓骄也。由骄字而奢，而淫、而佚，以至于无恶不作，皆从骄字生出之弊。而子弟之骄，又多由于父兄为达官者，得运乘时，幸致显宦，遂自忘其本领之低，学识之陋，自骄自满，以致子弟效其骄而不觉。吾家子侄辈亦多轻慢师长，讥谈人短之恶习。欲求稍有成立，必先力除此习。力戒其骄。欲禁子侄之骄，先戒吾心之自骄自满，愿终身自勉之。因周少君之荒谬不堪，既以面谕纪泽，又详记之于此。

十八日

早饭后清理文件。见客，坐见者二次，立见者一次。习字一纸。围棋二局。阅苏诗七律十三叶。中饭后，竹如来坐，久谈。阅本日文件。坐见之客二次。写对联七付。至幕府一谈。夜核批稿各簿，二更后核信稿三件。三点睡，是夕甚得佳眠。

十九日

早饭后清理文件。坐见之客三次。习字一纸。围棋二局。阅苏诗七律十八叶，至申正始毕。午正请吴竹如、厉伯苻、何子永等春酌，未正散。阅本日文件。酉刻至幕府久谈。核批稿各簿。夜核信稿二十余件。二更温《孟子》，朗诵数十章。三点睡。

二十日

早饭后，坐见之客 ⁽¹⁾ ，立见者二次。戴醇士之长子有恒、季子穗孙来见，尚能世其家学。穗孙新得优贡，气宇轩昂，可喜也。清理文件，习字一纸。围棋二局。阅苏诗七律十四叶毕，又阅七绝七叶。中饭后阅本日文件。见客一次。至幕府一谈。申正核批稿各簿。傍夕小睡。夜核信稿六件，二更后温《古文》气势之属。三点睡，三更后成寐，五更醒。

廿一日

早饭后行开印礼。清理文件。习字一纸。坐见之客二次，围棋二局。阅苏诗七律三十四叶，至申正止。中饭后阅本日文件。申刻写对联五付、挂屏四幅，约三百余字。傍夕小坐。夜核批稿各件。三更后核定刻字法式四条、书局章程八条，约改三百余字。五点睡，三更四点成寐，五更三点睡〔醒〕。

附记

京信托买《伊阙颂》　乔信托拓碑

廿二日

早饭后清理文件。坐见之客三次，立见者一次。习字一纸。围棋二局。雨亭、省三来坐，久谈。写沅弟信一封，以新会陈氏所刻廿四史寄弟收藏。余本有两部，兄弟分藏，俾子侄得以分看也。午正三刻至魁将军处赴宴，酉正归。阅本日文件。与子侄辈一谈。夜核批稿各簿。二更后阅《唐宋诗醇》中之白香山诗。三点睡，虽醒过两次，而是夕睡极酣美。

廿三日

早饭后清理文件，习字一纸。见客，坐见者六次，立见者二次，围棋二局。阅苏诗七律毕。中饭，请张石朋、戴世兄便饭。饭后阅本日文件。将苏诗补遗中七绝之未抄者百四十首阅一过。至幕府一谈。傍夕小坐。夜写李小泉信一件，改信稿二件，核批札各稿簿。二更后温《古文·辞赋类》。三点睡，屡醒，而尚属佳眠。

廿四日

早饭后清理文件。见客，坐见者三次，立见者一次。习字一纸。围棋二局。选苏诗五古，盖余昔年所抄苏诗未抄五古，兹提其尤雅者，拟选为一帙，另抄之。坐见之客一次。未初请魁将军、春织造及两山长春酌，申正散。阅本日文件。坐见之客一次。傍夕小坐。夜核批札各稿簿，二更后温《文选》赠答诗。三点睡。

廿五日

早饭后清理文件。至箭道阅收标人员马箭，巳正即入。其步箭，请黄军门与庞省三阅看，申刻始毕。习字一纸。围棋二局。选苏诗五古。中饭后清阅本日文件，阅戴醇士诗文集，题识两纸，约二百字。剃头一次。至幕府一谈，后园一看。傍夕小坐。夜核批稿各簿，核信稿四件。二更三点睡，三更后成寐。

二十六日

早饭后清理文件，见客，坐见者三次，立见者一次。习字一纸。围棋二局。又坐见之客三次。选苏诗五古毕，不过四十余首耳。中饭后阅本日文件。旋写对联十付，写扁字四十余个。傍夕写纪瑞侄信，灯后毕。又写沅弟信一叶，共约六百余字。核批稿各簿。倦甚，二更后不复能治事。三点睡，甚得甘寝。

二十七日

早饭后清理文件。见客，坐见者一次，立见者二次。习字一纸。围棋二局。苏诗看毕，又看杜诗。余在京所抄十八家诗，惟杜、苏二家最多，故先校核此二家，余亦将次第校阅也。午刻，坐见之客三次。中饭后将《杜公年谱》阅一过，阅本日文件。申初写横披、直幅二件，约百八十字，写对联三付，写扁字三十余。傍夕至后园一览。夜核批稿各簿。二更后将雪琴所咨水师补缺单一核。三点睡。

二十八日

早饭后清理文件。见客，立见者三次，坐见者二次。习字一纸。围棋二局。阅杜诗五、七古，用钱笺本、玉句草堂本、卢刻五家评本校余抄本，至未正止，仅校十叶。午刻，坐见之客二次。中饭后阅本日文件。天气骤热，烦燥之至，不能治事。核信稿十余件。申刻写对联八付、扁字数个。钱子密来一谈。接正月初四日澄弟等信。至后园一览。夜核批札各稿簿，改信稿五件。二更后不能治事。三点睡，不甚成寐。

二十九日

早饭后清理文件。见客，坐见者三次，立见者一次。习字一纸。围棋二局。校杜诗至未正止，仅校十叶，批识稍多。中饭后阅本日文件。接沅弟信，知纪官侄于正月初九日申刻生子，欣慰之至。吾兄弟共得五孙，丁口渐盛。只望儿侄辈读书，少有所成，将来孙辈看作榜样，便是世家好气象。若儿侄辈不能发奋用功，文理不通，则榜样太坏，将来孙辈断难成立。此中关键全在纪鸿、纪瑞二人。吾家后辈之兴衰，视此二人为转移也。申刻写对联九付。至后园一览。连日将园中瓦砾再挑于山上，渐增高矣。傍夕小坐。夜核批稿各簿。二更后核水师补缺一案。三点睡，三更后成寐。

二月

初一日

早饭后清理文件。见客，坐见者二次，立见者二次。习字一纸。围棋二局。校杜诗五七古，至未正止，抄本十二叶，钱笺则二十三叶。中饭后阅本日文件。申初写对联十付，旋写零字，令刻工试手。至后园一览。夜核批稿各簿。二更后核水师补缺一案。出题，待明日考书院之用。四点睡。天气奇冷。三更二点始稍成寐，四更四点即醒。

初二日

早饭后清理文件。坐见之客一次。围棋二局。习字一张。雷雨大作，严寒异常，雨竟日不息。巳正阅校杜诗五、七古，陆续至申刻止，校十六叶。中饭后阅本日文件。申刻，因愁霖阴惨，寸心郁闷，老境日逼，而学术无成，欷歔者久之。申正核批稿各簿，核信稿四件。傍夕小坐。夜，眼蒙殊甚，不能治事。二更后核雪琴咨中水师补缺案一条。四点睡，五更后醒，在近日为佳眠矣。

附记

○送家信，搭郭船　○李船厂分黄银

初三日

早饭后清理文件，习字一纸。围棋二局。阅校杜诗五、七古十叶。坐见之客一次。午刻，张石朋带来之扬州监生马铸，字蓉汀，善画小照。余生平未画过一次，因命之画。马与余对坐，张石朋与王子云陪坐。约大半个时辰画毕。持与家人，以为颇肖也。中饭后阅本日文件。阴雨严寒，愁闷殊甚。写沅弟信一件。申刻后即未治一事。傍夕坐睡片刻。夜核批稿各簿。二更后核信稿六件，核水师补缺一案事宜，清单尚未核毕。三点睡，不甚成寐。雨至黎明未息。自初二早至初四早，大雨两日两夜未少停止，深恐淫潦为灾，有伤岁事，忧系无已。

初四日

早饭后清理文件。唐鹤九来一谈。习字一纸。围棋二局。批校五、七古，至未正止，共二十叶。中饭后阅本日文件。至幕府与子密及贞斋等一谈。申正写对联七付。傍夕小坐。夜核批稿各簿，核水师补缺一案，粗毕。二更后阅白香山闲适诗。四点睡，天气奇寒，尚得佳眠。夜间阅苏诗，有二语云：“治生不求富，读书不求官。”余为广之云：“修德不求报，能文不求名。”兼此四者，则胸次广大，含天下之至乐矣。

初五日

早饭后，坐见之客四次。清理文件，习字一纸。围棋二局。午刻批校杜诗至未正止，共十三叶。中饭后阅本日文件。坐见之客一次。申刻写对联十一付、扁一方。倦甚，不复能治事。至后园一览。傍夕小坐。夜核批稿各簿。旋阅白香山诗。二更三点睡，三更成寐。

附记

○事宜添一条，水师归本地辖

初六日

早饭后清理文件，习字一纸。围棋二局。坐见之客一次。批校杜诗十二叶，至未正止。中饭后阅本日文件。坐见之客一次。申初写对联十二付。旋至幕府久谈。傍夕小坐。夜核批稿各簿。二更后，将内江水师补缺单核对填写，皆雪琴所拟定者也。三点睡，三更后成寐。是日雨止，申刻略见太阳，而寒冷尚如深冬。久不闻直隶军事消息，殊为悬系。

初七日

早饭后清理文件，习字一张。围棋二局。立见之客一次，坐见者一次。写澄弟信一封，约五百字。批校杜诗仅三叶许，未正毕。中饭后清理文件，写对联十付。困倦殊甚，不能治事，至纪泽书房一坐，至后园一览。傍夕与朱洪章一谈。夜核批稿各簿，二更后眼蒙殊甚，不办一事。三点睡，颇得安眠。

初八日

早饭后清理文件。见客，坐见者三次，立见者一次。习字一纸。围棋二局。又坐见之客四次，李小湖、雨亭两次，谈甚久。中饭后阅本日文件，批校杜诗三叶，写对联七付。至后园久览。是日园中种竹，又于山上盖一茅亭。因本日见客说话太多，即在园中散闷。夜核批稿各簿，核长江水师事宜一条，约三百余字。二更三点睡，三更后成寐。屡醒，不得酣眠。

初九日

是日丁祭，黎明至圣庙，率僚属行释奠礼。雨不甚大，尚能成礼，礼毕，则雨大矣。归署。早饭后清理文件，习字一纸。围棋二局。见客，立见者一次，坐见者二次，李幼泉谈甚久。批校杜诗十三叶，申正毕。中饭后阅本日文件。坐见之客一次，立见者二次。大雨竟日，申正稍息。至幕府久谈。傍夕小睡。夜核批稿各件，又添长江水师事宜一条，约二百余字。二更后阅姚选《今体诗钞》。三点睡，五更醒，颇得佳眠。

初十日

早饭后清理文件。见客，坐见者二次。习字一纸。围棋二局。巳正，郭远堂中丞来，久谈。又坐见之客一次。是日，将军、织造及司道等在余署公请郭中丞。午初，各客到齐，午正入座，未正二刻散。阅本日文件。坐见之客一次，立见者一次。出门至粮道署内，回拜郭中丞。至后园一览。夜核批稿件各簿。二更后倦甚，偶阅《周易述闻》。三点睡，四更末醒。

十一日

早饭后清理文件，习字一纸。坐见之客三次。围棋一局。出门至河下送郭远堂之行，午刻归。阅批杜诗，至未正毕。中饭后阅本日文件。坐见之客一次。写对联十八付、扁一幅、直幅一帧。至后园一览。天气甚寒，有似深冬。夜核批稿各簿，二更后毕。倦甚，闭目稍坐。旋看《经义述闻》数叶。三点睡，三更后成寐，五更醒。今年匆匆又过四十一日，老境日催，而学术无成，不胜感叹！

十二日

早饭后清理文件。见客，坐见者五次，立见者一次。习字一纸。围棋二局。阅杜诗，批校五、七古毕。又坐见之客一次。中饭后阅本日文件，坐见之客一次。天气奇冷。旋写对联七付、扁二方。至后园一览。傍夕小睡。夜核批稿各簿，阅《经义述闻》数叶。二更后温《古文简本》。四点睡，不甚成寐。是日将书院甄别榜发出。

十三日

早饭后清理文件。旋见客，坐见者二次，立见者二次。习字二纸。围棋二局。又坐见之客二次。批校杜诗五律，至未正止，仅校十一叶。中饭后阅本日文件。申刻写对联九付。天气奇冷，过于严冬。后园茅亭将盖毕，屡次去看。傍夕小睡。夜核批稿各簿。二更，陈作梅、李幼泉来谈。闻山东之兵在直隶败溃，刘松山之勇疲极多逃者。杨鼎勋、郭松林之勇亦纷纷遁逃，不愿渡黄。恐张总愚一股又将大振，忧灼无已！三点睡，尚能成寐。

十四日

早饭后清理文件，习字一纸。见客，坐见者三次，围棋二局。批校杜诗五律十一叶。中饭后阅本日文件。李壬叔来久谈，又与之围棋二局。旋写对联四付、挂屏四张，约二百余字。傍夕至后园茅亭一览。夜核批稿各簿。三更后倦甚，默诵《诗经》。三点睡，三更后成寐，五更醒。

十五日

未黎明，至大程子祠主祭，祭毕回署。早饭后清理文件。见客，坐见者二次，雪琴坐甚久。习字一纸。围棋二局。批校杜诗，至未正毕，凡十二叶。中饭后清理文件。至后园一览。写对联五付、挂屏二幅，约二百字。申正核批稿各簿。傍夕小睡。夜核订水师未尽事宜一条，将本辕人员斟酌补缺毕。二更后核信稿各件。心绪憧憧，如有所失。念人生苦不知足，方望溪谓汉文帝之终身，常若自觉不胜天子之任者，最为善形容古人心曲。大抵人常怀愧对之意，便是载福之器、入德之门。如觉天之待我过厚，我愧对天；君之待我过优，我愧对君；父母之待我过慈，我愧对父母；兄弟之待我过爱，我愧对兄弟；朋友之待我过重，我愧对朋友，便觉处处皆有善气相逢。如自觉我已无愧无怍，但觉他人待我太薄，天待我太啬，则处处皆有戾气相逢。德以满而损，福以骄而减矣。此念愿刻刻凛之。三点睡，通夕不甚成寐。

十六日

早饭后清理文件，习字一纸。坐见之客一次，围棋半局。至钟山书院送诸生上学，旋至尊经书院送上学。旋至黄昌岐处道喜，渠于十四日生子也，午刻归。坐见之客一次。雪琴搬至署内来住，与之一谈。中饭后阅本日文件，批校杜诗四叶。坐见之客一次，写对联九付、屏一幅，约百余字。申正核批稿各簿，傍夕小睡。夜，至雪琴房中一坐。旋核水师补缺一案。二更后温《书经·皋陶谟》。三点睡。昨夕微雪兼雨，本日大雨，竟日不止。天气奇寒，深恐伤麦，忧系无已。是夕颇得酣寝。

十七日

早饭后清理文件，习字一纸。坐见之客四次，与雪琴一谈。围棋二局。又坐见之客一次。说话太多，舌尖滞涩。批校杜诗四叶。中饭后，周缦云、吴竹如先后来，久谈。刘印渠来，久谈，因留在署中居住。说话太多，疲倦殊甚。傍夕始将本日文件一阅。夜饭后又与印渠、雪琴一谈。旋核批稿各簿。二更与印渠一谈，疲倦小睡。三点睡，三更后成寐，醒二次，尚属佳眠。

十八日

早饭后清理文件。与印渠、雪琴一谈。习字一纸。围棋二局。坐见之客四次，立见者一次，又与印渠久谈。午刻清理水师铸印单。中饭，请印渠等小宴。坐见之客一次。阅本日文件。至后园一览。写纪鸿儿信一件。傍夕与幕府久谈。夜核稿批各簿。二更至印渠处一谈，倦甚。三点睡，颇得佳眠。

十九日

早饭后清理文件。与印渠、雪琴一谈。习字一纸。旋坐见之客五次，围棋二局。黄昌岐来一谈。午刻将水师续定事宜核毕。留昌岐与印、雪等便饭。饭后阅本日文件，写对联四付、直幅一件，百余字。又与印渠等一谈。本日大雨，竟日夜不息。阴雨太久，深恐伤麦，焦灼之至。傍夕小坐。夜写王静庵、陈舫仙各信一件，核本日批稿各簿。二更后阅梅伯言所选《古文辞略》。四点睡，四更三点醒。

二十日

早饭后清理文件。坐见之客二次，立见者一次，衙门期也。旋与印渠、雪琴一谈。习字一纸。围棋二局。午刻与印渠久谈，渠告辞回籍矣。又坐见之客一次。批校杜诗七叶，至申初始毕。中饭后阅本日文件。坐见之客一次。闻李眉生之堂兄号石兰者，于舟次梦魇，百呼不醒，竟于次日午刻死去，亦异闻也。写对联十付、挂屏一幅。至后园久览。剃头一次。傍夕小睡。夜核批稿各簿。与纪泽、雪琴先后一谈。二更后拟改折稿，经营半晌而不果。三点睡，三更后成寐，五更醒。是日晴霁，稍以为慰。

二十一日

早饭后清理文件。见客，坐见者二次。习字一纸。围棋二局。又坐见之客三次。午刻改折稿一件。中饭后阅本日文件。与雪琴一谈。写对联四付，又改折稿一件。傍夕小坐。又改折稿一件，核批稿各簿。二更后困倦殊甚，阅《古文辞略》。三点睡，五更醒。是日清晨，红日照窗，方以为喜。辰正转风，大雨竟日，宵深不止，奇寒可怖，殊以岁事为忧。

二十二日

早饭后清理文件，习字一纸。围棋二局。坐见之客一次。批校杜诗十二叶，至未正止。中饭后阅本日文件极多。申刻写对联五付、屏二幅，约百七十字。至幕府与子密等一谈。傍夕小睡。夜核对水师补缺各折片。二更后核批稿各簿。出题，为明日考惜阴书院课之用。是日巳刻阅敬敷书院卷十本。二更四点睡，三更后略成寐，不得酣眠。

附记

○川笋　○蛏虷　○李阅卷

二十三日

早饭后清理文件，习字一纸。围棋二局。坐见之客一次，与雪琴一谈。批校杜诗五律十一叶，至未正毕。中饭后阅本日文件。写对联六付、挂屏一幅。至后园一览。酉初改折稿一件、片稿一件，灯后核毕。核批稿各簿，二更后又核片稿一件。未正见客，坐见者一次，立见者一次。三点睡，三更后成寐。

二十四日

早饭后清理文件，习字一纸。见客，坐见者二次，立见者二次，围棋二局。批校杜诗五叶。又坐见之客一次，立见者一次。午刻请客小宴，四川癸卯门生在此者五人，请一便饭，未正散。又坐见之客一次。阅本日文件。申初，丁雨生中丞来久谈。傍夕，去与雪琴一谈。夜核批稿各簿，二更后阅杜公五言长排，疲困殊甚。三点睡，极得酣眠。

二十五日

早饭后清理文件。见客，坐见者二次。习字一纸。围棋二局。又坐见之客二次，立见者一次。批校杜诗十叶，五律校毕。中饭后坐见之客一次。出门拜丁雨生中丞，久谈。旋又拜富副都统，酉初归。阅本日文件。至幕府一谈。傍夕小坐。夜核批稿各簿，写沅弟信二叶，未毕。二更后温《古文·传志类》中之《史记》。三点睡，尚能成寐。是日午后晴霁，麦稼或不大伤，深以为慰。

二十六日

早饭后清理文件。见客，坐见者二次，立见者二次。习字一纸。围棋二局。写沅弟信又三叶毕，批校杜诗十三叶。中饭，请丁雨生、陈心泉等小宴，申初毕。雨生即在署中居住。阅本日文件。疲倦殊甚，不能治事。傍夕小睡。夜核批稿各簿。写刘岘庄信一件，核改各信二件。二更三点睡，不甚成寐。是日上半日晴霁，申酉间又复下雨。麦稼恐将伤损，深以为忧。

二十七日

早饭后清理文件，与雨生一谈。习字一纸。围棋二局。雨生来，久谈。核信稿三件，约改四百余字。中饭后阅本日文件，批校杜诗八叶，雨生来久谈。写对联三付。傍夕小坐。夜核批稿各簿。二更后添信件两片。三点睡，尚能酣眠。是日大雨竟日，深以伤麦为忧。

附记

○总署信　○御碑　○机器扁

二十八日

早饭后清理文件，习字一纸。围棋二局。见客，坐见者五次。改信稿一件，批校杜诗六叶。中饭后阅本日文件，丁雨生来久谈。阅邸钞，陈舫仙发新疆效力赎罪，深为骇叹！宦途崄巇，良可危惧。而闻舫仙在防，私自回省。当贼匪渡黄之日，即该司到省之日，又未尝无应得之罪也。添写许仙屏信三叶。是日辰刻行礼，拜发万寿本。申刻料理折差进京信件。傍夕小坐。夜核批稿各簿，改刘省三信稿约五百字。二更四点睡。

二十九日

早饭后清理文件，习字一纸。坐见之客一次，与雪琴、雨生一谈。旋陪雨生至会馆看地球，又同至昭忠祠一看，午正归署。中饭后阅本日文件。添刘省三信二叶，写对联五付、挂屏六幅。与雨生一谈。围棋二局。傍夕小睡。夜核批札稿。雨生来久坐。二更三点后将稿核毕。四点睡。本日天气晴霁，麦稼或不大伤。

昔年曾以居官四败、居家四败书于日记，以自儆惕。兹恐久而遗忘，再书于此，与前次微有不同。居官四败：曰昏惰任下者败，傲狠妄为者败，贪鄙无忌者败，反复多诈者败。居家四败：妇女奢淫者败，子弟骄怠者败，兄弟不和者败，侮师慢客者败。仕宦之家不犯此八败，庶有悠久气象。

三十日

早饭后，因内人生日，雪琴、雨生及黄昌岐约来拜寿。旋清理文件。出门至白下寺送雨生之行，又至水西门河干送雪琴之行。归，习字一纸。围棋二局。坐见之客二次。批校杜诗七律七绝，至申刻止，杜诗校毕。惟五排、五绝，在京时本未抄此二种，遂未校也。未正阅本日文件，甚少。申正写对联八付。陈杏生远谟来久谈。旋至幕府久谈。折弁自京归来。傍夕小坐，夜核批稿各簿。二更后核片稿一件，约改四百字，未毕。四点睡。

三月

初一日

早，谢绝贺朔之客。饭后清理文件，习字一纸。围棋二局。旋坐见之客二次。批校《韩诗》，将传、序等一阅，仅校《南山》一首而已。中饭后阅本日文件，写对联九付，写昭忠寺御碑，因纸坏未果写。与陈杏生同至后园久谈。傍夕小睡。夜核批稿各簿，二更后温韩文。三点睡，尚得佳眠。

初二日

早饭后清理文件。见客，坐见者一次，立见者一次。习字一纸。围棋二局。批校《韩诗》五叶。中饭，请杏生小酌，适唐焕章来，因请其入座，未正散。陈作梅来一谈，又坐见之客一次。阅本日文件，写对联七付。天气阴雨微寒，不似三月景象，深为厪虑。身体亦觉萧索颓散，不愿治事。傍夕小睡。夜核批稿各簿。旋拟改复总理衙门信稿。二更三点睡，尚未改及小半。竟夜大雨，寒如严冬。岁事可忧之至，不甚成寐。

初三日

早饭后清理文件，习字一纸。见客一次。围棋二局。将外海水师及各国条约检查数处。批《韩诗》六叶。中饭后阅本日文件，改复总理衙门信稿，至二更三点止，共千余字，尚未改毕。未刻，雨亭来久坐。是日阴雨凝寒，深以岁事为忧。四点睡，尚能成寐。

附记

○蔡国祥　○雨生信

初四日

早饭后清理文件。坐见之客一次。将总理衙门回信改毕，约三千字。习字一纸。围棋二局。批《韩诗》四叶。午正请两山长及省三、晓莲等小宴，酬其衡文之劳也，申刻散。旋阅本日文件，又批《韩诗》六叶。至后园与纪渠侄久谈。夜核两日之批稿簿，将水师补缺及各折片清单核对一过，明日将发报也。二更后朗诵《古文》识度之属十余首。四点睡。是日阴晴各半，凝寒如故。

初五日

早饭后清理文件。坐见之客二次。习字一纸。围棋二局。批校《韩诗》十叶。接澄、沅两弟信，澄弟许以四月来此。中饭后阅本日文件。易光莲来久坐。写丁雨生信一件。至幕府久谈。旋写御碑，因纸笔俱不适意，不果写。傍夕至后园与纪渠侄一谈。夜核批稿簿。温杜诗七古，朗诵十余首。诵《哀王孙》，如欲堕泪。又诵《离骚经》。二更三点睡，三更后成寐。

初六日

早饭后清理文件，习字一纸。坐见之客四次，立见者二次，围棋二局。批《韩诗》七叶。中饭后写澄弟信一封。坐见之客一次。阅本日文件，写对联六付、扁字十余个。酉刻倦甚，小睡，傍夕至后园与纪渠一谈。夜核批稿各簿，二更后诵杜诗数十首。三点睡，极得甘寝。近日晴霁两天，麦稼或尚可望，稍为一慰。

初七日

早饭后清理文件。坐见之客一次，立见者一次。习字一纸。围棋二局。批校《韩诗》十一叶，中饭后毕。阅本日文件。申刻核稿件十余件，写对联七付，旋又核信稿三件。傍夕与渠侄一谈。夜核批稿各簿，又核信稿一件。二更后倦甚，不愿治事。三点睡，尚能酣寝。

初八日

早饭后清理文件。坐见之客三次，立见者二次。习字一纸。围棋二局。添李少荃信二叶，又核保单寄去。坐见之客二次。批校《韩诗》七叶。中饭后阅本日文件。天气阴雨，麦稼将伤，愁闷之至，不能治事。至幕府子密、贞斋处先后久谈。傍夕小睡。夜核批稿各簿。二更后阅王、李、高、岑七古。三点睡，三更后成寐，屡醒，不得酣眠。

初九日

早饭后清理文件。坐见之客一次。习字一纸。围棋二局。批阅《韩诗》十三叶。中饭后，坐见之客一次。阅本日文件。小睡片刻。核改信稿五件。傍夕至后园与陈杏生一谈。钟山之云甚厚，本日雨多，麦已全坏，再不放晴，岁事将不可问，忧灼之至。夜核批稿各簿，二更后温《古文·叙记类》。三点睡，尚能酣眠。

初十日

早饭后清理文件。坐见之客三次，衙门期也。习字一纸。围棋二局。批校《韩诗》八叶。午正，坐见之客一次。中饭后阅本日文件。坐见之客一次，谈甚久。天气阴雨，愁闷殊甚。至幕府与黎莼斋久谈。写沅弟信一封。雨中至后园亭一览。傍夕小睡。夜核批稿各簿，二更后温《古文·论著类》。三点睡，尚能成寐。

附记

○庞商霆案　○雨商江阴供支

十一日

早饭后清理文件。见客，坐见者一次，立见者一次。习字一纸。围棋二局。批校《韩诗》，五、七古及联句校毕，律句则本未抄也。中饭后阅本日文件。观邸钞，有大不适于心者，郁闷久之，坐睡片刻。申刻写对联七付。酉刻，坐见之客二次。至后园观览良久。是日天大晴明，麦稼或尚可救全几分。夜核批札稿簿。二更后倦甚。旋阅《周易》两卦。三点睡，三更后成寐。

十二日

早饭后清理文件，习字一纸。出门拜省三、作梅、竹如三家，皆会晤久谈，午初二刻归。阅太白诗五叶。阅棋一局。中饭后阅本日文件。见客一次。至幕府一谈。旋坐睡片刻。申正剃头一次。旋写对联七付。至后园一览。余盖屋三间，本为摆设地球之用，不料工料过于坚致，檐过于深，费钱太多，而地球仍将黑暗不能明朗，心为悔慊。余好以“俭”字教人，而自家实不能俭。傍夕与纪泽谈，令其将内银钱所账目经理，认真讲求俭、约之法。夜核批稿各簿。二更后阅《乐府诗集》。三点睡。

附记

○申商植卿

十三日

早饭后清理文件，习字一纸。坐见之客二次。围棋二局。太白之诗见于郭茂倩《乐府诗集》者凡百有八篇。余将批校太白诗，因将目录抄一遍。巳正至后园亭中与蔡贞斋一谈。午正，李雨亭来一谈。中饭后阅本日文件。批校太白诗四叶。小睡片刻。申正写对联七付。旋核信稿一件，颇长。傍夕小睡。夜核批稿各簿，二更后温《古文》情韵之属。三点睡，甚得酣眠。

十四日

早饭后清理文件。旋见客，立见者一次，坐见者一次。习字一纸。围棋二局。李幼泉来久谈。批校《太白乐府》。中饭后，坐见之客一次。阅本日文件，又校乐府二叶。坐睡片刻。申正写对联七付。酉刻添申夫信四叶，约四百余字。夜核批稿各簿，核信稿一件，二更后温《古文·辞赋类》。三点睡，不甚成寐。

十五日

早饭后清理文件，习字一纸，批校李诗三叶。围棋二局。巳初二刻出门，至小校场祭先农坛，行耕籍礼，午正一刻归。见客一次。中饭后阅本日文件。刘南云自湘乡来此，久谈。小睡片刻。申正写对联七付。酉刻核批稿各簿。傍夕至后园一览。夜核改信稿一件。二更后阅《江南通志》之《寺观门》。四点睡。

十六日

早饭后清理文件，习字一纸。坐见之客二次，围棋二局。又坐见之客二次，谈颇久。批校《太白乐府》。中饭后阅本日文件。王子蕃来一谈。旋至杏生处一谈。又批校《太白集》。申正写对联四付。疲困殊甚，睡颇久。夜核批稿各簿。二更后，将缪刻《太白乐府》与郭茂倩集一对。四点睡。是日阴雨，岁事殆不可问矣，忧叹无已！

十七日

早饭后清理文件，习字一纸。围棋二局。坐见之客二次。批校《太白乐府》。午刻，坐见之客一次。中饭后阅本日文件，批校太白诗。坐见之客二次，吴竹如谈最久。写对联七付。傍夕至后园一览，小睡片刻。夜核批稿各簿，写蒋莼卿信二叶。二更后温《古文·序跋类》。三点睡，三更后成寐。

十八日

早饭后清理文件。坐见之客二次。习字一纸。围棋二局。又坐见之客二次。批校《太白乐府》，每日仅校二十首或十余首。盖余于乐府向未用功，兹稍一措意，全无入处也。中饭后阅本日文件。九江税务司康发达来见，又坐见之客一次。小睡片刻。申正写对联七付。旋核批稿各簿。至幕府一谈。傍夕小睡。夜，将作《龙神庙碑》，翻阅各书，尚未下笔。二更四点睡，尚能成寐。是日上半天大晴，至申、酉间，变为阴雨，傍夕又晴霁，初更时星月皎洁，二更后雷雨交作，风势亦狂，夜深雨止，又见星月。黎明，朗月当空，又晴明矣。

十九日

早饭后清理文件。坐见之客二次。习字一纸。围棋二局。又坐见之客二次。批校《太白乐府》毕。中饭后阅本日文件。与杏生一谈。小睡片刻。申刻写对联五付，至后园观览。酉刻核批札稿簿。傍夕小睡。夜作《龙神庙碑》数行，写零字颇多。二更四点睡。是日上半天晴明，未、申间大雨，夜间星月甚朗，又有晴象，而麦稼已坏矣。

廿日

早饭后清理文件。坐见之客二次。习字一纸。围棋二局。批校太白诗十叶。坐见之客二次，陈虎臣坐甚久。中饭后阅本日文件。至后园久览。小睡片刻。申刻写对联七付。酉刻核批稿各簿。旋又至后园一览。傍夕小睡。夜写零字甚多，作《龙神庙记》粗毕。二更三点睡，三更后成寐。

廿一日

早饭后清理文件，习字一纸。围棋二局。坐见之客二次，立见者一次。批校太白诗十叶，未正毕。中饭后阅本日文件。至后园一览。小睡片刻。申正写对联八付，核批稿各簿，核信稿一件。傍夕小睡。夜写零字颇多，将《龙神庙记》再为修改。二更后温《古文》情韵之属。三点睡，尚能成寐，四更末醒。是日又雨，深以麦稼为忧。

廿二日

黎明至昭忠祠行礼，共三祠：一为湘军陆师昭忠祠，居中；一为金陵军营官绅昭忠祠，居东；一为楚军水师昭忠祠，居西。余与昌岐、雨亭三人各祭一祠。祭毕，在庙早饭。饭后同登鸡鸣山，望玄武湖。旋寻关帝庙旧址。归家，坐见之客三次。清理文件。习字一纸。围棋二局。又见客一次。午刻批诗甫一叶，蔡贞斋来久坐。中饭后阅本日文件，批校太白诗十叶。申正写对联八付。接澄弟等三月初信。至后园久览。傍夕小睡。夜核批稿各簿。二更后，将沅弟金陵一军前后奏案略一翻阅，将作《昭忠祠碑记》，恐有遗误也。三点睡，五更醒。

廿三日

是日为皇上十三岁万寿，黎明至贡院行礼。旋至关帝庙阅看，归。饭后清理文件。见客一次。习字一纸。围棋二局。批校太白诗七叶，中饭后又校四叶。阅本日文件。至后园一览。小睡片刻。申正写对联八付。酉刻核批稿各簿。傍夕至后园一览。夜核信稿二件，约改三百余字。二更后又将金陵一军奏案翻毕。三点睡，三更后成寐，五更醒。

廿四日

早饭后清理文件，习字一纸。围棋二局。立见之客一次，坐见者三次，赵惠甫谈甚久。午刻批校太白诗，中饭后又批校二叶。阅本日文件。小睡片刻。至幕府一谈。申刻写对联八付，核批稿各簿，至后园久览。傍夕小睡。夜再将金陵一军奏案摘录一二。二更四点睡。连晴三日，麦稼或有可望，稍为一慰。

廿五日

早饭后，坐见之客二次，衙门期也。旋清理文件，习字一纸。围棋二局。阅太白诗至未初止，批校十一叶。午刻，立见之客一次，坐见者一次。中饭后阅本日文件。小睡片刻。申正写对联七付。至后园一览。核批稿各簿，核信稿一件。傍夕小睡。夜将金陵一军奏案摘录。二更四点睡，三更后成寐。是夜与纪泽论为学之道，不可轻率评讥古人，惟堂上乃可判堂下之曲直，惟仲尼乃可等百世之王，惟学问远过古人乃可评讥古人而等差其高下。今之讲理学者，动好评贬汉唐诸儒而等差之；讲汉学者，又好评贬宋儒而等差之，皆狂妄不知自量之习。譬如文理不通之童生而令衡阅乡试、会试之卷，所定甲乙岂有当哉？善学者于古人之书，一一虚心涵咏，而不狂妄加评骘，斯可矣。

廿六日

早饭后清理文件。见客，坐见者一次，立见者一次。习字一纸。围棋二局。阅太白诗，批校十一叶。午正见客一次。中饭后阅本日文件。小睡半时许。至幕府一谈。申正写屏幅一件。朱星槛自湖南来，与之久谈，又坐见之客一次。酉刻核批稿各簿。与赵惠甫至后园一览。夜核改信稿二件。二更后将金陵一军奏案摘录完毕。四点睡，三更二点成寐。是日又雨，真有一暴十寒之忧。

廿七日

早饭后清理文件。坐见之客二次，立见者二次。习字一纸。围棋二局。批校太白诗十三叶，未正毕。中饭后阅本日文件。坐见之客一次，谈颇久。小睡半时许。申正写对联八付。旋核批札稿，未毕。傍夕小坐。夜又核批稿簿，二更三点毕。三点睡。三更末，大雨如注，寸心忧灼。一则麦稼全坏，岁事可虑；一则纪泽今日辰刻出城迎母，未刻坐小船至上游，风大雨大，不知果宿何处，展转不能成寐。

附记

寄许银至仙屏处　○沅信言舒、黄事

廿八日

早饭后清理文件，习字一纸。围棋二局。见客，坐见者一次，立见者一次。批校《太白集》十三叶。中饭后，立见之客二次。是日大雨如注，自辰正至午未停。未刻，内人率儿孙媳妇到署，与之一谈。黄军门来一谈。阅本日文件。小睡片刻。申正写对联三付、扁二方。写沅弟信一件，约四百字。傍夕入内室一谈。夜核批稿簿。三更后倦甚，小坐，不能治事。三点，改信稿一件。四点睡，三更后略得成寐，五更醒。

廿九日

早饭后清理文件，习字一纸。围棋二局。坐见之客四次，立见者一次。批校《太白集》五叶。小睡片刻。中饭后阅本日文件。坐见之客一次，因请南云等便饭，未正二刻始散。散后倦甚，又小睡半时许。酉刻，添陈舫仙信二叶。夜核批札稿簿。二更后小睡，三点入内室睡，三更后成寐，四更末醒。

卅日

早饭后清理文件，习字一纸。围棋二局。见客，坐见者一次，立见者二次。批校李诗十一叶。凡坐见之客三次。阅书，时作时止，至未刻毕。中饭后，又坐见之客二次。小睡半时。阅本日文件。申正写对联八付。旋核批稿簿。傍夕小睡。夜写零字甚多，写信复陈作梅。旋将霆营闹饷折稿一核，未毕。二更三点睡，三更后成寐，五更醒。

四月

初一日

早饭后，步行至城隍庙求晴，因苦雨伤麦也。归来，坐见之客二次。清理文件，习字二纸。围棋二局。批校太白诗。午正倦甚，小睡片刻。中饭后阅本日文件，又阅李诗四叶，《太白集》批校一过毕。家仅有缪刻，无注本。借莫氏张齐贤、萧士赟本，又太模糊，无善本可校，以意批点而已。李小湖来久坐。申刻写对联五付。剃头一次。核批稿各簿，未毕。傍夕小睡。夜将批稿核毕。旋改霆营折稿毕。二更三点睡，三更二点成寐。是日幸晴，二更微雨。

初二日

早饭后清理文件。坐见之客一次，立见者三次。黎明步祷至城隍庙，卯正归。习字一纸。围棋二局。校白太傅《新乐府》。巳正，南屏自湖南来，谈最久，又坐见之客一次。中饭后阅本日文件，再校《白香山乐府》。小睡片刻。至惠甫处与南屏一谈。申刻写对联七付。天气热甚，至后园一览。酉刻核批札簿，未毕。傍夕小睡。夜又核批稿簿，旋核信稿四件。二更三点睡，三更后成寐，五更醒。

初三日

早饭后至城隍庙行礼，辰正归。坐见之客二次。清理文件，习字一纸。围棋二局。校白太傅《新乐府》毕。小睡片刻。中饭后阅本日文件。天气奇热，仅着一汗衫而犹嫌烦躁。小睡片刻。申刻写对联八付。酉正核批稿各簿。傍夕小睡。夜核信稿四件。二夜〔更〕后诵杜诗七律。三点睡，三更后成寐。

初四日

早饭后至城隍庙行礼，旋至报销局迎接李小泉等，俟良久，未到，辰正归。清理文件，习字一纸。见客，坐见者四次，立见者二次。李小泉来久坐。中饭后阅本日文件。立见之客一次。围棋二局。申刻写对联八付。旋核批札稿。傍夕小睡。夜阅吴南屏所著《诗国风原指》。二更三点睡，三更后成寐。

初五日

早饭后至城隍庙步祷。旋至李筱泉处回拜。归，见客，坐见者五次。清理文件，习字一纸。围棋二局。阅白香山诗四叶。倦甚，小睡。中饭后阅本日文件，写澄弟信一件，约四百字。小睡半时许。写对联五付，核批稿各簿，未毕。傍夕小睡。夜核批稿各簿毕，写竹庄信一叶，核京信稿二件。二更三点睡，三更后成寐。是日，自巳刻微雨，至夜不息，阴寒殊甚，岁事可忧之至。

初六日

早饭后至城隍庙步祷。归，坐见之客五次，立见者二次。清理文件，习字一纸。围棋二局。改片稿一件，约改二百字。阅校白香山七古。中饭后阅本日文件。阴雨连绵，愁闷之至，不愿治事，小睡片刻。申刻写对联七付。是日派戈什哈回湘，迎接澄弟，料理一切。核改京信稿五件，傍夕小睡。夜又核信稿三件，核批稿各簿，二更三点睡。

初七日

早饭后清理文件。坐见之客一次。习字一纸。围棋二局。又坐见之客一次。李筱泉来久坐。午刻，请吴南屏、陈作人等便饭，申初散。阅本日文件。申正写对联七付。酉刻小睡。夜核批稿各簿。二更，阅吴南屏所为《春秋三传义求》。三点睡。

初八日

早饭后至城隍庙步祷。归，坐见之客三次，立见者一次。清理文件，习字一纸。围棋二局。巳正，陈作梅来一谈，又坐见之客一次，立见者一次。午刻校白香山七古，中饭后粗毕。阅本日文件。未正，李筱泉来久坐，至酉初始去。说话太多，不能治事。至后园一览。新屋三间已成，将地球移入其中。夜核批稿各簿。二更后，核信稿一件，约改三百字。四点睡。

初九日

早饭后，步行至城隍庙。因天气晴明，即行撤坛。礼毕，至汪梅村家一坐。归，坐见之客二次，立见者一次。清理文件，习字一纸。围棋二局。阅校黄山谷诗七古七律二种。将任、史两谱一阅，批校三叶许。午正请小泉小宴，黄昌岐、陈心泉等陪之，申初二刻散。阅本日文件。申正，李眉生来久谈，陪至后园茅亭一坐。雨大，不能遽归。傍夕归，小睡。夜核批稿各簿。二更后阅吴南屏所著《孟子考义发》。三点睡，三更后成寐。

初十日

早饭后，坐见之客二次，衙门期也。清理文件，习字一纸。围棋二局。立见之客一次，坐见者一次，李筱泉来久坐。午刻阅黄山谷七古、七律，批点仅及三叶。中饭后阅本日文件。李眉生来久谈。申正写对联九付。酉正小睡。夜核批稿各簿。二更后改信稿一件，约三百字。拟作一诗酬吴南屏，久索未得。四点睡。是日阴雨竟日，夜间雨尤大。麦稼既已无望，尤恐大水为灾。本日闻贼又窜运河以北，至东昌一带，焦灼之至。第二孙女患病，啼哭竟夕，亦增愁闷。

十一日

早饭后清理文件，习字一纸。围棋二局。坐见之客一次。写丁雨生信二叶、筱泉信一叶，批校山谷诗。午正，吴南屏来一谈，与同中饭。饭后，同至昭忠祠一看，申正归。阅本日文件，写对联六付，横披一幅，约一百字。傍夕小睡。夜核批稿各簿。二更后拟作诗而久未就。四点睡。

十二日

早饭后，坐见之客三次，立见者二次。清理文件，习字一纸。围棋二局。批校山谷诗，中饭后又校二叶。阅本日文件。小睡片刻。坐见之客一次。申正写对联五付、挂屏四幅。酉刻核批稿各簿。戌刻小睡。夜作诗二十余句，未毕。二更三点睡，三更后成寐。

十三日

早饭后清理文件，习字一纸。围棋二局。批校山谷诗甫一叶许。李筱泉来辞行，久谈二时许。中饭后，雷鹤皋来一谈。未刻出城送筱泉之行。归，与眉生久谈。阅本日文件。申正，写对联六付、挽幛一付。酉刻核批稿各簿。傍夕小睡。夜作诗十余句，《喜吴南屏至》七古一首作毕。二更三点睡，三更后成寐。

十四日

早饭后清理文件，习字一纸。围棋一局。将昨日〈诗〉录写送南屏处。批校山谷诗。立见之客一次，坐见者一次。午正倦甚，小睡。中饭后阅本日文件，核信稿一件。至南屏处一坐，昨日搬入署内也。与幕府同至后园新屋久谈。申刻写对联四付。李雨亭来久谈。傍夕小睡。夜核批札稿簿，阅《姚惜抱诗集》。二更后，阅吴南屏所为《经说》。三点睡。

十五日

早饭后清理文件，习字一纸。围棋二局。立见之客一次，坐见者三次。批校山谷诗四叶。中饭后阅本日文件。眉生来一谈，省三来久谈。申刻写对联七付，核批札稿簿。傍夕小睡。夜，南屏来久谈，二更二点始去。三点睡。

十六日

早饭后清理文件，习字一纸。围棋二局。坐见之客一次，立见者二次。钱子密来久谈。批校山谷诗四叶。中饭后阅本日文件。小睡片刻。出门拜雷鹤皋、吴竹如二家，谈均久，酉正归。至后园与吴南屏久谈。夜核批稿各簿。二更后，阅梅伯言所选《古文辞略》。三点睡。

十七日

早饭后清理文件，习字一纸。围棋二局。立见之客一次，坐见者一次。批校山谷诗四叶。惠甫来久谈。小睡片刻。中饭，请吴南屏来便饭。饭后阅本日文件。小睡片刻。眉生来一谈。申正写对联七付、屏一幅。酉刻至后园看栽竹。核批稿簿，未毕，灯后核毕。写零字甚多。二更后温《古文·传志类》下。二更四点睡，三更后成寐。

十八日

早饭后清理文件，习字一纸。围棋二局。坐见之客三次，立见者二次。写灵谷龙神庙一通，约四百余字。批校山谷诗甫一叶，周寿山来久谈。又坐见之客一次。中饭后，吴竹如来久谈，许缘仲来一谈。阅本日文件，写对联七付。折差自京归，阅京信数件。人有送李次青所撰《国朝先正事略》，略偶翻阅数篇，天已黑矣。夜核批稿各簿，又阅《先正事略》。二更后温《古文·序跋类》。三点睡。

十九日

早饭后清理文件，习字一纸。围棋二局。前后坐见之客六次。批校山谷诗二叶。小睡片刻。午正一刻，请李眉生、雨亭小宴，申刻散。周寿山与作梅来久谈。阅本日文件。剃头一次。傍夕小睡。夜核批稿各簿，又阅《先正事略》。二更后核信稿一件，未毕。四点睡。

附记

可买者，交价定契后，不得再有异说；不可买者，直接回复总信。有身家而卖地与教堂者，百不得一；明书卖与天主堂者，五不得一。阻挠三等：正派，附和、贪利，瘐毙、浮收，驱民从教。固民心为弭外患之本，明是非，任劳怨，为清吏治之本丁信。

二十日

早饭后清理文件。见客，坐见者三次，立见者一次。习字一纸。围棋二局。巳初出门，至文庙一看工程。旋出城至河下看八团舢板，午正归。热甚。阅《先正事略》。中饭后，坐见之客二次，周寿山谈最久。申初小睡片刻。申正写对联、挂屏及福、寿字之类。天气奇热，不复能治事，小睡片刻。夜间大雨如注，虽少解炎熇之气，而麦收又恐伤损。夜核批稿各簿。旋核信，复丁雨生信稿，约改三百余字。二更三点睡。

附记

○戴嘉玉小湖所托

二十一日

早饭后清理文件。坐见之客一次。习字一纸。围棋二局。批校山谷诗三叶，《内集》校毕。午刻见客三次，谈均颇久。中饭后阅本日文件。与眉生谈诗。又立见之客一次。写对联二付。雷鹤皋来，久坐一时许。余说话稍多，疲惫极矣，小睡片刻。夜核批稿簿，二更二点阅《先正事略》。四点睡。

二十二日

早饭后清理文件。坐见之客一次。习字一纸。围棋二局。戴子高来久谈。批校山谷《外集》诗。午正倦甚，小睡。中饭后清理本日文件。至幕府与吴南屏久谈。申正写对联七付。至后园一览。酉刻核批稿各簿。傍夕小睡。夜阅南屏所著《论语》。二更四点睡。

附记

○阅销册　○拜吴、李

○写沅信　○送雷礼

廿三日

早饭后清理文件。见客，坐见者二次。习字一纸，围棋二局。许缘仲来久谈。批校《山谷诗集》。中饭后阅本日文件。小睡片刻。王少岩等来一坐，李眉生、庞省三先后来一坐。酉刻核批稿各簿。傍夕小睡。夜核信稿七件。二更三点睡。

廿四日

早饭后清理文件，习字一纸。围棋二局。坐见之客三次。巳正出门，至吴竹如处一谈。归，坐见之客一次。中饭后料理出城。余奏明至上海查阅外海水师事宜。未正起程，至汉西门外上船。坐见之客四次，立见者五次，皆文武送行者也。申正开船，行二十里，至下关湾泊。黄昌期、李眉生先后来久谈。酉刻在船阅山谷诗。夜核批稿簿，写沅弟信一件。是日接奉廷寄，责成李少泉一人剿贼，限一个月不灭，则重治其罪。克期剿贼，是明末之弊政。既为大局虑，尤为少泉危，忧系无已。二更三点睡，不甚成寐。

廿五日

早饭后清理文件。天气阴寒，细雨竟日，逆风不能开船，即在下关停泊一日。习字一纸，阅校山谷诗。南屏、惠甫等来船久谈。又校批山谷诗。中饭后批校半时许，目蒙殊甚。至眉生、南屏等船上久谈，申正归。再校黄诗，写信与钱子密。傍夕小睡。夜温《古文》气势之属，朗诵二首，又览《文选》各诗。二更三点睡。梦魇甚恶，非君子所应有之梦，深以为愧。

廿六日

早饭后清理文件。立见之客一次，坐见者一次。逆风渐息，开船行走，用小轮船拖带，行八十里至东沟口停泊，待后至之船，约停一时许。习字一纸，批校山谷诗。与南屏久谈。午正后开船。申刻至瓜洲口湾泊。坐见之客八次，立见者三次。酉刻，坐小船至六濠口瓜栈行走一次，即在程敬之处晚饭，往返约二十里，归至瓜口已二更矣。阅《古文》气势之属。三点睡。

廿七日

早饭后开船。清理文件，习字一纸，批校山谷诗。巳初至扬州，泊钞关门外。入城至公馆。坐见之客五次，立见者一次。午初出门拜客三家。午正至运司李采臣署内小宴，未正散。出东门至荣福桥一阅。桥为去年所修，特往观其工程坚实与否，酉初归，船往复三十余里。坐见之客一次，立见者一次。倦甚，小睡。夜，坐见之客一次，核批稿各簿。二更三点睡。

廿八日

早饭后清理文件，习字一纸，批校山谷诗。见客，坐见者四次，立见者二次。巳正进城，至运司衙门搬库。午初至湖南会馆一览，即盐商包家之棣园，吾乡业盐者买之以为会馆。雕楹刻栋，佳木异石，穷极工巧。午正至厉伯苻家，渠与晏彤甫公请便饭，申初归。至南门观去年所修横墙，工程尚坚实。乔鹤侪来久谈。风逆，不能开船。酉正开船，行十余里，至宝塔下红桥湾泊。坐见之客二次。阅缉香堂所刻《山谷集》。核批稿、信稿。二更三点睡。

廿九日

早饭后开船，行三十余里至瓜洲少泊。待后帮船至，再行渡江一游金山，看东坡所留玉带。在船清理文件，习字一纸，批校《山谷集》三叶。自金山回船。中饭后至焦山一游。常镇道蔡世俊乂臣置酒于此。酒后登山，天气极热。酉初下山，登舟行十余里，进丹徒口。夜与眉生久谈，核批札稿件。二更后倦甚，小睡。余昔年抄古文，分气势、识度、情韵、趣味为四属，拟再抄古近诗，亦分为四属，而别增一机神之属。机者，无心遇之，偶然触之。姚惜抱谓文王、周公“系易”、“彖辞”、“爻辞”，其取象亦偶触于其机。假令《易》一日而为之，其机之所触少变，则其辞之取象亦少异矣。余尝叹为知言。神者，人功与天机相凑泊，如卜筮之有繇辞，如《左传》诸史之有童谣，如佛书之有偈语，其义在于可解与不可解之间。古人有所托讽，如阮嗣宗之类，或故作神语，以乱其辞。唐人如太白之豪，少陵之雄，龙标之逸，昌谷之奇，及元、白、张、王之乐府，亦往往多神到、机到之语。即宋世名家之诗，亦皆人巧极而天工错，径路绝而风云通。盖必可与言机，可与用神，而后极诗之能事。余抄诗拟增此一种，与古文微有异同。二更三点睡，燥热殊甚。

闰四月

初一日

早饭后，见客三次。开船，行七十里至丹阳县停泊片刻。又行五十里，至吕城泊宿。在船批校山谷诗十八叶，又将《外集》、《别集》中未抄之七古、七律粗阅一过。黄诗校对已毕，草草读过，不能细也。在丹阳见客一次，夜间又见客一次。傍夕在岸侧乘凉，与南屏、惠甫等久谈。灯后核批札稿簿，又核一告示稿，未毕。辰刻清理文件，习字一纸。申刻阅本日文件。二更四点睡。天热，不甚成寐。

初二日

早饭后，开四十里至常州府。见客，坐见者二次，立见者二次。上岸至刘开生家一坐，旋即回船。开行数里，李质堂来迎接，与之久谈。酉正二刻至罗山泊宿。坐见之客三次，立见者一次。是日将所抄五古曹、阮、陶、谢、鲍、谢六家，用《文选》本校对，约校三叶许。夜核批札稿簿。二更后倦甚，小睡。三点睡。是日燥热异常，在船赤体不着衣，尚觉烦闷。午刻在常州骤雨，下半日燥热未解，夜间大雨如注，顿觉凉爽，而又以麦收为虑矣。

初三日

早饭后清理文件。开船行三十里，至无锡，停泊黄浦墩，登岸一观。小金山四面临水，中一园亭，约径六丈，围十七、八丈许。楼上地下，周围窗槅，纯庙题诗甚多。旋至惠山观昭忠祠及第二泉。巳正回船。旋又开行，轮舟顺风，行七十里至浒墅关，丁中丞及司道前来迎接。又行二十里至苏州胥门登岸，以新臬台衙门作公馆。是日卯正习字一纸。见客，坐见者二次。至无锡，见客三次。在舟中批校阮嗣宗诗四十首。到苏后，夜见客三次，丁中丞及童薇砚坐甚久。二更三点客退，儿侄辈始赶到。四点睡，不甚成寐。

初四日

早饭后清理文件。坐见之客十次，立见者七次，疲乏极矣。午初出门拜客，会者二家。未初至丁中丞署内中饭，申正散。回寓后，立见之客二次，坐见者三次。傍夕小睡。夜与李质堂、李眉生先后久谈。二更后核批稿各簿。三点睡。

初五日

早饭后清理文件。坐见之客九次，立见者三次。习字一纸。巳正出门拜客，会者三家，不会者二家。未初，至李质堂处中饭，申初毕。申正至拙政园、狮子林一观，酉初归。困倦殊〈甚〉，小睡片刻。夜核批稿各簿，核批札稿簿，核阮嗣宗诗数首。二更三点睡。

初六日

早饭后清理文件。见客，坐见者五次，立见者三次。巳正倦极，小睡片刻。写澄弟信，未毕。午初出门拜客，会者二家，未会者三家。未初至程公祠，苏州绅士公请小宴，共三席。酒罢，周览园林之胜。该处旧为倪方伯良耀寓居，今为安徽会馆，右边即程学启之祠也。申正散。至丁中丞署内听客弹琴，又遍阅其楼上所藏书籍。旋又拜客三家，傍夕归。与眉生一谈。夜阅本日文件，核批稿各簿。二更后写澄弟信一件，写纪鸿儿信一件，三点睡。

初七日

早饭后清理文件。见客，立见者一次，坐见者一次。辰初出城。将往游太湖，约丁中丞、李军门及官绅等十余人同游。定以初七日游木渎、范坟等处，初八日游东西洞庭，阅视应设水师之所。开船行二十五里至木渎，至许缘仲所寓葛园，一览水石之胜。旋肩舆至灵岩山，登绝顶极览。归，至端园中饭。饭后，肩舆至天平山，步行登山，有下白云、一线天、中白云、上白云四名，实则从山脚至山顶，尚不及二里。余陟其巅，同行丁中丞等五人，俱中道而止。下山后，往谒范坟。西为高义园，因范文正公之义田而立，纯皇帝题扁及诗碑在焉。东为范坟，文正公之高祖、唐丽水县丞名□□之墓在焉。墓在天平山之左胁，山质皆石无土，群石矗立，土人名曰万笏朝天，结穴之处，有土方数十丈。其后山石壁立，亦不似吾乡。堪舆家所称老山抽嫩枝及落脉举顶云云者，不知何以贵盛久远如此。旋肩舆行三里许，至无隐庵。盖天平山为最高之主峰，南向，其东贴近左胁为范氏先墓。又东曰牛头山，中有御路，为纯皇帝入幸范坟所由之道。又东迤逦而南，凡五峰，中一峰稍高者曰朱家山，即支硎山也。天平山之西，迤逦而南，凡四峰，其第三峰曰马鞍山，与东边之朱家山相对，即无隐庵之后山也。其第四峰较高，即灵岩山也。东西两嶂，俨立相对。中间大壑相距二里许。酉正三刻回木渎登舟，往返约三十二、三里。舟行将赴胥口，乃该处市镇中间桥密而岸窄，余舟太大，节节逼隘。至一桥下，两岸夹立石壁，良久不得过。更后，余登岸至许缘仲家住宿，而令各船次第倒行，退出三里之下。丁中丞及司道等来会，游兴为之顿减。因改议明日不复游洞庭东、西山，但至胥口一览而已。二更三点睡，久不成寐。

初八日

早，在许寓早饭。饭后，令人探水。与丁中丞、李质堂同赴胥口，查阅太湖形胜，同登香山之嘴。在胥口之西，其后为小周山、大周山，最高者曰穹窿山。胥口之东曰清明山，亦曰胥山。其山脚拖入湖中者曰菱湖嘴。其迤而东北者曰尧峰。尧峰之尾曰七子山。其与胥口相对横亘于北者曰横山。其内曰横塘，此皆滨临太湖之山也。其湖中之山，东洞庭距胥口约二十余里，西洞庭距胥口约三十余里。长沙山约距十里许，此目中所见者。其极北之马迹山，极西之大雷、小雷，皆不见也。太湖若立水师，宜分三营。以一营驻东洞庭，辖苏州吴、长、江、震四县湖面。而西洞庭亦驻船数号，与浙会办。以一营驻马迹山，辖常州阳湖、无锡、宜兴、荆溪四县湖面。以一营驻大雷山，辖湖州长兴、乌程两县湖面。阅毕，回至木渎。中饭后开船，自木渎回苏州。丁中丞、李军门在船久谈。写昨日日记。申正至苏州湾，泊盘门之外。清理文件。阅邸报，余补武英殿大学士、朱凤标补体仁阁大学士。随从人等纷纷道贺，两司及幕府等谈最久，又坐见之客一次。傍夕登岸，在桥上久坐，与南屏等一谈。丁中丞来道喜，即在桥上一谈。归船夜饭后，坐见之客二次。旋核批稿簿，至二更四点睡。

初九日

早饭后开船，行八十余里至昆山之上停泊，待后至之船。申正又开船，行二十余里，泊宿在昆山之下约十五里。辰刻清理文件，习字一纸，批校阮嗣宗咏怀诗。两次小睡。未初将阮诗校毕，写丁中丞信一封，约三百字。辰刻，坐见之客一次。申刻，坐见之客二次。阅《潘文恭公年谱》，又阅其子《功甫年谱》，未毕。傍夕，登岸与南屏一谈。夜因二日吃枇杷太多，腹胀不能治事。改刘省三信稿一件，约二百字。二更四点睡。

初十日

早饭后清理文件。开船行七十里，至黄渡湾泊，等候各民船。坐见之客三次。南屏等来久谈。停二时许，申初又开船，行三十余里，至野鸡墩以上三里许泊宿。辰刻习字一纸，批校五言古诗陶、谢诸家。两次小睡。申正阅《潘功甫诗集》。辰刻观李眉生诗，爱其俊拔而有情韵，将来必为诗人。纪泽前后作次筵字韵诗二首，韵稳而脉清，吐属亦当名贵，将来或亦为诗人，殊以为慰。夜核批稿各簿。二更后，眉生来久谈。三点睡。

十一日

早饭后开船，行四十里。午初至新栅登岸，肩舆过洋泾滨、黄浦江等处，凡十八里许，至上海南门外新造铁厂居住，未正到。在舟中与丁中丞等久谈。清理文件，习字一纸，阅《文选·乐府》，批校鲍、谢等诗。小睡片刻。中饭后见客，坐见者八次，立见者三次。疲乏殊甚，小睡片刻。夜，坐见之客一次，与丁中丞久谈。旋核改折稿二件，约改三百余字。三更二点睡。近年从无似此夜深始睡者，幸尚能成寐。夜接家信，欣悉纪官侄得取县案首。县令考试甚严，当可免于物议，甚以为慰。吾每虑吾兄弟功名太盛，发泄殆尽。观近年添丁之渐多，子弟之向学，或者祖泽尚厚，方兴未艾，且喜且惴惴也。

十二日

早饭后清理文件。坐见之客四次，立见者二次。旋出门至机器局，观一切制造机器，屋宇虽不甚大，而机器颇备。旋观新造之轮船，长十六丈，宽三丈许。最要者惟船底之龙骨，中间龙骨夹层两边，各龙骨三根。中骨直而径达两头，两边骨曲而次第缩短。骨之下板一层，骨之上板一层，是为夹板，板厚三寸。龙骨之外，惟船肋最为要紧，约每肋宽厚三寸有奇，皆用极坚之木。计此船七月可下水。巳正回寓，坐见之客一次。写家信一件。小睡片刻。改片稿一件。中饭后，英、法等领事来见，凡坐见者三次，又坐见之客二次，立见者一次。看丁中丞带来之洋镜内山水画图，甚为奇丽。与南屏等一谈。小睡片刻。夜间，南屏、惠甫等来看洋镜画。旋阅本日文件。二更三点睡。

附记

○催省片　○写筱信

○撤质营　○送南仪

十三日

早饭后清理文件。见客，坐见者七次。改片稿一件，颇费经营。午初出门，至洋泾滨回拜法国领事白来尼，倾诚款待。虽其母其妻之卧室，亦预为腾出，引余与中丞、军门阅看。所居楼阁四层，一一登览。玉宇琼楼，镂金错彩，我中国帝王之居殆不及也。旋备酒席小宴。又至英国领事温思达处回拜，亦备酒相款。未正，至城隍庙，应敏斋等招饮，申末散。城内观者如堵。旋回拜刘融斋，谈甚久，归时已晡矣。因事生气，久而未解。周寿山来久谈。夜与丁中丞、眉生等久谈。二更后写李小泉信一封。三点睡，三更后成寐。

十四日

早饭后清理文件。坐见之客二次，立见三次。发报二折、四片，与丁中丞会衔。旋下河登天平轮船，将回金陵。与丁中丞同坐一船，会查吴淞江海口。丁以为提督当建牙于宝山也。申正过狼山、福山。夜二更泊宿于江阴口外。中丞在此换小船，由内河回苏州。是日在船未治一事，仅阅杜牧之诗约六、七十首。小睡数次，余皆与中丞畅谈而已。二更三点睡，四更四点醒。轮船即于是时开行，不复成寐矣。

附记

○复沅信　　○复少泉信

○复印渠信　　复二郭信

十五日

寅初开船，自江阴口启行，凡行四百二十里，酉初至下关。酉正，自下关坐小轮船，至汉西门以下三里湾泊。在舟中将《杜牧之集》粗阅一遍毕。登岸后，行四里至官厅，与司道相见一谈。灯时入署，与家人一谈，与幕府一谈。二更后小睡。三点睡，三更二点始略成寐，未至五更而又醒矣。

附记

钱粮向具堂报清册呈查。现饬具四柱简明折，每月呈送。其拨解军饷、核作放收，亦另开一折呈报。

十六日

早饭后清理文件。坐见之客十三次，立见之客五次。说话太多，疲乏极矣。中饭后，燥热异常，上半日已湿透汗衣，更换三次。未、申间，郁热更甚。围棋一局。又坐见之客一次。热甚烦闷，不复能治事矣。将《帅子文集》翻阅数叶。酉刻，立见之客一次，谈甚久。至后园亭中小坐。小睡片刻。夜核批稿各簿甚多，二更后作告示稿一件。三点睡。睡后雨甚大，而燥热未减，竟夕不得善眠。

十七日

早饭后清理文件，习字一纸。围棋二局。坐见之客四次，立见者二次。将雷鹤皋所送诗文集略一翻阅。小睡片刻。中饭后阅本日文件。坐见之客一次，李小湖谈甚久。申正后，小睡甚久。酉正写沅弟信，未毕。雨大天暗，旋即昏黑，又复小睡。夜将沅弟信写毕，核批稿各簿极多，未毕。二更三点睡。是日屡次骤雨，天尚郁热。

十八日

早饭后清理文件，习字一纸。围棋一局。见客，坐见者四次。说话稍多，倦甚，不能治事，小睡二次。中饭后阅本日文件，批阅汉魏六朝六家诗。天气阴寒，雨势不止，身体若不适者，因多着衣服小睡。夜核批稿各簿。二更后小睡，三点入内室睡。是夜大雨倾盆，声如惊风怒涛，又如百万甲马。余以小病，睡梦中神魂不安，今岁必为淫潦所苦，忧灼之至。

十九日

早饭后清理文件。见客，坐见者一次，立见者一次。习字一纸。围棋二局。身体微有不适，小睡颇多。将六家诗与《乐府诗集》校对批阅。中饭后阅本日文件，写李宫保信一封，约四百字。坐见之客一次。申刻至幕府一谈。自昨夜至本日，倾盆大雨，迄未少息，直至申刻始止。酉刻写俞荫甫信一封。傍夕小睡。夜核批稿各簿，二更三点毕。睡后，尚能成寐。

二十日

早饭后清理文件。见客，坐见者二次。习字一纸。围棋二局。出门拜客，会者三家，午正二刻归。中饭后阅本日文件，校对六家诗。申正后剃头一次。坐见之客一次。酉初二刻，令纪鸿与叶甥背诵时文。傍夕小睡。夜核批稿各簿。二更后，清理新抄古文目录，朗诵古诗。三点睡，三更后成寐。本日阴寒。夜间复大雨不止。

二十一日

早饭后清理文件。见客，立见者一次，坐见者三次。习字二纸。围棋一局。批阅曹、阮等六家诗，与《乐府诗集》核对，甚费心神。阅小说《儒林外史》以散闷。午正三刻，请刘养素小宴，李山长及江西三道陪之，申正散。阅本日文件。酉刻，课纪鸿、叶甥等谈文。旋写云仙信二叶，未毕。傍夕小睡。夜又写云信三叶毕，核批稿各簿，二更后毕。温诵古文三首。三点睡，三更后成寐。

廿二日

早饭后清理文件，习字一纸。围棋二局。看小说书三刻许。小睡刻许。批校陶诗七叶。中饭后，吴竹如来久谈，又坐见之客二次。申正写对联五付、直幅一件。酉初，听儿甥辈背书，又阅小说，倦甚，小睡。夜核批稿簿。二更后温古诗十余首。三点睡，三更后成寐。

廿三日

早饭后，坐见之客一次，立见者一次。清理文件，习字一纸。小睡片刻。看小说十余叶。坐见之客一次。批校陶诗七叶。中饭后，坐见之客一次。阅本日文件。出门拜将军、都统，申正归。小睡片刻，又阅小说十余叶。酉末，阅核批稿各簿。傍夕小睡。夜阅小说数叶，温《古文》气势之属。二更三点睡，三更成寐。

廿四日

早饭后清理文件，习字一纸。围棋二局。看小说二十余叶。刘子迎来久谈，陈作梅来一谈。午初阅陶诗，批《述酒》、《拟古》等篇。中饭后阅半时许，仅批三叶。阅本日文件。小睡片刻。写扁字十余方、对联五付。课儿甥背诵经书。酉末核批札稿。傍夕小睡。夜拟作诗，久不得句。又看小说十余叶。将睡，始成诗数〈句〉。二更四点睡。是日，何子贞寄到新刻诗集，名曰《东洲草堂诗草》，屡次翻阅数十首。

廿五日

早饭后清理文件。坐见之客二次。习字一纸。围棋二局。阅批陶诗毕。小睡片刻。中饭后阅本日文件，阅小说十余叶，写对联九付。小睡片刻。听儿甥辈背书。核批稿各簿。小睡片刻。夜阅小说十余叶。二更后，欲为诗而不成，精神惝恍，衰态见矣。四点睡。

附记

○大通卡应查　○沅信

○彭笛仙事

廿六日

早饭后清理文件，习字一纸。围棋二局。见客，立见者一次，坐见者二次。批校大谢及鲍明远诗。中饭后阅本日文件。至幕府一谈。倦甚，小睡。酉初，课儿甥辈诵时文。阅小说《儒林外史》十余叶，是书极诋士人多穿窬之行，丑态百出，览之足以解颐，亦用自儆。傍夕阅核批稿各簿，未毕，灯后核毕。又核吴竹庄信一件，约改四百字。二更三点睡，三更后成寐。

廿七日

早饭后清理文件，习字一纸。围棋二局。小睡片刻。批校鲍明远诗毕，又校谢宣城诗。立见之客一次，李雨亭来谈甚久。小睡片刻。中饭后清理文件。阅小说数叶，写眉生信二叶、雨生信一叶、竹庄信二叶，写扁二方、对七付。酉初听儿甥辈背书。以后，凡三、八课外之四日，以二日背四书、经书，以一日背时文，以一日背诗、赋、古文。余每日以一二刻许听其背诵，庶后辈于眼前之书不至茫然不能举其辞。并拟令沅弟以此法课瑞、官两侄。酉正阅核批稿簿，未毕。傍夕小睡。灯后核稿毕，作诗十余句。二更四点睡。是夜大雨，彻宵不息，今岁水灾可虑。

廿八日

早饭后清理文件，习字一纸。见客，立见者二次，坐见者二次。小睡半时许。巳正后，坐见之客三次，刘养素坐甚久。中饭后阅本日文件，校谢宣城诗数叶，写沅弟信一件，约五百字，写对联五付、挂屏三叶。小睡片刻。核批稿各簿。夜写零字颇多，作诗数句。二更四点睡，三更后成寐。是日午后放晴，差为一慰。

廿九日

早饭后清理文件，习字一纸。坐见之客二次。出门拜春织造、吴竹如、李小湖三处，谈颇久，巳正二刻归。小睡片刻。午初将谢宣城诗校毕，又校王右丞五律，中饭后接校，共七叶。阅本日文件。见客，立见者二次，坐见者一次。申正写对联七付、挂屏一叶。酉初课儿甥辈背书。酉正核批稿各簿毕。傍夕小睡。夜作诗数句。《金山观东坡玉带》七古一首作毕，殊无佳句。二更四点睡，三更三点成寐。昔在京时，每作诗辄不成寐，是以辍不复作，今此病似又复发。老年本不欲以诗鸣，听之而已。

五月

初一日

早饭后清理文件，习字一纸。立见之客三次。围棋二局。将昨所作之诗用笺纸誊写一过，共三百字。坐见之客二次，立见者一次。小睡片刻。校王右丞五律毕，旋校孟襄阳五律，中饭后又校五十余首。阅本日文件。申初二刻写对联十一付。酉初听儿甥辈背书。酉正核批札稿簿毕。傍夕登楼眺览，见署内搭凉篷五、六处，自惭居处之优崇。默诵古诗颇多。小睡片刻。夜阅欧公七古，阅《何子贞诗集》。二更三点睡，三更后成寐。

初二日

早饭后清理文件。坐见之客二次，汪梅村谈甚久。习字一纸。围棋二局。又立见之客二次，坐见者一次。出门拜客，会者三家，午初归。校对孟襄阳五律。中饭后阅本日文件，又阅校孟律粗毕。写对联七付。至后园眺览。课儿甥辈背书。酉正核批稿各簿。傍夕阅《何子贞诗集》。小睡片刻。灯下又阅《子贞集》。二更温杜、韩七古。三点睡，临睡写澄弟信，派轮船赴鄂迎接。

初三日

早饭后清理文件，习字一纸。围棋二局。见客，坐见者二次，立见者二次。阅小说十余叶，再将孟襄阳五律检点一番，校杜牧之七律。小睡片刻。中饭〈后〉又校小杜七律，阅本日文件。天气奇热，郁闷殊甚，不能治事。写对联七付，阅小说数叶。小睡片刻。至后园一览。与幕府一谈。核批稿各簿。夜太热，不愿治事，翻阅《曝书亭集》。接澄弟信，目下不能来金陵，改订八月为期。余本拟节后派轮船赴鄂迎接，因恐其于闰月廿四业已起程，改于今早派船往迎，计已行数百里矣。二更三点睡。

初四日

早饭后清理文件，习字一纸。见客，立见者二次，坐见者二次，雷州举人陈乔森谈甚久。陈号逸山，许仙屏有书极赞其文行不群也。小睡半时许。巳正移至后园新屋之内，阅校杜牧七律。午初，赵惠甫来久谈。中饭后阅本日文件。陈虎臣来一谈。改折稿一件、信稿二件。申正写对联六付、挂屏二叶。酉初课儿甥背书。酉正核批稿簿。傍夕至后园亭与贞斋一谈。夜疲乏殊甚，不能治事。阅放翁七古，眼蒙，几不能辨字，老境颓然著矣。折弁归，接阅京信、京报。二更四点睡，通宵不甚成寐。

初五日

早间，谢绝贺节之客。饭后清理文件，习字一纸。围棋二局。立见之客二次。小睡颇久。巳正至后园新屋内阅书，校小杜七律二十余首。中饭，与署中客黄子钧等及子侄辈小宴，未正三刻散。阅本日文件。坐见之客二次。申正二刻写对联、挂屏。酉初二刻课儿甥辈背书。酉正核批稿各簿。傍夕小睡。夜核信稿一件，二更后温姚选七律。三点睡，三更后成寐。

附记

○丁信，寄宁属密考簿　○许、李等信

彭杏南谥忠壮，李祥和谥武壮

初六日

早饭后清理文件，习字一纸。围棋二局。坐见之客四次，谈均颇久。小睡片刻。巳正至后园新屋一坐，阅杜牧之七律，校对粗毕，阅《李义山年谱》。中饭后阅本日文件，写澄侯弟信一件。申正写对联六付。酉初课儿甥辈背文。酉正写丁雨生信二叶，核批稿各簿，未毕。傍夕与莼斋久谈。夜核稿毕。再将复雨生各信料理一番。将改复京信稿，而神气疲困，不能治事。二更后略诵古诗。三点睡，三更后成寐。雨又太大，深以为虑。

初七日

早饭后清理文件，习字一纸。见客，坐见者二次，立见者一次，闻潘伊卿在扬州病势甚重，悬系之至。小睡大半时。核片稿一件。巳正，坐见之客二次，立见者一次。阅校李义山七律，仅批数首。中饭后阅本日文件，核信稿五件，约改五百字，疲乏殊甚。酉初课儿甥辈背书。酉正核批稿各簿。傍夕小睡。夜又补核批稿簿。明日派折弁进京，校对各折，谢恩折中有复字，酌改良久未妥。二更后朗朗〔衍一朗字〕诵杜诗七古。三点睡。

初八日

早饭后清理文件，习字一纸。围棋二局。坐见之客二次，立见者一次。拜发谢恩折行礼毕。又坐见之客一次，立见者一次。小睡片刻。批校李义山七律，中饭后止仅校四叶。阅本日文件。申正写对联七付、挂屏一幅。酉初小睡片刻。酉正核批稿各簿。灯后核复贺节信稿，二更后粗毕。诵太白七古数首。四点睡。

初九日

早饭后清理文件，习字一纸。围棋二局。坐见之客二次。小睡半时。批校义山七律。中饭后阅本日文件。又小睡大半时。申正写对联六付，课儿甥辈背书。酉正核批稿各簿，未毕。灯后，又核批稿簿，疲乏殊甚。二更后温《古文》气势之属，朗诵数首。三点睡。

初十日

早饭后，坐见之客二次，衙门期也。清理文件，习字一纸。立见之客二次，坐见者一次。小睡片刻。批校义山七律四叶。中饭后阅本日文件。围棋二局。小睡片刻。写对联七付。惠甫来一谈，同至后园一览。酉初三刻课儿甥辈背书。酉正二刻核批稿各簿，未毕，灯下核毕，又核信稿一件。温杜诗五古，朗诵数首。二更三点睡，三更后成寐。昨夜大雨，直至本日午、未间始息，深以岁事为忧。

十一日

早饭后清理文件，习字一纸。坐见之客三次，立见者一次。小睡片刻。巳正阅批李义山七律四叶。中饭后阅本日文件。小睡片刻。至幕府一谈。申正写对联七付。酉初课儿甥辈背文。旋剃头一次。酉正三刻核批稿各簿，未毕，夜始核毕，又核信稿四件。二更后诵《羽猎》、《长杨赋》。三点睡。

十二日

早饭后清理文件，习字一纸。围棋二局。见客一次，谈颇久。小睡片刻。巳正批校义山七律五叶，中饭后又校二叶，义山诗校毕。阅本日文件。李小湖来一谈。申正写对联七付。酉初课儿甥辈背文。坐见之客一次。核批札稿簿。傍夕小睡。夜核信稿五件。二更后温太白七古。三点，在书房睡。

十三日

未明起，至关帝庙行祭生日礼毕，卯初二刻归。饭后清理文件，习字一纸。坐见之客三次。小睡片刻。围棋二局。阅元遗山诗、序例、年谱等。午刻，坐见之客一次。中饭后阅本日文件。小睡片刻。将《遗山年谱》节抄，约四百余字。酉初写对联六付。酉正核批稿各簿，未毕。夜核各簿毕，又核信稿一件。二更朗诵义山七律。三点睡，三更二点成寐。

十四日

早饭后清理文件，习字一纸。围棋二局。坐见之客二次。小睡片刻。批校元遗山七律，将其交游、名字略一疏记，以便翻阅。午刻，请陈乔森逸山及书局诸君中饭，未正散。阅本日文件。申正写对联六付、挂屏二幅。酉初课儿甥辈背书。酉正核批稿各簿。傍夕小睡。夜写刘岘庄信一叶、印渠信二叶，核信稿十余件。二更后诵左太冲等诗。三点睡，三更后成寐。

附记

○吴寄朱信

十五日

早间，谢绝贺望之客。饭后坐见之客三次。闻潘伊卿病重，昨日辰刻在扬州上轮船，昨夕亥刻进旱西门，甫到公馆，即已气绝。在舟次昏迷已久，四肢已冷，特一息尚延，到家始属纩耳。闻在工甚吃辛苦，近年才识俱长，物望渐隆，遽尔徂谢，深可悼惜。清理文件，习字一纸。出门至潘家吊唁，见伊卿之父已七十，其子四人、孙一人，哭泣之声，至不忍闻。巳刻至昭忠祠看新修之花园，又至台城看从前府学地基，今拟改修武庙，即前明南雍旧址也，午刻归。坐见之客二次。批校遗山七律。中饭后阅本日文件。昨夕略受风寒，右肩疼痛，天又郁热，不愿治事，围棋二局。陈乔森来久谈。小睡片刻。酉初课儿侄辈背书，核批稿各簿，灯后始得核毕。将陈乔枞所著《今文尚书考》翻阅数十叶。二更三点睡。

十六日

早饭后清理文件，习字一纸。刘养素来一谈。天气阴雨，寒意颇重。左肩又复疼痛，在床久睡。又坐见之客一次。午刻批校元遗山七律四叶。中饭后阅本日文件。围棋二局。申正写对联七付。酉初课儿甥辈背文，核批稿各簿。傍夕睡颇久。天寒，用厚棉被覆盖，稍觉自适。日内，三妇一女次第感冒，余亦微患伤风。夜核信稿二件。二更后朗诵姚选七言律诗。三点睡。

十七日

早饭后清理文件，习字一纸。围棋二局。批校元遗山七律五叶。中饭后阅本日文件。小睡片刻。薛抚屏来久谈。申刻写扁、对七件。酉初课儿甥辈背书。至内室一谈，诸妇病未愈。傍夕又小睡。夜核批稿簿。二更后改折稿数行。四点睡。是日阴雨，下半天雨渐大，竟夜不止，至五更则如洪涛泻瓦。今年必有水灾，忧灼之至。

十七〔八〕日

早饭后清理文件。围棋二局。习字一纸。见客，坐见者一次，立见者一次。批校元遗山七律七叶，午正阅毕。中饭后阅本日文件，再将遗山诗清理一过。写沅弟信一件，约四百余字。酉初作挽联，挽潘伊卿云：“还家便永诀，痛高堂七十岁，倚门倚闾，知九原定呼憾事；治水甫成功，念下河百万户，已饥已溺，拚一死永奠生民。”旋将此联写好，并写祭幛。至后园一览。是日大雨如注，竟日不息，傍夕少停。遂不复治事。夜核批稿各簿，将遗山七绝阅看数十首。二更四点睡。

十九日

早饭后，至城隍庙步祷求晴。归后见客，坐见者三次，立见者二次。清理文件，习字一纸。围棋二局。批校陆放翁诗十二叶。又坐见之客一次。中饭后阅本日文件。将放翁生平踪迹略开一纸，以代年谱。莫子偲来久谈。申正写对联五付。酉初课鸿儿背书，夜间，叶甥补行背诵。傍夕至后园一览。夜核批稿各簿。二更三点睡。

二十日

早饭后清理文件。出门至城隍庙步祷。旋至潘伊卿家吊奠。归，坐见之客二次，立见者一次。习字一纸。围棋二局。又坐见之客二次。批校放翁七律、七绝七叶。中饭后，吴和甫侍郎同年存义来，久谈，申正始去。阅本日文件，写对联七付。酉初三刻课儿甥辈背书。至幕府一谈，与诸幕〈友〉至后园眺览。夜核批稿各簿。因本日说话太多，不能更治事，神气自觉昏怠之至。二更三点睡。三更又雨，可虑之至。

附记

杨洪绪　金　和　朱世兄

廿一日

早饭后，至城隍庙步祷。旋出城至河下拜吴和父，辰正归。清理文件，习字一纸。李方伯来一坐。批校陆诗七律、七绝凡九叶。中饭后阅本日文件。围棋二局。坐见之客一次。小睡片刻。申正写对联九付。酉初课儿甥辈背文。旋核批稿各簿。傍夕小睡。夜改复朱久香信一件，又自写何子贞信，约四百字，未毕。二更四点睡。是日未、申后下雨，夜，雨尤大，自叹德薄，祈祷无灵。

廿二日

早饭后，至城隍庙步祷。旋归署，清理文件。至箭道考验武弁。习字一纸。围棋二局。见客，坐见者二次，立见者一次。阅校放翁七律、七绝七叶。中饭后，吴和父来，久谈二时许，直至酉初二刻方去。余最怕久坐久谈，大为所困。课儿甥辈背诗。阅本日文件。至后园一览。傍夕小睡。夜核批稿各簿，添写何子贞信四行，始毕。出经解百余字，及诗、赋题，明日将考惜阴书院也。二更朗诵古诗。三点睡。

廿三日

早饭后，至城隍庙步祷。旋归署，清理文件，习字一纸。坐见之客一次，立见者一次。阅校放翁诗抄本十二叶、刻本三卷。小睡一次。中饭后阅本日文件。围棋二局。小睡。旋阅《何子贞诗集》。惠甫来久谈。写对联六付。至后园一览。傍夕小睡。夜核批札各稿簿，核信稿二十余件，二更二点粗毕。旋温东坡七古。三点睡。

廿四日

早饭后，至城隍庙步祷。归署，见客，坐见者二次，立见者一次。清理文件，习字一纸。在竹床小睡。又坐见之客三次。阅校放翁七律、七绝，至申刻止，抄本校十二叶、刻本四卷。中饭后清理本日文件。在竹床小睡。申正写对联六付。酉初课儿背书，添朱久香信二叶，添应敏斋信数行。至后园一览。是日入初伏，晴明可喜，然热甚矣。傍夕小睡。夜核批稿各簿。二更后写妇女功课单。三点睡，三更后成寐。

廿五日

早饭后，至城隍庙谢神，因已畅晴也。归署，将妇幼功课单后添四语云：“家勤则兴，人勤则健；能勤能俭，永不贫贱。”清理文件，习字一纸。围棋一局。坐见之客二次。批校放翁诗至未正，抄本阅九叶，刻本阅二卷，亦仅七律、七绝二种，余未悉阅也。午正，坐见之客二次。中饭后阅本日文件。热极，在竹床久睡。申正写对联五付，写极大扁字八个。酉初课儿背书。酉正核批稿各簿。傍夕，至山上茅亭与幕府久谈。夜，热甚，不能治事，久睡。二更后，温诵《诗经》，三点睡。

二十六日

早饭后清理文件，习字一纸。围棋二局。阅李次青所作《国朝先正事略》。巳正批校陆放翁七律七绝，抄本校七叶，刻本阅三卷。中饭后再阅《先正事略》。坐见之客一次。申正写对联六付、扁二付。酉初课儿甥辈背文。旋核批稿各簿，未毕。至后园亭上与蔡贞斋一谈。夜核批稿簿毕。温《诗经》，微吟，不觉将《国风》、《小雅》温毕，《大雅》温至《生民》。二更三点睡。是日畅晴，甚热，殊以将变为虑。

二十七日

早饭后清理文件。坐见之客二次，立见者二次。习字一纸。围棋二局。阅《先正事略》。旋校陆诗七律七绝，抄本校十一叶，刻本则校四卷，未正毕。中饭后阅本日文件，又阅《先正事略》。申正写对七付。酉初课儿甥辈背书。热甚，至后园一览，与子密久谈。夜核批稿各簿，二更后毕。倦甚。温曹、陶五古，朗诵十余首。三点睡。

二十八日

早饭后清理文件，习字一纸。见客，坐见者二次。阅《先正事略》。在竹床小睡。旋坐见之客二次。巳正阅校放翁诗七律七绝抄本六叶，刻本已阅廿六、七、八、九四卷。中饭后阅本日文件。围棋二局。又小睡片刻。阅《先正事略》四篇。申正写对联七付、扁一幅。酉刻核批稿各簿毕，至后园小山一览。夜，疲困殊甚，小睡，而甚不适。二更后核一外海水师事宜批，未毕。三点睡，三更二点成寐。是日上半天微阴，午后幸又畅晴。

二十九日

早饭后清理文件，习字一纸。坐见之客三次，何廉昉谈最久。阅《先正事略》。小睡片刻。巳正阅校放翁七律七绝抄本，仅校六叶，刻本校卅及卅一、二、三等四卷，中饭后校毕。午正，坐见之客一次。观薛抚辰所为古文数首。未正阅本日文件。申初围棋二局。申正剃头一次。酉初课儿甥辈背书。酉正核批稿各簿，未毕。至后园一览。灯后核稿毕，旋又核复丁中丞信稿，二更二点毕。朗诵苏诗数首。三点睡。是日骤雨三次，幸俱不大，畅晴如故。傍夕天清山朗，夜间繁星满天。不料五更大雨，天又变矣。

三十日

早饭后清理文件。坐见之客三次，熊仲山同年家彦谈甚久。习字一纸。围棋二局。阅《先正事略》数篇。巳正校阅放翁七律七绝，抄本校六叶，刻本校卅四、五、六、七四卷，未正校毕。阅本日文件。在竹床小睡。申正写对联九付。酉初课儿甥辈背书。酉正核批稿簿，未毕。纪鸿儿又举一子，小大平安。至后园一览。未刻，周缦云来一谈。傍夕小睡。夜核批稿各簿毕。接澄、沅两弟信，知澄于五月十六日到省，乡间哥老会平安无事，不久必可来金陵相会，深以为慰。又核信稿十余件，温欧公七古数章。二更三点睡。本日骤雨数次，尚不失为晴天。

六月

初一日

早间，谢绝贺朔之客。饭后清理文件，习字一纸。围棋二局。小睡片刻。与叶亭甥一谈。阅《先正事略》数篇。巳正校阅放翁七律七绝，抄本校六叶，刻本校卅八、卅九、四十、四十一等卷。中饭后阅本日文件。写澄、沅弟信一件。申正写对联六付。酉初课儿甥辈背文。旋核批稿各簿，未毕。傍夕，至后园与子密一谈。夜将批稿核毕。天气郁热，不愿治事。余拟改报销折稿，迁延弥月，尚未动手，颓衰甚。本日沅弟信中有“古文国手”之说，自问此生不能复有所为，颇为歉然。二更四点睡。

初二日

早饭后清理文件，习字一纸。小睡片刻。坐见之客四次。午刻，孙儿三朝，告祖行礼。校放翁七律七绝抄本仅二叶、刻本三卷。中饭后阅本日文件。天气酷热，在竹床睡卧良久。申正写对联五付、挂屏四幅。酉初二刻，叶甥背书。鸿儿夜间补背。核批稿各簿，未毕。至后园一览。夜将批稿核毕，改折稿约三百字。二更四点睡。

初三日

早饭后清理文件，习字一纸。围棋二局。在竹床睡甚久。巳刻校放翁七律七绝，抄本校十叶，刻本校四十五、六、七、八、九，五十等卷，至中饭后校毕。阅本日文件。阅《何子贞诗集》。天气酷热，在竹床久睡。申正写对联五付、大“寿”字三幅。在室中间行，冀却暑气。核本日批稿各簿。傍夕至后园亭上乘凉，与幕府诸君久谈。夜，说话太多，困惫殊甚，久睡。二更后温《古文》气势之属。四点睡。

附记

邱心坦　熊焕南　彭登埠　彭宗洛

初四日

早饭后清理文件，习字一纸。吴竹如来久谈。围棋二局。小睡片刻。巳正，校放翁七律七绝，抄本校六叶，刻本校四卷。中饭，请熊仲山同年家彦及何廉昉、薛抚屏小宴，申初散。阅本日文件。天气酷热，不能治事，在竹床小睡。酉初课儿甥背书。旋核批稿各簿毕。至后园亭上久坐，与蔡贞斋一谈。夜饭后，又独至山亭小睡。二更后入室，三点后睡，热极，不甚成寐。

初五日

早饭后清理文件。见客二次，谈颇久，衙门期也。习字一纸。围棋二局。小睡片刻。巳正阅校放翁七律七绝，抄本校四叶，刻本校五十五、六、七、八等卷。中饭后阅本日文件。彭雪琴来，久谈，酉初始去。课儿甥辈背书。旋核批稿各簿，未毕。傍夕至后园山上乘凉，与赵惠甫久谈。夜将批稿核毕。热甚，不愿治事，小睡片刻。二更后温《古文·序跋类》。三点睡。天气酷暑，竟夕不甚成寐。

初六日

早饭后清理文件，习字一纸。至湖南会馆与雪琴一会，因馆中死人，累次议者谓宜修改也。雪琴旋随余至署。又会客二次，洪琴西、莫子偲谈最久。写家信一件。酷热如蒸，仅写二叶，因日记极详也。留雪琴中饭。饭后，席地乘凉。客去，阅本日文件。至内室套间稍凉，小睡片刻。申正补校放翁七律七绝，抄本校三叶，刻本校五十五、六、七三卷。酉初，课儿辈背书。旋核批稿簿，未毕。傍夕至后园山上乘凉。夜将批稿核毕，又核信稿数件。二更后朗诵李、杜七古诗。三点睡。

初七日

早饭后清理文件。出门至河下拜雪琴。归署，习字一纸。立见之客二次，坐见者一次。陈虎臣来，谈甚久。雪琴来辞行。小睡片刻。校放翁七律七绝，抄本校四叶，刻本〈校〉六十二、三、四、五等卷，未正校毕。中饭后阅本日文件。至内室阴凉处久睡。酉初课儿甥辈背书。旋核批稿各簿，未毕。至后园亭上与钱子密久谈。夜将稿簿核毕。二更后温韩、白七古。三点睡。

初八日

早饭后清理文件。坐见之客三次。习字一纸。围棋一局。伍嵩生编修来，鬯谈。小睡片刻。巳正阅放翁七律七绝抄本五叶，刻本六十六、七、八、九等卷，中饭后毕。阅本日文件。酷暑不能治事，至内室套间乘凉，久睡。申正出，微一治事，旋又小睡。酉正核批稿簿，未毕。傍夕至园亭久坐。夜将批稿核毕，又核信稿。二更后温《赤壁赋》。四点睡。

初九日

早饭后清理文件，习字一纸。坐见之客二次。出门至汉西门河下看新钉之领江船，旋看莫愁湖。回署后，围棋二局。小睡片刻。午初校放翁七律七绝七十、七十一卷。中饭后又校七十二卷。阅本日文件。酷热，实不能堪，小睡片刻。申正改信稿，未毕。坐见之客一次。酉初课儿甥辈背书。旋核批稿簿毕。傍夕至园亭久坐。夜核信稿二件，约改四百字。二更后倦甚，不能治事。四点睡。

初十日

早饭后，坐见之客二次。清理文件，习字一纸。围棋二局。小睡片刻。阅校放翁七律七绝抄本五叶，刻本七十三、四、五、六、七卷，至未正毕。中饭后阅本日文件。是日酷热，不克治事。未刻食西瓜。久睡，至酉初二刻方起。课儿甥辈背书。旋核批稿簿，灯下始核毕，又核信稿一件。二更四点睡，幸尚成寐。

十一日

早饭后清理文件。立见之客二次，坐见者二次。习字一纸。围棋二局。伍嵩生来久坐。旋校陆放翁七律七绝抄本六叶，刻本七十八、九，八十，八十一、二等五卷，至未刻毕。中饭后阅本日文件。酷暑异常，不愿治事，至内室久睡，郁燥不能成寐。酉初课儿甥辈背书。旋核批稿，未毕。酷热多汗，至后园山上乘凉。夜核批稿毕。阅陈广敷所批《史记》数首，及所录朱子、陆象山、王阳明语。是日寄书四种于沅弟，均稍难购觅者，又配以笔墨信笺之属，写信一叶。二更三点睡。是夜大雨如注，稍解炎热之气。

十二日

是日为先妣江太夫人忌辰，未设祭席。早饭后，坐见之客二次，立见者一次。清理文件，习字一纸。围棋二局。小睡片刻。坐见之客一次。阅放翁七律七绝抄本四叶，刻本八十三、四、五卷，《放翁全集》阅毕。余于咸丰元年在京粗阅《放翁集》一过，仅抄七律。同治元年在安庆粗阅一过，仅抄七绝。其于五古、七古、五律、五绝等体，不过涉猎一二而已。此次校七律、七绝两体，于各体仍未细阅，殊以为愧。中饭后，将《陆集》略数每卷每体若干首。阅本日文件。热甚，至内室久睡。酉初课儿甥辈背书。旋核批稿各簿。至后园山上乘凉。夜核改折稿一件。二更后，温东坡七古。三点睡。

十三日

早饭后，出门至吴竹如、李小湖两处久谈，巳正归。清理文件，习字一纸。见客一次。又将《陆集》前十六卷数明若干首，略考某卷为某年所作，至申刻粗毕。中饭后，热甚。阅本日文件。申初，久睡。酉正核批稿各簿。傍夕至山上茅亭乘凉。夜核折一件、片二件。二更后温《古文》识度之属。三点睡。

十四日

早饭后清理文件，习字一纸。陈心泉来，坐甚久。围棋二局。又坐见之客一次。将陆诗再数十余卷。中饭后，又命纪泽数十余卷，约计不足九千一百首。余所抄者，七律五百三十四首、七绝六百四十三首，约八分之一耳。未刻阅本日文件。旋阅《指月录》十余叶。在竹床小睡。酉初课儿甥背书。旋核批稿簿，未毕。傍夕至园亭与子密一谈。夜核批稿毕，朗诵《书经》数篇。二更三点睡。

十五日

早，谢绝贺望之客。清理文件，习字一纸。围棋二局。汪梅梅〔衍一梅字〕村来久坐。小睡片刻。将放翁诗中应行补抄者逐注于上，凡二十四首，《陆集》粗治一过毕。中饭后阅本日文件。酷热，不愿治事，至内室久睡。多食西瓜。酉初课儿背书，叶甥于夜间补背。旋核批稿簿，未毕。傍夕至后园乘凉，与渠侄久谈。夜核批稿簿，又核折稿一件、片稿二件。二更后温《古文·序跋类》，朗诵数首。二更四点睡。

十六日

早饭后清理文件。坐见之客三次，立见者一次。习字一纸。围棋二局。又坐见之客一次。小睡片刻。巳正阅《五礼通考》中《宗庙制度》首卷廿七叶。中饭后阅本日文件，写沅弟信一封。热甚，汗下如雨。至上房久睡，不能成寐。酉初课儿甥辈背书。旋核批稿簿，未毕。至后园乘凉，与渠侄一谈。夜将批稿核毕，又核信稿数件。二更后温《古文·辞赋类》。三点睡。三更后凉甚，似有秋意。

十七日

早饭后清理文件。坐见之客二次。习字一纸。围棋二局。小睡片刻。阅秦文恭所辑《宗庙制度》二十叶。午正二刻请伍嵩生便宴，雨亭等陪之，申初散。阅本日文件。酷暑异常，有流金烁石之象。至内室小睡。申正核信稿二件，添黄恕皆信二叶。酉刻课儿甥辈背书。酉正至后园乘凉。多食西瓜。夜核批稿各簿。二更始吃夜饭。旋核信稿一件，温曹子建诗数首。四点睡。

十八日

早饭后，雪琴来谈。饭后，与渠同拜万寿本章。旋至箭道考阅二员。清理文件，习字一纸。立见之客二次。小睡片刻。与雪琴久谈。巳正二刻送渠去后，阅秦书《宗庙制度》十叶。午刻，熊仲山来一谈。中饭后阅本日文件。酷热不能治事，至内室久睡，申正起。核信稿二件，约改四百余字。多食西瓜。酉正核批稿簿。傍夕至后园乘凉。夜再核信稿一件，二更温杜诗五古。四点睡。

十九日

早饭后写对联八付。见客一次。清理文件。围棋二局。坐见之客二次。小睡片刻。阅《宗庙制度》卷十八叶，《傩》、《酺》等一卷十叶。中饭后阅本日文件。酷暑如焚，至内室久睡，申正出。核丁雨生信稿。酉初课儿甥辈背书。旋再核信稿。傍夕剃头一次。灯后夜饭。至后园乘凉。又核丁信稿，二更后毕，约改五百字。折弁自京归，接阅京信各件。四点睡。是日立秋，奇热，不甚成寐。

二十日

早饭后清理文件。坐见之客三次。习字一纸。围棋二局。小睡片刻。又坐见之客一次。阅秦书《盟诅衅礼》廿三叶。中饭后阅本日文件。立见之客一次。至上房久睡，因内室有风扇，可略避暑也。酉初课儿甥辈背书。旋核批稿簿毕。傍夕至后园乘凉。夜，分“气势”、“识度”、“情韵”、“机趣”、“工律”五者，选抄各体诗，将曹、阮二家选毕。二更四点睡，暑气稍减。四更尽微雨。

廿一日

早饭后清理文件。坐见之客一次，立见者二次。习字一纸。围棋二局。至内室小睡。自辰至未，雨不歇，天气阴凉宜人。阅秦书《宗庙制度》二十七叶。中饭后阅本日文件，将日内所阅《五礼通考》四卷，题识于书之面。至幕府久谈，近天热，久未与幕府一叙也。酉初课儿甥辈背文。旋核批稿各簿，未毕。傍夕小睡。夜将批稿核毕，核陈舫仙信一封，约改四百字。二更二点后温李、杜七古，朗诵十余首。四点睡。

二十二日

早饭后清理文件。方伯雄来久坐，又坐见之客一次，立见者一次。习字一纸。至内室小睡片刻。巳正阅《五礼通考》中《宗庙制度》一卷二十七叶。中饭后，酌加批识。阅本日文件。小睡片刻。观《阅微草堂笔记》数叶。酉刻课儿甥辈背书。旋核批稿各簿，未毕。傍夕，至后园山上与渠侄久谈。夜将批稿核毕。申刻写陈舫仙信二叶。二更后温陶、谢诗，约选一过。四点睡。是日天晴，而暑气骤退，夜有凉意。

二十三日

早饭后清理文件，习字一纸。围棋二局。坐见之客一次。小睡片刻。观《阅微草堂笔记》。巳正阅《五礼通考·宗庙制度》三十叶。中饭后阅本日文件。小睡片刻。写郭意城信一件，约四百字。酉正核批稿各簿，未毕。至后园乘凉。夜核稿簿，至二更始毕。疲倦殊甚。温诵《顾命》、《吕刑》二篇。三点睡。是日巳刻写对联五付、扁一方，又写周缦云信一件。

二十四日

早饭后清理文件。立见之客二次。习字一纸。围棋二局。小睡片刻。巳正接沅弟信，知纪渠侄之子元十于六月初四日殇亡，殊为感怆。至内室久谈，相与欷歔久之。旋出，阅《五礼通考·宗庙制度》二十叶。念澄弟昔年于骨肉根本之地，尽心尽力，而两年连殇二孙，殊不可解。闻弟近年好帮官司，好罚人出钱，好送人关班房，岂有损于阴德耶！抑闻侄妇有不敬其姑之处，神示之儆耶！展转思念，实深焦灼。继又思澄弟今年方四十九岁，较之余五十六岁抱孙时，尚小八岁，虽殇两孙，尚有一孙，何足挂怀。渠侄今年方二十六岁，纪泽长三岁，尚未得子。余生纪泽时，亦二十九矣，又何足忧虑哉！旋再阅书十叶，阅本日文件，将《五礼通考》酌加题识。请客李云桥、邓良甫等中饭，申刻散。酉初课儿辈背书。惠甫来久谈。傍夕小睡。夜核批稿各簿。二更后将鲍、谢诗酌选一过。三点睡。

二十五日

早饭后清理文件。坐见之客二次，衙门期也。习字一纸。围棋二局。又坐见之客二次。小睡片刻。巳正，阅秦书《宗庙制度》三十二叶，草草涉猎，不能细也。中饭后阅本日文件。倦甚。阅纪文达《笔记》十余叶。酉初，课儿甥辈背书。旋核批稿各簿，未毕。小睡。夜，核批稿毕。二更，将《诗经》分类抄读。四点睡。二日内，天气阴凉，可以着绵。

二十六日

早饭后清理文件，习字一纸。坐见之客一次。小睡片刻。写澄弟信一件。巳正阅《五礼通考·宗庙制度》三十二叶。中饭后，酌加题识。阅本日文件。围棋二局。阅纪文达公《笔记》数叶。酉刻课儿甥辈背书。旋核批稿各簿，未毕。傍夕小睡。夜核批稿簿，至二更始毕。温《诗经》，将“兴、观、群、怨”等分类选之，将汇抄，以便诵读。三点睡，三更四点尚未成寐。

二十七日

早饭后清理文件，习字一纸。坐见之客一次。阅纪文达《笔记》。倦甚，久睡。巳正阅《宗庙制度》二十叶。雨亭来久坐。中饭后阅本日文件，又阅纪文达《笔记》。围棋二局。酉初课儿甥辈背书。旋核批稿各簿，未毕。至后园一览。夜核批札稿，至二更后粗毕。困倦已极，而应了之大事尚有四五件积压未了。私事则应作之文，必不可再缓者，亦有数件未了。此心如欠恶债，如负重疚，不知何日能偿？默诵《诗经》十余篇，目光不复能开也。四点睡，不甚成寐。

附记

顶下八分　三线之上八分

二十八日

早饭后清理文件，习字一纸，阅《五礼通考》二十一叶。辰正二刻出门，李雨亭请至后湖看荷花，至太平门与竹如、省三、崧生、子密等会。旋登舟游湖，至长洲坐竹间乘凉。旋回太平门。未初至昭忠祠宴集。申正二刻归署，阅本日文件。旋将秦书酌加批识。傍夕小睡。夜核批稿各簿，直至二更四点始毕。睡后，不甚成寐。

二十九日

早饭后清理文件，习字一纸。至箭道考验。坐见之客四次。小睡片刻。午初阅秦书二十叶，中饭后毕。阅本日文件。何廉昉、伍崧生先后来久坐。酉初课儿甥辈背书。旋核批稿簿，未毕。蔡贞斋来一谈。夜再核批稿簿毕。将《诗经》分列“兴、观、群、怨”之属，胪为八类，共八十篇，开单将抄出，以备讽咏。二更三点睡。

七月

初一日

早饭后清理文件，习字一纸。围棋二局。阅陈祥道《礼书》，览其图象，考其条例，涉猎一过，至申刻草草翻毕。中饭后日食，午正三刻初亏。行礼，三跪九叩。未初食甚，未正复圆，又行礼二次。阅本日文件。天气酷热，至上房久睡，以有风扇可乘凉也。申正，写扁、对数件。酉初课儿甥辈背书。热甚，大雨，不能治事。小睡片刻，夜核批稿各簿。二更后与纪泽谈小学。旋朗诵杜诗七律。四更睡，不甚成寐。

初二日

早饭后清理文件。立见之客二次，坐见者二次。习字一纸。围棋二局。小睡片刻。阅《五礼通考》中《冕服》之属，天热，仅看六叶。坐见之客一次。中饭后阅本日文件。接家信，知元十之殇，澄弟夫妇尚能排遣，渠侄夫妇亦不至因忧生忿，殊以为慰。盖家道之兴，全在“肃、雍”二字。肃者，敬也；雍者，和也。而人丁之盛，尤以雍和一边为重。故乖戾之家，未有不丁口衰耗者。弟家既能处之坦然，和顺如故，不久又将添丁矣。将沙洲告示一案细加批语。湿热异常，至内室久睡。酉正核批稿簿，未毕。傍夕至后园山上乘凉后，再核批稿毕。儿甥今日游后湖，夜间补背书课。二更后温诵《诗经》选抄之八十篇。三点睡。

初三日

早饭后清理文件，习字一纸。坐见之客一次，立见者一次。小睡片刻。写少泉信一件，约四百字。巳正阅秦书《宗庙制度》门二十三叶，中饭后二刻毕。阅本日文件。天气郁热，久睡。申正改信稿一件，未毕。惠甫来一谈。廉昉送来黄左田先生所画《岁朝图》，展玩良久。又坐见之客一次。傍夕至后园乘凉。夜核信稿毕，核批稿各簿，二更后毕。背诵义山、东坡七律。三点睡。

初四日

早饭后清理文件，习字一纸。围棋二局。汪梅村来久谈。小睡片时。巳正阅《五礼通考》二十二叶，中饭后毕，旋加题识。阅本日文件。热甚，至内室小睡。申初二刻核沙洲一案，细加考究。酉初课儿甥辈背书。酉正二刻，吴南屏自浙江归，与之久谈。夜饭后，核批稿各簿。二更后温《书经》《尧典》、《舜典》、《皋陶谟》、《益稷》四篇。三点睡。

初五日

早饭后，坐见之客二次，衙门期也。清理文件，习字一纸。小睡片刻。巳正阅《五礼通考·宗庙制度》二十八叶。中饭后，阅本日文件。热甚，不能治事，至上房一睡。申初二刻，将沙洲一案细加核对。酉初课儿甥辈背书。又坐见之客一次。傍夕至后园乘凉，与纪渠侄久谈。核批札稿簿，未毕，夜核至二更始毕。是日，吴南屏移入署内，巳初与之一谈。夜与吴挚甫一谈。二更后与纪泽一谈。背诵东坡七古。四点睡，四更末醒。

初六日

早饭后清理文件，习字一纸。围棋一局。坐见之客二次，何廉昉谈最久。小睡片刻。巳正二刻阅《五礼通考》中四代庙享之乐。余于音律，素无所解，遮眼而已。中饭后阅本日文件。将《五礼通考》中《冕服》批识半时许。小睡片刻。酷热，不复可耐。申正写澄弟信一件。接云仙信，寄《湘阴县志》稿十三卷，略一翻阅。酉初课儿辈背文。旋核批稿簿毕。傍夕至后园亭上乘凉，与幕府诸君久谈。夜饭后，南屏来谈，又同至后园山上久谈。二更入室，不能治事。将《刘宾客集》略一翻阅。三点睡。

初七日

早饭后清理文件，习字一纸。见客，坐见者一次，立见者二次。围棋二局。小睡片刻。翰林黄瑟庵晋洺来久谈。原名中瓒，留馆，后告假出京也。又坐见之客一次。阅《宗庙制度》二十叶。中饭，请吴南屏便饭。阅本日文件。天气酷热。申初二刻，将沙洲告示逐细批识，约批三百余字，未毕。酉初课儿辈背诗、赋。旋核批稿簿，未毕。至后园亭上乘凉。夜将批稿簿核毕。又至山上乘凉。二更后温诵东坡七古。三点睡。热甚，不可耐。

初八日

早饭后清理文件，习字一纸。围棋一局。周缦云来，久坐。小睡三刻。巳正阅《五礼通考》中《律吕门》八叶。余素不解音乐，殊以为愧。中饭后阅本日文件。至南屏处一坐，范抟九太守来久坐。小睡片刻。申刻二刻。将沙洲告示稿批毕，约共批千余字。旋写丁雨生信一件，约四百余字。傍夕至后园乘凉。夜核批稿各簿。二更后倦甚，不愿治事，背《诗经》十余篇，三点睡。

初九日

早饭后清理文件，习字一纸。围棋二局。坐见之客一次。小睡片刻。旋阅《五礼通考》中《黄钟律》数〈首〉，了无所解。午正，邓守之来一谈。中饭后阅本日文件，旋题手卷二件。雨亭来，久坐。酉初课儿甥辈背书。酉正核批稿簿，未毕。傍夕至山亭，与子密久谈。夜核批稿毕。倦困殊甚，不能治事，在竹床久睡，如有病者。二更三点睡。

初十日

早饭后，坐见之客四次，立见者一次，衙门期也。清理文件，习字一纸。围棋二局。又坐见之客一次。小睡片刻。午刻，将乐律之不能通者，令纪泽细看，渠略通算法，持珠面算，谈论二三刻。旋又小睡。中饭后阅本日文件。至南屏处一谈。剃头一次，阅纪文达《笔记》。酉初课儿甥辈背书。旋核批稿各簿，未毕。至后园山上楼上观览良久。灯后，焚香行礼，迎奉先祖，吾乡所谓接公婆也。饭后核批稿簿毕。倦甚，不复能治事。二更后与纪泽一谈。三点睡。

十一日

早饭后清理文件，习字一纸。坐见之客二次，立见者一次，围棋二局。小睡片刻。巳正阅《五礼通考》《黄钟》之属，即昨日所阅者，本日略能通晓。中饭后阅本日文件。黎竹林来，久坐。小睡片刻。核批二件，约二百余字。酉初课儿甥辈诵文。旋核批稿簿，未毕。邓守之、吴南屏来谈，两君皆住署内也。夜将批稿簿核毕。倦甚，懒于治事。二更后与纪泽略谈钟律，阅纪文达《笔记》数叶。眼蒙作疼，闭目小坐。三点睡，三更后成寐。

十二日

黎明，至贡院朝贺慈安皇太后万寿，卯正归。饭后清理文件，习字一纸。坐见之客二次。辰正一刻至湖南会馆，因演戏三日，余去敬神，即入座观戏三出，巳正二刻归。小睡片刻。午刻阅秦书《黄钟》等说，凡三叶，略有所会。坐见之客一次。中饭后再阅《黄钟》之说。阅本日文件。小睡片刻。酉刻课儿辈背诗赋。旋核信稿一件，约改七百字。傍夕至南屏、守之处鬯谈。两君一七十四岁，一六十四岁，皆好学君子也。说话太多，疲甚。夜核批稿簿，二更毕。温《诗经》选抄之八十篇，背诵不及一半。三点睡。

十三日

早饭后清理文件。坐见之客一次。至箭道考验七员。又立见之客一次。习字一纸。坐见之客一次。李壬叔来，与之围棋二局。小睡片刻。刘伍崧来一谈。小睡片刻。阅秦书《黄钟》等说四叶，中饭后再阅一遍。阅本日文件，倦甚。至幕府久谈，说话稍多，舌根不适。小睡。核批稿各簿，未毕。至后园山上与纪泽一谈，商具折引退之事。夜将批稿核毕。小睡良久，终觉不适。二更三点睡，尚能成寐。

十四日

早饭后清理文件。见客，坐见者一次，立见者一次。习字一纸。围棋二局。小睡片刻。巳正阅秦书《黄钟、真度》六叶。中饭后阅本日文件。坐见之客二次。小睡片刻。申初二刻写对联八付、大厅幅一张。酉初课儿甥辈背书。旋核批札稿簿，未毕。傍夕与南屏久谈。夜核批稿，二更毕。背诵义山、东坡七律。三点睡。

附记

○李师濂托先扶柩回家

○俞荫甫托其子

十五日

早饭后清理文件。坐见之客二次。习字一纸。为黄石泉写横披一幅，约百七十字。为南屏写横披，已三百字，尚未及一半。巳正，阅秦书，因《律吕》略有所解，拟为表以明之。午刻见客一次，谈颇久。中饭后阅本日文件。小睡片刻。申初二刻写对联十四付。酉初课儿甥辈背书。旋核批稿簿，未毕。至后园一览。小睡片刻，夜饭后，与南屏久谈。旋核批稿各簿毕。倦甚，不能治事。二更后背诵杜诗七律十余首。三点睡。

十六日

早饭后清理文件。坐见之客二次。习字一纸。围棋二局。黎竹林来，谈颇久。巳正小睡。旋阅秦书，将《律吕表》略写。坐见之客二次，立见者一次。中饭后阅本日文件。再写《律吕表》。余本不善算，强为法算之，殊以为困。申正写对联八付。酉初课儿甥辈背文。旋以所算未毕，令鸿儿代为一算。傍夕疲极，却不能睡。夜核批稿簿毕。疲困如有大病者，小睡颇久，不适如故。二更三点直至〈四〉更点〔点字衍〕方觉稍适。乃悟似病者，因本日未曾小睡休息，老年衰惫之象也。五更又颇成寐。

十七日

早饭后清理文件，习字一纸。立见之客一次。写吴南屏横披一帧，约三百余字。小睡片刻。午初写《律吕表》。中饭时，所写甚少，而精神已疲倦。饭后阅本日文件。莫子偲、李壬叔来一谈。说话稍多，乏甚，小睡。申正写沅弟信一件，约三百余字。酉初课儿甥辈背诗赋。至后园散步。入室小睡。夜核批稿各簿。闻黄河决口，自郑州夺溜南趋，计徐、淮又添巨患矣！添沅弟信一叶。惫甚，若有病者。二更三点睡，遍身似有所苦者，幸尚成寐。

十八日

早饭后清理文件，习字一纸。坐见之客一次。小睡片刻。因《律吕》一卷阅十日未毕，作表亦三日未毕，本日思强为毕事，自巳初二刻起，至午正二刻止，竭力将表写毕。将秦书酌加批识，中饭后粗毕。小睡半时许，不能成寐，在竹床翻阅书十余叶。阅本日文件。申正写对联三付、挂屏四幅。酉初后，似有重病，行坐不安，遍身不适。至南屏处一谈。至山上一览。傍夕至内室一睡。夜核批稿簿毕。惫病殊甚，屡睡屡起。二更三点睡。略嚼参支以补气，幸能成寐。

十九日

早饭后清理文件，习字一纸。围棋二局。前后坐见之客三次，钱调甫坐最久。余则因病在内室久睡一时有余，差能成寐。中饭后阅本日文件。遍身不适，头亦作痛，又至内室久睡，不复成寐。酉初课儿甥辈背书。又在书房一睡，又至后园一行。傍夕与吴挚甫一谈。夜核批稿各簿。与南屏一谈。二更又小睡。是日不治一事，而病恙如故，或举方服发表之剂，未之服也。三点睡，幸能成寐。至四更初大汗，或外感已去，身体似轻松些。酉刻接沅弟信，内有李次青信，极感沅代谋饷项十余万之德。余每有薄德缺憾，沅弟常设法弥缝之，于次青则弥缝者大矣。

附记

○解让泉交代

二十日

早饭后清理文件。病已霍然全愈矣。习字一纸。见客，立见者三次，坐见者二次。因扬州民人打入教堂之事，作一札与领事官，斟酌良久，午初始毕。小睡片刻。送吴南屏回湘，写信一封，托雪琴派船照料。中饭后阅本日文件。因扬州一案，传藩司及首府县扬州知府来，熟商一切。旋改折稿一件。傍夕小睡。夜核批稿各簿，二更后毕。倦甚，不能治事。三点睡。

二十一日

早饭后清理文件，习字一纸。见客，坐见者三次。围棋二局。改折一件、片一件。又坐见之客一次。钱调甫送其父所著诗集，刘少涂送其父孟涂开所著《广列女传》，均求作序，翻阅各数叶。小睡片刻。中饭后阅本日文件。周缦云来，因至幕府，与之久谈。李壬叔来，又与围棋二局。课儿甥辈背文。旋核批稿簿，未毕。傍夕小睡。夜核批稿毕。闻李少泉拜协揆太保之命，为之一喜。核信稿三件。二更四点睡。

二十二日

早饭后清理文件，习字一纸。坐见之客三次，立见者一次。围棋二局。改信稿一件，阅梁茞林所为《制艺丛话》二卷。中饭后阅本日文件，又改信稿一件。阅《制艺丛话》又二卷。申正小睡。酉初课儿甥辈背诗。旋核批稿簿，未毕。傍夕小睡。夜核批稿簿，至二更毕。旋温《古文》识度之属。三点睡。

二十三日

早饭后清理文件，习字一纸。坐见之客三次，钱调甫等坐颇久。围棋二局。阅《制义丛话》。又坐见之客一次。再将昨批细改。中饭后，庞省三、李小湖先后来久坐。阅本日文件。说话太多，疲甚，小睡。至后园一览。核批稿簿，未毕。傍夕小睡。夜核批稿毕。接扬州禀，知英国麦领事在扬蛮横无理，殊为焦虑。又核公事数件。二更后倦甚，不能治事。三点睡。

二十四日

早饭后清理文件，习字一纸。坐见之客二次，立见之客三次。围棋二局。写澄、沅两弟信一件。前因渠侄之子元十殇亡，渠侄妇欲回籍省视，以解姑忧。余心欲留之，而又因其动于孝思，不忍拂之，踌躇月余。近日，渠侄亦思归省亲。二十二日接渠侄与渠信，累言母病，余乃决计令渠率妻子归籍省亲。信中并言渠侄到家后，即请澄弟速来金陵相会。李云桥来一谈，即留之中饭。饭后阅本日文件。坐见之客二次，谈甚久，疲甚，至内室一坐。阅《制义丛话》。酉初课儿甥辈背书。旋核批稿簿，未毕。傍夕至亭上，与吴挚甫等久谈。夜核批稿毕。闻英领事麦华陀强扬州孙守同来金陵，带有兵船，殊深焦虑。二更后温《古文》气势之属，朗诵数首。三点睡。

二十五日

早饭后，坐见之客三次，衙门期也。清理文件，习字一纸。围棋二局。因本日麦领事来见，恐其无礼，预为焦虑。阅《五礼通考·五音门》十一叶。午初，麦华陀与其兵官布守威、翻译施维祺三人来见，其不通姓名而入座者又四人，伸论良久。余恐其引动忿气，或致喧哗，仅以平言和气答之，午正三刻辞去。于扬州之事，尚未说妥。中饭后阅本日文件。坐见之客二次。旋阅李次青所为《先正事略》。小睡片刻。酉刻课儿甥辈背书。旋核批稿簿，未毕。至后园一览。夜核批稿簿。念领事之蛮横，洋人之猖獗，焦郁无已。二更后温《古文》气势之属。三点睡。

附记

○速复丁信示稿

二十六日

早饭后清理文件。坐见之客二次。扬州之事，业经蔡道与洋人说妥，稍以为慰，又以办法太软弱为歉。习字一纸。围棋二局。阅《先正事略》十余叶。小睡片刻。中饭后，郭慕徐在京回，来谒，一谈。阅本日文件，再阅《先正事略》。申初写对联十一付。旋坐见之客二次，方存之谈颇久。酉刻课儿甥辈背文。旋至后园与子密鬯谈。夜核批稿簿。二更后温《古文》识度类。四点睡。

附记

○陆祠记　　水祠记　　官绅记

○报销折　○外海章　　会馆记

○莫卷题　○朱卷题　○应札银

○复岘信○解 ○文　　○邱坦保

○别季祠　○抄陆联　○善后捐奏奖

○陈卷题

二十七日

早饭后清理文件，习字一纸。坐见之客一次。接奉谕旨，余调补直隶总督，马新贻调两江总督。围棋二局。与家人论南北行止事宜。坐见之客三次。改复丁雨生、李筱泉两信稿，约改四百字。中饭后阅本日文件。周缦云来久谈。小睡片刻。申刻写丁、李二人信，各添二叶。酉刻课儿甥辈背文。傍夕至后园一览。小睡良久。夜核批稿各簿毕。至纪鸿房中，见桌有穀牌，而身在他处下棋，天分本低，又不能立志苦学，深为忧虑，闷坐良久，不能治事。二更三点睡。

二十八日

早饭后清理文件。坐见之客三次，立见者一次。习字一纸。围棋二局。又坐见之客二次，雨亭谈甚久，午正，吴〈竹〉如来，久谈一时许。中饭后，魁时若、李小湖来久谈，未正二刻散。阅本日文件。申初写对联十付、寿字二个。钱子密、黎莼斋先后来久谈。核批稿簿未毕。傍夕小睡。夜，惠甫来一谈。核批稿毕，改报销折稿约三百字，未毕。二更四点睡。

附记

○带人单　○遣散住支单　○木器公私单

二十九日

早饭后清理文件。坐见之客二次。习字一纸。围棋二局。坐见之客三次。改折稿未毕。中饭后阅本日文件。何廉昉来，久谈，与之围棋一局。写对联一付。课儿甥辈背书。改报销折毕。傍夕，莫子偲来，与之至后园一谈。夜核批稿簿，倦甚，不能复治事。二更三点睡。

附记

○刻八百钤记　○朱入善后局　○许信

八月

初一日

早饭后清理文件。立见之客一次。习字一纸。围棋二局。写刘岘庄信一件，改者百余字，亲笔又写三百余字。汪梅村来久谈。中饭后阅本日文件。坐见之客一次。写莫子偲手卷一，约二百余字。申初二刻写对联八付，又写零件十余件。酉初课儿甥辈背书。剃头一次。傍夕在后园与渠侄一谈。夜，陈作梅久谈。旋核批稿簿，二更后毕。倦甚，不复治事。三点睡。

附记

○复李信

初二日

早饭后清理文件。立见之客二次，坐见之客二次。习字一纸。围棋二局。写李少泉信一封，约五百字。又坐见之客三次，雨亭坐颇久。中饭后阅本日文件。陈虎臣来久坐。旋至幕府一谈。写对联七付、扁三付。酉初课儿甥辈背文，核批稿未毕。傍夕至后园与渠侄一谈。夜核批稿毕。倦甚。二更后与纪泽一谈，嘱其看理学书，俾志气日趋于刚大，心思日入于沉细。三点睡，不甚成寐。

初三日

五更三点起，至文庙丁祭，黎明行礼。礼毕，看新成之泮宫照壁、明伦堂等，信为伟观。归，饭后见客，坐见者二次，立见者一次。清理文件。习字一纸。围棋二局。李质堂自苏州来，久谈。又坐见之客二次，立见者一次。中饭后阅本日文件。倦甚，小睡。申初三刻写对联十一付，写李忠武公祠联，旁跋大楷百字。旋核批稿簿，未毕。至后园与渠侄一谈，于勤俭孝友之教，似能悉心听受。夜核批稿簿毕。二更后，改谢恩折稿一件、片一件，改百余字。四点睡。

附记

○官横披　○渠横披　○桥程仪

初四日

早饭后清理文件。坐见之客二次。习字一纸。围棋二局。夏子松正詹来久谈。又坐见之客一次。午刻，钱子密来一谈，莫子偲来一谈。中饭后阅本日文件。倦甚，小睡片刻。申初写对联五付，写横披一帧。自纂格言六条，书之为纪渠侄座右之箴。吴挚甫来一谈。酉初课儿甥辈背书。旋核批稿簿，未毕。傍夕至后园与纪泽一谈。夜将批稿核毕，改折稿一件。二更后，作《湘军陆师昭忠祠碑记》，百余字。二更三点睡，梦刘文清公，与之周旋良久，说话甚多，都不记忆，惟记问其作字果用纯羊毫乎？抑用纯紫毫乎？文清答以某年到某处道员之任，曾好写某店水笔。梦中记其店名甚确，醒后亦忘之矣。

初五日

早饭后，坐见之客三次，衙门期也，唐鹤九坐颇久。清理文件，习字一纸。李质堂来，久谈。出门至竹如处，久谈。又至李小湖处，看其所藏法贴，如欧书《化度寺碑》、褚书《孟法师碑》、虞书《庙堂碑》，皆天下之至宝也。又有魏栖梧书《善才寺碑》、丁道护书《□□□碑》、蔡伯喈书《夏承碑》，亦皆上品。归，中饭，略备酒肴，为渠侄饯行。阅本日文件。见客一次。改片稿一件。申正，写横披一帧寄纪官侄。酉初课儿甥辈背书。酉正核批稿簿。傍夕至后园，与吴挚甫一谈。夜核批稿簿毕。二更后作《昭忠祠碑》，翻阅奏稿旧案。四点睡。

初六日

早饭后见客，坐见者四次，立见者一次，李质堂坐甚久。清理文件，习字一纸。送纪渠侄起行回籍，观妇女涕泣依恋之状与老少拜别恭敬之容，尚是吾家好气象。旋写澄、沅两弟信。午刻，坐见之客一次，立见者一次。中饭后阅本日文件。倦甚，至内室小睡。申刻写扁四幅、小横披二幅、对一付。酉初课儿甥辈背文。核批稿簿，未毕。夜将批稿簿核毕。倦甚，不能治事，在室中枯坐。二更三点睡，三更酣眠。

初七日

早饭后见客二次。清理文件，习字一纸。围棋二局。旋又见客四次，雨亭及陈虎臣谈最久。中饭后阅本日文件。陈缦云来，谈甚久。申初二刻写对十付。酉初课儿辈背文。旋核批稿簿，未毕。至后园一览，遇子密一谈。夜将批稿核毕。二更后，与纪泽论“终食之间，违仁处境”“仁”字之理。旋将金陵一军元、二年战功各案一核。盖昭忠祠作碑，不能不细核一遍也。

附记

○陆祠各员略节　○刻两江忠义录

初八日

早饭后清理文件，习字一纸。坐见之客三次，立见者一次。围棋二局。陈作梅来久坐。午刻再阅金陵战守各折底。中饭后阅本日文件，又阅各折底，申刻粗毕。申正写对联十付。至后园一览。傍夕小睡。夜核批稿簿毕。二更后与纪泽一谈，温《古文》气势之属。三点睡。

初九日

早饭后清理文件。见客，坐见者四次。习字一纸。围棋二局。拟作碑文而不果。中饭后阅本日文件。小睡片刻。申刻写对联七付。旋课儿甥辈背书。旋核批簿，未毕。傍夕小睡。夜核批稿簿毕。旋作《昭忠祠碑》，约百余字，二更四点睡。

附记

○奏刘松山成婚不奏

○刘、李、张三人谥

○方牧署缺　○梅守补缺

初十日

早饭后清理文件。坐见之客二次，衙门期也。习字一纸。围棋二局。改吴竹庄信稿，又添写一叶。回缦云信一叶，作《昭忠祠碑》约百许字。中饭后阅本日文件。至内室一坐。申初写对联七付。作联赠何廉昉，良久乃成，云：“万顷太湖，陶朱艇子忘身世；二分明月，何逊梅花迭主宾。”已写成矣。夜，又改云：“万顷太湖，鸥与陶朱同泛宅；二分明月，鹤随何逊共移家。”傍夕至后园一览。小睡片刻。课儿甥辈背书。夜核批稿各簿甚多，二更后又作《昭忠祠碑》百许字。四点睡。

十一日

早饭后清理文件，习字一纸。见客，坐见者一次，立见者一次，围棋二局。坐见之客一次。作《昭忠〈祠〉碑》百许字。中饭后阅本日文件颇多。至内室一谈。新得邵二云《南江文钞》，阅数首。申刻写对联六付、扁一方。冯竹渔来，久谈。酉正课儿甥辈背文。傍夕小睡。夜核批稿各簿。二更后作《昭忠祠碑》百许字。三点睡。

十二日

早饭后清理文件。见客二次，谈甚久。习字一纸。围棋二局。李眉生来，谈最久，渠耳重听，高声言之，而余复舌蹇矣。中饭后，刘开生等来一谈。阅本日文件。又坐见之客二次。申正写扁五方、对五付。酉初课儿甥辈背文。傍夕小睡。夜核批稿簿，倦甚。二更后小睡。旋作《昭忠祠碑》数十字。三点睡。

十三日

早饭后，出门看上海新造之火轮船，名曰恬吉轮船。至汉西门，闻雪琴已进城矣，因在舟次候之，请其同行。由汉西门坐小轮船至下关，上恬吉轮船。巳正二刻开行，行至采石矶下之翠螺山，凡十二刻，行九十里。又自翠螺归至下关，凡六刻，行九十里。下水速于上水者一倍。中国初造第一号轮船，而速且稳如此，殊可喜也。申刻，自下关坐小轮舟至汉西门，酉正归署。阅本日文件。至后园一览。夜核批稿各簿。是日在舟中略作《昭忠祠碑》，二更后写出，凡二百许字。三点睡。

十四日

早饭后清理文件。坐见之客七次，立见者三次。习字一纸。围棋二局。午刻，坐见之客三次。中饭，留李眉生、雪琴便饭，饭后一谈。阅本日文件。又与眉生一谈。申刻，何子永、黄昌期来，久谈。说话太多，疲乏极矣。酉刻课儿甥辈背书，至后园一览。小睡片刻。夜核批稿各簿。二更后作《昭忠〈祠〉碑》数十字毕，共千余字。作此碑及翻阅案卷十一日矣。或作或辍，枝枝节节为之，不能工也。三点睡。

附记

○李兴云问木簰　　　○雪琴保粮台片

○雪保二人咨寄李处　○带书单

○子偲书单核算渠尚欠余百六十余金，议买书见还

十五日

早饭后，谢绝各客，而雪琴、昌期等先后来坐，又坐见之客二次。清理文件，习字一纸。巳刻坐见之客二次。阅《汤文端公集》。中饭后阅本日文件，阅《汤敦甫集》。申正写对联十付。旋课儿甥辈背书，至后园一览。傍夕小睡。夜核批稿各簿。二更后温《古文》气势之属。三点睡。

附记

○李仙源，号则来

十六日

早饭后清理文件。坐见之客七次，立见者一次。习字一纸。围棋二局。又坐见之客一次，立见者一次。改信稿三件。中饭后阅本日文件。李眉生来，久坐。旋至幕府久谈。申初二刻写对联四付。李小泉、少泉兄弟为其父玉泉同年修造家庙，小泉专弁来求一联，云：“庭训差同太邱长，子肖孙贤，已迈元方季方而上；碑文虽逊鲁国公，功高德厚，实在郭庙颜庙之间。”寄来之旧宣纸，亦不可多得也。酉初课儿孙辈背文。至后园一览。小睡片刻。夜核批稿各簿，倦甚。二更后略温《古文》情韵之属，气若不能属者。三点睡。

十七日

早饭后清理文件。雪琴来，久坐。又立见之客 ⁽²⁾ ，坐见者二次。习字一纸。围棋二局。又与雪琴一谈。改复李筱泉信稿一件，又自写一叶。中饭后阅本日文件，写沅弟信一件，约四百字。与吴挚甫一谈。申正写对联八付。何廉昉来，久坐。傍夕课儿甥辈背诗。登后园小山一览。夜核批稿簿，倦甚。旋阅熊文端公赐履《经义斋集》。二更三点睡。

十八日

早饭后清理文件。坐见之客三次。习字一纸。围棋二局。洋人翻译官施维祺来见，又自称为副领事，范泥光为仪注事争辨，良久始入，为扬州教堂事，赍总理衙门一函而来，未与深言而去。午初雪琴来，与同至园亭久坐，并邀子密同谈。旋黄昌期来一谈。留彭、黄二人中饭，眉生亦来同饭。申初客退，阅本日文件。申正至河下拜雪琴，酉正归。写零字数十。傍夕小睡。夜核批稿各簿。二更后又核要批数件。四点睡。

十九日

早饭后清理文件。坐见之客一次。习字一纸。围棋二局。至将军处拜会，午刻归。坐见之客二次，何子永坐甚久。写《昭忠祠碑》数行。中饭后阅本日文件。俞荫甫来久坐，王子蕃来一坐。写《昭忠〈祠〉碑》十余行。申正写对联八付。酉初课儿甥辈背文。旋又写碑数行。是日共写二十四行，每行十二字。傍夕小睡。夜核批稿各簿。二更后核改与洋人札复之件。四点睡。

二十日

早饭后见客二次。衙门期也，旋又见客一次。清理文件，习字一纸。围棋二局。刘省三来坐，久谈。写《昭忠祠碑》，是日陆续共写五百字，屡作屡辍。中饭后，朱心槛来一坐。阅本日文件。俞荫甫来，久坐。酉初课儿甥辈背书。接澄弟二信、沅弟一信，知纪瑞侄取古第五，一等第三，可望补廪；纪官侄入学，第十二名，欣慰之至。年来，专盼家中添丁，望后辈读书有成，闻此信，心神为之一畅。此后，望科九、鼎三继起，不知能如愿否？傍夕阅批稿未毕，夜间核毕。又核与洋人札稿，约改六百字，尚未完毕。二更四点睡。

二十一日

早饭后清理文件。坐见之客三次。习字一纸。围棋二局。俞荫甫来，久坐。陈虎臣来，吴竹庄来，坐皆颇久，又坐见之客二次。将昨夜札稿改毕。中饭后阅本日文件。坐见之客一次。改总理衙门信稿一件，约改三百字。写碑记，写至傍夕，约写三百余字。酉刻课儿甥辈背书。傍夕小睡。夜核批稿簿。旋又写碑百数十字，二更写毕。是碑共千三百余字。三日内，众客纷来，匆匆一写，或作或辍，大小不匀，殊不称心。二更后温《古文》气势之属。三点睡。

附记

○赵廷铭　○王厚庄

廿二日

早饭后清理文件，习字一纸。坐见之客三次。巳初二刻出门，至河下送魁将军入觐。率僚属寄请圣安，行礼毕后回署。坐见之客二次。午末，请吴竹庄便饭，何廉昉在坐，申初二刻散。阅本日文件，写扁二方。课儿甥辈背书。傍夕至后园一览。小睡片刻。核批稿各簿。二更后，再将洋人扬州教堂一案核改札稿、信稿。二更三点睡。

二十三日

早饭后清理文件。坐见之客二次。习字一纸。围棋二局。将领事之札、总理衙门之信办理完毕，经营已四日矣。坐见之客二次。巳正，刘省三来久坐，又立见之客一次，坐见者二次，疲乏殊甚。中饭后阅本日文件。吴竹庄来，坐极久。坐〔作〕扁、对数件。至后园一览。傍夕小睡。夜核批稿各簿。二更后阅《吴竹如文集》，方存之代为编出者，计十三卷，粗阅数十叶，于儒释、朱陆之辨，剖晰最精。二更四点睡。

二十四日

早饭后清理文件。坐见之客三次。围棋二局。习字一纸。出门至吴竹庄处，久谈。归，见客一次。莫子偲拓金陵城外梁碑三通、唐碑一通，与之共披阅、评论。中饭后阅本日文件。与张廉卿久谈。申刻写扁字二十余个。酉初课儿甥辈背书。接纪瑞侄信，知沅弟已挈眷于八月四日回湘。傍夕小睡。夜核批稿各簿。阅张廉卿近所为古文，喜其入古甚深，因为加圈批五首。二更四点睡。

二十五日

早饭后清理文件。见客，坐见者二次，衙门期也。习字一纸。围棋二局。刘省三来，久坐。又坐见之客一次。中饭后，何子永来久谈，吴竹庄来久谈。阅本日文件，写对联十一付。课儿甥辈背书。傍夕，与张廉卿至后园谈论古文。渠所作古文十余首，余于昨夕及本日午刻圈批一过矣。夜核批稿各簿。二更阅姚惜抱《经说笔记》。三点睡。

二十六日

早饭后清理文件。见客二次。习字一纸。围棋二局。何子永来，谈甚久。将复丁中丞信。核沙洲折稿一件。坐见之客一次。中饭后阅本日文件。至幕府久谈。写扁五方、对联六付。至后园一览。傍夕小睡。夜核批稿各簿，改丁中丞、何小宋二信。二更四点睡。

二十七日

早饭后，吴竹庄来辞行，一谈。旋坐见之客三次。清理文件，习字一纸。围棋二局。又坐见之客二次，立见者二次。曹燮湘自京归，谈颇久，镜初之弟也。中饭后，立见之客一次。阅本日文件。剃头一次。申正写直幅一帧。酉刻课儿背文。叶甥之妻病十一日，沉笃殊甚，本日令其停课。傍夕至后园，与子密等久谈。夜核批稿簿毕。将核外海水师章程，因原议大处有阙，又复置之。温《古文》识度之属，朗诵数首。二更四点睡。

附记

吴崇寿　何廉昉　○澄、沅信

二十八日

早饭后清理文件。坐见之客二次，立见者一次。习字一纸。围棋二局。坐见之客四次，如蒋莼卿、李雨亭及攸县庶常刘常德号雨峰者，谈均久甚，殊形疲乏。中饭后，坐见之客二次。阅本日文件。午刻写澄、沅两弟信，约三百余字。申刻写纪官侄信，约五百字。庞省三来一坐。申正写对联九付。至后园一览。傍夕小睡。夜核批稿簿，核雪琴信一件，又代渠核片稿一件。二更后，核新成轮船折稿，未就。将张啸山校订之《史记》与王板《史记》略一核对。三点睡。三更后闻叶亭甥妇病重，起往看视。旋复睡，久不成寐，四更后成寐。

附记

○新成轮船折

二十九日

早饭后清理文件。坐见之客二次。习字一纸。围棋二局。与方存之、张廉卿一谈，与钱子密一谈。午刻，何镜海来，久谈。中饭后阅本日文件。申刻写对联七付。课儿子背书。至后园一览。傍夕小睡。夜核批稿各簿。二更后与纪泽谈文。旋核轮船折稿，未毕。四点睡。内人咳嗽，病颇沉重，殊以为虑。

卅日

早饭后清理文件。坐见之客三次，立见者一次。习字一纸。围棋二局。又坐见之客三次。将轮船折稿改毕。午刻，吴竹如来，久坐，因请其诊治王甥妇之病，未正三刻去。中饭后阅本日文件，清理零事甚多。申正写对联五付，内一付给余宣，系余自撰。酉刻课儿背书。至后园一览。小睡片刻。夜核批稿各簿，核片稿一件。二更后温《古文》情韵之属。三点睡。

九月

初一日

早饭后清理文件。谢绝贺朔之客。旋坐见之客二次。习字一纸。围棋二局。折差自京归，阅京信各件。改片稿三件。中饭后阅本日文件。李眉生、戴子高先后来，久谈。至幕府一谈。申正写挂屏四幅，约三百字，对联一付。傍夕小睡。夜核批稿各簿。二更后倦甚，不愿治事。至张廉卿房一谈。三点睡。五更时因内人咳嗽病甚，余移至外书房一睡。

初二日

早饭后清理文件。立见之客二次，坐见者一次。习字一纸。围棋二局。巳刻，坐见之客二次。核改京信稿四件。午刻，吴竹如来，请看王甥妇之病，与之久谈。中饭后，唐义渠自直隶回，与之久谈。又坐见之客一次。阅本日文件，改刘岘庄寄来会奏折稿，粘签于上。又因折差进京，料理零事颇多。至方存之处一谈。申正写对联七付。酉初课儿子背文。阅公牍，知八月十三夜武穴坏盐船极多。纪渠侄虽幸保全，不知平安至汉口否，廑念之至。小睡片刻。夜核批稿各簿。二更后，与纪泽久谈。读《古文》识度之属。三点睡。

初三日

早饭后清理文件。坐见之客二次，立见者二次。习字一纸。围棋二局。改信稿数十件。午初，唐义渠来，久谈。午饭后阅本日文件。与张廉卿一谈。申刻写对联、挂屏七件。至后园一览。傍夕小睡。夜核批稿各簿。二更后阅戴子高所为《论语注》，翻阅《经义述闻》。是日早，闻王甥妇昨夜又复下血，危症，时时惦念，屡去省问。而内人病亦不轻，殊为焦灼。三点睡。

初四日

早饭后清理文件。坐见之客四次。习字一纸。围棋二局。巳、午之间，立见之客一次，坐见者五次，疲倦甚矣。中饭后清理本日文件，核信稿数件。申刻写对六付、屏二幅，约百八十字。课儿背书。至后园一览。夜核批稿各簿。二更后，温《古文》气势之属，朗诵数首。四点睡。

初五日

早饭后清理文件。坐见之客二次，立见者一次。习字一纸。围棋二局。新买《周易述》及《查初白诗集》，各翻阅十余叶。午刻，坐见之客一次。请吴竹如来看病，与之鬯谈。午正，请唐义渠、富都统、黄军门小宴，申初散。阅本日文件。至幕府一谈。申正二刻写对联三付、挂屏一幅，约百余字。课儿子背书。傍夕小睡。夜核批稿各簿。二更温《古文》识度之属，四点睡。是日接韩殿荣禀，知纪渠侄又有信，令轮船前去拖带，渠廿三日拟在武穴开行，计此时尚未至汉口，焦灼无已。

附记

主簿吕廷选吕九霞　○赵墓表

钱家传　学宫记

初六日

早饭后清理文件。见客，坐见者四次，立见者一次。习字一纸。围棋二局。阅《周易述》数叶。巳正，坐见之客一次。出门至黄昌岐宅，拜唐义渠，与之久谈，旋与之同看圣庙，午正三刻归。中饭后阅本日文件。写澄、沅两弟信。李季泉来久谈。申正写扁二方、对联四付、挂屏幅半，约百七十字。傍夕课儿子背书。夜，眉生来一谈。核批稿各簿毕。二更后，阅《周易折中纲领》。三点睡。

初七日

早饭后清理文件，习字一纸。见客，坐者一次，立见者一次，围棋二局。巳初，坐堂审案二次，因四、五品官中有痞棍可恶者，予以枷杖，巳正散。坐见之客二次。中饭后阅本日文件，阅《先正事实〔略〕》数篇。坐见之客二次。至幕府一谈。申正，出城迎接学使童薇研同年，酉初二刻归。课儿子背文。携孙儿至后园一览。小睡片刻。夜核批稿各簿，二更后温韩诗七古。三点睡。是夕闻刘彤皆病重，深以为虑。

初八日

早饭后清理文件，习字一纸。见客，立见者二次，坐见者三次。接纪渠信，知新患吐血之症，侄妇在黄州小产，殊深焦灼。澄弟信，拟以八月二十一日起行来金陵，计当与渠侄中途相晤。围棋二局。坐见之客二次。阅《先正事略》数篇。中饭后阅本日文件。出门拜童薇研学使。旋拜雨亭、眉生，归。申正写对联十付。至后园一览。傍夕小睡。夜核批稿各簿。二更后阅《先正事略》。三点睡。

初九日

早饭后清理文件。见客，坐见者二次，立见者一次。闻刘彤皆于寅刻去世，而叶亭甥之妇亦于巳正去世，心怀焦闷之至。是日竟日不能治事。辰正习字一纸。围棋二局。又坐见之客一次，立见者一次。阅《先正事略》数篇。料理甥妇棺木等事。中饭后阅本日文件。照料棺木，用沥青作里，事初买松香十二斤、桐油二斤半，未碾成面，渣滓太多，两墙太薄。又令添买松香九斤、油二斤，细碾溶化涂之。阅《先正事略》数篇。摹《颜家庙碑》二纸。傍夕小睡。夜课儿子背书。核批稿各簿。二更后阅《先正事略》数篇。三点后，料理甥妇入棺等事。四点睡。

初十日

早饭后清理文件，习字一纸。坐见之客二次，余备酒席至甥妇灵前奠酒。巳正出殡。灵柩由头二门之西门出，儿辈送至船上。阅《先正事略》。午正，坐见之客二次。中饭后阅本日文件，写澄侯弟信一封，写程颖芝挽联一付，写对联五付。课儿子背书。傍夕小睡。夜核批稿各簿。小坐二刻。二更后，核湖北撤勇稿并信稿，阅外海水师章程。四点睡。

十一日

早饭后清理文件。坐见之客一次。习字一纸。围棋二局。阅《先正事略》。午刻见客一次。中饭后阅本日文件，阅《先正事略》。申正写对联六付。见客一次。课儿子背文。傍夕与方存之一谈。夜核批稿各簿。二更后核外海水师章程。四点睡。内人咳嗽殊甚，屡醒屡寐。

十二日

早饭后清理文件。坐见之客二次，立见者一次。习字一纸。围棋二局。又坐见之客一次，立见者一次。巳正核外海水师章程。刘省三、陈虎臣先后来，久坐。中饭后阅本日文件。李眉生、钱子密来，久坐。申初，黄昌岐、庞省三来。纪泽之长女许字李季荃之子，是日定聘，黄、庞为媒。申正后客退。写挂屏二叶、对联三付。课儿子背诗。傍夕小睡。夜核批稿各簿，改外海水师章程。二更三点睡。

十三日

早饭后清理文件。坐见之客三次。习字一纸。围棋二局。斟酌外海水师章程，披阅各图。吴挚甫来一谈。坐见之客一次。中饭后阅本日文件，又核水师章程。申正写挂屏二幅、对联四付。酉初，王子蕃自苏州归，一谈。傍夕小睡。夜核批稿各簿，又改水师章程。二更四点睡。内人病甚，搅醒，不甚成寐。

十四日

早饭后清理文件，习字一纸。围棋二局。核外海水师章程一条。坐见之客二次。午正，请李季荃来会亲，及媒人等，凡五客。余陪坐片刻，旋命纪泽陪宴。中饭后阅本日文件。折差自京归，无信，阅京报等件。核外海章程。申正写对联九付。课儿子背书。傍夕至子密处一坐。夜核批稿各簿。倦甚。二更后与纪泽谈文。旋温《古文·辞赋类》，朗诵数首。四点睡。

附记

○武补缺折　　○邹钟泉折　○刘松山转运片

○梅泗州折　　○报销折　　○外海折

○参造办处片　○吕朝瑞片　○武补缺章程折

十五日

早饭后清理文件，习字一纸。围棋一局。见客，坐见者二次，立见者二次。改外海水师章程二条。中饭后阅本日文件。李小湖来，久谈。申正写对联七付，内有长联一付，系自撰者。课儿子背书。傍夕至后园一览。小睡片刻。夜核批稿各簿，改京信稿三件。二更后温《左传》数首。四点睡。

十六日

早饭后清理文件。何镜海来，久谈。又坐见之客二次，立见者二次。拜发慈禧皇太后万寿贺表。习字一纸。围棋二局。李雨亭来久坐，又立见之客二次。中饭后阅本日文件。坐见之客一次。改折稿一件，约三百字。核外海章程一条，未毕，因与长江章程处处妨碍，焦灼之至。又闻洋英领事将以扬州之案带兵船来此生事，尤为焦闷。在室中散步踌躇，叹高官不宜久居也。申正写扁四方、对联七付。酉正课儿子背文。傍夕与廉卿、存之久谈。夜核批稿各簿。二更后温《左传》，疲倦殊甚。四点睡。四更三点醒，五更二点又稍成寐。

十七日

早饭后清理文件。坐见之客二次。习字一纸。围棋二局。至幕府久谈。坐见之客二次。核外海水师章程。中饭后阅本日文件，再核外海章程，至申正核毕。写扁六方、对联三付。课儿子背书。傍夕出城接丁中丞，未遇。归时，丁巳在余署矣，与之久谈。旋核批稿簿。二更后温《左传》、《孟子》，朗诵数篇。三点睡。四更三点醒，五更后又略成寐。

十八日

早饭后清理文件。见客二次，出门拜丁中丞，久谈，旋至季弟靖毅公祠一坐，旋至吴竹如处久谈，午初归。坐见之客二次。习字一纸。中饭后阅本日文件。围棋二局。申初，李季泉来，久谈。旋李眉生、丁中丞先后来谈，直至一更四点方散。核批稿各簿。二更后，倦甚，不能治事。旋朗诵《古文》识度之属。四点睡，直至五更方醒，近日美睡也。

附记

○刻宁属及皖省图　○何劳绩分宁

十九日

早饭后清理文件。坐见之客二次。习字一纸。围棋二局。巳刻见客一次。午初，丁中丞、李方伯来，久坐。未正方散。丁与余便饭，李因饭未久，不与也。中饭后，坐见之客四次，立见者一次。申初二刻写对联十一付。剃头一次。灯后课儿子背书。核批札各稿。二更核外海水师营制，窒碍之处甚多，焦灼之至。三点睡。

二十日

早饭后清理文件，习字一纸。立见之客二次，坐见者一次。与钱子密久谈。巳正出城，至叶亭甥船上一坐。至官厅接马穀山制军，午正客到，率属行礼，恭请圣安。归署时，穀山同来，久坐，申初始去。请丁雨生、李季泉便饭，酉初散。阅本日文件。课儿子背书。傍夕小睡。夜核批稿簿毕。至方存之房中一谈。借王昆绳所批《公》、《穀》一阅。二更四点睡，直至五更三点。近来美睡，此为最矣。是日接澄弟在长沙开船之信，而不知渠侄信息，深以为虑。

二十一日

早饭后清理文件，习字一纸。见客，坐见者二次，立见者二次。围棋二局。又坐见之客二次。与黎莼斋、钱子密先后久谈。将改外海水师折稿，沉吟良久而不果改。中饭后阅本日文件。出门拜马穀山，久谈，申初二刻归。丁中丞来，久谈一时有余，直至酉正方去。课儿子背书。小睡片刻。夜核批稿各簿。二更后阅《刘端临遗集》，写册页半叶，阅王批《公羊》。四点睡。

二十二日

早饭后清理文件。坐见之客二次。习字一纸。围棋二局。核改外海水师折稿，未毕。午正，刘开生因与同观苏、松、常、镇、太五府州新图，东西十九号，每号十格；南北十四排，每排十格，每格见方二里半，中国自有地图以来，以此为最精矣。坐见之客一次。中饭后阅本日文件。邓守之来一谈，王子蕃来一谈。申正写条幅一纸约百余字、对联六付。课儿子背书诗。傍夕在室中散步。夜核批稿各簿，改外海水师折毕，共千余字。二更后温《古文》识度之属。四点睡。是日，接澄弟十九日信，知已抵汉口，廿五六可到金陵，为之一慰。

廿三日

早饭后清理文件。李雨亭来久坐，又坐见之客三次。习字一纸。围棋二局。丁中丞来久谈。闻扬州教堂一案，麦领事带兵船五个前来寻衅，殊以为虑。午正，请马制军小宴，丁、李陪之，申初散。阅本日文件。申正写对联九付，核水师章程。傍夕小睡。夜核批稿各簿，核外海水师章程将次完毕。四点睡。

廿四日

早饭后清理文件。见客，坐见者三次，丁中丞坐最久。习字一纸。将水师章程改毕。坐见之客三次。中饭后阅本日文件。李眉生来，久谈。写对联八付、直条一幅。应敏斋等来一谈。课儿子背书。傍夕至幕府一谈。夜核批稿各簿。二更后，念长江水师章程费钱太多，深为焦灼。与纪泽一谈。又阅邓完白篆、隶各书。三点睡。

廿五日

早饭后坐见之客二次，衙门期也。清理文件。丁中丞、马制军先后来久坐。旋应道、蔡道来久坐，等候洋人。巳正另会客一次。习字一纸。午初，洋人来，领事麦华陀、兵官亨理祺、戈师门、副领事阿林格、翻译施维祺，又委员七人，共十二人，久谈，为扬州教堂事及淮关事反复辩论。麦领事桀骜而兼糊涂，殊堪愤憾！未正三刻方散。中饭后阅本日文件。未末，恽次山来，久坐。又坐见之客一次。申正写对联四付。酉初，课儿子背书。傍夕小睡。夜核稿各簿。二更后与纪泽一谈。又将江苏水师章程一核。三点睡。

附记

○清信稿　○扫案头　○捡书籍

写图目　○写邵铭　○题陆像

二十六日

早饭后清理文件。马穀山、丁雨生来，李雨亭、应敏斋、蔡乂臣来，久谈，皆为洋人要挟之事。又坐见之客二次，立见者二次。习字一纸。巳刻后，坐见之客二次。再将外海水师章程核改二条，粗稿完毕。巳刻交卸，送印与马穀山。中饭后，坐见之客一次，立见者一次。李眉生来久谈。申正出门，至穀山处道喜，至雨生处送行，归已黑矣。夜课儿子背文。清理各件，将为起行之计。朗诵《左传》数篇。二更四点睡。内人病重，彻夜不寐，殊为焦灼。

二十七日

早饭后出门，至白下寺送丁中丞回苏，辰正归。坐见之客一次，立见者二次。清理文件，习字一纸。围棋二局。陈作梅来久谈。午刻请恽次山便饭，请子密、元徵、惠甫等陪之，申初始散。因洋人要挟事，郁闷竟日。申正写对联八付。酉初课儿子背文。酉正应敏斋来一谈，二更又来，均为洋务事件。夜接澄弟信，知廿五夜乘洋船过金陵，不能停泊，已至镇江矣，且慰且虑。二更后温《左传》，朗诵十余篇。二更前与眉生久谈。是日说话太多，倦甚。二更三点睡。

二十八日

早饭后清理文件。坐见之客二次。习字一纸。围棋二局。核信稿多件，改折稿一件，未毕。莫子偲、庞省三来久坐。中饭后将折稿改毕。马穀山来一坐。闻洋人之事似已办妥，不至决裂。稍为一慰。申刻澄侯弟到，十一年之别，喜慰无已。兄弟久谈，直至二更四点，余即携被与弟同宿。说话虽多，尚不甚困。五更二点醒。

二十九日

早饭后清理文件。出门至河下拜恽次山。旋至旱西门看吴城之拖罟船，松木为桅，殊不适用。进城拜方伯雄。归，坐见之客二次。习字一纸。与澄弟久谈，与弟小宴。饭后吴竹如来久谈，又与钱调甫一谈。写对联四付。傍夕与澄弟久谈。夜写沅弟信一件，约四百字。课儿子背书。二更后与澄弟共封家信。久谈，二更四点睡，仍襆被同宿。

附记

○《五种遗规》　○《名臣言行录》

十月

初一日

早饭后清理文件。立见之客二次，坐见者一次。习字一纸。围棋二局。坐见之客一次。核改折稿三件、片稿一件，至未正改毕。坐见之客二次。申正写对联七付。课儿子背书。傍夕与澄弟谈，夜又久谈，直至二更三点分手，各睡。

初二日

早饭后清理文件。坐见之客二次。习字一纸。围棋一局。坐见之客又二次。午正，请童薇研学使小宴，陪客为两山长及吴蔼人同年，申正散。立见之客一次。写对联八付。课儿子背文。傍夕与澄弟久谈，直至二更三点始散。各睡。

附记

○写御碑跋

初三日

早饭后清理文件。与澄弟一谈。立见之客一次，坐见者一次。习字一纸。围棋二局。又坐见之客二次。改折稿一件。中饭后，坐见之客一次。将案头零碎事件料理数起。申正写对联八付。傍夕与澄弟久谈，将至二更乃散。略核批札稿件。二更后又清理零件颇多。朗诵放翁七律。四点睡。

初四日

早饭后清理文件。见客，坐见者一次，立见者一次。习字一纸。围棋二局。核改信稿三件。又坐见之客二次，立见者一次。中饭后出门，至城外送学台，旋归。与澄弟一谈。改信稿一件。申正写对联七付。课儿子背书。傍夕小睡。旋与澄弟共饭，一谈。又改信稿一件，核批稿数件。二更后清理各零件。三点后温放翁七律。四点睡。

附记

○阅郭志

○远　○楞　○岘　○尧　○琴

○彤　○穆　○晓　○克　○申

初五日

早饭后清理文件，习字一纸，改信稿二件。午刻，刘开生来，与之一谈。围棋二局。中饭后，坐见之客三次，马穀山坐颇久。又核信稿一件，申正写对联六付。旋课儿子背书。傍夕与澄弟久谈，夜写沅弟信一件。二更后将案头积压之件一为清理，信稿未核者约四十件，检出应复者十件，余皆销毁不复矣。三点后温《左传》数叶。又与澄弟一谈。四点睡。

初六日

早饭后清理文件。坐见之客三次，雨亭坐颇久，立见者一次。习字一纸。围棋二局。张啸山等来一坐，陈作梅来一坐。将作《题陆清献公遗像诗》，未果，中饭后与澄弟久谈。旋作诗十余句。申正写对联六付。课儿子背书，傍夕与澄弟久谈，夜谈颇久。旋又作诗十余句，因缮写于册页之上。王晓莲送此册求题已年余矣，至是始还，殊以为愧。二更后温韩诗五古。三点后与澄弟一谈。四点睡。内人病甚，彻夜咳嗽，深为焦灼。

初七日

早饭后清理文件。与澄弟一谈。习字一纸。围棋二局。坐见之客一次。核信稿三件，中饭后又核二件。未正课儿子背赋。申正写扁六方。傍夕小睡。夜核批稿簿数件。将郭云仙寄来之《湘阴县志》阅校第一卷、三卷、四卷。二更三点，澄弟自外宴饮归，与之一谈。四点睡。

初八日

早饭后清理文件，习字一纸。见客二次，李雨亭来坐颇久。巳正出门拜马穀山、吴竹如，坐均久，归。中饭后与澄弟一谈。旋围棋二局。李眉生来，谈颇久。天雨阴森，已有雪意。酉初与澄弟谈，直至二更三点，说话极多，疲甚。中讲《孟子》中也养不中一章，弟深能领会，殊有和乐且湛之趣。四点睡。是日竟日未办一事，愧歉之至。

初九日

是日恭逢先大夫七十九岁冥诞。早间，与澄弟及家中内外行礼叩祝。饭后清理文件，习字一纸。围棋二局。与澄弟久谈。将作赵厚子《神道碑》，阅其行述。中饭后改信稿一件。黎莼斋来一谈，与澄弟一谈。申正写对联六付。课儿子背书。夜与澄弟鬯谈。又阅赵厚子行述。二更四点睡。

初十日

是日恭逢慈禧皇太后万寿，黎明至文庙旁明伦堂行礼，归。早饭后与澄弟一谈。清理文件。习字一纸。坐见之客二次。围棋二局。中饭后核改信稿二件。坐见之客一次，戴子高、柳宾叔来久谈。柳名兴恩，丹徒壬辰举人，七十六岁，精于《穀梁》之学。曾在阮文达家课读十余年，学术颇有家法也。申刻写对联九付。傍夕课儿子背书。夜，预祝之客数人，余避不见。省城现任各官作寿屏一付，朱星槛及各营作寿屏一付，忠义局作寿屏一付，余阅其文，均合作也。澄弟与余谈甚久。接纪渠侄信，知已于十七日到长沙，为之一慰。二更四点睡。

十一日

是日余五十八生日，各客皆谢不见。早间，澄弟及妻子妇女行礼。饭后清理文件，习字一纸。作赵厚子《神道碑》，前后约作四百字，屡作屡辍。申刻，彭雪琴来，久谈，因留夜饭。二更三点睡。

十二日

早饭后，坐见之客三次。清理文件，习字一纸。围棋二局。与澄弟屡谈。作赵《神道碑》约百余字。中饭后，新织造广顺来，谈颇久。写对联十二付。傍夕课儿子背书。夜作《神道碑》，至二更四点毕，约近千字，尚未作铭。是日，内人病势增重，殊以为虑。

附记

柳　○钱　○王　薛　洪

十三日

早饭后清理文件。彭雪琴来一谈。作《神道碑》之铭词，未毕。出门拜客、谢寿。将铭词作毕。午正归，请雪琴与潘季玉、李质堂小宴，申刻散。阅李少泉信及各处文件。剃头一次。夜，清理带去之人、应支银数单，核批稿各件。二更后，澄弟自外宴归，与之久谈。闻有狎邪之游，心实忧之。老年昆弟，不欲遽责之也。三点后温《古文·传志类》下，朗诵数首。四点睡。

十四日

早饭后清理文件。与澄弟一谈，马穀山来久谈，汪梅村来一谈，又坐见之客一次。吴清卿庶常大澂来，一谈。巳正出门谢寿，拜客十余家，拜新织造广顺，一谈。至昭忠祠一坐，未正归。雪琴、质堂在署久候，一谈。申刻写对联十付、横幅四字。傍夕与澄弟久谈，直至一更四点。核批稿各簿。课儿子背书。二更后，写信与雪琴。接沅弟信，知纪渠侄率妻子于九月廿三日到县矣。三点又与澄弟一谈。四点睡。

十五日

早饭后清理文件。立见之客一次，坐见者两次。习字一纸。围棋二局。谭文卿来，谈甚久。又坐见之客一次，立见者一次。中饭后阅本日文件。申刻写对联十付。傍夕至后园一览。夜核批稿簿，核扬州教堂案咨一件、信一件。三更四点末睡。

十六日

早饭后清理文件，习字一纸。周缦云来久坐，又立见之客一次，坐见者一次，李质堂来一坐。写李少泉信一封，约四百字。立见之客一次，坐见者二次。午正，李雨亭、眉生具酒肴来署，请余与澄弟小宴，未正散。阅公文十余件。申刻写对联十二付、小扁二幅。课儿子背书。与澄弟久谈。夜写册页一开，约百三四十字，核折稿清单一件。疲乏殊甚。温《古文》识度之属，朗诵数首。与澄弟久谈。二更四点睡。

十七日

早饭后清理文件，习字一纸。坐见之客四次，立见者二次，马穀山谈甚久。核改片稿一件。钱子密来谈颇久。午正至下江考棚赴凃朗轩招饮，申初散。归，坐见之客二次，陈虎臣谈颇久。酉初写对联四付、小横幅二件。傍夕小睡。夜核批稿数件，核折一件、事宜单一件，二更三点睡。

十八日

早饭后清理文件，习字一纸。围棋二局。坐见之客四次，立见者一次，陈作梅、莫子偲谈均甚久。改信稿三件。中饭后阅本日文件。坐见之客二次，春芝田坐颇久。与澄弟久谈。写对联十付。傍夕小睡。夜核批稿一二件，核外海水师营制。写册叶一开，约百余字。广东咨到全省地图，细阅一过，精当绝伦。二更四点睡。

附记

○江北州县报销片

○李，寿对　○程，栈对

十九日

早饭后清理文件。坐见之客三次。习字一纸。又坐见之客一次。午正至藩署赴宴，司道十二人公请，共三桌，周缦云、李小湖作陪，申初散。归，阅本日文件。申正写对联十二付。傍夕与澄弟久谈。夜核批稿数件，又核外海水师事宜折。二更四点睡。是日黎明时，纪泽来报，卯刻得生一女，大小平安，并报母病小愈，昨夕安眠，差为一慰。

二十日

早饭后清理文件。坐见之客三次，马穀山坐最久。核信稿一件。赵惠甫来一谈。午刻，坐见之客一次。午正至湖南会馆赴宴，同乡公请，东家阳小秋、张晖庵等十四人，又附湖北同乡郭阶、袁熙二人，请黄昌岐与朱星槛作陪，申初散。至春织造处送行，一谈。申正写对联九付、扁一方。傍夕与澄弟久谈。夜核批稿数件，又核外海水师事宜单。二更后，改江北州县报销交代折稿。四点睡，四更四点醒。

二十一日

早饭后清理文件，习字一纸。坐见之客一次。将交代折稿改毕。午刻，坐见之客一次。是日，孙女三朝，告祖行礼。中饭后，钱子密等来言，定二十五日起程，在于下关以下与李相舟次相会。文武露立江干，伺候数日，诸多不便。不如在城内会聚，迟行数日。因改于十一月初四日启程。写李少泉信一件。周缦云送册叶一部，皆城中名流所作送行诗文，翻阅一过，佳构甚多。申正与李眉生一谈。旋写对联四付，将作一联而未成。与澄弟久谈。坐见之客一次。夜核外海水师营制折毕，再阅送行诗文册。二更三点睡。

附记

昭忠祠三扁　昭忠祠三对

○批张廉卿文

廿二日

早饭后清理文件，习字一纸。围棋二局。坐见之客三次，立见者二次。将桌上零件清理一番。午正至贡院赴马穀山小宴，申正散。归，见客一次。写对联九付。傍夕至后园屋内听澄弟、纪泽吹笛及各乐器。夜与澄弟久谈。二更二点，阅《国语》数叶。四点睡。

廿三日

早饭后清理文件。见客，李雨亭等谈颇久。习字一纸。围棋二局。午刻至黄昌岐处赴宴，渠与富将军二人作东也。饭后至文庙一看工程。申初二刻与澄弟久谈。申正写对联七付、直幅一张，约百六十字。傍夕与澄弟一谈。夜核批稿簿，批张廉卿文七首。二更三点睡。

附记

○澄弟箴言挂屏

廿四日

早饭后清理文件，习字一纸。坐见之客二次，立见者一次。围棋二局，魏荫庭来久坐，孙琴西来久坐。中饭后阅本日文件。李眉生来久坐，以《灵岩山碑》赠之。与澄弟一谈。申刻写对联十付。傍夕小睡。夜作《箴言》以规澄弟，约作四百余字，未毕。二更四点睡。五更醒。

附记　顾祠

秦炳文无锡，仪亭　王　轩洪洞，霞举　董　麟洪洞

鲍　康歙县，子年　阎汝弼秦阳，梦岩　王应学河间，信夫

汪元度乐平，泉孙　戴燮元丹徒，肖梅　刘应焴盐山，星岑

王　堃仁和，小铁　端木埰上元，子畴　张师劬泾阳，念慈

许其光番禺，涑闻　孙勋烈无锡，伯瑜　董文灿洪洞，云龛

徐士銮天津，苑卿

二十五日

早饭后清理文件，习字一纸。围棋二局。朱云章来，与同至后园一览。作《箴言》六条与澄弟，至中饭后作毕，约千余字，与弟细看，将用高丽纸书之。黄军门来一谈。写昭忠祠扁二十来字，写对联三付。作雨亭寿对云：“申伯于蕃，诗赓降岳；益州奉使，士庆聚星。”傍夕与澄弟至后园久谈。夜核批稿、折稿，阅孙琴西近作诗文二十余叶。二更四点睡，三更二点成寐。

二十六日

早饭后清理文件，习字一纸。李雨亭来久坐，又立见之客二次。围棋二局。写澄弟《箴言》二张。用高丽纸，每张十行，每行约二十字。中饭后，出城接李少泉揆帅，申初接到，因同行至余署，久谈，灯时始去。夜与澄弟一谈。旋写地图之目，仅写一叶，约近四百字。二更三点睡。

二十七日

早饭后清理文件，习字一纸。坐见之客三次。巳刻将出门，周缦云来一谈。巳正二刻至李揆帅处一谈，午正二刻归。中饭后写澄弟《箴言》屏二幅，约近四百字。又坐见之客三次，何子永坐最久。傍夕与澄弟一谈。明日将唱戏，公请李相，本日在余署供张也。夜核批稿簿数件。作瓜栈对，久不能就，直至二更三点睡后，三更后始在枕上作就，对云：“两点金焦，劫后山容申旧好；万家食货，舟中水调似承平。”

二十八日

早饭后清理文件。坐见之客四次，立见者五次。习字一纸。巳正二刻开戏。午初，余出厅听戏。是日余与马穀山及将军、织造、提督、司道等公请李少帅。客于午正二刻到，共六席，未正开席，申正三刻客散。余写澄弟《箴言》挂屏毕。傍夕小坐。李帅散席拜幕府，旋拜澄弟，久坐，二更始去，余亦陪坐良久。二更始，兄弟同吃夜饭。饭后，倦甚，兄弟久谈。三点睡。

二十九日

早饭后清理文件。见客，坐见者四次，立见者三次。写澄弟《箴言》挂屏毕。午初至外厅听戏，是日公请李相及其两弟、幕府，并请余及穀山之幕府与澄弟、泽儿辈。余听戏大半时，午正三刻入内，未与宴也。中饭后写扁字十四个。小坐片刻。又写对联九付。申正，少泉入内来鬯谈。穀山旋亦入内一谈，同吃夜饭，复同至外厅听灯戏，二更后散。澄弟与余久谈。三点睡。

三十日

早饭后清理文件。见客，坐见者五次，应敏斋坐颇久。午刻，吴竹如来一坐。是日李揆帅合安徽全省之文武官绅公饯余之行。午初三刻出厅听戏，入座。至傍夕始散，入内。夜与澄弟久谈。二更后，李帅由幕府出，至余处一谈，二更三点去。睡后，久不成寐，三更二点成寐。四更二点醒一次。

十一月

初一日

早饭后清理文件，习字一纸。出门拜客，会者李少泉、吴竹如、李小湖及将军王晓莲等处，不会者数处，未初归。中饭后，坐见之客一次。写对联六付，内纂句者二付、直幅一张，约百四五十字。傍夕与澄弟久谈。夜核批稿各簿，核片稿一件。四点睡，屡醒，不甚成寐。

初二日

早饭后清理文件。坐见之客三次。出门拜客辞行，拜会者五家，未初归。中饭后，坐见之客一次，立见者二次。吴竹如来久坐，马穀山来久坐。酉刻，李少泉来久坐，直至一更四点始去。说话太多，疲倦极矣。改片稿一件，核批稿各簿。二更三点睡，三更后成寐，四更末醒。

初三日

是日为先妣太夫人八十四冥寿，率澄弟儿子等行礼。饭后清理文件。坐见之客五次，立见者二次。余旋至幕府辞行，在子密等房一坐，又同至凌晓岚处一坐。归，立见之客二次。中饭后，立见之客一次，坐见者一次。写高丽纸楷书一纸送吴竹如，约百六十字。又坐见之客三次，立见者三次。写对联六付、扁一方。申末，李少泉来谈，至二更始去。核批稿数件。与澄弟久谈。三点睡。

初四日

是日，余启程北上入觐。早饭后清理文件。见客二次。将邵位西墓志写本另写十余字，改信稿四件。剃头一次。巳正二刻启行。途中观者如堵，家家香烛、爆竹拜送，戏台、酒席路饯者，在署之西为盐商何公远旗等一席，在水西门之外为合城绅士方伯雄等一席，又有八旗佐领等及船户等各设彩棚为饯。午正至官厅，少泉、穀山及文武等送别，寄请圣安。余旋登舟，见客五次。吃中饭后，又见客三次。开船，行至下关。少泉、穀山送至下关，久谈，吴竹如亦至下关，与三人久谈。而满城文武士友皆送至下关，坐见之客十余次。夜饭后，潘季玉、李眉生等先后来谈，澄弟一谈，疲倦极矣。二更三点睡。申刻行船时，曾将郭云仙所著《湘阴县志》一阅。睡后，不甚成寐。念本日送者之众，人情之厚，舟楫仪从之盛，如好花盛开，过于烂漫，凋谢之期恐即相随而至，不胜惴栗。又接湖南咨文，不愿出长江十六万一款，其事仍办不成，殊以为虑。

初五日

早饭后见客二次。开船行七八里，误行大江之中，旋用轮船拖回，改行草鞋夹中。行至燕子矶以上之八斗山，看船厂。地方居民跪求不愿卖此地，其意不过欲多得钱耳。看毕，出口。仍用轮船拖带。申正至瓜洲，坐见之客四次，立见者二次。即在瓜洲住宿。自午刻后，在舟中看云仙所著《湘阴县志》。夜写丁雨生信一封，与澄弟一谈，万篪轩来久谈。二更后再看筠仙所作县志。三点睡。

初六日

早饭后清理文件。开船，用小轮舟拖带，午初至扬州。见客五次。午正三刻至李运司署内中饭，陪客为晏同甫、厉伯苻辈，申正散。至魏荫亭家一坐。归船，会客数次，至一更四点客去。阅云仙《湘阴县志》。二更四点睡。

附记

○复与吾信，退燕菜三斤

○令昌岐寄李、马信，弥缝湖南事

○写泽信，言缉私费事

初七日

早饭后清理文件，见客数次。辰正三刻出门拜客，会者三家，亲拜者八家。在湖南会馆坐甚久。午正一刻，至何廉昉家小宴、观剧，酉初一刻散。归船后见客六次。写郭云仙信一封，将《湘阴县志》寄还。与澄弟久谈。二更四点睡。日来送行者，多依恋不舍之情，本日如万篪轩、李眉生、黎莼斋尤为惓惓，余亦黯然不忍别也。

附记

○跋包手卷还吴　○考河事商之张

初八日

早饭后清理文件。见客三次，又立见者一次。写沅弟信一封。与澄弟久谈。写纪泽信一封。巳正开船。与澄弟话别，依依不忍分离，弟船仍出瓜洲，坐轮舟赴鄂，余船则北上赴淮。分手后，行至五台山小泊，与黄昌岐、李质堂话别，又坐见之客二次。申初开船，用快利轮船拖带，行二十余里，傍夕至瓦窑泊宿。竟夕水激如箭，河声如吼。下半日在舟中阅《国语·周语》。夜写马穀山信一封，近四百字。二更后与鸿儿论《易经》程传，颇能领悟。乍与澄弟别，怅怅如有所失。二更三点睡。

附记

○再录图目

初九日

早饭后清理文件。鸿儿禀称，澄弟临别以火狐马褂送我，盖眉生述杜小舫之言，谓天下之最暖者莫如火狐，胜于紫貂、玄狐云云。余曾两次述此言与澄弟听，或弟意疑我畏寒，遂解己所着衣以赠我耶？余本有貂马褂、猞猁马褂，而弟归途少此御寒之具，寸心十分不安。开船行二十里，午初至邵伯镇湾泊。坐见之客三次，雪琴坐甚久。中饭后又开船，行三十里，酉初至露筋祠泊，一宿。坐见之客三次，立见者二次。夜，倪豹岑来久谈。是日在舟中阅《国语·周语》三卷、《鲁语》二卷。夜阅《齐语》未毕。二更三点睡，三更后成寐。

初十日

早饭后清理文件，习字一纸。开船行至三十三里，至高邮州，雪琴来船上久谈。申刻，程敬之来船上久谈。旋至清水潭，与敬之同步行，观去年工程。又至马棚湾观今年工程。共行五里许。后回船，行八九里，至六安闸泊宿。是日共行七十里。在舟中阅《齐语》毕，阅《晋语》一、二、三卷，又阅第四卷，未毕。夜核批稿二三件。二更后，倦甚，不能治事。三点睡。

十一日

早饭后清理文件。开船行一里许，旋又停泊，候莫子偲。张廉卿再来久谈。巳初又开船，顺风行八十里，至宝应泊宿，灯后始到。巳刻习字一纸，阅《晋语四》毕，又阅五卷、六卷。中饭后将各图之未清者重写目录，其不堪用者弃之，申正写毕。钱楞仙请作骈体文序，去年令吴挚甫代笔为之，本日始为删改，至灯后改毕。酉刻，坐见之客二次，雪琴来久坐，一更四点散去。写钱楞仙信一件。二更鸿儿背书，与之一谈。骤与澄弟别，忽忽如有所失。三点睡。

十二日

早饭后，坐见之客一次。开船，顺风行二十余里，即拉纤行五十余里，至杨家庙泊宿，距淮安府城尚欠六里许。在舟中，辰正清理文件，习字一纸，阅《国语·晋语》七、八、九三卷，《郑语》一卷，《楚语》二卷，《吴语》一卷，傍夕始毕。午刻，坐见之客一次。酉刻，坐见之客一次。灯后，坐见之客二次，张子青漕帅谈颇久。将另写邵位西墓志，自画格子一张，写楷书百余字。余与位西交深，而悯其死之惨，乃写渠墓志，辄不称意，殊惘惘也。二更三点睡。

十三日

早饭后清理文件，习字一纸。开船行数里，至淮安小泊。入城拜张子青、丁拓唐，坐均久。午刻回船，开行，行四十里，酉初至清江。中饭后阅《越语》二卷，《国语》阅毕。旋将训诂分类记之，约写四百字。午正，坐见之客一次。酉刻，坐见之客十一次，立见之客四次，雪琴、挚甫来一谈。另用高丽纸再写位西墓志，写二百余字而眼蒙。二更后不复治事。三点睡，三更后成寐，四更四点醒。

十四日

早饭后清理文件。陆续坐见之客凡十六次，其中如钱楞仙、吕廷芷、张子青等起，坐谈甚久，又立见之客二次。是日写丁雨生信一封、纪泽信一封。写邵位西墓志铭约七百字，至一更四点写毕。客来如织，忽写忽停，又墨冻殊甚，申正以后正大雪，故写完甚不称意。余作此铭，凡写二次，聊以报故人耳。二更后倦甚，不复治事，略温《古文》气势之属。三点睡，屡醒屡寐。

十五日

早饭后清理文件。立见之客一次，坐见者一次，雪琴来久坐。改信稿一件，写少泉信二叶，未毕。巳正进城拜客，拜会者三处，余俱亲拜。午正至张子青处赴宴，申正归。黎友林来久坐，雪琴及王子蕃来久坐。二更写李少泉信四叶毕，计七百余字。倦甚，不复治事。三更睡，寒甚。

十六日

早饭后清理文件。旋见客，坐见者三次，立见者一次，钱楞仙坐颇久。午刻，刘省三来久坐，又坐见之客一次，立见者一次。料理明日开车起行事件。中饭后，郭松林来一坐。旋至雪琴船上一坐。纷纷捆箱装车，船上俱不闲也。李少泉送后档车一辆，试坐行二三里。雪琴来一坐。夜核公牍二件。天气奇冷，不能作字，二更三点睡。

十七日

是日自清江登陆成行。早饭后见客二次。辰初二刻起行，行二三里许，张子青率司道等寄请圣安。行三十里，至渔沟打尖，李采臣备席。魁时若自京回，在此相会，与之鬯谈。未初复行四十里，至仲兴集住宿。见客，坐见者六次，立见者四次。夜写信给钱子密，取历年奏稿三十本。冻甚，殊不能作字。是日在轿中阅《战国策·秦策》一、二、三三卷。二更三点睡，三更成寐，四更末醒。

十八日

五更三点起。饭后起行。行五十里至仰化集打尖，皆系坐车。中饭后，坐轿行六十里，至顺河集住宿。坐见之客七次，立见者四次。是日在仰化集遇王惕来甥自京来，与之一谈。甥旋回车送余至顺河集，夜间屡与之谈。二更闻篾箱未到，内有余批圈之《十八家诗钞》，殊为惦念。是日在轿中阅《秦策》四、五两卷，《齐策》一卷。二更三点睡。

十九日

是日大站百二十里，余嫌其太远，又因雪琴、调甫辈送余太远，言明日再送一日。只走半站，六十里。余黎明始起。饭后，因篾篓未到，在店久候，因将《秦策》题识五卷。巳正，篾篓到，始起行。行六十里，至峒峿住宿，雪琴又已前途去矣。在轿中阅《齐策》二、三、四三卷。到店后，申正中饭。饭后写近三日日记。见客，坐见者二次。夜因腹饱腰胀，在店散步，不作一事。二更，将《齐策》第一卷酌加题识。三点睡。

二十日

黎明起，饭后起行。行四十八里，至邳州所属之牛马庄即新安镇打一茶尖。又行十二里，至山东郯城所属之红花埠住宿，午正二刻即到。中饭与雪琴同饭。饭后见客二次，钱调甫坐颇久。是日，在轿中阅《齐策》五、六二卷，《楚策》第一卷，阅总理衙门长信。写信与李雨亭，因宿迁包令办差草率，邳州李牧并未出迎，颇思撤委以惩之，又以蔡道事，遂写至六百字之多。申刻，至雪琴店内久谈时许，傍夕归。雪琴又来余店，久谈二次，依依不忍言别。又吴长庆等三镇送四日，亦来一谈。欧阳利见、钱调甫等均来叙别。二更三点睡。梦王考星冈公，一月以来，两次梦见王考，殊增感慕，屡醒屡寐。

二十一日

五更三点起。黎明，与雪琴、调甫、健飞三君作别，三人皆涕泗交流，余亦凄然不忍离也。坐轿行四十五里，至郯城县南关外打尖。午初复行，坐车行五十里，坐轿行十五里，凡六十五里，至李家庄住宿，系兰山县地面。在轿中阅《楚策》二、三、四三卷。名虽三卷，实仅十九叶耳，因重阅一遍。在车上将《古文》气势之属温十余篇。申正见客，坐见者二次，与挚甫一谈。傍夕清理文件。夜与挚甫久谈。二更后写零字甚多。三点睡。

附记

郯城　李漺满山直隶满城人

新泰　李溱鉴塘宝坻人

兰山　王其慎敬斋宝坻进士

沂州府　豫山东屏满州

沂水　韩光鼎俊伯浙江人

廿二日

早起。饭后行三里，过沂河后天乃明。行四十五里，沂州府南关外打店，坐见之客一次。午初又启行，行四十五里，至半城住宿，仍在兰山境内也。在轿中阅《赵策》一、二、三三卷，凡四十二叶。申正剃头一次。酉初将《齐策》题识二卷。夜饭后，与纪鸿儿久谈。又将《齐策》题识二卷。疲倦殊甚，二更后小睡。三点睡，三更后稍能成寐，而不酣畅，四更末醒。

廿三日

早饭后，黎明起行。行四十五里，至青它寺打尖，仍系兰山县境。午初又启行，行四十五里，至垛庄住宿，沂水县境也。闻县城去此一百八十里，故县令未能赶来。在轿中阅《赵策》第四卷、《魏策》第一卷。因昨日看书疲困，故今日不敢多阅，亦老态也。念前作《湘军金陵昭忠祠碑》，久未接沅弟信，恐弟不以为然，萦念良久。又念澄弟不知过洞庭否，亦反复不释也。夜将《齐策》六卷、《楚策》一卷酌加题识。又觉用心太劳者，二更后不治一事。三点睡。

廿四日

黎明起。早饭后启行，行五十五里，午初三刻至龚家城。山路崎岖，因惜马力，即在此住宿。其地系蒙阴管，县令福曜，河南驻防系倭艮峰相国之胞侄、福新伯观察咸之堂弟，字焕臣，颇雅饬，有循吏风。在轿中阅《魏策》二、三两卷。中饭后清理文件。将《楚策》第二、三、四卷酌加题识。申末，墨冻，不复能作字，即在店中清坐。屡次小睡，夜饭后又小睡。二更温《古文·气势之属》，细绎《李广列传》。三点睡，屡醒屡寐。

廿五日

五更三点起，早饭。黎明，坐轿行五十五里，至嶅阳打尖，巳正三刻到。未初又起行，行二十五里，至新泰县住宿。是日本拟至翟家庄住宿，因该处店少，故少行二十五里，即在县城宿也。自前日在青它寺打尖后，即见大道之西有一大山，盖蒙山也。前日、昨日皆见此山并大路而北，本日自龚家城行十五里，至蒙阴县，大道转向西行，似即蒙山北头尽处矣。至嶅阳大道之西，有一石山，土人称曰青云山，即嶅山也。在轿中阅《魏策》第四卷，《韩策》一、二两卷。申正与挚甫久谈。夜饭后将《赵策》一、二、三卷酌加题识，又将胡刻地图批识数处。写小字太多，眼蒙殊甚。二更三点睡，屡寐屡醒。是日在敖阳旅店见题壁诗十一首，乙丑八月所作，第九首盖讥余者。惯闻誉言，得此即药石矣。

廿六日

五更三点早饭。饭后，坐轿行六十五里，至羊流店，俗书杨柳店，盖羊叔子故里也。午正二刻又起行，坐车行二十五里，坐轿行二十里，至崔家庄住宿。是日共行百一十里。山石荦确，车行殊不易也。出新泰城北，望见一山，土人曰莲花山，一曰新甫山。过羊流店后，望见西北大山，即徂徕山。将至崔家庄，则徂徕山将尽，泰山在目前矣。是日在羊流店，折差刘高山到，报销折未交部覆议，批云：“着照所请，该部知道。”实旷典也。在轿阅《韩策》第三卷、《燕策》第一卷。下半日在车中温《子虚》、《上林赋》。日光甚烈，燥热异常。傍夕，与吴挚甫至野观泰山、徂徕诸峰。夜因眼蒙，不复看书。二更即睡，以明日赴泰安，从人多思登岱也。未至二更三点而解衣登床者，近年无之矣。

廿七日

五更二点起，早饭后起行，行七里而天明。巳初二刻即至泰安府，凡行五十五里，潘琴轩在此等候已二日矣，来谈甚久。又坐见之客一次，立见者三次。在轿阅《燕策》二、三两卷。午刻写纪泽儿信。中饭后至岱庙回拜潘琴轩，坐颇久。归寓，王伯尊来，久谈。小睡片刻。灯后，纪鸿等自登泰山归来，与之一谈。夜将《赵策》第四卷、《魏策》一卷酌加题识，未毕。眼蒙殊甚，二更三点睡。

廿八日

黎明饭后起行，行三十里，至新庄镇打尖，系泰安县境。午初，又行四十五里，至湾头镇住宿，系长清县境。因山路荦确，故少行数十里，非正站也。辰、巳间，在轿阅宋、卫、中山策二卷，《国策》三十三卷，粗阅一过毕。余昔尝苦《国策》讹舛不可读，意谓宋板或当胜。此次阅黄刻南宋姚宏本，而其不可通如故也。午刻阅《周本纪》十余叶。申刻，挚甫来久谈。夜将《魏策》一卷之半及二卷酌加题识。牙疼眼蒙，不敢多治事。二更三点睡，五更醒。

廿九日

黎明起，饭后成行，行三十五里至章夏打尖。大道循河而行，询之土人，此河名葛乙河。其源自汶水分出而杂以泰山各溪壑之泉，下游入大清河也。尖后，再行五十五里，至杜家庙住宿。毛寄云之子承桂来见。此间去山东省城仅三十余里耳。辰、巳间，在轿阅《周本纪》、《秦本纪》。未申间，阅《魏世家》、《韩世家》。昨夜小雨，本日燥热，恐天将变矣。傍夕，吴挚甫来鬯谈。夜将《魏策三》、《中山策》酌加题识。二更三点睡，四更末醒。次早起，雪落已半寸许。

卅日

黎明起。饭后行三十五里过黄河，至齐河县住宿。坐见之客一次。丁中丞自省城来此迎候，与之久谈时许。渠办酒席在此同饭，未正散。辰、巳间，在轿中阅《东周》、《西周策》二卷。申初出门拜丁中丞，久谈，申正归。将《周策》二卷酌加题识。夜改复马穀山信，未毕。二更三点睡。

十二月

初一日

黎明起。饭后，坐见之客一次。旋起行至齐河北关外，丁中丞在此一谈，渠旋寄请圣安，行二十五里至堰城打尖。朱星槛等自清江起行后，即在前一站、半站先行，至此始等候一见。朱与杨云帆、刘瑞芸、魏春农、邓良甫凡五人，随余同行也。尖后，坐车行五十里，至禹城县北六里之禹城桥住宿。途中温《左传》，襄公二十二年起，凡四十四叶。申刻见客一次。酉刻将《魏策》四卷酌加题识。夜改马穀山信稿，约改千余字。二更三点睡。

附记

泰安府　锡　惠二泉

泰安县　杨宝贤慎斋，天津人

长清县　仇恩注叔俞，山西人

齐河县　何毓福松亭，似良吏；汉军，徽州籍

禹城县　德　铨法三

济东道　萧培元质斋，云南，翰林

济南府　龚易图蔼人，福建，庶常

初二日

五更三点起。早饭后，黎明起行。坐车行四十五里，巳初三刻至平原廿里铺打尖。尖后坐轿行五十里，至曲鹿店住宿。在平原城之北三十里，平原辖境也。在途中温《左传·襄公》三十叶，温《易·系辞》上传。到店将《韩策一》、《宋卫策》题识。吴挚甫来，久谈大半时。夜至纪鸿户外，视其气象委靡之至，心实忧之。二更三点睡，三更后成寐，四更末醒。

初三日

黎明起。饭后行五十里，至德州打尖。坐见之客三次，立见者四。德州城守尉富明寄请圣安。尖后行二十里，至刘智庙住宿。坐见之客三次，立见者十余次。在途中温《左传·昭公》四十五叶。申、酉间将《韩策二》、《燕策三》酌加题识。夜写纪泽信一封，改信稿四件。阅纪鸿所与兄信件，写作极劣，忧念无已，二更诃责之。旋料理发金陵信、发保定信。二更三点睡。是日用心太过，又因临睡生气，不复成寐，心气跳动。三更末稍成寐，四更末醒。

初四日

黎明饭后，行四十里至景州，巳正即到。因昨夜体中不适，即在此住。亦因直隶派来之巡捕、戈什等不能多收，令其先归，恐挤在一处，州县难供夫马也。下半日见客，坐见者六次。内李茂斋、孙海岑谈甚久。添写官秀峰信二叶。登景州塔，盖余住开福寺，塔在寺内，共十二层，天下著名也。见所传办差溜单支应极繁，因令巡捕与州县共拟一溜单，余核定发行。是日全不看书，略养老年心气。二更三点睡。

附记

改折稿　　阅李单

平原县　朱　熔陶庵，北通州人

德州　赵　新晴兰，天津人

景州　王　谔瑞浦，山东掖县人，行一，监生

前景州　石元善小愚，宿松人，行六，监生

阜城县　褚　瑨文轩，江夏人，行一，举人

故城县　张学权稚仪，江宁人

李传黻辅臣，候补府，庚戌朝考门生

交河县　朱绍谷吉园，二，监生，会稽人

初五日

黎明，早饭后起程。行五十里至阜城县打尖，巳正二刻。午初三刻再行，行四十里至富庄驿住宿。将到之时，北风甚大，改坐后档车。到后微雪，旋止。在途阅《左传·昭公》四十叶。申刻，将《燕策一》酌加题识。傍夕与纪鸿一谈。夜，小睡良久。日内，思古圣王制作之事，无论大小精粗，大抵皆本于平争、因势、善习、从俗、便民、救敝。非此六者，则不轻于制作也。吾曩者志事以老庄为体，禹墨为用，以不与、不遑、不称三者为法，若再深求六者之旨而不轻于有所兴作，则咎戾鲜矣。二更三点睡，冷甚，至三更后不能成寐，亦因轿中假寐太多也。

初六日

黎明，早饭后起行，行四十里至献县打尖。见客，坐见者一次。尖后，行三十里至商家林茶尖，府县等来迎，一谈。旋又行三十里至河间府住宿。坐见之客三次。朱星槛等在此等候，来谈颇久。在轿阅《左传·昭公》，至“景王作无射”止。是日接金陵各信，将余奏折稿本箱付来。轿中阅函牍颇多。夜将《韩策三》酌加题识，殊觉劳倦。二更四点睡，久不成寐。

初七日

早饭后，黎明起行，四十五里至边渡口打尖。尖后坐车，行四十五里至高阳县住宿。此系由河间至保定之道，非进京之东大道也。因赵北口积潦未消，故改由此路。名为九十里，实则百余里。车行如飞，未正即到。尖时，坐见之客一次。至高阳，坐见者三次。在轿阅《左传》八叶。酉刻将《燕策二》酌加题识。《国策》题识粗毕。夜见客二次。二更三点睡。

附记

献县陆时言绶生，六，似才吏，江苏监生

河间府灵　杰蔚生，大，芗生兄

河间县朱　溥小岩，二，浙江监生

东光县项桂轮少琴，三，安徽监生

任邱县郭令昌李文清之弟子，景熙，一，似良吏，河南举人

保定府恩　福云峰，一，户部，曾任浙江知府

高阳县张恩煦墨林，一，太老实，山东进士

河间协恩　崇峻峰，二，大门侍，卫标

中军冷　庆景云，五，蓟州人，六十岁，老滑

初八日

早饭后，黎明行五十五里，午初至臧村打尖。中间行二十五里，至边邬村打茶尖一次，系安州管。保定城守尉及司道等皆在臧村迎候，谈甚久。未刻起行，行四十里至安肃县住宿。在轿阅《左传》廿八叶。到店，坐见之客三次，立见者二次。改京信稿三件。清理书籍，查不应带者即留于涿州矣。二更三点睡。

附记

布政司卢定勋午峰，三，江西进士

按察使张树声振轩，一，合肥廪生

清河道费学曾幼亭，常州

候补道荫德泰槐庭，二

候补道杨咏春云芗，二

候补道柏　春东辅，二

清苑县何崧泰骏生，一，合肥进士

保定城守尉丰陛额乐吾，一

安州清　俊湘浦，一，四川驻防，似有瘾

安肃县程光滢小韩，一

定兴县赵秉恒子长，一，南丰监生

候补府李孟平铁帆，二，鹤人之弟

高邑县徐　霖润苍，一，江苏籍，住湖南

望都县吴士铨衡轩，一

候补道李廷瑞仲宣，五，扬州举人，尊化军翼长

初九日

黎明起，早饭起行，行三十里至固城镇打尖。尖后，午初起行。行三十里，未初一刻至北河店住宿。在轿中温《左传》三十八叶。在固城店内将直隶地图细阅，略考水道，约直隶大河不由东西淀而入海者凡三：曰南运河，其源为山西之清漳水、浊漳水，河南之卫河，山东分汶北流之运河，径流至天津入海；曰滦河，其源出蒙古，过承德府，至永平府之滦州入海；曰北运河，其源出于古北口、独石口外，至密云合流，又汇以昌平州之水，玉泉山之水，南海子之水，至天津入海。由东西淀而入海者凡四：曰滹沱河，其北源出山西之代州，南源出平定州，至衡水县分为两支，均经东淀而入海；曰猪龙河，其源为无极、灵寿之滋河，阜平、新乐之沙河，浑源、灵邱之滱河，至祁州合而为一，经西淀、东淀而入海；曰白沟河，其源出于房山涞水，又汇易州之易水，乃经西淀、东淀而入海；曰桑乾河，其北源出于蒙古，经过宣化，其南源出于朔平大同，至保安州合而为一，至怀来县入关，经东淀而入海。本年桑乾河决于芦构桥以下，至今未塞，故雄县积水未消也。至宿店再一考核。夜改四六折稿一件。二更三点睡，竟夕不甚成寐，似亦用心太过之故，从此衰老，不复能看书任事矣。

初十日

黎明，早饭后起行。行三十五里至高碑店打尖，系新城县境。尖后又行四十五里，至涿州住宿，未正二刻即到。上半日在轿阅书十一叶。申刻，涿州牧送其祖郝兰皋懿行所著《尔雅义疏》、《春秋比》、《春秋说略》等书，略一翻阅，又阅近数日京报。夜将车减去五辆，箱子减去三十口，寄于涿州。料理一切。二更三点睡。

附记

涿州郝联薇近垣，三，山东栖霞，其祖父郝懿行著书甚富。祖母王，亦著《列女传补注》等书

新城县吴光鼎熙之，一，武进壬辰举人

十一日

黎明，早饭后起行，行四十里至窦店打尖。尖后，午初又起行，行三十里至良乡县，出南门外三里，在寿因寺住宿，未正即到。天晴已久，灰尘坌起，咫尺不能见人。在轿温《左传》四十八叶，至“西狩获麟”止。申刻剃头一次。酉刻将李少荃在京用钱大数开一目录，夜约略计算。写澄、沅两弟信，未毕。二更三点睡。

十二日

黎明，早饭后起行，行二十五里至长新店打尖。坐见之客三次。饭后，陈小舫自京来，与之久谈。又行四十里，至彰义门外天宁寺住宿，未正即到。许仙屏、黄晓岱、敖甄父、皮小舲、何镜芝等五人在此迎候。旋坐见之客六次。是日在轿中温《左传》二十五叶，《哀公》温毕。傍夕，与五人者闲步庙中。旋诸君备席，小宴至一更五点，又谈至二更二点散。三点睡。

十三日

黎明，早饭后，与各客稍谈。起行，至彰义门、顺成门。巳初至金鱼胡同贤良寺寓居。会客，坐见者十余次，至申正三刻始息。疲倦殊甚。旋又与仙屏鬯谈。开单分派各事。夜清理文件。一更五点睡。

十四日

五更起，寅正一刻也。饭后趋朝。卯初二刻入景运门，至内务府朝房一坐。军机大臣李兰生鸿藻、沈经笙桂芬来一谈。旋出迎候文博川祥、宝佩衡鋆，同入一谈。旋出迎候恭亲王。军机会毕，又至东边迎候御前大臣四人及惇王、孚王等。在九卿朝房久坐，会晤卿寺甚多。巳正叫起，奕公山带领余入养心殿之东间。皇上向西坐，皇太后在后黄幔之内，慈安太后在南，慈禧太后在北。余入门，跪奏称臣曾某恭请圣安，旋免冠叩头，奏称臣曾某叩谢天恩。毕，起行数步，跪于垫上。太后问：“汝在江南事都办完了？”对：“办完了。”问：“勇都撤完了？”对：“都撤完了。”问：“遣撤几多勇？”对：“撤的二万人，留的尚有三万。”问：“何处人多？”对：“安徽人多。湖南人也有些，不过数千。安徽人极多。”问：“撤得安静？”对：“安静。”问：“你一路来可安静？”对：“路上很安静。先恐有游勇滋事，却倒平安无事。”问：“你出京多少年？”对：“臣出京十七年了。”问：“你带兵多少年？”对：“从前总是带兵，这两年蒙皇上恩典，在江南做官。”问：“你从前在礼部？”对：“臣前在礼部当差。”问：“在部几年？”对：“四年。道光廿九年到礼部侍郎任，咸丰二年出京。”问：“曾国荃是你胞弟？”对：“是臣胞弟。”问：“你兄弟几个？”对：“臣兄弟五个。有两个在军营死的，曾蒙皇上非常天恩。”碰头。问：“你从前在京，直隶的事自然知道。”对：“直隶的事，臣也晓得些。”问：“直隶甚是空虚，你须好好练兵。”对：“臣的才力怕办不好。”旋叩头退出。回寓，见客，坐见者六次。是日赏紫禁城骑马，赏克食。斟酌谢恩折件。中饭后，申初出门拜客。至恭亲王、宝佩衡处久谈，归已更初矣。与仙屏等久谈。二更三点睡。

十五日

黎明起。早饭后写昨日日记。辰初三刻趋朝。在朝房晤旧友甚多。巳正叫起，六额附带领入养心殿。余入东间门即叩头，奏称臣曾某叩谢天恩。起行数步，跪于垫上。皇太后问：“你造了几个轮船？”对：“造了一个，第二个现在方造，未毕。”问：“有洋匠否？”对：“洋匠不过六七个，中国匠人甚多。”问：“洋匠是那国的？”对：“法国的，英国也有。”问：“你的病好了？”对：“好了些。前年在周家口很病，去年七、八月便好些。”问：“你吃药不？”对：“也曾吃药。”退出。散朝归寓。见客，坐见者六次，中饭后又见二次。出门，至东城拜瑞芝生、沈经笙，不遇。至东城拜黄恕皆、马雨农，一谈。拜倭艮峰相国，久谈。拜文博川，不遇。灯初归。夜与曹镜初、许仙屏等久谈。二更后略清理零事。疲乏殊甚，三点睡，不甚成寐。

十六日

黎明起。早饭后，写昨日日记。辰正趋朝。巳正叫起，僧王之子伯王带领入见。进门即跪垫上。皇太后问：“你此次来，带将官否？”对：“带了一个。”问：“叫甚么名字？”对：“叫王庆衍。”问：“他是什么官？”对：“记名提督，他是鲍超的部将。”问：“你这些年见得好将多否？”对：“好将倒也不少，多隆阿就是极好的，有勇有谋，此人可惜了。鲍超也很好，勇多谋少。塔齐布甚好，死得太早。罗泽南是好的，杨岳斌也好。目下的将材就要算刘铭传、刘松山。”每说一名，伯王在旁迭说一次。太后问水师的将。对：“水师现在无良将。长江提督黄翼升、江苏提督李朝斌俱尚可用，但是二等人才。”问：“杨岳斌他是水师的将，陆路何如？”对：“杨岳斌长于水师，陆路调度差些。”问：“鲍超的病好了不？他现在那里？”对：“听说病好些。他在四川夔州府住。”问：“鲍超的旧部撤了否？”对：“全撤了。本存八九千人，今年四月撤了五千，八、九月间臣调直隶时，恐怕滋事，又将此四千全行撤了。皇上如要用鲍超，尚可再招得的。”问：“你几时到任？”对：“臣离京多年，拟在京过年，朝贺元旦，正月再行到任。”问：“直隶空虚，地方是要紧的，你须好好练兵。吏治也极废弛，你须认真整顿。”对：“臣也知直隶要紧，天津海口尤为要紧。如今外国虽和好，也是要防备的。臣要去时总是先讲练兵，吏治也该整顿，但是臣的精力现在不好，不能多说话，不能多见属员。这两年在江南见属员太少，臣心甚是抱愧。”属员二字，太后未听清，令伯王再问，余答：“见文武官员即是属员。”太后说：“你实心实意去办。”伯王又帮太后说：“直隶现无军务，去办必好。”太后又说：“有好将尽管往这里调。”余对：“遵旨，竭力去办，但恐怕办不好。”太后说：“尽心竭力，没有办不好的。”又问：“你此次走了多少日？”对：“十一月初四起行，走了四十日。”退出。散朝归寓。中饭前后共见客 ⁽³⁾ ，坐见者七次，沈经笙坐最久。未正二刻，出城拜李兰生，归寓已灯初矣。饭后与仙屏诸君一谈。旋写日记。二更三点睡。

十七日

黎明早饭后，与许仙屏等一谈。旋见客四次。出门拜客，董酝卿处会晤，余多未会，午正归。中饭后又出门拜客数家，未会。申初，至黄恕皆家赴宴，暝时散。归，核信稿四件。二更后与晓岱等一谈。料理诸琐事。三点睡。

十八日

黎明早饭后，写纪泽儿信，并添写马穀山等信，交金陵折弁带去。又发澄、沅两弟信。见客七次。午初出门，至内阁到大学士任。先至诰敕房更衣，在公案一坐，次至满本房公案一坐，次至大堂一坐。横列六案，满，东三案，汉，西三案。余在西之第一案一坐，画稿两件。侍读、中书等数十人来三揖，余答揖。回忆丁未六月在此堂到内阁学士之任，今已廿二年矣。旋至翰林院到任。先在典簿厅更衣，次至大堂一坐，次至圣庙行礼，次至典簿厅更衣，次至昌黎庙行礼，次至清秘堂一坐。学士、编、检等以次来三揖，余答揖后回寓。中饭后，未正二刻又出门，拜客四家，皆会。文博川处谈颇久，归已更初矣。与晓岱等一谈。二更三点睡，三更后成寐。

十九日

黎明早饭后清理文件，旋见客三次。出门拜客十余家，会晤者王荫堂、全小汀、崇文山。又至塔军门家，直延入上房，具酒相待。其母八十岁，相对涕泣。其弟咸丰四年已死，其次弟本年八月十三日死，其两弟妇寡居，并出拜见。三兄弟皆无子，仅塔军门一女，次弟阿陵布四女。亲房无可承继之人，实为可惨。其妹其女并出拜见，泣求提拔其婿等。未正归。中饭后会客三次。申正再出，拜沈经笙，灯初归。陈仲鸾来久谈。旋与吴挚甫久谈。二更后小睡。三点睡。

廿日

黎明早饭后清理文件。见客四次。令巡捕等收拾行李，搬出城外。余在城内拜东北城及皇城内之客，出西安门拜西城客数家，出顺成门至法源寺住。中饭后，坐见之客三次。出门拜客数家，罗椒生处谈颇久。酉刻见客五次，二更散。小睡片刻。三点睡。

附记

陆尔熙廖说　端木埰袁说，胡宅　沈源深倭、袁说，吏部

袁保龄子久　朱然肯夫　李用清平定州人

崇　绮文山　陶　模秀水，庶吉士，方之，崇说

张振新忻州，工部，绍铭，崇说

廖寿丰谷士，中书，倭说，恒

廖寿恒翰林，仲山

贵　成浙江驻防，癸卯，蒙古，镜泉，兵部，崇说

伯　桢著之，满洲，吏部，崇说

李如松虎峰，北通州，吏部，祟说　陈　彝六舟，翰林，朱说

陆奭堂憩云，刑部，廖说

谢维藩临伯，巴陵，翰林　曹耀湘镜初，长沙

廿一日

黎明早饭后，清理文件。旋见客，坐见者十余次，如袁子久、罗椒生等，坐均甚久。自辰初至午正客方散。中饭后，至湖广馆赴同乡之宴，听戏、饮酒至酉刻，倦甚，入内宝善堂稍一休息，又听灯戏二出，归寓已一更四点。与挚甫一谈。二更三点睡。纪鸿于三更后始自湖广馆归。

廿二日

黎明早饭后，清理文件。旋见客，坐见者八次。巳刻出门拜客，宋雪帆、潘伯寅、鲍花潭、庞宝生、毛煦初等处俱会，未初回家。中饭后，又出门至文昌馆赴宴，系各科门生公请。一曰癸卯四川乡试，二曰丁未汉教习，三曰巳酉顺天乡试复试，四曰庚戌朝考阅卷，五曰庚戌拔贡朝考阅卷，六曰庚戌考学正学录阅卷，共三十余人。听戏至酉刻，倦甚，因至粉房琉璃街黄晓岱家一坐。灯后，复至文昌馆看灯戏，归寓已一更四点矣。二更三点睡。

附记

钟佩贤伯寅，恶其出胜门六，浙江原籍，庚戌进士。英，直隶人，袁说

曾金章印若，内阁，熟地理，李如松说

端木埰子畴，江宁，祁文端保，袁说

夏子路门，扬州，山西主考，仙屏说

蒋绍和户部，江宁府人，端木埰说

廿三日

黎明早饭后，清理文件。见客六次。午初二刻中饭。饭后，出门拜周荇农、贺云湖，皆会。又亲拜数家。未正至文昌馆听戏，甲午、戊戌两科同年公请，又直隶京官之大者公请，两处各吃一顿。酉初至许仙屏家歇息。灯后又至文昌馆听灯戏，至一更五点归寓。二更三点睡。是日蒙赏“福”方纸十张、各色绢笺四十张、湖笔三十支，名曰春帖子赏。凡内廷王、军机大臣，弘德殿、上书房、南书房大学士皆与焉。

廿四日

黎明早饭后，清理文件。见客四次。巳初，出门拜客三家，即至内阁，因总理衙门奏请派亲郡王、大学士、九卿会议预筹修约事宜。午初至，未正散。至前门内大昇馆吃饭。饭后出城，至文昌馆，系江苏通省公请。酉初至李健斋处一歇。夜复至文昌馆听灯戏，归时将二更矣。与吴挚甫久谈。三点睡。

廿五日

黎明早饭后，见客四次。巳初再至内阁议事，午末议略定，公议万藕舲改定折稿，申初二刻散。仍至大昇馆吃饭。饭毕，至愿学堂赴宴，系倭、朱、瑞三相国公请。饮酒至酉初二刻，余出城回寓。夜阅王少鹤所作《祁公神道碑》。朱修伯、周荇农先后来，久坐。二更三点睡。

廿六日

黎明早饭后，见客二次。是日因内阁衙门奏事，辰正趋朝，巳初到，巳正散朝。至东草厂十条胡同拜长沙会馆、上湖南馆各客，未初归。饭后，曹镜初等来。与谢立夫围棋二局。谭竹崖等来一谈。因巡捕人等接待宾客过于疏忽，生气训斥，良久乃息。夜，见客二次，陈小舫谈最久。二更三点睡。早饭后写澄、沅两弟信一封，交湖南折差带去。灯后改一信稿，约改四百字。

廿七日

黎明早饭后，见客三次。出门拜客，拜骡马市大街以南各胡同，拜会者六家，亲拜者数十家，午正归。萧芑山等送席来，因留同饭。饭后会客一次。出门拜骡马市大街以北之客，会者五家。上半日，在轿上阅穆相国彰阿年谱。下半日阅李篁仙诗集。晡时归。与曹镜初等久谈。清理文件。二更三点睡。

李朝仪藻舟，贵州，广平府，云湖说

刘秉琳昆圃，湖北，深州，小舫说

陈兰斌荔秋，刑部，广东，癸丑庶吉士，仙屏说

刘锡鸿云生，广东举人，刑部，仙屏说

李文田若农，南书房，广东，仙屏说

萧世本廉甫，四川，癸丑庶吉士改刑部，耿黼臣之妹夫，仙屏说，甄甫说

廿八日

黎明早饭后见客二次。出门至景运门，是日会奏，议复修约事宜一折，巳正二刻散。至穆帅相旧宅，见其七世兄萨善、九世兄萨廉，不胜盛衰今昔之感。又拜客数家，午正归。中饭后见客二次。未正至陈小舫家赴宴，渠与单地山、贺云湖、彭畏之四人公请也，酉初散，归。夜与邓良甫一谈。倦甚，小睡。二更三点睡。

廿九日

五更起。早饭后，卯初出门趋朝，谢昨日赏荷包之恩。往年在外，荷包与“福、寿”字均由驿递出，今年“福、寿”字存于奏事处，初到京之日即已领到。荷包则昨日与诸大臣同赏也。辰初，皇上由乾清宫坐轿至保和殿筵宴，余与诸王、大臣在阶下西边叩头。巳正归寓。清理文件。小睡片刻。午刻，请同县欧阳崇如、朱心槛、李健斋、刘瑞云等过年便饭。饭后，文博川来久谈。旋又坐见之客三次。酉刻剃头一次。夜料理明日朝贺事件。一更四点睡。天气甚热，不能成寐。

————————————————————

(1)  此处疑有脱漏。

(2)  此处疑有脱漏。

(3)  此处疑有脱漏。

同治八年

提要

早饭后趋朝，随皇上行庆贺皇太后礼1.1　查修约始末1.2　至内阁，就醇亲王折之六条建议集议驱除洋人之法1.5　趋朝，具奏内阁会议之折1.7　深感在京应酬，每日疲精以徇物，远不如在外省之自由，反添出许多鄙俗之念1.8　单地山尚书于席间盛称余所作《江忠烈神道碑》，背诵如流1.10　自省生平于酬酢之际，好察人情之顺逆厚薄，今年已老，尚存于心而不能化，鄙甚1.13　趋朝赴皇上赐蒙古、高丽各藩筵宴，大学士、尚书陪侍1.15　趋朝赴廷臣宴，满族尚书西向四席，汉族尚书东向四席，余列首席1.16　是日请训、递封奏，一一回答皇太后所提练兵、吏治、对付洋人等问题1.17　至恭亲王奕宅久谈1.18　会客二十余次，深以为苦1.19　起行出京1.20　察看永定河、减河工程，号识《永定河志》1.21　察看金门闸等处工程1.22　至龙王庙、将军庙拈香；看南四工四号等处险工1.23　察看南七工四号工程1.24　连日在轿中温《左传》六本；抵保定1.27　至莲花池藻泳楼游览；令纪鸿将寓中碑帖随时收拾，留心金石文字之学；作州县官厅联1.28　以昨夜所撰之联不惬于心，多次改作1.29

下关请赵荣为刑名幕友，刘应堉为钱谷幕友2.1　接直隶总督关防及长芦盐政印信2.2　至文昌庙行礼2.3　至文庙丁祭，乐章、佾舞均胜于各省；核永定河勘估册2.5　定每日工作时间安排2.6　写《邵位西诗册跋》2.7　拜发到任日期本及谢恩折；拟写信教育子侄读经书2.8　看匠人拓帖2.10　为考书院题目沉吟良久2.11　将书院题目写好；至考棚号舍巡视2.12　从莲华池移居总督衙门2.13　将书院各卷略一翻阅2.14　武庙大祀，率属行礼；请州、县五人看书院各卷；细阅刘印渠所定直隶练兵规条2.15　至大校场检阅直隶练军2.16　坐二堂，讯囚犯凡十三起2.17　恐州、县阅卷有不当处，请贺麓樵等人复阅2.18　拟作清理直隶积讼条款通饬合省大小衙门2.19　翻阅陈澧《声律通考》等，服其精博2.20　至书院送诸生上学；囚犯过堂者十五案，内旗人承租公府地者翻供2.24　胡莲舫来信，言老湘营中哥老会在陕作乱，忧闷良久2.25　连日作清理积讼事宜，共十条，至是日作毕；至教场阅赵宗道所带马队三营、步队五营；阅李申夫参案，此人声名狼藉，盖平日不恤人言2.29　坐堂虑囚十五案2.30

至箭道考验武员二名，又点保定练军千人之名3.2　至城隍庙求雨；委员至一亩泉请水归来，率司道跪迎神水3.4　看府河工程、小圣庙闸工；核改清讼事宜中司道所拟之限期功过章程3.6　将张世沅绞犯案细阅一过，思欲由缓改实，写信与臬司商之3.8　连日至城隍庙步祷；谓五言古诗有二种最高之境：一种比兴之体，意在言外；一种盛气喷薄而出，跌荡淋漓，曲折如意3.9　虑囚过堂，凡十五案；阅《汤文正集》，惟传状、碑铭之类不惬吾意，语录、告谕、书牍之属，皆有诚意，挟正气以行3.11　作参劾劣员清单3.12　察看挑河工程；刘坤一进京陛见，路过此地3.14　连日作参劾劣员折，细核清单，恐有差失3.15　自立龙神之位于署中西院，拈香行礼3.16　过堂之狱十五起3.17

阅首府递议狱节略四件，与各属员商议；坐堂，将讼棍孟喜林重责枷号3.20　至内箭道阅射3.21　皇上是日十四岁，至万寿宫行礼3.23　是日两次将雨未成，深以为虑3.24　阅新城、雄县、文安等处河道图说，直隶水患有二，北则永定河决口，南则滹沱河改道，水旱并灾，民困已极，焦灼之至3.27　过堂录囚，凡十二案3.29　为李次青《国朝先正事略》作序3.20

动身至永清一带验收永定河工程4.1　至南七工四号等处验收引河工程4.4　看南六工十三号、南五工十七号等处工程4.5　至新桥看民间所捐办之决河4.6　为臭虫所有感，乃改白香山诗句云：“独有臭虫忘势利，贵人头上不曾饶”4.7　归至省会4.8　至龙王庙求雨；看新修闸工4.9　至龙母宫求雨；署内设龙王神位，下圈虾蟇于土匡之内；至内箭道看二员马步箭；坐堂，录囚过堂之案十起；次孙殇亡，或为久作大官，不无损阴德之处4.13　至北关外求雨4.14　接见兵书《窥妙引》的作者王荫谷4.15　坐堂录囚，凡九案；谓杜诗五古于伸缩吐茹之际，绝似《史记》4.16　越南陪臣三人来见4.17　许仙屏放贵州主考4.18　家眷到署，内人病后失明，孙儿女有小疾，既喜室家之团聚，亦因此增加郁损4.20　至箭道考验四员4.21　阅直隶六军始末卷4.22　坐堂录囚八案；李采臣自京陛见回江南4.27　为孙儿病占一卦；因天气久旱，人口多病，焦闷之至，不治一事4.29

秋审过堂5.2　自省日益衰老，学无一成，忝窃虚名，毫无实际，愧悔之至5.3　念祖父三代墓道之文未撰，寸心焦灼，如有芒刺在背5.4　法国传教士徐博理来见5.5　坐堂审案，过堂者九起；阅《江南北大营纪事本末》5.6　内人及儿孙均病，满室呻吟5.9　查核深泽、衡水两县所禀各匪，派人至深、冀剿捕；杨石泉由浙藩陛见过此5.10　考核州县所收地粮；生平稍致力于古文，思欲有所述作，今老惫而一无所成，深用自伤；初到直隶，颇有民望，恐诸事皆难振作，为人所笑，刻不自安5.11　考验武官弓马五人5.12　至关帝庙祭祀5.13　作复奏直隶练军折稿；坐堂审案，过堂者十起；昨日书院馆课，诸生多不交卷，一哄而散5.14　书院诸生补行斋课，亲往送考5.18　坐堂审案，过堂者十一案5.19　至内箭道看箭5.21　作《金陵官绅昭忠词碑记》毕，自认叙次甚乱，文气散漫，愧恧之至5.23　闻永定河北下四漫口，又闻蝗蝻间起，忧愤愧悚5.26　改陈右铭信稿，与之论古文之法5.27　纪湘取县首案；恐惹乡人讥评，故存隐虑5.28　坐堂审案，过堂者十二起5.29

标写《五礼通考》中之目于另本之书面6.2　将《论语》中言仁处汇书一纸，分为子目四条6.3　至龙母宫率属行礼；念老年而一无所成，又生平过刚，结怨不少，愧悔无已6.4　自觉文思大退，精力大减，诚“少壮不努力，老大徒伤悲”6.6　作客座示僚属四条6.7　作《李忠武神道碑铭》6.8　坐堂录囚，过堂者十二起6.9　坐堂录囚，过堂者十二案，补秋审者三案6.14　月蚀，率知府四员及武营等随同行礼三次6.15　近来常以衰老而学问无成为憾6.16　坐堂审案十二起；作《李勇毅公神道碑铭》毕6.21　自念学术一无所成，欲为桑榆晚盖之计，而精力日颓，愧恨无已6.24　坐堂审案十二起6.26　李雨亭将赴山西巡抚之任6.27　自念生平颇好看书，总不免好名好胜之见参预其间，今后当从“敬静纯淡”四字上痛下功夫6.28

刘道树堂自天津归，呈所为漕务、盐务各略节一本7.1　至箭道看箭五员；坐堂审案十二起7.4　作告直隶士子《劝学篇》毕7.6　自省学问无成，日日忧郁，亦应求所谓乐者，且愤且乐，以扩胸襟，以终吾身7.9　阅《声韵考》7.10　至内箭道看弓箭二员；阅《古韵标准》7.11　至书院考试官课7.12　坐堂审案十二件7.16　翻阅课卷阅者之批，未看诸生之文，自愧草率；日久不雨，田禾枯槁，为之焦灼忧郁7.17　有感于家变，而思天下万事皆有前定，丝毫不能以人力强求，当从“乐天知命”四字上用功，治事则日有恒课，治心则纯任天命7.18　提笔作文而神思昏倦，心如废井，无水可汲，深以为愧7.19　坐堂审讯十二案；作《金陵水师昭忠祠碑记》毕7.21　阅《四书说约》数十则，中多警辟之论7.23　坐堂审十二案；念老年读书如旱苗叶已枯槁而汲井以灌溉，虽勤无益，古人所以戒时过而后学7.26　因闻直隶练兵折为诸津要所不悦，且痛加驳斥，心绪作恶7.27

将欲参劾之员开单注考，兼查履历，又将应保人员开单注考8.1　自省学业无成，德行不修，尤悔丛集8.2　拟作《苗先路墓志铭》，阅其《说文声订》等书七种，并阅顾炎武《音学五书》，审其与苗君异同处8.4　阅《古音标准》，将考诸家音学之得失，以便作苗君墓志8.5　坐堂审案十二起，阅段茂堂、王轩、王怀祖诸人音学著作8.6　纪泽作《音学考》，于考古与审音二者均有所得，为之一慰8.7　至文庙丁祭，率属行礼；《苗先路墓志铭》作毕，细阅一过，竟无一字是处，无一合于古人义法处，愧赧何极8.8　批点纪泽所作《音学考》8.9　闻河南大、顺、广旱灾甚重，文、大、雄、任、饶阳、安平一带水灾甚重；自省忝任封圻，坐视斯民之灾厄不能稍为补救，愧恨何极8.11　率属祭关帝庙；作四言诗《杨忠愍公遗疏赞》8.12　铭军马队中营三哨怨其统领克扣饷项，数十人来辕申诉；坐堂审案十二起，中有兵丁苑泳盛趁火抢劫之案，极口呼冤8.14　念生平所作事错谬甚多，久居高位，而德行学问一无可取，后世将讥议交加8.20　坐堂审案十二起8.21　至箭道考试三员；接家信，知科九侄府试长案第三8.23　坐堂审案十二件8.26

坐堂审案十二件9.2　至内箭道阅箭三员9.3　作《湘乡昭忠祠记》毕9.6　坐堂审案十二件9.7　内人重病，练兵、治河等又俱难着手，在室中徘徊久之9.11　坐堂审案十二件；核改直隶练兵章程毕9.13　接家信，瑞侄、官侄、纪湘侄等俱进学9.15　核改永定河办工折稿毕9.17　回忆生平愆尤，悔不胜悔9.18　坐堂审案十二件，近日每悔往事，因作联自箴9.19　法国主教白振铎来见9.21　作《唐确慎公墓志铭》毕，自觉铭辞无一是处，乃知昔年自诡为知文而不曾动笔为之，全不可恃也9.22　与儿子谈处逆境之道9.25　至箭道考验一员9.27

至内箭道考试二员10.3　坐堂审案十二件；阅罗忠节公《年谱》及其所著《人极衍义》、《读孟子札记》等书10.4　作《罗忠节公神道碑铭》毕10.8　坐堂审案十二件10.9　自保定出发至外地巡视；在轿中阅《畿辅水利》，并酌加题识10.10　闻永定河合龙而未闭气，甚为悬系10.12　视察北四下汛，合龙处工程尚属认真，且已闭气10.13　巡视中泓引河各工，均将曲河挖直，质量尚属可靠10.14　至南七、六号等处看工；作盐务折毕10.16　至永定河与南、北运河相汇处视察10.17　至天津南门外看操10.19　自天津起行回保定10.20　作《欧阳福田先生墓志铭》毕10.23　谓古人文章妙处，在造句之法变幻无穷，终身无一复句；又谓作古文宜用杜诗造句之法10.28　坐堂审案十二件10.29

阅铭军操演，又至彭楚汉等营内巡阅11.4　至内箭道阅马步射二名11.7　坐堂审案十二件；作《星冈府君墓表》毕11.8　朗诵《史记》，不能成声，盖中气不足11.9　作盐务减科则折11.10　考验武职弓马一员；作韵语十六句以自箴11.13　深感久宦于外，疾病相寻，如舟行海中不得停泊11.14　阅中军所统保定练军两营操演11.16　坐堂审案十二件11.18　阅《江南大营纪事本末》，摘录要事11.19　看武员箭二名；将五月所作《金陵官绅昭忠祠记》修改毕；有感于昔年作文未能用功，今作碑铭时，因老年心钝气耗，全不能入11.21　阅王筠《说文释例》、《说文句读》11.22　看箭道考验者三员11.26　坐堂审案十二件11.29　西安将军库克吉泰新调热河都统，出城迎接12.1　与司道府议获盗正法事12.2　因《五礼通考》难看，自六月初二日起改看《汉书》，至是日看一遍毕12.5　思改《唐公墓志》，久不能成，心如废井，汲之无水，愧恧何极12.6　坐堂审案十二件12.7　坐堂审案十件12.8　阅《赈荒要语》，令李勉林摘取数条，为大、顺、广赈荒之用；改滹沱河折稿毕12.11　至莲花池书院月课12.12　派弁进京送折与炭金；阅《经典释文》12.14　至城隍庙接水，行祈雪礼12.15　至城隍庙求雪；月蚀，行救护礼12.16　至城隍庙求雪12.17　家中造房七间，用钱三千余串之多，深可叹恨12.18　坐堂审案十二件；眼蒙殊甚，不堪再窃高位12.19　至藩司卢午峰署内抽查库银12.20　谓人生着力处当在“五事”、“五伦”上，于文学、事功则可姑置缓图12.22　坐堂审案十二件12.24　匆匆又阅一年，自省一事无成，悔恨丛生，古人所谓老大徒伤，真为至言12.29

正月

初一日

寅初一刻起，饭后趋朝。卯初一刻至景运门，旋过隆宗门，捧庆贺皇太后表文，进至慈宁门之东阶案上，内监接入。同事者阁学宋晋从内阁捧表，礼侍温葆深、李鸿藻前引也。旋在工部朝房等候。辰初，随同皇上行庆贺皇太后礼。皇上在慈宁门行礼，一、二品大臣在长信门外行礼。礼毕，至太和殿。辰正皇上升殿受贺。余与朱同轩相国在殿门正中阈外展表，太常寺司官宣读表文。皇上退，余与有差诸大臣补行三跪九叩礼，巳初散朝，归寓。与吴挚甫等一谈，会客二次。中饭，请幕府小宴。下半日倦甚，屡次小睡。夜温《左传·襄公》十二叶。旋又小睡，盖连日辛苦，而昨夕未能成寐，故困甚也。二更三点睡。四更末醒，旋又成寐。在近日极为佳眠矣。接纪泽禀，知内人目疾日剧，殊以为虑。丸药方至三十四味之多，亦决非良方耳。

初二日

早饭后清理文件。旋出门拜客，会者三家，亲拜二十余家。午初归，料理各项琐事。中饭后，曹镜初来一谈。未正出门，至财盛馆赴满、汉军机章京之招，看戏两时许，酉正归。傍夕小睡。夜写《无慢室记》约三百余字。二更三点睡，直至五更三点醒，真美睡也。

初三日

早饭后清理文件。辰正二刻出门。巳初，至倭相处，渠廿九日面约至彼处鬯谈，直谈至午正方散。又拜客数家，会者一家，未正归寓。中饭后，许仙屏来，久谈。酉正写对联四付。写回周荇农信，回宋雪帆信各一件。夜写《无慢室日记》二百余字。温《左传·襄公》二十六叶。二更三点睡。

附记

查六人坐衔　○查忠愍　查修约始末

初四日

早饭后清理文件。旋见客多次，直至午刻未歇。午正中饭。仙屏来一谈。出门拜客五家。未正二刻至江右乡祠，江西通省公请也。听戏至晡时暂归。朱修伯来久谈。更后，再至江右乡祠听灯戏，三更二点方归。略阅本日文件。三点睡。

初五日

早饭后清理文件。见客二次。辰正一刻出门，至倭艮翁处一坐。旋与之同趋朝，至长安门外下轿，同步行至内阁，盖醇郡王有一折，议驱除洋人之法，谕旨饬醇王与大学士会议具奏，本日同至内阁集议也。王与朱相先到，瑞相后到。王折共六条：第一条，因马穀山密函有和议无事，则维持大局责在王、大臣；和议决裂，则维持大局责在各督抚等语。请旨询问，该督是否确有把握，并请垂询各筹制夷之法。第二条，请令王、大臣各抒所见，以济时艰。第三条，请令督抚激厉绅民打毁天主堂。第四条，请将大内各洋货颁赏，屏弃异物。第五条，请召见宿将以备防御外夷。第六条，请将在京洋人稽查出入数目。议论良久，将办折复奏，余推倭相起草，王及三相推余起草。午正构思，及申初二刻脱稿，共千六百余字。申正二刻散朝。晡时到寓。夜饭后，与吴挚甫等久谈。写《无慢室日记》。清理零事甚多。二更三点睡。四更末醒。

初六日

早饭后清理文件，见客五次。午初吃饭后，即至内阁校对昨日所缮之折。旋拜客一家。未初二刻至宝佩蘅家，渠预备酒席，两人对酌，至申正三刻方散，到寓已黑矣。黄晓岱来，久谈。写《无慢室日记》约三百字。二更后倦甚，不复治事。三点睡，颇得佳眠。

初七日

早饭后清理文件。见客一次。辰正出门趋朝。初五日在内阁会议之折，本日具奏也。午初散朝，拜客数家，惟王芷汀得会。旋至菜厂胡同聚丰堂买便饭吃之。小睡片刻。未初二刻至谭竹岩家，渠与董酝卿公请，陪客为宝佩衡、文百川，吃至酉初方散。夜与吴挚甫久谈。写《无慢室日记》。二更后与邓良甫一谈。三点睡。

附记

核别敬单　作请训折　送三处礼

初八日

早饭后清理文件。会客数次。核公事数件。中饭后料理琐事。申初，出门拜客十余家，在景剑泉、许仙屏家一谈。酉初至毛煦初家，渠与罗椒生、鲍花潭、庞宝生四人公请，陪客为万藕舲、潘星斋、宋雪帆，饮至亥初方散。归寓，料理杂事。二更三点睡。在京酒食应酬虽不甚多，而每日疲精以徇物，远不如外省之得以自由。自问胸次，添出许多鄙俗之念，殊无谓也。

初九日

早饭后清理文件。出门至琉璃厂火神庙，观买书籍、字画、玉器各店，旋又至文英堂、宝文堂两家书店一坐，午正归。中饭后拜客数家。未末至周荇农家赴宴，渠与欧建吾、涂心畲、李篁仙四人公请，陪客为欧阳崇如、张竹汀等九人同坐。酉正散，归。夜，清理杂事，写《无慢室日记》。二更三点睡。

初十日

早饭后清理文件。旋写《无慢室日记》，写对联七付、挂屏一张。会客二次。午正中饭后，至外拜客三家。旋至文昌馆赴宴。礼部六堂全小汀、万藕舲、察杭阿、李兰生、绵佩青宜、温明叔为主，陪客则朱、瑞二相及贺云湖也，申正散。至湖广公馆团拜，听戏良久。傍夕至宝善堂后，少为歇息。夜听灯戏至亥初，归寓已二更三点矣。睡后甚得佳眠。是日，单地山尚书于席间盛称余所作《江忠烈神道碑》，背诵如流，老辈好善，不可及也。

十一日

早饭后清理文件，写《无慢室日记》。见客四次，许仙屏来久谈。写对联七付。午初二刻，出门至城内拜客四家，奕楚江公湘处拜会。未末至文博川家赴宴。无陪客，宾主对酌，至酉初二刻散，归寓已天黑矣。曹镜初、黄翰仙来，久谈。二更后小睡。阅新到文件颇多。三点睡。

十二日

早饭后清理文件，写《无慢室日记》。见客六次，周荇农坐最久。写对联七付。午末中饭。未正，出门拜会贾筠堂相国。旋至文昌馆，安徽全省公请听戏，直至天黑方散。归寓，朱修伯来，鬯谈，至二更方去。清理杂件颇多。三点睡，通夕不能成寐，因说话太多，而又有不怿之事滞于心中也。接纪泽十二月廿六日信，内有澄弟初六日信，叶亭甥尚未到长沙，殊以为忧。

十三日

早饭后清理文件，写《无慢室日记》。见客七次。写对联八付。中饭后出门拜客，晤温明叔。未初二刻至陶然亭赴宴。景剑泉、马雨农、许仙屏等五人公请也，饮至申正方散。拜朱修伯，久谈。灯后归，清理杂事。黄晓岱、曹镜初来，久谈。二更后，疲倦殊甚，小睡。阅来文公事。三点睡，竟夕不能成寐，惟三更二点至四更二点得寐耳。余生平于酬酢之际，好察人情之顺逆厚薄。京师势利之薮，处处皆有向背冷暖之分，余老矣，尚存于心而不能化。甚矣，余之鄙也！

附记

十四○至许家作折　　○赴万、王召　○定别仪码

十五○至保和殿与宴　○赴张、龚等召

　　 拜东头客　　　○再核折、核单

十六○至乾清宫与宴　○写对联　○定分送各单

十七○入内请训　　○出拜沈、瑞、恭、倭、黄

十八○赴朱席

十四日

早饭后清理文件，细查各杂事。辰正至许仙屏家，与之久谈。旋小睡。即在渠家作一折稿，约千余字。在渠家便饭，未正归寓。旋至江右乡祠赴宴，应万藕舲、王荫堂之招，直至酉正始散席。归，小睡。袁子久来，久谈。旋核别敬单。二更四点睡，三更二点成寐，以后颇佳眠。

十五日

早饭后，卯正二刻上轿趋朝。皇上定于辰初二刻入座，筵宴外藩。余起行太晏，因由顺成门进西长安门。余步行三里至保和殿，甫到半刻，皇上已升殿矣。此宴系赐蒙古、高丽各藩，而大学士尚书之入座者，不过陪侍之意，故赐奶茶、赐酒皆仅及外藩王，而大臣不与焉。余于道光廿六年曾以讲官在正大光明殿侍班，与于此宴，分隔廿四年矣。辰正三刻宴毕，散朝。归，清理文件。作应调人员清单，至申正始毕。至湖广馆赴宴，应张竹汀等六人之招也，灯后散席，归。夜写信与朱修伯商事，核别敬单。二更三点睡。

十六日

早饭后清理文件。辰正二刻起行趋朝。是日廷臣宴。午正入乾清门内，由甬道至月台，用布幔帐台之南，即作戏台之出入门。先在阶下东西排立，倭艮峰相国在殿上演礼一回。午正二刻皇上出，奏乐，升宝座。太监引大臣入左、右门。东边四席，西向。倭相首座，二座文祥，三座宝鋆，四座全庆，五座载龄，六座存诚，七座崇纶，皆满尚书也。西边四席，东向。余列首座，朱相次之，三座单懋谦，四座罗惇衍，五座万青藜，六座董恂，七座谭廷襄，皆汉尚书也。桌高尺许，升垫叩首，旋即盘坐。每桌前有四高装碗，如五供之状。后八碗亦鸡、鸭、鱼、肉、燕菜、海参、方饽、山查糕之类。每人饭一碗，杂脍一碗，内有荷包蛋及粉条等。唱戏三出，皇上及大臣各吃饭菜。旋将前席撤去，皇上前之菜及高装碗，太监八人轮流撤出；大臣前之菜，两人抬出，一桌抬毕，另进一桌。皇上前之碟不计其数。大臣前，每桌果碟五、菜碟十。重奏乐，倭相起，众皆起立。倭相脱外褂，拿酒送爵于皇上前，退至殿中叩首，众皆叩首。倭相又登御座之右，跪领赐爵，退至殿中跪。太监易爵，另进杯酒，倭相小饮，叩首，众大臣皆叩首。旋各赐酒一杯。又唱戏三出。各赐奶茶一碗，各赐汤元一碗，各赐山茶饮一碗。每赐，皆就垫上叩首，旋将赏物抬于殿外，各起出，至殿外谢宴、谢赏，一跪三叩，依旧排立，东、西阶下。皇上退，奏乐。蒙赏如意一柄、瓷瓶一个、蟒袍一件、鼻烟一瓶、江绸袍褂料二付。各尚书之赏同一例也。归寓已申刻矣。中饭后，见客二次。写对联十付。剃头一次。坐见之客二次。朱修伯来久坐。二更三点睡。

十七日

早饭后，辰初二刻趋朝。是日请训，递封奏一件也。在朝房久坐。午初召见。皇太后问：“尔定于何日起身出京？”对：“定廿日起身出京。”问：“尔到直隶办何事为急？”对：“臣遵旨，以练兵为先，其次整顿吏治。”问：“你打算练二万兵？”对：“臣拟练二万人。”问：“还是兵多些？勇多些？”对：“现尚未定。大约勇多于兵。”问：“刘铭传之勇，现扎何处？”对：“扎在山东境内张秋地方。他那一军有一万一千余人，此外尚须练一万人，或就直隶之六军增练，或另募北勇练之。俟臣到任后察看，再行奏明办理。”问：“直隶地方也不干净，闻尚有些伏莽。”对：“直隶、山东交界，本有枭匪，又加降捻游匪，处处皆有伏莽，总须练兵乃弹压得住。”问：“洋人的事也是要防。”对：“天津、海口是要设防的，此外上海、广东各口都甚要紧，不可不防。”问：“近来外省督抚也说及防海的事否？”对：“近来因长毛、捻子闹了多年，就把洋人的事都看松些。”问：“这是一件大事，总搁下未办。”对：“这是第一件大事，不定那一天他就翻了。兵是必要练的，那怕一百年不开仗，也须练兵防备他。”问：“他多少国连成一气，是一个紧的。”对：“我若与他开衅，他便数十国联成一气。兵虽练得好，却断不可先开衅。讲和也要认真，练兵也要认真。讲和是要件件与他磨。二事不可偏废，都要细心的办。”问：“也就靠你们替我办一办。”对：“臣尽心尽力去办，凡有所知，随时奏明请示。”问：“直隶吏治也疲玩久了，你自然也都晓得。”对：“一路打听到京，又问人，也就晓得些。属员全无畏惮，臣到任后，不能不多参几人。”问：“百姓也苦得很。”对：“百姓也甚苦，年岁也不好。”问：“你要的几个人是跟你久了的？”对：“也跟随臣多年。”太后顾带见之惠郡王云：“叫他就跪安。”余起身走数步，复跪奏云：“臣曾某跪请圣安。”是日太后所问及余所奏，皆初七公折及本日折中事也。退朝，拜客数家，沈经笙、黄恕皆处谈颇久，归寓已申初矣。饭后，见客数次。写对联二付。夜与仙屏核别敬单。二更后，张竹汀等来一谈。三点睡。

十八日

早饭后清理文件。见客五次，仙屏坐甚久。写十六、十七日记，约二千余字。写对联四付，又下款多付。中饭后，出门拜客一家。旋至恭亲王邸，久谈，约六刻许，系为请令倭相仍管部务，遂泛论他事也。出城，酉初二刻至朱修伯家赴宴。陪客为黄孝侯、翁叔平，鬯谈至二更方散。清理各件，二十日将出京也。二更四点睡。

十九日

早饭后清理文件，核别敬单三纸。旋见客多次。料理城内送礼各事。中饭后见客，直至二更未曾停止。是日会客二十余次，深以为苦。二更后，写澄、沅弟信一封，添应敏斋信一叶。小睡片刻。三点睡，三更后成寐。

二十日

早饭后，至间壁谢公祠一坐。核别敬各单。旋归，会客三次。巳初，起行出东。先拜罗椒生，一谈。未初，至长新店，许仙屏亦送至此，与之鬯谈，共饭。饭后，见客五次。傍夕小睡良久。夜饭后，与仙屏鬯谈。二更三点睡。四更末醒，旋又成寐。

廿一日

早饭后，从长新店起行，将看永定河工。行十一里，至玉皇庙茶尖。旋行三里许，至灰坝看减河。减河原所以减泄正河之盛涨，近因正河之身高于减河之堤，遂致减河反夺正河之全溜，而正河干枯，积沙日高，减河下游亦淤塞矣。旋看南上汛第九号，该处为前裘文达公拟开减河之处，距灰坝仅八九里。如灰坝、减河修复，则此间不必再开矣。旋至南汛上十五号阎仙岱看决口，该处于戊辰七月溃决至百五十余丈之宽，已于去冬修筑，现存口门七十余丈，须于二月兴工，三月底合龙，乃为得时。旋回至南上汛署打尖。尖后行二十余里，至龙王庙南下汛署内住宿。中间过小清河一道，深仅尺许。又于下游过河，即永定河决口以下之流也。在轿中，温《左传》“桓”、“庄”四十四叶。到店后，将《永定河志》号识书面。写信复纪鸿儿。夜写《无慢室日记》。二更三点睡。四更末醒。

廿二日

早饭后，风极大，尘沙涨天。坐车看工。行二里许，至南下工十号，看去秋新堵闭之缺口，盖去年七月初七日在该处决口。是日又在上游阎仙垡决口，此口无水，旋即修堵。余嫌其单薄，须加培也。辰正，至南二工十四号打尖。清理文件。见客二次。中饭后看金门闸，系乾隆三年建，亦滚水坝也。旋至南三工十三号看已废之草坝。该处本不应有工，惟十一号两边坑塘甚深，余虽未下车，心忧其险。旋过乾河，至北岸三工看已经堵闭之旱口。该处紧靠北堤，有一深沟，正河分溜窜入，沟不能容，以致溃决，颇难施工。旋至第十二、十三号。该处河如“之”字，初向北，则十三号当其冲，折而向南，则南四汛当其冲，故两岸皆险也。午刻在金门闸龙王庙拈香行礼。申正在十五号龙王庙拈香行礼。旋过乾河，至南四汛署住宿，该处至固安县八里。见客五次。接纪泽正月七日信。倦甚，小睡。是日在车看《永定河志》四卷。夜清理文件，写纪泽信一封，约六百字。二更三点睡。夜不甚成寐。

廿三日

早饭后，至龙王庙、将军庙先后拈香。看南四工四号险工，即昨所看之“之”字河也。旋至九号看堤。自九号至十二号，河身极窄，切逼南堤。河中隆起高土如埂如山，高过南堤，宽则数十倍过之。若非铲除河中大埂，南堤三四里极可危也。旋至十七、八号打茶尖，看大坝。该处于上年三月决口，四月堵塞，将合龙而不成。八月，上流决口，此处河干，乃筑大坝，避坑塘之深，弃原堤不用而于河中另筑一堤，约五里许。开一引河，余嫌其浅窄也。自南四汛二十号起，至南五汛十三号，堤卑不过三四尺，宽不过三尺许，土牛高不过二尺许，真同儿戏。至十四号汛署打尖。饭后，至南五工十七号看险工。至南六工十二号双营住宿。是日共行五十七里。申刻倦甚，小睡。旋见客三次。与徐道、蒋道鬯谈工务。傍夕小歇。夜清理零件甚多。是日在车中阅《左传》庄、闵二公毕。二更三点睡。四更末醒，旋又成寐。近日无此佳眠。

廿四日

早饭后，至南六工十七号，该处无工可查，但旗民贪占淤河沃饶之地，纷纷至户部呈报升科，据为己业，亦一勘视。旋至南七工四号，该处为上年决口之处。内外坑塘甚深，河身中有一大洲隆起，其高过于南堤。土胶而坚，洲之南堤之北，仅十丈余，不足以容河身，又曲折，迎溜顶冲，极可危也。再下二三里，看六、七号新开之引河。于河身坚土中生开一河，底宽仅四丈五尺，面宽仅十二丈，深仅一丈四尺，断不能容永定河之全溜。闻此下十六里并无河影，纯仗生开新河。十六里以下虽有河影，而节节高仰。计永定一河非处处开挖河身，别无良法，甚可忧也。看至此止。旋回小惠家庄打茶尖。行二十五里，至永清县城外打尖。尖后行三十里，至牛垞住宿，系固安境。是日共行七十五里。在车上温《左传·僖公》毕，计八十五叶。接澄弟十二月廿一日信，知平安到家，沅弟饮食大进，叶亭甥亦到家，大慰大慰！小睡颇久。见客二次，谈甚久。夜写澄、沅二弟信，未毕。二更三点睡。

附记

邵志在桂《说文》之内

廿五日

早饭后，行十八里，至礼乡村打茶尖，系固安、新城交界。旋又行三十里，至新桥打尖。该桥本琉璃河之水，今永定河于南上汛十五号决口，窜入琉璃河内，又时时泛溢民地，如新桥附近则泛溢颇宽。轿子绕越而行。行二十余里，至新城县住宿。是日温《左传》文、宣二公毕，计九十一叶。在轿中微受风寒。申、酉间久睡，灯后方起。饭后会客一次，清理文件。二更三点睡，三更后成寐。

廿六日

早饭后，行五十里至北河打尖。自新城至北河，路湾而又因积潦绕越，故名为四十里，实逾五十矣。纪鸿及吴挚甫等在此等候，其辎重车则己于本日竟［径］赴保定也。尖后行三十里，至固城镇打茶尖。又行三十里，至安肃县住宿。是日共行一百一十里，申刻到。微雨作寒。见客一次。在轿中温《左传·成公》毕，凡六十八叶。傍夕小睡。夜见客一次，写《无慢室日记》。二更三点睡。

廿七日

早饭后，行二十五里，辰正至漕河慈航寺。保定司道等在该处迎候。见客一次，谈颇久。巳正再起行，行廿五里，午正至省。官相及司道等在城外迎候，跪请圣安。余进城，先拜官相，旋至公馆。公馆在莲花池，圣祖及高宗驻跸之行宫也。未初中饭。饭后，坐见之客五次。旋周览公馆中名胜。申正出门拜客。至山长李铁梅处久坐。傍夕归，小睡。是日在轿中温《左传·襄公》上五十四叶，灯下又温廿三叶。去岁腊月在途温《左传》四本，此数日内又温六本毕，凡温一过。老年记性日坏，温时怡然涣然，过数日又茫然矣。写《无慢室日记》。二更三点睡。

廿八日

早饭后清理文件，写信与许仙屏。辰正见客，同通州县，每十人为一班，凡见十一班，直至午初二刻方毕。官秀峰旋来一谈。客散，倦极。中饭后，至莲花池藻泳楼，一为游览。令纪鸿将寓中碑帖随时收拾，并留心金石文字之学。旋将《彭咏莪文集》略一流览。李铁梅来，久谈，半时许。剃头一次。张月卿寄来《檆湖十子诗》，中有朱伯韩、龙翰臣、李小庐诸诗，因浏览二三卷。夜，张振轩来，久谈，二更去。写《无慢室日记》。清理零件颇多。三点睡，枕上作州县官厅联，云：“长吏多从耕田凿井而来，视民事须如家事；吾曹同讲补过尽忠之道，凛心箴即是官箴。”作毕后，又沉吟更改，以致久不成寐。三更二点乃成寐。

廿九日

早饭后，清理文件。辰正见客。补见提镇各武职一起，补见同通州县二起，见实缺教官一起，见佐杂十四起。每起十人，末起八人。前四起坐见，佐杂立见，直至午正方毕，殊以为苦。中饭后，至莲花池射圃各处游览。在藻泳楼与挚甫、廉甫谈甚久，申正方归。阅《檆湖十子诗》。旋以昨夜所撰之联不惬于心，改作一联，云：“念三辅新离水旱兵戈，赖良吏力谋休息；愿群寮共学龚黄召杜，即长官借免愆尤。”沉吟良久，至夜方定。又与挚甫等久谈。向来作联作诗，每每苦吟不辍，盖由才思迟钝之故，亦过于爱好也。睡后仍反复思之，缠绕不休，以致不得酣眠。次早初起，又作一联，云：“随时以法言巽语相规，为诸君导迎善气；斯民当火热水深之后，赖良吏默挽天心。”旋又另改矣。

卅日

早饭后清理文件。见客，坐见者三次。旋出门拜客，藩、臬及清河道三处拜会，谈颇久，余皆亲拜。午正归。中饭后至幕府一谈。将对联又改一次。至藻泳楼等处一览。写澄、沅两弟信。酉初即小睡，约睡一时许乃起。老年疲困，非睡不能自持也。申正习字一纸。夜写密件与沅，约八百字。二更二点将《古文》气势之属温三篇，略加圈点乙识。三点睡，幸得酣眠。

二月

初一日

早饭后清理文件。坐见之客二次，司道谈甚久。写《无慢室日记》，检点零件，习字一纸。午初三刻中饭。饭后至浙绍公馆，赴官相及司道府厅之招。余与官相各一席，司道以下四席。午正二刻入座听戏，直至酉初一刻，余始先散。归来疲倦殊甚，与廉甫、挚甫在莲花池绕池沿周行一遭。夜，小睡两次。下关请赵荣为刑名幕友、刘应堉为钱谷幕友，皆前任所请者也。写纪泽信一封。二更三点睡。

初二日

早饭后清理文件，写《无慢室日记》。巳初接印行礼。见客四次。午刻改信稿二件，与廉甫、挚甫鬯谈。中饭后又改信稿三件。申正写对联五付，内二付是官厅之对，各十七八字。见客二次，贺麓樵谈甚久。傍夕小睡。夜阅本日来文。添写信与钱调甫，约三百余字。二更三点睡，久不成寐。因本日检点零件太多，用心太过也。

附记

两日内阅永定河估册

初三日

黎明起，至文昌庙行礼。与司道一谈。归寓。饭后清理文件。司道来见，谈颇久。又见州县二班，系禀辞回任者。清查九人履历良久。又坐见之客二次。写纪泽信四叶，约四百字。添写穀山密信一叶，约百六七十字。中饭后，遣施占琦回金陵。料理零件甚多。小睡片刻。阅本日来文。至官相署内回拜，因同看上房院落，又同拜刑、钱两幕，酉初归。见客一次。写对联三付。傍夕与幕友一谈。夜清理零件甚多。小睡片刻。将直隶书办所拟章程核批一过。二更三点睡。竟夕不能成寐。

附记

九人略节　中军各折　徐道各折

盐院事宜　须知册　　江苏海运章

藩司各折　行忠愍文　行严撤委文

保易致麟

初四日

早饭后清理文件。司道来见，谈颇久。又坐见之客二次，立见者一次。再添写纪泽信数行。午刻写《无慢室日记》。中饭后小睡片刻。阅本日文件，写对联六付、挂屏一幅。傍夕又小睡。夜改折一件，作片稿一件，约四百余字，未毕。二更三点睡。

初五日

五更三点起，至文庙丁祭。乐章、佾舞甚好，胜于各省。卯正二刻归。早饭后清理文件。欧阳崇如等来见，谈颇久。又坐见之客一次。写《无慢室日记》，习字一纸。巳正核各房稿簿。午初后小睡颇久。中饭后清理零件，阅本日文件。至吴挚甫处久谈。核永定河勘估册，写对联五付。傍夕小睡。夜再核永定河勘估册约四百余字。二更三点睡。

初六日

早饭后清理文件，习字一纸。坐见之客三次。检查零件颇多。巳正核各科稿簿，未毕。午初一刻中饭。至浙绍会馆公请官相听戏、饮酒，如初一日之式。申初二刻散。归，阅本日文件。申正一刻再阅各科稿簿，酉初二刻毕。与挚甫、廉甫久谈。傍夕小睡。夜批徐道所呈清折三件，系领岁修等银两。余欲改为大工之用，不交厅汛之手，反复批诘。又写信与司道公同酌核。传张振轩来一谈。二更后倦甚，不能治事。三点睡。

附

巳正以前写日记二种，见客，习字，小睡

巳正以后核各科批稿簿

申正以前阅本日文、写信

申正以后办难事，写对联

灯后看书、诵古文

取揭参疏防职名由提转，取履历不必由提转

初七日

早饭后清理文件，写《无慢室日记》约六百余字。见客二次。习字一纸。小睡片刻，巳正核各科批稿簿，午正毕。中饭后，官相来辞行，一谈。旋又见客一次。阅本日文件。与幕府诸君久谈。写《邵位西诗册跋》，约二百余字。写许仙屏信，约三百字。酉初写对联五付。欧建吾丁忧，在此经过，戌刻，余出城一吊，未会。夜温《治安策》，朗诵二过，酌加圈识。二更三点睡，竟夕不甚成寐。

初八日

早饭后清理文件，写《无慢室日记》，习字一纸。拜发到任日期本及谢恩折。见省标各将官一次。见司道一次，说河工事，不觉生气。出门至官相处送行，午初归。见首府县一次。看各科批稿簿，未毕。中饭后，又核批稿簿，未正二刻毕。与幕友谈颇久。阅本日文件，申正毕。见客一次，任道熔谈颇洽。倦甚，小睡，直至灯初方起。温《古文》气势之属汉文三篇。二更后，课纪鸿背《左传》十叶。自上年闰四月起至今，始将四书及《诗》、《书》、《易经》温毕。而《左传》、《礼记》则更生，未知尚可温熟否？念纪瑞、纪官两侄皆少年秀才，经书亦生，深为悬虑，近日当写信教之温经。二更三点睡，尚能酣眠。

附记

义馆厘捐每年约三万金

大关约十七八万

紫竹林新关约卅万

洋药捐约十余万

初九日

早饭后清理文件，写《无慢室日记》。坐见之客二次，立见者一次。习字一纸。小睡片刻。巳正核各科批稿簿。午初一刻至城外送官相还京，寄请圣安，午正二刻归。中饭后再核批稿簿，至申初方毕，合之饭前，共核稿一个半时辰。至幕府一谈。旋阅本日新到文件。出门至总督署内看屋，内外遍行阅视，便至刑、钱二幕处一谈。归，又小睡。夜温《古文》气势之属二篇。二更后课纪鸿背书。写信与杨树屏及藩司各一叶，约二百字。三点睡。

初十日

早饭后清理文件，习字一纸。立见之客一次，坐见者三次，司道谈甚久。旋检点零件。巳正核科房各批稿簿，午正二刻毕。中饭后至幕府一谈。看匠人拓帖。阅本日文件。小睡片刻。申刻写纪瑞、纪官两侄信，未毕。酉初写联对八付。傍夕小睡。夜将两侄信写毕，教之温背经书，约六百余字。旋又核批稿一件。二更后课纪鸿背书。旋温《羽猎》、《长杨》二赋。三点睡。

十一日

早饭后清理文件，写《无慢室日记》，习字一纸。坐见之客一次，立见者一次。至幕府一谈。巳正核批稿各簿。午刻，贺麓樵来久谈。中饭后，续核批稿簿，未正毕。阅本日文件。申刻，司道来久坐，李黼生来一谈。酉初二刻，写澄、沅两弟信，未毕。傍夕小睡。夜再写两弟信，毕。检查各件，抄与弟阅。二更后，课儿背书。因明日考书院，将出题目，沉吟良久。二更三点睡。

十二日

早饭后清理文件，习字一纸，将书院题目写好。见客一次。巳正核批稿簿。二刻至考棚。费道将书院生童名点毕，余亦至号舍巡视一过，旋将题目交费道，令渠扃门监试，余即回寓。核各科批稿簿，中饭后至未正二刻核毕。阅本日文件。至幕府一谈。小睡片刻。申正，至书院与山长李铁梅侍郎一谈。蒋养吾来一谈。傍夕批新收呈词三张。小睡片刻。夜又批呈词八张。二更后，课纪鸿背书。检点寄澄、沅两弟信中各抄件。朗诵杜诗五、七古各数篇。三点睡。

十三日

早饭后，卯正一刻，从莲华池移居总督衙门，将设坐置榻等事位置一番。清理文件，习字一纸，写《无慢室日记》。巳正核各科批稿簿，中有札永定河道办工稿，核改六百余字，经营良久。中饭后，未正三刻，各稿核毕。司道来久谈。旋阅本日文件。申末小睡片刻。酉初二刻写对联五付。傍夕小睡。夜检点零件甚多，疲乏殊甚，懒于治事。与邓良甫一谈。二更后，课纪鸿背书。旋朗诵汉文二首。三点睡。

十四日

早饭后清理文件，习字一纸，写《无慢室日记》。坐见之客二次，立见者一次。巳正核科房各稿簿毕。中饭后阅本日文件。至幕府吴挚甫等处久谈，又至刑、钱两幕一谈。申正小睡。酉初写对联九付，内有寿联二付，且作且写。作朱久香寿联云：“吴楚衡文，名高北斗；郊祁接武，春满南陔。”傍夕小睡。夜将书院各卷略一翻阅。三更后，课纪鸿背书。温韩文二首。三点睡。

十五日

是日武庙大祀。五更三点起，至庙率属行礼。礼毕，至官厅与司道一谈。归，饭后清理文件。见客二次。请州县五人来看书院各卷。写《无慢室日记》。巳初小睡。巳正核各房批稿簿毕。中饭后习字一纸，阅本日文件。至吴挚甫等处久谈。与阅文之州县一谈。申正剃头一次。酉初写对联六付、下款三付。傍夕小睡。夜将刘印渠所定直隶练兵规条细阅一过，并加批识。二更后，课纪鸿背书，温韩文二首。三点睡。

十六日

早饭后清理文件。出门至大校场看操。初看中军所统之练军千人，即直隶六军之一也。凡演急战阵、藤牌阵、连环阵三图，每图六七变，皆花法也。次阅赵喜义所带之义胜后营，系洋枪队，而间用长矛者。次阅李德英所带之义胜前营，队伍不甚整齐，末操杂技亦平平，无足观。辰初升座，午初毕。归，核各科批稿簿。中饭后，坐见之客一次。再核批稿簿，未正二刻毕。阅本日文件。坐见之客一次。申正后，疲倦之至，骨节酸疼，盖因在校场危坐太久，而本日公事又太多也。小睡片刻。酉初见客一次，谈颇久。写对联五付。傍夕小睡。夜阅潘文恭公《思补斋笔记》。二更后，课鸿儿背书，温《古文》识度之属数篇。三点睡。

十七日

早饭后清理文件，习字一纸。见客，坐见者二次，立见者二次。巳初坐二堂，囚犯过堂讯供凡十三起，中有一起翻供。午初退堂。核各科批稿簿，中饭后毕。看文章，各州县昨日未毕，本日又来，余出与之一谈。阅本日文件。至幕府吴挚甫处一谈。申正小睡。酉初写对联六付。旋又核公牍四件。傍夕与良甫一谈。夜，山西学使王晓崖编修昕来一谈。饭后核新状批词五件。二更后，课鸿儿背书，温《古文》识度之属数篇。三点睡。

十八日

早饭后清理文件，习字一纸。坐见之客二次。请贺麓樵来阅文，因昨请州县阅书院卷，恐有不当，故请麓樵与挚甫、廉甫辈再一复校也。余将各卷清点一番，略阅数卷。巳正小睡三刻许。核各科批稿簿。中饭后，幕府陈荔秋比部兰彬自京来，癸丑庶常，许仙屏所荐也，与之一谈。旋将批稿簿核毕，又阅本日文件。至幕府与阅文诸君久谈。写纪泽儿信一件。将十三日新状批毕。倦极，不能治事，小睡颇久，不能成寐。傍夕清理零事数件。夜画格，为直隶清讼四柱册。二更后，课纪鸿背书，温《古文》识度之属，朗诵五首。三点睡。

附记

直隶练军器械二十三万六千七百十六两有奇

营房四万零五十五两有奇

买马二万七千二百五十一两有奇

十九日

早饭后清理文件，习字一纸。旋坐见之客三次。巳初二刻小睡。巳正一刻核各科批稿簿，中饭后至未初二刻核毕。阅本日文件，未正二刻毕。至幕府与陈荔秋等久谈。申正见客一次。小睡片刻。酉初写对联八付。旋又小睡。夜，将清理直隶积讼，拟作十条，通饬合省大小衙门。沉吟良久，始定十条规模。二更后，课纪鸿背书，作清讼事宜一条。三点睡。

二十日

早饭后清理文件。坐见之客三次，司道谈甚久。立见者一次。习字一纸。巳正小睡片刻。午刻核批稿各簿。坐见之客一次。中饭后将批稿簿核毕，阅本日文件。至邓良甫处一谈。申刻小睡。将陈荔秋所送之陈兰甫澧著《声律通考》一种、《汉书地理志水道图说》一种略一翻阅，服其精博。酉初写对联四付。李黼生来，久谈。傍夕，接纪泽初六日信。夜作清讼事宜一条，二更四点毕。睡后，尚能成寐。

二十一日

早饭后清理文件。至内箭道看箭。旋坐见之客二次，立见佐杂二班，凡廿二人。习字一纸。小睡三刻。巳正核各科批稿簿，午正核毕。中饭后核本日文件，至幕府一谈。核改信稿六件。又写陈舫仙信，未毕。酉初写对联五付。酉正与邓良甫一谈。傍夕小睡。夜作清讼事宜一条。二更后，课儿背书。纪鸿近习《灵飞经》，字颇长进，殊以为慰。小睡片刻。三点睡。

二十二日

早饭后清理文件，习字一纸。坐见之客四次。小睡片刻。巳正三刻核批稿各簿毕。中饭后阅本日文件。申初至陈荔秋处一谈。核信稿二件，检点明日应发折片。申正睡半时许。酉初，杨树屏毓枬自大名来，渠已告病，因留在署内住。谈至灯后，饭毕始散。旋作清理事宜一条。二更后，课儿背书，又作事宜一条，未毕。四点睡。竟夕不甚成寐。

二十三日

早饭后清理文件，写黄恕皆信一封，又添许仙屏信二叶，约二百余字。坐见之客一次，立见者一次。习字未毕，杨树屏与余久谈。巳正二刻小睡。午初核各科批稿簿。中饭后阅本日文件，再核批稿簿，申正毕。与树屏同至幕府鬯谈。习字一纸。是日折差进京，发五折、五片。傍夕，张振轩来久谈。夜与树屏一谈。二更后，课儿背书。作昨日未毕之清讼事宜一条，三点作毕。睡后不能成寐，以公事太多故也。

二十四日

早饭后，坐见之客三次，两司坐甚久。习字一纸。与杨树屏一谈。至书院送诸生上学。旋归，囚犯过堂者十五案，内旗人承租公府地者翻供，午初毕。清理文件，核科房批稿各簿，至未初三刻毕。请树屏与幕府诸君便饭，申正散。阅本日文件，核上次放告各呈批稿，直至二更始行核毕。傍夕小睡。二更后，课儿背书，与树屏一谈。三点睡，竟夕不甚成寐。

二十五日

早饭后清理文件，坐见之客三次，坐谈均久。习字一纸。与杨树屏一谈。巳正小睡。午正核科房批稿簿。中饭后与树屏谈，贺麓樵来一谈。阅本日文件，核批稿簿，申正毕。小睡半时。酉初二刻写对联五付，内作一付。旋与树屏及幕府诸君久谈。夜饭后倦甚。写零字甚多。接胡莲舫信，言老湘营中哥老会在陕作乱，忧闷者久之。旋勉作清讼事宜一条。课儿背书。二更三点睡，久不成寐。耳鸣头晕，心间怔忡，老年用心太过，便万不能支矣。

二十六日

早饭后清理文件。坐见之客二次，立见之客二次。巳正小睡半时许。午初核科房各批稿簿毕。中饭后核庞省三长江事宜详三件，尚未拟批。阅本日文件。申初至幕府久谈。申正小睡。酉初二刻写横披一幅，约百五十字，写对联二付。傍夕小睡。夜作清讼事宜一条，约五百字。课儿背书。二更三点睡，尚能成寐。本日小睡颇久也。

二十七日

早饭后清理文件。立见之客三次，坐见者一次。习字一纸。巳初倦甚，小睡。巳正二刻核批稿各簿。午刻，坐见之客一次。中饭后，坐见之客二次。将批稿簿核毕，阅本日文件。至刑、钱二幕处一坐。申正，小睡半时许。旋改与李少泉信稿。酉正三刻写对联四付。傍夕又小睡。夜作清讼事宜一条，课儿背书。二更三点〈睡〉，尚能成寐。

二十八日

早饭后清理文件。坐见之客五次。习字一纸。小睡片刻。巳正二刻核各科批稿簿。中饭后，坐见之客二次。再核批稿簿，阅本日文件，申初二刻毕。至幕府一谈。小睡片刻。将作清讼事宜中之缉捕一条，沉吟良久未就。傍夕又睡。夜作缉捕一条毕，约五百余字。二更三点睡，幸能成寐。近来夜夜作文，尚能酣寝，似反胜于昔年，或寿征耶？

二十九日

早饭后清理文件。作清讼事宜一条，十条作毕。旋出门，至教场阅赵宗道所带马队三营、步队五营，巳正二刻毕。小睡片刻。习字一纸，阅科房批稿簿。中饭请刑、钱二幕便饭。饭毕，围棋二局。阅本日文件，核批稿各簿，酉初毕。至幕府久谈。傍夕小睡。夜核臬司详批三件。二更后，课儿背书。又将批核毕。三点睡。是日接少泉信，得阅李申夫参案，声名狼藉至此，亦其平日不恤人言之流弊所致也。

卅日

早饭后清理文件。再将十条核改一遍，发抄。坐见之客二次。写李少泉信，未毕。坐堂虑囚十五案，巳初三刻过堂毕。将少泉信写完。至幕府一谈。巳正小睡半时。午初核科房批稿簿，中饭后未初三刻核毕。阅本日文件，申初毕。又至幕府一谈。申正核上一告呈词各批。酉正小睡。本日将清讼事宜办毕发出，案头尘牍为之一清。夜将杜、苏、义山三家七律朗诵数十首，略有读书之乐。数月以来，无此况味矣。二更三点睡。

三月

初一日

早饭后清理文件。坐见之客二次，立见者二次。旋习字一纸，写《无慢室日记》。小睡片刻。巳正二刻核科房批稿簿，中饭后核毕。阅本日文件，未正一刻毕。至幕府与陈荔秋等久谈。申初二刻小睡。申正二刻，坐见之客二次。核信稿三件。酉初写对联一付，而刑幕找余围棋一局，暝时毕。夜阅《五礼通考》中《祀天门》十叶，盖自去年七月二十八日起至是，不看书者凡七阅月矣。簿书鞅掌，老而无成，真可愧耳。旋温放翁七律、少陵五律，各朗诵数十首。三点睡，直至五更三点方醒，诚佳眠也。

初二日

早饭后清理文件。坐见之客一次。至箭道考验武员二名，又点保定练军千人名一次。习字一纸，写《无慢室日记》。小睡半时。巳正三刻核科房批稿各簿。中饭后，山长李铁梅来，谈半时许。旋将批稿簿核毕，阅本日文件。至幕府一谈。申正二刻核信稿三件，写对联六付，写纪泽信，未毕。傍夕小睡。夜阅《祀天门》十二叶。二更后，课儿背书。朗诵《孟子》数十章。三点睡。

初三日

早饭后清理文件。坐见之客二次。习字一纸，写纪泽信毕，添李雨亭信二叶，添丁雨生信一叶。围棋二局。午初核科房批稿簿毕。中饭后阅本日文件。至幕府与挚甫等久谈。将廿八日放告呈词核批，写对联五付，又核批四件。傍夕小睡。夜又核批二件毕，阅《祀天门》十九叶。二更后，课儿背书。倦甚，小睡。三点睡。

初四日

早饭后清理文件。见客，坐见者一次，立见者一次。习字一纸，写《无慢室日记》。巳初二刻至城隍庙求雨。委员自一亩泉请水归来，率司道跪迎神水。旋上香，行二跪六叩礼。午初归。核科房批稿簿。中饭后，孙莲堂侍郎来，久谈大半时。又核批稿簿，阅本日文件，直至申正毕。小睡片刻。酉初写对联七付，改新状批辞二件。夜又阅新状三件，阅《祀天门》第三卷十四叶。二更后课儿背书。倦甚，小睡。三点睡。

初五日

早饭后，步行至城隍庙祷雨。旋归，清理文件，习字一纸。围棋二局。写《无慢室日记》。小睡片刻。午初一刻阅批稿各簿。见客一次。中饭后又阅批稿簿毕，阅本日文件。申初至幕府半时许。申正剃头一次。小睡片刻。酉正写对联三付。夜将清讼事宜十条再一核改，课儿背书。二更三点，核清讼事宜毕，明日可发刻矣。睡，不甚成寐。

初六日

早饭后清理文件。行至城隍庙祷雨。旋至南门外看修府河工程，看小圣庙闸工，又拜孙莲堂侍郎，巳初归。习字一纸。巳正小睡半时。午初阅《五礼通考·祀天门》十四叶。中饭后核科房批稿各簿，阅本日文件，申初二刻毕。至幕府一谈。申正，小睡大半时。酉初二刻写横披一幅、挂屏一幅，约近二百字。傍夕又小睡。夜将清讼事宜中司道所拟之限期功过章程核改数条。二更后，课儿背书。背诵义山诗十余首。三点睡。

初七日

早饭后清理文件。至城隍庙步祷。归后，坐见之客一次，立见者一次。习字一纸。围棋二局。添写彭雪琴信二叶、黎莼斋信二叶，阅《祀天门》十一叶。中饭后核各科稿批簿，阅本日文件。坐见之客一次。至幕府一谈。申正小睡。酉初再核改限期功过。傍夕小睡。夜又核改数条。二更后，课儿背书。又核改一条。三点睡。

附记

劾案十六前　六军复奏　胡令案复奏

初八日

早饭后清理文件。至城隍庙步祷。归，坐见之客一次。习字一纸。再将限期功过清单核改毕，改信稿二件。巳正小睡。午初阅《五礼通考·祀天门》十七叶。中饭后核各科批稿簿，阅本日文件，申初三刻毕。出门吊夏湜吾之丧。归，至幕府一谈。酉初核上次告期呈词三张，又清理零件颇多。与邓良甫一谈。傍夕小睡。夜将张世沅绞犯案细阅一过，思欲由缓改实，沉吟良久。写一信与臬司商之。二更后，课儿背书。旋温韩诗五古数首。三点睡。是日接沅弟信，尚赞申夫之贤，不知其革职也。内有瑞、官两侄与鸿儿信，字均秀润可喜。

初九日

早饭后至城隍庙步祷，旋归。清理文件，习字一纸。坐见之客一次，立见者一次，围棋二局。午初小睡片刻。旋阅《祀天门》十一叶。中饭后，崇地山自天津来，久谈。阅本日文件，核批稿各簿，申正毕。又坐见之客一次。至幕府一谈。出门拜崇地山，久谈。酉正归，小睡。阅《汤文正公语录》。夜核改批一件，清理零件甚多。二更，课儿背书。旋朗诵曹、阮诗。五言古诗有二种最高之境，一种比兴之体，始终不说出正意。如《硕人》，但颂庄姜之美盛，而无子兆乱已在言外；《大叔于田》，但夸叔段之雄武，而耦国兆乱已在言外。曹、阮、陈、张、李、杜，往往有之。一种盛气喷薄而出，跌荡淋漓，曲折如意，不复知为有韵之文。曹、鲍、杜、韩，往往有之。余解此二境，而曾未一作此等诗，自愧亦自惜也。三点睡。

初十日

早饭后，坐见之客二次，立见者二次。清理文件，习字一纸。又坐见之客一次。巳正小睡。午初核各科批稿簿，午正三刻毕。请崇地山及两司小宴，未初到齐登席，申正散。阅本日文件，写贺云甫信一叶。至幕府久谈。酉正倦甚，久睡。是日巳初阅《汤文正集》中奏疏。夜又阅其书牍。旋拟作参劾劣员折。二更后，课儿背书。作参折清单数行。三点睡。

十一日

早饭后清理文件，习字一纸。旋崇地山来，久谈大半时。巳初，虑囚过堂，凡十五案，巳正毕。与幕友围棋二局，午初二刻毕。阅《汤文正集》，惟传状、碑铭之类不惬吾意，余如语录、告谕、书牍之属，皆有诚意，挟正气以行，学问本极渊博，讲学又甚公允，不可及也。中饭后核科房批稿簿，阅本日文件，申正毕。至幕府一谈。小睡片刻。阅林芗溪《射鹰楼诗话》甚久，夜又阅数叶。拟作参劾劣员清单。三更后，课儿背书。又核清单。三点睡。

十二日

早饭后清理文件。崇地山来久谈，又坐见之客一次。习字一纸，旋作参劾劣员清单。巳、午间，坐见之客二次。又作清单，毕。中饭后阅本日文件，核各科批稿簿。申正至幕府一谈。出门拜崇地山，送行。酉正归，小睡半时。夜拟作折，不果。将清单再核一过。阅孙文焕自诉补署被屈之禀。二更后，课儿背书。诵韩诗七古、杜诗五古各数首。三点睡。

十三日

早饭后，出北门城外送崇地山。归，清理文件。见客，立见者一次，坐见者一次。习字一纸。围棋二局。午初作参劾折，未毕。中饭后阅本日文件，核科房批稿各簿。申初至幕府一谈。申正小睡。旋将参劾折作毕，约五百余字。傍夕小睡。夜，因张臬司调山西，作一折留之，约八百字，二更四点毕，中课儿背书一次。睡后，不甚成寐。

十四日

早饭后清理文件。两司来久谈。习字一纸。出门至城外看挑河工，往返约二十里。归，至莲华池拜刘岘庄坤一，渠进京陛见，由此经过也。午初小睡。岘庄来久谈。中饭后阅本日文件，核科房批稿各簿。申正至幕府一谈。小睡片刻。酉正核改京信稿，至夜二更改毕，凡六件。课儿背书。将参劾各员细核一过。三点睡。

十五日

早饭后清理文件。坐见之客一次。将参劾案中添劾刘振中一员，将其全卷一阅。又保列十员，开一清单。辰正，请刘岘庄来小宴，巳正二刻散。又将参折细细查核。午初出门，至城外送岘庄之行。归，中饭后阅本日文件，核科房批稿各簿。申正至幕府一谈。旋小睡片刻。改初八告期呈批五件。傍夕与邓良甫一谈。夜将明日应发七折、二片细细核对。旋添倭相等信中各一片，共添四片。二更后，课儿背书。又将应发折件查核，连日为此事疲弊精力，恐有差失也。三点睡。三更二点成寐。

十六日

早饭后清理文件。坐见之客二次。派折差进京，发折七件、片三件。习字一纸。至城隍庙求雨。归，围棋二局。午初小睡。阅怡亲王各疏。中饭后，阅本日文件，核各科批稿簿。至幕府一谈。坐见之客三次，黄翰仙谈甚久。傍夕小睡。夜将各文件清厘一番。二更后课儿背书。自立龙神之位于署中西院，更后行礼安神拈香。旋温《古文》识度之属。三点睡。

十七日

早饭后，至城隍庙步祷。归，清理文件，习字一纸，阅《汤文正集》数叶。见客一次。过堂之狱十五起。巳正小睡。午初阅西汉《祀天》十四叶。中饭后阅本日文件，核科房批稿簿，申初二刻毕。坐见之客一次，至幕府一谈。申正一刻小睡。酉初二刻，写对联四付、挂屏二幅。傍夕与客一谈。至西院行礼。灯后核限期功过章程。二更后课儿背书，温《古文》识度之属。三点睡。

十八日

早，至西院龙神处拈香。饭后至城隍庙步祷。归，坐见之客一次，立见者一次。清理文件，习字一纸。巳初，写澄、沅两弟信一封，因湖南折差在此经过也。围棋二局。小睡片刻。午初阅西汉《祀天》十二叶，中饭后毕。阅本日文件。核各科批稿簿。申初二刻至幕府贺麓樵、吴挚甫两处一谈。旋小睡片刻。酉初二刻写对联六付、挂屏一幅。傍夕在院中闲游。夜阅《林芗溪诗话》。二更后课儿背书，温《古文·辞赋类》。三点睡。

十九日

早起，至西院神位拈香。饭后至城隍庙步祷。归，清理文件，习字一纸。坐见之客四次，立见者一次。巳正阅东汉、魏、晋《祀天门》二十叶。午初二刻小睡。午正二刻中饭。饭后阅本日文件，核各科批稿簿。申初二刻至幕府久谈。黄翰仙新搬入署小住，与之鬯谈。旋小睡片刻。酉初二刻核上次告期呈词，至灯后核毕。二更后课儿背书，温《古文·辞赋类》。三点睡。

二十日

早，至西院拈香。饭后，首府递议狱节略四件，细阅一过。旋出与两司及府县局员议狱四件，议毕，清理文件。旋出坐堂，将讼棍孟喜林重责枷号。旋习字一纸。巳刻，阅《五礼通考》梁、陈、魏、齐《祀天门》。午初二刻小睡。午正二刻，请贺麓樵、黄翰仙等便饭，未正三刻散。阅本日文件，核各科批稿簿，申正三刻毕。小睡片刻。写对联三付、横额四字。傍夕又小睡。夜与黄翰仙久谈，二更后散。课儿背书。略温陶诗，即已三点矣。睡后，不甚成寐。

二十一日

早起，西院拈香。饭后，至内箭道阅射四人。旋立见之客一次，坐见者二次。清理文件，习字一纸，写《无慢室日记》，阅北周、隋、唐《郊天门》至中宗时，凡二十六叶。折差归，阅京报、京信等件。中饭后阅本日文件，核各科批稿簿。申正至幕府一谈。旋小睡片刻。写对联六付。傍夕又小睡。夜，朗诵杜、韩五古，又诵所抄《诗经》八十篇。二更后，课儿背书。再温《诗经》。三点睡。三更后成寐。

二十二日

早，至西院拈香。饭后清理文件，习字一纸。坐见之客二次，立见者二人。写《无慢室日记》。围棋二局。小睡片刻。午初阅《开元礼郊祀仪》十八叶。坐见之客二次。中饭后阅本日文件，核科房批稿。至幕府久谈。小睡片刻。写对联六付。傍夕剃头一次。夜，黄翰仙来久谈。二更后，课儿背书。温诗杜五古数首。三点睡。

附记

四种四柱式再改　押犯牌告示

廿三日

是日恭逢皇上十四岁万寿。五更三点起，黎明至万寿宫行礼。归，早饭后清理文件。两司来一谈。习字一纸，写《无慢室日记》。黄翰仙来告别，一谈。小睡片刻。阅唐肃宗以后至五代《郊天》。中饭后阅本日文件，核科房批稿簿。坐见之客一次。申正二刻，至幕府谈半时许。小睡片刻。酉初二刻写对联八付。旋核改上次告期呈词四张，灯后又核改五张。朗诵《诗经》八十章。二更后课儿背书。再诵《诗经》。三点睡。

廿四日

早饭后清理文件。坐见之客一次，立见者一次。习字一纸，写《无慢室日记》。围棋二局。午初阅宋初《郊天门》，凡二十叶。午正二刻，请李铁梅山长便饭，久谈至申正三刻方散。阅本日文件，核科房批簿、稿簿。酉正至幕府一谈。灯后吃饭。因说话太多，不能治事。将清讼事宜再核二事。小睡。二更后课儿背书。又小睡。是日巳刻写纪泽信一件，坐见之客一次。三点睡。是日，两次将雨而未成，深以为虑。

廿五日

早饭后清理文件。首府递沧州回民丁秀东案说帖一件，细阅一遍。旋出，见司道，并与府县局员议狱一次。又坐见之客二次，立见者一次。习字一纸，写《无慢室日记》。小睡片刻。阅宋真、仁、英、神四朝《郊天门》，凡十五叶。中饭后阅本日文件，核科房批稿各簿。至幕府一谈。申正后倦甚，小睡。酉初见客一次。核信稿三件，夜又核信稿三件。二更后，课儿背书。温《古文》情韵之属。三点睡。

二十六日

早饭后清理文件，习字一纸。坐见之客一次。写《无慢室日记》。围棋二局。阅《庭训格言》。午初，阅宋《郊天门》元丰、元祐议分祭天地等文。中饭后阅本日文件，核科房批稿，未毕。祁子和世长来拜，祁文端之少君，服阕入京也。旋将批稿核毕。出门回拜祁子和，归已酉正。至幕府久谈。夜，将《祁文端公诗集》阅二三卷。昔年深不以公诗为然，兹多阅数十百首，其中多可取者。二更后课儿背书。再阅祁诗。三点睡。是日全未小睡，困乏殊甚。

二十七日

早饭后清理文件。费道送到所勘新城、雄县、文安等处河道图说，阅看良久，旋出，与费道久谈。大抵直隶水患有二：北则永定河决口，窜入大清河，而新城、安州、雄县受其害；南则滹沱河改道，不入子牙河而窜入滱水，而深州、饶阳、任邱、文安等处受其害也。闻麦稼已坏，无可挽救，水旱并灾，民困已极，焦灼之至。旋习字一纸，阅李次青《先正事略》，将为作序。中饭后阅本日文体，核批稿簿。坐见之客一次。至幕府一谈。申正二刻小睡。再阅《庭训格言》。眼蒙殊甚。傍夕，在庭院散步。夜核公事数件。阅丁中丞信，中奏稿一件，切中事理。二更后课儿背书。旋作序稿百余字。三点睡。

二十八日

早饭后清理文件。因眼蒙遂不习字，核稿二件。围棋二局。午刻见客二次，谈颇久。写信一封与丁中丞，派人前往迎接。小睡片刻。中饭后阅本日文件，核批稿各簿。至幕府一谈。小睡片刻。见客二次。作序三百字，至二更止。课儿背书。又将《庭训格言》阅一遍。眼蒙殊甚，四点睡。竟夕不成寐，盖昔年作文后之旧病也。

二十九日

早起。丁雨生中丞自江南进京，过此鬯谈，与共早饭，饭后一谈。渠出门拜客，余清理文件。见客二次。看箭七人。过堂录囚凡十二案。雨生旋归，又与久谈，中饭后谈至申初。渠出门，余阅本日文件，核批稿各簿，酉初毕。至幕〈府〉鬯谈。傍夕小睡。夜又与雨生久谈，二更三点散，即睡。尚能成寐。

三十日

早起，与丁中丞一谈。略吃饭少许。卯正二刻，请丁与其幕友林岩南便饭，辰正三刻毕。司道来久谈。清理文件。又与雨生久谈。巳正出城，送雨生进京。归，写澄、沅两弟信一件，添郭云仙信一叶。说话太多，疲倦之至，小睡片刻。在床作《先正事略序》。中饭后阅本日文件，核批稿各簿。申正至幕府久谈。旋又小睡。在庭院小睡。即作序文。灯后，将序文稿写出，约千余字，二更毕。课儿背书。核二十三日呈词，四点毕。睡后，久不成寐，三更四点始寐。

四月

初一日

早饭后料理零事甚多，发题本，发奏折，至幕府一行。辰初三刻起行，将至永清一带收验永定河工程。司道在城外八蜡庙公送。行二十五里，至阎庄打一茶尖。又行四十里，午正至黑龙口中饭，容城县境也。饭后行六十里，至白沟店住宿，申正二刻始到。午刻、申刻见客各一次。在轿中阅王荆石刻本韩文。酉刻，默诵《孟子》。是日在途中见麦稼为旱所伤，高不过二三寸，节气已届收割而吐穗极少，间有用人力施水灌溉者，高或六七寸，色青而穗亦可观。嵇康所云：“一溉者后亡。”信人力足以补天事之穷。然百分中不过二三分，余则立见黄槁。纵三日之内大雨，亦无救矣。目击心伤，不忍细看。傍夕写昨日日记。夜写本日日记，核批稿簿。二更后小睡。三点睡。凉甚，盖不雨之象也。

初二日

早饭后，自白沟河起行，行四十里至新城之孔家马头小歇。因时仅辰正，遂未打尖。旋又行三十五里，至霸州之岔河镇打一茶尖。又行十五里至霸州。凡行九十里，午末始到。中饭后，坐见之客四次。是日在轿中阅《庄子》《达生》、《山木》、《田子方》等篇。因风甚大、日甚燥，不愿治事。申、酉间，阅韩文碑志十余篇。小睡甚久。灯后，会客一次。小睡。每念所撰《先正事略序》，沉吟字句之间，恋恋不已，亦向来之习气也。二更三点睡。

初三日

早饭后，卯初三刻起行。行六十里，巳初二刻至小惠家庄。坐见之客二次。在轿中感受风寒，体中甚觉不适，多着棉衣三件，又多盖被。自午初睡至未初三刻起。中饭后，阅衙门寄到包封文件。将《先正事略序》微加删改。日内苦旱而风极大，羊角旋转，最易生疾。余以老年吃斋，风中行路，殊非所堪。又念百姓麦稼已失，稷粱不能下种，将成非常之灾。又念纪泽儿在运河一带，风大河浅，家眷各船，胶滞难行。又念施占琦运书箱在海中，恐有不测。种种悬念，不胜焦灼。下半日睡最久。夜写一信与纪泽。又小睡良久。体中甚不适，小便黄赤色。二更三点睡，幸尚成寐。

初四日

早饭后，由小惠庄行四里许，至南七工四号验收引河工程。正月所看之坑塘已填，隆起之沙洲已裁去鸡嘴。又在洲旁挑一引河，使大溜不得直薄南堤。第一段引河一百四十五丈，口宽十二丈，底宽八丈，深九尺。自第二段以下，大约口宽九丈五尺至十丈不等，底宽三丈九尺至四丈五尺不等，深一丈二、三尺不等。凡行二十里许，至十五段工程，丈尺均与第二段相同。至龙王庙拈香行礼。又行一里许，看十五段之末一截，则口宽仅九丈，底宽仅四丈矣。至十六段，则口宽仅六丈，底宽仅三丈六尺矣。自此以下，余因病不能往，闻十九段底宽仅三丈，口宽仅二丈，不复成其为引河矣。旋回小惠家庄公馆，往返约五十里。中饭后，接署中包封。阅澄、沅两弟，瑞、官两侄信。因病，屡睡不能成寐。核批稿数件。夜仍屡睡。二更三点睡。

初五日

早饭后起行，看南六工十三号、南五工十七号两处工程。至南五工十四号汛署打尖。旋看南四十八号以下之引河。大约口宽八丈，底宽三丈二尺，深一丈五尺。如此者七里许。以下再开沟工七里，则更窄更浅。以上至引河头，则口宽底宽各加二丈许。旋看十八号大坝，颇为坚实。又看十二号工，切坎尚如法，南岸做挑水坝二座，亦尚得力。又看九号工，靠河北坎裁去鸡嘴，开挖引河。申正二刻，至南四大公馆住宿。坐见之客二次。剃头一次。小睡。夜，徐、蒋、任道来久坐。折弁自京来此，阅京信、京报一二件。写本日日记。二更三点睡。

初六日

早饭后，坐见之客一次，旋起行。行三十五里，至彭家庄打一茶尖。又行三十五里，至新桥打尖，即正月廿五日打尖之地也。饭后，迂行五里许，至民间捐办决河，亦于初七日合龙，约夫役三千人，费钱万串内外，不发官帑，余因赏钱四百串。旋又行二十五里，至新城县住宿，申正到。小睡颇久。燥热已不可耐。阅署中包封、公牍各件。灯后核科房批稿簿。二更后，又阅署中包封、公牍。是日在轿中温《古文》识度之属。三点睡。

初七日

早饭后，自新城起行，四十里至北河打尖，即正月廿六记所称，实近五十里也。杨海琴翰在此等候，与之久谈。午初中饭后，又行三十里，至固安镇打一茶尖。又行三十里，安肃县住宿。在轿中，阅《古文》气势之属。到店后小睡。灯后，燥热殊不可耐。核批稿数件。二更三点睡，为臭虫所，不能成寐，因改白香山诗作二句云：“独有臭虫忘势利，贵人头上不曾饶。”

初八日

早饭后，行二十五里，至漕河打一茶尖。坐见之客二次，立见者一次。旋又行二十五里至省，司道在城外官厅迎接，一谈。至署，与幕府一谈。午正至幕府久谈。中饭后阅本日文件。旋与幕友围棋二局。小睡片时。申正二刻核批稿簿，傍夕毕。与纪鸿儿一谈、良甫一谈。夜饭后倦甚，小睡。二更后，课儿背书。三点睡。

初九日

早饭后出城，至南门外龙王庙求雨。前派员至邯郸县井中请铁牌，初一日请到，余已出省，今始拈香行礼也。旋步行看新修闸工。归，过李铁梅山长，一谈。回署，坐见之客二次，立见者一次。围棋一局。小睡。阅《北学编》。中饭后阅本日文件。申初至幕府久谈。申正后核批稿各簿。酉正，李黻生来久谈，灯后去。夜核藩司及费道说帖二件。二更后，课儿背书。再核说帖。温苏诗七古。二更三点睡。

初十日

早饭后出城祷雨。归，坐见之客二次。清理文件。围棋二局。小睡片刻。将桌上零杂之件清理一番，核案二件。午初，阅南宋《郊天门》十四叶。中饭后阅本日文件。至幕府一谈。小睡片刻。申正核科房批稿簿，酉正二刻毕，小睡。夜核批稿二件。二更后，课儿背书。温诵《古文·序跋类》。三点睡。

十一日

早饭后，至南门外求雨。归，清理文件。坐见之客五次。疲倦殊甚，小睡片时。阅《黄树斋诗集》，本日其子来，新送也。旋清检案头公牍数件。午初阅南宋《郊天》廿叶。中饭后阅本日文件。至幕府久谈。小睡片刻。核科房批稿各簿。天大雷风，似将大雨，竟仅一洒而止。会客一次。小睡片刻。围棋一局。傍夕与良甫一谈。灯后，张臬司来久谈。二更后，课儿背书。改片稿一件。四点睡。

十二日

早饭后清理文件。出门至南门外求雨。归，见客，坐见者三次，立见者一次。倦甚，小睡。巳初二刻核改片稿一件、折稿一件。旋又小睡。午初，阅南宋、辽、金《郊天礼》。中饭后阅本日文件。至幕府久谈。旋围棋二局。核科房批稿各簿。傍夕阅陈舫仙来信。与良甫一谈。旋与纪鸿儿久谈。夜，温诵《中庸》一遍。二更后课儿背书。又诵上《论》，至《里仁》止。三点睡。

十三日

早饭后清理文件。出门，至北门外龙母宫求雨。归，署内设龙王神位，下圈虾蟇于土匡之内，令其口含黄纸一卷，纸上朱书火字四十八个，又行礼。旋坐见之客一次。旋至内箭道看二员马步箭。旋坐堂，录囚过堂之案十起。小睡片刻。旋改信稿二件。午初三刻，阅金、元《郊天门》十二叶，中饭后毕。接纪泽信，知次孙亨三于十一日殇亡，皆由点牛痘之后，服克伐之药太多，在济宁又连服大黄，故遂伤生，亦由余久作大官，不无损阴德之处也。未刻，阅本日文件。旋又核信稿二件。小睡片刻。申正核科房批稿各簿。旋将明日应发之八折、二片核对一过。傍夕与纪鸿一谈。夜阅河间人所著兵书曰《窥妙引》者，阅数十叶。二更后，课儿背书。温上《论》两篇。三点睡。

十四日

早饭后清理文件。出门至北关外求雨。归，又至后院行礼。旋坐见之客三次。核改信稿一件。围棋二局。小睡片刻。午初阅元《郊天门》三十三叶，粗一涉猎，实未深入，过目已全忘矣。中饭后阅本日文件。至幕府久谈。天气炎蒸，小睡。申正三刻又至后院行礼。核科房批稿各簿。傍夕小睡。夜核改陈元禄禀批，约改三百余字。课儿背书。旋又改一批。二更三点睡。

十五日

早饭后清理文件。至北关外祷雨。归，至后院行礼。见客，举人王荫谷，即著《窥妙引》者，与之谈甚久。旋两司来见，掣员缺之签。旋小睡颇久。巳正，将藩司所送通省历年出入大数，细阅一过。写一信与藩司，约近三百字。又小睡片刻。午初，阅元末明初《郊天》廿五叶，中饭后毕。阅本日文件。未正至幕府久谈。申初二刻小睡。申正核科房批稿簿，直至酉末方毕。夜又核信稿、批稿各二件。倦甚，不能治事，心目俱劳瘁矣。二更后，课儿背书。至后院露坐。三点睡。

十六日

早饭后清理文件。出门至北关求雨。归，坐见之客二次，谈颇久。又坐见者一次，立见者一次。小睡片刻。坐堂录囚，凡九案。又小睡片刻。改信稿一件，约二百余字。又改一件，未毕。午初，刘岘庄出京来此，久谈，因留便饭，未正始去。阅本日文件，将信稿一件改毕。至幕府一谈。观荔秋所画直隶图，纵一丈，横八尺六寸，铺于院中久看。申正二刻核批稿各簿。酉正，出城拜刘岘庄，久谈。归，灯后阅良甫所作制艺四首，与之一谈。二更后，课儿背书。温杜诗五古，观其笔陈伸缩吐茹之际，绝似《史记》，忆古人有谓杜少陵似太史公者，不记是东坡之言乎？抑他人之言乎？三点睡。

十七日

早饭后清理文件。坐见之客二次，李文敏谈甚久，立见者二次。习字一纸。又坐见之客一次。巳初小睡半时。巳正写《无慢室日记》。午初阅明《郊天门》二十叶。中饭后阅本日文件。至幕府一谈。未正二刻，越南国陪臣三人来见，一翰林直学士黎峻，字叔嵩，号莲湖；一鸿胪寺卿阮思，字恂叔，号云麓；一翰林院侍读黄并，字偕之，号云亭，与之笔谈良久。又令阮恂叔录其近作《过张桓侯故里》五律一首。申初二刻去。小睡片刻。申正核批稿各簿。酉初三刻写对联五付、扁三幅，黎、阮、黄三人面求，故书以赠之也。至夜始书毕，倦甚。二更后，课儿背书。温杜诗十余首。三点睡。

附记

温《洪传》原本　《先正事略序》抄苏源生文

两月日记

申夫信　五侄信　清讼事宜

十八日

早饭后清理文件。见客，坐见者二次。阅王伯申《经义述闻》中《通说》。围棋二局。小睡片刻。巳正二刻写《无慢室日记》。午初一刻，阅明世宗以后《郊天门》十七叶。中饭后阅本日文件。至幕府久谈。坐见之客一次。小睡片刻。申正后核批稿各簿。酉初二刻后，写对联八付。立见之客一次。因许仙屏放贵州主考，又至幕府一谈。灯后，写零字颇多。温李、苏七言律诗。二更后，课儿背书。又温诵律诗。三点睡。

十九日

早饭后清理文件。坐见之客一次。小睡片刻。围棋二局。阅王氏《通说》。又小睡三刻许。阅刘印渠六军章程。午初，阅《通考·祈谷门》十七叶。中饭后阅本日文件。至幕府久谈。旋小睡。阅王氏《通说》数叶。申正二刻核科房批稿各簿。傍夕小睡。是日写祖先神位，安于厅中，未刻行礼，以明日家眷可到也。夜温《古文》识度之属。二更后，温五古。三点睡。

二十日

早饭后清理文件。坐见之客三次，立见者一次。辰正后，送眷属来者陆续进署，巳正，全眷俱到。内人病后失明，孙儿元七、孙女宝秀俱有小疾，既喜室家之团聚，亦因此增郁损也。与妻子等久谈。午初，阅《祈谷门》十七叶。中饭后阅本日文件。至幕府刑、钱两处一坐，又至挚甫处一坐。小睡片刻。申正三刻，将核批稿而王霞轩到，久坐，傍夕去。夜核批稿簿。二更后，核十三日呈状词批六件。三点睡。三更后成寐。

廿一日

早饭后清理文件。旋至箭道考验四员。见客，坐见者二次，立见者二次。辰正后，围棋二局。巳初二刻，核改信稿八件。巳正一刻小睡。午初，阅《五礼通考·大雩门》十五叶。中饭后阅本日文件。小睡良久。申正核科房批稿簿。酉正，李黼生来久谈。傍夕又小睡。核批稿二件。夜温放翁、山谷七律。渴睡殊甚。二更后，课儿背书。又温律诗。三点睡。

廿二日

早饭后清理文件。围棋二局。见客，坐见者二次，立见者一次。小睡片刻。阅直隶六军始末卷。午初，阅《大雩门》二十五叶。中饭后阅本日文件。至幕府与挚甫等久谈。坐见之客一次。是日，因孙儿元七、孙女宝秀患病，屡入内室探问，寸心焦闷。申初小睡。申正，核批稿各簿。酉正又小睡。核信稿一件。夜温《古文》识度之属。二更三点睡。

廿三日

早饭后清理文件。坐见之客三次，立见者一次。自辰正至巳正，迭次小睡，迭视孙儿女之病。旋核信稿五件，阅直隶六军全卷。午初，阅《大雩门》二十叶。中饭后阅本日文件。小睡颇久。申正核批稿各簿。酉正写对联八付。夜温《古文·序跋类》。二更后，课儿背书。心绪不安，屡次小睡。三点后睡。

廿四日

早饭后清理文件，旋围棋二局。两司来谈一次。因孙儿、孙女痢疾，忧闷殊甚。迭次小睡。在床阅《经义述闻》、《黄树斋诗集》之类，心绪甚不安也。添写申夫信三叶。巳正写澄、沅两弟信三叶。午初阅《大雩门》、《明堂门》，凡十六叶。中饭后阅本日文件。小睡良久。孙儿四肢冰冷，举家惶惧，旋又少愈。申正核批稿各簿。酉刻写对联三付、扁一方。夜又阅《经义述闻》，借以遣愁。二更三点睡。

廿五日

早饭后清理文件。坐见之客三次。围棋二局。折弁过此，发家信及湖南信三封。小睡。阅《经义述闻》。午初，阅《明堂门》十二叶。中饭后阅本日文件。唐竟海之子尔藻来久谈。旋至幕府久谈。申正，李壬叔来久谈。核本日批稿各簿。闻孙儿、孙女之病少愈，为之少慰。写对联三付、挂屏一张，约百余字。傍夕小睡。夜温《古文·序跋类》。二更后，课儿背书。又温古文三首。三点睡。

二十六日

早饭后清理文件，旋围棋二局。昨日孙儿孙女之病少愈，今日又翻，焦闷之至。小睡片刻。巳初二刻阅《明堂门》，至午正三刻，阅三十八叶。中饭后阅本日文件。丁中丞雨生来，久谈，申正去。旋又核科房批稿簿。唐世兄来一谈。屡至内室探问病状。傍夕小睡。灯后，雨生又来，久谈。二更后，课儿背书。旋阅唐竟海先生所著《朱子学案》。三点睡。

二十七日

早起，微吃饭即至丁中丞处一谈。归，坐见之客二次，立见者一次。旋请丁中丞来便饭，久谈。巳正，送渠回江南。坐堂录囚八案，午初毕。阅《明堂门》十叶。中饭后阅本日文件。与李壬叔围棋二局。小睡片刻。申正核批稿各簿。李采臣自京陛见回江南，过此久谈。旋写对联五付。傍夕小睡。是日孙儿孙女之病微愈。夜阅《朱子学案》。二更后，课儿背书。又阅《学案》。三点睡。

二十八日

早饭后见客，坐见者三次，立见者一次，围棋二局。小睡。阅《朱子学案》。午刻阅唐《明堂门》三十叶。中饭后阅本日文件。郭远堂中丞来久坐。至幕府一谈。申正核批稿各簿。孙儿病势增剧，深以为忧。酉刻至远堂处回拜。夜小睡。二更后，课儿背书。温诵《论语》。三点睡。

二十九日

早饭后清理文件。为孙病占一卦。郭远堂来一坐，旋送之至城外。归，因天气久旱，人口多病，焦闷之至，不治一事，屡次小睡。巳正后，改折稿一件。中饭后阅本日文件。余向在军遇极焦闷之时，或竟日昏昏倦卧，盖由精力不足，志难帅气。近二日亦有此景况。申初小睡。申正核批稿各簿。酉正写对联数付。孙儿少愈，而孙女发热殊甚。傍夕小睡。夜将直隶六军全卷细阅。二更后课儿背书。又看卷数件。三点睡。

五月

初一日

早饭后，清理一〔文〕件。坐见之客三次，立见者一次。又阅六军卷宗。午刻，坐见之客一次。是日，孙儿病不如昨日之轻，孙女更剧，深以为虑。中饭后阅本日文件。小睡片刻。屡入内室视小儿病状。申正核科房批稿簿。酉刻写对联七付。傍夕小睡。夜阅六军全卷，草草阅毕。二更三点〈睡〉。是日午后小雨，陆续下至傍夕，夜间略大，二更后尤大，约计得雨三寸许。公事可以少慰，惟小口多病，焦闷无已。

初二日

早饭后清理文件。立见之客一次。卯正，秋审过堂。余坐大堂，两司及史臬司傍坐。顺天、保定、永平等府州次第过点。每点一名，余私赏钱五百，又官备赏大包子八个。约一个时辰点毕。旋又见司道，久谈。巳正围棋二局。小睡。午初阅宋《明堂门》十八叶，中饭后毕。阅本日文件。申初小睡。申正见客一次。核批稿各簿。酉正写对联五付。傍夕又睡。孙儿本日小愈。夜核对写好之折多件。二更后，课儿背书。旋核批一件。三点睡。

初三日

早饭后清理文件。李壬叔来一谈，回京。又坐见之客一次。小睡一次。余夏间饭后，脾困不能治事，由来已久。旋阅《朱子学案》十余叶，核信稿一件。巳正，阅南宋《明堂门》三十七叶。因孙儿女病久不愈，又念余日衰老而学无一成，应作之文甚多，总未能发奋为之。忝窃虚名，毫无实际，愧悔之至！老迈如此，每日办官事尚不能毕，安能更著述耶？中饭后，阅本日文件甚多。坐见之客一次。至幕府一谈。申正核批稿各簿。酉正写对联五付。夜看公事数件。二更后，课儿背书。温《古文·书牍之属》。三点睡。

初四日

早饭后清理文件。坐见之客一次，立见者一次。困倦，小睡。念祖父三代墓道之文未撰，寸心焦灼，如有芒刺在背。阅《朱子学案》十余叶。巳末阅宋末及明《明堂门》、《五帝门》。见客一次。中饭后阅本日文件。申初小睡。阅《朱子学案》。申正核各科批稿簿，傍夕毕。夜核廿八日呈词批。二更后，课儿背书。阅丁雨生所刻牧令书。三点睡。

初五日

早饭后，傔从人等叩贺节喜。清理文件。小睡两次。阅《牧令书辑要》。巳刻写《无慢室日记》。午刻阅《五礼通考》《五帝门》、《寒暑门》。中饭后阅本日文件。又小睡。申初，法国传教士徐博理来见。申正核批稿各簿。酉刻，坐见之客一次。小睡。是日，孙儿病微剧，孙女病尤翻复，焦闷之至。夜阅《牧令书》。旋温《古文·序跋类》。二更后，课儿背书。又温《序跋类》。三点睡。

初六日

早饭后清理文件。倦甚，小睡。旋坐见之客二次，立见者一次。巳初，坐堂审案，过堂者九起。旋小睡。阅《牧令书》。巳正二刻，阅《五礼通考·日月门》二卷四十一叶，略一涉猎，全未入理。中饭后阅本日文件甚多。旋又小睡。申正，坐见之客三次，皆湖南人出京过此者，钟仲甫、李建斋谈甚久。旋核本日批稿簿毕。孙儿女病无甚起色，焦闷之至。夜，将《江南北大营纪事本末》阅一过，杜小舫寄来者也。二更后，课儿背书。温《古文·序跋类》。三点睡。

初七日

早饭后清理文件。两司来久谈，又坐见之客二次。小睡片刻。午刻。坐见之客二次，谈颇久。阅《五礼·星辰门》三十二叶。中饭后阅本日文件。至幕府一坐。旋又小睡。申正核批稿各簿。酉初二刻，写扁一方、对五付。以孙儿女未痊，焦闷之至。夜，阅《江南大营纪事本末》。二更后，课儿背书。三点睡。

初八日

早饭后清理文件。许仙屏放贵州主考，自此经过，入署来，与之久谈，又同至幕府一谈。旋坐见之客二次。小睡良久。巳正又与仙屏久谈。午初，阅《五礼·九宫贵神太乙门》。中饭，请许仙屏与李健斋便饭，未正散。阅本日文件。小睡片刻。申正，核批稿各簿。旋又小睡。疲困殊甚。夜，仙屏又来，久谈，渠即在幕府一宿，明日四更起行前进也。二更后，阅《江北大营纪事本末》。三点睡。是日公牍中有乐亭人史梦兰所著各种书，略一翻阅。

初九日

早饭后清理文件。闻孙儿昨夜冷汗甚多，焦虑之至。占卦一次。陈心泉出京过此，久谈。小睡。巳初写《无慢室日记》。午初阅《五礼》《风师雨师门》、《方泽祭地门》。中饭后阅本日文件。小睡数刻。申正，坐见之客一次。核批稿各簿。酉初二刻剃头一次。孙儿女之病未愈，是日内人又病，纪泽亦病，满室呻吟，殊觉愁闷。夜核初三日呈词各批。二更后阅《江北大营纪事本末》。温《项羽本纪》。三点睡。

初十日

早饭后清理文件。坐见之客二次，司道谈颇久。巳刻，陈心泉来，久谈。小睡片刻。写《无慢室日记》，将深泽、衡水两县所禀各匪查核一番。赵宗道来一谈，令其带队至深、冀剿捕。午刻，杨石泉来，久谈，渠由浙藩陛见过此也。中饭后阅本日文件，阅《五礼·方泽祭地门》。申正核批稿各簿。酉初三刻，回拜杨石泉，久谈。傍夕小睡。夜，李黼生来谈。二更后，课儿背书。三点睡。

十一日

早饭后清理文件。坐见之客三次，立见者一次。小睡片刻。巳正阅《五礼·方泽祭地门》，核改信稿四件，写《无慢室日记》，将州县所收地粮考核一番。午正，请杨石泉便饭，直至申正方散。阅本日文件。旋核科房批稿簿。酉刻写对联五付。傍夕小睡。夜拟改折稿，未果。阅发信件。二更后，课儿背书。日来因旱象已成，家人多病，焦灼之至。念生平稍致力于古文，思欲有所述作，今老惫而一无所成，深用自伤。又初到直隶，颇有民望，今诸事皆难振作，恐虎头蛇尾，为人所笑，尤为内疚。于心展转惭沮，刻不自安。三点睡。

十二日

早饭后清理文件。见客，坐见者二次。考验武官弓马五人。旋改信稿十余件，辰正二刻毕。拟作《金陵官绅昭忠祠碑记》，构思良久，至午正而未成一字。中饭〈后〉阅本日文件。未正申初，又拟作文而不果。申正核科房批稿簿。酉正仍反复构思，至灯后终无所成。余之文思钝拙固如此耶？抑老年衰惫、近日心绪不佳乃致然耶？本日因纪泽病颇重，尤为悬系。夜温《史记》三篇。二更后，课儿背书。三点睡。

十三日

早起，至关帝庙祭祀，旋归。饭后清理文件。坐见之客一次。小睡片刻。辰正围棋二局。巳初，拟作复奏直隶练军折稿，构思良久，亦至午正未成一字，与昨日相同。中饭后阅本日文件。旋作折稿百余字。申正核批稿各簿。李佛生来一坐。酉刻小睡。灯后，作折约五百字，未毕。二更三点睡。

十四日

早饭后清理文件。见客，坐见者二次，立见者一次。旋坐堂审案，过堂者十起。又作折稿，沉吟久之无成，以练军之事最难筹办，心无成竹，故文不克就耳。中饭后阅本日文件。未正三刻至李铁梅山长处一谈，因昨日书院馆课，诸生多不交卷，一哄而散也。归，核批稿各簿，又作折稿百余字。夜作三百余字，二更完毕。事之条理与文俱不称意。课儿背书。核初八日呈词批稿。三点睡。

十五日

早饭后清理文件。旋坐见之客二次，立见者一次，司道谈甚久。旋小睡片刻。巳初核改信稿三件，巳正改片稿一件，午正毕。中饭后阅本日文件。申初小睡。申正核批稿各簿。酉刻久睡。夜阅《朱子学案》。二更后，课儿背书。又阅《学案》数叶。三点睡。

十六日

早饭后清理文件。见客，立见者一次，坐见者一次。旋阅《朱子学案》。小睡。添李少泉信二叶，写张振轩信二叶。午刻阅《朱子学案》。中饭后阅本日文件。蒋养吾来久谈。至幕府一谈。李铁梅来久谈。核科房批稿各簿。旋又小睡。傍夕与纪泽一谈。夜阅《古文·传志类》下编。二更后，课儿背书，又阅古文二首。三点睡。

十七日

早饭后清理文件。史绳之来一谈。阅《长卢盐法志》，大致涉猎一过。盖余到任百日，而于盐务全未讲求，故略一翻阅。旋写刘霞仙信一件，澄、沅两弟信一件。小睡两次。中饭后阅本日文件。坐见之客一次，立见之客一次。小睡片刻。申正核科房批稿簿。酉刻写对联七付。傍夕小睡。夜改昨日折稿、片稿。二更后，课儿背书。温《古文》识度之属。三点睡。

十八日

早饭后清理文件。坐见之客二次，立见者一次。至书院一坐。前日诸生一哄而散，本日补行斋课，余亲送考也。归，小睡良久。写《无慢室日记》，将同治四年挑挖下口工程全卷一阅。旋拟作古文，久不能动笔，在床上转侧不安。中饭后阅本日文件。申初又小睡颇久。申正核批稿各簿。酉正又睡。盖思作《金陵官绅昭忠祠碑》而不能成，遂竟日昏睡，如醉如痴，向来习态如此。而数十年因循不肯苦学作文，至今已衰老，悔无及矣。夜阅《古文·叙记类》。二更三点睡。是日阅朱子诗数十首。申初，得雨寸许，为之小慰，犹不能救旱灾也。

十九日

早饭后清理文件。坐见之客一次。坐堂审案，凡过堂者十一案。旋小睡片刻。巳正改折稿一件、片稿一件。中饭后阅本日文件，阅《彭咏莪文集》。申正核科房批稿各簿。大雨将及一时，约二寸许，为之少慰。傍夕小睡良久。夜将明日应发折片各件细细校对。二更后，课儿背书。又作片稿一件，二百余字。三点睡。

二十日

早饭后清理文件。坐见之客三次，立见者一次。旋至幕府与张振轩一谈。改信稿三件。翻阅《李茶陵文集》。午刻小睡。中饭后阅本日文件。李佛生来一谈。申正核科房批稿各簿。酉刻迭次小睡。夜作《金陵官绅祠记》百余字。二更后，课儿背书。观其所作制艺，略有清气。四点睡。较寻常略迟二刻许，便不能成寐，四更后始成寐。

二十一日

早饭后清理文件。见客一次。至内箭道看箭一次。上半日不治他事。作《官绅祠记》二百余字。中饭后阅本日文件。萧廉甫来一谈。阅《先正事略》。申正核批稿各簿。酉初小睡。再阅《先正事略》。夜作文，起草数十字。二更后，课儿背书。朗诵古文三首。三点睡。是日发七折、四片。

二十二日

早饭后清理文件。两司来一见。李雨亭方伯进京过此，久谈。旋又见客一次。将作文而不能成。屡阅《先正事略》，屡次小睡，不觉混过一日。余生平光阴似此耗去者多矣。中饭后阅本日文件。申刻核科房批稿各簿。酉刻写扁四方、对四付。傍夕又与雨亭一谈，留陪夜饭。二更后，课儿背书。略阅《汤文正语录》。三点睡。

二十三日

早饭后清理文件。见客，坐见者一次，立见者二次。作《官绅祠记》约四百字，午刻毕。叙次甚乱，文气散漫，竟不成文，愧恧之至。小睡片刻。中饭后阅本日文件，阅《先正事略》数篇。申正核批稿各簿。酉刻写扁二方、对五付。傍夕小睡。夜阅《古文·奏议类》。将十八日呈状之批核毕。二更三点睡。

二十四日

早饭后清理文件。见客，坐见者四次，立见者一次。赵惠甫自江南来，谈甚久。旋又阅《先正事略》。屡次小睡，未能治一要事。中饭后阅本日文件。申初，幕府萧廉甫来一谈。申正核科房批稿各簿。旋翻阅《五代史》。夜，阅《古文·叙记类》。二更后，课儿背书。又阅古文数首。三点睡。

廿五日

早饭后清理文件。坐见之客三次，立见者一次，堂期也。旋送萧廉甫进京，一谈。以直隶公事生疏，拟将《畿辅通志》细阅，旋将京师一卷阅毕。又阅田赋、河渠、盐政、兵制诸卷，均不甚了了，不知作者果未得要领乎？抑余不善阅乎？雍正间所修之志，至今情形亦多不合矣。中饭后阅本日文件。旋阅《湖海文传》，申正核批稿各簿。酉刻阅《曝书亭集》，盖江南书箱初到，故一涉猎，亦学无归宿之咎也。傍夕与纪泽一谈。夜复阅《曝书亭集》。二更后，课儿背书。温《古文》识度之属。三点睡。

廿六日

早饭后清理文件。旋见客，坐见者二次，立见者一次。小睡片刻。起，将抄《盐法志》而闻永定河北下四漫口，廿一日甫经奏报合龙，廿二日即已决口，忧愤愧悚，不能自释。旁皇绕室，不能治事。旋将张文端公《聪训斋语》温一过。中饭后阅本日文件。小睡片刻。申正核批稿各簿。酉刻写对联五付，见客一次。傍夕小睡。夜改陈右铭信稿。二更后，课儿背书。四点睡。前因久不下雨，孙儿女多病，心绪恶劣。近闻蝗蝻间起，永定河决口，尤为焦闷。为疆吏者，全仗年丰民乐，此心乃可自怡，若事事棘手，则竟日如在桎梏中矣。

廿七日

早饭后清理文件。见客，坐见者一次，立见者一次。将陈右铭信稿改毕，与之论古文之法。巳正小睡。午初阅《叶水心文集》。中饭后阅本日文件。旋至幕府久谈。申正核批稿簿。旋阅《惜抱轩集》。夜，仍阅《惜抱轩集》。二更后，课儿背书。诵《古文·奏议类》数首。三点睡。

廿八日

早饭后清理文件。坐见之客一次，立见者一次。彭楚汉旋来见，一谈。小睡片刻。阅《白香山集》。因近日胸襟郁结不开，故思以陶、白、苏、陆之诗及张文端之言解之也。巳正，阅《五礼通考·方泽祭地门》。午刻，赵惠甫来，久谈。中饭后阅本日文件。写澄、沅两弟信，写至一半，接澄弟信，知科九侄纪湘取县案首，深为喜慰。又以吾家子侄取县首者四人，恐惹乡人讥评，亦不能无隐虑。申正核批稿各簿。酉刻剃头一次。戌初小睡。夜阅《古文·书说类》。二更后，密咏《孟子》。四点睡。

附记

现职：日查四人　考核一事　常以批教　常派员访

后务：月作二艺　料理二通　酌批熟书　阴托端士

廿九日

早饭后清理文件。坐见之客一次。旋坐堂审案，过堂者十二起。陈作梅、李勉林等自江南来，与之久谈。巳正小睡。又坐见之客一次。午刻阅《方泽祭地门》三十叶。中饭后阅本日文件，阅《白香山集》。小睡。申正核批稿各簿。酉初写对联五付。傍夕又睡。夜核廿三日呈词各批。二更后，课儿背书。温《孟子·滕文公》上、下篇。四点睡。

六月

初一日

早饭后清理文件。见客，坐见者二次，立见者一次。写《无慢室日记》。辰正小睡。巳刻阅《五礼通考·社稷门》并《祭地门》之末二十七叶。又小睡片刻。午正二刻请陈作梅、李勉林等五人吃饭，申初散。旋阅本日文件。申正核批稿各簿。旋又小睡。写对联五付。夜阅《姚惜抱文集》。二更后，课儿背书。温《孟子·离娄》上、下篇。四点睡。

初二日

早饭后清理文件。坐见之客一次。写《无慢室日记》颇多。小睡片刻。巳正将所阅《五礼通考》中之目标写于另本之书面，仅写一本，自觉费力，盖老惫竟不能作楷矣。午刻阅《汉书·高纪》二十叶。取此书略熟，较之《五礼通考》易于毕业也。中饭后阅本日文件。坐见之客一次。李佛生来此久谈。申正核批稿各簿。酉刻倦甚，小睡。夜温《万章》上下篇、《告子》上篇。二更后，课儿背书。阅韩文十余篇。四点睡。

初三日

早饭后清理文件。旋写《无慢室日记》约六百字。巳初小睡。巳正阅《汉书·高纪》三十五叶。小睡片刻。中饭后阅本日文件，阅赵与时《宾退录》。申正核科房批稿簿。旋又小睡。因纪泽患病，为之系念。灯后，见客一次。将《论语》中言仁处汇书一纸，分为子目四条。二更后温《告子》下篇。四点睡。

初四日

早饭后清理文件。旋至龙母宫率属行礼，送铁牌还邯郸县。归途至陈作梅、李勉亭等处久谈。归署，见客一次。巳正，将《李忠武公行状》等细阅一遍。午初，阅《汉书·孝惠纪》。中饭后阅本日文件。小睡片刻。申正核批稿各簿。旋至幕府两处久谈。傍夕又小睡。夜拟作《李忠武神道碑》，仅作百余字。二更四点睡。念年老而一无所成，又生平过刚，结怨不少，愧悔无已。反复焦闷，竟夕不能成寐。此近年所未有也。

初五日

早饭后清理文件。坐见之客二次，立见者一次。小睡半时。巳刻，易光莲来，久谈。旋作《神道碑》数行。陈作梅来，久谈。中饭后阅本日文件。有买新书，曰《朱子百选》，选朱子之古文也，翻阅一过。小睡片刻。申正核批稿各簿。酉刻阅《圣祖庭训格言》。又小睡颇多。夜再作《神道碑》，约作三百余字。二更四点睡，尚能成寐。

初六日

早饭后清理文件。坐见之客三次，立见者一次。旋李勉林、黎莼斋来，久谈。小睡半时许。作《神道碑》百余字。中饭后阅本日文件。小睡片刻。阅《宾退录》，阅杨忠愍公谏马市、劾严嵩二疏原稿。申正核批稿各簿。酉刻小睡良久。夜又作《神道碑》二百余字。枝枝节节而为之，竟无一字是处。不知何以文思大退、精力大减至于如此。“少壮不努力，老大徒伤悲，”信有然矣。二更四点睡。尚能成寐。

初七日

早饭后清理文件。作客座示僚属四条。旋传见州、县二员，与之久谈。又坐见之客一次。小睡半时。巳正改折稿一件。午初阅《宾退录》，阅朱子书数首。中饭后阅本日文件。见客一次。作《神道碑》百余字，粗毕。申正核批稿各簿。酉刻写对联七付。傍夕小睡。夜作铭辞百余字，未毕。二更四点睡。

初八日

早饭后清理文件。旋立见之客二次，坐见者二次。小睡片刻。核信稿一件。午刻，英西林中丞来久坐。作铭辞数十字。中饭后阅本日文件。又作铭辞百余字，毕。申正，核批稿各簿。酉刻，李佛生来久谈。傍夕小睡。夜，因所作碑、铭，铭辞差可，而序太劣，思欲酌改而难于下笔。沉吟久之，微改数处。二更后，阅韩、欧文数首。四点睡。睡后出汗甚久，天已热矣。

初九日

早饭后清理文件。旋传见州、县二人，谈颇久，又立见之客二次。辰正坐堂录囚，过堂者凡十二起。退堂后，小睡半时。午初阅《汉书·高后纪》七叶、《孝文纪》二十叶。中饭后清理文件。旋阅《朱子百选》。小睡片时。申正，张振轩来一谈。旋核本日批稿簿，傍夕毕。小睡。夜，温诵韩文。二更四点睡。热甚。

初十日

早饭后清理文件。旋见司道一次、首府等一次，坐均颇久，又传见之州、县一次。小睡半时。巳正改信稿三件。莫善徵、黎莼斋来久坐。阅《汉书·景纪》七叶。中饭后阅本日文件。又阅《景纪》三叶、《武纪》十叶。小睡片刻。申正核各科批稿。酉刻料理明日发折，将各件校对一过。傍夕小睡。夜接家信，知外舅欧阳福田先生于五月初九日弃世，年八十四矣。温诵《孟子·尽心篇》上、下。二更后，温《古文》情韵之属。四点睡。不甚成寐。

十一日

早饭后清理文件。旋坐见之客三次，谈均颇久。立见者一次。小睡半时。巳正二刻阅《汉书·武帝纪》二十叶。中饭后阅本日文件，阅《昭帝纪》三叶，阅赵忠毅公所著《史韵》。申正核批稿各簿。酉刻翻阅《先正事略》数首。小睡良久。夜阅《朱子学案》十余篇，温《古文辞类纂》。二更后，与鸿儿讲《西铭》。旋又温古文三篇。四点睡。竟夕大雨如注，农田得此堪慰，而永定河及各处低田又堪忧矣。

十二日

是日为先妣太夫人忌辰。早饭后清理文件。旋见客，坐见者一次，立见者一次。小睡半时。巳刻，坐见之客一次。阅《汉书·昭帝纪》七叶、《宣帝纪》二十六叶。午刻，莫善徵、黎莼斋来，久谈。小睡片刻。中饭后阅本日文件，核改信稿二件。申正核科房批稿各簿。酉刻核复吴竹如信稿，约改三百字。傍夕小睡。夜将纪泽所作文批毕。二更后，温《古文·论辨类》。四点睡。

十三日

早饭后清理文件。小睡片刻。坐见之客一次，立见者一次。又小睡半时，盖余夏间有脾困之症，饭后则脾倦思睡，往往于会客之时渴睡不可忍。虽云病症，亦不能主敬以支撑之，可愧也。巳初阅孝元、孝成本纪三十二叶。午刻阅《朱子集》牒谕之属。中饭后阅本日文件。赵惠甫来一谈。申正核科房批稿各簿。酉刻在室中徘徊良久。深以精力衰老、学问无成为恨。小睡片刻。夜阅纪泽所作诗。旋温《古文·论辨类》，酌加圈识。二更五点睡。

十四日

早饭后清理文件。旋坐见之客二次。坐堂录囚，过堂者十二案，补秋审者三案，巳初一刻毕。坐见之客一次。小睡片刻。巳正一刻阅《汉书》孝哀、孝平二纪，阅《陈胜传》。中饭后阅本日文件，将《陈胜传》阅毕。李佛生来一坐。申正核批稿簿。酉刻改信稿一件，约改二百字。四川臬司英祥来久谈。傍夕小睡。夜核六月初八日呈词批。旋温《古文·论辨类》。二更四点睡。

十五日

早饭后清理文件。旋坐见之客三次，司道谈甚久，立见之客二次。小睡半时许。巳正，作梅、勉林来，久谈。阅《汉书·项羽传》廿三叶，中饭后毕，阅本日文件。申初阅《朱子学案》中敬字一门各文。申正核批稿各簿。酉刻又阅《朱子学案》。小睡颇久。夜，月蚀。自灯后初蚀，一更末食甚，二更末复元。凡行礼三次。派知府四员及武营等随同行礼。阅《性理精义》中学类一门二卷，约七十余叶。三更睡。

十六日

早饭后清理文件。小睡。见客一次，谈颇久。旋又小睡颇久。巳初阅《汉书》《张耳陈馀传》、《三蘖传》、《韩信传》，共三十三叶，中饭后毕。阅本日文件。申初至幕府一谈。申正核批稿各簿。酉初剃头一次。傍夕小睡。夜温《古文辞类纂·论辨类》十叶、“序跋类”十叶。近来，常以衰老而学问无成为恨，数日内又有腹泻之疾，疲困之极，常常思睡。二更三点睡。

十七日

早饭后清理文件。坐见之客一次，立见者一次。李山长来久坐，主事崇文来一坐。小睡半时。巳正，阅《汉书》《彭英卢吴传》、《荆燕吴传》，中饭后良久乃毕。阅本日文件。小睡片刻。申刻核批稿各簿。酉刻写扁二幅、联四付。夜，温《古文〈辞〉类纂·序跋类》二十八叶。二更四点睡。

十八日

早饭后，坐见之客三次，坐〔立〕见者一次。清理文件。小睡半时。巳正，写欧阳牧云兄弟信一封，阅《楚元王传》三十二叶，未毕。中饭后阅本日文件。旋阅《性理精义》。小睡片时。申正核批稿簿，核毕，天已暝，盖昼晷渐短矣。傍夕小睡。夜，左脚膝后作疼，不知系受风欤？抑老年所谓脚转筋者欤？温《古文·序跋类》十二叶。脚疼而精力疲惫，不能治事，在室中徘徊而已。二更三点睡。

十九日

早饭后清理文件。旋坐见之客一次。小睡半时。旋阅《李勇毅公行状》，将为之作《神道碑》。状甚长，细阅二遍。中饭后阅本日文件。旋作《神道碑》百余字。申正核科房批稿簿。酉刻写对联六付。傍夕小睡。夜又作《神道碑》二百余字。二更三点睡。

二十日

早饭后清理文件。坐见之客四次，立见者一次。旋小睡半时许。巳正作《神道碑》百余字。中饭后阅本日文件。小睡片刻。申正核科房批稿各簿。酉刻写扁一方、对六付。傍夕小睡。夜作《神道碑》二百数十字。二更三点睡。

廿一日

早饭后清理文件。坐见之客一次，立见者一次。小睡片刻。辰正一刻，坐堂审案十二起，至巳正止，中有一起翻供。作《神道碑》百余字。午初，有蜀人黄启愚，字静甫者，学识俱优，来此久谈大半时。中饭后阅本日文件，作《神道碑》文毕。申正核科房批稿各簿。旋作铭辞。傍夕小睡。夜又作铭辞，至二更四点作毕，约千七百字，虽文无足观，而三日作毕，较上次已略速矣。睡后尚能成寐。

廿二日

早饭后清理文件。坐见之客三次，立见者一次。辰正小睡颇久。偶翻赵高邑、顾端文等传一阅，思将李忠武、勇毅两碑修改一过，而良久不就。中饭后阅本日文件，阅《惜抱轩文集》。申正核批稿各簿。酉初写对联六付。傍夕小睡颇久。夜又思改碑文而不果。阅《姚惜抱文集》。二更四点睡。

廿三日

早饭后清理文件。坐见之客二次，谈颇久。小睡片刻。将改所作碑铭而不果。写朱修伯信二叶，添萧廉甫信一叶。巳正二刻阅《刘歆传》、《季布等传》、《高五王传》二十四叶。中饭后阅本日文件。陈作梅来久谈，李佛生来久谈。核科房批稿各簿，傍夕始毕。小睡片刻。夜阅《近思录》，旋温《古文·奏议类》。二更四点睡。

廿四日

早饭后清理文件。坐见之客三次，蒋养吾谈颇久。小睡片刻。巳初三刻，阅《汉书》《萧曹传》、《张陈王传》，凡三十三叶。中饭后阅本日文件。小睡片刻。至幕府久谈。申正核科房批稿各簿。酉刻写对联七付，阅《近思录》数叶，写目录于书皮。傍夕小睡。夜温《古文·奏议类》，疲倦殊甚，昏昏欲睡，不知何以衰惫若此。念学术一无所成，欲为桑榆晚盖之计，而精力日颓，愧恨无已。二更三点睡。

廿五日

早饭后清理文件。坐见之客二次，衙门堂期也。旋又坐见之客四次，立见者一次。湘潭主事周庆思自湘来见，谈甚久。巳初一刻客散，小睡。巳正阅《周勃传》、《樊郦滕灌传》二十二叶，中饭后毕。阅本日文件。未正二刻，惠甫来一坐。旋至刑、钱幕友处一坐。申正核科房批稿簿。小睡片刻。写对联五付。夜温《古文·奏议类》三十四叶，以熟习之文循诵一过而已。二更四点睡。

二十六日

早饭后清理文件。坐见之客四次，立见者二次。旋坐堂审案十二起。核秋审题稿，每起书一缓字或实字，不能细阅也。午初阅《汉书》《傅靳周传》、《张周赵任申屠传》，中饭后毕，凡十一叶，阅本日文件，核秋审题本。申正核科房批稿簿，又核秋审题本，夜又核二本。二更后，阅《古文·奏议类》二十叶。是日，孙儿元七又病，殊为焦闷。

二十七日

早饭后清理文件。坐见之客一次，立见者一次。核秋审本。辰正，李雨亭到此久谈，渠将赴山西抚之任，由此经过也。巳正，坐见之客一次。旋阅《汉书》《郦陆朱娄［刘］叔孙传》、《淮南厉王传》，中饭后毕，凡二十六叶。阅本日文件。未正至雨亭处回拜，久谈，申正归。核科房批稿簿，傍夕毕。小睡片刻。夜阅《古文·奏议类》。二更三点睡。

二十八日

早饭后清理文件。坐见之客三次，立见者一次，王霞轩谈最久。旋拜发万寿贺本。小睡片刻。巳初三刻写澄、沅两弟信五叶，约六百字。湖南折差六月初十过此间，今已十六日，尚未出京过此回湘。余久未复两弟信，殊愧歉也。午初写毕。阅《汉书》《淮南王安传》。午正请李雨亭、陈作梅中饭，申初散。阅本日文件，阅《衡山王济北贞王传》。狂风骤雨，折树撼壁，约一时余乃定。核科房批稿各簿。疲倦殊甚。梳头小睡。夜阅《古文·奏议类》王介甫文三首，二十一叶。二更四点睡。念余生平虽颇好看书，总不免好名好胜之见参预其间，是以无《孟子》“深造自得”一章之味，无杜元凯优柔厌饫一段之趣，故到老而无一书可恃，无一事有成。今虽暮齿衰迈，当从“敬静纯淡”四字上痛加功夫，纵不能如孟子、元凯之所云，但养得胸中一种恬静书味，亦稍足自适矣。

二十九日

早饭后清理文件。坐见之客四起，立见者一起，司道及绅士两起谈甚久。辰正，至箭道看箭。倦甚，小睡良久。巳正二刻阅《汉书·蒯伍江充传》十五叶。中饭后阅本日文件。申刻，王霞轩来，久谈大半时。申正二刻核批稿各簿。傍夕小睡。夜阅奏议董子三策。渴睡殊甚，二更四点睡。

三十日

早饭后清理文件。坐见之客四次，傅振邦坐最久。小睡片刻。改片稿一件、批稿一件。巳正二刻，阅《汉夫［书］》《息夫躬传》、《万石君等传》、《文三王传》，凡二十六叶，中饭后毕。阅本日文件，改信稿二件。李雨亭来久坐。申正核科房批稿，未毕。王晓莲自天津来，久坐。将批稿簿核毕。傍夕至幕府一谈。夜阅东坡制科对策。是日，人送来《朱伯韩诗文集》，将文集涉猎一过。二更四点睡。

七月

初一日

未明即起，至城外送李雨亭赴晋。归，早饭后清理文件。坐见之客三次。出门拜傅提督振邦。归，倦甚，小睡。王小莲来久坐。午初二刻阅《汉书·贾谊传》廿二叶。中饭后阅本日文件。小睡片刻。申正核科房批稿簿。傍夕写李雨亭信，未毕，灯后写毕。又核改信稿一件。阅《古文〈辞〉类纂》苏氏《策论》十八叶。二更四点睡。是日，刘道树堂自天津归，呈所为漕务、盐务各略节一本，时为翻阅。

初二日

早饭后清理文件。旋坐见之客四次，立见者一次。倦甚，小睡。巳正将《贾谊传》阅毕，阅《袁盎晁错传》凡三十叶。中饭，请王晓莲、王霞轩小酌，申初散。阅本日文件，旋核科房批稿簿。小睡。核信稿数件。傍夕又睡。夜阅苏子由《策论》书说类数首。二更四点睡。

初三日

早饭后清理文件。王晓莲、霞轩来辞行，久谈，旋出门至二处送行。归，坐见之客二次。辰正小睡。巳刻添写李少泉信二叶，约三百余字，写李眉生信一叶，约二百余字。坐见之客一次。阅《汉书·张冯汲郑传》十四叶，中饭后毕。阅本日文件，改信稿二件。核盐务稿，将复奏部文十条也。旋核科房批稿簿。是日，内人目疾，午刻请医生用针挑拨。申刻，接澄、沅两弟信，知纪官侄之妇欧阳氏于五月廿八日生女，六月初四日病故。近年家中人口不旺，深为焦虑。傍夕小睡。夜，阅《古文〈辞〉类纂·书说类》二十叶。二更四点睡。

初四日

早饭后清理文件。至内箭道看箭五员。坐见之客二次，立见者一次。旋坐堂审案十二起。小睡半时。阅《北学编》，将作《劝学》文，告直隶士子也。中饭后阅本日文件。作《劝学篇》百余字。申刻核批稿各簿。酉初剃头一次。写扁三方。又作《劝学篇》百余字。傍夕小睡。夜作文二百余字。二更四点睡。共作五百余字。

初五日

早饭后清理文件。见司道一次，谈甚久，因有议狱事也。旋坐见之客三次。辰正二刻小睡，巳正始起。将作文而不果。旋写澄、沅两弟信，约四百数十字。中饭后阅本日文件。作《劝学篇》数行。申正核批稿各簿。旋核廿八日呈状各批。傍夕小睡。夜作文三百余字。二更四点睡。

初六日

早饭后清理文件。坐见之客一次，立见者二次。小睡颇久。巳正作《劝学篇》百余字。中饭后阅本日文件，又作文二百许字，作毕，约千四百字。复视芜浅，殊不足观。申正核科房批稿簿。酉刻批阅纪泽所作文。旋至幕府一谈。傍夕小睡。夜阅《姚惜抱文集》。二更四点睡。

初七日

早饭后清理文件。旋坐见之客三次，立见者二次。旋阅《惜抱轩文集》。小睡颇久。巳正，阅贾山等传数叶。黄静轩来久谈，至午正去。又阅《贾邹传》共二十叶。至中饭后三刻毕，阅本日文件。将昨日所作之文细阅，将删改而不果。赵惠甫、李佛生先后久谈。申末刻，阅科房批稿簿。傍夕小睡。夜改昨日所作文。二更后阅《古文·书说类》六叶。四点睡。

初八日

早饭后清理文件。旋见客，坐见者三次。小睡片刻。又坐见之客一次。巳正，阅《汉书》《枚路等传》、《窦田灌韩传》，凡三十一叶，至中饭后二刻毕。阅本日文件，阅《朱子学案·明辨之属》。申正核批稿各簿。酉刻，坐见之客一次。小睡颇久。夜，将初三日之呈状批辞细核一过。二更后，阅《古文·书说类》，朗诵《报任安书》。四点睡。

初九日

早饭后清理文件。坐见之客三次。阅《国史·文苑传》。小睡片刻。巳正，阅《汉书·景十三王传》。旋阅《李广传》五叶，至中饭后二刻毕。阅本日文件。两司来见，久谈。核科房批稿簿，傍夕毕。小睡。夜阅《古文·书说类》中韩文数首。二更四点睡。近以衰老日逼，学问无成，日日忧郁，若无地自容者。细思圣人“发奋忘食，乐以忘忧”，二者并进，固未尝偏于忧愤，穷年戚戚也。今虽一无所得，亦当求所谓乐者以自适，上而孔、颜之乐，次而周、程、邵、朱之乐，又次而陶、白、苏、陆之乐。勉而企焉，以扩吾之襟抱，且愤且乐，以终吾身，犹愈于终日郁闷者耳。

初十日

早饭后清理文件。坐见之客二次。小睡片刻。阅《先正事略》。巳正，阅《李陵苏武传》、《卫青传》，至中饭后二刻毕。阅本日文件。陈作梅来久谈。小睡片刻。申正核批稿各簿，傍夕毕。在祖先位前行礼，即吾乡所谓接老客也。夜阅戴氏《声韵考》。旋温韩、柳书牍数首。二更四点睡。

十一日

早饭后清理文件。坐见之客三次，立见者一次。至内箭道看弓箭二员。巳初小睡。巳正阅《霍去病传》、《董仲舒传》，凡三十五叶，至中饭后二刻毕。阅本日文件。旋阅《古韵标准》。小睡。申正核科房批稿簿。在室中徘徊，将出题，明日考书院；又将作对联寄湖广会馆，应乡人之嘱也。良久乃成，夜，温《古文·赠序类》二十二叶。二更四点睡。

十二日

是日为慈安皇太后万寿，早，至公所率属行礼。归，饭后清理文件。见客一次。辰正二刻至书院考试官课。归，小睡半时许。巳正阅《汉书·司马相如传》三十七叶。中饭后阅本日文件。在室中宴坐良久。申正核批稿各簿。旋阅梁茞林《楹联续话》，灯下复阅之。二更后温韩文赠序类十叶。四点睡。

十三日

早饭后清理文件。坐见之客二次。旋又看《楹联丛话》。巳初小睡。巳正阅《汉书·司马相如传》毕，阅《公孙弘卜式兒宽传》、《张汤传》，至中饭后二刻毕。阅本日文传〔件〕。旋阅《范文正公传》、《司马温公传》，草草翻阅。申正，贺麓樵来一谈。核科房批稿簿，未毕。傍夕小睡。夜将批稿簿核毕，又核初八日呈词批。二更后，阅韩、欧赠序。四点睡。

十四日

早饭后清理文件。坐见之客二次。将《畿辅义仓图》与《洪志》一对，批校三县。旋阅《楹联丛话》。巳正，阅《汉书》《张安世传》、《杜周传》二十六叶，中饭后毕。阅本日文件。倦甚。阅《楹联丛话》。小睡。申正核批稿各簿。看烧衣包。雷雨交作，阴黑，不克治事。傍夕小睡。夜阅《古文》赠序类、诏令类二十叶。二更四点睡。

十五日

早间，随从人等叩贺。饭后，立见之客三次，坐见之客四次。清理文件。将《洪志》与《方图》一对。巳正，小睡片刻。旋阅《汉书·张骞李广利传》十三叶。中饭后阅本日文件。倦甚，小睡。见客一次，刘荩臣之弟、徐寿衡之弟过此，久谈。申正核科房批稿各簿。酉初写对联六付。傍夕小睡。夜阅诏令类、传状类二十叶。三更四点睡。

十六日

早饭后清理文件。坐见之客三次，中有二客谈最久，立见者一次。至幕府一谈。巳正坐堂审案十二件。午正阅《汉书·司马迁传》廿二叶。中饭后阅本日文件。李勉林来久坐。写郭意臣信一封，添刘韫斋信二叶。申正核科房批稿簿。傍夕，写澄、沅两弟信，未毕，灯后写毕。阅《古文·传状类》十四叶。二更三点睡。

十七日

早饭后清理文件。坐见之客二次。将书院课卷翻阅，仅能看阅者之批，不能多看诸生之文，殊自愧其草率。巳正小睡。旋阅《汉书·武五子传》。巳初，添彭雪琴信一叶，将《洪志》与《方图》一对。中饭后阅本日文件。天气燥热，小睡良久。申正核批稿各簿。李绂生来久坐。傍夕又睡。闻近来又因日久不雨，田禾枯槁，近省一带尤甚，为之焦灼忧郁。又以学问之事，一无所成，愧恨无已。夜，〈改〉折稿一件，阅《古文》传状类、碑志类八叶。二更三点睡。

十八日

早饭后清理文件。旋坐见之客三次。小睡片刻。巳初将《洪志》与《方图》一对。巳正阅《汉书·严朱吾丘严徐等传》三十四叶。中饭后阅本日文件。陈作梅来久谈。申正核科房批稿簿毕。吴挚甫来一谈。写扁—方、对联五付。傍夕至幕府一谈。夜温《古文·碑志类》上十四叶。二更三点睡。近日见纪泽牙疼，孙儿小疾，每以家中人口为虑。又惦念南中诸弟各家，竟日营营扰扰。偶思咸丰八年四月葛睪山扶乩，即已预知有是年十月三河之败、温甫之变。天下万事皆有前定，丝豪不能以人力强求。纷纷思虑，亦何补耶？以后每日当从“乐天知命”四字上用功，治事则日有恒课，治心则纯任天命。两者兼图，终吾之身而已。

十九日

早饭后清理文件，旋坐见之客二次。将作《金陵水师昭忠祠碑记》，久不能下笔，而神思昏倦，小睡片刻。中饭后阅本日文件。旋作记数行。申正核科房批稿簿，又作记数行，酉正久睡。夜又作记数行，核片稿一件。二更四点睡。作记共三百余字，全无是处，心如废井，无水可汲，深以为愧。

二十日

早饭后清理文件。坐见之客四次，立见者一次。旋小睡片刻。拟作文而久不能成。午正见客一次，谈颇久。中饭后阅本日文件。旋作记数行，约二百余字。申正核批稿各簿。酉刻写岳父祭幛一幅，将写挽联而不能撰就。傍夕小睡。夜，明日将发折，将各折、片细细一对。二更后，又作记两三行。四点睡。

二十一日

早饭后清理文件。立见之客一次，坐见者二次，刘子务谈甚久。坐堂审讯十二案。写朱修伯信一叶。午刻，作记数行。中饭后阅本日文件。又作记两行，毕，约共八百字，全不称意。申正核科房批稿簿。酉刻，作联挽外舅欧阳福田公。写毕，又写对四付。傍夕小睡。夜，将十三日呈词细核批稿。温《古文·碑志类》下编十六叶。二更四点睡。

二十二日

早饭后清理文件。将《洪志》与《方图》一对。旋坐见之客二次，立见者一次。小睡片刻。巳正，将昨日所作之记核改润色。阅《汉书》《贾捐之传》、《东方朔传》，凡三十一叶。中饭后阅本日文件。旋阅《先正事略》一卷，又阅《朱子文集》一卷。申正核科房批稿各簿。见客一次。剃头一次。傍夕小睡。夜温碑志类十九叶。二更四点睡。

二十三日

早饭后清理文件。将《洪志》与《方图》一对。旋坐见之客二次，立见者一次。出门至城外拜刘子务，又至马队营中，午初二刻归。惠甫来一谈。中饭后阅本日文件，内有送鹿忠节诸书者，因将其《四书说约》阅数十则，中多警辟之论。小睡片刻。申刻核科房批稿各簿，细核司详二件，又阅《四书说约》。夜核十八日呈词批稿。二更后温《古文·碑志类》十六叶。四点睡。纪泽牙疼已久，日见消瘦，殊以为虑。

二十四日

早饭后清理文件。将《洪志》与《方图》一对。旋坐见之客四次。小睡片刻。巳正阅孙高阳《车战百八叩》数叶。旋阅《汉书》《杨恽传》，阅《杨胡朱梅云传》，共二十四叶。中饭后阅本日文件。小睡。出城迎接郑小山司马，渠自山西进京也。归署顷刻，郑即来拜，谈及天黑始去。小睡片刻。夜核科房批稿簿毕。温欧阳公碑志十五叶。二更四点睡。

二十五日

早饭后清理文件。坐见之客三次，衙门期也。出门拜郑小山，久谈，午初始归。写信一件，前寄小山信，渠嘱我亲笔一写也。阅《汉书·霍光传》六叶。未初，请郑尚书小宴，酉初始散，谈甚畅。阅本日文件。傍夕，李佛生来一谈。小睡片刻。夜核批稿各簿。二更后，温欧阳公碑志三篇。四点睡。

二十六日

早饭后，出城送郑小山尚书。归，清理文件。见客，坐见者三次，立见者一次。坐堂审十二案。小睡片刻。阅《汉书·霍光金日传》毕，共二十叶。中饭后阅本日文件。陈作梅来久坐。阅鹿忠节《匹书说约》，写澄、沅两弟信。申正核科房批稿各簿。傍夕小睡。夜核信稿三件。温欧阳公碑志四篇。课儿背《礼记》。二更四点睡。念老年读书，如旱苗叶已枯稿而汲井以灌溉，虽勤无益。古人所以戒时过而后学也，然果能灌溉不休，则禾稼虽枯而菜蔬或不无小补耳。

二十七日

早饭后清理文件。立见之客一次。将《洪志》与《方图》一对五县。旋阅《四书说约》，添李雨亭信二叶。小睡片刻。赵惠甫来久谈。巳正三刻，阅《汉书·赵充国辛武贤传》二十一叶。中饭后阅本日文件，阅《朱子文集·箴铭之属》。萧廉甫自京来，久谈。申末核批稿各簿。因闻直隶练兵折为诸津要所不悦，痛加驳斥，心绪作恶。傍夕小睡。夜温欧、王碑志类数篇。二更后，眼蒙殊甚。阅《近思录》数叶，取其字大而书熟也。四点睡。竟夕不甚成寐。

附记

与司商劾一大十一吏

二十八日

早饭后清理文件。坐见之客三次，立见者一次。将《洪志》与《方图》校对五县。小睡片刻。巳正三刻阅《汉书·傅介子等传》二十四叶。中饭后阅本日文件。小睡片刻。至幕府久谈。申正，蒋养吾来，久谈。旋核批稿簿，未毕。孙雨农来一谈。傍夕小睡。夜，将近日所见州县履历一为清理。温王介甫碑志类十三叶。二更四点睡。

二十九日

早饭后清理文件。旋开一单，将欲参劾数员，传两司来一商。小睡片刻。巳正二刻阅《汉书·隽不疑等传》，又阅《王吉传》，共二十四叶。中饭后阅本日文件，写罗研生信三叶，阅《近思录》十余叶。申正核批稿各簿。酉初写对联三付。弄孙一刻许。傍夕小睡。夜将应保各员开一单。二更后阅《近思录》数叶。四点睡，困乏之至。未及四更即醒。

八月

初一日

早饭后清理文件。坐见之客三次，司道等谈甚久。小睡片刻。巳正见客一次，谈颇久。午刻，将应劾之员开单注考。中饭后阅本日文件。旋又注考，兼查履历。申正核批稿各簿。酉初写对联四付。至幕府久谈。夜将应保人员开单注考。二更后课儿背书。阅王介甫碑志十二叶。二更四点睡。

初二日

早饭后清理文件。坐见之客三次，立见者二次。阅《四书说约》。小睡片刻。李佛生来久谈。午刻阅《汉书·贡禹两龚传》十三叶。中饭后阅本日文件。李勉林来久坐。申正核批稿簿。旋坐见之客二次，谈颇久。将批稿簿核毕。傍夕小睡。夜，核十三日呈词批二件。二更后，课儿背书。温《古文》碑志类、杂记类十二叶。四点睡。日月如流，倏已秋分。学业既一无所成，而德行不修，尤悔丛集，自顾竟无湔除改徙之时，忧愧曷已！是日阅匡援所作《毛诗异义》、《尚书伏马义》等书，盖山东学者流寓此间。此书久已送来，而未一寓目，真可愧耳。

初三日

早饭后清理文件。坐见之客一次，立见者三次。改折稿三件，写一信与首府。小睡片刻。巳正阅《汉书·鲍宣等传》八叶。午初出城接贺云湖学使。率属恭请圣安。归来，中饭后阅本日文件，作片稿一件。申正核批稿各簿，未毕。有广西刑部主事刘有科来见，一谈。再核批稿，毕。傍夕小睡。夜核七月二十八日呈词批。二更后，温韩、柳杂记类十二叶。四点睡。

初四日

早饭后清理文件。两司来见，久谈。又坐见之客一次，立见者一次。拟作《苗先路墓志铭》，因将渠所著《说文声订》、《说文声读表》、《毛诗韵订》、《建首字读》等书细阅一过，摘抄少许，以便采择入文。中饭后阅本日文件。又阅苗君所著《集韵经存》、《说文声读考》二种，皆未刻者。申正核批稿各簿。坐见之客一次。又阅苗君所刻诗片。傍夕小睡。夜阅顾氏《音学五书》，审其与苗君异同之处，摘录一二，以备采摭。二更四点睡。

初五日

早饭后清理文件。坐见之客二次，立见者一次，司道谈甚久。旋改片稿二件。巳正小睡片刻。午初，陈作梅来久谈。中饭后阅本日文件，阅《音学五书》。申正核科房批稿各簿。又阅《音学五书》，毕。傍夕小睡。夜，添写黄恕皆、倭艮峰信，共五叶，约五百字。阅《古音标准》，将考诸家音学之得失，以便作苗君墓志。二更四点睡。

初六日

早饭后清理文件。坐见之客二次，立见者一次。巳刻，坐堂审案十二起。旋阅段茂堂《六书音韵表》。午刻，会客一次。中饭后阅本日文件，又阅孔轩《诗声类》、王怀祖《古音廿一部》。天气燥热，昏昏欲睡。赵惠甫、贺麓樵、吴挚甫诸人来，久谈。核科房批稿簿，未毕。傍夕小睡。夜将批稿核毕。旋拟作苗君墓志铭，未果动笔。二更后，课儿背书。四点睡。是日未刻发折、片九件。

初七日

早饭后清理文件。坐见之客一次。旋作《苗仙簏墓志》。午刻，坐见之客二次。中饭后阅本日文件。又作墓志。申正核科房批稿簿。酉刻，写扁一方、对联五付。傍夕小睡。夜又作墓志。是日共作八百余字，未毕。二更后，课儿背书。纪泽作《音学考》，约近五千字，于考古及审音二者均有所得，为之一慰。三点睡。

初八日

五更三点起，至文庙丁祭。黎明，率属行礼。归，早饭后清理文件。坐见之客二次。小睡片刻。巳正作苗君墓志。中饭后阅本日文件。旋又作墓志。申正核科房批稿各簿。酉刻将墓志铭作毕，细阅竟无一字是处。昔余终年不动笔作文，而自度能知古文之堂奥，以为将来为之必有可观，不料今年试作数首，乃无一合于古人义法，愧赧何极！傍夕小睡。夜阅《呻吟语》，因贺云湖新送《吕新吾全集》也。二更四点睡。

初九日

早饭后清理文件。坐见之客二次，立见者一次。小睡片刻。巳正二刻，阅《韦贤元成传》、《魏相传》。中饭后阅本日文件，翻阅《朱子全集》数首，将纪泽所作《音学考》批点一过。申正核科房批稿簿。天气细雨凝凉，酉正暝色已深，日渐短矣。傍夕小睡。夜核初三日呈词各批。二更后，课儿背书。阅《古文·杂记类》十六叶。二更四点睡。

初十日

早饭后清理文件。坐见之客三次，司道谈颇久。巳正核复丁中丞信稿。午初阅《汉书》《丙吉传》、《眭孟两夏侯京房传》。中饭后阅本日文件。小睡。阅《吕新吾集》。蒋养吾来，久谈。核科房批稿各簿。傍夕至幕府一谈。夜添写丁中丞信二叶。阅欧、曾文杂记类。二更后，课儿背书。四点睡。

十一日

早饭后清理文件。坐见之客三次。小睡片刻。午初，坐见之客一次。阅《翼奉李寻传》。中饭后阅本日文件。旋阅《吕新吾集》。小睡片刻。坐见之客二次。申正核批稿各簿。酉刻剃头一次。是日，客有自河南来者，言大、顺、广旱灾甚重，又有自雄县等处归者，言滹沱河水无去路，文、大、雄、任、饶阳、安平一带水灾甚重，深为焦灼。忝任封圻，坐视斯民之灾厄不能稍为补救，愧恨何极！夜阅《古文·杂记类》苏、王各家廿七叶。二更后，课儿背书。四点睡。

十二日

黎明，率属祭关帝庙。归署，早饭后清理文件。见客，坐见者三次，立见者一次。阅《皇朝经世文编》中《畿辅水利》数篇。小睡片刻。巳正二刻阅《汉书·赵广汉尹翁归张敞韩延寿传》廿三叶。中饭后阅本日文件。将作赞，题《杨忠愍公遗疏草手卷》，而不果。赵惠甫、薛季怀先后来，久谈。旋核科房批稿簿。傍夕，贺麓樵来一谈。夜作《杨椒山疏稿赞》四言诗二十四句。二更后，课儿背书。阅《古文·杂记类》。倦甚，四点睡。

附记

书赞　买谷米　议河道

改信稿

十三日

早饭后清理文件。坐见之客五次，两司谈颇久。写《杨忠愍公遗疏赞》于手卷，字极劣，阅之生憎。小睡片刻。阅《汉书·王尊王章传》十四叶。中饭后阅本日文件。坐见之客二次，范楣生坐颇久。改信稿四件。李佛生来一谈。核批稿各簿，未毕。傍夕小睡。夜又核批稿簿，毕。核初八日呈词批。二更后，倦甚，阅吕新吾《呻吟语》。三点睡

附记

○勇粮折　练兵折　○竹庄信论买书　蒋道署事片

滹沱河大概情形片　杂说

十四日

早饭后清理文件。赵宗道来一谈。铭军马队中营三哨，怨其统领陈凤楼克扣饷项，带勇数十人申诉来辕，因传三哨官面询一切，又传营务处、张臬司处断此事。坐见之客四次，立见者一次。旋坐堂审案十二起。有兵丁苑泳盛趁火抢劫之案，极口呼冤，又将全卷细阅一过。小睡片刻。午初阅《汉书·诸葛丰等传》十五叶。中饭后阅本日文件。蒋养吾来久坐，又小睡片刻。申正核科房批稿簿。傍夕至幕府一谈。夜见张臬司等，将勇丁申诉事办毕。又见客一次。温《古文》杂记类、箴铭类、颂赞类，凡二十二叶。二更后，课儿背书。朗诵《离骚经》二遍。四点睡。

十五日

早起，署内人等叩节行礼。饭后清理文件，阅《经世文编》中《畿辅水利》数篇。幕友等来叩节贺喜。余旋至各幕回候，一谈。小睡片刻。巳正二刻阅《汉书·萧望之传》十七叶。中饭，请幕友小宴，未末散。阅本日文件。旋见客一次，谈颇久。小睡片刻。申正核批稿各簿，核信稿未毕。傍夕小睡。夜核信稿二件。温《古文·辞赋类》中屈、宋各篇。二更四点睡。

附记

程答黎河帅北方水利六不便

十六日

早饭后清理文件。坐见之客二次，立见者二次。阅《经世文编》中《畿辅水利》三十余叶。巳正小睡片刻。旋阅《汉书·冯奉世传》十余叶。中饭，请幕友刑、钱等小宴，未末散。阅本日文件。申正核批稿各簿。添写吴竹庄信二叶，未毕。傍夕小睡。夜添写竹庄信一叶，又写李少泉信二叶，改折稿一件。二更四点睡。

十七日

早饭后清理文件。两司来见，久坐，又坐见之客二次，立见者一次。阅《经世文编》中《畿辅水利》十余叶，阅《汉书·宣元六王传》。巳、午间，坐见之客二次。中饭后阅本日文件，将《宣元传》阅毕，核信稿十余件。申正核批稿各簿。酉初写对联八付。傍夕小睡。夜温《古文·辞赋类》。二更后，课儿背书。四点睡。

十八日

早饭后清理文件。坐见之客三次，立见者一次。阅《经世文编》中《水利》数篇，翻寻《直隶通志》中记碑各文。巳正阅《汉书》《匡张孔马传》、《王商史丹传》。中饭后阅本日文件。旋又阅《傅喜传》。是日共阅三十九叶。小睡片刻。作梅来久谈。申正核科房批稿各簿，将改滹沱河折稿而不果。傍夕小睡。夜核十三日呈词批。二更后温《古文·辞赋类》扬、马各篇。三点睡。疲倦殊甚。

十九日

早饭后清理文件。坐见之客三次。将改拟修治滹沱河折稿，先将《直隶河渠志》等书一阅。中饭后阅本日文件。又将滹沱河各处禀件一阅。李佛生来久谈。阅核科房批稿各簿，未毕。傍夕小睡。夜将批稿核毕。改滹沱河折约四百字，未毕。二更四点睡。

二十日

早饭后清理文件。坐见之客三次，司道坐甚久。旋改滹沱河折稿，将《畿辅通志》等书一翻。午初，贺云甫学使来久谈。中饭后阅本日文件。旋至莲花池，与司道府县等公请学使，未正上席，直至灯时始散。归，核科房批稿各簿。二更后，课儿背书。旋将折稿改毕，约改千余字。四点睡。是日在席中愀然不乐。念生平所作事，错谬甚多，久居高位而德行学问一无可取，后世将讥议交加，愧悔无及。

廿一日

早饭后清理文件。旋见客一次，谈颇久。巳刻，坐堂审十二案。旋将改直隶练军章程折，沉吟久之，未能下笔。中饭后阅本日文件。出门拜贺云甫，久谈。归，作折稿数行。申正核科房批稿各簿。酉初写对联三付。傍夕小睡。夜作折稿约四百字。二更后，课儿背书。四点睡。

廿二日

早饭后清理文件。旋见客，坐见者二次，立见者一次。辰正出城送学使。归后，作折稿百余字。费道来，久谈。中饭后阅本日文件。旋又作折稿。申正核科房批稿簿。旋又作折稿。夜又作折。二更后，课儿背书。四点睡。是日作折约八百字，未毕。

廿三日

早饭后清理文件。旋坐见之客一次，立见者一次。至箭道考试三员。旋将昨日折稿作毕，共约千六百字。小睡片刻。改信稿十余件。中饭后阅本日文件。李勉林来，久谈。小睡片刻。申正核科房批稿各簿。昨日接沅弟信，本日又接澄弟信，又见瑞、官两侄与儿辈信，知科九侄府试长案第三，甚以为慰。至幕府两处久谈。夜核呈词批一件，温《古文·辞赋类》扬、班各篇。四点睡。

廿四日

早饭后清理文件。旋坐见之客二次，立见者一次。小睡片刻。阅《近思录》数叶。巳正阅《汉书·薛宣朱博传》。中饭后阅本日文件。旋又阅《近思录》，改片稿一件。申正核批稿各簿。傍夕小睡。夜阅张平子《两京赋》。眼蒙殊甚，疲倦不堪。天气已短，而疲困若此，盖老景摧颓甚矣。二更三点睡。

二十五日

早饭后清理文件。坐见之客四次，立见者一次，司道及作梅谈颇久，客散已巳正矣。将昨日折稿再核一过。午初阅《汉书·翟方进传》。中饭后阅本日文件。坐见之客一次。核信稿一件，写澄、沅两弟信。又坐见之客一次。核科房批稿簿，天黑未毕。小睡。夜将批稿簿核毕，又核天津青县京控案。二更后，课儿背书。旋温上《论》《子罕》、《乡党》。四点睡。

二十六日

早饭后清理文件。坐见之客一次。旋坐堂审案十二件。翻阅《先正事略》数篇。小睡片刻。李佛生来一谈。巳正三刻阅《汉书·谷永传》二十叶。中饭后阅本日文件。坐见之客二次，作梅谈颇久。申末核批稿簿，暝时毕。申初核信稿一件。傍夕小睡。夜对各折，明日将发者十一件。二更后，课儿背书。旋温《古文·辞赋类》二首。四点睡。

二十七日

早饭后清理文件。坐见之客四次，立见者一次。将本日应发折片检点一番，京信亦加校对。自写吴挚甫信一叶。巳正小睡片刻。午初阅《汉书》《杜邺传》、《何武传》。中饭后阅本日文件。旋阅张文端《聪训斋语》，写李雨亭及申夫信，各添二叶。申正核批稿各簿。傍夕至幕府久谈。夜核批稿二件。温《古文》辞赋类、哀祭类。二更后，课儿背书。又温古文数叶。三点睡。

二十八日

早饭后清理文件。坐见之客四次。阅《经世文编》中《直隶水利》二篇。巳正三刻阅《汉书》《王嘉传》、《师丹传》，又《扬雄传》七叶，凡二十五叶。因内人病势加重，屡次省视。中饭后阅本日文件。以家中琐事不顺，心绪郁闷，室中徘徊者久之。核改信稿二十余件。申正核科房批稿各簿。傍夕小睡。夜阅《古文·哀祭类》。二更后，与纪泽久谈。四点睡。

二十九日

早饭后清理文件。坐见之客三次，立见者二次。阅《经世文编》中《畿辅差徭》数篇。小睡片刻。巳正二刻阅《扬雄传》上。黎莼斋等自京来，久谈。中饭后阅本日文件，写何子贞信数行，未毕。惠甫来诊脉，久谈。申正核科房批稿各簿。傍夕小睡。夜将《古文·哀祭类》温毕。阅《近思录》首卷《道体》四十八叶。二更后课儿背书。四点睡。

九月

初一日

早饭后清理文件。立见之客一次，坐见者二次，又京官来见者一次。内人病势加重，屡次存问。小睡片刻。午初阅《汉书·扬雄传》下，阅《儒林传》六叶。中饭后阅本日文件，将何子贞信写毕，添写李筱泉信二叶。申正核批稿各簿。酉刻剃头一次。夜阅《近思录》第二卷四十二叶，添写王睡莲信一叶。二更后，课儿背书。四点睡。

初二日

早饭后清理文件。坐见之客三次，立见者一次，薛季怀、黎莼斋等谈甚久。坐堂审案十二件。小睡片刻。阅《汉书·儒林传》毕。中饭后阅本日文件，写树堂信一封。申正核批稿各簿。贺麓樵来一谈。傍夕小睡。夜，阅放翁七绝，恬吟而密咏之。二更后，课儿背书。阅《近思录》第二卷二十叶，毕。二更四点睡。

初三日

早饭后清理文件。坐见之客四次，立见者一次，钱调甫谈最久。至内箭道阅箭三员。小睡片刻。内人病势增重，常入存问。阅《汉书》《循吏传》、《酷吏传》，未毕，凡二十五叶。中饭后阅本日文件。旋写澄、沅二弟信一件，叶亭甥信一件。申正核批稿各簿。傍夕与幕客等一谈。夜阅《近思录》第五卷毕，又阅第三卷毕。看得草草，不甚仔细。二更四点睡。

附记

优：王养寿　王茂壎　朱锡庆

劣：徐本衡　李传馨南四　郑衍恒北三，徐之亲

蔡铎前署南八下汛把总，又署南岸千总，现署北岸协备。善于钻营

初四日

早饭后清理文件。坐见之客三次，立见者一次，谈俱甚久。将作《湘乡县昭忠祠记》，小睡片刻，午初起，久不下笔。中饭后阅本日文件。心绪郁闷，围棋二局。申正核批稿各簿，天气日短，稿未毕已暝黑矣。傍夕见客一次。小睡。夜作《昭忠祠记》约五百字。二更后，课儿背书。四点睡。内人病势增重，通夕不寐。

初五日

早饭后清理文件。坐见之客三次，司道谈甚久。折差回，阅京信、京报等件。巳正小睡。午初，坐见之客一次。将作《昭忠祠记》而不果。中饭后阅本日文件，阅新买之《击壤集》、《白沙集》，添黄晓岱信一叶。申正核科房批稿簿。傍夕小睡。夜作《昭忠祠》百余字，甚不称意。二更后，课儿背书。四点睡。日内因内人病重，心绪郁闷。

初六日

早饭后清理文件。坐见之客三次，立见者一次，江良臣谈甚久。旋作《昭忠祠记》数行。小睡片刻。午刻又作《祠记》。中饭后阅本日文件。是日发折差折、片八件。旋又作《祠记》。林方伯之望来久谈。核科房批稿簿，未毕。傍夕小睡。夜将批稿簿核毕。旋将《昭忠祠记》作毕，约千余字。二更后，课儿背书。四点睡。

初七日

早饭后清理文件。坐见之客三次。坐堂审案十二件。小睡片刻。午初将昨日所作记文沉吟删改。出门拜客一次。中饭后阅本日文件，将记文再一删改。阅《邵子诗集》。申正核科房批稿簿，暝时毕。夜核改信稿二件。二更后，与纪泽一谈，课纪鸿背书。阅《近思录》第四卷，未毕。四点睡。

附记

永定河折　练军章程　盐务折

初八日

早饭后清理文件。坐见之客三次。小睡片刻。巳刻，陈作梅来，久谈。午刻坐见之客一次。核改信稿十余件。中饭后阅本日文件。将金陵两《汉书》应行分送者，开一清单寄南。申正，核批稿簿，未毕。傍夕小睡。夜将稿核毕。二更后与纪泽一谈。旋温《古文》识度之属。四点睡。内人病势日重，竟夕呻吟，深为焦灼。

初九日

早饭后清理文件。坐见之客一次。将核改练军章程而不果。阅《击壤集》。小睡片刻。巳正阅《汉书·酷吏传》毕，阅《货殖传》，共二十叶。中饭后，钱调甫、蒋养吾先后来久坐。阅本日文件。申刻核批稿各簿。酉刻，张振轩等来久坐。夜阅《近思录》两卷。二更后，课儿背书。三点睡。

初十日

早饭后清理文件。坐见之客二次，立见者一次。阅《击壤集》。小睡片刻。巳正二刻阅《汉书·货殖传》毕，《游侠传》、《佞幸传》未毕，共二十五叶。中饭后阅本日文件，阅《击壤集》。见客一次。申正核批稿各簿。傍夕小睡。夜阅《近思录》一卷余，眼蒙殊甚。二更后，课儿背书。温《孟子》《公孙丑下》、《滕文公上》。四点睡。

十一日

早饭后清理文件。立见之客二次。因内人病重，而官事如练兵、治河，俱难着手，在室中徘徊久之。旋小睡片刻。巳正阅《佞幸传》毕，阅《匈奴传》，共二十六叶。中饭后阅本日文件，阅练军卷，将另立章程而不果。李佛生来一谈。核科房批稿簿，未毕，灯后核毕。傍夕，与邓良甫一谈。夜改练军章程至二更四点，未毕。睡。四更后醒，不复成寐。

十二日

早饭后清理文件，旋将练军章程再一核改。巳初小睡。巳正，贺麓樵、黄静轩来一坐。午初，陈作梅来一坐。阅《匈奴传》仅三叶。中饭后阅本日文件。赵惠甫、薛叔耘来久坐。申正核批稿各簿。傍夕小睡。内人病重，甚为焦灼。夜，将练军章程核改粗毕。二更后，课儿背书。旋温《古文》气势之属。四点睡。

十三日

早饭后清理文件。坐见之客二次，丁乐山谈甚久。坐堂审案十二件。小睡片刻。巳正阅《汉书·匈奴传》十七叶。中饭后阅本日文件。旋借阅《楞严经》，竟不能入，又阅《邵子诗集》。申正见客一次，谈甚久。核科房批稿簿，未毕，夜间核毕。又核练军章程，毕。二更后阅放翁七律，阅《近思录》末二卷毕。四点睡。内人病日沉，焦虑之至。

十四日

早饭后清理文件。坐见之客二次，钱调甫谈甚久。小睡片刻。张振轩来坐，颇久。巳正二刻阅《匈奴传》十二叶。中饭后阅本日文件，核改信稿十余件，又改复莫子偲信。申正核批稿各簿。傍夕小睡。夜将作永定河折稿，沉吟久之，尚未下笔。核初八日呈词批。二更后，课儿背书。温《古文·论著类》。四点睡。

十五日

早饭后清理文件。是日止院不见各客，惟饶阳绅士五人来见一次。旋出门拜客，至钱调甫、史绳之两处一谈。归，阅《匈奴传》毕，凡二十一叶。中饭后阅本日文件，又一阅《匈奴传》。申正核科房批稿簿，未毕。傍夕小睡。夜将批稿簿核毕，核改永定河办工折稿。二更后，课儿背书。又改折稿，未毕。四点睡。昨日接沅弟及纪瑞侄信，知瑞侄、官侄俱取一等，瑞兼取古学官，可补廪，纪湘侄进学本房，厚七亦进学，深为欣慰。本日又接欧阳牧云信，请余作墓志铭，寄到节略也。

附记

派员办洋务

十六日

早饭后清理文件。坐见之客三次，立见者一次。小睡片刻。巳刻二刻写对联七付。巳末阅《西南夷南越王传》十八叶。中饭后阅本日文件。惠甫来一谈。添写莫子偲信二叶。张振轩、费幼亭来久谈。核批稿各簿。傍夕小睡。夜作永定河折稿、片稿。二更后，课儿背书。又作片稿，共作千三四百字，未毕。四点睡。微觉用心太过，不甚成寐。

十七日

早饭后清理文件。坐见之客一次，将昨夜永定河片稿改毕。小睡片刻。巳初写对联八付，巳正二付。阅《汉书》《东越朝鲜传》、《西域传》，共阅二十叶。中饭后阅本日文件。旋翻阅白乐天、欧阳公两家诗。申正核批稿各簿。傍夕至幕府一谈。夜核改信稿一件。旋温《古文》气势之属。二更后，课儿背书。与纪泽一谈。又温古文数首。四点睡。

十八日

早饭后清理文件。坐见之客二次，立见者二次。在室中徘徊良久。午初阅《汉书·西域传》十三叶。中饭后阅本日文件。坐见之客二次，作梅谈甚久。申正核批稿各簿，未毕。傍夕小睡。夜核稿簿毕，核改应发折片各件，阅韩、欧二家碑志文。二更四点睡。是日内人病重。余回忆生平，愆尤丛集，悔不胜悔。而精力疲惫，自问更无晚盖之方，焦灼无已。

十九日

早饭后清理文件。坐见之客一次，立见者二次。坐堂审案十二件。又坐见之客一次。将作唐镜海先生墓志，久不下笔。因近日每悔往事，乃作一联，云：“莫苦悔已往愆尤，但求此日行为无惭神鬼；休预怕后来灾祸，只要暮年心气感召祥和。”午初小睡。中饭后阅本日文件。坐见之客一次。将作墓志而不克下笔，在室中徘徊久之。申正核批稿各簿，未毕。晡时小睡。夜核批稿簿毕。将作墓志而仍未下笔。二更后，课儿背书。四点睡。

二十日

早饭后清理文件。坐见之客六次，已巳正矣。旋写对联四付、扁一方。午初核改信稿二件。小睡片刻。中饭后阅本日文件，拟作墓志而不果，改信稿二件。申正核科房批稿簿毕，对明日应发折件。李佛生来一谈。夜作唐公墓志约三百余字。二更后，课儿背书。四点睡。

二十一日

早饭后清理文件。坐见之客一次，立见者一次。写曹镜初信二叶。巳初，法国主教白振铎来见，一谈。又坐见之客一次。午初小睡。作墓志数行。中饭后，阅本日文件，翻阅《理学宗传》，作墓志数行。申正核批稿各簿。傍夕至幕府一谈。夜又作墓志。是日共作五六百字。二更后，课儿背书。四点睡。

廿二日

早饭后清理文件。坐见之客三次。略阅《理学宗传》。小睡片刻。午初作墓志数行。中饭后阅本日文件，又作墓志数行，核科房批稿各簿。傍夕小睡。夜作铭辞，二更三点作毕，复视无一是处，乃知吾昔年自诡为知文而曾不一动笔为之，全不可恃也。天下事知得十分，不如行得七分，非阅历何由大明哉。四点睡。是日家中寄到《罗罗山集》，略一翻阅。

二十三日

早饭后清理文件。坐见之客三次。翻阅《罗山全集》。小睡片刻。午初，欲改昨日所作墓志而不果。中饭后阅本日文件，阅《罗山集》。稍改昨所作墓志，大局平庸，虽改字句亦无益耳。申刻，唐世兄来久谈，即确慎公之子也。旋核本日批稿各簿。傍夕小睡。夜核十八日呈状批。二更后，温《古文》情韵之属。四点睡。

二十四日

早饭后清理文件。坐见之客二次，立见者三次。又阅《罗山集》，写对联六付。午初阅《汉书·西域传》毕，计十七叶。中饭后阅本日文件。旋坐见之客二次，谈均久。申正核科房批稿簿，未毕。傍夕小睡。夜核批稿毕，将长芦盐务部议考校一番。二更后，课儿背书。温《孟子》，朗诵至《公孙丑下》止。四点睡。内人病势日重，殊以为虑。

二十五日

早饭后清理文件。坐见之客三次，立见者二次。倦甚，小睡。午初阅《汉书·外戚传》三十三叶，未毕。中饭后阅本日文件，阅《罗山集》中《人极衍义》。小睡。申刻，陈小帆来久谈。核科房批稿簿。未毕，灯后核毕。阅王荆石刻本韩文。二更后，与儿子谈处逆境之道。惟《西铭》“无所逃而待烹，申生其恭也，勇于从而顺全者伯奇也”等句，最为亲切。再阅韩文数首。四点睡。不甚成寐。

二十六日

早饭后清理文件。立见之客一次，坐见者一次。添彭雪琴信二叶。巳初写对联五付。巳正阅《汉书·外戚传》毕，计廿一叶。中饭后阅本日文件，核信稿十余件。申正核批稿各簿。傍夕小睡。夜阅《理学宗传》程、邵、朱、陆各家。二更后，课儿背书。旋温《论语·颜渊第十二》，至《卫灵公》止。四点睡。

二十七日

早饭后清理文件。坐见之客一次，立见者二次。至箭道考验一员。旋写《无慢室日记》。巳正二刻阅《汉书》《元后传》、《王莽传》十叶，凡二十九叶。中饭后阅本日文件。小睡片刻。核信稿一件。申正核批稿各簿。傍夕小睡。夜，添吴竹如信二叶，阅《姚姬传文集》二十余叶。二更后，课儿背书。阅《理学宗传》中董江都、王仲淹诸家。四点睡。

二十八日

早饭后清理文件。坐见之客三次，立见者二次。旋写《无慢室日记》。午初阅《王莽传》二十六叶。中饭后阅本日文件。小睡片刻。核改信稿一件，约改四百字。申正剃头一次。傍夕小睡。夜核批稿各簿。二更后阅姚春木所选《国朝文录》。四点睡。内人病重，殊为焦灼。

二十九日

早饭后清理文件。坐见之客二次。旋坐堂审案十二起。巳正写《无慢室日记》。午初坐见之客一次。阅《王莽传》十一叶。中饭后阅本日文件。赵惠甫来一谈。阅姚春木《国朝文录》。申正核批稿各簿。傍夕至幕府一谈。夜阅《国朝文录》。旋温所抄《诗经》八十篇。二更后课儿背书，温《诗经》数十篇。四点睡。

三十日

早饭后清理文件。坐见之客四次，李勉林谈甚久。添孙琴西、庞省三信各二叶。午刻坐见之客一次。阅《王莽传》十一叶。中饭后，陈作梅来一谈。阅本日文件。小睡片刻。又坐见之客一次。核批稿簿，未毕。因内人病重，焦虑殊甚。傍夕小睡。夜将批稿核毕，核廿三日呈状批。阅《国朝文录》数首，旋温《书经》《尧典》、《舜典》。二更后课儿背书，四点睡。

十月

初一日

是日止院谢客。早饭后清理文件。旋写澄、沅两弟信。近日因等候湖南折差，久不写信矣。旋阅《国朝文录》。巳正二刻阅《王莽传》二十八叶。中饭后，见客一次。阅本日文件。倦甚，小睡。申正，核批稿各簿，未毕。傍夕小睡。夜，将批稿簿核毕，阅《国朝文录》。二更后，课儿背书。又阅《国朝文录》。四点睡。

初二日

早饭后清理文件。旋坐见之客二次，立见者一次，许缘仲谈最久。阅《国朝文录》数篇。巳正二刻阅《汉书·王莽传》十九叶。中饭后阅本日文件。旋阅《国朝文录》中朱梅崖文数首。小睡片刻。申正核科房批稿各簿。傍夕小睡。夜，阅罗忠节公《人极衍义》一过。旋温《孟子》，自“墨者夷之”章至“至于禹而德衰章”止。恬吟密咏，微有所得。二更后，课儿背书。四点睡。

初三日

早饭后清理文件。旋坐见之客二次，立见者三次，陈小蕃谈最久。至内箭道考试二员。阅《国朝文录》。巳正二刻阅《王莽传》毕。将王怀祖《杂志》一对。中饭后阅本日文件，阅《国朝文录》。申正核批稿各簿，傍夕毕。夜，又阅《国朝文录》志铭、传志二类。二更后，温韩文十余首。四点睡。

初四日

早饭后清理文件。坐见之客三次，立见者一次。旋坐堂审案十二件。午后，拟作《罗忠节公神道碑》，将其《年谱》又阅一遍。中饭后阅本日文件。旋又阅忠节公所著《人极衍义》等书。申正核批稿各簿。傍夕小睡。夜又阅忠节公所著《读孟子札记》，欲作碑而讫未下笔。四点睡。内人病重，竟夜咳嗽，余亦竟夕不寐。

初五日

早饭后清理文件。坐见之客三次，立见者一次。旋写扁一方、对五付。又坐见之客一次。阅倭艮峰道光二十七年日记。将作罗忠节碑文而不果。中饭后阅本日文件。坐见之客二次。申刻核批稿各簿。傍夕小睡。夜，坐见之客一次。旋作罗公碑二百余字。二更四点睡。

初六日

早饭后清理文件。坐见之客五次，客散已午初矣。作碑文仅一二行。中饭后阅本日文件。旋写澄、沅两弟信，因折差过此也。见客一次。申正核批稿各簿。傍夕，作碑文二三行。夜作碑文数行。是日共作三百余字。夜添澄、沅两弟信一叶。二更后，课儿背书。四点睡。内人病重，本日头上肿一大包，医云风火也。

初七日

早饭后清理文件。立见之客一次，坐见者二次。旋作碑文数行。中饭后阅本日文件。坐见之客二次，作梅谈颇久。申正核批稿各簿。作碑文数行，夜又作数行，是日共作五百字。二更后，课儿背书。作碑至五点方睡。

初八日

早饭后清理文件。坐见之客四次，立见者二次。江良臣谈颇多。午刻，又坐见之客一次。作碑文数行。中饭后阅本日文件。陈小帆来，久谈。旋核科房批稿簿，未毕。傍夕小睡。夜作碑文铭辞，至二更四点毕，约一千三百字。睡，不甚成寐。

附记

○复吴信　　○上告呈批　○清盐卷带

欧阳状带　　马队章带

初九日

早间，以恭遇先大夫八十冥诞，率儿辈行三跪九叩礼。饭后，坐见之客三次，立见者一次。清理文件。坐堂审案十二件。又坐见之客二次，黄静轩坐甚久。中饭后阅本日文件。坐见之客二次，吴挚甫自京归，与谈甚久。核科房批稿簿。傍夕至幕府一谈。夜将批稿簿核毕，核信稿一件，核呈辞批阅《国朝文录》。料理琐事，明日将出门也。二更后，课儿背书。四更睡。

初十日

五更三点起，至万寿宫朝贺慈禧皇太后寿辰。归署，早饭后，坐见之客二次。家人因余今日出门，为余预祝明日生日。旋料理起行。至北关外，司道等送行，小坐。午正二刻至安肃县中饭。饭后又行三十里，至固城镇住宿。坐见之客二次。是日在轿中阅《畿辅水利》初案、二案、三案。夜将初案、二案酌加题识。二更三点睡。不甚成寐。

十一日

是日为余五十九生日，自嗟老大无所成就。早饭后行三十里，北河打尖。清理文件，将《畿辅水利》三案酌加题识。中饭后行四十里，至新城县住宿。在轿中看《水利》四案。夜将四案酌加题识，未毕。申正，见客一次。二更三点睡。

十二日

早饭后，行四十里，至新立庄打尖。清理文件，将《水利》四案酌加题识。尖后，行十余里，至彭村打一茶尖。又行二十五里，至固安县住宿。是日午前在轿阅《水利》四案，午后阅《水利附录》。申正后见客二次，黄子寿自湖南来，在此久谈。夜至子寿店内鬯谈。写纪泽信一件。闻永定河合龙而未闭气，甚为悬系。将衙门包封公事略为料理。二更三点睡。

十三日

早饭后清理文件。因北四下汛合龙后，未经闭气，心为悬系，在固安听信。料理封折、发折等事。阅吴彤云所刻《福建票盐志略》。午初中饭。饭后，出门至北四下汛，行至中途，闻本日巳刻已闭气矣。至石佛寺渡河北岸，旋至合龙处，所见工程尚属认真。到处审视。旋至工次附近五里许之曹各庄住宿。坐见之客二次。夜将署中包封公事粗了，写纪泽信一封。旋拟作盐务复奏折，仅作数行。二更四点睡。

附记

再给九百金　　徐于抢险项下省三千九百

存报销费一千　赏项六百金省二百

蒋南上存款九千金，此次又有存款

李柯可署缺

十四日

早饭后，由曹各庄起行，至北下四合龙处所再一细看。旋过河，由南岸行走，顺引河而下，看中泓新挖之处，即折中所称张家坟一带中洪也。原河极为弯曲，今皆挖为直河，约二十里许。沿河验看至午初，在南五工十四号汛署内打尖。坐见之客二次。清理二〔文〕件。中饭后起行，顺道看南六头号、八号裁弯工。行三十七里，至小惠庄宿。是日共行七十里许，看中泓引河各工尚属可靠。傍夕小睡。夜，蒋养吾来久坐。又坐见之客一次。作盐务折三条。二更三点睡。三更末早醒。竟夜小雨淅沥。暮年旅夜听雨，凄清甚难为怀。

十五日

早间，雨雪不止。蒋道春元力阻本日不宜看工，遂在小惠庄停住一日。早饭后清理文件。见客二次，谈甚久。作盐务折二条。中饭后至南七大坝看工。酉初后回小惠庄住宿。剃头一次。夜写儿子信一件，核衙门包封文件。又改盐务折三条。二更四点睡。

十六日

五更二点起。饭后起行，行六里许始天明。在南七六号看坑塘，即前此之废河，昨日所看新大坝之后身也。又行十余里，至龙王庙拈香行礼。又行十余里，至南七二十七号看新改挖之河，亦截湾取直之工也。巳正至陶河打尖，凡行五十里。见客二次。尖后又行四十里，至双口宿。天津县境也。本拟看窦店窑等处工程，因被水所隔，不得去。运司及道府等来双口迎接。见客，坐见者四次。出门看永定河入凤河汇流之处。夜又见客一次，写纪泽信一件，核署中包封文件。改盐务折一条，此折作毕。二更四点睡。

十七日

未明起。早饭后，黎明登舟。顺永定河而下，行十余里，与大清河相汇。崇地山侍郎厚来舟次迎接，与之久谈。至船头同看与北运河相汇，旋又与子牙河相汇，入天津之圩围。又与客入舱一坐。旋至望海楼，与南运河相汇，两河同向北流，名曰海河。入海河四箭许登岸，先拜崇侍郎，久谈。旋至公馆，已未初矣。中饭后，坐见之客七次。疲甚，小睡。夜饭后，写钱调甫信一件、纪泽等信一件，阅《回澜纪要》，将盐务折再一核改。二更四点睡。

十八日

黎明起。早饭后见客，坐见者三次，立见者五次。巳正出门拜客，拜会者四家，亲拜者五家。旋至盐关看过掣之处，又至盐圫看改捆之处。午正三刻，至崇地山处赴宴，陪客为德荫，号景融，前奉天府府尹，酉初散归。坐见之客一次，立见者一次。灯后，将盐务折稿再改数行，阅《古文辞类纂》。二更四点睡。夜写纪泽信一件，核包封稿。

十九日

早饭后，至南门外看操。洋枪洋炮队千五百余人，甚为整齐。又天津镇标步队七百余人、马队三百余人，共二千六百余人。已正操毕。回寓，立见之客一次，坐见者一次。阅《回澜纪要》。中饭后，坐见之客五次。出门至崇侍郎处辞行。归，夜饭后，坐见之客二次。看本日包封公事，写纪泽信一件。二更后，温《古文辞类纂》。四点睡。

二十日

早饭后，黎明，自天津起行回省。出城，出圩之北关，崇侍郎在西沽送。行二十里许，司道府县在琉璃口送，即在该处渡大清河也。又行四十里许，至王庆圫打尖，系武清境。坐见之客二次。中饭后，未初起行。行五十里，至信安镇住宿，系永清及霸州管辖。共行一百一十里。在轿中拟作《欧阳福田先生墓志铭》而不果。温《古文辞类纂》十余首。夜写两日日记，将作墓志，沉吟久之，未能下笔。二更三点点〈睡〉。

廿一日

早饭后，黎明起行，行五十里至霸州打尖，坐见之客一次。午刻，又行四十里至孔家马头住宿。在轿中阅《古文辞类纂》。申正写纪泽信，料理包封文件。小睡片刻。夜作《欧阳福田先生墓志》三百余字。二更四点睡。

廿二日

早饭后，黎明起行。行三十五里至白沟河打尖，容城所辖地也。午初，中饭后又起行。行三十里至容城县住宿。进城拜谒杨椒山、孙夏峰两处祠堂。旋至南门公馆，仅未正耳。在轿中思作墓志而不果，下半天将墓志作毕。夜作墓辞十余句，未毕。二更三点睡。

附记

○查灾歉赈济事例　○定盐折

○合龙折　　　　　○写各府信，令出密考。

廿三日

早饭后，黎明起行。行四十里至安肃县打尖，首府县及中军在此迎候。饭后，午初又起行，行五十里至省。在途次拟作铭辞，久不能就。申初至城，司道在北关外迎接，一谈。入署后，见幕府诸人。申正，倦甚，小睡。旋至西、东两幕府一谈。夜，因有人送《苏诗集成》，翻阅良久。二更后，将盐务折再一核改。旋将《欧阳福田先生墓志铭》作毕。四点睡。

二十四日

早饭后清理文件。坐见之客八次，中如方存之、吕廷芷坐均甚久，不能复作他事矣。中饭后阅本日文件。又坐见之客一次。李佛生来谈甚久。傍夕，请黎竹舲为余诊脉。夜核批稿各簿，二更后毕。旋温《古文辞类纂》数首。四点睡。

廿五日

早饭后清理文件。坐见之客五次，立见者一次，如司道及向光浚等谈均甚久。旋将各属班车札府稿一核。中饭后阅本日文件，阅《四库书简明目录》。幕友二人来一谈。小睡片刻。见客一次。申正核科房批稿簿，未毕。傍夕小睡。夜将批稿簿核毕，核班车札府稿。二更后，课儿背书。温《古文》识度之属。二更四点睡。

廿六日

早饭后清理文件。坐见之客四次，立见者一次。再将班车札稿一核，未毕。中饭后阅本日文件。出门拜李铁梅山长，久谈。归，申正核批稿各簿，傍夕粗毕。夜再核班车稿，未毕。温《诗经》《节南山》至《巧言》八篇，翻阅注疏。二更四点睡。黎竹舲言内人脉息大有起色，而病症却未见退，殊以为忧。

廿七日

早饭后清理文件。见客二次，谈均甚久。又立见之客一次。将班车札稿核毕，核信稿十余件，核傅梅村信，约改三百字。中饭后阅本日文件，写《无慢室日记》。申正核批稿各簿，未毕。傍夕小睡。夜再核批稿簿。温《书经》《夏书》、《商书》，《禹贡》起，至《微子》止。二更后，课儿子背书。四点睡。四更末醒。

廿八日

早饭后清理文件，写《无慢室日记》。坐见之客三次，立见者二次。巳正二刻阅《汉书·叙传》，至申刻毕，凡五十二叶。中饭后阅本日文件。坐见之客二次。核班车札稿，核信稿。申正核科房批稿各簿。傍夕，至黎竹舲房中一谈。夜核信、札稿等件，阅《理学宗传》中罗念庵、王阳明两卷。旋阅杜诗五古。古人妙处，只是造句之法变幻无穷，故终身无一复句，犹之《毛诗》无相袭之调也。昔尝以作古文宜用杜诗造句之法，近来久未温习及此矣。二更四点睡。

廿九日

早饭后清理文件，写《无慢室日记》。坐见之客三次。旋坐堂审案十二件。午初见客一次。阅《汉书·表》二篇，未毕。中饭后阅本日文件。倦甚，小睡片刻。旋核对各折，明日将拜发。申刻核批稿各簿。傍夕小睡。夜将批稿核毕。写澄、沅两弟信，又料理明日应发折件。二更后，课儿背书。温《古文·论著类》。四点睡。四更末醒。

十一月

初一日

早饭后清理文件。是日止院谢绝诸客。写《无慢室日记》，直至巳正始毕。旋阅《汉书·表》三卷。中饭后阅本日文件。坐见之客一次。申正料理发折，凡折、片十二件。核科房批稿各簿。傍夕，马介樵来一谈。夜温《古文》气势之属、识度之属。二更五点睡。

初二日

纪泽三十一岁生日，衣冠来叩。日月易迈，儿壮而余老矣。早饭后清理文件。见客，坐见者三次，立见者一次。写《无慢室日记》。巳正二刻阅《汉书·表》二卷。方存之来久谈。中饭后阅本日文件。坐见之客一次。申正核批稿各簿。傍夕小睡。夜阅《周易传义音训》。二更后温《万章》下、《告子》上下三篇，课儿背书。五点睡。

初三日

是日恭逢先妣江太夫人八十五岁冥诞，率儿辈行礼。未定礼节，仅三跪九叩而已。早饭后清理文件，写《无慢室日记》。巳刻，坐见之客二次。午刻阅《汉书·百官公卿表》。中饭后阅本日文件。又坐见之客二次。邸中有四川查办各件，阅之良久。天气甚短，未治一事已瞑矣。内人病重，深为焦虑。夜核批稿各簿。旋温韩文二十余篇。二更五点睡。

初四日

早饭后清理文件。出门至城外，阅铭军操演，自辰正起，至巳正三刻阅毕。至彭楚汉、史济源两练军营内一阅。旋至丁乐山寿昌营内，渠留吃便中饭。饭毕，未初进城，至栖流所一阅。每十人共屋一间，屋宽方丈，实不足以容也。归，阅本日文件。坐见之客一次。核科房批稿各簿。傍夕小睡。夜，新买京城书店各书，稍一翻阅，阅《张曲江集》，将《千秋金鉴录》阅一过。倦甚，二更四点睡。

初五日

早饭后清理文件。坐见之客二次，立见者二次。新买书有《宋元学案》，略一翻阅。拟作《王考星冈府君墓表》而不果为。中饭后阅本日文件。坐见之客三次，谈均久。核科房批稿簿，阅《宋元学案》。灯下又阅《宋元学案》，至二更二点，课儿背书。三点后，略作《王考墓表》数行。五点睡。

初六日

早饭后清理文件，阅《宋元学案》。巳刻，李铁梅山长来，久谈。因早饭呕吐，体中小有不适，阅《学案》时，渴睡殊甚。将作《墓表》而不果为。中饭后阅本日文件，添写马穀山信一叶，又阅《宋元学案》。申正核科房批稿各簿。内人病重，殊为焦虑。夜作《星冈府君墓表》三百余字。二更后，课儿背书。五点睡。

初七日

早饭后清理文件。坐见之客三次，立见者四次。至内箭道阅马步射二名。阅《宋元学案》。将作《墓表》而久不能下笔。读《宋元学案》，遂至渴睡，几成寐矣。中饭后阅本日文件，未毕。蒋养吾、应敏斋先后来，久谈。又立见之客一次。申正核科房批稿各簿。傍夕核廿八日呈词批。夜作《墓表》二百余字，皆叙常事，阅之无一字当意者。二更后，课儿背书。五点睡。

初八日

早饭后清理文件。旋坐见之客二次，立见者一次，方存之来久坐。吴彤云送所作《诗文集》。阅《宋元学案》中朱子一卷。坐堂审案十二件。中饭后阅本日文件，阅《吴彤云集》。李佛生来久坐。申正核科房批稿各簿，未毕，夜间阅核粗毕。作《星冈府君墓表》粗毕，竟无一字可用，愧汗无似。二更五点睡。

附记

○雨亭抄密考　　○合龙正折

○李柯换吴凤标　○盐务减科则折

○复奏史司折

初九日

早饭后清理文件。立见之客一次。阅《宋元学案》。巳正二刻阅《汉书·律历志》。中饭后阅本日文件。坐见之客二次。申末阅核科房批稿簿，未毕。傍夕小睡。夜核批稿簿毕。温《古文》气势之属《史记》数首，朗诵不能成声，中气不足也。二更后，课儿背书。五点睡。

初十日

早饭后清理文件。坐见之客二次，立见者二次。写《无慢室日记》。午刻阅《汉书·律历志》，全无所解，忽忽涉猎而已。中饭后阅本日文件。宝名堂书店送书二车来，余略为翻阅。本日请李佛生、吴挚甫等一看。会客一次，谈甚久。核科房批稿各簿，未毕，夜间核毕。将作盐务减科则折，至二更五点未毕，睡。

十一日

早饭将毕，呕吐特甚，良久乃稍平复。清理文件。不愿治事。阅《朱文正公年谱》。午初阅《汉书·礼乐志》，中饭后毕。阅本日文件。疲倦殊甚。阅《户部则例》中蠲恤事宜。申正核批稿各簿。傍夕小睡。夜改盐务减科则折，二更五点毕。即睡。

十二日

早饭后清理文件。坐见之客二次，立见者一次。改批一件，约三百余字。改信稿一件，约百余字。阅《汉书·刑法志》，未毕。中饭后，黄静晅来久谈。又坐见之客一次。阅本日文件。申正核批稿各簿。傍夕小睡。夜改折稿二件。二更后，课儿背书。温《古文·辞赋类》。灯初，添写钱调甫信二叶。五点睡。

十三日

早饭后清理文件。坐见之客二次。乐亭县举人史梦兰学问淹博，来谈甚久。旋考验武职弓马一员。写《无慢室日记》。午初阅《汉书·刑法志》毕，阅《食货志》数叶。中饭后阅本日文件。坐见之客一次。倦甚，眼蒙，小睡片刻。剃头一次。天气奇短，已将黑矣。傍夕小睡。夜核本日批稿各簿，作折稿一件，约三百字，改信稿一件。二更后阅杜、韩五言古诗。五点睡。偶作韵语以自箴，云：“心术之罪，上与天通。补救无术，日暮道穷。省躬痛改，顺命勇从。成汤之祷，申生之恭。资质之陋，众所指视。翘然自异，胡不知耻。记纂遗忘，歌泣文史。且愤且乐，死而后已。”

十四日

早饭后清理文件。坐见之客四次。写《无慢室日记》约四百字，阅《汉书·食货志》数叶。陈作梅来一坐。中饭后阅本日文件。坐见之客二次。李勉林来，久坐。接澄、沅两弟信，澄劝送眷回籍，沅拟以晚女许聂家，皆有肫切顾恤之意。久宦于外，疾病相寻，如舟行海中不得停泊，惟兄弟骨肉至亲能亮之也。料理日内发折事件。夜核科房批稿各簿。二更后温《古文》识度之属。五点睡。

十五日

早饭后清理文件。是日止院谢绝诸客。将宝名堂送来之书审量一番，分别或买或否。写李雨亭信二叶。陈作梅、方存之先后来谈。写《无慢室日记》。午正，请游子岱、方存之等便饭，申初散。阅本日文件，阅《梅伯言文集》，其子新送来者。坐见之客一次。傍夕小睡。夜，坐见之客一次。核科房批稿各簿。二更后，课儿背书。温《古文辞类纂·序跋类》。五点睡。内人病势日增，殊为焦灼。

十六日

早饭后清理文件。坐见之客一次，立见者一次。出门至城外，阅中军所统保定练军两营操演，午初始毕。祝爽亭来久坐。中饭后阅本日文件。旋写扁一方、对三付，改信稿一件，核科房批稿簿，未毕。傍夕至幕府一谈。夜核批稿簿毕，核信稿一件。二更后，课儿背书。温《古文·奏议类》。五点睡。

十七日

早饭后清理文件。坐见之客三次，谈甚久，立见者一次。阅《梅伯言文集》。午刻，坐见之客一次。阅《汉书·食货志》十五叶。中饭后阅本日文件。眼蒙殊甚，小睡片刻。将明日应发折件校对一过。申正核批稿各簿，未毕。傍夕，与黎竹林一谈。夜将批稿簿核毕，阅《梅伯言文集》，温《古文·碑志类》。二更五点睡。

十八日

早饭后，阅宝名堂送来之书，分别应买、应退。旋清理文件。坐见之客三次，立见者一次。阅《朱子全书》。坐堂审案十二件。午刻，坐见之客一次。中饭后阅本日文件，添写倭中堂信二叶。吴挚甫来一谈，又坐见之客一次。核科房批稿各簿，未毕。傍夕小睡。夜核各簿，毕。又将各书料理应买与否。旋阅《李二曲集》中《悔过自新说》、《学髓》等，皆将买之书也。二更后，温《论语》自《述而》至《宪问》。五点睡。

附记　　史梦兰所述

王立柱抚宁秀才　崔　宝昌黎举人

张△△乐亭举人，跋全史宫词　阚润章乐亭廪生，云甫所称

十九日

早饭后清理文件。坐见之客三次，立见者一次。料理发折事件。阅《渔洋精华录》，以新买书中有此一种也。眼蒙特甚，似因前二夜吃酒之故，不能治事，小睡片刻。中饭后阅本日文件。李佛生来一坐。阅《渔洋诗》。眼蒙，小睡。申正核科房批稿簿，未毕，夜间核毕。拟将五月所作《金陵官绅昭忠词记》大为删改，遍寻原稿不可得，因思另作一首。将杜小舫所作《江南大营纪事本末》又阅一遍，摘录要事，以便属文。二更五点睡。

廿日

是日冬至节。未明，至万寿宫率属行礼。归署后，辞谢众客不见。阅《王渔洋精华录》，眼蒙殊甚。巳正，见客一次。田敬堂之弟谈颇久。又摘录《江南大营纪事本末》，将作记而不果。中饭后阅本日文件。将上半年所作之记原稿寻出，将加修改。眼蒙不能治事。小睡片刻。申刻核科房批稿簿，暝时毕。夜作《昭忠祠记》四百余字。二更五点睡。

二十一日

早饭后清理文件。坐见之客二次，司道谈甚久。看武员箭二名。阅《梅伯言集》，作《昭忠祠记》数行。中饭后阅本日文件。眼蒙殊甚。阅《姚惜抱集》。申正核批稿各簿，毕。夜作《昭忠祠记》二百余字，毕。首尾皆用五月原稿，余系添改。昔年本未能用功，老年心钝气耗，全不能入。二更后课儿背书。五点睡。

二十二日

早饭后清理文件。坐见之客一次，立见者一次。阅《姚惜抱集》。眼蒙，小睡片刻。巳正阅《户部则例》中兵饷、马干表。午刻阅《汉书》《食货志》、《郊祀志》二十五叶。中饭后阅本日文件，阅安邱王筠篆友所著《说文释例》、《说文句读》二种，友人新送之书也。眼蒙，小睡。改信稿二件。申正，核科房批稿各簿，毕。夜将昨日所作记文又核一过。二更后课儿背书。温《古文》趣味之属。五点睡。

附记

赵永祥游击

赵镜海守备

均应参

二十三日

早饭后清理文件。坐见之客二次。眼蒙殊甚。阅《惜抱轩集》。陈作梅来一谈。午初阅《汉书·郊祀志》二十四叶，至中饭后止。阅本日文件。眼蒙小睡。旋改信稿。申正核批稿各簿。傍夕至幕府一谈。夜将所作《昭忠祠记》、《罗忠节碑》再一核改。二更后温《古文》情韵之属。五点睡。

廿四日

早饭后清理文件。见客，坐见者一次，立见者一次。阅《南雷文约》，阅《宋元学案》。午刻阅《汉书·郊祀志》毕。中饭后阅本日文件，将《宋元学案》目录抄写名字。费幼亭等查滹沱河归，久谈。核科房批稿簿，未毕。夜，张振轩等来，久坐。将批稿簿核毕。二更后，课儿背书。温《古文》气势之属。疲倦殊甚。二更五点睡。

二十五日

早饭后清理文件。见客，坐见者五次，司道谈甚久，王寿祺谈亦久。翻阅《宋元学案》。午刻阅《汉书·天文志》。中饭后阅本日文件。坐见之客二次。眼蒙殊甚，小睡片刻。申正核批稿簿，未毕。又小睡。夜将批稿阅毕。将六月所作《李忠武公碑铭》再一核订。二更后温《论语·卫灵公》至末，温《孟子·梁惠王》上、下篇。五点睡。

二十六日

早起，见雪将成寸，大为欢慰。是日下至巳正止，共厚二寸许。早饭后，坐见之客二次，立见者一次。旋看箭考验者三员。写《无慢室日记》。眼蒙殊甚。阅纪批苏诗十余叶，因新买书中有此书也。午刻阅《汉书·天文志》十五叶，未毕。中饭后阅本日文件。坐见之客二次。王霞轩寄来《王少鹤诗集》一部、《涵通楼文钞》一部，略一翻阅。核科房批稿簿，未毕，夜间核毕。又阅《涵通楼文钞》。二更后温《古文》趣味之属。五点睡。

二十七日

早饭后，坐见之客二次。旋清理文件，写《无慢室日记》，阅《涵通楼文抄》。午刻阅《汉书》《天文志》、《五行志》廿五叶。中饭后阅本日文件。坐见之客一次，谈颇久。小睡片刻。申正，核科房批稿簿，未毕。傍夕小睡。夜核批稿毕，又核呈辞批。二更后温《古文》情韵之属，朗诵数十首。五点睡。

二十八日

早饭后清理文件。立见之客一次，坐见者二次，谈均久。写《无慢室日记》。江南寄到新刻刷之两《汉书》，翻阅良久。午刻阅《汉书·五行志》十八叶。中饭后阅本日文件。眼蒙神疲。张式曾来，久谈，皋文先生之孙，求作《茗柯文集序》者也。小睡片刻。核信稿一件，约改二百字。核科房批稿簿，未毕。傍夕小睡。夜核批稿簿毕。阅《茗柯文》数十首。二更后温《古文》气势之属。五点睡。

二十九日

早饭后清理文件。坐见之客二次，立见者一次。写澄、沅两弟信，未毕。巳正坐堂审案十二件，午正毕。又写两弟信。中饭后阅本日文件。陈作梅来一谈。旋将两弟信写毕。核批稿各簿，未毕。傍夕小睡。夜将批稿各簿核毕。二更后，纪鸿儿初阅《仪礼》，与之一谈。旋温《古文》识度之属。五点睡。

附记

改文六首李、李、唐、湘、欧、星

作折三件滹沱、赈济、清讼

京信十八件

三十日

早饭后清理文件。两司来见，久谈。陕西两主考来见，一谈。又坐见之客二次，立见者一次。旋写《无慢室日记》。午刻阅《汉书·五行志》二十六叶。中饭后阅本日文件，写扁四方。小睡片刻。申正核科房批稿各簿，未毕，灯后核毕。改《罗忠节碑铭》。二更后，鸿儿来谈《仪礼》。旋阅《惜抱轩文集》。五点睡。

十二月

初一日

早饭后清理文件。旋写《无慢室日记》。眼蒙殊甚。小睡片刻。午初阅《汉书·五行志》廿五叶，中饭后始毕。午正，史绳之来一谈。中饭后，出城迎接库克吉泰，渠由西安将军新调热河都统也。归，阅本日文件。坐见之客一次。申刻，库仁盦都统来此久坐，吴挚甫来一坐。傍夕小睡。夜核科房批稿各簿。二更后，眼蒙，竟不能看书治事，即闭目静坐，默温下《论》。五点睡。

初二日

早饭后清理文件。坐见之客三次，立见者二次。阅《梅伯言集》。午刻，司道府来见，议获盗正法事。阅《汉书·五行志》十八叶。中饭后阅本日文件。出门至城外拜库都统，久谈。归，坐见之客一次。库都统又来辞行。旋又坐见之客一次，立见者一次。傍夕，李佛生来一谈。夜饭后，核科房批稿各簿。二更后，与纪鸿略谈《仪礼》。旋将《罗忠节碑》再一核改。温韩文数首。五点睡。

初三日

早饭后清理文件。出门至城外送库都统，寄请圣安。归，坐见之客一次，立见者一次。写澄、沅两弟信。费、陈两道来一谈。中饭后，将两弟信写毕。阅本日文件。李勉林、黄静轩来久谈，薛叔耘来一谈。申正核科房批稿各簿。傍夕小睡。夜将批稿核毕，阅《学案》周子、大程子。旋将《李忠武公碑》核改。二更五点睡。是日将《宋元学案》目录写毕。

初四日

早饭后清理文件。坐见之客四次，立见者一次。阅《宋元学案》十余叶，阅《汉书·五行志》二十四叶。中饭后阅本日文件。坐见之客二次。又阅《汉书》《五行志》、《地理志》二十四叶。核科房批稿簿，未毕。傍夕小睡。夜将批稿簿核毕。又阅《宋元学案》数叶，核改《唐公墓志》。二更五点睡。

初五日

早饭后清理文件。坐见之客二次。巳正阅《汉书·沟洫志》。今年自六月初二日起，因《五礼通考》难看，改看《汉书》，至是看一遍始毕。中饭后阅本日文件。目光蒙甚，小睡。旋改信稿二件。贺麓樵来一谈，秦淡如来一谈。核科房批稿各簿，未毕。傍夕小睡。夜将批稿核毕，又核河工批一件，呈辞批数件。二更后，与纪鸿略讲《仪礼》。旋思改《唐公墓志铭》，良久而不能下笔改一字。五点睡，五更醒。自觉衰惫已甚，不能服官，亦不复能从事于学矣。

初六日

早饭后清理文件，将《真西山全集》略一翻阅，看《文章正宗》十余篇。立见之客二次，坐见者二次。午刻核信稿十余件。中饭后阅本日文件。眼蒙殊甚，小睡片刻。核科房批稿簿，未毕。内人病重，焦灼之至。与黎竹舲久坐。夜饭后将批稿核毕，阅《文章正宗》内之韦诗，因泛览《朱子全书》中之论文论诗。二更后，与儿子一谈。旋思改《唐公墓志》，久不能成，心如废井，汲之无水，愧恧何极！五点睡。

初七日

早饭后清理文件。坐见之客三次，立见者一次。巳正坐堂审案十二件。午初改信稿一件。中饭后阅本日文件。小睡片刻。又改信稿五件。坐见之客一次。核科房批稿簿，未毕。傍夕小睡。夜将批稿核毕，将《唐公墓志》略一核改。是日屡阅韦苏州诗。二更后又阅韦诗五古及欧公七古。五点睡。

附记

王仁宝　朱同保均王养寿所称

常　善　恩　泰　赵　浚

侯国钧　邹裕龄　杨沛泽均张锡蕃所訾

初八日

早饭后清理文件。见客，坐见者二次，立见者三次。因日来眼蒙特甚，小睡良久。午刻改信稿一件。中饭后阅本日文件。又因眼蒙久睡。申正核科房批稿簿，未毕。傍夕又小睡。夜将批稿簿核毕，翻阅《梅伯言文集》。核改《李勇毅公墓碑》，虽改数十字，大致庸冗如故。二更三点即睡。因眼蒙，不敢久坐也。

初九日

早饭后清理文件。坐见之客三次。巳正，坐堂审案十件，午初二刻毕。旋将王叔喆、王联廷之供再看一过。中饭后阅本日文件。因眼蒙，小睡颇久。申正核科房批稿各簿，未毕。傍夕又小睡。夜将批稿簿核毕，改《李勇毅碑铭》。二更后与纪鸿一谈。旋阅《中庸》、上《论》。疲困殊甚，三点即睡。

初十日

早饭后清理文件。坐见之客二次，衙门期也。旋写《无慢室日记》，阅《劝戒六录》，近人梁恭辰撰，皆录近时善恶祸福之报。中饭后阅本日文件。眼蒙小睡。改信稿三件。申正核科房批稿簿。傍夕至幕府一行。夜又核批稿。旋改滹沱河折稿，未毕。二更四点睡。

十一日

早饭后清理文件。旋坐见之客一次，立见者二次。陈荔秋所抄《赈荒要语》二十余叶，细阅标识。写信与李勉林，令其摘取数条，为大、顺、广赈荒之用。旋又阅《劝戒六录》。中饭后阅本日文件。作梅来一谈。写对联六付。申正后核科房批稿簿。挚甫来一谈。傍夕小睡。夜核批稿各簿。眼蒙殊甚。二更后改滹沱河折稿。五点毕。即睡。

十二日

早饭后清理文件。巳正出门至莲花池，书院月课。归，小睡片刻。对折、片各件，将以日内拜发。中饭后阅本日文件。李勉林来一坐。旋写对联八付。申正剃头一次。夜核科房批稿各簿。旋改所作《欧阳墓志》、《湘乡昭忠祠记》，至五点粗毕。即睡。

十三日

早饭后清理文件。旋坐见之客三次。巳正核科房批稿各簿。向于申正后始核，天黑未毕，故改于巳正核之。中饭后阅本日文件。坐见之客三次，史绳之谈甚久。写对联五付、扁一方。傍夕小睡。夜将《昭忠祠记》再一核改。眼蒙殊甚，闭目小坐。旋温《古文·序跋类》。二更四点睡。

十四日

早饭后清理文件。坐见之客三次，立见之客二次。是日派二弁进京，一递折，一送炭金。眼蒙殊甚，不能作事。午刻核科房批稿各簿。中饭后阅本日文件，阅《理学宗传》中朱子数叶。眼蒙，久睡。坐见之客一次。湖北书局寄来各种书籍，翻阅良久。傍夕又小睡。夜阅湖北所刻之《经典释文》，又阅《牧令书》。二更五点睡。

十五日

早饭后清理文件。旋阅《牧令书》中之《筹荒》，是日共阅六十三叶。午刻，坐见之客一次。核科房批稿各簿。中饭后阅本日文件。至城隍庙接水，行祈雪礼。傍夕至幕府一谈。夜阅《筹荒》条款，未毕。眼蒙殊甚，闭目小坐。旋温《古文》气势之属。二更四点睡。

十六日

早饭后清理文件。至城隍庙求雪。归，坐见之客三次，立见者二次。阅《筹荒》条款，是日至夜，共阅四十三叶，将《牧令书》中《筹荒》二卷阅毕。中饭后阅本日文件。眼蒙殊甚，核科房批稿各簿。小睡养目。夜温《古文》情韵之属。二更后，月食初亏，行救护礼。二更五点食甚，行礼。三更三点还元，行礼毕，入内睡。

十七日

早饭后，至城隍庙求雪。归，清理文件。见客，坐见者三次，立见者一次。旋核科房批稿簿。午刻闭目少坐。中饭后阅本日文件。拟作南三府请赈恤折，久未下笔，将《会典事例》一阅。与邓良甫一谈。夜，改折稿约三百余字。二更后温《古文》趣味之属。四点睡。

十八日

早饭后至城隍庙求雪。归，清理文件。见客。坐见者二次，立见者二次。旋核科房批稿簿。午刻闭目少坐。中饭后阅本日文件。贺麓樵来一谈。申刻，改折稿数行。傍夕小睡。夜将折稿作毕。二更后温韩文、韩诗。五点睡。是日接澄弟信，余家起造书房七间，而用钱至三千余串之多，彭芳六办事，实太荒唐，深可叹恨。吾乡人贵料贵，亦殊非安居乐业之地也。

十九日

早饭后清理文件。坐见之客一次。巳刻坐堂审案十二件。午刻，李勉林来一坐。核科房批稿簿。午正闭目小坐。中饭后阅本日文件，写郭意城信一封，约五百余字。拟改请普庆春祺折，久未下笔。申正至幕府久谈。口占一函，寄钱调甫。夜将改折，以此稿与十一月初一所发请蠲缓折稿一对，处处重复，且有矛盾之处，因逐条签出，请幕友另拟一稿，直至二更五点始行签毕，即睡。眼蒙殊甚，不堪再窃高位矣。

二十日

早饭后清理文件。坐见之客二次，司道谈颇久。旋核科房批稿簿，未毕。巳正至藩司卢午峰署内搬库，库存银六十万两有奇，余坐堂抽查五匣，共弹兑一万九千两，旋即退堂。午峰留吃中饭，同席为张振轩、费幼亭。饭毕，便道一拜蒋养吾，因渠二十日内连殇二孙、一孙女，往唁之也。申初三刻回署，阅本日文件，未毕。幕友来一谈。接沅弟及刘霞仙、郭意城各信。与邓良甫一谈。夜将本日文件阅毕，核昨日批稿各簿毕。二更后阅《陆象山集》。五点睡。

二十一日

早饭后清理文件。坐见之客一次，立见者一次，巳刻核科房批稿簿。午初封印行礼。旋阅《陆象山集》。中饭后阅本日文件。蒋养吾来久坐，贺云林来一坐。代钱调甫改谢恩折稿，不过数句，而久不能下笔，心如废井，无水可汲，殊可愧歉。傍夕小睡。夜将调甫折改毕，又改大、顺、广赈恤折。二更后与纪鸿一谈。旋温《孟子》养气章至许行章。五点睡。

二十二日

早饭后清理文件。旋坐见之客二次。偶阅孙退谷《庚子销夏记》。巳正核科房批稿各簿，午初三刻毕。黄静轩启愚来久坐。中饭后，史绳之来一坐，又坐见之客一次。阅本日文件，阅《庚子销夏记》及《四库简明目录》。傍夕至幕府一谈。夜，眼蒙殊甚。阅《四库书目》，温古文。气势之盛者，莫盛于李、杜、韩、苏之七古，因温诵七古良久。二更五更〔点〕睡。日内，思古来圣哲名儒之所以彪炳宇宙者，无非由于文学、事功。然文学则资质居其七分，人力不过三分；事功则运气居其七分，人力不过三分。唯是尽心养性，保全天之所以赋于我者。若五事则完其肃、义、哲、谋、圣之量，五伦则尽其亲、义、序、别、信之分；充无欲害人之心而仁足，充无穿窬之心而义足，此则人力主持，可以自占七分。人生着力之处当于自占七分者，黾勉求之，而于仅占三分之文学、事功，则姑置为缓图焉。庶好名争胜之念可以少息，徇外为人之私可以日消乎？老年衰髦，百无一成，书此聊以自警。

廿三日

早饭后清理文件，阅《四库书目》良久。巳正核科房批稿各簿。午刻，方存之来久坐。中饭后，核对明日应发折件。旋阅本日文件。眼蒙殊甚，闭目久坐。旋又阅《四库书目》。傍夕与幕友一谈。灯下仍阅《四库书目》，旋料理琐事。折差明日进京略有信件等也。阅《史记》平原君、游侠等传。二更五点睡。每日治事极少，悠悠忽忽，深可愧也！

廿四日

早饭后清理文件。旋坐见之客二次，立见者一次。王立勋谈甚久。巳正坐堂审案十二件，午初二刻毕。阅科房批稿各簿。中饭后阅本日文件。眼蒙而神甚疲，小睡颇久。旋见客一次。阅韦诗，核呈词批。傍夕又小睡。夜，差弁自京归，接阅京信十余件。二更后与纪鸿儿一谈。温《古文》趣味之属。五点睡。

廿五日

早饭后清理文件。旋坐见之客三次，衙门期也。巳正核科房批稿各簿。午刻核信稿十余件。中饭后阅本日文件。闭目小坐。立见之客一次。陈作梅来一谈。申正写对联六付。旋小睡良久。夜将《苗仙簏墓碑》一阅，写澄、沅两弟信。二更后，改余所作《仙簏墓志铭》。五点睡。

廿六日

早饭后清理文件。坐见之客三次。巳正核科房批稿各簿，午初二刻毕。眼蒙甚，于朦胧中阅《四库书目》一本。中饭后阅本日文件，将《苗仙簏铭辞》改毕，写对联六付。打辫，小睡。夜饭后，李佛生来小坐。温《古文》情韵之属。二更五点睡。

廿七日

早饭后清理文件。坐见之客四次。核科房批稿各簿，阅《方存之文集》。中饭后阅本日文件。坐见之客一次，立见之客一次。又阅《方存之文集》，写对联六付。傍夕小睡。夜又阅《方存之文集》。接家信，内澄、沅两弟各一件，又有纪寿侄一信。余离家时，侄犹是四岁小儿，今已十有五岁，文理清顺，字亦圆秀，孤儿渐有成立，且慰且悲。温《古文》识度之属，温《孟子·公孙丑篇》。二更五点睡。

廿八日

早饭后清理文件。坐见之客四次，李铁梅坐甚久。核科房批稿各簿。眼蒙不能治事。郁闷之至。中饭后阅本日文件，阅《方存之文集》。眼蒙，闭目久坐。幕友来一叙。傍夕，余至幕府一谈。夜核信稿三件。旋温《古文》气势之属。二更五点睡。

廿九日

早饭后清理文件。折差自京归，阅各批件，阅张清恪公《道统录》。围棋二局。午刻闭目小坐。中饭后阅本日文件。李勉林来辞岁，因留共吃中饭。阅《伊洛渊源录》。申刻剃头一次。傍夕至幕府一谈。夜温《古文》趣味之属。二更四点睡。匆匆又阅一年，一事无成，悔恨丛生。古人所谓老大徒伤，真至言也。睡后，闻儿妇郭氏将分娩，内人以月分未满为虑，久不成寐。至四更，闻生一孙，系新年正月初二［一］日丑时，颇以为慰。四更末乃成寐。

无慢室日记 ⁽¹⁾

正月

初一日

林天龄福建，南书房，艮翁门生。树生言其品学俱优，艮翁亦称之，但言系庚申翰林作门生耳。

初二日

初三倭宅　初四江西　初六宝宅　初七谭、董　初八罗、毛　初九周、李　初十会馆　十一文宅　十二安徽

吴竹如所开六人：王兰广　李同文　张光藻　杨毓柟　方汝翊右五人，直隶贤员　冯拭甲午举人，乙巳进士，可办折奏，兵马司中街

陈小帆所开七人：任信成署天津府　张光藻候补府　陈崇砥保定同知　成福树生保过，进士　李秉衡蔚州监生　徐本衡知河工事　李璋东安知县，进士

徐孟卿所开十二人：范梁大名道　余承恩候补道　博多宏武候补道　杨毓柟大名府　张光藻候补府　陈崇砥保定同知　吴保琛保定通判　李秉衡蔚州　胡岳新城县　蒋曰豫候补县　以上文员十人　姜国仲大名镇　潘镛振之，幕友

唐义渠所开道府九人：杨毓柟为首，单已毁。内：杨毓柟曾为竹如所举、孟卿所举、仙屏所举　任信成曾为小帆所举、仙屏所举　徐继鎕　荫德泰　蒋春元曾为仙屏所举　任道镕　李朝仪　刘策先曾为仙屏所举，陈小舫亦称之　刘树堂曾为仙屏所举

委员三人陈崇砥为首，单另存。内：　陈崇砥曾为祁文端所保、小帆所举、孟卿所举、仙屏所举　恽杜孙次山子　谭宝谟竹岩侄

州县十四人刘秉琳为首，单另存　内：刘秉琳曾闻陈小舫并称之，许仙屏所举。湖北人，深州　叶增庆曾为祁文端所保、端木埰称之，许仙屏所举。甘肃人　胡如川曾闻黄恕皆称之，陈小舫称之。河南人，不好　刘杰天津县　褚瑨不好，湖北人　朱靖甸曾为许仙屏所举，河南人，李铁梅称之　陈元禄浙江人　王养寿浙江人　江贡琛湖北人　夏子龄曾为许仙屏所举，江苏人　周锡璋浙江人　宋彭寿雪帆子　李朝仪曾为贺云湖极称，倭相亦称之　李葆贞湖北人　张庆熙浙江人

武官三人：赵喜义古北口参将　王得魁前营都司　李焕璋左营守备

幕友三人：范观亭馆藩署　方培之馆赵州　骆叙清

不可用者六人其中三人与许单相同，单另存：　刘金范　严祖全　高文澜　恭钧　李传黻　宝森

许仙屏所开贤员二十八人：单已毁。内：刘秉琳与唐同，深州　王启曾正定　夏子龄与唐同，易州　庆之金肥乡令　李璋与唐同，东安令　姜瀚文祁州　杨毓楠与吴、徐、唐同，前大名守　任道镕顺德守　李秉衡与徐同，蔚州　陈锡钧河间丞　张光藻与吴、陈、徐同，省局　蒋曰豫与徐同　夏献烈正定令　叶增庆与唐同，开州　陈锡麒东光令　杨蔚本宛平令　朱靖甸与唐同，前清苑　杨应枚元城令　范梁与徐同，大名道　项桂轮　任信成与陈、唐同，前天津守　周乃大　蒋春元与唐同，□□河道　江槐序　刘策先与唐同　王以和　刘树堂与唐同　崧瀚

不可用者六人内有三人与唐同，单另存：　严祖全　高文澜　德成　宝森饶阳，获鹿　余承恩　刘景芳

初三日

蒋养吾所开永定河节略原单七条，节删为三条

岁修、抢修、备防、运脚四宗：咸丰三年以前，每年由部拨银十万两，先年冬间发给。咸丰三年，部议核减一半，内实银二万五千两、钞票二万五千两，改由司库发给。同治三年，刘印渠制军奏请免发钞票、全发实银五万两，仍由司库发给，不能先年预发，且发款迟延并有欠项。

漫口经费：挑引河者不罚赔，办堤工者罚赔，每堤工用银一万两赔四千两，即销六赔四之旧章也。此四千中，制台、河道占二千，本工厅汛占二千。

南上各工程，原估银十一万三千余两，蒋道办理进占盘筑裹头、土工、埽工，用银三万一千六百余两，尚欠发银二千四百余两。拨款之已领者，天津洋税关银二万一千两，上半年南四工剩下银八千二百余两，陕甘部拨项下剩银二万九千两此款现存徐道河库；拨款之未领者，山东地丁银三万两，闽海关三万两。

初四日

托人至内阁抄出同治元年二月初六日之奏，追赠道员候选同知曾国华谥号，奉御印钤出愍烈使民愁伤曰愍，有功安民曰烈。

初五日

成福，乙巳进士，历任安徽霍山、亳州、桐城、六安。同治二年，树生奏保十人至直隶差委，至今七年未署补。谙练精细，在天津发审局当差。树生同保者尚有恩福、彭祖祺。

张铭，扬州附生，道光间两次捐输，选龙门知县，遏枭匪北窜。报黑地多顷，防捻匪三次，优保花翎、运使衔知府用。老迈昏庸，其保多由夤缘而来。

初六日

正月初五日，刘盛藻造册送到：

铭军各营

亲兵护卫营　帮带官总兵章高元　中、前、后三哨

铭字洋炮营　管带官总兵吕嘉　左、右二哨

右五哨亲兵合为一营

铭字亲兵正营　管带官提督刘盛瑺　以上亲兵护卫及洋炮营务处，凡五营

树字右营　兼营务处管带官江苏道赵宗道

树字新正营　管带官提督丁达材

铭字中军正营　统带右、后管带官提督滕学义

铭字中军右营　管带官提督李常付

铭字中军后营　管带官提督邱尊谦　以上铭字中军六营，分统二员

铭字中军前营　统带副、左等管带官提督刘盛林

铭字中军副营　管带官提督丁汝昌

铭字中军左营　管带官提督冯如霖

铭字左军正营　统带左军管带官提督刘克仁

铭字左军前营　管带官提督赵怀业

铭字左军后营　管带官总兵张佩芝　以上铭字左军及树字六营，分统一员

树字前营　管带官提督聂士成

树字副前营　管带官提督吴宏洛

树字后营　管带官提督董明礼

铭字右军正营　管带官提督唐士纯

铭字右军副营　兼代统右军管带官提督王德成　以上铭字右军六营，分统一员

铭字右军前营　管带官提督梁善明

铭字右军左营　管带官提督贵扬

铭字右军右营　管带官提督姚天霖

铭字右军后营　管带官提督张光亮

铭字先锋马队副中营　兼统前右营管带官提督陈凤楼

铭字先锋马队前营　管带官游击马金叙

铭字先锋马队右营　管带官游击任之书　以上马队六营，每营四哨，另加小队二哨，分统官二员

铭字先锋马队正营　兼统左后营管带官总兵王保胜

铭字先锋马队左营　管带官参将王凤彩

铭字先锋马队后营　管带官游击邓长安

铭字先锋马小队二哨

铭字水师营　长龙二号，舢板十号　管带官提督张骏　以上水师一营

初七日

胡启爵 ⁽²⁾ 号列五，在楚中入官相幕府，到直转结严祖全、高文澜为死党。枭匪之案，三人皆得优保。七年正月，捻匪近省，三人铺张开销多款，事后卖保举。刘策先，六军统领之一，亦仰三人鼻息。各官视胡门为捷径。

严祖全 ⁽³⁾ ，捐通判，初为孙琴泉幕府，后随鲍桂生小山办僧邸营务，反噬孙道鬼蜮多端。后入崇署督幕中写折，奏保知州花翎。刘印渠来，蝉联入幕，旋经撵出。官相到任，求高文澜得入其党，题补滦州，保知府，加三品衔。办保案时，上下其手，贿赂公行。任怀来时，捏报腰拨银一千余两，藩司书吏索费不遂，批驳之。该员竟用院札行司，将经承除名，即小事以示大威。现求赴新任，闻已允准。与胡、高皆挂名领五局薪水。

初八日

杨因培 ⁽⁴⁾ ，香河县知县，武进人，由供事报捐县丞衔。《宣宗本纪》成，保奏县丞分省。指捐北河，海运保知县。又捐固安县丞本任，署昌平州、平谷县两任。三捐两保。五十八岁，面有昏暗之色，恐其庸劣。

陈镜清 ⁽⁵⁾ ，固安县知县，济宁州人。由监生报捐主簿，指分北河。三次报捐，四次保举。面白，嘴常邪动，恐其滑而多诈。

杨蔚本 ⁽⁶⁾ ，宛平县缺，署宝坻事，贵州遵义人。丁酉举人，甲辰大挑知县代理及委署四任。丙辰丁艰，回籍办团，三次保以直隶州。轩爽朴实，直隶出色之员。

初九日

高文澜 ⁽⁷⁾ ，题补栾城县。许开，唐开，李开。胡启爵卖保举，高文澜包揽部费。

德成 ⁽⁸⁾ ，由提督府笔帖式捐主事。遣戍军台，输金释罪，改捐知县，屡署直隶优缺。作令时卖案，书役等直入内庭议价，称书役为盟兄把弟。捐分〔河〕间知府，刘印帅知其贪劣，该员潜匿京城。官相到任，从京城伺候到省，沿途打顶马，到署站内班。枭匪案内保花翎道员，加三品衔。现杨毓柟告病，该员将补广平府。

高维翰 ⁽⁹⁾ ，赵州知州，由县丞擢直牧。刘印帅令其诊病，该员即袖人参馈之。赵州履任未久，捏报勇粮六万余金。署冀州时，交结卞宝书，冒销勇粮二万，以地粮补之。

初十日

胡如川 ⁽¹⁰⁾ ，迁安县知县，河南俊秀，素有通捻之称。捐知县，交结朝贵，拜认师生，屡任腴缺。署迁安，购两名姝，名曰两头大，又买美女十二人。邑有富室张姓，子妇甚丽。该员授意奸民诬告其翁媳通奸，拘案重讯。该员与其媳奸淫三日，而罚其翁万金。又有谋杀亲夫之凶妇，亦以色美纳为侧室，为之开脱罪名。现经御史奏参，撤任查办。此人陈小舫极言其贤。

王兰广 ⁽¹¹⁾ ，定州知州，丁酉拔贡。祁文端以循吏保之，在定州贪婪不理民事。一日，自外归来，百姓数千堵截大门之外，嘲骂纷纷，询其何以不坐堂，许以立时坐堂乃散。此人吴竹如单内举之。

十一日

恭钧，琦侯之子。练兵局大委员，招纳干儿义子甚多。又为善后局总办，又为交代局总办。交代局经年不办一交代，经年不治一文书。此外又有军需总局、治河总局河局委员为李孟平，在五局领薪水者，每月更找领车价。

刘景芳，景州刘贡生之子。其父容留骑马贼，胜帅保至副将，文伯川保至总兵。六年，枭匪窜深、冀、饶阳一带，刘印帅严檄至十七件之多，抗不遵令，支吾驳回。藏匿饶阳留楚村一带，抢掠虐民。以穆腾阿、崇厚为护符，播弄是非。七年捻匪之乱，刘景芳驻沧州，张总愚与之往来拜谒，又与同宿王官屯兰际春家，以骡马相酬赠。

十二日

余承恩，宰安肃时，用大炮催科，革职。徐志道保荐带勇，目不识丁。刘印帅剿匪，抗调，因奏改武职，怀恨。今年，该员带兵扰害天津，百姓联名呈控。与刘景芳造谣，言印帅亲兵叛逆，御史范熙溥奏请将刘、余革职。二人皆骄悍通贼。

十三日

博多宏武，直隶候补道，内务府笔帖式，升理事同知，为印渠所不悦。投入崇门，曾任口北道、永平府，所得颇丰。在天津，多办要差，倾囊行贿。王元培、赵允祐、高文澜、孙作霖，皆博之门生义子也。巧而有邪术。此人为徐孟卿所保荐。

廿五日

永定河身高仰，较之堤外之民地高至一二丈不等，必须挑挖河身。每年所领岁抢修经费银近十万两，咸丰三年以后仅领四分之一。同治四年以后亦仅领一半，其余一半，拟以后筹款领足，即专作挖河之费。岁抢修银，现虽仅领五万许，而一入汛官之手，并未修工。每遇决口，无论大小多寡，皆作另案估工兴修。是岁抢修之银，永无到工之期。虽拟将此银发出时，每汛岁给银五六百金，约计用万余金为全河文武各官津贴之费，其余银近三万金，作为另案估工之用。

廿六日

彭爵祺，树生保过，与恩福、成福并保，现委署迁安县。前迁安县为胡如川，因御史参撤任。实缺为 ⁽¹²⁾ ，因事撤任。石景山同知王茂埙，蒋言其因循。南岸同知余汝偕，歪邪，且似有瘾。北岸同知程迪华，程鄂南之弟，丁忧，未见。三角淀通判朱津，似尚敏捷谙练，面麻，似利害者。北岸通判徐龄，面小而瘾甚重。

蒋道在粮台，概发库平，不发湘平。报销经费，在粮台筹二万余，在唐藩司处筹三万，部费三万，局费六千。下余数千，作粥厂经费，发典生息之用。报销多报三万名，曰长垫，应在直领出归款，不请奖子弟，但请加本县文生学额，部驳只准一名。此渠自述之辞。

廿七日

候补道：

荫德泰　二品顶戴　　李廷瑞　曾任遵化州，扬州人　　叶伯英　曾在毛营，怀宁人　　任信成　天津府，腊底卸事，陈、唐、许俱称之　　余承恩　官相保复文职，崇参革职，官又开复　　刘树堂　从印渠甚久，许单称之　　蒋春元　　刘策先　现统策字营，在正定府　　杨咏春　云芗，现丁忧　　柏春　东辅，现回京　　博多宏武　现在天津　　李世侃　在天津办厘

廿八日

接印后应办之事：改折稿数字，咨行丁、吴及司道；密札两司，令各保贤员、甄劣员；作刑名、钱谷、缉捕、风教四条与十六条并通饬各属；臬署悬各属每月销案若干、监禁管押若干、未获之犯若干榜式；藩署悬各属月解钱粮若干式；勒限清积案、记功过，令藩、臬拟章程；札藩司定轮委、酌委章程；作司、道官厅联。

二月

初一日

练军及留勇饷数：

刘策先策字三营：薪公亲军夫马　一千两少二钱

勇夫一千七百七十五人　八千一百六十九两六钱

余承恩忠胜三营：薪公亲军夫马　一千两少二钱

勇夫一千二百五十人　五千四百四十六两四钱

马队二百五十人　一千九百七十两零

臬司张暂统五营：薪公亲军夫马　一千两少二钱，内统领公费二百两，臬司缴还

直字两营刘祺：勇夫一千二百五十人　五千四百四十两零

马勇八十人　六百三十二两

义胜后营赵喜义：勇夫六百二十五人　二千七百二十三两零

洋枪队百人　四百八十二两零

义胜前营李德英：勇夫六百二十五人　二千七百二十三两零

天雄军前营马学孟：勇五百二十五人　二千七百二十三两零 ⁽¹³⁾

恩福统带保阳军：勇五百二十五人　二千七百二十三两零

总局酌留勇车：勇一百五十人　六百四十三两零

长车一百辆四套　二千四百两　　以上皆留勇

保定等四处练军：共四千人　一万六千五百四十四两　以上练军

军火杂支　约月支五千两

出款：每月六万零六百二十九两。入款：户部月拨三万五千两，藩库划拨应解花马池银五千两，运库于变价项下月协银一万一千两，共五万一千两，尚不敷者近一万之数。

初二日

司库存银三十万七千六百四十二两有奇：地粮十八万零，杂租七千零，杂款十一万零。

开州黄河工程：刘督院奏请部拨银二十万，业经解到。因天旱及枭匪滋事，借拨应用。现拟捐输归款，以修开州之工。

酌留四军，总统改为督练官名。

保定　中军副将冷度　　　　　遵化　通永镇总兵王佐臣

宣化　署宣化总兵崔福泰　　　古北口　署直隶提督郑魁士

总统月支八十两；管带二员，各二十两；委员二员，各十二两。

公费：月支六十两；帮带二员，各十五两；哨官十员，各十两。

亲兵、书手，三两五钱，队长，马六两、步三两，马兵二百人、步兵八百人，各二两四钱。马二百匹，每匹三两。军火价：月四百两。长车：月廿七两。

以上每军千人，月支四千一百三十六两大建如此，四军共支一万六千五百四十四两，队长、兵丁、书识、听差共一千零八十四名，马二百匹，较之勇营章程则苦矣。

初五日

备公银：雍正十一年，前督李奏明：养廉二万，内督署自支一万二千，吏役工食、心红纸张支三千外，余者五千，作为备公之用。乾隆四年，前督孙奏添书吏饭食银一千三百两。现在每闰之年，中军领备公银三千七百两；有闰之年，督署多支一千，书吏多领一百零八两有奇，中军仅领备公银二千五百九十一两有奇。

抵补充公银：运司移解抵补充公银七百二十六两有奇，于中军除去扣六分平四十三两零，又除去摊扣悬岸银。更夫工食银，保定府移交中军四十五两有奇，亦添入备公之用。

初七日

永定河年例应领经费

岁修银：乾隆四十年，前督周奏明岁修一万，挖中洪五千两，濬下口五千两，石景山石工二千两，共二万二千两。嘉庆七年，钦差那奏添一万两。十四年，前督周奏加二千两，共三万四千两。向系年前由督给咨，赴户部请领。咸丰三年，部议减半，又于一半之中发半银半钞在藩库领。同治三年，前督刘奏准全发实银。次年发。

抢修银：乾隆四十年，前督周奏明发一万二千两。嘉庆七年，钦差那奏添一万二千两。嘉庆十四年，前督温奏添三千两，共银二万二千两。向系督咨于先年秋汛后赴户部请领。咸丰四年，部议减半，又发半银半钞，在藩库领。同治三年，前督刘奏准全发实银。次年发。

运脚：嘉庆六年，天水料须从远处购买，前督颜奏添运脚银八千五百两。向来之先年赴部请领。咸丰四年，减半并发半钞。同治三年，之仍发实银，均与岁抢修同。

添备秸料：嘉庆廿五年，前督方奏请添办秸料，每岁由道查明秸料不敷，应添多寡，随时详请具奏，俟部议准，赴藩库请领。咸丰四年，部议添办二百二十万束，该银二万三千一百两，减半领，又发半银半钞。同治三年，前督刘奏全发实银。

以上四款，原额银九万二千五百九十余两，减半，该银四万六千贰百余两，司库扣六分部平、二分京本平，按二文平实发库平银四万二千五百八十六两有奇；又扣同治三年改挖下口借司库垫款，分年扣还，每年扣三千两，实只领三万九千五百八十六两有奇。

国藩按：岁修、抢修、运脚三款，有定额者也。至添备秸料一款，每年详奏后，尚须由部议准。兹仅咸丰四年一案，部议准发减半银一万一千余两。此外各年，不知有议准之案否。所准之数，不知究有若干，此款究不可以为常额。又，运脚一款，因嘉庆六年大水，近处无料，故远处须增脚价。此外，各年近处有料可购，则脚价一款，亦不可以为常额耳。

初八日

直隶二十驻防：

保定府　官十员，兵五百零 ⁽¹⁴⁾ 二名　　雄县　官四员，兵五十名　　良乡县　官四员，兵五十名　　采育　官四员，兵五十名　　固安县　官四员，兵五十名　　霸州　官四员，兵五十名　　东安县　官四员，兵五十名　　宝坻县　官四员，兵五十名　　山海关　官二十九员，兵八百名　　永平府　官六员，兵一百名　　昌平州　官四员，兵五十名　　顺义县　官四员，兵五十名　　玉田县　官六员，兵一百名　　三河县　官六员，兵一百名　　独石口　官七员，兵一百名　　古北口　官十员，兵二百名　　喜峰口　官九员，兵二百名　　罗文峪　官五员，兵一百名　　冷口关　官六员，兵一百五十名　　千家店　官二员，兵四十名

初九日

任道镕所呈手折：

张光藻　候补府，徐、陈、吴、许并称之　　刘秉琳　唐、许称之　　崧翰　许称之　　李秉衡　陈、徐、许、蒋称之　　陈崇坻　陈、徐、唐称之　　夏子龄　唐、许称之　　彭爵麒　树生所保，蒋称之　　韩印　　叶增庆　许称之　　陈锡麒　振轩与许称之　　夏献烈　许称之　　陈金式　振轩称之　　蒋曰豫　振轩称之，徐、许称之

以上优

胡如川　　德成　　周培锦　　陈凤藻　　王庶曾　杨树屏亦极恶之，言其以钱粮捐官，父监追　　汪家勋　　陆邦煃　　汪鸣和

以上劣

苏性　　陶云锦

以上顺德属之优者

十一日

蒋春元所呈手折：

李秉衡　上年带勇防河，勤于操练，人数亦足　　瑞庆　遵化州，勤能小心，前办东路支应，豪无沾染，瑞芝生之弟　　邹在人　刘印渠密保堪胜知府，西路同知　　萧履中　南路同知，办团能体恤民情　　费瀛　长垣县　　宋陈寿　柏乡县　　庆之金　肥乡县，许称之　　李葆贞　无极县，唐称之　　李璋　东安县，许、陈称之　　高维翰　赵州牧　　陈镜清　固安县，兼熟河工　彭爵麒　迁安县，罗保之，任称之　　李秉钧　永清县，到任一年，已结二百余案　　周锡璋　盐山县，随印渠剿贼，始终不悔，血性男子　　章斐成　青县，在粮台当差无误，有守　　沈向荣　常德人，为人恬静，言行取与不苟　　张光藻　候补府，最有守　　恭钧　办事能干，惟嫌其刻　　恩福　首府已年余，声名尚好　　何崧泰　品优于才　　朱锡庆　　张云祥　　沈廷樾　　汪枚　　贾孝彰　　张延绪　　张守宪　　廷霖　　李逢源　以上九员，均能不惮劳瘁，亦不妄取

以上优

德成　严祖全　以上二员，卑鄙无耻，小人之尤，众皆恶之

十三日

陈小舫所开手折：

李德英　河间武举。咸丰二年，奉胜帅札在沧州劝捐，出票拘押富绅刘凤舞、吴之镛等，私贿李一年乃得释。李传黻带役拿之。上年十二月，在北河扰害居民。陈小舫贳其人，谓其单骑进凤阳，说降张元龙。又为刘印渠、唐义渠所称许，张臬司似不以为然，请撤其营　　刘秉琳　容貌若黑，所至皆有善政。僧邸蒙古兵入宝坻，纵马食稼，刘擒治之。庚申之变，刘以宛平令赴夷营，回话有单骑见虏之概。唐、许、任并称之　　乔文蔚　顺天府治中，悃愊无华，实心任事　　王敷政　候补县，带保阳练军，义渠所派　　刘策先　才气开拓，心地光明，带兵纪律严明

以上优

刘景芳　为胜帅所优蓄，又入文、崇之门。与马贼通同一气。其父在景州窝贼，其弟景芬亦带兵虐民。小舫与范侍御劾之。余承恩不与刘相类

宝森　援上陵下，贪酷虐民

以上劣

胡如川　唐义渠、王荫堂、毛旭初皆称之，长都统保其缉捕勤能，李云麟称其能拿匪人，而御史参其秽恶之行。此人未定

以上在优、劣之间

李黼生所呈手折：

刘秉琳　深州牧　　杨毓柟　前广平守　　李朝仪　大名守　　任道镕　顺德守　　王启曾　正定守　　李秉衡　蔚州牧　　瑞庆　遵化牧　　胡岳　宁晋令　　苏性　平乡令　　谢恕　蠡县令　　程鸿源　曲阳令，印渠考第一　　邹振岳　怀安令　　王福谦　盐山令　　英棨　宣化令　　汪枚　候补县　　蒋曰豫　候补县　　张光藻　候补府　　朱靖旬〔甸〕　前清苑令

以上贤员十八人

胡启爵　　严祖全　　高文澜　　德成　　高维翰　　胡如川　　王兰广

以上初次“正官箴”条内劣员七人

恭钧　　王华清　　王元培　　谭宝谟　　刘景芳　　余承恩　　曾镜湖

以上“裁冗局”等条内劣员七人

博多宏武　　李廷瑞　崇之弟子，董之弟子　　杨咏春　崇之弟子　　李培祜　　高维翰　卞中丞之戚　　孙文焕　与奸拐之讼妇通奸，刘参。城防案内开复　　王锡　　刘参革官，开复　　谷洪德　刘参革官，开复　　王庶曾　纵妻女开花经，派亩捐，教头结盟　　胡桂芬　在献县，官与民闹，户口册钱　　胡寿彭　发印渠赏银，扣八折　　王谔　当门丁　　黄际云　杨慰农门丁之子　　许春由　在井陉，劣迹多　　陶柽林　在保定开布摊　　詹作周　污，徐守镛家属，索行唐高令三千金。现在天津招摇　　陈凤藻　与元氏劣绅结盟把伯杞叔，派捐百姓闹堂　　王恩照　儿子代行香坐堂，吴桥捏报马队三千。丁母忧不报　　孙作霖　博道义子，钱维福之婿钱崇幕也。报米一千余金　　丁文浚　枭匪高群以贿得脱，崇门弟子　　刘枝彦　天津问案委员，招捣买天津房甚多　　江毓秀　盐山修城，按亩派钱一千。有当商捐钱八千，该员匿之，又当伙积之　　丁福培　犯盐山县之案，得赃四百，旗人过付　　黄宗敬　山东富商，在省开经生堂药局，绰号黄钱串　　邓锡恩　在通州时，逢迎大臣，海运保举在其掌握　　袁启滨　在吴桥刻木质关防四十一与团总　　廷元　在湖北，胡文忠公参革，安肃董氏控之　　赵俊　在内邱，废弛征地粮钱债□，与户书拨兑　　清俊　四川驻防少年，在栾城宿娼　　钱敏　善逢迎，王荫堂之私人　　裴福德　南宫民呼为掌柜　　籍景澜　山西人，目不识丁　　吴小亭　沧州幕友，捐知县，挟制东家吞赈之银　　张庆熙　由吏部清书就副幕，捐知县　　宝森

以上另单劣员三十五人

三月

初一日

杨毓柟所开贤员：

萧履中　南路厅，江苏　　吕圻　北路厅，江西　　张学权　故城县，江苏　　刘秉琳　深州，湖北　　方汝翼　巨鹿县，安徽　　钱敏　署蓟州，亦用父银捐官，浙江，李藻舟称之　　玉简　磁州，七十岁　　李国风　万全县，奉天　　李璋　东安县，河南　　胡岳　宁晋县　　朱溥　河间县，浙江　　苏性　平乡县，广西　　庆之金　肥乡县，安徽　　溥福　威县　　陈兆麟　清丰县　　李秉衡　蔚州，奉天　　任道镕　顺德府，江苏　　李朝仪　大名府，贵州　　张光藻　候补府，安徽　　叶增庆　候补州，甘肃　　王昆崖　候补州

口称劣员　未开单：

王庶曾　永平县　　胡如川　前迁安县，河南

托派差二员：

张锡蕃　候补县，江苏　　全永佐　候补县丞

初二日

卢藩司所保贤员：

李朝仪　进士　　任道镕　拔贡　　王启曾　山东进士　　刘秉琳　进士　　夏子龄　进士　　李秉衡　奉天监生　玉简　官学生　　陈崇坻　举人　　夏献烈　进士　　邹振岳　山东进士　　陶云锦　江苏监生　　项桂轮　安徽监生　　成福　进士　　崧翰　附生　　石学阶　进士　　郑士蕙　进士

劣员：

许春田　道州急欲调开，武典吏讦其赃私　　胡如川　御史劾二次　　陈凤藻　浙江监生，在元氏勒亩捐，好鹰犬　　何芳　嗜好太重，山东进士　　刘振中　嗜好太重，山西进士，历被御史参劾　　万方泰　江西举人，迭被控欠债　　周培锦　贵州进士　　刘福龄　河南举人，在望都托词回避姻亲　　王得善　　胡朝栋　典史　　高恩湛　训导

初四日

张臬司所开贤员：

王启曾　　任道镕　　刘秉琳　　夏子龄　　陈崇坻　同知，福建举人　　李秉衡　蔚州，奉天监生　　玉简　磁州，笔帖式　　项桂轮　沧州，安徽监生　　陈锡麒　东光县，浙江进士　　蒋曰豫　元氏县，江苏监生　　苏性　平乡县，广西举人　　李璋　东安县，西华进士　　邹振岳　怀安县，山东进士　　谢恕　蠡县，江苏监生　　夏献烈　正定县，江西进士　　谢学元　沙河县，湖南举人　　陈金式　藁城县，江苏监生　　陶云锦　邢台县，江苏监生

以上现任

张光藻　　成福　　李逢源　　王养寿　　张延绪奉天拔贡　　崧翰

以上候补

劣员：

胡如川　　陈凤藻　　孙作霖　　周培锦　　刘振中　　刘福龄　　许春田　　万方泰　　李作棠　　王谔　　曹松颐　　陶监兹

以上明呈

德成　广平府　　宋炳文　冀州　　汪鸣和　定州　　胡桂芬　静海县　　李孟平　　王元培　　郑骧　前青县　　胡季烜　宁津县

以上密呈

初五日

费道所保贤员：

王启曾　　刘秉琳　　夏子龄　　陈崇坻　　夏献烈　　胡岳　　刘松岭　雄县　　蒋曰豫　以上本属

李朝仪　　任道镕　　张光藻　　成福　　陈锡麒　　李璋　　李秉衡　　陶云锦　　王养寿　　李逢源　以上外属

以上优

劣员：

孙作霖　　刘福龄　　万方泰　　刘振中　　英俊　　汪家勋　　陈凤藻　以上本属

许春田　　李作棠　　周培锦　　胡如川　　孙文焕　　谷文德　以上外属

二十一日

李金堂　六十五岁，河南汤阴人。己亥举人，癸丑大挑知县。借补定州，同署涞水县，因告状者言其安静息民

胡季煊　宁津县知县，胡如川之胞兄弟。团练拿获马贼十二名送县，反释贼而责团，饬孟扬声散团。此纵贼散团一款。七年二月杪，上忙完后，即催交下忙春征秋粮。官军驻景州一带，军粮草料皆派民间供给，并派民车送至阜城。而官军所用无多，随即变价入己。各营所发价，惟卓胜营尚欠一千有奇，从下忙内请销，余营之银亦入己。此两忙并征吞饷肥己一款。前任彭令修理〔城〕，去春绅士张若扬等募补，民夫自备口粮。胡令于去冬忽称是渠垫修，派夫价一万一千余串归款，署中全无案卷，忽有垫四万二千余串之新账。此修城苛派一款。胡令拿获贼党曹殿春等正法，遂株连冯云路等，毙命抄家，所卖房屋，交钱肥己。抄卖民产三十余家，全无罪名赃证，其事亦未经详报。此盗卖民田一款。

二十二日

胡桂芬　献县粮银，向章四千八百文。胡令用库书殷殿奎，赶紧先征折四千九百六十文，照向章加一百六十，照时价每两只二千余，则已加倍矣。仓谷应征三千余石，历年交三百余石，余尽折收。胡令不准交谷，全行折价，每斗要一千八百有余。季草每斤折四五十文，季车每辆折四千文，太重。修城系□晋等经理，收多报少，实用一万七千余串，而报销五万有奇。殷殿奎提禁重用，代为报销完案。

二十三日　

八旗：

文镛　面白鼻削，似刻而无福者。宣化练军委员，其兄成都守　　容裕　似有英气，曾随熙挹云　　觉罗祥谱　正人之象　　呈瑞　举人，尚谨饬　　承禄　英挺　　额尔德恩　举人，由刑部档房主事保送知县　　安志　举人，可用　　瑞斌　明白，挺拔　　常善　井陉，余见以为正派稳慎，臬司言其糊涂　　灵沛　明白，可用　　崧翰　精能可用，各单多称之

右八旗见者廿三人，挑出九人，内科甲三人。

奉天：

陈诚　举人，朴实，好　　张延绪　拔贡，朴而明，最好，各单多称之　　李逢源　孝廉方正，进士，正派廉明，各单多称之，上等贤员　　丁文浚　举人，似精明有才者，可用。天津当差　　李鹏展　优贡，闻在发审局，稳练明白

右奉天见者八人，挑出五人，皆科甲。

劣：谷洪德　费、李薄之　　宋炳文　三月廿三撤委

二十四日

江苏：

恽桂孙　似尚精能　　陈金式　藁城，明练，张臬司称之，或讥其识字少　　张学权　故城，举人，明白　　庄士全　大名，似结实，太笨　　杨承杰　尚稳　　曹士泰　壬辰举人　　钱莹　抚宁县，明白，可用　　韩印　副榜，教官，似妥练　　赵允祜　临榆县，署广宗县，有书办气，尚稳练　　杨谦柄　举人，代理昌平州，面有轩爽之气　　谢恕　官声颇好，老佐杂气，曾参纵贼殃民　　夏子龄　进士，特保　　吴师郊　望都县，有才，可用　　彭虞孙　文敬之孙，安详，可用　　张锡蕃　可用。

右江苏见者二十九人，挑出十五人，内科甲六人。

劣：汪鸣和　定州，浮滑，眼歪，有瘾　　费瀛　长垣，平庸　　王元培　貌秀而浮，李、张劣之　　余汝偕　嘴歪唇薄，靠不住，举人　　张联恩　菽云本家，有瘾，不可用

二十六日

安徽：

吴鼎昌　尚好　　项桂轮　老练，张称之　　何崧泰　进士，明练　　王立勋　貌有清气　　孙家锡　寿州，举人，可用　　王华清　清而秀，似明白，李薄之，改入劣员内　　汪显达　进士，可用

右安徽见者十一人，挑出六人，内科甲三人。

劣：曹德林　易州差，不胜民社　　王华清

江西：

黄安澜　举人，清整　　石学阶　进士，稳慎可用　　蒋志鸿　朴山之弟，深稳如其兄　　夏献烈　进士，明白，保之者多　　蔡振玉　进士，明白，可用，颇很　　杨春华　举人，博野县，尚有清气，可用。

右江西见者十一人，挑出优者六人，内科甲五人。

劣：郑骧　青县名劣，面上不可劣　　万方泰　三月十六参革　　段蓬生　供事气未除　　胡寿嵩　满城，平庸

四月

十七日

李黼生续开劣员二十五人：

周家勋　天津道，骄，钻营，酒失　　荫德泰　识字有限，交结胡党　　沈溶　巴结胜克斋，识字少　　张承　识字亦少　　汪鸣和　定州，不坐堂，废弛，瘾大　　姚经陛　海防同知，以刑名在院署十余年，后官天津，老蠹也　　陈宝　务关同知，部书出身，把持天津　　唐思钧　子牙河通判，在省最久，部书出身，办报销分肥　　朱溥　河间县，识字无多，近更老废　　钱莹　部书出身，软弱废弛，抚宁，在饶阳亦终年不坐堂　　孙康寿　前在抚宁，终年为叶子戏　　徐霖　前定兴县，长沙人，老迈糊涂，不堪民社　　江贡琛　昌黎县，本纨绔子，目不识丁　　李呈瑞　前任威县，因奸谋杀本夫之案拖累数年，糊涂荒谬　　许忠　前任临榆县，颟顸，善钻营　　徐廷幹　山东人，曾推小车。王荫堂为大名道时，由勇目保至知县　　易维幹　最粗恶，由佐杂保知县　　陆慎言　唐义渠任内，与卞宝桢同恶相济　　周培锦　虽系进士，而作官极谬　　英俊　唐山县，老迈废弛　　江瀛　署石坝州州判，办海运保举为小纤　　高树庠　前鸡泽县，荒谬　　平治　佐杂保知县，无知识　　汪秉衡　作小幕，醵资捐官，邪僻卑鄙　　王德荣　劣幕，王心斋之子，年幼无知

文理不通者十七人：

陆邦煃　要钱，不坐堂，江苏　　陈金式　藁城，臬台称其贤，江苏　　刘杰　在大名多劣迹，云南，天津　　彭载恩　丰润，不坐堂，江西　　李葆贞　无极，湖北　　杨琛　景州，湖北　　胡季烜　胡如川之弟，河南　　程映玑　河工佐杂，山东　　韩志超　卖布出身，山东　　耿觐光　佐杂，山东　　高建勋　山东　　沈赓飏　浙江，文安撤任　　俞锡纲　浙江，京城同丰银号二掌柜　　陈宗度　浙江　　曹松颐　山西　　胡振书　浙江，用银三百两买驳正定之缺，夏令参之　　丁崇雅　云南

五月

初五日

浙江：

高文澜　栾城县，署保定通判，名极劣　　谭宝谟　竹岩之侄，挺拔　　周锡璋　盐山，似明白　　章斐成　青县，似明白　　孙康寿　举人，大挑，老实　　周乃大　举人，教习，有清气　　王养素　举人，大挑，清正，可用　　顾肇镛　捐班之出色者，南皮　　唐应濬　聪明　　陈锡麒　进士，有书卷气，三月十六已保之

浙江见者四十人，挑略优者九人，内科甲四人。劣者八人，平平者廿三人。

劣：高文澜　名劣　　裘椿锦　坏，河工同知　　严祖全　已参　　胡振书　似浮　　陶治安　书办气　　汪秉衡　佐杂气　　沈晸初　佐杂才　　王德荣　佐杂才

福建：

陈崇坻　举人，大挑，三月十六已保之　　杨汝为　进士，告终养

福建见者三人，挑出科甲二人，皆贤员。

湖北：

屠秉懿　延庆州，稳实可用　　魏树芝　优贡，考教习，老实本色　　胡岳　老成精细，五十年举人，其子编修，宁晋

湖北见者十二人，挑出三人。又劣者五人，平平者四人。

劣：何道增　容城县，有掌柜气　　李葆贞　无极县，小伙派，不可用　　杨琛　景州，浮，不可用　　康炳麟　安肃缺，老成而滑　　张庆奎　武清县北中汛县丞，老朽，不可用

湖南：

范骥　举人，大挑教官，保升，老朽无用　　沈向荣　举人，大挑，仅署怀安五个月　　吴骏昌　举人，左营保知县　　汪枚　魏喻义营保知县

湖南见者四人，范老迈无用，余中等。

河南：

李璋　进士，袁子久称之　　宋尚文　举人，大挑，虽老而清　　何庚生　庚戌拔贡，朝考门生，似有才，而心地闪烁　　吴朝彦　进士，广平县缺，沈着可用　　王兰广　丁酉拔贡，陈宿气，恐难振作　　冯端人　优贡，考教习，补鸡泽县，面似端人

河南见者十九人，右六人正途较优者，又劣者五人，平者八人。

劣：胡如川　浮滑，三月十六参革　　孙文焕　举人，满面昏色，邪气　　胡桂芬　书办气，三月十六参之　　段福广　辛卯举人，太老，不可用　　易维幹　浮，不可用

陕甘：

叶增庆　庚戌朝考知县，署冀州，明练精细　　郑士蕙　进士，老练有守，署静海县　　王文训　举人，大挑，说事明晰　　张为章　进士

陕甘见者四人，皆科甲，可用，张略嫌其老。

山东：

刘松岭　进士，雄县，尚算好官　　刘锡谷　甲午举人，大挑，似有德之象　　沙培之　副榜，尚可用　　陈咏　唐县，临清州人，进士，可为循吏　　贾孝彰　筠堂侄孙，英发，捐班　　陶柽林　稳实，捐班　　张恩煦　高阳，进士，老实　　王崧年　举人，谨慎而怯，说话不出　　张衍度　子威之弟，拔贡，清稳可用　　李福田　进士，未经署事，署饶阳　　李执中　拔贡，尚稳练

山东见者三十二人，略优者十一人如右，又劣者七人，平者十四人。

劣：王启俊　南宫县，明白而极滑　　何芳　怀安县，似有瘾者，又似能干人　　孙堃　军营钻营之象　　张惠承　似浮　　徐廷幹　似粗才　　贺瀛　鄙而无用之象，卞改简　　周子华　似滑

山西：韩耀先　进士，甚好

山西见者十人，优者一人如右，又劣者五人，平者四人。

劣：李恩黼　有瘾，不可用，起病，来见　　刘元茝　年轻，不诚实　　刘振中　三月十六日已参　　李呈瑞　不可用　　籍景澜　似有瘾

初七日

四川：

王镛　国子监肄业，选训导，举人，捐主事，改知县，可用

四川见者三人，优者一人如右。

平：张云祥　捐典史　　黄际云　附生，束鹿县

云贵：

刘体中　进士，应补缺，云南昆明　　赵映春　举人，大挑，云南保山　　凌凤来　举人，大挑河工，云南永善　　张士铨　大挑后进士，云南太和　　尹开先　大挑后进士，云南广道，可用　　戴仪　举人，保定县　　朱盛章　朱致堂之子，捐班，似明白，可用　　丁崇雅　丁希陶之子，捐班

云南见者八人，内六人科甲，两人捐班，亦附书之。

周培锦　大挑后进士，贵州安顺，藩、臬、道并劣之

贵州见者二人，科甲一人如右，又劣者一人。

劣：周必明　卑鄙之象，不可用

广西：

苏性　平乡县，举人，稳慎而明

广西见者一人，科甲优者。

七月

初八日

应参劾者数人：

胡季烜　见李逢源手折　　王庶曾　见成安绅士公禀　　江毓秀　见盐山当铺案　　宋炳文　平日废弛已极　　高文澜　见李初单　　周培锦　藩、臬、费道三单　　刘福龄　藩、臬、费道三单　　李作棠　臬、费二单　　陆邦煃　晋州，见李单、任单　　谷洪德　费单、李单　　汪家勋　任单、费单

十月

二十八日

王福谦因查管押粉牌之便查出：

李宴卿衡水县，贪酷异常，无恶不作。征收钱粮，九月初旬即以五千八百定价。以上十月初十在献县南关闻车夫言。声名狼藉，嗜好甚深。无钱之案，永不坐堂。勉强坐堂，一经发瘾，即进内多时。八里庄富户王尓亮，买西关房屋投税时，以漏税重罚京钱数千串。马老月买当铺房屋投税时，以短价偷税重责流血，收押年余。其二子皆生员。下忙钱粮定价五千八百，该处银价每两仅三千四五百文。以上九月半在该县所闻。

万年丰南皮县，词讼曲直不分，捕务废弛。城东北何家七村刁姓被窃，拒伤事主两腿。其子报案，反被重责，收班房。闻事主因伤身死，始将其子放出。城内北街钱酒店，十月初六日被劫贼二三十人伤店伙三人，劫去银二十余两、钱一百余千、衣物百余千。

殷绣锦代理故城县，本任张学权，以积案八百余起许以千金代了积案。张定钱粮价四千七百文，殷减为四千二百七十文，令团长先行包纳，数日立办。县属之郑家口系河道集镇，盐引十八处，改在该处落地，该员索银三千两。河嘴子地一顷四十亩，断令入官，收租钱二百八十千。

二十九日

张锡蕃所查押犯尤不符者：保定府　撤委一人，记大过四人

清俊安州知州，九月初九日委员往查，照牌示多出陈柱子、孙长久等二十四名，九月月报内亦未开报。又，月报内有酆墩、王式魁二名，既不列牌，又无其人。又，月报内陈伪中一名，登注责释而牌示系在押脱逃。

刘松岭雄县，九月初八日委员往查，照牌示多出甘霖等七名，月报内亦未开报。又，月报内有李有柱一名，十五开除李小仓一名，列入实在，何以初八日查无其人，牌内未载？又，刁奉林不列牌示。

陈咏唐县、左洛上等七名，皆系九月初二日以后讯释，何以九月初二日委员往查，已无其人？又，委员查时，在押人犯多出邢国珍一名，既未牌示，又未月报。又，胡洛修等五名不在押。

锡桂祁州，委员查有邵洛云等六名，何以月报无其人？又，月报内李太然一名，何以牌示无其人？

黄际云束鹿县，委员九月二十日往查，多出张玉春等三名。又，张小春一名未列牌示。薛小雄既列牌示，又有其人，而月报无之。又，王洛照等二名，报明廿六、三十日释放，而二十日已释矣。

十一月

初一日

正定府属管押不符记大过四人：

常善井陉县，委员查出张熙仁一名，牌示、月报均无其人。管押处所并不在差房，有在城内大街者，有在东门外者。一犯到案，原差必藏之密室，家属不知所在，并勒令该犯出房租。无论原、被干证，有一犯必有两差相随。此两差逐日食用，悉出该犯供应，晚间被褥亦由该犯出钱租赁。

李葆贞无极县，委员查出牛振海、李外头一〔二〕名，牌示、月报并无其人。李外头系来省视其父李黑林，即被差役扣留，而李黑林亦月报中所无。

尹开先晋州，委员所查之折比月报多出郑九泽、董心正、贾匾平三名。所查之犯比牌示又多出袁赃、王洛交、韩七儿、韩喜儿四名，其不符七名。

恩泰赞皇，委员所查之折比月报多出张氏、吕付迁等七名。又有徐酸柱一名，牌示无名，用大炼〔链〕锁于黑室之内，询系二月间收押。

深、冀二州管押不符：

刘秉琳深州，委员所查之牌，有王五辰、郭头儿，月报无其人。所查之犯有陈二望等三名，牌示、月报均无其人。乔小琢，月报九月十九收押，而十五日已在押矣。

王懋勋武强县、谷洛墨等五名，月报于十六日后开除，而委员十六日往查，牌已无名，押已无人矣。抄牌上示，有张松子、范和尚等四名，而月报无其名，在押无其人。又，在押者照牌示多出张树、常志伸、张凤山三名，牌示与月报皆不载。

李福田饶阳县，委员所查之牌，有李、马等，月报内无其名。又，所查在押之犯，有郭了头、李满二犯，月报、牌示俱无其人。

叶增庆冀州，委员所抄之牌，有田孟吉等十五名，月报内无其名。又，所〔查〕在押之犯，有尚百小等三名，牌上无其名。又，李德成一名，月报有而牌上无其人。

胡寿彭武邑县，委员查出在押之犯有孙锡臣等四名，月报、牌示均无其名。又，张弥汉一名，有月报而无牌示。

十七日

近日所闻劣员：

保定　常忠　安肃，佛生言　　徐霖　定兴，佛生言　　正定　寿山　平山，恩守单　　吴士铨　栾城，恩守单　　俞锡纲　获鹿，恩守单　　顺德　赵俊　内乡，佛生言　　广平　邹裕龄　曲周，恩守单　　大名　杨沛泽　东明，恩守单　　天津　章斐成　青县，王福谦言　　河间　段绣锦　故城代理，王福谦言　　蒯鹤龄　宁津，王福谦言不明白　　保定　刘松岭　雄县，张臬司言记过已多，王福谦言　　永平　黄宗敬　卢龙，恩守单　　遵化　彭载恩　丰润，佛生言，都统参　　冀州　李宴卿　衡水县，王福谦单　　深州　王懋勋　武强，王福谦单　　赵州　汪家勋　隆平，费道单，佛生言　　汪鸣和　定州，张臬司单

二十六日

顺德府任守密考单：优者四人，劣者三人，附一人，中平二人

苏　性　平乡，在任七年，心地朴而明，办事勤而到，振兴书院，导民务正，士民竟无从天主教者，气局不免窄小

谢学元　沙河，宅心敦实，立品端重，在任五年，无借资民力之事，处处体恤民情，年逾七旬，精力稍逊

陶云锦　邢台，有才，办事甚勤，听断明快，缉捕尤认真，惟性情略躁，用刑有失当处

方汝翊　巨鹿，办事老练，听断明快，民风刁悍，该令能镇摄之，惟遇事有自信处，往往执拗不通

右优者

吴葆琛　任县，勤能，有听断之才，未能平允，遇事有取巧之处

赵　浚　内邱，居心厚，听讼勤而少决断。该县车马麸草等差向有定额，其族侄门丁私自增加

续　魁　唐山，听断未能详慎，精神未能周到，未免疲软

右劣者

周乃大　前署唐山，出话多浮，居心颇幻，议论风生，言不顾行，每署一缺，必亏正项

右附记前任

罗观骏　广宗　　裴福德　南和

右两人中平

广平府长守密考单：优者四人，劣者三人，中平三人

钱　敏　署永平，才具开展，为守兼优

吴朝彦　广平，安详，谨慎，洁己爱民

溥　福　威县，办事实心，持躬端谨，民情爱戴，舆论翕然

赵烈文　磁州，器识不凡，清廉自矢。

右优者

邹裕龄　曲周，性好姑息，办事竭蹙

庄士全　肥乡，精力稍逊，措置未能裕如

侯国钧　邯郸，守洁才敏，好意气用事，书差探悉性情，未能弊绝风清

右劣者

冯端人　鸡泽　王德炳　成安　赵锡龄　清河

右三人中平

永平府桐守密考单：优三人，劣一人，中平三人

张士铨　栾州，持躬谨饬，奉职安详，雅重人文，惟狱讼较繁，稍形竭蹙

彭爵麒　迁安，老成练达，折狱细心，于前任舛错杂乱之案逐件更正

钱　莹　梅宁，勤明稳练，办事老成

右优者

黄宗敬　卢龙，局量偏浅，才识俱无

右劣者

韩　印　昌黎

赵允祜　临榆，操守廉洁，奉公勤慎，立品不阿

额尔德恩　乐亭，甫经到任，才具老成，器局不开展，九年补送

右三人中平

二十八日

正定府张守密考单：优五人，劣一人，中平八人

夏献烈　正定，操守谨慎，词讼、捕务认真

蒋曰豫　元氏，立品清高，居心仁厚，好读书，以爱民为本

尹开先　晋州，忠厚朴诚，居官不恃刑法，而劣衿刁民敛迹，听讼催科，不苛不扰

费　瀛　藁城，办事小心，下忙银价递长，而照前任所定，不加价

汪　枚　新乐，有守有为，初署苦缺，井井有条

右优者

英　俊　阜平，年逾七旬，不请幕友，公牍委之书吏，屡屡错误，驳斥不改，会哨章程亦不办

右劣者

俞锡纲　获鹿，素习勤俭，历练老成，公事不积压，恩守入于劣单

常　善　井陉，公事不委典史，吝惜小费

吴士铨　栾城，办事勇往，操守亦谨，恩守入于劣单

书　端　行唐，办事不惮勤劳，约束书差严肃，惟阅历未深，利弊不能熟悉

张连瑞　灵寿，朴实老成，无巧滑习气

寿　山　平山，恪守旧章，刑案佥清，钱粮扫数，恩守入于劣单

恩　泰　赞皇，去年在无极为左所赏，雇勇多名查缉，惟性喜奢华

李葆贞　无极，约束书差颇严，接人未能谦退，陈小帆鄙之

右八人中平

保定府恩守密考单：优六人，劣四人，中平六人

李逢源　清苑，廉谨自持，听断详明，催科减价

吴光鼎　新城，守正安贫，勤求民隐，好学不倦

陈　咏　唐县，洁己奉公，不事奔竞，在任数年，报案最少

锡　桂　祁州，历任颇有政声，在祁州减免差徭，休息民力

蔡志修　高阳，在乐亭有政声，至高阳勤求治理，缉捕认真

吴师郊　望都，办团不辞劳瘁，屡经绅民保留

右优者

孙康寿　蠡县，前在抚宁事多竭蹙，近至蠡县力求振作，年已老矣

徐　霖　定兴，年力已衰，难胜冲途

刘松岭　雄县，貌似老成，性情偏僻，屡有报案，牵涉丁役

清　俊　安州，前在栾城，苟且私行，近在安州，公事废弛，嗜好太深

右劣者

杨春华　博野，前以周旋肆应为众所轻，近日颇知愧奋

胡寿嵩　满城，循谨自持

程仁育　完县，在直最久，熟悉情形

常　忠　安肃，前在乐亭谨慎，近因事繁竭蹙

黄际云　束鹿，尽心民事，尚无贻误，其父以书吏久从杨霈

张源潞　容城，初登仕版，公事生疏，尚知讲求

右六人中平

西路厅邹丞密考单：优三人，二人中平

郑　沂　大兴，性情笃实，勤慎耐劳

李赓云　宛平，年富才明，人亦直爽，在宁河办赈有条理

郝联薇　涿州，操守廉洁，听断勤恳，兴办义学

右优者

高建勋　房山，论事明晰，居心厚实，人亦安详

王尔琨　良乡，人极诚朴，办事认真

右二人中平

深州刘牧密考单：优二人，一人中平

唐世禄　安平，讲求水利，考古征今，审断词讼，劝导兼施，民心悦服

李福田　饶阳，决狱能存慈祥之念，减办差徭

右优者

王懋勋　武强，俭约自持，剿办枭匪尤为认真

右二〔一〕人中平

定州汪牧密考单：二属俱优

程鸿源　曲阳，才具明敏，听断亦勤，万令积案，俱亦讯结

刘翰章　深泽，办事实心，操守廉洁，视民事如己事，才欠灵敏，不善应酬

右优者

十二月

初十日

大名府陈守密考单：优六人，劣一人

庆之金　大名，性情肫挚，制事精详，其胞兄哀毁殉父，胞妹未嫁守节，该员根柢独见深厚

杨应枚　元城，简重稳练，听断明允，历署瘠区，遇事谨慎

叶新榆　南栾，和易安详，实心任事，前任临城，措置裕如，民情爱戴

高　俊　清丰，持躬谨饬，处事周详，初膺民社，讲求治理

石元善　开州，谙练老成，遇事能决，历任繁剧，俱能胜任

陈金式　长垣，年富才明，精详勤敏

右优者

杨沛泽　东明，才难理剧，办事近拙，人地实不相宜

右劣者

南路厅萧丞密考单：

周绍达　文安，留心民隐，勤求吏治，办公亦谨饬

李　璋　大城，明白谨慎，处事安详，舆论翕然

邱铭勋　永清，心地明白，处事勤恳，舆情爱戴

右优者　皆进士

陈如瑶　霸州，由晋州改补霸州，心地诚实，公务尚无贻误

戴　仪　保定，由永清改补保定，于简僻小邑尚无贻误

右劣者　皆改简而才短者

陈镜清　固安，人尚勤能，听断不厌烦劳

姚　镕　东安，办公勤勉，催科得力，讲求捕务

右二人中平　皆河工佐杂保知州

————————————————————

(1)  辑自台湾学生书局1965年影印版《湘乡曾氏文献》第四册。原名《无慢室日记》，时间起自同治八年正月初一日，止于同治十年三月二十九日，其间多有间断。兹将同治八年正月初一日至十二月初十日日记附载于此。

(2)  名字上均画一“×”。

(3)  名字上均画一“×”。

(4)  名字上划一“｜”。

(5)  名字上注一“·”。

(6)  名字上有一“○”。

(7)  名字上均画一“×”。

(8)  名字上均画一“×”。

(9)  名字上均画一“×”。

(10)  名字上均画一“×”。

(11)  名字上注一“·”。

(12)  以下疑脱字。

(13)  此处天头有注文：“三营之月饷相同，而天雄军独少一百人，恐误。”

(14)  此处原写作“0”。

同治九年

提要

私祷求雪1.1　谓含咀吟咏圣哲箴言，可有益于身心1.4　作《仪礼释官序》毕1.7　作年终密考折1.10　前藏堪布达水曲入京进贡，来此一见1.11　坐堂审案十二起1.12　至文庙拈香1.15　连日温《诗经》一遍毕1.16　夜梦于平陆行舟，盖身世艰难，窒碍难行之象1.18　作《郭依永墓志铭》毕1.23　坐堂审案十二件1.24　本年京察，余有褒辞，交部从优议叙1.26　梦在科场枯涩不能下笔1.27　坐堂审案十二件；核《州县留支银不扣四成折》毕1.29　率属至文庙丁祭2.1　刘松山于正日十五日在金积堡阵亡2.3　率属至关帝庙春祭2.4　率属至龙王庙祭祀2.8　作联语以自警；出明日考书院题2.11　至书院观诸生考甄别2.12　坐堂审案十二件2.13　作刘松山事迹折2.18　审案十二件2.21　自五十岁以后，每春夏则奄奄思睡，思虑微过，便不能支持，近日又复如此2.22　作《江宁府学记》毕2.25　至教场看新兵操演2.27　近来眼蒙殊甚，右眼已无光2.29　闻湘乡哥老会起事3.5　闻湘乡哥老会被镇压，为之一慰3.9　念此生学问、文章一无所成，愧悔无已3.10　连日阅《朱子年谱》，至是日粗毕3.14　追忆平生之事，愆尤甚多3.15　闭目默念古人笃恭而天下平之道3.19　坐堂审案十二起3.22　令纪泽进京考试荫生3.24　将生平阅历作诗示子侄辈，以当遗嘱3.25　诵《光明经咒》数十遍，祈求右眼复明3.26　自省名心未死，郁郁不畅，当痛惩之3.30

率属至文庙拈香行礼4.1　坐堂审案十二件；读《范文正集》，谓千古圣贤不能免生死，不能管后事，且放心逍遥，任委来往4.8　日内因目病，寸心忧灼，迄无宽舒之时4.10　接廷寄，内外蒙古有贼扰，饬余统筹全局4.11　右目失明已四十余日，身闲而心乱，盖平生一无所养4.13　至教场阅古北口练军操演4.15　整日多次眩晕4.16　连日眩晕，发请假一月调理折4.21　本日公事请布政司代拆代行4.22　闻纪泽考荫引见，以员外郎分部行走，甚为快慰；三四两月内不治一事，愧悚无已4.29　病目则不能用眼，病晕则不能用心，自认与死人无异，终日忧灼5.3　黄静轩劝我静坐凝神，内视丹田，又授要诀六语5.4　为求摄生之方，阅《福寿金鉴》5.8　仿东坡“养生颂”法，数息静坐5.9　行小周天法，静坐养生5.10　作联自警，谓“生时不忘地狱”，又谓“虽逆境亦畅天怀”5.12　自去年四月起亢旱，十三月未得大雨，今日大雨5.25　接奉赴天津办教案之命5.26　赴津查办殴毙洋人案，熟筹不得良策5.27　为天津洋务案焦灼5.30

日内为法国之事焦灼不已；本日闻崇侍郎出使法国6.2　恐赴天津有不测，写数条以示二子，有似遗令6.3　自保定起行赴天津6.6　拟作一说帖，作《谕天津士民示》毕6.9　到达天津6.10　英国副钦差傅磊斯自京来见6.12　美国领事密妥士来见；闻永定河决口6.13　筹议洋人之事，彷徨无计6.15　英领事李蔚海来见；办一咨文，力辨外国无挖眼剖心等事6.16　至天主堂、仁慈堂查勘被焚之迹6.18　法公使罗淑亚自京来见6.19　俄领事来见；闻崇帅言，洋人将大兴波澜，欷歔久之，与幕府共商抵御之法6.21　洋人欲将府、县抵命，因奏请将府、县交刑部治罪，但又觉忍心害理，愧恨之至6.22　与崇帅一同拜会英、法、俄外交官6.23　接廷寄及法公使照会，郁闷之至6.24　接廷寄，战和决策未定6.26　患病，崇厚奏请另派重臣来津查办6.27　自省忝窃高位虚名，愧赧极矣7.4　英国副领事来见；清廷派毛煦初尚书来津会办洋务7.5　英国公使威妥玛来见，多虚疑恫喝之辞7.9　思此生一无所成，欲发愤一为晚盖，而为目病所困7.10　总税司赫德来久谈7.14　赫德来久谈7.20　外国人密妥士来见7.24　江苏巡抚丁雨生来津协办教案7.25　因教案而捉拿五十余人，觉稍有头绪7.29

廷寄：马穀山被刺，余调两江总督，李少荃调直隶总督8.4　阅张守、刘令亲供8.5　会审府、县8.11　辞两江之任未准8.12　毛煦初回京8.17　天津教案将于廿三日出奏，紧急之至，整日传见各员8.19　公定各犯清单8.22　因府、县当解进京，筹商所以救全之法8.24　李少泉到任8.25　送丁雨生动身回苏9.3　本日交卸直隶总督印务9.6　日本使臣五人来谒9.8　酌定天津教案第二批人犯9.12　自七月十一日起，连日阅《通鉴》，至是日始暂停9.18　料理进京及眷属南行各事9.19　日本使臣四人来谒；细思古人工夫之最著效者，曰慎独则心泰，主敬则身强，求仁则人悦，思诚则神钦9.22　起行进京9.23　审核天津教案中凶犯名单9.24　抵京；料理明日入朝应办之事9.25　朝见慈禧太后及皇上，回答天津凶犯何日行刑、府县为何逃至顺德等事9.26　入朝进见西太后，回答有关直隶练兵及教堂多事等情况9.27

是日孟冬时享，奉派入坤宁宫吃肉10.1　闻刘省三言，长江水师弊端百出10.4　军机大臣面奉谕旨，令余即日请训，前赴两江之任10.6　具折请训；回答西太后有关余起程日期、江南练兵、有无良将好官等事10.9　慈禧皇太后生日，随皇上在慈宁门外行礼10.10　是日六十生日10.11　作七绝一首，题崇效寺老僧智朴《青松红杏》手卷之上10.13　离京赴江宁10.15　拟改上月廿二日日记中所云“思诚则神钦”为“耐苦则神钦”10.17　闻湘乡、湘潭等地哥老会滋事，沅弟带队镇压受挫10.23　深虑哥老会扰及桑梓、丘墓，又恐沅弟带兵未能得手10.26　自省年来出处之间常有可愧者10.27　自省昔年于慎独、居敬等事，全未用功闰10.2　连日在途次温《易经》、《诗经》毕，是日起温《左传》；闻湘乡等地哥老会已被镇压闰10.3　闻马穀山制军被刺之案业已讯明闰10.7　抵江宁，借住盐道衙门闰10.21　接两江总督印闰10.22　为惜阴书院出题，久而不就，心如枯井闰10.27

是日冬至，率属至明伦堂和文庙行礼11.1　写“慎独”、“主敬”、“求仁”疏证各二百余字，以为暮年盖愆之资11.2　早饭时，忽发眩晕之症，几坠于地11.9　丁日昌扶其太夫人榇经金陵回籍，至下关吊唁11.23　吊织造忠心一之妻丧11.29　谓吴竹如集所录罗罗山《姚江学辨》数十条可删12.7　坐堂审案12.9　至教场阅新兵五营操演12.13　至下关验新造之轮船12.15　日内左目甚蒙，恐将如右目之渐废12.19　出门看新修之学宫12.22　核改河运艰难情形折毕12.24　审核张汶祥案12.28　钦差大臣郑筱珊尚书前来讯张汶祥案12.29

正月

初一日

未黎明起，至万寿宫，率属行朝贺礼。毕，更衣，至文庙拈香。回署，在祖先堂前行礼。早饭后，司道及文武各官前来贺年，均在二堂行礼，计文员一百二十二人、武员六十六人。余旋至幕府贺年。至上房，家人行礼，试笔作字。添李雨亭信一叶。因眼蒙，闭目久坐。阅《四库书目·经类》。中饭后，与黎竹舲一谈。闭目久坐。申正翻阅《宋元学案》中之朱子、吕成公两案。盼雪殊甚，在室中私祷。傍夕小睡。申初写《无慢室日记》。夜，温《古文》情韵之属，温《诗经》《二南》、《邶》、《鄘》、《卫》五国风。二更五点睡。

初二日

早饭后清理文件。巳刻出门拜客，藩司、臬司俱入一叙，余亲拜贺年。归，见客二次，改信稿二件。中饭后阅本日文件。闭目久坐。改折稿一件，核公牍稿数件。幕友来一坐。在室中私祷求雪。傍夕小睡。夜温《诗经》《王》、《郑》、《齐》、《魏》、《唐》五国风，恬吟密咏。二更五点睡。

初三日

早饭后清理文件。坐见之客一次。偶翻《明史·兵志》一阅，遂毕一卷。巳正，黄静轩来，久坐。午刻，孙儿汤饼之期，敬神行礼。中饭后阅本日文件。闭目小坐。旋坐见之客一次。在室私祷雨雪。至刑名幕一谈。傍夕小睡。夜温《诗经》《秦》、《陈》、《桧》、《曹》、《豳》五国风。二更五点睡。

初四日

早饭后清理文件。坐见之客一次。出门至城外拜丁乐山、彭纪南两处，一谈。归，山东一曾姓本家来拜，久谈。西安将军克蒙额来拜，久谈。午正三刻，请幕友中饭。饭后阅本日文件。又出城回拜克公，未晤。归，私祷雨雪。至钱谷幕一谈。傍夕小睡。夜，将作《仪礼释官序》，杂阅《国史·儒林传》、《先正事略》等书，久未下笔。二更五点睡。静中细思：孟子之“万物皆备”，张子之“事天立命”，王文成之“拔本塞源”，鹿忠节之“认理提纲”，《圣祖庭训》之“仁厚”，张文端公家书之“和平”，每日含咀吟咏，自有益于身心。

初五日

早饭后清理文件。坐见之客二次，衙门期也。旋翻唐确慎公所编《朱子集》中明辨类，阅十余叶。午正三刻，请幕友中饭。饭后阅本日文件。闭目小坐。又阅《朱子〈集〉·明辨类》中诸文十余叶。陈荔秋来一谈，李藻舟来久谈。在室私祷雨雪。傍夕小睡。夜将胡匡衷所作《仪礼释官》阅一本有余，盖将为之作序，未能下笔也。二更五点睡。

初六日

早饭后清理文件。坐见之客四次，李藻舟谈甚久。围棋二局。阅《仪礼释官》。中饭后阅本日文件。坐见之客一次。又阅《仪礼释官》。眼蒙特甚，一面看书，一面渴睡，盖昏倦衰惫之气不能自振也。旋将书中紧要关键抄出一纸。傍夕小睡。夜作《仪礼释官序》，约四百余字，未毕。二更五点睡，不甚成寐。内人病又有变症，深以为虑。

初七日

早饭后清理文件。阅《朱子集》中明辨之类。巳正核科房批稿各簿。旋作《仪礼释官序》毕，约五百余字。中饭后阅本日文件，阅《朱子文集》。渴睡殊甚。申正写澄、沅两弟信，未毕。傍夕小睡。夜将澄、沅信写毕。温《诗经·小雅》，至“夜如何其”止。二更五点睡。申末，贵州主考郭怀仁来拜，谈甚久。

初八日

是日，恭逢王考星冈公九十七冥诞，率儿辈行礼。中饭时办酒席，率内外男妇等行礼。辰刻，坐见之客三次，李藻舟谈甚久。出门拜贵州主考郭君，久谈。旋拜游子岱。归，核科房批稿各簿，未毕。中饭后阅本日文件，核批稿簿毕。坐见之客二次。阅《朱子集》答吕伯恭各书。傍夕小睡。夜写鼎三侄信，约五百余字。二更后，与纪鸿一谈。旋温《诗经》《沔水》至《雨无正》。二更五点睡。

初九日

早饭后清理文件。旋坐见之客三次，刘子务谈甚久。巳正核科房批稿簿。午正出门，至浙绍会馆，司道府县公请音樽，至酉初归。天津运司及道来，久谈。夜饭后阅本日文件。旋作《年终密考清单》，未毕。二更五点睡。二更后，忽闻近省二十余里有土匪突起，约四五十骑，肆行抢劫，殊为焦虑。

初十日

早饭后清理文件。坐见之客四次，司道谈甚久。闻近省土匪之说，系属谣传，为之一慰。午初核科房批稿各簿。中饭后阅本日文件。坐见之客一次。阅《顾亭林文集》。傍夕，与黎竹舲一谈。夜阅《顾亭林集》。旋将密考单核毕，又将密考折改毕。二更五点睡。

十一日

早饭后清理文件。阅《朱子文集》答吕子约各书。辰正，坐见之客三次，中有前藏堪布达水曲，系入京进贡，照例来此一见。巳正出城至营，拜刘子务，未见。归，拜客三家，至作梅处久谈。归，中饭后阅本日文件，旋核科房批稿簿。申正后打辫一次。傍夕，闭目小坐。夜，振轩、作梅来一坐。改片稿一件，作片稿一件。二更后温《小旻》至《鼓钟》。五点睡。

十二日

早饭后清理文件。坐见之客五次，立见者二次，运司等谈颇久。午初，坐堂审案十二起。中饭后阅本日文件。坐见之客一次。观纪鸿与客围棋一局。旋核科房批稿各簿，核改信稿二十余件。傍夕，李佛生来久坐。夜饭后添写马穀山信二叶，眼蒙手笨，竟不成字。旋温《诗经》《楚茨》至《小雅》之末。二更五点睡。

十三日

早饭后清理文件。坐见之客四次。阅《宋元学案》中吕东莱卷，核科房批稿各簿。中饭后阅《宋元学案》薛艮斋、陈止斋卷。接郭意城信，知其侄依永于十二月初四日去世，余第四女之婿也，为之感怆久之。接沅弟信，又见纪瑞、纪官两侄与纪泽信，字迹秀劲可爱，为之一慰。第四女于二十四岁出痘，痂未落而遭此大变，忧伤之至，身体亦甚足虑。旋在室私祷雨雪。傍夕小睡。夜阅戚元敬《纪效新书》四十叶。旋又温《诗经》，自《文王》至《泂酌》。二更五点睡。

十四日

早饭后清理文件。坐见之客两次。旋核科房批札稿簿。又阅《纪效新书》，即昨夜所阅者。老年记性愈坏，掩卷茫然，故再看一遍。中饭后阅本日文件。方存之来久谈，又立见之客一次。阅《纪效新书》。傍夕小睡。孔绣山，宪彝之子，送其父所作诗四卷，巳刻；古文两本，未刻。本日屡阅其古文，夜复阅其诗集。二更后，与两儿讲《孟子》“舜发于畎亩”章。旋温《诗经》《民劳》至《桑柔》篇。五点睡。

十五日

早起，至文庙拈香。归，饭后清理文件。写郭云仙信四叶、意臣信三叶。阅《纪效新书》。疲倦殊甚，书尚在手，已假寐矣。午正三刻，请刘子务、丁乐山及司道四人便饭，申正散。阅本日文件。在室私祷雨雪。傍夕小睡。夜将明日应发折片校对一过，又将各零件料理一番。二更后温《诗经》《云汉》至《召旻》。五点睡。近来常以五更出汗即醒，不复成寐，而白昼清坐，往往成寐，盖衰老之征也。

十六日

早饭后清理文件。坐见之客四次，立见者二次。写李少泉信六叶，约六百余字。核科房批稿各簿。中饭后阅本日文件，检点发折及京信各件。坐见之客二次。接郭云仙信，寄其亡子所作诗、文等，请余为铭。余读之不胜感怆。阅《纪效新书》十余叶。在室私祷雨雪。傍夕小睡。夜因纪泽小疾，系念不已。温《诗》周、鲁、商颂。本年温《诗经》一遍毕。二更五点睡。

十七日

早饭后阅《方存之文集》，清理文件。坐见之客二次。核科房批稿簿，阅《纪效新书》。中饭后阅本日文件。坐见之客一次。阅《纪效新书》十余叶。疲困殊甚。阅《方存之文集》。私祷雨雪。傍夕小睡。夜阅方存之所著书牍。旋温《古文·辞赋类》，添赵惠甫信一叶，约二百余字。二更五点睡。

十八日

早饭后清理文件。坐见之客三次。陈作梅谈颇久。阅《方存之文集》。坐堂审案十二件。核科房批稿簿。中饭后，方存之来谈，甚久。阅本日文件。坐见之客一次。围棋二局。料理发各处复信。私祷雨雪。傍夕小睡。夜，借王白田《朱子年谱》一阅。二更后温《古文·辞赋类》相如、子云等篇。五点睡，又梦在于平陆行舟。向来好作此梦，盖身世艰难，窒碍难行之象耳。

十九日

早饭后清理文件。坐见之客一次。阅《纪效新书》。午初开印行礼。旋核科房批稿各簿。阅《朱子年谱》。中饭后阅本日文件。向先□寄到《严仙舫诗集》，略一翻阅。又寄严秋农甲子年所寄一书，约四千字，至今始到，秋农死已五年矣。阅《纪效新书》。剃头一次。私祷雨雪。傍夕小睡。夜将作郭氏婿依永墓志，以塞云仙之悲，属思已久，未能下笔。此心有如枯井，无水可汲，衰惫可伤。二更五点睡。

二十日

早饭后清理文件。坐见之客三次，立见者一次，司道谈甚久。核科房批稿各簿。巳、午刻，坐见之客三次，刘子务谈颇久。中饭后阅本日文件。倦甚，在坐次假寐。旋写祭帐一幅、扁一方、对四付，核信稿四件。私祷雨雪。傍夕小睡。夜作郭氏婿墓志，至二更五点，仅作三四行许，庸冗之至。二更后，与纪泽一谈。五点睡。

廿一日

早饭后清理文件，加写何小宋信二叶、李雨亭信一叶。至内箭道考验武弁七人。旋坐见之客一次。核科房批稿各簿。倦甚，不能治事，因在位渴睡。近日巳、午间，每昏昏欲睡，盖衰象也。中饭后阅本日文件，核信稿二十余件，所改甚少。旋写对联七付。在室私祷雨雪。写澄、沅两弟信，未毕。傍夕小睡。夜将弟信写毕，约四百余字。作郭依永墓志，约三百余字，未毕。二更五点睡。

廿二日

早饭后清理文件。坐见之客七次，李道及祝道坐均久，客散尽时，已午正一刻矣。核科房批稿簿，未毕。中饭后阅本日文件，又核批稿簿，仍有二稿未了。写扁一方、对联六付。王霞轩寄来王少鹤所纂《归方评点史记合笔》，翻阅数篇。将作郭婿墓志，而不果下笔。酉刻，吴挚甫来久谈。夜改信稿一件。作郭婿墓志百余字，阅《归方评点史记》。二更五点睡。

廿三日

早饭后清理文件，旋添写张廉卿信二叶。坐见之客一次。围棋二局。核科房批稿各簿。作郭婿墓志铭，辞未数句，久不成。中饭后阅本日文件。将铭辞作毕，全不合古人义法，深以为愧。写对联八付，核改马队营制。在室私祷雨雪。傍夕小睡。夜温《古文·辞赋类》班、张、左思等篇。二更五点睡。

廿四日

早饭后清理文件。坐见之客四次，首府谈颇久。旋坐堂审案十二件。核科房批稿各件。午正眼蒙，小睡。中饭后阅本日文件，阅《归方评点史记》。又小睡片刻。改清讼完毕折，约四百字。旋又改信稿二件。在室私祷雨雪。傍夕小睡。夜，温《古文·辞赋类》潘岳至唐宋各篇，又温杜诗五古，爱其句法瘦劲，变化通于古文造句之法。恨吾能知之，而不能为之耳。二更五点睡。

二十五日

早饭后清理文件。坐见之客二次，立见者一次，衙门期也。旋阅《归方评点史记》，核科房批稿簿。午刻阅《纪效新书》。疲倦而眼目又蒙，遂至渴睡，盖衰象也。中饭后阅本日文件。旋阅《宋元学案》胡安定一卷，未毕。申正后写对联七付。在室私祷雨雪。傍夕小睡。夜温五言古诗陶、杜两家。眼蒙殊甚，闭目静坐两次。二更五点睡。

廿六日

早饭后清理文件。坐见之客三次。江小帆同年，国霖之堂侄，送《小帆诗集》，翻阅十余叶。核科房批稿各簿。巳正，恩守来一坐，黄静轩启愚来久坐，彭楚汉来一谈。中饭后阅本日文件。坐见之客二次，陈作梅谈甚久。添丁雨生信二叶。阅邸报，本年京察，余有褒辞，交部从优议叙，殊以为愧。阅《江小帆诗集》。在室私祷雨雪。傍夕小睡。夜阅小帆馆课诗、赋，温杜诗五古。二更五点睡。

廿七日

早饭后清理文件，阅《练兵实纪》数十叶。倦甚，眼蒙，闭目久坐。阅核科房批稿各件。午初小睡。中饭后阅本日文件。旋因眼蒙，两次登床，小睡良久。阅江小帆诗。申正写对联六付。在室私祷雨雪。傍夕至幕府一谈。夜温杜诗五古，又温韩公五古毕。二更四点，梦在场中考试，枯涩不能下笔，不能完卷，焦急之至，惊醒。余以读书科第，官跻极品，而于学术一无所成，亦不能完卷之象也，愧叹无已。

二十八日

早饭后清理文件。旋立见之客一次，坐见者一次。出门拜李铁梅、祝爽亭，坐颇久。归，核科房批稿各簿。眼蒙甚，闭目久坐。中饭后阅本日文件。旋又闭目久坐二次。阅《朱子年谱》附录《为学切要语》。傍夕与邓良甫一谈。夜核改《州县留支银两不扣四成折》，未毕。二更五点睡。因内人病又反复，纪泽病已半月，焦虑殊深。

廿九日

早饭后清理文件。阅《朱子年谱·为学切要语》。旋坐堂审案十二件。将昨夜所核《留支不扣四成折》改毕，核科房批稿各簿。午刻阅《朱子年谱·为学切要语》。中饭后阅本日文件，核折稿一件。眼蒙，闭目久坐。旋阅《理学宗传》中之朱子、陆子、王子、薛子四家，涉猎翻视，不能细也。在室私祷雨雪。傍夕小睡。夜温杜工部及义山、牧之七律。二更五点睡。

卅日

早饭后清理文件。坐见之客一次，立见者一次。将留支折稿与幕友一商。阅《练兵实纪》。思作查办崔福泰折片，久不能下笔。核科房批稿簿。中饭后阅本日文件。旋作查崔福泰片稿一件，又作崔福泰开缺折稿一件。在室私行祷雨。傍夕小睡。夜阅《史记》三篇。旋温东坡七律。二更四点睡。

二月

初一日

黎明，至文庙丁祭，率属行礼。归，饭后清理文件。旋阅《练兵实纪》。旋将昨日所作折片酌改。黄静轩来久谈。核科房批稿各簿。眼蒙，闭目一坐。中饭后阅本日文件。眼蒙，闭目久坐，又登床一睡。阅《朱子年谱》。在室私祷雨雪。傍夕至幕府一谈。夜温《史记》张苍、郦食其等传二篇。二更五点睡。

初二日

早饭后清理文件。旋坐见之客二次，立见者一次，游子岱谈甚久。阅《练兵实纪》。近来聪明大减，阅书迟钝异常，屡阅《练兵实纪》，尚茫然若无入处。巳正核科房批稿簿。午初，同乡张寿荣、邹隆柄来见，皆新化人，官四川，引见出京者。旋请客吃饭，李铁梅山长及司道史绳之等四人，自未初来，直至酉初方散。旋写对联五付。私祷雨雪。傍夕小睡。夜阅本日新到文件。旋阅《史记》《傅靳蒯成传》、《娄〔刘〕敬叔孙通传》、《季布栾布传》，将“归氏”圈点一过，阅《袁盎传》，未过圈点。二更五点睡。

初三日

早饭后清理文件。司道来见，谈甚久，旋又坐见之客一次。阅《练兵实纪》。衰年阅书，动辄渴睡。核科房批稿各簿。中饭后阅本日文件，知刘寿卿军门松山于正月十五日在金积堡中枪子伤阵亡，失此忠勇名将，关系大局甚重，不胜感怆！旋倦甚，小睡。改信稿二件，写对联七付。在室私祷雨雪。傍夕小睡。夜阅《袁盎晁错传》、《张释之冯唐传》、《万石君传》、《田叔传》、《吴王濞传》，《田窦传》未毕。二更四点睡。

初四日

早，至关帝庙春祭，率属行礼。归，饭后清理文件。旋阅《练兵实纪》。渴睡殊甚。巳正核科房批稿各簿。午初阅《练兵实纪》。中饭后阅本日文件。旋围棋二局。思复霞仙信，另纸起草，而久不能下笔。写对联八付。酉刻，李佛生来，久谈，灯后去。旋阅《朱子年谱》中“辨浙学、陆学”及“戊申封事”各条。欲作霞仙信而不果。二更后看放合子灯，中军所送也，三点毕。旋又阅《朱子年谱》。五点睡。

初五日

早饭后清理文件。坐见之客三次，衙门期也。倦甚小睡。巳正核批稿各簿，批老湘营诸将公禀，斟酌久之。拟作霞仙信稿，而未下笔。中饭后阅本日文件。坐见之客一次。小睡片刻。酉刻作复信稿百余字，夜又作三百余字。二更五点睡。内人病势又翻，彻夜呻吟。

初六日

早饭后清理文件。出城至教场看铭军马队操演，巳正看毕。归署，核科房批稿各簿。午正，倦甚，闭目少坐。中饭后阅本日文件。史绳之来，久谈。旋作复霞仙信稿。傍夕小睡。夜又作霞仙信稿，至二更五点未毕。本日计作七百余字，而一字无是处。睡后，内人病势颇重。夜接澄、沅两弟正月十六日信，各宅平安，静臣侄妇病愈，为之一慰。

初七日

早饭后清理文件。立见之客一次，坐见者一次。倦甚，目蒙，小睡。看堂审案十二件。核科房批稿各簿。午刻小睡片刻。中饭后阅本日文件。丁乐山、陈作梅来久坐。小睡片刻，因眼蒙不能治事也。旋将霞仙信稿写毕，约一千四五百字。傍夕小睡。夜将霞仙信稿修改一遍，二更五点毕。睡，不甚成寐。

初八日

黎明，至龙王庙，率属祭祀。归，早饭后清理文件。坐见之客四次，成午斋谈甚久。巳正核科房批稿各簿。午刻阅钟传益涵斋所著《迩言》，昔己未年曾在余营，近在湖北为知县者也。精神疲惫，每阅书辄渴睡。中饭后阅本日文件。旋又惫甚，登床小睡。核改信稿多件。傍夕小睡。夜再看钟涵斋《迩言》，盖理学之绪余，而参以阴骘果报者。又改信稿数件。温《史》《田窦传》、《韩安国传》、《李广传》。二更五点睡。

初九日

早饭后清理文件。坐见之客二次，立见者一次。核科房批稿簿。午初阅《练兵实纪》第五卷。眼蒙殊甚，渴睡良久，不能阅竟。中饭后阅本日文件。因眼蒙，闭目久坐。申正，陈作梅二人来久谈，又立见之客一次。添洪琴西信二叶。傍夕小睡。夜温《史记》《匈奴传》、《卫霍传》。二更五点睡。

初十日

早饭后清理文件。坐见之客三次，司道谈颇久。巳正核科房批稿各簿。午刻核呈辞批三件。阅《文献通考·郊社考》。中饭后阅本日文件。眼蒙，不能治事，闭目久坐。旋又登床一睡。吴挚甫来一谈。在室私祷雨雪。傍夕小睡。夜阅《归方评点史记》。旋阅殿板《史记》第一本。二更五点睡。

十一日

早饭后清理文件。旋立见之客一次。阅《文献通考·郊社考》。巳正核科房批稿簿。午刻又阅《郊社考》。中饭后，阅本日文件。旋写李少泉信一件，约五百余字。倦甚，闭目少坐。傍夕小睡。灯后出题，明日将考书院。温《史记·项羽记〔纪〕》，将《归方评点》一对。三更睡。近来因眼蒙，常有昏瞆气象，计非静坐，别无治法，因作一联以自警云：“一心履薄临深，畏天之鉴，畏神之格；两眼沐日浴月，由静而明，由敬而强。”

十二日

早饭后清理文件。旋阅《郊社门》魏晋至唐“郊天”。坐见之客一次。巳正后核科房批稿簿，未毕。至书院观诸生考甄别，午刻归。坐见之客三次，方存之、石芸斋坐颇久。中饭后阅本日文件，将批稿各簿核毕。倦甚，闭目小坐，旋登床小睡。改信稿四件。傍夕小睡。夜将《依永墓志》又一删改。二更后，与纪鸿一谈《中庸》。旋又温《项羽本纪》。二更五点睡。

十三日

早饭后清理文件。坐见之客三次。坐堂审案十二件。巳正二刻核科房批稿簿，未毕。黄静轩来久坐。中饭后阅本日文件，旋核科房批稿各簿毕。疲倦殊甚，闭目少坐，登床一睡。申正后阅本日新收呈辞，核改上次呈辞批。有开州人马允刚者，乾隆甲子举人，官陕西州县，或送其所自作《年谱》，将入乡贤，因将其《年谱》翻阅。傍夕小睡。夜，又翻其《年谱》。旋阅《始皇本纪》，至二更五点毕。睡，眼蒙日甚，殆不能复看书矣。

十四日

早饭后清理文件。坐见之客三次，立见者一次。请候补州县五人来阅卷，与之一谈。旋核科房批稿各簿。午初，阅《郊社考》十八叶。中饭后阅本日文件。眼蒙，久睡。申正核信稿一件，约改五百字。傍夕小睡。夜阅《史记·高祖纪》。眼蒙异常，竟不能看书矣。二更后，与儿子讲鹿忠节之学。旋又闭目一坐。二更五点睡。

十五日

早饭后清理文件。立见之客一次，坐见者二次。旋阅科房批稿各簿。阅《郊社考》。午刻，石芸斋来久坐。中饭后阅本日文件。请各州县阅课卷，与之一谈。出门拜石芸斋，渠将所作古文五本、诗一本，请余评定，带回翻阅良久。酉初小睡。夜阅石芸斋所作《房山石经山访碑记》，亦伟观也。眼蒙，纪泽以铁蔽灯光，使不射目。阅《高祖纪》毕。二更五点睡。

十六日

早饭后清理文件。立见之客一次，坐见者一次。阅《郊社考》。巳正核科房批稿簿。午刻仍阅《郊社考》。陈作梅来一谈。中饭后阅本日文件。倦甚，小睡颇久。接澄弟信，知刘韫斋丧子，筠仙又丧一女。申正改谢恩折稿。傍夕小睡。夜拟作刘寿卿事迹折，久不下笔。二更后，始作百余字。五点睡。

十七日

早饭后清理文件。坐见之客二次，立见者一次。阅《三鱼堂誊言》。巳正核科房批稿各簿。午刻又阅《三鱼堂誊言》。中饭后，阅本日文件。旋坐见之客二次，谈颇久。阅《三鱼堂誊言》。见客一次，请各州县阅书院卷，阅毕，送之也。至幕府久谈。夜改前所作《郭依永墓志》，沉吟良久，迄无是处。作刘寿卿事迹折二百字。二更五点睡。是日接澄弟正月初三日所发信。

十八日

早饭后清理文件。坐见之客二次，立见者一次。阅《四库书目》。旋作刘寿卿折。倦甚小睡。核科房批稿各簿。午刻又作寿卿折。中饭后阅本日文件。眼蒙，阅目小坐。旋又作寿卿折，申正二刻毕。阅本日呈辞，核上次呈辞批。傍夕小睡。夜将呈辞各批核毕。温《古文》气势之属。将写家信而眼蒙不能作字。二更五点睡。

十九日

早饭后清理文件。坐见之客四次，首府谈颇久。旋核科房批稿簿。丁乐山来一谈。写澄、沅两弟信。午刻倦甚，小睡。中饭后阅本日文件，改信稿一件，添霞仙信一叶，料理发家信。剃头一次。傍夕至幕府一谈。夜，阅书院课卷，久疏于文，殊以阅文为苦。二更后，与二子讲“君子以仁存心”章。阅文至三更睡，约阅四十余卷。

二十日

早饭后清理文件。坐见之客二次，衙门期也。倦甚，小睡。旋阅书院卷，每卷略一涉猎，阅一小讲一诗而已。核科房批稿各簿，又阅卷二十余卷。中饭后阅本日文件。旋又阅三十余卷，正、附课各卷大致阅过。小睡片刻。将明日应发折件校对一过。傍夕又小睡。写郭云仙信四叶，未毕。张振轩、陈作梅来一谈。与儿子讲上《论》。二更三点后温《古文》识度之属。五点睡。

附记

发折　　写榜　审案

写筠信　作学记

二十一日

早饭后清理文件。山长王仲山同年振纲来拜，与之一谈。旋即出门回拜山长，谈颇久。将书院各卷略加料检。旋坐堂审案十二件。丁乐山、陈作梅来一谈。核科房批稿各簿。午刻小睡。旋将书院卷写榜发折。中饭后阅本日文件。将筠仙信写毕。小睡颇久。将作《江宁府学记》，而久不下笔。傍夕又睡。夜将作《府学记》，又思《郭依永墓志》太浅陋，思欲修改，沉吟不能下笔。二更后，与纪鸿儿讲书。五点睡。近来每夜五更出汗，辄醒，不复成寐。

二十二日

早饭后清理文件。坐见之客三次。旋核科房批稿各簿，小睡。午刻，坐见之客二次。中饭后阅本日文件，作《江宁府学记》。倦甚，登床小睡。因昨日书院发榜有错误处，由提调送回，又加检点。傍夕久睡。余自五十以后，每春夏则奄奄思睡，或偶作文字，思虑微过，尤不能支持，日来又作此态矣。夜作《府学记》，是日共作二百余字。二更后，与纪鸿略讲《论语》。五点睡。五更后，颔下及胸间汗多。

二十三日

早饭后清理文件。立见之客一次，坐见者二次。小睡片刻。巳正核科房批稿各簿。中饭后阅本日文件。是日，自午初起至夜二更末，思作《江宁府学记》，苦探力索，竟不能成一字，固属衰惫之象，亦由昔年本无实学，故枯竭至此，深可叹愧！中间屡次登床，亦未成寐。三更睡。

二十四日

早饭后清理文件。出门至教场看操，即看保定两营练兵也。巳刻归，核科房批稿簿。坐见之客一次。小睡片刻。中饭后阅本日文件。作《学宫记》至二更五点止，约作五百字，未毕。中间，傍夕小睡。二更后，与儿子一论文，所作之文，考据与笔力两无可取。三更睡。

二十五日

早饭后清理文件。坐见之客四次，衙门期也。巳刻核科房批稿各簿。午初小睡。陈作梅来一谈。写澄、沅两弟信，未毕。中饭后阅本日文件，写弟信毕。作《府学记》，约千余字，芜陋极矣。傍夕，眼蒙，久睡。夜核十八日呈辞批。旋阅《史记·吕后本纪》。二更后，听纪鸿背文。五点睡。

二十六日

早饭后清理文件。昨夜得雨寸许，故本日定期看箭而中辍。阅《梅伯言文集》。巳刻见客一次，谈甚久。核科房批稿簿。午刻小睡。中饭后阅本日文件。阅《伯言集》甚久。眼蒙殊甚，酉刻久睡。夜阅《史记·商君传》等篇。二更后，与纪鸿讲书。五点睡。是日荒怠，作事极少。

二十七日

早饭后清理文件。昨夜得雨半寸许。是日，仍至教场阅彭楚汉新营操演，巳正三刻毕。归，核科房批稿簿。旋阅《子史精华》中“释”、“道”二部。中饭后阅本日文件，又阅“释”、“道”部典故。天雪寒甚。酉刻，登床睡甚久。夜阅《梅伯言集》。二更后，与儿纪鸿一谈。旋温《古文·序跋类》。五点睡。内人病势沉重，总不能睡。纪泽亦有病，胃疼不能吃饭，大便滞涩，为之焦灼。

二十八日

早饭后清理文件。坐见之客二次，立见者一次。阅“释”、“道”部。刻核科房批稿各簿，又阅《子史精华》数叶。倦甚，坐次渴睡，将成寐矣。坐见之客一次。中饭后阅本日文件颇多。旋写对联十付，改信稿数件。傍夕小睡。夜又改信稿二件，温《古文·序跋类》。二更五点睡。

二十九日

早饭后清理文件。立见之客一次。疲困殊甚，小睡半时许。旋核科房批稿簿。方存之来，久谈大半时。中饭后阅本日文件。眼蒙殊甚。令纪泽视吾目，右眼黑珠，其色已坏，因以手遮蔽左眼，则右眼已无光，茫无所见矣。纪泽言瞳人尚好，可望复明，恐未必然，因闭目不敢治事，酉初即睡。灯后起，亦闭目静坐，不阅一字。二更后，与儿子讲韩文《原毁》篇。五点睡。

三十日

早饭后清理文件。内人五十五生日，儿辈行礼。沈保靖来久谈。旋闭目一坐。核科房批稿各簿。午初，黄静轩来久坐。又坐见之客二次。中饭后阅本日文件。闭目静坐，即已渴睡。接沅弟二月初八省城发信，弄孙儿女辈以自怡。阅《李海帆文集》。傍夕久睡。夜，又阅《李海帆集》。因目疾不敢治事，闭目久坐。二更五点睡。

三月

初一日

早饭后清理文件。坐见之客三次，衙门期也。旋闭目久坐。出门拜客十余家。归，巳刻核科房批稿各簿。午刻，潘家钰撷珊来久谈，宜兴人，壬戌进士，庶常改馆为山西知县，现在丁艰，任小园荐来，为纪鸿儿之师也。中饭后，沈保靖来，久谈。旋阅本日文件。闭目一坐。申刻核信稿四件。吴挚甫来久谈。傍夕睡。夜阅《报任安书》，温《古文·书说类》。闭目久坐。与儿子一讲“博施济众”章。二更五点睡。天雨且雪，寒甚。

初二日

早饭后清理文件。坐见之客二次。昨夜先雨后雪，共计四寸许。旋至莲池书院送诸生入学。归，坐见之客一次。核科房批稿各簿。午刻，潘撷珊来送纪鸿入学，拜圣人，行宾主礼毕。旋小宴，请幕府诸君陪之，申初散。阅本日文件。闭目静坐。旋思改《江宁府学记》，登床凝思，久无所得。阅张文端公《聪训斋语》。傍夕小睡。夜又阅《聪训斋语》。闭目久坐。二更后，听纪鸿背文。因右眼已盲，心绪烦躁。二更五点睡。

附记

复缦云信　　　　复意城信　伯言墓志

复方元徵子可信　张皋闻文序

初二日

早饭后清理文件。旋即小睡。坐见之客二次，立见者二次。小睡片刻。巳正核批稿各簿。眼蒙，闭目一坐。方存之来，久谈。午正三刻请山长小宴，陪客三人，申正散。阅本日文件，阅邵子《击壤集》，核信稿三件。傍夕小睡。夜阅邵子诗。眼病，闭目一坐。二更五点睡。

初四日

早饭后清理文件。因目病，旋即小睡。坐见之客二次。屡次登床小睡。巳正核科房批稿各簿。中饭后阅本日文件。小睡，见洋人主教一次。小睡良久。旋将方子可寄来之《地图说》、《诗经说》四篇细阅一过，阅《国朝文录》十余篇，核信稿一件。傍夕小睡。夜闭目久坐。阅《国朝文录》。二更后，与儿子一谈。四点睡。

初五日

早饭后清理文件。出城谒刘孝子墓。刘名光显，负贩贫苦，而养母必丰；母死鬻女，乃能吊棺；庐墓三年，妻病及死，均置之不顾。刘印渠在此，为之立庙立碑。旋谒杨忠愍公祠。归，小睡。巳刻核科房批稿簿。午刻，丁乐山、沈品莲先后来坐。中饭后，张师劬来坐。阅本日文件，阅《国朝文录》。酉刻小睡。接澄弟二月十六日信，知湘乡哥匪倡乱。傍夕睡。夜阅《国朝文录》。将二更时，武营送龙灯狮子来玩，戏良久，三更始散。即睡。

初六日

早饭后清理文件。坐见之客三次，立见者二次。阅《国朝文录》，核科房批稿各簿。午刻小睡。吴挚甫来，久谈。又立见之客一次。中饭后阅本日文件，核批二件，于良乡一案，沉吟良久。旋二次小睡。核信稿一件。傍夕小睡。夜核信稿，因眼蒙而停止，闭目久坐。二更，与纪泽一谈。又闭目坐。四点睡。

初七日

早饭后清理文件，改信稿一件。坐见之客二次，祝爽亭谈甚久。小睡半时。巳正，核科房批稿簿。午刻阅《国朝文录》。中饭后阅本日文件。坐见之客一次。小睡良久，因眼病之故。阅《国朝文录》。李笏生来久坐。傍夕又睡。是日天气奇冷。夜阅《国朝文录》，而闭目之时为多，盖右目既废，左目亦昏，岌岌乎可虑已。

初八日

早饭后清理文件。旋登床久睡。余向来有饭后脾困思睡之疾，近来右眼失明，尤贪睡也。立见之客一次。巳正核科房批稿簿。午刻，作梅来久谈。中饭后阅本日文件。幕府刘君来一谈，蒋养吾来久谈。阅《国朝文录》。傍夕，立见之客一次。小睡良久。夜闭目久坐。阅《国朝文录》。眼疾，不能治一事，焦闷之至。二更四点睡。

初九日

未明起，出城祭先农坛，行礼毕，扶犁九推，望阙谢恩。归，早饭后清理文件。见客，坐见者二次。小睡良久。核科房批稿各簿。午刻阅《朱子年谱》。中饭后阅本日文件，校对折、片各件，将以明日拜发。核呈辞批，内一案斟酌甚久。阅《朱子年谱》。小睡养目。右既盲，左眼亦蒙，眼焦灼之至。夜阅《朱子年谱》，改信稿一件。与纪鸿儿一谈。二更四点睡。是日接澄、沅弟信，哥老会业已扑灭，为之一慰。

初十日

早饭后清理文件。见客二次，衙门期也。旋小睡良久。巳正核科房批稿簿。午刻阅《朱子年谱》。至潘撷珊处一谈。中饭后阅本日文件。旋请黎竹舲诊脉，又请一眼科赵姓诊视，言左目亦将坏，焦灼之至，绕室旁皇，两次登床小睡。傍夕久睡。夜阅《朱子年谱》。闭目久坐。二更后与纪鸿一谈。念此生学问、文章，一无所成，愧悔无已。四点睡，搬至签押房住宿，三、四、五更屡醒。

十一日

早饭后清理文件。见客一次。旋看武营马步箭五十余人。巳正核科房批稿各簿。丁乐山等来久谈。小睡数刻。中饭后阅本日文件。坐见之客一次。闭目久坐。酉刻至刑、钱两幕府处久坐。傍夕小睡。夜阅《朱子年谱》。闭目一坐。二更后，与儿子一谈。四点睡。

十二日

早饭后清理文件。见坐之客二次，祝爽亭谈甚久，立见者一次。拜发万寿贺表，小睡甚久。巳正，黄静轩来久谈。午初三刻，去核科房批稿簿，未毕。中饭后，坐见之客一次。阅本日文件，将批稿核毕。小睡良久。阅《朱子年谱》。与纪泽一谈。傍夕一睡，夜阅《朱子年谱》。闭目久坐。二更四点睡。

十三日

早饭后清理文件。坐见之客一次。小睡良久。巳正起，核科房批稿簿。午刻，有送《容城三贤集》者，因阅《刘静修集》。中饭后阅本日文件。立见之客一次，坐见者一次。阅《孙夏峰集》，亦三贤之一也。小睡良久。酉刻写澄、沅两弟信。余右目失明之后，尚未寄信与弟，不知此生犹得与弟相见否？悬系无已。傍夕小睡。夜阅《夏峰集》。闭目一坐。二更四点睡。

十四日

早饭后清理文件。坐见之客二次，立见者一次。小睡良久。巳正核科房批稿簿。午刻阅《朱子年谱》，粗毕。中饭后阅本日文件。坐见之客一次。小睡甚久。酉刻改信稿二件。傍夕久睡。夜温《大学》、《中庸》，至“哀公问政”止。二更四点睡。

十五日

早饭后清理文件。坐见之客四次，立见者一次。旋即小睡良久。巳正核科房批稿簿，午初二刻毕，又小睡。目病，不能治事，竟日酣睡。中饭后阅本日文件，阅康节《击壤集》，阅白公闲适诗。围棋一局。小睡良久。夜阅《韦苏州集》。小睡一次。二更四点睡。本日睡时太多，四更四点即醒，不复成寐。追忆平生之事，愆尤甚多，忧灼无已，而目病愈难治矣。

十六日

早饭后清理文件。坐见之客一次，立见者一次。小睡颇久。方存之来久谈。旋又小睡。午初核科房批稿簿。闭目一坐。是日于卧室用布及芦席等遮蔽窗牖，以便黑暗静坐。中饭后阅本日文件。卢藩台来一谈。闭目一坐，旋又登床一睡。请赵金波诊脉处方。吴挚甫来一谈。花局送花十盆来，稍一览观。傍夕小睡。夜阅韦苏州诗，屡次闭目静坐。二更四点睡。日间屡睡，而夜间尚能成寐，又盖衣被极厚，皆衰象也。

十七日

早饭后清理文件，旋即小睡。坐见之客三次，又小睡。巳正起，核科房批稿簿。午刻，核遵化州钱粮一案。中饭后阅本日文件。旋阅邵子诗。小睡。申初后，静坐一时许，默诵《论语》二十篇一遍。傍夕，在院中与纪泽一谈家乡事。夜饭后，闭目小坐。旋温《古文》识度之属，朗诵数首。二更后，阅纪鸿近文。四点睡。

十八日

早饭后清理文件，旋即小睡。坐见之客二次，立见之客一次。旋小睡良久。饭后久睡，一则因近日目病，一则因向来脾困也。巳正起，核科房批稿，未毕。韩南溪超来久坐。午刻，吴竹庄来久坐，又坐见之客一次。将科房批稿核毕。中饭后阅本日文件，核折稿一件，写澄、沅两弟信一件。闭目静坐颇久。阅纪泽所作《说文重文本部考》，吴竹庄新刻就者。傍夕又睡。夜，闭目久坐时亦成寐。近以目病，寝食之外，便不治一事，且愧且叹。二更四点睡，不甚成寐。

十九日

早饭后清理文件。坐见之客一次，立见者一次。睡良久。巳刻核科房批稿簿。午刻，陈作梅来，久谈。请吴竹庄小宴，申初散。阅本日文件。闭目久坐。默念古人笃恭而天下平之道。傍夕睡。夜闭〔阅〕《陆象山集》。渴睡殊甚。二更四点睡。

二十日

早饭后清理文件。旋坐见之客二次，衙门期也。小睡片刻。出门拜韩南溪。归，郑松峰中丞元善来一谈。阅核批稿各簿。旋闭目久坐。中饭后阅本日文件。竹庄来久谈。旋小睡良久。核改信稿一件。傍夕又与竹庄久谈。夜阅《朱子年谱》及《理学宗传》中程、朱各语。倦甚，二更四点睡。

廿一日

早饭后清理文件。出城阅谭胜达之步队操演，盖在正定带来者。归，拜郑松峰，归署小睡。核批稿各簿。午刻又睡。阅《白香山集》。中饭后阅本日文件。阅《白香山集》。小睡颇久。申正至潘撷珊处一谈。傍夕又睡。夜改李少荃、刘子务信稿二件。阅申凫盟《小语进语》。日来自右目病后，终日倦睡，不治一事，且忧且愧，而心境不安，目病愈甚。即使左目幸得保全，而不能用心，亦与死人无异，焦灼殊甚。二更四点睡。

附记

董麟唁信　　毕东屏唁信　戴鹤峰唁信　朱桐翁唁信

吕昼堂吊仪　朱修伯唁信　黄子寿书　　许仙屏书

李壬叔书　　曹镜初书　　黄晓岱书

廿二日

早饭后清理文件。坐见之客三次。立见者一次。改丁雨生片稿一件。巳刻，坐堂审案十二起。旋坐见之客二次，邵棠浦坐颇久。核科房批稿各簿。小睡片刻。中饭后阅本日文件。小睡良久。刑、钱两幕来一谈。闭目静坐。傍夕，与竹庄久谈。夜改信稿一件。静坐片刻。右目益坏。二更，与纪泽一谈。四点睡，不甚成寐。

廿三日

是日，恭遇皇上十五岁万寿，至公所拜牌。归，早饭后小睡。方存之来一谈。旋又久睡。巳正核科房批稿簿。午刻，坐见之客一次。中饭，请竹庄便饭，饭后久谈。阅本日文件。坐见之客一次。旋又久睡。是日屡睡，昏惰之至，愧叹无已。傍夕又睡。夜阅《古文〈辞〉类纂》中“论辨类”，核改信稿三件。二更四点睡。四更末醒。

廿四日

早饭后清理文件。令纪泽进京考试荫生。见客，立见者二次，坐见者二次。小睡良久。巳刻，坐见之客一次。核科房批稿各簿。午刻久睡。中饭后阅本日文件。屡次久睡，昏惰殊甚，落枕便易成寐，下床小坐。旋又去睡，衰困若此，虽无目疾，亦不堪为世用矣。夜饭后，阅《古文辞类纂》序跋、奏议两门。二更四点睡。

廿五日

早饭，呕吐殊甚，向来有此旧病。旋清理文件。见客，坐见者二次，立见者一次，衙门期也。旋小睡良久。巳正核科房批稿簿。午刻又睡。中饭后阅本日文件。作诗一首。因衰病日深，欲将生平阅历为韵语，以示儿侄辈，即以当遗嘱也。酉刻毕，凡三十八句，略用白香山体势，取其易晓。傍夕久睡。夜阅《古文·奏议门》。且阅且睡，昏惰甚矣。二更四点睡。

廿六日

早饭后清理文件。坐见之客二次，立见者一次。小睡良久。巳正阅科房批稿簿。午刻，黎竹舲送《光明经咒》，云持诵万遍，眼可复明。邵棠浦来一坐，力劝余服补阳之药。中饭后阅本日文件，将从前河工保案开一清单。旋诵熟《光明经咒》凡百有四字，盖道家之言也。诵数十遍。小睡良久。夜饭后又诵《经咒》。是日申刻写对联七付。二更四点睡。近因目病，每日全未作事，愧歉之至。

二十七日

早饭后清理文件。小睡片刻。坐见之客三次，祝爽亭谈甚久，颇知眼科，故请其诊视也。旋又小睡。巳正，黄静轩来，久谈一时许。核科房批稿簿，未毕。中饭后阅本日文件，将科房稿核毕，校对折件。申正出门，由西门登城，至北门下城，旋登大悲阁。归署，陈俊臣之甥夏时来，久谈。又对折件，又〔未〕毕。小睡。夜将折对毕，阅《审视瑶函》，眼科医书之盛行者。二更四点睡，不甚成寐，四更末醒。

二十八日

早饭后清理文件。有四川主事赵亮熙来见，谈甚久。陈作梅来，久谈。坐堂审案十二件。核科房批稿各簿。午刻小睡。中饭后阅本日文件。坐见之客三次，立见者二次。小睡片刻。与幕友一谈。写对联六付。傍夕又睡。夜阅《审视瑶函》，且阅且渴睡，盖脾不能运化，困倦极矣。二更四点睡。

附记

局详余银交练饷局

批应查作梅信

二十九日

早饭后清理文件。坐见之客一次，立见者一次。小睡片刻。写信与纪泽儿。折差进京，料理信件，并送人书籍。巳正核科房批稿簿。午刻，韩南溪来久坐。中饭后阅本日文件。小睡颇久。黎竹舲来一谈。写对联六付。傍夕久睡。夜阅《渔洋古诗选》、《姚氏近体诗选》，略一涉猎。闭目静坐。近日既怕用心，又怕开目，遂成废人，且愧且憾。二更四点睡，三更后成寐。

卅日

早饭后清理文件。坐见之客二次。至内箭道看箭。旋久睡。巳正核科房批稿簿。午刻阅《先正事略》。中饭后阅本日文件。又阅《先正事略》。小睡片刻。狂风雨土，令人郁闷。酉刻，与黎竹舲久谈。傍夕又睡。夜温下《论》。二更四点睡。日内因眼病日笃，老而无成，焦灼殊甚。究其所以郁郁不畅者，总由名心未死之故，当痛惩之，以养余年。

四月

初一日

黎明，至文庙拈香行礼。与司道一谈。归，早饭后清理文件。旋小睡甚久。巳正核科房批稿各簿。午刻，丁乐山来一谈。阅《先正事略》。中饭后阅本日文件。狂风雨土，干旱之象。又阅《先正事略》。直隶主事邢元恺、湖南主事李寿蓉，先后来一谈。酉刻作诗未成。夜，阅《古文·奏议类》，渴睡殊甚。二更四点睡，不甚成寐。近日，内人病，筋皆拘挛，竟日久睡，令人按摩。余亦竟日屡睡，全家一种昏怠衰颓之气，深用为愧。

附记

郑中丞　　保　庆知府渭春参革职，永不叙用

功牌百零六张　　王隆兴隆平县训导，善拿贼

威县请恤，请加学额

初二日

早饭后清理文件。坐见之客四次，立见者一次。小睡片刻。巳正核科房批稿簿。郑松峰来一谈。又立见之客一次。李篁仙来，久谈。中饭后，劳二、劳六世兄来久谈，皆文毅公之子也。阅本日文件，阅《先正事略》。酉刻小睡良久。将作诗而不果。夜阅《古文·诏令类》。渴睡殊甚，二更四点睡。

初三日

早饭后清理文件。立见之客一次。旋小睡良久。巳正核科房批稿各簿，阅《先正事略》。中饭后阅本日文件。申刻，李篁仙来，久谈。谢旭亭诊脉，久谈。旋至幕府一行。傍夕小睡。夜温《古文·奏议类》。二更四点睡。是日，有晋州举人苑世亨呈送所著《说诗存序》、《易说纂要》、《春秋本义》三书，略一翻阅，不能细看。

初四日

早饭后清理文件。坐见之客一次，立见者一次。旋小睡甚久。巳正核科房批稿各簿。午刻，与黎竹舲久谈。中饭后阅本日文件。小睡片刻。旋作一诗，共四十句，即初一日作而未成者，傍夕毕。夜，邓良甫来一谈。阅韦苏州诗，阅《古文·碑志类》。二更四点睡。

初五日

早饭后清理文件。坐见之客二次，立见者一次，衙门期也。旋小睡良久，盖饭后脾困之病。巳正核科房批稿簿。午刻阅《先正事略》。中饭后阅本日文件。祝爽亭送来武陟人王汝谦六吉所著《四书记悟》，略一翻阅。旋阅鹿忠节《四书说约》，下《论》一本阅毕。小睡片刻。傍夕，睡颇久。夜，阅《史记》刺客、屈贾等传。目畏灯光，闭眼一坐。二更四点睡。近日因目病，贪睡尤甚，动辄成寐，若静坐则不能支持，衰惫至矣。

初六日

早饭后清理文件。坐见之客二次，立见者一次。小睡片刻。方存之来一谈。巳正核科房批稿簿。午刻阅《先正事略》。中饭后阅本日文件。折差回，接纪泽及京信数件。陈作梅来，久谈。小睡良久。申末，黎竹舲诊脉，久谈。傍夕久睡。夜阅《史记》淮阴侯、季布等传。二更四点睡，天暖，不甚成寐，亦因日间睡太多之故耳。

附记

恩守说叶牧

曹继美补大名小滩把总

初七日

早饭后清理文件。坐见之客二次。小睡甚久。巳正核科房批稿簿。旋改练军事宜折稿。中饭后阅本日文件。旋改折稿，约改八百字，酉刻毕。中间，屡次小睡，黎竹舲来诊脉、处方。傍夕久睡。夜阅《史记》卫、霍等传。眼蒙，不能久视。二更四点睡。

初八日

早饭后，坐见之客二次。清理文件。旋小睡良久。谢旭亭来诊脉，久谈。坐堂审案十二件。核科房批稿簿。午刻又睡。中饭后阅本日文件，阅《范文正集》尺牍，《年谱》中有云“千古圣贤，不能免生死，不能管后事，一身从无中来，却归无中去。谁是亲疏？谁能主宰？既无奈何，即放心逍遥，任委来往。如此断了，既心气渐顺，五脏亦和，药方有效，食方有味也。只如安乐人忽有忧事，便吃食不下，何况久病，更忧生死，更忧身后，乃在大怖中，饮食安可得下？请宽心将息”云云。乃劝其中舍三哥之帖。余近日多忧多虑，正宜读此一段。酉刻至幕府一坐。傍夕久睡。夜阅《古文·杂记类》。二更四点睡。

初九日

黎明起，至南门外祭祀，本京师大雩祭之期，外省则祭风、云、雷、雨之神，此间又兼祭，府社、府稷在东，山川、先农在西，凡五处奠帛，五处献爵，盖相沿已久也。祭毕，归。早饭后，坐见之客四次，傅军门坐甚久。阅《范文正遗事》。巳正核科房批稿簿，未毕。黄静轩来，久谈，为余治目处方。中饭后阅本日文件，核批稿簿毕，又阅《范文正遗事》。酉正睡极久，直至灯时。夜阅《古文·杂记类》。二更四点睡，五更醒。

初十日

早饭后清理文件。坐见之客四次，立见者一次。写信与祝爽亭商药方。小睡颇久。巳正核科房批稿簿。午刻又睡。中饭后阅本日文件。写信与作梅商药方。静坐良久。竹舲来一谈。阅《范文正遗集》。酉正睡甚久。夜阅《圣祖庭训格言》一遍，又默诵下《论》。二更四点睡。日内因目病，寸心忧灼，迄无宽舒之时，以是病愈难减。总由少壮不能努力，老来悔恨甚多，致心境愁闷异常耳！

十一日

早饭后清理文件。出门拜傅提台，谈颇久。归，阅看弓马二员。立见之客三次。阅《五礼通考》中“大夫士庙祭门”。因沅弟商家庙祭礼，思考核以定一章也。巳正核科房批稿簿。午刻，陈荔秋等自大、广办赈回，与之久谈。中饭后阅本日文件。接奉廷寄，内外蒙古地方并有贼窜扰，饬余统筹全局。因翻阅地图，并将《圣武记》一阅。核改马、步队营制，将即日入奏。方存之来一坐。雷雨交作，惜为时不久，无救于旱。酉刻，至陈荔秋处久谈。渠送《陈清端公瑸文集》一部，阅其首卷，备述圣祖召见时恩礼之隆，令人感泣。系康熙五十四年十二月陈调福建巡抚时也。旋阅《古文·杂记类》。二更四点睡。

十二日

早饭后清理文件。旋坐见之客一次，立见者一次。小睡良久。写信与张振轩等。巳正核科房批稿簿。午刻阅《圣武记》。因漠北有贼扰库伦等处，漠南有贼扰察哈尔，所以防御之也。中饭后阅本日文件，又阅《圣武记》。思作古文，而不克下笔。天气亢旱，绕室忧皇，如有非常祸变者。小睡颇久。酉刻，张振轩、陈作梅来久谈，商口外防堵之事。傍夕，在室私行祷雨。旋又小睡。夜阅地图，眼蒙殊甚。旋温《孟子》《离娄》下，《万章》上、下三篇，朗诵而气不能振，盖年力已衰而中有愧怍，故馁也。二更四点睡。

附记

赵宗道于八年八月领咨

十三日

早饭后清理文件。旋坐堂，与司道审录秋审，各犯过堂，辰正毕。旋与博多宏武一谈内外蒙古事。小睡半时许。巳正核科房批稿簿。午刻又睡。中饭后阅本日文件，阅《国朝文录》。傅军门来一谈。陕西臬台英奎来，久谈。竹舲来诊脉，一谈。在室私行祷雨。傍夕又睡。夜再核练军营制。阅《国朝文录》中祭文、颂、赞等类。二更四点睡。自二月杪右目失明，至是四十余日，不敢治事，每日暇逸，愧悔身闲而心乱，盖生平之一无所养甚矣。

十四日

早饭后清理文件。旋坐见之客一次，立见者一次。小睡良久。巳正核科房批稿簿。阅汪双池《读困知记》。中饭后，李勉亭来久谈。阅本日文件，改片稿一件，约改五百字。酉正久睡。夜，拟改《江宁府学记》而不果。眼蒙，不敢久视。阅《梅信〔伯〕言文集》数首。二更四点睡。

十五日

早饭后清理文件。至教场阅古北口练军操演。归，小睡片刻。巳正核科房批稿簿。午刻核河工保举清单。中饭后阅本日文件。申刻至城隍庙求雨。归，将各折片细加校对。傍夕至幕府一谈。夜阅《梅伯言文集》。二更四点睡。

十六日

寅正起，头或大眩晕，床若旋转，脚若向天，首若坠水，如是者四次，不能起坐。请竹舲一诊，服滋阴之剂，辰末始起坐。早饭吃一碗有零，较寻常减去一碗。饭后写纪泽信一件，尚能成字。巳正核科房批稿各簿。旋又久睡，未正起。中饭后阅本日新到文件。旋又久睡。接纪泽自京来信。申初发折。每登床则大晕，起坐则大晕。夜饭后，竹舲、良甫来，久谈。二更后小坐。四点睡。睡后，微晕一、二次。

十七日

卯正始起，仍大眩晕。是日，每登床则眩晕，每起眩晕。若睡定、坐定之后，却不眩晕。早饭后清理文件。作梅、乐山来一叙，幕府诸君来一叙。久睡。巳正核科房批稿簿。午刻久睡。中饭后阅本日文件。小睡良久。阅《梅伯言诗集》。傍夕又久睡。夜阅《渔洋七言古诗选》。请徐医、竹舲各诊脉一次。二更四点睡。睡后，未再眩晕。

十八日

卯正起，眩晕如故。饭后清理文件。藩、臬来一谈。旋又久睡。每登床则晕，坐起则晕，睡定、坐定则不甚晕。黄静轩来，久谈。午初核科房批稿簿。未正中饭后，阅本日文件，写澄、沅两弟信。又复久睡。本日，天气亢燥异常，眩晕较昨日加甚。夜与竹舲、旭亭商换一方。二更四点睡。

十九日

卯正起，眩晕如故。饭后清理文件。小睡甚久。巳刻观薛叔耘等围棋二局。午刻核科房批稿簿。阅纪文达公《笔记》。未正中饭后，阅本日文件，写信与纪泽，改折稿一件。阅纪公《笔记》。酉刻久睡。傍夕与竹舲一谈。夜饭后与良甫一谈。阅纪公《笔记》。背《孟子》数十章，高声朗诵。小睡一次。二更四点睡。

二十日

卯正起，眩晕如故。饭后清理文件。小睡甚久。阅纪公《笔记》。请两医来诊，谓肝火甚旺，宜服凉药。巳正核科房批稿簿。午刻服药，久睡。未初中饭后，坐见之客一次，立见者一次。阅本日文件。旋又久睡。阅一〔阅一二字衍〕起坐，阅纪公《笔记》。申刻及夜间，两次请医诊视，服龙胆草等药，以泻肝火。倦甚，竟日久睡。二更四更〔点〕睡。

二十一日

卯正起，眩晕如故。饭后清理文件。请医诊脉，仍服昨方。睡良久。阅纪公《笔记》。午刻写信一叶与纪泽，核科房批稿簿。是日发折，请假一月调理。中饭后阅本日文件。坐见之客一次。阅纪公《笔记》。幕中诸友来一谈。旋又睡甚久。夜与竹舲一谈。阅纪公《笔记》。二更四点睡。

二十二日

卯正起，眩晕如故。早饭后清理文件，阅纪公《笔记》。小睡甚久。请医诊脉，谢与黎意见不同。接纪泽京信。午正又睡。未初中饭。本日交布政司代拆代行，无公事可阅，惟阅纪公《笔记》，以消遣而已。申刻服药后，静坐良久。傍夕小睡。夜阅纪公《笔记》。二更四点睡。

廿三日

卯正起，眩晕如故。早饭后诊脉，与竹舲一谈。清理文件，阅纪公《笔记》。辰、巳间久睡。午刻再阅《笔记》。中饭后屡次静坐，屡次阅纪公《笔记》，心总不能澄静。傍夕，杭人周抚文自京来，纪泽请来医病者也。诊脉后，与谈良久。夜仍阅纪公《笔记》。竹舲来一谈。二更四点睡。

廿四日

卯正起，眩晕如故。请周抚文诊脉。饭后清理文件，阅纪公《笔记》。久睡。请竹舲一诊，仍服昨日原方。午后又睡。中饭后阅纪公《笔记》。申刻又久睡。酉刻及亥正，服周抚文方。傍夕静坐。夜阅纪公《笔记》，与抚文一谈。二更四点睡。

廿五日

卯正起，眩晕如故。请抚文诊脉。早饭后，又请竹舲一诊。清理文件，阅纪公《笔记》。睡甚久。午刻静坐。中饭后，钱调甫来，谈甚久。旋核题奏各稿。小睡良久。抚文来，谈甚久。傍夕小睡。夜阕纪公《笔记》。二更四点睡。

廿六日

早起，诊脉。饭后清理文件。同年张廉泉继灏来见，孙省斋廉舫来见，先后均久谈。阅纪公《笔记》。小睡良久。中饭后阅纪公《笔记》，核信稿数件。酉刻睡甚久。夜阅纪公《笔记》。二更四点睡。

廿七日

早起，诊脉。饭后清理文件。首府来一谈。旋藩、臬、首县来一谈，吴竹庄自京来久谈。管才叔来谈，兼为余诊脉，又请竹舲、抚文与才叔一商。应酬太久，倦甚小睡。未刻中饭后，阅本日信件，阅纪公《笔记》，写纪泽信一封。小睡片刻。写挽幛二幅。静坐片时。至幕府两处一坐。傍夕小坐。夜饭后阅纪公《笔记》。时复静坐。二更四点睡。

廿八日

早起，诊脉。饭后清理文件。竹庄及才叔来久坐。旋阅纪公《笔记》。又请竹舲一诊。午刻久睡，起时，眩晕殊甚。中饭后写澄、沅两弟信。请谢旭亭一诊。小睡良久。傍夕，与周抚文久谈。夜阅纪公《笔记》。眼蒙殊甚。二更四点睡。

廿九日

早起，吴竹庄、管才叔来诊脉，久谈。饭后清理文件，阅纪公《笔记》。又请竹舲一诊。围棋二局。午刻久睡。中饭后阅本日信件。申刻久睡。又请旭亭一诊。酉初剃头一次。旋又久睡。夜饭后，静坐。与周抚文久谈。二更四点睡。人不勤则万事俱废，一家俱有衰象。余于三、四两月内不治一事，于居家之道大有所损，愧悚无已。二更后，闻报纪泽考荫引见，蒙恩以员外郎分部行走，为之一慰。

五月

初一日

早起，诊脉。饭后清理文件。旋小睡良久。阅《欧阳文忠公年谱》。旋又久睡。夏间疲甚，是余向日旧病，今年则更甚矣。中饭后阅欧阳公《诗话》，阅《集古录·题跋》。申正一睡，直至上灯，为时极久。夜又阅《集古录》。与周抚文久谈。二更四点睡。

初二日

早起，诊脉。饭后清理文件。新任河间府耆昆来见，邵希奭来见。阅《集古录》。旋久睡，疲甚，不耐坐也。阅《欧集》附录五卷祭文、行状之类。中饭后阅《欧集》诗文。旋又久睡约二时许。酉初，竹文〔舲〕来诊脉，与之围棋一局。傍夕又睡。夜饭后静坐颇久，略阅欧文。是日接家信，澄弟二件、沅弟一件，均甚详细；叶亭甥三信，将挈眷来此。二更四点睡。

初三〈日〉

早饭后诊脉，与医一谈。清理文件。两司来一谈。阅《国朝文录》，姚春木所集也。静坐颇久。午刻见客一次。中饭后阅《国朝文录》。小睡甚久。静坐一晌。酉刻，竹舲诊脉，因与围棋一局。夜又阅《国朝文录》。静坐一次。二更四点睡。余病目则不能用眼，病晕则不能用心，心、眼并废，则与死人无异，以是终日忧灼，悔少壮之不努力也。

初四日

早饭后诊脉一谈。清理文件，阅《国朝文录》。小睡半时。巳刻，黄静轩来，久谈，劝我静坐凝神，以目光内视丹田，因举四语要诀曰：但凝空心，不凝住心；但灭动心，不灭照心。又称二语曰：未死先学死，有生即杀生。有生谓妄念初生，杀生谓立予铲除也。又谓此与孟子“勿忘勿助”之功相通。吾谓与朱子“致中和”一节之注亦相通。中饭后阅本日信件，核题奏稿件。闭目静坐，学内视之法。阅《国朝文录》。小睡半时。酉正请竹舲诊脉。围棋一局。夜，静坐良久。二更四点睡，梦大水汹涌可怖。

初五日

早间，各员弁在署内者贺节，均接见，在外者未见。饭后清理文件，诊脉一次。辰正，余至各幕友处贺节。巳刻久睡。阅《国朝文录》。中饭，请潘师及周抚文等小宴。阅本日信件，阅纪公《笔记》。小睡良久。夜又阅纪公《笔记》。眼蒙，静坐。二更四点睡。本日眩晕病稍愈。

初六日

早饭后清理文件。诊脉一次。坐见之客三次。小睡半时许。改谢恩折稿一件，阅《国朝文录》。中饭后阅本日信件。李勉亭来，久谈。阅《国朝文录》，改信稿七件。傍夕与周抚文久谈。夜饭后阅《国朝文录》。闭目久坐。二更四点睡。

初七日

早饭后清理文件。诊脉一次。阅《国朝文录》。小睡半时许。又请竹舲诊脉。闭目静坐。中饭后阅本日文件，阅《国朝文录》。小睡半时许。〈核〉对明日应发折片。与周抚文一谈。夜饭后阅《国朝文录》，阅杜、韩七古。二更四点睡。

初八日

早饭后诊脉一次，清理文件。方存之来一谈。与竹舲围棋二局。旋小睡半时许。写纪泽信一件，阅《国朝文录》数篇。中饭后阅本日信件，核稿数件，发折、片各件。小睡甚久。酉正，静坐数息。夜阅黄静轩所著《福寿金鉴》，因求摄生之方。温欧公七古。二更四点睡。

初九日

早饭后清理文件。请周虎文诊脉一次。阅《国朝文录》。小睡半时许。谢旭亭来诊脉一次。阅《福寿金鉴》。午正，数息静坐，仿东坡“养生颂”之法，而心粗气浮，不特不能摄心，并摄身不少动摇而不能。中饭后阅本日信件，又阅《国朝文录》。小睡良久。围棋一局。酉刻服药后，行小周天法，静坐半时许。夜，周虎文来一谈。阅《古文〈辞〉类纂》中苏文数首。二更四点睡。

初十日

早饭后诊脉一次，清理文件。阅梁芷邻《制艺丛话》。巳正围棋二局。午刻，李勉亭来一谈。旋静坐，数息三百六十。中饭后阅本日信件，阅《制艺丛话》。小睡半时许。天气躁热。酉刻服药后，行小周天法，静坐片时。夜阅《制艺丛话》。二更后阅姚选《近体诗》。四点睡。

十一日

早饭后清理文件。诊脉一次。阅《制艺丛话》。巳刻又请竹舲诊脉一次。围棋一局。午刻，静坐数息。未初二刻中饭后，阅本日信件。小睡半时许。申刻核题奏稿件，核信稿十余件，阅《制义〔艺〕丛话》。接澄、沅两弟信，沅以余目疾，力劝余不用心，而不知已迟矣。酉正服药后，行小周天法。夜阅《理学宗传》。二更四点睡。

十二日

早饭后清理文件。旋诊脉一次。小睡半时许。贺仪仲自湖南来，久坐。午刻，静坐数息。中饭后阅本日文件。接沅弟信，许为我代办晚女下定事宜。核信稿二十余件，阅《福寿金鉴》，偶作一联云：“战战兢兢，即生时不忘地狱；坦坦荡荡，虽逆境亦畅天怀。”酉刻，尹杏农来久坐，引见出京过此也。旋静坐，行小周天之法，夜饭后始行毕。阅《古文·奏议类》。二更四点睡。

十三日

早饭后清理文件。诊脉一次。旋倦甚，小睡片时。首府县来见，一谈；黎竹舲来见，一谈。折差自京回，接各信件。又坐见之客一次，黄静轩来久谈，与论静坐数息之法，亦自恨衰老，不能有济。杨春皆之子来一见。午正，默坐数息。中饭后阅本日信件。又小睡片时。写纪泽信一件，阅沈文忠公《兆霖集》，又阅斌椿《乘查笔记》。斌号友松，内务府郎中，丙寅年曾奉使至西洋各国也。傍夕静坐。夜又倦甚，小睡。再阅《乘查笔记》。二更四点睡。

十四日

早饭后清理文件。诊脉一次。倦甚小睡。又请竹舲诊脉。围棋二局。阅《国朝文录》。午刻，静坐数息。中饭后阅本日信件。倦甚，小睡良久。阅斌椿《乘查笔记》。酉刻，静坐数息。夜与周虎文一谈。二更后阅五言古诗陶、曹等作。四点睡。

十五日

是日周虎文回京。早饭备席小宴。余吃菜稍多，饭后大为呕吐。余向有此病，近日服药，有知母、黄柏、龟板等，又不免伤脾也。送客后，两次久睡。作梅来一谈。阅《国家〔朝〕文录》。午刻，静坐数息。中饭后阅本日信件，阅《国朝文录》。小睡甚久。请黎竹舲看脉。围棋一局。酉刻，静坐数息。夜阅《国朝文录》。温苏文数首。二更四点睡。

附记

续假折　　河工保举折

赈贷案折　史道折

十六日

早饭后清理文件。坐见之客二次。阅《国朝文录》。小睡良久，巳正后改折稿一件，核科房稿簿。午刻，静坐数息。中饭后阅《国朝文录》，阅纪公《笔记》。小睡良久。申正，请竹舲看脉。围棋一局。酉刻，静坐数息。夜饭后阅纪公《笔记》。二更后，大便不通利，有似于里气后重者，腹胀而溲不能出，屡次出恭，卒不得畅，因此竟夜不得安眠。

十七日

早饭后清理文件。请竹舲诊脉。是日因里气后重之症，竟日不快，屡次久睡，间亦阅纪公《笔记》、《国朝文录》。然腹胀殊甚，坐卧不宁。申刻核题奏各稿。酉刻核信稿。静坐数息。夜温陶诗。二更后大解稍畅，所患渐愈。四点睡后，亦得酣眠。

十八日

早饭后清理文件。请竹舲诊脉。旋坐见之客三次。屡次登床小睡。阅《制义〔艺〕丛话》。中饭后阅本日文件，阅《国朝文录》。小睡两次，良久。酉刻，静坐数息。夜仍小睡。竟日不能支撑，久坐。惟以睡眠为事，愈眠愈疲，盖衰惫甚矣。二更四点睡。

十九日

早饭后清理文件。诊脉一次。坐见之客一次。阅纪文达公《笔记》，旋又阅其遗集，诗尚可观，文则俗矣。屡次小睡。午初，纪泽自京归来，与之久谈。中饭后阅本日文件。旋又小睡。阅《纪文达诗文集》。酉正，静坐数息。夜饭后，微觉眩晕，诊脉一次。是日巳初围棋一局。申初核题奏稿。二更与纪泽一谈。四点睡。

廿日

早饭后见客二次。旋请竹舲诊脉。阅纪公《笔记》。谢旭亭来诊脉一次。小睡大半时。午正，静坐数息。中饭后阅本日信件，核改折稿一件。又将改史念祖请放实缺折，觉心烦头晕，不能下笔，因下睡良久。酉正服药后，静坐数息。夜饭后，又阅纪公《笔记》，与纪泽谈良久。二更四点睡。日内常作呕吐。至未刻后，一种亢旱炎熇之气殊不可耐，故病体总未痊愈。

廿一日

早饭后清理文件。诊脉一次。坐见之客二次，立见者一次。阅纪公《笔记》。小睡半时。午刻围棋一局。静坐数息。中饭后阅本日文件，阅《国朝文录》。小睡片刻。写对联数付，内撰寿联一付。酉刻，静坐数息。夜温《论语》《学而》至《述而》止。二更四点睡。

廿二日

早饭后，清理文件。阅纪公《笔记》。小睡半时许。巳刻，王叶亭甥自湖北航海，由天津到此一谈。旋诊脉一次。午刻，静坐数息。中饭后阅本日文件，阅《国朝文录》。小睡片时。申正与叶亭甥久谈，直至曛黑。旋小睡刻许。夜温《述而》至《乡党》末止。二更四点止〔睡〕。

廿三日

早饭后清理文件。坐见之客一次，立见者二次。阅纪公《笔记》。小睡半时许。午刻，钱调甫自京归，久坐。阅本日文件。中饭后，因直隶绅士公禀，请刘静修入祀文庙。将《静修文集》一阅。小睡一次。酉刻与叶亭甥一谈。旋静坐数息。夜温《先进》至《阳货》止。二更四点睡。

廿四日

早饭后清理文件。卢方伯来一谈。旋阅纪公《笔记》。小睡片时。巳正请竹舲诊脉，与之围棋二局。午刻与黄静轩久谈。阅本日文件。中饭后阅纪公《笔记》。小睡颇久。见客一次。核题奏各稿，核信稿数件。酉刻，静坐数息。夜阅刘静修文数首。温《阳货》至《尧曰》之末。二更四点睡。

廿五日

早饭后清理文件。旋小睡片刻。陈作梅来一谈。请竹舲诊脉。围棋一局。谢旭亭诊脉一次。午正数息，烦躁不耐久坐，在室散步。中饭后阅本日文件，阅《国朝文录》，核批稿各簿。自去年四月亢旱至今，十三个月未得大雨。本日未刻起，直至傍夕，雨尚小，灯后大雨。二更末，雨仍小。五更大雨，至次日辰初乃停，农家从此稍慰矣。酉刻，静坐数息。傍夕至内室一谈。夜温《大学》、《中庸》。二更四点睡。

廿六日

早饭后清理文件。大雨不止，为之快慰。巳初见客一次。旋诊脉一次。围棋一局。阅纪公《笔记》。接奉廷寄，派余赴天津查办事件，因病未痊愈，踌躇不决。小睡片刻。午刻，静坐数息。中饭后阅本日文件，阅纪公《笔记》。与吴挚甫一谈。小睡片时。傍夕与作梅久谈天津事件。夜阅纪公《笔记》，温《孟子》《梁惠王》上、下，《公孙丑》上。二更四点睡。

廿七日

早饭后清理文件。旋坐见之客三次，钱调甫谈颇久。小睡片刻。请竹舲诊脉。围棋二局。核批稿簿，阅《国朝文录》。中饭后阅本日文件，写澄、沅两弟信。思往天津查办殴毙洋官之案，熟筹不得良策，至幕府与吴挚甫一商。阅《国朝文录》。旋小睡片刻。酉刻，静坐数息。夜，眼蒙殊甚。温《孟子》《公孙丑》下、《滕文公》上、《滕文公》下。二更四点睡。

廿八日

早饭后清理文件。旋坐见之客四次。请竹舲诊脉一次。围棋一局。旋改折稿一件，改信稿一件，皆为天津洋务。中饭后阅本日文件。调甫来一谈。小睡颇久。旋写挽幛一件，阅纪公《笔记》。酉刻，静坐数息。夜温《离娄》上、《离娄》下、《万章》上。困倦之至，如不克支柱者，何其衰也。二更四点睡。

廿九日

早饭后清理文件。旋坐见之客四次。诊脉一次。小睡甚久。午刻见客一次，改信稿一件。中饭后阅本日文件。小睡甚久。围棋一局。酉初大雨，直至三更始息。酉刻睡颇久。疲倦殊甚，竟日惟酣睡耳。夜改信稿一件，温《万章》下、《告子》上、《告子》下。二更四点睡。

卅日

早饭后清理文件，旋立见之客一次，坐见者三次。诊脉一次。围棋一局。阅纪公《笔记》。小睡甚久。中饭后阅本日文件，又阅纪公《笔记》。屡次小睡，盖因目疾已深。此生一无所成，无可挽救，而目下天津洋务十分棘手，不胜焦灼，故仅阅笔记、小说，而此心实未半刻恬愉也。傍夕与纪泽一谈。夜阅纪公《笔记》。旋温《尽心》上、《尽心》下，《四书》温一过毕。二更四点睡。

六月

初一日

早饭后清理文件，阅纪公《笔记》。小睡颇久。诊脉一次。围棋二局。午刻又久睡。中饭后阅本日文件，阅范宗山《经说》。申刻，坐见之客一次。旋小睡片时。酉刻，狂风骤雨。申正写对联二付、扁三方。傍夕会客一次。夜改信稿三件。眼蒙殊甚，即在室中闲坐，不复治事。二更四点睡。

初二日

早饭后清理文件。坐见之客六次，立见者一次。诊脉一次。围棋一局。疲倦殊甚，小睡半时许。中饭后阅本日文件。坐见之客二次。申正写对联五付。小睡半时许。改信稿一件，未毕。夜将信改毕。眼昏，不敢治事。本日闻崇侍郎奉旨出使法国，余日内因法国之事，焦虑无已。二更四点睡，不甚成寐。

初三日

早饭后清理文件。见客一次。出门拜客，藩、臬晤谈颇久，方存之来一谈。午刻，黄静轩来，久谈。改信稿一件。中饭后阅本日文件。将赴天津，恐有不测，拟写数条以示二子。未、申间，写二三百字。剃头一次。小睡颇久。酉刻与叶亭一谈。夜又写四五百字，有似于遗令者。二更四点睡。

初四日

早饭后清理文件。见客一次。又写遗令四百余字，至午刻写毕。巳刻诊脉一次。围棋二局。小睡片刻。中饭后，费幼亭等来，谈颇久。两次小睡颇久。酉刻，振轩、作梅等来，久谈。傍夕又睡。夜将书案零件清理。小睡一次。二更后与纪泽等一谈。四点睡。

初五日

早饭后清理文件。坐见之客五次。旋小睡颇久。写澄、沅两弟信。中饭后，将案上零件收拾，阅本日文件。祝爽亭、丁乐山、蒋养吾先后来一谈。余至幕府四处各一谈，以明日将出门也。傍夕，振轩来久谈。夜将各件清理一番。二更四点睡。

初六日

是日起行赴天津。早饭后，卯初出城。司道在东关外送行，小坐一叙。旋行四十里至板桥，系安州所辖，打茶尖。张振轩送至此一谈，渠将赴山西，故远送话别也。又行二十里，至高阳县住宿。是日，名六十里，实将及八十里。中饭后屡次久睡。阅《史记》数篇。见客一次。幕友来一谈。夜改折稿一件。二更四点睡，竟夕为臭虫所，不能成寐。

初七日

黎明饭后，行三十里至高阳旧城，打一茶尖。旋又行三十里，至任邱县住宿。清理文件。见客二次。中饭后，丁乐山及幕府诸人先后来谈。小睡良久，自未至酉，几及两时，以昨夕未睡也。发报一折，看公牍数件。夜眼蒙殊甚，左眼亦可危矣。小睡甚久。二更三点睡。

初八日

寅初，黎明即起行。行四十里，卯正二刻至吕公堡打尖。早饭后又行五十里，午正三刻至大城县住宿。中饭后见客四次。小睡二次。拟作一说帖，晓谕天津士民，起稿四百余字，未毕。夜改信稿二件，二更三点改毕。眼蒙殊甚，睡后不能成寐。

初九日

寅初起行。行五十里至唐官屯打尖，系静海县所辖，运河经过处也。见客二次。早饭后发总理衙门信。行五十里，至静海县住宿。张翰泉来见，久谈，又坐见之客三次。申刻中饭。旋看包封公文。小睡良久。夜将谕天津士民稿写毕，约七百字。二更四点睡。日内左眼亦蒙，深以为虑，竟夕不能成寐。

初十日

寅初二刻起行。行四十里至炒米店打尖。坐见之客三次。辰正又起行二三十里，至天津住。中间离城十二里，司道在稍子口迎接，茶坐。离城五里，崇侍郎在教军场迎接，茶坐。旋先拜崇侍郎，一叙，再至公馆，未正到。倦甚。中饭后清理文件。坐见之客七次。阅本日文件。傍夕与吴挚甫等一谈。夜，乐山来一谈。旋小睡数次。二更四点睡。

附记

游击左宝贵，言与卢思诚于五月初六日亲见二尸，无眼无心。

周道言派把总常荣富去查，只见骷髅，无皮无肉，不止无眼无心而已。

博道、陈道六月十一日亲见一棺，有埋三尸者。

十一日

早饭后清理文件。坐见之客四次。小睡片时。写纪泽信一件，核包封寄来稿件。眼蒙殊甚，作字极苦。中饭后又核稿数件。小睡两次，颇久。申正，崇帅来会。旋又坐见之客四次。夜核告示稿一件。小睡甚久。二更四点睡。

十二日

早饭后，崇帅来一谈。旋坐见之客三次。诊脉一次。小睡颇久。核批稿各簿。中饭后，崇帅又来。英国副钦差傅磊斯自京至津，来寓一见，与崇帅同会。又有翻译官雅妥玛同来，坐颇久。围棋一局。旋久睡。夜间，与荔秋、乐山、良甫先后一谈。二更后阅姚选七言律诗。四点睡。

十三日

早饭后清理文件。见客二次。旋出门拜客，会晤者四家，未见者数家。午初归，围棋二局。中饭后，见客一次。美国领事密妥士来见。崇帅来会，又坐见之客二次，乐山来一谈。夜与荔秋等一谈。阅包封文件。二更后阅《七言律诗选》。四点睡。是日闻永定河决口，焦灼之至。

十四日

早饭后清理文件。崇帅来一谈，又坐见之客二次。小睡颇久。阅包封文件，写纪泽信一封。巳正围棋二局。旋又见客一次。午正，吴彤云自福建来，久谈。中饭后阅包封稿件。剃头一次。小睡二次。与幕友谈二次。夜改信稿一件。二更后阅杜诗七古。四点睡。

十五日

早饭后清理文件。见客五次。崇帅谈颇久。小睡片刻。围棋二局。写纪泽等信一件。中饭后阅包封文件。迭次小睡。未刻见客一次。筹议洋人之事，旁皇无计。傍夕与幕友屡谈。夜改咨文稿一件，约改七百字。眼蒙殊甚。二更四点睡。

十六日

早饭后清理文件。凡会客十次，内有山东丁中丞荐来之眼医刘会和，诊脉一次。围棋两局。中饭后阅包封文件。英国领事李蔚海等来见。申刻以后久睡，几及两时之久。盖衰颓疲困，又目疾不能治事，遂尔怠慢若此，自愧亦自伤也。夜间仍睡，不治一事。二更四点睡。本日办一咨文，力辨外国无挖眼、剖心等事。语太偏徇，同人多不谓然，将来必为清议所讥。

十七日

早饭后清理文件。会客四次。崇帅每日必来会晤。围棋两局。写纪泽等信。小睡甚久。中饭后见客一次。阅本日文件，内有罗研生信及所寄木刻、石刻各件，阅之良久。改折稿一件。闻法国罗公使将来，屡与委员等商接见之法。屡次小睡，夜亦小睡，以眼蒙不能治事也。二更四点睡。

十八日

早饭后清理文件。旋见客二次，吴彤云谈甚久。旋出门至天主堂、仁慈堂查勘被焚之迹，至彤云处久谈。归，见客二次。围棋二局。中饭后阅本日包封文件。崇帅来一谈。屡次小睡。因眼蒙不能治事。彤云送《正谊堂丛书》，将首册略一翻阅。又送《沿海图》，则不能阅看矣。夜与幕友等谈四次。二更四点睡。

十九日

早饭后清理文件。旋出门至崇帅处，与法国罗公使相见。渠系驻京钦差，十七日由京来津，查二十三日之案也。晤谈一时有余，辞气尚属平和。巳正归寓，见客二次。围棋二局。小睡片刻。中饭后阅包封文件。吴彤云来久坐，约一个半时辰。阅《读朱随笔》。小睡颇久。夜间阅《读朱随笔》。二更后核批稿各簿。四点睡。

二十日

早饭后清理文件。诊脉一次。旋见客三次。与幕府一谈。围棋二局。旋改折稿，久未下笔，构思良久。中饭后始核改，至傍夕改毕，约改五百余字。申刻，见客二次，谈颇久。夜改片稿二件，用心太过，疲乏殊甚。二更四点睡。

二十一日

早饭后清理文件。起床时，又发眩晕之症，盖二日内服山东刘医之药，多疏散之品也。请竹舲诊脉一次。围棋二局。旋见客二次，内俄国领事一谈。小睡甚久。中饭后写纪泽信三叶。崇帅来一谈。又请刘医、高医各诊脉一次。核批稿各簿。见客二次。小睡良久。夜又小睡。二更后，崇帅来，言洋人将大兴波澜，欷歔久之。旋幕府诸君来商抵御之法，谈至丑初方睡，不甚成寐。

廿二日

早饭后清理文件。见客一次。崇帅于辰刻、巳刻、酉刻来谈三次。辰正诊脉一次。围棋二次。小睡一次。中饭后阅本日文件。见客二次。改片稿一件。是日，因洋人来文，欲将府、县抵命，因奏请将府、县交刑部治罪，忍心害理，愧恨之至。又坐见之客一次。吴彤云来一坐。小睡片刻。夜改照会稿一件，核科房批稿簿。眼蒙日甚。二更四点睡。

廿三日

早饭后清理文件。因昨夜照复罗使之件尚多不妥，又改添三百余字，重写一遍。崇帅来，与之一谈。又坐见之客一次。巳刻以后久睡。中饭后料理发报，并发军机处咨文、总理衙门信件、罗使照复之件。围棋一局。崇帅来邀同往拜罗使，拜英、俄二国领事官。申初去，曛黑归。夜见客数次，吴彤云谈颇久。核科房批稿簿。二更四点睡。

二十四日

早饭后清理文件。小睡片刻。旋诊脉一次。围棋二局。见客一次。写澄、沅两弟信。狂风猛雨，书案皆湿，不能治事，小睡良久，愁闷之至。中饭后，将弟信写毕，又写纪泽信二叶。旋又围棋一局，观人围棋二局。崇帅来，久谈。夜接廷寄二件、罗使照会一件，阅之郁闷之至，绕室行走而已，二更四点睡。

二十五日

早饭后清理文件。见客四次。诊脉一次。围棋二局。崇帅与翻译官德威理丝来一谈。小睡良久。中饭后阅本日文件。见客一次，吴彤云来久谈。小睡极久。天热而头晕，不能支持也。傍夕见客一次。夜又久睡。是日，竟日昏睡，盖心绪烦闷而病又作也。二更四点睡。

二十六日

早饭后清理文件。见客一次。旋诊脉。崇帅来一谈。围棋二局。坐见之客二次。小睡良久。中饭后改照会稿件。申正，崇帅来，丁道、陈镇来。余陪客之际，呕吐殊甚。客至别室坐，余登床小睡。接廷寄，于战和之计，亦尚未定。夜因病沉睡，未吃夜饭。二更四点睡。

二十七日

早饭后清理文件。崇帅来一谈。旋诊脉一次。围棋二局。泻泄数次，登床久睡。中饭后见客一次。崇帅因余患病，奏请另派重臣来津查办。核改折稿一件。夜又改片稿一件。小睡数次。幕友等来一谈。二更四点睡。

二十八日

早饭后，清理文件。崇帅来一谈。旋见天津道府。病势殊重。与吴彤云议折、片各稿。围棋二局。久睡不起。中饭后，核对折、片，发报一次。浙江提督黄少春来见。又诊脉一次。小睡良久。核科房批稿各簿。夜，屡次小睡，精神不能支持。二更四点睡。

二十九日

早饭后清理文件。崇帅来一谈，又坐见之客一次。竟日久睡。午刻写纪泽信一件。中饭后又屡睡。申正围棋一局。崇帅来一谈。又围棋一局。彤云来一谈。傍夕一睡。夜，核改信稿一件。二更四点睡。

七月

初一日

是时，尚在天津查办事件。早饭后清理文件。小睡颇久。围棋二局。旋又久睡。核信稿一件。是日仅泄泻一次，而胃口不开如故。见客二次。中饭后久睡。申正，崇帅来一谈，与幕友一谈。夜久睡。不吃夜饭，惟吃扁豆、点心。日内仅扁豆尚适口耳。二更四点睡。

初二日

早起，诊脉一次。饭后见客一次。崇帅旋来一谈。辰正围棋二局。自是竟日在床久睡，不能起坐，盖暑邪未清，胃口不开，自尔疲乏异常也。中饭后核信稿二件。申刻核批稿各簿，余亦久睡不起。夜间，亦惟酣睡，仅灯时起吃点心，二更三点起洗脚而已。四点睡。

初三日

早饭后清理文件。诊脉一次。见客三次。写纪鸿信寄京，写纪泽信寄省。屡次久睡，病困不能支持也。中饭后见客一次，围棋二局。又久睡。崇帅来一谈。日内病象，胃口不开，泄泻、出汗诸症。夜又大睡，二更四点大睡，竟夕不甚成寐。

初四日

早间诊脉。饭后清理文件。是日仍竟日酣睡，仅围棋二局，见客二次而已。中饭后仍屡次久睡。终日不治一事，忝窃高位虚名，愧赧极矣。请山东荐来之刘医诊脉，渠意专主治湿。夜又久睡。二更四点睡。

初五日

早饭后，崇帅来一谈。旋诊脉一次。围棋二局。竟日酣睡，不治一事。病体小愈。见客二次，内有英国副领事贾勒斯威，公使所派来也。中饭后屡次久睡。申正见客一次。酉刻，毛煦初尚书昶熙，自京来会办洋务，与谈颇久。夜又久睡，二更四点大睡。是日核折稿一件、信稿二件。

附记

初五日，田二，河东人，供认用西瓜刀砍洋人。

终松荫，烧教堂后，百姓拿送县，刀伤都是众百姓砍的。

安三，烧教堂后，众百姓拿住送县，各处有烧伤，左右膝有跪伤。

李兆恒，宁晋人。烧教堂之次日，小关混混王姓等拿住送县。刘长清坚供是李迷拐，有棒伤、烧伤。

赵荣，任邱人。教堂烧后，众百姓拿住送县，审讯未用刑，伤是众百姓打的。

王三，天津县人。教堂烧后，众百姓拿住送县，武兰珍供认是王三，渠供不是王三，是王二，有棒伤、踢伤。

初六日

早饭后清理文件。小睡片刻。诊脉一次。围棋二局。又诊脉一次。写纪泽信一件。坐见之客四次。内有毛煦初带来之小钦差四人，皆良才也。中饭后迭次小睡。是日，人送八宝鸭子，略一沾唇，盖久不食晕〔荤〕腥矣。晡时，崇帅来一谈。夜仍久睡。总为眼蒙，不耐久视，遂致百事废弛。二更四点睡。

附记

王荫之文稿寄至洪调笙处

初七日

早饭后清理文件。旋诊脉一次。小睡多次，未能治事，早、中饭后，俱在室散行千步。未刻，毛煦初来久谈。旋改信稿二件。吴彤云、李勉林先后来久谈。迭次小睡，眼蒙不能治事。夜亦久睡。二更四点睡。

初八日

早饭后清理文件。诊脉一次。小睡良久。王幼八来见，王率三之子，亦从军十年矣。旋又见客一次。小睡时许。中饭后，毛帅、崇帅并来一谈。日来之病，总苦胃口不开，除开水泡饭外，一无所食，脾经亏损极矣。吴彤云送所著《读易随笔》，偶一翻阅。小睡良久。夜，葛绳孝来见，从江苏调来办洋务者也。小睡片时。二更三点睡。

初九日

早饭后清理文件。吴子健、刘小云来商量折稿，毛煦初所拟稿也。旋诊脉一次。巳正，英国公使威妥玛来见，与谈良久，多虚疑恫喝之辞。旋又见客一次。小睡良久。中饭后，葛令绳孝来言，罗使尚可挽留，因令其至毛帅处一商。旋葛令与陈子敬同来。葛令去留罗使，而陈留此久谈。又便见之客二次。小睡良久，夜亦久睡。略阅吴彤云所著《易说》。二更四点睡。

初十日

早饭后清理文件。见客一次。旋毛帅、崇帅来一谈。诊脉一次。小睡良久。写纪泽信一件。见周惠堂等，一谈，渠携两弟之信来也。中饭后散行千步。吴桐云来一谈。屡次小睡。夜写两弟信，未毕。思此生一无所成，欲发愤一为晚盖，而为目病所困，感叹不已。二更四点睡。

十一日

早饭后见客一次。清理文件。旋立见之客二次，坐见之客一次。诊脉一次。屡次小睡。写纪泽信一件。中饭后，散行千步。将两弟之信写毕。崇帅来辞行。屡次小睡。竟日不治一事，深为愧疚，寸心如焚。夜亦屡〈睡〉，而心之负疚弥甚。二更四点后，阅《通鉴》十余叶。睡，不甚成寐。

十二日

早饭后清理文件，毛帅来久谈。散行千步。诊脉一次。念竟日困卧，寸心负疚，不如看书，稍得自安，因取《通鉴》，连昨夕所看之十余叶，看第一卷三十三叶、第二卷三十三叶。旋小睡片时。中饭后写纪泽信。散行千步。将《通鉴》分类，略记目录。旋写笔记一条，将以示家中子侄辈。见客二次。傍夕小睡。夜略看公牍。静坐颇久。二更四点睡。

十三日

早饭后散行千步。清理文件。毛帅来久谈。诊脉一次。阅《通鉴》第三卷三十叶，思写目录而久不就。杨见山来，久谈。小睡一次。中饭后小睡良久。写笔记一条，核批稿各簿。酉刻久睡。夜，眼蒙特甚。幕友来，久谈。二更后小睡。四点睡，久不成寐。

十四日

早饭后清理文件。蒋养吾来，谈甚久。旋诊脉一次。陈小蕃来一谈。巳正，总税司赫德来，久谈。又坐见之客一次。阅《通鉴》第四卷三十三叶、第五卷十五叶，未毕，将可为法戒者略记目录。小睡片刻。中饭后，毛帅来，久谈。周虎文自京来，为余诊病。吴彤云来，久谈。傍夕小睡。夜写笔记一条。二更四点睡。

十五日

早饭后清理文件。见客三次。诊脉一次。散行千步。毛帅来一谈。阅《通鉴》五卷十六叶、六卷三十二叶，略记类目。小睡片刻。中饭后，散行千步。小睡片刻。彤云、小蕃、虎文及道府等四起便衣来坐，谈俱颇久。核信稿二件。夜写笔记一条。小睡一次。二更四点睡。

十六日

早饭后清理文件。坐见之客一次，立见者一次。诊脉一次。阅《通鉴》第七卷三十四叶、第八卷十八叶，略记类目。小睡片刻。中饭后，小睡甚久。见客一次。写笔记一条。傍夕小睡甚久，夜仍小睡。日内仍患泄泻，故疲惫殊甚，两腰无力。二更四点睡，竟夕不甚成寐。

附记　　七月十五　五十三号

未将教堂及领事衙门服役之人传讯

拜晤，并未答拜

非刑拷讯习教人

坚嘱拿混星子及水火会

十七日

早饭后清理文件。散行千步。诊脉一次。坐见之客二次。阅《通鉴》八卷十一叶、九卷廿九叶。毛帅来，久谈一时许。略记类目。小睡片刻。中饭后散行千步。小睡颇久。写对联四付，写笔记一条。坐见之客三次。傍夕小睡。夜核稿数件，写零字百余，欲试目力之尚可支持否。二更三点后，朗诵《孟子》数章，欲以疏散肝家不和之气。四点睡。

十八日

早饭后散行千步。清理文件。诊脉一次。坐见之客一次。阅《通鉴》十卷廿五叶、十一卷廿九叶。见客一次。小睡片刻。中饭后散行千步。写纪泽信一件。小睡良久。吴彤云及道府等先后来谈。写笔记一条。傍夕小睡。夜改片稿一件。小睡二次。二更四点睡。

十九日

早饭后散行千步。清理文件。诊脉一次。阅《通鉴》十二卷三十四叶、十三卷十九叶，略记类目。坐见之客二次。午正小睡。核对本日应发各折、片。中饭后散行千步。写纪鸿信一件，约三百余字。毛帅来久谈，又坐见之客一次。写笔记一条。小睡良久，夜仍小睡。幕友来一谈，二更四点睡。

二十日

早饭后散行千步。清理文件。见司道一次、镇将一次、府县一次，又立见之客一次。诊脉一次。阅《通鉴》十三卷、十四卷二十七叶、十五卷九叶。又坐见之客一次，赫德来久谈，刘子务来久谈。略记类目。午正小睡。中饭后散行千步。迭次小睡。至幕友处一谈。写笔记一条。刘子务又来一谈。核信稿二件。旋又小睡。夜，眼蒙，不能治事。二更后略阅《古文·辞赋类》。四点睡。

廿一日

早饭后，散行千步。清理文件。阅《通鉴》十五卷廿二叶、十六卷卅一叶。因屡见客，中饭后始阅毕。见客五次，内毛帅谈最久，约一个半时辰。午正略睡片刻。中饭后散行千步。略记类目，核改信稿二件。迭次小睡。吴彤云来，久谈，又少坐之客二次。傍夕小睡。夜写笔记一条。屡与幕友商寄总署信件。二更后阅《古文·序跋类》。四点睡。

廿二日

早饭后散行千步。清理文件。坐见之客二次。诊脉一次。阅《通鉴》十七卷二十九叶、十八卷廿三叶，略记类目。坐见之客二次。中饭后散行千步。写纪泽信一件，改信稿一件，约改三百余字。迭次小睡。剃头一次。写笔记一条。傍夕小睡，夜又小睡。二更后阅《古文·序跋类》。四点睡。

廿三日

早饭后散行千步。清理文件。坐见之客一次。毛帅来，久谈。诊脉一次。阅《通鉴》十八卷十叶、十九卷卅三叶，略记类目。见客一次。小睡片刻。中饭后散行千步。坐见之客一次。屡次小睡。申正写笔记一条。酉刻吴桐云来，久谈。傍夕小睡，灯后又睡。旋温《古文〈辞〉类纂》中序跋类，温一过，粗毕。二更四点睡。

廿四日

早饭后散行千步。清理文件。诊脉一次。外国人密妥士来见。阅《通鉴》廿卷卅二叶、廿一卷廿四叶，略记类目。中饭后散行千步。出门拜毛煦初尚书，久谈，酉初归。批核稿各簿，改信稿二件。夜间小睡片刻。又改信稿二件。小睡二次。二更四点睡。因眼蒙日甚，本日未写笔记，将来并不能看书矣。

二十五日

早饭后散行千步。清理文件。丁雨生中丞自江苏来，畅谈良久。旋坐见之客三次。诊脉一次。阅《通鉴》廿一卷十一叶、廿二卷二十八叶，略记类目。午正小睡。中饭后散行千步。毛帅来谈良久。旋小睡二次。见客一次。酉刻，丁帅来谈甚久。渠有墨晶镜，令余常用遮眼，不看文字，以葆左目一隙之光，是夜带之。添马穀山信稿三百余字。二更四点睡。

二十六日

早饭后散行千步。清理文件。诊脉一次。坐见之客二次。阅《通鉴》二十三卷廿四叶、廿四卷亦廿四叶，略记类目。出门拜丁中丞，谈颇久，午正二刻归。小睡片刻。中饭后散行千步。毛帅来谈甚久，吴彤云、陈小帆先后来谈。小睡三次。带墨晶镜以遮眼。夜间亦不治一事。二更四点睡。

二十七日

早饭后散行千步。清理文件。诊脉一次。阅《通鉴》二十四卷九叶、廿五卷三十叶，略记类目。丁中丞来久谈，丁乐山来一谈，又坐见之客一次。午正小睡片刻。中饭后散行千步。坐见之客一次。因目蒙不能治事，小睡二次，或带墨晶镜枯坐。心不能静，游思杂想，或思食水果之类。傍夕久睡。夜核信稿一件。小睡二次。幕友来谈二次。二更四点睡。

二十八日

早饭后散行千步。清理文件。阅《通鉴》廿六卷廿五叶、廿七卷三叶。坐见之客二次。旋毛帅、丁帅来，久谈一时有余，午正二刻始散。又见客二次。中饭后散行千步。写纪泽信一件。又阅《通鉴》廿七卷廿叶，盖无事则愈焦闷，故不如稍阅书籍也。迭次小睡，傍夕久睡。夜改信稿一件、折稿一件。温《古诗选》中苏、黄七古一遍。二更四点睡。

二十九日

早饭后散行千步。清理文件。诊脉一次。丁道、马守各来见一次。阅《通鉴》廿七卷五叶、廿八卷廿八叶、廿九卷廿二叶。坐见之客一次。小睡片刻。中饭后散行千步。毛帅、丁帅来，久谈将两时许，酉初始散。病后陪客，疲乏殊甚，客去小睡。夜阅《古文辞类纂》奏议类、书说类。眼蒙，不能细看，涉猎而已。日来，办天津之案，拿凶犯已五十余人，稍有头绪。二更四点睡。

三十日

早饭后散行千步。清理文件。诊脉一次。阅《通鉴》二十九卷十叶、卅卷卅二叶，略记类目。坐见之客二次。出门拜客二家，坐均颇久，午初归。坐见之客一次。小睡片刻。未初，请毛、丁二公便饭，畅谈良久，至酉初方散。丁公带来何子贞所写手卷，服其精力之酣足。傍夕料理天津教案诸事。夜核科房批稿簿。二更四点睡。

八月

初一日

早饭后散行千步。清理文件。坐见之客一次。诊脉一次。阅《通鉴》卅一卷卅二叶、卅二卷二十六叶，略记类目。午初，毛帅来，久谈一时许。中饭后散行千步。坐见之客二次。申刻，丁帅来，道、府亦来，直至曛黑始去。夜，幕府来一谈。二更三点后，接总理衙门信，阅之良久。五点睡。

初二日

早饭后散行千步。清理文件。诊脉一次。坐见之客一次。阅《通鉴》三十三卷廿九叶、卅四卷廿六叶，略记类目。孙士达来一谈，毛、丁二帅来久谈。午末小睡。中饭后散行千步。如冠九来久谈，吴彤云来久谈，丁乐山来一谈。傍夕小睡。夜核改信稿三件，核文稿数件。眼蒙殊甚。阅《古文辞类纂》中书说类数首。二更四点睡。

初三日

早饭后散行千步。清理文件。坐见之客三次。诊脉一次。阅《通鉴》三十五卷廿叶。毛、丁二帅来，久谈，未初去。中饭后散行千步。再阅《通鉴》三十五卷十叶，阅三十六卷五叶，略记类目。眼蒙，不敢治事，屡次小睡。酉正至幕府一谈。夜写纪鸿信一件，约四百字。眼蒙小睡。坐见之客一次。二更四点睡。

初四日

早饭后散行千步。清理文件，改信稿三件，约共改四百字。立见之客一次，坐见者一次。诊脉一次。阅《通鉴》卅六卷廿叶。接奉廷寄，马穀山被刺客戕害，余调两江总督，李少荃调直隶总督。幕府来一谈。毛、丁二帅来久谈，午末去。中饭后散行千步。阅《通鉴》三十六卷五叶、三十七卷十九叶。添纪鸿儿信一叶，写纪泽儿信三叶。出门拜毛煦初，久谈。傍夕归，小睡。夜将天津教案料理一番，见客一次。二更四点睡。

初五日

早饭后散行千步。清理文件。见客，坐见者三次，立见者三次。诊脉一次。阅《通鉴》三十七卷十五叶、三十八卷六叶，未毕。毛、丁二帅久谈，巳正来，未初去。中饭后散行千步。又阅《通鉴》三十八卷廿六叶，毕。坐见之客五次，陈子敬与吴桐云谈颇久。小睡片刻。夜阅张守、刘令所具亲供，又阅文牍数件，二更后改一折稿，未毕。四点睡。

初六日

早饭后散行千步。清理文件。坐见之客三次。诊脉一次。阅《通鉴》卅九卷卅四叶、四十卷十六叶。午刻小睡。中饭后散行千步。小睡片刻。将昨夜折稿改毕，又核改谢恩折，未毕。毛帅来，久谈。傍夕小睡。夜将谢恩折改毕。小睡片刻。二更后默诵《孟子》。四点睡。

初七日

早饭后散行千步。清理文件。立见之客一次。阅《通鉴》四十卷十七叶、四十一卷六叶。毛、丁二公来，久谈，午刻去。又坐见之客一次。将本日应发折、片校对一过。中饭后散行千步。写纪鸿信一件。拜发折件，行礼起跪甚难，需人扶掖。核科房稿簿。又阅《通鉴》四十一卷十五叶，略记类目。静坐数息三百。余生平不善静坐，坐辄昏散成寐。傍夕小睡。夜阅《本草》药性数事。二更后阅古文数首。四点睡。

初八日

早饭后散行千步。清理文件。毛帅来一谈，又坐见之客二次。诊脉一次。阅《通鉴》四十一卷十一叶、四十二卷三十二叶，略记类目。坐见之客二次。中饭后散行千步。阅《通鉴》四十三卷十七叶。出门拜成竹坪，未晤。归，坐见之客一次。小睡片刻。写澄、沅两弟信，约近四百字。静坐数息，昏散如故。旋又小睡。夜核批稿各簿，添澄、沅两弟信二叶。二更后温《古文·辞赋类》。四点睡。

初九日

早饭后散行千步。清理文件。诊脉一次。阅《通鉴》四十三卷十四叶、四十四卷三十四叶，略记类目。中饭后散行千步。派道员三人、京员三人来余寓审案，讯府县等亲供。未正见客一次，即派审诸君也。写纪泽信一件。阅虞伯生、刘静修等七古诗。吴彤云来，久谈，傍夕去。小睡片刻。夜写李少荃信三叶，眼蒙，未毕。温《古文·辞赋类》数首。四点睡。

初十日

早饭后散行千步。清理文件。坐见之客一次。诊脉一次。阅《通鉴》四十五卷二十四叶，未毕。毛、丁两帅来，久谈，午刻去。又坐见之客一次。阅《通鉴》五叶。中饭后散行千步。坐见之客二次，立见者一次。阅《通鉴》四十六卷十八叶，略记类目。毛、丁二帅又来，久谈，傍夕去。夜写少泉信二叶，阅《古文·碑志类》数首。二更四点睡。

十一日

早饭后散行千步。清理文件。诊脉一次。阅《通鉴》四十六卷十叶、四十七卷二十二叶。巳初二刻，毛、丁二帅来，成竹坪旋来。是日会审府县，午刻，过堂讯供。未初客散。中饭后散行千步。阅《通鉴》四十七卷六叶毕，阅四十八卷八叶，略记类目。方存之自省来，久谈，又坐见之客二次。是日辰刻核改折稿一件，酉刻核改信稿一件。夜又核改信稿二件。温《古文辞〈类纂〉·书说类》。二更四点睡。

十二日

早饭后散行千步。清理文件。诊脉一次。见客一次。阅《通鉴》四十八卷十五叶。毛、丁二帅来，议府县亲供事，辰正来，午初去。又阅《通鉴》五叶。未初，请吴彤云、方存之等小宴。申正客散，倦甚，小睡。阅核各项亲供多件。核毕，即行发抄。以便明日随折进呈。傍夕小睡。夜写纪泽信一件。折差自京归，阅京报及各信件。余辞两江之任，未蒙允准，徘徊久之。二更后，又核亲供二件。五点睡。

十三日

早饭后散行千步。清理文件。坐见之客一次。诊脉一次。阅《通鉴》四十九卷廿九叶、五十卷十八叶，略记类目。坐见之客一次。午正出门至发审局。旋至丁雨帅处，渠本日患病，故往视之。未正，至毛煦帅处，渠约小宴，申末始散。归寓，见客一次，小睡片刻。傍夕又小睡。夜写小信二件。与毛、丁及成竹坪料理明日发报事件。阅《古文辞〈类纂〉》奏议、书说二类。二更四点睡。

十四日

早饭后散行千步。清理文件。诊脉一次。毛帅来，久谈。阅《通鉴》五十卷十七叶、五十一卷十七叶。坐见之客二次。中饭后散行千步。又阅《通鉴》五十一卷二十叶，此卷凡三十七叶，较他卷稍多，阅时稍久。沈品莲自京来见，久谈。剃头一次。小睡片刻。吴彤云来，久谈。核批稿各簿。夜阅新到文件，温《古文》韩文碑志类。二更四点睡。

十五日

早饭后散行千步。清理文件。立见之客数次，皆武员贺节者。诊脉一次。阅《通鉴》五十二卷二十九叶、五十三卷廿二叶，未毕，略记类目。中饭后，散行千步。又阅《通鉴》六叶，五十三卷阅毕。是日全无宾客。写信与毛帅，写纪泽儿信一件。屡次登床小睡，自未至酉，小睡良久。夜写零字颇多。温《古文〈辞〉类纂·书说类》。二更四点睡。

十六日

早饭后散行千步。清理文件。诊脉一次。毛帅来一谈，旋坐见之客二次。阅《通鉴》五十四卷三十叶、五十五卷二十六叶，未毕，略记类目。中饭后散行千步。又阅《通鉴》三叶，五十五卷阅毕。出门拜客，丁雨帅处一谈，毛煦帅处不遇。归，史绳之来久谈，又坐见之客一次。写信与毛帅，留渠暂不回京。恒都转来一谈。夜改复总署信一件。料理与各衙门公回总署信件。幕友来谈两次。二更四点睡。

十七日

早饭后散行千步。清理文件。毛帅来久谈，司道来一谈，又坐见之客三次。阅《通鉴》五十六卷廿四叶。中饭后，出城至西沽，送毛煦帅进京。归，再阅《通鉴》五十六卷五叶、五十七卷十四叶，略记类目。核改信稿一件，写毛帅信一件。夜核改折稿，未毕。二更四点睡。

十八日

早饭后散行千步。清理文件。坐见之客三次。诊脉一次。成竹坪来一谈。阅《通鉴》五十七卷十五叶。中饭后散行千步。阅《通鉴》五十八卷廿一叶，略记类目。与幕府谈两次，周琳叔来一谈。傍夕小睡。夜改折稿，二更后毕。温《古文·序跋类》。四点睡。

十九日

早饭后散行千步。清理文件。丁雨帅于辰初来，在此坐谈竟日，直至申正始去，因为津案廿三日出奏，紧急之至。传镇协来见一次，道、府、县来见一次，发审局六员来见一次，皆严催二日内审讯。丁帅中间去幕府时，余阅《通鉴》五十八卷六叶。是日，天津陈镇及委员二人在余寓审案，敲之声竟日不绝。申末后，阅《通鉴》五十九卷二十八叶，略记类目。晡时小睡。夜阅本日文件及家信等，写信与丁帅及首县。二更后温苏诗七古。五点睡。

廿日

早饭后散行千步。清理文件。坐见之客二次。诊脉一次。阅《通鉴》五十九卷三叶毕，阅六十卷二十叶。坐见之客二次，丁中丞来久坐，未初去。中饭后散行千步。又阅《通鉴》六十卷十一叶毕，阅六十一卷五叶。欧阳宗佶来谈，石汸之子也。丁中丞自送空青来，以重价自苏州购得，为余医目，厚意可感！又送《通鉴》、《续通鉴》及目录等书，纸墨亦皆上品，谈及灯后始去。夜阅公文中，有运司详请奏盐务十条。闭目坐颇久。二更后温《古文·奏议类》。四点睡。

廿一日

早饭后散行千步。清理文件。丁雨帅来，道、镇、府、县均来，议定本日定各犯清供，廿三日出奏，至未初方散。中饭后散行千步。写纪泽信一件，五叶，核改信稿，阅《通鉴》六十一卷二十五叶。陈小蕃来久谈。写对联二付、直条一张。傍夕至幕府一谈。夜又将《通鉴》六十一卷补阅一过，略记类目。二更四点睡。

廿二日

早饭后，天津道及府、县俱来，丁中丞亦来，公定各凶犯清单，商订良久始定。午正，各客皆去。清理文件，核改折稿，未毕，中饭后改毕。纪鸿儿及叶亭甥自京来津，与之一谈。旋又核改清单，核对府、县供折，核改夹片，至酉正粗毕。小睡片刻。夜核改夹片，将各单细细料理，送丁中丞、成廷尉一商。二更后再核改折件，核咨总署文件。三更睡。是日专办公事，未遑他顾，幸精神尚能照料耳。

廿三日

早饭后散行千步。清理文件。坐见之客二次。诊脉一次。丁中丞来久坐，成廷尉来一坐。阅《通鉴》六十二卷卅二叶、六十三卷十八叶。中饭后散行千步。陈小蕃来久谈，陈镇来一谈。是日料理发折，奏办天津凶犯，校对各件。丁中丞酉刻又来。傍夕小睡。夜，刘省三军门自南来，一谈。发折后，将各犯供折清理一番。二更后温《古文·书说类》。四点睡。

二十四日

早饭后散行千步。清理文件。立见之客一次，坐见者三次，丁中丞来久谈。阅《通鉴》六十三卷十叶、六十四卷廿四叶。中饭后散行千步。因府、县当解进京，与幕府谈思所以救全之法，踌躇良久。旋至丁中丞处久商。傍夕归，小睡。夜阅本日文件。将府、县事再三斟酌，与幕友久谈。二更后核改信稿一件。五点睡。

二十五日

早饭后散行千步。清理文件。见司道一次，又坐见之客一次，丁中丞来久坐。诊脉一次。阅《通鉴》六十五卷三十叶。见客一次。午初出门，至西沽接李少泉中堂，迎候良久，与渠同回余寓，因留渠便饭，丁中丞亦在坐，酉初始散去。散行千步。阅《通鉴》六十六卷八叶，略记类目。夜见幕友二次，久谈。改折稿一件，将盐务详文细阅。欲作折而不能，盖日内将交卸矣。二更四点睡。

二十六日

早饭后散行千步。清理文件。见客，坐见者八次，立见者二次，内刘省三、吴清卿谈颇久。阅《通鉴》六十六卷廿二叶、六十七卷七叶。中饭后散行千步。出门拜李少荃节相，谈颇久。归，李咏萸来久谈，方存之来一谈。夜阅《通鉴》六十七卷十一叶。与幕友久谈。二更后略记类目。温东坡七古。四点睡。

二十七日

早饭后散行千步。清理文件。坐见之客七次，立见者一次，李咏萸谈甚久。阅《通鉴》六十七卷五叶、六十八卷二十九叶。未初，请李少泉、丁雨生、刘省三小宴，散席后，复久谈，直至傍夕始去。夜，陈国瑞来见，一谈。写纪泽信一件，约五百余字。二更后将本日所阅《通鉴》再一检阅。看吾脚自膝以下，业已肿涨，盖虚弱已甚矣。四点睡。

廿八日

早饭后散行千步。清理文件。见客六次，又立见者一次。诊脉一次。午刻核改片稿，至未正中饭后改毕。阅《通鉴》六十九卷三十五叶。小睡片刻。李佛生来一谈。傍夕又小睡。夜，张翰泉来见，一谈。略记两日阅《鉴》类目。闭目小坐。二更后发报。四点睡。

二十九日

早饭后散行千步。清理文件。坐见之客六次，立见者一次。正拟料理发折，午刻丁雨帅来，午末李荃相来，直谈至傍夕始去。小睡片刻。夜发折差。添许仙屏信一叶，写纪泽信二叶。阅张清恪公所著《学规类编》及所选《唐宋八大家文钞》，涉猎数十叶。二更四点睡。

九月

初一日

早饭后散行千步。清理文件。立见之客三次，坐见者一次。巳正，丁中丞、刘军门、成廷尉先后来久谈，又坐见之客二次。中饭后散行千步。阅《通鉴》七十卷二十八叶、七十一卷十八叶，略记类目。傍夕小睡。困倦殊甚。夜，谢旭亭、吴桐云二人先后久坐，陈云卿来一坐。核批稿各簿，阅新到文件。二更四点睡。

初二日

早饭后散行千步。清理文件。出门拜丁中丞，又拜成竹坪，未晤。归，围棋二局。刘省三、丁雨生先后来，久谈。阅《通鉴》七十一卷九叶、七十二卷十八叶。丁雨生力劝余不看书、不写字、不多阅公牍，以保将盲之左目。其言恳恻深至，余将遵而守之。中饭后散行千步。小睡二次。写纪泽信三叶。傍夕，与李勉林久谈。夜与挚甫一谈。阅《朱子文集》十余叶。二更四点睡。

附记

陈济清不带　　　吴大廷于收米折内附片调

李傅芾不带　　　吴汝纶折调

金吴澜附片带回　李兴锐折调

陈兰斌附片带回　方宗诚函补

萧世本奏补　　　丁寿昌结案保

刘盛藻奏保

初三日

早饭后散行千步。清理文件。围棋一局。丁中丞来一坐。诊脉一次。又围棋一局。又坐见之客二次，立见者一次。午正出门，至河干送丁中丞回苏，未正归。中饭后散行千步。阅胡敬斋《居业录》。酉刻倦甚，小睡良久，直至灯后始起。夜饭后阅《朱子文集》数叶。闭目小坐。二更四点睡。

初四日

早饭后散行千步。清理文件。围棋二局。诊脉一次。坐见之客二次。核改折稿二件、片稿一件。中饭后散行千步。见客一次。小睡片刻。申初，李中堂来久坐，灯后始去。核改咨稿一件，略阅《读朱随笔》。近日，膝以下浮肿，是夜洗脚后，以姜、葱、艾叶蘸烧酒擦之。二更四点睡。

初五日

早饭后散行千步。清理文件。坐见之客三次。诊脉一次。围棋二局。阅《通鉴》七十二卷十七叶毕。中饭后散行千步。又阅《通鉴》七十三卷二十九叶、七十四卷六叶。吴桐云、丁乐山先后来谈。傍夕小睡。夜阅张清恪公《道统编》。是日看书稍多，又不能守丁雨生之诫，保全左目。二更四点睡。

初六日

早饭后散行千步。清理文件。坐见之客三次，方存之谈颇久，旋又见客一次。是日交卸直隶总督印务，午刻交李中堂。巳刻围棋二局。阅《通鉴》七十四卷二十五叶。中饭后散行千步。见客一次。出门至李中堂处道喜，谈至日晡方归。夜写纪泽等信，阅《通鉴》七十五卷十七叶。二更四点睡。

初七日

早饭后散行千步。清理文件。坐见之客二次。围棋二局。又坐见之客二次。诊脉一次。核改信稿数件。午刻，李中堂来，即在此便饭，申初去。核信稿一件。阅《通鉴》七十五叶〔卷〕十七叶。傍夕小睡。夜，幕友来久坐。阅七十六卷廿四叶。日内眼蒙日甚，盖下棋看书，皆费目力也。脚肿未愈，老态颓然，殊不自持也。二更四点睡。

初八日

早饭后，散行千步。清理文件。诊脉一次。巳初，日本国使臣五人来见，曰柳原前光，曰花房义质，曰尾里政道，曰名仓信敦，曰郑永宁，设酒果相待，巳正去。围棋二局。坐见之客四次，李咏萸、王灼棠坐甚久。黎竹林自京归来，与之一谈。中饭后散行千步。阅《通鉴》七十六卷五叶、七十七卷三十叶。小睡片刻。写对联四付。傍夕，与竹林久谈，因同夜饭。阅《通鉴》七十八卷十三叶。闭目小坐。阅新到文件。二更四点睡。

初九日

早饭后散行千步。清理文件。阅《通鉴》七十八卷十六叶毕。坐见之客四次。将近数日所看《鉴》略记类目。阅《通鉴》七十九卷二十二叶。围棋二局。中饭后散行千步。又阅《鉴》七十九卷十四叶毕。坐见之客二次。阅《鉴》八十卷十三叶，写对联三付。傍夕小睡。夜又阅《鉴》八十卷十一叶。闭目静坐片刻。阅《居业录》数叶。二更四点睡。

初十日

早饭后散行千步。清理文件。坐见之客二次。阅《通鉴》八十卷六叶、八十一卷三十一叶。坐见之客一次。诊脉一次。围棋二局。阅《通鉴》八十二卷二十八叶。中饭后散行千步。阅《通鉴》八十三卷十四叶。倦甚，小睡。李中堂来，自申初至灯后方去。又阅《鉴》十三叶，将八十三卷阅毕。是日阅三卷零六叶，在近日为极多者。然目力愈坏，不能守丁雨生保养左目之诫，而看书亦涉猎不能深入，殊无谓也。闭目小坐片刻。二更后略阅《居业录》。四点睡。

十一日

早饭后散行千步。清理文件。坐见之客三次。将昨日所阅之《通鉴》重阅一遍，稍加详慎，至申初始毕，略记类目。巳初诊脉一次。围棋二局。申刻写对联七付。未刻改片稿一件。傍夕小睡。夜阅《通鉴》八十四卷二十六叶。二更后又阅《居业录》数叶。闭目小坐。四点睡。

十二日

早饭后散行千步。清理文件。料理第二批津案人犯，酌定清单。坐见之客二次。改折稿一件。巳初，李中堂来久谈，在此便饭，申初始去。卢午峰来一谈，渠将赴浙江之任，过此也。申初，法国翻译官德微理亚来见。围棋二局。谢立夫出京过此来见。刘子务来一谈。傍夕小睡。夜阅《通鉴》八十五卷二十叶。闭目小坐。二更后阅《居业录》数叶。四点睡。

十三日

早饭后散行千步。清理文件。见客三次。围棋二局。阅《通鉴》八十五卷十叶，此卷似未看清，又重阅一遍。午初出门，拜李中堂，即在渠处中饭。饭后，申初归。李咏萸、吴桐云先后来，久谈。傍夕小睡。夜，卢方伯来一谈。将八十二、三、四、五卷中晋世骨肉相残之事，另写一目录，以便省览。闭目小坐。阅《居业录》数则。二更四点睡。

十四日

早饭后散行千步。清理文件。见客三次，安徽学使景鉴泉谈颇久。阅《通鉴》八十六卷三十一叶，写纪泽信一封。午刻围棋二局。中饭后阅《通鉴》八十七卷十二叶。出门至河干拜景鉴泉。归，将本日所阅《鉴》重阅一遍。又阅八十七卷六叶，至第十八叶止。傍夕小睡。夜写信与成竹坪，阅张清恪《学规类编》十余叶。二更后闭目少坐，四点睡。

附记

郭子美在桑园，德州下七十

滕学义铭军三营，在临清

阎克显铭军，道员

万年青李相转运

徐道奎淮军水师

以上三人均在张秋

程绳武前任济宁，在东昌，知府

十五日

早饭后，见贺望之客，立见者数次。散行千步。清理文件。改折稿一件、片稿一件。刘省三、郭子美来见。巳正，李少泉来，即在此久谈，未初便饭，申初始去。又见客，式甫、成竹坪先后久坐。围棋二局。夜与幕友一谈。添陈作梅信三叶、费幼亭信一叶。二更后阅《居业录》数叶。闭目小坐。四点睡。

十六日

早饭后散行千步。清理文件。坐见之客七次。围棋二局。改折稿一件。中饭后散行千步。改片稿一件。阅《通鉴》八十七卷十六叶毕。前甘肃林方伯之望来见，一谈。倦甚，小睡颇久。将《通鉴》八十六、七卷再翻阅，而其不能清了如故。甚矣，余之衰也！夜阅薛文清公《读书录》十余叶。二更四点睡。

十七日

早饭后散行千步。清理文件。坐见之客一次。将《通鉴》八十七卷再阅一遍，用目录一对，始觉清晰。又阅八十八卷十一叶。巳正出门拜李中堂，久谈，即留彼处便中饭。饭后拜成竹坪，又拜刘省三、郭子美，申正归。陈小蕃来一谈，又坐见之客一次。围棋二局。傍夕，吴桐云来久坐。夜饭后阅薛文清《读书录》，约三十叶。目蒙，不敢再看。二更四点睡。

十八日

早饭后散行千步。清理文件。坐见之客二次。阅《通鉴》八十八卷廿一叶、八十九卷十八叶。午初出门，至山西会馆，李中堂与三工大臣成竹坪及司道等公请饯行，至申正二刻散席，始归。写澄、沅二弟信四叶，约四百余字。小睡片刻。夜见客一次。阅《读书录》十余叶。闭目小坐。二更四点睡。

附记

○京信四封　　　　别敬单

留通箱件单　　　随眷水路人员单

随余陆路人员单　京城送书单

○津城辞行单　　　津寓书单

十九日

早饭后散行千步。纪泽儿自保定奉眷来此，一叙。旋坐见之客二次，陈子敬谈颇久。巳初，李中堂来，久谈，午末始去。中饭后清理文件。杨艺芳来，久谈。出门至河下与眷属一谈。酉正回寓，小睡片刻。夜料理进京各事，及眷属由水路南行各事。将上年在京送别敬各单斟酌一遍，应再送者圈出。闭目小坐。二更四点睡。

二十日

早饭后散行千步。清理文件。坐见之客六次，沈品莲坐甚久。将保定零星文件清理，应焚毁者弃之。改信稿二件。派人送信进京。中饭后，坐见之客三次。清理应弃之件。又立见之客二次。傍夕，纪泽来一谈。夜饭后，李中堂来鬯谈，至二更四点方去。清理零件。三更后睡。

二十一日

早饭后散行千步。清理文件。坐见之客一次，立见者一次。再将零件应焚弃者清检一番。巳初出门辞行，拜会者七家，亲拜者数家，未正归。饭后散行千步。坐见之客三次。写横披一幅、对联二付。傍夕小睡。夜改信稿四件，与纪泽及王瑞珍先后一谈。二更四点睡。

二十二日

早饭后散行千步。清理文件。坐见之客五次，李中堂坐甚久。午初，日本国使臣四人来见，谈颇久。中饭后散行千步。坐见之客六次，立见者二次。本日所见，皆送行之客，以余明日起程进京也。剃头一次。纪鸿儿巳、午间来禀辞，将送眷口由水路赴江南，纪泽则侍余进京耳。夜将案上零件清理一番。闭目小坐。幕府来，久谈，三更去。

是日细思古人工夫，其效之尤著者，约有四端：曰慎独则心泰，曰主敬则身强，曰求仁则人悦，曰思诚则神钦。慎独者，遏欲不忽隐微，循理不间须臾，内省不疚，故心泰。主敬者，外而整齐严肃，内而专静纯一，斋庄不懈，故身强。求仁者，体则存心养性，用则民胞物与，大公无我，故人悦。思诚者，心则忠贞不贰，言则笃实不欺，至诚相感，故神钦。四者之功夫果至，则四者之效验自臻。余老矣，亦尚思少致吾功，以求万一之效耳。

二十三日

黎明起，早饭。饭后，辰初一刻起程进京，李少泉、成竹坪及文武各官送至西沽，寄请圣安。旋少泉又送数里，余使人力阻之，始于道旁茶棚话别。行三十五里，至浦口打尖，司、道、府、县均送至此。中饭后行二十五里，未正至杨村小坐，吴桐云、周琳叔等送至此，别去。又行二十五里，至蔡村住宿。见客三次。夜清理文件。二更后接李中堂信，写复信一叶。三点睡，竟夕不能成寐。

二十四日

黎明起，早饭。饭后行三十五里，至河西务。又行十八里，至安平打尖，午初始到。又行十八里至马头。又行二十八里，至张家湾宿，酉初到。坐见之客三次。傍夕与幕友小谈。夜核津案凶犯名单。二更后阅李少泉寄来文件。二点后洗脚，三点睡。

二十五日

黎明起，早饭。饭后行十二里至通州。乔鹤侪在东关外迎接，在庙内与之一谈。旋至仓场总督署内拜乔鹤侪。出西门，走二十五里至定福庄，又走二十里至齐化门。进城，走七里许至金鱼胡同贤良祠居住。坐见之客十余次，直至夜间未能少息。料理明日入朝应办事件。二更一点睡。

二十六日

早，于寅初三刻即起。寅正二刻自寓起行，大轿至东华门，换坐小轿至景运门。卯初至内务府朝房，与军机沈经笙、李兰生、文博川先后一谈。旋与恭王一面，即退至东路九卿朝房，与黄恕皆等久谈。巳正叫起，因入乾清门内，养心殿之外军机坐处一坐。巳正三刻入养心殿之东间，叩谒皇太后、皇上圣安，旋即叩头恭谢天恩。西太后问曰：“尔何日自天津起程？”对：“二十三日自天津起程。”问：“天津正凶曾已正法否？”对：“未行刑。旋闻领事之言，俄国公使即将到津，法国罗使将派人来津验看，是以未能遽杀。”问：“李鸿章拟于何日将伊等行刑？”对：“臣于二十三日夜接李鸿章来信，拟以二十五日将该犯等行刑。”问：“天津百姓现尚刁难好事否？”对：“此时百姓业已安谧，均不好事。”问：“府、县前逃至顺德等处，是何居心？”对：“府、县初撤任时，并未拟罪，故渠等放胆出门，厥后遣人谕知，业已革参交部，该员等惶骇，始从顺德、密云次第回津。”云云。问：“尔右目现尚有光能视？”对：“右目无一隙之光，竟不能视，左目尚属有光。”问：“别的病都好了么？”对：“别的病算好了些。”问：“我看你起跪等事，精神尚好。”对：“精神总未复原。”问：“马新贻这事岂不甚奇？”对：“这事很奇。”问：“马新贻办事很好。”对：“他办事和平、精细。”旋即退出殿门以外。归寓，见客四次。中饭后又坐见之客三次。旋出门拜恭邸及宝尚书鋆家，灯后始归寓。见客二次。写本日日记簿。二更二点睡。

二十七日

早饭后，在寓稍一徘徊。辰初三刻出门入朝，在景运门内九卿朝房听候传宣。巳初三刻后，蒙召入内，在内朝房小坐。巳正三刻进见。西太后问：“尔在直隶练兵若干？”对：“臣练新兵三千，前任督臣官文练旧章之兵四千，共为七千。拟再练三千，合成一万，已与李鸿章商明，照臣奏定章程办理。”问：“南边练兵也是最要紧的，洋人就很可虑，你们好好的办去。”对：“洋人实在可虑，现在海面上尚不能与之交战，惟尚设法防守。臣拟在江中要紧之处，修筑炮台，以防轮船。”问：“能防守便是好的，这教堂就常常多事。”对：“教堂近年到处滋事，教民好欺不吃教的百姓，教士好庇护教民，领事官好庇护教士。明年法国换约，须将传教一节加意整顿。”问：“你几时出京？”对：“万寿在迩，臣随班行礼后，再行跪安请训。”太后旋与带见之六额驸景寿说话，命余明日无庸递牌。旋退出殿外。归途，拜单地山先生。到寓后，坐见之客四次。中饭后，坐见之客二次。出门拜客四家，仅黄恕皆得晤，久谈，日晡归。夜围棋二局。将上年别敬簿核对一过，应拜者记出。二更三点睡。

二十八日

早饭后散行千步。清理文件。坐见之客五次。出门拜客十余家，惟胡霁林、董酝卿、王荫堂得会，未正归。中饭后散行千步。坐见之客二次。出门拜客，至文博川、倭中堂处一谈，归已更余。夜饭后，与客围棋二局。二更三点洗脚后，阅纪鸿儿领出落卷。四点睡。

二十九日

早饭后散行千步。清理文件。坐见之客凡八次。巳正出门，拜客七家。申初，至黄恕皆家，渠请便饭，直至日晡方散。归寓，已灯初矣。夜饭后围棋二局，与纪泽一谈。因各处有请小宴者，却之则不恭，赴之则难于酬应，踟躇良久。二更三点睡。

十月

初一日

是日孟冬时享，奉派入坤宁宫吃肉。寅正一刻起，饭后入朝。卯初一刻五分至兵部报房，与诸大臣坐谈颇久。卯正二刻传入乾清宫，又与众王大臣立谈。三刻入，过交泰殿，至坤宁宫。皇上坐西南隅榻上，背南窗北向而坐。各王大臣以次向西而坐，以南为上。第一排：南首为惇王、恭王，以次而北。第二排又自南而北，余坐第五排之南首一位。初进钉盘小菜、酱瓜之类一碟，次进白肉一大银碟，次进肉丝泡饭一碗，次进酒一杯，次进奶茶一杯。约两刻许退出，在兵部报房听起，巳正方散。归寓，见客六次。中饭后见客一次。出门拜客三家，未晤。至塔军门之太夫人家久坐，归已晡矣。小睡片刻。夜饭后围棋二局。阅崇地山所送《历代名臣传》节录。二更四点睡。

初二日

早饭后清理文件。坐见之客三次。出门拜客，由东单牌楼、四牌楼至后门外，拜至西四牌楼、阜成门等。拜会者只文秋山、彭芍庭两家，余俱亲拜，出顺成门。是日移居法源寺，未正二刻到。中饭后，坐见之客五次。酉初至李兰生处拜会，谈颇久。灯后归，何子愚来一谈，曹镜初来久谈。疲乏殊甚。阅董酝卿所送《凤台祗谒笔记》。二更四点睡。

初三日

早饭后清理文件。坐见之客七次。天津府、县二人谈甚久，不复能治事矣。小睡片刻。中饭后出门拜客，会者四家，余俱亲拜，灯后归。劳六世兄来见，久谈，与客围棋二二〔衍一二字〕局。二更后阅《湖南题名录》及闱墨等。四点睡。

初四日

早饭后清理文件。坐见之客二次，谈颇久。巳正出门拜客，未正二刻归。拜会者四家，余俱亲拜。中饭后围棋二局。风雨、阴凉，故下半日未再拜客。晡时，刘省三来一谈。渠本日奉旨督办陕西军务。夜与纪泽议及送别敬事。余衰颓日甚，全无记性，即应酬之事亦俱不能妥为思虑。本日闻省三言，长江水师弊端百出，尤以不能整顿为愧。小睡片刻。二更三点睡。

初五日

早饭后清理文件。坐见之客一次。辰正出门拜客，会者数家，余多亲拜，午正归。围棋一局。中饭后，坐见之客七次，如孙莱山、李兰生等，谈皆甚久。酉刻客散，倦甚，小睡。是日，有送寿礼中书画等物，偶一审观，旋即退去。夜阅朱伯韩所刻诗文集。眼蒙殊甚，较之在天津时又不如矣。二更四点睡。

初六日

早饭后清理文件。坐见之客八次，与客围棋一局。午正请赵曾向诊脉，将医目疾。中饭后，坐见之客六次。是日，军机大臣面奉谕旨，令余即日请训，前赴两江之任。余已定初八请训矣。继念初十须拜万寿，仍改为十二请训。夜，张翰泉来一谈。小睡片刻。左目蒙昧弥甚，几不能作字矣。二更四点睡。

初七日

早饭后清理文件。是日小雨霏微，天气作寒。辰刻后，坐见之客六次。午刻围棋二局。中饭后，在室中散步良久。坐见之客一次。申正将剃头，甫散发而刘省三来，与之一谈。客去晡黑，不能剃头矣。小睡片刻。夜，曹镜初陪圣性和尚来一谈，所送《楞严经指掌疏》，余偶一翻阅，仍无所解，又翻阅朱伯韩所著古文。二更四点睡。

初八日

早饭后清理文件。坐见之客四次。午刻围棋二局。中饭后小睡片刻。见客三次，剃头一次。是日辰刻，将各别敬单校核一过。傍夕小睡。夜阅魏璧文所著四书文，本日送来者。眼蒙，屡次小睡。与纪泽论送别敬事。二更四点睡。

初九日

早，卯正三刻起，吃饭，料理等事。于辰初二刻出门，道途泥泞，不敢坐轿，雇车一辆。行六刻，至巳初始抵景运门。余本日具折请训，已早奉传宣召见矣。亟进乾清门，至内奏事处，与六额驸景寿同坐。约三刻许，始进养心殿东间。慈禧皇太后问：“尔几时起程赴江南？”对：“臣明日进内随班行礼，礼毕后三两日即起程前赴江南。”问：“江南的事要紧，望你早些儿去。”对：“即日速去，不敢耽阁。”问：“江南也要练兵。”对：“前任督臣马新贻调兵二千人在省城训练，臣到任，当照常进行训练。”问：“水师也要操练。”对：“水师操练要紧，海上现造有轮船，全未操练。臣去，拟试行操练，长江之中，拟择要隘处试造炮台，外国洋人纵不能遽与之战，也须设法防守。”问：“你从前用过的人，此刻好将尚多么？”对：“好的现在不多。刘松山便是好的，今年糟踏了，可惜！”问：“实在可惜！文职小官也有好的么？”对：“文职小官中，省省都有好的。”问：“水师还有好将么？”对：“好将甚少。若要操练轮船，须先多求船主。”太后少停，未问。旋告六额驸曰：“令他即可跪安。”余立起退至帘前，复跪请圣安。旋即出乾清门。至东华门外，拜客五家，惟官中堂及宝大司农两处得会。申初至恭王处，未会。归寓已酉初矣。夜围棋二局。将本日公事及各处送礼稍一查阅。二更三点睡。

初十日

是日慈禧皇太后万寿。寅初起，饭后二刻七分出门。坐轿，泥泞，直至卯初二刻始至景运门，在兵部报房久坐。旋由景运门穿过隆宗门，又在工部朝房一坐，直至辰正始随皇上在慈宁门外行礼。礼毕，在朝房吃点心，江西按察使俊达所备也。旋出门，至黄恕皆家久坐。午初二刻出，至宝佩珩家，渠请戊戌同年，宾主凡七人。午正三刻登席，申正二刻散。余回寓已灯上矣。写昨日日记。寓中人预祝生日。改信稿一件。将应送别敬之人再加料理一番。二更四点睡。

十一日

黎明起，寓中拜寿者数起。是日为余六十生日。饭后少停，即出门。细雨泥泞，至长沙会馆一坐，全无一人在馆寓居。途次，拜客三家。自长沙会馆出，又至辰沅馆、宝庆馆、上湖南馆各一坐，三处皆有人陪谈。旋又回至西头麻线胡同，拜魏庚臣。未正始至湖广会馆，南北同乡，唱戏公请。一则督抚进京，同乡向有公饯之局，一则借此为余祝寿也。听戏至酉正，灯上时始归。夜饭后清理文件。刘省三来，久谈。二更四点睡。

十二日

早饭后清理文件。见客一次。将别敬各单核对一次。中饭后，宝佩珩、延荫溪来一谈。未正三刻出门，拜客三家，惟文博川得晤，久谈，曛黑时归。小睡片刻。夜饭后围棋二局。张竹汀、涂心畲来久谈，陈小蕃来一谈。再将各单核对一过。二更四点睡。

十三日

早饭后清理文件。坐见之客二次。围棋二局。阅看崇效寺老僧智朴《青松红杏》手卷，将作诗而不果。中饭后见客七次，小睡片刻。傍夕，郑小山来鬯谈。夜，袁子久来一谈，曹镜初、徐寿洪来一谈。二更后作七绝一首，写于《青松红杏》卷子之上。是日，纪泽将各处别敬单交付清楚，而雇车久未议妥，明日恐不能成行，殊为焦灼。四点睡。

十四日

早饭后清理文件。坐见之客四次。围棋二局。是日将出京，以车辆未齐，不果成行，常在室中散步盘旋。中饭后见客三次，陈仲鸾及陈小舫谈颇久。傍夕小睡。夜写澄、沅两弟信四叶，约四百余字。旋阅斌友松《乘查笔记》。二更四点睡。

十五日

早饭后，装车出京，辰初起程。巳正至长新店打尖，见客二次。旋又行三十里，至良乡县西关外三里之寿国寺住宿。未正即到，见客二次。陈舫仙送寿礼至此，仓卒不能复信。夜接纪鸿及叶亭甥信，系在临清州所发者，比写回信三叶，交来差带去。亥初刻睡。日内，左目益蒙，轿中不能看书，便觉衰懒，不治一事矣。

附记

蒋养吾托写信，奏永定河大王将军封号，又托奏请三代一品封典顶奏，又托论徐道用银五万余两，未出报销经费。

贺仪仲托领戊午乡试公费。

李德英极言沧州王官屯蓝得春将才也，其兄蓝大春亦有用之才。

十六日

早，卯初二刻起。饭后，黎明起行。行二十五里，辰正二刻至窦店小坐。又行四十五里，未初至涿州住宿。坐见之客二次。中饭后又见客二次。阅《论语》《述而第七》至《颜渊第十二》止，细看朱注。傍夕小睡。夜再阅《论语》。二更初睡，盖亥初也。近定为亥初睡，卯初二刻起。

十七日

早，卯初二刻起。饭后，黎明起行。行三十里，至三角淀小坐。又行三十里，午初至新城县住宿。因泥泞，在途轿行快而车行极慢，故每日仅行六七十里，因车到甚迟也。在轿中思廿二日日记，所云“思诚则神钦”者，不若云“耐苦则神钦”，盖必廉于取而俭于用，劳于身而困于心，而后为鬼神所钦伏，皆耐苦之事也。中饭后围棋二局。赵惠甫自磁州来，至此久谈。夜，王仲山同年来一谈，渠系新城人，来此送别。阅《论语》《颜渊》、《子路》、《宪问》等篇。二更一点睡。

十八日

早，卯初二刻起。饭后行三十里，巳初至白沟河小坐，与惠甫一谈。旋又行四十里，未初至雄县，保定司道钱调甫、费幼亭、陈作梅等六人在此送行，等候三日矣，与之久谈。又中军等坐见二次。中饭后，作梅、调甫、绳之三人先后来，久谈。傍夕，余步行至调甫、绳之两店一谈。夜饭后，赵惠甫来，久谈。二更二点睡。

十九日

早，卯初二刻起。饭后，钱调甫等司道六人来见，话别，与谈片时。旋上轿，行三十里至鄚州小坐，见客一次。旋又行四十里，午正二刻至任邱县住宿。在轿中久睡，不理一事。未刻与纪泽一谈。行程应走济宁，抑走泰安，踌躇未决。申刻围棋二局。晡时小睡。灯后，惠甫来一谈。阅下《论》注毕。二更二点睡。

二十日

早饭后，黎明开行。行五十里至河间府北二十里铺。府、县及武员等在此迎候，接晤一谈。旋又行二十里，至河间府城住宿。时甫午正，见客三次。未初，请惠甫在此同饭。饭后李勉亭、李黻生、吴挚甫来一畅谈。勉与挚将与我同赴江南，黻则自保定来此送行也。在轿中阅上《论》《学而》、《为政》、《八佾》各注。眼蒙殊甚，深以看书为苦。酉正与竹林围棋二局，至初更后毕。夜饭后阅《里仁》注。惠甫来久谈。二更二点睡。

二十一日

早饭后，黎明起行，行三十里至商家林打一茶尖。又行三十里至献县打尖，坐见之客三次。午正又起行，行四十里至富庄驿住宿。大广顺道李文敏来此送行，去渠大名治所已五百余里，与之鬯谈。旋又见客一次。小睡片刻。李勉亭、吴挚甫、李佛生、黎竹林、薛叔耘等并来一谈，皆随余南行者也。夜，惠甫来同饭。饭后，李捷峰文敏又来一谈。二更二点即睡。

二十二日

早饭后，黎明起行，行四十里至阜城县打尖，见客二次。中饭后，行五十里至景州住宿，住开福寺。景州城三面皆有积水围绕，迂道十里许，绕至南门始克进城。坐见之客一次，旋李佛生来一谈，李勉亭、吴挚甫来久谈。晡时小睡。未、申间，在轿中温《易》《乾》、《坤》、《屯》、《蒙》、《需》五卦。眼蒙日甚，轿中日光穿入，尤不相宜。夜再温《易经》《讼》、《师》、《比》、《小蓄》、《履》、《泰》、《否》七卦。小睡二次。二更二点睡。

二十三日

早饭后，黎明起行。行四十里至留智庙打一茶尖，见客一次。又行二十里至德州住宿，城守尉富明在一店恭请圣安。午正到店，坐见之客五次。眼蒙不能治事。中饭后会客二次，围棋一局。旋又会客一次。小睡两次。闻湘潭、湘乡、衡山哥老会滋事，甚为猖獗，不胜焦虑。并闻沅弟带队进剿，有小挫之说，尤为忧灼。夜温《易经》《同人》、《大有》、《谦》、《豫》、《随》、《蛊》、《临》、《观》八卦。二更二点睡。

二十四日

早饭后，黎明起行。行七十里，午正至恩县打尖，坐见之客二次。尖后又行三十里，申初二刻至腰站住宿。巳、午间，在轿中温《易》《噬嗑》、《贲》、《剥》、《复》、《无妄》、《大畜》、《颐》、《大过》八卦。未正又温《坎》、《离》二卦。腰站系平原县境。是日该县未来办差，自行租店买食而已。酉正小睡两次。夜饭后温《易》《咸》、《恒》、《遯》、《大壮》、《晋》、《明夷》六卦。勉亭、挚甫来坐，一谈。二更二点睡。

二十五日

早饭后，黎明起行。行四十里至高唐州打尖，儿子辈在新店打尖，在高唐之南二十里。余于巳正二刻自高唐起行。行七十里至茌平县住宿。东昌府知府程绳武，号筱泉者，来此迎接，五年前在济宁州共事之旧游也。在轿中温《易》《家人》、《暌》、《蹇》、《解》、《损》、《益》、《夬》、《姤》、《萃》、《升》、《困》、《井》十二卦。日光穿轿射目，屡作屡止。是日，途中泥淖处皆已成冰，寒气渐深矣。酉刻又见客一次。夜饭后，温《易》《革》、《鼎》二卦。纪泽来谈颇久。二更二点睡。

二十六日

早饭后，黎明起行。行六十里，午初二刻至桐城驿打尖，东阿县境也。过小河一道，系黄河分支窜出者。夏间盛涨分流，冬日渴耗，有土桥矣。中饭后，午正二刻起行，行三十五里至大河口渡黄河。渡毕，复行十八里至旧县住宿。在轿中温《易经》《震》、《艮》、《渐》、《归妹》、《丰》、《旋》、《巽》、《兑》八卦。未申间，又温《涣》、《节》、《中孚》、《小过》、《既济》、《未济》六卦。至旧县，见客二次。接李少泉信，知长女适袁氏者，于九月下旬去世，为之伤感。日内所深虑者，家乡哥老会滋事，恐扰及桑梓、丘墓，又恐沅弟带兵未能得手，不料儿女中有袁氏女之变。老境颓唐，不堪伤戚。与纪泽儿一谈。温《易·系辞》上传前十章。二更二点睡。

二十七日

早饭后，黎明起行。行六十里，午初至东平州打尖。知州为宋祖骏，号伟度，昔年旧识也。饭后又行七十里，申正二刻至汶上县住宿。是日共行一百三十里。出京以来，惟此日行路最多。在轿中温《易·系辞》上传末二章、下传十二章。未、申间，温《说卦传》。途中，思余年来出处之间多可愧者，为之局促不安，如负重疚；年老位高，岂堪常有咎悔之事！夜再温《系辞传》，与纪泽一谈。接信，知家眷船尚在济宁，明日即可会聚江南。戈什哈来接，接到文件颇多。二更二点睡。

二十八日

早饭后，黎明起行，行四十五里至康庄驿打一茶尖。又行四十五里，未初二刻至济宁州住宿。途次迎接者颇多，屡次下舆为礼。在轿中温《书经》《尧典》、《舜典》、《大禹谟》。到济宁后，坐见之客三次。中饭后坐见者三次，立见者三次，兖州知府沈鹭卿来谈稍久。申正至河下船中与眷属一谈。晡时回公馆，小睡。夜温《书经》《皋陶谟》、《益稷》。二更二点睡。

二十九日

早，至辰初始起，比途次较晏。饭后料理杂事。旋出门拜客五家，会晤者一家。遂登舟将由水路下清江至江宁也。会客四次。过船与眷属一谈。中饭后会客一次，围棋一局。谢立夫回家，在此同行，来会一谈。申正开船，行十里许，至赵村闸湾泊。剃头一次。小睡片刻。夜，坐见之客三次。温《书经》《禹贡·九州》，旋温至篇末。二更二点睡。

三十日

早，黎明开船。行三十四里至新店闸。因逆风不能渡湖，遂停泊竟日。温《书经》自《甘誓》至《武成》，傍夕止。巳刻见客二次，申刻见客一次。午刻围棋三局。晡时小睡。目力用之稍过，弥觉昏蒙。夜温《洪范》、《旅獒》。二更后睡。

闰十月

初一日

黎明早饭后，舟师以为风比昨日较小，可以开船。过南阳湖，甫行十里，风力转加，不能渡湖，即行湾泊。竟日温《书经》《金滕》起至《多方》止。眼蒙，屡次小睡。午刻围棋二局。儿辈来船，与语两次。请医人谢旭亭诊脉一次。二更后睡。

初二日

黎明，早饭后开船。逆风，用舢板拖行。行四五里，风盛，不能前进，停泊片刻。旋又勉强开行，拉纤行走。走四十里至南阳闸停泊片刻。旋又行十二里至赵家闸泊宿，已上灯矣。温《书经》自《立政》至《秦誓》毕。申初后再温《金滕》、《大诰》、《康诰》、《酒诰》、《梓材》。因眼蒙，屡次小睡。昔年于慎独、居敬等事，全未用功，至今衰老，毫无把握，悔之晚矣。二更后睡。天气颇热。寤后，大汗沾被，揭去衣物以后，便不甚成寐。

初三日

黎明起，开船行走，至晡时泊宿，在于微山湖中之王家楼，去夏镇三里许。是日共行九十里。卯、辰间，顺风行三十余里。巳初以后，风渐小，亦尚顺行六十里，已入江南沛县境矣。在舟再温《召诰》、《洛诰》，旋温《左传》“隐公”、“桓公”、“庄公”。巳正写澄、沅两弟信五叶。午刻围棋三局。未刻接廷寄公文等件。旋接澄、沅两弟十月初十、十一日信，知哥老会匪业已剿灭。夜与纪泽久谈。二更二点睡。灯时初泊船，坐见之客二次，立见者一次。

初四日

黎明起，开船行走，值东北风，北风顺而东风则逆，勉强行十里许。至巳刻，东风太大，不复能行，即在湖中停泊。竟日温《左传》“闵公”、“僖公”、“文公”，共百六十六叶。午刻再写澄、沅两弟信四叶。酉刻，坐见之客一次，余则屡温书，屡小睡。目蒙，不能久视，故常睡以养之。夜与叶亭甥一谈。二更二点睡。

初五日

黎明起，开船行走。风色与昨日同，但略小耳。在微山湖中撑篙而行，间有浅处，船底磨石子，荦确有声。行至酉初，仅走三十里，至郗山住宿。该处为微山湖尽处，仍入运河口，口门浅阻异常，派数十人牵挽，始得入口。又等候眷属之船良久，牵挽入口。在舟中温《左传》“宣公”、“成公”至“襄公”九年止，共百七十叶，涉猎一过，不能深求。屡次小睡，以息目力。未刻，见客一次。申刻围棋二局，写丁雨生中丞信一封。夜间，幕友、委员来一谈。二更二点睡。

初六日

黎明起，开船行走，无风，拉纤下行。行三十五里至韩庄闸小停湾泊，见徐州府、县各官。在舟温《左传·襄公》百六十三叶，申正毕。下半日又行三十五里，至际隆桥泊宿，即张庄闸也。夜，船泊时搁浅，牵挽良久，始得活动。欧阳镇利见自清江来接，与谈颇久。儿子辈来一谈。二更二点睡。

初七日

黎明起，开船行走，仍恃拉纤以行。行五十三里至台儿庄，又行六里泊宿，系江南邳州境。未、申间，徐州道吴子梅世熊与其幕方元徵骏谟来见，谈均久。又坐见之客二次，立见者四次。在舟温《左传·昭公》一百七十三叶。因眼蒙屡次小睡。是日，闻江宁马制军被刺之案业已讯明。夜与欧阳镇一谈。二更二点睡。

初八日

黎明起，开船行走，州县派多夫拉纤而行。行二十里许至泇沟，遇李幼泉送其兄嫂少泉之夫人赴直隶，经过此间，彼此停船会晤。余见客，坐见者五次，立见者三次，幼泉谈甚久。旋坐小船至幼泉处回拜。未初中饭后，再开船，行三十里至徐塘口泊宿。又坐见之客二次，方元徵谈颇久。温《左传》“昭公”、“定公”、“哀公”五卷，共百五十九叶，尚余一卷未毕。夜，坐见之客二次。日间屡次小睡。二更二点睡。

初九日

黎明起，开船行走。是日顺风水溜而风紧，虽不挂帆亦可行走，特以水多搁浅之处，屡次阻滞，牵挽许久，船始活动，故虽行船竟日，仅行五十七里，至宿迁之瑶湾泊宿，以阻浅六七次故也。上半天温《春秋》之末卷三十七叶，又温“昭公”后二卷。下半日改李申夫等信稿二件，又屡次小睡。夜阅杜、韩七古。见客，坐见者一次，立见者一次。二更二点睡。

初十日

黎明起，开船行走。是日水足，无浅阻之处，而风不甚顺，舟行竟日，仅走八十五里。灯后，至宿迁泊宿。巳刻以前阅苏、黄七古。午后温《礼记·曲礼》上、下。是日，立见之客二次，坐见者一次。午、未间围棋二局。巳刻，阅公牍十余件。上半天小睡二次，下半天小睡二次。此次在济宁登舟，顺流而下，迟滞如此，寸心为之不快。幸接家信，兄弟各家平安，差足慰耳。夜，坐见之客一次，立见者一次。温苏诗七古。二更二点睡。

十一日

黎明起，开船行走。风虽顺而河多湾曲，时顺时逆。行至灯后，始抵桃源，约行百里。上半天小睡两次。阅鲁通父所撰《邳州志》。旋温《檀弓》上、下，至灯后始毕。下半天小睡一次，写李少泉信六叶，夜又添写一叶。坐见之客四次，立见者二次，王子蕃谈甚久。二更后，闻丁雨生中丞丁内艰。与纪泽等一谈。二点睡。

十二日

黎明起，开船行走，河曲风平，挽纤以行。行八十里，于未初抵杨庄。坐见之客四次，立见者三次。旋又开船，行二十里，过天妃闸下泊宿。在舟温《王制》、《月令》，屡次小睡。天妃闸闸上之水，比之闸下不过高一尺许。各船摇橹顺流而下，毫无艰险。独余与内人两船，官弁、夫役格外慎重，迟滞良久，始得放下。所谓瓦注贤于黄金，处处有然矣。夜，坐见之客两次，立见者一次。二更后，王子蕃来久谈。三点睡。

十三日

黎明起，开船行走。行廿五里，于巳正抵清江湾泊。见客，坐见者三次，立见者二次。午初出门拜客，在钱仑仙同年处久谈。未初至欧阳健飞总戎处，即在渠处中饭，同席者为仑仙及张子青之弟张之京，号菊槎，申正方散。归船，已酉初矣。见客，坐见者三次，立见者二次。辰、巳间在舟温《曾子问》及《文王世子》十叶。夜阅宝应朱武曹先生彬《游道堂集》二十余叶。余座师朱文定公士彦之父也。目光甚蒙。二更二点睡。

十四日

黎明起。饭后见客一次。旋开船行走，行三十里至淮安府西门外湾泊。舟中见客二次。停船后，丁柘唐晏来会，山阳之宿儒也。余亦登岸进城，至柘唐家回拜。归舟，未初复开船。行五十五里至戴家湾住宿。途中见客二次，灯后又见客三次。未、申间温《文王世子》、《礼运》。旋阅陆清献公所抄纂之《莅政摘要》。夜阅范志熙呈之《仕隐图》等诗。二更二点睡。

十五日

黎明早饭后，见王子蕃一谈。开船行走，行三十里至宝应县。是日风色甚顺，又行百二十里至高邮州泊宿。舟行时，坐见之客五次，申刻见李质堂，酉刻见李眉生，谈均甚久。温《礼记》《礼器》、《郊特牲》、《内则》。小睡数次。李眉生带来所书之《金陵官绅昭忠祠》及近作诗数首，读之感叹。二更二点睡。

十六日

黎明饭后，见客一次。旋开船行走，行三十余〔里〕至露筋祠。登岸看堤工，至三十六湖楼一览。又行十里，再登岸看堤工。是日屡次见客，皆自扬州来迎接者，约十六七次，几无片暇，直至二更四点，客始稍散。竟日未能看书及作他事。三更睡。

十七日

黎明起，饭后见客多次。巳初出门拜客，会者五家，未会者数家。午正三刻至何廉昉家赴席，司道各官与绅士公请。未初登席，直至灯后戌初方散。归船，已夜深矣。见客三次。旋写信稿二件，辞同乡及扬州绅士酒席。三更睡，不甚成寐。

十八日

黎明早饭后，见客多次。巳正出门拜客，吴世兄一家小坐。吴名丙湘，字次潇，吴文节公之子，莲芬观察文锡之侄也。旋至魏荫庭家赴宴，渠约定不唱戏，至则仍设音尊，陪客黄昌岐、李质堂、方子箴等，申正二刻散。又至湖南会馆赴宴，亦系音尊，同乡公请，主人系欧建吾、许次苏、易畇荄等。夜深出城，归船将二更矣。又见客七次。三更睡，不甚成寐。

十九日

黎明饭后，开船行走。扬州河窄，新换大船，因溜急不敢正行，用船尾倒行二里余，始转头以船首向前。行二十余里至三河，以小轮船拖带行走。辰、巳间小睡颇久。黄昌岐来船久坐，又坐见之客三次。申初至瓜洲口，梅藩司启照、贾署臬司益谦等四人自江宁来接。又见客二次。闻江岸崩塌，恐瓜栈将沦于波心，因至该处查看。先至关帝庙，次至江岸塌处，次至瓜栈。栈中委员薛观察书常留吃夜饭，回船已二更后矣。又见客三次，眉生、质堂等坐颇久。三更睡。

附记

丁太夫人黄氏　吴太夫人张氏

马穀帅

二十日

黎明饭后，见客一次。开船出瓜口，至江中，系于轮船之后，拖带行走。辰正三刻开行，申正即至下关湾泊。城中司道及各员来船迎接，见客六次，一面开船入内河。灯后，至旱西门以下四里许泊宿。是日，在舟添写李申夫信四叶，作挽联二首，一挽马穀山，一挽丁太夫人，皆粗拙不称意。阅《唐人万首绝句选》。二更三点睡。

二十一日

早饭后，黄昌岐来坐。旋开船，用小轮舟拖带，行至旱西门下浅阻，因小停泊至巳初二刻。登岸至接官厅，漕帅与将军、织造、司道等迎接，恭请圣安，礼毕，小坐。茶罢，进城，借住盐道衙门，坐见之客十次，直至申末方散。小睡片刻。因昨日挽联不称意，思一改而未能。夜，吴彤云来，久谈。二更三点睡。

二十二日

黎明早饭后，清理文件。是日，定巳刻接印拜牌、拜印、坐堂、接见书吏等。礼毕，接见道喜之客十三次，府、厅、州、县禀见者共见七班，每班十人，小坐一谈。中饭后，李小湖、张子青来久谈，又坐见之客一次。写丁太夫人挽幛一悬。申正出门拜客，晤魁将军一谈。旋至马穀山处吊唁，已上灯矣。归寓，饭后，吴挚甫、吴彤云先后来久谈，改丁中丞信稿一件。二更四点睡。

二十三日

黎明早饭后，清理文件。坐见之客七次，立见者二次。府、厅、州、县禀见者共见五班，每班十人。午末出城，送张子青归清江，在水西门外官厅公送。归署后，魁将军来会。未正中饭后，见客，立见者一次，坐见者一次。阅本日文件甚多。申正围棋二局。傍夕小睡。夜阅《古文》趣味之属。二更后核改信稿数件。三点睡。

附记

陈大源　张云吉须面商黄

廿四日

早饭后清理文件。见客，坐见者三次，立见者三次，又府、厅、州、县接见四班，每班十人。又佐杂接见六班，每班十人，又坐见之客三次，洪琴西坐最久。中饭后略阅本日文件，未毕。出门拜客，织造及吴竹如、李小湖三处，各一谈，傍夕归。夜将本日文件阅毕，又核批稿簿，未毕。二更三点睡。

廿五日

早饭后清理文件。坐见之客四次，衙门堂期也。立见之客四次，内有佐杂三班，每班十人。旋坐见之客四次，内江西学政徐郙及冯竹如坐甚久。中饭后，黄军门来一谈，又坐见之客一次。阅本日文件甚多，又核批稿各簿，未毕。傍夕，桐云来，久谈。夜，富副都统来一谈。又核批稿各簿，二更毕。三点睡。夜间小便，偶无便壶在侧，起床裸行，甚以为苦。近来多每夜两次小便者，亦衰征也。

附记

发吴关防并札　发吴薪水单

回马四爷信

廿六日

早饭后清理文件。立见之客三次。出门至河下拜江西学政徐颂阁，又拜四川翰林黄湘。旋进城拜黄军门，又与黄同至文庙看续修工程崇圣祠、尊经阁、飞云阁等处，又新制乐器琴、瑟、箫管、钟、磬、柷、敔之类。又至书局拜张啸山、唐端甫诸君子。旋拜孙琴西，一谈。归署，已未正矣。中饭后阅本日新到文件，未毕。又见客三次，勒少仲坐甚久，客散已黑矣。夜饭后阅本日文件，核批稿各簿。二更后，静坐片刻。三点睡。

廿七日

早饭后清理文件。坐见之客六次，立见者五次。午初围棋二局。旋吴彤云、冯竹如来一谈。中饭后郭慕徐来见。阅本日文件。天阴早暗。傍夕小睡。夜核科房批稿簿。二更后出惜阴书院经解、诗、赋题，久而不就。甚矣，余之荒废也。三点睡，四更末醒。又将题目思索不已，心如枯井，直至天明，全无所会。

附记

○江筱云信　　　○京中毛、黄信

○湖北李、郭信　○家中澄、沅信

廿八日

早饭后清理文件。立见之客二次。旋出门拜客，会者三家，亲拜者八家，未初归。中饭后，坐见之客三起。阅本日文件，未毕。写扁、对数件。晡时，贺麓樵与其侄来一谈。夜将本日文件阅毕，核批稿各簿甚多，二更后毕。闭目少坐。三点后睡。本日，目力用之稍过，又觉昏蒙。

廿九日

早饭后清理文件。坐见之客八次，立见者四次。改信稿五件。中饭后，坐见之客三次。改信稿一件。陈虎臣谈甚久。阅本日文件，未毕。晡时小睡。夜将本日文件阅毕，郭慕徐来一谈，核批稿各簿。二更二点睡，不甚成寐。

附记

江南境内河工，应派员勘估。

河南除引河外，进占及坝戗各工，须千二百万两。

十一月

初一日

是日冬至。未明起，至明伦堂拜牌，在途次已天明矣。率属行礼毕，旋至文庙行香，亦行九叩礼。礼毕，还署。谢绝各客。巳正围棋二局。午刻小睡。中饭后阅本日文件，改信稿二件。申刻阅人所送寿屏三付。见客一次。小睡片刻。夜温《大学》，阅惜阴书院课卷。二更二点睡。

初二日

早饭后清理文件。坐见之客七次，立见者八次，盖副、参、游之候补者。又坐见之客一次。核科房批稿簿，未毕。中饭后，又坐见之客三次。核批稿簿毕，阅本日文件。小睡片刻。酉初围棋一局。旋又小睡。夜，坐见之客一次。写“慎独”、“主敬”、“求仁”三条，每条疏证二百余字，以为暮年盖愆之资，共七百余字。二更三点睡。

初三日

早饭后清理文件。坐见之客二次，立见者六次，旋又坐见之客四次，洪琴西坐甚久。核科房批稿簿。午刻围棋二局。中饭后，张啸山来一谈。阅本日文件，未毕。写对联三付，内寿对一付。傍夕小睡。夜将本日文件阅毕，与纪泽一谈，写“习劳”一条，约四百字。二更四点睡。

附记

退钱洪等礼　○送家乡礼

定巡捕差官单

初四日

早饭后清理文件。坐见之客五次，立见者五次。午刻见客一次，应敏斋谈颇久。核批稿各簿。未正，至黄昌期家中饭。陪客为魁时若将军、富桂卿副都统、忠心一织造，申末散。酉初二刻归署，阅本日文件，未毕。傍夕小睡。夜将本日文件阅毕，核改信稿三件。旋将昨二日所写四条书跋于后，约近二百字。二更三点睡。

初五日

早饭后清理文件。坐见之客三次，立见者一次。巳正，朱修伯来，久谈。核科房批稿簿。中饭后，未正二刻出门，至织造局观所办大婚活计，闪缎、妆缎、蟒缎之类，又观工匠织闪缎被褥之类。申正归，坐见之客一次。阅本日文件。剃头一次。夜写澄、沅两弟信，甫写二叶，接两弟信，知科九侄于闰十月十一日病故。少年入泮，气质纯厚，不意遽尔不禄，家运不顺，丁口不利，尤恐澄弟夫妇悲伤致疾，为之忧郁不释。旋将家信写毕，共六叶。二更三点睡。

初六日

早饭后清理文件。坐见之客九次，立见者一次，其中如涂朗仙、陈虎臣谈均甚久。未刻，陈荔秋自沪来见，谈甚久。又坐见之客二次。申初，至魁时若将军处赴宴，灯后归。阅本日文件，核科房批稿簿。二更后眼蒙，闭目小坐。三点睡。近日为见客所苦，本日则所见尤多。

初七日

早饭后清理文件。坐见之客七次，其中程敬之、王子蕃坐甚久。核批稿各簿。午刻围棋一局。中饭后阅本日文件。出门拜客二家，不晤。申刻至幕府两处一谈。酉初见客一次。傍夕小睡。夜阅惜阴书院课卷，系请李小湖评定甲乙者。旋阅《试律丛话》。二更三点睡。

初八日

早饭后清理文件。坐见之客七次。核批稿各簿。中饭后阅本日文件，阅至外洋上海新闻纸，若昏睡不醒者然。唐端甫来一谈。申末酉初，围棋二局。夜阅《汉官仪》，多不能解，阅《试律丛话》。邓良甫来，言上江水浅，轮舟不能至湖口以上，因与管驾官一商，另作札与他轮船接替。二更三点睡。

附记

○写应敏斋信，荐吴唐林。

○写刘韫斋信，荐贺仪仲，并言邓禹墓。

○写张子青信，言派署藩司事。

初九日

早饭时，忽发眩晕之症，几坠于地，不待饭毕而小坐。旋即小睡。旋见客二次。核科房批稿簿，未毕。朱修伯来，久谈。是日，本请修伯吃中饭，因病不能亲陪，命纪泽陪之。余中饭尚能吃两碗。旋与修伯一谈。阅本日文件。傍夕小睡。夜阅陶学士安文集。二更二点睡，三更四点即醒，以后不成寐矣。自思衰病如此，殆难久支耳。

初十日

是日衙门堂期，因病不能见客。旋立见之客一次，李熙端来见，谈及其嫂——笏生之夫人近况贫苦，因以百金寄赠。旋诊脉二次。王子蕃谈颇久。核批稿各簿。小睡在床上。眩晕一次。坐见之客一次。中饭后阅本日文件。立见之客一次。核折稿二件、片稿一件。小睡片刻。写信二叶，核信稿一件。傍夕又小睡。夜改信稿二件，阅《困学纪闻》。二更三点睡。是夜未小解，殆因药中有附片之故。

十一日

早饭后清理文件。坐见之客四次，朱修伯坐最久。核批稿各簿。两次诊脉，眩晕症尚未愈，行立皆怯，惟坐时略安稳耳。旋坐见之客一次，立见者三次。中饭后阅本日文件。坐见之客二次。傍夕小睡。夜阅《困学纪闻》。二更三点睡。

十二日

早饭后清理文件。坐见之客九次，立见者一次。核批稿各簿。两次诊脉。中饭后，刘开生来久坐，易芸陔来一谈。阅本日文件。许仙屏送有码瑙，中空积水者，与空青相类。纪泽命匠以金刚钻钻之，取水点于余右目中，闭目少顷。傍夕小睡。夜改信稿十余件，阅《试律丛话》。二更三点睡。

十三日

早饭后清理文件。立见之客三次。核批稿各簿，未毕。诊脉二次。围棋二局。张廉卿、欧阳星泉自湖北来，谈颇久。将批稿簿核毕。中饭后，欧阳凌云、李季泉先后来，久谈。阅本日文件。傍夕小睡。夜，凌云叔侄来一谈，阅扬州新刻之《孝经》一编。二更三点睡。

十四日

早饭后清理文件。旋坐见之客八次，立见者二次。潘琴轩、刘仲良谈较久。诊脉二次。围棋二局。核批稿各簿。中饭后阅本日文件，阅韦苏州诗。坐见之客三次，陈荔生坐稍久。夜改信稿三件，阅《文选》五古数十首。二更后，凌云叔侄来一谈。三点睡。

十五日

早饭后清理文件。坐见之客五次，衙门期也。王子蕃、黎竹林先后诊脉。核批稿各簿。中饭后，黎有〔竹〕林来一谈，李季泉来一谈。是日，请季泉与凌云叔侄小宴，余有病不能陪，命纪泽陪之。阅本日文件。傍夕小睡。旋与季泉一谈。夜阅《试律丛话》，改信稿数件。二更后，凌云来一谈。三点睡，三更末醒，发眩晕一次。

十六日

早饭后清理文件。陈松如来坐甚久。旋立见之客一次，坐见者三次。核科房批稿簿。诊脉二次。中饭后阅本日文件。围棋二局。章价人、陈荔秋先后来久坐。傍夕小睡。夜与李季泉久谈。二更后阅《文选》杂诗、杂拟。三点睡。近日病体，吃饭时如欲作呕者。然本日王子蕃举方，用丽参、干姜，黎竹林则用生地等平胃之品，用服黎方，尚得平稳。

十七日

早饭后清理文件。坐见之客五次，立见者二次。核批稿各簿。诊脉一次。中饭后阅本日文件。见客一次，谈颇久。围棋二局。坐见之客三次，潘琴轩及洪琴西坐颇久。夜饭后阅《古文·词赋类》下编。本日服王子蕃方肾气汤，尚平顺。二更三点睡。

十八日

早饭后清理文件。坐见之客六次，立见者一次。王子蕃诊脉一次，仍用丽参、干姜之类。李小湖谈甚久。中饭，请刘仲良、潘琴轩小宴，与余一谈，旋命纪泽陪之。饭后阅本日文件，改信稿二件。静坐片刻。酉刻，客饮罢，又来余处一谈。傍夕小睡。夜改信稿数件，将黄坡所送寿屏一阅。凌云来一谈。二更四点睡。

十九日

早饭后清理文件。立见之客一次，坐见者三次。核科房批稿簿，未毕。围棋一局。薛慰农山长来，久谈。将批稿簿核毕。中饭后阅本日文件。坐见之客一次。小睡片刻。至凌云房中一谈。傍夕复小睡。夜写澄、沅两弟信。昨日接两弟闰十月廿四日信，详告耀衡侄葬事，读之感伤也。二更三点睡。

二十日

早饭后清理文件。坐见之客三次，衙门期也。王子蕃来诊脉。旋核批稿簿，未毕。黎竹舲又诊脉。围棋二局。旋将批稿簿核毕。中饭后阅本日文件。接澄弟信，闰十月廿九日发，具告近状之窘。李季泉来一谈。添写郭云仙信二叶。傍夕小睡。夜，季泉来辞行，又一谈。添写澄弟信二叶。是日，桂香亭送新印之史姓韵韵〔衍一韵字〕编，屡次翻阅，一更四五点又一阅。二更后，凌云来一谈。三点睡。

廿一日

早饭后清理文件。坐见之客二次。诊脉一次。核批稿各簿。中饭后阅本日文件，未毕。与竹林围棋二局。因诊脉换方，旋将文件阅毕。傍夕小睡。夜阅浏阳萧振枬《经说》，又阅王船山《杂著》，添写谭文卿信一叶。二更三点睡。

廿二日

早饭后清理文件。王子蕃来诊脉定方。渠本主补阳，黎竹林等主滋阴。本日，王方用丽参、附片，而参用首乌，兼顾阴分。旋坐见之客六次，立见者一次，尚斋及孙琴西谈颇久。核批稿簿，未毕。中饭后核毕。改沈经笙信稿一件。申正，闻丁中丞扶太夫人榇已至下关，即料理出门，坐轿至旱西门登舟。灯后至下关，往丁中丞处吊唁，久谈。旋出与各司道一谈。苏州杜小舫、倪载轩、潘季玉、扬州方子箴等同来。二更二点回船，阅阮亭选七古。三点睡，尚能成寐。

二十三日

早饭后清理文件。见客，立见者一次，坐见者二次。巳正至丁中丞处一谈。与司道等公备祭席，行礼一次。小睡片刻。中饭后阅本日文件。坐见之客二次。迭次小睡。阅阮亭选七古。夜饭后，余私备祭席，又至丁中丞处行礼一次，与之一谈。旋至公船与司道一谈。归船后，写丁义方信一件。二更三点睡。

附记

湖北朱医治目

写文辅卿信　淮北公费交余处转交杜

复王子寿信　复王壬秋信

二十四日

早饭后清理文件。旋至丁中丞船上一谈，送行。辰正，余归船，渠即开船行矣。余进城至惜阴书院拜薛慰农，一谈。归署，外甥王临三自家中来见，一谈。中饭后核昨日批稿簿。申刻，坐见之客三次，立见者一次。将批稿簿核毕。傍夕与凌云一谈。夜饭后，阅本日文件甚多。二更后，凌云等来一谈，阅《古文》气势之属。三点末睡，颇能酣寝。

廿五日

早饭后清理文件。坐见之客五次，立见者一次。核批稿簿，未毕。围棋二局。旋将批稿簿核毕。中饭后阅本日文件。坐见之客二次。阅俞荫甫寄来所著各书。王临三外甥来一谈。傍夕小睡。夜，凌云来一谈，阅王船山《杂著》。二更后改信稿一件。三点睡，三更末醒，旋又成寐。

二十六日

早饭后清理文件。坐见之客三次，立见者二次。王子蕃来诊脉。巳正三刻出门拜客，会者二家，未正归。请客，程尚斋与欧阳凌云、王氏甥等小宴，余亲陪之，申末散。阅本日文件，核科房批稿簿，未毕，夜间核毕。改信稿三件。二更后温《诗经·周南》。二更四点睡，屡次醒。

二十七日

早饭后清理文件。见客，坐见者三次，立见者一次。核批稿各簿，未毕。围棋一局。富桂卿都统来一坐，又核批稿数件。中饭后将批稿核毕，阅本日文件。坐见之客三次。傍夕小睡。夜改信稿二十余件，阅俞荫甫所为词，凌云来一坐。二更四点睡，四更醒。

二十八日

早饭后清理文件。坐见之客五次，立见者三次。王子蕃诊脉一次。是日，欧阳凌云叔侄归鄂，巳正送之起行。核批稿各簿。中饭后阅本日文件，未毕。围棋二局。坐见之客四次，黄昌岐谈颇久。又阅文件，未毕。傍夕小睡。夜将文件阅毕，改信稿数件。二更四点睡。

二十九日

早饭后清理文件。坐见之客三次，立见者一次。午初出门，至妙相庵吊织造忠君之妻丧。旋至昭忠祠三处周览一过，又至关帝庙周览一过，归署已未末矣。中饭后核批稿各簿。陈荔秋、王子云先后来谈。旋阅本日文件，甫阅一二十件，天已黑矣。傍夕与王氏甥一谈。夜将本日文件阅毕，为数甚多。二更后改信稿数件。三点睡。

三十日

早饭后清理文件。坐见之客三次，立见者一次，诊脉一次。巳正三刻出城，至水西门外官厅迎接张漕台兆栋，直至未正三刻始到，茶叙片时。归署，渠随来拜会。客去，中饭毕，已申正矣。将科房批稿各簿核毕。剃头一次。夜阅本日文件甚多，改信稿一件。二更后，温《诗经·周南》。三点睡。

十二月

初一日

早饭后清理文件。坐见之客四次。诊脉一次。午初出门拜张友山漕帅。归时，黄军门来。是日，余请张与黄中饭也，申正三刻客散。王晓莲来久谈。傍夕小睡。杨石泉遣人来送礼，观渠暨何子贞所送之对。夜阅本日文件，核科房批稿簿。二更后温《诗经·召南》。三点睡。近来，每夜汗湿衾被，不知果天热乎，抑病状乎？因此不能酣睡。

初二日

早饭后清理文件。坐见之客三次。诊脉一次。核批稿各簿。午刻又见客三次。中饭后出门，至水西门外送张友山。饭后呕吐，盖向来之旧症，数月一发，即反胃之象也。自城外归，阅本日文件。酉刻小睡片刻。夜改信稿一件，约七百余字。温《诗经·邶风》。二更四点睡。

初三日

早饭后清理文件。坐见之客二次，立见者一次。诊脉一次，因服药无效，停药二日。午初围棋二局。莫子偲、张廉卿来，久谈。中饭后核批稿各簿。坐见之客二次，立见者一次。阅本日文件，未毕。傍夕小睡。夜将文件阅毕，阅浙刻《钦定诗经传说汇纂》，二更四点〈睡〉。是日，闻客言王少鹤左目失明，右目尚好，盖与余病相同，罕闻之事也。

初四日

早饭后清理文件。坐见之客三次。诊脉一次，旋又请黎竹林诊脉一次。围棋二局。阅核批稿簿，未毕。中饭后将批稿核毕，阅本日文件。张啸山来一谈。闭目久坐，至天黑。灯后阅《诗经注疏》数章。旋改信稿一件，约五百字，又改一件。二更四点睡。

初五日

早饭后清理文件。坐见之客二次，立见者三次。诊脉一次，近三日未服药。午刻见客一次。核批稿各簿。记性日坏，过目之事顷刻即忘，因立记事册，于应记者逐日略记一二，从本日为始。未刻，至梅小岩方伯处小宴，陪客为黄昌岐，申正散。至王晓莲处一坐。归，阅本日文件，未毕。傍夕小睡。夜将本日文件阅毕，温《诗》《邶风》、《谷风》等篇。二更四点睡。

初六日

早饭后清理文件。旋坐见之客二次，立见者一次。写记事册一叶。围棋二局。诊脉一次。中饭后核批稿各簿。坐见之客二次。阅本日文件，未毕。傍夕小睡。夜将本日文件阅毕。是日，杨仲乾送渠所著《尚志居稿》及吴竹如《拙修堂集》，屡次翻阅。夜又阅《近思录》第二卷。改信稿二件。二更三点睡。

初七日

早饭后清理文件。坐见之客七次，立见者一次。写记事册一叶，核批稿簿甚多。中饭后，坐见之客二次，洪琴西坐颇久。阅本日文件，未半，天已黑矣。傍夕小睡。夜将本日文件阅毕。旋改信稿一件，约四百余字。阅吴竹如集中有录罗罗山《姚江学辨》数十条，同人多以为可删。二更四点睡。

初八日

早饭后清理文件。坐见之客五次，立见者一次。写记事册半叶，核批稿簿。中饭后，坐见之客二次。阅本日文件，阅马素臣所作《长江图》。傍夕小睡。夜阅《近思录》第二卷。旋改信稿二件，约三百余字。二更四点睡。昨日，筠仙寄到其子依永所作诗二卷，临帖篆、隶、楷各一种。本日，莫子偲、张廉卿来，出以示之，叹为奇慧，惜其早逝，欷歔久之。

初九日

早饭后清理文件。坐见之客四次。旋坐堂审一沭阳县京控案，过堂。写记事册一叶。旋核批稿各簿。中饭后，坐见之客三次。阅本日文件。围棋二局。傍夕小睡。夜改信稿数件，内有俞荫甫一信，沉吟颇久。是日午刻，作庞省三之母宋太夫人挽联一付。接两弟家信，知科四侄之第二子于十一月初九日夭亡。吾家近来丁口欠利，实深焦灼。二更四点睡。

初十日

早饭后清理文件。坐见之客二次，立见者二次，衙门期也。有湖北江夏朱兆兰者，闻善医目疾，能点空青，请来诊脉，谈颇久。写记事册。旋核批稿簿。未初三刻出门，至王晓莲家赴宴，陪客为黄昌岐、梅小岩、钱子密，申末散。旋拜吴竹如，请渠诊脉。渠谓余病在心肝，虚火上炎，宜静坐以养之，非药所能为力。归署，已天黑矣。夜阅本日文件甚多。二更后，阅俞荫甫《四六集》。四点睡。

十一日

早饭后清理文件。旋立见之客一次，坐见者五次。写记事册。请朱兆兰来诊脉，因将前在苏州所买之空青，命匠人钻开。适欧阳小岑亦来，因与朱医取空青中水，为余点于右目。未正客散。因教读师潘撷珊将归，是日具酒席小宴，同席为幕中钱子密、任棣香、陈小浦诸君，申末始散。阅本日文件。傍夕小睡。夜核批稿簿。二更后闭目小坐。旋阅《近思录》第二卷。四点睡。

十二日

早饭后清理文件。旋坐见之客二次。写记事册，核批稿各簿。午刻见客一次。中饭后阅本日文件。坐见之客二次，杨仲乾、戴子高谈均久。傍夕小睡。日来，左目蒙甚，恐又将如右目之失明，深为焦虑，而无如之何。夜又小睡。二更后阅《近思录》第二卷。四点睡。

十三日

早饭后清理文件。辰正出门，至小营教场阅新兵五营操演。初演洋枪队十余阵，继演藤牌阵，末演杂技，午正二刻毕。归署，核批稿各簿。中饭后围棋二局。阅本日文件。见客二次，冯卓如谈甚久。傍夕小睡。夜将改信稿而未果。二更后温陶诗。四点睡。日内疲惫殊甚。本夜，纪泽以酒泡之麋茸进余服之。

十四日

早饭后清理文件。坐见之客五次，内王子蕃、王吉元两人诊脉，谈均久。核批稿各簿。中饭后阅本日文件。旋坐见之客三次，吴子登、严缁生均久谈。旋将文件阅毕。傍夕小睡。夜观《阅微草堂笔记》。眼蒙殊甚，闭目小坐。二更四点睡，四更四点醒。

十五日

早饭后，辰正出门，将至下关验新造之轮船。在于旱西门外登舟，与黄军门同坐舢板前往舟次，遇逆风骤雨，至午正始至下关，又因风大，不敢出江。旋冯卓如自坐洋舢板来接，乃出江登轮船，司道及武营等皆在船伺候，聚谈半时许。未正试轮船，行三十里至大胜关，一面在舟中小宴。申正回至下关，停二刻许。坐舢板行二十里，灯后至旱西门，舍舟登舆，风雨甚大。归署夜饭。阅本日文件甚多，二更三点阅毕。核批稿各簿。四点睡。

十六日

早饭后清理文件。坐见之客八次，立见者一次。核批稿各簿。中饭后，围棋二局。阅本日文件。易芸陔来一坐。写沈幼丹之父挽幛一悬。欧阳小岑来，久谈。傍夕小睡。夜改信稿二件。二更后温陶诗，四点睡。日来，眼蒙殊甚，而眩晕之症未发。本日，王子蕃诊脉，亦略好些。

十七日

早饭后清理文件。坐见之客五次，立见者一次。写记事册一叶，核批稿各簿。中饭后阅本日文件甚多。坐见之客一次。旋将文件阅毕。钱子密来谈，颇久。傍夕小睡。夜改信稿一件。温《孟子·梁惠王》上、下。二更四点睡。

十八日

早饭后清理文件。坐见之客二次，立见者一次。出门至夏伯音家送行。旋至季弟靖毅公庙内一坐，午初归。坐见之客二次，立见者一次。核科房批稿簿。未正请欧阳小岑、易畇荄、王子敷、何丹诚等小宴，申末散。李幼泉自天津来，与之久谈。傍夕小睡。夜阅本日文件甚多。二更又阅《阅微草堂笔记》。二更五点睡。

十九日

早饭后清理文件。坐见之客七次，立见者二次，内李幼泉、黄翰仙谈甚久。核科房批稿簿。中饭后阅本日文件。坐见之客一次。阅《阅微草堂笔记》。傍夕小睡。夜改信稿十余件。二更五点睡。日内，左目甚蒙，傍夕看公事，尤于目光有损，殆将如右目之渐废矣。

二十日

早饭后清理文件。坐见之客三次，立见者一次。围棋二局。核批稿簿。中饭后阅本日文件。坐见之客三次，黄翰仙坐甚久。阅《阅微草堂笔记》。傍夕小睡。夜又阅《阅微草堂笔记》。小坐片刻。本日闻翰仙言，何镜海得静坐之法，于熊槃隐、贺幼黻学之，目已瞽而复明，余亦思一试也。二更四点睡。

二十一日

早饭后清理文件。坐见之客二次，立见者一次。阅《阅微草堂笔记》。午刻封印，行拜牌、拜印礼。旋又见客一次。核科房批稿簿。中饭后阅本日文件。写澄、沅两弟信，未毕。坐见之客一次。小坐片时。傍夕小睡。夜将家信写毕，复看《阅微草堂笔记》，又阅《书经传说汇纂》。二更四点睡。

二十二日

早饭后清理文件。坐见之客二次。出门看上、江两县新修学宫，旋又至贡院一看。归，坐见之客三次。核批稿各簿。中饭后阅本日文件。接澄弟十二月初三日信，至是始接余信。余抵金陵后半月未发信，令家中悬盼，余之咎也。严缁生来久坐。傍夕小睡。夜将本日文件阅毕。阅《钦定诗经传说汇纂》。二更四点睡。

二十三日

早饭后清理文件。坐见之客二次，立见者一次。围棋二局。又坐见之客二次。核科房批稿簿。中饭后阅本日文件甚多，傍夕始毕。小睡片刻。夜阅《阅微草堂笔记》。旋改河运艰难情形折，未毕。三更睡。天气暖热，出汗颇多。四更末醒。

二十四日

早饭后清理文件。立见之客一次，坐见者二次，黄翰仙坐甚久。核科房批稿各簿，阅《阅微草堂笔记》。中饭后阅本日文件。钱子密来一谈。傍夕小睡。夜将昨夜所核河运艰难折改毕。本日接英粮道朴禀，愿从部议，将海运之米径解通州，不在天津验收，将其禀及十四条细看一过。二更五点睡。

二十五日

早饭后清理文件。见客二次，衙门堂期也。旋改杨石泉信，论海运事。见客一次。阅《阅微草堂笔记》，核科房批稿各簿。中饭后阅本日文件。坐见之客一次。傍夕至子密处一坐。夜改信稿数件，张子青信未改毕。二更五点睡，不甚成寐，四更四点醒。近日睡眠不能酣畅，亦一病也。

二十六日

早饭后清理文件。坐见之客六次，立见者二次。将昨夜所改张子青信改毕，核科房批稿簿。中饭后阅本日文件。坐见之客三次，吴子登坐颇久。傍夕小睡。夜改李小泉、张友山信二件，各改三百余字。二更五点睡。每日会客至八九次，精神辄疲乏不支，虽阅文核稿，亦多潦草，盖衰年病躯，尤以对客为苦也。

二十七日

早饭后清理文件。坐见之客四次。出门至马大令新□处一坐。归，核科房批稿簿。中饭后阅本日文件。薛慰农来一谈。阅《阅微草堂笔记》。本日，杨文会送所刻《佛经》数种，略一翻阅，全不能入。傍夕小睡。夜，眼蒙殊甚。近来，每夜多改信稿，本夜不复治事。二更后闭目少坐。四点睡。

二十八日

早饭后清理文件。坐见之客二次，立见者一次。核科房批稿簿，围棋二局。桂香亭来一谈。中饭后阅本日文件。坐见之客一饮，剃头一次。至上房一坐。傍夕小睡。夜将张汶祥之案细阅一过，将凶党余犯及承审之名开一清单。二更四点睡。日内眼蒙弥甚，殊为焦虑。

廿九日

早饭后清理文件。坐见之客二次。出城迎接钦差郑筱珊尚书敦谨，来讯张汶祥之案者，恭请圣安。归署，见客二次，周虎文炳章来，因留共吃年饭。核批稿簿甚多。中饭后阅本日文件。坐见之客一次。傍夕小睡。夜，眼蒙，闭目坐，背诵《论语》至《公冶长》止。二更三点睡。

无慢室日记 ⁽¹⁾

正月

初一日

天津府李守密考单：

刘　杰　天津，才具开展，心地明白，遇事能见其大，审案倩人，未能一一惬当

郑士蕙　静海，心地朴诚，操守廉明，遇事能行其是

项桂轮　沧州，才具开展，精力充裕，俗悍民刁，力图整顿，惟遇事不免矜张

右优者

万年丰　南皮，才具沉着，人亦安详，勤勤恳恳

周锡璋　盐山，由幕而官，才具练达，操守亦好

缪志鲁　庆云，才具老成，人亦朴实，惟年逾六十，精力差逊

右三人中平

章斐成　青县，由幕而官，心地明白，惟听断软弱，遇事游移

右劣者

冀州叶牧密考单：

王启俊　南宫，前补元氏，因回避王启曾调南宫，民情刁健好讼，该员精敏练达，舆论翕然，胜任繁剧

王文训　新河，缺小事简，该员才具通达，未延幕友，办理裕如

程光滢　枣强，前署衡水，遗爱在民，勤慎稳实，为守亦优

右优者

胡寿彭　武邑，历任七县，改简补武邑，办公现属奋勉

李宴卿　衡水，部选初任，才识欠稳练，本年办公较前稍振作

右二人中平　王福谦言李宴卿甚劣

王养寿密陈河工人员：

王仁宝　江苏，前署南四工，现丁忧，熟悉工程，精明而不刻，平正而不板，能耐劳苦

岳奎龄　湖北，南三工涿州州判，年老而勤，认真修守，秉性耿直，不避嫌怨

朱同保　浙江，北四上汛，未染习气，讲求修治，任劳任怨

右优者

王茂埙　石景山同知，到工年久，入门先误公事，一味搪塞，嗜好甚重

何兆清　候补主簿，工程明白，嗜好已深，自奉亦侈，有从前河员陋习

右劣者

李传馨　南四工县丞，亦有嗜好，办事失之于懒

郑衍恒　北三工州判，嗜好较轻，办事失之于刻

右劣者　将就用之尚可节取

十七日

北路厅吕丞密考单：

张　镕　昌平州，办事甚勤，亦有才具，惟自恃老练，不免任意

唐　钺　密云，人非颟顸，亦不油滑，而办事欠妥协，总由查察不周，致受蒙蔽

右劣者

石　衡　顺义，历任多年，不失读书人本色，词讼俱肯留心

李应选　怀柔，每事谨持，甚知自爱

李寿民　平谷，尚觉谨慎

右优者、中平者

赵州高牧密考单：

宋陈寿　精明果断，无纨绔习气，细询民间利弊

胡　岳　宁晋，历练老成，素长折狱，操守好，办天主教驾驭得宜

右优者

汪家勋　陆平，才裕政勤，精细练达，实任将及五年，堡寨较多，民情较悍

卫　笃　高邑，年强守洁，心地朴诚，蓄书甚多，颇能涉猎

刘赓年　临城，听断尚勤，人亦明晰，身体较弱

右中平

江苏 ⁽²⁾

赵光祜　正月廿九见，二月初四禀辞见。由供事方略馆当差、巡防处当差保知县，常熟人，临榆缺，署广宗

钱　莹　正月廿八见，二月初三禀辞见。抚宁实缺，阳湖人，捐北河县丞，屡保屡捐，三次署县事，似明白

安徽、江西 ⁽³⁾

项桂轮　正月廿八见，二月初三禀辞见。庐江人，捐班，布经历实缺，三次署州县，现署沧州，似老练，粗

万年丰　考供事，捐县丞，六次保举，又上年八月李少荃保直隶州，十月官保知府。廿八见，二月初四禀辞。南皮实缺，平庸

胡寿嵩　廿八见，二月初三禀辞又见。安义人，捐知县，又捐分缺前，在潘鼎新营。满城实缺，平庸

浙、闽州县 ⁽⁴⁾

周锡璋　正月廿八见，二月初四禀辞又见。捐佐杂，五次保升，盐山实缺，似明白，浙江山阴人

顺天属员：

萧履中　礼庭，南路同知　　陈如瑶　廷珍，霸州　　戴仪　玉硚，小保定县　　周绍达　星庵，文安县　　彭瑞麒　春圃，大城县　　陈镜清　小亭，固安县　　李秉钧　衡如，永清县，湖北人　　李璋　峩亭，东安县

以上归南路厅辖

邹在人　德云，西路同知　　郑沂　大兴县　　李赓云　兰桥，宛平县　　王堃　云舫，良乡县　　顺天属员　郝联薇　近垣三，涿州

吴光鼎　熙之，武进举人，新城县，此归保定属，不归西路同知

汪玉藻　春泉，久任永定河各缺，现在工候委，候补知县，浙江秀水人，道光十五年到直隶

王维清　森岩，河工候补通判，浙江人

张熊相　襄甫，河工试用主簿，广东琼州人

朱　津　达泉，三角淀通判，归安县人

哈清阿 ⁽⁵⁾ 　邸三，南三工涿州州判，固安驻防，庚子举人，六十七岁

沈肇祖 ⁽⁶⁾ 　绍兰，署北四上汛涿州州同，浙江归安人，四次捐

岳　翰　西园，署北四下汛，固安县丞，湖北江夏人，捐

江　垲　率亭，署北二下汛，东安主簿，歙县人，甲辰举人，以州同挑发直隶

徐　铨　小田，知县用候补县丞，苏州人，捐

叶昌绪　县丞，试用县丞，绍兴人，捐

萧承湛　露轩，分缺先县丞，祥符人，祖籍阳湖，捐

支兆熊　黻堂，候补主簿，松江人，捐

蔡鸿庆　缦云，试用主簿，嘉兴人，捐

刘树勋　友梅，试用县丞，太原人，捐

永定河员：

徐继　惺斋，永定河道，广东人

王茂埙　雪芝，石景山同知，山东福山人，道光二十八年到工

余汝偕　稚冰，前署南岸同知，江苏武进人，现革职

陈安澜　晴波，兼署南上汛霸州州同，署南下汛宛平县丞，浙江人

于汉清　子云，南二汛县丞，山东青州人

丁福增　海秋，大挑知县，借补北岸头工下汛县丞，山东潍县人，辛亥举人

朱锡嘏　纯之，署北岸中汛县丞，江苏武进人

郑衍恒　竹溪，北岸三工州判，山西文水人，道光二十二年到工

徐　龄　默斋，代理北岸通判，尽先同知，徽州人，孟卿之子

陆景濂　和让，河工分缺先县丞，苏州人

朱同保　松生，署北岸头工上汛县丞，归安人

陈咏桂　仲甫，候补主簿，江宁人。

何承祜　受卿，南上汛州同，江宁府人，革职留工效力

陈　崚　秀峰，代理南八工武清主簿，曹州人，捐

白上贤　宝臣，借补北六工霸州州判，山西人，拔贡举人，大挑河工知县

宫兆康　筱珊，南六工霸州州判，山东人，附贡生捐

潘秋水　子达，南七工东安主簿，绍兴人，捐，曾充兵马司

盐务人员　天津委员附

恒　庆　工部员外，同治元年京察一等，张家口监督，三年京察一等记名。文宗奉安，保专以道员用，加按察使衔。定陵工程，保二品顶戴。四年十一月放天津道，六年六月奉署运司，十一月实授

周家勋　己酉举人，杭州人，捐内阁中书，随桂花赴上海，又随桂赴天津。十年八月，随王大臣办换约事宜。总理衙门当差，丁忧未回籍，崇奏留津办通商。捐知府保留直隶，办崇文案，崇保过。六年四月放保定府，刘奏署天津府，十一月放天津道

十二月

初五日

袁保庆　亮直忠诚出于天性，而于古今利弊、时务得失，又能切实讲求，血诚奋发，百折不回。河南举人，刑部郎中，军功保知府，发往山东，洊保道员

范运鹏　理学名门，深自刻苦，操守峻洁，不染一尘。根柢蟠深，器识闳远，破除习气，砥柱中流。现任监司之中，罕见其匹。由丙辰进士分部，充军机章京，放凤阳知府

桂中行　遇事安详，勤求庶务，不畏强御，不阿上官，不辞劳怨。由贵州廪生历保知县，署阜阳、合肥等县，以知府留江苏

薛时雨　敦尚气节，智虑豁然，勤于奉公，果于任事。以扶植善类为心，士论翕服。萧然物外，殊无宦情。由进士分浙江，历官至杭州知府，署粮道

蒯德模　性情伉直，尤敦气节，慨然以转移风俗为事，励精图治。由廪生洊保知府，以道员用，历署苏州、镇江、江宁等府

倪文蔚　心气和平，事理通达，既无轻浮自喜之心，亦无俯仰随人之见。由庶吉士改官刑部主事，保升郎中，从戎十年，力辞保举

强汝询　平日读书，务讲求古人微言大义。志量闳深，不肯轻自表襮；操履严峻，不肯苟且依人。己未顺天举人

韩弼元　有深远之虑，而不肯苟且于目前；有伉直之操，而不肯诡随于流俗。壬子进士，刑部主事，乞假旋里

以上八员，皆马穀山密折稿中考语，尚未出奏，兹摘录于右。

初六日

蒯德模　三品衔道员用，候补知府，署江宁府知府。合肥人。精明强干，认真办事

桂迓衡　进士，刑部主事，因案革职。捐州县，泰州知州，贵池人。勤求民瘼，清理积案，有守有为

陈其元　廪生，保举知县，补用知府，候补直隶州，署新阳县知县。浙江石门人。朴实和厚，勤恳民事

廖　纶　增生，洊保尽先直隶州，前署新阳县知县。四川保宁人。体恤民隐，实心任事

魏畡先　文童，军功，洊保直隶州，衡阳人。有血性，肯任事。吴淞办理厘捐，宽严得宜

钱卿　举人，遇缺补用知府。秀水人。有英毅气，整饬厘捐，措施妥洽

潘青照　监生，尽先同知直隶州，桐城人。勤朴耐劳，才堪繁剧

裴大中　军功，候补知县，霍邱人。勤朴耐劳，恳恻爱民

翟增荣　优贡，举人，候补知县，泾县。守洁才优，议论名通，条理精密

吴道中　拔贡，补用知府。合肥人。和厚端详

陶守廉　拔贡，举人，候补知府，宝山县知县。会稽人

田　祚　知府用，前署嘉定县知县。山阴人

厉学潮　附贡，道员用候补知府，前署元和县知县。定海厅人。

马鸿翔　署江阴县知县，进士，济宁州人

顾思贤　拔贡，举人，补用同知新阳县知县，现署长洲县。广东新兴人

吴承潞　三品衔道员用，太仓州知州，进士。归安人

黎庶昌　廪贡，候补直隶州，署吴江县知县。遵义人

汪祖绶　庶吉士改知县，升直隶州，金山县知县。盱眙人

右十八名，涂阆仙开送者。后八名原单无考语，但称守分供职，安详稳慎而已。

初七日

叶兆兰　拔贡，举人，前署皖南道　　冯礼藩　前署浙江盐运使

王治覃　江苏候补道　　李春棠　江苏候补知州

屠　楷　拔贡，前署海门同知　　唐焕章　举人，保知县

萧焕唐　举人，前砀山县知县　　王鸿训　举人，前山阳县知县　　以上八员，皆历经试验可信者

袁　照　前署南捕通判　　刘景尧　江西补用直隶州

李式金　江苏候补知府　　侯迪康　江苏候补知县

张鲁瞻　举人，江苏候补知县　　周　京　举人，江苏候补知县

洪文燿　江苏候补知县　　以上五〔七〕员，大致谨饬，才亦可造

许萨阿　江苏候补直隶州　　江尔炽　　以上二员，才具开展

朱骧成　江西候补知县

以上十八员，皆洪琴西所开之单，考语不详，皆可用之才。

初八日

刘启斌　举人，候补同知，办下关保甲，勤慎安详

周　京　举人，候补知县，清勤诚笃

王鸿训　举人，前山阳知县，老成练达

邹景书　附生，候补通判，办谷米局，直谅有为

赵德蕴　候补直隶州，前办河工，笃实勤明

缪经镕　孝廉方正，候补知县，善后局银钱所，端洁诚谨

以上六员，皆孙琴西所开。

初九日

吴淞营外海水师参将缺　奎秀，经马部堂以外海情形不熟奏开缺

川沙营外海水师参将缺　李延举，经马部堂以外海情形不熟奏开缺

右二缺，李军门咨请以陈皋、郑云祥等升补，刘启发又保鞠登櫺、传文彩二员。

盐城营内河水师游击缺　李德禄，经马部堂以人地不宜奏开缺

漕标右营陆路游击缺　成德，经马部堂以人地不宜奏开缺

泰兴营陆路都司缺　成天麒升泰州游击出缺

东海营内河水师都司缺　叶其榛，因漕帅奏请休致出缺

苏松镇右营外海水师都司缺　张焜升补左营游击之缺。是缺曾请以守备龚云恺递补，经部议驳

吴淞营外海水师守备缺　守备李绍亮升补福山中营游击所出之缺

苏松镇左营外海水师守备缺　吴鼎来升补掘港都司所出之缺

三江营内河水师守备缺　钟瑜病故所出之缺

江南提标陆路中军参将缺　韩晋昌调抚标中军所出之缺。此缺拟以王幼山升补

溧阳营都司缺　向从龙病故所出之缺

右共十二缺，内盐城游击缺，子青请以陈顺超补授；东海都司一缺，子青请以徐彬借补。又，淮扬镇标左营参将一缺，请以督标补用游击记名总兵王树楠酌补。

初十日

新兵前营营官齐金相参将　扎□妃庵

新兵后营营官　刘传仪总兵　扎城北长富街

新兵左营营官周汉英副将　扎城北大行宫

新兵右营营官王廷贵左营游击　扎城北珍珠桥

新兵中营营官朱淮森提督　扎城北武庙前

每营五哨，每哨八队，每队什长一名、兵一名、余丁一名即伙兵也，八队共九十六名。又，红、蓝旗各一名，哨棚余丁二名，合一百名。五哨一营，通共五百名。

营官，现任者不支薪水，月给办公银壹百两；候补者月支薪水六十两外给长夫四名。

帮带官月支薪水钱贰十四千文外给长夫二名，哨官每日津贴钱五百文外给长夫一名。

亲兵什长每日加贴钱一百八十文，亲兵每日加贴钱一百廿文。

正兵什长每日加贴钱一百六十文，正兵每日加贴钱壹百文。

余丁每日加贴钱八十文。

以上兵丁均另支坐饷。

长夫日支钱壹百文。每棚日给油烛钱三十文。洋枪教习二名，每名月支银七两。修整洋枪匠一名，月支银五两。

右马穀山所定金陵新兵营制。

十一日

许朝琳　人尚端详，御下宽而鲜节

彭昌禧　人喜自大，勇敢有余，谙练不足

沅江营唐参将敏义　干预地方词讼，哨官为小事棍责。举人

兴国营　酿成曾国藻之案

簰州营刘得　子云极言其劣

右前四人，李筱泉信中所言。

十二日

邓良甫　六、七月间，保定有匿名揭帖，指摘邓招摇撞骗。钱调甫、丁乐山、萧廉甫皆谓邓断不宜入幕，闻有二邓要钱名色

黎竹舲　烟瘾最大，最好招摇，借钱捐官，明目张胆。近来薰人故态有加无已，刻印为写伪信计

十七日

杨锡麒　人精明，办事干练。现充厘局、善后局提调，筹画饷需俱极详慎。候补知府

钱卿　人稳练，现办厘局，结实可靠，候补知府

徐致和　操守廉洁，任事不避嫌怨，候补同知

傅怀祖　刑名熟悉，识见亦超，候补同知

陈方瀛　办事稳慎可靠，笔墨亦好，候补直隶州

沈锡华　人勤干，地方利弊尚能实心厘剔，署常熟县

黎庶昌　人正派，于民风吏治留心讲求，署吴江县

王定安　才具开展，办事亦勤，署崑山县

陈其元　悉心民事，历有政声，代理新阳县

汪坤厚　才能治剧，地方公事整顿认真，署丹徒县

何绍章　人干练，历办《吏治全书》、《海运舆图》，各届均臻妥协，候补知县

周光斗　朴诚耐劳，办事结实，候补知县

以上十二员，皆张友山漕帅寄信密封。

————————————————————

(1)  辑自台湾学生书局1965年影印版《湘乡曾氏文献》第四册。原名《无慢室日记》，时间起自同治八年正月初一日，止于同治十年三月二十九日，其间多有间断。兹将同治九年正月初一日至十二月十七日日记附载于此。

(2)  本页左角注有“江苏州县”四字。

(3)  据本页左角注“安徽、江西”四字补。

(4)  据本页左角注“浙、闽州县”四字补。

(5)  上注“老耄，应甄别”。

(6)  上注“以下九名，正月廿二日固安见”。

同治十年

提要

率属至江宁府学明伦堂拜牌行礼，又至文庙拈香1.1　自省忝居高位，饱食酣眠，惭愧至矣1.2　哀感衰年，文心迟钝1.6　将江防、海防折稿改毕1.9　作联语以自箴；得长孙1.17　是日，孙汤饼，命名曰曾广铭1.20　自省尸位督抚，愧对前人1.23　会审张汶祥案1.27　得治眼疾偏方1.28　拜发张汶祥案折1.29　出考书院题目2.1　至下江考棚考书院甄别2.2　纪鸿拜薛慰农山长为师2.3　率属至昭忠祠致祭2.4　率属至圣庙丁祭2.7　率属至关帝庙行礼2.9　上江两县新修学宫，是日开祭2.17　谕旨将张汶祥正法2.15　至钟山、尊经两书院送学2.16　右肾浮肿，大如鸡卵2.17　抱病巡营2.18　得信，知建平有“土匪”滋事2.20　自省有昏困之气，几一无所事2.22　因患目疾与疝气病，全不敢用心，自省竟成一废人2.23　步行至官厅送马穀山榇回山东2.25　以教场为坛，率属祭先农2.27

家庭费用日繁，奢汰殊甚，深为焦虑3.1　自思生平过愆丛积，衰老不复能湔祓，疚负无已3.3　近日有编造戏文讥讽马穀山者3.5　深以家中奢靡、无整肃之象为愧3.8　论古来圣哲可达天德之道3.10　自省名心太切，俗见太重，欲以“淡”字去此二病3.16　是日为皇上十六岁，率属行礼3.23　将复张友山信，与论修黄河、运河事3.28　自认目病、肝病之源在忮心、名心不能克尽之故4.7　谓勤劳而后憩息，至淡以消忮心，读书声出金石，为三乐4.8　将三省文武官密考语注毕4.12　改幼童出洋章程4.15　作《丁伊辅墓志铭》毕4.24　纪寿侄县考取案首，至此，曾家取案首者共八人5.2　作《罗伯宜墓志铭》毕5.5　作《湖南文征序》毕5.14　是日月蚀，三次行三跪九叩礼5.16　谓《理学宗传》中录朱子语，多取与陆子相近者，盖偏于陆王之途，去洛闽甚远5.17　作《张树程墓志铭》毕5.25　作《重刻茗柯文编序》毕6.4　游后湖6.9　作《黎子元墓志铭》毕6.15　作《台洲墓表》毕6.26

作《王考星冈公墓表》毕7.7　马昌明以道家内功法治眼病7.9　率属至贡院行礼，为慈安皇太后庆寿7.12　马昌明以气功法为余治眼病已十一次，但无效验7.20　至忠织造处，阅其为皇子婚礼所筹办之地衣等华丽品7.21　作《钱警石墓表》毕7.27　马昌明为余治眼病已二十一次，疗程满而无效验8.2　至府学观新乐舞8.3　率属至关帝庙行礼8.7　至文庙行丁祭礼，并演奏新习之古乐、佾舞8.9　患脚肿病，已过膝8.10　至教场阅兵8.12　动身出巡各地8.13　巡视船厂8.14　盘查扬州运库8.19　连续两日在扬州校场阅操8.21　巡视车逻坝8.25　舟抵淮安8.27

连续在清江校场大阅三日9.2　抱病继续出巡9.5　抵徐州9.6　在徐州府校场阅大操二日9.10　送客时，目眩倒地9.11　巡视马棚湾堤坝9.17　抵扬州9.18　在镇江校场大阅，该处人数少，技亦劣，真如儿戏9.20　在常州校场阅操9.23　游览无锡名胜9.24　在福山校场阅操9.26　抵苏州9.28　在苏州校场阅操10.2　在松江校扬阅操；谓养生之道以“视、息、眠、食”四字最为要紧10.6　抵上海10.7　周历机器局10.8　接见日本等八国外交官员10.9　是日为六十一岁生日10.11　在吴淞口教场阅操10.12　自上海抵金陵10.15　莫子偲九月十四日死于兴化10.16　京中士大夫多言湖南哥老会多沅弟旧部，沅弟有庇护之说，此实为谣言相污10.26　至文庙行冬至拜牌礼11.11　添“内讼以去恶，日新以希天，宏奖以育才，贞胜以蒙难”四语以自儆11.14　新建之总督衙门规模甚宏，房屋极多11.16　迁入新署11.22　在署内花园一览，深愧居处太崇，享用太过11.28　集诵各家闲适诗，备朝夕讽诵，以洗涤名利争胜之心11.29　谓杜甫为知道之君子，有德之至言，其五古七古中绝少闲适诗12.6　核江苏水师续议章程毕12.9　连日与儿辈讲《孟子》12.30

正月

初一日

卯初一刻起，至江宁府学明伦堂，率属拜牌行礼。旋至文庙拈香。归署，在祖先堂行礼。早饭后，坐见之客二次，立见者十六次，皆属员贺年者。清理文件。出门拜客，至郑小山并其所带司员处——一伊勒通阿，号达川，一颜士璋，号聘卿——一坐，又至吴竹如处一谈。归署，坐见之客三次，立见者一次。中饭后阅《阅微草堂笔记》良久，眼蒙。傍夕小睡。夜温《论语》，自《公冶长》至《乡党》末止，闭目默诵。二更四点睡。

初二日

早饭后，蒯子范来一叙。是日派员至贡院，与郑星使所带之司员会审张汶祥一案。梅小岩、王晓莲、洪琴西先后来，共议此事，至巳初毕。定派王、洪两道会审。清理文件。写一信与筱山。旋又见客二次。出门拜客，会者一处，余俱亲拜贺年。午正三刻归署，坐见之客一次，立见者一次。中饭后，魁将军来一谈。围棋二局。阅本日文件甚多。坐见之客三次。傍夕小睡。夜将本日文件阅毕。本日在轿中默诵《先进》。夜又闭目静坐，默诵《颜渊》至《卫灵公》止。二更四点睡。到江宁任又已两月余，应办之事全未料理，悠悠忽忽，忝居高位，每日饱食酣眠，惭愧至矣。

初三日

早饭后清理文件。立见之客七次，坐见者五次。写记事册，阅《阅微草堂笔记》。中饭后阅本日文件，将改信稿而未动手。旋围棋二局。至上房一坐，至瑞臣甥室内一坐。夜闭目静坐，默诵《论语》，自《卫灵公》至《尧曰》篇末止。二更五点睡。是日午刻，将长江水师续议五条、江苏水师续议二十五条细阅一过。拟江苏事咨，请张子青入奏；长江事咨，请李小泉入奏。

初四日

早饭后清理文件。坐见之客十一次，立见者三次。疲乏殊甚，不能更作一事。中饭后出门，拜客十余家，黄昌岐处一坐，申末归。阅本日文件，未毕。欧阳小岑来一谈。傍夕小睡。夜将本日文件阅毕。神倦眼蒙，不能更看公牍，闭目默诵《大学》，又诵《中庸》，至“鬼神之为德”章止。二更五点睡。

初五日

早饭后清理文件。坐见之客六次，立见者三次。核科房批稿簿。中饭后阅本日文件，改信稿数件。黎莼斋自吴江县来，久谈。傍夕小睡，夜又改信稿数件，阅《阅微草堂笔记》。眼蒙，闭目静坐，默诵《中庸》，自“鬼神之为德”章起至末。二更四点睡。

初六日

早饭后清理文件。坐见之客十一次，立见者三次。中间午初围棋一局。申初始中饭，较平日略晏。巳正核批稿各簿。申正阅本日文件，拟改海防、江防折，久未下笔。至上房一坐。夜又拟改海防、江防〈折〉，仍不能下笔，盖衰年文心迟钝极矣。二更五点睡。每日应酬之事甚多，悠悠忽忽，一事未了。日复一日，年复一年，惭悚何已！

初七日

早饭后清理文件。见客一次。写纪事册。巳初出门拜客，至郑小山处一谈，又拜吴霭人一叙，又拜二家。归，会客，坐见者二次，立见者一次。核科房批稿簿，未毕。中饭，请汪梅村、莫子偲、黎莼斋、王鼎丞等小宴，申正散。将科房批稿簿核毕。傍夕小睡。夜阅本日文件。二更后改江防、海防折，良久，仅作数句，已三更矣。眼蒙，不能开视。睡，不甚成寐。四更末醒。

初八日

早起，行礼，拜叩星冈公冥寿。饭后清理文件。坐见之客八次，立见者六次。核科房批稿簿，未正毕。出门至黄昌期家赴宴，共三席。申末归，阅本日文件，未毕。黎莼斋来一谈。傍夕小睡。夜将本日文件阅毕。改江防、海防折，约三百余字，已三更矣。因眼病即睡，四更末醒。

初九日

早饭后清理文件。是日因改折稿，谢绝诸客，仅李质堂军门来一见而已。上半日改折未毕。中饭后阅本日文件，又改折，至酉初毕。傍夕小睡。夜核科房批稿簿，又改海运径交通州一折，二更三点毕。四点睡。四更末醒。

初十日

早饭后清理文件。坐见之客九次，立见者二次，疲乏殊甚。围棋二局。中饭后阅本日文件，核科房批稿簿，将改预筹日本修约折，久不能下笔。钱子密来一谈。夜又至子密处一谈。拟改日本修约折，久不能下笔，文心迟钝极矣。二更四点睡。

十一日

早饭后清理文件。坐见之客四次。欲改折而不果。围棋二局。中饭后阅本日文件，核批稿各簿。王晓莲等来一坐。改折稿数行。傍夕小睡。夜将折稿改毕，约七百字。三更睡。日来因改奏折稍费心，眼蒙愈甚，而未了之事尚多。公事既多废阁，私又不能养体，益觉郁郁。

十二日

早饭后清理文件。坐见之客八次，立见者三次。将昨夕所改折、片稿，请林达泉一阅。本日应发折件，细加点检。中饭后阅本日文件，未毕。坐见之客二次，勒少仲谈甚久，立见者一次。傍夕小睡。夜将折、片校对错误，将本日文件阅毕，核科房批稿簿。二更后改信稿二件。五点睡。日间见客太多，应办之事多废阁不了，殊以为愧！

十三日

早饭后清理文件。坐见之客六次，出门拜客一次。归，核科房批稿各簿。又坐见之客二次。未刻请客，李质堂、黄昌期、都统、织造等，酉初散。阅本日文件。傍夕小睡。夜将改复李少泉信，久未下笔，旋改至三更，未毕。二更后，陈氏女及婿松生自长沙来，陪之一谈。三更睡。眼蒙，本不宜于灯下作小字，奈每日见客之外，仅核批稿及阅来文，便无余暇，故奏疏、书信之类，皆至灯下始能核办。每日所核甚少，遂诸事丛集矣。

十四日

早饭后清理文件。坐见之客四次，李质堂坐甚久。写记事册。中饭后阅本日文件。旋围棋二局。核科房批稿簿。至内室与陈氏女一谈。子密来一谈。傍夕小睡。夜将李少泉信稿改毕，又改信稿三件。二更五点睡，四更末醒。

十五日

早饭后清理文件。坐见之客二次。旋巳初出门，拜郑小山，谈颇久。归，写澄、沅两弟信，约六百余字。中饭后写毕。阅本日文件。坐见之客一次。写对联六付、扁四方。傍夕小睡。夜核信稿十余件，内彭楚汉信改三百余字。二更五点睡。

十六日

早饭后清理文件。坐见之客三次，立见者两次。写记事册。围棋二局。吴丙湘来见，谈颇久，甄甫师之子也。中饭后阅本日文件，核批稿各簿。倦甚，闭目小坐。旋又小睡，傍夕又睡。夜核改信稿。二更后眼蒙，不复治事。四点睡，五更醒。是日，接意臣信，言长江水师之弊甚多，深为焦虑。

十七日

早饭后清理文件。旋坐见之客六次，立见者一次。午刻，刘开生来一谈，因与围棋二局。中饭后阅本日文件，核科房批稿各簿。剃头一次。傍夕小睡。夜核改信件，约改二百余字。偶作联语以自箴，云：“禽里还人，静由敬出；死中求活，淡极乐生。”一本《孟子》“夜气”章之意，—本《论语》“疏水曲肱”章之意，以绝去梏亡营扰之私。二更四点睡。五更三点，闻长子纪泽生一孙，大小平安，深以为慰。纪泽今年三十有三矣。

十八日

早起，署内之人纷纷叩贺。饭后清理文件。坐见之客四次，立见者一次。核批稿各簿。围棋一局。子密来一谈。蒋光焴吟舫自浙江来，与子密及孙琴西并来一谈。阅本日文件。未末刻出门，至织造忠心一处赴宴，同席为魁时若、黄昌期，富桂卿等。酉初归，与竹林、松生一谈。傍夕小睡。夜将复筠仙兄弟信，因长沙督销局尚未定有接办之人，徘徊良久，不能下笔。小睡一次。二更四点睡。

十九日

早饭后清理文件。坐见之客四次，王伯尊成谦谈颇久。围棋二局。阅《吴文节公遗集》八十卷，余戊戌座师，其子丙湘送来者也。中饭后阅本日文件，核科房批稿各簿。阅《吴文节公集》。酉初，吴桐云来，久谈。傍夕小睡。夜阅《吴文节集》。眼蒙，不能多看，二更四点睡。

二十日

早饭后清理文件。坐见之客五次。核科房批稿各簿。是日，新生之孙汤饼，命名曰曾广铭。至内室一坐。未正出门，至魁时若将军处赴席，同席者为李、薛两山长，富副都统，等候薛山长良久。散后至家，已灯初矣。夜改叶介唐信稿一件，改郭云仙信稿，约三百字，未毕。日来眼蒙益甚，恐不久即将全盲，焦灼之至。二更四点睡，四更末醒。

廿一日

早饭后清理文件。见客一次。出门至贡院拜郑小山，久谈。午初开印行礼。旋又见客一次。眼蒙小坐。中饭后阅本日文件，核批稿各簿。申刻见客一次。傍夕，吴彤云来，久谈。夜阅吴铤耶溪所作《文翼》，改云仙信稿毕，又改意城信稿，改谭久卿信稿。二更五点睡。

廿二日

早饭后清理文件。坐见之客六次，立见者一次，涂朗仙、陈虎臣两次，谭甚久。阅《文翼》毕。中饭后阅本日文件，核批稿各簿。眼蒙小坐。傍夕小睡。夜改信稿十余件，未甚改字。闭目默诵《孟子·梁惠王下》篇。二更四点睡，四更末醒。

廿三日

早饭后清理文件，核批稿各簿。坐见之客一次。倦甚，小睡。旋将武营应补缺各员开一清单，审量一番。未正，请魁将军及李、薛两山长小宴，酉初毕。阅本日文件。傍夕小睡。夜，阅《吴文节公集》，观其批属员之禀甚为严明，对之有愧。吾今日之为督抚，真尸位耳。三更睡，梦一处竹木环绕，甚有清气，在近日为梦境之最佳者。

廿四日

早饭后清理文件。坐见之客八次，高碧湄坐甚久。未初，勒少仲坐亦久。旋请梅方伯及吴彤云、涂阆仙等小宴，未末登席，酉初散。李稚泉来一谈。傍夕小睡。夜阅本日文件，核科房批稿各簿。郑星使拟张汶祥一案奏结稿，请余会核，余因细核一过，签出数条。二更四点睡。

廿五日

早饭后清理文件。坐见之客六次，衙门期也。围棋二局。核科房批稿簿。中饭后阅本日文件。坐见之客二次。申正，欧阳小岑来，坐甚久。傍夕小睡。夜写澄、沅两弟信，约七百字。二更后温《古文·奏议类》。眼蒙，勉强开视，殊觉不适，三更睡。

廿六日

早饭后清理文件。见客七次。围棋二局。核科房批稿簿。中饭后，纪鸿儿生一子。阅本日文件。坐见之客三次，魏温云坐颇久。天气阴雨，早黑，室暗而目又蒙，不能治事，小睡颇久。灯后，拟改谢福寿字恩折，久不下笔。旋改毕，又改一片。温《古文·奏议类》。二更四点睡。

二十七日

早饭后清理文件。坐见之客五次。核批稿各簿。未初中饭后，至贡院，与郑小山尚书会审张汶祥之案，将首犯等十八人点名一过，并未问供。旋至小钦差伊、颜二君处一坐。归，阅本日文件，阅《阅微草堂笔记》。傍夕，与子密一谈。小睡片刻。夜核改信稿八件，其刘军门信改二百余字。二更五点睡。目蒙殊甚。

廿八日

早饭后清理文件。坐见之客六次，立见者二次，郑小山谈颇久。核批稿各簿。未刻阅本日文件。申初请小山小宴，昌岐与魏荫庭为陪客，傍夕始散。小睡片刻。夜阅《阅微草堂笔记》。旋温《古文·序跋类》。二更五点睡。杨芋庵寄信言治目方，每早黎明未起时，以两手掌之根擦极热，加以舌尖之津，闭目擦八十一下，久则有效。日内试为之，而初睡时擦一次，黎明又擦一次，不知果有益否？

二十九日

早饭后清理文件。坐见之客七次，立见者三次。核科房批稿簿。围棋二局。午正二刻出门，至贡院，与郑小山同拜发折件，即会审张汶祥之案也。在渠处吃中饭。申刻出城，至水西门外官厅，送小山还京。归署，已酉初矣。阅本日文件。坐见之客一次。傍夕小睡。夜改复王壬秋信稿。二更五点睡。

三十日

早饭后清理文件。坐见之客五次。核批稿各簿。围棋二局。吴竹庄送《佛十三经》，因阅吕纯阳所注《金刚经》。中饭后阅本日文件。坐见之客一次，莫子偲来一谈。又阅佛书之《指月录》。傍夕小睡。夜又阅《指月录》。接澄侯弟正月十八日信，由洋号寄来，洵为迅速。核改信稿数件。二更后温《古文·书说类》。三更睡。

二月

初一日

早饭后清理文件。坐见之客四次，立见者一次，厉伯苻谈甚久。核批稿各簿。倦甚，在室中小坐假寐，已未初矣。中饭后阅本日文件。坐见之客三次。校对明日应发折、片各件。至内室一坐。傍夕小睡。夜出题目，明日将考书院也。阅《三国志·传》二篇，改信稿一件，温《古文·传状类》。二更五点睡。

初二日

早饭后清理文件。见客，坐见者五次，立见者一次。巳刻出门，至下江考棚考书院甄别。旋即归来，将《汪少海诗集》一阅，核批稿各簿。围棋二局。中饭后阅本日文件。坐见之客二次。阅《汪少海集》，阅《陆桴亭文集》。傍夕小睡。夜温《古文·碑记〔志〕类》下。眼蒙殊甚，不克多看。二更五点睡。

初三日

早饭后清理文件。坐见之客四次，立见者二次。写记事册。出门拜薛慰农山长，将以纪鸿拜渠门下附课也。归，核批稿各簿。未正请厉伯苻等中饭，小宴，酉初散。阅本日文件。傍夕小睡。夜倦甚，眼蒙之至。旋温《孟子》《公孙丑》上、下，《滕文公》上。二更二点睡。

初四日

未明起，至昭忠祠致祭，辰刻祭毕，还署。早饭后见客五次，魏召亭坐最久。倦甚。刘开生来，与之围棋二局。清理文件。又见客一次。中饭后，坐见之客二次。阅本日文件。倦甚，小坐。写二信与两山长，请其代阅书院甄别卷。傍夕小睡。夜阅魏黄生承柷《也居山房文集》、刘詹岩缪存《吾春斋文集》，皆新刻成，本日送来者也。二更四点睡。

初五日

早饭后清理文件。坐见之客五次，衙门期也。围棋二局。核批稿各簿。中饭后阅本日文件。见客一次。剃头一次。申末，徐寿蘅来，久谈，至一更四点去。阅《刘詹岩文集》，阅《阅微草堂笔记》。二更五点睡。日内左目益蒙，焦虑之至。

初六日

早饭后清理文件。出门拜徐寿蘅，在舟中坐颇久。归，坐见之客四次。寿蘅送《浙江校士录》、《约园诗》及碑帖等件，翻阅颇久。未刻，坐见之客一次。阅本日文件，未毕。申刻请寿蘅小宴，陪客仅钱子密一人。饭至灯后方毕，又谈至二更后方去。将本日文件阅毕，核科房批稿簿。二更五点睡。日内眼蒙尤甚。

初七日

早，出门丁祭。行至圣庙，甫及黎明，率属行礼。礼毕，归署。早饭后见客，坐见者二次，立见者二次。核科房批稿簿，写澄、沅两弟信约五百余字。围棋二局。中饭后阅本日文件。坐见之客一次。核改信稿十余件。傍夕小睡。夜又核信稿数件。二更四点睡。是夕宿于内室。

初八日

早饭后清理文件。旋坐见之客九次，立见者一次，疲乏极矣。核科房批稿各簿。中饭后阅本日文件，阅《朱子年谱》。小睡片刻。酉刻见客一次。傍夕又小睡。夜，徐寿蘅来，久谈，至三更始去。余困倦殊甚，而渠精采奕然，殆不可及。三更后睡。

初九日

早，出门。黎明至关帝庙，率属行礼。礼毕，旋至新兵中营，看开花炮、田鸡炮，归署。早饭后清理文件。坐见之客四次。出门送徐寿蘅之行，渠住黄军门处，与之久谈。归，中饭后阅本日文件。魏召亭来一谈。核科房批稿各簿。傍夕小睡。夜改信稿二件，约改三百余字。二更四点睡。

初十日

早饭后清理文件。坐见之客三次。围棋二局。旋又见客二次，魏召亭坐颇久。核科房批稿簿，阅本日文件。未正出门，赴藩司梅小岩、粮道王晓莲之招，同饮者为魁时若将军，酉初散。归署，小睡。夜阅《朱子年谱》，阅《表忠录》，罗淡村中丞之行状、碑志、传述等也。二更四点睡。

十一日

早饭后清理文件。坐见之客六次。围棋二局。核科房批稿簿。中饭后阅本日文件。欧阳小岑来，又与之围棋一局。阅《朱子年谱》。小睡，傍夕又睡。夜又阅《朱子年谱》，温《孟子》《离娄》上、下两第〔篇〕。二更四点睡。日来懒惰殊甚。早饭后脾困。虽见客时亦渴睡成寐，治事则神惫甚矣，气衰而志亦靡矣。

十二日

早饭后清理文件。坐见之客七次，立见者一次。核科房批稿簿。围棋二局。中饭后阅本日文件，未毕。勒少仲来，久谈一时半，酉初去。将本日文件阅毕。傍夕小睡。夜核改信稿十余件。二更四点睡。灯下阅《江南通志》，乾隆二年所修二百卷者。

十三日

早饭后清理文件。坐见之客七次，立见者二次。围棋二局。核批稿各簿。中饭后阅本日文件。坐见之客二次。倦甚，闭目小坐。核改信稿二件。傍夕小睡。夜又核信稿二件。二更后温《孟》《离娄》下，《万章》上未毕。四点睡。

十四日

早，五更起。上、江两县新修学宫，请余开祭，率属行礼。毕，甫及黎明。归署，早饭后，清理文件。坐见之客六次，立见者二次。巳正围棋二局。午正核科房批稿簿。中饭后阅本日文件。酉初小睡。核改信稿。傍夕又小睡。夜再改信稿。二更后温《孟子·万章》篇，自“尧以天下与舜”起至末。四点睡。

十五日

因昨日奉到谕旨，本日须将张汶祥正法，止院不见客。早饭后清理文件。坐见之客三次，立见者一次。写记事册一叶，核批稿各簿。中饭后阅本日文件。李载珪自湖北来一谈，子密来一谈。眼蒙殊甚，又周身不适，坐立不宁，小便极数，自未刻至亥刻，溲溺十余次。夜温《告子》上、下篇。二更四点睡。睡后，小便三次。

十六日

早饭后清理文件，因病不能支持，小睡时许。巳刻出门，至钟山、尊经两书院送学，各行礼毕。午正归署，又睡一回。核批稿簿。中饭后阅本日文件，眼蒙殊甚，几不能完。旋又睡一时许。病中疲困多睡，觉略轻松。夜温《尽心》上。二更四点睡。

十七日

早饭后清理文件。坐见之客四次。围棋二局。又坐见之客五次。核批稿各簿。中饭后，坐见之客三次，立见者一次。阅本日文件。酉刻登床一睡，大半时许。夜饭后又睡大半时许。二更后温《尽心》篇下。日内病甚不支，多睡则略愈。夜间，偶探得右肾浮肿，大如鸡卵，危症见矣。二更四点睡。

十八日

早饭后清理文件。病甚，不能见客。辰正出门，至下关看刘玉龙之开花炮队。初看子弹、火药，旋看打靶，大炮四尊、田鸡炮二尊，各打十余响。旋下城，出仪凤门，过小河，至营盘内看各种炮位、各种子弹器具。看毕，即在渠处吃酒席。未刻席散，归。申初二刻，至署阅本日文件，核批稿各簿，酉初二刻毕。小睡甚久。夜饭后又小睡。二更后，温《易经》《乾》卦至《坤》之“六三”止。二更四点睡。

十九日

早饭后清理文件。右肾浮肿，昨日服药，今日略消。坐见之客三次，立见者二次。围棋一局。李世忠来见，与张得胜同来。昔年为天下所痛恶，近年解兵归里，颇知敛抑，或可保首领以没乎！旋核批札各稿。中饭后阅本日文件。坐见之客一次。病中疲困殊甚，登床久睡。起坐不久，傍夕又睡，夜饭后又睡。旋阅《阅微草堂笔记》。二更四点睡。内人自十三日起，病势日重，日内昏昏呓语，有似瘟疫之症，医者全未得法，殊以为虑。

二十日

早饭后清理文件。坐见之客二次，衙门期也。旋王子蕃来诊脉一次。又见客二次。围棋二局。核批稿各簿。中饭后阅本日文件。病中困倦殊甚，登床一睡时许。酉刻起坐，旋又睡。夜饭后阅《阅微草堂笔记》。又睡片刻。二更后，李荣、刘传桢两道来见，呈定埠厘卡委员之信，知建平有土匪滋事，头目姓关，人数颇多，殊以为忧。二更五点睡。

二十一日

早饭后清理文件。坐见之客七次，立见者一次。围棋二局。午刻，莫子偲、欧阳小岑来久坐。中饭后阅本日文件，核批稿各簿。小睡半时许。核改信稿。傍夕，厚九来久坐，因同夜饭，饭后又一谈。温《易经》《坤》卦、《屯》、《蒙》、《需》、《讼》卦。内人病势日重，余之右臂肿坠亦不少愈，殊以为虑。暮年疾病、事变，人人不免。余以忝居高位，一无德业，尤为疚负，故此心郁郁不释耳。二更四点睡。

二十二日

早饭后清理文件。坐见之客五次，立见者一次。校对折、片，二十四将拜发者。午刻核科房批稿簿。中饭后阅本日文件。见客一次。偏坠之症未愈，不能治事，小睡颇久。傍夕又小睡，夜饭后又睡。一种昏困之气，除眠食外，几一无所事者，可愧极矣。二更四点睡。

二十三日

早饭后清理文件。坐见之客八次，立见者一次，谈均颇久。围棋二局。核批稿各簿。中饭后阅本日文件，改信稿多件。小睡半时许。傍夕又小睡。夜又改信稿数件。二更后温《易》《师》、《比》、《小畜》、《履》四卦。四点睡。前以目疾，用心则愈蒙，近以疝气，用心则愈疼，遂全不敢用心，竟成一废人矣。

二十四日

早饭后清理文件。坐见之客三次，立见者二次。发万寿折本，拜牌行礼。巳刻至马端敏公处公祭、行礼。灵柩定以明日登程回山东也。旋至吴竹如处久谈。午正一刻归，围棋二局。刘受亭咸来一坐。中饭后阅本日文件。庞省三自扬州来，久谈。旋核批稿各簿。内人病势甚重，殊以为虑。接澄弟信，知沅弟定以二月移居长沙。傍夕，与欧阳小岑、王子蕃一谈病事。小睡。夜饭后徘徊良久，未治一事。旋温《易经》《泰》、《否》、《同人》、《大有》、《谦》、《豫》六卦。二更五点睡。

附记

郜吟樵　云晦如

二十五日

早饭后清理文件。坐见之客三次，衙门期也。小睡半时许。午初出门，至马端敏公处送殡，渠家扶榇回山东也。午正发引，余步行送至三山街口，在一古董店小坐。待柩过后，余另抄路先出水西门，至官厅等候。至未初三刻柩到，公同行礼。归署，已未正二刻矣。中饭后阅本日文件，核批稿各簿。剃头一次。傍夕早睡。夜核改信稿三件。二更后温《易经》《随》、《蛊》、《临》、《观》四卦。四点睡。内人之病日剧，殊以为虑。

二十六日

早饭后清理文件。坐见之客六次，立见者一次，吴挚甫、庞省三、陈虎臣三君谈均久。围棋二局。核批稿各簿。中饭后阅本日文件。欧阳小岑、钱子密先后来一谈。傍夕小睡。夜阅《五种遗规》《牧令书辑要》。二更后温《易经》《噬嗑》、《贲》、《剥》、《复》四卦。四点睡。内人之瘟，日剧日减，谵语不止，内外伺候者日夜不得少休，殊为焦虑。

二十七日

早饭后，清理文〈件〉。坐见之客二次。辰正一刻，出门至小营祭先农。未建坛庙，借教场为坛。率属行礼毕，旋耕种行九推礼，旋拜牌谢恩。巳正至妙相庵，织造忠心一诚请为其妻题主。礼毕，登席小宴。归至署，午正二刻，坐见之客三次。核批稿各簿。中饭后阅本日文件。围棋二局。旋写对联四付。勒少仲来一谈。傍夕小睡。夜阅《五种遗规》。二更后温《易经》《无妄》、《大畜》、《颐》、《大过》、《坎》、《离》六卦。二更四点睡。余之疝气病，日内稍见轻减，而内人之病沉重如故，殊以为虑。

二十八日

早饭后清理文件。坐见之客七次，立见者一次。围棋二局。核批稿各簿。中饭后，坐见之客二次，金眉生谈颇久。阅本日文件，阅宜兴拔贡潘镜沆所送诗集，写对联五付。傍夕小睡。夜阅《在官法戒录》。吴挚甫、黎寿民来，久谈。温《易》《咸》、《恒》、《遯》、《大壮》四卦。二更五点睡。

二十九日

早饭后清理文件。坐见之客二次，立见者一次。阅《从政遗规》，将摘抄一二，以自纂《吏治要言》。围棋二局。核批稿各簿。未刻，请庞省三等小宴，申刻散。阅本日文件。傍夕小睡。夜改信稿一件，约五百字。二更后温《易经》《晋》、《明夷》、《家人》、《睽》四卦。五点睡。余之疝气病日内渐愈，内人之病，屡变不痊，殊以为虑。

三十日

是日内人生日，谢绝诸客。早饭后清理文件。旋坐见之客三次。阅《从政遗规》。围棋二局。午刻核科房批稿簿。中饭后阅本日文件。坐见之客三次。勒少仲坐颇久。小睡片刻。再阅《从政遗规》。傍夕又小睡。夜，吴小轩来一坐。旋温《易》《蹇》、《解》、《损》、《益》、《夬》、《姤》六卦。二更五点睡。

三月

初一日

早饭后清理文件。立见之客一次，坐见者六次，谈均稍久，已日晏矣。围棋二局后，即至未正。中饭后阅本日文件。庞省三、吴小轩先后来久坐。核批稿各簿。傍夕小睡。夜阅家乡来信多件，改信稿二件。三更睡。余之疝气病日见轻减，而内人病日见沉重，儿女辈多方医调，内室费用日繁，奢汰殊甚，深为焦虑。

初二日

早饭后清理文件。旋出门至河下，拜苏州新藩司恩竹樵，又至庞省三处一谈。归署，坐见之客三次，立见者一次，莫子偲谈颇久。中饭后阅本日文件，核批稿各簿。欧阳小岑来一谈。傍夕小睡。夜，吴挚甫来，谈颇久。二更后，温《易》《萃》、《升》、《困》、《井》四卦。四点睡。

初三日

早饭后清理文件。坐见之客四次。立见者一次。写澄、沅两弟信，中饭后写毕。阅本日文件，核批稿各簿。唐端甫、钱子密先后来一谈。小睡片刻。将《从政遗规》阅毕。傍夕小睡。夜阅《训俗遗规》，改信稿三件。温《易经》《革》、《鼎》二卦。二更五点睡。自思生平过愆丛积，衰老不复能湔祓，疚负无已。

初四日

早饭后清理文件。坐见之客五次，吴小轩及赵粹甫谈颇久。赵名佑宸，曾为山东学政、上书房行走，新放江宁遗缺知府者也。午刻阅本日文件，核批稿各簿。未正，请恩竹樵及候补道三人小宴，酉初散。小睡片刻。至松生处一谈。傍夕小睡。夜改信稿数件。二更后温《易》《震》、《艮》、《渐》、《归妹》四卦。四点睡。

初五日

早饭后清理文件。改信稿二件。见客二次，衙门期也，旋围棋二局。核批稿各簿。中饭后阅本日文件。庞省三来一谈，言前年在马穀山厅上同坐，忽梁上落下一大蛇，长约四尺许，似亦不祥，又言近日有编造戏文讥讽马帅者。小睡片刻。涂阆仙送来新刻《战国策去毒》，翻阅一过。傍夕睡。夜核信稿二件，约改三百余字。二更后温《易》《丰》、《旋〔旅〕》、《巽》、《兑》四卦。五点睡。内人日内病势愈重，殊为可虑。

初六日

早饭后清理文件。坐见之客四次。围棋二局。未初，出城迎接张子青中丞。渠自苏州来此商公事也。旋与渠同返余署一谈。中饭后见客二次。阅本日文件，核批稿各簿，未毕。傍夕小睡。夜将批稿核毕。旋阅《毛诗稽古编》。吴挚甫来一谈。二更后温《易》《涣》、《节》、《中孚》、《小过》四卦。五点睡。眼光昏蒙日甚，焦虑无已。

初七日

早饭后清理文件。改信稿二件。出门至河干拜张子青，久谈。旋至黄军门处一谈。彭雪琴曾为吾制椑，新自芜湖移至黄家，余往阅看。黄家亦自制一椑，一并阅之，皆楠木也。黄椑坚厚异常，盖厚九寸，墙厚六寸，吾椑厚三寸。旋归署，核批稿各簿。中饭后阅本日文件。坐见之客二次。核改信稿数件。傍夕小睡。夜又改信稿一件，案上积压信件，至此为之一清。旋温《易经》《既济》、《未济》二卦，《系辞传》至第九章止。三更睡。

初八日

早饭后清理文件。坐见之客八次。疲乏殊甚。核批稿各簿。未末刻，请子青小宴，藩司及两道陪饮。席散时，天将黑矣。阅本日文件，未毕。傍夕小睡。夜，将文件阅毕，将案头杂牍清厘一番。二更后温《易经·系辞》上传十章起，至“杂卦”末止，《易经》又粗温一遍毕。眼蒙日甚，内人病亦日重，家中奢靡散漫，毫无整肃之象，深以为愧。

初九日

早饭后清理文件。坐见之客五次。围棋二局。午刻核批稿各簿。中饭后阅本日文件。张子青来一谈。阅《阅微草堂笔记》。天气渐长，下半日为时甚久。傍夕小睡。夜又阅《阅微草堂笔记》，阅《经义述闻》中《通说》。二更五点睡。是日接沅弟信，言黄冠北事，甚为肫挚。

初十日

早饭后清理文件。将出城送张子青，而闻其已行，遂不往矣。坐见之客七次。围棋二局。午正核科房批稿簿。中饭后阅本日文件。王子云来一谈。倦甚，闭目渴睡。旋阅《战国策去毒》。因思古来圣哲，胸怀极广，而可达天德者约有数端，如笃恭修己而生睿智，程子之说也；至诚感神而致前知，子思之训也；安贫乐道而润身睟面，孔、颜、曾、孟之旨也；观物闲吟而意适神恬，陶、白、苏、陆之趣也。自恨少壮不知努力，老年常多悔惧，于古人心境不能领取一二，反复寻思，叹喟无已！傍夕小睡。夜又阅《国策去毒》。二更后温《书经》，用纂言本读二十叶。五点睡。

十一日

早饭后清理文件。坐见之客四次，立见者四次。阅《近思录》。将改折稿，沉吟许久而不果。核批稿各簿。中饭后阅本日文件。张啸山来一谈。出门至黄军门处送行，又至孙琴西处一坐。归署后，阅《近思录》。剃头一次。傍夕小睡。夜改折稿，约改四百余字。三更睡，不甚成寐。

十二日

早饭后清理文件。见客，坐见者六次。围棋二局。未初核科房批稿簿。中饭后阅本日文件。旋阅《白香山集》，将作折稿而不果，翻阅川盐行楚一案各卷。傍夕小睡。夜改折稿约三百余字。二更五点睡，不能成寐。

十三日

早饭后清理文件。坐见之客五次，立见者一次。围棋二局。核科房批稿各簿。厚九来久坐。中饭后阅本日文件。坐见之客二次。阅《白香山诗集》。傍夕小睡。夜将折稿改毕，约改三百字，全折约二千字。复阅《香山诗集》。二更五点睡。内人之病日见沉重，殊为焦虑。

十四日

早饭后清理文件。坐见之客六次，立见者二次。核科房批稿簿，阅《白香山诗集》。中饭后阅本日文件，将昨日折稿检校一番。倦甚，欧阳小岑来久谈。傍夕小睡。夜改信稿一件，温《书》纂言〈本〉《舜典》。二更五点睡。内人病势日重，为之焦虑。

十五日

早饭后清理文件。坐见之客三次，立见者一次。围棋二局。是日为内人制椑。李筱泉送建昌花板二付，交欧阳定果带来。午刻核科房批稿簿。中饭后阅本日文件。内人病已垂危，而余之目疾亦增剧，偶写字则昏蒙异常，不复成字，不敢治事，但在庭院散步，或闭目一坐。刘启发来一谈。阅白氏、元氏《长庆集》。傍夕小睡。夜阅《阅微草堂笔记》。旋闭目小坐。二更后温《书》纂言〈本〉《皋陶谟》，至“否则威之”止。五点睡。天雨竟夜，先小后大。

十六日

早饭后清理文件。坐见之客二次，立见者一次。围棋二局。陈善奎送其父《起礼诗集》。又送张南山《花甲闲谈》，纪生平之踪迹，绘图题咏。又送何文简公《馀冬录》一部，明郴州何孟春字子元，号燕泉所作也。将此三书略一翻阅。午刻核批稿各簿。中饭后阅本日文件。因思近年焦虑过多，无一日游于坦荡之天，总于由名心太切、俗见太重二端。名心切，故于学问无成，德行未立，不胜其愧馁。俗见重，故于家人之疾病、子孙及兄弟子孙之有无强弱贤否，不胜其萦绕，用是忧惭局促，如茧自缚。今欲去此二病，须在一“淡”字上着意。不特富贵功名及身家之顺逆、子姓之旺否悉由天定，即学问德行之成立与否，亦大半关乎天事，一概淡而忘之，庶此心稍得自在。展转筹思，徘徊庭院，申、酉间不治一事。傍夕小睡。夜阅《韦苏州集》。二更后温《书经》，至“梁州”止。三更睡。

十七日

早饭后清理文件。坐见之客五次，立见者二次。写沅弟信一件。围棋二局。核科批稿各簿。有人送《三魏文集》，因翻阅《叔子集》中各论。中饭后阅本日文件，阅《叔子文集》，改信稿三件。傍夕小睡。夜将改信稿而不果，阅《叔子文集》。二更五点睡。

十八日

早饭后清理文件。坐见之客三次，立见者二次。围棋二局。核批稿各簿。冯树堂来，久谈。三十年前老友，自祁门一别，至是忽十余年矣，畅叙一切。渠绝无老态，在山中善于调养也。中饭后阅本日文件。坐见之客一次。申正后改复应敏斋信稿，未毕。傍夕小睡。夜将信稿改毕，约八百余字。二更后阅韦苏州诗，又阅《文选·行役》等诗。心气不聚，神尤散漫，看书惝恍，若无所睹，盖衰惫之至矣。五点睡。

十九日

早饭后清理文件。坐见之客四次。树堂本日搬至署内来住，与之久谈。午刻核批稿各簿，阅何子元《馀冬馀冬〔衍馀冬二字〕录》。中饭后阅本日文件。派折差进京。围棋二局。旋又阅《馀冬录》及《阅微草堂笔记》。至树堂房内一谈。渠同来有一画师，周姓，亦与晤谈。傍夕小睡。夜又阅《馀冬录》，改信稿一件。二更后温《古文》气势之属。五点睡。内人病日危笃，儿辈请洋人诊视，心甚非之，而姑听之。

二十日

早饭后清理文件。坐见之客四次，立见者二次。围棋二局。午刻核科房批稿簿。中饭后阅本日文件，阅《阅微草堂笔记》，改复李中堂信稿，未毕。傍夕至树堂房久谈。夜将李信改毕，又改信稿一件。旋温《古文》趣味之属。二更五点睡。是日巳刻，写记事册。

二十一日

早饭后清理文件。坐见之客五次。写记事册。围棋二局。核批稿各簿。请树堂小宴，小岑与厚九同在座，申刻散。阅本日文件。在洋床小睡。阅《阅微草堂笔记》，改信稿数件。傍夕小睡。夜又改信稿数件。二更后温《古文》气势之属。三更睡。文思迟钝，虽改一“四六”信稿，亦踌躇良久而不能下笔。甚矣，余之陋且衰也！

二十二日

早饭后清理文件。坐见之客二次。围棋二局。写记事册。树堂带来之周姓善画小照，巳、午间为余写真，作二稿，不甚相肖。旋核科房批稿簿。未末出门，至富桂卿都统处赴宴，陪客为魁时若将军、忠心一织造。酉初散。归，阅本日文件。傍夕小睡。夜阅《阅微草堂笔记》，温《古文》情韵之属。二更五点睡。

二十三日

是日，恭逢皇上十六岁万寿。五更，至府学明伦堂，黎明，率属行礼，归署。早饭后清理文件。坐见之客二次，立见者一次。写记事册。围棋二局。阅《阅微草堂笔记》。午正核科房批稿各簿。中饭后阅本日文件。上年作《江宁府学记》，甚不称意，本日拟加删改。翻阅《江南通志》中之《朝天宫》，遍搜不得，在室中旁皇良久。傍夕，至树堂处一谈。夜又翻阅《江南通志》。二更后温《古文》气势之属，用朱笔圈点数篇。五点睡。自去年二月病目以来，久不用朱笔点书矣。

二十四日

早饭后清理文件。见客，坐见者一次，立见者三次。至署西支一帐棚看箭，二弁，毕。至陈作梅之世兄处一谈，送渠至保定。至欧阳小岑处一谈。归，围棋二局。万篪轩来，久谈。中饭后坐见之客二次，表弟江远遂来久谈，李梅生来久坐。阅本日文件，核批稿各簿。纪鸿儿之第二子患病颇重，用以为虑。傍夕小睡。夜，洪琴西来，久谈。核信稿一件。二更后温《古文》气势之属。三更睡。

二十五日

早饭后清理文件。坐见之客三次，衙门期也。写记事册。围棋二局。见客二次，万篪轩谈甚久。核科房批稿簿。中饭后阅本日文件。倦甚，在洋床小睡。写祭帐四幅、对联三付。傍夕与树堂一谈。夜温《古文》气势之属，圈点三篇。眼奇蒙，几不能辨一字，因不复执笔，而温《项羽本纪》一过，眼在半开半闭之间，略见字影，略似默诵而已。二更四点睡。

二十六日

早饭后清理文件。坐见之客一次，立见者一次。出门拜万篪轩、李眉生，均未晤，巳初归。围棋二局。核批稿各簿。见客一次。中饭后阅本日文件。树堂约吴子登来，以玻璃用药水照出小像，盖西洋人之法也。为余照一像。纪鸿之次子病，早间甚重，晚来轻减。余目蒙殊甚，虽《阅微草堂笔记》等闲书亦不能看，因在洋床上闭目小坐。傍夕小睡。夜温《古文》气势之属，以眼蒙不能久看，闭目小坐。二更四点睡。眼病如此，便与盲人无异，为之愧叹。

二十七日

早饭后清理文件。坐见之客四次，立见者二次。出门至任隶香家吊唁，渠有妻丧，本日开吊也。归，围棋二局。核科房批稿簿。未末，请万篪轩、李眉生小宴，酉初始散。阅本日文件，阅《龚定庵文集》。傍夕小睡。夜温《古文》气势之属。眼蒙，竟不能看，屡次闭目小坐。二更四点睡。

二十八日

早饭后清理文件。坐见之客五次。围棋二棋〔局〕。核批稿各簿。中饭后阅本日文件。将改复张友山信，论修黄河、运河事。翻阅兵部蒋主事所上条陈，细读良久，不甚清了。坐见之客一次。改信稿约二百字，未毕。接沅弟三月廿日信，仅八日即到。余去家信颇稀，弟信甚密，望余信甚切，悱恻之忱，露于言外。傍夕小睡。夜将信稿改毕，约共改五百余字。二更后，温《古文》气势之属。五点睡。

二十九日

早饭后清理文件。坐见之客二次，立见者二次。出门至署右箭道考验江西武员三人，中有存禧全未中箭。归署，坐见之客一次。围棋二局。写记事册。午刻核科房批稿簿。中饭后见客二次。阅本日文件。杂翻《会典》中“户部门”一阅。眉生来一谈。渠今年四十二岁，身体之弱，家运之衰，言之欲涕。拟作一诗赠之，徘徊未能下笔。傍夕小睡。夜拟作诗而迟钝异常，仅作十句而已。二更五点睡。

四月

初一日

早饭后，止院不见客。清理文件。旋坐见之客二次，立见者一次。写澄、沅两弟信一件。围棋二局。倦甚，在洋床上闭目少息。核科房稿批各簿。中饭后闭〔阅〕本日文件。剃头一次。将昨夜之诗作毕，一首，共三十句，二更方完。傍夕小睡。二更后温《文选》中诗及韦诗，恬吟稍久。五点睡。

初二日

早饭后清理文件。坐见之客五次。围棋二局。核科房批稿簿，阅《会典·兵部事例》。万篪轩来一谈。中饭后阅本日文件，阅广东嘉应杨懋建所著《禹贡新图说》。日长如岁，仅一翻阅涉猎，过眼即忘，全未认真究治一书，殊以为愧。傍夕小睡。夜再作一诗赠眉生，凡二十六句。三更毕即睡。

初三日

早饭后清理文件，将昨夕之诗再一核改。见客二次。围棋二局。阅《会典·兵部事例》。核科房批稿簿，内有复总理衙门信，改三百余字。中饭后阅本日文件。李眉生来久谈。旋阅《会典》。倦甚，渴睡，不觉成寐。傍夕又登床小睡。夜温五古陶诗、杜诗。疲乏，全无清旭之气，昏浊而兼衰老，于读书之道去之千里矣。二更四点睡。内人之病，近日乃微觉减退，肿消而疼亦少愈，殊为意想所不及。

初四日

早饭后清理文件。坐见之客二次。围棋二局。徘徊室间，若无所事事者，乃知吾生日月尽在悠忽怠惰中过了。核科房批稿簿。中饭后阅本日文件。阅欧阳公文，茅选八家本也，其间选《唐书》五首、《五代史》十五首，与他处茅选《五代史》较多者又自不同。傍夕小睡。夜，温《古文类纂·论辨类》。二更五点睡。

初五日

早饭后清理文件。坐见之客二次，衙门期也。旋围棋二局。阅《兵部事例》中“置驿”、“设铺”等卷。魁将军时若来一谈。核批稿各簿。中饭后阅本日文件。万篪轩来一谈。申正写对联六付。倦甚，若有病者，四肢弛散，不能支持。傍夕小睡。夜，阅《古文》《序跋类》、《书说类》。二更五点睡。

初六日

早饭后清理文件。坐见之客四次，立见者一次。阅《会典》中《宗人府》、《内阁》。围棋二局。巳正出门，至水西门外送魁将军，渠赴镇江阅操也。归，核批稿各簿。中饭后阅本日文件。坐见之客一次。李眉生来一谈。核改信稿三件。傍夕小睡。夜温《古文类纂·碑志类》，二更后朗诵数首。五点睡。

初七日

早饭后清理文件。坐见之客二次，立见者一次。围棋二局。阅《会典》《内阁》、《吏部》。倦甚，看书则昏昏渴睡，已成寐矣。派弁至家乡送信，写澄、沅两弟信。核科房批稿簿。中饭后阅本日文件。眼蒙，在藤椅闭目久坐。核改信稿二件。自省目病之源在肝，肝病之源则由于忮心名心不能克尽之故。在室中反复自讼，不能治事。傍夕至子密处一谈。夜温《古文·传志类》下。二更后，朗诵数首。四点后睡。

初八日

早饭后清理文件。坐见之客二次，立见者一次。出门至吴竹如处久坐，又至张廉卿处一谈，午初归。围棋二局。坐见之客一次。核科房批稿簿。中饭后阅本日文件，阅《会典》七卷至十二卷，略一涉猎，未能一看注文。至内室一谈。至花园一散步。傍夕小睡。夜改信稿一件。二更后温《古文》识度之属。五点睡。近来每苦心绪郁闷，毫无生机，因思寻乐约有三端：勤劳而后憩息，一乐也；至淡以消忮心，二乐也；读书声出金石，三乐也。一乐、三乐是咸丰八年所曾有志行之，载于日记者，二乐则近日搜求病根，迄未拔去者，必须于未死之前拔除净尽，乃稍安耳。

附记

密考　改荔秋信寄季

盐船水脚

魏承鑫事应奏　　黄冠北请恤

初九日

早饭后清理文件。坐见之客四次。围棋二局。树堂及瑞臣甥自上海归来，各与一叙。周姓又为余写真一次。核科房批稿簿。中饭后阅本日文件。阅《会典》十三卷至二十卷。又至周君处对坐，为余写真。树堂来久谈，请余写对联三付。傍夕小睡。夜，表弟江远遂来，久谈。二更后温《古文》识度之属。三更睡。近来每日围棋二局，耗损心力，日中动念之时，夜间初醒之时，皆萦绕于楸枰白黑之上，心血因而愈亏，目光因而愈蒙。欲病体之渐痊，非戒棋不为功。

初十日

早饭后清理文件。见客二次，衙门期也。本日始戒棋。天气新热，困倦殊甚，竟日在洋床上睡。巳刻写对联四付。午刻见客数次。核科房批稿簿。树堂来，久谈，与之同食。中饭后阅本日文件。申刻送树堂归去。傍夕登床一睡。夜又在洋床久睡，不治一事，偶起，则昏倦异常。纪鸿将所阅《诗经注疏》呈览，儿方侍立于旁，余已渴睡成寐矣，可笑可愧，一至于此！二更四点睡。

十一日

早饭后清理文件。在洋床小睡。巳刻将三省文职官单各注密考，或断或续，时起时坐，至夜二更止，将考语注毕。午刻会客一次，核批稿簿。中饭后阅本日文件。傍夕小睡。是日天气极热，全换暑衣。余本畏热多汗，又眼蒙加甚，写字吃力之至，尚不成字，勉强将考语注毕，在近日即属勤于办公者。二更后温诵古文欧、曾文数首。五点睡。

十二日

早饭后清理文件。坐见之客二次，孙琴西谈颇久。将武职提镇单加注密考。旋又改折一件。午刻，坐见之客三次，张廉卿谈甚久，子密来一谈。核科房批稿簿。中饭后阅本日文件。天气奇热，汗出不止。阅汪容甫所著《述学》。作片稿一件。阅《述学》至日晡。傍夕登床小睡。夜改信稿五件。二更后温《古人［文］·识度之属》。五点睡。是日接澄弟三月廿七日之信。

十三日

早饭后清理文件。坐见之客二次。倦甚，在洋床上久睡，直至巳正方起。拟改八年所作《江宁府学记》，久不能成。阅《述学》。午刻见客二次。核批稿各簿。中饭后阅本日文件。围棋二局。热甚，出汗甚多。又阅《述学》。见客一次，魏光辉将进京为员外郎，魏质斋之子也。傍夕小睡。夜又阅《述学》，温渔洋《五古选》。二更末睡。

十四日

早饭后清理文件。见客，坐见者一次，立见者一次。围棋二局。将八年所为《江宁府学记》核改，陆续改至三更，改毕，约改三百余字。午刻，坐见之客二次，李勉亭谈甚久。核科房批稿簿。中饭后阅本日文件。申刻，欧阳小岑来，久谈。傍夕小睡。是日，院中搭天棚，屡出观看。三更睡。

十五日

早饭后清理文件，改复李少泉信稿，改致总理衙门信稿，改幼童出洋章程。坐见之客二次，立见者一次。围棋二局。核科房批稿簿。中饭后阅本日文件。坐见之客一次。阅《白香山诗集》。校对明日应发折件，凡六折、五片、三清单，改信稿三件。阅《阅微草堂笔记》。傍夕久睡。夜改信稿二件，阅《香山诗集》。二更后温韩文。五点睡。

十六日

早饭后清理文件。坐见之客四次，汪梅村谈甚久。围棋二局。又坐见之客三次，陈虎臣坐甚久。午正核科房批稿簿。中饭后阅本日文件。子密来一谈。阅《阅微草堂笔记》。在洋床久睡。阅《香山诗集》。是日，因闻李世忠捆缚陈国瑞于船上，不知生何变端，为之悬系。改李世忠禀之批。傍夕小睡。夜又阅《阅微草堂笔记》。二更后温《古文》气势之属。五点睡。

十七日

早饭后清理文件。坐见之客三次。围棋二局。在洋床一睡。阅《阅微草堂笔记》，核科房批稿簿。中饭后阅本日文件。何子贞自苏州来，久坐。李世忠自扬州来，因其与陈国瑞构衅，无赖行径，未与相见。渠在官厅等候极久。袁笃臣来一见，令其与李一谈。傍夕，富桂卿来一坐。小睡良久。夜阅《三国志》二篇。二更四点睡。每日一事未办，饱食甘寝，愧赧之至。

十八日

早饭后清理文件。坐见之客二次，立见者一次。至署旁看箭，考验江西武官二人。出城至河下拜何子贞，久谈。归，见客一次。围棋二局。核科房批稿簿。吴家榜来一谈。中饭后阅本日文件，阅《会典·礼部》，略一涉猎。至内室一谈。傍夕小睡。夜，折弁自京回，阅京信及邸钞等。阅《会典》，温《古文·书牍类》。二更五点睡。

十九日

早饭后清理文件。倦甚小睡。围棋二局。见客，坐见者四次，立见者一次。核科房批稿簿。又坐见之客二次，王子藩坐颇久。未刻阅本日文件。请客吃便中饭，汪梅村、方伯雄先到，与之久谈，何子贞后到，申初二刻登席，酉正散。傍夕见客一次。夜阅《文选》。眼蒙殊甚，二更五点睡。

二十日

早饭后清理文件。见客二次，衙门期也。围棋二局。阅《会典·兵部》。李佛生自保定来，久谈，又坐见之客二次。核科房批稿簿。中饭后阅本日文件。有义宁州曾丞恩等三人来见，云接湖南省谱局信，欲与渠族联谱；令其来金陵见我。阅其刻信果然，不知湖南何人主持也。欧阳小岑来，久谈。申、酉间，见客二次，一系江西臬司俊达，谈颇久。傍夕小睡。夜，科五来一谈。温《古文·序跋类》，朗诵数首。三更睡。

二十一日

早饭后清理文件。倦甚，在于洋床久睡。坐见之客二次。巳刻出门拜俊质堂。归，杨正仪来一谈，厚庵之子也。何子贞来，谈最久。中饭后阅本日文件，核科房批稿簿。又在洋床一睡。剃头一次。傍夕登床一睡。夜温《古文·书说类》。眼蒙，竟不能见字。二更五点睡。

二十二日

早饭后清理文件。坐见之客四次。在洋床久睡。核批稿各簿。梅小岩来一坐。有人自湘乡来，用木笼舁一虎，送至署内，闲人纷纷趋看，云傅敏才自家中带来者也。又坐见之客一次。未末，请俊质堂小宴，请富桂卿与忠心一陪之，席散时，将酉正矣。阅《会典》《刑部》、《工部》。傍夕小睡。夜作《丁伊辅墓志铭》，约百六七十字。三更睡。

二十三日

早饭后清理文件。在洋床小睡。旋围棋三局。见客三次，应敏斋谈甚久。核批稿各件。中饭后阅本日文件。罗研生新寄来《楚南文征》，略为翻阅，惜无凡例、序述及小传等。酉刻又作《丁伊辅墓志铭》，至三更止，仅作三百余字。甚矣，余之钝也。傍夕小睡。三更后睡。

二十四日

早饭后清理文件。在洋床小睡。坐见之客三次，应敏斋谈甚久。围棋二局。又坐见之客三次，薛世香谈颇久。核批稿各簿。中饭后阅本日文件。坐见之客一次。阅《湖南文征》。申刻后将《丁伊辅墓志铭》撰毕，共八百余字。傍夕小睡。夜温《古文·奏议类》。三更睡。是夜，见纪鸿近作文二首，笨拙益甚，徒见笑于山长耳。儿辈蠢陋若此，为之焦灼。

廿五日

早饭后清理文件。旋坐见之客二次，立见者一次。出门，至署西看箭二员。在洋床上久睡。余向来夏月有饭后脾困之症，每每终日思睡，近又眼病，更觉难于支持。午初，见客二次，张廉卿谈颇久。核科房批稿簿，核信稿九件，内二件改四百余字。中饭后阅本日文件，阅《龚定庵集》。渴睡殊甚，又在洋床久睡，未作一事，而天已曛黑矣。傍夕登床一睡。夜又阅《定庵集》，温韩文，朗诵数首。二更五点睡。

廿六日

早饭后清理文件。在洋床小睡。旋见客三次，梅小岩等坐甚久。巳刻围棋二局。午刻核科房批稿簿。中饭后阅本日文件。李梅生、欧小岑先后来，坐谈俱久，子密来谈亦久。傍夕，始将文件阅毕。小睡。夜阅《定庵集》。眼蒙殊甚。二更后温韩诗。三更睡。

廿七日

早饭后清理文件。阅《湖南文征》，将其名之最著者略开一单。坐见之客四次。围棋二局。午刻核科房批稿簿。中饭〈后〉阅本日文件。陈子奉、忠心一先后来，谈颇久。有人送吴仲云制军振棫《花宜馆诗钞》，略一翻阅。申刻出城迎接将军，渠自京口归来，旋至余署一谈。是日公文甚多，未能看毕。傍夕小睡。夜将公文看毕。又阅吴仲云诗。二更五点睡。

廿八日

早饭后清理文件。在洋床小睡。坐见之客六次。围棋二局。核科房批稿簿。中饭后阅本日文件。是日将再改《江宁府学记》，徘徊良久而不能下笔。又间阅《花宜馆诗集》。子密来，一〔此字疑衍〕久谈。傍夕小睡。夜阅吴南屏新刻集，曰《柈湖文录》、《诗录》者。又屡思改《府学记》，及至二更末，始改数十字，而又甚不称意。甚矣，余之钝且陋也！三更睡。

二十九日

早饭后清理文件。坐见之客二次。围棋二局。改李世忠、陈国瑞一案批稿。又坐见之客一次。核科房批稿簿。中饭，请李眉生便饭，未正登席，申正散，又与之一谈。阅本日文件，阅吴南屏《柈湖文集》。是日渠送来一百部。傍夕至花园，一为巡览。至幕府陈小浦等处一谈。夜饭后，再将《府学记》核改，二更后改毕。又将《丁伊辅墓志铭》一核。三更睡。

卅日

早饭后清理文件。坐见之客二次。出门拜薛慰农，不晤。拜李眉生，久谈。归，核科房批稿簿。中饭后阅本日文件，改信稿数件，阅《柈湖文录》。至花园一看。至幕府一谈。申刻会客二次，戌刻会客一次。夜阅《柈湖文录》，目蒙不能细看。三更睡。

五月

初一日

早饭后清理文件。出门迎接李小泉。余出水西门，渠已进旱西门至余署矣。归署，与之久谈。旋围棋三局。小睡。核科房批稿簿。中饭后阅本日文件，阅《理学宗传》。坐见之客二次，子密来一谈。傍夕小睡。夜阅《理学宗传》。李小泉来久坐，将三更方去。去后，余即洗脚睡矣。

初二日

早饭后清理文件。出门至李小泉处久谈，渠寓其戚张又堂家。归后，在洋床小睡。围棋二局。核科房批稿各簿，阅《理学宗传》。核改信稿三件，作梅信改甚多，方存之信改未毕。未末，请李小泉小宴，请小岩、琴西、子范陪之。申初登席，客散已戌初矣。小睡。夜阅本日文件，阅《理学宗传》中鹿忠节公。改方存之信稿毕。三更睡。是日接澄弟信，知纪寿侄县考又取案首。吾家星冈公之子、孙、曾孙，入学者九人，而取案首者八人，惟余不得案首耳。上两辈皆极难，纪字一辈则得之稍易。

初三日

早饭后清理文件。小睡于洋床。坐见之客六次。围棋二局。核批稿各簿。中饭后阅本日文件。坐见之客一次，立见者一次，李眉生来一谈。是日拟作《罗伯宜墓志铭》，而久不能下笔。傍夕小睡。夜始下笔，为文数十字而茫无意绪，文思固极迟钝，亦由平日致力不深耳。三更睡。是日申刻写对联六付。

初四日

早饭后清理文件。坐见之客六次。围棋二局。核科房批稿簿。中饭后阅本日文件。立见之客一次，坐见者一次。作《罗伯宜墓志铭》，自申初至三更作毕，约八百余字，尚未作铭辞。傍夕小睡，三更睡。因文思太钝，遂率意为之，期于成篇，绝无是处。

初五日

早饭后清理文件。谢绝拜节诸客。坐见者仅两次。脾困，在洋床久睡。作昨日之志铭辞，核科房批稿簿。中饭后阅本日文件。坐见之客一次。在洋床小睡甚久。改复云仙信稿，约改五百字。傍夕小睡。夜改复吴彤云等信稿，约改三百字。二更后阅《三国志》《王粲》、《卫觊》等传。三更睡。

初六日

早饭后清理文件。坐见之客四次，立见者二次。在洋床屡睡。巳正出门拜客，吴竹如、李小湖两处一谈，未初二刻归署。核批稿各簿。未正一刻请幕府十二人小宴，申末席散。阅本日文件。疲乏殊甚，在洋床久睡，不复能治事矣。傍夕小睡。夜阅孙琴西近日所作古文，名《逊学斋文稿》，约十余首。二更后温《古文辞》“奏议类”、“碑志类”。三更睡。

初七日

早饭后清理文件。在洋床小睡。围棋三局。坐见之客一次。改折稿一件，即李世忠、陈国瑞参奏之折。核批稿各件。中饭后阅本日文件。屡次在洋床小睡。屡次改信稿，共改二十余件。是日，两接澄、沅两弟信，一由排单，一由信局。傍夕至花园一行。小睡颇久。夜阅《明史》《杨一清传》，温韩文“碑志类”。二更四点睡。

初八日

早饭后阅《湖南文征》数首。坐见之客六次。围棋二局。核科房批稿簿。在洋床小睡二次。中饭后阅本日文件，阅邓湘皋之序文录于《文征》者二卷。又在洋床小睡。天热，已有溽暑湿蒸之气，余向来所最畏也。将上次所作《罗伯宜墓志》再一核改。傍夕小睡。夜又阅《湖南文征》，盖研生索余作序，故须略为涉猎耳。三更睡。

初九日

早饭后清理文件。在洋床小睡。坐见之客二次，立见者三次。围棋二局。许萨阿来一谈，渠将赴海州也。旋阅《湖南文征》，核科房批稿簿。中饭后阅本日文件，阅《文征》中罗苏溪、李石梧、黎樾乔诸人之文，阅陶文毅奏疏。在洋床上小睡二次。本思于初八、九日作文，以定常课，缘构思不成，且姑置之。傍夕小睡颇久。夜将纪泽初八所作诗四首批评。二更后阅震川文数首。三更睡。

初十日

早饭后清理文件。见客四次，衙门期也。围棋二局。改复张子青信稿，约改五百字。核科房批稿簿。中饭后阅本日文件，写家信二件，一由排递，一由江西义宁州曾承恩等带去，渠等至湖南联宗修谱，求寄一信也。写对联二付、扁一方。晡时至园一看。傍夕小睡。夜将各折件校对，明日将发。二更后温《古文·杂记类》，诵《离骚》一过。三更睡。

十一日

早饭后清理文件。坐见之客二次。在洋床小睡。围棋二局。核科房批稿簿，阅《湖南文征》。中饭后阅本日文件。奇热，汗出不止。改信稿数件，阅《阅微草堂笔记》，阅《湖南文征》。在洋床小睡。酉正登床一睡。新换竹簟，初一试之，因汗多遂不起，灯后乃起。夜又阅《湖南文征》。二更后，因阅震川古文，遂并翻其四书文阅之。其浑灏流转之气，乃更胜于古文也。三更睡。

十二日

早饭后清理文件。坐见之客二次。围棋二局。阅《湖南文征》。在洋床上屡次小睡。蒋益清来久谈，芗泉之胞弟也。中饭后阅本日文件，阅《湖南文征》中“哀祭”一门。仍在洋床小睡。至后园一望。傍夕久睡。夜阅《文征》颇多。三更睡。

十三日

寅初起，至关帝庙，率属行诞祭礼，礼毕，归。早饭后，至署西帐棚看箭，考验二员。归，清理文件。坐见之客五次，立见者一次。围棋二局。将作《湖南文征序》，而久不能下笔。核科房批稿簿。中饭后阅本日文件。湿热异常，迅雷大雨，稍解熇蒸之气。作《序文》约三百字。雨后微凉，久睡。夜又作《序文》百余字。三更睡。每一作文，未下笔之先，若有佳境，既下笔则无一是处，由于平日用功浮泛，全无实际故耳。

十四日

早饭后清理文件。坐见之客六次，立见者一次。围棋二局。又作《序文》百余字。中饭后阅本日文件。将《序文》作毕，共六百余字，再阅一过，全无是处，深为愧闷。又阅《湖南文征》数首。在洋床小睡二次。傍夕登床一睡。夜又阅《湖南文征》，阅《梅伯言文集》。三更睡。

十五日

早饭后清理文件。坐见之客二次，立见者一次。围棋二局。阅《梅伯言文集》，核批稿各簿。中饭后阅本日文件。思将《序文》一改，而久不能下笔。再阅《伯言文集》甚多。傍夕小睡。夜阅《姚惜抱文集》。是夜月蚀，余于初食、食甚，三次行礼，皆三跪九叩。三更睡。

十六日

早饭后清理文件。折差归，阅京信、京报等。坐见之客七次，金逸亭、洪琴西、韩叔起谈俱久。围棋二局。核科房批稿簿。中饭后阅本日文件，阅《惜抱文集》，阅《通鉴辑览》第一本。在洋床小睡。是日仍思改《序文》，而未能动笔。至后园一看。傍夕睡。夜再阅《惜抱集》。三更睡。

十七日

早饭后清理文件。坐见之客三次。围棋二局。阅《通鉴集览》十余叶。又坐见之客三次。核科房批稿簿。中饭后阅本日文件。坐见之客二次。阅《理学宗传》中朱子、陆子。孙氏所录朱子之语，多取其与陆子相近者，盖偏于陆王之途，去洛闽甚远也。剃头一次。至园中一览。傍夕小睡。夜阅《湖南文征》，将十三所作《序文》改数十字。二更五点睡。

十八日

早饭后清理文件。坐见之客四次。围棋二局。阅《通鉴》八十七卷。午刻又见客一次。核科房批稿各簿。中饭后阅本日文件。梅小岩来一谈。将改复袁小午信稿，而久未下笔。阅《通鉴辑览》。至后园一览。傍夕久睡。夜阅周保绪所著《晋略》，赵惠甫所寄来者。周名济，荆溪人，书成于道光十八年，亦近世著作才也。三更睡。

十九日

早饭后清理文件。坐见之客三次，立见者一次。围棋二局。又坐见之客三次。阅《通鉴》八十八卷，未毕。核批稿各簿。中饭后阅本日文件，将《通鉴》之卷阅毕，改信稿五件，约改四百余字。傍夕小睡。夜阅姚惜抱、梅伯言《文集》，又阅《古文·论著类》。三更睡。

廿日

早饭后清理文件。坐见之客二次，衙门期也。阅《通鉴》八十九卷。围棋二局。核批稿各簿。中饭后阅本日文件，阅《理学宗传辨正》第一本。河南永城县刘廷诏，字虞卿之所著也，吴竹如侍郎为之校订，即将刊刻，送余一阅。改信稿十余件。傍夕小睡。夜又改信稿十余件，阅《梅伯言文集》，阅《古文·序跋类》。三更睡。

廿一日

早饭后清理文件。坐见之客五次。蒋益清送《莫如楼诗集》，略一翻阅。又阅《通鉴》九十卷。围棋二卷〔局〕。核科房批稿簿。中饭后阅本日文件，阅《理学宗传》中第一本大程子。倦甚，在洋床小睡。傍夕登床一睡。夜阅《宗传》二程子一本，未毕。二更后，温《古文·辞赋类》。三更睡。

二十二日

早饭后清理文件。坐见之客二次。围棋二局。旋又见客一次。阅《通鉴》九十一、二两卷，至申正始毕。改信稿一件，核科房批稿各件。中饭后阅本日文件。酉刻阅《理学宗传辨正》中之二程子。傍夕睡颇久。夜又阅二程子一卷，及朱子十余叶。三更睡。

二十三日

早饭后清理文件。阅《通鉴》九十三卷。围棋二局。见客二次。又阅《通鉴》九十四卷，未毕。核科房批稿簿。中饭后阅本日文件。将九十四卷阅毕，粗涉一过，不能细也。梅小岩来一谈。思作武昌《张树程墓志》，而良久不能下笔，张廉卿之父也。傍夕小睡。夜作《张君墓志》，约二百余字。三更睡。

二十四日

早饭后清理文件。将昨日所阅之九十四卷再阅一过。围棋二局。坐见之客十次，立见者一次，内曹镜初、袁庆荣坐甚久。疲乏殊甚。核科房批稿簿。中饭后阅本日文件。天气甚热，不能治事。将昨日《墓志》又作三百余字。傍夕小睡。夜又作百余字，志文作毕。二更后将作铭辞，久思不能下笔，志文亦仅抄录张廉卿之节略。甚矣，余之陋也！三更睡。

二十五日

早饭后清理文件。坐见之客五次。作铭辞苦索不得，勉强凑成十余句，敷衍成篇。阅《通鉴》九十五卷，未毕。核批稿各簿。中饭后阅本日文件，又将《湖南文征序》改百余字。在洋床小睡。本日热甚。下半日得雨，稍凉。将九十五卷阅毕。傍夕登床一睡。夜因曹镜初搬入署内，与之久谈。二更后阅《伯言文集》。三更睡。

二十六日

早饭后清理文件。坐见之客十次，疲乏已甚。阅《通鉴》九十六卷。围棋二局。核科房批稿簿。中饭后阅本日文件。阅《通鉴》九十七卷，未毕。在洋床小睡。改复何子贞信稿，未毕。傍夕小睡颇久。躁甚，全不成寐。夜改信稿毕，约四百余字。又改复张子青信。二更后温《古文·奏议类》。倦甚，三更睡。

二十七日

早饭后清理文件。阅《通鉴》九十七卷毕。坐见之客四次。核科房批稿簿。中饭后阅本日文件。坐见之客二次。至曹镜初房内久谈。阅《通鉴》九十八卷，至夜二更方毕。傍夕小睡。二更后温《古文·赠序类》。三更睡。是日在藤椅坐睡数次，困倦殊甚。

二十八日

早饭后清理文件。阅《通鉴》九十九卷，未毕。坐见之客五次，立见者三次。围棋二局。核科房批稿簿，阅本日文件，未毕。未正请曹镜初、张芝孙、毕淳斋等小宴，申末席散。将本日文件阅毕。将《通鉴》九十九卷阅毕。傍夕小睡。夜温《史记》《儒林》、《汲郑》、《酷吏》等传。疲困殊甚，三更睡。

二十九日

早饭后清理文件。阅《通鉴》第百卷。坐见之客三次。出门拜吴竹如，与之久谈。归，核科房批稿簿。中饭后阅本日文件。围棋二局。将《通鉴》百卷再涉览一过。与曹镜初至园中一览。夜阅《史记·自序》等篇。疲乏殊甚，渴睡之至。老年志气不振，故精力益衰，深以为愧。

卅日

早饭后清理文件。阅《通鉴》一百一卷。坐见之客五次。围棋二局。午正核科房批稿簿。中饭后阅本日文件，倦甚，在洋床小睡。阅张皋闻《茗柯文编》。渠家将重刻板，其曾孙求余作序，在保定已面许之也。傍夕早睡。夜批纪泽所作诗四首。旋温黄山谷、元遗山七言律诗。三更睡。

六月

初一日

是日止院谢客。早饭后清理文件，阅《通鉴》一百二卷毕，复细阅一过。洪琴西来，久谈。围棋二局。核科房批稿簿。中饭后阅本日文件，阅《张皋闻集》。在洋床小睡。改信稿十余件。傍夕至曹镜初室中一谈。夜又改信稿。二更后阅《史记·酷吏传》。三更睡。日来困倦弥甚，想因不胜伏暑，故愈觉其衰耳。

初二日

早饭后清理文件。阅《通鉴》一百三卷一过，旋又阅一过。坐见之客七次。午正核科房批稿簿。未初至吴竹如先生处，自带酒席至渠处同饮，陪客为杨仲乾、陈虎臣、洪琴西，至酉初席散。归署，阅本日文件。傍夕小睡。夜又阅《酷吏传》。二更五点睡。天热，困倦殊甚。看书，辄渴睡成寐。

初三日

早饭后清理文件。阅《通鉴》一百四卷。围棋二局。旋又阅《通鉴》百四卷一过，昏倦之气，一阅全未清晰，故须再阅也。坐见之客五次，立见者一次。午正核批稿各簿。中饭后阅本日文件。思作《张皋文〔闻〕集序》，屡在洋床上小睡，不能下笔，将《张集》频频翻阅。酉刻，欧阳小岑来一谈，又同至镜初处一谈。傍夕小睡。夜再阅《张集》，思作序而不果。三更睡。

初四日

早饭后清理文件。坐见之客三次，立见者一次。围棋二局。思作序而仍不果。屡在洋床小睡。午正核科房批稿簿。中饭后阅本日文件。作序约三百余字。傍夕小睡。夜又作百余字，将序作毕，复视，乃无一字可用者，愧歉之至。阅《惜抱轩文集》。旋又温《史记》二首。眼蒙，不复能看字。二更五点睡。

初五日

早饭后清理文件。见客四次，衙门期也。围棋二局。在洋床小睡。天气极热。阅《通鉴》百五卷。核科房批稿簿。中饭后，阅本日文件。畏热，屡次小睡。申正后，改折稿三件、信稿四件。傍夕，与曹镜初至后园一谈。夜，阅《姚惜抱集》。旋温《史记》四篇。二更五点睡。

初六日

早饭后清理文件。坐见之客三次，立见者一次。阅《通鉴》百六卷。天气酷热异常，看书全不能入，眼若昏迷不能识一字者，身若燔炙不可聊赖。《通鉴》一卷，虽看两遍，而实一无所解，屡在洋床小睡。核科房批稿簿。中饭后阅本日文件，批纪泽文一首。改复叶介堂信。坐见之客一次。傍夕小睡。夜温《史记》《大宛传》、《游侠传》。二更五点睡。

初七日

早饭后清理文件。坐见之客四次，立见者一次。围棋二局。阅《通鉴》百七卷。天气奇热。核科房批稿簿。中饭后后〔衍一后字〕阅本日文件。坐见之客二次。畏热，屡次小睡。剃头一次。傍夕登床一睡。夜核改复李少泉信。二更后温《史记》二首，阅《惜抱轩诗集》。二更五点睡。

初八日

早饭后清理文件。坐见之客二次。是日，梅小岩、孙琴西请游后湖。辰正出署，至太平门城楼小坐。同游者为薛慰农山长、桂芗亭观察。旋出城登舟，行七里许，登岸至老洲湖神庙一看，小坐半时许。午初二刻返棹。清风徐来，一散炎熇之气；荷香扑鼻，不以盛暑为苦。回至太平门，升舆进城，至妙相庵。未初二刻登席，酒半，大雨。席接荷池，雨盛荷喧，景物清快。席散，又在庙中游览。出庙，陆行二里许，至通心桥登舟，行八九里许，至大中桥小泊。点灯，余船张灯八十三炷。同行之船，各张五六十灯及十余灯不等。行至下游，遇商民灯船，约三四十号灯，最多者与余船同，喜复略见太平景象矣。至夫子庙登岸，回署。阅本日文件，核批稿各簿。三更睡。

初九日

早饭后清理文件。坐见之客五次。围棋二局。天气酷热，汗出不止。阅《通鉴》百八卷，仅及一半，而昏惰欲睡，在洋床屡睡。核科房批稿簿。中饭后阅本日文件。畏热，小睡。坐见之客一次。申正核改信稿十余件，改折稿二件。傍夕小睡。夜再改片稿。二更后温《史记》《儒林》、《朝鲜》等传。三更睡。

初十日

早饭后清理文件。坐见之客三次，立见者一次，衙门期也。阅《通鉴》百八卷之后一半，旋又将此卷再阅一过。天热神昏，动辄渴睡成寐，读书全不能入，可叹可愧。在洋床小睡三次。午刻核科房批稿各簿。中饭后阅本日文件，酷热不可复耐。坐见之客一次。在洋床小睡二次。核改信稿四件。傍夕小睡。夜将前所作《茗柯文编序》核改一过。三更睡。

十一日

早饭后清理文件。坐见之客六次，立见者二次。倦甚，围棋三局。阅《通鉴》百九卷。午末核科房批稿簿。中饭后阅本日文件，阅怀宁马徵麟素臣新著之《家礼外祭述训》，亦近世笃学深思之士也。在洋床小睡二次。至曹镜初处一谈。傍夕登床一睡。夜再阅《家礼外祭》。二更后温《大宛传》，用朱笔圈点，未毕。三更睡。是日天气稍凉，不似昨二日之熇蒸。

十二日

早饭后清理文件。坐见之客四次。阅《通鉴》百十卷，未毕。围棋二局。旋将百十卷阅毕。核科房批稿簿。中饭后阅本日文件。前请季山长阅钟山书院课卷、薛山长阅尊经书院课卷，本日送来，余亦复阅十余卷。旋又校阅明日应发之折件，又阅《通鉴》百十一卷，未毕。将作倭中堂挽联而不果成。在洋床小睡。傍夕至园一看。夜阅《理学宗传》中薛文清一卷。改倭宅唁信。二更后将《大宛传》点毕。三更睡。

十三日

早饭后清理文件。拜发万寿折件。坐见之客一次。阅《通鉴》百十一卷毕，旋又阅一遍。出门至叶观察家吊丧。观察名宝树，字晋卿，昨日巳刻去世也。归，核科房批稿簿。中饭后阅本日文件。围棋二局。将作文而不果。阅《理学宗传》中薛、王二卷，又阅惜抱轩《九经说》及《笔记》。傍夕小睡。夜阅《九经说》，又阅《宗传》中顾端文一卷。二更五点睡。

十四日

早饭后清理文件。坐见之客六次，程敬之、莫子偲谈甚久。围棋二局。梅小岩来一谈。核科房批稿簿。中饭后阅本日文件。朱唐洲来一谈，沅弟荐来，谓可胜统领之任者也。此二日内拟作《先考台洲墓表》，而久不能下笔，迟钝之至。阅吴南屏《柈湖文录》数十首，叹其少而能文，老而不倦，为不可及。写扁三方，写对联五付。傍夕小睡。夜，换作《黎子元墓志铭》，黎莼斋之父也，作二百余字。三更睡。

十五日

早，接见贺望之客。饭后坐见之客二次，立见者一次，衙门期也。阅《通鉴》百一十二卷。围棋二局。旋又阅《通鉴》前卷一遍，核科房批稿簿。中饭后阅本日文件。将《黎子元墓志》作毕，约六百余字。傍夕小睡。夜作铭辞廿四句，三更始毕。文思之钝，精力之衰，均可愧叹。睡后，不甚成寐。

十六日

早饭后清理文件。坐见之客五次。阅《通鉴》百一十三卷，旋又阅一遍。齿疼喉痛，似心火之为病，小睡养之，而痛不止。核科房批稿簿。中饭后阅本日文件。围棋二局。阅《南屏文集》。检发各处信件，将改信稿而不果。傍夕至园，与镜初一谈。夜温《史记》《游侠》、《佞幸》、《滑稽》、《日者》等传。三更睡，不甚成寐。四更后，齿疼喉疼殊甚，久不能眠。

十七日

早饭后清理文件。阅《通鉴》百一十四卷，旋又阅一遍。见客二次。倦甚小睡。核科房批稿簿。中饭后阅本日文件。坐见之客一次，族弟国纲谈颇久。围棋二局。阅李勉林所订江苏水师条议，又阅《南屏文集》。傍夕小睡。夜温《史记》《龟策传》、《货殖传》，酌加圈批。三更睡。

十八日

早饭后清理文件。坐见之客三次。阅《通鉴》百一十五卷。微有病，坐则支持不住，屡次小睡。又将《通鉴》阅一遍，核科房批稿簿。中饭后阅本日文件。又在洋床上久睡。国纲来，久谈。客退，又睡两次。身体病困，甚觉难支。改信稿一件。傍夕小睡。夜温《史记·自序》，酌加圈点。三更睡。

十九日

早饭后清理文件。坐见之客二次。阅《通鉴》百一十六卷，未毕。围棋二局。旋将《通鉴》一卷阅毕，又续阅一遍。核科房批稿簿。中饭后阅本日文件。倦甚，久睡。阅《日知录》，久不阅此书，因寻出一为流览。改信稿二件。傍夕小睡。夜温《史记》《朝鲜传》、《西南夷传》、《司马相如传》，酌加圈点。三更睡。

二十日

早饭后清理文件。坐见之客二次，堂期也。阅《通鉴》百一十七卷。围棋二局。旋又阅百一十七卷一遍。核科房批稿各簿。小睡颇久。中饭后阅本日文件，阅《通鉴》百一十八卷，未毕。出门拜魁将军、富都统，各一谈。归，至镜初处，与小岑一谈。夜至内室一谈。阅《史记·淮南衡山王传》，未毕。三更睡。

二十一日

早饭后清理文件。坐见之客四次，立见者一次。阅《通鉴》百一十八卷后半毕，旋又重阅一遍。倦甚，累次小睡。核科房批稿簿。中饭后阅本日文件。围棋二局。张廉卿自家来，久谈。前作《罗伯宜墓志》不妥者，又思核改而不果。傍夕小睡。夜温《史记·淮南衡山王传》毕，温《循吏传》、《汲郑传》。三更睡。

廿二日

早饭后清理文件。坐见之客二次，立见者二次。阅《通鉴》百一十九卷。旋又重阅一遍。阅《日知录》数叶，核科房批稿各簿。中饭后阅本日文件，阅马素臣所著《家礼外祭述训》。出门拜客，至钱子密家，渠之庶母新丧，故往一唁。旋至薛慰农处久谈。归，已日晡矣。傍夕小睡。夜温《史记·儒林传》。三更睡。

廿三日

早饭后清理文件。坐见之客四次，立见者一次。围〔阅〕《通鉴》百二十卷。围棋二局。旋又阅《通鉴》一遍，核科房批稿各簿。中饭后阅本日文件，拟作文而不果，阅《日知录》。在洋床久睡。傍夕与镜初至园亭一谈。夜温《史记·酷吏传》。三更睡。

廿四日

早饭后清理文件。坐见之客四次，立见者一次。阅《通鉴》百二十一卷，未毕。以将作《先考妣墓表》，故未看毕。围棋二局。核科房批稿簿。中饭后阅本日文件。拟作文而久不能下笔，在室中徘徊良久，或在洋床小睡。傍夕登床一睡。夜将作文而卒不能就。迟钝可愧。二更后作二三行。三更睡。

廿五日

早饭后清理文件。见客二次，衙门期也。旋围棋二局。阅《通鉴》昨一卷，仍未毕。盖意欲作文，故他事皆不暇为，而又终不能就。阅《日知录》数叶。午刻核科房批稿簿。中饭后阅本日文件。旋作《台洲墓表》，约七百字，至三更止，未毕。所作全不能表彰老人德意，深以为愧！傍夕小睡。夜颇得酣睡。

二十六日

早饭后清理文件。坐见之客六次。围棋二局。将《通鉴》百二十一卷阅毕，核批稿各簿。中饭后阅本日文件，又阅《通鉴》前卷一遍。写祭帐一悬、对联五付。欧小岑来久坐。傍夕小睡。夜又作墓表二百余字，粗毕，复视，全不成文，愧悚之至。三更睡，尚能成寐。

二十七日

早饭后清理文件。坐见之客四次。阅《通鉴》百二十二卷。围棋二局。旋又阅《通鉴》前卷一遍，核科房批稿簿。中饭后阅本日文件。题书检二种，将发刻也。评点纪泽所作文二首，阅桂文灿所著《经学博采录》。写澄、沅两弟信，约五百余字。至园亭中一览。傍夕小睡。夜改片稿一件、信稿一件。二更后温《史记》《吴王濞传》、《田窦传》未毕。三更睡。

二十八日

早饭后清理文件。坐见之客六次。阅《通鉴》百廿三卷，旋重阅一遍。核科房批稿簿。中饭后阅本日文件。天气奇热，汗出不止，屡在藤椅小坐、洋床小睡，又绕屋徘徊行走。厚九来一谈。打辫子一次。至园亭一坐。改信稿二件。傍夕小睡。夜又改信稿一件，将《刘濞传》、《田窦传》圈点一过，温《韩安国传》，未毕。三更睡，热甚，幸尚能成寐。

二十九日

早饭后清理文件。坐见之客五次。阅《通鉴》百廿四卷。围棋二局。又阅《通鉴》前卷一遍。天气奇热，汗出不止。核科房批稿簿。中饭后阅本日文件。酷热不能治事，在室中徘徊或小睡。申正后改信稿五件。小岑来一谈。与镜初至园亭一坐。夜仍异热。温《韩安国、李广传》，酌加圈点。温《匈奴传》，未毕。三更睡。今年未作一事，已半年矣。

七月

初一日

早饭后清理文件。是日止院，坐见之客四次，立见者一次。阅《通鉴》百二十五卷。是日，阅“魏佛狸”至“爪步”等事，旋又细阅一遍。天气奇热，在于藤椅久坐。核科房批稿簿。中饭后阅本日文件。坐见之客一次。酷热多汗，小睡数次。申、酉间，天虽阴而仍郁蒸，疲乏之至，不能治一事。非仅畏暑，亦衰颓甚矣。傍夕小睡。得大雨，稍解炎熇之气。夜，偶翻《经义述闻》，阅《通论》十余叶，将《史记·匈奴传》阅毕。三更睡。

初二日

早饭后清理文件。出门至署西帐棚考验箭射。归，坐见之客二次。阅《通鉴》百二十六卷。围棋二局。将百二十六卷再阅一遍，旋又阅《通鉴》百廿七卷二遍。核科房批稿各簿。中饭后阅本日文件。是日暑热，虽比前三日略轻，然熇蒸之气尚难支拄。中饭时，因梅方伯送菜四样，邀镜初、仲诚等同食，为时较久。申、酉间在洋床屡睡。旋改信稿一件。傍夕至园亭一坐。灯后大雨，暑气稍却。温《史记·卫霍传》。疲乏之甚，目若一无所睹者然。又改信稿一件。二更五点睡。

初三日

早饭后清理文件。坐见之客一次。阅《通鉴》百二十八卷。围棋二局。再阅《通鉴》前卷一遍。小睡一次。核科房批稿簿。中饭后阅本日文件。拟作《王考星冈公墓表》，而久不能下笔。疲乏殊甚，屡次在洋床上，屡次小睡。昨日出伏，又因连雨，暑气已减，然尚烦蒸。老年畏暑，但觉其困耳。酉刻剃头一次。傍夕小睡。夜阅《日知录》。思作文而不果。二更四点睡。

初四日

早饭后清理文件。坐见之客五次，立见者一次。镜初来一谈。思作文而不果。屡在洋床小睡。围棋二局。核科房批稿簿。中饭后阅本日文件。坐见之客二次。拟作文而不能下笔，在室中徘徊或小睡，困倦若不能自支者。傍夕至园亭一览。旋又小睡。夜阅《日知录》，作文约百余字。日内，脾土不旺，食物辄欲作呕，中气不足，坐立均觉不宁。二更五点睡。

初五日

早饭后清理文件。坐见之客四次。阅《日知录》。屡思作文而不能下笔，在洋床屡次小睡。午正核科房批稿各簿。中饭后阅本日文件。坐见之客一次。作文约三百余字，艰窘之至，而所作庸浅无似。傍夕小睡。夜思再作文，而不能就。翻阅《日知录》。二更五点睡。

初六日

早饭后清理文件。坐见之客四次，立见者一次。巳初出门，至新建总督衙门之处，幕府业已修成，头二门及上房等处已立架，大堂、二堂等尚未兴修。旋小坐茶话，即归。小睡。核科房批稿簿。中饭后阅本日文件。围棋二局。又作墓表文二百余字，至二更尽止，文尚未毕，而枯涩殊甚。间阅张廉卿所圈批《史记》，又不能一意作文，盖老境与浮杂之心相间耳。傍夕，小岑来坐，言其孙妇被缢鬼缠扰，状甚怪诞，久谈。客去，小睡。三更睡。

初七日

早饭后清理文件。坐见之客三次。围棋二局。在洋床小睡。阅当涂夏炘所作《述朱质疑》一书。旋又作文百余字，核科房批稿簿。中饭后阅本日文件。又阅《述朱质疑》，作文数行。李健斋来，久谈。客去，阅沅弟及筠仙、树堂、南云诸信。傍夕小睡。夜又作《墓表》百余字而毕。一文作至四日，文成，视之无一当意之处。甚矣，余思之钝，学之浅，而精力之衰也！余前有信寄筠仙云，近世达官无如余之荒陋者。顷接筠仙信，力雪此语之诬。余自知甚明，岂有诬乎！阅《古文类纂》数首。三更睡，不甚成寐。

初八日

早饭后清理文件。坐见之客三次，立见者一次。阅《通鉴》百二十九卷，旋又续阅一遍。坐见之客三次，季君梅坐甚久。核科房批稿簿。中饭后阅本日文件。倦甚，在洋床小睡二次。写祭帐一悬、对联四付，改信稿二件。欧阳小岑来一谈。傍夕小睡。夜温《史记·卫霍传》，未毕。渴睡，神甚昏。本日天气凉冷，已有秋意矣。三更睡。

初九日

早饭后清理文件。坐见之客五次，立见者一次，莫子偲谈甚久。巳刻出门，至季君梅处一谈。旋至吴竹如处一谈。刘启发在渠家备酒席请竹如，而邀杨仲乾、陈虎臣、洪琴西三人作陪。余去，恰与诸人皆至好，因留余同席，饮至未末刻方散。归署，有一守备马昌明，善于道家内功，云能为余治目疾，与余对坐，渠自运气，能移于吾身五脏云云。因与之对坐三刻许。旋又见客一次。阅本日文件。核科房批稿簿。傍夕至李健斋处一坐，渠新移于吾署，住花园也。夜改信稿一件。温《史记·卫霍传》，细加圈批，又温《平津侯主父传》，未毕。三更睡。

初十日

早饭后清理文件。坐见之客二次，立见者一次。阅《通鉴》百三十卷。围棋二局。将《通鉴》前卷再阅一卷。坐见之客三次。核科房批稿各簿。是日请客小宴。未初二刻，季世兄来，久谈。未正二刻登席，酉初客散。马昌明复来，与余对坐，为余医目。阅本日文件，未毕。傍夕小睡。夜，江远遂来一谈。将本日文件阅毕，温《史记·公孙弘传》。疲乏殊甚。旋温韩文数首。二更五点睡。

十一日

早饭后清理文件。阅《通鉴》百三十一卷。是卷为晋安王子勋举兵事，头绪颇多。旋又阅一遍。旋又将四路兵事分东、西、南、北题于眉上，至巳刻末始将此卷读毕。坐见之客三次。小睡一次。午刻核科房批稿簿。中饭后阅本日文件。申初，马昌明复来，与余对坐约半时许。核改信稿三件。傍夕小睡。夜阅《柈湖诗录》，温《书经·皋陶谟》，用吴文正公纂言本。二更五点睡。

十二日

是日恭逢慈安皇太后万寿。未明，至贡院率属行礼，毕，即黎明矣。归署，早饭后清理文件。阅《通鉴》百三十二卷。见客一次。围棋二局。又将《通鉴》前卷复阅一遍。坐见之客二次。在于藤椅攲坐。核科房批稿各簿。中饭后阅本日文件。王金七外甥来，久谈。马昌明复来，与余对坐。批点纪泽所为文。倦甚，在洋床小睡。傍夕，至园亭与镜初一谈。夜温《史记》《公孙弘传》、《南越传》、《闽越传》，酌加圈点。三更睡，久不成寐。

十三日

早饭后清理文件。坐见之客三次。阅《通鉴》百三十三卷，旋又阅一遍。围棋二局。核科房批稿各簿。中饭后阅本日文件。出门至魁将军处道喜，渠新调成都将军也。归，与马昌明对坐。是日本拟作文。近来，每隔十日，逢三日作文一首。本日复吴南屏信，拟略加营度，为之而久不能成。傍夕，与镜初、健斋至园亭一谈。夜温《禹贡》，仅温“九州”，自“导山”以下，未毕。三更睡。

十四日

早饭后坐见之客四次，福建提督李与吾坐最久，渠将自沪进京也。立见者一次。阅《通鉴》百三十四卷，旋又阅一遍。围棋二局。倦甚，小睡。午正见客一次。核科房批稿各簿。中饭后阅本日文件。偶翻《皇朝经世文编》，遂阅十余首，又阅南屏《柈湖文录》。马昌明来，与余对坐。傍夕小睡。夜，拟复南屏信。幕友先已拟稿，因核改百余字。三更睡。

十五日

早饭后，坐见之客二次，衙门期也。清理文件。昨日未写日记，本日并写，为时较久。阅《通鉴》百三十五卷。围棋二局。旋又阅《通鉴》一遍，仍昏然若无所解者。甚矣，余性之钝，而心之杂驰也。核科房批稿各簿。未初三刻，李与吾来。是日，余请渠小宴，陪客为富桂卿、忠心一、梅煦庵，未正三刻登席，酉初三刻始散。阅本日文件，未毕。傍夕小睡。夜将来文阅毕。改复吴南屏信，约二百余字，未毕。三更睡。

十六日

早饭后清理文件。坐见之客二次，立见者一次。阅《通鉴》百三十六卷。围棋二局。旋又阅《通鉴》前卷一遍。午刻，见客二次，何镜海坐甚久。核科房批稿簿。中饭后阅本日文件。马昌明来，与我对坐。旋坐见之客一次。未治一事，而天已暝黑，岂中饭较晏耶？抑天气已短耶？傍夕小睡。夜将南屏信改毕，共不过四百字，而已改三夜矣。旋阅《惜抱轩文集》数十首。三更睡。

十七日

早饭后清理文件。阅《通鉴》百三十七卷，旋又阅一遍。倦甚，在藤椅久坐，未能治事。坐见之客一次，立见者二次，钱子密来久谈，旋又坐见之客三次，陈虎臣、欧阳小岑坐均久。中饭后阅本日文件。马世〔昌〕明来，又与对坐四刻许。核科房批稿簿，阅《日知录》。傍夕小睡。夜改信稿数件，约改三百余字。三更睡。

十八日

早饭后清理文件。坐见之客八次，其中孙琴西、张廉卿坐甚久。阅《通鉴》百三十八卷，旋又阅一遍。核科房批稿簿。中饭后阅本日文件。围棋二局，立见之客一次。马昌明来，与之对坐四刻许。写挽帐三付。倦甚，在室中徘徊颇久。傍夕小睡。夜，镜初等来一坐。阅黄莘农自订《年谱》。二更后修改《湖南文征序》。三更睡。

十九日

早饭后清理文件。坐见之客四次。阅《通鉴》百三十九卷。莫子偲来，久谈。旋又阅《通鉴》前卷一遍。核科房批稿各簿。中饭后，王霞轩自江西来，坐最久，约谈一时有奇。马昌明来，与我对坐四刻许。阅本日文件，倦甚，不复能治事，天亦暝矣。傍夕小睡。夜再将《湖南文征序》、《罗伯宜墓志》核改数处，将誊正付去。二更后温《古文类纂》中之“碑志类”。三更睡。

廿日

早饭后清理文件。坐见之客四次，立见者一次。阅《通鉴》百四十卷，旋又阅一遍。欧小岑、洪琴西先后来，久坐，客退，而日已晏矣。中饭后阅本日文件。何镜海来，久谈，唐端甫来一谈。马昌明来，与余对坐三刻许。至是坐十一日，而目光毫无效验。将本日文件阅毕，核科房批稿簿，未毕。傍夕小睡。夜将批稿核毕，批纪泽所作诗二首。旋温放翁七律，改信稿三件。三更睡。

廿一日

早饭后清理文件，阅《通鉴》百四十一卷。坐见之客四次。围棋二局。坐见之客二次。旋又阅《通鉴》前卷一遍。未初二刻出门，至忠织造处。渠承办大婚应用之绣货，请余阅看后乃起解，内有地衣二件，系铺养心殿之东西暖阁地者。东间红哈喇，地约见方二丈六尺。西间黄哈喇，地约见方一丈九尺。所绣花龙凤呈祥图，极人世之华丽。又有帏幔门帘，各种所绣花，皆龙凤呈祥图、百子千孙图二种。阅毕，即登席宴饮，同坐为魁将军、富都统、梅小岩，酉初三刻散，归署，已暝矣。阅看本日文件，未毕。夕时小睡。夜将文件阅毕。李健斋来一谈。核批稿各簿，二更二点毕。温韩文志、铭数首。三更睡。

廿二日

早饭后清理文件。坐见之客二次，立见者一次。阅《通鉴》百四十二卷。纪泽之子同儿病甚，泄泻已二十余日，是日变慢惊风之症。旋又阅《通鉴》前卷一遍。出门拜客，会者二家，未见者二家。未初归，见客一次，核科房批稿簿。中饭后阅本日文件。李健斋来一谈，屡视同儿之病。阅《钱警石年谱》，将为之作《墓表》。傍夕小睡。夜，欧小岑来久谈，请渠看同儿病，遂留宿也。二更后，江表弟来一谈。旋阅《古文类纂》中“传志类”。三更睡。

廿三日

早，视同儿病，则昨夜慢惊风，抽掣多次，面色已惨白，知不可为矣。饭后清理文件。见客，坐见者三次，立见者一次。阅《通鉴》百四十三卷。围棋二局。涂朗仙来，谈最久。又阅《通鉴》前卷一遍。核科房批稿簿。中饭后阅本日文件。王晓莲解漕自通州归，久谈。马昌明来，对坐三刻。屡视同儿病，至酉刻殇亡。以正月十八日生，至是六个月零六日矣。与小岑、镜初久谈。夜，镜初等又来一谈。阅《警石年谱》。三更睡。四更后，同儿始入棺抬出。

廿四日

早饭后清理文件。阅《通鉴》百四十四卷。围棋二局。旋又阅《通鉴》前卷一遍。前后坐见之客七次，晏同甫、戴子高坐甚久。核科房批稿簿。中饭后阅本日文件。马昌明来，对坐三刻。思作钱君《墓表》，而久不能下笔，在室中徘徊良久。傍夕至园亭。李佛生来，久谈。夜，亦思作文，而迟钝不能下笔，深以为愧。阅《苏源生集》三更睡。

廿五日

早饭后清理文件。坐见之客三次。朗轩于旋见之后，又复独见，谈极久。阅《通鉴》百四十五卷，旋又阅一遍。出门拜晏彤甫，一谈。归，核科房批稿簿。中饭后阅本日文件。坐见之客一次。改信稿数件。马昌明来，对坐三刻。傍夕，至园亭与镜初、健斋等一谈。夜再改信稿二件，作《墓表》一二行。倦甚，二更五点睡。

廿六日

早饭后清理文件。坐见之客三次。写家信一件，以同孙殇亡事告之两弟。巳正出门，至靖毅公祠。祠本为黄少昆所修，日久圮败，今年司道等议重修，费银千数百两，而规模已焕然矣。文武皆随同看工。旋归署，见客三次，涂朗仙坐甚久。未正请客小宴，晏同甫为宾，梅方伯等陪之，酉初方散。阅本日文件。马昌明来，对坐三刻。晡时至园亭，与镜初等一谈。夜，作《墓表》六七行。三更睡。

廿七日

早饭后清理文件。坐见之客五次，立见者一次。围棋二局。核科房批稿各簿。中饭请王霞轩等小宴，未初二刻登席，酉初散。阅本日文件。傍夕至园亭，与镜初等一谈。夜又作钱警石《墓表》，粗毕，全无是处，深以为愧！三更睡。

廿八日

早饭后，坐见之客六次，立见者一次。阅《通鉴》百四十六卷，旋又阅一遍。子密来一谈。核科房批稿簿。中饭后阅本日文件。坐见之客一次。马昌明来，与我对坐三刻许。又将墓表核改。剃头一次。傍夕小睡。夜，将墓表改毕。温《古文类纂》中“碑志类”。二更五点睡。

廿九日

早饭后阅《通鉴》百四十七卷。坐见之客四次，立见者一次。清理文件。又阅《通鉴》前卷一遍。围棋二局。午正出门，至城外看莫愁湖新修工程落成也。将军、都统及司道等共三席，申末始散，酉初二刻归。阅本日文件。涂朗仙来一谈。马昌明来，与余对坐三刻许。核科房批稿簿。至园亭小坐。夜，镜初来一坐。改信稿三件，阅《古文类纂》数首。二更四点睡。

三十日

早饭后清理文件。其中如王霞轩、梅方伯两起坐甚久。阅《通鉴》百四十八卷，旋又再阅一遍。围棋二局。核科房批稿各簿。中饭后阅本日文件。何廉昉来，久谈，约十刻许。旋将本日文件阅毕。马昌明来，对坐三刻许。傍夕至园亭一坐，与镜初等一谈。夜又将钱君《墓表》一改，核信稿二件，温《古文·碑志类》。二更五点睡。

八月

初一日

早饭后清理文件。坐见之客三次，立见者一次。阅《通鉴》百四十九卷。围棋二局。旋又阅《通鉴》前卷一遍。李勉亭来一坐。核科房批稿簿。中饭后阅本日文件。马昌明来，对坐三刻许。天气甚热，在室中徘徊，未治一事。但以老而德业、文学一无所成，独自愁叹不已。至幕府与陈小浦等久谈。傍夕小睡。夜改信稿一件。二更后温《古文·论著类》。三更睡。

初二日

早饭后清理文件。坐见之客六次，立见者二次。杨仲乾、李勉亭等二次，谈甚久。阅《通鉴》百五十卷，未毕。围棋二局。核科房批稿簿。中饭后阅本日文件。薛慰农来一谈。马昌明来，对坐三刻许。自是坐二十一日之期已满，而目光毫无效验。总理衙门有要信二件，因将渠来信分条写出，以便细细答复。傍夕，至园亭与健斋一谈。夜改复总理衙门信一件，二更后又改一件，未毕，两信约共改七百余字。三更睡。用心稍过，不能成寐。脚肿愈甚。

初三日

早饭后清理文件。将复总署信第二件改毕。坐见之客一次。请人诊脉。围棋二局。巳初三刻出门至府学，观新学乐舞，仍派员照丁祭之例行礼。演习乐舞，皆有可观，约十刻许出。拜何廉昉，至湖南会馆一坐，未正二刻归。中饭后阅本日文件。旋核科房批稿簿。天气甚热，与伏天无异。在室徘徊良久。小岑来一谈。傍夕小睡。夜，镜初来一谈。核信房〔稿〕数件。二更五点睡。

初四日

早饭后清理文件。坐见之客六次，陈六笙及刘恭甫等两起谈甚久。出门至城外送晏彤甫，渠船已开矣。归，黄幼农来，久谈。围棋二局。核科房批稿簿。中饭后阅本日文件。汤小秋等来一坐。核改复李小泉信一件，言盐务事。旋又改复少泉信，未毕。傍夕小睡。夜间改毕。又改信稿四件。阅《论语正义》，系宝应刘宝楠楚桢所著，其子恭冕足成刊刻，本日新送来者。二更四点睡。

初五日

早饭后清理文件。坐见之客三次。围棋二局。钱子密来，久谈。核科房批稿簿。中饭后阅本日文件。勒少仲来久坐。天气奇热，有似三伏，在室中徘徊良久，不能治事。改信稿三件。傍夕小睡。夜又改二信，阅《宋元学案》中胡康侯一卷，旋又阅《史》《屈贾传》、《老庄传》。二更四点睡。

初六日

早饭后清理文件。坐见之客六次，内梅方伯、范鹤生、陈六生三起坐甚久。倦甚，不能治事，因在藤椅上欹坐良久，不觉成寐。核科房批稿簿。中饭后清理文件。围棋二局。天热出汗甚多，在室中徘徊三刻许。傍夕小睡。夜，折差归，阅京信各件。龙翰臣所著之《古韵通说》，同治六年刊刻，其子寄来，粗阅一过。二更四点睡。

初七日

五更起，至关帝庙。黎明，率属行礼，礼毕，归。早饭后清理文件。见客四次，在藤椅欹坐良久。围棋二局。核科房批稿各簿。中饭后阅本日文件。将《通鉴》百五十卷粗为阅毕，尚未细核。吴彤云来，久谈，约十刻许，去时天已黑矣。思作金竺虔挽联，而久不能成。夜，初阅《白香山集》，后阅《古文类纂·论辨类》。二更四点睡。

初八日

早饭后清理文件。坐见之客五次，立见者一次，勒少仲谈甚久。围棋二局。核科房批稿簿。未初出门至莫愁湖，请客共三席，山长三人外，来客五人，书房七人，益以汪梅村、莫子偲，为十七人，酉初归。坐见之客一次。阅本日文件，未毕。夜又阅本日文件。江远遂来一谈。二更后温《古文·论辨类》。五点睡。

附记

送扎宅礼作吊　时若小照题诗

送皓庭礼并信　辞行六家初九已拜三家

写家信专人送

初九日

五更至文庙。黎明，率属行丁祭礼。是日用新习之古乐，佾舞颇觉整齐。辰初归。早饭后清理文件。坐见之客二次。围棋二局。又坐见之客二次。写祭幛一、对联三，核科房批稿各簿。中饭后阅本日文件。出门拜客三家，忠织造、吴竹如、李小湖，将出省大阅而作别也。竹如处坐甚久，灯后归。脚肿愈甚，常服之袜已不能入，肥而复硬，且似已肿过膝上者。大约作文及看生书，俱嫌用心太过，有损于血，而气不能运化，故致于此，以后当不作文、不看生书。是夜温《孟子·梁惠王》上、下，取其熟也。二更四点睡。

初十日

早饭后清理文件。坐见之客一次，立见者一次。写家信一封。出门至水西门河下，吊将军之兄嫂之丧，即常州太守扎克丹之次嗣母也。旋拜薛慰农一谈，又拜将军、副都统，皆未得见，而往返仍有三十里之远。午正二刻归，坐见之客二次。核科房批稿簿。中饭后阅本日文件。坐见之客二次，立见者一次。陈筱浦来一谈。天气日短，顷刻已曛黑矣。傍夕小睡。夜温《孟子·公孙丑》上、下，《滕文公》上。二更五点睡。

十一日

早饭后清理文件。坐见之客六次，其中吴彤云、张廉卿两起坐最久。客散，倦甚。围棋二局。清理文件，以便二日内起行。中饭后阅本日文件，未毕。坐见之客五次，立见者一次，内孙琴西、范鹤生、李小湖、薛季怀四起坐甚久，客去已黑矣。灯后，将本日文件阅毕，改信稿二件，核科房批稿各簿，改复总理衙门信。是日见客，说话太多，治事亦不少，疲困殊甚。二更五点睡。

十二日

早饭后清理文件。旋出门至小营校场大阅。辰初三刻上座，先看新兵五营，旋看湘勇二营，俱跑队演阵，旋看标中官弁射箭。余校副、参、游、都、守、千、把，射三十九员，午正三刻归。梅方伯及袁道保庆代校外委、额外兵丁，射一百四十余人。未初三刻毕，即在校场中饭，营中备席也。酒次，一面议赏副、参至都、守，赏袍褂料一件者三人，赏马褂料者二人。千、把中五矢者，赏荷包扇络而兼一两重银牌一面。中四矢者，专赏荷包扇络。外、额中五矢者，专赏一两银牌，其余则赏五钱三钱有差，七营各赏钱百千。申初三刻饭毕。归署，阅本日文件，未毕。坐见之客四次。夜将本日文件阅毕，清理应发信件，料检明日出门应带之件。二更五点睡。

十三日

早饭后，检拾各件，将出门。平日毫无收拾，遂觉混淆散乱，一无头绪。辰正二刻出城，将军、副都统、织造、司道等送至水西门。旋开船行走，司道又送至下关。在舟次，清理文件，阅《通鉴》百五十卷。未初中饭后，在下关，坐见之客五次。旋又开船行走，傍夕至燕子矶巴斗山湾泊。在舟次，核两日科房批稿簿，倦甚。坐见之客三次。温《古文类纂·序跋类》二更五点睡。

十四日

早饭后，登岸看船厂工料等事。旋归船，看冯竹渔所造铁壳洋划子，长不过四丈，中舱机器露于外，尾后暗轮藏于下，余两舱及前头后艄皆上无盖，旁无遮，仅有小洋线布棚数幅遮雨而已。试开行里余，旋即归来。上船开行，行十余里，风太逆，在于黄天荡上游折回湾泊。至未刻，风稍定，又开行十余里，在于划子口湾泊住宿。是日在舟阅《通鉴》百五十一、二两卷，至未末毕。申刻，袁笃臣来一谈。旋剃头一次。请人诊脉一次。傍夕小睡。夜，镜初来一谈。写纪泽等信一件，阅《古文类纂·传志类》。二更四点睡。

十五日

早饭后清理文件。是日逆风，竟日不克开船，即在划子口住泊。阅《通鉴》百五十三、四两卷。中饭后又阅百五十五卷。午刻、申刻，各见客一次，余屡次小睡。细雨终日不辍，颇觉愁闷。夜温《左传·隐公》。镜初来一谈。二更四点睡。脚肿之病，似觉略消。

附记

唐葆元，仪征令，广西人，三十九岁。父母俱存，有弟二人，无子。曾署睢宁。仪征征地丁一万五千两，不过收一万两，每两收二千四百廿文。征漕一千二百石，每石收三两六钱。学台考不派棚费，合郡自泰州独认。

十六日

早饭，请薛叔耘兄弟、陈蓉斋、曹镜初小宴，巳初散。是日，仍逆风苦雨，竟日不能开船。阅《通鉴》百五十六卷，未毕。午初，围棋二局。中饭后，始将《通鉴》前卷第二遍阅毕。旋又阅百五十七卷，复阅第二遍，直至晡时始毕。傍夕小睡。夜，镜初来一谈，温《左传·桓公》一卷。二更五点睡。

十七日

早饭后清理文件。阅《通鉴》百五十八卷毕。巳末围棋三局，至午正毕。又阅《通鉴》百五十九卷，未毕。中饭后又阅一遍毕。又阅百六十卷。旋阅第二遍毕。是日上半日，仍是逆风细雨，未得开船。未初以后，风略减，始开船。用小轮船拖带，行六十里，至泗源沟，小为湾泊，等候后来之船。见客，坐见者四次，立见者二次。旋又开船，由内河行走十里泊宿。夜，袁笃臣、李勉亭及镜初先后来一谈。阅本日到包封文件，写一营制及校阅册式，令科房照样办册。阅《古文类纂》中“诏令类”。三更睡。

附记

黄仕林，江西丰城人，在湖南永绥开油店，因在永绥吃粮。随和春出师广西后，至江西又随胜克斋、薛庆堂、李少泉、刘仲良，现扎三汊河。气静而精明。

十八日

早饭后清理文件。开船，行三十余里，至三汊河。旋又行二十余里至扬州。自巳刻在船上见客起，及到扬后，极〔直〕至夜间，凡见客二十八次，无片刻少停，中维吃饭二次时谢客耳。辰刻，在船阅《通鉴》百六十一卷，旋又阅一遍。夜核科房批稿簿。接家信，知欧阳牧云于八月初一日死于衡州，为之哀惋。旋检点各件。三更睡。

十九日

早饭后清理文件。坐见之客三次。旋出门拜客，见者八家，内张石卿、许次苏两家作吊。未初，至方子箴都转处一谈。旋坐大堂，盘查运库。盘毕，拜何子贞太史，渠住运司署内，与之一谈。旋即登席，唱戏入筵，先吃一顿，申初二刻即毕。又至子贞前辈室内一谈，因约渠同出登席、听戏，吃第二顿，未毕。戌正二刻归船，黎竹林来一谈。写纪泽信，未毕。三更睡。

二十日

早饭后见客二次，旋即出门，约十二里许，至扬州西门外校场看操。初看扬州盐捕两营操大队，约六百四十余人。旋看扬州营操洋枪队，约百五十人，演十一阵。旋阅奇兵、泰州、泰兴、三江、兴化等五营炮队，仅百六十余人。阅毕，余少歇息。旋阅步箭，自参、游至千、把四十一人，余亲阅。外委、额外六十二人，请方子箴代阅。世职兵丁五十三人，袁笃臣代阅。其枪炮打靶者，请吴朝杰、李勉亭代阅。余未初二刻阅毕，即在校场小宴。申初三刻回船，见客二次，何子贞谈稍久。旋又进城至厉伯苻家赴宴，渠与晏同甫、卞梓臣兄弟为东也。戌正三刻归船，略一清理公事。三更睡。

二十一日

早饭后见客二次，魏荫亭、杨子春坐稍久。旋出门至校场看操，辰正二刻始升座。阅吴小轩之淮勇三营，先操庆字正、副两营，后操亲兵营，或演十余阵、二十阵不等。旋看扬州等八营马箭，共阅一百五十六人。未初二刻阅毕。其庆字营有操步箭者，请方子箴代阅，枪炮打靶者，请袁笃臣、李勉亭代阅。旋入筵小宴，吴小轩所办席也，申初二刻散。酒次，一面料理发赏事件。赏毕，进城至何廉昉家赴宴，在扬司道公请音尊也。至戌正二刻回船。清理文件。坐见之客三次，曾善长、黎竹林坐稍久。阮家送《许周生集》，略一翻阅。三更睡。

廿二日

未黎明即开船，恐人纷纷致送也。行十里许，方子箴都转及各道员已赶来叩送，停船少候，坐见之客四次。旋又行数里，风逆而烈，水逆而溜，虽有轮船拖带，而仍不能速行。至湾头地方，吴家榜落水，良久乃起。又走数里，至观音堂地方泊宿。是日仅行二十里。盖余舟虽有轮船拖带，而随从各舟则难动也。在船阅《通鉴》百六十二卷，旋又阅一遍。申刻，曹镜初来一谈，旋又坐见之客二次。酉正，疲倦殊甚，小睡。夜核改复李少泉信，约改五百余字，阅《许周生文集》。二更五点睡。

廿三日

早饭后，因等候发一札，巳刻开船行走。逆风逆水，仍与昨日相同，行数里即行停泊，至未刻乃再开。行二十余里，至邵伯镇泊宿。是日亦仅行二十里，而幕友、书办各船尚未赶到。上半日，阅《通鉴》百六十三卷。下半日疲甚，似有感冒之象，屡次小睡。写纪泽等信一件。见客二次。灯后屡次小睡，未治一事。二更五点睡。

廿四日

是日，风仍逆，因随从之船未到，在邵伯久候，候至申刻始行。开船，用小轮舟拖带，行三十三里，一更四点始至露筋祠泊宿。上半日阅《通鉴》百六十四卷，旋又阅一遍。坐见之客三次。又阅百六十五卷，未毕。中饭后，围棋三局。开船后，改信稿三件。傍夕小睡。夜核科房批稿各簿，温《左传·庄公》，至十五年止。是日精神较胜于昨日。二更五点睡。五更又开船，不能成寐矣。

附记　　程敬之呈各手折

一、新坝工用器具各物存单计七十五种，均用旧者

一、新坝坝底修理情形图

一、新坝对河陈家坝等处估修西堤单共工九段，计长三百一十丈，土二万三千一百零三方有奇，用钱一万三千零廿五千有奇

一、新坝金门还做直坝，两墙盘做裹头估单共需钱三千二百六十八千有奇

一、新坝前做新旧越坝起除估册需钱五百九十九千有奇

一、新坝存厂料物单存广木八百六十八根，存石灰二百廿担

一、录御碑一道，乾隆二十二年十一月初六日旨

何性泉所呈各折

一、杨军厅河务情形略车逻坝、南关坝、车逻耳闸、南关耳闸、大姚闸、高邮头闸，不修恐生意外之险

一、高、甘二汛，本年厢修埽坝工段单

一、宝、氾二汛，本年加厢段落单

廿五日

五更开船，行十九里至车逻坝，余甫起。早饭后，登东岸看车逻耳闸，刘受亭、程敬之两观察随同阅看，余官伺应者颇多。阅毕，复登舟。行六里至新坝，即程敬之今年所修之工，长六十六丈，宽六丈，正月四日兴工，七月廿五日告竣者也。桩之排于海漫石以下者，不可得见。其得见之桩三层，每层二排三排不等，钉法尚坚，海漫石亦坚实，两头坝墙亦稳。又看南关耳闸。旋至监工棚内一坐，三次献茶毕，又至工厂内一坐，即程敬之住厂也。谈二刻许，即行回船。程留吃饭时仅午初，因令送至船上同吃。舟行七里许，程、刘二人来余舟共饭。饭后，至高邮头闸登岸一看。今年八月初四，曾经罅洞走水，几至决堤者。看毕，开船行走。王瑞臣外甥来，久谈。渠生臀痈，两月未痊，弱瘠可虑。是日上半日阅《通鉴》百六十五〈卷〉毕，又阅一卷。申正以后，将各处所送手折细阅，略记其目。坐见之客二次。傍夕小睡。夜，坐见之客二次，鲍小山谈甚久。核科房批稿各簿，写纪泽信一件，温《古文类纂》“诏令类”、“传记类”。三更睡。

廿六日

黎明开船，用轮舟拖带。早饭后清理文件。瑞臣甥来，久谈。阅《通鉴》百六十六卷，旋又阅一遍。旋阅百六十七卷，未毕。午正静坐片刻。又小睡三刻许。中饭后核改信稿三十余件。酉初至宝应城外泊宿。是日凡行百里。坐见之客二次。夜又见客二次。瑞臣甥来见，久谈。核科房批稿各簿，温《左传·庄公》十五年至二十五年。二更五点睡。

附记

李〔王〕显发，李世忠义子历在李营保举，英发谙练。青阳人。漕标中军副将

牛世英天津人，壬辰进士，大门侍，勇锐而颇浑。九年八月部选漕标，右营游击

陈顺超东湖人，明白而颇滑。历在胜、袁、胡、吴仲山等处保举。现署盐城营游击

徐彬清河人，明而稳。历在吴仲山等处保举参将，本年七月补东海营都司

陆占魁六合人，了亮而浮。历在六合及扬营出力保举。七年七月补漕标中军都司

于国靖临桂人，尚老练。历经怡、何、都、李保举都司。现任盐城营守备

樊国均山阳人。历在杨至堂以下各河辕当差。现署右营守备

马祺华江宁人，明畅而小巧。历在金陵大营，余考试前茅。补淮安城守备

恩禄公事颇明，弓马亦好，浮滑。现任海州参将

程廷杰精明干练。在淮军保至记名提督，现署中营游击

廿七日

黎明开船。是日共行八十里。酉初至淮安泊宿。早饭后清理文件，阅《通鉴》百六十七卷毕，旋又阅一遍。又阅百六十八卷，至未正而未毕。上半日，坐见之客三次。下半日，见客八次，张友山漕帅坐甚久。清江武官来接者数起，将官大者履历略一写记。夜间，袁笃臣、曹镜初先后来谈。旋温《古文类纂·词赋类》。三更睡。

附记　　郑小山所交条

田恩来山西阳曲人，保副将，归两江督标，甚好

张文标尽先都司

廿八日

未明开船，行十五里至淮关登岸，拜监督舒麟。旋归船，又行十五里至清江浦。舟次见客多起。到清江停泊后，又见客十余次。午正中饭，较平日稍早。出门拜客，张友山、郑小山、钱楞仙三处，坐俱久。又拜两家，酉初归。又见客三起。灯后，有人送古帖三种、名迹一种，略一展阅，即行璧还。见客四次。是日将《通鉴》百六十八卷阅毕，未经写识。倦甚，二更三点即睡。

廿九日

黎明早饭后，坐见之客三次，清理文件。旋至校场大阅，请张友山漕师与余同坐同阅。先阅漕标七营大队。阅毕，退堂少息。旋阅镇标九营大队。漕七营谓中、左、右、城守四营及海州、盐城、东海三营；镇九营谓中、左、右、城守四营及宿迁、蒋坝、庙湾、佃湖、洪湖五营也。尚有苇荡左、右两营不能与操。过操者，漕标、镇标各九百余人，漕标马队七十人，镇标马队九十余人。旋又看欧阳镇所练新兵五百人操十六阵。午初三刻，退堂小宴。未初又坐堂阅看马射，漕标由副将阅至外额止，镇标至千、把止。申初二刻散，至友山处赴宴。同饮者为钱楞仙同年，饮至灯后三刻许散。归船，阅本日文件。二更后核批稿各簿，改信稿一件。三点睡。

九月

初一日

黎明早饭后，清理文件。见客二次。辰正，至校场将漕标之兵丁、镇标之外额及兵丁马箭看毕。旋阅漕标之洋枪队，至午正止，退堂歇息。旋又看步箭，漕标自副将至千、把阅毕，镇标自副将至守备、世职止阅毕，尚有千、把未阅，时已申初，即行停止。其外额兵丁步箭，则派袁道、李道、淮扬刘道、瓜洲吴镇分阅，兵丁亦未阅毕。在校场中饭。小宴毕，归船已酉初矣。阅本日文件。剃头一次。夜，见客二次。写家信四叶，核科房批稿各簿。二更后，袁道、李道来，斟酌赏项开单，四点始毕。旋改信稿一件。三更后睡。

初二日

黎明早饭后，清理文件。坐见之客二次。出门至校场阅看镇标千、把步箭三十名，毕。旋阅漕标三迭枪四百余人、镇标三迭枪二百余人，巳正阅毕。将各营之将、备、弁兵之应赏者开一清单。是日，吴镇又代阅兵丁步将四十余人，袁道、刘道代阅枪炮打靶百余人。午初二刻，将赏项发毕，即行回船。坐见之客四次。王壬秋自京来此，与之久谈。申初出门，至郑小山处叙别。旋至欧阳健飞斋赴宴，渠与刘道咸、王道翚翎公请音尊也，申正登席，至亥初一刻回船。阅本日文件。坐见之客三次。将书翰等料检一番，明日将起行矣。核科房批稿簿。三更睡，未五更已醒。

初三日

早起，点灯吃饭。饭后，坐见之客二次，立见者二次。旋料理琐事，即行起程，由陆路赴徐州。漕帅率属在公所送行，小坐片刻。行四十里至渝沟打尖。见客四次。饭后又行四十里。申正，至仲兴集住宿。见客五次。是日在轿中阅《通鉴》百六十九卷，又重阅一遍。又阅王壬秋所著《桂阳州志》前四卷。酉初清理文件。将《鉴》之大事略为题识。夜，倦甚，屡次小睡。见客二次。三更睡。

初四日

五更二点起。饭后行五里许，天始明。行五十里，巳正三刻至仰化集打尖。坐见之客四次，立见者二次。饭后，行五十五里，至宿迁县钟吾书院住宿。在轿中阅《通鉴》百七十卷，旋又阅一遍，又阅百七十一卷，未毕。阅《桂阳州志》官帅各传。酉初倦甚，屡睡。坐见之客五次，立见者三次。夜，壬秋、镜初来，久谈。写纪泽信，约二百余字。二更三点睡，似有感冒之象。

初五日

早饭后，黎明起行。行四十里，至皂河打尖。中饭后又行五十里，至旧邳州住宿。此地颇陋，借民房为公馆。坐见之客四次。是日觉有微病，似初三早在清江登程时为风所袭，骨疼头痛，口绝无味，屡次小睡。是日轿中将《通鉴》百七十一卷阅毕，旋又阅一遍，夜将百七十、百七十一两卷大事略加识录。壬秋等来一谈。病中困殆殊甚。二更四点睡。

初六日

早，黎明起。饭后行三十里，至石牌打尖，系睢宁县辖境。因程太近，未经饮食。旋又开行四十里，未正二刻至双沟住宿。病势颇增，口渴出汗，不爱近饭。坐见之客四次，壬秋等来一谈。是日在轿阅《通鉴》百七十二卷，因病未能看毕。屡次小睡，二更即大睡矣，在近年为最早者。

初七日

早饭后，黎明行四十里，至杨家窪子打尖，吃饭甫半碗许，即大呕吐。盖二日内每饭皆作呕，幸忍而未发，而极不爱饭，至是不复能忍矣。旋又起行五十里，至徐州府住宿。是日程途皆蛮，上半日之四十里几如五十，下半日之五十里亦有所赢也。在轿将《通鉴》百七十二卷阅毕，又阅一遍。到徐后，坐见之客二次。小睡颇久。夜，吃绿豆稀饭一碗半。壬秋等来，久谈。清理文件。二更二点睡。

初八日

因病未愈，歇息一日不看操。辰初二刻方起，近年无如此之晏者。饭后，坐见之客四次。清理文件。壬秋、镜初来问病，久谈。旋小睡二次，因病困难于支持也。申正始吃中饭，是日只吃两顿，每顿干饭、稀饭各半碗，绿豆粥一碗，止此已觉其多，平日自贪饕耳。申末，方子舸来一谈，因约壬秋、镜初来，与之久谈。渠三人旋又至幕中聚谈，余则小睡颇久。灯后，复小睡。旋核批稿各簿。二更二点睡。是日，睡时太多，夜辄不能成寐。四更大便一次，日内泄泻迄未愈耳。

初九日

早饭后，至校场阅大操，凡徐州中军、城守、萧县三营。其宿州营虽隶徐镇标下，而地属安徽，上年已经英中丞大阅矣。大队仍止中、城、萧三营，约共九百人跑队。跑毕，又就中抽出数百人跑藤牌队，又数百人为三迭枪队，又数百人为抬枪队。阅毕，又有各兵中另操之队，曰新兵左、右两营，又有勇丁曰凤字左、右两营，就四营中抽出约八百人跑洋枪队，阅毕。旋阅官弁兵丁之马箭，至未初一刻阅毕，凡九十余人。回寓，余俟明日再阅。清理文件。申初中饭。饭后，坐见之客三次。方元徵来，因与壬秋、镜初共谈。阅本日文件颇多。酉刻剃头一次。灯后，与壬秋等在院中一谈。旋写纪泽信三叶，核批稿各簿，又写澄、沅弟信一叶，未毕。眼蒙不敢多视。是日家信中，知筱澄侄于八月十九日生子，为之大喜。二更四点睡。

初十日

早饭后，至校场看视步箭。余看官员游击至千、把止，仅二十五人。其余外额及候补之员、世职兵丁等，请吴子梅、吴小轩二人代为看箭。外兵丁有枪炮打靶者，请袁笃臣、欧阳健飞在云龙山代为阅看。箭毕，余阅看宿州营兵三迭枪，仅四十五人，即英中丞所未阅者也。阅毕即赏毕〔毕字衍〕，细为斟酌。午初三刻散。回寓，清理文件。小睡片刻。未正中饭。饭后，出门拜客数家，惟吴子梅、刘慈民两处得见，余一拜而已，傍夕归。夜，壬秋来，久谈。将澄弟信写毕，核批稿各簿。二更四点睡。

附记　　吴子梅所指

郭金魁新兵左营管带。劣，纪律不明

刘鹤年宿迁营游击。优，赞者极多

马联彪优

十一日

早饭后，黎明起行。行五十里，至杨家窪子打尖时，尚未午初，余即未吃饭，少坐半时许。午初二刻又起行，四十里，至双沟住宿。道甚蛮，前初七所记，几如五十者也。清理文件。坐见之客三次。酉初中饭。是日在轿，上半日阅《通鉴》百七十三卷，旋又阅一遍，下半日阅百七十四卷，旋又阅一遍。傍夕，将大事略为题识。灯后，小睡片刻。壬秋、镜初等来一谈。旋核科房批稿簿，改复李少荃等信稿二件。夜送客时，目一眩晃，辄已跌落在地。信稿核完时，又觉昏眩不自持，时二更五点，急登床睡歇。

十二日

黎明起，饭后起行。行四十里，至石牌地方打尖，为时太早，余未吃饭，小坐三刻许。又行三十里，至旧邳州住宿。清理文件。在轿中阅《通鉴》〈百〉七十五卷，旋又阅一遍。午后阅百七十六卷，旋又阅一遍。在店将大事略一题识。坐见之客三次。中饭后，袁笃臣等来一谈。傍夕，壬秋来，久谈。小睡片刻。添写两弟信一叶，写纪泽信一叶，核科房批稿簿。眼蒙殊甚。二更四点睡。

十三日

黎明早饭后起行。行五十里，至皂河打尖，在大王庙小驻，以时仅巳正，余未吃饭。见客二次，停半时许，旋又起行。行四十里，至宿迁县住宿，仍住钟吾书院，未正三刻已到。申初二刻中饭。是日在轿，午前阅《通鉴》百七十七卷。旋再阅一遍，午后阅百八十一卷，旋再阅一遍。其百七十八、九卷，百八十卷，在署中未带来，漏带一册也。坐见之客二次。清理文件。将《鉴》中大事略一题识。傍夕小睡。夜，吴小轩及曹镜初等先后来，久谈。旋核批稿簿，改信稿二件。二更四点睡。将睡时，魏荫亭来一谈。

十四日

黎明早饭后起行。行三里许至运河边，登舟，一拜荫亭，与谈片刻，渠将由天津进京。余复起行，行五十里至仰化集地方打尖，余以时太早未吃饭。旋又起行，行五十里至仲兴集住宿。是日在轿阅《通鉴》百八十二卷、百八十三卷，俱阅二遍。尖时，坐见之客二次。申刻，坐见之客二次。将《鉴》中大事略一题识。灯后核科房批稿簿，改信稿一件。细雨不止，颇以道涂泥泞为虑。二更四点睡。

附记

董凤高号梧轩，所指标下优者：

赵光宗守备，署游击，新兵营管带

朱廷彪千总

十五日

是日下雨竟日，幸不甚大，路已烂矣。黎明早饭后起行。行四十里，午初二刻至榆沟打尖，余未吃饭。午正二刻又起行，行四十里，申正至清江住宿。是日在轿阅《古文类纂·词赋类》。张友山迎至王家营，与之一相见，渠旋又至余船上一谈。又坐见之客一次。中饭后，壬秋来坐。旋坐见之客二次。傍夕小睡。夜写纪泽信，约三百字。核批稿簿，阅《左传·僖公》十余叶。二更五点睡。

十六日

黎明起。早饭后，坐见之客二次。旋出门拜客，张漕帅、欧阳健飞两处会晤，余未得见。归，即开船。在船清理文件，作诗酬壬秋，仅作八句，已行三十里至淮安矣。泊船登岸，拜丁拓唐。渠因留吃面，谈宴一时有余。散，又拜客二处。归舟，张漕帅送至此间一叙。旋又开船，行十里许。约壬秋、镜初来便饭，因与久谈。客散，已上灯矣。旋坐见之客三次。壬秋将近年所著《周易燕说》、《尚书大传补注》、《禹贡笺》、《穀梁申义》、《庄子七篇注》、《湘绮楼文》等编见示，因泛为翻阅，不能细也。二更五点睡。是日，舟行至山阳以下四十里平桥泊宿。

十七日

黎明开船，王瑞亭甥已至船上，因与同饭，久谈。甥去后，清理文件，作酬壬秋诗，直至未正始毕。巳初，甥又来一谈，旋渠返宝应厘局。未末中饭。饭后阅壬秋所著《禹贡笺》。申正至马棚湾登岸看堤工，即同治七年所修者。当时，冒雨兴工，硪筑不固，今面上碎石已多坍卸，石下之土亦被水卸入湖中矣，急须修补，而估计需五万二千串之多，又难于筹款也。旋又行十余里，至高邮州泊宿。壬秋来，久谈。又坐见之客三次。阅壬秋所著《易说》，核批稿各簿。二更后，王子敷自通州来，久〈谈〉。五点睡。

十八日

黎明开船。清理文件，阅壬秋《禹贡笺》。倦甚，小睡。钱楞仙来拜，一谈。余旋至楞仙船上回步。别去，行六十里至邵伯。坐见之客三次，皆自扬州来接者也。未正，请壬秋、镜初来，略具酒肴，与之一饭。饭后即至扬州，坐见之客四次。余旋登岸至梅花岭，展谒史忠正公墓。其后人史兆霖在彼迎候，方子箴在彼备席三桌，请余宴饮。余阅看工程即退，未及登席。旋拜客五家，会者三处。灯后归船，坐见之客六次，何子永、曾善长、黎竹林坐甚久。旋核批稿簿，未毕。三更睡。

十九日

黎明起。饭后开船，行三里许，至南门外拜郑小山尚书。渠引病后，自清江回籍，因船坏，尚泊此也，与之久谈。归船后，清理文件。旋核批稿各簿。舟行四十里，至瓜洲稍一停泊。见客，坐见者三次，立见者二次，应敏斋谈甚久。申初过江，至金山看新修山寺，绝高者为留云亭，余亦游历周遍。旋登席，系方子箴、沈仲复、薛世香、吴朝杰、师竹庵暨京口副都统恒泽民惠六人为主也。酉初登席，戌正二刻方散。归舟后，见客三次。小睡片刻。核批稿簿，核改信稿二件。三更睡。

附记

樊国钧应补三还守备一缺。漕标。王显发呈

二十日

早饭后清理文件，未毕。坐见之客二次。黎明，自金山开船，行六里许，至镇江西门外湾泊。旋登岸至校场大阅，人数甚少，镇江营仅三百六十六人，淞北营仅九十八人，淞南营仅一百六十一人，通共六百廿余人耳。初阅镇江营大阵，旋炮阵；毕，安营看三营藤牌队，又看三营九龙枪、五子炮；毕，看马射，官兵六十余人；毕，退堂小坐。再出升坐，看步箭，余自看四十四员，请方子箴、袁笃臣代看五十二人，请沈仲复、欧阳健飞代看枪炮打靶八十人。自巳初二刻起，至未正看毕。即在校场中饭小宴。饭后，发赏毕。归路，拜客三家，会者一人。本日看操人数少，而技亦劣，真如儿戏。归船，纪泽自江宁来镇省视，与之一谈。旋坐见之客四次。灯后，李质堂、欧健飞来久谈，壬秋来一谈。将早间文件清毕。二更后至壬秋船一谈，渠明日归去也。核批稿各簿。三更睡。

二十一日

早起，纪泽来船共饭。饭后，坐见之客三次。旋即开船，由镇江口入南运河，赴常州。清理文件。李军门来久坐，申初又来久坐。是日舟行共一百四十里。灯时，至吕城泊宿。在舟接见地方官四次，余皆阅《通鉴》一百七十八、九两卷，各阅二遍，未作他事，而一日已毕。甚矣，余目光之钝、精力之衰也。二更后温《左传·昭公》十余叶。三更睡。

附记

许先传江阴守备，似有瘾

富　安常州游击，亦似有嗜好

二十二日

早起，李军门来，因留与共饭，一面开船行走。行五十里至常州，甫过午初。坐见之客六次，立见者三次。舟行时，阅《通鉴》百八十卷二遍。清理文件。未正中饭后，登岸拜客六家，晤史士良同年，畅谈最久。渠自宁绍道罢官归来，心静而体腴，晚景甚佳。酉初归船，见客二次。夜，李质堂来谈，曹镜初来谈，二更后，李勉亭来谈。核批稿各簿。三更睡。近来睡后，不甚成寐。一更许辄须小解，一夕或须小便二次或三次，盖血虚而神昏，皆衰象也。

附记

写荫甫书检兼跋数语　　核孙方与信稿

核叔耘信稿　　酬壬秋诗

无锡蔡敬熙浙江附生，指捐江苏。李相保二次，马、丁保一次，十年委无锡，系初任。人尚明白

金匮张佑璧湖北黄陂举人。考教习学正，挑誊录议叙知县，丁卯、庚午两次分房，办海运一次。有书卷气，稳练

同乡魏畴先　上海魏畮先查街　曾广照以上皆衡阳　刘会元湘潭　吴朝龙凤凰厅人　赵树楷善化人　严其政湘阴

廿三日

早饭后，坐见之客二次，即至教场看操，常州、孟河两营合操，仅二百二十四人。江阴、靖江两营合操，仅七十人。旋看九龙枪，常、孟共十一牌，江、靖共六牌。大队阅毕，即看马箭，官兵共五十六人。退堂小息。旋阅步箭，余自考四十七员，袁笃臣代看兵五十五人，李勉亭、吴朝杰代看枪炮打靶者六十名。未初阅毕，即在教场中饭。宴毕回船，坐见之客二次。申正开船，行三十里，至七子燕地方泊宿。舟中，阅《通鉴》百八十四卷两遍。灯后，坐见之客三次。核科房批稿簿。二更四点睡。

廿四日

未明开船，行六十里，午初至无锡。清理文件。沿途有客来见，自辰正起直至无锡，客未尝断。在锡又见客三次，杨滨石坐甚久。旋登岸，至黄浦墩寺内楼上一览。又坐舢板至惠山下，登山游寺，吃惠泉茶。归至座船，许信臣中丞来一谈。余旋至渠船上回拜，一谈。归船已申正矣。中饭〈后〉开船行走，行二十里已黑。灯后，又行五里，至新安泊宿。酉刻核批稿各簿。夜，李勉亭、黎莼斋来久坐。又核稿一件，疲困殊甚。二更五点睡。

二十五日

黎明开船，行二十里至望亭。见客二次。清理文件。李军门两次来谈，坐皆甚久。行六十三里至红塔，季君梅来迎，久谈。旋李梅生自苏州来迎，坐谈尤久，申正后与之共饭。饭后，即至常熟矣。是日凡行百一十三里。自望亭而南四十五里至苏州，自望亭九十三里至常熟。余欲先看福山镇之操，故先来常熟也。因廿七日忌辰，改于廿六日阅操，故连夜赶赴福山。日晡换小舟，灯后开行。行三十六里，三更四点至福山。余辰、巳间思作一诗，题俞荫甫《经子平议》，久未下笔。夜，在小舟作二十四句，未毕。三更即睡。因行船喧哗，竟夕不能成寐。

二十六日

早饭后，至校场看操。先看狼山镇标大队三百名，旋看狼标三迭枪、藤牌一百六十一名，旋看福山镇标三迭枪及藤牌共一百七十二名，旋看福左狼右通海四营水师操洋枪队一百八十名，旋看马箭一百一十名，旋退堂小息。又出，余看步箭三十九名，袁笃臣代看步箭六十一名，滕茂廷代看步箭五十名，吴朝杰代看打靶兵五十名，又鸟枪官二十员。事毕小宴。饭后，申初出校场，登福山望内洋及对岸之狼山。山顶有碑卧地，系因土人误传高峰为殿山，其下小阜为福山，特立碑以辨其失言。高者实福山也。旋即回船。申正二刻开船行走，直至三更二点始抵常熟，仍搬归大船。酉初，剃头一次。灯下作诗二十二句，将昨夕三诗作毕。三点睡，较之昨日差能成寐。

二十七日

早饭后，坐见之客三次。清理文件，未毕。巳初进城，至季君梅、杨滨石二家一谈。旋谒子游之墓、虞仲之墓。墓碑凡四，皆题曰商逸民虞仲周公之墓。常熟虞山，约长十七八里，八分在城外，二分在城内，此二墓即在城内山麓。旋出城约六里许，至兴福寺小憩。即常建所题“曲径通幽处，禅房花木深”之寺也。点心后，又行四里余，至三峰寺，周览庙中各室。季、杨及府县在此设席，未正二刻登席，申末始散。归至船上，起更已久矣。开行二十余里，二更三点至湖塘泊宿。夜核批稿各簿。四点睡。

二十八日

早，开船行走。早饭后，坐见之客三次，曹镜初来久坐。写俞荫甫所著书署检。李质堂及镜初又来久坐，吴彤云自上海来，久坐。省中两司、八道来接，离省约二十里许；张子青中丞来接，约离省十七八里许。又见客四次，皆来接者。旋至苏州城外，由齐门、阊门以抵胥门。中丞以下皆在官厅迎候，茶话片时即进城。约行十里许，至吴园拜张中丞，坐谈颇久。行七里许，至湖南会馆，官借此为余行台也。旋见客二次，谈俱久。首县送席，留眉生、彤云共饮，二更四点方散。三更睡。

二十九日

是日忌辰。天雨竟日，不能看操。早饭后，见客四次，俞荫甫、何子贞坐较久。巳初出门拜客，至酉初二〈刻〉止。会晤者十二家，未见者八家。晡时，至张子青中丞处赴宴，灯后登席，二更回寓。坐见之客四次。阅新到文件。三更睡。下半日，雨甚大。明日尚不能看操，因改期候晴霁再看。

附记

○送魏传熙程仪　　○交魏、曾条与青

王子蕃二事须议定○船灯不碍海塘事　○海塘工须先发后摊

○邵二署事　　○黎莼斋署缺事

○王鼎丞交代千二百串事

卅日

早饭后见客九次，许信臣、殷谱经、吕廷芷三起坐较久。清理文件。申刻出门，至织造衙门。织造德静山与李质堂、李眉生、潘季玉四人公请戏酒，共四席，申初二刻入座，至亥初饮毕。余即归寓，阅本日文件，核批札稿数件。三更睡。

十月

初一日

早，见各贺朔之客。饭后清理文件。坐见之客二次。辰正二刻至恽小山家，为其父次山题主，陪客有潘季玉、费幼亭、俞荫甫诸人。题主礼毕，小宴。余吃菜四样，即归寓，因是日订与候补州县接见也。旋见候补同通州县，共见十班，每班十六人，又末班州县四人、外客二人，又另见客三次，织造坐较久。申初三刻吃饭二碗，即出门赴宴，张中丞率司道首府县公请，仍在织造衙门演戏也，共六席。申正二刻登席，亥初散。归寓后，眉生、质堂、勉亭、莼斋又久谈。旋阅本日文件。二更二点睡。

初二日

早饭后清理文件。见客一次。旋出门至教场阅操，请张子青同阅。先看抚标左右营兵及亲兵营勇大阵，共九百八十八名。原额三营共一千三百人。今来应操者约八成队有奇耳。凡演廿余阵，洋枪甚为整齐。又看杂技兵三十三名，又看太湖、平望两营九子枪兵三十六名。事竣，看庆字营洋枪大阵四百名，即淮军吴长庆之勇，拨驻苏州者也。午正二刻，退堂小息。旋看官兵马箭六十一人，旋看步箭。余亲看将、备、千、把四十七人，又饬恩方伯与袁笃臣看外额兵丁四十人，应臬司看太湖水师之放枪者二十九人，贾芸樵、滕镇看打靶之兵六十人。申初二刻看毕，即在教场小宴。午刻小雨，旋止。至申初三刻，则大风雨矣。申末散，回公馆，见客二次，吴子偲庶常坐较久。灯时，同乡文武公请，即在本馆音樽。三更先退，归房。潘季玉、李眉生来一谈，涂朗轩等自上海来接，一谈。略看本日文件。二点末睡。

初三日

早饭后见客二次，潘顺之谈颇久。旋出门至张子青中丞处辞行，谈颇久。出胥门城，将赴松江，中丞及司道以下皆在城外相送。登舟，见客二次。开船行七八里许，至梅渡桥停泊。司道八人来见一次，应敏斋独见一次，府县等见一次，客退已申正矣。吃中饭时，一面开船，行二十四五里，灯后至南北庄泊宿。是日，潘顺之送其祖奕俊、父世璜所著《居易金箴》等编，在舆中、舟中略一翻阅。酉刻阅本日文件，阅《王霞九文集》，其子其淦本日所送也。写日记，即常日所称清理文件者也。傍夕小睡。夜，李质堂来，久谈。二更后阅朱彬所著《礼记训纂》，系座师朱文定公之父，本日朱曼伯所送也。三点睡。日来眼光尤蒙，故略早睡。

附记

复何子贞信，并其弟妇书事文

○复何廉昉信，言吴事不能为力

○会札四署三局，令将三年出入款系应解定款开折呈

武营总数复奏折

朱郁甫文集序

王霞九文集序

○季伦全求海运省局

○许谨身求署教官

初四日

黎明，开船行走。行六十里至昆山县，离城约十余里经过。又行六十余里，至四江口泊宿。在舟中，上半日清理文件，核批稿各簿，小睡良久。下半日见客二次，阅《通鉴》百八十五卷二遍，旋阅百八十六卷，未毕。傍夕小睡。夜，坐见之客二次。将前寄总理衙门信再一核改。李芋仙寄来《道蕴编》一本，皆言养生修道之法。本日午刻阅数叶，二更后又阅数叶。四点睡。

附记

华亭　张泽仁，直隶丰润人。指捐江苏知县，署娄县兼拓林通判，补华亭县。善言语，微有烟气。

娄县　汪坤厚，大兴人，祖籍浙江萧山。捐县丞，保知县，回浙办团，署江阴、丹徒二任，准补娄县。稳练。

金山　汪祖绶，盱眙人。乙卯北榜，丙辰庶常，改知县，选新阳县。丁忧后，奏留补金山县，署常熟、川沙二任。

奉贤　王起仁，浙江汤溪人。附贡捐输议叙训导，加捐知县，又捐分缺先五年补奉贤县。人尚老实。

南汇　叶廷眷，广东香山人。捐县丞，保举知县，迭保至知府，署上海，补南汇。与丁雨生密。言辞明晰，才具开展。

前上海朱凤梯，大兴人，祖籍浙江。捐从九，发山西，再捐同知，发江苏，署上海事三年。

涂朗仙所递手折：

一、各国在沪人数，二十国共二千七百名。

一、抄志、孙两星使，复丁雨生函稿。

一、上海各国领事官姓名。

一、赫德历引条约，除京都不准贸易外，其余天下各处洋商，均可自通商口岸载货前往，因余不以为然，请由道专禀余处，咨总署核办。

朗仙呈递赫德三照会三章程。

常熟呈减厘状五纸。

初五日

黎明开船，行二十七里至青浦县，又行四十五里至松江府。是日河多湾曲，而风势横斜，动辄吹靠一岸，至未末始抵云间。上半日，在船阅《通鉴》百八十六卷，清理文件。坐见之客一次。抵郡后，坐见之客五次，立见者两次。灯后，坐见之客二次，又质堂、镜初、勉亭等先后来见，均久谈。核批稿各簿。三更睡。

初六日

早饭后，登岸行十里许，至教场看操。初看提中、提右、提前、提后、城守、金山、拓林、青村八营大阵兵七百八十名。此八营中，有抽出之五百人练为新兵者，亦归此七百八十名之内合操。大阵跑毕，安营后，演藤牌小阵六十名。撤营后，演九子枪一百三十名。收队后，新兵营又跑大阵四百三十名。阅毕，退堂小息。旋升堂阅凤凰山之洋枪队三营，本一千四百人，而来应操者仅一千名。凡演八营，尚不如吴长庆部伍之整齐。阅毕，接看马步箭。余看将官都、守、千、把共五十名，先马而后步。派涂朗仙看外额步箭五十九名，自外额至兵马箭一百一十二名，先步而后马。又派袁笃臣、熊岳峰看步箭六十三名，派滕茂廷看打靶兵四十五名。申正，次第看毕，即在教场小宴，一面写发赏之单。傍夕事竣，灯后回船。李勉亭、涂阆仙先后来久坐。二更后，质堂来坐。清理文件，阅日本国人所著《新论》。四点睡。近来，每夜小便甚数，二次三次不等。是夜虽亦二次，而为候稍迟。因思养生之道，“视”、“息”、“眠”、“食”四字最为要紧。“息”必归海，“视”必垂帘，“食”必淡节，“眠”必虚恬。归海谓藏息于丹田气海也。垂帘谓半视不全开、不苦用也。虚谓心虚而无营，腹虚而不滞也。谨此四字，虽无医药丹诀，而足以却病矣。

初七日

早饭后开船，在松江附近河尚小，水尚浅，不能畅行。行十五六里许，至黄浦江大河，则水阔且深。又行四十余里，至闵行。彤云派大轮船二号前来迎接。又行六十里，申正至上海。在舟中清理文件，阅《通鉴》一百八十七卷二遍。在闵行见客三次。到沪后，登岸住于机器局，即同治七年闰四月所住之室也。初泊舟时，坐见之客三次，立见者一次。至公馆后，坐见之客七次，立见者一次，疲困极矣。旋涂朗轩、冯卓如备酒席小宴，席散已二更后矣。阅本日文件，清理各处所呈手折。五点睡。

附记

凤皇山归李辖

初八日

早饭后清理文件。旋见徐翰臣等一次，见徐润等七人一次。阅机器局，周历一遍，约步行二里许。第五号轮船将次造成，长二十八丈，高四丈许，伟观也，午末看毕。中饭后，张中丞到，与余同居，与之一谈。李眉生来久谈，王子藩来久谈，李质堂来一谈。夜，曹镜初等来，久谈。阅本日文件，核批稿各簿。二更四点睡。

初九日

早饭后，冯卓如等来，谈甚久，刘子迎来，谈亦久，又坐见之客三次。巳正，日本国领事官曰忠道、曰延长来见，一谈。总税务司赫德来见，一谈。午刻，同乡编修李郁华来见，一谈。英国护领事达文波、护副领事法礼士、翻译马夏礼、协办官马戈利，奥斯马加国领事施利克，翻译夏士，六人同来见，一谈。法国总领事梅让及其副阿麟来见，一谈。税务司狄妥玛来见，一谈。未刻，美国领事西华、副领事晏玛太、总兵官墨格厘、水师提督金百厘，丹国领事庄纯北，德意志即布国也领事温策楞、翻译法朗真，西班牙即日耳曼国也领事官英班兰生，八人同来见，一谈。皆余与张中丞同坐接见。见毕，吃饭。饭后出门，拜客七家，郭慕徐、刘融斋两处皆会。至涂朗仙处赴宴，凡三席，灯时入座，二更散。到公馆，见客四次，阅本日文件。三更后睡。

初十日

是日恭逢慈禧皇太后万寿。早起，黎明行三跪九叩礼，抚台与提台、藩台皆行装叩祝，地方官亦齐集于此。礼毕，饭后清理文件，见客五次。巳正出门拜客，即回拜昨日洋人来见者，共拜十家，只有一家未会，总税务司赫德已开船回京，税务司狄妥玛辞谢也。其余会者九家，皆设酒果点心，殷勤礼接。张子青、涂朗仙与余同行。申初事毕，进城赴宴。朗轩与吴彤云、刘芝田、冯卓儒及松江太仓府县各官二十一人公请，在卢姓家音尊。申正登席，至亥正始散，至寓已三更矣。与李勉亭订明日生日款客事，开一清单。三点睡。

十一日

是日为余六十一生日。早沐甫毕，李眉生、质堂等即来祝贺。以后各客纷来，皆相见一揖。州县及武营，或一请安，均不行礼。旋留吃面，内厅二席，抚、藩、提台、山长等；外厅八席，府厅州县委员等；西厅二席，幕府及机器局员绅等；厢房四席，武职水陆营官等；余傔从人等数席，共廿二席。客散后，料理各事。至中丞处一坐。旋即上船开行。初开时，见客三次，孙家谷坐最久，渠出使外洋诸国三年，故与谈询洋务。客散始成行。晡时至吴淞口，见客，坐见者六次。夜写纪泽信一件，阅《中外古今年表》，系上海新翻之书。二更五点睡。

附记　　李军门最关心之事：

刘河营应归苏松标，不归狼山标。

泰州游击应移驻通州，作为狼山中军，泰兴都司应移驻泰州。

又秦大发请补一缺。

十二日

早饭后启行，至教场约五里许，辰正二刻入坐。阅吴淞，川沙，南汇，掘港，苏淞中、左、右，提右八营陆操大阵兵五百二十名，旋阅藤牌、杂技一百三十四名。收队后，阅九子枪一百八十八名，旋阅马箭官兵一百五十余名，其官弁之带水师炮船者二十人未来应操。旋出至堤上棚内。因水师被轮船搀入队内，不便遽操，遂至上游三里许阅布国人操钢炮，一靶东向打大子十二出，开花者十出，一靶西向打群子，均已中的。旋又回至堤上棚内，阅看水操。先看外海艇船十二号，每船四十人，凡演六阵。将毕，张中丞因查阅海塘过此，亦来棚内同阅。旋看内洋八团舢板五十号，每船二十人，亦演数阵。苏松等三镇总兵备酒席，且饮且观。水师旋操轮船三号，吴彤云所统者。操毕，回余座船。又至恬吉轮船看操演枪炮，及上桅放篷水龙舢板，灯后操毕。回船，见客四次，改信稿一件，清理文件。二更三点睡。

十三日

早饭后，天尚未明。点灯出门，黎明即至教场，补看马箭二十名。旋看步箭，分三靶。余自看五十三名，至千、把止。派吴彤云看外额六十六名，袁笃臣看额外世职候补兵丁共七十八名，吴朝杰看枪炮打靶六十名。巳正事竣。王子藩备席宴饮，酒阑，张中丞来，同时饭毕。发赏后归船，因看艇船各水兵操上桅下水等技。旋登威靖轮船，将乘之以返金陵。午正三刻开船，行一百六十三里至阳路泊宿。是日顶风顶水顶潮，故行走甚迟也。未刻剃头一次。申刻清理文件。酉刻核批稿各簿。夜阅《通鉴》百八十八卷。二更三点睡。

附记

李军门代送魏承熙廿四金，应还

赏艇船下水登桅者各四元，待查明再付

三次赏戏四十八千，二次赏片烧烤人四元，应还局员

上海生日用席费五十四元，应还冯卓如

又记

○江南武营全局折

○将弁举劾折

江南水师续陈事宜折马二十五条

札勉亭赴机器局

核孙信稿一束

复郭、刘、李、丁等信

十四日

早间，因等候恬吉轮船，辰初始开船行走。辰刻，看船中操演枪炮、上桅放篷水龙等事，一面行船，直行至四更二点始至划子口泊宿。二更末，在七濠口稍为停车，余未少息也。共行五百里许，以福山之下即由北岸行走，较南岸迂数十里矣。在舟不能治他事，阅《通鉴》百八十九卷、百九十卷、百九十一卷各二遍，余皆偃息而已。二更五点睡。

十五日

黎明起。饭后，由威靖轮船移至测海轮船。一面看操演枪炮、上桅放篷水龙等事，一面行走。行六十五里许，至下关停泊。约午初许，旋换小轮舟入内河。行二十里许，至水西门登岸，将军、织造、副都统、司道等皆在官厅迎接。司道先在下关登舟迎接。在厅小坐，即进城。未正入署，见客三次。中饭后又见客三次。阅本日文件。夜阅唐义渠所寄之《湖南阳秋》、王霞轩所寄之《王少鹤诗》、《檆湖十子诗》等书。二更四点睡。

十六日

早，起较迟。饭后清理文件。坐见之客八次，立见者三次。午刻出城，至水西门外送魁将军玉赴四川新任也。旋至莫愁湖吊丧，莫子偲以九月十四死于兴化，柩停该处。观其子之悲痛，不胜感怆。旋进城拜织造，申初归。饭后，坐见之客二次，本署钱子密、曹镜初、薛叔耘等来谈，天已暝矣。夜，黎竹林来谈，因与之围棋一局。本日来文极多，较常增至三倍，草草欲阅一过，而署内之客纷来，江龙三、李健斋、刘康侯各来，先后一谈，阅文至三更后乃毕。其科房之批稿簿，则不能阅核矣。三更一点睡，至四更二点成寐。

附记

强汝询庚亭

强汝谌彦吉，五。举人，赣榆教

强汝谔星源，七，溧阳廪

十七日

早饭后清理文件。坐见之客三次。巳末，出门拜客，会晤者七家，吴竹如处谈最久。渠新有次孙之丧，老怀凄冷也。申初归。饭后，坐见之客三次。阅本日文件，天黑甫毕。夜清理数事，批稿簿丛积成林，因眼蒙，竟不敢阅核。闭目背诵《诗经》，改信稿二件。二更四点睡。

十八日

早饭后清理文件。坐见之客六次，立见者一次，韩叔起坐最久。午刻核科房批稿簿，未毕。申刻中饭后，复阅核，未毕。张廉卿来久坐，已天黑矣。夜核昨日以前批稿簿，毕，阅本日文件，核本日批稿簿。二更四点睡。

十九日

早饭后清理文件。刘锦棠来最久。旋见客二次。围棋二局。午刻，洪琴西来久坐。未正见客，小宴，刘锦棠首座，余皆官亲，江龙三兄弟叔侄三人，王昆八兄弟郎舅三人，王瑞臣、李健斋、刘康侯、欧阳仲谐等。席散，已天黑矣。夜阅本日文件，核批稿各簿。二更后，阅霞仙近年所作诗文，渊懿畅达，较昔年已大进。五点睡。

二十日

早饭后清理文件。坐见之客六次。围棋二局。核批稿各簿。中饭后阅本日文件。昨夜受寒，本日腹泻三次，常思登厕，而所下无多。阅陶篁村所辑《浙江诗话》。江龙三来一谈。傍夕，静坐片刻。夜核改信稿三件。李健斋、刘康侯、黎竹林先后来谈。二更五点睡，多盖衣被，令极暖，差得安眠。盖老年阳衰之象也。

廿一日

早饭后清理文件。坐见之客十一次，疲困极矣。核科房批稿簿。未正中饭后，阅本日文件。梅方伯率府县来议狱，谈颇久。阅柳兴恩《穀梁大义述》。江农三来一坐，余旋同至农三室内一谈。夜核咨稿一件、信稿一件，共改五百许字。二更五点睡，梦中小解，竟湿被褥。甚矣，老年衰弱乃至此极！

廿二日

早饭后清理文件。坐见之客四次。日晷极短，已午初矣。出门拜客四家，黄昌期、薛慰农二处谈颇久。归署，中饭后会客一次，钱子密来一谈。写对联六付、寿扁一方。江氏冕三舅母九十寿辰，以白板绫求写扁，亦一奇也。阅本日文件，未毕。傍夕小睡。灯下，又看文件半时许，核科房批稿簿。旋阅《汉书》《司马相如传》、《张安世传》。三更睡。

廿三日

早饭后清理文件。见客二次，吴小轩谈甚久。改信稿二件。围棋二局。午刻，见客二次。中饭，因梅小岩送菜，请幕府梅、任、陈等小酌，申初散。见客二次，唐协和坐颇久。阅本日文件。傍夕小睡。夜核批稿簿，写澄、沅两弟信，约六百余字。近日，接弟信甚密，而余之去函稀疏，深为歉然。纪鸿作文一首，送阅，全无精采，拟就国初名家及《墨选观止》中各选文数首授之，因阅《观止》文二十余篇。三更睡。

廿四日

早饭后清理文件。坐见之客三次。至内室一谈。又坐见之客四次，立见者一次。核科房批稿簿，未毕。未正出门，至织造庆云峰林处赴宴，同席为穆瑞亭将军腾阿、黄昌期、富桂卿。酉初归，见客一次。傍夕小睡。夜阅本日文件，将批稿簿核毕，改折稿二件，约共改四百字。日短客多，竟不能治一事。夜间，差能料理一两件。剑南诗云：“贴补工夫有夜长。”信矣！而又于目疾大有妨碍，何以善之？三更睡。

廿五日

早饭后清理文件。见客三次，衙门期也。旋又见唐协和，谈甚久。渠自京回，述及京中士大夫多言湖南哥老会系沅弟之旧部，沅弟有庇护之说，听之殊堪诧异。沅弟归里，已阅四年，闭门自饬，不与公事，乃有此等谣言相污耶！旋请人诊脉一次。围棋二局。核科房批稿簿。中饭后阅本日文件。至内室一坐。傍夕小睡。夜，曹镜初来，久谈。改信稿三件。二更五点睡。

廿六日

早饭后清理文件。曹镜初本日回籍，来此一谈，余亦至渠房一谈。旋出门至南门，拜吴小轩长庆，渠住李忠勇公祠——即李承典也，谈及渠昔年战事。旋至老湘左营，又至中营章合才处一谈，六营营哨官皆至。旋至炮厂拜刘佐禹、马格里，渠备洋酒点心，小饮刻许。阅新作之炮，三十六筒可以齐放，则三十六子同出如倾盆之雨；可以连环放，则各子继出如挝急鼓。又阅放火箭，每箭筒长尺许，圆径寸余，远约三里许。又阅放开花炮。未正三刻归署。中饭后阅本日文件，未毕。张啸山、欧阳小岑先后来谈。傍夕至内室一坐。夜阅本日文件，毕。李健斋、刘毅斋来谈，核批稿各簿。三更睡。

二十七日

早饭后清理文件。坐见之客六次，立见者一次。围棋二局。核科房批稿簿。中饭后阅本日文件。张廉卿来一谈，钱子密来一谈。上海道禀中，抄内地税单不准出海口复入内地一案，颇多胶葛。细阅一遍，未毕，已天黑矣。至幕府任棣香处一坐。夜将前海口案阅毕，核改一批，旋改信稿九件。三更睡，神气昏惫，如将眩晕之象。睡，久不成寐，略寐即醒，盖衰象迭见也。

廿八日

早饭后清理文件。坐见之客五次，立见者二次。将藩司所呈捐事折细批。围棋二局。核科房批稿簿。中饭后阅本日文件，未毕。李小湖、洪琴西先后来久谈，天已黑矣。接澄、沅两弟信，至内室一坐。灯后，将本日文件阅毕，核折稿一件、信稿五件，约改三百字。温《古诗选》中李东川、李太白等七古。三更睡。

廿九日

早饭后清理文件。坐见之客四次，立见者二次。将应保应劾之武员开一清单，以便交幕友加考缮单。旋改折稿一件、片稿一件，核科房批稿簿，未毕。子密来一坐。中饭后，将批稿簿核毕，阅本日文件。王笛楼甥来一谈。傍夕至内室一谈。夜，叶亭来一坐。核举劾加考毕，又改片稿一件。清理零件颇多。温韩、欧七古。三更睡。

十一月

初一日

早，止院不见诸客。饭后，坐见之客一次。清理文件。巳初出城，至上新河观新设木厘局，司道、府县皆至，小坐片刻。旋同至江边看木牌，步行里余，回至局中。汤小秋等备酒席小宴，宴毕归。申初至署，往返约四十里。阅本日文件，未毕。校对本日所发折件九折、二片，又查应发京信四件。傍夕至内室一坐。欧阳小岑来一谈。夜将文件阅毕。核科房批稿簿，二更后毕。阅《万首绝句选》。三更睡。

初二日

早饭后清理文件。坐见之客一次，立见者二次。核改信稿一件。围棋二局。核科房批稿簿。中饭后阅本日文件。坐见之客一次。天气甚寒。写祭帐二付，作莫子偲挽联一付。傍夕至内室一坐。夜改莫子偲挽联，又作刘寿卿挽联一付。核改复李少泉信稿，约改三百字。旋阅《万首绝句选》，又阅东坡七古，疲乏殊甚，若不克支持者。二更四点睡。

初三日

是日为先妣江太夫人八十有七冥寿。卯刻备祭席，率儿辈行礼。早饭后见客四次。清理文件。围棋二局。刘毅斋来，久谈。中饭后阅本日文件，写挽联二付，又写对五付。日晷极短，天已暝矣。至内室小坐。夜，李健斋、刘康侯来一谈，核科房批稿簿。二更后，温香山七古、昌黎七古，疲困之至。四点即睡。五更醒时，腹胀欲泄，急起大解，而裤已先污矣。近来，前溲之数，后溲之泄，皆气不固之征也。

初四日

早饭后清理文件。坐见之客七次，黄幼农、吴子登坐谈颇久。午正，静坐调息。中饭后阅本日文件，核科房批稿各簿，写对联五付。孙朗青来一谈。织辫发一次。傍夕至内室一坐。夜，再静坐数息。因日来眼蒙益甚，或谓调息养神尚可补救，因试为之。捧土而塞孟津，深恐其无当也。二更五点睡。

初五日

早饭后清理文件。坐见之客二次，立见者一次，衙门堂期也。阅《通鉴》百九十二卷，又阅百九十三卷十二叶，未毕。围棋二局。静坐调息三刻许。王笛楼甥来久坐。中饭后，核科房批稿簿甚多。写对联六付。梅熙庵来一谈。傍夕，静坐片刻。夜阅本日文件，温《左传·成公》十余叶。二更五点睡。

初六日

早饭后清理文件。坐见之客七次。出门拜黄幼农，一谈。旋至莫愁湖，莫子偲于是日开吊也。归，中饭后阅本日文件。黎竹林来一谈。核科房批稿簿，未毕。傍夕，静坐调息。夜将批稿核毕，核改信稿十余件。二更二点后，阅《周易传义音训》序例等。五点睡。

附记

户部主事陈达

选用知县陈兆熙劝农一正一副，廿，十六

初七日

早饭后，作欧阳牧云挽联一付，清理文件。坐见之客三次，汤小秋谈颇久，刘养素同年于浔自江西来晤，谈尤久。又立见之客二次。阅《通鉴》百九十三卷，未毕。未初，静坐调息。中饭后，将百九十三卷阅毕。旋再阅一遍，略识大事。写祭帐一悬、挽联一付。唐瑞甫来一谈。阅本日文件，未毕。傍夕，静坐调息。夜，将本日文件阅毕，核科房批稿簿。旋温《周易传义音训》《乾》、《坤》二卦三十叶，又阅《李氏集解》二卦四十五叶。二更五点睡。

初八日

早饭后清理文件。坐见之客五次，立见者一次。围棋二局。写澄、沅两弟信一封。中饭后阅本日文件，核科房批稿簿。出门拜客，至养素、竹如两处一谈，归来已灯初矣。阅吴子序所著书二种，改信稿二件，未毕。三更睡。

初九日

早饭后清理文件。坐见之客六次，王少岩、莫善徵坐颇久，立见者二次。阅《通鉴》百九十四卷，未毕。中饭后，将百九十四卷阅毕，旋又阅一遍，略识大事。阅本日文件，核科房批稿簿，坐见之客二次。又见女客一次，吴子序之妻韩夫人自南丰二千里而来，言子序阵亡之后，曾奏请建立专祠，至今未建，特来商办，再三拜恳。核泰州长牧捐务批一件，未毕。傍夕至内室一坐。夜将批核毕，又核信稿四件，其中云仙一件，即昨夜未核毕者也。温《周易传义音训》《屯》、《蒙》二卦。二更五点睡。

初十日

早饭后清理文件。坐见之客二次。围棋二局。午刻，坐见之客二次，杨仲乾坐颇久。改复霞仙信稿，未毕。未正请客，刘养素等小宴，至酉初席始散。至内室一坐。夜阅本日文件，核科房批稿簿，将霞仙信稿改毕，温《周易传义音训》《需》、《讼》二卦。二更五点睡。

十一日

早起，至文庙之明伦堂。黎明，率属行冬至拜牌礼。礼毕归署，傔从人等称贺。早饭后清理文件，将霞仙之文稿函送吴竹如一阅。围棋二局。立见之客二次。阅《通鉴》百九十五卷，旋又阅一遍。中饭后阅本日文件，核科房批稿簿。傍夕小睡。夜核木厘批二件，查核良久，尚未清晰。核改复许仙屏等信稿四件。二更五点睡。

十二日

早饭后清理文件。坐见之客四次，立见者一次。徘徊室中，久未治事。午刻核信稿一件，中饭后始毕。阅本日文件，核科房批稿簿。至内室一谈，至后园室中一览。与纪泽谈家事颇久。夜，将《周易》之“象”及常用之字分为条类，别而录之，庶几取“象”于天文地理，取“象”于身于物者，一目了然。少壮不学，老年始为此蹇浅之举，抑何陋也！三更睡，幸得酣眠。

十三日

早饭后清理文件。坐见之客一次，立见者一次。围棋二局。阅《通鉴》百九十六卷。坐见之客二次，冯竹如坐颇久。中饭后，再阅《通鉴》百九十六卷一遍，阅本日文件，核科房批稿簿。剃头一次。夜核改信稿二件，约改五百许字，又核一件。二更四点睡。

十四日

早饭后清理文件。坐见之客九次，立见者一次，中如李勉亭、冯卓如、汪梅村三起，谈俱甚久。客退，倦甚，不能治事。中饭后阅本日文件。陈荔秋来一谈，欧阳小岑、钱子密各来一谈。傍夕小睡。夜核科房批稿各簿。温《周易传义音训》中《师》、《比》二卦，亦温《集解》，将“象”类分条记录。二更四点睡。

前曾以四语自儆，曰：慎独则心安，主敬则身强，求仁则人悦，习劳则神钦。近日又添四语：曰内讼以去恶，曰日新以希天，曰宏奖以育才，曰贞胜以蒙难。与前此四语互相表里，而下手功夫各有切要之方。不知垂老尚能实践一二否？

十五日

早饭后清理文件。坐见之客六次，立见者一次。围棋二局。阅《通鉴》百九十七卷，中饭后又阅一遍，略识大事。李小湖来久谈。阅本日文件，未毕。傍夕小睡，夜将文件阅毕，核科房批稿簿，至二更二点毕。疲乏殊甚，怠于治事。阅《理学宗传》中朱、陆、薛、王四家语。五点睡。

十六日

早饭后清理文件。出门至朝阳门城外送穆将军之行，渠赴京口看操也。送客后，至新总督衙门一看。新衙门规模甚宏，房屋极多。司道一同往观览。午正三刻归署，核信稿四件。中饭后阅本日文件。坐见之客三次。蒋萃峰看脉，坐甚久。傍夕，刘启发来一谈。夜核科房批稿簿，温《周易传义音训》《小畜》、《履》二卦，将“象”类分记。二更五点睡。

十七日

早饭后清理文件。坐见之客四次。阅《通鉴》百九十八卷。写澄、沅两弟信，专人送家信及八、九、十月日记。中饭后，将《通鉴》百九十八卷阅毕，阅本日文件。坐见之客二次。吴子序之夫人来辞行，又至上房与之相见，倏忽已曛黑矣。傍夕至上房一坐。夜核科房批稿簿，旋核改信稿五件，约改七百余字。三更一点睡。

十八日

早饭后清理文件。坐见之客四次，立见者三次。核改信稿一束。中秋应复之贺信，久未能核，今时已过矣，只得改为腊底贺年之信，内有复庞省三信，改三百余字，复陈小帆信，改五百余字，至申刻始改毕。阅本日文件。傍夕至内室一坐。夜核科房批稿簿，温《周易传义音训》《泰》、《否》二卦，将“象”类分条录记。又温《同人》、《大有》二卦。三更睡。

十九日

早饭后清理文件。坐见之客四次，立见者二次。阅《通鉴》百九十九卷，未毕。围棋二局，须臾已中饭时矣。饭后阅《通鉴》百九十九卷毕，再阅一遍，略识大事。阅本日文件。本日有苏员外持示书十五种，要余购买，因翻阅数种。傍夕与刘康侯一谈。夜核科房批稿簿，改信稿四件，约改四百字，阅王渔洋《精华录》。三更睡。

二十日

早饭后清理文件，阅《吴文正公集》中《诸经叙录》等一卷。坐见之客四次，立见者二次。改信稿一件，约改三百字。中饭后阅本日文件，核科房批稿簿，阅《吴文正公集》中《字说》等篇。傍夕小睡。夜温《周易传义音训》《谦》、《豫》二卦，将《同人》、《大有》等四卦“象”类分条录记。阅瞿塘来知德矣鲜氏《省觉录》。此二日翻阅之书数种，皆苏员外携来购买者也。三更睡。

二十一日

早饭后清理文件。坐见之客五次，立见者一次。阅《通鉴》二百卷。围棋二局。将二百卷再阅一遍。中饭后将《通鉴》大事略识。阅本日文件，核科房批稿簿，阅来矣鲜《省事〔觉〕录》。傍夕至衙门上下一看。明日将移新署，先将旧署一为检点，恐有损失也。小睡片刻。夜阅来矣鲜《圣学功夫字义》，核改信稿一件，约改四百字。又阅《圣学字义》。二更五点睡。

廿二日

是日移居新衙门，即百余年江督旧署，乱后，洪逆据为伪宫者也。本年重新修造，自三月兴工，至是粗竣，惟西边花园工尚未毕，虽未能别出邱壑，而已备极宏壮矣。早饭后移居至新署，仪门行礼，大堂行拜牌礼。旋至各处观览。坐见之客十次，立见者十四次，至申刻，见客始毕。巳刻清理文件。申刻阅本日文件，阅邵子《击壤集》。傍夕小睡。夜温《周易传义音训》《随》、《蛊》二卦，“象”类分条录记。二更四点睡。是日咳嗽，不甚成寐。

廿三日

早饭后清理文件。坐见之客四次，立见者一次，出门拜穆瑞亭将军。归，黄昌岐来一谈。中饭后，坐见之客二次。阅本日文件。倦甚，在椅上坐而假寐。核批稿各簿。至内室观匠人改作屋溜，因房黑而思拆去一层以取光也。傍夕小睡。夜仍小坐闭目。折差自京归，阅京报多本，阅潘伯寅所刻邵位西诗叶《润臣杂记》。旋改折稿一件，未毕。三更睡。

廿四日

早饭后清理文件，坐见之客七次。改信稿一件，将昨日折稿改毕。中饭后见客一次，李小湖谈颇久。出门拜客三家，水西门外拜冯展云，往返二十余里，灯后始归。阅本日文件，核科房批稿簿。二更后温《周易传义音训》《临》、《观》二卦，“象”类分条录记。三更睡。

廿五日

早饭后清理文件。坐见之客三次，衙门期也。写对联六付。围棋二局。阅本日文件一束。未末请客冯展云小宴，陪客为小岩、笃臣、勉亭三人，席散已黑矣。灯后阅本日文件，核科房批稿簿。二更后阅《宋元学案》中《百源学案》，于邵子言数之说一无所解，愧恨之至。三更睡。夜深，天气燥热，屡次掀翻衣被，不能成寐。

廿六日

早饭后清理文件。复阅《百源学案》。围棋二局。坐见之客二次。改折稿一件，未毕，中饭后改毕。阅本日文件，核房批稿簿。沈仲复来，久谈。夜，改折稿一件，约改三百余字。二更后温《周易传义音训》《噬嗑》、《贲》二卦，将“象”类分条录记。二更五点睡。

廿七日

早饭后清理文件。坐见之客四次，立见者一次。围棋二局。拟改信稿而客来，间断，久不能成。中饭后坐见之客二次，又小岑来久谈。改信稿二件。夜又改二件，阅本日文件，核科房批稿各簿，又改信稿一件。阅陶诗数首。三更睡。天气极短，精神散漫，每所作事极少，深以为愧。

附记

王山　　查兵科卯册

廿八日

早饭后清理文件。坐见之客七次，李叔彦、沈仲复等及李勉亭谈均甚久。客散，倦甚。围棋二局。料理信件，派折差进京。中饭后，坐见之客一次，立见者一次。阅本日文件。指甲反裂，出血颇多，疼不可忍。至花园一览。园在署西，现在修工未毕，正值赶办之时。偶一观玩，深愧居处太崇，享用太过。夜核科房批稿簿。温《周易传义音训》中《剥》、《复》二卦，将“象”类分条录记。三更睡。

廿九日

早饭后清理文件。立见之客二次，坐见者一次。阅《宋元学案》。围棋二局。将本日应发之折八件、片三件校对一过，复阅《宋元学案》。中饭后阅本日文件，核科房批稿簿。倦甚，小坐，至内室一坐。夜阅陶诗全部，取其尤闲适者记出，初抄一册，合之杜、韦、白、苏、陆五家之闲适诗，纂成一集，以备朝夕讽诵，洗涤名利争胜之心。三更睡。

十二月

初一日

早饭后清理文件。坐见之客五次，立见者一次，其中新排六班府厅州县，每月轮分六次来见者，本日共见八人，与语颇久。阅《宋元学案·序录》一卷、胡安定一卷，未毕。中饭后阅本日文件。庞省三自直隶来，久谈。核科房批稿簿，未毕。傍夕小睡。夜将批稿簿核毕。阅《史通·削繁》数首，温《周易传义音训》《无妄》、《大畜》二卦，将“象”类分条录记。三更睡。

初二日

早饭后清理文件。坐见之客二次，立见者二次。阅《宋元学案》胡安定一卷，毕，又阅孙泰山一卷，未毕。围棋二局。未刻请将军、副都统、提督、织造四人小宴，酉初乃散。李辅堂来久坐。夜阅本日文件，核科房批稿簿，阅韦苏州诗四十叶，选其尤闲适者以便讽诵。三更睡。

初三日

早饭后清理文件。坐见之客二次，立见者一次。阅《宋元学案》中《泰山学案》十余叶，仍未毕。改信稿一件。午刻，勒少仲来久谈。中饭后阅本日文件，未毕。李辅堂来久谈。傍夕小睡。夜将本日文件阅毕。核批稿各簿，温《周易传义音训》《颐》、《大过》二卦，将“象”类分条录记。阅《集解》二卦。三更睡。

初四日

早饭后清理文件。出门拜客六家，会者五家，竹如处谈颇久。未正归，见客一次。中饭后阅本日文件。围棋二局。庞省三来久谈。傍夕小睡。夜，核科房批稿簿。阅韦苏州诗，选其尤闲适者，约阅十五叶。倦甚，不复能得诗中深处。二更五点睡。日来衰颓殊甚，全无作新气象。

初五日

早饭后清理文件。坐见之客四次，立见者二次。阅《宋元学案》中泰山一卷，毕，阅《高平学案》，未毕。金眉生来一谈。未刻，请李辅堂小宴，庞省三、勒少仲、凌筱岚、汤小秋诸人同席。客散，已上灯矣。阅本日文件，核科房批稿簿。二更后温《周易传义音训》《坎》、《离》二卦，将“象”类分条录记。三更睡。

初六日

早饭后清理文件。坐见之客三次。阅《高平学案》毕，又阅《庐陵学案》八叶。未初围棋二局。中饭后阅本日文件。核科房批稿簿。傍夕小睡。至上房一坐。夜，折差归，阅邸抄、京信等。将韦苏州诗阅毕，又阅杜诗，选其闲适者。而杜之五、七古中，绝少闲适一种，仅就其自然者，择取一二。渠固知道之君子，有德之至言，故余抄闲适诗，不能祧杜氏而不录也。三更睡。

初七日

早饭后清理文件。阅《庐陵学案》十余叶。围棋二局。将作何子敬之夫人遗事状，而久不下笔，在室中徘徊偃仰，心思钝涩至矣。中饭后阅本日文件。坐见之客二次，李笏生坐颇久。核科房批稿簿，未毕。傍夕小睡。夜将批稿簿核毕。温《周易传义音训》《咸》、《恒》二卦，将“象”类分条录记。二更后。剃头匠李姓忽发病，细询，则吞服生鸦片烟，危在呼吸，殊以为虑。三更睡。

初八日

早饭后清理文件。坐见之客三次，立见者一次。阅《庐陵学案》毕。围棋二局。莫善徵来久谈，携其兄子偲诗来，请余决定去取。昨日折差自京归，龙世兄有函，寄其父翰臣诗文集，请余作序。两集共十册，余深以不能细阅为愧。中饭后阅本日文件。陈小浦来一谈。核科房批稿簿。至内室一坐。傍夕小睡。夜核江苏水师续议章程廿二条，尚有三条未核毕。三更睡。

初九日

早饭后清理文件。坐见之客四次，洪琴西坐颇久。阅《莫子偲诗集》、《龙翰臣文外集》。围棋三局。老年尚贪游戏，愧赧熟甚！中饭后阅本日文件。坐见之客一次。核科房批稿簿。欧阳宗佶来，久谈。傍夕小睡。夜将江苏水师续章末二条核毕，又核折稿一件。二更后温《周易传义音训》《遯》、《大壮》二卦，将“象”类分条录记，阅《周易集解》。三更睡。

初十日

早饭后清理文件。坐见之客五次，谈均久。客散，已午初矣。围棋二局。中饭后阅本日文件，核科房批稿簿。至内室一坐。傍夕小睡。夜改信稿十余件，改折稿、片稿二件。二更后阅杜诗五、七古二卷，选闲适一种，竟不可多得。阅《龙翰臣诗集》、《文外集》。三更睡。是日会客时，右脚麻木不仁，幸送客时尚能行走。近日手掌皴皮粗涩，面尤憔悴，盖血虚已极，全不腴润矣。

十一日

早饭后清理文件，阅莫子偲已刻诗集。坐见之客三次，英茂文谈颇久。将作《书何恭人事》文，而久不下笔。倦甚，在位倚睡。中饭后剃头一次。阅本日文件。庞省三来久谈。核科房批稿簿，未毕。傍夕小睡。夜作《书何恭人事》文，未毕。二更后温《周易传义音训》《晋》、《明夷》二卦，将“象”类分条录记，阅《周易集解》二卦，未毕。三更睡。

十二日

早饭后清理文件。坐见之客三次，孙琴西、吴小轩谈甚久。立见者二次。桂香亭来久谈。署东起一高楼，因与同登。四面皆见，但不见大江及玄武湖耳。围棋二局。作《书何恭人事》文数行，未毕。中饭后阅本日文件。薛慰农来久谈，子密来一谈。核科房批稿簿，未毕。傍夕小睡。夜将作文，而久不能下笔。在坐沉吟，心如枯木，了无生机。二更后阅杜诗五、七古四十五叶。三更睡。

十三日

早饭后清理文件。坐见之客三次。改信稿二件。围棋二局。穆将军来一谈。中饭后阅本日文件，未毕。梅小岩、张廉卿、李季泉、应敏斋四人皆久谈，灯后许久始退。将本日文件阅毕，核科房批稿簿。二更后温《周易传义音训》《家人》、《睽》二卦，将“象”类分条录记。三更睡。是日将作文，又久不能下笔，衰竭如此，岂复能有所成耶？

十四日

早饭后清理文件。坐见之客三次。阅《通鉴》二百一卷。中饭后阅本日文件，核科房批稿簿。酉刻至署东楼上一望。傍夕小睡。夜将《书何恭人事》文作毕，约七百余字，而作至数日之久，真可愧可笑耳！温《古文辞类纂》中“序跋类”数首，恬吟密咏。三更睡。

十五日

早饭后出门，至水西门官厅迎接苏虞阶凤文，渠由淮安来此商公事也。旋至船上拜之。归署，清理文件。坐见之客二次，苏虞阶旋来久坐，又坐见之客二次。有石琢堂之曾孙，名师铸，字似梅者，自湖南来，筠仙有书荐之，盛称其才，果俊才也。中饭后阅本日文件极多，未毕。接奉廷寄三道及批折等件。傍夕至内室一坐，夜将本日文件阅毕，核科房批稿簿，二更三点毕。疲乏非常，目光呆滞，不不〔衍一不字〕复能视，遂不治一事矣。四点睡。

十六日

早饭后出门，闻何小宋中丞昨夕住黄军门处，前往迎候。行至中途，则闻渠已出门至余署矣。仍至黄家一拜。旋即归署，与小宋久谈。客去，清理文件。坐见之客三次，立见者一次。围棋二局。阅本日文件三分之一。未末请苏漕帅、何中丞小宴，陪客为应敏斋、王晓莲，灯后席散。将本日文件阅毕，核科房批稿簿。二更三点后温《古文》识度之属。三更睡。

十七日

早饭后清理文件。坐见之客四次。核信稿二件。苏漕帅来辞行，一谈。核折稿一件。中饭后，出门送苏、何二帅，而皆不遇。拜薛慰农，一谈。归，闻何小宋至余署辞行，因速回，与之畅谈，灯后去。阅本日文件，核科房批稿簿。在慰农处借得所抄对联一本，逐一翻阅。三更睡。

十八日

早饭后清理文件。坐见之客二次，武员衙门期也。阅《通鉴》二百二卷。围棋二局。旋将二百二卷阅毕，略识大事。中饭后阅本日文件。庞省三来久坐。又阅本日文件，毕，核科房批稿簿，未毕。钱子密来一谈。至署东高楼一眺。傍夕小睡。夜核批稿簿，毕，核改信稿三件，阅杜诗二十余首。三更睡。

十九日

早饭后清理文件。应敏斋等来一谈。坐见之客二次，立见者一次。方小东来一谈。渠有梁碑二种，潘伯寅有书向余索取，余因转乞于小东而与之。改信稿一件。中饭后阅本日文件，核科房批稿簿。至上房一坐。傍夕小睡。夜温《周易传义音训》《蹇》、《解》二卦，将“象”类分条录记，阅《集解》。杂览《邹资山诗集》。三更睡。

二十日

早饭后清理文件。坐见之客三次。阅《通鉴》二百三卷。午刻封印，行九叩礼。毕，傔从人等纷纷道喜。旋围棋二局。再阅《鉴》二百三卷，中饭后阅毕，将大事略一录识。阅本日文件，核科房批稿簿。织辫等事。至花园一览。傍夕小睡。夜，将作《王子怀侍郎墓志》，而久不能下笔，瞑坐已成寐矣。盖心血全枯，无水可汲，故作文艰窘异常耳！

二十一日

早饭后清理文件。巳刻见客一次，谈颇久。将核改信稿等件，而久不下笔，至午初始下笔为之，改应酬信下〔十〕余件、公事信四件。中饭后阅本日文件。欧阳吉人来见，一谈，至幕府与钱子密一谈。灯下，核科房批稿簿，温《周易传义音训》《损》、《益》二卦，将“象”类分条录记。二更三点后，疲困殊甚，屡坐瞑成寐矣。三更睡。

二十二日

早饭后清理文件。立见之客一次，坐见者二次。易笏山佩绅观察自湖南来，与之久谈。阅《通鉴》二百四卷，中饭后毕，略识大事。阅本日文件。周学洙来一谈，缦云之弟也。围棋二局。傍夕小睡。夜核科房批稿簿。将作王子怀墓志，仍久不能下笔，因翻阅《孟子》，朗诵数十章。三更睡。

二十三日

早饭后，至小营考武员四人，定一游击缺以鞠登临补。旋阅新兵五营操洋枪队，至午初二刻阅毕。归署，清理文件。小坐假寐。旋改信稿二件。中饭后阅本日文件。庞省三来，久谈。又阅本日文件，未毕。晡时登署东高楼。傍夕小睡。夜将本日文件阅毕，核科房批稿簿。二更二点后温《周易传义音训》《夬》、《姤》二卦。三更睡。

二十四日

早饭后清理文件。坐见之客二次，立见者一次。出门拜客，至庞省三、张啸山处，坐均久。归，坐见之客三次，杨仲乾等谈颇久。阅《通鉴》二百五卷。中饭请易笏山小宴，陪客为李笏生、杨商农。客散，已酉初矣。阅本日文件，未毕。傍夕至内室一坐。夜，将本日文件阅毕。核科房批稿簿。二更后，将《通鉴》二百五卷大事略识一二，将《夬》、《姤》二卦“象”类分条录记，将《黄左田诗集》翻阅。三更睡。

二十五日

早饭后清理文件。坐见之客六次，衙门期也。内有贵州庶常李端谈颇久。围棋二局。吴小轩来一谈。中饭后阅本日文件。出门至吴竹如处看渠之病，今年竹翁七十九岁，日内咳嗽多痰，神气尚好。归署，已灯初矣。核科房批稿簿，阅《周易传义音训》《萃》、《升》二卦，将“象”类分条录记。疲困殊甚。二更五点睡。

廿六日

早饭后清理文件。阅《通鉴》二百六卷。易笏山谈甚久，吴小轩来一谈，又坐见之客一次，立见者二次。吴小轩带来老湘营八十名新操洋枪队者，来此大堂下操演小队，约一时许毕，又坐见之客一次。再阅二百六卷一过，申初毕，将大事识录一二。阅本日文件，核批稿各簿。夜阅来知德之《弄圆篇》格物诸图。二更三点核信稿一件。三更睡。

廿七日

早饭后清理文件。出门至小营看老湘营操演，二营操洋枪队，四营操湘军旧队，午正操毕。回署，坐见之客一次。中饭后，凌晓岚来一谈，又坐见之客一次。阅本日文件，未毕。围棋二局。傍夕，至内室与罗亲家母一谈。夜将本日文件阅毕。核科房批稿簿。与二子、陈婿一谈，讲《孟子》“君子所以异于人者”一章。温《周易传义音训》《困》、《井》二卦，将“象”类分条录记。三更睡。

二十八日

早饭后清理文件。坐见之客四次。吴小轩谈甚久。阅《通鉴》二百七卷一遍，旋又阅一遍，未毕。围棋二局。中饭后，将第二遍阅毕，略识大事。阅本日文件。庞省三来久坐，钱子密来一谈。傍夕，至内室与罗亲〈家〉母一谈。夜将本日文件阅毕，核科房批稿簿。二更后与儿辈讲《孟子》“鱼，我所欲也”章。旋阅来知德《省觉录》。三更睡。

二十九日

早饭后清理文件，阅来知德《日录》。出门至梅小岩家道喜，渠新娶儿妇也。又至何祥垣家吊丧。归署，坐见之客一次。将改信稿而久未下笔。中饭后阅本日文件，核科房批稿簿。剃头一次。晡时，至内室与罗亲家母一谈。夜温《周易传义音训》《革》、《鼎》二卦，将“象”类分条录记。与儿辈讲《孟子》“舜发于畎亩之中”一章。三更睡。

三十日

早饭后清理文件。阅《通鉴》百八卷，旋又阅一遍，略识大事。倦甚，坐而假寐。核信稿十余件。中饭，与儿子、陈婿及亲友等同食。下半日阅本日文件，核科房批稿簿，阅《通鉴》百九卷数叶。晡时至内室一谈。夜阅《宋元学案》张横浦一卷。二更后，与儿辈讲“离娄之明”一章。至祖先前行辞年礼，眷属亦皆来行礼。三更睡。

无慢室日记 ⁽¹⁾

正月

初三日

外军械所存洋枪：士乃得针头来福枪二百杆计十箱，此枪系后开门演放，即用铜卷，无庸另装子药

子药铜卷四万个计二十箱

英国恩费来福马枪二百杆计十箱

皮条二百根、炮台二百个、铜钳十个、起子四十个共计一箱

英国刀头稍短来福枪一千杆计五十箱

皮条一千根、炮台一千个、铜钳五十个、起子二百个

以上三项，皆马穀帅在上海采办。

又存旧坏洋枪五百九十九杆，又内军械所存修整之旧洋枪二百四十杆。

初七日

黄军门酌续《长江章程》五条：

一、操演章程变通办理。原议春季于武汉江面操岳、汉两镇，秋季于黄天荡等处操湖、瓜两镇，不如改为巡哨阅操，营官月操，总兵季操，提督岁操，免致旷离汛地。

一、调汛章程变通办理。续议副、参、游互调，调居客汛二次各半年，又回本汛一次半年。此副将与彼副将相去动以千里，汛地久虚，不若就一营中而互调其汛，总以一日为归汛之限，则汛地不致虚悬，亦酌以本汛半年、客汛半年。

一、分防内河章程变通办理。原议芜湖营防清弋江，巴河营防梁子湖，势不能兼顾内河，转疏江面，不如以内河概归地方文武管辖。

一、提、镇以下建署，各官宜酌设亲兵。既有衙门军装库，即须有人看守。应每署各添兵十二名，共添三百三十六名，岁添饷米银一万二千四百三十四两六钱零。

一、守备以下宜添设飞划。舢板船身较重，起碇稍轻，盗已远扬。添一飞划，拨兵五六名，速驾往追，即战船小修、大修之时，得飞划以弥缝其隙。每岁津贴银八两，通共银五千一百三十六两。

右五条，前三条系《章程》所有而变通者，后二条系《章程》所无而添设者。

十四日

王子蕃所开：

俞麟年　慈祥安静，前在兴化，实力办钱粮，自知投柜有成效

龚自玑　才具开展，上年署宿迁县，连获巨案，人亦笃实

吴启英　老成稳练，在工程局多年，劳绩卓著。八年管江北海运，银钱节省四千金

赵德蕴　精细勤慎，不避艰苦。七年海运，代解金砖；八、九年挑城河，买木料，办科场，供给均妥协

游　春　精勤明敏，能任艰巨。九年清查旗租公费，于乱丝中理出头绪，足觇才识，心亦甚虚

任　治　明敏勤能，淮安府发审，听断公平。辛劳五年，久而不懈

邓泽培　安详稳练，前在宝应任内，颇洽舆情

匡懋纶　悃愊无华，安静之吏

以上州县八员

屠锡庚　艰苦自立，现署江宁府经历

赖秉琪　办事实心，现在淮安府听差

舒　霖　颇有肝胆，现任桃源县巡检

十六日

沈仲甫所开：

钱德承　熟悉地方情形，遇事详慎不苟，操守亦极廉洁，精力大可支持

汪坤厚　精明干练，实心任事。丹徒民情健讼，该令竭力整顿，民畏其威，亦怀其德

赵秉镕　才具开展，勇于任事。丹阳县

扎克丹　心地明白，办事精细，洁己爱民，舆情悦服。常州知府

俞明厚　老成练达，切实不浮。金匮知县

周际霖　居心仁厚，办事妥协。如皋知县

张肄孟　明干有为。泰兴知县

以上本属优者

宋廷桂　未能振作，识见浅近。金坛知县

朱　畯　办事因循，不能振作。溧阳知县

傅琳森　听断不清，舆情未洽。荆溪知县

陈光烈　操守不谨，舆情不洽，前海门同知。现告病假

陈廷蔼　贪鄙不职，交代未清，短交八千金之多，前署通州，现告病开缺

以上本属劣者

李铭皖　谨厚老成，刚正不阿

蒯德模　办事明敏，振作有为

蒋启勋　操守廉洁，颇有风骨

纯　嘏　心地明白，文理通畅，前署上海参将，颇有作为，现署江宁城守协

陈光金　现在管带镇江西门外镇平山营盘，操演巡防，勤奋出力，商民感戴

以上泛论文武

二月

初三日

江海关道：征收各项税钞，每月牵算约收银二十三万数千两，十二个月约共收银二百八十三万余两。支放各款，除提存四成及船钞银外，京饷、直隶淮军、黔省、西征等协饷、通商大臣养廉、凤凰山等处官兵薪粮、提右营俸饷、关署养廉工食、织造工料，自九年正月初一起至十二月中旬止，除划还八年长垫银五万七百余两，实存银四万六千五百三十余两。

金陵厘捐总局：经收各款，每月牵算约收银三万二千四百余两，九年正月起至十一月止，连闰十二个月，共收银三十八万九千余两；又，钱款，每月约收四千二百五十千零，一年约共收钱五万一千廿串零。支放各款，甘饷、织造津贴、文闱经费、善后局用，九年共用银四十二万一千一百余两，除用下存银二万八千余两，以八年有旧存银六万一千余也。钱款除大胜关以三成解黄军门船厂外，余皆解军需局。

苏省牙厘总局：经收各款，每月牵算收银合钱十五万九千八百余串文，一年共收钱一百九十一万七千余串文。支放各款，淮军月饷、长江太湖水师月饷、织造工需、养廉公用、抚提各标营薪粮津贴、苏防及候补各员弁薪水、司库杂支、制造军装火药经费等项，每年约共放钱一百六十一万四千八百余串文，以入抵出，如有盈余，尽数解作苏省善后经费。

松沪捐厘总局：经收各款，每月牵算银洋钱三项并计，共合银十七万一千九百余两，自九年正月起至十一月止，连闰十二个月，共收银一百三十八万零五百两零、洋十八万八千五百十九元、钱八十八万四千一百六十余串，又牙捐收银八千零六十余两。支放各款，京饷、湖北善后粮台、淮军月饷、太湖水师月饷、金陵军需局杂支、燕子矶船厂经费、织造工料等项，计九年自正月起至十一月止，连闰十二个月，以入抵出，计存银十万七千九百七十两零。

皖南茶厘总局：同治八年分，共收洋庄内地茶税银三十万七千三百余两内有七年分旧管银三千一百四十余两，解盐道，支给长江水师月饷及军需局用款，共银三十万六千八百余两。

湘岸督销局：同治八年分，共收盐厘银四十五万三千六十八两有奇。

鄂岸督销局：同治八年分，共收盐厘银五十三万八千七百五十两有奇。

西岸督销局：同治八年分，共收盐厘银六十三万九千四百五十二两有奇。

皖岸督销局：同治八年分，共收盐厘银十七万八千二百六十两有奇。

江宁八岸督销局：同治八年分，共收盐厘银五万二千五百七十一两有奇。

以上五局盐厘分解：湖南牙厘局、湖北牙厘局、金陵军需局、西征后路粮台、江藩司、九江关等处，为各路军需等项之用。

淮运司：同治八年分，共收盐课银五十八万三千四十六两有奇，分解户部内务司、固本饷、陕省军需、甘饷、划拨皖省军需、织造贡价、盐属养廉等项之用。

正阳卡：同治八年，共收厘钱三十九万三百五十二千文，局用钱一万六千五百九十九千有奇，余者分解金陵五成、安抚四成、漕督一成。

五河卡：同治八年分，共收盐厘钱四十八万四千二百廿九串文，局用钱一万四千一百五十四串有奇，余者分解金陵五成、安抚四成、漕督一成。

二十九日

当官处事《从政卷上》五　　吏治修身

事有当死不死《从政卷上》六　　吏治修身

士大夫喜言风俗不好《从政卷上》七　　吏治修身、教化

敝政有当革者《从政卷上》十　　吏治

冠昏丧祭《从政卷上》十二　　吏治教化

自家一个身心《从政》上卷廿四　　吏治修身

人所以千病万病《从政》上卷廿六　　吏治修身

为官者《从政》上卷廿九　　吏治修身

昔人谓律是八分书《从政》上卷廿九　　吏治词讼

安上治民《从政》上卷卅九　　吏治教化

稔恶各猺《从政》上卷四十一　　吏治修身

三月

二十日

应敏斋所开单：

梁悦馨　正任通州知州。练达老成，兼通权变，与应计偕往返途中，每遇危险，以镇静处之。署海门同知，将喊参费数千全裁。任通州，能设法歼除海盗。遇百姓毁教堂、殴教士之案，无不当下消弭。听断尤其所长

陈其元　候补直隶州。讲求教养，舆情爱戴。署南汇、青浦时，至乡间就断，于民、于水利圩围，无不尽力兴作。每以余赀捐归地方义仓、义学，于前任亏缺代为弥补，搜罗文献

张振陛　候补直隶州。戆拙廉洁，办事精细。在上海厘差，屡辞而蒯屡留。至苏州，何委厘厘〔衍一厘字〕务，力辞不赴。应饬查沙洲，襄解息讼，不受馈送。管火药局，不嫌危苦

冯廉泉　候补知府。遇事生风，声名狼藉。该员系鼎营保举，委赴通州查案，在外招摇撞骗，经委员呈出凭据，请归入甄别案内参革，以儆官邪

二十一日

庞省三所开：

周　馥　候补知府。讲求作人道理。涂朗轩赏之，曹亦谓其是正路上人，但似尚有客气

曹翰田　耕之，知县。方正而有才，治事认真而不操切。于厘捐各员处处留心

孔广仁　孝廉方正，知县。书味甚深，亦能治事。访之牧令中，佥云此人当另眼看待

龙寅绶　前署句容县。不矜才，不使气，自能处处妥帖。此可望为循吏

甘绍盘　署兴化县。实心任事，不惮琐屑，自谓与里下河缺不甚相宜。久之当可转移风气

周肇槐　署沭阳县。人有内心，沭阳为难治之区，该令办理甚妥

万叶封　署赣榆县。有仁慈心，无宦场气

樊　燮　署砀山县。明习吏事。前在扬州府发审，甚得力。幕友出身，少有阴气

顾景濂　署萧县。此人不深知，然多誉之者。吴子梅亦称之

李德溥　宿迁县。心地慈祥，淡泊寡营。丁卯闱中，人人服其雅量，然于宿迁甚不宜

沈国翰　阜宁县。高云浦称其查灾散赈甚得力，今在阜宁亦妥善。其人亦尚有气概

刘　仟　署睢宁县。素少营求，并能知足。此缺甚苦，公事似尚无误

莫祥芝　江宁县。胸襟高朗，从前持论过高，近渐平实

许诵宣　沛县。才能治事，再心平气静，更为好手

赵德蕴　候补知州。精细勤明，金陵两次挑河，最为得力

龚之格　署邳州。有骨力，有才具。前署宝应事，颇有声

周澄清　候补同知，周玉衡之孙。沈静不佻，现在高邮，厘捐亦妥叶

邹景书　候补通判。人甚有才，长于钩稽。然其心地如何，未深知

潘青照　候补同知。直隶州。有缉盗之才。前在保甲局，连获巨盗，近在上海，闻亦得力

林绍芝　候补知县。随程敬之办河工，最为得力

刘启斌　候补同知。坦白勤慎，前在保甲局，亦妥善

崔廷镛　候补同知。人有血性，前在毛煦帅营中，近在大通，袁道称其得力

任　治　候补知县。在淮安发审五年，淮人称之。闻其公事、家事均有条理，其父乃任东屏，名幕也

龚自玑　两署宿迁县。高云浦所赏识，前在宿迁县，连破大案，似颇有才

周　京　候补知县。明于医理，人亦谨饬。前署沛县，亦甚平善，人多誉之

金元烺　候补知县。在扬当差，明白勤能。前派筑壁虎坝，甚为得力。年尚少，当徐察之

卢骧云　候补知县。为守兼优。两署砀山，卓著循声。丁忧，在薛世香处

李　绚　候补知县。明勤有守，前同吴朝杰办资遣，近办保甲，俱妥。现办河运

周昂骏　候补知县。在扬州府发审，亦甚得力。幕友出身

陈涌泉　候补县丞。明白耐劳，在保甲局最久

沈志高　候补巡检。丁卯科办文武闱供给所，井井有条，洪琴西赏之

以上优者　同通州县二十九人，佐杂二人

俞麟年　前署兴化县。人甚有才，然闻其在兴化，与劣绅一气，罚款甚多，甘雨亭亦言之须考

李希雯　候补知州。四川人。在扬州充厘局提调，外解之款挪用，日久不给，批回查出撤差

陶祖厚　候补知县。去年应臬司委赴扬巡查，该令大肆招摇，各行户敛费，并为母作冥寿。人甚无聊，函告撤之

孙梦麟　桃源县。龌龊气而复刚愎，前在保甲局，即不能平妥。今在桃源，闻其操守平常。今年丁祭，桃源人闭门不纳

以上劣者　州县四人

盐务各员：

许宝书　海分司。洞悉盐务，在通、在海，诸事整顿，亦留意人才

以下三运判：

萧彦甫　泰分司。作事不浮游，李雨亭推为三司之冠，亦疑有偏执处

陈　照　通分司。平妥

项晋蕃　明白公事，刻下总局甚倚之，惟力量尚欠充足

以下淮南总局：

金　筠　朴诚，疑少主见

白　璧　不肯随人俯仰，前在泰堤，商人无闲言。去年同曾德麟缉考私，亦尚有胆力

吴若楷　平正通达，不染习气

张元恺　有才，程尚斋深赏之，方子箴谓其跋扈。详加考访，毁誉各半。张富年之弟

金兆槃　金吴澜之子，甚安详。现在运署办文案

张　骏　熟习河工，程敬之倚之。盐务尚非所长

管贻棻　天分甚平，而手下颇勤。在总局公事，每手录之

鲁光圻　尚能作事，不染习气。去年收考盐，亦甚出力

范志熙　北掣同知。依然书生

钱维福　南掣同知。甚诚笃，亦留心公事

陆费燮　署丰利场。在丰利场甚平善，现吕四场添亭，特调署办理

以下场官：

胡　灼　署金沙场。本白塔河巡检，在扬当差，朴诚耐劳苦。委查事件，亦甚明白。署金沙，亦办理裕如

王乃堉　余西场。其人无书气，然颇宜于盐务

金　敬　伍祐场。伍祐为最大之场，办理尚妥

王志浩　中正场。朴诚，亦能任事，许分司赏之

梁建中　场 ⁽²⁾ 。精明干练，两任此场，许分司亦赏之

沈维镇　板浦场。李雨亭、李采臣均赏之，近似有老态

鲍昌熙　有书气，在总局管发照，甚精细

以下候补三班：

吴廷荣　作幕出身，心事明白，亦复勤慎

冯积文　有才，如有公事，创议规条，颇有见地

魏大缙　书生本色，长于骈文

杜保恩　老于盐务，有强项之目，办公无所瞻徇

姚国仁　才能理事，不染习气

李应墩　陕西举人。老成稳练，李雨亭深赏之

李近沂　直隶举人。朴诚

唐人鉴　浙江举人。清洁自守，编辑《淮北票法续略》及《淮南备志》，亦落落寡合者也

李匡济　河南教职改官盐务。善诗画，不名一钱，人亦不敢以无名之钱赠之，年八十一矣

梁熙　原任山西巡抚梁萼涵之侄孙。朴讷无营，亦能治事

二十五日

梅小岩所开　未开现任者，专开可酌委之员：

赵德蕴　廉谨　　廖秩玮　廉静　　江尔炽　稳练　　胡云衢　安详　以上候补直隶州

祝赫　通达　　何庆澂　勤明　　以上候补同知

龚之格　明干，候补知州　　陈继锳　朴实　　沈启鹏　精细　　龚自玑　干练　　萧焕唐　廉谨　　吴元汉　勤朴　　陈钺　明慎　　吴启英　勤能　以上候补知县

右优者十四人

吉昌　前江浦县，颟顸　　李鸿勋　候补知县，平庸　　杜代侃　候补知县，拘执

右劣者三人

二十九日

板浦场　典同　　中正场　典同　　临兴场　典同

以上三场大使属淮北海州分司

丰利场　典同　　栟茶场　典同　　角斜场　典同　　掘港场　典同　　石港场　典同　　余西场　典同　　余东场　典同　　金沙场　典同　　吕四场　典同

以上九场大使属淮南通州分司

富安场　典同　　安丰场　典同　　梁垛场　典同　　何垛场　典同　　丁溪场　典同　　草堰场　典同　　东台场　典同　　刘庄场　典同　　伍祐场　典同　　新兴场　典同　　庙湾场　典同

以上十一场大使属淮南泰州分司

右杜小舫所开，今日之制，以湖北同治元年所刻地图较之，淮北三场全无之；通属只有五场，缺角斜、余东、金沙、吕四等四场；泰属只有九场，缺东台、庙场两场；但有东台之县名、庙场之营名而已。以嘉庆二十三年所修《会典》较之，悉皆相同，惟泰属多一小海场，通属多一西亭场，均于乾隆三十三年裁去矣。以乾隆元年所修之《江南通志》较之，则相去迥殊。兹将《志》所载者列于左：

淮安分司所属十场，号下十场：

白驹场　今裁　　刘庄场　今隶泰分司　　伍祐场　今隶泰分司　　新兴场　今隶泰分司　　庙湾场　今隶泰分司　　莞渎场　今裁　　板浦场　今同　　徐渎场　今裁　　临洪场　今裁　　兴庄场　今裁

通州分司所属十场，号上十场：

丰利场　今同　　马塘场　今裁　　掘港场　今同　　石港场　今同　　石亭场　今裁　　金沙场　今同　　余西场　今同　　余中场　今裁　　余东场　今同　　吕四场　今同

泰州分司所属十场，号中十场：

富安场　今同　　安丰场　今同　　梁垛场　今同　　东台场　今同　　丁溪场　今同　　草堰场　今同　　小海场　今裁　　角斜场　今隶通分司　　　　拼茶场　今隶通分司　　何垛场　今同

————————————————————

(1)  辑自台湾学生书局1965年影印版《湘乡曾氏文献》第四册。原名《无慢室日记》，时间起自同治八年正月初一日，止于同治十年三月二十九日，其间多有间断。兹将同治十年正月初三日至三月二十九日日记附载于此。

(2)  此处影印件“场”前空两字。

同治十一年

提要

是日值宣宗成皇帝忌辰，追忆往事，深感位日高而学日退，德日减，闻望日损，但增惭悚1.14　至校场考守备三缺1.22　见客时忽右脚麻木，旋又发颤1.23　核年终密考单毕1.24　连日与儿辈讲《孟子》1.25　至城外迎客时，痰迷心中，久不能说话1.26　夜与纪泽儿略言身世事1.27　有感于病魔缠身1.29　自谓通籍三十余年，官至极品，而学业无所成，德行一无可许，老大徒伤，不胜悚惶惭赧2.1　病又发，手执笔而如颤，口欲言而不能2.2　病笃，手摇心颤，仍阅书和核改批稿如常2.3

正月

初一日

五更起，至贡院率属拜牌。黎明，行礼毕。归署，至祖宗神位前行礼。旋接见贺年之客十六起，退而早饭。又出见客七次，坐见者二次。出门至江宁府学圣庙拈香，拜客三家，黄昌期、薛慰农处一谈，午正归。坐见之客三次，立见者一次。清理文件。中饭后阅《通鉴》二百九卷，旋又阅一遍。倦甚，坐而假寐。傍夕至内室一坐。夜温《周易传义音训》《震》、《艮》二卦，将“象”类分条录记。二更后与儿辈讲《孟子》“牛山之木尝美矣”章。三更睡。

初二日

早饭后清理文件。坐见之客二次。出门贺年，将军、副都统、李长山、吴竹如、梅方伯、王粮道六处皆会，余则亲拜，未正归署。坐见之客二次。中饭请幕友小宴，凡十一人，孙方与莘畲、张埏昭晖垣二人，因有服辞不入坐。入坐者钱子密、任棣香、陈筱浦、薛叔耘、孙澄之、李竹岩、周小云、程柳堂及叶亭甥，共九人，两席，酉初散。阅本日文件一二束，已昏黑矣。夜将文件阅毕，核科房批稿簿，疲倦殊甚。二更，与儿辈讲《孟子》“不仁者可与言哉”章。将昨日所阅《通鉴》二百九卷大事略一录识，将二百十卷粗阅数叶。三更睡。

初三日

早饭后清理文件。坐见之客四次。围棋三局。又坐见之客三次。将二百十卷《通鉴》略阅数叶。中饭后阅本日文件，未毕。坐见之客二次。萧廉泉焕唐看脉开方，谈甚久。傍夕小睡。夜将本日文件阅毕，核科房批稿簿。洪琴西刻书，请署检五事。二更后，与儿辈讲《孟子》“伊尹割烹要汤”章。温《周易传义音训》《渐》、《归妹》二卦，将“象”类分条录记，未毕。三更睡。

初四日

早饭后清理文件。坐见之客九次，立见者三次。阅《通鉴》二百十卷，毕，旋又阅一遍，将大事略一题识。阅本日文件二束。未正出门，至梅方伯处小宴，渠与粮、盐公请也。席散归署，又阅本日文件二束，未毕。傍夕小睡。夜将本日文件阅毕，核科房批稿簿，未毕。二更后与儿辈讲《孟子》“以善服人者”章。旋将批稿核毕。将作《刘寿卿墓志》而久未下笔。三更睡。

初五日

早饭后清理文件。坐见之客九次，立见者一次。疲乏殊甚，不能治事。因围棋二局，以资消遣。中饭后阅本日文件。出门补拜客道新喜数家，灯后归。核科房批稿簿，温《易》《丰》、《旅》二卦。二更，与儿辈讲《孟子》“四端扩充”章。旋将《易》二卦温毕，将“象”类分条录记。三更睡。

初六日

早饭后清理文件。坐见之客七次，李仲彦、方子箴二起谈甚久。日内因见客过多，每疲乏不能治事。围棋二局。未初，至黄昌岐家赴宴，凡三席，申末散。顺道拜客数家。归署，阅本日文件。傍夕小睡。夜核科房批稿簿。二更后，与儿辈讲《孟子》“好辨”章。将作《刘忠壮墓志铭》，仅成二行许。三更睡。

初七日

早饭后清理文件。坐见之客五次，立见者一次。围棋二局。未刻，请欧阳健飞等五总兵小宴，酉初散。坐见之客一次。阅本日文件。傍夕小睡。夜核科房批稿簿，温《周易传义》《巽》、《兑》二卦。二更后，与儿辈讲《孟子》“必有名世”章，将《易》二卦“象”类分条录记。三更睡。

初八日

是日，恭逢王考星冈公九十八冥寿，早间备席，率属行礼。饭后清理文件。坐见之客十次，立见者一次，疲乏极矣。未正，至富桂卿都护处赴宴，渠演戏张饮，共三席，未正二刻登席，酉正二刻散，灯后归。阅本日文件，未毕。叶亭甥来一谈，渠将以明日登舟回籍。旋将本日文件阅毕，与儿辈讲《孟子》“闻知见知”章，核科房批稿簿。倦甚，坐而成寐。三更睡。

初九日

早饭后清理文件。坐见之客六次，立见者二次。核信稿二件。未正，请司道小宴，二席，十二客。酒半，梅方伯、王孙二观察辞席，渠亦于是日请将军小宴也。酉初客散，又坐见之客一次。阅本日文件。傍夕小睡。夜核科房批稿簿。二更后，与儿辈讲“当路于齐”军〔章〕，温《周易传义》《涣》、《节》二卦。倦甚，坐而成寐。二更五点睡。

初十日

早饭后清理文件。坐见之客十二次，疲乏极矣。李质堂坐甚久。中饭后，坐见之客一次。阅本日文件，核科房批稿簿。傍夕小睡。夜阅刘伯山所撰《王船山年谱》。二更后，与儿辈讲《孟子》“墦间乞食”章。将作《刘寿卿墓志》，而疲倦似不能支。三更睡。

十一日

早饭后清理文件。坐见之客三次。阅《通鉴》二百十一卷。围棋三局。将《通鉴》大事略一录识。未正请客李质堂、黄昌岐等小宴，酉初散。坐见之客一次，立见者一次。阅本日文件。傍夕小睡。夜核科房批稿簿，核改信稿二件。二更，与儿辈讲“富岁子弟多赖”章，将《易》《涣》、《节》二卦“象”类分条录记，又改信稿一件。三更睡。

十二日

早饭后清理文件。坐见之客六次，立见者一次。阅《通鉴》二百十二卷十余叶。围棋二局。未初出门，至织造庆云峰处小宴，同席为将军、提督、副都统，酉初散。归署，方子箴等来禀辞，一谈。是日折差自京归，夜阅京报、京信等件。阅本日文件，核科房批稿各簿。与儿辈讲《孟子》“求则得之”章，并下章。旋将《通鉴》二百十二章阅毕。三更睡。

十三日

早饭后清理文件。坐见之客五次，程尚斋坐甚久。围棋二局。未正，至合肥会馆赴宴，武员各营公请，共六席。余辞演戏而仍有戏，教令之不行，可愧已！傍夕归署。夜阅本日文件，核科房批稿簿。二更后，与儿辈讲《孟子》“狂獧乡原”章，温《周易》《中孚》、《小过》二卦。三更睡。

十四日

是日，为宣宗成皇帝忌辰。忆道光三十年，龙驭上升之日，余闻立文宗为皇太子之信，方将赴圆明园递如意。行至南海淀，乃得升遐之确耗，仓皇悲痛，今忽忽已二十三年。位日高而学日退，德日减，闻望日损，回首但增惭悚。

早饭后清理文件。坐见之客二次。将《通鉴》二百十二卷大事录识。围棋二局，至内室一谈。中饭后阅本日文件，核科房批稿簿，核改信稿十余件。傍夕至署东楼上一览。夜又改信稿三件。与儿辈讲《孟子》“乔木世臣”章，作《刘寿卿墓志》百余字。三更睡。

十五日

早饭后清理文件。坐见之客六次，立见者二次。疲乏殊甚，围棋二局，至上房一坐。中饭后阅本日文件，核科房批稿簿。坐见之客一次，夏葆生谈颇久，夏憩亭之子也。织辫等事。徘徊久之。傍夕小睡。夜温《易》《既济》、《未济》二卦，将《中孚》、《小过》、《既济》三卦“象”类分条录记。与儿辈讲《孟子》“有不召之臣”章，温韩文数首，用储选十家本。三更睡。

十六日

早饭后清理文件。阅《通鉴》二百十三卷。坐见之客七次，立见者一次。围棋二局。中饭后阅本日文件，将《通鉴》二百十三卷大事略为录识，核科房批稿簿。至内室一谈。傍夕小睡。夜与儿辈讲《孟子》“滕文公为世子”章，核改复总理衙门信稿三件。三更睡。

十七日

早饭后清理文件。坐见之客七次。阅《通鉴》二百十四卷。旋又阅一遍，将大事略一录识。围棋二局。中饭后阅本日文件，核批稿各簿。织辫子等事。至内室一坐。傍夕小睡。夜核改折稿一件，与湖北会奏盐务也。二更，与儿辈讲《孟子》“三年求艾”章，温韩文数首。三更睡。

十八日

早饭后坐见之客八次，立见者一次。阅《通鉴》二百十五卷。程尚斋来，久谈，导之看花园、东楼等处。中饭后，又看《通鉴》二百十五卷，将大事略为录识。围棋二局。傍夕小睡。夜阅本日文件，核科房批稿簿。二更后与儿辈讲《孟子》“首辈”章，阅庞作人送所作《礼记反身录》诸书。三更睡。

十九日

早饭后清理文件。坐见之客五次，立见者一次。阅《通鉴》二百十六卷。旋又阅一遍，将大事略为录识。阅本日文件。中饭后核科房批稿簿。戴子高来久坐。剃头一次。傍夕小睡。夜阅来矣鲜《日录》。二更，与儿辈讲《孟子》“灵台灵沼”章，作《刘寿卿墓志》百余字。三更睡。

二十日

早饭后清理文件。坐见之客七次，立见者一次。围棋二局。未正请客小宴，王子敷、蒯子范、程尚斋、张石朋等，酉初散。阅本日文件，天已黑，不能治事矣。夜将本日文件阅毕，核科房批稿簿。二更后，与儿辈讲《孟子》“移民移粟”章。疲困殊甚，不能治事。三更睡。

二十一日

早饭后清理文件。坐见之客二次，立见者一次。午初开印行礼。傔从人等来贺，见客八次。改信稿三件。围棋二局。改折稿一件。中饭后，子密来一谈。阅本日文件。瞵息间天已黑，不能治事矣。傍夕睡颇久。夜核科房批稿簿，核复丁稚璜信稿。二更，与儿辈讲《孟子》“始作俑”章。旋将《未济》卦“象”类分条录记，温《系辞》上传六章。三更睡。

二十二日

早饭后清理文件。出门至校场考守备三缺。归署，坐见之客六次。阅《通鉴》二百一十七卷，旋又阅二百一十八卷。中饭后，将二百十七卷大事录识一二，阅本日文件。围棋二局。傍夕小睡。夜核科房批稿簿，将二百十八卷大事录识一二。二更后，与儿辈讲《孟子》“仁者无敌”章，核年终密考单三分之一。三更睡，眼蒙殊甚。

廿三日

早饭后清理文件。阅《通鉴》二百十九卷。旋又阅一遍，将大事录识一二。将年终密考单一核。中饭后阅本日文件。钱子密来一谈。语次，余右脚麻木不仁，旋即发颤，若抽掣动风者，良久乃止。庞省三来一谈。阅《通鉴》二百二十卷。傍夕小睡。夜阅《宋元学案》吕东莱一卷。二更后，与儿辈讲《孟子》“定于”一章，又阅《吕氏学案》。三更睡。

廿四日

早饭后清理文件。坐见之客八次。核年终密考单，阅《宋元学案》张无垢一卷。中饭后阅本日文件。韩叔起、周士煃先后来久坐。核科房批稿簿。至内室一坐。傍夕小睡。夜将年终密考单核毕。二更后，与儿辈讲《孟子》“桓文之事”章，至一半而止。旋阅《二程全书》二十余叶。三更睡。

附记

李寿对　　苏挽对挽幛　　萧挽对

廿五日

早饭后清理文件。坐见之客六次。围棋二局。中饭后阅本日文件。强庚臣汝询来，谈良久。将武职提镇密考注毕。至内室一坐。傍夕小睡。夜作学政密考片。阅《二程全书》，本日屡次阅十余叶，夜又阅十余叶。二更后，与儿辈讲《孟子》“桓文之事”章后一半，毕。核改信稿二件，约改三百余字。三更睡。

廿六日

早饭后清理文件。坐见之客五次，黄昌岐、易笏山谈均久。阅《二程全书》。中饭后，刘仲良来，久谈。阅本日文件。申刻出门，至城外迎接苏赓堂河帅。在途中已觉痰迷心中，若昏昧不明者，欲与轿旁之戈什哈说话，而久说不出。至水西门官厅，欲与梅小岩方伯说话，又许久说不出，如欲动风者。然等候良久，而苏赓翁不至。又欲说话而久说不出，众人因劝余先归。到署后，与纪泽说话，又许久说不出，似将动风抽掣者。小坐半时。二更三点，早睡。

廿七日

早饭后清理文件。黄昌期来看病，一谈。请医诊脉二次。阅《二程外书》。围棋二局。小睡良久。中饭后阅本日文件，核科房两日批稿簿。至内室一坐。与子密一谈。傍夕小睡。夜阅《二程外书》。是日服药二煎，时时防将眩晕者。夜与纪泽略言身世事。二更四点睡。

廿八日

早饭后见客。清理文件。阅《二程遗书》。出门至水西门拜苏赓堂，久谈。归署，坐见之客三次，蒯子范坐较久。未`正，苏赓堂来久坐。客去，中饭后，坐见之客一次，立见者一次。阅本日文件，核科房批稿簿。申刻拜发折件。夜阅《二程遗书》。二更四点睡。

廿九日

早诊脉二次，开方良久。早饭后清理文件。坐见之客五次。围棋二局。阅《二程遗书》。张真人仁晸来见，一谈。中饭后阅本日文件。坐见之客一次。核科房批稿簿。至上房一谈。傍夕小睡。夜核改信稿五件，约共改五百余字。是日，肝风之病已全退，仍服药一帖。余病患不能用心，昔道光二十六、七年间，每思作诗文，则身上癣疾大作，彻夜不能成寐。近年或欲作文，亦觉心中恍惚不能自主，故眩晕、目疾、肝风等症，皆心肝血虚之所致也。不能溘先朝露，速归于尽，又不能振作精神，稍治应尽之职事，苟活人间，惭悚何极！二更五点睡。

二月

初一日

早饭后清理文件。坐见之客五次，立见者一次。围棋二局。阅《二程遗书》。中饭后，坐见之客二次。阅本日文件。小睡片刻。核科房批稿簿。是日，刘康侯搭轮船归里。傍夕，小睡颇久。夜改信稿二十余件。余精神散漫已久，凡遇应了结之件，久不能完，应收拾之件，久不能检，如败叶满山，全无归宿。通籍三十余年，官至极品，而学业一无所成，德行一无可许，老大徒伤，不胜悚惶惭赧。二更五点睡。

附记

书不复者单　　杂稿箱一清

密件存者一包余俱烧之　故人寄信

初二日

早饭后清理文件。坐见之客三次。坐而假寐，疲甚，若不堪治一事者。围棋二局。至内室一坐。中饭后，坐见之客三次，厉伯苻谈颇久。阅本日文件，核科房批稿，内有一稿，略费思虑。又发病，如正月廿六日在城外官厅之状，手执笔而如颤，口欲言而不能出声，因停止不复阅核公事。登床小睡。请谢旭亭诊脉开方。夜又请蒋、萧二大令先后诊视。旋将批稿簿核毕，阅《二程遗书》。二更四点睡，尚能成寐。

初三日

早起，蒋、萧两大令来诊脉，良久去。早饭后清理文件，阅《理学宗传》。围棋二局。至上房一坐。又阅《理学宗传》。中饭后阅本日文件。李绂生来一坐。屡次小睡。核科房批稿簿。傍夕久睡。又有手颤心摇之象，起吃点心后，又在洋床久睡。阅《理学宗传》中张子一卷。二更四点睡。

初四日 ⁽¹⁾

晨起，书：“既不能振作精神，稍尽当为之职分，又不能溘先朝露，同归于尽，苟活人间，惭悚何极！”

————————————————————

(1)  辑自同治壬申六月刊《曾文正公荣哀录》。据此书发现者胡卫平考证（见双峰县曾国藩故居管理所编《曾国藩研究导报》第四期后湖《曾国藩〈日记绝笔〉小考》），此则日记当为可信，谨录于此。

人名索引

二画

丁义方（燕山）

同治　9.11.23

丁日昌（雨生）

同治　7.1.10　7.2.24

7.2.25　7.2.26

7.2.27　7.2.28

7.2.29　7.2.30

7.3.3　7.3.5

7.4.11　7.4.20

7.闰4.3　7.闰4.4

7.闰4.6　7.闰4.7

7.闰4.8　7.闰4.9

7.闰4.11　7.闰4.12

7.闰4.13　7.闰4.14

7.5.6　7.5.29

7.6.19　7.7.8

7.7.27　7.8.26

7.9.17　7.9.18

7.9.19　7.9.20

7.9.21　7.9.23

7.9.24　7.9.25

7.9.26　7.9.27

7.11.5　7.11.14

7.11.30　7.12.1

8.3.3　8.3.27

8.3.28　8.3.29

8.3.30　8.4.26

8.4.27　8.5.4

8.8.10　9.1.26

9.3.16　9.7.25

9.7.26　9.7.27

9.7.28　9.7.29

9.7.30　9.8.1

9.8.2　9.8.3

9.8.4　9.8.7

9.8.10　9.8.11

9.8.12　9.8.13

9.8.16　9.8.19

9.8.20　9.8.21

9.8.22　9.8.23

9.8.24　9.8.25

9.8.27　9.8.28

9.9.1　9.9.2

9.9.3　9.9.5

9.9.10　9.闰10.5

9.闰10.11

9.闰10.22

9.11.22　9.11.23

9.11.24　10.10.4

丁文浚

同治　8.2.13　8.3.23

丁乐山（寿昌）

同治　8.9.13　8.11.4

9.1.4　9.1.5

9.2.17　9.2.19

9.2.21　9.3.5

9.3.11　9.4.1

9.4.17　9.6.5

9.6.7　9.6.10

9.6.12　9.6.13

9.6.26　9.7.27

9.8.5　9.9.2

9.9.5　9.12.12

丁达材

同治　8.1.6

丁汝昌

同治　8.1.6

丁秀东

同治　8.3.25

丁宝桢（稚璜）

同治　11.1.21

丁柘唐（晏卿、俭卿）

同治　7.11.13

9.闰10.14　10.9.16

丁崇雅

同治　8.4.17　8.5.5

丁善庆（伊甫、伊辅）

同治　10.4.22　10.4.24

丁福培

同治　8.2.13

丁福增（海秋）

同治　9.1.1　9.1.17

丁太夫人（黄氏）

同治　9.闰10.19

刁奉林

同治　8.10.29

三画

于汉清（子云）

同治　9.1.1　9.1.17

于国清

同治　10.8.26

万方泰

同治　8.3.2　8.3.4

8.3.5　8.3.26

万叶封

同治　10.3.21

万年丰

同治　8.10.28　9.1.1

9.1.17

万年清

同治　9.9.14

万启琛（篪轩）

同治　7.11.5　7.11.7

10.3.24　10.3.25

10.3.26　10.3.27

10.4.2　10.4.5

万春藜

同治　8.1.16

万藕舲

同治　7.12.25　8.1.8

8.1.10　8.1.14

卫　笃

同治　9.1.1　9.1.17

马　铸

同治　7.2.3

马戈利

同治　10.10.9　10.10.26

马介樵

同治　8.11.1

马老月

同治　8.10.28

马充刚

同治　9.2.13

马雨农

同治　7.9.23　7.9.25

7.12.15　8.1.13

马昌明

同治　10.7.9　10.7.10

10.7.11　10.7.12

10.7.13　10.7.14

10.7.16　10.7.17

10.7.18　10.7.20

10.7.23　10.7.24

10.7.25　10.7.26

10.7.28　10.7.29

10.7.30　10.8.1

10.8.2

马征麟（素臣）

同治　9.12.8　10.6.11

10.6.22

马金叙

同治　8.1.6

马学孟

同治　8.2.1

马夏礼

同治　10.10.9

马鸿翔

同治　9.12.6

马联彪

同治　10.9.10

马祺华

同治　10.8.2

马新贻（穀山、端敏）

同治　7.7.27　7.9.20

7.9.21　7.9.26

7.9.28　7.10.5

7.10.8　7.10.14

7.10.17　7.10.20

7.10.22　7.10.28

7.10.29　7.11.2

7.11.4　7.11.8

7.12.1　7.12.18

8.1.5　8.2.3

8.11.6　9.1.12

9.7.25　9.8.4

9.10.9　9.闰10.7

9.闰10.19

9.闰10.20

9.闰10.22

9.12.27　9.12.5

9.12.10　10.1.3

10.2.5　10.2.24

10.2.25

四画

王　山

同治　9.10.17

王　轩

同治　7.10.24

王　堃（云舫）

同治　7.10.24　9.1.1

9.1.17

王　谔

同治　7.12.4　8.2.13

8.3.4

王　锡

同治　8.2.13

王　镛

同治　8.5.5

王乃堉

同治　10..21

王大经（小莲、晓莲）

同治　7.10.6　7.11.1

8.6.30　8.7.1

8.7.2　8.7.3

8.9.1　10.1.2

10.1.11　10.2.10

10.7.23　10.12.10

10.12.16

王子敷

同治　9.12.18　10.9.18

王元培

同治　8.1.13　8.2.13

8.3.4　8.3.24

王五辰

同治　8.11.1

王仁宝

同治　9.1.1　9.12.17

王介甫

同治　8.6.28　8.7.28

8.8.1

王凤彩

同治　8.1.6

王文训

同治　8.5.5　9.1.1

王文瑞（钤峰）

同治　8.9.11　8.12.28

9.1.11

王心斋

同治　8.4.17

王以和

同治　8.1.2

王少岩

同治　7.4.23

王少翯（少鹤、锡振）

同治　7.12.25　8.11.26

9.1.22　9.12.3

10.10.15

王叶亭

同治　7.5.19　7.6.1

7.6.2　7.6.15

7.8.27　7.8.28

7.8.30　7.9.2

9.8.22　9.10.15

闰10.4　11.1.2

11.1.8

王尔亮

同治　8.10.28

王尔琨

同治　8.11.28

王立勋

同治　8.3.26　8.12.24

王兰广

同治　8.1.2　8.1.10

8.2.13　8.5.5

王幼八

同治　9.7.8

王幼山

同治　9.12.9

王吉元

同治　9.12.14

王成谦（伯尊）

同治　7.11.27

王式魁

同治　8.10.29

王先谦

同治　10.1.19

王廷贵

同治　9.12.9　9.12.10

王仲山

同治　9.10.17　9.2.21

9.3.3　9.10.17

王华清

同治　8.2.13　8.3.24

王庆衍

同治　7.12.16

王汝昌（六吉）

同治　9.4.5

王寿祺

同治　8.11.25

王志浩

同治　10.3.21

王茂荫（子槐、子怀）

同治　10.12.20　10.12.22

王芷汀

同治　8.1.7

王佐臣

同治　8.2.2

王伯申

同治　8.4.17

王应学

同治　7.10.24

王灼棠

同治　9.9.8

王怀祖（念孙）

同治　8.8.6

王启俊

同治　8.5.5　9.1.1

王启曾

同治　8.1.2　8.2.13

8.3.2　8.3.4

8.3.5

王其淦

同治　10.10.3

王茂埙（雪芝、茂壎、懋勋）

同治　8.1.26　8.9.3

8.11.1　8.11.17

8.11.28　9.1.1

9.1.17

王叔喆

同治　8.12.9

王昆八

同治　10.10.19

王昆绳

同治　8.9.20

王昆崖

同治　8.3.1

王金七

同治　10.7.12

王治覃

同治　9.12.7

王定安（鼎丞）

同治　9.12.17　10.1.7

王荆石

同治　8.9.25

王荫三

同治　9.7.6

王荫棠（荫堂）

同治　7.12.19　8.1.14

8.2.13　8.4.15

8.4.17　9.9.28

王柏心（子寿）

同治　9.11.23

王树楠

同治　9.12.9

王厚庄

同治　7.8.21

王临三

同治　9.11.24　9.11.25

9.11.26　9.11.29

王显发

同治　10.9.18

王香倬（子云）

同治　7.2.3　9.11.29

10.3.10　10.4.19

王保胜

同治　8.1.6

王闿运（壬秋）

同治　9.11.23　9.1.19

10.1.29　10.9.2

10.9.3　10.9.4

10.9.5　10.9.6

10.9.7　10.9.8

10.9.9　10.9.10

10.9.11　10.9.12

10.9.15　10.9.16

10.9.17　10.9.18

10.9.19　10.9.22

王洛交

同治　8.11.1

王洛照

同治　8.10.29

王济北

同治　8.6.28

王起仁

同治　10.10.4

王恩照

同治　8.2.13

王养寿

同治　8.1.2　8.3.4

8.3.5　8.5.5

9.1.1　8.9.3

8.12.7

王隆兴

同治　9.4.1

王崧年

同治　8.5.5

王笛楼

同治　10.10.29　10.12.22

王得善

同治　8.3.2

王得魁

同治　8.1.2

王庶曾

同治　8.2.9　8.2.13

8.2.1　8.7.8

王率三

同治　9.7.8

王惕来

同治　7.11.18

王鸿训（子蕃）

同治　7.3.16　7.8.19

7.9.13　7.9.22

7.11.15

9.闰10.11

9.闰10.12

9.闰10.15

9.11.7　9.11.10

9.11.15　9.11.16

9.11.17　9.11.20

9.11.22　9.11.26

9.11.28　9.12.7

9.12.8　9.12.14

9.12.16　10.1.14

10.2.20　10.2.24

10.4.19　10.9.30

10.10.8　10.10.13

王维清（森岩）

同治　9.1.1　9.1.17

王联廷

同治　8.12.9

王瑞臣

同治　10.1.3　10.4.9

10.8.25　10.8.26

10.10.19

王瑞亭

同治　10.9.17

王瑞珍

同治　9.9.21

王睡莲

同治　9.12.1　9.12.5

王翚翎

同治　10.9.2

王福谦

同治　8.2.13　8.10.28

8.11.17

王静庵

同治　7.2.19

王德成

同治　8.1.6

王德荣

同治　8.4.17　8.5.5

王德炳

同治　8.11.26

王霞九

同治　10.10.3

王霞轩（必达）

同治　8.4.20　8.6.28

8.6.29　8.7.2

8.7.3　8.11.26

9.1.22　10.10.15

韦长清

同治　7.1.14

云晦如

同治　10.2.24

支兆熊（黻堂）

同治　9.1.17

扎克丹

同治　10.1.16　10.8.10

牛世英

同治　10.8.26

牛振海

同治　8.11.1

丰陞额

同治　7.12.8

毛永桂

同治　7.11.29

毛昶熙（煦初、熙初、旭初）

同治　7.12.22　8.1.8

8.2.13　9.7.5

9.7.6　9.7.7

9.7.8　9.7.9

9.7.10　9.7.13

9.7.14　9.7.15

9.7.17　9.7.19

9.7.21　9.7.23

9.7.24　9.7.25

9.7.26　9.7.28

9.7.29　9.7.30

9.8.1　9.8.2

9.8.3　9.8.4

9.8.5　9.8.6

9.8.7　9.8.8

9.8.10　9.8.11

9.8.12　9.8.13

9.8.14　9.8.15

9.8.16　9.8.19

10.3.21

毛鸿宾（寄云）

同治　7.11.29

仇恩注（叔俞）

同治　7.12.1

卞宝书

同治　8.1.9

卞宝桢

同治　8.4.17

卞宝第

同治　8.2.13

卞梓臣

同治　10.8.20

文　祥（博川）

同治　7.12.14　7.12.15

7.12.18　7.12.29

8.1.7　8.1.11

8.1.16　9.9.26

9.9.28　9.10.12

文大雄

同治　8.8.11

文秋山

同治　9.10.2

文辅卿

同治　9.11.23

方小东

同治　10.12.19

方子舸

同治　10.9.8

方子箴（俊颐）

同治　9.闰10.18　9.11.22

10.3.21　10.8.19

10.8.20　10.8.21

10.8.22　10.9.18

10.9.19　10.9.20

11.1.6　11.1.12

方汝翊

同治　8.1.2　8.11.26

方汝翼

同治　8.3.1

方伯雄

同治　7.6.22　7.9.29

7.11.4　10.4.19

方宗诚（存之）

同治　7.7.26　7.8.23

7.8.29　7.9.2

7.9.11　7.9.16

7.9.20　8.10.24

8.11.2　8.11.8

8.11.15　8.12.23

8.12.27　8.12.28

9.1.14　9.1.17

9.1.18　9.2.12

9.2.29　9.3.3

9.3.6　9.3.16

9.3.23　9.4.6

9.4.1　9.5.8

9.6.3　9.8.11

9.8.12　9.8.26

9.9.2　9.9.6

10.5.2

方骏漠（元徵）

同治　9.3.2　9.3.3

9.闰10.7　9.闰10.8

10.9.9

方培之

同治　8.1.2

尹开先

同治　8.5.5　8.11.1

8.11.28

尹耕云（杏农）

同治　9.5.2

书　端

同治　8.11.28

孔广仁

同治　10.3.21

孔宪彝

同治　9.1.14

孔绣山

同治　9.1.14

孔巽轩

同治　8.8.8

邓长安

同治　8.1.6

邓传密（守之、少伯）

同治　7.7.9　7.7.11

7.9.22

邓良甫（贵伦）

同治　7.6.24　7.12.1

7.12.28　8.1.7

8.2.13　8.2.20

8.2.21　8.3.8

8.3.15　8.9.11

8.12.17　8.12.20

9.4.4　9.4.16

9.4.19　9.6.12

9.11.8　9.12.12

邓泽培

同治　10.1.14

邓锡恩

同治　8.2.13

五画

玉　简

同治　8.2.1　8.3.2

8.3.4

甘　霖

同治　8.10.29

甘绍盘

同治　10.3.21

左洛上

同治　8.10.29

左宝贵

同治　9.6.10

厉云官（伯符）

同治　7.1.5　7.1.19

7.4.28　7.11.6

10.2.1　10.2.3

10.8.20　11.2.2

厉学潮

同治　9.12.6

石　衡

同治　9.1.1　9.1.17

石元善

同治　7.12.4　8.12.10

石芸斋

同治　9.2.12　9.2.15

石学阶

同治　8.3.26

石琢堂

同治　9.12.6

龙启瑞（翰臣）

同治　8.1.28　10.8.6

10.12.8　10.12.9

10.12.10

龙寅绶

同治　10.3.21

平　治

同治　8.4.17

卢午峰

同治　8.12.20　9.5.24

9.6.10　9.9.12

9.9.13

卢定勋

同治　7.12.8

卢骧云

同治　10.3.21

申　危

同治　9.3.21

田　祚

同治　9.12.6

田二河

同治　9.7.5

田孟吉

同治　8.11.1

田恩来

同治　10.8.27

田敬堂（敬塘）

同治　8.11.20

叶水心

同治　8.5.27

叶廷春

同治　10.10.4

叶兆兰（介唐）

同治　9.12.7　10.1.20

10.6.6

叶伯英

同治　8.1.27

叶其榛

同治　9.12.9

叶昌绪

同治　9.1.1　9.1.17

叶宝树（晋卿）

同治　10.6.13

叶新榆

同治　8.12.10

叶增庆

同治　8.1.2　8.2.9

8.3.1　8.5.5

8.11.1

史兆霖

同治　10.9.18

史念祖

同治　9.5.20

史济源

同治　8.11.4

史致谔（士良）

同治　10.9.22

史梦兰

同治　8.5.8　8.11.12

8.11.18

史绳之

同治　8.5.8　8.9.15

8.12.1　8.12.13

8.12.22　9.2.2

9.2.6　9.8.16

白　璧

同治　10.3.21

白上贤（宝臣）

同治　9.1.1　9.1.17

白振铎

同治　8.9.21

兰际春

同治　8.1.11

冯　栻

同治　8.1.2

冯云路

同治　8.3.21

冯礼藩

同治　9.12.7

冯如霖

同治　8.1.6

冯卓怀（树堂）

同治　10.3.18　10.3.19

10.3.20　10.3.21

10.3.22　10.3.23

10.3.25　10.3.26

10.4.9　10.4.10

10.7.7

冯积文

同治　10.3.21

冯展云（誉骥）

同治　10.11.24　10.11.25

冯焌光（竹渔、竹儒、竹如）

同治　9.闰10.25

9.闰10.27　9.12.13

9.12.15　10.8.14

10.10.7　10.10.9

10.10.10　10.11.13

10.11.14

冯廉泉

同治　10.3.20

冯端人

同治　8.11.26

司赫德来

同治　9.7.14

皮筱舲（寀瀚、小艇）

同治　7.12.12

圣性和尚

同治　9.10.7

六画

邢元恺

同治　9.4.1

邢国珍

同治　8.10.29

吉　昌

同治　10.3.25

西　华

同治　10.10.9

成　德

同治　9.12.9

成　福

同治　8.1.2　8.1.5

8.1.26　8.3.2

8.3.4　8.3.5

成天麒

同治　9.12.9

成午斋

同治　9.2.8

成竹坪

同治　9.8.8　9.8.11

9.8.13　9.8.18

9.8.22　9.8.23

9.9.1　9.9.2

9.9.15　9.9.17

9.9.18　9.9.23

匡　源（援）

同治　8.8.2

毕东屏

同治　9.3.21

吕　圻

同治　8.3.1

吕　嘉

同治　8.1.6

吕九霞

同治　7.9.5

吕付先

同治　8.11.1

吕庭芝（庭芷）

同治　7.11.14　8.10.24

10.9.30

吕昼堂

同治　9.3.21

吕朝瑞

同治　7.9.14

吕新吾

同治　8.8.8　8.8.10

8.8.11　8.8.13

朱　兰（久香）

同治　7.5.20　7.5.22

7.5.24

朱　式（星槛、心槛）

同治　7.3.26　7.8.20

7.10.10　7.10.20

7.12.1　7.12.6

7.12.29

朱　津（达泉）

同治　8.1.26　9.1.1

9.1.17

朱　彬（武曹）

同治　9.闰10.13

朱　畯

同治　10.1.16

朱　溥

同治　7.12.7　8.2.1

8.4.17

朱　镕

同治　7.12.4

朱　琦（伯韩）

同治　8.1.28　8.6.30

9.10.5　9.10.7

朱士彦

同治　9.闰10.3

朱云章

同治　7.10.25

朱凤梯

同治　10.10.4

朱同保（松生）

同治　8.12.7　9.1.1

9.1.17　9.3.21

朱廷彪

同治　10.9.14

朱学勤（修伯）

同治　7.12.25　8.1.4

8.1.12　8.1.13

8.1.15　8.1.16

8.1.17　8.1.18

8.6.23　8.7.21

9.3.21　9.11.4

9.11.9　9.11.11

朱绍谷

同治　7.12.4

朱洪章（焕文）

同治　7.2.7

朱桐轩

同治　8.1.1　8.1.5

8.1.10　8.1.16

朱致堂

同治　8.5.5

朱唐洲

同治　10.6.14

朱梅崖

同治　8.10.2

朱盛章

同治　8.5.5

朱曼伯

同治　10.10.3

朱淮森

同治　9.12.10

朱锡庆

同治　8.2.11　8.9.3

朱锡嘏（纯之）

同治　9.1.1　9.1.17

朱靖甸

同治　8.1.2　8.2.13

朱骧成

同治　9.12.7

廷　元

同治　8.2.13

廷　霖

同治　8.2.11

乔小琢

同治　8.11.1

乔文蔚

同治　8.2.13

乔松年（鹤侪）

同治　7.4.28　9.9.25

伍崧生

同治　7.6.8　7.6.11

7.6.17　7.6.28

7.7.13

任　治

同治　10.3.21

任之书

同治　8.1.6

任东屏

同治　10.3.21

任治明

同治　10.1.14

任信成

同治　8.1.2　8.1.27

任棣香

同治　9.12.11　11.1.2

任道镕（筱园）

同治　8.1.2　8.2.9

8.2.13　8.3.1

8.3.2　8.3.4

8.3.5　9.3.1

伊勒通阿（达川）

同治　10.1.1　10.1.27

向从龙

同治　9.12.9

向先浚

同治　8.10.25

全　庆

同治　8.1.16

全小汀

同治　7.12.19　8.1.10

全永佐

同治　8.3.1

多隆阿（礼堂）

同治　7.12.16

庄士全

同治　8.3.24　8.11.26

庄纯北

同治　10.10.9

庆之金

同治　8.1.2　8.2.11

8.3.1　8.12.10

庆云峰

同治　11.1.12

齐金相

同治　9.12.10

刘　仟

同治　10.3.21

刘　杰

同治　8.1.2　8.4.17

9.1.1

刘　崑（韫斋）

同治　8.7.16　9.2.16

9.11.8

刘　咸

同治　10.9.2

刘　祺

同治　8.2.1

刘　得

同治　9.12.11

刘　蓉（霞仙、孟容）

同治　8.5.17　8.12.20

9.2.4　9.2.5

9.2.6　9.2.7

9.2.19

刘于浔（养素）

同治　7.闰4.28　7.5.16

10.11.7　10.11.8

10.11.10

刘小云

同治　9.7.9

刘子迎

同治　7.闰4.24　10.10.9

刘元会

同治　10.9.22

刘元茝

同治　8.5.5

刘世墀（彤皆）

同治　7.9.7　7.9.9

刘长佑（印渠、荫渠、子默）

同治　7.2.17　7.2.18

7.2.19　7.2.20

7.闰4.14　8.1.3

8.1.7　8.1.9

8.1.11　8.1.12

8.1.13　8.1.27

8.2.11　8.2.13

8.2.15　8.4.19

8.2.15　8.4.19

9.3.5

刘长青

同治　9.7.5

刘凤舞

同治　8.2.13

刘文清

同治　7.8.4

刘少深

同治　7.7.21　7.9.14

7.9.16

刘玉龙

同治　10.2.18

刘有科

同治　8.8.3

刘光显

同治　9.3.5

刘传仪

同治　9.12.10

刘传忠

同治　10.2.20

刘会和

同治　9.6.16　9.6.21

9.7.4

刘克仁

同治　8.1.6

刘连捷（南云）

同治　7.3.15　7.3.29

刘体中

同治　8.5.5

刘佐禹

同治　10.10.26

刘应堉

同治　8.2.1

刘启发

同治　9.12.9　10.3.15

10.7.9　10.11.16

刘启斌

同治　9.12.8　10.3.21

刘坤一（岘庄）

同治　7.2.26　7.5.14

7.8.1　7.9.2

8.3.14　8.3.15

8.4.16

刘枝彦

同治　8.2.13

刘松岭

同治　8.3.5　8.5.5

8.10.29　8.11.17

8.11.28

刘秉琳（昆圃）

同治　7.12.27　8.1.2

8.2.9　8.2.13

8.3.1　8.3.2

8.3.4　8.3.5

8.11.1

刘秉璋（仲良）

同治　9.11.14　9.11.18

10.8.17　11.1.26

刘金范

同治　8.1.2

刘宝南

同治　10.8.4

刘树勋（友梅）

同治　9.1.1　9.1.17

刘树堂

同治　8.1.2　8.1.27

8.7.1　8.9.2

刘恭甫

同治　10.8.4

刘桂堉

同治　7.10.24

刘振中

同治　8.3.2　8.3.4

8.3.15　8.5.5

刘爱亭

同治　10.2.24　10.8.25

刘高山

同治　7.11.26

刘盛林

同治　8.1.6

刘盛瑺

同治　8.1.6

刘盛藻（子务）

同治　8.1.6　8.7.21

8.7.23　9.1.9

9.1.11　9.1.15

9.1.20　9.3.21

9.7.20

刘常德（雨峰）

同治　7.8.28

刘铭传（省三）

同治　7.1.22　7.2.28

7.2.29　7.3.4

7.4.15　7.8.20

7.8.23　7.8.25

7.9.12　7.11.16

7.12.16　8.1.17

9.8.27　9.9.1

9.9.2　9.9.15

9.9.17　9.10.4

9.10.7　9.10.11

刘康侯

同治　10.10.16　10.10.19

10.10.20　10.11.3

10.11.19　11.2.1

刘随州

同治　7.1.4　7.1.5

刘景尧

同治　9.12.7

刘景芳

同治　8.1.2　8.1.11

8.1.12　8.2.13

刘景芬

同治　8.2.13

刘策先

同治　8.1.2　8.1.7

8.1.27　8.2.1

8.2.13

刘赓年

同治　9.1.1

刘福龄

同治　8.3.2　8.3.4

8.3.5　8.7.8

刘瑞云（端芸）

同治　7.12.1　7.12.29

刘锡谷

同治　8.5.5

刘锡鸿（云生）

同治　7.12.27

刘锦棠（毅斋）

同治　10.10.26　10.11.3

刘詹岩（缪存）

同治　10.2.5

刘慈民

同治　10.9.10

刘静修

同治　9.3.13　9.5.23

9.5.24　9.8.9

刘毓嵩（伯山）

同治　11.1.10

刘端临

同治　7.9.21

刘鹤年

同治　10.9.10

刘翰章

同治　8.11.28

刘翰清（开生）

同治　7.8.12　闰4.2

7.9.22　7.10.5

9.11.12　10.1.17

10.1.27　10.2.4

江　垲（率亭）

同治　9.1.1　9.1.17

江　瀛

同治　8.4.17

江小帆

同治　9.1.26　9.1.27

江龙三（佑启）

同治　10.10.16　10.10.19

10.10.20　10.10.21

江尔炽

同治　9.12.7　10.3.25

江远遂

同治　10.3.24　10.4.9

10.7.10　10.8.8

江贡琛

同治　8.1.2　8.4.17

江良臣（长贵）

同治　8.9.6

江国霖（国林）

同治　9.1.26

江槐序

同治　8.1.2

江筱云

同治　9.闰10.27

江毓秀

同治　8.2.13　8.7.8

汤小秋

同治　10.8.4　10.11.1

10.11.7　10.12.5

安　三

同治　9.7.5

安　志

同治　8.3.23

祁子和

同治　8.3.26

祁文瑞

同治　8.3.26

许　忠

同治　8.4.17

许乃钊（信臣）

同治　10.9.30

许仙屏

同治　8.1.2

许次苏

同治　9.闰10.18

许其光

同治　7.3.24

许宝书

同治　10.3.21

许春田

同治　8.2.13　8.3.2

8.3.4　8.3.5

许振祎（仙屏）

同治　7.2.28　7.12.12

7.12.13　7.12.14

7.12.15　7.12.16

7.12.17　7.12.22

7.12.23　8.1.3

8.1.4　8.1.8

8.1.11　8.1.13

8.1.14　8.1.17

8.1.18　8.1.20

8.1.28　8.2.7

8.2.18　8.2.23

8.4.18　8.5.8

9.8.29　9.9.21

9.11.12　10.11.11

许诵宣

同治　10.3.21

许萨阿

同治　9.12.7　10.5.9

许朝琳

同治　9.12.11

许缘仲

同治　7.4.18　7.4.23

7.闰4.7　8.10.2

阮亭选

同治　9.11.22　9.11.23

阮恩海

同治　7.1.12

纪文达

同治　7.1.6　7.1.12

7.1.13　7.6.25

7.6.26　7.6.27

7.7.11　7.7.12

7.10.10　9.5.5

9.5.17　9.5.19

9.5.20　9.5.21

9.5.22　9.5.23

9.5.24　9.5.26

9.5.28　9.5.30

9.6.1

孙　堃

同治　8.5.5

孙士达

同治　9.8.2

孙长久

同治　8.10.29

孙文焕

同治　8.2.13　8.3.5

8.3.12

孙方与（莘畬）

同治　11.1.2

孙宇农（雨农）

同治　8.7.28

孙阴青

同治　10.11.4

孙作霖

同治　8.1.13　8.2.13

8.3.4　8.3.5

孙勋烈

同治　7.10.24

孙省斋

同治　9.4.26

孙莱山

同治　9.9.5

孙莲堂

同治　8.3.4　8.3.6

孙夏峰

同治　8.10.22　9.3.13

孙家谷

同治　10.10.11

孙家锡

同治　8.3.26

孙梦麟

同治　10.3.21

孙海岑

同治　7.12.4

孙康寿

同治　8.4.17　8.5.5

8.11.28

孙琴西（承熙、衣言）

同治　7.10.24　7.10.25

8.9.30　9.12.8

孙琴泉

同治　8.1.7

孙锡臣

同治　8.11.1

孙澄之

同治　11.1.2

七画

麦华陀

同治　7.7.23　7.7.24

7.7.25　7.9.23

7.9.25

寿　山

同治　8.11.17　8.11.28

苏　性

同治　8.2.9　8.2.13

8.3.1　8.3.4

8.5.5　8.11.26

苏云阶

同治　10.12.15

苏庚堂

同治　11.1.26　11.1.28

杜文澜（小舫）

同治　7.1.12　7.11.9

8.4.6　8.11.19

9.11.22

杜代侃

同治　10.3.25

杜保恩

同治　10.3.21

杨　岘（见山）

同治　9.7.13

杨　琛

同治　8.4.17　8.5.5

杨子春

同治　10.8.21

杨云帆

同治　7.12.1

杨正仪

同治　10.4.21

杨芝芳

同治　9.9.19

杨至堂

同治　10.8.26

杨因培

同治　8.1.8

杨仲乾

同治　9.12.6　9.12.12

10.6.2　10.7.2

10.7.9　10.8.1

10.11.10　10.12.24

杨应枚

同治　8.1.2　8.12.10

杨汝为

同治　8.5.5

杨沛泽

同治　8.11.17　8.12.8

8.12.10

杨昌浚（石泉）

同治　7.7.15　8.5.10

8.5.11　9.12.1

9.12.25

杨咏春（云芗）

同治　7.12.8　8.1.27

8.2.13

杨岳斌（载福、厚庵、厚安）

同治　7.12.16　10.4.21

杨宝贤（慎斋）

同治　7.12.1

杨承杰

同治　8.3.24

杨春华

同治　8.3.26　8.11.28

杨春皆

同治　9.5.13

杨树屏

同治　8.2.9　8.2.22

8.2.23　8.2.24

8.2.25

杨竽庵

同治　10.1.28

杨洪绪

同治　7.5.20

杨商农

同治　10.12.24

杨椒山（忠愍）

同治　8.6.6　8.8.12

8.8.13　8.10.22

杨鼎勋（少铭）

同治　7.2.13

杨谦柄

同治　8.3.24

杨锡麒

同治　9.12.17

杨滨石

同治　10.9.24　10.9.27

10.11.10

杨蔚本

同治　8.1.2　8.1.8

杨慰农

同治　8.2.13

杨毓柟

同治　8.1.2　8.1.9

8.2.13　8.3.1

杨懋连

同治　10.4.2

李　荣

同治　10.2.20

李　绚

同治　10.3.21

李　瑞

同治　10.12.25

李　溱

同治　7.11.21

李　满

同治　8.11.1

李　榕（申夫、申甫）

同治　7.3.14　8.2.29

8.3.8　8.4.17

8.4.24　8.8.27

9.闰10.9　9.闰10.20

李　璋（峩亭）

同治　8.1.2　8.2.11

8.3.1　8.3.4

8.3.5　8.5.5

8.12.10　9.1.1

9.1.17

李　漺

同治　7.11.21

李士棻（芋仙、迂仙）

同治　10.10.3

李义田

同治　7.12.27

李小仓

同治　8.10.29

李小庐

同治　8.1.28

李元度（次青）

同治　7.4.18　7.5.26

7.7.19　7.7.25

8.3.27

李云桥

同治　7.6.24　7.7.24

李云麟

同治　8.2.13

李太然

同治　8.10.29

李文田（若农）

同治　7.12.27

李文敏（捷峰）

同治　8.4.17　9.10.21

李玉泉

同治　7.8.10

李世忠（昭寿、兆受、良臣）

同治　10.2.19　10.4.16

10.4.17　10.4.29

10.5.7　10.8.26

李世侃

同治　8.1.27

李石兰

同治　7.2.20

李石梧

同治　10.5.9

李仙源（则来）

同治　7.8.15

李用清

同治　7.12.20

李有柱

同治　8.10.29

李成谋（与吾）

同治　10.7.13　10.7.15

李执中

同治　8.5.5

李式金

同治　9.12.7

李匡济

同治　10.3.21

李师濂

同治　7.7.14

李光久（健斋）

同治　7.12.24　7.12.29

8.5.6　8.5.8

10.7.7　10.7.9

10.7.13　10.7.21

10.7.22　10.7.25

10.8.2　10.10.16

10.10.19　10.10.20

10.10.26　10.11.3

李同文

同治　8.1.2

李廷瑞

同治　8.1.27　8.2.13

李竹岩

同治　11.1.2

李传黻（传芾）

同治　7.12.4　8.1.2

8.2.13　9.9.2

李传馨

同治　8.9.3　9.1.1

李仲彦

同治　11.1.6

李兆恒

同治　9.7.5

李外头

同治　8.11.1

李兴云

同治　7.8.16

李兴锐（勉林）

同治　8.5.29　8.6.1

8.6.6　8.6.15

8.7.16　8.8.2

8.8.23　8.9.30

8.11.14　8.12.3

8.12.11　8.12.12

8.12.19

李如松（虎峰）

同治　7.12.20

李寿民

同治　9.1.1　9.1.17

李寿蓉

同治　9.4.1

李呈瑞

同治　8.4.17　8.5.5

李近沂

同治　10.3.21

李作棠

同治　8.3.4　8.3.5

8.7.8

李希雯

同治　10.3.21

李应选

同治　9.1.1　9.1.17

李雨亭

同治　10.3.21

李叔彦

同治　10.11.28

李国风

同治　8.3.1

李咏萸

同治　9.8.26　9.8.27

9.9.8　9.9.13

李秉钧（衡如）

同治　8.2.11　9.1.1

9.1.17

李秉衡

同治　8.1.2　8.2.9

8.2.11　8.2.13

8.3.1　8.3.2

8.3.4　8.3.5

李延举

同治　9.12.9

李金堂

同治　8.3.21

李采臣

同治　7.4.27　7.11.17

8.4.27　10.3.21

李宗羲（雨亭、禹亭）

同治　7.1.5　7.1.22

7.2.8　7.3.3

7.3.13　7.3.22

7.4.14　7.4.19

7.闰4.27　7.闰4.29

7.6.13　7.6.17

7.6.27　7.6.28

7.7.9　7.7.23

7.7.28　7.8.2

7.8.5　7.8.7

7.8.28　7.9.8

7.9.16　7.9.23

7.9.26　7.10.6

7.10.8　7.10.16

7.10.23　7.10.25

7.10.26　7.11.20

8.3.3　8.5.22

8.6.27　8.6.28

8.6.30　8.7.1

8.7.27　8.8.13

8.8.27　8.9.8

8.11.8　8.11.15

9.1.1　9.2.21

李孟平

同治　7.12.8　8.1.11

8.3.4

李绍亮

同治　9.12.9

李春棠

同治　9.12.7

李显安

同治　10.8.26

李昭庆（幼泉、幼荃）

同治　7.2.9　7.2.13

7.3.14　9.闰10.8

9.12.18　9.12.19

李恩黼

同治　8.5.5

李铁梅

同治　8.1.2　8.1.27

8.1.28　8.2.12

8.3.2　8.3.24

8.4.9　8.5.14

8.5.16　8.6.17

8.10.26　8.11.6

8.12.28　9.1.28

9.2.22

李笏生（佛生、黻生、绂生）

同治　8.2.11　8.2.20

8.4.9　8.4.21

8.5.10　8.5.13

8.5.20　8.6.2

8.6.8　8.6.14

8.6.23　8.7.7

8.7.25　8.8.2

8.8.13　8.8.19

8.8.26　8.9.11

8.9.20　8.10.24

8.11.8　8.11.10

8.11.19　8.12.2

8.12.26　9.1.12

9.2.4　9.3.7

9.4.20　9.8.28

9.10.20　9.10.21

9.10.22　10.7.24

10.10.11　10.12.7

10.12.24　11.2.3

李勉亭

同治　8.6.4　9.4.14

9.5.6　9.5.10

9.10.20　9.10.21

9.10.22　9.10.24

10.4.14　10.8.1

10.8.2　10.8.17

10.8.20　10.8.21

10.9.22　10.9.23

10.9.24　10.10.1

10.10.5　10.10.6

10.10.10　10.10.13

10.11.14　10.11.25

10.11.28

李逢春（茂斋）

同治　7.12.4

李逢源

同治　8.2.11　8.3.4

8.3.5　8.3.23

8.7.8　8.11.28

李载珪

同治　10.2.15

李海帆

同治　9.2.30

李宴卿

同治　8.10.28　8.11.17

9.1.1

李培祜

同治　8.2.13

李辅堂

同治　10.12.2　10.12.3

10.12.5

李常付

同治　8.1.6

李铭皖

同治　10.1.16

李赓云（兰桥）

同治　8.11.28　9.1.1

9.1.17

李焕璋

同治　8.1.2

李鸿勋

同治　10.3.25

李鸿章（少荃、少泉）

同治　7.1.10　7.3.8

7.4.4　7.4.5

7.4.7　7.4.8

7.4.9　7.4.10

7.4.11　7.4.13

7.4.24　7.闰4.13

7.闰4.14　7.7.3

7.7.21　7.7.27

7.8.1　7.8.16

7.8.17　7.10.13

7.10.16　7.10.21

7.10.26　7.10.27

7.10.28　7.10.29

7.10.30　7.11.1

7.11.2　7.11.3

7.11.4　7.11.15

7.11.16　7.12.11

8.2.27　8.2.29

8.2.30　8.5.16

8.7.3　8.8.16

9.1.16　9.2.11

9.2.21　9.8.4

9.8.9　9.8.10

9.8.25　9.8.26

9.8.27　9.8.29

9.9.4　9.9.6

9.9.7　9.9.10

9.9.12　9.9.13

9.9.15　9.9.17

9.9.18　9.9.19

9.9.20　9.9.22

9.9.23　9.9.24

9.9.26　9.9.27

9.10.269.闰10.8

9.闰10.11　9.12.26

10.1.3　10.1.13

10.1.14　10.1.15

10.5.1　10.5.2

10.8.4　10.8.17

10.8.22　10.9.12

10.11.2

李鸿裔（眉生、眉仙）

同治　7.1.11　7.2.20

7.4.7　7.4.9

7.4.10　7.4.13

7.闰4.4　7.闰4.6

7.闰4.19　7.4.闰21

7.闰4.23　7.闰4.24

7.闰4.25　7.闰4.29

7.闰4.10　7.闰4.13

7.闰4.27　7.5.21

7.8.12　7.8.14

7.8.16　7.8.18

7.9.1　7.9.6

7.9.8　7.9.12

7.9.18　7.9.24

7.9.26　7.9.27

7.10.8　7.10.16

7.10.21　7.10.24

7.11.4　7.11.7

7.11.9　8.7.3

9.闰10.15

9.闰10.19

10.3.24　10.3.26

10.3.27　10.3.29

10.4.2　10.4.3

10.4.6　10.4.26

10.4.29　10.4.30

10.5.3　10.9.25

10.9.28　10.9.30

10.10.1　10.10.2

10.10.8　10.10.11

10.10.13

李鸿藻（兰叔、兰生）

同治　7.12.14　7.12.16

8.1.1　9.9.2

9.9.26　9.10.2

9.10.6

李续宜（希庵、熙庵）

同治　8.6.19　8.6.22

8.12.8　8.12.9

李联琇（小湖）

同治　7.闰4.29　7.6.13

7.7.23　7.7.28

7.8.5　7.9.15

7.10.19　7.11.1

9.闰10.22

9.闰10.24

9.11.7　9.11.18

10.5.6　10.8.9

10.8.11　10.10.28

10.11.15　10.11.24

李葆贞

同治　8.1.2　8.2.11

8.4.17　8.5.5

8.11.1　8.11.28

李朝仪（燕舟）

同治　7.12.27　8.1.2

8.2.13　8.3.1

8.3.2　8.3.5

李朝斌（质堂）

同治　7.1.9　7.1.12

7.闰4.2　7.闰4.4

7.闰4.5　7.闰4.7

7.闰4.87.闰4.12

7.8.3　7.8.5

7.8.6　7.10.13

7.10.14　7.10.16

7.11.8　7.12.16

9.闰10.15

9.闰10.18

9.闰10.19　10.1.9

10.1.13　10.1.14

10.3.20　10.9.20

10.9.22　10.9.28

10.10.1　10.10.3

10.10.5　10.10.6

10.10.11　11.1.10

11.1.11

李黑林

同治　8.11.1

李善兰（壬叔）

同治　7.7.13　7.7.17

7.7.21　8.4.25

8.4.27　8.5.3

9.3.21

李稚泉（稚荃）

同治　7.1.3　10.1.24

李鹏展

同治　8.3.23

李福田

同治　8.5.5　8.11.1

8.11.28

李蔚海

同治　9.6.16

李熙瑞

同治　9.11.10

李黼生

同治　8.2.13　8.4.17

李德成

同治　8.11.1

李德英

同治　8.2.1　8.2.13

8.2.16　9.10.15

李德溥

同治　10.3.21

李德禄

同治　9.12.9

李鹤章（季泉、季荃、继泉、继荃）

同治　7.9.6　7.9.12

7.9.14　7.9.18

7.9.20　9.11.13

9.11.15　9.11.16

9.11.20　9.12.13

李瀚章（翰章、小泉、筱泉）

同治　8.9.19.12.11

10.8.4

李藻舟

同治　8.3.1

克蒙额

同治　9.1.4

严　咸（秋农）

同治　9.1.19

严仙舫

同治　9.1.19

严其政

同治　10.9.22

严树森（渭春）

同治　9.4.1

严祖全

同治　8.1.2　8.1.7

8.2.11　8.2.13

8.5.5

严缁生

同治　9.12.14　9.12.22

匡懋纶

同治　10.1.14

吴　铤（耶溪）

同治　10.1.21

吴　棠（仲宣、仲仙）

同治　10.8.26

吴士铨

同治　7.12.8　8.11.17

8.11.28

吴大迂

同治　9.9.2

吴大廷（彤云、桐云）

同治　8.10.13　8.11.8

9.6.14　9.6.18

9.6.19　9.6.22

9.6.23　9.6.25

9.6.28　9.6.29

9.7.7　9.7.8

9.7.9　9.7.10

9.7.14　9.7.15

9.7.18　9.7.21

9.7.23　9.7.26

9.8.2　9.8.5

9.8.9　9.8.12

9.8.14　9.9.1

9.9.5　9.9.13

9.9.17　9.9.23

9.闰10.21

9.闰10.22

9.闰10.25

9.闰10.27

10.1.19　10.1.21

10.1.24　10.5.5

10.8.7　10.8.11

10.9.28　10.10.7

10.10.10　10.10.12

10.10.13

吴大澂（清卿）

同治　7.10.14

吴之镛

同治　8.2.13

吴小亭

同治　8.2.13

吴子健

同治　9.7.9

吴子梅

同治　10.3.21

吴子偲

同治　10.10.2

吴元汉

同治　10.3.25

吴长庆（小轩）

同治　7.11.20　10.2.30

10.3.1　10.3.4

10.8.21　10.9.10

10.9.13　10.10.2

10.10.6　10.10.23

10.10.26　10.12.12

10.12.25　10.12.26

10.12.28

吴凤标

同治　8.11.8

吴文节

同治　9.闰10.18

吴世熊（子梅）

同治　9.闰10.7　10.9.10

吴丙湘（次潇）

同治　9.闰10.18　10.1.16

10.1.19

吴存寿

同治　7.8.27

吴师郊

同治　8.3.24　8.11.28

吴光鼎（熙之）

同治　7.12.10　8.11.28

9.1.1　9.1.17

吴廷荣

同治　10.3.21

吴廷栋（竹如）

同治　7.1.17　7.1.18

7.1.19　7.2.17

7.3.17　7.4.16

7.4.18　7.4.24

7.闰4.22　7.闰4.29

7.6.4　7.6.13

7.6.29　7.7.28

7.8.5　7.8.23

7.8.30　7.9.2

7.9.5　7.9.18

7.9.29　7.10.8

7.10.30　7.11.1

7.11.2　7.11.3

7.11.4　8.1.2

8.1.10　8.6.12

8.9.279.闰10.24

9.12.6　9.12.7

9.12.10　10.1.1.

10.2.24　10.4.8

10.5.6　10.5.20

10.5.29　10.6.2

10.7.9　10.8.9

10.10.17　10.11.8

10.12.4　10.12.25

11.1.2

吴汝纶（挚父、挚甫）

同治　7.5.20　7.5.22

7.7.5　7.7.19

7.7.24　7.8.4

7.8.5　7.8.17

7.9.13　7.11.11

7.11.13　7.11.21

7.11.25　7.11.26

7.11.28　7.11.29

7.12.2　7.12.19

7.12.21　7.12.24

8.1.1　8.1.5

8.1.7　8.1.26

8.1.29　8.2.1

8.2.2　8.2.5

8.2.6　8.2.14

8.2.15　8.2.17

8.2.18　8.3.3

8.3.18　8.4.20

8.4.22　8.7.18

8.8.6　8.8.27

8.10.9　8.11.10

8.11.18　8.12.1

8.12.11　9.1.22

9.2.10　9.3.1

9.3.6　9.3.16

9.5.26　9.5.27

9.9.2　9.10.20

9.10.21　9.10.22

9.10.24　9.闰10.22

10.1.16　10.2.26

10.2.28　10.3.2

10.3.6

吴仲云

同治　10.4.27

吴宏洛

同治　8.1.6

吴启英

同治　10.1.14　10.3.25

吴若楷

同治　10.3.21

吴坤修（竹庄）

同治　7.4.27　7.闰4.26

7.8.10　7.8.21

7.8.22　7.8.23

7.8.24　7.8.25

7.8.28　8.8.16

9.3.18　9.3.19

9.3.20　9.3.22

9.3.23　9.4.27

9.4.28　9.4.29

10.1.30

吴承潞

同治　9.12.6

吴保琛（葆琛）

同治　8.1.2　8.11.26

吴唐林

同治　9.11.8

吴家榜

同治　10.4.18

10.8.22

吴骏昌

同治　8.5.5

吴敏树（南屏）

同治　7.4.2　7.4.4

7.4.7　7.4.9

7.4.10　7.4.11

7.4.13　7.4.14

7.4.15　7.4.16

7.4.17　7.4.22

7.4.25　7.4.26

7.闰4.1　7.闰4.8

7.闰4.9　7.闰4.10

7.闰4.12　7.闰4.14

7.7.4　7.7.5

7.7.6　7.7.7

7.7.8　7.7.10

7.7.11　7.7.12

7.7.14　7.7.15

7.7.17　7.7.18

7.7.16　7.7.20

10.4.28　10.4.29

10.6.14　10.6.16

10.6.17　10.7.13

10.7.14　10.7.15

10.7.16

吴清卿

同治　9.8.26

吴朝龙

同治　10.9.22

吴朝杰

同治　10.3.21　10.8.20

10.9.19　10.9.23

吴朝彦

同治　8.5.5　8.11.26

吴鼎来

同治　9.12.9

吴鼎昌

同治　8.3.26

吴道中

同治　9.12.6

吴嘉宾（子序）

同治　10.11.8　10.11.9

10.11.11　10.11.17

吴嘉善（子登）

同治　9.12.14　9.12.26

10.3.26　10.11.4

吴霭人

同治　7.10.2　10.1.7

延　长

同治　10.10.8

延荫溪

同治　9.10.12

邱心坦

同治　7.6.4

邱担保

同治　7.7.26

邱铭勋

同治　8.12.10

邱尊谦

同治　8.1.6

何　芳

同治　8.3.2　8.5.5

何　栻（廉昉、莲舫）

同治　7.5.29　7.6.4

7.6.29　7.7.3

7.7.5　7.7.29

7.8.17　7.8.22

7.8.27　7.11.7

9.4.26　9.闰10.17

10.8.3　10.8.21

10.10.3

何　璟（小宋）

同治　7.8.26　9.1.21

10.12.16　10.12.17

何子永

同治　7.1.15　7.1.19

7.8.14　7.8.19

7.8.25　7.8.26

7.10.27　10.9.8

何丹臣（丹诚）

同治　9.12.18

何文简

同治　10.3.16

何兆清

同治　9.1.1

何庆澂

同治　10.3.25

何远祺

同治　7.11.4

何应祺（镜海、敬海、竟海）

同治　7.8.29　9.12.20

10.7.16　10.7.20

何庚生

同治　8.5.5

何性泉

同治　10.8.24

何承祜（受卿）

同治　9.1.1　9.1.17

何绍京（子愚）

同治　9.10.2

何绍基（子贞、子敬）

同治　7.闰4.24　7.5.1

7.5.2　7.5.21

7.5.22　7.5.23

7.6.3　8.8.29

8.9.1　9.2.11

9.7.30　10.4.17

10.4.18　10.4.19

10.5.26　10.8.19

10.8.20　10.9.29

10.10.3　10.12.7

何绍章

同治　9.12.17

何崧泰（松泰）

同治　7.12.8　8.2.11

8.3.24　8.3.26

何敬之（镜之、镜芝）

同治　7.12.12

何道增

同治　8.5.5

何毓福

同治　7.12.1

佟松荫

同治　9.7.5

佘　宣

同治　7.8.30

余汝偕（稚冰）

同治　8.1.26　8.3.24

9.1.1　9.1.17

余承恩

同治　8.1.2　8.1.27

8.2.1　8.2.13

谷文德

同治　8.3.5

谷洪德

同治　8.2.13　8.3.23

8.7.8

谷洛墨

同治　8.11.1

狄妥玛

同治　10.10.9　10.10.10

邹在人（德云）

同治　8.2.11　9.1.1

9.1.17

邹振岳

同治　8.2.13　8.3.2

8.3.4

邹隆柄

同治　9.2.2

邹景书

同治　9.12.8　10.3.21

邹裕龄

同治　8.11.17　8.11.26

8.12.7

应敏斋

同治　7.5.24　7.9.24

7.9.25　7.9.26

7.9.27　7.10.30

8.1.19　8.11.7

9.11.4　9.11.8

10.3.18　10.3.20

10.4.23　10.4.24

10.9.19　10.10.3

10.12.13　10.12.16

库克吉泰

同治　8.12.1　8.12.2

8.12.3

冷　度

同治　8.2.2

汪　枚

同治　8.2.11　8.2.13

8.5.5　8.11.28

汪士铎（梅村）

同治　7.5.2　7.6.15

7.7.4　7.8.1

7.10.14　10.1.7

10.4.12　10.4.16

10.4.19　10.11.14

汪元度

同治　7.10.24

汪少海

同治　10.2.2

汪双池

同治　9.2.20　9.4.14

汪玉藻（春泉）

同治　9.1.1　9.1.17

汪坤厚

同治　9.12.17　10.1.16

10.10.4

汪鸣和

同治　8.2.9　8.3.4

8.3.24　8.4.17

8.11.17

汪秉衡

同治　8.4.17　8.5.5

汪显达

同治　8.3.26

汪家勋

同治　8.2.9　8.3.5

8.7.8　8.11.17

9.1.1　9.1.17

汪祖绶

同治　9.12.6　10.10.4

沈　溶

同治　8.4.17

沈廷樾

同治　8.2.11

沈仲甫

同治　10.1.16

沈仲复

同治　10.9.19　10.9.20

10.11.26　10.11.28

沈向荣

同治　8.2.11　8.5.5

沈志高

同治　10.3.21

沈启鹏

同治　10.3.25

沈国翰

同治　10.3.21

沈绎堂

同治　9.12.16

沈品莲

同治　9.3.5　9.8.14

9.9.20

沈保靖

同治　9.2.30　9.3.1

沈桂芬（经笙）

同治　7.12.14　7.12.15

7.12.16　7.12.19

8.1.17　9.9.26

9.11.22

沈维镇

同治　10.3.21

沈赓飏

同治　8.4.17

沈晸初

同治　8.5.5

沈锡华

同治　9.12.17

沈源深

同治　7.12.20

沈肇祖（绍兰）

同治　9.1.1　9.1.17

沈鹭卿（锡庆）

同治　9.10.28

沙培之

同治　8.5.5

宋　晋

同治　8.1.1

宋廷桂

同治　10.1.16

宋陈寿

同治　8.2.11　9.1.1

9.1.17

宋尚文

同治　8.5.5

宋炳文

同治　8.3.4　8.3.23

8.7.8

宋祖骏

同治　9.10.27

宋彭寿

同治　8.1.2

宋雪帆

同治　7.12.22　8.1.2

8.1.3　8.1.8

张　英（文端）

同治　8.5.26　8.5.28

8.8.27　9.3.2

张　承

同治　8.4.17

张　树

同治　8.11.1

张　骏

同治　8.1.6

张　铭

同治　8.1.5

张　焜

同治　9.12.9

张　镕

同治　9.1.1　9.1.17

张又堂

同治　10.5.2

张士铨

同治　8.5.5　8.11.26

张之万（之望、子青）

同治　7.11.12　7.11.13

7.11.14　7.11.15

7.11.17　9.闰10.13

9.闰10.22

9.闰10.23

9.11.8　9.12.25

9.12.26　10.1.3

10.3.7　10.3.8

10.3.9　10.3.10

10.5.26　10.9.28

10.9.29　10.10.2

10.10.3　10.10.10

张之京（菊槎）

同治　9.闰10.13

张小春

同治　8.10.29

张子权

同治　7.12.4

张子威

同治　8.5.5

张天吉

同治　9.闰10.23

张元龙

同治　8.2.13

张元恺

同治　10.3.21

张云祥

同治　8.2.11　8.5.5

张友山

同治　9.12.1　9.12.2

9.12.17　9.12.26

10.3.27　10.8.27

10.8.28　10.8.29

10.9.15　10.9.16

张月卿

同治　8.1.28

张凤山

同治　8.11.1

张文标

同治　10.8.27

张文虎（啸山）

同治　7.8.28　7.10.6

9.闰10.26　9.11.3

9.12.4　10.3.11

10.10.26　10.12.24

张文祥(汶祥)

同治　9.12.28　10.1.2

10.1.24　10.1.27

10.1.29

张为章

同治　8.5.5

张玉春

同治　8.10.29

张世沅

同治　8.3.8

张石朋

同治　7.12.3　11.1.20

张平子

同治　8.8.24

张芝孙

同治　10.5.28

张式曾

同治　8.11.28

张师劬

同治　7.10.24　9.3.5

张光亮

同治　8.1.6

张光藻

同治　8.1.2　8.2.9

8.2.11　8.2.13

8.3.1　8.3.4

8.3.5

张曲江

同治　8.11.4

张竹汀

同治　8.1.9　8.1.15

8.1.17　9.10.12

张兆栋

同治　9.11.30

张庆熙

同治　8.1.2　8.2.13

张庆奎

同治　8.5.5

张守宪

同治　8.2.11

张寿荣

同治　9.2.2

张若扬

同治　8.3.21

张连瑞

同治　8.11.28

张延绪

同治　8.2.11　8.3.4

8.3.23

张佑壁

同治　10.9.22

张松子

同治　8.11.1

张学权

同治　8.3.1　8.3.24

8.10.28

张泽仁

同治　10.10.4　10.10.8

10.10.9　10.10.12

10.10.13

张弥汉

同治　8.11.1

张南山

同治　10.3.16

张树声（振轩）

同治　7.12.8　8.2.9

8.12.8　8.2.6

8.2.23　8.5.16

8.5.20　8.6.9

8.9.9　8.9.14

8.9.16　8.11.24

8.12.20　9.4.12

9.6.4　9.6.5

9.6.6

张树程（平泉）

同治　10.5.23

张衍度

同治　8.5.5

张亮基（石卿）

同治　10.8.19

张总愚 ⁽¹⁾

同治　8.1.11

张振陛

同治　10.3.20

张振新

同治　7.12.20

张恩恕

同治　8.5.5

张皋文（皋闻、惠言）

同治　8.11.28　9.3.2

张菽云

同治　8.3.24

张得胜

同治　10.2.19

张清恪

同治　7.1.17　8.12.29

9.8.29　9.9.5

9.9.14

张联恩

同治　8.3.24

张惠承

同治　8.5.5

张鲁瞻

同治　9.12.7

张富年

同治　10.3.21

张裕钊（廉卿）

同治　7.8.24　7.8.25

7.8.29　7.9.1

7.9.3　7.9.16

7.10.21　7.10.23

7.11.11　9.2.2

9.11.13　9.12.3

9.12.8　10.4.8

10.4.12　10.4.25

10.5.23　10.6.21

10.7.6　10.7.18

10.8.11　10.10.18

10.10.27　10.12.13

张肄孟

同治　10.1.16

张锡蕃

同治　8.3.1　8.3.24

张源潞

同治　8.11.28

张熙仁

同治　8.11.1

张熊相（襄甫）

同治　9.1.1　9.1.17

张翰泉

同治　9.5.9　9.8.28

9.10.6

灵　沛

同治　8.3.23

陆占魁

同治　10.8.26

陆尔熙

同治　7.12.20

陆邦煃

同治　8.2.9　8.4.17

8.7.8

陆时言

同治　7.12.7

陆费燮

同治　10.3.21

陆桴亭

同治　10.2.2

陆景濂（和让）

同治　9.1.1　9.1.17

陆清献

同治　7.10.69.闰10.14

陆象山

同治　8.12.20　8.12.21

陆慎言

同治　8.4.17

阿　麟

同治　10.10.9

阿林格

同治　7.9.25

陈　艾（虎臣）

同治　7.3.20　7.5.4

7.6.7　7.8.2

7.8.7　7.8.21

7.9.12　7.10.17

7.12.19　9.闰10.29

9.11.6　10.1.22

10.2.26　10.4.16

10.6.2　10.7.9

10.7.11

陈　立（卓人、作人）

同治　7.4.7

陈　达

同治　10.11.6

陈　宝

同治　8.4.17

陈　咏

同治　8.5.5　8.10.29

8.11.28

陈　诚

同治　8.3.23

陈　钺

同治　10.3.25

陈　皋

同治　9.12.9

陈　崚（秀峰）

同治　9.1.1　9.1.17

陈　湜（舫仙）

同治　7.2.19　7.2.28

7.3.29　7.6.21

7.6.22　8.2.21

8.4.12

陈　照

同治　10.3.21

陈　鼐（作梅、竹梅）

同治　7.2.13　7.3.2

7.3.30　7.4.8

7.4.19　7.闰4.24

7.8.1　7.8.8

7.8.10　7.9.27

7.10.6　7.10.18

8.5.29　8.6.1

8.6.4　8.6.5

8.6.15　8.6.23

8.7.10　8.7.18

8.7.26　8.8.5

8.8.18　8.8.25

8.8.26　8.9.8

8.9.12　8.9.18

8.9.30　8.10.7

8.11.14　8.11.15

8.11.23　8.11.29

8.12.11　8.12.25

9.1.11　9.1.18

9.1.26　9.2.7

9.2.9　9.2.16

9.2.20　9.2.21

9.2.25　9.3.8

9.3.19　9.3.28

9.4.6　9.4.10

9.4.12　9.4.17

9.5.15　9.5.25

9.5.26　9.6.4

9.6.26　9.9.15

9.10.18　10.3.24

10.5.2

陈　澧（兰甫）

同治　8.2.20

陈二望

同治　8.11.1

陈士杰（俊臣）

同治　9.3.27

陈大源

同治　9.闰10.23

陈广敷

同治　7.6.11

陈小帆

同治　8.1.2

陈小舫

同治　8.1.2　8.1.10

8.2.13　8.2.13

陈子奉

同治　10.4.27

陈子敬

同治　9.7.9　9.9.19

陈元禄

同治　8.1.2　8.4.14

陈云卿

同治　9.9.1

陈凤楼

同治　8.1.6　8.8.14

陈凤藻

同治　8.2.9　8.2.13

8.3.2　8.3.4

陈六笙

同治　10.8.4　10.8.6

陈方瀛

同治　9.12.17

陈光金

同治　10.1.16

陈光烈

同治　10.1.16

陈廷经（小舫、小蕃）

同治　7.12.12　7.12.26

7.12.28　8.9.25

8.10.3　8.10.8

9.7.14　9.7.15

9.7.26　9.8.21

9.8.23　9.9.17

9.10.12　9.10.14

10.11.18

陈廷蔼

同治　10.1.16

陈乔森（逸山）

同治　7.5.4　7.5.14

7.5.15

陈仲鸾（仲銮）

同治　9.10.14

陈伪中

同治　8.10.29

陈兆熙

同治　10.11.6

陈兆麟

同治　8.3.1

陈庆溥（心泉）

同治　7.2.26　7.4.9

7.6.14　8.5.9

8.5.10

陈安澜（晴波）

同治　9.1.1　9.1.17

陈如瑶（廷珍）

同治　8.12.10　9.1.1

9.1.17

陈杏生

同治　7.2.30　7.3.1

7.3.2　7.3.9

7.3.16　7.3.19

陈其元

同治　9.12.6　9.12.17

10.3.20

陈荔秋（兰斌）

同治　7.12.27　8.2.18

8.2.19　8.2.20

8.2.21　8.3.1

8.4.16　8.12.11

9.1.5　9.1.6

9.4.11　9.6.12

9.6.13　9.6.14

9.9.2　9.11.6

9.11.14　9.11.16

9.11.29　10.11.14

陈松如

同治　9.11.16

陈国瑞（庆云）

同治　9.8.27　10.4.16

10.4.17　10.4.29

10.5.7

陈咏桂（仲甫）

同治　9.1.1　9.1.17

陈金式

同治　8.2.9　8.3.4

8.3.24　8.4.17

8.12.10

陈宝箴（右铭、又铭）

同治　8.5.26　8.5.27

10.5.7

陈宗度

同治　8.4.17

陈柱子

同治　8.10.29

陈顺超

同治　9.12.910.8.26

陈济清

同治　9.9.2

陈涌泉

同治　10.3.21

陈起礼

同治　10.3.16

陈祥道

同治　7.7.1

陈继锳

同治　10.3.25

陈崇砥

同治　8.1.2　8.2.9

8.3.4　8.3.5

8.5.5

陈喜全

同治　10.3.16

陈锡钧

同治　8.1.2

陈锡麒

同治　8.1.2　8.2.9

8.3.4　8.3.5

8.5.5

陈缦云

同治　7.8.7　7.8.10

陈镜清（小亭）

同治　8.1.8　8.2.11

8.12.10　9.1.1

9.1.17

邵洛云

同治　8.10.29

邵棠浦

同治　9.3.22　9.3.26

邵懿辰（位西、蕙西）

同治　7.11.4　7.11.12

7.11.13　7.11.14

10.11.23

纯　嘏

同治　10.1.16

八画

武兰珍

同治　9.7.5

苗先路（仙簏）

同治　8.8.4　8.8.5

8.8.6　8.8.7

8.8.8　8.12.25

8.12.26

英　朴

同治　9.12.24

英　奎

同治　9.4.13

英　俊

同治　8.3.5　8.4.17

8.11.28

英　祥

同治　8.6.14

英　棨

同治　8.2.13

英西园

同治　8.6.8

英茂文

同治　10.12.11

范　梁

同治　8.1.2

范　骥

同治　8.5.5

范志熙

同治　9.闰10.14

范观亭

同治　8.1.2

范运鹏

同治　9.12.5

范和尚

同治　8.11.1

范泥光

同治　7.8.18

范宗山

同治　9.6.1

范楣生

同治　8.8.13

范熙溥

同治　8.1.12

范鹤生

同治　10.8.6　10.8.11

苑世亭

同治　9.4.3

苑泳盛

同治　8.8.14

林天龄

同治　8.1.1

林绍芝

同治　10.3.21

林芗溪

同治　8.3.11　8.3.18

9.9.16

林达泉

同治　10.1.2

欧阳仲

同治　10.10.19

欧阳石访

同治　9.8.20

欧阳兆熊（晓岑、小岑、筱岑）

同治　9.12.11　9.12.16

9.12.18　10.1.4

10.1.25　10.2.11

10.2.21　10.2.24

10.2.26　10.3.2

10.3.14　10.3.21

10.3.24　10.4.14

10.4.26　10.6.3

10.6.20　10.6.26

10.6.29　10.7.8

10.7.17　10.7.20

10.7.22　10.7.23

10.8.3　10.10.26

10.11.14　10.11.27

欧阳夫人

同治　7.3.28　9.2.5

9.2.6

欧阳利见（健飞）

同治　7.11.209.闰10.6

9.闰10.7

9.闰10.13

10.9.2　10.9.10

10.9.16　10.9.20

11.1.7

欧阳牧云

同治　8.6.18　8.9.15

10.8.19　10.11.7

欧阳宗佶

同治　9.8.20　10.12.9

欧阳定果

同治　10.3.15

欧阳凌云

同治　9.11.13　9.11.14

9.11.15　9.11.18

9.11.19　9.11.24

9.11.25　9.11.26

9.11.27　9.11.28

欧阳崇如

同治　7.12.29　8.1.9

8.2.5

欧阳福田

同治　8.6.10　8.7.21

8.10.20　8.10.21

8.10.23

欧建吾

同治　8.1.9　8.2.7

奎　秀

同治　9.12.9

尚百小

同治　8.11.1

易光莲

同治　7.3.5

易畇荄（芸陔、润坛）

同治　9.闰10.18　9.11.12

9.12.16　9.12.18

易笏山（佩绅）

同治　10.12.22　10.12.26

11.1.26

易维幹

同治　8.4.17　8.5.5

罗汝怀（研生）

同治　8.7.29　9.6.17

10.4.23　10.5.8

罗观骏

同治　8.11.26

罗苏溪

同治　10.5.9

罗伯宜（萱）

同治　10.5.3　10.5.4

10.5.8　10.6.21

10.7.19

罗泽南（罗山、忠节）

同治　8.10.2　8.10.4

8.10.5　8.11.29

8.12.2　8.12.16

9.12.7

罗淡村

同治　10.2.10

罗惇衍（椒生）

同治　7.12.20　7.12.21

8.1.8　8.1.16

8.1.20

忠心一

同治　9.11.4　9.11.29

10.1.18　10.2.27

10.3.22　10.4.27

10.7.15　10.7.21

10.8.9

和　春（雨亭）

同治　10.8.17

季君梅（念诒）

同治　10.7.8　10.9.9

10.9.10　10.9.25

10.9.27

岳　翰（西园）

同治　9.1.1　9.1.17

岳奎龄

同治　9.1.1

金　敬

同治　10.3.21

金　筠

同治　10.3.21

金元烺

同治　10.3.21

金百厘

同治　10.10.9

金兆槃

同治　10.3.21

金吴澜

同治　10.3.21

金安清（眉生）

同治　10.2.28　10.12.5

金国琛（逸亭）

同治　10.5.16

金竺虔（树崇）

同治　10.8.7

周　京

同治　9.12.7　9.12.8

10.3.21

周　济（保绪）

同治　10.5.18

周　馥

同治　10.3.21

周乃大

同治　8.1.2　8.5.5

8.11.26

周士煃

同治　11.1.24

周小云

同治　11.1.2

周子华

同治　8.5.5

周开锡（寿山、寿珊）

同治　7.4.18　7.4.19

7.4.20　7.闰4.13

周汉英

同治　9.12.10

周必明

同治　8.5.5

周光斗

同治　9.12.17

周庆恩

同治　8.6.25

周寿昌（荇农）

同治　7.12.23　7.12.25

8.1.3　8.1.9

8.1.12

周扶文（虎文、炳章）

同治　9.4.23　9.4.24

9.4.25　9.4.27

9.4.28　9.4.29

9.5.1　9.5.5

9.5.6　9.5.7

9.5.9　9.5.14

9.5.15　9.7.14

9.7.15　9.12.29

周际霖

同治　10.1.16

周昂骏

同治　10.3.21

周学浚（缦云）

同治　7.5.30　7.6.23

7.7.8　7.7.21

7.7.27　7.10.16

7.10.19　7.10.21

7.10.27　9.3.2

10.12.22

周学洙

同治　10.12.22

周绍达（星庵）

同治　8.12.10　9.1.1

9.1.17

周家勋

同治　8.4.17　9.1.1

9.1.17

周培锦

同治　8.2.9　8.3.2

8.3.4　8.3.5

8.4.17　8.5.5

8.7.8

周琳叔

同治　9.8.18　9.9.23

周惠堂

同治　9.7.10

周锡璋

同治　8.1.2　8.2.11

8.5.5　9.1.1

9.1.17

周澄清

同治　10.3.21

周肇槐

同治　10.3.21

庞作人

同治　11.1.18

庞际云（省三）

同治　7.1.5　7.4.23

8.2.26　8.9.30

9.12.9　10.2.24

10.2.26　10.2.29

10.3.1　10.3.2

10.3.5　10.3.11

10.11.18　10.12.1

10.12.4　10.12.5

10.12.11　10.12.18

10.12.23　10.12.24

10.12.28　10.3.21

11.1.23

庞钟璐（宝生）

同治　7.12.22　8.1.8

郑　沂

同治　8.11.28　9.1.1

9.1.17

郑　骧

同治　8.3.4　8.3.26

郑九泽

同治　8.11.1

郑士蕙

同治　8.3.2　8.5.5

9.1.1

郑云祥

同治　9.12.9

郑松峰（元善）

同治　9.3.20　9.3.21

9.4.1　9.4.2

郑衍恒（竹溪）

同治　8.9.3　9.1.17

郑魁士

同治　8.2.2

郑敦谨（小山、小珊、筱珊）

同治　8.7.24　8.7.25

8.7.26　9.10.13

9.12.29　10.1.1

10.1.7　10.1.15

10.1.21　10.1.24

10.1.27　10.1.28

10.1.29　10.8.27

10.8.28　10.9.2

10.9.19

单懋谦（地山）

同治　7.12.28　8.1.10

8.1.16　9.9.27

法礼士

同治　10.10.9

法朗真

同治　10.10.9

宝　森

同治　8.1.2　8.2.13

宝　鋆（佩衡、佩珩）

同治　7.12.14　8.1.6

8.1.7　8.1.16

9.9.26　9.10.9

9.10.10　9.10.12

官　文（秀峰）

同治　7.12.4　8.1.7

8.1.27　8.1.28

9.9.27　9.10.9

承　禄

同治　8.3.23

孟涂开

同治　7.7.21

孟喜林

同治　8.3.20

孟德意

同治　11.4.27

九画

春芝田

同治　7.1.17　7.1.24

7.2.10　7.闰4.29

7.10.18　7.10.20

赵　荣

同治　8.2.1　9.7.5

赵　俊

同治　8.2.13　8.11.17

赵　浚

同治　8.11.26　8.12.7

赵　新

同治　7.12.4

赵与时

同治　8.6.3

赵允祐

同治　8.1.13　8.3.24

9.1.1

赵永祥

同治　8.11.22

赵光宗

同治　10.9.14

赵光祜

同治　8.11.26　9.1.17

赵映春

同治　8.5.5

赵怀业

同治　8.1.6

赵秉恒

同治　7.12.8

赵金波

同治　9.3.16

赵宗道

同治　8.1.6　8.2.29

8.5.10　8.8.14

9.4.12

赵树楷

同治　10.9.22

赵亮熙

同治　9.3.28

赵烈文（惠甫）

同治　7.3.24　7.3.26

7.4.2　7.4.17

7.4.25　7.闰4.1

7.4闰4.12　7.5.4

7.5.10　7.5.23

7.6.6　7.7.3

7.7.28　7.9.27

7.10.20　8.5.24

8.5.28　8.6.13

8.6.23　8.6.25

8.7.7　8.7.23

8.7.27　8.8.6

8.8.12　8.8.29

8.9.12　8.9.16

8.9.29　8.11.26

9.1.17　9.10.17

9.10.18　9.10.19

9.10.20　9.10.21

10.3.4　10.5.18

赵喜义

同治　8.1.2　8.2.1

8.2.16

赵曾向

同治　9.10.5

赵锡龄

同治　8.11.26

赵德蕴

同治　9.12.8　10.1.14

10.3.21　10.3.25

郝联薇

同治　8.11.28　9.1.1

9.1.17

胡　灼

同治　10.3.21

胡　岳

同治　8.1.2　8.2.13

8.3.1　8.3.5

8.5.5　9.1.1

9.1.17

胡云衢

同治　10.3.25

胡匡忠

同治　9.1.5

胡如川

同治　8.1.2　8.1.10

8.1.26　8.2.9

8.2.13　8.3.1

8.3.21　8.3.4

8.3.5　8.3.21

8.4.17　8.5.5

胡寿嵩

同治　8.3.26　8.11.28

9.1.1　9.1.17

胡启爵（列五）

同治　8.1.7　8.1.9

8.2.13

胡林翼（文忠）

同治　8.2.13

胡季烜

同治　8.3.4　8.4.17

8.7.8

胡季煊

同治　8.3.21

胡洛修

同治　8.10.29

胡莲舫

同治　8.2.25

胡桂芬

同治　8.2.13　8.3.4

8.3.22　8.5.5

胡振书

同治　8.4.17

胡朝栋

同治　8.3.2

胡敬斋

同治　9.9.3

胡霁林

同治　9.9.28

荫德泰

同治　8.1.2　8.1.27

8.4.17

项桂轮

同治　7.12.7　8.1.2

8.3.4　8.3.26

9.1.1　9.1.17

项晋蕃

同治　10.3.21

柏　春

同治　7.12.8　8.1.8

柳兴恩（宾叔）

同治　7.10.10　10.10.21

威妥玛

同治　9.7.9

厚　九

同治　10.2.21　10.3.13

10.3.21

贵　成

同治　7.12.8

贵　扬

同治　8.1.6

哈清阿（邸三）

同治　9.1.1　9.1.17

钟　瑜

同治　7.1.14　9.12.9

钟传益

同治　9.2.8

钟仲甫

同治　8.5.6　9.11.3

9.11.17　9.11.22

10.1.2　10.1.18

10.3.11　10.3.21

10.3.24　10.4.12

10.5.2　10.5.6

10.5.16　10.6.1

10.6.2　10.6.8

10.7.9　10.7.18

10.7.20　10.8.18

10.10.19　10.10.28

10.12.9　10.12.12

11.1.3

郜吟樵

同治　10.2.24

段茂堂

同治　8.8.6

段福广

同治　8.5.5

段蓬生

同治　8.3.26

段绣锦

同治　8.11.17

侯国钧

同治　8.11.26

侯迪康

同治　9.12.7

俊　达

同治　9.10.10　10.4.20

俞　樾（荫甫）

同治　7.8.19　7.8.20

9.11.25　9.11.27

9.12.9　9.12.10

10.9.25　10.9.28

10.9.29　10.10.1

俞明厚

同治　10.1.16

俞麟年

同治　10.1.14　10.3.21

胜　保（克斋）

同治　8.1.11　8.2.13

10.8.17

奕　

同治　7.12.14　9.10.1

9.10.9

奕　

同治　9.10.1

施占琦

同治　8.2.3　8.4.3

施利克

同治　10.10.9

施维祺

同治　7.8.18　7.9.25

恒　庆

同治　9.1.1

恽小山

同治　10.10.1

恽世临（次山）

同治　7.9.25　7.9.27

7.9.29　8.1.2

10.10.1

恽杜孙

同治　8.1.2

恽桂孙

同治　8.3.24

姜国仲

同治　8.1.2

姜瀚文

同治　8.1.2

洪文燿

同治　9.12.7

洪汝奎（琴西）

同治　7.6.6　9.2.9

9.闰10.24

9.闰10.26

洪调笙

同治　9.7.6

觉罗祥谱

同治　8.3.23

宫兆康（筱珊）

同治　9.1.1　9.1.17

祝　赫

同治　10.3.25

祝爽亭

同治　8.11.6　9.1.22

9.1.28　9.3.7

9.3.12　9.3.27

9.4.5　9.4.10

9.5.5

费　灜

同治　8.2.11　8.3.24

8.11.28

费学曾（幼亭）

同治　7.12.8　8.9.16

8.11.24　8.12.20

9.5.4　9.9.15

9.10.18　10.10.1

姚　鼐（姬传）

同治　8.11.21　8.11.22

姚　镕

同治　8.12.10

姚天霖

同治　8.1.6

姚国仁

同治　10.3.21

贺　瀛

同治　8.5.5

贺云湖

同治　7.12.23　7.12.28

8.1.2　8.1.10

8.3.10　8.8.3

8.8.8　8.8.20

8.8.21　8.12.21

贺仪仲

同治　9.5.12　9.11.18

贺幼黻

同治　9.12.20

贺麓樵

同治　8.2.2　8.2.11

8.2.18　8.2.25

8.3.18　8.7.13

8.8.6　8.8.12

8.9.2　8.9.12

8.12.5　8.12.18

9.闰10.28

孟扬声

同治　8.3.21

骆叙清

同治　8.1.2

十画

袁　熙

同治　7.10.20

袁　赃

同治　8.11.1

袁　照

同治　9.12.7

袁小午

同治　10.5.18

袁庆荣

同治　10.5.24

袁启滨

同治　8.2.13

袁笃臣

同治　10.4.17　10.8.14

10.8.17　10.8.20

10.8.21　10.8.27

10.9.10　10.9.12

10.9.20　10.9.23

10.10.6　10.10.13

10.11.25

袁保庆（葆庆）

同治　9.12.5

10.8.12

袁保龄（子久）

同治　7.12.20　7.12.21

8.1.14　9.10.13

袁漱六

同治　7.1.14

载　淳（穆宗）

同治　7.12.14　9.9.26

9.10.1　9.10.10

载鹤峰

同治　9.3.2

耆　昆

同治　9.5.2

耿觐光

同治　8.4.17

聂士成

同治　8.1.6

恭　钧

同治　8.1.2　8.1.11

8.2.11　8.2.13

莫友芝（子偲、郘亭）

同治　7.1.14　7.5.19

7.7.6　7.7.17

7.7.29　7.8.1

7.8.4　7.8.24

7.9.28　7.10.18

7.11.11　8.9.14

8.9.16　9.12.3

9.12.8　10.1.7

10.1.30　10.2.21

10.3.2　10.6.14

10.7.19　10.8.8

10.10.16　10.11.2

10.11.6　10.12.8

10.12.9　10.12.11

莫如楼

同治　10.5.21

莫祥芝

同治　10.3.21

莫善徵

同治　8.6.10　8.6.12

10.11.9　10.12.8

荫德泰

同治　7.12.8

桂　花

同治　9.1.1　9.1.17

桂中行

同治　9.12.5

桂迓衡

同治　9.12.6

桂香亭（芗亭）

同治　9.11.20　9.12.28

10.6.8　10.12.12

贾芸樵

同治　10.10.2

贾孝彰

同治　8.2.11　8.5.5

贾匾平

同治　8.11.1

贾益谦

同治　9.闰10.19

贾筠堂

同治　8.1.12　8.5.5

贾勒斯威

同治　9.7.5

顾思齐

同治　9.12.6

顾景濂

同治　10.3.21

顾肇镛

同治　8.5.5

夏　士

同治　10.10.9

夏　时

同治　9.3.27

夏　炘

同治　10.7.7

夏子松（正詹）

同治　7.8.4

夏子龄

同治　8.1.2　8.2.9

8.3.2　8.3.4

8.3.5　8.3.24

夏廷椒（憩亭、憩翁）

同治　11.1.5

夏伯音

同治　9.12.18

夏葆生

同治　11.1.5

夏湜吾

同治　8.3.8

夏献烈

同治　8.1.2　8.2.9

8.3.2　8.3.4

8.3.5　8.3.26

8.11.28

晏　玛

同治　10.10.9

晏端书（彤甫、同甫、成甫）

同治　7.4.28　7.11.6

10.7.24　10.7.25

10.7.26　10.8.4

10.8.20

恩　荣

同治　7.12.7

恩　泰

同治　8.11.1　8.11.28

8.12.7

恩　禄

同治　10.8.26

恩　福

同治　7.12.7　8.1.5

8.1.26　8.2.1

8.2.11

恩竹樵

同治　10.3.2　10.3.4

钱　谷

同治　9.1.4

钱　莹

同治　8.3.24　8.4.17

8.11.26　9.1.1

9.1.17

钱　崇

同治　8.2.13

钱　敏

同治　8.2.13　8.3.1

8.11.26

钱仑仙（伦仙、楞仙）

同治　7.11.11　7.11.14

7.11.16

9.闰10.13

10.8.28　10.8.29

10.9.18

钱应溥（子密）

同治　7.1.28　7.2.4

7.2.22　7.3.8

7.6.1　7.6.7

7.6.14　7.6.28

7.7.9　7.7.26

7.7.28　7.8.4

7.8.7　7.8.18

7.8.29　7.9.14

7.9.20　7.9.21

7.9.27　7.10.17

7.10.21　7.11.3

7.11.17　9.12.10

9.12.11　9.12.17

9.12.24　9.12.25

10.1.10　10.1.14

10.1.18　10.1.27

10.2.6　10.2.15

10.2.26　10.3.3

10.3.7　10.4.12

10.4.16　10.4.26

10.4.28　10.5.2

10.6.22　10.7.17

10.7.28　10.8.5

10.10.22　10.10.27

10.10.29　10.11.14

10.12.12　10.12.18

10.12.21　10.12.28

11.1.2　11.1.21

11.1.23　11.1.27

钱维福

同治　8.2.13　10.3.21

钱卿鉌

同治　9.12.6　9.12.17

钱鼎铭（调甫、苕甫）

同治　7.7.19　7.7.21

7.7.23　7.9.29

7.11.19　7.11.20

7.11.21　8.2.2

8.9.3　8.9.9

8.9.14　8.9.15

8.10.17　8.11.12

8.12.19　8.12.21

9.4.25　9.5.23

9.5.27　9.5.28

9.10.18　9.10.19

9.12.12

钱德承

同治　10.1.16

钱警石（泰吉、辅宜）

同治　10.7.22　10.7.24

10.7.27　10.9.30

倭　仁（艮峰）

同治　7.11.24　7.12.15

7.12.25　8.1.1

8.1.2　8.1.5

8.1.16　8.11.8

8.3.15　8.8.5

8.10.5　8.11.18

9.9.28　10.6.12

倪文蔚（豹岑、豹臣）

同治　7.11.9　9.12.5

徐　郙（颂阁）

同治　9.闰10.25

9.闰10.26

徐　润

同治　10.10.8

徐　铨（小田）

同治　9.1.1　9.1.17

徐　斌

同治　9.12.9

徐　龄（默高）

同治　8.1.26　9.1.1

9.1.17

徐　霖

同治　7.12.8　8.4.17

8.11.17　8.11.28

徐本衡

同治　8.1.2　8.9.3

徐志道

同治　8.1.11

徐廷幹

同治　8.4.17　8.5.5

徐孟卿

同治　8.1.2

徐树铭（寿蘅、寿洪）

同治　8.7.15　9.10.13

10.2.5　10.2.6

10.2.8　10.2.9

徐致和

同治　9.12.17

徐继

同治　8.1.2　9.1.17

徐博理

同治　8.5.5

徐道奎

同治　9.9.14

徐翰臣

同治　10.10.8

殷绣锦

同治　8.10.28

殷谱经

同治　10.9.30

殷殿奎

同治　8.3.22

翁同龢（叔平）

同治　8.1.18

高　俊

同治　8.12.10

高云浦

同治　10.3.21

高文澜

同治　8.1.2　8.1.7

8.1.9　8.1.13

8.2.13　8.5.5

8.5.6　8.7.8

高建勋

同治　8.4.17　8.11.28

高恩湛

同治　8.3.2

高维翰

同治　8.1.9　8.2.11

8.2.13

高碧湄（心夔）

同治　10.1.24

郭　阶（慕徐）

同治　7.10.20　9.闰10.27

闰10.29　10.10.9

郭了头

同治　8.11.1

郭头儿

同治　8.11.1

郭令昌

同治　7.12.7

郭怀仁

同治　9.1.7

郭松林（子美）

同治　7.2.13　7.11.16

9.9.14　9.9.15

9.9.17

郭依永（刚基）

同治　9.1.13　9.1.19

9.1.20　9.1.21

9.2.12　9.2.17

9.2.21　9.12.8

郭柏荫（远堂）

同治　7.2.10　7.2.11

8.4.28　8.4.29

郭崑焘（意城、意臣）

同治　7.6.23　8.7.16

8.12.19　8.12.20

9.1.3　9.1.5

9.3.2　10.1.16

10.1.21

郭嵩焘（筠仙、云仙、伯琛）

同治　7.7.6　7.10.7

7.11.4　7.11.5

7.11.7　8.3.30

9.1.16　9.1.16

9.2.15　9.2.20

9.2.21　9.11.8

9.11.20　10.1.20

10.1.21　10.5.5

10.7.7　10.11.9

10.12.15

唐　晏

同治　9.闰10.14

唐　钺

同治　9.1.1　9.1.17

唐　鉴（镜海、竟海、镜丈、确慎）

同治　8.4.25　8.4.26

8.9.19　8.9.23

9.1.5

唐人鉴

同治　10.3.21

唐士纯

同治　8.1.6

唐世禄

同治　8.11.28

唐尔藻

同治　8.4.26

唐训方（义渠）

同治　7.9.2　7.9.3

7.9.5　7.9.6

10.10.15　8.1.2

8.2.13　8.4.17

唐协和

同治　10.10.23　10.10.25

唐应濬

同治　8.5.5

唐思钧

同治　8.4.17

唐敏义

同治　9.12.11

唐焕章

同治　7.3.2　9.12.7

唐景皋（鹤九）

同治　7.2.4　7.8.5

唐端甫

同治　9.闰10.26　9.11.8

10.3.3　10.7.20

10.11.7

恒　庆

同治　9.1.17

阎汝弼

同治　7.10.24

阎克显

同治　9.9.14

凌　云

同治　9.11.20

凌　焕（晓岚、晓南、筱南、小岚）

同治　7.11.3　10.12.5

10.12.27

凌凤来

同治　8.5.5

涂宗瀛（朗轩、朗仙、阆轩、阆仙）

同治　7.10.17　9.11.6

10.1.22　10.1.24

10.3.5　10.3.21

10.7.23　10.7.25

10.7.26　10.7.29

10.10.2　10.10.4

10.10.6　10.10.7

10.10.9　10.10.10

容　闳（光照、纯甫）

同治　9.10.15

陶　模

同治　7.12.20

陶云锦

同治　8.2.9　8.3.2

8.3.4　8.3.5

8.11.26

陶安文

同治　9.11.9

陶守廉

同治　9.12.6

陶治安

同治　8.5.5

陶柽林

同治　8.2.13　8.5.5

陶祖厚

同治　10.3.21

陶监兹

同治　8.3.4

陶篁村

同治　10.10.20

十一画

黄　并（偕文）

同治　8.4.17

黄　倬（恕皆）

同治　7.6.17　7.12.15

7.12.17　8.1.17

8.2.23　8.8.5

9.9.26　9.9.27

9.9.29　9.10.10

黄　冕（南坡、兰坡）

同治　9.11.18

黄　湘

同治　9.闰10.26

黄子钧

同治　7.5.5

黄中瓒

同治　7.7.7

黄少春

同治　9.6.28

黄少昆

同治　10.7.26

黄左田

同治　7.7.3

黄仕林

同治　10.8.17

黄幼农

同治　10.8.4　10.11.4

10.11.6

黄安澜

同治　8.3.26

黄孝侯

同治　8.1.18

黄启愚（静甫）

同治　8.6.21

黄际云

同治　8.2.13　8.5.5

8.10.29　8.11.28

黄宗敬

同治　8.2.13　8.11.17

8.11.26

黄树斋

同治　8.4.11　8.4.24

黄冠北

同治　10.3.9　10.4.8

黄恕皆

同治　8.1.2

黄彭年（子寿）

同治　8.10.12　9.3.21

黄锡彤（晓岱）

同治　7.12.12　7.12.17

7.12.18　7.12.22

8.1.6　8.1.13

8.9.5　9.3.21

黄静轩（静暄）

同治　8.7.7　8.9.2

8.10.9　8.11.12

8.12.3　8.12.22

9.1.3　9.1.11

9.11.26　9.2.1

9.2.13　9.2.30

9.3.12　9.3.27

9.4.9　9.4.18

9.5.4　9.5.10

9.5.13　9.5.24

9.6.3

黄翰仙

同治　8.1.11　8.3.16

8.3.19　8.3.20

8.3.22　8.3.23

9.12.19　9.12.20

9.12.24

黄赞汤（莘农、莘翁）

同治　10.7.18

黄翼升（昌岐、昌期）

同治　7.1.2　7.1.9

7.1.25　7.2.16

7.2.19　7.2.30

7.3.22　7.4.9

7.4.24　7.8.14

7.8.18　7.9.6

7.9.12　7.10.20

7.10.23　7.10.25

7.11.6　7.11.8

7.12.16

9.闰10.18

9.闰10.19

9.闰10.21

9.闰10.25

9.闰10.26

9.11.4　9.11.28

9.12.1　9.12.10

9.12.15　10.1.4

10.1.7　10.1.8

10.1.13　10.1.18

10.1.28　10.2.9

10.3.7　10.3.11

10.10.22　10.10.24

10.11.23　10.12.16

11.1.1　11.1.6

11.1.11　11.1.26

11.1.27

勒少仲

同治　9.闰10.26　10.1.12

10.1.24　10.2.12

10.2.27　10.2.30

10.8.5　10.8.8

10.12.3　10.12.5

萧世本（廉甫）

同治　7.12.27　8.1.29

8.2.1　8.2.2

8.2.6　8.2.18

8.5.21　8.5.24

8.5.25　8.5.27

8.6.23　8.7.27

9.9.2

萧芑山

同治　7.12.27

萧承湛（露轩）

同治　9.1.1　9.1.17

萧彦甫

同治　10.3.21

萧振枬

同治　9.11.21

萧培元（质斋）

同治　7.12.1

萧焕唐

同治　9.12.7　10.3.25

萧鸿庆（缦云）

同治　9.1.1

萧廉甫

同治　9.12.12

萧履中（礼庭）

同治　8.2.9　8.3.1

9.1.1　9.1.17

梅启照（筱岩）

同治　9.12.5　9.12.10

10.1.2　10.1.24

10.2.10　10.3.25　10.4.22　10.4.26

10.5.2　10.5.18

10.5.23　10.6.8

10.6.14　10.7.2

10.7.21　10.7.26

10.7.29　10.8.6

10.8.12　10.10.23

10.11.25　10.12.13

10.12.29　11.1.2

11.1.4　11.1.26

梅曾亮（伯言）

同治　7.2.19　8.11.15

8.11.17　8.11.21

8.12.2　8.12.8

梅煦庵

同治　10.11.5

曹士泰

同治　8.3.24

曹松颐

同治　8.3.4　8.4.17

曹殿春

同治　8.3.21

曹德林

同治　8.3.26

曹翰田

同治　10.3.21

曹耀湘（镜初）

同治　7.8.27　7.12.15

7.12.20　7.12.26

7.12.27　8.1.2

8.1.11　8.1.13

8.9.21　9.3.21

9.10.2　9.10.7

9.10.13　10.5.24

10.5.25　10.5.27

10.5.28　10.5.29

10.6.1　10.6.3

10.6.5　10.6.11

10.6.16　10.6.20

10.6.23　10.6.29

10.7.2　10.7.4

10.7.12　10.7.13

10.7.23　10.7.25

10.7.26　10.7.27

10.7.29　10.7.30

10.8.3　10.8.14

10.8.15　10.8.16

10.8.17　10.8.22

10.8.27　10.9.4

10.9.8　10.9.9

10.9.11　10.9.13

10.9.16　10.9.18

10.9.22　10.9.28

10.10.5　10.10.8

10.10.16　10.10.25

10.10.26

戚元敬

同治　9.1.13

龚之格

同治　10.3.21　10.3.25

龚云恺

同治　9.12.9

龚自玑

同治　10.1.14　10.3.21

10.3.25

龚易图

同治　7.12.1

常　忠

同治　8.11.17　8.11.28

常　善

同治　8.3.23　8.11.1

8.11.28　8.12.7

常志伸

同治　8.11.1

常荣富

同治　9.6.10

崧　瀚

同治　8.1.2　8.3.2

8.3.4　8.3.23

崔　宝

同治　8.11.18

崔廷镛

同治　10.3.21

崔福泰

同治　8.2.2　9.1.30

崇　纶

同治　8.1.16

崇　厚（地山）

同治　8.1.11　8.1.27

8.3.9　8.3.10

8.3.11　8.3.12

8.3.13　8.10.17

8.10.18　8.10.19

8.10.20　9.6.2

9.6.10　9.6.11

9.6.12　9.6.13

9.6.14　9.6.15

9.6.17　9.6.18

9.6.19　9.6.26

9.6.27　9.6.28

9.6.29　9.7.1

9.7.2　9.7.3

9.7.5　9.7.6

9.7.8　9.7.10

9.7.11　9.10.1

崇　绮（文山）

同治　7.12.19　7.12.20

8.6.17

鹿忠节

同治　8.7.23　8.7.26

康炳麟

同治　8.5.5

章高元

同治　8.1.6

章斐成

同治　8.2.11　8.4.17

8.11.17　9.1.1

清　俊

同治　8.2.13　8.10.29

8.11.28

梁　熙

同治　10.3.21

梁建中

同治　10.3.21

梁恭辰

同治　8.12.10

梁悦馨

同治　10.3.20

梁萼涵

同治　10.3.21

梁章钜（茝林、闳中）

同治　8.7.12

梁善明

同治　8.1.6

密妥王

同治　9.6.13　9.7.24

屠　楷

同治　9.12.7

屠秉懿

同治　8.5.5

屠锡庚

同治　10.1.14

续　魁

同治　8.11.26

十二画

彭玉麟（雪琴）

同治　7.1.4　7.1.5

7.1.6　7.1.27

7.2.2　7.2.6

7.2.16　7.2.17

7.2.18　7.2.21

7.2.23　7.2.24

7.2.29　7.2.30

7.6.5　7.6.6

7.6.7　7.6.18

7.7.20　7.8.14

7.8.17　7.8.28

7.10.11　7.10.13

7.10.14　7.11.9

7.11.10　7.11.11

7.11.13　7.11.15

7.11.16　7.11.19

7.11.20　7.11.21

8.3.7　8.7.13

8.9.26　10.3.7

彭芍庭

同治　9.10.2

彭纪南

同治　9.1.4

彭昌禧

同治　9.12.11

彭宗洛

同治　7.6.3

彭畏之

同治　7.12.28

彭祖祺

同治　8.1.5

彭载恩

同治　8.4.17　8.11.17

彭登焯

同治　7.6.3

彭瑞麒（春圃）

同治　9.1.1　9.1.17

彭楚汉

同治　8.5.28　8.11.4

9.1.26

彭蕴章（咏莪）

同治　8.1.28　8.5.19

彭虞孙

同治　8.3.24

彭爵祺（爵麒）

同治　8.1.26　8.2.9

8.2.11　8.11.26

博布达水曲

同治　9.1.11

博多宏武

同治　8.1.2　8.1.13

8.1.27　8.2.13

堪布达水曲

同治　9.1.11

葛　绳

同治　9.7.8　9.7.9

9.7.10

董　恂（醇卿、酝卿）

同治　7.12.17　8.1.7

8.1.16　9.9.28

9.10.2

董　麟

同治　7.10.24　9.3.21

董心正

同治　8.11.1

董明礼

同治　8.1.6

董凤高（梧轩）

同治　10.9.14

蒋曰豫

同治　8.1.2　8.2.9

8.2.13　8.3.5

8.11.28

蒋志章（朴山）

同治　8.3.26

蒋志鸿

同治　8.3.26

蒋吟舫

同治　10.1.18

蒋启勋

同治　10.1.16

蒋绍和

同治　7.12.22

蒋春元

同治　8.1.27　8.2.11

8.8.13　8.10.15

蒋益清

同治　10.5.21

蒋益澧（芗泉）

同治　10.5.12

蒋养吾

同治　8.1.2　8.2.12

8.5.16　8.6.24

8.7.28　8.8.10

8.8.14　8.9.9

8.10.14　8.11.7

8.12.20　8.12.21

9.5.5　9.7.14

9.10.15

蒋萃峰

同治　10.11.16

蒋嘉棫（纯卿、莼卿）

同治　7.8.28

韩　印

同治　8.2.9　8.3.24

8.11.26

韩七儿

同治　8.11.1

韩光鼎

同治　7.11.21

韩志超

同治　8.4.17

韩叔起

同治　10.5.16　10.10.18

11.1.24

韩南溪

同治　9.3.18　9.3.20

9.3.29

韩晋昌

同治　9.12.9

韩弼元

同治　9.12.5

韩喜儿

同治　8.11.1

韩殿荣

同治　7.9.5

韩耀先

同治　8.5.5

塔齐布

同治　7.12.6　9.10.1

景　寿

同治　9.9.27　9.10.9

景剑泉（鉴泉）

同治　8.1.8　8.1.13

9.9.14

程仁育

同治　8.11.28

程光滢

同治　7.12.8

程先滢

同治　9.1.1

程廷杰

同治　10.8.26

程国熙（敬之）

同治　7.4.26　7.11.10

9.11.7　10.6.14

10.8.24　10.8.25

程迪华

同治　8.1.26

程柳堂

同治　11.1.2

程映玑

同治　8.4.17

程桓生（尚斋）

同治　9.11.22　9.11.26

10.3.21　11.1.18

11.1.20

程敬之

同治　10.3.21

程鄂南

同治　8.1.26

程鸿源

同治　8.2.13　8.11.28

程绳武

同治　9.9.14　9.10.25

程颖芝

同治　7.9.10

傅怀祖

同治　9.12.17

傅振邦

同治　8.6.30　8.7.1

傅梅村

同治　8.10.27

傅敏才

同治　10.4.22

傅琳森

同治　10.1.16

傅磊斯

同治　9.6.12

舒　霖

同治　10.1.14

舒　麟

同治　10.8.28

鲁光圻

同治　10.3.21

鲁通父

同治　9.闰10.11

斌　椿

同治　9.5.13　9.5.14

斌友松

同治　9.10.14

童薇研（微砚）

同治　7.闰43　7.9.7

7.9.8　7.10.2

曾广铭

同治　10.1.20

曾广熙

同治　10.9.22

曾元十

同治　7.6.24　7.7.2

7.7.24

曾元七

同治　8.4.20　8.4.22

曾纪寿

同治　8.12.27

曾纪泽

同治　7.1.1　7.1.2

7.1.4　7.1.6

7.1.7　7.1.8

7.1.11　7.1.12

7.1.15　7.1.17

7.2.7　7.3.12

7.3.25　7.3.27

7.闰4.10　7.6.14

7.7.1　7.7.5

7.7.10　7.7.11

7.7.13　7.8.2

7.8.4　7.8.7

7.8.8　7.9.12

7.9.14　7.9.24

7.9.25　7.10.19

7.10.22　7.10.29

7.11.6　7.11.8

7.11.9　7.11.14

7.11.27　7.12.3

7.12.18　8.1.1

8.1.12　8.1.22

8.2.1　8.2.3

8.2.4　8.2.18

8.2.20　8.3.2

8.3.3　8.3.24

8.4.3　8.4.13

8.5.9　8.5.12

8.5.16　8.5.25

8.6.12　8.6.13

8.7.6　8.7.18

8.7.23　8.8.7

8.8.9　8.8.28

8.9.7　8.9.8

8.9.17　8.10.12

8.10.13　8.10.16

8.10.17　8.10.18

8.10.19　8.10.21

8.11.2　9.1.13

9.1.16　9.1.28

9.2.15　9.2.27

9.2.29　9.3.6

9.3.12　9.3.17

9.3.18　9.3.24

9.3.29　9.4.6

9.4.16　9.4.19

9.4.21　9.4.22

9.4.23　9.4.27

9.4.29　9.5.4

9.5.8　9.5.13

9.5.15　9.5.17

9.5.19　9.5.20

9.5.30　9.6.11

9.6.14　9.6.21

9.6.24　9.6.29

9.7.3　9.7.6

9.7.10　9.7.11

9.7.12　9.7.18

9.7.22　9.7.28

9.8.4　9.8.12

9.8.15　9.8.21

9.8.27　9.8.29

9.9.2　9.9.6

9.9.14　9.9.19

9.9.20　9.9.21

9.9.22　9.9.29

9.10.4　9.10.8

9.10.13　9.10.15

9.10.19　9.10.26

9.10.27　9.闰10.3

9.闰10.11　9.11.3

9.11.9　9.11.12

9.11.15　9.11.18

9.12.13　10.1.17

10.5.9　10.5.30

10.6.6　10.6.27

10.7.12　10.7.20

10.7.22　10.8.14

10.8.19　10.8.23

10.8.25　10.9.4

10.9.9　10.9.12

10.9.15　10.9.20

10.9.21　10.10.11

10.11.12　11.1.27

曾纪官

同治　7.1.29　7.闰4.11

7.8.5　7.8.20

7.8.28　8.2.8

8.2.10　8.3.8

8.4.4　8.7.3

8.8.23　8.9.15

9.1.13

曾纪鸿（科一）

同治　7.1.14

7.1.16　7.1.29

7.2.18　7.闰4.6

7.闰4.20　7.闰4.21

7.5.19　7.5.30

7.6.2　7.7.16

7.7.27　7.8.29

7.11.8　7.11.9

7.11.11　7.11.22

7.11.27　7.12.2

7.12.3　7.12.4

7.12.21　8.1.21

8.1.26　8.1.28

8.2.8　8.2.9

8.2.10　8.2.12

8.2.13　8.2.14

8.2.15　8.2.16

8.2.17　8.2.18

8.2.19　8.2.21

8.3.8　8.4.8

8.4.12　8.4.13

8.6.11　8.9.7

8.11.29　8.12.2

8.12.5　8.12.21

8.12.24　9.1.8

9.1.12　9.1.20

9.2.12　9.2.21

9.2.22　9.2.24

9.2.25　9.2.26

9.2.27　9.2.29

9.3.1　9.3.2

9.3.4　9.3.9

9.3.10　9.3.11

9.3.17　9.7.3

9.7.19　9.8.4

9.8.7　9.8.22

9.9.22　9.9.28

9.10.15　10.1.26

10.2.3　10.3.24

10.3.26　10.4.10

10.4.24　10.10.23

曾纪渠

同治　7.3.4　7.3.5

7.3.6　7.3.7

7.6.15　7.6.16

7.6.23　7.6.24

7.7.2　7.7.5

7.7.24　7.8.1

7.8.2　7.8.3

7.8.4　7.8.5

7.8.6　7.8.20

7.9.2

曾纪湘

同治　8.5.28　8.9.15

曾纪瑞

同治　7.1.26　7.1.29

7.8.20　7.8.24

8.2.8　8.2.10

8.3.8　8.4.4

8.8.23　8.4.4

8.8.23　8.9.15

9.1.13

曾国华

同治　8.1.4

曾国荃（沅甫、叔淳）

同治　7.1.4　7.1.9

7.1.2　7.1.26

7.1.29　7.2.3

7.2.25　7.3.5

7.3.10　7.3.22

7.3.28　7.4.24

7.闰4.14　7.闰4.17

7.闰4.28　7.5.18

7.5.30　7.6.1

7.6.11　7.6.16

7.6.24　7.7.17

7.7.19　7.7.24

7.8.6　7.8.17

7.8.20　7.8.24

7.8.27　7.8.28

7.9.6　7.9.29

7.10.5　7.10.14

7.11.8　7.11.23

7.12.11　7.12.14

7.12.18　7.12.26

8.1.19　8.1.24

8.1.30　8.2.11

8.2.12　8.3.8

8.3.18　8.3.30

8.4.4　8.4.24

8.5.17　8.6.28

8.7.3　8.7.5

8.7.16　8.7.26

8.8.23　8.8.25

8.9.3　8.9.15

8.10.1　8.10.6

8.10.29　8.11.14

8.11.29　8.12.3

8.12.20　8.12.27

9.1.7　9.1.13

9.1.21　9.2.6

9.2.19　9.2.25

9.2.30　9.3.9

9.3.13　9.3.18

9.4.11　9.4.18

9.4.28　9.5.2

9.5.5　9.5.11

9.5.12　9.5.27

9.6.24　9.8.8

9.9.18　9.10.14

9.10.23　9.10.26

9.闰10.3　9.闰10.4

9.闰10.27　9.11.5

9.11.19　9.12.21

10.1.15　10.1.25

10.2.7　10.2.24

10.3.3　10.3.9

10.3.17　10.4.1

10.4.7　10.5.2

10.5.7　10.6.14

10.6.27　10.7.7

10.10.23　10.11.8

10.11.17

曾国葆（贞幹、季洪）

同治　9.12.8

曾国潢（澄侯）

同治　7.1.7　7.1.8

7.1.28　7.3.5

7.3.6　7.3.22

7.4.5　7.4.6

7.闰4.6　7.5.2

7.5.3　7.5.6

7.5.30　7.6.1

7.6.26　7.7.2

7.7.6　7.7.24

7.8.6　7.8.20

7.8.27　7.8.28

7.9.6　7.9.8

7.9.10　7.9.20

7.9.22　7.9.27

7.9.28　7.9.29

7.10.1　7.10.2

7.10.3　7.10.4

7.10.5　7.10.6

7.10.7　7.10.8

7.10.9　7.10.10

7.10.11　7.10.12

7.10.13　7.10.14

7.10.16　7.10.18

7.10.19　7.10.20

7.10.21　7.10.22

7.10.23　7.10.24

7.10.25　7.10.26

7.10.27　7.10.28

7.10.29　7.11.1

7.11.3　7.11.4

7.11.5　7.11.7

7.11.8　7.11.9

7.11.23　7.12.11

7.12.18　7.12.26

8.1.12　8.1.19

8.1.24　8.1.30

8.3.19　8.3.30

8.4.4　8.4.24

8.5.17　8.6.28

8.7.3　8.7.5

8.7.6　8.7.26

8.8.23　8.8.25

8.9.3　8.10.1

8.10.6　8.10.29

8.11.14　8.11.29

8.12.3　8.12.18

8.12.27　9.1.7

9.1.21　9.2.6

9.2.16　9.2.17

9.2.19　9.2.25

9.3.5　9.3.9

9.3.13　9.3.18

9.4.18　9.4.28

9.5.2　9.5.11

9.5.27　9.6.15

9.6.25　9.7.15

9.8.8　9.9.18

9.10.14　9.闰10.3

9.闰10.4　9.闰10.27

9.11.5　9.11.19

9.11.20　9.12.21

9.12.22　10.1.15

10.1.25　10.1.30

10.2.7　10.2.24

10.3.3　10.4.1

10.4.7　10.4.12

10.5.2　10.5.7

10.6.27　10.9.10

10.10.23　10.10.28

10.11.8　10.11.17

曾国藻

同治　9.12.11

曾金章（印若）

同治　7.12.22

曾宝秀

同治　8.4.20　8.4.22

曾承恩

同治　10.4.20　10.5.10

曾鼎三

同治　9.1.8

曾善长

同治　10.8.21　10.9.18

曾静臣

同治　9.2.6

曾管才

同治　9.4.27　9.4.28

9.4.29

曾德麟

同治　10.3.21

曾镜湖

同治　8.2.13

温明叔

同治　8.1.10　8.1.13

温葆深

同治　8.1.1

温策楞

同治　10.10.9

游　春

同治　10.1.14

游子岱

同治　8.11.15　9.1.8

9.2.2

富明阿（治安）

同治　7.2.25　7.9.5

7.10.23　7.12.3

7.10.23　闰10.25

10.6.20　10.7.21

富桂卿

同治　9.11.4　9.11.27

10.1.18　10.1.20

10.3.22　10.4.17

10.4.22　10.7.15

10.10.24　11.1.8

谢　恕

同治　8.2.13　8.3.4

谢立夫

同治　7.12.26　9.10.29

谢学元

同治　8.3.4　8.11.26

谢旭亭

同治　9.4.3　9.4.8

9.4.18　9.4.28

9.4.29　9.5.9

9.5.20　9.5.25

9.9.19.闰10.1

11.2.2

谢维藩（临伯）

同治　7.12.20

强汝询（庚臣）

同治　9.12.510.10.16

11.1.25

强汝谌

同治　10.10.16

强汝谔

同治　10.10.16

十三画

瑞　庆

同治　8.2.11　8.2.13

瑞　斌

同治　8.3.23

瑞芝生

同治　7.12.15　7.12.25

8.2.11

蓝大春

同治　9.10.15

蓝得春

同治　9.10.15

剻子范

同治　10.1.2　11.1.20

11.1.28

蒯德模

同治　9.12.5　9.12.6

10.1.16

蒯鹤龄

同治　8.11.17

蒲安臣

同治　7.1.2　7.1.3

赖秉琪

同治　10.1.14

雷　礼

同治　7.4.22

雷鹤皋

同治　7.4.13　7.4.16

7.4.21

裘文达

同治　8.1.21

裘椿锦

同治　8.5.5

雅妥玛

同治　9.6.12

虞伯生

同治　9.8.9

锡　贵

同治　8.10.29　8.11.28

魁　玉（时若）

同治　7.7.289.闰10.12

9.闰10.23　9.11.4

9.11.6　10.1.2

10.1.18　10.1.20

10.3.22　10.4.5

10.4.6　10.6.2

10.7.13　10.7.21

詹作周

同治　8.2.13

鲍　康

同治　7.10.24

鲍　超（春霆）

同治　7.12.16

鲍昌熙

同治　10.3.21

鲍桂生（小山）

同治　8.1.7　10.8.25

鲍源深（花潭、华潭）

同治　7.12.22　8.1.8

慈安太后

同治　7.12.14

慈禧太后

同治　7.9.16　7.10.10

7.12.14　8.1.17

9.9.26　9.10.9

褚　香

同治　7.12.4

褚　瑨

同治　8.1.2

福　曜（焕臣）

同治　7.11.24

福新伯

同治　7.11.24

十四画

赫　德

同治　10.10.4　10.10.9

10.10.10

蔡　臣

同治　7.9.25　7.9.26

蔡　铎

同治　8.9.3

蔡世俊

同治　7.4.29

蔡正熙

同治　10.9.22

蔡贞斋

同治　7.1.4　7.1.15

7.2.4　7.3.8

7.3.13　7.5.4

7.6.4　7.6.29

蔡志修

同治　8.11.28

蔡国祥

同治　7.3.3

蔡振玉

同治　8.3.26

蔡鸿庆（缦云）

同治　9.1.17

裴大中

同治　9.12.6

裴福德

同治　8.2.13

管贻棻

同治　10.3.21

僧格林沁

同治　8.2.13

廖　纶

同治　9.12.6

廖秩玮

同治　10.2.5

端木埰（子畴）

同治　3.5.2　4.8.28

7.10.24　7.12.20

7.12.22　8.1.2

谭廷襄（竹厓、竹岩）

同治　7.12.26　8.1.7

8.1.2　8.1.16

谭宝谟

同治　8.1.2　8.2.13

8.5.5

谭钟麟（文卿）

同治　7.10.15　9.11.21

10.1.21

熊仲山（家彦）

同治　7.4.18　7.5.30

7.6.4

熊岳峰

同治　10.10.6

熊槃隐

同治　9.12.20

翟增荣

同治　9.12.6

缪志鲁

同治　9.1.1

缪经镕

同治　9.12.8

十五画

樊　燮

同治　10.3.21

樊国钧

同治　10.8.26　10.9.19

墨格厘

同治　10.10.9

黎　峻（叔嵩）

同治　8.4.17

黎子元（恺、雨耕、石头山人）

同治　10.6.14　10.6.15

黎友林（有林）

同治　7.11.15　9.11.15

黎竹林（竹舲）

同治　7.7.11　7.7.16

8.10.24　8.10.26

8.10.28　8.11.17

8.12.6　9.1.1

9.1.10　9.3.10

9.3.26　9.3.29

9.3.30　9.4.4

9.4.6　9.4.7

9.4.10　9.4.13

9.4.16　9.4.17

9.4.18　9.4.19

9.4.21　9.4.23

9.4.24　9.4.25

9.4.27　9.4.28

9.4.29　9.5.2

9.5.3　9.5.4

9.5.7　9.5.8

9.5.11　9.5.13

9.5.15　9.5.16

9.5.17　9.5.18

9.5.20　9.5.24

9.5.25　9.5.27

9.5.28　9.6.21

9.9.8　9.10.20

9.10.21　9.11.15

9.11.16　9.11.20

9.11.21　9.11.22

9.12.3　9.12.12

10.1.18　10.8.18

10.8.19　10.8.21

10.10.16　10.10.20

10.11.6

黎庶昌（莼斋、纯斋）

同治　7.3.10　7.5.6

7.7.8　7.9.21

7.10.9　7.11.7

8.3.7　8.6.6

8.6.10　8.6.12

8.8.29　8.9.2

9.12.6　9.12.17

10.1.5　10.1.7

10.1.8　10.6.14

10.9.24　10.9.30

10.10.1

黎福畴（寿民）

同治　10.2.28

黎樾乔（越乔、月乔）

同治　10.5.9

德　成

同治　8.1.2　8.1.9

8.2.9　8.2.11

8.2.13　8.3.4

德　荫（景融）

同治　8.10.18

德　铨

同治　7.12.1

德静山

同治　10.9.30

德威理丝

同治　9.6.25　9.9.12

滕茂廷

同治　10.10.6

滕学义

同治　8.1.6　9.9.14

颜士璋（聘卿）

同治　10.1.1　10.1.27

阚润章

同治　8.11.18

潘　镛（振之）

同治　8.1.2

潘文恭

同治　8.2.16

潘世璜

同治　10.10.3

潘伊卿

同治　7.5.7　7.5.15

7.5.18　7.5.20

潘青照

同治　9.12.6　10.3.21

潘星斋

同治　8.1.8

潘秋水（子达）

同治　9.1.1　9.1.17

潘顺之

同治　10.10.3

潘奕俊

同治　10.10.3

潘祖荫（伯寅）

同治　7.12.22　10.11.23

潘家钰（撷珊）

同治　9.3.1　9.3.2

9.3.10　9.3.21

9.12.11

潘鼎新（琴轩）

同治　7.11.27　9.1.1

9.11.14　9.11.17

潘曾玮（季玉、玉泉）

同治　7.10.13　7.11.4

9.11.22　10.9.30

10.10.1　10.10.2

额尔德恩

同治　8.3.23　8.11.26

豫　山

同治　7.11.21

十六画

薛文清

同治　9.9.16　9.9.17

薛书常

同治　9.闰10.19

薛世香

同治　10.3.21　10.4.24

10.9.19

薛艮斋

同治　9.1.13

薛抚辰

同治　7.5.29

薛抚屏

同治　7.6.4

薛时雨

同治　9.12.5

薛叔林

同治　10.10.16

薛季怀

同治　8.8.12　8.9.2

10.8.11

薛福成（叔耘）

同治　8.9.12　8.12.3

9.4.19　9.10.21

10.8.16　10.10.16

11.1.2

薛觐堂（庆堂）

同治　10.8.17

薛慰农

同治　9.11.14　9.11.24

9.12.27　10.1.20

10.1.23　10.2.3

10.4.10　10.6.8

10.6.12　10.6.22

10.8.2　10.8.10

10.10.22　10.12.12

10.12.17　11.1.1

穆瑞亭

同治　7.12.27　7.12.28

10.10.24　10.11.16

10.11.23　10.12.13

穆腾阿

同治　8.1.11

溥　福

同治　8.3.1　8.11.26

十七画

戴　仪（玉硚）

同治　8.5.5　8.12.10

9.1.1　9.1.17

戴　世

同治　7.1.23

戴　望（子高）

同治　7.4.22　7.9.1

7.9.3　7.10.10

9.12.12　10.7.24

11.1.19

戴有恒

同治　7.1.20

戴醇士

同治　7.1.20　7.1.25

戴穗孙

同治　7.12.0

戴燮久

同治　7.10.24

鞠登临

同治　10.12.23

鞠登櫺

同治　9.12.9

十八画

魏　栋（召亭）

同治　10.2.4　10.2.9

10.2.10

魏大缙

同治　10.3.21

魏光辉

同治　10.4.13

魏传熙

同治　10.9.29　10.10.13

魏庚臣

同治　9.10.11

魏承鑫

同治　10.4.8

魏春农（中先）

同治　7.12.1

魏荫庭（荫亭）

同治　7.10.24　7.11.6

9.闰10.18　10.1.28

10.8.21　10.9.13

10.9.14

魏树芝

同治　8.5.5

魏畡先

同治　9.12.6

魏晦先

同治　10.9.22

魏畴先

同治　10.9.22

魏喻义（质斋）

同治　10.4.13

魏温云

同治　10.1.26

魏壁文

同治　9.10.8

二十画

籍景澜

同治　8.2.13　8.5.5

二十二画

酆　墩

同治　8.10.29

编制者：梁　遐

————————————————————

(1)  此系“张宗禹”的诬称。

曾国藩全集（二十）

家书之一

曾国藩

岳麓书社

注释

□□□□□

本书中所出现的如上方框同原版纸书。

目录

道光二十年

001．禀父母　二月初九日

道光二十一年

002．禀祖父　四月十七日

003．禀父　五月十八日

004．禀祖父　六月初七日

005．禀祖父　六月二十九日

006．禀父　八月初三日

007．禀父母　八月十七日

008．禀叔父　八月十七日

009．禀父母　九月十五日

010．禀父母　十月十九日

011．禀祖父母　十一月十九日

012．禀父母　十二月二十一日

道光二十二年

013．禀父　正月初七日

014．禀父母　正月十八日

015．禀父母　二月二十四日

016．禀父母　三月十一日

017．禀祖父母　四月二十七日

018．禀祖父母　六月初十日

019．禀父母　七月初四日

020．禀祖父母　八月初一日

021．禀父母　八月十二日

022．禀祖父母　九月十七日

023．致澄弟温弟沅弟季弟　九月十八日

024．禀父母　十月二十六日

025．致澄弟温弟沅弟季弟　十月二十六日

026．禀父母　十一月十七日

027．致澄弟温弟沅弟季弟　十一月十七日

028．禀父母　十二月二十日

029．致澄弟温弟沅弟季弟　十二月二十日

道光二十三年

030．禀父母　正月十七日

031．致澄弟温弟沅弟季弟　正月十七日

032．禀父母　二月十九日

033．致澄弟温弟沅弟季弟　三月十九日

034．禀祖父母　三月二十三日

035．禀父母　四月二十日

036．禀祖父母　六月初六日

037．致温弟　六月初六日

038．致澄弟沅弟季弟　六月初六日

道光二十四年

039．禀父母　正月二十五日

040．致澄弟温弟沅弟季弟　正月二十六日

041．致澄弟温弟沅弟季弟　二月十四日

042．禀祖父母　三月初十日

043．致温弟沅弟　三月初十日

044．致澄弟温弟沅弟季弟　四月二十二日

045．禀父母　五月十二日

046．致澄弟温弟沅弟季弟　五月十二日

047．禀父母　六月二十三日

048．禀父母　七月二十日

049．禀祖父母　八月二十九日

050．致澄弟温弟沅弟季弟　八月二十九日

051．禀父母　九月十九日

052．致澄弟温弟沅弟季弟　九月十九日

053．禀父母　十月二十一日

054．致澄弟温弟沅弟季弟　十月二十一日

055．禀祖父母　十一月二十一日

056．致澄弟温弟沅弟季弟　十一月二十一日

057．禀祖父母　十二月十四日

058．致澄弟温弟沅弟季弟　十二月十八日

道光二十五年

059．致澄弟温弟沅弟季弟　二月初一日

060．致澄弟温弟沅弟季弟　三月初五日

061．禀父母　四月十五日

062．致澄弟温弟沅弟季弟　四月十五日

063．致澄弟温弟沅弟季弟　四月二十四日

064．致澄弟温弟沅弟季弟　五月初五日

065．禀父母　五月二十九日

066．禀父母　六月十九日

067．禀父母　七月初一日

068．禀父母　七月十六日

069．致澄弟温弟沅弟季弟　七月三十日

070．禀叔父母　八月二十一日

071．禀叔父　九月十七日

072．禀叔父母　十月初一日

073．禀父母　十月二十九日

074．禀父母　十一月二十日

道光二十六年

075．禀父母　正月初三日

076．禀父母　二月十六日

077．禀父母　三月二十五日

078．致沅弟季弟　四月十六日

079．禀父母　五月十七日

080．禀父母　闰五月十五日

081．禀父母　七月初三日

082．禀父母　九月十九日

083．禀父母　十月十五日

道光二十七年

084．禀祖父　正月十七日

085．禀父母　正月十八日

086．致澄弟沅弟季弟　二月十二日

087．禀父母　三月初十日

088．致澄弟沅弟季弟　三月初十日

089．禀祖父　六月十七日

090．禀叔父母　六月十七日

091．致澄弟沅弟季弟　六月十八日

092．禀父母　六月二十七日

093．致澄弟沅弟季弟　六月二十七日

094．禀父母　七月十八日

095．致澄弟沅弟季弟　七月十八日

096．致澄弟沅弟季弟　八月十八日

097．致澄弟沅弟季弟　九月初十日

098．致澄弟沅弟季弟　十月十五日

099．禀父母　十二月初六日

道光二十八年

100．致澄弟沅弟季弟　正月二十一日

101．禀父母　四月十四日

102．禀父母　五月初十日

103．致澄弟沅弟季弟　五月初十日

104．致澄弟沅弟季弟　六月十七日

105．禀叔父母　七月二十日

106．禀叔父母　九月十二日

107．致澄弟沅弟季弟　十一月十四日

108．致澄弟温弟沅弟季弟　十二月初十日

道光二十九年

109．致澄弟温弟沅弟季弟　正月初十日

110．禀父母　二月初六日

111．致澄弟温弟沅弟季弟　二月初六日

112．致澄弟温弟沅弟季弟　三月初一日

113．致澄弟温弟沅弟季弟　三月二十一日

114．禀父母　四月十六日

115．致澄弟温弟沅弟季弟　四月十六日

116．致澄弟温弟沅弟季弟　五月十五日

117．致澄弟温弟沅弟季弟　六月初一日

118．致澄弟温弟沅弟季弟　六月十四日

119．致澄弟温弟沅弟季弟　六月二十九日

120．致澄弟温弟沅弟季弟　七月十五日

121．致澄弟温弟沅弟季弟　九月二十一日

122．致澄弟温弟沅弟季弟　十月初四日

123．致澄弟温弟沅弟季弟　十一月初五日

124．致澄弟温弟沅弟季弟　十二月初三日

125．致澄弟温弟沅弟季弟　十二月十二日

道光三十年

126．致澄弟温弟沅弟季弟　正月初九日

127．禀父母　三月三十日

咸丰元年

128．致温弟沅弟季弟　三月初四日

129．致澄弟温弟沅弟季弟　三月十二日巳刻

130．致澄弟温弟沅弟季弟　四月初三日

131．致澄弟温弟沅弟季弟　五月十四日

132．致澄弟温弟沅弟季弟　六月初一日

133．致澄弟温弟沅弟季弟　七月初八日

134．致澄弟温弟沅弟季弟　八月十三夜

135．致澄弟温弟沅弟季弟　八月十九日二更

136．致澄弟温弟沅弟季弟　闰八月十二日

137．致澄弟温弟沅弟季弟　九月初五日

138．致澄弟温弟沅弟季弟　十月十二日

139．致澄弟温弟沅弟季弟　十二月二十二日

咸丰二年

140．致澄弟温弟沅弟季弟　正月初九日

141．谕纪泽　七月二十五夜

142．谕纪泽　七月二十七日

143．谕纪泽　八月初八日

144．谕纪泽　八月十三夜

145．谕纪泽　八月二十六日

146．谕纪泽　九月十八日

咸丰三年

147．禀父　十月初四日

咸丰四年

148．禀父　三月二十五日巳刻

149．致澄弟温弟沅弟　三月二十五日

150．致澄弟温弟沅弟　四月初四夜

151．致澄弟温弟沅弟季弟　四月十四日

152．致澄弟温弟沅弟季弟　四月十六夜

153．致澄弟温弟沅弟季弟　四月二十日午刻

154．致澄弟温弟沅弟季弟　四月二十一日

155．致澄弟沅弟季弟　五月初一日

156．致澄弟温弟季弟　五月初四日巳刻

157．致澄弟温弟沅弟季弟　五月初九日二更

158．禀父　五月二十夜

159．致澄弟温弟沅弟季弟　六月初二日

160．致澄弟温弟沅弟季弟　六月初四夜

161．致澄弟温弟沅弟季弟　六月初六夜

162．致澄弟温弟沅弟季弟　六月十二日

163．致澄弟温弟沅弟季弟　六月十八早

164．致澄弟温弟沅弟季弟　六月二十三日

165．致澄弟温弟沅弟季弟　七月十四日

166．致澄弟温弟沅弟季弟　七月二十一夜三更

167．致澄弟温弟沅弟季弟　七月二十七日

168．致澄弟温弟沅弟季弟　闰七月初二日

169．致澄弟温弟沅弟季弟　闰七月初三日辰刻

170．致澄弟温弟沅弟季弟　闰七月初九早

171．致澄弟温弟沅弟季弟　闰七月十四日

172．致澄弟温弟沅弟季弟　闰七月二十七日

173．致澄弟温弟沅弟季弟　八月十一日

174．致澄弟温弟沅弟季弟　九月十三日

175．致澄弟温弟沅弟季弟　九月十四日

176．致澄弟温弟沅弟季弟　十月二十二夜

177．致澄弟温弟沅弟季弟　十一月初七日

178．致澄弟温弟沅弟季弟　十一月二十三夜

179．致澄弟温弟沅弟季弟　十一月二十七日

咸丰五年

180．致澄弟温弟沅弟季弟　正月初二日

181．致澄弟温弟沅弟季弟　正月十八日

182．致澄弟温弟沅弟季弟　二月二十九夜

183．致澄弟温弟沅弟季弟　三月二十日

184．致澄弟温弟沅弟季弟　三月二十六日巳刻

185．致澄弟温弟沅弟季弟　四月初八日

186．致澄弟温弟沅弟季弟　四月二十日

187．致澄弟温弟沅弟季弟　四月二十四日

188．致澄弟温弟沅弟季弟　五月二十六日

189．致澄弟温弟沅弟季弟　六月十六日

190．致澄弟温弟沅弟季弟　七月初八日

191．致澄弟温弟沅弟季弟　八月十三夜二更

192．致澄弟温弟沅弟季弟　八月二十七早

193．致澄弟温弟沅弟季弟　九月三十日

194．致澄弟温弟沅弟季弟　十月十四日

195．致澄弟温弟沅弟季弟　十月十九早

196．致澄弟温弟沅弟季弟　十一月初四日

197．致澄弟温弟沅弟季弟　十二月初一夜

咸丰六年

198．致澄弟温弟沅弟季弟　正月十八日

199．致澄弟温弟沅弟季弟　二月初八日

200．致温弟　四月初八日

201．致澄弟沅弟季弟　七月二十七日

202．致澄弟沅弟季弟　八月十八日

203．致澄弟沅弟季弟　九月初十日

204．致澄弟　九月初十日

205．致沅弟　九月十七日

206．谕纪鸿　九月二十九夜

207．致沅弟　十月初二日

208．谕纪泽　十月初二日

209．致澄弟　十月初三日

210．致沅弟　十月初六日

211．致沅弟　十月初九夜

212．致沅弟　十月十三日

213．谕纪泽　十一月初五日

214．致沅弟　十一月初七日

215．致澄弟　十一月初七日

216．致沅弟　十一月十四日

217．致澄弟　十一月二十九日

218．致沅弟　十二月二十七日

咸丰七年

219．致沅弟　正月十五日

220．致澄弟　正月十八日

221．致沅弟　正月二十二日

222．致沅弟　正月二十六日

223．致沅弟　二月初三日辰刻

224．致沅弟　九月初八日

225．致沅弟　九月二十二日

226．致沅弟　十月初四日

227．致沅弟　十月初十日

228．致沅弟　十月十五日申刻

229．致沅弟　十月十六日

230．致沅弟　十月二十二日

231．致沅弟　十月二十七夜

232．致沅弟　十一月初五日酉刻

233．致沅弟　十一月二十五日

234．致沅弟　十二月初六日戌刻

235．致沅弟　十二月十四夜

236．致沅弟　十二月二十一日

咸丰八年

237．致沅弟　正月初四夜

238．致沅弟　正月十一日

239．致沅弟　正月十四日

240．致沅弟　正月十六日

241．致沅弟　正月十九日

242．致沅弟　正月二十九日

243．致沅弟　二月初二日

244．致沅弟　二月十四日

245．致沅弟　二月十七日

246．致沅弟　三月初六日

247．致沅弟　三月十三日

248．致沅弟　三月二十四日

249．致沅弟　三月三十日

250．致沅弟　四月初九日

251．致沅弟　四月初十日

252．致沅弟　四月十七日

253．致沅弟　四月二十三日

254．致沅弟　五月初五日

255．致沅弟　五月初六日

256．致沅弟　五月十六日

257．致沅弟　五月三十日

258．致沅弟　六月初四日

259．致沅弟　六月十六夜

260．谕纪泽　六月二十二日

261．致沅弟　六月二十三日

262．致沅弟　六月二十七日

263．致澄弟季弟　六月二十七日

264．致澄弟季弟　七月初七日

265．致沅弟　七月初七日

266．致澄弟季弟　七月十三日

267．致沅弟　七月十四日

268．致沅弟　七月十七日

269．致澄弟季弟　七月二十日

270．谕纪泽　七月二十一日

271．致沅弟　七月二十二夜二更

272．致沅弟　七月二十八日

273．谕纪泽　八月初三日

274．致澄弟季弟　八月初四日

275．致沅弟　八月初四夜

276．致沅弟　八月初六日

277．致澄弟沅弟季弟　八月初十日

278．致沅弟　八月十四日

279．致沅弟　八月十七日

280．谕纪泽　八月二十日

281．致澄弟季弟　八月二十二日

282．致沅弟　八月二十二夜

283．致沅弟　八月二十七日

284．致沅弟　八月二十九日

285．致澄弟季弟　八月三十日

286．致沅弟　九月初七日

287．致沅弟　九月初九日

288．致沅弟　九月初十夜

289．致澄弟季弟　九月十二日

290．致沅弟　九月十三日

291．致沅弟　九月二十一日辰刻

292．致沅弟　九月二十一夜

293．致沅弟　九月二十四日申刻

294．谕纪泽　九月二十八日

295．致澄弟季弟　九月二十八日

296．致澄弟季弟　十月初三日

297．致沅弟　十月初四日

298．致澄弟季弟　十月初十日

299．致沅弟　十月初十日

300．致沅弟　十月十五日

301．谕纪泽　十月二十五日

302．致沅弟　十月二十五日

303．致澄弟季弟　十月二十六日

304．致沅弟　十月二十七夜

305．谕纪泽　十月二十九日

306．致澄弟沅弟季弟　十一月十二日

307．致澄弟沅弟季弟　十一月二十三日

308．致澄弟沅弟季弟　十二月初三日

309．谕纪泽　十二月初三日

310．致澄弟沅弟季弟　十二月十三日

311．致澄弟沅弟季弟　十二月十六日

312．致澄弟沅弟季弟　十二月二十日

313．谕纪泽　十二月二十三日

314．谕纪泽　十二月三十日

315．谕纪泽

咸丰九年

316．致澄弟沅弟季弟　元旦

317．致澄弟沅弟季弟　正月初八日

318．致澄弟沅弟季弟　正月十三日

319．致澄弟沅弟季弟　正月二十三日

320．致澄弟沅弟季弟　正月二十八日

321．致澄弟沅弟季弟　二月初三日

322．致澄弟沅弟季弟　二月十三日

323．致澄弟沅弟季弟　二月二十三夜

324．谕纪泽　二月二十四早

325．致澄弟沅弟季弟　二月二十七日

326．致澄弟沅弟季弟　三月初三日

327．谕纪泽　三月初三日清明

328．致澄弟沅弟季弟　三月初八日申刻

329．致澄弟沅弟季弟　三月十三日

330．谕纪泽　三月二十三日

331．致澄弟沅弟季弟　三月二十三日

332．致澄弟沅弟季弟　四月初三日

333．谕纪泽　四月初四日

334．致澄弟沅弟季弟　四月十三日

335．谕纪泽　四月二十一日

336．致澄弟沅弟季弟　四月二十三日

337．致澄弟季弟　五月初三日

338．谕纪泽　五月初四日

339．谕纪泽　五月初四日

340．致澄弟　五月初六日

341．致澄弟　五月十三日

342．谕纪泽　五月十四日

343．致澄弟　五月二十四早

344．致澄弟　六月初四日

345．致沅弟　六月初六日

346．致沅弟　六月初八日

347．致沅弟　六月初十日二更

348．致澄弟　六月十三夜

349．谕纪泽　六月十四日辰刻

350．致澄弟　六月十八夜

351．谕纪泽　六月十九早

352．致沅弟　六月二十日

353．致澄弟　六月二十二日

354．致沅弟　六月二十八日

355．致澄弟　六月三十日

356．致澄弟　七月十三日

357．谕纪泽　七月十四日

358．致澄弟　七月二十三日

359．致澄弟沅弟　八月初五日

360．谕纪泽　八月十二日

361．致澄弟沅弟　八月十二日

362．致澄弟沅弟季弟　八月二十二日

363．致澄弟　八月二十九日

364．谕纪泽　九月初七日

365．致澄弟　九月十五日

366．谕纪泽　九月二十四日

367．致澄弟　九月二十四日

368．致澄弟　十月初四日

369．致澄弟　十月初十夜

370．谕纪泽　十月十四日

371．致澄弟　十月十八日

372．致澄弟沅弟　十一月初三日

373．致澄弟沅弟　十一月十四日

374．致澄弟沅弟　十一月二十四日

375．致澄弟沅弟　十二月初四日

376．致澄弟沅弟　十二月初五日

377．致澄弟沅弟　十二月十三日

378．致澄弟沅弟　十二月二十四日辰正

咸丰十年

379．致澄弟沅弟　正月初四日

380．致澄弟沅弟　正月十四日辰刻

381．致澄弟沅弟　正月二十四日

382．致澄弟沅弟　正月二十八日

383．谕纪泽　二月初四日

384．致澄弟沅弟　二月初四日

385．致澄弟沅弟　二月初八日

386．致澄弟沅弟　二月十四日

387．致澄弟沅弟　二月二十四日

388．谕纪泽　二月二十四日

389．致澄弟沅弟　三月初四日

390．致澄弟沅弟　三月十四日

391．致澄弟沅弟　三月十九日

392．谕纪泽　三月十九日

393．致澄弟沅弟　三月二十四日

394．致澄弟沅弟　闰三月初四日

395．谕纪泽　闰三月初四日

396．致澄弟沅弟　闰三月十四日

397．致澄弟　闰三月二十四日

398．致澄弟　闰三月二十九日

399．谕纪泽　四月初四日

400．致澄弟　四月初四日

401．致澄弟　四月十四日

402．致沅弟　四月二十二日申刻

403．谕纪泽　四月二十四日

404．致澄弟　四月二十四日

405．致沅弟季弟　四月二十八日

406．致澄弟　四月二十九日

407．致澄弟　五月初四日

408．致澄弟　五月十四日

409．致澄弟　五月二十四日

410．致澄弟　六月初三日

411．致沅弟季弟　六月初十日午刻

412．致沅弟　六月十二日

413．致澄弟　六月十四日

414．谕纪泽　六月十六日

415．致沅弟　六月十六日

416．致沅弟　六月十九日

417．致沅弟　六月二十二日

418．致澄弟　六月二十四日

419．致沅弟　六月二十五日辰正

420．致季弟　六月二十七日

421．致沅弟季弟　六月二十八日

422．致沅弟季弟　七月初三夜

423．致澄弟　七月初四日

424．致沅弟季弟　七月初八日

425．致沅弟季弟　七月十二日

426．致澄弟　七月十四日

427．致沅弟　七月十五日

428．致沅弟季弟　七月十七日

429．致沅弟季弟　七月二十二日巳正

430．致沅弟季弟　七月二十三日

431．致澄弟　七月二十四日

432．谕纪泽　七月二十九日

433．致沅弟季弟　八月初二日

434．致澄弟　八月初四日

435．致沅弟季弟　八月初五日

436．致沅弟季弟　八月初七日

437．致沅弟　八月初十日午刻

438．致沅弟季弟　八月十二日

439．致澄弟　八月十四日

440．致沅弟季弟　八月十六日

441．致沅弟　八月十八日未刻

442．致沅弟　八月二十日

443．致沅弟季弟　八月二十二日巳刻

444．致沅弟季弟　八月二十三夜

445．致沅弟　八月二十五日巳刻

446．致沅弟　八月二十六日午正

447．致沅弟　八月二十八日午初

448．致沅弟　八月二十九日午刻

449．致沅弟　九月初一日巳刻

450．致沅弟季弟　九月初三日午刻

451．致澄弟　九月初四日

452．致沅弟季弟　九月初七日

453．致沅弟　九月初十日

454．致沅弟季弟　九月十一夜

455．致澄弟　九月十四日

456．致沅弟　九月十四日申刻

457．致沅弟　九月十七日

458．致沅弟　九月二十一日

459．致沅弟　九月二十三日

460．致澄弟　九月二十四日

461．致沅弟季弟　九月二十四日

462．致沅弟季弟　九月二十六日

463．致沅弟　九月二十九日

464．致沅弟　十月初三日巳刻

465．致澄弟　十月初四日

466．致沅弟季弟　十月初四夜

467．致沅弟　十月初五日

468．致沅弟　十月初七日

469．致沅弟季弟　十月初八日

470．致沅弟　十月初十日

471．致沅弟季弟　十月十五日未刻

472．谕纪泽纪鸿　十月十六日

473．致沅弟季弟　十月十七日未初

474．致沅弟季弟　十月二十日

475．致沅弟季弟　十月二十一日

476．致沅弟　十月二十二日巳刻

477．致沅弟　十月二十三日

478．致澄弟　十月二十四日

479．致沅弟　十月二十四日

480．致沅弟　十月二十五夜

481．致沅弟　十月二十七日

482．致沅弟　十月二十八日

483．致沅弟季弟　十一月慈寿日

484．致沅弟　十一月初四日

485．谕纪泽纪鸿　十一月初四日

486．致沅弟　十一月初七日巳刻

487．致沅弟季弟　十一月初八日午刻

488．致沅弟　十一月十四日巳刻

489．致澄弟　十一月十四日午刻

490．致沅弟季弟　十一月十八日巳刻

491．致沅弟季弟　十一月二十一日

492．致沅弟　十一月二十二日巳刻

493．致沅弟季弟　十一月二十四日午刻

494．致澄弟　十一月二十四日未刻

495．致沅弟　十一月二十五日巳刻

496．致沅弟　十一月二十六日午刻

497．致沅弟　十一月二十七夜

498．致沅弟　十一月二十八日

499．致沅弟　十二月初二日巳刻

500．致澄弟　十二月初四日

501．致沅弟季弟　十二月初四日

502．致沅弟　十二月初六日午刻

503．致沅弟　十二月初七日

504．致沅弟　十二月十一日巳刻

505．致澄弟　十二月十四日

506．致沅弟　十二月十四日

507．致沅弟季弟　十二月十六日

508．致沅弟季弟　十二月二十日

509．致澄弟　十二月二十四日

510．谕纪泽　十二月二十四日

511．致沅弟　十二月二十四日

512．致沅弟季弟　十二月二十九日

513．致沅弟季弟　十二月三十日

咸丰十一年

514．致沅弟　正月元日

515．致澄弟　正月初四日

516．谕纪泽　正月初四日

517．致沅弟季弟　正月初八日

518．致沅弟季弟　正月初九日辰刻

519．致沅弟季弟　正月十一日

520．致沅弟季弟　正月十二日午刻

521．致沅弟季弟　正月十三日巳初

522．致澄弟　正月十四日

523．谕纪泽　正月十四日

524．致沅弟季弟　正月十八日未初

525．致沅弟　正月二十一日

526．致沅弟季弟　正月二十三日

527．谕纪泽　正月二十四日

528．致沅弟　正月二十八日

529．致沅弟　正月二十九日

530．致沅弟季弟　二月初四日

531．致澄弟　二月初四日

532．致沅弟季弟　二月初七日

533．致沅弟　二月初八日

534．致沅弟　二月初九日

535．致沅弟季弟　二月十一日

536．致沅弟　二月十一日

537．致沅弟　二月十三日

538．致澄弟　二月十四日

539．致沅弟　二月十四日巳刻

540．谕纪泽纪鸿　二月十四日

541．致沅弟　二月十五日巳刻

542．致沅弟季弟　二月十七日

543．致沅弟　二月十八日

544．致沅弟季弟　二月二十日

545．致沅弟　二月二十一日

546．致沅弟季弟　二月二十二日辰刻

547．致沅弟　二月二十三日

548．致澄弟　二月二十四日

549．致沅弟　二月二十四日

550．致沅弟季弟　二月二十六日巳刻

551．致沅弟　二月二十九日辰刻

552．致沅弟季弟　二月三十日

553．致沅弟季弟　三月初一日

554．致澄弟沅弟季弟　三月初四日辰正

555．致沅弟季弟　三月初七日

556．致沅弟季弟　三月十一日卯正

557．致沅弟　三月十一夜

558．谕纪泽纪鸿　三月十三日

559．致沅弟季弟　三月十四日巳刻

560．致沅弟季弟　三月十七日巳刻

561．致沅弟　三月十九日酉刻

562．致沅弟　三月二十日辰刻

563．致沅弟季弟　三月二十日申刻

564．致沅弟季弟　三月二十一日辰刻

565．致沅弟季弟　三月二十一日午正

566．致沅弟　三月二十二日

567．致沅弟　三月二十二日酉刻

568．致沅弟季弟　三月二十三日巳初

569．致沅弟　三月二十三日午正

570．致沅弟　三月二十三日申刻

571．致沅弟季弟　三月二十四日

572．致澄弟　三月二十四日

573．致沅弟季弟　三月二十五日辰刻

574．致沅弟　三月二十六夜

575．致沅弟　三月二十八日酉刻

576．致沅弟　三月二十九日未正

577．致沅弟　三月三十日

578．致沅弟　四月初一日

579．致沅弟　四月初二日午正

580．致沅弟　四月初三日巳初

581．致沅弟　四月初四日辰刻

582．致沅弟　四月初四日未刻

583．致沅弟　四月初四日戌正三刻

584．谕纪泽　四月初四日

585．致沅弟　四月五日辰正

586．致沅弟季弟　四月初五日巳刻

587．致沅弟　四月初五日

588．致沅弟　四月初六日午正

589．致沅弟　四月初七日辰刻

590．致沅弟　四月初八日卯正

591．致沅弟　四月初八日

592．致沅弟　四月初九日午正

593．致沅弟季弟　四月初十日申初

594．致沅弟　四月初十日戌刻

595．致沅弟　四月十一日巳刻

596．致沅弟　四月十二日巳正

597．致沅弟　四月十二日

598．致沅弟　四月十三日辰刻

599．致沅弟　四月十三日午刻

600．致沅弟　四月十四日卯正

601．致澄弟　四月十四日

602．致沅弟季弟　四月十五日辰刻

603．致沅弟　四月十五夜

604．致沅弟　四月十六日辰刻

605．致沅弟　四月十七日

606．致沅弟　四月十八日辰刻

607．致沅弟　四月十九日辰刻

608．致沅弟　四月十九夜

609．致沅弟　四月二十日午刻

610．致沅弟　四月二十一日午刻

611．致沅弟　四月二十一日

612．致沅弟　四月二十三日巳刻

613．致澄弟　四月二十四日

614．致沅弟季弟　四月二十四日未正

615．致沅弟　四月二十五日巳刻

616．致沅弟季弟　四月二十六日

617．致沅弟　四月二十六日未刻

618．致沅弟　四月二十七日辰初

619．致沅弟　四月二十八日午刻

620．致沅弟　四月二十九日辰刻

621．致沅弟　五月初一日辰刻

622．致沅弟　五月初一日未刻

623．致沅弟　五月初二日辰刻

624．致沅弟季弟　五月初二日未刻

625．致沅弟　五月初三日

626．致沅弟　五月初三日酉正

627．致沅弟季弟　五月初四日

628．致澄弟　五月初四日

629．致沅弟　五月初四日申刻

630．致季弟　五月初四夜

631．致沅弟　五月初五日辰刻

632．致沅弟　五月初六日辰刻

633．致沅弟　五月初七日午刻

634．致沅弟　五月初八日辰刻

635．致沅弟季弟　五月初九日

636．致沅弟　五月初十日辰刻

637．致沅弟　五月十一日午刻

638．致沅弟　五月十二日巳刻

639．致沅弟　五月十二夜

640．致沅弟　五月十三日午正

641．致沅弟　五月十三日申正

642．致澄弟　五月十四日

643．致沅弟　五月十四日申刻

644．致沅弟季弟　五月十七日

645．致沅弟　五月十八夜

646．致沅弟　五月二十一日午正

647．致沅弟　五月二十三日巳刻

648．致澄弟　五月二十四日

649．致沅弟　五月二十四日午刻

650．致沅弟　五月二十五日辰刻

651．致沅弟　五月二十八日

652．致沅弟　五月三十日巳刻

653．致沅弟　六月初二日辰刻

654．致沅弟季弟　六月初三日

655．致澄弟　六月初四日巳刻

656．致沅弟　六月初四日申刻

657．致沅弟　六月初五日戌刻

658．致沅弟　六月初九日巳刻

659．致沅弟　六月初十日

660．致沅弟季弟　六月十二日巳刻

661．致澄弟　六月十四日

662．致沅弟　六月十四日巳刻

663．致沅弟　六月十六日辰刻

664．致沅弟　六月十七日辰刻

665．致沅弟　六月十九日辰刻

666．致沅弟　六月十九日灯下

667．致沅弟　六月二十日未初

668．致季弟　六月二十一日辰刻

669．致沅弟　六月二十三日午初

670．谕纪泽　六月二十四日

671．致沅弟季弟　六月二十五日辰刻

672．致沅弟　六月二十七日

673．致沅弟　六月二十九日辰刻

674．致沅弟　六月二十九日

675．致沅弟　七月初二日

676．致沅弟　七月初四日

677．致澄弟　七月初四日

678．致沅弟　七月初六日巳刻

679．致沅弟　七月初七日巳刻

680．致沅弟季弟　七月初八日辰刻

681．致沅弟　七月初十夜

682．致沅弟季弟　七月十一日

683．致沅弟季弟　七月十一夜

684．致沅弟　七月十三日巳刻

685．致澄弟　七月十四日

686．致沅弟　七月十四日酉刻

687．致沅弟　七月十五日

688．致沅弟　七月十七日辰刻

689．致沅弟　七月十九日辰刻

690．致沅弟　七月二十日未刻

691．致沅弟　七月二十一日辰刻

692．致沅弟　七月二十二巳刻

693．致季弟　七月二十二未刻

694．致沅弟　七月二十四日

695．致沅弟　七月二十四日

696．致季弟　七月二十四日

697．谕纪泽　七月二十四日

698．致沅弟　七月二十八日午刻

699．致沅弟季弟　七月三十日

700．致沅弟　八月初一日辰刻

701．致沅弟　八月初一日灯下

702．致季弟　八月初二日辰刻

703．致沅弟　八月初二日巳刻

704．致沅弟　八月初三日申刻

705．致澄弟　八月初四日

706．致澄弟　八月十三日巳刻

707．谕纪泽　八月二十四日

708．致季弟　九月初二日

709．致沅弟　九月初三日午刻

710．谕纪泽　九月初四日

711．致沅弟　九月初四夜

712．致沅弟季弟　九月初六日

713．致沅弟　九月初九日

714．致沅弟　九月初十日未正

715．致沅弟　九月十二日辰刻

716．致沅弟　九月十二夜

717．致澄弟　九月十四日

718．致沅弟　九月十四日

719．致沅弟　九月十五夜

720．致沅弟　九月十七日辰刻

721．致沅弟　九月十八日申正

722．致沅弟　九月二十日巳正

723．致沅弟　九月二十二日午刻

724．致沅弟　九月二十三夜

725．致澄弟　九月二十四日

726．谕纪泽　九月二十四日

727．致沅弟　九月二十五日

728．致沅弟　九月二十六日辰刻

729．致沅弟　九月二十六夜

730．致沅弟　九月二十九日午刻

731．致澄弟　十月初四日

732．致季弟　十月初十日

733．致季弟　十月十四日

734．致澄弟　十月十四日

735．致澄弟沅弟　十月二十四日

736．致季弟　十一月初四日

737．致澄弟沅弟　十一月初四日

738．致季弟　十一月初八夜

739．致澄弟沅弟　十一月十四日

740．致季弟　十一月十四日

741．致季弟　十一月十七日

742．致澄弟沅弟　十一月二十四日

743．致澄弟沅弟　十二月初四日

744．致季弟　十二月十二日

745．谕纪泽　十二月十四日

746．致澄弟沅弟　十二月十四日

747．致季弟　十二月十四夜

748．致澄弟沅弟　十二月二十四日

749．致季弟　十二月二十七日巳刻

人名索引

返回总目录

道光二十年

001．禀父母二月初九日

二十八日到京，寓南横街千佛庵，现间日一课。

男国藩跪禀父亲母亲大人膝下：

去年十二月十六日，男在汉口寄家信，付湘潭人和纸行，不知已收到否？后于二十一日在汉口开车。二人共雇二把手小车六辆，男占三辆半。行三百余里，至河南八里汊度岁。正月初二日开车，初七日至周家口，即换大车。雇三套篷车二辆，每套钱十五千文。男占四套，朱占二套。初九日开车，十二日至河南省城，拜客耽搁四天，获百余金。十六日起行，即于是日三更趁风平浪静径渡黄河。二十八日到京。一路清吉平安，天气亦好，惟过年二天微雪耳。

到京在长郡会馆卸车。二月初一日移寓南横街千佛庵。屋四间，每月赁钱四千文，与梅、陈二人居址甚近。三人联会，间日一课。每课一赋一诗誊真。初八日是汤中堂老师大课，题“智若禹之行水赋”，以“行所无事则智大矣”为韵，诗题赋得“池面鱼吹柳絮行”得“吹”字。三月尚有大课一次。

同年未到者不过一二人，梅、陈二人皆正月始到。岱云江南、山东之行无甚佳处，到京除偿债外，不过存二三百金，又有八口之家。

男路上用去百金，刻下光景颇好。接家眷之说，郑小珊现无回信。伊若允诺，似尽妥妙；如其不可，则另图善计，或缓一二年亦可，因儿子太小故也。

家中诸事都不挂念，惟诸弟读书不知有进境否？须将所作文字诗赋寄一二首来京。丹阁叔大作亦望寄示。男在京一切谨慎，家中尽可放心。

又禀者，大行皇后于正月十一日升遐，百日以内禁剃发，期年禁燕会音乐。何仙槎年伯于二月初五日溘逝。是日男在何家早饭，并未闻其大病，不数刻而凶问至矣。没后，加太子太保衔。其次子何子毅，已于去年十一月物故。自前年出京后，同乡相继殂逝者：夏一卿、李高衢、杨宝筠三主事，熊子谦、谢庵及何氏父子凡七人。光景为之一变。男现慎保身体，自奉颇厚。

季仙九师升正詹，放浙江学政，初十日出京。廖钰夫师升尚书。吴甄甫师任福建巡抚。朱师、徐师灵榇并已回南矣。

詹有乾家墨，到京竟不可用，以胶太重也。拟仍付回，或退或用随便。接家眷事，三月又有信回家中。信来，须将本房及各亲戚家附载详明，堂上各老人须一一分叙，以烦琐为贵。

谨此跪禀万福金安。

道光二十一年

002．禀祖父四月十七日

散馆湖南三人全留。琦善押解来京。求解楚善之危。

祖父大人万福金安：

四月十一日由折差发第六号家信，十六日折弁又到。孙男等平安如常，孙妇亦起居维慎。

曾孙数日内添吃粥一顿，因母乳日少，饭食难喂，每日两饭一粥。今年散馆，湖南三人皆留，全单内共留五十二人，仅三人改部属，三人改知县。翰林衙门现已多至百四五十人，可谓极盛。

琦善已于十四日押解到京。奉上谕派亲王三人、郡王一人、军机大臣、大学士、六部尚书会同审讯。现未定案。

梅霖生同年因去岁咳嗽未愈，日内颇患喀血。同乡各京官宅皆如故。

澄侯弟三月初四在县城发信已经收到，正月二十五信至今未接。兰姊以何时分娩？是男是女？伏望下次示知。

楚善八叔事，不知去冬是何光景。如绝无解危之处，则二伯祖母将穷迫难堪；竟希公之后人，将见笑于乡里矣。孙国藩去冬已写信求东阳叔祖兄弟，不知有补益否？此事全求祖父大人作主。如能救焚拯溺，何难嘘枯回生！伏念祖父平日积德累仁，救难济急，孙所知者，已难指数。如廖品一之孤、上莲叔之妻、彭定五之子、福益叔祖之母及小罗巷、樟树堂各庵，皆代为筹画，曲加矜恤。凡他人所束手无策、计无复之者，得祖父善为调停，旋乾转坤，无不立即解危，而况楚善八叔同胞之亲、万难之时乎？孙因念及家事，四千里外杳无消息，不知同堂诸叔目前光景。又念家中此时亦甚艰窘，辄敢冒昧饶舌，伏求祖父大人宽宥无知之罪。楚善叔事如有说法之处，望详细寄信来京。

兹逢折便，敬禀一二，即跪叩祖母大人万福金安。

003．禀父五月十八日

接家信五封。身体如常，惟不耐久思。沅甫功课有常。龙翰臣得状元。

男国藩跪禀父亲大人万福金安：

自闰三月十四日在都门拜送父亲，嗣后共接家信五封：十五日接四弟在涟滨所发信，系第二号，始知正月信已失矣；二十二日接父亲在二十里铺发信；四月二十八巳刻接在汉口寄曹颖生家信；申刻又接在汴梁寄信；五月十五接父亲到长沙发信，内有四弟信、六弟文章五首。诸悉祖父母大人康强，家中老幼平安，诸弟读书发奋；并喜父亲出京一路顺畅，自京至省，仅三十余日，真极神速。

男于闰月十六发第五号家信，四月十一发六号，十七发七号，不知家中均收到否？迩际男身体如常。每夜早眠，起亦渐早。惟不耐久思，思多则头昏。故常冥心于无用，优游涵养，以谨守父亲保身之训。

九弟功课有常。《礼记》九本已点完，《鉴》已看至三国，《斯文精萃》诗、文各已读半本。诗略进功，文章未进功，男亦不求速效。观其领悟，已有心得，大约手不从心耳。

甲三于四月下旬能行走，不须扶持，尚未能言。无乳可食，每日一粥两饭。冢妇身体亦好，已有梦熊之喜。婢仆皆如故。

今年新进士龙翰臣得状元，系前任湘乡知县见田年伯之世兄。同乡六人，得四庶常、两知县。复试单已于闰三月十六付回，兹又付呈殿试朝考全单。同乡京官如故。郑莘田给谏服阕来京。梅霖生病势沉重，深为可虑。黎樾乔老前辈处，父亲未去辞行，男已道达此意。广东之事，四月十八得捷音，兹将抄报付回。

男等在京自知谨慎，堂上各老人不必挂怀。家中事，兰姊去年生育，是男是女？楚善事如何成就？伏望示知。

男谨禀

即请母亲大人万福金安。

004．禀祖父六月初七日

国荃、甲三近患病已愈。冬初即须借账。

孙男国藩跪禀祖父大人万福金安：

五月十八日，孙在京发第八号家信。内有：六弟文二篇，广东事抄报一纸，本年殿试朝考单一纸，寄四弟、六弟新旧信二封，绢写格言一幅，孙国荃寄呈文四篇，诗十首，字一纸，呈堂上禀三纸，寄四弟信一封。不审已收到否？六月初五日接家信一封，系四弟四月初十日在省城发。得悉一切，不胜欣慰。

孙国藩日内身体平安。国荃于二十三日微受暑热，服药一帖，次日即愈。初三日复患腹泻，服药二帖即愈。曾孙甲三于二十三日腹泻不止，比请郑小珊诊治，次日添请吴竹如，皆云系脾虚而兼受暑气。三日内服药六帖，亦无大效。二十六日添请本京王医，专服凉药，渐次平复。初一二两日未吃药，刻下病已全好。惟脾元尚亏，体尚未复。孙等自知细心调理。观其行走如常，饮食如常，不吃药即可复体，堂上不必挂念。冢孙妇身体亦好，婢仆如旧。

同乡梅霖生病于五月中旬日日加重，十八日上床，二十五日子时仙逝，胡云阁先生亦同日同时同刻仙逝。梅霖生身后一切事宜，系陈岱云、黎月乔与孙三人料理。戊戌同年赙仪共五百两。吴甄甫夫子戊戌总裁进京，赙赠百两。将来一概共可张罗千余金，计京中用费及灵柩回南途费不过用四百金，其余尚可周恤遗孤。

自五月下旬以至六月初，诸事殷繁，荃孙亦未得读书。六弟前寄文来京，尚有三篇，孙未暇改。广东事已成功，由军功升官及戴花翎、蓝翎者共二百余人。将上谕抄回前半节，其后半载升官人名未及全抄。昨接家信，始知楚善八叔竹山湾田已于去冬归祖父大人承买。八叔之家稍安，而我家更窘迫，不知祖父如何调停？去冬今年如何说法？望于家信内详示。

孙等在京别无生计，大约冬初即须借账，不能备仰事之资寄回，不胜愧悚。吴春冈分发浙江，告假由江南回家，七月初起程。

余容续禀。即禀祖父祖母大人万福金安。

孙跪禀

005．禀祖父六月二十九日

借银数十两付回家。甲三病愈未尽复元。

孙男国藩跪禀祖父大人万福金安：

六月初七日发家信第九号。二十九日早接丹阁十叔信，系正月二十八日发。始知祖父大人于二月间体气违和，三月已全愈，至今康健如常。家中老幼均吉。不胜欣幸。

四弟于五月初九寄信、物于彭山屺处，至今尚未到，大约七月可到。

丹阁叔信内言去年楚善叔田业卖与我家承管，其中曲折甚多。添梓坪借钱三百四十千，其实只三百千，外四十千系丹阁叔兄弟代出。丹阁叔因我家景况艰窘，勉强代楚善叔解危，将来受累不浅。故所代出之四十千，自去冬至今，不敢向我家明言。不特不敢明告祖父，即父亲、叔父之前，渠亦不敢直说。盖事前说出，则事必不成；不成则楚善叔逼迫无路，二伯祖母奉养必阙，而本房日见凋败，终无安静之日矣。事后说出，则我家既受其累，又受其欺，祖父大人必怒，渠更无辞可对，无地自容。故将此事写信告知孙男，托孙原其不得已之故，转禀告祖父大人。现在家中艰难，渠所代出之四十千，想无钱可以付渠。八月心斋兄南旋，孙拟在京借银数十两，付回家中归楚。此项大约须腊底可到，因心斋兄走江南回故也。

孙此刻在京光景渐窘。然当京官者，大半皆东扯西支，从无充裕之时，亦从无冻饿之时。家中不必系怀。孙现经管长郡会馆事，公项存件亦已无几。孙日内身体如恒，九弟亦好。甲三自五月二十三日起病，至今虽全愈，然十分之中，尚有一二分未尽复旧。刻下每日吃炒米粥二餐，泡冻米吃二次，乳已全无，而伊亦要吃。据医云此等乳最不养人，因其夜哭甚，不能遽断乳。从前发热烦躁，夜卧不安，食物不化及一切诸患，此时皆已去尽，日日嬉笑好吃。现在尚服补脾之药，大约再服四五帖，本体全复，即可不药。孙妇亦感冒三天，郑小珊云服凉药后，须略吃安胎药。目下亦健爽如常。

甲三病时，孙妇曾于五月二十五日，跪许装修家中观世音菩萨金身，伏求家中今年酬愿。又言西冲有寿佛神像，祖母曾叩许装修，亦系为甲三而许，亦求今年酬谢了愿。

梅霖生身后事，办理颇如意，其子可于七月扶榇回南。同乡各官如常。家中若有信来，望将王率五家光景写明。

肃此谨禀祖父母大人万福金安。

006．禀父八月初三日

收到家中信及物。目下光景渐窘。黄河决口。请家中帮助楚善。

男国藩跪禀父亲大人万福金安：

五月十八日发家信第八号，知家中已经收到。六月初七发第九号，内有男呈祖父禀一件，国荃寄四弟信一件。七月初二发第十号，内有黄芽白菜子。不知俱已收到否？

男等接得父亲归途三次信：一系河间二十里铺发，一汴梁城发，一武昌发。又长沙发信亦收到。六月二十九接丹阁叔信。七月初九彭山屺到京，接到四弟在省所寄《经世文编》一部、慎诒堂《四书》《周易》各一部、小皮箱三口，有布套龙〔须〕草席一床、信一件，又叔父手书。得悉一切：谱已修好，楚善叔事已有成局，彭山屺处兑钱四十千文。外楚善叔信一件，岳父信一件。七月二十七日接到家信二件：一系五月十五在家写，一系六月二十七在省写。外欧阳牧云信一，曾香海信一，心斋家信二，荆七信一，俱收到。彭山屺进京，道上为雨泥所苦，又值黄河水涨，渡河时大费力，行李衣服皆湿。惟男所寄书，渠收贮箱内，全无潮损，真可感也。到京又以腊肉、莲、茶送男。渠于初九晚到，男于十三日请酒。十六日将四十千钱交楚。渠于十八日赁住黑市，离城十八里，系武会试进场之地。男必去送考。

男在京身体平安，国荃亦如常。男妇于六月二十三四感冒，服药数帖全愈，又服安胎药数帖。孙纪泽自病全愈后，又服补剂十余帖，辰下体已复元。每日行走欢呼，虽不能言，已无所不知。食粥一大碗，不食零物。仆婢皆如常。

周贵已荐随陈云心回南，其人蠢而负恩。萧祥已跟别人，男见其老成，加钱呼之复来。

男目下光景渐窘，恰有俸银接续，冬下又望外官例寄炭资，今年尚可勉强支持。至明年则更难筹画。借钱之难，京城与家乡相仿，但不勒追强逼耳。

前次寄信回家，言添梓坪借项内，松轩叔兄弟实代出钱四十千，男可寄银回家，完清此项。近因完彭山屺项，又移徙房屋，用钱日多，恐难再付银回家。男现看定屋在绳匠胡同北头路东，准于八月初六日迁居初二日已搬一香案去，取吉日也。棉花六条胡同之屋，王翰城言冬间极不吉，且言重庆下者不宜住三面悬空之屋。故遂迁移绳匠胡同房。每月大钱十千，收拾又须十余千。心斋借男银已全楚。渠家中付来银五百五十两，又有各项出息。渠言尚须借银出京，不知信否。

广东事前已平息，近又传闻异辞。参赞大臣隆文已病死，杨芳已告病回湖南。七月间又奉旨派参赞大臣特依顺往广东查办。八月初一日，又奉旨派玉明往天津，哈哴阿往山海关。

黄河于六月十四日开口。汴梁四面水围，幸不淹城。七月十六，奉旨派王鼎、慧成往河南查办。现闻泛溢千里，恐其直注洪泽湖。又闻将开捐名“豫工”，例办河南工程也。

男已于七月留〔须〕。楚善叔有信寄男，系四月写，备言其苦。近闻衡阳田已卖，应可勉强度日。戊戌冬所借十千二百，男曾言帮他。曾禀告叔父，未禀祖父大人，是男之罪，非渠之过。其余细微曲折，时成时否，时朋买，时独买，叔父信不甚详明，楚善叔信甚详，男不敢尽信。总之，渠但免债主追逼，即是好处。第目前无屋可住，不知何处安身？若万一老亲幼子栖托无所，则流离四徙，尤可怜悯。以男愚见，可仍使渠住近处，断不可住衡阳。求祖父大人代渠谋一安居。若有余资，则佃田耕作。又求父亲寄信问朱尧阶，备言楚善光景之苦与男关注之切，问渠所管产业，可佃与楚善耕否？渠若允从，则男另有信求尧阶，租谷须格外从轻。但路太远，至少亦须耕六十亩，方可了吃。尧阶寿屏，托心斋带回。

严丽生在湘乡不理公事，簠簋不饬，声名狼藉。如查有真实劣迹，或有上案，不妨抄录付京，因有御史在男处查访也；但须机密。

四弟、六弟考试，不知如何？得不足喜，失不足忧，总以发愤读书为主。史宜日日看，不可间断。九弟阅《易知录》，现已看至隋朝。温经须先穷一经。一经通后，再治他经，切不可兼营并骛，一无所得。厚二总以书熟为主，每日读诗一首。

右谨禀父母亲大人万福金安。

007．禀父母八月十七日

移寓绳匠胡同。借钱四千，付至家用。

男国藩跪禀父母亲大人万福金安：

八月初三日，男发家信第十一号。信甚长，不审已收到否？十四日接家信，内有父亲、叔父并丹阁叔信各一件。得悉丹阁叔入泮，且堂上各大人康健，不胜欣幸。

男于八月初六日移寓绳匠胡同北头路东。屋甚好，共十八间，每月房租京钱二十千文。前在棉花胡同，房甚逼仄。此时房屋爽垲，气象轩敞。男与九弟言，恨不能接堂上各大人来京住此。

男身体平安。九弟亦如常，前不过小恙，两日即愈，未服补剂。甲三自病体复元后，日见肥胖，每日欢呼趋走，精神不倦。冢妇亦如恒。九弟《礼记》读完，现读《周礼》。

心斋兄于八月十六日，男向渠借钱四十千，付至家用。渠允于到湘乡时，送银二十八两，交勤七叔处转交男家，且言万不致误。男订待渠到京日偿还其银。若到家中，不必还他。又男寄有冬菜一篓、朱尧阶寿屏一付，在心斋处。冬菜托交勤七叔送至家，寿屏托交朱啸山转寄香海处，月内准有信去。王睢园处，去冬有信去，至今无回信，殊不可解。

颜字不宜写白折，男拟改临褚、柳。去年跪托叔父大人之事，承已代觅一具，感戴之至，泥首万拜。若得再觅一具，即于今冬明春办就更妙，敬谢叔父，另有信一函。在京一切，自知谨慎。

男跪禀

008．禀叔父八月十七日

谢买寿材料，请再购一具。

侄国藩敬禀叔父大人侍下：

本年家信三号，正月一号，至今尚未收到。由彭九峰寄之信，七月初九收到。七夕所发之信，八月十四收到。欣悉家中一切。

三月之事，本侄分所当为，情所不得已，何足挂齿。前年跪托之事，蒙在渣前买得顶好料一具，侄谨率弟国荃南望拜谢，感抃难名。更求再买一具，即于今冬明春请木匠办就。其所需之钱，望写信来京，侄可觅便付回。一切经营费心，何能图报！

婶母之病全愈，不知是何光景，曾否服药？尚有不时言笑？若有信来，望详细示知为幸。

肃此恭请叔父母大人万福金安。

侄率弟国荃谨禀

009．禀父母九月十五日

沅甫迫思南归。

男国藩跪禀父母亲大人万福金安：

八月十四接家信三件，内系得父亲信一，叔父信一，丹阁叔信一。十八日男发家信第十二号，不知已收到否？

男等在京，身体平安，甲三母子如常。惟九弟迫思南归，不解何故。自九月初间即言欲归，男始闻骇异，再四就询，终不明言。不知男何处不友，遂尔开罪于弟，使弟不愿同居。男劝其明白陈辞，万不可蕴藏于心，稍生猜疑。如男有不是，弟宜正容责之，婉言导之，使男改过自赎。再三劝谕，弟终无一言。如男全无过愆，弟愿归侍定省，亦宜写信先告知父亲。待回信到时，家中谕令南归，然后择伴束装，尚未为晚。男因弟归志已决，百计阻留，劝其多住四十天。而弟仍不愿，欲与彭山屺同归。彭会试罢屈，拟九月底南旋，现在尚少途费，待渠家寄银来京。男目下已告匮，九弟若归，途费甚难措办。

英夷在浙江滋扰日甚。河南水灾，豫楚一路，饥民甚多，行旅大有戒心。胡咏芝前辈扶榇南归，行李家眷，雇一大船，颇挟重资。闻昨已被抢劫，言之可惨。九弟年少无知，又无大帮作伴，又无健仆，又无途费充裕，又值道上不甚恬谧之际，兼此数者，男所以大不放心，万万不令弟归。即家中闻之，亦万万放心不下。男现在苦留九弟在此。弟若婉从，则读书如故，半月内男又有禀呈；弟若执拗不从，则男当责以大义，必不令其独行。

自从闰三月以来，弟未尝片语违忤，男亦从未加以词色，兄弟极为湛乐。兹忽欲归，男寝馈难安，展转思维，不解何故。男万难辞咎。父亲寄谕来京，先责男教书不尽职、待弟不友爱之罪，后责弟少年无知之罪，弟当翻然改寤。男教训不先，鞠爱不切，不胜战栗待罪之至。伏望父母亲俯赐惩责，俾知悛悔遵守，断不敢怙过饰非，致兄弟仍稍有嫌隙。男谨禀告家中，望无使外人闻知，疑男兄弟不睦。盖九弟不过坚执，实无丝毫怨男也。

男谨禀

010．禀父母十月十九日

近日发奋用功。与沅甫和好无猜。附劝弟诗一首。

男国藩跪禀父母亲大人万福金安：

十月十七日接奉在县城所发手谕，知家中老幼安吉，各亲戚家并皆如常。七月二十五由黄恕皆处寄信，八月十三日由县附信寄折差，皆未收到。男于八月初三发第十一号家信，十八发第十二号，九月十六发第十三号，不知皆收到否？

男在京身体平安。近因体气日强，每天发奋用功。早起温经，早饭后读二十三史，下半日阅诗、古文。每日共可看书八十页，皆过笔圈点。若有耽阁，则止看一半。

九弟体好如常，但不甚读书。前八月下旬迫切思归，男再四劝慰，询其何故。九弟终不明言，惟不读书，不肯在上房共饭。男因就弟房二人同食，男妇独在上房饭。九月一月皆如此。弟待男恭敬如常，待男妇和易如常，男夫妇相待亦如常，但不解其思归之故。男告弟云“凡兄弟有不是处，必须明言，万不可蓄疑于心。如我有不是，弟当明争婉讽。我若不听，弟当写信禀告堂上。今欲一人独归，浪用途费，错过光明，道路艰险，尔又年少无知，祖父母、父母闻之，必且食不甘味，寝不安枕，我又安能放心？是万万不可也”等语。又写书一封，详言不可归之故，共二千余字。又作诗一首示弟。弟微有悔意，而尚不读书。十月初九，男及弟等恭庆寿辰。十一日，男三十初度，弟具酒食、肃衣冠，为男祝贺。嗣是复在上房四人共饭，和好无猜。

昨接父亲手谕，中有示荃男一纸，言境遇难得，光阴不再等语，弟始愧悔读书。男教弟千万言，而弟不听；父亲教弟数言，而弟遽惶恐改悟。是知非弟之咎，乃男不能友爱，不克修德化导之罪也。伏求更赐手谕，责男之罪，俾男得率教改过。幸甚。

男妇身体如常。孙男日见结实，皮色较前稍黑，尚不解语。男自六月接管会馆公项，每月收房租大钱十五千文，此项例听经管支用，俟交卸时算出，不算利钱。男除用此项外，每月仅用银十一二两。若稍省俭，明年尚可不借钱。比家中用度较奢华，祖父母、父母不必悬念。男本月可补国史馆协修官，此轮次挨派者。

英夷之事，九月十七大胜。在福建、台湾生擒夷人一百三十三名，斩首三十二名，大快人心。

许吉斋师放甘肃知府。同乡何宅尽室南归，余俱如故。同乡京官现仅十余人。敬呈近事，余容续禀。

男谨禀

又，呈附录诗一首云：

松柏翳危岩，葛藟相钩带。兄弟匪他人，患难亦相赖。行酒烹肥羊，嘉宾填门外。丧乱一以闻，寂寞何人会？维鸟有鹣鹣，维兽有狼狈。兄弟审无猜，外侮将予奈？愿为同岑石，无为水下濑。水急不可矶，石坚犹可磕。谁谓百年长，仓皇已老大。我迈而斯征，辛勤共粗粝。来世安可期，今生勿玩愒！

011．禀祖父母十一月十九日

十五日戌刻生一女。甲三伤风已愈。

孙男国藩、国荃跪禀祖父母大人万福金安：

十一月初二日，孙发家信第十五号，外小鞋四双，由宝庆武举唐君带至湘乡县城罗宅，大约新正可到。

十五日戌刻，孙妇产生一女。是日孙妇饮食起居如故，更初始作势，二更即达生，极为平安。寓中所雇仆妇，因其刁悍，已于先两日遣去，亦未请稳婆。其断脐、洗三诸事，皆孙妇亲自经手。

曾孙甲三于初十日伤风，十七日大愈，现已复元，系郑小珊医治。

孙等在京身体如常。同乡李碧峰在京，孙怜其穷苦无依，接在宅内居住，新年可代伊找馆也。

谨禀

012．禀父母十二月二十一日

借银过年。外有负累，家无负累，此最可喜。

男国藩跪禀父母亲大人万福金安：

十一月十八，男有信寄呈，写十五日生女事，不知到否？昨十二月十七日奉到手谕，知家中百凡顺遂，不胜欣幸。

男等在京，身体平安。孙男孙女皆好。现在共用四人。荆七专抱孙男，以春梅事多，不能兼顾也。孙男每日清早与男同起，即送出外，夜始接归上房。孙女满月，有客一席。九弟读书，近有李碧峰同居，较有乐趣。男精神不甚好，不能勤教，亦不督责。每日兄弟语笑欢娱，萧然自乐，而九弟似有进境。兹将昨日课文原稿呈上。

男今年过年，除用去会馆房租六十千外，又借银五十两。前日冀望外间或有炭资之赠，今冬乃绝无此项。闻今年家中可尽完旧债，是男在外有负累，而家无负累，此最可喜之事。岱云则南北负累，时常忧贫。然其人忠信笃敬，见信于人，亦无窘迫之时。

同乡京官俞岱青先生告假，拟明年春初出京，男有干鹿肉托渠带回。杜兰溪、周华甫皆拟送家眷出京。岱云约男同送家眷，男不肯送，渠谋亦中止。

彭山屺出京，男为代借五十金，昨已如数付来。心斋临行时，约送银二十八两至勤七叔处转交我家，不知能践言否？

嗣后家中信来，四弟、六弟各写数行，能写长信更好。

男谨禀

道光二十二年

013．禀父正月初七日

望家中附茶叶大布。已为李碧峰觅得馆。

男国藩、荃跪禀父亲大人万福金安：

去年十二月二十一日，发平安信第十七号，内呈家中信六件，寄外人信九件，不知已收到否？

男与九弟身体清吉，冢妇亦平安。孙男甲三体好，每日吃粥两顿，不吃零星饮食，去冬已能讲话。孙女亦体好，乳食最多。合寓顺适。

今年新正，景象阳和，较去年正月甚为暖烘。兹因俞岱青先生南回，付鹿脯一方，以为堂上大人甘旨之需。鹿肉恐难寄远，故熏腊附回。此间现熏有腊肉、猪舌、猪心、腊鱼之类，与家中无异。如有便附物来京，望附茶叶、大布而已。茶叶须托朱尧阶清明时在永丰买，则其价亦廉，茶叶亦好。家中之布附至此间，为用甚大，但家中费用窘迫，无钱办此耳。

同县李碧峰苦不堪言。男代为张罗，已觅得馆，每月学俸银三两。在男处将住三月，所费无几，而彼则感激难名。馆地现尚未定，大约可成。

在京一切，自知谨慎。即请父母亲大人万福金安。

014．禀父母正月十八日

沅甫染疫症已愈。沅欲归家，三月起行。

男国藩跪禀父母亲大人万福金安：

新正初七日，男发第一号家信，并鹿脯一方，托俞岱青先生交彭山屺转寄，不知到否？去年腊月十九发家信，内共信十余封，想已到矣。初七日信，系男荃代书。

初八早，男兄弟率合寓上下焚香祝寿。下半日荃弟患病，发热畏寒，遍身骨节痛，胁气疼痛。次早请小珊诊，系时疫症。连日服药，现已大愈。小珊云凡南人体素阴虚者，入京多患此症。从前彭棣楼夫妇皆患此症，罗苏溪、劳辛阶、郑小珊、周华甫亦曾有此病。男庚子年之病，亦是此症。其治法不外滋阴祛邪，二者兼顾。九弟此次之病，又兼肝家有郁，胃家有滞，故病势来得甚陡。自初八至十三，胁气疼痛，呻吟之声震屋瓦。男等日夜惶惧，初九即请吴竹如医治。连日共请四医，总以竹如为主，小珊为辅。十四日胁痛已止，肝火亦平。十五日已能食粥，日减日退。现在微有邪热在胃。小珊云再过数日，邪热祛尽，即可服补剂，本月尽当可复体还元。

男自己亥年进京，庚子年自身大病，辛丑年孙儿病，今年九弟病，仰托祖父母、父母福荫，皆保万全，何幸如之！因此思丁酉春祖父之病，男不获在家伏侍，至今尚觉心悸。九弟意欲于病起复体后归家，男不敢复留。待他全好时，当借途费，择良伴，令其南归，大约在三月起行。

英逆去秋在浙滋扰，冬间无甚动作。若今春不来天津，或来而我师全胜，使彼片帆不返，则社稷苍生之福也。黄河决口，去岁动工，用银五百余万，业已告竣。腊底又复决口。湖北崇阳民变，现在调兵剿办，当易平息。

余容续禀。

男谨呈

015．禀父母二月二十四日

浙江与英军开仗不胜。湖北杀钟人杰。河口合龙。

男国藩跪禀父母亲大人万福金安：

正月十七日发第二号家信，不知已收到否？男身体平安，男妇亦如常。九弟之病，自正月十六日后，日见强旺。二月一日开荤，现已全复元矣。二月以来，日日习字，甚有长进。男亦常习小楷，以为明年考差之具。近来改临智永《千字文》帖，不复临颜、柳二家帖，以不合时宜故也。孙男身体甚好，每日佻达欢呼，曾无歇息。孙女亦好。

浙江之事，闻于正月底交战，仍尔不胜。去岁所失宁波府城、定海镇海二县城尚未收复。英夷滋扰以来，皆汉奸助之为虐。此辈食毛践土，丧尽天良，不知何日罪恶贯盈，始得聚而歼灭！湖北崇阳县逆贼钟人杰为乱，攻占崇阳、通城二县。裕制军即日扑灭，将钟人杰及逆党槛送京师正法，余孽俱已搜尽。钟逆倡乱不及一月，党羽姻属，皆伏天诛。黄河去年决口，昨已合龙，大功告成矣。

九弟前病中思归，近因难觅好伴，且闻道上有虞，是以不复作归计。弟自病好后，亦安心不甚思家。李碧峰在寓住三月，现已找得馆地，在唐同年李杜家教书，每月俸金二两，月费一千。男于二月初配丸药一料，重三斤，约计费钱六千文。

男等在京谨慎，望父母亲大人放心。

男谨禀

016．禀父母三月十一日

近日习帖，为试帖诗及温习制艺。

男国藩跪禀父母亲大人万福金安：

二月二十三日发家信第三号，不知已收到否？正月所寄鹿脯想已到。三月初奉大人正月十二日手谕，具悉一切。又知附有布匹、腊肉等在黄茀卿处，第不知黄氏兄弟何日进京，又不知家中系专人送至省城，抑托人顺带也。

男在京身体如常，男妇亦清吉。九弟体已复元，前二月间因其初愈，每日只令写字养神。三月以来，仍理旧业，依去年功课。未服补剂，男分丸药六两与他吃，因年少不敢峻补。

孙男女皆好，拟于三月间点牛痘。此间牛痘局系广东京官请名医设局积德，不索一钱，万无一失。

男近来每日习帖，不多看书。同年邀为试帖诗课，十日内作诗五首，用白折写好公评，以为明年考差之具。又吴子序同年有两弟在男处附课看文。又金台书院每月月课，男亦代人作文。因久荒制艺，不得不略为温习。

此刻光景已窘，幸每月可收公项房钱十五千，外些微挪借，即可过度。京城银钱比外间究为活动。家中去年彻底澄清，余债无多，此真可喜。蕙妹仅存钱四百千，以二百在新窑食租，不知住何人屋？负薪汲水，又靠何人？率五素来文弱，何能习劳！后有家信，望将蕙妹家事琐细详书。余容后禀。

男谨呈

017．禀祖父母四月二十七日

寿器每年加漆一次。甲三等已种牛痘。英军攻占乍浦。

孙男国藩跪禀祖父母大人万福金安：

三月十一日发家信第四号，四月初十、二十三发第五号、第六号，后两号皆寄省城陈家。因寄有银、参、笔帖等物，待诸弟晋省时，当面去接。四月二十一日接壬寅第二号家信，内祖父父亲叔父手书各一、两弟信并诗文俱收。伏读祖父手谕，字迹与早年相同，知精神较健。家中老幼平安，不胜欣幸。游子在外，最重惟平安二字。

承叔父代办寿具，兄弟感恩，何以图报！湘潭带漆，必须多带。此物难辨真假，不可邀人去同买，反有奸弊。在省考试时，与朋友问看漆之法，多问则必能知一二。若临买时，向纸行邀人同去，则必吃亏。如不知看漆之法，则今年不必买太多，待明年讲究熟悉，再买不迟。今年添〔漆〕新寿具之时，祖父母寿具必须加漆。以后每年加添〔漆〕一次。四具同加，约计每年漆钱多少？写信来京，孙付至省城甚易。此事万不可从俭。子孙所为报恩之处，惟此最为切实，其余皆虚文也。孙意总以厚漆为主，由一层以加至数十层，愈厚愈坚。不必多用瓷灰、夏布等物，恐其与漆不相胶粘，历久而脱壳也。然此事孙未尝经历讲究，不知如何而后尽善。家中如何办法，望四弟详细写信告知，更望叔父教训诸弟经理。

家心斋兄去年临行时，言到县即送银二十八两至我家。孙因十叔所代之钱，恐家中年底难办，故向心斋通挪，因渠曾挪过孙的。今渠既未送来，则不必向渠借也。家中目下敷用不缺，此孙所第一放心者。孙在京已借银二百两。此地通挪甚易，故不甚窘迫，恐不能顾家耳。

曾孙姊妹二人体甚好。四月二十三日已种牛痘。牛痘万无一失，系广东京官设局济活贫家婴儿，不取一钱。兹附回种法一张，敬呈慈览。湘潭、长沙皆有牛痘公局，可惜乡间无人知之。

英夷去年攻占浙江宁波府及定海、镇海两县。今年退出宁波，攻占乍浦，极可痛恨。京城人心安静如无事时，想不日可殄灭也。

孙谨禀

018．禀祖父母六月初十日

纪泽等种牛痘现花。英军骚扰江苏，宝山失守。不能寄资回家。

孙男国藩跪禀祖父母大人万福金安：

四月二十七日呈家信第七号，内共四信，不知已收到否？

孙兄弟在京平安，孙妇身体如常。曾孙兄妹二人种痘后，现花极佳。男种六颗出五颗，女种四颗出三颗，并皆清吉。寓内上下平善。

逆夷海氛甚恶，现在江苏滋扰。宝山失守，官兵退缩不前，反在民间骚扰。不知何日方可荡平！天津防堵甚严，或可无虑。

同乡何子贞全家住南京，闻又将进京。谢果堂太守兴峣于六月初进京，意欲捐复，多恐不能。郑莘田世任放贵州贵西道，黎樾乔转京畿道。同乡京官绝少。孙在京光景虽艰，而各处通挪，从无窘迫之时。但不能寄资回家，以奉甘旨之需，时深愧悚。

前寄书征一表叔，言将代作墓志，刻下实无便可寄。蕙妹移居后，究不知光景如何？孙时常挂念。若有家信来京，望详明书示。

孙在京自当谨慎，足以仰慰慈廑。

孙谨禀

019．禀父母七月初四日

澄侯、温浦考运不好，不必挂怀。英军攻陷镇江。不送家眷回南。

男国藩跪禀父母亲大人万福金安：

六月二十八日接到家书，系三月二十四日所发。知十九日四弟得生子，男等合室相庆。四妹生产虽难，然血晕亦是常事，且此次既能保全，则下次较为容易。男未得信时，常以为虑；既得此信，如释重负。

六月底，我县有人来京捐官王道嶐。渠在宁乡界住，言四月县考时，渠在城内并在彭兴岐云门寺、丁信风两处面晤四弟、六弟，知案首是吴定五。男十三年在陈氏宗祠读书，定五才发蒙作起讲，在杨畏斋处受业。去年闻吴春冈说定五甚为发奋，今果得志，可谓成就甚速。其余前十名及每场题目，渠已忘记。后有信来，乞四弟写出。

四弟、六弟考运不好，不必挂怀。俗语云：“不怕进得迟，只要中得快。”从前邵丹畦前辈甲名，四十三岁入学，五十二岁作学政，现任广西藩台。汪朗渠鸣相于道光十二年入学，十三年点状元。阮芸台元前辈于乾隆五十三年县、府试皆未取头场，即于其年入学、中举，五十四年点翰林，五十五年留馆，五十六年大考第一，比放浙江学政，五十九年升浙江巡抚。些小得失，不足患，特患业之不精耳。两弟场中文若得意，可将原卷领出寄京；若不得意，不寄可也。

男等在京平安。纪泽兄妹二人体甚结实，皮色亦黑。

逆夷在江苏滋扰，于六月十一日攻陷镇江，有大船数十只在大江游弋。江宁、扬州二府颇可危虑。然而天不降灾，圣人在上，故京师人心镇定。

同乡王翰城继贤，黔阳人，中书科中书告假出京。男与陈岱云亦拟送家眷南旋，与郑莘田、王翰城四家同队出京郑名世任，给事中，现放贵州贵西道。男与陈家本于六月底定计，后于七月初一请人扶乩另纸录出大仙示语，似可不必轻举妄动，是以中止。现在男与陈家仍不送家眷回南也。

同县谢果堂先生兴峣来京，为其次子捐盐大使。男已请至寓陪席。其世兄与王道嶐尚未请，拟得便亦须请一次。

正月间俞岱青先生出京，男寄有鹿脯一方，托找彭山屺转寄。俞后托谢吉人转寄，不知到否？又四月托李昺冈荣灿寄银寄笔，托曹西垣寄参，并交陈季收〔牧〕处，不知到否？前父亲教男养〔须〕之法，男仅留上唇〔须〕，不能用水浸透。色黄者多，黑者少。下唇拟待三十六岁始留。

男每接家信，嫌其不详，嗣后更愿详示。

男谨禀

020．禀祖父母八月初一日

详述同意沅甫回家原因、为其雇车过程及告沅甫在京读书情况及为人为学长处短处。

孙男国藩跪禀祖父母大人万福金安：

七月初五日发第九号信，内言六月二十四后，孙与岱云意欲送家眷回南，至七月初一谋之于神，乃决计不送。

初五日发信后，至初八日九弟仍思南归，其意仍坚，不可挽回。与孙商量，孙即不复劝阻。九弟自从去年四月父亲归时，即有思归之意。至九月间，则归心似箭。孙苦苦细问，终不明言其所以然。年少无知，大抵厌常而喜新。未到京则想京，既到京则思家，在所不免。又家中仆婢，或对孙则恭敬，对弟则简慢，亦在所不免。孙于去年决不许他归，严责曲劝，千言万语，弟亦深以为然。几及两月，乃决计不归。今年正月病中又思归，孙即不敢复留矣。三月复元后，弟又自言不归。四、五、六月读书习字，一切如常。至六月底，因孙有送家眷之说，而弟之归兴又发。孙见其意，是为远离膝下，思归尽服事之劳。且逆夷滋扰，外间讹言可畏。虽明知蕞尔螳臂，不足以当车辙，而九弟既非在外服官，即宜在家承欢，非同有职位者，闻警而告假，使人笑其无胆，骂其无义也。且归心既动，若强留在此，则心如悬旌，不能读书，徒废时日。兼此数层，故孙比即定计，打发他回，不复禁阻。恰好郑莘田先生名世任，长沙人，癸酉拔贡，小京官，由御史升给事中，现放贵西兵备道将去贵州上任，迂道走湖南省城，定于十六日起程。孙即将九弟托他结伴同行。此系初八九起议，十四日始决计。即于数日内将一切货物办齐，十五日雇车。

郑宅大车七辆渠已于十三日雇定，九弟雇轿车一辆，价钱二十七千文时价轿车本只要二十三千，孙见车店内有顶好官车一辆，牲口亦极好，其车较常车大二寸，深一尺，坐者最舒拂，故情愿多出大钱四千，恐九弟在道上受热生病。雇底下人名向泽，其人新来，未知好歹。观其光景，似尚有良心者昨九弟出京七日，在任丘县寄信来京，云向泽伺候甚好。十六日未刻出京，孙送至城外二十里。见道上有积潦甚多，孙大不放心，恐路上有翻车陷车等事，深为懊悔。二十三日接到弟在途中所发信，始稍放心。兹将九弟原信附呈。孙交九弟途费纹银三十二两整先日交车行上脚大钱十三千五百文及上车现大钱六千文两项在外，外买货物及送人东西另开一单九弟带回。外封银十两，敬奉堂上六位老人吃肉之资孙对九弟云，万一少途费，即扯此银亦可，若到家后，断不可以他事借用此银，然途费亦断不至少也。向泽订工费大钱二千文，已在京交楚。郑家与九弟在长沙分队，孙嘱其在省换小船到县，向泽即在县城开销他。向泽意欲送至家，如果至家，留住几日打发，求祖父随时斟酌。

九弟自到京后，去年上半年用功甚好。六月因甲三病，耽搁半月余。九月弟欲归，不肯读书，耽搁两月。今春弟病耽搁两月。其余工夫，或作或辍，虽多间断，亦有长进。计此一年半之中，惟书法进功最大。外此则看《纲鉴》三十六本，读《礼记》四本，读《周礼》一本，读《斯文精萃》两本半因《周礼》读不熟，故换读《精萃》，作文六十余篇，读文三十余首。父亲出京后，孙未尝按期改文，未尝讲书，未能按期点诗文。此孙之过，无所逃罪者也。读文作文全不用心，凡事无恒，屡责不改。此九弟之过也。好与弟谈伦常、讲品行，使之扩见识、立远志，目前已颇识为学之次第，将来有路可循。此孙堪对祖父者也。待兄甚敬，待侄辈甚慈，循规蹈矩，一切匪彝慆淫之事毫不敢近，举止大方，性情挚厚。此弟之好处也。弟有最坏之处，在于不知艰苦。年纪本轻，又未尝辛苦，宜其不知；再过几年，应该知道。

九弟约计可于九月半到家。孙恐家中骇异，疑兄弟或有嫌隙，致生忧虑，故将在京出京情形，述其梗概。至琐细之故，九弟到家详述，使堂上大人知孙兄弟绝无纤介之隙也。

孙身体如常，惟常耳鸣，不解何故。孙妇及曾孙兄妹二人皆好。丫环因其年已长，其人太蠢，已与媒婆兑换一个京城有官媒婆，凡买妾买婢，皆由他经纪，彼此不找一钱。此婢名双喜，天津人，年十三岁。貌比春梅更陋，而略聪明。寓中男仆皆如故。

同县谢果堂先生为其子捐盐大使，王道嶐王恒信之侄捐府经历，黄鉴之子捐典史，以外无人。

孙在京一切自宜谨慎，伏望堂上大人放心。

孙谨禀

021．禀父母八月十二日

黄河决口百九十余丈。何子贞全家来京。彭王姑墓志铭已写毕。

男国藩跪禀父母亲大人万福金安：

八月初二日发第十号家信，内载九弟南旋事甚详，不审到否？九弟自七月十六出京，二十三即有信来京，嗣后在道上未发信来，刻下想已到樊城矣。不知道上果平安否？男实难放心。

黄河决口百九十余丈，在江南桃源县之北，为患较去年河南不过三分之一。逆夷在江南半月内无甚消息，大约和议已成。

同县有黄鉴者，为口外宣化巡检。去年回家，在湘乡带一老妈来京。因使用不合，仍托人携带南归。现寄居男寓，求男代觅地方附回，途费则黄自出。

谢果堂先生已于八月初六出京，住京两月，与男极相投洽，临别依依难舍。同乡如唐镜海、俞岱青、谢果堂三前辈，皆老成典型，于男皆青眼相待。何子贞全家皆已来京。男妇及孙男女身体如常。

此次折差于七月十六在省起身，想父亲彼时尚在省城，不知何以无信？陈岱云家信，言学院十六封门。四弟、六弟府考，渠亦不知。彭王姑墓志铭，九弟起程时，仓卒未及写，今写毕，又无便寄，求告知征一表叔。正月十二所办寿具，不知已漆否？万不可用黄二漆匠。此人男深恶之，他亦不肯尽心也。彭宫五亦不可用，彼未学过，且太迟钝。余俟续禀。

男谨禀

022．禀祖父母九月十七日

告中英签订南京条约。家信务求详明。

孙男国藩跪禀祖父母大人万福金安：

九月十三日接到家信，系七月父亲在省所发，内有叔父信及欧阳牧云致函。知祖母于七月初三日因占犯致恙，不药而愈，可胜欣幸。

高丽参足以补气，然身上稍有寒热，服之便不相宜，以后务须斟酌用之。若微觉感冒，即忌用。此物平日康强时，和入丸药内服最好。然此时家中想已无多，不知可供明年一单丸药之用否？若其不足，须写信来京，以便觅便寄回。四弟、六弟考试又不得志，颇难为怀。然大器晚成，堂上不必以此置虑。闻六弟将有梦熊之喜，幸甚。近叔父为婶母之病劳苦忧郁，有怀莫宣。今六弟一索得男，则叔父含饴弄孙，瓜瓞日蕃，其乐何如！唐镜海先生德望为京城第一，其令嗣极孝，亦系兄子承继者。先生今年六十五岁，得生一子，人皆以为盛德之报。

英夷在江南，抚局已定。盖金陵为南北咽喉，逆夷既已扼吭而据要害，不得不权为和戎之策，以安民而息兵。去年逆夷在广东曾经就抚，其费去六百万两。此次之费，外间有言二千一百万者。又有言此项皆劝绅民捐输，不动帑藏。皆不知的否。现在夷船已全数出海，各处防海之兵陆续撤回，天津亦已撤退。议抚之使，系伊里布、耆英及两江总督牛鉴三人。牛鉴有失地之罪，故抚局成后即革职拿问。伊里布去广东代奕山为将军，耆英为两江总督。自英夷滋扰，已历二年，将不知兵，兵不用命，于国威不无少损。然此次议抚，实出于不得已。但使夷人从此永不犯边，四海晏然安堵，则以大事小，乐天之道，孰不以为上策哉！

孙身体如常，孙妇及曾孙兄妹并皆平安。同县黄晓潭鉴荐一老妈吴姓来。渠在湘乡苦请他来，而其妻凌虐婢仆，百般惨酷，黄求孙代为开脱。孙接至家住一月，转荐至方夔卿太守宗钧处，托其带回湖南。大约明春可到湘乡。

今年进学之人，孙见题名录，仅认识彭惠田一人。不知二十三四都进人否？谢宽仁、吴光煦取一等，皆少年可慕。一等第一，题名录刻黄生平，不知即黄星平否？

孙每接家信，常嫌其不详，以后务求详明。虽乡间田宅婚嫁之事，不妨写出，使游子如神在里门。各族戚家，尤须一一示知。幸甚。

敬请祖父母大人万安。余容后呈。

孙谨禀

023．致澄弟温弟沅弟季弟九月十八日

论学业之精与不精，一切由自己做主。劝四弟六弟不必因未入学而怅怅，总须努力进德修业，而尤须力求专精，万不可兼营并骛。

四位老弟足下：

九弟行程，计此时可以到家。自任邱发信之后，至今未接到第二封信，不胜悬悬。不知道上不甚艰险否？四弟、六弟院试，计此时应有信，而折差久不见来，实深悬望。

予身体较九弟在京时一样，总以耳鸣为苦。问之吴竹如，云只有静养一法，非药物所能为力。而应酬日繁，予又素性浮躁，何能着实养静？拟搬进内城住，可省一半无谓之往还，现在尚未找得。予时时自悔，终未能洗涤自新。

九弟归去之后，予定刚日读经、柔日读史之法。读经常懒散不沉着。读《后汉书》，现已丹笔点过八本；虽全不记忆，而较之去年读《前汉书》，领会较深。九月十一日起同课人议每课一文一诗，即于本日申刻用白折写。予文、诗极为同课人所赞赏。然予于八股绝无实学，虽感诸君奖借之殷，实则自愧愈深也。待下次折差来，可付课文数篇回家。予居家懒做考差工夫，即借此课以摩厉考具，或亦不至临场窘迫耳。

吴竹如近日往来极密，来则作竟日之谈，所言皆身心国家大道理。渠言有窦兰泉者垿，云南人，见道极精当平实。窦亦深知予者，彼此现尚未拜往。竹如必要予搬进城住，盖城内镜海先生可以师事，倭艮峰先生、窦兰泉可以友事。师友夹持，虽懦夫亦有立志。子思、朱子言为学譬如熬肉，先须用猛火煮，然后用漫火温。予生平工夫全未用猛火煮过，虽略有见识，乃是从悟境得来。偶用功，亦不过优游玩索已耳。如未沸之汤，遽用漫火温之，将愈煮愈不熟矣。以是急思搬进城内，屏除一切，从事于克己之学。镜海、艮峰两先生亦劝我急搬。而城外朋友，予亦有思常见者数人，如邵蕙西、吴子序、何子贞、陈岱云是也。

蕙西尝言：“‘与周公瑾交，如饮醇醪’，我两人颇有此风味。”故每见辄长谈不舍。子序之为人，予至今不能定其品。然识见最大且精，尝教我云：“用功譬若掘井，与其多掘数井而皆不及泉，何若老守一井，力求及泉而用之不竭乎？”此语正与予病相合。盖予所谓掘井多而皆不及泉者也。

何子贞与予讲字极相合，谓我“真知大源，断不可暴弃”。予尝谓天下万事万理皆出于乾坤二卦。即以作字论之：纯以神行，大气鼓荡，脉络周通，潜心内转，此乾道也；结构精巧，向背有法，修短合度，此坤道也。凡乾以神气言，凡坤以形质言。礼乐不可斯须去身，即此道也。乐本于乾，礼本于坤。作字而优游自得真力弥满者，即乐之意也；丝丝入扣转折合法，即礼之意也。偶与子贞言及此，子贞深以为然，谓渠生平得力，尽于此矣。陈岱云与吾处处痛痒相关，此九弟所知者也。

写至此，接得家书。知四弟、六弟未得入学，怅怅然。科名有无迟早，总由前定，丝毫不能勉强。吾辈读书，只有两事：一者进德之事，讲求乎诚正修齐之道，以图无忝所生；一者修业之事，操习乎记诵词章之术，以图自卫其身。进德之事难以尽言，至于修业以卫身，吾请言之：

卫身莫大于谋食。农工商劳力以求食者也，士劳心以求食者也。故或食禄于朝，教授于乡，或为传食之客，或为入幕之宾，皆须计其所业，足以得食而无愧。科名者，食禄之阶也，亦须计吾所业，将来不至尸位素餐，而后得科名而无愧。食之得不得，穷通由天作主，予夺由人作主；业之精不精，则由我作主。然吾未见业果精，而终不得食者也。农果力耕，虽有饥馑必有丰年；商果积货，虽有壅滞必有通时；士果能精其业，安见其终不得科名哉？即终不得科名，又岂无他途可以求食者哉？然则特患业之不精耳。

求业之精，别无他法，曰专而已矣。谚曰“艺多不养身”谓不专也。吾掘井多而无泉可饮，不专之咎也。诸弟总须力图专业。如九弟志在习字，亦不必尽废他业。但每日习字工夫，断不可不提起精神，随时随事，皆可触悟。四弟、六弟，吾不知其心有专嗜否？若志在穷经，则须专守一经；志在作制义，则须专看一家文稿；志在作古文，则须专看一家文集。作各体诗亦然，作试帖亦然，万不可以兼营并骛，兼营则必一无所能矣。切嘱切嘱，千万千万。此后写信来，诸弟各有专守之业，务须写明。且须详问极言，长篇累牍。使我读其手书，即可知其志向识见。凡专一业之人，必有心得，亦必有疑义。诸弟有心得，可以告我共赏之；有疑义，可以问我共析之。且书信既详，则四千里外之兄弟不啻晤言一室，乐何如乎？

予生平于伦常中，惟兄弟一伦抱愧尤深。盖父亲以其所知者尽以教我，而我不能以吾所知者尽教诸弟，是不孝之大者也。九弟在京年余，进益无多，每一念及，无地自容。嗣后我写诸弟信，总用此格纸，弟宜存留，每年装订成册。其中好处，万不可忽略看过。诸弟写信寄我，亦须用一色格纸，以便装订。

谢果堂先生出京后，来信并诗二首。先生年已六十余，名望甚重，与予见面，辄彼此倾心，别后又拳拳不忘，想见老辈爱才之笃。兹将诗并予送诗附阅，传播里中，使共知此老为大君子也。

予有大铜尺一方，屡寻不得，九弟已带归否？频年寄黄英〔芽〕白菜子，家中种之好否？在省时已买漆否？漆匠果用何人？信来并祈详示。

兄国藩手具

024．禀父母十月二十六日

念念改过，虽小必惩。布匹线索已收到。

男国藩跪禀父母亲大人万福金安：

十月二十二奉到手谕，敬悉一切。

郑小珊处小隙已解。男从前于过失，每自忽略。自十月以来，念念改过，虽小必惩。其详具载示弟书中。耳鸣近日略好，然微劳即鸣。每日除应酬外，不能不略自用功，虽欲节劳，实难再节。手谕示以节劳节欲节饮食，谨当时时省记。

萧辛五先生处，寄信不识靠得住否？龙翰臣父子已于十月初一日到京，布匹线索俱已照单收到，惟茶叶尚在黄恕皆处。恕皆有信与男，本月可到也。

男妇等及孙男女皆平安。余详与弟书。

谨禀

025．致澄弟温弟沅弟季弟十月二十六日

读书在发奋自立，不必择地。读书须明修己治人之道。格物即穷物理，诚意在于力行。近日起学倭艮峰每日记日记，欲借此改过自新。

十月二十一接九弟在长沙所发信，内途中日记六叶，外药子一包。二十二接九月初二日家信，欣悉以慰。

自九弟出京后，余无日不忧虑，诚恐道路变故多端，难以臆揣。及读来书，果不出吾所料。千辛万苦，始得到家。幸哉幸哉！郑伴之不足恃，余早已知之矣。郁滋堂如此之好，余实不胜感激。在长沙时，曾未道及彭山屺，何也？又为祖母买皮袄，极好极好，可以补吾之过矣。

观四弟来信甚详，其发奋自励之志，溢于行间。然必欲找馆出外，此何意也？不过谓家塾离家太近，容易耽搁，不如出外较清净耳。然出外从师，则无甚耽搁；若出外教书，其耽搁更甚于家塾矣。且苟能发奋自立，则家塾可读书，即旷野之地、热闹之场亦可读书，负薪牧豕，皆可读书；苟不能发奋自立，则家塾不宜读书，即清净之乡、神仙之境皆不能读书。何必择地？何必择时？但自问立志之真不真耳！

六弟自怨数奇，余亦深以为然。然屈于小试辄发牢骚，吾窃笑其志之小，而所忧之不大也。君子之立志也，有民胞物与之量，有内圣外王之业，而后不忝于父母之生，不愧为天地之完人。故其为忧也，以不如舜不如周公为忧也，以德不修学不讲为忧也。是故顽民梗化则忧之，蛮夷猾夏则忧之，小人在位贤才否闭则忧之，匹夫匹妇不被己泽则忧之，所谓悲天命而悯人穷。此君子之所忧也。若夫一身之屈伸，一家之饥饱，世俗之荣辱得失、贵贱毁誉，君子固不暇忧及此也。六弟屈于小试，自称数奇，余窃笑其所忧之不大也。

盖人不读书则已，亦即自名曰读书人，则必从事于《大学》。《大学》之纲领有三：明德、新民、止至善，皆我分内事也。若读书不能体贴到身上去，谓此三项与我身了不相涉，则读书何用？虽使能文能诗，博雅自诩，亦只算得识字之牧猪奴耳！岂得谓之明理有用之人也乎？朝廷以制艺取士，亦谓其能代圣贤立言，必能明圣贤之理，行圣贤之行，可以居官莅民、整躬率物也。若以明德、新民为分外事，则虽能文能诗，而于修己治人之道实茫然不讲，朝廷用此等人作官，与用牧猪奴作官何以异哉？然则既自名为读书人，则《大学》之纲领，皆己身切要之事明矣。其条目有八，自我观之，其致功之处，则仅二者而已：曰格物，曰诚意。

格物，致知之事也；诚意，力行之事也。物者何？即所谓本末之物也。身、心、意、知、家、国、天下皆物也，天地万物皆物也，日用常行之事皆物也。格者，即物而穷其理也。如事亲定省，物也；究其所以当定省之理，即格物也。事兄随行，物也；究其所以当随行之理，即格物也。吾心，物也；究其存心之理，又博究其省察涵养以存心之理，即格物也。吾身，物也；究其敬身之理，又博究其立齐坐尸以敬身之理，即格物也。每日所看之书，句句皆物也；切己体察、穷究其理即格物也。此致知之事也。所谓诚意者，即其所知而力行之，是不欺也。知一句便行一句，此力行之事也。此二者并进，下学在此，上达亦在此。

吾友吴竹如格物工夫颇深，一事一物，皆求其理。倭艮峰先生则诚意工夫极严，每日有日课册，一日之中一念之差、一事之失、一言一默皆笔之于书。书皆楷字，三月则订一本。自乙未年起，今三十本矣。盖其慎独之严，虽妄念偶动，必即时克治，而著之于书。故所读之书，句句皆切身之要药。兹将艮峰先生日课抄三叶付归，与诸弟看。余自十月初一日起亦照艮峰样，每日一念一事，皆写之于册，以便触目克治，亦写楷书。冯树堂与余同日记起，亦有日课册。树堂极为虚心，爱我如兄，敬我如师，将来必有所成。余向来有无恒之弊，自此次写日课本子起，可保终身有恒矣。盖明师益友，重重夹持，能进不能退也。本欲抄余日课册付诸弟阅，因今日镜海先生来，要将本子带回去，故不及抄。十一月有折差，准抄几叶付回也。

余之益友，如倭艮峰之瑟，令人对之肃然；吴竹如、窦兰泉之精义，一言一事，必求至是；吴子序、邵蕙西之谈经，深思明辨；何子贞之谈字，其精妙处，无一不合，其谈诗尤最符契。子贞深喜吾诗，故吾自十月来已作诗十八首。兹抄二叶，付回与诸弟阅。冯树堂、陈岱云之立志，汲汲不遑，亦良友也。镜海先生，吾虽未尝执贽请业，而心已师之矣。

吾每作书与诸弟，不觉其言之长，想诸弟或厌烦难看矣。然诸弟苟有长信与我，我实乐之，如获至宝。人固各有性情也。

余自十月初一日起记日课，念念欲改过自新。思从前与小珊有隙，实是一朝之忿，不近人情，即欲登门谢罪。恰好初九日小珊来拜寿，是夜余即至小珊家久谈。十三日与岱云合伙，请小珊吃饭。从此欢笑如初，前隙尽释矣。

金竺虔报满用知县，现住小珊家，喉痛月余，现已全好。李笔峰在汤家如故。易莲舫要出门就馆，现亦甚用功，亦学倭艮峰者也。同乡李石梧已升陕西巡抚。两大将军皆锁拿解京治罪，拟斩监候。英夷之事，业已和抚。去银二千一百万两，又各处让他码头五处。现在英夷已全退矣。两江总督牛鉴，亦锁解刑部治罪。

近事大略如此，容再续书。

兄国藩手具

026．禀父母十一月十七日

京寓平安。奕山、奕经拟斩监候罪。南河决口，河督革职。

男国藩跪禀父母亲大人万福金安：

十月二十七日发第十二号信，不知到否？男在京身体甚好。男妇亦如常。孙男日益发胖，毫无小恙。孙女于昨十五日满周，一年之内，无半点累大人之处，真可谓易养者也。合寓上下平安。

海疆平定以来，政简人和，雍熙如旧。廖钰夫师署漕运总督，兼署南河总督。奕山、奕经并拟斩监候罪。满协办大学士，敬征补授。汉大学士尚未宣麻。今年南河决口，河督麟庆革职，现放潘锡恩为总河。同乡京官并皆如常。

其余琐事详载诸弟信中，不敢上渎。

男谨禀

027．致澄弟温弟沅弟季弟十一月十七日

何子贞字必传千古，诗亦远出时手之上。汤海秋诞言太多。因门人离去而反省，今后须待家人如手足。

诸位贤弟足下：

十月二十七日寄弟书一封，内信四叶、抄倭艮峰先生日课三叶、抄诗二叶，已改寄萧莘五先生处，不由庄五爷公馆矣。不知已到无误否？

十一月前八日已将日课抄与弟阅，嗣后每次家信，可抄三叶付回。日课本皆楷书，一笔不苟，惜抄回不能作楷书耳。冯树堂进功最猛，余亦教之如弟，知无不言。可惜九弟不能在京与树堂日日切磋，余无日无刻不太息也。九弟在京半年，余懒散不努力。九弟去后，余乃稍能立志，盖余实负九弟矣。余尝语岱云曰：“余欲尽孝道，更无他事，我能教诸弟进德业一分，则我之孝有一分；能教诸弟进十分，则我孝有十分；若全不能教弟成名，则我大不孝矣。”九弟之无所进，是我之大不孝也。惟愿诸弟发奋立志，念念有恒，以补我不孝之罪。幸甚幸甚。

岱云与易五近亦有日课册，惜其识不甚超越。余虽日日与之谈论，渠究不能悉心领会，颇疑我言太夸。然岱云近极勤奋，将来必有所成。

何子敬近待我甚好，常彼此做诗唱和。盖因其兄钦佩我诗，且谈字最相合，故子敬亦改容加礼。子贞现临隶字，每日临七八叶，今年已千叶矣。近又考订《汉书》之讹，每日手不释卷。盖子贞之学长于五事：一曰《仪礼》精，二曰《汉书》熟，三曰《说文》精，四曰各体诗好，五曰字好。此五事者，渠意皆欲有所传于后。以余观之，此三者余不甚精，不知浅深究竟何如。若字，则必传千古无疑矣。诗亦远出时手之上，不 ⁽¹⁾ 能卓然成家。近日京城诗家颇少，故余亦欲多做几首。

金竺虔在小珊家住，颇有面善心非之隙。唐诗甫亦与小珊有隙。余现仍与小珊来往，泯然无嫌，但心中不甚惬洽耳。曹西垣与邹云陔十月十六起程，现尚未到。汤海秋久与之处，其人诞言太多，十句之中仅一二句可信。今冬嫁女二次：一系杜兰溪之子，一系李石梧之子入赘。黎樾翁亦有次女招赘。其婿虽未读书，远胜于冯舅矣。李笔峰尚馆海秋处，因代考供事，得银数十，衣服焕然一新。王翰城捐知州，去大钱八千串。何子敬捐知县，去大钱七千串。皆于明年可选实缺。黄子寿处，本日去看他，工夫甚长进，古文有才华，好买书，东翻西阅，涉猎颇多，心中已有许多古董。何世兄亦甚好，沈潜之至，〔虽〕天分不高，将来必有所成。吴竹如近日未出城，余亦未去，盖每见则耽搁一天也。其世兄亦极沈潜，言动中礼，现在亦学倭艮峰先生。吾观何、吴两世兄之姿质，与诸弟相等，远不及周受珊、黄子寿。而将来成就，何、吴必更切实。此其故，诸弟能看书自知之。愿诸弟勉之而已。此数人者，皆后起不凡之人才也。安得诸弟与之联镳并驾，则余之大幸也。

季仙九先生到京服阕，待我甚好，有青眼相看之意。同年会课，近皆懒散，而十日一会如故。

余今年过年，尚须借银百五十金，以五十还杜家，以百金用。李石梧到京，交出长郡馆公费，即在公项借用，免出外开口更好。不然，则尚须张罗也。

门上陈升一言不合而去，故余作傲奴诗。现换一周升作门上，颇好。余读《易·旅卦》“丧其童仆”。象曰：“以旅与下，其义丧也。”解之者曰：“以旅与下者，谓视童仆如旅人，刻薄寡恩，漠然无情，则童仆亦将视主上如逆旅矣。”余待下虽不刻薄，而颇有视如逆旅之意，故人不尽忠。以后余当视之如家人手足也，分虽严明而情贵周通。贤弟待人亦宜知之。

余每闻折差到，辄望家信。不知能说〔设〕法多寄几次否？若寄信，则诸弟必须详写日记数天。幸甚。余写信，亦不必代诸弟多立课程，盖恐多看则生厌，故但将余近日实在光景写示而已，伏惟诸弟细察。

————————————————————

(1)  据文意，“不”似为“而”之误。

028．禀父母十二月二十日

四具寿器每年须同漆一次。今年在京费用六百余金。黎樾乔京察得一等。

男国藩跪禀父母亲大人万福金安：

十二月十四奉到十月初七手谕，敬悉一切。

芝妹又小产。男恐其气性太躁，有伤天和，亦于生产有碍，以后须平心和气。伏望大人教之。

朱备之世兄任宝庆同知。其人浑朴，京师颇有笑其憨者，实则笃厚君子也。龙见田年伯来京，男请酒，渠辞不赴；意欲再请翰臣，待明春始办席也。在省未送程仪，待见面可说明。

漆寿具既用黄二漆匠亦好，男断不与此等小人计较，但恐其不尽心耳。闻瓷灰不可多用。多用则积久易脱，不如多漆厚漆，有益无损。不知的否？以后每年四具必须同漆一次，男每年必付四两银至家，专为买漆之用。九弟前带回银十两，为堂上吃肉之费，不知已用完否？男等及孙男女身体俱如常。今年用费共六百余金，绝不窘手，左右逢原，绰有余裕。另有寄弟信详言之。正月祖父大人七十大寿，男已作寿屏两架。明年有便，可付回一架。

今年京察京城各衙门京察，堂官出考语，列等第，取一等者即外放道府，湖南惟黎樾乔得一等。翰林未满三年俸者，例不京察。

同乡黄茀卿兄弟到京，收到茶叶一篓，重二十斤，尽可供二年之食。惟托人东西太大，不免累赘，心实不安，而渠殊不介意也。在京一切自知谨慎。

男谨禀

029．致澄弟温弟沅弟季弟十二月二十日

记日记，读史，记茶余偶谈。暂不作曾氏家训。介绍京中各位朋友的学问性情，勉以有志、有识、有恒。在京欠债四百金。附课程表。

诸位贤弟足下：

十一月十七寄第三号信，想已收到。父亲到县纳漕，诸弟何不寄一信，交县城转寄省城也？以后凡遇有便，即须寄信，切要切要。九弟到家，遍走各亲戚家，必各有一番景况，何不详以告我？

四妹小产以后生育颇难，然此事最大，断不可以人力勉强。劝渠家只须听其自然，不可过于矜持。又闻四妹起最晏，往往其姑反服事他。此反常之事，最足折福。天下未有不孝之妇而可得好处者，诸弟必须时劝导之，晓之以大义。

诸弟在家读书，不审每日如何用功？余自十月初一立志自新以来，虽懒惰如故，而每日楷书写日记，每日读史十叶，每日记茶余偶谈一则，此三事未尝一日间断。十月二十一日立誓永戒吃水烟，洎今已两月不吃烟，已习惯成自然矣。予自立课程甚多，惟记茶余偶谈、读史十叶、写日记楷本，此三事者誓终身不间断也。诸弟每人自立课程，必须有日日不断之功，虽行船走路，俱须带在身边。予除此三事外，他课程不必能有成；而此三事者，将终身以之。

前立志作曾氏家训一部，曾与九弟详细道及。后因采择经史，若非经史烂熟胸中，则割裂零碎，毫无线索；至于采择诸子各家之言，尤为浩繁，虽钞数百卷犹不能尽收。然后知古人作《大学衍义》《衍义补》诸书，乃胸中自有条例自有议论，而随便引书以证明之，非翻书而遍钞之也。然后知著书之难，故暂且不作曾氏家训。若将来胸中道理愈多，议论愈贯串，仍当为之。

现在朋友愈多。讲躬行心得者，则有镜海先生、艮峰前辈、吴竹如、窦兰泉、冯树堂；穷经知道者，则有吴子序、邵蕙西；讲诗、文、字而艺通于道者，则有何子贞；才气奔放，则有汤海秋；英气逼人志大神静，则有黄子寿。又有王少鹤名锡振，广西主事，年二十七岁，张筱浦之妹夫、朱廉甫名琦，广西乙未翰林、吴莘畬名尚志，广东人，吴抚台之世兄、庞作人名文寿，浙江人。此四君者，皆闻予名而先来拜。虽所造有浅深，要皆有志之士，不甘居于庸碌者也。京师为人文渊薮，不求则无之，愈求则愈出。近来闻好友甚多，予不欲先去拜别人，恐徒标榜虚声。盖求友以匡己之不逮，此大益也；标榜以盗虚名，是大损也。天下有益之事，即有足损者寓乎其中，不可不辨。黄子寿近作《选将论》一篇，共六千余字，真奇才也。子寿戊戌年始作破题，而六年之中遂成大学问，此天分独绝，万不可学而至。诸弟不必震而惊之，予不愿诸弟学他，但愿诸弟学吴世兄、何世兄。吴竹如之世兄现亦学艮峰先生写日记，言有矩，动有法，其静气实实可爱。何子贞之世兄，每日自朝至夕总是温书。三百六十日，除作诗文时，无一刻不温书，真可谓有恒者矣。故予从前限功课教诸弟，近来写信寄弟，从不另开课程，但教诸弟有恒而已。盖士人读书，第一要有志，第二要有识，第三要有恒。有志则断不甘为下流；有识则知学问无尽，不敢以一得自足，如河伯之观海，如井蛙之窥天，皆无识者也；有恒则断无不成之事。此三者缺一不可。诸弟此时，惟有识不可以骤几，至于有志有恒，则诸弟勉之而已。予身体甚弱，不能苦思，苦思则头晕，不耐久坐，久坐则倦乏，时时属望惟诸弟而已。

明年正月恭逢祖大人七十大寿，京城以进十为正庆。予本拟在戏园设寿筵，窦兰泉及艮峰先生劝止之，故不复张筵。盖京城张筵唱戏，名为庆寿，实则打把戏。兰泉之劝止，正以此故。现在作寿屏两架。一架淳化笺四大幅，系何子贞撰文并书，字有茶碗口大。一架冷金笺八小幅，系吴子序撰文，予自书。淳化笺系内府用纸，纸厚如钱，光彩耀目，寻常琉璃厂无有也。昨日偶有之，因买四张。子贞字甚古雅，惜太大，万不能寄回。奈何奈何！

侄儿甲三体日胖而颇蠢，夜间小解知自报，不至于湿床褥。女儿体好，最易扶携，全不劳大人费心力。

今年冬间，贺耦庚先生寄三十金，李双圃先生寄二十金，其余尚有小进项。汤海秋又自言借百金与我用。计还清兰溪、寄云外，尚可宽裕过年。统计今年除借会馆房钱外，仅借百五十金。岱云则略多些。岱云言在京已该账九百余金，家中亦有此数，将来正不易还。寒士出身，不知何日是了也！我在京该账尚不过四百金，然苟不得差，则日见日紧矣。

书不能尽言，惟诸弟鉴察。

兄国藩手草

课程

主敬整齐严肃，无时不惧。无事时心在腔子里，应事时专一不杂。

静坐每日不拘何时，静坐一会，体验静极生阳来复之仁心。正位凝命，如鼎之镇。

早起黎明即起，醒后勿沾恋。

读书不二一书未点完断不看他书。东翻西阅，都是徇外为人。

读史二十三史每日读十叶，虽有事不间断。

写日记须端楷。凡日间过恶：身过、心过、口过，皆记出。终身不间断。

日知其所亡每日记茶余偶谈一则。分德行门、学问门、经济门、艺术门。

月无忘所能每月作诗文数首，以验积理之多寡、养气之盛否。

谨言刻刻留心。

养气无不可对人言之事。气藏丹田。

保身谨遵大人手谕：节欲、节劳、节饮食。

作字早饭后作字。凡笔墨应酬，当作自己功课。

夜不出门旷功疲神，切戒切戒。

道光二十三年

030．禀父母正月十七日

在京为祖父母祝寿。望从澄侯、温甫等人求学之请。

男国藩跪禀父母亲大人万福金安：

正月八日恭庆祖父母双寿，男去腊作寿屏二架。今年同乡送寿对者五人。拜寿来客四十人。早面四席，晚酒三席。未吃晚酒者，于十七日、二十日补请二席。又倩人画椿萱重荫图，观者无不叹羡。

男身体如常。新年应酬太繁，几至日不暇给。媳妇及孙儿女俱平安。

正月十五接到四弟、六弟信。四弟欲偕季弟从汪觉庵师游，六弟欲偕九弟至省城读书。男思大人家事日烦，必不能常在家塾照管诸弟；且四弟天分平常，断不可一日无师，讲书改诗文，断不可一课耽阁。伏望堂上大人俯从男等之请，即命四弟、季弟从觉庵师。其束脩银，男于八月付回，两弟自必加倍发奋矣。六弟实不羁之才，乡间孤陋寡闻，断不足以启其见识而竖其志向，且少年英锐之气不可久挫。六弟不得入学，既挫之矣；欲进京而男阻之，再挫之矣；若又不许肄业省城，则毋乃太挫其锐气乎？伏望堂上大人俯从男等之请，即命六弟、九弟下省读书。其费用，男于二月间付银二十两至金竺虔家。

夫家和则福自生。若一家之中，兄有言弟无不从，弟有请兄无不应，和气蒸蒸而家不兴者，未之有也；反是而不败者，亦未之有也。伏望大人察男之志，即此敬禀叔父大人，恕不另具。六弟将来必为叔父克家之子，即为吾族光大门第，可喜也。

谨述一二，余俟续禀。

031．致澄弟温弟沅弟季弟正月十七日

详答澄侯、温甫等人来信。勉以兄弟友爱、读书专一及慎择友。

诸位老弟足下：

正月十五日接到四弟、六弟、九弟十二月初五日所发家信。

四弟之信三叶，语语平实。责我待人不恕，甚为切当。谓月月书信徒以空言责弟辈，却又不能实有好消息，令堂上阅兄之书，疑弟辈粗俗庸碌，使弟辈无地可容云云。此数语，兄读之不觉汗下。

我去年曾与九弟闲谈，云为人子者，若使父母见得我好些，谓诸兄弟俱不及我，这便是不孝；若使族党称道我好些，谓诸兄弟俱不如我，这便是不弟。何也？盖使父母心中有贤愚之分，使族党口中有贤愚之分，则必其平日有讨好底意思，暗用机计，使自己得好名声，而使其兄弟得坏名声，必其后日之嫌隙由此而生也。刘大爷、刘三爷兄弟皆想做好人，卒至视如仇雠。因刘三爷得好名声于父母族党之间，而刘大爷得坏名声故也。今四弟之所责我者，正是此道理，我所以读之汗下。但愿兄弟五人，各各明白这道理，彼此互相原谅。兄以弟得坏名为忧，弟以兄得好名为快。兄不能使弟尽道得令名，是兄之罪；弟不能使兄尽道得令名，是弟之罪。若各各如此存心，则亿万年无纤芥之嫌矣。

至于家塾读书之说，我亦知其甚难，曾与九弟面谈及数十次矣。但四弟前次来书，言欲找馆出外教书。兄意教馆之荒功误事，较之家塾为尤甚。与其出而教馆，不如静坐家塾。若云一出家塾便有明师益友，则我境之所谓明师益友者，我皆知之，且已夙夜熟筹之矣。惟汪觉庵师及阳沧溟先生，是兄意中所信为可师者。然衡阳风俗，只有冬学要紧，自五月以后，师弟皆奉行故事而已。同学之人，类皆庸鄙无志者，又最好讪笑人其笑法不一，总之不离乎轻薄而已。四弟若到衡阳去，必以翰林之弟相笑。薄俗可恶。乡间无朋友，实是第一恨事。不惟无益，且大有损。习俗染人，所谓与鲍鱼处，亦与之俱化也。兄尝与九弟道及：谓衡阳不可以读书，涟滨不可以读书，为损友太多故也。今四弟意必从觉庵师游，则千万听兄嘱咐，但取明师之益，无受损友之损也。

接到此信，立即率厚二到觉庵师处受业。其束脩，今年谨具钱十挂。兄于八月准付回，不至累及家中。非不欲从丰，实不能耳。兄所最虑者，同学之人无志嬉游，端节以后放散不事事，恐弟与厚二效尤耳。切戒切戒。凡从师必久而后可以获益。四弟与季弟今年从觉庵师，若地方相安，则明年仍可从游；若一年换一处，是即无恒者，见异思迁也，欲求长进难矣。

此以上答四弟信之大略也。

六弟之信，乃一篇绝妙古文。排奡似昌黎，拗很似半山。予论古文，总须有倔强不驯之气，愈拗愈深之意。故于太史公外，独取昌黎、半山两家。论诗亦取傲兀不群者，论字亦然。每蓄此意，而不轻谈。近得何子贞意见极相合，偶谈一二句，两人相视而笑。不知六弟乃生成有此一枝妙笔。往时见弟文，亦无大奇特者。今观此信，然后知吾弟真不羁才也。欢喜无极，欢喜无极！凡兄所有志而力不能为者，吾弟皆可为之矣。

信中言兄与诸君子讲学，恐其渐成朋党。所见甚是。然弟尽可放心。兄最怕标榜，常存暗然尚之意，断不至有所谓门户自表者也。信中言四弟浮躁不虚心，亦切中四弟之病。四弟当视为良友药石之言。

信中又有荒芜已久，甚无纪律二语。此甚不是。臣子与君亲，但当称扬善美，不可道及过错；但当谕亲于道，不可疵议细节。兄从前常犯此大恶，但尚是腹诽，未曾形之笔墨。如今思之，不孝孰大乎是？常与阳牧云并九弟言及之，以后愿与诸弟痛惩此大罪。六弟接到此信，立即至父亲前磕头，并代我磕头请罪。

信中又言弟之牢骚，非小人之热中，乃志士之惜阴。读至此，不胜惘然，恨不得生两翅忽飞到家，将老弟劝慰一番，纵谈数日乃快。然向使诸弟已入学，则谣言必谓学院做情。众口铄金，何从辨起！所谓塞翁失马，安知非福。科名迟早，实有前定，虽惜阴念切，正不必以虚名萦怀耳。

来信言看《礼记》疏一本半，浩浩茫茫，苦无所得，今已尽弃，不敢复阅，现读朱子《纲目》，日十余叶云云。说到此处，兄不胜悔恨。恨早岁不曾用功，如今虽欲教弟，譬盲者而欲导人之迷途也，求其不误难矣。然兄最好苦思，又得诸益友相质证，于读书之道，有必不可易者数端：

穷经必专一经，不可泛骛。读经以研寻义理为本，考据名物为末。读经有一耐字诀。一句不通，不看下句；今日不通，明日再读；今年不精，明年再读。此所谓耐也。读史之法，莫妙于设身处地。每看一处，如我便与当时之人酬酢笑语于其间。不必人人皆能记也，但记一人，则恍如接其人；不必事事皆能记也，但记一事，则恍如亲其事。经以穷理，史以考事。舍此二者，更别无学矣。

盖自西汉以至于今，识字之儒约有三途：曰义理之学，曰考据之学，曰词章之学。各执一途，互相诋毁。兄之私意，以为义理之学最大。义理明则躬行有要而经济有本。词章之学，亦所以发挥义理者也。考据之学，吾无取焉矣。此三途者，皆从事经史，各有门径。吾以为欲读经史，但当研究义理，则心一而不纷。是故经则专守一经，史则专熟一代，读经史则专主义理。此皆守约之道，确乎不可易者也。

若夫经史而外，诸子百家，汗牛充栋。或欲阅之，但当读一人之专集，不当东翻西阅。如读昌黎集，则目之所见，耳之所闻，无非昌黎。以为天地间，除昌黎集而外，更别无书也。此一集未读完，断断不换他集，亦专字诀也。六弟谨记之。

读经、读史、读专集、讲义理之学，此有志者万不可易者也。圣人复起，必从吾言矣。然此亦仅为有大志者言之。若夫为科名之学，则要读四书文，读试帖、律赋，头绪甚多。四弟、九弟、厚二弟天质较低，必须为科名之学。六弟既有大志，虽不科名可也，但当守一耐字诀耳。观来信言读《礼记》疏似不能耐者，勉之勉之。

兄少时天分不甚低，厥后日与庸鄙者处，全无所闻，窍被茅塞久矣。及乙未到京后，始有志学诗古文并作字之法，亦洎无良友。近年得一二良友，知有所谓经学者、经济者，有所谓躬行实践者，始知范、韩可学而至也，马迁、韩愈亦可学而至也，程、朱亦可学而至也。慨然思尽涤前日之污，以为更生之人，以为父母之肖子，以为诸弟之先导。无如体气本弱，耳鸣不止，稍稍用心，便觉劳顿。每自思念，天既限我以不能苦思，是天不欲成我之学问也。故近日以来，意颇疏散。计今年若可得一差，能还一切旧债，则将归田养亲，不复恋恋于利禄矣。粗识几字，不敢为非以蹈大戾已耳，不复有志于先哲矣。吾人第一以保身为要。我所以无大志愿者，恐用心太过，足以疲神也。诸弟亦须时时以保身为念，无忽无忽。

来信又驳我前书，谓必须博雅有才，而后可明理有用。所见极是。兄前书之意，盖以躬行为重，即子夏“贤贤易色”章之意。以为博雅者不足贵，惟明理者乃有用，特其立论过激耳。六弟信中之意，以为不博雅多闻，安能明理有用？立论极精，但弟须力行之，不可徒与兄辩驳见长耳。

来信又言四弟与季弟从游觉庵师，六弟、九弟仍来京中，或肄业城南云云。兄之欲得老弟共住京中也，其情如孤雁之求曹也。自九弟辛丑秋思归，兄百计挽留，九弟当能言之。及至去秋决计南归，兄实无可如何，只得听其自便。若九弟今年复来，则一岁之内忽去忽来，不特堂上诸大人不肯，即旁观亦且笑我兄弟轻举妄动。且两弟同来，途费须得八十金，此时实难措办。弟云能自为计，则兄窃不信。曹西垣去冬已到京，郭云仙明年始起程，目下亦无好伴。惟城南肄业之说，则甚为得计。兄于二月间准付银二十两至金竺虔家，以为六弟、九弟省城读书之用。竺虔于二月起身南旋，其银四月初可到。

弟接到此信，立即下省肄业。省城中兄相好的如郭云仙、凌笛舟、孙芝房，皆在别处坐书院。贺蔗农、俞岱青、陈尧农、陈庆覃诸先生皆官场中人，不能伏案用功矣。惟闻有丁君者名叙忠，号秩臣，长沙廪生学问切实，践履笃诚。兄虽未曾见面，而稔知其可师。凡与我相好者，皆极力称道丁君。两弟到省，先到城南住斋，立即去拜丁君托陈季牧为介绍，执贽受业。凡人必有师；若无师，则严惮之心不生。即以丁君为师，此外择友则慎之又慎。昌黎曰：“善不吾与，吾强与之附；不善不吾恶，吾强与之拒。”一生之成败，皆关乎朋友之贤否，不可不慎也。

来信以进京为上策，以肄业城南为次策。兄非不欲从上策，因九弟去来太速，不好写信禀堂上。不特九弟形迹矛盾，即我禀堂上亦必自相矛盾也。又目下实难办途费。六弟言能自为计，亦未历甘苦之言耳。若我今年能得一差，则两弟今冬与朱啸山同来甚好。目前且从次策。如六弟不以为然，则再写信来商议可也。此答六弟信之大略也。

九弟之信，写家事详细，惜话说太短。兄则每每太长，以后截长补短为妙。尧阶若有大事，诸弟随去一人帮他几天。牧云接我长信，何以全无回信？毋乃嫌我话太直乎？扶乩之事，全不足信。九弟总须立志读书，不必想及此等事。季弟一切皆须听诸兄话。此次折弁走甚急，不暇钞日记本。余容后告。

冯树堂闻弟将到省城，写一荐条，荐两朋友。弟留心访之可也。

032．禀父母二月十九日

申明从澄侯、温甫之请，意在和睦兄弟。

男国藩跪禀父母亲大人万福金安：

正月十七日，男发第一号家信，内呈堂上信三页，复诸弟信九页，教四弟与厚二从汪觉庵师，六弟、九弟到省从丁秩臣，谅已收到。二月十六日接到家信第一号，系新正初三交彭山屺者，敬悉一切。

去年十二月十一，祖父大人忽患肠风，赖神灵默佑，得以速痊，然游子闻之，尚觉心悸。六弟生女，自是大喜。初八日恭逢寿筵，男不克在家庆祝，心尤依依。

诸弟在家不听教训，不甚发奋。男观诸弟来信，即已知之。盖诸弟之意，总不愿在家塾读书。自己亥年男在家时，诸弟即有此意，牢不可破。六弟欲从男进京，男因散馆去留未定，故比时未许。庚子年接家眷，即请弟等送，意欲弟等来京读书也。特以祖父母、父母在上，男不敢专擅，故但写诸弟，而不指定何人。迨九弟来京，其意颇遂，而四弟、六弟之意尚未遂也。年年株守家园，时有耽阁；大人又不能常在家教之；近地又无良友，考试又不利。兼此数者，怫郁难申，故四弟、六弟不免怨男，其可以怨男者有故。丁酉在家教弟，威克厥爱，可怨一矣；己亥在家未尝教弟一字，可怨二矣；临进京不肯带六弟，可怨三矣；不为弟另择外傅，仅延丹阁叔教之，拂厥本意，可怨四矣；明知两弟不愿家居，而屡次信回，劝弟寂守家塾，可怨五矣。惟男有可怨者五端，故四弟、六弟难免内怀隐衷。前次含意不申，故从不写信与男。去腊来信甚长，则尽情吐露矣。

男接信时，又喜又惧。喜者，喜弟志气勃勃不可遏也；惧者，惧男再拂弟意，将伤和气矣。兄弟和，虽穷氓小户必兴；兄弟不和，虽世家宦族必败。男深知此理，故禀堂上各位大人俯从男等兄弟之请。男之意实以和睦兄弟为第一。

九弟前年欲归，男百般苦留，至去年则不复强留，亦恐拂弟意也。临别时，彼此恋恋，情深似海。故男自九弟去后，思之尤切，信之尤深。谓九弟纵不为科目中人，亦当为孝弟中人。兄弟人人如此，可以终身互相依倚，则虽不得禄位，亦何伤哉！

恐堂上大人接到男正月信必且惊而怪之，谓两弟到衡阳、两弟到省，何其不知艰苦，擅自专命？殊不知男为兄弟和好起见，故复缕陈一切；并恐大人未见四弟、六弟来信，故封还附呈。总愿堂上六位大人俯从男等三人之请而已。

伏读手谕，谓男教弟宜明言责之，不宜琐琐告以阅历工夫。男目〔自〕忆连年教弟之信不下数万字，或明责，或婉劝，或博称，或约指，知无不言，总之尽心竭力而已。

男妇孙男女身体皆平安，伏乞放心。

男谨禀

033．致澄弟温弟沅弟季弟三月十九日

升翰林院侍讲。付回五品补服、水晶顶等物及银两。

诸位老弟足下：

正月间曾寄一信与诸弟，想已收到。二月发家信时甚匆忙，故无信与弟。

三月初六巳刻，奉上谕于初十日大考翰詹。余心甚着急，缘写作俱生，恐不能完卷。不图十三日早见等第单，余名次二等第一。遂得仰荷天恩，赏擢不次，以翰林院侍讲升用。格外之恩，非常之荣，将来何以报称！惟有时时惶悚，思有补于万一而已。

兹因金竺虔南旋之便，付回五品补服四付、水晶顶二品、阿胶二封、鹿胶二封、母亲耳环一双。竺虔到省时，老弟照单查收。阿胶系毛寄云所赠，最为难得之物，家中须慎重用之。

竺虔曾借余银四十两，言定到省即还。其银以二十二两为六弟、九弟读书省城之资，以四弟〔两〕为买书买笔之资，以六两为四弟、季弟衡阳从师束脩之资，以四两为买漆之费——即每岁漆一次之谓也，以四两为欧阳太岳母奠金。贤弟接到银后，各项照数分用可也。此次竺虔到家，大约在五月节后，故一切不详写。待折差来时，另写一详明信付回，大约四月半可到。贤弟在省如有欠用之物，可写信到京，要我付回。

另付回大考名次及升降一单照收。余不具述。

兄国藩手草

034．禀祖父母三月二十三日

详述大考翰詹事。

孙男国藩跪禀祖父母大人万福金安：

二月十九日，孙发第二号家信。三月十九日发第三号，交金竺虔，想必五月中始可到省。孙以下阖家皆平安。

三月初六日奉上谕，于初十日大考翰詹，在圆明园正大光明殿考试。孙初闻之心甚惊恐，盖久不作赋，字亦生疏。向来大考，大约六年一次。此次自己亥岁二月大考，到今仅满四年，万不料有此一举。故同人闻命下之时无不惶悚。孙与陈岱云等在园同寓。初十日卯刻进场，酉正出场。题目另纸敬录，诗赋亦另誊出。通共翰詹一百二十七人，告病不入场者三人邵灿，己亥湖南主考。锡麟。江泰来，安徽人，病愈仍须补考。在殿上搜出夹带比交刑部治罪者一人，名如山戊戌同年。其余皆整齐完场。十一日皇上亲阅卷一日。十二日钦派阅卷大臣七人，阅毕拟定名次进呈。皇上钦定一等五名，二等五十五名，三等五十六名，四等七名。孙蒙皇上天恩，拔取二等第一名。湖南六翰林，二等四人，三等二人，另有全单。十四日引见。共升官者十一人，记名候升者五人，赏缎者十九人升官者不赏缎。孙蒙皇上格外天恩，升授翰林院侍讲。十七日谢恩。现在尚未补缺，有缺出即应孙补。其他升降赏赉，另有全单。湖南以大考升官者，从前雍正二年惟陈文肃公名大受，乾隆朝宰相一等第一以编修升侍读，近来道光十三年胡云阁先生二等第四以学士升少詹，并孙三人而已。孙名次不如陈文肃之高，而升官与之同。此皇上破格之恩也。孙学问肤浅，见识庸鄙，受君父之厚恩，蒙祖宗之德荫，将来何以为报！惟当竭力尽忠而已。

金竺虔于昨二十一日回省，孙托带五品补服四付、水晶顶戴二座、阿胶一斤半、鹿胶一斤、耳环一双。外竺虔借银五十两，即以付回。昨天竺虔处寄第三号信，信面信里皆写银四十两。发信后渠又借去十两，故前后二信不符。竺虔于五月半可到省。若六弟、九弟在省，则可面交；若无人在省，则家中专人去取，或诸弟有高兴到省者亦妙。今年考差大约在五月中旬，孙拟于四月半下园用功。

孙妇现已有喜，约七月可分娩。曾孙兄弟并如常。寓中今年添用一老妈，用度较去年略多。此次升官，约多用银百两。东扯西借，尚不窘迫。不知有邯郸报来家否？若其已来，开销不可太多。孙十四引见，渠若于二十八以前报到，是真邯郸报，赏银四五十两可也。若至四月始报，是省城伪报，赏数两足矣。但家中景况不审何如，伏恳示悉为幸。

孙跪禀

035．禀父母四月二十日

三月盘查国库，不对数银九百二十五万两。有关官员皆革职分赔。

男国藩跪禀父母亲大人万福金安：

三月二十日，男发第三号信，二十四日发第四号信，谅已收到。托金竺虔带回之物，谅已照信收到。男及男妇孙男女皆平安如常。男因身子不甚壮健，恐今年得差劳苦，故现服补药，预为调养。已作丸药二单。考差尚无信，大约在五月初旬。

四月初四，御史陈公上折直谏。此近日所仅见，朝臣仰之如景星庆云。兹将折稿付回。三月底盘查国库，不对数银九百二十五万两。历任库官及查库御史，皆革职分赔，查库王大臣亦摊赔。此从来未有之巨案也。湖南查库御史有石承藻、刘梦兰二人，查库大臣有周系英、刘权之、何凌汉三人。已故者，令子孙分赔。何家须赔银三千两。

同乡唐诗甫李杜选陕西靖边县，于四月二十一日出京。王翰城选山西冀宁州知州，于五月底可出京。余俱如故。

男二月接信后，至今望信甚切。

男谨禀

036．禀祖父母六月初六日

详告考差之事。

孙男国藩跪禀祖父母大人万福金安：

四月二十日，孙发第五号家信，不知到否？五月二十九接到家中第二号信，系三月初一发。六月初二日接第三号信，系四月十八发的。具悉家中老幼平安，百事顺遂，欣幸之至。

六弟下省读书，从其所愿，情意既畅，志气必奋，将来必大有成，可为叔父预贺。祖父去岁曾赐孙手书，今年又已半年，不知目力何如？下次信来，仍求亲笔书数语示孙。大考喜信，不知开销报人钱若干？

孙自今年来身体不甚好，幸加意保养，得以无恙。大考以后全未用功。五月初六日考差，孙妥帖完卷，虽无毛病，亦无好处。前题“使诸大夫国人皆有所矜式”，经题“天下有道，则行有枝叶”，诗题“赋得角黍”得“经”字。共二百四十一人进场。初八日派阅卷大臣十二人，每人分卷二十本。传闻取七本，不取者十三本。弥封未拆，故阅卷者亦不知所取何人，所黜何人。取与不取一概进呈，恭候钦定。外间谣言某人第一，某人未取，俱不足凭。总待放差后，方可略测端倪。亦有真第一而不得，有真未取而得差者，静以听之而已。同乡考差九人，皆妥当完卷。六月初一，放云南主考龚宝莲辛丑榜眼、段大章戊戌同年，贵州主考龙元僖、王桂庚子湖南主考。

孙在京平安，孙妇及曾孙兄妹皆如常。前所付银，谅已到家。高丽参目前难寄，容当觅便寄回。六弟在城南，孙已有信托陈尧农先生。同乡官皆如旧。黄正斋坐粮船来，已于六月初三到京。余容后禀。

037．致温弟六月初六日

与师友交，宜常存敬畏之心。无论何书，须先通读一遍。学诗先读专集，明一体。习字须有恒。

温甫六弟左右：

五月二十九、六月初一连接弟三月初一、四月二十五、五月初一三次所发之信，并四书文二首，笔仗实实可爱。

信中有云“于兄弟则直达其隐，父子祖孙间不得不曲致其情”，此数语有大道理。余之行事，每自以为至诚可质天地，何妨直情径行。昨接四弟信，始知家人天亲之地，亦有时须委曲以行之者。吾过矣，吾过矣。

香海为人最好，吾虽未与久居，而相知颇深，尔以兄事之可也。丁秩臣、王衡臣两君，吾皆未见，大约可为尔之师。或师之，或友之，在弟自为审择。若果威仪可测、淳实宏通，师之可也；若仅博雅能文，友之可也。或师或友，皆宜常存敬畏之心，不宜视为等夷，渐至慢亵，则不复能受其益矣。

尔三月之信所定功课太多，多则必不能专，万万不可。后信言已向陈李〔季〕牧借《史记》，此不可不熟看之书。尔既看《史记》，则断不可看他书。功课无一定呆法，但须专耳。余从前教诸弟，常限以功课。近来觉限人以课程，往往强人以所难，苟其不愿，虽日日遵照限程，亦复无益，故近来教弟但有一专字耳。专字之外，又有数语教弟，兹特将冷金笺写出。弟可贴之座右，时时省览，并抄一付寄家中三弟。

香海言时文须学《东莱博议》，甚是。尔先须过笔圈点一遍，然后自选几篇读熟，即不读亦可。无论何书，总须从首至尾通看一遍。不然，乱翻几叶，摘抄几篇，而此书之大局精处茫然不知也。

学诗从《中州集》入亦好。然吾意读总集，不如读专集。此事人人意见各殊，嗜好不同。吾之嗜好，于五古则喜读《文选》，于七古则喜读昌黎集，于五律则喜读杜集，七律亦最喜杜诗，而苦不能步趋，故兼读元遗山集。吾作诗最短于七律，他体皆有心得；惜京都无人可与畅语者。尔要学诗，先须看一家集，不要东翻西阅。先须学一体，不可各体同学。盖明一体，则皆明也。凌笛舟最善为律诗，若在省，尔可就之求教。

习字临《千字文》亦可，但须有恒。每日临帖一百字，万万无间断，则数年必成书家矣。陈季牧最喜谈字，且深思善悟。吾见其寄岱云信，实能知写字之法，可爱可畏。尔可从之切磋。此等好学之友，愈多愈好。

来信要我寄诗回南。余今年身体不甚壮健，不能用心，故作诗绝少，仅作感春诗七古五章。慷慨悲歌，自谓不让陈卧子，而语太激烈，不敢示人。余则仅作应酬诗数首，了无可观。顷作寄贤弟诗二首，弟观之以为何如？京笔现在无便可寄，总在秋间寄回。若无笔写，暂向陈季牧借一支，后日还他可也。

兄国藩手草

038．致澄弟沅弟季弟六月初六日

学问不可求速，家庭日用中间有绝大学问。

澄侯、叔淳、季洪三弟左右：

五月底连接三月一日、四月十八两次所发家信。

四弟之信，具见真性情，有困心横虑、郁积思通之象。此事断不可求速效。求速效必助长，非徒无益，而又害之。只要日积月累，如愚公之移山，终久必有豁然贯通之候，愈欲速则愈锢蔽矣。

来书往往词不达意，我能深谅其苦。今人都将学字看错了。若细读“贤贤易色”一章，则绝大学问即在家庭日用之间。于孝弟两字上尽一分便是一分学，尽十分便是十分学。今人读书皆为科名起见，于孝弟伦纪之大，反似与书不相关。殊不知书上所载的，作文时所代圣贤说的，无非要明白这个道理。若果事事做得，即笔下说不出何妨！若事事不能做，并有亏于伦纪之大，即文章说得好，亦只算个名教中之罪人。贤弟性情真挚，而短于诗文，何不日日在孝弟两字上用功？《曲礼》《内则》所说的，句句依他做出，务使祖父母、父母、叔父母无一时不安乐，无一时不顺适；下而兄弟妻子皆蔼然有恩，秩然有序，此真大学问也。若诗文不好，此小事，不足计；即好极，亦不值一钱。不知贤弟肯听此语否？

科名之所以可贵者，谓其足以承堂上之欢也，谓禄仕可以养亲也。今吾已得之矣，即使诸弟不得，亦可以承欢，可以养亲，何必兄弟尽得哉？贤弟若细思此理，但于孝弟上用功，不于诗文上用功，则诗文不期进而自进矣。

凡作字总须得势，务使一笔可以走千里。三弟之字，笔笔无势，是以局促不能远纵。去年曾与九弟说及，想近来已忘之矣。

九弟欲看余白折。余所写折子甚少，故不付。大铜尺已经寻得。付笔回南，目前实无妙便，俟秋间定当付还。

去年所寄牧云信未寄去，但其信前半劝牧云用功，后半劝凌云莫看地，实有道理。九弟可将其信钞一遍仍交与他，但将纺棉花一段删去可也。地仙为人主葬，害人一家，丧良心不少，未有不家败人亡者，不可不力阻凌云也。至于纺棉花之说，如直隶之三河县、灵寿县，无论贫富男妇，人人纺布为生，如我境之耕田为生也。江南之妇人耕田，犹三河之男人纺布也。湖南如浏阳之夏布、祁阳之葛布、宜昌之棉布，皆无论贫富男妇，人人依以为业。此并不足为骇异也。第风俗难以遽变，必至骇人听闻，不如删去一段为妙。书不尽言。

兄国藩手草

道光二十四年

039．禀父母正月二十五日

托人带回四百两银及鹿胶、高丽参等物。

男国藩跪禀父母亲大人万福金安：

男在四川，于十一月二十日还京。彼时无折弁回南，至十二月十六始发家信。十二月除夕又发一信，交曾受恬处。受恬名兴仁，善化丙子举人，任江西分宜县知县。十年进京引见，正月初四出都，迂道由长沙回江西。男与心斋各借银壹百两与渠作途费。男又托渠带银三百两，系蓝布密缝三包。鹿胶二斤半、阿胶二斤共一包，高丽参半斤一包，荆七银四十两一包。又信一封，交陈宅，托其代为收下，面交六弟、九弟。大约二月下旬可到省。受恬所借之银百两，若在省能还更好。若不能还，亦不必急索。俟渠到江西必还，只订定妥交陈宅，毋寄不可靠之人耳。若六月尚未收到，则写信寄京。男作信至江西催取也。

陈岱云之贤配于正月八日仙逝。去年岱云病时，曾经割臂疗夫。十二月初二日生一子，小大平安。至除夕得气痛病，正月初三即服人参，初八长逝。岱云哀伤异常，男代为经理一切。二十三日开吊，男赙银十六两。陈宅共收赙仪三百二十余两。

二十二夜，男接家信，得悉一切，欣喜之至。蕙妹移寓竹山湾自好，但不知作何局面。待聘妹夫恐不谙耕作事，不宜写田作也。祖父大人七旬晋一大庆，不知家中开筵否？男在京仅一席，以去年庆寿故也。祖母大人小恙旋愈，甚喜。以后断不可上楼，不可理家事。叔父大人之病，不知究竟何如？下次求详书示知。

男前次信回，言付银千两至家。以六百为家中完债及零用之费，以四百为馈赠戚族之用。昨由受恬处寄归四百，即分送各戚族可也。其余六百，朱啸山处既兑钱百三十千，即除去一百两，四月间再付五百回家，与同乡公车带回，不同县者亦可。男自有斟酌也。

男自四川归后，身体发胖，精神甚好。夜间不出门。虽未畜车，而每出必以车，无一处徒步。保养之法，大人尽可放心。男妇及孙男女皆平安。陈岱云十二月所生之子，亦雇乳妈在男宅抚养。其女在郑小山家抚养。本家心斋，男待他甚好，渠亦凡事必问男。所作诗赋，男知无不言。冯树堂于正月十六来男寓住。目前渠自用功，男尽心与之讲究一切。会试后即命孙儿上学，每月脩金四两。郭筠仙进京，亦在男处住，现尚未到。四川门生已到四人。二月间即考国子监学正。今年正月初三下诏举行恩科。明年皇太后万寿，定有覃恩，可请诰封。此男所最为切望者也。去年因科场舞弊，皇上命部议定：以后新举人到京，皆于二月十五复试；倘有文理纰缪者，分别革职、停科等罚，甚可惧也。

在京一切，男自知慎。余容续陈。

男谨禀

040．致澄弟温弟沅弟季弟正月二十六日

温甫、沅甫在罗罗山处附课甚好。

四位老弟左右：

正月二十三日接到诸弟信，系腊月十六在省城发，不胜欣慰。四弟女许朱良四姻伯之孙，兰姊女许贺孝七之子，人家甚好，可贺。惟蕙妹家颇可虑，亦家运也。

六弟、九弟今年仍读书省城，罗罗山兄处附课甚好。既在此附课，则不必送诗文与他处看，以明有所专主也。凡事皆贵专。求师不专，则受益也不入；求友不专，则博爱而不亲。心有所专宗，而博观他途以扩其识，亦无不可。无所专宗，而见异思迁，此眩彼夺，则大不可。罗山兄甚为刘霞仙、欧晓岑所推服，有杨生任光者，亦能道其梗概，则其可为师表明矣，惜吾不得常与居游也。在省用钱，可在家中支用银三十两则够二弟一年之用矣，亦在吾寄一千两之内，予不能别寄与弟也。

我去年十一月二十日到京，彼时无折差回南，至十二月中旬始发信，乃两弟之信骂我糊涂。何不检点至此！赵子舟与我同行，曾无一信，其糊涂更何如耶？余自去年五月底至腊月初未尝接一家信。我在蜀可写信由京寄家，岂家中信不可由京寄蜀耶？又将骂何人糊涂耶！凡动笔不可不检点。

陈尧农先生信至今未接到。黄仙垣未到京。家中付物，难于费心，以后一切布线等物，均不必付。九弟与郑、陈、冯、曹四信，写作俱佳，可喜之至。六弟与我信字太草率，此关乎一生福分，故不能不告汝也。四弟写信语太不圆，由于天分，吾不复责。余容续布，诸惟心照。

兄国藩手具

041．致澄弟温弟沅弟季弟二月十四日

告近况。望温甫、沅甫寄诗文及功课，澄侯、季洪须每日读史书。

四位老弟左右：

正月二十六日发第一号家信。二月初十日黄仙垣来京，接到家信，备悉一切，欣慰之至。所付诸物，已接脯肉一方、鹅肉一边、杂碎四件、布一包、烘笼二个，余皆彭雨苍带来。

朱啸山亦于是日到，现与家心斋同居。系兄代伊觅得房子，距余寓甚近，不过一箭远耳。郭筠仙现尚未到，余已为赁本胡同关帝庙房，使渠在庙中住，在余家火食。

冯树堂正月十六来余家住，拟会试后再行上学，因小儿春间怕冷故也。树堂于二月十三考国子监学正，题“而耻恶衣恶食者”二句、“不以天下奉一人策”，共五百人入场。树堂写作俱佳，应可必得。

陈岱云于初六日移寓报国寺。其配之柩，亦停寺中。岱云哀伤异常，不可劝止，作祭文一篇三千余字。余为作墓志铭一首，不知陈宅已寄归否？余懒誊寄也。

四川门生现已到二十余人。我县会试者，大约可十五人。甲午同年，大约可二十五六人。然有求于余者，颇不乏人。

余今年应酬更繁。幸身体大好，迥不似从前光景。面胖而润，较前稍白矣。耳鸣亦好十之七八，尚有微根未断，不过月余可全好也。内人及儿子两女儿皆好。陈氏小儿在余家乳养者亦好。

六弟、九弟在城南读书，得罗罗山为之师甚妙。然城南课似亦宜应，不应恐山长不以为然也。所作诗文及功课，望日内付来。四弟、季弟从觉庵师读自佳。四弟年已渐长，须每日看史书十叶，无论能得科名与否，总可以稍长见识。季弟每日亦须看史，然温经更要紧，今年不必急急赴试也。

曾受恬自京南归，余寄回银四百两、高丽参半斤、鹿胶阿胶共五斤、闱墨二十部，不知家中已收到否？尚有衣一箱、银五百两，俟公车南归带回。

同乡汤海秋与杜兰溪，子女已过门而废婚，系汤家女儿及父母并不是。余俱如故。

周介夫鸣鸾放安徽庐凤道，其女儿欲许字纪泽。常南陔大淳升安徽臬台，其孙女欲许字纪泽。余俱不甚愿。

季仙九师为安徽学政后，升吏部右侍郎。廖老师名鸿荃，去年放钦差至河南塞河决，至今未成功，昨革职，赏七品顶戴，在河工效力赎罪。黄河大工不成，实国家大可忧虑之事。如何如何！余容后陈。

国藩手具

042．禀祖父母三月初十日

馈赠亲族之原因：一为有意留部分债，恐盈极生亏；一为亲族中老人在世不久，恐今后欲赠不能。

孙国藩跪禀祖父母大人万福金安：

二月十四，孙发第二号信，不知已收到否？孙身体平安，孙妇及曾孙男女皆好。孙去年腊月十八曾寄信到家，言寄家银一千两，以六百为家中还债之用，以四百为馈赠亲族之用。其分赠数目，另载寄弟信中，以明不敢自专之义也。后接家信，知兑啸山百三十千，则此银已亏空一百矣。顷闻曾受恬丁艰，其借银恐难遽完，则又亏空一百矣。所存仅八百，而家中旧债尚多，馈赠亲族之银，系孙一人愚见，不知祖父母、父亲、叔父以为可行否？伏乞裁夺。

孙所以汲汲馈赠者，盖有二故。一则我家气运太盛，不可不格外小心，以为持盈保泰之道。旧债尽清，则好处太全，恐盈极生亏；留债不清，则好中不足，亦处乐之法也。二则各亲戚家皆贫，而年老者，今不略为佽助，则他日不知何如。自孙入都后，如彭满舅曾祖、彭王姑母、欧阳岳祖母、江通十舅，已死数人矣。再过数年，则意中所欲馈赠之人，正不保何若矣！家中之债，今虽不还，后尚可还。赠人之举，今若不为，后必悔之。

此二者，孙之愚见如此。然孙少不更事，未能远谋，一切求祖父、叔父作主，孙断不敢擅自专权。其银待欧阳小岑南归，孙寄一大箱，衣物银两概寄渠处，孙认一半车钱。彼时再有信回。

孙谨禀

043．致温弟沅弟三月初十日

详为解释馈赠各位族戚之原因。教练字与读书之法。附课程表等。

六弟、九弟左右：

三月八日接到两弟二月十五所发信，信面载第二号，则知第一号信未到。比去提塘追索，渠云并未到京，恐尚在省未发也。以后信宜交提塘挂号，不宜交折差手，反致差错。

来书言自去年五月至十二月，计共发信七八次。兄到京后，家人仅检出二次：一系五月二十二日发，一系十月十六日发。其余皆不见。远信难达，往往似此。

腊月信有糊涂字样，亦情之不能禁者。盖望眼欲穿之时，疑信杂生，怨怒交至。惟骨肉之情愈挚，则望之愈殷；望之愈殷，则责之愈切。度日如年，居室如圜墙，望好音如万金之获，闻谣言如风声鹤唳；又加以堂上之悬思，重以严寒之逼人。其不能不出怨言以相詈者，情之至也。然为兄者观此二字，则虽曲谅其情，亦不能不责之；非责其情，责其字句之不检点耳。何芥蒂之有哉！

至于回京时有折弁南还，则兄实不知。当到家之际，门几如市，诸务繁剧，吾弟可想而知。兄意谓家中接榜后所发一信，则万事可以放心矣，岂尚有悬挂者哉？来书辨论详明，兄今不复辨，盖彼此之心虽隔万里，而赤诚不啻目见，本无纤毫之疑，何必因二字而多费唇舌！以后来信，万万不必提起可也。

所寄银两，以四百为馈赠族戚之用。来书云：“非有未经审量之处，即似稍有近名之心。”此二语推勘入微，兄不能不内省者也。又云：“所识穷乏得我而为之，抑逆知家中必不为此慷慨，而姑为是言。”斯二语者，毋亦拟阿兄不伦乎？兄虽不肖，亦何至鄙且奸至于如此之甚！所以为此者，盖族戚中有断不可不一援手之人，而其余则牵连而及。

兄己亥年至外家，见大舅陶穴而居，种菜而食，为恻然者久之。通十舅送我，谓曰：“外甥做外官，则阿舅来作烧火夫也。”南五舅送至长沙，握手曰：“明年送外甥妇来京。”余曰：“京城苦，舅勿来。”舅曰：“然。然吾终寻汝任所也。”言已泣下。兄念母舅皆已年高，饥寒之况可想。而十舅且死矣，及今不一援手，则大舅、五舅者又能沾我辈之余润乎？十舅虽死，兄意犹当恤其妻子；且从俗为之延僧，如所谓道场者，以慰逝者之魂而尽吾不忍死其舅之心。我弟我弟，以为可乎？

兰姊、蕙妹家运皆舛。兄好为识微之妄谈，谓姊犹可支撑，蕙妹再过数年则不能自存活矣。同胞之爱，纵彼无觖望，吾能不视如一家一身乎？

欧阳沧溟先生夙债甚多，其家之苦况，又有非吾家可比者。故其母丧，不能稍隆厥礼。岳母送余时，亦涕泣而道。兄赠之独丰，则犹徇世俗之见也。

楚善叔为债主逼迫，抢地无门。二伯祖母尝为余泣言之。又泣告子植曰：“八儿夜来泪注，地湿围径五尺也。”而田货于我家，价既不昂，事又多磨。尝贻书于我，备陈吞声饮泣之状。此子植所亲见，兄弟尝欷歔久之。

丹阁叔与宝田表叔昔与同砚席十年，岂意今日云泥隔绝至此！知其窘迫难堪之时，必有饮恨于实命之不犹者矣。丹阁戊戌年曾以钱八千贺我。贤弟谅其景况，岂易办八千者乎？以为喜极，固可感也；以为钓饵，则亦可怜也。

任尊叔见我得官，其欢喜出于至诚，亦可思也。

竟希公一项，当甲午年抽公项三十二千为贺礼，渠两房颇不悦。祖父曰：“待藩孙得官，第一件先复竟希公项。”此语言之已熟，特各堂叔不敢反唇相稽耳。同为竟希公之嗣，而菀枯悬殊若比〔此〕。设造物者一旦移其菀于彼二房，而移其枯于我房，则无论六百，即六两亦安可得耶？

六弟、九弟之岳家皆寡妇孤儿，槁饿无策。我家不拯之，则孰拯之者？我家少八两，未必遂为债户逼取；渠得八两，则举室回春。贤弟试设身处地而知其如救水火也。

彭王姑待我甚厚，晚年家贫，见我辄泣。兹王姑已没，故赠宜仁王姑丈，亦不忍以死视王姑之意也。腾七则姑之子，与我同孩提长养。各舅祖则推祖母之爱而及也。彭舅曾祖则推祖父之爱而及也。陈本七、邓升六二先生，则因觉庵师而牵连及之者也。

其余馈赠之人，非实有不忍于心者，则皆因人而及。非敢有意讨好沽名钓誉，又安敢以己之豪爽形祖父之刻啬，为此奸鄙之心之行也哉？

诸弟生我十年以后，见诸戚族家皆穷，而我家尚好，以为本分如此耳，而不知其初皆与我家同盛者也。兄悉见其盛时气象，而今日零落如此，则大难为情矣。凡盛衰在气象，气象盛则虽饥亦乐，气象衰则虽饱亦忧。今我家方全盛之时，而贤弟以区区数百金为极少，不足比数。设以贤弟处楚善、宽五之地，或处葛、熊二家之地，贤弟能一日以安乎？凡遇之丰啬顺舛，有数存焉，虽圣人不能自为主张。天可使吾今日处丰亨之境，即可使吾明日处楚善、宽五之境。君子之处顺境，兢兢焉常觉天之过厚于我，我当以所余补人之不足。君子之住啬境，亦兢兢焉常觉天之厚于我：非果厚也，以为较之尤啬者，而我固已厚矣。古人所谓境地须看不如我者，此之谓也。

来书有“区区千金”四字，其毋乃不知天之已厚于我兄弟乎？兄尝观《易》之道，察盈虚消息之理，而知人不可无缺陷也。日中则昃，月盈则亏，天有孤虚，地阙东南，未有常全而不缺者。《剥》也者，《复》之幾也，君子以为可喜也。《》也者，《姤》之渐也，君子以为可危也。是故既吉矣，则由吝以趋于凶；既凶矣，则由悔以趋于吉。君子但知有悔耳。悔者，所以守其缺而不敢求全也。小人则时时求全；全者既得，而吝与凶随之矣。众人常缺，而一人常全，天道屈伸之故，岂若是不公乎？今吾家椿萱重庆，兄弟无故，京师无比美者，亦可谓至万全者矣。故兄但求缺陷，名所居曰求缺斋。盖求缺于他事，而求全于堂上。此则区区之至愿也。家中旧债不能悉清，堂上衣服不能多办，诸弟所需不能一给，亦求缺陷之义也。内人不明此意，时时欲置办衣物，兄亦时时教之。今幸未全备，待其全时，则吝与凶随之矣。此最可畏者也。贤弟夫妇诉怨于房闼之间，此是缺陷，吾弟当思所以弥其缺而不可尽给其求，盖尽给则渐几于全矣。吾弟聪明绝人，将来见道有得，必且韪余之言也。

至于家中欠债，则兄实有不尽知者。去年二月十六接父亲正月四日手谕，中云：“年事一切，银钱敷用有余。上年所借头息钱，均已完清。家中极为顺遂，故不窘迫。”父亲所言如此，兄亦不甚了了。不知所完究系何项？未完尚有何项？兄所知者，仅江孝八外祖百两、朱岚暄五十两而已。其余如耒阳本家之账，则兄由京寄还，不与家中相干。甲午冬借添梓坪钱五十千，尚不知作何还法，正拟此次禀问祖父。此外账目，兄实不知。下次信来，务望详开一单，使兄得渐次筹画。如弟所云家中欠债千余金，若兄早知之，亦断不肯以四百赠人矣。如今信去已阅三月，馈赠族戚之语，不知乡党已传播否？若已传播而实不至，则祖父受啬吝之名，我加一信，亦难免二三其德之诮。此兄读两弟来书，所为踌躇而无策者也。兹特呈堂上一禀，依九弟之言书之。谓朱啸山、曾受恬处二百落空，非初意所料。其馈赠之项，听祖父、叔父裁夺。或以二百为赠，每人减半亦可；或家中十分窘迫，即不赠亦可。戚族来者，家中即以此信示之，庶不悖于过则归己之义。贤弟观之以为何如也？

若祖父、叔父以前信为是，慨然赠之，则此禀不必付归，兄另有安信付去。恐堂上慷慨持赠，反因接吾书而尼沮。凡仁心之发，必一鼓作气，尽吾力之所能为。稍有转念，则疑心生，私心亦生。疑心生则计较多，而出纳吝矣；私心生则好恶偏，而轻重乖矣。使家中慷慨乐与，则慎无以吾书生堂上之转念也。使堂上无转念，则此举也，阿兄发之，堂上成之，无论其为是为非，诸弟置之不论可耳。向使去年得云贵、广西等省苦差，并无一钱寄家，家中亦不能责我也。

九弟来书，楷法佳妙，余爱之不忍释手。起笔收笔皆藏锋，无一笔撒手乱丢，所谓有往皆复也。想与陈季牧讲究，彼此各有心得，可喜可喜。然吾所教尔者，尚有二事焉。一曰换笔。古人每笔中间必有一换，如绳索然。第一股在上，一换则第二股在上，再换则第三股在上也。笔尖之着纸者仅少许耳。此少许者，吾当作四方铁笔用。起处东方在左，西方向右，一换则东方向右矣。笔尖无所谓方也，我心中常觉其方。一换而东，再换而北，三换而西，则笔尖四面有锋，不仅一面相向矣。二曰结字有法。结字之法无穷，但求胸有成竹耳。

六弟之信，文笔拗而劲，九弟文笔婉而达，将来皆必有成。但目下不知各看何书？万不可徒看考墨卷，汩没性灵。每日习字不必多，作百字可耳。读背诵之书不必多，十叶可耳。看涉猎之书不必多，亦十叶可耳。但一部未完，不可换他部，此万万不易之道。阿兄数千里外教尔，仅此一语耳。

罗罗山兄读书明大义，极所钦仰，惜不能会面畅谈。

余近来读书无所得，酬应之繁，日不暇给，实实可厌。惟古文各体诗，自觉有进境，将来此事当有成就；恨当世无韩愈、王安石一流人与我相质证耳。贤弟亦宜趁此时学为诗、古文，无论是否，且试拈笔为之。及今不作，将来年长，愈怕丑而不为矣。每月六课，不必其定作时文也。古文、诗、赋、四六无所不作，行之有常。将来百川分流，同归于海。则通一艺即通众艺，通于艺即通于道，初不分而二之也。此论虽太高，然不能不为诸弟言之，使知大本大原，则心有定向，而不至于摇摇无着。虽当其应试之时，全无得失之见乱其意中，即其用力举业之时，亦于正业不相妨碍。诸弟试静心领略，亦可徐徐会悟也。

外附录《五箴》一首、《养身要言》一纸、《求缺斋课程》一纸，诗文不暇录，惟谅之。

兄国藩手草

五箴并序　　　甲辰春作

少不自立，荏苒遂泪〔洎〕今兹。盖古人学成之年，而吾碌碌尚如斯也，不其戚矣！继是以往，人事日纷，德慧日损，下流之赴，抑又可知。夫疢疾所以益智，逸豫所以亡身，仆以中材而履安顺，将欲刻苦而自振拔，谅哉其难之与！作《五箴》以自创云。

立志箴

煌煌先哲，彼不犹人。藐焉小子，亦父母之身。聪明福禄，予我者厚哉！弃天而佚，是及凶灾。积悔累千，其终也已。往者不可追，请从今始。荷道以躬，舆之以言。一息尚活，永矢弗谖。

居敬箴

天地定位，二五胚胎。鼎焉作配，实曰三才。俨恪斋明，以凝女命。女之不庄，伐生戕性。谁人可慢？何事可弛？弛事者无成，慢人者反尔。纵彼不反，亦长吾骄。人则下女，天罚昭昭。

主静箴

斋宿日观，天鸡一鸣。万籁俱息，但闻钟声。后有毒蛇，前有猛虎。神定不慑，谁敢余侮？岂伊避人，日对三军。我虑则一，彼纷不纷。驰骛半生，曾不自主。今其老矣，殆扰扰以终古。

谨言箴

巧语悦人，自扰其身。闲言送日，亦搅女神。解人不夸，夸者不解。道听途说，智笑愚骇。骇者终明，谓女实欺。笑者鄙女，虽矢犹疑。尤悔既丛，铭以自攻。铭而复蹈，嗟女既耄。

有恒箴

自吾识字，百历洎兹。二十有八载，则无一知。曩之所忻，阅时而鄙。故者既抛，新者旋徙。德业之不常，曰为物牵。尔之再食，曾未闻或愆。黍黍之增，久乃盈斗。天君司命，敢告马走。

养身要言　癸卯入蜀道中作

一阳初动处，万物始生时。不藏怒焉，不宿怨焉。右仁所以养肝也。

内有整齐思虑，外而敬慎威仪。泰而不骄，威而不猛。右礼所以养心也。

饮食有节，起居有常。作事有恒，容止有定。右信所以养脾也。

扩然而大公，物来而顺应。裁之吾心而安，揆之天理而顺。右义所以养肺也。

心欲其定，气欲其定，神欲其定，体欲其定。右智所以养肾也。

求缺斋课程　癸卯孟夏立

读熟读书十叶。看应看书十叶。习字一百。数息百入〔八〕。记过隙影即日记。记茶余偶谈一则。右每日课。

逢三日写回信。逢八日作诗、古文一艺。右月课。

熟读书：《易经》、《诗经》、《史记》、《明史》、《屈子》、《庄子》、杜诗、韩文。

应看书不具载。

044．致澄弟温弟沅弟季弟四月二十二日

托人带回银及诸物。

四位老弟左右：

前黄仙垣归，托带四川闱墨四十部，共二包，无家信。顷欧阳小岑归，托带大皮箱一口，内银五百十两、衣服一单，单存箱内。又长包一个，内袍褂料及毡子诸物，亦有单存包内，有家信数行。外又有寄霞仙信一件、书一包，共十套。不知仙垣、小岑二君到时，诸弟尚在省城否？

兹安化梁庄同年献廷南还，又托带四川闱墨四十部，共一包。有一包系油纸封的，内装钉闱墨二十部、彭王姑墓志铭一幅内业误叶、慄误憟、龙翰臣写散馆卷三开、自写白折一本试笔写的，故大小不匀。又布包鹿胶一包重三斤。又乡试录题名录共一包照收。并附大挑单一纸。

其进士题名录及散馆录随后交折差带回，统俟后信详述。

兄国藩手草

045．禀父母五月十二日

纪泽等婚事暂缓。送戚族家银两，家家须同等对待。

男国藩跪禀父母亲大人万福金安：

五月十一接到四月十三自省城所发信，具悉一切。

母亲齿痛，不知比从前略松否？现服何药？下次望季弟寄方来看。叔父之病至今未愈，想甚沉重，望将药方病症书明寄京。刘东屏医道甚精，然高云亭犹嫌其过于胆大，不知近日精进何如？务宜慎之又慎！

王率五荒唐如此，何以善其后？若使到京，男当严以束之，婉以劝之。明年会试后偕公车南归，自然安置妥当，家中尽可放心；特恐其不到京耳。

本家受恬之银，男当写信去催。江西抚台系男戊戌座师，男可写信提及，亦不能言调剂之说。常南陔之世兄，闻其宦家习气太重。孙男孙女尚幼，不必急于联婚。且男之意，儿女联姻，但求勤俭孝友之家，不愿与宦家结契联婚，不使子弟长奢惰之习。不知大人意见何如？望即日将常家女庚退去，托阳九婉言以谢。渠托买高丽参，因亲事不成，亦不便买。

本家道三兄弟托荐馆，男当代为留心。然分发湖南者，即使在京答应，未必到省果去找他，此亦不可靠者也。常南陔处，即由男写信回复。

前男送各戚族家银两，不知祖父、父亲、叔父之意云何？男之浅见，不送则家家不送，要送则家家全送；要减则每家减去一半，不减则家家不减。不然，口惠而实不至，亲族之间嫌怨丛生，将来衅生不测，反成仇雠。伏乞堂上审慎施行。百叩百叩。

男谨禀

046．致澄弟温弟沅弟季弟五月十二日

日内应酬繁多。勉温甫等勿汲汲于进学，应注重于德行文章。

四位老弟足下：

自三月十三日发信后，至今未寄一信。余于三月二十四日移寓前门内西边碾儿胡同，与城外消息不通。四月间到折差一次，余竟不知。迨既知，而折差已去矣。惟四月十九欧阳小岑南归，余寄衣箱银物并信一件。四月二十四梁庄南归，余寄书卷零物并信一件。两信皆仅数语，至今想尚未到。四月十三黄仙垣南归，余寄闱墨并无书信，想亦未到。兹将三次所寄各物另开清单付回，待三人到时，家中照单查收可也。

内城现住房共二十八间，每月房租京钱叁拾串，极为宽敞。冯树堂、郭筠仙所住房屋皆清洁。甲三于三月二十四日上学，天分不高不低，现已读四十天，读至自修齐至平治矣。因其年太小，故不加严。已读者字皆能认。两女皆平安。陈岱云之子在余家亦甚好。内人身子如常，现又有喜，大约九月可生。

余体气较去年略好，近因应酬太繁，天气渐热，又有耳鸣之病。今年应酬较往年更增数倍。第一为人写对联条幅，合四川、湖南两省求书者几日不暇给。第二公车来借钱者甚多，无论有借无借，多借少借，皆须婉言款待。第三则请酒拜客及会馆公事。第四则接见门生，颇费精神。又加以散馆，殿试则代人料理，考差则自己料理。诸事冗杂，遂无暇读书矣。

三月二十八大挑甲午科，共挑知县四人，教官十九人。其全单已于梁庄所带信内寄回。四月初八日发会试榜，湖南中七人，四川中八人，去年门生中二人。另有题名录附寄。十二日新进士复试，十四发一等二十一名，另有单附寄。十六日考差，余在场，二文一诗，皆妥当无弊病，写亦无错落。兹将诗稿寄回。十八日散馆，一等十九名。本家心斋取一等十二名，陈启迈取二等第三名，二人俱留馆。徐棻因诗内皴字误写皱字，改作知县，良可惜也。二十二日散馆者引见，二十六七两日考差者引见，二十八日新进士朝考，三十日发全单附回。二十一日新进士殿试，二十四日点状元，全榜附回。五月初四五两日新进士引见。初一日放云贵试差，初二日钦派大教习二人，初六日奏派小教习六人，余亦与焉。

初十日奉上谕，翰林侍读以下，詹事府洗马以下，自十六日起每日召见二员。余名次第六，大约十八日可以召见。从前无逐日分见翰詹之例，自道光十五年始一举行，足征圣上勤政求才之意。十八年亦如之，今年又如之。此次召见，则今年放差大半，奏对称旨者居其半，诗文高取者居其半也。

五月十一日接到四月十三家信，内四弟、六弟各文二首，九弟、季弟各文一首。四弟东皋课文甚洁净，诗亦稳妥。“则何以哉”一篇亦清顺有法，第词句多不圆足，笔亦平沓不超脱。平沓最为文家所忌，宜力求痛改此病。六弟笔气爽利，近亦渐就范围。然词意平庸，无才气峥嵘之处，非吾意中之温甫也。如六弟之天姿不凡，此时作文，当求议论纵横，才气奔放，作为如火如荼之文，将来庶有成就。不然一挑半剔，意浅调卑，即使获售，亦当自惭其文之浅薄不堪。若其不售，则又两失之矣。今年从罗罗山游，不知罗山意见如何？吾谓六弟今年入泮固妙，万一不入，则当尽弃前功，壹志从事于先辈大家之文。年过二十，不为少矣，若再扶墙摩壁，役役于考卷截搭小题之中，将来时过而业仍不精，必有悔恨于失计者，不可不早图也。余当日实见不到此，幸而早得科名，未受其害。向使至今未尝入泮，则数十年从事于吊渡映带之间，仍然一无所得，岂不腼颜也哉！此中误人终身多矣。温甫以世家之子弟，负过人之姿质，即使终不入泮，尚不至于饥饿，奈何亦以考卷误终身也？九弟要余改文详批，余实不善改小考文，当请曹西垣代改，下次折弁付回。季弟文气清爽异常，喜出望外；意亦层出不穷。以后务求才情横溢，气势充畅，切不可挑剔敷衍，安于庸陋。勉之勉之，初基不可不大也。书法亦有褚字笔意，尤为可喜。总之，吾所望于诸弟者，不在科名之有无，第一则孝弟为瑞，其次则文章不朽。诸弟若果能自立，当务其大者远者，毋徒汲汲于进学也。

冯树堂、郭筠仙在寓看书作文，功无间断。陈季牧日日习字，亦可畏也。四川门生留京约二十人，用功者颇多。余不尽书。

兄国藩草

047．禀父母六月二十三日

王率五到京，京城实无法安排。

男国藩跪禀父母亲大人万福金安：

五月十二日，男发第六号信，其信甚厚。内有寄欧阳小岑、黄仙垣、梁庄三处货物单。此刻三人想俱到省，不审已照单查收否？

男及男妇身体清吉。孙儿亦好，六月十七日《三字经》读完，十八日读《尔雅》起。二孙女皆好。冯树堂、郭筠仙皆在寓如常。王率五妹夫于五月二十三日到京，其从弟仕四同来。二人在湘潭支钱十千，在长沙搭船，四月十二日至汉口。在汉口杉牌敞内住十天。二十二在汉口起身，步行至京，道上备尝辛苦。幸天气最好，一路无雨无风，平安到京。在道上仅伤风两日，服药二帖而愈。到京又服凉药二帖，补药三帖，现在精神全好。初到京时，遍身衣裤鞋袜皆坏，件件临时新制，而率五仍不知艰苦。京城实无位置他处，只得暂留男寓，待有便即令他回家。男自调停妥当，家中不必挂心，蕙妹亦不必着急。至于仕四，目前尚在男寓吃饭。待一月既满，如有朋友回南，则荐仕四作仆人带归；如无便可荐，则亦只得麾之出门，不能长留男寓也。湖北主考仓少平系男同年相好，男托仓带仕四到湖北。仓七月初一出京，男给仕四钱约六千，即可安乐到家。本不欲优待他，然不如此，则渠必流落京城，终恐为男之累，不如早打发他回为妥。

祖父大人于四月鼻血多出，男闻不胜惶恐。闻率五说祖父近日不吃酒，不甚健步，不知究竟何如？万求一一详示。叔父病势似不轻，男尤挂心，务求将病症开示。男教习庶吉士，五月十八日上学，门生六人。二十日蒙皇上御勤政殿召见，天语垂问及男奏对，约共六七十句。

今年考差，只剩河南、山东、山西三省，大约男已无望。男今年甚怕放差，盖因去年男妇生产是踏花生，今年恐走旧路，出门难以放心；且去年途中之病，至今心悸。男日来应酬已少，读书如故。寓中用度浩繁，共二十口吃饭，实为可怕。居家保身一切，男知谨慎，大人不必挂念。

男谨禀

048．禀父母七月二十日

汤海秋去世。温甫在省城读书无长进，应去其骄傲气习。

男国藩跪禀父母亲大人万福金安：

六月二十三日男发第七号信交折差，七月初一日发第八号交王仕四手，不知已收到否？

六月二十日接六弟五月十二书，七月十六接四弟、九弟五月二十九日书，皆言忙迫之至。寥寥数语，字迹潦草，即县试案首前列皆不写出。同乡有同日接信者，即考古考老生皆已详载。同一折差也，各家发信迟十余日而从容，诸弟发信早十余日而忙迫，何也？且次次忙迫，无一次稍从容者，又何也？

男等在京大小平安，同乡诸家皆好。惟汤海秋于七月八日得病，初九未刻即逝。六月二十八考教习，冯树堂、郭筠仙、朱啸山皆取。湖南今年考差，仅何子贞得差，余皆未放。惟陈岱云光景最苦。男因去年之病，反以不放为乐。王仕四已善为遣回。率五大约在粮船回，现尚未定。渠身体平安，二妹不必挂心。叔父之病，男累求详信直告，至今未得，实不放心。甲三读《尔雅》，每日二十余字，颇肯率教。

六弟今年正月信欲从罗罗山处附课，男甚喜之。后来信绝不提及，不知何故？所付来京之文，殊不甚好。在省读书二年，不见长进，男心实忧之而无如何，只恨男不善教诲而已。大抵第一要除骄傲气习。中无所有而夜郎自大，此最坏事。四弟、九弟虽不长进，亦不自满。求大人教六弟，总期不自满足为要。余俟续呈。

男谨禀

049．禀祖父母八月二十九日

王率五已于八月二十八日乘船南归。

孙国藩跪禀祖父母大人万福金安：

八月二十七日接到七月十五、二十五两次所发之信，内祖父母各一信、父亲母亲叔父各一信，诸弟亦皆有信，欣悉一切，慰幸之至。叔父之病，得此次信始可放心。祖父正月手书之信，孙比收他处，后偶忘之，近亦寻出。孙七月二十发第九号信，不知到否？

八月二十八日，陈岱云之弟送灵榇回南，坐粮船。孙以率五妹夫与之同伴南归。船钱饭钱，陈宅皆不受。孙送至城外，率五挥泪而别，甚为可怜。率五来意，本欲考供事，冀得一官以养家。孙以供事必须十余年乃可得一典史，宦海风波，安危莫卜，卑官小吏，尤多危机，每见佐杂末秩下场鲜有好者。孙在外已久，阅历已多，故再三苦言劝率五居乡，勤俭守旧，不必出外做官。劝之既久，率五亦以为然。其打发行李诸物，孙一一办妥，另开单呈览。

孙送率五归家，即于是日申刻生女，母女俱平安。前正月间，孙寄银回南，有馈赠亲族之意，理宜由堂上定数目，方合《内则》“不敢私与”之道。孙比时糊涂，擅开一单，轻重之际，多不妥当，幸堂上各大人斟酌增减，方为得宜。但岳家太多，他处相形见绌，孙稍有不安耳。

率五至家，大约在春初可以到家。渠不告而出，心中怀惭。到家后，望大人不加责，并戒家中及近处无相讥讪为幸。

孙谨禀

050．致澄弟温弟沅弟季弟八月二十九日

进德修业可由己做主，功名富贵悉由命定。

四位老弟左右：

昨二十七日接信，快畅之至，以信多而处处详明也。

四弟七夕诗甚佳，已详批诗后。从此多作诗亦甚好，但须有志有恒，乃有成就耳。余于诗亦有工夫，恨当世无韩昌黎及苏、黄一辈人可与发吾狂言者。但人事太多，故不常作诗，用心思索，则无时敢忘之耳。

吾人只有进德、修业两事靠得住。进德，则孝弟仁义是也；修业，则诗文作字是也。此二者由我作主，得尺则我之尺也，得寸则我之寸也。今日进一分德，便算积了一升谷；明日修一分业，又算余了一文钱。德业并增，则家私日起。至于功名富贵，悉由命定，丝毫不能自主。昔某官有一门生为本省学政，托以两孙当面拜为门生。后其两孙岁考临场大病，科考丁艰，竟不入学。数年后两孙乃皆入，其长者仍得两榜。此可见早迟之际，时刻皆有前定。尽其在我，听其在天，万不可稍生妄想。六弟天分较诸弟更高，今年受黜，未免愤怨。然及此正可困心横虑，大加卧薪尝胆之功，切不可因愤废学。

九弟劝我治家之法，甚有道理，喜甚慰甚。自荆七遣去之后，家中亦甚整齐，问率五归家便知。《书》曰：“非知之艰，行之维艰。”九弟所言之理，亦我所深知者。但不能庄严威厉，使人望若神明耳。自此后，当以九弟言书诸绅而刻刻警省。

季弟信天性笃厚，诚如四弟所云“乐何如之”。求我示读书之法及进德之道，另纸开示。余不具。

国藩手草

051．禀父母九月十九日

澄侯等人应以看书为主。

男国藩跪禀父母亲大人万福金安：

八月二十九日男发第十号信，备载二十八生女及率五回南事，不知已收到否？

男身体平安。冢妇月内甚好，去年月里有病，今年尽除去。孙儿女皆好。初十日顺天乡试发榜，湖南中三人，长沙周荇农中南元原名康立。率五之归，本拟附家心斋处。因率五不愿坐车，故附陈岱云之弟处同坐粮船。昨岱云自天津归，云船不甚好，男颇不放心。幸船上人多，应无可虑。

诸弟考试后，尽肄业小罗巷庵，不知勤惰若何？此时惟季弟较小，三弟俱年过二十，总以看书为主。我境惟彭薄墅先生看书略多，自后无一人讲究者，大抵为考试文章所误。殊不知看书与考试全不相碍，彼不看书者，亦仍不利考如故也。我家诸弟此时无论考试之利不利，无论文章之工不工，总以看书为急。不然则年岁日长，科名无成，学问亦无一字可靠，将来求为塾师而不可得。或经或史或诗集文集，每日总宜看二十页。男今年以来无日不看书，虽万事丛忙，亦不废正业。

闻九弟意欲与刘霞仙同伴读书。霞仙近来见道甚有所得，九弟若去，应有进益。望大人斟酌行之，男不敢自主。此事在九弟自为定计。若愧奋直前，有破釜沉舟之志，则远游不负；若徒悠忽因循，则近处尽可度日，何必远行百里外哉？求大人察九弟之志而定计焉。余容续呈。

男谨禀

052．致澄弟温弟沅弟季弟九月十九日

修德进业在于立志。

四位老弟足下：

自七月发信后未接诸弟信，乡间寄信较省城百倍之难，故余亦不望也。

九弟前信有意与刘霞仙同伴读书，此意甚佳。霞仙近来读朱子书大有所见，不知其言语容止、规模气象何如？若果言动有礼，威仪可则，则直以为师可也，岂特友之哉！然与之同居，亦须真能取益乃佳，无徒浮慕虚名。人苟能自立志，则圣贤豪杰何事不可为？何必借助于人！“我欲仁，斯仁至矣”。我欲为孔孟，则日夜孜孜，惟孔孟之是学，人谁得而御我哉？若自己不立志，则虽日与尧舜禹汤同住，亦彼自彼，我自我矣，何与于我哉！去年温甫欲读书省城，吾以为离却家门局促之地而与省城诸胜己者处，其长进当不可限量。乃两年以来看书亦不甚多，至于诗文，则绝无长进，是不得归咎于地方之局促也。去年余为择师丁君叙忠，后以丁君处太远，不能从，余意中遂无他师可从。今年弟自择罗罗山改文，而嗣后杳无信息，是又不得归咎于无良友也。日月逝矣，再过数年则满三十，不能不趁三十以前立志猛进也。

余受父教，而余不能教弟成名，此余所深愧者。他人与余交，多有受余益者，而独诸弟不能受余之益，此又余所深恨者也。今寄霞仙信一封，诸弟可钞存信稿而细玩之。此余数年来学思之力，略具大端。

六弟前嘱余将所作诗录寄回。余往年皆未存稿，近年存稿者不过百余首耳，实无暇钞写，待明年将全本付回可也。

国藩草

053．禀父母十月二十一日

纪泽已读《尔雅》一本。在京为父母祝寿。

男国藩跪禀父母亲大人万福金安：

九月二十日，男发十一号信，内有寄刘霞仙一封，想已收到。

男身体平安，读书日有常课。自六月底起，至今未尝间断一天。男妇如常，渐渐有乳。孙男读书有恒，已读《尔雅》一本。共四本，大约明年下半年可读完。此书太难，他书则易为力矣。三孙女皆好，余亦合室平安。男自七月起，寓中已养车马，每年须费百金。因郭雨三奉讳出京，渠车马借与男用。渠曾借男五十金，亦未见还。

率五在东昌有信来京，兹附呈。渠在道上，船钱火食皆陈宅的，所需用者不过剃头、吃烟而已，故男仅给银十两、钱五千而已。意谓钱已够用，银可剩下到家也。兹渠到东昌已将钱用完，不知余银敷用否？若不敷，陈处挪移自易，然男已不放心。

邹至堂来，望付茶叶一篓、大小剪刀各二把，其余布匹、腊肉之类俱不必付，盖家中极难办，路上极难带也。初九日，父亲大人寿辰，京寓客共三席。十一月初三日，母亲大人六十寿辰。男不获在家庆祝，不胜瞻恋。男拟于寿辰后作寿屏一架，即留在京张挂，不必付回。诸弟读书，不知明年定在何处，望于今冬写信告之，男不胜悬望。谨禀。即跪叩父母亲大人双寿大喜。

054．致澄弟温弟沅弟季弟十月二十一日

力除傲气，力戒自满，毋为人所冷笑。

四位老弟足下：

前次回信内有四弟诗，想已收到。九月家信有送率五诗五首，想已阅过。吾人为学最要虚心。尝见朋友中有美材者，往往恃才傲物，动谓人不如己，见乡墨则骂乡墨不通，见会墨则骂会墨不通，既骂房官，又骂主考，未入学者则骂学院。平心而论，己之所为诗文，实亦无胜人之处；不特无胜人之处，而且有不堪对人之处。只为不肯反求诸己，便都见得人家不是，既骂考官，又骂同考而先得者。傲气既长，终不进功，所以潦倒一生而无寸进也。

余平生科名极为顺遂，惟小考七次始售。然每次不进，未尝敢出一怨言，但深愧自己试场之诗文太丑而已。至今思之，如芒在背。当时之不敢怨言，诸弟问父亲、叔父及朱尧阶便知。盖场屋之中，只有文丑而侥幸者，断无文佳而埋没者，此一定之理也。

三房十四叔非不勤读，只为傲气太胜，自满自足，遂不能有所成。京城之中，亦多有自满之人。识者见之，发一冷笑而已。又有当名士者，鄙科名为粪土，或好作诗古，或好讲考据，或好谈理学，嚣嚣然自以为压倒一切矣。自识者观之，彼其所造，曾无几何，亦足发一冷笑而已。故吾人用功，力除傲气，力戒自满，毋为人所冷笑，乃有进步也。

诸弟平日皆恂恂退让，第累年小试不售，恐因愤激之久，致生骄惰之气，故特作书戒之，务望细思吾言而深省焉。幸甚幸甚。

国藩手草

055．禀祖父母十一月二十一日

纪泽好写字。晒皮衣之法。

孙国藩跪禀祖父母大人万福金安：

十月二十一日发十二号家信，想已收到。孙在京平安，孙妇及曾孙男女四人皆好。曾孙最好写字，散学后则在其母房中多写，至初更犹不肯睡，骂亦不止。目下天寒墨冻，脱手写多不成字，兹命之写禀安帖寄呈，以博堂上大人一欢笑而已。

上半年所付黑狸皮褂，不知祖父大人合身否？闻狸皮在南边易于回潮，黑色变为黄色，不知信否？若果尔，则回潮天气须勤勤检视。又凡收皮货，须在省城买潮老。其色如白淮盐，微带黄色。其气如樟木。用皮纸包好，每包约寸大，每衣内置三四包。收衣时，仍将此包置衣内。又每年晒皮货，晒衣之日，不必折收，须过两天，待热气退尽乃收。

江西家受恬明府昨有信来，云此银今冬必付到，不知近来接到否？如未接，则立即写信来京，再去催取。兑银之难，往往如此。

同乡唐镜海先生三年以来连生三子，而长者前以病殇，幼者昨又以痘殇，仅存次子，尚未周岁，良可悼叹。

现在京官甚少，仅二十二人。昨十月二十五日谢恩赴宫门叩头者，仅到三人，尤非盛时气象。兹将谢折付回呈览。

王率五到家，须即寄一信。仕四已于八月初到省，不知曾到我家否？母亲生日，京中仅客一席，待明年当付寿屏回。家中有所需之物，须写信来，明年会试后寄归。

孙谨禀

056．致澄弟温弟沅弟季弟十一月二十一日

望写信以作诗文读书之事相告，学问之道无穷，总以有恒为主。

四位老弟足下：

前月寄信，想已接到。余蒙祖宗遗泽、祖父教训，幸得科名，内顾无所忧，外遇无不如意，一无所觖矣。所望者再得诸弟强立，同心一力，何患令名之不显？何患家运之不兴？欲别立课程，多讲规条，使诸弟遵而行之，又恐诸弟习见而生厌心；欲默默而不言，又非长兄督责之道。是以往年常示诸弟以课程，近来则只教以有恒二字。所望于诸弟者，但将诸弟每月功课写明告我，则我心大慰矣。乃诸弟每次写信，从不将自己之业写明，乃好言家事及京中诸事。此时家中重庆，外事又有我料理，诸弟一概不管可也。以后写信，但将每月作诗几首，作文几首，看书几卷，详细告我，则我欢喜无量。诸弟或能为科名中人，或能为学问中人，其为父母之令子一也，我之欢喜一也。慎弗以科名稍迟，而遂谓无可自力也。如霞仙今日之身分，则比等闲之秀才高矣。若学问愈进，身分愈高，则等闲之举人、进士又不足论矣。

学问之道无穷，而总以有恒为主。兄往年极无恒，近年略好，而犹未纯熟。自七月初一起，至今则无一日间断。每日临帖百字，钞书百字，看书少亦须满二十页，多则不论。自七月起，至今已看过《王荆公文集》百卷，《归震川文集》四十卷，《诗经大全》二十卷，《后汉书》百卷，皆朱笔加圈批。虽极忙，亦须了本日功课，不以昨日耽搁而今日补做，不以明日有事而今日预做。诸弟若能有恒如此，则虽四弟中等之资，亦当有所成就，况六弟、九弟上等之资乎？

明年肄业之所，不知已有定否？或在家，或在外，无不可者。谓在家不可用功，此巧于卸责者也。吾今在京，日日事务纷冗，而犹可以不间断，况家中万万不及此间之纷冗乎？树堂、筠仙自十月起，每十日作文一首，每日看书十五页，亦极有恒。诸弟试将朱子《纲目》过笔圈点，定以有恒，不过数月即圈完矣。若看注疏，每经亦不过数月即完。切勿以家中有事而间断看书之课，又弗以考试将近而间断看书之课。虽走路之日，到店亦可看；考试之日，出场亦可看也。

兄日夜悬望，独此有恒二字告诸弟，伏愿诸弟刻刻留心。幸甚幸甚。

兄国藩手草

057．禀祖父母十二月十四日

转补翰林院侍读。

孙国藩跪禀祖父母大人万福金安：

十一月二十二日发十三号信。二十九日，祖母大人寿辰，孙等叩头遥祝，寓中客一席。次日请同县公车一席。初七日，皇上御门，孙得转补翰林院侍读。所遗侍讲缺，许乃钊补升。侍讲转侍读，照例不谢恩，故孙未具折谢恩。

今冬京中又得厚雪。初九日设三坛求雪，四、五、六阿哥诣三坛行礼，皇上亲诣太高殿行礼。十一日即得大雪。天心感召，呼吸相通，良可贺也。

孙等在京平安。曾孙读书有恒，惟好写字，见闲纸则乱画，请其母钉成本子。孙今年用度尚宽裕，明年上半年尚好，至五月后再作计。昨接曾兴仁信，知渠银尚未还。孙甚着急，已写信去催，不知家中今年可不窘迫否？

同乡京官皆如故。冯树堂、郭筠仙在寓亦好。荆七自五月出去，至今未敢见孙面，在同乡陈洪钟主事家，光景亦好。若使流落失所，孙亦必宥而收恤之。特渠对人言，情愿饿死，不愿回南。此实难处置。孙则情愿多给银两使他回去，不愿他在京再犯出事。望大人明示以计，俾孙遵行。四弟等自七月寄信来后，至今未再得信，孙甚切望。

严太爷在京引见，来拜一次。孙回拜一次，又请酒，渠未赴席。此人向有狂妄之名，孙己亥年在家，一切不与之计较，故相安于无事。大约明春可回湘乡任。

孙谨禀

058．致澄弟温弟沅弟季弟十二月十八日

与常家联姻事宜慎重。对宗族姻党应一概爱之敬之。

诸位老弟足下：

十四日发十四号家信，因折弁行急，未作书与诸弟。十六早接到十一月十二所发信，内父亲一信、四位老弟各一件。是日午刻又接九月十二所寄信，内父亲及四、六、九弟各一件。具悉一切，不胜欣幸。

曹石樵明府待我家甚为有礼，可感之至。兹寄一信去。西〔坤〕四位，因送项太简，致生嫌隙。今虽不复形之口角，而其心究不免有觖望。故特作信寄丹阁叔，使知我家光景亦非甚裕者。贤弟将此信呈堂上诸大人，以为开诚布公否？如堂上诸大人执意不肯送去，则不送亦可也。

四弟之诗又有长进，第命意不甚高超，声调不甚响亮。命意之高，须要透过一层。如说考试，则须说科名是身外物，不足介怀，则诗意高矣；若说必以得科名为荣，则意浅矣。举此一端，余可类推。腔调则以多读诗为主，熟则响矣。

去年树堂所寄之笔，亦我亲手买者。春光醉目前每支大钱五百文，实不能再寄。汉璧尚可寄，然必须明年会试后乃有便人回南，春间不能寄也。

五十读书固好，然不宜以此耽阁自己功课。女子无才便是德，此语不诬也。常家欲与我结婚，我所以不愿者，因闻常世兄最好恃父势作威福，衣服鲜明，仆从烜赫，恐其家女子有宦家骄奢习气，乱我家规，诱我子弟好佚耳。今渠再三要结婚，发甲五八字去，恐渠家是要与我为亲家，非欲与弟为亲家。此语不可不明告之。贤弟婚事，我不敢作主，但亲家为人何如，亦须向汪三处查明。若吃鸦片烟，则万不可对；若无此事，则听堂上各大人与弟自主之可也。所谓翰堂秀才者，其父子皆不宜亲近，我曾见过，想衡阳人亦有知之者。若要对亲，或另请媒人亦可。

六弟九月之信，于自己近来弊病颇能自知，正好用功自医，而犹曰“终日泄泄”，此则我所不解者也。家中之事，弟不必管。天破了自有女娲管，洪水大了自有禹王管，家事有堂上大人管，外事有我管，弟只安心自管功课而已，何必问其他哉？至于宗族姻党，无论他与我家有隙无隙，在弟辈只宜一概爱之敬之。孔子曰“泛爱众而亲仁”，孟子曰“爱人不亲反其仁”，“礼人不答反其敬”。此刻未理家事，若便多生嫌怨，将来当家立业，岂不个个都是仇人？古来无与宗族乡党为仇之圣贤，弟辈万不可专责他人也。

十一月信言现看《庄子》并《史记》，甚善。但作事必须有恒，不可谓考试在即，便将未看完之书丢下。必须从首至尾，句句看完。若能明年将《史记》看完，则以后看书不可限量，不必问进学与否也。贤弟论袁诗、论作字亦皆有所见，然空言无益，须多做诗多临帖乃可谈耳。譬如人欲进京，一步不行，而在家空言进京程途，亦何益哉？即言之津津，人谁得而信之哉？九弟之信，所以规劝我者甚切，余览之不觉毛骨悚然。然我用功，实脚踏实地，不敢一毫欺人。若如此做去，不作外官，将来道德文章必粗有成就。上不敢欺天地祖父，下不敢欺诸弟与儿子也。而省城之闻望日隆，即我亦不知其所自来。我在京师，惟恐名浮于实，故不先拜一人，不自诩一言，深以过情之闻为耻耳。来书写大场题及榜信，此间九月早已知之。惟县考案首前列及进学之人，则至今不知。诸弟以后写信，于此等小事及近处族戚家光景，务必一一详载。

季弟信亦谦虚可爱，然徒谦亦不好，总要努力前进。此全在为兄者倡率之。余他无可取，惟近来日日有恒，可为诸弟倡率。四弟、六弟纵不欲以有恒自立，独不怕坏季弟之样子乎？

昨十六日卓秉恬拜大学士，陈官俊得协办大学士。自王中堂死后，隔三年，大学士始放人，亦一奇也。书不宣尽。

兄国藩手具

道光二十五年

059．致澄弟温弟沅弟季弟二月初一日

无师无友，亦可挺然特立，作第一等人物，但须立志有恒。

四位老弟足下：

去年十二月二十二日寄去书函谅已收到。顷接四弟信，谓前信小注中误写二字。其诗比即付还，今亦忘其所误谓何矣。

诸弟写信总云仓忙，六弟去年曾言城南寄信之难，每次至抚院赍奏厅打听云云。是何其蠢也！静坐书院三百六十日，日日皆可写信，何必打听折差行期而后动笔哉？或送至提塘，或送至岱云家，皆万无一失，何必问了无关涉之赍奏厅哉？若弟等仓忙，则兄之仓忙殆过十倍，将终岁无一字寄家矣！

送王五诗第二首，弟不能解，数千里致书来问。此极虚心，余得信甚喜。若事事勤思善问，何患不一日千里？兹另纸写明寄回。家塾读书，余明知非诸弟所甚愿，然近处实无名师可从，省城如陈尧农、罗罗山皆可谓明师，而六弟、九弟又不善求益；且住省二年，诗文与字皆无大长进。如今我虽欲再言，堂上大人亦必不肯听。不如安分耐烦，寂处里闾，无师无友，挺然特立，作第一等人物。此则我之所期于诸弟者也。昔婺源汪双池先生一贫如洗，三十以前在窑上为人佣工画碗，三十以后读书，训蒙到老，终身不应科举。卒著书百余卷，为本朝有数名儒。彼何尝有师友哉？又何尝出里闾哉？余所望于诸弟者，如是而已，然总不出乎立志有恒四字之外也。

买笔付回，刻下实无妙便，须公车归乃可带回。大约府试院试可得用，县试则赶不到也。诸弟在家作文，若能按月付至京，则余请树堂看。随到随改，不过两月，家中又可收到。书不详尽，余俟续具。

兄国藩手草

060．致澄弟温弟沅弟季弟三月初五日

中表之亲不可为婚。姚姬传所选古文本最好。学诗须看一家之专集，不可读选本。

四位老弟足下：

二月有折差到京。余因眼蒙，故未写信。三月初三接到正月二十四所发家信，无事不详悉，忻喜之至。此次眼尚微红，不敢多作字，故未另禀堂上。一切详此书中，烦弟等代禀告焉。

去年所寄银，余有分馈亲族之意。厥后屡次信问，总未详明示悉。顷奉父亲示谕，云皆已周到，酌量减半。然以余所闻，亦有过于半者，亦有不及一半者。下次信来，务求九弟开一单告我为幸。

受恬之钱，既专使去取，余又有京信去，想必可以取回，则可以还江岷山、东海之项矣。岷山、东海之银，本有利息，余拟送他高丽参共半斤，挂屏、对联各一付，或者可少减利钱，待公车归时带回。父亲手谕要寄银百两回家，亦待公车带回。有此一项，则可以还率五之钱矣。

率五想已到家，渠是好体面之人，不必时时责备他，惟以体面待他，渠亦自然学好。兰姊买田，可喜之至。惟与人同居，小事要看松些，不可在在讨人恼。

欧阳牧云要与我重订婚姻，我非不愿，但渠与其妹是同胞所生。兄妹之子女，犹然骨肉也。古者婚姻之道，所以厚别也，故同姓不婚。中表为婚，此俗礼之大失。譬如嫁女而号泣，奠礼而三献，丧事而用乐，此皆俗礼之失，我辈不可不力辨之。四弟以此义告牧云，吾徐当作信复告也。

罗芸皋于二月十八日到京，路上备尝辛苦，为从来进京者所未有。于二十七日在圆明园正大光明殿补行复试。湖南补复试者四人。余在园送考，四人皆平安，感余之情。今年新科复试，正场取一等三十七人，二、三等人数甚多。四等十三人，罚停会试二科。补复者一等十人，二、三等共百六十人。四等五人，亦罚停二科。立法之初，无革职者，可谓宽大。湘乡共到十人。邓铁松因病不能进场。渠吐血是老病，或者可保无虞。

芸皋所带小菜、布匹、茶叶俱已收到，但不知付物甚多，何以并无家信？四弟去年所寄诗已圈批寄还，不知收到否？汪觉庵师寿文，大约在八月前付到。五十已纳征礼成，可贺可贺。朱家气象甚好，但劝其少学官款，我家亦然。

啸山接到咨文，上有祖母已没字样，甚为哀痛，归思极迫。余再三劝解，场后即来余寓同住。我家共住三人。郭二于二月初八到京，复试二等第八。上下合家皆清吉。余耳仍鸣，无他恙。内人及子女皆平安。树堂榜后要南归，将来择师尚未定。

六弟信中言功课在廉让之间，此语殊不可解。所需书籍，惟《子史精华》家中现有，准托公车带归。《汉魏百三家》，京城甚贵，余已托人在扬州买，尚未接到。《稗海》及《绥寇纪略》亦贵，且寄此书与人，则必帮人车价。因此书尚非吾弟所宜急务者，故不买寄。元明名古文尚无选本。近来邵蕙西已选元文，渠劝我选明文，我因无暇尚未选。古文选本，惟姚姬传先生所选本最好。吾近来圈过一遍，可于公车带回。六弟用墨笔加圈一遍可也。

九弟诗大进，读之为之距跃三百，即和四章寄回。树堂、筠仙、意诚三君，皆各有和章。诗之为道，各人门径不同，难执一己之成见以概论。吾前教四弟学袁简斋，以四弟笔情与袁相近也。今观九弟笔情，则与元遗山相近。吾教诸弟学诗无别法，但须看一家之专集，不可读选本，以汩没性灵。至要至要。吾于五七古学杜、韩，五七律学杜，此二家无一字不细看。外此则古诗学苏、黄，律诗学义山，此三家亦无一字不看。五家之外，则用功浅矣。我之门径如此，诸弟或从我行，或别寻门径，随人性之所近而为之可耳。

余近来事极繁，然无日不看书。今年已批韩诗一部，正月十八批毕。现在批《史记》已三分之二，大约四月可批完。诸弟所看书望详示。邻里有事，亦望示知。

国藩手草

061．禀父母四月十五日

托啸山带回银、参及书籍。

男国藩跪禀父母亲大人：

男于三月初六日蒙恩得分会试房，四月十一日发榜出场，身体清吉，合室平安。所有一切事宜，写信交折差先寄。兹因啸山还家，托带纹银百两，高丽参半斤，《子史精华》六套，《古文辞类纂》二套，《绥寇纪略》一套，皆六弟信要看之书。高丽参男意送江岷山、东海二家六两，以冀少减息银。又送金竺虔之尊人二两，以报东道之谊。听大人裁处。男尚办有送江家、金家及朱岚暄挂屏，俟郭筠仙带回。又有寿屏及考试笔等物，亦俟他处寄回。余俟续具。

另〔男〕谨禀

062．致澄弟温弟沅弟季弟四月十五日

得会试房差。答澄侯信中之问。

四位老弟足下：

三月初六日，余发第二号家信。是日皇上天恩，余得会试分房差。即于是日巳刻入闱，十三日始阅卷。十八房每位分卷二百七十余，至二十三日头场即已看毕。二十四看二、三场，至四月初四皆看完。各房荐卷，多少不等。多者或百余，少者亦荐六十余卷。余荐六十四卷，而惟余中卷独多，其中十九人，他房皆不能及。十一日发榜，余即于是早出闱。在场月余极清吉，寓内眷口大小平安。出闱数日，一切忙迫，人客络绎不绝。

朱啸山于四月十六日出京。余寄有纹银百两、高丽参一斤半、书一包——内《子史精华》六套、《古文辞类纂》二套、《绥寇纪略》一套，到家日查收。别有寿屏及笔等项尚未办齐，待郭筠仙带归。

十四日新进士复试。题“君子喻于义”，赋得“竹箭有筠”得“行”字。我县谢吉人中进士后，因一切不便，故邀来在余寓住。

十五日接三月初十日家信，内有祖父、父亲、叔父手谕及诸弟诗文并信。其文此次仅半日忙不及改，准于下次付回。

四弟之信所问，盖窦牟、窦庠、窦巩兄弟，皆从昌黎游。去年所写牟尼，实误写尼字也。汪双池先生灿系雍正年间人，所著有《理学逢源》等书。

郭筠仙、翊臣兄弟及冯树堂俱要出京，寓内要另请先生，现尚未定。草布一二，祈贤弟代禀堂上各位大人。今日上半天已作一函呈父亲大人，交朱啸山，大约六月可到。

兄国藩手草

063．致澄弟温弟沅弟季弟四月二十四日

托冯树堂带回寿屏、对联条幅等物。

四位老弟左右：

四月十六日曾写信交折弁带回，想已收到。十七日朱啸山南归，托带纹银百两、高丽参一斤半、书一包计九套。

兹因冯树堂南还，又托带寿屏一架、狼兼毫笔二十枝、鹿胶二斤、对联条幅一包内金年伯耀南四条、朱岚暄四条、萧辛五对一幅、江岷山母舅四条、东海舅父四条、父亲横披一个、叔父折扇一柄，乞照单查收。前信言送江岷山、东海高丽参六两，送金耀南年伯参二两，皆必不可不送之物，唯诸弟禀告父亲大人送之可也。

树堂归后，我家先生尚未定。诸弟若在省得见树堂，不可不殷勤亲近。亲近愈久，获益愈多。

今年湖南萧史楼得状元，可谓极盛。八进士皆在长沙府。黄琴坞之胞兄及令嗣皆中，亦长沙人也。余续具。

兄国藩手草

064．致澄弟温弟沅弟季弟五月初五日

升詹事府右春坊右庶子。望详告分戚族银之数目。

四位老弟足下：

四月十六日，余寄第三号交折差，备述进场阅卷及收门生诸事，内附寄会试题名录一纸。十七日朱啸山南旋，余寄第四号信，外银一百两、书一包计九函、高丽参一斤半。二十五日冯树堂南旋。余寄第五号家信，外寿屏一架、鹿胶二斤一包、对联条幅扇子及笔共一布包。想此三信，皆于六月可接到。

树堂去后，余于五月初二日新请李竹坞先生名如篦，永顺府龙山县人，丁酉拔贡，庚子举人教书。其人端方和顺，有志性理之学，虽不能如树堂之笃诚照人，而已为同辈所最难得者。

初二早，皇上御门办事。余蒙天恩，得升詹事府右春坊右庶子。次日具折谢恩，蒙召见于勤政殿，天语垂问共四十余句。是日同升官者：李菡升都察院左副都御史，罗惇衍升通政司副使，及余共三人。

余蒙祖父余泽，频叨非分之荣。此次升官，尤出意外。日夜恐惧修省，实无德足以当之。诸弟远隔数千里外，必须匡我之不逮，时时寄书规我之过，务使累世积德不自我一人而堕。庶几持盈保泰，得免速致颠危。诸弟能常进箴规，则弟即吾之良师益友也。而诸弟亦宜常存敬畏，勿谓家有人作官，而遂敢于侮人；勿谓己有文学，而遂敢于恃才傲人。常存此心，则是载福之道也。

今年新进士善书者甚多，而湖南尤甚。萧史楼既得状元，而周荇农寿昌去岁中南元，孙芝房鼎臣又取朝元，可谓极盛。现在同乡诸人讲求词章之学者固多，讲求性理之学者亦不少，将来省运必大盛。

余身体平安，惟应酬太繁，日不暇给，自三月进闱以来，至今已满两月，未得看书。内人身体极弱，而无病痛。医者云必须服大补剂，乃可回元。现在所服之药与母亲大人十五年前所服之白术黑姜方略同，差有效验。儿女四人皆平顺，婢仆辈亦如常。去年寄家之银两，屡次写信求将分给戚族之数目详实告我，而至今无一字见示，殊不可解。以后务求四弟将账目开出寄京，以释我之疑。又余所欲问家乡之事甚多，兹另开一单，烦弟逐条对是祷。

兄国藩草

065．禀父母五月二十九日

喜诸弟考试皆取。万不可入署说公事。

男国藩跪禀父母亲大人膝下：

五月初六日，男发第六号家信后，十七日接到诸弟四月二十二日在县所发信。欣悉九弟得取前列第三，余三弟皆取前二十名，欢慰之至。

诸弟前所付诗文到京，兹特请杨春皆改正付回。今年长进甚远，良可忻慰。向来六弟文笔最矫健，四弟笔颇笨滞，观其“为仁矣”一篇，则文笔大变，与六弟并称健者。九弟文笔清贵，近来更圆转如意。季弟诗笔亦秀雅。男再三审览，实堪怡悦。

男在京平安。十六七偶受暑，服药数帖，禁晕〔荤〕数日而愈，现已照常应酬。男妇服补剂已二十余帖，大有效验。医人云虚弱之症，能受补则易好。孙男女及合室下人皆清吉。

长沙馆于五月十二日演戏题名，状元南元朝元三匾，同日张挂，极为热闹，皆男总办，而人人乐从。头门对联云：同科十进士，庆榜三名元。可谓盛矣。

同县邓铁松在京患吐血病，甚为危症，大约不可挽回。同乡有危急事，多有就男商量者，男效祖大人之法，银钱则量力佽助，办事则竭力经营。

严丽生取九弟置前列，男理应写信谢他，因其平日官声不甚好，故不愿谢。不审大人意见何如？我家既为乡绅，万不可入署说公事，致为官长所鄙薄。即本家有事，情愿吃亏，万不可与人构讼，令官长疑为倚势凌人。伏乞慈鉴。

男谨禀

066．禀父母六月十九日

近因瘟疹余热而生癣。澄侯等人若进学不必请酒。

男国藩跪禀父母亲大人万福金安：

五月三十日发第七号家信，内有升官谢恩折及四弟、九弟、季弟诗文，不知到否？男于五月中旬出瘟疹，服药即效，已全愈矣。而余热未尽，近日头上生癣，身上生热毒，每日服银花、甘草等药。医云内热未散，宜发出，不宜遏抑，身上之毒至秋即可全好，头上之癣亦不至蔓延。又云恐家中祖茔上有不洁处，虽不宜挑动，亦不可不打扫。男以皮肤之患，不甚经意，仍读书应酬如故，饮食起居一切如故。男妇服附片、高丽参、熟地、白术等药已五十余日，饭量略加，尚未十分壮健，然行事起居亦复如常。孙男女四人并皆平安，家中仆婢皆好。

前有信言寄金年伯高丽参二两，此万不可少，望如数分送。去年所送戚族银，男至今未见全单。男年轻识浅，断不敢自作主张，然家中诸事，男亦愿闻其详。求大人谕四弟将全单开示为望。

诸弟考试，今年想必有所得。如得入学，但择亲属拜客，不必遍拜，亦不必请酒，盖恐亲族难于应酬也。

同县邓铁松之病略好，男拟帮钱送他回家，但不知能至家否？宝庆公车邹柳溪死，一切后事皆男经理。谢吉人、黄麓西皆分发江苏，周子佩、夏阶平皆分吏部主事。

曾受恬去年所借钱，不知已寄到否？若未到，须专人去取，万不可再缓。如心斋亦专差，则两家同去；如渠不专差，则我家独去。家中近日用度何如？男意有人做官，则待邻里不可不略松，而家用不可不守旧。不知是否？

男国藩谨禀

067．禀父母七月初一日

头上之疾非癣，近用药有效。诸弟中有愿来京者，可准其来。力戒写字之弊。

男国藩跪禀父母亲大人万福金安：

六月二十一日，男发第八号家信，不审到否？中言头上生癣，身上生热毒云云。近日请医细看，头上亦非癣也，皆热毒耳。用生地煮水长洗，或用熬浓汁厚涂患处即愈。现在如法洗涂，大有效验。盖本因血热而起，适当郁蒸天气而发，生地凉血而滋润，所以奏功。特此告知，望大人放心。寓中大小平安。陈岱云之妾于二十二日到京。其幼子寄在男处养者，渠已于二十四日接归自养。同乡各家并皆如旧。

李双圃先生象鹍由贵州藩台进京，奉旨以三品京堂候补。虽在渠为左迁，而湖南多一京官，亦自可喜。

今年考试，想四位老弟中必有入泮者。然世事正难逆料，万一皆不得售，则诸弟必牢骚抑郁愤懑不平，此亦人之情也。如果郁忧，则问四弟、六弟、九弟三人中或有愿进京者，不妨来京一游。可以广耳目、豁心胸，可以叙兄弟之乐，亦男所甚望也。如诸弟不愿来，则不必强，恐其到京而急于思归也。如有一位入学者，则亦不必，恐家中既办印卷，又办途费，银钱艰窘也。如皆不进而诸弟又甚愿来，则望大人张罗途费，毋阻其愤发之志而遏其抑郁之气，幸甚。如季弟愿来，则须有一兄同来乃妥。

邓铁松病势日危，恐不复能回南。屡劝之勿服药，渠皆不听，今之病，皆药误之也。

去年大人教男写字不宜斜脚，男近日已力除此弊。自去年六月起，无论行楷大小字皆悬腕悬肘，是以力足而不精致，伏求大人教训。

男谨禀

068．禀父母七月十六日

身上热毒有七八十颗。纪泽已读《诗经》。

男国藩跪禀父母亲大人万福金安：

六月二十一日发第八号家信，七月初二日发第九号信，想俱收到。十四日接到四弟在省发信，内有大人手谕。具悉一切，不胜欣慰。家乡一切近事及去年分赠之项，至是始昭然明白矣。

男在京平顺，惟身上热毒至今未好。其色白，约有大指头大一颗，通身约有七八十颗，鼻子两旁有而不成堆，余皆成堆。脱白皮痂，发里及颈上约二十余颗，两胁及胸腹约五十余，现以治癣之法治之。有效与否，尚不敢必。幸喜毫无他病，饮食起居如常，读书习字应酬亦如常。

男妇服补剂渐好。孙儿读《尔雅》后，读《诗经》已至《凯风》。朔望行礼，颇无失仪。孙女及合寓皆平安。

荆七在陈宅，光景尚好。男想叫他回来，不好安置，他亦颜不愿回来。若男得主考学政，或放外官，则一定叫他回来，带他上任。京官毫无出息。陈宅有小印结分，故荆七在陈宅比我家好些。男已将此意告荆七，乞家中并告渠兄弟也。

前次写升官信未详职守。詹事府本是东宫辅导太子之官，因本朝另设有上书房教阿哥，故詹事府诸官毫无所事，不过如翰林院为储才养望之地而已。男居此职，仍日以读书为业。

汪觉庵师寿文准于八月折差付回。温甫弟生子不育，想不免伤感。然男三十始生子，六弟今年二十三耳，叔父母不必忧虑。四弟与常家对亲甚好。男拟寄挽联一付挽常老太姻母，亦在下次寄回。

同乡诸家如旧。惟何子贞脚痛已久，恐仓卒难好。邓铁松病亦难好。余俱平安。

男谨禀

069．致澄弟温弟沅弟季弟七月三十日

请姜士冠医治热毒。

四位老弟足下：

七月十六发第十号家信，想已收到。二十九日折差到京问之，系七月十一在省起行。维时诸弟正在省，想是府考将毕之时，岱云之弟及各家皆有信来京，而我弟无信来，何也？余自十四日接到澄侯六月二十三之信，不胜欣慰，日日望府考信到。乃折差至而竟无信，殊不可解。

余在京身体如常。前曰之病，近来请医生姜姓名士冠细看，云是肺胃两家之热发于皮毛，现在自头上颈上以至腹下，无处无之。其大者如钱，小者如豆。其色白，以蜜涂之，则转红紫色，爬破亦无水。不喜着衣盖被，盖燥气也。此外毫无所病，一切饮食起居大小二便并皆如常。据姜医云，须用清凉药，使肺胃之热退尽，然后达于皮毛，不可求速效，两月内则可全好矣。言之甚为有理，余将守其说而不摇。

六弟之文，昨日始找出《乐道人之善》一首。其文甚有识见道理，准于下次折差带回。此外诸弟尚有文在京者否？若有，须写信来清出。

汪觉庵师寿文，今日始作就，付回查收。若有不妥处，即请觉庵师改正可也。

邓铁松病势不轻，于八月初五日起行回南。此人利心甚炽。余去年送大钱十千，今又送盘费十两，渠尚怏怏有觖望。

王荆七自去年来不常至我家，昨日因奉父亲大人之命，故唤他来。许他凡我得外差或外官，即带他出京。他现欢天喜地，常来请安。然自此次惩戒之后，想亦不敢十分鸱张矣。

今年县前列第二名，是葛二一之子关一否？下次书来乞示我。余俟续布。

兄国藩手具

070．禀叔父母八月二十一日

望家中诸弟常来信。热毒服药无效。

侄国藩谨启叔父母大人座下：

屡次家书或呈祖父或寄诸弟，想叔父大人皆赐观览，今年已寄十一次矣。而家中诸弟寄京信，侄每嫌其不详。平日在家时寄省无便，侄亦不怪。昨府考以六月十八到省，而折差七月初九进京，诸弟无信。八月初一折差进京，仅四弟一信，六弟、九弟、季弟皆无信。四弟信又太略。府考共考几场？每场是何题目？开点何人？前列何人？皆不写一句。院考题目，考古题目，道案首及进学何人，亦皆不写一句。去年考试亦如此。侄期望甚切，而毫不能得音信，真不可解。九弟前在京时，望家信亦甚切，而归去后，亦懒于寄信，何也？

侄今年自五月来满身热毒，烦躁之至，加以应酬最繁，而每次家信必详细言之。现在身上热毒，已服药四十余帖尚未得好。据医者云虽无大害，然必至十一月乃能去尽。幸饮食起居如恒。因家中客多，不甚清净，于昨十八日移寓吕祖阁庙内，离家不过半里，而在庙内起火食，无事从不归去。家中侄妇及侄孙侄孙女三人皆平安如常。侄孙《诗经》已读至《定之方中》。同乡诸家亦皆如旧。同年中祁宿藻放湖北黄州府知府。本家心斋仙逝，实为可哀，下次折差，必作书慰毅然宗伯。

四弟、六弟不审已进京否？若未来，仍须发奋，不可牢骚废学。

侄谨启

071．禀叔父九月十七日

热毒近大有好转。江岷樵乃义侠之士。

侄国藩谨启叔父大人座下：

八月二十二日发十二号家信，想已收到。九月十五、十七连到两折差，又无来信，想四弟、六弟已经来京矣。若使未来，则在省，还家时，将必书信寄京。

侄身上热毒，近日头面大减。请一陈姓医生，每早吃丸药一钱，又小有法术，已请来三次。每次给车马大钱一千二百文。自今年四月得此病，请医甚多，服药亦五十余剂，皆无效验。惟此人来，乃将面上治好，头上已好十分之六，身上尚未好。渠云不过一月即可全愈。侄起居如常，应酬如故，读书亦如故。惟不做诗文，少写楷书而已。侄妇及侄孙儿女皆平安。

陈岱云现又有病，虽不似前年之甚，而其气甚馁，亦难骤然复元。湘乡邓铁松孝廉于八月初五出京，竟于十一日卒于献县道中。幸有江岷樵忠源同行，一切附身附棺，必诚必信。此人义侠之士，与侄极好。今年新化孝廉邹柳溪在京久病而死，一切皆江君料理，送其灵榇回南。今又扶铁松之病而送其死，真侠士也。扶两友之柩行数千里，亦极难矣。侄曾作邹君墓志铭，兹付两张回家。今年七月忘付黄芽白菜子，八月底记出，已无及矣。

请封之典，要十月十五始可颁恩诏，大约明年秋间始可寄回。

闻彭庆三爷令郎入学，此是我境后来之秀，不可不加意培植。望于家中贺礼之外，另封贺仪大钱一千，上书侄名，以示奖劝。余不具。

侄谨启

072．禀叔父母十月初一日

升翰林院侍讲学士。外借之银，家中不必都收取。不要干预公事。

侄国藩谨启叔父母大人万福金安：

九月十八日发第十三号信，是呈叔父者，二十一日发十四号信，是寄九弟者，想俱收到。二十三日四弟、六弟到京，体气如常。

二十四日皇上御门，侄得升翰林院侍讲学士。每年御门不过四五次，在京各官出缺，此时未经放人者，则候御门之日简放，以示爵人于朝与众共之之意。侄三次升官，皆御门时特擢。天恩高厚，不知所报。

侄合室平安。身上疮癣尚未尽净，惟面上于半月内全好。故谢恩召见，不至陨越以诒羞。此尤大幸也。

前次写信回家，内有寄家毅然宗丈一封，言由长沙金年伯家寄去。心斋之母奠仪三十金，此项本罗苏溪寄者，托侄转交，故侄兑与周辑瑞用，由周家递金家。顷闻四弟言，此项已作途费矣。则毅然伯家奠分必须家中赶紧办出付去，万不可失信。谢兴岐曾借去银三十两，若还来甚好；若未还，求家中另行办去。又黄麓西借侄银二十两，亦闻家中已收。

侄在京借银与人颇多，若侄不写信告家中者，则家中不必收取。盖在外与居乡不同，居乡间紧守银钱，自可致富；在外者有紧有松，有发有收，所谓大门无出，耳门亦无入。全仗名声好，乃扯得活；若名声不好，专靠自己收藏之银，则不过一年，即用尽矣。以后外人借侄银者，仍使送还京中，家中不必收取。去年蔡朝十曾借侄钱三十千，侄已应允作文昌阁捐项，家中亦不必收取。盖侄言不信，则日后虽有求于人，人谁肯应哉？侄于银钱之间，但求四处活动，望堂上大人谅之。

又闻四弟、六弟言父亲大人近来常到省城县城，曾为蒋市街曾家说坟山事、长寿庵和尚说命案事。此虽积德之举，然亦是干预公事。侄现在京四品，外放即是臬司。凡乡绅管公事，地方官无不衔恨。无论有理无理，苟非己事，皆不宜与闻。地方官外面应酬，心实鄙薄，设或敢于侮慢，则侄然为官而不能免亲之受辱，其负疚当何如耶？以后无论何事，望劝父亲总不到县，总不管事，虽纳税正供，使人至县。伏求堂上大人鉴此苦心，侄时时挂念独此耳。

侄谨启

073．禀父母十月二十九日

疮毒未全好。四品补服将由京寄回。

男国藩跪禀父母亲大人万福金安：

十月初二，男发十五号家信。二十八日接到手谕第九号，系九月底在县城所发者。

男等在京平安。男身上疮毒至今未得全好。中间自九月中旬数日，即将面上全愈，毫无痂痕，系陈医之力，故升官时召见无陨越之虞。十月下半月，又觉微有痕迹，头上仍有白皴皮，身上尚如九月之常。照前七八月，则已去其大半矣。一切饮食起居，毫无患苦。四弟、六弟用功皆有定课，昨二十八始开课作文。孙男纪泽《郑风》已读毕，《古诗十九首》亦已读毕。男妇及三孙女皆平顺。

前信言宗毅然家银三十两，可将谢山益家一项去还。顷接山益信，云渠去江西时，嘱其子办苏布平元丝银四十两还我家，想送到矣。如已到，即望大人将银并男前信送毅然家。渠是纹银，我还元丝，必须加水，还他三十二两可也。萧辛五处鹿胶，准在今冬寄到。

初十皇太后七旬万寿，皇上率千官行礼，四位阿哥皆骑马而来。七阿哥仅八岁，亦骑马雍容，真龙种气象。十五日皇上颁恩诏于太和殿。十六日又生一阿哥。皇上于辛丑年六秩，壬寅年生八阿哥，乙巳又生九阿哥，圣躬老而弥康如此。

男得请封章，如今年可用玺，则明春可寄回；如明夏用玺，则秋间寄回。然既得诏旨，则虽诰轴未归，而恩已至矣。望祖父先换蓝顶，其四品补服，候男在京寄回，可与诰轴并付。湖南各家俱平安。余俟续具。

男谨禀

074．禀父母十一月二十日

全家九人生热毒，恐因祖坟不洁之故。诰封二轴明年乃可寄回。

男国藩跪禀父母亲大人万福金安：

十一月初一发十六号家信，内有覃恩条例单，不知收到否？男头上疮癣至今未愈。近日每天洗二次，夜洗药水，早洗开水。本无大毒，或可因勤洗而好。闻四弟言家中连年生热毒者八人，并男共九人，恐祖坟有不洁净处，望时时打扫，但不可妄为动土，致惊幽灵。

四弟、六弟及儿妇孙男女等皆平安。男近与同年会课作赋，每日看书如常，饮食起居如故。四弟课纪泽读，师徒皆有常程。六弟文章极好，拟明年纳监下场，但现无银，不知张罗得就否。

同乡唐镜海先生已告病，明春即将回南。所著《国朝学案》一书，系男约同人代为发刻，其刻价则系耦庚先生所出。前门内有义塾，每年延师八人，教贫户子弟三百余人。昨首事杜姓已死，男约同人接管其事，亦系集腋成裘，男花费亦无几。

纪泽虽从四弟读书，而李竹屋先生尚在男宅住。渠颇思南归，但未十分定计耳。

诰封二轴，今年不能用玺，明年乃可寄回。

萧辛五七月〔此处疑有脱字〕处，已于十一月寄鹿胶一斤、阿胶半斤与他。家中若需鹿胶、阿胶，望付信来京，以便觅寄。

男谨禀

道光二十六年

075．禀父母正月初三日

陈岱云放吉安知府。深为庆幸父亲杜门谢客不管闲事之策。近日充补日讲起居注官、文渊阁直阁事。

男国藩跪禀父母亲大人万福金安：

乙巳十一月二十二日发家信十七号。其日同乡彭棣楼放广西思恩府知府。二十四日，陈岱云放江西吉安府知府。岱云年仅三十二岁，而以翰林出为太守，亦近来所仅见者。人皆代渠庆幸，而渠深以未得主考、学政为恨。且近日外官情形，动多掣肘，不如京官清贵安稳，能多外差，固为幸事，即不得差，亦可读书养望，不染尘壒。岱云虽以得郡为荣，仍以失去玉堂为悔。自放官后，摒挡月余，已于十二月二十八出京。是夕渠有家书到京，男拆开。

接大人十一月二十四所示手谕，内叔父及九弟季弟各一信、彭茀庵表叔一信，具悉家中一切事。前信言莫管闲事，非恐大人出入衙门，盖以我邑书吏欺人肥己，党邪嫉正，设有公正之乡绅，取彼所鱼肉之善良而扶植之，取彼所朋比之狐鼠而锄抑之，则于彼大有不便，必且造作谣言，加我以不美之名，进谗于官，代我构不解之怨。而官亦阴庇彼辈，外虽以好言待我，实则暗笑之而深斥之，甚且当面嘲讽。且此门一开，则求者踵至，必将日不暇给，不如一切谢绝。今大人手示，亦云杜门谢客。此男所深为庆幸者也。

男身体平安。热毒至今未好，涂药则稍愈，总不能断根。十二月十二，蒙恩充补日讲起居注官。二十二日，又得充文渊阁直阁事。两次恭谢天恩，兹并将原折付回。讲官共十八人，满八缺，汉十缺。其职司则皇上所到之处，须轮四人侍立。直阁事四缺，不分满汉，其职司则皇上临御经筵之日，四人皆侍立而已。

四弟、六弟皆有进境。孙男读书已至《陈风》。男妇及孙女等皆好。

欧阳牧云有信来京，与男商请封及荐馆事。二事男俱不能应允，故作书宛转告之。外办江绸套料一件、丽参二两、鹿胶一斤、对联一付，为岳父庆祝之仪。恐省城寄家无便，故托彭棣楼带至衡阳学署。

朱尧阶每年赠谷四十石，受惠太多，恐难为报，今年必当辞却。小斗四十石不过值钱四十千，男每年可付此数到家，不可再受他谷，望家中力辞之。毅然家之银想已送矣；若未送，须秤元银三十二两，以渠来系纹银也。

男有挽联，托岱云交萧辛五转寄毅然家，想可无误。岱云归，男寄有冬菜十斤、阿胶二斤、笔四枝、墨四条、同门录十本。彭棣楼归，男寄有蓝顶二个、四品补服四付，俱交萧辛五家转寄。伏乞查收。

男谨禀

076．禀父母二月十六日

托人带物回家。病尚未全愈。

男国藩跪禀父母亲大人万福金安：

正月初三日发第一号家信。初七日彭棣楼太守出京，男寄补服四付、蓝顶二个，又寄欧阳沧溟先生江绸褂料一件、对联一付、高丽参二两、鹿胶一斤，又寄彭茀庵表叔鹿胶一斤。二月初寄第三号家信。想俱收到。

男等在京合室平安。男病尚未全愈，二月初吃龙胆泻肝汤，甚为受累，始知病在肝虚。近来专服补肝之品，颇觉有效。以首乌为君，而加以蒺藜、山药、赤芍、兔〔菟〕丝诸味。男此时不求疮癣遽好，但求脏腑无病，身体如常，即为如天之福。今年虽不能得差，男亦毫无怨尤。

同乡张钟涟丁艰，男代为张罗一切，令之即日奔丧回里。黎樾乔于二月十四到京。

四弟近日读书，专以求解为急，每日摘疑义二条来问。为男煮药求医及纪泽教书，皆四弟独任其劳。六弟近日文思大进，每月作四书文六首、经文三首，同人无不击节称赏。

请封之事，大约六月可以用玺，秋冬可以寄家。余详四弟书中。

男谨禀

077．禀父母三月二十五日

病医好则去考差，否则不去。

男国藩跪禀父母亲大人万福金安：

上次男写信略述癣病情形，有不去考差之意。近有一张姓医，包一个月治好。偶试一处，居然有验，现在赶紧医治。如果得好，男仍定去考差；若不愈，则不去考差。总之，考与不考，皆无关紧要。考而得之，不过多得钱耳；考而不得，与不考同，亦未必不可支持度日。每年考差三百余人，而得差者通共不过七十余人。故终身翰林屡次考差而不得者，亦常有也，如我邑邓笔山、罗九峰是已。男只求平安，伏望堂上大人勿以得差为望。

四弟已写信言男病，男恐大人不放心，故特书此纸。

男谨禀

078．致沅弟季弟四月十六日

五月初旬一定赴考差。望在省购买川漆。

子植、季洪两弟左右：

四月十四日接子植二月三日两次手书，又接季洪信一片。子植何其详，季洪何其略也！今年以来，京中已发信七号，不审俱收到否？第六号、第七号余皆有禀呈堂上，言今年恐不考差。彼时身体虽平安，而癣疥之疾未愈，头上面上颈上并斑剥陆离，恐不便于陛见，故情愿不考差。恐堂上诸大人不放心，故特作白折楷信，以安慰老亲之念。

三月初有直隶张姓医生，言最善治癣，贴膏药于癣上，三日一换，贴三次，即可拔出脓水，贴七次，即全愈矣。初十日，令于左胁试贴一处，果有效验。二十日即令贴头面颈上，至四月八日，而七次皆已贴毕。将膏药揭去，仅余红晕，向之厚皮顽癣，今已荡然平矣。十五六即贴遍身，计不过半月，即可毕事，至五月初旬考差而通身已全好矣。现在仍写白折，一定赴试。虽得不得自有一定，不敢妄想，而苟能赴考，亦可上慰高堂诸大人期望之心。

寓中大小安吉。惟温甫前月底偶患感冒风寒，遂痛左膝，服药二三帖不效，请外科开一针而愈。澄弟去年习柳字，殊不足观。今年改习赵字，而参以李北海《云麾碑》之笔意，大为长进。温弟时文已才华横溢，长安诸友多称赏之。书法以命意太高，笔不足以赴其所见。故在温老自不称意，而人亦无由称之。故论文则温高于澄，澄难为兄；论书则澄高于温，温难为弟。

子植书法驾涤、澄、温而上之，可爱之至！可爱之至！但不知家中旧有《和尚碑》徐浩书及《郭家庙》颜真卿书否？若能参以二帖之沉着，则直追古人不难矣。

狼兼毫四枝既不合用，可以二枝送莘田叔，以二枝送茀庵表叔。正月间曾在岱云处寄羊毫二枝，不知已收到否？至五月钟子宾名音鸿，戊戌同年，放辰州府知府太守往湖南，又可再寄二枝。以后两弟需用之物，随时写信至京可也。

祖父大人嘱买四川漆，现在四川门生留京者仅二人敖册贤、陈世镳，皆极寒之士。由京至渠家有五千余里，由四川至湖南有四千余里，彼此路皆太远。此二人在京常半年不能得家信，即令彼能寄信至渠家，渠家亦万无可附湖南。九弟须详禀祖父大人，不如在省以重价购顶上川漆为便。做直牌匾，祖父大人系封中宪大夫，父亲系诰封中宪大夫，祖母封恭人，母亲诰封恭人。京官加一级请封，侍讲学士是从四品，故堂上皆正四品也。蓝顶是暗蓝，余正月已寄回二顶矣。

书不宣尽，诸详澄、温书中。今日身上敷药，不及为楷。堂上诸大人，两弟代为禀告可也。

079．禀父母五月十七日

五月初六日参加考试。癣疾已愈十之七。

男国藩跪禀父母亲大人万福金安：

四月十七日，男发第八号家信，言男一定考差。五月初二日赴圆明园，初六日在正大光明殿考试，共二百七十人入场，湖南凡十二人。首题“无为小人儒”，次题“任官惟贤才”一节，诗题“灵雨既零”得“沾”字。男两文各七百字，全卷未错落一字。惟久病之后两眼朦胧，场中写前二开不甚得意，后五开略好。

今年考差，好手甚多，男卷难于出色。兹命四弟誊头篇与诗一首寄回，伏乞大人赐观。知男在场中不敢潦草，则知男病后精神毫无伤损，可以放心；知男写卷不得意，则求大人不必悬望得差。堂上大人不以男病为忧，不以得差为望，则男心安恬矣。

男身上癣疾，经张医调治，已愈十之七矣。若从此渐渐好去，不过闰月可奏全效。寓中大小平安。男妇有梦熊之喜，大约八九月当生。四弟书法日日长进。冯树堂于五月十七到京，以后纪泽仍请树堂教，四弟可专心读书。六弟捐监，拟于本月内上兑，填写三代履历、里邻户长一切，男自斟酌，大人尽可放心。纪泽生书已读至“浩浩昊天”，古诗已读半本，书皆熟。三孙女皆平安。

同乡各家皆如常，惟湘阴易问斋文浚丁艰。湖南在京小考入学者六人，皆系好手。黄正斋小京官六年报满，三月已升主事。杜兰溪四月升员外郎，今年亦与考差。

京师今年久旱，屡次求雨，尚未优渥，皇上焦思。未知南省年岁何如也？

男谨禀

080．禀父母闰五月十五日

温甫捐监一事即将办好。

男国藩跪禀父母亲大人万福金安：

五月十八日发第九号家信，内有考差诗文。男自考差后，癣疾日愈，现在头面已不甚显矣。身上自腰以上亦十去七八，自腿以下尚未治。万一放差，尽可面圣谢恩。但如此顽病而得渐好，已为非常之喜，不敢复设妄想矣。

六弟捐监，于五月二十八日具呈，闰月初兑银，二十一日可领照，六月初一日可至国子监考到，十五即可录科。仰承祖父、叔父之余荫，六弟幸得成就功名，敬贺敬贺。

男身体平安，现补气服汤药，内有高丽参、焦术。男妇及孙男女四人并如常。四弟自树堂来教书之后，四弟工课益勤。六弟近日文章虽无大进，亦未荒怠。余俟续呈。

男谨禀

081．禀父母七月初三日

温弟六月初一日在国子监考到。告接诰封仪式。

男国藩跪禀父母亲大人万福金安：

闰五月二十六日，男发家信第十一号，想已收到。邹云陔出粤西差，男寄有高丽参半斤、鹿胶一斤、膏药三十个、眼药三包、张湘纹金顶一品。大约七月初可到省城，家中月半后可接到也。

六弟六月初一日在国子监考到，题“视其所以”，经题“闻善以相告也”二句。六弟取列一百三名。二十五日录科，题“齐之以礼”，诗题“荷珠”得“珠”字，六弟亦取列百余名。两次皆二百余人入场。

男等身体皆平安，男妇及孙男女皆安泰。今年诰封轴数甚多，闻须八月始能办完发下。男于八月领到，即恳湖南新学院带至长沙。男另办祖父母寿屏一架，华山石刻陈抟所书寿字一个，新刻诰封卷一百本，共四件。皆交新学院带回，转交陈岱云家。求父亲大人于九月二十六七赴省。邹云陔由广西归，过长沙不过十月初旬。渠有还男银八十两，面订交陈季牧手。父亲或面会云陔，或不去会他，即在陈宅接银亦可。十月下旬新学院即可到省，渠有关防，父亲万不可去拜他，但在陈家接诰轴可也。若新学院与男素不相识，则男另觅妥便寄回，亦在十月底可到省，最迟亦不过十一月初旬。父亲接到，带归县城，寄放相好人家或店内，至二十六日令九弟下县去接。二十八日夜，九弟宿贺家垇等处。二十九日祖母大人八十大寿，用吹手执事接诰封数里。接至家，于门外向北置一香案，案上竖圣旨牌位，将诰轴置于案上，祖父母率父母望北行三跪九叩首礼。

寿屏请萧史楼写。史楼现未得差，若八月不放学政，则渠必告假回籍，诰轴托渠带归亦可也。一切男自知裁酌。兹寄回黄芽白菜子一包查收。余俟续呈。

男谨禀

082．禀父母九月十九日

家中勿以不得差、温甫乡试不售为忧。

男国藩跪禀父母亲大人万福金安：

九月十七日接读第五、第六两号家信。喜堂上各老人安康，家事顺遂，无任欢慰。

男今年不得差，六弟乡试不售，想堂上大人不免内忧；然男则正以不得为喜。盖天下之理，满则招损，亢则有悔，日中则昃，月盈则亏，至当不易之理也。男毫无学识而官至学士，频邀非分之荣，祖父母、父母皆康强，可谓极盛矣。现在京官翰林中无重庆下者，惟我家独享难得之福。是以男栗栗恐惧，不敢求分外之荣，但求堂上大人眠食如常，阖家平安，即为至幸。万望祖父母、父母、叔父母无以男不得差，六弟不中为虑，则大慰矣。况男三次考差，两次已得；六弟初次下场，年纪尚轻，尤不必挂心也。

同县黄正斋，乡试当外帘差，出闱即患痰病，时明时昏，近日略愈。

男癣疾近日大好，头面全看不见，身上亦好了九分。十八生女，男妇极平安。惟体太弱，满月当大补养。在京一切，男自知谨慎。

八月二十三日，折差处发第十四号信。二十七日，周缦云处寄寿屏，发十五号信。九月十二日，善化郑七处寄诰封卷六十本，发第十六号信。均求查收。

男谨禀

083．禀父母十月十五日

命澄侯出京，专程送诰封到家。

男国藩跪禀父母亲大人万福金安：

九月十九日发第十七号信，十月初五发十八号信，谅已收到。十二三四日内诰轴用宝，大约十八日可领到。同乡夏阶平吏部家泰丁内艰，二十日起程回南。男因渠是素服，不便托带诰轴，又恐其在道上拜客，或有耽搁。祖母大人于出月二十九大寿，若赶紧送回，尚可于寿辰迎接诰轴。是以特命四弟束装出京，专送诰轴回家，与夏阶平同伴，计十一月十七八可到汉口。汉口到岳州不过三四天，岳州风顺则坐船，风不顺则雇轿，五天可到家。四弟到省即专人回家，以便家中办事，迎接诰命。

第凡事难以逆料，恐四弟道上或有风水阻隔，不能赶上祖母寿辰亦未可知。家中做生日酒，且不必办接诰封事。若四弟能到，二十七日有信，二十八办鼓手香亭，二十九接封可也。若二十七无四弟到省之信，则二十九但办寿筵，明年正月初八接封可也。倘四弟不归而托别人，不特二十九赶不上，恐初八亦接不到。此男所以特命四弟送归之意耳。

四弟数千里来京，伊意不愿遽归。男与国子监祭酒车意园先生商议，令四弟在国子监报名，先交银数十两，即可给予顶戴。男因具呈为四弟报名，先缴银三十两，其余俟明年陆续缴纳。缴完之日，即可领照。男以此打发四弟，四弟亦欣然感谢，且言愿在家中帮堂上大人照料家事，不愿再应小考。男亦颇以为然。

男等在京身体平安，男妇生女后亦平善。六弟决计留京。九弟在江西有信来，甚好。陈岱云待之如胞弟，饮食教诲，极为可感，书法亦大有长进。然无故而依人，究似非宜。男写书与九弟，嘱其今年偕郭筠仙同伴回家，大约年底可到家。男在京一切用度自有调停，家中不必挂心。

男谨禀

道光二十七年

084．禀祖父正月十七日

祖母坟茔必须局面宏敞。

孙男国藩跪禀祖父大人万福金安：

去年十二月十七发第二十二号信并挽联一包、朱心泉诰命一轴，交徐玉山太守带交萧辛五处，想三月可到。又于二十日发第二十三号信交折弁，想二月可到。新正十五日，接到家中十一月十九所发信，敬悉大人之病已愈大半。不知近日得全愈否？孙去冬信言须参用化痰之药，不知可从否？

祖母已于十二月初十安葬，甚好甚好，但孙有略不放心者。孙幸蒙祖父福佑，忝居卿大夫之末，则祖母坟茔必须局面宏敞。其墓下拜扫之处须宽阔，其外须建立诰封牌坊，又其外须立神道碑。木斗冲规模隘小，离河太近，无立牌坊与神道碑之地。是以孙不甚放心，意欲从容另寻一地，以图改葬。不求富贵吉祥，但求无水蚁无凶险，面前宏敞而已。不知大人以为何如？若可，则家中在近境四十里内从容寻地可也。余俟续具。

孙谨禀

085．禀父母正月十八日

请尧阶、敬臣看地。望诸弟中有一发愤自立之人。

男国藩跪禀父母亲大人礼次：

正月十五日接到父亲、叔父十一月二十所发手书，敬悉一切。但折弁于腊月二十八在长沙起程，不知四弟何以尚未到省？

祖母葬地，易敬臣之说甚是。男去冬已写信与朱尧阶，请渠寻地。兹又寄信与敬臣。尧阶看妥之后，可请敬臣一看。以尧阶为主，而以敬臣为辅。尧阶看定后，若毫无疑义，不再请敬臣可也；若有疑义，则请渠二人商之男书先寄去，若请他时，四弟再写一信去。男有信禀祖父大人，不知祖父可允从否？若执意不听，则遵命不敢违拗。求大人相机而行。

大人念及京中恐无钱用。男在京事事省俭，偶值阙乏之时，尚有朋友可以通挪。去年家中收各项约共五百金，望收藏二百勿用，以备不时之需。丁、戊二年不考差，恐男无钱寄回。男在京用度自有打算，大人不必挂心。

此间情形，四弟必能详言之。家中办丧事情形，亦望四弟详告。共发孝衣几十件？飨祭几堂？远处来吊者几人？一一细载为幸。

男身体平安。一男四女，痘后俱好。男妇亦如常。

闻母亲想六弟回家，叔父信来，亦欲六弟随公车南旋。此事须由六弟自家作主，男不劝之归，亦不敢留。家中诸务浩繁，四弟可一人经理。九弟、季弟必须读书，万不可耽阁他。九弟、季弟亦万不可懒散自弃。去年江西之行，已不免为人所窃笑，以后切不可轻举妄动。只要天不管地不管，伏案用功而已。男在京时时想望者，只望诸弟中有一发愤自立之人，虽不得科名，亦是男的大帮手。万望家中勿以琐事耽阁九弟、季弟，亦望两弟鉴我苦心，结实用功也。

男之癣疾近又小发，但不似去春之甚耳。同乡各家如常。刘月槎已于十五日到京，余俟续呈。

男谨禀

086．致澄弟沅弟季弟二月十二日

欲南归，但又有难处。改葬事勿再提。沅甫、季洪读书不可懒惰。修身型妻，力变妯娌不甚相能之风。

澄侯、子植、季洪三弟左右：

二月二十一日接到三弟正月初旬手书，具悉一切。澄侯以腊月二十三至岳州，余见罗芸皋已知之。后过湖又阻风，竟走七十余天始到。人事之难测如此！吾弟此后又添了阅历工夫矣。黎樾乔托带之件，当装车时，吾语弟曰：“此物在大箱旁边恐不妥，弟明日到店，须另安置善地。”不知弟犹记得我言否？出门人事事皆须细心。今既已弄坏，则亦不必过于着急。盖此事黎樾翁与弟当分任其咎。两人皆粗心，不得专责弟一人也。

祖大人之病久不见效，兄细思之，恐有火，不宜服热药，盖祖父体赋素强，丁酉之春以服补药之故，竟成大病。后泽六爷以凉药治好。此次每日能吃三中碗饭，则火未甚衰，恐医者不察，徒见小便太数，则以为火衰所致，概以热药投之，亦足误事。兄不明医理，又难遥度，而回忆丁酉年之往事，又闻陶云汀先生为补药所误之说，特书告家中。望与名医细商，不知有可服凉药之理否？兄自去年接祖母讣后，即日日思抽身南归。无如欲为归计，有三难焉：现在京寓欠帐五百多金，欲归则无钱还帐，而来往途费亦须四百金，甚难措办。一难也。不带家眷而归，则恐我在家或有事留住，不能遽还京师，是两头牵扯；如带家眷，则途费更多，家中又无房屋。二难也。我一人回家，轻身快马，不过半年可以还京。第开缺之后，明年恐尚不能补缺，又须在京闲住一年。三难也。

有此三难，是以踌躇不决。而梦寐之中，时时想念堂上老人，望诸弟将兄意详告祖父及父母。如堂上有望我回家之意，则弟书信与我，我概将家眷留在京师，我立即回家。如堂上老人全无望我归省之意，则我亦不敢轻举妄动。下次写信，务必详细书堂上各位老人之意。

祖母之葬事既已办得坚固，则不必说及他事。日前所开山向吉凶之说，亦未可尽信。山向之说，地理也；祖父有命而子孙从之，天理也。祖父之意已坚，而为子孙者乃拂违其意，而改卜他处，则祖父一怒，肝气必郁，病势必加，是已大逆天理；虽得吉地，犹将变凶，而况未必吉乎？自今以后不必再提改葬之说。或吉或凶，听天由命；即朱尧阶、易敬臣亦不必请他寻地尧阶二人如看得有妥地，亦不妨买。四弟则在家帮父亲、叔父管家事，时时不离祖父左右。九弟、季弟则专心读书。只要事事不违天理，则地理之说，可置之不论不议矣。

吾身之癣，春间又发，特不如去岁之甚。面上颈上则与弟出京时一样，未再发也。六弟近日颇发愤，早间亦能早起。纪泽《诗经》尚未读完，现系竹屋教，总多间断，将来必要请一最能专馆之人。

黎樾乔御史报满引见，回原衙门行走。黄正斋之长子于正月初间失去，至今尚未归来。邓星阶就正斋之馆，李希庵就杜兰溪之馆，系我所荐。同县刘九爷、罗邹二人及新科三人皆已到京，住新馆。江岷樵住张相公庙，去我家甚近。郭筠仙尚未到。袁漱六于正月二十四到京，现在家眷住北半截胡同。周荇农尚未到。杨春皆于正月二日生一子。刘药云移寓虎坊桥，其病已全好。赵崧原之妻于正月仙逝。舒伯鲁二月出都。我家碾儿胡同房东将归，三四月必须搬家。黄秋农之银已付来，加利息十两，兄意欲退还他。

九弟、季弟读书，开口便有自画之意。见得年纪已大，功名无成，遂有懒惰之意。此万万不可。兄之乡试座师徐晓邨、许吉斋两先生，会试房师季仙九先生，皆系二十六七入泮，三十余岁中举，四十余岁入词林。诸弟但须日日用功，万不能作叹老嗟卑之想。譬如人欲之京师，一步不动而长吁短叹，但曰京师之远，岂我所能到乎？则旁观者必笑之矣。吾愿吾弟步步前行，日日不止，自有到期，不必计算远近而徒长吁短叹也。望澄侯时时将此譬喻说与子植、季洪听之，千万千万！无怠无怠！

九弟信言诸妯娌不甚相能，尤望诸弟修身型妻，力变此风。若非诸弟痛责己躬，则内之气象必不改，而乖戾之致咎不远矣。望诸弟熟读《训俗遗规》《教女遗规》，以责己躬，以教妻子。此事全赖澄弟为之表率，关系至大，千万千万！不胜嘱切之至！伏惟留心自反为幸。

兄国藩手草

087．禀父母三月初十日

承命一意服官。

男国藩跪禀父母亲大人膝下：

昨初九日巳刻接读大人示谕及诸弟信，借悉一切。祖父大人之病已渐愈，不胜祷祝，想可由此而全愈也。男前与朱家信言无时不思乡土，亦久宦之人所不免，故前次家信亦言之。今既承大人之命，男则一意服官，不敢违拗，不作是想矣。

昨初六日派总裁房差，同乡惟黄恕皆一人单另列，初八日题目亦另列。男今年又不得差，则家中气运不致太宣泄，祖父大人之病必可以速愈，诸弟今年或亦可以入学，此盈虚自然之理也。

男癣病虽发，不甚狠，近用蒋医方朝夕治之。渠言此病不要紧，可以徐愈。治病既好，渠亦不要钱。两大人不必悬念。男妇及华男、孙男女身体俱好，均无庸挂虑。男等所望者，惟祖父大人病之速愈，暨两大人之节劳，叔母目疾速愈，俾叔父宽怀耳。余容另禀。

088．致澄弟沅弟季弟三月初十日

告陈岱云意欲联儿女之姻及京中近况。

澄侯四弟、子植九弟、季洪二弟左右：

二月十一接到第一、第二号来信。三月初十接到第三、四、五、六号来信，系正月十二、十八、二十二及二月朔日所发而一次收到。家中诸事琐屑毕知，不胜欢慰。

祖大人之病竟以服沉香少愈，幸甚。然予终疑祖大人之体本好，因服补药太多，致火壅于上焦，不能下降。虽服沉香而愈，尚恐非切中肯綮之剂。要须服清导之品，降火滋阴为妙。予虽不知医理，窃疑必须如此，上次家书亦曾写及。不知曾与诸医商酌否？丁酉年祖大人之病，亦误服补剂，赖泽六爷投以凉药而效。此次何以总不请泽六爷一诊？泽六爷近年待我家甚好，即不请他诊病，亦须澄弟到他处常常来往，不可太疏，大小喜事宜常送礼。

尧阶既允为我觅妥地，如其觅得，即听渠买。买后或迁或否，仍由堂上大人作主，诸弟不必执见。

上次信言予思归甚切，属弟探堂上大人意思何如。顷奉父亲手书，责我甚切。兄自是谨遵父命，不敢作归计矣。

郭筠仙兄弟于二月二十到京。筠仙与其叔及江岷樵住张相公庙，去我家甚近。翊臣即住我家。树堂亦在我家入场。我家又添二人伏侍李、郭二君。大约榜后退一人，只用一打杂人耳。

筠仙自江西来，述岱云母子之意，欲我将第二女许配渠第二子，求婚之意甚诚。前年岱云在京，亦曾托曹西垣说及，予答以缓几年再议。今又托筠仙为媒，情与势皆不可却。岱云兄弟之为人与其居官治家之道，九弟在江西一一目击。烦九弟细告父母，并告祖父，求堂上大人吩咐。或对或否，以便回江西之信。予夫妻现无成见。对之意有六分，不对之意亦有四分，但求堂上大人主张。

九弟去年在江西，予前信稍有微词，不过恐人看轻耳。仔细思之，亦无妨碍，且有莫之为而为者，九弟不必自悔艾也。

碾儿胡同之屋，房东四月要回京，予已看南横街圆通观东间壁房屋一所，大约三月尾可移寓。此房系汪醇卿之宅教习门生汪廷儒，比碾儿胡同狭一小半，取其不费力易搬，故暂移彼。若有好房，当再迁移。

黄秋农之银已付还，加利十两，予仍退之。周子佩于三月三日喜事。正斋之子竟尚未归。黄茀卿、周韩臣闻皆将告假回籍，茀卿已定十七日起行。刘盛唐得疯疾，不能入闱，可悯之至。袁漱六到京数日，即下园子用功。其夫人生女仅三日即下船进京，可谓胆大。周荇农散馆，至今未到，其胆尤大。曾仪斋宗逵正月二十六在省起行，二月二十九日到京。凌笛舟正月二十八起行，亦二十九到京，可谓快极。而澄弟出京，偏延至七十余天始到。人事之无定如此！新举人复试题“人而无恒”二句，赋得“仓庚鸣”得“鸣”字。四等十一人，各罚会试二科，湖南无之。

我身癣疾，春间略发而不甚为害。有人说方，将石灰澄清水用水调桐油揸之，则白皮立去，如前年揸铜绿膏。予现二三日一揸，使之不起白皮，剃头后不过微露红影不甚红，虽召见亦无碍。除头顶外，他处皆不揸，以其仅能济一时，不能除根也。内人及子女皆平安。

今年分房，同乡仅恕皆，同年仅松泉与寄云大弟，未免太少。余虽不得差，一切自有张罗，家中不必挂心。今日予写信颇多，又系冯、李诸君出场之日，实无片刻暇，故予未作楷信禀堂上，乞弟为我说明。

澄弟理家事之间，须时时看《五种遗规》，植弟、洪弟须发愤读书，不必管家事。

兄国藩草

089．禀祖父六月十七日

升授内阁学士兼礼部侍郎衔。

孙国藩跪禀祖父大人万福金安：

六月十五日接家中第九号信，系四月初三日四弟在县城发者。知祖父身体康强，服刘三爷之药，旧恙已经全愈，孙等不胜欣喜。前五月底，孙发第五号信，言大考蒙恩记名赏缎事，想家中已收到。

六月初二，孙荷蒙皇上破格天恩，升授内阁学士兼礼部侍郎衔。由从四品骤升二品，超越四级，迁擢不次，惶悚实深。初六日考试教习，孙又蒙天恩派为阅卷大臣。初六日入闱，初七日王大臣点名。士子入闱者，进士、举人共三百八十余名，贡生入闱者一百七十余名。初八早发题纸，十一日发榜，十三日复试，十四日复命。初三日谢恩及十四复命，两次召见，奏对尚无愆误，教习取中额数共一百二十一名，湖南得取十一人，另有全单。

十七日冯树堂回南，孙寄回红顶二个、二品补服三付及他物，另有单。大约八月初旬可到省，存陈季牧家中。望大人于中秋前后专人至省来接，命九弟写信与季牧可也。

孙等身体平安，癣疾已将全好，头上竟看不见。孙妇及曾孙男女皆好。余俟续具。

孙谨禀

090．禀叔父母六月十七日

寄回十两银，分送戚族中最苦者。

侄国藩敬禀叔父婶母大人万福金安：

新年两次禀安，未得另书敬告一切。侄以庸鄙无知，托祖宗之福荫，幸窃禄位，时时抚衷滋愧。兹于本月大考，复荷皇上天恩，越四级而超升。侄何德何能，堪此殊荣！常恐祖宗积累之福，自我一人享尽，大可惧也，望叔父作书教侄，幸甚。

金竺虔归，寄回银五十两。其四十两用法：六弟、九弟在省读书用二十六两，四弟、季弟学俸六两，买漆四两，欧阳太岳母奠金四两。前第三号信业已载明矣。后又有十两，若作家中用度则嫌其太少，添此无益，减此无损。侄意戚族中有最苦者，不得不些须顾送。求叔父将此十金换钱，分送最亲最苦之处。叔父于无意中送他，万不可说出自侄之意，使未得者有觖望有怨言。二伯祖母处，或不送钱，按期送肉与油盐之类，随叔父斟酌行之可也。

侄谨禀

091．致澄弟沅弟季弟六月十八日

近升内阁学士。另择吉地为祖父葬地。

澄侯、子植、季洪三位老弟足下：

五月寄去一信，内有大考赋稿，想已收到。

六月二日蒙皇上天恩及祖父德泽，予得超升内阁学士。顾影扪心，实深惭悚。湖南三十七岁至二品者，本朝尚无一人。予之德薄才劣，何以堪此！近来中进士十年得阁学者，惟壬辰季仙九师、乙未张小浦及予三人。而予之才地，实不及彼二人远甚，以是尤深愧仄。

冯树堂就易念园馆，系予所荐，以书启兼教读，每年得百六十金。李竹屋出京后，已来信四封。在保定，讷制台赠以三十金，且留干馆与他。在江苏，陆立夫先生亦荐干俸馆与他。渠甚感激我。考教习，余为总裁，而同乡寒士如蔡贞斋等皆不得取，余实抱愧。

寄回祖父、父亲袍褂二付。祖父系夹的，宜好好收拾。每月一看，数月一晒，百岁之后，即以此为敛服，以其为天恩所赐，其材料外间买不出也。父亲做棉的，则不妨长着，不必为深远之计。盖父亲年未六十，将来或更有君恩赐服，亦未可知。

祖母大人葬后，家中诸事顺遂，祖父之病已好，予之癣疾亦愈，且骤升至二品，则风水之好可知，万万不可改葬。若再改葬，则谓之不祥，且大不孝矣。然其地予究嫌其面前不甚宽敞，不便立牌坊起诰封碑亭，又不便起享堂立神道碑。予意欲仍求尧阶相一吉地，为祖父大人将来寿藏。弟可将此意禀告祖父，不知可见允否？盖诰封碑亭，断不可不修，而祖母又断不可改葬，将来势不能合葬。乞禀告祖父，总以祖父之意为定。

前此问长女对袁家，次女对陈家，不知堂上之意如何？现在陈家信来，谓我家一定对，渠甚欢喜。余容后具。

兄国藩草

092．禀父母六月二十七日

与陈家于秋间择期订盟。与袁家姻事望示知。

男国藩跪禀父母亲大人礼次：

十八日发第八号信，言升官事，欲萧辛五先生专人送回，计七月中旬可以到家。昨又接四弟六月初一日所发之信，借悉一切。于祖父大人之病略不言及，惟言至刘家更补药方，可以长服者，则病已尽除矣。游子闻之，不胜欣幸之至。

男升官后，应酬较繁，用费较广，而俸入亦较多，可以应用，不至窘迫。昨派教习总裁，门生来见者多，共收贽敬二百余金，而南省同乡均未受，不在此数。

前陈岱云托郭筠仙说媒，欲男以二女儿配伊次子。男比写信告禀，求堂上决可否。昨四弟信来，言堂上皆许可。男将于秋间择期订盟。前信又言以大女儿许袁漱六之长子，是男等先与袁家说及。漱六尚有品学，其子亦聪明伶俐。与之结姻，谅无不可，亦求堂上大人示知。

藩男癣疾将近全愈，尚略有形影，而日见日好。华男身体甚壮健，余大小男女俱平安，堂上不必挂念。余俟另禀。

男百拜呈

093．致澄弟沅弟季弟六月二十七日

凡事不可占人半点便益，不可轻取人财。澄侯之女婚事不必急。

澄侯、子植、季洪三弟足下：

自四月二十七日得大考谕旨以后，二十九日发家信，五月十八又发一信，二十九又发一信，六月十八又发一信，不审俱收到否？二十五日接到澄弟六月一日所发信，具悉一切，欣慰之至。

发卷所走各家，一半系余旧友，惟屡次扰人，心殊不安。我自从己亥年在外把戏，至今以为恨事。将来万一作外官，或督抚，或学政，从前施情于我者，或数百，或数千，皆钓饵也。渠若到任上来，不应则失之刻薄，应之则施一报十，尚不足以满其欲。故兄自庚子到京以来，于今八年，不肯轻受人惠，情愿人占我的便益，断不肯我占人的便益。将来若作外官，京城以内无责报于我者。澄弟在京年余，亦得略见其概矣。此次澄弟所受各家之情，成事不说，以后凡事不可占人半点便益，不可轻取人财。切记切记。

彭十九家姻事，兄意彭家发泄将尽，不能久于蕴蓄，此时以女对渠家，亦若从前之以蕙妹定王家也。目前非不华丽，而十年之外，局面亦必一变。澄弟一男二女，不知何以急急定婚若此？岂少缓须臾，即恐无亲家耶？贤弟行事，多躁而少静，以后尚期三思。儿女姻缘前生注定，我不敢阻，亦不敢劝，但嘱贤弟少安无躁而已。

成忍斋府学教授系正七品，封赠一代，敕命二轴。朱心泉县学教谕系正八品，仅封本身，父母则无封。心翁之父母乃封也。家中现有《搢绅》，何不一翻阅？

牧云一等，汪三入学，皆为可喜。啸山教习，容当托曹西垣一查。

京寓中大小平安。纪泽读书已至“宗族称孝焉”，大女儿读书已至“吾十有五”。前三月买驴子一头，顷赵炳堃又送一头。二品本应坐绿呢车，兄一切向来俭朴，故仍坐蓝呢车。寓中用度比前较大，每年进项亦较多每年俸银三百两、饭银一百两。其他外间进项尚与从前相似。

同乡诸人皆如旧。李竹屋在苏寄信来，立夫先生许以干馆。余不一一。

兄国藩手草

094．禀父母七月十八日

望珍重节劳。

男国藩跪禀父母亲大人膝下：

十六夜接到六月初八日所发家信，欣悉一切。祖父大人病已什愈八九，尤为莫大之福。六月二十八日曾发一信，言升官事，想已收到。冯树堂六月十七日出京，寄回红顶、补服、袍褂、手钏、笔等物，计八月可以到家。贺礼耕七月初五日出京，寄回鹿胶、丽参等物，计九月可以到家。

四弟、九弟信来，言家中大小诸事皆大人躬亲之，未免过于劳苦。勤俭本持家之道，而人所处之地各不同。大人之身，上奉高堂，下荫儿孙，外为族乡里所模范。千金之躯，诚宜珍重。且男忝窃卿贰，服役已兼数人，而大人以家务劳苦如是，男实不安于心。此后万望总持大纲，以细微事附之四弟。四弟固谨慎者，必能负荷，而大人与叔父大人惟日侍祖父大人前，相与娱乐，则万幸矣。

京寓大小平安，一切自知谨慎，堂上各位大人不必挂念。余容另禀。

095．致澄弟沅弟季弟七月十八日

奉劝澄侯三事：勤、早起、看《五种遗规》。

四弟、九弟、季弟足下：

六月二十八日发第九号家信，想已收到。七月以来，京寓大小平安。癣疾虽头面微有痕迹，而于召见已绝无妨碍。从此不治，听之可也。

丁士元散馆，是诗中“皓月”误写“浩”字。胡家玉是赋中“先生”误写“先王”。

李竹屋今年在我家教书三个月，临行送他俸金，渠坚不肯受。其人知情知义，予仅送他褂料被面等物，竟未送银。渠出京后来信三次。予有信托立夫先生为渠荐馆。昨立夫先生信来，已请竹屋在署教读矣，可喜可慰。

耦庚先生革职，同乡莫不嗟叹。而渠屡次信来，绝不怪我，尤为可感可敬。

《岳阳楼记》，大约明年总可寄到。家中《五种遗规》，四弟须日日看之，句句学之。我所望于四弟者，惟此而已。家中蒙祖父厚德余荫，我得忝列卿贰，若使兄弟妯娌不和睦，后辈子女无法则，则骄奢淫佚，立见消败。虽贵为宰相，何足取哉？我家祖父、父亲、叔父三位大人规矩极严，榜样极好，我辈踵而行之，极易为力。别家无好榜样者，亦须自立门户，自立规条；况我家祖父现样，岂可不遵行之而忍令堕落之乎？现在我不在家，一切望四弟作主。兄弟不和，四弟之罪也；妯娌不睦，四弟之罪也；后辈骄恣不法，四弟之罪也。我有三事奉劝四弟：一曰勤，二曰早起，三曰看《五种遗规》。四弟能信此三语，便是爱兄敬兄；若不信此三语，便是弁髦老兄。我家将来气象之兴衰，全系乎四弟一人之身。

六弟近来气性极和平，今年以来未曾动气，自是我家好气象。惟兄弟俱懒。我以有事而懒，六弟无事而亦懒，是我不甚满意处。若二人俱勤，则气象更兴王矣。吴、彭两寿文及小四书序、王待聘之父母家传，俱于八月付回，大约九月可到。

袁漱六处，予意已定将长女许与他，六弟已当面与他说过几次矣，想堂上大人断无不允。予意即于近日订庚，望四弟禀告堂上。陈岱云处姻事，予意尚有迟疑。前日四弟信来，写堂上允诺欢喜之意。筠仙已经看见，比书信告岱云矣。将来亦必成局，而予意尚有一二分迟疑。岱云丁艰，余拟送奠仪，多则五十，少则四十，别有对联之类，家中不必另致情也。余不尽言。

兄国藩手草

096．致澄弟沅弟季弟八月十八日

温甫在国子监考课取第一。袁漱六送来彩礼。

澄侯、子植、季洪三弟左右：

八月十六日折弁到京，至七月二十九日在省起行。维时植、洪二弟正在省城，不解何无一字寄京？闻学院二十六日始考古，则二十九日我邑尚未院试也。

京中大小平安。予之癣疾，七月底较六月稍差，然无碍召见之事，则亦听之而已。六弟在国子监考课，各位堂官颇加青眼。上次蔡司业课古学经文一篇、经解一篇、赋一篇、诗一篇，六弟取第一。奖励甚重：帖一套、佳墨八条。内人近颇多病，不能健饭。现在服药，当不要紧也。纪泽读书，前四月间所请之湖北魏先生，渠八月中即回家。我家已于八月初七日换请一宋先生，常德府丙午举人。今年考取教习，系我门生，其人专严勤教。余有回人书札，亦交渠代写。纪泽现已读至《梁惠王章句下》。每日读书，颇能领会。

大女儿与袁家订姻，已于八月初六日写庚书过礼。郭筠仙为媒，即须出都，后年始能复来。故趁其在京时，先行纳采。袁家过礼来：真金簪一、真金耳环一对、镀金手镯二、镀金戒指二、红绿湖绉各三丈、金花一对。我家回礼：袍褂料一套、靴一、帽一、朝珠一、补子一、扇插一、笔插一。又女婿见面仪六两。

陈家姻事，前接四弟信，知家中堂上大人甚欢喜。现在岱云丁艰，自不能定庚，只好待渠服满后。诸弟若与陈家昆仲见面时，亦不必道及姻事。岱云之丧事，余已送赙仪三十两交郭筠仙带归，又有挽联一付。京官向例不送外官之银，予送三十两，则已为重矣。诸弟若到省，只须办香烛去行礼，不必再送情也。

同乡萧史楼、郭筠仙、孙鳌舟、徐寿衡并出京，在八月底起行。郭、孙走江南，徐走山西。邓辛阶尚在黄正斋家坐馆。蔡贞斋在袁漱六家。龙滋圃就一同乡任江南金山县者之馆，已出京矣。车钟毓亦就金山馆。金山县之幕中人才可谓极盛。

王荆七现来，要求再入我家。我家现在本用两个跟班，目前有一个要去，拟仍叫荆七来。但不知高僧能久持戒行否？文小南之尊翁亦于八月出京。黎月乔亦欲出京，大约在冬间矣。书不详尽，余俟续寄。

兄国藩手草

097．致澄弟沅弟季弟九月初十日

告送钱送物作书等事。

澄侯、子植、季洪足下：

九月重阳日接到家信三封，内父亲手谕二件、澄侯六月二十五在家发信一件、七月十五在省发信一件，十九又一件，八月十三又一件，子植七月十九发一件，八月十三又一件，季洪亦有七月十九一片。子植府试文章在此包内，题名录二纸，盖至是始识九弟案首入学之信。前八月折弁到京，乃七月二十八九在省起行者。计是时九弟府首喜信已发交提塘矣，而渠不带来，良可憾也。此外又有张湘纹、曾季甫、唐镜丈、首班臣、邓荻仙、欧阳沧溟丈各信亦俱收到。我与温甫看一夜始完。两次喜信使祖大人病体大愈，此为人子孙者之大幸也。

呈请晋封，仍须覃恩之年。辛亥年是皇上七旬万寿，大约可以请晋封祖父母、父母，并可封叔父母，且可诰赠曾祖父母矣。然使身不加修，学不加进，而滥受天恩，徒觉愧悚。故兄自升官后，时时战兢惕惧。近来身体甚好，耳又微聋。甲三读书，先生极好，严而且勤，教书亦极得法。长女上《论》将读毕矣。温甫国子监应课已经补班。寓中眷口俱平顺。荆七现又收在我家。于门上跟班之外，多用一人，以充买办行走之用，即以荆七补缺，甚为胜任。渠亦如士会还朝、苏武返汉，欣幸之至。四弟可告知渠家也。

袁漱六因其幼女已死，现搬住湘潭馆。订庚之事，前已写信告堂上矣。陈家姻事，堂上大人既欣然允许，余岂复有不满意者！惟订庚须稍迟，或俟岱云起复，亦未可知。至姻事，则确有成言矣。

曾心斋曾借银八十与郭瑞田，渠现还百金交余，托转寄毅然先生。目前尚无妥便，一入它人手，又恐化为乌有，故不得不慎重。弟可先作书告毅然丈，说我所以慎重之故，亦总在今冬明春寄到也。

朱啸山托曹西垣查教习之期。西垣查得，言尚遥遥无期。弟亦可告啸山也。刘福桥先生要挂屏四张，现亦无便可寄，盖徐寿衡不回家，史楼、筠仙亦明年方可到省，故皆不敢寄。罗筠皋之银，亦无便寄，弟可并告筠皋也。

沧溟丈以我言魏家讼事，回书颇有不豫之意。牧云无笔写字，弟可先将树堂带回之笔分三枝送他。待彭大生归，我再寄笔回。岳父寄贡卷至京，余拟送贺仪大钱二十千，亦交彭大生带回。柳衙叔仙逝，余拟备奠仪大钱八千，亦交彭大生带回。惟毅然先生及筠皋之项不敢交彭，恐其难担艰险。

九弟印卷费，须出大钱百千，乃为不丰不啬，不被人讥议。或三股均送，或两学较多、门斗较少亦可。但须今年内送去，不可挨至明年。教官最为清苦，我辈仕宦之家，不可不有以体谅之也。家中今年想尚可支吾，至明年上半年，余必寄银至家应用。

陈岱云到省，四弟与郭三合办呢幛，甚是妥叶。余送渠奠分三十金，已交筠仙带去矣。别有挽联，现尚未寄。梅劭生求我作书与钟子宾，准在近日付去。唐画郊之信，屡次未回，则实以懒惰之故。渠托我代求各翰林法书。澄侯不在京，而欲我为此等事，毋乃强人以难乎？收到邹芸陔所带各件，屡次写信道之，不知来信何以屡问？添梓坪各件，容当再寄物与它，四弟先为我道谢可也。

四弟以女许彭家，姻缘前定，断不可因我前言而稍生疑心。九弟入学，家中材料可以做衣，若再久收，恐被虫打。做数套衣，兄弟易衣而出最好。家中诸皮衣，年年须多买樟脑，好好收拾，否则必为虫伤矣。同乡诸家如常。书不能尽，折弁在京仅一日，故多草率。

兄国藩手具

098．致澄弟沅弟季弟十月十五日

近充武会试正总裁、武殿试读卷大臣。

澄侯、沅甫、季洪三弟足下：

十月十二日接到九月初六澄弟在县学宪行台所发信，十五日又接二十三日在省城曾子庙所发信。其八月在省各信，已于前月收到，前次信已提及矣。惟九月一日托树堂代寄一信，今尚未到。京寓大小平安。余之癣疾近日已全好，百分中不过一二分未复元，皆生首乌之功也。六弟近日体亦好。内人怀喜，大约明年正月分娩。甲三兄妹皆好。甲三读至《滕文公上》，大女读至《颜渊第十二》。

余蒙皇上天恩，得派武会试正总裁，又派武殿试读卷大臣。会试于十三日入闱，十七发榜，复命后始归。殿试三十日入内阁，初四发榜始归，共中额六十四人。殿试读卷，不过阅其默写武经。其弓矢技勇，皆皇上亲自阅看。初二日，皇上在紫光阁阅马步箭。初三日，皇上在景运门外箭亭内看弓刀石，读卷大臣及兵部堂官两日皆在御前侍班。湖南新进士谌琼林以石力不符，罚停殿试一科。今年但有状元、榜眼而无探花，仰见皇上慎重科名之意。

同乡诸公并皆如常。黄恕皆喉痛，病势甚重。郑小山随大钦差至河南办赈济。近日河南大旱，山东盗贼蜂起，行旅为之不安。

十月九日父亲大人寿辰，余因家中有祖母之之〔此字衍〕制，故未宴客，早晚皆仅一席。凌荻舟现就园子一馆，其回城内则寓余处。宋芗宾在余家教书，亦甚相得。余不尽书。

兄国藩手草

099．禀父母十二月初六日

熟地、当归蒸鸡可治失眠症。三角丘多栽竹树，可使家里气运更聚。

男国藩跪禀父母亲大人万福金安：

十二月初五接到家中十一月初旬所发家信，具悉一切。男等在京身体平安。男癣疾已全愈，六弟体气如常。纪泽兄妹五人皆好。男妇怀喜平安，不服药。

同乡各家亦皆无恙。陈本七先生来京，男自有处置之法，大人尽可放心，大约款待从厚，而打发从薄。男光景颇窘，渠来亦必自悔。

九弟信言母亲常睡不着。男妇亦患此病，用熟地、当归蒸母鸡食之，大有效验。九弟可常办与母亲吃。乡间鸡肉、猪肉最为养人，若常用黄芪、当归等类蒸之，略带药性而无药气，堂上五位大人食之，甚有益也，望诸弟时时留心办之。

老秧田背后三角丘是竹山湾至我家大路，男曾对四弟言及，要将路改于墈下，在檀山嘴那边架一小桥，由豆土排上横穿过来。其三角丘则多栽竹树，上接新塘墈大枫树，下接檀山嘴大藤包里，甚为完紧，我家之气更聚。望堂上大人细思。如以为可，求叔父于明春栽竹种树；如不可，叔父写信示知为幸。

男等于二十日期服已满，敬谨祭告。二十九日又祭告一次。余俟续具。

道光二十八年

100．致澄弟沅弟季弟正月二十一日

温甫近定黄正斋馆。自去岁以来，日日想归家省亲。

澄侯、子植、季洪足下：

正月十一日发第一号家信，是日予极不得闲，又见温甫在外未归，心中懊恼之至，故仅写信与诸弟，未尝为书禀堂上大人。不知此书近已接到否？

温弟近定黄正斋家馆，每月俸银五两。温弟自去岁以来，时存牢骚抑郁之意。太史公所谓“居则忽忽若有所亡，出则不知其所往者”，温弟颇有此象，故举业工夫大为抛荒。间或思一振奋，而兴致不能鼓舞，余因是深以为虑。每劝其痛着祖鞭，并心一往。温弟辄言思得一馆，使身有所管束，庶心有所维系。余思自为京官，光景尚不十分窘迫，焉有不能养一胞弟而必与寒士争馆地？向人求荐，实难启口，是以久不为之谋馆。

自去岁秋冬以来，闻温弟之妇有疾，温弟羁留日久，亦觉牢落无耦，而叔父抱孙之念甚切，亦不能不思温弟南归。且余既官二品，则明年顺天主考亦在可以简放之列，恐温弟留京三年，又告回避。念此数者，每欲劝温弟南旋，故上次信告诸弟道及此层，欲诸弟细心斟酌。不料发信之后不过数日，温弟即定得黄正斋馆地。现在既已定馆，则身有所管束，心亦有所系属，举业工夫又可渐渐整理，只得待今年下半年再看光景。如我今年或圣眷略好，颇有明年主考之望，则到明年四五月再与温弟商入南闱或入北闱行止。如我今年圣眷平常，或别有外放意外之事，则温弟仍留京师，一定观北闱，不必议南旋之说也。坐馆以羁束身心，自是最好之事，然正斋家之馆，澄弟所深知者，万一太不合式，温弟亦难久坐。见可而留，知难而退，但不得罪东家，好去好来，即亦无不可耳。

余自去岁以来，日日想归家省亲，所以不能者：一则京城欠账将近一千，归家则途费接礼又须数百，甚是难以措办；二则二品归籍，必须自己具折，折中难于措辞。私心所愿者，颇想得一学差。三年任满，即归家省亲上也。若其不能，则或明年得一外省主考，能办途费，则后年必归次也。若二者不能，则只得望六弟、九弟明年得中一人，后年得一京官，支持门面，余则归家告养，他日再定行止耳。如三者皆不得，则直待六年之后，至甲寅年母亲七十之年，余誓具折告养，虽负债累万，归无储粟，余亦断断不顾矣。然此实不得已之计。若能于前三者之中得其一者，则后年可见堂上各大人，乃如天之福也，不审祖宗能默佑否？

现在寓中一切平安。癣疾上半身全好，惟腰下尚有纤痕。家门之福，可谓全盛，而余心犹有归省之情，难以自慰。因偶尔书及，遂备陈之。毅然伯之项，去年已至余寓，今始觅便寄南。家中可将书封好，即行送去。余不详尽，诸惟心照。

兄国藩手草

101．禀父母四月十四日

寄回辽东人参一两五钱及再造丸二颗。欲与郭雨三结亲，不审家中以为何如？

男国藩跪禀父母亲大人礼安：

三月二十日，男发第五号家信。内言及长孙纪泽与桂阳州李家定亲之事，不审已收到否？男等身体平安。次孙于二十四日满月，送礼者共十余家。是日未请客，陆续请酒酬谢。男妇生产之后，体气甚好，所雇乳母最为壮健。华男在黄正斋家馆，诸凡如恒。

祖大人之病未知近日如何？两次折弁皆无来信，心甚焦急。兹寄回辽东人参五枝，重一两五钱。在京每两价银二十四两，至南中则大贵矣。大约高丽参宜用三钱者，用辽参则减为一钱；若用之太少，则亦不能见功。祖父年高气衰，服之想必有效。男前有信托江岷樵买全虎骨，不知已办到否？闻之医云，老年偏瘫之症，病右者，以虎骨之右半体熬胶医之；病左者，以虎骨之左半体熬胶医之，可奏奇效。此方虽好，不知祖大人体气相宜否？当与刘三爷商之。若辽参则醇正温和，万无流弊。

次孙体气甚壮，郭雨三沛霖欲妻之以女。雨三戊戌同年，癸卯大考二等第三，升右赞善。其兄用宾，壬辰翰林，现任山西蒲州府知府。其家教勤俭可风。其次女去年所生，长次孙一岁。与之结婚，男甚愿之，不审堂上大人以为何如？下次信来，伏祈示知。

又寄回再造丸二颗，系山东杜家所制者。杜家为天下第一有福之家，广积阴德。此药最为贵重，有人参、鹿茸、蕲蛇等药在内，服之一无流弊，杜氏原单附呈，求照方用之。

欧阳沧溟先生谋衡阳书院一席，男求季仙九先生写信与伍府尊，求家中即遣人送至岳家为要。同乡周华甫扬之、李梅生杭皆于三月仙逝，余俱如故。男等在京，一切自知谨慎，伏乞堂上大人放心。

男谨禀

102．禀父母五月初十日

气势团聚山水环抱之处可以寻地。

男国藩跪禀父母亲大人礼安：

四月底接家中二月二十六所发书，五月初八又接三月二十九所发书，具悉一切。祖父大人病体未愈，不知可服虎骨胶否？

男在京身体如常。华男在黄家就馆，端节后仍于初八日上学。纪泽读《告子》至“鱼，我所欲也”，书尚熟。次孙体甚肥胖。四孙女俱平安，长孙女《论语》已读毕。冢妇亦好。其余眷口俱如常。

前叔父信言知广彭姓山内有地有干田十亩。男思好地峰回气聚，其田必膏腴，其山必易生树木，盖气之所积，自然丰润。若硗田童山山无草木曰童，气本不聚，鲜有佳城，如庙山宗祠各山之童涸，断无吉穴矣。大抵凡至一处，觉得气势团聚山水环抱者，乃可以寻地，否则不免误认也。知广之地不知何如，男因有干田十亩之说，故进此说。祖母葬后，家中尚属平安，其地或尚可用。如他处买地，不必专买丈尺。若附近田亩在三四百千内者，京中尽可寄回。京中欠账已过千金，然张罗尚为活动，从不窘迫，堂上大人尽可放心。余容续禀。

男谨禀

103．致澄弟沅弟季弟五月初十日

子植若能补廪，则参加考拔。县里加赋，依而行之，且不宜参与告官之事。

澄侯、子植、季洪三弟左右：

澄侯在广东前后共发信七封，至郴州、耒阳又发二信，三月十一到家以后又发二信，皆已收到。植、洪二弟今年所发三信亦俱收到。澄弟在广东处置一切甚有道理，退念园、庄生各处程仪，尤为可取。其办朱家事，亦为谋甚忠；虽无济于事，而朱家必可无怨。《论语》曰：“言忠信，行笃敬，虽蛮貊之邦行矣。”吾弟出外，一切如此，吾何虑哉！贺八爷、冯树堂、梁俪裳三处，吾当写信去谢，澄弟亦宜各寄一书。即易念园处，渠既送有程仪，弟虽未受，亦当写一谢信寄去。其信即交易宅，由渠家书汇封可也。若易宅不便，即托岱云觅寄。

洪弟考试不利，区区得失，无足介怀。补发之案有名，不去复试，甚为得体。今年院试若能得意，固为大幸；即使不遽获售，去年家中既隽一人，则今岁小挫，亦盈虚自然之理，不必抑郁。植弟书法甚佳，然向例未经过岁考者不合选拔，弟若去考拔，则同人必指而目之。及其不得，人不以为不合例而失，且以为写作不佳而黜。吾明知其不合例，何必受人一番指目乎？弟书问我去考与否，吾意以科考正场为断。若正场能取一等补廪，则考拔之时，已是廪生入场矣；若不能补廪，则附生考拔，殊可不必，徒招人妒忌也。

我县新官加赋我家，不必答言，任他加多少，我家依而行之。如有告官者，我家不必入场。凡大员之家，无半字涉公庭，乃为得体。为民除害之说，为所辖之属言之，非谓去本地方官也。

排山之事尚未查出，待下次折弁付回。欧阳之二十千及柳衙叔之钱，望澄弟先找一项垫出，待彭大生还来即行归款。彭山屺之业师任千总名占魁现在京引见，六月即可回到省。九弟及牧云所需之笔及叔父所嘱之膏药、眼药均托任君带回。曹西垣教习报满引见，以知县用，七月动身还家。母亲及叔父之衣并阿胶等项，均托西垣带回。去年内赐衣料，袍褂皆可裁三件。后因我进闱考教习，家中叫裁缝做，渠裁之不得法，又窃去整料，遂仅裁祖父、父亲两套。本思另办好料为母亲制衣寄回，因母亲尚在制中，故未遽寄。叔父去年四十晋一，本思制衣寄祝，亦因在制，未遽寄也。兹准拟托西垣带回，大约九月可以到家，腊月服阕，即可着矣。

纪梁读书，每日百二十字，与泽儿正是一样，只要有恒，不必贪多。澄弟虽不读书，亦须常看《五种遗规》及《呻吟语》。来书想发财捐官云云，犹是浮躁气习。洗尽浮华，朴实谙练，上承祖父，下型子弟，吾于澄实有厚望焉。

兄国藩手草

104．致澄弟沅弟季弟六月十七日

在家办事，应不贪财、不失信、不自是。墓地宜田野开爽。

澄侯、子植、季洪三弟左右：

五月二十四发第八号家信，由任梅谱手寄去。高丽参二两、回生丸一颗、眼药数种、膏药四百余张，并白菜、大茄种，用大木匣即去年寄镜来京之匣盛好寄回，不知已收到否？六月十六日接到家信，系澄侯五月初七在县城所发，具悉一切。月内京寓大小平安。予癣疾上身已好，惟腿上未愈。六弟在家已一月，诸事如常。内人及儿女辈皆好。郭雨三之大女许配黄茀卿之次子，系予作伐柯人，亦因其次女欲许余次子故，并将大女嫁湖南。此婚事似不可辞，不知堂上大人之意云何？

澄侯在县和八都官司，忠信见孚于众人，可喜之至。朱岚轩之事，弟虽二十分出力，尚未将银全数取回。渠若以钱来谢，吾弟宜斟酌行之，或受或不受，或辞多受少，总以不好利为主。此后近而乡党，远而县城省城，皆靠澄弟一人与人相酬酢。总之不贪财、不失信、不自是，有此三者，自然鬼服神钦，到处人皆敬重。此刻初出茆庐，尤宜慎之又慎。若三者有一，则不为人所与矣。

李东崖先生来信，要达天听，予置之不论。其诰轴，则杜兰溪即日可交李笔峰。刘东屏先生常屈身讼庭，究为不美。澄弟若见之，道予寄语，劝其“危行言孙，蠖屈存身”八字而已。墓石之地，其田野颇开爽若过墓石而至胡起三所居一带尤宽敞，予喜其扩荡眼界，可即并田买之，要钱可写信来京。凡局面不开展、眼鼻攒集之地，予皆不喜，可以此意告尧阶也。何子贞于六月十二丧妻，今年渠家已丧三人，家运可谓乖舛。季弟考试万一不得，亦不必牢骚。盖予既忝窃侥幸，九弟去年已进，若今年又得，是极盛，则有盈满之惧，亦可畏也。同乡诸家，一切如常。凌笛舟近已移居胡光伯家，不住我家矣。书不十一，余俟续具。

兄国藩手草

105．禀叔父母七月二十日

宜保养神气稍稍休息，粗重之事则雇工。速买一丫头供母、叔母使令。

侄国藩谨禀叔父母大人礼安：

六月十七发第九号信，七月初三发第十号信，想次第收到。十七日接家信二件，内父亲一谕、四弟一书、九弟季弟在省各一书、欧阳牧云一书，得悉一切。

祖大人之病不得少减，日夜劳父亲、叔父辛苦服事，而侄远离膝下，竟不得效丝毫之力，中夜思维，刻不能安。江岷樵有信来，言渠已买得虎骨，七月当亲送我家，以之熬膏，可医痿痹云云。不知果送来否？闻叔父去年起公屋，劳心劳力，备极经营。外面极堂皇，工作极坚固，费钱不过百千，而见者拟为三百千规模。焦劳太过，后至吐血，旋又以祖父复病，勤劬弥甚。而父亲亦于奉事祖父之余操理家政，刻不少休。

侄窃伏思父亲、叔父二大人年寿日高，精力日迈，正宜保养神气，稍稍休息，家中琐细事务，可命四弟管理。至服事祖父，凡劳心细察之事，则父亲、叔父躬任之；凡劳力粗重之事，则另添一雇工，一人不够则雇二人雇工不要做他事，专在祖大人身边，其人要小心秀气。

侄近年以来精力日差，偶用心略甚，癣疾即发，夜坐略久，次日即昏倦。是以力加保养，不甚用功。以求无病无痛，上慰堂上之远怀。外间求做文、求写字者，求批改诗文者，往往历久而莫偿宿诺，是以时时抱疚，日日无心安神恬之时。前四弟在京能为我料理一切琐事，六弟则毫不能管。故四弟归去之后，侄于外间之回信、家乡应留心之事，不免疏忽废弛。侄等近日身体平安，合室小大皆顺。六弟在京，侄苦劝其南归。一则免告回避；二则尽仰事俯畜之职；三则六弟两年未作文，必在家中父亲、叔父严责方可用功。乡试渠不肯归，侄亦无如之何。

叔父去年四十晋一，侄谨备袍套一付。叔母今年四十大寿，侄谨备棉外套一件。皆交曹西垣带回，服阕后即可着。母亲外褂并汉绿布夹袄亦一同付回。

闻母亲近思用一丫环，此亦易办，在省城买不过三四十千；若有湖北逃荒者来乡今年湖北大水奇灾，则更为便益。望叔父命四弟留心速买，以供母亲、叔母之使令。其价，侄即寄回。侄今年光景之窘较甚于往年，然东支西扯尚可敷演。若明年能得外差或升侍郎，便可弥缝家中。今年季弟喜事不知不窘迫否？侄于八月接到俸银，即当寄五十金回，即去年每岁百金之说也。在京一切张罗，侄自有调停，毫不费力，堂上大人不必挂念。

侄谨禀

106．禀叔父母九月十二日

十月间托张经赞带银回家。纪泽婚事，常、李两家皆可对，不知家中之意若何？

侄国藩谨禀叔父母大人福安：

八月十六日发第十三号家信，不审已收到否？九月初十日接到四弟、九弟、季弟等信，系八月半在省城所发者。知祖大人之病又得稍减，九弟得补廪，不胜欣幸！

前劳辛垓廉访八月十一出京，侄寄去衣包一个，计衣十件，不知已到否？侄有银数十两欲寄回家，久无妙便。十月间武冈张君经赞回长沙，拟托渠带回。闻叔父为圳上公屋加工修治，侄亦欲寄银数两，为叔父助犒赏匠人之资。罗六嘉秬所存银二十二两在侄处。右三项皆拟托张君带归。

前欧阳沧溟先生馆事，伍太尊已复书于季仙九先生。兹季师又回一信于伍处，托侄便寄。家中可送至欧阳家，嘱其即投伍府尊也。牧云又托查万崇轩先生选教官之迟早，兹已代为查出，写一红条，大约明冬可选。此二事，可嘱澄侯写信告知牧云。

侄等在京身体平安。西席宋湘宾九月十一出京。是日即聘庞君名际云，号省三，直隶人。曹西垣初十挈眷出都。黎月乔十六出京。江岷樵于初八到京。严仙舫初十到京。余同乡俱如旧。

常南陔先生欲以其幼女许配纪泽一八九岁者，一六七岁者，托郭筠仙说媒。李家即赉予之妹尚未说定，两家似皆可对。不知堂上大人之意若何？望示知。下次家信来，望将酒药研成末，封信内寄京，以便酿酒为要。余容续具。

侄谨禀

107．致澄弟沅弟季弟十一月十四日

九月十八日被派稽察中书科事务。以后每年寄银佰壹贰拾两回家。

澄侯、子植、季洪三弟左右：

十月十九日温甫弟出京。二十日吾发第十五号家信，不知此时收到否？吾目疾尚未全好，此次尚不能写信呈堂上，故仍以书告诸弟。

前九月十八蒙皇上天恩，派稽察中书科事务。十月初二一信，因恐张楠皆到迟，故未写。二十日一信，因六弟出京，诸事仓皇，又忘写也。稽察中书科向系于阁学四人中钦派一人，只算差使，不算升官。其属员有中书六人、笔帖式八人。其所管之事为册封诰命。凡封亲王用金册，封郡王用银册，封贝勒、贝子以下用龙边笺册，封镇国公以下及文武五品以上官俱用诰命，六品以下俱用敕命。以上皆在中书科缮写。予于十八日奉旨派出，十九日具折谢恩。兹将原折寄回，系在圆笔帖式所写，故字甚丑。

前六弟归时，予曾寄母亲零用银五两，内人寄岳母零用银二两。因思予在京多年，并未寄零钱与婶母使用，且四位弟妇买棉买麻亦极窘迫。嗣后每年予所寄亲族银内当添母亲、婶母零用钱各四千，四位弟妇零用钱各三千，每年共二十千。今年张楠皆处银到，澄弟即将各亲族处照单分送。又将婶母四千及四位弟妇各三千零用钱分送母亲今年已有银五两，不必再送。以后每年照今年为例。上半年春俸，予寄五六十两归，以为家中用度。其有不足，望家中设法张罗。下半年秋俸，予寄五六十两归，以为各亲族帮项及母亲、婶母、四位弟妇零用之项去年所开之单，记共八十千。若添家中此项，则共百千矣。不知须银多少，乞澄弟告知。予之寄以今年为常规，家中所送亲族者，亦望于今年举行定例。惟孟学公之子孙赴考者，今年在省，不知曾送给否？若未送，望按名补送，以为买笔之需。至要至要，一切万祈照单施行。

予身体平安，家中大小皆如常。纪泽读书已读至《太甲上》。同乡孙鳌洲已到京。余并如故。昨日放定郡王载铨、季仙九先生至天津办盐务，又放耆英、朱凤标至山东办盐务。十一日刑部主事朱寿康系朱伯韩之胞弟、户部主事袁铨、广西提塘李鹏飞俱因在娼家饮酒，提督府锁拿交刑部治罪。十月宝中堂兴没。昨耆英授大学士，琦善仍得协办。余容后具。

国藩草

108．致澄弟温弟沅弟季弟十二月初十日

对家中改屋改房之意见，并告近日常有目疾。

澄侯、温甫、子植、季洪四弟左右：

十一月十四发第十四号家信，不知收到否？十二月初九接到家中十月十二一信内有酒药、十一月初一日一信、初十日一信，具悉一切。

家中改屋，有与我意见相同之处。我于前次信内曾将全屋画图寄归，想已收到。家中既已改妥，则不必依我之图矣。但三角丘之路必须改于檀山嘴下，而于三角丘密种竹木。此我画图之要嘱，望诸弟禀告堂上，急急行之。家中改房，亦有不与我合意者，已成则不必再改。但六弟房改在炉子内，此系内外往来之屋，欲其通气，不欲其塞，余意以为必不可，不若以长横屋上半节间断作房为妥连间两隔。下半节作横屋客坐，中间一节作过道，上半节作房。内茅房在石柱屋后，亦嫌太远，不如于季洪房外高磡打进去七八尺即旧茅房沟对过之磡，若打进丈余，则与上首栗树处同宽，既可起茅房、澡堂，而后边地面宽宏，家有喜事，碗盏、菜货亦有地安置，不至局促，不知可否？

家中丽参已完，明春得便即寄。彭十九之寿屏，亦准明春寄到。此间事务甚多，我又多病，是以迟迟。

澄弟办贼，甚快人心。然必使其亲房人等知我家是图地方安静，不是为一家逞势张威，庶人人畏我之威，而不恨我之太恶。贼既办后，不特面上不可露得意之声色，既心中亦必存一番哀矜的意思。诸弟人人当留心也。

罗芸皋坐东皋，求我援引，此刻想已无及矣我想写一信与师令及伍府尊，此次又赶不及。且如何援引之法，须写信告我。渠前年存银二十二两在我处，昨托张楠皆带交还渠。张言途中要借用，我已答应，嘱渠到家即办交邵阳彭筱房转寄芸皋，并作书告筱房矣，明春可问芸皋看收到否？征一表叔在我家教读甚好，此次未写信请安，诸弟为我转达。张豆付和尚之称如此写信寄南，殊为可恶！我付之不理，若并未接到此信者然，渠亦无如之何。

同乡周荇农家之鲍石卿前与六弟交游，近因在妓家饮酒十一月初六日荇农之母生日，席散鲍即出游，提督府捉去交刑部革去供事。而荇农、荻舟尚游荡不畏法，真可怪也！

余近日常有目疾，余俱康泰。内人及二儿四女皆平安，小儿甚胖大。西席庞公拟十一回家，正月半来，将请李笔峰代馆。宋芗宾在道上仆跌断腿宋有与六弟信，五十余天始抵樊城，大可悯也。余不一一。

国藩手草

道光二十九年

109．致澄弟温弟沅弟季弟正月初十日

为四弟妇各做一衣。为李子山等捐功名。家中须积钱，以备不时之需。寄纪泽所作《舜征有苗篇》。

四位老弟足下：

去腊初十日发戊申第十八号家信，厥后二十六日接温弟在湖北所发信。正月初八日接诸弟腊月十五所发信，而温弟在河南托邹墨林转寄一信，则至今未到。澄弟十一月十九所发一信，亦至今未到也。

澄弟生子，庆贺庆贺。吾与澄弟去年报最，今年轮应温、植、洪三人报最矣。但植弟之妇，闻已有吉语，恐政成当在温弟之前，植弟未免疾行先长耳。四位弟妇，闻皆率母亲、叔母之教，能勤能俭，予闻之不胜欣喜。已办有材料，今春为四弟妇各制一衣，觅便即行寄回。

澄弟捐监执照，亦准于今年寄回。父亲名书呈祥，取麟趾呈祥之义也。前年温弟捐监，叔父名书呈材，取天骥呈材之义也。当时恐六弟尚须小试，故捐监填名略变，以为通融地步。而今温弟既一成不易，故用呈祥配呈材，暗寓麟字骥字于中。将来即分两房，曰呈祥房，曰呈材房，亦免得直写父、叔官名耳。

李子山、曾希六族伯托我捐功名，其伙计陈体元亦托捐。我丁酉年在栗江煤垅，此二人待我不薄。若非煤垅之钱，则丁酉万不能进京。渠来托我，不能不应，拟今岁为之办就。其银钱嘱渠送至我家，有便将执照付至家中。渠银钱一到，即发执照与渠可也；即未收全，亦可发也。丁酉年办进京盘费，如朱文八、王燧三、燧六等皆分文不借，则曾、陈二人岂不可感也哉！现在乔心农晋芳放常德知府，二月出京。四弟监照与二人执照，大约可托渠带至湖南也。

去年年内各族戚之钱，不知如数散给否？若未给，望今春补给，免得我时时挂心。考试者十千及乞丐之十千，不审皆给否？务乞详以示我。

竹山湾找当价，不知比楚善叔一头原价何如？乞明告我。既买竹山湾，又买庙台上，银钱一空，似非所宜。以后望家中无买田，须略积钱，以备不时之需。

植弟诗才颇好，但须看古人专集一家乃有把握，万不可徒看选本。植弟则一无所看，故无把握也。季洪诗文难于进功，须用心习字。将来即学叔父之规模，亦有功于家庭。

纪泽儿自去腊庞先生归河间，请李笔峰来代馆，日加奖赞，悟性大进。一日忽自作四言诗一篇，命题曰《舜征有苗篇》。余始不信。次日余与黄翥吾面试之，果能清顺。或者得祖父德荫，小有成就亦未可知。兹命其誊出寄呈堂上，以博一笑。然记性不好，终不敢信其可造也。

兹寄回正月初一至初十日上谕及宫门钞，以后按月寄归。温弟所允萧辛五《搢绅》，当于乔心农处付渠。李竹屋思鹿胶、丽参，亦俟乔公始寄。此次余欲写信与竹屋，实无少暇矣。

予身体平安，家中大小如常，二儿肥胖。余不一一。

兄国藩手草

梁俪裳兄弟到京，盛称澄弟之才。且言广东骗客账以千万计，从无一人取回一文者，澄弟可谓破天荒也。

110．禀父母二月初六日

二月二十日升授礼部侍郎。

男国藩跪禀父母亲大人万福金安：

正月十一日，男发第一号家信，并寄呈京报，想已收到。

二十二日男蒙皇上天恩，升授礼部侍郎。次日具折谢恩，蒙召对诲谕谆切。二十五日午刻上任，属员共百余人，同县黄正斋亦在内。从前阁学虽兼部堂衔，实与部务毫不相干。今既为部堂，则事务较繁，每日须至署办事。八日一至圆明园奏事，谓之该班。间有急事，不待八日而即陈奏者，谓之加班。除衙门官事之外，又有应酬私事，日内甚忙冗，几于刻无暇晷，幸身体平安，合家大小如常。

纪泽读书已至《酒诰》，每日讲《纲鉴》一页，颇能记忆。次孙体甚肥胖。同乡诸人并皆如旧。余详与诸弟信中。

男谨禀

111．致澄弟温弟沅弟季弟二月初六日

告京察三项内容。

澄侯、温甫、子植、季洪四位老弟左右：

正月十日曾寄家信，甚为详备。二月初三接到澄弟十一月二十夜之信，领悉一切。

今年大京察，侍郎中休致者二人，德远村厚、冯吾园芝两先生也。余即补吾园先生之缺。向来三载考绩，外官谓之大计，京官谓之京察。京察分三项。一、二品大员及三品之副都御史，皇上皆能记忆，其人不必引见，御笔自下朱谕，以为彰瘅。此一项也。自宗人府丞以下，凡三、四、五品京堂皆引见，有黜而无陟。前丙午在碾儿胡同时，间壁学士奎光，即引见休致者也。此一项也。自五品而下，如翰林、内阁、御史、六部，由各堂官考察，分别一、二、三等。一等则放府道，从前如劳辛阶、易念园，今年如陈竹伯，皆京察一等也。此一项也。

余自到礼部，比从前较忙冗，恨不得有人帮办寓中琐杂事，然以家中祖父之病，父、叔勤苦已极，诸弟万无来京之理。且如温弟在京，余方再三劝诱，令之南归，今岂肯再蹈覆辙，令之北来？

江岷樵以拣发之官浙江，补缺不知何时。余因温弟临别叮嘱之言，荐邓星阶偕岷往浙，岷樵既应允矣。适徐芸渠请星阶教书，星即就徐馆，言定秋间仍往浙依江。江亦应允。邹墨林自河南来京，意欲捐教，现寓圆通观，其为人实诚笃君子也。袁漱六新正初旬忽吐血数天，现已全愈。

黄正斋竟为本部司员，颇难为情。余一切循谦恭之道，欲破除藩篱，而黄总不免拘谨。余现尚未换绿呢车，惟添一骡。盖八日一赴园，不能不养三牲口也。书不一一。

兄国藩草

112．致澄弟温弟沅弟季弟三月初一日

托乔心农带回纹银、人参及一品补服顶带等。

澄侯、温甫、子植、季洪足下：

二月二十六发家信第三号，想可早到。兹乘乔心农先生常德太守之便，付去纹银六十三两零，共六大锭。外又一小锭，系内子寄其伯母，乞寄阳牧云转交。又邓星皆寄银六两，亦在此包内，并渠信专人送去。又高丽参一布包。内顶上者一两，共十四枝，专办与祖父大人用。次等者三两，共五枝。又次等者白参半斤，不计枝。今年所买参，皆择其佳者，较往年略贵，故不甚多。又鹿胶二斤，共一布包。又一品补服四付，共一布包。前年所寄补服，内有打籽者，系一品服。合此次所寄，共得五付。补服不分男女，向来相传鸟觜有向内向外之分，皆无稽之言也。一品顶带三枚，则置高丽参匣之内。望诸弟逐件清出，呈堂上大人。乔太守要由山西再转湖南，到长沙大约在闰四月底。

此信不详他事，容下次再详也。

国藩手草

113．致澄弟温弟沅弟季弟三月二十一日

与诸弟言终身大规模：不存做官发财之念，不留银钱给后人，廉俸多余者周济亲戚族党。

澄侯、温甫、子植、季洪足下：

正月初十日发第一号家信，二月初八日发第二号家信，报升任礼部侍郎之喜，二十六日发第三号信，皆由折差带寄。三月初一日由常德太守乔心农处寄第四号信，计托带银七十两、高丽参十余两、鹿胶二斤、一品顶带三枚、补服五付等件。渠由山西迂道转至湖南，大约须五月端午前后乃可到长沙。

予尚有寄兰姊、蕙妹及四位弟妇江绸棉外褂各一件，仿照去年寄呈母亲、叔母之样。前乔心农太守行时不能多带，兹因陈竹伯新放广西左江道，可于四月出京，拟即托渠带回。

澄弟《岳阳楼记》，亦即托竹伯带回家中。二月初四澄弟所发之信，三月十八接到。正月十六七之信，则至今未收到。据二月四日书云，前信着刘一送至省城，共二封，因欧阳家、邓星阶、曾厨子各有信云云。不知两次折弁何以未见带到？温弟在省时，曾发一书与我，到家后未见一书，想亦在正月一封之中。此书遗失，我心终耿耿也。

温弟在省所发书，因闻澄弟之计，而我不为揭破，一时气忿，故语多激切不平之词。予正月复温弟一书，将前后所闻温弟之行，不得已禀告堂上，及澄弟、植弟不敢禀告而误用诡计之故一概揭破。温弟骤看此书，未免恨我，然兄弟之间，一言欺诈，终不可久。尽行揭破，虽目前嫌其太直，而日久终能相谅。

现在澄弟书来，言温弟鼎力办事，甚至一夜不寐，又不辞劳，又耐得烦云云。我闻之欢喜之至，感激之至。温弟天分本高，若能改去荡佚一路，归入勤俭一边，则兄弟之幸也，合家之福也。

我待温弟似乎近于严刻，然我自问此心，尚觉无愧于兄弟者，盖有说焉。大凡做官的人，往往厚于妻子而薄于兄弟，私肥于一家而刻薄于亲戚族党。予自三十岁以来，即以做官发财为可耻，以官〔宦〕囊积金遗子孙为可羞可恨，故私心立誓，总不靠做官发财以遗后人。神明鉴临，予不食言。此时侍奉高堂，每年仅寄些须，以为甘旨之佐。族戚中之穷者，亦即每年各分少许，以尽吾区区之意。盖即多寄家中，而堂上所食所衣亦不能因而加丰，与其独肥一家，使戚族因怨我而并恨堂上，何如分润戚族，使戚族戴我堂上之德而更加一番钦敬乎？将来若作外官，禄入较丰，自誓除廉俸之外，不取一钱。廉俸若日多，则周济亲戚族党者日广，断不畜积银钱为儿子衣食之需。盖儿子若贤，则不靠宦囊，亦能自觅衣饭；儿子若不肖，则多积一钱，渠将多造一孽，后来淫佚作恶，必且大玷家声。故立定此志，决不肯以做官发财，决不肯留银钱与后人。若禄入较丰，除堂上甘旨之外，尽以周济亲戚族党之穷者。此我之素志也。

至于兄弟之际，吾亦惟爱之以德，不欲爱之以姑息。教之以勤俭，劝之以习劳守朴，爱兄弟以德也；丰衣美食，俯仰如意，爱兄弟以姑息也。姑息之爱，使兄弟惰肢体，长骄气，将来丧德亏行，是即我率兄弟以不孝也，吾不敢也。我仕宦十余年，现在京寓所有惟书籍、衣服二者。衣服则当差者必不可少，书籍则我生平嗜好在此，是以二物略多。将来我罢官归家，我夫妇所有之衣服，则与五兄弟拈阄均分。我所办之书籍，则存贮利见斋中，兄弟及后辈皆不得私取一本。除此二者，予断不别存一物以为宦囊，一丝一粟不以自私。此又我待兄弟之素志也。恐温弟不能深谅我之心，故将我终身大规模告与诸弟，惟诸弟体察而深思焉。

去年所寄亲戚各项，不知果照单分送否？杜兰溪为我买《皇清经解》，不知植弟已由省城搬至家中否？

京寓一切平安。纪泽《书经》读至《冏命》。二儿甚肥大。易南穀开复原官，来京引见。闻左青士亦开复矣。同乡官京中者，诸皆如常。余不一一。

兄国藩手草

再者，九弟生子大喜，敬贺敬贺。自丙午冬葬祖妣大人于木兜冲之后，我家已添三男丁，我则升阁学，升侍郎，九弟则进学补廪。其地之吉，已有明效可验。我平日最不信风水，而于朱子所云“山环水抱”“藏风聚气”二语，则笃信之。木兜冲之地，予平日不以为然，而葬后乃吉祥如此，可见福人自葬福地，绝非可以人力参预其间。家中买地，若出重价，则断断可以不必；若数十千，则买一二处无碍。

宋湘宾去年回家，腊月始到。山西之馆既失，而湖北一带又一无所得。今年因常南陔之约重来湖北，而南陔已迁官陕西矣。命运之穷如此！去年曾有书寄温弟，兹亦付去，上二次忘付也。

李笔峰代馆一月，又在寓钞书一月，现在已搬出矣。毫无道理之人，究竟难与相处。庞省三在我家教书，光景甚好。邹墨林来京捐复教官，在元通观住，日日来我家闲谈。长沙老馆，我今年大加修整，人人皆以为好。琐事兼述，诸惟心照。

114．禀父母四月十六日

在礼部上下水乳交融。不与李家联姻。

男国藩跪禀父母亲大人万福金安：

四月十四日接奉父亲三月初九日手谕，并叔父大人贺喜手示，及四弟家书。敬悉祖父大人病体未好，且日加沉剧。父、叔率诸兄弟服侍已逾三年，无昼夜之闲，无须臾之懈，独男一人远离膝下，未得一日尽孙子之职，罪责甚深。闻华弟、荃弟文思大进，葆弟之文得华弟讲改，亦日驰千里。远人闻此，欢慰无极。

男近来身体不甚结实，稍一用心，即癣发于面。医者皆言心亏血热，故不能养肝；热极生风，阳气上干，故见于头面。男恐大发，则不能入见二月二十三谢恩，蒙召见。三月十四值班，蒙召见。三十又蒙召见，故不敢用心，谨守大人保养身体之训。隔日一至衙门办公事，余则在家，不妄出门。现在衙门诸事，男俱已熟悉。各司官于男皆甚佩服，上下水乳交融，同寅亦极协和。男虽终身在礼部衙门为国家办此照例之事，不苟不懈尽就条理，亦所深愿也。

英夷在广东，今年复请入城。徐总督办理有方，外夷折服，竟不入城。从此永无夷祸，圣心嘉悦之至四月十五日上谕甚嘉奖，兹付呈。李石梧前辈告病。陆立夫总制两江，亦极能胜任。术者每言皇上连年命运行劫财地，去冬始交脱。皇上亦每为臣工言之。今年气象果为昌泰，诚国家之福也。

儿妇及孙女辈皆好。长孙纪泽前因开蒙太早，教得太宽，顷读毕《书经》，请先生再将《诗经》点读一遍。夜间讲《纲鉴》，正史约已讲至秦商鞅开阡陌。李家亲事，男因桂阳州往来太不便，已在媒人唐鹤九处回信不对。常家亲事，男因其女系妾所生，且闻其嫡庶不甚和睦，又闻其世兄不甚守俭敦朴，亦不愿对。南陔先生今年来京时，男不与之提及此事，渠已知其不谐矣。

纪泽儿之姻事屡次不就，男当年亦十五岁始定婚，则纪泽再缓一二年，亦无不可。或求大人即在乡间选一耕读人家之女，或男在京自定，总以无富贵气习者为主。纪澐对郭雨三之女，虽未订盟，而彼此呼亲家，称姻弟，往来亲密，断不改移。二孙女对岱云之次子，亦不改移。谨此禀问，余详与诸弟书中。

男谨禀

115．致澄弟温弟沅弟季弟四月十六日

官宦之家，多只一代享用便尽；孝友之家，则可绵延十代八代。

澄侯、温甫、子植、季洪足下：

四月十四日接到己酉三月初九所发第四号来信，次日又接到二月二十三所发第三号来信，其二月初四所发第二号信则已于前次三月十八接到矣，惟正月十六七所发第一号信则至今未接到。京寓今年寄回之家书：正月初十发第一号折弁，二月初八发第二号折弁，二十六发第三号折弁，三月初一发第四号乔心农太守，大约五月初可到省；十九发第五号折弁，四月十四发第六号由陈竹伯观察，大约五月底可到省。《岳阳楼记》，竹伯走时尚未到手，是以未交渠。然一两月内，不少妥便，亦必可寄到家也。

祖父大人之病，日见日甚如此，为子孙者远隔数千里外，此心何能稍置！温弟去年若未归，此时在京，亦刻不能安矣。诸弟仰观父、叔纯孝之行，能人人竭力尽劳，服事堂上，此我家第一吉祥事。我在京寓，食膏粱而衣锦绣，竟不能效半点孙子之职；妻子皆安坐享用，不能分母亲之劳。每一念及，不觉汗下。

吾细思凡天下官宦之家，多只一代享用便尽。其子孙始而骄佚，继而流荡，终而沟壑，能庆延一二代者鲜矣。商贾之家，勤俭者能延三四代；耕读之家，谨朴者能延五六代；孝友之家，则可以绵延十代八代。我今赖祖宗之积累，少年早达，深恐其以一身享用殆尽，故教诸弟及儿辈，但愿其为耕读孝友之家，不愿其为仕宦之家。诸弟读书不可不多，用功不可不勤，切不可时时为科第仕宦起见。若不能看透此层道理，则虽巍科显宦，终算不得祖父之贤肖，我家之功臣。若能看透此道理，则我钦佩之至。澄弟每以我升官得差，便谓我是肖子贤孙，殊不知此非贤肖也。如以此为贤肖，则李林甫、卢怀慎辈，何尝不位极人臣，舄奕一时，讵得谓之贤肖哉？予自问学浅识薄，谬膺高位，然所刻刻留心者，此时虽在宦海之中，却时作上岸之计。要令罢官家居之日，己身可以淡泊，妻子可以服劳，可以对祖父兄弟，可以对宗族乡党。如是而已。诸弟见我之立心制行与我所言有不符处，望时时切实箴规。至要至要。

鹿茸一药，我去腊甚想买就寄家，曾请漱六、岷樵两人买五六天，最后买得一架，定银九十两。而请人细看，尚云无力。其有力者，必须百余金，到南中则直二百余金矣；然至少亦须四五两乃可奏效。今澄弟来书，言谭君送四五钱便有小效，则去年之不买就急寄，余之罪可胜悔哉！近日拟赶买一架付归。以父、叔之孝行推之，祖大人应可收药力之效。叔母之病，不知宜用何药？若南中难得者，望书信来京购买。

安良会极好。地方有盗贼，我家出力除之，正是我家此时应行之事。细毛虫之事，尚不过分，然必须到这田地方可动手。不然，则难免恃势欺压之名。既已惊动官长，故我特作书谢施梧冈，到家即封口送县可也。去年欧阳家之事，今亦作书谢伍仲常，送阳凌云，属其封口寄去可也。

澄弟寄俪裳书，无一字不合。蒋祝三信已交渠。兹有回信，家中可专人送至渠家，亦免得他父母悬望。予因身体不旺，生怕得病，万事废弛，抱疚之事甚多。本想诸弟一人来京帮我，因温、沅乡试在迩，澄又为家中必不可少之人，洪则年轻，一人不能来京；且祖大人未好，岂可一人再离膝下？只得俟明年再说。

希六之事，余必为之捐从九品。但恐秋间乃能上兑，乡试后南旋者乃可带照归耳。书不能详，余俟续寄。

国藩手草

116．致澄弟温弟沅弟季弟五月十五日

癣疾已见大好。纪泽作史论略成章句。

澄侯、温甫、子植、季洪足下：

四月十八日发家信第七号，想已收到。近一月余无折弁来，以新抚台尚未到任。五月十一接澄弟四月八日所发第五号信，并二十六日所发第六号信，而正月十七第一号至今未到，诚不可解。

京寓自四月以来，一切平安。癣疾经邹墨林开方做丸药，有附子、黄芪等补阳之药，愈见大好。面上、头上，生人全看不出矣。纪泽儿近作史论，略成章句。兹命其誊两首寄呈堂上一阅。次儿之名，音与叔父名相近，已改名纪鸿。体甚肥大，尚不能行，不能说话。四女皆好。闰四月初九日考差题“士志于道”一章，经题“闰月则阖门左扉”，诗题赋得“岁丰仍节俭”得“仍”字。

澄弟《岳阳楼记》拟交广西主考带去，大约七月初旬可到长沙。澄弟若高兴入闱，中元前后到长沙，定可接到。然温、植二弟到省以后，恐家中无人侍候，澄弟即不入闱亦可。宜禀堂上，问宜如何耳。

去年冬底所寄各族戚家微资，今年家书总未提及，不知竟一一如数交去否？乞示知。余不详尽，俟下次续具。

兄国藩手草

117．致澄弟温弟沅弟季弟六月初一日

正月十六日家信未收到，望查明告知。今后子侄辈按甲科鼎盛四字排行。

澄侯、温甫、子植、季洪四位老弟足下：

五月十五日发家信第八号并京报一厚包，二十四日由广西主考孙蕖田太史锵鸣处发第九号信，并澄弟监照户部照二纸，又今年主考车顺轨乡试文一篇、徐元勋会试文三篇共为一包，不审何日可到？孙太史于五月二十八在京起程，大约七月中旬可过长沙。待渠过去后，家中可至岱云处接监照也。

京寓近日平安。癣疾服邹墨林丸药方最为有效。内人腹泄七八天，亦服邹所开方而效。

昨日折弁到，又未接信。澄弟近日写信极勤且详，而京中犹时有望眼欲穿之时。盖不住省城，则折弁之或迟或早无由查问。正月十六第一号家信，至今尚未接到。予屡次以书告诸弟，又书告岱云，托其向提塘并萧辛五处确查。昨岱云回信内夹有萧辛五回片，写明正月十六之信已于二十一日交提塘王二手收。又言四月十四周副爷维新到京，此信已交京提塘云云。予接辛五来片，比遣人去京提塘问明。据答云周维新到京，并无此信；若有，万无不送之理。且既系正月二十一交省提塘，则二月二十三有韩折弁到京，三月十八有张折弁到京，何以两人俱未带而必待四月十四之周维新哉？今仍将辛五原片付回家中，望诸弟再到提塘细查，正月二十一辛五送到时，提塘曾挂收信号簿否？并问辛五兄，何以知二月之韩弁、三月之张弁俱未带此信而直待周维新始带？且辛五片称四月十四信交京提塘门上收，系闻何人所言？何以至今杳然？一一查得水落石出，复示为要。予因正月十六之信至为详细，且分为两封，故十分认真。若实查不出，则求澄弟再细写一编，并告邓星阶家、曾厨子家，道前信已失落也。

纪泽儿读书如常。兹又付呈论数首，皆先生未改一字者。纪鸿儿体甚肥胖。前闻排行已列丙一，不知乙字一排十人何以遽满？乞下次示知。得毋以乙字不佳，遂越而排丙乎？予意不必用甲乙丙丁为排，可另取四字，曰甲科鼎盛，则音节响亮，便于呼唤。诸弟如以为然，即可遍告诸再从兄弟。

山西巡抚王兆琛，钦差审明各款，现奉旨革职拿问。将来不知作何究竟？此公名声狼籍，得此番镌示，办足寒贪吏之胆。

袁漱六病尚未全好。同乡各家如常。季仙九先生放山西巡抚，送我绿呢车。现尚未乘，拟待一二年后再换。凌荻舟、徐芸渠并考取军机，引见记名，黄正甫、张润农未记。余不悉具。

兄国藩手草

118．致澄弟温弟沅弟季弟六月十四日

未得江西主考。山西巡抚王西舶解交刑部。

澄侯、温甫、子植、季洪四位老弟足下：

五月二十四发家书第九号，不知已收到否？六月初二日又发家书第十号交折弁，想已收到矣。昨十三日折弁又到两次，皆无来信，盼望之至。

六月以来，京师大雨极多，人多有病。寓中如予及内人儿子皆略腹泄，幸数日即愈。闻江南大水，今年乡试必须改期，现尚未见奏明。

予今年考差，颇望得江西主考，冀家中亲属可就至江西一叙天伦之乐。昨田敬堂得放江西试差，而我私愿不遂。南望家山，远怀堂上，真不知仕宦之略有何味也！现在祖父大人之病，数月不接音信，不知何处耽延？想澄弟必发有数次信矣。

山西巡抚王西舶兆琛，钦差大臣陈孚恩、福济审出各款，拟定发往新疆，皇上未允。严旨解交刑部，会同军机再行鞫审。兹将御史原参折子付回，足见仕宦者一不自慎，身败名裂。而去年梁星舫萼涵中丞果得蒙恩湔雪，褒其廉正，君子终乐得为君子也。

庞省山之兄来京乡试，住圆通观，自起火食。唐镜丈之世兄住黄茀卿家。余来乡试者，同乡无几。书不十一，统俟续布。

兄国藩手草

119．致澄弟温弟沅弟季弟六月二十九日

纪泽史论，较前月所作意思略多。大改长郡馆规模。

澄侯、温甫、子植、季洪四位老弟足下：

六月初二日发家信第十号，十五发第十一号，二十日发第十二号，不知次第收到否？

恕皆于二十二日奉使陕西。今年湖南差运颇利。日内身体平安。内人自前腹泄后，至今尚服黄芪、丽参、附片之类，自此可保安泰。纪泽儿读书尚熟，《诗经》现读至《生民之什》，古诗读至左太冲《咏史》，《纲鉴》讲至汉高祖末年。所作史论，较前月所作意思略多。兹付回三首。次儿肥胖可爱，四女儿皆好。庞省三教书甚为得法。宋湘宾在湖北藩署光景颇好，昨有书来致意温弟。

长郡馆向来规模不好，人人不喜。今年我督工匠大改规模，人人拍案称奇。现在同乡人请我将湖广馆一改定规制，拟于八月兴工，想十月可毕役。

郭云仙家水势不知如何？温甫在省见之，可问明告我。渠欠漱六五十金，近已偿去。若见云仙、翊丞，可即告之，不另写信。岱云寄程正棨信亦已妥交，见岱云时即告之。寄庄心庠、张礼度信各一件，到日即送去。余不一一，俟下次续具。

兄国藩手草

120．致澄弟温弟沅弟季弟七月十五日

请邹岳屏至家为祖父治病。将积钱买义田。

澄侯、温甫、子植、季洪四位老弟足下：

七月十三日接到澄弟六月初七所发第九号家信，具悉一切。吾于六月共发四次信，不知俱收到否？今年陆费中丞丁忧，闰四月无折差到。故自四月十七发信后，直至五月中旬始再发信，宜家中悬望也。

祖父大人之病，日见增加，远人闻之，实深忧惧。前六月二十日所付之鹿茸片，不知何日可到？亦未知可微有功否？

予之癣病，多年沉痼，赖邹墨林举黄芪附片方，竟得全愈。内人六月之病亦极沉重，幸墨林诊治，遂得化险为夷，变危为安。同乡找墨林看病者甚多，皆随手立效。墨林之弟岳屏四兄，今年曾到京，寓元通观，其医道甚好，现已归家。予此次以书附墨林家，书内求岳屏至我家诊治祖父大人，或者挽回万一，亦未可知。岳屏人最诚实而又精明，即周旋不到，必不见怪。家中只须打发轿夫大钱二千，不必别有所赠送。渠若不来，家中亦不必去请他。

乡间之谷贵至三千五百，此亘古未有者，小民何以聊生！吾自入官以来，即思为曾氏置一义田，以赡救孟学公以下贫民；为本境置义田，以赡救二十四都贫民。不料世道日苦，予之处境未裕。无论为京官者自治不暇，即使外放，或为学政，或为督抚，而如今年三江两湖之大水灾，几于鸿嗷半天下。为大官者，更何忍于廉俸之外多取半文乎！是义田之愿，恐终不能偿。然予之定计，苟仕宦所入，每年除供奉堂上甘旨外，或稍有赢余，吾断不肯买一亩田积一文钱，必皆留为义田之用。此我之定计，望诸弟皆体谅之。

今年我在京用度较大，借账不少。八月当为希六及陈体元捐从九品，九月榜后可付照回，十月可到家，十一月可向渠两家索银，大约共须三百金。我付此项回家，此外不另付银也。

率五在永丰有人争请，予闻之甚喜。特书手信与渠，亦望其忠信成立耳。

纪鸿已能行走，体甚壮实。同乡各家如常。同年毛寄云于六月二十八日丁内艰。陈伟堂相国于七月初二仙逝，病系中痰，不过片刻即殁。江南、浙江、湖北皆展于九月举行乡试。闻江南水灾尤甚，恐须再展至十月。各省大灾，皇上焦劳，臣子更宜忧惕之时，故一切外差，皆绝不萌妄想，望家中亦不必悬盼。书不详尽。

兄国藩手草

121．致澄弟温弟沅弟季弟九月二十一日

纪泽前患病，近已全愈。充两次举人复试阅卷大臣。

澄侯、温甫、子植、季洪四位老弟足下：

九月十八日接到澄弟八月十七夜一书，植弟一书，具悉一切。惟澄弟书中注明十七夜二更写，云明早飞骑归去。植弟书中注明十七夜四更写，亦云明早登舟归去。似皆于十八早回家矣。而植弟书云，今早四兄归，已先携弟稿呈堂上。澄弟书云，两弟想必誊稿付京。澄与植同时发书，而所言不符，何也？吾于八月十二发十五号家信，不审此时收到否？

京寓大小平安。纪泽儿于八月十七八遘脾家积滞之疾。初时错服补剂，至二十九乃服石膏，九月初二服大黄，遂大见效。至重阳后全愈。惟前阴微肿，日内调治，将就痊可。饮食起居，皆已复常。纪鸿儿体最结实，日日欢笑走跃。余皆安善。

曾希六、陈体元两家执照，已于九月十二领到。欧阳沧溟先生、陈开煦两家贡单所换执照，已于九月初八领到。乡试，论人文则升玉而骧铁，榜发则升黜而骧售。天下事不可料，往往如此。

二十五日宗室举人复试，二十七派阅卷大臣三人。十五日顺天举人复试，十七日派阅卷大臣六人。吾两次皆与焉。季世兄复试一等，赛司农尚阿之子、徐制军泽醇之子皆一等也，同乡唐、翁二君皆一等，余不详载。

澄弟欲买鹿茸，且与谭、彭二家均分。此次廷芳宇至长沙，尚不能买，缘近日银钱甚窘；稍有可图，即行买就，今冬明春准可付回。谭、彭二家之钱，交树堂带来可。

曾、陈二家之银，如必俟照到乃可取，则今冬周济亲族一项，可先向添梓坪借用，我此次先为书告东阳叔祖也。郭云仙七月十六丁内艰，诸弟来信并未提及，何也？或省中尚未得知与？同乡各家如常。邹芸陔又丧一妾。余皆无恙。书不十一。

兄国藩手草

二十六〔七〕阅卷三人：穆中堂、贾桢、曾。十七阅卷六人：祁中堂、杜受田、柏葰、曾、何裕承、车克慎。

122．致澄弟温弟沅弟季弟十月初四日

近于宦场颇厌其繁俗，定计于明年乞假归省。

澄侯、温甫、子植、季洪四位老弟足下：

八月十二日发第十五号家信，九月二十二日发第十六号家信，想次第收到。十月初二日接到澄弟八月二十六一书，具悉一切。是日又从岱云书内见南省题名录，三弟皆不与选，为之怅喟。

吾家累世积德，祖父及父、叔二人皆孝友仁厚，食其报者，宜不止我一人。此理之可信者。吾邑从前邓、罗诸家官阶较大，其昆季子孙皆无相继而起之人。此又事之不可必者。吾近于宦场，颇厌其繁俗而无补于国计民生，惟势之所处，求退不能。但愿得诸弟稍有进步，家中略有仰事之资，即思决志归养，以行吾素。今诸弟科第略迟，而吾在此间公私万事丛集，无人帮照。每一思之，未尝不作茫无畔岸之想也。吾现已定计于明年八月乞假归省，后年二月还京，专待家中回信详明见示。

今年父亲六十大寿，吾竟不克在家叩祝，悚疚之至。十月初四日，奉旨派作较射大臣。顺天武闱乡试，于初五六马箭，初七八步箭，初九十技勇，十一发榜，十二复命。此八日皆入武闱，不克回寓。父亲寿辰，并不能如往年办面席以宴客也。然予既定计明年还家庆寿，则今年在京即不称觞，犹与吾乡重逢一不重晋十之例相合。

家中分赠亲族之钱，吾恐银到太迟，难于换钱，故前次为书寄德六七叔祖，并办百折裙送叔曾祖母。现在廷芳宇桂尚未起行，大约年底乃可到湖南。若曾希六、陈体元二家必待照到乃送钱来，则我家今年窘矣。二家捐项，我在京共去京平足纹二百四十一两六钱，若合南中曹平，则当二百三十六两五钱。渠送钱若略少几千，我家不必与之争。盖丁酉之冬，非渠煤垅则万不能进京也。明年春间应寄家用之钱，乞暂以曾、陈捐项用之。我上半年只能寄鹿茸，下半年乃再寄银耳。

《皇清经解》一书，不知取回否？若未取回，可专人去取。盖此等书，诸弟略一涉猎，即扩见识，不宜轻以赠人也。明年小考，须送十千，大场又须送十千。此等钱家中有人分领，便是一家之祥瑞，但澄弟须于在省城时张罗此项付各考者，乃为及时。

京寓大小平安。纪泽儿已病两月，近日全愈，今日已上书馆矣。纪鸿儿极结实，声音洪亮异常。仆婢辈皆守旧。同乡各家，亦皆无恙。邹墨林尚住我家。

张雨农之子闱艺甚佳而不得售，近又已作文数首，其勇往可畏爱也。

书不详尽，写此毕即赴武闱，十二始归寓。余俟后报。

国藩手草

123．致澄弟温弟沅弟季弟十一月初五日

托廷芳宇带回执照等物。江岷樵在浙江秀水县，百姓感戴，上司器重。

澄侯、温甫、子植、季洪四弟左右：

十月初四日发第十七号家信，由折弁带交。十七日发十八号信，由廷芳宇桂明府带交。便寄曾希六陈体元从九品执照各一纸、欧阳沧溟先生陈开煦换执照并批回各二张、添梓坪叔庶曾祖母百折裙一条、曾陈二人九品补服各一付、母亲大人耳帽一件以上共一包，膏药一千张、眼药各种、阿胶二斤、朝珠二挂、笔五枝、针底子六十个以上共一木匣，曾陈二人各对一付，沧溟先生横幅篆字一付以上共一卷。计十二月中旬应可到省，存陈岱云宅，家中于小除夕前二日遣人至省走领可也。芳宇在汉口须见上司，恐难早到；然遇顺风，则腊月初亦可到，家中或着人早去亦可。

余于十月初五起至十一止在围较射，十七出榜。四围共中百六十四人，余围内分中五十二人。向例武举人、武进士复试，如有弓力不符者，则原阅之王大臣每一名罚俸半年。今年仅张字围不符者三名，王大臣各罚俸一年半。余围幸无不符之人。不然，则罚俸年半，去银近五百金，在京官已视为切肤之痛矣。

寓中大小平安。纪泽儿体已全复，纪鸿儿甚壮实。

邹墨林近由庙内移至我家住，拟明年再行南归。袁漱六由会馆移至虎坊桥，好而贱。贞斋榜后本拟南旋，因愤懑不甘，仍寓漱六处教读。刘镜清教习已传到，因丁艰而竟不能补。不知命途之舛，何至于此！凌荻舟近病内伤，医者言其甚难奏效。

黄恕皆在陕，差旋述其与陕抚殊为冰炭。江岷樵在浙署秀水县事，百姓感戴，编为歌谣。署内一贫如洗。藩台闻之，使人私借千金，以为日食之资。其为上司器重如此。其办赈务，办保甲，无一不合于古。顷湖南报到，新宁被斋匪余孽煽乱，杀前令李公之阖家，署令万公亦被戕，焚掠无算。则岷樵之父母家属，不知消息若何？可为酸鼻。余于明日当飞报岷樵，令其即行言旋，以赴家难。

余近日忙乱如常，幸身体平安。惟八月家书，曾言及明年假归省亲之事，至今未奉堂上手谕。而九月诸弟未中，想不无抑郁之怀，不知尚能自为排遣否？此二端时时挂念，望澄侯详写告我。祖父大人之病，不知日内如何？余归心箭急，实为此也。

母亲大人昨日生日，寓中早面五席，晚饭三席。母亲牙痛之疾，近来家信未尝提及。断根与否？望下次示知。书不十一，余俟续禀。

兄国藩手草

124．致澄弟温弟沅弟季弟十二月初三日

京中祭奠祖父。意欲或告假归省，或迎养堂上，望家中细商。

澄侯、温甫、子植、季洪四弟左右：

十一月十五日接到祖父大人讣音，中肠惨痛。自以游子在外，不克佐父母襄办大事，负罪婴疚，无可赎挽。比于十八日折差之便，先寄银百零五两，计元宝二锭，由陈岱云宅专足送至家中，不知刻已收到否？

国藩于十六日成服，十七日托军机大臣署礼部侍郎何大人汝霖代为面奏，请假两月，在家穿孝。自十七以后，每日吊客甚多。二十九日开吊，是早祭奠。因系祖妣冥寿之期，一并为文祭告。开吊之日，不收赙仪。讣帖刻“谨遵遗命，赙仪概不敢领”二语，共发讣帖五百余分。凡来者不送银钱，皆送祭幛、挽联之类，甚为体面。共收祭文八篇、祭幛七十五张、挽联二十七对、祭席十二桌、猪羊二付。其余香烛纸钱之类，不计其数。送礼物来者，用领谢帖；间有送银钱来者，用“奉遗命璧谢”帖。其原封上粘贴红签璧去，签上刻“旋吉”二字。兹将讣帖等印发者，付回样子与家中一看。纪梁侄名一时偶忘，遂刻作纪沅。

各处送祭幛来者，哈喇大呢甚多，亦有缎布江绸者。余意欲将哈喇作马褂数十件，分寄家中族戚之尤亲者另开一单于后，乞诸弟斟酌，或添或减，以书复我。盖南中老人考终，往往有分遗念之说。或分衣，或分银钱。重五伯祖曾以獾皮马褂一件与王高七作遗念衣，即其证也。

既多且精，各处寄布，令我歉然难安。诸弟先代我趋谢，并言往后万不可如此。盖京中买布甚易，而家中纺纱织布，则难于登天，我受之甚抱愧也。

澄弟之信，劝我不可告假回家。所言非不是，余亦再四思维，恐难轻动。惟离家十年，想见堂上之心，实为迫切。今祖父大事既已办过，则二亲似可迎养。然六旬以上之老人，四千有余之远道，宿聚之资既已不易，舟车之险尤为可畏，更不敢轻举妄动。烦诸弟细细商酌，禀知父母亲及叔父母，或告假归省，或迎养堂上，二者必居其一，国藩之心乃可少安。父母亲近来欲见国藩之意，与不愿国藩假归之意，孰缓孰急？望诸弟细细体察，详以告我。祷切望切。

国藩草

125．致澄弟温弟沅弟季弟 ⁽¹⁾ 十二月十二日

皇太后去世，不待假满即入内供办大丧。

澄侯、温甫、子植、季洪四弟足下:

十二月初四日发家信第二十一号，内言我明年正月十七穿孝期满，销假当差云云。昨十一日申刻遭大行皇太后之大丧。国藩系礼部之臣，职有专司，不敢稍泥故常，即于是夜二更入内供办大丧。自此以后，拟凡关大丧事件者照样当差，其衙门中他事不与丧礼相涉〔下缺〕

————————————————————

(1)  此件《湘乡曾氏文献》所收不全。日期系据信中内容定。

道光三十年

126．致澄弟温弟沅弟季弟正月初九日

应做光明磊落神钦鬼服之人。欲于八月迎养父母叔父来京。

澄侯、温甫、子植、季洪四位老弟足下：

正月初六日接到家信三函：一系十一月初三所发，有父亲手谕温弟代书者，一系十一月十八所发，有父亲手谕植弟代书者，一系十二月初三澄弟在县城所发一书，甚为详明，使游子在外，巨细了然。

庙山上金叔不知为何事而可取腾七之数？若非道义可得者，则不可轻易受此。要做好人，第一要在此处下手，能令鬼服神钦，则自然识日进气日刚。否则，不觉堕入卑污一流，必有被人看不起之日，不可不慎！诸弟现处极好之时，家事有我一人担当，正好做个光明磊落神钦鬼服之人，名声既出，信义既著，随便答言，无事不成，不必爱此小便宜也。

父亲两次手谕，皆不欲予乞假归家。而予之意，甚思日侍父母之侧，不得不为迎养之计。去冬家书，曾以归省、迎养二事与诸弟相商。今父亲手示，既不许归省，则迎养之计更不可缓。所难者，堂上有四位老人。若专迎父母而不迎叔父母，不特予心中不安，即父母心中亦必不安；若四位并迎，则叔母病未全好，远道跋涉尤艰。予意欲于今年八月初旬迎父亲、母亲、叔父三位老人来京，留叔母在家，诸弟妇细心伺候。明年正月元宵节后，即送叔父回南，我得与叔父相聚数月，则我之心安；父母得与叔父同行数千里到京，则父母之心安；叔母在家半年，专雇一人服侍，诸弟妇又细心奉养，则叔父亦可放心；叔父在家抑郁数十年，今出外潇洒半年，又得观京师之壮丽，又得与侄儿、侄妇、侄孙团聚，则叔父亦可快畅。在家坐轿至湘潭，澄侯先至潭雇定好船，伺候老人开船后，澄弟即可回家。船至汉口，予遣荆七在汉口迎接。由汉口坐三乘轿子到京，行李婢仆，则用小车，甚为易办。求诸弟细商堂上老人，春间即赐回信。至要至要。

李泽显、李英灿进京，余必加意庇护。八斗冲地，望绘图与我看。诸弟自侍病至葬事，十分劳苦，我不克帮，心甚歉愧。

京师大小平安。皇太后大丧已于正月七日二十七日满，脱去孝衣。初八日系祖父冥诞，我作文致祭。即于是日亦脱白孝，以后照常当差。

心中万绪，不及尽书，统由续布。

兄国藩手草

127．禀父母三月三十日

送皇太后上西陵。具折奏请日讲。

男国藩跪禀父母亲大人礼安：

潢男三月十五到京，十八日发安信一件，实系五号，误写作四号，四月内应可收到。

藩男十九日下园子，二十日卯刻恭送大行皇太后上西陵。西陵在易州，离京二百六十里。二十四下午到，二十五辰刻致祭。比日转身，赶走一百二十里。二十六日走百四〈十〉里，申刻到家。一路清吉，而昼夜未免辛苦。二十八早复命。

数日内作奏折，拟初一早上。其折因前奏举行日讲，圣上已允，谕于百日后举行，兹折要将如何举行之法切实呈奏也。

二十九日申刻，接到大人二月二十一日手示，内六弟一信、九弟二十六之信、并六弟与他之信一并付来。知堂上四位老人康健如常，合家平安，父母亲大人俯允来京。男等内外不胜欣喜。手谕云起程要待潢男秋冬两季归，明年二月潢男仍送两大人进京云云。男等敬谨从命。叔父一二年内既不肯来，男等亦不敢强。潢男归家，或九月，或十月，容再定妥。男等内外及两孙、孙女皆好，堂上老人不必悬念。余俟续禀。

咸丰元年

128．致温弟沅弟季弟三月初四日

澄侯已出京。陈岱云之如夫人殁于安徽。

温甫、沅浦、季洪三弟左右：

二月初二日接到第一、第二号家信，一系正月二十发，一系二月十二发，具悉一切。日内极挂念沅弟，得沅弟一红纸片，甚欣慰也。

澄弟已于二月二十六出京。诰轴须四月用宝，澄弟不能待矣，将来另托人带归。澄弟与安化张星垣奎、衡山陈谷堂焯墀二大令同行。至保定，又约杨毓楠之弟同行。鹅毛筒眼药、贴毒膏药，澄弟未带。将来托魏亚农带归，黄生之胞侄也。梁同年献廷托请诰封之事，将来必为办妥。渠之银，弟尽可收用。京寓大小平安。癣疾微发，尚不为害。

陈岱云之如夫人殁于安徽。顷接其信，甚为凄惋。同乡周辅亭得御史。常世兄、劳世兄两荫生皆内用。将来为光禄寺署正，可分印结，亦善地也。

兰姊多病，予颇忧虑。下次书来，尚乞详示。

父大人命予家书中不必太琐琐，故不多及。

国藩草

129．致澄弟温弟沅弟季弟三月十二日巳刻

赛尚阿被派往广西。思念澄侯。

澄、温、植、洪四弟左右：

三月初四发第三号家信。其后初九日，予上一折，言兵饷事。适于是日皇上以粤西事棘，恐现在彼中者不堪寄此重托，特放赛中堂前往。以予折所言甚是，但目前难以遽行。命将折封存军机处，待粤西事定后再行办理。赛中堂清廉公正，名望素著，此行应可迅奏肤功。但湖南逼近粤西，兵差过境，恐州县不免借此生端，不无一番蹂躏耳。

魏亚农以三月十三日出都，向予借银二十两。既系姻亲，又系黄生之侄，不能不借与渠。渠言到家后即行送交予家，未知果然否也。叔父前信要鹅毛管眼药并硇砂膏药。兹付回眼药百筒、膏药千张，交魏亚农带回，呈叔父收存，为时行方便之用。其折底亦付回查收。

澄弟在保定想有信交刘午峰处。昨刘有书寄子彦，而澄弟书未到，不解何故。已有信往保定去查矣。澄弟去后，吾极思念。偶自外归，辄至其房。早起辄寻其室，夜或遣人往呼。想弟在途路弥思我也。书不十一，余俟续具。

兄国藩手草

130．致澄弟温弟沅弟季弟四月初三日

拟在本境行社仓制。粤西事不敢率尔上折。

澄侯、温甫、子植、季洪四位老弟左右：

三月初四日，此间发第三号家信交折弁。十二日发第四号信交魏亚农，又寄眼药鹅毛筒及硇砂膏药共一包。计可于五月收到。季洪三月初六所发第三号信，于四月初一日收到。

邓升六爷竟尔仙逝，可胜伤悼！如有可助恤之处，诸弟时时留心。此不特戚谊，亦父大人多年好友也。

乡里凶年赈助之说，予曾与澄弟言之。若逢荒歉之年，为我办二十石谷，专周济本境数庙贫乏之人。自澄弟出京之后，予又思得一法，如朱子社仓之制，若能仿而行之，则更为可久。朱子之制：先捐谷数十石或数百石贮一公仓内，青黄不接之月借贷与饥民，冬月取息二分收还每石加二斗，若遇小歉则蠲其息之半每石加一斗，大凶年则全蠲之借一石还一石，但取耗谷三升而已。朱子此法行之福建，其后天下法之，后世效之，今各县所谓社仓谷者是也，其实名存实亡。每遇凶年，小民曾不得借贷颗粒，且并社仓而无之。仅有常平仓谷，前后任尚算交代，小民亦不得过而问焉。盖事经官吏，则良法美政，后皆归于子虚乌有。

国藩今欲取社仓之法而私行之我境。我家先捐谷二十石，附近各富家亦劝其量为捐谷。于夏月借与贫户，秋冬月取一分息收还每石加一斗。丰年不增，凶年不减。凡贫户来借者，须于四月初间告知经管社仓之人。经管量谷之多少，分布于各借户，令每人书券一纸，冬月还谷销券。若有不还者，同社皆理斥，议罚加倍。以后每年我家量力添捐几石。或有地方争讼，理曲者，罚令量捐社谷少许。每年增加，不过十年，可积至数百石，则我境可无饥民矣。盖夏月谷价昂贵，秋冬价渐平落，数月之内，一转移之间，而贫民已大占便宜，受惠无量矣。吾乡昔年有食双谷者，此风近想未息。若行此法，则双谷之风可息。前与澄弟面商之，说我家每年备谷救地方贫户。细细思之，施之既不能及远，行之又不可以久；且其法止能济下贫乞食之家，而不能济中贫体面之家。不若社仓之法，既可以及于远，又可以贞于久；施者不甚伤惠，取者又不伤廉，即中贫体面之家亦可以大享其利。本家如任尊、楚善叔、宽五、厚一各家，亲戚如宝田、腾七、宫九、荆四各家，每年得借社仓之谷，或亦不无小补。澄弟务细细告之父大人、叔父大人，将此事于一二年内办成，实吾乡莫大之福也。

我家捐谷，即写曾呈祥、曾呈材双名。头一年捐二十石，以后每年或三石，或五石，或数十石。地方每年有乐捐者，或多或少不拘，但至少亦须从一石起。吾思此事甚熟，澄弟试与叔大人细思之，并禀父亲大人，果可急于施行否？近日即以回信告我。

京寓大小平安。保定所发家信，三月末始到。赛中堂于初九日出京赴广西。考差在四月十四。同乡林昆圃于三月中旬作古。予为之写知单，大约可得百金。熊秋佩丁外艰。余无他事。予前所寄折稿，澄弟可钞一分交彭筿房，并托转寄江岷樵。钞一分交刘霞仙，并托转寄郭筠仙。

赛中堂视师广西，带小钦差七十五人，京兵二百四十名，京炮八十八尊，抬枪四十杆，铅子万余斤，火药数千斤。沿途办差，实为不易。粤西之事，日以猖獗。李石梧与周天爵、向荣皆甚不和，未知何日始得廓清。圣主宵旰焦灼，廷臣亦多献策，而军事非亲临其地，难以遥度。故予屡欲上折，而终不敢率尔也。余不一一。

兄国藩手草

131．致澄弟温弟沅弟季弟五月十四日

近日上折，言辞颇过激切而被容纳。

澄侯、温甫、子植、季洪四位老弟足下：

四月初三日发第五号家信。厥后折差久不来，是以月余无家书。五月十二折弁来，接到家中四号信，乃四月一日所发者。具悉一切。植弟大愈，此最可喜。

京寓一切平安。癣疾又大愈矣，比去年六月更无形迹。去〈年〉 ⁽¹⁾ 六月之愈，已为五年来所未有，今又过之。或者从此日退，不复能为恶矣。皮毛之疾，究不甚足虑，久而弥可信也。

四月十四日考差题“乐民之乐者，民亦乐其乐”，经文题“必有忍，乃其〔其乃〕有济；有容，德乃大”，赋得“濂溪乐处”得“焉”字。

二十六日，余又进一谏疏，敬陈圣德三端，预防流弊。其言颇过激切，而圣量如海，尚能容纳，岂汉唐以下之英主所可及哉！余之意，盖以受恩深重，官至二品，不为不尊；堂上则诰封三代，儿子则荫任六品，不为不荣。若于此时再不尽忠直言，更待何时乃可建言？而皇上圣德之美出于天亶自然，满廷臣工，遂不敢以片言逆耳，将来恐一念骄矜，遂至恶直而好谀，则此日臣工不得辞其咎。是以趁此元年新政，即将此骄矜之机关说破，使圣心日就兢业而绝自是之萌。此余区区之本意也。现在人才不振，皆谨小而忽于大，人人皆习脂韦唯阿之风。欲以此疏稍挽风气，冀在廷皆趋于骨鲠，而遇事不敢退缩。此余区区之余意也。

折子初上之时，余意恐犯不测之威，业将得失祸福置之度外矣。不意圣慈含容，曲赐矜全。自是以后，余益当尽忠报国，不得复顾身家之私矣。然此后折奏虽多，亦断无有似此折之激直者。此折尚蒙优容，则以后奏折，必不致或触圣怒可知矣。诸弟可将吾意细告堂上大人，毋以余奏折不慎，或以戆直干天威为虑也。

父亲每次家书，皆教我尽忠图报，不必系念家事。余敬体吾父之教训，是以公尔忘私，国尔忘家。计此后但略寄数百金偿家中旧债，即一心以国事为主，一切升官得差之念，毫不挂于意中。故昨五月初七大京堂考差，余即未往赴考。侍郎之得差不得差，原不关乎与考不与考。上年己酉科，侍郎考差而得者三人：瑞常、花沙纳、张芾是也。未考而得者亦三人，灵桂、福济、王广荫是也。今年侍郎考差者五人，不考者三人。是日题“以义制事以礼制心论”，诗题“楼观沧海日”得“涛”字。五月初一放云贵差，十二放两广、福建三省，名见京报内，兹不另录。袁漱六考差颇为得意，诗亦工妥，应可一得，以救积困。

朱石翘明府初政甚好，自是我邑之福。余下次当写信与之。霞仙得县首，亦见其犹能拔取真士。

刘继振既系水口近邻，又送钱至我家求请封典，义不可辞。但渠三十年四月选授训导，已在正月二十六恩诏之后，不知尚可办否？当再向吏部查明。如不可办，则当俟明年四月升祔恩诏，乃可呈请。若并升祔之时推恩不能及于外官，则当以钱退还。家中须于近日详告刘家，言目前不克呈请，须待明年六月乃有的信耳。

澄弟河南、汉口之信皆已接到。行路之难，乃至于此！自汉口以后，想一路载福星矣。刘午峰、张星垣、陈谷堂之银皆可收，刘、陈尤宜受之，不受反似拘泥。然交际之道，与其失之滥，不若失之隘。吾弟能如此，乃吾之所以欣慰者也。西垣四月二十九到京，住余宅内，大约八月可出都。

此次所寄折底，如欧阳家、汪家及诸亲族不妨钞送共阅。见余忝窃高位，亦欲忠直图报，不敢唯阿取容，惧其玷辱宗族，辜负期望也。余不一一。

兄国藩手草

————————————————————

(1)  据光绪己卯传忠书局刻本补。

132．致澄弟温弟沅弟季弟六月初一日

兼署刑部右侍郎。纪泽婚事，贺、黄两家均未定。

澄侯、温甫、子植、季洪四位老弟足下：

五月十四日发第六号家信，内有四月二十六日具奏一疏稿。余虽不能法古人之忠直，而皇上圣度优容，则实有非汉唐以下之君所能及者，已将感激图报之意于前书内详告诸弟矣。五月二十六日，又蒙皇上天恩，兼署刑部左侍郎。次日具折谢恩，即将余感戴之忱写出。兹将原折付归。

日内京寓大小平安。癣疾大好，较去年澄弟在此时更好三倍，头面则毫无踪影，两腿虽未净尽，不复足为患也。同乡周子佩之母病体不轻，下身不仁，恐成偏枯。徐寿蘅放四川主考。湖南放四川者向极吉利，嘉庆辛酉之杨刚亭先生、庚午之陶文毅、道光甲午之李文恭、乙未之罗苏溪，有成例矣。邝炉青、陈俊臣两人皆已来京。陈挈眷而邝则否，邝富而陈寒，所为似相反。然究以挈眷为是，邝一二年亦必悔之耳。林昆圃事，余为写知单，得百余金，合之开吊，共二百金，将来可以赡其七十四岁之老母也。漱六望差甚切，未知能如愿否。现在已放一半，而实录馆当差人员尚未放一人也。唐镜海于十八日到京，二十三日召见，垂询一切。天颜有喜，极耆儒晚遇之荣。现已召见五次，将来尚可入对十余次也。

罗山前有信来，词气温纯，似有道者之言。余已回信一次。顷又有信来，言纪泽未定婚，欲为贺耦庚先生之女作伐，年十二矣。余嫌其小一岁，且耦庚先生究系长辈。从前左季高与陶文毅为婚，余即讥其辈行不伦。余今不欲仍蹈其辙，拟敬为辞谢。现尚未作书复罗山，诸弟若在省见罗山兄，可将余两层意思先为道破，余它日仍当回书告知一切耳。余近思为纪泽定婚，其意颇急切。夏阶平处一说，本可相安，因其与黄子寿为亲家，余亦嫌辈行少屈，是以未就。黄茀卿有女年十三矣，近托袁漱六往求婚。茀卿言恐余升任总宪，渠须回避例给事回避改郎中，御史回避改员外，最为吃亏。不知渠是实意，抑系不愿成婚而托辞以谢也，故现未说定。弟可一一禀告堂上大人。又余意乡间若有孝友书香之家，不必问其贫富，亦可开亲，澄弟盍为我细细物色一遍？然余将同邑各家一想，亦未闻有真孝友人家也。

余至刑部，日日忙冗异常，迥不与礼部、工部、兵部相同。若长在此部，则不复能看书矣。湖南副主考乔崔侪水部，颇称博雅。今年经策必须讲究古茂。曹西垣办分发，本月可引见，七月可出京。朱石翘明府昨有信来，言澄弟四月底到县。此次折弁到京，石翘有信，而澄弟无信，殊不可解。兹有书复朱，家中封好送去。诸惟心照，余俟续布。

国藩手草

133．致澄弟温弟沅弟季弟七月初八日

社仓不可议举行。迁善改过与修德读书八字为立身持家之道。

澄侯、温甫、子植、季洪四位老弟足下：

七月初六日接澄弟四月二十六信、五月初一、初八、二十三各信，具悉一切。植弟、洪弟各信亦俱收到。洪弟之书已至，六月初二所发者亦到矣。澄弟回家，至此始算放心。

樊城河内泡沙，如此可怖，闻之心悸。余戊戌年九月下旬在樊城河，半夜忽遭大风，帆散缆断，濒于危殆，后亦许观音戏，至今犹有余惊。以后我家出行者，万不可再走樊城河。戒之记之，敬告子孙可也。

彭山屺苦况如此，良为可怜！一月内外当更求一书以苏涸鲋，但不知有济否耳。此等人谋，亦须其人气运有以承之，如谢博泉之事即鲜实效。若使南翁在彼，当稍有起色矣。

凌荻舟之银，虽周小楼与荻舟之子私相授受，以欺紫嫂，而荻子盖又当受小楼之欺，终吞于周氏之腹而后已。余处现尚存凌银将二百金，拟今年当全寄去。澄弟既将此中消息与孙筱石道破，则此后一概交孙，万无一失。刘午峰曾言赙赠百金，不知今岁可收到否？余今年还凌银须二百，又须另筹二百五十金寄家，颇为枯窘。今年光景大不如去年之源源，然后知澄弟之福星来临，有益于人不浅也。其二百五十金，望澄弟在家中兑与捐职者及进京会试者。总在今冬明春归款，不致有误，但不可以更多耳。

父大人至县城两次，数日之经营，为我邑造无穷之福泽。上而邑长生感，下而百姓歌颂，此诚盛德之事。但乡民可与谋始，难与乐成。恐历时稍久，不能人人踊跃输将，亦未必奏效无滞。我家倡议，风示一邑，但期鼓舞风声而不必总揽全局，庶可进可退，绰绰余裕耳。

朱明府之得民心，予已托人致书上游，属其久留我邑。若因办饷得手，而遂爱民勤政，除盗息讼，则我邑之受赐多矣。社仓之法，有借无还，今日风俗诚然如此。澄弟所见，良为洞悉时变之言，此事竟不可议举行矣。王介甫青苗之法所以病民者，亦以其轻于借而艰于还也。

季弟书中言每思留心于言行之差错，以时时儆惕。余观此语，欣慰之至。凡人一身，只有迁善改过四字可靠；凡人一家，只有修德读书四字可靠。此八字者，能尽一分，必有一分之庆；不尽一分，必有一分之殃。其或休咎相反，必其中有不诚，而所谓改过修德者，不足以质诸鬼神也。吾与诸弟勉之又勉。务求有为善之实，不使我家高曾祖父之积累自我兄弟而剥丧。此则余家之幸也。

余癣疾上身全好，自腰以下略有未净。精神较前三年竟好得几分，亦为人子者仰慰亲心之一端。宅内小大上下俱平安。

同乡周子佩丁忧，余送银八两、挽联一付。杜兰溪放山西差。漱六又不得差，颇难为情。写作俱佳，而不可恃如此！曹西垣请分发，将于月半后之官皖中。李笔峰完娶之后，光景奇窘。同乡各家大半拮据。子佩开吊，不足京蚨千串。黄正斋仅送一幛而无奠分。徐芸渠既不吊又不赙。皆同乡所不以为然者也。纪泽近日诗论又稍长进。书不十一，顺候近佳，余俟续具。

兄国藩手草

134．致澄弟温弟沅弟季弟八月十三夜

告乡试诗题出处。欲定贺耦耕家亲事。

澄侯、温甫、子植、季洪四位老弟足下：

七月初九日发家信第八号，想已收到。八月初十折差来京，接张湘纹书。计折弁当于七月二十外起行，诸弟正在省城而无家书，何也？诸弟发家书交提塘后，往往屡次不带，或一次带数封。折弁颇为可恶！诸弟须设法与提塘略一往还，当面谆托，或稍有济。否则每次望信，甚闷损人也。

京寓小大平安。前月内人病数日，近已全愈。曹西垣于八月四日出京之官安徽。张书斋于十一日出京之官贵州。张尚须回长沙，曾借我银八十金，言明内三十俟补缺再还，其五十到省送凌家。予收凌家奠分尚有二百金未寄。兹张处既寄五十，其百五十总于今冬妥寄孙筱石，不再借人也。今冬本欲寄银到家，因前次澄弟书言公车来京，家中尽可兑银，是以予不另寄。除凹里田价外，尚须送亲族年例银五十金，亦宜早早筹画。共计若干，概向各处公车妥兑，免致年底掣肘。如无处可兑，即须闰八月寄信来京，以便另办，然不如兑之为便也。

诰轴已经用宝，日内即可发下，准于乡试者带回，九月即可到家。

乡试题刻于京报上。诗题“得庨字”，系出高宗御制。是题诗中句云：“即此供吟眺，奚烦事豁庨。”场中无人知之也。李子彦之文甚好。然苟得中式，印结竟不易取。镜云文尚未见。朱湘宾教习已传到，昨日专人去告知渠矣。

李石梧身后，恩典甚厚。乃七月末翰林院撰祭文、碑文进呈，朱批竟加严饬。谓其夸奖过当，词藻太多，且贬其调度乖方，功过难掩，历任封疆，尤不足称云云。饬令翰林院另行改撰。其后复撰进呈，遂多贬词。将来建立冢□，殊不冠冕。功名之际，难得始终完全也。

耦耕先生家亲事，予颇思成就。一则以耦翁罢官，予亦内有愧心，思借此联为一家，以赎予隐微之愆。二则耦翁家教向好，贤而无子，或者其女子必贤。诸弟可为我细访，罗罗山下次信来详告。若女子果厚重，则儿子十七岁归家省祖父母、叔祖父母时，即可成喜事也。前托在乡间择婚，细思吾邑读书积德之家如贺氏者，亦实无之。诸弟暂不必昌言耳。余俟续布。

兄国藩手草

135．致澄弟温弟沅弟季弟八月十九日二更

办盗案不可过激而生变。不可帮钱垫官之亏空。勉季洪读《小学》《五种遗规》。

澄侯、温甫、子植、季洪四位老弟足下：

八月十四日发第九号信，至十七日接到家信第七、第八二号，欣悉一切。

左光八为吾乡巨盗，能除其根株，扫其巢穴，则我境长享其利，自是莫大阴功。第湖南会匪所在勾结，往往牵一发而全神皆动。现在制军程公特至湖南，即是奉旨查办此事。盖恐粤西匪徒穷窜，一入湖南境内，则楚之会匪因而窃发也。左光八一起，想尚非巨伙入会者流。然我境办之，亦不可过激而生变。现闻其请正绅保举，改行为良，且可捉贼自效，此自一好机会。万一不然，亦须相机图之，不可用力太猛，易发难收也。

公议粮饷一事，果出通邑之愿，则造福无量。至于帮钱垫官之亏空，则我家万不可出力。盖亏空万六千两，须大钱三万余千，每都几须派千串。现在为此说者，不过数大绅士一时豪气，为此急公好义之言。将来各处分派，仍是巧者强者少出而讨好于官之前，拙者弱者多出而不免受人之勒。穷乡殷实小户，必有怨声载道者矣。且此风一开，则下次他官来此，既引师令之借钱办公为证，又引朱令之民帮垫亏为证，或亦分派民间出钱帮他，反觉无辞以谢。若相援为例，来一官帮一官，吾邑自此无安息之日矣。

凡行公事，须深谋远虑。此事若各绅有意，吾家不必拦阻；若吾家倡议，则万万不可。且官之补缺皆有呆法，何缺出轮何班补，虽抚藩不能稍为变动。澄弟在外多年，岂此等亦未知耶？朱公若不轮到班，则虽帮垫亏空，通邑挽留，而格于成例，亦不可行。若已轮到班，则虽不垫亏空，亦自不能不补此缺。间有特为变通者，督抚专折奏请，亦不敢大违成例。季弟来书，若以朱公之实授与否，全视乎亏空之能垫与否，恐亦不尽然也。曾仪斋若系革职，则不复能穿补子；若系大计休致，则尚可穿。

季弟有志于道义身心之学，余阅其书，不胜欣喜。凡人无不可为圣贤，绝不系乎读书之多寡。吾弟诚有志于此，须熟读《小学》及《五种遗规》二书。此外各书能读固佳，不读亦初无所损。可以为天地之完人，可以为父母之肖子，不必因读书而后有所加于毫末也。匪但四六古诗可以不看，即古文为吾弟所愿学者，而不看亦自无妨。但守《小学》《遗规》二书，行一句算一句，行十句算十句，贤于记诵词章之学万万矣。季弟又言愿尽孝道，惟亲命是听。此尤足补我之缺憾。我在京十余年，定省有阙，色笑远违，寸心之疚，无刻或释。若诸弟在家能婉愉孝养，视无形，听无声，则余能尽忠，弟能尽孝，岂非一门之祥瑞哉？愿诸弟坚持此志，日日勿忘，则兄之疚可以稍释。幸甚幸甚。书不十一，余俟续具。

兄国藩手草

136．致澄弟温弟沅弟季弟闰八月十二日

黄河决口及诰封未用宝是近来两不快意之事。

澄侯、温甫、子植、季洪四位老弟左右：

八月二十日发家信第十号，想已收到。顷闰月初十日折弁来京，计其在省起行当在前月二十外，乃竟未接到家信。诸弟出闱后不惟不付文章，亦并不钞一题寄一信，何耶？或者已发而折弁未带，未可知也。

近来京寓平安，癣疾又微发。以兼署刑部，较为繁劳。儿女辈皆如常，足慰堂上老人之垂念。惟近来有两件事大不快意。一件国事。系黄河于丰县北岸决口，数十万生灵罹此凶灾。目前抚恤固非易事，将来堵筑，非帑金数百万不可。且漕船尚未回空，水道中梗，恐致贻误。一件家事。诰封已于八月用宝，我家各轴竟尚未用。吾意思急急寄回，以博父母大人、叔父母大人之一欢。乃竟未领得，心焉负疚。去年请封时，系由礼部行文吏部，彼时曾与澄弟谈及。以为六部毕竟声势相通，办事较易。岂知不另托人不另给钱，则书办置之不议不论，遂将第一次用宝之期已误过矣。现在已另托夏阶平妥办，不知今夕尚用宝否？然父亲、叔父顶戴补服皆于服阕后即穿用一品服色，盖此以去年颁诏之日为定，不以接轴之日为定也。

顺天于初十日发榜，湖南中十一人。镜云中而子彦黜，一喜一惋。然子彦九月就婚蔚州，亦是大喜，小挫正无伤也。曹冶山熔于闰月初殁于老馆，实为可怜。近来此等事，棺木之费皆我任之，颇觉拮据不给。然使无人任之，又岂可听其客死无归？

耦庚先生之女，其德容言功，诸弟曾打听分明否？茶叶将近吃完，望即觅便再寄。做饼药巴巴之法，此间为之不善。澄弟可问明做法，写信来告知。江氏三家近况亦望详示。兰姊、蕙妹二家不睦，将来不宜在一屋居住。即田地毗连，亦非所宜。予署刑部，大约十月可卸事，现在审办琦善一案，正为吃紧之时。予保养身体，自知慎重。诸弟禀知堂上大人，敬求放心。余俟续布。

兄国藩手草

137．致澄弟温弟沅弟季弟九月初五日

惜诸弟乡试不售。劝温甫戒牢骚。邑中劝捐不可勒派。

澄侯、温甫、子植、季洪四弟足下：

日来京寓大小平安。癣疾又已微发，幸不为害，听之而已。湖南榜发，吾邑竟不中一人。沅弟书中言温弟之文典丽矞皇，亦尔被抑。不知我诸弟中将来科名究竟何如？以祖宗之积累及父亲、叔父之居心立行，则诸弟应可多食厥报。以诸弟之年华正盛，即稍迟一科，亦未遽为过时。特兄自近年以来事务日多，精神日耗，常常望诸弟有继起者，长住京城，为我助一臂之力。且望诸弟分此重任，余亦欲稍稍息肩。乃不得一售，使我中心无倚！

盖植弟今年一病，百事荒废；场中又患眼疾，自难见长。温弟天分本甲于诸弟，惟牢骚太多，性情太懒。前在京华不好看书，又不作文，余心即甚忧之。近闻还家以后，亦复牢骚如常，或数月不搦管为文。吾家之无人继起，诸弟犹可稍宽其责，温弟则实自弃，不得尽诿其咎于命运。吾尝见友朋中牢骚太甚者，其后必多抑塞，如吴檀台、凌荻舟之流，指不胜屈。盖无故而怨天，则天必不许；无故而尤人，则人必不服。感应之理，自然随之。温弟所处，乃读书人中最顺之境，乃动则怨尤满腹，百不如意，实我之所不解。以后务宜力除此病，以吴檀台、凌荻舟为眼前之大戒。凡遇牢骚欲发之时，则反躬自思：吾果有何不足而蓄此不平之气？猛然内省，决然去之。不惟平心谦抑，可以早得科名，亦且养此和气，可以消减病患。万望温弟再三细想，勿以吾言为老生常谈，不值一哂也。

王晓林先生稙在江西为钦差，昨有旨命其署江西巡抚。余署刑部，恐须至明年乃能交卸。袁漱六昨又生一女。凡四女，已殇其二。又丧其兄，又丧其弟，又一差不得，甚矣！穷翰林之难当也。黄麓西由江苏引见入京，迥非昔日初中进士时气象，居然有经济才。王衡臣于闰月初九引见，以知县用，后于月底搬寓下洼一庙中，竟于九月初二夜无故遽卒。先夕与同寓文任吾谈至二更，次早饭时，讶其不起，开门视之，则已死矣。死生之理，善人之报，竟不可解。

邑中劝捐弥补亏空之事，余前已有信言之，万不可勉强勒派。我县之亏，亏于官者半，亏于书吏者半，而民则无辜也。向来书吏之中饱，上则吃官，下则吃民。名为包征包解，其实当征之时，则以百姓为鱼肉而吞噬之；当解之时，则以官为雉媒而播弄之。官索钱粮于书吏之手，犹索食于虎狼之口。再四求之，而终不肯吐。所以积成巨亏，并非实欠在民，亦非官之侵蚀入己也。今年父亲大人议定粮饷之事，一破从前包征包解之陋风，实为官民两利，所不利者仅书吏耳。即见制台留朱公，亦造福一邑不小。诸弟皆宜极力助父大人办成此事。惟捐银弥亏则不宜操之太急，须人人愿捐乃可。若稍有勒派，则好义之事反为厉民之举。将来或翻为书吏所借口，必且串通劣绅，仍还包征包解之故智，万不可不预防也。

梁侍御处银二百，月内必送去。凌宅之二百亦已兑去。公车来兑五七十金，为送亲族之用，亦必不可缓。但京寓近极艰窘，此外不可再兑也。邑令既与我家商办公事，自不能不往还，然诸弟苟可得已，即不宜常常入署。陶、李二处，容当为书。本邑亦难保无假名请托者，澄弟宜预告之。书不详尽，余俟续具。

兄国藩手草

138．致澄弟温弟沅弟季弟十月十二日

贺家之女系庶出，暂缓纪泽亲事。

澄侯、温甫、子植、季洪四弟足下：

九月二十六日发家信第十三号，想已收到。十月初十日，接到家中闰月二十八所发信及九月初二、九月十四所发各件。十二夜又于陈伯符处接到父亲大人闰八月初七所发之信，系交罗罗山手转寄者。陈伯符者，贺耦庚先生之妻舅也。故罗山托其亲带来京。得此家书四件，一切皆详知矣。

纪泽聘贺家姻事，观闰八月父亲及澄弟信，已定于十月订盟；观九月十四澄弟一信，则又改于正月订盟。而此间却有一点挂碍，不得不详告家中者。京师女流之辈，凡儿女定亲，最讲究嫡出庶出之分。内人闻贺家姻事，即托打听是否庶出，余以其无从细询，亦遂置之。昨初十日接家中正月订盟之音，十一日即内人亲至徐家打听，知贺女实系庶出，内人即甚不愿。余比晓以大义，以为嫡出庶出何必区别，且父亲大人业已喜而应允，岂可有他议？内人之意，以为为夫者先有嫌妻庶出之意，则为妻者更有局蹐难安之情，日后曲折情事亦不可不早为虑及。求诸弟宛转禀明父母，尚须斟酌，暂缓订盟为要。陈伯符于十月十日到京，余因内人俗意甚坚，即于十二日夜请贺礼庚、陈伯符二人至寓中，告以实情，求伯符先以书告贺家，将女庚不必遽送，俟再商定。伯符已应允，明日即发书，十月底可到贺家。但兄前有书回家，言亲事求父亲大人作主。今父亲欢喜应允，而我乃以妇女俗见从而扰惑，甚为非礼。惟婚姻百年之事，必先求姑媳夫妇相安，故不能不以此层上渎。即罗山处，亦可将我此信钞送一阅，我初无别见也。夏阶平之女，内人见其容貌端庄，女工极精，甚思对之。又同乡陈奉曾一女，相貌极为富厚福泽，内人亦思对之。若贺家果不成，则此二处必有一成，明春亦可订盟；余注意尤在夏家也。京城及省城订盟，男家必办金簪、金环、玉镯之类，至少亦须花五十金。若父亲大人决意欲与贺家成亲，则此数者亦不可少。家中现无钱可办，须我在京中明年交公车带回。七月间诸弟乡试晋省之便再行订盟，亦不为晚。望澄弟下次信详以告我。

祖父佛会既于十月初办过，则父母叔父母四位大人现已即吉，余恐尚未除服，故昨父亲生日，外未宴客，仅内有女客二席。十一，我四十晋一，则并女客而无之。

朱石樵为官竟如此之好，实可佩服！至于铳沙伤其面尚勇往前进，真不愧为民父母。父亲大人竭力帮助，洵大有造于一邑。诸弟苟可出力，亦必尽心相扶。现在粤西未靖，万一吾楚盗贼有乘间窃发者，得此好官粗定章程，以后吾邑各乡自为团练，虽各县盗贼四起，而吾邑自可安然无恙，如秦之桃花源，岂不安乐？须将此意告邑之正经绅耆，自为守助。

牧云补廪，烦弟为我致意道喜。季弟往凹里教书，不带家眷最好，必须多有人在母亲前，乃为承欢之道。季洪十日一归省，亦尽孝之要也。而来书所云寡欲多男之理，亦未始不寓乎其中。甲五读书，总以背熟经书、常讲史鉴为要每夜讲一刻足矣。季弟看书不必求多，亦不必求记，但每日有常，自有进境，万不可厌常喜新，此书未完，忽换彼书耳。

兄国藩手草

139．致澄弟温弟沅弟季弟十二月二十二日

速与贺家订盟。诰封各轴已领到。粤西事用银已及千万两，而尚无确耗。时事多艰，明年拟告归。

澄侯、温甫、子植、季洪四位老弟足下：

十二月十一日发家书十六号，中言纪泽儿姻事，求家中即行与贺家订盟，其应办各物，已于书中载明，并悔前此嫌是庶出之咎云云，想已接到。如尚未到，接得此信，即赶紧与贺家订盟可也。

诰封各轴已于今日领到，正月二十六恩诏四轴曾祖父母、祖父母、父母、叔父母，四月十三恩诏亦四轴，三月初三恩诏一轴本身妻室，凡九轴。八月初六用宝一次，我家诸轴因未曾托人，是以未办。曾于闰八月写信告知，深愧我办事之疏忽。后虽托夏阶平，犹未放心，又托江苏友人徐宗勉，渠系中书科中书，专办诰敕事宜。今日承徐君亲送来宅，极为妥当，一切写法行款俱极斟酌，比二十六年所领者不啻天渊之别，颇为欣慰。虽比八月用宝者迟五个月，而办法较精，且同年同乡中有八月领到者，或只一次，未能三次同领，或此番尚未用宝者亦颇有之。诸弟为我敬告父母大人、叔父母大人，恭贺大喜也。惟目前无出京之人，恐须明年会试后乃交公车带归。重大之件，不敢轻率。向使八月领到，亦止十二月陈泰阶一处可付与雨苍同行，此外无便。

余于十八日陈奏民间疾苦一疏，十九日奏银钱并用章程一疏，奉朱批交户部议奏，兹将两折付回。文任吾于十三日搬至我家，庞省三于二十四日放学，寓中一切如常，内外大小平安。今年腊底颇窘，须借二百金乃可过年，不然，恐被留住也。袁漱六亦被年留住。刘佩泉断弦，其苦不可名状，儿女大小五六人无人看视。黎越翁尚未到京，闻明年二月始能到，未带家眷。涂心畬已到京，尚未来见我。公车中惟龙皞臣及澧州馆到二人而已。粤西事用银已及千万两而尚无确耗，户部日见支绌，内库亦仅余六百万。时事多艰，无策以补救万一，实为可愧！明年拟告归，以避尸位素餐之咎，诸弟为我先告堂上可也。余不一一。

国藩手草

咸丰二年

140．致澄弟温弟沅弟季弟正月初九日

决对纪泽亲事。纪泽须待《五经》读完后始学做时文。

澄侯、温甫、子植、季洪四位老弟足下：

正月初八接到十二月初旬父大人所发二信，皆系在县城发者，不胜忻慰。纪泽儿定婚之事，予于十二月连发二信，皆言十月十二所发之信言嫌贺女庶出之说系一时谬误，自知悔过，求诸弟为我敬告父亲大人，仍求作主，决意对成，以谐佳耦。不知此二书俱已到家否？细思贺家簪缨门弟，恐闻有前一说，惧其女将来过门受气，或因此不愿对亦未可知。果尔，则澄弟设法往省城，坚托罗罗山、刘霞仙二君将内人性情细告贺家，务祈成此亲事，不致陷我于不孝之咎。

澄弟与朱尧阶成亲，余甚欢喜。我朋友最初之交无过于尧阶者，盖今日姻缘，已定于二十年以前矣。魏家亦我境第一诗书人家，魏栋尚未到京，容当照拂一切也。植弟买笔事，总在春间寄南，以备科考之用。若科考不在前三名，则不宜考优，无使学政笑我家太外行也。《关帝觉世经》刷五百张，须公车回南乃可付归，《阴骘文》《感应篇》亦须公车南去乃可带。澄弟戒烟正与阿兄同年，余以壬寅年戒烟，三十二也，澄弟去年亦三十二也。戒酒似可不必，三两杯以养血未始不可，但不宜多耳。去年带回父大人之干尖子皮褂，不知已做成否？若未做，可即做成，用月白缎子为面。今年当更寄白风毛褂回家，敬送与叔父大人。若父、叔二大人同日出门，则各穿一件；若不同出门，则薄寒穿干尖子，盛寒穿白风毛。予官至二品，而堂上大人衣服之少如此，于孝道则未尽，而弥足以彰堂上居家之俭德矣。

京寓大小平安。癣疾未发。文任吾先生希范于正月六日上学。其人理学甚深，今年又得一贤师。植弟劝我教泽儿学八股，其言甚切至有理，但我意要《五经》读完始可动手。计明年即可完经书，做时文尚不过满十四岁，京师教子弟十四岁开笔者甚多。若三年成篇，十七岁即可作佳文。现在本系荫生，例不准赴小考。拟令照我之样，二十四岁始行乡试，实可学做八股者十年。若稍有聪明，岂有不通者哉？若十九、二十即行乡试，无论万万不中，即中得太早又有何味？我所以决计令其明秋始学八股，二十四始乡试也。九弟为我禀告父大人，实不为迟，不必挂虑。

余近来常思归家，今年秋间实思挈眷南旋，诸弟为我禀告堂上大人，春间即望一回信。九弟进京之说，暂不必急急。同乡诸家如故。余容后日续寄。

兄国藩手草

141．谕纪泽七月二十五夜

闻母去世，吩咐纪泽在京应办事宜。

字谕纪泽儿：

七月二十五日丑正二刻，余行抵安徽太湖县之小池驿，惨闻吾母大故。余德不修，无实学而有虚名，自知当有祸变，惧之久矣。不谓天不陨灭我身，而反灾及我母。回思吾平日隐慝大罪不可胜数，一闻此信，真无地自容矣。小池驿去大江之滨尚有二百里，此两日内雇一小轿，仍走旱路，至湖北黄梅县临江之处即行雇船。计由黄梅至武昌不过六七百里，由武昌至长沙不过千里，大约八月中秋后可望到家。一出家辄十四年，吾母音容不可再见，痛极痛极！不孝之罪，岂有稍减之处！兹念京寓眷口尚多，还家甚难。特寄信到京，料理一切，开列于后：

一、我出京时将一切家事面托毛寄云年伯，均蒙慨许。此时遭此大变，尔往叩求寄云年伯筹划一切，必能俯允。现在京寓并无银钱，分毫无出，不得不开吊收赙仪，以作家眷回南之路费。开吊所得，大抵不过三百金。路费以人口太多之故，计须四五百金。其不足者，可求寄云年伯张罗。此外同乡如黎樾乔、黄恕皆老伯，同年如王静庵、袁午桥年伯，平日皆有肝胆，待我甚厚，或可求其凑办旅费。受人恩情，当为将来报答之地，不可多求人也。袁漱六姻伯处，只可求其出力帮办一切，不可令其张罗银钱，渠甚苦也。

一、京寓所欠之帐，惟西顺兴最多，此外如杨临川、王静安、李玉泉、王吉云、陈仲鸾诸兄皆多年未偿。可求寄云年伯及黎、黄、王、袁诸君内择其尤相熟者，前往为我展缓，我再有信致各处。外间若有奠金来者，我当概存寄云、午桥两处。有一两即以一两还债，有一钱即以一钱还债。若并无分文，只得待我起复后再还。

一、家眷出京，行路最不易。樊城旱路既难，水路尤险，此外更无好路。不如仍走王家营为妥，只有十八日旱路。到清江即王家营也时有郭雨三亲家在彼，到池州江边有陈岱云亲家及树堂在彼，到汉口时，吾当托人照料。江路虽险，沿途有人照顾，或略好些。闻扬州有红船最稳，虽略贵亦可雇。尔母最怕坐车，或雇一驮轿亦可又闻驴子驮轿比骡子较好。然驮轿最不好坐，尔母可先试之。如不能坐，则仍坐三套大车为妥于驮轿大车之外另雇一空轿车备用，不可装行李。

一、开吊散讣不可太滥，除同年同乡门生外，惟门簿上有来往者散之，此外不可散一分。其单请庞省三先生定。此系无途费，不得已而为之，不可滥也；即不滥，我已愧恨极矣！

一、外间亲友，不能不讣告寄信，然尤不可滥。大约不过二三十封，我到武昌时当寄一单来，并寄信稿，此刻不可遽发信。

一、铺店账目宜一一清楚，今年端节已全楚矣。此外只有松竹斋新账，可请省三先生往清，只可少给他，不可欠他的出京。又有天元德皮货店，请寄云年伯往清。其新猞猁狲皮褂即退还他，若已做成，即并缎面送赠寄云可也。万一无钱，皮局账亦暂展限，但累寄云年伯多矣。

一、西顺兴账，自丁未年夏起至辛亥年夏止皆有折子，可将折子找出，请一明白人细算一遍如省三先生、湘宾先生及子彦皆可。究竟用他多少钱，专算本钱，不必兼算利钱。待本钱还清，然后再还利钱。我到武昌时，当写一信与萧沛之三兄。待我信到后，然后请寄云年伯去讲明可也。总须将本钱、利钱划为两段，乃不至胶不清。六月所借之捐贡银壹百二十余金，须设法还他，乃足以服人。此事须与寄云年伯熟计其折子即交与毛，另誊一个带回。

一、高松年有银百五十金，我经手借与曹西垣，每月利息京钱十千立有折子。今我家出京，高之利钱已无着落。渠系苦人，我当写信与西垣，嘱其赶紧寄京。目前求黎樾乔老伯代西垣清几个月利钱，至恳至恳。并请高与黎见面一次。

一、木器等类，我出京时已面许全交与寄云，兹即一一交去，不可分散于人。虽坑垫坑枕及我坐蓝缎垫之类、玻璃灯及镜屏之类，亦一概交寄云年伯。盖器本少，分则更少矣。送渠一人，犹成人情耳，锡器、磁器亦交与他。锡器带一木箱回家亦可。其九碗合大圆席者不必带。

一、书籍我出京时一一点明，与尔舅父看过。其要紧者皆可带回；《读礼通考》四套不在要紧之列，此时亦须带回。此外我所不要带之书，惟《皇清经解》六十函算一大部，我出京时已与尔舅说明，即赠送与寄云年伯我带两函出京，将来仍寄京。又《会典》五十函算一大部，可借与寄云用。自此二部外，并无大部，亦无好板。可买打磨厂油箱，一一请书店伙计装好，上贯铁钉封皮，交寄云转寄存一庙内，每月出赁钱可也。边袖石借《通典》一函，田敬堂借地图八幅，吴南屏借梅伯言诗册，俱往取出带回。

一、大厅书架之后有油木箱三个，内皆法帖之类。其已裱好者可全带回，其未裱者带回亦可送人。家信及外来信，粘在本子上者皆宜带回。地舆图三付并田敬堂借一分则四分矣，皆宜带回，又有十八省散图亦带回。字画、对联之类，择好者带回；上下木轴均撤去，以便卷成一捆。其不好者太宽者不必带，如《画象赞》、《元〔玄〕秘塔》之类。做一宽箱封锁，与书箱同寄一庙内。凡收拾书籍、字画之类，均请省三先生及子彦帮办，而牧云一一过目。其不带者，均用箱寄庙，带一点单回。

一、我本思在江西归家，凡本家亲友皆以银钱赠送，今既毫无可赠矣。尔母归来，须略备接仪，但须轻巧不累赘者，如毡帽、挽袖之类，亦不可多费钱。捞沙膏、眼药之属亦宜带些，高丽参带半斤。

一、纪泽宜做棉袍褂一付、靴帽各一，以便向祖父前叩头承欢。

一、王雁汀先生寄书，有一单，我已点与子彦看。记得乾隆二集系王世兄取去，五集系王太史敦敏向刘世兄借去，余刘世兄取去者有一片。此外皆在架上，可送还他。

一、苗仙鹿寄卖之书：《声订》《声读表》共一种、《毛诗韵订》一种、《建首字读本》，想到江西销售几部。今既不能，可将书架顶上三种各四十余部还他，交黎樾乔老伯转交。

一、送家眷出京，求牧云总其事。如牧云已中举，亦求于复试后。九月二十外起行，由王家营水路至汉口，或不还家，仍由汉口至京会试可也。下人中必须罗福、盛贵，若沈祥能来更好，否则李长子亦可。大约男仆须四人，女仆须三人。九月二十前后必须起程，不可再迟。一定由王家营走，我当写信托沿途亲友照料。

一、水陆途费约计三百余金，买东西捆装行李之物及略备接仪约须数十金，男女仆婢支用安家约须数十金罗福、盛贵、鲁厨子多给几许钱亦可，共须五百金也。开吊之所入不足，则求毛年伯及诸位老伯张罗，总以早出京到家为妥。其京中各账，我再写信去料理。

以上十七条细心看明照办，并请袁姻伯、庞先生、毛寄云年伯、黎樾乔老伯、黄恕皆老伯、王静庵年伯、袁午桥年伯同看，不可送出外去看。

142．谕纪泽七月二十七日

于二十五夜信再补充三项。

又有三条，由湖北寄之信未写：

一、车三辆一大一小一水车，牲口三个，问西顺兴可收用否？约共值二百金。若萧家不要，或售与他人，不可太贱。大骡去年买时托临川买的去五十金，小黑骡最好，值七十金，马亦值四十金。与其太贱而售，不如送人若价钱相安售亦可。马系黎老伯借用，即可赠黎家。大方车或送罗椒生，或送朱久香皆可。此外二骡二车，请袁、毛、黎、袁诸老伯商量，应送何友即送之，骡子送杨临川一个亦可。

一、新书柜二个每个九屉，余随身要用，可用毡包裹带回。内太空，可将书房要紧细碎之件装其中，或未裱之帖亦可装入。各图书、各砚台石将逐一纸包，不可碰坏。

一、《会典》板片十块送还礼部。

国藩书于黄梅境内

此信可请袁、庞、毛、黎、黄、袁、王来一看，我到船上再写信各处也。

父亲名麟书。母亲生乾隆五十年乙巳十一月初三日，殁壬子六月十二日。覃恩诰封一品太夫人，享寿六十八岁。叔父名骥云。哀子国藩、国潢、国荃、国葆，降服子国华，孙纪泽、纪梁、纪鸿、纪渠、纪△、纪△有两名忘记，皆三点水。备讣式之用。六部九卿汉堂官皆甚熟，全散讣亦可。满堂必须有来往者。同官非年谊乡谊不发，及□□□发。

凡带器物，仍听尔母尔舅斟酌。

143．谕纪泽八月初八日

再吩咐纪泽在京及沿途办理诸事。

字谕纪泽儿：

吾于七月二十五日在太湖县途次痛闻吾母大故，是日仍雇小轿行六十里，是夜未睡，写京中家信料理一切，命尔等眷口于开吊后赶紧出京。二十六夜发信，交湖北抚台寄京。二十七发信，交江西抚台寄京。两信是一样说话，而江西信更详。恐到得迟，故由两处发耳。惟仓卒哀痛之中有未尽想到者，兹又想出数条，开示于后：

一、他人欠我账目，算来亦将近千金。惟同年鄢勖斋敏学，当时听其肤受之诉而借与百金，其实此人并不足惜寄云兄深知此事。今渠已参官，不复论已。此外凡有借我钱者，皆光景甚窘之人。此时我虽窘迫，亦不必向人索取。如袁亲家、黎樾翁、汤世兄、周荇农、邹云阶，此时皆甚不宽裕。至留京公车，如复生同年、吴镜云、李子彦、刘裕轩、曾爱堂诸人，尤为清苦异常，皆万不可向其索取，即送来亦可退还。盖我欠人之账，既不能还清出京，人欠我之账而欲其还，是不恕也。从前黎樾翁出京时亦极窘，而不肯索穷友之债，是可为法。至于胡光伯之八十两、刘仙石之二百千钱，渠差旋时自必还交袁亲家处，此时亦不必告知渠家也。外间有借我者，亦极窘，我亦不写信去问他。

一、我于二十八、二十九在九江耽搁两日，雇船及办青衣等事，三十早即开船。二十九日江西省城公送来奠分银壹千两，余以三百两寄京还债，以西顺兴今年之代捐贡银及寄云兄代买皮货银之类皆极紧急。其银交湖北主考带进京。想到京时家眷已出京矣，即交寄云兄择其急者而还之。下剩七百金，以二百余金在省城还账即左景乔之百金及凌、王、曹、曾四家之奠金，带四百余金至家办葬事。

一、驮轿要雇即须二乘，尔母带纪鸿坐一乘，乳妈带六小姐、五小姐坐一乘。若止一乘，则道上与众车不同队，极孤冷也。此外雇空太平车一乘，备尔母道上换用。又雇空轿车一乘，备尔与诸妹弱小者坐。其余概用三套头大车。我之主见，大略如此。若不妥当，仍请袁姻伯及毛、黎各老伯斟酌，不必以我言为定准。

一、李子彦无论中否皆须出京，可请其与我家眷同行几天。行至雄县，渠分路至保定去，亦不甚绕也。到清江浦写船，可请郭雨三姻伯雇，或雇湖广划子二只亦可。或至扬州换雇红船，或雇湘乡钓钩子亦可。沿途须发家信。至清江浦托郭姻伯寄信，至扬州托刘星房老伯寄信，至池州托陈姻伯，至九江亦可求九江知府寄，至湖北托常太姻伯寄，以慰家中悬望。信面写法另附一条。

一、小儿女等须多做几件棉衣，道上十月固冷，船上尤寒也。

一、我托夏阶平老伯请各家诰封：一梁献廷、一邓廷楠、一刘继振三教官。我另有信与阶平兄，尔须送银十二两至夏家去。至家中请封之事，暂不交银，俟后再寄可也。

一、御书诗匾及戴醇士、刘茮云所写匾，俱可请裱匠启下，卷起带回。王孝凤借去天图，其底本系郭筠仙送我的，暂存孝凤处，将来请交筠仙。

一、我船一路阻风，行十一日，尚止走得三百余里，极为焦灼。幸冯树堂由池州回家，来至船上与我作伴，可一同到省，堪慰孤寂，京中可以放心。

一、江西送奠仪千金，外有门包百金。丁贵、孙福等七人已分去六十金，尚存四十金。将来罗福、盛贵、沈祥等到家，每人可分八九两。渠等在京要支钱，亦可支与他，渠等皆极苦也。

一、松竹斋军机信封五寸长者、六寸长者、七寸长者三等，各为我买百封并签子。

一、我写信十余封至京，各处有回我信者，先交折差寄回。

一、我在九江时，知府陈景曾、知县李福甲午同年皆待我极好。家眷过九江时，我已托他照应，但讨快不讨关讨关免关钱也，讨快但求快快放行，不免关税也。尔等过时，渠若照应，但可讨快，不可代船户讨免关。

一、船上最怕盗贼。我在九江时，德化县派一差人护送，每夜安船后，差人唤塘兵打更，究竟好些。家眷过池州时，可求陈姻伯饬县派一差人护送。沿途写一溜信，一径护送到湖南上县传知下一县，谓之溜信，或略好些。若陈姻伯因系亲戚避嫌不肯，则仍至九江求德化县派差护送。每过一县换一差，不过赏大钱贰百文。

一、各处发讣信，现在病不知日，没不知时，不能写信稿，只好到家后再说。八月初八日蕲水舟中书

沿途寄家信封面写式：

内家信，敬求加封妥寄至湖北巡抚部院常署内转，求速递至湘乡县前任礼部右堂曾宅开拆为感。某月某日自某处发。家眷不出京，此式不用了。此后写信，但交顺天府马递至湖北抚署转交我手便是。十二夜批。

此信写后，余于十二日至湖北省城晤常世兄，备闻湖南消息，此后家眷不出京，我另写一信，此信全用不着了。十二夜批。

余于初八日在舟中写就家信，十一早始到黄州。因阻风太久，遂雇一小轿起旱。十二日未刻到湖北省城。晤常南陔先生之世兄，始知湖南消息。长沙被围危急，道路梗阻，行旅不通，不胜悲痛，焦灼之至。现余在武昌小住，家眷此时万不可出京，且待明年春间再说。开吊之后，另搬一小房子住，余陆续设法寄银进京用。匆匆草此，俟一二日内续寄。

涤生字　十二日夜在武昌城内

144．谕纪泽八月十三夜

拟由岳州、湘阴绕道出沅江、益阳回家。

字谕纪泽：

十三日在湖北省城住一天，左思右想，只得仍回家见吾父为是。拟十四日起行，由岳州、湘阴绕道出沅江、益阳以至湘乡，大约须半个月，沿途自知慎重。如果遇贼，即仍回湖北省城。陆续有家信寄京，不必挂念。家眷既不出京，止将书捡存箱内，搬一房子，余物概不必动。余行李皆存常大人署中，留荆七、孙福看守，自带丁、韩二人回南。常又差四人护送，可以放心。

涤生字　在湖北省城

并呈尔舅尔母。京中寄家信概交湖北抚台常为妥。

145．谕纪泽八月二十六日

已于二十三日到家。痛哭母灵，谒祖父坟墓。托王吉云带三百二十金至京。

字谕纪泽儿：

余于八月十四日在湖北起行，十八至岳州，由湘阴、宁乡绕道于二十三日到家，在腰里新屋痛哭吾母。二十五日至白杨坪老屋，敬谒吾祖星冈公坟墓。家中老少平安，地方亦安静。合境团练武艺颇好，土匪可以无虞。吾奉父亲大人之命，于九月十三日暂厝吾母于腰里屋后，俟将来寻得吉地再行迁葬。家眷在京，暂时不必出京，俟长沙事平再有信来。王吉云同年在湖北主考回京，余交三百二十金托渠带京，想近日可到。

余将发各处讣信，刻尚无暇，待九月再寄。京中寄信回，交湖北常大人处最妥。岳父、岳母俱于二十五日来我家，身体甚好，尔可告知尔母。余不尽。

涤生手示

牧云仁兄不另书。

余在汉口交银三百二十两，请王吉云同年带至京城。其三百两略还紧急债，或家中无钱用，则债暂缓亦可，然西顺兴捐贡银必须还也。余留银在湖北，以后可陆续寄京用。其二十两即下人之银，共门包百两。丁贵等太辛苦，分去八十矣，此二十请太太分与家下人。又书三函亦查收。字谕纪泽儿。

涤生

146．谕纪泽九月十八日

告母葬诸事及长沙战事。

字谕纪泽儿：

予自在太湖县闻讣后，于二十六日书家信一号，托陈岱云交安徽提塘寄京；二十七日写二号家信，托常南陔交湖北提塘寄京；二十八日发三号，交丁松亭转交江西提塘寄京。此三次信皆命家眷赶紧出京之说也。八月十三日在湖北发家信第四号，十四日发第五号，二十六日到家后发家信第六号。此三次信皆言长沙被围，家眷不必出京之说也。不知皆已收到否？

余于二十三日到家，家中一切皆清吉，父亲大人及叔父母以下皆平安。余癣疾自到家后日见痊愈。地方团练，我曾家人人皆习武艺，外姓亦多善打者，土匪决可无虞。粤匪之氛虽恶，我境僻处万山之中，不当孔道，亦断不受其蹂躏。现奉父亲大人之命，于九月十三日权厝先妣于下腰里屋后山内，俟明年寻有吉地再行改葬。所有出殡之事，一切皆从俭约，惟新做大杠，六十四人舁请，约费钱十余千，盖乡间木料甚贱也。请客约百余席，不用海菜，县城各官一概不请。神主即请父亲大人自点。

丁贵自二十七日已打发他去了，我在家并未带一仆人，盖居乡即全守乡间旧样子，不参半点官宦气习。丁贵自回益阳，至渠家住数日，仍回湖北为我搬取行李回家，与荆七二人同归。孙福系山东人，至湖南声音不通，即命渠由湖北回京，给渠盘缠十六两，想渠今冬可到京也。

尔奉尔母及诸弟妹在京，一切皆宜谨慎。目前不必出京，待长沙贼退后余有信来，再行收拾出京。兹寄去信稿一件，各省应发信单一件，尔可将信稿求袁姻伯或庞师照写一纸发刻。其各省应发信，仍求袁、毛、黎、黄、王、袁诸老位妥为寄去。余到家后，诸务丛集，各处不及再写信，前在湖北所发各处信，想已到矣。

十三日申刻，母亲大人发引，戌刻下肂。十二日早响鼓，巳刻开祭，共祭百余堂。十三日正酒一百九十席，前后客席甚多。十四日开□，客八人一席，共二百六十余席。诸事办得整齐。母亲即权厝于凹里屋后山内，十九日筑坟可毕。现在地方安静。闻长沙屡获胜仗，想近日即可解围。尔等回家，为期亦近矣。

罗劭农芸皋之弟至我家，求我家在京中略为分润渠兄。我家若有钱，或十两，或八两，可略分与芸皋用。不然，恐同县留京诸人有断炊之患也。书不能尽，余俟续示。

涤生手示

咸丰三年

147．禀父十月初四日

述与王錱招勇往江南一事不同之处，且告专思办水战之法。

男国藩跪禀父亲大人万福金安：

屡次接到二十三日、二十八日、二十九日、初二日手谕，敬悉一切。

男前所以招勇往江南杀贼者，以江岷樵麾下人少，必须万人一气诸将一心，而后渠可以指挥如意所向无前。故八月三十日寄书与岷樵，言陆续训练，交渠统带。此男练勇往江南之说也。王璞山因闻七月二十四日江西之役谢、易四人殉难、乡勇八十人阵亡，因大发义愤，欲招湘勇二千前往两江杀贼，为易、谢诸人报仇。此璞山之意也。男系为大局起见，璞山系为复仇起见；男兼招宝庆、湘乡及各州县之勇，璞山则专招湘乡一县之勇；男系添六千人合在江西之宝勇、湘勇足成万人，概归岷樵统带；璞山则招二千人由渠统带。男与璞山大指虽同，中间亦有参差不合之处。恐家书及传言但云招勇往江南，而其中细微分合之故，未能尽陈于大人之前也。

自九月以来，闻岷樵本县之勇皆溃散回楚，而男之初计为之一变。闻贼匪退出江西，回窜上游，攻破田家镇，逼近湖北，而男之计又一变。而璞山则自前次招勇报仇之说通禀抚藩各宪，上宪皆嘉其志而壮其才。昨璞山往省，抚藩命其急招勇三千赴省救援。闻近日在涟滨开局，大招壮勇，即日晋省。器械未齐，训练未精，此则不特非男之意，亦并非璞山之初志也。事势之推移有不自知而出于此，若非人力所能自主耳。

季弟之归，乃弟之意，男不敢强留。昨奉大人手示，严切责以大义，不特弟不敢言归，男亦何敢稍存私见，使胞弟迹近规避，导诸勇以退缩之路？现令季弟仍认〔按：此处抄本缺数行字〕之不可为，且见专用本地人之有时而不可恃也。男现在专思办水战之法，拟簰与船并用。湘潭驻扎，男与树堂亦尝熟思之。办船等事，宜离贼踪略远，恐未曾办成之际，遽尔蜂拥而来，则前功尽弃。

朱石翁已至湖北，刻难遽回。余湘勇留江西吴城者，男已专人去调矣。江岷樵闻亦已到湖北省城。谨此奉闻。男办理一切，自知谨慎，求大人不必挂心。

男谨禀

咸丰四年

148．禀父三月二十五日巳刻

告吃饭、扎营、调军出战、破敌阵法等军中要务。

男国藩跪禀父亲大人万福金安：

二十二日接到十九日慈谕，训戒军中要务数条。谨一一禀复：

一、营中吃饭宜早，此一定不易之理。本朝圣圣相承，神明寿考，即系早起能振刷精神之故。即现在粤匪暴乱，为神人所共怒，而其行军，亦系四更吃饭，五更起行。男营中起太晏、吃饭太晏，是一大坏事。营规振刷不起，即是此咎。自接慈谕后，男每日于放明炮时起来，黎明看各营操演。而吃饭仍晏，实难骤改，当徐徐改作天明吃饭，未知能做得到否。

一、扎营一事，男每苦口教各营官，又下札教之。言筑墙须八尺高，三尺厚；壕沟须八尺宽，六尺深；墙内有内濠一道，墙外有外濠二道或三道；壕内须密钉竹签云云。各营官总不能遵行。季弟于此等事尤不肯认真，男亦太宽，故各营不甚听话。岳州之溃败，即系因未能扎营之故。嗣后当严戒各营也。

一、调军出战，不可太散。慈谕所戒，极为详明。昨在岳州，胡林翼已先至平江，通城屡禀来岳请兵救援，是以于初五日遣塔、周继往。其岳州城内王璞山有勇二千四百，朱石樵有六百，男三营有一千七百。以为可保无虞矣，不谓璞山至羊楼司一败，而初十开仗，仅男三营与朱石樵之六百人，合共不满二千人，而贼至三万之多，是以致败。此后不敢分散。然即合为一气，而我军仅五千人，贼尚多至六七倍，拟添募陆勇万人，乃足以供分布耳。

一、破贼阵法，平日男训戒极多，兼画图训诸营官。二月十三日，男亲画贼之莲花抄尾阵。寄交璞山，璞山并不回信；寄交季弟，季弟回信言贼了无伎俩，并无所谓抄尾阵；寄交杨名声、邹寿璋等，回信言当留心。慈训言当用常山蛇阵法，必须极熟极精之兵勇乃能如此。昨日岳州之败，贼并未用抄尾法，交手不过一个时辰，即纷纷奔退。若使贼用抄尾法，则我兵更胆怯矣。若兵勇无胆无艺，任凭好阵法，他也不管，临阵总是奔回，实可痛恨。

一、拿获形迹可疑之人，以后必严办之，断不姑息。

以上各条，谨一一禀复，再求慈训。

男谨禀

149．致澄弟温弟沅弟三月二十五日

澄侯不必来此间。长夫大部分遣归。塔、周获大胜。

澄、温、植三弟左右：

澄弟有病，即可不必来此。此间诸事杂乱，澄弟虽来，亦难收拾，不如在家料理一切也。长夫来此者至六十名之多，澄弟于此等处不知节省，亦疏略也。兹一概遣归，仅留十三名在此。如不好，尚须再遣回。

昨夜褚太守带三营水师至靖江剿贼，不知能得手否？塔、周大胜仗归来，余赏银千两、功牌百张、猪十口、酒五百斤，颇觉鼓舞。现惟邓湘一营难于收辑耳。余不一一。

兄国藩顿首

150．致澄弟温弟沅弟四月初四夜

塔齐布、彭玉麟等在湘潭大胜。靖江水陆二千余人全数溃散。

澄、温、沅三位老弟足下：

初四日午刻安五等来，接到家信，具悉一切。父大人声色不动，毫无惊怖，实我辈所万不能及。

贼于二十七早辰刻破湘潭，即刻分股窜至朱亭、渌口、朱洲一带掳大河及一宿河之船，又分股窜至湘乡掳涟江之船。二十八早，塔副将在潭大获胜仗，踏破贼营三座，烧毁木城一座，杀贼至六百余人。是夜贼又筑营垒。二十九日，塔副将与大战二次。初次烧贼营二座，杀贼七百人。二次真长发老贼拚命出战，塔将又大胜，杀贼千余。初一、初二皆大战，皆官兵大捷。五仗共杀贼至四千人，三日连破贼营三次。至第四日，贼不敢筑营矣。凡自贼中逃出者，皆言自广西起事以来，官兵从无此非常之胜。褚太守、彭玉麟、杨载福、邹世琦至湘潭水战。自初一日黎明起至初三止，烧毁贼船至七百余号之多，亦为近来所仅见。

现在湘潭贼势甚为穷蹙。若能破城，剿灭此股，则靖江以下之贼、朱亭以上之贼皆为易办。湘潭大战之时，贼调回湘乡一枝兵，我县得以无恙，我家得以安全，皆塔副将之功也。

所可恨者，吾于初二日带水师五营、陆勇八百至靖江攻剿贼巢，申刻开仗，仅半顿饭久，陆勇奔溃，水勇亦纷纷奔窜。二千余人，竟至全数溃散，弃船炮而不顾，深可痛恨！惟钓钩子未出队者，略存子药炮位，而各水手亦纷纷尽散。红船之水手仅存三人，余船竟无一水手，实为第一可怪之事。刻下兄已移寓妙高峰，留数百陆勇护卫。如使湘潭一股竟就扑灭净尽，则天下事大有可为；若湘潭贼不遽灭，则贼集日众，湖南大局竟多棘手之处。尽人事以听天，吾惟日日谨慎而已。余俟续布。

兄国藩草

151．致澄弟温弟沅弟季弟四月十四日

发湘潭、岳州等处胜败奏折，已奉朱批，抄寄回家。

澄侯、温甫、子植、季洪四位老弟左右：

十四日刘一、名四来，安五来，先后接到父大人手谕及洪弟信，具悉一切。

靖江之贼现已全数开去，窜奔下游，湘阴及洞庭皆已无贼，直至岳州以下矣。新墙一带土匪皆已扑灭，惟通城、崇阳之贼尚未剿净，时时有窥伺平江之意。湘潭之贼，在一宿河以上被烧上岸者，窜至醴陵、萍乡、万载一带。闻又新裹胁多人，不知其尽窜江西，抑仍回湖南浏、平一带。如其回来，亦易剿也。安化土匪现尚未剿尽，想日内可平定。

吾于三月十八发岳州战败请交部治罪一折，于四月初十日奉到朱批“另有旨”。又夹片奏初五邹彨被火烧伤、初七大风坏船一案，奉朱批“何事机不顺若是，另有旨”。又夹片奏探听贼情各条，奉朱批“览。其片已存留军机处矣”。又有廷寄一道、谕旨一道，兹抄录付回。十二日会同抚台、提台奏湘潭、宁乡、靖江各处胜仗败仗一折，兹抄付回。其折系左季高所为。又单衔奏靖江战败请交部从重治罪一折。又奏调各员一片。均于十二日发，六百里递去，兹抄录寄家呈父、叔大人一阅。兄不善用兵，屡失事机，实无以对圣主。幸湘潭大胜，保全桑梓，此心犹觉稍安。现拟修整船只，添招练勇，待广西勇到、广东兵到再作出师之计。而饷项已空，无从设法。艰难之状，不知所终！人心之坏，又处处使人寒心。吾惟尽一分心作一日事，至于成败，则不能复计较矣。

魏荫亭近回馆否？澄弟须力求其来。吾家子侄半耕半读，以守先人之旧，慎无存半点官气。不许坐轿，不许唤人取水添茶等事。其拾柴收粪等事，须一一为之；插田莳禾等事，亦时时学之。庶渐渐务本而不习于淫泆矣。至要至要，千嘱万嘱。

兄国藩草

152．致澄弟温弟沅弟季弟四月十六夜

等两广水兵到后再东下。澄侯等以后尽可不来营，但在家教训后辈。

澄、温、子植、季洪四弟足下：

昨寄去一函，谅已收到。十五日接父大人手谕，敬知一切。

兄每日黎明看操，现已阅看四日，专看戈什哈及亲兵二种。然有所表率，他营亦将兴起。

父大人命招湘乡之原水手，赶紧前赴鄂省下游。此时所患者，水手易添，船只难办。不特衡州新造之船难以遽就，即在省之船经屡次风波屡次战阵后，亦多有损坏者，修整难以遽毕。且广西水勇、广东水兵皆于五月可到，不得不少为等候整顿成军，稍有把握，然后扬帆东下。

余近来因肝气太躁，动与人多所不合，所以办事多不能成。澄弟近日肝气尤旺，不能为我解事，反为我添许多唇舌争端。军中多一人不见其益，家中少一人则见其损。澄侯及诸弟以后尽可不来营，但在家中教训后辈。半耕半读，未明而起，同习劳苦，不习骄佚，则所以保家门而免劫数者，可以人力主之。望诸弟慎之又慎也。

国藩　书于长沙妙高峰

153．致澄弟温弟沅弟季弟四月二十日午刻

水勇逃去数百人，得胜后亦分赃逃回县城。澄侯宜在家养息。官场军中是非颠倒，在省诸事皆不顺手。

澄、温、植、洪老弟左右：

十七、十九接父大人十三、十五手谕及澄弟两函，具悉一切。兹分列各条于后，祈诸弟禀知父大人，兼禀叔父大人：

一、水勇自二十四五日成章诏营内逃去百余人，胡维峰营内逃去数十人。二十七日，何南青营内逃去一哨，将战船炮位弃之东阳港，尽抢船中之钱米帆布等件以行。二十八日，各营逃至三四百人之多。不待初二靖江战败，而后有此一溃也。其在湘潭打胜仗之五营，亦但知抢分贼赃，全不回省，即行逃回县城。甚至将战船送入湘乡河内，各勇登岸逃归，听战船飘流河中，丢失货物。彭雪琴发功牌与水手，水手见忽有顶戴，遂自言并册上姓名全是假的，应募之时乱捏姓名，以备将来稍不整齐，不能执册以相索云云。鄙意欲预为逃走之地，先设捏名之计。湘勇之丧心昧良，已可概见。若将已散者复行招回，则断难得力。衡、永之水勇不过五月可到，亦不甚迟迟也。

一、广东水师总兵陈大人带广东兵一百、洋炮一百，已于四月初六日到郴，月内可到省。广西水勇亦五月可到。衡州造新船，省城整旧船，皆五月可齐，不至延到七月始行也。

一、澄弟自到省帮办以来，千辛万苦，巨细必亲。在衡数月，尤为竭力尽心。衡郡诸绅佩服，以为从来所未有。昨日有郑桂森上条陈，言见澄侯先生在湘阴时景象，渠在船上，不觉感激泣下云云。澄弟之才力诚心，实为人所难学。惟近日公道不明，外间悠悠之口，亦有好造谣言讥澄弟之短者。而澄弟见我诸事不顺，为人欺侮，愈加愤激，肝火上炎，不免时时恼怒，盛气向人。人但见澄弟之盛气，而不知实有激之逼之使然者也。人以盛气凌物诮澄，澄以盛气伤肝致病。余恐其因抑郁而成内伤，又恐其因气盛而招怨声。故澄归之后，即听其在家养息，不催其仍来营中。盖亦见家中之事，非澄不能提新宅之纲；乡间之事，非澄不能代大人之劳也。并无纤介有不足于澄弟之处，澄弟当深知之，必须向大人膝下详禀之。

一、王璞山之骄蹇致败，贻误大局，凡有识者皆知之。昨在家招数百乡勇，在石潭杀残贼三十人，遂报假胜仗，言杀贼数百人。余深恶之。余与中丞、提军三人会衔具奏一折，系左季高所作。余先本将折稿看过，后渠又添出几段，竟将璞山之假胜仗添入。发折后，始送稿来画，已无可如何，只得隐忍画之。朱石樵在岳州战败逃回，在宁乡战败，逃奔数次。昨到省城，仍令其署宝庆府事，已于十八日去上任矣。是非之颠倒如此，余在省日日恼郁，诸事皆不顺手，只得委曲徐图。昨当面将朱石樵责备，渠亦无辞以对，然官场中多不以我为然。将来事无一成，孤负皇上委任之意，惟有自愧自恨而已，岂能怨人乎？怨人又岂有益乎？大抵世之乱也，必先由于是非不明、白黑不分。诸弟必欲一一强为区别，则愈求分明，愈致混淆，必将呕气到底。愿诸弟学为和平，学为糊涂。璞山之事，从今以后不特不可出诸口，而且不可存诸心。

一、我二十四都之长夫不耐劳苦，好穿长衣鞋袜，不敢远行，时刻思归。余拟在此另雇长夫。其本境长夫止留三四人在此，以便送信归家。

一、率五病故，我绝不知信息。季弟何以并不告我？前澄弟信中有半句，我始骇然。昨葛十一来，乃实知之。刻下已搬柩还乡否？若尚在省，急须写信来，我当设法送归也。其如何病，如何没，季弟当详告我知。

以上数条，望诸弟细心体贴，缕禀堂上大人为要。

国藩字

154．致澄弟温弟沅弟季弟四月二十一日

广东水师已到，广西水勇未到。

澄、温、沅、洪四弟左右：

屡日发家信数次，想已收到。

实收换部照，须造清册一本，大非易事。现命孙阆青经理此事，想恐非二十日不能了。纵不能如请咨部功牌册之精妙，亦不宜太草率也。三月二十二所发一折，顷于四月二十日接奉朱批并廷寄。兹照抄送回，呈堂上大人一阅。

广东水师兵已于二十一日到一百矣，洋炮亦到百尊。广西水勇尚未到。衡州所造新船，闻甚不合用。顷有信与萧可兄，令其略改也。

荫亭兄到馆，请其催将侯兄速来，并告贵州徐河清、韩超、张礼度并皆奏调来楚，均五月可到也。余不一一。

兄国藩手草

155．致澄弟沅弟季弟五月初一日

所以不能威猛，由于不能精明。

澄、沅、洪三弟左右：

三十日奉到父大人手谕及三弟信件，具悉一切。

长夫俱留在此，吃上头饭，每日给钱百文，实无一事可劳其筋力，故不能不略减也。借用厉伯苻之抽箱，内竟无抄录《说文便考》，不知何处遗失，俟查出付回。

沅弟言我仁爱有余威猛不足，澄弟在此时亦常说及，近日友人爱我者人人说及。无奈性已生定，竟不能威猛。所以不能威猛，由于不能精明。事事被人欺侮，故人得而玩易之也。

甲三之论、甲五之小讲，已加批付回。科一、科三、科四之字俱好。科一请安禀，其字画粗大，颇有乃父之风。

季弟在益阳所领钱文，绅士文任吾等已料理清楚，在湘阴时即在兄处领得实收，兄到岳州忘告季弟耳。

四月初一日与中丞会衔奏请调贵州、广东兵，兹于二十六日奉到寄谕，抄录付回。余不一一。

国藩手草

156．致澄弟温弟季弟五月初四日巳刻

感激朝廷只革职而不加严谴。湖北官兵久无饷银。

澄、温、季三位侍右：

初二日接奉寄谕。兄两次请罪，尚止革职，不加严谴。鲍提军革职，即以塔副将署提军任。圣鉴之公明，天恩之高厚，实令人感激无地。兹抄录付回。

江采七于三月自庐州回，初三到省。千辛万苦，或三日而仅得两饭，或数夜而不得一眠。乱世行路之难，真奇难也！在湖北时得见魏召亭，光景甚窘。曾与采五言及万一城破，当由大东门避去。湖北官弁兵勇久无饷银，真不堪设想也。召亭家书一件付去。

兄身体甚好。树堂、云仙皆来此过节。专待衡州船到、广西勇到，即配齐东下。塔智亭于初八日先带陆勇三千余人至岳州去。余不一一。

兄国藩手草

父亲、叔父大人前诸弟为我一一禀明，并跽叩节禧。

157．致澄弟温弟沅弟季弟五月初九日二更

谕旨、章奏付家者务宜妥为收藏。为李筱泉家眷寻觅住居。

澄、温、沅、季老弟左右：

初九日芝三到省，接奉父大人手谕及澄、季、芝生各信，具悉一切。余于初八日具折谢恩，并夹片三件，兹一并抄录付回。凡谕旨、章奏等件付至家中者，务宜好为藏弆。我兄弟五人，无一人肯整齐好收拾者，亦不是勤俭人家气象。以后宜收拾完整，可珍之物固应爱惜，即寻常器件亦当汇集品分，有条有理。竹头木屑，皆为有用，则随处皆取携不穷也。温弟在此住旬余，心平气和，论事有识，以后可保家中兄弟无纷争之事，余在外大可放心。

李筱泉之家眷意欲寄居湘乡。一则省城虽防守甚严，而时时有寇至之虑；一则寓公馆比之居乡其奢俭相去甚远。渠托江采五在中沙等处，又托余在二十三四都等处寻觅住居渠遣一人来乡同觅，先至江采五处，后至我家。澄弟等为之留心。或在离我家二三十里之区择一善地，以省俭为主，渠光景甚窘也。余再三辞之，言我家尚难自保，且迁徙而远避，又焉能庇及他人？渠意总欲居乡，缓急尚可藏匿山穴；至土匪抢劫，渠本无可抢云云。余不能再辞，澄弟可一为照拂之。

鲍提军于初八日出省至辰州住，塔智亭初十拟至岳州。余不一一。即请近佳。

兄国藩手草

158．禀父五月二十夜

敌军复入岳州城。此间派四千多兵至常德。在省修理战船。城墙之兵因银钱折放事闹至中丞署内。

男国藩跪禀父亲大人万福金安：

二十日申刻唐四到，奉到手谕，敬悉一切。家中大小平安，乡间田禾畅茂，甚为忻慰。

贼匪于初六日复窜入岳州城内，约有二三千人，岳阳城下及南津港船约有数百号。初八九分船窜至西湖，扰安乡县。十三日龙阳失守。东而益阳，西而常德，并皆戒严。此间调李相堂都司带楚勇一千、胡咏芝带黔勇六百前往，又调周凤山带道州勇一千一百，想二十三四可先后到常。又赵璞山带新宁勇一千由宝庆往常德，又有贵州兵一千亦至常德，想可保全。塔智亭于十二日起程至岳，现尚未到。

男在省修理战船，已有八分工程。衡州新船及广西水勇均于本月可到，出月初即可令水师至西湖剿贼。十八日，城墙上之兵一二千人闹至中丞署内，因每银一两折放钱二千文，系奉户部咨而兵不肯从。斫柱毁轿，闹至三堂，实属可虑。二十日，吴坤修之火器所起火。火药烧去数千斤，其余火器全烧，伤人数十，现尚未查清。此事关系最要紧，男之心绪不能顺适。然必认真办理，断不因此而稍形懈弛。

大人此次下县，系因公事绅士之请，以后总求不履县城，男心尤安。尤望不必来省，军务倥偬之际，免使省中大府多出一番应酬。男亦惟尽心办理一切，不以牵裾依恋转增大人慈爱感喟之怀，伏乞大人垂鉴。余容续禀。

男跪禀

159．致澄弟温弟沅弟季弟六月初二日

已派六七千兵前往常德，并将派三帮部队续往。儿侄辈须读书，且应勤慎。

澄侯、温甫、子植、季洪老弟足下：

父大人自县还家后，又接一信，知合家清吉，甚慰甚慰。

此间发探卒数十人至常德、龙阳探听，均言常德已于十六日失守。省局及各处探信众口一词，而桃源二十三日尚有请兵禀帖来省。桃源去常六十里，不应郡城失陷一无所闻，大约常德此时尚未失守。现已遣周凤山带道州新田勇一千六百前往，李辅朝带楚勇一千、胡咏芝带黔勇六百、新宁赵令带楚勇千人驰往，合之贵州兵一千，并常德本城二千，共六七千之多，兵力实不为单。惟中隔河水四渡，不知各兵能过至常否？

澧州西接荆州之贼，南接常德之贼，而蒋家之富久为贼所垂涎，实属可危。塔提军于二十二日在新墙打一胜仗，夺获贼船四十七只，夺得木城一座。现驻扎新墙之北，离岳州尚五十里。通城之贼与江老四之楚勇相持月余。林秀三因声名不好人人言其勇骚扰异常撤回省城，自通城、平江之官绅庶民及省城之官员，无不说秀三坏话者。毁誉之至，如飘风然，蓬蓬然起于北海，蓬蓬然入于南海，而不知其所自，人力固莫能挽回也。

水师战船，省河所修葺及衡城所新造者，皆精坚可爱，比去年者好得三倍。拟于初十间令褚、夏、杨、彭起行赴常德剿办，是为头帮；余待广西水勇到，一同起行为二帮；陈镇台七月初起行为三帮。现在发往各处者兵勇共二万人，饷项十分支绌，幸广东解银十二万，近日可到，略有生机。罗罗山初三可到省。芝生之信，罗山一到即交，当可速耳。

儿侄辈总须教之读书，凡事当有收拾。宜令勤慎，无作欠伸懒漫样子。至要至要。吾兄弟中惟澄弟较勤，吾近日亦勉为勤敬。即令世运艰屯，而一家之中勤则兴，懒则败，一定之理。愿吾弟及吾儿侄等听之省之。付回参茸丸一坛，即颜翼臣、王仲山所作者。父大人能服更好，若不相宜，叔父及家中相宜者服之可也。

国藩手草

160．致澄弟温弟沅弟季弟六月初四夜

周凤山、李辅朝初一早在龙阳大败。

澄、温、沅、季四弟足下：

昨发一信后，罗山即于初三到省。是日二更得信：周凤山、李辅朝之勇于二十九在龙阳得三胜仗，二十九日夜终宵鏖战不得休息，初一早，一战即已败溃。盖扎营城外沙洲之上，是夜涨水，侵入营盘。初一早，营内水深尺余，贼船三面环攻，共二千余号之多。此时逃出营外，途中无船可渡，淹毙至二三百人，军器全失。周、李皆健将，此番大挫，尤焦灼也。

家中长夫，春二、维五、芝三、明四等皆不愿远出，兹皆令其回里。其工钱每月三十日，并未扣一日耳。余不一一。

国藩手草

161．致澄弟温弟沅弟季弟六月初六夜

周、李龙阳之战死人不多，尚不为大挫。广西水勇今日到省。

澄、温、沅、季老弟足下：

昨寄一信，言周凤山、李相堂龙阳之败。后接来禀，知周营千一百人中实伤毙四十人，李营千人中实毙十九人，尚不为大挫。胡咏芝初四由安化至桃源，一路剿贼，周、李即可同去。广西水勇，李太守带来，今日到省。若配齐船只，尚须十余日乃可行也。余不一一。

兄国藩手草

162．致澄弟温弟沅弟季弟六月十二日

常德、澧州敌军退出。请专折奏事片奉批回。

澄、温、沅、季四位老弟左右：

刘一至，接到父大人手谕并诸弟各信，欣悉乡里人和年丰，犹是盛世景象。

周凤山初一早在沅江城外打败仗，次日退至益阳。初三停住一天。初四仍出征，由安化、桃源一路至常德剿贼。凤山之勇，打仗并未多伤，仅伤十余人，水淹死者又近二十人，其余陆续回营，隔日即能整队出征，真可爱！真可敬！

常德、澧州并于十六日失守，现在均已贼退。初三、四、五贼船由西湖回至东边，约以千余计。不知系占踞岳州，抑系径赴下游湖北，现未探确。

初十日奏折奉批回。谢恩折批云“知道了”，请专折奏事片批云“着准汝单衔奏事”，请塔军门出境剿贼片批云“另有旨”。其寄谕抄回。圣上此次并不十分催促，尤深感激。

省城新铸大钱，甚为可观。兹付当百者五十文，当五十者五十文，乞查收。并寄七千五百文收挥为凭。余不一一。

兄国藩手草

163．致澄弟温弟沅弟季弟六月十八早

湖北青抚台带兵勇五六千人至省城。须以勤敬二字教子侄。

澄、温、沅、季老弟左右：

湖北青抚台于今日入省城，所带兵勇，均不准其入城，在城外二十里扎营，大约不过五六千人。其所称难民数万在后随来者，亦未可信。此间供应数日，即给与途费，令其至荆州另立省城。此实未有之变局也。

邹心田处，已有札至县撤委。前胡维峰言邹心田可劝捐，余不知其即至堂之兄也。昨接父大人手谕始知之，故即札县撤之。胡维峰近不妥当，亦必屏斥之。余去年办清泉宁征义、宁宏才一案，其卷已送回家中，请澄弟查出，即日付来为要。

湖北失守，李鹤人之父孟群，带广西水勇来者想已殉难。鹤人方寸已乱，此刻无心办事。日内尚不能起行，至七月初旬乃可长征耳。余不一一。

诸弟在家教子侄，总须有勤敬二字。无论治世乱世，凡一家之中能勤能敬，未有不兴，不勤不敬，未有不败者。至切至切。余深悔往日未能实行此二字也，千万叮嘱。澄弟向来本勤，但不敬耳。阅历之后，应知此二字之不可须臾离也。

兄国藩手草

164．致澄弟温弟沅弟季弟六月二十三日

袁漱六放苏州府知府。广西水勇杀死祁阳勇七人。拟于七月初六起行，令甲三、甲五来省送行。

澄、温、沅、季四位老弟左右：

二十二日彭四到，接父大人手谕及诸弟来信，欣悉一切。

二十日折差归。阅京报，袁漱六于五月十三日引见得御史，十五日特旨放江苏苏州府遗缺知府。渠写家信回甚长，怨我何不写信复之，又言即日须娶妾。于干戈乱离之际，放知府甫三日，即以此事为初政，颇为可怪。又要其家专人至京，渠有多少事要交代。兄因各捐生事，亦欲造册，专人至京。如袁家人去，即与之同行也。余前奏捐事，部议已准，兹抄回。

广西水勇于十八日杀死祁阳勇七人。日内严查逞凶下手之犯，必须按律严办。

湖北青抚台带来之兵勇，大约二万金乃可了事。饥困之后甚安静，不闹事也。

余拟于七月初六起行，甲三、甲五二人可令其来省送我。盖少年之人，使之得见水陆军旅之事，亦足以长见识；且子侄送我，亦至理之不可少者也。书不十一，余俟续布。

165．致澄弟温弟沅弟季弟七月十四日 ⁽¹⁾

湖北于六月初二日失守，官勇全溃奔来南。

澄、温、沅、季四弟左右：

十三日接塔军门信，知湖北又于六月初二失守，官勇全溃奔来南。南省经费支绌，周济为艰。彭、杨水师于十三日起行，褚、夏今日可起行，余与陈镇台须月底乃可行也。余不一一。夏憩亭于十三日赴四川按察任矣。

兄国藩手草

————————————————————

(1)  抄本顶批：“此恐是六月十四。不写。”

166．致澄弟温弟沅弟季弟七月二十一夜三更

二十一日开仗，辰勇、新化勇、宝勇相继奔溃。兄弟子侄宜以勤敬二字为法。

澄侯、温甫、子植、季洪四位老弟左右：

自十六日水师大败，十八日陆营获胜，吾两寄家书，想已收到。

十九、二十皆平安。二十一日陆军开仗，辰勇深入，误中贼伏。诸殿元阵亡，带新化勇之刘国庆亦阵亡，辰勇、新化勇、宝勇相继奔溃。塔军门坐马扎子镇住，独不奔回，身旁仅数十人。杨名声带宜章勇前往救援，喝令各营倒回，仍进前〔前进〕 ⁽¹⁾ 杀贼，始得保全。智亭又追贼数里，杀毙数十名，我军伤亡者亦仅数十人。下半天水师至陈陵矶开仗，去三板艇二十余只，二更尚未归营，不知胜负若何。下游贼势浩大，合武昌、汉口之贼尽锐上犯。水师太单，恐难得力。吾惟静镇谨守，以固军心而作士气。

初六、十四胜仗一折，十六、十八胜败互报一折，兹专人送归，呈父、叔大人一阅。

家中兄弟子侄，总宜以勤敬二字为法。一家能勤能敬，虽乱世亦有兴旺气象；一身能勤能敬，虽愚人亦有贤智风味。吾生平于此二字少工夫，今谆谆以训吾昆弟子侄，务宜刻刻遵守。至要至要。家中若送信来，子侄辈亦可写禀来岳，并将此二字细细领会，层层写出，使我放心也。余俟续布。

兄国藩手草

水师顷已于三更回营，完好无恙。辰勇闻止伤十余人，阵亡者系一刘千总，带道标勇者，非刘国庆也。

————————————————————

(1)  依抄本改。

167．致澄弟温弟沅弟季弟七月二十七日

湖北来敌军二万人，已开大战，以后必有屡次血战。除李次青外，诸事皆一人经手，无人相助。

澄侯、温甫、子植、季洪四弟足下：

安五至，接到家书，具悉一切。

自十八日一战后，二十一日陆路开仗，小有挫衅。诸殿元阵亡，千总刘士宜阵亡，余兵勇伤亡二十余人，贼亦歼毙数十人。二十六日，贼从湖北颁集悍贼二万人，由临湘陆路前来，意欲扑塔、周、罗山等之营盘。陆路既得，水军自然失势，拚死攻扑，满山满坑无非黄旗红巾，比三月初十人数更多。幸罗山之湘勇得力，将头起杀退。以后如周凤山之营、杨名声之营亦俱奋勇，杀贼共七八百名。此股贼来甚多，必有屡次血战。东南大局，在此数日内可定。如天之福，陆路得获大胜，水路亦可渐次壮盛也。带水师者，有战阵之险，有风波之苦，又有偷营放火之虑，时时提防，殊不放心。幸精神尚好，照料能周耳。

霞仙定于本月内还家。渠在省实不肯来，兄强之使来。兵凶战危之地，无人不趋而避之。平日至交如冯树堂、郭云仙等尚不肯来，则其他更何论焉！现除李次青外，诸事皆兄一人经手，无人肯相助者，想诸弟亦深知之也。甄甫先生去年在湖北时，身旁仅一旧仆，官亲、幕友、家丁、书差、戈什哈一概走尽，此亦无足怪之事。兄现在局势犹是有为之秋，不致如甄师处之萧条已甚。然以此为乐地，而谓人人肯欣然相从，则大不然也。

兄身体如常，癣疾不作，乞告禀父、叔大人千万放心。

兄国藩顿首

好茶叶望寄数斤来。

168．致澄弟温弟沅弟季弟闰七月初二日

近数日来水陆俱获大胜，但军心总不坚定，颇可虞。

澄、温、植、洪四弟足下：

初一日胡二、春二、维五至，接父大人及诸弟手书，具悉一切。自二十六日陆路大获胜仗之后，二十八日陆路又大胜，二十九日水陆大胜。贼自湖北汉、黄以下，尽纠其精锐来岳，以与我军相抗。二十八日鏖战至五个时辰之久。塔军门匹马冲突，忽东忽西，全军士卒无一人不俯首咋舌，称为神勇。二十九日辰刻接仗，塔公打中路，罗山打西路，周凤山打东路。罗山之湘勇此次最为出力。贼分五六千人专扑罗山一路，湘勇竟能以少胜多。我军猛杀则贼退，败退不过二里，辄回戈相向，大杀一回。如是者三退三进，湘勇竟能抵住，不忙不乱。至第三次追去，贼亦不敢回顾矣。周凤山之勇，杨名声之勇，皆极勇敢向前，一可当十。是日自辰至申，杀贼共计五百余人。贼自败奔，跌岩坠涧死者，其数尚多。

水师于未刻至陈陵矶，适有贼船上来。开炮轰击，贼舟奔退，乘胜追下至擂鼓台。烧贼船约二十余号，夺获贼船约七十余号，杀毙溺毙之贼约千余人。盖是日凶悍之贼皆已上岸，每船仅留二三贼在船，余皆被掳之水手。一见官兵开炮轰击，贼与水手纷纷扑水自溺，故我军愈得势也。

三十、初一日，水师皆出队击贼。三十日未甚交锋。初一日，李鹤人一营在前攻剿，击断陈镇军之旧拖罟船头桅，毙贼十余人。

陆营经二十六、二十八、九日三次血战之后，二日内未开仗。现在陆营有六七分可靠，水营有四五分可靠，拟再备三板数十号，小渔划壹百号，出队开仗时，散布满河，抛掷火球，以乱贼阵，或更有济。余不一一。即乞禀告父、叔大人堂上为要，千万放心。

兄国藩字

外萧可卿一信，专人即日送去。

自十六日水师大挫之后，至二十九日获一胜仗，人心始克大定。不料初一日酉刻，广西勇收队回来，在刘公矶一带开炮。讹传为贼船上来，岳城百姓纷纷逃奔，扶老携幼，号泣于道。南津港各船皆挂帆开逃，严禁之而不能止。军心总不坚定，颇可虞也。现在力求镇定，总以不出队、不开仗为主。

169．致澄弟温弟沅弟季弟闰七月初三日辰刻

塔智亭初二日破敌军十三营。

澄、温、沅、洪老弟左右：

初二日，遣刘四、王晚送信回家。是日申刻得信，智亭于巳刻传令，直扑贼营。行至近贼营盘，天大风雨，贼点大炮不燃，放火球亦不燃。我军勇气百倍，虽数万竹签布地，数重深沟高墙，竟能一直扑入。一营既破，各营胆寒。不过一时之久，竟将贼营十三座全行踏破，数万之贼狂奔大溃，满山遍谷。我军穷追，愈追愈力，有直追至陈陵矶江边，逼贼下水者不下千人，有追至半途而返收取贼物者，大约抢到骡马六七百匹、大炮数十位、抬枪数百支、鸟枪刀矛以千件计、旗帜亦以千计。自有此贼以来，未有如此剿洗痛快者也。

兄申刻得信，又派水师前往追剿。行至陈陵矶即已天黑，因驻扎焉。派三板往下追十余里，贼舟已全数下窜。今日黎明，各船当进追。待其追贼归来，水营当进扎陈陵矶下擂鼓台一带，以与陆营相近联络一气。余俟续布。

兄国藩字

此信托抚台官封递县，不知迟速何如。

170．致澄弟温弟沅弟季弟闰七月初九早

初四日追敌军至六溪口，焚其船百余号。

澄侯、温甫、子植、季洪足下：

自初二日陆路连踏贼营十三座，夺获马骡七八百匹、军械二千余件，是夜水师进追四十里，贼舟舍命奔逃。初三日又追百余里，贼弃舟登岸者甚多。初四日追至六溪口，追得贼船十余号，开炮轰击，贼仅放数炮抵拒，旋即登岸逃走。我军入口内之湖搜剿，搜得贼船百数十号，一见我军开炮围攻，即纷纷弃舟而去。军士争欲抢船，杨载福下令“止许焚烧，不许抢夺”，遂将百余船一炬焚之。是夜将士搜湖三十里，通宵未睡。次早仍回新堤、螺山驻扎，以小划探至金口，皆无贼船。

自金口至武昌六十里，不知贼船尚存若干。此番若能乘胜直追下去，武汉竟易收复。可惜我水师尚须添募，船炮亦未齐全，陆路之兵尚无粮台随行，不能遽进。连日北风甚大，亦难东下。风稍息，余即进扎螺山也。兹遣人回送一信。即日移营前进，求堂上大人放心。余不一一。

兄国藩手草

171．致澄弟温弟沅弟季弟闰七月十四日

烧倒口湖敌船十余号。请买永丰大布做帐房。问子侄辈于勤敬二字是否有长进。

澄、温、沅、洪四弟左右：

兄于初十日开船，十一日巳刻至罗〔螺〕 ⁽¹⁾ 山，去岳州八十里。杨载福、萧捷三即彭玉麟之营两营已下驻扎新堤，去罗〔螺〕 ⁽²⁾ 山又四十五里。

杨、萧于十一夜入倒口黄介湖内搜剿余贼，贼仅开十余炮，即纷纷登岸逃走。各哨官谨遵我“不许抢货”之令，将六十余号空船一概焚烧。岸上百姓焚香于辫顶，跪岸上欢迎，呼各勇为青天大人。各勇每见一人，即得如此称呼，高兴之至。倒口湖内既已搜剿，其下六溪口亦经搜剿，京口以上已无贼踪。自京口六十里至武昌尚未探明。

大抵贼于水战一事极为无能。渠所用者民船，每放一炮全身震破，所掳者水手皆不愿在贼中久住。又以所掳之百姓，令其勉强打桨，勉强扶舵，皆非其所素习。即两次得我之船，得我之炮，皆我兵勇自先上岸，情愿将船炮丢弃与他，是以大败。若使我兵勇自顾其船，不将船炮送他，渠亦断不能拢来追我。此屡次打仗，众勇所亲见而熟知者。渠得我之战船洋炮，并不作水战之用，以洋炮搬于岸上扎营，而战船或凿沉江心，或自焚以逃，亦未收战船之用。惟贼中所擅长制胜者，在渔划百余号。每战四出围绕，迷目惊心。此次余亦办得小渔划百二十号，行走如飞。以后我军见贼小划，或不致惊慌耳。

衡州捐项究竟何如？便中可一打听。永丰大布厚而不贵，吾意欲办好帐房五百架，又宽大又结实，以为军士寒天之用。澄弟若可承办此事，望与尧阶细商，即在本邑捐项内支用。余不一一。望敬禀父亲大人、叔父大人，军中匆忙不及楷禀也。

兄国藩草

诸子侄辈于勤敬二字略有长进否？若尽与此二字相反，其家未有不落者；若个个勤而且敬，其家未有不兴者：无论世乱与世治也。诸弟须刻刻留心，为子侄作榜样也。又行。

凡我屡次所寄奏折、谕旨，家中须好为收藏，不可抛散。或作一匣收之，宜敬谨弆藏也。

————————————————————

(1)  依抄本改。

(2)  依抄本改。

172．致澄弟温弟沅弟季弟闰七月二十七日

若洋炮急至，则水师气象振兴。罗泽南在羊楼司一带四战四胜。

澄侯、温甫、子植、季洪四位老弟左右：

日来北风甚劲，省城各船不能来营。吾自十六挫失之后，陆续添募水勇。募小划子共百三十号，每号多者六七人，少者三四人，通共小划子载水师千余人，已到七十余号。此外添募之勇仍用快蟹、长龙、三板等船，但恨无好炮配之。

水师前营李孟群、左营、中营秦国禄、清江营俞晟各战船皆已驻扎金口，去武昌仅六十里。右营尚在嘉鱼，去金口百五十里。后营、定湘营尚随余在新堤，去嘉鱼九十里。通共水师大营八营、小营五营。若在广西借得洋炮急至，则振兴气象，较自省起程时尚远胜之，但恐炮难遽至耳。

陆兵大队驻扎羊楼司。罗山于十八日在长安驲打一胜仗。二十三日在羊楼洞打胜仗，破一贼卡。二十四日在佛岭打胜仗，破一贼卡。二十六日在羊楼洞打大胜仗。四次共杀贼七八百人，而我军仅一人受伤。湘勇之善战超出各营之上，而罗山以书生而善用兵若此，良可敬也！智亭剿灭崇、通股匪后，即直下收复武汉。水师亦待陆军同进，而水勇皆跃跃欲战，暗笑主将之不进为极怯也。

二十一至二十九四次胜仗折已批回，兹抄回呈堂上大人一阅，求诸弟禀明。余不一一。

兄国藩草

173．致澄弟温弟沅弟季弟八月十一日

若江面肃清，则回籍事父祭母。宜注意勤敬和三字。

澄侯、温甫、子植、季洪四弟足下：

久未遣人回家，家中自唐二、维五等到后亦无信来，想平安也。

余于二十九日自新堤移营，八月初一日至嘉鱼县。初五日自坐小舟至牌洲看阅地势，初七日即将大营移驻牌洲。水师前营、左营、中营自又七月二十三日驻扎金口。二十七日贼匪水陆上犯，我陆军未到，水军两路堵之。抢贼船二只，杀贼数十人，得一胜仗。罗山于十八、二十三、二十四、二十六等日得四胜仗。初四发折俱详叙之，兹付回。

初三日接上谕廷寄，余得赏三品顶戴，现具折谢恩。寄谕并折寄回。余居母丧，并未在家守制，清夜自思，局蹐不安。若仗皇上天威，江面渐次肃清，即当奏明回籍，事父祭母，稍尽人子之心。诸弟及儿侄辈务宜体我寸心，于父亲饮食起居十分检点、无稍疏忽，于母亲祭品礼仪必洁必诚，于叔父处敬爱兼至、无稍隔阂。兄弟姒娣总不可有半点不和之气。凡一家之中，勤敬二字能守得几分，未有不兴；若全无一分，未有不败。和字能守得几分，未有不兴；不和未有不败者。诸弟试在乡间将此三字于族戚人家历历验之，必以吾言为不谬也。诸弟不好收拾洁净，比我尤甚，此是败家气象。嗣后务宜细心收拾，即一纸一缕、竹头木屑，皆宜捡拾伶俐，以为儿侄之榜样。一代疏懒，二代淫泆，则必有昼睡夜坐、吸食鸦片之渐矣。四弟、九弟较勤，六弟、季弟较懒。以后勤者愈勤，懒者痛改，莫使子侄学得怠惰样子。至要至要。子侄除读书外，教之扫屋、抹桌凳、收粪、锄草，是极好之事，切不可以为有损架子而不为也。

前寄来报笋殊不佳，大约以盐菜蒸几次，又咸又苦，将笋味全夺去矣。往年寄京有报竹，今年寄营有报盐菜。此虽小事，亦足见我家妇职之不如老辈也，因便付及，一笑。烦禀堂上大入。余不一一。

兄国藩手草

坐小舟至京口看营，船太动摇，故不成字。

174．致澄弟温弟沅弟季弟九月十三日

二十一、二十二两日大捷，二十三日进入武汉。谢署湖北巡抚。家中子弟勿流于骄佚二字。

澄、温、沅、季四位老弟左右：

二十五日着胡二等送家信，报收复武汉之喜。二十七日具折奏捷。初一日，制台杨慰农霈到鄂相会。是日又奏二十四夜焚襄河贼舟之捷。初七日奏三路进兵之折。其日酉刻，杨载福、彭玉麟等率水师六十余船前往下游剿贼。初九日，前次谢恩折奉朱批回鄂。初十日，彭四、刘四等来营。进攻武汉三路进剿之折，奉朱批到鄂。十一日，武汉克复之折奉朱批、廷寄、谕旨等件。兄署湖北巡抚，并赏戴花翎。兄意母丧未除，断不敢受官职。若一经受职，则二年来之苦心孤诣，似全为博取高官美职，何以对吾母于地下？何以对宗族乡党？方寸之地，何以自安？是以决计具折辞谢，想诸弟亦必以为然也。

功名之地，自古难居。兄以在籍之官，募勇造船，成此一番事业。其名震一时，自不待言。人之好名，谁不如我？我有美名，则人必有受不美之名与虽美而远不能及之名者。相形之际，盖难为情。兄惟谨慎谦虚，时时省惕而已。若仗圣主之威福，能速将江面肃清，荡平此贼，兄决意奏请回籍。事奉吾父，改葬吾母，久或三年，暂或一年，亦足稍慰区区之心，但未知圣意果能俯从否？

诸弟在家，总宜教子侄守勤敬。吾在外既有权势，则家中子弟最易流于骄，流于佚，二字皆败家之道也。万望诸弟刻刻留心，勿使后辈近于此二字。至要至要。

罗罗山于十二日拔营，智亭于十三日拔营，余十五六亦拔营东下也。余不一一。乞禀告父亲大人、叔父大人万福金安。

兄国藩手草

猞猁马褂亦宜付来，皮边冬帽亦可付来。泽儿写信太短，以后宜长些。

此〔按：指下文〕余寄骆中丞信中语，罗伯宜所抄。

二十一日，罗山由金口移营至河泊山，水师出队接应，恐贼因我营垒未成而遽来扑也。水师与花园江边贼营对敌，各哨官中有勇敢者冲过贼营，直下鹦鹉洲、汉阳、鲇鱼套等处。贼见水师已出其下，立时慌乱。而罗老及确湖、义渠各营竟不扎营，直扑贼垒。贼恐水师抄后、陆军攻前，相率奔溃。罗老、义、确及李光荣之川勇三路冲入，将贼营三座踏平。烧毁其墙三重，高皆盈丈。又壕三层，引江水入壕内通青林湖，竹签密布十丈，用钓桥出入。彼自奔溃，并此而不能守。军事纯视气之盛衰，不尽关人力也。

水师自巳刻开仗，至二更始行收队。烧贼船约三百余号，夺获亦近百号。自沌口起下至鹦鹉州，东至鲇鱼套，烧毁略尽；套内尚未烧净。西岸沌口之下盐关贼营四五座，亦被魁、杨荆兵踏破烧毁。

盖贼之所以坚垒于两岸者，皆重重置炮以击我之水军。忽见水军冲出营垒之下，顿失所恃，遂相顾惊奔。而水军由江中轰岸营，子如雨下，故东岸罗老、义、确之军能破贼营，西岸魁、杨之军亦破贼营。各夺炮百余座，马数百匹。

二十二日，水师清晨出队，接攻鲇鱼套之船，鏖战约一时之久。各营奋勇，哨官遂弃而之他。竟攻汉口，直下塘角，并追剿青山以下。从下游雷轰而上，纵火焚舟。适北风甚劲，贼船不能下窜。塘角、汉口、鲇鱼套等处同时延烧，火光烛天，比二十一日所焚之船数尚倍之，夺获贼船约二百余号。杨载福等自青山归来，又入襄河烧船十余里。其未烧尽者，仅鲇鱼套口内数十号，襄河口内若干号而已。是日罗罗山等进踏鲇鱼套贼营六座，直抵武昌城根。魁、杨荆兵亦踏尽西岸贼营，直抵汉阳城根。

二十三日未明，两城贼众皆逃，仅留数十人点放虚炮。我军辰刻入城，两岸同时克复。贼之衣被钱物一概未收，徒手剪发鼠窜狂奔。从东门逃出者，至洪山一带遇塔兵杀二千人。自军兴以来，未有如此痛快者也。

175．致澄弟温弟沅弟季弟 ⁽¹⁾ 九月十四日

发谢署湖北巡抚之恩一折。癣疾颇发，精神不甚好。

澄、温、沅、季四弟左右：

昨日遣刘一、齐三送信回家。十三日酉刻发谢署湖北巡抚之恩一折，十四早接到三十日续奏襄河烧船胜仗折朱批及廷寄一道，兹并钞寄回家。余日内癣疾颇发，精神不甚好，然尚可敷衍办事也。余俟续具。

兄国藩　书于汉口舟中

————————————————————

(1)  抄本顶批：“不写。”

176．致澄弟温弟沅弟季弟十月二十二夜

蕲州、田家镇诸役水陆大胜。欲聘罗研生为子侄师。

澄侯、温甫、子植、季洪四位老弟足下：

胡二等于初一日到营，接奉父大人手谕及诸弟信，具悉一切。

兄于二十日自汉口起行，二十一日至黄州，二十二日至堵城。以羊一豕一，为文祭吴甄甫师。二十三日过江至武昌县。二十四在巴河晤郭雨三之弟，知其兄观亭在山西，因属邑失守革职，雨三现署两淮盐运使。二十九日至蕲州，是日水师大战获胜。初一、初四、初五陆军在田家镇之对岸半壁山大战获胜。初九、初十水师在蕲州开仗小胜。十三日水师大破田家镇贼防，烧贼船四千余号。自有此军以来，陆路杀贼之多无有过于初四之战，水路烧船之多无有过于十三之役。现在前帮已至九江，吾尚驻田家镇，离九江百五十里。陆路之贼均在广济、黄梅一带，塔、罗于二十三日起行往剿。一切军事之详，均具奏报之中。兹并抄录寄回，祈敬呈父大人、叔父大人一览。

刘一、良五于二十日至田家镇。得悉家中老幼均吉，甚慰甚慰。魏荫亭先生既来军中，父大人命九弟教子侄读书，而九弟书来坚执不肯，欲余另请明师。余意中实乏明师可以聘请。日内与霞、次及幕中诸君子熟商，近处惟罗研生兄是我心中佩仰之人。其学问具有本原，于《说文》、音学、舆地尤其所长，而诗、古文辞及行楷书法亦皆讲求有年。吾乡通经学古之士，以邹叔绩为最，而研生次之。其世兄现在余幕中，故请其写家信，聘研生至吾乡教读。研兄之继配陈氏，与耦庚先生为联襟。渠又明于风水之说，并可在吾乡选择吉地。但不知其果肯来否？渠现馆徐方伯处，未知能辞彼就此否？若果能来，足开吾邑小学之风，于温甫、子植亦不无裨益。若研兄不能来，则吾心中别无人。植弟坚不肯教，则乞诸弟为访择一师而延聘焉为要。甲三、甲五可同一师，不可分开。科一、科三、科四亦可同师。余不一一，诸俟续布。

兄国藩手草

177．致澄弟温弟沅弟季弟十一月初七日

九江、莲花桥、广济、大河浦、黄梅诸役获胜，并攻下广济、黄梅两县城。致卒岁钱百五十金。

澄侯、温甫、子植、季洪四位老弟足下：

二十五日遣春二、维五归家，曾寄一函并谕旨奏折二册。

二十六日，水师在九江开仗获胜。陆路塔、罗之军在江北蕲州之莲花桥大获胜仗，杀贼千余人。二十八日克复广济县城。初一日在大河埔大获胜仗。初四日在黄梅城外大获胜仗。初五日克复黄梅县城。该匪数万现屯踞江岸之小池口，与九江府城相对。塔、罗之军即日追至江岸，即可水陆夹击。能将北岸扫除，然后可渡江以剿九江府城之贼。自至九江后，即可专夫由武宁以达平江、长沙。

兹因魏荫亭亲家还乡之便，付去银一百两，为家中卒岁之资。以三分计之。新屋人多，取其二以供用；老屋人少，取其一以供用。外五十两一封，以送亲族各家，即往年在京寄回之旧例也。以后我家光景略好，此项断不可缺。家中却不可过于宽裕。处此乱世，愈穷愈好。我现在军中，声名极好。所过之处，百姓爆竹焚香跪迎，送钱米猪羊来犒军者络绎不绝。以祖宗累世之厚德，使我一人食此隆报，享此荣名，寸心兢兢，且愧且慎。现在但愿官阶不再进，虚名不再张，常葆此以无咎，即是持身守家之道。至军事之成败利钝，此关乎国家之福，吾惟力尽人事，不敢存丝毫侥幸之心。诸弟禀告堂上大人，不必悬念。

冯树堂前有信来，要功牌一百张，兹亦交萌亭带归。望澄弟专差送至宝庆，妥交树堂为要。衡州所捐之部照，已交朱峻明带去。外带照千张，交郭云仙，从原奏之所指也。朱于初二日起行，江隆三亦同归。给渠钱已四十千，今年送亲族者，不必送隆三可也。余不一一。

兄国藩　书于武穴舟中

178．致澄弟温弟沅弟季弟十一月二十三夜

家中诸弟子侄辈应俭于自奉，不可倚势骄人。近日军中有小挫，但气未稍损。

澄侯、温甫、子植、季洪四位老弟足下：

十月二十五专人送信回家。魏荫亭归，又送一函。想先后收到。十一月二十一日，范知宝来九江，接澄弟信，具悉一切。

部监各照已交朱峻明带归矣。树堂要功牌百张，又交荫亭带归。余送朱峻明途费二十金，渠本解船来，故受之。送荫亭二十金，渠竟不受，俟有便当再寄渠。江隆三表弟来营，余念母亲之侄仅渠有子，送钱四十千。渠买盐花带归，不知已到家否？荫亭归，余寄百五十金还家，以五十周济亲族，此百金恐尚不敷家用。军中银钱，余不敢妄取丝毫也。名者，造物所珍重爱惜，不轻以予人者。余德薄能鲜，而享天下之大名，虽由高曾祖父累世积德所致，而自问总觉不称，故不敢稍涉骄奢。家中自父亲、叔父奉养宜隆外，凡诸弟及吾妻吾子吾侄吾诸女侄女辈，概愿俭于自奉，不可倚势骄人。古人谓无实而享大名者，必有奇祸。吾常常以此儆惧，故不能不详告贤弟，尤望贤弟时时教戒吾子吾侄也。

塔、罗自田家镇渡至江北后五获胜仗，九江对岸之贼遂下窜安徽境。余现泊九江河下，塔、罗渡江攻城。罗于二十一日与贼接仗，杀贼二三百，而我军亦伤亡四十余人。此在近数月内即是小有挫失，而气则未稍损也。

水师已下泊湖口，去我舟已隔六十里。二十夜，贼自江西小河内放火船百余号，实以干柴、桐油、松脂、火药，自上游乘风放下，惊我水营。两岸各千余人呐喊，放火箭、火球。其战船放炮，即随火船冲出，欲乱我阵。幸我军镇定，毫不忙乱，反用小船梭穿于火船之中，攻入贼营，烧贼船十余号，抢贼划数十号。摇撼不动，是亦可喜之事。

余身体平安，癣疾近又大愈。胡须日长且多。军中将士俱平安。余不一一，即候近佳。并恳禀告父亲大人、叔父大人福安。

兄国藩手草　书于九江舟次

179．致澄弟温弟沅弟季弟十一月二十七日

近年办理军务，常多郁屈不平之端，惟忍辱包羞，求军事万有一济。不令纪泽学作八股。

前信〔按：指十一月二十三夜之信〕已封，而春二、维五于二十五日到营，接奉父大人手谕及诸弟信件，敬悉一切。

曾祖生以本境练团派费之事，而必求救于百里之外，以图免出费资，其居心不甚良善。刘东屏先生接得父大人手书，此等小事，何难一笑释之，而必展转辨论，拂大人之意？在寻常人尚不能无介介于中，况大人兼三达尊而又重以世交？言不见信，焉能不介怀耶？望诸弟曲慰父大人之意，大度含容，以颐天和，庶使游子在外得以安心治事。所有来往信件，谨遵父大人谕，即行寄还。

吾自服官及近年办理军务，中心常多郁屈不平之端，每效母亲大人指腹示儿女曰“此中蓄积多少闲气，无处发泄”。其往事〔年〕 ⁽¹⁾ 诸事不及尽知，今年二月在省城河下，凡我所带之兵勇仆从人等，每次上城，必遭毒骂痛打，此四弟、季弟所亲见者。谤怨沸腾、万口嘲讥，此四弟、季弟所亲闻者。自四月以后两弟不在此，景况更有令人难堪者。吾惟忍辱包羞，屈心抑志，以求军事之万有一济。现虽屡获大胜，而愈办愈难，动辄招尤。倘赖圣主如天之福，歼灭此贼，吾实不愿久居宦场，自取烦恼。四弟自去冬以来，亦屡遭求全之毁、蜚来之谤，几于身无完肤。想宦途风味，亦深知之而深畏之矣。而温弟、季弟来书，常以保举一事疑我之有吝于四弟者，是亦不谅兄之苦衷也。

甲三从师一事，吾接九弟信，辞气甚坚，即请研生兄，以书聘之。今尚未接回信，然业令其世兄两次以家信催之，断不可更有变局。学堂以古老坪为妥。研兄居马圫铺乡中，亦山林寒苦之士，决无官场习气，尽可放心。至甲三读书，天分本低，若再以全力学八股、试帖，则他项学业必全荒废。吾决计不令其学作八股也。

曾兆安、欧阳钰皆已保举教官，日内想可奉旨。曾子庙税钱用空二百四十千之多，可由营寄省还之。应交何店，付何人手收存，下次信来，望详明示知，以便妥寄。范知宝来，言尚欠途费一千五百，比即给之。又给三千为两月工价，又给四千为归去途费。上次春二、维五归，给银四两。下次唐四、在十归，给钱八千。渠辈到营，往往言不够使用，不可信也。余不一一，统候续布。再颂澄、温、沅、季四弟近佳。

国藩再行

冯树堂一信，托速寄去。

————————————————————

(1)  依抄本改。

咸丰五年

180．致澄弟温弟沅弟季弟正月初二日

罗山湘营失利。水师大败，座船被失，文案书籍一并丢失。

澄侯、温甫、子植、季洪四位老弟足下：

久未专使回家，想家中极为悬念。王芝三等到营，得悉家中大人安福，合室平善。甚慰甚慰。

此军自破田镇后，满拟九江不日可下，不料逆贼坚守，屡攻不克。分罗山湘营至湖口，先攻梅家洲坚垒，亦不能克，而士卒力战于枪炮雨下之中，死伤甚众。盖陆路锐师，倏变为钝兵矣。水师自至湖口屡获大胜，苦战经月，伤亡亦复不少。腊月十二日，水师一百余号轻便之船、精锐之卒冲入湖口小河内。该逆顿将水卡堵塞，在内河者不能复出，在外江之老营船只多笨重难行。该逆遂将小划乘夜放火，烧去战船、民船四五十号之多。二十五日又被小划偷袭，烧去抢去各船至二三十号之多。以极盛之水师，一旦以百余号好船陷入内河，而外江水师遂觉无以自立，两次大挫；而兄之座船被失，一军耳目所在，遂觉人人惶愕，各船纷纷上驶。自九江以上之隆坪、武穴、田家镇直至蕲州，处处皆有战船，且有弃船而逃者，粮台各所之船水手尽行逃窜。此等情景，殊难为怀。现率残败之水师驻扎九江城外官牌夹，兄住罗山陆营之内，不知果能力与此贼相持否？

兄于二十五日蒙恩赏穿黄马褂，并颁赐狐皮黄马褂一件、四喜班指一个、白玉巴图鲁翎管一个、小刀一把、火镰一个，二十六夜蒙恩赏福字一幅、大小荷包三对，又有奶饼果食等件颁到军营。二十五夜之变，将班指、翎管、小刀、火镰失去。兹遣人送回黄马褂一件、福字一幅、荷包三对。兄船上所失书籍、地图、上谕、奏章及家书等件，甚为可悚；而二年以来文案信件如山，部照、实收、功牌、账目一并失去，尤为可惜。莘田叔解战船来，离大营止少一二日，竟不能到。军家胜败本属无常，而年余辛苦难补涓埃，未免心结。二十九日，罗山率湘勇渡江，剿小池口之贼，又见挫败，士气愈损。现惟力加整顿，挽回元气，不审能如意否？兹遣长夫自江西送信回家，当无梗阻。书不千一，诸惟心照。即祈代禀堂上大人，不必挂念。

兄国藩手泐

181．致澄弟温弟沅弟季弟正月十八日

十六日至江西省城，将整顿水师战船。长夫尽遣回家，今后家信用官封发至南昌府。

澄侯、温甫、子植、季洪老弟足下：

初二日遣人送信回家，想节后可到。

初四日大风击坏战船三十余号。水师自十二日百余轻便之舟、二千精锐之卒陷入内湖，外江老营两次被贼用小划烧袭，业已不能自立，终日惶惶如坐针毡，又复遭此大风，遂全数开赴上游武汉等处。桅折楫摧，多不堪战，不知回至上游，果尚足以御贼否。兄因小舟陷入江西内河者，皆向来能战之船，不甘遽弃之无用之地，必须亲至江西整顿。即于十二日自九江起行，十六日至江西省城，官绅相待甚好。在内之百余船尚皆完好，再加大船数十号，另成一军，即足自立。

罗山所带湘勇，自二十九日挫败后，现在淘汰整顿，认真操练。塔公所带之兵勇亦日日操练。将来兄在江西另成之水军由湖口打出，与塔、罗相依护其外江。新回武汉之水师，如果能重整劲旅，则两路会合攻击；如不能重整劲旅，则我专治内河之水师，亦自能独立不惧。江西物力尚厚，供我水陆两军口粮，大约足支八个月。

兄身体甚好，惟左腰有寒气作痛，癣疾亦尚未愈，想皆不久可痊。家中长夫相住甚近，军中危地，恐小有差失，反为不妙；且送信行走极缓，在营又无事可干，兹尽遣回家。以后若有家信，即用湘乡县官封发至江西南昌府史大老爷署中，可以必到，兼可速到，不似长夫专送之迟延也，慎勿再令长夫来营。兵凶战危，我境之人俱未历过险难。莘田叔此次行二千里，竟不得见我之面，受尽千惊万苦，实实可悯。嗣后族戚有愿至营者，切劝不必前来，至要至要。书不百一，诸惟心知。其不详者，长夫自能面述耳。

兄国藩　书于江西省

182．致澄弟温弟沅弟季弟二月二十九夜

江西办理水师一切顺平。纪泽读经，不应蛮读蛮记蛮温，草草一读可也。

澄侯、温甫、子植、季洪老弟足下：

二十一日春二、维五到，接一信。二十六日唐萍洲官封递到家书一件。二十九日王在十、良五到，接一信。此两次专夫走信均极快，每人各赏钱一千也。

自到江西办理水师，一切尚为顺平。船只三月初可尽完，惟快蟹未毕，目下本不须此。二十七日具折，分两路用兵，兹抄稿寄回。已调罗山来江省，欲令前往饶州剿贼，不料二十九日得湖北失守之信，诸将士苦战经年，一旦前功尽弃，可惜可恨！贼既占湖北，自必窥伺湖南，兄与塔公一军恐不能不回救桑梓。而回救之法，人少则无济于事，人多则口粮无出；且全军回救，而战船之在江西鄱湖以内者，又复无人统领，殊不放心。日内定计，发折后再专信回。

腾七、起三、有六、怀三来江西投效，即日遣之回家。每人送银四两，腾七加二两。魏荫亭、阳凌云亦来江，亦将速遣回。

纪泽儿读书记性不好，悟性较佳。若令其句句读熟，或责其不可再生，则愈读愈蠢，将来仍不能读完经书也。请子植弟将泽儿未读之经，每日点五六百字教一遍，解一遍，令其读十遍而已，不必能背诵也，不必常温习也。待其草草点完之后，将来看经解，亦可求熟。若蛮读蛮记蛮温，断不能久熟，徒耗日工而已。诸弟必以兄言为不然。吾阅历甚多，问之朋友，皆以为然。植弟教泽儿即草草一读可也。儿侄辈写字亦要紧，须令其多临帖。临行草字亦自有益，不必禁之。兄癣疾未好，余俱平安，即问近好。

兄国藩　书于江西省城

183．致澄弟温弟沅弟季弟三月二十日

内湖水师以鄱阳湖为巢穴，上下活动不出二百里之内。纪泽、纪鸿都应不看不作八股、试帖。

澄侯、温甫、子植、季洪四弟足下：

久未接家信，想堂上大人安康，家中老幼清吉为慰。

自北省再陷，兄处一军，反在下游进退两难。在内湖之水师，兄在江西驻扎两月，造船添勇，已有头绪。现在船近二百号，勇逾三千人，认真操练，可成劲旅。兄于十三日出省登舟。郭云仙于十六日到营，曾莘田、易敬臣兄弟于十五日到营，罗芸皋于初旬到营。事机不顺而来者偏众，可见乡间穷苦也。阳凌云初间归去，余送途费八两。魏荫亭尚未归。塔军门尚扎九江。罗山于初十日进剿广信、饶州之贼。李次青忽然高兴带勇，于十一日起行赴南康府，实非其所长也。

余办内湖水师，即以郡阳湖为巢穴。间或出江剿贼，亦不过以三分之一与贼鏖战。剿上游，则在九江、武穴、田镇等处游绎，不出湖口二百里之内。利则久战，不利则退回鄱湖巢穴之内。剿下游，则在彭泽、望江、安庆等处游绎，亦不出湖口二百里之内。利则久战，不利则亦退鄱湖巢穴之内。如此办理，则上游武汉之贼与下游金陵之贼，中间江路被我兵梗阻一段，其势不能常通，亦足以制贼之命。特上游金口等处，我军战船无人统领，常不放心耳。

近日吾乡人心慌乱否？去年迁避，终非善策。如贼窜上游岳、常等处，谣言四起，总以安居不迁为是。季洪弟尽可不必教书，宜在家中读书。文理尚未甚通，不可误人子弟。去年季弟带兵在益阳等处，所出告示，人有传以为笑者。笔墨之间，不可不慎。沅弟要方望溪、姚姬传文集，霞仙已代为买得，可用心细看。能阅过一遍，通加圈点，自不患不长进也。

纪泽儿记性极平常，不必力求读书背诵，但宜常看生书。讲解数遍，自然有益。八股文、试帖诗皆非今日之急务，尽可不看不作。至要至要。儿于史鉴略熟，宜因而加功，看朱子《纲目》一遍为要。纪鸿儿亦不必读八股文，徒费时日，实无益也。修身齐家之道，无过陈文恭公《五种遗规》一书，诸弟与儿侄辈皆宜常常阅看。

吾夏季衣服有在家者，可交来人即日送营，特袍褂不宜带来，余皆可送也。诸不一一，惟祈心照。

兄国藩手草　江西省河七里港舟中

184．致澄弟温弟沅弟季弟三月二十六日巳刻

不可干预县城省城及军中之事。宜以身教子侄，不在多言。纪泽读书不必求熟。

澄、温、沅、洪四弟足下：

二十五日春二、维五来营，接家书数件，具悉一切。

乘败仗之时，兵勇抢劫粮台，此近年最坏风气。向大人营中屡屡见之，而皆未惩办。兄奏明将万瑞书即行正法，奉严旨饬骆中丞即行正法。闻骆中丞不欲杀之，将附片奏请开释。近日意见不合，办事之难如此。

周万胜一案，唐父台既经拿获认供，即录供通禀，请在本县正法可也，立毙杖下可也，何必遣澄弟先至省城一次？既非湘乡署内之幕友，又非署内之书办，而仆仆一行，何不惮烦？谓为出色之乡绅耶，则刘、赵诸君皆不肯去，而弟独肯出头，且县署办案，必一一请乡绅去省一次，则绅士络绎于道矣。谓为吾军中之事耶，则军事极多，澄弟能一一管之耶？且军中事件，家中亦不宜干预。唐父台径禀来营，兄可批令正法也。自兄办军务以来，澄弟在兄左右得谤议甚多，澄弟肝气亦甚旺。人咎怨于弟，弟亦咎怨于人。去春在省在岳之景象，岂忘之耶？澄弟在省河告假归家之时，其意似甚忿嫉，若终身不愿复出家门者。而今忽又至省一行，将何颜以对兄乎？澄弟接此回信，务望即刻回家。凡县城、省城、衡城之事，一概不可干预。丹阁叔受辱之事，可为前车之鉴。提捐项五万，前有此札，后因武昌失守，又有札止之。凡有信托商大营事者，弟概辞以不管可也。捐项事尤不可干预。湖南捐项，实未多解交吾军，十月以后未解一文。粮台所抢，陕西、江西之银也。兄在外年余，惟有忍气二字日日长进，常恐弟等在家或受侮辱，故不惮迫切言之，不知弟果知兄之意否也？

吾癣疾大发，幸精神尚足支持。罗山在广信府大获胜仗，杀贼三四千。塔军门在九江平安。吾常有家信并奏折寄回，而来信言塔公回鄂，不听吾家信，而专听谣言，何也？

纪泽儿读书记性平常，读书不必求熟，且将《左传》《礼记》于今秋点毕，以后听儿之自读自思。成败勤惰，儿当自省而图自立焉。吾与诸弟惟思以身垂范而教子侄。不在诲言之谆谆也。即候近祺。

兄国藩手草

185．致澄弟温弟沅弟季弟四月初八日

澄侯今后不可与闻外间事。克复弋阳、兴安、广信。

澄侯、温甫、子植、季洪足下：

凌问樵来，接澄弟信，知勇劫粮台事办有头绪，澄弟已归去矣。甚慰甚慰。当此乱世，黑白颠倒，办事万难，贤弟宜藏之深山，不宜轻出门一步。澄弟去年三月在省河告归之时，毅然决绝，吾意其戢影家园，足迹不履城市矣。此次一出，实不可解。以后务须隐遁，无论外间何事，一概不可与闻。即家中偶遇横逆之来，亦当再三隐忍，勿与计较。吾近来在外，于忍气二字加倍用功。若仗皇上天威，此事稍有了息之期，吾必杜门养疾，不愿闻官事也。

癣疾近日大发，懒于治事。自二十七日至吴城镇，迄今已满十日。罗山于二十一日克复弋阳，二十三日克复兴安，二十五六两获大胜，克复广信府城。智亭军门尚扎九江。水师前队扎南康府，李次青率陆勇护之，后队扎吴城，均尚安吉，家中不必挂念。莘田在营，甚为安雅，拟留二三月遣归。魏荫亭近日即当告归。余不一一，即候近好。

付去谕旨一本、奏章一本，幸好为收存。向来寄回家中之奏稿，不知收置一处否？以后望作箱存之为要。诸惟心照。

兄国藩手草

186．致澄弟温弟沅弟季弟四月二十日

十九日水师小挫。赵玉班之勇不必来。魏荫亭回家招水勇，望荐水勇哨官。

澄、温、沅、季四位贤弟左右：

十六日在南康府接父亲手谕及澄、沅两弟、纪泽儿之信，系刘一送来，二十日接澄弟一信，系林福秀由县送来，具悉一切。

余于十三日自吴城进扎南康，水师右营、后营、向导营于十三日进扎青山。十九日，贼带炮船五六十号、小划船五六十号前来扑营，鏖战二时，未分胜负。该匪以小划二十余号又自山后攒出，袭我老营。老营战船业已全数出队，仅坐船水手数人及所雇民船水手，皆逃上岸。各战船哨官见坐船已失，遂尔慌乱，以致败挫。幸战舟炮位毫无损伤，犹为不幸中之大幸。且左营、定湘营尚在南康，中营尚在吴城，是日未与其事，士气依然振作。现在六营三千人同泊南康，与陆勇平江营三千人相依护，或可速振军威。

现在余所统之陆军：塔公带五千人在九江，罗山带三千五百人在广信一带，次青带平江三千人在南康，业已成为三枝，人数亦极不少。赵玉班带五百湘勇来此，若独成一枝，则不足以自立；若依附塔军、依附罗军，则去我仍隔数百里之远；若依附平江营，则气类不合，且近日口粮实难接济。玉班之勇可不必来。玉班一人独来，则营中需才孔亟，必有以位置之也。

蒋益澧之事，唐公如此办理甚好。密传其家人，详明开导，勒令缴出银两，足以允服人心，面面俱圆，请翁即行速办。但使探骊得珠，即轻轻着笔，亦可以办到矣。

此间自水师小挫后，急须多办小划以胜之，但乏能管带小划之人。若有实能带小划者，打仗时并不靠他冲阵，只要开仗之时，在江边攒出攒入，眩贼之眼，助我之势，即属大有裨益。吾弟若见有此等人，或赵玉班能荐此等人，即可招募善驾小划之水手一百余人来营。

冯玉珂所缴水勇之抢银及各银应缴营者，可酌用为途费也。余在营平安，惟癣疾未愈，精神不足，诸事未能一一照管，小心谨慎，冀尽人事以听天命。诸不详尽，统俟续布。父亲、叔父大人前恭请福安。

兄国藩手草　南康城外水营

顷与魏荫亭谈及招小划水勇一事，渠可回家与萧可卿商办。大约每划五人，五划立一哨官，每百人四哨官，十余哨即立一营官。此不难于招勇，而难于选求哨官、营官。澄弟若见有可当哨官者，或令其来营，或荐于荫亭。勇则不必招，听萧、魏办理可也。

187．致澄弟温弟沅弟季弟四月二十四日

打单眼铳数十百竿来营。蒋芗泉事须办得轻妙不着痕迹。

澄、温、沅、季四弟左右：

二十二日齐三、昴十到营，奉到父亲大人手谕并沅弟一信，研生代作之墓表稿在焉。二十三日接澄弟在县官封一信，乃三月二十五日所发，比齐三等之信迟十六日也。

水师自十九日小挫，日内未开仗。闻都昌有贼船，派船二十号前往搜剿。二十二日烧船八十余号，二十三日烧三十余号，皆贼所掳之民舟也。李次青所带之平江陆勇现扎南康，护卫水师。魏荫亭回衡招小划水勇，请萧可卿同办。

吾乡有三眼铳，亦有单眼铳，喜事用之，响振山谷。吾意单眼铳若装子弹于内，尽可打贼。乡间用木削铳尖，往往打得四五十丈远。请澄弟在吾乡打单眼铳数竿，用硬木为把，试装铜扣、小石之类于内，是否可打半里远？如其合用，即可多打数十竿或百竿，交魏荫亭之水勇带来，其钱兄由营寄回也。

兄近日身体尚好，惟火气甚旺，癣疾未愈。莘田在营安静谨慎，冯玉珂亦稳实也。余不一一，容俟续具。

兄国藩草

蒋芗泉之事，唐翁迫于邑绅之言，不能不办。但须轻妙，不着痕迹。若过于着迹，必至大伤体面，将来使带勇者人人有自危之心，即罗山、迪庵亦觉为之不怡，非所宜也。

前年在衡州时，与季弟定陆营薪水单。五百人一营者，每月营官帮办薪水二百六十两。章程本过于丰厚，故营官无人不发财，闻周凤山家已成素封矣，其余积资置产者甚多。若专办蒋家，则未免厚于外人而薄于邑人，故兄日内于此事极踌躇也。大营事件甚多，凡关涉本邑者，诸弟总以不管为妥。军事愈办愈难，有非一言所能尽者，诸惟心照。兄再行。二十五日

188．致澄弟温弟沅弟季弟五月二十六日

十三日在青山获胜。罗山调保省城。静心读名人文集，亦自足以养病。

澄、温、沅、季四位老弟足下：

二十五日春二、维五到营，接奉父亲大人手谕并澄沅来信、纪泽儿禀函，具悉一切。

此间自四月十九小挫之后，五月十三各营在青山与该逆大战一次，幸获全胜。该逆水战之法尽仿我军之所为，船之大小长短，桨之疏密，炮之远近，皆与我军相等。其不如我军处，在群子不能及远，故我军仅伤数人，而该逆伤亡三百余人。其更胜于我处，在每桨以两人摧送，故船行更快。

罗山克复广信后，本可即由饶州、都昌来湖口会剿，因浙江抚台札令赴徽州会剿，故停驻景德镇，未能来湖口。顷又因义宁州失守，江西抚台调之回保省城，更不能来南康、湖口等处矣。事机未顺，处处牵掣，非尽由人力作主也。

永丰十六里练团新集之众，以之壮声威则可，以之打仗则恐不可，澄弟宜认真审察一番。陈锟系加捐何职，俟查明再复。现在大营并无部照，如果漏填，尚须向麓西处借填耳。小划子营，如有营官、哨官之才，望即告知荫亭，招之以出。沅弟荐曾和六，其人本有才，但兵凶战危，渠身家丰厚，未必愿冒险从戎。若慷慨投笔则可，余以札调则不宜也。朱楚成之才，不过能带一舢板耳，亦不值一札。闻父亲所办单眼铳甚为合用，但引眼宜略大，用引线两三根更为可靠。

沅弟买得方、姚集，近已阅否？体气多病，得名人文集静心读之，亦自足以养病。凡读书有难解者，不必遽求甚解。有一字不能记者，不必苦求强记，只须从容涵泳。今日看几篇，明日看几篇，久久自然有益。但于已阅过者，自作暗号，略批几字，否则历久忘其为已阅未阅矣。筠仙来江西时，余作会合诗一首，一时和者数十人，兹命书办抄一本寄家一阅。

癣疾近已大愈，惟今年酷暑异常，将士甚苦。余不一一，即问近好。

兄国藩手草

父亲大人前，即此跪禀万福金安。叔父大人前，诸弟送阅禀安。

189．致澄弟温弟沅弟季弟六月十六日

徐家埠之战先胜后败。罗山拟即日进攻义宁。诸弟尽可理乱不闻，子侄应教之以勤。

澄侯、温甫、子植、季洪四位老弟足下：

春二、维五来营，接奉父亲大人手谕并诸弟信函，敬悉一切。

此间自五月十三日水战获胜后，三十日，该逆七十余舟上犯至青山一带，我军出队迎敌，又获胜仗。夺回余去年所坐之拖罟船外，又夺贼战船五只，军心为之一振。六月初七日、初九夜两次风暴，营中坏船十余号，应修整者二十余号。

十三日派人至南康对岸之徐家埠，水陆搜剿。其地去湖口县七十里，贼匪督率土匪在该处收粮，诛求无度，民不聊生，因派水陆六百人前往搜剿。真贼十余率土匪三百人与我军接仗，仅放两排枪，该匪即败窜。追奔十余里，焚贼馆十余所，焚辎重船百余只，击毙十余人，生擒七人。十四日收队回南康。十五日，水师至湖口探看贼营情形。该匪坚匿不出，迨我军疲乏将归，逆船突出大战，我军未约定开仗，人心忙乱，遂致挫败。被该匪围去长龙船一号、舢板船二号，三船共阵亡五十余人，受伤二十余人，军士之气为之一减。

今年内湖水师共开四仗，两胜两败。湖口一关，竟难遽行打出，不胜焦灼！塔军门在九江十三日打一胜仗，杀贼三百余人，亦无益于大局也。

自义宁州失守，不特江西省城戒严，而湖南亦有东顾之忧。盖义宁与平江、浏阳接壤，贼思由此路窥伺长沙。罗山现回江西省，拟即日进攻义宁，以绝两省腹心之患。若能急急克复，则桑梓有安枕之日，否则三面受敌，湖南亦万难支持。大乱之弭，岂尽由人力，亦苍苍者有以主之耳！

余癣疾未愈，用心尤甚，夜不成寐，常恐耿耿微忱，终无补于国事，然办一日事，尽一日心，不敢片刻疏懈也。陈竹伯中丞办理军务，不惬人心，与余诸事亦多龃龉。凡共事和衷，最不易易也。澄弟近日尚在外办公事否？宜以余为戒，步门不出，谢绝一切。余食禄已久，不能不以国家之忧为忧，诸弟则尽可理乱不闻也。子侄辈总宜教之以勤，勤则百弊皆除，望贤弟留心。即问四位老弟近好。

兄国藩手草

并请四弟将此呈父亲大人前跽请福安，叔父大人均此问安。

190．致澄弟温弟沅弟季弟七月初八日

调彭雪琴来江。诸弟不可练团带勇。读书无好名之心则易记诵。

澄侯、温甫、子植、季洪四位老弟左右：

刘朝相来营，得植弟手书，具审一切。

内湖水师自六月十五日开仗后，至今平安。本拟令李次青带平江勇渡鄱湖之东，与水师会攻湖口，奈自六月底至今，十日大风，不克东渡。初四日风力稍息，平勇登舟。甫经解缆，狂飙大作，旋即折回。弁勇衣被帐棚，寸缕皆湿。天意茫茫，正未可知。不知湖口之贼运数不宜遽灭乎？抑此勇渡湖宜致败挫，故特阻其行以保全此军乎？现拟俟月半后请塔军渡湖会剿。

罗山进攻义宁，闻初四日可至界上，初五六日当可开仗。湖南三面用兵，骆中丞请罗山带兵回湘，业经入奏。如义宁能攻破，恐罗山须回湖南保全桑梓，则此间又少一枝劲旅矣。内湖水师船炮俱精，特少得力营官，现调彭雪琴来江，当有起色。

盐务充饷是一大好事，惟浙中官商多思专其利。邵位西来江会议，已有头绪，不知渠回浙后，彼中在事人能允行否？舍此一筹，则饷源已竭，实有坐困之势。

东安土匪，不知近日何如？若不犯邵阳界，则吾邑尚可不至震惊。带兵之事，千难万难。澄弟带勇至衡阳，温弟带勇至新桥，幸托平安，嗣后总以不带勇为妙。吾阅历二年，知此中构怨之事、造孽之端不一而足，恨不得与诸弟当面一一缕述之也。诸弟在家侍奉父亲，和睦族党，尽其力之所能为，至于练团带勇，却不宜过于出头。澄弟在外已久，谅知吾言之具有苦衷也。

宽二弟去年下世，未寄奠分，至今歉然于心。兹付回银贰拾两，为宽二奠金，望送交任尊叔夫妇手收。

植弟前信言身体不健。吾谓读书不求强记，此亦养身之道。凡求强记者，尚有好名之心横亘于方寸，故愈不能记；若全无名心，记亦可，不记亦可，此心宽然无累，反觉安舒，或反能记一二处，亦未可知。此余阅历语也，植弟试一体验行之。余不一一，即问近好。并求禀呈父亲大人万福金安，叔父大人福安。

国藩手具

191．致澄弟温弟沅弟季弟八月十三夜二更

塔齐布于七月十八夜亡故。李次青在湖口连获胜仗。纪泽不可入赘。

澄侯、温甫、子植、季洪四弟左右：

胡二等来大营，接奉父亲大人、叔父大人手谕及诸弟各书，具悉一切。此次余已月余未寄家信矣。

七月十八夜，忽报塔军门大病，至三更而凶问至。余十九往九江陆营料理一切，派周凤山统领浔城陆军。至二十三日，湖口水陆开仗，萧捷三阵亡。二十五日，余又从九江回至青山水营。连日大北风，不能办一事。二十九日，罗山兄由义宁州单骑行六百里至南康面议大局。余初一日又回南康。李次青自七月十四渡湖攻剿湖口，十八、二十一、二十三连获胜仗，现已入奏。初四、初八又获胜仗，而水师初八日开仗小挫，失去炮船二十一号，小划二号。次早初九未明，贼舟大队前来扑营。我军极力堵御，轰击二时，该匪败退。今年内湖水师分为两帮，前帮四营，后帮五营，各船百号。初八之胜，初九之败，皆后帮之事，前帮未曾与闻，故水营虽小挫，尚足以自立。

罗山一军，定计由崇、通以进剿武汉。骆中丞奏调罗军回剿湖南境内，余令其扫荡崇、通一带，则巴陵、平江皆安，即所以固湘省北门之锁钥也。由崇、通以捣武汉，则有裨于大局，不仅保全桑梓，年内仍可来南康湖口与余军会合。余在南康已过五月，不能打出湖口，仅能保全江西，无能补益全局，焦灼难名。癣疾日甚，身无完肤，夜不成寐，惟日服滋阴之剂以冀平善。

九弟信来，言纪泽姻事。泽儿年尚轻，姻事概由父亲大人作主，或早办或迟办，或丰或俭，均请父亲经理，内子不得自主也。至入赘之说，则断不可，我乡向无此例，恐习富贵习气。今冬明年读书，亦由父亲大人作主，诸弟为我择师可也。余在军中，诸事冗杂，多不能理，家事尤不克兼顾。罗研生将来军中，不能教书耳。即问近好。

国藩手草

192．致澄弟温弟沅弟季弟八月二十七早

李鹤人、胡林翼近日均败挫，两岸陆军皆溃。子侄以习劳苦为第一要义。补兵部右侍郎缺。

澄侯、温甫、子植、季洪老弟足下：

十四日良五、彭四回家，寄去一信，谅已收到。

嗣罗山于十六日回剿武汉，霞仙亦即同去。近接武昌信息，知李鹤人于八月初二日败挫，金口陆营被贼踏毁。胡润芝中丞于初八日被贼踏破奓山陆营，南北两岸陆军皆溃，势已万不可支。幸水师尚足自立，杨、彭屯扎沌口。计罗山一军可于九月初旬抵鄂，或者尚有转机。即鄂事难遽旋转，而罗与杨、彭水陆依护，防御于岳鄂之间，亦必可固湘省北路之藩篱也。内湖水师，自初八日以后迄未开仗，日日操演。次青尚扎湖口，周凤山尚扎九江，俱属安谧。

葛十一于初八日在湖口阵亡，现在寻购尸首，尚未觅得，已奏请照千总例赐恤。将来若购得尸骸，当为之送柩回里。如不可觅，亦必醵金寄恤其家。此君今年大病数月，甫经痊愈，尚未复元，即行出队开仗。人劝之勿出，坚不肯听，卒以力战捐躯，良可伤悯。可先告知其家也。去年腊月二十五夜之役，监印官潘兆奎与文生葛荣册即元五同坐一船，均报阵亡，已入奏请恤矣。顷潘兆奎竟回至江西，云是夜遇渔舟捞救得生，则葛元五或尚未死，亦不可知，不知其家人中有音耗否？

余癣疾稍愈，今年七八两月最甚，为数年之第一次，连子字都对了。近日诸事废弛，故得略痊。余俟续布，顺问近好。

兄国藩　草于南康军中

父亲大人前跪禀万福金安、叔父大人前敬请福安。

甲三、甲五等兄弟，总以习劳苦为第一要义。生当乱世，居家之道，不可有余财，多财则终为患害。又不可过于安逸偷惰。如由新宅至老宅，必宜常常走路，不可坐轿骑马。又常常登山，亦可以练习筋骸。仕宦之家，不蓄积银钱，使子弟自觉一无可恃，一日不勤，则将有饥寒之患，则子弟渐渐勤劳，知谋所以自立矣。

再，父亲大人于初九日大寿，此信到日，恐已在十二以后。余二十年来，仅在家拜寿一次。游子远离，日月如梭，喜惧之怀，寸心惴惴。又十一月初三日为母亲大人七旬一冥寿，欲设为道场，殊非儒者事亲之道；欲开筵觞客，又乏哀痛未忘之意。兹幸沅弟得进一阶，母亲必含笑于九京。优贡匾额，可于初三日悬挂。祭礼须极丰腆，即以祭余宴客可也。

我家挂匾，俱不讲究。如举人即用横匾“文魁”二字，进士即用横匾“进士”二字，翰林即用直匾“翰林第”或用院字三字，诰封用直匾“诰封光禄大夫”等字，优贡即用横匾“优贡”二字。如礼部侍郎不可用匾，盖官阶所历无定也。前此用“进士及第”直匾亦属未妥。

昨接上谕，补兵部右侍郎缺。此缺二十九年八月曾署理一次，日内当具折谢恩。

澄侯弟在县何日归家？办理外事，实不易易，徒讨烦恼。诸弟在家，吾意以不干预县府公事为妥，望细心察之。即问近好。

国藩再具

193．致澄弟温弟沅弟季弟九月三十日

喜沅甫得优贡，望明春至江西大营一会。此间已派兵至莲花厅、吉安。

澄侯、温甫、子植、季洪四位老弟足下：

二十六日王如一、朱梁七至营，接九月初二日家书，二十九日刘一、彭四至营，又接十六日家书，具悉一切。

沅弟优贡喜信，此间二十三日彭山屺接家信，即已闻之。二十七日得左季高书，始知其实。二十九日得家书乃详也。沅弟在省，寄书来江西大营甚便，何以未以一字报平安耶宽十来，有一信？在省城刊刻朱卷，应酬亲友，计非一月不能了办，十月初当可回家，为父亲叩祝大寿。各省优贡朝考，向例在明年五月，沅弟可于明年春间进京。若由浙江一途，可便道由江西至大营，兄弟聚会。吾有书数十箱在京，无人照管，沅弟此去可经理一番也。

自七月以来，吾得闻家中事有数件可为欣慰者：温弟妻妾皆有梦熊之兆，足慰祖父母于九原，一也；家中妇女大小皆纺纱织布，闻已成六七机，诸子侄读书尚不懒惰，内外各有职业，二也；阖境丰收，远近无警，此间兵事平顺，足安堂上老人之心，三也。今又闻沅弟喜音，意吾家高曾以来，积泽甚长，后人食报，更当绵绵不尽。吾兄弟年富力强，尤宜时时内省，处处反躬自责。勤俭忠厚，以承先而启后，互相勉励可也。

内湖水师久未开仗，日日操练，夜夜防守，颇为认真。周凤山统领九江陆军亦尚平安。李次青带平江勇三千在苏官渡，去湖口县十里，颇得该处士民之欢心。茶陵州土匪，间窜扰江西之莲花厅永新县境内，吉安人心震动。顷已调平江勇六百五十人前往剿办，又派水师千人往吉防堵河道，或可保全。

余癣疾迄未大愈，幸精神尚可支持。王如一等来，二十四日始到。余怒其太迟，令其即归，发途费九百六十文，家中不必加补，以为懒漫者戒。宽十在营住一个月，打发银六两，途费四千。

罗山于十四日克复崇阳后，尚无信来。罗研生兄于今日到营。纪泽、纪梁登九峰山诗，文气俱顺，且无猥琐之气，将来或皆可冀有成立也。余不一一。

兄国藩手草　书于屏风水营

194．致澄弟温弟沅弟季弟十月十四日

带勇千难万难，望伏处山林，勤俭耕读。罗泽南在濠头堡失利。

澄侯、温甫、子植、季洪四位老弟左右：

十月十三县城专人来营，接到父亲大人手谕，同日成章鉴来，又接植弟十五、十八日二函，具悉一切。张德坚处寄书至今尚未到也。温弟得生一女，母子平安。甚慰甚慰。闻其侧室亦有梦熊之兆，想当再索得男也。

唐苹洲父台恺恻慈祥，吾邑士民爱戴。此际去任，自必攀辕挽留，但仅夏憩亭一信，不足为凭。夏此时并非湖南之官，私信干预，或者有之，断不能以公牍禀告中丞。余若遽以书抵骆中丞，恐省城并无唐公调任之说，翻讶此言从何而来，则根究其由，无损于夏憩亭而转有损于唐父台。如果有调任之事，俟确信到日，沅浦以一书求左季高，可挽回也。留好官非干预公事可比，余之信所能止者，沅弟之信亦能止之，第不可早发，徒生疑窦耳。

澄弟带勇至朱州、株亭等处，此间亦有此信。兹得沅弟信，知系康斗山、刘仙桥二人，澄弟实未管带，甚好甚好。带勇之事，千难万难，任劳任怨，受苦受惊，一经出头，则一二三年不能离此苦恼。若似季弟吃苦数月便尔脱身，又不免为有识者所笑。余食禄有年，受国厚恩，自当尽心竭力办理军务，一息尚存，此志不懈。诸弟则当伏处山林，勤俭耕读，奉亲教子，切不宜干涉军政，恐无益于世，徒损于家。至嘱至嘱。

罗山分军在濠头堡失利，彭三元、李杏春殉难。有此一挫，武汉恐不能即复。浔阳周凤山一军，湖口李次青一军及水军平安如故。茶陵贼匪窜至江西，安福、永新失守，吉安府城戒严。在次青处调平江勇千三百人往援，周臬台亦带千余人往剿，不知能迅速扑灭否？

余癣疾日痊，营务平善，无劳挂虑。诸弟为我禀告父亲大人、叔父大人，千万放心。不一一具。

兄国藩手草　于南康府屏风水营

195．致澄弟温弟沅弟季弟十月十九早

李次青部拟添募五百人。罗泽南军气单弱。

澄侯、温甫、子植、季洪老弟足下：

十月初一日宽十等归，寄一函，县城专差来，又寄一家信，想均收到。

营中日内如常。周凤山九江陆军三千余人尚属整顿。次青在湖口，因分去千三百人往剿吉安，刻拟添募五百人，以厚兵力。吉安之事，闻周臬台带千人已至，或足以资剿办。罗山在羊楼峒，二十六获胜后，尚无嗣音。

兹因春二患病，维五送之还家，复寄数行，以慰堂上老人悬念。罗山在岳、鄂间军气单弱，余甚不放心。家中上而衡、郴，下而岳、平，均多可虞，望多送信几次来大营也。

兄国藩　书于屏风水次

196．致澄弟温弟沅弟季弟十一月初四日

办盐务以筹军饷。初二攻下庐州，韦、石或退回下游，两湖将渐松。

澄侯、温甫、子植、季洪四位老弟左右：

十月二十八日在十等到营，接奉父亲大人手谕、纪泽儿禀件及儿侄外甥等寿诗，具悉一切。

澄弟在朱亭带勇，十八九可以撤营，欣慰之至。兵凶战危，一经带勇，则畏缩趋避之念决不可存。兵端未息，恐非二三年所能扫除净尽，与其从事之后而进退不得自由，不如早自审度，量而后入，想诸弟亦必细心筹维也。

南康水师，二十八日开仗一次，失长龙船一号。九江陆军相持如故。李次青在湖口亦未开仗。黄莘农先生今年为我军办理捐输，已解银六十余万两，未收者尚有二十余万。水陆兵勇自入江西境内，已用口粮百余万。此项捐款，实为大宗。目下捐款将次用毕，莘翁又接办盐务。盐务之可以筹饷者有二端：一则四月间奏请浙盐三万引，现在陆续运行，大约除成本外，可获净利十万两；一则于江西饶州、吴城、万安、新城四处设卡，私盐过境，酌抽税课，大约每月亦可得银万余两。若此两举刻期办齐，则明年军饷竟可无虑。黄司寇之为功于我军者大矣。浙江盐务，先须成本十余万，现请郭云仙往浙一行，张罗本钱，虽未必有济，姑试图之。

罗山自入湖北境内克复崇、通后，忽有濠头堡之挫，旋于二十六日、初三日两获大胜，军威大振。伪北王、伪翼王俱上犯岳、鄂之交，楚事孔棘。乃十月初二早，庐州克复，杀贼近万，官兵即日可捣安庆，上游之贼均须回救安省，韦、石二逆或俱退回下游。两湖之事，近日必可渐松。此吾省之福，而亦国家之厚泽，冥冥中巧为布置，使悍贼不得逞志于两湖也。

兄身体如常，癣疾未愈。昨日系先妣七旬晋一冥寿，军中不得备礼以祭，负罪滋深。莘翁自省来营，商议盐事，军中亦无盛馔款之，故未将冥寿之期告之也。余不一一。

兄国藩手草　南康府水营

197．致澄弟温弟沅弟季弟十二月初一夜

喜温甫得子。临江、瑞州失守。此时无置私田之理，请澄侯将衡阳私田设法出脱。

澄侯、温甫、子植、季洪四位老弟左右：

安五、蒋一来，接到父亲大人手谕及各书函，欣悉温弟生子之喜。至慰至慰。我祖父母生平无一缺憾之事，惟叔父一房后嗣未盛，九泉尚未满意。今叔父得抱长孙，我祖父母必含笑于地下，此实一门之庆。而叔父近年于吉公祠造屋办祭极勤极敬，今年又新造两头横屋，刚值落成之际，得此大喜，又足见我元吉太高祖庇佑后嗣，呼吸可通，洋洋如在也。

安五等途次遇贼，迂折数日始归正道。彭雪琴亦于袁州遇警，抛弃行李，与安五等同步行数百里，千辛万苦，现尚未到大营。

江省于十一月初十日临江失守，十一日瑞州失守。两府同陷，人心皇恐，不得已调九江周凤山全军前往剿办，暂解浔城之围。吾率水军及湖口、青山两处陆军尚驻南康，安稳如常。

吾今年本拟付银百两回家，以三十两奉父亲大人甘旨之需，以二十两为叔父大人含饴之需，以五十两供往年资送亲族之旧例。此时瑞、临有贼，道途阻梗，不能令长夫带银还家，昨接冯树堂信，言渠将宝庆捐功牌之银送二百两与子植，为进京之川资，不审已收到否？如已收到，即请子植先代出百金，明年来大营如数给还，或有所增加亦未可知。如未收到，即请澄侯代为挪借百金，即付还归款也。资送亲族之项，比往年略有增改，兹另开一单，祈酌之。

闻屡次长夫言及我家去年在衡阳五马冲买田一所，系国藩私分等语。并云系澄侯弟玉成其事。国藩出仕二十年，官至二品，封妻荫子，且督师于外，薄有时名。今父亲与叔父尚未分析，两世兄弟怡怡一堂，国藩无自置私田之理。况田与蒋家垅相近，尤为鄙陋。此风一开，将来澄弟必置私产于暮下，温弟必置私产于大步桥、植弟、季弟必各置私产于中沙、紫甸等处，将来子孙必有轻弃祖居而移徙外家者。昔祖父在时，每讥人家好积私财者为将败之征，又常讥驼五爹开口便言水口，达六爹开口便言桂花树，想诸弟亦熟闻之矣。内子女流不明大义，纪泽儿年幼无知，全仗诸弟教训，引入正大一路。若引之入于鄙私一路，则将来计较锱铢，局量日窄，难可挽回。子孙之贫富，各有命定。命果应富，虽无私产亦必自有饭吃；命果应贫，虽有私产多于五马冲倍蓰什佰，亦仍归于无饭可吃。兄阅历数十年，于人世之穷通得失思之烂熟。兹特备陈大略，求澄侯弟将五马冲田产为我设法出脱。或捐作元吉公祭田，或议作星冈公祭田，或转售他人，以钱项备家中日用之需。但使不为我私分之田，并不为父亲私分之田，则我之神魂为之少安，心志为之少畅。温、植、季三弟亦必力赞成吾意，至幸至慰。诸弟禀明父亲、叔父后，如何定计，望详明告我。

余身体如常，癣疾迄未大愈。营中之事尚能料理，无所疏失耳。余不一一，即问近好。

兄国藩　书于南康舟中

□冲三家、犁头三家向例各三串，今年拟添厚一、宽五各二串。

添梓坪满太婆向例三串，用银块封上写岁仪。

大舅、五舅、龙三表弟向例各三串，今年大舅八十，拟添一串。

定二、定三舅祖、荆四、荆八表叔向例各一串，今年拟添舅祖二人各一串。

兰姊、蕙妹向例各三串，今年拟添震四外甥三串。

商七、徵一表叔向例各一串，腾七表弟二串，宫九姑娘一串。

欧阳家向例六串，汪家、葛家、熊家、邓家向例各二串。

族内乞丐者共十串。

以上共用钱七十九串。如有至亲应酌添者，诸弟裁度行之。

咸丰六年

198．致澄弟温弟沅弟季弟正月十八日

樟镇近日开数仗获胜。癣疾十愈六七。

澄侯、温甫、子植、季洪四位老弟左右：

去年腊月初二遣胡二、佑七送家信，中途遇贼，抢去银两等件，仍回南康大营。嗣后未专人回家，想父亲、叔父及家中老幼悬望之至，以瑞、临尚未克复，长夫视为畏途，故迟迟也。

自周凤山至江西省城，人心为之安定。十二月初四日，大战樟树镇，杀贼千余，军威颇振。其时即应留贼之浮桥，星夜修造，次日渡河攻剿，临江必可得手。周凤山不敢渡河而移剿上游六十里之新淦，失此机会。于是省城各大吏，有请其移兵救援吉安以解重围者，有欲其上剿峡江者，有求其留守新淦者，迁延商榷，遂逾二旬。周凤山以水师孤扎樟镇，恐致疏虞，派辰勇、常勇八百人至樟树护卫水师。正月初二，贼匪渡河来扑。辰、常二勇人少败挫，伤亡二百余人。幸初三日大战获胜，军威复振。盖贼匪于初二日得胜后，即上窜新淦，扑周凤山之营。而周凤山于初二日闻败后，亦速回樟树，为辰、常二勇之援，中途遇于瓦山。大战，杀贼千余，夺马七十余匹，军械锅帐无算。初七日，彭雪琴水师又获胜仗，拆贼浮桥，夺贼新舟。水陆两军目下仍紧扼樟镇，江西省城可保无虞。

至南康、青山、湖口水陆各营，自腊月初三青山战胜后，未经开仗。李次青带平江勇驻湖口，训练不懈，日有起色。惟望罗山在湖北克复武汉，周、彭在樟镇克复临、瑞，大局方有转机耳。

余身体如常，癣疾十愈六七。高云亭于去年十月初二三来营诊视癣疾，但云可治，并未开方。去后寄二方来，云须服一百帖。今已服六十帖，大有效验，不知果可断根否？兹将二方抄回一览。此间并湖北军情有寄罗山观察一函，亦抄回一览。兹专人由义宁、平江、长沙回家，不知可无梗阻否？年终奉圣恩赐福字一方、大小荷包三对、食物各件，于正月十六日接到。兹将军机处原咨抄回，其赐件暂不敢寄，俟道路肃清，再行专送。去腊初旬之函，兹一并附呈。余不一一，即问近好。

兄国藩手草　自江西南康府水营发

199．致澄弟温弟沅弟季弟二月初八日

江西军事不可收拾，石达开破吉安。纪泽新婚，应速就外傅读书。新妇宜教以妇职妇道。

澄侯、温甫、子植、季洪四位老弟左右：

正月十九日发去家信，交王发六、刘照一送回，又派戈什哈萧玉振同送，想日内可到。正月三十日、二月一日连接澄侯在长沙所发四信，具悉一切。唐四、景三等正月所送之信，至今尚未到营。

江西军事，日败坏而不可收拾。周凤山腊月四日攻克樟树，不能乘势进取临江，失此机会。后在新淦迁延十余日，正月五日复回樟镇。因浮桥难成，未遽渡剿临江，而吉安府城已于二十五日失守矣。周臬司、陈太守等坚守六十余日，而外援不至。城破之日，杀戮甚惨。伪翼王石达开，自临江至吉安督战。既破吉郡，自回临江，而遣他贼分攻赣州，以通粤东之路。如使赣郡有失，则江西之西南五府尽为贼有。北路之九、南、饶本系屡经残破之区，九江早为贼据，仅存东路数府耳。

罗山观察久攻武昌，亦不得手。现经飞函调其回江救援。但道途多梗，不知文报可达否。刘印渠一军，闻湘省将筹两月口粮，计二月初启行，不知袁州等处果能得手否。

余在南康，身体平安，癣疾已好十之七。青山陆军，正月十八日攻九江城一次，杀贼百余人。水师于二十九打败仗一次，失去战舟六号。湖口陆军于初一日打胜仗一次，杀贼七八十人。省城官绅请余晋省，就近调度。余以南康水陆不放心，尚未定也。陈锟捐官，例须专折具奏，黄、曹处之部照不可用，即日当行入奏。

纪泽儿定三月二十一日成婚。招赘之后，七日即回湘乡，尚不为久。诸事总须节省，新妇入门之日，请客亦不宜多。何者宜丰，何者宜俭，总求父大人定酌之。

纪泽儿授室太早，经书尚未读毕。上溯江太夫人来嫔之年，吾父亦系十八岁，然常就外傅读书，未久耽阁。纪泽上绳祖武，亦宜速就外傅，慎无虚度光阴。闻贺夫人博通经史，深明礼法。纪泽至岳家，须缄默寡言，循循规矩。其应行仪节，宜详问谙习，无临时忙乱，为岳母所鄙笑。少庚处，以兄礼事之。此外若见各家同辈，宜格外谦谨，如见尊长之礼。

新妇始至吾家，教以勤俭，纺绩以事缝纫，下厨以议酒食。此二者，妇职之最要者也。孝敬以奉长上，温和以待同辈。此二者，妇道之最要者也。但须教之以渐。渠系富贵子女，未习劳苦，由渐而习，则日变月化，而迁善不知；若改之太骤，则难期有恒。凡此祈诸弟一一告之。

江西各属告警，西路糜烂。子植若北上，宜走樊城，不宜走浙江；或暂不北上亦可。优贡例在礼部考试，随时皆可补考。余昔在礼部阅卷数次，熟知之也。澄侯每写家信，全无安详气象，不知何事匆忙若此？以后宜戒之。即问近好，不一一。

兄国藩　书于南康

200．致温弟四月初八日

雄九亡故。次青、雪琴近况较好。

温六老板左右：

三月二十八日，有小伙计自鄂来江，乃初九日起程者。接润之老板信三条，知雄九老板噩耗。吾邑伟人，吾店首功，何堪闻此！迪安老板新开上湘宝行，不知各伙计肯听话否？若其东来，一则恐无盘缠，二则恐润老板太单薄。小店生意萧条。次青伙计在抚州卖买较旺，梧冈伙计亦在彼帮助，邓老八、林秀三亦在彼合伙也。雪琴河里生意尚好，浙闽均有些伙计要来，尚未入境。黄虎臣老板昨往瑞州去做生意，欲与印渠老行通气，不知可得手否。

余身体平安，癣疾全愈。在省城与秋山宝店相得，特本钱太少，伙计又不得力，恐将来火食为难耳。余不一一。澄四老板三月十九发一信来，已收到矣。

开益号手具

润公老板、迪安老板、义渠宝号、吴竹宝店均此。

来伙计二人，照给白货。初七日到小店，初九日行。

201．致澄弟沅弟季弟七月二十七日

李次青抚州小挫，余俱获胜。瑞州敌军势力浩大，城难遽破。

澄侯、沅浦、季洪三位老弟左右：

七月十六夜，温甫弟自瑞州坐战船至省。兄弟相会，得悉合家老幼平安。十九日韩升至，接澄弟书，备悉一切，欣慰无似。

此间军事，李次青在抚州大小三十余战，小挫二三次，余俱获胜。虽未克复府城，而东路十余州县赖以保全。饶州经毕金科于六月二十二日大战攻克，月内尚属安谧。彭雪琴吴城水师平安，贼舟亦未上犯。瑞州自温甫与吴、普、刘诸军到后，江西省城又发兵四千人前往迎接，十五日已相会合。十七日贼来扑营，省兵几不能支，幸楚军救援，转败为胜。二十三日吴竹庄率彪勇千人并省兵八百人回剿新昌县，瑞州贼势浩大，守备完密，尚难遽破也。

温弟之病系伤暑热，在营误服大黄太多，几至阳陷于阴。现服补阳之剂，日就痊可，二日内能食能眠。若再服补药数帖，即可复元矣。

余身体平安，癣疾自腿以上皆未发。江西年谷丰稔，足以告慰。顺候近好，诸惟心照。

兄国藩手草　江西省城

202．致澄弟沅弟季弟八月十八日

温甫之病日见痊愈。据闻石达开将援瑞州。永丰败敌与边钱会联合攻下南丰等处。卖衡阳田还债。

澄侯、沅浦、季洪老弟足下：

七月之季遣刘一、安五回家寄呈家书，想已得达。温弟之病，日见痊愈。因盛暑行军，过于劳苦，又误服大黄太多，故到省后，以温补而始奏效。再调养半月，即可复元，仍回瑞州也。

瑞郡官军屡获大胜，军威日振，贼势日蹙。惟闻伪翼王石达开新自鄂中东下，为李迪庵所败，或当来援瑞州，不免大战数场。果能擒此巨憝献俘北阙，则江省全局立转破竹之势，易于着手耳。

七月下旬有永丰败匪勾结江闽交界之边钱会匪，连陷南丰、新城、泸溪、贵溪、弋阳等县，河口一镇，广信府城十分危急。幸浙江防兵之在玉山者逾境来援，信郡尚保无恙。一波特起，全省震荡。现抽拨次青抚州军中四千人往剿河口，未审能迅速扑灭否。闽兵尚在建昌，兵多贼少，克复久稽。粤兵在赣得保要郡，差强人意。毕金科在饶州，彭雪琴在吴城，均尚平安。

前三月间，澄弟在长沙兑李仲云家银二百两，刻下营中实无银可拨，只得仍在家中筹还。前年所买衡阳王家洲之田可仍卖出，以田价偿李家之债可也。余身体平安，癣疾略发，尚不甚为害。诸惟心照，不具。

203．致澄弟沅弟季弟九月初十日

纪泽应当多写详信来营。沅甫所招勇不必与周凤山合。

澄侯、沅甫、季洪三弟左右：

九月初二日刘一来江西，奉父亲大人、叔父大人手谕，敬悉家中平安。而澄弟在永丰，沅弟在省，季弟居稍远，均无安信，纪泽儿亦未写信，则殊不可解。自瑞、临道梗，不通音问者已八阅月。此次刘一等回家，纪泽应惊喜异常，写详禀以告家中之琐事，以安余之心，即今年新婚一节，亦应将喜事之首尾、新妇之贤否缕晰禀告，何竟无一字上陈耶？嗣后每次长夫来营，纪泽必写详禀一封，细述家中及亲邻之琐事，并陈己身及诸弟之学业，每次以一千字为率，即以此当问视之子职可也。温甫病已全愈，眠食均皆复旧，惟脚力略软，是以尚留省城再为调养。

余于初三日自省起程，初五日至瑞州。见刘峙衡营务整肃，治全军如治一家，每日皆饭毕始近黎明，深堪佩服。普承尧宝勇营亦队伍整齐。吴竹庄彪勇现已分出进省，另剿东路广信之贼。省兵五营在瑞者，亦尚有规矩。余驻瑞数日，即行回省，令温弟来瑞也。

沅弟在长沙招勇，不知系代南坡兄办就后即交他人管带？抑系亲自统辖与周凤山并为一军乎？抑各树一帜乎？此间有凤新虎三营千七百人，周凤山之旧部也，益以渠在长沙所招之千五百人、王吉昌投效之八百人，已足自成一军，皆永州道、新宁、江西属之人，即不收王吉昌之勇，亦尚有伍化蛟等营可以合并，沅弟所招之湘勇似不必与周合。如来瑞州，则与峙衡合可也，与宝勇合亦可也；如来吉安，则须另觅一军合之。沅弟与黄南兄、夏憩兄熟商后，望专人飞速寄信来江。安五在营浮躁，不甚守规矩，兹遣之送信回，以后不可令渠来营。余俟续布。书于瑞州营次

204．致澄弟九月初十日

处此大乱未平之际，当藏身匿迹，不可露圭角。

澄侯四弟左右：

顷接来缄，又得所寄吉安一缄，具悉一切。朱太守来我县，王、刘、蒋、唐往陪，而弟不往，宜其见怪。嗣后弟于县城省城均不宜多去。处兹大乱未平之际，惟当藏身匿迹，不可稍露圭角于外。至要至要。

吾年来饱阅世态，实畏宦途风波之险，常思及早抽身，以免咎戾。家中一切，有关系衙门者，以不与闻为妙。诸惟心照，不一一。

兄国藩再

205．致沅弟九月十七日

黄南坡劝捐募勇，当先行具奏。催周凤山速来。

沅浦九弟足下：

十七日李观察处递到家信，系沅浦弟在省城所发者。黄南兄劝捐募勇规复吉安，此豪杰之举也。南路又出此一枝劲兵，则贼势万不能支。

金田老贼癸、甲两年北犯者既已只轮不返，而曾天养、罗大纲之流亦频遭诛殛，现存悍贼惟石达开、韦俊、陈玉成数人，奔命于各处，实有日就衰落之势。所患江西民风柔弱，见各属并陷，遂靡然以为天倾地坼，不复作反正之想。不待其迫胁以从，而甘心蓄发助战，希图充当军师旅帅，以讹索其乡人，掳掠郡县村镇，以各肥其私橐。是以每战动盈数万人，我军为之震骇。若果能数道出师，禽斩以千万计，始则江西从逆之民有悔心，继则广东新附之贼生疑贰，而江西之局势必转，而粤贼之衰象亦愈见矣。南兄能于吉安一路出师，合瑞、袁已列为三路，是此间官绅士民所祷祀以求者也，即日当先行具奏。

沅弟能随南翁以出，料理戎事，亦足增长识力。南翁能以赤手空拳干大事而不甚着声色，弟当留心仿而效之。

夏憩兄前亦欲办援江之师，不知可与南兄同办一路否？渠系簪缨巨室，民望所归，又奉特旨援江，自不能不速图集事。惟与南兄共办一枝，则众擎易举；若另筹一路，则独力难成。沅弟若见憩翁，或先将鄙意道及，余续有信奉达也。

周凤山现在省城，余飞札调之来江。盖欲令渠统一军，峙衡统一军，一扎老营，一作游兵，不知渠已接札否？望沅弟催之速来。其现在袁州之伍化蛟、黄三清本系渠部曲，可令渠带来也。余俟续布。

国藩又及

206．谕纪鸿九月二十九夜

勤俭自持，习劳习苦，莫坠家风。

字谕纪鸿儿：

家中人来营者，多称尔举止大方，余为少慰。凡人多望子孙为大官，余不愿为大官，但愿为读书明理之君子。勤俭自持，习劳习苦，可以处乐，可以处约。此君子也。余服官二十年，不敢稍染官宦气习，饮食起居，尚守寒素家风，极俭也可，略丰也可，太丰则吾不敢也。凡仕宦之家，由俭入奢易，由奢返俭难。尔年尚幼，切不可贪爱奢华，不可惯习懒惰。无论大家小家、士农工商，勤苦俭约，未有不兴，骄奢倦怠，未有不败。尔读书写字不可间断，早晨要早起，莫坠高曾祖考以来相传之家风。吾父吾叔，皆黎明即起，尔之所知也。

凡富贵功名，皆有命定，半由人力，半由天事。惟学作圣贤，全由自己作主，不与天命相干涉。吾有志学为圣贤，少时欠居敬工夫，至今犹不免偶有戏言戏动。尔宜举止端庄，言不妄发，则入德之基也。手谕。时在江西抚州门外

207．致沅弟十月初二日

所部之千五百人仍来瑞州，与温并营。

沅浦九弟左右：

二十七日，胡二等来营，接手书，具悉一切。

兄十七日在瑞州发去之函，胪列弟与周梧冈来瑞赴吉之利害，不敢专辄，请左季兄、夏憩兄、黄南兄为我断决。而弟之行止，则断以与温并军而毫无疑义。此际想早收到。

十九日兄自瑞返省，闻次青十七日之失。缘次青初二日分兵攻剿近县，初四日克复宜黄，初九日克复崇仁，又分数百人出防许湾，前后共拨出四千有余，老营单薄，遂致疏失。此时广信须派重兵防守，丰城、进贤等县亦宜屯驻一旅，以为近省藩篱。此间兵勇不敷分布，意欲调周梧冈一军，与弟办夏、黄之师，同来章门。又以饷需无出，不敢多招食客，以重主人之愆。是以梧冈一军或赴吉安，或赴袁州，仍听骆中丞之调度。其弟岐山自抚州败后，亦饬其带凤字营暂回湖南，归并梧冈大队。

惟弟所部之千五百人者，兄意决望其仍来瑞州，与温并营。盖峙衡治军整肃，实超辈流。弟若与之同处一二月，观摩砥厉，弟与温合之二千人决可望成劲旅。而憩兄与南兄与我投契夙深，又为此间官绅之所属望，一至章门，则嘘枯振萎，气象一新，使我眉间忽忽有生气。望弟商之季兄、憩兄、南兄，即率此千五百人速来瑞州。兄得与憩、南两君熟商一切，大局或有转机。温弟亦得更番归省，公私实为两利。如众议必欲为吉安之行，亦望先来瑞州小驻半月，然后自袁入吉，亦不过少迟月余。此间诸务有不能不面谈者，而弟与憩、南二公新军势亦有不能与梧合，仅可与温、峙、湘、宝合者。此中气机，弟与季翁自必熟知之也。

兹专人送长沙信，另有信送新堤胡莲舫处。草布一二，诸惟心照。

兄国藩手具　江西省城寄

胡莲舫一信一札，请弟专人送至新堤，守取回信。山、陕、湖北三咨，请交马递发去。

208．谕纪泽十月初二日

不可浪掷光阴。教新妇作羹纺绩。

字谕纪泽儿：

胡二等来，接尔安禀，字画尚未长进。尔今年十八岁，齿已渐长，而学业未见其益。陈岱云姻伯之子号杏生者，今年入学，学院批其诗冠通场。渠系戊戌二月所生，比尔仅长一岁，以其无父无母家渐清贫，遂尔勤苦好学，少年成名。尔幸托祖父余荫，衣食丰适，宽然无虑，遂尔酣豢佚乐，不复以读书立身为事。古人云劳则善心生，佚则淫心生，孟子云生于忧患，死于安乐，吾虑尔之过于佚也。新妇初来，宜教之入厨作羹，勤于纺绩，不宜因其为富贵子女不事操作。大、二、三诸女已能做大鞋否？三姑一嫂，每年做鞋一双寄余，各表孝敬之忱，各争针黹之工；所织之布，所寄衣袜等件〔抄本顶批：“此处似有阙文。”〕，余亦得察闺门以内之勤惰也。余在军中不废学问，读书写字未甚间断，惜年老眼蒙，无甚长进。尔今未弱冠，一刻千金，切不可浪掷光阴。四年所买衡阳之田，可觅人售出，以银寄营，为归还李家款。父母存，不有私财，士庶人且然，况余身为卿大夫乎？

余癣疾复发，不似去秋之甚。李次青十七日在抚州败挫，已详寄沅浦函中。现在崇仁加意整顿，三十日获一胜仗。口粮缺乏，时有决裂之虞，深用焦灼。

尔每次安禀详陈一切，不可草率，祖父大人之起居，合家之琐事，学堂之工课，均须详载。切切此谕。

209．致澄弟十月初三日

宜常在家尽温清之职。延曾香海为师甚好。

澄侯四弟左右：

胡二等来，知弟不在家，出看本县团练。吾兄弟五人，温、沅皆出外带勇，季居三十里外，弟又常常他出，遂无一人侍奉父亲膝下，温亦不克遽归侍奉叔父，实于《论语》“远游”、“喜惧”二章之训相违。余现令九弟速来瑞州与温并军，庶二人可以更番归省。澄弟宜时常在家以尽温凊之职，不宜干预外事。至嘱至嘱。

李次青自抚州退保崇仁，尚属安静。惟败勇之自抚回省者，日内在中丞署中闹请口粮，与三年又一村之局相似，实为可虑。

明年延师，父大人意欲请曾香海，甚好甚好。此君品学兼优，吾所素佩，弟可专人作书聘请。稍迟旬日，吾再手缄请之。其馆金丰俭，则父大人酌定，吾自营寄归可也。

俊四归，带回福字荷包，祈查收。不一一。

兄国藩手具

210．致沅弟十月初六日

军事调遣，一听骆、左之命。自计应慎，不可久顿兵于吉安城下。

沅浦九弟左右：

十月十五日接来缄并季公、筠公信，具悉一切。

攻吉攻瑞，二者俱无把握。瑞则纵筑长围，环攻数月，仍不能下，亦属意中之事；吉则初锐后顿，仍蹈袁、瑞之辙。守吉安者为周亚春，绰号豆皮春，贼中颇有名迹。必谓我师能一至而举之，余则未敢深信。惟此军初起，劝捐皆以援吉为名，湘省官绅皆以援吉为念，势之所在，余何能违众而独成其说？纵余欲违众，弟与梧冈之三千人者，岂敢违上而自定所向，无口粮而直赴瑞州乎？弟可从憩、南两兄，一听骆中丞、左季兄之命，敕东则东，敕西则西。其周梧冈一军，刻有禀来，余亦批其听候南抚院调度。周岐山败挫之营，余亦饬其回湘，归并梧冈一军，同赴吉安，以符湘省官绅之初议，而开江西上游之生面。

至沅弟之所处，则当自为审度。辱南翁青睐，代为整理营务，送至吉安，无论战之胜败，城之克否，即可敬谢速行。或来章门与余相见，或归里门侍奉老亲，无为仆仆久淹于外也。此事登场甚易，收身甚难，锋镝至危，家庭至乐，何必与兵事为缘？李次青上年发愤带勇，历尽千辛万苦，日昨抚州一败，身辱名裂，不特官绅啧有烦言，即其本邑平江之勇亦怨詈交加。兵犹火也，易于见过，难于见功。弟之才能不逮次青，而所处之位，尚不如次青得行其志，若顿兵吉安城下，久不自决，以小战小胜为功，以劝捐办团为能，内乖脊令之义，外成骑虎之势，私情公谊，两无所取。弟之自计不可不审，与憩兄、南兄约不可不明也。

日内平江等勇，因口粮久缺拥闹衙署，兄情绪瞀乱，不克详陈。季翁、筠公两处，并不克作答，弟可婉告颠末，或即将此信一呈，亦足以稍见余之郁郁。余俟续布，不尽不尽。

211．致沅弟十月初九夜

周军勿至瑞州，仍赴吉安。

沅浦九弟左右：

初六日复去一缄，言弟与夏、黄、周军并赴吉安，刻计尚未达也。

初八日接来书，因次青抚州之挫，请拨周军先至瑞州。中丞、季兄慨然允许，周协当以初二日成行。斯诚不失救焚拯溺迫切之忱。第余初六日业许援吉之行，初七日令周岐山还湘，归并凤营，亦以赴吉告之。不得因弟一信，骆公一咨而遽变成说也。且夏、黄可为我分忧而筹饷，温、沅可与峙观摩而奋兴，弟与夏、黄不来，而周军独来，难合瑞城之围，徒增筹饷之虑，殊非余本意也。兹以书达季高，悉遵渠之初指，送各批与梧冈，令其同赴吉安。如梧已行至浏、万，可寄书令其折回醴陵小驻，以待弟至而同行也。

周岐山自抚州败后回湘，军无锅帐，弟可商之季翁筹给之。到吉后，约以半月为率，即速掣出，作游兵驰剿各处，不可久顿城下。若事机顺手，兄弟年内相见则幸耳。不宣不宣。

兄国藩手具

212．致沅弟十月十三日

急来瑞州，俾温甫得以更替归省。

沅浦九弟左右：

初十日复缄并周梧冈批禀，谅得速达。十二日接初三来缄，借悉近状。

黄、夏与周同赴吉安，既尽于昨书所云。十一日附片奏请此军颁发执照二千张，俾黄、夏劝捐稍得应手，兹趁来卒带往。

至札饬裕时兄接收捐款专济此军一节，黄、夏若果来瑞州，非中丞与季公初意，亦即非司道、时、石诸公佥同之议，强人以曲从吾说，不得不设法将捐项罗归此军。今既全数赴吉，则季公当能主持其事，捐款自为此军支用，不必更由余处下札，又多一重斧凿痕也。至入吉以后，或速行掣动，或久顿城下，亦难预决。惟沅甫则以半月为率，急来瑞州，俾温甫得以更替归省。此则家庭要事，弟当与南翁、憩翁坚确订约者耳。复候近好，不宣。

兄国藩手具

213．谕纪泽十一月初五日

读《汉书》，必先学习小学、古文。切戒奢傲。

字谕纪泽儿：

接尔安禀，字画略长进，近日看《汉书》。余生平好读《史记》《汉书》《庄子》韩文四书，尔能看《汉书》，是余所欣慰之一端也。

看《汉书》有两种难处，必先通于小学、训诂之书，而后能识其假借奇字；必先习于古文辞章之学，而后能读其奇篇奥句。尔于小学、古文两者皆未曾入门，则《汉书》中不能识之字、不能解之句多矣。欲通小学，须略看段氏《说文》、《经籍纂诂》二书。王怀祖名念孙，高邮州人先生有《读书杂志》，中于《汉书》之训诂极为精博，为魏晋以来释《汉书》者所不能及。欲明古文，须略看《文选》及姚姬传之《古文辞类纂》二书。班孟坚最好文章，故于贾谊、董仲舒、司马相如、东方朔、司马迁、扬雄、刘向、匡衡、谷永诸传皆全录其著作；即不以文章名家者，如贾山、邹阳等四人传、严助朱买臣等九人传、赵充国屯田之奏、韦元成议礼之疏以及贡禹之章、陈汤之奏狱，皆以好文之故，悉载巨篇。如贾生之文，既著于本传，复载于《陈涉传》《食货志》等篇；子云之文，既著于本传，复载于《匈奴传》《王贡传》等篇，极之《充国赞》《酒箴》，亦皆录入各传。盖孟坚于典雅瑰玮之文，无一字不甄采。尔将十二帝纪阅毕后，且先读列传。凡文之为昭明暨姚氏所选者，则细心读之；即不为二家所选，则另行标识之。若小学、古文二端略得途径，其于读《汉书》之道思过半矣。

世家子弟最易犯一奢字、傲字。不必锦衣玉食而后谓之奢也，但使皮袍呢褂俯拾即是，舆马仆从习惯为常，此即日趋于奢矣。见乡人则嗤其朴陋，见雇工则〔颐〕指气使，此即日习于傲矣。《书》称“世禄之家，鲜克由礼”，《传》称“骄奢淫佚，宠禄过也”。京师子弟之坏，未有不由于骄、奢二字者，尔与诸弟其戒之。至嘱至嘱。

214．致沅弟十一月初七日

吉安军饷可望充裕，银钱宜分多润寡。军事变幻无常，不可发之太骤。

沅浦九弟左右：

初六日俊四等至，接二十八夜来缄，具悉二十五日业经拔营，军容整肃，至以为慰。

吉安殷富，甲于江西，又得诸绅倾诚输助，军饷自可充裕。周梧冈一军同行，如有银钱，宜分多润寡，无令己肥而人独瘠。梧冈暗于大局，不能受风浪，若扎营放哨、巡更发探、开仗分枝，究系宿将，不可多得。主事匡汝谐在吉安招勇起团，冀图袭攻郡城，闻湖南援吉之师将别出一枝，起而相应。若与弟军会合，宜善待之。

袁州既克，刘、萧等军当可进攻临江，六弟与普、刘在瑞声威亦可日振。弟与夏、黄诸兄到吉安时，或宜速行抽动，或宜久顿不移，亦当相机办理。若周军与桂、茶诸军足以自立，弟率湘人雕剿来江，兄弟年内相见，则余之所欣慰者也。军事变幻无常，每当危疑震撼之际，愈当澄心定虑，不可发之太骤。至要至嘱。

215．致澄弟十一月初七日

不宜常常出门。联姻不必富室名门。袁州克复，大局已转。

澄侯四弟左右：

初六日俊四等来营，奉到父大人谕帖并各信件，得悉一切。

弟在各乡看团阅操，日内计已归家。家中无人，田园荒芜，堂上定省多阙，弟以后总不宜常常出门。至嘱至嘱。罗家姻事，暂可缓议。近世人家，一入宦途即习于骄奢，吾深以为戒。三女许字，意欲择一俭朴耕读之家，不必定富室名门也。杨子春之弟四人捐官者，吾于二月二十一日具奏，闻部中已议准，部照概交南抚。子春曾有函寄雪芹，似已领到执照者，请查明再行布闻。

长夫在大营，不善抬轿，余每月出门不过五六次，每出则摇摆战栗、不合脚步。兹仅留刘一、胡二、盛四及新到之俊四、声六在此，余俱遣之归籍。以后即雇江西本地轿夫，家中不必添派人来也。

此间军务，建昌府之闽兵昨又败挫，而袁州克复，大局已转，尽可放心。十月内饷项亦略宽裕矣。

216．致沅弟十一月十四日

军到吉安后，宜驻扎不动。扎营不可离城太近，宜先远而后近，不可先近而后远。

沅甫九弟左右：

昨信寄去实收二百张，想即收到。军行何日抵吉？至以为念。此间有游击马占魁，曾任龙泉营都司，兹回吉安府寻其眷属。其人朴诚可悯，又新有足疾，贫不能自存，弟可优视而扶植之。

吉安膏腴之区，即不遽克复，若扎一老营，除供给本军外，尚可兼解银以润省城。此间众论以为弟军到吉安，宜驻扎不动，不宜遽作抽掣他往之计，恐失民心而涸利源也。望弟熟思而审度之。扎营不可离城太近，宁先远而渐移向近，不可先近而后退向远。至嘱至嘱。如弟果扎驻吉安，余可赴吉犒师一次，与弟会合，且与黄、夏、周一叙也。

217．致澄弟 ⁽¹⁾ 十一月二十九日

纪泽看书，不必惑于在精不在多之说。子侄辈须读毕经书。今年江西艰困，仅寄银三十两奉父叔之需。

澄侯四弟左右：

二十八日，由瑞州营递到父大人手谕并弟与泽儿等信，具悉一切。

六弟在瑞州，办理一应事宜尚属妥善，识见本好，气质近亦和平。九弟治军严明，名望极振。吾得两弟为帮手，大局或有转机。次青在贵溪尚平安，惟久缺口粮，又败挫之后，至今尚未克整顿完好。雪琴在吴城名声尚好，惟水浅不宜舟战，时时可虑。

余身体平安。癣疾虽发，较之往在京师则已大减。幕府乏好帮手，凡奏折、书信、批禀均须亲手为之，以是未免有延阁耳。余性喜读书，每日仍看数十叶，亦不免抛荒军务，然非此更无以自怡也。

纪泽看《汉书》，须以勤敏行之。每日至少亦须看二十叶，不必惑于在精不在多之说。今日半页，明日数页，又明日耽阁间断，或数年而不能毕一部。如煮饭然，歇火则冷，小火则不熟，须用大柴大火乃易成也。甲五经书已读毕否？须速点速读，不必一一求熟。恐因求熟之一字，而终身未能读完经书。吾乡子弟未读完经书者甚多，此后当力戒之。诸外甥如未读毕经书，当速补之。至嘱至嘱。

再，余往年在京曾寄银回家，每年或百金或二百金不等。一以奉堂上之甘旨，一以济族戚之穷乏。自行军以来，仅甲寅冬寄百五十金。今年三月，澄弟在省城李家兑用二百金，此际实不能再寄。盖凡带勇之人，皆不免稍肥私橐。余不能禁人之不苟取，但求我身不苟取。以此风示僚属，即以此仰答圣主。今年江西艰困异常，省中官员有穷窘而不能自存者，即抚藩各衙门亦不能寄银赡家，余何敢妄取丝毫！兹寄银三十两，以二十两奉父亲大人甘旨之需，以十两奉叔父大人含饴之佐。此外，家用及亲族常例概不能寄。

澄弟与我湘潭一别之后，已若漠然不复相关，而前年买衡阳之田，今年兑李家之银，余皆不以为然。以后余之儿女婚嫁等事，弟尽可不必代管。千万千万！再候近好。

国藩再叩

————————————————————

(1)  此件《湘乡曾氏文献》只收有“再，余往年在京曾寄银回家”以下一段。

218．致沅弟十二月二十七日

敌多则窥其破绽乘隙而入。到吉安后专为自守。

沅甫九弟左右：

二十三日在九江接弟初八日一缄，二十六日在隘口途次又接弟十三日一缄，具悉一切。

改民船为战船，是贼匪向来惯技。自前年水师舢板出，遂远胜贼改之船。弟营若距水次太远，似不必兼习炮船，恐用之不熟，或反资敌也。

十一日击太和援贼，尚为得手。与此贼战有两难御者：一则以多人张虚声，红衣黄旗漫山弥谷，动辄二万三四万不等，季洪岳州之败，梧冈樟树之挫，皆为人多所震眩也；一则以久战伺暇隙，我进则彼退，我退则彼又进，顽钝诡诈，揉来揉去，若生手遇之，或有破绽可伺，则彼必乘隙而入，次青在抚州诸战是也。二者皆难于拒御。所幸多则不悍，悍则不多。盖贼多则中有裹胁之人，彼亦有生手，彼亦有破绽，吾转得乘隙而入矣。

告示及实收，新岁再当续寄。季高信甚明晰，以后得渠信，弟即遵而行之，自鲜疏失。余于十九日抵九江，二十五六日自九江回吴城，二十八九可抵省城。迪庵之陆师更胜于甲寅塔、罗合军之时，厚庵水军亦超出昔年远甚，而皆能不矜不伐，可敬爱也。

袁州往返千余里，吾即不请父大人远出。若江西军事得手，明年或可奏明归觐乎？余不一一，顺贺岁禧。

兄国藩手草

梧冈于军中小事尚能办理妥叶，遇有大事则无识无胆。设有探报称东路有贼数千，西路来贼数千，南北两路各数万，风声鹤唳，大波特起，则梧冈摇惑无主，必须吾弟作主也。到吉安后，专为自守之计，不为攻城之计，打数大仗后则军心民心大定，此军乃可特立也。

弟若久驻吉安，余于正月初旬即至吉安犒师，并拟请父亲大人来袁州一行。父子相离四年，或得借此一见，则弟军在吉安不遽掣动，亦一好事也。于公则吉安有一枝劲旅，筹饷较易；于私则兄可借此以谒父亲。不知弟意以为然否？如以为然，则请在彼深沟高垒，为坚不可拔之计。先为不可胜，然后伺间抵隙，以待敌之可胜。无好小利，无求速效。至要至嘱。再问近好。

涤生手具

咸丰七年

219．致沅弟正月十五日

水师烧敌船一法应谨慎。拟日内赴瑞州军营。

沅甫九弟左右：

元旦接去腊二十五日来函，初九又接除夕一函，均已阅悉。

待贼远出，庶可邀截一节，痛加剿洗，及但求固守营垒，以俟各军之至等语，均系吾弟近日阅历有得之言，吾亦于禀中批示矣。水师办成，先烧江中贼船，自是绝接济之一法。第恐哨勇未能老练，或以利器资敌，慎之慎之！钱漕一禀，批语宜干净斩截。此事究应出地方官以全力主持，乃为切实。不然，恐吾批愈结实，而人愈疑贰。此等处颇费斟酌，望吾南公壹志径行，不恤其他。

余拟日内赴瑞州军营。吉安之行，必须在瑞后乃能定议。余不具，即问近好。

220．致澄弟正月十八日

贺澄侯之子订亲。三女许罗泽南次子一事作罢。

澄侯四弟左右：

十五日安七等来，接父亲大人手谕及弟与纪泽儿各信，具悉一切。弟之子配王梅谷之女，龙神订庚，贺贺。尧阶、芝生、荫亭、梅谷，凡为吾家之先生者，即为吾弟之亲家。古人言亲师取友，吾弟可谓善于亲师矣。

余去年有一信，言第三女许罗山之次子，敬请父大人主其事。顷接回信，知家中已有信与罗宅矣。惟余去冬至九江晤李迪安，知罗山生前曾与订姻，以李女配罗子，业已当面说定，虽未过庚书，而迪安此时断不肯食言。余闻迪安之言，比即详述一切，因订定罗子决配李女，而余为之媒。余之第三女即另行择婿，望弟详禀父大人，可将此事中辍。纵已过女庚，亦可取还。缘罗子系恩赐举人，恐人疑为佳婿而争之也。至要至要。

余于腊月二十八日自九江回省。正月十二日接到内赏福字荷包及食物等件。十七日自省城起行，十八日至奉新县。因吴竹庄于正月初五日克复此城，特来犒师也。二十日可至瑞州会晤六弟。兹专人送福字、荷包、食物至家，祈查收，敬谨尊藏。又寄回《日知录》一册二十四本，与儿子纪泽阅看。纪泽前有信言家中无段氏《说文》。余记家有《皇清经解》，其中即有段《说文》一种，尽可取阅。又有《经传释词》一种，亦小学之要也。纪泽若至省城，不宜久住。过石潭时，不宜至罗家去。余不一一，惟心照。

兄国藩草

221．致沅弟正月二十二日

已到瑞州，拟于东北扎营，四面合围。扎营不宜太近。

沅甫九弟左右：

十八日乌山途次接弟十一日所发一缄，具悉一切。

兄于十七日卯刻出省，十八日至奉新，绅耆款留二日。二十一日率吴竹庄之彪营等四千人同来瑞州，拟于东北隅扎一大营，则四面合围，接济可断，声息不通，或易得手。

近日省中因探报抚州之贼意图内犯，人心颇涉惊皇。而饶州毕都司一军，因毕将初二日在景德镇败挫，不知下落，其老营纷纷溃散，饶防自隳，岌岌可虞。

福将军于腊月三十日至广信，十三日坐舟赴省，月内应可抵章门。

围城之法，扎营不宜太近。一则开仗之势太蹙，一则军事尚隐尚诡，不宜使敌人丝毫毕知也。

余所刻实收，日内另专人送南翁处。南翁事，以后省垣不至掣肘也。即候近好，不一一。

国藩手具　瑞州

222．致沅弟正月二十六日

专注陆路，不必兼筹水师。不能扬绅士之短。

沅甫九弟左右：

二十四日专人至，接来件，知接战获胜。水师虽未甚如意，然已夺船数号，亦尚可用。水师自近日以来法制大备，然其要全在得人。若不得好哨好勇，往往以利器资寇。弟处以全副精神注陆路，以后不必兼筹水师可也。

用绅士不比用官，彼本无任事之责，又有避嫌之念，谁肯挺身出力以急公者？贵在奖之以好言，优之以廪给，见一善者则痛誉之，见一不善者则浑藏而不露一字。久久善者劝，而不善者亦潜移而默转矣。吾弟初出办事，而遂扬绅士之短，且以周梧冈之阅历精明为可佩，是大失用绅士之道也，戒之慎之。

余近发目疾，不能作字，率布数行，惟心照。

兄国藩手草

223．致沅弟二月初三日辰刻

瑞州长濠正在兴工。不能抽拨数营往吉。

沅甫九弟左右：

初一日接二十六夜一缄，借悉二十五日梧军小挫，二十六日各军大胜，至以为慰。计二十七八至初旬，援贼、城贼尚有数次大战。数大战后，我军营盘始稳，根基初固。从此以后方可期贼势之渐就衰落，方可断接济文报，而冀就克复也。

瑞州日内开挖长濠，南城峙衡二十五日兴工，北城诸营二十七日兴工，竹庄在东北尚未兴工。余日内赴省一会福将军，耽阁一日，即仍回瑞。此间初合长围，暂不克抽拨数营往吉也。

玉班兄处，即日当有信奉谢，弟先为我致意。不一一。

国藩手具

224．致沅弟九月初八日 ⁽¹⁾

勿忘效吾之长、惩吾之短及不求近功速效三者。

沅甫九弟左右：

本日送弟起行后，温弟问季牧所索树堂之信，盖忘之矣。兹写就托黄父台寄省，弟妥交季牧可也。所言效吾之长、惩吾之短及不求近功速效三者，千万勿忘。家中一切尽可放心。

兄涤生手草

————————————————————

(1)  原件无日期。《曾忠襄公年谱》载国荃于咸丰七年九月初八日离湘乡赴吉安，此信当作于咸丰七年九月初八日。

225．致沅弟九月二十二日

文辅卿来家，病势甚重。望勿怫郁而生肝疾，应息心忍耐。

沅甫九弟左右：

十二日申刻代一自县归，接弟手书，具审一切。

十三日未刻文辅卿来家，病势甚重，自醴陵带一医生偕行，似是瘟疫之症。两耳已聋，昏迷不醒，间作谵语，皆惦记营中。余将弟已赴营、省城可筹半饷等事告之四五次，渠已醒悟，且有喜色。因嘱其静心养病，不必挂念营务，余代为函告南省、江省等语，渠亦即放心。十四日由我家雇夫送之还家矣。若调理得宜，半月当可痊愈，复元则尚不易易。

陈伯符十二来我家，渠因负咎在身，不敢出外酬应，欲来乡为避地计。七十侄女十二上来。亦山先生十四归去，与临山皆朝南岳。临山以二十归馆，亦山二十二夕至。科四读上《孟》至末章，明日可毕。科六读《先进》三叶，近只耽搁一日也。彭茀庵表叔十一日仙逝，二十四日发引。尧阶之母十月初二日发引，请叔父题主。黄子春官声极好，听讼勤明，人皆畏之。

弟到省之期，计在十二日。余日内甚望弟信，不知金八、佑九何以无一人归来？岂因饷事未定，不遽遣使归与？弟性褊激似余，恐怫郁或生肝疾，幸息心忍耐为要。二十二日郴州首世兄凌云专丁来家，求荐至弟营。据称弟已于十七日起程赴吉矣。兹乘便寄一缄托黄宅转递，弟接到后，望专人送信一次，以慰悬悬。

家中大小平安。晰箸事暂不提。诸小儿读书，余自能一一检点，弟不必挂心。顺问近好。

兄国藩手草

226．致沅弟十月初四日

成大事者规模远大与综理密微不可缺一。宜常向李迪庵请益。

沅甫九弟左右：

二十二日写就一函，拟交首宅来足带省。二十二夜灯后右九、金八归，接弟十五夜所发之信，知十六日已赴吉安矣，遂不寄首宅信。屈指计弟二十四日的可抵营，二十五六当专人归来，今日尚未到家，望眼又复悬悬。

九月二十四日六叔父六旬晋一冥寿，焚包致祭。科一、科四、科六亦往与祭。关秀姑娘于十九日生子。临三、昆八于十月初一日散学，拟初间即往邹至堂处读冬书，亦山先生之所荐也。枚谷先生十月中旬可散学，亦山先生不散学。科四已读《离娄》八叶，科六读至“点尔何如”，工课尚算有常。家中诸事，弟不必挂虑。

吉字中营尚易整顿否？古之成大事者，规模远大与综理密微二者阙一不可。弟之综理密微精力较胜于我。军中器械其略精者，宜另立一簿，亲自记注，择人而授之。古人以铠仗鲜明为威敌之要务，恒以取胜。刘峙衡于火器亦勤于修整，刀矛则全不讲究。余曾派褚景昌赴河南采买白蜡杆子，又办腰刀分赏各将弁，人颇爱重。弟试留心此事，亦综理之一端也。至规模宜大，弟亦讲求及之。但讲阔大者，最易混入散漫一路。遇事颟顸，毫无条理，虽大亦奚足贵？等差不紊，行之可久。斯则器局宏大，无有流弊者耳！顷胡润芝中丞来书，赞弟有曰“才大器大”四字。余甚爱之。才根于器，良为知言。

湖口贼舟于九月八日焚夺净尽，湖口梅家洲皆于初九日攻克。三年积愤，一朝雪耻，雪琴从此重游浩荡之宇。惟次青尚在坎窞之中，弟便中可与通音问也。润翁信来，仍欲奏请余出东征。余顷复信，具陈其不宜。不知可止住否？彭中堂复信一缄，由弟处寄至文方伯署，请其转递至京。或弟有书呈藩署，末添一笔亦可。李迪庵近有请假回籍省亲之意，但未接渠手信。渠之带勇，实有不可及处。弟宜常与通信，殷殷请益。

弟在营须保养身体。肝郁最易伤人，余生平受累以此，宜和易以调之也。兹着王芝三赴吉，报家中近日琐事，并问迩好。余俟续具。

兄国藩手草

外澄弟信一件，温弟信一件，睪山写信一件，陈心壶家信一件，京信一件。

227．致沅弟十月初十日

整顿营务，毋求速效。进兵须由自己作主。注意购觅吉安先贤遗集。

沅甫九弟左右：

十月初七日接弟二十八日所发家信，具悉一切。所得饷银计可发两月口食，细问得二、金三等，言阖营弁勇夫役皆欢声雷动。似此气象尚好，或者此出事机顺手，余与合家大小均为欣慰。

家中内外平安。初九日父亲大人六十八冥寿，具财包五百束，行礼仍仿朱子虞祭仪节。男女客十席，夫五席，外间来祭六堂本房一，二女一，牧云一，圭十一，贤五等一，庆九等一。祭席用燕翅，客席用羊肉。凌问樵于初六日来乡。睪山先生脩金于九月底全数送去。邓汪琼处洎未写信去请。一则自涉怠惰，一则脩金颇不易筹，而余之行止亦尚未十分定妥也。

胡中丞信来，已于九月二十六日专折奏请余赴九江总统杨、彭、二李之师。余重九所发之折，至今未奉朱批。

弟此刻到营，宜专意整顿营务，毋求近功速效。弟信中以各郡往事推度，尚有欲速之念。此时自治毫无把握，遽求成效，则气浮而乏，内心不可不察。进兵须由自己作主，不可因他人之言而受其牵制。非特进兵为然，即寻常出队开仗亦不可受人牵制。应战时，虽他营不愿而我营亦必接战；不应战时，虽他营催促，我亦且持重不进。若彼此皆牵率出队，视用兵为应酬之文，则不复能出奇制胜矣。五年吴城水师，六年抚州、瑞州陆军，皆有牵率出队之弊，无一人肯坚持定见，余屡诫而不改。弟识解高出辈流，当知此事之关系最重也。

宝勇本属劲旅，普副将所统太多，于大事恐无主张，宜细察之。黄南坡太守有功于湖南，有功于水师，今被劾之后继以疾病，弟宜维持保护，不可遽以饷事烦之。逸斋知人之明特具只眼，豪侠之骨，莹澈之识，于弟必相契合。但军事以得之阅历者为贵，如其能来，亦不宜遽主战事。各处写信自不可少，辞气须不亢不卑，平稳惬适。余生平以懒于写信开罪于人，故愿弟稍变途辙。在长沙时，官场中待弟之意态，士绅中夺情之议论，下次信回，望略书一二，以备乡校之采。

吉安在宋明两朝名贤接踵，如欧阳永叔、文信国、罗一峰、整庵诸公。若有乡绅以遗集见赠者，或近处可以购觅，望付数种寄家。余俟续布，即候近好。

兄国藩手草

228．致沅弟十月十五日申刻

再嘱勿牵率出队。

沅甫九弟左右：

十一日彭金三至营，发第二号家信，想十九上下可到。十五日巳刻俊四等归，接弟初八日信。具悉一切。

前信言牵率出队之弊，关系至重。凡与贼相持日久，最戒浪战。兵勇以浪战而玩，玩则疲；贼匪以浪战而猾，猾则巧。以我之疲敌贼之巧，终不免有受害之一日。故余昔在营中诫诸将曰：“宁可数月不开一仗，不可开仗而毫无安排算计。”此刻吉安营头太多，余故再三谆嘱。

重九所发之折，十二日奉到朱批，兹抄付一览。圣意虽许暂守礼庐，而仍不免有后命。进退之际，权衡实难也。王得二十六日赴吉，先书数行以达左右，俊四等十八日赴吉，再行详布一切。顺候近佳。

兄国藩手草

229．致沅弟十月十六日

扎营不宜离城太近。多发哨探，细侦敌情，可除牵率出队之弊。

沅甫九弟左右：

十五日发第三号信，交王得二带营，计二十三日可到。余于初十宿添梓坪，十一在丹阁叔家，夜宿白玉堂。十二日赴文吉堂葛宅之饮，欲少避家中庆生之说。而家中十一亦有客三席，曾家坳宅内十二亦有两席。十三日孙阆青司马来乡。张学使丁内艰，余办祭幛挽联交阆青带省，渠于张内戚也。张十九、二十日开吊，孙十六日冒雨归去。凌荫庭十四日归矣。王枚谷十五散学，十六归去。科一暂送睪山处读书，拟近日专丁去请邓汪琼。如渠不能来，再行定计。季洪十六日代弟接会，甲三、科四均去赴席，甲五则十二已去。叔父初二在尧阶家题主，十三在庙山主祭。温弟近在利见斋临习董字，大有长进。兰姊家起横屋一栋，日内已落成矣。临三、昆八从邹志堂先生，订十七日上馆，每人脩金五千文。弟昨各送十两，除读书外，计尚少有所余。

在吉安扎营，不宜离城太近。盖地太逼，则贼匪偷营难于防范，奸细混入难于查察。节太短，则我军出队难于取势，各营同战难于分段。一经扎近之后，再行退远，则少馁士气，不如先远之为愈也。

牵率出队之弊，所以难于变革者，盖此营出队之时未经知会彼营，一遇贼匪接仗，或小有差挫，即用令箭飞请彼营前来接应。来则感其相援，不来则怨其不救。甚或并未差挫，并未接仗，亦以令箭报马预请他营速来接应。习惯为常，视为固然，既恐惹人之怨憾，又虑他日之报复，于是不敢不去，不忍不去。夫战阵呼吸之际，其幾甚微，若尽听他营之令箭牵率出队，一遇大敌，必致误事。弟思力革此弊，必须与各营委曲说明，三令五申。又必多发哨探，细侦贼情，耳目较各营为确，则人渐信，从而前弊可除矣。余俟续布。

兄国藩手草

230．致沅弟 ⁽¹⁾ 十月二十二日

介绍曾纪仁投营。

沅甫九弟左右：

十七夜发第四号信，交俊臣等带至吉营。兹有曾纪仁求投弟营。渠自咸丰三年在衡州起，至本年夏在湘后营，久历戎行，曾经保举把总，屡经战阵，或可备什长之选。特给一缄，令其带投吉营。弟可令其试打两仗，以渐拔用。渠履历禀附寄一阅。此问近好，统俟续布，不一一。

兄国藩手草

————————————————————

(1)  抄本顶批：“此纸不录。”

231．致沅弟十月二十七夜

对军营对部下心中要有权衡。告将才四大端。

沅甫九弟左右：

二十三夜彭一归，接弟十五书，具悉一切。

吉安此时兵势颇盛。军营虽以人多为贵，而有时亦以人多为累。凡军气宜聚不宜散，宜忧危不宜悦豫。人多则悦豫，而气渐散矣。营虽多而可恃者惟在一二营，人虽多而可恃者惟在一二人。如木然，根好株好而后枝叶有所托；如屋然，柱好梁好而后椽瓦有所丽。今吉安各营，以余意揆之，自应以吉中营及老湘胡、朱等营为根株，为柱梁。此外，如长和，如湘后，如三宝，虽素称劲旅，不能不侪之于枝叶椽瓦之列。遇小敌时，则枝叶之茂椽瓦之美尽可了事；遇大敌时，全靠根株培得稳柱梁立得固，断不可徒靠人数之多气势之盛。倘使根株不稳，柱梁不固，则一枝折而众叶随之，一瓦落而众椽随之，败如山崩，溃如河决，人多而反以为累矣。史册所载战事，以人多而为害者不可胜数。近日如抚州万余人卒致败溃，次青本营不足以为根株为梁柱也；瑞州万余人卒收成功，峙衡一营足以为根株为梁柱也。弟对众营立论虽不必过于轩轾，而心中不可无一定之权衡。

来书言弁目太少，此系极要关键。吾二十二日荐曾纪仁赴吉充什长，已收用否？兹冯十五往吉，若收置厨下，亦能耐辛苦。凡将才有四大端：一曰知人善任，二曰善觇敌情，三曰临阵胆识峙有胆，迪厚有胆有识，四曰营务整齐。吾所见诸将于三者略得梗概，至于善觇敌情，则绝无其人。古之觇敌者，不特知贼首之性情伎俩，而并知某贼与某贼不和，某贼与伪主不协。今则不见此等好手矣。贤弟当于此四大端下工夫，而即以此四大端察同僚及麾下之人才。第一、第二端不可求之于弁目散勇中，第三、第四端则末弁中亦未始无材也。

家中小大平安。葛亦山先生回家六日未来，闻其弟喉痛，或未愈耳。科一、科四、科六皆在馆。甲五课之点读尚属安静。弟可放心。尧阶于二十二来，二十八可归。洪、夏所争之地，余意欲买之。以东阳叔祖极称其好，不知可得否。胡润之中丞奏请余率水师东下，二十七日送寄谕来家。兹钞寄弟营一阅。余俟续布。弟初九日所发之信由省城转达者，亦二十七始到也。顺问近好。

兄国藩手草

亦山不在此，命科四等写一禀安帖。

232．致沅弟十一月初五日酉刻

敌军大纲紊乱，力能胜之。饬王福回家。

沅甫九弟左右：

十一月初二日，春二、甲四归，接二十四夜来书，具悉一切。弟营中事机尚顺，家中大小欣慰。余二十二日寄第五号信，二十八日发第六号，计次第均达矣。日内四宅平安。初三日显妣江太夫人冥诞，有客四席，兰姊、蕙妹、本房皆未来，临三、昆八亦以远在云溪寺未归也。亲戚惟五舅、龙三、魏荫庭，行礼仿十月初九之例，但添歌童耳。

帅逸斋之叔号小舟者，于初二日来。'携有张六琴太守书缄，具告逸斋死事之惨。余具奠金五十两交小舟，为渠赴江西之旅资。又作书寄雪琴，嘱其备战船至广信，迎护逸斋之眷口由浙来江；又备舟至省城，迎护逸斋与其侄之灵柩，于南康会齐，同出湖口。由湖口段窑至黄梅帅宅不过数十里耳。前此仙舟先生墓门被贼掘毁，余曾致书润之中丞、莲舫员外，筹银三四百两为修葺之资。此次小舟归里，可一并妥为安厝。少有余资，即以赡济逸斋之眷口。然亦极薄，难以自存矣。

东乡败挫之后，李镇军、周副将均退守武阳渡。闻耆中丞缄致长沙，请夏憩亭募勇数千赴江应援，不知确否？自洪杨内乱以来，贼中大纲紊乱。石达开下顾金陵，上顾安庆，未必能再至江西；即使果来赴援，亦不过多裹乌合之卒，悍贼实已无几。我军但稍能立脚，不特吉安力能胜之，即临江萧军亦自可胜之也。

邓汪琼处已专缄去请，初五接复信，已允许矣。须正月乃可上馆，且请带一子来。亦山先生于二十八日来，科一、科四、科六读书如常。胡蔚之将以初十日回省，家中以后不请书启朋友。韩升告假回家。余文案尚繁，不可无一人料理，望弟饬王福于腊月初回家。交代后，即令韩升回省度岁。韩于正初赴吉营，计弟处有四十日无人经管文案，即交彭椿年一手料理，决无疏失。韩升与王福二人皆精细勤敏，无所轩轾。凌荫庭于日内赴雪琴处，若弟处再须好手，亦可令凌赴吉也。诸不详尽，顺问近好。

兄国藩手草

233．致沅弟十一月二十五日

勿以欠饷为虑。战前须详查地势。

沅甫九弟左右：

二十四日王得一归，接十六日信，具悉一切。前两次信皆告假还乡而不遽回营者，故未写回信，亦别无便可寄也。以后有信仍以专人送归为妥。只须一人，不必两人，择捷足如曾正七之类更可迅速。

汪先生即邓汪琼，号瀛皆于初七日专人来订今冬上学，因迎其十五入馆。甲三于十八开课，二十三第二课，改文甚细心。甲五眼睛近日已好十分之七八，右目能认寸大字，左目则能读小注。每日静坐二次，以助药力之不及。邓先生向来亦多病，得力于静坐者深也。科一每日仍读三百字，睪山十六日回家住六天，恰易芝生来此代馆。科四《离娄》将读毕。科六读至《卫灵公》。日内因萧组田刻字，同在一间屋内，心气未免稍浮。而科四仁厚，科六警敏，将来均可望有成，弟可放心。

二十九日祖母大人九十晋一冥寿，内外眷口皆去拜寿，惟九弟妇、季弟妇不能去。前二十日大伯祖母九十一冥寿，本房亦均赴木兜冲助祭，上下七席，二十九日当倍之也。今年本境买田者多，居然太平景象。

余在家亦略读书。下手七宝庙下挑一土山，将下砂接长，以培坟山而遮洞风。邻近如训三、贤五、代三、金五、诗八、陈俊九、上兰叔家，均请吃便饭。猫面脑之地，余又请庚一、宽十近亦好看地，据德六叔祖谓其颇好去看一次。据称大局与皮公圫相似，而当前一案系背面。质之东阳，则谓当日雨中忙看，或未审实云云。若果买之，余明正须自往一看耳。

弟所寄各件：代普将请饷，代黄太守上禀，均系顾全大局。即使上官未必批准，亦不失缓急相顾之道。请奖一禀，尚欠妥叶。湘后营一军，不知从何处筹饷？即宝营亦自难支持。弟辞总理之任，极是极是。带勇本系难事，弟但当约旨卑思，无好大，无欲速。管辖现有之二千人，宁可减少，不可加多。口粮业得一半，此外有可设法更好，即涓滴难求，亦自不至于脱巾溃散，但宜极力整顿，不必常以欠饷为虑也。

打仗之道，在围城之外，节太短，势太促，无埋伏，无变化，只有队伍整齐，站得坚稳而已。欲灵机应变出奇制胜，必须离城甚远，乃可随时制宜。凡平原旷野开仗与深山穷谷开仗，其道迥别。去吉城四十里，凡援贼可来之路，须令哨长、队长轮流前往该处看明地势，小径小溪、一丘一洼细细看明，各令详述于弟之前，或令绘图呈上。万一有出队迎战之时，则各哨队皆已了然于心。古人忧学之不讲，又曰明辨之，余以为训练兵勇，亦须常讲常辨也。家中四宅平安，不必挂念。顺问近好。

兄国藩手草

234．致沅弟十二月初六日戌刻

宜以真心对待左季高。李迪庵放浙中方伯，为军兴以来仅见之事。学李用兵得一暇字诀。

沅甫九弟左右：

初四日午刻萧大满、刘得二归，接二十八日来信，借悉一切。吉水击退大股援贼，三曲滩对岸之贼空壁宵遁，看来吉安之事尚易得手。

二十九日祖母太夫人九十一冥寿，共三十三席，来祭二十一堂。地方如王如一、如二、罗十、贺柏八、王训三、陈贵三等皆来，吉公子孙外房亦来。五席海参、羊肉、蛏干。祀事尚为诚敬。初一日，余与轩叔至三亩冲拜三舅婆八十一寿，抬盒一架，因接定二舅爹至腰里住五日。王大诚所借先大夫钱百千，收租十石者十余年，收六石九斗者又已二十年，实属子过于母。澄弟与余商：“王氏父子太苦，宜焚券而蠲免之。”初三日请大诚父子祖孙来，涂券发还，令元一每年量谷二石以养其祖，量谷二石一斗分济其叔。三房下首培砂工程已办一半余。

日内作报销其折稿下次寄吉安。大概规模折一件、片三件，交江西耆公代为附奏。兹由萧大满等手带至吉安，弟派妥人即日送江西省城，限五日送到。耆、龙、李三处并有信，接复信，专丁送家可也。

左季高待弟极关切，弟即宜以真心相向，不可常怀智术以相迎距。凡人以伪来，我以诚往，久之则伪者亦共趋于诚矣。

李迪庵新放浙中方伯，此亦军兴以来一仅见之事。渠用兵得一暇字诀。不特其平日从容整理，即其临阵，亦回翔审慎，定静安虑。弟理繁之才胜于迪庵，惟临敌恐不能如其镇静。至于与官场交接，吾兄弟患在略识世态而又怀一肚皮不合时宜，既不能硬，又不能软，所以到处寡合。迪安妙在全不识世态，其腹中虽也怀些不合时宜，却一味浑含，永不发露。我兄弟则时时发露，终非载福之道。雪琴与我兄弟最相似，亦所如寡合也。弟当以我为戒，一味浑厚，绝不发露。将来养得纯熟，身体也健王，子孙也受用，无惯习机械变诈，恐愈久而愈薄耳。

李云麟尚在吉安营否？其上我书，才识实超流辈，亦不免失之高亢。其弊与我略同。长沙官场，弟亦通信否？此等酬应自不可少，当力矫我之失而另立途辙。余生平制行有似萧望之、盖宽饶一流人，常恐终蹈祸机，故教弟辈制行，早蹈中和一路，勿效我之褊激也。黄子春丁外艰，大约年内回省，新任又不知何人。吾邑县运，如王、刘之没，可谓不振；迪庵之简放，可谓极盛。若能得一贤令尹来，则受福多矣。余身体平安。近日心血积亏，略似怔忡之象。上下四宅小大安好，诸儿读书如常，无劳远注。顺问近好。

兄国藩手草

235．致沅弟十二月十四夜

无恒则一事无成。带勇以体察人才为第一，营规、战术次之。

沅甫九弟左右：

十二日正七、有十归，接弟信，备悉一切。

定湘营既至三曲滩，其营官成章鉴亦武弁中之不可多得者，弟可与之款接。

来书谓意趣不在此，则兴会索然。此却大不可。凡人作一事，便须全副精神注在此一事，首尾不懈，不可见异思迁，做这样想那样，坐这山望那山。人而无恒，终身一无所成。我生平坐犯无恒的弊病，实在受害不小。当翰林时，应留心诗字，则好涉猎它书，以纷其志。读性理书时，则杂以诗文各集，以歧其趋。在六部时，又不甚实力讲求公事。在外带兵，又不能竭力专治军事，或读书写字以乱其志意。坐是垂老而百无一成。即水军一事，亦掘井九仞而不及泉，弟当以为鉴戒。现在带勇，即埋头尽力以求带勇之法，早夜孳孳，日所思，夜所梦，舍带勇以外则一概不管。不可又想读书，又想中举，又想作州县，纷纷扰扰，千头万绪，将来又蹈我之复辙，百无一成，悔之晚矣。

带勇之法，以体察人才为第一，整顿营规、讲求战守次之。《得胜歌》中各条，一一皆宜详求。至于口粮一事，不宜过于忧虑，不可时常发禀。弟营既得楚局每月六千，又得江局月二三千，便是极好境遇。李希庵十二来家，言迪庵意欲帮弟饷万金。又余有浙盐赢余万五千两在江省，昨盐局专丁前来禀询，余嘱其解交藩库充饷。将来此款或可酌解弟营，但弟不宜指请耳。饷项既不劳心，全副精神讲求前者数事，行有余力则联络各营，款接绅士。身体虽弱，却不宜过于爱惜，精神愈用则愈出，阳气愈提则愈盛。每日作事愈多，则夜间临睡愈快活。若存一爱惜精神的意思，将前将却，奄奄无气，决难成事。凡此皆因弟兴会索然之言而切戒之者也。弟宜以李迪庵为法，不慌不忙，盈科后进，到八九个月后，必有一番回甘滋味出来。余生平坐无恒流弊极大，今老矣，不能不教诫吾弟吾子。

邓先生品学极好，甲三八股文有长进，亦山先生亦请邓改文。亦山教书严肃，学生甚为畏惮。吾家戏言戏动积习，明年吾在家当与两先生尽改之。

下游镇江、瓜洲同日克复，金陵指日可克。厚庵放闽中提督，已赴金陵会剿，准其专折奏事。九江亦即日可复。大约军事在吉安、抚、建等府结局，贤弟勉之。吾为其始，弟善其终，实有厚望。若稍参以客气，将以志，则不能为我增气也。营中哨队诸人气尚完固否？下次祈书及。家中四宅平安。澄弟十四日赴县吊丧。余无它事，顺问近好。

兄国藩草

236．致沅弟十二月二十一日

惭对江西绅士，请为救正补苴。

沅甫九弟左右：

十九日亮一等归，接展来函，具悉一切。

临江克复，从此吉安当易为力，弟黾勉为之。大约明春可复吉郡，明夏可克抚、建。凡兄所未了之事，弟能为我了之，则余之愧憾可稍减矣。

余前在江西，所以郁郁不得意者：第一不能干预民事，有剥民之权，无泽民之位，满腹诚心无处施展；第二不能接见官员，凡省中文武官僚晋接有稽，语言有察；第三不能联络绅士，凡绅士与我营款惬，则或因吃醋而获咎万篪轩是也。坐是数者，方寸郁郁，无以自伸。然此只坐不应驻扎省垣，故生出许多烦恼耳。弟今不驻省城，除接见官员一事无庸议外，至爱民、联绅二端皆可实心求之。现在饷项颇充，凡抽厘劝捐，决计停之。兵勇扰民，严行禁之。则吾夙昔爱民之诚心，弟可为我宣达一二矣。

吾在江西，各绅士为我劝捐八九十万，未能为江西除贼安民。今年丁忧奔丧太快，若恝然弃去，置绅士于不顾者，此余之所悔也若少迟数日，与诸绅往复书问乃妥。弟当为余弥缝此阙。每与绅士书札往还，或接见畅谈，具言江绅待家兄甚厚，家兄抱愧甚深等语。就中如刘仰素、甘子大二人，余尤对之有愧。刘系余请之带水师，三年辛苦，战功日著，渠不负吾之知，而余不克始终与共患难。甘系余请之管粮台，委曲成全，劳怨兼任，而余以丁忧遽归，未能为渠料理前程。此二人皆余所惭对，弟为我救正而补苴之。

余在外数年，吃亏受气实亦不少，他无所惭，独惭对江西绅士。此日内省躬责己之一端耳。弟此次在营境遇颇好，不可再有牢骚之气，心平志和，以迓天休。至嘱至嘱。

承寄回银二百两收到。今冬收外间银数百袁漱六、郭雨三各二百，而家用犹不甚充裕，然后知往岁余之不寄银回家，不孝之罪，上通于天矣。澄弟于十四日赴县，二十日回家。赖古愚十七日上任。亦山先生十七日散学。邓先生尚未去。萧组田、罗伯宜并已归去。韩升亦于十七日旋省矣。

四宅大小平安。余日内心绪少佳，夜不成寐，盖由心血积亏，水不养肝之故，春来当好为调理。甲三所作八股文近颇长进，科一、四、六三人之书尚熟。二先生皆严惮，良师也。一切弟可放心。即颂年祺，不一一。

兄国藩手草

咸丰八年

237．致沅弟正月初四夜

去机巧，求笃实，以浑含诚愚应人，并要强毅自胜。

沅甫九弟左右：

十二月二十八日接弟二十一日手书，欣悉一切。

临江已复，吉安之克实意中事。克吉之后，弟或带中营围攻抚州，听候江抚调度；或率师随迪安北剿皖省，均无不可。届时再行相机商酌。此事我为其始，弟善其终，补我之阙，成父之志，是在贤弟竭力而行之，无为遽怀归志也。

弟书自谓是笃实一路人，吾自信亦笃实人，只为阅历世途，饱更事变，略参些机权作用，把自家学坏了。实则作用万不如人，徒惹人笑，教人怀恨，何益之有？近日忧居猛省，一味向平实处用心，将自家笃实的本质还我真面、复我固有。贤弟此刻在外，亦急须将笃实复还，万不可走入机巧一路，日趋日下也。纵人以巧诈来，我仍以浑含应之，以诚愚应之；久之，则人之意也消。若钩心斗角，相迎相距，则报复无已时耳。

至于强毅之气，决不可无，然强毅与刚愎有别。古语云自胜之谓强。曰强制，曰强恕，曰强为善，皆自胜之义也。如不惯早起，而强之未明即起；不惯庄敬，而强之坐尸立斋；不惯劳苦，而强之与士卒同甘苦，强之勤劳不倦。是即强也。不惯有恒，而强之贞恒，即毅也。舍此而求以客气胜人，是刚愎而已矣。二者相似，而其流相去霄壤，不可不察，不可不谨。

李云麟气强识高，诚为伟器，微嫌辨论过易，弟可令其即日来家，与兄畅叙一切。

兄身体如常。惟中怀郁郁，恒不甚舒鬯，夜间多不成寐，拟请刘镜湖三爷来此一为诊视。闻弟到营后体气大好，极慰极慰。

九弟媳近亦平善。元旦至新宅拜年，叔父、六弟亦来新宅。余与澄弟等初二至白玉堂，初三请本房来新宅。任尊家酬完龙愿三日，因五婶脚痛所许，初四即散，仅至女家及攸宝庵，并未烦动本房。温弟与迪安联姻，大约正月定庚。科四前耍包铳药之纸，微伤其手，现已全愈。邓先生订十八入馆。葛先生拟十六去接。甲三姻事拟对筱房之季女，现尚未定。三女对罗山次子，则已定矣。刘詹岩先生绎得一见否？为我极道歉忱。黄莘翁之家属近况何如？苟有可为力之处，弟为我多方照拂之。渠为劝捐之事呕气不少，吃亏颇多也。母亲之坟，今年当觅一善地改葬。惟兄脚力太弱，而地师又无一可信者，难以下手耳。余不一一，顺问近好，诸惟心照。

国藩手具

再，带勇总以能打仗为第一义。现在久顿坚城之下，无仗可打，亦是闷事。如可移扎水东，当有一二大仗开。第弟营之勇锐气有余，沉毅不足，气浮而不敛，兵家之所忌也，尚祈细察。偶作一对联箴弟云：打仗不慌不忙，先求稳当，次求变化；办事无声无臭，既要精到，又要简捷。贤弟若能行此数语，则为阿兄争气多矣。国藩又行。

238．致沅弟正月十一日

公文须照申照行，不可疏懒。此时以营务为重，不宜常看书。

沅甫九弟左右：

初七、初八连接弟由便足寄回及由胡二、安七送回两信，具悉一切。亮一去时，信中记封有报销折稿，来信未经提及，或未得见耶？二十六早地孔轰倒城垣数丈，而未克成功，此亦如人之生死早迟，时刻自有一定，不可强也。

总理既已接札，则凡承上起下之公文自不得不照申照行，切不可似我疏懒，置之不理也。余生平之失在志大而才疏，有实心而乏实力，坐是百无一成。李云麟之长短亦颇与我相似，如将赴湖北，可先至余家一叙再往。润公近颇综核名实，恐亦未必投洽无间也。

初八日祖父大人八十四冥诞，共二十席。彭寿七、曾题五等皆来，留萧丕八之龙午饭。初九日温弟妇来曾家坳住，二妹子亦同在彼。七十侄女则回老屋。纪泽随易芝生至罗、李、峙衡三家拜年，即至沅堂先生家，吊其师母之丧。温弟十一日至永丰等处拜年。澄弟拟节后至城一次。王福、韩升均不在此，余甚不方便。

近日身体略好。惟回思历年在外办事，愆咎甚多，内省增疚。饮食起居，一切如常，无劳廑虑。今年若能为母亲大人另觅一善地，教子侄略有长进，则此中豁然畅适矣。弟年纪较轻，精力略胜于我，此际正宜提起全力，早夜整刷。昔贤谓宜用猛火煮、漫火温，弟今正用猛火之时也。

李次青之才实不可及，吾在外数年，独觉惭对此人。弟可与之常通书信，一则少表余之歉忱，一则凡事可以请益。

玉班兄送弟《二十二史》甚好。余京中书籍承漱六专人取出，带至江苏松江府署中，此后或易搬回。书虽不可不看，弟此时以营务为重，则不宜常看书。凡人为一事，以专而精，以纷而散。荀子称耳不两听而聪，目不两视而明，庄子称用志不纷，乃凝于神，皆至言也。

家中四宅大小平安。甲五目疾，右目尚未好，略有光，能辨对联字耳，左目已将全好。因谷四胡子仙逝，今日自往一吊，余亦未出门也。诸不详尽，顺问近好。

兄国藩手具

239．致沅弟正月十四日

与人周旋，要有真意，尚要有文饰。水师粮台余银可周济困苦绅民。

沅甫九弟左右：

十二日安五来营，寄第二号家信，谅已收到。

十三日午刻，九弟妇生一女，极为迅速。巳刻余在曾家坳，尚无信息。旋因胡二龙来，余回腰里交付，即闻接内人、四弟妇过去。少顷，龙过曾家坳，则已踏生矣。血晕约大半个时辰，服大补剂，申初全愈。仰仗祖宗福庇，此事平安，弟可放心。

治军总须脚踏实地，克勤小物，乃可日起而有功。凡与人晋接周旋，若无真意，则不足以感人；然徒有真意而无文饰以将之，则真意亦无所托之以出，《礼》所称无文不行也。余生平不讲文饰，到处行不动，近来大悟前非。弟在外办事宜随时斟酌也。

甲三十三日回家，芝生十三日复来。温弟与李家定二月十三日拨庚。龙达生解元初七、初九宿腰里，初八宿小界家中。四宅平安，不必挂念。顺问近好。

兄国藩手草

闻我水师粮台银两尚有赢余，弟营此时不阙银用，不必解往。若绅民中实在流离困苦者，亦可随便周济。兄往日在营艰窘异常，初不能放手作一事，至今追恨。弟若有宜周济之处，水师粮台尚可解银二千前往。应酬亦须放手，办在绅士百姓身上，尤宜放手也。十四日又行

240．致沅弟 ⁽¹⁾ 正月十六日

介绍李卿云赴吉安投效，可酌处之。

沅甫九弟左右：

十二、十四日连发第二、三号信，想次第收到。

兹有旧戈什哈李卿云千里来投，特命其驰赴吉安，交弟差遣，尚属有用之才。渠系李竹屋之族侄，曾在次青平江营充当哨官两年，受伤假归。战阵之事，自所惯见。据次青屡称其善于打仗。余观其平日语言过多，恐其稍涉于浮，临阵或未必稳实。然其抚绥士卒颇有恩意，又大小经百余战，甘苦备尝，究为难得。在湘营充哨长则或不宜，充队长则已有余；若派总查等杂职则必胜任。弟可酌处之。

九弟妇产后三日平安，尚服补剂以扶养之。厚二十五日来，下午归去，代雇乳母。四宅小大均吉。葛先生今日可到，邓先生今日始去接也。韩升、王福尚无一人来家，殊不方便。弟处得彭椿年便可了办一切否？诸不一一，顺问近好。

兄国藩手草

————————————————————

(1)  抄本顶批：“此纸亦不录。”

241．致沅弟正月十九日

以真爱之心对待兵勇百姓，则可得民心勇心。

沅甫九弟左右：

正月十七日蒋一等归，接十一日信，借悉一切。兄于初五、十二、十四、十六共发四信，十六之信系交戈什哈李卿云带去，中有报销折稿，计二月初可到。次青处回信及密件，弟办理甚好。

民宜爱而刁民不必爱，绅宜敬而劣绅不必敬。弟在外能如此条理分明，则凡兄之缺憾，弟可一一为我弥缝而匡救之矣。昨信言无本不立，无文不行，大抵与兵勇及百姓交际，只要此心真实爱之，即可见谅于下。余之所以颇得民心勇心者，此也。与官员及绅士交际，则心虽有等差而外之仪文不可不稍隆，余之所以不获于官场者，此也。去年与弟握别之时，谆谆嘱弟，以效我之长，戒我之短。数月以来，观弟一切施行，果能体此二语，欣慰之至。惟作事贵于有恒，精力难于持久，必须日新又新，慎而加慎，庶几常葆令名，益崇德业。

亦山先生十六日到，十七日上学。科四、科六书尚熟。九弟妇近日平安。季洪所请乳母十七已到。六弟妇、二妹子、青山舅舅皆常在左右不离。南五舅爹十七日来，十九日归。邓先生十九日可到。余身体如常。请刘镜湖先生，要二十四五始至。四宅眷口均吉。母亲改卜吉城之事，余常常在念。现请刘为章来乡，大约正月可到。猫面脑之地，必须渠与尧阶等一看始可放心。此外寻新穴颇不易得，然余决志在今年办妥。新宁知县许九霞过此，自言于风水颇精，许来帮同寻觅。惟渠新被劾，未便在乡久住。弟在外亦尝闻有明眼人可延至家者否？若无其人，不必为此更纷心也。余俟续布，即候近好。

兄国藩手草

242．致沅弟正月二十九日

周济绅民，系指目击最困苦者，非为沽名之举。

沅甫九弟左右：

二十七日刘福一等四人者归，接弟信，并《二十二史》七十二套，金、史赙银三百两，具悉一切。此书十七史系汲古阁本，《宋》《辽》《金》《元》系宏简录，《明史》系殿本。较之兄丙申年所购者多《明史》一种，余略相类，在吾乡已极为难得矣。吾后在京亦未另买有全史，仅添买《辽》《金》《元》《明》四史及《史》《汉》各佳本而已。《宋史》至今未办，盖阙典也。

吉贼决志不窜，将来必与浔贼同一办法，想非夏末秋初不能得手。弟当坚耐以待之。迪安去岁在浔于开濠守逻之外，间亦读书习字。弟处所掘长濠如果十分可靠，将来亦有闲隙可以偷看书籍，目前则须极力讲求濠工巡逻也。

澄弟于二十二日下县。赖明府于蝗蝻事办理极为认真，有信邀绅士去。温弟于二十五日回家。亦山先生二十二日归，二十六复来。瀛皆先生二十上学，二十二日开课，亦山亦执贽受业。甲五目疾总未甚好，右目外云如故，左目已属大好，究不能与常人一般。九弟妇体气极弱，服峻补之剂，日有起色。再过数日，应可出房照料杂事。青山二十七日暂归，余嘱其初一复来。二十八日夕接弟二十二日信，亦请青山在此多住月余，二月内必坚留之也。

周济受害绅民，非泛爱博施之谓，但偶遇一家之中杀害数口者、流转迁徙归来无食者、房屋被焚栖止靡定者，或与之数十金，以周其急。先星冈公云济人须济急时无。又云随缘布施，专以目之所触为主，即孟子所称“是乃仁术也”。若目无所触而泛求被害之家而济之，与造册发赈一例，则带兵者专行沽名之事，必为地方官所讥，且有挂小漏万之虑。弟之所见，深为切中事理。余系因昔年湖口绅士受害之惨，无力济之，故推而及于吉安，非欲弟无故而为沽名之举也。

金、史谢信此次未写，少迟再寄。李雨苍二十九日到家。孙朗青、吴贯槎均来。初四日系先大夫初周年忌辰，敬办小祥祭事。俟日内再行详布。即问近好，诸惟心照。

兄国藩手草

243．致沅弟 ⁽¹⁾ 二月初二日

前在江西不得与闻民事，所在龃龉，中怀抑塞。

沅甫九弟左右：

二十九日发第六号信，交刘福一等带至营中，想已接到。

日内家中小大平安。澄侯初二未刻自县城归来，季洪初二可来新宅。父大人初四日周年忌辰，只请本房，余俱不便惊动。祭祀全依朱子家礼，早起至坟山泣奠，日中在家恭祭也。

吴贯槎齐源由桂东来此住二日。外间言萧浚川在樟树小败，究竟情形若何？下次可便述一二。

弟昨信劝我不必引前事以自艾。余在外立志以爱民为主，在江西捐银不少，不克立功，凡关系民事者一概不得与闻。又性素拙直，不善联络地方官，所在龃龉。坐是中怀抑塞，亦常有自艾之意。春来间服补剂，医者以为水不养肝之所致，待刘镜湖来，加意调理，或可就痊。余自知谨慎，弟尽可放心。余俟续布，顺问近好，不戬。

兄国藩手草

再，九弟妇初一日微觉受寒，现服代三之剂，季洪亦间有参酌，已痊愈矣。镜湖先生来，当请其诊视，服大补剂也。又行。初三日午刻

再，余所为《水师得胜歌》《陆军得胜歌》，吉安各营尚有之否？望弟觅一二分寄回为要。

涤字　二月三日又行

————————————————————

(1)  从“再，九弟妇初一日微觉受寒”以下两段，抄本顶批：“不录。”

244．致沅弟二月十四日

以己营为全军榜样，严密巡逻。

沅甫九弟左右：

春二等归，接弟手函，敬悉一切。

吉安贼势虽蹙，而水东无路可窜，自不能不死守穷城，即迟至五六月始行克复，亦属意中之事。弟当坚意忍耐，不可欲速烦闷。濠沟既成，总宜细心巡守，使之无粒米勺水之接济，无蚍蜉蚁子之文报，则十日内外即已迫不可忍。欲得巡逻严密，须自弟营为始。弟既有总理名目，又夙为人望所属，弟行则众营随之以行，止则众营随之以止，勤则皆勤，怠则皆怠。观瞻之所在也。僧王每夜于五更自出巡濠，天明方归。此近人所传颂者。

家中日内小大平安。九弟妇前于初五夜病势颇重，汗出粘手，兼以脾虚发泄，服大补剂蓍、党各四两，配以鹿茸、丽参，日就痊可。而初一伤风，略有寒邪在内。初十日葛甸四先生稍投表剂，立即霍然。十一二三又进大补剂，刻已满月复元矣。十三日鼎三侄订庚，余兄弟及甲三、甲五、科一、四、六皆至白玉堂。易芝生自长沙归家做媒，渠今年馆左季高家故也。共四席，仅请本房。先与李家订定，除庚帖之外，一概礼物不用。十一日，六弟除降服共二席。十三日，王壬秋、罗伯宜来，而李秉苑及营中各弁亦来数人。尧阶于初三日来，十四始归。李雨苍至霞仙处，顷亦归矣。应接不暇，是以春二等多住二日。胡二前以龙愿假归，此次亦同赴营，弟可收用。厚一弟亦求赴营，渠以厚三、厚五皆在厘局当差，故涎羡而有此行。或收与否，在弟斟酌。同在宗盟，恐弟亦难处置耳。史士良同年所送赙仪二百金，兹璧去百五十金，金眉生观察送百金，兹璧去七十金，望弟于近日寄去。余身体平安，夜不成寐近亦略好。四弟于初五六至永市开蝗蝻局，初八即归。六弟起行大约在二十一二也。余不一一，统俟续布。

兄国藩手草

245．致沅弟二月十七日

许与李次青将来联儿女姻。勉沅甫带勇耐烦。

沅甫九弟左右：

十四日发第八号信，交春二等带往，并带璧还金、史两处银二百二十两，想将收到。是夕接弟初七夜信，得知一切。

贵溪紧急之说确否？近日消息何如？次青非常之才，带勇虽非所长，然亦有百折不回之气。其在兄处，尤为肝胆照人，始终可感。兄在外数年，独惭无以对渠。去腊遣韩升至李家省视，其家略送仪物。又与次青约成婚姻，以申永好。目下两家儿女无相当者，将来渠或三索得男，弟之次女、三女可与之订婚。兄信已许之矣。在吉安，望常常与之通信。专人往返，想十余日可归也。但得次青生还与兄相见，则同甘苦患难诸人中，尚不至留莫大之愧歉耳。

昔耿恭简公谓居官以耐烦为第一要义，带勇亦然。兄之短处在此，屡次谆谆教弟亦在此。二十七日来书，有云“仰鼻息于傀儡膻腥之辈，又岂吾心之所乐”，此已露出不耐烦之端倪，将来恐不免于龃龉。去岁握别时，曾以惩余之短相箴，乞无忘也。

甲三《史》、《汉》、韩文二月中可看毕，三月即看《近思录》《周易折中》《四书汇参》等书。一则使略知立身行己之大要，一则有益于制艺也。

李雨苍于十七日起行赴鄂。渠长处在精力坚强，聪明过人，短处在举止轻佻，言语伤易，恐咏公亦未能十分垂青。澄侯弟于十五日上永丰，十九可归。温甫弟于二十一日起程，大约三月半可至吉安也。

九弟妇日内全愈，业在地下照料一切。展转床褥已历弥月，亦由体气素弱之故。以后再服补剂，必有大裨，弟尽可放心。余不一一。

兄国藩手草

246．致沅弟三月初六日

长傲多言为凶德，宜一味言忠信行笃敬。

沅甫九弟左右：

初三日刘福一等归，接来信，借悉一切。

城贼围困已久，计不久亦可攻克。惟严断文报是第一要义，弟当以身先之。

家中四宅平安。季弟尚在湘潭，澄弟初二日自县城归矣。余身体不适。初二日住白玉堂，夜不成寐。温弟何日至吉安？在县城、长沙等处尚顺遂否？

古来言凶德致败者约有二端：曰长傲，曰多言。丹朱之不肖，曰傲曰嚚讼，即多言也。历观名公巨卿，多以此二端败家丧生。余生平颇病执拗，德之傲也；不甚多言，而笔下亦略近乎嚚讼。静中默省愆尤，我之处处获戾，其源不外此二者。温弟性格略与我相似，而发言尤为尖刻。凡傲之凌物，不必定以言语加人，有以神气凌之者矣，有以面色凌之者矣。温弟之神气稍有英发之姿，面色间有蛮很之象，最易凌人。凡中心不可有所恃，心有所恃则达于面貌。以门地言，我之物望大减，方且恐为子弟之累；以才识言，近今军中炼出人才颇多，弟等亦无过人之处。皆不可恃。只宜抑然自下，一味言忠信行笃敬，庶几可以遮护旧失、整顿新气。否则，人皆厌薄之矣。沅弟持躬涉世，差为妥叶。温弟则谈笑讥讽，要强充老手，犹不免有旧习。不可不猛省！不可不痛改！闻在县有随意嘲讽之事，有怪人差帖之意，急宜惩之。余在军多年，岂无一节可取？只因傲之一字，百无一成，故谆谆教诸弟以为戒也。九弟妇近已全好，无劳挂念。沅在营宜整刷精神，不可懈怠。至嘱。

兄国藩手草

247．致沅弟三月十三日

在外数年，一事无成。错误之事，触端悔悟。

沅甫九弟左右：

初十日接初三日来书，具悉一切。

余在白玉堂住五日，初七日仍回新宅。身体总未全好。回思往事，处处感怀，而于湖口一关未得攻破，心以为恨。虽经杨、彭、二李攻破而未得目见，亦常觉梦魂萦绕于其间。此外错误之事，触端悔悟，恒少泰宇，每恨不得与弟同聚，畅叙衷曲也。尧阶初九日来，霞仙与其叔镜翁至今未来。服药亦不甚得法，心血耗亏，骤难奏效。

九弟妇全好，十二日带五妹子至新宅出行。甲三十一日晋省，备寿屏一架、寿幛一悬，送贺太太五十生日。澄侯在县，初二归来后未多出门。科一、四、六读书如常。科九亦读至“经既明”等句。四宅小大眷口平安，无劳廑念。

姚秋浦索讨贼檄文，家中竟无稿本全 ⁽¹⁾ 。在外数年，一事无成。每念昔年鸿爪，便若赧然无以自安者。有始无终，内省多疚。

湖口水师刘副将国斌来乡，道旧叙故，略开怀抱。闻雪琴时时系念，尤为笃挚。次青眷口至章门寻视，余闻之尤用愧切。使次青去乡从军者，皆因不才而出也。若得东路大定，次青归来，握手痛谈，此心庶几少释耳。弟在吉，宜以书常致次青。余前有信求润公保之。闻润公近解万金至贵溪，奏派次青防浙一路，张皇而提挈之，次青于是乎增辉光矣。

兄国藩手草

————————————————————

(1)  “全”字抄本删。

248．致沅弟三月二十四日

既惩长傲、多言二弊，又须勤奋以图自立。

沅甫九弟左右：

二十日胡二等归，接弟十三夜书，具悉一切。

所论兄之善处，虽未克当，然亦足以自怡。兄之郁郁不自得者，以生平行事有初鲜终；此次又草草去职，致失物望，不无内疚。

朱尧阶于初九日来家。刘霞仙侍其叔父镜湖于十三日来家，悉心诊视。先用开痰之剂，旋服解郁之方，日有效验。镜叟于十九日归去，以二十五日为季子完娶也。霞仙亦于二十三日归去。

长傲、多言二弊，历观前世卿大夫兴衰及近日官场所以致祸福之由，未尝不视此二者为枢机，故愿与诸弟共相鉴诫。第能惩此二者，而不能勤奋以图自立，则仍无以兴家而立业。故又在乎振刷精神，力求有恒，以改我之旧辙而振家之丕基。弟在外数月，声望颇隆，总须始终如一，毋怠毋荒，庶几于弟为初旭之升，而于兄亦代为桑榆之补。至嘱至嘱。

次青奏赴浙江，令人阅之气王。以次青之坚忍，固宜有出头之一日，而咏公亦可谓天下之快人快事矣。

弟劝我与左季高通书问。此次暂未暇作，准于下次寄弟处转递。此亦兄长傲之一端。弟既有言，不敢遂非也。

家中四宅小大平安。纪泽尚未归，闻二十一日在省起行。韩升二十二日来家，渠二人当酌派一人前赴弟营。余不一一，顺问近好，统惟心照。

兄国藩手草

249．致沅弟三月三十日

胸多抑郁，怨天尤人，则不可涉世、养德、保身。

沅甫九弟左右：

春二、安五归，接手书，知营中一切平善，至为欣慰。

次青二月以后无信寄我，其眷属至江西不知果得一面否？弟寄接到胡中丞奏伊入浙之稿，未知果否成行？顷得耆中丞十三日书，言浙省江山、兰溪两县失守，调次青前往会剿。是次青近日声光亦渐渐脍炙人口。广信、衢州两府不失，似浙中终可无虑，未审近事究复如何？广东探报，言逆夷有船至上海，亦恐其为金陵余孽所攀援。若无此等意外波折，则洪杨股匪不患今岁不平耳。

九江竟尚未克，林启荣之坚忍实不可及。闻麻城防兵于三月十日小挫一次，未知确否？弟于次青、迪、厚、雪琴等处须多通音问，俾余亦略有见闻也。

家中四宅大小眷口清吉。兄病体已愈十之七八，日内并未服药，夜间亦能熟睡，至子丑以后则醒，是中年后人常态，不足异也。纪泽自省城归，二十五日到家。尧阶二十六日归去。澄侯二十七日赴永丰，为书院监课事。湘阴吴贞阶司马于二十六日来乡，是厚庵嘱其来一省视，次日归去。

余所奏报销大概规模一折，奉朱批：“该部议奏。”户部奏于二月初九日。复奏言“曾〈国藩〉 ⁽¹⁾ 所拟尚属妥协”云云。至将来需用部费不下数万。闻杨、彭在华阳镇抽厘，每月可得二万，系雪琴督同凌荫庭、刘国斌等经纪其事，其银归水营杨、彭两大股分用。余偶言可从此项下设法筹出部费，贞阶力赞其议。想杨、彭亦必允从。此款有着，则余心又少一牵挂。

郭意诚信言四月当来乡一次。胡莲舫信言五月当来一次。余前荐许仙屏至杨军门处，系厚庵专人来此请荐作奏者。余荐意诚、仙屏二人，闻胡中丞荐刘小钺芳蕙，袁州人，已为起草一次，不知尚须再请仙屏否？余因厚庵未续有缄来，故未先告仙屏也。仙屏上次有一信与余，尚未复信。若已来吉营，乞先为致意。季高处此次匆遽，尚未作书，下次决不食言。

温弟尚在吉安否？前胡二等赴吉，余信中未道及温弟事。两弟相晤时，日内必甚欢畅。温弟丰神较峻，与兄之伉直简憺虽微有不同，而其难于谐世，则殊途而同归。余常用为虑。大抵胸多抑郁，怨天尤人，不特不可以涉世，亦非所以养德；不特无以养德，亦非所以保身。中年以后，则肝肾交受其病。盖郁而不畅，则伤木；心火上烁，则伤水。余今日之目疾及夜不成寐，其由来不外乎此。故于两弟时时以平和二字相勖，幸勿视为老生常谈。至要至嘱。

朱云亭妹夫二十七日来看余疾，语及其弟存七尚无功名。兹开具履历名条，望弟即为玉成之。亲族往弟营者人数不少，广厦万间，本弟素志。第善觇国者，睹贤哲在位，则卜其将兴；见冗员浮杂，则知其将替。善觇军者亦然。似宜略为分别，其极无用者，或厚给途费遣之归里，或酌赁民房令住营外，不使军中有惰漫喧杂之象，庶为得宜。至顿兵城下为日太久，恐军气渐懈，如雨后已弛之弓，三日已腐之馔，而主者晏然，不知其不可用。此宜深察者也。附近百姓果有骚扰情事否？此亦宜深察者也。

目力极疲，此次用先大夫眼镜，故字略小，而蒙蒙者仍如故。温弟未及另缄，谅之。

兄国藩手草

————————————————————

(1)  《湘乡曾氏文献》墨迹影印件无，据抄本补。

250．致沅弟四月初九日

沅弟在吉安声名极好及邓、葛二师品学兼优是今年得意之事。不可忘求人自辅。

沅甫九弟左右：

四月初五日得一等归，接弟信，得悉一切。

兄回忆往事，时形悔艾，想六弟必备述之。弟所劝譬之语，深中机要，“素位而行”一章，比亦常以自警。只以阴分素亏，血不养肝，即一无所思，已觉心慌肠空，如极饿思食之状。再加以憧扰之思，益觉心无主宰，怔悸不安。

今年有得意之事两端。一则弟在吉安声名极好。两省大府及各营员弁、江省绅民交口称颂，不绝于吾之耳；各处寄弟书及弟与各处禀牍信缄俱详实妥善，犁然有当，不绝于吾之目。一则家中所请邓、葛二师品学俱优，勤严并著。邓师终日端坐，有威可畏，文有根柢而又曲合时趋，讲书极明正义而又易于听受。葛师志趣方正，学规谨严，小儿等畏之如神明，而代管琐事亦甚妥协。此二者皆余所深慰。虽愁闷之际，足以自宽解者也。第声闻之美，可恃而不可恃。兄昔在京中颇著清望，近在军营亦获虚誉。善始者不必善终，行百里者半九十里。誉望一损，远近滋疑。弟目下名望正隆，务宜力持不懈，有始有卒。

治军之道，总以能战为第一义。倘围攻半岁，一旦被贼冲突，不克抵御，或致小挫，则令望隳于一朝。故探骊之法，以善战为得珠，能爱民为第二义，能和协上下官绅为第三义。愿吾弟兢兢业业，日慎一日，到底不懈，则不特为兄补救前非，亦可为吾父增光于泉壤矣。精神愈用而愈出，不可因身体素弱过于保惜；智慧愈苦而愈明，不可因境遇偶拂遽尔摧沮。此次军务，如杨、彭、二李、次青辈皆系磨炼出来，即润翁、罗翁亦大有长进，几于一日千里，独余素有微抱，此次殊乏长进。弟当趁此增番识见，力求长进也。

求人自辅，时时不可忘此意。人才至难，往时在余幕府者，余亦平等相看，不甚钦敬。洎今思之，何可多得！弟常常以求才为急，其阘冗者虽至亲密友不宜久留，恐贤者不愿共事一方也。

澄侯弟初九日晋县，系刘月槎、朱尧阶等约去清算往年公帐。睪山先生近日小疾，服黄芪两余，尚未全愈，请甲五在曾家垇帮同背书。如再数日不愈，拟令科四来从邓先生读，科六则仍从甲五读；若渐愈，则不必耳。纪泽近亦小疾，初八日两人皆停课未作。纪泽出疹，咳嗽亦难遽期全瘳。余自四月来眠兴较好，近读杜佑《通典》，每日二卷，薄者三卷。惟目力极劣，余尚足支持。四宅大小眷口平安。定三舅爹三月十六来，四月初六归去，在新宅住四天，余住老宅。王福初十赴吉安，另有信，兹不详。

兄国藩草

再，弟前请兄与季高通信，兹写一信，弟试观之尚可用否？可用则便中寄省，不可用则下次再写寄可也。又行。

迪安嘱六弟不必进京，厚意可感。弟于迪、厚、润、雪、次青五处，宜常常通问。恽廉访处，弟亦可寄信数次，为释前怨。《欧阳文忠集》，吉安若能觅得，望先寄回。

251．致沅弟 ⁽¹⁾ 四月初十日

请保孙福武职。杜秀才所看之地，东阳非之。

沅甫九弟左右：

初九日发第十五号信交王得一，初十日王福起行赴吉安。王福、韩升侍我有年，均属难得之才。前此有孙福者，屡从我于危难，余在营本思附案一保，事不顺手，因未果行。兹开名条付吉，望弟附案一保。从我既久，众所共知，以保列武职为妥，免将来挂入弹章。丁义方亦系武职，求改文员，未之许也。渠等均思文职，未虑后患，弟可便中略开导之。陈斌尚在后营否？前此保举甚不优，若得便，可一借齿牙余芬，亦须察其近日立行何如耳。上次春二带回之银已交澄侯收到。余不一一，统俟续布。王福到恐在半月矣。

兄国藩草

丰城杜秀才所看之地二处。二十六日余请东阳叔祖往看，宽十同去，二十八日归来。东老以为决不可用。一在板仓，对河骑头者至十余棺之多，吾家安可葬其下乎？一在金瓶山，穴情全无阴阳分合，东老亦深非之。杜秀才被马踶其面，出血数碗，几濒于危，幸有好法师咸三和尚救之得愈。二十九日送之还永丰矣。渠寄信言金瓶山实佳域也，极口叫屈。吾欲自往亲看一次，然恐不出东老之说矣。此外实无地师可信者。弟言不必性急，此事日复一日，不知何时始得成就。兄涤生又及。

————————————————————

(1)  抄本顶批：“此纸不录。”

252．致沅弟四月十七日

凭壕对击，坚忍不出。近为择地而焦灼。

沅甫九弟左右：

十四日胡二等归，接弟初七夜信，具悉一切。

初五日，城贼猛扑，凭壕对击，坚忍不出，最为合法。凡扑人之墙、扑人之濠，扑者客也，应者主也。我若越濠而应之，则是反主为客，所谓致于人者也。我不越濠，则我常为主，所谓致人而不致于人也。稳守稳打，彼自意兴索然。峙衡好越濠击贼，吾常不以为然。凡此等处，悉心推求，皆有一定之理。迪安善战，其得诀在不轻进不轻退六字。弟以类求之可也。

夷船至上海、天津，亦系恫喝之常态。彼所长者，船炮也；其所短者，路极远人极少。若办理得宜，终不足患。

报销奏稿及户部复奏，即日当缄致诸公。依弟来书之意，将来开局时，拟即在湖口水次盖银钱所。张小山、魏召亭、李复生诸公多年亲依该所，现存银万余两，即可为开局诸公用费及部中使费。六君子不必皆到，此局但得伯符、小泉二人入场即可了办。若六弟在浔较久，则可至局中照护周旋；若六弟不在浔阳，则弟克吉后，回家一行，仍须往该局为我照护周旋也。至户部承书说定费资，目下筠仙在京似可料理，将来胡莲舫进京亦可帮助。

筠仙顷有书来，言弟名远震京师。盛名之下，其实难副，弟须慎之又慎。兹将原书抄送一阅。

家中四宅小大平安。兄夜来渐能成寐。葛亦山先生病尚未愈，而教书工课如常。刘为章在白果看地，余与尧、霞不以为然。第二次往看岳龙，则飘然不反，回湘潭筱岑家去矣。顷有杜茂才者，丰城人，避难来住永丰，至我家投效，因留其看地。据刘与杜二人言，周璧冲有凶煞，是宜速改。余观杜之识似胜于刘，并胜于近处诸人，不知视东阳叔祖何如耳？余心时时未忘改葬一事，而苦自己不善看，又苦无最贴心之人。弟意以东阳叔祖为主，渠亦难于远出寻求，且上等者自须先自为谋。日夜念此，至焦灼耳。

先大父、先太夫人尚未有祭祀之费，温弟临行捐银百两，余以刘国斌之赠亦捐银百两，弟可设法捐资否？四弟、季弟则以弟昨寄之银内提百金为二人捐款。合之当业二处，每年可得谷六七十石，起祠堂，树墓表，尚属易办。吾精力日衰，心好古文，颇知其意而不能多作，日内思为三代考妣作三墓表，虑不克工，亦尚惮于动手也。先考妣祠宇若不能另起，或另买二宅作住屋，即以腰里新屋为祠亦无不可。其天家赐物及宗器祭器等概藏于祠堂，庶有所归宿，将来京中运回之书籍及家中先后置书亦贮于此祠。吾生平坐不善收拾，为咎甚巨，所得诸物随手散去，至今追悔不已。然趁此收拾，亦尚有可为。弟收拾佳物较善于诸昆，从此益当细心检点，凡有用之物不宜抛散也。澄弟在县尚未归，季弟往邵阳邓光一家，此次恐无信，并告。

兄国藩具

253．致沅弟四月二十三日

喜攻下九江。吉安敌军常有死斗之意，宜时时防备。再商先人祠宇之事。

沅甫九弟左右：

二十一日春二等归，接手书，知九江克复，喜慰无量。迪安专人来报，十八夜始到。润芝中丞递报二十日到。屠戮净尽，三省官绅士民同为称快。从此抚、建、吉安贼胆愈寒。吉贼颇悍，常有出濠死斗攻扑营盘之意，宜时时防备。弟之职分，以战守为第一义，爱民次之，联络上下官绅及各营弁勇又次之。已屡言之矣，务望持之以恒、始终如一为要。

前书言先大夫竹亭公祠宇公费，不知弟意以为然否？如此举有成，则此后凡有书籍、法帖、钟鼎、彝器皆可存置祠中。先世之积累稍立基业，吾兄弟之什物有所归宿，即如弟寄回之《二十三史》，许仙屏《书谱》，皆可收存，为之目录。若家运隆盛，将来收积之物，兄弟子姓继继承承，尚当不替也。

永丰杜秀才在新桥下看得二地，据称的是佳城，日内当去亲看。

罗罗山之夫人张氏于二十一日仙逝，定于五月一日发引，拟令甲三前去吊唁。二十八日去，初一日归也。余不一一。

兄国藩手具

许仙屏信阅毕封送。

254．致沅弟五月初五日

愿忍耐谨慎，攻取吉安。望捐银修先人祠堂。

沅甫九弟左右：

五月二日接四月二十三寄信，借悉一切。

城贼于十七早、二十日、二十二夜均来扑我濠，如飞蛾之扑烛，多扑几次，受创愈甚，成功愈易。惟日夜巡守，刻不可懈。若攻围日久，而仍令其逃窜，则咎责匪轻。弟既有统领之名，自应认真查察，比他人尤为辛苦，乃足足〔此字衍〕以资董率。九江克复，闻抚州亦已收复，建昌想亦于日内可复。吉贼无路可走，收功当在秋间。较各处独为迟滞，弟不必慌忙，但当稳围稳守，虽迟至冬间克复亦可无碍，只求全城屠戮，不使一名漏网耳。若似瑞、临之有贼外窜，或似武昌之半夜潜窜，则虽速亦为人所诟病。如似九江之斩刈殆尽，则虽迟亦无后患。愿弟忍耐谨慎，勉卒此功。至要至要。

余病体渐好，尚未全愈，夜间总不能酣睡。心中纠缠，时忆往事，愧悔憧扰，不能摆脱。四月底作先大夫祭费记一首，兹送交贤弟一阅，不知尚可用否？此事温弟极为认真，望弟另誊一本寄温弟阅看。此本仍便中寄回，盖家中抄手太少，别无副本也。四宅大小眷口平安。邓师初一日散学归去，葛师初四日归去。今年家中学生，科一进功最多，科四、科六次之，甲三又次之。甲五病目，科三在紫甸，皆未得勤课也。

弟在营所寄银回，先后均照数收到。其随处留心，数目多寡，斟酌妥善。余在外未付银至家，实因初出之时，默立此誓；又于发州县信中以“不要钱不怕死”六字自明。不欲自欺其志，而令老父在家受尽窘迫、百计经营，至今以为深痛。弟之取与，与塔、罗、杨、彭、二李诸公相仿，有其不及，无或过也；尽可如此办理，不必多疑。顷与叔父各捐银五十两，积为星冈公，余又捐二十两于辅臣公，三十两于竟希公矣。若弟能于竟公、星公、竹公三世各捐少许，使修立三代祠堂，即于三年内可以兴工，是弟有功于先人，可以盖阿兄之愆矣。修祠或即用腰里新宅，或于利见斋另修，或另买田地，弟意如何，便中复示。公费则各立经管，祠堂则三代共之。此余之意也。

罗罗山夫人仙逝，余令纪泽于二十八日往吊。初一早发引，主系纪泽写，未另点朱。办理甚为热闹。初三日辅臣公生日，在吉公祠祭。黎明行礼，科一、科三、四皆往，科六未去。初二日接温弟信，系在湖北抚署所发。

九江一案，杨、李皆赏黄马褂，官、胡皆加太子少保，想弟处亦已闻之。温弟至黄安与迪庵相会后，或留营，或进京，尚未可知。

弟素体弱，比来天热，尚耐劳否？至念至念。羞饵滋补较善于药。如滋阴则海参炖鸭而加以益智仁，补阳则丽参蒸乌鸡或精肉之类。良方甚多，胜于专服水药也。不一一。

兄国藩手具

255．致沅弟五月初六日

勉慰不可焦灼，宜平心静气。喜保同知花翎。

沅弟左右：

昨信书就未发，初五夜玉六等归，又接弟信，报抚州之复，它郡易而吉州难，余固恐弟之焦灼也。一经焦躁，则心绪少佳，办事不能妥善。余前年所以废弛，亦以焦躁故尔。总宜平心静气，稳稳办去。

余前言弟之职以能战为第一义，爱民第二，联络各营将士、各省官绅为第三。今此天暑困人，弟体素弱，如不能兼顾，则将联络一层少为放松，即第二层亦可不必认真，惟能战一层，则刻不可懈。目下濠沟究有几道？其不甚可靠者尚有几段？下次详细见告。九江修濠六道，宽深各二丈，吉安可仿为之否？

弟保同知花翎，甚好甚好。将来克复府城，自可保升太守。吾不以弟得升阶为喜，喜弟之吏才更优于将才，将来或可勉作循吏，切实做几件施泽于民之事，门户之光也，阿兄之幸也。

龙翰臣方伯与弟信，内批胡中丞奏折，言有副本，勿与它人看。是何奏也？并问。余续具。

兄国藩再行

256．致沅弟五月十六日

请保举周少廉。当趁目下适意之时做出一个局面。

沅甫九弟左右：

十三日安五等归，接手书，借知一切。抚、建各府克复，惟吉安较迟，弟意自不能无介介。然四方围逼，成功亦当在六七两月耳。

家中四宅眷口平安。十二日叔母寿辰，男女共九席，家人等三席。睪山先生十四日来馆，瀛皆先生十五日来馆。澄侯弟于十二晚往永丰一带吊各家之丧，均要余作挽联。余挽贺映南之夫人云：柳絮因风，阃内先芬堪继武姓谢；麻衣如雪，阶前后嗣总能文。挽胡信贤之母云：元女太姬，祖德溯二千余载；周姜京室，帝梦同九十三龄胡母九十三岁。近来精力日减，惟此事尚颇如常。澄弟谓此亦可卜其未遽衰也。

袁漱六之戚郑南乔自松江来，还往年借项二百五十两。具述漱六近状，官声极好，宪眷极渥，学问与书法并大进，江南人仰望甚至，以慰以愧。

杨家滩周俊大兄号少濂，与余同读同考，多年相好。频年先祖、先考妣之丧均来致情。昨来家中，以久试不进，欲投营博一功名，求荐至吉营。余以功牌可得，途费可赠，保举则不可必。渠若果至吉营，望弟即日填功牌送之，兼送以来往途费。如有机可假，或恰逢克复之日，则望保以从九县丞之类；若无机会，亦不勉强。以全余多年旧好。余昔在军营不妄保举，不乱用钱，是以人心不附，至今以为诟病。近日揣摩风会，一变前志。上次有孙、韩、王之托，此次又有周君之托，盖亦情之不得已者。孙、韩、王三人或保文职亦可，渠辈眼高，久已厌薄千、把也。仙屏在营，弟须优保之，借此以汲引人才。余未能超保次青，使之沉沦下位，至今以为大愧大恨之事。仙屏无论在京在外，皆当有所表见。成章鉴是上等好武官，亦宜优保。

弟之公牍信启俱大长进。上次谢王雁汀一缄，系弟一手所成？抑系魏、彭辈初稿润色？祈复示。吴子序现在何处？查明见复，并详问其近况。

余身体尚好，惟出汗甚多，三年前虽酷暑而不出汗，今胸口汗珠累累，而肺气日弱，常用惕然。甲三体亦弱甚，医者劝服补剂，余未敢率尔也。弟近日身体健否？科四、六体气甚好，科四比弟在家时更为结实，科六则活泼如常。是为可喜。甲五目疾十愈其八，右目光总欠四分耳。余不一一，即问近好。

兄国藩手草

再者，人生适意之时不可多得，弟现在上下交誉，军民咸服，颇称适意，不可错过时会，当尽心竭力，做成一个局面。圣门教人不外敬恕二字，天德王道，彻始彻终，性功事功，俱可包括。余生平于敬字无工夫，是以五十而无所成。至于恕字，在京时亦曾讲求及之。近岁在外，恶人以白眼藐视京官，又因本性倔强，渐近于愎，不知不觉做出许多不恕之事，说出许多不恕之话，至今愧耻无已。弟于恕字颇有工夫，天质胜于阿兄一筹。至于敬字，则亦未尝用力，宜从此日致其功，于《论语》之九思，《玉藻》之九容，勉强行之。临之以庄，则下自加敬。习惯自然，久久遂成德器，庶不至徒做一场话说，四十五十而无闻也。兄再行。

257．致沅弟 ⁽¹⁾ 五月三十日

先人改葬后，再议出处。读熟四《通》、两《衍义》，则为有本有末之学。

沅甫九弟左右：

正七归，接一信。启五等归，又接一信。正七以疟，故不能遽回营。启五求于尝新后始去。兹另遣人送信至营，以慰远廑。

三代祠堂或分或合，或在新宅，或另立规模，统俟弟复吉后归家料理。造祠之法，亦听弟与诸弟为之。落成后，我作一碑而已。看地之事，宽十现在代觅，冒暑裹粮，一出动十日半月，又不取我家盘缠，颇为可感。惟吉壤难得，即仅图五患之免，亦不易易。余意欲王父母、父母改葬后，将神道碑立毕，然后或出或处，乃可惟余所欲。

目下在家意绪极不佳，回思往事，无一不惭愧，无一不褊浅。幸弟去秋一出，而江西、湖南物望颇隆。家声将替，自弟振之，兹可欣慰。“靡不有初，鲜克有终”，望弟慎之又慎，总以克终为贵。

家中四宅大小平安。二十三四大水，县城、永丰受害颇甚，我境幸平安无恙。闻季洪有油在永丰，亦已被淹，渠信未之详也。澄弟以三十日赴永丰，因修丞署及蝗虫事。

弟寄归之书皆善本，林氏续选古文雅正，虽向不知名，亦通才也。如有《大学衍义》、《衍义补》二书可买者，望买之。学问之道，能读经史者为根柢，如两《通》杜氏《通典》、马氏《通考》两《衍义》及本朝两《通》徐乾学《读礼通考》、秦蕙田《五礼通考》皆萃《六经》诸史之精，该内圣外王之要。若能熟此六书，或熟其一二，即为有本有末之学。家中现有四《通》而无两《衍义》，祈弟留心。弟目下在营不可看书，致荒废正务。天气炎热，精神有限，宜全用于营事中也。余近作《宾兴堂记》，抄稿寄阅。久荒笔墨，但有间架，全无精意。愧甚愧甚。顺问近好。

兄国藩手草

再，弟尚有二女未许字人。余前与次青约请两家订为婚姻，以申永好。渠二子皆已定聘，余许以渠若于三年之内续生男子，即以弟本年生女许之。当复信之时，未曾与弟往返函商，亦因弟与温、季两弟平日皆佩服次青之为人也。兹特奉告，望弟莞允。次青节孝之后，此次赏不偿劳，余实负之。将来天佑其家，必有余庆也。又及。

此次信交龙勇六送营。勇六即愿留营，不复带回信归也，望弟收用之。倘有家信，另派长夫送归可耳。抚、建之贼，究系窜闽？抑仍入浙？望查明寄归。

玉班观察家订婚之说，余主持之，尽可对，九弟妇意欲少缓，仍请弟为主。月半道场亦待弟归再办也。

余有戈什四人陈考元、向子荣、蒋魁南、詹鸿宾在得胜营，望告知普钦堂，遇便保之。又罗德煌从我最久，现在刘培元营，宜设法优保之，可与刘一商也。余不一一。兄国藩再具。

再，近日天气炎热，余心绪尤劣，愧恨交集。每中夜起立，有怀吾弟，不得相见一为倾吐。外间讥议之辞，弟应得闻十一，便中可密及也。弟近日所事俱合于理，余甚欣慰。惟闻早间晏起，临事少庄敬之象，是亦宜速改者。至嘱至嘱。外江西抚藩粮道信三件，次青信一件，即日专丁驰送。前杨、李、彭公信尚无复音，何也？浙抚信一件，浙绅信一件，专勇飞送次青处，由次青派丁送杭州也。又行。

————————————————————

(1)  从“再”至“又及”一段，抄本有顶批：“此纸不录。”从“此次”至“再具”，抄本有顶批：“此纸亦不录。”从“再”至“又行”，抄本有顶批：“此纸亦不录。”

258．致沅弟六月初四日

奉旨定于初七日起程赴浙。

沅甫九弟左右：

初一日专人至吉营送信。初二夜接弟来信，论敬字义甚详，兼及省中奏请援浙事，劝余起复。是日未刻，郭意城来家述此事，骆中丞业出奏矣。初三日接奉廷寄，饬即赴浙办理军务，与骆奏适相符合。骆奏二十五日发，寄谕二十日自京发也。

圣恩高厚，令臣下得守年余之丧，又令起复，以免避事之责。感激之忱，匪言可喻。兹定于初七日起程，至县停一日，至省停二三日。恐驲路迂远，拟由平江、义宁以至吴城。其张运兰、萧启江诸军，约至河口会齐。将来克复吉安以后，弟所带吉字营即由吉东行至常山等处相会。先大夫少时在南岳烧香，抽得一签云：“双珠齐入手，光采耀杭州。”先大夫尝语余云：“吾诸子当有二人官浙。”今吾与弟赴浙剿贼，或已兆于五十年以前乎？

此次之出，约旨卑思，脚踏实地，但求精而不求阔。目前张、萧二军及弟与次青四军已不下万人，又拟抬船过常、玉二山，略带水师千余人，足敷剿办矣。此外在江各军，有饷则再添，无饷则不添，望弟为我斟酌商办。办文案者，彭椿年最为好手。现请意城送我至吴城，或至玉山，公牍私函意城均可料理。请仙屏即日回奉新，至吴城与我相会。其彭椿年、王福二人，弟随留一人，酌派一人来兄处当差，亦至吴城相会。余若出大道，则由武昌下湖口以至河口；若出捷径，则由义宁、吴城以至河口。许、彭等至吴城，声息自易通也。应办事宜及往年不合之处应行改弦者，弟一一熟思，详书告我。顺问近好。

兄国藩再肃

259．致沅弟六月十六夜

订于十九日由长沙起行，并告知军旅调派诸事。

沅甫九弟左右：

六月十四日接弟初二日信，十六日又接初八日信，借悉一切。所有应复事件，分布如左：

一、余十二日到省，十三四拜客二天，十四日赴中丞宴。十五早赴李宅宴，系丁、陈、孙芝房、周荇农、二黄恕皆、南坡、李仲云、唐树森公请。十五日赴贺宅宴，十六早赴左宅宴。余皆会客，几无暇晷。定于十九日起行，坐船至湖北，停住三五日，至湖口住三五日，然后至河口会齐诸军，始行入浙。

一、定调之军张凯章、朱南桂、胡兼善、萧浚川，此谕旨所派、骆奏所指者也。浚川久劳于外，疲病日甚，有亲未葬。兹已奏明，准假两月，令其回籍。其军派人暂行摄领，带至河口，俟余至河口。或先带入浙，或待萧假旋再行带赴入浙中，均无不可。自此二军之外，又调吴翔冈之千二百人，又至李迪庵处拨调一千人、马队百人。浚川现统四千人，拟令汰选，仅留二千人，合之张、朱、胡、吴、李已八千矣皆精兵。再加次青一军，则逾万矣。吉安克后，再加弟军及刘腾鹤军，则万四五千矣。嫌其太多，尚须选汰。水师但调舢板六十号过玉山，至多不满千人。水陆合计，与弟条陈之数相符。

一、吉安不能遽克，弟与兄不能即日相会，未得面叙一切，深为怅怅。若六月克复，则请弟坐船来吴城，先与兄相会一次，然后回家一行。在家小住月余，再至浙中提调一切。若不速克，则常常通信，总以雪琴水师为枢纽。

一、起程日期一折于十七日自省拜发，折稿附寄一阅。骆中丞前奏清起复赴浙之折，于十五日奉到朱批，嘉其符合圣意，不分畛域，谕旨褒赞。兹亦抄阅。

一、营务处已派王人瑞太守，左公及霞老意也。凡属湘勇，人瑞均可联络。侦探所名目，则照弟之条陈，不复立矣。提调亦难其人，俟弟到营时任之。其稽查各员，颇难得此公明之选，弟可于吉安留心访之。

一、派来之人，朱、萧、李、杨尚未到省，余五戈什哈皆于十六日到长沙。此后弟有信，可派人径送湖口。兄至湖口，大约在七月中也。诸惟心照，顺问近好。

兄国藩手草

260．谕纪泽六月二十二日

丁义方带书四篓，望便中付回。

字谕纪泽儿：

余于二十早至湘阴，二十一日未刻至岳州。丁义方自九江来，带有书四篓。余留《宋元通鉴》《明史》在营，余皆寄家，尔可便中付去。开单附往查收。尔禀告叔祖、四、二叔可也。

涤生手示　岳州

261．致沅弟六月二十三日

十九日自长沙启行，二十宿土星港，二十一宿岳州，二十二宿新堤。

沅甫九弟左右：

十七日接弟一缄，系王福所书，知弟小有不适，比已全愈否？至念至念。

余十九日自长沙启行，夜宿青油望，二十夜宿土星港，二十一宿岳州，二十二宿新堤。阻风半日，南风太久，恐北风亦难遽止也。

弟封还余寄耆公一书，而另以一书附去，所论皆正大之至。弟能如是见理真确，兄复何患哉？惟吴某曾以一缄分诉于余，余许为之关白，复书去仅二日，而自背其说，亦有未安，当更详之耳。弟前后两信所言皆极当，特余精力甚倦，不克力行，日日望弟来助我也。奏折、咨札请周荇农，书启请仙屏，又请帮写者二三人，从弟所陈也。余不一一，即问近好。

兄国藩顿首　新堤舟中

262．致沅弟六月二十七日

二十四日至武昌。已约李迪庵在巴河会晤。

沅甫九弟左右：

在岳州曾寄一缄，不知到否？余于二十二日到新堤。二十四至武昌，寓胡中丞署内，商议一切。酒食应酬数日，初一日可赴下游。李迪庵十九日自武昌赴麻城，二十五日拔营，自蕲水前进，已约其在巴河等候会晤。巴河在黄州下四十里，去鄂垣二百二十里也。浙中之贼，次青六月初八寄胡中丞缄言衢州解围，江山、常山并已收复，不知其尽窜闽中？抑系分扰浙东？看来浙事亦易了耳。

余身体平安。到湖口时大约在七月初八九。自家起行至岳，皆值酷暑，近数日稍凉，服鹿茸数帖，略觉健爽。从此新秋益凉，或可日就安泰。弟七月上旬有信，可专人送至吴城、饶州等处。余不一一。

兄国藩手具　武昌抚署

263．致澄弟季弟六月二十七日

告离长沙至武昌一路行程。约李迪庵及温甫在巴河相会。

澄侯、季洪两弟左右：

在长沙寄一缄，谅早接到。十九日在省开船，夜宿青油望。二十日巳刻至湘阴，因等候郭意城，小为停泊。二更开船，行七十里至土星港宿。二十一日过湖，申刻至岳州。二十二日午刻开行，夜宿新堤。二十三日至嘉鱼县。前此皆顺风，是日申刻后转北风，逆风也。二十四日仍逆风，幸江水流驶，二更尽至武昌。住胡宫保署内。拜客应酬及各署赴宴，计须四五日，至二十九或初一日即可买舟东下。

闻李迪庵兄弟与温弟尚在黄州，已约其在巴河黄州下三十里相会。大约七月初八九可至湖口。

自家起程，酷热异常，至新堤后渐有凉意。余身体平安。前因太热不能耐，近服黄恕皆兄之方吃鹿茸数帖，稍觉振奋。霞仙、意城皆好。霞公过黄州即归，意城过玉山亦当归。两湖年岁丰稔，民气和乐，居然太平气象。余不一一。

国藩手具　书于武昌抚署

264．致澄弟季弟七月初七日

在兰溪舟次为长男及四女订庚。

澄侯、季洪两弟左右：

莘田叔来，接澄老信，旋又接二十一日一缄，借悉一切。兄日来行踪全在日记簿中，抄回一本，巨细咸知。

七月初六日在兰溪舟次为长男及四女订庚。长男媒人请彭雪琴方伯、唐义渠廉访，四女媒人请李希庵、孙筱石两观察。四人中三人皆巴图鲁，亦胜会也。庚书俟有妥便再行付回。又兄前在湘潭买地一所，地契亦俟便付回。四女出抚与洪弟，系奉先大夫之命，庚帖到家，即请洪弟存收。拜帖二分，一继父名一本，生父名从权宜也。余不一一。

兄国藩草　兰溪舟中

265．致沅弟七月初七日

此出立有日记簿，记每日事件。望沅甫早来浙中相助。

沅甫九弟左右：

二十七日在武昌发第二十五号信，不知何日可达？兄此出立有日记簿，记每日事件，兹抄附一览，可得其详。此后凡寄家书，皆以此法行之，庶逐一悉告，不至遗漏。

余于初二日至巴河晤温弟，初四日晤迪庵，初六日晤希庵，彭雪琴、唐义渠皆自下游来迎，可谓胜会。厚庵于六月十一日下攻芜湖，二十七日仍收队回至安庆，余至湖口或可一见。余与温弟、迪、希、雪、霞诸公商酌一切，皆已就绪。惟温、希、胡中丞之意，欲余于营盘附近另觅一县城驻扎，迪、霞之意欲即于营盘内驻扎，二者尚无定见。

报起程日期一折，初五日在巴河奉到朱批：“汝此次奉命即行，足征关心大局，忠勇可尚。俟到营日，将如何布置进剿机宜由驿具奏可也。”钦此。圣恩奖借，报称维艰，精力日亏，恐不堪事。只望吉安克复，弟早来浙中相助，则兄诸事得以整理矣。古来围城亦有三五年不破者，吉贼无路可窜，势不能不尽力死守，望弟勿过于焦急，总宜静心忍耐。至要至要。

在湖北时，胡中丞以鹿茸二架见惠，服之颇有效。近日身体平善，勿以为念。顺问近好。

国藩手具　兰溪发

266．致澄弟季弟七月十三日

衢州解围，江山、常山收复，闽省吃紧。

澄、季两弟左右：

七月十三日在湖口舟次接到澄弟来信，知弟至县城一会王人树即归去矣。

兄于初九日自兰溪开行，十二夜至湖口。行踪一切，俱详载日记中，另抄一阅。浙江衢州于六月初四日解围，江山、常山等县及处州府城均已收复，惟闻龙泉等处尚有大股盘踞。闽省贼情近甚吃紧。余奉旨赴浙，自应俟全浙肃清乃可议及闽事，待至河口会商各营后再行定夺。

科一、四喉痛皆系火亏之故，宜服补剂，以后不可轻试凉药。千万千万！赵玉班丁艰，家中宜送祭幛，待接九弟信再送可也。顺问近好。

兄国藩手具　湖口舟次

267．致沅弟七月十四日

将奏明迪庵修塔公祠、雪琴修水师昭忠祠及湘乡立忠义祠。

沅甫九弟左右：

久未接弟安报，不知近况何如？余在兰溪发一信，由湖北寄左季翁转致，不知得到否也？兰溪初九日与迪、希别，十一日至九江一祭塔公祠，十二日至湖口。厚庵近日体气稍逊。雪琴则神采奕奕，在湖口新修水师昭忠祠，土木之工，一一皆亲手经营，嘱余奏明。迪庵在九江修塔公祠，亦嘱余一奏。余拟会杨、李衔奏之。迪庵又欲与湘乡立忠义祠，亦将一会奏也。

胡中丞之太夫人姓汤于十一日辰刻仙逝。水陆数万人皆仗胡公以生以成，一旦失所依倚，关系甚重。余拟送幛一、联一、银二百，皆书余与温、沅名。玉班兄丁艰，弟如何致情？望速示。顺问近好，余详日记中不另。

兄国藩手具　湖口水营

再，兄于近日受暑，夜间又或受风露，体中小有不适。请焦听堂诊治，服药两帖，已愈矣。闻弟病疟，不知全愈否？罗逢元言尚未愈，韩升之兄言服成章鉴之方，已十愈八九。澄侯信言十六日全好，则尚未悉后小有反复也。七月以来，不审全复元否？体气素弱，不宜多服克伐之剂，而有病在身，又不宜服补剂，殊为惦念。吉安克复尚无把握，千万不可焦急，日慎一日，以求其事之济。一怀焦愤之念，则恐无成耳。千万忍耐！千万忍耐！“久而敬之”四字，不特处朋友为然，即凡事亦莫不然。至嘱。

国藩再墨　十四夜

268．致沅弟七月十七日

送来鹿茸片和鹿茸丸。

沅甫九弟左右：

在湖北兰溪发两信。十二至湖口，十五发一信交罗逢元专丁送至吉安，不知到否？自出长沙后，未接弟信将一月矣，心极悬悬。

王福到，问弟近状，据云在南昌买鹿茸片、丽参之属。弟体素弱，固应以药物滋补之；否则，军中劳苦非所能耐。兄在长沙时，黄恕皆诊脉，谓宜服鹿茸。以银二十九两买小茸一架，切片共重一两八钱四分。一路食去一两二钱有奇，尚剩五钱九分。兹专丁送至弟处，大片十、小片十五，祈查收。又胡中丞送我鹿茸丸一帖，兹分去一两，亦查收。试将此二件服之果有效否？如有效，以后可办得续寄也。军中办事，纯须精神完足。余向不服贵药，此次当略服之。余将以十九日自湖口至省。在省停二日，即速赴河口进兵也。胡中丞丁艰后，闻希庵入鄂帮忙，迪庵十六拔营入皖。余不详，顺问近好。

兄国藩手具　湖口昭忠祠

269．致澄弟季弟七月二十日

种蔬种竹养鱼养猪，此四者可觇人家兴衰气象。

澄、季两弟左右：

兄于十二日到湖口，曾发一信，不知何时可到？胡蔚之奉江西耆中丞之命接我晋省，一行于十七日至湖口。余因于二十日自湖口开船入省，北风甚大，二十一日可抵章门也。杨厚庵送至南康，彭雪琴径送至省。诸君子用情之厚，罕有伦比。浙中之贼，闻已全省肃清。余到江与耆中丞商定，大约由河口入闽。

家中种蔬一事，千万不可怠忽。屋门首塘养鱼，亦有一种生机。养猪亦内政之要者。下首台上新竹，过伏天后有枯者否？此四事者，可以觇人家兴衰气象，望时时与朱见四兄熟商。见四在我家，每年可送束脩钱十六千。余在家时，曾面许以如延师课读之例，但未言明数目耳。季弟生意颇好，然此后不宜再做，不宜多做，仍以看书为上。余在湖口病卧三日，近已全愈，尚微咳嗽。癣疾久未愈，心血亦亏，甚颇焦急也。久不接九弟之信，极为悬系。见其初九日与雪琴一信，言病后元气未复，想比已全痊矣。甲五近来目疾何如？千万好为静养。在湖口得见魏荫庭，近况尚好。余详日记中，顺问近好。

兄国藩手草　江西省河下

270．谕纪泽七月二十一日

读书之法与做人之道。

字谕纪泽儿：

余此次出门，略载日记，即将日记封每次家信中。闻林文忠家书，即系如此办法。尔在省，仅至丁、左两家，余不轻出，足慰远怀。

读书之法，看、读、写、作，四者每日不可缺一。看者，如尔去年看《史记》《汉书》韩文《近思录》，今年看《周易折中》之类是也。读者，如《四书》《诗》《书》《易经》《左传》诸经、《昭明文选》、李杜韩苏之诗、韩欧曾王之文，非高声朗诵则不能得其雄伟之概，非密咏恬吟则不能探其深远之韵。譬之富家居积，看书则在外贸易，获利三倍者也，读书则在家慎守，不轻花费者也；譬之兵家战争，看书则攻城略地，开拓土宇者也，读书则深沟坚垒，得地能守者也。看书如子夏之“日知所亡”相近，读书与“无忘所能”相近，二者不可偏废。至于写字，真行篆隶，尔颇好之，切不可间断一日。既要求好，又要求快。余生平因作字迟钝，吃亏不少。尔须力求敏捷，每日能作楷书一万则几矣。至于作诸文，亦宜在二三十岁立定规模；过三十后，则长进极难。作四书文，作试帖诗，作律赋，作古今体诗，作古文，作骈体文，数者不可不一一讲求，一一试为之。少年不可怕丑，须有狂者进取之趣，过时不试为之，则后此弥不肯为矣。

至于作人之道，圣贤千言万语，大抵不外敬恕二字。“仲弓问仁”一章，言敬恕最为亲切。自此以外，如立则见参于前也，在舆则见其倚于衡也；君子无众寡，无小大，无敢慢，斯为泰而不骄；正其衣冠，俨然人望而畏，斯为威而不猛。是皆言敬之最好下手者。孔言欲立立人，欲达达人；孟言行有不得，反求诸己。以仁存心，以礼存心，有终身之忧，无一朝之患。是皆言恕之最好下手者。尔心境明白，于恕字或易著功，敬字则宜勉强行之。此立德之基，不可不谨。

科场在即，亦宜保养身体。余在外平安，不多及。

涤生手谕　舟次樵舍下去江西省城八十里

再，此次日记，已封入澄侯叔函中寄至家矣。余自十二至湖口，十九夜五更开船晋江西省，二十一申刻即至章门。余不多及。又示。

271．致沅弟七月二十二夜二更

二十一日至江西省城。

沅甫九弟左右：

十七日在湖口寄书，并鹿茸片、参茸丸，专罗逢元勇丁赍送吉安，不知何日可到？

余十九日夜与温弟湖口分手。二十日寅刻自湖口开船，午初至吴城。二十一日申刻至江西省城。厚庵送我至南康，雪琴直送至省，用情可谓极厚。

久未接弟信，心极悬悬，不知近已复元否？再邮寄一缄。余在章门小住二日，亦即赴河口与次青会耳。顺问近好，不一一。

兄国藩手草　书于江西省城陶家花园东厢

272．致沅弟七月二十八日

二十六日至瑞洪。劝慰不必焦急。

沅甫九弟左右：

在湖口专丁送去一缄，至南昌由驲递发去一缄，均接到否？不接我弟家信已四十日，焦灼之至，未审弟病已全愈否？

余于二十四日出省城登舟，二十五日开船，二十六午刻至瑞洪。闻吴国佐二十七八可至南昌，故在此少为等候。兹因谢兴六赴吉安之便，再寄一缄，询问近状。如吉安尚无克复之耗，千万不必焦急。达生编六字诀，有时可施之行军者，戏书以佐吾弟之莞尔。余向来虽处顺境，寸心每多沉闷郁抑，在军中尤甚。此次专求怡悦，不复稍存郁损之怀。《晋》初爻所谓“裕无咎”者也。望吾弟亦从裕字上打迭此心，安安稳稳。顺问近好。

兄国藩手具　瑞洪舟次

273．谕纪泽八月初三日

读书宜虚心涵泳切己体察。

字谕纪泽：

八月一日，刘曾撰来营，接尔第二号信并薛晓帆信，得悉家中四宅平安，至以为慰。

汝读《四书》无甚心得，由不能虚心涵泳，切己体察。朱子教人读书之法，此二语最为精当。尔现读《离娄》，即如《离娄》首章“上无道揆，下无法守”，吾往年读之，亦无甚警惕。近岁在外办事，乃知上之人必揆诸道，下之人必守乎法。若人人以道揆自许，从心而不从法，则下凌上矣。“爱人不亲”章，往年读之，不甚亲切。近岁阅历日久，乃知治人不治者，智不足也。此切己体察之一端也。涵泳二字，最不易识，余尝以意测之。曰：涵者，如春雨之润花，如清渠之溉稻。雨之润花，过小则难透，过大则离披，适中则涵濡而滋液；清渠之溉稻，过小则枯槁，过多则伤涝，适中则涵养而浡兴。泳者，如鱼之游水，如人之濯足。程子谓鱼跃于渊，活泼泼地；庄子言濠梁观鱼，安知非乐？此鱼水之快也。左太冲有“濯足万里流”之句，苏子瞻有夜卧濯足诗，有浴罢诗，亦人性乐水者之一快也。善读书者，须视书如水，而视此心如花如稻如鱼如濯足，则涵泳二字，庶可得之于意言之表。尔读书易于解说文义，却不甚能深入，可就朱子涵泳体察二语悉心求之。

邹叔明新刊地图甚好。余寄书左季翁，托购致十副。尔收得后，可好藏之。薛晓帆银百两宜璧还。余有复信，可并交季翁也。此嘱。

父涤生字

274．致澄弟季弟八月初四日

次青守广丰、玉山，两城均得保全，当优保之。

澄侯、季洪两弟左右：

二十二日在江西寄去一缄，由长沙左公处封达，不知何日得到？余于二十四日出江西〈省〉城，八月初四日至贵溪县，初六七可至河口。闽中浦城之贼窜至江西，围攻广丰、玉山两县。次青以一军守两处之城，均得保全，勋名大著。前日浙抚以救浙之功，保次青以道员归于江西，请旨简放。此次守玉山，余亦当优保之。次青久屈得伸矣。

余在外身体平安。半月行踪，抄日记奉览。顺问近好。

兄国藩手草

275．致沅弟八月初四夜

拟优保李次青。将率部进攻闽之崇安。

沅甫九弟左右：

八月一日罗逢元专丁归，接弟二十四日信，知弟病渐痊愈复元。自长沙开船后，四十一日不接弟手书，至是始一快慰。而弟信中所云先一日曾专人送信来兄处者，则至今尚未到，不知何以耽搁若是？

余自二十五日自江西开船，二十六至瑞洪，二十八日就谢弁之便寄信与弟。八月初二日至安仁，初四日至贵溪，王人瑞、张凯章及萧浚川之弟萧启源均在此相候。初六七可至河口，沈幼丹、李次青皆良觌不远矣。闽省浦城之贼于七月上旬中旬出犯江西，围广丰、玉山两城，次青以一军分守两县。各力战五六日夜，逆贼大创，解围以去。现在广信一带，次青勋名大著，民望亦孚。浙抚晏公于全浙肃清案内保举次青以道员记名，遇有江西道员缺出，请旨简放。将来玉山守城案内，余亦当优保之。苦境甘回，次青今日得蔗境矣。

玉山之贼窜至德兴、婺源一带，将归并于皖南芜湖。余至河口，拟留萧军守河口，而自率张、王、朱品隆、吴国佐进剿闽之崇安。贼势日乱，或尚易于得手。

安化教官李熙庵在弟处捐钱，望速开履历等件来，以凭汇奏。附见意城信中。顺问近好。

兄国藩草

276．致沅弟八月初六日

吉安克后，望来帮办一切。告挽胡林翼之母联。

沅甫九弟左右：

初五日贵溪途次，专老湘营勇秦大中等二人送信至吉安营中。甫发二时许，而弟二十四日所遣之人至。接弟信，知体气尚未全愈。初五夜曾福亦至，得悉弟之近状。弟素体弱，大黄攻伐之品，非弟所能堪，而误服之后，此复元较难。吉安克后，病当全去，元神尚亏，可至家中将养一月，仍来兄处帮办一切。或带勇或不带，或多带或少带，均听弟之自便，但不可不来帮我。我近来精神日减。此次之出，恶我者拭目以观其后效，好我者关心而虑其失坠。意城在此帮助，颇称水乳，手笔亦能曲达人意。特约定至玉山后即当别去，专望弟来照料一切。外和军旅，内检琐务，大小人才，悉心体察，庶可补余之短。弟决不可怀一不来之见也。

刘培元营不中用，兄决计不调，向亦无与左公约定。李大雄得胜军，即当与江抚会札撤之。玉班处，弟送礼甚妥，余亦当作言唁之。胡润之中丞太夫人处，余作挽联云：“武昌居天下上游，看郎君新整乾坤，纵横扫荡三千里；陶母为女中人杰，痛仙驭永辞江汉，感激悲歌百万家。”胡家联句必多，此对可望前五名否？成章鉴极好，阿兄又当自诩眼力之不谬。余不一一，顺问近好。

兄国藩手草

再，来勇李信六、刘升文于初五日午刻至贵溪县，较之罗逢元之专丁张正魁、杨和贵二十四日自吉安起行，二十九日即到安仁者，迟速相去多矣。莘田叔日内即至吉安，先此告知。兄又行。初六日贵溪上三十里舟次。是日始得秋雨，舟中新凉。

277．致澄弟沅弟季弟八月初十日

望为先人觅一佳城。

澄侯、沅甫、季洪三弟左右：

兹因莘田叔赴吉、彭芳六归家之便寄来庚帖二分，即前在兰溪所订者。又地契一纸，系欧阳小岑代买湘潭周家之地，刘为章所看者。沅弟若克复吉安之后乞假归家，便中可至该处一看。

先大夫、太夫人葬地实不放心。澄弟向不信风水之说，洪弟在家无事，可留心学习。为二亲求一佳城，不必为子孙富贵功名，但求山环水抱，略有生气，俾二亲之体魄少安，即子孙之福荫亦未始不在其中。余于亲在日不克笃一日之孝养，亲没之后又不克求一善地用妥先灵，诸弟若能尽心竭力肩任此事，则余寸心之疚可少释耳。

余于初八日至河口。莘田叔因赴沅弟之约急往吉安，芳六因屡病请归，此信沅弟阅后再付家也。芳六自六月初七起至八月三十日止，每月给银八两，此次又给途费十六两。莘田叔薪水拾二两，亦至八月晦止，此次途费十两。余不一一，顺问近好。

兄国藩手草

278．致沅弟八月十四日

将回驻弋阳，在江西作战。望沅弟劝部属捐钱增广学额。

沅甫九弟左右：

十三日在河口接弟专差初一日所发一信，借悉一切。

弟久病之后尚未复元，吉安克复之日，决计撤勇归田。此在外太久，身体积弱之故。弟于军旅之事十分认真，而应酬诸务又复丝丝入扣，旁皇周浃，宜其神以过劳而致敝、心以过虑而多汗。久病不痊，实职是故。余亦以用心太过，积年衰耗，又兼肝气郁抑，目光昏花。近得次青、意城、仙屏三人相助为理，凡公牍信缄，我心中所欲达，三人者之笔下皆能达之，稍觉舒畅。然意城有送至玉山即归之约，日内已萌归志，次青亦思归家觐母一次，吾与仙屏两人不克一一了办也。弟克城后还家住两个月，迅即来营帮办一切，替出次青得以归觐，则兄处之事，尚可判决如流耳。

余于十二日具奏遵旨援闽一折，言即日由分水关直捣崇安。是日申刻，闻闽贼回窜江西，楚勇败挫，泸溪、金溪、新城三县失守。十三早，凯章禀请回剿金溪，即时批准。十四早，凯军行矣。十五日，余亦当回驻弋阳，以便调度。余以援浙而来，改而援闽，今又改而剿办江西之贼，天下事固无定也。

胡恕堂新简浙江巡抚。晏中丞于全浙肃清之后，忽得来京另候简用之命。不审何故？王人瑞现办营务处，勤勤恳恳，颇惬众心，次、意二公均极称之，或可相与有成。竹庄事，在章门并未与闻，以众论所不与，而弟与温老皆极不义之，未敢违人而行臆私耳。

此次出来，尚未刻有功牌，日内即将刊刻。吉安如欲来领者，当可刷就，或就近领南省者亦可。弟到家之后，宜多服补剂。余在湖北，胡中丞送大鹿茸一架，顷黄南坡又专丁送来一架信上有代购字，非赠送者，将来预备价银寄去。将来余自留一架，寄一架至家与贤弟服之。弟阳虚之体，非此不足以补之也。久不接润之中丞信，不知果肯夺情否？莘田叔于十二日自河口起行，何日可到吉安？奏稿一本，阅后寄家。即问近好。

兄国藩手具　河口

再，次青一军欠饷二十万，断难弥补。次青乃设一绝妙之法，捐十万两请增广平江县文武学额各十名，又捐五万两请增广岳州府文武学额各五名。盖咸丰三年新例，捐银万两者，除各该捐生家给予应得议叙外，其本县准加文武学额各一名。去年今春，湖南办捐输加额一案：长、善、阴、浏、潭、醴六属各加学额十名捐银至十万以上者，加额亦以十名为止，湘乡加三名，平江加一名。盖湘乡仅捐三万，平江仅捐一万，为数甚少也。次青以此项应得之口粮银出捐，加县学十名、府学五名，真可俎豆泮宫，流芳百世。各勇闻可刊碑泐名于学宫，亦皆欣然乐从。此事若成，诚为美举。前此咸丰三年，平江以团防出力，加文武学额各三名，系次青所办，余咨抚学而成者。五年，湘乡援平江之例亦加额三名。弟营现在欠饷若干？若欠至七八万以上，则与各哨弁勇熟商，令其捐出。捐得七万，可增文武学额各七名，合之今春新增之三名，亦为十名，与长、善、阴、浏、潭、醴六邑相等。合之五年特奏增额之三名，则共为十三名矣。弟若办成此事，亦可俎豆泮宫，流芳无既。若弟营不能捐出许多，则或倡捐二三万，余再劝迪、希、浚、凯、玉班诸君子各捐若干万两，凑成七万之数，亦可办成此事，不让次青专美于平江也。次青禀稿现未在此，俟至玉山取来后，即专丁送至吉安，与弟阅看，以作蓝本。手此。再问日佳。

兄国藩又草

此次未寄家信，弟可将此二件寄家一阅。

279．致沅弟八月十七日

为增广学额计，宜在吉安克复后来营。

沅甫九弟左右：

八月十四日寄三十三号信，末言李次青捐饷增广学额一事，兹特将禀稿专人送吉。细思吾弟若撤散各勇，则必给予现银，以欠饷报捐，必非撤勇之所愿，而此事又似在当办之列。现在长、善、阴、浏、潭、醴六邑皆已增至十名，湘乡捐银不如六邑之多，此后自不能补捐矣。平江以勇丁欠饷而增府县学额至十五名，湘乡何不可仿行之有？必须贤弟仍带勇不撤，多则一年，少则半载，此事必成无疑。

弟之不愿带勇者，以久病体弱也。吾之不强弟以多带全部勇来者：一则恐弟独统一部，另扎一营盘，不克在幕内帮办一切也；一则恐饷项不继，愈久愈难也。近来因学额一事，反复细思，若不趁此军务未竣、皇恩浩荡之时协力办成，将来即捐银十万、二十万，欲求增一名学额，恐不可得。湘乡近年带勇剿贼，立功各省，极美极盛，而广额反不如长、善、阴、浏、潭、醴、平江之多，亦不可谓非一阙典。弟病后虽体弱，然回家养息两月，尽可复元。一张一弛，精神自可提振得起。

吉安克后，或先送五百人来，或先送千人来。其余各勇，或令休息两月，将来随弟同出，或竟行撤散，均听弟自行裁酌。总之，弟宜速到，为阿兄计，并为学额计也。饷项本极艰窘，然只好放开手使开胆，不复瞻前顾后畏首畏尾。吾弟以为何如？余十五日至弋阳，十七住营盘矣。顺问近好。

兄国藩手草　弋阳泐

280．谕纪泽八月二十日

教学诗学字之方法。勉其雪己之三耻。

字谕纪泽儿：

十九日曾六来营，接尔初七日第五号家信并诗一首，具悉。次日入闱，考具皆齐矣。此时计已出闱还家。

余于初八日至河口。本拟由铅山入闽，进捣崇安，已拜疏矣。光泽之贼窜扰江西，连陷泸溪、金溪、安仁三县，即在安仁屯踞。十四日派张凯章往剿。十五日余亦回驻弋阳。待安仁破灭后，余乃由泸溪云际关入闽也。

尔七古诗，气清而词亦稳，余阅之忻慰。凡作诗，最宜讲究声调。余所选抄五古九家、七古六家，声调皆极铿锵，耐人百读不厌。余所未抄者，如左太冲、江文通、陈子昂、柳子厚之五古，鲍明远、高达夫、王摩诘、陆放翁之七古，声调亦清越异常。尔欲作五古七古，须熟读五古七古各数十篇。先之以高声朗诵，以昌其气；继之以密咏恬吟，以玩其味。二者并进，使古人之声调，拂拂然若与我之喉舌相习，则下笔为诗时，必有句调凑赴腕下。诗成自读之，亦自觉琅琅可诵，引出一种兴会来。古人云“新诗改罢自长吟”，又云“煅诗未就且长吟”，可见古人惨淡经营之时，亦纯在声调上下工夫。盖有字句之诗，人籁也；无字句之诗，天籁也。解此者，能使天籁人籁凑泊而成，则于诗之道思过半矣。

尔好写字，是一好气习。近日墨色不甚光润，较去年春夏已稍退矣。以后作字，须讲究墨色。古来书家，无不善使墨者，能令一种神光活色浮于纸上，固由临池之勤染翰之多所致，亦缘于墨之新旧浓淡，用墨之轻重疾徐，皆有精意运乎其间，故能使光气常新也。

余生平有三耻：学问各途，皆略涉其涯涘，独天文算学，毫无所知，虽恒星五纬亦不识认，一耻也；每作一事，治一业，辄有始无终，二耻也；少时作字，不能临摹一家之体，遂致屡变而无所成，迟钝而不适于用，近岁在军，因作字太钝，废阁殊多，三耻也。尔若为克家之子，当思雪此三耻。推步算学，纵难通晓，恒星五纬，观认尚易。家中言天文之书，有《十七史》中各天文志，及《五礼通考》中所辑观象授时一种。每夜认明恒星二三座，不过数月，可毕识矣。凡作一事，无论大小难易，皆宜有始有终。作字时，先求圆匀，次求敏捷。若一日能作楷书一万，少或七八千，愈多愈熟，则手腕毫不费力。将来以之为学，则手钞群书，以之从政，则案无留牍。无穷受用，皆自写字之匀而且捷生出。三者皆足弥吾之缺憾矣。

今年初次下场，或中或不中，无甚关系，榜后即当看《诗经》注疏。以后穷经读史，二者迭进。国朝大儒，如顾、阎、江、戴、段、王数先生之书，亦不可不熟读而深思之。光阴难得，一刻千金。以后写安禀来营，不妨将胸中所见，简编所得，驰骋议论，俾余得以考察尔之进步，不宜太寥寥。此谕。书于弋阳军中

281．致澄弟季弟八月二十二日

鱼猪竹蔬不可忽。明年仍请邓寅皆为师。不可长后辈子侄骄惰之气。

澄侯、季洪两弟左右：

八月十九曾象五来营，二十一日蒋得胜来，接两弟初一、二、三等日之信，具悉家中四宅平安，不胜忻慰。

余于八月初八日至河口，本拟即日入闽，由铅山进捣崇安，十二日已拜折矣，其折稿寄吉安转寄至家。因闽贼出窜江西，连破泸溪、金溪、安仁三县，不得已派张凯章回剿。十八日抵安仁。十九日大战获胜，克复县城，杀贼约四千余，追至万年、乐平等县，尚未收队。待张军归来，余即率以入闽也。

刘星槎尚未到营。以后家信不可交投效之人带来，渠或中途变计忽归，或投别处军营，即果到亦迟而又迟，莫如交省城左季高处最为便捷。

家中养鱼、养猪、种竹、种蔬四事，皆不可忽。一则上接祖父以来相承之家风，二则望其外有一种生气，登其庭有一种旺气，虽多花几个钱，多请几个工，但用在此四事上总是无妨。澄弟在家教科一、厚七、旺十习字极好，不特学生有益，亦可教学相长。弟近年书法远逊于昔，在家无事，每日可仍临帖一百字，将浮躁处大加收敛。心以收敛而细，气以收敛而静。于字也有益，于身于家皆有益。明年请师，仍请邓寅皆先生，人品学问，皆为吾邑第一流人。若在我家教得十年，则子侄皆有成矣。葛睪山先生前言愿来余营，不知其计已决否？若不果来，可仍请之教科四、科六。若渠决来军，则科四、六亦可请邓先生教之。

左头横屋配房二间甚好，但嫌其不甚光亮，又嫌由阶基至账房即韩升等住房须由地坪绕入耳。思云馆之外、染坊架子之下尚须添种王瓜竹，夏月思云馆中可生凉风。牛路之内须筑墙一道。田塘上田一丘，秋冬可作菜园。此皆余在家时与澄弟熟商者，望即行之。

季弟远隔紫甸，余总不放心。汤家屋场之业及各处田业，余皆不愿受。若季弟能在近处居住，或在老屋之上新屋之下中间择买一屋，与季弟安居，我则愿寄钱文至家办成此事。否则，余守旧规不敢少改也。

后辈子侄，总宜教之以礼。出门宜常走路，不可动用舆马，长其骄惰之气。一次姑息，二次、三次姑息，以后骄惯则难改，不可不慎。顺问近好。

兄国藩手草　弋阳行营

282．致沅弟八月二十二夜

喜闻攻下吉安，并告安仁之捷。

沅甫九弟左右：

二十二日未刻捷书至，知吉安于中秋夜克复，欣慰之至。自弟从军以来，变故百出，危疑困乏，极难下手。弟内治军旅，外和官绅，应酬周密，条理精严，卒能致此成功。余在江西数年，寸功未就，得弟隐忍成业，增我光华不少。

余至弋阳已发两信。张凯章十八日至安仁，十九日大战获胜，克复安仁县城，杀老长毛悍贼四千余人，闽之贼当以此支为最凶。二十日凯章收队。吴翔冈追至万年，与贼接仗，先胜后挫。刘隐霞殉难，帮办死者三人李雨苍尚无下落。景德镇现尚有贼，我军为所牵制，目下尚难入闽。看来弟归不可久住，宜速来帮我也。手此。叩贺大喜。余详日记及家信中。

兄国藩草　弋阳

283．致沅弟八月二十七日

二十七日由弋阳拔营，由云际关入闽。

沅甫九弟左右：

二十三日发一信，交送喜报之来营带往，想收到矣。吴翔冈万年之挫，查明实亡二十八人。帮办刘隐霞之死，老湘勇人人痛之。余挽以联句云：“五载共兵戈，地下知心王壮武；万年歆俎豆，沙场归骨马文渊。”此外军械失者甚少。翔冈二十五日收队，二十六日来弋阳一见。余即于二十七日拔营，张、吴二十七日自贵溪拔营，约二十九、三十日至陈坊取齐，由云际关入闽也。

闻吉安初十、十五日夜两次窜贼攻陷宜、崇二邑，余军行至陈坊时再行察看。如建昌危急，或分兵往剿亦未可知。然余职办闽省军务，未敢再迟也。

功牌刷就，兹送去五百张，交杨喜贵、蒋魁南、曾象六送往，又鹿茸一架，为弟病后调养之资，均即查收。吉安有好长夫，望代雇一百名送至余营。善抬四轿者，挑十余人为余与次青、意城之用。价钱如须略加，弟为酌之。李廷楷事，听弟自办，兄即不归入捐案另奏也。

张、萧各军病者甚多，半系疟疫。许仙屏亦病，现留弋阳不能从行。次青、意城均有假归之意，余强留之。实则意城本约至玉山归去，不愿入浙闽，乃其初议。次青五年未归，思母极切，亦至情耳。弟若可速归速出，则望于十一月中旬到营，以便放次青归去过年。若目下不克速归，到家后不克速出，则请即日弟来营一次，小住二十日，俾次青得于九月归省亦好。两者在弟酌之。弟与次、意三人者有两人在余营，则余案无留牍矣。若仅一人在余营仙屏长于书启，公牍少逊，则必以彭椿年辅之，尚至不可废事。诸不详尽。即问近好。

兄国藩手草　弋阳将拔营时发

284．致沅弟 ⁽¹⁾ 八月二十九日

勉从众意，赴援建昌、新城，望到建昌一会。

沅甫九弟左右：

二十七日在弋阳发一信，送鹿茸一架，功牌五百张，差蒋魁南、杨喜贵等至吉安，不知何日可到？

是日拔营仅行五里，二十八日行四十五里，双港驻扎。因弋阳所雇长夫中途逃失，又等候张凯章，二十九日停住一日。凯章自贵溪来会，语及闽中股匪复有二万余窜至新城，恐其与宜、崇贼合，窥伺抚、建，急欲赴援建昌、新城。营中如次青、人瑞、意城，皆力主此议。吴翔冈尚在贵溪，亦主此说。朱品隆等从而和之。余以初奏入分水关，次奏入云际关，不愿累迁其说，因众意所趋，勉强从之。惟可与弟会晤，是极幸事。望弟即日驰至建昌一会，细商一切。诸不详尽，统俟面叙。

兄国藩手草　双港行营

再，昨日派蒋魁南送去之功牌，刻手本不佳，而纸又太薄，刷印太草率，不知可用否？如不可用，则另请江抚、楚抚之牌，而此五百张暂存，待至建昌相见后再说。手此。复候刻佳。

兄国藩又行　八月三十夜

————————————————————

(1)  从“再，昨日派蒋魁南送去之功牌”以下一段，抄本有顶批：“不录。”

285．致澄弟季弟八月三十日

于三十日改道入建。

澄侯、季洪两弟左右：

在弋阳曾发一缄，谅达矣。余于二十七日拔营入闽，是日仅行五里。二十八日行四十五里至双港。因闻闽中之贼又有一股约二万人窜扰新城，窥伺抚、建，恐其与吉安窜贼前破宜、崇者合而为一，营中诸将及友人皆愿回援建昌，即从新城入闽，定于三十日改道入建，较之由云际关入者迂道三百余里。此时闽中将次肃清，亦不须大军急去也。

余身体平安，惟癣疾大发，为近年所仅见。目光与去年相似。夜间常不成寐，并非心有郁抑，家中不必挂念。子侄辈读书总宜时加约束，不可松懈。顺问近好。

兄国藩草　双港行营

286．致沅弟九月初七日

派李承典往迎。

沅甫九弟左右：

十八日在弋阳专勇送信，言学额事。二十三日喜信人归，寄一复信。二十八日专勇送鹿茸、功牌。初一日专人送信，约弟来建昌一会。次第皆接到否？余于初七日至金溪，初十可至建昌，闻弟亦到宜黄，旦夕可会，欣慰之至！兹派李承典往迎。顺问近好。

兄国藩手草

287．致沅弟九月初九日

望飞速来建昌一晤。

沅甫九弟左右：

初一日派戈什哈张定魁至弟处，约弟来建昌一会。初六日闻弟已至宜黄，喜慰之至，又派李承典往迎。初九日兄入建昌府城，问弟踪迹，尚无知音，乃知昨传弟到宜黄者误也。兹再专勇送信，望弟飞速来建昌一晤。

弟复不能办学额事一信，已于初八日接到矣。吉字中营之勇，或全撤或酌留，听弟自为酌裁，余初无成见也。余容面罄。许仙屏病住弋阳，尚未来营。顺问近好。

兄国藩手草　建昌城外营次

288．致沅弟九月初十夜

再约来建昌一会。

沅甫九弟左右：

初十日接初二夜一缄并禀复稿，得悉一切。余于初一派张定魁，初七派李承典，初十派老湘营勇三次至弟处，约来建昌一会。均接到否？弟若由水路晋省，可中途登陆先来建昌。至嘱至嘱。顺问近好。

兄国藩手草

289．致澄弟季弟九月十二日

初九日至建昌府。时时挂心家中之蔬鱼猪竹。

澄侯、季洪二弟左右：

八月三十日在双港发一信并日记，交九弟转寄。初一日起行，每日行四十里，因无长夫，又值天雨，军行甚滞。初三四在上清宫耽搁二日，即张天师之宫府也。初七至金溪，闻刘印渠在新城大获胜仗，杀贼万余。初九日至建昌府。

十一日刘星槎到，接澄弟信。十二日九弟专人来，接澄弟二十三夜信、洪弟初三夜信、夫人二十四信，具悉一切。家事如馆内之书、园里之蔬、塘中之鱼、栏内之猪，四者皆一家生趣，余时时挂心。至于下首之竹，虽不押韵，亦宜加意培植。今冬明春又须于思云馆外屋后山上多栽新竹。纪泽付来闱中文三首，虽字句多生而气势尚畅。从此猛加工夫，将生字生句除去，将来可望有成。惟书法大退，远不如去年春夏，宜日日学习，以复旧观。余三次以缄约九弟来建昌一会，想不日可到，到后即专丁来回省家。日记俟下次带回。兹因老湘营专人回湘之便，顺寄此缄。刘星槎在营当有以位置之，不必挂心。下次家信将本家亲戚略述一二，以慰拳拳。即问近好。

兄国藩手草

290．致沅弟九月十三日

速来建昌面议吉中营撤留及家中各事。

沅甫九弟左右：

十一日接初一日专丁来信，并澄季二弟、纪泽等信，得悉家中四宅平安。余于二十八日专蒋魁南送功牌、鹿茸，初一日专张定魁至吉安，约弟来建昌一会。初七日派李承典往迎，初十日派老湘营二勇催迎。十一日弟营二人回吉初三所专来者，令其由樟树水路迎候，恐弟先由水路晋省也。

吉字中营，弟意欲全裁，温弟意欲全留为我军根本，余意欲酌留，必须面商。又余欲于弟营抽雇长夫三百，派营官一人、哨长三人管之。及家中各事，均须面商。故各缄均不详也。伫候速来，不一一。

兄国藩手草

291．致沅弟九月二十一日辰刻

各军病勇极多，连日夜雨不息。

沅甫九弟左右：

十九日接十六早樟树一缄，二十一早接十七申刻一缄，均悉一切。今年病勇极多，此间日内又添一番病者。凯章一军本札令十七八拔营入闽，至今尚未起行，一为雨阻，一为病者所展也。连日夜雨不息，念吾弟行路甚苦，想不能不借住民村矣。仙屏因父病归去，日内冒雨而行，亦可怜念。弟寄温弟信，今日专人送江北也。复问近好。

兄国藩手草

292．致沅弟九月二十一夜

派哨官、戈什哈等前往抚州迎接。

沅弟左右：

二十一早发一缄交来勇带去，计明日可接到。兹朱、唐两营各派夫六十名前往迎接，哨官二人、戈什哈八人赴抚州迎接。计二十三四兄弟可相见矣。岂胜欣慰！顺问近好。

兄国藩手草

293．致沅弟九月二十四日申刻

凯章等拔营入闽，吴翔冈拔营往广昌一带。

沅甫九弟左右：

二十四日申刻接二十二日戌刻同源墟一缄，知二十三日乃到抚州也。此间二十三早派长夫百二十名、戈什哈十人往迎，争传弟于二十一日抵抚郡也。

凯章、钤峰等二十四日拔营由杉关入闽，吴翔冈军二十七日拔营往广昌、石城一带以堵为进。凯章本思与弟一会，因二十四日期较佳，遂启行，不复候矣。

轿夫之难得，甚于名将。吾自弋阳至建昌，备历辛苦。刘得一耆宿，亦令其出队一次。吾弟比又尝此况味耶！二十六应可至此面罄。不一一。先此走问近好。

兄国藩手具

再，此间于十七日派二人送信至六弟处，又于二十一日派二人至六弟处，即送弟寄来转递之件，而弟与迪庵之信乃忘未封去，可谓徙宅而忘其妻矣。待弟到后再专人去也。

兄又行　二十五日辰刻

294．谕纪泽九月二十八日

除读《五经》《四书》外，尚须寻究《史记》《汉书》等十一种书。

字谕纪泽儿：

闻儿经书将次读毕，差用少慰。自《五经》外，《周礼》《仪礼》《尔雅》《孝经》《公羊》《穀梁》六书自古列之于经，所谓十三经也。此六经宜请塾师口授一遍。尔记性平常，不必求熟。十三经外所最宜熟读者莫如《史记》《汉书》《庄子》韩文四种。余生平好此四书，嗜之成癖，恨未能一一诂释笺疏，穷力讨治。自此四种而外，又如《文选》《通典》《说文》《孙武子》《方舆纪要》、近人姚姬传所辑《古文辞类纂》、余所抄十八家诗，此七书者，亦余嗜好之次也。凡十一种，吾以配之《五经》《四书》之后，而《周礼》等六经者，或反不知笃好，盖未尝致力于其间，而人之性情各有所近焉尔。吾儿既读《五经》《四书》，即当将此十一书寻究一番，纵不能讲习贯通，亦当思涉猎其大略，则见解日开矣。

涤生手谕

295．致澄弟季弟九月二十八日

营中勇夫病者极多。南京气势复旺。捐银一千两建忠义祠。

澄侯、季洪两弟左右：

九月十二日寄第十号家信，交王人树营勇带归，内有高静轩信一件、杜光邦托信一件、日记数叶，计将接到。

十三日发折，奏明改道建昌之故。张凯章于二十四日拔营，由新城之杉关入闽。萧浚川于二十七八拔营，由广昌境内入闽。营中勇夫病者极多，张军之不能从行留建昌养病者至八百人之多，萧军亦复不少。吴翔冈所带千三百人，病者至四百人。建昌知府、知县皆病，委员中病者亦层见迭出。余身体尚幸平安。许仙屏之父患病，十七日归去省视。现在幕中惟郭意城及其叔笙阶二人，幸事不甚烦，余尚能了之。癣疾近日略愈。

九弟于二十六日到建，兄弟相聚极欢。克复吉安案内，湖南保九弟即选府加道衔。九弟若服阕入仕，将来必能作一好官也。

湖南乡试榜发，吾邑得中者三人。傅泽鸿不知即邓师之徒否？黄南坡之世兄、麓溪之世兄皆中。麓溪年甫四十，而子已登科，可谓早矣。新学政单徐寿蘅放福建、郑小珊放山东。云仙不与，恐其不乐久居京师。

金陵大营去冬即有克复之望，今年六七月间，贼势尤极穷蹙。八月间，逆匪忽破浦口，德钦差营盘失陷。又破江浦、天长、仪征三县。扬州被围，并有失守之说。南京之贼接济已通，气势复旺。天下事诚有非意料所及者，澄弟当自诩先见之明也。

押韵之书、蔬、鱼、猪，不押韵之竹，千万留心，一一培养。下首台上之线瓜、娈瓜今年有收否？冬塘肥鱼望烘几个寄营，一笑。即问近好。

兄国藩手草　建昌行营

再，正封缄间，接澄弟九月十二日来信。兹亦分条复告如左：

一、押韵四事。蔬菜茂盛，此是一家生意。细塘上之横墙，不筑尽可，下首须雄过上首。此吾弟之老主意，兄亦颇主此说。且有菜无淤，亦是罔济，淤亦押韵字也。县城菜园之人，似尚须请来治菜畦，一切究竟在行些。

一、湘乡捐建忠义祠。所奉谕旨前已寄归。迪庵捐银二千两已付归，交朱铁桥手。余捐银千两，拟于九弟归时寄银五百，明年再寄五百，俟择能手修理也。

一、买雷家湾田业，尚不甚荒唐。余意欲为竹亭公立祠置产，亦思在大坪等处，取其在老屋上下适中之区。将来即以此作祭产，实获我心。屋前屋后总须多种竹树，以期气象葱郁。

一、薛晓帆之银交还，甚好。罗银买田之事，即日当告雪琴耳。

一、余去年在家，见家中日用甚繁。因忆先大夫往年支持之苦，自悔不明事理，深亏孝道。今先人弃养，余岂可遽改前辙？余昔官京师，每年寄银一百五十两至家，只有增年更无减年，此后拟常循此规。明知家用浩繁，所短尚巨，求老弟格外节省。现虽未分家，而吃药、买布及在县、在省托买之货物，必须各房私自还钱，庶几可少息争尚奢华之风。

一、纪泽照常读书，不作悻悻之态，余亦欣慰。闻右九言纪梁右眼亦愈矣。子侄辈须以敬恕二字常常教之。敬则无骄气，无怠惰之气；恕则不肯损人利己，存心渐趋于厚。率复。再问近佳，不一一。

兄国藩又行　九月二十九日

296．致澄弟季弟十月初三日

告入闽军情及天津洋务。

澄侯、季洪两弟左右：

二十九日专勇归，寄家信一件，内叔大人一信、纪泽儿一信、牧云一信、日记一本、奏章一本，想十月上半月可到。张凯章二十四日拔营后，中途各勇夫患病者极多，在资福桥小住调养，日内尚未入闽。

闽中贼势亦渐松矣。北路洋口之贼，已被周天培击破，仅存顺昌股匪，数不满万。南路汀州之贼亦极散漫，所虑零匪不成大股，此剿彼窜，难于奏功耳。江北贼势复炽。张军门自金陵带兵渡江，于九月十六日克复扬州，大局尚可保全。

天津夷务，闻和局已定，出银六百万与该夷作军资。见诸闽督来咨，余条尚未尽悉，想广州亦将退出矣。

余身体平安。自九弟来此，日增快鬯。营中疾病尚多，冬令气敛，当渐愈耳。顺问近好。

兄国藩手草

297．致沅弟十月初四日 ⁽¹⁾

问麻姑之游乐否。

麻姑之游乐乎？衡湘等处似此者颇多，惜无谢康乐、颜鲁公辈题记耳。闻麻源特胜，迟日终当一往。家信小缄并封入。

沅弟夕佳。

涤致

————————————————————

(1)  《湘乡曾氏文献》墨迹影印件无年月日，依曾国藩日记定为咸丰八年十月初四日。

298．致澄弟季弟十月初十日

军中又添病者百余人。纪泽每课须作赋一首。

澄侯、季洪两弟左右：

十月三日发一信交右九、芝三带归。初八日接纪泽九月十九日一信，初十日接纪泽二十五日一信。澄弟寄沅弟之信，叔父贺沅弟喜信，皆得见之。家中四宅平安，无任忻慰。

营中诸事平善，惟勇夫病者过多。张凯章营驻扎资福桥，已稍愈矣。自度于关入闽境，又添病者百余人，殊焦灼也。李筱泉于初九日到营，将留于建昌住两月，即至湖口办理报销。

纪泽看《诗经》注疏，议论大有长进。其问时艺可否暂置，抑或他有所作？可教之每课作赋一首，或古赋，或律赋皆可。余下次再有信教之。即问近好。

兄国藩手具

299．致沅弟十月初十日 ⁽¹⁾

问是否愿意同往东岸看形势。

余今下午往太平桥、万年桥看东岸形势，弟同往否？黄荫山请游麻源，余定期十二，弟可多住一日，同游麻源，十三归去也。

沅弟左右。

涤字

————————————————————

(1)  《湘乡曾氏文献》墨迹影印件无年月日，据曾国藩日记定为咸丰八年十月初十日。

300．致沅弟十月十五日

六合、溧水失守。黄东山病故。

沅甫九弟左右：

十二日解缆，闻可行六十里，甚慰。至许湾后，当更顺鬯矣。余十二日游麻源，较麻姑山稍胜。日内当发一折，报近日军情，声明暂驻建昌，不遽东也。温弟处复信十四日始行。

江北六合、江南溧水均于九月十八日失守。沈幼丹信言金陵大营退扎白兔、镇江一带。顷接何制军十月初三咨，无和帅移营之说，想不确也。

黄东山太守十三日病故，余拟饬各处凑赙千金，以五百办后事及归榇贵州之资，以五百周其妻子。应俟新太守到，呼应乃灵耳。

乾隆五十五年殿刻仿宋岳珂本《相台五经》极为可爱，近程春海仿刻于贵州，不知庄木生有此书否？即问近好。

兄国藩具

301．谕纪泽十月二十五日

谈读《诗经》、作札记、作赋及习字诸事。

字谕纪泽：

十月十一日接尔安禀，内附隶字一册。二十四日接澄叔信，内附尔临《元教碑》一册。王五及各长夫来，具述家中琐事甚详。

尔信内言读《诗经》注疏之法，比之前一信已有长进。凡汉人传注、唐人之疏，其恶处在确守故训，失之穿凿；其好处在确守故训，不参私见。释谓为勤，尚不数见，释言为我，处处皆然，盖亦十口相传之诂，而不复顾文气之不安。如《伐木》为文王与友人入山，《鸳鸯》为明王交于万物，与尔所疑《螽斯》章解，同一穿凿。朱子《集传》，一扫旧障，专在涵泳神味，虚而与之委蛇。然如《郑风》诸什，注疏以为皆刺忽者固非，朱子以为皆淫奔者，亦未必是。尔治经之时，无论看注疏，看宋传，总宜虚心求之。其惬意者，则以朱笔识出；其怀疑者，则以另册写一小条，或多为辨论，或仅着数字，将来疑者渐晰，又记于此条之下，久久渐成卷帙，则自然日进。高邮王怀祖先生父子，经学为本朝之冠，皆自札记得来。吾虽不及怀祖先生，而望尔为伯申氏甚切也。

尔问时艺可否暂置，抑或它有所学？余惟文章之可以道古，可以适今者，莫如作赋。汉魏六朝之赋，名篇巨制，具载于《文选》，余尝以《西征》、《芜城》及《恨》、《别》等赋示尔矣。其小品赋，则有《古赋识小录》。律赋，则有本朝之吴谷人、顾耕石、陈秋舫诸家。尔若学赋，可于每三、八日作一篇大赋，或数千字，小赋或仅数十字，或对或不对，均无不可。此事比之八股文略有意趣，不知尔性与之相近否？尔所临隶书《孔宙碑》，笔太拘束，不甚松活，想系执笔太近毫之故，以后须执于管顶。余以执笔太低，终身吃亏，故教尔趁早改之。《元教碑》墨气甚好，可喜可喜。郭二姻叔嫌左肩太俯，右肩太耸，吴子序年伯欲带归示其子弟。尔字姿于草书尤相宜，以后专习真草二种，篆隶置之可也。四体并习，恐将来不能一工。

余癣疾近日大愈，目光平平如故。营中各勇夫病者，十分已好六七，惟尚未复元，不能拔营进剿，良深焦灼。闻甲五目疾十愈八九，忻慰之至。尔为下辈之长，须常常存个乐育诸弟之念。君子之道，莫大乎与人为善，况兄弟乎？临三、昆八，系亲表兄弟，尔须与之互相劝勉。尔有所知者，常常与之讲论，则彼此并进矣。此谕。

302．致沅弟十月二十五日

惊闻迪庵三河之败，望于湖口一会温甫。

沅甫九弟左右：

二十一日、二十三日接弟在江西二信，借悉一切。二十四申刻忽接雪琴信，告迪庵三河之败，不胜惊悸。闻六弟已至桐城，迪庵则往六安，不知确否？弟至湖口可否便中一会六弟？望飞告我。弟所购书《西河集》《畿辅志》可不用，余皆有用书也。诸详日记中。即问刻佳。

兄国藩手具

303．致澄弟季弟十月二十六日

告闻温甫冲出重围及处理罗宅二子来家读书、三女订庚、纪梁捐功名等事。

澄侯、季洪两弟左右：

十月初十日发第十三号家信，谅经收到。二十四日接澄弟由刘仙桥带来之信，具悉一切。兹亦分条刊复如左：

一、九弟于十一日晚自建昌开行，十六至江西省城。十九起行，由湖口、九江、湖北而归。余于二十四申刻接雪琴信，知迪庵有初十日三河之败，十二个营盘均被失陷，温甫弟与孙筱石、李续涛、杨得武等已冲出重围来至桐城县等语。不知温弟果无恙否？又不知迪庵冲出否？计九弟日内抵湖口，必有确信寄家，并有确信来营也。余已飞书告九弟矣。

一、前信问罗宅两个世兄来余家读书。余在家时本有此说，曾与霞仙道及。来缄言明年已有五人，想即泽、梁、鸿、湘与邓十也。若再添二人，先生实在照料不到。且余不在家，澄弟又常常出门，罗世兄在此恐周旋不到，反生微隙。不如竟行辞谢，听罗家另择良师。惟三女儿订庚之事，必须于今冬明春办之，即请两弟为我代办。此先大夫遗命，礼仪不妨略丰。东序先生去世，即请芝生为媒亦可。

一、募采长夫百有三人，其口粮均照九弟原议。刘仙桥在此十日后，即可送之归去。江龙三亦可随渠归去。

一、纪梁侄捐功名，余亦颇有此意，曾与弟说过一次，此次办就。来缄中言纪梁自行抽出之六十千，余即出之为贺，不必梁侄自备也。兹付去银五十两，系万篪轩观察启琛所送之奠金。送二百两，余受五十两。兹付归作梁侄捐款，以为大伯之贺礼也可，以为祖父之赏赐也亦可。

一、来信言用银三百两，以后不再向追取。去年我在家中嫌用度太广，今年我既出，务求澄弟减省用之。若难于裁减，则我与澄弟共食而分用，或者可以略少。我在军中决不肯多寄银回家，改向来之样子。一则因父母在时我未多寄，二则因百姓穷困异常，我不忍独丰也。余此次在外，一切俱照旧样，惟于人情应酬上略周到些如胡中丞丁艰送二百，龙方伯送一百之类，向来所无，此后家中亲戚族人如有庆吊，亦当致情，望弟先写信告知。

一、宾兴堂字，待写就交仙桥带归。

以上各条，均乞查照。顺候近好。

国藩手具

304．致沅弟十月二十七夜

望回家处理好季洪养义子事。

沅甫九弟左右：

二十四日闻三河败挫之信，二十五日专朱营勇送信至温弟并弟处，各附日记一本，想日内可到。雪琴十八之信言温弟已至桐城者，二十四已到。其十七之信反于二十五始到，未言温弟行踪也。

二十七日澄弟专局勇二人送家信各件，言洪弟养义子事，其说甚长。除澄、洪二信外，又有睪山、纪泽、纪瑞、纪官信，并专吉营勇送弟一阅。此事澄、洪已各稍有意见，必须弟回家妥为和解。苟可委曲成全，总宜不废抚，乃可对先大夫于地下；若万分不相安，而后言废。在贤弟细心体察，默断于寸心，卜筮于先灵，然后告知澄、洪及长嫂可耳。余此次回澄、洪信，回内子信，皆言俟沅弟归，请沅作主。一则事缓乃圆，二则弟善说话，必能使内外咸服耳。洪弟志欲外出，弟到家可代为妥筹全局。

弟此次南还，一则可至江北问温弟败后景况，二则力谋改葬先考妣，三则调停家事，四则谋季弟出处。四者关系极大，惟弟是赖。即问近佳。

兄国藩草

再，此次家中不和，皆由我去年在家意气不平渐染成习之所致。吾昔在江西，与官场不甚融洽，弟出以委婉，既为我少补过矣。此次若能调停家事，则为我补过更多。至嘱至嘱。

国藩又行

305．谕纪泽十月二十九日

望钻研《五礼通考》中的天文部分。

字谕纪泽：

二十五日寄一信，言读《诗经》注疏之法。二十七日县城二勇至，接尔十一日安禀，具悉一切。

尔看天文，认得恒星数十座，甚慰甚慰。前信言《五礼通考》中观象授时二十卷内恒星图最为明晰，曾翻阅否？国朝大儒于天文历数之学，讲求精熟，度越前古。自梅定九、王寅旭以至江、戴诸老，皆称绝学，然皆不讲占验，但讲推步。占验者，观星象云气以卜吉凶，《史记·天官书》《汉书·天文志》是也。推步者，测七政行度，以定授时，《史记·律书》《汉书·律历志》是也。秦味经先生之观象授时，简而得要。心壶既肯究心此事，可借此书与之阅看《五礼通考》内有之，《皇清经解》内亦有之。若尔与心壶二人能略窥二者之端绪，则足以补余之阙憾矣。四六落脚一字粘法，另纸写示因接安徽信，遂不开示。

书至此，接赵克彰十五夜自桐城发来之信，温叔及李迪庵方伯，尚无确信，想已殉难矣，悲悼曷极！来信寄叔祖父封内中有往六安州之信，尚有一线生机。余官至二品，诰命三代，封妻荫子，受恩深重，久已置死生于度外，且常恐无以对同事诸君于地下。温叔受恩尚浅，早岁不获一第，近年在军，亦不甚得志，设有不测，赍憾有穷期耶？军情变幻不测，春夏间方冀此贼指日可平，不图七月有庐州之变，八九月有江浦，六合之变，兹又有三河之大变，全局破坏，与咸丰四年冬间相似，情怀难堪。但愿尔专心读书，将我所好看之书领略得几分，我所讲求之事钻研得几分，则余在军中，心常常自慰。尔每日之事，亦可写日记，以便查核。建昌营次

306．致澄弟沅弟季弟十一月十二日

三河挫败，温甫阵亡，伤痛曷极！嘱家中安慰其家属、改葬二亲之坟及勤俭持家。

澄侯、沅甫、季洪老弟左右：

二十五日闻三河挫败之信，专安七、玉四送信回家。三十日，就县局回勇之便又寄一信。初五日，又专吉字营勇送九弟湖口所发之信。其时尚幸温弟当无恙也。兹又阅八日，而竟无确信，吾温弟其果殉节矣。呜呼恸哉！

温弟少时性情高傲，未就温和，故吾以温甫字之。六年，在瑞州相见，则喜其性格之大变，相亲相友，欢欣和畅。去年在家，因小事而生嫌衅，实吾度量不闳，辞气不平，有以致之，实有愧于为长兄之道。千愧万悔，夫复何言！自去冬今春以来，吾喜温弟之言论风旨洞达时势，综括机要。出门以后，至兰溪相见，相亲相友，和畅如在江西瑞州之时。八九月后，屡次来信，亦皆和平稳惬，无躁无矜。方意渠与迪庵相处，所依得人，必得名位俱进，不料遘祸如是之惨！迪庵一军，所向无前，立于不败之地。不特余以为然，即数省官绅军民，人人皆以为然。此次大变，迪庵与温弟皆不得收葬遗骨，伤心曷极！

现在官制军、骆中丞皆奏请余军驰赴江北，计十五六及月杪可先后奉旨。如命余赴皖楚之交，余留萧浚川一军防剿江闽，自率张、吴、朱、唐及吉字中营赴皖，必求攻破三河贼垒，收寻温弟遗骸，然后有以对吾亲于地下。若谕旨令余留办闽贼，则三河地方不知何年方有兵去，尤为痛悼。

九弟久无信来，想竟回家矣。想过蕲、黄等处，闻温弟确耗，不审如何哀痛！何无一字寄我？自九江至长沙，水路二千余里，溜急而风亦难顺，不知途次如何愁闷！如能迅速到家，亦是快慰之一端。

去年我兄弟意见不和，今遭温弟之大变。和气致祥，乖气致戾，果有明征。嗣后我兄弟当以去年为戒，力求和睦。第一要安慰叔父暨六弟妇嫡、庶二人之心。命纪泽、纪梁、纪鸿、纪渠、纪瑞等轮流到老屋久住，五十、大妹、二妹等亦轮流常去。并请亦山先生常住白玉堂，安慰渠姊之心。二要改葬二亲之坟。如温弟之变果与二坟相关，则改葬可以禳凶而迪吉；若温弟事不与二坟相关，亦宜改葬，以符温弟生平之议论，以慰渠九泉之孝思。三要勤俭。吾家后辈子女皆趋于逸欲奢华，享福太早，将来恐难到老。嗣后诸男在家勤洒扫，出门莫坐轿；诸女学洗衣，学煮菜烧茶。少劳而老逸犹可，少甘而老苦则难矣。至于家中用度，断不可不分。凡吃药、染布及在省在县托买货物，若不分开，则彼此以多为贵，以奢为尚，漫无节制。此败家之气象也。千万求澄弟分别用度，力求节省。吾断不于分开后私寄银钱，凡寄一钱，皆由澄弟手经过耳。

温弟殉难事，吾当另奏一折。九弟在湖北若得悉温弟初十日详细情形，望飞速告我，以便入奏。希庵有详信来，吾即先奏亦可。纪寿侄目清眉耸，忠义之后，当有出息，全家皆宜另目看之。至嘱至嘱。

307．致澄弟沅弟季弟十一月二十三日

三河之挫，恐是天意。嗣后宜兄弟和睦、贵体孝道、克勤克俭。

澄侯、沅甫、季洪老弟左右：

十三日专吉字营勇送信至家，十七日接澄弟初二日信，十八日接澄弟初五日信，敬悉一切。三河败挫之信，初五日家中尚无确耗，且县城之内毫无所闻，亦极奇矣！

九弟于二十二日在湖口发信，至今未再接信，实深悬系。幸接希庵信，言九弟至汉口后有书于渠，且专人至桐城、三河访寻下落。余始知沅甫弟安抵汉口，而久无来信，则不解何故。岂余近日别有过失，沅弟心不以为然耶？当此初闻三河凶报、手足急难之际，即有微失，亦当将皖中各事详细示我。

今年四月，刘昌储在我家请乩。乩初到，即判曰：“赋得偃武修文，得闲字字谜败字。”余方讶败字不知何指，乩判曰：“为九江言之也，不可喜也。”余又讶九江初克，气机正盛，不知何所为而云。然乩又判曰：“为天下，即为曾宅言之。”由今观之，三河之挫，六弟之变，正与“不可喜也”四字相应，岂非数皆前定耶？

然祸福由天主之，善恶由人主之。由天主者，无可如何，只得听之；由人主者，尽得一分算一分，撑得一日算一日。吾兄弟断不可不洗心涤虑，以求力挽家运。第一，贵兄弟和睦。去年兄弟不和，以致今冬三河之变。嗣后兄弟当以去年为戒。凡吾有过失，澄、沅、洪三弟各进箴规之言，余必力为惩改；三弟有过，亦当互相箴规而惩改之。第二，贵体孝道。推祖父母之爱以爱叔父，推父母之爱以爱温弟之妻妾儿女及兰、蕙二家。又，父母坟域必须改葬。请沅弟作主，澄弟不可过执。第三，要实行勤俭二字。内间妯娌不可多写铺帐。后辈诸儿须走路，不可坐轿骑马。诸女莫太懒，宜学烧茶煮菜。书、蔬、鱼、猪，一家之生气；少睡多做，一人之生气。勤者生动之气，俭者收敛之气。有此二字，家运断无不兴之理。余去年在家，未将此二字切实做工夫，至今愧恨，是以谆谆言之。余详日记中，不赘。

308．致澄弟沅弟季弟十二月初三日

当作文祭奠温甫，求沅甫写石刻碑。

澄侯、沅甫、季洪三弟左右：

初一日接澄弟信，知玉四等于初十日到家，尚未接六弟确耗也。沅弟初九日在长沙所发之信，二十五日接到。甚慰甚慰！此次江行之速，为从来所未有。在汉口所发之信，至今尚未接到。

沅弟抵家后，不得温甫实信，不知何如忧伤！吾派人至江北，至今未归。沅弟所派六人至三河、桐城访查者，想亦无真实下落也。已矣！尚何言哉！吾去年在家，以小事争竞，所言皆锱铢细故。洎今思之，不值一笑。负我温弟，即愧对我祖我父，悔恨何极，当竭力作文数首，以赎余愆，求沅弟写石刻碑。沅弟字有秀骨，宜日日临帖作大楷。凡余文概请沅弟写之，组田刻之，亦足少摅我心中抑郁愧悔之怀。

余近日体尚平安，惟下身癣尚如故，抓烂作痛。张凯章于初二日拔营赴景德镇，吴翔冈初四日起行。吾于新正亦当移营进扎鄱阳、彭泽等处，与水师相联络，即可为江北之声援。萧军现赴南赣，贼踪已远，大约回广东矣。如江闽一律肃清，明岁并带萧军至九江两岸也。

付回银一百两，寄送亲戚本家，另开一单，不知当否？顺问近好。

兄国藩手草

再，此次附银六十两，以三十两寄兰姊家，内二十为兰姊五十寿辰贺仪，十两为七甥女出嫁奁仪。以三十两寄蕙妹家，补往年奠待聘妹夫之仪。望即日送去。嗣后亲族家如有应行致情者，望写信告我为嘱。再问澄、沅、洪弟近好。涤又行。

309．谕纪泽十二月初三日

读经书，宜常翻阅前人校勘记。

字谕纪泽：

初一日接尔十二日一禀，得知四宅平安，尔将有长沙之行，想此时又归也。少庚早世，贺家气象日以凋耗，尔当常常寄信与尔岳母，以慰其意。每年至长沙走一二次，以解其忧。耦耕先生学问文章，卓绝辈流，居官亦恺恻慈祥，而家运若此，是不可解！尔挽联尚稳妥。

《诗经》字不同者，余忘之。凡经文板本不合者，阮氏校勘记最详阮刻《十三经注疏》，今年六月在岳州寄回一部，每卷之末皆附校勘记，《皇清经解》中亦刻有校勘记，可取阅也。凡引经不合者，段氏《撰异》最详段茂堂有《诗经撰异》《书经撰异》等著，俱刻于《皇清经解》中。尔翻而校对之，则疑者明矣。

310．致澄弟沅弟季弟 ⁽¹⁾ 十二月十三日

季洪明年出外尚须再三筹维。寄银与刘峙衡之子。

澄侯、沅甫、季洪三位老弟左右：

十二月初三日接澄弟十六、十七日两信，初七日接沅弟二十一、洪弟二十日两信，得悉家中四宅大小平安。吾于十月二十五日派安七、玉四送信回家，不知何以至今未归营？已四十八日矣。初三日专人送信已得回报，十三日专人亦满一月，不知何以久延未到也？

此间一切平安。意城于二十八日归，人树于初三日归去，李小泉之弟少荃于初十来营，王壬秋初九来，次青初九日抵南昌，计日内亦可到矣。

温弟之事，家中不知如何举动？至今无手信，尚忍言哉？希庵接霍山王令信，言迪庵及筱石遗骸业经寻得，兹抄付归。不知我温弟尚能返葬首邱否？吾往年在外，与官场中落落不合，几至到处荆榛。此次改弦易辙，稍觉相安。去年在家，兄弟为小事争竞，今日温弟永不得相见矣。回首前非，悔之何及！

洪弟明年出外，尚须再三筹维。若运气不来，徒然怄气。帮人则委曲从人，尚未必果能相合；独立则劳心苦力，尚未必果能自立。如真能受委曲，能吃辛苦，则家庭亦未始不可处也，望与沅弟酌之。余详日记中。

再，此次寄银百两与刘峙衡之嗣子。我去年丁艰时，峙衡穿青布衣冠来代我治事，至今感之，故以此将意。或专使送去，或交纪泽正月带去，祈酌之。再，泽六老爷之孙葛培因昨归于玉山解围案内保举主簿，兹将饬知付回。望专人送去，并望写一信，言明年不可再来投效，来则决不再收。须切实言之，使通境皆闻也。古人言今日之恩窦即异日之怨门，其理深矣。澄、沅、洪三弟左右。藩又行。

————————————————————

(1)  《湘乡曾氏文献》仅收“再，此次寄银百两与刘峙衡之嗣子”一段。

311．致澄弟沅弟季弟十二月十六日

自咸丰以来，每得意之时，即有失意之事相随而至。

澄侯、沅甫、季洪老弟左右：

十三日写信，专人回家。十五日接澄、沅冬月二十九、三十两缄，得悉叔父大人于二十七患病，有似中风之象。

吾家自道光元年即处顺境，历三十余年均极平安。自咸丰年来，每遇得意之时，即有失意之事相随而至。壬子科，余典试江西，请假归省，即闻先太夫人之讣。甲寅冬，余克武汉田家镇，声名鼎盛，腊月二十五甫奉黄马褂之赏，是夜即大败，衣服、文卷荡然无存。六年之冬、七年之春，兄弟三人督师于外，瑞州合围之时，气象甚好，旋即遭先大夫之丧。今年九弟克复吉安，誉望极隆，十月初七接到知府道衔谕旨，初十即有温弟三河之变。此四事者，皆吉凶同域，忧喜并时，殊不可解。现在家中尚未妄动，妥慎之至！余在此则不免皇皇。所寄各处之信，皆言温弟业经殉节，究欠妥慎，幸尚未入奏，将来拟俟湖北奏报后再行具疏也，家中亦俟奏报到日乃有举动。诸弟老成之见，贤于我矣。

叔父大人之病，不知近状何如？兹专法六归，送鹿茸一架，即沅弟前此送我者。此物补精血远胜他药，或者有济。

迪公、筱石之尸业经收觅，而六弟无之，尚有一线生理。若其同尽，则六弟遗骸必去迪不远。意者其已逃出，如潘兆奎；或暂降，如葛原五乎？家中分用钱项，澄弟意待各炊时再说，余亦无成见，听弟主张可也。沅弟信言家庭不可说利害话，此言精当之至，足抵万金。余生平在家在外，行事尚不十分悖谬，惟说些利害话，至今悔恨无极。

霞仙请做嫁装，即祈澄弟代做，明年三、四、五月可办婚事。即问近好。

兄国藩手草

312．致澄弟沅弟季弟十二月二十日

又派五人去寻温甫遗骸。

澄侯、沅甫、季洪老弟阁下：

十五日接叔父患病之信，十六日专王发六送鹿茸回家，限年内赶到。十七早接澄弟二信、沅弟一信。又于朱家二处问叔父病势已愈，大幸大幸！温弟之事，日内计已说破，不知叔父与温弟妇能少节哀否？温弟妇治家最贤，而赋命最苦，不知天理何以全不可凭？

十八夜接希庵信，知沅弟所派六弁已回，皆未寻得，而迪庵遗骨于初一日已搬至霍山县。同一殉节，而又有幸不幸若此！余又专五人去寻，中有二人系贼中逃出者，言必可至三河故垒。其三人则杨名声、杨镇南、张吟也。能寻得遗蜕，尚是不幸中之一幸。否则，吾何面目见祖考妣及考妣于地下哉？

日内心绪慌乱，不能办一事。刘良二不愿当长夫，仍令回家。其在家领去之银三两三钱，或给或否，惟酌之。此间亦不另给途费也。家有殿板初印《史记》一部二十六本，望命纪泽查出带来。即问新禧。

兄国藩手草

313．谕纪泽十二月二十三日

宜先看胡刻《文选》。从明年起每月作四书文三篇。

字谕纪泽：

日来接尔两禀，知尔《左传》注疏将次看完。《三礼》注疏，非将江慎修《礼书纲目》识得大段，则注疏亦殊难领会，尔可暂缓，即《公》《穀》亦可缓看。尔明春将胡刻《文选》细看一遍，一则含英咀华，可医尔笔下枯涩之弊；一则吾熟读此书，可常常教尔也。沅叔及寅皆先生望尔作四书文，极为勤恳。余念尔庚申、辛酉下两科场，文章亦不可太丑，惹人笑话。尔自明年正月起，每月作四书文三篇，俱由家信内封寄营中。此外或作得诗赋论策，亦即寄呈。

写字之中锋者，用笔尖着纸，古人谓之蹲锋，如狮蹲虎蹲犬蹲之象。偏锋者，用笔毫之腹着纸，不倒于左，则倒于右，当将倒未倒之际，一提笔则为蹲锋。是用偏锋者，亦有中锋时也。此谕。

涤生字

314．谕纪泽十二月三十日

对长辈应尽爱敬之道。试阅高邮王氏之书。

字谕纪泽：

闻尔至长沙已逾月余，而无禀来营，何也？少庚讣信百余件，闻皆尔亲笔写之。何不发刻？或倩人帮写？非谓尔宜自惜精力，盖以少庚年未三十，情有等差，礼有隆杀，则精力亦不宜过竭耳。近想已归家度岁。今年家中因温甫叔之变，气象较之往年迥不相同。余因去年在家，争辨细事，与乡里鄙人无异，至今深抱悔憾。故虽在外，亦恻然寡欢。尔当体我此意，于叔祖各叔父母前尽些爱敬之心。常存休戚一体之念，无怀彼此歧视之见，则老辈内外必器爱尔，后辈兄弟姊妹必以尔为榜样，日处日亲，愈久愈敬。若使宗族乡党皆曰纪泽之量大于其父之量，则余欣然矣。

余前有信教尔学作赋，尔复禀并未提及。又有信言涵养二字，尔复禀亦未之及。嗣后我信中所论之事，尔宜一一禀复。余于本朝大儒，自顾亭林之外，最好高邮王氏之学。王安国以鼎甲官至尚书，谥文肃，正色立朝。生怀祖先生，念孙经学精卓。生王引之，复以鼎甲官尚书，谥文简。三代皆好学深思，有汉韦氏、唐颜氏之风。余自憾学问无成，有愧王文肃公远甚，而望尔辈为怀祖先生，为伯申氏，则梦寐之际，未尝须臾忘也。怀祖先生所著《广雅疏证》《读书杂志》，家中无之。伯申氏所著《经义述闻》《经传释词》，《皇清经解》内有之。尔可试取一阅。其不知者，写信来问。本朝穷经者，皆精小学，大约不出段、王两家之范围耳。余不一一。

父涤生示

315．谕纪泽 ⁽¹⁾

明春须至罗、刘、李家拜年。

再，纪泽明春须至罗家、刘家、李家拜年，如今年正月之样。刘峙衡待我极好，余至今念之，拟寄银百两交其妻子。泽儿至峙家，顺便仍宜拜沅堂□老师。李家迪公之事，余当在营厚赙之。

涤生再示

————————————————————

(1)  《湘乡曾氏文献》墨迹影印件无年月。依信中内容，应为咸丰八年底。

咸丰九年

316．致澄弟沅弟季弟元旦

先考妣改葬事不可缓。居屋勿壮丽。季洪外出，宜择人而事。

澄侯、沅甫、季洪三弟左右：

十二月二十三日接澄、沅初十、十一日信，除夕又接十六日信，敬悉叔父大人体气渐好，不致成中痰之症，如天之福，至幸至幸！两弟缄中所言各事，兹分条列复如左：

一、先考妣改葬事决不可缓。余二年、七年在家主持葬事，办理草草，去冬今春又未能设法改葬，为人子者第一大端，问心有疚，何以为人？何以为子？总求沅弟为主，速行改葬，澄弟、洪弟帮同办理，为我补过。至要至祷！洪夏争地，果可用否？吾不得知。兹亲笔写二信与洪、罗二处，以冀或有所成。

一、张凯章于十八日至景德镇附近地方，十九日分两路进。王钤峰、吴走西路，凯章走东路。王、吴挫败，义营亡百人，吉左营九人，副湘营三十七人，营务处十二人。在行仗则已为大伤，幸凯章全军未与其事。现尚扎崖角岭，去景德镇二十余里，势颇岌岌。兹札调朱南桂、朱惟堂飞速来军，望即专人送去。又王人树一信亦速送去。筿岑信，弟阅后封寄。

一、季弟决计出外，不知果向何处？今日办事之人，惟胡润之、左季高可与共事。此外皆若明若昧，时信时疑，非季弟所能俯仰迁就也。沅弟宜再三开导，令季弟择人而事，不可草草。或沅、季同来吾营，商定后再赴他处亦可。

一、沅弟所画屋样，余已批出。若作三代祠堂，则规模不妨闳大；若另起祠堂于雷家湾，而此仅作住屋，则不宜太宏丽。盖吾邑带勇诸公，置田起屋者甚少，峙衡家起屋亦乡间结构耳。我家若太修造壮丽，则沅弟必为众人所指摘，且乱世而居华屋广厦，尤非所宜。望沅弟慎之慎之，再四思之。祠堂样子，余亦画一个付回，以备采择。

一、科一喉痛，系先天火亏之症，宜服参茸姜附等药，庶可一劳永逸，切不可服凉药，千万记之。余不一一，顺问近好。

兄国藩手草

317．致澄弟沅弟季弟正月初八日

日内尚无温甫确耗。

澄侯、沅甫、季洪三弟左右：

正月初七日接沅弟腊月二十日信，敬悉叔父大人病体大愈，远怀少慰。除夕、元旦两日不知温弟妇伤痛奚似！此间派杨名声、杨镇南等至舒城一带访寻，日内尚无确耗。接胡中丞三、四信，似于温弟事极关切。可感可感！杨弁等去，吾亦告之：苟有可图，费二三千金不惜也。

屋样、祠堂样、罗洪信及各事皆已寄归。吉中营事，吾未细查，派四川曾佑卿太守省三，壬子庶常改主事，捐知府在营看操，意在为沅弟分劳。然合营望沅甚切，正不能不早来。来此从容调停，再谋蝉蜕可耳。顺问近好。

兄国藩顿首

再，凯章于二十七日大获胜仗，杀贼近千，景德镇一军当可站得住。惟贼多而狡，垒密而坚，恐刻下难遽克复。吴翔冈败后，禀告病请撤，吾已批准撤之，派凌荫庭前往接统矣。翔不服凯章，钤峰亦与凯龃龉，并讥其不应用统领老湘营。全军关防，凯已换刻矣。吾爱惜凯章，不得不撤翔也。又行。

318．致澄弟沅弟季弟正月十三日

温甫遗骸如实寻不得，则葬衣冠。寻地只求免水蚁，不能求富贵。

澄侯、沅甫、季洪老弟左右：

初二日专人送一缄，初八盛四归又付一缄，想次第将到。初十日接胡中丞信，迪庵及温弟已奉旨优恤，迪公饬终之典至隆极渥。其灵柩二十五日到湖北，二十六日宣读恩旨，二十九日请官中堂题主，正月初三日起行还湘，备极哀荣。温弟与之同一殉难，而遗骨莫收，气象迥别。予于十一日具折奏温弟殉节事，盖至是更无生还之望矣。恸哉！家中此刻已宣布否？若尚未宣布，则请更秘一月，待二月间杨镇南等归来，我折亦奉批转来。如实寻不得，则招魂具衣冠以葬。余上无以对祖考妣及考妣，下无以对侄儿女。自古皆有死，死节尤为忠义之门，奕世有光，本无所憾，特以骸骨未收，不能不抱憾终古。

沅弟近日出外看地否？温弟之事，虽未必由于坟墓风水，而八斗冲屋后及周璧冲三处皆不可用，子孙之心，实不能安。千万设法，不求好地，但求平妥。洪夏之地，余心不甚愿。一则嫌其经过之处山岭太多，一则既经争讼，恐非吉壤。地者，鬼神造化之所秘惜，不轻予人者也。人力所能谋，只能求免水、蚁、凶煞三事，断不能求富贵利达。明此理，绝此念，然后能寻平稳之地。不明此理，不绝此念，则并平稳者亦不可得。沅弟之明亮能了悟。余在建尚平安，惟心绪郁悒，不能开怀，殊褊浅耳！

319．致澄弟沅弟季弟 ⁽¹⁾ 正月二十三日

告近日军事，望沅甫速来。命纪泽绘历代三十二位圣哲遗像。

澄侯、沅甫、季洪老弟左右：

正月十三日发第三号信并折稿及温弟优恤之旨，十八日王林三等来，接澄信二件、沅信一件、纪泽一件，得知家中四宅平安，甚慰。纪泽在省所寄之禀尚未接到。

此间军事，去腊十九日吴翔冈之挫，亡百六十人，二十日凯章之胜，亦亡九十人，正月十一日凯章又小挫一次。其第五旗扎牛角岭，距凯章老营十八里之远，十二早被贼攻陷。余因五旗去凯太远，除夕曾有信止之。凯复书言旗长可恃，未移也。五旗被陷之后，又换三旗扎该处。余甚为悬悬，又函止之矣。凯军现处孤危之际，不得不思所以济之振之。已派彭山屺回湘调兵六百名，派佘星焕回湘招勇千名，与喻吉三同带之。又令朱品隆添勇二百名，函告王人树添勇三百名，又令张岳龄招平江勇千二百名。共添三千余人。向耆中丞索取饷项，能得与否，尚未可知，然不能不放手一办也。待兵勇到时，先派在建老营，赴凯章处助剿，将来须另派统领，另打一支，与萧、张分为三路，庶足以张犄角之势。此间各营望沅弟如望岁，吉字中营尤如婴儿之望慈母。吾前欲派吉中营偕朱、唐去攻景镇，莘田及各帮带皆以沅弟未来，不敢作主。

余近日心绪郁郁，望沅弟来此叙手足之情，并商定大局。先考妣改葬之事，本属刻不可缓，然如此春雨淋淋，何能登山觅地？余意托萧可卿、冯至善在家再寻三四个月。九弟于二月间来营，一面为我画定全局，一面将吉字中营安个实在着落，住数月后再行回家。温弟遗蜕若竟寻不得，则沅弟于江北宿松等处招魂而归，具衣冠而葬。将来改葬先考妣时，即将温弟衣冠祔葬于二亲之旁。若鬼神呵护，温弟忠骸一旦寻得，则九弟即迎温弟灵柩以归，是亦不幸中之一大幸。先考妣改葬时，附寻吉地以葬温弟，亦可少慰叔父及温弟妇之心。若九弟久不来营，吉中营全无着落，家中不能寻地，温弟招魂葬衣冠等事早也不好，迟也不好，沅弟心悬数处，均不妥善。是否应于二月来营，数月再归，望沅弟与叔父、澄、季熟商妥办。余此次缄催郭意城、王人树、王牧村来营，皆言沅弟于二月来营。沅弟若有信与意、树诸公，可邀其同行也。正月十三日接奉御赏福字，兹专人送归。又枣果面饼等物，送一半归查收。顺问近好。在建昌军中

再，吾近写手卷一大卷。首篆字五个，次大楷四十八个，后小行书二千余，中间空一节，命纪泽觅此三十二人之遗像绘之于篆字之后、大楷之前。查武梁祠画像内有文、周、孔、孟诸像，外间间有藏本。翁覃溪《两汉金石记》曾刻之，王兰泉《金石萃编》亦刻之。此外如名臣像亦间有之。纪泽觅得像底，则双钩摹于卷内，不必着色也。或嫌此卷太大，则另办一卷画像。此卷即先付长沙装潢，楠木匣藏之，将来求沅弟精钩刻石。其像有不可尽得者，略刻数像可也。吾生平读书百无一成，而于古人为学之津途，实已窥见其大，故以此略示端绪。手此再告澄、沅、季三弟，并谕纪泽儿知之。国藩又行。

————————————————————

(1)  《湘乡曾氏文献》仅收“再，吾近写手卷一大卷”一段。

320．致澄弟沅弟季弟正月二十八日

温甫遗骸已寻获。沅甫在家应觅地两所。

澄侯、沅甫、季洪三弟左右：

正月二十三日发第四号家信，并福字、手卷等件，想出月初间可到。二十七日亥刻接胡润公专丁来信，知温甫弟忠骸业经寻获，是犹不幸中之一幸。惟先轸丧元，又幸中之一大不幸。计胡中丞亦必有专信另达舍间，沅弟此时自不便遽出，应觅地两所。一面改葬先考妣，一面安厝温弟。润公待我家甚厚，温弟灵榇归舟，想必妥为照料。吾即派杨名声等三弁送湘乡，建昌不另派人，以赶不上也。墓志铭作就，再行专丁送归。胡信及霍山王令信、杨信附去一觅。顺问近好。

321．致澄弟沅弟季弟二月初三日

萧浚川在南康获一胜仗，石达开尚在南安一带。乱世起屋不可过于闳丽，觅地不可求富贵。注意练字。

澄侯、沅甫、季洪三弟左右：

二十八日发第五号信，告温弟寻获遗骸事。三十日玉四等来，得澄、沅两弟及纪泽三信，得知一切。叔父大人病势稍加，得十三日优恤之旨，不知何如？顷又接十九日来缄，知叔父病已略愈，欣慰欣慰！然温弟灵柩到家之时，我家祖宗有灵，能保得叔父不添病，六弟妇不过激烈，犹为不幸中之一幸耳。

此间兵事，凯章在景镇相持如故，所添调之平江三营、宝勇一营均已到防，或可稳扎。浚川在南康之新城墟打一大胜仗，夺伪印四十三颗、伪旗五百余面，皆解至建昌，甚为快慰！惟石达开尚在南安一带，悍贼亦多，不知究能扫荡否？吉中营以后常不离余左右，沅弟尽可放心起屋起祠堂。

沅弟言“外间訾议，沅自任之”。余则谓外间之訾议不足畏，而乱世之兵燹不可不虑。如江西近岁凡富贵大屋无一不焚，可为殷鉴。吾乡僻陋，眼界甚浅，稍有修造，已骇听闻，若太闳丽，则传播尤远。苟为一方首屈一指，则乱世恐难幸免。望弟再斟酌，于丰俭之间妥善行之。改葬先人之事，须将求富求贵之念消除净尽，但求免水蚁以安先灵，免凶煞以安后嗣而已；若存一丝求富求贵之念，必为造物鬼神所忌。以吾所见所闻，凡已发之家，未有续寻得大地者。沅弟主持此事，务望将此意拿得稳、把得定。至要至要！

纪泽姻事，以古礼言之，则大祥后可以成婚再期为大祥；以吾乡旧俗言之，则除灵道场后可以成婚。吾因近日贼势尚旺，时事难测，颇有早办之意。牧云定五月二十七，外姑又以毒月为嫌，则改至六月为妥。盖以先考妣神主尚在中厅供饭，不便行礼也。纪泽前两禀请心壶抄奏折，尽可行之，吾每月送脩金二两可耳。应抄之奏，不知家中有底稿否？每抄一篇，可寄目录来一查，注明月日。纪泽之字近日大退，较之七年二三月间远不能逮。大约握笔宜高，能握至管顶者为上，握至管顶之下寸许者次之，握至毫以上寸许者亦尚可习得好字出；若握近毫根，则虽写好字，亦不久必退，且断不能写好字。吾验之于己身，验之于朋友，皆历历可征。纪泽以后宜握管略高，纵低亦须隔毫根寸余。又须用油纸摹帖，较之临帖胜十倍矣。

沅弟之字不可抛荒，如温甫哀辞、墓志及王考妣、考妣神道碑之类，余作就后，均须沅弟认真书写。《宾兴堂记》首段未惬，待日内改就，亦须沅弟写之。沅弟虽忧危忙乱之中，不可废习字工夫，亲戚中虽有漱六、云仙善书，余因家中碑版，不拟倩外人书也。

玉四来时，曾纪芳、唐介文未到。安五、有四来此，余因未收留。本日接澄弟言玉四荒唐之事，已饬委员重责之矣。近地勇夫颇不易于约束，余昔不欲多用，正为此故。胡长发亦未收作戈什哈，观其规矩太生，非戈什哈之才耳。顺问近好。大祥前一日

322．致澄弟沅弟季弟二月十三日

温甫遗骸二月可到家，待以后再请谥。

澄侯、沅甫、季洪三位老弟左右：

二月初三日发第六号信，想将次收到矣。张凯章一军二十八日小挫，阵亡二百六十余人，平江营之新到者亦阵亡二十余人。余连日正焦灼之至，幸婺源于二月一日克复，贼窜往祁门一带，浮梁于初四日克复。浮梁去景德镇三十里，婺源去镇百余里。三处之贼，本系互相犄角，互相联络。今婺源既克，则镇贼之后路稍空，声势稍孤矣；浮梁既克，则贼不敢绕出乐平，抄凯章之后尾矣。初五日刘养素又打一胜仗，夺贼战舟五号、民船百余，夺贼垒十余座，西路之军威一振。凯章在东路或亦无恐矣。初三日萧浚川一军克复南安府城，南路贼势似稍散漫，或者易于剿办，全数逃出广东亦未可知。余前因景德镇官军危急，恐贼锋内犯，先及抚州。定计移驻抚州，拟初十日拔营，因雨不果。十二日冒雨拔营，仅行十五里，驻扎清水铺。泥深没骭，小住一日。

正月十一日所奏通筹全局、温弟殉节等折，今尚未接批谕。温弟忠骸于三十日到黄州，胡中丞致祭尽礼，派都司姚敏忠送回湘中，计二月二十外可到。记得出门甫满一年，今日归骨而不归元，可胜惨痛！七年，兄弟争辨不休。今日回思，皆芝麻细故，可胜悔恨！罗椒生之祖在四川阵亡，亦系归骨而不归元。厥后卜葬得吉壤，葬十余年而产椒生，二十余年而椒生之父举于乡，三十余年而椒生以甲午举乡试，乙未入词馆。温甫生前郁抑不伸，或者身后能享罗家之报乎？沅弟寻觅阴地，自必为温弟择一佳壤，不待余之嘱矣。如实难得，或与先考妣同域亦可。俟杨镇南自三河归，余即作墓志付回。温弟照道员例优恤，昨初九日已具折谢恩矣，数日内再行抄稿寄家。

李迪庵之丧，余送奠金二千两，挽联一付，句云：“八月妖星，半壁东南摧上将；九重温诏，再生申甫佐中兴。”盖去年彗星，人以为迪庵应之也。余不一一，顺问近好。

兄国藩手草　清水铺营次

正封函间，接奉正月十一日各折批。谕温弟一折，奉旨赏给叔父从二品封典。盖未知前此已受从一品、正一品两次封典也。若前此未经封，则此次恩亦渥矣。惟受侄之封与受子之封，覃恩普遍之封与谕旨特颁之封究有不同。即日当具折谢恩，并声明“诰轴则拜此次之新纶，以彰君恩之稠迭；顶戴则仍二年之旧典，以明宠贶之久增”云云，庶叔父先受侄封，后受子封，二者并行不悖。

余于正月具折之时，本拟为温弟乞恩赐谥，因恐交部议驳，反为不美，遂未奏请。此次又与次青、仙屏再三商酌。次青之意，谓皇上以同知而予二品封，已属非常之恩，请谥之举，不若留以有待将来；如有战功，皇上或加恩国藩之身，则一面自己辞谢，一面乞恩为温甫请谥云云。次青此说，甚有见解。特不知将来有机可乘否？又作折甚难着笔，亦恐江楚各省识者见哂也。沅弟近于外事颇熟悉，曾思及此事否？筠仙至天津办夷务，又不如来我营耳。再候近佳。涤生又行。十三夜

323．致澄弟沅弟季弟二月二十三夜

先人改葬一事望在三月完成。沅甫宜作文唁温甫。目下不宜起祠宇。纪泽应认真讲求八股。

澄侯、沅甫、季洪老弟左右：

二月十五日，曾恒五等来，接家信：澄弟一件、沅弟一件、纪泽一件。二十二日，宋顺理等到，接家信，仅沅弟一件。应复之事分列于后：

一、夏家之地既经买得，可否即于三月改葬？贼氛方盛，人事之变不可知，早改一日，即早放一日之心。沅弟来营一次，能否如期告归，尚未可必；且周璧冲之有凶煞，众议佥同。自温弟遭难后，余常以七年择地不慎为悔，故此时求改葬之意尤形迫切。

一、沅弟晋省迎接温弟忠榇，计日内已在省接到矣。温弟读书颇有识，而生前于科名之途太蹇，死后又有阙憾。余拟作哀辞、墓志、家传等文，沅弟亦宜作文以抒其意。将来汇刻一本，俾纪寿长大有所考核。文成后寄来营中，一为订定。

一、南安之贼窜入湖南，连陷桂阳、宜章、兴宁三县，吾乡必大震动。现派萧浚川速赴吉安，如贼犯茶陵、安仁等处，即由吉安横出截剿。浚川稳而且悍，或者足资防御。

一、起祠宇之事，本系要务不可缓者，刻下湖南贼氛正盛，我家为众人所瞻仰，举动不可不慎，目下不宜兴工。

一、纪泽禀中问看书之法。《经义述闻》博洽精深，非初学所能看，目下不必看也。看注疏时有不能解者，偶一翻查则可耳。做赋亦可不必。李次青劝多做八股，渠极善教八股，不过讲批数篇，即能启发无限天机。沅弟亦常催泽儿多傲时艺，与次青意同。趁此时光，即认真讲求八股，免得将来吃亏。余不一一，顺问诸弟近好。

324．谕纪泽 ⁽¹⁾ 二月二十四早

字谕纪泽儿：

余五月服阕，尔禀明母亲，将余衣服清出，送至军营，或由湖北水路，或由旱路皆可。盛四何时回营？交其带来亦可。

父涤生示

————————————————————

(1)  此件岳麓书社1985年版无，现据《曾国藩学刊》第六期补。原件藏湖南图书馆，有日、月，缺年份。查曾氏咸丰九年五月初九日日记：“早五更起，行释服礼。”可据此定为咸丰九年。

325．致澄弟沅弟季弟 ⁽¹⁾ 二月二十七日

担心家乡遭遇兵事，已调萧浚川回湖南。

澄侯、沅甫、季洪三弟左右：

二十四日接澄弟及纪泽在家发信，又接沅弟在省发信，二十五接沅弟十八发信。贼破永兴、桂阳州，均距衡州甚近，不知吾乡果得幸免于兵事否？此间调萧浚川由吉安回剿湖南，已去二札一批，不知赶得及否？景德镇相持如故。闻降贼献出江浦县城，金陵或可速下。兹专人慰问叔父，顺问诸弟近好。

兄国藩手草

————————————————————

(1)  抄本顶批：“此纸不录。”

326．致澄弟沅弟季弟三月初三日

邑中团练事，望澄侯尽心为之。此间新招勇将到齐。又派吴翔冈回援湖南。

澄侯、沅甫、季洪三弟左右：

初二日接澄弟二月二十日一缄，具悉一切。自接沅弟十七日在省一信，至今七日未接长沙嗣音，不知耒阳、常宁、安仁、衡州近状何如？至为悬系！团练之法，余向不甚以为然，而我邑此次却须有团练以壮声威。望澄弟尽心为之，无以我言为典要也。

此间新招之三千余人，佘星焕等之长宁勇千人于初一日到营，张子衡之平江勇千三百人已到千零，将齐矣。凌荫庭之接带义勇营千人俱扎贵溪，俟练妥后，即日亦当来老营矣。惟彭山屺之兵未到，到齐时，老营共七千余人。将卒皆跃跃欲试，气象颇好，似堪一战，惜无好统领临阵指麾之耳。

湘勇之在江者，多有回援湖南之意。吾令浚川由吉安回茶陵，已去二札一批，至今尚未回信。又派吴翔冈回援。翔冈之营虽交凌荫庭，尚留四百人，合新招之三百人，亦差足成军。王钤峰、张凯章禀请回援。此时景镇未克，碍难撤退。二十四日，镇贼扑凯章所辖之祥字营，一击即退。凯军近日已稳，但难期克复耳。

我日记中郁闷之怀虽不能免，然癣疾已愈十分之八九，想系服鹿茸丸之效。办事精神亦较六年略好，往年心中愧悔之事，与官场不和之事，近亦次第消融而弥缝之矣。惟七年在家度量太小，说话太鄙，至今悔之。此外，方寸尚泰然也。澄弟劝我“得日过日”四字，以后当谨记之。目光近更花，或因写字太多之故。此后当少写，诸弟不必挂念。家中或徙避或否，诸弟自有斟酌，余亦不复挂念。沅弟事，谢恩折宜早发，因湖南并未咨到，又因今年三次奏温弟事，故未同发，昨始奏谢。即问近好，不一一。

327．谕纪泽三月初三日清明

写字之法，在用笔、结体两端。作文作诗赋，宜留心摹仿。风霜磨炼、苦心劳神，足坚筋骨而长见识。

字谕纪泽：

三月初二日接尔二月二十日安禀，得知一切。

内有贺丹麓先生墓志，字势流美，天骨开张，览之忻慰。惟间架间有太松之处，尚当加功。大抵写字只有用笔、结体两端。学用笔，须多看古人墨迹；学结体，须用油纸摹古帖。此二者，皆决不可易之理。小儿写影本，肯用心者，不过数月，必与其摹本字相肖。吾自三十时，已解古人用笔之意，只为欠却间架工夫，便尔作字不成体段。生平欲将柳诚悬、赵子昂两家合为一炉，亦为间架欠工夫，有志莫遂。尔以后当从间架用一番苦功，每日用油纸摹帖，或百字，或二百字，不过数月，间架与古人逼肖而不自觉。能合柳、赵为一，此吾之素愿也。不能，则随尔自择一家，但不可见异思迁耳。不特写字宜摹仿古人间架，即作文亦宜摹仿古人间架。《诗经》造句之法，无一句无所本。《左传》之文，多现成句调。扬子云为汉代文宗，而其《太玄》摹《易》，《法言》摹《论语》，《方言》摹《尔雅》，《十二箴》摹《虞箴》，《长杨赋》摹《难蜀父老》，《解嘲》摹《客难》，《甘泉赋》摹《大人赋》，《剧秦美新》摹《封禅文》，《谏不许单于朝书》摹《国策》“信陵君谏伐韩”，几于无篇不摹。即韩、欧、曾、苏诸巨公之文，亦皆有所摹拟，以成体段。尔以后作文作诗赋，均宜心有摹仿，而后间架可立，其收效较速，其取径较便。前信教尔暂不必看《经义述闻》，今尔此信言业看三本，如看得有些滋味，即一直看下去。不为或作或辍，亦是好事。惟《周礼》《仪礼》《大戴礼》《公》《穀》《尔雅》《国语》《太岁考》等卷，尔向来未读过正文者，则王氏《述闻》，亦暂可不观也。

尔思来营省觐，甚好，余亦思尔来一见。婚期既定五月二十六日，三四月间自不能来，或七月晋省乡试，八月底来营省觐亦可。身体虽弱，处多难之世，若能风霜磨炼、苦心劳神，亦自足坚筋骨而长识见。沅甫叔向最羸弱，近日从军，反得壮健，亦其证也。赠伍嵩生之君臣画像乃俗本，不可为典要。奏折稿当抄一目录付归。余详诸叔信中。

328．致澄弟沅弟季弟三月初八日申刻

奉旨温甫子纪寿交吏部带领引见。

澄侯、沅甫、季洪老弟左右：

初四日发第十号信后，接沅弟二十四日在县城所发之信。贼不直趋衡州，俾我得以从容设备。若谢泰平水师至耒河口，王人树陆军入衡城，要郡固守，则各处皆易布置。甚慰甚慰！

今日接奉谕旨，温弟之子纪寿交吏部带领引见，将来无论何项恩典，皆系至荣，温弟九原之下亦可少慰。兹专人送回，以安叔父与温弟妇之心。

此间诸事平善，刘杰人腾鹤于二十八日在建德之云风岭阵亡。渠奉札守彭泽，而自请进剿建德，亦属不自量力。其麾下阵亡者至五百余人，此后不能成军矣。普钦堂独当湖口、彭泽，恐难胜任。如有疏虞，则养素在饶州可危，雪琴在湖口亦可危也。

今年军事，沅弟缄言“稳扎稳打，机动则发”，良为至论。然机字殊不易审，稳字尤不易到。余当一一奉为箴言，与澄弟之缄常常省玩耳。即问近好。

兄国藩手草

329．致澄弟沅弟季弟三月十三日

温甫之死乃冥冥中有主之者。就纪泽所问各书作复。

澄、沅、季三位老弟左右：

初十日接澄弟及纪泽儿二十八信，沅弟二十九日自县城发信，具悉一切。温弟忠榇初三自黄州开行，尚未到省，殊深系念。日内想已到矣。纪寿侄既奉恩旨交吏部带领引见，其叔父大人诰封，仍当咨部恭领诰轴。盖第二次谕旨中有“着再加恩”字样，再字即承前次诰封之旨言之也。请谥一节，不敢再渎矣。

澄弟信中变格谶语之说，兄早虑及之。七年闰五月十七初得谕旨时，正在白玉堂拆阅，叔父欲将此四字悬匾槽门，余不甚愿，亦未免中有所忌。然此等大事，冥冥中有主之者，皆已安排早定。若兄则久已自命为癞头牙子，与其偷生而丛疑谤，又不如得所而泯悔憾耳。

沅弟问克复景镇作何调遣？目下镇贼狡悍，似难遽克。既克之后，如湖南渐安，萧军复来，则当全力以规皖南；如湖南尚危，萧军留湘，则且休兵以驻湖、彭。是否有当，俟沅弟来营面商尚不为迟。

纪泽儿问地图六分，可否送一分与文辅卿？此图刻板在新化，尚属易购，可分一与文也。所论怀祖先生父子解经，什九着意于假借字。本朝诸儒，其秘要多在此，不独王氏为然。所问各书：《易林》长沙蒋氏曾刻过；《汉魏丛书》亦有之；《逸周书》，杭州卢抱经丛书有之；唐石经，陕西碑洞有之，唐开成元年刻字，类欧帖，可托人刷买，郑南侨现官陕西，亦可托也；《北堂书抄》不多见，抄本尤为难得。泽禀中“讹”、“譌”误作两字，“喙”误“啄”，附告之。并问诸弟近好。

兄国藩手草

再，纪寿侄蒙恩交吏部带领引见，俟下次发折，再行具折谢恩。二月十五日所发折，初八日奉到批谕，比付回矣。初九日所发折，三月初九奉到批谕，今付归也。兄又行。

330．谕纪泽三月二十三日

言书法之派别。

字谕纪泽儿：

二十二日接尔禀并《书谱叙》，以示李少荃、次青、许仙屏诸公，皆极赞美。云尔钩联顿挫，纯用孙过庭草法，而间架纯用赵法，柔中寓刚，绵里藏针，动合自然等语。余听之亦欣慰也。

赵文敏集古今之大成，于初唐四家内师虞永兴，而参以钟绍京，因此以上窥二王，下法山谷，此一径也；于中唐师李北海，而参以颜鲁公、徐季海之沉着，此一径也；于晚唐师苏灵芝，此又一径也。由虞永兴以溯二王及晋六朝诸贤，世所称南派者也；由李北海以溯欧、褚及魏北齐诸贤，世所谓北派者也。尔欲学书，须窥寻此两派之所以分。南派以神韵胜，北派以魄力胜。宋四家，苏、黄近于南派，米、蔡近于北派。赵子昂欲合二派而汇为一。尔从赵法入门，将来或趋南派，或趋北派，皆可不迷于所往。

我先大夫竹亭公，少学赵书，秀骨天成。我兄弟五人，于字皆下苦功，沅叔天分尤高。尔若能光大先业，甚望甚望！

制艺一道，亦须认真用功。邓瀛师，名手也。尔作文，在家有邓师批改，付营有李次青批改，此极难得，千万莫错过了。付回赵书《楚国夫人碑》，可分送三先生汪、易、葛二外甥及尔诸堂兄弟。又旧宣纸手卷、新宣纸横幅，尔可学《书谱》，请徐柳臣一看。此嘱。

父涤生手谕

331．致澄弟沅弟季弟三月二十三日

湖南协饷停解。寄芝生挂屏四张。

澄侯、沅甫、季洪三弟左右：

澄弟初五信，沅弟初七信，均于十七日接到。家中初八日所发叔父及澄弟、纪泽儿信，县城初十日所发沅弟信，二十二夜接到。知温弟灵榇于初十到县，十五可到家，至以为慰。又幸叔父能亲笔写字，得纪寿引见恩旨后，必可日就康强，尤为家庭之福。

凯军在景德镇相持如故。十三日打一小胜仗。十六日二更，贼放火伪遁以诱我，我军亦未受其害。老营气象如常。湖南每月协饷三万，因有事停解。余以萧军之二万五千余请其发给，亦差足相当。吉营望沅弟甚切，四月能来为妙。澄弟身常劳苦，心常安逸，最善最善。余近日事亦平顺。以心血太亏，故多忧疑，恒用自警。沅弟劝我规模宜阔，我可勉而几也。其谓处事宜决断，则尚有未能。用情之厚薄，惟李家赙仪略厚，以渠以厘金济我军已二万余，不可无以酬之。此外皆循旧规耳。顺问近好。

兄国藩手草　抚州军中

再，芝生前有信，言写信复渠，请用大字书格言，兹写挂屏四张寄之。虽非格言，亦聊以答其殷殷之意。芝生、睪山皆亲戚中之极可敬爱者，可嘱其多作时文。在家则请邓寅师改，付营则请次青改，或与纪泽之文一同付来，或竟另请人誊写。在外多邀数人同作，如京城联课者，用糊名易书之法。沅弟在家，此次所以润泽族戚朋友者，皆得其当。若能于族戚之读书者更加一番奖励，暗暗转移风气，人人讲究品学，则我家之子弟随在观感，不期进而自进。沅弟于此等处曾加体验否？

兄国藩又草　二十三夜

332．致澄弟沅弟季弟 ⁽¹⁾ 四月初三日

须物色一个极好法水，以防不测之患。

澄侯、沅甫、季洪三位老弟左右：

三月二十五日王长清等来营，接澄弟一信、沅弟一信、纪泽一信，二十七日王贵和等来营，接澄、沅各一信，具悉一切。

洪弟坠马，不知近日全好否？吾自七年见澄弟坠马，即有戒骑马之意，曾与澄弟言之。因乡间有马较便，故未果戒之。闻三七治跌打伤最好，不知乡间办得出否？邱恩子法水已退，不可用。以后须物色一个极好法水，不特我家可防不测之患，即亲族地方偶有跌打损伤，亦可行方便。即远在邻县衡、清、邵阳、宁乡等处，我家去请亦尚易为力。或熬三七膏，以待不虞之需。与人方便，自己亦方便也。

温弟归榇，族戚地方迎接者多，足征祖父、叔父感人之深。吾前请孙芝房作温弟墓志。顷接芝房信，乃垂死告别之词，以后事托我。发信后，芝房死矣。孙氏家运之坏，可悯可钦〔叹〕！二杨、张、朱四人，即照沅弟所拟，归南安案内保之。王自、刘步瀛诸人，待杨、张回营，再议所以酬之。迪庵之忠骸，即系刘步瀛所觅得，胡公必已酬之，此间略缓无碍也。沅弟谢恩折本不甚好。次青之稿，吾未甚改。叔父封典谢恩折、纪寿引见谢恩折，似尚妥协。诸弟以为何如？吾身体尚好，惟眼蒙日加，此后恐难多看书耳。顺问近好。

沅弟似宜速来，吉营望之极切也。张凯章于二十八日获一胜仗。又行。

————————————————————

(1)  抄本顶批：“此纸不录。”

333．谕纪泽 ⁽¹⁾ 四月初四日

日内腹泄，思家中盐姜，可带少许来，不要太干者，以润为妙，老屋包些亦好。前有一信，要带《史记》殿校初印者来营，亦屡次禀信中皆未提及。余每次写家信时，必将诸叔父信及尔来信，撮其应答之事开一小单，又将营中应说之事亦列单内，免致临时忘却，有问无答。尔可学之。

此谕纪泽

涤生手示

————————————————————

(1)  此件岳麓书社1985年版无，现据《曾国藩学刊》第六期补。原件藏湖南图书馆，不全，有日、月，缺年份。查曾氏咸丰九年四月初四日日记：“早，发家信，添写泽儿信一片……因昨夜腹泄未睡，小睡至未刻。”据此可定为咸丰九年。

334．致澄弟沅弟季弟 ⁽¹⁾ 四月十三日

称赞诸弟贤能。嘱纪泽目前不可来营。

澄侯、沅甫、季洪三位老弟大人左右：

四月初四日接澄、沅二信，十一日盛四到，接澄、沅及纪泽信，具悉一切。盛四言叔父病体略愈，六弟妇亦微想得开，上峰庵后地甚好。此三事足慰远念。温弟殉难，吾于手足之情抱疚良多，幸三弟在家办理一切，尽情尽礼，可无遗憾。孟子言人乐有贤父兄，吾则乐有贤老弟矣。衡州、祁阳、宝庆三处皆有重兵，吾乡应无大碍。

此间一切如常。景德镇相持如故。初三日，平江营小挫，亡四十八人。老营操练颇勤。吾日内精神困顿，目光尤苦涩，惟静养不作事。上堂墟之事，待杨镇南到即发作，去其咽喉差事而已。泽儿前请来营。现在家中尚有风鹤之警，又须作制艺，决不可来。至嘱至嘱！季弟坠马全愈，慰喜。即问近好。

睪山处少迟亦寄挂屏。

————————————————————

(1)  抄本顶批：“此纸亦不录。”

335．谕纪泽四月二十一日

以韩、柳、王念孙父子为例，详告读书宜知所选择。

字谕纪泽：

前次于诸叔父信中，复示尔所问各书帖之目。乡间苦于无书，然尔生今日，吾家之书，业已百倍于道光中年矣。买书不可不多，而看书不可不知所择。以韩退之为千古大儒，而自述其所服膺之书，不过数种：曰《易》、曰《书》、曰《诗》、曰《春秋左传》、曰《庄子》、曰《离骚》、曰《史记》、曰相如、子云。柳子厚自述其所得，正者：曰《易》、曰《书》、曰《诗》、曰《礼》、曰《春秋》；旁者：曰《穀梁》、曰《孟》《荀》、曰《庄》《老》、曰《国语》、曰《离骚》、曰《史记》。二公所读之书，皆不甚多。

本朝善读古书者，余最好高邮王氏父子，曾为尔屡言之矣。今观怀祖先生《读书杂志》中所考订之书：曰《逸周书》、曰《战国策》、曰《史记》、曰《汉书》、曰《管子》、曰《晏子》、曰《墨子》、曰《荀子》、曰《淮南子》、曰《后汉书》、曰《老》《庄》、曰《吕氏春秋》、曰《韩非子》、曰《杨子》、曰《楚辞》、曰《文选》，凡十六种。又别著《广雅疏证》一种、伯申先生《经义述闻》中所考订之书：曰《易》、曰《书》、曰《诗》、曰《周官》、曰《仪礼》、曰《大戴礼》、曰《礼记》、曰《左传》、曰《国语》、曰《公羊》、曰《穀梁》、曰《尔雅》，凡十二种。王氏父子之博，古今所罕，然亦不满三十种也。

余于《四书》、《五经》之外，最好《史记》《汉书》《庄子》韩文四种，好之十余年，惜不能熟读精考。又好《通鉴》《文选》及姚惜抱所选《古文辞类纂》、余所选《十八家诗抄》四种，共不过十余种。早岁笃志为学，恒思将此十余书贯串精通，略作札记，仿顾亭林、王怀祖之法。今年齿衰老，时事日艰，所志不克成就，中夜思之，每用愧悔。泽儿若能成吾之志，将《四书》、《五经》及余所好之八种一一熟读而深思之，略作札记，以志所得，以著所疑，则余欢欣快慰，夜得甘寝，此外别无所求矣。至王氏父子所考订之书二十八种，凡家中所无者，尔可开一单来，余当一一购得寄回。

学问之途，自汉至唐，风气略同；自宋至明，风气略同；国朝又自成一种风气，其尤著者，不过顾、阎百诗、戴东原、江慎修、钱辛楣、秦味经、段懋堂、王怀祖数人，而风会所扇，群彦云兴。尔有志读书，不必别标汉学之名目，而不可不一窥数君子之门径。凡有所见所闻，随时禀知，余随时谕答，较之当面问答，更易长进也。

336．致澄弟沅弟季弟 ⁽¹⁾ 四月二十三日

张国樑、胜保均遭挫败，各处军事皆不甚得手。目光昏花，精力日衰。

澄侯、沅甫、季洪三位老弟左右：

四月十四日王上国来，接澄、沅信各一件。日来上游信息何如？闻东安之贼窜至新宁，江、刘两家被害，并有贼踞江忠烈之屋。信否？沅弟初六日果起行否？

此间诸事如常。景德镇久未开仗，凯章与钤峰洎难和协。所派屈见田带平江老中营于初八日到湖口，与雪琴至交。水陆得渠二人，湖口应可保全矣。下游张国樑在江北浦口小挫一次，胜帅保定远大营亦屡次挫败。各处军事皆不甚得手。幸雨泽沾足，天心尚顺，当有转机。

家中一切，自沅弟去冬归去，规模大备。惟书、蔬、鱼、猪及扫屋、种竹等事，系祖父以来相传家法，无论世界之兴衰，此数事不可不尽心。朱见四先生向来能早起，又好洁有恒，此数事应可认真经理也。九弟所谓过厚之处，此后余更当留心。顺问近好。

兄国藩手草

再，余此次再出，已满十个月。论寸心之沉毅愤发志在平贼，尚不如前次之坚。至于应酬周到，有信必复，公牍必于本日办毕，则远胜于前次。惟精神日衰，虽服参茸丸亦无大效。昨胡中丞又专使赠送丸药，服之亦无起色。目光昏花作疼，难于久视。因念我兄弟体气皆弱，澄弟、季弟二人近年劳苦尤甚，趁此年力未衰，不可不早用补药扶持。季弟过于劳苦，尤须节之。兹付回高丽参一斤，为两弟配药之用，查收。沅弟想已启行矣。藩又行。

正封缄间，接沅甫弟十五日自省发信。萧浚川亦有信。知魏喻义等败挫，衡城危迫。不知吾乡近状若何？余意吾家居万山之中，贼踪难到，似可不必迁移。盖乱世保全身家本非易事，若在本乡本土，纵然贼到，东山避一个，西屋寄一个，犹有可幸全之理。若徙至别处，反恐生意外之变。均听两弟临时斟酌。沅甫信言五月初一二日可到抚州，届日再有专信。再问澄、季两弟近好。国藩又行。四月二十三夜

————————————————————

(1)  从“正封缄间”至信末，抄本顶批：“此纸不录。”

337．致澄弟季弟五月初三日

沅甫将率部赴景德镇。送礼为叔母祝寿。

澄侯、季洪两弟左右：

四月二十七日沅弟到营，详询家中一切，多所慰喜。

日内未得南中军报，不知宝庆等处近状何似？此间诸事如恒。吉字中营、朱唐两营与新添之三营操演颇勤，队伍颇整，端节后即令其全赴景德镇会剿。沅弟率之以行，初九、十一或可启行。湘后营刘杰人在彭泽败后，其营现来抚州，留在身边护卫。普承尧在建德大败，其勇多溃走九江。渠暂守彭泽，恐亦不能久驻耳。

余身体平安，而怕热异常，出汗甚多。眼蒙如故，不增不减。癣疾较春间稍甚，比之往年则大好矣。十二日值叔母大人五十晋一大寿。兹送春罗一匹、夏布四匹、燕窝一封、鱼翅二斤，以致拜祝之忱。又《皇朝舆地略》一本，交纪泽手收。余派委员伍华瀚在衡州坐探，每三日送信一次。家中若有军情报营，可寄衡城交伍转送也。余详九弟信中。即候近好。

338．谕纪泽五月初四日

宜分类手抄体面话头。

字谕纪泽儿：

余送叔父母生日礼目，鱼翅二斤太大，不好带，改送洋带一根。此带颇奇，可松可紧，可大可小，大而星冈公之腹可用也，小而鼎二、三之腰亦可用也。此二根皆送轩叔，春罗送叔母。

〈尔作时文，宜先讲词藻，欲求词藻富丽，不可不分〉 ⁽¹⁾ 类抄撮体面话头。近世文人，如袁简斋、赵瓯北、吴谷人，皆有手抄词藻小本。此众人所共知者。阮文达公为学政时，搜出生童夹带，必自加细阅。如系亲手所抄，略有条理者，即予进学；如系清人所抄，概录陈文者，照例罪斥。阮公一代闳儒，则知文人不可无手抄夹带小本矣。昌黎之记事提要、纂言钩元〔玄〕，亦系分类手抄小册也。尔去年乡试之文，太无词藻，几不能敷衍成篇。此时下手工夫，以分类手抄词藻为第一义。

尔此次复信，即将所分之类开列目录，附禀寄来。分大纲子目，如伦纪类为大纲，则君臣、父子、兄弟为子目；王道类为大纲，则井田、学校为子目。此外各门可以类推。尔曾看过《说文》《经义述闻》，二书中可抄者多。此外如江慎修之《类腋》及《子史精华》《渊鉴类函》，则可抄者尤多矣，尔试为之。此科名之要道，亦即学问之捷径也。此谕。

父涤生字

————————————————————

(1)  据光绪己卯传忠书局刻本补。

339．谕纪泽五月初四日 ⁽¹⁾

所刻《心经》微有《西安圣教》笔意。要养得胸次博大活泼。

字谕纪泽儿：

初四夜接尔二十六号禀。所刻《心经》微有《西安圣教》笔意，总要养得胸次博大活泼，此后当更有长进也。

尔去年看《诗经》注疏已毕否？若未毕，自当补看，不可无恒耳。讲《通鉴》，即以我过笔者讲之。亦可将来另购一部，尔照我之样过笔一次可也。

冯树堂师诗草曾寄营矣。尔复信言十二年进京，程资不敢领。新写“闳深肃穆”四扁字，拓一分付回。余不多及。

父涤生字

再，同县拔贡生傅泽鸿寄朱卷数十本来营，兹付去程仪三十两，尔可觅便寄傅家，或专人送去。又示。

————————————————————

(1)  《湘乡曾氏文献》墨迹影印件无日期，依曾国藩日记定为咸丰九年五月初四日。

340．致澄弟五月初六日

自去年再出，无禀不批无信不复。请为纪泽招赘事作主。

澄侯四弟左右：

初四早发家信，是夕接弟二十三夜之信。今年以来，贤弟实太劳苦，较之我在军营，其劳殆过十倍，万望加意保养也。祁阳之贼或可不窜湘乡，万一窜入，亦系数万家各有定数，余已不复悬系。

余自去年六月再出，无不批之禀，无不复之信。往年之嫌隙尤悔，业已消去十分之七八。惟办理军务仍不能十分尽职，盖精神不足也。贤弟闻我在外近日尚有些什么错处，不妨写信告我。

内人问纪泽招赘之事，予复信请弟作主，或五月招赘，或八月成婚皆可，余无成见耳。科三、九读书之进否，家信须提及。即候近佳。

兄国藩手具

341．致澄弟五月十三日

沅甫十一日早起行赴景德镇。胜克斋在天长败挫。

澄侯四弟左右：

五月十一季弟寄沅弟信，内有澄侯二十八日在永丰所发之信，得悉一切。

贼集宝庆，官兵将近三万人，应足御之，若竟无一匪窜入湘乡境上也。即有阑入邑界者，团练堵于前，赵、周、王诸军追于后，或亦可以无碍。

此间一切如常。朱、唐两营，喻吉三、凌荫庭两新营，均于初九日拔赴景德镇。吉中营、岳字新营，十一日拔营前进。初九早，九弟在余公馆行释服礼。三献礼毕，除服即吉，天甫黎明，尚属整齐。十一早，九弟起行赴景德镇。十二、三皆大雨，路上甚辛苦也。

下游情形，江北浦口、六合等处，前甚危急，近已获胜仗，军情尚安。胜克斋于四月十二日在天长败挫，其定远老营尚无恙。英夷前欲进京更换和约，业经奏准。不知近事何如。广东夷船于二月间驶至广西梧州，旋即退出。

余日内精神困倦，血不养肝。幸刘星房来营，日与畅谈，略觉爽快。星翁老年失明，殊可悯念。幸其子慈民孝廉，博学不倦，克家继起，尚足自娱。弟以公事常不在家，所有书、蔬、鱼、猪及应扫之屋、栽植之竹，须请建四兄勤勤经理，庶不改祖父以来之旧家风也。至嘱至嘱！此问近好。

342．谕纪泽 ⁽¹⁾ 五月十四日

字谕纪泽儿：

今日右目红，不能多作字，付出关帝庙“轶掌绝伦”四字查收。又“白泥观”三字，仿思云馆之例，做匾送观中。余不多嘱。

涤生手示

————————————————————

(1)  此件岳麓书社1985年版无，现据《曾国藩学刊》第六期补，原件藏湖南图书馆，有日、月，缺年份。查曾氏咸丰九年五月十四日日记：“因右目红疼，不敢看字，下半日写纪泽信一片。”可知此信写于咸丰九年。

343．致澄弟五月二十四早

书勤俭孝友、书蔬鱼猪等语为寿序，亦可以为格言。

澄侯四弟左右：

五月二十四早接弟十三夜所发一缄，借悉一切。

萧浚川又至宝庆，大局当不足虑。贼至十万之多，每日需食米千石，需子药数千斤。渠全无来源，粮米掳尽，断无不走之理，可不须大胜仗也。沅弟启行后，日日大雨，甚为辛苦。

余右目红疼，不能写小字。前因贤弟夫妇四十寿辰，思写红纸屏一付寄贺。即将平日所称祖父之勤俭孝友、书蔬鱼猪等语述写一编，以为寿序也可，以为格言也可。因目疾尚未及办，待下次再寄也。叔父处，前年以大事未办寿屏，明年叔母五十晋一，拟请漱六、筠仙为之。弟意以为何如？在界岭等处，弟亦太辛苦，须常常服补药。保养身体，孝之大端也。顺问近好。

344．致澄弟六月初四日

家中后辈读书事宜常常留心。接奉赴蜀作战之谕，尚未定计复奏。

澄侯四弟左右：

贺常四初二到营，接弟十九日所发一信，具悉团练操演认真，宝庆官兵云集，大局或可无碍，至以为慰。

此间一切如常。弟信言早起太晏，诚所不免。吾去年住营盘，各营皆畏慎早起。自腊月二十七移寓公馆，至抚州亦住公馆，早间稍晏，各营皆随而渐晏。未有主帅晏而将弁能早者也，犹之一家之中，未有家长晏而子弟能早者也。吾癣疾较往年实好十之六七。目光昏蒙如故，亦因写字看书下棋，未尝休息之咎。若能戒此数事，当可渐好。沅弟在景镇，办事甚为稳靠，可爱之至。惟据称悍贼甚多，一时恐难克复。官兵有劲旅万余，决可无碍耳。季弟在湖北已来一信。胡咏帅待之甚厚，家中尽可放心。

家中读书事，弟亦宜常常留心。如甲五、科三等皆须读书，令晓文理，在乡能起稿，在外能写信，庶不失大家子弟风范。若不能此二者，则是为父母者之过，即余为伯者亦与有责焉，弟不可太疏忽也。顺问近好。

正封缄间，接奉寄谕，饬令赴蜀剿贼。此时欲去，则景镇之官兵实难遽行抽调；欲不去，则四川亦系要地。尚未定计复奏。兹先将廷寄付回一阅。又行。

345．致沅弟六月初六日

以四川之行否相商。

沅甫九弟左右：

初四日曾甫六等来，接弟二十九日一缄，知二十八日贼出大队前来搦战，我军坚坐不动，反客为主，最为得势。朱、唐、张、喻、凌五营，究以何营为最善战？何营枪炮靠得住？此间湘后营鸟枪极外行，日内方勤操也。

初四夜接奉廷谕，抄送一阅。此时甚难为计。欲即溯江为夔府之行，则弟与凯所部之万人自须全数带去。而景镇一松，抚、建必陷，临江、瑞、袁，在在可虞。是未救无事之蜀省，先失初定之江西。欲不为夔府之行，则川、陕两省尚称完善，保川即所以保陕，早一着即占一分之便宜，大局亦何可不顾？特此专使与弟熟商，望与少泉商详复。并问近好。

346．致沅弟 ⁽¹⁾ 六月初八日

宝庆被围，湘乡震动，拟浮家泛宅。赴川寄谕，除少泉外，不可告他人。

沅甫九弟左右：

初六日发第十号信，计今日可到。初七日便夫归，接弟初一日信，初八日接初三日信两件，具悉一切。应复之条，分列于后：

一、杨名声药局已于初五日起行赴镇。除现有药物外，又以六十金令其添药。一切薪水费用，仍由此间，弟不必管也。李卿云亦于今日赴镇，带有纱袍一件、千里镜一具照收。

一、萧慰霖本送以菲仪三十金、川资八千文，令其归去矣，因雨大尚未成行。兹接弟信，嘱其即日赴镇也。

一、凯章初二之挫，殊出意外。贼即有他窜之志，恐因此而游移矣。连日淫雨，念镇营辛苦，恐非破贼之象，望弟步步把稳。宝庆被围，吾邑震动，闻搬者十室而九。吾欲令家中亦作浮家泛宅之举，弟意以为何如？

再，此次寄谕，除次青、仙屏外，俱未得见。一恐景镇官军闻此生懈，一恐本地官绅纷纷挽留。弟得此千万秘密，自少泉外，似皆不可告，徒乱人意也。金陵之对岸六合、仪征皆为贼踞，又难得手耳。兄又行。

————————————————————

(1)  抄本顶批：“此纸不录。”

347．致沅弟 ⁽¹⁾ 六月初十日二更

望季洪能磨炼出一人才。绘江楚扎营图寄来。

沅甫九弟左右：

初八日发十一号信，谅已收到。日来雨不息，想镇营极辛苦也。初九日接季洪弟信，知润帅已授之以事。如能磨炼出一人才，亦家门之幸。兹专人送弟处。

乐平团练究可用否？昨日所寄之单相符合否？江楚扎营之地，能绘一全图寄来否？若不能，则专绘楚军可也。有人自衡州寄一宝庆图并伍委员探报，送弟一阅。寒热不时，惟保重。千万之嘱！

兄国藩手草

————————————————————

(1)  抄本顶批：“此亦不录。”

348．致澄弟 ⁽¹⁾ 六月十三夜

闻宝庆四面合围，念家园故旧安危。

澄侯四弟左右：

初五接弟信，知宝庆四面合围，口粮子药难以运济，殊深焦灼。幸刘、江之师在外，希庵统黄州劲旅五千人不日可至，当可解围。李、王、刘诸家皆已搬移，不知霞仙与芗泉家亦移避否？我家与罗家究竟宜移否？

此间一切平安。雨多异常，低田业经淹坏，无可挽回，高田尚可望收。景德镇相持如常。闻贼粮无多，或可他窜。季弟在黄州，胡润帅相待甚好，家中尽可放心。余目光如常。癣疾日内略加，由作文用心少劳也。四川事尚未复奏。顺问近好。

兄国藩手草

————————————————————

(1)  抄本顶批：“此亦不录。”

349．谕纪泽六月十四日辰刻

谈今古文《尚书》。读书一怕无恒，二怕未看明白。

字谕纪泽儿：

接尔二十九、三十号两禀，得悉《书经》注疏看《商书》已毕。《书经》注疏颇庸陋，不如《诗经》之该博。我朝儒者，如阎百诗、姚姬传诸公皆辨别古文《尚书》之伪。孔安国之传，亦伪作也。盖秦燔书后，汉代伏生所传，欧阳及大小夏侯所习，皆仅二十八篇，所谓今文《尚书》者也。厥后孔安国家有古文《尚书》，多十余篇，遭巫蛊之事，未得立于学官，不传于世。厥后张霸有《尚书》百两篇，亦不传于世。后汉贾逵、马、郑作古文《尚书》注解，亦不传于世。至东晋梅赜始献古文《尚书》并孔安国传，自六朝唐宋以来承之，即今通行之本也。自吴才老及朱子、梅鼎祚、归震川，皆疑其为伪。至阎百诗遂专著一书以痛辨之，名曰《疏证》。自是辨之者数十家，人人皆称伪古文、伪孔氏也。《日知录》中略著其原委。王西庄、孙渊如、江艮庭三家皆详言之《皇清经解》中皆有江书，不足观。此亦《六经》中一大案，不可不知也。

尔读书记性平常，此不足虑。所虑者第一怕无恒，第二怕随笔点过一遍，并未看得明白。此却是大病。若实看明白了，久之必得些滋味，寸心若有怡悦之境，则自略记得矣。尔不必求记，却宜求个明白。

邓先生讲书，仍请讲《周易折中》。余圈过之《通鉴》，暂不必讲，恐污坏耳。尔每日起得早否？并问。此谕。

涤生手示

350．致澄弟六月十八夜

景德镇于十四日攻下。或带兵至荆州宜昌。

澄侯四弟左右：

十四五应接来信而久不见到，想竟赴景镇耶！宝庆久被长围所困，心殊悬悬。此间景德镇于十四夜克复，十五日派队跟追。闻浮梁贼尚未退，不知该逆别有诡计否？沅弟追贼约三日，回营后即谋来抚，将归里，为改葬事也。

前奉防蜀之旨，顷已复奏，言兵力太单，难以入蜀，且景镇未克，不可遽行抽动等因。已于十八日拜发。其时不知景镇之即复也。目下之计，大约带兵由长江上溯至荆州、宜昌等处防贼。占荆、宜，则两湖俱难措手。若谕旨必令赴蜀，则须添至二万余人，太少无益也。

兹因刘一告假，带温弟祭幛四付、联一付照收。余身体平安，惟目疾久不愈，幸尚能作字耳。即问近好。

兄国藩手草

351．谕纪泽六月十九早

近思将历年所作古文清一稿本。

字谕纪泽儿：

正月间曾以《欧阳生文集序》寄晓岑，久无复信，不知寄到否？便中一查。又去年托小岑买得刘石庵小横幅，已取回否？此幅极佳，余笃好之，曾交银十两，尔取回为要。

余往年作《原才》一篇，去岁于尔案间见之，尔可抄一稿寄营。又甲辰年作《五箴》及《祭汤海秋文》，尔见稿否？亦可抄来也。近思将历年所作古文清一稿本，虽无佳者，亦不忍听其零落耳。日内当写一目录至各处查出也。

涤生示

352．致沅弟六月二十日 ⁽¹⁾

拟即派凯章、钤峰带四千人回湘救援宝庆。七月初赴饶州，八月半后带各营入蜀。

沅甫九弟左右：

十九日发一缄，交少荃十五派来之勇带归。是夕接澄侯弟信，知宝庆尚未解围。此间拟即派凯章、钤峰带老湘、副湘、吉左等营四千人回湘救援。

以公言之：四川防剿者石逆一股，宝庆援剿者亦石逆一股，与其待窜蜀而防之，何如救桑梓而灭之？一也。赴蜀必由岳州经过，由景镇水路至岳千七百里，由樟树、长沙至岳千五百里，二也。以私言之：老湘营弁勇各怀郁郁，应令回籍以疏宕其气，一也。凯章要做事，须略改局面，另行添募，吉左、副湘等营不愿与合者不必勉强，二也。余日内当札张、王回援，附片奏报。其弟昨带去之五千八百人概扎景镇不动。七月初余赴饶州，带各营至湖口。八月半后湖南事定，余带各营入蜀，令萧、张来岳州会师可也。大局粗定如此，弟意以为何如？

弟之进退，弟当自为斟酌，或兄弟相见再行熟商。余赴饶拟走水路，约在初十后耳。即问近好。

兄国藩手草

————————————————————

(1)  原件无年份，依内容定为咸丰九年。

353．致澄弟 ⁽¹⁾ 六月二十二日

派张凯章率四千人回援桑梓。

澄侯四弟左右：

刘一归，曾寄一缄。顷接禾十稿发一信，具知宝庆危急如故，十六里团练齐心，虽未必真可恃，究足以壮声威。甚慰甚慰！弟略发体，尤大慰也。此间现派凯章率四千人回援，一则桑梓之缓急，即大局之所关；一则各弁勇皆思回救，不过因势而利导之。余拔营约在七月初十间，由湖口、武昌而至荆、宜，共二千余里，须九月乃到也。季弟约来沅弟处，日内当到景镇矣。顺问近好。

————————————————————

(1)  抄本顶批：“此纸不录。”

354．致沅弟 ⁽¹⁾ 六月二十八日

沅甫九弟左右：

二十七日接二十四早一缄，得悉一切。吾二十二、二十三发去两缄并折片等件，与弟意见微有不同。今弟既率朱、唐、凌、喻、张等营拔队，亦属甚好，且到抚州，大众一聚，再分别定向，望弟即催凯、钤速来，无少片延。吾既不由饶州赴湖口，将来即由省城出九江矣。宝庆事，接各处信，均云无碍，大约希庵到后半月，吉凶均大见分晓，不待凯、钤之至，始判黑白也。吾目日昏，次青近病疟，并告。即问近好。

兄国藩手草

————————————————————

(1)  此件岳麓书社1985年版无，现据王澧华著《曾国藩家藏史料考论》补。据著者言此件出自1970年台北《湖南文献》，有日月之期而缺年份，著者考订为咸丰九年。兹从著者所考。

355．致澄弟六月三十日

张凯章一军于七月底始可还湘。

澄侯四弟左右：

二十七日接弟十五日信，惊悉鼎二侄殇逝，不胜悼惜！后辈尚只九人，正嫌太少，兹乃遽弱一个。三年之内，家中多故，殊难为怀。弟目下总理团务，万事辛劳之际，尚须宽心，加意保重。

此间派张凯章一军回援，二十六日在景镇拔营，至七月底始可还湘。九弟归家办改葬事，亦七月可到。吾拟于七月七日起程，由湖北至宜昌。季弟已由湖口经过，将由景镇来抚州。日内尚未到，颇不放心。幕府次青诸君多疟疾。吾眼蒙亦未愈，不能作小字。顺问近好。

356．致澄弟 ⁽¹⁾ 七月十三日

初七日自抚州起行。与季洪十二日于省城相会。

澄侯四弟左右：

接弟六月二十五、七月初三两信，具悉一切。此时宝庆想已解围矣。

吾于初七自抚州起行，初十至江西省城。日内炎热、应酬，幸尚强健。十五六当出省至吴城。季弟初九至抚州，十二至省，始相会也。谕旨催赴四川，不能不速行趱程。如宝庆之贼不至入蜀，则到湖北当有变更耳。

前接叔父信，楷书到底不懈，想已全行复元。此大可喜之事，吾兄弟同欣慰也。即问近好。

兄国藩手草

————————————————————

(1)  抄本顶批：“不录。”

357．谕纪泽七月十四日

欧、虞、颜、柳之字是诗家之李、杜、韩、苏，须窥寻其门径。

字谕纪泽儿：

尔前寄所临《书谱》一卷，余比送徐柳臣先生处，请其批评。初七日接渠回信，兹寄尔一阅。十三日晤柳臣先生，渠盛称尔草字可以入古，又送尔扇一柄，兹寄回。刘世兄送《西安圣教》，兹与手卷并寄回查收。

尔前用油纸摹字，若常常为之，间架必大进。欧、虞、颜、柳四大家是诗家之李、杜、韩、苏，天地之日星江河也。尔有志学书，须窥寻四人门径。至嘱至嘱！

涤生手示

358．致澄弟七月二十三日

十九日至湖口，拟在此耽搁十日。寄银二百两回家。

澄侯四弟左右：

在江西省城发信一缄，谅已收到。予于十六日自江省开船，十七日抵吴城，十九日至湖口。季弟与予同至湖口。二十日，先挂帆上黄州矣。雪琴留予在湖口久住。予因所调之湘后营尚在抚州未来，不得不在此少候。又朱、唐等营自景镇调至九江者，皆伤暑多病，亦不得不少为休息。而予亦抱微恙，二十二早呕吐，两日不能食，拟奏明耽搁十日。

兹专人回家，寄银二百两。以一百为纪泽儿婚事之用，以一百为五十侄女嫁事之用。又袍褂料各二件并里子，赏纪泽制衣。又套料大呢并里子、裙料羽毛各一件，赏五十制用。吾家仕宦之家，凡办喜事，财物不可太丰，礼仪不可太简。澄弟用财丰俭得宜，所患者，礼仪过于简率耳，宜更酌之。顺问近好。湖口发

359．致澄弟沅弟八月初五日

介绍几种坟墓建筑方式。

澄、沅两弟左右：

六月十八刘得一归，寄一信。二十四派吉中营二人送信。计皆当有复信，而至今未到，颇为悬系。伍少海人来，接澄老十七夜信，知宝庆解围，团勇当撤，贼窜祁、衡，吾邑遂可弛防乎？

予在湖口住十日，八月初一日开至浔阳。因等候送者耽阁二日，初四五本可开行，又以阻风不克成行。好在上游无事，贼不入蜀，余行虽迟滞，尚不误事。日内守风此间，可游览庐山近处胜景。朱品隆等各营已由陆路先至黄州。季弟奉胡中丞札，募勇千人，闻初四日自黄州起行归湘矣。吉字中营之饷，到黄州再派人起解；如已开船北来，则不远解亦可。

先考妣改葬之期已近，果办得到否？须略置墓田，令守墓者耕之。凡墓下立双石柱，方柱圆首。柱高而远不刻字者，谓之华表；柱矮而刻字者，谓之阙。四柱平立，上有横石二条，谓之坊。凡神道碑，有上覆以亭者陵上圣德神功碑之亭，四面皆有拱门，民间亦有用此式者；有左右及后面皆以以〔此字衍〕砖石贴砌，上盖圆筒瓦者北道上多有；有露立全无覆盖者不耐风日。三者随弟斟酌。要之上用螭首，下用龟趺，则一定之式，不可改易。公卿大夫之家有隆礼者，于墓门之南专指向南者言之立墓表碑上刻文章，又于极南远处立神道碑上刻大字：某官某人神道碑。不刻文。稍简者仅立一碑。二者听弟斟酌。要之宜立于墓门之外。江西立于坟堆之趾，湖南立于罗匡之头，皆非古法，亦欠大样，不可学也。至筑坟结顶，上年周璧冲结顶最合古法。今京师王公贝勒及品官之家坟茔多用此式，勿以其为吾乡所创见骇闻而不用也。吾之所见如此，望弟细心详酌。

吾于祖父坟墓祠庙皆未尽心，实怀隐疚。今沅弟能力办之，澄弟能玉成之，为先人之功臣，即为余弥此阙憾，且慰且感。余此次在外专了从前未了之事，而弥缝过失，亦十得七八耳。顺问近好。

兄国藩手草　九江舟次

去年曾托雪琴一保胡维峰，以答其数年之殷殷，兹雪琴禀官帅保举。原札寄归，望交维峰也。又行。

360．谕纪泽八月十二日

回答所问《五箴》、看《十三经注疏》及用笔等问题。

字谕纪泽儿：

接尔七月十三、二十七日两禀，并赋一篇，尚有气势，兹批出发还尚未批，下次再发。凡作文，末数句要吉祥；凡作字，墨色要光润。此先大夫竹亭公常以教余与诸叔父者。尔谨记之，无忘祖训。尔问各条，分列示知：

尔问《五箴》末句“敢告马走”。凡箴以《虞箴》为最古《左传·襄公》，其末曰“兽臣司原，敢告仆夫”。意以兽臣有司郊原之责，吾不敢直告之，但告其仆耳。扬子云仿之作《州箴》。冀州曰：牧臣司冀，敢告在阶。扬州曰：牧臣司扬，敢告执筹。荆州曰：牧臣司荆，敢告执御。青州曰：牧臣司青，敢告执矩。徐州曰：牧臣司徐，敢告仆夫。余之“敢告马走”，即此类也。走犹仆也见司马迁《任安书》注、班固《宾戏》注。朱子作《敬箴》，曰“敢告灵台”，则非仆御之类，于古人微有歧误矣。凡箴以官箴为本，如韩公《五箴》、程子《四箴》、朱子各箴、范浚《心箴》之属，皆失本义。余亦相沿失之。

尔问看注疏之法，“《书经》文义奥衍，注疏勉强牵合”，二语甚有所见。《左》疏浅近，亦颇不免。国朝如王西庄鸣盛、孙渊如星衍、江艮庭声皆注《尚书》，顾亭林炎武、惠定宇栋、王伯申引之皆注《左传》，皆刻《皇清经解》中。《书经》则孙注较胜，王、江不甚足取。《左传》则顾、惠、王三家俱精。王亦有《书经述闻》，尔曾看过一次矣。大抵《十三经注疏》以三《礼》为最善，《诗》疏次之。此外皆有醇有驳。尔既已看动数经，即须立志全看一过，以期作事有恒，不可半途而废。

尔问作字换笔之法，凡转折之处，如之类，必须换笔，不待言矣。至并无转折形迹，亦须换笔者。如以一横言之，须有三换笔末向上挑，所谓磔也；中折而下行，所谓波也；右向上行，所谓勒也；初入手，所谓直来横受也。以一直言之，须有两换笔首横入，所谓横来直受也；上向左行，至中腹换而右行，所谓努也。捺与横相似，特末笔磔处更显耳。撇与直相似，特末笔更撤向外耳。凡换笔，皆以小圈识之，可以类推。凡用笔，须略带欹斜之势，如本斜向左，一换笔则向右矣；本斜向右，一换则向左矣。举一反三，尔自悟取可也。

李春醴处，余拟送之八十金。若家中未先送，可寄信来。凡家中亲友有庆吊事，皆可寄信由营致情也。

涤生手示　黄州

361．致澄弟沅弟八月十二日

在黄州少停待命。沅甫于银钱宜谨慎斟酌。

澄侯、沅甫两弟左右：

澄弟七月十三永丰发信，沅弟二十九日一宿河发信，均于初九日道士洑接到。澄老二十六夜一信，初十日巴河接到。得悉一切。叔父病体大愈，是第一庆慰事。澄弟办团，为一邑所服，善起善结，亦极慰也。

余于初六自九江开船，逆风逆水，每日行七八十里。十一日至黄州，胡中丞约为十日之留。官帅奏留余一军共征皖省，大约十七八可奉谕旨。贼踪既不入蜀，余自不必遽赴荆、宜，在此少停，恭俟后命。除萧、张二军外，带来共万人，另单附览。每月需饷六万，拟概求之湖北，胡中丞亦已允许。江西协款三万，仍以供萧、张二人之半耳。九弟营中，六月分半饷，即日起解，七月分少迟亦解。每队多夫一名，或裁与否，应俟到营面定。

沅老近来所办之事无不惬当。银钱一事，取与均宜谨慎斟酌。今日闻林文忠三子分家，各得六千串每柱田宅价在内。公存银一万，为祀田，刻集之费在外。督抚二十年，真不可及。顺问近好。

兄国藩手草　黄州

362．致澄弟沅弟季弟八月二十二日

沅甫于改葬一事办理甚好。将奉旨仍赴下游。

澄侯、沅甫、季洪三弟左右：

二十二日武昌下三十里接沅弟初十日信，附洪弟一叶，具悉一切。

沅弟到家后，雷厉风行办理改葬大事，启土下肂，俱得吉期，欣慰无量。余在家疚心之事，此为最大。盖先妣卜葬之时，犹以长沙有警，不得不仓卒将事；至七年二月，大事则尽可从容料理，不必汲汲以图。自葬之后，吾之心神常觉不安，知我先人之体魄亦当有所不安矣。此次改葬之后，我兄弟在外者勤慎谦和，努力王事，在家者内外大小，雍睦习劳，庶可保持家运蒸蒸日上乎？沅弟办理此事，为功甚大。兹以国朝名人法书名画扇三十柄奉赠，酬庸之物颇丰。我父母亦当含笑于九原也。

余于十一日至黄州。十八日开行赴鄂，途多逆风，五日尚未抵省。官帅奏蜀中无事，请以吾军会剿皖省，已奉俞允。吾在鄂应酬数日，仍赴下游，或驻北岸之黄梅，或驻南岸之九江、湖口，现尚未定。吾兄弟数人虽共事一方，然皖中为地极大，贼数极多，事势极难，各有所图，不必相妨碍，不必嫌疑。季弟既受胡中丞之知，即竭力图功，不必瞻顾。九弟六月半饷已解去，七月饷亦即解，恐当于中途接到。此次既出，今冬似不宜归去。身既在官，则众人观瞻所系，去来不可太轻率自由也。

澄弟此次办团名望极好，甚慰甚慰！家中有当应酬周到之处，望澄弟随时告知。至嘱。即问近好。

兄国藩手草

363．致澄弟八月二十九日

袁铁庵携归京中书籍，嘱加意款待，妥慎清厘。

澄侯四弟左右：

兹有袁漱六亲家之胞弟袁铁庵自松江归来，将我京中书籍概行带送湘乡，实为可感之至。前由京搬至松江，此次由松搬至湘乡，共万余里，吃尽辛苦。到我家时，望加意款待。至要至要！其书交建四先生及纪泽细心清厘，此外尚有存松之书并营中之书，将来开单再清也。即问近好。

兄国藩手草　武昌

364．谕纪泽九月初七日 ⁽¹⁾

寄银三十两及丸药二瓶。

字谕纪泽儿：

尔外祖母于九月十八日寿辰，兹寄去银叁拾两，家中配水礼送去。以后凡亲族中有红白喜事，我应送礼者，尔写信禀知。其丰俭多少大约之数，尔禀四叔及尔母酌量写来可也。此次寄丸药二瓶，一送叔祖，一寄尔母。服之相安否，尔下次禀知。

涤生示

————————————————————

(1)  原件无年份。曾国藩日记咸丰九年九月初六日：“写家信一件。寄参茸丸二瓶，每瓶重八两，一寄叔父大人，一寄内子。将派戈什哈送去。旋以萧营饬知尚未办齐，改次日送去。”初七日记载：“又专人送家信。”可知此信写于咸丰九年。

365．致澄弟 ⁽¹⁾ 九月十五日

因人才少、饷项无着等原因，不果入蜀。

澄侯四弟左右：

初七日曾德麟归，寄家信并丸药。近日久不得家中信，系念颇切。吾住营盘已十日，安静如常。日来身体小有不适，略禁油荤，勿药可愈也。九弟闻已到省，季弟计亦将起程。

四川之行，一则吾部下人才太少，二则四川、湖北两省俱不允许饷项，三则鄂省官场除胡中丞外上下均不欲我西行，是以不果入蜀。兹将折稿付回。

闻漱六病颇不轻，难以作字。叔父寿屏拟改请胡中丞作、李少泉写，更速也。顺问近佳。

兄国藩手草

————————————————————

(1)  抄本顶批：“不录。”

366．谕纪泽九月二十四日

老境侵寻，颇思早办儿女婚嫁事。

字谕纪泽：

二十一日得家书，知尔至长沙一次，何不寄安禀来营？婚期改九月十六，余甚喜慰。余老境侵寻，颇思将儿女婚嫁早早料理。袁漱六亲家患喀血疾，昨专人走松江看视，若得复元，吾即思明春办大女儿嫁事。袁铁庵来我家时，尔禀问母亲，可以吾意商之。

京中书到时，有胡刻《通鉴》一部，留家中讲解，即将吾圈过一部寄来营可也。又汲古阁初印《五代史》一部，亦寄来。皮衣等件，速速寄来。吾买帖数十部，下次寄尔。此谕。

367．致澄弟 ⁽¹⁾ 九月二十四日

温甫奉部议追赠太常寺卿。

澄侯四弟左右：

九月二十一日接初七日一缄，具审一切。泽儿姻事改为十六。五十侄女喜期，前缄亦是十六，不知何时改为十九？江南老名士今年亦极忙矣！湘乡防堵，以曾沅甫第一，朱岚轩第二，岂老名士反居第三耶？阅卷大臣似亦不甚公平。

余近尚有腹泄之疾，每日一二次不等，幸不甚剧。寅皆先生明年仍请之教书。余去岁信中谓当连请五年，盖其端坐有恒，可以为法。甲五近在书房听讲否？甲五颇有外才，只要笔下水路清楚，则将来到处去得。温甫弟奉部议追赠太常寺卿，可望得谥。余身体平安，足慰远念。顺问近好。

此信于二十五早发后，长夫行至汉口翻船，失去信件，兹命下人再抄一通寄家。二十九夜又记

————————————————————

(1)  抄本顶批：“亦不录。”

368．致澄弟十月初四日

湘勇柔脆，实难北征，拟奏明不北行。

澄侯四弟左右：

十月初二日沅弟到营，得闻家事之详。近日婚嫁两事皆已完毕，江南老名士可少休息矣。

吾于二十八日自黄州归，接奉寄谕，以湖北大举征皖，恐其驱贼北窜。吾细察湘勇柔脆，实难北征。一渡淮水，共食麦面，天气苦寒，必非湘人所能耐。拟于日内复奏，陈明楚军所以不能北行之故。湖南樊镇一案，骆中丞奏明湖南历次保举，一秉至公，并将全案卷宗封送军机处。皇上严旨诘责，有“属员耸恿，劣幕要挟”等语，并将原奏及全案发交湖北，原封未动。从此湖南局面不能无小变矣。此间进兵大约在十月底。

余身体平安。惟目疾久不痊愈，精神意兴日臻老态。所差堪自信者，看书看稿犹能精细深入。每日黎明即起，不敢隳祖父之家风，足以告慰。余详九弟信中，顺候近好。草于巴河军次

369．致澄弟 ⁽¹⁾ 十月初十夜

拟还往年京中欠账，望寄清单来。袁漱六弃世。

澄侯四弟左右：

十月十日蔡宁祥来，接弟二十九夜县寓信，借悉一切。王孝一之缄今尚未到。季洪弟于初五到黄州，初八来巴河，初九早兄弟恭祭先大夫七十冥寿，尚属诚敬。毛寄云初九日来营，陈秋门先生亦来。日内应酬甚繁。余往年所欠京账，今冬拟托寄云还清，不知家中尚有清单否？可于此次寄来。

初九日接松江信，知漱六亲家于九月初三日弃世，实可伤悼！其堂侄袁藻在余营当差，派其速行，往松料理一切。十一日起行，计十一月底可到。雨三、漱六连闻凶耗，何亲戚之多故也！即问近好。要事详沅弟信中。

兄国藩手草

————————————————————

(1)  抄本顶批：“不录。”

370．谕纪泽十月十四日

告诫早起、有恒及重厚三事。

字谕纪泽儿：

接尔十九、二十九日两禀，知喜事完毕，新妇能得尔母之欢，是即家庭之福。

我朝列圣相承，总是寅正即起，至今二百年不改。我家高曾祖考相传早起，吾得见竟希公、星冈公皆未明即起，冬寒起坐约一个时辰，始见天亮。吾父竹亭公亦甫黎明即起，有事则不待黎明，每夜必起看一二次不等，此尔所及见者也。余近亦黎明即起，思有以绍先人之家风。尔既冠授室，当以早起为第一先务。自力行之，亦率新妇力行之。

余生平坐无恒之弊，万事无成。德无成，业无成，已可深耻矣。逮办理军事，自矢靡他，中间本志变化，尤无恒之大者，用为内耻。尔欲稍有成就，须从有恒二字下手。

余尝细观星冈公仪表绝人，全在一重字。余行路容止亦颇重厚，盖取法于星冈公。尔之容止甚轻，是一大弊病，以后宜时时留心。无论行坐，均须重厚。早起也，有恒也，重也，三者皆尔最要之务。早起是先人之家法，无恒是吾身之大耻，不重是尔身之短处，故特谆谆戒之。

吾前一信答尔所问者三条，一字中换笔，一“敢告马走”、一注疏得失，言之颇详，尔来禀何以并未提及？以后凡接我教尔之言，宜条条禀复，不可疏略。此外教尔之事，则详于寄寅皆先生看读写作一缄中矣。此谕。

371．致澄弟十月十八日

谢为纪泽等办喜事。

澄侯四弟左右：

十月十二王孝一到，接九月十九来缄，具审一切。泽儿及五十侄女两场喜事办理尽善，慰谢慰谢。

我祖星冈公第一有功于祖宗及后嗣，有功于房族及乡党者，在讲求礼仪，讲求庆吊。我父守之勿失，叔父于祭礼亦甚诚敬。贤弟若能于礼字详求，则可以医平日粗率之气而为先人之令子；若于族戚庆吊时时留心，则更可仪型一方矣。若须酌送重礼者，则寄信来营，余当寄付弟手。余于军中之钱不愿寄回，而后辈婚嫁及亲族红白喜事之最要紧者，则当略寄。南五舅父处，余必寄贺信并寄薄礼。其它有应点缀之处，望弟付信来告。

知家中用度日趋于奢，实为可怕，望弟时时存紧一把之心。其铺账须各开各的，不可由大中开。兄并无私意见也。弟及泽儿并诸侄贺帖皆收到。男婚女嫁，以似以续，阖家之庆，还为弟贺焉。顺问近好。

兄国藩手草

372．致澄弟沅弟十一月初三日

扎黄梅城外。捻军强盛。陈玉成攻破六合大营。

澄侯、沅甫两弟左右：

自余于巴河拔营，沅甫亦于次日登舟，计此信到家，沅弟亦抵里门矣。余拔营后长行七日，十一月初三日至黄梅，驻扎城外，距太湖百二十里。

太湖贼约三四千，被我兵万五千人四面环围，城贼极为穷蹙。所虑者，四眼狗率党来援，或有变动。否则，太湖年内可克矣。余暂驻梅邑，细察地势，再行前进。

胡蔚之所刻林君碑暨四大字，兹各寄四分查收。钱萍矼星使所寄沅弟联幅，兹亦寄去。余日内癣疾大作，目亦极蒙，幸精神如常，每日竭力支撑，不甚懈怠。

河南捻匪日以猖獗，皖南宁国屡次败挫，六合大营被四眼狗攻陷，扬州近又被围，气机殊未转耳。顺问近好。

兄国藩手草

外欧阳牧云信一件，谭湘西之母银二十两。

373．致澄弟沅弟十一月十四日

保举一单，武职全准，文职交部核议。

澄侯、沅甫两弟左右：

初七日接沅弟汉口信，初九日曹荣至，又接澄弟长沙信、沅弟排〔簰〕 ⁽¹⁾ 信，借悉一切。初五、初八、十皆系东北风，沅弟应早到矣。

余于十三日拔营至宿松，一入皖境，百姓望若云雨，爆竹欢迎，不知兵力果足以庇之否？十月十七日会奏一折，圣意不以为然，朱批驳斥。保举一单，武职全准，文职交部核议。将来必有驳者，如黄南坡、石芸斋、何廉昉等均属可虞。即李筱泉久未得保，亦不知可允准否？向来从未交部，此次将文武官阶分类，遂尔歧视，想别有所因也。若部文速来，于其驳诘者仍当再请，但恐迟耳。

沅弟带回之银七百零八两，请以二百为温弟祭田之助。余五百为湘乡忠义祠捐项。霞仙丁外艰，家中已送银否？若未送，则由营中送可也。凡家中红白应酬之需，如有应在十两以上者，可写信由营中寄送，少者则家中自送。

余今年癣疾大发，与道光二十六年相仿佛，目疾亦日以增甚，老境大臻。在外往年未了之事，现已渐次清厘，略有归宿。李小泉所办报销，今冬可毕，京账一项，毛寄云力劝缓清，今尚未定，俟问明西顺兴下落再看。顺问近好。

兄国藩手草　宿松军次

————————————————————

(1)  据抄本改。

374．致澄弟沅弟十一月二十四日

新马队成立。派五六千人助多、鲍，老营仍扎宿松。答纪泽所问横笔磔法。

澄侯、沅甫两弟左右：

十八日曾天二到，接初五日家信。二十三日贺常四到，接初一日家信，内澄弟二缄、纪泽一缄。并《通鉴》《五代史》及豆姜等件。二十二日接沅弟岳阳楼下一缄。借悉一切。叔父大人肝火甚王，不知沅弟归后劝之少解否？至以为念。

此间军务平安。新马队已立二营，营官马德顺、伍华瀚也。下游四眼狗闻将以本月之杪来援太湖，多、鲍各军颇形惊慌。此间亦须派五六千人往太湖助之。但系打行仗，老营仍扎宿松不动耳。

兹付去银五十两，送霞仙家赙仪，又银十两，送兰姊之次子贺仪，望即日专送。以后应致情之处，请澄侯斟酌一数目更好。即问近佳。

兄国藩手草

澄侯、沅甫两弟再览并谕纪泽儿：

前缄未封，陈明德等至，接澄弟十一日一缄并纪泽在欧阳家所写一禀。科三之字大有长进，甚慰甚慰。第不知甲五近尚读书否？问之刘一、金二，皆云目疾全愈，纵不能多读书应小试，亦须略听史鉴，能动笔写信为妙。不然，甲五后日必悔也。澄弟于此等若太松，则有愧父道矣。

泽儿问横笔磔法，如右手掷石以投人，若向左边平掷则不得势，若向右边往上掷，则与捺末之磔相似，横末之磔亦犹是也。《化度寺碑》磔法最明，家中无之。《张猛龙碑》《同州圣教》磔法亦明，可细阅再禀。沅弟于字用功最深，曾留心磔法否？又行。

375．致澄弟沅弟 ⁽¹⁾ 十二月初四日

赴太湖围城尚未定局。许仙屏送书及墨砚等物。

澄侯、沅甫两位老弟左右：

初二日萧孚泗、张胜禄到，接沅弟长沙一缄，具悉一切。

此间日来平安。胡润帅屡次欲余拔兵赴太湖围城，而抽出现围太湖之多、鲍、蒋诸军前往潜山迎击四眼狗之援贼。余因多公忮薄，非能统众将之人，故未允许。纷纷辨论，已阅二十余日，尚未定局。幸狗贼尚不遽来，虽军心散乱，不足深虑。

余日内并未多办事，而目光日昏，筋力亦倦，殊不可解。许仙屏送余书一箱、《圣教序》一部、墨一匣，又送沅弟殿板《十三经注疏》一部（初印也）、端砚一方（亦上品）。日内当派俊四由水路送回，兹先将仙屏信寄阅。此次家信由九江陆路走奉新、新昌、万载、醴陵，较之俊四由湖北水路者可速几日，望记出详告。陈作梅溧阳人，丁未进士极善看地，明春当请至余家一行。余详日记中，即问近好。

————————————————————

(1)  抄本顶批：“不录。”

376．致澄弟沅弟 ⁽¹⁾ 十二月初五日

交人带回《十三经注疏》、砚台、字帖等物。

澄侯、沅甫两弟左右：

昨初四日发去一缄，声明俊四即日送书归去。兹交俊四篾篓一担，内殿板初印《十三经注疏》一部、端砚一方、《圣教序》帖一本、耕织图墨一匣，皆许仙屏所送者。墨似是御府所赐，应是戴中堂家之物。沅弟前索之墨并非佳品，兹以此墨赠沅。《圣教序》以给纪泽儿。纪泽好作字，此帖即属难得者。仙屏送此四物，皆罕见之珍。渠北上时，余当有以酬之。此外送余各书无甚精者，皆未寄回，即存营看也。《注疏》余用油纸包过，应可不汗坏。外寄魏德三银信一件照收。即问近好。

兄国藩手草

————————————————————

(1)  抄本顶批：“亦不录。”

377．致澄弟沅弟 ⁽¹⁾ 十二月十三日

看地须将庇荫富贵之说丢开。陈玉成迄今未上援。

澄侯、沅甫两弟左右：

王右十等到，接冬月二十五日家信，具悉一切。

沅弟初一日果移居否？至以为念。改葬祖父母，看地总须将庇荫富贵之说丢开。如今年改葬猫面脑，先看定夏家地面，临开穴时即占洪家地面，未始非主葬者以富贵之说相赠，以致临时移易。此次改葬祖父母，望将此层看破为要。

此间诸事如常。连日风雨极大，各营墙濠倒坍。四眼狗虽有上援之信，而迄未见其果来。太湖之贼有米无柴，如正月无援贼至，当可克复。

吾癣疾如常，自去夏再出，以此次为剧。目光仍是巴河旧样，不必挂念。顺问近好。牧云于初九日到营。

兄国藩顿首

再，附寄菲仪银数分，请即日送去。手笔太不阔，贤弟得无哂之乎？

王定二舅爹 | 八两
王定三舅爹 | 八两
欧阳东昇大爹 | 八两
三爹 | 四两
九木匠九爹 | 四两
瑀胡子 | 二两
蔡俊五老母 | 二两
陈大瞎子即喊伯一换鞋者　 | 二两

————————————————————

(1)  抄本顶批：“亦不录。”

378．致澄弟沅弟十二月二十四日辰正

前线多警，统将乏人，望沅甫速来。

澄侯、沅甫两弟左右：

十四日发信后，十五日接弟信，知沅弟初一日移新宅，贺贺。吾弟以孝友之本，立宏大之规，气魄远胜阿兄。或者祖父之泽，得吾弟而门乃大乎？余之贺礼：御赐福字一个即去冬所赏者，红缎对一付，书十种现尚未配定，兰十盆愿弟之子孙众多也。明年正月再专妥人送回。

此间日内警报频闻，援贼四眼狗纠合捻匪宫瞎子带五六万人来援，鲍超扎小池驲御之，已在太湖之前四十里。蒋之纯扎龙家凉亭，多都护扎新仓，相去各十里内外。二十二日开仗，我军先获大胜，穷追二十余里，因遇伏而小挫。伤亡若干，现尚未得确信。太湖城外留唐义渠一军三千四百人，太形单薄。余派前帮十营六千人前往助扎朱、唐三营，湘后三营，振、岳、嘉、务四营，派朱云岩、李申夫统领朱管战守，李管禀报，不知前敌多、鲍等军果站得住否？余在宿松身边仅四千三百人，除吉中、吉左之外均不甚可恃，心殊焦灼。萧浚川奉旨调赴黔蜀，希庵亦以母病不来。此间统将乏人，不知所以为计。前札调朱惟堂招勇五百前来，顷渠亦禀假不能遽来，望弟催之速来。至要至要。祖父母地已买得否？若未得，望弟即来营也。

余癣疾大发，为十余年所仅见，夜不成寐，幸温书未甚间断耳。顺问岁祺。

兄国藩手草

并叩叔父母大人万福，兼问新禧。

咸丰十年

379．致澄弟沅弟正月初四日

问新居适意否。述敌军包围鲍营。

澄侯、沅甫两弟左右：

除夕接两弟腊月十二家书并纪泽儿一禀，欣悉家中四宅平安。惟叔父病未全愈，至以为念。

沅弟移居后，新屋气象闻尚宏敞，不知居之俱适意否？凡屋有取直光者，有取斜光者，有取反光者。闻新屋极高而天井不甚阔，则所取皆直光矣。未、申以后，内室尚不黑暗否？装修及制器皿二事殊不易易，颇有头绪否？余在此望沅弟来甚切，而恐弟应办之三事皆未办妥，未敢遽催也。

前敌多、鲍、蒋三军自腊月二十二大战后，贼于二十四、六等日包围鲍营，二十七日遂长围鲍营，层层包裹。霆左营四面皆合，水米文报不通。幸顿定心窝子，坚守几日，二十九日贼解围，少退五里以外。除日多都护另派精选前营扎于霆左营之垒，而令霆左弁勇暂入鲍之中军休息数日。从此前敌应稍安稳矣。

余自去冬以来癣疾大发，目蒙异常，而工课及应办之事未甚间断。今新年军事紧急，少为将息，除公事外不敢多作一事也。纪泽儿所论八分不合古义。至欲来营省觐，余亦思一见。沅弟来时可带纪泽来，展谒一次，住营一月，专人送归。牧云坠马，右手尚未全愈。季弟在界牌石一切平安，余日日与之通信。兹将季信付回内季寄余信四件，季寄家信四件。顺问近好。

兄国藩手草

380．致澄弟沅弟正月十四日辰刻

胡林翼派兵援鲍超获胜。

澄侯、沅甫两弟左右：

初五日得沅弟及纪泽信，知澄弟有永丰等处之行。又欣闻叔父大人身体平安，从此当日臻康胜矣。

此间军事，余于除夕、元旦添派护军长胜军及湖口调来之平江营赴太湖城外，抽出唐义渠之训营赴前敌小池驲等处。初六日甫到，一面修垒，一面出队打仗，破贼垒二座，少顷败回。训营新垒三座被贼攻陷，军械帐棚全失。由是贼氛愈炽，日夜围攻鲍营。鲍部三千五百人，伤亡千余，只能守墙，不能出打。每遇贼偶松一隅时，即出队挑水运柴，少顷复来合围。军士不眠者多，不食者亦常有之。十一日胡中丞所派之金逸亭、余会亭军从潜山山内打出，攻贼之背，大获胜仗，杀贼三千。是夜小池驲之贼分一半去御金军，从此鲍军庆再生矣。方围鲍极急时，余派宿松之吉中二营张胜禄、张光明、吉左营朱宽义、太湖之湘前强中营朱品隆、唐义训、湘后二营李宝贤、刘连捷去新仓小池等处助打行仗，以救鲍军。十三早甫经成行，后即闻金、余捷音，计大局应可安稳耳。

余自去腊下半月夜常不寐。胡帅与我相距二百六十里，每日通信一二次不等，除初派鲍军扎小池，余意见不合力争数次外，其余事事相合。季弟在太湖亦日日通信。癣疾比去冬略好，惟目光眵昏，日甚一日。云仙出使山东，竟被僧王参劾，闻部议降级留任，尚无大碍，今春必南旋矣。即问日好。

兄国藩手草

381．致澄弟沅弟 ⁽¹⁾ 正月二十四日

得分关田单，谢澄、沅辛劳。敌军全力上趋，官军三万余人不足制。

澄侯、沅甫两弟左右：

二十一日接两弟手书并纪泽一禀。沅弟信中有分关田单，一一读悉。我于家中毫无补益而得此厚产，亦惟学早三爹频称“多多谢”而已。余敬澄弟八杯酒，曰：劳苦最多，好心好报。又敬沅弟八杯酒，曰：才大心细，家之功臣。都要吃个满斟硬刮。祖考妣改葬事竟能于去冬办到，何其神速也！余贺澄弟迁居，亦系御赐福字一个、红缎对一付，挂屏二付、桌椅全堂内椆木桌二十张，太师椅三十张，平头椅三十张，凳六十条。仍用嫁妆之法：女家出钱，请男家自行代做代漆。自营中带回之件，且俟二月与送沅弟之件一并专人送回。叔父大人病已渐愈否？正月四日寄回之辽东参曾试服否？

此间军事如常。十三日自宿松派张胜禄、张光明、朱宽义，十五日自太湖派朱、唐等四营赴前敌助战，至今十日，尚未开仗。山内金、余二军十九日开仗。金因雨雪先收，余军小挫。目下贼以全力上趋，官军三万余人似尚不足制贼，实深焦灼。季弟于二十二日太湖城下开仗，尚属平安，来信寄阅。余已屡信属弟不轻出队矣。余俟续布，顺问近好。

兄国藩手草

————————————————————

(1)  抄本顶批：“此纸不录。”

382．致澄弟沅弟正月二十八日

二十五、六两日大捷，季洪在太湖攻下一城。

澄侯、沅甫两弟左右：

二十六日王恒风到，接沅弟十二日信，知家中大小平安。惟叔父大人病无起色，实深焦灼。沅弟信中又有病妻二字，不知九弟妇近日有何不适？

此间军事，多都护于二十五日出队诱贼，业已破贼二垒。贼以大队猛扑，多部败退。贼追十里，唐、蒋各部齐出接应，鲍亦猛进，多亦回杀，贼遂大败，凶悍者伤亡二三千人。二十六日我军乘胜进攻，五军出满队，凡万八千人。排列而进，破贼垒六十余里。垒内火药甚多，草棚甚密，火球所着，登时轰发。狂风旋转，巨火烛天。山谷之间，人马仓卒难逃，多被烧死，牲粮衣物，一炬焦土。杀贼亦实有三四千人，仅有三垒未破。四眼狗于是夜出讲道理，趁势逃去，三垒亦逃。太湖县之贼亦逃，即将城池克复。此次大捷，实足寒逆胆而快人心。沅弟虽不在营，而中军义字两营二十六日连破贼垒，亦极有功。季弟在太湖克复一城，志亦少纾。特此飞告，俾沅弟放心。目下不必遽思回营，一则叔父病尚未痊，老宅之事须沅妥为料理；一则九弟妇体气不旺，新大夫第之事亦须有二三个月粗立纪纲。待三月二十八拨正祖考妣新坟之后，沅弟四月初来营可也。纪泽可于二月中旬晋省，待贺岳母生日后再归。顺问近好。

国藩手草

383．谕纪泽二月初四日

叔祖病重，宜常服侍汤药。

字谕纪泽儿：

接尔元夕禀，知叔父大人病极沉重。余未在家，尔宜常至白玉堂服侍汤药，勤敬二字断不可忽。若在老宅而有倦色有肆容，则与不去无异。余往年在外多愧悔之端，近两年补救不少。至在家亦有可愧悔者，儿为我补救可也。澄叔分居上腰里，应用粗细家皿须由下腰里分去。尔禀母亲雇工陆续送去。尔至长沙看贺岳母，须待叔祖病减乃去，禀商澄、沅两叔父遵行。

涤生手示

384．致澄弟沅弟 ⁽¹⁾ 二月初四日

太湖、潜山相继攻下。请陈作梅至家看地。

澄侯、沅甫两弟左右：

三十日接元夕家信：澄、沅各一件，纪泽一件，得知一切。叔父病势沉重，不知服辽东参得少减否？往年岱云、温甫均以服辽参而愈，皆余经手事也。叔父以忧郁致疾，远游在外，实增焦灼。

此间军事，自二十六大捷后，太湖、潜山相继克复。现在多公请假一月，鲍公请假四月，唐公请假一月，皆以疲劳太甚之故；鲍则求回蜀省亲也。诸军皆须休息，余亦不敢令朱、李独进。

余昨寄家庙图不另起前进，盖取其气疏宕之故。陈作梅极善看地，余请其二月至家。过路堂先茔拨字向时，或请作梅一定来。嘉湾家庙及新大夫第皆求作梅看。作梅有道之士，深于《易经》，医理亦精。若叔父病势缠绵，作梅或可为力。沅弟不遽来营，尽可放心料理家事。即问近好。

兄国藩手草

————————————————————

(1)  抄本顶批：“此纸不录。”

385．致澄弟沅弟二月初八日

痛悉叔父去世，并答复丧葬各事。

澄侯、沅甫两弟左右：

初五日接来信，痛悉叔父大人于十九日戌刻弃世，哀痛曷极！自八年十一月闻温弟之耗，叔父即说话不圆，已虞其以忧伤生。叔父生平外面虽处顺境，而暗中却极郁抑，思之伤心。应复各事，条列如左：

一、余请陈作梅先生赴湘乡看地，请阳牧云陪之。二月中旬自宿松起行，三月初可至家。叔父葬地如已寻地，可候作梅来定葬期，或在三月之杪，或闰三月可也。

一、叔生平最好体面，此次一切从丰，两弟自有权衡。六十四人大舆、诰封亭二事必不可少。丧礼以哀为主，丧次以肃静为主。丁未年于此二者未能讲求，至今愧恨，望两弟留意。

一、余于闻叔讣之第二日进公馆设位成服，拟素食七日，素服十四日，仍行撤灵入营。季弟拟请假回籍，余信嘱其来宿松灵前行礼，早来迟来现尚未定。

一、沅弟言及朱惟堂一事。此人余不深知，但闻尧阶与季高赞之，人树、凯章亦颇称之。余屡札朱南桂、惟堂来，而至今杳然，未接沅弟信之前三日尚办一札去也，此后决不再札矣。尧阶又荐朱贤来，云可当营官，则欺我之言耳。近来细看尧阶之言多不可信。往岁余托尧觅父母葬地，其后全不留心。此人虽系至亲，似宜疏而不宜密。

一、沅弟言新大夫第不敢再求惬意，自是知足之言，但湿气一层不可不详察。若湿气太重，人或受之则易伤脾。凡屋高而天井小者，风难入，日亦难入，必须设法祛散湿气，乃不生病。至嘱至嘱。余俟作梅兄赴湘详布。顺问近好。

386．致澄弟沅弟 ⁽¹⁾ 二月十四日

拟于十九日撤去灵位。陈作梅将于天晴起程入湘。

澄、沅两弟左右：

初八日专人送信回家，是夕季弟来宿松，兄弟鬯叙五日，十三日季回太湖。此间日内吊客不少，十九满十四天之期，即拟撤去灵位。陈作梅先生待天晴起程入湘中一行，看毕诸地，尚须至益阳胡润帅家一行。闻润帅另有函告沅弟矣。

太湖报仗折并列三衔，由官帅处拜发，润帅主稿送去。润帅事事推功让人，其公虚良不可及。

王孝凤所刻温弟哀辞，刻工及拓手俱佳，兹寄回十分外迪庵祭文一分，系胡润帅作，周炳鉴书。较之林君碑则刻工好，较之先严墓志谓此次新拓者则拓手好也。沅弟字秀劲可爱，以后更当日日临习，千万莫间断。即问近好。

兄国藩手草

————————————————————

(1)  抄本顶批：“此纸不录。”

387．致澄弟沅弟二月二十四日

皖南、浙江九州县失守。谈起先大夫祠堂事。

澄侯、沅甫两弟左右：

二十日接初二日信：澄弟一件、沅弟一件并文稿地图等件、纪泽一件。二十二日又接沅弟初九之信。具悉一切。

此间日内尚未进兵，已札饬各军拔营，札稿抄阅。季弟之恒字二营，吾与润公皆不欲其来太湖。弟于正月六日勉强自来，幸遇机缘，太湖克复，同奏肤功。兹湘恒营同围安庆，余亦不甚放心，而季弟自觉甚有把握，故遂令之同行。既已立营，则不能不望其少立功绩也。

自此间克复潜、太二邑，袁午帅克复凤阳，翁中丞大破炉桥，皖北军事大有起色。不料皖南徽、宁二府连陷六州县，浙江亦失去三县，杭省及湖州府危急之至。罗中丞奏请余率楚军往援，即使奉旨允准，亦缓不济急矣。金陵大营正在十分得手之际，而南则有浙江之变，北则清江浦失守。一波未平，一波复起，殊深焦灼。

陈作梅与牧云以十八日起行旋湘，盛四亦归。余前思办红缎对为两弟贺伙〔仪〕 ⁽¹⁾ ，后访查红缎极不上墨，乃改为冷金笺对。赠澄弟云：“俭以养廉，誉洽乡党；直而能忍，庆流子孙。”赠沅弟云：“入孝出忠，光大门第；亲师取友，教育后昆。”各件均交盛四带归。对在长沙裱，想三月下旬乃可到也。余在公馆设灵穿孝十四日，于二十日撤位脱素服，仍回营盘。外间来祭幛四十余幛，少迟再专人送归。其金字已尽行拆去，一则恐路远难搬，二则恐已出殡也。

起先大夫祠堂，如牌坊，如诰封亭，皆须就地势为之。余意诰封亭系乡间俗样，尽可不必；牌坊则系官样。余前日所画槽门样子，即与牌坊相近。京城凡大庙中间有照壁，两头皆有木牌坊。南中文庙及贡院之“天开文运”，亦用木牌坊。先大夫庙之槽门，即用木牌坊式可也。但各处木牌坊上不盖瓦，下不装板。此既作庙头门，则上当盖瓦，下当装板。总而言之，一正扛屋五开间两横各三间一牌坊槽门而已。至各处起屋之法，皆先立柱起架子，待上屋瓦盖毕之后，乃砌砖墙。各柱嵌于墙砖之中。屋之稳不稳，全在架子，不与砖墙相涉。先大夫庙若用此法，则须大柱子十八根前墙内六根，后墙内六根，中间承栌者四根，两头墙内顶屋脊者各一根，而庙外四面落檐之廊柱尚不在此十八根之内又须十四根。如此，则须料甚多，吾乡恐办不出，且恐木匠不能做。若用吾乡旧法，概以砖墙为主，不用架子，则省料极多而木匠亦易于交卷，望两弟悉心裁酌。修昭忠祠及东皋书院祠之正栋，亦不外先大夫庙式，五扛间而四面落檐，即极大方矣。所争者，亦在全用架子与否耳。应否由余下札，俟弟到营后再行面商。

白玉堂之事与季弟日日熟商，实难得一妥人认真照料。沅弟祭文情文极挚，亦苦无人专管事耳。即问近佳。

兄国藩手草

————————————————————

(1)  据抄本改。

388．谕纪泽二月二十四日

看《文选》，分类摘抄典故词汇。下半年再来营。

字谕纪泽儿：

二十日接二月二日来禀并祭文稿。文尚条畅，惟意义太少。叔祖之德全未称道，亦非体制，词藻亦太寒俭。尔现看《文选》，宜略抄典故藻汇，分类抄记，以为馈贫之粮。《文选》前数本系汉人之赋，极难领会，后半则易看矣。余所见友朋中，无能知汉赋之意味者。尔不能记忆，亦由于不知其意味。此刻不必求记，将来若能识得意味，自可渐记一二。余向来记性极坏，近老年反略好些，由于识得意味也。时文亦不必苦心孤旨〔诣〕去作，但常常作文。心常用则活，不用则窒；常用则细，不用则粗。

江忠烈之太夫人，余将寄银一百、幛一悬，写兄弟四人名，家中不必另致情。江太夫人大事，岷樵曾赙银二百，余收一百。先大夫大事，达川曾赙银五十，余收二十也。

余前允尔来营省觐。兹因陈作梅来吾乡看地，须尔在家中陪款，恐作梅先生未到湘时，沅叔业已先出，尔须等候作梅先生，在家住二十余日，再送陈至省展谒贺岳母，小住即仍归去。闻儿妇或有梦熊之喜，尔于下半年再请来营省觐可也。此嘱。

涤生手示

389．致澄弟沅弟 ⁽¹⁾ 三月初四日

拟进攻安庆，因风雨阴寒未起行。寄祭幛等物回家。

澄侯、沅甫两位老弟左右：

二十四日专彭芳四等送信后，久不接弟信，不知正月二十四、二十八两次发去之信何以尚无回信？希庵于二十四日到英山胡帅营，初一由英山来宿松。太湖各营本拟拔进安庆，因连日风雨阴寒，尚未起行。安庆之贼，积米至五万三千余石，将来围剿，不易为力。

叔父大人之丧，余拟作墓志，日内尚未成，俟下次带回。兹先带回祭幛二十四个、挽联九付、绸彩三匹。外银贰百两，备出殡时犒赏夫役之用。京城士大夫家丧事出殡：在城，则用六十四人大舆，或三十二人；出城则换小扛。叔父出殡，初出时须用六十四人舆，走一半里换蛇车可也，祈酌之。余详日记，即问近好。

————————————————————

(1)  抄本顶批：“此纸不录。”

390．致澄弟沅弟 ⁽¹⁾ 三月十四日

浙江危急，恐命赴浙江，望沅甫速来营共商大局。

澄、沅两弟左右：

三月初七接澄弟二月十三日信，初八日由曾云集等接澄、沅信，又由周运斌等接沅弟及纪泽信，初九由季洪处寄到沅弟及纪泽信，初十由蔡迎五接沅弟信，得悉一切。

此间一切如常。余身体小有不适，日内不能作事。希庵来此住八日。太湖各营十四拔营，将进安庆。浙江危急万分，并有二十七日失守之信，兹将张筱浦两次折稿抄阅，恐谕旨仍是命我赴浙。若省城已失，大局过烂，则挽回为难耳。

沅弟办毕叔父葬事，望速行来营与我共商大局。或添募一二营，或不添，均由沅自酌办理。澄弟之病，由于性过急躁，总望静养将息，千万之嘱。即问近好。

兄国藩手草

————————————————————

(1)  抄本顶批：“此纸不录。”

391．致澄弟沅弟三月十九日

浙事已平，沅甫不必再募勇添营。

澄侯、沅甫两弟左右：

三月十八日接二月二十五日沅弟一信，得悉四宅平安。

此间自初十日闻浙江被围之信，十三日闻失守之信，寸心焦灼，全军为之警扰。一则恐有援浙之行；二则大局一坏，一木难支。所谓一马之奔无一毛而不动，一舟之覆无一物而不沉也。兹幸于十八日接张筱浦先生来信，杭城于三月三日克复，欣慰无极。特专人驰告家中，亦以慰陈作梅将母之怀。前有信嘱沅弟来营，或酌募一二营带来，兹浙事既已平定，此间即不必再添营头。沅弟信中意于今冬谋为蝉蜕之计，尤可不必再行添募。盖凡勇皆服原募之人，不甚服接带之人，多一营头，则蝉蜕时多一番纠结也。

澄弟三月十一日果移居否？寄云赠沅弟四物，少荃寄《经籍籑诂》，统俟弟来营再交。即问近好。

兄国藩手草

392．谕纪泽 ⁽¹⁾ 三月十九日

字谕纪泽儿：

家中有王刻十子一部，便中寄来，或交沅叔带来，或交长夫带均可。尔在长沙，何以不发信交郭意叔发官封也？

涤生手示

————————————————————

(1)  此件岳麓书社1985年版无，现据《曾国藩学刊》第六期补，原件藏湖南图书馆，有日、月，缺年份。细读信中文字，似应写在曾国荃将要离家赴军营之前。查曾国荃自领军以来至曾氏去世止，只回家七次，重返军营六次。分别在咸丰七年二月至九月，咸丰八年十月至次年四月，咸丰九年八月至九月，咸丰九年十月至次年闰三月，咸丰十一年十月至次年正月，同治三年十月至五年三月，同治六年十一月至十三年九月。其中最适宜带书至军营交曾氏的，只有咸丰十年闰三月返营这一次。闰三月二十七日，他与其大哥在安徽宿松大营相见。此信极有可能是391号信的附页。故此信似应写于咸丰十年。

393．致澄弟沅弟三月二十四日

澄侯体弱，可常服补药。后辈子弟宜学射，尤应早起。

澄侯、沅甫两弟左右：

二十二日接初七日所发家信，内澄弟一件、沅弟一件、纪泽一件。知叔父大人已于三月二日安厝马公塘，两弟于家中两代各位老人养病送死之事，皆备极诚敬，将来必食报于子孙。闻马公塘山势平衍，可决其无水蚁凶灾，尤以为慰。澄弟服补剂而大愈，甚幸甚幸！丽参、鹿茸虽享福稍早，而体气本弱，亦属无可如何。吾生平颇讲求惜福二字之义，近来亦补药不断，且菜蔬亦比往年较奢。自愧享用太过，然亦体气太弱，不得不尔。胡润帅、李希庵常服辽参，则其享受更有过于余者。澄弟平日太劳伤精，唢呐伤气，多酒伤脾。以后戒此三事，而常服补剂，自可日就痊可。丽参、鹿茸服毕后，余可再寄，不可间断，亦不可过多，每早服二钱可也。

家中后辈子弟个个体弱，唢呐、吃酒二事须早早戒之，不可开此风气。学射最足保养，起早尤千金妙方、长寿金丹也。

纪泽今年耽搁太多，此次宜静坐两个月。《汉魏六朝百三名家》，京中带回一部，江西带回一部，可付一部来营。纪鸿《通鉴》讲至何处？并问。即候日好。

兄国藩手草

再，抚州绅士刻余所书《拟岘台记》，共刷来八分，兹寄五分回家。澄弟一分，沅弟一分，纪泽一分，外二分送家中各位先生，暂不能遍送也。

394．致澄弟沅弟闰三月初四日

太、宿各营进围安庆。愿澄侯戒酒、早起、勤洗脚。

澄侯、沅甫两弟左右：

闰月一日彭芳四来，接两弟信并纪泽一禀，具悉一切。澄弟移寓新居，闻光彩焕发，有王相气象，至慰至慰。沅弟新屋前闻不甚光明，近日长夫来者皆云极好。吾两对所祝者，将来必如愿矣。祭叔父文亦斐亹可诵，四字句本不易作，沅弟深于情者，故句法虽弱而韵尚长也。余办木器送澄弟，即请澄自为妥办，女家之钱已交盛四带归。即仿七年之例，由县城办就，至家中再漆可也。

此间自浙江克复，人心大定。太湖各营于二十四五日拔营，宿松吉中、吉左四营于二十六日拔营，均至石牌取齐，初五日将进围安庆。朱惟堂一营初二日至江边，距宿松仅七十里矣。营中一切平安，余身体亦好。惟饷项暂亏，若四川不速平，日亏一日，必穷窘耳。

澄弟之病日好，大慰大慰。此后总以戒酒为第一义。起早亦养身之法，且系保家之道，从来起早之人，无不寿高者。吾近有二事效法祖父，一曰起早，二曰勤洗脚，似于身体大有裨益。望澄弟于戒酒之外，添此二事。至嘱至嘱。顺问近好。

兄国藩手草

395．谕纪泽闰三月初四日

谨守家法。读《文选》应用心于训诂音调。

字谕纪泽：

初一日接尔十六日禀，澄叔已移寓新居，则黄金堂老宅，尔为一家之主矣。昔吾祖星冈公最讲求治家之法，第一起早，第二打扫洁净，第三诚修祭祀，第四善待亲族邻里。凡亲族邻里来家，无不恭敬款接，有急必周济之，有讼必排解之，有喜必庆贺之，有疾必问，有丧必吊。此四事之外，于读书、种菜等事尤为刻刻留心，故余近写家信，常常提及书、蔬、鱼、猪四端者，盖祖父相传之家法也。尔现读书无暇，此八事，纵不能一一亲自经理，而不可不识得此意，请朱运四先生细心经理，八者缺一不可。其诚修祭祀一端，则必须尔母随时留心。凡器皿第一等好者留作祭祀之用，饮食第一等好者亦备祭祀之需。凡人家不讲究祭祀，纵然兴旺，亦不久长。至要至要。

尔所论看《文选》之法不为无见。吾观汉魏文人，有二端最不可及：一曰训诂精确，二曰声调铿锵。《说文》训诂之学，自中唐以后人多不讲，宋以后说经尤不明故训，及至我朝巨儒始通小学。段茂堂、王怀祖两家，遂精研乎古人文字声音之本，乃知《文选》中古赋所用之字，无不典雅精当。尔若能熟读段、王两家之书，则知眼前常见之字，凡唐宋文人误用者，惟《六经》不误，《文选》中汉赋亦不误也。即以尔禀中所论《三都赋》言之，如“蔚若相如，若君平”，以一蔚字该括相如之文章，以一字该括君平之道德，此虽不尽关乎训诂，亦足见其下字之不苟矣。至声调之铿锵，如“开高轩以临山，列绮窗而瞰江”，“碧出苌宏之血，乌〔鸟〕 ⁽¹⁾ 生杜宇之魄”，“洗兵海岛，刷马江洲”，“数军实乎桂林之苑，飨戎旅乎落星之楼”等句，音响节奏，皆后世所不能及。尔看《文选》，能从此二者用心，则渐有入理处矣。

作梅先生想已到家，尔宜恭敬款接。沅叔既已来营，则无人陪往益阳，闻胡宅专人至吾乡迎接，即请作梅独去可也。尔舅父牧云先生身体不甚耐劳，即请其无庸来营。吾此次无信，尔先致吾意，下次再行寄信。此嘱。

————————————————————

(1)  据《文选》胡刻本改。

396．致澄弟沅弟闰三月十四日

留陈作梅多住一二月以求好地。陈玉成近赴全椒。

澄侯、沅甫两弟左右：

闰月十三接二十七日家书，得悉一切。沅弟既与作梅兄意见相合，则家中寻地之事可留梅公多住一二月，以必得为期。过路塘、新安冲之地，余亦不甚惬意，是以酬庸之典迟迟未办。改葬本非好事，然既已屡改，则必求惬意而后止。倘沅弟业已起行，则澄弟与纪泽必坚留作梅先生寻觅一二处。至要至要。余非欲求地以徼富贵者，惟作梅以三千里外至吾乡，千难万难，不可错过。渠在吾乡，余于营中每月按送薪水，家中只须礼貌恭敬，不必另赠银钱。

澄弟所跋对联甚为妥叶，服补药虽多，仍当常常静坐，不可日日外出，两脚流星不落地。一则保养身体，二则教训子侄。至嘱至嘱。此间至今未得进兵，实为迟滞。

近希庵至多公处，与之鬯谈，针芥契合，相得益彰。大约数日后即可移营进逼桐城与怀宁矣。浙江克复后，皖南又大震动。河南捻匪上窜，陕西及樊城戒严。四眼狗近赴全椒，思解金陵之围。

余身体平安。癣疾皆在腿以下，本是空闲地方，任其骚扰可也。即问近好。

397．致澄弟 ⁽¹⁾ 闰三月二十四日

各营至高桥，左宗棠、李元度日内可至。纪泽须三八课期作一篇诗文，由夫役带营。

澄侯四弟左右：

十八日接初三日家信，知五宅清吉，老屋事亦渐就妥叶，至以为慰。作梅大赞台洲先茔之佳，游子闻之，实深欣抃。过路塘茔，作梅不甚许可，不知另寻得地否？想此时已游南岳，不在吾乡矣。

此间各营于十九日自石牌拔营，二十一日至高桥，距集贤关七里，距安庆二十二里，一切平安。惟湖北饷项甚绌，四五月极难张罗。袁星使甲三处则更绌，正、二、三月仅每月发银一两四钱耳。左季高、李次青均二三日内可至敝处。沅弟计亦已抵汉口，本月或可到营。

纪泽所作之文诗等，可按每次夫役信回带营。无论或文或赋或论或诗等，总须按三八课期作一篇。不作则虚字中多有不通者，又不免常写白字。甲五须请先生讲鉴，俾之略晓古事。至要至要。

余目光未愈，已是老油靴了，余尚平安足慰。顺问近好。

兄国藩手草

————————————————————

(1)  抄本顶批：“此纸不录。”

398．致澄弟闰三月二十九日

以书、蔬、鱼、猪、早、扫、考、宝八字为家教。

澄侯四弟左右：

二十七日刘得四来，接弟十三日信，欣悉各宅平安。〈沅弟〉 ⁽¹⁾ 是日申刻到，又得详问一切，敬知叔父临终毫无抑郁之情，至为慰念。

余与沅弟论治家之道，一切以星冈公为法，大约有八个字诀。其四字即上年所称书、蔬、鱼、猪也，又四字则曰早、扫、考、宝。早者，起早也；扫者，扫屋也；考者，祖先祭祀，敬奉显考、王考、曾祖考，言考而妣可该也；宝者，亲族邻里，时时周旋，贺喜吊丧，问疾济急，星冈公常曰人待人无价之宝也。星冈公生平于此数端最为认真。故余戏述为八字诀曰：书、蔬、鱼、猪、早、扫、考、宝也。此言虽涉谐谑，而拟即写屏上，以祝贤弟夫妇寿辰，使后世子孙知吾兄弟家教，亦知吾兄弟风趣也。弟以为然否？顺问近好。

国藩手草

————————————————————

(1)  据抄本改。

399．谕纪泽四月初四日

讲解穜种二字。告诫应通训诂、词章。限定功课。

字谕纪泽儿：

二十七日刘得四到，接尔禀。所谓论《文选》俱有所得，问小学亦有条理，甚以为慰。

沅叔于二十七到宿松。初三日由宿至集贤关，将尔禀带去矣。余不能悉记，但记尔问穜种二字。此字段茂堂辨论甚晰。穜为艺也犹吾乡言栽也、点也、插也。种为后熟之禾，《诗》之“黍稷重穋”《七月》《宫》，《说文》作“种稑”。种，正字也。重，假借字也。穋与稑，异同字也。隶书以穜种二字互易，今人于耕穜，概用种字矣。吾于训诂、词章二端颇尝尽心。尔看书若能通训诂，则于古人之故训大义、引伸假借渐渐开悟，而后人承讹袭误之习可改。若能通词章，则于古人之文格文气、开合转折渐渐开悟，而后人硬腔滑调之习可改。是余之所厚望也。嗣后尔每月作三课，一赋、一古文、一时文，皆交长夫带至营中，每月恰有三次长夫接家信也。

吾于尔有不放心者二事：一则举止不甚重厚，二则文气不甚圆适。以后举止留心一重字，行文留心一圆字。至嘱。

涤生手示

四月题：

赤壁破曹军赋以周瑜纵火烧曹兵于赤壁下为韵

后汉党锢论

以善养人然后能服天下

400．致澄弟四月初四日

江南大营全军溃败，和、张移保镇江，苏州、常州大为震动。

澄弟左右：

二十九日寄第十六号家信，计十三四可到。沅弟于初三日由宿松赴集贤关。余身体平安。皖北军务亦尚如故。惟江南大营于闰三月十六日全军溃败，和春、张国樑两帅移保镇江，苏州、常州两处大为震动。浙江新复，亦恐无以以〔此字衍〕自立。此又近数年之一大变局也。若江浙不保，则江西亦难久安，而皖北亦将应接不暇，殊为可虞。

九弟欲余下札，请同邑绅士出来修昭忠祠及东皋书院。兹办十一札，请弟分送为要。顺问近好。

兄国藩手草

401．致澄弟四月十四日

丹阳失守，苏州极危，大局决裂，心无愧悔，可生可死。

澄侯四弟左右：

接弟闰月二十四夜手缄，得悉五宅平安。魏承祉之事，吾家尽可不管，别人家信本不应拆阅也。孙大人名昌国号栋臣，系衡州协兵丁，吾调出保至副将向导营之官。上年雪琴将伊营官革去，派管船厂。曹级珊名禹门，广西知县，船厂委员也。吾将彼信已焚化，以后弟不必提及。

金陵大营于闰月十六日溃退镇江，旋复退守丹阳。二十九日丹阳失守，和春、何桂清均由常州退至苏城外之浒关。张国樑不知下落。苏州危如垒卵，杭州亦恐再失。大局决裂，殊不可问。

余此次出外两年，于往年未了之事概无甚愧悔，可东可西，可生可死，襟怀甚觉坦然，吾弟尽可放心。前述祖父之德，以书、蔬、鱼、猪、早、扫、考、宝八字教弟，若不能尽行，但能行一早字，则家中子弟有所取法，是厚望也。顺问近好。

国藩手草

402．致沅弟四月二十二日申刻 ⁽¹⁾

望常以爱民诚恳之意、理学迂阔之语时时与弁兵说及，大乱之世积德而勿造孽。

沅弟左右：

二十四早接二十二酉刻之信，闳论伟议，足以自豪，然中有必须发回核减者，意诚若在此，亦必批云：“该道惯造谣言也。”

苏州阊门外民房十余里，繁华甲于天下，此时乃系金陵大营之逃兵溃勇先行焚烧劫抢而贼乃后至。兵犹火也，弗戢自焚，古人洵不余欺。弟在军中，望常以爱民诚恳之意、理学迂阔之语时时与弁兵说及，庶胜则可以立功，败亦不至造孽。当此大乱之世，吾辈立身行间，最易造孽，亦最易积德。吾自三年初招勇时，即以爱民为第一义。历年以来，纵未必行得到，而寸心总不敢忘爱民两个字，尤悔颇寡。家事承沅弟料理，绰有余裕，此时若死，除文章未成之外，实已毫发无憾，但怕畀以大任，一筹莫展耳。沅弟为我熟思之。吉左营及马队不发往矣。王中丞信抄去，可抄寄希、多一阅。

兄国藩手草

再，余有信、银寄吴子序、刘星房，望传知嘉字营帮办吴嘉仪，令其派二妥当人来此接银、信，送江省并南丰为要。二十六日又行

————————————————————

(1)  原件无年份，依内容定为咸丰十年。

403．谕纪泽四月二十四日

作文写字，以珠圆玉润四字为主。

字谕纪泽儿：

十六日接尔初二日禀并赋二篇，近日大有长进，慰甚。

无论古今何等文人，其下笔造句，总以珠圆玉润四字为主。无论古今何等书家，其落笔结体，亦以珠圆玉润四字为主。故吾前示尔书，专以一重字救尔之短，一圆字望尔之成也。世人论文家之语圆而藻丽者，莫如徐陵、庾信，而不知江淹、鲍照则更圆，进之沈约、任昉则亦圆，进之潘岳、陆机则亦圆，又进而溯之东汉之班固、张衡、崔骃、蔡邕则亦圆，又进而溯之西汉之贾谊、晁错、匡衡、刘向则亦圆。至于马迁、相如、子云三人，可谓力趋险奥，不求圆适矣；而细读之，亦未始不圆。至于昌黎，其志意直欲陵驾子长、卿、云三人，戛戛独造，力避圆熟矣，而久读之，实无一字不圆，无一句不圆。尔于古人之文，若能从江、鲍、徐、庾四人之圆步步上溯，直窥卿、云、马、韩四人之圆，则无不可读之古文矣，即无不可通之经史矣。尔其勉之。余于古人之文，用功甚深，惜未能一一达之腕下，每歉然不怡耳。

江浙贼势大乱，江西不久亦当震动，两湖亦难安枕。余寸心坦坦荡荡，毫无疑怖。尔禀告尔母，尽可放心。人谁不死，只求临终心无愧悔耳。家中暂不必添起杂屋，总以安静不动为妙。

寄回银五十两，为邓先生束脩。四叔四婶四十生日，余先寄燕窝一匣、秋罗一匹，容日续寄寿屏。甲五婚礼，余寄银五十两、袍褂料一付，尔即妥交。赋立为发还。

涤生手示

404．致澄弟四月二十四日

张国樑阵亡。无锡、苏州失守。家中且不可趋于奢华。

澄侯四弟左右：

前寄一缄，想已入览。近日江浙军事大变，自闰月十六日金陵大营溃败退守镇江，旋退保丹阳。二十九日丹阳失守，张国樑阵亡。四月初五日和雨亭将军、何根云制军退至苏州。初十日无锡失守。十三日苏州失守。目下浙江危急之至。孤城新复，无兵无饷，又无军火器械，贼若再至，亦难固守。东南大局一旦瓦裂，皖北各军必有分援江浙之命，非胡润帅移督两江，即余往视师苏州。二者苟有其一，则目下此间三路进兵之局不能不变。抽兵以援江浙，又恐顾此而失彼；贼若得志于江浙，则江西之患亦近在眉睫。吾意劝湖南将能办之兵力出至江西，助防江西之北界，免致江西糜烂后湖南专防东界，则劳费多而无及矣。不知湖南以吾言为然否？左季高在余营住二十余日，昨已归去。渠尚肯顾大局，但与江西积怨颇深，恐不愿帮助耳。沅弟、季弟新围安庆，正得机得势之际，不肯舍此而它适。余则听天由命，或皖北，或江南，无所不可，死生早已置之度外，但求临死之际，寸心无可悔恨，斯为大幸。

家中之事，望贤弟力为主持，切不可日趋于奢华。子弟不可学大家口吻，动辄笑人之鄙陋，笑人之寒村，日习于骄纵而不自知。至戒至嘱。余本思将书、蔬、鱼、猪、早、扫、考、宝八字作一寿屏为贤弟夫妇贺生，日内匆匆，尚未作就。兹先寄燕菜一匣、秋罗一匹，为弟中外称庆。其寿屏亦准于五月续寄也。又寄去银五十两、袍褂料一套，为甲五侄新婚贺仪。嗣后诸侄皆照此样，余去年寄内人信已详之矣。弟身体全好否？两足流星落地否？余目疾近日略好。有言早洗面水泡洗二刻即效，比试行之。诸请放心。即问近好，并祝中外大寿。

405．致沅弟季弟四月二十八日 ⁽¹⁾

得信知以尚书衔署理两江总督。商南渡事宜。

沅、季弟左右：

本日得信，余以尚书衔署两江总督。余之菲才，加以衰老，何堪此重任！目下江南糜烂，亦不能不闻命即行南渡。所有应商事宜，略及一二，与弟熟商。

一、江之南岸，当分三路进兵。沿江由池州以至芜湖为第一路，徽州、宁国为第二路，由广信、衢州、严州以至浙江为第三路。浙江未失，则第三路以救浙为急；浙江若失，则第三路一面规复浙江，一面保守江西。余驻扎大约在第一路、第二路之间。弟以为然否？

一、江之北岸，奏请另简钦差大臣驻扎清江浦，保全下河七属并盐场之利。其都直夫江北之行，奏请免其前往，庶湖北之兵与饷稍得宽纾。

一、拟带霆字全军至南岸，调沈幼丹守广信，调张凯章来景德镇。其以东南大局须用如唐之裴度、明之王守仁乃可挽回，非一二战将所可了也云云。余恐不能久安此间，终不免有渡江之行耳。官相信已寄去。火药即日咨调。于术六两，弟留其四留五亦可，分二两送情可也。润帅今日归英山矣。多公通信尚投洽否？即问近好。

国藩手草

————————————————————

(1)  原件无年月日。曾国藩于咸丰十年四月二十八日奉署理两江总督之命，信中有“本日”云云，此信当写于咸丰十年四月二十八日。

406．致澄弟四月二十九日

奉署理两江总督之命。纪泽来营，可走水路，亦可走陆路。

澄侯四弟左右：

二十七日，蔡迎五来，接弟及纪泽儿信，得知家中大小平安。余以二十八日奉署理两江总督之命。以精力极疲之际，肩艰大难胜之任，深恐竭蹶，贻笑大方，然时事如此，惟有勉力做去，成败祸福不敢计也。兹将廷谕抄寄。其应如何办法，候初四日专人送家信再行详报。

余欲纪泽来营，若走水路，则由岳州、湖北以至九江、湖口水路远而险，不如陆稳。若走陆路，则由萍乡、万载、新昌、奉新以至吴城亦可，由平江、义宁以至吴城亦可。纪泽或于近日至长沙，接我初四日续信，再行东来省觐可也。

弟足疾好否？寿屏之约，日内不克还账，且待秋后再看。余不一一，顺问日好。

国藩手草

407．致澄弟五月初四日

现带万人先行，余由左宗棠在湖南招募。

澄侯四弟左右：

二十九日寄一缄，由骆中丞处转交，不知何时可到？余拟于十五日起行，带兵渡江，驻扎徽州、池州二府境内。其九弟所带之万人，现扎安庆城外者，仍不撤动。盖以公事言之，余虽驻军南岸，仍当以北岸为根本。有胡中丞在北岸主持一切，又有多礼堂、李希庵及沅弟三支大军，则北岸稳，湖北稳，袁、翁之军亦稳，余在南岸亦可倚北为声援也。以私事言之，则余为地方官，若仅带一胞弟在身边，则好事未必见九弟之功，坏事必专指九弟之过。嫌疑之际，不可不慎也。余定带鲍镇超之霆字营六千人、朱品隆二千人及现在宿松之马步二千人，合万人先行。余俱在湖南陆续调集招募，足成三万之数。左季高现奉旨以四品京堂候补襄办余处军务，所有应在湖南招勇等事，即咨请季翁在湘料理一切。

近日得浙江王中丞信，苏州之贼二十二日尚未至浙江境，浙江省城有杭州将军瑞、署钦差大臣张及中丞三人，应可保全。但使保得浙江，保得江西，则此后尚可挽回全局。

纪泽儿若来省觐，则由长沙或坐战船或坐民船，直下湖北以至湖口、东流，余扎营当在东流附近地方。长江之险，夏月风涛无定，每遇极热之时，须防暴风之至，下晚湾泊宜早。来营住一月，即令其速归也。望弟谕知泽儿沿途谨慎，不必求快。顺问近好。

兄国藩手草

408．致澄弟五月十四日

先驻军祁门，力图保全江西、两湖。家事以俭为主。

澄弟左右：

五月四日接弟二十一日县城一缄，得悉一切。书、蔬、鱼、猪、早、扫、考、宝，横写八字，下用小字注出。此法最好，余必遵办。其次叙则改为考、宝、早、扫、书、蔬、鱼、猪。凤台先生夫妇寿对，亦必写寄，目下因拔营南渡，诸务丛集，实有未能。

苏州之贼已破嘉兴，淳安之贼已至绩溪，杭州、徽州十分危急，江西亦可危之至。余于十五日赴江南，先驻徽郡之祁门，内顾江西之饶州，催张凯章速来饶州会合。又札王梅村募三千人进驻抚州，保江西即所以保湖南也。札王人树仍来办营务处。不知七月均可赶到否？若此次能保全江西、两湖，则将来仍可克复苏、常，大局安危，所争只在六、七、八、九月。

纪泽儿不知已起行来营否？弟为余照料家事，总以俭字为主。情意宜厚，用度宜俭，此居家居乡之要诀也。余寄回片纸只字，俱请建四兄妥收。即问近好。

国藩手草

409．致澄弟 ⁽¹⁾ 五月二十四日

已至黄石矶，与杨、彭、沅、季会晤。在湖南募新勇二万人。家信请收存。

澄侯四弟左右：

余于十五日自宿松起行，十六至老洲头，十七、八、九阻风三日，二十、二十一日行至黄石矶，与杨彭二君、沅季二弟会晤，鬯叙一切。定于二十六日开行，由东流、建德以赴祁门。浙江之事，近日未闻确耗。但愿浙不再失，则江苏之事尚有可图。接郭云仙信，已于十一日至襄阳，将来余营一会，大约六月初可到。纪泽儿或亦初间可到。余在湖南募新勇二万人，计张凯章秋初可到，余则恐待八月矣。

余身体平安。癣疾略发，幸不甚剧，目光亦与春间无异，吾弟尽可放心。凡吾有家信，弟阅后请交建四先生收存，以免遗失。顺问近好。

————————————————————

(1)  抄本顶批：“此纸不录。”

410．致澄弟 ⁽¹⁾ 六月初三日

二十一日在黄石矶与沅、季相会。初四日将赴祁门。

澄侯四弟左右：

二十八日接弟衡州发信及纪泽十四日发信，得悉家中五宅平安，至以为慰。

余以二十一日至黄石矶与沅、季两弟相会。二十六日沅弟回安庆。二十七日余至东流。二十八日至建德小住四日，奇热异常。初四日将赴祁门，闻中间大山颇多。余于八年九年皆六月出兵，今年又如此。幸身体尚好，吃得劳苦，家中尽可放心。余详日记中，不赘陈。纪泽若已来营，以后家信可命纪鸿写几行。顺问近好。建德县

————————————————————

(1)  抄本顶批：“亦不录。”

411．致沅弟季弟六月初十日午刻

早虑杨光宗不驯。以饷济宁国府一军。

沅、季弟左右：

初九日连接初四、六日二缄，具悉一切。

出队以护百姓收获甚好，与吉安散耕牛耔种用意相似。吾辈不幸生当乱世，又不幸而带兵，日以杀人为事，可为寒心，惟时时存一爱民之念，庶几留心田以饭子孙耳。杨镇南之哨官杨光宗头发横而盘，吾早虑其不驯。杨镇南不善看人，又不善断事。弟若看有不妥叶之意，即饬令仍回兄处，兄另拨一营与弟换可耳。吾写对联，向不要人代笔。季弟所指者系何人所代，以后当饬禁之。

吾于初十日至历口，十一日拟行六十里赶至祁门县。十二日先太夫人忌辰，不欲纷纷迎接应酬也。宁国府一军紧急之至，吾不能拨兵往援，而拟少济之以饷，亦地主之道耳。家信暨云仙信寄去。

412．致沅弟 ⁽¹⁾ 六月十二日

复谢宁国府求援。陈作梅若至雪琴水营，可邀之至安庆一行。

沅弟左右：

十一日接初八日午刻信，得悉近状。余于十一日冒雨赶至祁门。今日慈忌日，即不应酬也。宁国府告警甚迫。余奉到五月二十六日寄谕，有云“该署督现统兵力太单，未可轻率前进，宜加持重为要”等因，又鲍镇未至，朱镇未痊，自不可拨兵往援，已复谢之矣。余近怕热略好，而汗出殊甚，老态日增。陈作梅初七日至英山，若至雪琴水营，弟可邀之至安庆一行，此人有益于身心也。纪泽自长沙开船后无来信。朱、黄、刘三信璧还。

————————————————————

(1)  抄本顶批：“不。”

413．致澄弟 ⁽¹⁾ 六月十四日

宁国危急，但兵将不齐，不能往救。

澄侯四弟左右：

六月初八日接弟五月二十二日手书，得知五宅平安为慰。

余于初四日自建德县启行，十一日至祁门县，末二日遇雨，一路平安。此地去景德镇百八十里，去徽州亦百八十里，去宁国三百余里。目下贼围宁国，十分危急，余以兵将未齐，不能往救。闻鲍超五月十二自四川起行，大约六月可到，张凯章七月或亦可到，季高则须八月乃到，到后再行分途进剿。

余身体平安，惟热极多汗，迥不似昔年光景，或因去年洗澡太多之咎，今年竟不敢洗澡一次矣。纪泽尚无到鄂消息。纪鸿送陈作梅诗甚好，不知系先生所改否？作梅于六月七日到英山，大约七月可来此作归省计。

兹付去《拟岘台》墨刻十套，请弟分寄霞仙二分，邓、易、邓、谢、葛五师各一分，临、昆、震三甥各一分。如前此已送者，则不必再送，留存弟处可也。顺问近好。

兄国藩手草　祁门县

————————————————————

(1)  抄本顶批：“此纸不录。”

414．谕纪泽六月十六日

初四日自建德启行，十一日至祁门。派专人至湖口接。

字谕纪泽儿：

余于初四日自建德启行，十一日至祁门县。闻尔于二十八日自长沙开船，计此时可抵湖口矣，特专人往接。尔或由湖口、彭泽小路入祁门境，或由建德循余所经过之路来祁门皆可，但不可走景德镇，以太远也。

牧云舅氏处先行问安。

涤生手示

415．致沅弟 ⁽¹⁾ 六月十六日

霆字前帮五营已到祁，后帮四营十七日到。军中新手太多，须常常密察而预计之。

沅弟左右：

十五日接十一日夜信并公牍一件。厚、希、雪三人想已至安庆矣。余到祁以后平安如常，惟作字太多，目光弥昏。霆字前帮五营十六到祁，后帮四营十七可到。朱云岩十五已到，病尚未痊。纪泽尚未到湖口。次青闻未到湖口。幼丹复信，不肯出来，当再招之也。弟军新手太多，若遇狂风巨浪，恐有摇惑之象，弟须常常密察而预计之。闻家乡近日并无好勇可招，好者多已出外，不知然否？

————————————————————

(1)  抄本顶批：“不。”

416．致沅弟六月十九日

有疑义可与希庵商之。办马队不惜重本。雪琴厘金仍咸丰八、九年之旧。

沅弟左右：

十八日专丁到，接十五信，得知一切。应复之件，条列具左：

一、陈米千余石，如不可吃，不必强各营领之。凡粮台事件，弟皆自行当家，不必一一请示。或有疑议，就近与希庵商之。渠阅历颇久，思力沉着，与弟可互相切磋，互相资益也。

一、杨光宗业已斥革递解，此后应稍安静。马兵既难得力，可饬令杨镇南招募马勇。其兵丁每出十缺马缺，即饬令仍回殷开山营盘。余于办马队不惜重本，志在办成一事。若操练半年仍不得力，则浪费过甚，不如趁早改兵为勇，陆续更换。

一、南坡所谓每月五万者，其条陈尚未到，想在甲三手带来。待其到时，或奏或咨或札，均可如法炮制。西清体弱，似可不必。

一、雪琴厘金之事，概仍八、九等年之旧，丝毫不改，断不至掣雪之肘。牙厘既由我处作主辅，亦不致难为雪也。末一条概以大度容之，不另复矣。家信七件寄去，赵信璧，黄信留此。探报未到也。

417．致沅弟六月二十二日

兴办土城以作合围，勇不够，则雇用民夫。

沅弟左右：

二十二日接十七日酉刻信，具悉一切。

希、厚、雪三人皆主土城合围之说，自应及时兴办。正东自车径渡至韦家店，地势辽阔，系用众用马之地。弟处兵力本单，老营劲营尤少，兄不甚放心。然此时桐城有兵，枞阳有兵，青草塥有兵，若不趁此合围，则天下更无可办之事矣。鲍兵不甚可恃，然不能不冒险一办。办成之后，则不险矣。土功太大太难，恐勇尚有不敷，可商之莫善征，雇用民夫。其始略用霸道，其后日日给价，民间亦必悦服。多用银数千两，兄必办解不惜也。盛暑兴工，宜以早夜为之，午、未、申三时均宜停止。黄南坡筹饷事已发札矣，兹将意城所拟札稿寄阅。

东流周万倬一营，不须兄札，或厚庵札，或弟札，朝发则夕至矣。曾得胜宝右营在建德普钦堂处，防池州张家滩一路之贼。吾饬曾营札建城东，以当头敌，目下实难抽调，当另设法。无打到处，仿弟体裁。

418．致澄弟 ⁽¹⁾ 六月二十四日

纪泽等已到。不能救宁国之围，颇为焦虑。

澄侯四弟左右：

十七日接弟六月初一日信，借悉五宅平安。二十日纪泽与阳牧云、陈岱三到，又得备闻家事之详，至以为慰。纪泽言温弟妇近渐开畅，经理百事，大小无遗。而弟信则谓其记前不记后，不甚符合，殊深悬系，望再详告。

余至祁门已十三天，一切平安。惟酷热异常，士卒住棚帐，实为可怜。即余住公馆，亦甚难过也。霆字营六千人业于十六七日到齐，惟鲍镇超在四川尚未还营。此间万山险峻，百无一失，惟宁国被贼围困，不能拨兵救援，颇为焦虑耳。

纪泽既已外出，兄家无人照料，烦弟代为料理。书、蔬、鱼、猪、早、扫六字或不必劳弟费心。若考、宝二字，必须弟斟酌而详告也。余在外平安，沅季两弟、泽儿等均好，请毋系念。即问近好。

兄国藩手草

————————————————————

(1)  抄本顶批：“不。”

419．致沅弟 ⁽¹⁾ 六月二十五日辰正

安庆对岸兵力太单，但又无可调之营。

沅弟左右：

二十三夜接二十日巳刻一缄，与前日一长信合观，条理周密，精神贯注，殊深欣慰。行文湖南，谓弟行文于彭盛南也。安庆对岸仅周万倬一营，殊嫌太单。曾得胜势不可调，此外又无可调之营。此题枯窘，仓猝竟难生发。余到祁后一切平安，日内酷热异常，不知弟暨季弟营中盖有房屋否？悬系之至。

————————————————————

(1)  抄本顶批：“不。”

420．致季弟六月二十七日

望在行间讲求将略、品行、学术。

季弟左右：

顷接沅弟信，知弟接行知，以训导加国子监学正衔，不胜欣慰。官阶初晋，虽不足为吾季荣，惟弟此次出山，行事则不激不随，处位则可高可卑，上下大小，无人不翕然悦服。因而凡事皆不拂意，而官阶亦由之而晋。或者前数年抑塞之气，至是将畅然大舒乎？《易》曰：“天之所助者顺也，人之所助者信也。”我弟若常常履信思顺，如此名位岂可限量？

吾湖南近日风气蒸蒸日上。凡在行间，人人讲求将略，讲求品行，并讲求学术。弟与沅弟既在行间，望以讲求将略为第一义，点名看操等粗浅之事必躬亲之，练胆料敌等精微之事必苦思之。品、学二者，亦宜以余力自励。目前能做到湖南出色之人，后世即推为天下罕见之人矣。大哥岂不欣然哉！哥做几件衣道贺。

沅弟以陈朱〔米〕发民夫挑濠，极好极好！此等事，弟等尽可作主，兄不吝也。

421．致沅弟季弟六月二十八日

做官须无官气，要有条理。

沅、季弟左右：

二十八日接二十四日巳刻由驲〈发〉一缄，同日又接二十五专差一缄，季弟请凉安之长信亦在内，弟前后来信均到，探报阅悉。此路并无步拨，即由东流、建德驲夫送祁。建德令已死，代理者新到，故文递迟延。弟以后要事须专勇送来，三日可到，或逢三、八专人来一次，每月六次，其不要紧者又由驲发来，则兄弟之消息尤常通矣。

文辅卿办厘金甚好。现在江西厘务经手者，皆不免官气太重，此外则不知谁何之人。如辅卿者能多得几人，则厘务必有起色。吾批二李详文云“须冗员少而能事者多，入款多而坐支者少”，又批云“力除官气，严裁浮费”。弟须嘱辅卿二语：无官气，有条理。守此行之，虽至封疆不可改也。有似辅卿其人者，弟多荐几人更好。甲三启行时，温弟妇甚好，此后来之变态也。《平安歌》无稿矣，各歌亦未汇刻本子。书院、祠宇图，太热未画，稍凉再交卷也。

422．致沅弟季弟七月初三夜

目下不能专调曾营。闻莫善征贪酷，望细细查明。

沅、季弟左右：

初二日专丁到，接二十八夜之缄，具悉一切。

东流在江边，周万倬一营驻焉，向归厚庵调遣。建德在山内，去江五十里，普钦堂全军驻焉，向归江西调遣。曾得胜者，普部九营中之一营也。池州贼来东流，则畏水师。若至建德，并不与水师相干，全调普军则可，专调曾营则不可。弟屡指调该营，不知何人所说，似不甚当于事理。兄目下实无以应弟之请，谅之。

长濠用民夫，断非陈米千石所可了，必须费银数千。此等大处，兄却不肯吝惜。有人言莫善征声名狼藉，既酷且贪，弟细细查明。凡养民以为民，设官亦为民也，官不爱民，余所痛恨。

宁国尚未解围，闻贼将以大队救安庆，南岸似可渐松。南坡信大有可采，此人真有干济之才，可敬可敬！家信四件附还。

423．致澄弟 ⁽¹⁾ 七月初四日

以黄耆党参熬浓汁可治阳虚。宁国被围，因鲍、张未到，不能往救。

澄侯四弟左右：

初二日由安庆沅弟处寄到弟信一件，得知弟体微有不适。不吃不屙，头上出汗，贪睡而不能酣眠。此三者皆系阳虚之症，于参茸桂附相宜。往年内子在京曾害阳虚之病，其时力不能买参茸，惟每日用大锅煮黄耆党参，熬成极浓之汁，惟不令成膏，恐其粘锅而有烧气也。每剂桂附姜术之类，分两皆重。又以力参茸片蒸而兑之，又以大锅中煮耆党浓汁和而服之，十余日而大愈。今弟之病亦系阳虚，可照此法办理。以耆党两味各熬极浓之汁，和于诸药之中，必有奇效。但须好好经理，恐粘锅耳。

余到祁门已二十三日，身体平安。近处惟宁国被围紧急，日日告求救援。余因鲍超、张运兰等未到，不能往救，未免望极生怨，谤议日滋。浙江之事尚属平稳。弟现在不管闲事，省费许多精神，将来大愈之后，亦可将闲事招牌收起，专意莳蔬养鱼，生趣盎然也。

————————————————————

(1)  抄本顶批：“不。”

424．致沅弟季弟七月初八日

随时推荐能耐劳苦之正人。万般由命不由人，但教家训士，不可如此立言。

沅、季弟左右：

初七日接沅弟初三日信、季弟初二日信。旋又接沅弟初四日信。所应复者，条列如左：

辅卿而外，又荐意卿、柳南二人，甚好。柳南之笃慎，余深知之。意卿谅亦不凡。余告筱辅观人之法，以有操守而无官气、多条理而少大言为主。又嘱其求润帅、左、郭及沅荐人。以后两弟如有所见，随时推荐，将其人长处短处一一告知阿兄，或告筱荃，尤以习劳苦为办事之本。引用一班能耐劳苦之正人，日久自有大效，无以不敢冒奏四字塞责。季弟言出色之人断非有心所能做得，此语确不可易。名位大小，万般由命不由人，特父兄之教家、将帅之训士不能如此立言耳。季弟天分绝高，见道甚早，可喜可爱，然办理营中小事，教训弁勇，仍宜以勤字作主，不宜以命字谕众。

润帅先幾陈奏以释群疑之说，亦有函来余处矣。昨奉六月二十四日谕旨，实授两江督兼授钦差大臣。恩眷方渥，尽可不必陈明。所虑者，苏、常、淮、扬无一枝劲兵前往。位高非福，恐徒为物议之张本耳。余好出汗，沅弟亦好出汗，似不宜过劳，宜常服黄耆。京茸已到，日内专人送去。

425．致沅弟季弟七月十二日

以勤字报君，以爱民二字报亲。留心采访好人。

沅、季弟左右：

十二早接弟贺信，系初七早所发，嫌到此太迟也。兄膺此巨任，深以为惧。若如陆、何二公之前辙，则诒我父母羞辱，即兄弟子侄亦将为人所侮。祸福倚仗〔伏〕之幾，竟不知何者为可喜也。默观近日之吏治、人心及各省之督抚将帅，天下似无戡定之理。吾惟以一勤字报吾君，以爱民二字报吾亲。才识平常，断难立功，但守一勤字，终日劳苦，以少分宵旰之忧。行军本扰民之事，但刻刻存爱民之心，不使先人之积累自我一人耗尽。此兄之所自矢者，不知两弟以为然否？愿我两弟亦常常存此念也。沅弟多置好官、遴选将才二语，极为扼要，然好人实难多得，弟为留心采访。凡有一长一技者，兄断不敢轻视。

谢恩折今日拜发。宁国日内无信，闻池州杨七麻子将往攻宁，可危之至！

426．致澄弟七月十四日

补授两江总督实缺。皖南军务日形棘手。

澄侯四弟左右：

七月十二日接六月二十一日来缄，得悉五宅平安。兄于初七日接奉谕旨，补授两江总督实缺，兼授为钦差大臣督办两江军务。家大人放了！所以未得个信者，以日内尚无便人回湘也。谢恩折于十二日拜发。

营中诸事平安，惟皖南军务日形棘手。宁国被围一月，广德州又于初四日失守。四府一州，现惟徽州一府无恙，此外皆一片贼氛。鲍超闻已到湖北，不知何日始来。张凯章六月三十日抵袁州，尚无至南昌之信。此间各路望援，迫于星火。兄日夜焦急，虽书院及昭忠祠之图亦不能画，弟所言整顿小人之事，更不暇问矣。

兄身体如常。目疾略好，每日写字较之往年略多。泽儿来此亦好。弟患伤虚，偶有伤风，总不宜吃凉药。往年弟好行蛮教，动辄吃一大碗葱、姜、紫苏之类，近日之好出汗，未始不伏根于彼，千万慎之。即贺弟做家爷老子之喜。

兄国藩手草

427．致沅弟七月十五日

除禀官、胡命之外一概疏疏落落，此法尚妥。

沅弟左右：

十三日强中营二勇回，接弟信及各家信。十五早又接弟十一申之信。浮桥办齐，长濠已有八九分工程，甚好甚慰。从此援贼虽至，吾弟必足以御之。冯事，兄处办法与润帅不谋而合，兹将一批一告示钞付弟览。

翁中丞处复信甚妥，弟意疏疏落落亦极是。弟总认定是湖北之委员，以官、胡两帅为上司，诸事禀命而行，此外一概疏疏落落。希庵于此等处界限极清，人颇嫌其疏冷。然不轻进人，即异日不轻退人之本；不妄亲人，即异日不妄疏人之本。处弟之位，行希之法，似尚妥叶。与翁稿与毓稿均好，近日修辞工夫亦进，慰喜慰喜。

焦君谱序，八九月必报命。书院图须弟起稿而兄改之，弟切莫咎兄之吝也。弟约初八日专差来，何以至今未到？京货诸件，俟弟处人到，再派人同送。

428．致沅弟季弟七月十七日

凯章、春霆本月内均可到祁。金逸亭恐不足立大柱，霞仙宜为润帅用。

沅、季弟左右：

十六日得沅弟十三早信、季弟十二夜信，十七日又得沅弟十四早信，具悉一切。所应复者，条列如左：

一、日记现无人钞，待德榜来了再说。此间调度，今日有复次青一信颇详，兹钞去一阅。凯章初七日自袁州开行，春霆初五日自宜昌开行，本月内均可到祁。

一、日内因出汗太多而服黄耆膏，又添头疼之患。芝生林皋之对、南坡之幅、毕何之碑均不克交卷，总在七月内交卷，不爽约也。至书院图，必须弟稿而兄改正，弟莫太懒，到场屋把难字子难老兄。

一、弟托折差买京货一单，兹嘱折弁梁宝田与来人同至安庆交清。兄与弟各买鹿茸一架，共去银三百两。茸不甚好，价太昂贵，外行之吃亏也如是。兄去年买架贵茸，曾吃大亏，今年又吃亏，以后当另托内行买之。兄又有冬菜、蘑菇、杏仁、铜墨盒等物送两弟用。

一、金逸亭虽熟谙兵事，似亦文胜于质，恐不足以立一大柱。霞仙识力过人，为统领则恐其不耐劳，为地方官，则亲家例须回避，或劝润帅用之更妥叶也。润帅信奉还。

一、季弟之信极合吾意，即日先从水师办起。

429．致沅弟季弟七月二十二日巳正

广德州敌军近日退出。宁国围城之敌军亦渐退，或上援安庆。

沅、季弟左右：

日内未接来信，想俱平安。李少山信言长濠已成，万难飞越，至以为慰。

此间广德州之贼于近日退出，城内已空，州境肃清。宁国围城之贼闻亦渐退，想是由东坝、芜湖北渡，上援安庆，尚未接到确信。若果尔，则北岸将紧，南岸渐松矣。

二马公闻今日可到祁门。此间委员中并无司道大员，排场不足以慑服其心，不审能就衔勒否？作梅到祁已四日。学使邵汴生亦来祁一见。兄目疾颇增，余俱平安，附报一二。顺候近好。

兄国藩手草

430．致沅弟季弟七月二十三日

骆去文继，湖南局势不能不变。添人之详已照准。习字须摹欧字。

沅、季弟左右：

二十二日申刻接专丁二十日发缄，二十三日辰刻接马递十八、九两日发缄，得悉一切。应复各件，条列如左：

一、骆去文继，湖南局势不能不变。裕公赴粤，似难留。南公之局，且待文公莅任后，认准题目再行具奏。吾非怕硬也，恐难为南老耳。

一、建德二马业已到祁，尚有要证未到，难遽结案，一月后再说。

一、武明良改扎南岸甚好。添人之详，已照准矣。吾方欲另招一营以防南岸，添一哨岂不便益？

一、沈霍鸣已未令其当巡捕矣。渠好体面，保知县后即不愿当巡捕，例也情也。咨回江西一节尚可略缓。

一、彭山屺因濠墙草率而摘顶，并革营务处，所以儆河溪兵也。现患疟未愈，迟当以中军位置之。

一、辛秉衡、李熙瑞均可留弟处当差。辛、李，卫、霍西汉之名将也，弟好待之。

一、细阅来图，办理真为妥善。战守既有把握，则皖城早迟终可成功。特守濠之法尚未详言及之，不知已定章程否？

一、纪泽以油纸摹欧字非其所愿，然古今书家实从欧公别开一大门径，厥后李北海及颜、柳诸家皆不能出其范围。学书者不可不一窥此宫墙也。弟作字大有心得，惜未窥此一重门户。如得有好帖，弟亦另用一番工夫，开一番眼界。纪泽笔乏刚劲之气，故令其勉强习之。

一、公牍之繁，深以为苦。节后少荃赴淮，仅余一手为之，则更苦矣。今日飞函去请意城，不知其肯来否。

一、季弟错诸枉之道，极为当今要务。爱禾者必去稗，爱贤者必去邪，爱民必去害民之吏，治军必去蠹军之将，一定之理也。第所谓诸枉者何人？弟如有所闻，飞速告我。

日内闻广德收复，此心略为舒畅，然宁国尚未解围，焦灼仍深。字之忙乱，与九弟之忙相似。

431．致澄弟七月二十四日

张凯章已到祁门，李次青、鲍超月内均可到祁，到后即援宁国。

澄侯四弟左右：

接七月初信，知弟身体服陈心壶药而大愈，甚慰甚慰。然弟体本不甚强，又加以连年劳苦，恐大黄等药究非所宜。吾兄弟多秉母体，宜于补而不宜于攻，尚乞加意慎重为要。

此间军事，宁国被围，紧急如故。广德州初四日失守，十四日又已收复。凯章带三千余人于七月二十四日到祁门，其后两翼八百人亦中秋前可到。次青十二日至江西省城，鲍春霆十八日自武昌起程，月内均可到祁，到即分途救援宁国。余幸平安，惟日内写字太多，目光更差耳。顺问近好。

国藩手草

432．谕纪泽七月二十九日

今日至渔亭，遍走各营，并游齐云山。

字谕纪泽儿：

余今日至渔亭，遍走各营，颇劳。闻凯章、作梅明日由此经过，不得不等候一送。因便至齐云山一游，初二日始回祁门也。有廷寄及家信送来，余不必送。此谕。

涤生手草

433．致沅弟季弟八月初二日

凯、霆两军援宁解围。嘉兴全数败溃，请援之缄数至。

沅、季弟左右：

二十八日专丁随梁宝田来，二十九日余行七十里至渔亭查阅霆营。初一日归，又接二十七早信，具悉一切。应复各件，条列于左：

一、宁国近日稍松。凯章于二十八日拔赴旌德，霆营于初三日拔赴泾县，皆往援宁解围。

一、嘉兴一军三万人于二十三日全数败溃，杭州大震，请援之缄数至，迫切不忍读，而目下凯、霆两军断不能舍宁国而救浙江。邵位西请援之信尤为沉痛。渠日内即来兄处办奏疏，一赴余之前约，一代浙请救也。

一、池贼绕至建德，或未可信。次青日内可到，若建德有事，尚有兵以应之。冯尚羁于朱营，限一个月拿毕金友到再结。

一、南坡、玉斑、意城信阅过。东风若发，往返一月断赶不及，徒结怨于新抚耳。时卿已经骆公奏留，左军亦奏调。原稿送阅，不知葫芦何药也？

一、书院、昭忠祠样即日改正付去，颇似点的文章，一甲板板，须略变化也。

434．致澄弟八月初四日

嘉兴溃败，杭州危急。奏留骆秉章驻湖南。

澄侯四弟左右：

接七月十一来信，知家中五宅平安，至以为慰。病体日好，近想又开酒戒、亲唢呐矣。黄金堂之事，承巨细熟商，尚不至失之奢华否？早间不太晏否？

此间一切平安。嘉兴一军三万人于七月二十三日全数溃败，贼势趋重。浙江杭州危急之至。如果杭城有事，则皖南、江西均属可危。兄现奏留骆中丞暂驻湖南，俾左季高得以迅速来皖，而湖南防兵亦免出抽调入蜀，庶桑梓可固，而吴越可图。兹将奏片钞寄弟阅。

兄身体尚好，惟目光日眵，劳苦颇甚。顺问近好。

国藩手草

435．致沅弟季弟八月初五日

浙江危急，但已救宁国，不能更救浙江。

沅、季弟左右：

初四日接沅弟二十八、初一日二缄，具悉一切。

南老筹饷之事，现已奏留骆公，当不至于交白卷。浙江事危急之至，余以张、鲍万人救宁国，断不能更救浙江。沈令札回江西办厘金。彭将已给回顶戴矣。余近日似太劳，困乏之至。盖徽、宁新旧交替，千头万缕，而又有浙江请援之案、湖南因蜀事摇动之案、建德之案，纷至沓来。又新患无钱之病，颇难医治。是以目光日眵，夜无佳寐，无一人代写信件，日盼位西亦不到也。

436．致沅弟季弟八月初七日

下游敌军移动，九月有大仗开。各营柴米可济否？

沅、季弟左右：

初六日接专丁来信，下游之贼渐渐蠢动，九月当有大仗开。此贼惯技，好于营盘远远包围，断我粮道。弟处有水师接济，或可无碍。不知多、李二营何如？有米有柴可济十日半月否？贼虽多，善战者究不甚多，礼、希或可御之。

弟既挖长濠，切不可过濠打仗。胜则不能多杀贼，挫则不能收队也。营中柴尚多否？煤已开出否？红单船下去后，吾拟札陈舫仙办大通厘金，以便弟就近稽查。闻该处每月可二万余串也。魏柳南宜办厘乎？宜作吏乎？弟密告我。潘意卿何时可到？此间需才极急。浙事岌岌，请援之书如麻。次青今日到祁门，其部下十四五可到。季弟所言之 ⁽¹⁾ 枉聆悉，定当一一错之，不姑息也。顺问刻好。

国藩手草

————————————————————

(1)  “之”，抄本改作“诸”。

437．致沅弟八月初十日午刻

新接皖南军务，头绪难清，嫌疑难释。

沅弟左右：

初九日申刻专卒至，接初七早来缄，初十早接初五一缄，具悉一切。

此间新接皖南军务，头绪难清，嫌疑难释，已派次青赴徽，先行交接，再赴宁国履任。宋副将未至。太平贼未接风、未见仗而遽退，颇不可解。春霆至今未到。南坡两禀皆照准，已录批札知弟处。昭忠祠除江家百金外，当再送四百与弟处汇交。屋样尚未改正，定于中秋日谢绝百事为之。去年改先大夫祠样，系元旦所为也。二万金尚易办，弟信晨要则夕发矣。各件均发还。

438．致沅弟季弟八月十二日

深恐蹈僧、陆、何之覆辙。天下无完全无间之人才，亦无完全无隙之交情。

沅、季两弟左右：

十一日接沅弟初六日信，是夕又接两弟初八日信，知有作一届公公之喜。初七家信尚未到也。应复事，条列如左：

一、进驻徽州，待胜仗后再看，此说甚是。目下池州之贼思犯东、建，普营之事均未妥叶，余在祁门不宜轻动，已派次青赴徽接印矣。

一、僧邸之败，沅弟去年在抚州之言皆验，实有当验之理也。余处高位，蹈危机，观陆、何与僧覆辙相寻，弥深悚惧，将有何道可以免于大戾？弟细思之而详告我。吾恐诒先人羞，非仅为一身计。

一、癸冬屏绝颇严，弟可放心。周之翰不甚密迩，或三四日一见。若再疏，则不能安其居矣。吴退庵事，断不能返汗，且待到后再看。文士之自命过高，立论过亢，几成通病。吾所批其硬在嘴、其劲在笔，此也。然天分高者，亦可引之一变而至道。如罗山、璞山、希庵皆极高亢后乃渐归平实。即余昔年亦失之高亢，近日稍就平实。周之翰、吴退庵，其弊亦在高亢，然品行究不卑污。如此次南坡禀中胡镛、彭汝琮等，则更有难言者。余虽不愿，而不能不给札，以此衡之，亦未宜待彼太宽而待此太褊也。大抵天下无完全无间之人才，亦无完全无隙之交情。大者得正，而小者包荒，斯可耳。

一、浙江之贼已退，一至平望，一至石门，当不足虑，余得专心治皖南之事。春霆尚未到，殊可怪也。

439．致澄弟八月十四日

兵饷支绌，士气未衰。天津兵败，京师人心皇皇。

澄侯四弟左右：

十二日接九弟信，中附弟七月二十四日之信，知兄作一届公公，弟有叔公挤之喜。甚慰甚慰。二十日五侄喜事，一切顺遂，弟有泥帽子之喜。甚贺甚贺。此时秋收想已完毕矣。吾不甚记念黄金堂之谷，而最难忘情于下首之竹，近日果茂盛否？乞示。

此间军事平安。张凯章于初八日至旌德。鲍春霆尚未到，其部下于初十日至太平。两路皆以救援宁国。浙江之贼一退石门，一退平望，杭垣又可保全。万幸万幸！乞援之书，一日数至，余正苦无以谢之，此后稍舒矣。

纪泽在此，较之家中读书略有长进。吾欲留至冬间再归，泽儿在此拜五十寿，亦理宜然也。

兵饷日益支绌，幸士气尚不甚衰，或可日有起色。惟天津兵败，洋鬼猖獗，僧邸退至通州，京师人心皇皇，实为可虑。余身体如常，目光略好，但出汗太多耳。

兄国藩手草

440．致沅弟季弟八月十六日

近日诸事纷集。安庆若克，可否为温甫请谥？

沅、季弟左右：

十四日朱云章至，接来书，得悉一切。

此间日内诸事纷集。浙江派邓弥之来请援。邵位西兄亦为桑梓求援，竟日舌战，不胜其苦。筱浦二十日归去。次青十四赴任，交代之事颇多。此又一宗也。四眼狗踞宁国县，杨七麻子踞石埭，赖剥皮踞泾县，皆阻凯、霆两军进兵之路。周天受在宁国府望援如焚。初九、十一贼将宁郡城外之垒尽行陷毁，日以难支。此又一宗也。广东仁化之贼窜至桂阳、赣南，警报纷纷，毓中丞请左公南援。此又一宗也。

十五六两日将书院、昭忠祠屋样勉强一改，实属忙里偷闲。改得不好，切莫怪也。昭忠祠捐银四百两，交朱云章带去，望弟便中寄县。

浙事近日略松，悍贼皆来皖南矣。安庆若克，弟可为温弟请谥否？或宜预告润帅。即问日佳。

兄国藩顿首

441．致沅弟八月十八日未刻

闻宁国失守，皖南极危急，请希庵带二三营来助。

沅弟左右：

十六为一书交朱云章带去。次日接信，知宁国府有失守之信，虽未必遽确，而皖南事极危急。目下徽兵索饷闹事，宁兵溃败滋事，内讧可虞，强寇环伺。兹寄书请希庵带二三营来助我，望弟专人送去。希公若于二十二三慨然渡江南来，不过月杪可到祁门。在此住二十日，左季翁到后，希公可仍北渡还本军也。四眼狗若援怀、桐，当在东梁山渡江，必不能如祁门到青草塥之便。昨致凯章信抄去一阅。

442．致沅弟八月二十日

宁郡敌军攻丛山关，望飞缄请希庵前来相助。

沅弟左右：

十九日夜接十五来信。留骆之奏，何如至是日始见？恐到湘太迟，格格者已接印矣。此间日内风波震荡。宁郡失守之后，宁郡县之贼来扑丛山关。次青派二营在此防守，恐不可靠。该关去郡城仅六十里，望弟飞缄请希庵带二三营，即日前来相助。徽兵闹饷，汹汹未已，宁兵又将闹矣。兹将告示护票寄弟一阅，不知可息事否？

443．致沅弟季弟八月二十二日巳刻

丛山关之战失利。目下所虑者为徽州与祁门。望再三恳求希庵来助。

沅、季弟左右：

二十一日接十九日信并公牍。萧、张二人新作营官，余不轻假以权，徐徐训饬，甚有条理。二十二早接二十日信，正俊九拜生之日也。

此间自十七日闻宁郡失守之信，十八日次青派二营去防丛山关。十九日接仗，分为二卡。一营失利，营官阵亡。一营平稳。丛山去绩溪县三十里，去徽州府九十里。次青在徽，现办城守事宜。城上蓬蒿没人，雉堞不完。若过四日，则次青料理渐妥，当可守御。余续发礼字河溪四营二千一百人，二十一日可到徽州，亦助次青协守。凯章在旌德，静镇不动。霆营在太平，亦静守平安。春霆二十日到祁，二十三日可到本营。目下所虑者，次青徽州吃紧，祁门老营太单。徽畏外寇，祁忧内讧。欲请希庵带两营来此一助，望弟再三恳之，余今日未写信也。安庆新营太多，余不甚放心。围此大城，困此悍贼，尚恐有意外之虞，断不可分兵来南岸。泽儿过十月十一后再赴安庆。

444．致沅弟季弟八月二十三夜

请专人送去寄希庵一信。祁门半月内无碍。

沅、季弟左右：

宽十弟今日到，问悉安庆一切，极慰极慰。兹有寄希庵一缄，望专人送去。皖南之事，关乎次青徽州三日内之得失。至祁门居万山之中，则半月内必无碍也。

445．致沅弟八月二十五日巳刻

礼字四营二十四日大败。即请希庵来援。现调鲍超援徽州。

沅弟左右：

二十四日接弟两信，排单者后到。礼字河溪四营，二十四日大败。贼围徽州，鲍、张两军均隔在岭外，危急之至。望弟即请希庵来援，带一二营亦可。九月初六以前，此间当尚可保也。现调鲍入岭，由休宁以援徽州。调张入岭，驻渔亭以保鲍之后路。

446．致沅弟八月二十六日午正

希庵来，至多带二千人。

沅弟左右：

接二十三日来信，具悉一切。希庵来，至多不过带二千人。万一皖桐有警，希庵可以单骑北渡，队伍后归可也。徽州四面被围。次青信钞呈一阅。

447．致沅弟八月二十八日午初

次青至今尚无下落。不必带四营，只须来二营。

沅弟左右：

接弟信，知希庵于二十五日已拔四营南渡，可感之至。次青于二十五日酉刻城陷时，闻实已出城，至今尚无下落，必殉难矣。哀哉此人！吾用之违其才也。目下所最怕者，贼从婺源窜乐平、景镇，断祁门之后路，蹂躏江省腹地也。希公来此，专为保祁门老营。因老营仅朱、唐三千人，内有千七百人未见过仗，故止须二三营。今带四营来，已觉其多，余五六营应止之，不必渡南。恐北岸有事，希公单骑回救则易，大队回渡则难。弟可与润、希帅熟商之。

448．致沅弟八月二十九日午刻

袁午桥全军溃败，希庵不宜南来。新军宜日日操练。

沅弟左右：

闻袁午帅全军溃退，六安、霍山之危即在目前，希公自不宜南来矣，已飞札飞缄止之，钞览。弟二十六日辰刻信，二十八日巳刻到。次青新军致败，弟处新军宜日日训练。

449．致沅弟九月初一日巳刻

担忧敌军窜江西腹地。败兵拥塞祁门，所在抢掠。

沅弟左右：

初二早接二十九日巳刻来信。此间自二十九日鲍军至渔亭、张军至黟县，去老营各六十里，祁门人心渐稳。所虑者，贼由婺源窜江西之腹地耳。其次所虑者，败兵二万人拥塞祁门，满坑满谷，所在抢掠，油盐百物，皆无可买。贼在休宁，与鲍军相隔六十里。彼若不能打鲍军，或者不敢至婺源，畏鲍之蹑其后也。

次青六日无信，而平江各员弁皆谓其实未殉难，其堂弟胞侄表弟等皆如是说，并说城未破之前一时次青已先出城，殊不可解。昨寄季高信钞阅。

450．致沅弟季弟九月初三日午刻

批准堵塞枞阳河口计划。

沅、季弟左右：

初一日午刻信，初三黎明接到。军务虽无起色，而步拨则可喜矣。甲三、牧云初一日起行，初六当可抵安庆。枞阳河口应堵塞，已批准，并倡捐钱一千串。家信二件送阅，外璧五件。

451．致澄弟九月初四日

李次青大败，休宁亦被攻破。

澄侯四弟左右：

初一日接弟信，知家中收成已毕，黄金堂丰收逾恒。五十侄女渐次痊愈，至以为慰。

此间近日殊多失意之事。次青于十九日丛山关败后，二十四日平江六营与河溪礼字等四营大败。贼匪围城，次青坚守一日一夜，至二十五日申刻破城。平江勇自南门走出，次青闻亦已出城。至今八日尚未接其来信，而其胞侄、表弟皆坚言其无恙，不知究竟如何。二十八日贼破休宁。目下皖南仅存祁门、婺源、黟县及东流、建德而已。闻贼已分大半由严州入浙，而自婺源入江之路亦不可不防。现调鲍军扎渔亭，凯章扎黟县，均去老营不过六十里，军势已稳，人心已定。牧云与甲三初一日由祁门赴安庆，宽十、代三同行，大约十月底可归也。希庵初四日到祁门，带四营远来救援，不久仍当回北岸耳。

余身体平安。目光日昏，精神日见日老，深惧无以符此大任。顺问近好。

兄国藩手草

452．致沅弟季弟九月初七日

暂令希庵扎历口。愿否兄弟同行北上，望复书相告。

沅、季弟左右：

初五日酉刻接初二午刻来缄，具悉一切。纪泽在桃树店所发之禀亦已收到。

徽州、休宁之贼日内尚未动作，鲍、张两军日内亦休息未进，祁门、黟县等处渐有卖米盐者。希庵所带四营，暂令扎去祁六十里之历口地方，防西路之贼穿建德、祁门中间而走景德镇，即去年沅弟破景德镇贼之出路也。次青二十五日城破走出，二十六夜在街口所发信，初六夜乃接到。大节已亏，此后难于自立矣。

二十五夜所奉寄谕，初六日乃恭折复奏，兹钞去一阅。不知皇上果派国藩北上，抑系派润帅北上？如系派我北上，沅弟愿同去否？为平世之官，则兄弟同省必须回避；为勤王之兵，则兄弟同行愈觉体面。望沅弟即日定计，复书告我。无论或派我或派润帅，皆须带万人以行，皖北皖南两岸局势必大为抽动，请弟将如何抽法、如何布置开单见告。一切皆暗暗安排，胸有成竹，一经奉旨，旬日即可成行。不可似都将军，四月初十发起程折，八月乃成行也。两弟以为何如？

453．致沅弟九月初十日

初五信满纸骄矜且多悖谬，今后若再有如此之信则不复。

沅弟左右：

初九夜接初五日一缄，初十早又接初八日巳、午刻二缄，具悉一切。

初九夜所接弟信，满纸骄矜之气，且多悖谬之语。天下之事变多矣，义理亦深矣，人情难知，天道亦难测，而吾弟为此一手遮天之辞、狂妄无稽之语，不知果何所本？恭亲王之贤，吾亦屡见之而熟闻之，然其举止轻浮，聪明太露，多谋多改。若驻京太久，圣驾远离，恐日久亦难尽惬人心。僧王所带蒙古诸部在天津、通州各仗，盖已挟全力与逆夷死战，岂尚留其有余而不肯尽力耶？皇上又岂禁制之而故令其不尽力耶？力已尽而不胜，皇上与僧邸皆浩叹而莫可如何。而弟屡次信来，皆言宜重用僧邸，不知弟接何处消息，谓僧邸见疏见轻，敝处并未闻此耗也。

分兵北援以应诏，此乃臣子必尽之分。吾辈所以忝窃虚名，为众所附者，全凭忠义二字。不忘君，谓之忠；不失信于友，谓之义。令銮舆播迁，而臣子付之不闻不问，可谓忠乎？万一京城或有疏失，热河本无银米，从驾之兵难保其不哗溃。根本倘拨，则南服如江西、两湖三省又岂能支持不败？庶民岂肯完粮？商旅岂肯抽厘？州县将士岂肯听号令？与其不入援而同归于尽，先后不过数月之间，孰若入援而以正纲常以笃忠义？纵使百无一成，而死后不自悔于九泉，不诒讥于百世。弟谓切不可听书生议论，兄所见即书生迂腐之见也。

至安庆之围不可撤，兄与希庵之意皆是如此。弟只管安庆战守事宜，外间之事不可放言高论毫无忌惮。孔子曰“多闻阙疑，慎言其余”，弟之闻本不多，而疑则全不阙，言则尤不慎。捕风捉影，扣槃扪烛，遂欲硬断天下之事。天下事果如是之易了乎？大抵欲言兵事者，须默揣本军之人才，能坚守者几人，能陷阵者几人；欲言经济，须默揣天下之人才，可保为督抚者几人，可保为将帅者几人。试令弟开一保单，未必不窘也。弟如此骄矜，深恐援贼来扑或有疏失。此次复信，责弟甚切。嗣后弟若再有荒唐之信如初五者，兄即不复信耳。

454．致沅弟季弟九月十一夜

次青至今未回老营，实可骇异。现无饷银可济。

沅、季弟左右：

初十日接弟初六、七之信，借悉一切。

平江勇已全数撤遣。此次平江勇之可恶，实出情理之外。沅弟昔尝力言平江勇断不可用，余今悔信之不笃也。次青走出皖南境外，至浙江衢州、江西广信等处，至今尚未回老营，尤可骇异。

弟要饷银，兄处现亦无之。如北岸果十分吃紧，由水营买三四千石米送安庆城下，吾力犹能为之。若稍舒裕，则必践前此二万之约。枞阳塞河千串，当在二套口厘金项下支取。此雪琴每月以四千串交内银钱所者也，望弟与雪琴商之。弟虽以有饷为把握，而吾深以弟之意矜气浮为虑，务当返躬猛省，千万千万！初五日午刻来信，吾读之且惧且恶也。季弟不欲撤安庆之围，此是至当之论，吾亦力持此议。

希庵之是否早调商、固等处，则由润帅主持耳。希庵十二日由祁动身回营，鲍、张尚未进兵。左公初五日自江西开船，计到皖当在二十间。

455．致澄弟九月十四日

英军占踞天津，进犯通州，准备带兵进京护卫。

澄侯四弟左右：

前初四日发信后，是日希庵带兵四营来援祁门。其营即扎历口，去祁城六十里，老营业已安固。希庵于十二日仍回江北。徽州、休宁之贼旬日并无动作，或由婺源以窥江西，或由严州以犯浙江，均意中之事。南岸兵力太单，将才太少，殊为可虑。幸北岸有希、多及沅弟三军，或可恃耳。

英夷占踞天津，进犯通州，官兵屡挫，夷氛距京仅二十里。圣驾出幸热河，飞召外援，令鲍超带三千人进京。余以鲍超人地生疏，断不能至，请于胡、曾二人酌派一人进京护卫根本。九月初六日具奏。若钦派余去，则十月奉旨，十一月底即当起行。明知此事无益于北，有损于南，而余忝窃高位，又窃虚名，若不赴君父之难，则既诒后日之悔，复惧没世之讥，成败利钝，不敢计也。左季高初五日自江西开船，连日风雨，尚无抵安仁之信，极为盼切。余身体平安，惟目光更花耳。寅阶先生必求留此专教纪鸿，弟为我殷殷留之，余另日再写缄奉留。

456．致沅弟九月十四日申刻

安庆不撤围，江西宜保守。陈玉成尚未至庐江。

沅弟左右：

十三日接十一日巳刻一缄，十四日又接一缄，问纪泽归期。泽儿住安庆，少则十日，多则半月归去，不必候批折也。

安庆决计不撤围，江西决计宜保守。此外或弃或取，或抽或补，合众人之心思共谋之。北援不必多兵，但即吾与润帅二人中有一人远赴行在，奔问官守，则君臣之义明，将帅之职著，有济无济，听之可也。

润帅寄来韦志浚探报，四眼狗尚未至庐江，北岸之警尚在。十月以后，大通厘员即札派弟保之二员。手卷觅便再寄。有关防数颗，令纪泽篆之。湖北六君子之信，吾已阅过。兹将吾复润帅缄钞去弟阅。

457．致沅弟九月十七日

普天下皆系敌军占上风，独安庆占下风，故不撤安庆之围。

沅弟左右：

十六日接弟一缄，内有上胡帅信稿，夜又一缄，并四眼狗等黄绫伪文一包。十七日接送苦株子之信，又接十四日发一缄。具悉一切。

安庆不宜撤围，此人人意中所有之事。普天下处处皆系贼占上风，独安庆一城系贼占下风，岂肯轻易撤退？今既受苦株子之贿，愈不肯撤围矣。至与左季高同行，则以其气概识略过人，故思与之偕，以辅吾之不逮。然近日众论多思留左公于南岸者，与弟之见略同，余亦不欲定执一己之见。昨有复胡帅信，钞寄弟阅。既不撤安庆围，又不挟左公俱北，弟当再补两撮苦株子矣。

458．致沅弟九月二十一日

连日雨大泥深，鲍、张不能进军。希庵论事稳妥，可与之多商。

沅弟左右：

二十一早接十八酉刻来缄，知营墙及前后壕皆倒，良深焦灼，然亦恐是挖壕时不甚得法。若客土覆得极远，虽雨大，不至仍倒入壕内，庶稍易整理。至墙子则无不倒坍，不仅安庆耳。

徽州之贼，窜浙者十之六七，存府城及休宁者闻不过数千人，不知确否？连日雨大泥深，鲍、张不能进剿，深为可惜。季高尚在乐平。余深恐贼窜入江西腹地，商之季高，无遽入皖。季高亦以雨泥不能速进也。润帅谋皖已大半年，一切均有成竹，而临事复派人救援六安，与吾辈及希庵等之初议全不符合。枪法忙乱，而弟与希庵皆有骄矜之气，兹为可虑。希庵论事最为稳妥，如润帅有枪法稍乱之时，弟与希婉陈而切谏之。弟与希之矜气，则彼此互规之，北岸当安如泰山矣。

泽儿尚在安庆否？可令之回家，无荒常课。

459．致沅弟九月二十三日

次青非带勇之才。庸人以惰致败，才人以傲致败。

沅弟左右：

接二十日午刻信并伪文二件，知安庆之贼望援孔切，只要桐城、青草塥少能坚定，自有可破之理。

此间诸事如常。有寄希庵一书未封口，交弟阅后封寄。次青十六日回祁，仅与余相见一次。闻其精神尚好，志气尚壮，将来或可有为，然实非带勇之才。弟军中诸将有骄气否？弟日内默省，傲气少平得几分否？天下古今之庸人，皆以一惰字致败；天下古今之才人，皆以一傲字致败。吾因军事而推之，凡事皆然，愿与诸弟交勉之。此次徽贼窜浙，若浙中失守，则不能免于吴越之痛骂，然吾但从傲惰二字痛下工夫，不问人之骂与否也。

460．致澄弟九月二十四日

敌军连破淳安、严州，杭州可危之至。外国军队焚外朝房。

澄侯四弟左右：

二十四接九月初二日由县城寄缄，具悉一切。

此间鲍军扎渔亭，张军扎黟县，均因天雨尚未进兵。贼分股窜浙，初四破淳安县，初七破严州府，杭省可危之至。左军已至乐平。江省各处防守，余已略为布置，或可无虞。近接寄谕二次，仍是寻常不要紧之件。圣驾在热河镇静办事，夷人扎队至德教门外，派三百人至园子，焚外朝房，真堪发指。通州、天津皆照常买卖，尤堪诧异。余若奉旨派出，带兵北上，成败利钝全不计较，但以明君臣之大义。主辱臣死，分所当然耳。

下首竹多，容当办礼谢弟与朱金权二人。

461．致沅弟季弟九月二十四日

力劝两弟戒傲戒惰。

沅、季弟左右：

恒营专人来，接弟各一信并季所寄干鱼，喜慰之至。久不见此物，两弟各寄一次，从此山人足鱼矣。

沅弟以我切责之缄，痛自引咎，惧蹈危机而思自进于谨言慎行之路，能如是，是弟终身载福之道，而吾家之幸也。季弟信亦平和温雅，远胜往年傲岸气象。

吾于道光十九年十一月初二日进京散馆，十月二十八早侍祖父星冈公于阶前，请曰：“此次进京，求公教训。”星冈公曰：“尔的官是做不尽的，尔的才是好的，但不可傲。满招损，谦受益，尔若不傲，更好全了。”遗训不远，至今尚如耳提面命。今吾谨述此语诰诫两弟，总以除傲字为第一义。唐虞之恶人曰丹朱，傲；曰象，傲；桀纣之无道，曰强足以拒谏，辨足以饰非，曰谓已有天命，谓敬不足行，皆傲也。吾自八年六月再出，即力戒惰字以儆无恒之弊。近来又力戒傲字。昨日徽州未败之前，次青心中不免有自是之见，既败之后，余益加猛省。大约军事之败，非傲即惰，二者必居其一；巨室之败，非傲即惰，二者必居其一。

余于初六日所发之折，十月初可奉谕旨。余若奉旨派出，十日即须成行。兄弟远别，未知相见何日。惟愿两弟戒此二字，并戒各后辈常守家规，则余心大慰耳。

462．致沅弟季弟九月二十六日

望两弟随时进规，无使陷于不义。

沅、季弟左右：

天晴三日，狗在北岸想狂噬矣。鲍、张皆于二十五日进兵，二十七八可攻休宁。贼是静守不出之象，恐难得手。得润帅信，北事决裂至此，薄海臣民，同深痛愤。初六日请旨之疏，不知道途能不梗塞否？

余忝居高位，凡有应尽之职，应办之事，弟等当随时进规，无使我陷于不义。昨有公牍，饬弟挑一哨，刘、李挑一哨，亦不必尽挑好手，一半上选，一半次选，或三分上选，七分次选皆可。恐弟处正吃紧之际，无好手打仗也。毕君碑写得好，远胜于林君碑，但不知能办如此大石否？

463．致沅弟九月二十九日

厘金以八成解弟营。刘、李挑募一哨，索银三千余两，未免太过。

沅甫九弟左右：

二十九早接二十七早来信，具悉一切。应复者条列如左：

一、办厘章程，就近向雪琴处取阅。渠办华阳镇厘务四年于兹，久著成效。其旧日委员凌荫廷，现在委员阎炜，皆余之旧日人也。弟若令赵、刘二委员与凌、阎二人细细商明，早晚通信，弟又与雪琴细商，或在华阳镇先借一二书役至大通开张，便易于集事。所抽之厘，以二成解韦营，以八成解弟营。余五月在水营与杨、彭言抽大通厘金以济弟，此时不得不少践宿诺也。其剀切告示，即日写就专送。

一、湘后刘、李二营挑募一哨，索银三千余两，未免太过。即以半年计之，每勇二十五两二钱，合计一哨亦不须三千之多。况四月似已发清，九月未毕，亦不得遽名曰欠饷。青草塥各营，四月之饷亦尚未发，而昨来南岸救援之四营，未闻索欠饷后始行开差也。余于其初到时，每营犒银四百、钱百串，又于欧、彭两营后去者每营发途费银五百，欧、彭将途费具禀璧还，彼亦同。

一、湘勇同一欠饷者也，刘、李之一哨与吉中之一哨即可不必挑来矣。

一、帮带官二人：一陈玉恒系凯章所保，一业光岳系敝处旧带亲兵者。陈尚朴实，或可办事。舫仙即留弟处。

鲍、张二十五日进兵，二十六七八日均未开仗。闻杨七麻子已至旌德县，建德一路当少松矣。北岸狗逆近日已动作否？

464．致沅弟十月初三日巳刻

鲍军进攻休宁获一胜仗。皖北与祁门文报不通。

沅弟左右：

二十八日复弟一信，闻中途有贼，二十九日折回，初一日又专丁送至建德。其信系复吉中、湘后两哨之事，及大通厘金仿华阳镇章程八成归弟处云云，不知到否？七八日不接弟与胡宫保之信，希、厚、雪皆无信来，想中途梗阻，不知狗逆近日果猛扑桐城一军否？普军被围否？

此间鲍军进攻休宁，二十九日获一胜仗，现张、鲍皆进扎休城之外。池州之贼分二三千人窜扰榉根岭、香口等处，致皖北与祁门文报不通。今日派唐桂生带千余人去打行仗，但求此路疏通，文报无滞，亦不必定远剿也。贼各路并发，无非为救援安庆之计，吾则尤以桐城、建德两处为虑。弟接此信，可遍告润帅及希、厚、雪诸处，使略知余处近状。

465．致澄弟十月初四日

书院图规模太崇闳。切莫玉成黄金堂买田起屋事。

澄侯四弟左右：

八月二十四发去之信，至今未接复信，不知弟在县已回家否？余所改书院图已接到否？图系就九弟原稿改正，中间添一花园。以原图系点文章，一个板板也。余所改规模太崇闳。当此大乱之世，兴造过于壮丽，殊非所宜，恐劫数未满，或有他虑。弟与邑中诸位贤绅熟商。去年沅弟起屋太大，余至今以为隐虑。此事又系沅弟与弟作主，不可不慎之于始。弟向来于盈虚消长之机颇知留心，此事亦当三思。至嘱至嘱。

鲍、张二十六日进兵，二十九日获一胜仗，日内围扎休宁城外。祁门老营安稳，余身体亦好。惟京城信息甚坏，皖南军务无起色，且愧且愤。家事有弟照料，余甚可放心，但恐黄金堂买田起屋，以重余之罪戾，则寸心大为不安，不特生前做人不安，即死后做鬼也是不安。特此预告贤弟，切莫玉成黄金堂买田起屋。弟若听我，我便感激尔；弟若不听我，我便恨尔。但令世界略得太平，大局略有挽回，我家断不怕没饭吃。若大局难挽，劫数难逃，则田产愈多指摘愈众，银钱愈多抢劫愈甚，亦何益之有哉？嗣后黄金堂如添置田产，余即以公牍捐于湘乡宾兴堂，望贤弟千万无陷我于恶。顺问近好。

兄国藩手草

466．致沅弟季弟十月初四夜

给纪泽途费太多。深以子侄辈骄傲之气为虑。

沅、季弟左右：

朱祖贵来，接沅弟信，强中营勇回，接沅、季二信，皆二十五六日所发。自二十七日以后，弟处发信，想皆因中途有警折回矣。日内不知北岸贼情何如，至为系念。

此间鲍、张初二三并未开仗，唐桂生赴祁、建交界之区，亦未见贼也。季弟赐纪泽途费太多。余给以二百金，实不为少。余在京十四年，从未得人二百金之赠，余亦未尝以此数赠人，虽由余交游太寡，而物力艰难亦可概见。余家后辈子弟，全未见过艰苦模样，眼孔大，口气大，呼奴喝婢，习惯自然，骄傲之气入于膏肓而不自觉，吾深以为虑。前函以傲字箴规两弟，两弟不深信，犹能自省自惕，若以傲字诰诫子侄，则全然不解。盖自出世以来，只做过大，并未做过小，故一切茫然，不似两弟做过小，吃过苦也。

467．致沅弟十月初五日

夷务和议已成。必须守营五日夜。

沅弟左右：

初四夜连接二十八、三十及十月初一日三次信缄，具悉一切。

初四日接奉二十日寄谕，夷务和议已成，鲍军可不北上。九月初六日请派带兵入卫一疏，殆必不准，从此可一意图东南之事。

安庆所挑余亲兵两哨，若悉系上选，恐狗贼来援，打仗又少些好手，弟细心斟酌。或待击退狗援后，再令两哨南渡亦无不可。余前二十八日一缄，谓不须挑人来祁，一半是恶刘、李索钱太多，一半是恐安庆挑出好手，难当大敌也。此次商令缓来，则专为恐扯薄安庆起见，弟细酌之。贼若有大股从练潭来集贤关，希庵若不递援，弟军足支持二三日否？千言万语，都不要紧，惟此是性命关头。次青以不能战守，身败名裂，弟所争者在能守与否。若能守住四五日，则希庵之援兵必至矣。专意待希之救；万一希被桐城等处之贼牵制，不能援怀，亦事势之所时有。弟此刻与诸将约定，预为守营五日昼夜不息之计。贼初来之日，不必出队与战，但在营内静看，看其强弱虚实。看得千准万准，可打则出营打仗，不可打则始终坚守营盘，或有几分把握。闻迪庵于六年八月在武昌击石逆援贼，即坚守静待之法。每日黎明，贼来扑营，坚守不动，直至申酉间始出击之，故无日不胜。

希庵新授皖臬。莫令当撤委，令希查办。弟详复之件尽可呈上，而莫之劾否，不系乎此。江新系马徵麟言可杀，却在莫先。

468．致沅弟十月初七日

赣南敌军已到上塘墟。

沅甫九弟左右：

杨镇南之哨官来，接二十五日一信，马事另用公文批发。

此间日内平安。唐桂生带队雕剿，贼已遁去。赣南之贼窜至上塘墟，距建昌府城仅四十里，可虑之至。前令养素三千人驻防抚州，或可保守。余将以明日至黟县等处察看岭防，此数日书问稍稀。

469．致沅弟季弟十月初八日

派两起人送银米，一送沅甫营，一送李少山处。

沅、季弟左右：

接初三日信，并鱼、腿等件及号补印板俱收到。报之以银二千两，派夫四人，随来人解至安庆水营，请彭雪琴买米千余石，送至弟营，大约十一二可到。又报之以银二万两、米二千石，由江西藩司委员解至李少山处。一以偿夙诺，一以谢烘鱼也。

九月初六日请入卫一疏，十月初七夜接到朱批，未蒙俞允，朝廷于东南之事眷念极重，或者终有转机乎！

季弟信谨慎而有生趣，军事应可无虑。

470．致沅弟十月初十日

详复关于饷银及口粮之事。

沅弟左右：

初八日寄一缄，以二千金解水营，代弟办米。又饬江藩司速解银二万、米二千石，并派夫送银二千至水营，想可收到。兄于初九日赴黟县查阅岭防，初十日接弟初二、四、五日三缄。应复者详复如左：

一、江西解银二万，今日又飞札往催，限十日解到。湖北每月应解三万金，系抵发霆、礼六、七、八、九四个月之款，弟可再三婉求之。祁门粮台，日内当送数千两，专夫解至安庆，但不知能满万否耳。

一、点验后应发之新勇口粮，自不可驳。吾批令不准于武昌起支大口粮，须至安庆乃支大口粮，不知何以致误？俟回祁时查前批再看。余批驳次青及礼字营，故弟详亦不能不驳。如点验后有应驳者，另候更正。

一、亩捐之事，余向不以为然。提四千串，将来缴数必不满二千，而各县必大张告示，敛怨于民。此等处，弟阅历尚浅，将来必以余批为然。坝工似修不成，如果修得成，余再捐二千串亦可。以后凡取钱少而失名大者，皆宜慎之。

一、前后二哨，余续信令其打退援贼再看。今援贼已至，自当待打退后再说。吉中一哨言欠二千余，尚属近情。刘、李一哨言欠三千余，则太不近情矣。李少山言已发清五月，而弟谓四月尚未发清，何也？将来打退援贼后，吉中一哨或可令其前来，刘、李一哨断不要矣。黟县宏村

471．致沅弟季弟十月十五日未刻

践送四千石米之约。

沅、季弟左右：

余以初九日出外，十四日归营。接弟信共五封，最后一封是沅弟十一夜写者。

四千石米之约，余于初八日解银二千，十二又饬李卿云解银二千，可作米两千石矣。此外又札江西藩司解银二万、米二千石，以践前约。弟决计守墙濠，不出浪战，最好最好。挑来祁门之人，尽可留打援贼，十月初一日以后尽可由祁门发饷。前札是九月所发，即九月饷由祁门发，亦近人情，惟索饷三千余两，则不近人情矣。何丹畦碑，余思自书之。先尽本身，后尽亲房，可乎？谱序未见。

472．谕纪泽纪鸿十月十六日

戒举止太轻，勿积银钱置田产。

字谕纪泽、纪鸿儿：

泽儿在安庆所发各信及在黄石矶湖口之信，均已接到。鸿儿所呈拟连珠体寿文，初七日收到。

余以初九日出营至黟县查阅各岭，十四日归营，一切平安。鲍超、张凯章二军，自二十九、初四获胜后未再开仗。杨军门带水陆三千余人至南陵，破贼四十余垒，拔出陈大富一军。此近日最可喜之事。英夷业已就抚，余九月六日请带兵北援一疏，奉旨无庸前往，余得一意办东南之事，家中尽可放心。

泽儿看书天分高，而文笔不甚劲挺，又说话太易，举止太轻，此次在祁门为日过浅，未将一轻字之弊除尽，以后须于说话走路时刻刻留心。鸿儿文笔劲健，可慰可喜。此次连珠文，先生改者若干字？拟体系何人主意？再行详禀告我。银钱、田产最易长骄气逸气，我家中断不可积钱，断不可买田，尔兄弟努力读书，决不怕没饭吃。至嘱。澄叔处此次未写信，尔禀告之。

闻邓世兄读书甚有长进，顷阅贺寿之单帖寿禀，书法清润，兹付银十两，为邓世兄汪汇买书之资。此次未写信寄寅阶先生，前有信留明年教书，仍收到矣。

473．致沅弟季弟十月十七日未初

鲍、张日内未开仗。

沅、季弟左右：

十五日发去一信后，又接十三日来缄。安庆各营，坚守既有把握，深以为慰。

此间鲍、张日内亦未开仗。鲍公近颇郁郁忿怒不可近，心窃忧之。左季翁本拟即日进兵扎屯溪，因江西建昌府甫经解围，贼窜金溪一带，左军有后顾之忧，故未遽进。李卿云仅送二千金，与前此之二千，不知可买米两千石否？日来祁门粮台极穷，与李作士处无异。鲍之新五营颇怀怨望，马辉房亦似非正人，弟细察之颇有播弄否？

474．致沅弟季弟十月二十日

新岭、桐林岭同时被破，全局大震。平生除学问未成外，差可免于大戾。

沅、季弟左右：

接信，知北岸日内尚未开仗。此间鲍、张于十五日获胜，破万安街贼巢。十七日获胜，破休宁东门外二垒，鲍军亦受伤百余人。正在攻剿得手之际，不料十九日未刻，石埭之贼破羊栈岭而入，新岭、桐林岭同时被破，张军前后受敌，全局大震。比之徽州之失，更有甚焉。余于十一日亲登羊栈岭，为大雾所迷，目无所睹。十二日登桐林岭，为大雪所阻。今失事恰在此二岭，岂果有天意哉？目下张军最可危虑，其次则祁门老营距贼仅八十里，朝发夕至，毫无遮阻。现讲求守垒之法，贼来则坚守以待援师，倘有疏虞，则志有素定，断不临难苟免。

回首生年五十，除学问未成，尚有遗憾外，余差可免于大戾。贤弟教训后辈子弟，总以勤苦为体，谦逊为用，以药佚骄之积习，余无他嘱。

475．致沅弟季弟十月二十一日

鲍超拨军获胜。

沅、季弟左右：

昨日黟县破后，全局大震，幸鲍公拨军获胜。兹抄余寄左公缄一阅。稍慰弟念。

476．致沅弟十月二十二日巳刻

抄阅寄胡信、批鲍禀各一分。

沅弟左右：

本日辰刻，余有寄胡帅一信、批鲍镇一禀，特抄阅，弟可转抄送厚、希、雪三公一阅。连日未接弟信，北岸贼事何如？江西河口失守，系南赣股匪。

477．致沅弟十月二十三日

告抄寄南岸军情条议。

沅弟左右：

送银勇归，接弟信及守营条约，足当坚明二字。兄今日亦有南岸军情条议抄寄一阅。前写就手卷，于初八日寄去，已收到否？

478．致澄弟十月二十四日

述与李秀成等人作战情形及忧虑子弟骄奢逸。

澄侯四弟左右：

十月二十三夜接弟初五日信，知在敦德堂为显考作庆生道场，五宅平安，至以为慰。

此间于十九日忽被大股贼匪窜入羊栈岭，去祁门老营仅六十里，人心大震。幸鲍、张两军于二十日、二十一日大战获胜，克复黟县，追贼出岭，转危为安。此次之险，倍于八月二十五徽州失守时也。现贼中伪侍王李世贤、伪忠王李秀成、伪辅王杨雄清皆在徽境与兄作对。伪英王陈玉成在安庆境，与多、礼、沅、季作对。军事之能否支持，总在十月、十一月内见大分晓。

陈愚谷之对联，俟下次付回。鼎三请先生，余心中实无其人，候沅、季定夺。甲三十月初六至武穴，此时计将抵家。余在外无他虑，总怕子侄习于骄奢逸三字。家败离不得个奢字，人败离不得个逸字，讨人嫌离不得个骄字，弟切戒之。即问近好。

国藩手草

479．致沅弟十月二十四日

为子弟延师，当请严而有恒者，不在本人学问大。

沅弟左右：

步拨递到二十一夜来缄。李卿云归，又带到十八夜缄。余于初八日交手卷及日记于杨镇南之哨官萧祥云，不知何以至今未到？应饬杨镇南即将该哨革去。

二十九日记中记作梅之言，不知渠何以全不向余提及。猫面脑之事，弟克复安庆后，当归家妥办。如洪家执意不肯，只好略略迁改，移于夏家契地内。但求大致稳妥，不必泥于阴地一线之说，反诒求福太过之讥。

鼎三明年读书，应请先生。余心中无人，请弟与季酌定。朱洪章添两哨，即当批准，弟可先令其速招。鲍镇已奏复勇号，当略高兴。芝生不肯就馆，弟请师，当请严而有恒者，又不专好用自己工夫之人，或请省城朋友亦可。此事关系极大，不可草率。省中间有著名善教书者，却不在学问大也。澄弟信寄阅。

480．致沅弟十月二十五夜

阻止来祁门之两哨。谈洪家事之是非曲直。

沅弟左右：

二十五夜接二十三酉刻之信，又接二十夜之信，得知前哨亲兵业已发来，后哨亦于二十四发来。祁门如有事，断非一二哨人所能为力，现已转危为安矣。此两哨应仍照原议，留于安庆，待打过援贼，再行发来。

洪家之事，是非曲直，可一言而决。先茔葬在夏家卖契之内，则我直而洪曲。若系我直，则国藩长子也，断不要弟与澄、季独当其事，当由我挺身出来任之。有祸我当，有谤我受，决不出一分一厘与洪。若系洪直，则从容当谋一妥善之法。谚云“一家饱暖千家怨”，况吾家显宦，岂能免于讥议？至日记，除家中人来，并无人看见，希庵屡求抄阅未许。此物在家，何千龄万代之有？弟若此过虑，吾向家中取来涂灭可也。作梅不向我说而告之润帅，吾亦不以为然。七年，黄金堂起槽门，刘为章不向我告知其凶而告之李笏生，吾亦心非之。弟日内要打援贼，千万莫恼怒也。至嘱。

明二十六日，当派李卿云至建德等处阻止前后两哨，暂莫行走，听弟续信。

481．致沅弟十月二十七日

堤工恐未必修得成。仍望坚守，勿轻敌致误。

沅弟左右：

二十六夜接弟二十三四日两次专信。二十七早又接二十五信，报多公二十三日胜仗。至以为慰。

大通厘局十月以六成济湘后，四成修堤。十一月后，四曾四陈二韦即当批准。莫令祥芝，昨日发折奏参革职，即日当札马辉房代理。堤工恐未必修得成，而军事得失利钝不过月内外可决，苟堤工太难，办工者无十分内行里手，祈弟酌之。

多、李虽打胜仗，贼若来扑怀宁，弟仍当坚守不出，幸无轻敌致误。左季翁今日可到祁门，吴退庵昨日已到。贵溪股匪，已于二十三日被左军击败，杀贼近二千也。

482．致沅弟十月二十八日

唤前哨来祁。营勇许仁义被杀。

沅弟左右：

接二十二夜信，知前哨已至石壁。余令李卿云持令箭至中途截止，本意欲其仍回安庆，待打过援贼再来。今既至石壁，距祁门仅九十里，距安庆则三百里，只得唤之来祁。左季翁亦于二十七日到祁。此间日内甚平安也。

弟营有四人二十七日自祁门归去，内三人先行，带信一封，仅二行，其一人后行。今日湘前营有人自青草塥归，见小路口有勇被杀于道旁者，其号褂系吉字中营，名许仁义，即二十七日之后行者也。余现派戈什哈去查。

北岸战事，望多发信告我。

483．致沅弟季弟十一月慈寿日 ⁽¹⁾

誉日记可比顾炎武《日知录》，恭维太过。请师须十二分慎重。

沅、季弟左右：

初二日接沅弟二十八日两缄，具悉一切。桐城二十六日又获胜仗，欣慰之至。日记册可方顾氏《日知录》，未免恭维太过。四川有一秀才，与卓海帆相国同年同月同时生，只小一日，又同年入学。厥后卓相登庸，渠寄诗云：“只因日上差些子，笑向蜀江作钓翁。”余之日记比顾之《日知》，亦恐日上差些子也。至于添一条，则亦可不必。将来兄弟老境，同在家园畅聚，请动族戚吊出文卷，于后批清一笔，胜于我之自添一条多矣。

前后两哨均于初二日到祁门。左季翁来祁已五日。其部下各营二十二日在贵溪打一胜仗，二十九日在德兴打一胜仗。闻初一将开大仗。若能打开德兴，则可进婺源，同进攻休宁也。

芝生所荐之熊姓，未知何如。请师乃第一要紧事，子弟之成败，全系乎是。弟须十二分慎重也。即问近好。

国藩手草

————————————————————

(1)  即十一月初三日。道光二十四年十月二十一日禀父母信云：“十一月初三日，母亲大人六十寿辰。”

484．致沅弟十一月初四日

左宗棠回景镇。杨辅清率大部往建德。

沅弟左右：

朱云章等归，寄日记一册，阅毕即寄家中，此间虽少荃、尚斋等皆未得见也。左季高兄部下初一日在德兴打仗，至今尚无来信，渠不放心，今日自祁门回景镇矣。建德普军亦极吃紧，杨七麻子率大股往建也。

485．谕纪泽纪鸿十一月初四日

言语举止要稳重。写字勿恃天分，要用一番苦功夫。

字谕纪泽、纪鸿儿：

十月二十九日接尔母及澄叔信、又棉鞋瓜子二包，得知家中各宅平安。泽儿在汉口阻风六日，此时当已抵家。举止要重，发言要。尔终身要牢记此二语，无一刻可忽也。

余日内平安，鲍、张二军亦平安。左军二十二日在贵溪获胜一次，二十九日在德兴小胜一次，然贼数甚众，尚属可虑。普军在建德，贼以大股往扑，只要左、普二军站得住，则处处皆稳矣。

泽儿字，天分甚高，但少刚劲之气，须用一番苦工夫，切莫把天分自弃了。家中大小，总以起早为第一义。澄叔处，此次未写信，尔等禀之。

涤生手示

486．致沅弟十一月初七日巳刻

已派千人援普营。陈、多、李、左等人近日均获胜仗。

沅弟左右：

三日未接弟信，想因东流、建德开仗，中途折回。

吾于初五申刻闻普营初三紧急之信，初六日由祁门派千余人往援，限初十日到，不知赶得及否。初七辰刻，闻陈馀庵初三日在东流打胜仗。东流有兵，建德当可无失，然心极悬悬也。又闻多、李二十九日、初一日大获胜仗。北岸得手，南岸当可稍松。

左季翁初四自祁门归去，初六可至景镇。渠部下新克德兴、婺源二县，锐气方盛。万一建德有失，左军当可御之。

487．致沅弟季弟十一月初八日午刻

建德失守。敌军力攻南岸，欲解安庆之围。

沅、季弟左右：

建德初四日失守，此间于初七日戌刻接建德巡检吴文涛禀始知之。普镇以五千之众设防半年之久，不能坚守待援，实堪痛恨。陈镇在东流，不知保得住否？贼之力攻南岸，无非欲解安庆之围。余意总欲攻破安庆，而后大局可望转机。今日两咨一札，特抄专人送阅，弟分抄数纸，送胡、杨、彭、李、多诸公一阅。

488．致沅弟十一月十四日巳刻

浮梁失守。现调鲍回攻浮、景，调朱、唐攻建。

沅弟左右：

昨日写信与厚、雪二公，略言初三以后近状，不知到否？十三夜接信，浮梁于十二午刻失守。左军扎景德镇、马鞍山，想十三四日必开仗。新军当大敌，不知足以自立否？余现调鲍镇全军回剿浮梁、景德镇，又调朱、唐全军剿建德。老营嫌太空虚，然凯章御贼于北，霆营剿贼于南，当可无虑。东流、建德，恐须希庵亲家带五六千人渡江打开，始能通北岸之气。弟与润帅及希、礼、厚、雪商之。如狗贼尚未大惩创，亦不可扯空北岸之师也。

489．致澄弟十一月十四日午刻

皖南局势大变。生死之际，坦然怡然，惟子侄须教以谦勤。

澄侯四弟左右：

日内皖南局势大变。初一日德兴失守，初三日婺源失守，均经左季翁一军克复。初四日建德失守，而余与安庆通信之路断矣。十二日浮梁失守，而祁门粮米必经之路断矣。现调鲍镇六千人进攻浮梁，朱、唐三千人进攻建德。若不得手，则饷道一断，万事瓦裂，殊可危虑。

余忝窃高位，又窃虚名，生死之际，坦然怡然。惟部下兵勇四五万人，若因饷断而败，亦殊不忍坐视而不为之所。家中万事，余俱放心，惟子侄须教一勤字一谦字。谦者骄之反也，勤者佚之反也。骄奢淫佚四字，惟首尾二字尤宜切戒。至诸弟中外家居之法，则以考、宝、早、扫、书、蔬、鱼、猪八字为本，千万勿忘。顺问近好。

兄国藩手草

490．致沅弟季弟十一月十八日巳刻

现在祁门南北稍安稳，东西兵力尚不能及。

沅、季弟左右：

自十一月来，风波迭起，初四日建德失守，十二日浮梁失守，十三日饶州失守，十五日江湾营盘徽防兵一千二百人失陷，十六日尚溪口营盘徽防兵二千余人失陷，十七日贼再破羊栈岭而入，实属万分危急。幸十七夜接左公信，浮梁之贼，经十三、四日两战，竟于十五夜遁去。十八早接凯章信，已将羊栈之贼击败，得以化险为平。

现在祁南之浮梁、景德镇，祁北之渔亭、黟县，稍就安稳，惟祁西建德，祁东婺源，兵力尚不能及，然老营已决可平安矣。弟等可以放心，并可缄告润帅、希、礼、厚、雪诸公。

491．致沅弟季弟十一月二十一日

敌军围祁门，分西、东、北三大支，惟东支无兵力足以制之。

沅、季弟左右：

二十日灯初专丁至，接十五日来信，知前有四次专人，均未到也。

此次贼围祁门，分三大支：西支破建德以入鄱、浮，东支破江湾及上溪两营盘以入婺源，北支破羊栈各岭以图黟县。三支之中，以建德一股为最巨。除守建德之贼二万余人外，又分为三支：一支窜浮梁、景德镇，一支窜鄱阳、都昌，一支窜彭泽、湖口。目下守建德一股，已被唐桂生攻破。窜浮梁一股，被左军小加惩创十四日杀贼百余人，亦未得逞。窜鄱阳一股，拟分鲍军会同左军剿之。窜彭泽一股，不知雪琴能守住湖口无恙否？若湖口幸得保全无恙，则西支之分为四股者，或渐足以御之。贼之全神全力本在西支，西支如不得逞，则贼气少沮，贼志少衰矣。

北支之犯羊栈者，十八日凯章得小胜仗。二十日鲍军得大胜仗，攻破贼垒，驱贼出岭，闻杀贼三四千人不知确否，今日派人去数贼尸。经此大创，北支似亦不得逞。

惟东支若由婺源以犯乐平，直入江西腹地，刻无兵力足以制之，实深焦灼。北岸狗逆未大受惩，不久又有大举，不特希庵不可分兵来南岸，即韦部亦不可轻动，总须以全力谋怀、桐也。

492．致沅弟十一月二十二日巳刻

此间因建德、羊栈之捷，人心已大定。

沅弟左右：

二十一夜接初十日专人来信，具悉一切。日上不差些子，恭惟太过。亲房既画了押，将来远方戚友，或亦可不说闲话。

羊栈岭二十一日之胜，闻杀贼实有二千。果尔，则岭外之贼当不至再来窥犯，待查明贼情，数明贼尸，岭防果无他虞，再令春霆赴景镇会剿。此间十七日建德之捷，二十日羊栈之捷，人心已大定矣，弟可放心。

493．致沅弟季弟十一月二十四日午刻

建德、羊栈之捷后的军事部署。

沅、季弟左右：

专使至，接书并胡帅、袁帅二书，具悉一切。所应复者，条列如左：

一、二十日羊栈之战，实派人数得贼尸六百四十五具，其水淹者、屋内者、已埋者尚不在此。内贼目古隆贤，据报实已杀矣，岭外之贼胆应可稍寒。二十四日令鲍镇率马步六千人赴景镇会剿，扫清鄱阳、都昌一带，直至东流、建德。鲍镇去后，岭防仍不免有事，吾与凯章当坚守，静镇以待事机之转。唐、沈七营已回祁门，霆军亦留四营在渔亭，或足以资守御。

一、狗逆既未大创，希军万不可南渡。北岸怀、桐，狗所必争也。韦军在枞阳，亦系必应坚守之地，如无他军换防，亦不可令韦军南来。盖十七日建德之克，二十日羊栈之胜，南岸已大有转机；且闻湖口业已保守无恙，贼亦处处丧志，不必再抽动。北岸大局，弟与润帅、希公熟商可也。安庆贼之伪回文，尚未得见。

一、袁帅奏折，不为无见。然彼甘言蜜语，以师船助我打长毛，中国则峻拒之；彼若明目张胆，以师船助长毛打我中国，再哀求之，岂不更丑？余谓彼以爱兄之道来，诚信而喜之可也。下官也有一本，录稿寄阅，弟可抄送润帅一阅。

494．致澄弟十一月二十四日未刻

东流、建德等六城均经次第克复。

澄侯四弟左右：

二十四日纪泽在长沙所发一禀，由意城寄到。

此间风波尚未平息。左季翁驻守景德镇，于十三日克复浮梁县，十四日又获胜仗。于是余与江西文报之路始通。老营派唐义训等三千人于十七日克复建德县。于是余与安庆文报之路始通。羊栈岭于十七日被贼窜入，业经击退。十八日又复窜入，二十日又大破之，杀贼甚多。余派人点贼尸，实六百四十五具。贼胆稍寒，从此岭防或稍安静。今日派鲍春霆带马步六千人会剿景镇之贼。若能将此大股逐出岭外，东、建一带，事或犹有可为。此次贼以全力包抄我军，江边一支连陷东流、建德、彭泽、都昌、鄱阳、浮梁六城，均经我军次第克复。湖口一城，闻雪琴派人坚守，不知保全无恙否？如七邑皆保，鲍、左再获胜数次，则化险为平矣！

余身体平安。树堂新来，同居一室，足慰寂寥。顺问五宅大小安好。

国藩手草

495．致沅弟十一月二十五日巳刻

欲弃建德不守。派鲍超赴景德镇。

沅弟左右：

接十八夜来缄，具知一切。

建德虽克，非六千劲旅不能守。余意欲弃而不守，留为鄱阳、景镇各贼之归路。季翁以余见为然，不知厚庵之意如何？景镇之贼未退，候婺源一路贼到，两路夹攻左军。余派鲍镇赴景德会剿，二十四日起行，二十七八可到，当与婺贼先后同到也。

普承尧当参革职，发往新疆，派霆营挑选宝勇溃卒另编三营，在于黄梅、宿松等处归队，即日刊告示张贴耳。

496．致沅弟十一月二十六日午刻

婺源敌军前往德兴一路。

沅弟左右：

初七日派去之亲兵，二十五归，得弟二十一日信，借悉一切。

婺源之贼，二十五早窜往德兴一路。若并犯景镇，鲍、左二军或足御之；若径赴河口，犯江西腹地，则殊无良法。刘连捷添人，即日当批准也。

497．致沅弟十一月二十七夜

已请左、鲍、朱、唐、杨、彭等军添兵。

沅弟左右：

二十七日接二十二三日两缄，季弟亦有信，欲余添兵。余未接弟等信之先，已请左添三千，鲍添二千四百，朱、唐添一千，杨、彭添水师九营即淮扬水师，买洋炮九百尊。目下所争者，在左、鲍景德镇二军，不知能打退黄文金股匪否。安危之幾，在三日内可决。幸而安全，自当陆续添兵。

渔亭二十六日开仗二次，上午大胜，下午微挫。日内休宁、徽州之贼，必再寻渔亭一军开仗。付去伪文一件查阅。寄胡宫保信一件，弟阅后封好送去。

498．致沅弟十一月二十八日

陈馀庵军可用楚军四两二钱之制。

沅弟左右：

连接二十四早、二十五早发两信，知枞阳危急之至，深以为系。时卿赴鄂，亦非所愿，留湘则心欣然。此当由润帅与翟公主之。鲍公二十八日必至景镇。不知二十七左军开仗否？馀庵军可用楚军四两二钱之制。润帅信，弟阅后封寄。

499．致沅弟十二月初二日巳刻

今冬明正，北岸力主进攻，南岸力主稳守。

沅弟左右：

接二十七早信，知枞阳之贼业经击退，为之一慰。此间搜获伪文，系庐江陈时永求援于伪忠王李秀成者，抄寄一阅。

若北岸办得好，能得安庆之贼屠戮殆尽，则四眼狗必深恨李寿成之不救北岸，将来必有自相仇杀之日。今冬明正，弟与多、李在北岸力主攻剿，余与左、鲍在南岸力主稳守，但使南岸勉支三四月，不大决裂，北岸必有好消息也。

弟前代贼作伪文，口气全不符合。如贼中以十月二十八为十一月初一日，弟文亦错误，故贼亦作大言以答之。实则安庆城贼万无久支之理。

左、鲍雨雪尚未开仗。景镇之贼已遁六十里外矣。

500．致澄弟十二月初四日

告近日军情。接英法美各国通商条款，大局已坏，令人心灰。

澄侯四弟左右：

自十一月来奇险万状，风波迭起，文报不通者五日，饷道不通者二十余日。自十七日唐桂生克复建德，而皖北沅、季之文报始通。自鲍镇二十八日至景德镇，贼退九十里，而江西饶州之饷道始通。若左、鲍二公能将浮梁、鄱阳等处之贼逐出江西境外，仍从建德窜出，则风波渐平，而祁门可庆安稳矣。

余身体平安。此一月之惊恐危急，实较之八月徽、宁失守时险难数倍。余近年在外，问心无愧，死生祸福，不甚介意，惟接到英吉利、法郎西、米利坚各国通商条款，大局已坏，令人心灰。兹付回二本，与弟一阅。时事日非，吾家子侄辈总以谦勤二字为主，戒傲戒惰，保家之道也。即问近好。

国藩手草

501．致沅弟季弟十二月初四日

若敌军攻打，须坚守以待希军之援。

沅、季弟左右：

专人至，接二十九日来信。知贼仍至官埠桥，日内必又至枞阳等处搦战。若猛扑安庆，总须坚守以待希军之援。守五六日，则希至矣。景德镇贼退之后，左、鲍如何追法，尚无来信。饷道不通已二十日，今忽畅通，人心稍定矣。季弟料安庆明夏可克，与余见同。沅弟堤工恐难成功。余详日记中，不赘。

502．致沅弟十二月初六日午刻

合左、鲍之力专对付黄文金。

沅弟左右：

鲍公到景镇后，连日雨雪，初四始过河扎营，不知初五六开仗否？伪忠王李秀成一股既未至镇，合左、鲍之力专剿黄文金一股，或尚有把握耳。彭大顺、朱衣点股匪，又已由湘入江。江西南路别无一支劲旅，厘金之源将绝，可虑也。

润帅一缄封好寄去。

503．致沅弟十二月初七日

徽州、休宁敌军日内从下游渡江救援安庆、桐城。

沅弟左右：

初七日接初二夜一缄，并抄寄润帅一缄，具悉一切。

此间徽州、休宁之贼，日内纷纷应调，从下游渡江救援安庆、桐城，祁门以北少可偷安。惟东有伪忠王一股，南有朱衣点、彭大顺一股鞭长莫及，兹可虑耳。

日相先生之事，听润帅自为主持，余不怂恿，亦不挽回。自古君子好与小人为缘，其终无不受其累者。如日相暨胡某、彭某，虽欲不谓之邪不可得，借鬼打鬼，或恐引鬼入室，用毒攻毒，或恐引毒入心，不可不慎也。弟于周之翰疾之已甚，而于日相反多宽假之词，亦未公允。

季弟信亦阅悉。明正节后，怀、桐又有大战，宜预为筹之。

家信二件寄阅。

504．致沅弟十二月十一日巳刻

运道大通，人心一定，但尚未闻开仗，又为焦灼。

沅弟左右：

初十夜专差至，接初五来信，知枞阳坝工未成。此事本不易办也。

此间自鲍公二十八日至景镇后，运道大通，人心一定，而至今十有二日，尚未闻开一仗，鄙心又为焦灼。盖必须左、鲍于年内了清此股，而年外乃可分兵办李寿成玉山一股、朱衣点南赣一股，否则三股同时并举，殊难支持。而李世贤徽州一股，杨七麻宁国一股，亦恐开春别有动作耳。

顷搜获伪文二件，抄送一览。复润帅信亦抄阅。日内黄老虎之侄孙黄万兴等又陷建德，此后文报少难。

郑奠至大通，望善待之。

505．致澄弟十二月十四日

纪泽到家一事，为何各人信中所言不同？建德再失，与安庆文报不通。

澄弟左右：

初六日，熊金二等来，得弟自洙津渡所发一信。首尾皆陈心壶代写，中仅数行系弟亲笔。言纪泽十四日午刻准可到家。而鸿儿十八日发禀，谓泽儿尚未到家，何也？弟信尾载明十六日，而来足言实以十九日在洙津桥接得，又何也？牧云十一日在湘潭发信，言泽儿已先进湘河口。而此次弟与纪鸿之信又参差不符，不无疑虑耳。

祁门大营日内尚属平安。惟建德于初六日再失，余与安庆沅、季两弟文报又已不通。鲍、左二公日内尚未开仗，景德镇之饷道则已通矣。

余身体平安，惟略觉齿痛，亦老年应有之事。弟之身体，总以少服药为妙。至嘱。即问近好。

国藩手草

506．致沅弟十二月十四日

胡鼎文、黄盛智实被唐桂生杀死。

沅弟左右：

日未接弟信，不知腊月此间各信已接到否？日记册到否？闻厚庵军门约会馀庵镇军于十一二至安庆，想日内已会商一切矣。左、鲍二公初十日尚未开仗，不知十一二如何。伪定南正总提胡鼎文、伪崔天安黄盛智二贼实于十七日被唐桂生杀死。馀庵所获伪文，谓二贼尚在。贼故作此文以绐我也。伪忠王率贼攻玉山县，二十八九、三十、腊月初一二尚平安，不知现解围否。南岸军情，总须打退黄文金一股乃松耳。

因馀庵来人之便，附寄各弟，可抄送各处一阅。

507．致沅弟季弟十二月十六日

坝工未成，不必焦灼。早早收回拨赴枞阳、鲍家冲之营。玉山初五日解围。云仙出处，由其自作主。

沅、季弟左右：

十五夜接沅弟初八夜信，具悉一切。

枞阳坝工未成，亦属意中之事，不必焦灼。大江极深，古人所谓江深五里，海深十里也。两岸支河入江者极浅极高，夏月江涨，则支河更高，倒灌各小河之内。冬月江涸，落至二三丈不等。小河之水入口时，小水高而江水低，如二三丈之悬崖，甚至江船不能入小河，小河之船不能出江，以其太陡峻也。今年江水不甚涸，枞阳河之水，至今尚能行舟，即是极好之事。目下又连日霖雨，或者枞阳之水竟至年底不枯，亦未可知。此是弟之运气颇好，不然则十月枯涸久矣。至塞坝工程，非绝大才调不能，不知弟所用者何人？余屡次写信，均言未能筑成者，盖目中未见有此大才之人也。

韦军日内平安否？分馀庵数营赴枞阳助韦防守，事尽可行。公牍嫌其太大，余已亲笔致缄于馀庵矣。第调东流之兵助守枞阳则可，调湖口之兵助守枞阳则不可，以贼踪距湖口城尚不过三四十里，难遽松劲也。调陈军助守枞阳则可，调陈军助围安庆则不可，以平日未经弟训练有素，临危急之际，必不听令也。弟此次拨营赴枞阳，赴鲍家冲，余觉主意不甚老靠，盖拨去未必有益，收回则颇有损。收回鲍家冲二营，则反以长贼之焰；收回枞阳一营，则反以减韦之势。然大敌将至，总以早早收回为是。养足势力，坚守前后两濠，意不旁注，神不外散，或有济乎？

左、鲍二公十三日尚未开仗，黄文金极善张大威势，而党羽善战者少，或足御之。伪忠王李秀成于二十八日围玉山县，攻扑八日，城中王德榜、顾文彩等善于防守，初五日解围去矣。祁门之四面各百里内，日内平安，弟可转告润帅及希、礼、厚、雪诸公。

云仙之出处，听渠自为主。当今之世，处未必非福，出未必非祸。从严公赴豫，恐不相安，云公根器厚而才短，与严未必针芥耳。

508．致沅弟季弟十二月二十日

不薄惩李元度，无以服徽人之心。

沅、季弟左右：

十九日专弁二人至，接两弟来信、沅附寄润帅信、黄南坡兄信、季附寄汪大钟卷并名单，具悉一切。汪生文果清健，乱后尚能不废学如此，信不愧大邦之风。另一片信所关甚大。方此军初至东流、众口交赞之时，雪琴即有信来，言其勇不可恃。沅弟平日曾言，造塔者须下一层好，其理至精。将来恐须全行遣散，另招二千人耳。

次青事，须渠来营一次，乃能定案。今天下虽已大乱，而法律不可全废。如普不重惩，即无以服江楚军民之心；重惩普而不薄惩青，即无以服徽人，亦无以服普之心。

澄弟之病，据来信已愈，且言宜服清润之品，不宜补也。左、鲍十七八尚未开仗。润、坡信付还，习字三张批还，卷付还。

509．致澄弟十二月二十四日

应绍家风，不信医药、僧巫、地仙。

澄侯四弟左右：

十六日接弟十一月二十三日手书，并纪泽二十五日禀，具悉。弟病日就痊愈，至慰至幸。惟弟服药过多，又坚嘱泽儿请医守治，余颇不以为然。

吾祖星冈公在时，不信医药，不信僧巫，不信地仙。此三者，弟必能一一记忆。今我辈兄弟亦宜略法此意，以绍家风。今年白玉堂做道场一次，大夫第做道场二次，此外祷祀之事，闻亦常有，是不信僧巫一节，已失家风矣。买地至数千金之多，是不信地仙一节，又与家风相背。至医药，则合家大小老幼，几于无人不药，无药不贵。迨至补药吃出毛病，则又服凉药以攻伐之，阳药吃出毛病，则又服阴药以清润之，展转差误，不至大病大弱不止。弟今年春间多服补剂，夏末多服凉剂，冬间又多服清润之剂。余意欲劝弟少停药物，专用饮食调养。泽儿虽体弱，而保养之法，亦惟在慎饮食节嗜欲，断不在多服药也。洪家地契，洪秋浦未到场押字，将来恐仍有口舌。地仙、僧巫二者，弟向来不甚深信，近日亦不免为习俗所移。以后尚祈卓识坚定，略存祖父家风为要。天下信地、信僧之人，曾见有一家不败者乎？北果公屋，余无银可捐。己亥冬，余登山踏勘，觉其渺茫也。

此间军事平安。左、鲍二人在鄱阳尚未开仗。祁门、黟县之贼，日内并未动作。顺问近好，并贺新喜。

国藩手草

510．谕纪泽十二月二十四日

有病不宜服药。饭后散步为养生秘诀。看完《后汉书》后将《通鉴》看一遍。

字谕纪泽儿：

曾名琮来，接尔十一月二十五日禀，知十五、十七尚有两禀未到。尔体甚弱，咳吐咸痰，吾尤以为虑，然总不宜服药。药能活人，亦能害人。良医则活人者十之七，害人者十之三；庸医则害人者十之七，活人者十之三。余在乡在外，凡目所见者，皆庸医也。余深恐其害人，故近三年来，决计不服医生所开之方药，亦不令尔服乡医所开之方药。见理极明，故言之极切，尔其敬听而遵行之。每日饭后走数千步，是养生家第一秘诀。尔每餐食毕，可至唐家铺一行，或至澄叔家一行，归来大约可三千余步。三个月后，必有大效矣。

尔看完《后汉书》，须将《通鉴》看一遍。即将京中带回之《通鉴》，仿照余法，用笔点过可也。尔走路近略重否？说话略钝否？千万留心。此谕。

涤生手示

511．致沅弟十二月二十四日

陈馀庵军不可靠，不宜令扎要地。

沅弟左右：

自接弟初七八信后，久无来信，深以为虑。嘉字营有勇贺年禀者，十八日自营动身，二十三到祁门，云安庆、枞阳皆无恙，始大慰也。又闻陈馀庵拨人至集贤关，恐不甚确。陈军不可靠，不宜令扎要地也。左、鲍日内尚未开仗，贼多退入建德境内，祁门、黟县平安，足慰弟念。嘉营人归，便寄一二语。

512．致沅弟季弟十二月二十九日

新勇五百而能打悍敌三千之众，闻之大慰。

沅、季左右：

二十八日接十三日沅弟信，系专足送来者，而到祁太迟。杨镇南十七日专来之信，亦于二十八到祁。武明良十八日专来之信，则先五日到矣。

仁字营拨至枞阳，以新勇五百而能打悍贼三千之众，余闻此为之大慰。意者，安庆各营足以御狗贼之大股乎？二十七日此间大雨如注，左、鲍各军日内又难进兵。黄文金退至石门后，纠集下游各贼来建，将以全力抗拒。左、鲍之师，闻实数不下五六万，不知我军剿办能否得手。江北之雨，想亦不少，枞阳河水或竟可不涸，则大幸也。

513．致沅弟季弟十二月三十日

杨岳斌、李续宜、多隆阿、陈馀庵并至安庆议定守濠之法。

沅、季弟左右：

腊月二十九日接沅弟十九日一缄，傍夕又接两弟二十一日缄，具悉一切。

厚、希、礼、余四人并至安庆议定守濠之法，必臻妥善。余十日内深以安庆为念，得此为之大慰。馀庵饷项及朱宽义招勇事，即日当办公牍行之。陈军调四千人至集贤关，南岸似嫌太单。捻匪既去，北岸之贼，似不及南岸之多。左、鲍日来尚未开仗，以贼数太多，难于下手也。祁门大营平安，江军门长贵亦尚可用。

咸丰十一年

514．致沅弟正月元日

吴退庵事不便失信。渔亭之四营不能调。

沅甫九弟左右：

除夕发去一缄，是夕又接弟二十三夜发信，具悉一切，并京报、厉缄均悉。

吴退庵事，余实不便失信。其确不可用，用必偾事之处，余亦殊无所见，不知意城诸君子何以烛照幾先，遂能为此十成语？以余阅历多年，见事之成功与否，人之得名与否，盖有命焉，不尽关人事也。

东征局既以我为名，自应照我之札办事。今厉观察又来请示，札不可遵，缄则可遵乎？此事余颇厌烦，以后不必再提。

北岸贼至无为州等处，盖意中事。此间搜获伪文，亦言金陵调杨七麻、李寿成援安庆。杨本自立门户，李现在常山修城，均未必肯赴北岸。左、鲍二军，残年均未开仗。闻贼数实有五六万，鲍公请将留渔亭之四营调去。渔亭亦系前敌吃紧，不能调也。即问近好。

国藩手草

515．致澄弟正月初四日

须力戒骄惰。不轻非笑人，不晏起。

澄侯四弟左右：

腊底由九弟处寄到弟信并纪泽十一月十五七日等语，具悉一切。弟于世事阅历渐深，而信中不免有一种骄气。天地间惟谦谨是载福之道，骄则满，满则倾矣。凡动口动笔，厌人之俗，嫌人之鄙，议人之短，发人之覆，皆骄也。无论所指未必果当，即使一一切当，已为天道所不许。吾家子弟满腔骄傲之气，开口便道人短长，笑人鄙陋，均非好气象。贤弟欲戒子侄之骄，先须将自己好议人短、好发人覆之习气痛改一番，然后令后辈事事警改。欲去骄字，总以不轻非笑人为第一义；欲去惰字，总以不晏起为第一义。弟若能谨守星冈公之八字考、宝、早、扫、书、蔬、鱼、猪、三不信不信僧巫，不信医药，不信地仙，又谨记愚兄之去骄去惰，则家中子弟日趋于恭谨而不自觉矣。

此间军事如常。左、鲍二军在鄱阳、建德交界之区尚未开仗，贼数太多，未知能否得手。祁门、黟县、渔亭等处尚属平安。余身体无恙，惟齿痛耳。顺问近好。

兄国藩手草

516．谕纪泽正月初四日

论文之古雅雄奇。

字谕纪泽儿：

腊月二十九日接尔一禀，系十一月十四日送家信之人带回，又由沅叔处送到尔初归时二信，慰悉。尔以十四日到家，而鸿儿十八日禀中言尔总在日内可到，何也？岂鸿信十三四写就而朱金权于十八日始署封面耶？霞仙先生之令弟仙逝，余于近日当写唁信，并寄奠仪。尔当先去吊唁。

尔问文中雄奇之道。雄奇以行气为上，造句次之，选字又次之。然未有字不古雅而句能古雅，句不古雅而气能古雅者；亦未有字不雄奇而句能雄奇，句不雄奇而气能雄奇者。是文章之雄奇，其精处在行气，其粗处全在造句选字也。余好古人雄奇之文，以昌黎为第一，扬子云次之。二公之行气，本之天授。至于人事之精能，昌黎则造句之工夫居多，子云则选字之工夫居多。

尔问叙事志传之文难于行气，是殊不然。如昌黎《曹成王碑》、《韩许公碑》，固属千奇万变，不可方物，即卢夫人之铭、女拏之志，寥寥短篇，亦复雄奇崛强。尔试将此四篇熟看，则知二大二小，各极其妙矣。

尔所作《雪赋》，词意颇古雅，惟气势不鬯，对仗不工。两汉不尚对仗，潘、陆则对矣，江、鲍、庾、徐则工对矣。尔宜从对仗上用工夫。此嘱。

涤生手示

517．致沅弟季弟正月初八日

敌军破大洪岭、大赤岭。

沅、季弟左右：

初七日接沅弟腊月十五日信，来足系坐船回，故迟迟也。

左、鲍二军去腊未得速剿，相持日久，师且老矣，而贼数日增贼势日旺。昨初六日，另股贼破大洪岭而入，经江军门击退；又一支破大赤岭。初八日，派唐桂生进剿，不知能否得手。南岸贼多兵少，陈军须全回南岸陈馀庵口粮，每月解银万五千两，米千五百石，已札江西粮台矣，并请胡宫保另派三千人来助，支此危局。

518．致沅弟季弟正月初九日辰刻

唐桂生等获大胜。

沅、季弟左右：

正月初八日，贼扑祁门老营。唐桂生等出队，在离城十八里接仗，幸获大胜。兹将唐信抄去一览。左、鲍二军相持如故。左信亦抄去一览。沅弟二十一夜所发之信，此间初六接到，十二月日记一册付去，请专人送回。南岸之兵少于北岸者三分之一，而贼多一倍，陈军须来南岸为要。

519．致沅弟季弟正月十一日

望能拨四五千人助南岸。

沅、季弟左右：

久未接弟信。昨日接胡宫保信，系由九江、南昌递来者。八日到此，尚不为迟，以后弟信请太湖转递可也。

唐桂生初八日大捷后，初九日进剿历口，贼已于初八夜遁回赤岭外矣。目下岭防肃清，老营平安，惟左、鲍二公在鄱境内尚未开仗，贼势浩大，未知足以制之否。

接澄弟十二月十九日信，五宅平安，澄病大愈，在家习写扁字云云。因为日已久，不复寄弟处矣。

南岸之贼不肯救援北岸，怀、桐当无大仗可开，若能拨四五千人一助南岸，则幸矣。

520．致沅弟季弟正月十二日午刻

鲍军近日大获胜仗。

沅、季弟左右：

十一日灯下接初八日信，可谓神速之至。此间每人赏银二两，弟可再附案保之。

陈军不甚得力，雪琴已早言之。弟调至安庆、集贤关，徒损南岸之威，毫无益于北岸。今日得探报，鲍军初九日大获胜仗，初十日将贼垒扫净，并有杀毙黄文金之说，不知确否。如确，则弟处得信反快于祁门。各信均阅过璧还，在旁略批数字矣。

521．致沅弟季弟正月十三日巳初

东征局饷项，以每月三万金为率。

沅、季弟左右：

十二日接弟元旦来信，得悉一切。

此间鲍军于初九日大获胜仗，贼于初十日遁去。兹将左信抄阅，弟可转寄润帅暨礼、希、厚、雪一阅。如果退建德以下至池州等处，则南岸大有转机，又可与安庆时时通信矣。

东征局之饷项，余意以每月三万金为率，若不能满此数，即须告示停止。盖恐所得太少，烦言太多，民怨太深耳；容与意诚缄商。

522．致澄弟正月十四日

月初迭获胜仗，局势稍安。

澄侯四弟左右：

正月十日接弟腊月十九信，借悉一切。

此间正月初六贼破大洪、大赤二岭而入。大洪岭距祁门六十里，经江军门带队击退。大赤岭距祁门八十里。初七日进犯历口。初八日进犯石门桥，距祁门仅十八里。经唐桂生带队迎剿，大获胜仗，追杀三十余里，直至历口。次日初九早，即追出赤岭。杀贼虽仅四五百人，而抢马百余匹、旗帜千余面、刀锚枪炮万余件。极大风波，顷刻即平，可为庆慰。左、鲍在鄱阳、洋塘一带，亦于初九日大获胜仗。贼目黄文金带六万余人，闻已杀死。次日，群贼全数溃退。

自十一月初至今七十余天，危险万状。至是稍稍苏息，危而复安。若再稳住三个月，安庆克复，则大局有转机矣。

弟思习大字，总以间架紧为主。写成之后，贴于壁上观之，则妍媸自见矣。弟体全愈，全家之福，至慰至慰。即问近好。

国藩手草

523．谕纪泽正月十四日

临摹柳帖及于作诗文处痛下功夫。

字谕纪泽儿：

正月初十日接尔腊月十九日一禀，十二日又由安庆寄到尔腊月初四日之禀，具知一切。长夫走路太慢，而托辞于为营中他信绕道长沙耽搁之故。此不足信。譬如家中遣人送信至白玉堂，不能按期往返，有责之者，则曰被杉木坝、周家老屋各佃户强我送担耽搁了。为家主者但当严责送信之迟，不管送担之真与否也；况并无佃户强令送担乎？营中送信至家与黄金堂送信至白玉堂，远近虽殊，其情一也。

尔求抄古文目录，下次即行寄归。尔写字笔力太弱，以后即常摹柳帖亦好。家中有柳书《元〔玄〕秘塔》《琅邪碑》《西平碑》各种，尔可取《琅邪碑》日临百字、摹百字。临以求其神气，摹以仿其间架。每次家信内，各附数纸送阅。

《左传》注疏阅毕，即阅看《通鉴》。将京中带回之《通鉴》，仿我手校本，将目录写于面上。其去秋在营带去之手校本，便中仍当寄送祁门。余常思翻阅也。

尔言鸿儿为邓师所赏，余甚欣慰。鸿儿现阅《通鉴》，尔亦可时时教之。尔看书天分甚高，作字天分甚高，作诗文天分略低，若在十五六岁时教导得法，亦当不止于此。今年已二十三岁，全靠尔自己扎挣发愤，父兄师长不能为力。作诗文是尔之所短，即宜从短处痛下工夫。看书写字尔之所长，即宜拓而充之。走路宜重，说话宜迟，常常记忆否？

余身体平安，告尔母放心。

涤生手示

524．致沅弟季弟正月十八日未初

告鲍春霆洋塘之捷，望沅甫嘱令陈镇回南岸。

沅、季弟左右：

数日未接弟书，至为悬系。

此间自初八日唐桂生有历口之捷，初九日鲍春霆有洋塘之捷，人心业已大定。左公于十一日回景德镇。鲍公于十三日拔队追贼，是日行五十里至永丰镇。贼一股已退下游，一股尚扎彭泽之郭家桥一带。鲍公进剿，或亦可以驱逐。此后调度之法，余有复左公一信，抄付弟览。又有一札，调陈镇回扎东流、建德。陈镇在集贤关未必得力，在南岸犹可少壮声威，望弟即嘱令速来为要。

初九日洋塘之役，鲍军阵亡百七十余人，受伤二百余人，闻贼之伤亡者亦不过数百，不知何以溃退如此之速？或头目有极大者被戮乎？兹专人送信，并送《地舆略》十本，不知建德一路已可行否？

525．致沅弟正月二十一日

以坚静二字持之，安庆当不久可攻下。

沅弟左右：

十九日夕接弟十三日信，并鱼二坛，又干鱼二个，谢谢。

安庆城内有降出之贼，则克复消息当在春末夏初，只须以坚静二字持之。陈馀庵一军既不得力，即饬令全赴南岸亦可。若须酌留若干扎集贤关，亦听弟与厚庵商度行之。洋塘败贼分为二股：一股由建德径归青阳，一股窜并彭泽。鲍公跟至彭邑追剿，不知近已全回池州境内否。此股贼多且悍，将来与杨七麻仍为安庆之大患，但祝在安庆既克之后，始起掀天大波，则至幸耳。

陈舫仙带五百人作余身旁护卫之兵，不知渠颇心愿否？朱宽义尚在家否？此间亦未下札。江西厘金大绌，正月窘迫之至。李秀成于十一日围广信府，不知日内解围否？河口等处糜烂，今年厘金远不如去年，南岸四万余人不知何以为生，思之惘然。

526．致沅弟季弟正月二十三日

玉山等三城之围已解。

沅、季弟左右：

二十二日接十八日来信，具悉一切。

此间鲍公追贼至彭泽之牯牛岭，十四五六七八等日均因雪雨未及开仗。闻十九日将与下隅畈〔坂〕之贼开仗，祁门尚未得信，安庆当先闻信也。李秀成连围玉山、广丰、广信三城，均已解围而去，现不知果窜何处？若来景镇，左季翁在彼，或足御之。陈、朱两札今日即下。陈镇营已有照会调南岸矣。

温弟各奏折谕旨抄付，呈词仍弟自作，此间实无帮手也。

527．谕纪泽正月二十四日

告近日军情及述古人之解经说经。

字谕纪泽儿：

正月十四发第二号家信，谅已收到。日内祁门尚属平安。鲍春霆自初九日在洋塘获胜后，即追贼至彭泽。官军驻牯牛岭，贼匪踞下隅坂，与之相持，尚未开仗。日内雨雪泥泞，寒风凛冽，气象殊不适人意。伪忠王李秀成一股，正月初五日围玉山县，初八日围广丰县，初十日围广信府，均经官军竭力坚守，解围以去，现窜铅山之吴坊、陈坊等处。或由金溪以窜抚、建，或径由东乡以扑江西省城，皆意中之事。余嘱刘养素等坚守抚、建，而省城亦预筹防守事宜。只要李逆一股不甚扰江西腹地，黄逆一股不再犯景德镇等，三四月间，安庆克复，江北可分兵来助南岸，则大局必有转机矣。目下春季必尚有危险迭见，余当谨慎图之，泰然处之。

余身体平安，惟齿痛时发。所选古文，已钞目录寄归。其中有未注明名氏者，尔可查出补注，大约不出《百三名家全集》及《文选》《古文辞类纂》三书之外。尔问《左传》解《诗》《书》《易》与今解不合。古人解经，有内传，有外传。内传者，本义也；外传者，旁推曲衍，以尽其余义也。孔子系《易》，小象则本义为多，大象则余义为多。孟子说《诗》，亦本子贡之因贫富而悟切磋，子夏之因素绚而悟礼后，亦证余义处为多。《韩诗外传》，尽余义也。《左传》说经，亦以余义立言者多。

袁臾生之二百金，余去年曾借松江二百金送季仙九先生，此项只算还袁宅可也。树堂先生送尔三百金，余当面言只受百金。尔写信寄营酬谢，言受一璧二云云。余在营中备二百金，并尔信函交冯可也。此字并送澄叔一阅，此次不另作书矣。

涤生手示

528．致沅弟正月二十八日

须于禁止扰民、解散胁从、保全乡官三端痛下功夫。

沅弟左右：

二十七日申刻张复益、屈楚轩到，接二十四日来书。此二人真善走，已各赏蓝翎一支矣。二十三日步拨之缄尚未到。自十一月后，东流、建德之步拨早已撤回，并将充步拨之郧阳兵遣发回鄂。此后弟有来信，切不可写步拨字样。若由驲递九江、南昌而达祁门，亦不过十日可到，否则须专足也。

公文一件，甚好甚好，即当批准通行各属。吾家兄弟带兵，以杀人为业，择术已自不慎，惟于禁止扰民、解散胁从、保全乡官三端痛下工夫，庶几于杀人之中寓止暴之意。南坡信何以未见？或忘未封入邪？窜金溪之贼，养素禀已获胜仗，见田禀大半由云际关入闽，尚无确信。

家信数封寄还。此间接澄弟正月初八日信，寄阅。《舆地略》又寄去十本查收。余数本，此间友人分散矣。

陈镇二十一日已至东流，甚好，可略壮声威也。

529．致沅弟正月二十九日

送祁门术六两。广信敌军围建昌。

沅弟左右：

祁门所产术，医者以为胜过于术，吾得佳者十八两。三分之，以六两赠胡宫保，六两寄老弟，六两留兄自用，兹专人送去查收。此外尚收买次等者，将来再寄弟用也。季弟近亦服药否？佳者难再得，次者尚可多购。

广信之贼内犯，二十一日已围建昌城。黄印山太守禀来，守城尚不甚警慌。另股至金溪，养素迎剿获胜，或不碍大局也。

530．致沅弟季弟二月初四日

李秀成大队人马围建昌，预防其由临、瑞救安庆。

沅、季弟左右：

初三日专人至，接沅弟信，具悉一切。

此间之事，自鲍春霆将黄文金大股击退后，大局已稳。二十六日下隅坂之战，杀贼实有六七千，较之初九洋塘之战尤为痛快，想弟早闻其详矣。

筹饷实无良策。目下李秀成大股窜至建昌，自二十一日围城，至二十五日环攻未息，城内兵不满千，可危之至。江省腹地有此大股，商贾裹足，厘饷日竭，竟不知所以善其后。朱、陈各招五百人，札已于二十四日送去。如天之福，安庆速克，李秀成一股回救芜湖、巢县等处，江右腹地无贼，事或犹可为耳。左季翁虑贼由临江、瑞州径趋九江，以解安庆之围。此亦至险至狠之着，不可不预为之防。弟可禀商润帅，并函告厚、雪、礼、希诸公，预谋保浔之法。余拟自驻张家滩，防下游大股，腾出鲍公一军作一支游兵，无事则进围池州，有事则渡湖口西岸，堵剿九江、瑞、临等处，特祁门难得劲旅驻守耳。余详日记册中。

正封缄间，又接正月十九、二十一二日三次信，均已悉矣。

531．致澄弟二月初四日

须力戒好讥评人短的骄傲习气。

澄侯四弟左右：

二月初一日唐长山等来，接正月十四日弟发之信，在近日可谓极快者。

弟言家中子弟无不谦者，此却未然，余观弟近日心中即甚骄傲。凡畏人，不敢妄议论者，谦谨者也；凡好讥评人短者，骄傲者也。弟于营中之人，如季高、次青、作梅、树堂诸君子，弟皆有信来讥评其短，且有讥至两次三次者。营中与弟生疏之人，尚且讥评，则乡间之与弟熟识者，更鄙睨嘲斥可知矣。弟尚如此，则诸子侄之藐视一切，信口雌黄可知矣。谚云：“富家子弟多骄，贵家子弟多傲。”非必锦衣玉食、动手打人而后谓之骄傲也，但使志得意满毫无畏忌开口议人短长，即是极骄极傲耳。余正月初四信中言戒骄字，以不轻非笑人为第一义；戒惰字，以不晏起为第一义。望弟常常猛省，并戒子侄也。

此间鲍军于正月二十六大获胜仗，去年建德大股全行退出，风波三月，至此悉平矣。余身体平安，无劳系念。

532．致沅弟季弟二月初七日

针对李世贤、李秀成大举进攻江西的军事部署。

沅、季弟左右：

初六晚专人来，接沅弟初二日辰刻信、季弟初一日巳刻信，具悉一切。是日早得胡宫保信，言昌营在霍山败溃，英山吃紧，不知究竟如何败法，尚不至遽犯楚疆否？

此间军事，伪侍王李世贤自湖州归来，二十九日入休宁城，分其党裨天义李贼、遴天安陈贼等由婺源再犯江西。现大股萃于婺北之清华街，左军在富村御之，初七八当可接仗。兹将左信抄往一阅。伪忠王李秀成一股攻围建昌，养素派兵往援，二十七日获一胜仗，二十八日打一平仗，不知能解围否。若建昌有失，恐其径犯省城，若建昌幸保无恙，亦恐其由樟树以犯瑞、临。一至瑞、临，则九江、兴国、武宁、义宁、通山、通城处处震动，安庆之围必解矣。左季翁料及此着，余亦深虑此着，再听五日确实消息。如建昌之贼西趋樟树，则余带朱、唐出防江边一路，抽出鲍军渡湖，由九江以赴瑞、临。鲍公之所以不能渡北岸者，以防此着为第一义。润帅、希公处，送此信一阅商之。

再，北岸既有霍山余营之挫，则希军必分兵援应，山内多军只能自固，不能再顾安庆。万一贼由集贤关攻安庆各营之背，弟须坚守五日。鲍军现在下隅坂，若渡江救援，一日可以渡毕，两日可抵集贤关，纵有风雨阻隔，五日总可赶到。弟可先与鲍公预为订约，并与杨、彭预订渡兵之船，兄亦当预告鲍公也。鲍军声名，为贼所惮，目下不必轻于拨动，专留为此二着之用：一着救安庆官军被围之急，一着防贼由樟树、瑞、临窜出九江。此外各着皆少缓矣。

533．致沅弟二月初八日

告建昌万分危急，并望沅甫坚守五六日。

沅弟左右：

初七日接二十四夜马递一缄，初八日又接初四日专丁来缄，具悉一切。

此间军事，建昌万分危急。黄印山太守二十八九日告急二禀，目不忍看，已将一禀寄胡宫保处矣。左季翁军剿新犯婺源之贼，初八九当有大仗开。余派朱、唐随凯章由上溪口进攻休宁，一则攻贼之不备，一则乘贼势全注婺源之时，我从后击之，亦可微分其势也。希军进山内救援英山、二蕲，恐狗贼大股又将折回，攻扑桐城、怀宁两军。望弟与多公约定坚守五六日，鲍军可由下隅坂渡江救援北岸。第鲍公为南岸万不可少之人，苟非万分紧急之际，不可轻调之过江。北岸局势稍松之候〔后〕，又不可少留片刻。彼此皆系救命之事，弟可与润帅及多、鲍、雪、厚、希诸公早早商妥，免致临时主见不定。

东征局月提三万，当即行之。

胡、赵、黄三信璧还。本日一片稿抄阅。本日寄鲍信稿抄阅。

534．致沅弟二月初九日

优保信差屈、张。鲍军或必须援救南岸。

沅弟左右：

初八申刻接初五辰刻专差来信，灯上时又接初六酉刻一缄。屈楚轩、张复益之善走，亦可谓如鸟数飞矣。应如何优保之法，弟定拟，交兄附奏可也。

此间左军在婺源与大股悍贼相遇。渠寄余信及余复信，均抄寄胡帅函中，弟拆阅后再送胡营可也。婺源之势如此，建昌之危如彼，看来鲍军必须援救南岸耳。

535．致沅弟季弟二月十一日

凯章等在上溪口获胜仗。

沅、季两弟左右：

初十日，曹、张二戈什归，接两弟信，旋又接初七未刻专足信，具悉一切。

此间派凯章、云岩、桂生于初九日进攻上溪口，破贼梁三十余坐，杀贼二千余人。初十歇息一日。十一进攻休宁。乘贼以全力下婺源时，或可袭取休城，而上溪口正在清华街之尾后，使贼亦有后顾之虑也。南岸悍贼，以杨七麻为首魁，黄文金为亚元，左军去冬御黄于景德镇，今春遇杨于清华街，可谓屡试盘错矣。

移营东、建，已入奏矣，目下势尚不能。

536．致沅弟二月十一日

凯章等进攻休宁未得手。

沅弟左右：

十一日酉刻接初九申刻来缄。是二亲兵者，又屈楚轩、张复益之流亚也。

左军分为三路，实太单薄，然贼多路岐，有不得不分之势。现调陈馀庵扎景德镇，保左军之后路，不知赶得及否。凯章、朱、唐四人十一日进攻休宁城，未能得手，而伤亡颇不少。建昌府城初五六尚无恙。初七八日，李金旸、丁峻二军应可赶到，李于初四至抚州矣。南岸各贼，实无援北岸者，北事当易了。即问近好。

537．致沅弟二月十三日

攻下休宁、上溪口及屯溪，虑李世贤由婺源下浮梁。

沅弟左右：

初九日上溪口打一恶仗，十一日攻休宁城约二时之久，十一夜三更休贼遁去，克复县城，上溪口及屯溪两处贼巢亦已克复。看此光景，或者徽郡亦可克复也。目下所虑者，伪侍王大股由婺源下窜浮梁，左军御之于清华街等处，贼多而兵少，地广而路岐，殊为可虞。只要稳住五日，馀庵往景镇保后路，凯章又可分兵前往，收夹攻之效，则南岸真有转机矣。此候近好。

538．致澄弟二月十四日

断不可一日忘祖训。定于十七日由祁门移驻东、建。

澄侯四弟左右：

二月初十日接正月二十四日弟信并泽儿信，具悉五宅平安，至以为慰。骄字之戒，余前两信已言其略矣。大约祖训考、宝、早、扫、书、蔬、鱼、猪八字及三不信，吾辈断不可一日忘之，忘则家或败矣。

此间于初九日攻破上溪口，十一日夜攻克休宁县城，尚属得手。惟左军被大股贼四面环扰，现令老湘营驰往援助。

余定于十七日由祁门移驻东流、建德一带，有公牍一件抄送弟阅。余身体平安，齿痛是老态，非偶躁也。顺问近好。

国藩手草

539．致沅弟二月十四日巳刻

王毅卿被包围，左宗棠拔赴鲤鱼桥。

沅弟左右：

昨寄一缄，报休宁克复。本日接信，知婺源、乐平一带处处皆贼，王毅卿分左军八营，在甲路地方四面皆被贼包围，子药米粮缺乏，可虑之至。左公在乐平之柳家湾地方十一日打一胜仗，亦因面面皆贼，势难久驻，大约十二日拔赴鲤鱼桥，一以解毅卿后路之围，一以并军自全。余因群贼环扰祁门，无非欲解安庆之围，定于十七日拔营赴东、建，以纾祁、黟、浮、景之难。先将公牍送弟处，弟抄送胡、李、多、杨、彭等处查照。即问近好。

540．谕纪泽纪鸿二月十四日

嘱于屋后山内栽竹。常记劳谦二字。

字谕纪泽、纪鸿儿：

得正月二十四日信，知家中平安。此间军事，自去冬十一月至今，危险异常，幸皆化险为夷。目下惟左军在景德镇一带十分可危，余俱平安。余将以十七日移驻东流、建德。

付回银八两，为我买好茶叶陆续寄来。下手竹茂盛，屋后山内仍须栽竹，复吾父在日之旧观。余七年在家芟伐各竹，以倒厅不光明也。乃芟后而黑暗如故，至今悔之，故嘱尔重栽之。劳字、谦字，常常记得否？

涤生手示

541．致沅弟二月十五日巳刻

王开来溃败，江省全局散漫。

沅弟左右：

十五早接十二日辰初来信，具悉一切。

黄州失守，不特汉口、汉阳可危，即武昌无得力水师，亦难保其不渡江。南岸之事，亦极决裂。左军分八营在甲路者，以王开来、王开琳为主。十二日贼众围营，十二夜三更挫溃，退至黄港、景镇一带，不知与左公自带四营会合后尚能成军否？兹将王开来与梅村之信抄寄一览，弟可转呈润帅阅也。现调陈馀庵赴景镇，又调鲍公援景镇，不知左公能支持十日八日否？李金旸赴援建昌，亦已挫败。建城殆不可保，思之喟然。江省全局散漫。李黼堂告病回籍，则事之不可为，可概见也。顺问近好。

542．致沅弟季弟二月十七日

告近期敌情及调鲍军赴江西。

沅、季弟左右：

前日接沅弟十一日信，尚未裁复，兹又接两弟十四日一缄。

此间军事，伪忠王围建昌已二十余日，又闻分股以扑抚州。杨七麻由清华街窜景镇。伪侍王由婺源窜乐平，十五六未闻左军开仗之信。或贼中闻休宁克复之信，将回救徽郡耶？湖北省城，官相、唐方伯皆系久历戎行之人，江西省城，竟无一人可恃，故余径调鲍军赴江西会垣。鲍军去后，建德必失，祁门必四面围困，余与两弟必文报不通，然不能顾及，兄之苦衷可想矣。顺问近好。

十六日寄胡信、十七日寄少荃信抄阅。

再，曹仁美果是猛男子，李碧池亦极奋勇。上溪口之战，二人首先陷阵；休宁攻城，二人皆受重伤，幸未损筋骨，十日外可复元也。屈、张两飞廉，当如来单保之。降卒遣令远去为是，留在近处，恐反为城贼耳目。鲍军渡至九江，可援江西，亦可援湖北，然武昌之安危，在十一至二十等日之内。如二十外，则希军已到，水师亦到，应可平安；若二十内有意外之失，则断非鲍公所能赶到也。故余专令其援江西耳。各件发还。

543．致沅弟二月十八日

日内忧灼，不知希、鲍能否赶得上援救武汉、南昌。

沅弟左右：

甲路之贼不遽犯景德镇，左军得以从容整理，幸也。湖北、江西两省城并可危。希军援武汉，鲍军援南昌，不知均赶得上否？余日内忧灼之怀，较之去冬更甚，每日除两次围棋外，无一刻不气得如柴狗担鸡去一般也。兹有寄润帅信一件，弟阅后封送。即问近好。季弟均好。

544．致沅弟季弟二月二十日

严断敌之文报。

沅、季两弟左右：

接十五六来信，得悉城贼慌乱之象。然攻城则实无把握，左信中所抄贼供，亦殊不可信。此时以严断文报为第一义。如狗逆上犯黄州等事，若能使城中一概不知，则其气愈闷，其慌愈甚。濠外之垒专住降贼，吾恐其中未必无通文报者也。

此间自十六日至十九日皆催鲍军晋江西省城，今日忽然变计，具详复润帅函中，弟阅后加封飞送。顺问近好。

545．致沅弟二月二十一日

鲍军暂不赴江西省城，以备万一而援安庆，但须坚守七日。

沅弟左右：

接十八早来缄。节相截留刘金兰，唐方伯临警招勇，希帅全军南渡，此三事均甚可虑。此间函止鲍军暂不赴江西省城，万一贼扑安庆之背，鲍可渡江救援。但弟须坚守七日，围扑二日再发信与鲍。鲍过渡及行路扎营，五日乃可到也。早预北渡，则断不可。顺问近好。

546．致沅弟季弟二月二十二日辰刻

陈玉成急速回救安庆，惟有一静字可以胜之。

沅、季两弟左右：

二十一酉刻接十九早信。官相既已出城，则希庵由下巴河南渡以救省城，甚是矣。希庵既已南渡，狗逆必回救安庆，风驰雨骤，经过黄梅、宿松均不停留，直由石牌以下集贤关，此意计中事也。凡军行太速，气太锐，其中必有不整不齐之处，惟有一静字可以胜之。不出队，不喊呐，枪炮不能命中者不许乱放一声，稳住一二日，则大局已定。然后函告春霆渡江救援，并可约多军三面夹击。吾之不肯令鲍军预先北渡者：一则南岸处处危急，赖鲍军以少定人心；二则霆军长处甚多，而短处正坐少一静字。若狗贼初回集贤关，其情切于救城中之母妻眷属，拚命死战，鲍军当之，胜负尚未可知。若鲍公未至，狗贼有轻视弟等之心，而弟等持以谨静专一之气，虽危险数日，而后来得收多、鲍夹击之效，却有六七分把握。吾兄弟无功无能，俱统领万众，主持劫运，生死之早迟，冥冥者早已安排妥贴，断非人谋计较所能及。只要两弟静守数日，则数省之安危胥赖之矣。至嘱至要。

陈馀庵闻二十一日可到景镇。左公日内可进剿乐平一带。祁门日来平安。凯章守休宁亦平安。惟宋滋九侍讲带安勇扎于前敌，被贼突来抄杀小挫，宋公受三伤。抚、建此二日无信。顺候近好。

抄二十一日复左信一件，可寄胡帅一阅。

再，群贼分路上犯，其意无非援救安庆。无论武汉幸而保全，贼必以全力回扑安庆围师；即不幸而武汉疏失，贼亦必以小支牵缀武昌，而以大支回扑安庆，或竟弃鄂不顾。去年之弃浙江而解金陵之围，乃贼中得意之笔。今年抄写前文无疑也。无论武汉之或保或否，总以狗逆回扑安庆时，官军之能守不能守以定乾坤之能转不能转。安庆之濠墙能守，则武昌虽失，必复为希庵所克，是乾坤有转机也；安庆之濠墙不能守，则武昌虽无恙，贼之气焰复振，是乾坤无转机也。弟等一军关系天地剥复之机，无以武汉有疏而遽为震摇，须待狗逆回扑，坚守之后再定主意。

547．致沅弟二月二十三日

敌军环聚乐平、饶州一带，鲍军恐不能赴援江北。

沅弟左右：

二十一二日两信言贼若扑安庆官军之背，弟坚守七日，即派军渡江北援云云。顷查贼之大股环聚乐平、饶州一带，恐非左军所能了，鲍军须击退饶、乐一股而后祁、休三万余人乃有粮路，恐竟不能赴援江北矣。

本日接左信，付去一阅，可转寄润帅阅也。即问近好。

548．致澄弟二月二十四日

数月来军事上危险迭见。教育子弟谨记八个字、三不信及八本之说。

澄侯四弟左右：

上次送家信者，三十五日即到。此次专人，四十日未到。盖因乐平、饶州一带有贼，恐中途绕道也。

自十二日克复休宁后，左军分出八营在于甲路地方小挫，退扎景镇。贼幸未跟踪追犯，左公得以整顿数日，锐气尚未大减。目下左军进剿乐平、鄱阳之贼。鲍公一军，因抚、建吃紧，本调渠赴江西省，先顾根本，次援抚、建。因近日鄱阳有警，景镇可危，又暂留鲍军不遽赴省。胡宫保恐狗逆由黄州下犯安庆沅弟之军，又调鲍军救援北岸。其祁门附近各岭，二十三日又被贼破两处。数月以来，实属应接不暇，危险迭见。而洋鬼又纵横出入于安庆、湖口、湖北、江西等处，并有欲来祁门之说。看此光景，今年殆万难支持。然余自咸丰三年冬以来，久已以身许国。愿死疆场，不愿死牖下，本其素志。近年在军办事，尽心竭力，毫无愧怍，死即瞑目，毫无悔憾。

家中兄弟子侄，惟当记祖父之八个字，曰：“考、宝、早、扫、书、蔬、鱼、猪。”又谨记祖父之三不信，曰：“不信地仙，不信医药，不信僧巫。”余日记册中又有八本之说，曰：“读书以训诂为本，作诗文以声调为本，事亲以得欢心为本，养生以戒恼怒为本，立身以不妄语为本即不扯谎也，居家以不晏起为本，作官以不要钱为本，行军以不扰民为本。”此八本者，皆余阅历而确有把握之论，弟亦当教诸子侄谨记之。无论世之治乱，家之贫富，但能守星冈公之八字与余之八本，总不失为上等人家。余每次写家信，必谆谆嘱咐。盖因军事危急，故预告一切也。

余身体平安。营中虽欠饷四月，而军心不甚涣散。或尚能支持，亦未可知。家中不必悬念。顺问近好。

兄国藩手草

549．致沅弟二月二十四日

因榉根岭敌军破卡而入，恐其并入饶州一带，故鲍军不能北渡救援。

沅弟左右：

二十三日申刻得二十日辰正来信，并胡宫保寄到希庵十六信稿。武汉十四五未失，鄂事或可无虑。

此间二十三日，榉根岭之贼破卡而入，不知历口沈宝成营足御之否？禾戌岭亦被贼破，幸江军门部下当即驱之出岭。榉根岭之贼若并入饶州一带，尤非左军所能处处速了，故必留鲍军在南岸，集贤关即有警，亦不能北渡救援，望弟预为料理，并告润、厚、希、礼诸公也。江省及抚、建三日无信，盖文报隔断矣。顺问近好。

季弟均此。

550．致沅弟季弟二月二十六日巳刻

安庆不弛围。应严密注意李世贤。南岸风波未艾。

沅、季弟左右：

接二十二日来信，具悉一切。

季弟谓纵使江夏或有疏失，安庆围师仍不可退，与余前寄弟信相符。盖李军速到，贼纵有破鄂之势，断无守鄂之力。江夏纵失，尚可旋得，安庆一弛，不可复围，故余力主不弛围之说。但近日狗逆由黄州折回，猛扑集贤关，两弟当拚命坚守，庶既有定识，又有定力，不徒托之空言耳。抚、建两府解围，侥幸之至，贼走宜黄、崇仁，或由丰城逼省垣，或由樟树趋瑞、临，均不可不防。然李秀成自入江境，不特未破一府城，并未破一县城，其机已钝，或不能为大害，所虑者伪侍王鄱、乐一股耳。

徽贼于二十三日攻休宁城一次，凯章以静镇待之。岭贼二十五日围攻历口三营，幸亦保全。南岸风波，尚未艾也。弟劝余出江滨，须事势稍定乃可。饷项大窘异常，三四月当学联十乎？即问近好。

551．致沅弟二月二十九日辰刻

告南岸敌军三王两主将分管各处情况。

沅弟左右：

二十八夜陈得月来，接二十四辰刻信，知湖北转危为安。幸甚慰甚。湖北稳，则安庆不怕柴狗子，只怕洋鬼子矣。

此间犯榉根岭之贼，二十五日围沈宝成等营盘，猛扑二时半。二十六日，朱云岩等进剿获胜，杀贼三四百人，追贼出岭。

细阅南岸各路伪文及生擒贼口供，大约三王两主将分管各处。一曰伪忠王所管苏州、常州、松江等处，现由广信、抚、建内犯江西腹地；二曰伪侍王所管徽州、嘉兴、广德州、金坛、溧阳等处，现由乐平、鄱阳内犯江西；三曰伪辅王（即七麻先生也）所管宁国府，现尚蛰伏未出；四曰伪定南主将黄文金所管芜湖、繁昌、青阳等处，去冬由建德犯浮、景，被左、鲍击退，受伤未出；五曰伪右军主将刘官方所管池州及泾、旌、石、太、南陵等处，去年十一月十八入羊栈岭，本年正月初六入大赤岭，二月二十三入榉根岭，皆该逆之部下。此五大股者，每股贼党多者十余万，少者亦八九万，惟太平府不知何贼所管。江北仅四眼狗封伪王。其主将数人，则不尽知其姓名，亦不能辨其分管之地耳。弟可便中细细查访。

弟欲余移住江滨，余久有此意。此时伪侍王大股十余万麇集于乐平、饶州，不特祁门之粮路接济已断，即景镇亦无粮路，余与左公俱在危困之中。祁、休等处军心方欲动摇，余岂可出岭独处乐地？待武汉事定，须求北岸分兵一助南岸耳。顺问近好。

兄国藩手草

季弟均此。并抄送胡宫保一阅。

正封信间，又接弟二十四夜一缄，托春霆送来者。余前留鲍军救援北岸，系屡次接润帅信，且令其预先渡江。厥后因伪侍王窜鄱、乐一带，已决计不令鲍救应北岸，已迭次函报，并有公牍达弟矣。又行。

552．致沅弟季弟二月三十日

李世贤部散布乐平、景镇，并分支进鄱阳北境。

沅、季弟左右：

三十日接二十六日来函，具悉一切。

狗逆上不敢犯武汉，下不敢扑太湖、安庆，知其无能为矣。此间伪侍王一股蔓延乐平、景镇两处，又分支窜扰鄱阳北境。本日接左帅二十八信，寄弟一阅。贼势散漫，似不甚足畏，惟五六日与江西文报不通，不知伪忠王一股现窜何处耳。张、朱、唐诸军日内将有攻徽之举。

季弟欲代我招一营，日内实无饭可吃。即前招之朱、陈两营及请希庵代招之营，均唯恐其速来。艰窘之状，想北岸亦略闻之。即问近好。

553．致沅弟季弟三月初一日

林绍璋不足畏。拟进攻徽城。

沅、季弟左右：

勇归，接二十八日信，具悉一切。

此间但知林绍璋于咸丰四年攻湘潭时为春官丞相，近年为中军主将，不知其已晋封为王。此贼资格老而好摆架子，不足畏也。吾昨信言南岸有三王两主将，弟试以询之韦志浚，果不谬否？此间拟进攻徽城一次，余亦至齐云山一游。齐云为天下名山，去祁门八十里，去休宁三十余里，去徽郡九十里。因老营空虚，故驾言出游耳。

季弟练勇守城之说，余不甚以为然。盖未经大战者，不能守；屡经战阵者，又愿吃一钱四分之粮，不甘吃百文也。弟意何如？即问近好。

554．致澄弟沅弟季弟三月初四日辰正

自祁门至休宁。勉以祖训及八本、三致祥。

澄、沅、季弟左右：

余于初二日自祁门起行至渔亭，初三日至休宁。初四日派各营进攻徽州。所有祁门、渔亭之营，皆派七八成队来此，老营空虚。闻景德镇于二月三十日失守，陈一军溃散，左京堂亦被围困，不知能守住营盘否？景镇既失，祁、黟、休三县之米粮全无〔全无二字抄本删〕接济已断。若能打开徽州，尚可通浙江米粮之路；若不能打开徽州，则四面围困，军心必涣，殊恐难支。

余近年在外勤谨和平，差免愆尤，惟军事总无起色。自去冬至今，无日不在危机骇浪之中。所欲常常告诫诸弟与子侄者，惟星冈公之八字、三不信及余之八本、三致祥而已。八字曰“考、宝、早、扫、书、蔬、鱼、猪”也，三不信曰“药医也，地仙也，僧巫也”，八本曰“读书以训诂为本，作诗文以声调为本，事亲以得欢心为本，养生以少恼怒为本，立身以不妄言为本，居家以不晏起为本，做官以不爱钱为本，行军以不扰民为本”，三致祥曰“孝致祥，勤致祥，恕致祥”。兹因军事日危，旦夕不测，又与诸弟重言以申明之。家中无论老少男妇，总以习勤劳为第一义，谦谨为第二义。劳则不佚，谦则不傲，万善皆从此生矣。此次家信，专人送安庆后再送家中，因景镇路梗故也。顺问近好。

兄国藩手草　休宁城中

外黄南坡挂屏交安庆转寄，柳帖二付寄家交纪泽。

555．致沅弟季弟三月初七日

李世贤驻景德镇，李秀成至樟树、瑞、临。

沅、季弟左右：

接初三、四日两缄，具悉一切。

贼至滠口，赖舒公马队保全。汉口、湖北事尚不甚坏。

此间伪侍王踞景德镇，伪忠王窜樟树、瑞、临，真膏肓之患耳。鲍公本应剿腹地，因余率数万人均在围困之中，不能不先剿景镇。攻徽之举，朱云岩因留守祁门未来，唐桂生挫败。日内当再攻一次，求通浙江之米粮也。大通陈馀庵应分之六千串，弟酌分若干，交其留驻东流之千五百人每人一两可也，酌留若干归弟营用。东征局解弟之三万金，江西是否截留？兄处已文报不通久矣。复问近好。余详润帅缄中。

国藩顿首

556．致沅弟季弟三月十一日卯正

进攻徽州并檄鲍超赴景德镇。

沅、季弟左右：

初十戌刻接初七辰刻信，具悉一切。

此间老湘强中及霆字三营初十再进攻徽州，今明日当开大仗。鲍公赴剿景镇而坐船至湖口，迂道三四百里，殊为失计。祁门仅朱云岩带三四百人防守，单薄之至。此时以全力攻徽，亦不能顾祁也。余近日屡函嘱鲍迅剿景镇，不知渠接到否？弟若与鲍通信，可嘱其专攻景镇；若迁延不来，则祁门不特与江西文报不通，即与弟及润帅处皆文报不通矣。顺候近好。

国藩手草　休宁城中

二月日记附去，可转寄家。

557．致沅弟三月十一夜

专心围攻安庆，设法买米二千石，并代买米数千石、口袋千个。

沅弟左右：

十一日申刻得初九早所发一信，二勇神速之至，虽飞廉不是过也，已每名赏银四两矣。

弟处无人来援，不必引以为愧。望专心围攻安庆，以副余望，并设法买米二千石，将由东流陆运至祁门，大约每石须脚价千文耳。东征局解弟饷三万，由江西转运。弟可一面商告毓公及黼堂等，令其速解；一面以万金为兄处买米数千石，办口袋千个。其银未到之先能即办即运更妙，稍迟恐又梗阻矣。

许仙屏信一件妥速寄去。顺问近好。

558．谕纪泽纪鸿三月十三日

述军情及志愿与家教。

字谕纪泽、纪鸿儿：

接二月二十三日信，知家中五宅平安，甚慰甚慰。

余以初三日至休宁县，即闻景德镇失守之信。初四日写家书，托九叔处寄湘，即言此间局势危急，恐难支持，然犹意力攻徽州，或可得手，即是一条生路。初五日进攻，强中、湘前等营在西门挫败一次。十二日再行进攻，未能诱贼出仗。是夜二更，贼匪偷营劫村，强中、湘前等营大溃。凡去二十二营，其挫败者八营强中三营、老湘三营、湘前一、震字一，其幸而完全无恙者十四营老湘六、霆三、礼二、亲兵一、峰二，与咸丰四年十二月十二夜贼偷湖口水营情形相仿。此次未挫之营较多，以寻常兵事言之，此尚为小挫，不甚伤元气。目下值局势万紧之际，四面梗塞，接济已断，加此一挫，军心尤大震动。所盼望者，左军能破景德镇、乐平之贼，鲍军能从湖口迅速来援，事或略有转机，否则不堪设想矣。

余自从军以来，即怀见危授命之志。丁、戊年在家抱病，常恐溘逝牖下，渝我初志，失信于世。起复再出，意尤坚定。此次若遂不测，毫无牵恋。自念贫窭无知，官至一品，寿逾五十，薄有浮名，兼秉兵权，忝窃万分，夫复何憾！惟古文与诗，二者用力颇深，探索颇苦，而未能介然用之，独辟康庄。古文尤确有依据，若遽先朝露，则寸心所得，遂成广陵之散。作字用功最浅，而近年亦略有入处。三者一无所成，不无耿耿。至行军本非余所长，兵贵奇而余太平，兵贵诈而余太直，岂能办此滔天之贼？即前此屡有克捷，已为侥幸，出于非望矣。尔等长大之后，切不可涉历兵间，此事难于见功，易于造孽，尤易于诒万世口实。余久处行间，日日如坐针毡，所差不负吾心，不负所学者，未尝须臾忘爱民之意耳。近来阅历愈多，深谙督师之苦。尔曹惟当一意读书，不可从军，亦不必作官。

吾教子弟不离八本、三致祥。八者曰：读古书以训诂为本，作诗文以声调为本，养亲以得欢心为本，养生以少恼怒为本，立身以不妄语为本，治家以不晏起为本，居官以不要钱为本，行军以不扰民为本。三者曰：孝致祥，勤致祥，恕致祥。吾父竹亭公之教人，则专重孝字。其少壮敬亲，暮年爱亲，出于至诚，故吾纂墓志，仅叙一事。吾祖星冈公之教人，则有八字，三不信。八者曰：考、宝、早、扫、书、蔬、鱼、猪。三者，曰僧巫，曰地仙，曰医药，皆不信也。处兹乱世，银钱愈少，则愈可免祸；用度愈省，则愈可养福。尔兄弟奉母，除劳字俭字之外，别无安身之法。吾当军事极危，辄将此二字叮嘱一遍，此外亦别无遗训之语，尔可禀告诸叔及尔母无忘。

559．致沅弟季弟三月十四日巳刻

攻徽州之部队被劫营，目下士气日减，专盼左、鲍、沅、季等获胜。

沅、季弟左右：

十四日接十一日来信，具悉一切。

此间十二日再攻徽州，过于持重。以八千余众之实在队伍，不能遵札直攻东门，列队竟日，不一交锋。是夜贼匪焚村劫营，我军惊溃者八营，完全无恙者十四营。此次伤亡虽不满百人，而士气日减，贼氛大长，目下不可言战，但能勉守，专盼左、鲍二军攻克景镇，或两弟攻克安庆，移师东、建，庶有转危为安之一日。

家信一件，与初四信相仿，弟阅后封好派人同送。自去冬以来，实无生人之趣。季弟劝我之言，外人亦有言之者，而不知局中度日之难也。看书久荒，下棋则毫无间断，甚至一日八九局之多。九弟劝我月攘一鸡，我今乃日攘九鸡矣。左公日内无信来，不知足以自立否？顺问近好。

560．致沅弟季弟三月十七日巳刻

武穴失守，估计下巴河一军必已挫败。新兵太多，不可不防。左、鲍两军将相合。

沅、季弟左右：

两日未接弟信，不知北岸事势如何？十六夜接丁义方禀，知武穴于十二日失守，黄州之贼下窜，想成大吉下巴河一军必已挫败，否则贼不能遽至武穴也。

此次希军先不直剿黄州而渡至省垣，后不速剿黄州而急攻孝感、德安，似为失算。新添之营太多，临大敌未必可靠。唐桂生在徽两挫，亦因新勇太多之咎。弟处安庆一军，亦嫌新勇太多。前后濠本可坚守无虞，特恐未败而自溃，不可不防也。余在休宁，凯章守城一切谨慎之至。岭外之贼，因黄文金大股调援北岸，刘、古、赖大股调数千人守金陵，贼氛不旺，祁门差可安堵。左季翁于初六、初十两获大胜，兹将原信抄览，望即寄胡宫保一阅。鲍公初十日由湖口起行，十二日至乌石岭，十五六日当可至鲇鱼山一带，与左公渐渐通气。左、鲍相合，则余处又可转危为安，弟可放心。弟处紧急，并不必管转运事矣。顺问近好。

国藩顿首

正封函间，又接弟十四日辰刻信。润帅自率人援怀，断断不可，余专函谏止。今日朱云岩来休，接我回祁，余只得归祁门老营。实则祁营不如休城之坚，云军亦不如凯军之稳也。各信璧还。兄又行。

李宝贤究竟何如？有谓其营远不如南云者。查之。

561．致沅弟三月十九日酉刻

陆路运输艰难，先试为运米百石。

沅弟左右：

余于十九日未刻由休宁回至祁门，接弟十六夜信，不胜焦虑之至。弟处日内援贼将自梅、宿而至，桐城、庐江等贼亦将大有举动，乃以余前缄办米之故，尚须分心办南岸粮运事件，兄实不安之至。兄十一日信言弟收三万金，或酌量为我办米数千石，其时未闻东征局三万有改解南岸之说，更未闻贼由梅、宿窜下安庆之说也。厥后接弟信，东征局饷改解南岸，即思酌改为北二南一。兹闻上游之贼由梅、宿窜怀，决计改为北二南一。其南一之数不必遽买多米，请先买千石再少亦可，试运一次看何如，第一次不过运百石而已。口袋千个已嫌太多，难于买办，弟乃欲办八千个，则是误会兄意。陆运千难万难，岂有一次运至千石之理？兄忙乱之中，公牍私函俱欠细思；弟则但求竭力为之，亦未细思也。总之，援贼若未至石牌、集贤关一带，则弟试为我运米一次，以百石为率，或不运米而运火绳、铅子亦可。援贼若至，则弟可全不管南岸。其经理之人，则东流以张小山为主，桃树店以姚秋浦为主，弟切不可令盛南表弟到东、建。盛南是弟处最得力之人，援贼若到安庆，盛南可为弟代一半之劳也。千万千万！兄已派人往东、建，嘱盛南速归矣。

此间休、祁、黟坚守如故。鲍公拟先赴乐平，与左公会合后再剿景镇。兹将鲍信与左寄鲍之信抄寄。大约左、鲍能打开景镇，则南岸大有转机；若不能克复景镇，则虽子药米粮充足，亦系坐困之势。此间文武则皆以东、建陆运为非，与弟来信相合，今日回祁始知之也。顺候刻佳。

562．致沅弟三月二十日辰刻

左、鲍皆至乐平，足御李世贤，勿过虑。

沅弟左右：

昨夜致一信，言北岸警急，弟不必管转运事，并专函催盛南回安庆。昨日之雨，昨夜之阴黑，今早之雾，若使援贼适于十九抵集贤关，守濠实不易易。南岸事，余在休宁焦灼万状，回祁后乃反平安。伪侍王股匪虽悍，然左、鲍两军皆至乐平，当足御之。破此一股，则南岸大松，即相持亦尚无妨，弟千万放心，勿以兄在休宁各信为虑。顺问近好。

563．致沅弟季弟三月二十日申刻

近日胆极怯，愿速调盛南带队归营。

沅、季弟左右：

二十日申刻接三月十八日辰刻来信，知已办米二千石、口袋八千个。此次弟当十分紧急之际，而乃及为南岸米事大费精神，兄实不安之至。兄当时发此议，不知北岸恰值紧时也。黄梅、宿松股匪，想不大悍；即悍，亦当不多，多者必自练潭而来。兄近日胆极怯，闻之焦灼之至，愿弟速调盛南带两哨队伍归营。南岸之事，尽足支持，丝毫不烦弟管也。由黄梅、宿松下犯之贼，究是黄州来乎？抑系他处来乎？久未领饷，东征局之三万，弟可支二万去，其一万亦为弟买米办口袋之用，弟可告之张小山也现在东流，名秉钧。

景镇现仅数百贼，贼大股全赴乐平，与左、鲍交仗。计景镇当在近日克复，两弟尽可放心。顺问近好。

564．致沅弟季弟三月二十一日辰刻

二十九日至东流。景德镇敌军已退净，祁门粮路已通。

沅、季弟左右：

二十夜接弟十九早信，知援贼已到后濠之外，弟乃因南岸之事十分焦灼。余不能派兵援救弟处，反以余事分弟心思，损弟精神。此兄之大错。弟当援贼围逼，后濠十分紧急之时，不顾自己之艰危，专谋阿兄之安全，殷殷至数千言。昔人云：“读《出师表》而不动心者，其人必不忠；读《陈情表》而不动心者，其人必不孝。”吾谓读弟此信而不动心者，其人必不友。余定于二十四日拔营起程，二十九日准至东流，即在舟次居住，以答两弟之意。弟从此安心做事，不可挂念南岸也。闻盛南表弟于十八夜回营，此心略慰。十九夜之黑，二十早之雾，殊为可虑。过此两日，守事当少有把握。枞阳坝成后，桐城之贼由练潭来，尚隔水否？

此间各路，平安之至。景德镇之贼业已退净，不知其全由婺源回徽乎？抑尚在乐平与左、鲍相持乎？然该镇贼退，则祁门粮路业已通矣。两弟千万放心。兄移驻东流，祁、黟、休各军仍留此间紧守不动，不能多带兵勇救援弟处，惟弟谅之，亦实无强兵可带也。顺问近好。

来勇二人各赏翎一支、银四两，留此少停片时，此信另派亲兵及云岩亲兵送去。

565．致沅弟季弟三月二十一日午正

闻景德镇已攻下。

沅、季两弟左右：

本日专二人送回信，言余于二十四日拔营至东流，不知何时可到？兹令亲兵葛兴陶、曾祥麟回安庆。景镇闻实已克复，专卒虽尚未回，而难民来者纷纷。录供与弟一阅。

弟处贼至濠边，计已两日夜矣，悬系之至。顺问近好。

566．致沅弟三月二十二日

不带朱、唐出江滨。攻下景镇后，即派鲍军来援。

沅弟左右：

二十一早辰刻专二勇送回信，言余于二十四日移驻东流舟次。午刻又写一信，交来勇带归。二十二早接弟二十日辰刻信，知贼尚未猛扑。

此间二十日早间大雾。询之来勇，安庆无雾也。余不带朱、唐赴江滨，则拔行可速，虽不能派援安庆，尚无损于祁、休。余带朱、唐出江滨，则拔行必迟，徒有损于祁、休，仍不能派援安庆，以朱、唐兵少，又经新挫也。余带千人出江，以慰两弟之心。岭内各军，一概不动，以慰黟、祁、休三县之民。迨景镇克复，则派鲍军北渡，以解安庆之困。左、鲍虽无信到，而外间纷传景镇业已肃清，贼退婺源，想非谣言。凯章坚定之性，断不肯遽舍休宁。兹将凯信寄阅。

弟信皆二日即到，何飞廉之多也？想见士皆用命，为之一喜。即候近好。

567．致沅弟三月二十二日酉刻

李世贤十五日败走，左军拟跟追。鲍军四月八日必可赶到安庆。

沅弟左右：

本日发去两函，计次第可达。未刻，戈什哈自乐平左营归，知伪侍王实于十五日鼠窜而去，左军即日拟拔队跟追。戈什哈经过婺源县城外十五里，见败贼已于十九日进婺城矣。景德镇十八退净之说，虽无明文，决非浪传。余即日调鲍公由下隅坂渡江救援安庆，约计四月八日以前必可赶到。弟静心坚守，无以无外援为虑。

闻孝感已于初九克复。若上游希庵回援安庆之师能在鲍军之前赶到，则大幸耳。左信附送一阅。顺问近好。

568．致沅弟季弟三月二十三日巳初

拔营至东流事，待鲍回信后再定行期。以稳守为是。鲍初七八可到集贤关。

沅、季弟左右：

二十二日连发三信，二次交此间亲兵送去，一次交弟处亲兵带去。自二十日起至今，狗逆猛扑弟处营濠，危险之状，念之震栗。余本拟二十四日拔营至东流舟次，因侍逆败退，景德镇克复，南岸事势大松，思调鲍军救援北岸，不得不留此三日，待鲍公回信到后，乃定行期。鲍公能速赴东、建，则余之拔行稍缓；鲍不能速赴东、建，则余在五日内拔营，决不久延，弟千万放心。顺问近好。复左公信抄阅。

正封缄间，接九弟二十一早发信，并寄季弟一信。季弟欲夹击，九弟欲稳守，九弟是也。半年定计，一旦更改，则在下者无所适从，而军心乱矣。

适专卒自景镇归，知左、鲍皆已到镇，饶、景、浮、乐一律肃清，可慰之至。余决计请鲍公赴江滨，北援安庆，大约二十六七可拔营，初三四可到下隅坂，请厚庵预备船只渡江，初七八可到集贤关，断不至失信也。弟营无银钱用，余函告张小山，将汪令所解之二万金送至弟处。其东征局之二万，不知现到何处，尚杳无信息耳。

569．致沅弟三月二十三日午正

准于二十六日拔营，鲍军准于四月八日前到集贤关。

沅弟左右：

顷专人送回信，并函告张小山以银二万解弟处，限二十五午刻送到。不知张能如期否？狗逆甫到，即能与城贼通气，而弟与季弟反不通气，余实焦灼之至。余准于二十六日拔营，带鲍军赴江滨，若四月八日以前鲍军不能至集贤关，惟阿兄是责，请弟千万坚守。再问近好。

570．致沅弟三月二十三日申刻

朱云岩带五百人往援，将于三十日赶至安庆。

沅弟左右：

本日两次寄书，想二十五均可接到。云岩闻弟处紧急，被贼于菱湖中段扎营，忧灼之至，自请带队往弟处救援。余因其血性过人，不忍拂其请，已允许之。虽人少无益，然危迫之际，多来一人，军心为之一壮。渠定于二十四日拔行，带五百人，三十日定赶至安庆，即在盐河登岸，助弟守西北墙濠。余于二十六日拔营，三十日定赶至东流。鲍公亦于二十六日拔营，初一日定赶至下隅坂，初二日渡至红店，初三日进扎大桥，初四五可打集贤关；纵有风雨，亦在初八前准到。云岩至濠内助守，春霆至关外助攻，当可得手。再问近好。

571．致沅弟季弟三月二十四日

朱云岩已启行。左宗棠破李世贤十余万众。

沅、季弟左右：

二十三晚接弟十五日信，系从景德镇送鲍公信绕来者。朱云岩今早业已启行，二十八九可到东流，三十日必到弟处帮守濠墙矣。鲍公二十六日拔营，余有一批抄阅。左军破侍逆股十余万，可谓奇功，然其不可及处，只在善于审幾审势耳。顺问近好。

572．致澄弟三月二十四日

祁门之危稍解，安庆又复告急。

澄侯四弟左右：

十四日余在休宁发一信，因皖南军务棘手，信中预作不测之想。余旋于十八九自休宁回祁门，闻景德镇克复，尚无确信。二十二三得确信，知左季翁军于初六、初十、十四日三次大获胜仗，杀贼极多。伪侍王在乐平，于十五日败溃鼠窜而去。景德镇之贼于十八九退净。所有鄱阳、浮梁，凡祁门之后路一律肃清。余方欣欣有喜色，以为可安枕而卧，而闻四眼狗围逼集贤关外，九弟、季弟又十分紧急，不得已抽朱云岩带五百人，于二十四日赴安庆助守于濠内；又调鲍春霆带八千人，于二十八日赴安庆助攻于关外。计朱初一可到，鲍初五可到。

此次安庆之得失，关系吾家之气运，即关系天下之安危。不知沅、季能坚守半月，以待援兵否？余身体平安。皖南自去冬以来，危险异常，目下大有起色。若安庆能转危为安，则事尚可为耳。

国藩手草

573．致沅弟季弟三月二十五日辰刻

自诩智识，多由阅历太少。

沅、季弟左右：

二十四日一日未接信，焦急之至。二十四夜三更接沅弟二十三辰正信，具悉一切。

东路二十二小挫一次，幸仅三营，或无大碍；然狗逆窥破官军之伎俩，其焰益长矣。大凡人之自诩智识，多由阅历太少。如沅弟屡劝我移营东流，以为万全之策，而不知我在东流，若建德失陷，任贼窜入饶州、浮、景，我不能屏蔽面上太下不去，是一难也；我居高位，又窃虚名，夷目必加倍欺凌，是二难也。沅弟但知其利，不知其害。此自诩智识，由于阅历少也。季弟近日料徽州之必克，料左军之必败，不凭目击，但凭臆断，此自诩智识，由于阅历少也。沅弟服狗逆善于寻间而入，而不知城贼数万，命悬呼吸，日日将官兵营盘一一看透，毫发毕露，仅留菱湖中段为城贼一线生路。沅弟不知为城贼之蓄谋久计，而认为狗贼之突来急计，是亦阅历少也。季弟急于出濠搦战，但料贼党之未必真悍，而不知官军之大不可恃，是亦阅历少也。目下兄所虑者，虑两弟致书胡、多，急于救援，胡、多急于赴援。再有挫失，则大局或致决裂。若两弟不急求援，胡、多能坚坐不动，专待李、鲍二军往援，则四月初八九必有大转机矣。

多公马队精悍异常，步队则新营太多，恐难深恃。往年与鲍同战，去年与李同战，故所向有功；若令多独当一路，恐难免千虑之一失。且黄文金、林绍璋、洪仁玕、陈时永等皆在桐城，其众必有十万八万之多。若多公来援安庆，狗逆拒之于前，黄、林等蹑之于后，必难得手，且恐挂车河营盘或有疏失。故余愿弟多守数日以待李、鲍二军，不愿多公之来援。鲍公初一必到江滨，弟可放心。

574．致沅弟三月二十六夜

欲留多军不动，援怀则专望希、霆两军。

沅弟左右：

二十六日酉刻，历口途次接二十四日辰正一缄，具悉安庆稳守无虞。四板舢板抬入菱湖者，至三十余号之多，为之大慰。闻云岩二十八日可至东流，计二十九、三十日必至弟处，帮同守濠。春霆二十五自景德镇启行，计三十、初一可以渡江。余于二十六自祁门启行，计初一可至东流。余意欲留多军不动，专御林绍璋、黄文金等股，而援怀则专望希、霆两军，庶心无游移，而事有把握。弟商之厚帅，如以为然，则函止多军不必来怀。外寄官、胡、希三缄，弟托水营飞送。顺问近好。历口

575．致沅弟三月二十八日酉刻

因瑞、临失守，九江警急，已飞函止鲍军北渡。

沅弟左右：

接二十五、六日二缄，欣悉安庆守军平稳，多公在练潭大获胜仗，杀贼近万。至欣至慰。余前不敢求多军援怀，正为璋、玕、黄、胡之拟〔蹑〕 ⁽¹⁾ 其后，今得此大捷，可以援怀矣。

余以二十八日至桃树店，闻鲍军二十九日可至下隅坂，三十日即可北渡，因瑞、临失守，九江警急，余飞函止鲍军北渡，请其在下隅坂歇息几日，怀急则北渡援怀，浔急则西渡援浔可也。左军或进屯溪，或守景镇，已两缄请其自酌矣。胡听泉事，日内可附奏，可先报南翁耳。顺问近好。

季弟均此。

————————————————————

(1)  据光绪己卯传忠书局刻本改。

576．致沅弟三月二十九日未正

初一日可至东流。九江已派吴竹庄往守。鲍军仍以北渡援怀为正办。

沅弟左右：

二十八夜接二十六夜、二十七早两缄，二十九未刻又接二十七申刻一缄并小菜二包，既分苦株子，即不责弟之少阅历矣。二十七八连雨，计菱湖可增水一二尺，颇有益于〈水〉师船否？余二十九日至利步口，与春霆同住，初一日可至东流。顺问近好。

再，九江嘱吴竹庄带千五百人往守，又有万泰之陆兵、丁义方之水师，或可保全。黄印山守建昌，不满千人也。鲍军仍以北渡援怀为正办，其次则进池州以屏蔽东、建、都、鄱等县，又其次乃赴九江至瑞、临等处，仍以调荩臣军去，乃可跟追。若鲍军，则跟追不可太远，不宜离我五百里耳。二十九日申刻

577．致沅弟三月三十日

不强令鲍军分兵，令其全军援怀。

沅弟左右：

三十夜建德行次接三十辰刻一函，得悉多公续胜之喜。黄文金于正月初九、二十六日两次大败，丢弃军械殆尽，此次头仗又败，应不能为厉矣。多公初一日至集贤之说，虽未必果能如约如期，要之，可来援怀也。分兵极难，若无得力统将，分之则两损。鲍公素不肯分兵，余亦素不肯分兵，且屡嘱鲍公不可分兵，又深知鲍部下仅宋国永一人不可须臾离鲍左右，此外别无可当一路者，即决计不强之分兵，令其全军援怀。

九江有吴竹庄、丁义方、万泰三人。省城有张运桂凯章之弟，带千人、刘胜祥二人，本有可守之理；如不能守，只可听之天命耳。余本日至建德，鲍公至下隅坂，拟令其消停一日，初二日渡江，以践初八前至集贤之约。顺问近好。

578．致沅弟四月初一日

不必买米济鲍、朱。欲令成守石牌，鲍进集贤。

沅弟左右：

余以初一日未刻抵东流县，接弟三十夜一缄。以三千金买米济鲍、朱，尽可不必，余尚有五千石米在此，鲍、朱自可来领，弟银留发各营几日口粮可也。

城之畏地洞，以其卓立太高易于崩裂，砖石皆飞易于震骇也。土墙则不必畏地洞矣。鲍军初二应可到江，本日渠在下隅坂有一禀来，余批抄阅。余欲令成大吉等守石牌，而以鲍进集贤，防宿松贼抄鲍之后也，候商之润帅何如。

579．致沅弟四月初二日午正

鲍军开仗缓急，听沅、润主之。

沅弟左右：

初二午刻接初一申正来信，知云岩已到，守事已稳。鲍公今日由华阳镇渡江，北风甚大，不知能渡毕否？润帅与春霆信，劝其持重缓战，云开仗宜在四月中旬。弟信又欲急战。余则送鲍公渡江之后，一概不管，缓急听主之可也。

李筱泉专人到省，吉安、吉水、永丰、新淦均无贼踪，想由瑞趋浔矣。即问近好。

云岩信未另复，弟可述告一切。

580．致沅弟四月初三日巳初

论人力与天事。

沅弟左右：

初三辰刻接初二巳正来书，具悉一切。

昨日雨小而风大，今日风小而雨大，鲍军勇夫万余人，纵能渡江，想初二尚未渡毕，初三则断不能渡。凡办大事，半由人力，半由天事。如此次安庆之守，濠深而墙坚，稳静而不懈，此人力也；其是否不至以一蚁溃堤，以一蝇玷圭，则天事也。各路之赴援，以多、鲍为正援集贤之师，以成、胡为后路缠护之兵，以朱、韦为助守墙濠之军，此人事也；其临阵果否得手，能否不为狗酋所算，能否不令狗酋逃遁，此天事也。吾辈但当尽人力之所能为，而天事则听之彼苍，而无所容心。弟于人力颇能尽职，而每称擒杀狗酋云云，则好代天作主张矣。

至催鲍进兵，亦不宜太急。鲍之队伍由景镇至下隅坂，仅行五日，冒雨遄征，亦可谓极速矣。其锅帐则至今尚未到齐，以泥太深，小车难动也。弟自抚州拔营至景镇，曾经数日遇雨，试一回思，能如鲍公此次之迅速乎？润帅力劝鲍公进兵不必太急，待狗酋求战气竭力疲而后徐起应之云云，与弟见正相反。余意不必催鲍急进，亦不必嘱鲍缓战，听鲍公自行斟酌可也。多公调度远胜于鲍，其马队亦数倍于鲍，待多击退黄文金后，再与鲍军会剿集贤关，更有把握。

至狗酋虽凶悍，然屡败于多、李、鲍之手，未必此次忽较平日更很。黄文金于洋塘、小麦铺两败，军器丢弃已尽。多、鲍之足以制陈、黄二贼，理也，人力之可知者也。其临阵果否得手，则数也，天事之不可知者也。来书谓狗部有马贼二千五六百，似亦未确。系临阵细数乎？抑系投诚贼供乎？闻贼探多假称投诚者，弟宜慎之。即问近好。

581．致沅弟四月初四日辰刻

鲍军渡河毕。令成、胡、鲍同进。

沅弟左右：

初三酉刻接初三辰刻来信并古文二本，嘱以改错字、明句读，此苦株不易得也。

春霆处人来，言初三日午后渡河业已渡毕。今日虽雨泥，吾当催其速进。成、胡十营，弟意令其与鲍同进，吾即日寄信与胡、鲍，令之随进，纵留防石牌，不过千人足矣。至多公以马队与鲍会剿集贤，或马步皆来，由弟就近与礼帅熟商可耳。

少岩同年来，当善遇之。即问近好。

582．致沅弟四月初四日未刻

拟犒赏五千金。

沅弟左右：

专人至，接初三酉刻一函，殊嫌其慢，不如托水营专送较快。此间托万营，弟托王营可也。古文三天圈完，较之鲍军五日到皖更难，拟以银一万解弟处，捐免此差。

日内各营官弁勇疲乏已极，尚不至昏惫，为贼所乘否？拟犒赏五千金，六日内当可到。多、李、彭信寄还。顺问近佳。

583．致沅弟四月初四日戌正三刻

但求击退大股，保全沅军。

沅弟左右：

接初四巳正三刻来信，借悉一切。前后皆贼，置万余人于累卵之危，为主将者，断无不思急援之理。惟鲍公最无主意，润劝之缓战，弟劝之急进，渠正疑惑之际，故余不再提及。渠昨日冒雨将万人渡毕，尚非迟滞者，待天稍开霁，兄必连函催之矣。马贼二三千匹，梁湘帆禀，希庵亦有此说。吾于极危之际，望不敢赊，但求击退大股，保全弟军耳。即问刻佳。

再，多、鲍本不相能，此次余必以函嘱鲍听多之话，盖多公调度远胜鲍公也。兹有一函，托多照料鲍军，弟专丁妥送多营为要。弟写信太长，宜略惜精神。

584．谕纪泽四月初四日

告军情及嘱雇人种蔬菜。

字谕纪泽儿：

三月三十日建德途次接澄侯弟在永丰所发一信，并尔将去省时在家所留之禀。尔到省后所寄一禀，却于二十八日先到也。

余于二十六日自祁门拔营起行，初一日至东流县。鲍军七千余人于二十五日自景德镇起行，三十日至下隅坂。因风雨阻滞，初三日始渡江，即日进援安庆，大约初〈八九可到。沅弟、季弟在安庆稳守十余日，极为平安。朱云岩带五百人，二十四自祁门起行，初二日已至安庆助守营濠，家中尽可放心。此次贼救安庆，取〉 ⁽¹⁾ 势乃在千里以外，如湖北则破黄州，破德安，破孝感，破随州、云梦、黄梅、蕲州等属，江西则破吉安，破瑞州、吉水、新淦、永丰等属，皆所以分兵力，亟肄以疲我，多方以误我。贼之善于用兵，似较昔年更狡更悍。吾但求力破安庆一关，此外皆不遽与之争得失。转旋之机，只在一二月可决耳。

乡间早起之家，蔬菜茂盛之家，类多兴旺。晏起无蔬之家，类多衰弱。尔可于省城菜园中，用重价雇人至家种蔬，或二人亦可。其价若干，余由营中寄回。此嘱。

涤生手示　东流县

此次未写信与澄叔，尔禀告之。

————————————————————

(1)  尖括号内文字《湘乡曾氏文献》缺，此据光绪己卯传忠书局刻本补。

585．致沅弟四月五日辰正

初八日鲍军或可到集贤关。

沅弟左右：

初四日共发三信，昨夕今早闻安庆炮响，或该逆猛扑吾濠耶？今日晴霁，已飞函催鲍进兵。胡宫保派胡达轩三营守石牌，成武臣七营与鲍同剿集贤，计今日多公即可进兵，初八鲍或可到集贤。天不再雨，则阿兄可不爽约。东流公馆太小，待坐船到时，当移舟居耳。顺问近好。

586．致沅弟季弟四月初五日巳刻

嘱鲍超听多隆阿调度布置。

沅、季弟左右：

接沅弟初四夜信、季弟初三夜信，具悉一切。

狗逆于初四早赴高河铺，寻多军开仗，看来能胜多则再与鲍、成力战，不能敌多则将他窜矣。鲍公昨夜在望江驻宿。狗逆与多接仗计不出初六七之内，鲍、成必赶不上，只好置之。鲍公最无主意，不宜以纷纷无定之议相扰，余惟令其赴集贤耳。余现距鲍营亦有百里，明日以后相距更远，故寄鲍信，但嘱其一切调度布置推多作主，此间即不遥制矣。弟处与鲍信，亦不宜多出主意，尤不宜屡作游移之词，指一方打一方，霆公亦与雷公相等耳。

季弟肯承认错处，即是近日长进。以余观近日之贼，打仗实不甚凶狠，所可恨者，官军更不如贼耳。圆篇酒，待击退狗党后即办，决不失信。吴、万、丁防浔，似尚不慌张。顺候近好。

587．致沅弟四月初五日

降人之供，不可尽信。

沅弟左右：

今日天气阴暗如此，不知多公开仗情形如何。春霆信来，言今日住长林铺，明日住石牌。看此光景，初八日不能践约矣。降贼之供，不可尽信。余四年冬打小池口，两次败仗，信降贼之言也。只要多军初六七八无疏失，待鲍、成到后，与多合剿，必可得手。顺问近好。五日灯上。因一日三信太多，改于初六卯刻发。

588．致沅弟四月初六日午正

犒银现尚未到。

沅弟左右：

初六巳刻，长胜营勇送到初五午正信。送家信者，闻亦以午刻自弟营起行，昨夜初更到矣。九鸡不能减，万金又不准捐，不亦劳乎！日内文书堆积如山，未能清理。犒银现尚未到，只口惠耳。各营将士有惫倦之象否？鲍公信寄弟一阅。即问近好。

季弟均此。

589．致沅弟四月初七日辰刻

夏小岩到，境遇可怜。

沅弟左右：

初六酉刻接辰正来缄，并香椿、冬苋。频以苦株子啖我，知圈文苦差难以捐免，我绰到眼里便晓得耳。夏小岩同年已到，颓然已老，境遇可怜。初五六天气令人闷极生悸，今日开霁，多、鲍进兵较易。瑞州之贼，日内无信息，九江略有守备，或不窥浔。此股似非果有伪忠王在内，若有劲旅三千，破之有余，惜不可得。顺问弟暨季弟近好。

590．致沅弟四月初八日卯正

呈词以本身诰封封温甫，不言建祠。

沅弟左右：

初七夜连接二信并呈稿。此呈词不必用四六。弟之呈词，宫保不过据呈转奏，奏稿即全录，呈词一字不改矣。皇上每日阅数十折，于四六折，例不甚过目，即散行折之长者，亦不全看，仅看首数行及末一段，有无请旨奖恤及放缺事件而已。此呈弟求之太深，弄巧反拙，不如即令彭次卿作一寻常呈词，不准过三百字，以明白为主，以弟克安庆应得奖叙让与温甫，请谥犹请封者，愿以本身诰封封胞兄而已。至建祠则尽可不必。湘鄂皖三省，温弟毫无战功，何祠之有？瑞州略有战功，亦远不如峙衡。初到瑞州，风浪极大之时，温弟正在病中，七月十六赴省养病，九月十八回营，则风波大定矣。次年二月十六奔丧，七月十三始克瑞城，峙衡之劳过于温，峙仅立祠瑞州，而温立祠省城亦不平允。凡好名当好有实之名，无实则被人讥议，求荣反辱。吾意呈词不可请建祠也。

军中匆遽忧灼，实不克搦管作文，写信则每日总有四五信，皆万不能不写者。日内公牍积搁甚多，殊以为愧。顺问近好。

591．致沅弟四月初八日

带队百余人看地形敌情及约期打仗，此二事易致败。

沅弟左右：

初八申刻接初七亥刻缄，知初七有出队之举。凡看地势、察贼势，只宜一人独往，所带极多不得过五人。如贼来追抄，则赶紧驰回，贼见人少，亦不追也。若带人满百，贼来包抄，战则吃贼之亏；不战而跑回，则长贼之焰，两者俱不可。故近日名将看地势者，相戒不带队伍也。又两相隔在五里以外，不可约期打仗。凡约期，以号炮为验，以排枪为验，以冲天火箭为验者，其后每每误事。余所见带队百余人以看地势及约期打仗二事致败者屡矣，兹特告弟记之。近唐桂生初五徽州之败，亦犯此二忌。弟如自度兵力实能胜贼，则出濠一战，亦无不可，切不宜与多、鲍约期。或眼见多、鲍酣战之际，弟率大队一助，则可；先与约定，则不可多、鲍来约，竟不应允，甘为弱兵，作壁上观可也。余此次派鲍、朱援安庆，先未约定而忽至，则有益；希庵先约定回援而不至，则有损也。

杨镇南之不足恃，余于其平日之说话知之。渠说话最无条理。凡说话不中事理，不担斤两者，其下必不服。故《说文》君字，后字从口，言在上位者，出口号令，足以服众也。

朱云岩放衢州镇总兵。陈舫仙禀即不批准。瑞州之贼西窜九江，或可无虞。竹庄信附阅。顺问近好。

592．致沅弟四月初九日午正

据称德安亦有敌军七八千。

沅弟左右：

初九午刻得初八酉正来缄。狗逆埋藏关外，而声言往挂车河寻多公开仗，弟即信之而遍告各处，即此亦可添许多阅历。

提饷之事，一言难尽。闻林文忠晚年，因属员之气而告病回籍。余往年但知作客之难，近乃觉作主亦不易易也，俟与弟相见再行详告。弟之咨，余之札，皆宜速行，能得与否，则未敢必。座船今日已到。雪琴信称德安亦有七八千悍贼。伪忠王瑞州一股果由新昌窜至崇、通，则鄂必大慌，而湘亦可虑。顺问近好。

593．致沅弟季弟四月初十日申初

江西军务，侦探不明，良可叹喟。

沅、季弟左右：

初九夜盛四归，接沅弟初九辰刻一缄、季弟初八日一缄，具悉一切。

春霆初八日至大桥头，闻贼出队未接仗而返，想系窥探我军之虚实多寡耳。多公信恐贼假冒渠马队，至濠外招呼诱弟出队。精细之至，可感之至。既已带兵，无全不出队之理。惟后濠太深，则出队易而收队难，且被人约期，则诸多牵挂，反不如自出自收，一主一见之为便也。

此间一切平安。瑞州之贼，少荃言尚未退清初三信，竹庄言实已退出初九信。江省军务，侦探不明如此，良可叹喟。休、祁、黟平善可慰。顺问近好。

赵、李二信付还。

594．致沅弟四月初十日戌刻

敌军将领内部不和，此为官军之利。

沅弟左右：

本日未刻发一缄，由马递达弟处，不知何年可到？戌刻接弟巳初信，知稳守如常，为慰。观狗酋伪文，林绍璋之讳败，与将来之诸酋不和，皆官军之利也。初九、初十傍夕时，皆闻大炮声，究竟是各营放炮？抑系陆军守濠之炮？乞查。

魏荫亭今日来此，率三之子裕八亦来。昨到银二万，以一万饷安庆，六千遣散馀庵之军，四千代弟还华阳厘局，可谓乞儿暴富矣。即问近好。

595．致沅弟四月十一日巳刻

今日移住舟次。少荃言有银二三万解至弟处。

沅弟左右：

得初十夜三更信，具悉。十一日出濠开仗，多、鲍两路进兵，贼当不能以全力专向弟军。天气不寒不暖，亦尚宜人。余于今日移住舟次，待起屋三间，仍住陆营也。张家滩之下二十余里，百姓报有贼踪。东流城三面临水，贼或不敢来犯。少荃信言有银二三万可解弟处，不知确否？顺问近好。

596．致沅弟四月十二日巳正

今早派专人护送钱五千串赴皖。

沅弟左右：

昨日开仗，今日巳正尚未接弟信，殊深忧灼。今早专盛四护送钱五千串赴皖，想未申间可到。兹又专丁前往探问。如昨日小挫，亦当稳静图之。鲍扎大桥头，终有可驱援贼之理。即问近好。

597．致沅弟四月十二日

商嘱用兵打仗数事。

沅弟左右：

十二酉刻接十一夜二更信。湘后营送信者太迟，可恶之至。余于十一夜三更即望信息，至今日辰巳间，则忧灼殊甚，绕屋旁皇。巳刻遣潘文质往问信，未刻又专张成旺去，盖因弟初十夜信言十一日数路会剿，故挂念极切也。兹接弟信，稍慰稍慰。仍有数事应商嘱者，条列于后：

一、去年诸公议中空一段，又弟未多请炮船，此时皆不必悔。向使此二事当日筹谋周密，而他处或又有隙可乘。凡事后而悔己之隙，与事后而议人之隙，皆阅历浅耳。

一、约期打仗，最易误事，余所见甚多。即以近事证之。去年正月十九，余际昌约与多、鲍同出队，以三排枪为记号。是日春霆黎明放三排枪，厥后因雾雨，多、鲍未出队，余军大挫。今年正月十六，凯章与霆营约攻上溪口，同在渔亭出队，厥后凯章到而霆营自中途折回，几至误事。二月初九，凯章与朱、唐约攻上溪，以冲天火箭为记号，厥后朱、唐先到，彼此均未见火箭。三月初五，凯章与唐约攻徽州以排枪为记，厥后唐冒雨先到，而凯不至，遂至大挫。弟十一日攻中空九垒，并无错处，因多公约出队牵制，而弟允之，却是错处。想以余前日之信为不足据耳。

一、攻城攻垒，总以敌人出来接仗，击败之后，乃可乘势攻之。若敌人静守不出，无隙可乘，则攻坚徒损精锐。菱湖贼垒不破，尚不要紧，若关外贼垒十分坚固难破，却须另行熟筹。

一、用兵人人料必胜者，中即伏败机；人人料必挫者，中即伏生机。庄子云：两军相对，哀者胜矣。此次多、鲍、成、朱援皖，人人皆操必胜之权，余虑其隐伏败机，故前寄弟信，言不必代天主张。本日巳刻小雨，午、未大雨，未知有损于弟军及多、鲍否？如其有损，亦惟兢兢自守，尽人谋以听天而已。顺问近好。

再，来信果临三所代写耶？可谓酷似其舅，欣慰欣慰。江西所解之五千串，湖北所解之四千两、四千串，计均日内可到。多、李去年十月二十八日之战，杀贼究有多少？方意狗难遽振，今何多且悍也？

598．致沅弟四月十三日辰刻

不宜再作包围之计，只作野战与自全两计。

沅弟左右：

十二夜二更尽，戈什哈潘文质归，接弟未正一缄，具悉一切。兹分条复列于左：

一、弟欲余至盐河一行。余既出江滨，岂有不思与弟一见之理？惟历年以来，凡围攻最要紧之处，余亲身到场，每至挫失，屡试屡验。余偏不信，三月攻徽，又试往一行，果又验矣。此次余决不至安庆，盖职是故。

一、此时不宜再作围贼之计，只作野战与自全两计而已。多在挂车，鲍在关外，必与狗逆有大场恶战。如能大捷，尚可克城；如仅小胜，或反小挫，则不特不能克城，且当思所以自全之策。弟军欲求自全，须请鲍军由江滨进扎，与弟营连络一气，不为赤关岭之贼垒所隔。趁狗在桐未归之时赶紧扎成，如围棋然，两块相粘连则活矣。或鲍扎原处，而成镇七营进扎亦可。其择地须请杨、鲍、成与弟同看，十三四必须看定，或请韦堂来一看亦可，以渠熟于贼计也。至季弟东北自全之策，或以枞阳为后路，或仍以大桥为后路，弟与杨、韦酌之。

一、瑞州一股，横梗腹中，去省太近，不特厘源大绌，即湘人往来亦已道梗。池州一股，又将由建德以入鄱阳。伪侍王一股，与左军相持于广信一带。鄂江膏腴之地，处处糜烂，不特鲍军不可作久围之师，即弟军亦宜腾出为游击之师。古来力争要地，有相守一二年者，如刘、项争荣〔荥〕阳，袁、曹争官渡，皆不肯让一步。余非不知安庆为必争之地，无赖饷项全无所出，不得不思变计看鲍、多野战何如。至变计之迟速，则由弟与厚帅酌定。

一、余每日派舢板送信一次，大约巳午间可至弟处，弟回信可于二三更接到。此外，弟若有极要之件，则派吉中勇送来，其长胜、湘后等营勇不可派也。顺问近好。

599．致沅弟四月十三日午刻

弛围不弛围，望一心速断。

沅弟左右：

辰正三刻接十二日酉正之信，具悉一切。余本日辰刻交潘文质付一信，言自全之策。自全云者，即退兵弛围也。弟意将中空数垒一并围住于内，是不退兵不弛围也。鲍军万不能不抽打别处，弟只求益兵二千人，余当与润、希二帅妥商，求即以成武臣之三千人拨益弟处。再三婉求润、希，当可应允。

惟弛围与否，所关极大。若不弛围，而足以全军又无后患，上也，国家之福也，余与润、希诸公之幸也。若不弛围而不能全军不免后患，则又不如弛围之尚可偷安旦夕。二者，弟熟计之。将为弛围自全之策，则请成武臣扎于弟濠之后、鲍垒之前，以便通气。将为不弛围之策，则请成武臣扎于中段，并菱湖之九贼垒而围之。合围之后，狗逆不能不攻坚，不能不野战，然后多、鲍可以缓急自由。彼求战，而我不遽战，然后多、鲍可以取胜。此事当由弟一心断定，然后商之兄与厚帅二人。兄与厚帅定后，即日可以兴工办理。胡宫保与希帅处，兄当飞缄往商，却不能候回信乃行事也。兄赴盐河亦无益，盖不能遍看地势耳。顺问近好。

十二夜交湘后营来勇一缄，十三早交潘文质一缄，并此共三缄，均不宜与多人商，徒惑军心，只与厚帅商妥，专人飞送东流，十四准望来信，余于十四夜准有复信，十五早即可兴工移营。成武臣，余以缄嘱之；厚帅，面嘱之。当可听话。

600．致沅弟四月十四日卯正

请鲍、成即日进扎高桥岭。

沅弟左右：

十三日辰刻交潘文质一缄，未刻交罗哨官一缄，竟均收到，二缄计策未定。酉刻以一缄达杨军门定计，请鲍、成即日进扎高桥岭。扎定后一二日，成军即进扎菱湖贼垒之后，西与弟军合龙，东与季弟各营合龙，后与高桥岭之鲍军、狮子山之水军相联络。狗逆若自桐城归，坚壁不出，惟坐营内，以枪炮轰之。如此办法，似足以制贼之死命。不过半月以后，成武臣营濠坚固，鲍军尽可抽打各处之贼矣。弟若以此计为然，即刻商之厚帅，请鲍、成二军于十五日移营此间。三日之内，涨水一尺六寸，狗逆自桐回怀，或难涉水也。顺候近好。

601．致澄弟四月十四日

沅甫现围菱湖。俟安庆事定，再援江西、两湖。

澄弟左右：

日来未接弟信，想五宅皆平安也。此间军事，四眼狗于初十日忽自安庆至桐城，寻多公开仗。十一日，鲍军攻赤岗岭四贼垒，沅弟攻菱湖九贼垒，均未能破，我军伤亡颇多。沅弟现将菱湖贼垒并以大围包之，计狗逆必以死力来争，多、鲍、成大吉三军皆可与狗逆力战，当不难歼灭此酋耳。

瑞州贼势猖獗，目下实无兵往援江西、两湖。三省腹心之患，俟安庆事定，即当拨兵逐之。余体极平安。沅、季两弟相隔不满百里，军心甚为固结，官兵多于贼数将近一倍，家中尽可放心。即问近好。

兄国藩手草

602．致沅弟季弟四月十五日辰刻

初扎险地与久经扎定者迥乎不同。

沅、季弟左右：

十四日辰刻接沅弟十三夜二更末长信，系临三代笔，盛四带回者。志甚坚，气甚壮，微嫌办理太速，兵力太单耳。十五辰刻罗哨官回，又接沅弟十四戌刻一信。知新移六营，扎于菱湖贼垒之后者，已守住十三夜十四日矣。惟地段太长，仍嫌兵单，务须请成武臣七营赴菱湖帮助同扎为妥。

大凡初扎险地，与久经扎定者迥乎不同。久经扎定者，濠已深，墙已坚，枪炮已排定，虽新勇亦可稳守。初扎险地者，虽老手亦无把握。久扎者千人守之而有余，初扎者二千人守之而不足。目下菱湖六垒必须成武臣往扎半月，扎定之后，吾与沅弟另筹几营往该处换扎，又可抽出成军为活着矣。千万照办。即问近好。

603．致沅弟四月十五夜

建德今日失守。李金旸叛去之说，尚不甚确。

沅弟左右：

接十四日二更三点信，知十四日菱湖六垒平安，若能保守十五日夜，则成军应可于十六日进关。霆营必进扎集贤、高桥等处，机局乃紧，水旱乃能联络。弟意欲令即驻大桥头，似不得势。

建德今日失守，从此饶、景又无宁日矣。霆军须于五月初渡回南岸乃妥。李金旸叛去之说，尚不甚确。顺问近好。

604．致沅弟四月十六日辰刻

大雨盛涨，对官军有利。

沅弟左右：

十五日，贼匪猛扑菱湖六新垒否？天气郁熟异常，弟营军士十三四日劳乏异常，若十五日不来猛扑，则十六以后即可稳扎。大雨盛涨，狗酋当难渡练潭而回安庆。且到处水大，盐河口各营即可扎于中空一段，弟处腾出兵力，即弟本部已可合成长围，或不须借成军作围师。水多，则挂车河老营易守，腾出多公兵力，足以独办援贼，或不须鲍公久留北岸乎？诚如此，则此雨乃助王师之时雨也。顺问近好。

前缄写就，因风大未送。戈什哈回，接沅弟二更信、季弟巳刻信。沅弟布置周妥，季弟禁说自全。壮哉！吾弟足令阿兄自豪矣。犒银日内即送。调鲍、朱回剿南岸，早迟难定，至速亦在五月，总须安庆千稳万稳，乃可调开。九江虽紧，建德虽失，姑且置之度外。弟既不要成军进扎菱湖，弟即自行缄告。吾昨有公牍前往，兹不另告矣。

弟闻中空贼垒“哎哟”之声，比萧七白眼声音何如？再问沅、季弟日好。赵、黄信发还。四月十六日未刻

605．致沅弟四月十七日

建德敌军主将为刘官方。

沅弟左右：

昨日专戈什哈送信，风大，不知能渡江否？今日风狂如故。水涨自初十起，至今已涨高六尺，四眼狗已渡河回怀宁否？建德之贼，即系池州一股，刘官方为主将，古、赖为佐将，曾在羊栈岭及历口、箬坑等处，屡为我军所创。如左军不能迅回景镇一带，将来趁云岩回祁之时，调唐、沈诸营与朱会剿。如此大水，弟处围师尽敷，竟可不必借他军之力矣。

瑞州初二之败，省城大震。然李金旸叛去之说，吾尚不深信，盖张光照未战先逃，恐其架言以诬人也。顺问近好。

606．致沅弟四月十八日辰刻

劝鲍军深沟高垒，自立不败之地。成武臣扎菱湖。

沅弟左右：

成军不须进关，昨夕已缄告厚庵，今早缄告春霆矣。鲍、成昨日进扎高桥否？狗酋有渡河回援之信否？鲍军本极精锐，近来副五营内中、后两营尚留渔亭左右，两营不甚得力，新四营中全未见仗，又有黄州三营之挫此三营，吾令其扎于闲静之地，渠又调至大桥，老五营中郑革而苏亡，又十一日伤者过多。此数事者，暗暗吃亏，余极不放心。弟试往渠营观其气象，察其军情，劝之深沟高垒自立不败之地为妥。狗酋若来，只要坚守十日不与之战，狗亦必计穷而去，安庆亦可必克。若野战不利，却事不可知耳。顺问近好。

正封缄间，接胡宫保信，知多军十四日获胜，十四夜告急，调成武臣扎三安铺。余以主意太多则乱，调度太活则军心不凝定，应即决定成不进关，扎菱湖，从弟之计；鲍、成同扎关外，以通水师，以御狗援，从寿珊之计。即日照此坚定办理，不可纷纷变计也。望弟通商各处为要。四月十八日巳刻

607．致沅弟四月十九日辰刻

朱云岩宜早回祁门。

沅弟左右：

十八夜三更接十八早来信。菱湖六新营既扎定五日五夜，吾无虑矣。

左季翁久无信到，但知其初二日由德兴拔营赴弋阳耳。伪侍于二十六日围玉山，初四日已解围以去。若其往浙，则吾姑偷安；若其由广丰内犯抚、建，则左军恰好堵截。建德之贼十六七八日未闻他窜，只好置之不议不论。建贼犯湖口，责成竹庄守之；瑞贼犯九江，亦责成竹庄与丁、万守之。明知竹之力不能兼顾二处，然此时无兵可拨，只得听之。鲍公击退狗援，端节后再令南渡可也。云岩却宜略早回祁。盖建贼无人剿办是第二着，惟建失而祁军无主，恐祁门军心摇乱。请弟斟酌。弟处十分稳固，即令云岩回祁。其云岩拔营日期之迟早，均由弟酌定，告之云岩可耳。

润信寄还。有送夏少岩银三千 ⁽¹⁾ 两、对一付，弟转交之。顺问近好。

————————————————————

(1)  “千”疑为“十”之误。

608．致沅弟四月十九夜

广信一路尚属平安。

沅弟左右：

戈什哈满万元归，接弟十八夜缄。知寿山是夕在弟营议事，今日弟果出关一行否？韦堂千人果拨至西北萧家墈否？均以为念。接左季翁信，广信一路尚属平安。兹抄寄一阅。风雨太多，舟中甚闷。九江两日无信来，不知瑞贼趋向若何。顺问近好。

609．致沅弟四月二十日午刻

详查八都山来东流水路。外国人来，当以人礼待之。

沅弟左右：

武明良禀阅过。渠称贼在八都山掳船，潜渡建、东，似尚未知建德十五失守之事。八都山来东流之路，当饬水营查哨。艇船至安庆卸载，想即洋船也，东路旱营及对岸水营当见之也，望弟详查而商之水营办理。

昨夜一缄未发。本日午刻接弟十九夜一缄，具悉一切。鲍、成既已扎得稳，甚慰甚慰。此时不求破贼，且先求自立不败之地。韦部千人既到，二日内即当调云岩回南岸。夷酋日内尚未来会，若会晤时，当以人礼待之，不以鬼礼待之，能否断安庆接济，则相机再商耳。复左信抄阅。各件付还。

610．致沅弟四月二十一日午刻

已请左军回景镇，或可防进攻鄱阳之敌军。

沅弟左右：

昨日戈什哈回，接弟复信，未言收到夏君对联、程仪银事，岂忌克将挤到塘里耶？建德之贼日内无动静。据擒贼供，将由石门以犯鄱阳。幸兄已专缄请左军回镇。左因侍逆不再犯江，亦本欲速回景德镇，或适足以防剿此股耶。

日内遍身生疮，王脓灌、捞疮子、坐板疮三者俱备，不减六篾匠之汗斑鸡婆楞黑皮也。云岩回南岸，待弟信到，即办公牍。水涨已九尺余，狗在桐城，究能回怀宁否？请细询水营见复。家信附去，即问近好。

611．致沅弟四月二十一日

外国人若来相会，见面后窥其意旨再定大计。

沅弟左右：

接二十一早来信并公牍，措词甚为得体。惟此事似非官相所能为力，渠未必肯向夷酋说，夷酋亦未必听渠之话。若果来东流，与余相会晤，余窥其意旨，倘可以理论情感，必力为开说；倘其暗助发逆之志甚坚，亦可于言外得之，则奏明另筹大计耳。

弟寄胡公信，欲成扎三安铺，与多合势。且待端节后，鲍至南岸时再说不迟。凡军事做一节说一节，若预说几层，到后来往往不符。官相处，余即不咨矣。顺问近好。

612．致沅弟四月二十三日巳刻

李金旸与张光照并解东流。

沅弟左右：

连日大风苦雨，江涨丈余，阴寒无雷，岂上游有蛟水之事耶？抑气象大殊，不利于军事耶？二十二日专舢板送一信，即弟处二十一日来足也。甫行二三十里许，午刻突转北风，江水怒立，不知此信果到否？建德之贼，日内尚未他窜，九江亦无警报。李金旸自安义逃出，至省城投诚自首。中丞将李与张光照并解东流，交余惩办。瑞、黄、德三府不复，江、鄂饷皆大绌，实不知所以善其后。顺问日好。

季弟均此。

正封缄间，接二十一夜弟信并苦株等件，知此间二十日、二十一二等信尚未到安庆也。胡太守事，容即留心，此间现无幕友，奏咨信缄，皆本店一手承造，颇以办保举案为苦，然节后必拜发耳。黄、李二件附还照收。湘省解米三千石，可不必耳。

两耳字用骆公体。

613．致澄弟四月二十四日

洋船接济安庆敌军油盐。各处败兵溃勇多半投敌。

澄弟左右：

四月二十日接初五七等日家信，借悉一切。

余自来东流，心绪略舒。安庆之贼，前扎九垒于菱湖中空之处。十三日沅弟又扎六垒于贼之后，并九垒与城皆以大围包之。鲍军亦扎于赤岗岭，围贼四垒。皆有可破之理。所虑者，洋船于十六日过安庆城，停泊一天，通送油盐接济。我虽辛苦围攻，贼仍供应不断耳。四眼狗于初十日窜至桐城，恐日内又窜上游，蹂躏完善之区。瑞州一股，盘据如故。建德又新来一股，距东流仅四十里，可谓虱多不痒矣。自去年苏、常失守，金陵师溃，目下贼数骤多至数十倍。闻各处败兵溃勇多半投贼，故凶悍亦倍于往年。天意茫茫，不知何日始有转机也。

余身体平安。惟遍身生疮，竟日作痒。自三月下旬至今，几于无日不雨。自十五后，无日不大风。江水涨添一丈二尺有奇，重棉犹觉畏寒。洋船上下长江，几如无日无之。纪泽儿信亦不为无见。纪鸿文笔大方，可为喜慰。陈愚谷对联，今特寄回。又寄寅皆先生对一付。泽儿文笔亦不俗，但嫌作文太少太生，以后须多作为嘱。顺问近好。

兄国藩手草

614．致沅弟季弟四月二十四日未正

建德敌军有趋饶州之意。祁、休、黟三县守则同守，撤则并撤。

沅、季弟左右：

今日未接弟信，甚为系念。有复胡宫保信，抄寄一阅。建贼日内蠢动，有趋饶州之意，云岩似须回祁。接弟回信，即行牍调也。风雨连旬，今日稍快人意。霆军，弟看确否可否能当大敌。顺问近好。

正封缄间，接弟二十三日酉刻信，具悉一切。

南坡二信，已逐条批出寄还。云岩可调，吾即以缄调之，不另写公牍矣。舫仙来时，即在东流训练，既有千人来，势难令其减去数百。祁、休、黟三县守则同守，撤则并撤。若撤休、黟而守祁，则无此办法，如北岸撤安庆、桐城之兵而专守太湖，可乎？且即令三〈县〉尽弃而不顾，亦必于饶州、景镇安设重兵，犹北岸弃桐、怀、潜、太不顾，则必于黄梅、蕲州安设重兵也。弟不知南岸地势，若兵力则深知之，调度实不易易。二十四日酉刻

615．致沅弟四月二十五日巳刻

拟以五千饷银犒安庆。

沅弟左右：

接润帅信，欲自率成、舒各军为南岸雕剿之师。余有复信，抄寄一览。又本日复左帅信，亦抄付弟阅。江西来饷五万，拟以五千犒安庆三万解祁、休，一万五解鲍。暂不发口粮者，以辅堂有二万，南坡处二万，均月内可到安庆也。顺问近好。

616．致沅弟季弟四月二十六日

黄、德、随、蕲等处，再半月不克，鄂中局势必大变。

沅、季弟左右：

昨日一缄，抄复胡、左二件，已接到否？今日接祁门各信，尚属平稳。

建德之贼，已分支内犯鄱阳，建德城亦有贼防守。黄、德、随、蕲等处，再半月不克，鄂中局势必大变，瑞州之贼亦必扰鄂南兴、冶、崇、通等城。与其仓卒变计，漫无道理，不如此时熟思审处而变之。余昨日复润帅信，言多、鲍两军抽一支作上游雕剿之师，将来不出此计之外。大约多雕剿必在北岸，则刘靖臣不可不南渡；鲍雕剿必在南岸，刘军不南可也。顺问近好。

617．致沅弟四月二十六日未刻

述不肯弃休、祁、黟三县之理由。望修垒修濠，专为自守之计。

沅弟左右：

本日发一缄后，午刻接弟二十四夜初更之信。弟处送信，向多飞廉，近日间有恶来。飞廉能飞，恶来可恶也。

目下可虑之端：第一洋船接济，安庆永无克复之期；第二黄、德、瑞三府五六县失守，饷源断无可继之理。欲求一良法救此两端，反复思之，毫无善策。润帅自统舒、成马步剿南岸兴、冶、崇、通等处。弟欲撤休、黟之兵清江西腹地，纵办得极好，不过克江之瑞州、保鄂之南数县耳，于两大可虑之端皆不能补救。而弟谓克复安庆即兆于此举，殆亦未细思也。

兄之不肯弃休、祁、黟三县者，盖兄为江督，又握江南钦篆，不能绕道以履苏境，已久为苏所唾骂。奏明从皖南进兵入苏，又奏参张筱浦，接办皖南军务，不能保徽、宁二府，又并此三县而弃之，不又为皖南所唾骂乎现不能克徽，徽人甚颂张而怨我？其次则危困之际，黟、祁曾捐银数万。又其次撤三县之兵，仍须以重兵防饶、景。故兄昨信言调度极难耳。如使一转移间而满盘皆活，有利无害，兄亦何惮而不乐从乎？

今决计于端节后调鲍军南渡，由浔赴瑞。能否得手，则听之天而已。望弟修垒修濠，专为自守之计。如洋船之接济可断，安庆终有克复之日；倘洋船不能禁止接济，则非吾辈所能为力，当奏明另筹耳。顺问近好。

国藩手草

再，顷接江西省十九日来文。十牙影子之银万两、钱万串，已于十九日交委员刘泽振等领解，又言贼匪扰及义宁之毛竹岭，未言失守。润帅前咨，据崇阳禀，义宁州十一日失守，殆不可信。润帅自剿南岸之说，宜阻之也。

正封缄间，又接胡宫保信，内抄希帅一信。言游湖水涨，水师可保住汉口，渠请自图黄州云云。想润公亦抄送弟处矣。又接弟二十五日巳刻一信，均已聆悉。余意以鲍军援剿瑞州、武宁、义宁，以成军还希公以谋黄州，或作北岸上游之活兵。希在北，鲍在南，上游有两支活兵，局势必振，胡帅之忧必少纾，病亦必少减。下游又嫌单薄，然江湖水涨若此，弟军专守前后濠，当不致有疏失。多军或驻挂车，或改扎青草塥，纵不能大破援贼，而自守则绰绰有余。太、潜、石牌三城，亦均易守。杨七麻尚在南岸，未北渡也。云岩务于日内南渡，以安祁门之人心。至要至要。二十六日酉刻

618．致沅弟四月二十七日辰初

决计调鲍军南渡，攻打浔、瑞、武、义一带。

沅弟左右：

二十六日灯初，专人归，接弟午刻一缄。二更弟处勇来，又接辰刻一缄。

弟立志坚围安庆，若多军常在挂车、青草塥一带，夏秋水大，处处可通炮船，虽有数十万贼来，余信弟必可稳守，多必可击援也。余决计于节后调鲍军南渡剿浔、瑞、武、义、崇、通一带。二十六夜复润帅一缄，抄付一阅，望弟力赞成之。实则成随希剿黄州，鲍清江西腹地，弟主围怀，多主击援，皆系去冬今春原议。云岩一队，弟即嘱其渡回南岸。顺问日好。

季弟均此。

619．致沅弟四月二十八日午刻

搜获敌军文件，知两岸敌军全副精神在怀、桐。给外国人的拜帖已阅。

沅弟左右：

今日搜获伪文十六件，兹先将文目送阅，俟抄就后再将原文送弟处。其中最要关键二端：一则狗酋赴桐城，专避鲍军之锋，言鲍回南岸，即至安庆寻战；一则池州空虚危急，人少水大，极易攻取。兄阅伪文，知两岸之贼全副精神俱在怀、桐。兄前言节后调鲍军回南岸，看来竟不可遽调也。至池州似可乘虚攻取，拟令黄翼升带淮阳水师，取守兼任其事，候再熟商。即问近好。

正封缄间，接弟二十七日申刻一缄，具悉一切。皖南地方，若婺源、景镇两处有人守，每月可筹饷四万；若克徽郡，则月可五万。比江西之吉安则不足，比抚、建、瑞、临则有余也。此次左军能迅援景德镇否，尚不可知，且姑听之。

拜夷酋帖式阅过，尽可往见。无论中国外国之人，无不好恭维者，弟之拜帖、文牍均恭敬，即有事干求于彼，应不至以无礼相向。夷酋若来东流，兄亦必与相会，但不先施耳。上水夷船甚多，不必船船皆有大员，皆有通事，若系买卖船，弟亦不必先投此文，须查明为要。

保举可先保二三十人，附于此间另案之内，太多则不可，以未开大仗也。功牌即可刷印。雪琴放广东臬司，亦当奏留。再候日佳。四月二十八日午正

620．致沅弟四月二十九日辰刻

万万不可放弃太、潜、石牌三城。

沅弟左右：

二十八夜接巳正一缄，具悉。四月天气实堪骇悸，惟水陆各军人心未散，或尚可支，润帅欲弃太、潜、石牌三城不守，万万不可。余复信两件抄阅，望弟以缄告寿山力争之。

功牌尚未刷印，刻字匠三人皆病，须节后乃能刷。弟要得急，可向润帅要也，何必大界王三乎？此间刻字匠手段极高，二月间曾刻帖数行，今寄一纸去。严治失守者之罪，亦须分别城中有兵无兵耳。顺问近好。

季弟均此。

621．致沅弟五月初一日辰刻

向韦志浚详询敌军内部情况。

沅弟左右：

接二十八夜信，具悉一切。

韦志浚深明贼情，究竟现在之伪辅王名杨辅清者，即七麻子否？其与金陵洪首逆尚是貌合神离否？少荃信言忠、侍、璋、玕诸王皆与狗逆不合，外畏之而中恨之，确否？现窜鄱阳之刘官方与黄老虎孰强孰弱？四眼狗手下之人，以何人为最悍？四年罗大纲在湖口，身边有洋鬼子三人，现忠逆、侍逆身边皆有洋鬼子。系用钱雇，无足轻重之鬼乎？抑实与夷中大员说明乎？一一详询见复。

弟处保举，总以归官、胡出奏为妥，牍干之不准，缄求之可也，兄弟中有多少不方便。弟认定为湖北委员，则事事顺手矣。顺问近好。

622．致沅弟五月初一日未刻

望细询韦堂，了解陈玉成是否调杨辅清来助。

沅弟左右：

接胡宫保信，转抄多公一缄。言四眼狗亲身赴下游请兵，必欲调伪辅王来助云云。余不甚信，兹将余复润帅信抄去一阅。弟细询韦堂，揣度狗情究竟何如，以便调度。顺问刻佳。

623．致沅弟五月初二日辰刻

任凭敌军在各处活动，决不分安庆兵力。

沅弟左右：

初二早接初一早一缄，具悉一切。闻赤岗四垒已有一垒至成武臣处投降，想三垒亦难久踞。

狗逆至宿松，须由灵、英、蕲、梅而来，绕道千里，连旬苦雨，未必如此迅速。古、赖未来北岸，程学启探，不可尽信。贼思解安庆之围，各处窜扰，无非欲分我兵力耳。吾任凭各处糜烂，仍不分安庆兵力，鲍军亦不调开矣。并拟添调数营以益鲍力。寄胡宫保信抄阅。即问近好。

624．致沅弟季弟五月初二日未刻

闻黄州敌军已往下转移。

沅、季弟左右：

接初一夜信，知关外四垒已有三个投诚，刘玱林当难孤立。安庆之事，十牙子有影子矣。季弟所送之礼，谢谢。天下事当局则迷，旁观则醒；事前易暗，事后易明。闻黄州之贼现已下窜，不知黄城尚有贼否？大约并力来集贤关一战。狗酋亲赴金陵请兵之说，余终不深信耳。即问近好。

625．致沅弟五月初三日

鲍春霆营扎集贤关，一定不调它处。

沅弟左右：

今日未接弟信，不知刘玱林一垒究竟何如，其已降之三垒，已杀之否？与厚庵商定，霆营扎集贤关，一定不调它处，除省城及九江、湖口外，它府县城池不顾也。惟嘱霆营坚筑墙濠，狗来时，或战或否，须由我作主耳。即问近好。

626．致沅弟五月初三日酉正

今日已将李金旸、张光照正法。

沅弟左右：

李金旸、张光照皆于今日解到。讯明后，即已正法，仍榜示于外。兹录一览。闻玱林先生坚守如故，良可佩服，鲍军想又受伤不少矣。吾欲胡军暂扎石牌不动，润公三日未回信，想病势又增，极为忧系。顺问近好。

627．致沅弟季弟五月初四日

询问韦志浚关于老国宗称谓及黄文金、胡鼎文等人情况。

沅、季弟左右：

初三夜接沅弟鬯论贼情一缄、季弟报喜一缄。此次杀三垒真正悍贼千余人，使狗党为之大衰，平日或克一大城、获一大捷尚不能杀许多真贼，真可喜也。

沅弟所录，十分得其六七。咸丰六七年间，诸杨有老国宗、七国宗、八国宗、九公子之称，当时皆以辅清为老国宗，且言老国宗系真东王之宗支，七、八皆系赐姓。今来缄以辅清为七麻子，与早年所闻不合，不知韦志浚知别有所谓老国琮〔宗〕否也。又韦部黄文金、胡鼎文、古隆贤、赖文四人赖忘其名下一字，与现踞黄州之赖文光系亲兄弟否亦可一询。

鲍公攻刘玱林垒不下，劝之不必性急。余决计不调开渠军，即令在集贤关久扎，且调渔亭二营归之，又调韦部全归之，以厚其力。若决长濠以围玱林先生之营敬其人，故称先生，断无不破之理，但须严密巡逻，无令玱翁一人脱逃耳爱其人，故称翁。日记附阅，阅毕便付家中。即问近好，并贺节禧。

保举单尽可附奏。

628．致澄弟五月初四日

告近日军事情况及嘱咐家中事项。

澄弟左右：

二十四日发信后，此间诸事平安。沅弟将菱湖之贼垒九座一并以大围包之，现又满二十日矣。鲍、成二镇围赤岗岭之贼垒四座，八日未曾收队。二十九日有三垒出降，全数杀之。其一垒亦日内必破也。李金旸在瑞州败后，江省纷纷传其投降于贼，中丞派员解至东流，初三日即将李金旸及其营官张光照一并正法。四垒既破，安庆当有克复之望。

余身体尚好，惟遍身生疮，奇蛘异常。现在岸上起屋，近来最怕过热天，在岸上住，或略好也。鼎三今年究竟认字否？老屋近日光景好否？纪泽写家信于此等不甚详细，望弟细写一次。下手台上之笋，如果茂盛，可晒小根笋付来。科三今年完娶太早，宜迟二三年。三女亦不出嫁，须待罗婿过十八岁再说。顺问近好。

兄国藩手草

629．致沅弟五月初四日申刻

嘱厚庵速调二韦营攻池州。

沅弟左右：

接初三夜来缄，知刘玱林一垒亦破，关外肃清，欣慰无既。半夜冲出，玱翁定卜无恙，将来后会有期。

韦派至安庆之二营，余亦不甚放心。盖他处新营，未必能尽如安庆各营之肯听号令，万一贼扑前后两濠，实恐二处不牢，全堤皆溃。趁此调至池州，将来即全归鲍处，而以周万倬守枞阳，庶一气呵成矣。兹缄告厚庵，嘱其速调二韦营攻池。厚昨在此商攻池事，亦正以无陆军为虑耳。春霆攻宿松之说，且待渠信来再定。闽汀之贼，又窜江西之建昌。江西有侍、忠、刘、闽四大股，鲍军恐不能不南渡耳。顺问近好。

630．致季弟五月初四夜

日内疮痒异常，诸事废搁。

季弟左右：

张吟来，接弟信，知玱翁果已漏网，将来此数百人为害必烈耳。兄日内疮痒异常，诸事废搁，月余未奏事矣。节后若身体平安，当至盐河与两弟一叙。顺候节喜。

631．致沅弟五月初五日辰刻

鲍军若调南岸，不知怀、桐可否支持得住。

沅弟左右：

陈雪卢有长沙之行，余送程仪三十金，似尚不敷。昨见南坡与弟信，有代送二百金之托。渠现在东流，弟或专送来，或由兄处代出均可。

鲍若调南岸，怀、桐支得住否？江西官绅怨我，似不能不调也。即问近好。

632．致沅弟五月初六日辰刻

关于当前的军事部署及重用韦志浚之事。

沅弟左右：

初六早接弟初四夜短信，具悉一切。所应复者，条列于后：

一、鲍公扎集贤不动，乃四垒未破以前之议。今四垒既破，应即以鲍渡南岸，由浔赴瑞，昨已两缄询弟矣。待弟回信到，即办公牍。若令鲍剿宿松，则兄失信于江西官绅，断乎不可。

一、韦志浚军，余本不甚以为然。自接弟十五六日等信，言韦于用兵内行，又言其心地之好，余遂有意用韦为统领，独当一路。昨与厚庵商之，厚言独统一路则不可，令之随鲍公出战则可。又以无人可替防枞阳，故令周添募六百余人，防枞阳及安庆对岸两处。今弟确见韦不宜随鲍，则尽可反汗，惟周添募一节不可反汗耳。河溪营，系兄以严批调之赴浔；渔亭二营，系兄初一日专调归鲍。皆非鲍意也。

一、观人论事，因勋名已立而信之，诚所不免，然亦未尝不博采众论。如韦之为人，水师各营官赞之，祁门林令赞之，余俱未动心。至弟十六日信言韦力劝各大宪谋攻安庆，赞其心地之好，余遂动心用之。将用之，而弟此信乃说出韦之坏处。自去年以来，弟信亦未说过韦营半个坏字。目下弟极赞多公之贤，将来余若设法请重用多公，弟莫又改口也。

一、洋船接济安庆米三千石，当以公文与水师，请其用炮船护送，第恐洋船不听，仍在城下停泊，水师亦无如之何耳。顺问近好。

633．致沅弟五月初七日午刻

欲拨六千金，发舫仙新营一月口粮。

沅弟左右：

接初六日辰正信，具悉一切。刘玱林之被擒，余于初六接杨厚庵信始知之，闻已肢解，将头函送菱湖，以示众贼。今而后喜可知也。

今早办文调鲍军由浔援瑞。陈舫仙初六至东流。东征局带解弟处之二万两、二万串，余欲拨六千金，发舫仙新营一月口粮。盖新营无饷，诸事不便，不比老营尚可支持。或俟江西饷到拨还，或抵偿华阳镇借款，皆可。弟借提华阳厘局万串，兄已代偿四千金矣。韦部二营，厚庵已调赴池州否？若未去，弟尽可遣去。安庆守濠，殊非易易，恐以一鼠矢坏全羹也。润帅于安庆守事，闻将录弟禀入告。弟禀毫无铺张，在近日为仅见之事。然言名则保举同，言利则口粮同，又何必铺张哉！

胡、李、鲍三信及泽儿信付还。郭氏兄弟与弟信，余已拆阅，其与兄信附寄一览。即问近好。

634．致沅弟五月初八日辰刻

黟县失守，日内愁闷。

沅弟左右：

昨日得信，贼破漳岭而入，初三日黟县失守。余不肯弃三县，恐诸将自弃之矣。幸云岩于初四日已赶到家，或能保住祁门亦未可知。余日内愁闷，可令二甥来此见我，或轮替来亦可。顺问近好。

635．致沅弟季弟五月初九日

黟县初五日复夺回。外濠须加宽。

沅、季弟左右：

初八日申刻接初六日信，具悉一切。

韦营事，反汗亦尚不难，兹将余复鲍信稿抄阅。鲍军准用民夫，即日当通行各县。黟县于初五日克复。左军闻亦至景镇。或者天从人愿，三县竟可不弃乎？水大异常，于贼则处处不利。然江西、两湖农不能收种，官不能安居，商不能贸易，口粮更从何处取出？真大忧也。

家信送去，瑞侄信已拆阅。功牌亦送去查收。周万晫之营官已报明，渠带千人，新营带三百，不便更改。带起果人，提他及起。

弟论兵贵精不贵多一段，实有至理。然弟处守外濠内濠，约计七十余里，万余人尚嫌其少。如贼猛扑外内两濠，地段太长，余深以为虑。比之左公乐平野战迥乎不同，弟切不可存此心，谓人已太多，力已有余也。若存此心，必致误事。计外内并守，仅敷一班站防，并不能两班轮替。若贼来轮换猛扑，而守者昼夜不换，岂不可危？弟从此着想，并须将外濠加挖。至嘱至嘱。

添募本不易易，余令鲍、朱、唐添募，系采弟与希庵及诸公之言，实则三公均不宜将多也。顺问近好。

国藩手草

636．致沅弟五月初十日辰刻

四月至今，鲍军已多次给银，祁、休未给分文。

沅弟左右：

初九夜接初八辰刻、申刻两函，具悉一切。洋人片子亦可观，其护封图章尤可异也。克城速则并案请奖，克城迟则于击援案内请奖一次，甚为妥叶。鲍军自四月至今，兄处给银四万五千，润帅给钱两万串，弟处又给钱万串，差为小康。祁、休二万人，自四月至今未给一分一文，昨初五尚能攻克黟县，殊可念也。雨多若此，麦收已全失矣。饷缺已久，重以岁荒，思之心悸。陈馀庵之子尚未来，奠分暂存此间。即问近好。

胡信发还。

再，顷接胡宫保函，欲留鲍军在集贤关，以待安庆之克，又与弟议论不合。兹将原信寄阅。余令鲍少待数日，再定主意。弟劝我听人言，又劝我不必博采人言，此次究应听乎？不应听乎？乞决之请问多公，以多一言为定。

637．致沅弟五月十一日午刻

朱云岩已到。胡林翼吐血太多。兴国州失守。

沅弟左右：

初十夜接初九巳刻一缄、三更一缄。临三到，问两弟体好为慰。临三亦壮健，不似早岁之弱，弟教育之功也。

三千石米，即日当舟送安庆，以发各营。亲兵营帮带，殊难其选。云岩已于初四日到祁，初五即出队助仗。闻初六以后，贼又犯岭，终可虑耳。润帅吐血太多，兴国州失守，又增忧灼。待渠拔行时，余至华阳镇，与之一会。顺问近好。

季弟均候。

638．致沅弟五月十二日巳刻

外国人不过图小利，可以数百千饵之。

沅弟左右：

十二早接初十夜信并详文，即照来详先办。王、唐、邓三牍余俟再送送至弟处，请弟转交水营。弟处若有善说话之人，或派二三人至水营守候。待洋船经过时，如无停泊之势，则听其经过可也。如有停泊之势，则护送之船即驶近夷船，与之婉商。彼不过图小利耳，我以数百千饵之，亦无不可。若在安庆城外将近停泊之际，难于径登夷舟，则在下游预先说明亦好。

鲍既可以不留北岸，余即令其径由华阳镇南渡矣。本日寄鲍信抄阅。顺问近好。

639．致沅弟五月十二夜

闻通山、通城、兴国及武昌失守。

沅弟左右：

兹再付去空名札三道，备弟填用。润帅闻已于今日拔营，余当于明日至华阳镇一会，并约春霆一会。本日接左季翁信，抄寄弟阅。闻通山、通城、兴国及武昌县失守，鄂事可虑。即问近好。

640．致沅弟五月十三日午正

以鲍军交胡林翼，听其调度。

沅弟左右：

专人到，接十二巳刻一缄，并苦株之情，谢谢。

厚庵请假咨由兄处代奏请旨，计日内拜折。六月底可奉朱批，届时或安庆已克矣。如其不克，或有他变，再行奏留，亦无不可。

吾以鲍军交润公，听其挟之以行，或南或北，由润调度。润公病势不轻，宜多方以慰其意。水师防贼夜遁，候函告也。即问近好。

641．致沅弟五月十三日申正

以深知自决者及不深知不敢自决者相告。望以一言决鲍军去向。

沅弟左右：

余于今早卯刻开船，巳刻至华阳镇对岸之香口。余昨日酉刻复胡帅信抄送弟阅。目下各处主意纷纷无定，余将余之深知而自决者告弟知之，谨记之；其不深知不敢自决者，亦告弟知之，听弟酌之。

多军宜全扎桐、怀，专击援贼，弟军宜专主围怀。此兄之深知而自决者也。鲍军或稳驻集贤胡初议，杨亦然，或援瑞州沅初议，涤久议，或打宿松沅后议，多亦然，或剿蕲、黄胡昨议，或打南岸蒋某信，多亦然，俱未十分妥善。此兄之不深知不敢自决者也。自孔垄至二套口、隆坪一带，一片皆水，往年湖宽八九十里，今年必百余里。鲍军若由黄梅行走，不特不能至二套口以过南岸，并不能由广济或可走以达二蕲。此兄之深知而自决者也。鲍若从兴国下手，共须渡水几次而后可至兴境？成、胡赴南岸，共须渡水几次？此兄之不深知不敢自决者也。

现约润帅与春霆同来香口一会，俟会后再飞缄告弟可耳。顺问近好。

再，弟论兵事，宜从大处分清界限，不宜从小处剖晰微茫。如鲍军或打南岸，或留北岸，此大处也，往返动须两月，调度不可错误。北岸或扎集关，或攻宿松，南岸或援江之瑞、义，或援鄂之兴、冶，此小处也，往返不过十日，临时尚可更改。近日接弟两次长信，皆言鲍军不可不救江西以保饷地。而此次十二夜信，又言宿松上至德安乃有官军，中间无人过问云云，意似留鲍公在北岸者。且信中力陈鲍公宜谋宿松矣，而又言鄂南已失十县，重于瑞、义等州，宜合力图之云云，意又似令鲍打南岸鄂境者。究竟弟之确见欲鲍在北岸乎？在南岸乎？望以一言决之，不必纷纷多说道理，使我无所适从也。五月十三日酉刻

642．致澄弟五月十四日

在省城雇工种菜一事，可不必打破。

澄弟左右：

接两次家书，具悉五宅平安，并弟将有做一届公公之喜，欣慰无已。

省城雇一种菜之工，此极小之事，弟便说出许多道理来，砌一个大拦头坝。向使余在外寄数万金银，娶几个美妾，起几栋大屋，弟必进京至提督府告状矣。省城之人虽多睡早觉者，然亦视乎东家以为转移。余身边所用之人，住省者居其十之七。往年余以卯正起，身边人亦卯正起；近年余以卯初或寅正起，身边人亦卯初寅正起。乡间种菜全无讲究，比之省中好菜园，何止霄壤！余欲学些好样，添些好种，故令纪泽托在省雇工，弟可不必打破耳。

此间军事平安。黟县于初三日失守，初五克复。赤岗岭四贼垒为鲍、成两军攻破，诛斩净尽，生擒逆首。安庆之克，似已有望。惟湖北兴国、崇、通失守，湖南不免震动。余遍身疮癣，奇痒异常，略似丙午年在京，余无所苦。顺问近好。

国藩手草

643．致沅弟五月十四日申刻

多军全军不动，鲍军全军回攻上游，乃一定之理。

沅弟左右：

十四日申刻接十三酉刻来缄并多公信，具悉一切。

多公全军不动，专击怀、桐、庐、无援贼，鲍公全军回剿上游，此乃一定之理，不知何故有分多军上剿之说？余十三夜批鲍公禀，十四日复胡帅信抄阅。即问近好。

644．致沅弟季弟五月十七日

与胡林翼相会，定以鲍军由潜山、太湖等处上行。

沅、季弟左右：

接十五两弟来信，具悉一切。

兄与润帅十五日午刻相会，定以鲍军由潜山、太湖、张家塝上行，惟此路不为大水所阻耳。其或由兰溪以打蕲、黄，或由武穴南渡以打兴国，则尚未十分定妥耳。多公函中谓鲍、成于十日内两军并进云云，此则实做不到。以吾计算，从集贤至兴国，纵速亦须二十余日，鲍过张家塝以上，狗逆再来怀、桐，霆军难再回援。务望多军与弟军竭力支持，只要下游无米接济，克复或当不远。顺问近好。

645．致沅弟五月十八夜

克城以多杀为妥，不可假仁慈而误大事。

沅弟左右：

接十八巳刻来信，具悉一切。

三万贼同归浩劫，谈何容易！而弟作可必之词，余窃不敢遽信。目下收投诚之人，似不甚妥善，如挤疖子不可令出零脓，如蒸烂肉不可屡揭锅盖也。克城以多杀为妥，不可假仁慈而误大事，弟意如何？即问近好。

再，润帅于十八日乘顺风赴上游，其病于十五日夜吐血极多，可危之至，幸十六七八略平，或无他虑。余于十九日巳刻回抵东流矣。家信二件付阅。

646．致沅弟五月二十一日午正

徽州敌军逃避一空。

沅弟左右：

昆八来，接弟信，具悉一切。挤脓揭盖之说，弟既心知其意，则以后必能谨慎图之，不令泄气也。

徽州之贼，竟于十三日逃避一空。凯章于十四日带兵入徽，收复城池。岂伪侍王全股将窜浙东宁、绍，调徽贼守金华、兰溪耶当是此层？抑初五日克复黟县之战，初九日破羊栈贼垒之战，即系徽贼受其惩创，故畏威而逃耶决非此层？吾知屈四必笑彭八做爷之速矣。现请左季翁赴徽料理善后事宜。余今日进墙子住新屋。顺问近好。

647．致沅弟五月二十三日巳刻

决计不调鲍军回顾。

沅弟左右：

二十二夜接来信，知伪王丈张立邦拿获正法。杨七麻虽是悍贼，然在景镇与弟曾接过几仗，或亦尚足御之。

弟欲余缄商润帅，令鲍军暂缓南渡。润公之意，本欲鲍军久驻集贤，以待狗援。兄已许之，并将润信寄弟一阅。弟复长信，大不以为然，且言留鲍住集贤者，只胡、杨有此意，多无此意也。此信具在，弟岂忘之耶？此信之后，弟又屡缄，言多可击援，沅可久守云云。今忽变易前说，兄实不能屡次反复，再寄缄于润、霆矣。闻城贼之米仅支十日，多军纵不能击退陈、杨，岂不能自保？十日半月即贼至集贤，弟之后濠岂不能坚守十日半月？如能守半月，则城已克矣。如不能守半月，则鲍纵不南渡，岂能赶到怀、桐乎？故兄决计不调鲍军回顾，弟其谅之。

日内疮痒异常，夜不成寐，殊以为苦。家信附还。即候近好。

648．致澄弟五月二十四日

凯章十四日收复徽州，建德敌军退往下游。遍身生疮，不能治事。

澄侯四老弟左右：

接五月初三家信，知五宅平安。叔父拨正字向落地分针，将来后嗣必卜蕃昌，至以为慰。

此间军事，安庆围师平安。狗酋日内有再来救援之信，若再能击退，则六月必克复矣。凯章、朱、唐等自初五日克复黟县后，初九又大战，破贼垒七座。徽州之贼胆落，竟于十二三日全行遁逃。凯章于十四日带队至徽州府收复城池。唐桂生移守休宁。建德之贼，因左帅派队进剿，二十一日退往下游。若遂不回窜，则东流与祁、休无梗，皖南大有起色矣。

余遍身生疮，奇痒异常，与道光二十六七年生癣景况相似，极以为苦。公事多废搁不办，即应奏之事亦多稽延。胡润帅十八日与我分别，将回省养病。其病吐血甚多，本极险症，幸不烦躁，能眠食，或可挽救。即问近好。

兄国藩手草

649．致沅弟五月二十四日午刻

批准鲍军就便攻宿松、黄梅之计划。

沅弟左右：

昨复一缄，言决计不调鲍军。今日接春霆信，系二十三早在太湖所发者，渠意欲便攻宿松、黄梅，余即批准。令其暂驻宿松，听候桐、怀消息。兹将鲍禀并批抄寄一阅。余疮蛘异常，深以为苦。左军分剿建德，穷窘异常，无以济之，尤以为疚也。顺候近好。

650．致沅弟五月二十五日辰刻

告以银米分配方案及姚秋浦署理皖南道事。

沅弟左右：

二十五日接二十三日来信并伪文一包，具悉一切。观叔父寿器上木色如新，葬地尽可放心。弟于家庭之际，可谓养生送死无憾，至以为慰。

南坡解来之银米，拟以万两济左军之急。左公虽只欠百一十日，而目下穷困异常。枚村扎营建德，钱米俱断。左公自景德镇以千三百金济之，顷又断矣。东流粮台亦无分文。或以八千解左，二千留台，其余银二万，弟与厚庵均分可也。米六千石，则以三千济厚庵，二千交弟处，一千留东流。江西、两湖三省水灾已成，纵能克安庆，下半年事势亦必决裂。皖南道拟以姚秋浦署理，吏事较凯章略熟，又与张、朱、唐三人相得耳。建德现已无贼，似畏枚村一军，全退池州。屡获伪文，狗酋催刘官方打东、建、湖口，以分军势而解皖围云云。顺问近好。

651．致沅弟五月二十八日

对鲍军之调遣不敢主张。

沅弟左右：

二十七夕接是早来信，具悉一切。多公信亦阅过。

春霆现在宿松，吾因失信于江西，失信于湖北，又前缄允以霆军听润帅调遣，今亦将失信，故不敢主张。鲍公久驻宿松，然批中多作活语，不严催其南渡，亦恐多公吃不住也。银钱米即依弟议分之惟鲍军极苦，无以济之。愚谷联已付家矣。

疮痒异常，直无生人之乐，彗与雨又可闷，如何如何！即问近好。

652．致沅弟五月三十日巳刻

以打火蛋对付簰上敌军。

沅弟左右：

二十九夕接是日早一缄，具悉水师破贼数垒，甚慰甚慰。

此时贼势衰弱，再挫其气，则将来城破逃出，亦无心打仗。木簰二百余架，大江断难多逃，以簰之为物甚笨，只要三板走近，打几个大火蛋，则簰上之贼必扑水自尽。火球中多置松脂，则火燃略久，抛入簰上，自然惊心动魄。上游贼势虽炽，只要安庆克复，必可掣之。回顾下游，特大水已成，彗星又出，未知天意究何如耳。

余疮蛘久未就愈，公事废搁。昨请梅小岩来，当可代理一切。少荃以妻病未到，闻不日亦可来营。闽汀之贼，从德兴于初三日窜陷婺源。上而渔亭，下而景镇，又同吃紧。并闻蒲圻之贼未破岳州而阑入湘阴境内，惟冀不确耳。顺问近好。

653．致沅弟六月初二日辰刻

慎以图之，六月上半月可攻下安庆。

沅弟左右：

初二早接初一未刻一缄，知菱湖两岸贼垒十八座一律荡平，欣悉无已。从此慎以图之，六月上半月定可克复。

兄疮蛘且痛，难于作字，手此贺喜。即候近好。

654．致沅弟季弟六月初三日

望将外濠修好，已催鲍超驰赴上游。

沅、季弟左右：

初三早接初二日来信，具悉一切。

观贼伪文，则杨七麻已至桐城一带，不知何以尚未与多公开仗。弟处若能外濠赶紧修好，英、辅二逆亦不能解城围。兄今日以公牍决计催鲍驰赴上游矣。小划运米进城，却极可虑，当饬水师严防。

韩升自长沙来，知湖南境内平安。余疮日剧，深以为苦，昨夜已服药一帖。即问近好。

655．致澄弟六月初四日巳刻

寄家中修整屋宇之资一百两。

澄弟左右：

六月初一日接韩升带来家信：弟一件、纪泽一件。初三夜唐长三等带来家信：弟一件、纪泽母子各一件。具悉一切。其熊善庆等尚未到也。

家中因雨多，到处坍裂，土木之工需费不少。弟前信言之甚详，韩升亦备言家中窘况。兹寄回银壹百两，为家中修整屋宇之资。其袁宅代出之二百金，去年袁婿在家索去者，亦于近日付回，家中仍宜节省用之。此外，嫁女之资，每一分奁银贰百两，余多年在京议定，今不能增也。

安庆军事甚为顺手。菱湖贼垒十八座，三十日、初一日一律踏平，杀贼八千人，徽州克复，祁门等处平安。余疮尚未愈，手上搽药，不能多作字。顺问近好。

国藩手草

656．致沅弟六月初四日申刻

将敌尸埋之或投入江中。

沅弟左右：

自昨日搽杨名声之疮药，便难写字，今日则衣无不油，纸无不污。兹将家信数件送弟一阅，并将日记送去。弟阅后，可速寄家中也。弟处杀人甚多，腥臭之气，炎暑薰蒸，恐易生病，又加日夜防守，余实不放心。宜将贼尸设法埋之，或用旧船载弃大江之中，何如？即问近好。

657．致沅弟六月初五日戌刻

总作一坚守不战之计。

沅弟左右：

初五日酉刻接初三日酉刻书并公牍。据水师哨官称，此信初四下午始至渠处也。劫数之大，良可叹悸。然使尧、舜、周、孔生今之世，亦不能谓此贼不应痛剿。

援贼至吕亭驿，日内想已开仗。吾初三日以公牍催鲍军驰援上游。初四日得润帅朔日一缄，又云鲍公且顾怀、桐。吾与润皆不免反复，殊以为愧。然多公如能抵御，则鲍虽南渡，亦尚无妨；如不能抵御，则鲍虽在宿松，亦难赶救也。弟总作一坚守不战之计，并预作一桐军小挫之想，谅当足以御之。

疮痛敷药，不作一字，顷药少干，书此以慰弟念。并问近好。

季弟均此。

接澄弟信，知筠仙夫人仙逝。

再，狗酋此次援皖，利在速战。方今盛暑酷热，若出队站立烈日之中历二三个时辰之久，任是铁汉，亦将渴乏劳疲。若挂车河官军作坚守之计，任贼诱战搦战，总不出队与之交仗，待其晒过数日之后，相机打之，亦一法也。多礼帅谋略最优，不知肯为此坚忍之着否？弟试与商之。

658．致沅弟六月初九日巳刻

解银壹万五千两以济急。

沅弟左右：

日来未接弟信，至为系念。前兄信商及贼扑挂车河，可否坚壁不出，待其久晒极疲之后，再行击其惰归等语。弟曾接多公回信否？今早刘馨室归来，询悉两弟平安，各营均已扎近，并称近日缺饷，极为窘迫。日内南风极顺，不知胡委员所解东征局银三万两、钱万串何以未到？韩升十七日自湖南开船，初一日已到。长夫二十四自家启行，初三已到。岂胡委员中途疏失耶？兹先解银壹万五千两，济安庆各营之眉急，仍一面飞催东局一批。

余疮疾略好，已将手上药洗去。左军初二三进扎婺源，留三千人守景德镇。祁门之大洪岭，初二被贼攻破，初三又已退出。鲍公接胡帅信，令回援怀、桐，或可支持，已批令速援上游矣。渠掳船千余，日内南风太逆，尚难开行。顺候近好。

少荃于初七日到营，梅小岩亦到。公事虽尚废搁，以后奏牍可勤发矣。

659．致沅弟六月初十日

东征局开零局太多，用绅太众，费用太重。

沅弟左右：

初十未刻接初九巳刻来信，具悉一切。小菜收到，弟家中寄来，似已全作苦株之献。初五所发一信，则直至初九酉刻始到。弟所开小折保举，初六于家信中清出，初八已拜发矣。

东征局之米六千、银三万两、钱万串竟未解来。此等失信，殊骇听闻。澄弟信称三局开销太重，余亦有所闻。东征局不附于各厘局原绅，而另开零局太多，用绅太众，费用太重，外间啧有烦言。彭、胡二守，尤众所目为人者。刻下规模已定，故余亦不肯更挑剔也。

马丙昭三年守城时，偶语及渠会试房师为刘仙石书年，遂呼我为太老师。厥后五年春，渠在芷江任内糟蹋李与吾，余心恶之，七年六月三难折内曾暗参之。李茂斋虽系阅卷门生，亦从不通信，至其为官之贤否，即受业生徒且难保，况门生乎！况不通音问之小门生乎！

积尸臭气，若能多烧大黄薰之，当小有益。厚庵水师新在荻港抽厘。其大通一局，应仍以五成归安庆，二成周，三成韦也。顺问近好。

660．致沅弟季弟六月十二日巳刻

既已带兵，则不以多杀人为悔。

沅弟、季弟左右：

盛四归，接两弟信，具悉一切。

既已带兵，自以杀贼为志，何必以多杀人为悔？此贼之多掳多杀，流毒南纪；天父天兄之教，天燕天豫之官，虽使周孔生今，断无不力谋诛灭之理。既谋诛灭，断无以多杀为悔之理。幅巾归农，弟果能遂此志，兄亦颇以为慰。特世变日新，吾辈之出，几若不克自主，冥冥中似有维持之者。

赖贼赴下游买米，日内有信来安庆否？余前有寄厚庵二缄，兹抄去一阅。弟可与黄昌岐细细说明，大约不外平日结以厚情，临时啖以厚利，以期成安庆一篑之功耳。即问近好。

661．致澄弟六月十四日

舅母去世，要亲往吊唁。

澄弟左右：

六月初四接五月二十四来信并纪泽一禀，具悉一切。南五舅母弃世，纪泽往吊后，弟亦往吊唁否？此等处，吾兄弟中有亲往者为妙。从前星冈公之于彭家并无厚礼厚物，而意甚殷勤，亲去之时甚多。我兄弟宜取以为法。大抵富贵人家气习，礼物厚而情意薄，使人多而亲到少。吾兄弟若能彼此常常互相规诫，必有裨益。

此间军事平安。余疮疾渐愈，已能写字矣。安庆军情，九弟常有信回，兹不赘。付回银二百两，系去年应还袁宅之项，查收。即问近好。

国藩手草

662．致沅弟六月十四日巳刻

建昌失守，将飞函催鲍赴建。部署占领安庆后军事。

沅弟左右：

十四早接十三巳刻信，具悉一切。

援贼大动，孙澍人详亦阅悉。两路四伪王一时并犯，只要潜、太两城能坚守十日半月，则怀、桐两军仍不至掣动大局。德安金逸亭一军，于二十九日地道轰开城墙甚宽，我军排拥而入，被贼以火药桶死拒，竟不得破，闻伤亡将及千人。贼果由霍山内犯，德、随一带亦殊可虑。然此时无力顾彼，但能力保潜、太、桐、怀，已大幸矣。鲍军掳船千余，十二日至横坝头。余昨有信去，嘱其由九江登岸，或剿武宁，或剿建昌。顷闻建昌县实已失守，该邑去省城仅百二十里，余断不能置之不救。今日再当飞函催鲍由浔赴建，纵使潜、太危急，鲍军亦不能回顾矣。

东征局解银七万，以四万济安庆，可感可慰。大通局详，日内即当批发。安庆若克，余意派韦部由江滨进攻无为州，弟分三千劲旅进攻庐江，周万晫带千三百人预守枞阳。无、庐两城若克，则江滨尽为我有，每月可得厘金数万。日内当以公牍预定，但怕揭锅盖太早耳。即问近好。

663．致沅弟六月十六日辰刻

答复沅甫五事。

沅弟左右：

十五日接弟十四日午刻一缄，是夜四更又接十五日一缄，具悉一切。所应复者，条列于左：

一、弟欲于安庆克复后回家，余已早允许矣。如果克城，自须为弟预筹抽身之计，应令彭盛南统带吉中全军，作一支活兵，或进庐江，或帮多帅，或过南岸，或游弋于石牌、潜、太之间，请弟与盛南预先商定告我。其余如凌、喻、李、刘、朱、朱、武等营，即令守安庆城池。余未到之先，弟统之，余入安庆即亲统之，俾弟得抽身回家。

一、英、辅等援贼虽多声言两路上犯，余意必由中梅河天堂等处猛攻潜山、太湖，冀抄多军之后。潜、太能坚守固好，万一潜有疏失闻赵克彰近不得力，只要沈、欧能坚守太湖，胡裕发能坚守石牌，多军必可站住。只要多军濠墙站得住，弟军后濠守得稳，安庆终有可克之理。弟可函商多公，总以自固为主，不必急求破贼。以余策之，璋、玕本不足数，狗部精锐无多，七麻亦非多帅之敌，只要静以待之，伺隙而动，不宜急躁图功耳。

一、鲍春霆一军，余原订只援集贤关一次，不能久留，北岸逮破赤冈岭后，即决计调回援江援鄂。逮三十、初一破菱湖十八垒后，即专牍催令上行。逮闻建昌失守，去江省城仅百二十里，即专牍催令救建，盖恐省会疏失也。希庵此次上援，专顾武昌省会，鄂固德之，弟亦不以为非。余屡失信于江西，此次派鲍救援省会，弟若反不以为然者，殊不可解。

一、多公回剿之说，本是善策，第英、辅各酋上犯，以桐城为巢穴，纵安庆幸克，桐城必不能克，多军仍须在青草塥、潜山等处，与安庆为犄角之势。纵令回剿，亦不过打宿松、黄梅，不宜再上也。为贼计者，则宜守桐、舒以保庐州之藩篱，无为州则可不守，庐江亦介乎可守不可守之间。未知贼策果将何出？七麻则必回南岸耳。

一、朱宽义老气横秋，催亦必不遽来。此等处令人气闷，故余竟不催。上年催朱南桂，其已事矣。即问近好。

664．致沅弟六月十七日辰刻

令鲍春霆专援江西。

沅弟左右：

十六酉刻接十五夜信，具悉一切。

五月十六，余在香口与胡帅、鲍镇三人会商，本令霆军由太湖陆路至张家塝以上蕲水，厥后改计攻宿松，又改计坐船，暨初六日拔营登舟，初八日长行，皆春霆所自定，余不得与闻也。惟鲍将登舟时，接胡帅信，令其回援怀、桐。渠有禀来请示余，因其时新破菱湖十八垒，怀、桐两军足以自立，批令霆军仍上援鄂、江。至十一日闻建昌之失，乃檄令专援江西。目下江西省城震动，余断不能再失信调鲍回顾下游。如天之福，怀、桐两军站得住，大局终可无碍；若有意外之疏失，亦自有天心主之，国运主之。鲍公本系南岸之军，还之南岸，余无愧悔耳。

多、孙二信寄还。顺问近好。

665．致沅弟六月十九日辰刻

坚守二十日，鲍军来援。

沅弟左右：

日内西南风大，所派舢板送弟处信，四日尚无回信，亦未见弟有信来，不知潜、太、石牌近状何如？多军站得住否？有钱用否？若太穷苦，余当以应解祁门之万金先行协解多营，以济眉急。待弟回信即起解，仍送太湖转交也。

春霆亦久无来信，不知何故。建昌失守后，贼围安义，闻养素有挫失之信，不知确否十二夜首府王霞轩信。建、安均去省百二十里，必须鲍军入援，乃足定省会之人心。然并非大股悍贼，或尚易了。如贼至集贤关，弟能坚守二十日，鲍军仍可坐船飞援耳。兹专人往探，令其水去陆归，望弟详复一切。顺问近好。

666．致沅弟六月十九日灯下

祁门索饷甚迫，无银可协多军。

沅弟左右：

十七日巳初回信，十九酉刻始到，盖风太逆也。

余今日有信与弟，拟借祁门先济多军。顷祁门信足来，索饷甚迫，竟不能挪动矣。多公将为上游之行，其营中尚非十分穷窘。德、随两军及汉口、汉阳，余已有信致胡、李防援贼矣。润帅前面称留胡裕发守石牌，不知何时调去？兹因此间无银可协多军，特再专人飞告。即问近好。

667．致沅弟六月二十日未初

以围攻安庆为要。

沅弟左右：

二十日未刻周万晫来，请示弟札饬嘉字营移萧家墈，渠是否应赴枞阳？余谓枞阳尽可不去，此时自以围攻安庆为要。第萧家墈闻在后濠之外，不知嘉字一营能站得住否？若临时站不住，则摇动众心，弟再酌之。兴国、大冶皆已克复，鄂之南岸已无一贼。鲍公于十八日自武穴回，至九江有禀来请示，或援怀、桐，或援德、建。余昨夜批令径捣建昌县矣。顺问近好。

668．致季弟六月二十一日辰刻

去留须等待胡林翼批示。

季弟左右：

十九酉刻接十五夜二鼓弟缄。近日大南风，上水无不迟者，弟此信则驿递尤迟耳。

浙中之行，若宁、绍无恙，饷项较江西、两湖略裕；如宁、绍不靖，饷亦极难。弟受知于润帅，去留须俟润帅批示。所寄官、胡禀稿，亦尚妥善。浙中自金华、兰溪失守，久无来信。顷闻徽州河有下游商贾渐到，或者浙患已纾耶？援贼不来怀、桐，不攻潜、太，而直上蕲水，殊出意想之外。汉口、汉阳水师当能防御，德安金军不知能了此巨股否？南岸兴国克复，鄂境已无一贼矣。顺问近好。

669．致沅弟六月二十三日午初

江西敌军活动面广，饷源枯竭。

沅弟左右：

前日接复信并苦株一包，顷又接二十二日戌刻来信，具悉一切。狗、辅不来集贤，艇船不送贼米，安庆之事，十牙子真有影子乎？古文二本，日内当圈点以犒赏统领也。汉口、汉阳只要布置略早，水师足资防御。逸亭之能否内剿城贼，外抵狗、辅，则未可知。然南岸尚有成、蒋八千人置之空虚之地，万一金、刘小有疏虞，上游亦不至决裂。江西建昌之贼与兴国、义宁等股会合，蔓延太广。闽汀股匪，散布抚、建、广三府境内，并围玉山县城，无人去剿，饷源竭矣。多公函寄还。渠每主先出队寻贼，余每主待贼来扑我，所见不同。古之用兵者，于主、客二字最审也。顺问近好。

670．谕纪泽六月二十四日

谈开辟菜园之法及书写篆字等事。

字谕纪泽：

六月二十日唐介科回营，接尔初三日禀并澄叔一函，具悉一切。

今年彗星出于北斗与紫微垣之间，渐渐南移，不数日而退出右辅与摇光之外，并未贯紫微垣，亦未犯天市也。占验之说，本不足信，即有不祥，或亦不大为害。

省雇园丁来家，宜废田一二丘，用为菜园。吾现在营课勇夫种菜，每块土约三丈长，五尺宽，窄者四尺余宽，务使芸草及摘蔬之时，人足行两边沟内，不践菜土之内。沟宽一尺六寸，足容便桶。大小横直，有沟有浍，下雨则水有所归，不使积潦伤菜。四川菜园极大，沟浍终岁引水长流，颇得古人井田遗法。吾乡一家园土有限，断无横沟，而直沟则不可少。吾乡老农，虽不甚精，犹颇认真，老圃则全不讲究。我家开此风气，将来荒山旷土，尽可开垦，种百谷杂蔬之类。如种茶亦获利极大，吾乡无人试行，吾家若有山地，可试种之。

尔前问《说文》中逸字，今将贵州郑子尹所著二卷寄尔一阅。渠所补一百六十五文，皆许书本有之字，而后世脱失者也。其子知同，又附考三百字，则许书本无之字，而他书引《说文》有之，知同辨为不当有者也。尔将郑氏父子书细阅一遍，则知叔重原有之字，被传写逸脱者，实已不少。

纪渠侄近写篆字甚有笔力，可喜可慰。兹圈出付回。尔须教之认熟篆文，并解明偏旁本意。渠侄、湘侄要大字横匾，余即日当写就付归。寿侄亦当付一匾也。家中有李少温篆帖《三坟记》《拪先茔记》，亦可寻出，呈澄叔一阅。澄弟作篆字，间架太散，以无帖意故也。邓石如先生所写篆字《西铭》《弟子职》之类，永州杨太守新刻一套，尔可求郭意诚姻叔拓一二分，俾家中写篆者有所摹仿。家中有褚书《西安圣教》《同州圣教》，尔可寻出寄营，《王圣教》亦寄来一阅。如无裱者，则不必寄也。《汉魏六朝百三家集》，京中一分，江西一分，想俱在家，可寄一部来营。

余疮疾略好，而癣大作，手不停爬，幸饮食如常。安庆军事甚好，大约可克复矣。此次未写信与澄叔，尔将此呈阅，并问澄弟近好。

671．致沅弟季弟六月二十五日辰刻

据闻陈玉成军不满万人。

沅、季弟左右：

二十四日戌刻接沅弟二十四早、季弟二十二夜信，具悉一切。

狗逆此次上援，据少荃家乡人来信，贼数实不满万，过中梅河时，仅小渡船十余号，两日渡毕。渠随贼之尾而行，亦在中梅河过渡，狗部精锐已尽，狗实狼狈，必无能为云云。不知确否。然观其不敢直打多军，亦自内审不强。孙澍人所报十余万，似不的也。

安庆贼尚足支三四礼拜，令人焦闷，然亦只好忍耐。季弟欲余悬赏，断城贼之文报接济。兹已办文与杨、黄、王三人，并将赏银送去矣。鲍公定二十四日由九江进剿建昌。湖南乡试已奏请展缓。沅弟克复金陵后，再回籍提篮子可也。顺问近好。

672．致沅弟六月二十七日

令鲍春霆速救江西。

沅弟左右：

接来信并公牍。戎马仓皇之中，为此俎豆馨香之举，可谓好整以暇，然多不合例处，仍当批驳也。

春霆于二十五日率全部万人由九江舟至东流，盖因胡帅十九日信，令渠扎集贤关，又因孙澍人二十一日信求援甚迫耳。余令其折回九江，速救江西。逆水逆风，恐非十日不能抵浔。

润帅专人来告，病势日重，恐难挽回。兹将原信寄弟一阅。湖南主考已出京，而毛公奏停，或干诘议。即问近好。

673．致沅弟六月二十九日辰刻

坚守后濠，守而不战。

沅弟左右：

昨夜接孙澍人信，知上窜之贼果由中途折回宿松界内，其为避挂车而扑集贤机关已露。望弟坚守后濠，守而不战一月内无兵往援，前二十日之约恐不能践。春霆二十七日自东流返棹，二十八宿香口。逆风逆水，恐非十日不能到浔。省城望之如云霓，已解银四万济之。霆营非常之苦，非此数万不能拔营起行也。弟营日内窘况何如？不得东征局饷到，竟无以稍为沾润。

姚秋浦一信，言徽州近状甚详，附寄一阅。仍缴还希庵信，亦寄去。即问近好。

674．致沅弟六月二十九日

湖南乡试主考官为王浵、胡家玉。暂缓奏祀望溪。

沅弟左右：

专人至，接来信，城池未克，而遽索犒赏之古文，未免揭盖太早。湖南主考放王浵、胡家玉。毛公之奏停，系听胡恕堂言浙江之失，由先年借办江南乡试，招引奸细入城云云。兹将毛信抄寄一阅。虽不免士子之讥议，而为慎守省城起见，毛固不失为贤者耳。润公专人守候，余因作《箴言书院记》，勉强交卷，文不称意，抄寄弟阅。四伪王究由宿松至怀、桐否？查明见告。日内闻池州之贼已退，不知确否？即问近好。

再，望溪先生之事，公私均不甚惬。

公牍中须有一事实册，将生平履历，某年中举中进士，某年升官降官，某年得罪，某年昭雪，及生平所著书名，与列祖褒赞其学问品行之语，一一胪列，不作影响约略之词，乃合定例。望溪两次获罪，一为戴名世《南山集》序入刑部狱，一为其族人方某忘其名挂名逆案，将方氏通族编入旗籍，雍正间始准赦宥，免隶旗籍，望溪文中所云因臣而宥及合族者也。今欲请从祀孔庙，须将两案历奉谕旨一一查出，尤须将国史本传查出，恐有严旨碍眼者，易干驳诘。从前入祀两庑之案，数十年而不一见，近年层见迭出，几于无岁无之。去年大学士九卿等议复陆秀夫从祀之案，声明以后外间不得率请从祀。兹甫及一年，若遽违新例而入奏，必驳无疑。右三者，公事之不甚惬者也。

望溪经学勇于自信，而国朝巨儒多不甚推服，《四库书目》中于望溪每有贬词，《皇清经解》中并未收其一册一句。姬传先生最推崇方氏，亦不称其经说。其古文号为一代正宗，国藩少年好之，近十余年，亦别有宗尚矣。国藩于本朝大儒，学问则宗顾亭林、王怀祖两先生，经济则宗陈文恭公，若奏请从祀，须自三公始。李厚庵与望溪，不得不置之后图。右私志之不甚惬者也。

675．致沅弟七月初二日

问东征局解到之饷收到否。

沅弟左右：

接二十九日未刻信，并知喻吉三丁艰请假，业已批准。屠城以泄其愤，迪庵在九江亦是如此办法。余疮已好，而癣大发，为十年来所未有。凯章以五月六日放福建臬司，而部文至今未到。前东征局解到之饷四万，弟已全收到否？次青保吴退庵统领全浙水师，不知已去否？顺问日好。

676．致沅弟七月初四日

若敌军在集贤关半月不退，则调鲍军回援。

沅弟左右：

接初三日巳刻信并小菜瓮菜等，苦株可谓多矣。古文二本，当于三日圈毕，以待锅盖之启也。《箴言书院记》实不称意，久疏于文，无怪其然。复陈军情一疏，中段三百余字系余所添。贼在太湖，初一已退，计三日内必抵集贤。如贼踞关内关外半月不退，则余调鲍军回援，一面檄丁义方、蔡芥舟办船以待。计信去三日，鲍军折回。陆行六日，九江至大桥舟行五日，不过半月，援师可到。前有弟之长濠，后有鲍之援师，贼虽百万，亦难逞志。若至集贤不待半月而退，不须呼鲍回援，尤为大幸。方公品行，却是第一流人，容俟图之。即问近好。

677．致澄弟七月初四日

陈玉成等将至集贤关。官军饷项极绌。

澄弟左右：

六月二十四作书谕纪泽，令其呈弟一阅。想已阅过。

日来东流及徽州六属皆平安。余疮渐好。惟癣疾较之道光二十六年南宫张医搽姜醋时，其苦相似，但今不搽药耳。四眼狗纠合杨、林、洪三伪王由蕲州上犯，复又折回；二十九日围太湖。五日之内，计必再至集贤关。若沅弟能如春杪夏初之坚守不摇，则城必可克矣。近日之贼，较之往年实多数倍，幸官兵未吃大亏，犹可支持。然饷项极绌，老湘营欠至八个月，余亦欠五六月不等。

凯章放福建臬司，或尚高兴。余营中蔬菜茂盛，家中近日种蔬气象何如？后辈读书无骄气否？即问近好。

国藩手草

678．致沅弟七月初六日巳刻

十日内可解饷万金前来。

沅弟左右：

接初五日信，具知一切。

喻吉三昨日过此，极言安庆军墙濠可恃，人心可靠，主将坚定不乱云云，为之少慰。石牌本系应守之城，不知润帅何以忘？余屡次函商，辄将胡军撤去。目下可虑者，多军饷断耳。然城贼万不能再支一月之久，想援贼带米无多，亦难踞一月耳。江西之生米万寿宫、巫山，处处皆贼，距省皆仅五六十里。鲍军若不于昨二十七折回省城，人无固志，其怨骂我必更甚。兹闻鲍公初三抵浔，不知救得及否？如救得及，十六七又可折回救集贤矣。弟处缺银钱，闻李少山处尚存八千余，于十日内可解万金，弟尽可放心。

总督关防于初四日到营，今日开用。书三本未到，前卷未交，后题又到，苦株之不易吃也如是。即问近好。

679．致沅弟七月初七日巳刻

订鲍军回援怀、桐一月之期。

沅弟左右：

初七辰刻接初六巳刻信，具悉一切。

太湖四面皆水，欧、沈皆劲旅，决可无虑。多公只坚守挂车，兼顾潜山而已。令成武臣等蹑剿太湖之贼，余当即日函咨官、胡、李三帅。但胡公病危之际，恐上游忙乱耳。鲍于初六进兵，初十、十一可至章门。只要江西省城安稳，仍可调霆军回援怀、桐，请订一月之期。如七月初六七怀、桐被贼围扑，八月初六七霆军必可赶援，决不令多公全军为贼所久困耳。余意贼股虽多，璋、玕、赞皆不足畏，惟黄文金一人系悍贼，而亦无悍党；狗、辅虽各有悍党，而狗不过四千，辅不过三千，合之能战之贼，实不满万。若我军镇静以图之，当可无虞。惟水中小划接济，此旬更为可虑。余已函商厚庵，禁止行舟，封江半月矣。顺问近好。

再，抄本古文款式不好，字迹亦劣，可不再抄，或余送以刻本，或代抄，皆可。

680．致沅弟季弟七月初八日辰刻

今日派船送万金至安庆。

沅、季弟左右：

接沅弟初七、季弟初六夜一信，具悉一切。

多军由练潭水路通接济，事必可行。盖贼之大股尽在石牌、集贤一路，练潭以北必无悍贼，多军之力必足制之。今日派船送万金至安庆。如多军须米须钱，余亦可徐徐谋聚之。

江西省城外三四十里，处处皆贼，省垣惊慌异常。鲍公初七日自九江拔营，不知赶得上否。然省河一水之隔，想贼必难飞渡耳。季弟事，得润帅咨辞甚好。弟但知楚皖办事之难，而不知浙事目下更难也。顺问近好。

681．致沅弟七月初十夜

须令周万晫速将投降之敌军遣开。

沅弟左右：

二日未接弟信，闻援贼尚未至集贤关，不知挂车已开仗否？顷接周万晫禀，知本日巳刻克复宝塔下贼梁，并云投诚之贼吕文杞、汪裕德等献营，衣扣有小红带者不杀云云。前此弟于投诚之贼，凶悍者一概杀之。兹周营不杀，办理两岐，犹不要紧。但恐将红带投诚之贼安置长濠之内，援贼若到，恐其误事。余已批令一切听弟调度矣，弟须令其速将降贼遣开。

今日接润帅信，自二十六至初三，吐血不多，或有转机。即问近好。

682．致沅弟季弟七月十一日

坚持一月，安庆可攻下。

沅、季弟左右：

接初十日信，知多军米足敷五十天，子药足支四个月，极慰极慰。我军若坚持一月不动不变，不特城贼可破，即援贼，人多粮少，诸王不相下，必有自相仇杀之日。昨接恭亲王咨抄粘各国回文，洋商断不接济安庆城贼，稳守稳围，似有把握。顷接厚庵信，意欲攻城数昼夜，余意以为可不必也。周万晫昨夜一禀，余批抄阅。江西二日无信，郑奠候即撤办。前夏少岩一信，极赞郑贤。此问日好。

683．致沅弟季弟七月十一夜

攻城与否，由沅甫作主。

沅、季弟左右：

接沅弟十一日信并伪文，具悉一切。季弟云阅余初八日信，而是日解饷一万，沅弟信未云接到，何也？厚庵之意，欲于今日水陆大举攻城。余意援贼新到，官兵宜以全力坚守后濠，恐不暇分心攻城；然城贼慌乱如此，又似有机可乘。或攻或否，由弟作主，兄不敢遥度。宝塔下作挖地道之势，虽不真挖，亦足以迷贼之计。

江西三日无信来，想平安也。黄子春阵亡，四川萧、黄两军皆无统将，亦殊不顺。即问近好。

684．致沅弟七月十三日巳刻

郑奠之职，须少迟乃能撤。

沅弟左右：

十二夜接午初信，具悉。不分心攻城，专主坚守后濠，与余意相合，慰甚慰甚。十三日狗逆等必至后濠之外，如十日不退，兄必调鲍军回援，目下望弟稳守也。

郑令事，细阅彭玉牒信，所数劣迹，以妄自尊大、旁若无人为最重，此八字亦非实在劣迹。弟所闻以嫖娼为最重，而彭信有“未审凭证”一语。至称市上万众极不相安，夏少岩则极保之。余甫因夏信而批札奖之，须少迟乃能撤也。

天气极热，守濠殊苦，幸贼亦难久站耳。即问近好。

夏信寄阅。

685．致澄弟七月十四日

总督关防及盐政印信到营。家中子侄要严戒傲惰。

澄侯四弟左右：

十三日刘德四、王厚一来，接弟信并纪泽儿信，具悉家中五宅平安。弟以捐事赴娄底一带，尚未集事否？

此间军事，四眼狗纠同五伪王救援安庆，其打先锋者十二已至集贤关。九弟屡信皆言坚守后濠，可保无虞。但能坚持十日半月之久，城中粮米必难再支，可期克复矣。徽州六属俱平安，欠饷多者凯七个月，少者左、朱、唐、沅、鲍四五六月不等，幸军心尚未涣散。江西省城戒严，附近二三十里处处皆贼。余派鲍军往救，十一二应可到省。湖北之南岸已无一贼，北岸德安、随州等处有金、刘与成大吉三军，必可日有起色。余癣疾未痊，日来天气亢燥，甚以为苦。幸公事勉强能了，近日无积搁之弊。总督关防、盐政印信于初四日到营，余即于初六日开用。

家中雇长沙园丁已到否？菜蔬茂盛否？诸子侄无傲气否？傲为凶德，惰为衰气，二者皆败家之道。戒惰莫如早起，戒傲莫如多走路、少坐轿，望弟时时留心儆戒。如闻我有傲惰之处，亦写信来规劝。即问近好。

国藩手草

686．致沅弟七月十四日酉刻

仍须坚守。

沅弟左右：

十四未刻接十三午刻专人来信，得悉知程学启攻破北门外石垒二座，多军亦获大捷，极慰极慰。程学启屡立大功，花翎游击，尽可尽可。惟城之能克与否，仍看援贼到时，官兵守后濠之能稳与否。山亏于一篑，病忽于新愈，不可不慎。

江西省城外对河之贼，初三四已退至万寿宫、瑞州一带，章门安稳，是余一大落心之事。以后调鲍军回援集贤关，或缓或急皆可，但水陆程途将近半月，仍须弟军能如三月杪之坚守乃妙耳。顺问近好。

687．致沅弟七月十五日

望直呈郑奠之事。

沅弟左右：

东征局解来银二万八千两，兹派水营拨解一万至弟处查收。闻委员云，尚有米数千石即日可解，但不知风如此次之顺否耳。

郑奠非我之兄弟子侄，非我之至亲密友，有何不便直呈之有？澄弟因马丙昭而咎我，弟因郑奠而疑我庇护，殊可不必。

援贼昨日动静如何？顺问近好。

688．致沅弟七月十七日辰刻

陈玉成等不能持久，当专守一静字法。

沅弟左右：

十六夜盛四归，接来信，具悉一切。

当此酷暑，贼以积劳之后远来攻扑，我军若专守一静字法，可期万稳。多公亦宜用静字法。此贼万无持久之道，弟不必虑多军之久困也或出队或不出队，或过练潭或不过练潭，由多公作主。余所谓静者，不焦急耳。昔曹操八十万人自荆州东下，吴以五万人御之。而周瑜策其必败者，一料曹兵不服水土，二料刘表水师新附、不乐为用，三料暑热久疲。其后赤壁之役果不出周郎之所料。闻德安于十一夜戌刻克复，雪琴专函来报。又言成、蒋军病人太多，不能全进。又闻鲍军病者极多。以此而推，狗、辅之部病必更多，故兄料其不能持久。

东征局之米，若五日内不到，余必买二千石米，请厚庵送交多公，弟告礼帅千万放心约计月底可解至练潭。即问近好。

689．致沅弟七月十九日辰刻

望稳守一月。

沅弟左右：

十八夜春二、亮一等到，接弟信，知十七早尚有一信，今未到也。

援贼十六日入关，未攻我后濠而去。十七日又入关，因雨而去。如连三日不能逞其凶焰，则贼气沮而我军稳矣，望弟慎静待之。接鲍公信，奉新、瑞州之贼皆已逃遁，将由临江、樟树渡东岸以趋抚、建云云。余函嘱其在临江少停数日，如安庆之贼十分猖獗，则调鲍回援安庆；如安庆尽可支持，则令鲍追忠逆一股直至河口，再作计较。总之，德安克则金、成可以下援，瑞州复则霆军可以回援，怀、桐两处断不患无援兵，只要弟与多公稳守一月耳。

游勇土棍杀害行旅，可恶可恶。即照来牍严办。水师日内梭巡严密否？城贼尚有接济否？弟密查告我。顺问近好。

690．致沅弟七月二十日未刻

多做有把火球。瑞、奉敌军可能回江苏。

沅弟左右：

二十未刻接十九日午刻来信，具悉一切。

多公有米吃，是第一放心事。既守外濠，又谋坤道，不知人力足敷用否？贼队虽多，而扑濠仍不能太密，愈密则枪炮伤亡愈多也。有把之大火球，可丢入濠内者，不可不多做些。枪炮则专尚一准字，不准者严戒之。

鲍公信来，瑞、奉之贼皆已渡河至赣江以东，想由抚、建、广信回江苏老巢矣。

弟处有东征八万可望，日内如赣州有银来，暂不拨弟处。江西一万，湖北一万，系报明解弟者，仍拨弟处也。

余癣痒殊剧，至以为苦。顺问近好。

691．致沅弟七月二十一日辰刻

李秀成滑而无勇，杨辅清亦不甚强。

沅弟左右：

接二十日辰刻信，具知一切。

此次援贼多而且稳，似是久持不退之象。余拟函请希庵东来会剿，并调鲍公回援。第忠逆尚在临江、抚州之间，调鲍不可太速，希庵则尤不能速，目下且令舫仙带千人去帮弟守濠。今日先令其办船，待弟复信到，即行拔营。前此三河败后，狗挟二十万众上窜，维时多、鲍御之于花凉亭，两军共不满七千人；左军今年破侍贼十余万众，亦不满七千人。以理揆之，此次弟与多公应不至吃亏也。忠逆滑而无勇。去年十月羊栈岭之役，宋国永带四营之六成队往剿每营六百人，两新两旧，新营系头次见仗，忠逆大败鼠窜。今年围建昌二十一日，黄印山仅率六百人守城，两次地道轰陷而不果破。弟称忠逆勇冠诸贼，殊不的确，且目下忠实未北渡也。辅贼亦不甚强。八年腊月二十四破养素墙子九座，而不能陷其老营；九年正月十一、二十八凯章败后极危弱，而卒亦无恙。此际或该逆洋枪较多，而本领则未必增加。

郑奠今日札撤。顺问近好。

692．致沅弟七月二十二巳刻

不如调鲍军或希军援皖。

沅弟左右：

二十二接二十一巳刻书，知二十日贼已分路猛扑，长把火蛋究竟能丢若干远？可从内濠丢入外濠之中否？左军若拔，则凯章后路易断，徽州恐不能守，且景镇一带为贼所有，则江西北路糜烂，不如调鲍军或希帅援皖，其势较易。鲍来不过八月十六七可到，希来亦二十内外可到。其中秋以前，必须弟稳守之。中秋以后，若无援兵到，则惟兄是责耳。舫仙应去助守否？顺问近好。

693．致季弟七月二十二未刻

已调鲍军希军回援。

季弟左右：

接专丁二十一日酉刻信，具悉一切。

舫仙带队至安庆助守后濠，余昨已有信寄九弟矣。今日信又经问及至外援之兵，一面缄请希庵下来，一面调鲍军回援。大约鲍须中秋后到，希须八月底到。其中秋以前，则须两弟稳守也。顺问近好。

694．致沅弟七月二十四日

专守大濠，不必出濠与敌争锋。

沅弟左右：

接二十三日信，知二十二日风浪极大，幸获保全，极慰极慰。贼虽凶悍，始终未近大濠。我军所以辛苦异常者，在一面击各路扑濠之贼，一面修濠外之炮垒，未免太劳。余意专守大濠，神不外散，力不旁分，待贼入外濠之内，我以群子火蛋打之，愈近则伤者愈多，似难站脚。以后可否专守内大濠，不必出濠与贼争锋？祈弟酌之。

鲍军即刻飞调，然忠贼若尚在赣水以西，则鲍不能来。必须忠过赣东，瑞、临及新喻、新淦、丰城、樟树一带皆已肃清，鲍乃可来。否则，反贻患于省城也。

多军实可来援集贤，不必株守挂车，致成坐困。潜、太现并无贼，渠处米粮尚可在潜办也。弟处火药尚存若干？水师营可凑拨二万斤，余札江西速解。顺问近好。

695．致沅弟七月二十四日

群子利而不甚能及远。

沅弟左右：

兹命盛四解万金至弟处，系江西指明专解弟者，查收。军器以群子为最利而不甚能及远，若打外濠之外，恐落者多而中者少；如打内濠之外、外濠之内，则颗颗可中。弟试择内濠之最可靠者留出一段，将外濠放松，俾贼得入内〔外〕濠之内，然后以群子打之，或更得力。是否可行，余遥揣未必有当，弟参酌可也。

696．致季弟七月二十四日

布袋草把不可填濠，望告诸勇知之。

季弟左右：

得二十三夜信，具悉一切。

舫仙两营，明日即令带六成队径赴盐河登岸，作为西北游击之师。

闻贼备布袋、草把，此二者皆余阅历之事。余攻九江，办布袋万个，为填濠之用。令每人装土于袋，负之丢于濠中。乃十二月朔日进攻，每袋仅一寸厚，千余袋尚不能填得一丈宽，而千余人断不能站在一处；每处数十人，竟未能填一尺厚。是日伤人最多。此布袋之难用也。

攻瑞州时，刘峙衡以稻草填濠。已填一丈宽，过濠十余人矣，贼以火蛋抛出，稻草悉燃，烧死数十人。第二次，峙衡用湿稻草。贼以枪炮击之，官兵亦不如前次之踊跃，遂不能过濠。瑞州濠深不盈丈，尚且如此。此稻草之难也。望弟告诸勇知之。

家信付阅，便交沅弟寄还。顺问近好。

697．谕纪泽七月二十四日

练习看读写作工夫。

字谕纪泽：

前接来禀，知尔钞《说文》，阅《通鉴》，均尚有恒，能耐久坐，至以为慰。去年在营，余教以看、读、写、作，四者阙一不可。尔今阅《通鉴》，算看字工夫；钞《说文》，算读字工夫。尚能临帖否？或临《书谱》，或用油纸摹欧、柳楷书，以药尔柔弱之体，此写字工夫，必不可少者也。尔去年曾将《文选》中零字碎锦分类纂钞，以为属文之材料，今尚照常摘钞否？已卒业否？或分类钞《文选》之词藻，或分类钞《说文》之训诂，尔生平作文太少，即以此代作字工夫，亦不可少者也。尔十余岁至二十岁虚度光阴，及今将看、读、写、作四字逐日无间，尚可有成。尔语言太快，举止太轻，近能力行迟重二字以改救否？

此间军事平安。援贼于十九、二十、二十一日扑安庆后濠，均经击退。二十二日自巳刻起至五更止，猛扑十一次，亦竭力击退。从此当可化险为夷，安庆可望克复矣。余癣疾未愈，每日夜手不停爬，幸无他病。皖南有左、张，江西有鲍，均可放心。目下惟安庆较险，然过二十二之风波，当无虑也。

698．致沅弟七月二十八日午刻

抚、建等处望鲍甚切。

沅弟左右：

二日未接弟信，不知守濠平安否？段清和带予信去，到否？北风之大异常而亢热不减，烦郁不解，殊不适人意。鲍公数日无信来，而抚、建等处望鲍甚切，不知能迅回援皖否。接润、希缄咨，成、蒋已不能东来矣。顺问近好。

699．致沅弟季弟七月三十日

无地道破濠之理。子药不可浪打浪用。

沅、季弟左右：

段清和归，接沅弟二十九日信。专差到，接两弟信并多公信。具悉一切。

只闻地道破城，断无地道破濠之理。城本壁立，药轰则崩裂，濠则无崩裂之虞，轰陷之后，不过深者愈深而已。余却不甚以为虑，弟能早为之防，更放心耳。

厚庵近日起程回籍。其信来，言城中广老尚有积粮一二月者，令人气闷。此间接润帅十九日信，无随州十二克复之信，且德安十一日克后，金军并往随州，已见公文。怀三之信，不知何日所发？弟处各营领子药，弟须过目酌核。闻日内安庆领子至十六万之多，此必不可得之数。用子极难。大子远行有声，徐徐始落，只可吓新贼，不能中老贼；群子最易伤贼，而又不能及远。弟将炮子之长处短处细细讲求一番，与各营官细细教导之，则无浪打浪用之弊矣。余前欲令贼过现天濠之内勇夫俗呼外一层后濠为现天濠、大濠之外，始开群子打之，盖恐群子不能过现天濠也。究竟余所料的当否，弟查实详复。顺问近好。

家信二件、多信一件寄去。

700．致沅弟八月初一日辰刻

鲍军在丰城大获胜仗。

沅弟左右：

接三十日巳刻信，具悉一切。地道不肯停工，弟当确有所见。既为此举，即不能不拚命猛攻。不知除轰口外，尚有他处可以扒梯缘绳否？鲍军在丰城大获胜仗，杀贼近万，实数也。有此一捷，以后调鲍援剿安庆，无内顾之患矣。东征局米八千石，闻近日可到。顺问近好。

701．致沅弟八月初一日灯下

祝贺攻下安庆。

沅弟左右：

郭弁到，接喜信，知本日卯刻克复安庆。是时恰值日月合璧、五星联珠。钦天监于五月具奏，以为非常祥瑞。今皖城按时应验，国家中兴，庶有冀乎！大界之事，王二王三之话均算得矣。余于初二三日坐长龙赴安庆。惟此间银不满六千金，欲凑万金犒赏将士，弟处可设法办得四千金否？如送礼者向东家回一个红呢寿幛，不知有否？若无之，六千亦可遮脸否？产难之后，如庆再生，赴汤饼会者虽云至乐，不能不念吃亏之人也。顺贺大喜。

季弟大喜。

702．致季弟八月初二日辰刻

拟于今日赴安庆，但风大不能开船。

季弟左右：

得信知安庆果克，至为欣慰。余拟于今日赴安庆部署一切，因风太大，不能开船，恐又如仙舫之二十五登舟，二十九始到，俟转顺风乃下河耳。顺问捷喜。

703．致沅弟八月初二日巳刻

待风息再行启程。

沅弟左右：

本日拟赴安庆汤饼之会，为大风所阻，不能开船，且待风息再行起程。本日卯刻奏大概情形一片抄阅。即问刻好。

704．致沅弟八月初三日申刻

今日风大，仍不能开船。

沅弟左右：

今日风大如此，断不能开船，即夜间亦恐不能放行。明日上半天厚庵回籍起程，经过东流，余须在营少候。又漱六之胞弟新来，明日须请之便饭。若无风，准于明日申酉间开船，初五早可与弟相见。若逆风太大难行，弟须看江中波浪便知，不待常常发信矣。

公牍辰刻始到，已转咨鄂。顺问近好。

705．致澄弟八月初四日

初一日卯刻攻下安庆。春霆在丰城河西大获胜仗。

澄侯四弟左右：

三十日接七月十五日信并纪泽一件，具悉五宅平安。

初一日卯刻安庆克复，城贼诛戮殆尽，并无一名漏网，差快人心。余本拟初二日赴安庆与沅、季相见，不料三日大风，不能开船，风稍息即去兄弟相会矣。

江西之贼逼近省城，鲍春霆于二十四日在丰城河西大获胜仗，赣水以西一律肃清。余令鲍军跟追至河口，或尚易了。湖北之贼，安庆克后，或亦不久恋鄂境。目下所虑者，胡中丞病势沉重，关系极大。

余身体平安，惟疮癣未愈，心绪多烦闷耳。余详日记中。顺问近好。

706．致澄弟八月十三日巳刻

初七日在安庆与沅、季相见。大行皇帝升遐，朝廷由八大臣辅政。

澄侯四弟左右：

初四日发去一缄。日记交安庆看，故未付来。余于初五日起行赴安庆，初七始到，兄弟相见。观濠沟之深，地段之长，□□之悍，成功信不易易也。

桐城于初三日克复，池州府于初五日克复。南北两岸正值事机大顺之际，乃于初十日接信，痛悉大行皇帝于七月十七日升遐。天下臣民无福，膺此大变。现御前大臣四人、军机四人辅导幼主赞襄政务。即日奉移梓宫进京，谕旨不准督抚进京叩谒梓宫。俟哀诏到日，余即在安庆设次成礼。

此间军事，自去年以来危险迭见，目下大有转机，所患者饷项积欠太多耳。大女儿喜事，袁家究定何日？余办二百金，可于本月付回。袁铁庵四亲家昨在此经过，余告以两家均崇节俭。二女儿姻期，陈家定于明春举行，季牧顷有信来营矣。余身体平安，疮癣至今未好，爬搔不停，幸不大为害。饮食如常，惟两脚多烂，合屈团鱼、屈礼国之妙为一耳。顺问近好。

家中有好漆醋否？寄少许来。

兄国藩手草　安庆河下

707．谕纪泽八月二十四日

寄银与各处并告诫惟崇俭可以长久。

字谕纪泽：

八月二十日胡必达、谢荣凤到，接尔母子及澄叔三信，并《汉魏百三家》《圣教序》三帖。二十二日谭在荣到，又接尔及澄叔二信。具悉一切。

蔡迎五竟死于京口江中，可异可悯！兹将其口粮三两补去外，以银二十两赈恤其家。朱运四先生之母仙逝，兹寄去奠仪银八两。蕙姑娘之女一贞，于今冬发嫁，兹付去奁仪十两。家中可分别妥送。大女儿择于十二月初三日发嫁，袁家已送期来否？余向定妆奁之资二百金，兹先寄百金回家，制备衣物，余百金俟下次再寄。其自家至袁家途费暨六十侄女出嫁奁仪，均俟下次再寄也。居家之道，惟崇俭可以长久，处乱世尤以戒奢侈为要义，衣服不宜多制，尤不宜大镶大缘，过于绚烂。尔教导诸妹，敬听父训，自有可久之理。

牧云舅氏书院一席，余已函托寄云中丞，沅叔告假回长沙，当面再一提及，当无不成。余身体平安。二十一日成服哭临，现在三日已毕。疮尚未好，每夜搔痒不止，幸不甚为害。满叔近患疟疾，二十二日全愈矣。此次未写澄叔信，尔将此呈阅。

708．致季弟九月初二日

可在枞阳起屋。

季弟左右：

得初一早信，知弟病已痊，欣慰无已。屋不甚好，可另修数间。弟在枞阳恐为日较久，与其办大帐房，不如起屋之可御风雪也。弟无零钱，可由兄处送二百千，助起屋之用，便中令张吟来取为嘱。

黄州克复，湖北指日肃清，江西亦全境肃清，南事似有转机，惜口粮日绌，难以设法耳。顺问近好。

709．致沅弟九月初三日午刻

告胡林翼去世。打泥汊时，不可近墙登岸。

沅弟左右：

顷接信，胡宫保已于八月二十六亥时去世，可痛之至！从此共事之人，无极合心者矣。奉旨希庵暂署湖北巡抚，系因润帅请开缺折内举以自代也。

打泥汊时，贼墙若傍水滨，我陆师不可近墙登岸，须在上游二十里或下游二十里登岸，庶进退稍宽，不至节太短势太促也。

大通厘局，弟便道一查郑奠之劣迹究以何者为最。有言其严禁游勇陈虎臣说的，百姓感之者，果否？弟细心查明见复，将以定终身之弃取。闻渠尚恋恋未去也。顺问近好。

710．谕纪泽九月初四日

文字之本原及目录分类之方法。

字谕纪泽：

接尔八月十四日禀并日课一单、分类目录一纸。日课单批明发还。

目录分类，非一言可尽。大抵有一种学问，即有一种分类之法，有一人嗜好，即有一人摘钞之法。若从本原论之，当以《尔雅》为分类之最古者。天之星辰，地之山川，鸟兽草木，皆古圣贤人辨其品汇，命之以名。《书》所称大禹主名山川，《礼》所称黄帝正名百物是也。物必先有名，而后有是字，故必知命名之原，乃知文字之原。舟车、弓矢、俎豆、钟鼓日用之具，皆先王制器以利民用，必先有器而后有是字，故又必知制器之原，乃知文字之原。君臣、上下、礼乐、兵刑、赏罚之法，皆先王立事以经纶天下，或先有事而后有字，或先有字而后有事，故又必知万事之本，而后知文字之原。此三者物最初，器次之，事又次之。三者既具，而后有文词。《尔雅》一书，如释天、释地、释山、释水、释草木、释鸟兽虫鱼，物之属也；释器、释宫、释乐，器之属也；释亲，事之属也；释诂、释训、释言，文词之属也。《尔雅》之分类，惟属事者最略，后世之分类，惟属事者最详。事之中又判为两端焉：曰虚事，曰实事。虚事者，如经之三《礼》，马之八《书》，班之十《志》，及三《通》之区别门类是也。实事者，就史鉴中已往之事迹，分类纂记，如《事文类聚》《白孔六帖》《太平御览》及我朝《渊鉴类函》《子史精华》等书是也。尔所呈之目录，亦是钞摘实事之象，而不如《子史精华》中目录之精当。余在京藏《子史精华》，温叔于二十八年带回，想尚在白玉堂，尔可取出核对，将子目略为减少。后世人事日多，史册日繁，摘类书者，事多而器物少，乃势所必然。尔即可照此钞去，但期与《子史精华》规模相仿，即为善本。其末附古语鄙谑，虽未必无用，而不如径摘钞《说文》训诂，庶与《尔雅》首三篇相近也。余亦思仿《尔雅》之例钞纂类书，以记日知月无忘之效，特患年齿已衰，军务少暇，终不能有所成。或余少引其端，尔将来继成之可耳。

余身体尚好，惟疮久不愈。沅叔已拔营赴庐江、无为州，一切平安。胡宫保仙逝，是东南大不幸事，可伤之至。紫兼毫营中无之。兹付笔二十支、印章一包查收。蓝格本下次再付。澄叔处尚未写信，将此送阅。

711．致沅弟九月初四夜

望细查解庐江之米究应从何处登岸。

沅弟左右：

初三夜接信并公牍，具悉一切。小楷颇有欧、虞意味。各单即日咨官、李出奏，新后祥后单今日亦到。虚静二字，每日须玩味片晌，不足养德，亦足养身体也。

庐江县搜获狗逆伪文五件，兹寄弟一阅。文中但嘱逆党守三河、舒城，未令其守庐江、无为，或者可得。李少山派人查庐江接济之路。据云罗昌河隔庐江一百二十里，与弟前所云旱路三十里，远近悬殊。该处并无店铺居民。余令刘曾撰亲去再查。若果有旱路百二十里之远，则米船不必到王家套，亦不必雇小船拨入罗昌河，即在枞阳等处起旱，亦不过百二十里耳。枞阳雇夫运送，庐江派夫来接，较之罗昌河稍易办也。望弟细查解庐江之米究应从何处登岸。至要至要。萧孚泗等两营，余令其另雇民船，不必坐米船下去。盖因王家套非湾船埠，且距泥汊太远，米船不能送到头也。顺问近好。

712．致沅弟季弟九月初六日

论沅甫之字及季洪所作之挽联。

沅、季两弟左右：

接沅弟初五日申刻一缄、季弟初五夜一缄，具悉一切。沅弟之字，骨秀得之于天，手稳本之于习，所欠者势与味耳。此二信写瘦硬一路，将来必得险峭之势。尝见旧拓《颜家庙碑》，圭角峭厉，转折分明，绝类欧书，不似近日通行本之痴肥也。

季弟所作润帅挽联，“载”字改“年”，即叶韵平一仄二。通首妥惬，不必多改。裁料尽可代出，缮写似不宜顶替，待弟来安庆时，再面定缮送不迟。余拟候接到饰终谕旨再送礼也。今日接官相咨到夹片二件，抄去送阅，不知何以二十余日始到。顺问近好。

顷又得沅弟一信，厘金盐每石改为四百，甚是。吾意可改五百也。

713．致沅弟九月初九日

此刻只争盛家桥、无为二处。

沅弟左右：

得两甥信，知弟坐船由罗昌河赴庐江矣。庐江陈、刘等日内无信来，想已入城防守。庐江既为我有，则安庆之藩篱已固，以后进攻无为，或缓或急，听弟酌度行之。

三河、盛家桥两处，距庐江有若干里？或云守盛家桥，即可造船以攻焦湖即巢湖；湖为我有，则三河、庐州皆可早破云云。若盛家桥无贼，弟可至该处一看否？如无为州难于攻破，陈军可扎盛家桥否？

写至此，接弟汤家沟之信。巢县、运漕镇、庐郡皆在湖之东岸、北岸，庐江、无为皆在湖之西岸、南岸，官军此刻只争盛家桥、无为二处，俟水师夺得焦湖后，再争东北岸之一府一县一镇。此一定之序，不可紊也。

寄云中丞已补抚实缺，渠信与二郭信寄阅。顺候近好。

714．致沅弟九月初十日未正

约旨卑思四字，实近来方寸隐微之弊。

沅弟左右：

初十日未刻接初八夜信，具悉一切。黄公信已加封寄去，冠北之札亦发，鹤汀早年在京极熟，容少缓再调。

约旨卑思四字，实近来方寸隐微之弊，亦阅历太久，见得天下事由命不由人也。澄弟信一件寄阅。顷接舫仙禀论进兵事，望弟取阅，度量行之。顺问近好。

715．致沅弟九月十二日辰刻

以熟筹庐江守法为要。

沅弟左右：

十二早接弟初九夜信，具悉一切。

米粮子药未齐，宜缓进兵，极是极是。庐江为我必争之地，以其与怀、桐相犄角也。咸丰八年二月，郑、秦两军门以二万人败于桐贼，系从庐江来。十月，李迪庵以六千人败于三河，贼亦从庐江来。余因此二役，知庐江为得势之地。少荃兄弟与江北人皆言庐江之要紧，故余屡催进兵。今陈、刘二帮既到，庐江既为我有，千妥万妥，余已放心矣。此后不特进无为州可缓，即进盛家桥亦可缓。盖无为州不过米多地广，非扼要之区也；盛家桥不过吾思得之以为造船之埠头，以为肃清巢湖之根本，非我不往驻，而贼即先占也。庐江得后，弟专意布置守城之法，将庐江与怀、桐三城看得并重。贼来攻庐江，则与多公预订来援之师。不特弟进无为不必急，即多进庐州亦不必急，恐多去则桐城兵薄，庐江别无援师也。

今日即饬李、刘解米粮子药至罗昌河，以后必能源源接济，弟可放心。惟银二万杳无音信，失信于弟，犹可以为善国，恐失信于一族人耳。弟出看泥汊，亦不必汲汲，总以熟筹庐江守法为要。顺问近好。

716．致沅弟九月十二夜

须查明白湖航道情形。

沅弟左右：

今早复一缄交副后营勇，兹又于十二灯初接初十夜信。知盛家桥乃用众用马之地，人少自以不扎为是，余今早信中已言专守庐江，不必急进盛家桥矣。今弟意相合，甚慰甚慰。

余前拟于盛家桥造船，为肃清巢湖之计。今弟信云泥汊口可通白湖，白湖可通巢湖。是泥汊一破，水师可直入巢湖，不必另造船矣。果其如此，岂不大妙，但须查明白湖可通巢湖否。果其可通，亦恐湾曲太多，河道太窄，湖底易于胶浅，陆师难于照应。四者查确，乃可驶入。总之，庐江既得以后，事事好办，但宜稳不宜忙耳。泥汊之贼梁不得，固不可进兵，即幸而攻破泥汊，亦须待米粮足后，舫仙乃可进也。

多公处，弟须常常通信。官帅十三之奏未奉谕旨。余初二之奏，今日奉旨，恭录寄阅。顺问近好。

717．致澄弟九月十四日

官文奏请以希庵实授鄂抚，力保雪琴为皖抚。

澄弟左右：

初十日接弟在衡州所发信，具悉一切。

此间近日平安。九弟初二日自安庆进兵，初九日至庐江。日内将出大江，会合水师打泥汊也。四眼狗初七已到三河，即温弟殉节之处。此次余与九弟定坚守庐江，决不轻进。

胡润帅继先皇而逝，于大局关系至重。闻官帅奏请以希庵实授鄂抚，并力保雪琴为皖抚，想朝廷亦必俯从所请。其办事合手可喜；其党类太盛，为众所指目，亦殊可惧。浙事危险之至，屡求救援，此间力不能及。现拟以多军进攻庐州，以鲍军进攻宁国。宁国去浙甚近，或亦可少分浙之贼势也。

余身体平安，惟疮疾未愈，夜难成寐。幸每日办事写字如常，家中尽可放心。季弟病已全愈，今日由枞阳来余公馆，暂未写信。九弟有信二件查收。即问近好。

兄国藩手草

再，柳瑞堂、葛十四来营，抄录渠与元嘉湾讼事全案，求余作主。余阅其卷，柳瑞堂之进葬油杉岭，未与元嘉湾说明，本甚孟浪。其先行控官，亦伤和气。元嘉湾之状，言原有议约夫妇合冢及拟改胡氏祖母回葬两层，亦属强为之辞。是各有不是之处。余前年在家尚不理闲事，况今在二千里外，岂能管乡里之事？惟渠求之甚切，兼福九爹与星冈公至好，不能恝然置之。望弟从中善为调处，以不插为妙。纵系私地，让葬胞伯，亦不失为孝友之家风耳。此事别有情节否？下次望详告我为要。

涤生再行　十四日午刻

纪泽八月二十一日之信，十四日接到矣。

718．致沅弟九月十四日

告挽胡林翼联。

沅弟左右：

十三日接十一夜信，具悉一切。

调巡湖营由刘家渡拖入白湖之札，今日办好，即派人送去。吾所虑者，水师不能由大江入白湖，白湖不能通巢湖耳。今仅拖七八丈宽堤即入白湖，斯大幸矣。若白湖能通巢湖，则更幸矣。

沈令不尴不尬，亦意中事，暂无人可换，且姑听之。季弟今日辰刻到此，病已全好，昨日在船上微受风，今日禁口，当易愈耳。

余昨日作挽润帅一联，云：逋寇在吴中，是先帝与荩臣临终憾事；荐贤满天下，愿后人补我公未竟勋名。季以为可望批首。拟日内送去，外奠仪二千金。弟与季弟可同送一份礼，余可作枪手，撰一挽联，弟自书之。奠仪不可太多，盖余已极丰矣。

雪琴昨日来信，寄弟一阅。马信阅过，此事大约可成，然吾辈仍专讲战守，不因此稍弛也。顺问近好。

719．致沅弟九月十五夜

蒙恩赏加宫保，沅甫赏穿黄马褂。

沅弟左右：

接丁家洲舟次信，具悉一切。

今日接官帅信，知余蒙恩赏加宫保，弟蒙恩赏穿黄马褂。一家沐非常之宠，感激惶悚。谕旨尚未接到，原信寄阅。多礼堂日内来信二次，原信及余复信均寄弟阅。

东征局解饷四万，二十八起行。赣州解饷三万，初六起行。大约日内可到。泥汊贼墙不破，陆兵断不可进；泥汊即破，进否尚宜详酌。极盛之后，当加倍小心也。下游水师请增兵，不知贼船果悍乎？抑我军怯乎？请弟细查。

季弟今日大呕吐，暂未写信，言明日必写信，请弟放心。即问近好。

720．致沅弟九月十七日辰刻

兄弟四人同日俱蒙非常之恩。

沅弟左右：

昨日发去一信，申刻接李希庵信，抄八月二十五日谕旨一道，兹抄寄弟阅。一门之内，兄弟四人同日俱蒙非常之恩，惊喜之余，弥深悚惧。余当具一折自行谢恩，又具一折为沅、季两弟谢恩，又具一折为温甫弟谢恩，弟当具一折自行谢恩，四折共派一折差于九月二十八日进京。弟之折请余包办乎？抑本店自造乎？

如此大雨，不似进兵气象，望弟回至庐江，认真布置一番。只要庐江、桐、舒守得坚固，不患无为、庐郡无得手之日，目下且不必进兵。至嘱至嘱。张泮山于九月三日殁于彭泽舟次，灵柩现来安庆。余于今日释服。顺问近好。

721．致沅弟九月十八日申正

极盛之时当格外小心。

沅弟左右：

接十五、十七二信，知有荻港坏船之险，又有泥汊破垒之捷。船不善避洄溜，往往失事。要之，舵工生也。泥汊既得，是一大可喜事。舫仙等遽行进兵，吾犹以无米为虑。李少山在汤家沟，此间送信去，日内风逆，恐不能速到。前报解七万之外，又有毛中丞报解一万，湖北报解二万，均因风大不能速到，忧灼之至。余今日登城周视，并至宝塔尖，弟所布置守事均妥。

孙澍人病请回籍，今日起程。陈心泉今日接印。季弟今日甚好，但求明日不发耳。淮扬水师上游无来者，亦以风逆之故。极盛之时，每虞蹉跌，弟当格外小心。顺问近好。

722．致沅弟九月二十日巳正

打无为州，不能从裕溪口进。

沅弟左右：

二十日巳初接十八早荻港来缄，具悉一切。

淮扬水师，除东门宝塔下一营查巡厘卡，东流一营驻防该县兼走杂差外，余皆〈在〉上游未来。待其到时，即饬令赴下游泥汊一带。蔡国祥一营，前接弟信，令其在铜陵对岸之刘家渡拖堤入白湖、黄皮湖，余已札饬速去，此刻不便改饬赴无为州，朝令夕改也。王明山等攻打无为州，不知从何处进口？若进裕溪口，则断断不可。该处口门最窄，两岸有陆贼，中间无贼驳船，恐水师深入吃亏。各营官皆有勇无谋，弟于水师亦系外行，切莫乱出主意，致误水中大局。除裕溪口之外，他处或易于进兵，余不遥制也。

廉令禀阅过，陈守甫于十八接印。租课归本府，决非陈手之事。廉亦糊涂，或信书吏局绅之言，不甚了了，候再查明。潜山所办撑木，余昨告首府，归余处发经费矣。季弟病已全愈。极盛之际，办事宜加倍小心。至嘱至嘱。顺问近好。

723．致沅弟九月二十二日午刻

关于当前军事的六条答复。

沅弟左右：

二日未接弟信，正深系念，兹接十九日信，慰悉一切。应复之事，条列如左：

一、守住庐江，余已大喜大慰，再破泥汊口，更为心满意足。以后神滕河、无为州纵不遽破，亦不要紧，弟进兵宜稳，不宜过急。

一、水师进巢湖，弟来信仍须由运漕、东关、巢县，则是白湖不通巢湖，与余向所闻者相同。余前思在盛家桥造船者，正职是故。昨信不肯令水师进裕溪口者，亦职是故也。弟信言须待无为州克复与否再行定计，甚是甚是。如陆军不能克城，弟不必强水师多进小河。

一、淮扬水师今日有三营到皖，领齐子药，明日即令二营赴下游。以余计之，此刻下游实无须多船耳。至嘱水师谨慎战守一节，兹余写一信，望弟交李、王二镇手收。

一、余因闻湖北润帅灵柩月底回湘，已将礼专人送去。弟与季弟之礼，将来送益阳可也。对联包做不包写。饷十万，无一到者，悬盼悬盼，实对前敌陈、刘诸人不住。

一、徐福系余遣散之弁勇，有护票为据。彭泽距东流仅百余里，吕令不就近来余处禀询真伪，而遽妄杀二十余命。不惟徐福不服，余亦恶其专擅。魏柳南信，一面之词，不足据也。

一、顷又接弟二十日申刻信，知无为州业已克复，欣慰之至。从此安庆固于苞桑矣。然巢县未破，水师恐仍难进巢湖，望弟与马玉堂熟问情形，再筹水师清巢湖之法。余不一一。顺问近好。

724．致沅弟九月二十三夜

克无为后，宜专讲防守江面。

沅弟左右：

二十三日巳刻接二十一早无为城内发信，慰悉一切。守住庐江，吾已欢天喜地，不料竟克无为，从此可以图裕溪口，可以打运漕镇，可以谋西梁山，可以肃清巢湖，皆以无为州为根本，何幸如之！吾于七月及中秋前，深冀得安庆后并庐、无二城而得之，以庐作上游藩篱，以无作富强基趾。至中秋后，已不敢作此侥幸之想，今竟如愿相偿。从此水陆皆宜休息，不可再言进取一步，专讲防守江面。另造小舢板，放入巢湖之内，明岁春水涨时，湖船从黄落河打出，江船从裕溪口打入，必可得手。

东征局五万已于今日解大通李少山处，赣局三万竟被省截留支发鲍军，此间更窘矣。季弟今日微畏冷，片刻即愈。弟在下游，须将水陆布置十分妥当乃归皖也。顺问近好。

725．致澄弟九月二十四日

沅甫破无为州城极为顺利。

澄弟左右：

二十一日接弟九月初二日在县城发信，二十二日接八月二十六在省城发信，具悉一切。

毛公、恽公皆认真做好官，崇尚廉介，吾乡之福也。

此间九弟一军，于十六夜破泥汊贼垒，十九破神塘河贼垒，二十日破无为州城，极为顺手。该州可富可强，占江面三百余里，下距金陵亦三百余里。此后大江两岸根基较固。九弟布置妥善，即回安庆。惟受恩深重，今冬不宜又回籍耳。

余日内尚属平安。惟疮痒深以为苦，往往遍体爬搔，彻夜不眠。季弟自十三日来余公馆，发疟疾二次，至十八日而大愈。

各处军事均称平稳。惟寿州被苗沛霖围困，旦夕必破，大为可虑。顺问近好。

国藩手草

726．谕纪泽九月二十四日

批示所作之凡例并嘱女于归勿奢侈。

字谕纪泽儿：

昨见尔所作《说文》分韵解字凡例，喜尔今年甚有长进，固请莫君指示错处。莫君名友芝，字子偲，号郘亭，贵州辛卯举人，学问淹雅。丁未年在琉璃厂与余相见，心敬其人。七月来营，复得鬯谈。其学于考据、词章二者皆有本原，义理亦践修不苟。兹将渠批订尔所作之凡例寄去，余亦批示数处。

又寄银百五十两，合前寄之百金，均为大女儿于归之用。以二百金办奁具，以五十金为程仪，家中切不可另筹银钱，过于奢侈。遭此乱世，虽大富大贵，亦靠不住，惟勤俭二字可以持久。又寄丸药二小瓶，与尔母服食。尔在家常能早起否？诸弟妹早起否？说话迟钝、行路厚重否？宜时时省记也。

涤生手示

727．致沅弟九月二十五日

望以信函安慰多隆阿。暂不取运漕、巢县。

沅弟左右：

二十四夜接二十早泥汊口来信，此〔比〕二十一日之信后到三日之久。

多公信来，日内呕血甚多。此人劳苦太过，病恐难于速愈。又安庆克城，人人优奖，惟多公尚嫌其薄。弟当以信函慰之，或能亲往看视亦好。

昨日到家信各件，兹专原足送上。少荃、仙屏、凯章三人于二十四日到此，梅小岩于二十一日到此，张伴山之灵柩于十六日到河下，万篪轩、史士良、勒少仲三君闻一二日可到，渐有热闹之意。李、王二镇水师，究竟坚劲可恃否？望弟细察。即问近好。

正封函间，接二十二早来信，并公牍俱悉。运漕可乘机取，巢县亦未始不可乘机攻取。吾意取之易而守之难，目下且专守庐江、无为二处，稍息兵勇之力，亦稍抑其矜情躁气，待水师肃清巢湖后，运漕、巢县皆囊中物耳。吾于水师实不放心也。又行。

728．致沅弟九月二十六日辰刻

对水师进攻巢县不放心。

沅弟左右：

昨日交走家信人寄一缄，计到无为必不甚速。

接李济清等禀，知水师即日进攻巢县，余甚不放心。盖水师向本骄傲，又得数次小胜，则全是矜情躁气，偶然小挫，则怯态毕露。运漕一带港汊纷岐，一有不慎，则草木皆兵。弟欲调度水师，无但取其长而忘其短，总以看明支河小汊为第一义。陆师亦宜守住庐江、无为，不宜再进。特此再嘱。

湖北饷银闻已直解李少山处，前敌固极要紧，此间守城六营亦贫甚也。顺问近好。

729．致沅弟九月二十六夜

攻下运漕镇后的军事调度。

沅弟左右：

二十六夜二更接二十三夜信，知二十三日申刻克复运漕镇，欣慰之至。此镇为南北之枢纽，贼中之脏腑既已得之，不可不竭力守之。兹将此间调度条列如左：

一、淮扬水师二十四日已派陈东友、成俞卿两营下去，兹又添赖荣光、阳利见两营前赴运漕，请少荃亲自带之以行，明日起程。渠在该处极熟，可与弟及昌岐面定防守之法，且可就地筹饷。

一、陆师有张遇春一营现扎祁门，系余所招，皆无为、运漕之勇丁。现亦调归江北，大约十月初可到。

一、开成桥、盛家桥等处似宜扎营，以通无、庐之气。现函商多公，请渠派二千人守庐江，腾出弟兵进守他处，不知渠允否。即候近好。

730．致沅弟九月二十九日午刻

告近来各项军事安排。

沅弟左右：

二十九日午刻接二十五日辰刻来缄，具悉一切。所应告者，条列如左：

一、少荃本拟二十七八起程赴运漕，因此间奏折应办者多，无人代笔，不得不留少荃在此略为清理，望弟并告昌岐知之。

一、来信言守运漕只要水师三营，守仓头、无为及神塘河共须三营。计昌岐前已带邓万林、王东华、蔡东祥三营，昨又发去陈东友、成俞卿、赖荣光三营，恰合六营之数，望弟与昌岐妥为布置。所有北岸内江内湖，即责成昌岐防剿。

一、李与吾前此禀请添营，余批准添二三营。此时北岸无为、运漕皆为我有，与吾处似可不必多添矣。万石臣一营业已添归与吾部下，其蔡国祥一营应否添归与吾部下？抑或仍令隶柱堂部下？请弟与柱堂面商定夺吾意仍令隶王。

一、运漕既得，则下打裕溪，上打巢县，皆是一串之事。吾意思调南岸之兵三千来经营此两处，不知可否？

季弟日内全好并告。即问近好。

731．致澄弟十月初四日

告江南江北敌军情形。

澄侯四弟左右：

日来未接弟信，想五宅平安。

此间一切尚顺。九弟于二十日克复无为州，二十三日克复运漕镇，一路布置妥当，又于十月初一日回安庆省城。江北之贼，现仅占庐州、巢县二城，江南之贼各立门户，不肯帮助北岸，计江北肃清尚不甚难。惟恐其勾结捻匪，勾结苗逆，又致蔓延为患耳。自新主继序以来，八、九两月英夷退出广东省城，楚军克复安庆省城，又江西、湖北两省肃清，气象颇好。闻大行皇帝梓宫于九月二十三日奉移进京，新主于十月初九日登极。从此否去泰来，寰宇安，则中外臣民之福也。

余身体平善。今年自三月以来，因疮疾未服补药，精神尚能支持。九弟拟于日内旋湘。此间诸务，家中可以放心。九月日记付去查收。即问近好。

732．致季弟十月初十日

彭玉麟于今日午刻抵皖。

季弟左右：

专使至，得糯酒羊肉，谢谢。弟恙闻已全愈，尤以为慰。

雪琴于今日午刻抵皖，余率府县出城迎接，渠已轻装步行，先入城至余公馆矣。春霆亦于昨日到此。雪琴已补安徽巡抚，而渠意尚欲力辞。余以渠与我志同道合，劝之勿辞。

弟所保亲兵营官，沅弟与少荃亦曾说过。余因其所管之事太多，一当营官，则他事须另觅替人，故未之许。弟病初愈，宜节饮食，慎风寒。至嘱至嘱。顺问近好。

733．致季弟十月十四日

谈与字并告苗沛霖攻下寿州。

季弟左右：

接十二日信，具悉一切。写字一纸有秀劲之气，若常写不间断，必有猛进之时。余自八年起，每日用油纸摹帖，不甚间断，近日常常长进。弟亦可用油纸试摹也。

寿州于二十六日失守。苗练进城，不杀翁中丞，求翁奏明渠是报仇，并非叛逆云云，想翁公必不允许矣。

龙三表弟来数日，思至弟处一行。十一日余未见一客。《劝诫浅语》再发五本查收。即候近好。

734．致澄弟十月十四日

大女二女婚嫁宜及时早办。癣病如常，彻夜不寐。

澄弟左右：

十二日易汉山等来，接弟九月二十夜一缄、二十二早一缄。又朱凤四、唐界山等先后到营，接纪泽母子三缄，系九月二十、二十五日所发者。均悉一切。

大女与袁家喜期，既定腊月初三，即可不必再改。大乱之世，婚嫁宜及时早办。六十侄女、七十侄女喜期已定否？二女儿喜期，余托沅弟在长沙与陈世兄面定也。诸女及儿妇所作鞋等件收到，均尚适用。鞋底若不用牛皮，更合用耳。

此间军事平安。鲍春霆已到五日，将以月底进攻宁国、石埭之贼。初七八复破羊栈岭。闻业经逐击而出，不知确否。余身体平安。惟疮久不愈，癣疾如常，夜间彻晓不寐，手不停爬。人多劝买一妾代为爬搔。季弟代买一婢，现置船上居住，余意尚未定。大约此是积年痼疾，非药饵所能愈，亦非爬搔所能愈也。十一日全未见客，心绪常不免郁闷，幸办事尚不间断耳。

纪泽所作《张良李泌论》，命意极好，惜措词多不圆稳。功名之地，古人所畏，余亦常存临深履薄之念。

沅弟已到家否？余本日发一奏片，兹先行抄回。顺问近好。

国藩手草

735．致澄弟沅弟十月二十四日

与沅甫商量救上海之危。

澄、沅两弟左右：

日来未接家信，不知澄弟已自衡归里否？沅弟已过武汉否？

此间军事如常。十五日四眼狗水陆上犯运漕，被我军击退，杀贼颇多。李与吾自白茅嘴来打接应，亦擒斩数十人，夺旗数十面。此后东关、运漕、无为三处或可放心。浙事日棘，绍兴业已失守，杭州恐亦难保。今冬明春皖南必极危急，上海亦危如累卵。上海富甲天下，现派人二次前来请兵，许每月以银十万济我，用火轮船解至九江，四日可到。余必须设法保全上海，意欲沅弟率万人以去。已与请兵之官商订，定渠买洋人夹板船数号，每号可装三千人。现已放二号来汉口，不过放五号来皖，即可将沅弟全部载去。目下专主防守上海一隅，待多破庐州、鲍破宁国后，渠两军会攻金陵，沅弟即可由上海进攻苏、常。不知沅弟肯辛苦远行否？如慨然远征，务祈于正月内赶到安庆，迟则恐上海先陷。如沅弟不愿远征，即望代我谋一保上海之法，迅速回信，由毛中丞排递寄来。至要至要。

饷项近日略裕，前敌不至饥乏。谢恩折明日始派差进京。沅弟折稿先抄去一阅。顺问近好。

国藩手草

736．致季弟十一月初四日

告刘霞仙等人署职及石达开出广西。

季弟左右：

初三日接来信，具悉一切。闻池州有青阳之贼来犯，不知直扑城垣否？九弟至岳州有信来，兹付去。弟寄澄、沅信，今日可送家也。

刘霞仙署四川布政使，江味根署贵州巡抚，刘岘庄署广东按察使，湘乡、新宁二县可谓极盛。石达开又自广西窜出，约五六万之众，大抵由湖南窜江西耳。

余夜间稍能成寐，或是日内服生地之效，癣痒则未能少减。顺问近好。

737．致澄弟沅弟十一月初四日

八君子辅政，中兴有日。沅甫将膺封疆，宜广学识严操行。

澄、沅弟左右：

二十七日接家信：澄弟一件、纪泽一件、沅弟在武昌所发一件。初一日接沅弟岳州发信。具悉一切。澄弟以狐裘袍褂为我贺生日，道理似乎太多达 ⁽¹⁾ 。余在外多年，惟待家庭甚薄，亦自有一番苦心。近日两弟待我过厚，寸衷尤觉难安。沅弟临别时，余再三叮嘱此层，亦以余之施薄，不欲受厚；且恐彼此赠送丰厚，彼此皆趋奢靡。想弟已喻此意矣。

沅弟信中决气机之已转，世运之将亨，余意亦觉如此。盖观七月十七以后，八君子辅政，枪法尚不甚错，为从古之所难，卜中兴之有日。特余忝窃高位，又窃虚名，遐迩观瞻，深以为惧。沅弟不特不能幅巾归农，且恐将膺封疆重寄，不可不早为之计。学识宜广，操行宜严，至嘱至嘱。余为遍身癣痒所苦，不能再有进境，深以为愧。泽儿要算学诸〈书〉 ⁽²⁾ ，余于近日派潘文质送南五母舅回籍，即带书至家。顺问近好。

兄国藩手草

————————————————————

(1)  “达”字抄本删。

(2)  据抄本补。

738．致季弟十一月初八夜

令程、罗进守三河，吴竹庄往守庐江。

季弟左右：

上半日接来信，顷又接本日午刻信，具悉一切。

三河之复，闻系贼匪自遁，未闻多都护派兵进剿也，程、罗禀中亦未言出队。现拟令程、罗二军进守三河，派吴竹庄团防二营往守庐江。以理揆之，三河既遁，想庐州、巢县之贼亦难坚守，事机大有可乘。惟陈舫仙丁内艰，闻即日须回籍治丧，运漕前敌无人经理统率，深为可虑。

余日内疮癣奇痒，深以为苦并告。顺问近好。

739．致澄弟沅弟十一月十四日

历述浙皖军情，望沅甫正月来皖赴援上海。邓寅皆不可去东皋书院。

澄、沅弟左右：

王采六等来营，接澄弟十月二十三日信并纪泽一禀，知家中五宅平安。又得赵玉班寄季弟信，知沅弟于十月二十八自长沙还家，竟可赶上初三祭期。至慰至慰。

此间军事平安。三河之贼于初六日无故自退，或与庐州贼目不和，或别有诡谋，均未可知。余令振字、开字两营移守三河伪城，而派竹庄之千三百人接守庐江，均札归多都统就近调度。竹庄十三日自安庆开差，十七可至庐邑，不知振、开两营果能守三河要隘否？如守得坚定，则庐郡、巢县亦或易于得手。

浙江自绍兴失守后别无确信，闻宁波继陷，杭城被围，可危之至！余奏请左寺堂由广信、衢州援浙，又调鲍春霆进攻宁国。宁国距杭仅三百里，亦可掣浙贼之势，坚杭人之心。第目下均尚未拔行，不知赶得及否？

江苏、上海来此请兵之钱调甫，即前任湘抚钱伯瑜中丞之少君也，久住不去，每次涕泣哀求，大约不得大兵同行即不还乡，可感可敬。余前许令沅弟带八千人往救，正月由湘至皖，二月由皖至沪，实属万不得已之举。务望沅弟于年内将新兵六千招齐，正月交盛南带来，沅则扁舟先来，共商大计。吾家一门受国厚恩，不能不力保上海重地。上海为苏、杭及外国财货所聚，每月可得厘捐六十万金，实为天下膏腴。吾今冬派员去提二十万金，当可得也。陈舫仙丁内艰，家无兄弟，本应给假回籍治丧，吾因运漕吃紧之地，批令待沅弟来再行给假。兹将原批暨信抄阅。望沅弟正月到皖，则余不甚失信。至要至要。

东皋书院请山长，让邓寅兄去，万万不能。余自咸丰八年即与寅兄订定，请其教科一五年。科一甫十四岁，岂可遽至书院，习为浮荡？明年决请寅兄再教之，并请带之出考，与邓世兄同寓。科四、科六未请得有恒之师，耽误光阴，余甚不放心。沅弟回家，余嘱其以此事为重，不知现已延请何人？或明年即令科四、科六从邓师读书？或癸亥年延邓师于大夫第连教数年？总之，师之有恒者极为难得。邓师在兄弟处，无论何家，皆大有益于子侄。公之书院，则为益反小，可不必也。邓师脩金，应行酌增之处，望两弟与纪泽母子商定，余必付回。梁侄生女，贺贺。

余身体平安，惟疮癣之痒迄不能愈，娶妾之后亦无增减。陈氏妾入室已二十日，尚属安静大方，但不能有裨于吾之病耳。纪泽所呈寿叙及诗亦尚稳适，惟藻采太少，又欠风韵。试取庾子山《哀江南赋》熟读百遍，当引出情韵，有情则文自生矣。顺问近好。

兄国藩手草

正封缄间，接奉廷寄谕旨，兹先行抄寄一阅。涤翁道理未免太多矣。即日当专折辞谢，不敢当此重权。昔太无权，今太有权，天下事难得恰如题分也。兄又草。

740．致季弟十一月十四日

告摹帖之方法。

季弟左右：

五舅父归，接弟信，辨“爱人以德”四字之不确。十三日又接十二夜两信。具悉一切。

吾兄弟三人在外，一人归尚不着迹，两人归则嫌太多。吾心中恐弟遽归，故以希帅之批待沅来为是。

油纸摹帖，初为之，则写次行而首行未干，揩摩墨迹，狼藉满纸，迨摹习稍久，则手腕不甚粘滞，纸上墨迹自少矣。弟习油纸，即以此自试效验可也。

巢县铜林闸之贼果有投诚之意否？余身上痒尚未愈并告。即问近好。

741．致季弟十一月十七日

以不归家为妥。此刻无兵力援江苏。

季弟左右：

接十五夜信，具悉一切。弟之归家，若从一身人伦之道上起见，则兄久以为虑，弟尽可径行归去，不必问希帅之准与不准，余必专缄与希帅说明。若弟能早得嗣续，则举家相庆，而考妣亦含笑于九京。枞阳两营，余尽可就近照料，纵鄂饷不足，隋太守亦可少为接济。除此一事而外，弟仍以不归为妥耳。

江苏请援，至少亦须八千人乃能往救，此刻实无此兵力。无论少荃在余处帮办奏折，不能分身前往，即少荃可往，亦无兵可带。下游苏、杭糜烂，可忧可愧。顺问近好。

742．致澄弟沅弟十一月二十四日

望沅甫速招勇来皖赴江苏下游。并告京师太后垂帘听政事。

澄、沅弟左右：

沅弟十月二十六七自长沙发信，澄弟自湘乡发信并寄张父台联幅各纸，沅弟亦寄四纸，具悉一切。

此间日内平安。三河复后，余派振、开两营往守，吴竹庄团防营替守庐江，十九日到防，开营二十一日全赴三河。另札将吴、罗、程归多都护调度。运漕等处日内如故。以理揆之，环巢湖四面庐郡及舒、庐、无、巢五城，运漕、东关、三河三隘，八者，官兵已占其六，想贼并此二者亦不能久守矣。惟浙江危急，上海亦有唇齿之忧，务望沅弟迅速招勇来皖，替出现防之兵，带赴江苏下游，与少荃、昌岐同去。得八千陆兵、五千水师淮扬水师，必能保朝廷膏腴之区，慰吴民水火之望。弟言银钱枪炮须咨湖南，顷已咨行矣。公牍应行知弟处者，已有两月未行。此后照常行知也。

京师十月以来，新政大有更张。皇太后垂帘听政，前此受遗赞襄之八人者，肃斩决，郑、怡赐自尽，穆军台、匡、景、杜、焦革职，恭王议政居首，桂、周、宝、曹入军机，中外悚肃。余自十五至二十二日连接廷寄谕旨十四件，倚畀太重，权位太尊，虚望太隆，可悚可畏。浙事想已无及，但求沅弟与少荃二人能为我保全上海。人民如海，财货如山，所裨多矣。庐、巢一克，余与弟中无梗隔，事局尚可为也。

疮癣奇痒未愈，而近数夜稍能成寐。饮食如恒，家中不必挂念。顺问近好。

兄国藩手草

外《说文斠诠》八本寄与纪泽儿。

743．致澄弟沅弟十二月初四日

告沅甫赏头品顶戴，望感激图报，迅速回营。

澄、沅弟左右：

十月二十八日唐介寿来，接两弟初三、初六各一件，又纪泽母子各一件。十二月朔日又接沅弟十九日信，系由毛中丞处排递而来。具悉一切。

二女儿招赘，即在黄金堂本宅办理较为易成，不必另择屋也。邓先生事，余前信已说及，断不可让与东皋书院。壬戌年仍教科一，癸亥年教科四、六可也。

无为、运漕之捷，沅弟仰蒙皇上特恩，赏给头品顶戴。前此骆、胡、王、薛诸人，皆以巡抚而赏头品顶戴，今弟以记名臬司获此殊恩，宜如何感激图报？务望迅速回营，不可再在家中留恋。其谢恩折，余在营中代办代写代发。弟不肯赴上海，亦系量力而行。余已别有位置，另纸详告。浙江危急之至，闻次青往救省城，不知有济否。另股贼绕徽州而窜屯溪，祁门、婺源、景镇皆可危虑。鲍军由池州进青阳及运漕等处均平安，可以放心。顺候近好。

国藩手草

744．致季弟十二月十二日

徽州日内被围，情况紧急。

季弟左右：

来信并少鹍信阅悉。

此间有潘都司曾告假，去宁国寻家眷名梁柱，澧州人，去秋自宁国逃出。余给一札，令便探芜湖贼情。十日前归来，无说及投诚等事。徽州日内被围紧急，不知云岩救得上否？

沅信二件附寄照收。顺问近好。

745．谕纪泽十二月十四日

寄银为二女奁资。

字谕纪泽儿：

接沅叔信，知二女喜期，陈家择于正月二十八日入赘，澄叔欲于乡间另备一屋。余意即在黄金堂成礼，或借曾家垇头行礼，三朝后仍接回黄金堂。想尔母子与诸叔已有定议矣。兹寄回银二百两，为二女奁资。外五十金，为酒席之资，俟下次寄回亦于此次寄矣。

浙江全省皆失。贼势浩大，迥异往时气象。鲍军在青阳，亦因贼众兵单，未能得手。徽州近又被围。余任大责重，忧闷之至。疮癣并未少减。每当痛痒极苦之时，常思与尔母子相见，因贼氛环逼，不敢遽接家眷。又以罗氏女须嫁，纪鸿须出考，且待明春察看。如贼焰少衰，安庆无虞，则接尔母带纪鸿来此一行，尔夫妇与陈婿在家照料一切。若贼氛日甚，则仍接尔来此一行。明年正二月，再有准信。纪鸿县府各考，均须请邓师亲送。澄叔前言纪鸿至书院读书，则断不可。

前蒙恩赐遗念衣一、冠一、搬指一、表一，兹用黄箱送回宣宗遗念衣一、玉佩一，亦可藏此箱内，敬谨尊藏。此嘱。

涤生手示

746．致澄弟沅弟十二月十四日

杭州失守。沅甫务须星速前来，助保上海。

澄、沅弟左右：

日来未接家信，不知走信之夫从何处耽阁。

此间军情如常。闻杨逆辅清围逼徽州，攻扰三面，幸西门尚通接济。已调朱云岩由岭外回援，又调左部速援，并请季翁亲来，不知赶得及否。

浙江省城竟于十一月二十八日失守，兵民六十万人，食尽而破，大约半死于饿，半死于兵，存者无几。吾奉命兼辖浙江，不能解此浩劫，愧愤何极！浙抚想必简左帅，吾当奏请简蒋芗泉为浙江藩臬，或令带五六千人，即可独当一路。上海一县，人民千万，财货万万，合东南数省，不足比其富庶，必须设法保全，拟令少荃带水陆各五千人前往。程学启之千人，拟即拨交少荃带去。余之亲兵营，亦令韩正国带之随去。沅弟开年务须星速前来，能于二月十五以前赶到，少荃尚未启行，诸事面商更好。其程学启处，望弟写信谆嘱，令其听少荃之节制调度。吾家受国厚恩，吾为江督将近二载，尚无一兵一将达于苏境，上愧对朝廷，下愧对吴民。此次若不能保上海，则并获罪于天地矣上海已解来饷银十万，闻年内再有十万解来，无非望我援救耳。总望沅弟多方设法，助我保守上海，为恢复三吴之张本，千万千万。顺问近好。

747．致季弟十二月十四夜

徽州当可坚守。

季弟左右：

昨夜得手信，具悉。家信已于今日寄去矣。徽州有初八日获胜之信，又已解银万七千两、米八百余石入城，当可坚守。惟浙江失守，败兵尽在徽、祁经过，亦可虑也。复问近好。

748．致澄弟沅弟十二月二十四日

告近来军事情况。

澄、沅弟左右：

二十二日接两弟初四五日信并纪泽在县城所发一禀，知大女在袁家姻事已完，一切平顺，五宅眷口清吉，至以为慰。此间诸事有应详告沅弟者暨家事应商者，条列如左：

一、腊月内解李少山大通粮台银八万两，发皖城张、李、熊、萧等营壹万六千余两，俱足一月满口粮。保举饬知四千余道，皆于二十一日印齐交罗麓森送去分发，应皆可欢喜。过年鲍军亦发银九万，较弟军稍优渠少二千人。因弟军有厘卡，稍资津贴也。

一、大通盐局钱局尚未禀复，闻将仍旧开设，无为州捐已停止。葛培因札办新河口厘局青帘厘卡，月收钱百二十七串，出钱反多一串，已札停矣。

一、徽州自初五六日被杨逆大股围攻，老湘于初八日获一胜仗，十六日获一胜仗。朱、唐赴援，十七日获一胜仗。目下粮道尚梗，幸左帅派四千人来援，十九日可与朱、唐会合，或可解围。

一、沅弟不肯赴上海，余亦决不相强。惟将程学启拨与少荃，系属万不得已之举，请弟飞缄谕程知之。闻上海每月实可筹银五十万两，不忍坐视其沦陷也。弟来皖，亦不可迟二月间。多军进庐州，弟军即进攻巢县、含山、和州，如巢县得手，和、含易下，则直达金陵矣。南岸江、皖千荆万棘，北岸贼势极衰，机有可乘，弟切不可太迟滞。

一、沅弟头品顶戴谢恩折尚未发，因恐弟托筠仙、意城办发也。待弟信到，余即代办代发也，折尾声明交臣兄附驿驰奏云云。弟之体固弱，然历年服补药亦太多。目前处弟之地位，除壹力向前勤劳王事，别无二计，身之病否，家之安否，均当看轻。余详抄寄奏章谕旨中，不尽及。顺问岁祉。

749．致季弟十二月二十七日巳刻

谢送肥羊。新年来省不可冒风寒。

季弟左右：

得手函，承送肥羊，欢喜谢谢。《江南通志》，余在京曾买一部，弟又得佳本，或明年均饮马秦淮乎？新年弟来省，总以大晴天为定，断不可冒风寒也。徽州日内危急，极以为念。即颂岁祉。

人名索引

二画

丁义方

丁叙忠（秩臣）

三画

万　泰

万启琛（箎轩）

马丙昭

四画

王　维

王　鼎

王　錱（璞山）

王人树

王引之（伯申）

王开琳

王文瑞（钤峰）

王吉云

王安石（介甫、半山）

王兆琛（西舶）

王有龄

王孝凤

王明山

王念孙（怀祖）

王待聘（率五）

王闿运（壬秋）

王梅村

王梅炎

王雁汀

王道嶐

王德榜

王翰臣

韦志浚（俊、堂）

元好问（遗山）

牛　鉴

毛鸿宾（寄云）

方　苞（望溪）

文任吾（希范）

文辅卿

邓汪琼（寅皆、瀛皆）

邓星阶（辛阶）

邓铁松

邓辅轮（弥之）

孔　丘（孔子）

五画

甘　晋（子大）

古隆贤

左　思（太冲）

左宗棠（季高）

左景乔

龙见田

龙启瑞（翰臣）

龙皞臣

石达开

厉伯苻

帅远（逸斋）

田敬堂

史士良

冯玉珂

冯卓怀（树堂）

归有光（震川）

司马迁

司马相如

六画

扬　雄（子云）

成大吉（武臣）

成俞卿

成章鉴

朱　熹（朱子）

朱云章

朱心泉

朱石樵（石翘）

朱尧阶

朱衣典（衣点）

朱岚轩（岚暄）

朱金权

朱南桂（芳浦）

朱品隆（云岩）

朱惟堂

朱峻明

朱宽义

朱啸山

乔松年（鹤侪）

乔新农（晋芳）

廷芳宇（桂）

伍华瀚

向　荣

任　昉

伊里布

多隆阿（礼堂）

庄　周（庄子）

刘　向

刘　蓉（霞仙）

刘于浔（养素）

刘长佑（印渠）

刘午峰

刘为章

刘东屏

刘仙石

刘仙桥

刘连捷（南云）

刘坤一（岘庄）

刘杰人

刘官芳

刘玱林（沧林）

刘国斌

刘星房

刘峙衡

刘继振

刘培元

刘隐霞

刘曾撰

刘镜湖

刘馨室

江　永（慎修）

江　淹

江东海

江达川

江味根

江忠源（岷樵）

汤　鹏（海秋）

祁宿藻（幼章）

讷尔经额

许吉斋

许振祎（仙屏）

毕金科

阳利见

阮　元（芸台）

孙芝房

孙星衍（渊如）

孙阆青

孙筱石

孙澍人

孙鳌舟

七画

苏　轼（子瞻、东坡）

杜　甫

杜兰溪

杜受田（芝农）

杨名声

杨秀清

杨岳斌（载福、厚庵）

杨辅清（雄清）

杨镇南

李　白

李　桓（黼堂）

李　邕（北海）

李　榕（申夫）

李子彦

李元度（次青、次卿）

李云麟（雨苍）

李世贤

李石梧

李成谋（与吾）

李如篦（竹坞、竹屋）

李秀成（寿成）

李作士（少山）

李佛生（笏生）

李金旸

李孟群（鹤人）

李卿云

李辅朝（相堂）

李商隐（义山）

李鸿章（少荃、少泉）

李续宜（希庵）

李续宾（迪安、迪庵）

李碧峰（笔峰）

李瀚章（筱荃、筱泉、小泉）

严树林（渭春）

劳崇光（辛阶、辛陔）

吴文熔（甄甫）

吴廷栋（竹如）

吴坤修（竹庄）

吴退庵

吴翔冈

吴嘉宾（子序）

何　栻（廉昉、廉舫）

何绍基（子贞）

何桂清（丛山、根云）

佘星焕

余会亭

邹云阶（云陔、芸陔）

邹至堂

邹柳溪

邹墨林

汪觉庵

沈葆桢（幼丹）

沈鹤鸣（崔鸣）

宋国永（长庆）

宋湘宾（芗宾）

邵位西

邵蕙西

张　吟

张　芾（小浦、筱浦、筱辅）

张　奎（星垣）

张光明

张光照

张运兰（凯章）

张秉钧（小山）

张岳龄

张国樑

张泮山

张胜禄

张湘纹

张楠皆

陆　游

陆建瀛（立夫）

陈　艾（虎臣）

陈　湜（舫仙）

陈　鼐（作梅）

陈士杰（俊臣）

陈大富（馀庵）

陈开恕（煦）

陈氏妾

陈心壶

陈玉成 ⁽¹⁾

陈东友

陈尧农

陈体元

陈伯符

陈孚恩

陈启迈（竹伯）

陈愚谷

陈源兖（岱云）

陈源豫（季牧）

陈焯墀（谷堂）

八画

武明良

苗沛霖

林凤祥

林则徐（文忠）

林秀山

林启荣

林绍璋

林昆圃

欧阳询

欧阳修（永叔）

欧阳兆熊（晓岑、小岑、筱岑）

欧阳牧云

欧阳凝祉（沧溟）

易芝生

易念园

易敬臣

罗　萱（伯宜）

罗大纲

罗汝怀（研生）

罗芸皋

罗苏溪

罗茂堂

罗泽南（罗山）

罗逢元

罗惇衍（椒生）

罗筠皋

和　春（雨亭）

季仙九

金安清（眉生）

金国琛（逸亭）

金竺虔

金耀南

周之翰

周开锡（寿珊、寿山）

周天爵

周万倬（万晫）

周凤山（梧冈）

周华甫

周寿昌（荇农）

周岐山

周学浚（缦云）

周辑瑞（子佩）

庞际云（省三）

郑　奠

郑小珊（小山）

郑世任（莘田）

郑南乔（侨）

官　文（顺斋）

九画

赵克彰

赵孟頫（子昂、文敏）

赵焕联（玉班）

柏　葰

柳公权

柳宗元（子厚）

胡云阁

胡达轩

胡光伯

胡听泉

胡林翼（润芝、咏芝）

胡莲舫

胡家玉

胡恕堂

胡维峰

胡裕发

胡鼎文

胡蔚之

段玉裁（茂堂、懋堂）

钟人杰

钟音鸿（子宾）

俞岱青

胜　保（克斋）

奕　山

奕　

奕　经

恽世临（次山）

洪仁玕

洪秀全

贺长龄（耦耕、耦庚）

贺少庚

贺礼庚

姚　鼐（姬传）

姚秋浦

骆秉章

十画

秦蕙田（味经）

班　固（孟坚）

袁　枚（简斋）

袁甲三（午桥）

袁秉桢（臾生、榆生）

袁铁庵

袁漱六

耆　英

耆　善

耆　龄

都兴阿（直夫）

莫友芝（子偲）

莫善徵

贾　山

贾　谊

夏小岩（少岩）

夏廷樾（憩亭）

夏家泰（阶平）

顾炎武（亭林）

晏端书（彤甫）

倭　仁（艮峰）

徐　浩（季海）

徐　陵

徐寿蘅（寿衡）

徐芸渠

徐柳臣

翁同书

高云亭

郭昆焘（意城、意诚、翊城）

郭嵩焘（云仙、筠仙）

郭霈霖（雨三）

席宝田（砚香、研香）

唐　鉴（镜海）

唐义训（桂生）

唐训方（义渠）

唐李杜（诗甫）

唐鹤九

唐蘋洲（苹洲）

凌问樵

凌荫庭（荫亭）

凌荻舟（笛舟）

诸殿元

陶　澍（文毅）

陶鹤汀

十一画

黄　倬（恕皆）

黄　冕（南坡）

黄　鉴

黄子寿

黄文金

黄正斋

黄仙垣

黄茀卿

黄荫山（印山）

黄秋农

黄庭坚（山谷）

黄莘农

黄翼升（昌岐）

黄麓西（麓溪）

曹西垣

梅伯言

梅启照（小岩）

梅钟澍（霖生）

萧辛五（莘五）

萧孚泗（信卿）

萧启江（浚川）

萧启源

萧捷山

萧锦忠（史楼）

常大淳（南陔）

庾　信（子山）

阎若璩（百诗）

梁俪裳

梁献廷（菉庄）

十二画

琦　善（静庵）

韩　愈（昌黎、退之）

彭山屺

彭玉麟（雪琴）

彭茀庵

彭毓橘（杏南、盛南）

塔齐布（智亭）

蒋益澧（芗泉、香泉）

蒋凝学（芝纯、之纯）

葛睪山（亦山）

喻吉山

程学启（方忠）

程桓生（尚斋）

普承尧（钦堂）

谢吉人

谢果堂（兴峣）

曾天养

曾丹阁

曾心斋

曾东阳（旸谷）

曾兴仁（受田、受恬）

曾纪寿

曾纪官

曾纪渠

曾纪梁

曾纪瑞

曾国兰

曾国芝

曾国蕙

曾香海

曾星冈（玉屏）

曾莘田

曾楚善

曾毅然

曾骥云（高轩、呈材）

曾麟书（竹亭、呈祥）

十三画

赖文光

赖文鸿

赖荣光

赖裕新 ⁽²⁾

虞世南

魁　玉

鲍　超（春霆）

鲍　照

鲍石卿

褚遂良

福　济

窦　垿（兰泉）

十四画

蔡贞斋

蔡国祥

毓　科

僧格林沁

廖钰夫

赛尚阿

十五画

黎樾乔（月乔）

潘　岳

潘兆奎

潘意卿

颜真卿

十六画以上

穆彰阿

戴　震

魏亚农

魏荫亭

说明：曾国藩的四个弟弟、两个儿子的名字，因出现次数太多，无索引必要，故不再列入。

编制者：静　远

————————————————————

(1)  信中有时写作“四眼狗”“狗逆”，是对陈玉成的诬称。

(2)  信中写作“赖剥皮”，是对赖裕新的诬称。

目　录

同治元年

001．致澄弟沅弟正月初四日

002．致沅弟正月十四日

003．谕纪泽正月十四日

004．致沅弟正月十八日

005．致季弟二月初二日

006．谕纪泽二月十四日

007．致季弟二月二十一日

008．致沅弟季弟三月初三日

009．致澄弟三月初四日

010．致沅弟三月初八日

011．谕纪泽三月十四日

012．致沅弟三月二十四日

013．致沅弟三月二十七日

014．致沅弟三月二十九日

015．致季弟四月初三日

016．谕纪泽四月初四日

017．致沅弟四月初四日

018．致季弟四月初五日

019．致沅弟四月初六日

020．致沅弟四月初八日

021．致沅弟四月十一日

022．致沅弟四月十二日

023．致澄弟四月十四日

024．致沅弟四月二十二日

025．谕纪泽纪鸿四月二十四日

026．致澄弟四月二十四日

027．致沅弟四月二十五日

028．致沅弟四月二十八日

029．致澄弟五月初四日

030．致沅弟季弟五月初七日

031．致季弟五月初八日

032．谕纪泽五月十四日

033．致沅弟季弟五月十五日

034．致沅弟季弟五月二十日

035．谕纪泽五月二十四日

036．致沅弟五月二十五日

037．谕纪鸿五月二十七日

038．致沅弟季弟五月二十八日

039．致沅弟季弟六月初二日

040．致澄弟六月初四日

041．致沅弟季弟六月初八日

042．致沅弟季弟六月初九日

043．致沅弟季弟六月初十日

044．致沅弟季弟六月十二日

045．致澄弟六月十四日

046．致沅弟六月二十日

047．致沅弟季弟六月二十二日

048．致沅弟六月二十三日

049．致沅弟季弟六月二十六日

050．致沅弟季弟六月二十九日

051．致沅弟季弟七月初一日

052．致沅弟七月初五日

053．谕纪泽七月十四日

054．致沅弟季弟七月二十日

055．致澄弟七月二十四日

056．致沅弟季弟七月二十五日

057．致沅弟季弟七月二十八日

058．谕纪泽八月初四日

059．致沅弟季弟八月初四日

060．致沅弟季弟八月初七日

061．致沅弟季弟八月二十一日

062．致澄弟闰八月初四日

063．致沅弟闰八月十六日

064．致沅弟闰八月十九日

065．致沅弟闰八月二十一日

066．致沅弟闰八月二十四日

067．谕纪泽闰八月二十四日

068．致沅弟九月初一日

069．致沅弟九月初二日

070．致沅弟季弟九月初三日

071．致澄弟九月初四日

072．致沅弟九月初四日

073．致沅弟九月初五日

074．致沅弟季弟九月初七日

075．致沅弟九月初八日

076．致沅弟季弟九月初九日

077．致沅弟九月初十日

078．致沅弟九月十一日

079．致沅弟九月十二日

080．致沅弟季弟九月十三日

081．致沅弟九月十四日

082．谕纪泽九月十四日

083．致沅弟九月十五日

084．致沅弟九月十六日

085．致沅弟九月十七日

086．致沅弟九月十九日

087．致沅弟九月二十日

088．致沅弟九月二十一日

089．致澄弟九月二十四日

090．致沅弟九月二十四日

091．致沅弟九月二十五日

092．致沅弟九月二十六日

093．致沅弟九月二十八日

094．致沅弟九月二十九日

095．致沅弟九月三十日

096．致沅弟十月初一日

097．致沅弟十月初三日

098．谕纪泽十月初四日

099．致沅弟十月初五日

100．致沅弟十月初八日

101．致沅弟季弟十月十二日

102．致沅弟十月十三日

103．致沅弟十月十三日

104．致沅弟十月十四日

105．谕纪泽十月十四日

106．致沅弟十月十五日

107．致季弟十月十六日

108．致沅弟十月十七日

109．致沅弟十月十九日

110．致沅弟十月二十日

111．致沅弟十月二十三日

112．谕纪泽纪鸿十月二十四日

113．致沅弟十月二十四日

114．致沅弟十月二十五日

115．致沅弟十月二十七日

116．致沅弟十月二十八日

117．致沅弟十一月初一日

118．谕纪泽十一月初四日

119．致沅弟十一月初四日

120．致沅弟十一月初六日

121．致沅弟十一月初八日

122．致沅弟十一月初九日

123．致沅弟十一月十一日

124．致沅弟十一月十八日

125．致沅弟十一月十九日

126．致沅弟十一月二十二日

127．致沅弟十一月二十三日

128．致沅弟十一月二十四日

129．谕纪泽十一月二十四日

130．致沅弟十一月二十五日

131．致沅弟十一月二十六日

132．致沅弟十一月二十八日

133．致沅弟十一月二十九日

134．致沅弟十二月初一日

135．致沅弟十二月初二日

136．致澄弟十二月初四日

137．致沅弟十二月初九日

138．致沅弟十二月初十日

139．致沅弟十二月十一日

140．致沅弟十二月十二日

141．致沅弟十二月十三日

142．谕纪泽十二月十四日

143．致沅弟十二月十五日

144．致沅弟十二月十七日

145．致沅弟十二月十八夜

146．致沅弟十二月二十夜

147．致澄弟十二月二十二日

148．致沅弟十二月二十三日

149．谕纪泽十二月二十四日

150．致沅弟十二月二十五日

151．致沅弟十二月二十七日

152．致澄弟除日

同治二年

153．致沅弟正月元旦

154．致沅弟正月初三日

155．致沅弟正月初七日

156．致沅弟正月初九日

157．致澄弟正月十一日

158．致沅弟正月十一日

159．致沅弟正月十三日

160．致澄弟正月十四日

161．致沅弟正月十四日

162．致沅弟正月十五日

163．致沅弟正月十八日

164．致沅弟正月二十日

165．致澄弟正月二十一日

166．致沅弟正月二十一日

167．谕纪泽正月二十四日

168．致沅弟正月二十四日

169．致沅弟正月二十七日

170．致沅弟二月初一日

171．致沅弟二月初二日

172．致澄弟二月初四日

173．谕纪泽二月初四日

174．致澄弟二月十四日

175．致沅弟二月十八日巳刻

176．致沅弟二月二十日

177．致沅弟二月二十二夜

178．谕纪泽二月二十四日

179．致沅弟二月二十五日

180．致沅弟三月初一夜

181．谕纪泽三月初四日

182．致沅弟三月初六日

183．致沅弟三月初八夜

184．致沅弟三月十二日

185．谕纪泽三月十四日

186．致沅弟三月十四日

187．致沅弟三月十六日

188．致沅弟三月十八日

189．致沅弟三月二十一日

190．致沅弟三月二十二日

191．致沅弟三月二十四日

192．致澄弟三月二十四日

193．致沅弟三月二十六日

194．致沅弟三月二十九日辰刻

195．致澄弟三月二十九日

196．致沅弟四月初一日酉刻

197．致沅弟四月初三日

198．致澄弟四月初四日

199．致沅弟四月初四日

200．致沅弟四月初六日

201．致沅弟四月初七日申刻

202．致沅弟四月初八日

203．致沅弟四月初十日

204．致沅弟四月十三日

205．致澄弟四月十四日

206．致沅弟四月十六日

207．致沅弟四月十九日辰刻

208．致沅弟四月二十一日午刻

209．致沅弟四月二十二日

210．致澄弟四月二十四日

211．致沅弟四月二十五日

212．致沅弟四月二十七日

213．致沅弟四月二十九日

214．致澄弟五月初一日

215．致沅弟五月初二日

216．致沅弟五月初四日

217．致澄弟五月初四日

218．致沅弟五月初四日

219．致沅弟五月初五日巳刻

220．致沅弟五月初七日辰刻

221．致沅弟五月初九日

222．致沅弟五月十四日

223．致澄弟五月十四日

224．致沅弟五月十六日

225．谕纪鸿五月十八日

226．致沅弟五月二十一日

227．致沅弟五月二十二日辰正

228．致沅弟五月二十三日

229．致澄弟五月二十四日

230．致沅弟五月二十五日

231．致沅弟五月二十六日

232．致沅弟五月二十九日

233．致沅弟六月初三日巳初

234．致澄弟六月初四日

235．致沅弟六月初六日

236．致沅弟六月初八日

237．致沅弟六月初十日

238．致沅弟六月十二日

239．致澄弟六月十四日

240．致沅弟六月十七夜

241．致沅弟六月二十夜

242．致沅弟六月二十三日

243．致澄弟六月二十四日

244．致沅弟六月二十七日

245．致沅弟七月初一日

246．致澄弟七月初四日

247．致沅弟七月初五日

248．致沅弟七月初七日

249．致沅弟七月初十日

250．致沅弟七月十一日

251．致澄弟七月十二日

252．致沅弟七月十四日

253．致澄弟七月十四日

254．致沅弟七月十五日

255．致澄弟七月十八日

256．致沅弟七月十九日

257．致沅弟七月二十一日

258．致沅弟七月二十三日

259．致澄弟七月二十四日

260．致沅弟七月二十七日

261．致沅弟七月二十九日

262．致沅弟八月初二日

263．谕纪鸿八月初四日

264．致沅弟八月初五日

265．致沅弟八月初九日

266．致沅弟八月十二日

267．谕纪鸿八月十二日

268．致澄弟八月十四日

269．致沅弟八月十五日

270．致沅弟八月十九日

271．致沅弟八月二十一日

272．致沅弟八月二十三日

273．致澄弟八月二十四日

274．致沅弟八月二十七日

275．致沅弟八月三十日

276．致沅弟九月初二日

277．致澄弟九月初四日

278．致沅弟九月初五日

279．致沅弟九月初九日

280．致沅弟九月初九日

281．致沅弟九月十一日

282．致沅弟九月十三日

283．致澄弟九月十四日

284．致澄弟九月十七日

285．致沅弟九月十七日

286．致沅弟九月二十二日

287．致澄弟九月二十四日

288．致沅弟九月二十六日

289．致沅弟九月二十八日

290．致沅弟九月二十九日

291．致澄弟十月初四日

292．致沅弟十月初五日

293．致沅弟十月十三日

294．致澄弟十月十四日

295．致沅弟十月十七日

296．致沅弟十月十八日

297．致沅弟十月二十二日

298．致澄弟十月二十四日

299．致沅弟十月二十八日

300．致沅弟十一月初二日

301．致澄弟十一月初四日

302．致沅弟十一月初五日

303．致沅弟十一月十二日

304．致澄弟十一月十四日

305．致沅弟十一月十六日

306．致沅弟十一月二十三日

307．致沅弟十一月二十四日

308．致澄弟十一月二十四日

309．致沅弟十二月初一日

310．致沅弟十二月初一日

311．致澄弟十二月初四日

312．致沅弟十二月初十日

313．致澄弟十二月十四日

314．谕纪瑞十二月十四日

315．致沅弟十二月十五日

316．致沅弟十二月十八日

317．致沅弟十二月二十一日

318．致沅弟十二月二十三日

319．致澄弟十二月二十四日

320．致沅弟十二月二十六日

321．致沅弟十二月除日巳刻

同治三年

322．致澄弟正月初四日

323．致沅弟正月初四日

324．致沅弟正月初七日

325．致沅弟正月十三日

326．致澄弟正月十四日

327．致沅弟正月十七日

328．致沅弟正月二十三日

329．致澄弟正月二十四日

330．致沅弟正月二十六日

331．致沅弟二月初二日

332．致澄弟二月初四日

333．致沅弟二月初六夜

334．致沅弟二月十一日

335．致澄弟二月十四日

336．致沅弟二月十五日

337．致沅弟二月十七日

338．致沅弟二月二十三日

339．致澄弟二月二十四日

340．致沅弟三月初一日

341．致沅弟三月初四日

342．致澄弟三月初四日

343．致沅弟三月初七日

344．致沅弟三月十二日

345．致沅弟三月十三日

346．致澄弟三月十四日

347．致沅弟三月十七日

348．致沅弟三月十七夜

349．致沅弟三月十八日

350．致沅弟三月二十日酉刻

351．致沅弟三月二十二日

352．致澄弟三月二十四日

353．致沅弟三月二十四日

354．致沅弟三月二十六日

355．致沅弟三月二十七夜

356．致沅弟三月三十日酉刻

357．致沅弟四月初三日

358．致澄弟四月初四日

359．致沅弟四月初五日

360．致沅弟四月初六日

361．致沅弟四月初七日

362．致沅弟四月初九日

363．致沅弟四月十一日

364．致沅弟四月十三日

365．致澄弟四月十四日

366．致沅弟四月十六日

367．致沅弟四月十八日

368．致沅弟四月二十日

369．致沅弟四月二十一日

370．致澄弟四月二十四日

371．致沅弟四月二十四日

372．致沅弟四月二十八日

373．致沅弟五月初一日申刻

374．致澄弟五月初三日

375．致沅弟五月初五日

376．致沅弟五月初六日

377．致沅弟五月初十日

378．致沅弟五月十二日

379．致澄弟五月十四日

380．致沅弟五月十四日

381．致沅弟五月十五日

382．致沅弟五月十六日

383．致沅弟五月十七日

384．致沅弟五月十八日

385．致沅弟五月十九日

386．致沅弟五月二十二日

387．致沅弟五月二十三日

388．致澄弟五月二十三日

389．致沅弟五月二十四日

390．致沅弟五月二十五日

391．致沅弟五月二十八日酉正

392．致沅弟六月初一日未刻

393．致沅弟六月初四日

394．致澄弟六月初四日

395．致沅弟六月初五日酉刻

396．致沅弟六月初九日

397．致沅弟六月初十日辰刻

398．致沅弟六月十一日

399．致沅弟六月十三日

400．致澄弟六月十四日

401．致沅弟六月十六日午初

402．致沅弟六月十八日

403．致沅弟六月十九日辰正

404．致沅弟六月二十日辰刻

405．致沅弟六月二十一日巳正

406．致沅弟六月二十一日

407．谕纪泽六月二十六日酉刻

408．谕纪泽六月二十九夜

409．谕纪泽七月初一日酉初

410．致澄弟七月初四日

411．谕纪泽七月初四日

412．谕纪泽七月初七日

413．谕纪泽七月初八日

414．谕纪泽七月初八日申正

415．谕纪鸿七月初九日

416．谕纪泽七月初九日

417．谕纪泽七月初十日辰刻

418．谕纪泽七月十三日巳刻

419．谕纪泽七月十四日

420．致澄弟七月十四日

421．谕纪泽七月十五日

422．谕纪泽七月十六夜

423．谕纪泽七月十八日

424．谕纪泽七月二十日

425．谕纪泽七月二十二日午刻

426．谕纪泽七月二十四日

427．谕纪鸿七月二十四日

428．致澄弟七月二十四日

429．谕纪泽七月二十五日

430．谕纪泽七月二十六日申刻

431．致沅弟七月二十九日

432．致沅弟八月初二日

433．致澄弟八月初四日

434．致沅弟八月初五日

435．致沅弟八月初六日

436．致沅弟八月初九日

437．致澄弟八月十四日

438．致沅弟八月十四日

439．致沅弟八月十六日

440．致沅弟八月十九日

441．致沅弟八月二十日

442．致沅弟八月二十二日

443．致澄弟八月二十四日

444．致沅弟八月二十四日

445．致沅弟八月二十六日

446．致沅弟八月二十七日

447．致沅弟八月三十日

448．致沅弟九月初三日

449．致澄弟九月初四日

450．致沅弟九月初五夜

451．致澄弟九月十四日

452．致澄弟七〔九〕月二十四日

453．致澄弟十月初五日

454．致沅弟十月初六日

455．致沅弟十月初八日

456．致澄弟十月十四日

457．致沅弟十月十四日

458．致澄弟沅弟十月二十四日

459．致澄弟沅弟十一月初五日

460．致澄弟沅弟十一月十四日

461．致澄弟沅弟十一月二十四日

462．致澄弟沅弟十二月初四日

463．致澄弟沅弟十二月十六日

464．致沅弟十二月十六日

465．致澄弟沅弟十二月二十五日

同治四年

466．致澄弟沅弟正月初五日

467．致沅弟正月十四日

468．致澄弟沅弟正月十五日

469．致澄弟沅弟正月二十四日

470．致沅弟正月二十四日

471．致澄弟沅弟正月三十日

472．致澄弟沅弟二月初五日

473．致澄弟沅弟二月十四日

474．致澄弟沅弟三月初四日

475．致澄弟沅弟三月初七日

476．致澄弟沅弟三月十四日

477．致沅弟三月十八日

478．致澄弟沅弟三月二十五日

479．谕纪泽三月二十九夜

480．致澄弟沅弟四月初五日

481．致澄弟沅弟四月十五日

482．致澄弟沅弟四月二十四日

483．致澄弟沅弟五月初五日

484．致澄弟沅弟五月十五日

485．致澄弟沅弟五月二十五日

486．致澄弟沅弟闰五月初四日

487．谕纪泽纪鸿闰五月初九日

488．谕纪泽纪鸿又五月十四日

489．致澄弟沅弟闰五月十四日

490．谕纪泽闰五月十九日

491．致澄弟沅弟闰五月二十四日

492．谕纪泽纪鸿六月初一日

493．致澄弟沅弟六月初五日

494．谕纪泽六月初八日

495．致澄弟沅弟六月十五日

496．谕纪泽纪鸿六月十九日

497．致澄弟沅弟六月二十四日

498．谕纪泽六月二十五日

499．致澄弟沅弟六月二十五日

500．谕纪泽纪鸿七月初三日

501．致澄弟沅弟七月初四日

502．致澄弟沅弟七月初五日

503．谕纪泽纪鸿七月初八日

504．谕纪泽七月十三日

505．谕纪泽七月十五日

506．谕纪泽七月十七日

507．谕纪泽七月十九日

508．致沅弟七月二十日

509．致澄弟沅弟七月二十五日

510．致澄弟沅弟七月二十五日

511．致澄弟沅弟七月

512．谕纪泽纪鸿八月初三日

513．致澄弟沅弟八月初六日

514．谕纪泽八月十三日

515．谕纪泽八月十九日

516．谕纪泽纪鸿八月二十一日

517．致澄弟沅弟八月二十五日

518．谕纪泽九月初一日

519．谕纪泽纪鸿九月初七日

520．谕纪泽九月初十夜

521．谕纪泽九月十二日

522．致澄弟沅弟九月十六日

523．谕纪泽九月二十二日

524．谕纪泽九月二十五日

525．致澄弟沅弟九月二十五日

526．谕纪泽纪鸿九月晦日

527．谕纪泽十月初四日

528．致澄弟沅弟十月初五日

529．致澄弟沅弟十月十五日

530．谕纪泽纪鸿十月十七日

531．谕纪泽纪鸿十月二十四夜

532．致澄弟沅弟十月二十五日

533．致澄弟沅弟十一月初五日

534．谕纪泽十一月初六日申刻

535．致澄弟沅弟十一月十六日

536．谕纪泽纪鸿十一月十八日

537．谕纪泽十一月二十九日

538．谕纪泽十二月初三日

539．致澄弟沅弟十二月初六日

540．致澄弟沅弟十二月十五日

541．致澄弟沅弟十二月二十五日

同治五年

542．致澄弟沅弟正月初六日

543．致澄弟沅弟正月十五日

544．谕纪鸿正月十八日

545．谕纪鸿正月二十四日

546．致澄弟沅弟正月二十五日

547．致沅弟二月初一日

548．致沅弟二月初四日

549．致澄弟沅弟三〔二〕月初六日

550．致沅弟二月初十日

551．谕纪鸿二月十八日

552．谕纪泽纪鸿二月二十五日

553．谕纪泽三月初五日

554．致沅弟三月初五日

555．致澄弟沅弟三月初六日

556．谕纪泽纪鸿三月十四夜

557．致澄弟沅弟三月十六日

558．谕纪泽纪鸿三月十九日

559．致澄弟沅弟三月二十六日

560．致沅弟四月初三日

561．致澄弟沅弟四月初六日

562．致沅弟四月二十一日

563．谕纪泽纪鸿四月二十五日

564．致澄弟沅弟四月二十五日

565．致沅弟五月初三日

566．致澄弟沅弟五月初五日

567．致沅弟五月十一日

568．谕纪泽纪鸿五月十一夜

569．致沅弟五月二十一日

570．谕纪泽纪鸿五月二十五日

571．致澄弟六月初五日

572．致沅弟六月十二日

573．谕纪泽纪鸿六月十六日

574．致沅弟六月二十三日

575．谕纪泽纪鸿六月二十六日

576．致沅弟七月初三日

577．致澄弟七月初六日

578．致沅弟七月十六日

579．谕纪泽纪鸿七月二十日

580．致沅弟七月二十四日

581．谕纪泽纪鸿八月初三日

582．致沅弟八月初三日

583．致澄弟八月初十日

584．致沅弟八月十二日

585．谕纪泽纪鸿八月十四日

586．致沅弟八月十九日辰刻

587．谕纪泽纪鸿八月二十二日

588．致沅弟八月二十三日

589．致沅弟八月二十四夜

590．致沅弟九月初二日

591．致澄弟九月初六日

592．谕纪泽纪鸿九月初九日

593．致沅弟九月十二日

594．致沅弟九月十七日

595．谕纪泽纪鸿九月十七日

596．致沅弟九月二十二日

597．致沅弟九月二十八夜

598．致沅弟十月初二日

599．致澄弟十月初六日

600．致沅弟十一〔十〕月十一日

601．谕纪泽十月十一日

602．致沅弟十月二十三日

603．致沅弟十月二十六日

604．谕纪泽十月二十六日

605．致沅弟十一月初二日

606．谕纪泽十一月初三日

607．致澄弟十一月初五日

608．致沅弟十一月初七日

609．致沅弟十一月十二日

610．谕纪泽十一月十八日

611．致沅弟十一月二十一夜

612．谕纪泽十一月二十六日

613．致欧阳夫人十二月初一日

614．致沅弟十二月初二日

615．致沅弟十二月初四日

616．致澄弟十二月初六日

617．致沅弟十二月十二日

618．致沅弟十二月十八夜

619．致沅弟十二月二十日

620．致沅弟十二月二十二日

621．谕纪泽十二月二十三日

622．致沅弟十二月二十五日

623．致沅弟十二月二十七日

同治六年

624．致沅弟正月初二日

625．致澄弟正月初四日

626．致沅弟正月初十日

627．致沅弟正月十二日

628．谕纪泽正月十七日

629．致沅弟正月二十二日

630．致沅弟正月二十六日

631．致沅弟二月初三日

632．致澄弟二月初五日

633．谕纪泽二月十三日

634．致沅弟二月二十一日

635．谕纪泽二月二十五日

636．致沅弟二月二十九日

637．致沅弟三月初二日

638．致澄弟三月初七日

639．致沅弟三月十二日

640．谕纪泽三月十八日

641．谕纪泽三月二十二日

642．谕纪泽三月二十八日

643．谕纪泽四月十二日

644．致沅弟四月十二日

645．致沅弟四月二十日

646．致沅弟五月初一日

647．致澄弟五月初五日

648．致欧阳夫人五月初五日午刻

649．致沅弟五月十二日

650．谕纪泽五月十七日

651．致沅弟五月二十一日

652．致澄弟六月初六日

653．谕纪泽纪鸿七月二十二夜

同治七年

654．谕纪泽十一月初八日巳刻

655．谕纪泽十一月十四日

656．谕纪泽十一月二十七日

657．谕纪泽十二月初三日

658．谕纪泽十二月十七日

659．谕纪泽十二月二十七日

同治八年

660．谕纪泽正月二十二夜

661．谕纪泽二月初一夜

662．谕纪泽二月初三日

663．谕纪泽二月十八日

664．谕纪泽三月初三日

665．谕纪泽三月二十四日

666．谕纪泽四月初三夜

667．谕纪泽纪鸿十月十二夜

668．谕纪泽纪鸿十月十三日

669．谕纪泽纪鸿十月十六夜

670．谕纪泽纪鸿十月十七日

671．谕纪泽纪鸿十月十八夜

672．谕纪泽纪鸿十月十九日

673．谕纪泽纪鸿十月二十一申刻

674．谕纪泽纪鸿十月二十二日

同治九年

675．谕纪寿正月初八日

676．谕纪泽

677．致澄弟沅弟三月三十日

678．谕纪泽四月十六日巳刻

679．谕纪泽四月十九日

680．谕纪泽四月二十一日

681．谕纪泽四月二十七日申初

682．谕纪泽五月初八日

683．谕纪泽五月十三日酉刻

684．谕纪泽纪鸿六月初四日

685．谕纪泽六月十一日

686．谕纪泽六月十四日

687．谕纪泽纪鸿六月十七日

688．谕纪泽六月二十一日

689．谕纪泽六月二十四日未刻

690．谕纪泽六月二十九日

691．谕纪泽七月初三日

692．谕纪泽七月初六日

693．谕纪泽七月初六日

694．谕纪泽七月十二日

695．谕纪泽七月十二夜

696．谕纪泽七月十四日

697．谕纪泽七月十七日

698．谕纪泽七月二十二日

699．谕纪泽七月二十八日

700．谕纪泽八月初四日

701．谕纪泽八月初八日

702．谕纪泽八月十五日

703．谕纪泽八月二十一日

704．谕纪泽八月二十七日

705．谕纪泽八月二十九日

706．谕纪泽九月初二日

707．谕纪泽纪鸿九月初六日

708．谕纪泽纪鸿九月十四日

709．谕纪泽纪鸿十一月初二日

710．致澄弟沅弟十二月二十一日

同治十年

711．致澄弟沅弟正月十五日

712．致澄弟沅弟正月二十五日

713．致澄弟沅弟二月初七日

714．致澄弟沅弟三月初三日

715．致沅弟三月十七日

716．致澄弟沅弟四月初一日

717．致澄弟沅弟四月初七日

718．致澄弟沅弟五月初十日

719．致澄弟沅弟五月初十日

720．致澄弟沅弟六月二十七日酉刻

721．致澄弟沅弟七月二十六日

722．致澄弟沅弟八月初十日

723．谕纪泽纪鸿八月十四夜

724．谕纪泽纪鸿八月二十早

725．谕纪泽纪鸿八月二十三日申正

726．谕纪泽纪鸿八月二十五夜

727．谕纪泽九月初旬

728．致澄弟沅弟九月初十日

729．谕纪泽九月十二夜

730．谕纪泽九月十五夜

731．谕纪泽纪鸿九月二十八日

732．谕纪泽十月初四午初

733．谕纪泽十月十一夜

734．致澄弟沅弟十月二十三日

735．致澄弟沅弟十一月初八日

736．致澄弟沅弟十一月十七日

人名索引

返回总目录

同治元年

001．致澄弟沅弟正月初四日

望少服补药，迅速来营。

澄、沅弟左右：

日来未接家信，颇为悬念。沅弟腹泄，何以至今不愈？若云脾虚发泻，则八九月在此办事，宏毅周到，断非元气亏损之象。即到家后，寄来各信字迹精光圆湛，亦殊非积弱者所能为。弟平日服药太多，余心以为非。此次久泻，不知所服者系属何方？恐一味偏补，而于所以致泻之原未能清其根。万篪轩病疟五年，多服补剂。现在娇养太惯，动辄生疾，亦由当日致疟之原未清其根也。望弟少服药饵，迅速来营，忘身报国。凡外间谤言无因而至者，余必能解之；凡险远之处，弟不愿往者，余亦不强之。但望弟早早来营。一则受恩太重，不宜久住家中；一则舫仙思归甚切，前敌今春必有战事，余甚不放心也。

徽州危急，二十六日获一大胜，已将岩寺街打开。粮运既通，当无他虑。

002．致沅弟正月十四日

戒用人太滥、用财太侈之习。

沅弟左右：

接弟腊月专丁一缄，具悉一切。

弟于十九日敬办星冈公拨向事件，起行来营，月杪或可赶到。少荃准于二月杪赴镇江。弟能早十日赶到，则诸事皆妥。除程学启外，少荃欲再向弟处分拨千人，余亦欲许之，不知弟有何营可拨？渠赴镇江，即日将有悍贼寻战，新勇太多，实不放心。弟进攻巢县、和、含一带不妨稍迟，待新军训练已成，再行进兵可也。

用人太滥，用财太侈，是余所切戒阿弟之大端。李、黄、金本属拟不于伦，黄君心地宽厚，好处甚多。而此二者，弟亦当爱而知其恶也。在安庆未虐使军士，未得罪百姓。此二语，兄可信之。拚命报国，侧身修行。此二语，弟亦当记之。余近日平安。幼丹抚江，季高抚浙，希庵抚皖，应不至大掣肘。

003．谕纪泽正月十四日

须读李、杜、韩、白、苏、黄、陆、元八家之诗及明小学。

字谕纪泽：

正月十三四连接尔十二月十六、二十四两禀，又得澄叔十二月二十二一缄、尔母十六日一缄，备悉一切。

尔诗一首阅过发回。尔诗笔远胜于文笔，以后宜常常为之。余久不作诗，而好读诗。每夜分辄取古人名篇高声朗诵，用以自娱。今年亦当间作二三首，与尔曹相和答，仿苏氏父子之例。尔之才思，能古雅而不能雄骏，大约宜作五言，而不宜作七言。余所选十八家诗，凡十厚册，在家中，此次可交来丁带至营中。尔要读古诗，汉魏六朝，取余所选曹、阮、陶、谢、鲍、谢六家，专心读之，必与尔性质相近。至于开拓心胸，扩充气魄，穷极变态，则非唐之李杜韩白、宋金之苏黄陆元八家不足以尽天下古今之奇观。尔之质性，虽与八家者不相近，而要不可不将此八人之集悉心研究一番，实《六经》外之巨制，文字中之尤物也。尔于小学粗有所得，深用为慰。欲读周汉古书，非明于小学无可问津。余于道光末年，始好高邮王氏父子之说，从事戎行未能卒业，冀尔竟其绪耳。

余身体尚可支持，惟公事太多，每易积压。癣痒迄未甚愈。家中索用银钱甚多，其最要紧者，余必付回。京报在家，不知系报何喜？若节制四省，则余已两次疏辞矣。此等空空体面，岂亦有喜报耶？

葛家信一封、扁字四个付回。澄叔处此次未写信，尔将此呈阅。

涤生手示

004．致沅弟正月十八日

奉旨兄弟分别拜协办大学士及浙江按察使之命。望兼程赴营筹商一切。

沅弟左右：

十七日钦奉谕旨，兄拜协办大学士之命，弟拜浙江按察使之命。一门之内，迭被殊恩，无功无能，忝窃至此，惭悚何极！惟当同心努力，仍就拚命报国，侧身修行八字上切实做去。前奉旨赏头品顶戴，尚未谢恩，此次一并具折叩谢。到省后，或将新营交杏南等带来，而弟坐轻舟先行，兼程赴营，筹商一切，俾少荃得以速赴上海。至要至要。少荃现有四千五百人，望弟再拨一二营与之，便可独当一路。渠所部淮扬水师，余嘱其留两营在上游归弟调遣。弟将来若另造炮船，自增水师，此二营仍退还黄、李，弟自有水师两营。其余大处仍请杨、彭协同防剿，庶几可分可合，不伤和气。

005．致季弟二月初二日

芜、繁、南、鲁四处在掌握之说难尽信。不可委滕代馨办捐务。

季弟左右：

所有招降立营事宜，业经于禀内一一批明。尚有函中应复各事，条列如左：

一、芜、繁、南、鲁四处在掌握之说，尚难尽信。韦志浚初降之时，亦言包打芜湖。不特降人好说大话，即投效之将官亦多好说硬话，余实厌听久矣。弟初放手办事之始，余不遏其兴致，即芜湖不克，余亦不怪也。惟言训练为有用之兵，则余未敢深信。

一、滕代馨系李营老帮办，委之署理繁昌县则可，委之办捐务则不可。盖余自八年再出，并未委员劝捐，以其费神多而获钱少也。

006．谕纪泽二月十四日

徽州解围后敌军未再进攻。季洪收降卒三千编成四营。上海靠洋人助守尚无恙。

字谕纪泽儿：

二月十三日接正月二十三日来禀并澄侯叔一信，知五宅平安。二女正月二十日喜事诸凡顺遂，至以为慰。

此间军事如恒。徽州解围后贼退不远，亦未再来犯。左中丞进攻遂安，以为攻严州保衢州之计。鲍春霆顿兵青阳，近未开仗。洪叔在三山夹收降卒三千人，编成四营。沅叔初七日至汉口，十五后当可抵皖。李希帅初九日至安庆，三月初赴六安州。多礼堂进攻庐州，贼坚守不出。上海屡次被贼扑犯，洋人助守，尚幸无恙。

余身体平安。今岁间能成寐，为近年所仅见。惟圣眷太隆，责任太重，深以为危，知交有识者亦皆代我危之，只好刻刻谨慎，存一临深履薄之想而已。

今年县考在何时？鸿儿赴考，须请寅师往送。寅师父子一切盘费，皆我家供应也。共需若干，尔付信来，由营寄回。

七十侄女于归，寄去银百两、褂料一件并里裙料一件。尔所需笔墨等件付回，照单查收。

此信并呈澄叔一阅，不另具。

涤生手示

007．致季弟二月二十一日

慰丧弟妇。大通不抽船厘。

季弟左右：

接家书，知季弟妇于二月初七日仙逝。何以一病不起？想系外感之证。弟向来襟怀不畅，适闻此噩耗，谅必哀伤不能自遣。惟弟体亦不十分强旺，尚当达观节哀，保重身体。应否回籍一行，待沅弟至三山夹与弟熟商，再行定夺。

长江数百里内厘卡太多，若大通再抽船厘，恐商贾裹足，有碍大局，拟不批准。荻港厘局分成为数无多，拟批令改于华阳镇分成，为数较多，弟之所得较厚，又与外江水师无交涉争利之嫌，更为妥善。

诸嘱保重，至要至要。

008．致沅弟季弟三月初三日

奏请抽广东厘金济苏、浙、皖、鄂之饷。

沅、季弟左右：

复奏朱侍御一疏，定于五日内拜发。请钦派大员专抽广东全省厘金，余奏派委员随同筹办，专济苏、浙、皖、鄂四省之饷。大约所得每月在二十万上下，胜于江西厘务也。此外实无可生发。计今年春夏必极穷窘，秋冬当渐优裕。

马队营制，余往年所定，今阅之，觉太宽而近于滥，如公夫、长夫之类是也。然业已久行，且姑仍之。弟新立营头，即照此办理。将来裁减，当与华字、顺字等营并裁，另行刻新章也。

上海派洋船来接少荃一军，花银至十八万两之多，可骇而亦可怜！不能不令少荃全军舟行，以顺舆情。三月之内，陆续拔行。其黄昌岐水军，则俟三四月之交，遇大顺风直冲下去。弟到运漕，可告昌岐来此一晤也。

009．致澄弟三月初四日

近日挂念少荃新军远涉无助及担心粮路梗塞。

澄弟左右：

少荃一军，上海官绅派火轮船来接，船价至十八万两之多。可骇而亦可怜！决计由水路下去。新军远涉，孤立无助，殊为危虑。祁门附近六十里之历口，闻为贼所犯，恐其直窜景德镇，梗塞粮路。此二者皆近日挂心之事，余尚平安。

口粮极缺，则到处皆然。兵勇尚有米可食，皖南百姓则皆人食人肉矣。自三月初一起设粥厂七处，以救饥民。大约每厂可活三千人，不无小补。

余身体尚健。惟公事积压多件，不克按日清厘，深以为愧。

010．致沅弟三月初八日

咨鄂协解火药五万。发抽广东厘金供江浙军饷一折。

沅弟左右：

火药即日咨请湖北协解五万，不知见许否？凡与人交际，当求其诚信之素孚；求其协助，当亮其力量所能为。弟每求人，好开大口，尚不脱官场陋习。余本不敢开大口，而人亦不能一一应付，但略亮我之诚实耳。四十万铁究竟有着落否？此时子弹亦极少也。

韩正国、程学启初七日开行，少荃初八早开行，轮船不过三四日可抵上海。余令开字营号补皖勇改淮勇，程云必待沅帅缄谕乃敢改换，亦足见其不背本矣。

广东全省抽厘专供江浙军饷一折，本日拜发。大约秋冬以后每月可添银二十万两，春夏则苦不堪言耳。

011．谕纪泽三月十四日

慰其劳并寄参银及告少荃至上海等事。

字谕纪泽儿：

三月十三日接尔二月二十四日安禀并澄叔信，具悉五宅平安。尔至葛家送亲后，又须至浏阳送陈婿夫妇，又须赶回黄宅送亲，又须接办罗氏女喜事。今年春夏，尔在家中，比余在营更忙。然古今文人学人，莫不有家常琐事之劳其身，莫不有世态冷暖之撄其心。尔现当家门鼎盛之时，炎凉之状不接于目，衣食之谋不萦于怀，虽奔走烦劳，犹远胜于寒士困苦之境也。尔母咳嗽不止，其病当在肺家。兹寄去好参四钱五分、高丽参半斤，好者如试之有效，当托人到京再买也。余近久不吃丸药，每月两逢节气，服归脾汤三剂。迩来渴睡甚多，不知是好是歹。

军事平安。鲍公于初七日在铜陵获一大胜仗。少荃坐火轮船于初八日赴上海，其所部六千五百人当陆续载去。希庵所派救颍州之兵，颍郡于初五日解围。第三女于四月二十二日于归罗家，兹寄去银二百五十两查收。余不详，即呈澄叔一阅。此嘱。

涤生手示

012．致沅弟三月二十四日

闻幼丹赴广信，小泉万不可赴粤。

沅弟左右：

接陈东友、蔡东祥、周惠堂禀，知雍家镇于十九日克复。惜日内雨大，难以进兵，若跟踪继进，则裕溪口亦可得手矣。

小泉赴粤，取其不开罪于人，内端方而外圆融。今闻幼丹有出省赴广信之行，小泉万不可赴粤矣。

丁雨生笔下条畅，少荃求之幕府相助，雨生不甚愿去，恐亦不能至弟处，碍难对少荃也。南坡才大之处，人皆乐为之用。惟年岁太大，且粤湘交涉事多，亦须留南翁在湘，通一切消息，拟派鹤汀前往，鹤与劳公素相得。待大江通行后，请南翁来此商办盐务，或更妥洽。

又接弟信，知巢县、含山于一日之内克复，欣慰之至。米可以多解，子药各解三万。惟办事之手，实不可多得，容觅得好手，请赴弟处。受山不乐在希帅处，即日当赴左帅大营，亦不便挽留也。

013．致沅弟三月二十七日

在采石矶渡江为得势，在三山渡江为失势。渡江早迟，进兵金陵早迟，则审机决定。

沅弟左右：

和城已克，大约裕溪口、西梁山两处俱难站脚。若得庐郡速下，则江北可一律肃清矣。雪琴已派水师三营进清巢湖。若弟能派四千人助围庐郡，东路多公更易得手，但须与守巢县之兵声气联络，万一有大股援贼上犯，我之局势本紧，方能立于不败之地。

至弟欲亲率五千人南渡，助攻芜、鲁，则断不可。用兵以审势为第一要义。以弟军目下论之，若在下游采石渡江，隔断金陵、芜湖两贼之气，下窥秣陵关，是为得势。若在上游三山渡江，使巢、和、西梁留守之师与分攻鲁港之兵隔气，是为失势。余已调鲍公全军与季弟会攻芜、鲁。弟军破西梁山后，将巢、和、西梁山三处派兵守定，即作为弟军后路根本，然后亲率七八千人由采石渡江。闻太平府城已拆，该逆毫无守御，应易收复。弟驻军太平一带，与隔江和州、西梁之兵阴相掎角。水师自裕溪口起至乌江止，联络屯扎，两岸亦易通气。如此布置，则弟军上可夹攻东梁、芜湖，下可规取金陵，似为得势。余意如此，弟再细询熟于地形者，或亲赴南岸一看，乃可定局。

其渡江之早迟，由弟自行酌度。或待庐州克后，或庐未克而先渡，弟与多公函商行之。

至进兵金陵之早迟，亦由弟自行审察机势。机已灵活，势已酣足，早进可也；否则不如迟进。与其顿兵城下，由他处有变而退兵，不如在四外盘旋作势，为一击必中之计。兄不遥制也。

014．致沅弟三月二十九日

南渡之迟早，是第一要紧机宜，须熟审详思，不可造次。

沅甫九弟左右：

西梁山、玉裕口等处一律肃清，欣慰无已。调度大局，二十七日已写一信属弟斟酌，并将信中语办一公牍付去。

其南渡之迟早是第一要紧机宜，弟须熟审详思，不可造次。大约下而伪对王等在江浦、天、六，上而伪英王在庐州，均可扰弟军之后路。多公之力，足以制狗酋而有余。只要探得江浦、扬州、天、六等城未破，弟军尽可南渡，必无后患。此等大局，余亦不敢自是，然大致尚不差也。

鲍军本拟进剿芜湖，因湖州围困，可钦可悯。无论赶救得上与否，不能不派人去救。打芜湖是急谋金陵，势也；援湖州是保救忠臣，义也谓赵景贤。

北岸粮台，即札李少山移驻无为州。巢、含俱已委人，和州尚未委员。玉溪口、巢县、柘皋三处厘卡亦尚无人可办。平日不储才，临事难于派员。待三日内外，必将此四人派定再告耳。

015．致季弟四月初三日

答复补发枪炮及招降等事。

季弟左右：

接专丁三月信，具悉一切。所应复者，条列如左：

一、新四营之枪炮帐棚，仅领一半。当时因弟函言降人军械尚多，故未全发也。今既无械可用，自当由兄处补发。数日之内，必凑齐两营之枪炮帐棚发去。

一、剿抚兼施之法，须在军威大振之后。目下各路俱获大捷，贼心极涣，本可广为招抚。第抚以收其头目，散其党众为上；收其头目，准其略带党众数百人为次；收其头目，准其带所部二三千如韦军者，为又次；若准其仍带全部，并盘踞一方，则为下矣，今之李兆寿踞滁、全者是也。弟可于此四等中酌度办理。

016．谕纪泽四月初四日

勖以有恒及告近日军事获胜。

字谕纪泽儿：

连接尔十四、二十二日在省城所发禀，知二女在陈家，门庭雍睦，衣食有资，不胜欣慰。

尔累月奔驰酬应，犹能不失常课，当可日进无已。人生惟有常是第一美德。余早年于作字一道，亦尝苦思力索，终无所成。近日朝朝摹写，久不间断，遂觉月异而岁不同。可见年无分老少，事无分难易，但行之有恒，自如种树畜养，日见其大而不觉耳。尔之短处在言语欠钝讷，举止欠端重，看书能深入而作文不能峥嵘。若能从此三事上下一番苦工，进之以猛，持之以恒，不过一二年，自尔精进而不觉。言语迟钝，举止端重，则德进矣。作文有峥嵘雄快之气，则业进矣。尔前作诗，差有端绪，近亦常作否？李、杜、韩、苏四家之七古，惊心动魄，曾涉猎及之否？

此间军事，近日极得手。鲍军连克青阳、石埭、太平、泾县四城。沅叔连克巢县、和州、含山三城暨铜城闸、雍家镇、裕溪口、西梁山四隘。满叔连克繁昌、南陵二城暨鲁港一隘。现仍稳慎图之，不敢骄矜。

余近日疮癣大发，与去年九十月相等。公事丛集，竟日忙冗，尚多积阁之件。所幸饮食如常，每夜安眠或二更三更之久，不似往昔彻夜不寐，家中可以放心。此信并呈澄叔一阅，不另致也。

涤生手示

017．致沅弟四月初四日

关于分马匹、与同僚相处及由采石南渡的意见。

沅弟左右：

接缄具悉。应复之事，条列如左：

一、口马到日，当为弟选留数十匹，余欠各营之马尚多，不知匀得出否。令哨勇各私其马，即水师令哨官各私其船也，法同意同，而效不同，亦视乎统领营官为何如人耳。

一、李世忠之缄，兄付之不答。此人最难处置，其部下人诡计霸道，颇善战守。弟现与之逼处，常相交涉，宜十分以礼让自处。若不得已而动干戈，则当谋定后战，不可轻视。

一、严公长短，余所深知。媢嫉倾轧，从古以来共事者，皆所不免，吾辈当躬自厚而薄责于人耳。

一、由采石、太平一带南渡，本是妙着，亦是险着。妙处有四：使金陵、芜湖两贼隔绝不通，一也；陆师扎于南岸，水师直入内河，可进黄池、湾沚，可由青弋江以达泾县，可由东路水阳江以达宁国，凡鲍军之在泾在宁者，皆可由水路运粮，二也；陆军扎采石、东梁山等处，水师扎黄池、湾沚等处，则芜湖之贼四面被围，三也；青弋、水阳二江，可通石臼等湖，可通宁、广各属，并可由东坝以通苏州，四也。险处有二：初渡采石，营垒未定，恐大股来扑，一也；北岸无大支活兵，恐四眼狗窜出乱扰无、庐、巢、含，又恐九洑洲之贼上犯，二也。有此四妙二险，故南渡之迟速难决。速或四月，迟或七月，由弟与多帅商定办理。季弟之军，余嘱其坚守不进并闻。

018．致季弟四月初五日

宜将南陵、繁昌、鲁港三处防守事宜布置妥善。

季弟左右：

两次捷报欣悉。南陵克复，从此官军占地愈广，进兵芜湖，当易为力。惟芜贼甚悍，弟兵太薄，以新集之卒，值极窘之时，以之分守繁、鲁、南陵三处，尚恐疏失，岂可更谋进取？况弟与各弁勇，昼夜不眠，未免太劳，虽自守已稳，亦未得片刻休息，此时宜将南、繁、鲁防守事宜布置妥善。三处共应储粮若干，迅速告我，以便由安庆运往，备弟守兵一二月之食。

北岸之兵，由采石南渡是妙着，亦是险着，已详告沅弟。或渡或否，或迟或速，由沅亲看审定也。

019．致沅弟四月初六日

不可扎营四华山。南渡宜在东梁山以下采石、太平一带。

沅弟左右：

接信知弟目下将操练新军，甚善甚善。惟称欲过江斜上四华山扎营，则断不可。四华山上逼芜湖，下逼东梁，若一两月不破此二处，则我军无势无趣，不得不退回北岸矣。

弟军南渡，总宜在东梁山以下采石、太平一带。如嫌采石下面形势太宽，即在太平以上渡江，总宜夺金柱关，占内河江面为主。余昨言妙处有四：一曰隔断金陵、芜湖之气，二曰水师打通泾县、宁国之粮路，三曰芜贼四面被围，四曰抬船过东坝可达苏州，犹妙之小者耳。又有最大者，金柱关可设厘卡，每月进款五六万；东坝可设厘卡，每月亦五六万。二处皆系苏皖交界，弟以本省之藩司，抽本省之厘税，尤为名正言顺。弟应从太平关南渡，毫无疑义，余可代作主张，其迟速则仍由弟作主耳。

西梁上下两岸，从三山起至采石止，望弟绘一图寄来。至要至要。

020．致沅弟四月初八日

再嘱由太平南渡。

沅弟左右：

和州有四千劲旅，弟自守西梁，吉左、振字守巢县。守御已固，即狗逆自庐郡冲出，当足扼之。由太平南渡一着，余意在必行。陆师能扎金柱关，水师能入内河扎黄池、湾沚，则全局皆振，筋摇脉动，芜湖、宁国皆易于得手矣。至渡江之迟早，则由弟作主，余不为遥制。

021．致沅弟四月十一日

待李世忠辈宽严之法及告李鸿章署苏抚事。

沅弟左右：

李世忠穷困如此，既呼吁于弟处，当有以应之。三千石米，五千斤火药，余即日设法分两次解弟处，由弟转交李世忠手。

此辈暴戾险诈，最难驯驭。投诚六年，官至一品，而其党众尚不脱盗贼行径。吾辈待之之法，有应宽者二，有应严者二。应宽者：一则银钱慷慨大方，绝不计较，当充裕时，则数十百万掷如粪土，当穷窘时，则解囊分润，自甘困苦；一则不与争功，遇有胜仗，以全功归之，遇有保案，以优奖笼之。应严者：一则礼文疏淡，往还宜稀，书牍宜简，话不可多，情不可密；一则剖明是非，凡渠部弁勇有与百姓争讼，而适在吾辈辖境，及来诉告者，必当剖决曲直，毫不假借，请其严加惩治。应宽者，利也，名也；应严者，礼也，义也。四者兼全，而手下又有强兵，则无不可相处之悍将矣。

水师独攻金柱关，恐难得手，不如不泄此机，待陆兵渡江，再行下手为妙。

少荃于三月二十七日谕旨饬署苏抚。广东督办厘金，放晏端书，以其为戊戌同年而派。朝廷之用心，良可感矣。

022．致沅弟四月十二日

办大事者，以多选替手为第一义。

沅弟左右：

水师攻打金柱关时，若有陆兵三千在彼，当易得手。保彭杏南，系为弟处分统一军起见。弟军万八千人，总须另有二人堪为统带者，每人统五六千，弟自统七八千，然后可分可合。杏南而外，尚有何人可以分统？亦须早早提拔。办大事者，以多选替手为第一义。满意之选不可得，姑节取其次，以待徐徐教育可也。

023．致澄弟四月十四日

望打听衡州、长沙谷价。

澄弟左右：

此间军事，自三月连克州县九城，要隘五处，四月初一日，经凯章军克复旌德县。惟地方太多，防守不易，尚须添募新军。又苦饷项无出，下游民穷异常，谷米艰贵。吾意欲于湖南买谷一二万石来皖，不知衡州一带谷价何如？若价贱，则可于衡郡东征局支银购买，当比长沙更便益也。望弟打听衡、长价值，与南、意诸公一商。

余身体平安，癣疾如故。季弟自克复两县一隘后，亦不似前此之忧郁。温弟谥法，业已行知湘乡县，不知到否？

024．致沅弟四月二十二日

以坚守坚扎为主，不必遽图进攻。

沅弟左右：

接专差送来信，知弟军准于二十日渡江。是日天气晴和，惟南风稍大，上水较难，不知舟渡安稳否？

余前日四妙二险之说，现在庐州既克，扬州屡捷，北岸已无险矣。不知南岸初到扎营之时，果能化险为夷否？如登岸扎营并无疏失，则且以坚守坚扎为主，不必遽图进剿，不必寻贼开仗。扎定之后，自有无穷之妙处也。

王可陞之兵，已令驻守池州。喻、李二千人，甫经调守安庆，亦难遽行更改。弟嫌兵力单薄，目下庐州既克，弟或可再调千人过江。希庵能派三四千人由西梁过江，则南岸兵力厚矣。

025．谕纪泽纪鸿四月二十四日

读书可以变化气质。变化之法，又须先立坚卓之志。

字谕纪泽、纪鸿儿：

今日专人送家信，甫经成行，又接王辉四等带来四月初十之信尔与澄叔各一件，借悉一切。

尔近来写字，总失之薄弱，骨力不坚劲，墨气不丰腴，与尔身体向来轻字之弊正是一路毛病。尔当用油纸摹颜字之《郭家庙》、柳字之《琅琊碑》《元〔玄〕秘塔》，以药其病。日日留心，专从厚重二字上用工。否则字质太薄，即体质亦因之更轻矣。人之气质，由于天生，本难改变，惟读书则可变化气质。古之精相法〈者〉，并言读书可以变换骨相。欲求变之之法，总须先立坚卓之志。即以余生平言之，三十岁前最好吃烟，片刻不离，至道光壬寅十一月二十一日立志戒烟，至今不再吃。四十六岁以前作事无恒，近五年深以为戒，现在大小事均尚有恒。即此二端，可见无事不可变也。尔于厚重二字，须立志变改。古称金丹换骨，余谓立志即丹也。满叔四信偶忘送，故特由驲补发。此嘱。

涤生示

026．致澄弟四月二十四日

祝贺纪鸿幸取县首，备微仪谢邓师。

澄弟左右：

纪鸿儿幸取县首，诗文虽不甚稳惬，而其中多有精警之句、疏宕之气，寅皆先生时雨之化，可敬可感。当略备微仪，以申鄙意。府院考皆当极热之时，鸿儿体弱，不知能耐此酷暑否？今年乡试，鸿儿即可不必入场。盖工夫尚早，年纪太轻，本无望中之理，又恐鸿儿难熬此九日之辛苦也。

军事平善。多将军于十四夜攻克庐州府城，皖北数十州县为粤匪所占，今皆克复，一律肃清，只余二三城为捻匪、苗逆所占，想亦易于就绪。四眼狗未经擒戮，北窜河南，殊为后患。沅弟由西梁山渡江南岸，进攻金柱关，季弟尚在鲁港。鲍春霆进剿宁国府，徽、衢等处贼皆退，江西今年得保平安。

余身体平安。家中不必挂念。

027．致沅弟四月二十五日

得知金柱关已攻下。

沅弟左右：

今早接雪琴信，知金柱关克复，并谣传东梁、芜湖亦克。无论确实与否，金柱为皖南众水出口之所，百脉会聚之区，扼扎该处，则金陵、宁、芜各贼巢皆失所恃，此理之有可信者。得此以后，可催多军来打九洑洲，会攻金陵也。

028．致沅弟四月二十八日

休养锐气，不遽进兵。须查明从太平至金陵路径。

沅弟左右：

东梁、芜湖已克，由金柱关进兵，二险已化险为夷，四妙已验其三。至幸至幸。

各处败贼俱萃宁国，杨七麻以著名枭悍之渠，当拚命力争之际，鲍军屡胜之后，杂收降卒，颇有骄矜散漫之象，余深以为虑。目下弟与雪军、季军且坚守芜、太、金柱、南陵、黄池等处，休养锐气，不遽进兵。待鲍军扎围宁国，十分稳固，多军进至九洑洲，弟与雪、季再议前进。其秣陵关、淳化镇两处，为进兵之路，须派人先去看明。弟信言从太平至金陵百四十里，中不隔水。以古书证之，则尚隔一秦淮河。余处无好图可看，弟亦须先行查明。

弟以金柱关之破，水师出力最多，厘卡当雪二季二，甚善甚善。兹定为沅五、雪三、季二，尤为惬当。

袁午帅之办事，本属浮而不实，然饷项之绌，亦足令英雄短气，且胜公欺之太甚，余当少为护持。

029．致澄弟五月初四日

告攻下太平府、芜湖等城隘及槛送陈玉成进京等事。

沅〔澄〕 [1] 弟左右：

军事甚顺。沅、季与雪琴水师于四月二十一二日连克太平府城、芜湖县城、东梁山、金柱关各要隘，水师已进攻九洑洲，沅军距金陵亦仅数十里。鲍春霆进攻宁郡，初一日可抵城下。宁国贼多而悍，不知易得手否。四眼狗自庐城逃出，往奔寿州投苗沛霖。苗党捆狗送胜帅大营，已槛送进京矣。江北除此大害，从此应可少安，冲主之福也。

余身体平安，疮癣大愈。惟每日事多太劳，至日暮疲乏殊甚，总守一勤字，断不改常。家中子侄皆早起否？不懒惰否？望弟常常教之。

[1] 　据信中内容，受信人当为曾国潢。

030．致沅弟季弟五月初七日

部署进攻金陵之兵力。

沅、季弟左右：

接沅信，知已进扎周村，距金陵不满四十里，余既以为慰，又以为惧。

金陵地势宏敞，迥非他处可比。进兵之道，须于太平、采石南路进一支，句容、淳化东路进一支，浦口、九洑洲西路隔江进一支。镇江北路纵无兵来，此三支必不可少。句容东路纵无兵来，隔江一支则断不可少。此次弟不候多军至九洑洲，而孤军独进，余深为焦虑。又上游南陵空虚，季弟不留兵守之，于宁国、芜湖均有妨碍。望弟暂屯扎周村一带，以待多军之至。

季弟分兵守南陵，以固后路。要嘱要嘱。团防营守西梁山，计十五以前可到。王可陞二千人，则留守池州，不能调赴东坝矣。

031．致季弟五月初八日

沅甫进兵太速，望稳慎图之。

季弟左右：

春霆军既不散漫，当足以御宁国大股，至慰至慰。沅弟进兵，究嫌太速，余深以为虑。一则北岸多军未到，二则后面句容一路无兵，恐援贼来抄官军之尾，望弟与沅稳慎图之。第一莫使金柱、太平稍有疏失，第二莫使贼出江边，梗陆军之粮道。金陵地势太宽，弟等宜多看多问。至嘱。

032．谕纪泽五月十四日

抄读《文选》并作文仿效，以补作文之短。

字谕纪泽儿：

接尔四月十九日一禀，得知五宅平安。尔《说文》将看毕，拟先看各经注疏，再从事于词章之学。

余观汉人词章，未有不精于小学训诂者，如相如、子云、孟坚于小学皆专著一书，《文选》于此三人之文著录最多。余于古文，志在效法此三人，并司马迁、韩愈五家。以此五家之文，精于小学训诂，不妄下一字也。尔于小学，既粗有所见，正好从词章上用功。《说文》看毕之后，可将《文选》细读一过。一面细读，一面钞记，一面作文，以仿效之。凡奇僻之字，雅故之训，不手钞则不能记，不摹仿则不惯用。自宋以后能文章者不通小学，国朝诸儒通小学者又不能文章，余早岁窥此门径，因人事太繁，又久历戎行，不克卒业，至今用为疚憾。尔之天分，长于看书，短于作文。此道太短，则于古书之用意行气，必不能看得谛当。目下宜从短处下工夫，专肆力于《文选》，手钞及摹仿二者皆不可少。待文笔稍有长进，则以后诂经读史，事事易于着手矣。

此间军事平顺。沅、季两叔皆直逼金陵城下。兹将沅信二件寄家一阅。惟沅、季两军进兵太锐，后路芜湖等处空虚，颇为可虑。余现筹兵补此瑕隙，不知果无疏失否？余身体平安。惟公事日繁，应复之信积阁甚多，余件尚能料理，家中可以放心。此信送澄叔一阅。余思家乡茶叶甚切，迅速付来为要。

涤生手示

033．致沅弟季弟五月十五日

以廉、谦、劳三字作为自概之道。

沅、季弟左右：

帐棚即日赶办，大约五月可解六营，六月再解六营，使新勇略得却暑也。抬小枪之药，与大炮之药，此间并无分别，亦未制造两种药。以后定每月解药三万斤至弟处，当不致更有缺乏。王可陞十四日回省，其老营十六可到。到即派往芜湖，免致南岸中段空虚。

雪琴与沅弟嫌隙已深，难遽期其水乳。沅弟所批雪信稿，有是处，亦有未当处。弟谓雪声色俱厉。凡目能见千里，而不能自见其睫，声音笑貌之拒人，每苦于不自见，苦于不自知。雪之厉，雪不自知；沅之声色，恐亦未始不厉，特不自知耳。曾记咸丰七年冬，余咎骆文 [1] 、文、耆待我之薄，温甫则曰：“兄之面色，每予人以难堪。”又记十一年春，树堂深咎张伴山简傲不敬，余则谓树堂面色亦拒人于千里之外。观此二者，则沅弟面色之厉，得毋似余与树堂之不自觉乎？

余家目下鼎盛之际，余忝窃将相，沅所统近二万人，季所统四五千人，近世似此者曾有几家？沅弟半年以来，七拜君恩，近世似弟者曾有几人？日中则昃，月盈则亏，吾家亦盈时矣。管子云：斗斛满则人概之，人满则天概之。余谓天之概无形，仍假手于人以概之。霍氏盈满，魏相概之，宣帝概之；诸葛恪盈满，孙峻概之，吴主概之。待他人之来概而后悔之，则已晚矣。吾家方丰盈之际，不待天之来概、人之来概，吾与诸弟当设法先自概之。

自概之道云何，亦不外清、慎、勤三字而已。吾近将清字改为廉字，慎字改为谦字，勤字改为劳字，尤为明浅，确有可下手之处。沅弟昔年于银钱取与之际不甚斟酌，朋辈之讥议菲薄，其根实在于此。去冬之买犁头嘴、栗子山，余亦大不谓然。以后宜不妄取分毫，不寄银回家，不多赠亲族，此廉字工夫也。谦之存诸中者不可知，其着于外者，约有四端：曰面色，曰言语，曰书函，曰仆从属员。沅弟一次添招六千人，季弟并未禀明，径招三千人，此在他统领所断做不到者，在弟尚能集事，亦算顺手。而弟等每次来信，索取帐棚子药等件，常多讥讽之词，不平之语，在兄处书函如此，则与别处书函更可知已。沅弟之仆从随员颇有气焰，面色言语，与人酬接时，吾未及见，而申夫曾述及往年对渠之词气，至今饮憾。以后宜于此四端痛加克治，此谦字工夫也。每日临睡之时，默数本日劳心者几件，劳力者几件，则知宣勤王事之处无多，更竭诚以图之，此劳字工夫也。

余以名位太隆，常恐祖宗留诒之福自我一人享尽，故将劳、谦、廉三字时时自惕，亦愿两贤弟之用以自惕，且即以自概耳。

湖州于初三日失守，可悯可敬。

[1] 　“文”疑为“丈”之误。

034．致沅弟季弟五月二十日

送来洋枪百杆。

沅、季弟左右：

城贼开仗，究竟软硬何如？比之叶芸来、刘沧林，孰强孰弱？多公全军援秦，弟之军势太孤，务当求所以自立之道。

弟前索洋枪，又托少泉至上海购买。兹令盛四送百杆与弟，内大者七十九，小者二十一。余不甚喜此物，盖其机最易坏，不过打二三十枪即须修整。弟与各将弁试用一二十次，识破其短处，当以余言为然也。

035．谕纪泽五月二十四日

当作书教诫袁婿，并告沅甫在金陵孤军无援。

字谕纪泽：

二十日接家信，系尔与澄叔五月初二所发，二十二日又接澄侯衡州一信，具悉五宅平安，三女嫁事已毕。

尔信极以袁婿为虑，余亦不料其遽尔学坏至此，余即日当作信教之。尔等在家却不宜过露痕迹，人所以稍顾体面者，冀人之敬重也。若人之傲惰鄙弃业已露出，则索性荡然无耻，拚弃不顾，甘与正人为仇，而以后不可救药矣。我家内外大小于袁婿处礼貌均不可疏忽，若久不悛改，将来或接至皖营，延师教之亦可。大约世家子弟，钱不可多，衣不可多，事虽至小，所关颇大。

此间各路军事平安。多将军赴援陕西，沅、季在金陵孤军无助，不无可虑。湖州于初三日失守。鲍攻宁国，恐准遽克。安徽亢旱，顷间三日大雨，人心始安。谷即在长沙采买，以后澄叔不必挂心。此次不另寄澄信，尔禀告之。此嘱。

036．致沅弟五月二十五日

分别极冲、次冲之地，择人守之。

沅弟左右：

专丁来信，正值望信极切之际，得之一慰。弟此次进兵太快，不特余不放心，外间亦人人代为危虑。余以该逆凶焰犹盛，未可骤图，百足之虫，虽死不僵。外间则议弟处新营太多，兵不可靠，几于众口一词。

今进兵已近两旬，墙高濠深，应可立定脚跟。万里长濠，大众公守，最易误事。一蚁蛰堤，全河皆决。去岁之守安庆后濠，余至今思之心悸。此次在金陵，不可再守长濠，仍以各守各垒为稳。地方虽宽，分别极冲、次冲究无多处，前围城贼当冲者不过数处，后拒援贼当冲者亦不过数处。于极冲、次冲之地，择人守之，则他处虽有劣营，亦可将就支持。望弟将何营扎极冲，何营扎次冲，开单见告。

037．谕纪鸿五月二十七日

贺县试首选，戒勿沾富贵习气。

字谕纪鸿儿：

前闻尔县试幸列首选，为之欣慰。所寄各场文章，亦皆清润大方。昨接易芝生先生十三日信，知尔已到省。城市繁华之地，尔宜在寓中静坐，不可出外游戏征逐。兹余函商郭意城先生，在于东征局兑银四百两，交尔在省为进学之用。如郭不在省，尔将此信至易芝生先生处借银亦可。印卷之费，向例两学及学书共三分，尔每分宜送钱百千。邓寅师处谢礼百两，邓十世兄处送银十两，助渠买书之资。余银数十两，为尔零用及略添衣物之需。

凡世家子弟衣食起居，无一不与寒士相同，庶可以成大器；若沾染富贵气习，则难望有成。吾忝为将相，而所有衣服不值三百金。愿尔等常守此俭朴之风，亦惜福之道也。其照例应用之钱，不宜过啬谢廪保二十千，赏号亦略丰。谒圣后，拜客数家，即行归里。今年不必乡试，一则尔工夫尚早，二则恐体弱难耐劳也。此谕。

涤生手示

再，尔县考诗有错平仄者。头场末句移，二场三句禁，仄声用者禁止禁戒也，平声用者犹云受不住也，谚云禁不起，三场四句节俭仁惠崇系倒写否？十句逸仄声，五场九、十句失粘。过院考时，务将平仄一一检点，如有记不真者，则另换一字。抬头处亦宜细心。再谕。

038．致沅弟季弟五月二十八日

天地之道，刚柔互用，不可偏废。

沅、季弟左右：

沅于人概天概之说，不甚厝意，而言及势利之天下，强凌弱之天下。此岂自今日始哉？盖从古以然矣。

从古帝王将相，无人不由自立自强做出，即为圣贤者，亦各有自立自强之道，故能独立不惧，确乎不拔。昔余往年在京，好与诸有大名大位者为仇，亦未始无挺然特立不畏强御之意。近来见得天地之道，刚柔互用，不可偏废，太柔则靡，太刚则折。刚非暴虐之谓也，强矫而已；柔非卑弱之谓也，谦退而已。趋事赴公，则当强矫，争名逐利，则当谦退；开创家业，则当强矫，守成安乐，则当谦退；出与人物应接，则当强矫，入与妻孥享受，则当谦退。若一面建功立业，外享大名，一面求田问舍，内图厚实，二者皆有盈满之象，全无谦退之意，则断不能久。此余所深信，而弟宜默默体验者也。

039．致沅弟季弟六月初二日

米药均紧，望节省，并述负李元度事。

沅、季弟左右：

湖南之米昂贵异常，东征局无米解来，安庆又苦于碾碓无多，每日不能舂出三百石，不足以应诸路之求。每月解子药各三万斤，不能再多，望弟量入为出，少操几次，以省火药为嘱。

扎营图阅悉。得几场大雨，吟、昆等营必日松矣。处处皆系两层，前层拒城贼，后层防援贼，当可稳固无虞。

少泉代买之洋枪，今日交到一单，待物到即解弟处。洋物机括太灵多不耐久，宜慎用之。

次青之事，弟所进箴规，极是极是。吾过矣！吾过矣！吾因郑魁士享当世大名，去年袁、翁两处及京师台谏尚累疏保郑为名将，以为不妨与李并举，又有郑罪重李情轻，暨王锐意招之等语，以为比前折略轻。逮拜折之后，通首读来，实使次青难堪。今得弟指出，余益觉大负次青，愧悔无地。余生平于朋友中，负人甚少，惟负次青实甚。两弟为我设法，有可挽回之处，余不惮改过也。

040．致澄弟六月初四日

两位老师之费不可少，并告寄回高丽参五斤。

澄弟左右：

鸿儿印卷之费，余意三分各百千，尚是道光初年样子。弟意学书一分宜少，自是正办，请弟斟酌。其两位老师，则百千断不可少，盖学署清苦，而罗老师又贤而好学也。

沅、季在金陵，援贼尚无信息。春霆在宁国两获胜仗，闻宁城少粮，八月可望克复。少荃在上海获一大胜仗，此后可稳扎矣。安庆前苦亢旱，自十九至今，大雨不止，十分沾足。

兹寄回高丽参五斤，参不甚佳，而价则贵，宜以新石灰养之。

041．致沅弟季弟六月初八日

必设法多解银米子药以援助，且须惜士卒精力。

沅、季弟左右：

接少荃信，知伪忠王在上海受创而返，即日来援金陵。弟等濠墙已固，应足御之。所虑者夏月士卒多病，恐队伍单弱。银米子药等事，吾必设法多解，竭平日之力办之。援贼至金陵大战，当在七月，此外弟应需之物，速写信来，七月初尚可赶到。此间能办之件，亦必先尽弟营也。临战之际，预先爱惜士卒精力，以备届时辛苦熬夜，犹考试者场前静养也。

042．致沅弟季弟六月初九日

担心吟保等营不能够禁受大战。

沅、季弟左右：

接沅弟营图一纸。图中各营布置尚妥，惟有一处，余不放心。江东桥之河，在季弟各营之前面，大胜关进口之河，在季弟各营之后面，此两河宽若干丈？深若干尺？可踹浅以渡否？如可踹浅以过，则恒昆、吟保各营亦前后受敌。所招降卒新营，本不可靠，而陶保堂、张吟又纷纷死病相继，十营占地颇广，事急之际，季弟岂能一一照顾？该处为全军粮路所在，两弟细细审量一方〔番〕，吟保、平盛等营果能禁受狂风大浪否？余所疑者在此一处，望弟加倍小心。

043．致沅弟季弟六月初十日

爱惜声名，于有才无德者，不没其长而稍远其人。

沅、季弟左右：

专丁来信，应复者条列如左：

一、援贼大至，余甚为悬系。崇天义张姓，似是去春守徽州者，诡计甚多，打硬仗亦不甚悍。伪忠王前年十月在羊栈岭，去年春在建昌等处，均不甚悍，专讲避实击虚。弟所部新勇太多，总以“不出濠浪战”五字为主。如看确贼之技俩，偶然一战，则听弟十分审慎出之，余但求弟自固耳。

一、上海军情，昨已将少荃信钞寄。周沐润业经批令来皖帮办文案。许惇诗有才而名声太坏。南坡专好用名望素劣之人，如前用湖南胡听泉、彭器之、李茂斋，皆为人所指目，即与裕时卿、金眉生交契，亦殊非正人行径。弟与南坡至好，不可不知其所短。余用周弢甫，亦系许、金之流，近日两奉寄谕查询，亦因名望太劣之故。毁誉悠悠之口，本难尽信，然君子爱惜声名，常存冰渊惴惴之心，盖古今因名望之劣而获罪者极多，不能不慎修以远罪。吾兄弟于有才而无德者，亦当不没其长，而稍远其人。

044．致沅弟季弟六月十二日

问敌军援兵是在城内还是在秣陵关一带。

沅、季弟左右：

援贼已到四五万，究竟在城内乎？抑在秣陵关一带乎？贼若来扑弟之营濠，在秣陵关等处打馆，往返太远，我已反客为主，渠于烈日之下，必难久熬。若移至我营近处扎垒，果有佳处可扎五六万人否？自城中搬柴米出来，果有若干里？望查示。

五彩关防阅过，均妥，五人亦均胜统带之任。杏南将来或可比金逸亭，晴窗或可比刘岳昭，萧、张、刘则朱、唐之亚也。时时勤教勤讲，渠辈亦有进益，弟亦可互相警惕。

春霆两旬无信，其军银米两缺，悬系之至。

045．致澄弟六月十四日

若身体能受得了，可令纪鸿乡试。

澄弟左右：

科一身体若能吃辛苦，令其乡试，亦无不可。余甲午乡试，实畏其热如火如甑。今年多一闰月，则头八月必酷热可知。余不欲其入场，非过于姑息，实因年纪太轻，不能耐此苦耳。

沅、季在金陵，援贼虽到，而尚无动作。多公本应会剿金陵，因陕西不靖，朝旨与官、多之奏，均须先赴秦中一行。鲍春霆在宁国两获胜仗，闻援贼亦多，难遽得手。今年值各路顺利之时，而忽添此一大波折，不知天心竟待何时乃厌乱也！

046．致沅弟六月二十日

对外间指摘，宜抑然自修，不宜悍然不顾。

沅弟左右：

此次洋枪合用，前次解去之百支，果合用否？如有不合之处，一一指出，盖前次亦花大价钱买来，若过于吃亏，不能不一一与之申说也。

吾因近日办事，名望关系不浅，以鄂中疑季之言相告，弟则谓我不应述及。外间指摘吾家昆弟过恶，吾有所闻，自当一一告弟，明责婉劝，有则改之，无则加勉，岂可秘而不宣？鄂之于季，自系有意与之为难。名望所在，是非于是乎出，赏罚于是乎分，即饷之有无，亦于是乎判。去冬金眉生被数人参劾，后至抄没其家，妻孥中夜露立，岂果有万分罪恶哉？亦因名望所在，赏罚随之也。众口悠悠，初不知其所自起，亦不知其所由止。有才者忿疑谤之无因，而悍然不顾，则谤且日腾；有德者畏疑谤之无因，而抑然自修，则谤亦日熄。吾愿弟等之抑然，不愿弟等之悍然。愿弟等敬听吾言，手足式好，同御外侮，不愿弟等各逞己见，于门内计较雌雄，反忘外患。

至阿兄忝窃高位，又窃虚名，时时有颠坠之虞。吾通阅古今人物，似此名位权势，能保全善终者极少。深恐吾全盛之时，不克庇荫弟等，吾颠坠之际，或致连累弟等，惟于无事时，常以危词苦语，互相劝诫，庶几免于大戾。酷热不能治事，深以为苦。

047．致沅弟季弟六月二十二日

将调石、鲍兵力至金陵会攻。

沅、季弟左右：

贼匪于地势之远近、方向之东西全不了了，宜其屡败不振，然官兵亦自当处处严防。今宁国虽已克复，吾于旌德、三溪一路，尤不敢疏忽也。

闻九洑洲之北，李世忠已开河一道，可通舟楫。洲上之贼，应不能再犯北岸。吉左两营，弟调至金柱关，当无他虑。多公调石清吉十营至金陵会剿，鲍军亦可由东坝、溧水而至金陵。八月以后，弟处当不孤矣。

048．致沅弟六月二十三日

谈盐务利弊，诫只管军事，莫管饷事。

沅弟左右：

张胜禄竟以微伤陨命，可惜可痛。余昔年恸塔智亭之殁，失一威望之将，悼毕印侯之逝，失一骁悍之将。张声扬虽不如塔，似已远过于毕。一军之中，得此等人千难万难。灵榇过安庆时，余当下河祭奠，赙恤其家。

李臣典果足为继起之贤否？凌有和、崔文田、李金洲三人，余俱不甚熟。大约选将，以打仗坚忍为第一义，而说话宜有条理，利心不可太浓，两者亦第二义也。十六日之仗，崔文田等出卡在大濠外否？刘南云等亦出卡否？洋枪与大炮、劈山炮，三者比较，究竟何者群子最远？望校验见告。

弟两次钞示寄乔鹤侪信，多影响之谈。淮盐向以江督为主。江督犹东，运司犹佃也。弟欲从盐中设法生财，不谋之于我，而谋之于乔，何也？盐务利弊，万言难尽，然扼要亦不过数语。太平之世两语：曰出处防偷漏，售处防侵占。乱离之世两语：曰暗贩抽散厘，明贩收总税。

何谓出处防偷漏？盐出于海滨场灶，商贩赴场买盐，每斤完盐价二三文，交灶丁收，纳官课五六文，交院司收。其有专完灶丁之盐价，不纳院司之官课者，谓之私盐，即偷漏也。

何谓售处防侵占？如两湖江西均系应销淮盐之引地，主持淮政者，即须霸住三省之地，只许民食淮盐，不许鄂民食川私，湘民食粤私，江民食闽私，亦不许川粤闽各贩侵我淮地，此所谓防侵占也。

何谓暗贩抽散厘？军兴以来，细民在下游贩盐，经过贼中金陵、安庆等处，售于上游华阳、吴城、武穴等处，无引无票无照，是谓暗贩。无论贼卡官卡，到处完厘，是谓抽散厘也。

何谓明贩收总税？去年官帅给票与商人和意诚号，本年乔公给票与商人和骏发号，目下余亦给票与和骏发，皆令其在泰州运盐，在运司纳课，用洋船拖过九洑洲，在于上游售卖。售于湖北者，在安庆收税，每斤十文半，在武昌收九文半。售于江西者，在安庆每斤收十四文，在吴城收八文。此所谓明贩收总税也。

弟前令刘履祥在大通开官盐店，小屯小卖，是暗贩之行径。今欲令二三商人赴乔公处领盐，驶上行销，是明贩之行径。若使照和意诚、和骏发之例，亦在运署纳课，亦雇洋船拖过九洑洲，亦在皖与武昌完二十文，皖与吴城完二十二文，则此外为利无几。若不照和意诚、和骏发之例，概不完厘，则有益于弟，有损于兄，殊不足以服众。本年四月，刘履祥在下游运盐数船驶上，亦用洋船拖过贼境，被荻港卡员王寿祺拦住。刘履祥寄函与王，请完厘释放，厥后过盐河，华阳竟未完厘。此事人多不服，余亦恶之，拟即将刘履祥撤去，并将大通官盐店拆毁，盖所得无多，徒坏我名声，乱我纪纲也。弟亦不必与乔公谋盐，弟以后专管军事，莫管饷事可也。

049．致沅弟季弟六月二十六日

饷银不少分厘。宜专派多人在外探信。

沅、季二弟左右：

沅信并祭文稿一件，情极沉挚，辞尤雅丽，似近日大有长进。弟平日写信条理清晰，而失之繁冗，往往于业经说明之事，再加一二层，反觉无当。此次一意承接，不漏不蔓，可喜之至。此后弟每动笔，不患其不明，患其太多。意尽则止，辞足则止，不必再添也。

银票不停片刻，不少分厘，弟可遍告各处。不仅弟营为然，弟与季合统二万一千人，每月所收各卡厘金，约计二万金，余再嘱隋龙渊解六万三千金，当办得到，弟尽可放心。

宁国克复，弟处二十日尚无确耗，此后宜专派多人在外探信。至要至要。

050．致沅弟季弟六月二十九日

对鲍超军攻下广德、东坝后的军事部署。

沅、季两弟左右：

日来不接弟等信，想营次平安。春霆克复宁国，至今无公牍私函来此，不解何故。或乘胜进攻广德、东坝耶？抑别有疏失耶？如果克复广德、东坝，则拟以韦志浚守广德，王可陞守东坝，凯章守宁郡、宁邑，云岩守旌德、三溪，桂生守徽州，周万倬两营守芜湖，而春霆从溧阳、溧水、句容绕至金陵之东北，庶为得势，不知果能尽如人意否。

多公自武昌起程西上。闻秦中汉回仇杀，已成巨案。多公此行，能仅至豫而不至陕，或可速了。一入关中，则不复能东还矣。

051．致沅弟季弟七月初一日

对购置良田美宅之指谪，当三思。

沅、季两弟左右：

专差至，接两弟书。沅于二十五早大战之后，尚能写二十二叶之多，可谓强矫矣，所言俱能切中事理。

凡善将兵者，日日申诫将领，训练士卒。遇有战阵小挫，则于其将领责之戒之，甚者或杀之，或且泣且教，终日絮聒不休，正所以爱其部曲，保其本营之门面声名也。不善将兵者，不责本营之将弁，而妒他军之胜己，不求部下之自强，而但恭维上司，应酬朋辈，以要求名誉，则计更左矣。余对两弟絮聒不休，亦犹对将领且责且戒，且泣且教也。良田美宅，来人指摘，弟当三思，不可自是。吾位固高，弟位亦实不卑，吾名固大，弟名亦实不小，而犹沾沾培坟墓以永富贵，谋田庐以贻子孙，岂非过计哉？

二十五日又获大胜，以后应可踮稳脚跟。然计贼之技俩，必再来前后猛扑一次，尚宜稳慎待之。

052．致沅弟七月初五日

作梅之医理不可恃。闻陕西汉回仇杀，死人至三十万之多。

沅弟左右：

九洑洲以北之河既成，李世忠可大获盐利，吾亦幸金陵之贼永无北岸之接济，镇扬之兵易通上游之消息，此公私两便也。希庵近日病颇重，咳嗽吐痰，夜不能睡，并须扶杖出入，闻之深以为虑。作梅之医理，余以为不可恃，而润、希皆深信之，恐诒误不浅也。

陕西汉回仇杀，闻死人至三十万之多，看来西北劫数方兴未艾。天意茫茫，不知何日果遂厌乱？谕旨屡催多公入关，此等纷纠之事，亦殊非多公所长。朝廷似有中兴之象，而四方兵端日增，良为忧灼。

053．谕纪泽七月十四日

哦诗作字，学王、陶则可，学嵇、阮则不可。

字谕纪泽儿：

曾代四、王飞四先后来营，接尔二十日、二十六日两禀，具悉五宅平安。

和张邑侯诗，音节近古，可慰可慰。五言诗，若能学到陶潜、谢朓一种冲淡之味和谐之音，亦天下之至乐，人间之奇福也。尔既无志于科名禄位，但能多读古书，时时哦诗作字，以陶写性情，则一生受用不尽。第宜束身圭璧，法王羲之、陶渊明之襟韵潇洒则可，法嵇、阮之放荡名教则不可耳。

希庵丁艰，余即在安庆送礼，写四兄弟之名，家中似可不另送礼。或鼎三侄另送礼物亦无不可，然只可送祭席挽幛之类，银钱则断不必送。尔与四叔父、六婶母商之。希庵到家之后，我家须有人往吊，或四叔，或尔去皆可，或目下先去亦可。近年以来，尔兄弟读书，所以不甚耽搁者，全赖四叔照料大事，朱金权照料小事。兹寄回鹿茸一架、袍褂料一付，寄谢四叔。丽参三两、银十二两，寄谢金权。又袍褂料一付，补谢寅皆先生。尔一一妥送。家中贺喜之客，请金权恭敬款接，不可简慢。至要至要。

贤五先生请余作传，稍迟寄回。此次未写复信，尔先告之。家中有殿板《职官表》一书，余欲一看，便中寄来。抄本国史文苑、儒林传尚在否？查出禀知。此嘱。

涤生手草

054．致沅弟季弟七月二十日

力劝季洪病中不服药。

沅、季弟左右：

季弟病似疟疾，近已全愈否？吾不以季病之易发为虑，而以季好轻下药为虑。吾在外日久，阅事日多，每劝人以不服药为上策。吴彤云近病极重，水米不进已十四日矣。十六夜四更，已将后事料理，手函托我，余一概应允，而始终劝其不服药。自初十日起，至今不服药十一天，昨夜竟大有转机，疟疾减去十之四，呃逆各症减去十之七八，大约保无它变。希庵五月之季病势极重，余缄告之，云治心以广大二字为药，治身以不药二字为药，并言作梅医道不可恃。希乃断药月余，近日病已全愈，咳嗽亦止。是二人者，皆不服药之明效大验。季弟信药太过，自信亦太深，故余所虑不在于病，而在于服药。兹谆谆以不服药为戒，望季曲从之，沅力劝之。至要至嘱。

季弟信中所商六条皆可允行。回家之期，不如待金陵克后乃去，庶几一劳永逸。如营中难耐久劳，或来安庆闲散十日八日，待火轮船之便，复还金陵本营，亦无不可。若能耐劳耐烦，则在营久熬更好，与弟之名曰贞、号曰恒者，尤相符合。其余各条皆办得到，弟可放心。

上海四万尚未到，到时当全解沅处。东征局于七月三万之外，又有专解金陵五万，到时亦当全解沅处。东局保案，自可照准，弟保案亦日内赶办。雪琴今日来省，筱泉亦到。

055．致澄弟七月二十四日

李希庵将归里，袁午桥病甚重。

澄弟左右：

近日诸事平安。沅、季在金陵并未开仗，鲍春霆克宁国后尚未进兵。希庵于初八日简授钦差大臣，咨请余代奏谢恩，并请辞谢重任，回籍守制，已于二十一日代为陈奏。渠以二十二日自六安起行来安庆，俟奉到赏假谕旨，即行归里。袁午桥开缺以后，病势甚重，不审能再驻临淮办事否。若午、希皆去，余须兼顾淮北，精力万照管不到。

近日身体颇好，疮癣皆愈，但畏热殊甚，汗出如雨，殆亦老年必有之象。弟近日体气何如？常服药否？余今年未服补药，盖见胡润帅晚年病象，未必非补药太过之咎耳。

056．致沅弟季弟七月二十五日

阅报知何桂清处死。寄鹿茸一架。

沅、季弟左右：

久不接来信，不知季病全愈否？各营平安否？东征局专解沅饷五万，上海许解四万，至今尚未到皖。阅新闻纸，其中一条言何根云六月初七正法，读之悚惧惆怅。

余去岁腊尾买鹿茸一架，银百九十两，嫌其太贵，今年身体较好，未服补药，亦未吃丸药。兹将此茸送至金陵，沅弟配制后，与季弟分食之。中秋凉后，或可渐服，但偶有伤风微恙，则不宜服。余阅历已久，觉有病时断不可吃药，无病时可偶服补剂调理，亦不可多。吴彤云大病二十日，竟以不药而愈，邓寅皆终身多病，未尝服药一次。季弟病时好服药，且好易方，沅弟服补剂，失之太多，故余切戒之，望弟牢记之。

弟营起极早，饭后始天明，甚为喜慰。吾辈仰法家训，惟早起、务农、疏医、远巫四者尤为切要。

057．致沅弟季弟七月二十八日

为兵士多病、禾稼欠收、袁李去位而忧灼。

沅、季弟左右：

接沅弟排递一缄。大傩礼神，以驱厉气而鼓众心，或亦足以却病。余寸心忧灼，未尝少安。一则以弟营与鲍营病者太多，为之心悸；二则各县禾稼，前伤于旱，继而蝗虫阴雨，皆有所损，收成歉薄，各军勇夫七万人，难于办米；三则以秦祸日烈，多公不能遽了，袁、李皆将去位。长淮南北，千里空虚，天意茫茫，竟不知果有厌乱之期否？幸季弟疟疾速愈，大为欣慰。观民心之思治，贼情之涣散，金陵似有可克之机。然古来成大功大名者，除千载一郭汾阳外，恒有多少风波，多少灾难，谈何容易！愿与吾弟兢兢业业，各怀临深履薄之惧，以冀免于大戾。

东征局五万，因北风太大，尚未到省。此月竟止解去五万，下月必补足也。

058．谕纪泽八月初四日

行气为文章要义，宜先揣摩韩文行气之倔强。

字谕纪泽儿：

接尔七月十一日禀并澄叔信，具悉一切。鸿儿十三日自省起程，想早到家。

此间诸事平安。沅、季二叔在金陵亦好。惟疾疫颇多，前建清醮，后又陈龙灯狮子诸戏，仿古大傩之礼，不知少愈否？鲍公在宁国招降童容海一股，收用者三千人。余五万人悉行遣散，每人给钱一千。鲍公办妥此事，即由高淳、东坝会剿金陵。希帅由六安回省，初三已到。久病之后，加以忧戚，气象黑瘦，咳嗽不止，殊为可虑。本日接奉谕旨，不准请假回籍，赏银八百，饬地方官照料。圣恩高厚，无以复加，而希帅思归极切。观其病象，亦非回籍静养断难痊愈。渠日内拟自行具折陈情也。

尔所作拟庄三首，能识名理，兼通训诂，慰甚慰甚。余近年颇识古人文章门径，而在军鲜暇，未尝偶作，一吐胸中之奇。尔若能解《汉书》之训诂，参以《庄子》之诙诡，则余愿偿矣。至行气为文章第一义，卿、云之跌宕，昌黎之倔强，尤为行气不易之法。尔宜先于韩公倔强处揣摩一番。京中带回之书，有《谢秋水集》名文洊，国初南丰人，可交来人带营一看。澄叔处未另作书，将此呈阅。

涤生手示

059．致沅弟季弟八月初四日

李希庵病殊不轻，拟具折请回籍。

沅、季弟左右：

希庵昨日到省，气象瘦黑，咳嗽不止，病殊不轻。本日接奉谕旨，不准回籍治丧，赏银八百两，饬地方官妥为经理。天恩优渥，无以复加，然希庵归思极切，且其病似内伤，非回家安心调养，断难速痊。渠拟自行具折陈情，拜疏即行。论君恩则有负，论病状则无愧也。

060．致沅弟季弟八月初七日

今日送江西饷银到金陵。

沅、季弟左右：

日内未接弟信，想季疟全愈为祝。余日日至希庵处看视，其体瘦多咳，略似内伤，而神气尚凝聚，静心调养，当可全愈。即日自行具折陈情，恳请回籍一行，计二十八九可奉批旨。如再不蒙俞允，则续行陈情，拜疏即行。渠于送奠仪者，一概辞谢，虽余兄弟与雪琴者皆不受，此外则并祭幛而辞之。

袁帅病势颇重，断难久留。余之责任太重，深为焦虑。东局五万，上海四万，至今未到。昨日江西解到四万，今日飞解弟处，稍济眉急。金陵援贼，近日何如？各营病痛，比来少愈否？

澄弟寄到家信，嘱专人送金陵，兹专足送去。弟处送家信者，常失之太慢，余定限自皖至家十八天。以后弟逢八日写信，排递余处，余逢四送家，则弟缄达湘，不满一月矣。

061．致沅弟季弟八月二十一日

和州、巢县今年不征钱粮，所属各军不能处处独优。

沅、季弟左右：

专差到，接来信具悉。吴委员解饷七万，前缄已决其径解金陵，该员不来安庆禀见，亦殊可怪。毛、恽以此敦同舟之谊，而该员暗寓离间之意，世情浇薄如此！

六属丁漕，不能不驳。去年十二月二十一日，恩诏豁免安徽失陷地方今年钱漕。余与希庵会衔出示，定以十二月二十一日以前克复者起征，恩诏以后克复者不起征，兹将告示寄阅。和、巢皆在不征之列，碍难违旨开办。无为、怀、庐等属虽办抵征，然当分拨各军。弟军之视鲍、张、朱、唐各军已极优矣，若再处处独优，则人必不服，余亦无词以告马方伯、隋粮台也。

062．致澄弟闰八月初四日

瘟病流行，军民死亡相继。洪容海部下复叛。

澄弟左右：

沅、霆两军病疫，迄未稍愈。宁国各属军民死亡相继，道殣相望，河中积尸生虫，往往缘船而上，河水及井水皆不可食。其有力者，用舟载水于数百里之外。臭秽之气中人，十病八九。诚宇宙之大劫，军行之奇苦也。

洪容海投诚后，其党黄、朱等目复叛，广德州既得复失，金柱关常有贼窥伺，近闻增至三四万人，深可危虑。余心所悬念者，惟此二处。

余体气平安。惟不能多说话，稍多则气竭神乏，公事积搁，恐不免于贻误。弟体亦不甚旺，总宜好好静养。莫买田产，莫管公事。吾所嘱者，二语而已。盛时常作衰时想，上场当念下场时，富贵人家，不可不牢记此二语也。

063．致沅弟闰八月十六日

多隆阿不能回顾金陵，望专谋坚守，不图出战，并力图自固。

沅浦九弟左右：

多帅回顾金陵之说，万办不到。陕西大乱，死者已四五十万人，较三江两湖之劫更巨。余前复奏一疏，言多公果不入秦，当令驻军南阳。其时盖深知多之必入秦中，又不料弟与鲍、张各军病势如此之甚也。厥后官相与陕帅屡疏奏催多公入陕，朝旨亦屡次催之，分派胜剿渭北，多剿渭南兼保省城。入关以后，万不能东返矣。顷多公飞调庐州石清吉部下三营入陕，余已咨复截留，尚不知留得住否。且即奏调多军回援金陵，至速亦在五个月以后，而金陵与鲍军之危迫，必在两月以内，远水不能救近火。弟惟就现有兵力，专谋坚守，不图出战，早早布置，或尚可为。

两弟共统兵二万，若责以合团〔围〕，责以攻城，诚有不能；若责以专守营垒，似亦无辞可以诿谢。病疫乃是天意，弟与鲍、张、朱、唐各军皆病，多军东返，遂能保其不大病乎？弟当与各营官力图自固。身居绝地，只有死中求生之法，切不可专盼多军，致将卒始因求助而懈弛，后因失望而气馁也。

弟若另求保营之法，只有两法略可补救：一法商之毛、郭、黄、赵在湖南飞募新卒前来补缺；一法调竹庄团防营与周万倬共守芜湖，而腾出王可陞之兵为活兵，危急之际，或助弟，或助鲍也。然二万人不能守营，添王可陞遂能守乎？殊深焦虑。

064．致沅弟闰八月十九日

多隆阿即使回楚豫，亦不能会攻金陵。

沅弟左右：

多公不能回军东指，前信略述其概。本日接严渭春一缄，称多公在商南小挫，散去四营，恐未必确。其称多帅昨奉谕旨，又令回剿楚豫发、捻，不必入关，则必见廷寄之言。多若果回楚豫，则弟欲奏请会攻金陵，或有几希之望。然余接多公在商南发信，业已入关，其部下雷正绾已至陕西城外，为解省围之计。秦中官绅未必肯放多帅出关，而多公不携雷镇十营偕行，必不肯独自东还。是多公不能出关回剿楚豫十居其七，即能回楚豫，亦不能会剿金陵。以鄙见计之，多军长途之辛苦，部落之分散，接济之不便，事机之不顺，多公必不免于懊恼，将士必不免于疾病，若再东行三千余里而至金陵，则辛苦尤甚。无论其不能东来，来亦必不能速，难遽得力。故余欲弟力求自保，断不可指望多公，致误大事。至嘱至嘱。

多公阅历尚浅。四五月间自请援陕，与官公密商密奏，皆秘不使余知。彼时锐意立功西北，岂料今日尚在商南，所谓事非经过不知难也。弟今欲多军速回金陵，亦不知事之难也。余千思百计，无术可救弟之危，惟令团防营南渡，与周万倬会守芜湖，腾出王可陞一军留助弟处一臂之力。然弟二万人不能坚守，添二千余人岂遂足恃？聊尽心焉耳。

轩愿助我办粤厘，亦可感也。

065．致沅弟闰八月二十一日

以陞字四营换出季洪之新勇。

沅弟左右：

雪琴信来，贼分三大支上犯，伪侍王一支专攻金陵，侍逆尚在衢、严一带。此信或未必确，然大支贼扑犯之说，则处处皆同，大约弟处九月必有战事矣。

季弟各营所守一段，乃弟之粮路所关。其营皆新集之卒，未历战阵，未经风波，恐大股贼甫至，而各营望风先溃。粮路一失，弟所统各营，亦有不能不退之势，则大局立坏。他处无兵可调，只留王可陞一军为援助金陵之地。弟或先将王可陞调至大胜关一带，填扎季弟新勇八营墙内，而换出季弟之新勇移驻芜湖，似尚妥惬。陞字四营，虽亦系未经见仗之新勇，而较之季弟新勇，或者略胜。王可陞二千七百人可扎五垒。弟于湘恒等十营中挑留五营，而抽五营移于芜湖以上。季若不愿在金陵，亦可移至芜湖以上。惟弟斟酌行之。余相隔太远，不敢悬揣，系念无已。

066．致沅弟闰八月二十四日

败李元度名之事，于心耿耿。闻多军逃兵极多。

沅弟左右：

次青之案，竟是假信，亦殊可诧。余第三次引入他案作证，以郑魁士与次青相提并论，亦尚非拟不于伦。郑魁士在江南江北声名极好，翁中丞于十年奏力求名将以保皖北危局一折，袁午帅于十一年奏请起用宿将帮办军务一折，皆极言郑魁士忠勇冠时，至今郑告病在籍，尚食全俸。弟若见翁、袁二折，则知此人之享大名。余跻李于郑之上，片中颇有斟酌，弟试取原片而再阅之，当可释然。惟与我昔共患难之人，无论生死，皆有令名，次青之名由我而败，不能挽回，兹其所以耿耿耳。

希庵于二十三日开行回籍，义渠即于是日晋省，定于二十六日接印。希之吐血已愈，而咳嗽未止，瘦亦殊甚，幸吃饭多而有味，夜眠极酣。此次归去，亦志惬神鬯，当可调理就痊耳。义渠言多帅营勇逃者极多，杨得武之弟凯字营在樊城逃回九十人，在荆子关又逃回百五十人，他营逃者，亦禁拿不住。吾料此行多公必懊悔，全军必衰弱，恐不幸而言中。弟须力求自力，不可盼望多军。至嘱。

王可陞一军亦不宜轻易调去，一至金陵则成呆军，能进不能退，不如在芜湖、宁国之活也。

067．谕纪泽闰八月二十四日

士卒多病，杨、鲍、张三军尚无大故。

字谕纪泽儿：

日内未接家信，想五宅平安为慰。

此间近状如常。各军士卒多病，迄未少愈。甘子大至宁国一行，归即一病不起。许吉斋座师之世兄名敬身号藻卿者，远来访我，亦数日物故。幸杨、鲍两军门皆有转机，张凯章闻亦少瘥。三公无他故，则大局尚可为也。沅叔营中病者亦多。沅意欲奏调多公一军回援金陵。多公在秦，正当紧急之际，焉能东旋？且沅、季共带二万余人，仅保营盘，亦无请援之理。惟祝病卒渐愈，禁得此次风浪，则此后普成坦途矣。李希庵于闰八月二十三日安庆开行，奔丧回里。唐义渠即于是日到皖。两公于余处皆以长者之礼见待，公事毫无掣肘。余亦推诚相与，毫无猜疑。皖省吏治，或可渐有起色。

余近日癣疾复发，不似去秋之甚。眼蒙则逐日增剧，夜间几不复能看字。老态相催，固其理也。余不一一。此信可送澄叔一阅。

涤生手示

068．致沅弟九月初一日

告近日多方救助金陵之策。

沅弟左右：

昨日未接弟信，忧系不释。兄弟相隔太远，不能相顾，虽欲百计救助，而信到金陵，已在贼到十日之外，凶锋已过矣。

计此三日内，已发军火一批、饷银二万、护军湘后营挑勇共四百人；发信请厚庵救助，请任星元救助；发札调陈东友、赖荣光二营归弟调遣；今日发炸炮炸弹，派人去放；调石清吉亲带三营前往，扎保江边饷道。此数者，若件件做到，亦自不无小补。特患最危最急在二十五六七等日，而余所发之援兵，均在九月初五日后乃到。乃知军事呼吸之际，父子兄弟不能相顾，全靠一己耳。

今日接奉廷寄，极可钦感，录寄一阅。

069．致沅弟九月初二日

敌军运米艰难，再过十日，必溃而之他。

沅弟左右：

自十九至二十五夜，苦守已七日，从此应可无虞，至慰至慰。季弟所守江滨一段，系粮运至要之地，而用收降新集之卒，吾深为忧虑。不料季能稳慎有条，弟所寄前后各信，竟无一字稍涉慌张，又能联络水师，使之乐为我用。佳哉！吾两弟可谓贤且劳矣，愿从此益加谨慎。再过十日，贼若无如弟何，自必溃而之他。

贼数闻以十万计，每日须食米千石，若无大舟搬运，何能持久？吾在徽用兵二载，深知陆路运米之难，即在金陵城内运至谷里村一带，数十里之内，月运三万石，经理亦极不易，况城贼之米，未必肯多搬出耶。

弟守事既稳，以后余惟多办银米子药接济，弟可放心，断不缺乏。宁国守城之事已有把握，此后只求金柱关一带水师不挫，则处处皆稳矣。

070．致沅弟季弟九月初三日

运开花炮至金陵，并拨水师两营往助。

沅、季弟左右：

得沅弟信，知西南隅安如泰山，粮道无虞，至以为慰。日内无他变症否？悬念之至。此间解去之开花炮，计初七八乃可到金陵。我亦有此物，或可定军心而沮贼气。厚庵兵力太单，深以为忧。顷拨水师两营往助，计初六七乃可抵金柱一带，不知赶到上否。

正封缄间，接沅信，守局已稳，可慰之至。南云三营，最为当冲，弟派信营往换，正与十年春霆营在小池驿，左营以多营换守数日办法相同。守势已定，再添贼来扑，亦不足畏。所虑忠逆全股上攻金柱一带，而对逆与弟军相持耳，调援兵殊不应手。石清吉之十营，官帅业已调去六营拔行矣。王可陞一军，早有札归弟调遣。弟处若站得住，仍留王在大围之外较活，惟弟酌之。

071．致澄弟九月初四日

对本县父母官，宜处于若远若近、不亲不疏之间。

澄弟左右：

沅弟金陵一军危险异常，伪忠王率悍贼十余万昼夜猛扑，洋枪极多，又有西洋之落地开花炮，幸沅弟小心坚守，应可保全无虞。鲍春霆至芜湖养病，宋国永代统宁国一军，分六营出剿，小挫一次，春霆力疾回营，凯章全军亦赶至宁国守城。虽病者极多，而鲍、张合力，此路或可保全。又闻贼于东坝抬船至宁郡诸湖之内，将图冲出大江，不知杨、彭能知之否。若水师安稳，则全局不至决裂耳。

来信言余于沅弟既爱其才，宜略其小节，甚是甚是。沅弟之才，不特吾族所少，即当世亦实不多见。然为兄者，总宜奖其所长，而兼规其短。若明知其错，而一概不说，则非特沅一人之错，而一家之错也。

吾家于本县父母官，不必力赞其贤，不可力诋其非，与之相处，宜在若远若近、不亲不疏之间。渠有庆吊，吾家必到；渠有公事，须绅士助力者，吾家不出头，亦不躲避。渠于前后任之交代，上司衙门之请托，则吾家丝毫不可与闻。弟既如此，并告子侄辈常常如此。子侄若与官相见，总以谦谨二字为主。

072．致沅弟九月初四日

可挑七八千人相机力战一次。

沅弟左右：

该逆以全力攻东隅，伤亡过多，殊恐难以久支，焦灼曷极！二日内又转大北风，于上游接济诸物大不方便，焦灼之至。然无论到否，日内必再续解火药群子一批。江西有银二万在途，一到即日续解，特无援兵可拨。

该逆万无自退之理。忠逆一股，去年围建昌，亦凶悍之至，后黄印山等坚守，无隙可乘，彼围攻十九日解去。厥后在丰城与春霆打仗，闻交手不久即败。今年在上海与少泉一军交仗，除洋枪甚多外，似无他奇技。该逆欺弟军全不能战，弟若能挑得七八千不病之勇，出濠与之力战一次，亦是一法。去年伪侍王在乐平，欺左军不能战，猛围猛攻，业三日矣，左帅暗与各营约定，待贼疲乏散漫之时，猛然出队力战，侍贼是夜即遁。不知弟处可用此法否？如用此法，总须善于相机。第一要看贼散布在我营外最近之处，第二要看贼疲乏思归之时，第三要辨得贼之强枝安在，弱枝安在，乃可交手。弟与诸营官熟商行之。如无病者不满七千，则难作此计矣。

073．致沅弟九月初五日

王可陞、程学启将到金陵。

沅弟左右：

伪侍王率三四万贼，于闰八月十四日自浙之龙游起行，亦赴金陵。约计侍逆此时已到金陵，不知弟已调王可陞至濠内否？今日余又函催王可陞迅赴弟处矣。总之，九月二十以内，王可陞、程学启二人必到弟濠之内；十月二十以前，鲍军必到太平、采石、大胜关一带；十一月二十以前，多公亦必至太平、采石一带。只望我贤弟苦守此两月，而尤苦者在王、程未到之先。若王、程既到，弟新募之卒陆续而至，则弟亦或可出濠一战。弟处群子少而不甚合用，日内赶制赶解，必可接济。

074．致沅弟季弟九月初七日

程学启于十五后可抵金陵。

沅、季弟左右：

接初一日信，知已稳守十昼夜，曾岂凡之病伤亦得救全，至慰至慰。惟倪桂是弟左右第一奋勇可靠之人，竟尔阵亡，可悯可敬。弟从此亦须保重，不必常往危险之地。余从不以此等言劝弟，今守局已稳，与初到危险之时又当稍别，望弟酌之。

石清吉病莫能兴，派参将梁美材等三营遵调南渡，救援金陵。余以芜湖关系极大，又刘世墀请留陞营守芜，余批令陞营决须赴援金陵，而调梁美材三营督守芜湖。日内北风甚大，想陞字营不能开赴弟处，弟催令陞营陆续前进可也。调程学启之咨札，昨日搭洋船下去，初九可到，程学启或于十五后可抵金陵。王、程与弟之新勇三千到齐，纵外无援兵，弟亦可从内打出矣。

075．致沅弟九月初八日

是否可不调王可陞来金陵。

沅弟左右：

接吴竹庄信，尚留王同守芜湖。芜湖存，金陵之吉凶尚未可知；芜湖若亡，则金陵万无可救之理矣。且如此大逆风，王可陞亦万无飞入金陵之法。弟若稍足自立，或即令王无庸离芜可否？祈弟酌之。

营垒之不得地势者，可否另筑一垒，移居其中以养兵力？程学启一军，吾必调之至金陵助守。他事或办不到，此事必办得到，望弟坚忍以待。

076．致沅弟季弟九月初九日

万一芜湖失守，亦当安心坚守。用兵最重气势二字。

沅、季弟左右：

连接来信，略为宽舒，然危险情状，仍流露于纸上。护军营勇有自金陵归者，言初四夜弟营无恙，又言初六在东梁一带见陞营水陆急赴金陵。北风极大，恐初七尚未到。余忧灼之情，以初五夜为甚，不知是夜如何危殆？初六七夜，愁云暗淡，初八则月色清明，今日北风亦稍息矣。现备军火一船，专候轮舟到拖带下去。此后弟之子药银米，不患不能解济，特目下十日恐缺乏耳。

王可陞既赴弟处，闻芜湖十分惊慌，万一芜湖失守，弟亦当安心坚守。总待王、程二将到齐，出濠与之决战。程学启未到之先，仍以坚守为主。

缩十营近西头，此法甚好，何为迟疑不决？凡用兵最重气势二字。此次弟以二万人驻于该处，太不得势。兵勇之力，须常留其有余，乃能养其锐气。缩地约守，亦所以蓄气也。

077．致沅弟九月初十日

解来子药一船，一月内各处援兵皆可到齐。

沅弟左右：

接弟信，局势稍稳，寸心稍慰。所备子药一船，派先锋官任祖文专解者，已附洋船拖带下去，计明日可抵金陵。此余近日一快心事也。一月内各处援兵皆可到齐，必有佳音。万一芜湖或有疏失，弟亦唯苦心坚守，王、程助之于内，李世忠助之于外，必可一战解围，切莫慌乱。至嘱。

078．致沅弟九月十一日

缩营之策极好。制胜之道，在人不在器。

沅弟左右：

初五早之捷，破贼十三垒，从此守局应可稳固，至以为慰。缩营之说，我极以为然。既不能围城贼，又不能破援贼，专图自保，自以气敛局紧为妥，何必以多占数里为美哉？及今缩拢，少几个当冲的营盘，每日少用几千斤火药，每夜少几百人露立，亦是便益。气敛局紧四字，凡用兵处处皆然，不仅此次也。

所需洋枪洋药铜帽等，即日当专长龙船解去。然制胜之道，实在人而不在器。鲍春霆并无洋枪洋药，然亦屡当大敌。前年十月、去年六月，亦曾与忠酋接仗，未闻以无洋人军火为憾。和、张在金陵时，洋人军器最多，而无救于十年三月之败。弟若专从此等处用心，则风气所趋，恐部下将士，人人有务外取巧之习，无反己守拙之道，或流于和、张之门径而不自觉，不可不深思，不可不猛省。真美人不甚争珠翠，真书家不甚争笔墨，然则将士之真善战者，岂必力争洋枪洋药乎？

闻霆军营务处冯标说，霆营现以病者安置城内，尽挑好者扎营城外，亦是一法。弟处或可仿而行之。将病者伤者全送江北，令在西梁、运漕等处养息，专留好者在营。将东头太远之营缩于中路、西路，又将病伤太多之营缩而小之，或以二营并而一之。认真简阅一番，实在精壮可得若干人，待王、程到齐，再行出濠大战。目下若不缩营蓄锐，恐久疲之后，亦难与言战也。

穆海航在无为州，已札饬将抵征之项银米并收，闻百姓欢欣之至。弟托之办两月米粮，必做得到，即当告之。

079．致沅弟九月十二日

秋末恐有久雨，宜早早缩营。

沅弟左右：

天久不雨，秋末恐有久雨泥泞，此理势之必然者。吾意欲弟早早缩营，气敛局紧，常留有余，以与贼相持。一则恐雨后墙坍，处处不能照顾；二则王、程到后，抽队出战，亦须留队守垒，愈短愈紧，则愈易守也。宁国县城失守。朱守旌德，唐守徽州，十分吃重。春霆亦三面受敌，自顾不暇，不能援救弟处。弟惟待王、程到后，力战力守，庶有解围之一日，否则他处竟无援兵可盼。

昨信劝弟缩营并营，送病者伤者于江北，弟意果行之否？

080．致沅弟季弟九月十三日

援兵不足恃，危急之时，只有在己者靠得住。

沅、季弟左右：

都将军派兵四营来助守，固属可喜，而亦未必可恃。凡危急之时，只有在己者靠得住，其在人者，皆不可靠。恃之以守，恐其临危而先乱；恃之以战，恐其猛进而骤退。幸四营人数不多，或不致搅动弟处全局。否则彼军另有风气，另有号令，恐非徒无益，而反有损，弟宜谨慎用之。去年春间，弟不要陈大富一军，又不留成大吉一军，余深喜弟之有识有志也。

子药银米，余刻刻不忘，弟刻刻宜存节省之意，不必函函苦催。大约弟设身处地所能办到者，兄亦必能办到；兄所束手不能办者，虽弟设身处地，亦无如何也。

081．致沅弟九月十四日

陞字皆新集之卒，不可恃之过深。

沅弟左右：

余于初四日接芗泉公牍，知伪侍王将续到金陵，忧悸不可言状。今弟此信尚有把握，又力赞王可陞之将材，意者守局业臻稳固乎？王可陞之精选右营、陞字后营，须全行调赴金陵。陞字皆新集之卒，弟不可恃之过深。其梁美材等三营，即今改扎芜湖，目下稍厚芜湖、金柱之声援，将来北岸有事，梁美材仍回守无为州也。

程学启尚在青浦，余已两次飞调，碍难忽行停止。少泉所派赴合肥招勇者，系张树声等五营，业已成军起行。余留之暂守运漕，万一孝感马融和一股下窜，北岸守住庐州、无为、运漕三处，庶不致掣动南岸全局。张树声等现虽置无用之地，然不可少也。

082．谕纪泽九月十四日

金陵敌军近二十万。宁国失守，形势危急。

字谕纪泽儿：

接尔闰月禀，知澄叔尚在衡州未归，家中五宅平安，至以为慰。

此间连日恶风惊浪。伪忠王在金陵苦攻十六昼夜，经沅叔多方坚守，得以保全。伪侍王初三四亦至，现在金陵之贼数近二十万。业经守二十日，或可化险为夷。兹将沅叔初九、十与我二信寄归，外又有大夫第信，一慰家人之心。鲍春霆移扎距宁郡城二十里之高祖山，虽病弁太多，十分可危，然凯军在城主守，春霆在外主战，或足御之。惟宁国县城于初六日失守，恐贼猛扑徽州、旌德、祁门等城，又恐其由间道径窜江西，殊可深虑。余近日忧灼，迥异寻常气象，与八年春间相类。盖安危之机，关系太大，不仅为一己之身名计也。但愿沅、霆两处幸保无恙，则他处尚可徐徐补救。此信送澄叔一阅，不详。

涤生手示

083．致沅弟九月十五日

鲍军元气大亏，朱云岩不能援金陵，可盼者惟都、程、王。

沅弟左右：

接专差携归之信，具悉守局已定。都部及陞营现尚未派汛地，自是行有余力之象。至慰至慰。鲍军病者死者，比之金陵更多，又有新河庄之挫，副中及峰礼等六营折损颇多，不复成队。又有宁国县城之失，韦、洪两部全数溃败，是霆军之元气大亏，威望亦损。朱云岩既因坚守旌德，不能随鲍远行，则鲍亦独立单薄，未敢令其由官圩直取小丹阳，仍须以稳重为主。昨日已专缄告之，嘱其专剿宁国之贼，不必作援金陵之想。弟处守战，皆须全靠自己，切莫盼望他人。其可盼者，只有都部与程、王两军及回湘续招之三千人而已。

多礼堂一军，余与官、都、李四处具奏，渠亦迫思东还，大约十一月必到和州一带。只要处处守定，至冬间不患无转机也。火药实接济不上，弟当极力节省，子与银米，尚可敷衍。

再，去年三月十四日左季帅在乐平之战，全在善于蓄势审机。兹将渠原信寄弟一阅。兵无常法，弟不可泥左之法以为法，拘左之机以为机，然亦可资参采。大约与巨寇战，总须避其锐气，击其惰归，乃为善尔。

084．致沅弟九月十六日

望节省火药。

沅弟左右：

弟望火药迫切之至，而任祖文恰到，快慰可知。然火药实接济不上，江西省城全数搜括，不满四万斤，所望者仅湖北耳。弟须时时存节省火药之心，庶十月以后，犹可敷衍。

侍逆之党为左帅所攻，穷蹙之至。兹将左帅来信并伪文钞阅。蒋军恐难速来，然左公接余两信，当必分兵来助。徽、宁目下春霆一军实嫌单薄，余已调梁美材三营、周万倬四营助之。

闻孝感之贼回窜河南，皖北又少一患。

085．致沅弟九月十七日

常胜军断不可入长濠之内。

沅弟左右：

接少荃、云仙信，知程学启以守嘉定等处，不能上援金陵。彼间既为大局所关，而弟之初心，亦本不欲调程将西来，弱松沪之力掣少荃之肘。惟少荃另调所谓常胜军者，则殊非余之本意。常胜军前为华尔所带，余已不愿与之共事。今华尔已死，白齐文接统其众，其能战与否不可知，而其风气迥别，不能与弟军合处，则显而易知。渠既前来，则此间拦阻亦赶不及，只好听其自来。但断不可令入弟军长濠之内，只可令其先攻九洑洲、下关等贼垒，冀稍掣贼之势。如下游不能取胜，则令白齐文等由金柱关、采石上游夹击而下，虽未必大收其效，亦自无损于弟处，或亦善处之一道。白齐文部下名为洋兵，实皆广东、宁波之人，骄侈成俗，额饷极贵，弟军断不宜与之共处。凡长濠以内，总须主兵强于客兵，一切皆由弟作主，号令归一，而后不至偾事。至嘱至嘱。弟若有信至沪，亦须先与说明。

又接弟信，知两处地道同穿皆经堵住。欣慰之至转增忧悸，恐弟轻易出濠打仗，不敌贼之多且悍也。

086．致沅弟九月十九日

再解火药二万斤、帐棚五百架。

沅弟左右：

梁美材等三营，弟令其替守芜湖，而腾出精右、陞后归并金陵，正合余意。李世忠所部，系义渠、彤云等力劝余调之过江，助弟一臂之力。余一时心绪过忙，枪法遂乱，旋闻弟处局势稍稳，已止调矣。火药当再解二万斤，帐棚拟再解五百架，银钱则须顺风数日乃可过鄱阳湖而抵安庆，目下实无妙法可以速之。

伪忠王之初计，本以全力先攻鲍军，不知何以变计，改而先攻弟军，必有献策者言鲍军坚而弟军瑕也。看来一半月内，该逆必不干休，必再多方猛扑。弟军若出濠打仗，恐正中贼之计，贼所求之而不得者。似以坚守不出为最妥，不必出而撄贼凶锋。半月以后，白齐文必至，一月以后，新募之卒必至。我有日增之象，贼处已竭之势，则我操胜算矣。弟意以为何如？

087．致沅弟九月二十日

明日起解火药二万、银二万。

沅弟左右：

弟与芜湖、金柱三处既稳，只要春霆一无疏失，则各路皆可化险为夷。一至十月，新募之勇陆续可至矣。火药二万、银二万，均于明日起解，嗣后事事接济得上，不至缺乏。惟火药一项，望弟认真撙节，切莫大意。洋枪洋药，总以少用为是。余前接办张小浦之徽防，其弁目人人皆有洋枪，余令部下不必染其风，而张部亦次第裁汰。凡兵勇须有宁拙毋巧、宁故毋新之意，而后可以持久。弟莫笑我为老生迂谈也。

088．致沅弟九月二十一日

不能将劲旅长扎雨花台，宜早定计向东南进兵。

沅弟左右：

贼之来援金陵，群酋大会二次，各路布置周妥而后来。贼处心积虑以求逞于我，我轻心深入，以侥幸于不可得之城。弟之骤进，余之调度，皆轻敌而不能精审。此次经一番大惊恐，长一分大阅历。如忠、侍等酋解围而去，弟当趁势退兵，以伤病羸弱者循江滨退至金柱关，选精锐者整队追贼。追至大官圩、小丹阳一带，与鲍军互为声援，待新募之卒到后，认真整练，再行进兵。

弟由高淳、东坝、溧阳以进宜兴，鲍由建平、广德以进长兴，两路排进，相去常在百里内外。水师棋布于丹阳、石臼、南漪等湖，与陆军相去常在数十里内，旌旗相望。弟以金柱为后路根本，鲍以芜湖为后路根本，处处联络，庶无全局瓦裂之患。宜兴、长兴两城皆在太湖西岸，陆军到此休息停顿，待李朝斌水师办成，驶入太湖后，陆军再行前进。此大局所关，一年二年之军势，不可不早为定计。若长扎雨花台，以二三万劲旅屯宿该处，援贼不来，则终岁清闲，全无一事；援贼再来，则归路全断，一蚁溃堤。此等最险之着，只可一试再试，岂可屡屡试之，以为兵家要诀乎？望弟早早定计。贼不解围，则忍心坚守；贼若解围，则以追为退，不着痕迹。行兵最贵机局生活，弟在吉安、安庆，机局已不甚活，至金陵则更呆矣。

久晴之后，必苦阴雨，下弦之后，夜必晦暗，不知弟处仍能坚守否？缩濠恐长贼气，即可定计不缩。营中米粮子药，究竟尚可支若干日，我自能打算也。

089．致澄弟九月二十四日

送二百金祭奠唐萍翁。告近日军情。

澄弟左右：

唐萍翁遽尔沦谢，深堪悼恸。吾兄弟宜共赙以二百金，以答渠始终不忘先大夫之雅意。

沅弟在金陵，苦守已满一月，实属劳瘁异常。自闰月十九援贼初到，直至九月二十日，皆昼晴夜月，清和光明，近三日风雨阴寒，不知别有变症否。营中病卒虽多，而军心尚固，银米子药，均尚敷用，或可化险为夷。吾此次焦灼更甚于在祁门时，祁门关系一身之安危，此次则数万人之性命也。

090．致沅弟九月二十四日

不提劳苦，不夸功。审力尚在审机审势之上。

沅弟左右：

接弟二信，因余言及机势，而弟极言此次审机之难。弟虽不言，而余已深知之。萃忠、侍两酋极悍极多之贼，以求逞于弟军久病之后，居然坚守无恙。人力之瘁，天事之助，非二者兼至，不能有今日也。当弟受伤，血流裹创，忍痛骑马，周巡各营，以安军心，天地鬼神，实鉴此忱。以理势论之，守局应可保全。然吾兄弟既誓拚命报国，无论如何劳苦，如何有功，约定终始不提一字，不夸一句。知不知，壹听之人，顺不顺，壹听之天而已。

审机审势，犹在其后，第一先贵审力。审力者，知己知彼之切实工夫也。弟当初以孤军进雨花台，于审力工夫微欠。自贼到后，壹意苦守，其好处又全在审力二字，更望将此二字直做到底。古人云兵骄必败，老子云两军相对哀者胜矣。不审力，则所谓骄也；审力而不自足，即老子之所谓哀也。

药二万、银二万及洋枪一批，日内准交轮舟拖带东下，其余银米子药苦于逆风不能到皖，望弟稳守，不可急于出濠打仗。十月间，吾再添派护军前往助弟。弟之新勇，十月亦可赶到。昨日风雨，余极忧灼也。

091．致沅弟九月二十五日

至十月援兵必到，不患兵事无转机。

沅弟左右：

阴雨作寒，天黑如，极念士卒守濠之苦，能守过二十三四夜，则此后当就稳固。

春霆来信，病已全好，精神比前加倍，军心尚固。余又拨梁美材等营助之，计九月内必开大仗。渠处一经打动，则军势自可及于大官圩、小丹阳一带，可与弟处遥为声援。至十月精右营、陞后营必到，白齐文之常胜军必到，赵玉班所部省城守兵千人必到，不患兵事之无转机。江粤报解之饷，尚有十一万两在外，沈幼丹派胡长芝解银二万、火药二万，指明直解金陵。余函商少泉，亦请其拨银数万，直解金陵。不患饷事之无起色，只望弟与诸将勉力支持九月杪十月初之苦境，过此则渐入佳境。

今日天气微霁，或不至久变以苦我将士。

092．致沅弟九月二十六日

危急之际，惟有专靠自己，不靠他人。

沅弟左右：

排递一缄，具悉守局平稳。寄少泉信稿，与白齐文一军约法三章，均属切要之语。总之，危急之际，惟有专靠自己，不靠他人为老实主意。即如王可陞一军，余久拟派助弟处，公牍私函不仅数次，至今月余，尚有二营未到金陵。则此外如程学启、蒋芗泉等军之不能应手救急，何足怪哉！

连日阴雨夜黑，贼于夜间猛扑否？余所虑者，雨后墙坍一变症，江滨水涸一变症，过此二者，皆能守住，则忠、侍虽围两年，亦无如弟何矣。

093．致沅弟九月二十八日

已派人买柴炭。再嘱莫靠他人。

沅弟左右：

日内因风雨严寒，长夜深黑，正切焦虑。防守严密，实有把握，为之大慰。只要雨后墙坍无变症，江滨水涸无变症，则虽久不解围，亦自无妨。

柴炭一项，今日派人至张家滩、殷家汇收买，若买得几十船装下金陵，亦有小补。白齐文来援之事，余信语气与弟寄少荃信语气相吻合。总之，危急之际，莫靠他人，专靠自己，乃是稳着。弟惟专待新勇到齐出濠一战，不必别有盼望。

磞炮交委员带回，甚是。在人不在器之说，余言终当验也。

094．致沅弟九月二十九日

兵器当以抬鸟刀矛为根本。

沅弟左右：

南云部卒杀至贼地道口，毙贼甚多，为之一慰。今日又晴霁，罗、朱、周、吴等邀同各营又获胜仗。从此太平、官圩、小丹阳之贼当难站脚，忠逆、侍逆之粮路柴路必已掣动。忠、侍若不解围以去，则必分兵回救太平一带。

洋枪机括，弟营既善收拾，又勤于擦洗，余当令筱泉于粤厘项下购买。然我军仍当以抬鸟刀矛及劈山炮为根本，譬之子弟于经书八股之外，兼工诗赋杂艺则佳，若借杂艺以抛弃经书八股，则浮矣。至嘱。

095．致沅弟九月三十日

须蓄不竭之气，留有余之力。

沅弟左右：

南云处地道已穿，从此东路应更稳妥，不知西路江边水涸尚有他变症否？周、王、罗、朱之捷，于贼之粮路柴路必有大损，或可不打，而忠酋自退。

弟坚持不浪战之义，甚是甚是。凡行兵须蓄不竭之气，留有余之力，《左传》所称再衰三竭，必败之道也。弟营现虽士气百倍，而不肯浪战，正所谓留有余之力也。孤军驻雨花台，后无退路，势则竭矣。吾欲弟于贼退后，趁势追贼，由东坝进溧阳、宜兴，所谓蓄不竭之势也。望弟熟思定计。

096．致沅弟十月初一日

霆军近似有小挫。

沅弟左右：

昨夕接春霆信，似有小挫之象。宁国霆、凯两军，本较之弟军病者更甚，死者更多。凯章之病，近更沉重。渠信来有“难支一月”“料理后事”等语，可悯可敬。霆军病故猛将，如黄庆、伍华瀚之类，不可再得。吾前专忧虑弟处一军，今又深忧霆军矣。

097．致沅弟十月初三日

先占长兴、宜兴等敌所不经意之要隘。

沅弟左右：

排递一缄，知守局平安如常，至以为慰。大官圩等处之粮多为我军所焚，则金陵援贼之粮必难久支，城贼之粮多寡，则不敢必耳，计忠、侍引退之期必不甚远。吾前有信嘱弟以追为退，改由东坝进兵，先剿溧阳，以至宜兴。先占太湖之西岸，水师亦由东坝进兵，俾李朝斌先在太湖西岸立住脚跟，则战船处处可到，而环湖之十四府州县处处震动，贼则防不胜防，我则后路极稳。较之株守金陵者，有死活之分，有险易之别，但无赫赫之名耳。

凡行军最忌有赫赫之名，为天下所指目，为贼匪所必争。莫若从贼所不经意之处下手，既得之后，贼乃知其为要隘，起而争之，则我占先着矣。余今欲弃金陵而改攻东坝，贼所经意之要隘也；若占长兴、宜兴、太湖西岸，则贼所不经意之要隘也。愿弟早定大计，趁势图之，莫为浮言所惑，谓金陵指日可下，株守不动，贪赫赫之名，而昧于死活之势。至嘱至嘱。如弟之志必欲围攻金陵，亦不妨掀动一番，且去破东坝，剿溧阳，取宜兴，占住太湖西岸，然后折回再围金陵，亦不过数月间事，未为晚也。吾兄弟誓拚命报国，然须常存避名之念，总从冷淡处着笔，积劳而使人不知其劳，则善矣。

098．谕纪泽十月初四日

忧惧太过，嘱来营中省视。

字谕纪泽儿：

旬日未接家信，不知五宅平安如常否？此间军事，金柱关、芜湖及水师各营，已有九分稳固可靠；金陵沅叔一军，已有七分可靠；宁国鲍、张各军，尚不过五分可靠。此次风波之险，迥异寻常。余忧惧太过，似有怔忡之象，每日无论有信与无信，寸心常若皇皇无主。前此专虑金陵沅、季大营或有疏失，近日金陵已稳，而忧惶战栗之象不为少减，自是老年心血亏损之症。欲尔再来营中省视，父子团聚一次。一则或可少解怔忡病症，二则尔之学问亦可稍进。或今冬起行，或明年正月起行，禀明尔母及澄叔行之。尔在此住数月归去，再令鸿儿来此一行。

寅皆先生明年定在大夫第教书，鸿儿随之受业。金二外甥有志向学，尔可带之来营。余详日记中。此谕。

涤生手示

099．致沅弟十月初五日

视鲍军情况，再定是否守围金陵。

沅弟左右：

连接九月两次来缄，具悉一切。

弟决计不肯少退，不肯改由东坝一路进兵，则余续寄一缄，弟亦必不以为然。第株守金陵，恐又成三年五年之局，援贼退则苦其太闲，援贼来又苦其太险，反复筹思，不得所以两全之法，且看张、鲍两军在宁国果能坚守否。如鲍军能击退杨、黄大股，再能乘势规复东坝，则金陵之后路亦不至十分空虚，从弟之策亦无不可。若鲍军不能却敌，或有疏虞，再行筹议。

少泉解来饷银五万，今日派长龙船送弟处。其洋枪洋药尚未到齐，到即专人解金陵也。少荃大获胜仗，忠酋不久必分兵回援苏、昆。其调张树声等赴沪，已飞札应之矣。

100．致沅弟十月初八日

从此番风波中识诸将之长短。劈山炮为陆军第一利器。

沅弟左右：

天气大寒，营中将士昼夜辛苦，极可怜念。初三四后，忠、侍两逆别有变相否？以少荃之歼毙听王，左、蒋之急攻汤溪，计忠、侍俱不能不回顾根本，或者再猛扑数日，乃始兴尽而返乎？

毛寄云协解火药至十一万斤之多，可感可敬。其被属员讦告之案，现饬官、严审办，不知果能不挂吏议否。白齐文一军，日内果已西来否？厚庵部下诸将，与弟久处者不下十余人，弟察看其中可靠者以何人为最。弟营经此番风波，诸将之胆识力量、长短分寸，纤悉毕露，其中可带三四千人独当一面者，更有何人，望详告我。

吾以洋枪比诗赋杂艺，而以劈山抬鸟比经书八股，弟复函深以为然。此处见解相合，亦一大机括也。吾以劈山炮为陆军第一利器，若食群子至五十颗以外，实可无坚不摧。皖局目下加意打造劈山群子，少迟再解万斤至弟处试用。去年吾寄弟信，言劈山炮食满群子之后，须用稻草球子封之，并须用搠杖多杵几下，将草球紧紧贴子，子紧紧贴药，药紧紧贴膛，则群子之所及，又远又宽矣。弟须将各营亲口教之，亲眼验之，乃不失劈山炮之妙用，无谓各营皆已善用劈山，而不加察也。

101．致沅弟季弟十月十二日

视鲍军胜负决沅军行止。

沅、季弟左右：

伪忠王既回苏州，伪侍亦不久必退，日内想弟处已解围矣。

春霆初六七日来信，甚忙乱无主张。渠军好手，故者伤者太多，亦有抱怨而散去者，目下粮路已断，众心多离，深为可虑。

两弟决志不肯退兵，余亦不遽相强，但须鲍军得手，乃可定计。鲍军幸而获胜，宁国幸而保全，则弟处或退或否，尚易布置。鲍之老营倘有疏失，则宁郡必困重围之中，不得不调弟回驻芜湖、金柱，进援宁郡。即不去援宁，亦必退保芜湖。鲍军之安危，总在三五日内可决，弟之行止，视鲍军为权衡也。

102．致沅弟十月十三日

望退兵金柱、芜湖，并分兵援鲍。

沅弟左右：

昨日一缄，言弟军之进止视鲍军之利钝以为权衡。本日接春霆来信，贼在西河坚扎墙垒，霆军进剿，未能扑动。吾观霆军之布置散漫，主意慌乱，人心离怨，恐此次必难支持。而其病者死者比他军独多，似亦冥冥中有主之者。鲍、张果有挫失，则芜湖、三山等处必十分吃紧。中段空虚，弟在下游断难久站，不如趁金陵贼退之时、鲍军未败之先，以追为退，以东西梁山、芜湖、金柱、运漕、无为为弟军之基业，然后相机再进。庶为可战可守，可伸可缩之军。

咸丰五年，余率水陆驻扎南康，志在攻破湖口一关。五六两年，竟不能攻破。七年，余丁忧回籍，寸心以此为大憾事。罗罗山于五年八月至南康、湖口一看，知其不足以图功，即决然舍我而去，另剿湖北。其时有识者，皆佩服罗山用兵能识时务，能取远势。余虽私怨罗山之弃余而他往，而亦未尝不服其行军有伸有缩，有开有合也。观多公之决志不肯南渡，与各军秋间之多病，霆营目下之难支，是天意不欲遽克金陵已可概见。吾辈当一面顺天意，一面尽人事，改弦更张，另谋活着。

古人用兵，最重变化不测四字，弟行军太少变化。此次余苦口言之，望弟与季弟审度行之。即日退扎金柱、芜湖，分五千人至湾沚西河助剿，所以救鲍，即所以救张，即所以保全局而救阿兄也。若弟坚执前议，果扎金陵不肯挪动，鲍挫而张必随之，在余之公局固坏；而弟以重兵屯宿该处，如余之株守南康，和、张之株守金陵，弟之私局亦必坏。望弟详思之。凡行军言退，万众不愿，此次弟为救鲍而退，与寻常之退迥不相同，可以告麾下将士，亮余苦心耳。弟若决不肯退，则请拨王可陞一助春霆可乎？

103．致沅弟十月十三日

可退则退，不可退则少留。

沅弟左右：

本日已专送一信，劝弟趁势退兵，分五千人救援鲍军，不知何日可以接到？继思金陵援贼尚未退净，若不能打开后路，虽欲退兵至金柱、芜湖一带，而不能一切仍听弟作主。可退则退，不可退则姑少留，余不遥制也。

104．致沅弟十月十四日

不如趁早退守芜湖、金柱，以北岸为根本。

沅弟左右：

昨日午刻寄一缄，欲弟退金柱、芜湖，而拨五千人援救鲍军。灯后又寄一缄，言进退由弟自行作主。今日接弟缄，竟不知弟后濠之外尚有贼垒否？已退净否？余日内忧灼愤郁，寸心如焚，不复能细思大事。弟当打退援贼之后，精神可为一振，宜将全局细思。

鲍军挫失，宁郡不保，中段必一片荆棘，三山、大通、荻港等处均虑复为贼有，弟处饷道终久必梗。不如趁早退守芜湖、金柱，弟犹可以北岸为根本，弟两年所克城隘，犹可自保。若不早为之所，后恐求退而不得，求保芜湖、金柱而不得。特此再商，望弟裁断。

105．谕纪泽十月十四日

望读王段等人之书。观察天时人事，敌军无能平之理。

字谕纪泽儿：

十月初十日接尔信与澄叔九月二十日县城发信，具悉五宅平安。希庵病亦渐好，至以为慰。

此间军事，金陵日就平稳，不久当可解围。沅叔另有二信，余不赘告。鲍军日内甚为危急。贼于湾沚渡过河西，梗塞霆营粮路。霆军当士卒大病之后，布置散漫，众心颇怨，深以为虑。鲍若不支，则张凯章困于宁国郡城之内，亦极可危。如天之福，宁国亦如金陵之转危为安，则大幸也。

尔从事小学、《说文》，行之不倦，极慰极慰。小学凡三大宗。言字形者，以《说文》为宗。古书惟大小徐二本，至本朝而段氏特开生面，而钱坫、王筠、桂馥之作亦可参观。言训诂者，以《尔雅》为宗。古书惟郭注邢疏，至本朝而邵二云之《尔雅正义》、王怀祖之《广雅疏证》、郝兰皋之《尔雅义疏》，皆称不朽之作。言音韵者，以《唐韵》为宗，古书惟《广韵》、《集韵》，至本朝而顾氏《音学五书》乃为不刊之典，而江慎修、戴东原、段茂堂、王怀祖、孔巽轩、江晋三诸作，亦可参观。尔欲于小学钻研古义，则三宗如顾、江、段、邵、郝、王六家之书，均不可不涉猎而探讨之。

余近日心绪极乱，心血极亏。其慌忙无措之象，有似咸丰八年春在家之时，而忧灼过之。甚思尔兄弟来此一见。不知尔何日可来营省视？仰观天时，默察人事，此贼竟无能平之理。但求全局不遽决裂，余能速死，而不为万世所痛骂，则幸矣。此信送澄叔一阅，不另致。

涤生手示

106．致沅弟十月十五日

用兵之道，全军为上，保城池次之。

沅弟左右：

后濠之外，究尚有贼若干？已解围否？两次嘱弟退兵，改由东坝再进，弟复信皆深不以为然。昨又恐弟兵有难遽退之势，补发一信，令弟自行斟酌。

总之，用兵之道，全军为上，保城池次之。弟自行默度，应如何而后保全本军。如不退而后能全军，不退可也；如必退而后能全军，退可也。至于鲍军纵有挫失，而江面总可保全，大通、荻港等处厘局纵或被扰，而水中粮运总可常通。余十三日信言弟处运道终恐梗塞，系忧灼过虑之辞，谅必不至于此耳。

107．致季弟十月十六日

退兵一事，由沅、季自行做主。

季弟左右：

此次保全粮道，联络水师，援应东路，厥功甚伟。皇天不负苦心人，或终有树立勋名之日。

余近来心绪忧灼，迥异往年。前以金陵勇夫三万余众，一有疏失全无归路，近以鲍军三次小挫，恐宁国不支全局瓦裂；又见兵勇日增而可靠者少，饷项日绌而掣肘者多，日夜愤郁，绝少欢悰。

雨花台此次幸得保全，千辛万苦成此规模，本无言退之理。惟恐鲍、张宁国或有差池，则上游糜烂，下游金陵一军亦难孤立，故余三次寄信与沅弟，商所以退兵之法。然关系太大，余亦不敢遥制，听沅与季自行作主可也。至弟仍伸前议，亦听两弟自主。若不退兵而坚扎原处，弟回籍一行，当无不可。

108．致沅弟十月十七日

宜对军营大加整顿。

沅弟左右：

今日接春霆信，较为宽舒。清弋江业已扎住，粮路当不至终梗。能将宁郡风波禁过，此后更宜大加整顿。弟处各营有最弱者，或裁或并，或换营官，总宜时时存一整饬之意。弟初赴吉安时，不过三千人，足打一枝大贼。今增至八九倍，而野战似尚无把握。练兵如八股家之揣摩，只要有百篇烂熟之文，则布局立意，常有熟径可寻，而腔调亦左右逢源。凡读文太多，而实无心得者，必不能文者也。用兵亦宜有简练之营，有纯熟之将领，阵法不可贪多而无实。春霆今统万余人，而不逮往年三千四百人之可靠，可以为鉴。

109．致沅弟十月十九日

甚忧鲍春霆军。

沅弟左右：

季弟究系伤寒症否？近大愈否？吾每以季之多病为虑，尤以其果于自医为虑。以后季或有疾，总嘱其莫轻服药。至要至要。

春霆一军危急，吾日夜忧灼。梁美材等三营本不可恃，渠令其孤立抱龙冈，旋又令其移扎寒亭，吾甚忧之。何绍彩四营十五日自安庆开下，吴廷华二营十八日自安庆开下，弟又新派王可陞五营前去一助，兵力不为不厚。然无一统领调度得宜，则此皆如散钱委地，不足恃也。王可陞尽可由陆路至芜湖，或由大胜关渡至北岸，再由神塘河渡至南岸三山等处。

弟但知采买者过厘卡之怨声载道，而不知陆兵掳船之怨声之倍之也。

110．致沅弟十月二十日

宜多用活兵轻兵，少用呆兵重兵。

沅弟左右：

宁国之事，据凯章言，老湘营守郡城，决可无碍。鲍、宋守高祖山、清弋江两处营垒，或亦尚可支持。如不能支，只好调皖北希部来救宁郡。蒋军正在力攻汤溪之际，又恐侍逆回浙，必不能饬芗救宁。吾每说军事但靠自己，莫靠他人，盖阅历之言也。左帅此次派王文瑞带三千五百人援徽，已是力顾大局之举，不可又责望芗军也。平心而论，鲍、张二军尚不能守一宁国，求援于人，实难措辞。

弟在军已久，阅事颇多，以后宜多用活兵，少用呆兵，多用轻兵，少用重兵。进退开合，变化不测，活兵也；屯宿一处，师老人顽，呆兵也；多用大炮辎重，文员太众，车船难齐，重兵也；器械轻灵，马驮辎重，不用车船轿夫，飙驰电击，轻兵也。弟军积习已深，今欲全改为活兵、轻兵，势必不能，姑且改为半活半呆、半轻半重，亦有更战互休之时。望弟力变大计，以金陵、金柱为呆兵、重兵，而以进剿东坝、二溧为活兵、轻兵，庶有济乎！

111．致沅弟十月二十三日

不能为季洪请奖。左宗棠来信，亦不以退兵之说为然。

沅弟左右：

金陵解围一案，季弟请奖一节，实不宜形诸公牍。在我既不能奏请奖弟，在官、李又不能不奏军情，专奏保奖，陈述数行，徒觉词费。

朝廷立法，所以待大员子弟防范颇严，如在京不准保送军机，不准保送御史，皆因其声势较广，恐其营私树党。咸丰初元，孙苻卿保杜芝农之子，杜保孙之侄，当时物论切讥之。季弟劳绩虽多，吾二人只可置之不议。方今督兵者，如胜、袁、都公，皆有子弟在营，若非皇上特恩，皆只能叙“不敢仰邀议叙”六字而已。

朱云岩昨日一禀，言旌德万分危急，吾调周万倬由泾县往援，不知赶得上否。看来宁国纵能幸保，而徽、池与江西必难瓦全，不知决裂始于何处耳！吾前两次寄信，嘱弟以追为退，曾商之左中丞。兹接渠回信，亦不以退兵之说为然，与弟前后各信多相同者。惟渠言外之意，觉弟兵不可野战。吾则因金陵士卒用命，乐为之死，觉弟兵尽可野战。不知弟自度己力，野战果有几分把握否？要之能得众心，未有不可酣战之理。望弟决从余计，分作两大支。一支呆兵，屯扎金陵；一支活兵，凡金柱、东坝、小丹阳、二溧、句容等处，听弟择地而驻，相机而进。有急则两支互相救应，去金陵总在二百里内外也，何如？

112．谕纪泽纪鸿十月二十四日

两月以来，心绪恶劣。盼父子一叙，少纾忧郁。

字谕纪泽、纪鸿儿：

日内未接家信，想五宅平安。此间军事，金陵于初五日解围，营中一切平安，惟满叔有病未愈。目下危急之处有三：一系宁国鲍、张两军粮路已断，外无援兵；一系旌德朱品隆一军被贼围扑，粮米亦缺；一系九洑洲之贼窜过北岸，恐李世忠不能抵御。大约此三处者断难幸全。余两月以来，十分忧灼，牙疼殊甚，心绪之恶，甚于八年春在家、十年春在祁门之状。尔明年新正来此，父子一叙，或可少纾忧郁。

尔近日走路身体略觉厚重否？说话略觉迟钝否？鸿儿近学作试帖诗否？袁氏婿近常在家否？尔若来此，或带袁婿与金二外甥同来亦好。澄叔处未另致。

涤生手示

113．致沅弟十月二十四日

此时万不能饬鲍、张退兵。

沅弟左右：

季弟病甚不轻，曷胜惦念。今年季之劳苦功多，既不得邀世俗之荣，乃求一日之康强健爽，而天意亦尚若吝之。然则人生事无巨细，何一不由运气哉！

鲍、张粮运已断，吾竭力以办陆运，而连日大雨如注，万不能运，可忧可怖。弟欲饬鲍、张退兵，此时万不能退。其无勇列队、无夫搬运与弟相同，而其无退步立脚之处，则更不如弟之有金柱可驻守，有江滨可搬运矣。

蒋军即来援，亦必在一月以后，远水难救近火。鲍若果挫，余当自立一新军，自打数大仗，以毕吾余生，遂吾初志。弟则须另立门面，分为呆兵一支，活兵一支。呆兵坚筑石垒，缩小地方，活兵多或二万，少亦万四五千，与呆兵之在金陵者更番休息，千万依我行之。

九洑洲势甚危急，李世忠断不足恃。如何如何！

114．致沅弟十月二十五日

系念季洪重病。东路八营赶紧缩入中圈之内。

沅弟左右：

季弟病沉重之至，曷胜廑念。魏姓医不知向来手段何如？以吾观季弟病症，似不应服大黄者。日来果有转机否？能勉强坐船，来安庆就医调养否？弟向来体亦不甚结实，今年各营疾疫，过于伤感，援贼久战，过于劳苦，亦须加意调养，切不可自恃康强，多劳多忧。至要至嘱。

东路八营，趁援贼已退之时，赶紧缩入中圈之内。如果援贼再来，省一半精力，即刘、武、朱、吴诸公亦可多睡一觉，少吃一惊。余昨日有公牍，令弟拨大炮十二尊与李世忠，即是将东路八营缩退之计，望弟决计早缩，切莫迟疑。大炮守墙，余嫌太笨，现造坐劈山炮，专为守墙之用。弟以后宜少用笨重之物，此陆军第一要诀。

115．致沅弟十月二十七日

拟将驻寿州之希庵部陆续移至六安等处。再申呆兵、活兵之议。

沅弟左右：

来信欣悉。季弟之病已愈六七分，能进饮食，为之大慰。

李世忠虽十分危迫，然渠始终亲驻九洑洲行营，当非遽不能支之象。惟浦口官营被贼攻扑，颇不可解。岂新开口业已干涸，贼已遍行北岸耶？否则贼能渡大江而至九洑洲，不能遽渡新开河而至北岸。若贼已遍行北岸，则和、含、巢、庐，上至舒、桐、潜、太，处处可虑。余拟将希庵部下之驻寿州、霍邱、三河尖等处者陆续抽出，移至六安、庐州、巢、含等处，免致已复之城尽隳前功。

苗沛霖前后所上僧邸各禀，痛诋楚师，令人阅之发指。僧邸所与苗党之札，亦袒护苗练而疏斥楚师。世事变化反复，往往出乎意想之外。所谓道高一尺，魔高一丈，不饱历事故，乌知局中之艰难哉！

弟信均已接到。添募新营，尽可允许；不变换局面，则断不能允许。前此向、和以重兵株守金陵，不早思变计，以图灭贼，吾尝讥其全无智略。今岂肯以向、和为师，而蹈其覆辙乎？再添十营，从弟之请可也。金陵老营永不拔动，从弟之计可也。至以数万人全作呆兵，图合长围，则余断断不从。余之拙见，总宜有呆兵，有活兵，有重兵，有轻兵，缺一不可。以万人为呆兵、重兵屯宿金陵，以万人为活兵、轻兵进攻东坝、句容、二溧等处，以八九千人保后路芜湖、金柱，随时策应，望弟熟审，以此次回信定局。

116．致沅弟十月二十八日

两月忧怀万端，至今稍释一二。

沅弟左右：

昨日接朱云岩禀，旌德业已解围，徽州得以安枕，为之欣慰。九洑洲渡江之贼既不满万，或不致竟犯北岸。吾两月忧怀万端，至是稍释一二。只求季弟病体全愈，宁国粮路大通，鲍、张再稳支一月，则大海风涛，又得安渡彼岸矣。

弟处东头八营已缩入中圈之内否？全军分为两支，一呆一活之说，已定局否？幼丹中丞将江西漕折全数截留，此后饷项愈绌。又洋人将于安庆、大通、芜湖新立子口，皖厘亦必减色。然应添之营，仍不敢缩手不添。现令申夫添立一军三千人，一切仿照霆营规模，不知将来有成否。

117．致沅弟十一月初一日

强作达观，保惜身体。送辽参九钱。

沅弟左右：

余日内忧煎，有胜于祁门极困之时。季弟得焦听堂诊治，用药不至大错，果日愈否？弟忧劳过甚，精神尚能强支否？此时吾兄弟惟有强作达观，保惜身体，以担国事，以慰家人，别无他策。

万篪轩顷送辽参壹两，吾拟备价百二十金与之，不知渠肯收否。吾已蒸食一钱，似尚有力量。余九钱，兹专人送金陵。季弟病后，服补剂时，可酌服之，但不宜太早，须外症退净，毫无反复之时，乃可蒸服。温弟在江西病时，竟系此物之功。弟劳苦过甚，亦可分食少许。

冬笋两担带去，各营官处可分馈数枝。北岸事已决裂，南岸鲍军不知尚可支持否。

118．谕纪泽十一月初四日

诗文欲求雄奇矫变，立意须超群离俗。

字谕纪泽儿：

二十九接尔十月十八在长沙所发之信，十一月初一又接尔初九日一禀，并与左镜和唱酬诗及澄叔之信，具悉一切。

尔诗胎息近古，用字亦皆的当。惟四言诗最难有声响，有光芒，虽《文选》韦孟以后诸作，亦复尔雅有余，精光不足。扬子云之《州箴》《百官箴》诸四言，刻意摹古，亦乏作作之光、渊渊之声。余生平于古人四言，最好韩公之作，如《祭柳子厚文》《祭张署文》《进学解》《送穷文》诸四言，固皆光如皎日，响如春霆。即其他凡墓志之铭词及集中如《淮西碑》《元和圣德》各四言诗，亦皆于奇崛之中迸出声光。其要不外意义层出、笔仗雄拔而已。自韩公而外，则班孟坚《汉书·叙传》一篇，亦四言中之最隽雅者。尔将此数篇熟读成诵，则于四言之道自有悟境。镜和诗雅洁清润，实为吾乡罕见之才，但亦少奇矫之致。凡诗文欲求雄奇矫变，总须用意有超群离俗之想，乃能脱去恒蹊。尔前信读《马汧督诔》，谓其沉郁似《史记》，极是极是。余往年亦笃好斯篇。尔若于斯篇及《芜城赋》《哀江南赋》《九辩》《祭张署文》等篇吟玩不已，则声情自茂，文思汩汩矣。

此间军事危迫异常。九洑洲之贼纷窜江北，巢县、和州、含山俱有失守之信。余日夜忧灼，智尽能索，一息尚存，忧劳不懈，它非所知耳！尔行路渐重厚否？纪鸿读书有恒否？至为廑念。余详日记中。此次澄叔处无信，尔详禀告。

涤生手示

119．致沅弟十一月初四日

闻巢县失守。事机不顺，保一处算一处。

沅弟左右：

昨日接唐鹤九、李嘉湜二禀，言巢县失守，与侯朝栋一禀不甚符合。现调张树声五营守无为，吴长庆等新四营守庐江，不知赶得上否。目下事机不顺，有万箭攻心之象。然北岸最要者惟安庆、庐州、无为、桐城、西梁、运漕六处，南岸最要者惟金陵、宁国、芜湖、南陵、金柱五处。尽吾力之所能，保一处算一处，此外则付之天命而已。

120．致沅弟十一月初六日

季病、皖北之虑近略纡，惟虑宁国。

沅弟左右：

季弟病略转轻，为之少慰。

日内心中有三大虑：一曰季病，二曰皖北，三曰宁国。今季病有转机，略纡一虑。皖北之事，得弟信，派树字五营守无为州，初一业已过江，初三或可进州。守此一城，则骊珠在握矣。余又留吴长庆四营守庐江，调萧、毛等七千人来庐州，中旬可到。调江味根来皖北，新年可到。是皖北之大虑，或可徐纡。惟宁国一虑，反无把握。伪侍王似尚在东坝、小丹阳一带，日内或攻弟营，或攻金柱、芜湖，皆意中事。望弟商之诸公，专重南岸。其北岸之事，只要无为州不失，自可徐徐料理，余能担当也。

至弟处轻兵、重兵之说，且待此三虑纡后再行熟商。到明年二三月后，弟或以余之言为然，亦未可知。

121．致沅弟十一月初八日

皖北大局不致决裂，应防李秀成以全力来攻。

沅弟左右：

昨日未接弟信，不知季弟病势何如？庐州有六营，无为有五营，业经守定，必可放心。庐江新营未齐，若贼不遽犯，五日外即可固守。三河有解先亮之三百人，当可保全。萧、毛七千人，二十以内可齐集舒城。皖北大局，不致决裂。

余所虑者，忠酋往年以偏师攻破浙江，分官军之势，而以全力攻扑金陵老营。此次或以攻窜和、含、巢、庐，效往年破浙之故智，而以全力再攻弟营与金柱。不知弟部下诸将，能如前此四十六日之坚守否？

122．致沅弟十一月初九日

告旌德敌军至黟县，虑祁门不保。

沅弟左右：

季弟业已出汗大解，应可放心。凡伤寒瘟疫二症，所最难得者大解耳。

弟之所忧三端，余亦同之。余以季病为第一患，宁国为第二患，皖北为第三患。盖宁国鲍军站不住，则弟军五百里毫无声援，进退两难也。皖北之贼虽多，吾坚守庐郡、安庆、无为三城，调希部由舒城进兵，调江达川、味根由桐城进兵，或尚可以挽救。旌德贼退后，陷太平，至黟县。黟县去祁门仅六十里，不知王钤峰、唐桂生能速由徽援祁否。祁若不保，则皖南全局立坏，此又三患外之一大患也。

123．致沅弟十一月十一日

江北之事可支持，所虑者鲍军与祁门。

沅弟左右：

季病又有反复，实深忧悸。弟自闰月以来过于忧劳，此刻且将添勇与否？活兵、呆兵之说，一概置之度外，待过年后再议。

江北之事，守住西梁、无为、庐郡、庐江、三河，又调萧、毛二军来舒城，调达川、味根来桐城，尽可支持。皖南泾、旌二县已稳，所患者鲍军与祁门耳。此等处自关国运，吾近亦稍宽怀，以愁之不胜愁也。

饷项日绌，吾近又添人万余，明年断难支持。然地广贼多，亦只好姑且添兵，以资抵御。待明年二三月希庵与二江同到，吾决计率万人至芜湖、金柱等处为弟打通后路，兄弟相会耳。

124．致沅弟十一月十八日

接朝廷谕旨，沅甫赏黄马褂、袍料等，季洪以知府用。

沅弟左右：

本日接初八日谕旨廷寄各一道，弟蒙恩赉黄马褂料一件、袍料一件、搬指一件、翎管一个，季弟蒙恩以知府用。谕旨两道钞录，专人送去。请奖请恤各员，均已照准。弟须专折谢恩，余可代做代写。

接弟公牍，已派朱洪章千人守东梁山，以后可不再派，老营亦宜微有余力也。

125．致沅弟十一月十九日

望季洪坚持不服药。

沅弟左右：

季弟之病，微有转机。不知十五以后，又复如何？伤寒而反复者，每以服药致误，服补药则更易误。欲求季之有转机，弟须坚持不复服药。今年吴彤云之病，余坚持不服药之说，果得痊愈。虽不可一概而施，然亦可见病情反复之时，惟不服药而症乃有定象也。

126．致沅弟十一月二十二日

商量季洪后事。

沅弟左右：

接弟十八日辰刻信，知季弟溘逝，哀恸曷极！应商之事，条列于左：

一、余准于三日起行赴金陵，本月内准到。一则与弟商季弟后事及营中各事，一则亲接季弟灵柩由金陵护送至安庆。载灵榇之船不必大，取其轻便易行者。余坐一长龙船，季榇载一民船，各用数号舢板拖带，庶上水稳而且快。至安庆后，应否另换大船，俟与弟面商。

一、季弟请恤事，应请少荃出奏。上海现在有威林密轮船在此，二十六七日可过金陵，余信弟信，均可由该船带沪。

一、季弟部下五千人，自当归并弟处统领；若另有可分统之人，俟余与弟相见后再行下札。弟久劳之后，继以忧伤，务当强自宽解。余于兄弟骨肉之际，夙有惭德，愧憾甚多。弟则仁至义尽，毫无遗憾，千万莫太悲伤。

一、弟信须洋药等物，余当带洋药万斤、洋帽二十万、洋枪四百杆，亲交弟处。白齐文在上海大闹，兹将筠仙原信付阅。该军断不来矣，只要春霆站得住，军务尚可支持也。

127．致沅弟十一月二十三日

不来金陵。再商丧事与军事。

沅弟左右：

昨日发两信，定于二十四日起程前赴金陵，坐威林密船以行，而此间官绅上下，纷纷谏阻。今早接弟信并与澄侯一信，知季弟之灵柩，拟于二十四日开船上行，余若坐轮船以往，必在中途错过。余即不赴金陵，留此迎接季榇，而请睪山至金陵一行，代余慰视老弟。应商事宜，再行条列于后：

一、余署附近有一大屋，将买为湖南会馆，季弟灵榇即迎置其中。一切开吊行礼，俱甚方便。加漆多则七次，少则五次，每次必须三日，不可草率。湘潭既不上岸，不可加漆，不如即在安庆停二十天，尽漆六七次。一切丧礼应行之仪，皆在安庆行之。余昨与睪山商，拟令季榇仍进曹禾冲，再行开堂发引。今弟意令季榇由北港登岸，舁葬马公塘，则是湘潭固不上坡，紫田亦不进屋，宜在安庆备行诸礼，而加漆尤为要务，在此停留两旬无疑。

一、刘南云三营，宜仍留金陵，兹派戈什哈持令箭公牍至中途截令折回。无为州有树字五营，尽足坚守。吾又派萧、毛七千人从无为进兵，更可放心。李幼荃有才，与少荃相等，将来必成伟器。穆海航德优而才亦并不劣，幼与海水乳交融。吾以无为付之二君，尚属付托得人。其城存钱米，俟闭城断接济时再行支放。火药余已解到万斤，弟不可疑余与幼、海毫无准备也。弟谓余用人往往德有余而才不足，诚不免有此弊，以后当留心惩改。然弟若疑幼、海为无才之人，所见差矣。

128．致沅弟十一月二十四日

劝沅甫宽怀。

沅弟左右：

兹请睪山至金陵一行，劝慰老弟宽怀，专以国事为重。不带勇则已，带勇则死于金陵，犹不失为志士。弟以季之没于金陵为悔为憾，则不可也。袁简斋诗云“男儿欲报君恩重，死到沙场是善终”，当时以为名句。季榇到安庆，余必加漆五次，大约停住两旬。睪山至金陵小住十日可也。

129．谕纪泽十一月二十四日

俟季叔葬事毕再来皖营。

字谕纪泽儿：

二十二三日连寄二信与澄叔，驿递长沙转寄，想俱接到。季叔赍志长逝，实堪伤恸。沅叔之意，定以季榇葬马公塘，与高轩公合冢。尔即可至北港迎接。一切筑坟等事，禀问澄叔，必恭必悫。俟季叔葬事毕后再来皖营可也。

尔现用油纸摹帖否？字乏刚劲之气，是尔生质短处，以后宜从刚字厚字用功。特嘱。

涤生手示

130．致沅弟十一月二十五日

送死大事，断不敢草率。

沅弟左右：

季榇到皖，余决留二十天，以加漆为第一要务。或作传，或作墓志，即于此二十日内为之。题主、派炮船等事皆极易办，弟可放心。弟于天伦骨肉之间，尽情尽礼，毫发无憾，余则歉憾甚多，然送死大事，亦断不敢草率。

春霆闻讣丁继母忧，虽以缄牍慰留，然其军心涣散，殊切隐虑。萧、毛从北路柘皋打巢县，刘、张从南路无为打运漕，本极妙着。余先不知南云之来，已令萧、毛由南路进兵，今始悔失算矣。

131．致沅弟十一月二十六日

议季洪葬马公塘甚妥。

沅弟左右：

季弟无生前合意之室庐，弟因定在北港登岸，径舁至马公塘，与叔父合葬。此议甚妥。余在安庆为之开吊设奠，多漆几次。安庆系季立功之所，亦尚妥也。

132．致沅弟十一月二十八日

季洪之主，明日可以毕工。

沅弟左右：

昨日发信后，接弟信并祭文一篇。至性至情，流溢纸上，有不可磨灭之状。观老弟天性之厚，将来福泽当有不可限量者。

季弟之主，明日可以毕工。主用栗木，匣用楠木。闻徽州漆甚好，已函请祁门粮台购买。

133．致沅弟十一月二十九日

说明调萧、毛进无为一路的四点理由。

沅弟左右：

余之定计，以萧、毛进无为一路，不进柘皋一路，盖亦略有苦心。当时不知弟派南云上来，无为究嫌力薄，一也。柘皋等处，无米可办，无夫可雇，二也。进南路，恐贼从柘皋以攻庐郡，其祸迟；进北路，恐贼从盛家桥以犯桐城，其祸速，三也。前此迭接弟信十余件，皆言北渡之贼气势浩大；李世忠之咨，则更言贼多且悍；吾因萧、毛皆系中才，恐不宜置之柘皋用马用众之地，四也。今调度已定，纵然错误，无可挽回，只好听之而已。

上湖南之勇，远胜于长、善一带。极是极是。鲍营近日逃者纷纷，恐终决裂也。

134．致沅弟十二月初一日

鲍超军心涣散，逃亡相继。

沅弟左右：

南云已抵无为州，自无遽回金陵之理。春霆至黄麻渡，回高祖山老营。据报黄麻渡之下小淮窑地方被贼占踞，水运又已不通，恐其再窜三山、繁昌，梗我陆运，则大局去矣云云。余以鲍军久困该处，军心涣散，逃亡相继，实深忧灼。拟令南云三营再由无为南渡，会合周、吴、罗、朱等营痛剿一次，或剿湾沚，或剿石垝。两处能打开一处，鲍军乃有生机。临阵打仗，则以刘南云为主；事前布置，则以厚庵为主。不知办得到否？赶得及否？望弟细心筹度，与厚庵、南云、竹庄及诸将商之。

昨日为季弟写铭旌，自外入室，闻檀香甚烈，意戈什哈等焚之，以致诚敬。及至写毕一问，并无人焚香者，殊为可异。

阅邸钞，何根云已正法。本日接寄谕，胜克斋又革职拿问矣。

135．致沅弟十二月初二日

季洪榇入安庆城，但不久停。

沅弟左右：

忠酋如果回苏，则江北与金陵之事或可渐松。严州既破，侍逆亦必旋浙。所虑者，专在春霆一路。吾忧灼太久，只好委心以听天命之自然。

弟意季弟之榇不可久羁安庆，不必入城，亦有所见。惟此间公馆一切供张已备，又新作大杠、棺罩，同城官绅多有备礼者。入城治丧，亦世俗哀荣之一端，故京师刻讣闻者，做高脚牌者，均争此一节。本年周军门天受柩来安庆，力请入城，余许之。黎寿民柩求入城，余亦许之。杨镇魁柩求入城，余未之许，乃请一咨求入长沙城，其家因此生感。将来季榇入安庆城，设奠数日，但不久停耳。

136．致澄弟十二月初四日

军务处处棘手，又遭季洪之变，寸心如焚。子侄须习劳起早。

澄弟左右：

三次寄缄论季弟丧事，想均接到。闻季弟灵榇尚在西梁山一带，不知何日始达安庆。皖北暂有平稳之象，惟鲍军十分危急。鲍若不支，则宁郡之老湘营亦必难坚守。宁若不支，则徽州亦难久守。日夜忧灼，无可设法。

余以军务处处棘手，又遭季弟之变，寸心如焚。纪泽须留家中办季弟大事，二三月尚不能来营。但望军事稍顺，则余怀可渐渐舒鬯矣。季弟柩过安庆，余欲留停二十天，一则多漆几次，二则到家后不进曹禾冲等屋，直进马公塘，则一切丧礼应行之仪注，即在安庆行之。且待到此后，再行斟酌。

家中诸子侄，望弟概教之习劳起早，不轻服药，一切照星冈公在日规矩。至嘱至嘱。

137．致沅弟十二月初九日

登舟迎季洪灵柩。

沅弟左右：

今日卯正，季弟灵柩至宝塔下。余登舟迎至盐河卡登岸，阖城官绅均在江滨迎接，进西门，入公馆。祭幛祭筵甚多，其中亦有全无瓜葛者，却之不情，受之有愧，颇难处置。拟停住数日，即送之登舟西归。船尚宽大，尽可在舟中加漆也。

138．致沅弟十二月初十日

告挽季洪联。

沅弟左右：

两日未接弟信，不知金陵各营平安否？

季榇到此已一日，外间幛联颇多，联无十分称意者。余因书一联云：英名百战总成空，泪眼看河山，怜予季保此人民、拓此疆土；慧业多生磨不尽，痴心说因果，望来世再为哲弟、并为勋臣。亦不称意也。今日已漆一次，拟在此漆五次，二十日发引登舟。少荃信来，欲为季请谥请祠请加衔立传，恐已在官奏之后。兹将少荃信钞阅。

朱云岩因前调青阳之檄，已弃旌德城而回徽。宁郡四面皆贼，深恐难支。

139．致沅弟十二月十一日

季洪榇定于二十日发引登舟。

沅弟左右：

弟近日肝王动气，此系忧劳太过之故。饷项本日已解五万，拟再解五万，为度岁之资。合之各卡厘金，必足一月满饷。保举饬知，早经办毕，俟弟营便弁带去。

季榇定以十九日设奠题主，二十日发引登舟。余缄告澄弟，令择二月季或三月为季葬期。盖长江上水，逆风其常，而顺风其变也。

弟肝气王，最易伤人。余兄弟皆禀母体，本难强制，然不可不以静坐制之。至嘱。

140．致沅弟十二月十二日

告又作一联挽季洪。

沅弟左右：

昨寄缄后，睪山恰到，道弟虽忧劳过甚，而精神完足，为之少慰。

余在季公馆三宿，今日仍回本署。至盐河一看，新城已修十分之八，十五六可竣工矣。九洑洲图迄无善本，余倩人画一幅，以应恭邸之求。兹将副本寄弟一阅，果不甚差谬否？

春霆久无来信，悬系之至。

昨夕拟为季弟作墓志，竟夜未成一字，却又得挽联一副云：大地干戈十二年，举室效愚忠，自称家国报恩子；诸兄离散三千里，音书寄涕泪，同哭天涯急难人。或用弟名写之，或不写，未定也。

141．致沅弟十二月十三日

告季洪追赠按察使。

沅弟左右：

季弟蒙恩追赠按察使，照按察使军营立功后病故例议恤。

南云之三营营官、哨官皆已来见，武、朱三营之营、哨官尚未来见。关防六颗，皆已刻就。安庆存马，系副都统明兴所管，未便令其交出。

季弟恩旨钞阅。南云来打湾沚之说，且听厚庵裁夺。

142．谕纪泽十二月十四日

谈韩愈五言诗之可骇可笑处。季柩二月可到湘潭。

字谕纪泽儿：

十一日接十一月二十二日来禀，内有鸿儿诗四首。十二日又接初五日来禀，其时尔初自长沙归也。两次皆有澄叔之信，具悉一切。

韩公五言诗本难领会，尔且先于怪奇可骇处、诙谐可笑处细心领会。可骇处，如咏落叶，则曰“谓是夜气灭，望舒其圆”；咏作文，则曰“蛟龙弄角牙，造次欲手揽”。可笑处，如咏登科，则曰“侪辈妒且热，喘如竹筒吹”；咏苦寒，则曰“羲和送日出，恇怯频窥觇”。尔从此等处用心，可以长才力，亦可添风趣。鸿儿试帖，大方而有清气，易于造就，即日批改寄回。

季叔奉初六恩旨追赠按察使，照按察使军营病故例议恤，可称极优。兹将谕旨录归。此间定于十九日开吊，二十日发引，同行者为厚四、甲二、甲六、葛睪山、江龙三诸族戚，又有员弁亲兵等数十人送之，大约二月可到湘潭。葬期若定二月底三月初，必可不误。

下游军事渐稳。北岸萧军于初十日克复运漕，鲍军粮路虽不甚通，而贼实不悍，或可勉强支持。此信送澄叔一阅。外冯春皋对一付查收。

涤生手示

143．致沅弟十二月十五日

兄弟所得赐物、诰轴，将概藏于先大夫庙内。

沅弟左右：

弟处气象日稳，为之少慰。

萧军克复运漕，闻将进剿铜城闸。鲍军粮路虽未大通，而古、赖等专人至霆营投诚，黄、胡等逆亦自狡而不悍。或者支撑此局、风波渐定亦未可知。季弟棺漆过三次，而匠工不甚精细，此后当亲监教之。铭旌必须改写，旧者对灵焚化。

余生平不信鬼神怪异之说，而八年五月三日扶乩，预料九江一军之必败，厥后果有三河之变。及昨二十九日写铭旌时，异香满室，余所亲见亲闻，又觉神异之不尽虚妄也。

弟蒙赏之衣料，宜制成后，拜赐服之。服数次后，敬谨收藏。将来兄弟所得赐物、诰轴，概藏于先大夫庙内。

144．致沅弟十二月十七日

可请本身夫妇诰轴。

沅弟左右：

弟处气势渐王，深以为慰。

宁郡、泾县二城之米，均可支至正月中旬。春霆营中之米，亦可支至腊底。若南云能帮打三山等处，则皖南亦必平稳。春霆于前招七千人外，又派人至三厅续招五千，于营中自备银一万六千带往，不支粮台东局之银，可谓尽心报国。其回籍治丧之意颇切，若能打开东坝，或须允准。

九月十二日恩诏，余与弟皆原官未曾升调，不能另为祖父请封。凡遇覃恩，既不为祖父请封，则亦不准封它人，但可为本身妻室请轴耳。弟尽可请本身夫妇诰轴，不必谦也。澄弟不肯受头品诰封，言乡间不便举动，亦颇近情理。或待其过五十后，弟再行封，亦无不可。

145．致沅弟十二月十八夜

称赞唐鹤九挽季洪联极佳。

沅弟左右：

季弟墓志作就，不甚称意。唐鹤九所寄挽联极佳，云：秀才肩半壁东南，方期一战成功，挽回劫运；当世号满门忠义，岂料三河洒泪，又陨台星。余欲改成功二字为功成，改洒泪二字为痛定，似更妥叶。

余仅派戈什哈一人送季榇，盖以弟所派诸人，凡事皆有条理，不必更派文武委员，反虞纷乱也。湖南会馆

146．致沅弟十二月二十夜

日内无饷银到，忧灼之至。

沅弟左右：

季弟身后附身附棺之事，弟在金陵已筹虑周到。其礼仪虚文之事，余在安庆亦颇周到。回籍后，尽可如弟之策，径进马公塘山内，不必再入荷叶室中。余当切告澄弟及子侄等也。地图甚为精细，与余所绘九洑洲图大致相类。明兴之马八十匹不能给弟，此外亦无购马之法。拟再解银五万两，日内竟无到者，忧灼之至。只好先解钱三万串，与弟略资点缀。

弟因时贤开府论及不仁而在高位是播其恶一节，极是极是。余三年以来，因位高望重，时时战兢省察，默思所行之事，惟保举太滥，是余乱政，不办团，不开捐，是余善政，此外尚不了了。

147．致澄弟十二月二十二日

季榇回湘后径葬马公塘；若不葬马公塘，则听澄做主。

澄弟左右：

接弟来信，知已得季弟沦逝之信，将在荷叶宅内为季治丧发引。季弟此次身后之事，沅在金陵办得十分整齐。余于初九日接进安庆，二十发引登舟，一切未敢稍忽，大致与七年先大夫之丧，礼仪规模一一相似。亦系新制六十四人，新制高脚牌，挽联稍少，祭幛则较七年更多。身后之虚荣，在季弟可称全备。前沅弟意季到湘乡后，不必更进紫田、荷叶等屋。余意亦以为然，望弟即照此办理。将季榇从北港径至马公塘山内，千妥万妥。古人云：“祭不欲数，数则烦，烦则不敬。”祭尚不可烦渎，况丧礼而可烦渎乎？余系一家之主，安庆系省会之地，又系季弟克复之城，一切礼仪，在此行之，即在此发引登山，想季弟之英灵，亦必默鉴，深以为然。

再，季弟灵柩，自金陵至安庆七百里而走十六日，甚为迟滞。此次二十日自安庆开船，计程至湘潭二千里，应须四十余日乃可到潭，当在二月十五后矣。然风信无定，或遇顺风早到，亦未可知。自湘潭至北港，又须七八日。家中办接柩事，总在二月初十以后。葬马公塘则不进荷叶，不葬马公塘则必进荷叶，二者听弟一言决断。余与沅相隔太远，往返商酌，恐致误事，不敢遥断也。

季弟升知府，赠按察使，两次谕旨寄回。李中丞又奏请照二品例议恤，请谥请祠，恐更有后命。二十日业经题主，恐须改题耳。

148．致沅弟十二月二十三日

朝廷激浊扬清，赏罚严明。

沅弟左右：

少荃为季弟请谥请祠折稿昨日寄到，兹钞寄弟阅。目下之是否俞允，殊不敢必。但吾与弟将来若再立功绩，克复金陵，则请谥亦终可望允准。两宫太后及恭邸力求激浊扬清，赏罚严明，但患无可赏之实，不患无不次之赏，而罚罪亦毫不假借。如去年之诛二王一相，今年之戮林、米与何，近日拿问胜帅，又拿问前任苏藩司蔡映斗进京，谕旨皆严切异常。吾辈忝当重任，不恃无意外之罚，而恃无可罚之实。

少荃解银四万，吾暂不解弟处，且解鲍、张两军各二万，为度岁之资。弟处昨日解银四万两，年内必到。其解钱二万串，今日用民船解去。年内之能到与否，未可知也。

澄弟昨有信来，言季榇不宜附葬马公塘，其言亦颇近理。余因相隔太远，不敢遥决，请澄自行决断。

149．谕纪泽十二月二十四日

季榇二十日自安庆登舟，明年二月到湘潭。

字谕纪泽儿：

接澄叔初五夜一缄，尔亦有一禀。又接澄叔十二日在有恒堂所发之缄，系排单递到者。余昨日已复信，亦排递交玉班转送矣。季叔灵榇十二月二十日自安庆登舟，日内风色颇顺。到湘潭之迟速虽不可知，大约在二月初十以后。

此间近日兵事如常。朱云岩进攻青阳，于二十二日可到池州，二十四五可以进兵。萧、毛在无为、运漕一带。萧尚未再进，毛于二十日小挫一次。春霆之粮路至今未通，殊为可虑。惟金陵沅叔大营与芜湖东西梁山十分稳固，兹可喜耳。

余近尚平安，牙疼小愈。署中上下均吉并告。

涤生手草

150．致沅弟十二月二十五日

说明不愿多立新营的理由。

沅弟左右：

李世忠事，朝廷方以袁帅办理妥善，此间无论如何让他，总不能如袁之为所欲为。陈栋九营，且到此再看。目下鲍、张、朱各军缺额甚多，可以此勇挪移补之，则不必多开新营。如万不可挪补，则令迅赴金陵，听弟妥为位置。

余所以不愿多立新营者：一则饷项极绌，明年恐有断炊之虞；二则局面愈大，真气愈少，和、张晚年覆辙，只是排场廓大，真意销亡，一处挫败，全局瓦裂，不可不引为殷鉴；三则余拟于新年疏辞钦篆、江督两席，以散秩专治军务，如昔年侍郎督军之象，权位稍分，指摘较少，亦与弟请改武官之意暗相符合。

保举单不能不减，余自有苦衷，明年至金陵当面详告可也。

151．致沅弟十二月二十七日

雨花台老营须十分坚固。

沅弟左右：

接弟捷报，知谷里村、六郎桥、朱门等处贼巢一概剿洗。此后自弟营以至金柱关，除太平府城外，尚有贼卡贼垒若干，先打贼馆，后破垒卡，此法处处可行。

此次出队打行仗至六七十里之远，将来推广变通，便可打至百余里二百余里。惟雨花台老营，须十分坚固。能于最冲地方筑石垒数处，宜以五百人守者可以三百守之而无虑，宜用劲旅守者可以次等守之而无妨，则临分兵之时，便益多矣。

余前要弟明年分兵出剿二溧、东坝，弟深以为难。现在拨兵出防东西梁山、裕溪口、龙山桥、黄麻渡、三山，多至六七千人，而弟毫无难色。然则明年军威丕振之时，弟分兵出剿二溧、东坝，必更高兴无难色耳。

152．致澄弟除日

同意将季榇权厝于修善堂屋后。

澄弟左右：

接到排递一函，弟意拟将季榇权厝于修善堂屋后，从容再觅佳壤，合葬季弟夫妇。马公塘葬定未久，弟意不欲轻动，自有一番谨慎不得已之苦衷。余虽不明地理，而启土禁忌之说，亦不敢不小心遵信。一切即由弟作主，权厝修善堂屋后，俟寻得吉域，再行迁葬。余已寄信与沅，沅在三千里外，想亦不敢专主，当仍由弟作主也。

同治二年

153．致沅弟正月元旦

保举太滥，而不自知其非。

沅弟左右：

今年元日天气温和，傍夕晴霁，或东南军事可期平稳。吾所最怕者年荒米贵，统辖近九万人，若无米可食，岂堪设想！金、宝失守，吴竹庄之说，本属可信。或者尚有一分冀幸，未破此痴人幻想也。

先大夫祠前牌坊上四字，俟拟得寄弟商定再写。

鲍军门二十五日出队，因雨泥中途折回，深感弟派南云驻扎三山保全粮路。其军气较前稍壮，若将陈栋之勇分二千给之，则更壮矣。

保举太滥，官、胡创之，余亦因之，习焉不察，不复自知其非。今年余将力挽颓习，逐案核减，正月拟至金陵与弟面谈诸事。

154．致沅弟正月初三日

告对陈栋九营的处置。

沅弟左右：

陈栋之勇，除已至金陵三营外，尚有九营。吾昨令营务处点名，共四千六百余人。闻精壮者不甚多，可汰者占三分之一。余札拨二营与鲍春霆，拨一营与朱云岩，以六营归弟处。若果汰去三分之一，则可挑存四营。其余或令全坐原船遣归，或酌留数百作为余勇，听弟裁度。

昨奉年终颁赏福字、荷包、食物之类，闻弟有一分，春霆亦有一分，此系特恩。吾兄弟报国之道，总求实浮于名，劳浮于赏，才浮于事。从此三句切实切实做去，或者免于大戾。

155．致沅弟正月初七日

申请于钦篆、江督两席中辞退一席。

沅弟左右：

疏辞两席一节，弟所说甚有道理。然处大位大权而兼享大名，自古曾有几人能善其末路者？总须设法将权位二字推让少许，减去几成，则晚节渐渐可以收场耳。今因弟之所陈，不复专疏奏请，遇便仍附片申请，但能于两席中辞退一席，亦是一妙。

李世忠处，余拟予以一函。一则四坝卡请归余派员经收，其银钱仍归渠用；一则渠派人在西坝封捆淮北之盐，几与抢夺无异，请其迅速停止。看渠如何回复。

本日接两次家信，交来人带寄弟阅。鼎三侄善读书，大慰大慰。其眉宇本轩昂出群，又温弟郁抑过甚，必有稍伸之一日也。弟军士气甚王，可喜。然军中消息甚微，见以为王，即寓骄机。老子云两军相对哀者胜矣，其义最宜体验。

156．致沅弟正月初九日

郴桂勇疲软者甚多，不可将就。泾县被围，春霆往救。

沅弟左右：

本日未接弟信，想俱平安。郑奠之二批勇夫昨日过此，陈栋之勇想已抵金陵矣。闻所招郴桂勇疲软者极多，吾以六营送金陵，而信中言可挑四营，系属极宽之词。据营务处李、滕二人说尚不能选得二千好的。望弟再三斟酌。可留四营则四之，不可留四营则三之二之均无不可，切不可过于将就，谓其来太远，必须编于伍中给以大口粮，乃不大拂人情也。

泾县被围。春霆于初四夜带队往剿，不知易于得手否。希庵信来，拟于二月初八日启行。昨寄严中丞信抄阅。顺问近好。

国藩手草

157．致澄弟正月十一日

望以季洪葬马公塘慰沅甫。春霆解泾县之围。

澄弟左右：

接弟排递一缄，具悉一切。兹接沅弟正月初三日二信，特排单寄家。季弟生前既深喜马公塘之地，则决计从沅之意葬季于马公塘，余已不复疑矣，请澄弟亦不必迟疑。盖已葬不可开挖之说，为发冢之正在得气行运者言之，非为新坟言之也。马公塘之佳否不可知，而上要里屋后则决非佳域也，宜即以季葬马公塘慰沅之意，倘或于鼎三有碍，沅愿担其过，余亦愿执其咎。

此间军事，新年尚属平顺。春霆于正月初六日获大胜仗，杀贼近万，立解泾县之围。皖北巢县等处尚未开仗。霞仙方伯改副将，系乡间无知之谣言，吾家岂可信之！沅弟倘有升迁，余必寄信到家，岂有家信未到而塘报先到之理？京中谕旨到安庆仅七日或六日，安庆排单至家仅十二日。沚秋处容当再寄银助之。孔章对联亦于近日寄归。顺问近好。

国藩手草

158．致沅弟正月十一日

望笃守恐惧和平四字，以弭灾而致福。

沅弟左右：

初十日连接初三、四日两信，初五日之信又于十一日接到，具悉一切。所应复者，详后如左：

一、弟寄澄侯信力主季葬马公塘之说，今日发排单递去，余加一信，亦力主马公塘。抄稿寄阅。

一、洋枪自广东买来，半存此间。余亦并无他意，不过军需器械，前敌营盘宜稍少，粮台存贮宜稍多耳。计弟处所存者洋药洋帽当尚敷数月之用，今弟意欲全数取去亦无不可，近日当专委员解去。弟函词旨过涉戆直，非老年兄弟所宜，以后慎之。

一、弟军不能进剿东坝、二溧，自是审量稳慎之计。余自接澄弟密信一片，已决不欲令弟军雕剿各处。上年凯章病重，余即批准令其回籍调养。况弟谊属手足，岂亲爱反不如凯乎？况澄意但请调至安庆身边，并不求回籍乎？目下金陵大局苦于无人接办，而尽可不必远出雕剿，尤不宜亲身督队，除坚守金陵老营外，有余力则派人助剿含、巢、无、庐一带。今年一年望弟笃守恐惧和平四字，以弭灾而致福。

本日解去银四万，作抵去冬上海一款。

春霆初六日大获胜仗，立解泾围，军威或可再振。顺问近好。

国藩手草

159．致沅弟正月十三日

应李少荃之求，调树字五营赴沪。

沅弟左右：

二日未接弟信，想军中诸事平安。东征局保案，昨日奉到朱批谕旨，一概照准。恽次山已超擢湖南藩司，而南坡翁仅以道缺提奏，想尚有后命也。李筱泉调广东粮道，圣意亦为广东厘务而设。王文瑞擢赣南道，则因克复祁门新得记名故耳。季弟追赠按察使，昨日具折谢恩，抄稿寄阅。

少荃调浦东各营潘鼎新、刘铭传等救援常熟，盖因常熟贼目周兴隆等投诚后，伪忠王以大股贼前往围攻。少荃欲力争常熟一城、福山一隘，为克复苏州张本，专函来调树字五营。余不得已，调韦部五营守无为州，而腾出树字五营赴沪。兹将少泉信抄阅。少泉麾下之将，仅程学启一人能当大敌，余不足深恃。余屡劝其约旨卑思，不宜多拓疆土，而少荃不甚相信，颇为虑之。顺问近好。

国藩手草

160．致澄弟正月十四日

从沅意葬季于马公塘。曾香海不宜主东皋讲席。

澄侯四弟左右：

日内未接家信，想俱平安。兰姊病已大愈否？季弟灵榇，闻腊月二十九日至黄州以上七十里之七矶滩，想未必能至汉口度岁，不知何时可抵长沙。沅弟坚欲葬季于马公塘，吾二人即可允从，不必各执己见。

此间军事尚平安。春霆于正月初六日在泾县大获胜仗，嗣后尚未开仗。余牙疼稍愈，身体如常。

弟前函询曾香海主东皋讲席，余意似觉非宜。大凡师道以专勤为第一义。香海近年亦办公事，未必能专；年逾六十，精力渐衰，未必能勤。且诸生志在举业，香海本非举贡出身，近于八股未免抛荒，恐不足以惬诸生之望，宜再酌之。罗老师不可兼书院之说，不知有专条定例否？余意中亦别无可请之人也。

恽次山超擢湖南方伯，未知文式岩作何下落，尚无明文。李筱泉调广东粮道，王钤峰擢赣南道并闻。顺问近好。

国藩手草

161．致沅弟正月十四日

将于二月上半月赴金陵。今年专以操练为主，不宜出外打行仗。

沅弟左右：

十三日接弟初八日专人来信，具悉一切。

金宝圩尚有四坝未陷，可谓铁汉。陈栋之勇夫究竟精壮否？李、滕谓好者不满三分之二，云岩却又言其其〔此字衍〕可用。郑奠所招之勇夫，此间未经点名，想又不如陈矣。黄鹤汀信寄去，其吊季奠仪百金即在此间璧还。

余赴金陵计在二月上半月。弟今年专以操练为主，不宜出外打行仗。余近牙疼略愈，惟公事积搁极多，不知何日始能清厘。顺问近好。

国藩手草

162．致沅弟正月十五日

已拨六安两营助毛军。不允李世忠于大通设卡抽厘。

沅弟左右：

昨日发信后接吴大安塘角来禀，知季榇于初五日至汉口。兹将原信寄弟一阅。昨夕今日奇风甚雨，不知舟停泊何处？深以为念！

春霆信来，拟俟春水涨时再行进剿。余以其缺额尚未补齐，亦不催之也。铜城闸之贼近方修造石垒，断非萧军所能下。毛军屡请济师，已拨六安两营助之，月底当可到防。李世忠函请于大通设卡抽厘，万难允许。闻刘履祥所办之票盐，弟曾函请渠卡免厘放行。不知所免之数究有若干？此人恐终不免决裂耳。顺问近好。

国藩手草

163．致沅弟正月十八日

“花未全开月未圆”乃惜福保泰之道。以纪瑞承荫。

沅弟左右：

二日未寄信与弟，十七夜接弟初九日信，知弟左臂疼痛不能伸缩，实深悬系。兹专人送膏药三个与弟，即余去年贴右手背而立愈者，可试贴之，有益无损也。

拂意之事接于耳目，不知果指何事？若与阿兄间有不合，则尽可不必拂郁。弟有大功于家，有大功于国，余岂有不感激、不爱护之理？余待希、厚、雪、霆诸君，颇自觉仁让兼至，岂有待弟反薄之理？惟有时与弟意趣不合。弟之志事，颇近春夏发舒之气；余之志事，颇近秋冬收啬之气。弟意以发舒而生机乃王，余意以收啬而生机乃厚。平日最好昔人“花未全开月未圆”七字，以为惜福之道、保泰之法莫精于此。曾屡次以此七字教诫春霆，不知与弟道及否？星冈公昔年待人，无论贵贱老少，纯是一团和气，独对子孙诸侄则严肃异常，遇佳时令节，尤为凛不可犯。盖亦具一种收啬之气，不使家中欢乐过节，流于放肆也。余于弟营保举银钱军械等事，每每稍示节制，亦犹本“花未全开月未圆”之义。至危迫之际，则救焚拯溺，不复稍有所吝矣。弟意有下满处，皆在此等关头。故将余之襟怀揭出，俾弟释其疑而豁其郁。此关一破，则余兄弟丝毫皆合矣。余不一一，顺问近好。

兄国藩手草

睪山信寄去。

再，余此次应得一品荫生，已于去年八月咨部，以纪瑞侄承荫。因恐弟辞让，故当时仅告澄而未告弟也。将来瑞侄满二十岁时，纪泽已三十矣，同去考荫，同当部曹。若能考取御史，亦不失世家气象。以弟于祖父兄弟宗族之间竭力竭诚，将来后辈必有可观，目下小恙断不为害，但今年切不宜亲自督队耳。又行。

164．致沅弟正月二十日

去忿欲以养体，存倔强以励志。

沅弟左右：

十九日接弟十四日缄，交林哨官带回者，具悉一切。

肝气发时，不惟不和平，并不恐惧，确有此境。不特弟之盛年为然，即余渐衰老，亦常有勃不可遏之候。但强自禁制，降伏此心，释氏所谓降龙伏虎。龙即相火也，虎即肝气也。多少英雄豪杰打此两关不过，亦不仅余与弟为然。要在稍稍遏抑，不令过炽。降龙以养水，伏虎以养火。古圣所谓窒欲，即降龙也；所谓惩忿，即伏虎也。儒释之道不同，而其节制血气，未尝不同，总不使吾之嗜欲戕害吾之躯命而已。

至于倔强二字，却不可少。功业文章，皆须有此二字贯注其中，否则柔靡不能成一事。孟子所谓至刚，孔子所谓贞固，皆从倔强二字做出。吾兄弟皆禀母德居多，其好处亦正在倔强。若能去忿欲以养体，存倔强以励志，则日进无疆矣。

新编五营，想已成军。郴桂勇究竟何如？殊深悬系。吾牙疼渐愈，可以告慰。刘馨室一信抄阅，顺问近好。

兄国藩手草

165．致澄弟正月二十一日

请决计葬季于马公塘。

澄弟左右：

萧开二来，接弟初五日信，具悉家中诸事平安。弟所陈二事，如紫田、曹禾冲不肯作邓陞禄先生祀田，目下姑不必深争，且待沅弟与弟徐徐商酌。至季弟葬地，则请决计葬马公塘。既为季弟生前所深爱，又为沅弟平生所笃信，何必不从沅与逝者之意而勉强他卜乎？同一兄弟也，分之亲疏相等，而情之浅深各殊。沅之爱季，其情更深于余，并深于澄弟。沅之看地，亦较余与澄稍精。若一切从沅，吾知季弟必含笑于九泉矣。至于开新坟无碍于鼎三，吾前信已详言之。余与沅之爱鼎三，与弟等也。沅弟近日肝气颇王，恐因此而更加怫郁，余甚不放心，故再行飞寄此函，请弟决计葬季于马公塘。顺问近好。

兄国藩手草

166．致沅弟正月二十一日

已写信给澄侯，请决计葬季于马公塘。

沅弟左右：

昨日发信后，接弟十六日一信，具悉一切。

十五六日大风，季弟榇舟安泊得所否，余亦深为惦念。有水师哨官来，言初十日在迍口遇季舟正走大顺风，十一二三等日天晴多南风，计季榇十五六尚未渡湖也。余今日写信与澄弟，决计葬季于马公塘，不知此信到家时季榇已先到否，澄肯依否。

春霆久无信来，殊为悬系。洋枪等物即日由台起解。余日内眼红微蒙，不敢多治事。顺问近好。

兄国藩手草

167．谕纪泽正月二十四日

劝大妹三妹忍耐顺受。

字谕纪泽儿：

萧开二来，接尔正月初五日禀，得知家中平安。罗太亲翁仙逝，此间当寄奠仪五十金、祭幛一轴，下次付回。

罗婿性情乖戾，与袁婿同为可虑，然此无可如何之事。不知平日在三女儿之前亦或暴戾不近人情否？尔当谆嘱三妹柔顺恭谨，不可有片语违忤。三纲之道，君为臣纲，父为子纲，夫为妻纲，是地维所赖以立，天柱所赖以尊。故《传》曰：君，天也；父，天也；夫，天也。《仪礼》记曰：君至尊也，父至尊也，夫至尊也。君虽不仁，臣不可以不忠；父虽不慈，子不可以不孝；夫虽不贤，妻不可以不顺。吾家读书居官，世守礼义，尔当诰戒大妹三妹忍耐顺受。吾于诸女妆奁甚薄，然使女果贫困，吾亦必周济而覆育之。目下陈家微窘，袁家、罗家并不忧贫。尔谆劝诸妹，以能耐劳忍气为要。吾服官多年，亦常在耐劳忍气四字上做工夫也。

此间近状平安。自鲍春霆正月初六日泾县一战后，各处未再开仗。春霆营士气复王，米粮亦足，应可再振。伪忠王复派贼数万续渡江北，非希庵与江味根等来恐难得手。

余牙疼大愈，日内将至金陵一晤沅叔。此信送澄叔一阅，不另致。

涤生手示

168．致沅弟正月二十四日

虑李少荃老营空虚及北岸敌军攻桐城以上。

沅弟左右：

二十二日得弟十八日缄，具悉一切。北岸可虑者，在毛竹丹一军，吾已添调元中、瑞左两营益之。闻其营柴米子药足支月余，应不怕围营截粮。只要处处守定，待三月间希庵及江、席同来，北岸当可得手。左帅新复一府三县，军威大振。鲍亦米粮充足，士气渐王。春水生后，舟师会剿，南岸或亦无虞。目下吾所虑者，少荃因救常熟之故，兵力全出，老营空虚，及北岸之贼不踞巢、含，直犯桐城以上耳。

弟臂疼未大愈，吾寄去之膏药已试贴否？千万莫多服药，筋脉之间，岂水药之力所能遽到？利未达于筋络，恐害已中于他脏。吾近年不轻服药，实有确见，弟可参酌。

南云三营暂不可离三山，吾之视南岸始终重于北岸，不知弟意何如？顺问近好。

国藩手草

左信抄阅。

169．致沅弟正月二十七日

少荃为季洪请恤及立传予谥建祠，被一一允准。

沅弟左右：

二十六日接弟二十日、二十一日两缄，具悉一切。臂疼尚未大愈，至为系念。然治之之法，只宜贴膏药，不宜服水药。余日内当赴金陵看视，正月当成行也。接奉寄谕，知少荃为季弟请二品恤典、立传予谥建祠一一允准，但未接阅谕旨耳。陈栋之勇既好，甚慰甚慰。纪梁宜荫一节，余亦思之再四，以其目未全愈，读书作字均难加功。且弟有功于家庭根本之地，不特为同气之冠，亦为各族所罕，质诸祖父在天之灵，亦应如此。

九洑洲北渡之贼果有若干？吾意尚以南岸为重。刘南云、王峰臣两军，弟幸勿遽调北渡。盖北岸守定安、合、无、庐、舒五城，此外均可挽救；南岸若失宁国，则不可救矣。顺问近好。

国藩手草

170．致沅弟二月初一日

今日到大通。闻芜湖日内吃紧。开缺事恐难为会奏。

沅弟左右：

二月初一日大通舟次接弟二十三、二十六日两缄，具悉一切。

余于二十八日巳刻登舟，夜宿黄皮夹，二十九宿池州府，今日在大通停泊时许，拟在土桥湾宿。闻芜湖日内吃紧，春霆处贼亦奇多。物论多道余身到而目击者，战事辄不顺，余以是惴惴也。

弟开缺一牍尚未接到。余去冬复倭艮峰相国、罗椒生两信已有开缺之说，春间不能不进一疏，恐难更为弟会奏；少荃亦未必肯奏耳。季榇过鄂时，胡公若在必不如此。即温榇过黄，胡公登舟四次奠祭，亦极可感。顺问近好。

国藩手草

171．致沅弟二月初二日

季葬一事，澄接近日数信后或当不复执己见。

沅弟左右：

二月初二早安庆寄到弟二十四日一缄，具悉一切。适接家中元旦及十二日信，兹并送弟阅。

澄弟接余第一次复信，知余不主决葬季于马公塘，故来信云云。若接弟两信与余后两次信，当不复执上要里屋后之议矣。惟季榇业于正月十八日抵长沙，家中二十外便须迎接，不知澄能幡然改图否？正月十五六七日大风雨雪，余方深以为虑，而季榇竟未停舟。甚矣，渠辈之不晓事也。兹将哨官吴大安信寄阅。顺问近好。土桥下十里舟次

国藩手草

172．致澄弟二月初四日

皖南小淮窑等地敌军已退，粮路大通。

澄弟左右：

二月二日，余在无为州舟次接弟元旦及十二日信，具悉一切。

余以正月二十八日自安庆起行赴金陵、芜湖等处，连日天晴风顺。皖南之小淮窑、西河、奎潭各贼皆退，粮路大通，鲍军与宁郡各军皆稳，从此可抽南岸之兵助剿北岸之贼。自去秋以来，风波危险异常，今十分已平其八矣。

余身体平安，惟左眼内眦红疼。季弟之榇正月二十八日至长沙，月底必已到家，不知果葬何处？沅弟谆谆恳恳，必欲葬季于马公塘。兹将沅信排递至家。若尚未定，即可葬马公塘，千万千万！顺问近好。

国藩手草　芜湖舟次

173．谕纪泽二月初四日

付去日记、谕旨奏章等。

字谕纪泽儿：

今日已由驲排递寄一信与澄叔矣，而逢四专人送信仍不可废。兹付去日记一本、谕旨奏章二本、沅叔信一件。季叔榇到长沙甚速，出吾意料之外。家中尚无所误否？

涤生手示

174．致澄弟二月十四日

寄银二百两料理兰姊丧事。

澄弟左右：

二月初十日，在金陵沅弟营中接弟正月二十日信，痛悉兰姊于十四日仙逝。同产九人，二月之内，连遭季弟与伯姊之戚，从此只存吾等四人。抚今追昔，可胜伤恸。又闻临三外甥哀毁异常。其至孝可敬，其体弱又可怜。伯姊遗命不令长子入营，自当谨遵。吾即日当寄银二百两，料理伯姊丧事，即以为临三、临八甥家用之一助。

余于二月初六日抵金陵，在沅弟营中住五日，十一日仍回舟次。沅弟送至舟中，同住三日。俟风息即行西旋，周历芜湖、金柱关、无为州等处，再行回省。鲍春霆于二月初一日大战，将围营之贼击退，乘胜攻克西河、小淮窑、湾沚等贼巢十余处。自去秋以来，奇险万状，竟得转危为安，各军稳如泰山，国之福也。

余身体平安，齿痛全愈。目下惟李世忠九洑洲、二浦危急，余无可虑。金陵大胜关舟次

175．致沅弟二月十八日巳刻

上段各哨败回，敌军过河扎垒攻东梁山。水师获胜。

沅弟左右：

十八早接弟十七日书，具悉一切。

余十七日逆风牵船，仅行四十里宿泊采石矶，杏南则随厚庵赴金柱关矣。顷彭楚汉等来，言十六日之战。长胜及振字、和字放各哨在上段者皆已败回，贼过河者五六万顷罗、朱言仅万余人，一面在前与吉左、振字打仗，一面在渣家湾等处扎垒二三十座罗、朱言仅五座，一面分贼往扑东梁山。幸吉左、振字稳打良久，而水师将其浮桥四座拆断，小划抢夺甚多，贼遂惊慌败退，溺毙杀毙比初一日更多，刀矛枪炮旗帜全数委弃。看来侍逆必不甘心，或约黄、杨等逆再来也。余将调王可陞来守渣家湾而会春霆，调清弋江大队进湾沚而攻金宝圩，今日与厚、杏看定即下札也。此次各营官几因接我而致误事。春霆、竹庄、汉卿均接至乌江，幸十六日芜湖仅有牵制之贼而无大队耳。顺问近好。

刘彤陔十五日丁忧。金柱关舟次

176．致沅弟二月二十日

十八日至金柱关查阅三汊河、龙山桥等营。十九日查阅西梁、东梁、裕溪等处。

沅弟左右：

十九日接十八日酉刻弟缄，江浦、新河口俱陷，北岸贼势浩大可知。然二处之不保，亦意中事也。

余于十八日至金柱关，即与厚、杏查阅三汊河、龙山桥等营。朱洪章两次败挫，士气已伤。其濠墙亦极草率，全不可靠。十六之役，李祥和以五百人苦战力堵，朱营并无一人随之堵御者。幸水师彭罗、陆师朱罗继进，乃能转败为胜。然长胜军目下已为极劣之营，而查家湾、新圩角防河之法亦甚不妥。厚庵力劝余将该防兵调回老营稍为休息。余令李祥和亲往调之，又加缄与朱、罗。兹将原缄抄寄弟阅。以余察度，该河长近八十里，与永丰河相等，深则倍之。分哨防河，可御零贼，断不可敌大股。贼既渡河，长胜军之营盘不可恃，李与朱、罗之营则皆可恃。此金陵之情形也。

十九日查阅西梁、东梁、裕溪等处。张与周、熊之营皆可恃，武明善之营则万不可恃。此外江之情形也。

余与杏南熟商，目下以熊登武三哨移守东梁。另牍寄弟一阅。将来须由弟处再拨二新营上来。以一营协防西梁，俾熊营一哨全归东梁、张营一哨全归裕溪；以一营扎金柱之宝塔，以保三汊河朱、罗之后路。庶查家湾、龙山桥纵有疏失，而芜、金大局无碍。春霆顷已说明，打开东坝再行回籍。顺问近好。

国藩手草　裕溪口

177．致沅弟二月二十二夜

二十一日至运漕，二十二宿无为州。查看石涧埠。

沅弟左右：

余于二十一日自裕溪口至运漕，二十二早与杏南别，是夜宿无为州。未刻至石涧埠一看，地势旷衍，十一营尚嫌散漫单薄，幸毛、刘两人均属结实可恃，或无它虑。若贼以去年扑金陵之法扑该处，则危道也。南岸之事，余与春霆约先打水阳镇。金宝圩若可进兵，则速打该圩；若万不能进兵，则由建平以攻东坝。闻徽州日内危急之至，余即日回省料理一切。家信五件、油纸二刀寄收。顺问近好。

国藩手草　无为州城外

178．谕纪泽二月二十四日

可由营付银修石桥。读书须记札记，以备考证。

字谕纪泽儿：

二月二十一日在运漕行次，接尔正月二十二日、二月初三日两禀，并澄叔两信，具悉家中五宅平安。大姑母及季叔葬事，此时均当完毕。尔在团山嘴桥上跌而不伤，极幸极幸。闻尔母与澄叔之意欲修石桥，尔写禀来，由营付归可也。《礼》云：“道而不径，舟而不游。”古之言孝者，专以保身为重。乡间路窄桥孤，嗣后吾家子侄凡遇过桥，无论轿马，均须下而步行。吾本意欲尔来营见面，因远道风波之险，不复望尔前来，且待九月霜降水落，风涛性定，再行寄谕定夺。目下尔在家饱看群书，兼持门户。处乱世而得宽闲之岁月，千难万难，尔切莫错过此等好光阴也。

余以十六日自金陵开船而上，沿途阅看金柱关、东西梁山、裕溪口、运漕、无为州等处，军心均属稳固，布置亦尚妥当。惟兵力处处单薄，不知足以御贼否。余再至青阳一行，月杪即可还省。南岸近亦吃紧。广匪两股窜扑徽州，古、赖等股窜扰青阳。其志皆在直犯江西以营一饱，殊为可虑。

澄叔不愿受沅之封。余当寄信至京，停止此举，以成澄志。尔读书有恒，余欢慰之至。第所阅日博，亦须札记一二条，以自考证。脚步近稍稳重否？常常留心。此嘱。

涤生手示　泥汊舟次

澄叔此次未另写信，将此禀告。

179．致沅弟二月二十五日

二十三日至泥汊，明日可至大通。已调春霆至青阳。

沅弟左右：

余于二十三日自无为州至泥汊。二十四日守风一天，二十五日拉纤可行七十里，明日乃至大通也。

朱云岩报黄、胡、李等股逼扑青阳，将由东、建以犯江西。余檄春霆由南陵至青阳先剿此股，又缓东坝之师矣。折弁自京回，许仙屏正月二十二日尚未到京，余与弟去冬寄许之信皆带归矣。金柱关近日无恙否？春霆西上，芜、金又将吃紧。若率行队以来而不拔动营盘，则高祖山至青阳亦不过百五十里。顺问近好。丁家洲舟次

180．致沅弟三月初一夜

日内池州等地警报纷至，已调兵前往。饷项大绌。

沅弟左右：

三月初一酆云香等来，接弟二十七日一缄，初二日又由袁国祥交到二十五日一缄，具悉一切。

此间日内池州、东、建及无为州警报纷至，现调申夫至东流、喻吉三至池州，石涧埠添南云新三营。人事略尽其能，保全与否则天也。春霆自请上剿青阳、池州等处，已批准催令速来，若能截住东流之贼不入江西，斯为至幸。

饷项大绌，为数年以来所未有，而新军来者络绎不绝，入夏而后，岂堪设想！

锡尺、野鸡收到。磨本缎即日饬查，如其不足，当至沪买得制衣寄弟。前在广东买呢数百丈，为赏营哨官衣料之用。不料其货极劣，殊无用处，浪费可惜！纪泽儿寄来赋一首三千余字，颇识汉魏门径。此皆我弟多方诱奖之功，近日当誊寄弟阅。余昨在船，二十七日奏报作密片一件，弟试观之不涉夸张否？弟近试吃燕菜否？顺问近好。

国藩手草

181．谕纪泽三月初四日

望能以精确之训诂，作古茂之文章。谈来皖事。

字谕纪泽儿：

接尔二月十三日禀并《闻人赋》一首，具悉家中各宅平安。

尔于小学训诂颇识古人源流，而文章又窥见汉魏六朝之门径，欣慰无已。余尝怪国朝大儒如戴东原、钱辛楣、段懋堂、王怀祖诸老，其小学训诂实能超越近古，直逼汉唐，而文章不能追寻古人深处，达于本而阂于末，知其一而昧其二，颇所不解。私窃有志，欲以戴、钱、段、王之训诂，发为班、张、左、郭之文章晋人左思、郭璞小学最深，文章亦逼两汉，潘、陆不及也。久事戎行，斯愿莫遂，若尔曹能成我未竟之志，则至乐莫大乎是。即日当批改付归。尔既得此津筏，以后便当专心壹志，以精确之训诂，作古茂之文章。由班、张、左、郭上而扬、马而《庄》《骚》而《六经》，靡不息息相通，下而潘、陆而任、沈而江、鲍、徐、庾，则词愈杂，气愈薄，而训诂之道衰矣。至韩昌黎出，乃由班、张、扬、马而上跻《六经》，其训诂亦甚精当。尔试观《南海神庙碑》《送郑尚书序》诸篇，则知韩文实与汉赋相近。又观《祭张署文》《平淮西碑》诸篇，则知韩文实与《诗经》相近。近世学韩文者，皆不知其与扬、马、班、张一鼻孔出气。尔能参透此中消息，则几矣。

尔阅看书籍颇多，然成诵者太少，亦是一短。嗣后宜将《文选》最惬意者熟读，以能背诵为断，如《两都赋》《西征赋》《芜城赋》及《九辩》《解嘲》之类皆宜熟读。《选》后之文，如《与杨遵彦书》徐《哀江南赋》庾亦宜熟读。又经世之文如马贵与《文献通考》序二十四首，天文如丹元子之《步天歌》《文献通考》载之，《五礼通考》载之，地理如顾祖禹之州域形势叙见《方舆纪要》首数卷，低一格者不必读，高一格者可读，其排列某州某郡无文气者亦不必读。以上所选文七篇三种，尔与纪鸿儿皆当手钞熟读，互相背诵，将来父子相见，余亦课尔等背诵也。

尔拟以四月来皖，余亦甚望尔来，教尔以文。惟长江风波，颇不放心，又恐往返途中抛荒学业，尔禀请尔母及澄叔酌示。如四月起程，则只带袁婿及金二甥同来，如八九月起程，则奉母及弟妹妻女合家同来，到皖住数月，孰归孰留，再行商酌。目下皖北贼犯湖北，皖南贼犯江西，今年上半年必不安静，下半年或当稍胜。尔若于四月来谒，舟中宜十分稳慎，如八月来，则余派大船至湘潭迎接可也。余详日记中，尔送澄叔一阅，不另函矣。

涤生手示

182．致沅弟三月初六日

已檄鲍超回救景镇及告近日向各处借谷银。

沅弟左右：

初六日接三十日专足来信，具悉一切。

自二十八九日贼窜东、建，便不得通徽、祁消息。以理推之，刘克庵已于二十日至屯溪，距休宁仅三十里，钤守祁，桂守徽、休，克作游兵，山内必可万全。惟贼由山外径窜江西，湖口、景镇俱为可虑。余檄春霆回救景镇，连日雨泥，师行迟滞，不知赶得上否。北岸之贼，初二日已过盛家桥，距庐江仅二十里，幸先有吴长庆三营，初一日又截留梁美材等三营，庐邑应可保全。

近日粮台奇窘，通省城寻凑不上万金。今日作函向幼丹借银六万，指明九江新关税；向寄云借谷四万，指明近河州县仓谷；向少荃借钱八万。不知均有些点缀否。

上海近无信来，但接荫亭信，言常、昭业已解围。此乃极好消息。苏浙两处得手，只要此间不大决裂，夏秋必有好音也。

事恒墓志宜比温甫哀词略大些，但亦在一寸以内耳，即日添稿付去。顺问近好。

国藩手草

再，彭以德即盛四之表弟在余处因屡唤不到革逐，闻已赴金陵弟处，切不可收用，并凡在北岸粮台领饷之营皆不可收。弟处薪水较丰，若在此被革之人弟皆收录，则人皆乐于去此而就彼矣。凡在弟处得罪之人，兄亦不可收也。又行。

183．致沅弟三月初八夜

石涧埠初四、五危急之至。徽、休十日无信。

沅弟左右：

初八夜接初四来信，得悉吾弟肝气平和，身体日好，至以为慰。

石涧埠初四、五日危急之至，文报不通。毛竹丹初四夜派一亲兵来省，余问来人，云初四日贼受伤者以七八百计，我军仅伤十余人，阵亡二人，但与运漕并州城皆被贼隔断耳。兹将萧、毛二信抄寄弟阅。

徽、休十日无信，以建德有贼之故。袁国祥带信已于初三接到，松峻即日当派一差，酌给薪水二十金。老三降潼商道，犹霞大降副将也。粮台竟无分文，专盼粤厘四万与东局三万到乃可解北台耳。顺问近好。

国藩手草

外寄《圣祖庭训》一册。

184．致沅弟三月十二日

望调回三营四营固金陵老营。

沅弟左右：

十一日接弟初七夜信，知已派杏南带五营援救毛、刘。弟处兵力不厚，何可再分五营之多？伪忠王于十年春间攻陷杭州，即系分和、张兵力以解金陵之围。此等诡计，今亦不可不防。望弟即日调回三营、四营固金陵之老营，酌留一二营于上游。若石涧埠幸而解围，即令杏南与刘南云、张光明等从西梁山、五显集进兵攻铜城闸之背，春霆从东关进兵攻铜城闸之上。即石涧埠果有不测，但留杏南略助萧守运漕，鲍在北岸必能保全无为、庐两城也。

顷闻捻匪自麻城下窜蕲水，不日必入皖境。已调周厚斋防守桐城，令成武臣跟追下来，亦可至桐、舒等处。庐州子药米粮足支月余。闻石清吉甚不得力，可虑之至。安庆留兵六营，三新三旧旧湘后二、义从一，新周宽世应撤之二、玉班派来之一，虽不甚可靠，而缓急尚易调也。

家信及彭、赵信五件，外燕菜二匣、帖一本查收。顺问近好。

国藩手草

185．谕纪泽三月十四日

石涧埠最危急，捻军自湖北下，安庆亦须严防。

字谕纪泽儿：

顷接尔禀及澄叔信，知余二月初四在芜湖下所发二信同日到家，季叔与伯姑母葬事皆已办妥。尔自槠山归来，俗务应稍减少。

此间近日军事最急者，惟石涧埠毛竹丹、刘南云营盘被围。自初三至初十，昼夜环攻，水泄不通。次则黄文金大股由建德窜犯景德镇。余本檄鲍军救援景镇，因石涧埠危急，又令鲍改援北岸。沅叔亦拨七营援救石涧埠。只要守住十日，两路援兵皆到，必可解围。又有捻匪由湖北下窜，安庆必须安排守城事宜。各路交警，应接不暇，幸身体平安，尚可支持。

《闻人赋》圈批发还，尔能抗心希古，大慰余怀。纪鸿颇好学否？尔说话走路，比往年较迟重否？付去高丽参一斤，备家中不时之需。又付银十两，尔托槠山为我买好茶叶若干斤。去年寄来之茶，不甚好也。此信送与澄叔一看，不另寄。奏章谕旨一本查收。

涤生手示

186．致沅弟三月十四日

石涧埠扎营调度失误。望速调数营回雨花台。

沅弟左右：

十三日接弟初六、初九日两次信件，具悉一切。

石涧埠营盘尽可不扎，余以前疏于考核。迨二月二十二亲阅以后，明知其散漫难守，又不能立刻调开，致掣动各处劲兵往救，尚不知救得上否？若于二十二日调南云三营赴州城，调毛拨二营守三汊河、雍家镇，而毛率六营守桐城县，则八面皆妥矣。余之不善用兵，此特其一端也。

目下鲍军不能救景镇，固为江西之患，而弟派七营上援，尤于金陵老营有碍。望弟速调数营回雨花台，而留杏南于玉溪口等处料理援剿事宜。

火药即日当解二万斤，银钱竟无可解。广东四万，初三日过南昌。湖南六万，十日内可到。此外渺无音信。弟身体略愈，尚未复元，不可过于焦急。雨多河涨，龙山桥一带当无碍耳。顺问近好。

国藩手草

187．致沅弟三月十六日

告上游军事部署。

沅弟左右：

十五日申刻接十二夜弟信并南云绸信。上游之事，弟尚有不尽知者，兹分条缕告如左：

一、庐江初八、九已有贼到，十二日扑城一次，自巳至酉，人约四五千，洋枪亦多。吴长庆三营尽足守御，近又截留梁美材三营，尤为力厚，米粮子药可支四十天。

一、桐城派厚斋带五营往守，十三日自省拔行，约十五六日可到。只要庐江之贼二十内不扑桐城，则守备皆全矣。舒城、三河二处皆系蒋之纯防，似可放心。石清吉甚不得众心，郡中之事却多可虑。鹤九亦非能禁风波者。

一、麻城下窜之捻已陷广济十二、黄梅，此时想过宿松以下矣。成武臣一面派礼左等三营先来救省，一面亲自跟追，严中丞亦派王桐柏六营出境追剿。官军远不如捻行之速。闻捻意欲直扑安庆，此间日内略有防备。一面调申夫由东流回省，俟省防无虞，即令申夫会同成军专剿捻股。

一、湖口有丁义方、王定国水陆两军，可保万稳。黄老虎等窜江西者，闻至今尚徘徊于石门、洋塘一带。只要景镇诸军严扼昌江一河，春水盛涨，贼亦断难飞渡。若由山内穿婺源，左军或足御之。

一、希庵三月十日之期，不知果成行否？味根想难遽成行，席研香则已屡次催令赴抚州矣。枞阳竟无人往守，且姑置之。弟处要火药，昨日解二万斤。银钱则竟无可解，且看丹、荃两信有接济否。顺问近好。

国藩手草

再，此次鲍军从无为州进援石涧埠，杏南与萧军从黄雒河进援石涧埠。以理推之，当可解围。解围之后，吾意以鲍军从东关进攻桐城闸之前，杏南与南云从西梁山、五显集攻桐城闸之背。即竹丹一军亦不必再扎石涧埠，尽可与杏南、南云三人合为一路，均作游击之师。三部将近万人，鲍军亦有万人。鲍以无为、运漕为后路，杏、竹、云以西梁、裕溪口为后路。两支活兵纵横驰击，则无、巢、和、含境内当可次第肃清。

上游舒、桐、庐、合节节皆有防兵，吾又派成、李两军为游击之师，大局必不至决裂。萧为则一军分守运漕、三汊河、雍家镇三处，黄洛河尽可不设守兵，此外概不置守，不可占住有用之活兵也。巢、含等处得手，索性以全力进攻桥林、江浦、浦口等处，直打九洑洲。北岸大定，再行回顾南岸江西。余意如此，请弟与雪帅、杏、为、竹、云妥议行之。余相隔太远，不能遥制，并不能往返细商也。国藩又草。

188．致沅弟三月十八日

述与沅甫对敌情分析的不合之处。

沅弟左右：

十八早接十三日弟信，具悉一切。

弟意石涧埠解围后，各军不可株守，宜急进攻，正与余意相合。所微不合者：余令萧守运漕，而以彭、毛、刘为进剿之师；弟令彭守运漕，而以萧、毛、刘为进剿之师。弟意贼将上窜，故追剿庐江、三河、桐、舒等处；余意贼将下窜，故速剿闸镇、巢县、和、含等处。此所以微不合也。合、庐、舒、桐、三河五处，余皆有劲兵守之；潜、太以上又有成、李两军，巢贼断无上窜之理。石涧埠解围以后，贼必仍归东关、巢县、闸镇三处，我军向下追击，仍宜以萧守运漕，而以彭、毛、刘为进剿之师，省得纷纷换防，耽搁工夫也。

弟统二万余人，必须分出一支活兵在外。半活半呆，半剿半守，更番互换，乃能保常新之气。此次彭带七营，刘带六营在外恰好成一支活兵矣。若再分吉左、敏字三营过江，则十六营更成一大支活兵。杏、云、芳浦三人尽可以当大敌，弟不必过虑，恐活兵在外吃亏也。惟金陵老营兵力尚单，恐须调回一二营，弟自酌之。至于上游合、庐、舒、桐、三河、六安等城皆已守定，弟尽可放心。

捻匪至广济后并未下窜黄梅、宿、太一带，想已至英山以内矣。南岸景镇、祁门初十以内尚无警信，或者不至决裂。顺问近好。

国藩手草

饷银九江关六万、粤四万、赣四万均数日内可到，到即飞解弟处。

189．致沅弟三月二十一日

力阻鲍军移救江西。

沅弟左右：

二十一日接十七日来信，具悉一切。

石涧埠之贼竟于十七夜全数遁回巢县，未得痛剿，若遽调鲍上援江西，则皖北之贼必尚有一番大动作，恐贻皖鄂无穷之患。春霆欲就原船转舵西上移救江西。余当力阻，批答令其仍由东关进攻铜城闸，或由黄墩进兵亦可。其彭、毛、刘三军，则仍从西梁山、五显集进攻铜城闸之背，总须全力一打，断其犯鄂之谋，然后北岸稍得安枕。

余十六、十八日与弟二信，亦与雪琴、杏南皆言鲍军攻剿北岸之事。不知雪、杏接到后，能力阻春霆之西旋否。庐江、桐城皆已守定，弟尽可放心。祁、徽日内无信。唐、王、刘、王沐四军兵力本不为薄，特无一作主之人，贼又三面围逼，殊为可虑。九江幼协六万尚未解到，到即多拨弟处。复问近好。

国藩手草

190．致沅弟三月二十二日

敌军十九日围攻庐江。祁门自十三以后无来信。

沅弟左右：

二十日寄去一缄，想先收到。二十一日闻石涧埠解围之信，为之少慰。旋闻大股上窜庐江，十九日围扑城池，又为焦灼。吾料贼必归并巢县，不意其竟犯上游，已有公牍檄鲍援庐江，彭、毛、刘合为游击之师，不知均能照我行事否。贼既上行，本应从弟之计，令彭守运漕而换萧与毛、刘追剿，但以余观之，萧、毛调度之才尚远不如杏南，且恐刘不甚服萧、毛之调派，其才识略等不足以相君长也。宿松之贼已至潜山，有至青草塥者，大约不归并庐江大股，则内窜英、霍一路。

申夫昨日由省至石牌。厚斋桐城守具，闻已齐备。祁门自十三以后无来信，可危之至。家信二次附阅，二月十八之信反后到，三月初八之信乃先到。甚矣！作事贵威克厥爱也。顺问近好。

国藩手草

191．致沅弟三月二十四日

论豁达光明之识与恬淡冲融之趣。

沅弟左右：

二十三日张成旺归，接十八日来缄，旋又接十九日专人一缄，具悉一切。

弟读邵子诗，领得恬淡冲融之趣，此自〈是〉襟怀长进处。自古圣贤豪杰、文人才士，其志事不同，而其豁达光明之胸大略相同。以诗言之，必先有豁达光明之识，而后有恬淡冲融之趣。如李白、韩退之、杜牧之则豁达处多，陶渊明、孟浩然、白香山则冲淡处多。杜、苏二公无美不备，而杜之五律最冲淡，苏之七古最豁达。邵尧夫虽非诗之正宗，而豁达、冲淡二者兼全。吾好读《庄子》，以其豁达足益人胸襟也。去年所讲生而美者，若知之，若不知之，若闻之，若不闻之一段，最为豁达。推之即舜禹之有天下而不与，亦同此襟怀也。

吾辈现办军务，系处功利场中，宜刻刻勤劳，如农之力穑，如贾之趣利，如篙工之上滩，早作夜思，以求有济。而治事之外，此中却须有一段豁达冲融气象。二者并进，则勤劳而以恬淡出之，最有意味。余所以令刻“劳谦君子”印章与弟者，此也。

无为之贼十九日围扑庐江后，未得信息。捻匪于十八日陷宿松后，闻二十一日至青草塥。庐江吴长庆、桐城周厚斋均无信来，想正在危急之际。成武臣亦无信来。春霆二十一日尚在泥汊，顷批令速援庐江。祁门亦无信来，不知若何危险。少荃已克复太仓州，若再克昆山，则苏州可图矣。吾但能保沿江最要之城隘，则大局必日振也。顺问近好。

国藩手草

192．致澄弟三月二十四日

请邓寅皆为罗允吉讲《五经》、正史。

澄弟左右：

二十一日接弟三月初八日在县城发信，具悉一切。

罗老师掌教新东皋书院，通县悦服。开张既好，以后书院必诸事顺遂，人文蔚起，可喜可庆。罗允吉婿从邓师读书甚好。业经成婚之后，欲将各书一一温熟，势必不能。惟求邓师将《五经》点一遍讲解一遍，正史约亦讲一遍，不求熟，不求记，但求经过一番而已。邓师辛苦一年，明年或另择师专教罗婿亦可。

事恒系照二品赐恤，并无一品字样。弟寄挽联，本请余评定前三名，何以未见寄到。茶叶极好。余去年一年未吃得好茶，此次始交运也。

兰姊处，余备奠仪二百两，今付回临三甥处，下次再作函慰之。

此间军事，石涧埠自初三日被围，十七日内外夹击大胜，立解重围。发逆上犯，围逼庐江。捻匪由鄂下窜，连陷宿松、太、潜。北岸处处吃紧，南岸徽、池群盗如毛。祁门久无信来，不知保得住否。余身体平安。欧阳凌云昨日到此。上海军事近极顺利，大约苏杭均可图也。顺问近好。

国藩手草

193．致沅弟三月二十六日

不必对军事调度长篇辩驳。军中诸将不愿与敌接仗，且冒战功。风气如此，必有大决裂之日。

沅弟左右：

二十五日接二十夜长信。其要则谓春霆宜打盛家桥，不宜打铜城闸，金陵七营不必调回，周汉卿宜回芜湖，江味根宜援江西四事而已。后三事均已照行矣。春霆则二十二日有檄令在王家套登岸，救援庐江。与弟所议亦相合。惟余十六日写信之时，意谓春霆与萧、彭两路夹攻盛家桥，庐江之贼必归并草鞋岭与我大战。战而不胜，必退巢县。初不谓未打而先已解围，不退巢县而反进庐、桐也。

余之料敌不明，调度不善，诚为可愧。而弟于余之调度每每不以为然，长篇辩驳，亦可不必。左帅于连克两府八县后机势极顺。刘克庵军距杭州仅八十里，而调之回救徽州，徽劳而杭逸。徽四面皆贼，而杭三面肃清；徽粮运不通，而杭两路舟运徽河在上，绍兴河在对江；徽援助邻省，杭攻剿本省。二月初七日下札，克庵于二十二日抵徽。目下徽、祁万分危急。唐桂生闭城不出，全仗克庵、钤峰纵横攻击，支持已及一月。向使我处左之地，弟处克庵之地，则辨驳之信必更长，道理必更多矣。

春霆自大通至无为州仅一百里，自无为至盛家桥仅六十里，而不肯行陆路，致不能与贼接仗，至今尚未登岸。朱云岩、唐桂生株守一城，亦不一出与贼相见。石涧埠之贼十六日二更已遁，而彭、萧等报十七日大获胜仗。吾军风气如此，必有大决裂之日。焦愤何极！顺问近好。

国藩手草

鲍、朱两批抄阅。

194．致沅弟三月二十九日辰刻

沅补授浙江巡抚。仍以拼命报国、侧身修行为报称之道。

沅弟左右：

二十八夜接奉廷寄谕旨，弟蒙恩补授浙江巡抚，仍办金陵军务。弟处亦有夹板公文一分，余已拆阅。中廷寄一道、谕旨三道，与余处同。嗣后夹板递弟处者，余均不拆，照例不应拆也。前读金陵解围后屡次谕旨及季弟优恤各谕，知圣意宠注吾弟，恐不久于两司。此次畀以开府之任，而仍不令到任，朝廷于此等处苦心斟酌，可感孰甚！吾兄弟报称之道，仍不外拚命报国、侧身修行八字。至军务之要，亦有二语，曰坚守已得之地，多筹游击之师而已。

春霆一军，已檄由舒城进援六安；申夫一军，已檄由潜山横截英、霍；杏、为、竹、南四军，二十七日有复杏南一信，兹抄阅。枞阳张、周二营，弟可迅速调回。大江为我有，庐、桐为我有，水师可进枞阳河入菜子湖，直至练潭。省城十分可恃，枞阳不须防兵也。顺问近好。

国藩手草

195．致澄弟三月二十九日

告沅甫授浙江巡抚事。纪泽来营，带袁榆生同来。

澄弟左右：

三月二十八日接奉廷寄谕旨，沅弟蒙恩简授浙江巡抚，仍办金陵军务。兹将寄谕抄递家中。此次长沙报房，比去年较迟乎？较速乎？

伪忠王于十七日石涧埠解围后，十九日扑庐江，二十一日扑舒城，二十五日围攻六安。现檄鲍春霆援六安。如六安幸而保全，则皖省各城幸无疏失，忠酋必以全力上犯湖北，已咨请希帅暂驻黄州。不知渠三月十日果成行否。今年天气阴雨太多，气象颇似庚申之春，忧灼曷已！

纪泽来营省觐，果定夏初成行乎？秋间成行乎？昨接黄麓西信，力劝接袁榆生婿来营教诫，恐其在潭愈久愈坏。泽儿带之速来更好，但夏间风涛不测，舟次宜格外小心，请国斌派舢板护送，庶为稳妥。顺问近好。

国藩手草

196．致沅弟四月初一日酉刻

尽可随时陈奏。六安或可保全。安庆城守坚固。希庵病势加剧。

沅弟左右：

昨日专人送喜信，想已接到。弟之谢恩折，尚可由安庆代作代写代递。初膺开府重任，心中如有欲说之话，思自献于君父之前者，尽可随时陈奏。奏议是人臣最要之事，弟须加一番工夫。弟文笔不患不详明，但患不简洁，以后从简当二字上着力。

春霆由枞阳、庐江进援六安，未知现抵何处。六安守兵系蒋之纯部下二营，二十五六七业已坚守三日夜。二十六日城塌数丈，贼匪猛扑，亦能御之，或可保全。枞阳周、张二营，吾批令一面驰回裕溪口，一面禀请弟示。安庆与庐江、桐城三处掎角坚守，枞阳尽可不须陆兵，但用水师分布于枞阳、上枞阳、大纲窑、练潭等处。安庆城守十分坚固，弟可放心也。希庵初十起行，病势加剧，十七始至县城，此最可虑。昨日接家信四件送去，本日接毛、黄二信抄阅。顺问近好。

国藩手草

197．致沅弟四月初三日

告上游近事，叹局势严重。

沅弟左右：

初二日接弟三月二十八日专函，具悉一切。

上游近事，六安二十九日尚未解围，而守事似有把握。兹将何牧禀抄寄一阅。春霆三十日接救援六安之檄，定初一日自孔城成行，初六日赶到。申夫接移师天堂截击霍山贼腰之檄，定三十日自石牌成行，初二三日可至天堂。成武臣前接游击潜、太捻股之檄，二十八日已至太湖，旋接回驻滠口以保武汉之檄，计日内已西上矣。

南岸之局，王钤峰于十一日大破黄文金一股，刘克庵、王心初于十七日、二十五日再破黟县大股，徽境将次肃清。方欣〔深〕 [1] 慰幸，而东、建各股从桃树店横窜而东，祁门之南景镇之北一片逆氛，刻下想已入婺源、乐平境矣。皖南无所得食，各贼不窜江西，万无一线生机，故不得不冒死上冲。流贼之势已成，江西、湖南皆不免于蹂躏。奈何奈何！

饷项十分窘迫。鲍军因无饷可支，逃者至千余人之多，病者又二千余人。吾兄弟当此时艰，而皆居大位、负重任，亦可云不幸耳。复问近好。

国藩手草

[1] 　据光绪己卯传忠书局刻本改。

198．致澄弟四月初四日

六安尚未解围，已调鲍军往援。陈氏妾病极重。

澄弟左右：

二十九日排递一缄，报九弟浙抚之信。旋接弟在省城黄宅所发一缄，具悉一切。此间近事详日记中。六安州二十四日被围，三十日尚未解退。城内仅蒋之纯部下二营，粮台曾广翼、知州何家骢皆老手也。余调鲍军往援，计初六、七可到，或可保全。但忠酋蓄意上犯，六安解围，必窜武汉，兹可虑耳。南岸之徽、祁幸保无恙，而贼壹意上窜，江西亦极可虑。雨多且大，今年必不免于水灾。天意茫茫，殊难测也。

纪泽东来，果起程否？贼氛如此凶悍，今年下半年全家来皖之说亦可不必，仍令纪泽带袁婿、金二甥来营为妥。陈氏妾病极重，不食已十七日，内伤而脾败如此，殆难挽回。余身体平安，惟事机不顺，终日焦劳耳。顺问近好。

国藩手草

199．致沅弟四月初四日

令成武臣回顾武汉。二千石米解庐江、三河，四百石米交周、张，余则解金陵。

沅弟左右：

初三夜接二十九日辰刻专信，具悉一切。

杏、竹、南三军既至庐江，余即调之赴舒城，另牍咨达春霆处。昨夜有一批详告，兹抄寄一阅。成武臣一军早已调赴滠口，当时以十七日石涧埠解围，十九日贼至庐江，二十一日已至舒城，恐鄂中无备，故令成回顾武汉。今贼初一日尚在六安，则吾又失算矣。

饬台解金陵米三千石。兹先以二千石解庐江、三河，供杏、竹、南等之食，以四百石交周、张二营，余则解金陵。此后亦常常有米解也。顺问近好。

国藩手草

200．致沅弟四月初六日

慎上谢恩折。须防李秀成攻金陵。

沅弟左右：

初五日夜接弟初二日信，具悉一切。

辞谢之说，余亦孰思之。谓才不胜任，则现在并不履浙江任，谓请改武职，则廪生优贡出身，岂有改武之理？且过谦则近于伪，过让则近于矫。谓请改京卿，则以巡抚而兼头品顶戴，必改为侍郎，断无改三品卿之理。三者均难着笔，只得于谢折之中，极自明其惴栗之意。其改武一层，弟以后不宜形诸笔墨，恐人疑为矫伪不情也。谢折应专弁赍京。季弟立祠予谥谢折，拟兄弟会衔具奏。

六安于初二日解围，闻忠酋未上英、霍，已回庐郡一路，大约仍由巢、含下窜。所虑者有三层：一则由九洑洲南渡，再行猛扑雨花台大营，如十年春得杭不守，速回攻扑和、张之故智；一则不得志于上游，将力攻扬州、里下河，以图一逞；一则因太仓州已破，回救苏州六安州探报忠逆传令救苏。余拟檄蒋、成、毛攻苗以援寿州，檄鲍由柘皋进巢北，檄彭、刘、萧由东关以进巢左。俟六安确信到，再行分别咨札。弟处防忠酋，已妥为堤备否？尚须调营回金陵否？顺问近好。

国藩手草

201．致沅弟四月初七日申刻

顷接萧信，彭尚在运漕，毛、刘尚在石涧埠。

沅弟左右：

前接弟派刘、彭、毛赴庐江之信，余即札该三军进舒城。昨日闻六安解围，贼退庐郡回窜之信，余又札毛往剿苗，彭、刘、萧会攻东关巢县。吾意彭接弟信，必已至盛家桥以上矣，顷得萧公初五日信，则彭尚在运漕，毛、刘尚在石涧埠，相隔太远，调度全不应手。吾此十日内不再调动，恐渠辈无所适从也。忠酋若再扑雨花台，弟处须添营回守否？六安州城大而坏，仅袁、王两营守之，曾璞山主之，尚能支持九日，是忠酋并不甚悍，临警再行调营当不为迟。

今日接两次家信，专人送阅。欧阳凌云明日将赴雨花台。顺问近好。

国藩手草

202．致沅弟四月初八日

改武职改京卿均不妥。近解到饷粮。

沅弟左右：

初八日接弟初三日酉刻一缄，具悉一切。公牍亦阅过。改武一节太近于矫，余日内当代为谢恩折。末恳切辞谢，求朝廷收回成命而已，至请改武职、请改京卿两者皆不便着笔也。

饷银于前解二万之外，续解三万，本日又解三万。米粮昨解三千石，本日禹志涟等到，又买得四千余石。它营正在载饥载渴之时，弟处已有苟美苟完之乐。南岸日内无信，仅接刘克庵二十四日禀，徽、休、祁似可幸保，而贼犯江西之志则至今未死也。顺问近好。

国藩手草

203．致沅弟四月初十日

苗沛霖复叛，僧格林沁由山东来皖会战。

沅弟左右：

初九日接初二日来信，具悉一切。

此间日内无警，惟曾璞山于初六日报贼复至六安，旋又于初七日报回窜之贼被围击退，皆不足信。究之忠酋之或东或否，陈大、马融和与忠酋之或分或否，苗沛霖、李世忠与忠酋之或通或否，皆不深知，故调度多不合宜也。

春霆由巢北进兵，数百里内寸草不生，办柴极难，子药米粮转运亦殊不易，不知何日始至柘皋、烔炀。苗逆复叛，皇上震怒，命僧邸由山东返旆旋皖会剿，命余与希庵堵剿，此后或不至更行议抚。只要贼不犯鄂，蒋、毛、成三军或足以了办苗案。

六安搜得忠酋伪文，似李世忠亦与之暗通。刻下兵力只此，不敢扬薪下之火也。皖南久无来信。但闻二十五日大捷之后，歙、休、黟三县肃清。刘克庵将由黟赴景镇，自内打出，不知果成行否？顺问近好。

国藩手草

再，李宝贤带来六百余人，据称精壮老勇，意欲另开一营，余断不允。弟处每营病者百余人，如需补缺之勇，则飞速寄信，可令李之新勇赴雨花台也。又行。

204．致沅弟四月十三日

解三万银至弟处。李秀成不足畏惧。既已署新衔，则不必再辞。

沅弟左右：

十二日接弟初七日一缄，十三日接初八日一缄，具悉一切。

前此彭、刘、毛三军进舒城之檄，系为弟业已调至庐江言之。实则春霆援六之时，即无继进之师亦尽无妨。厥后六安解围，则又改檄毛往剿苗，彭、刘进攻东关、铜城闸矣。公牍数件均可不行，鲍军赴巢北，则余已另派专员转运，想不误事。上海今早解到银六万，当以三万解弟处。米粮子药均属充足，今年八月以内，此四项不虞缺乏，所缺者银钱耳。

东关于初八早克复，闻铜城闸初九夜克复。公文未到，不知确否。弟恐六月间雨花台有大警。以余计之，似可无虑。忠酋以全力攻常熟，降将骆国兴自腊月中旬至正月十八城外石垒尽破，卒不能破城池。六安城大而圮，王、袁二营亦系平平之将，石涧埠之营与濠并不坚深不如雨花台远甚，忠酋均不能攻破，此贼技俩概可想见。弟处近二万人，岂不能坚守营盘？彭、刘两军尽可留在外作活兵也。

弟屡次信来，皆言应辞巡抚，今日见弟公牍，已署浙抚部院新衔，想他处公文皆换新衔矣，似可不必再辞。

子偲之子文理甚浅，体气亦弱，恐难远出。惠甫当请赴金陵也。顺问近好。

国藩手草

205．致澄弟四月十四日

初七日攻破东关，初九日攻破铜城闸。饷银缺乏，米粮充足。居家用费务宜收啬。

澄弟左右：

接弟三月二十五日县城发信，知已由长沙归，带陈婿夫妇回门。希庵之病，不知近日何如？此间望之真如望岁矣。

六安州以初六日解围，闻伪忠王因太仓州为少荃中丞所克，遂率大股回援苏州，不复上犯湖北。鄂之幸，亦余之幸也。鲍军现由庐州进攻巢县，萧为则与彭杏南初九日攻破铜城闸，毛竹丹、刘南云初七日攻破东关，北岸之事大有转机。苗沛霖复叛，攻围寿州已半月，尚能坚守。城中仅五百人，苗之技俩实不足畏也。南岸芜湖、金柱关、宁国皆极平稳，徽州近日亦松，江西之北边亦不致被贼冲入，此皆可喜之事。饷银虽极缺乏，然米粮充足，除度五、六、七荒月外，大约可剩谷二万余石。

余身体平安，入夏渴〔瞌〕睡甚多。欧阳凌云于初八日赴金陵，晓岑于十一日抵皖。泽儿果起行东来否？如其来营，必约金二外甥与袁婿同来。甥到此读书可豁眼界，婿亦可略就范围耳。闻弟居家用费甚奢，务宜收啬，累世俭朴之风，不可尽改。至嘱至嘱。即问近好。

兄国藩手草

206．致沅弟四月十六日

既已换署新衔，则不必再行辞谢。

沅弟左右：

接弟十一、十二日两信，具悉一切。

辞谢一事，本可浑浑言之，不指明武职京职，但求收回成命。已请筱泉、子密代弟与余各拟一稿矣。昨接弟咨，已换署新衔，则不必再行辞谢。吾辈所最宜畏惧敬慎者，第一则以方寸为严师，其次则左右近习之人，如巡捕、戈什、幕府文案及部下营哨官之属，又其次乃畏清议。今业已换称新衔，一切公文体制为之一变，而又具疏辞官，已知其不出于至诚矣。欺方寸乎？欺朝廷乎？余已决计不辞，即日代弟具折。用四六谢折外，余夹片言弟愧悚思辞，请收成命。二十一二日专人赍京。弟须用之奏折各件，即由此次折弁带归。

弟应奏之事暂不必忙。左季帅奉专衔奏事之旨，厥后三个月始行拜疏。雪琴得巡抚及侍郎后，除疏辞复奏二次后，至今未另奏事。弟非有要紧事件，不必专衔另奏，寻常报仗，仍由余办可也。

李子真尽可分送弟处。莫世兄年未二十，子偲不欲其远离。赵惠甫可至金陵先住月余，相安则订远局，否则暂订近局。

五月杪以后之米，省局尽可支应。以三万人计之，每月需米万二千石五百人一营者加夫一百八十名，每月需二百石。弟部来此请米价及护票者已一万数千石，计六七月必到，不尽靠皖台也。顺问近好。

国藩手草

207．致沅弟四月十九日辰刻

既不履浙任，则不必提浙中一字。

沅弟左右：

十八日接弟十三日一缄，具悉一切。

鲍军十四日抵庐郡，二十外当可至柘皋、烔炀。熊令办转运，系在盛家桥雇焦湖小船，陆运则万难矣。毛竹丹十六可至舒城，二十一二日当可会合蒋军由六安赴寿。成军已至黄州，尚难遽回三河尖耳。

南坡奏留一案，当于二十七日具疏。谢恩折可于二十二日遣弁赍京。浙盐并无办法，左帅为浙盐政，石樵为浙运使，自必大有经营，断无篪轩插手之处。弟既不履浙任，即不必提浙中一字。弟用印花，可借用江宁、芜湖等县之印，在安庆发者借用余印，在金陵发者宜借地方官印。顺问台安。

国藩手草

本日寄申夫信抄阅，家信付去。

208．致沅弟四月二十一日午刻

目前用浙抚新衔，如准开缺，再行换衔。

沅弟左右：

日来未接弟信，想甚平安。得云仙信，知弟辞巡抚之意已详告少荃矣。余代弟作折及自作之折仍请收回成命，盖辞官而公牍署新衔，其矛盾处尚小，以辞官写信告人，而具折时不辞，其矛盾处更大。折差定于明日成行，兹将折稿先送弟阅。此二三月内弟之公牍概用浙抚新衔，迨折差回时奉到朱批，如准开缺，再行换衔可也。木质关防即日当换刻送去。

发、捻在定远分队，忠酋回救苏州。捻党扑临淮一次，现又回至六安，大约为皖鄂豫三省之患。少荃克复昆山，杀贼极多，苏州大有可图。苏若果克，则调程学启扎孝陵卫，或打东坝、二溧，春霆进攻和、含、二浦，大局其渐转乎？顺问近好。

国藩手草

209．致沅弟四月二十二日

九洑洲、二浦未克之前，不奏改盐章。

沅弟左右：

二十一日接十七日来信，奏折稿亦甚妥适，字句间有未稳处尚易修改，惟辞抚之疏今日始行拜发，弟目下不必遽发续折，且待一月后再酌。奏留南坡之疏，余当于二十七日拜发，当会寄云中丞之衔，不会弟衔。

盐务改行票盐，较之今日之逢卡抽厘大致相等，不能骤增百余万之多。黄、金、万、杜等皆明于小而昧于大，余于大利大害所在均曾悉心考究。如果克复江浦二口、九洑洲，盐务或有起色，比今日所得较多，亦在百万以内。然二浦、九洑洲之能克与否，则不在南叟之精于盐务，而在鲍军之攻剿得手也。故余定计九洑洲、二浦未克之前，余不肯奏改盐章轮船拖带一节，听商人自雇则可，由余奏定则不可也。

惠甫可于月内赴弟处，李子真因离其家蕲水太远，不肯前去。包折写折之人均须在此操演一月，至五月杪再去金陵。保折将以二十七日拜发。

饷项奇绌，不宜作添兵之计。希部饷亦极绌。毛竹丹一信抄阅。李、郭二信抄阅。季弟谢折今日拜发抄阅。顺问近好。

国藩手草

210．致澄弟四月二十四日

李鸿章军务得手，连下太仓、昆山。

澄弟左右：

接弟四月初在竹山垇发信，知家中诸事平安。希庵之病至于失音，深为可虑。

此间军事，自伪忠王六安解围后，风波渐平。上海李军连克太仓、昆山，杀贼至二三万之多，为军兴以来所罕见。忠逆急回救苏，皖北得以少松。蒋、毛二军救援寿州，五日内必可赶到。只要寿州无恙，则自去秋至今无数之险，皆得安稳度过矣。

沅弟辞浙抚一疏二十二日拜发，兹抄回一阅。掳船之风太甚，顷出示严行禁止，兹将写刻之示寄回。

李少荃近日军务极为得手，大约苏杭两处必有一克，或全克亦未可知。惟饷项奇绌，米贵而雨多。皖南食人肉，每斤买百二十文。看来浩劫尚未满，天心尚未转也。余身体平安，足慰远念。顺问近好。

兄国藩手草

211．致沅弟四月二十五日

徽、祁近无信息。上海气机极好。常派兵巡哨雨花台至金柱关一带。

沅弟左右：

二十四日接十七日来信，具悉一切。

弟决意不愿作巡抚，幸吾二十二日所发谢折与弟意相符合。余因弟有信与少荃，辞让出于至诚，恐它处亦曾发此信，恐矛盾过甚，故遂作两辞折，想必合弟之意矣。

惠甫定于端午后起程。弟寄来之奏稿，虽目下不用，余亦当批明付还与关防。燕菜等改日专丁送至弟处。徽、祁近无信息。申夫自东流进剿彭、鄱，尚无起程确音。上海气机极好，少荃十九日信并余复信抄阅。毛竹丹二十一日自六安起行援寿，中间马头集尚有捻股梗阻，须打开乃可过去。自雨花台至金柱关，常有零贼梗塞否？宜派二三千人常常巡哨此段。顺问近好。

国藩手草

212．致沅弟四月二十七日

担当大事，全在明强二字。

沅弟左右：

二十七日接二十一日来信，具悉一切。

弟辞抚之意如此坚切，余二十二日代弟所作之折想必中意矣。来信“乱世功名之际尤为难处”十字实获我心。本日余有一片，亦请将钦篆、督篆二者分出一席，另简大员。兹将片稿抄寄弟阅。吾兄弟常存此兢兢业业之心，将来遇有机缘，即便抽身引退，庶几善始善终，免蹈大戾乎？至于担当大事，全在明强二字。《中庸》学、问、思、辨、行五者，其要归于愚必明，柔必强。弟向来倔强之气，却不可因位高而顿改。凡事非气不举，非刚不济，即修身齐家，亦须以明强为本。

巢县既克，和、含必可得手。以后进攻二浦，望弟主持一切，函告鲍、萧、彭、刘四公。余相隔太远，不遥制也。顺问近好。

国藩手草

弟公文不宜用咨呈，用咨以符通例。

213．致沅弟四月二十九日

徽属一律肃清，敌军至鄱阳、彭泽、湖口等处。

沅弟左右：

二十八日接二十二酉刻来信，具悉一切。

祁门二十六日专丁来此，徽属一律肃清，群贼皆至鄱境，并蔓延彭泽、湖口等处。申夫已由建德赴彭，席宝田亦近日可达景镇，克庵亦自祁回景镇，大致可期安稳。惟克庵在徽、景劝捐，并不通禀余处，未免矜功自大，将来恐费唇舌。

余批介唐一禀抄阅。兹专人送木质关防一颗、又粮台李刘关防二颗、印色一匣、燕菜一匣，折稿尚未批出也。余十三、四、六等日与弟信决计不辞浙抚，二十一、二等日信又决计辞之，弟得无哂其反复靡定乎？顺问近好。

国藩手草

214．致澄弟五月初一日

近日克复巢县、含、和。寿州即可解围。陈氏妾去世。

澄弟左右：

萧开二到，接弟及纪泽儿信，具悉一切。此间日内军事颇顺，巢县于二十二夜克复，含、和于二十四、五日克复，蒋、毛进剿苗逆，虽未开仗，而事机尚顺，寿州即可解围，苗党必可诛灭。

余身体平安，沅弟亦好。陈氏妾于五月初一早丑刻去世。自去年正月初三日吐血以后，盖无日不病。此次三月十七日起，不吃饭者四十余日矣。现定于初三日出殡，先停庙中，少迟再葬安庆附近山内。怀三叔、玉十于二十六日到此，现赴金陵。欧阳凌云尚在金陵未归。沅弟信一件，兹并付去。顺问近好。

国藩手草

215．致沅弟五月初二日

鲍军南渡后，做活兵不做呆兵。

沅弟左右：

初一日接二十四日弟函，具悉一切。

萧军分守各处，已照弟所拟咨行各处矣。鲍军过江，则必须打开桥林、江浦、浦口、九洑洲，北岸一律肃清，然后可以南渡。即南渡后，亦不遽扎燕子矶，以作呆兵，仍当进剿东坝、二溧，以作活兵。以理势论之，该逆经营一年，攻取二浦，无非固九洑之后身，作金陵之掎角，必将竭力坚守。余之拙见，二浦未克之前，不可先攻九洑洲；九洑洲未克之前，鲍、彭、刘不可南渡；东坝、二溧未克之前，不可围扎孝陵卫、燕子矶。此三者皆极大关键，余计已定，弟切勿执见辨驳。余因呆兵太多，徽、祁全借左军之力，受气不少。兹略抄一二函牍寄阅左帅来信一件，左批刘克庵禀痛责唐镇一件，刘克庵告示一件。此后余决不肯多用围城之呆兵矣。

由和州进攻二浦，有山内与江滨二路。似宜让鲍军走江滨之路，彭、刘走山内之路。鲍军纪律极坏，江滨运粮较易，掳夫较少，此等大处让人，乃是真谦，乃是真厚。余牍中未说出，望弟酌定，速告春霆与杏、云也。

陈氏妾于五月初一早丑刻病故，初三出殡。应否搬回湘乡，现尚未定。顺问近好。

国藩手草

216．致沅弟五月初四日

不筹出一支活兵，而专合围攻坚，似非善计。

沅弟左右：

初三日接二十八日信，知雨花台石垒与南门外各贼垒均已攻克，至为欣慰。我军驻雨花台而石垒为贼所占，殊为碍眼。今既得之，拔去眼中钉矣。惟调回彭杏南各营，守濠之呆兵愈多，游击之活兵愈少。弟统三万人，不筹出一支结实可靠之活兵在外纵横驰击，而专以合围攻坚为念，似非善计。

成丰三、四、五年，向帅在金陵，兵不满三万，饷亦奇绌。向军与金陵悍贼相持，而又分兵援庐州和亦向部，援宁国邓亦向部，打镇江，打芜湖罗大纲在芜湖打死，中外皆称向兵为天下劲旅，而余不甚以为然者，以其不能从大处落墨，空处着笔也。弟用兵之规模远胜于和，而与向相等。杏、云甫成一支活兵，而又急于调回，则空处全不着笔，专靠它军，可尽恃乎？

余现调萧军助剿桥林、二浦，以周厚斋替守巢县等处。闻李秀成尚未回苏，恐二浦必有恶仗，江北之兵愈多愈好。银钱现无存者，稍迟再解。洋火洋药今日专船解去。顺问近好。

国藩手草

217．致澄弟五月初四日

沅甫攻克雨花台石垒及南门外各垒。饷绌而米足。

澄弟左右：

初一日发去一缄，报陈氏妾之丧，由意城处转递，想可速到。旋于初三日出殡，暂停庙内。此女性情尚属平和，惟其母贪而且很。因女病常住此间，若渐染母教太久，亦必变成很性，殆非吾家之福。今女既物故，母之技亦无所施矣。

余身体平安，惟眼蒙日甚。沅弟于二十八日攻克雨花台石垒并南门外各垒，军事甚顺。惟饷项极绌，米粮颇足可支至八月中旬，全仗东征局之功。余详日记中。顺问近好。

国藩手草

218．致沅弟五月初四日

解洋火五十万，抬小枪铅子改日另解。

沅弟左右：

今日发一缄交来二人带去，旋又接弟二十九日酉刻信，知二十八日城贼出队鏖战获胜。兹先派舢板解洋火五十万去，其抬小枪铅子改日另解。吴笔珊水军不甚可靠，不必约与会剿。李朝斌带十营赴沪，日内必过金陵，弟可商之打九洑洲也。方山下石垒尽可不攻，徒占兵力，无益于事。顺问近好。

国藩手草

219．致沅弟五月初五日巳刻

苗沛霖不易破。惧霆军败挫。

沅弟左右：

昨日寄去二缄，一交来勇，一交解洋火之舢板。夜间接蒋、毛二公信，知寿州城外苗之营垒甚多而坚，二十八日虽破贼二垒，而伤亡颇众，余垒尚多。且闻苗将另调逆党截蒋、毛之粮道，调周军门赴六安，而萧军遂仍守巢县等处，不能进剿矣。苗逆既不易破，余须分力专顾北路。其东路二浦等处，望弟稳慎图之，总不外多用活兵、少求速效二语而已。霆军饷项极绌，而勇丁间有怨言，逃亡亦多，余时时惧其败挫。弟若果至北岸，望就近察看霆军气象何如？弊病安在？有何法可以整理？诸惟留心，密以告我。顺问近好，并贺节喜。

国藩手草

220．致沅弟五月初七日辰刻

少一支游击之师是美中不足。介绍赵惠甫。

沅弟左右：

初六日接初一日酉刻专丁来缄，具悉一切。

克复雨花台各石垒，本是极可喜之事，而多占守兵，又少杏南一支游击之师，亦是美中不足。至印子山石垒，余意尽可不必扼守。将来城池之克否，全不系乎印子山之有兵无兵也。

蒋、毛二十八日之战，阵亡哨长及有官阶者二十四员，伤亡至五百余名。据称苗逆队中有四眼狗旧部四千人在内。寿州之围固不能解，且恐蒋、毛败挫，贼窜六安，故余檄周厚斋改赴六安，维则仍留守巢县一带。现仅春霆、南云进攻二浦、九洑洲，窃恐地大城坚，难以得手。余意总思留杏南带五千人助攻二浦，江北多一营有一营之好处，弟意雨花台多一营有一营之好处。此两端者，兄弟各执一端，未识大舜用何者为中也。

折弁自京归。季弟得谥靖毅二字，皆优等谥法，远胜温弟。予季身后之荣，真无遗憾。予之三次诰轴，科四之荫生执照皆已带回，即日当专人送归。惟诰轴错误甚多，如伯祖父伯祖母误书伯父伯母之类，不一而足。许仙屏、刘韫翁、王孝凤各有信寄弟，兹带去查收。靴二双、京报并付去。洋火已解去五十万，余俟另牍续解。顺问近好。

国藩手草

正封缄间，又接初三早来信。贼于初二、三日由北岸过江南者极多，此间有轮船经过见之。湘后左右营之新勇竟不肯拆队分散，将来回至安庆又难处置。赵惠甫今日来辞行，订八月回皖一次，或久局或暂局，弟与之相处一月便可定夺。其人识高学博，文笔俊雅，志趣不在富贵温饱，是其所长；藐视一切，语少诚实，是其所短。弟坦白待之，而不忘一敬字，则可久矣。又行。

221．致沅弟五月初九日

为文宜专从简当二字着力。

沅弟左右：

日内未接来信，不知城贼又出扑我营否？寿州之围断不能解，大约如前年安庆故事，援贼看我破城耳。顷接云仙信，于弟疏稿不甚以为然，兹寄阅。余批弟疏亦寄去查收。弟平日于文章一途最谦退不敢自信，寄云仙处请益晰疑，原无不可。祭文寄京师刘韫翁处，则似自信为能文者，不似平日之谦谨。京师人文荟萃，韫翁交游最广，万目传观，究为非宜。以后弟文宜专从简当二字着力，每日读书一时工夫亦不可少。

方子白谨厚朴实，或有裨于弟，而无佻薄难近之态，弟若欲延之，则另派员署和州也。刘冰如一信抄阅，系寄湖北司道者，读之寒心。李黼堂在湖北偶一蹉跌，便若半身不遂者，不知真病乎？抑装病乎？顺问近好。

国藩手草

222．致沅弟五月十四日

未克九洑洲之前，霆军不可南渡。

沅弟左右：

十三夜接初八日专丁来信，称前二日交戈什哈之函，则至今未到。不知何若珍在何处耽搁也。

东坝与孝陵卫之先后，尚可随时斟酌，余亦不敢固执成见。至于未克九洑洲之前，霆军不可先渡南岸，则是一定之理。盖九洑不克，断不能断洋船奸民之接济，接济不断，不能克金陵。亦犹克九江者，必令霆军先破小池口，李、彭先破湖口；克安庆者，必令嘉字营先扎南岸，韦志浚先扎枞阳，而后接济可断，文报可绝。若金陵不断接济，而谓霆军过江，洪逆可一惊而走，一逼而破，此实万无是理。故余决计不破九洑洲，霆军不南渡也。

味根决计东来，将来广德州与东坝，江、席或可任之。余日内畏热殊甚，弟处想更酷热，不知弟能耐此烦暑否？左帅信俟续到再行抄寄。顺问近好。

国藩手草

223．致澄弟五月十四日

蒋、毛援寿，伤亡严重。

澄弟左右：

前接弟及纪泽信，知泽儿准于四月二十六日起行，不知未改期否？

此间近状平安。沅弟攻克雨花台诸石垒，守御又增完固，春霆于初六日由和州进攻江浦。惟蒋、毛援寿剿苗，四月二十八日之战，伤亡至五百余人，寿城之围竟不能解，且恐苗逆益肆猖獗，纷窜各处。一波未平，一波复起，但盼今年得一中熟之年，大局尚不至决裂，丰年则大妙矣。安庆之米，四月杪每石价五串六百。余于五月初发米平粜，每石四千八百文，现在市价亦落至五千。

余身体平安，惟十分畏热，亦老态也。顺问近好。

国藩手草

224．致沅弟五月十六日

解来火药饷粮。无形之功不必说。

沅弟左右：

十五日接弟初六、四、初十日三次信，十六日又接初八日信，具悉一切。所应复者，条列如左：

一、二浦既克，现依弟议，移韦守巢县、东关，梁、王、万三营守西梁山、铜城闸，腾出萧军分守二浦，刘军围攻九洑，鲍军南渡打东坝、二溧，另有公牍知会矣。

一、弟在湖南索取之药四万斤、银万两、绳十万，今日已到此间。除催令速行外，余又另解三万、米三千、子弹五万斤，又解还弟代济鲍营米一千九百石，均于日内成行。

一、陈氏即葬于安庆城外，已买得地一处，定于二十一日下肂。

一、靖毅公墓志，此时可写矣，日内当添数语寄去。

去年进兵雨花台，忠、侍以全力来援，俾浙沪皆大得手。今年攻克各石城，俾二浦速下，扬州、天、六之贼皆回南岸，此弟功之最大处。然此等无形之功，吾辈不宜形诸奏牍，并不必腾诸口说，见诸书牍，此是谦字之真工夫。所谓君子之所不可及，在人之所不见也。吾时时以何为殷鉴，望弟时时以和为殷鉴。比之向忠武，并不甚劣，弟不必郁郁也。顺问近好。

国藩手草

225．谕纪鸿五月十八日

须得老成者同伴赴考。

字谕纪鸿儿：

接尔禀件，知家中五宅平安，子侄读书有恒为慰。

尔问今年应否往过科考？尔既作秀才，凡岁考科考，均应前往入场，此朝廷之功令，士子之职业也。惟尔年纪太轻，余不放心，若邓师能晋省送考，则尔凡事有所禀承，甚好甚好。若邓师不赴省，则尔或与易芝生先生同住，或随睪山、镜和、子祥诸先生同伴，总须得一老成者照应一切，乃为稳妥。尔近日常作试帖诗否？场中细检一番，无错平仄，无错抬头也。此次未写信与澄叔，尔为禀告。

涤生手示

226．致沅弟五月二十一日

商讨军事部署及鼓励沅甫练文笔。

沅弟左右：

二十一日接弟十三日信，盖连日南风极大，故到省极迟。应商事件，条列如左：

一、十七晚有轮舟自金陵经过，亲见九洑洲实已克复。宜以萧军守二浦，南云酌留二营守九洑洲，非畏长毛之复来也，畏李世忠之盘踞耳。如李业已派兵扎二浦城内，则弟须商之厚、雪与萧，用蛮教驱之使去李最欺善怕恶，令萧军速入，占守二城。李见我军威方盛，必不敢十分违抗。李有牍来，报渠兵克复桥林、二浦，余当批斥之，不准渠部再入二浦城也。

一、二浦、九洑既克，霆军日内必已南渡，或竟围扎孝陵卫一带，或先打二溧，均听弟与厚、雪、霆四人商办，余不遥制。昨已函告弟处，顷又函告雪琴矣。余平日本主先攻二溧、东坝，不主合围之说。今见事机大顺，忠酋又已回苏，金陵城贼必甚惊慌，亦改而主合围之说。且天气太热，霆军奔驰太苦，不如令扎金陵东北，以资休息。待七月半间伏过暑退，弟与霆军各抽行队去打东坝、二溧，尚不为晚。届时江、席、李三军亦可由广德、建平以达东坝矣。

一、合围之道，总以断水中接济为第一义。百余里之城，数十万之贼，断非肩挑陆运所能养活。从前有红单船接济，有洋船接济，今九洑洲既克，二者皆可力禁。弟与厚、雪以全副精神查禁水次接济，则克城之期，不甚远矣。九洑洲可设一厘卡，弟处有贤员可派否？樊沛仁声名极坏，当严行查办。

一、余批折稿中，有一条不当于事理，弟亦不必怄气。余之意，不过想弟军常常有一大支活兵在外耳。今江北既一律肃清，则大局已好，或合围或游击，均无不可，余兄弟议论不至参差矣。至于云仙之意，则当分别观之。渠不以弟疏稿为然，诚所不免；谓渠遵例回避，愿入弟幕草奏尽出客气，却又不然。胡文忠八年初丁艰时，屡函称遵旨夺情，不愿作官，愿入迪庵幕中草奏帮办。人人皆疑其矫，余则知其爱迪敬迪出于至诚。云仙之爱弟敬弟，亦极诚挚，弟切莫辜负其意也。往时咸丰三、四、五年间，云仙之扬江、罗、夏、朱而抑鄙人，其书函言词均使我难堪，而日久未尝不谅其心。

至弟之文笔，亦不宜过自菲薄，近于自弃。余自壬子出京，至今十二年，自问于公牍书函、军事吏事、应酬书法无事不大长进。弟今年四十，较我壬子之时尚少三岁，而谓此后便无长进，欺人乎？自弃乎？弟文有不稳之处，无不通之处；有不简之处，无不畅之处，不过用功一年二载便可大进。昔温弟谏余曰：“兄精神并非不足，便吝惜不肯用耳。”余今亦以此意谏弟也。顺问近好。

国藩手草

227．致沅弟五月二十二日辰正

须以全副精神断敌军接济。

沅弟左右：

昨闻九洑洲已克，专人送信与弟商办一切，计八叶四条，不知何日可到？旋接弟十六夜报捷之书，欣悉一切。目下所急者，令萧扎二浦，以防李部之盘踞；令刘扎九洑洲中关、下关、草鞋夹一带，会同水师日夜稽查，断贼接济；令鲍扎孝陵卫一带，成合围之势。此三者，余不复备咨扎，即由弟迅速行之。军威大振，贼胆必寒，然我之谋之仍不可少一慎字。全副精神断贼之接济文报，看似小事，却有大益。

寄去京报二本。许仙屏中四十名进士，可喜也。顺问近好。

国藩手草

228．致沅弟五月二十三日

催李世忠部下移出二浦。

沅弟左右：

二十一、二日寄弟二信，皆言李部不可盘踞二浦，春霆宜扎孝陵卫一带，作合围之举。惟未办公牍，恐私函不足为凭，兹将二事各办一牍，专人送弟处，请弟专丁分送各处。李世忠部下之占踞二浦者，接余此牍之后，弟可用文续催。若渠坚不肯移出，则当用蛮教逐之，或竟派队与之开仗。不出此令则已，既出此令，则必须办到。望弟主持一切。萧为则老成朴实，未必敢惹此大是非也。

解弟营之米粮，因南风太大，难于挑搬上船。银三万当可先到。顺问近好。

国藩手草

官帅为李黼堂请假折抄阅。

229．致澄弟五月二十四日

告攻下九洑洲。

澄弟左右：

五月二十三日接弟四月十八日托郭意城排递之件，不知何以迟滞若此？此间近事颇为顺手。九洑洲于十五夜克复，杀毙溺毙之贼，闻实在二万以外，我军伤亡二千人，水师第一场大血战。然自此长江一律肃清，水师已功成事毕矣。余现调鲍营围攻金陵东北，已作合围之势，惟饷项日绌，殊难为计。

余身体平安。怕热则更甚于往年，竟日在竹床仰卧，令人挥扇不辍。闻叔父七、八、九年间亦畏热异常，汗下如雨。老年体虚，大约有此情况。

纪鸿儿应赴科考。余曾有一手谕寄鸿儿，未知到否？寅皆先生若不能晋省送考，则须托芝生、睪山或镜和、子祥代为照料。日记中间有附记之事，系偶然想出应办者，不料抄者一并抄之，将来尚未知果一一做到否。顺问近好。

国藩手草

230．致沅弟五月二十五日

以万金赏水陆各军。不准洋船停泊金陵。驱盘踞二浦之李部。

沅弟左右：

二十五日接二十日酉刻来信，具悉一切。所应复者，条列如左：

一、攻克九洑洲战状，恰好作折毫无底子，今接三人公咨，便可作好折矣，仍拟会厚、雪前衔，弟与官、李后衔。门第太盛，弟处处退一步，最为惜福远忌之道。弟营打雨花台石垒，水营打九洑洲，均为近年第一恶战，余当于内银钱所新到之万金全提充赏，水师应分若干，陆兵若干，交弟斟酌布散。

一、洋船不准在金陵湾泊，即日当付片具奏。不准拖带盐船。则一面具奏，一面出示。唯洋人贪利，汉人贪快，此层恐不能禁绝。但不许停泊一船，城贼无丝毫接济，则大局自好耳。

一、鲍军定扎金陵东北，作合围之举。余于二十、二十一、二十二日连发三缄一牍，皆主此说。惟萧军扎二浦，恐李部盘踞在先，不肯腾出，必仗弟以全力帮助，为则乃可做到。其四坝一卡，待萧扎定二浦之后，余即以一牍撤之。去年一牍，渠付之不理。此次亦不得不大动蛮教，打字向前也。大胜关与九洑洲不宜连设两卡，昨已详告矣。顺问近好。

国藩手草

231．致沅弟五月二十六日

送去万金，请酌分各部。

沅弟左右：

昨日寄一信，言以万金犒赏九洑洲、雨花台之捷。兹专炮船送去。杨、彭二部应分若干，弟部应分若干，听弟斟酌。李质堂尚未赴沪否？应分若干，亦惟弟酌之。外洋枪二百杆，寄与春霆，由弟转交。即问近好。

国藩手草

232．致沅弟五月二十九日

明日凑齐万金解李质堂。

沅弟左右：

日内未接弟信，系念之至。余亦伤暑呕吐，竟日困卧竹床，令人摇扇，不能治事。今年酷热更甚于去年，不知各士卒病状何如？

昨由内银钱所解去犒赏银万两到否？李朝斌十五日专人来领银钱子药，余概未批准。盖以既克九洑洲后，太湖全军必已于十六日东下赴沪也。顷接厚庵信，知质堂因伤亡过多，须在上游补募乃可赴沪。渠所领途费太少，万难支持。余欲解银万两济之，而安庆公私窘迫，竟难凑足。本日又于商贾之卖米者汇借二千五百金，至明日必可凑齐万金，专解质堂。弟可先行知会质堂耳。

春霆欲调洪容海同赴金陵，余未批准。洪军纪律极坏，内应尤不足恃。若添营乃可合围，当另谋之。左帅寄弟信付去。顺问近好。

国藩手草

233．致沅弟六月初三日巳初

以自固为主，其次则断江中接济。

沅弟左右：

接二十四、五日来信，具悉一切。

鲍军只能扎幕府山一带，不能照顾孝陵卫。钟山贼垒不能遽克，印子山尚未得手，即不求急于合围，且先以自固为主。去年大病，今年亦不可不预防，故须先求自固。弟自固于南路，鲍自固于北路，如有大股援贼前来，彼此足以自了，不必互求救助。余咨复弟之公牍，亦以此说为要。

其次则力断江中接济，其责在余，在杨、彭，在总理衙门，而不在陆军。然查水师之果严查与否，查洋船之常送接济与否，则须弟督饬刘南云、曾良佐辈细细稽察也。断截江中接济，实足制贼死命，不在西门之合围与否耳。

七月十二日万寿贺折已代弟办一分，并代春霆办一分。杏南请封事，已代寄银三十两，托皮主政请轴矣。纪泽十六日自长沙开船，初二日到此，已属迅速。走家信之勇夫，五月二十一日起行，六月初一日至此，则更神速。泽儿稍凉即赴金陵省谒。仇祖泽事另有一条。顺问近好。

国藩手草

234．致澄弟六月初四日

寿州久未解围。下手台柞树全删去，竹存大芟小。

澄弟左右：

六月初一接弟五月二十日信，勇夫送信者迅捷如飞，弟所云由意城处排递之信，则至今未到也。纪泽等初二亦到，一切平安。

下游自攻克九洑洲后，续无战事。寿州久未解围，二十六日毛、蒋、周军猛战一次，未破贼垒，而我军受伤千余人，看来该城恐难保矣。

余近日胸胃间微有不适，饮食少减，尚未服药。今年天气奇热，幸此间岁事可望八九分收成，差足喜慰。家中下手台上竹与柞树太密，闻不甚肯长，请弟雇人大为删减。柞树可全行删去，或酌留二三株，仿白玉堂下手之例，亦系先年树多，后陆续芟去也。竹则存其大者，芟其小者，两竹之间总须留空隙一二尺，以为生笋之地，望弟斟酌行之。纪鸿儿二十日禀，将以秋凉侍母与全家来安庆省视。现在各路军事平顺，尽可前来。待鸿儿过科考后即可送全眷东下，此间派盛四回家迎接。纪泽尚须至金陵一行，不宜再回长沙，将来在九江一带迎接可也。顺问近好。

国藩手草

235．致沅弟六月初六日

请运北盐之咨当详细咨复。

沅弟左右：

六月初五日接二十八、三十日两缄，具悉一切。为则保三营官之案，杏南专丁来此，已详复之，想达弟览。

淮北盐运行淮南引地，近吴仲仙漕帅专案奏办，谕旨允准；都、富专奏驳之，谕旨亦允准；运使专详驳之，余处亦批准。吴帅将办成之事竟不能行，盖利少而害太多，不能不驳。弟请运北盐之咨，与漕帅事同一例，余当详细咨复。

江西厘金近日颇有起色，秋冬间银米子药断不缺乏，弟可放心。今年米贵，此间度过荒月，尚可余谷五万石，预备早也。

李世忠买米之事，义渠处处有信，余不甚以为然。本日复雪琴一函，抄寄弟阅。犒赏万金，陆师尽可分三四千。洋枪双响者，即日解二百至弟处，火箭则向无此物。辞巡抚未蒙俞允，弟宜发一折恭谢天恩，并陈围攻金陵事宜。弟于盐务见闻太少，不必言及盐务。顺问近好。

国藩手草

再，今年酷暑为近数年所未有，弟军占汛地不宜太宽，恐士卒多病，援贼大至也。至嘱至嘱。

僧邸将苗激变后即回山东，圣旨将剿苗之事专责成余处。义渠若将李激变后，亦必将剿李之事专责成此间。余意此刻宜以全力谋围金陵，不妨缓于图李。

236．致沅弟六月初八日

若兵力太薄，可调扬、镇之兵。八月再合围。

沅弟左右：

初七夜接初二夜排单信，在近日驲递中犹为不甚慢者，然已五日矣。

厚庵调萧军及新后营合围金陵，尚未接其来信。江浦无三四营驻防，似不妥适。一切听弟与厚庵商酌行之，余不遥制也。若兵力太薄，扬、镇二防可各调二三千人前来会剿。扬防则弟去年曾调过杨心纯一军，去年调之来共患难，今年亦可调之来共功名。镇营则冯萃亭有信来，求调之助剿。兹将渠信及余回信抄寄一阅。惟调他处之兵，流弊极多，或暗中通贼助送接济，或援贼大至一蚁溃堤。此害之最大者，其它如号令纷歧、是非唇舌亦均不可不虑。望弟斟酌，一心断定。或兼调扬、镇之兵，或调扬而不调镇。俟复信到日，由余咨调可也。余意目下暂不合围，且待八月再合。届时江、席、李三军皆到，各军之病痛多寡已有定象，援贼之来势衰旺亦有定局。可否，均由弟作主料理。复问近好。

国藩手草

刘、李二信寄还。

237．致沅弟六月初十日

此时以救援临淮为要着。

沅弟左右：

初九夜接弟初五日信，具悉一切。调洪、韦各军，本日余有复厚庵一缄，已写一份由驲发递。兹再写一分，由弟阅后专人送去。

临淮倘有疏失，朝廷必于厚、雪、霆三公中派一人接办，盖环顾别无它人可以承认也。故此时不得不以救援临淮为要着。义渠与士卒同食豆粥，论私谊亦须往援。厚、雪共派去舢板八十号，于金陵水次大局无损，望弟便中怂恿成之。合围之举，吾意待江、席、李军到齐再办不迟。若弟与厚、霆之意必求早早合围，则或调镇防二千人，调扬防三四千人，皆可应调而来。余当办咨文二角封存弟处，听弟何时调镇、扬之兵可也。

何致华事，张小山业已详禀，批待云仙到任查办。云仙六月必可接印。盐务之难，不在源头之不疏通，而在江鄂之无销路。云仙、南坡来信皆深知其故。目下欲禁湘鄂江西之不食川私粤私，余实无此手段。奈何！官中堂之票盐，想系九年奏定之案。九洑洲以上仅在安庆完厘二次，余皆验票放行。即日另行咨复。双响洋枪仅存数杆，俟续购再寄弟处。顺问近好。

国藩手草

238．致沅弟六月十二日

调冯、都之兵及合围缓急，全由沅甫做主。

沅弟左右：

日内未接弟信，酷暑想平安也。自寿州失后，吾心日益忧灼。蒙城马方伯一军万难保全，临淮唐中丞恐亦孤危难支。昨东征局解到三万，已全供防苗诸军，致弟与霆军毫无接济。乃知军事悉如弈棋，各路失势，一隅虽胜无益也。

调冯、都两处之兵咨文各件总为一包，派滕副将送至弟处。弟以为可调，则发之。合围之或缓或急，全凭弟作主，官阶与物望所在，弟不必推诿。只要水路无接济进城，陆路纵有接济文报，贼亦终无可久之道。若必围得水泄不通，恐困兽犹将死斗。一蚁溃堤，全局皆震，不可不防。余所求者，水路无接济、弟与霆军不打败仗二事而已。此外都不要紧，不求如安庆、九江之围攻严密也。滕将于金陵之形势、镇扬各营之优劣颇能周知，弟一详询可也。顺问近好。

国藩手草　慈忌日

正封缄间，接春霆来信，以各营病者太多，意欲俟秋凉再进孝陵卫。余批令歇伏后再行进扎，且令就近事事商之于弟，以取进止。鲍军既不进孝陵，则萧军渡江或急或缓，听弟斟酌。余已备牍饬萧归弟调度矣。萧部下各营战事究竟何如？又行。

239．致澄弟六月十四日

已令昆八归省。

澄弟左右：

日来未接弟信，想家中五宅平安。此间军事如常。惟寿州于初四夜失陷，苗焰大长。渠所畏者，希庵部下湘军。今湘勇技俩被渠看破，以后恐不可制。金陵各军平善。苏州信息极好。江西饶州、湖口一带，初二日韩进春一军小挫，贼亦贫饿疲惫已极，大致可无它虑。

天气亢旱，旋风不息，殊于岁事有碍。纪泽与袁婿、王甥在此均安静读书。沅弟闻蕙妹五月十八病信，已令昆八归省，现尚未到安庆。今年各处米贵，此间预备甚早，到七月度荒后尚可余谷三四万石，近日街市米价亦不过四千有奇。顺问近好。

兄国藩手草

240．致沅弟六月十七夜

所需双响单响等物，已派人送去。要米尽可来取。

沅弟左右：

十六日接十四日温委员带来之信，又送到折稿一件，十七日接十一日送洋人之信，具悉一切。今日有事甚忙，明日准将折稿改好写好，交来勇坐温委员轮船，由弟处包封拜发。

弟所需洋物，今日已派戈什哈刘锡昆解双响一百杆、单响九百杆、开花子二百个去矣。鲍不遽进孝陵卫，萧不遽南渡，镇、扬兵不遽咨调，甚好甚好！且待夏暑已退，看各营病者何如再行斟酌。弟要米石，可用公牍来取，每月取一次两次，尽可应付。接行知者留在此，多住几日即发也。顺问近好。

国藩手草

241．致沅弟六月二十夜

同意不调镇、扬兵。寄去印一颗。

沅弟左右：

十八日接十三日酉刻之信，畅论扬、镇两不宜调来会剿，甚是甚是！余十二日折中有一面咨调扬、镇兵等语，诚恐寄谕与都、冯两处，便尔提及。此间无咨牍，渠自不轻动也。弟谢恩折昨日改定，今日写定。不料轮舟明日尚不开行，只得交来弁带还。弟处借有附近府县印花否？兹寄去一颗，以便封发。如有府县印，则不必借总督印。军情无可多说，不能不稍着议论，故将次卿折全数涂改，惠甫折则未动也。金陵近得透雨否？酷热少解否？顺问近好。

国藩手草

夹板正折一件、稿一件、家信二件照收。

242．致沅弟六月二十三日

解银三万，先济鲍、萧。续有三万，即解弟处。

沅弟左右：

二十一日接十七申刻来信，知弟又患伤风数日。目下已全愈否？如此酷暑，余居广厦大屋尚不能支，况弟与将士住营盘乎！实深系念。谢折已拜发否？云仙处想一月可通信二三次。

六安等处近尚平安。惟马谷山蒙城一军万无救全之理。昆八住此三日，二十一日开行。今日解银三万，先济鲍、萧二军。闻东局续有三万，日内可到，即解弟营。沪上每月酌提四万，万不可减。若如期如数，秋后弟当稍裕也。行知已办毕交来丁带去，附报一二。寄云升广督，次山升湘抚，不知湘藩何人？即问近好。

国藩手草

243．致澄弟六月二十四日

金陵军营多病。蒋、毛援寿无功。家眷可在中秋前后起程。

澄弟左右：

接六月初旬来信，知县试已毕，乡间得雨，禾苗畅茂，蕙妹病体亦愈，至以为慰。

此间近状平安。六月中旬得雨深透，禾稼尚未吃亏。唯闻金陵沅、霆两军又复多病，霆营尤甚，春霆本身亦病，深为焦虑。贼之在湖口者，申夫于十七日小挫一次，江军门所部新勇太多，恐难当此巨股。一入江西，则后患方长。蒋、毛两军闻亦不和，故援寿无功。此数事皆可忧者。

学使既考郴、桂，则长沙八月恐无考期。科一侍母来皖，中秋前后须在家起程。如八月无考，则不应科试可也。诰轴及科四荫生执照，七月交盛四带回。先大夫新祠如已落成，即可概藏祠内。黄金堂之屋，拟请朱金权全家移住，不知妥否？请弟斟酌。余身体不甚鬯适，不食油荤已一月矣。幸饭量未减，办事如常。顺问近好。

国藩手草

244．致沅弟六月二十七日

不力堵邻私，淮盐无售处。

沅弟左右：

二十五日滕副将等归，接十九日信。二十六日接二十一二日两信并彭、萧银二封，具悉一切。军中多病，忧灼实深，只有斋心默祷，无它法也。

何铣专利多年，众口沸腾，适会乔、郭交替之际，而有堂见张守之案。筠公宽厚，不知肯一施辣手否？

改商栈为官栈，自是目前急务。然楚岸西岸已被川私粤私占尽，上游盐价大减，淮引厘卡太多，成本太轻，不特商运有亏本之虞，即官运票盐亦必无利可图。若不于江西、湖北力堵邻私，淮盐竟无售处。虽有良法，无如之何。吾之所以迟迟不讲求盐利者以此，昨见南坡与弟信，所虑者亦在此。

信卿事，候下次折弁进京带去。开花子候派人去放。舫仙另信阅过，姚到省后却未说过潘、唐半个差字。亦犹前此云岩满腹狐疑，疑申夫进谗，十年二月由太湖至宿松吊轩叔丧，向我言之垂泪，而申并未说云半个差字。既有三千借项，不能不撤矣。顺问近好。

国藩手草

245．致沅弟七月初一日

每日看他人奏折一二篇，看其主意、结构及用字。

沅弟左右：

接二十六日巳刻来信，具悉一切。

奏折一事，弟须用一番工夫。秋凉务闲之时试作二三篇，眼界不必太高，自谦不必太甚。上次惠甫、次卿二稿，只须改润一二十字，尽可去得。目下外间咨来之折，惟浙沪湘三处较优，左、李、郭本素称好手也。此外如官、骆、沈、严、僧、吴、都、冯之折，弟稍一留心即优为之。以后凡有咨送折稿到弟处者，弟皆视如学生之文，圈点批抹。每折看二次，一次看其办事之主意、大局之结构，一次看其造句下字之稳否。一日看一二折，不过月余，即可周知时贤之底蕴。然后参看古人奏稿，自有进益。每日极多不过二三刻工夫，不可懒也。二十五日拜发之件，尽可咨行邻省。

金眉生与鹤侪积怨甚深，吾辈听言，亦须独具权衡。权位所在，一言之是非，即他人之荣辱予夺系焉。弟性爽快，不宜发之太骤。顺问近好。

兄国藩手草

246．致澄弟七月初四日

已调兵援临淮。

澄弟左右：

初二日接六月十九日来信，具悉吾乡雨水沾足，谷价大平，至以为慰。毛帅移督两广，恽公升抚吾湘，于江皖军务皆有裨益。

此间诸事平安。金陵大营病疫复发，鲍军尤甚。幸靠江为营，当可无碍。唐中丞在临淮十分危急，余调陆兵二千人、水师八十船往援，日内必赶到矣。饷项支绌，实因人数太多之故，无法可以挽救。

余身体平安，不食油荤者月余，近亦稍稍吃肉。科一奉母及姊妹兄嫂来营，自以中秋前后为宜。下手芟竹之事，弟已代办否？顺问近好。

国藩手草

247．致沅弟七月初五日

盐务兴旺，在于争还上游销路。

沅弟左右：

接六月二十四日来缄，具悉一切。

盐务积弊自须大加整顿，目下既系云仙接手，渠必有一番振作，余已去一信，请其查何铣之弊。又有信与意城，请南坡来署运司。黄、郭、金三人皆甚相得，皆善出主意。待渠有所陈，余再择其尤善者批准行之。欲盐务之兴旺，在争还上游楚西引地之销路，而不在力除下游场栈之积弊，余前已有函言之矣。蔡少彭信阅过。寄云制军到后，粤厘必可略旺。霆营久无饷去，十分愧歉，弟能分润少许，余日内必解还也。顺问近好。

国藩手草

248．致沅弟七月初七日

于淮引地面重税邻私。

沅弟左右：

接初一日来信，知弟于二十六日后牙疼数日，今全愈否？吾去冬牙疼殊甚，今年脱去门牙一个，丁牙亦极不得力。老态日增，时至则然。弟少十余岁，何以亦遽牙疼，事事欲看样耶？

云仙之详，断难办动。以上海之大，只准食浙引不许食邻私，而仅获四千金。然则淮引之行于汉口、吴城等处，纵使十倍于沪，每月不过得四万金，况筠仙之力能禁上海之邻私，他人之力不能禁汉口、吴城之邻私。筠仙前有一信，亦劝我于淮引地面重税邻私，当属可行。拟即照此奏办。于荆州税川私最难着手，于衡、永税粤私并入东局则易行矣，于吉安亦税粤私，于建昌、安仁税闽私浙私江西厘卡本是我管，但将邻盐加重耳。凡邻盐入我淮引地面，每斤取钱十文，处处蛮字为主，打字向前，庶可夺回一二引地销售淮盐。

弟所行之票盐，目下但知何铣之掯扣李詹、黄台之抽厘为怄气，而不知将来运至上游楚境，价贱不行，为尤怄气也。弟盐经过李詹、黄台各卡，未定新章之前，似不必求他免厘，将来新章奏定，一面于鄂湘江西三省设局，重税邻私，一面禁止李詹、黄营各设厘卡台卡不禁。其李詹、黄营之饷，却不能不由余处匀拨。弟初派员办票盐之时，并无文牍说定不完李詹、黄台之厘，今忽硬要不完，恐不足服人心。现已飞调黄南翁来此。无论渠到与否，本月必将新章奏定，弟意以为何如？望详细复我。即问近好。

国藩手草

249．致沅弟七月初十日

解去火药三万、群子三万，望力求节省。郭嵩焘署广东巡抚。已收乔运司所解缉私经费。

沅弟左右：

初七日接初四辰刻一信，具悉一切。所需子药，昨日派人解去药三万、群子三万。大炮只可为守墙濠之用，不可为攻城之用，以费药多而无损于贼也。此间并东征局每月不过得药七八万斤，不能再多。除支应本军九万余人外，尚须协济彭、唐及滁州、六安等处，不能不力求节省。望弟遍告各营，亮我之难。

云仙以三品顶戴署广东巡抚，申夫擢浙江运司，其两淮运使尚不知简放何人。毛、郭同省，粤厘当有起色。弟所需之炮，亦无不得之理，然水师实可不必另设。天下事焉能尽如人意哉？春霆处，今日始解去银二万，其窘迫殆不可问矣！闻渠营距江滨尚十余里，大股援贼来时，怕断粮道否？须与之预为细审。若粮道不稳，即再退几里亦尚无妨。

乔运司所解缉私经费，余皆已收存。因内银钱所用出之银，私用不过十之二三，公用实占十之七八，故遂收之。此次欲办何铣，当时自以不收为妥。然已收者无可挽回，不得因将惩何铣，而设法将前项璧出也。待新运司到，另立章程，即不再收。弟信言批饬转解别军充饷则可，夹片声明自表其清则不可矣。复问近好。

国藩手草

南云二信寄还。

250．致沅弟七月十一日

强字须从明字做出才不可屈挠。

沅弟左右：

初十夜接初六日专人来信，具悉一切。

鹤侪掯留弟营委员至三个月之久，宜弟恚怒不平。弟去之严札，其是处余以圆圈识之，其太繁处余以尖圈识之。乔来之戆禀，余亦以圆圈尖圈识之。何铣之事，本拟俟筠仙查复后再行严办。今筠公有抚粤之行，后来者不知为谁。意欲严惩何铣，竟不知如何下手乃为恰如题分。盖谴罚有罪，亦须切当事理，乃服人心。筠、南二公日内必到此间，商定后再行举发可也。

近人折稿，弟处咨到者少，余当饬抄成本，陆续寄去，每月寄送二分。古人奏疏，亦当抄二三十篇，以备揣摹。

强字原是美德，余前寄信亦谓明强二字断不可少。第强字须从明字做出，然后始终不可屈挠。若全不明白，一味横蛮，待他人折之以至理，证之以后效，又复俯首输服，则前强而后弱，京师所谓瞎闹者也。余亦并非不要强之人，特以耳目太短，见事不能明透，故不肯轻于一发耳。又吾辈方鼎盛之时，委员在外，气焰熏灼，言语放肆，往往令人难近。吾辈若专尚强劲，不少敛抑，则委员仆从等不闹大祸不止。

盐务规复引地，余有寄南坡一信，抄稿付阅。所索子药太多，候酌发之。即问近好。

国藩手草

251．致澄弟七月十二日

派人送诰命九轴及荫生执照回家。

澄弟左右：

兹派盛四送诰命九轴及荫生执照回家，请弟敬谨收藏。或藏先大夫新祠，或藏各家，均听弟酌。纪鸿侍母及兄嫂姊妹来营，八月当可成行，此间另派大船至湘潭迎接。寅皆先生即可不必同来，明年若无馆，余可代为荐馆也。云亭妹夫家、尧阶兄家各有信并礼物数件。重五、中和二公之轴亦有信与丹阁叔，兼配微礼。望弟一一查明，照单分送。顺问近好。

国藩手草

252．致沅弟七月十四日

克复印子山石垒后之部署及奏报、饷银、军火诸事。

沅弟左右：

十三日接初七、九日两次专丁来信，具悉一切。印子山石垒已克，我军声威愈壮，深为可慰。而该逆困兽之斗愈为迫切，亦颇可惧。应商复者，条列如左：

一、调萧为则扎过小河，听弟斟酌，前有牍令该军归弟调度矣。李世忠不测一节，目下似可无虑。余前寄李一信，顷接李复信，一并抄寄弟阅。余昨复奏言当不至另生枝节，亦将疏稿咨弟矣。

一、江西全境肃清，鲍军可以不调回剿上游。此是极好之事。惟石、太、建、旌等处一片贼氛，江、李、席诸军须以上游为重，恐难遽至东坝。秋深水涸，宁、芜、金柱不免又形吃紧。又此间熟于金陵形势者，多言鲍军不应从下游渡江，宜从上面七瓮桥等处渐次进扎孝陵，乃为得势。是否应令霆军仍回大胜关进兵，由南趋东之处，望弟再四审度，详以告我。一交八月，各军均须扎定。

一、弟奏事不必限定一月一次余逢十二、二十七奏事，半月一次。左则不过一月一次，有所陈则多奏，无所陈则少奏。遇有陈言之时，将军情顺便一说。其平日零星报仗及请恤请奖，弟均不必出奏，咨至余处转奏可也。惟金陵幸而果克，则由弟就近先奏大概情形仍会彭、杨前衔，李后衔，折尾声明详细战状，咨由官、曾会奏云云。则既使捷报早到京城，而又与余处不相触犯。平日千仗万仗不奏，届时奏此一仗，方为恰好。

一、赣饷五万、粤饷三万久已在途，因北风未到，一到即尽弟与鲍军。火药万办不及，故以咨文复弟，俾弟遍告各营，格外撙节也。复问近好。

国藩手草

郭、刘、鲍、彭四信寄还。

253．致澄弟七月十四日

眷属来营后，黄金堂请朱金权住。

澄弟左右：

十三日派盛四送诰轴等物回家寄去一缄，不知何日可到。顷接沅弟信，渠又打开印子山贼垒，而贼之西瓜炮子落至刘南云营中者，竟有三十七斤之重，盖以重价雇洋人助战也。以此观之，为粤、为洋、为捻、为苗回、为教，兵争不知何日始息矣。

科一送全家来营后，黄金堂拟即请朱金权来住，每年送渠谷三十石。此外，田山出产一一禀明弟处，如何出入，由弟主持，庶事事皆有章程。弟以为可否？乞酌示。顺问近好。

国藩手草

254．致沅弟七月十五日

以后不必寻敌开仗。

沅弟左右：

十四夜接初十日巳刻信，知初九日大获胜仗。凡逼城开仗，向不能多杀贼。此次杀贼甚多，想是群贼欲趁此猛战，扑我营盘，解其城围，故能得机得势如此。然傍城而战，例为彼此杀伤相当之局，以后若非贼来扑营，似不必常寻贼开仗。盖贼之粮路将绝，除开仗别无生路；我军则断粮路为要着，不在日日苦战也。

春霆各营，有言其极不整齐者，究竟何如？家眷船泊河下者，闻有千余号之多，将弁多不在营歇宿，信否？此事关系于弟者极大，望再细察。顺问近好。

国藩手草

255．致澄弟七月十八日

已派人派船回湘接眷属，不要寅、牧护送。

澄弟左右：

十八日萧开二等到，接弟七月初四日信，具悉一切。

纪鸿送眷属于八月十九日起程，时候极好，此间已于十三日遣盛四回湘迎接。又张德富所管余之大座船，定于二十日自安庆起行至湘，大约八月中旬可抵湘潭。外有张德富与盛四照料，内有纪鸿照料，又有炮船护送，尽可放心，不须再请邓寅翁、欧阳牧翁护送。盖此二公皆不可远离家者，牧云之老亲新愈，尤不宜也。特此寄缄，请寅、牧二公无庸东来。余之座船本大人称为长江第一船，若再雇一大船，则官气太重矣。若须添雇，只雇倒扒可也。至嘱。即问近好。

国藩手草

256．致沅弟七月十九日

不必遽荐金眉生。

沅弟左右：

十七日接十三日信，十九日接十四日信，具悉一切。

南云所扎之石垒，据雪琴言濠极宽深，不知何以贼能越濠而登缺口？只要杏南全愈，萧、陈无恙，南云假归应尚无碍。弟保举贤才一疏何日拜发？金眉生不必遽荐，大拂物议，非渠之利，云仙即日挈之入粤耳。申夫不知何人所密保，云仙与朱石樵则系王少鹤所保。湖南解谷米到此者并无刁难，不知弟有所闻否？上海月协四万，似属义不容辞。兹将少荃来信与此间十六复信抄寄一览。顺问近好。

国藩手草

计抄王少鹤折一件、云仙十三日来信一件、少荃与吾往来信各一件、家信二件。

257．致沅弟七月二十一日

凡办大事，以识为主，以才为辅；凡成大事，人谋居半，天意居半。

沅弟左右：

二十日接十六日信，二十一日接十一日交雷哨官信，具悉一切。

杏南未愈而萧、伍复病，至为系念。亲兵独到而丁道之匠头未到。丁道以前二年在福建寄信来此，献磞炮之技。去年十一月到皖，已试验两次，毫无足观。居此半年，苟有长技，余方求之不得，岂肯弃而不用。渠在此无以自长，愿至金陵一为效用，余勉许之。至欲在雨花台铸炮，则尽可不必。待渠匠头来此，如需用他物，或可发给，若需锅铁及铸炮等物，则不发也。

凡办大事，以识为主，以才为辅；凡成大事，人谋居半，天意居半。往年攻安庆时，余告弟不必代天作主张。墙濠之坚，军心之固，严断接济，痛剿援贼，此可以人谋主张者也。克城之迟速，杀贼之多寡，我军士卒之病否，良将之有无损折，或添他军来助围师，或减围师分援他处，或功隳于垂成，或无心而奏捷，此皆由天意主张者也。譬之场屋考试，文有理法才气，诗不错平仄抬头，此人谋主张者也。主司之取舍，科名之迟早，此天意主张者也。若恐天意难凭，而必广许神愿，行贿请枪；若恐人谋未臧，而更多方设法，或作板绫衣以抄夹带，或蒸高丽参以磨墨。合是皆无识者之所为。弟现急求克城，颇有代天主张之意。若令丁道在营铸炮，则尤近于无识矣。愿弟常存畏天之念，而慎静以缓图之，则善耳。顺问近好。

兄国藩手草

弟于吾劝诫之信，每不肯虚心体验，动辄辨论，此最不可。吾辈居此高位，万目所瞻。凡督抚是己非人、自满自足者，千人一律。君子大过人处，只在虚心而已。不特吾之言当细心寻绎，凡外间有逆耳之言，皆当平心考究一番。逆耳之言随时随事皆有，如说弟必克金陵便是顺耳，说金陵恐非沅甫所能克便是逆耳。故古人以居上位而不骄为极难。兄又及。

258．致沅弟七月二十三日

谈奏折、进兵、添营及粮饷等事。

沅弟左右：

二十一夜接十八早排递一信并折稿各牍，二十三日接十九日专丁送信，具悉一切。所应复者，仍条列如左：

一、折稿皆轩爽条畅，尽可去得。余平日好读东坡《上神宗皇帝书》，亦取其轩爽也《古文辞类纂》有之，弟可常常取阅。多阅数十遍，自然益我神智。譬如饮食，但得一肴适口充肠，正不必求多品也。周寿山久已署温处道，弟毫无所闻耶？金陵战事，弟自行具奏亦可，然弟总以不常奏事为妥。凡督抚以多奏新事、不袭故常为露面。吾兄弟正在鼎盛之际，弟于此等处可略退缩一步。

一、鲍军仍须由大胜关进孝陵卫，决不可由下面绕来。待过中秋后，弟信一到，余即咨鲍由南头进兵。

一、弟骤添多营，本与余平日之规模不相符合。然贼势穷蹙之际，力求合围，亦是正办，余亦不敢以弟策为非。恽中丞余曾保过。凡大臣密保人员，终身不宜提及一字，否则近于挟长，近于市恩。此后余与湘中函牍，不敢多索协饷，以避挟长市恩之嫌，弟亦不宜求之过厚，以避尽欢竭忠之嫌。

一、江西厘务，下半年当可略旺。然余统兵已近十万，即半饷亦须三十万，思之胆寒。弟处米除每月三千外，本日又解四千石矣。顺问近好。

兄国藩手草

259．致澄弟七月二十四日

婉辞谢绝寅皆、牧云送眷。

澄弟左右：

前接弟信，已将寅皆、牧云两兄不宜送眷之故，致函排递至家，不知到否？途次有曾恒德、张德富照料，又系自己之座船，又有水师炮船护送，千稳万慎。寅皆、牧云二公如已成行，请于中途婉辞谢之。吾家富贵气不可太重也。

纪瑞侄完姻，吾实嫌其太早。不知系沅弟之信与？抑沅弟妇谋之于弟而成与？兹寄银五十两暨五品顶戴、补褂、朝珠以为贺礼。吾恐家中日习于奢，故诸事从俭薄也。

此间军事平安。江西已一律肃清，惟兵勇病痛尚多。苗逆猖獗，唐中丞十分危急，袁午帅业已仙逝，淮事殆无了日耳。即问近好。

国藩手草

260．致沅弟七月二十七日

盐务照金君所拟办理。

沅弟左右：

二十五日接二十二日专丁来信，具悉一切。

郭帅与金前司所陈盐务一一阅过。金所虑者，恐难缓第一批之厘。究之盐务变法，无论改何新章，断无不缓厘免厘之理。若概如今日之逢卡抽厘，则不得谓之新章，不得名曰盐法矣。

余所虑者，却不在缓厘，而在终无实效。盖江西自道光年间从无销足额引之事，乱后人口减少，即令全食淮引官盐，亦不能销至六万大引之多，况引地被邻私侵占殆尽，焉能一一骤尔夺回？商人凑办三万引之成本四十余万已极不易，二分之利，又不足动其涎羡之心，加以引地毫无把握，销售难期畅王。时日稍滞，获利愈微，商利既薄，则所谓包缴厘金盈余者，皆成拖欠展缓之局。余之所虑无实效者，谓此类也。然此时办法，除重税邻私、指岸认运二者，别无下手之处，应即照金君所拟办理。

黄南坡兄七月在湘启行，节前当可到此。余再与之商定一切，乃行具奏。其泰州招商认运，即可一面兴办。南坡来信抄阅。万、杜说帖二件抄阅。顺问近好。

国藩手草

再，弟需用大炮，另以公牍咨复。余新造守营劈山，兹寄出三尊，弟试用之。又造小手枪、土枪而用洋药洋火。此间试之，可食抬枪子五六粒，其及远与抬枪等，弟亦试用之。不可草草一试，宜再三反复审试可也。亦寄去三杆照收。兄又草。

261．致沅弟七月二十九日

不宜以挖地道克城。即令鲍军进孝陵卫。

沅弟左右：

二十八日接二十三日来信，具悉一切。

为则所扎营盘既不相宜，弟宜指示迅速移扎。希部前此并无被贼围营苦守之事，故余今年二月至石涧埠，令其移动一营。厥后所移之王载驷一营果大占便宜，且有余力派一哨助人。与其临时受敌，不如早为移动。渠军归弟节制调度，今日已咨行矣。春霆在北路开挖地道，殊可不必。城中之人太多，其气尚强。城如轰陷，彼用先锋包力堵，我军必大伤精锐，断无克城之理。弟处南路地道亦宜停工。余即给牍与鲍，令其由南路进孝陵卫咨文令其北渡剿苗。大炮俟到皖酌解，磞炮则非丁所能铸矣。顺问近好。

国藩手草

262．致沅弟八月初二日

保人亦有不少为难之处。

沅弟左右：

初一日接弟七月二十四六日二信，具悉一切。

陈斌述及与鲍军门言改由七桥瓮〔瓮桥〕进孝陵卫，春霆欣然乐从，余已决从此策，日内即办公牍分别咨行。地道决不复开。七桥瓮〔瓮桥〕上流须用浮桥，容再由此间办竹木解去。前因花篱地道均非要务，故未饬知潜山县耳。左帅保筠仙，此间并无所闻。黄信之所谓季帅者，似即毛寄云也。毛密片余未得见，大约系保两郭、黄、李。筠公已擢粤抚，筱泉已擢粤臬，南翁有旨往粤办厘，惟意城保花翎三品卿未奉明文。

弟所保各员，均奉允准。惟金安清明谕不准调营，寄谕恐弟为人耸动。盖因金君经余两次纠参，朝廷恐余兄弟意见不合也。大抵清议所不容者，断非一口一疏所能挽回，只好徐徐以待其自定。又近世保人，亦有多少为难之处。有保之而旁人不以为然，反累斯人者；有保之而本人不以为德，反成仇隙者。余阅世已深，即荐贤亦多顾忌，非昔厚而今薄也。

景、河、婺、乐四卡，左帅业已归还余处。上海四万，余志在必得，恐不免大有争论。霞仙升陕抚，先办汉中军务。闻李雨苍系多帅所劾也。纪泽等今日往营省谒。父亲手泽六纸寄还。即问近好。

国藩手草

263．谕纪鸿八月初四日

嫁女不应恋母家富贵而忘其翁姑。

字谕纪鸿儿：

接尔澄叔七月十八日信并尔寄泽儿一缄，知尔奉母于八月十九日起程来皖，并三女与罗婿一同前来。

现在金陵未复，皖省南北两岸群盗如毛，尔母及四女等姑嫂来此，并非久住之局。大女理应在袁家侍姑尽孝，本不应同来安庆，因榆生在此，故吾未尝写信阻大女之行。若三女与罗婿，则尤应在家事姑事母，尤可不必同来。余每见嫁女贪恋母家富贵而忘其翁姑者，其后必无好处。余家诸女当教之孝顺翁姑，敬事丈夫，慎无重母家而轻夫家，效浇俗小家之陋习也。三女夫妇若尚在县城省城一带，尽可令之仍回罗家奉母奉姑，不必来皖。若业已开行，势难中途折回，则可同来安庆一次。小住一月二月，余再派人送归。其陈婿与二女，计必在长沙相见，不可带之同来。俟此间军务大顺，余寄信去接可也。

此间一切平安。纪泽与袁婿、王甥初二俱赴金陵。此信及奏稿一本，尔禀寄澄叔，交去人送去。余未另信告澄叔也。

涤生手示

264．致沅弟八月初五日

对人事须详细密查，不可立谈而遽信。

沅弟左右：

初二日接二十八日信，初五日接初一夜信，具悉一切。

小河西岸尽为我有，贼船万不能过，且凭河为守，又可当一道长濠，可慰之至。然城内有数十万悍贼，上游黄、胡、古、赖等即日下援金陵，穷寇有致死于我之心，抑又可惧之至。河之东岸暂不必谋，少息兵力，以打援贼可也。

金眉生参者极多。二三年来胜帅屡疏保之，升于九天；袁帅屡疏劾之，沉于九渊。余十一年冬查参革职，胜帅又以一疏劾我，谓为党袁而不公。余偶与汪曜奎言之，汪以告胜，胜又寄函与我，自陈前疏之误。即如下游诸公，李、吴、乔皆痛恶眉而不知其美，郭又酷好眉而不知其恶。此等处弟须详询密查，不可凭立谈而遽信其人之生平耳？

许次苏已委署运司。饷银今日解去三万，湖南又另解四万与弟，节下当可敷衍。

生日在即，万不可宴客称庆。此间谋送礼者，余已力辞之矣；弟在营亦宜婉辞而严却之。至嘱至嘱。家门大盛，常存日慎一日而恐其不终之念，或可自保。否则颠蹶之速，有非意计所能及者。余日来眼又红疼，余平安也。即问近好。

国藩手草

道因碑、水晶山子寄纪泽收。家信二件、代山信二件寄去。云仙信寄还。

265．致沅弟八月初九日

调鲍军救援皖南。

沅弟左右：

数日未寄信与弟，亦未接弟来信，想平安也。

青阳米粮太少，援兵不得至城下，万难久支。青邑若失，则南陵、泾县、宁国殆将瓦解，不得不调霆军救援皖南。昨日已备牍咨行，请弟速催春霆启行，无贪城北地道万不可成之功，而忘上游数城万不可失之地。弟兵暂扎小河以西，只要背后无援贼，但御前面之城贼，力自有余。待至秋末冬初，春霆击退黄、李、古、赖各股，或可进攻东坝。弟之新勇募到，亦可扎过小河以东，暂达孝陵卫矣。

古人用兵，最贵变化不测。吾生平用兵，失之太呆，弟亦好从呆处着想。霆军五月从燕子矶南渡，本是呆着，挖地道则更呆，此际皖南危急，不能不调之使活耳。

临淮三日内无信，闻米粮可支一月。上海解七月分银四万至弟处，已接到否？霆营开差，望略多拨些。即问近好。

国藩手草

266．致沅弟八月十二日

谈鲍军移南路、办盐务及使用小手枪等事。

沅弟左右：

初九日连接初五、六日两函，十一日又接初四便差带来之函，具悉一切。应复之事，条列于后：

一、鲍军移于南路，草鞋夹之水师、下关之刘营均属可虑。水师应由厚庵设法维持，刘营则须弟设法助之。应否拨营添扎？弟处尚有营可拨否？无论青阳能保与否，泾、南、宁、芜必皆十分吃紧。鲍军抽赴南路，一则可剿上游之贼，救宁、芜之急；一则可徐合孝陵卫之围，故余决计抽出，不令呆扎金陵城北。不知鲍军近日已拔动否？初二复病以后又痊愈否？

一、西岸办盐之事，余所虑者商情不踊跃、引地不畅销，包缴之厘金盈余皆成拖欠之局，前函已详言之。至于南坡翁之事，挽回尚易为力。

一、大炮已解去五十尊。小手枪用洋火，比鸟枪用引药可快一半。再当讲求上面清兜之法，但不用曲柄，不便卓地上药耳。短劈山则不多造矣。

一、许次苏署运司，业已下札。张富年赴江西，暂可不必。弟若急于用金，则中外交劾矣晏、吴、李、乔皆深恶之。顺问近好。

国藩手草

267．谕纪鸿八月十二日

船上不可挂大帅旗，沿途不可惊动官长。

字谕纪鸿儿：

尔于十九日自家起行，想九月初可自长沙挂帆东行矣。船上有大帅字旗，余未在船，不可误挂。经过府县各城，可避者略为避开，不可惊动官长，烦人应酬也。余日内平安。沅叔及纪泽等在金陵亦平安。此谕。

涤生手示

268．致澄弟八月十四日

近日忧青阳、临淮危急及鲍病，喜苏州可望先克。

澄弟左右：

日来未接弟信，想平安也。纪鸿母子十九日起行，朱金权既不宜全家移入黄金堂，自以弟所派定之人居守为妥。

此间近状平安。惟有三事可虑：一则青阳被围二十余日，统领朱品隆病重不省人事，援兵李与江、席不甚得力；二则唐义渠在临淮危如垒卵，别无援兵可调；三则鲍春霆之病翻复无定，现调之由金陵上援宁国，不能拔营。其可喜之事，则苏、松军威大振，只要皖南不大决裂，苏州可望先克也。

余身体平安，每日所忧无将材无好官耳。纪泽等三人赴金陵，大约过二十日乃归。顺问近好。

国藩手草

269．致沅弟八月十五日

郑、陈失利，青阳恐难再支。请杨、彭速渡江上行。

沅弟左右：

十三日接初九日夜两信，具悉一切。

春霆病重，尚无大碍否？青阳被围已二十五日，闻食粥已多日矣。申夫派郑、陈二将于十里铺扎三百人之小垒二座，十二晚被贼围扑。申夫隔水不能往救，郑将弃垒，赖师船救出。陈将于四更后突围冲出，青邑恐难再支。望弟商之杨、鲍二公，迅速渡江上行。一至芜湖、三山，则青阳纵失，南陵、泾、宁可保，上游人心定矣。

西人助攻金陵、苏、常，似非总理衙门之力所能阻。余下次有信，必痛陈之。昨复一信，言李泰国七船之事，兹抄寄弟览。缓催昌岐水师赴淮，余已允许，并函告陈作梅矣。家信四件、袁宅信一件并已拆阅寄去。顺问近好，兼贺寿祉。

国藩手草

少荃信付还。

270．致沅弟八月十九日

派员至江西设局督销。

沅弟左右：

久不得弟信，想十一二三等日至浦口一晤筠仙，未暇作书耶？

西岸认运一案大致已定，公牍亦均批发。此间派程尚斋至江西设局督销。如楚岸办动，即派杜小舫至汉口设局督销。青阳日内无信，云岩十二日寄申夫一信抄阅。申夫所部陈、郑二营十二夜打一败仗，江、席尚无进兵之信，深为可虑。接毛寄帅信，内录驳固本京饷一疏，极为明快透辟。又密片一件一并寄览，仍望密封寄还。纪泽等二十一日可雇船回皖，将令至上游一行也。顺问近好。

国藩手草

271．致沅弟八月二十一日

分派程尚斋、杜小舫、张富年至江西、湖北、泰州开局。

沅弟左右：

二十日接十五夜专丁来函，知张诗日统四营拔赴城北以保下关六营，舫仙攻克江东桥，至以为慰。惟愿别处不生奇变，金陵终有可望耳。筠仙拟片，二十七日当可出奏。若候南坡来一商，则下次乃奏。江西开局，已派程尚斋。湖北拟派杜小舫。泰州一局即派张富年。张之委札、王子鉴之谕帖，今日可办发也。至严札提运司饷银，此后当常常行之。

金眉生曾随筠入粤否？中秋天气不佳，二十日天气却好。弟当强健，精神百倍，家国之幸。青阳危在旦夕，殊难保全。霆军病后亦恐不能了皖南之难，忧灼曷已！顺问近好。

国藩手草

272．致沅弟八月二十三日

当请李撤通江厘卡及石埠防兵。

沅弟左右：

接弟十六日酉刻信，具悉一切。

通江关与石埠桥相近，为李部济贼之区。自当咨李，请将石埠桥之兵悉数撤回江北。惟此咨目下尚难遽发。渠之两岸设兵，中间又设炮船，为通江关厘卡计也。日内因定盐务新章，咨请渠将厘卡撤去，每月由运司衙门解渠银一万两，以作抵款，尚不知渠肯应允否。待渠咨复到日，肯撤通江之厘卡，然后可并撤石埠之防兵。余本日拟解银万两、子药各万斤协济滁州，亦为求渠撤通江厘卡，先有以慰其心也。大凡办一事，其中常有曲折交互之处，一处不通，则处处皆窒矣。

张富年管泰州总局，余已允许。弟十五日之信尚言不敢冒昧，十六日之信则言业已札委，不知何以迫不及待若此？自筠、眉二君定包运西岸之策，余比即允行。厥后弟与筠、眉函牍到此，余无隔日不回之信，无隔日不批之详，不知弟何以犹嫌其迟？以后弟于盐务专写信来。信寅到则余寅办，信卯到则余卯办，弟却不宜干预公牍也。

青阳危险如常，殆难幸保。顺问近好。

国藩手草

273．致澄弟八月二十四日

青阳被围一月零五日。筠仙已赴粤署抚之任。

澄弟左右：

前接弟八月一日驲递一缄，知盛四业已到家，纪瑞之姻事业已改期。纪鸿侍母东来，想十九已起程矣。

此间近事平安。青阳被围一月零五日矣！城中米粮久缺，始杀牛马，继食草根。援师李申夫败挫一次，江、席未能直薄城下，惟闻贼有回救苏、杭之信，或是一线生机耳。

纪泽等在金陵尚未归来。沅弟于十二日在浦口会晤筠仙，筠即在上海坐轮船赴粤东署抚之任。渠新续弦钱夫人，即前任湖南巡抚钱伯瑜先生宝琛之女也。李少荃亦在上海续弦，系广东粮道赵岵存之女。苏、松军事极顺。此间皖南北虽尚危急，今冬当有转机。余身体平安，足慰弟念。顺问近好。

国藩手草

274．致沅弟八月二十七日

谈盐政及李泰国援攻金陵事。

沅弟左右：

二十五夜接二十二未刻来缄；二十七早接二十三巳刻来缄，具悉一切。所应复者，条列于后：

一、运盐护照业已刻好，较弟寄来之式更为周详，兹付一纸备查。今日印刷，明日专船送三百张至泰州运署。张富年之札早已缮好，无便速寄，亦于此次便船带去已由驲发，当再加一分。李、乔免厘之文亦已发行矣。

一、尚斋之札久发，渠又禀带随员数人矣，万难更改。万与程之才亦互有短长，其无坚强之力，则彼此相同。江西开局并非甚繁难之事，所虑者，淮引不胜邻私，行销不旺，非尚斋所能为力耳。余有一告示稿，抄寄弟阅。此外则尚斋当可胜任。

一、运司第十次之详业已批发，其批即万篪轩所拟也。金眉生之说帖阅悉。前批或不能尽如人意，然大致总相符合。且商人到岸之后，余与万、程必加意体恤。三十五两之外，必有赢余，必多分润，商人断不肯甘言于前，刻薄于后。金革司自命为大智，而嗤人为大愚，谁其信之？弟可告知该员，以后不必干预此间批禀及用人等事。

一、弟十九日疏陈轮船不必入江而以巡海盗为辞，殊可不必。弟意系恐李泰国来金陵搅局攘功，何不以实情剀切入告？苦战十年，而令外国以数船居此成功，灰将士忠义之心，短中华臣民之气等语，皆可切奏。凡心中本为此事，而疏中故托言彼事以耸听者，此道光末年督抚之陋习，欺蒙宣宗，逮文宗朝已不能欺，今则更不宜欺矣。七船之事，余曾奏过三次，函咨两次，即不许李泰国助剿金陵、苏州。李少荃亦曾上书恭邸二次，计恭邸亦必内疚于心。特以发贼未灭，不欲再树大敌，故隐忍而出此耳。君相皆以腹心待我兄弟，而弟疏却非由衷之言，恐枢府疑我兄弟意见不合，又疑弟好用权术矣。以后此等折奏望先行函商一次。青阳日内无信，不知尚未破否？顺问近好。

国藩手草

275．致沅弟八月三十日

慎拟饷盐招商章程。

沅弟左右：

二十八日接二十四日辰刻来缄，内附新刻西省饷盐招商章程及还毛寄帅密件，具悉一切。新章中余亦有不以为然之处，已批出交篪轩复核，即日另刻一本寄阅。

盐务自应由余与运司两衙门作主，界限不可不清，始基不可不慎。护票不必由弟营填发，船单与认旗皆可不用，恶其全是洋人规模也。凡商皆可招，不必认说全归大营认办，并不必立营运名目。总之，余之主意重在商运，不重在官运、营运。金君之主意，时重商，时重官营，夹杂之中，不免自相矛盾。故此次刊刻新章不可不慎，以其遍传官绅商贾也。

蔡少彭业已奏调回江，并保司道实缺矣。午桥之优旨尚未得见。顺问近好。

国藩手草

雪琴青阳解围信抄阅。

276．致沅弟九月初二日

为顾大局，故安李世忠。罚款一事须熟计。

沅弟左右：

初一日得弟八月二十七日信，具悉一切。

通江关、石埠桥济贼之事，弟意不宜再事姑息，已咨李军门速撤矣。李之考语过优，弟所见良是。然余之兵力有限，业已因苗逆而占住许多官兵，若再使李不自安，又兴一重兵端，则断非都、富所能了，所扯动者，非弟兵即鲍兵也。故余于李则专主安慰，于苗则专主坚守，腾出兵力以专谋金陵专谋皖南。譬弈家之腾出先手，专保一块，不得不姑丢一块也。

筠仙详请罚何铣钱十万串，并无二十万两之说。其来缄告余不必遽出奏，而其当面告弟却谓急宜出奏，不知何以自相矛盾？兹将筠信寄弟一阅。此等罚款，近年极多。大约一参之后，反不肯多缴。如杨坊已缴五万余，经左帅严参后，停顿不缴。盖一经破面，渠更悍然不顾，即再参，亦不过军台而止，法有所穷也。袁帅严参许惇诗，勒法十万，许缴款寥寥。南坡此来，又锐意欲用许君。庄生所谓彼一是非，此一是非，吾辈不可不参观而熟计耳。

惠甫薪水，此间可于渠到家之日截停。眉生已离弟营，甚好甚好！渠之长处在识广而才多，其短处在不畏人言。十月十日万寿贺折，余已代弟缮发。颁发御制诗文集谢折，当代弟拟折稿寄金陵缮发。纪泽与袁婿以初一日回皖，岱三、金二则二十六日先到矣。顺问近好。

国藩手草

277．致澄弟九月初四日

青阳解围。早婚不利读书。

澄弟左右：

接弟八月初五、初八日两缄，具悉一切。

寅、牧二公，余系恐其不能远行，不能久离，并非不欲其来此也。现在果已成行否？如果到皖，决不轻慢，弟可放心。

此间近事具详日记中。青阳已绝粮三天，煮菜为粥，又无油盐，危急极矣，竟于二十七日大捷解围，洵属天幸。沅弟一军甚为平稳。惟新调鲍军上援皖南，金陵仅有沅军，难遽断其接济耳。

余身体平安。纪泽儿于初一日自金陵归来，小有不适，怕冷发热，略似疟疾。榆笙、叶亭及上下均吉。黄南坡尚未到皖。筠仙已由上海赴粤。

弟好劝人早婚。好处固多，然亦微有差处。谚云“床上添双足，诗书高挂搁”，亦至言也。顺问近好。

国藩手草

278．致沅弟九月初五日

谈盐政及饷粮等事。

沅弟左右：

初四日接三十日来缄。初五日篪轩述弟信中数事，所应复者，条列如左：

一、护照三百张已送运司衙门，无可挽回。目下许次苏署任，当不至与张富年故意为难，待〔特〕患署司到此，三百张或将填毕矣署司到任亦须接余之饬知，且须来安庆禀见，谕旨令察看也。下次即径发总局张道手，不交运署。

一、弟欲再领盐票，交刘履祥等运行皖岸各属，事属可行，待弟公牍到日即发。惟雪琴前当面请领，余未允许，今弟处允许，将来亦须略发与雪琴。

一、弟营米粮，安庆所办者无几。江西之三千石，湖南之万石，日内必到金陵，无为州之四万石，亦可陆续运解。上海之四万金，弟可常常向少荃索之。余以理责之弟，以情求之上海，月入四十万，余取十分之一，实不为过。少荃近日来信，从不提此事，颇不可解。

一、晋鹤若于盐务新章作出示，必从金处下手，辱金即所以撼弟也。弟若关心盐务，但与余及万、黄、张、许四人熟商，切不可使金露面，但令其暗中助张，庶无风波。顺问近好。

国藩手草

279．致沅弟九月初九日

解银七万以抚慰。

沅弟左右：

初五夜接初一夜来缄，知弟以余议十九日之疏不谅弟之本意，责备太过。余所虑者，恐弟学道光末年督抚之陋习耳。若弟之意实见得轮船该用以巡海盗，则余前缄之所责为过矣。今日解银七万，慰弟之意，是近来罕见之事。譬之儿时兄打而弟哭，则又以糖食糕饼抚慰阿弟也。至此间家信稿本，除誊信之李子真极慎密外，并无一人得见。弟常疑余之日记家信或传播于后世，此弟之拙见过虑，亦视阿兄太高之故。盐务之事，弟尽可放心，不过一月后，弟备见余之公牍。再见南坡之面，必谓阿兄件件皆是矣。顺问近好。

国藩手草

280．致沅弟九月初九日

南坡在此议定米盐互市局章程后赴金陵。

沅弟左右：

三日未接弟信，想各营均平安也。二日与南坡翁鬯谈，其精神尚胜于吾辈，拟在此将米盐互市局章程议定即赴金陵。其江西办盐，余定之新章，南翁以为甚妥。昨日到家信一包，兹专人付弟处。又附送燕菜二匣，云仙在浦口时所送物也。顺问近好。

国藩手草

281．致沅弟九月十一日

从畏慎二字痛下工夫。

沅弟左右：

接初五日戌刻来函，具悉一切。旋又接十九日所发折片之批谕，饬无庸单衔奏事，不必咨别处，正与七年四月胡润帅所奉之批旨相同。但彼系由官帅主稿会奏，饬令胡林翼无庸单衔具奏军事，未禁其陈奏地方事件，与此次略有不同耳。弟性褊激，于此等难免怫郁，然君父之命，只宜加倍畏慎。余自经咸丰八年一番磨炼，始知畏天命、畏人言、畏君父之训诫，始知自己本领平常之至。昔年之倔强，不免客气用事。近岁思于畏慎二字之中养出一种刚气来，惜或作或辍，均做不到。然自信此六年工夫，较之咸丰七年以前已大进矣。不知弟意中见得何如？弟经此番裁抑磨炼，亦宜从畏慎二字痛下功夫。畏天命，则于金陵之克复付诸可必不可必之数，不敢丝毫代天主张。且常觉我兄弟菲材薄德，不配成此大功。畏人言，则不敢稍拂舆论。畏训诫，则转以小惩为进德之基。余不能与弟相见，托黄南翁面语一切，冀弟毋动肝气。至嘱至嘱。

国藩手草

282．致沅弟九月十三日

望能自为宽解。

沅弟左右：

十一日接弟初六日信，尚不甚怫郁。至慰至慰！然此间余与一二知者皆恐弟触动肝气，极不放心。惠甫则语次几欲垂涕，足见其知己之感，血性过人。渠本定于十月起程，余催其九月即行，与南坡翁同赴金陵，大约二十外始可泛舟东下。此半月中，弟当自为宽解，无稍抑郁。盖此七船乃恭邸数年苦心经营之事，近则既经怄气，又复抱歉，正在十分不自得之际将来回我十二日一信亦必有微词，疑弟折意含讥讽，故触其怒，而一为发舒，非皇太后另有所咎于弟也。

晓岑即决计不赴湖口，派何敦五往代其役。西岸盐务折将金之刊本章程十六条改为八条，兹寄弟处，请专人送泰州许、金、张一阅。如有不妥，签出飞送寄来。弟营应分之厘与利，较金之原议更加矣。顺问近好。

兄国藩手草

283．致澄弟九月十四日

沅甫近募陆军二万、水师十二营。鼎盛之际宜收敛。

澄弟左右：

接弟八月二十一日信后又连接二信：一系唐洲之弟德圃携来，一系沈霭亭之甥王君携来。德圃朴实稳练，此间必有以位置之。王君则无可录用，霭亭亦同来，此又不能不位置也。

此间自青阳解围后，各路平安。唐义渠在临淮近亦稳固。春霆已至南陵，令其由宁国、建平进攻东坝。沅弟军中士气甚壮，惟新奉批谕“无庸单衔奏事”，恐不免抑郁触动肝气。又沅近日添募陆军至二万之多，又添募水师十二营，全不函商余处，殊不可解。长江业已一律肃清，贼匪并无一船，杨、彭水师尽敷调遣，不知弟添十二营果作何用？其向恽中丞求索饷银火药，动辄数万或十数万，亦过于尽人之欢竭人之忠。

闻十月十九日家庙落成，将由县城叫省中戏班以志庆。吾意我家方在鼎盛之际，此等处总宜收敛，不宜过于发扬，望弟时时留心。吾身体平安，泽儿已全愈，余上下均吉。家眷船初四日尚在长沙未开，大约十月乃到也。顺问近好。

兄国藩手草

再，贺溍因兔形山之事来此告状，余批以不管隔省之事。渠求写信与弟及县局蔡、许诸君，但求不褫革渠之秀才，以后再不敢多事兴讼云云。究竟渠之讼事有理与否，褫革秀才之说已见明文否，望弟查明。渠既言以后定不多事，或有可以挽回之处若太无理则不勉强，弟为之出力可也。十四日又行

284．致澄弟九月十七日

入主之事尽可照办。

澄弟左右：

十七日接九月初二日县城一信，具悉一切。

十月初六日入主之事尽可照办。余本不善择日，又去家太远，断不遥制。家中之事，概由老弟主持可也。兹特排递一函，不知初六以前可到否？丹阁叔帮助之数，计须若干，弟便中为我一筹，却不必先许愿也。顺问近好。

国藩手草

285．致沅弟九月十七日

不可增募兵勇，尤水师不可添募十余营。

沅弟左右：

十四、十五日接弟初十、十二两信，具悉一切。前因批谕词旨严峻，余恐弟怫郁不能自克，深以为系。兹接弟两缄，心气和平，事理通达，大慰大慰！

皖盐亦向泰局领票，由安庆总握其权，则食岸亦渐就范围。日内将南坡米盐互市之议略定章程，作一长折，将漕务彻底一说，即日具奏。

弟增募二万人，银米恐接济不上。且安庆克后，弟添新兵近二万人，此次又添二万，前此老营能战能守之将弁分散太多。譬之一壶酽酒，参水至四五壶，则太淡，不成酒味矣。此余之所深虑。

至水师十二营，尤可不必添募。弟意不过恐杨、彭师船不能应手耳，天下事焉能尽如人意？古来成大事者，半是天缘凑泊，半是勉强迁就。余当寄信与郭意城，请其停止弟募水勇之事。寄信杨、彭，请其不必代弟造船。望弟亦寄信止之。长江肃清之后，忽添水师十余营，于清议亦说不去也。

焦山抽厘之举暂姑缓办。松岩信寄还。幼丹事，言之颇长。兹将幼来之咨与信各一件，余去之信一件，又余与孙方伯来往信各一件，抄寄弟阅，亦可略得梗概。又接弟十四日信，知仙屏已到矣。顺问近好。

国藩手草

286．致沅弟九月二十二日

杜小舫品望优于金、许。

沅弟左右：

二十日接十五日酉刻信，二十一日接十七日信，具悉一切。弟于此等有畏慎而无怫郁，极慰极慰！老弟之意量远矣，先世之气脉长矣。

鲍军宜进东坝，二朱不宜进花津，均是均是。杜小舫文澜往年经郭雨三专函力保，去年又经晏彤甫函保，故余一见即器重之，许以驻汉口办督销局务。近日与南坡亦极水乳，南亦请以汉口督销局委之。南又与舫面订一切，虽未下札，然已不可反汗。其品望虽未必果翕舆论，然亦当稍优于金、许也。此次不回泰州，则系余面留之等候南坡，非渠恐破面皮也。许之条陈多有可采，候与南坡商之。

杨守炮船一事，弟之公牍甚为婉逊，即照弟所拟办理。末世好以不肖之心待人，欲媒孽老弟之短者，必先说与阿兄不睦。吾之常常欲弟检点者，即所以杜小人之谗口也。

何铣罚款断不放松，幸毋听谣言而生疑。上海兵骄而贼多，余深以为忧。昨寄少荃信抄付弟阅。即问近好。

国藩手草

287．致澄弟九月二十四日

虑军纪稀松。

澄弟左右：

接九月初二日信，具悉一切。十七日比复一信，由郭意城转递，言家庙初六日入主甚好，余断不遥制，想九月末可到也。

日内军事平安。鲍军由芜湖进攻水阳，将打东坝。江、席、李、朱诸军久住未动，军兴日久，人人看得稀松，催之不动，责之不怕。如此办去，军务终无了日，可虑也。黄南坡到此已阅半月。其议米盐互市之法，与余意微有不合。开拓有余，深细不足，尚当徐商，以求合符节耳。

纪鸿母子十六日至汉口，日内逆风甚大，想九月尚不能到。余身体平安，纪泽等皆好，勿以为念。昭忠祠十君子容当设法保奖，但不可先许愿，恐后不能践也。弟观此次工程完毕，气机俗曰阳见当顺否？示及。即问近好。

国藩手草

288．致沅弟九月二十六日

解劈山短炮数十尊。古隆贤愿献石、太四城。

沅弟左右：

二十四日接弟二十夜一函。风虽顺而过大，仙屏尚未到也。杉木条当于十月解去。大炮守垒，余不甚以为然，费药太多，又不灵动。余当解劈山短炮数十尊应之，子路较长劈山则稍逊，较大炮则相等。且贼果强乎？以数万新兵合围，其中必有隙地软营为贼所乘。贼果弱乎？劈山、洋枪二者自足制之。余不愿再解大炮也。

古隆贤有投城之说，愿献石、太、旌德、广德四城。朱云岩定于二十五日进石埭城，不知靠得住否。黄南翁定于四五日内赴弟处，金眉生则搭洋船回泰。顺问近好。

国藩手草

289．致沅弟九月二十八日

解来大炮、银粮。杉木约十月中旬可到金陵。

沅弟左右：

二十七日接弟二十二夜之信，二十八日又接二十一夜之信，具悉战事极顺，攻破七瓮桥、上方桥、高桥门各垒，只余七瓮桥大垒未下，至为快慰。

守垒之炮，拟解短劈山四十尊、大炮二十尊。昨日解银二万两、钱二万串，计五日内可到。长善之谷甚劣，若碾米，恐营中不甚愿食。江味根面求南坡翁，请作为东征局清渠欠款，尚未议定。东局解来之米，即日将到，当以万石解弟也。杉条久派瞿有德等赴潜山采买，不知何以杳无音信。本日又派戈什哈张开甲赴潜催办，一面于安庆河下买大杉木解往，大约十月中旬可到金陵。南坡翁定于初一日赴弟处，仙屏至今未到。连日风雨，虽上水顺风亦难畅行耳。顺问近好。

国藩手草

再，铜城闸之梁美材等三营勉强可移至弟处，余有鉴于去冬巢、和之未留防兵，故不肯轻动。且此信到金陵，距弟克上方桥、高桥门等垒之时已十余日矣，即调梁美材等到金陵，计亦在十月十五以后，而弟之新营或亦十月底可到，故余迟疑未调。如弟必欲调，则一面札调梁美材等，一面咨兄可也。又及。

290．致沅弟九月二十九日

即饬梁美材等三营归弟调遣。易良豹三千人明日起行。后濠空虚当防。

沅弟左右：

二十八夜接弟二十四日信并附仙屏二叶，具悉一切。当即札饬梁美材、介正等三营归弟调遣，除留一营守西梁外，以二营移驻江浦。弟可调为则一营过江，即再调一营南渡，江浦仅留一营可也。今日易良豹带新勇四营到此，约计近三千人，特专船飞告弟处。略发钱二千串，明日即可起行。杉条、大炮、劈山等事，二日内准可起行。黄南翁亦明日成行。弟处近日气机颇好，所虑后濠空虚，黄老虎大股自湖州往援，不可不防耳。纪鸿母子昨日到华阳镇，今明日可到并告。即问近好。

兄国藩手草

正封缄间，又接二十四夜三更来信，知七桥瓮〔瓮桥〕三石垒已破。弟于军事确有把握，快慰之至。水师添募之说，余于意城业经写信，于彭、杨尚未写信。盖未接弟之回信，恐弟别有深意，故斟酌未发，不比意城之知弟较深也。又及。

291．致澄弟十月初四日

赞澄侯、沅甫为先辈之功臣。

澄弟左右：

九月二十九日纪鸿母子及全家到营，一路平安，足慰家中悬系。寅皆先生意欲速行旋里，订二十外即可启程。牧云当度岁乃归也。袁婿在此，尚无为非之事，惟不肯读书作字，难期有成。内人以下，历述老弟数年以来照料黄金堂诸事，心思之细，仪节之恭，送情之厚，均为近世兄弟中所未见。吾家敬宗收族、承先启后诸大端，皆发于沅弟之谋，而成于弟之手萧先生好手。沅弟费财八老爷好财，老弟费心，均可为祖父累代之功臣。余愧未能悉心经营，幸两弟有以补余之过也。

此间近事平安。沅军连克上方桥、七桥瓮〔瓮桥〕等贼垒，城外接济将断。朱云岩招降古隆贤一股，收复石埭、太平二城。春霆进攻水阳、金宝圩一带，尚无开仗之信。临淮唐中丞处近亦平安，惟蒙城粮尽援绝，断难保全。发逆稍衰，而苗逆方盛，良可虑也。闻蕙姑娘病未全愈，兹寄去高丽参半斤，望弟专人送交昆八外甥为要。余事详日记中。顺问近好。

国藩手草

292．致沅弟十月初五日

派两营相助。朱云岩已收复石埭、太平。

沅弟左右：

初三日接二十八日排递一缄，又接二十五日专足二缄，初四日张燧带到弟信一缄，均悉。

保单定于十二日出奏，即用弟处缮正之折。钱子密言向不用考语，此次忽皆出考，恐不合者，反干部驳。余意姑先出奏，且待部驳再说。

攻破七桥瓮〔瓮桥〕诸垒，合围大有可望。余当再拨湘后左右二营助弟。一则略厚弟之兵力，一则李宝贤告病，王明山接统又复丁艰，两营官皆极不足服众人。余派二人代理，带赴金陵，必须弟另放二人管带也。

朱云岩招降古逆，已收复石埭、太平二城。拟以朱、喻分守太、石、青三城。李军归并鲍公一路，江军回驻饶州境内，席军已由江西孙中丞调防吉、赣。若鲍果克东坝，此后皖南少有把握耳。

意城信中之一优一劣，余皆素有所闻。味根来省住四五日，似非易与共事者。余令其回驻江西，一以为全局起见，一以楚勇风气迥异，难期效命。奏改文职之说，尚待从容察看。今日派人解银五万至弟处，湖南米万石，亦即日开船到弟营也。顺问近好。

国藩手草

293．致沅弟十月十三日

奏留南坡而上干谴责。以后送礼不宜厚。

沅弟左右：

十一二日连接初六、初九等日信，具悉一切。

南坡翁至弟处，吾意必盘桓终旬，何以仅住一日即行，岂议论偶有不合邪？吾十二日奏留南翁一片，措语极为平淡，不知何以上干谴责？南翁声名之坏，在浙江夷务、吉安军务之时，其在江苏州县则并无所谓狼籍，而近日亦无所谓贪横。人言可畏，动彻天听。乃不发于寄云保三品卿之时，而发于余奏留之时，颇不可解。古诗云“美服患人指，高明逼神怒”，吾兄弟皆处高明之地，此后惟倍增敬慎而已。

湖熟、岔镇处处得手，高淳、东坝次第克复，广德亦有投诚之信，事机甚为顺利。而各省将帅似存意见，此中消息，恐终无灭贼之期。

皖岸盐务，即照弟所拟札刘履祥专办。惟每年四十三万二千串十八万两，必须销七万余引，殊无把握。

弟两次信称解到银钱感激涕零，措辞大为失当。万庆来此，所送之礼过厚。兄弟中无璧还之理，以后望弟莫多送，宜崇俭也。顺问近好。

兄国藩手草

294．致澄弟十月十四日

闻家中过于奢华。

澄弟左右：

接弟九月中旬信，具悉一切。

此间近事，自石埭、太平、旌德三城投诚后，又有高淳县投诚，于十月初二日收复，东坝于初七日克复，宁国、建平于初六、初九日收复，广德亦有投诚之信，皖南即可一律肃清。淮上苗逆虽甚猖獗，而附苗诸圩因其派粮派人诛求无厌，纷纷叛苗而助官兵，苗亦必不能成大气候矣。

近与儿女辈道述家中琐事，知吾弟辛苦异常，凡关孝友根本之事，弟无不竭力经营。惟各家规模总嫌过于奢华。即如四轿一事，家中坐者太多，闻纪泽亦坐四轿，此断不可。弟曷不严加教责？即弟亦只可偶一坐之，常坐则不可。篾结轿而远行，四抬则不可；呢轿而四抬则不可入县城、衡城，省城则尤不可。湖南现有总督四人，皆有子弟在家，皆与省城各署来往，未闻有坐四轿。余昔在省办团，亦未四抬也。以此一事推之，凡事皆当存一谨慎俭朴之见。

八侄女发嫁，兹寄去奁仪百两、套料裙料各一件。科三盖新屋移居，闻费钱颇多。兹寄去银百两，略为佽助。吾恐家中奢靡太惯，享受太过，故不肯多寄钱物回家，弟必久亮之矣。即问近好。

国藩手草

295．致沅弟十月十七日

望整顿新营。

沅弟左右：

接初十日信，具悉一切。

徐士衡等归，言弟于十二日往看孝陵卫营基，余且喜且惧。喜贼之接济将断，惧弟之新营太多，占地太广，恐百密而一疏也。意臣亦以弟招新勇太多为虑。来信抄寄弟阅。余以弟力谋此城苦心孤诣，故仅禁招水勇而不禁招陆勇，不忍重拂弟也。然一酒参五水之说，则梦寐不忘，深恐偾事。弟亦当亮余苦衷。将新营之可减者减之，可并者并之。至于克城迟早，仍有天意，不尽人谋也。四衔告示究不相宜，不如用会衔札，多刷几百张，每哨发一张为妥耳。顺问近好。

国藩手草

正封函间，接弟十四日一函，并抄寄总理衙门折片，此间亦于十二日接到。乃知弟前日之碰钉子，并非因此折之过。余前日责弟之词，亦系妄为揣疑，全无当于事理。因此类推，则外间督抚之专讲揣摩，真枉费心神耳。恭邸有信寄余，极佩余八月十二日一函之说。朝廷已成之局，从谏如流，令人感极生愧。明日抄寄弟阅，兹先将弟处抄本寄还。国藩又致。十七夜

296．致沅弟十月十八日

湘后左右二营今日开行。

沅弟左右：

昨夕寄去一缄，言抄恭邸信寄弟处。兹抄就付去照收。溧水又已招降，气机甚好，惜无许多守兵。湘后左右二营今日开行至金陵，陈膺福带三营亦今日到此。弟处若能腾出兵力，将来分兵守住溧水、句容，则金陵群贼别无归路。但各处逼紧，恐贼以全力猛冲弟之前后濠耳。望弟酌量行之。顺问近好。

国藩手草

297．致沅弟十月二十二日

不妨空缺孝陵卫以北，以促使城中争夺内变。

沅弟左右：

日内未得弟信，不知体中安否？东坝、溧水既克，弟又进扎孝陵卫，城中接济似已可断。其孝陵卫以北不妨空缺，不必合围。盖大致米粮难入，则城中强者可得，弱者难求，必有内变争夺之事。若合围太紧，水息不通，无分强弱，一律颗粒难通，则反足以固其心而无争夺内变、投诚私逃之事矣。不知弟亲历其境，以余此说为然否？

江达川调四川藩司，即日入蜀，当可代购米石若干解皖。马穀山升皖藩，英翰升皖臬，刻下均不能到任。朱久香学使兰昨日入城。赵惠甫近患吐血之症，本拟即赴弟处，今又因病耽搁矣。科一、金二、罗婿请周缦云教书，十八上学并闻。顺问近好。

国藩手草

298．致澄弟十月二十四日

将重用王开炳。闻东征局多黄、郭之私人。为团山嘴桥建成寄回二百金。

澄弟左右：

接弟十月初三日信，具悉一切。

王开炳在此，既有老弟之信，又有牧云、蔼亭日日赞不绝口，目前虽未派差使，将来必重用之。顷已略送盘费二十金，令资日用矣。东征局之得差委者，多黄、郭之族戚故旧，或并不到卡而得干支薪水优加保举，外间颇有违言，余亦颇有所闻。然黄、郭于此事实苦心经营而后办成，且黄受其怨而我享其利，不忍更责之也。

团山嘴桥告成，余只能出二百金，即日寄回。盖沅弟寄回银两太多，半为兄弟五家之私，半为宗族乡党之公，余不能不节俭少寄。为私家固宜少，即公事义举亦宜少。公私虽微有别，其由营搬银回湘乡则一耳。身家自奉固宜少，戚友馈赠亦宜少。人己虽微有别，其以公银作私用则一耳。余九月初四日之信竟尔沉失。十七日曾寄一信，言十月初六日新祠尽可入主，托赵玉班转送。赵误，专人送至安庆。今沅弟又有甲子年入主之说，余概不遥制，听弟主持可也。顺问近好。

国藩手草

299．致沅弟十月二十八日

上海解银船在安庆炸裂。仍嫌兵员太多。

沅弟左右：

接十七、二十一日两次来信。上海解银三万，至弟营之轮船在无为境内炸裂沉坏，伤毙数十人，钱万串及军装全失，故弟函到此亦迟。

弟将续募八大营停止，甚善甚善。惟刘连捷之数营、辰沅一带之数营俱未停止，犹嫌人数太多，粮米不继。闻贼中米足者可支年余，不足者难支一月，克城之迟早，仍有天定，不关人谋也。

厚庵请归养亲养病，缄牍俱到，拟仍作书坚留之。弟心中欲做之文章，余亦久怀此意。将来或兄先发，或弟先发，须熟商明白，再行举动。晏彤翁处，余于十五日专差送一幛、一联、如意、燕菜，不知赶上否？黄中瓒来，当优待之。江军门来此五日，病势极重，殆不可支，悯虑之至！顺问近好。

国藩手草

十二日保折，二十七日接到。刘、张赏黄马褂。

300．致沅弟十一月初二日

无王、黎长带之说。闻苏州克复。

沅弟左右：

接十月二十五日来信，具悉一切。

御赏诗文集谢折久已专差拜发，竟忘寄稿与弟，兹由公牍寄去。

湘后左右营应即由金陵粮台发饷，以归划一。王远和、黎定志既不明白，弟应速放管带或帮带官，切勿瞻徇迟疑。余在此与王柱堂说明，王、黎只暂带至金陵，即由弟另派人带。并无王、黎长带之说，公牍亦斟酌详明也。莘田叔所带两营，日内亦将到营，望弟无贪功之速成，但求事之稳适。厚庵告假，闻与雪琴微有不协，弟知其详否？即问近好。

国藩手草

正封缄间，闻苏州二十五克复，虽未得少荃信，而上海来人甚多，事甚确也。余保少荃，弟让程镇，大有益于东南全局，可慰可慰。弟二十八日夜信，顷亦接到。皖票昨夜始由篪轩送弟处，立意早定，而办事太慢，余之咎也。国藩又行。初二申正

301．致澄弟十一月初四日

萧开一被人劫杀。萧开二索钱过多受罚。苏州克复。

澄弟左右：

初三日接弟十月十九日信，具悉一切。

九月初四所派之人，系萧开二之兄开一也。至今杳无音信，其被人劫杀无疑。本日派开二沿江去查。有一禀一批，抄寄弟阅。开二于七月间曾打二百板，系在袁家接信索钱甚多。袁家给钱六百，渠犹嫌少，竟不将回信带来。榆笙接其弟家信，言之甚详，故责打之，不与史、王相干。八月之日记，候再抄一分寄回。

此间自克东坝后，苏州于十月二十五日克复，投诚至十余万人之多，此王杀彼王以降者不可胜数。大约金陵亦不久可复。寅皆师已于十月二十一日旋湘，牧云亦于今年可归。余详日记中。即问近好。

国藩手草

302．致沅弟十一月初五日

告金陵攻下后先行奏报款式。

沅弟左右：

初三日得弟二十九夜信，初四日牧云归来，详述一切。十牙子果有影子，大慰大慰。

此间初三日接程学启报苏州克复之信，初四日得唐中丞克复怀远之信。苗党张士端叛苗从官，献出怀远一城，并献炮船六十号、米四千石、钱三千串，从此苗众之心益涣。僧邸亦至蒙城，蒙围当可立解。

金陵如果克复，弟当会同彭、杨三人前衔，将大略情形飞速入告。折首云：“为官军克复金陵，谨将大概情形先行驰奏，以慰宸廑，仰祈圣鉴事。”折末云：“伏乞皇太后皇上圣鉴。再，臣等前接曾国△(原文此处为三角)密函，金陵如果克复，嘱臣三人先将大概情形会奏，早到京一日，圣怀早得宽慰一日。其详细情形，仍咨由官文、曾国△(原文此处为三角)会奏等语。除将详细战状另咨楚皖续奏外，合并声明。谨奏。”其折愈短愈妙。洪秀全之下落，银钱之多寡，不可不说大概，此外皆宜略也。

乔、许处皆可照来咨各予一札，附片则尽可不必。许次苏于每月应解之李营万二千两全不认真，其所应弟处之饷，恐亦徒托空言。

顷又接弟初二日抄冯萃亭信。洪酋全不动摇，弟切不必性急，常、嘉、湖全克而金陵乃收功结果，乃正理也。顺问近好。

国藩手草

澄信二件寄去。

303．致沅弟十一月十二日

但在积劳二字上着力，不必问及成名享福。苗沛霖二十六夜擒斩。

沅弟左右：

接初四、初六日两次来信，知初五夜地道轰陷贼城十余丈，被该逆抢堵，我军伤亡三百余人。此盖意中之事。城内多百战之寇，阅历极多，岂有不能抢堵缺口之理？苏州先复，金陵尚遥遥无期，弟切不必焦急。

古来大战争、大事业，人谋仅占十分之三，天意恒居十分之七。往往积劳之人非即成名之人，成名之人非即享福之人。此次军务，如克复武汉、九江、安庆，积劳者即是成名之人，在天意已算十分公道，然而不可恃也。吾兄弟但在积劳二字上着力，成名二字则不必问及，享福二字则更不必问矣。

厚庵坚请回籍养亲侍疾，只得允准，已于今日代奏。

苗逆于二十六夜擒斩，其党悉行投诚。凡寿州、正阳、颍上、下蔡等城一律收复，长、淮指日肃清，真堪庆幸。

郭世兄于十二日到此，大约暂留安庆小住。牧云定十五以后回湘。弟近日身体健王否？吾所嘱者二端：一曰天怀淡定，莫求速效；二曰谨防援贼城贼内外猛扑，稳慎御之。顺问近好。

国藩手草

304．致澄弟十一月十四日

不修星冈、温甫、季洪祠堂。

澄弟左右：

十一月十一日朱斋三来，接十月初六日一函，具悉一切。

围山嘴桥稍嫌用钱太多，南塘竟希公祠宇亦尽可不起。湖南作督抚者不止我曾姓一家，每代起一祠堂，则别家恐无此例，为我曾姓所创见矣。沅弟有功于国，有功于家，千好万好，但规模太大，手笔太廓，将来难乎为继。吾与弟当随时斟酌，设法裁减。此时竟希公祠宇业将告竣，成事不说，其星冈公祠及温甫、事恒两弟之祠皆可不修，且待过十年之后再看好从慢处来。至嘱至嘱。

余往年撰联赠弟，有“俭以养廉，直而能忍”二语。弟之直人人知之，其能忍，则为阿兄所独知；弟之廉人人料之，其不俭，则阿兄所不及料也。以后望弟于俭字加一番工夫，用一番苦心，不特家常用度宜俭，即修造公费，周济人情，亦须有一俭字的意思。总之，爱惜物力，不失寒士之家风而已。莫怕寒村二字，莫怕悭吝二字，莫贪大方二字，莫贪豪爽二字。弟以为然否？

温弟妇今年四十一岁。兹寄去银一百、燕菜二匣，以为贺生之礼。其余寄亲族之炭敬、芝圃之对，均交牧云带回。此间自苏州克复、苗沛霖伏诛后诸事平安。即问近好。

国藩手草

305．致沅弟十一月十六日

专意守营。今日起解火药三万、饷银三万。

沅弟左右：

十五、十六日连接初十、十二日来缄，具悉一切。

忠酋此次来援，自必拼命苦战。我军反客为主，专意守营，不必出队与之开仗，或亦制胜之一法。英逆之救安庆，三月一次，七月一次。忠逆之救金陵，去秋已一次矣。若此次再行击退，则克复真有把握矣。火药缺乏，此间今日起解一批三万斤，过三日再解一批三万斤。但北风连日不息，不知十日内可解到否？饷银亦于今日起解三万，炮船应可先到耳。

牧云定于十七日南归，少荃克复苏州后至今无一字书函，颇不可解。西岸头批之盐，今日始到安庆。甚矣！盐务之不能应急也。顺问近好。

国藩手草

306．致沅弟十一月二十三日

虑孝陵卫一带之安稳。因杀降，少荃与戈登相忤。

沅弟左右：

二十三日得十九日巳刻来信，具悉一切。

丹阳、句容大股贼已动，日内必有大战猛扑。余所虑者在七瓮桥、孝陵卫一带，亦犹去秋之外八营也。趋犯金柱关者，当仍是侍逆一股。弟派芳浦回防，从此等处着眼，极是极是，第不知孝陵卫、七瓮桥果稳否耳？

米粮明日起解三千石，腊月再解二千石。银之在途者颇多，今冬可解弟营十二万两，但不知本月能解若干。上海应解弟处两批六万，当必不误。

少荃克苏州后亦无一字与我，闻因杀降王郜云官等八人之故，与戈登大相忤。各洋酋亦咸抱不平。少荃业经入奏，谕旨谓其并无错处，而英法借此生波，则少荃之无暇写信，或由于此。

与吾事，余复厚庵之咨已咨弟处，兹又将回信寄弟一阅。弟元旦贺折已代发矣。即问近好。

兄国藩手草

307．致沅弟十一月二十四日

寄来少荃等人信、物。

沅弟左右：

昨寄一函，言未接少荃信。兹将渠信抄寄弟阅。渠上总理衙门一函及初五日密片并抄览。本日折弁自京归，刘韫翁寄弟信并参一包，兹专人送去查收。谢赏御制诗文集恩折附去，又澄弟十月二十八日信寄阅。

此间近日平安。惟钱子密之尊人警石先生仙逝，年已七十有三。舂容大雅，儒者气象，可惋也。忠逆日内猛扑我营否？头批火药三万斤已到否？系念之至。顺问近状。日内如不得闲，可令昆八略写数语慰我也。

国藩手草

308．致澄弟十一月二十四日

衡州粤盐，陆卡查路挑不再加分文。

澄弟左右：

十一月十七日接弟十月二十八衡州一缄，具悉一切。

此间近事，惟李少荃在苏州杀降王八人最快人意。兹将渠寄总理衙门信稿一件抄寄弟阅。戈登虽屡称欲与少荃开仗，少荃自度力足制之，并不畏怯。戈登亦无如之何，近日渐就范围矣。

衡州之粤盐，只禁船载，不禁路挑，弟所见极为有理。江西新城县亦为禁闽盐之路挑，竟被私贩将委员殴毙。现在衡州每挑既补二百四十，若再加，亦必激变。从前道光年间，衡州严禁粤私，从未禁遏得住。将来新章到衡，弟可与府县及厘卡说明，只有水卡查船载之私每斤加作八文，其陆卡查路挑之私概不再加分文。亦不必出告示，亦不必办公牍，但得水卡一处稽查，便算依了我之新章耳。兹将新刻章程三本寄回。

牧云于十七日回籍，带去银二十余封。兹将原单寄去，请弟照单〈查收〉。又内人寄澄弟妇菲仪五十两，余亦寄弟银百两，弟得毋笑黄河千年而始一清乎？又朱金权本年薪水银二十两，望即转给。弟家之渐趋奢华，闻因人客太多之故。此后总须步步收紧，切不可步步放松。禁坐四轿，姑从星冈公子孙做起，不过一二年，各房亦可渐改。总之，家门太盛，有福不可享尽，有势不可使尽。人人须记此二语也。即问近好。

国藩手草

309．致沅弟十二月初一日

新军不可恃。神策、太门二门不可合围。

沅弟左右：

接二十三日来信，三日未答，因日内事多也。昨二十九夜忽接春霆信，知溧水失守，王可陞不战而溃，殊为骇异。新军之不可恃如此！弟处七桥瓮〔瓮桥〕、孝陵卫诸营尤为吃重。新营太多，余实不放心。留丁泗滨二营水师，调志字五营陆师，皆已照准咨复。志营万不可恃。虽有五营，弟视之如无一营可也。神策、太平二门断不可合围。人以收全功求速效望于弟，吾所望者一稳字而已，不求速不求全也。

头批火药已到否？二批昨已起解。途次尚有二十四万饷银，不知何以久不到此，到即先尽弟处。

与吾事，余有一咨两信，皆作活动之词，只要厚庵不苛求，此事甚为易了。皇上不许厚庵假，旋而赏其亲人参四两，真殊恩也。即问近好。

兄国藩手草

310．致沅弟十二月初一日

溧江未失守。近日解来银米。

本日发去一信，旋接弟二十七申刻信，亦报溧水失守。顷又接王可陞二十六日信，实未失也。澄弟一信交弟家丁带去。此间昨日解去米二千六百石，厚四今日办到米二千一百石，明日可起解银三万。今冬饷事，弟可放心耳。顺问近好。

国藩手草

311．致澄弟十二月初四日

将凑万金为李家丧事及将来日用之资。

澄弟左右：

初一日接弟二缄，一系蒋官一等十一月初三日所发，一系王继清等十一日所发，具悉一切。

此间近事平安。二十九日忽接鲍春霆信，言溧水失守。次日始知为谣言，该城实坚守无恙。伪忠王到金陵已二十日，尚未猛扑沅弟营盘。大约扑沅营数次不得逞，即以全力上犯江西耳。

袁婿读书之事抛荒太久，又心之所向不在此途，故不令其拜师上学。金二外甥悟性日开，发奋异常，文赋诗字均有长进，不特进学补廪可以操券而获，即乡会试亦大可望，可为蕙妹庆，可为诸舅庆。望弟详告蕙妹、王太宜人，尽〈可〉安心养病，不患无显荣之日也。

衡州都司唐翚，稍迟再行咨调。彭寿七爹钱挥，弟可涂销交彭九峰手。王辅臣已派至金柱关坐厘卡，距沅营仅百余里，当可常往请示。李家之挽联挽幛甚为妥叶。迪庵早年入款，尚有万金分存成、萧、蒋、毛、张五处。余拟提回寄李家，为姻伯养赡之资。此外奠仪之类，或尚可凑万金，为希帅丧事及迪、希二家将来日用之资。不知妥否？现尚未定局，亦未函告李家也。

安庆寓中内外大小平安，足慰远念。共办棉花车七架，每日纺声甚热闹。顺问近好。余详日记中。

兄国藩手草

312．致沅弟十二月初十日

米粮购买极难。

沅弟左右：

接初三、初五日两缄，具悉一切。

城上有墨气灰气，意者天欲殄此寇乎？然吾辈不恃天人之征应，而恃吾心有临事而惧好谋而成之实。火药银两接济尚可不断，惟米粮极难。江西、两湖皆买至三两四五钱，且处处阻隔遏粜，无米可卖，深堪忧灼。本日札上海采买洋米径解弟营。篪轩言金眉生屡函言里下河有米可买，顷亦令篪函告眉生，代为买米送弟营矣。只要各军有可食之米，吾兄弟有敬畏之心，此役当有了日耳。

许次苏于新章全不遵行，且似有意搅局，于何铣亦庇护太过，殊不可解。李济清已至此间，吾欲留之，而渠迫思归，尚未议定。顺问近好。

国藩手草

李家之事，除迪、希所存成、萧、蒋、毛处万金外，必可再凑万金寄去。讣书到时，似不必多散各处矣。余与沅弟二人之名拟送一联一幛一千金，弟不必另致情也。澄弟在李宅所写之信附阅。再致沅弟左右。涤生拾片。

313．致澄弟十二月十四日

拟凑奠仪万金寄希庵家。

澄弟左右：

十二月十日接弟十一月十八日在李宅所发之信，具悉一切。

李氏兄弟五人而殁其三，九与五固系名将帅，即二亦系克家之令子。五年之内，先后沦谢，振亭姻伯虽康健，想亦怆恸不可为怀矣。此间拟凑奠仪万金。迪、希前存历年薪水，尚有万金寄存蒋、成、萧、毛等处，亦拟提回作为姻伯养赡之资。余送赙仪千金，沅弟拟另送四百，皆在拟凑万金之内，大约可多不可减也。

金陵军务近尚平稳。伪忠王久至金陵，尚未出城猛扑。鲍军在东坝平安。少荃一军又在浙江克复二城，下游事机极顺。所虑者，群贼旁出四溢，终为江西、两湖之患耳。

弟十月十五日大夫第之函顷亦接到。沅堂先生西逝，余当寄奠仪百金。东皋书院、昭忠祠工竣之牍，至今尚未接到。余身体平安，合家内外均吉，无劳廑念。陈作梅寄李宅信请妥交。顺问近好。

兄国藩手草

314．谕纪瑞十二月十四日

勿忘先世之勤俭，不可专恃荫生为基。

字寄纪瑞侄左右：

前接吾侄来信，字迹端秀，知近日大有长进。纪鸿奉母来此，询及一切，知侄身体业已长成，孝友谨慎，至以为慰。吾家累世以来，孝弟勤俭。辅臣公以上吾不及见，竟希公、星冈公皆未明即起，竟日无片刻暇逸。竟希公少时在陈氏宗祠读书，正月上学，辅臣公给钱一百，为零用之需。五月归时，仅用去一文，尚余九十八 [1] 文还其父。其俭如此。星冈公当孙入翰林之后，犹亲自种菜收粪。吾父竹亭公之勤俭，则尔等所及见也。今家中境地虽渐宽裕，侄与诸昆弟切不可忘却先世之艰难，有福不可享尽，有势不可使尽。勤字工夫，第一贵早起，第二贵有恒；俭字工夫，第一莫着华丽衣服，第二莫多用仆婢雇工。凡将相无种，圣贤豪杰亦无种，只要人肯立志，都可以做得到的。侄等处最顺之境，当最富之年，明年又从最贤之师，但须立定志向，何事不可成？何人不可作？愿吾侄早勉之也。荫生尚算正途功名，可以考御史。待侄十八九岁，即与纪泽同进京应考。然侄此际专心读书，宜以八股试帖为要，不可专恃荫生为基，总以乡试会试能到榜前，益为门户之光。

纪官闻甚聪慧，侄亦以立志二字，兄弟互相劝勉，则日进无疆矣。顺问近好。

涤生手示

[1] 　此处数字前后不符，当有一错。

315．致沅弟十二月十五日

请节约火药，莫再轰地洞。

沅弟左右：

接初八、初十日信，具悉一切。

米粮一事，余亦深以为虑，新年恐接济不上。然使弟处余之位，所以办米之法，恐亦不能别开生面。火药一事，此间及湖南所解弟处者实不为少。弟不知撙节，余深虑有缺乏之日。如守墙之大炮，与劈山炮何异？丁道所铸大炮，岂是破贼之物？徒费钱费药耳。又如地洞一事，前十一月初五日已浪费药数万斤，近日闻又有一洞将发，又将浪费数万。此等百战之寇，其力岂不能堵一缺口？余实苦无药可解，特此飞告。一请弟莫再轰地洞，二请弟函商少荃，酌借火药，勿谓兄言之不早也。复问近好。

兄国藩手草

316．致沅弟十二月十八日

湖南十万饷银未到。希庵奠仪均于此间汇送。

沅弟左右：

十八日接十五日未刻来信，具悉一切。

日内雨雪严寒，深以弟营缺银缺米为虑。湖南之十万金，本派定全解弟处。不料十一月初八日起行，至今四十天未到。昨派炮船四号迎提，又为大雪所阻。一俟提到，即用洋船拖送弟处。不知年内可到否？

弟派王子鉴办江西之米，朱守谟办湖北之米，余为力主其事。尚斋在江，厉、杜在鄂，亦无不认真之理。但昂贵异常，其能多与否，仍未可知。

希帅奠仪，余拟令萧、成、毛、蒋、周、朱、唐七人，凡有送者概交余处汇送，但每军去一弁同送耳。其联幛唁函，则各自另送。义从三营，每营送二百金，亦令汇存此间，明年二月送去。请弟告知为则，该军共送银若干，明年二月交余处汇送可也。弟之四百金，或单送或汇送请酌。其代撰挽联，正月再行交卷。

义渠交部议处，竟以皖藩降补，继芳之力甚大，而亦未甚公允。乔升皖抚，万调宁藩兼办粮台，恐难膺此艰窘之任。寄谕即日咨达弟处。惠甫与各处特保之员十四人皆发为江苏知县，朝廷忘其为苏籍矣。弟已接部文否？大雪奇寒，千万保重。复问近好。

国藩手草呵冻

317．致沅弟十二月二十一日

言大炮之长处与短处。

沅弟左右：

二十日接十六日来信并抄寄、筠两帅来信，具悉一切。

大炮守垒，只可偶一用之，多用则实可不必。吾在水营多年，深知大炮之长短。

凡炮火之利有二：曰及远，曰命中。大炮之大子可以及远而难以命中，谓其愈远则行愈迟慢，且有声可以回避；又往往自上落下，不能横穿也。其群子可以命中而难以及远。包得合膛，筑得极紧，可及二三箭之远，否则仅及一箭而已。群子所能及之处，先锋包亦几能及之。

军兴日久，各弁勇事事外行，徒慕大炮之名。见贼在二三里外，纷纷开大炮大子击之，喜其响之震、烟之浓而已。见贼不畏炮而排进如故，则以为凶悍无匹，而不知大子实不伤人也。吾在水营时，教将弁专用群子包得圆、筑得紧、开得近三语者，内湖各营罕能做到，外江间有做到者，便是无敌之将。陆营善用大炮者，吾尚无所闻。弟营善用大炮者共若干人？然大约不满三百人，而营中之炮，却不止三百尊。弟去年请黄南翁解炮四尊，今年请丁道铸炮数尊，皆外行之举动也。

余恐火药接济不上，故于地洞、大炮二事详悉言之。

火药腊月已解八万，正月不过三四万耳。饷银今日起解六万，竟不能践十万之约，亦因弟处腊月有沪上之三万、运司之七万八千、无为之二万，而此间亦已先解九万，在近日已有贫儿骤富之象矣。余近于饷银粮药等物，稍缺则有决裂之患，稍足又惧满盈之灾。

义渠并无实缺，所带之勇殊难交卸。李世忠事，余有复奏密疏。抄寄弟阅。南翁尚未到此，颇不可解。程学启将到常州。余函商少荃，令程来共图金陵。顺问近好。

国藩手草

318．致沅弟十二月二十三日

答复芳浦、惟堂是否全调金陵之问。

沅弟左右：

十三日来信二十二日乃到。弟营之米太少，余亦知之，竟无法可以多购。待二三月后江达川办蜀米、王子鉴办江米、朱守谟办鄂米，三处所得，当较多耳。

许小琴到已数日，而黄、杜至今未到。许应缴之罚款，吴漕帅仅为之咨部，部中令吴自行具奏。吴恐碰而咨请余为奏结。余以此事既系吴帅经手，即应由吴完结，业已咨还吴处。许案既不能结，即难在此效用。昨日来此禀辞，余令其少住数日，待南坡到后再行可也。

弟问芳浦、惟堂等是否可全调金陵。余意句容之贼可由秣陵关、小丹阳而至金柱关。贼若以一支稳扎秣陵关，一支进攻金柱关，不特鲍营远在东坝不能遽破秣陵之贼，即弟营近在雨花台，亦不能猛打秣陵大股也。弟军前攻破秣陵关伪城后，不知曾派兵守之否？若已有劲兵守之，则不特金柱关可以无虞，即三汊河、江宁镇之兵亦可少减。若秣陵关并未设守，则朱芳浦不可轻离金柱关也。或调芳浦驻守秣陵关，于鲍、王皆可联络，于金、芜亦可屏蔽。请弟裁酌。顺问近好。

国藩手草

319．致澄弟十二月二十四日

将于新年派弁给李、刘两家送礼。再为团山嘴石桥寄二百银。

澄弟左右：

接弟十一月二十五日一函、十二月初二日一函，具悉一切。

此间近事平安，沅军亦未开仗。十二月内各军皆发一月满饷，近日罕见之事也。刘沅堂先生处，李希帅处，余准于新年派弁送礼。刘宅则送赙银、联幛。李宅则但送联幛，其赙银俟三月间与萧、成、蒋、毛汇送，凑成二万也。唐义渠以藩司降补，乔鹤侪松年升安徽巡抚。此间诸事又将小有变动。

团山嘴石桥，兹又寄去银二百两，合之家中所借四女儿之二百金，共为四百。在兄为生平第一功果。前信嫌用银太多，不过欲弟凡事从省，弟乃将账簿付来，余岂疑经手者之侵蚀哉？沅堂师之墓志恐不能交卷。陈作梅寄李宅之信前次忘带，今日始带去。顺问新禧。

国藩手草

320．致沅弟十二月二十六日

太平、神策二门不遽合围，乃因无统领之故。

沅弟左右：

接十八日专足一缄，二十日排递一缄，具悉一切。

余日内所忧弟营之事，专在米粮一宗。赈米二千石，日内必解赴金陵。江西之米，官固认真稽查，民间尤阻遏甚紧。余顷已札行各卡，正二三月一律免厘。此风一播，应可松活也。

太平、神策二门，余意不遽合围，实因另无统领之故。如东头初一日开仗，西头之兵初二日驰援，尚只能走路，不能接仗，必须初三日乃能交手。而东头存亡呼吸之顷，固不能靠西兵以救危急，又岂能向西帅以问计策哉？欲求东头另立统领，近则调鲍春霆，远则调程学启，或竟请少荃亲来，乃可当此一面。余顷有信寄少荃，商调程学启还弟麾下。如少荃不允，余于正二月必设法调一统领大员围扎神策、太平二门，并拟于灯节后坐轮船与弟一会。

弟宜以保身体为主，不必焦灼也。弟此次两信，胸怀颇宽舒，心志颇敬慎。以后须常存此意，总觉得人力虽尽到十分，而成功纯是天意，不可丝毫代天主张。至嘱至嘱。

萧为则八营保举尚未接到部文，今岁不能办行知也。许、丁两处均当以厚道待之。南坡到此已二月，兴趣尚不甚减，可慰可慰。筠仙续弦之事竟尔大不适意，殊骇听闻。吃食诸物略付少许照收。顺问近好，兼贺年禧。

国藩手草

321．致沅弟十二月除日巳刻

担心号令概归弟处，缓急不能一一请示。

沅弟左右：

接弟二十三日、二十六日两缄，具悉一切。

秣陵关虽扎营，而贼盛时仍可至金柱关、三汊河等处。此理余深知之。弟之不守秣陵关，自必实有所见，外间则纷纷疑其应守，余概不遥制也。留朱惟堂二营与志字五营同守金柱关，自可万无一失。明年以芳浦、张、梁同扎神策门一边，本属稳着。吾犹嫌号令概归弟处，缓急不能一一请示，不甚放心。

李与吾一案，吾兄弟处置均为妥善，将来尽可缓奏。继芳将苗党诛戮殆尽，捻首亦次第芟夷，深可佩服。淮上永无复患矣。皖藩一席，须待穀山到此，篪轩乃能交卸赴泰州也。顺贺新禧。

国藩手草

同治三年

322．致澄弟正月初四日

李世忠来书言交出城池及枪炮。

澄弟左右：

十二月二十九日接十五日县城所发之缄，具悉一切。

五十侄女生子，恭喜弟又做一届外公。余兄弟屡见孙女，尚未抱孙，不知何年乃做真公公。科四今春完娶，想三家之中不久必有佳音耳。

此间年底平安。各营腊月皆放一个月满饷，近岁所仅见也。惟米贵异常，年前已买至五千二百文一石。九弟及各军近日均无战事。苗沛霖既诛，其部下头目为僧王擒斩殆尽。李世忠亦知畏罪。近有文书来，将渠所据城池交出，请我派人去守，其枪炮亦愿缴出，将来江北可无后患。

余身体平安，合署内外俱好，惟俭字日减一日。余兄弟无论在官在家，彼此常以俭字相勖，则可久矣。顺问新岁吉好。

国藩手草

323．致沅弟正月初四日

银钱子药不缺，惟米粮不足。李世忠交出城池枪炮。

沅弟左右：

新岁想吾弟体气康强，诸福骈集，为慰为祝。此间凡事平善，银钱子药皆不短绌，惟米粮不足，不知正二月间能不令弟营饥困否。

李世忠有公牍来，请将渠部所守滁、来、天、六等城交出，由余处派人接守，渠兵另听调遣。又有一牍请将枪炮缴出，将来当无它虑。

篪轩待马穀山到即履江宁藩司之任，将先至弟处一行。鹤侪信来，言当先至安庆，次至临淮。义渠信来，并无牢骚之意，然淮上官绅及省城公论颇为不平。黄南翁在此，拟节后再赴鄂中。前事虽不无抑郁，然胸怀尚坦荡也。顺问近好。

国藩手草

澄弟信附去。

324．致沅弟正月初七日

决计不赴金陵。

沅弟左右：

初六日接弟初二日信，具悉一切。送福字之戈什哈尚未到家，盖须至东坝也。

余思至金陵一行，不过因弟太辛苦，或兄弟一会，以畅欢怀。近见弟累次来信，襟怀甚恬畅，字画甚光润，心意甚敬谨，可卜其神不外散，别无波折。余即决计不赴金陵矣。盖洋船虽快，往返亦须八九日也。少荃决不能来，显而易见。程学启之能来，亦姑听之。余已有函商之少荃，此后不加咨牍可耳。元年九月少荃不派程援金陵，余至今不能无介介也。朱南桂可当神策门一路，至慰至慰。逸亭能否至金陵，且待渠到日再酌。顺问近好。

国藩手草

325．致沅弟正月十三日

探报李世贤已至绩溪，此间因雪各军不能成行。

沅弟左右：

初八日接弟两缄：一则戈什哈赍回，一则由驲递到，内有霞仙奏稿两本，具悉一切。

连日大雪弥漫，平地几至四尺。弟军临前敌，士卒困苦异常，而弟素有畏寒之象，深以为念。探报侍逆上犯，已至绩溪。余调毛军赴徽，沈中丞调江、席赴婺，日内俱不能成行，不知贼行迟速果何如也。

金眉生与篪轩信言里下河之米实不过二两五六钱一石，此间拟即发银二万购办弟营之米。继芳可让而不可佩，弟论允当之至。霞仙所处之境，其艰难似倍于皖。吴奏疏委曲鬯达，则近日好手也。余有复李良臣信一件，抄寄弟阅。即问近好。

国藩手草　呵冻

326．致澄弟正月十四日

不欲多寄银物至家，恐家中骄奢。

澄弟左右：

正月四日接弟十二月二十日排递之函，初七日接弟二十日函，由谢绍武等带来者。些微寄件，何足云谢。

吾不欲多寄银物至家，总恐老辈失之奢，后辈失之骄。未有钱多而子弟不骄者也。吾兄弟欲为先人留遗泽，为后人惜余福，除却勤俭二字，〈别无做法〉 [1] 。弟与沅弟皆能勤而不能俭，余微俭而不甚俭，子侄看大眼吃大口，后来恐难挽回。弟须时时留心。

大雪五日，平地四尺，此间军士极苦。沅弟初二日以后尚无信来。安庆合家平安，足慰远念。顺问近好。

国藩手草

[1] 　据光绪己卯传忠书局刻本补。

327．致沅弟正月十七日

用人极难。金眉生自买米外不复录用。

沅弟左右：

十四日接初九日来信，十六、十七连接十一日两缄，具悉一切。

此间近事，侍逆之党于初六日陷绩溪，唐桂生于初八日出队小胜。初九日唐与王开琳之军均获胜仗，收复绩溪。惟歙之南乡贼数尚多，初十进剿，不知得手否。贼马闻已到千余，侍逆大股又将续至。毛军赴休宁，今日始从安庆南渡。江、席赴婺源亦为雪阻，均落后着，实为焦灼。能否不令侍、辅、堵等深入江楚变成流寇，则全仗国家之福也。

金眉生十四日到此，已交银二万，令买米解弟营。篪轩履宁藩之任，凡眉生有善策无不采纳，凡弟处有函商无不遵允。晋鹤既调皖抚，自不能干预淮北盐务。惟用人极难，听言亦殊不易，全赖见多识广，熟思审处，方寸中有一定之权衡。如眉生之见憎于中外，断非无因而致。筠仙甫欲调之赴粤，小宋即函告广东京官，以致广人之在籍在京者物议沸腾。今若多采其言，率用其人，则弹章严旨立时交至，无益于我，反损于渠。余拟自买米外，不复录用。许小琴老而自用，亦未便付以北鹾重任，且待忠鹤皋相见、李军全撤之后，再议淮北章程。

闻弟宅所延之师甚善讲解，可慰之至。问及后辈兄弟极为和睦，科一、三、四行坐不离，共被而寝，亦是家庭兴旺之象。余所虑者：弟体气素弱，能常康强无疾，至金陵蒇事之日不起伤风小恙；其次侍、辅、堵等酋不上江西，不变流贼；其次洪、李城贼猛扑官军，弟部能稳战稳守。三者俱全，如天之福。雪、厚、南、竹吴等皆以弟新营太多为虑，余苦无良将调以助弟，极歉仄也。复问近好。

国藩手草

328．致沅弟正月二十三日

以谦虚相诫。

沅弟左右：

接十七、二十日来函，具悉一切。

城事果有可望，大慰大慰。此皆圣朝之福，绝非吾辈为臣子者所能为力。不特余之并未身临前敌者不敢涉一毫矜张之念，即弟备尝艰苦，亦须知谋事在人，成事在天，劳绩在臣，福祚在国之义。刻刻存一有天下而不与之意，存一盛名难副成功难居之意。蕴蓄于方寸者既深，则侥幸克城之日，自有一段谦光见于面而盎于背。至要至要。

云仙信阅过。余昨有复云信，后附密片一纸，抄寄弟阅。云原信缴还。唐升漕督之说，此间并无所闻。侍党之在歙、绩境者，业已击退。其至遂安境者，王开琳已往追剿。又有席在婺源，韩在玉山，当无它虑。十一月信折首尾各拟数句者抄阅。忠鹤皋昨日到此，南叟月杪可归矣。顺问近好。

国藩手草

329．致澄弟正月二十四日

为李续宜家筹画奠仪三万余金。

澄弟左右：

日内未接弟信，想五宅平安。此间合家俱吉，沅弟在金陵亦甚顺遂。克城之事，十牙即竟有影子。侍逆之党上窜江皖，徽军已屡获胜仗，驱贼回窜。惟另股窜遂安者，未知浙军能否得手。大约杭州、金陵春间皆可望捷音。只求败贼不至江西，则大局日稳矣。

李家两昆仲先后徂谢，以名贤而兼高位，一旦长逝，其家冷落之状可想而知。余为筹画各处奠仪并公项共得三万余金。本日复李克轩信寄阅。又刘坦衢帅家祭幛一件，奠仪一百，亦于今日专人送去。

新正人客甚多，不似往年军营光景。余虽力求节俭，总不免失之奢靡，日日以俭字告戒妻子，现略知遵守，亦望吾弟常告内外周知也。顺问近好。

国藩手草

330．致沅弟正月二十六日

富贵功名为浮荣，惟胸次浩大是真正受用。

沅弟左右：

二十五日接十八日来信，二十六日接二十二夜来信。天保城以无意得之，大慰大慰。此与十一年安庆北门外两小垒相似，若再得宝塔梁子，则火候到矣。

弟近来气象极好，胸襟必能自养其淡定之天，而后发于外者有一段和平虚明之味。如去岁初奉不必专折奏事之谕，毫无怫郁之怀，近两月信于请饷请药毫无激迫之辞，此次于莘田、芝圃外家渣滓悉化，皆由胸襟广大之效验，可喜可敬。如金陵果克，于广大中再加一段谦退工夫，则萧然无与，人神同钦矣。富贵功名皆人世浮荣，惟胸次浩大是真正受用。余近年专在此处下功夫，愿与我弟交勉之。

闻家中内外大小及姊妹亲族无一不和睦整齐，皆弟连年筹画之功。愿弟出以广大之胸，再进以俭约之诫，则尽善矣。喜极答函，顺问近好。

国藩手草

331．致沅弟二月初二日

金陵将克之时，须加倍小心。

沅弟左右：

初一日接二十五申刻信，知金陵业经合围，只空后湖一段，大致不能以全股冲出，贻患它处，且喜且惧。喜者喜弟之苦心经营，渐有蒇事之望；惧者惧穷寇拼命决战，如黄河将合龙之际，恐大溜冲决走扫也。望弟加倍小心，竟此大功。

天保城山下修二新营〔垒〕 [1] ，湘后二营恐不足当此要路。其营官由水师出身，不知陆路事宜。周围九十余里，围数十万悍贼于其中，吾弟布置之劳，责任之重，思之不觉惴栗。

谕旨前令都兴阿南渡至句容一带助剿，本日改调都赴山西，派富将军南渡，饬余区画调度。余因富公无本领而有脾气，拟复奏不必南渡。徽州之贼虽退，已从浙境上窜玉山、广信，势将蹂躏江西腹地。金陵若克，请弟拨二万人回顾江西、湖南，即为遣散地步。顺问近好。

国藩手草

[1] 　依光绪己卯传忠书局刻本改。

332．致澄弟二月初四日

金陵业已合围。敌军遂安一股到江西玉山。

澄弟左右：

正月二十八日接弟十一日信，具悉一切。

此间近事，金陵业已合围，沅弟两信附寄弟阅。由浙上犯之贼，徽州一股虽经击退，遂安一股已窜至江西之玉山，恐不免直上抚、建，则吉安、袁州可虑，而湖南亦须办防堵矣。然金陵果克，沅军可分二三万人上援，江楚当不至于糜烂。

李家奠仪，去年已由东征局兑去二千金。又闻湖北二千、湖南一千早已送去。此外数百金者尚多，断无缺用之理。此间代收各款，夏秋再汇解可也。蕙妹病已全愈否？金二在此，日有长进。甲三病数日，颇重，今已大愈，但禁风耳。萧开二等尚未到。程慎轩若来大营，自当格外周旋。魏涟西、沈霭亭在此，吾与沅均未简慢，日内亦将归矣。余详日记中。顺问近好。

国藩手草

333．致沅弟二月初六夜

告马穀山抵省、李世忠遣勇等事。

沅弟左右：

初四日接弟二十九日之函，知已分银壹万与厚庵处，甚慰甚慰。合围以后该逆有何举动，此信未一提及，想竟无声无臭。洪秀全亦可谓能固其众者矣。

马穀山于初五日抵省，万篪轩于初九日坐轮船赴泰，初十、十一日必至弟营。唐初六日自临淮起行，乔初六日自泰州起行，均来安庆交印接印。李世忠已有复信，抄寄弟阅。闻渠遣散各勇，每人给盐二包或三包，带队者或三十包，则值钱百余千。不知其部下果能一一俯首，别无波折否？澄弟信寄去，阅毕仍寄还，其中事尚未办也。顺问近好。

国藩手草

厚庵信奉还。

正封缄间，接弟初三日信，知宜兴业已克复。宜兴系少荃派戈登与郭松林来打的。昨接少荃信，始知之。既克宜兴，必打溧阳、丹、句，贼势益孤矣。李世忠之信甚属恭顺已抄至僧处。惟余复李函，仅称皇上交余严查，而未言交邸帅会查。继芳已难免于醋，若再见李信，则醋劲更进，反生波折不抄去。饱谙世事，处处皆危机也。又行。

334．致沅弟二月十一日

金陵克后部曲不能解散。

沅弟左右：

初七日接正月二十六日来缄，初九日接二月初五夜一缄，具悉一切。

连日风雨严寒，气象愁暗，便似咸丰十年二月光景，深为疑悚。不知弟体气何如？各营近状何如？城贼出外猛扑否？上游窜江西之贼，虽经席、韩迭获胜仗，闻有一小股由铅山之湖坊内窜，恐遂将窜扰抚、建，殊为焦虑。

篪轩于初九日上轮船，拟在河下等候二日，以待鹤侪之至。南坡叟初二日辞行，而至今未开，则为风所阻也。

金陵果克，弟之部曲断不能全数遣散。一则江西是管辖之境，湖南是桑梓之邦，必派劲旅防御保全。二则四五万人同时遣撤，必无许多银钱。而坐轿者愿息，抬轿者不肯，其中又有许多人情物理层次曲折。勇退是吾兄弟一定之理，而退之中次序不可凌乱，痕迹不可太露。待兄弟相见，着着商定，再行办理。

近奉一寄谕，似宜稍密，抄寄弟阅。吴道代理宁藩。吴有一咨，乔却未先禀也。顺问近好。

国藩手草

335．致澄弟二月十四日

探称洪秀全自誓城破则放火自焚。

澄弟左右：

二月十三日接弟正月二十五日衡州一函，其萧开二等所带腊肉亦于十二始到。弟所寄食物多而且好，谢谢。

正月下冻冰雪太久，恐非佳兆，而弟决谷米之必贱，何也？此间亦苦风雪严寒，气象黯惨，几与庚申春间苏杭大变时景象相似，余深以为忧。幸二日内已放晴矣。

沅军平安如故。自正月底合围，贼至今未出城猛扑。探称洪逆积柴绕屋，自誓城破则放火自焚。上窜江西之贼近日未闻的报，不知已至抚、建否？寓中大小平安。

纪泽之病已愈，但尚禁风。后辈体气远不如吾兄弟之强壮也。吾所以屡教家人崇俭习劳，盖艰苦则筋骨渐强，娇养则精力愈弱也。老弟以为然否？顺问近好。

国藩手草

336．致沅弟二月十五日

江西敌军已至金溪等处，并将攻抚、建。

沅弟左右：

初九及初十夜来信先后接到，具悉一切。

历讯各供，皆言米粮无多，三四月当有可望。宜、溧既克，余遂檄春霆进攻丹、句，以接郭、戈之气，亦少荃与弟函中意也。江西之贼，沈公咨言已至金溪各处，禀有言由铅山入闽者。总之，窥伺抚、建，以图上犯。抚州有守兵千余，建昌不满千人，殊深焦虑。然此时不能遽令鲍军援江。一则索性将金陵、常、湖了结再办流贼。一则春霆母故，请假允许，业已两次订限，此时不能再失信。将来上窜之贼能否不成大患，全仗国家之福祚矣。

泽儿病已愈，内人咳嗽已久，近又感冒。澄弟顷到一信寄阅。密寄一件抄阅。顺问近好。

国藩手草

337．致沅弟二月十七日

贺万寿折已代写。席砚香已至抚、建。

沅弟左右：

十六日接弟二月十三日信，具悉一切。

折差于十八日进京，弟贺万寿折业已代写一分，此外如彭、乔、鲍、万、马、何皆由余处代写。

乔中丞于十五日抵省，闻义渠亦将回省交印。篪轩未在金陵登岸，颇非意料所及。据称赶于十六吉辰接印，理或然与？窜江之贼枪炮甚少，避城池而不攻，避官兵而不战。席砚香赶至抚、建一带，当易得手。

何廉昉所陈厘务，多影响之谈。兹将余寄云吉、养素两信抄阅。周成民禀尚未到。顺问近好。

国藩手草

338．致沅弟二月二十三日

据闻常州克复，广德敌军退遁。并告各处粮情。

沅弟左右：

十九日接弟十六夜信，二十二日又接十九日信，具悉一切。

此间得洋船信，知常州于十二日克复，广德州之贼亦因无米全数退遁。看来苏皖两省可于端节前一律肃清。江西之贼，研香在金溪大捷，韩字祥字各军云集，计必逃入闽中。后股为徽浙各军所扼，不能续至，当无大碍。

弟营米粮，六安曾处万石已有着落，里下河金处万石，弟当自行谆催。少荃处新借二万石，渠力绰然有余，弟须屡函催之。将来四川万石亦尽弟营。其安庆新砻之米则分给各营，未知能度此四个荒月否？

乔中丞到此七日，明日可往临淮。义渠明日可回省垣。泽儿体弱，已照弟意，谕令服余之参茸丸茸，即弟送内人者也。顺问近好。

兄国藩手草

339．致澄弟二月二十四日

时时于俭字用功，牢记有减无增四字。

澄弟左右：

接弟信，知临三生子，兰姊可慰于九泉矣。兹付去银拾两为贺。五十侄女生子，亦寄十两为贺。请弟妥交。

此间近状平安。上海李军于十二日克复常州。金陵之贼外援已绝，计瓜熟蒂落之期当亦不远。惟米粮昂贵，且无处可买，颇以为虑。江西之贼自席军在金溪获胜，大局不致糜烂。然穷寇觅食纷窜，闽广两湖均属可虑，不可以其为残败之匪而忽之。如省城、衡州有与弟商及贼情者，宜互相诫慎也。

俭之一字，弟言时时用功，极慰极慰，然此事殊不易易。由既奢之后而返之于俭，若登天然。即如雇夫赴县，昔年仅轿夫二名，挑夫一名，今已增至十余名。欲挽回仅用七八名且不可得，况挽至三四名乎？随处留心，牢记有减无增四字，便极好耳。顺问近好。

国藩手草

340．致沅弟三月初一日

常州克复系讹传。乔鹤侪与唐义渠争饷。

沅弟左右：

二十六日得二十三夜来信，数日未复。雨大且多，不知弟处营墙倒坍若干？贼匪出城猛扑否？常州克复之说竟系讹传。比又有嘉兴于十八日攻克之信，不知确否。窜江之贼，席、韩等军于十八日大捷建昌后，未闻嗣音，似已南窜南丰、广昌。内而吉、赣，外而闽中，均属可虞。乔中丞因争闽饷一万与义渠大为龃龉。闻十年薛署江督时，批乔之禀有“行同市侩”一语，乔长禀申辩，请将原批收回。薛竟取回，另换一批。合之去年缴弟处之札，此次争唐饷而严札马方伯，无秀一之才学，而有其霸道路数，盖与紫三相近。

弟处米粮，除六安一万，上海二万外，又札万、忠各办一万，分济弟与鲍军。此皆分内之饷，弟尽可屡函催之。废铜铸钱，断非营盘所能办之事，费尽气力不能办到万串，不如其已。顺问近好。

国藩手草

341．致沅弟三月初四日

因江西厘金归本省用，拟办捐筹饷。

沅弟左右：

三月一日接二月二十日哨官带来之信、二十七日排递之信，具悉一切。

米粮一路，金、曾各一万石当为可恃，少荃之二万，万、忠之二万，不知可得一半否。弟观兄如此打算，果可过三、四、五、六荒月否？

里下河之捐，少荃与仲仙现并未停，吾兄弟若开办，亦不必会少荃衔入奏。吾因下游为捐所苦，百姓望我如婴儿之望慈母，本不欲再办捐输，已拟稿咨复弟处咨稿抄阅。顷闻幼丹中丞奏请江西厘金全归本省，或江皖各半。从此饷源大绌，竟不能不出于捐之一途，前稿暂不咨弟处矣。但办捐则须于泰、沪各设一局，请弟与南翁、篪轩商定规模，逐条开示，并拟定委员，设局之后再行入奏可也。顺问近好。

国藩手草

与春霆信一函，弟阅后加封递去，或专人飞送。

342．致澄弟三月初四日

廑系家中是否勤俭。

澄弟左右：

日内未得家信，想四宅小大平安。

此间近状平安。沅弟营中久无战事。惟春雨墙坍，常加修葺。春霆由东坝进攻句容、丹阳，尚无起程确耗。金陵之贼，亦无粮尽确耗。江西之贼已破南丰，吴子序带团守卡，力战殉难。沈中丞奏请以江西厘金归本省用，并无信来商及，以后饷项愈窘矣。杭州之贼目陈炳文闻有投诚之信，克复当在目前。天气阴雨作寒，景象似不甚佳。吾在兵间日久，实愿早灭此寇，俾斯民稍留孑遗。而睹此消息，竟未知何日息兵也。

纪泽兄弟及王甥、罗婿读书均属有恒。家中诸侄近日勤奋否？弟之勤为诸兄弟之最，俭字工夫，日来稍有长进否？诸侄不知俭约者，弟常常训责之否？至为廑系。即问近好。

国藩手草

343．致沅弟三月初七日

拟派员至里下河、上海办捐。

沅弟左右：

初四日接弟初一日信，具悉一切。

京察考语，此间至今未接军机处附片知会，亦未接到部文。甚矣！小军机无应酬馈赠，真一步不可行也元年京察系军机抄谕旨知会。

里下河之捐，拟于此间派一员赴泰，而仍以篪轩作主。兹有复篪轩信，弟阅后加封专人送去。沪局之捐，拟派张仙舫前往。张办捐最为精细娴熟，可以胜任。特大胜关查盐，一时未得替人耳。

杭州于二十四日克复，湖、常二郡计亦可速复。金陵最后乃复，此理之固然者，弟不必焦灼，总以保养精神细心照料为要。南云今日到此，体气尚疲。顺问近好。

国藩手草

丹畦之姊丈窦兰泉，日内将往弟营拜访。

344．致沅弟三月十二日

莫急求奏功。谕旨令亲往金陵督办，拟复奏仍由弟一手经营。

沅弟左右：

接初七夜一缄，欣悉句容克复，从此城贼冲出益无停足之地，当不至贻患他方，至以为慰。弟增十六小垒，开数处地道，自因急求奏功，多方谋之。闻杭城克复之信，想弟亦增焦灼，求效之心尤迫于星火。惟此等大事，实有天意与国运为之主，特非吾辈所能为力、所能自主者。虚心实力勤苦谨慎八字，尽其在我者而已。

春霆既克句容，宜亲驻句容，专打金陵破时冲出之贼。篪轩办捐之札，专人坐轮船送去。刘方伯札亦发。惟少荃近日与余兄弟音信极希，其名声亦少减。有自沪来者，言其署中藏珍珠灯、八宝床、翡翠菜碗之类，值数十万金，其弟季荃好货尤甚等语，亦非所宜。将来沪局劝捐，恐又得与余处龃龉。幼丹截分厘金之事，今日具疏争之，竟决裂矣。

奉初六日寄谕，恐金陵军心不一，欲余亲往督办，盖亦深知城大合围之难。余拟复奏仍由弟一手经营。惟常常怕弟患病，弟千万保养，竟此大功。顺问近好。

国藩手草

345．致沅弟三月十三日

米粮有恃。须预商金陵破后马队追击一切。

沅弟左右：

昨日复去一缄，今因轮舟之便，将泰州捐局、句容防守两牍送至弟处。外霆营一批、富冯各一咨，请弟专丁飞送。各处之米，确有可恃者，金处八千、六安万石、四川九千、东局万石、少荃万石，计端午前后均可解齐。其万、忠两司二万，计亦有捐项可指，均有把握，荒月尽可支持。惟六安续办之八千，有无莫卜耳。弟尽可放心治军，不必挂念饷事，不必焦急。争江西厘金之疏抄寄弟阅。金陵若破，弟有马队近千，春霆马队亦近千，当可追剿痛杀，望与春霆预行熟商一切。顺问近好。

国藩手草

346．致澄弟三月十四日

告天使致祭，丧家跪送礼仪。

澄弟左右：

初十日接周有元带来之缄，十四日接胡立名带来之缄，皆弟二十三、四日在县城所发者，具悉一切。

此间近事，杭州、余杭皆于二月二十四日克复。鲍春霆攻剿句容，于三月初七日克复。大致极为顺遂。惟金陵城贼坚守如常，并无粮尽确耗，又新插麦禾甚多，竟不知何日始能了此公案！江西之贼尚在南丰、新城，其气甚衰，逃者甚众，应不能为害他方，惟广东之贼坚悍，无散归之志，终当变成流贼，蔓延闽粤两湖，是可虑耳。

县中文庙费在万串以外，余当捐五百串，以为之倡，此外各营凑捐，当易成事。

季弟专祠，即卖南门之专祠亦无不可。谕祭文到日，遣官致祭。其遣来之官，即天使也。京师大员得邀谕祭者，系礼部堂官充天使。余曾充过数次。奠酒三杯，天使立而不跪。读文毕，天使三揖而退，孝子跪迎跪送。丧家以酒席陪敬天使，并赠送袍褂、朝珠、冠补等物。极多八色，少或六色、四色。此京中以尚书、侍郎充天使者之概也。外间充天使者，从前陶文毅家，系省城派道员前往。近来罗、李、王家，皆系派本县知县，其仪注如何，余不得知也。

荷亭之侄信渠至今未到。守之早已自皖起程，须绕至宜昌一看家眷，计三月必到湖南。邓寅皆兄总以到馆为妙，渠非愿受干脩之人，余亦向不肯荐干馆。天下不义之财，干馆亦其一也。顺问近好。

国藩手草

347．致沅弟 [1] 三月十七日

沅弟左右：

十三日接弟初十夜信，十四日接十三夜信，具悉一切。

弟见霭亭本家与紫三相同，与余之见恰合，而愤懑亦兄弟相□□□(原文此处为方框)。弟见余三月十二日一疏，必首肯矣。然余默察天地气机，如紫三与霭亭本家、秀一本家、辅卿本家及竺虔之老管家，皆接纳甚深，意气甚盛，其心中均大不以余为然，始而薄视，继□□□(原文此处为方框)，终且悍然不顾，□(原文此处为方框)虑此数人之党，未得志于时，外间相率以客气凌人为要诀。其气焰□(原文此处为方框)皆足以排挤鄙人。故十二日之疏，虽发愤以自鸣不平，而又虑激动此数人之客气，将生无穷之波澜也。自今以往，吾兄弟益当发奋自立，处处出以敬慎。

十三、十六日两次恭奉寄谕，饬余赴金陵督剿。余拟于十日内前往金陵，与弟会晤一次。一则略道时□□(原文此处为方框)客气用事，共抒心中磊块。一则恐弟忧灼焦燥，将以好言面为劝慰。一面复奏金陵□□(原文此处为方框)仍交弟一手经营，余但亲巡东坝、宁国、句、溧、丹阳等处，布置富部与冯、鲍诸军各驻要地，以防城破冲出之贼而已。

淮北盐务，现正拟改新章，且待万、忠会详到日再行核办。弟可便中一催箎轩速详。乔之□(原文此处为方框)政有应更改者，余断不劝箎因循不改，特箎之精神极弱，懒于见客，又瞻徇情面，绝无担当，遇怨谤利害切身处，断不能过硬，恐画狗 [2] 不成反致类狗。

下游弊政，自裁冗员顷已发一札令裁冗员、减浮费始，恐未与晋、鹤参商，而先已与富、吴及各委员水火矣。元年余令孙、刘革紫三之弊政，丝毫不能革，而紫三俯视孙、刘如贱隶，亦前鉴也。张仙舫办事极为精细，而在徽劝捐声名平常。余恐为少荃所轻，故未遽札。又恐冯、沈不能查营员之私也。余不一一。顺问近安。

兄国藩手草密件

[1] 　此件岳麓书社1985年版无，现据《曾国藩学刊》创刊号上刊载的照片补。原件藏军事科学院军事图书资料馆。

[2] 　此字疑为“虎”之误。

348．致沅弟三月十七夜

敌军欲取东坝援金陵，迅派春霆回顾东坝。

沅弟左右：

今日发一函，交饷船哨官王三锡带去。旋接信，徽军毛营失利，唐营亦有伤亡，郡城攻围甚急。又接左帅咨，贼欲取东坝、高淳以援金陵，不胜焦灼。贼若得东坝，则芜湖、金柱均属难保。兹特飞檄，望弟劝春霆速派劲旅回顾东坝。至要至要，即问近好。

兄国藩手草

外春霆咨一件，请弟专人送去。信一件，弟阅妥否？亦并送去。

349．致沅弟三月十八日

虑敌军进江西后，江省绅民交怨。

沅弟左右：

昨日寄去二信，言余将赴金陵，旋因徽州危急，上游无所禀承，决计不复出省，日内将复奏也。徽州十四日被贼围攻，保守无恙。十五早闻获一胜仗，自徽至祁之路尚梗。未接唐桂生信，仅得祁门张道信，大约徽、休可以幸保。惟贼之大股已由休南续犯江西，江省万不能支。江省民心本颂沈而谤我，今又因争厘金而意气参商之时，绅民怨我久用江西之厘而又不能拨一兵以援救。江西此贼又适由徽境放入，将来谤议之纷腾，正有不堪设想者。

寸心本十分郁悒，本日接澄弟信，惠妹病势沉重，尤为煎灼，已定于十九日派长龙送叶亭甥归湘。兹将澄弟寄余与弟二信附去查阅。弟担荷之重，古今少有，望宽怀释虑保重身体。只要老弟无病无忧，东坝不至疏失，则余亦畅然矣。顺问近好。

国藩手草

庞省三昨日到此，拟派至上海办捐，以其与少荃熟也。

350．致沅弟三月二十日酉刻

徽、休、祁三城恐难保，望稳慎行事。

沅弟左右：

今日接徽、祁信，唐、毛于十七日大败，桂生不知下落。徽、休、祁三城俱恐难保，而江西之患弥大，即湖南亦极可虑。余忧灼之怀，与十一年二月、元年九月相似。本不欲告弟知，但恐弟处稍涉大意，一味攻坚，只求克敌，不求稳慎，故特飞告弟知。望弟不必挖地道，不必攻坚，专在稳慎二字上用心。且待此番大风波过了，再讲金陵克城之法。春霆若不派劲旅往守东坝，则芜、金两防均极可危。兹再寄春霆一缄，请弟专丁飞送。

叶亭甥今日开船归去。米船到此者颇多，弟处不患无食，特银钱太少。弟宜专催上海四万以作小菜钱，其放赈之局，似以停止为是。顺问近好。

兄国藩手草

十五夜信收到，火药即日起解。

351．致沅弟三月二十二日

江西厘金，户部议准一半。

沅弟左右：

得十九日信并篪轩长信，具悉一切。篪轩不能任劳，不肯任怨，余深知之。渠既不能办，安得另有大委员气力过于方伯者？泰局之捐只好作罢论矣。余本日亲写少荃一信、刘郭一信，注重沪局捐事，抄稿寄弟一览。将来或较泰局略好，四、五两月之八万，弟即可专人走领。江西厘金，户部议准一半，余即日再疏争之。弟湿毒不甚以为苦否？余日内心绪忧灼，每得弟安信则为之一舒。兰泉之船如未到，弟可另派长龙送之。顺问台安。

国藩手草

赈局以速停为是，恐外间以弟军甚富也。

352．致澄弟三月二十四日

不要管闲事。近因敌军进江西及饷项支绌而焦灼。

澄弟左右：

三月十八日接弟排递之信，言惠妹病重，即于十九日船送叶亭回家。二十日接弟二月十七在玉班家所发之信，具悉一切。

此间近状，金陵沅军平稳如常。鲍军攻克句容后，余令分守东坝、句容两处。少荃进攻常州，即日可以得手。常州克，则金陵、湖州两处城亦难孤立。所虑者，群贼上犯，变成流寇耳。浙江之贼窜扰徽州，十三日毛军小挫，十四五六日均获小胜，十七日唐、毛二军大败。金逸亭新到屯溪，尚未开仗。目下徽州、休宁四面皆贼，而贼之头队已由婺源分窜江西矣。不特江西大遭蹂躏，即吾湘与闽粤亦极可虑。

冯树堂劝弟不必晋省。金石之言，望弟以后信而从之。不特不必到省管闲事，即衡州东征局务及盐局之务亦可不必与闻。贵价弟三字极不易当，动辄惹人谈论，生出谣言。此时家门极盛，处处皆行得通。一旦失势，炎凉之态处处使人难堪。故不如预为之地，不见不闻之为愈也。树堂赴粤之事，余当备咨并写亲笔信与之。在外多年，看来如树堂、岱云、霞、筠等友实为难得也。

余身体平安。惟因饷项支绌、群贼纷窜二事十分焦灼。内人咳嗽不止，大女儿体日瘦弱，余俱顺适。顺问近好。

兄国藩手草

353．致沅弟三月二十四日

婺源失守。鲍军务以东坝、句容为重。即日将赈局停止。

沅弟左右：

二十二日戈什哈归，接十七日信，二十三四日又接弟二十、二十一日两缄。具悉一切。

现在饷项有着者，只有广东报解二批共十万，批中声明另解弟处二万而已，此外茫无着落。贼之大股尽窜江西，婺源闻已于十八日失守，而贼方源源续往。鲍军务以东坝、句容为重，不必助攻金、丹。请弟先行函告，余即日亦有函檄嘱之也。

萧为则之六成饷万三千金，已解水营马倅处，以后余再谆托秀渭。弟军之营若有余，每月让七八百石与萧营分食，不必再发赈济。江西厘事，户部议准各半，而王少鹤抗疏代我争之，大约京中于此事亦纷纷辩论。弟处若有余力放赈，则何以对沈中丞及江西商民也？望弟即日将赈局停止。

城内放出之妇幼，迪庵前在九江一概不收，仍送进城内。一则城内饥饿者多可致内乱，二则恐贼之眷口从此得生也。望弟参酌。顺问近好。

国藩手草

澄弟二月一信附去。

354．致沅弟三月二十六日

望与鲍春霆再三细商，借其名望援救江西。

沅弟左右：

接二十二日午刻信，得悉金坛、丹阳次第克复，慰甚。鲍军上援江西，余已飞檄调之。但春霆于元年冬丁艰，力求回籍治丧，余许以打开宁国四面之贼即准回籍。二年二月，春霆求践前约，余展限打开东坝乃准回籍。东坝克后，春霆又求践前约。余展限五个月，以今年二月底为度。至三月初，春霆要请甚迫，余又展限以金陵克复为度。此次不待金陵克复而遽令援江，在我则失信太多，在霆则坚求还蜀，此意中之事，亦无可强派之事，望弟与之再三细商。但借渠之名望援救江西，以安江西官绅士民之心。只须宋镇、娄、冯等率之以往，不必春霆亲往督办。春霆行至安庆等处，余即具疏奏请准渠回籍治丧。一至九江，渠即可分手回蜀，听宋、娄等带队入江西援剿可也。爽约太多，人心不复见信，望弟与霆一一详说，言此番决无爽约之理。并请春霆速发告示咨文至江，言渠即日来援，以安人心。至要至要。

余昨日具疏告病，一则以用事太久，恐中外疑我兵权太重，利权太大，不能不缩手以释群疑。一则金陵幸克，兄弟皆当引退，即以此为张本也。顺问近好。

国藩手草

调春霆一咨附去，请专送。

355．致沅弟三月二十七夜

告有二十一万两银可立提，军队四五两月不致哗溃。

沅弟左右：

二十六日接弟二十三日信。二十七日傍夕兰泉归来，备述弟款接之厚、才力之大十倍竺虔旧仆，而言弟疾颇不轻，深为忧灼，闻系肝气之故。余日内甚郁郁，何况弟之劳苦百倍于我？此心无刻不提起，故火上炎，而血不养肝。此断非药所能为力，必须放心静养，不可怀忿呕气，不可提心吊胆，总以能睡觉安稳为主。兰泉言弟尚能睡。

今日接到寄谕，江西厘金之讼，仍是督抚各半。然官司虽输，而总理衙门奏拨五十万两专解金陵大营。未必尽靠得住，而其中有二十一万实系立刻可提者，弟军四五两月不至哗溃。六月以后，则淮北盐厘每月可得八万，故余转恼为喜。向使官司全赢，则目下江西糜烂，厘金大减，反受虚名而无实际。想弟亦以得此为喜也。兹将恭王咨文付阅。廷寄俟明后日咨去，即问近好。

国藩顿首

356．致沅弟三月三十日酉刻

湖北发、捻交集。

沅弟左右：

接二十六日信，具悉一切。

张仙舫禀食盐事并未与弟说及，殊为大谬，当严饬。此后凡事当先禀弟处。其人似尚胆小，或不至敢违吾与弟之训。

抚恤一局，万难裁撤，听弟斟酌。吾因安庆、池州饥民纷纷赴江南大营就食，吾恐此名一播，万难应付，故劝停也。

上海拨五十万至金陵之旨，二十八日续奉廷寄一道，重言以申明之。余笑告人曰，官司虽输，和得一注现钱。大约可实得二十四万。湖北发、捻交集，甚为震恐。天气阴寒，余深虑别有祸变。但求每月除米以外，凑得十余万金，俾弟军、鲍军不至决裂，竟此一篑之功。然后兄弟熟商引退之法，则大幸矣。顺问近好。

兄国藩手草

兰泉信附去。欧阳氏家传墨刻付去。

357．致沅弟四月初三日

兄弟惟有互劝互勖互恭维而已。

沅弟左右：

按二十七、八日两信，具悉一切。

地道既难中止，听弟加工再挖，余不复遥制。徽、休、祁、黟俱无恙，贼已由婺境横窜遂安、华埠，将仍走玉山、广信以犯抚、建，闻剃头者甚多，并不杀人放火，或有各自逃散之意亦未可知。弟军今年饷项之少为历年所无，余岂忍更有挑剔，况近来外侮纷至迭乘，余日夜战兢恐惧，若有大祸即临眉睫者。即兄弟同心御侮，尚恐众推墙倒，岂肯微生芥蒂？又岂肯因弟词气稍戆藏诸胸臆？又岂肯受他人千言万怄遂不容胞弟片语乎？老弟千万放心，千万保养。此时之兄弟，实患难风波之兄弟，惟有互劝互勖互恭维而已。

余日内所患者三端：一则恐弟过劳生病，弁勇因饷绌而散漫；二则恐霆营人心涣散，另生祸变，兹将霆营周委员寄鄂台一信抄阅；三则恐汉中大股东窜，庐普守、巢何绍彩守巢、和、滁俱不能守，西梁山亦无兵可以拨防。此三事中，弟有法可以补救一二否？即问近好。

358．致澄弟四月初四日

劝澄侯不可干预公事。

澄弟左右：

前月二十八日接弟十五日所发排单一信，痛悉蕙妹于十四日未刻去世。吾同产骨肉九人，至是仅存吾与弟暨沅弟三人矣，哀哉！自丁巳至今八载，亲属死丧九人合陈氏妾则十人。久处兵戈之中，畏闻哀戚之事。昆八外甥适于是日由金陵来皖，因催令登舟上行，而未将讣音告之，大约至湘潭等处始得闻知。

金陵围师稳固如常。霆军于二十一日攻克金坛，现调春霆统率全军救援江西，须俟李少荃派兵接防东坝、句容后，鲍军乃能上行，大约起程在两月以后。比又派周军门宽世、金逸亭两军救援江西，共八千人，当在十日内由安庆起行。湖北之贼已由枣阳等处下窜，将自皖境救援金陵。闻发、捻近三十万，实属应接不暇。江西之贼若至瑞、袁等处，则湖南处处须设防兵。如有调弟带兵出境防剿者，弟千万不可应允。即在本县办团，亦须另举贤员为首，弟不可挺身当先。吾与沅弟久苦兵间，现在群疑众谤，常有畏祸之心。弟切不宜轻易出头露面，省城则以足迹不到为是。树堂劝弟不可干预公事，吾已作函谢之，并劝其出山，或蜀或粤矣。

去年十一月十四日，余寄温弟妇银一百两、燕菜二匣作贺生礼，至今未接回信，不知果寄到否？祈示复。兹又寄去银壹百五十两作蕙妹赙仪，叶亭归时已带五十金去矣，请妥交。即问近好。

359．致沅弟四月初五日

务望不求奇功但求稳固。

沅弟左右：

初四日连接初一日巳刻及夜间二缄，知弟近日肝疾已愈，湿毒亦十去七八，大慰。

初一以后，贼果出城猛扑否？若非有绝大便宜，我军并不出濠，仅稳稳为自守计，应可无碍。元年七月二十二日出濠之战，吾至今尚觉心悸，盖吾胆气素薄故也。日内阴雨寒森，气象不佳，务望老弟不求奇功，但求稳着。至嘱至嘱。

吾虽亦有肝气，然善眠善食。兰泉诊我脉，言六脉平和，养生家所求之不得，断无疾恙云云。但每日懒于作事，不免积搁文件耳。弟可放心。

上海二十一万零，已专员去取。寄李、刘手函抄阅。淮北盐务，每年余可得课盐钱八十余万串，刊章寄阅。顺问近好。

中关水面接济，即日当悬重赏防之。

360．致沅弟四月初六日

不可因地道将成竭力猛攻而损精锐。

沅弟左右：

前寄弟信，言湖州业于三月初九日克复。系二十五日接准左季帅十一日之咨而云然，并于二十五日奏片中亦言之。顷接蒋芗泉三月二十五日之禀，则湖州并未克复，余不特于奏片中错报三处王可陞报丹阳克复，亦已入奏，常州有克复之说，且调度亦因之而谬。湖州、丹阳既皆未克，则鲍军未可轻动，而浙江群逆亦必由东坝、丹阳等处援救金陵。特此飞函商吾弟，细告彭、刘、萧、张诸将蓄养锐气，专为前打城贼后御援贼之用，断不可因地道将成，竭力猛攻，致多损锐，反不能力破援贼也。千嘱千嘱！好事多磨，自古而然。即东坝疏失，鲍军小挫，亦未始非意中或有之事，虽有其事，而弟军仍安如泰山，乃为铁汉。

自苏杭克复，人人皆望金陵之速克。吾独不期其速，而期其稳，故发信数十次，总戒弟之欲速。盖深知洪逆非诸贼可比，金陵非他城可比也。此等处吾兄弟须有定识定力，望老弟巍然不动，井然不紊。将克未克之际，必有一番大风波。吾弟若破地道，且待大风波经过之后再行动手，实不为晚。吾所虑者，一恐弟求速效而焦灼生病，一恐各营猛攻地道，多损精锐而无以御援贼耳。弟其体我此意，稳慎图之。至于弟军银米，九月以前必可敷衍。顺问近好。

361．致沅弟四月初七日

当以旷怀、小心二者相慰勉。

沅弟左右：

昨日寄去一缄，言湖州尚未克复，鲍军未可轻动，想已接到。顷接澄弟家信，黄鼎甫侄婿于三月十七去世，实深骇悲。温弟妇忧郁如此，何以为生！吾兄弟近日所闻见多不适意之事，惟当以旷怀、小心二者交相慰勉。纪泽病又五日，今痊愈矣。顺问近好。

362．致沅弟四月初九日

事局艰难，虑日内必有大变。

沅弟左右：

昨日书一片寄兰泉封内，想已得达。今日天雨如注，气象阴森，寒似深秋，实增焦灼，想老弟亦同此愁闷。然事至今日，惟有小心安命、埋头任事二语兄弟互相勖勉，舍此更无立脚之处。据窦兰泉云，大丹将成，众魔环伺，必思所以败之。雪琴上赴九江过此，则云金陵贼粮尚足，夏秋难望克复。二说虽微不同，总之事局艰难，吾兄弟适当其任。湖州、广德未克，日内必有大变。

弟所挖地道，如于四月告成，不宜于四月装药轰发。吾观天时人事，似非于月内遽获大捷者。危心苦口，弟其亮之。弟派沈鹤鸣赴沪提银二十六万两零，而余已先拨九万与霆军，弟心不免郁郁。余实因周纲堂之信，恐生他变，故待霆军独厚，亦望吾弟亮之。李世忠之三十万串尚无来文，余昨日复一信，抄稿寄阅。应道、沈丞劝捐，即日加札。顺问近好。

363．致沅弟四月十一日

淮北章程已核定刻好。上海拨饷十五万。

沅弟左右：

十一日得弟初八日信并寄篪、眉两信，又催余复篪之信。兹将复篪信寄弟一阅，请封口递去。淮北章程早经核定刻好，但思将五百改为六百文。上海拨饷业经起解，规平十五万，想已到弟营矣。顺问近好。

篪、眉二信付还。

364．致沅弟四月十三日

毋恼毋怒以养肝疾。

沅弟左右：

十三日接弟初十日书，具悉一切。

其时适闻初六常州克复、初八丹阳克复之信，正深欣慰，而弟信中有云肝病已深，痼疾已成，逢人辄怒，遇事辄忧等语，读之不胜焦虑。今年以来，苏浙克城甚多，独金陵迟迟尚无把握，又饷项奇绌，不如意之事机、不入耳之言语纷至迭乘。余尚愠郁成疾，况弟之劳苦过甚百倍阿兄，心血久亏数倍于阿兄乎？余自春来，常恐弟发肝病，而弟信每含糊言之，此四句乃露实情。此病非药饵所能为力，必须将万事看空，毋恼毋怒，乃可渐渐减轻。蝮蛇螫手，则壮士断其手，所以全生也。吾兄弟欲全其生，亦当视恼怒如蝮蛇，去之不可不勇。至嘱至嘱。

余年来愧对老弟之事，惟拨去程学启一名将，有损于阿弟。然有损于家，有益于国，弟不必过郁，兄亦不必过悔。顷见少荃为程学启请恤一疏，立言公允，兹特寄弟一阅，请弟抄后寄还。李世忠事，十二日奏结，兹咨弟处。渠见此奏，或可将三十万串迅速解来，并请弟抄折再咨李处余已咨矣，恐其到缓。又饷绌情形一片抄阅，即为将来兄弟引退之张本。余病假于四月二十五日满期，余意二十五再请续假。幕友皆劝销假，弟意以为何如？淮北票盐、课厘两项，每岁共得八十万串，拟概供弟一军。此亦巨款，而弟尚嫌其无几，且愧对万、忠，盖亦眼大口大之过。余于咸丰四、五、六、七、八、九等年从无一年收过八十万者，再筹此等巨款，万不可得矣。顺问近好。

365．致澄弟四月十四日

以恪守星冈公之绳墨为要。

澄弟左右：

四月初七日接弟三月十九信，知黄鼎甫侄婿于十七日申刻去世，不胜悲愕。七十侄女青年无子，何堪当此大故！温弟妇忧患余生，何以遣此悲怀？天之厄人，每有理所不可测者。而老弟二十年以来，凡亲属疾病死丧之事，皆弟一人历其危险，尝其劳苦，精力竭矣，忧虑饱矣。弟所尽职于骨肉之际，其劬劳盖百倍于阿兄，且愧且怜。昆八于三月二十八过安庆，金二于二十八过汉口，计四月二十七均可赶到。蕙妹于十四去世，乃延至二十日始大殓，未免太迟。凡地师及选择方术之言，其近情理者信之，其不近情理者决不必信。七日始大殓，此不近情理之言也。吾祖星冈公于僧道巫医及堪舆星命之言皆不甚信，故凡不近情理之言不敢向之开口。以后吾家兄弟子侄，总以恪守星冈公之绳墨为要。

常州于初六日克复，丹阳于初八日克复，江苏全省只剩金陵一城未克耳。沅弟忧灼殊甚，肝疾颇深，余常常以信解之。内人及纪泽之病皆已全愈，尽可放心。朱光孚之诰封二轴付回，请查收。李北冈一信请妥交。年来过于忧劳辛苦，务望善自保养。至嘱至嘱。即问近好。

再，欧阳节孝家传刻成，兹寄去两分查收。家中人来，请弟寄苏梗之子少许、饼粑少许、饼药少许，以便在此造酒。

366．致沅弟四月十六日

以保全身体，莫生肝病为要。

沅弟左右：

得弟十三日信，具悉一切。常、丹之克，此间已先得报矣。各城皆得，仅余金陵。城之坚而大，贼之悍而多，实非他处可比。弟切勿焦灼致疾，听其自然而已。如奉旨饬少荃中丞前来会攻金陵，弟亦不必多心，但求了毕兹役。独克固佳，会克亦妙。功不必自己出，名不必自己成，总以保全身体，莫生肝病为要。善于保养，则能忠能孝，而兼能悌矣。

泽儿近日全愈，望勿记念。昨得沈中丞信，寄去一阅。上海头批十五万已到否？春霆之九万已另咨商少荃矣。顺问近好。

367．致沅弟四月十八日

拨款济鲍春霆军。

沅弟左右：

十七日接弟十四日信并抄鲍信，具悉一切。弟湿毒已愈，又添脚气之疾，总因忧劳过久之故。然天相劳臣，当不至于大碍。观弟昔年无数月不病，此次两年未尝一日不写字、一刻不办事，则知尽忠王事者，自有神明佑助，理不爽也。

少荃派兵来接东坝、句容之防，余已咨明弟处。春霆马步万六千人，师行二千余里，九万途费本不可少。兹拟先交五万，请弟于轮船经费或大通解饷项内拨五万济之，余四万设法续解。弟需大批饷，除沪上十五万外，实无可指之款。子药则今日起解三万矣。湖南解药三万，计已赶到。徽州于十二三日连获胜仗，系剿江阴洋舍及常州破垒上窜之股。江西之贼，散者极多，见官军辄避不交锋，断无大碍。左帅拨十二营，与克庵、钤峰之兵俱到江矣。湖北德安府有失守之信。兵多而无劲旅，帅贵而好粉饰，亦可虑也。顺问近好。

368．致沅弟四月二十日

总须守定“畏天知命”，以此养身却病持盈保泰。

沅弟左右：

十九日接弟十六日信，具悉上海解到十三万六千，合之前批之银三万钱二万串，共得银十八万有奇。春霆分去五万，合之大通之二万，又由江外粮台再解二万，即足九万之数。加以篪轩所办之米四千石，霆营尽可起程援江矣。弟收沪银十三万零，今日再由江外粮台解去六万，合之各卡厘金，计亦可勉强过节。此节之不决裂，实天幸也。深信器重，施之于富或容有之，施之于冯则甚不确。富欲派六千人助剿金陵，亦有信到此间，拟复信令其调回北岸，守六合而保里下河，预防湖北股匪。十二日之片，亦已发其端矣。事事落人后着，不必追悔，不必怨人，此等处总须守定畏天知命四字。

金陵之克，亦本朝之大勋，千古之大名，全凭天意主张，岂尽关乎人力？天于大名，吝之惜之，千磨百折，艰难拂乱而后予之。老氏所谓“不敢为天下先”者，即不敢居第一等大名之意。弟前岁初进金陵，余屡信多危悚儆戒之辞，亦深知大名之不可强求。今少荃二年以来屡立奇功，肃清全苏，吾兄弟名望虽减，尚不致身败名裂，便是家门之福。老师虽久而朝廷无贬辞，大局无他变，即是吾兄弟之幸。只可畏天知命，不可怨天尤人。所以养身却病在此，所以持盈保泰亦在此。千嘱千嘱，无煎迫而致疾也。顺问近好。

369．致沅弟四月二十一日

分两批派人解饷银共八万。

沅弟左右：

昨日昨夜连去二缄，本日王三锡长龙解去银六万两，兹又派曾恒德坐轮船解去银二万查收。节前不知能再解一批否。途次报解者尚有四万耳，如到即全解弟处。顺问近好。

370．致澄弟四月二十四日

总以不干预公事为第一义。

澄弟左右：

二十三日接弟四月初十日由衡州发信，可谓神速之至。其初一之信并茶叶、青布等件尚未到营。弟料理蕙妹丧事，又须照料黄家侄婿之丧，兹又赴衡州经营米捐之事，可谓劳苦已极。然捐务公事，余意弟总以绝不答一言为妙。凡官运极盛之时，子弟经手公事格外顺手，一倡百和，然闲言即由此起，怨谤即由此兴。吾兄弟当于极盛之时预作衰时设想，当盛时百事平顺之际预为衰时百事拂逆地步。弟此后若到长沙、衡州、湘乡等处，总以不干预公事为第一义。此阿兄阅历极深之言，望弟记之。

此间近状平安。常州、丹阳克复，只剩金陵一孤城，余则江苏全省一律肃清。鲍超马步万六千人即日上援江西，将由九江先赴瑞、临，以便兼顾湖北之崇、通、兴、冶，湖南之巴、平、浏、醴。内人咳嗽大愈，纪泽亦已复元。惟沅弟肝病颇深心血太亏，若金陵月内即克，病可不医而全愈耳。家中书有《历代帝王年表》，齐召南所编，约四本。末一本明纪，系阮福所编。请告朱金权查出付来。黄金堂下手之竹务须大删，每二尺宽乃可留一根。柞树尤宜多芟，否则愈密愈不长也。余俟续具。顺问近好。

371．致沅弟四月二十四日

望安闲泰定围攻金陵。

沅弟左右：

二十夜接弟四月十七夜信，当复一缄。二十一日派曾恒德赴弟处看视，又复一缄。近三日未接弟信，深为廑系。克复常州之寄谕已到，无饬少荃会剿金陵之文。少荃亦于十一日奏明回苏，攻围老巢之重任，始终弟一人肩之。务望安闲泰定，竟此全功，不可躁急忧郁，或致疾痛。昨日接少荃公文，又解九万金，专指鲍营。余已飞咨止之，令其专解弟营，并咨弟与春霆及札竹庄、少山等处。弟得此项，如贫儿暴富，可过好节矣。入江之贼于十六日扑抚州府，尚未过文昌桥，郡城当无可虑。

写至此，接弟二十一日信，欣悉弟病已愈，所言销假事亦有理。澄弟信寄阅，问之送信者，云七十侄女尚平安也。顺问近好。

372．致沅弟四月二十八日

不复续假。

沅弟左右：

二十四五日接二十一日两信，二十六日接二十三夜来信，具悉一切。余已于二十七日具片销假矣。弟信既恳至，雪琴又由湖口特来此间一行，遂不复续假，亦恐人疑我此举专为沈中丞也。片稿先抄弟阅。

抚州于十八早解围，外间言围攻极猛，不知实尚隔一大河，炮船排列，断难飞渡也。富公数千人预备助剿金陵，谕旨令其以江北为重，富来函亦谓即将调回扬防。大约除少荃亲来外，别无一支来弟处帮忙者。事权之一，可喜；担荷之重，亦可惧。究竟尹光六须借稿荐否？中关之接济已断否？望示及。

弟病在水不能生木，余亦夙有此疾，非药物所能为力。每日无论如何忙迫，总须略有抽闲之时，或静坐，或渴睡，或散步，火不动，则水得所养矣。弟若续接沪饷九万，可分二三万运湘中官盐否？顺问近好。

373．致沅弟五月初一日申刻

江西省城人心惊惶纷纷搬徙。

沅弟左右：

自二十六夜接弟二十三夜一信，近日未接续报，殊深疑虑，不知弟之病恙何如？

此间日内无他信息，惟闻江西省城人心惊惶，纷纷搬徙。雪琴已带船晋省，借助声威。抚州解围后，贼于二十日攻扑建郡，亦不得逞。谕旨派厚庵督办江西、皖南军务，大约系左帅奏请，亦因余屡奏责重事烦，分此仔肩也。官帅参严把持兵柄，奉旨以道员降补。吴昌寿补授鄂抚，唐义渠暂署，即日咨达弟处。

日内又凑得银四万，听弟处信息。若弟续得沪饷九万，需银不甚迫切，则余拟以此四万作运湘盐本。昨已解四万作盐本矣。即问近好。

374．致澄弟五月初三日

江西敌军攻抚州、建昌。

澄弟左右：

前次发信后，旋接弟四月初一夜之信并茶叶十篓，又二篓系寄金陵沅弟者，具悉一切。

此间近状平安。金陵之贼，援虽绝而粮实未断，沅弟焦灼之至而无如之何。幸身体平安。余派盛四去看，归云面色甚好也。江西之贼攻扑抚、建，两府俱得保全。鲍军于二十六、七等日自东坝起程，初六日自芜湖拔行，五月必可到江。又奉旨派杨厚庵督办江西、皖南军务，应可渐有起色。惟湖北之贼蹂躏过久，二十一日副都统舒保阵亡，系一马队名将，殊有关系。严中丞以道员降补，义渠暂署鄂抚，不知能平此风波否。

安徽麦收甚丰，惟天气太寒，五月初尚着棉衣二件，不知湖南亦如此否？余详日记中。顺问近好。

375．致沅弟五月初五日

近日三求及拟将鲍、周、金三军交杨厚庵带入江西。

沅弟左右：

初二日得弟四月二十八日信，为之大慰。日来身体何如？初三日解去火药四万斤，合之二十一日之三万，足敷支用否？上海九万已到否？吾日夜祷祈者数端：一求弟体平安，金陵一军不因饷绌而生他变；二求湖北发、捻不坏江淮全局，俾吾兄弟得以先后弛此重负；三求江西之贼不致速犯湘鄂，糜烂桑梓之邦。

左季帅奏简厚庵督办江西、皖南军务，吾拟将鲍、周、金三军交厚庵带之入江，从瑞、临一带下手，一则保赣水以西，一则救鄂之西湘之东。鲍军马步万六千人，本系厚庵旧部。周、金六千七百人，亦有马队在内，二人向隶迪部，本有事厚如事迪之谊，当可指挥如意也。湖北舒都统保于二十一日阵亡，失一名将，殊有关系。杏南表弟之诰轴，拟付至京中，另行换办。雪琴亦因错太多，寄京重换矣。顺问节禧。

376．致沅弟五月初六日

肝脾之病非良医所能为功，全仗以心治之。

沅弟左右：

昨寄一缄，旋接初二日来信，具悉弟腹泄小愈。腹泄及不食油荤均不足介意，惟肝脾二家全仗老弟以心治之，非阿兄所能助谋，亦非良医所能为功，弟之天君即神医也。

江西宜黄、崇仁失守，省城吃紧，实出意外。兹有催杨军门之咨，请弟转递。余排递弟处信三日可到，而排递杨、彭信总须八九日，州县之以亲疏为势利，可恶如此。昌岐来此，必厚待之如初。前澄弟寄弟信与茶叶，久未专送，顷又接澄付弟信，兹一并排递，而另派亲兵送茶叶去。火药即日再解二万，以资应用。

金陵贼情，常、丹克复与未克时有异乎？无异乎？顺问近好。

377．致沅弟五月初十日

心肝两家之病，究以自养自医为主。

沅弟左右：

初九日接弟初六日书，具悉一切。厚庵亦于是夜到皖，坚辞督办一席。渠之赴江西与否，余不能代为主持。至于具折，则必须渠亲自陈奏，余断不能代辞。厚帅现拟在此办折，拜疏后仍回金陵水营。春霆、昌岐闻亦日内可到。春霆回籍之事，却不能不代为奏恳也。弟病近日少愈否？肝病余所深知，腹疼则不知何症。屡观朗山脉按，以扶脾为主，不求速效，余深以为然。然心肝两家之病，究以自养自医为主，非药物所能为力。今日偶过裱画店，见弟所写对联，光彩焕发，精力似甚完足。若能认真调养，不过焦灼，必可渐渐复元。

五月分之火药三万斤，拟于日内起解，银亦可解三万。江西之贼，初四日尚未至樟树。省城援兵已到，当安稳矣。复问近好。

378．致沅弟五月十二日

欲奏请少荃前来金陵会剿。

沅弟左右：

日内深以弟病为虑，十一日接初七日交袁差官带来之信并与泽、鸿两儿信，字有精光，兼有静气，词语亦不迫促，卜病体之必将全愈，为之大慰。惟金陵持久不下，以吾弟平日之性情，恐肝气之病，愈积愈深。吾与昌岐久谈，知少荃于吾兄弟处实有相亲相卫之意，吾意欲奏请少荃亲带开花炮队、洋枪队前来金陵会剿。接弟此次复信不过十八、九可到，余即一面出奏，一面函咨少荃，请其迅速西来。如苏军齐到成功，则弟受其劳，而少荃享其名。则既可以同膺懋赏，又可以暗培厚福。盖独享大名为折福之道，则与人分名即受福之道矣。如苏军虽到，而城贼仍坚持不下如故，则谤可稍分，而责亦稍轻。余昨日已咨少荃派炸炮至金陵会剿。细思弟之肝病，不宜再郁两月，而饷项亦断难支至三四月，故决计奏请少荃前来。苏军近亦仅支五成之饷，并非十分充足，可无贫富相耀之患，想弟能亮我苦衷也。

厚庵新授陕甘总督，可谓非常特恩，仍督办江西、皖南军务，断不可辞矣。金陵水师防务，余请昌岐与弟会办。雪琴仍回裕溪等处，当不至疏失。多公仙逝，劳苦可悯。即问近好。

379．致澄弟五月十四日

鲍春霆全军已至青阳，本月必至瑞州。

澄弟左右：

初五日接弟四月十九之信，初八日接四月十六日来信，十二日又接排单递到一信，具悉一切。震四微有转机，大幸大幸。不知近日又更好否？

此间近状，杨军门放陕甘总督，仍督办江西、皖南军务。鲍春霆于十一日至安庆，其全军已至青阳，二十以内可至九江，本月必至瑞州。瑞州、临江两府相隔仅九十里，由江西窜两湖，必由瑞、临经过。杨、鲍二人由瑞、临下手，所以援江西，即所以保两湖也。由江西犯湖南，约有三路：北由瑞、临犯平江、浏、醴，中由吉安犯茶陵，南由南赣犯郴、桂。现在三路俱有布置，吾乡应可安居。湖北之贼几犯汉口，幸为水所隔，不日必来皖北。金陵之贼坚抗如故。谕旨问少荃能亲赴金陵会剿否，余拟即日奏请饬派少荃亲来会剿。速克则共乐其功，缓克则稍分其谤。沅弟外症虽好，而肝病已深，断不宜再久郁郁矣。

弟比余小十岁，何以白头遂已一半之多？以后总宜节劳，至嘱至嘱。余发仅白数茎，惟精神日衰，牙齿松疼。看来吾兄弟寿年均难及上三代，惟当加意保养。弟于诸昆中劳苦独甚，尤宜静养耳。顺问近好。

380．致沅弟五月十四日

银米火药均难支，虑有变局发生，决计请少荃来金陵。

沅弟左右：

十二日得弟初九日书，十四日又得十一日书，具悉一切。

四万斤火药仅敷个半地洞之用，则十余洞约须三十万斤。此间二十余日之内已解去十二万斤，安庆所存不满万斤矣。江西无丝毫解来，奈何！湖北兵勇缺饷极多，而穆图善又自陕带多部万余人回鄂，看来银、米、火药三者，余与官、沈三处断无能支之理。不过三四个月内，必有兵哗变贼之事。变局虽不可料，要亦不能安然无事，念此忧灼之至。昨专函与弟商请少荃亲带炸炮来金陵会剿。本日接奉寄谕，亦令少荃亲剿金陵，而弟信又言广贼尚发米一斤四两，可知时候未至云云。余遂决计请少荃来金陵，同心办贼。今日先咨弟处，明日即咨少荃，并专案复奏也。今日陈虎臣自苏归来，具述少荃于吾兄弟休戚相关患难相顾，与昌岐之言相同，且炸炮轰倒之城，实可骑马而登，胜于地洞十倍。少荃亦有信来，愿派季泉带炸炮来助。吾意季泉来，不如少荃亲来，盖深知老弟之心，不畏少荃占弟之名，而颇畏季泉之勇不受约束也。弟接奉寄谕及兄此信，亦望作一信邀少荃前来会办。此事余踌躇已久，细思吾考妣今若尚在，吾以此疑敬询吾亲，必曰：“速请李中丞来会剿，无令尔沅弟久郁郁也。”因是决矣。顺问近好。

少荃信寄阅，澄弟信查收。

381．致沅弟五月十五日

送请李少荃来金陵咨函，请沅弟自决。

沅弟左右：

昨日寄信一件、咨文一件，拟请李少荃来金陵会剿，想可先到。今日写复少荃信一件并咨一件，兹专船送至弟处，弟细心斟酌。如以为然，即由弟觅便递至苏州抚署。如弟不以为然，则咨与信皆交来弁带回，余另写复信可也。余千思万想，皆为恐弟肝病日深起见。不请少荃来会剿，则恐贼城相持太久，饷绌太甚，弟以郁而病深。请少荃来会剿，则二年之劳苦在弟，一旦之声名在人，又恐弟以激而病深。故展转踌躇，百思不决。此次将咨与函送弟处自决。弟之声名，即余之声名也；弟之性命，即余之性命也。二者比较，究以保重身体为大，弟自问身体足以久磨久炼，则余自放心矣。

至昨所奉初八日寄谕，余当会弟衔复奏，待弟两次复信到乃具疏耳。顺问近好。

382．致沅弟五月十六日

不必占天下之第一美名。

沅弟左右：

十二日接弟劝纪鸿乡试之信，字秀劲而有静气，知弟病体大愈。因复一缄，商请少荃来金陵会剿。十四日因接初八寄谕，又去一咨一缄，商少荃会剿之事，十五日又将余与少荃之一咨一缄专戈什哈送至弟处转递，想均到矣。夜来又细思，少荃会剿金陵，好处甚多，其不好处不过分占美名而已。后之论者曰：润克鄂省，迪克九江，沅克安庆，少荃克苏州，季高克杭州，金陵一城沅与泉各克其半而已。此亦非甚坏之名也。何必全克而后为美名哉？人又何必占天下之第一美名哉？如弟必不求助于人，迁延日久，肝愈燥，脾愈弱，必成内伤，兄弟二人皆将后悔，不如及今决计，不着痕迹。望弟将余与少泉一咨一函递去，弟亦自加一缄。待弟复信到日，余即会弟衔复奏。

少泉将到之时，余亦必赶到金陵会剿，一看热闹也。顺问近好。

383．致沅弟五月十七日

请少泉来援事，心中反复无定。命纪泽前来省视。

沅弟左右：

三日未接弟信，不知弟身体何如？接吾十二暨十四五六日各信，不更加焦灼增疾否？余闻昌岐言弟精神完足、小恙无碍而放心，闻曾恒德、刘高山言弟病势不轻而悬念，见弟信劝科一乡试，字迹奇润而喜慰，见弟信言贼米日发一斤四两而忧灼。春霆过此，其于吾弟感激钦佩，迥异寻常。厚庵于弟亦契合无间言。故余十五日与少泉之一咨一信，惟愿弟之速送，又惟恐弟之径送，反复无定，为弟所笑，亦必为弟所亮也。

今日命纪泽赴金陵省视老弟。余于六月初间亦必往，兄弟鬯叙。届时少荃若到，余即在彼，不遽回皖。如少荃不到，余即坐轮船速归。总之，弟以保身为主。无论少荃与余会剿与否，于弟威名微减，而弟之才德品望毫无损也。顺问近好。

384．致沅弟五月十八日

同意少荃来金陵，乃豁达恢宏识量过人之举。

沅弟左右：

十七日接十四夜信，内有戈登一缄，十八早接十四日交送茶叶亲兵之信，具悉一切。

请少荃来金陵会攻，弟亦有此意，且彼此皆是十四夜发信。三木匠开口，十一木匠开口，此正吾弟豁达恢宏、识量过人处。想吾十五日与少泉之一咨一函，弟已专人送苏矣。吾即日当加缄催之，并俟弟复信到日，会弟后缄复奏。少泉到后，如能迅速克城，早破一日，弟早息一日之肩，固属万幸。若不能遽克，仍须吾弟坚嘱各营严断接济，一毫不肯放松。弟肝病已深，余所稔知。然凡事须退一步想，假如九洑洲、东坝及丹、句、金、溧至今未克，弟虽再围一半年，毫无指望，亦无如何。假如此时会剿者系平日积不相能之人，亦无如何。今少泉来，实与吾弟水乳交融，而大功实不甚远，此心岂不绰绰？望加意保养为要。顺问近好。

385．致沅弟五月十九日

远近极口赞叹弟办事极有条理。

沅弟左右：

十八日接弟十五夜书并少泉信稿，具悉一切。少泉意在助吾兄弟成功，而又不敢直言，其意可敬。弟复信盼他早来，甚是甚是。戈登今日来此鬯谈，亦甚服弟之营垒坚固、号令严肃，但言少好炮。吾观近日认真办事者，外间尚有公论。如弟元年初进金陵，远近啧有烦言，至二年浮言尽息，三年而众论翕服，从未闻有谤议入吾耳者。盖实见弟办事极有条理，军民之最近者心悦诚服，则远处之浮言亦无由而起。若亲者如杨如鲍，疏者如窦如戈，则尤极口赞叹。不知弟耳中别闻毁言否？如有所闻，亦望置之度外，照常治事到底不懈。

少荃之开花炮若不效，仍恃曾铁桶贼中呼弟之名以严断接济破之耳。弟复余十四五日之信，计二十、二十一可到，到即会衔复奏，催少泉西来也。顺问近好。

386．致沅弟五月二十二日

顷接催少荃来金陵寄谕，拟于今日复奏。

沅弟左右：

前于十四五六七八九等日连发六信，商少荃来金陵会剿之事，尚未接到回信。而接吾弟前信，业已函请少荃速来会剿，兄弟不谋而同。顷于二十一日又接十六日寄谕，催少荃来金陵会剿，余拟于今日复奏。奏中但述接奉初八日第一次寄谕，兹将折稿抄寄弟阅，不知合弟意否？其十六日谕旨，明日咨达弟处可也。

三日内酷热异常，弟身体如常否？肝疾稍愈否？能耐此暑气否？吾十五日有信与厚庵，留彭楚汉会攻金陵。顷彭来安庆，吾令姑留以待厚庵之复信。湖北贼尚未入皖境并闻。顺问近好。

387．致沅弟五月二十三日

粤饷至今未到。郁怒最易伤人。

沅弟左右：

昨日余宗发归，寄一信，想可先到。接胡莲舫咨，广东解银四万八千零至金陵大营，不知到否？自贼窜江西，余即寄信与云仙，恐江右道梗，请将粤饷全由海道径达上海，以解金陵。云仙之复信早已接到，而饷则至今未到，粤厘日见日减，良可深虑。云仙深不以吴公昌寿为然。而吴公在粤在京，物望极美，不日即将履鄂抚之任，未知果贤于旧令尹否？兹将云仙前来密缄抄达弟览。

弟之内疾外症果愈几分？凡郁怒最伤人。余有错处，弟尽可一一直说。人之忌我者，惟愿弟做错事，惟愿弟之不恭。人之忌弟者，惟愿兄做错事，惟愿兄之不友。弟看破此等物情，则知世路之艰险，而心愈抑畏，气反愈平和矣。顺问近好。

388．致澄弟五月二十三日

仍以请少泉速来为是。

澄弟左右：

五月十二日接弟四月二十八马递一信，十七日接弟四月二十六之信，具悉一切。

此间近状如常。余因沅弟有病，令纪泽十八日往一省视。二十二日戈什哈自金陵归，言沅弟病已全愈，十八亲至厚庵处道喜，来往八十里，并无倦容云云。惟金陵日久不下，沅之焦灼迥异寻常。皇上寄谕两次，令少泉中丞来金陵会剿。余于二十二日复奏，请少泉于六月初前来，兹将折稿抄寄弟阅。少泉果来，余恐沅弟因少泉之功大且速，相形见绌，激成肝病。少若不果来，吾恐金陵日久不克，沅亦郁成肝病；且恐饷绌援到，另生他变。踌躇再四，仍以请少泉速来为是。一人独成其功，不如与人共享其名之善也。

近日米价大减，每石不过二两四钱，湖南米商无不亏本。大女儿日内气痛，其病甚不轻，盖亦久有肝郁耳。顺问近好。

389．致沅弟五月二十四日

鲍春霆蒙赏银五百两治丧。

沅弟左右：

今日接奉廷寄谕旨，春霆蒙赏银五百两治丧，而不准回籍，霆心尚可稍慰。渠对眉生述感弟关爱之意，以为此恩或可上邀。余作折时实无把握，今恰合渠之意，亦稍慰弟爱彼之情，特将谕旨录寄弟阅。

大女儿病殊不轻。盖肝郁是其本病，而气痛不食，则其标病。袁婿若至弟处，望嘱其速归。

湖北之贼已至黄州、蕲水，不日即至宿松、太湖矣。少泉若有兵至溧水、建平，腾出陞、钧两军上防皖北，乃可稍定人心。顺问近好。

390．致沅弟五月二十五日

养生以少恼怒为本。江西敌军将回救金陵。

沅弟左右：

二十五日辰刻接弟二十一夜信，知地道又被斗穿三洞，实堪愤闷。然与其轰开而被贼以火球堵住伤亡尤多，又不如被其掘穿，我之士气不大挫减也。弟须多方劝慰诸将无过忧郁。凡子弟生徒，平日懒惰，场文荒谬而不售者，则当督责之；至平日劳苦，场文极佳而不售者，则当奖慰之。弟所统诸将，皆劳苦佳文之生徒也。余中厅悬八本堂匾，跋云：养生以少恼怒为本，事亲以得欢心为本。弟久劳之躯，当极力求少恼怒。纪泽事叔如事父，当极力求得欢心也。

又闻江西之贼将由青阳、芜湖回救金陵。厚庵调湘后三营，撤金柱关之防，余极不放心。渠言当面商吾弟，果商及否？望弟加意慎重。陆防江西、湖州之援贼，水防江面之接济，只要此二事办得认真，金陵终有蒇事之日，无以地道无成、苏军将至稍涉大意也。千万千万！顺问近好。

391．致沅弟五月二十八日酉正

请调兵移防浦口。

沅弟左右：

接弟二十五日信，字迹仍尔秀整，辞气亦极和平，欣慰之至。余日来常以弟身体为虑，闻余宗发言及纪泽禀，略为放心。昨复杏南表弟信，言不可专恃苏军。今日接少泉咨到片稿，言尚须教练枪炮各队，且须攻破湖州再来金陵。是尚遥遥无期，吾兄弟仍以力求自强为主。闻金陵逆首欲用船逃窜浦口，上犯皖鄂。少泉已派人接防溧水，请弟飞调王可陞移防浦口。至要至要。又有人言弟营中有偷运米粮接济城贼者刘世仲，汉阳举人。朱久翁转述其言。余虽知万无是事，然既有此等谣言，弟即须严加防范。浦口既扎陆军，江浦尚须另扎数营否？请查示。

明日解银七万至弟处，初愿所不及也。大女儿病略愈，或有转机。顺问近好。

392．致沅弟六月初一日未刻

陈玉成部数将领请投降。奖纪泽“博文约礼”，语太重大。欣慰家庭妯娌子侄和睦异常。

沅弟左右：

初一日午刻接二十七日一函，知二十六日苦攻无益，弟又以皖北空虚之故，心急如焚。我弟忧劳如此，何可再因上游之事，添出一番焦灼！上游之事，千妥万妥。僧邸即日可至三河尖，陈国瑞已至正阳关，其力足制此贼。而狗党数酋坚请投诚，已派刘维桢前往收降。刘亦狗部大酋，十一年在德安降蒋之纯。狗党陈、马等有信，约刘往黄州说事者也。若非真有降意，岂有徘徊黄、麻月余不下皖境之理？江西侍、康各股亦纷纷逃散，不出宜、崇城外一步。两岸之事，皆易收拾。弟积劳太久，用心太苦，不可再虑及外事。

弟以“博文约礼”奖泽儿，语太重大，然此儿纯是弟奖借而日进。记咸丰七年冬，胡帅寄余信，极赞三庵一琴之贤，时温弟在坐，告余曰：“沅弟实胜迪、希、厚、雪。”余比尚不深信。近见弟之围攻百数十里而毫无罅隙，欠饷数百万而毫无怨言，乃信温弟之誉有所试。然则弟之誉泽儿者，或亦有所试乎？余于家庭有一欣慰之端：闻妯娌及子侄辈和睦异常，科一、三、四有姜被同眠之风，甲三、五等亦爱敬兼至。此足卜家道之兴。然亦全赖老弟分家时布置妥善，乃克臻此。大女儿病已大愈，殊出望外。余俟江西案办妥乃赴金陵，弟千万莫过忧灼。至祷至嘱。即问近好。

文辅卿今日到。

393．致沅弟六月初四日

速调王可陞渡扎浦口，毋轻撤高淳之兵。

沅弟左右：

初二、初三日连接二十九、三十日两缄，知又攻破地保伪城，吾弟焦灼情怀或为少纾。贼周城而呼援贼已到安徽云云，正是情急无聊者之所为。苏军如到溧水，弟速调王可陞渡扎浦口，则城内众心绝望，必益大慌。此虽闲着，万万不可少也。李文合三营业已调之替守高淳，何能再调守无为州？鄂贼徘徊黄州，不似遽下窜者。万一下窜，吴竹庄三营先到无为，周厚斋七营亦将继到，上游北岸之事，弟尽可放心，慎毋轻撤高淳之兵也。

弟二十五六日俱骑行百余里，欣慰之至，下次军情片中当奏及之。沪饷以陈米万石应付，实出人情之外。即日当奏请沪苏卡局各厘捐督抚各占一半，或抚三成占二，督三成占一，交户部核议。出奏时将稿寄阅。顺问近好。

外澄弟信一件。

394．致澄弟六月初四日

有福不可享尽，有势不可使尽。

澄弟左右：

六月四日接五月二十二日信，初一日接十一日信，具悉一切。震四果尔早世，四妹适朱家，万缘皆空。吾骨肉中今年何多变也！老弟终日奔驰劳苦，身体吃得住否？深为系念。

此间近状平安。大女儿病六七日，今已全愈。沅弟病亦愈矣，闻二十五六日每日又骑行百余里。余命泽儿往看沅病，初二归来云“尽可放心”，但六月尚盖棉被三床，体亦弱矣。弟能从此少管公事，甚慰甚慰。余蒙先人余荫忝居高位，与诸弟及子侄谆谆慎守者但有二语，曰“有福不可享尽，有势不可使尽”而已。福不多享，故总以俭字为主，少用仆婢，少花银钱，自然惜福矣；势不多使，则少管闲事，少断是非，无感者亦无怕者，自然悠久矣。余详日记中，顺问近好。

外李北冈一信，阅毕专人送去。

395．致沅弟六月初五日酉刻

王可陞军似可移扎浦口。

沅弟左右：

初五日接初二日来信，具悉一切。

金陵围攻之密，陆路不能窜出一人。余亦熟闻来者之言，且深信弟部下将卒平日用命之素，不致更有他虑。惟各路犹有可虑，恐湖北之贼下踞浦口，洪、李等酋用小划偷渡，如张潮爵故事耳。且城中巨酋所以能坚各小酋之心者，徒恃浦口有救兵将至，为一条生路。浦口扎营，则群贼绝望，或有内变之事。苏军如接防溧水，陞军似可移扎浦口，请弟再酌。余札王可陞之札，已封寄弟处矣。铨军则决不调之东下，恰好沈中丞有咨留之，因准留江，并咨明弟处。

今日见弟咨沪解陈米万石之事，辞气和婉之至。然奏沪饷或分半，或分三之一，余意已决，弟觉有甚大碍否？请速复。顺问近好。

396．致沅弟六月初九日

赴金陵之期暂缓。

沅弟左右：

初八日接弟初四夜信，具悉一切。

王绍羲、陈万胜阵亡，实深悯惜。地道一二处既穿，则它处亦断难奏效，不必时时急焦也。王可陞既不必调至浦口，则当调至无为州听调。上游英、霍、宿、太虽日日告急，然从二月至今，已告急四个月矣，亦闻惯而不惊也。余赴金陵之期，从弟之意暂缓起行，以少泉将到之日为定。弟以倔强之性，值久劳久郁之后，一见亲人，涕泣一场，大闹一场，皆意中所有之事。然为涕为闹，皆可以发抒积郁，皆可以暗调肝疾。余到在少泉之前四五日方为妥善，望弟届时先寄一信为要。寄谕虽催金陵迅速成功，然无甚苛责之辞，不过寻常因物付物之言，弟不可看得太深。较之昔催向、和之辞松活多矣，亦并无甚倾摘者。弟少见多怪，难禁风浪耳。顺问近好。

乾嘉中督抚秘诀另写。

397．致沅弟六月初十日辰刻

少泉似不欲来攻金陵。

沅弟左右：

初十辰刻接弟初六夜信，具悉一切。

少泉信阅过，其片稿则已抄寄余处矣。观少泉屡次奏咨信函，似始终不欲来攻金陵。若深知弟军之千辛万苦，不欲分此垂成之功者。诚能如此存心，则过人远矣。

纪泽儿已于初二日到皖。余从弟之意，秋初再赴金陵。老年畏热异常，阿弟深知而体恤，兄即依弟之议，实受其福矣。英山、宿、太日内警信迭至。余调王可陞守无为，再急则调陈自明池州之二千人守庐江。惟调守桐、舒之铨军为江西官绅所留，拟改调钧军上援皖北，亦难遽到也。春震〔霆〕于六月四日抵南昌，江西人心大定，想不至别有风波耳。顺问近好。

398．致沅弟六月十一日

以后彼此互相劝诫，存其倔强而去其忿激。

沅弟左右：

初十日接初七日申正信，于余初四日言及苏沪厘饷一事劝譬详明，深识名论，可慰可敬。弟近年于阿兄忿激之时，辄以嘉言劝阻；即弟自发忿激之际，亦常有发有收。以此卜弟之德器不可限量，后福当亦不可限量。大抵任天下之大事以气，气之郁积于中者厚，故倔强之极，不能不流为忿激。以后吾兄弟动气之时，彼此互相劝诫，存其倔强，而去其忿激，斯可耳。十二日之疏决不提及，弟于初九日秘诀一信亦决不可从。初十日接奉寄谕，词旨温润，无催迫之意，兹抄阅。将来咨文不另抄也。顺问近好。

399．致沅弟六月十三日

湖北敌军已入麻城、商城一带，似无意于皖。

沅弟左右：

十三日接弟初十日信，具悉一切。沪饷不特不宜奏，而且不宜缄，深佩弟之深识。初九日秘诀之说，弟亦必不以为然矣。

湖北之贼已入英山境内，距县城二十余里，而又回窜北去，已入鄂之麻城、豫之商城，似无意于皖者，不但不能遽至浦口，亦且不至宿、太、桐、舒，弟可放心。王可陞调无为，大约无事可办。申夫调桐城，不知高淳有接防之兵否？请弟就近与申夫通一信。如长兴虽克，而苏军仍无人可接高淳之防，恐广德贼窜东坝，则钧营暂且不动可也。

昨日接家信，科四之文、科六之字均有可观，兹付去一览。弟勤劳报国，其后必大。炮子近日解去。顺问近好。

400．致澄弟六月十四日

纪鸿回湘乡试日期未决。

澄弟左右：

连接五月二十一二日信，具悉一切。科四之文，一种清气浮溢纸上，科六之字秀润绝伦，两侄今年长进如此之大，可喜可慰。

此间近状平安。沅弟病已大愈，日来骑马周历各营，辛勤不辍，意气亦极平和。余偶有忿怒之事，沅反作书来劝。无论金陵克复之迟速，但求沅弟病痊而气平，则万事皆顺矣。科一本定于六月二十二日起程回湘乡试，因近日天气太热，而鸿儿作文太慢，迟疑未决。湖南正主考放庞宝生侍郎，盖皇上重视湖南如江浙大省矣。

鲍春霆于初四日抵江西，厚庵计亦赶到。周厚斋为江西官绅所留，未回皖北。湖北之贼至今未入皖境，未免太迟。余身体平安，惟怕热异常。合室大小均吉。嵩龄十二日到此，袁榆生尚在下游未归。顺问近好。

401．致沅弟六月十六日午初

男儿自立，须有倔强之气，以懦弱无刚四字为大耻。

沅弟左右：

接弟十二夜信，知连日辛苦异常，猛攻数日，并未收队，深为惦念。弟向来督攻，好往来于炮子如雨之中，此次想无二致也。少泉前奏至湖州一看，仍回苏州。此次十六启行，不知径来金陵乎？抑先至湖州乎？难禁风浪四字璧还，甚好甚慰。古来豪杰皆以此四字为大忌。吾家祖父教人，亦以懦弱无刚四字为大耻。故男儿自立，必须有倔强之气。惟数万人困于坚城之下，最易暗销锐气。弟能养数万人之刚气而久不销损，此是过人之处，更宜从此加功。

子弹日内装就，明日开行，不知果赶得上否？余启行之期，仍候弟一确信也。顺问近好。

402．致沅弟六月十八日

接信后再启程来金陵。

沅弟左右：

十七日接弟十四夜信，知连日苦攻，虽辛劳迥异寻常，而消息颇佳。十五六七等日大暑酷热，不知猛攻者稍歇手否？弟身体能耐此否？极为系念。兄居大屋凉栅之下，日内已不能耐矣。少泉派万余人来助，观其札，诸将似一切由弟作主，或不至稍有参差。余究应何时起程，俟接弟信再定。现因鄂贼在麻、罗，不敢轻动。又因诸将正在十分吃紧之际，恐闻余将到而神或外驰，心不专壹，不敢拍肩，而问家大人几时放也。

昨托幼泉至上海买大参，如其专人送到，弟可收用，已交银矣。顺问近好。

403．致沅弟六月十九日辰正

得咨文，知十六日午刻克金陵。

沅弟左右：

十八夜子正接弟十六日申刻咨文，知午刻克复金陵。弟功在社稷，岂仅一家之光哉！虽有志者事竟成，然弟苦矣，将士苦矣。未得弟详信，不知弟平安否？将士伤亡不甚多否？进城巷战不甚久否？洪、李二酋未逃出否？俟得详函发详折后，再赴金陵与弟相会也。顺问近好，并贺并谢。

404．致沅弟六月二十日辰刻

未接详报，系念之至。

沅弟左右：

自十八夜三更接弟克复金陵之咨，十九日未得弟信。想因进城巷战，搜诛余匪，遣散降人，千头万绪，皆须弟一手经理，十六七八等日弟之劳苦想更甚于肉薄环攻之日。十九夜有自泰州来者，据云十八日戌刻坐轮舟过金陵，见城内火光二十余处，但知城已克，而不知如何情形。兄尤系念之至，恐巷战三日未休也。兄俟接弟详报后，乃能赴金陵与弟会晤。酌带赏号，大约不过三万，不知三日内别有进款否大通或可添凑。

澄弟信寄阅，其与兄信语皆相同，不复寄。顺问近好。

405．致沅弟六月二十一日巳正

知金陵内城未破而大势已定。

沅弟左右：

连日发信，不得飞至金陵与弟鬯谈。二十日接弟十七早信并咨文折稿，知洪酋之内城未破，而克复之大势已定，弟身体平安，至为欢慰。不知十七八日内城已攻破否？洪、李未幸逃否？南风极大，下水极易，上水甚难，吾得弟详细情形咨出奏后，想到金陵亦速耳。

厚庵于十三日到江西，尚无信来。纪鸿定于二十日回湘乡试，墨卷工夫极浅，聊副弟期望殷殷之意耳。顺问近好。

406．致沅弟六月二十一日

得详咨后再上奏。

沅弟左右：

二十一日未刻接弟十八日午刻信，具悉一切。惟内城究竟已破与否，信中并未说明。如内城未破，则弟之详咨虽到，兄尚不能奏也。详细情形之奏，必须将此层说明，皇上乃可明降谕旨。明日接弟详咨，如有此一层，兄即先奏而后赴金陵，如无此一层，兄即先赴金陵而后奏。

其从倒口冲出之骑马贼一股，奏折只好作活动语气，或云伪幼主、忠王在城内，或云幼、忠皆在天王府，死于乱军之中，应俟确切查明，续行奏报云云。生擒贼供未必可信。弟劳苦太久，切勿过于焦虑。至嘱至嘱。顺问近好。

此信写二分，一排递，一专送。

407．谕纪泽六月二十六日酉刻

二十五日抵金陵。亲讯李秀成一次，拟即在此杀之。

字谕纪泽儿：

二十四日申正之禀，二十六申刻接到。余于二十五日巳刻抵金陵陆营，文案各船亦于二十六日申刻赶到。沅叔湿毒未愈，而精神甚好。伪忠王曾亲讯一次，拟即在此杀之。由安庆咨行各处之折，在皖时未办咨札稿，兹寄去一稿。若已先发，即与此稿不符，亦无碍也。刻折稿寄家可一二十分，或百分亦可。沅叔要二百分，宜先尽沅叔处，此外各处不宜多散。此次令王洪陞坐轮船于二十七日回皖，以后送包封者仍坐舢板归去。包封每日止送一次，不可再多。尔一切以勤俭二字为主。至嘱。

涤生手示

顷见安庆付来之咨行稿甚妥，此间稿不用矣。

408．谕纪泽六月二十九夜

洪秀全尸已挖出亲验，李秀成亲供亦将取毕。

字谕纪泽儿：

二十九日接尔二十七日申刻禀。余以是日巡览各营，夜宿萧信卿处，距沅叔大营三十里，故接包封稍晚也。天气虽热，然此间屡得大雨，早晚尚凉，比之沅叔与诸将终年在矮屋破棚之中，战争于烈日骤雨之下，苦乐相去远矣。尔等勿以为念。余拟将城内城外周览一过，七月中旬即可返棹回皖。洪秀全之逆尸昨已挖出亲验，李秀成之亲供亦将取毕。沅叔湿毒尚未愈也。

涤生手示

督科一请示禀批数字附还。

409．谕纪泽七月初一日酉初

看孝陵卫、天保城地道等处。

字谕纪泽儿：

七月初一日接六月二十八禀并廷寄及恭王信件包封，各件均已收到。余今日看孝陵卫、天保城地道缺口及伪天王府等处，午正回沅叔营次，一切平安。惟李少山作士物故，失一善人。沅叔伤感殊甚耳。柯小泉病状何如？便中禀及。此嘱。

涤生手示

410．致澄弟七月初四日

拟在金陵犒宴三日。

澄弟左右：

到金陵后曾寄一信，不知到否？连日周览城内城外各处，见沅弟布置之详密，用心之劳苦，将士之用命，皆为近日所未见。伪忠王讯供未毕，拟即在此正法，不必解京，用陈玉成、石达开之例。余拟在金陵犒宴三日，七月中旬仍回安庆，中秋后再来办善后事也。沅弟热毒十愈其六，精神业已复元，营中疾疫又作，新营较多，老营尚属平安。余虽极畏热，而日内应酬一切，亦不甚以为苦，弟可放心。余详日记中。顺问近好。

411．谕纪泽七月初四日

悼小泉逝世。凡涉外事，请子密作缄相告。

字谕纪泽儿：

连接二十九日、初一、初二日三次四禀，具悉一切。

小泉竟尔不起，深用悼惨，尔往吊□(原文此处为方框)，余再致联幛、赙仪也。各处咨文尽可不粘保单。兹将排单寄去十余分。如咨文尚未发，排可也，不排亦可也。各省发咨太迟，今亦不复论矣。

安庆并无长龙解饷，此间已派长龙数号回皖。外间司道及各署有应商之事，余曾嘱其就子密一商。以后凡涉外事，请子密作一缄寄我可也。

裱地图，面背皆用白纸，但用黄绫镶边而已。和州图稍展，令宽四旁略有可折为妥。此嘱。

涤生手示

今日逢四送信之期，余寄四叔信一缄，日记一本，尔阅后专人送去。

412．谕纪泽七月初七日

李秀成亲供五万余字已抄送军机处。

字谕纪泽儿：

日内北风甚劲，未接包封及尔禀信，余亦未发信也。

伪忠王自写亲供，多至五万余字。两日内看该酋亲供，如校对房本误书，殊费目力。顷始具奏洪、李二酋处治之法。李酋已于初六正法，供词亦钞送军机处矣。

沅叔拟于十一二等日演戏请客，余亦于十五前后起程回皖。日内因天热事多，尚未将江西一案出奏，计非五日不能核定此稿。老年畏热，亦畏案牍之繁难。余将来到金陵，即在英王府寓居，顷已派人修理矣。此谕。

涤生手示

413．谕纪泽七月初八日

营中疾病尚多，李臣典初二日死去。

字谕纪泽儿：

初八早接尔初四日禀，具悉一切。营中疾病尚多，李臣典初二日死矣。榆生封房之事，沅叔以为无之，仅借住一所，将米起入仓中。日来北风甚大，向之包封日余辄到，此次三日余也。此谕。

涤生手示

414．谕纪泽七月初八日申正

蒙恩封一等侯，沅叔封一等伯。

字谕纪泽儿：

本日未刻接富将军咨到廷寄，余蒙恩封一等侯，沅叔蒙恩封一等伯。惟二十三日之折尚未批回，恩旨一道尚未接到。大约夹板仍发安庆，连日因风逆，故未到耳。兹将寄谕抄付安庆一看，恐战船较迟，故用排递。此嘱。

涤生手示

415．谕纪鸿七月初九日

告蒙朝廷封侯事，并诫力去傲惰二弊。

字谕纪鸿：

自尔起行后，南风甚多，此五日内却是东北风，不知尔已至岳州否？余以二十五日至金陵，沅叔病已痊愈。二十八日戮洪秀全之尸，初六日将伪忠王正法。初八日接富将军咨，余蒙恩封侯，沅叔封伯。余所发之折，批旨尚未接到，不知同事诸公得何懋赏，然得五等者甚少。余借人之力以窃上赏，寸心不安之至。

尔在外以谦谨二字为主，世家子弟，门第过盛，万目所属。临行时，教以三戒之首，末二条及力去傲惰二弊，当已牢记之矣。场前不可与州县来往，不可送条子，进身之始，务知自重，酷热尤须保养身体。此嘱。

416．谕纪泽七月初九日

查三藩之役、平准之役封几人。

字谕纪泽儿：

初九日接尔初六申刻之禀，知二十三日之折，批旨尚未到皖，颇不可解。岂已递至官相处耶？各处来信皆言须用贺表，余亦不可不办一分。尔请程伯旉为我撰一表，为沅叔撰一表。伯旉前后所作谢折太多，此次拟另送润笔费三十金，盖亦仅见之美事也。

得五等之封者似无多人。余借人之力而窃上赏，寸心深抱不安。从前三藩之役，封爵之人较多，求阙斋西间有《皇朝文献通考》一部，尔试查《封建考》中三藩之役共封几人？平准部封几人？平回部封几人？开单寄来。

伪幼主有逃至广德之说，不知确否。此谕。

涤生手示

417．谕纪泽七月初十日辰刻

接谕旨，封一等侯，沅甫封一等伯。

字谕纪泽儿：

今早接奉二十九日谕旨。余蒙恩封一等侯、太子太保、双眼花翎，沅叔蒙恩封一等伯、太子少保、双眼花翎，李臣典封子爵，萧孚泗男爵。其余黄马褂九人，世职十人，双眼花翎四人余兄弟及李、萧。恩旨本日包封抄回。兹先将初七之折寄回发刻，李秀成供明日付回也。

涤生手示

418．谕纪泽七月十三日巳刻

因畏热，应治之事多搁废。

字谕纪泽儿：

接尔十一二三等号禀，具悉一切。此间初十、十一二等日戏酒三日，沅叔料理周到，精力沛然，余则深以为苦。亢旱酷热，老人所畏，应治之事多搁废者。江西周石一案，奏稿久未核办，尤以为疚。自六月二十三日起，凡人证皆由余发及盘川，以示体恤。尔托子密告知两司可也。

鄂刻地图，尔可即送一分与莫偲老。《轮船行江说》，三日内准付回。另纸缮写，粘贴大图空处。万篪轩、忠鹤皋及泰州、扬州各官日内均来此一见。李少泉亦拟来一晤，闻余将以七月回皖，遂不来矣。此谕。

涤生手示

419．谕纪泽七月十四日

寄李秀成供数十分来此。

字谕纪泽儿：

十四日接尔十二申刻禀，具悉一切。初十至十二戏酒请客三日。十三日各统领请余兄弟，无戏。酷热如火，沅叔应酬无倦，余则惫矣。李秀成供如尚未刻成，可令书局工匠众手赶到，限三日刻成。分两次付五十本来此，以便分咨各处。余本日寄澄叔信，尔专人送湘。并寄恩旨二道，初七日疏一通。如已刻成，则多寄几分可也。

金陵十日内未得雨，亢热异常，盼泽极矣。余续告。

涤生手示

420．致澄弟七月十四日

告封爵事。

澄弟左右：

初三日在金陵寄信，想已接到。初十日接奉恩旨，余蒙封侯爵、太子太保，沅弟蒙封伯爵、太子少保，均赏双眼花翎。沅部李臣典子爵，萧孚泗男爵。殊恩异数，萃于一门。祖宗积累阴德，吾辈食此厚报，感激之余，弥增歉悚。沅弟五六月来辛苦迥异寻常，近日湿毒十愈其七，初十、十一、十二等日戏酒宴客，每日百余席，沅应酬周到，不以为苦。谚称“人逢喜事精神爽”，其信然欤！

余拟于七月下旬回皖，九月再来金陵，十一月举行江南乡试。沅弟拟九十月回籍。各营应撤二万人，遣资尚无着也。顺问近好。

421．谕纪泽七月十五日

积搁文牍甚多，江西一案尤为繁难。

字谕纪泽儿：

十五日接尔十三日禀，具悉一切。

此间亢热如故，今日微有风耳。余二日内当作各折片，殊以为苦。袁榆生之叔以今日去世，有家信一封，尔为速交金陵。若不得大雨，病未已也。余积搁文牍甚多，而江西一案尤为繁难。老年畏热，何能任此艰巨！行谋谢去矣。榆婿信并付阅。余续告。

涤生手示

422．谕纪泽七月十六夜

谢恩折二件今日拜发。《轮舟行江浅深说》缮后贴于图之空处。

字谕纪泽儿：

十六早接尔十四申刻禀，十六申刻又接尔十五申刻禀，具悉一切。

余昨日改谢恩折二件，今日拜发，派王廷贵、曾恒德赍京。富将军过江，定于十八日来此会晤。余起程应俟二十矣。

《轮舟行江浅深说》，即照此缮写，贴于图之空处。但须方、刘一对，图与说不至两歧为要。筱岑信及贺表俱待八月再商。鲍军初四大捷，江西事应松耳。余续告。

涤生手示

423．谕纪泽七月十八日

明日登舟回皖，在船清理积搁之事。

字谕纪泽儿：

二日未接尔禀，盖北风阻滞之故。此间十七日大风大雨，萧然便有秋气。

富将军今日来拜，鬯谈一切。余拟明日登舟，乘坐民船，不求其快，舟中须作周石狱事一折，非三四日不能了。沅叔处无一人独坐之位，无一刻清净之时，故未办也。其他积搁之事亦尚不少，皆须在船一为清理。到皖当在月杪矣。此嘱。

涤生手示

424．谕纪泽七月二十日

奉旨诸路将帅督抚均免造册造报销。

字谕纪泽儿：

十九日接尔十七日禀，知十一日之信至十七早始赶到安庆。哨官疲缓如此，不能不严惩也。余于十九日回拜富将军，即起程回皖，约行七十里乃至棉花堤。今日未刻发报后，长行顺风，行七十里泊宿，距采石不过十余里。

接奉谕旨，诸路将帅督抚均免造册造报销，真中兴之特恩也。顷又接尔十八日禀，抄录封爵单一册。我朝酬庸之典，以此次最隆，愧悚战兢，何以报称！尔曹当勉之矣。

涤生手示

425．谕纪泽七月二十二日午刻

在舟中改江西讼案折。

字谕纪泽儿：

二十二日卯刻接尔二十日禀，十九日禀昨日到矣。余二十日行七十里至烈山，二十一日行二十里至采石，今日未刻当可行百里至芜湖也。此行在舟行改江西讼案折，计须五日乃了，正不望其太速耳。余二十日看袁婿，病似疟疾，尚送迎大门，当不要紧。芜湖下二十里

涤生手示

426．谕纪泽 [1] 七月二十四日

字谕纪泽儿：

二十三日申刻接尔二十二日禀。余二十三自芜湖开船，仅行二十五里至鲁港之斜对岸。今日又无风，不能开行。舟中燥热，又不好治事，再过三日始能将江西讼案折稿办毕，未知本月能抵皖否耳。家信一件，封口派人送去。此属。

涤生手示

[1] 　此件岳麓书社1985年版无，现据富厚堂抄本补。原件有日、月，缺年份，据内容考订为同治三年。

427．谕纪鸿七月二十四日

门户太盛，深为祗惧，望以谦敬二字为主。

字谕纪鸿：

自尔还湘启行后，久未接尔来禀，殊不放心。今年天气奇热，尔在途次平安否？

余在金陵与沅叔相聚二十五日，二十日登舟还皖，体中尚适。余与沅叔蒙恩晋封侯伯，门户太盛，深为祗惧。尔在省以谦敬二字为主，事事请问意臣、芝生两姻叔，断不可送条子，致腾物议。十六日出闱，十七八拜客，十九日即可回家。九月初在家听榜信后，再起程来署可也。择交是第一要事，须择志趣远大者。此嘱。旧县舟次

428．致澄弟七月二十四日

鲍春霆克崇仁、东乡、金溪，听王率六万人投降。

澄弟左右：

前接排单信，知家中已得金陵克复之信，顷又接七月朔来缄，具悉一切。余以二十日自金陵起行，二十三日始行三百里至芜湖上之鲁港耳。将近八月，舟中尚燥热异常。回皖小住一月，九月初仍须赴金陵，换出沅弟请假回籍。顷二十日奏片已将沅弟旋归之意略露端倪，先抄寄阅。沅弟热毒虽未全愈，而精神甚好，当是寿征。余亦幸托平安，惟眼蒙甚，不能不改用加花眼镜。弟畏热异常，亦是老境，但不知眼光如何？

春霆在抚州之许湾大获胜仗，杀贼四万有奇。厥后崇仁、东乡、金溪次第克复，听王率六万人投诚，江西指日当可肃清。惟湖北之贼尚难速了耳。顺问近好。

429．谕纪泽七月二十五日

江西讼案折已脱稿。

字谕纪泽儿：

二十四日接尔二十三禀，余二十四日行六十里宿旧县。二十五日行一百里宿铜陵之上。风非不顺，其如船太笨何！江西讼案折已脱稿，大致多用少仲底本，不甚费心，然已惫矣。明日再行一日，如不能多走，二十七日当换小船耳。

涤生手示

430．谕纪泽七月二十六日申刻

广东厘金事，请人代作一折发报。

字谕纪泽儿：

昨今两日接尔二十四日二禀，二十五日一禀，具悉一切。

余今日巳刻过大通，夜或可宿池州。二十八日当发一报，广东厘金拟请于八月三十日停止，并请将粤厘每三十万加举人一名。尔求子密代作一折，以原案尽存子密处，或请莼卿作亦可。折不必长，二十七夜迎校舟中。若风稍顺，余二十八日亦到省矣。江西讼案一折亦二十八可发也。此嘱。

涤生手示

431．致沅弟七月二十九日

要紧守金陵、芜湖、金柱，出兵广德。

沅弟左右：

数日未寄信于弟，想弟悬系无已。余于二十二宿芜湖，二十六宿池州，二十八坐一小舟回省寓中，内外平安。二十五日接到初七日所发一折之批、一明谕、一寄谕，舟中匆匆，尚未咨弟。兹接弟二十六日信，已赶办咨文矣。

弟撤勇之事，余必一一速办，除催李世忠及办里下河之捐外，再札上海官绅办沪捐六十万，并加函托苏、常绅士，必有所获，弟可放心。昨得云仙信，已办六万径解弟营矣。弟之退志，兄应成全，兄之门面亦赖弟成全。第一要紧守金陵、芜湖、金柱三处，第二要分一支出剿广德，以塞众望。即令朱南桂与刘松山、易开俊三人进剿广德。而弟处派三支，分防宁郡、泾、旌，或亦一道，望弟早为酌定。倘兄之门面撑立不住，弟亦无颜久居山中矣。熊登武、张诗日、刘南云三人，弟万万不可放走。陈舫仙稍迟一步，明年再退可也。此外孰留孰散，听弟裁酌，总不使我遽倒门面为要。千万千万。

弟肝气不能平伏，深为可虑。究之弟何必郁郁？从古有大勋劳者，不过本身得一爵耳！弟则本身既挣一爵，又赠送阿兄一爵。弟之赠送此礼，人或忽而不察，弟或谦而不居，而余深知之。顷已详告妻子知之，将来必遍告家人宗族知之。吾弟于国事家事，可谓有志必成，有谋必就，何郁郁之有？千万自玉自重。顺问近好。

432．致沅弟八月初二日

望办好三事：守金陵、芜、金，发皖南北两支游兵，修贡院。

沅弟左右：

前日寄弟一缄，昨初一日将六日内所奉廷寄谕旨全录咨弟，并复奏裁勇及洪福瑱事一片，想已收到。弟肝气尚旺，遇有不称意之端必加恼怒，不知近日如何懊闷？实深廑系。天下之道，无感不应，无诎不伸。以吾心之且怜且敬，知外间亦必千里应之，亦必怜弟敬弟，万口同声。弟少耐数月以待之，而后知吾言之不谬也。吾所望于弟者三大端：一守金陵、芜、金，一〈发〉皖南北两支游兵，一修贡院赶十一月乡试。三者皆办到，则弟为我挣得十分体面，而弟回家亦心安梦恬矣。

南云、焕文来皖北，途费必须二万。芳圃至宁国，途费亦须万余。弟部各营，除遣资外，亦须有四五万为日用之需。日内须筹八万金解至弟处。目下尚止二万，请先交刘、朱为行粮，可否仍由弟酌之。上海、里下河两处劝捐日内赶办，函牍尚未发出。李世忠之咨今日发矣。前以四百金请李幼泉买参，昨在上海寄来之一两，不知去银若干。余留置弟木柜内，宜以石灰养之，无令沾潮湿之气。弟近不服补剂，余甚以为然，而独参蒸服却无损也。澄弟信寄去查收。顺问近好。

433．致澄弟八月初四日

家中应以勤俭为主。

澄弟左右：

八月初一接弟在长沙排单一信，知已得见科一，并在胡宅演戏三日。初二日又接弟十三在家所发之信，具悉一切。

余在金陵二十日起行，二十八日至安庆，内外小大平安。门第太盛，余教儿女辈惟以勤俭谦三字为主。自安庆以至金陵，沿江六百里大小城隘皆沅弟所攻取。余之幸得大名高爵，皆沅弟之所赠送也，皆高曾祖父之所留贻也。余欲上不愧先人，下不愧沅弟，惟以力教家中勤俭为主。余于俭字做到六七分，勤字则尚无五分工夫。弟与沅弟于勤字做到六七分，俭字则尚欠工夫。以后各勉其所长，各戒其所短。弟每用一钱，均须三思。至嘱。

李宅二万金，上年十一月曾由东征局解去二千，此次应行扣除，顷已补札东局矣。余详日记中。即问近好。

434．致沅弟八月初五日

所成就者已卓然不朽。遣散之勇，饷暂补一半。

沅弟左右：

初四夜接初一夜来函，具悉一切。

贡院九月可以毕工，大慰大慰。但规模不可狭小，工程不可草率。吾辈办事，动作百年之想。昨有一牍，言主考房后添造十八房住屋，须将长毛所造仓屋拆去另造，即不欲草率之意。此间所购木料，中秋前可到一批，九月再到一批。

弟中怀抑郁，余所深知。究竟弟所成就者，业已卓然不朽。古人称立德、立功、立言为三不朽。立德最难，而亦最空，故自周、汉以后，罕见以德传者。立功如萧、曹、房、杜、郭、李、韩、岳，立言如马、班、韩、欧、李、杜、苏、黄，古今曾有几人？吾辈所可勉者，但求尽吾心力之所能及，而不必遽希千古万难攀跻之人。弟每取立言中之万难攀跻者，而将立功中之稍次者一概抹杀，是孟子钩金舆羽、食重礼轻之说也。乌乎可哉？不若就现有之功，而加之以读书养气，小心大度，以求德亦日进，言亦日醇。譬如筑室，弟之立功已有绝大基址，绝好结构，以后但加装修工夫。何必汲汲皇皇，茫若无主乎？刘、朱两军，望弟迅速发来。必须安庆六县无贼，兄乃可撑住门面，乃可速赴金陵。至要至要。弟所遣散之勇，皆令在长沙领补全饷，必办不到。十八万盐本何能遽尔畅销？须令过长沙时暂补一半遣散者今年发全饷，则留者皆不愿留，余则营官给一限期票与勇余于萧、毛两军拟用限期票札。弟给一限期札与营官，明年再补可也。顺问近好。

435．致沅弟八月初六日

撤勇不宜发全饷，须兼用期票期札为妥。

沅弟左右：

初五日得弟初二日信。此间亦于昨夕得阅各京报，各恩旨俱照嘉庆、道光朝之例，似稍加优。撤勇者，若今冬皆发全饷，恽公与黄、郭诸公断难应付，须兼用期票、期札为妥。声叙湖南官绅之劳绩苦心，余久有此意，弟咨中语尚难动听。东征局以请加中额为正折，而南坡附一密片，次帅则颇难着笔，意城亦不宜附入此案，容妥谋之。韫斋先生信付去。顺问近好。

陈国瑞大挫，望弟派刘、朱来安庆。

再，寄谕以弟求引退为合于出处之义，而于荩臣谋国之道尚未尽善。将来第一次出奏必难俞允，不知第二次、三次可邀允否。究竟于八月二十后即出奏乎？抑俟九月余到金陵再出奏乎？弟有咨文来兄处乎？抑全无咨兄即竟奏乎？初次即请开缺乎？抑先请病假一月乎？弟详寄一信，以凭照办。名位俱高，此等处亦须委蛇中节，不宜转饿弯也。又行。

436．致沅弟八月初九日

江西盐厘七万金在途为风所阻。

沅弟左右：

初七、八日连接初四、五日三信，具悉一是。

萧信卿等初八过此，问知杏南已好，南云则不深知，至以为念。

保举单收到，准于十二日出奏，一字皆不更动。其千总蓝翎可奏可咨者，现虽未定果奏，然要之不更改耳。湖郡、广德既克，皖南自可不派游兵，刘、朱、朱皆来皖北甚好，惟苦无行粮。江西盐厘七万金在途为风所阻，焦灼之至。萧为则七营，吾意仍以遣撤为是。秋纲早开，二十日业经批准。里下河之捐，余只索二十万，盖深知彼间捐事有名无实也。

弟肝气未痊，全靠自己以心医之。弟若不知自爱，懊怒不已，剥丧元气，则真太愚矣。祁幼章方伯宿藻与余同年，其尸葬金陵城中，闻春浦先生派二仆来寻，望弟善视之。陆、涂诸公之尸，余虽有札与上、江两县，均望弟留心寻觅也。顺问近好。

437．致澄弟八月十四日

告代沅甫具请假折。

澄弟左右：

日内未接弟信，想七月底到县即至李家陪吊客矣。

此间诸事平顺，拟于九月初全家移至金陵。袁婿自五月赴金陵，至今未归。罗婿于八月十六日先去，为沅弟叩寿。沅弟湿毒与肝郁二者总未痊愈。湿毒因太劳之故，肝疾则沅心太高之故。立此大功，成此大名，而犹怀郁郁，天下何一乃为快意之事？何年乃是快意之时哉？余于本月为代具请假折，九月再奏请开缺，十月当可成行。余之精神日疲，亦难当此重任，然目下不能遽行引退，且待沅弟退后再作计议。

纪鸿抵家后，九月初仍可命之东来。过汉口时，应至淮盐督销局杜小舫处一行，其妻舅郭慕徐在杜处寄寓，约定留信在彼也。近日家中内外大小，勤俭二字做得几分？门第太盛，非此二字断难久支，务望慎之。即问近好。

438．致沅弟八月十四日

不可轻服大黄。湘籍遣勇发湖南钱店之票。

沅弟左右：

连接初七、八、十日三信，又专寄李少荃一信，具悉一切。弟肝病太久，元气已亏，何可轻服大黄？无论湿毒如何溃烂，切不可服大黄以伐根本。余于道光二十五六七八等年遍身癣毒，其痛楚实为难受，澄、温诸弟曾见之。亦曾服攻伐之品，疑为杨梅疮而医之，终无寸效。后乃置之不理，头面渐渐去净，身上渐稀薄，痛愈而痒亦减。今已十有九年，竟得十痊其八。此等皮肤之疾，万无送命之理，断不可因此而妄伐本根。请弟全禁吃药，并禁敷药，不久必自痊愈。弟病比兄十年之病轻得多半也。至于弟之肝郁，此时尽可自化自解。谓立功非弟今世所能希冀，尤为可怪！古今立大功者，有几人过于弟耶？

南云病重，即在金陵调养，不必上来。王、戴二人之米银，即在此间给发期票期札，系与毛竹丹营中商定，众心愿从者。湖南人发湖南钱店之票，每张概系十两，当无不乐从者。否则，兄共裁五万人弟二万五，此外裁希部一万，别部一万五，希部与湖北共之，今年何能了耶？昨日发一密片抄阅。即问近好。

439．致沅弟八月十六日

每夜虔祷弟康强逢吉。

沅弟左右：

日内未接弟信，不知肝郁及湿毒已痊愈否？明日四十一大寿，纪泽所撰寿序不能道达勋德，余又不暇为之，但每夜虔祷康强逢吉，天佑劳臣耳。

札调威灵密船来皖，渠未接到，竟由大通回沪。余拟于初一日坐民船赴金陵，大约初四五可相见也。江西盐厘今日到此，弟处分三万余，明日乃可起解。澄弟家信一包，专人送去。刘、朱三军日内想已北渡。余因芜湖系黄文金老巢，恐其由泾县、南陵窥伺芜湖，故有一咨，令刘、朱等兼顾南岸之说。此本必无之事，弟得毋笑其过虑乎？顺问近好。

440．致沅弟八月十九日

皮肤病不必服药。

沅弟左右：

十八日专人送家信一包，是夕接弟初十日信。哨官易光南行至九日始到，可恶也。湿毒更炽，遍身发烧，是秋天秋燥之故。余于二十六年秋亦遍身发烧，医者皆言是杨梅疮毒气发作，余不敢服攻伐猛剂。吴竹如劝每日服槐花一碗，亦无寸效。其时余又彻夜不寐，则是别有心肝之疾，与皮肤烧热了不相涉。总之，皮肤之病，世间无甚于我者，尚非要命之症。弟疾较我轻松数倍，尽可不必服药，切不可因肝郁之症牵连而杂治之。至嘱至嘱。

期票既不可行，一切听弟料理。病假之事，接弟咨复，八月杪发第一折，九月发第二折，可赶至家中过年，却不能赶十一月初三祭期。“荩臣谋国，尚未尽善”，此温旨，非微词也。金陵功成，中外于弟必无闲言，切不可多心多疑。顺问近好。

兰泉信附去。

441．致沅弟八月二十日

作寿诗为弟贺四十一大庆。

沅弟左右：

昨日一信，便寄兰泉书。今日乃弟四十一大庆，吾未得在金陵举樽相祝，遂在皖作寿诗，将写小屏幅带至金陵，以将微意。一则以纪泽寿文不甚惬意，一则以近来接各贺信，皆称吾兄弟为古今仅见。若非弟之九年苦战，吾何能享此大名？故略采众人所颂者，以为祝诗也。东坡有寿子由诗三首，吾当过之耳。顺贺寿祺。

442．致沅弟八月二十二日

勿以小事呕气。

沅弟左右：

二十一夜亲兵赍到各谢折十六分、安折四十八分，无弟手缄，深为疑虑。文案处接赵煦信，言弟身体不爽快，有云抱病数日，未能搦管。余问亲兵，言吃饭尚如常，不知果否？今日接弟十八日一咨，言期票及东饷事，似不以兄去咨为然。此等小事，弟不可郁郁，致又增肝家之病。期票事，余只商之于弟及东征局，并未札饬各营。弟以为不可，则此议立止矣。东征三万事犹小，目下所差以数百万计，岂以三万为有无哉？弟于各大事呕气颇多，此种小事千万不可再呕。吾以后咨文，亦必加意检点也。

大臣告病，第一折请假调养，第二、三折乃能请开缺回籍。弟并未到任，微有不同，拟第一折即请开缺回籍。八月二十七日发，九月发第二折，十月初发第三折，十月底决可成行。余定于九月朔赴金陵鬯叙一切。顺问近好。

443．致澄弟八月二十四日

沅甫郁抑之气并未稍减。子侄须勤俭可长保盛美。

澄弟左右：

前接弟信，知已由李家送葬归来，具悉一切。

此间近状平安。沅弟之肝疾未平，湿毒更炽，克城封爵之后而郁抑之气并未稍减。余在金陵住二十余日，自六月二十五至七月初八、九，沅弟心神不怡，初十日至二十日，察沅心怀似稍开豁，病亦日减。近与余相隔二十余日，情复郁结，疾亦略增。余定于初一日起程，再赴金陵，家眷亦于初间同去，并于二十一日具折，为沅弟告病开缺回籍调理。沅见归期已近，或可速痊。然起行总在十月，但能归家过年，不能赶十一月初三也。

纪鸿想已抵家，在署一年，已沾染贵公子气习否？吾家子侄，人人须以勤俭二字自勉，庶几长保盛美。观《汉书·霍光传》，而知大家所以速败之故。观金日、张安世二传，而知大家所以久盛之故。弟抄此三传解示后辈可也。即问近好。

444．致沅弟八月二十四日

近日有微疾，懒于见人。

沅弟左右：

自接弟初九、十等日书后，未得续函，不知肝疾及湿症痊愈否？晴苍又言弟肩下乳上生一毒，不知何如？余今日亦有微疾，似感寒者。本不要紧，惟日内将赴金陵，百务丛集，不能办事，遍身骨节疼，懒于见人，何以了此杂务？深为焦灼。顺问近好。略愈即请写数行慰我。

445．致沅弟八月二十六日

温、恒又奉恩命。

沅弟左右：

二十四日贺光五归，具述弟疾日减，二十日周旋众客，精神照应得到，与七月十一二等日对客略同。至以为慰。曾恒德等今日自京归。温、恒两弟又奉恩命，兹将谕旨抄寄弟阅。朝廷待忠勋之家有加无已，但愿吾家丁口日繁，子弟读书勤俭稍有成立，则弟之功所以垂裕后昆者远矣。余俟船到，准初一日成行。顺问近好。

446．致沅弟八月二十七日

原单自护商局炮船以下裁去未奏。

沅弟左右：

十三日所发保举折，今日已奉谕旨，兹速抄寄弟处。此间诸色人等俱已收拾起程，难办饬知，请弟在金陵办印板。饬知原单，自护商局炮船以下，余裁去未奏。一则以地方及盐务各官尚须商核，一则南坡宜用夹片婉陈，非开单所能挽回，一则护商局名目亦不足包括以下诸人也。惟张佑之已附折末，而批旨似未全准，余微改一二处，当面再告弟也。

弟告病之折今日出奏，原折抄寄弟阅。不请开缺，则不能回籍，故径请开缺为是。此问近好。

447．致沅弟八月三十日

将于初一日起程来金陵。

沅弟左右：

自接弟初十日书后，未得续函，实深悬系。二十七夜将接奉保单业蒙俞允之旨抄寄弟处，请弟刻刷饬知，想日内已赶办矣。

二十九日接澄弟与弟信，兹特寄去。尧阶亦有信照收。李臣荣送其兄之柩，二十七日到此，今日尚未开行。余准于初一日登舟，民船逆风，到金陵恐不能速。顺问近好。

448．致沅弟九月初三日

功成身退，愈急愈好。

沅弟左右：

初二日接弟二十九夜信，知弟气已稍畅，痛亦少止，至以为慰。余于初一日自安庆登舟，行六十里住李阳河。初二阻风，一日未开。初三行九十里住王家套。日日逆风，惟尚可略行耳。

篪轩信阅过，已作札调之。黄南坡翁信言湘盐极好，抄阅。十一月举行乡试，断无更改。弟回籍之折，余斟酌再三，非开缺不能回籍。平日则嫌其骤，功成身退，愈急愈好。弟阅折稿，毫无牵强之处，当放心矣。顺问近好。

449．致澄弟九月初四日

奏请沅甫开缺回籍，不知能否俞允。

澄弟左右：

接弟八月中旬信，内有尧阶贺信，具悉一切。余于八月十八九间深以沅弟之病为虑，厥后二十四日光五自金陵归，见沅弟二十日宴客百余席，应酬周到，精神完足，余始放心。顷接沅二十九日之信，湿毒亦已大愈。余于二十七日奏请沅弟开缺回籍调养，不知能邀俞允否？

朱金权之孙溺死，可悯之至。兹送去银三十两。以二十四两作本年之薪水，谢渠照料屋宇之资，以六两为其孙超度之费。黄金堂附近一带，近年溺人颇多，或当以俗见整治之。余身体平安，全家内外清吉。到金陵后，拟以初十日进署。盛南表弟，闻已自金陵起行，十月当可到家。顺问近好。铜陵舟中

450．致沅弟九月初五夜

初七日将抵金陵。

沅弟左右：

初三日寄去一信并调万、忠公牍，想经接到。本日至芜湖，接丁雨生信，知八月杪可解弟处十万金，稍以为慰。日内正以弟处太窘为虑也。若无逆风，余于初七日必抵金陵。术者选于初十日入署大吉，应否一到即搬入，抑或初八九住舟，初十再行搬入，俟到后商定。寿诗一卷先送。顺问近好。

451．致澄弟九月十四日

沅甫已获准开缺回籍调理。

澄弟左右：

八月十七日来信于九月十二接到，二十一日来信于初七日接到，二十五日东征局排递弟信于十三日接到，内有纪鸿一文一诗，具悉一切。

余于初一日自安庆起行，初七日到金陵，初十日入署，内外平安之至。沅弟湿毒未愈，而精神尚极完足。肝疾虽深，而亦尚能自持，不至遽损真元。惟夜睡多不成寐，不知何日始得全愈？初十日奉到谕旨，准其开缺回籍调理，恩赏人参六两。大约九月底十月初可以起行，十一月初三日或可到家赶上祭期也。

纪鸿之文，万无中举之理。如侥幸中式，送贺礼者，似亦不宜全却，请弟斟酌。择其应收者收之，其为数太多者，非旧日亲友者婉言璧之。工夫太早，中则必为有识者所笑，亦可惧也。顺问近好。

452．致澄弟七〔九〕 [1] 月二十四日

宜自知爱惜保养，莫过于操劳。

澄弟左右：

九月十七日接弟八月二十九日信，系在县城所发者。二十二三日连接弟九月初七、八日两缄，具悉一切。

弟为送科一之考两次晋省，实觉过于勤劳，兄闻之深抱不安。且弟于家庭骨肉之间劳心劳力已历三十余年，今年力渐老，亦宜自知爱惜保养，不特为家庭之际，不可过劳也。

吾入金陵署中已半月，大小平安，隔日至沅弟处看病。沅之湿毒未愈，尚尔疼痛，而肝郁少减，大约十月初登舟起行。其湿毒与我二十五六年之病相似，而我之病似更重。余劝沅不必吃药敷药，此等皮肤之疾，终可不治自愈。惟夜不成寐，却是要紧之症，须用养心和平之法医之。褚一帆事，不能请谥。盐局之事，全依次帅与黄、郭之言，断不掣肘。顺问近好。

[1] 　抄本置于九月十四日与十月初五日之间，且信中有“九月十七日接弟八月二十九日信”云云，可知“七”系“九”之误。

453．致澄弟十月初五日

十月初一日沅甫启程回湘。

澄弟左右：

九月二十六日接弟初十夜在长沙所发一信，具悉一切。

此间诸事平安。沅弟之肝疾日见轻减，而湿毒并未痊愈，大约如吾二十五六年请南宫张氏医治情形。其疮之颗较吾更大，而吾之患处较沅更多。吾力劝沅不吃药不敷药，沅近亦深以吾言为然。十月初一日，沅弟起程旋湘，吾送百里至采石矶。初四早兄弟分手，吾于本日即还金陵，令纪泽送沅至芜湖以上矣。初五日巳刻，纪鸿与叶亭甥到金陵署内，不知初四日何以与沅船相左，不得一谒见也？

常仪庵所带《罗忠节集》，今尚未到。王载轩请封之事，去年已托京友赶办，至今尚未寄出。兹将寄来之执照付京，再一催取。余身体平安，惟诸事丛集，撤勇极多，欠饷难清，尚费周章耳。顺问近好。

454．致沅弟十月初六日

问可否以刘、朱入鄂及李、王、易分扎宿、太。

沅弟左右：

前日握手后，未刻即至大胜关，申刻入城。是日东风甚微，上水不能迅速，闻弟舟仅至太平也。纪鸿儿与金二外甥于初五日巳刻入署，不知在何夹内与弟船相左，渠等在裕溪口闻弟舟先已过去。金二将纪瑞家信交亲兵手，想弟已接阅矣。

昨日接席宝田禀言玕王事、左季高奏片言幼主事。又接部文言江南主考事。兹并抄寄弟处。主考果系刘韫斋先生，不出兄之所料，想弟与雨农必服兄之神算也。

芑堂言运库可提银五万，渠办新引十万金，皆于十月可到。合之丁雨生之款，十月不至甚窘，当解四万与刘、朱三军。若再得山内粮台四万金，刘、朱等便可至鄂境合剿若不越境，情理似说不去，若无现饷，事势又行不去，而以李、王、易三军分扎宿、太，以为后继之师。弟以为可，则请于过皖时告知刘、朱及马、何诸公也。顺问近好。

455．致沅弟十月初八日

告各处来银来信等事。

沅弟左右：

初七日寄去一信，由吴竹庄处转递，不知到否？初八夜，丁雨生解来银两起，共十七万两。初八早，张芑堂解来银四万，兄就沪饷中分七万解安庆，另有公牍达览。闻陶鹤汀尚有三万五千将到，此间十月之事可不窘迫矣。雨生与弟一牍一信，兄皆已拆阅。芑堂之牍，余未拆。兹将三件交轮船追送弟处，其两处呈弟解批，兄已代为印发矣。

亢旱特甚，不知弟痛处日内更剧否？今日设坛求雨，不知果有验否？若再不雨，民间菜麦俱受害矣。澄侯信、瑞侄禀俱拆过，付去照收。顺问近好。

456．致澄弟十月十四日

告交卸江督篆至湖北作战。

澄弟左右：

十月十四日接弟九月二十四信，具悉一切。自家中至金陵仅走二十天，可谓神速。沅弟自别后并无来信，虽因手上疮疼不能写字，究为悬系。

余昨夜接奉廷寄，命余交卸江督篆，至湖北剿贼。少泉署江督，吴漕台署苏抚。少泉来金陵当监临，三日内可到，余即可将篆交出。并奏明精力已衰，不堪再任军务，趁此解去兵柄。虽经手之事太多，二年之内尚不能清结回籍，然苟能不办军务，就此体面下场，斯为万幸。兹将寄谕抄回。

甲五苦思读书习字，极好极好。八股难于长进，可令其常学写信。余常寄法帖书籍等物，以助其兴。兄身体尚健，合家大小平安。日内除悬念沅弟外，尚无他虑。顺问近好。

457．致沅弟十月十四日

拟请解兵权，不愿赴楚界及他处。

沅弟左右：

自前发二信后，闻柳寿田割耳事，恐伤弟之肝气，甚不放心。又闻弟意欲除吉中二字，各勇必不舒服，因札撤柳之委。若余无此札，各统领不能不遵弟札行事。一去吉中二字，则水陆相仇无已时矣。兄为弥息争端起见，不知果妥否？接弟初十日在大通所发一咨，未接信函，不知病势加重乎？减轻乎？

十三夜接奉寄谕，督篆交少泉暂署，饬余赴鄂皖之交剿贼。少泉三日内可到。余交卸后，拟即力陈精力已衰，请解兵柄。实不愿赴楚界，更不愿赴他处矣。弟闻此信，未免更增郁结。然此次寄谕与七月各寄谕，朝廷于外间艰难实未周知。吾辈坦然安之若命，正不必稍怀悒悒。弟难作字，请朱心槛代写病状告我。顺问近好。

458．致澄弟沅弟十月二十四日

日内三虑：久旱不雨、吉中等营去向、筹饷。

澄、沅弟左右：

接沅弟十四早在华阳镇所发之信，知病体并未痊愈，日内亢旱异常，舟中风不甚顺，不知已过汉口否？

此间近状如常。少泉于十七日至金陵，朱学使十八到此，宜学使二十三日到此。余拟于十一月三日将督篆交与少荃。待三场完毕后，再行带兵西上，自行驻扎安庆，派兵进剿鄂贼。兹将折稿片稿抄寄一阅。余身体平安，合家大小清吉。日内所虑者：一则久旱不雨，虔诚步祷，亦尚罔应；二则余亲赴安庆，吉中等二十余营留金陵则甚不放心，带至安庆则难筹行粮；三则即卸督篆，虽少荃谊同一家，而筹饷究不应手，遣撤各营之欠饷，将无所出，用是焦虑。然余必能从容料理，沅弟不必远虑也。顺问近好。

459．致澄弟沅弟十一月初五日

已于初三日将督篆交与少荃，仍暂管盐务。主考已于初六日进贡院。

澄、沅弟左右：

久不接沅弟信，悬系之至。过武汉时，杜小舫于二十四日寄信，中二语云：“沅帅精神尚旺，气体似弱。”惟言司道俱传谕不必禀见，虽非出自沅弟之意，然沅之难于应酬，亦可想矣。病势沉重，不知到长沙后果大愈否？

澄弟十月十九之信，此间于十一月初三日接到。张紫莲司马久有求署事之意，余虽于意城函中道及，其不回衡局，上峰或无恶意。

六十侄女之病稍痊愈否？医家内伤之说，当不可信。昔刘兰舟言彭有十内伤危在旦夕，累私向余言之。今兰舟物故十年，而有十无恙。德六爹病纠缠太久，诚可虑耳。

余于初三日将督篆交与少荃，仍奏明暂管盐务。主考于初四日进城，初六日进贡院，乡试入场大约一万三千余人。湖北军务肃清，余月内当不必遽起程也。余详日记中。顺问近好。

460．致澄弟沅弟十一月十四日

近日虑楚北之行、沅甫病情及科场严寒。

澄、沅弟左右：

十一月十三日接澄弟十月初九日一函、沅弟二十五日在汉口发信，具悉一切。

沅弟病势十愈六七，欣慰无已。余近日心绪多不适：一则前有楚北之行，深虑各营欠饷无着；一则自上游来者，皆言沅弟病体增重；一则科场雨雪交加，严寒侵人，而萧、梁等约期之饷尚无着落。兹余既免湖北之行，而沅弟之病大愈，寸心帖然无忧，至幸至幸。乡试虽风雪苦寒，而头二场清吉平安，未死一人。少泉初十日感寒颇重，二、三场未能点名。若迅速就痊，则科场完美矣。甲五侄又生一女，望从此三女之后继以三男。科四完姻后，吾三家桐孙秀发，瓜瓞绵绵。斯为至祝。

柳寿田之事，吾思之再三，若不稍着声色，以后吉中营勇似吃大亏，故于复雪琴之信亦严加诘责。雪琴接信，即踵门叩谢，深自引咎，大约以后渐可相安。余自有权衡，弟不必挂虑。萧、梁及各军欠饷，余亦必能次第清厘，弟不必焦灼。何铣允办湘盐二万引，合厘金卤耗余斤，计共在明年五月前可得三十余万金。此策自弟发之，不劳而获者也。解银三万于金陵，恐刘履祥为商人所怨也。兹寄银一千一百零四两回湘，除金竺虔百金，湘乡圣庙四百金作钱五百串外，余六百零四两分寄家中。稍将薄意，望弟为我分封包送。即问近好。

李祥和修龙膊子缺口，求余作一碑记之。余懒于作文，略书数行，刻工甚坏。兹拓一张与弟一阅。又弟奉旨委寻张国樑尸，尚未以公牍告我，请速写信复我。十五日

461．致澄弟沅弟十一月二十四日

十七日仍接督篆。

澄、沅弟左右：

十一月二十日、二十三日接澄弟十月十九、二十八日两次安信，十八日接沅弟十一月初六岳州安信，具悉一切。

旸谷叔祖遽尔仙逝。年来本房中丧事均寿算不高，而东阳祖体素强健，尤不似不得周甲之人。远人闻之，殊切哀怛。兹寄去祭幛一幅、奠敬三十两，望弟送交添梓坪为要。

科九、鼎三两侄字姿俱好。鼎三善读书，大慰大慰。温弟蕴奇未发，将来其食报于此子乎？

此间近俱平安。余于十七日仍接督篆，少泉中丞之病已十愈其六，余今日进闱看视，尚有余热未净。其季弟幼泉已到，同住闱中，尚不寂寞。澄弟谓城中住扎万人太多，所论极是。然昨日科场士子万余在城，与兵勇并无半点口舌，实算安静。沅弟与余约定，苟有银钱，即随时裁撤。今冬纵不能撤，明春必遣撤也。

盐务日有起色。目下淮南之盐以泰州河涸不能出江为苦，淮北之盐以洪泽湖冻不能运淮为苦，新春当大旺矣。沅弟嘱抄奏议，自腊月起，每次信内抄几篇，圈批付回，即以此为兄弟谈文可也。顺问近好。

462．致澄弟沅弟十二月初四日

拟遵旨催刘、朱等年内抵黄。彭杏南目下不必履任。商撤营事。

澄、沅弟左右：

十一月二十七日接沅弟在金口所发之信，三十日接湘潭所发之信，具悉一切。

此间近俱平安。少泉之病大愈，初一日已出贡院，定初六日起程旋苏。惟奇瘦气喘，不知能胜途次风寒否？余于十月二十二、十一月十八两次奏派刘连捷等移驻黄州，而官帅两次来咨，俱阻止刘、朱等不必到黄。十一月二十二六七三次寄谕，则皆严催其到黄，并饬归僧邸调遣。余拟遵旨催刘、朱等年内抵黄。其归僧邸调遣一节，则不特刘、朱等情所不愿，即刘铭传、李继泉等亦决志不从，殊难调停。余正月当赴安庆一行，届时与诸将商定，再思所以婉谢。三次寄谕抄寄弟阅。

彭杏南简放汀漳龙道，系十一月初六日谕旨。余复奏六人之密片，系十一月二十七日到京。谕旨又询彭是否可以到任，请沅弟就近询问。杏南是否赴闽，于接到行知后，即行禀复。余意目下不必履任。一则余之片奏言彭已因病回籍，正可借此养病之暇，在家学习一二年，读书习字，操练公事；二则左公于余兄弟部下难免苛求，申夫之奏开运司一缺，论者以为因余而迁怒于申也。兹将杏南行知一角付去，待接渠禀复，即行奏明开缺，另请简放金陵。续案保举，业经奉旨俞允。何子贞来此鬯谈渠亦极赞恽而毁石，似已尽化宿隙。

近日饷项尚为应手，年底可放一月满饷。萧军欠十五万，亦可先放多半，沅弟千万放心。弟寄罗茂堂信言撤营次第甚详。余意则欲首撤王远和两营，而熊登武数营熊与刘、朱、刘、易皆我邑人才最后乃撤，或待余去位后乃撤，弟意何如？余详日记中。

余明年拟每月初四专人送信并日记，十四、二十四则用官封寄一信，可否？顺请近好，并贺新禧。

463．致澄弟沅弟十二月十六日

乡试发榜。秦淮河已浚十分之六。

澄、沅弟左右：

腊月初六日接沅弟十一月十七日信，知已于十六日平安到家，慰幸无已。初九日接澄弟十一月初十日信，具悉一切。

此间近状平安。少泉于初六日起行，初十日已抵苏州。余于十四日入闱写榜，是夜二更发榜，正榜二百七十三，副榜四十八。闱墨极好，为三十年来所未有。韫斋先生与副主考亦极得意，士子欢欣传诵。韫师定于二十六日起程，平景孙编修奏请便道回浙。此间公私送程仪约各三千有奇。各营挑浚秦淮河，已浚十分之六，约年内可以竣事。

澄弟送萝卜丝，谢谢。以后请无他物，太远，多费船钱也。其所劝大臣大儒致身之道，敬悉敬悉。惟目下精神实不如从前耳。顺问近好。

464．致沅弟十二月十六日

不可干预湖南厘局事。兄弟千里外论文，亦是乐事。

沅弟左右：

闻京中贾侍御铎奏参湖南厘局东局之事。因胡小蘧查毛寄帅之案，便查此案。不知近日已查毕否？寄翁之事，不知仅在长沙了，抑须果至广东一行？弟素性喜抱公愤，又待友甚厚，此时告病在家，切不可干预丝毫。湖南厘卡薪水太重，何子贞在此亦颇议及，不知黄、郭得免牵涉否？弟初到家时，伤风咳嗽，近日全愈否？

此次《鸣原堂论文》抄东坡万言书，弟阅之。如尚有不能解者，宜写信来问。弟每次问几条，余每次批几条，兄弟论文于三千里外，亦不减对床风雨之乐。弟以不能文为此生缺憾，宜趁此家居时苦学二三年，不可抛荒片刻也。顺问近好。

465．致澄弟沅弟十二月二十五日

两主考将离金陵，酬送均从厚。

澄、沅弟左右：

十二月二十一日胡正九到，接两弟信，系十一月二十七八所发，具悉一切。沅信言二十七日有函至省，托排单驿递，却未见到。腊月二十五日接沅腊八日由省排递之信，得悉纪瑞侄业已完娶，新妇高大，各宅清吉，东阳公亦已安葬，极慰极慰。

此间诸事平安。秦淮挑浚，年内或可毕工。两主考差囊各三竿外，户部例发途费五百亦在此支领，一切均从其厚。定于明日二十六起程。正主考回京，副主考请假回浙省墓。昭忠祠亦于年内修毕，新岁开祭。周稚威所兑百金，业交周世澄领去。

纪梁侄新入仕途，可慰可贺。拟写古人格言挂屏一付，以作贺礼，不知正月可交卷否。如贺礼太迟，可函催也。顺贺新祺。

同治四年

466．致澄弟沅弟 [1] 正月初五日

澄、沅弟左右：

正月二日吴嘉棣等回营，接两弟十二月初十、十一日来信，而沅弟十一月廿七托辅卿排递之信，反至十二月廿六日乃行接到，可见排单亦难深恃。吉中各营在金陵者，二三两月必次第裁撤，熊登武之三十人拟酌留守城，余应撤者，已详腊月廿八日疏内，抄寄一览。张国樑事，余已于十二月十三日复奏，但未列朱、袁、丁之名耳。余于奏疏、谕旨及另有关系之公事，皆写一分咨弟，派戈什哈李鼎荣经管，概由专差不由驲递，不知弟皆接到否？

[1] 　此件岳麓书社1985年版无，现据富厚堂抄件补。原抄件不全，亦未见日期。现据曾氏奏稿及日记考订，似应写于同治四年正月初五日。

467．致沅弟正月十四日

常诵《常棣》《小宛》二诗以自保。

沅弟左右：

前奉饬南云赴豫之旨，殊难筹画，少荃亦以刘铭传赴豫为难。此次谕旨概免中州之行，以后诸事皆易措置。惟春霆须速赴新疆，刘铭传赴闽归左帅调度，尚非二将所愿耳。

弟病近日大愈否？疮癣皆皮肤之疾，决无损于元气，切不可轻用克伐之剂，谓之无罪攻伐。吾观弟在途所寄篪轩之对、眉生之屏，皆圆湛秀劲，其福泽必方兴未艾。韫斋先生谓京中言及弟者，贤愚皆俯首无异辞。弟若无端而郁恼，是与无罪而攻伐同一失也。

余近事极顺，弟可放心。愿兄弟常诵《常棣》《小宛》二诗以自保耳。

468．致澄弟沅弟 [1] 正月十五日

澄、沅弟左右：

近未得两弟信，想新岁各宅平安。

此间诸事如常。自鄂皖肃清，余已免于西行，顷又接奉寄谕，刘连捷亦无庸赴豫，准其撤遣。南云适来此拜年，闻此喜信，病亦轻减矣。余身体平适，全家小大均吉，惟袁婿至今尚未入署拜年，殊骇听闻。正月人客极多，疲于应酬。金陵应裁遣之七千人，拟于二三月遣尽。少泉信来，言春间定解三十万串来金陵也。闽事迄无确耗，然贼颇猖獗，未知吾湘今年能安居。忠鹤皋正月五日病故，已派李雨亭暂署矣。顺问近好。

因藩手草正月十五

[1] 　此件岳麓书社1985年版无，现据富厚堂抄件补。原件有日、月，缺年份，据内容考订为同治四年。

469．致澄弟沅弟 [1] 正月二十四日

澄、沅弟左右：

正月廿二日接两弟十二月十七日信，具悉一切。南来学堂既嫌客多，即在黄金堂之思云馆作学堂甚好。来信云在左手头而上有“进屋”二字，似指下首旧扛屋言之，殊不甚佳，不如思云馆之气象兴旺。人客多因求弟散事，断无凭空梭织学堂之理。新庵子太不方便，气象亦远不如思云馆，请决计在黄金堂中伙安宿，不误主顾也。

张紫莲复至湘乡，应可官民相安。闻昔岁在湘，省城有言其待曾宅过于殷勤者，不知确否？如果有此闲话，以后纵迹稍为疏淡，亦所以保全始终也。此间合署平安，公私顺遂，惟有二事不适于意。一则袁婿至今未进署拜年，在外声名甚劣。一则次青因左之复奏，部议遣发军台。沅弟屡次规余待次青太薄，今悔之无及矣。部文及少泉所复密信，抄寄一览。

瑞侄来禀，字方正而有墨光，下次再行复示。顺问近好。

国藩手草

[1] 　此件岳麓书社1985年版无，现据富厚堂抄本补。原件有日、月，缺年份，据内容考订为同治四年。

470．致沅弟 [1] 正月二十四日

此时讲求奏议尚不为迟。

沅弟左右：

弟信言寄文每月以六篇为率，余意每月三次，每次未满千字者则二篇，千字以上者则止一篇。选文之法，古人选三之二，本朝人选三之一，不知果当弟意否？

弟此时讲求奏议尚不为迟，不必过于懊悔。天下督抚二十余人，其奏疏有过弟者，有鲁卫者，有不及弟者。弟此时用功不求太猛，但求有恒。以弟攻金陵坚苦之力，用之他事，又何事不可为乎？

此间近俱平安。二月定撤四千人，三月再撤三千。杏南不赴闽到任之禀，此次必交来差带来。顺问近好。

国藩手草

[1] 　此件岳麓书社1985年版有删节，现据富厚堂抄本补全。

471．致澄弟沅弟 [1] 正月三十日

陈舫仙放陕西臬司，由沅甫转告陈。

澄、沅弟左右：

顷接正月二日信，具悉一切。澄弟欲每五日发排单一次，殊嫌太密，照例官封不准递家信，况排单乎！每月三次信实已极密，以后照常行之：两专足、一排单可也。

陈舫仙放陕西臬司，兹将饬知排递长沙转送。请沅弟专送陈家，并嘱舫仙迅速屏当，由家赴鄂，由鄂坐轮船来金陵，拜发谢恩折。折内照例声明迎折北上，进京请训。如谕旨令即赴新任，无庸来京，则舫仙仍坐轮舟回鄂，由襄阳赴陕履任。如谕旨着令来京，则或即从金陵北上，或回鄂由樊城北上，均无不可。请沅弟与舫仙商定一切，先行排递函复。或仿照江达川元年之例，谢恩折件请意城代办，附恽中丞奏事之便具奏。俟奉到批旨，如令进京，则坐轮舟由金陵北上，亦属妥叶。二者以后一策更为易行，以达川有样子可循也。余不一一，顺问近好。

国藩手草

[1] 　此件岳麓书社1985年版有删节，现据富厚堂抄本补全。

472．致澄弟沅弟 [1] 二月初五日

金陵已撤八营，拟再撤八营。

澄、沅弟左右：

正月二十八日因陈舫仙擢陕西臬司之事，排递一信，令舫仙一切效照达川之样，想可先到。此间近俱平安，惟夜间窃案极多，有捕者则拒之，便成劫案。昨日正法三人，以后拟一味从严，不知有裨否。

少荃派郭松林等带八千人由轮船赴闽助剿，二月杪可以成行。侍、康二逆在闽，其焰尚张，将来必为江西楚粤之祸。吾乡近日风气人情，两弟细察之，不至更遭浩劫否？若沅弟仓卒用兵，足以捍桑梓之难否？次山中丞被查之事，不至去位否？环顾各省疆吏，殊乏满意之选，不审天意竟复何如。

金陵已撤八营，截至正月末止。将来拟再撤八营，留四千人守城。朱云岩定于五月遣撤，余亦次第撤散。

余身体无恙，惟心血日亏，目光不耐久视。余详日记中。顺问近好。

国藩手草

[1] 　此件岳麓书社1985年版有删节，现据富厚堂抄本补全。

473．致澄弟沅弟 [1] 二月十四日

澄、沅弟左右：

二月十一日接沅弟去年十二月六日书，中有坐敞轿戴丛须双眼花翎等语，想见阿翁威仪之盛。咳嗽近已全愈否？余此旬中多不适意。袁婿服毒，几至不测，今已五日，幸获无恙，顷来署自行请罪一次。若从此改行率敖，回心向道，则俗所谓浪子回头金不换者，亦未□(原文此处为方框)不可收之桑揄，不知果肯猛省否。余小恙数日，避风禁荤。内人亦病十余日。鸣原堂论文此次竟未抄批。大雨经旬，天气奇寒，令人心悸。闽中久未开仗，闻贼势日益猖獗。汀漳无米，断难久踞，春夏之间不窜皖浙，必窜江西湘粤。恽次帅查办之际，必不高兴，不知防务尚可恃否。欧阳犀龄回家，余托带吉林参一两八钱，交沅弟手。此参是去年五月余托李幼泉在京所买，专为沅弟者。今沅既抵家，则与澄弟剖分而食可也。顺问近好。

国藩手草

[1] 　此件岳麓书社1985年版无，现据富厚堂抄本补。原件有日期，缺年份，据内容考订为同治四年。

474．致澄弟沅弟三月初四日

须在家静养一年，明春再行出山。

澄、沅弟左右：

初二日接奉寄谕，饬沅弟迅速进京陛见。兹用排单恭录谕旨咨至弟处。上年十二月，韫斋先生力言京师士大夫于沅弟毫无闲言，余即知不久必有谕旨征召，特不料如是之速。余拟于日内复奏一次，言弟所患夜不成寐之病尚未痊愈，赶紧调理，一俟稍痊，即行进京；一面函商臣弟国荃，令将病状详细陈明云云。沅弟奉旨后，望作一折寄至金陵，附余发折之便复奏。

余意不寐屡醒之症总由元、二两年用心太过，肝家亦暗暗受伤。必须在家静养一年，或可奏效，明春再行出山，方为妥善。若此后再有谕旨来催，亦须稍能成寐，乃可应诏急出。不审两弟之意以为何如？

筱荃来抚吾湘，诸事尚不至大有更张。惟次山以微罪去官，令人怅怅。沅弟前函有长沙之行，想正值移宫换羽之际，难为情也。

475．致澄弟沅弟三月初七日

以昔年拼命之意用力于奏议文章。

澄、沅弟左右：

金陵昭忠祠纪将士劳苦之碑，沅不肯稍编节略，其名似谦，其实懒耳。

弟以不能文为深耻，无以怔忡体弱，过于自恕自逸。如元年八九月雨花台之役，弟昼夜不眠至五十余日之久。三年四、五、六月，弟忧劳更甚，为日更久。岂当时体气忽健，异于生平乎哉？因众人藐视沅甫非能克金陵之人，发愤欲一雪其耻而伸其志，故忘其为积弱之躯也。目下用力于奏议文章，亦当稍存昔年拼命之意。不过一二年间，谕旨必屡催出山。一经履任治事，诸务冗杂，欲再专力于文章，则不能矣。

476．致澄弟沅弟 [1] 三月十四日

澄弟沅弟左右：

三月初九、初十日连接沅弟二月廿五、廿三日在长沙所发之信。其时尚不知次山降调、筱泉抚湘之事。厥后数日，必接部文，想沅弟星驰归家，澄弟亦自耒归矣。余复奏沅弟是否入都一片，仅数十字，另由排单递至东征局，当可先到。捻发大股又由河南窥伺湖北麻城一带，谕旨令官公居守省城，吴公出驻黄州，指日蕲州、英、霍一带必有大警。刘、朱、朱三军驻守宿、太，不能遂回湘省。此间所撤振字、湘后等八营，准于三日内全数成行。本欲再撤八营，而罗、朱、熊、李等以为现守此城，十六营断不可少，要撤则求全撤十六营，另调他军来守省城。余以他军实难遽调，商之少泉，调李仲良五营来守城外，而熊、李等仍守城内，或可胜出八营四月续撤。翁盐道札管湘盐局，尽可照办。鸣原堂论文一首付去，余俟十六日排递再报。顺问近好。

国藩手草

[1] 　此件岳麓书社1985年版无，现据曾氏故居富厚堂抄本增补。原件有日、月，无年份，据内容考订为同治四年。

477．致沅弟 [1] 三月十八日

寄谕无议政王名。时局严重，暂缓出山。

沅浦弟左右：

十四日专足送信，十五日发报一折言滇、黔大局，一片言弟病状，一折言杏南开缺。兹特排递寄弟。

早阅十七日接奉三月初八日寄谕，首行军机大臣之上少“议政王”三字，殊堪大诧。以前无不有此三字者，虽恭王病假之时，亦尚有之。三月初六日寄谕亦尚有之，若非生死大变，则必斥逐，不与闻枢密大政矣。此事关系绝大，不胜悚惧。顷又闻河南之贼窜至山东单县、汶上，僧邸亦追至汶上。汶上去山东省城仅二百余里，去直隶境亦二百余里，深为可虑。有识之士与相爱之友多劝弟暂缓出山。余意亦欲弟久养病躯，闭户一二年，再行出膺艰巨。若各路不靖，则恐又有征召之旨。弟身体未痊，总宜再三斟酌。如有复奏之疏，专人至鄂，搭洋船至金陵，由余代递，最为妥叶，免致兄弟辞意两歧也。

三月十八日巳时，三女儿生一子，大小平安。余兄弟得内外孙，今始发轫，以后应源源宏育矣。正月末所撤八营，昨始开船西上。富将军遵旨回京调养四个月，十七亦成行矣。顺问近好。

国藩手草

澄弟均此未另

[1] 　此件岳麓书社1985年版有删节，现据富厚堂抄本补全。

478．致澄弟沅弟 [1] 三月二十五日

澄、沅弟左右：

十八日排递一函，内有沅弟一信、公牍数件、杏南开缺之折、沅弟病状之片及滇黔大局、东局宜撤各折片，想可接到。“议政王”三字删去，自三月八日寄谕如此。以后接到廷寄及他处咨来谕旨无不如此，而至今不知是何缘故。雪琴奉到批旨，仍饬迅赴漕督署任。渠再疏固辞，本日拜发，并求余加片代辞，必邀俞允矣。澄弟三月初一日之函今日接到。罗森圃去冬在此苦求差使，因无差可派，仅于十二月十五日送途费银四十两。自后未来余署，想仍至宿松一带，在亲兵马队伊戚杨钾南处也。甲四、甲六两人十六日到此。余料其未禀父母而来，已斥令迅速归去。署内诸事平安，罗氏女亦有乳可食，全无病痛，堪以告慰。顺问近好。

兄国藩手草

鸣原堂抄文一首，刘韫斋先生信一件，寄沅收阅。

[1] 　此件岳麓书社1985年版无，现据曾氏故居富厚堂抄本增补。原件有日、月，无年份，据内容考订为同治四年。

479．谕纪泽三月二十九夜

二十七住瓜洲，二十八游焦山，二十九至镇江。初一将至扬州，初二即可返棹。

字谕纪泽儿：

二十九日接第一次包封。余二十七夜住瓜洲，二十八日在焦山游览竟日，二十九至镇江等处。初一当至扬州，初二即可返棹。一切平安。孙宅赙仪，俟余归再送。付回上谕一件、题目一纸。

涤生手示

480．致澄弟沅弟 [1] 四月初五日

澄、沅弟左右：

三月廿五日接澄弟交盛二带到之信，廿六日接沅弟送望溪集及腊肉之信，四月初四日接澄三月十四之信、沅弟三月初三十四日两信，具悉一切。去年曾令纪泽写信与袁家，言榆生事。后接其回信，亲家母言榆必不肯归家，不过在各处胡闹，仍求曾亲家约束云云。

澄弟之见，余亦早有此意也。科三廿二日完娶，今已过矣，贺贺。科一定于四月廿一日完娶，郭宅由安庆来金陵，昨日到矣。沅弟初三信中所言各条，一一俱照所议办理，惟会馆五千金买价，系雪琴一人所出，现正兴工大修，而郭宅又借住一隅，似不宜令恽帅久住其中。余拟以二千余金购一屋赠次山，酬渠助攻金陵之德，来时必能位置妥帖，弟可放心。余至镇扬一行，详日记中。顺问近好。

兄国藩手草

科三贺仪五十两、袍卦一件，照收。

沅弟请两次覃恩寿典。一请本身妻室，一封澄弟。厥后澄弟固辞，又写信改为封外祖父母。顷京中寄出彭杏南、王冠珪、王兴韹、朱光孚、王仁舆等诰轴，有沅弟本身之轴，而无封外祖父母之轴，殊不可解俟有妥便再寄。在镇江面询子佩。渠云已将原信交书办，将来必可寄到了。再，恭亲王之事迥出意外。兹将三月初八日谕旨一件、初七日倭仁等奏一件、十六日谕旨一件寄弟。又附宋公寄金某京信一件、次青事谕旨一件、李少泉原信一叶。余近来胆气极虚，每阅各件，战栗之至。两弟在家务须格外谨慎，沅弟决不宜速出。万箎轩前禀告病，四月为渠奏请开缺。五月余自告病，六七月开缺，定将吉中各营全撤也。又密致。

[1] 　此件岳麓书社1985年版无，现据富厚堂抄本补。原件有日、月，缺年份，依内容考订为同治四年。

481．致澄弟沅弟 [1] 四月十五日

鲍军八千人南行，不知是叛是溃。

澄、沅弟左右：

旬日未接来信，不知澄自衡归、沅自省归俱平安否。此间近状如常。各营将去年挑秦淮河之土，挑出城外，较去年挑浚时尤为劳苦。山东回窜之捻尚在江南徐、宿一带，调淮勇二千余人驻扬州，三千余人驻清江，并昌岐水师百余船，均到防矣。刘铭传等万余人自六安赴徐州，尚未到防。大致足御寇氛。惟霆军八千人在湖北金口登岸，不听号令，各持军器洋枪成队南行，不知果叛逆乎？抑仅溃散已乎？此事关系极大，殊深焦灼。此军若溃，则厚庵一军亦属可虑。

厚庵奏分六省厘金，万做不到，徒托空言。其奏改西征局，不能不妥为调停。余近有复厚信一件，抄稿寄阅。内人之病，苦在不能眠，不能食，医调总不见效。余合家小大平安。顺问近好。

兄国藩手草

[1] 　此件岳麓书社1985年版有删节，现据富厚堂抄本补全。

482．致澄弟沅弟 [1] 四月二十四日

沅甫病由于心肝血亏之故，宜不看书不用心。

澄、沅弟左右：

四月十八日接两弟信并渠侄夫妇安禀，欣悉。新妇有和顺载福之象，从此和室宜男，家庆绵长，企慰无似。纪鸿儿于四月二十一日完婚，男客四席，女客二席。次日请郭亲家母，内仍二席，外间即无一客。衙门办喜事，似较家乡稍简易也。新妇体较胖，较之诸女稍矮。敞轿丛须翎，此间全无此风味，亦可见宦场绝少真趣耳。

沅弟寄到折稿，当略为修饰字句，日内拜发。陈舫仙、朱心槛到此陈谢恩折，亦于日内附报发去。魏柳南自京师归，亦恰至此。凡从弟当差者，无不恩明谊美，将来出任，当能束躬自爱。

弟病以怔忡不寐为最要之症，外毒及善忘多感伤皆不甚要紧。开卷心疼，总由于心肝血亏之故。治之之道，非药力所能遽效，自以不看书不用心为良方。

内人近亦彻夜不寐，并添吐血之症。余因闻霆营之变，近日毫无欢悰。二十日又接两弟三月二十九日信，梁葆颐在衡既不相宜，余即批令归湖南酌委署事，不复与闻盐务。

岳庙之事，致函商小泉，委程学伊、杨湘、刘开墀，惟旷学熊是倡始之人，无大劣迹，似亦不能不委。余拟以密咨与小泉商之，听其斟酌。沅弟谓筠仙和诗十三首，渠并未抄寄金陵，望于此次去足抄来一阅。至谓我文成武就，居然一座，则当分别言之。若于虚名，则古今成大名者，当系二分人力，八分天缘；若论实际，则武就纯靠阿弟，文成乃仅识古人门径，作得太少，安能自信而取信于人？亦不过王三雄，长于大界冲里耳。弟折稿由辅卿排寄者，竟未见到。顺问近好。

兄国藩手草

[1] 　此件岳麓书社1985年版系摘抄，现据富厚堂抄本补全。

483．致澄弟沅弟 [1] 五月初五日

月底启行，开赴山东与捻军作战。

澄、沅弟左右：

日内未接弟信，想家中各宅平安。

余于初二日接奉廷寄，饬余出省督师剿贼，尚未开江督之缺，不过驻江南境内。初三日接奉廷寄，则僧邸在郓城阵亡，饬余赴山东督剿，以李少荃署江督，刘松岩护苏抚。现约少荃于月半后来宁，余于月底起行。金陵之八千人，现札令愿随征者，自告奋勇，愿撤散者，遣发回籍，各营自行具禀。或北征，或西归，拟令同日起行。但留一营护卫衙署，暂不搬动。家眷应否回湘，秋凉再作计较。

淮勇现有刘铭传等万余人在徐州，张树声三千五百在清江，余拟带此万四千人赴东，此外又调寿春镇易开俊三千人以行。金陵之告奋勇者，无论多少，皆与易同打一路。此外，令申甫至山东就地新募马勇数百。合计二万余人，当足以御寇氛。

沅弟复奏之折，初一日业已拜发，兹将原稿寄回。文辅卿到此已三日，朱心槛因浙江无直隶州，意欲奏改同知。余留之营中，能再进一阶，乃行引见为妥。霆营之事，深为可虑。余有复孙小山信一件、告示二件，兹并抄阅。署中近日平安，余详日记中。顺问近安。

国藩手草

[1] 　此件岳麓书社1985年版系摘抄，现据富厚堂抄本补全。

484．致澄弟沅弟 [1] 五月十五日

告赴山东之阵营。劝沅甫不必轻于一出。

澄、沅弟左右：

日内未接两弟信，想各宅平安也。余自初三日奉到北征山东之命，厥后屡奉寄谕严催。金陵之十六营勇丁，人人思归。直至初八日始议定张诗日带仁字一营随征，又新招峻字一营，罗茂堂招晋字、豫字两营，朱星槛招星字左、右两营，合成三千人。初九日飞檄刘松山来金陵。顷已来此商定，渠带三千人随征。又易开俊专弁禀告奋勇，亦经批准。渠所部亦三千人。通共带湘勇九千人，淮勇二万二千人，除刘铭传、周盛波、张树声外，又添派潘鼎新五千人，由轮舟赴天津也。步兵已厚，只须添练马队。若贼不渡黄，剿办尚不甚难；一渡黄，则手脚忙乱，万目悬望，万口讥议，余实应接不暇，难乎其免于大戾矣。

寄谕中两次催沅弟出山任事。昨奉批旨，亦催弟进京。沅弟曾为封疆大吏，又系立功受爵之臣，礼数似宜稍优，自不必轻于一出；况病势尚重，万难遽膺艰巨。筱荃中丞录旨宣示，到家时，不知弟曾呈请筱荃代为复奏否？谕旨不过带一笔，非如二月二十六日之专召也，即不复奏，似无不可。

余待少荃来宁接篆，十五营开船西归后，定于二十五日起程。此后相去愈远，不能再用专差送信，但每月三次家信，由驿递至筱荃转交而已。

舫仙、辅卿进京，约可与余同行，至清江浦分手。折件、谕旨抄阅。余癣疾大发，余尚平安。顺问近好。

兄国藩手草

[1] 　此件岳麓书社1985年版系摘抄，现据富厚堂抄本补全。

485．致澄弟沅弟 [1] 五月二十五日

祝贺纪瑞得取县案首。二十五日启行赴北。

澄、沅弟左右：

五月十七、十九两日接澄弟四月十七暨三十日两信，又接沅弟四月十八、二十六、三十日三信，逮二十一日又接沅弟四月初九日一缄，欣悉一切。

纪瑞侄得取县案首，喜慰无已。吾不望代代得富贵，但愿代代有秀才。秀才者，读书之种子也，世家之招牌也，礼义之旗帜也。谆嘱瑞侄从此奋勉加功，为人与为学并进，切戒骄奢二字，则家中风气日厚，而诸子侄争相濯磨矣。

吾自奉督办山东军务之命，初九、十三日两折皆已寄弟阅看。兹将两次批谕抄阅。蔡寿祺参吾与沅弟，暨骆、劳等奉有谕旨，霞仙辨诬一折奉有谕旨，兹一并抄阅。少泉于二十二日到宁接印，吾于二十五日启行登舟，在河下停泊三日，待遣回之十五营一概开行，带去之六营一概拔队，然后解维长行。茂堂不愿久在北路，拟至徐州度暑后，九月间，准茂堂还湘。勇丁有不愿留徐者，亦听随茂堂归。总使吉中全军人人荣归，可去可来，无半句闲话惹人谈论，沅弟千万放心。

家眷仍住公馆之内。罗婿率妻子还湘，袁婿偕叶亭随赴徐州。余舌尖蹇涩，不能多说话，诸事不甚耐烦，幸饮食如常耳。吾既不在金陵，次山不必再来金陵居住，然二千金买屋、二百金修葺之说，已久告潘、罗二公，并复函次山亦略为提及。将来如何不食此言，容再与潘、罗图之。弟闻次山决居何处，便中告我与伊卿可也。金陵昭忠祠，余已捐五千金买田添屋矣。沅弟湿毒未减，悬系之至。药物断难奏效，总以能养能睡为妙。许仙屏散馆第二，已留馆矣。顺问近好。

国藩手草

[1] 　此件岳麓书社1985年版系摘抄，现据富厚堂抄本补全。

486．致澄弟沅弟 [1] 闰五月初四日

澄、沅两弟左右：

日内未得家信，但见席宝田公牍，知霆营金口叛卒由安仁南趋郴、桂，喜桑梓不至蹂躏。余于廿五日自金陵登舟，候遣撤之十五营开船已毕，余乃于廿八日开船北征。初一日至瓜洲，初二日至扬州。罗茂堂、张田畯、朱星槛三人各带千人，廿六日出金陵城，行走甚速，初二日同时至扬州。余在扬州停驻一日，初四日开行，嘱陆军停驻二日，初五日开行。纪泽与雪琴、贸堂等均送至邵伯镇而返。榆婿、叶甥随赴徐州。派榆充水师四营营务处，取其名目较美，而实无一事，不至贻误也。闻山东之贼全数南趋，河南、安徽两省必将同时吃紧。余拟调刘、朱、朱三军仍回潛山、太湖，盖安庆、金陵经湘军苦战得来，不能不力求保全。刘、朱亦求撤甚切，目下难筹欠饷，且缓至秋冬再议遣撤。刘铭传在济宁，因陈国瑞之部卒入营抢夺洋枪，彼此开仗。刘营生擒陈镇，杀伤百余人。刘部亦伤数十人。又江西之韩进春一军，甘肃之陶茂林等军，均有鼓噪叛变之事。世难方殷，良深忧灼。兹将厚庵一信抄寄一阅，以后由官封寄家信、日记、折片等件，殊难汇寄，只好由金陵专足送家耳。顺问近好。

国藩手草　高邮州下

[1] 　此件岳麓书社1985年版无，现据富厚堂抄本补。原件有日、月，缺年份，依内容定为同治四年。

487．谕纪泽纪鸿闰五月初九日

告已至清江浦，诫以勤俭二字自惕。

字谕纪泽、纪鸿儿：

余于初四日自邵伯开行后，初八日至清江浦。闻捻匪张、任、牛三股并至蒙、亳一带，英方伯雉河集营被围，易开俊在蒙城，亦两面皆贼，粮路难通。余商昌岐带水师由洪泽湖至临淮，而自留此待罗、刘旱队至乃赴徐州。

尔等奉母在寓，总以勤俭二字自惕，而接物出以谦慎。凡世家之不勤不俭者，验之于内眷而毕露。余在家深以妇女之奢逸为虑，尔二人立志撑持门户，亦宜自端内教始也。余身尚安，癣略甚耳。

涤生手示

488．谕纪泽纪鸿又五月十四日

发、捻群萃皖北。拟改驻临淮，先救皖北之急。

字谕纪泽、纪鸿儿：

专人来，接鸿儿初六夜信，具悉署内平安。罗氏外孙有病，比来已就痊否？又闻刘松山一军在龙潭闹饷，不肯渡江，不知近状何如？深为系念。

余于初八日至清江浦，发、捻二逆群萃皖北蒙、亳一带。英方伯雉河集营被围甚紧。英带二十八骑于初六日自营冲出，其诸将尚在该集守营求救。余拟改驻临淮，先救皖北之急。二十内外自袁浦启行。身体尚好。临淮至金陵官封二日可到也。日记一本可寄湘乡否？两叔信另寄矣。

涤生手示　清江浦

正封缄间，又接泽儿初九日禀。小孩病尚未好，尔母泄泻，系脾虚大亏。昔年在京服重剂黄芪参术，此后不宜日日服药，服则宜补火补气。内银钱所房屋，尽可退还，停止租钱。李宫保处宜旬日一往，幕中陈、凌、蒋、陈等，皆熟人也。十四日申刻又及 [1]

[1] 　从“正封缄间”至“又及”一段，岳麓书社1985年版无，现据富厚堂抄本补。

489．致澄弟沅弟 [1] 闰五月十四日

澄、沅弟左右：

闰五月十一日在清江浦接沅弟五月十六日书，知弟病势未减，疾行亦颇气喘，实深系念。带兵北上之旨，出以轻便之笔，似在可有可无之数，不知筱泉如何复奏。余处并未复奏。以后如再有特旨征召，弟则具折附小泉报内复奏，余则空言复奏，谓弟病果病痊，必应诏速出云云，则彼此两不相背耳。余以初八日至清江浦，迭接各路禀报，发捻皆趋皖北，英西林方伯以八千人在雉河集被围。渠自带廿八骑于初六夜冲出，其部将尚留营坚守，殆无不溃之理。皖北縻〔糜〕烂，安、庐、滁、和四郡可危。余拟由洪泽湖进扎临淮，屏薮江北。罗、张、朱三千人十二日到此，待刘松山到，即与昌岐之水军五营、陆军十二营同驻临淮，再调淮勇夹击，不知能解皖危否。

五月日记交金陵转寄。到临淮后距安庆仅六百余里，以后仍可按旬专人送信到家，日记暨各咨件亦可送也。身体尚好，无劳挂念。顺问近好。

国藩手书

[1] 　此件岳麓书社1985年版无，现据富厚堂抄本补。原件有日、月，缺年份，依内容定为同治四年。

490．谕纪泽闰五月十九日

湘勇闹饷，竟日忧灼。后辈夜饭不宜用荤。常阅习《颜氏家训》等书。

字谕纪泽儿：

接尔十一、十五日两次安禀，具悉一切。尔母病已全愈，罗外孙亦好，慰慰。

余到清江已十一日，因刘松山未到，皖南各军闹饷，故尔迟迟未发。雉河、蒙城等处日内亦无警信。罗茂堂等今日开行，由陆路赴临淮。余俟刘松山到后，拟于二十一日由水路赴临淮。身体平安，惟廑念湘勇闹饷，有弗戢自焚之惧，竟日忧灼。蒋之纯一军在湖北业已叛变，恐各处相煽，即湘乡亦难安居。思所以痛惩之之法，尚无善策。

杨见山之五十金，已函复小岑在于伊卿处致送。邵世兄及各处月送之款，已有一札，由伊卿长送矣。惟壬叔向按季送，偶未入单，刘伯山书局撤后，再代谋一安砚之所。该局何时可撤，尚无闻也。

寓中绝不酬应，计每月用钱若干？儿妇诸女，果每日纺绩有常课否？下次禀复。吾近夜饭不用荤菜，以肉汤炖蔬菜一二种，令其烂如臡，味美无比，必可以资培养菜不必贵，适口则足养人，试炖与尔母食之星冈公好于日入时手摘鲜蔬，以供夜餐。吾当时侍食，实觉津津有味，今则加以肉汤，而味尚不逮于昔时。后辈则夜饭不荤，专食蔬而不用肉汤，亦养生之宜，且崇俭之道也。颜黄门之推《颜氏家训》作于乱离之世，张文端英《聪训斋语》作于承平之世，所以教家者极精。尔兄弟各觅一册，常常阅习，则日进矣。

涤生手草　清江浦

491．致澄弟沅弟 [1] 闰五月二十四日

雉河集营被围。严参易开俊。徽、休、青阳三军闹饷。

澄、沅弟左右：

十四日在清江浦发一信，排递李小泉中丞处寄家，不知到否？厥后罗茂堂与张朱等六营于二十日起行赴临淮，余于二十二日起行，刘松山六营于二十四日起行，先后赴临淮。临淮距清江四百二十里，距金陵四百六十里，距安庆六百六十里，以后仍可专人由安庆送信到家。

雉河集营盘被发捻围困，英方伯于初六日冲出后，十六日诸将尚坚守无恙，然亦岌岌难久保矣。易开俊扎西洋集，距雉河五十里，乃以目疾出营，轻赴徐州，不能不予以严参。徽、休、青阳三军闹饷，情同叛逆，不知近日安戢否，实深忧系。沅弟屡念金陵各军悉宜早撤，良有卓见。今金陵之营，仅存刘、朱、朱三军尚在瑞、临，每月由江西盐局发给满饷，不知有它变否？望就近体察，商之小荃中丞办理。

兄身体平安，惟不能耐劳苦。捻贼已成流寇，断难收拾，余亦做一日算一日而已。顺问近好。

涤生手草　洪泽湖东口

[1] 　此信岳麓书社1985年版有删节，现据富厚堂抄本补全。

492．谕纪泽纪鸿 [1] 六月初一日

述近日军情。须领略古人文字意趣。

字谕纪泽、纪鸿儿：

闰五月三十日由龙克胜等带到尔二十三日一禀，六月一日由驲递到尔十八日一禀，具悉一切。罗家外孙既系漫惊风，则极难医治。

余于二十五六日渡洪泽湖面二百四十里，二十七日入淮。二十八日在五河停泊一日，等候旱队。二十九日抵临淮。闻刘省三于二十四日抵徐州，二十八日由徐州赴援雉河，英西林于二十六日攻克高炉集。雉河之军心益固，大约围可解矣。罗、张、朱等明日可以到此，刘松山初五六可到。余小住半月，当仍赴徐州也。毛寄云年伯二十五日至清江，急欲与余一晤。余二十八日寄一信，因太远，止其来临淮。

尔写信太短。近日所看之书，及领略古人文字意趣，尽可自摅所见，随时质正。前所示有气则有势，有识则有度，有情则有韵，有趣则有味，古人绝好文字，大约于此四者之中必有一长。尔所阅古文，何篇于何者为近？可放论而详问焉。鸿儿亦宜常常具禀，自述近日工夫。此示。

涤生手草

[1] 　此信岳麓书社1985年版有删节，现据富厚堂抄本补全。

493．致澄弟沅弟 [1] 六月初五日

劝沅甫不必抑郁。蒙、亳一带百姓亲捻仇官。

澄、沅弟左右：

闰月三十日接弟五月二十五日来信，六月初三又接闰五月初五日一缄，具悉一切。沅弟又病，虽愈而尚黄瘦，实深悬系。建非常之功勋，而疑谤交集，虽贤哲处此，亦不免于抑郁牢骚。然盖世之事业既已成就，寸心究可自怡而自慰，悠悠疑忌之来，只堪付之一笑。但祝积年之劳伤湿毒，日渐轻减，则正气日旺，固可排遣一切耳。舫仙知沅颇深，感恩尤切。每言沅公精神极好，后来勋业方长，区区小病，不足为虑。余闻之常为一慰。李季荃与舫仙亲如骨肉，言其功劳极大，牢骚甚深，而病颇可虑。余观季荃虽瘦削异常，而精神尚足，当无他虑。

兄于二十九日抵临淮，罗、张、朱六营于初二日到，刘松山于初三亦到。舟小如床，岸上又无屋可住，拟日内盖屋三间，附近百里无桌椅可借。雉河集之围，危急如故。刘铭传一军日间可到，不知能解围否。若果解围，则西窜河南、湖北，恐不出沅弟所料；若各路重兵齐到，而卒不能解围，则中原糜烂矣。余身体尚好，惟朱、唐、金三军闹饷，处置宽严皆有不宜，寸心忧灼。蒙、亳、宿、颍一带人心甚坏，亲近捻匪，仇视官兵，亦久乱之气象也。余详日记中。自此次后仍专人送信，以慰远念。顺问近好。

国藩手草

[1] 　此信岳麓书社1985年版有删节，现据富厚堂抄本补全。

494．谕纪泽六月初八日

雉河解围，皖事已松，将于七月赴徐州。

字谕纪泽儿：

接尔闰五月二十一六九日暨六月初一日信，具悉一切。罗家外孙近日更愈否？尔母服王子蕃药得愈，想仍系温补之品。尔祖母江太夫人昔年无论何病皆须服温补之剂，尔母似亦相类，总不可用克伐药也。高丽参、鹿胶二者，日内折弁进京必如数购买。

余出师已四十 [1] 天，未遇酷暑，尚能禁受。惟淮水盛涨，营垒恐将淹没。雉河解围，皖事已松，余七月当赴徐州。

毛年伯所送《二十四史》，余思一看，或将《后汉书》专人送阅亦可。此间无鱼翅可买，宜在金陵买十余斤寄来。乔中丞顷来相访，即无以燕之也。鸿儿有禀来否？并问。

涤生手示

[1] 　岳麓书社1985年版为“四十六”，富厚堂抄本为“四十”。查曾氏日记，知其五月二十八日离开金陵，中经闰五月，至此日恰为四十天。

495．致澄弟沅弟 [1] 六月十五日

淮水涨发，临淮军营被淹。

澄、沅弟左右：

自闰五月二十九日到临淮，六月初五日专人送信一次，不知何日可到。日来淮水涨发，罗、朱、张六营、刘松山六营及陈自明之四营皆在水可淹入之处。营之周围筑堤御水，若不幸而堤穿，则垒中有入水二三尺者，有入水四五尺者。不得已，今日用船渡至南岸，大约五六日乃可渡毕。然使再涨水一丈，则百里内几无一可驻之处，又无草柴可觅，然后知临淮之苦，为他处所未有，宜袁、唐、乔诸公嗟叹不息也。

雉河集已于初三日解围，贼踪西窜，尚无确信。大约河南之南、汝、光，湖北之德、黄、襄皆当其冲。此贼已成流寇行径，殊难收拾。吾所用淮勇诸将，自以刘铭传为首选，然其心志是否翕服，尚未深知。又有一骁将陈国瑞，桀骜难驯。昨发去一批，抄寄弟阅。兄身体□(原文此处为方框)适，惟怕热更甚，秋问拟送眷回籍，即令第四女在长沙成婚。其时两弟有晋省之便，求主婚，代办一切。云仙欲我送女至粤，并有信求意臣在长沙主办，未之许也。顺问近好。

兄国藩手草　临淮

[1] 　此信岳麓书社1985年版有删节，现据富厚堂抄本补全。

496．谕纪泽纪鸿六月十九日

告大水情形及问近况。

字谕纪泽、纪鸿儿：

十五日接泽儿十一日禀，鸿儿无禀，何也？今日接小岑信，知邵世兄一病不起，实深伤悼。位西立身行己读书作文俱无差谬，不知何以家运衰替若此？岂天意真不可测耶？尔母之病，总带温补之剂，当无他虞。罗氏外孙及朱金权已痊愈否？

此间大水异常，各营皆已移渡南岸。惟余所居淮北两营系罗茂堂所带，二日内尚可不移。再长水八寸，则危矣。阴云郁热，雨势殊未已也。

邵世兄处，应送奠仪五十金。可由家中先为代出，有便差来营即付去。滕中军所带百人，可令每半月派一兵来，此不必定候家乡长夫送信。余托陈小浦买龙井茶，尔可先交银十六两，亦候下次兵来时付去。邵宅每月二十金，尔告伊卿照常致送否？须补一公牍否？尔每旬至李宫保处一谈否？幕中诸友凌晓岚等，相见契惬否？气势、识度、情韵、趣味四者，偶思邵子四象之说可以分配，兹录于别纸。尔试究之。

涤生手示

497．致澄弟沅弟 [1] 六月二十四日

告沅甫授山西巡抚事，望到任后谨慎节俭。

澄、沅弟左右：

六月二十三日接两弟闰五月二十五日之信，知沅弟自初六至十四日又复大病。久劳久病之躯，又多服攻伐之剂，殊为悬虑。

方与茂堂、星槛等甚切系念，次日接奉六月十八日寄谕，沅弟已拜山西巡抚之命。既感天恩高厚，不为浮言所摇，予以最称完善富庶之区，又虞沅体尚未复元，恐不宜遽出任此劳勚。四月初周朗山向余言，沅甫宫保太阳正置命宫，六月间必再出山，断不能辞。余昨与茂堂笑其言之无稽，不料果尔奇验。计湘乡奉到谕旨，不过六月二十六七 [2] 。沅病若已大愈，应诏赴晋，则七月初旬当具折谢恩，自请进京陛见，再履新任；若尚未全愈，稍为调养，再行北上。计拜折之期，不及待兄此次之信耳。

山西号称富国。然年来京饷，全以该省为大宗，厘金尚未办动，入款较道光年间不见增多，出款则较昔日增。去京极近，银钱丝毫皆户部所深知。沅弟有手笔太廓之名，既为安静省分督抚，则正杂各款不能不谨慎节俭、丝丝入扣。

外间拟弟再出，当系军务棘手之处。此时山西虽无寇警，而圣意虑捻匪入晋，逼近畿辅。弟到任，似宜多带得力将官 [3] ，勇丁则就近在晋招募。南人不惯面食，晋中尤无稻米可买，不似直东，尚可由大海及运河设法也。弟进京，可由安庆登陆，至徐州与兄相会，鬯论一切。

闻钦差瑞、罗至山西，实系至陕查办霞仙之事。一波未平谓蔡，一波复起，宦海真可畏耳。顺贺大喜。

国藩手草

[1] 　此件岳麓书社1985年版有删节，现据富厚堂抄件补全。

[2] 　“六月二十六七”，岳麓书社1985年版作“七月”，现据富厚堂抄本改。

[3] 　此处岳麓书社1985年版作“军”，现据富厚堂抄本改。

498．谕纪泽六月二十五日

陈刻《二十四史》颇可爱。《几何原本》可先刷一百部。

字谕纪泽儿：

二十三日接尔十七日禀，并汪刻《公羊》、陈刻《后汉书》、茶叶、腊肉等事具悉。二十四日接奉寄谕，知沅叔已简授山西巡抚。谕旨咨少泉宫保处，尔可借阅。沅叔闰五月初六至十四之病，不知此时全愈否？余须寄信嘱其北上陛见之便，且至徐州兄弟相会。

陈刻《二十四史》颇为可爱，不知其错字多否？《几何原本》可先刷一百部。曾恒德无事，亦可来营。余又有取阅之书，可令滕中军派兵送来，录如别纸。

涤生手示

《刘禹锡集》《王昌龄集》《张籍集》。右三种于全唐诗内抽出寄来刘集有单行本否，试问子偲丈。唐四家诗选王、孟、韦、柳四本。《易经纂言》《诗经纂言》。右二种《吴文正公澄集》中有之，《通志堂经解》中亦有之，兹取吴集本。

499．致澄弟沅弟 [1] 六月二十五日

澄、沅弟左右：

昨廿四日因沅弟有往山西计较一句之信，排递一函，约半个月可到。今日值送信之期，常例仍不可阙。此间自六月以来，日日长〔涨〕水，张、朱、刘各营均移南岸，惟罗营不移，筑大堤以御之，二三日内已退水寸余矣。余居新屋已十日，似受湿疾，腹泄不止，饭量亦减。捻踪去此日远，所虑者惟皖南金、唐两军闹得不堪，不能不大加惩办。一惩又恐激变罗，以此为忧耳。

沅弟出山，不知即带家眷否？若俟到任后再派人来接，则由河南之卫辉以入潞安，乃两湖至晋之常道，特无水路，终多不便耳。四女出嫁，云仙欲送至广东，实为不易，余意宜在长沙或湘阴成婚。秋间令纪泽等送全眷还湘，即可便办喜事。沅弟过长沙时，乞与意臣熟商。将来成礼时，求澄弟主持一切，朱金权尚在金陵，未来此间。顺问近好。

兄国藩手具

[1] 　此件岳麓书社1985年版无，现据富厚堂抄本补。原件有日、月，缺年份，据内容考订为同治四年。

500．谕纪泽纪鸿 [1] 七月初三日

少年文字，总贵气象峥蝾。

字谕纪泽、纪鸿儿：

二十七日接尔等各一禀，六月二日专兵至，接纪泽一禀，具悉一切。福秀之病大愈，至以为慰。福秀好吃零星东西而不甚爱饭，盖胃火强而脾土弱。胃强则贪食，脾弱则难化，难化则积滞而生疾。今不能强其多吃饭，却当禁其多食零物。食有节，则脾以有恒而渐强矣。泽儿于陶诗之识度不能领会，试取《饮酒》二十首、《拟古》九首、《归田园居》五首、《咏贫士》七首等篇反复读之，若能窥其胸襟之广大，寄托之遥深，则知此公于圣贤豪杰皆已升堂入室。尔能寻其用意深处，下次试解说一二首寄来。

又问有一专长，是否须兼三者乃为合作。此则断断不能。韩无阴柔之美，欧无阳刚之美，况于他人而能兼之？凡言兼众长者，皆其一无所长者也。鸿儿言此表范围曲成，横竖相合，足见善于领会。至于纯熟文字，极力揣摩固属切实工夫，然少年文字，总贵气象峥嵘，东坡所谓蓬蓬勃勃如釜上气。古文如贾谊《治安策》、贾山《至言》、太史公《报任安书》、韩退之《原道》、柳子厚《封建论》、苏东坡《上神宗书》，时文如黄陶庵、吕晚村、袁简斋、曹寅谷，墨卷如《墨选观止》《乡墨精锐》中所选两排三迭之文，皆有最盛之气势。尔当兼在气势上用功，无徒在揣摩上用功。大约偶句多，单句少，段落多，分股少，莫拘场屋之格式。短或三五百字，长或八九百字千余字，皆无不可。虽系《四书》题，或用后世之史事，或论目今之时务，亦无不可。总须将气势展得开，笔仗使得强，乃不至于束缚拘滞，愈紧愈呆。

嗣后尔每月作五课揣摩之文，作一课气势之文。讲揣摩者送师阅改，讲气势者寄余阅改。四象表中，惟气势之属太阳者，最难能而可贵。古来文人虽偏于彼三者，而无不在气势上痛下工夫。两儿均宜勉之。五十金、十六金兹交来卒带去。邵宅事、赵宅屋事，均办公牍矣。西序下次带回。此嘱。

涤生手示

[1] 　此件岳麓书社1985年版有删节，现据富厚堂抄本补全。

501．致澄弟沅弟 [1] 七月初四日

澄、沅弟左右：

六月二十四日，因沅弟新拜抚晋之命，曾经排递一函。次日二十五又专仁字营弁勇专送一函。不料仁字营所派弁勇二人于途次溺毙一人，文书信件全行沉失，不知排递之函果得达否？二十七日连接闰五月三十日、六月十日两次排递之信，欣悉纪瑞侄入泮之喜，虽名次稍低，然阿伯癸巳年进学之时，系进十六名，其下仅有一名，不足介意也。

沅弟之病，惟小便太多与遍身筋骨疼痛不易调理，此外似尚易于复元。接到抚晋恩旨，不知是否出山。余欲劝之速出，又恐病未复元，或未履晋任，又有改办别省军务之命，欲劝之勿出，又恐弟之抱负未展，不能郁郁久居林下，故于前函未及代决行藏之宜，亦料余信到日，弟之折必已先发也。

临淮近状平安，惟大水未退，捻匪尚在河南周家口一带。罗氏外孙于六月二十三日殇亡。四女姻事，余欲送至家乡，或在长沙，或在湘阴郭宅行礼，不愿轮船航海，亦不愿送韶关也。

刘、朱、朱三营分驻瑞、临，断不再调江北宿、太，每月皆发满饷，其何时遣撤，请小泉中丞主持。沅弟既垂念该三军，可就近与小泉一商。只要金陵五月所撤之十五营欠饷清毕，即可接撤该军。唐、金二军闹饷，余有札不查办。兹付阅。不知果叛乱大变否。

此信仍用排递，请小泉转交，明日再专人送日记等件。纪瑞侄之贺礼，则俟大水稍退再送。尧阶世兄亦必致贺也。顺问近好。

国藩手草临淮

[1] 　此信岳麓书社1985年版无，现据富厚堂抄本补。原件有日、月，缺年份，依内容考订为同治四年。

502．致澄弟沅弟 [1] 七月初五日

澄、沅弟左右：

昨日排递一函，言二十四日专差沉溺之事。兹录原信再寄一览。甲午同年王少钧语去年五月截取进京，选一翰林院待诏，留京一年，因境况太苦，六月出京来此。询及京师物议，言余兄弟并无毁言，恭亲王近日亦无谤议，霞仙不免讥诽，瑞、罗两星使西行，京中人人言其赴陕查刘事也。钦差由京到省，从无轻轻奏结者，霞老当无私罪耳。

老湘营易镇即日回湘，其所部交刘镇松山兼统。余身体平安，惟腹泻颇久，余详日记中。顺问近好。

兄国藩手草

[1] 　此信岳麓书社1985年版无，现据富厚堂抄本补。原件有日、月，缺年份，依内容考订为同治四年。

503．谕纪泽纪鸿 [1] 七月初八日

字谕纪泽、纪鸿儿：

初七日接初一日禀，具悉一切。书收到。《诗经纂言》系误记吴有。是书非指《书经》言也。《中山集》，偶一询及莫偲翁，即有是物，可谓富极。尔试再询《刘文房集》，郘亭叟宁更有之乎？

曾恒德将来大营，拟派潘文质至金陵公馆照料。欧阳晖之替手，尚未得人。

纪鸿作字，笔画须粗，墨气须浓。闻李宫保处幕友过二十人，信否？纪泽尚旬旦往谒谈否？宫保与余同寅，尔等不可恃有世谊，全用雁□(原文此处为方框)之礼，须于和霭之中常露恭谨之意。此嘱。

涤生手示

[1] 　此信岳麓书社1985年版无，现据富厚堂抄本补。原件有日、月，缺年份，依内容考订为同治四年。

504．谕纪泽七月十三日

服炒米医脾亏。勉阅书有恒。

字谕纪泽儿：

十二日接尔初八日禀，具悉一切。福秀之病，全在脾亏。余前信已详言之。今闻晓岑先生峻补脾胃，似亦不甚相宜。凡五藏极亏者，皆不受峻补也。尔少时亦极脾亏，后用老米炒黄，熬成极酽之稀饭，服之半年，乃有转机。尔母当尚能记忆。金陵可觅得老米否？试为福秀一服此方。开生到已数日，元徵信接到，兹有复信，并邵二世兄信。尔阅后封口交去。渠需银两，尔陆续支付可也。

义山集似曾批过，但所批无多。余于道光二十二三四五六等年，用胭脂圈批。唯余有丁刻《史记》六套在家否、王刻韩文在尔处、程刻韩诗最精本、小本杜诗、康刻《古文辞类纂》温叔带回，霞仙借去、震川集在季师处、山谷集在黄恕皆家首尾完毕，余皆有始无终，故深以无恒为憾。近年在军中阅书，稍觉有恒，然已晚矣。故望尔等于少壮时，即从有恒二字痛下工夫。然须有情韵趣味，养得生机盎然，乃可历久不衰。若拘苦疲困，则不能真有恒也。

密禀悉，当细察耳。

涤生手示

正封缄间，又接泽儿初九日禀。小孩病尚未好。尔母泄泻，系脾虚火亏。昔年在京服重剂黄芪参术，此后不宜日日服药，服则补火补气。内银钱所房屋尽可退还侪山租钱。李宫保处宜旬一往，幕中陈、凌、蒋、陈等皆熟人也。又示。十四日申刻

505．谕纪泽七月十五日

已令郑兴仪回金陵，与邵顺国扶柩送杭州安葬。

字谕纪泽儿：

接尔十二日禀，惊悉邵夫人于是日仙逝。家运之坏，乃至斯极，闻之酸鼻。现令其婿郑兴仪即日由临淮回金陵，与邵顺国共扶其母与兄之灵柩送至杭州安葬，并葬位西衣冠之柩，合为一冢。余以二百金交郑世兄带回，内以六十金为邵太太殡敛之资，以百四十金为船钱、途费及葬埋之资，余为作一墓志及刻工石价在外。郑世兄不能带家眷，只好接邵小姐在余署宅小住二三月，待邵、郑回金陵后再移他处。尔先将各情告之李宫保，余随后再当函托也。位西先生夫妇生卒年月及他事实并子龄事实生卒，就邵二世兄所知者，尔问明写一节略寄来。此嘱。

涤生手示

郑世兄信寄去。

506．谕纪泽 [1] 七月十七日

字谕纪泽儿：

十六日专兵至，接尔初十日一禀并季公墓志五分。廉昉在京久有名医之目，福秀之病，或可奏效。郑兴仪定于十六日起行回金陵。余给之二百金，为邵宅敛殡、途费及并葬之棺之用，郑又在台支三月薪水六十金，一切可期优裕。余拟于廿三四赴徐，金权□□□(原文此处为方框)临淮，将来一直至徐。□□□□(原文此处为方框)艰□(原文此处为方框)，写信与朱心槛，请其派人专送或稍易耳。□□(原文此处为方框)何以无禀？松生亦宜常常具禀。此嘱。

涤生手示

[1] 　此件岳麓书社1985年版无，现据富厚堂抄本补。原件有日、月，缺年份，依内容考订为同治四年。

507．谕纪泽 [1] 七月十九日

字谕纪泽儿：

兹因禹级七回金陵之便，带去陈刻《后汉书》三函查收。《明史》有殿版初印者，在家中否？金陵有甘子大所送《明史》，纸印皆劣，有解饷之便寄来，无便则不必也。

涤生手示

[1] 　此件岳麓书社1985年版无，现据《曾国藩学刊》第六期补。原件缺年份。查史料，曾氏不在金陵而纪泽在金陵的时期有两段，一为同治四年五月至同治六年三月，二为同治七年十一月至次年三月。又，同治四年七月初八日曾氏日记有“禹级三来谈颇久”字样。据此可定此信写于同治四年。

508．致沅弟 [1] 七月二十日

沅弟左右：

十六日专人送□(原文此处为方框)恩折抄寄，想到家必在□□□□(原文此处为方框)，硃批催弟赴晋，特□□□□(原文此处为方框)弟处。本日接山西护抚王方伯信，亦□□□□(原文此处为方框)弟到任，陈舫仙奉旨专办防务，其望弟，想更切于星火。不知弟病果□□□□(原文此处为方框)具折谢恩否，深为廑系。临淮连日大风大雨，气象不佳，皖北已成凶年，皖南江苏亦复处处被水，不知天意果何如耳。河南吴中丞咨到寄谕中有言舫仙者，抄阅。即问近好。

国藩手草

[1] 　此件岳麓书社1985年版无，现据富厚堂抄本补。原件有日、月，缺年份，依内容考订为同治四年。

509．致澄弟沅弟 [1] 七月二十五日

虑沅甫病势，望其振作精神再出。决不回江督之任。

澄、沅弟左右：

七月二十三日接弟信，沅弟定辞山西巡抚之任。以弟之荣利泊如、尘视轩冕可喜可敬，观弟之病势未减，又可虑也。究竟弟病状比在金陵时痊愈几分？羊乳痔，余于五年在南康时生过八个月，服陈季牧之方而愈。糞门外若生一枣，行坐不便，却无出血等苦，只有潮湿与有内热者，生此物□□□□□□□□(原文此处为方框)不能构思，则兄于八年春，数月不眠，奄奄欲尽，厥后六月再出，愤发自励，不过半年，精神大振。弟目下之病似尚不如余八年之甚，惟小便太多，殊为可虞。然张雨农自三十□□□(原文此处为方框)二十余次，后以六十一岁□□□(原文此处为方框)宗气动摇，是何症象？下次详以告我。

此次纵或恩准开缺，而数月之内，恐不免再有征召。兄因相隔太远，奏疏中只能作活笔，不敢太说呆了。余在外太久，精力日惫，已与少荃订约，决不回江督之任。捻事亦茫无头绪，惟因所部各军尚有少半未撤，不能遽尔引退。惟望弟振刷精神再出，则吾担轻矣。顺问近好。

[1] 　此件岳麓书社1985年版有删节，现据富厚堂抄本补全。

510．致澄弟沅弟 [1] 七月二十五日

澄、沅弟左右：

本日已写一信，排递小泉中丞处转交。值专人送信之期，再书数行奉告两弟。兄于二十四自临淮起程赴徐。临淮现留湘勇万人：老湘六千、吉中四千，外淮北勇五百，李世忠之旧部二千，似均有认真办事之象。捻匪两股均在河南，闻将窜湖北。马匹多而且悍，步贼亦极狡猾，不易了也。东征局卡近日究竟出示停止否？顷接霞仙一咨，奏仍征济陕甘之饷。弟若与南、意通信，请其速停为妙，□□□□(原文此处为方框)多，仍归怨余一人耳。顺问近好。

国藩手草

[1] 　此件岳麓书社1985年版无，现据富厚堂抄本补。原件有日、月，缺年份，依内容考订为同治四年。

511．致澄弟沅弟 [1] 七月

澄、沅弟左右：

前接沅弟六月十日一信，昨又接沅十七日信，系由李筱泉排递而来，而澄弟五月十二复陈培之一信，则七月十二始自金陵寄到。“沅弟到山西计较”一句之事，不知湘中何日得信，是否即日北上履任。此间于初八日发报，业经附折谢恩，亦未敢说呆，谓弟应诏即出也。陈舫仙已调山西臬司，圣意欲沅诸事顺手。预调最亲者以为属员。此层尤为可感。兹将吾折付回，不知与弟折符合否？

临淮水尚未大退，欲赴徐州，因积潦在途，不能起行。兄身体平安，惟湿气太重，饭量稍减。云仙寄澄信寄□(原文此处为方框)。渠嫁女与左家，可由意城主婚，在湘阴□□□(原文此处为方框)，则今年娶妇亦可请意城在湘阴主办。闻云仙近与瑞、左两公均不甚和，而□□□□□(原文此处为方框)形猖獗，不知广东下半年能安静否。刘、朱□□□(原文此处为方框)，沅弟既不愿与小泉商，吾当便中与之熟□□□□□(原文此处为方框)，如不叛乱，当发撤该军□□□□□□□□(原文此处为方框)来此难录用也。顺问近好。

国藩手草

[1] 　此件岳麓书社1985年版无。现据富厚堂抄本补。抄本只署“七月”二字，无年份与日期。依信中内容，当写于同治四年。日期则无法确定，按规定置于本月末。

512．谕纪泽纪鸿八月初三日

谈女儿婚事成礼地点。

字谕纪泽、纪鸿儿：

七月二十四日接泽儿十九日之禀、鸿儿十四日之禀并诗文一首。八月初二接泽儿二十八日一禀并郭云仙姻丈与尔之信，具悉一切。其二十六日专兵之禀尚未到也。

郭宅姻事，吾意决不肯由轮船海道行走。嘉礼尽可安和中度，何必冒大洋风涛之险？至成礼或在广东或在湘阴，须先将我家或全眷回湘，或泽儿夫妇送妹回湘，吾家主意定后，而后婚期之或迟或早可定，而后成礼之或湘或粤亦可定。

吾既决计不回江督之任，而全眷犹恋恋于金陵，不免武仲据防之嫌，是尔母及全眷早迟总宜回湘，全眷皆须还乡，四女何必先行？吾意九月间，尔兄弟送家属悉归湘乡。经过省城时，如吉期在半月之内，或尔母亲至湘阴一送亦可。如吉期尚遥，则纪泽夫妇带四妹在长沙小住，届期再行送至湘阴成婚。

至成礼之地，余意总欲在湘阴为正办。云仙姻丈去岁嫁女，既可在湘阴由意城主持，则今年娶妇，亦可在湘阴由意城主持。金陵至湘阴近三千里，粤东至湘阴近二千里。女家送三千，婿家迎二千，而成礼于累世桑梓之地，岂不尽美尽善？尔以此意详复筠仙姻丈一函，令崔成贵等由海道回粤。余亦以此意详致一函，由排单寄去，即以此信为定。喜期定用十二月初二日，全眷十月上旬自金陵启行，断不致误。如筠仙姻丈不愿在湘阴举行，仍执送粤之说，则我家全眷暂回湘乡，明年再商吉期可也。

郭宅送来衣服、首饰及燕菜、马褂之类全数收领，途费四百则交来使带回，无庸收存。此间送女途费理应自备也。崔巡捕、杨仆各给银四十两，但用余名写书一封答之。其喜期之书帖，待湘阴成礼时再办。

鸿儿之文气势颇旺，下次再行详示。尔母须用伏苓，候至京之便购买。余以二十四日自临淮起行，十日无雨，明日可到临徐州矣。途次平安勿念。

涤生手示

再，尔复云仙姻叔之信，或将余此□□(原文此处为方框)信抄一稿附去。或不抄，尔兄弟酌之。余决计不由海道行走，如必欲送粤，余不甚坚执也，但心以湘阴为宜耳。陈舫仙寄到在京见闻密件，兹抄寄尔阅，秘之。朱金权远来，似不便阻其来徐，只好听之。又示 [1] 。

[1] 　从“再，尔复云仙姻叔之信”至“又示”一段，《湘乡曾氏文献》置于同治六年二月十三日谕纪泽信末，兹据文意及曾国藩日记（同治四年八月初二日：“陈舫仙至山西赴任，自京专人送信来。”同年八月二十四日：“中饭后朱金权自金陵来。”）移于此。

513．致澄弟沅弟八月初六日

安心静摄，能自作奏折时再行出山。

澄、沅弟左右：

八月初四日抵徐州府，接沅弟七月两缄并折稿二件。前颇以弟病甚深为虑，得此二缄，益为放心。年仅四十二岁，即再养二年，报国之日方长。此次固辞恩命，能认真调养年余，于保身之道、出处之节，均属斟酌妥善。特恐朝命敦促，不容久住林下耳。二折措辞均极得体。养病之期，总以养到自己能用心作奏时再行出山。接舫仙及各处信件，似前此谣诼之辞业已涣然冰释，尽可安心静摄。刘、朱撤营之早迟，金、唐各营之变否，余当细心料理，弟可概置不问。

余决计不回江督之任，拟于九月间将全眷送回家乡。郭宅姻事，拟于十二月初二日在湘阴成礼。顷有与泽儿一信，抄寄弟阅。

514．谕纪泽八月十三日

为邵位西作墓铭事。

字谕纪泽儿：

八月十一日接尔七月二十五、八月初三日禀二件，知王长胜有中途被抢之事，不知初六又派人送信否？邵世兄开来行略等件收到，位西先生遗文亦阅一过。本月当作墓铭，出月亲为书写，仍付金陵，交刻季公铭之张氏兄弟钩刻。大约刊刻拓印须三个月工夫，年底乃可蒇事。尔告邵子晋急急返杭料理葬事，以速为妙。此石不宜埋藏土中，将来或藏之邵氏家庙，或嵌之邵家屋壁，或一二年后，于墓之址丈余另穿一小穴补行埋之亦无不可。此次不可待碑成再定葬期也。

科四进学在四十二名，其下尚有三名。余于八月六日送去贺礼银五十两，横批写格言一幅。尧阶之世兄贺仪二十两亦已付去。尔九叔祖母生日，不便由余处寄礼，由尔母寄去为妥。

潘文质即日坐舢板回金陵，此间有高丽参三斤带去，亦可用以配礼。余以初四抵徐，一切平安。九叔自闻抚晋之命已来过信三次，兹封寄尔等一阅。余不多及。

涤生手示

前初三日信全家回湘之说，尔母子议定否？若不愿遽归，迅速具禀来商。郭家如应允在湘阴成婚，则当依其十二月初二日之期，不可更改。或全家同行，或仅尔夫妇送去，总须在重阳前定局也。又示。

袁勿斋求挽联、书序，实无暇为之，尔婉辞之可也。

515．谕纪泽八月十九日

速寄王船山《书经稗疏》等书，以便刊刻。将《文献通考》等书带来。

字谕纪泽儿：

兹因潘文质回金陵，寄去鹿胶二斤、高丽参三斤并冬菜、口蘑等物查收。又付《全唐诗》四本，即六月间取来者。恐其遗失，故寄回，归于全部之中。

王船山先生《书经稗疏》三本、《春秋家说序》一薄本，系托刘韫斋先生在京城文渊阁抄出者。尔可速寄欧阳晓岑丈处，以便续行刊刻。刘松山前借去鄂刻地图七本，兹已取回。尚有二十六本在金陵，可寄至大营，配成全部此书金陵寓中尚有十余部，尔珍藏之，将来即以前代之图用朱笔写于此图之上。

《全唐文》太繁，而郭慕徐处有专集十余种，其中有《韩昌黎集》，吾欲借来一阅，取其无注，便于温诵也。又《文献通考》吾曾点过田赋、钱币、户口、职役、征榷、市籴、土贡、国用、刑、舆地等门者、《晋书》《新唐书》要殿本，《晋书》兼取李芋仙送毛刻本均取来，以便翻阅。《后汉书》亦可带来殿本。冬春皮衣均于此次舢板带来缺衿者一裹圆者皆要，袍褂不要。此嘱。

涤生手示

516．谕纪泽纪鸿八月二十一日

家眷回湘事及奉旨驻许州事。

字谕纪泽、纪鸿儿：

二十日马得胜至，接尔十一日禀暨尔母一函、松生一函，均悉。家眷旋湘，应俟接筠仙丈复信乃可定局。余意姻期果定十二月初二，则泽儿夫妇送妹先行，至湘阴办喜事毕，即回湘乡，另觅房屋。觅妥后，写信至金陵，鸿儿奉母并全眷回籍。若婚期改至明年，则泽儿一人回湘觅屋，冢妇及四女皆随母明年起程。

黄金堂之屋，尔母素不以为安，又有塘中溺人之事，自以另择一处为妥。余意不愿在长沙住，以风俗华靡，一家不能独俭。若另求僻静处所，亦殊难得，不如即在金陵多住一年半载亦无不可。泽儿回湘与两叔父商，在附近二三十里觅一合式之屋，或尚可得。星冈公昔年思在牛栏大丘起屋，即〔鲇〕鱼坝萧祠间壁也。不知果可造屋，以终先志否？又油铺里系元吉公屋，犁头嘴系辅臣公屋，不知可买庄兑换或借住一二年否？富圫可移兑否？尔禀商两叔，必可设法办成。尔母既定于明年起程，则松生夫妇及邵小姐之位置，新年再议可也。

近奉谕旨，饬余晋驻许州。不去则屡违诏旨，又失民望；遽往则局势不顺，必无成功，焦灼之至。余不多及。

涤生手示

再，泽儿前寄到之《几何原本序》尽可用得，即由壬叔处照刊，不必待批改也。末书某年月曾△△(原文此处为三角)，不写官衔，不另行用宋字，不另写真行书。

517．致澄弟沅弟八月二十五日

捻军飘忽难制。令纪泽先回湘乡觅屋。

澄、沅两弟左右：

朱金权来徐，言我五家昆弟之和协，后辈子侄之贤良，闻之令人心怡神旺。

兄自出金陵后，公事较简，气体较健，惟捻匪劲骑万余，飘忽难制。昨任柱、牛洪等股，十三、十五等日在周家口附近为刘铭传一军所败。不过五日，即已窜至山东之曹、单等县，每日行百四五十里。余所接僧邸马队，皆人疲马乏，屡挫之后心惊胆寒，何能破此悍贼！殊为焦灼。

接纪泽信，家眷不愿仍住黄金堂，拟即在长沙小住。余以长沙繁华，不如暂留金陵数月。令纪泽先回湘乡禀商两弟，觅一妥屋，修葺就绪，再缄告金陵，全眷回籍，庶几有条不紊。请两弟先为筹度一处，以不须新造者为妙。纪泽今冬先归，全眷须明年也。

沅弟请开缺一疏，此间尚未奉到谕旨。霞仙得降调处分。其辨诬一疏，不愧名作，不料竟以获咎，可慨耳！

518．谕纪泽九月初一日

“尽其在我，听其在天”二语，亦是养生之道。

字谕纪泽儿：

三十日成鸿纲到，接尔八月十六日禀。具悉尔十一后连日患病，十六尚神倦头眩，不知近已全愈否？吾于凡事皆守“尽其在我，听其在天”二语，即养生之道亦然。体强者，如富人因戒奢而益富；体弱者，如贫人因节啬而自全。节啬非独食色之性也，即读书用心，亦宜检约，不使太过。余八本匾中，言养生以少恼怒为本。又尝教尔胸中不宜太苦，须活泼泼地养得一段生机，亦去恼怒之道也。既戒恼怒，又知节啬，养生之道，已尽其在我者矣。此外寿之长短，病之有无，一概听其在天，不必多生妄想去计较他。凡多服药饵，求祷神祇，皆妄想也。吾于医药、祷祀等事，皆记星冈公之遗训，而稍加推阐，教示后辈。尔可常常与家中内外言之。尔今冬若回湘，不必来徐省问，徐去金陵太远也。朱金权于初十内外回金陵，欲伴尔回湘。

近日贼犯山东，余之调度，概咨少泉宫保处。澄、沅两叔信附去查阅，不须寄来矣。此嘱。

涤生手示

519．谕纪泽纪鸿九月初七日

山东捻军尚在郓城、巨野等处。

字谕纪泽、纪鸿儿：

自成鸿纲于八月杪来，接泽儿十六日一禀后，未接续信，不知尔病有翻复否？殊深悬系。

潘文质八月十九自徐回金陵，此时想已早到。炮船接衣服者不知起行北来否？日内已骤寒矣。山东之贼尚在郓城、巨野等处，潘军亦未开仗。临淮各营于初五日到此。张树珊军初六日自徐赴东。

余身体平安，公事较之在金陵时减去一半，稍得安闲。霞仙亲家于部议降调后，闻瑞、罗两星使别无贬词。舫仙信中有一片，抄寄尔阅。余左辅上壮齿动摇，计将辞去矣。

涤生手示

520．谕纪泽九月初十夜

与送信专兵订八日之限。朝廷命李鸿章赴河南。

字谕纪泽儿：

重九日接尔二十六日一禀，并姜豆等物，具悉一切。专兵走信太慢，仍由清江一路坐船而来，无谓之至。凡督抚送要信之戈什哈专兵等，若发一护照牌，准用经过州县之驿马。则每日应走二百数十里，与折差相似。李宫保闰五月初六日专一人来，初八早便至宝应是也。即不准用驿马，每日亦应行百一二十里。由金陵至徐州不过限七八天到。笨重东西如木匣之类概不可带，惟小包袱可背负于马上者可带少许。以后再派其来，亦须与之订八日之限。否则，竟借李宫保官封为便。

尔病未全愈，余日内深为系念。不服药极是。邓寅皆先生之不药不饭亦良法也。子佩处兹寄祭幛一悬、赙仪二百金、回信一封，由二兵带归，尔交周少君手。南旋之说，待接得郭宅复信，如四女果于十二月二日成婚，则尔带三、四两妹先归，待新屋修妥后，明年早则三月，迟则七八月再接全眷还湘。澄叔信言富圫易商，则修葺亦易耳。尔岳丈业经降调，郭云丈亦有严旨申饬。顷奉寄谕，欲令李宫保赴河南之西路剿贼，大约一二月内局势又将变更。付去京报数本、王聂寄尔信件照收。余不多嘱。

涤生手示

521．谕纪泽九月十二日

每月佽助钱子密三十金，将来由徐州寄还。

字谕纪泽儿：

初十日一信交二兵带去，是日钱子密回金陵。渠以家口太众，薪资无余，求余札金陵粮台每月仍送渠家银若干，以佐菽水之需。余以幕友告假辞出者颇多，向无仍在粮台支银之例，未允给札，而许以私信，稍为佽助。既曰私助，则可不用公文。尔与伊卿商，或在家发或在台发尔见子密即告之，每月致送三十金以五个月为率，将来概由徐州寄还归款可也。子佩之二百，粤使之八十，地球之六十，均将由徐寄去。此外尚有应寄者否？沅叔寄尔及钱赵信、纪瑞呈余信寄去。方世兄地球图说，余与开生加签。兹付去，可转交也。此嘱。

涤生手示

522．致澄弟沅弟九月十六日

须具折谢不开缺之恩。

澄、沅弟左右：

阅邸抄，弟仍未开晋抚之缺，赏假六个月，在籍调理。明年二三月间体气复元，或可赴山西。如精神尚难任事，届时再行疏陈，目下则须具折谢恩。不开缺而在籍养疴，亦旷典也。

贼窜山东后，蹂躏于曹州各属。徐州派去之兵六千人，日内当可接仗。顷奉寄谕，欲以李少荃视师河、洛，而吴仲仙署理两江。垂询当否，复奏颇难措辞。李不在两江，则余之饷无着矣。

523．谕纪泽九月二十二日 [1]

捻军萃于铜、沛二县。婚期改明年，今冬可不回湘。

字谕纪泽儿：

十七日接尔初十日禀，知尔病三次翻复，近已全愈否？舢板尚未到徐，而此间群贼萃于铜、沛二县，攻破民圩颇多，与微山湖相近，湖中水浅，近郡处又窄，舢板或畏贼不欲进耶？马步贼约六七万，火器虽少而剽悍异常，看来凶焰尚将日长。吾已定与贼相终始，故亦安之若素。

文辅卿自京来此，言近事颇详。九叔浮言渐息，霞仙虽降调，而物望尚好。云仙众望较减，天眷亦甚平平。顷接云信，婚期已改明年，然则尔今冬亦可不回湘矣。原信抄去一阅。尔母健饭，大慰大慰。

涤生手示

[1] 　《湘乡曾氏文献》墨迹影印件无日期。依曾国藩日记定为同治四年九月二十二日。

524．谕纪泽九月二十五日

邵位西墓铭付回。

字谕纪泽儿：

二十四日接尔十一日禀，并耆、术、附子收到。此间有马穀山送龙井茶十二瓶，陈小浦所买之茶应全留金陵。莫偲老带来之二瓶，如有便，拟带寄澄、沅叔也。精茗及各药物以后当交内银钱所收，辽参则交王芝圃收。贺胜臣现进京递折子，黄齐昂即日出外管带马队矣。

兹将邵位西墓铭付回。其兄之名空二字，尔可填写，交匠人钩摹刊刻。季公墓铭，匠人刻出太时俗，无深厚之意，余字尚不如是薄也。尔可教张氏二匠，用刀须略明行气之法。刀下无气，则顺修逆描，全失劲健之气矣。

《几何原本序》付去照收。余十九日复奏李公入洛、李丁迭迁一疏，尔可至李宫保署查阅。

此间带来之笔墨甚少，尔命曾文煜捡各种笔墨二十余支、十余笏，便中付来。此嘱。

涤生手示

525．致澄弟沅弟九月二十五日

徐州之兵不能出战。与郭家婚事，改期明年。

澄、沅弟左右：

十日内未接两弟信。徐州去湘太远，营勇送信者均难如期往返。风闻沅弟近已留须，多而且美，不特不似病人，并加丰腴。果否？

贼在徐郡百里内外沛县等处。徐州仅有吉中八营，系今夏新招者，忠朴四营，系豫胜营旧部，只堪坚守，不能出战。调山东之兵回援，三日内必可赶到。江南另调八千人来徐，五日内亦可续到。兵到则贼又他窜，恐未必能一痛剿也。少荃入洛一案，已于十九日复奏。金、唐闹饷一案，已在徽正法二十余人，并解营官数人来徐，当可了结，不致决裂。惟与朱云岩三军同时遣撤，须欠饷七八十万，恐难应手耳。

接云仙信，婚事改期明年。纪泽今冬尚可不回，明岁再送全眷回湘。移屋之事，即求两弟代为料理。纪泽虽先归，渠亦不善经理，须全禀叔父命也。

526．谕纪泽纪鸿九月晦日 [1]

莳养花竹，饱看山水，以养身心。

字谕纪泽、纪鸿儿：

二十六日接纪泽二十日排递之禀，纪鸿初六日舢板带来禀件、衣书，今日派夫往接矣。李老太太病势颇重，近日略愈否？深为系念。泽儿肝气痛病亦全好否？尔不应有肝郁之症。或由元气不足，诸病易生，身体本弱，用心太过。上次函示以节啬之道，用心宜约，尔曾体验否？张文端公英所著《聪训斋语》，皆教子之言。其中言养身、择友、观玩山水花竹，纯是一片太和生机，尔宜常常省览。鸿儿体亦单弱，亦宜常看此书。吾教尔兄弟不在多书，但以圣祖之《庭训格言》家中尚有数本、张公之《聪训斋语》莫宅有之，申夫又刻于安庆二种为教，句句皆吾肺腑所欲言。

以后在家则莳养花竹，出门则饱看山水，环金陵百里内外，可以遍游也。算学书切不可再看，读他书亦以半日为率。未刻以后，即宜歇息游观。古人以惩忿窒欲为养生要诀。惩忿即吾前信所谓少恼怒也，窒欲即吾前信所谓知节啬也。因好名好胜而用心太过，亦欲之类也。药虽有利，害亦随之，不可轻服。切嘱。

此间派队于二十八日出剿，初一二可以见仗。十九日折奉旨留中，暂无寄谕。尔可先告李宫保也。余不多及。

涤生手示

[1] 　即九月二十九日。因九月为月小，故二十九日称晦。

527．谕纪泽十月初四日 [1]

阅《聪训斋语》于养身有益。

字谕纪泽儿：

初三夜蒋大春到，接尔二十六日早一禀。具知李老太太病已痊愈，尔病亦好，慰慰。此间之贼于二十九日稍与徐郡派出之马队接仗，其夜即窜萧县，初一二日窜又渐远，现尚不知果窜何处。各兵既力求宽限，以后即限九日，以八百里之程，每日仅走九十里，并非强人所难。仍须立一课程：早到一日赏三百，早二日赏六百；迟一日打四十，二日打八十革去。

张文端公《聪训斋语》兹付去二本，尔兄弟细心省览，不特于德业有益，实于养生有益。

余身体平安，惟精神日损，老景逐增，而责任甚重，殊为悚惧。余不多及。

涤生手示

[1] 　《湘乡曾氏文献》墨迹影印件无日期。依光绪己卯传忠书局刻本定为同治四年十月初四日。

528．致澄弟沅弟十月初五日

撤军腾饷供养淮军。寄前人家训格言。

澄、沅弟左右：

复奏少荃不宜入洛、李丁不宜遽跻封疆一疏奉旨留中，并无寄谕，颇不可解。

东抚阎丹初与此间水乳交融，豫抚吴少村多所牴牾。吾以位望太隆，从不肯参劾邻封疆吏，故河南公事，不甚顺手。若少荃长任两江，饷事不至掣肘。吾将于撤朱、唐、金军后，接撤刘、朱二军，腾出六军之饷概养淮军，专办捻匪，或可有济。若少荃不在两江，军饷断难应手，吾不能不引疾告退。月内当有明降谕旨也。

张文瑞〔端〕公家训一本，寄交纪渠侄省览。渠侄恭敬谦和，德性大进，朱金权亦盛称之。将来后辈八人，每人各给一本，又给沅弟所刊《庭训格言》一本，又以星冈公书蔬鱼猪早扫考宝八字教之，一门之风气自盛矣。

529．致澄弟沅弟十月十五日

捻军被拦头击败。拟完成《鸣原堂论文》。

澄、沅弟左右：

吾以淮军分布济宁、徐州、归德、周家口等处，此次捻匪东窜，处处被我军拦头击败，若自投罗网者然。从此或不敢肆意流窜，恐将为湖北之害耳。

沅弟已具折谢恩否？如身体果未全好，明年二月再行辞谢，尚不为迟，目下则不宜疏辞。以朝廷之仁厚，凡任事之臣，当可善始善终。两弟悉心酌之。

《鸣原堂论文》已抄若干篇？此间无底稿可查，请弟抄一目录寄来，拟再续批数十篇以成完编。或取佳文，或取伟人，总期足以感发兴起耳。

530．谕纪泽纪鸿十月十七日

闻捻军将去湖北。今冬至曹、济、归、陈巡阅地势。

字谕纪泽、纪鸿儿：

十四日接尔初四日禀并贺寿各帖，具悉一切。邮封最慢，不如借李宫保移封，或借雨亭、省三、眉生申封，皆可迅速。每次借十个，填写完毕，两月后再借可也。

贼自初三、四两日在丰县为潘军所败，仓皇西窜。行至宁陵，又为归德周盛波一军所败。据擒贼供称将窜湖北，不知确否。此间俟幼泉游击之师办成，除四镇大兵外，尚有两支大游兵，尽敷剿〈办〉 [1] 。但求朱、唐、金军遣撤不生事变，则诸务渐有归宿矣。

泽儿身体复元，思来徐州省觐。余拟于今冬至曹、济、归、陈四府巡阅地势，现尚未定，尔暂不必来。如余不赴齐、豫，尔至十二月十五以后前来徐州，侍余度岁可也。彭笛仙在粮台，尔常相见否？其学问长处究竟何如？《聪训斋语》，余以为可却病延年。尔兄弟与松生、慕徐常常体验否？可一禀及。此嘱。

涤生手示

[1] 　据光绪己卯传忠书局刻本补。

531．谕纪泽纪鸿十月二十四夜

请吴元甲为纪鸿之师。

字谕纪泽、纪鸿儿：

十八日接泽儿十一夜禀并笔墨二包。余日内偶忘写信，故戎国治未得速归。二十二日又接尔十一日禀。余近日身体平安。捻匪自窜河南后，久无消息。十九日之折，顷接寄谕，业经照准。

明年寓中请师。顷桐城吴汝纶挚甫来此，渠以本年连捷，得内阁中书，告假出京。余劝令不必遽尔进京当差，明年可至余幕中专心读书，多作古文。因拟请其父吴元甲号育泉者至金陵教书，为纪鸿及陈婿之师。育泉以廪生举孝廉方正，其子汝纶，系一手所教成者也。挚甫闻此言欣然乐从，归告其父，想必允许。惟澄、沅叔已答应将富圫让与我家居住，明岁将送全眷回湘，吴来金陵，恐非长久之局。挚甫由徐赴金陵，余拟派差官送之。尔可与之面商一切。

沈戟门先生今冬可辞谢也。邵铭既难遽刻，拟换写后半。琦、赛两名之下各添一公字，便中寄来。滕将薪水单阅过，可照此发。鸿儿每十日宜写一禀，字宜略大，墨宜浓厚。此嘱。

涤生手示

532．致澄弟沅弟十月二十五日

画配引地以销食盐。

澄、沅弟左右：

衡、永、宝三府改食粤引，澄弟所陈，本系便民之举。然盐法不便民者极多，如瓜洲系淮盐出产之区，然对岸之镇江府仅隔八里，例食浙引，不准食淮引，不便孰甚焉？盖处处求便于民，则近者只食三四文之盐，而远者虽出钱一二百而尚无盐可买，故不能不画配引地以销货，均匀贵贱以裕课也。吾今不为江督，不复与闻盐政，遂不言衡、永、宝之事矣。

米捐保奖，俟有保案即当附奏。吾经手事件，拟一一清理完竣。朱、唐、金三军现均遣撤将毕。三军遣竣，即遣撤刘、朱、朱三军。至明年夏，遣王可陞一军，则大致粗了矣。

533．致澄弟沅弟十一月初五日

刘霞仙复任陕抚。将于新年移驻周家口。

澄、沅弟左右：

近一旬中军务并无一事。贼在河南南阳一带，吴少村中丞沥陈河南万难情形，其语颇侵伤余处。霞仙仍为陕抚，不失旧物。此近数十年未见之事，朱石翘之技俩始终不得一逞耳。

余定以李幼荃、刘省三两军为游击之师，而徐、济、归德、临淮、周家口等处仍旧驻防不动。驻防者，以备拦头要截；游击者，以备跟踪尾追。余亦于新年移驻周家口。沅弟若决计出山，则弟汉口坐轿至周家口，旱路不过八天。

余上次所商之信，言以以〔此字衍〕腊底之信为定，两弟想必能熟商妥策矣。

534．谕纪泽十一月初六日申刻

新年将移驻周家口。嘱腊月来徐省觐。

字谕纪泽儿：

十一月初五宛庆荣至，接尔二十六日一禀，具悉一切。

彭宫保尚在安庆，松生陪王益梧去，恐无所遇，抑别有他营耶？河南吴中丞疏称豫省情形万难，供职无状，请另简贤能。谕旨又催移营，现因湖团一案关系极大，必须在徐料理，新年即将移驻河南之周家口。尔可于腊月来徐省觐，随同度岁。由金陵坐船至清江，清江雇王家营轿车至徐，余派弁至清江迎接。大约水陆不过十二三日程耳。季荃无病，何必托词不来？

《聪训斋语》俟觅得再寄。余前信欲乞慕徐斋头《全唐文》残本中韩文一种，尔曾与慕徐说及否？《明史》亦未带来。其时尔疾未痊，鸿儿看信或不细心。尔腊月来营，可将此二书带来。《明史》即将陈刻本带来亦可，王氏《广雅疏证》可附带也。

尔岳霞仙先生因杨厚庵代陕绅奏留，仍抚秦中。金陵已见邸钞否？余不及。

涤生手示

535．致澄弟沅弟十一月十六日

经手事惟水师及报销未了。送银与亲属。

澄、沅弟左右：

余经手事件，只有长江水师应撤者尚未撤、应改为额兵者尚未改暨报销二者未了而已。今冬必将水师章程出奏，并在安庆设局办理报销。诸事清妥，则余兄弟或出或处，或进或退，绰有余裕。

近四年，每年寄银少许与亲属三党，今年仍循此例。惟徐州距家太远，勇丁不能携带，因写信与南坡，请其在盐局兑汇，余将来在扬州归款。请两弟照单封好，用红纸签写菲仪等字，年内分送。千里寄此毫毛，礼文不可不敬也。

536．谕纪泽纪鸿十一月十八日

日来核改水师章程。嘱翻查《会典》。

字谕纪泽、纪鸿儿：

十一日接泽儿初六日排单一函，十七日午刻接专兵杨锦荣送到尔二人信函。泽儿信面注十一日，则杨弁七日即到，已照格赏钱千八百文矣。《广雅》、邵铭收到。郭家韩文既缺四卷，即不必带来。尔母之信欲令泽儿夫妇先归，而自带鸿儿留金陵，以便去余稍近，声息易通。余明年正月即移驻周家口，该处距汉口八百四十里，距长沙一千六百余里，距金陵亦一千三百余里。两边皆系陆路，通信于金陵，与通信于长沙，其难一也。泽儿来此省觐，送余移营起程后即回金陵。全眷仍以三月回湘为妥。吴育泉正月上学，教满两月，如果师弟相得，或请之赴湖南，或令纪鸿、陈婿随吴师来余营读书亦无不可。家中人少，不宜分作两处住也。

余日来核改水师章程，将次完竣。惟提镇以下至千把，每年各领养廉若干，此间无书可查，泽儿可翻《会典》，查出寄来难抄许多，将书数本折角寄。凡经制之现行者查典，凡因革之有由者查事例。武职养廉，记始于乾隆四十七年补足名粮案内。文职养廉，记始于雍正五年耗羡归公案内。尔细查武养廉数目，即日先寄。又提督之官，见《明史·职官志》都察院条内，本与总督、巡抚等官皆系文职而带兵者，不知何时改为武职。尔试翻寻《会典》，或询之凌晓岚、张啸山等，速行禀复。

向伯常十一日得病，十八日午时去世。笃行好学，极可悯也。余不悉。

涤生手示

537．谕纪泽十一月二十九日

查阅提督文武兼用历史。水师章程定于十二月出奏。

字谕纪泽儿：

二十日成巡捕来，接尔十月二十□(原文此处为方框)日禀及尔母一函。二十四日接尔二十日禀，系善后局排单递来。二十八日接尔二十二日信，系蒋大春赍到，并《会典》五册、《明史》一册。国初提督尚文武兼用，厥后专用武职，不知始于何时。前明有挂印总兵，以总兵而挂平西将军、征南将军等印。国朝总兵亦间存挂印之名，而实无真印，不知何年并挂印之名而去之。尔试问刘伯山能记之否。水师章程定于十二月出奏。如其查不出，亦不要紧，凡办事不必定讲考据也。

薛世香业由徐州经过回豫。其祭幛等，尔不必带来徐州，可交李宫保，托其寄长洲县蒯令转寄薛处。沈师放学时，可送八金以为节敬。渠明年既未定馆，尔可商之李宫保，求派入忠义局。容闳所送等件如在二十金以内，即可收留，多则璧还为是。尔来徐州，初十后即可起程。余于十二三派员至清江接护。北徐严寒，甚于金陵。尔最畏寒，宜有以筹备之。或谓洋绒作棉袄棉裤之里最暖，但棉不宜厚。尔至扬州买三四丈带来。余不悉。

涤生手示

538．谕纪泽十二月初三日

母病须熬党参膏终年调理。

字谕纪泽儿：

十二月二日接尔十一月二十八日一禀，知尔母又患胃脘痛症。晓岑丈后果来否？轮船行走虽易，自瓜口至扬尚有五十里，亦不易行。尔母之病体略与尔祖母江太夫人相似，总不外姜、附、耆、术、丽参之属即可奏效。若熬党参膏终年调理，必有大益。尔初十以后起程来徐，系坐长龙否？寒衣似须增加，徐州之寒甚于金陵，今年雪极多且大也。余不悉告。

涤生手示

539．致澄弟沅弟十二月初六日

沅甫自以再出为是。

澄、沅弟左右：

本房连添二丁，尚有梦熊者五人，深为喜慰。星冈公之后，想亦必瓜瓞繁衍。吾近岁纯是老人情怀，专盼家中多添幼孩也。

鼎三体不甚弱，尤为欣慰。凡后天以脾为主。脾以谷气为本，以有信为用。望两弟常告鼎三，每日多吃饭粥，少吃杂物；无论正餐及点心，守定一个时辰，日日不差；若有小小病症，坚守星冈公之教，不轻服药。至要至要。

富圫本算一等屋场，弟若肯代为收拾，必是第一等妥当。乃必待纪泽母子到家看定再行修葺，且令先在大夫第小住，实属情文周至。手足至亲，不复言谢。

进退大吏伤易，余亦深以为虑。然少荃不果赴洛，霞仙不果去位，朝廷择善而从，不肯坚执自用，即恭邸大波亦不久即平，是非究不颠到。沅弟自以再出为是，下次再详论也。

540．致澄弟沅弟十二月十五日

沅甫出处大计，行者四分，藏者六分。

澄、沅弟左右：

近日贼情，张总愚一股尚在南阳，赖汶光、任柱等股尚在光州、固始一带。闻京师之东北、山海关外、奉天等处马贼猖獗，派文尚书、福将军剿办，尚未得手。新授徐海道张树声为直隶臬司。圣意盖欲多调淮勇北卫畿辅，局势又当少变矣。

沅弟出处大计，余前屡次言及，谓腊月乃有准信。近来熟思审处，劝弟出山不过十分之三四，劝弟潜藏竟居十分之六七。

部中新例甚多。余处如金陵续保之案、皖南肃清保案全行议驳，其余小事动遭驳结；而言路于任事有功之臣，责备甚苛，措辞甚厉，令人寒心。军事一波未平，一波复起，头绪繁多。

西北各省饷项固绌，转运尤艰。处山西完善之区，则银钱分文皆须入奏，难以放手办事。若改调凋残之省，则行剥民敛怨之政，犹恐无济于事。去年三四月间，吾兄弟正方万分艰窘，户部犹将江西厘金拨去，金陵围师几将决裂。共事诸公易致龃龉，稍露声色，群讥以为恃功骄蹇。为出山之计，实恐呕气时多，适意时少。若为潜藏之计，亦有须熟筹者。大凡才大之人，每不甘于岑寂，如孔翠洒屏，好自耀其文彩。林文忠晚年在家，好与大吏议论时政，以致与刘玉坡制军不合，复思出山。近徐松龛中丞与地方官不合，复行出山。二人皆有过人之才，又为本籍之官所挤，故不愿久居林下。沅弟虽积劳已久，而才调实未能尽展其长，恐难久甘枯寂。目下李筱荃中丞相待甚好，将来设与地方官不能水乳交融，难保不静极思动，潜久思飞。

以余饱阅世变、默察时局，则劝沅行者四分，劝沅藏者六分。以久藏之不易，则此事须由沅内断于心，自为主持。兄与澄不克全为代谋也。余前所谓腊月再有确信者大率如此，下二次更当申明之。

541．致澄弟沅弟十二月二十五日

劝沅甫出山。

澄、沅弟左右：

捻匪全入湖北，任、赖、牛、李等股与成大吉之叛卒勾结在黄、孝、罗、麻一带，张总愚亦在襄、樊一带。余调刘铭传九千人由周家口驰援黄州，不知赶得及否。闻关东之骑马贼甚为猖獗，刘印渠带兵至山海关防堵。广东一股亦不易了。

天下纷纷，沅弟断不能久安，与其将来事变相迫，仓卒出山，不如此次仰体圣意，假满即出。余十五之信，四分劝行，六分劝藏，细思仍是未妥。不如兄弟尽力王事，各怀鞠躬尽瘁死而后已之志，终不失为上策。沅信于毁誉祸福置之度外，此是根本第一层工夫。此处有定力，到处皆坦途矣。

同治五年

542．致澄弟沅弟正月初六日

官文以二十万金抚成武臣叛卒。湖北军政昏暗。军事日坏。

澄、沅弟左右：

近日未接来信，想各宅平安，新岁内外多祜为慰。

此间军事，任、赖、牛、李等酋全萃湖北黄、孝、黄、麻等处，余调刘省三全军九千人援鄂。成武臣之叛卒，闻官相以二十万金抚之，业经招集七营。官相并未将叛变情形入奏，但言拔营索饷，适为捻所乘，挫退而已。湖北军政多出于阍人、仆隶及委员之嗜利者，奏牍则一味欺蒙，深为可叹。以各省用事之人言之，军事将见日坏，断无日有转机之理。沅弟假满出山，与各邻省督抚共事，亦必龃龉者多，水乳者少。然吾兄弟受厚恩，享大名，终不能退藏避事，亦惟循沅前信所言，置祸福毁誉于度外，坦然做去，行法俟命而已。

余拟二月初起程赴周家口。纪泽儿由徐州回金陵，送眷还湘，或在途次可与沅相见也。顺候近好。

543．致澄弟沅弟正月十五日

调兵与捻军作战。劝沅甫出山已为定论。

澄、沅弟左右：

正月七日王幼山来，接两弟十月中旬信，初十日又接十一月二十七日专勇回信，具悉一切。

此间近状平安。捻匪任、赖等股窜至黄州一带，已派刘铭传一军九千人援鄂。其张总愚一股，闻又由襄樊回窜豫境，李幼泉一军定于十九日起程赴豫剿办。刘松山一军现已调至徐州，将来令其合吉中八营为一路，作为游击之师，剿鄂皖交界之贼，从渠等之所愿也。

沅弟出处大计，余腊月十五日信六分劝藏，四分劝行，而以久藏之不易，又嘱沅内断于心，自为主持。至腊月二十五、正月初六两信，则专劝弟出山，盖终不免于一出，不如假满即出之，最为体面也。惟决计出山，则不可再请续假，恐人讥为自装身分太重也。余此信已为定论，下次不再商矣。

沅弟以余待朱、唐等稍失之薄，余心亦觉不甚安怗。然天道不能有舒而无惨，王政不能有恩而无威。近日劾吴少村及驱逐在徐之王、刁两团数千人全回山东，亦似稍失之薄，而非此实办不动也。

夹袋中并无新储之才，惟幼泉及张敬堂较优，不知果有所建树否？顺问近好。

544．谕纪鸿正月十八日

学字须用困知勉行工夫。

字谕纪鸿：

尔学柳帖《琅琊碑》，效其骨力，则失其结构，有其开张，则无其捖搏。古帖本不易学，然尔学之尚不过旬日，焉能众美毕备，收效如此神速？

余昔学颜柳帖，临摹动辄数百纸，犹且一无所似。余四十以前在京所作之字，骨力间架皆无可观，余自愧而自恶之。四十八岁以后，习李北海《岳麓寺碑》，略有进境，然业历八年之久，临摹已过千纸。今尔用功未满一月，遂欲遽跻神妙耶？余于凡事皆用困知勉行工夫，尔不可求名太骤，求效太捷也。以后每日习柳字百个，单日以生纸临之，双日以油纸摹之。临帖宜徐，摹帖宜疾，专学其开张处。数月之后，手愈拙，字愈丑，意兴愈低，所谓困也。困时切莫间断，熬过此关，便可少进。再进再困，再熬再奋，自有亨通精进之日。不特习字，凡事皆有极困极难之时，打得通的，便是好汉。余所责尔之功课，并无多事，每日习字一百，阅《通鉴》五叶，诵熟书一千字或经书或古文、古诗，或八股试帖，从前读书即为熟书，总以能背诵为止，总宜高声朗诵，三八日作一文一诗。此课极简，每日不过两个时辰，即可完毕，而看、读、写、作四者俱全。余则听尔自为主张可也。

尔母欲与全家住周家口，断不可行。周家口河道甚窄，与永丰河相似，而余住周家口亦非长局，决计全眷回湘。纪泽俟全行复元，二月初回金陵。余于初九日起程也。此嘱。

545．谕纪鸿正月二十四日

认真讲求八股试帖，以应明年乡试。

字谕纪鸿：

日内未接尔禀，想阖寓平安。余定以二月九日由徐州起程，至山东济兖、河南归陈等处，驻扎周家口，以为老营。纪泽定于初一日起程，花朝前后可抵金陵，三月初送全眷回湘。

尔出外二年有奇，诗文全无长进，明年乡试，不可不认真讲求八股试帖。吾乡难寻明师，长沙书院亦多游戏征逐之习，吾不放心。尔至安黄后，可与方存之、吴挚甫同伴，由六安州坐船至周家口，随我大营读书。李申夫于八股试帖最善讲说。据渠论及，不过半年，即可使听者欢欣鼓舞、机趣洋溢而不能自已。尔到营后，弃去一切外事，即看《鉴》、临帖、算学等事皆当辍舍，专在八股试帖上讲求。丁卯六月回籍乡试，得不得虽有命定，但求试卷不为人所讥笑，亦非一年苦功不可。

546．致澄弟沅弟正月二十五日

定于二月初九日拔营，由山东绕至周家口。纪泽送眷在端节前可到家。

澄、沅弟左右：

日来未接专勇回营之信，惟谢藻鉴来，接澄弟去年五月二十一日之函。

此间近状平安。李幼泉已于十九日起程赴豫。余定于二月初九日拔营，由山东、归、陈绕至周家口，另有札稿抄阅。纪泽定初一日回金陵，三月初送眷回湘，到家当在端节前。沅弟半年假期，二月已满，三月起程，抵周家口相会当在四月初耳。

鄂事日坏，幸粤事已好，长毛业经结局，吾湘当可安居。顺问近好。

547．致沅弟二月初一日

喜沅甫巡抚湖北并商赴鄂日期。

沅弟左右：

顷奉正月二十六日谕旨，弟调湖北巡抚，且令即赴新任。虽明发谕旨中无“无庸来京”字样，而寄谕中似饬弟就近履任，即办鄂境之捻。朝廷为地择人，亦即为人择地。圣恩优渥，无以复加。而余办捻事，正苦鄂中血脉不能贯通，今得弟抚鄂，则三江两湖均可合为一家，联为一气。论公论私，均属大有裨益。

余前调张诗日、刘松山二镇带十九营赴鄂助剿，定于二月中旬起程。又春霆一军，谕旨令赴楚豫之交，归余调度。余正虑相离太远，呼应不灵，弟在湖北，则就近调遣，节节灵通。弟奉旨后，即于谢恩折内声明一面酌带营勇赴鄂剿贼，俟鄂难稍平人心稍定，即行进京陛见。如谕旨不令来京，亦尽可带兵出境，兄弟相会。

赴鄂行期，或可不待六个月假满。如待假满，亦断不可展限。君恩过厚，无令外人疑为装腔做势也。余俟续致。顺贺大喜，并问澄弟近好。

548．致沅弟二月初四日

谈沅甫募勇之事。

沅弟左右：

三十日接二十六日谕旨，弟调补湖北巡抚，迅赴新任。初一日恭录咨会，并有函嘱弟速行赴鄂。初一日又奉寄谕，俟弟接印，郑小珊中丞乃行交卸。又接胡莲舫正月二十三日京信，鄂人亦望弟拯救甚切。其时尚未得弟抚鄂之信，已有云霓之望胡原信抄阅，况一闻新命，中外悬盼，自为更切。

弟此次履鄂，似不可稍涉迟回。兹特备一咨牍，催弟迅赴新任，一面出省督剿。至募勇之多少，由弟自行斟酌，大约以八九千为率，另增马队千余，成一大军，可为游击之师。余处本有刘省三、李幼泉、刘仲良三支淮勇游击之师，刘寿卿、张田畯合成湘勇一支游击之师，合之鲍春霆全军，赴鄂已五支游兵矣。弟既接印，公事甚多，似不能亲临行阵，即偶一督战，亦可暂而不可常，宜另派一可靠之统领。弟驻扎或在黄州，或在德安、襄阳，细看再酌。一则尽瘁报国，久驻前敌，不敢安处。一则鄂省抚署风水不利，历有明征，亦可稍避。避之以正，非专为私也。顺问近好。

549．致澄弟沅弟三〔二〕 [1] 月初六日

告近日各处行期。到周家口后每月仍送家信三次。

澄、沅弟左右：

三十日接沅弟抚鄂谕旨，初一、初四两次发排单信与沅，不知能速到否？

余将湖团一案办毕，定于初九日赴山东而转至周家口。刘松山于十七日起程，张诗日二十二日起程，先后赴鄂。纪泽亦初九日回金陵，三月送眷回湘，届时沅弟当已履任。

去年十一月余寄送亲属银七百两，并托易芸陔买袍褂料与纪官侄。厥后已接芸陔之回信，而此勇至今尚未归营，不知何处疏失。余起程后，途次不遣勇送信回家，到周家口，每月仍专勇送信三次。顺问近好。

[1] 　据曾国藩日记及二月初一、初四日致曾国荃信改。

550．致沅弟二月 [1] 初十日

新募之军筹饷事。

沅弟左右：

初一、初四日两次排单寄信，并弟招募旧部成军，一面遵旨迅速赴任，一面出省督剿，想可接到。初八日具折谢恩，即将此数句入奏。

惟信中嘱弟招募万人，未曾议及饷项。闻鄂饷十分支绌，此次大被蹂躏，想厘款更为减色。加以霆军新入鄂境，每月需银八九万，江西未必能协解，湖北断难置之不顾。余所部湘、淮各军饷项全出于少泉之手。正月曾去一咨，顷接渠一信二件抄阅，言饷项亦难多供。弟新募之军，尚须筹画饷项，或先与官、唐及李氏昆仲函商，即春霆饷项亦须商及。弟在鄂作主人，渠必向弟求索。如饷项太绌，即少募数千亦可，现兵足敷调遣也。顺问近好。初九日自徐州起行，初十日书于利国驿。

[1] 　抄本无月份，据曾国藩日记定为二月。

551．谕纪鸿二月十八日

学字当学颜柳。

字谕纪鸿：

凡作字总要写得秀，学颜、柳，学其秀而能雄；学赵、董，恐秀而失之弱耳。尔并非下等姿质，特从前无善讲善诱之师，近来又颇有好高好速之弊。若求长进，须勿忘而兼以勿助，乃不致走入荆棘耳。兖州行次

552．谕纪泽纪鸿二月二十五日

养生之法在顺其自然。勿贪恋外省，轻弃家乡。

字谕纪泽、纪鸿儿：

二十日接纪泽在清江浦、金陵所发之信。二十二日李鼎荣来，又接一信。二十四日又接尔至金陵十九日所发之信。舟行甚速，病亦大愈为慰。老年来始知圣人教孟武伯问孝一节之真切。尔虽体弱多病，然只宜清静调养，不宜妄施攻治。庄生云：“闻在宥天下，不闻治天下也。”东坡取此二语，以为养生之法。尔熟于小学，试取在宥二字之训诂体味一番，则知庄、苏皆有顺其自然之意。养生亦然，治天下亦然。若服药而日更数方，无故而终年峻补，疾轻而妄施攻伐强求发汗，则如商君治秦、荆公治宋，全失自然之妙。柳子厚所谓名为爱之其实害之，陆务观所谓天下本无事庸人自扰之，皆此义也。东坡游罗浮诗云：“小儿少年有奇志，中宵起坐存黄庭。”下一存字，正合庄子在宥二字之意。盖苏氏兄弟父子皆讲养生，窃取黄老微旨，故称其子为有奇志。以尔之聪明，岂不能窥透此旨？余教尔从眠食二端用功，看似粗浅，却得自然之妙。尔以后不轻服药，自然日就壮健矣。

余以十九日至济宁，即闻河南贼匪图窜山东，暂住此间，不遽赴豫。贼于二十二日已入山东曹县境，余调朱星槛三营来济护卫，腾出潘军赴曹攻剿。须俟贼出齐境，余乃移营西行也。

尔侍母西行，宜作还里之计，不宜留连鄂中。仕宦之家，往往贪恋外省，轻弃其乡，目前之快意甚少，将来之受累甚大。吾家宜力矫此弊。余不悉。

涤生手示

李眉生于二十四日到济宁相见矣。四叔、九叔寄余信二件寄阅。他人寄纪泽信四件、王成九信一件查收。

553．谕纪泽三月初五日

过安庆时，往拜穜泉翁，若其蔼然可亲，则请之。

字谕纪泽：

全眷起行已定十七、二十六两日，当可从容料理。得沅叔二月十三日信，定于三月初间赴鄂履任。尔等到鄂，当可少为停留。贼在山东，余须留于济宁就近调度，不能遽至周家口。纪鸿儿过安庆时，不可轻赴周口，且随母至湖北，再行定计。尔过安庆，往拜吴挚甫之父穜泉翁，观其言论风范，果能大有益于鸿儿否？如其蔼然可亲，尔兄弟即定计请之，同船赴鄂，即在沅叔署中读书。若余抵周家口，距汉口八百四十里，纪鸿省觐尚不甚难。尔则奉母还乡，不必在鄂久住。

金陵署内木器之稍佳者不必带去，余拟寄银三百，请澄叔在湘乡、湘潭置些木器，送于富圫，但求结实，不求华贵。衙门木器等物，除送人少许外，余概交与房主姚姓、张姓，稍留去后之思。

554．致沅弟三月初五日

到济宁遇张宗禹大部。纪鸿在鄂署读书。

沅弟左右：

三月初二日接弟正月二十五日之信，初四日接二月十三排递之信，知弟将以三月初间赴鄂履任，至以为慰。

兄到济宁数日，恰值张总愚大股来齐，不惟不能遽赴周家口，并不敢出阅视黄河、运河，盖恐州县将领但顾接差，反不御贼。本日有陈奏军情一折、鲍军饷项一折，另牍咨达弟阅。

弟请何人办奏稿？能强意臣一行相助数月否？寄云在此，眷眷于弟，与意臣津津不置。渠并无恨云仙之意，而云仙寄兄数信，怨寄甚深，未免太过。弟欲小宋到任，但发一公牍与李、乔，立即履鄂矣。

纪泽等送全眷回湘，定于三月十七、二十六日起程。乡间苦无良师，拟在皖吴择师，留纪鸿在弟署读书。不知纪瑞等随母来鄂否？余在济宁小驻。若贼不渡运，张逆一股又将回豫，余稍徘徊旬日。任、赖等股若不东窜，则余仍赴周家口，再谋兄弟相见之法也。顺问近好，并请寄至澄弟一阅。

555．致澄弟沅弟三月初六日

潘琴轩在郓城获胜。每月寄日记一次。

澄、沅弟左右：

昨日寄沅弟一信，排递湖北，信末请付澄弟一阅，计可速到。发信后接得禀报，知潘琴轩初四日在郓城之潘溪渡大获胜仗，杀贼千余，夺牛马军械甚多，贼或可不渡运东。如其回窜河南，则余亦不久住济宁，月半或可赴豫。军情变幻，亦难预计耳。

山东去湘太远，前已约定不专人送信。惟每月日记一次似不可少，俾两弟知我踪迹。兹派星字营勇先送沅署，后送澄家。澄寄腊肉收到，多谢多谢。顺问近好。

556．谕纪泽纪鸿三月十四夜

体会勤、俭、刚、明、忠、恕、谦、浑八德。

字谕纪泽、纪鸿：

顷据探报，张逆业已回窜，似有返豫之意。其任、赖一股锐意来东，已过汴梁，顷探亦有改窜西路之意。如果齐省一律肃清，余仍当赴周家口以践前言。

雪琴之坐船已送到否？三月十七果成行否？沿途州县有送迎者，除不受礼物酒席外，尔兄弟遇之，须有一种谦谨气象，勿恃其清介而生傲惰也。余近年默省之勤、俭、刚、明、忠、恕、谦、浑八德，曾为泽儿言之，宜转告与鸿儿，就中能体会一二字，便有日进之象。泽儿天质聪颖，但嫌过于玲珑剔透，宜从浑字上用些工夫。鸿儿则从勤字上用些工夫。用工不可拘苦，须探讨些趣味出来。

余身体平安，告尔母放心。此嘱。济宁州

557．致澄弟沅弟三月十六日

告近期战况及为官不可得罪绅士。

澄、沅弟左右：

三月十五日接沅弟二月二十四自县城发信，具悉赴鄂履任业已起程，此时计将抵武昌，计高一句矣。

此间军事，初四日潘军获胜。初六日马队小挫，步队小胜。初七日，李幼泉一军小挫。渠所部万人，尚有一半未到，视贼太轻，遂致损折。十三日贼退窜西南，潘军追之。十四日获一小胜，贼又折回北窜，锐意窥犯运河，不知山东诸军能御之否，深为焦虑。前闻捻匪不如发逆，张总愚一股又不如任、赖等一股，不知张逆狡悍若此，竟无术可以制之。

沅弟到任后，仍须以治兵自强为第一义。小宋到鄂藩任，已作函商之。乔鹤侪请其一面派人接署，一面附片奏明。颜光杰亦经饬令赴鄂矣。

弟驻襄阳甚好，春霆可驻南阳，其粮台则设于襄阳，刘仲良则改驻徐州等处。谢恩折尚稳适。好折奏手竟不可得，余亦久思觅一高手，殊难其选。能强浼意城一出，相助二三个月，或可从容求得替人。其有另称名士，眼高手低不切事理不合时宜者，却不可请。

顺斋排行虽为身旁小人所愚弄，然心术亦欠光明，惟最善联络京官，牢笼乡绅，鄂人官京师者津津乐道。近年如沈幼丹在江，蒋香泉在浙，皆以联络绅士大得名誉，跪道攀留。而云仙以疏斥绅士，终不得久于其位。闻渠与左季高甚为龃龉，罢官后必更郁郁。弟此次赴鄂，虽不必效沈、蒋之枉道干誉，然亦不可如云仙之讥侮绅士，动成荆棘。大约礼貌宜恭，银钱宜松，背后不宜多着贬词，纵不见德，亦可以远怨矣。

接两弟正月二十三日信。澄弟以金陵驳案宜一办再办，现拟附片办之。尧阶全愈，至慰至慰。老年服大黄，体气诚不可及。然谓是乾隆间生人，则实非也。此后凡兄寄鄂之信，或将原信付澄一阅，或抄一分寄湘，听沅弟斟酌。顺问近好。

558．谕纪泽纪鸿三月十九日

最虑捻军过运河。哀秉桢在徐州粮台扯空六百两，与之永绝。

字谕纪泽、纪鸿儿：

日内未接来禀，不知十七日业已成行否？十日发信一次，使余放心，自不可少。自金陵起借用善后局封，过安庆后借竹庄封，至两湖则用沅叔暨李筱泉封可也。尔前禀问《二十四史》《五礼通考》之外更须何书？《大学衍义》《衍义补》及《皇朝职官表》六套亦可交竹庄觅便寄来。

此间军事惟运河之沈口一带最为吃紧，余则守局尚稳。昨有复吴仲仙一函抄寄尔阅。沅叔将富圫兑与我住，又多出田一百余亩。兹将各信寄尔等看。道途太远，可不必带回大营矣。余身体平善。所最虑者，恐贼窜过运河，则济宁省城与曲阜孔林皆可危耳。沅叔拟住襄阳，大约俟尔母子过后再出省也。

袁秉桢在徐州粮台扯空银六百两，行事日益荒唐。顷令巡捕传谕，以后不许渠见我之面，入我之公馆。渠未婚而先娶妾，在金陵不住内署，不入拜年，既不认妻子，不认岳家矣，吾亦永远绝之可也。大女送至湘潭袁宅，不可再带至富圫，教之尽妇道。二女究留金陵否，前信尚未确告，想有禀续陈矣。

涤生手示

559．致澄弟沅弟三月二十六日

用人不率冗，存心不自满，可免咎戾。

澄、沅弟左右：

三月十八接沅弟二月二十八日长沙河干一信，二十二日接澄弟二月二十二日一缄，具悉一切。

沅弟定于十七接印，此时已履任数日矣。督抚本不易做，近则多事之秋，必须筹兵筹饷。筹兵，则恐以败挫而致谤；筹饷，则恐以搜括而致怨。二者皆易坏声名。而其物议沸腾，被人参劾者，每在于用人之不当。沅弟爱博而面软，向来用人失之于率，失之于冗。以后宜慎选贤员，以救率字之弊；少用数员，以救冗字之弊。位高而资浅，貌贵温恭，心贵谦下。天下之事理人才，为吾辈所不深知、不及料者多矣，切弗存一自是之见。用人不率冗，存心不自满，二者本末俱到，必可免于咎戾，不坠令名。至嘱至嘱，幸勿以为泛常之语而忽视之。

陈筱浦不愿赴鄂。渠本盐务好手，于军事吏事恐亦非其所长。余处亦无折奏好手，仍邀子密前来，事理较为清晰，文笔亦见精当。自奏折外，沅弟又当找一书启高手，说事明畅，以通各路之情。

此间军事，二十一日各折已咨弟处，另有密件抄去一览。复张子青一信亦抄阅。纪泽母子等四月中旬当可抵鄂，纪鸿留弟署读书，余以回湘为是。科三嫂病愈，甚慰甚慰。顺问近好。

560．致沅弟四月初三日

推荐倪豹岑。

沅弟左右：

四月三日接三月十八日来信，知弟于三月十六日抵鄂，十七接篆。所论治鄂之道，均与兄屡次去信相符，惟奏折朋友苦思不得其人。近日忆得倪豹岑文蔚，壬子庶常改归刑部，在外多年，仕途蹭蹬。严渭春曾保以湖北道员，未蒙俞允，亦曾充官相营务处，去夏四月进京供职。余以其祖母年近九旬，恐有承重大，故劝其不必北上，而许每年济以四百金。后余仓猝北征，仅送过一次百金而已。本年渠在金陵坐凤池书院，若请至弟署，令作奏折，必有可观。若写公事信函，则写作俱佳，几与意城相近。其人和平敦厚，相处最好。惟渠奉祖母侨居金陵，安土重迁，必不愿赴武汉。余拟函告李雨亭为之劝驾李、倪与范云吉皆严所特保，皆良才也。弟每月宜送以百金，将来仍许以保留鄂省。渠济目前之窘况，顾后来之出路，当可允许。

此间军事，前月二十一日两折业咨弟处。近日战状略具于张子青、刘印渠两信中，抄寄弟览。

纪泽母子至弟署，不宜久住，前信已言及之。纪瑞侄母子至鄂，亦不宜久署中。风水之说，亦有不得不信者，望细思之。明日派勇送日记、信，兹先草此递慰。顺问近好。

561．致澄弟沅弟四月初六日

谢澄侯兑田。近日目光日坏。

澄、沅弟左右：

四月初三日接澄弟二月二十七日信，系专勇刘廷爵等带回者。其时沅弟已至长沙，另有驿信，故无附信。家中各宅清吉，子弟发奋读书，至以为慰。抄录兑契二纸阅悉。以少田兑多田，以未找作已找，界限清楚，情意深厚，余惟学早三之多谢，兼含三之受承而已。

此间军事已详于初三日驿递沅弟信中，本日又有一折一片抄寄弟阅。

古老坪山高阴寒，湿气尤重，子弟读书其中，恐不相宜。吾乡多山，须开洋干燥者乃为美宅，请酌之。七十侄女何以移居县城？岂乡间旧屋有不相安之处耶？

兄身体平安，惟目光日坏，蒙蒙如有一层障隔者，幸写字手熟，不甚吃力。阎中丞日内来济宁，相待尚为款洽。余事详日记中，不赘述。顺问近好。济宁州

562．致沅弟四月二十一日

谈捻军战术。

沅弟左右：

四月十二日接弟三月二十四信，二十一日又接四月初三来缄，与我订五日一信之约。此次余以四月七日出营查阅黄、运两河，并察看泰安形势，登岱礼神，致十四日未发家信，有愆夙约，将来不知果能践五日之约否。

山东军情，半月前事已具于初七折片之中，半月内事有调王镇、刘学士两牍咨达弟处，本日与少荃一信抄阅。捻匪长处在专好避兵，不肯轻战，偶尔接战，亦复凶悍异常。好用马队四面包围，而正兵则马步夹进。马队冲突时，多用大刀长棒。步队冒烟冲突时，专用长锚猛刺。我军若能搪此数者，则枪炮伤人较多，究非捻匪所可及，劈山炮尤为捻所畏。弟可详告刘、朱、彭、郭、熊、陈诸人也。调四将之折，甚为条鬯妥叶。谢绝陋习，慎重公事，严密以防门内，推诚以待制府，数者皆与余见相合，声誉亦必隆隆日起矣。惟风水之说，余平日不信，于鄂抚一署却为惴惴，将来仍以改驻襄阳等处为是。

湿毒未愈，殊为悬系。余自腰以下，无寸肤不癣，然较之道光二十六七年之大颗隆起者，已觉减轻。弟若不能全好，则变成癣疾，犹为彼善于此，总不可服克伐药耳。复问近好。

563．谕纪泽纪鸿四月二十五日

纪鸿留武昌苦心作诗文经策。

字谕纪泽、纪鸿儿：

四月十日，接尔二人在裕溪口所发禀，二十二日接纪泽在安庆一信，二十四日接纪泽在九江所发信，知沿途清吉为慰。此时想已安抵湖北。沅叔恩明谊美，必留全眷在湖北过夏。余意业已回籍，即以一直到家为妥。

富圫房屋如未修完，即在大夫第借住。纪鸿即留鄂署读书。世家子弟既为秀才，断无不应科场之理。既入科场，恐诗文为同人及内外帘所笑，断不可不切实用功。科六与黄宅生先生若来湖北，纪鸿宜从之讲求八股。湖北有胡东谷，是一时文好手。此外尚有能手否？尔可禀商沅叔，择一善讲者而师事之。

余尚不能遽赴周家口，申夫亦不能遽赴鄂中，道远而逼近贼氛。鸿儿不可冒昧来营，即在武昌沅叔左右苦心作诗文经策。

彭芳四来，已留用矣。

涤生手示济宁

564．致澄弟沅弟四月二十五日

拨鲍春霆军饷不可少。纪鸿等以操习墨卷试帖为第一义。

澄、沅弟左右：

二十一日复沅弟信一件，二十二日接沅四月初五之信，二十三日接澄弟三月二十四由县驿递之信，具悉一切。

鲍军由黄梅赴光、固，路险而远，不如由巴河赴光之便，已分别咨行矣。弟或函邀春霆赴省一会，其部落则禁之上省。鄂省饷本极绌，然奏拨霆军之每月二万却不可少，望弟与官相竭力图之。

吾邑考棚增修，可多坐千人，甚善甚慰。富圫兴工，何以须至重阳始毕？得无太华丽否？纪泽母子等若以五六月到家，应即在大夫第同住，以符沅弟之初议。若纪瑞侄母子赴鄂，则全行借住，听两弟示知纪泽遵办。全眷回湘后，纪鸿儿留鄂读书。黄宅生若偕瑞侄至鄂，尤可共事一塾，目下总以操习墨卷试帖为第一义。科一、科四均作秀才，岂可昧于八股一道？沅弟博访两湖有精于八股兼善讲解者，不妨多请一位教训子弟。湖北有胡东谷孝廉，八股好手，可否请入鄂署？乞酌之。

此间贼情，本日有一折一片另行咨达澄弟。所寄茶叶收到，谢谢。顺问近好。

565．致沅弟五月初三日

每十日寄日记、信给沅甫。每月初四送日记、信至湘乡。发勇饷不能有厚薄。

沅弟左右：

四月二十八日接十一日来信，五月初二日又接四月十八之函，具悉一切。纪泽母子已到阳逻，纪瑞母子十二日已自湘起程。兄弟宦游在外，眷属得以团聚，亦足喜也。

此间写信尚不甚稀。但自到济宁，每月仅有专勇信一次，遂觉比往时大减。以后如弟来缄之指，每隔十日寄日记一次并信排递弟署，而每月初四仍专勇送信并日记至湘乡，俾两处皆知余起居之详。弟信亦不必太密，仍以十日一封为率，或有他事则加一封，无事亦不可减。不仅说军务饷务之大政，即幕友、家丁及亲友、相从将弁、投效者多说几句，司道风气、属僚贤否亦可略述一二，以广见闻。余之日记详于小而略于大，弟则互有详略可也。

弟现募步队万二千人、马队千余人，与余初次函商相符，以后不必再行添募，恐饷项不继。所裁官相之勇仅发数成，所添弟部之勇必须全饷，一撤一招之际，厚薄悬殊，相形见绌，营头太多，必生怨望。厚庵之优待楚勇，薄视甘兵，遂有三月三日之变，可为前车之鉴。

四月十五所发进扎应山一折，字句间有不妥。以后宜请一二人斟酌，非十分虚心，人不肯轻说一字。四月十一日弟函颇有拒谏之意。施之于兄，兄当如常规诲；施之于他人，则拒人千里矣。慎之慎之。复问近好。

正封缄间，接云仙信，并抄渠与左信及保举人才一疏。其与左信，计筠老必另抄寄弟处，兹将筠信并荐疏抄去一览。意臣所拟咨稿可照发也。又行。

566．致澄弟沅弟五月初五日

张宗禹等思渡运河。

澄、沅弟左右：

前接澄弟三月五日书后，于排递沅弟信中略复数语，未及专勇回湘并言纪泽母子回湘当先借住大夫第。顷接沅弟四月二十一日信，知眷口即住鄂署过夏，纪瑞母子亦于端节前可到。计富圫收拾房屋秋凉毕工，恰好全眷抵家矣。余早欲赴周家口，因张总愚一股尚在清江浦附近宿迁一带，任柱一股尚在归德一带，恋恋于东路，思渡运河。余自不能舍此而西行，只得在济宁过夏。兹专丁送四月日记，特书数行以慰远廑，琐事均详日记中。顺问近好。

567．致沅弟五月十一日

倪豹岑长处多短处少。

沅弟左右：

五月初四日接弟四月二十一日信，十一日又接二十七日一缄，具悉一切。纪瑞侄母子已于二十五日抵鄂，娣为东而姒为宾，客到先而主到后。乱离之世，骨肉相聚本极难得，老年得之为尤难也。弟足疾复发，极为廑系。湿毒在下，总非本原之病。然一求速效，杂投药剂，则难于见功。吾阅历极久，但嘱家中老幼不轻服药，尤不轻服克伐之药，即是善于养生之道。鄂抚衙署风水之说，弟能毅然不信，可谓卓识定力。如足毒不愈，亦须略为变通。兄向来不信择日风水，老年气怯，遂徇俗见，惟弟亮之酌之。

请倪豹岑赴鄂幕，系余见其毫无脾气，又耐劳苦，极好相处，笔下圆妥，善写公事信缄。因弟屡函请余荐人，余去年四月本订聘豹岑入幕，旋以北征而止，遂于四月△(原文此处为三角)日函致雨亭，嘱其代请豹岑赴鄂。今得弟书，湖北州县多疑豹者，兄又甚悔，未得弟回信而遽函聘，太涉孟浪也。兹将余寄雨亭信抄付弟阅。事已难于食言，请弟将就用之，为我弥缝其失。若豹不肯应聘入鄂，甚妙甚妙。如其翩然应命，拿舟武昌，请弟迎入署中，礼貌相待。豹之短处，则在无定识定力，好以疏野不应酬自命，而讥人之有官气。与雨亭、申夫、眉生、存之等至好，均言其长处多而短处少。弟信言豹知官将严而不以告。余近细询申、存二人，均知有此事。申曾面责之，豹言系司道公见时所说，并非对渠一人说。外间见渠为渭春所保，故咎渠耳。至州县疑豹，却系影响，并无实际。牧令怨渭之参劾，并怨渭幕刘植之招摇，又以豹为渭所敬重而并疑之，豹实无过也。豹若抵鄂，弟延之署中，毫不与外交际，则断无风声矣。至弟不能添延重金之友，弟只出五十金包火食，兄亦代出五十金，另寄豹家。数月之后，如不相安，婉为辞退，或荐一书院，则兄无食言之迹矣。

春霆为厚庵奏调入甘，有损于中原，无益于西事，兄当作疏留之。日内未接寄谕言及此事，或中旨欲令霆先办捻耶？鄂协霆饷二万目下马尚未买，勇尚未募齐，弟与霆商，或可少减，望弟竭力筹之。至嘱至嘱。顺问近好。余详日记中，不具。

568．谕纪泽纪鸿五月十一夜

明年纪鸿、纪瑞宜专攻八股试帖。

字谕纪泽、纪鸿儿：

前接泽儿四月二十一日信，兹又接尔二人二十七日禀，知尔九叔母率全眷抵鄂，极骨肉团聚之乐。宦途亲眷本难相逢，乱世尤难，留鄂过暑，自是至情。

鸿儿与瑞侄一同读书，请黄宅生先生看文，恰与吾前信之意相合。屡闻近日精于举业者，言及陕西路闰生先生德《仁在堂稿》及所选仁在堂试帖、律赋、课艺无一不当行出色，宜古宜今。余未见此书，仅见其所著《柽花馆试帖》，久为佩仰。陕西近三十年科第中人，无不出闰生先生之门。湖北官员中想亦有之。纪鸿与瑞侄等须买《仁在堂全稿》《柽华馆试帖》悉心揣摩，如武汉无可购买，或折差由京买回亦可。

鸿儿信中拟专读唐人诗文。唐诗固宜专读，唐文除韩、柳、李、孙外，几无一不四六者，亦可不必多读。明年鸿、瑞两人宜专攻八股试帖。选仁在堂中佳者，读必手抄，熟必背诵。尔信中言须能背诵乃读他篇，苟能践言，实良法也。读《柽华馆试帖》，亦以背诵为要。对策不可太空。鸿、瑞二人可将《文献通考》序二十五篇读熟，限五十日读毕，终身受用不尽。既在鄂读书，不必来营省觐矣。余详初六日所送四月日记及九叔信中日记。

涤生手示

569．致沅弟五月二十一日

告近日与张宗禹等作战情况。谈二郭与左宗棠交恶及倪豹岑性格。

沅弟左右：

十五日接弟五月初四日函。十八日曹福云来，接四月二十八日函，并有二郭信在内。二十一日接初七夜函。具悉一切。又得澄弟信，知朱氏侄婿得取县考批首，贺贺。

此间贼情，自五月初四五日张逆猛扑宿迁运河，为水师击退，自是不复窥犯运东，回窜徐州、归德。其任柱一股，则已窜至寿州、下蔡，即日当赴光、固。余状另有一折咨牍奉达。贼至光、固，鄂即戒严，弟之新军不久当有战事。此次贼来山东，官军固疲于奔命，贼亦困乏之至。闻其并无枪炮，所长者马队包围扬尘迷目善占上风及长锚冒烟冲进二端。若队伍站得稳，连环枪打得密，渠亦不能冲入。特官军初二三次与之交手，胜后不宜猛追耳。请弟告之郭、熊、李诸将，并告春霆为要。春霆雇小车费银太多，且宜于鄂而不宜于齐豫，宜于晴而不宜于雨。吾前已详细复去一咨，兹当于复弟咨中妥晰筹之，总当在每月十一万五千之内，此外无处可求添也。

云、意与左以至交而化豺虎，诚不能无介介。然法条已满歇响之说，乃三代以上之天理，近日则殊不尽然。豹岑在鄂不理于口，颇不可解。吾观其达心而懦不过与畇荄、芝生之流，惟其好讥人有官气，而自托于清高，略为有识所嫌。然言亦婉，气亦弱，不令人难受也。雨亭已函商弟处，想豹岑尚未起程。弟或辞或请，想复信必妥为处置矣。

司道初次禀见，总予一见为要。闻在新堤刘馨室未经传见，渠必引为大耻。寄云丹药，余曾用过，亦无大效，日内当专人前往索之。渠亦急思出山，常有信来，爱莫能助。纪泽儿兄弟禀信，缓数日再有复示。顺问近好。

570．谕纪泽纪鸿五月二十五日

常服党参膏最为强身。治病不宜轻发汗，且不要一日数方。纪鸿文笔太平直，六月以后要专攻八股试帖并兼学经策。

字谕纪泽、纪鸿儿：

五月十八日接泽儿四月二十八日禀函，二十一日又接初七日信各一件并诗文，具悉一切。

尔母患头昏泄泻，自是阳亏脾虚之症，宜以扶阳补脾为主。近日高丽参易照浮火，辽参贵重不可多得，不如多服党参，亦有效验而无流弊。道光二十八年，尔母在京大病，脾虚发泻，即系重服参、术、耆而愈。以大锅熬党参膏为君，每次熬十斤计。芾村身体最强，据云不服它药，惟每年以党参二十余斤熬膏常服，日益壮盛，并劝余常服此药。纪泽于看书等事似有过人之聪明，而于医药等事似又有过人之愚蠢。即如汗者，心之精液，古人以与精血并重。养生家惟恐出汗，有伤元气。泽儿则伤风初至即求发汗，伤风将愈尚求大汗。屡汗元气焉得不伤？腠理焉得不疏？又如服药以达荣卫，有似送信以达军营。治标病者似送百里之信，隔日乃有回信；治本病者似送三五百里之信，经旬乃有回信。泽儿则日更数方，譬之辰刻送信百里，午刻未回又换一信，酉刻未回再换一令。号令数更，军营将安所适从？方剂屡改，脏腑安所听命？以后于己病母病宜切记此二事。即沅叔脚上湿毒，亦宜戒克伐之剂，禁屡换之方。余近年学祖父星冈公夜夜洗脚、不轻服药，日见康强。尔与沅叔及诸昆弟能学之否？

宋生香先生文笔圆熟，尽可从游。鸿儿之文笔太平直，全无拄意。明年下场，深恐为同辈所笑。自六月以后，尔与纪瑞将各项工课渐停，专攻八股试帖，兼学经策。每月寄文六篇来营，断不可少。但求诗文略有可观，不使人讥尔兄弟案首是送情的，则余心慰矣。常仪庵治齿方无处检寻。余不悉。

涤生手示

朱劭卿领批须院试入学后乃可放心，深为悬系。

571．致澄弟六月初五日

拟于数日内至宿迁一带查看堤墙，并告养身五事及持家之本。

澄弟左右：

五月十八日接弟四月八日信，具悉一切。七十侄女移居县城，长与娘家人相见，或可稍解郁郁之怀。乡间谷价日贱，禾豆畅茂，尤是升平景象，极慰极慰。

此间军事，贼自三月下旬退出曹、郓之境，幸保山东运河以东各属，而仍蹂躏于曹、宋、徐、泗、凤、淮诸府，彼剿此窜，倏往忽来。直至五月下旬，张、牛各股始窜至周家口以西，任、赖各股始窜至太和以西，大约夏秋数月山东、江苏可以高枕无忧，河南、皖、鄂又必手忙脚乱。余拟于数日内至宿迁、桃源一带察看堤墙，即由水路上临淮而至周家口。盛暑而坐小船，是一极苦之事，因陆路多被水淹，雇车又甚不易，不得不改由水程。余老境日逼，勉强支持一年半载，实不能久当大任矣。因思吾兄弟体气皆不甚健，后辈子侄尤多虚弱，宜于平日讲求养生之法，不可于临时乱投药剂。

养生之法约有五事：一曰眠食有恒，二曰惩忿，三曰节欲，四曰每夜临睡冼脚，五曰每日两饭后各行三千步。惩忿，即余匾中所谓养生以少恼怒为本也。眠食有恒及洗脚二事，星冈公行之四十年，余亦学行七年矣。饭后三千步近日试行，自矢永不间断。弟从前劳苦太久，年近五十，愿将此五事立志行之，并劝沅弟与诸子侄行之。

余与沅弟同时封爵开府，门庭可谓极盛，然非可常恃之道。记得己亥正月，星冈公训竹亭公曰：“宽一虽点翰林，我家仍靠作田为业，不可靠他吃饭。”此语最有道理，今亦当守此二语为命脉。望吾弟专在作田上用些工夫，而辅之以书、蔬、鱼、猪、早、扫、考、宝八字，任凭家中如何贵盛，切莫全改道光初年之规模。凡家道所以可久者，不恃一时之官爵，而恃长远之家规；不恃一二人之骤发，而恃大众之维持。我若有福罢官回家，当与弟竭力维持。老亲旧眷、贫贱族党不可怠慢，待贫者亦与富者一般，当盛时预作衰时之想，自有深固之基矣。

凯章家事，即照弟信办一札照收。湘军各营俱不在余左右，故每月仅能送信一次，俟至周家口后即送三次可也。余详日记中。顺问近好。沅弟在鄂拆阅，均此。

572．致沅弟六月十二日

不能视文太重而视天下后世太轻。

沅弟左右：

六月六日连接五月十八日、二十四日两次来信。同一排单，何以迟速悬殊？足毒居然全好，大慰大慰。不特鼻子无缺，并脚梗亦不短欠丝毫，足以间执谗匿之口。豹岑处，弟复雨亭信，未令西来，从此即作罢论。一万二千之数，恐不足保鄂省疆土，自可量力多招。至于有文一篇，便使天下后世知某某为小人云云，则未免视文太重，而视天下后世太轻。此室所论之是非，易一室而彼不以为然，易一邑而其说更变矣。此乡所服之贤士，易一乡而彼不以为然，易一府而屡变不一变矣。况天下乎？况后世乎？

此间军情，凡大处调度，均已咨达弟署。若各股均渡至沙河、淮河之南，余当以淮军扼守沙河、贾鲁河。此数月内鄂境虽十分吃紧，而使贼不得回窜东北平旷之区，各军得悉萃于西南山多田多之处，剿办当稍易为力。恐其半过沙河以南，半留沙河以北，则尤疲于奔命耳。

以贤四本家为罪魁，诚为笃论。惟信风本家向来在京在粤声望极劣，人以巨憝目之，尚须细察。绅士如藿郊、畏之尚相洽否？子寿、孝凤、廉卿等曾晋省一晤否？小舫、云黼等曾通信否？皆顺斋排行之至交也。本日寄谕中有左帅折片，另咨抄阅。余详日记中。顺问近好。

573．谕纪泽纪鸿六月十六日

湘乡修志可协修，先立体例，俟改后行之。

字谕纪泽、纪鸿儿：

六月六日接纪泽五月十七、二十六日两禀，具悉一切。沅叔足疼全愈，深可喜慰。惟外毒遽瘳，不知不生内疾否。

唐文李、孙二家，系指李翱、孙樵。八家始于唐荆川之文编，至茅鹿门而其名大定，至储欣同人而添孙、李二家。御选《唐宋文醇》，亦从储而增为十家。以全唐皆尚骈俪之文，故韩、柳、李、孙四人之不骈者为可贵耳。

湘乡修县志，举尔纂修。尔学未成，就文甚迟钝，自不宜承认，然亦不可全辞。一则通县公事，吾家为物望所归，不得不竭力赞助；二则尔惮于作文，正可借此逼出几篇。天下事无所为而成者极少，有所贪有所利而成者居其半，有所激有所逼而成者居其半。尔篆韵抄毕，宜从古文上用功。余不能文，而微有文名，深以为耻，尔文更浅而亦获虚名，尤不可也。或请本县及外县之高手为撰修，而尔为协修。

吾友有山阳鲁一同通父，所撰《邳州志》《清河县志》下次专人寄回，即为近日志书之最善者。此外再取有名之志为式，议定体例，俟余核过，乃可动手。

纪鸿前文申夫改过，并自作一文三诗，兹寄去。申夫订于八月至鄂，教授一月，即行回川。渠善于讲说，而讲试帖尤为娓娓可听。鸿儿、瑞侄听渠细讲一月，纵八股不进，试帖必有长进。鸿儿文病在太无拄意，以后以看题及想拄意为先务。

余于十五日自济宁起程，顷始行二十余里。身体尚好，但觉疲乏耳。此谕。

涤生手示

574．致沅弟六月二十三日

今日可至台庄。请支持鲍春霆军需。请申夫给纪泽纪瑞讲八股试帖。

沅弟左右：

日内未接弟信，想因余自济起程，驿夫不知行踪所在，或展转迟误耳。十五日登舟，十七八九阻风三日，二十二日至韩庄，今日可至台庄。溽暑小舟，殆非老年所堪。

运河大雨盛涨，民居水皆封檐，数十万难民转瞬皆成流寇。而运河东岸堤墙雨后塌卸殆尽，秋冬无以制寇，尤深焦灼。防守沙河之策未必可恃，而业已出奏，不得不试行之。春霆已自黄州起行否？若需帐棚等物，请弟饬局办给，将来于万五千内拨还鄂局。江西两咨来商，不欲于七万外更增杂支。少泉亦畏霆而远避之。弟既敬霆之为人，即可一力维持，使之迅速集事。杂款实有盈余，余已嘱刘申孙怿随时禀请弟作主也。

申夫今日自韩庄分手，渠定八月节前到鄂小住一月，即回四川省母。其讲论八股试帖胜于其所作所改，可令纪鸿、瑞听讲一月，必有进益。光、固、六安、德安、黄州军情，望弟将各檄咨送一分。余详日记中。顺问近好。

575．谕纪泽纪鸿六月二十六日

居家礼节：男子讲求耕读，妇女讲求纺绩酒食。

字谕纪泽、纪鸿儿：

十六日在济宁开船后寄去一信，二十三日在韩庄下寄沅叔一信并日记，均到否？

余于二十五日至宿迁。小舟酷热，昼不干汗，夜不成寐，较之去年赴临淮时困苦备之。欧阳健飞言宿迁极乐寺宽大可住。余以杨庄换船，本须耽搁数日乃能集事。因一面派人去办船，一面登岸住庙，拟在此稍停三日再行前进。尔兄弟侍母八月回湘。在徐州所开接礼单，余不甚记忆。惟本家兄弟接礼究嫌太薄，兹拟酌送两千金。内澄叔一千，白玉堂六百，有恒堂四百。尔禀商尔母及沅叔先行挪用，合近日将此数寄武昌抚署可也。

吾家门第鼎盛，而居家规模礼节总未认真讲求。历观古来世家久长者，男子须讲求耕读二事，妇女须讲求纺绩酒食二事。《斯干》之诗，言帝王居室之事，而女子重在酒食是议。《家人》卦，以一爻为主，重在中馈。《内则》一篇，言酒食者居半。故吾屡教儿妇诸女亲主中馈，后辈视之若不要紧。此后还乡居家，妇女纵不能精于烹调，必须常至厨房，必须讲求作酒作醯醢小菜换茶之类。尔等亦须留心于莳蔬养鱼。此一家兴旺气象，断不可忽。纺绩虽不能多，亦不可间断。大房唱之，四房皆和之，家风自厚矣。至嘱至嘱。

涤生手示宿迁

576．致沅弟七月初三日

惩创哥老会。军务毫无起色，心绪恶劣。互勉保养。

沅弟左右：

六月寄弟三信、纪泽二信，不知均到鄂否？其澄弟一信，则舢板送彭芳四至镇江搭轮船以达武汉，想早到矣。二十八日接弟六月十三日函，并附澄弟五月二十八及黄麓西之信。吾湘哥老会公然有谋反之意，可恶可畏，若一连惩创几次，当可戢其凶志，目下犹耽耽思逞也。

兄于二十五日至宿迁，衰年怕热，登岸小住。闻任、赖又窜睢州，将回山东，檄调铭、鼎、盛三军追剿，不知何日乃能见贼接仗。军务毫无起色，加以大水成灾，酷热迥异寻常，心绪实为恶劣，然亦只好安命，耐烦做去。拟日内由杨庄换船溯淮西上，八月可达周口耳。闻弟近甚辛苦，前示养生五诀：一眠食有恒，一饭后散步，一惩忿，一节欲，一洗脚。曾行之否？老年兄弟，相勉惟此而已。余详日记中。即问近好。

577．致澄弟七月初六日

虑回籍散勇多事。以钱少产薄为妙。代买木器。

澄弟左右：

六月六日彭芳四送一家信，想已接到。久未接弟信，惟沅弟寄弟五月底信，言哥老会一事，粗知近况。吾乡他无足虑，惟散勇回籍者太多，恐其无聊生事，不独哥老会一端而已。又米粮酒肉百物昂贵，较之徐州、济宁等处数倍，人人难于度日，亦殊可虑。

余意吾兄弟处此时世，居此重名，总以钱少产薄为妙。一则平日免于觊觎，仓卒免于抢掠，二则子弟略见窘状，不至一味奢侈。纪泽母子八月即可回湘，一切请弟照料。早扫考宝书蔬鱼猪八字，是吾家历代规模。吾自嘉庆末年至道光十九年，见王考星冈公日日有常，不改此度。不信医药、地仙、和尚、师巫、祷祝等事，亦弟所一一亲见者。吾辈守得一分，则家道多保得几年，望弟督率纪泽及诸侄切实行之。富圫木器不全，请弟为我买木器，约值三百金为率。但求坚实，不尚雕镂，漆水却须略好，乃可经久。屋宇不尚华美，却须多种竹柏，多留菜园，即占去田亩，亦自无妨。吾自六月十五日自济宁起行，二十五至宿迁。奇热不复可耐，登岸在庙住九日，今日始开船行至桃源。计由洪泽湖溯淮至周家口，当在八月初矣。身体平安，惟目光益蒙，怕热益甚，盖老人之常态也。余详日记中。顺问近好。

沅弟均此。

578．致沅弟七月十六日

十六日至临淮。济宁至临淮一带大水。刘松山等与张宗禹战获胜。英法进兵高丽。

沅弟左右：

七月九日连接弟六月初一、四、六三日信，并五月二十八日抄件，具悉一切。此时计折弁已归，如何揭晓，殊深悬系。

兄以七夕至清江，初十渡洪泽湖，十六日至临淮。十五酉刻在临淮之下十里遇大风暴，危险之至，幸免于难。今年大水，自济宁至临淮千三百里，民无栖息之所，业已伤心惨目，而又值非常之酷热，受非常之大惊，殊觉行役劳苦，老境不能堪此。惟闻刘松山、张诗日等在上蔡、郾城一带剿张总愚一股屡获大胜，差堪一慰。尚未接禀，不知其详。春霆迭奉严旨诘催，弟须嘱其迅入豫境，不可再缓。渠制车二千辆之多，不知做法何如，恐未必适于用。闻捻逆用长矛者，进身极矮，湘、淮洋枪均失之高而不中。此次刘、张系以劈山炮取胜，近亦习跪装洋枪，请弟告之鲍、郭、彭、熊也。英、法因天主教事即日进兵高丽，此即与中华寻衅之由，实为可虑。兄身体尚好，惟出汗太多，目光愈蒙，老境日逼。惟望弟与澄弟讲求前信养生之五条，日臻康胜耳。顺问近好。

王瑞徵写日记，十二三四等日船尚未赶到，故此次迟四日，日记则写半月矣。

579．谕纪泽纪鸿七月二十日

中秋前可到周家口。既知保养，却宜勤劳。

字谕纪泽、纪鸿儿：

十六日寄信与沅叔，载十五日遇风舟危之状，想已到鄂。余自近三月以来，每月发家信六封：澄叔一封，专送沅叔三封，尔等二封。皆排递鄂署，均得达否？在临淮住六七日，拟由怀远入涡河，经蒙、亳以达周家口，中秋前必可赶到。届时沅叔若至德安，当设法至汝宁、正阳等处一会。

余近来衰态日增，眼光益蒙。然每日诸事有恒，未改常度。尔等身体皆弱，前所示养生五诀，已行之否？泽儿当添不轻服药一层，共六诀矣。既知保养，却宜勤劳。家之兴衰，人之穷通，皆于勤惰卜之。泽儿习勤有恒，则诸弟七八人皆学样矣。鸿儿来禀太少，以后半月写禀一次。泽儿六月初三日禀亦嫌太短，以后可泛论时事，或论学业也。此谕。

涤生手示

580．致沅弟七月二十四日

在临淮得病。

沅弟左右：

十六日寄去一缄到否？余在临淮，本不欲久住，定二十四日成行，已咨明弟处矣。乃二十一以后，病体日深，二十二夜殊觉支持不住。余力守不药之戒，竟不能坚持到底。二十三夜服张敬堂所开桂支汤，外感之寒已觉轻松，而积受之暑湿未能清理，腹痛作胀，屡思大便，而登厕辄不爽快。现定二十六日起行，不知届时能勉强登舟否。今年出汗太多，身体遽瘦，自问精力大减，断不能久当大任，到周口后与弟谋一会晤，共筹引退之法，但不以卤莽出之耳。

弟处五月二十八日一案分晓如何？殊切悬系。顺问近好。临淮

581．谕纪泽纪鸿八月初三日 [1]

读史须作史论、咏史诗。

字谕纪泽、纪鸿儿：

接纪泽六月二十三、七月初三日两禀，并纪鸿及瑞侄禀信、八股。两人气象俱光昌，有发达之概，惟思路未开，作文以思路宏开为必发之品。意义层出不穷，宏开之谓也。

余此次行役，始为酷热所困，中为风波所惊，旋为疾病所苦。此间赴周家口尚有三百余里，或可平安耳。尔拟于《明史》看毕，重看《通鉴》，即可便看王船山之《读通鉴论》，尔或间作史论或作咏史诗。惟有所作，则心自易入，史亦易熟，否则难记也。余近状详日记中。到周口后又专□(原文此处为方框)送信。此示。

涤生手谕

〈早间所食之盐姜已完，近日设法寄至周家口。吾家妇女须讲究作小菜，如腐乳、酱油、酱菜、好醋、倒笋之类，常常做些寄与我吃。《内则》言事父母舅姑，以此为重。若外间买者，则不寄可也。〉 [2]

[1] 　《湘乡曾氏文献》墨迹影印件无日期，依曾国藩日记及光绪己卯传忠书局刻本定为同治五年八月初三日。

[2] 　尖括号内文字《湘乡曾氏文献》未排在一起，此处系从光绪己卯传忠书局刻本。

582．致沅弟八月初三日

病于初二全愈，初十内外必达周家口。嘱春霆进南、汝一路。

沅弟左右：

七月二十五日接弟六月二十三、七月初三日两缄，具悉一切。兄以二十二日抱病，至八月初二而全愈。现惟不能用心，稍用心则辄出汗如沈，此外似已复旧。溯涡河而西上，初四五可抵亳州，初十内外必达周家口。闻刘、潘等修理沙河、贾鲁河业已兴工，八月当可办竣。惟仅刘、张湘军追贼，恐其前后受敌。余至周口后即当添设一二军跟追，请弟速嘱春霆进南、汝一路弟所指定三五百里者，即南、汝、光三属可也，但不可再不动耳。任、赖闻二十三四尚在舞阳，不知近日何如？余详日记中。顺问近好。亳州之下八十里舟次

583．致澄弟八月初十日

哥老会之事，不必曲为搜求。初九抵周家口。

澄弟左右：

八月初六日接弟六月十八山枣一缄，初九日沅弟寄到弟七月十九与沅之函，具悉一切。

哥老会之事，余意不必曲为搜求。左帅疏称要拿沈海沧，兄未见其原折，便中抄寄一阅。提镇副将，官阶已大，苟非有叛逆之实迹实据，似不必轻言正法。如王清泉，系克复金陵有功之人，在湖北散营，欠饷尚有数成未发。既打金陵，则欠饷不清不能全归咎于湖北，余亦与有过焉。因欠饷不清，则军装不能全缴，自是意中之事。即实缺提镇之最可信为心腹者，如萧孚泗、朱南桂、唐义训、熊登武等，若有意搜求，其家亦未必全无军装，亦难保别人不诬之为哥老会首。余意凡保至一、二、三品武职，总须以礼貌待之，以诚意感之。如有犯事到官，弟在家常常缓颊而保全之。即明知其哥老会，唤至密室，恳切劝谕，令其首悔而贷其一死。惟柔可以制刚很之气，惟诚可以化顽梗之民。即以吾一家而论，兄与沅弟带兵，皆以杀人为业，以自强为本；弟在家，当以生人为心，以柔弱为用，庶相反而适以相成也。

孝凤为人，余亦深知，在外阅历多年，求完善者实鲜。余外病全去，尚未复元。初九抵周家口，此间或可久住。余详日记中。顺问近好。

584．致沅弟八月十二日

得帮办职不必具疏谢。鲍春霆应由汝宁进兵。具片请假一月。

沅弟左右：

八月以内连接弟六月二十七日、七月初九、十四、十七、二十五、八月初二、三等日信。本日又接初五之信，询及帮办应否疏谢。余意似可不必具疏。近年如李世忠、陈国瑞等降将皆得帮办，刘典以臬司、吴棠以道员得之，本属极不足珍之目，本朝以来亦无此等名目。若具折，则不可辞，亦不可有微辞。疏忽则可，不平则不可也。余于弟之衔不署，弟于公牍似亦可不署。奏疏结衔，则不可不书帮办字样，酌之。

荫云申来，并非依违为顺斋地步，原折系请作为访闻。谕旨昭示天下，断无称访闻者。我辈作折须预为军机拟旨者设想。申夫力求请假回籍，弟可设法成其本志。渠平日深服弟之功大，以为李、左苏浙之易，皆由悍贼全在金陵而占便宜。又深悉顺斋之恶，决不至与弟隔阂，特眼高手低，或与同事者难水乳耳。

贼志实在东而不在西。春霆仍应由汝宁进兵，不可再趋西路。余病虽好，而用心辄汗。本日具片请假一月，抄寄弟阅。弟若得闲，或奏明来周家口看兄之病，亦近情理。贼势未定，则不可来耳。家眷还湘之迟早，听弟斟酌。鸿儿有病，当由聪明未开，志高而才不能赴之。故或令回湘，或来周口以扩胸襟，均可渐痊。顺问近好。

585．谕纪泽纪鸿八月十四日

纪鸿恐患痨病，宜在眠食上调养，不可轻信医言服药。回家馈赠不必优厚。

字谕纪泽、纪鸿儿：

旬日以来接泽儿七月十五、二十四、八月初三日等禀，鸿儿八月初二日禀并诗文各二首。余近况及八月上旬日记已于十二日寄沅叔矣。现在外病虽去，惟用心辄汗，近四日已不看书。眼蒙且疼，齿痛亦甚，盖元气亏而有虚火，且有肝郁，但平日调养得宜，不久或可复元。

鸿儿背痛微热等症，医者或即以痨病目之，切不可误信危言深论轻于服药。鹿胶太滞，高丽参系硫磺水浇种，均不可轻服。昔晓岑之子功甫信高云亭深语不传之秘，终无效验。彭有十于壬子冬在余家，刘兰舟诊之，危言告余曰：“若非峻补，难过明夏。”彭以无钱谢之。今兰舟已逝十年，而有十至今无恙。凡医生危言深语，切弗轻信，尤不可轻于服药，调养工夫全在眠食二字上。观鸿儿此次禀信、诗文，似无病者。或聪明未开，才不能赴其所志，胸襟稍觉郁郁。或随母回湘，或来周口侍奉余侧，胸襟开扩，弗药可愈。叶亭甥侍此一年，胸襟日畅，文与字均长进也。

回家馈赠，除澄叔三家从厚外，余可不必优厚。尔外祖父母宜送百金，此外辅臣公后裔各家、王氏四家、江氏三家、牧清一家、姊妹各家听尔母子商酌分送，极多者亦不过四十金耳，或请沅叔一酌。宋生香处亦宜酌送脩金。尔待康侯起程，当在秋杪，计申夫八月中旬必达鄂省。彼急于回蜀，论文不能久耳。此谕。

涤生手示

586．致沅弟八月十九日辰刻

捻军东奔，前功尽弃，拟奏请革职革爵，出军养病。

沅弟左右：

群捻于十六夜在朱仙镇以北豫军余承恩所守汛地内东窜，前功尽弃，大局尤坏，忧灼之至。兄日内不能用心，肌肉瘦减大半，万不能肩此重任，拟于三日内奏请革职革爵，出军养病，密片请派李、左二人接办。鄂中一两月内无事，弟可奏明来此一会否？顺问近好。

587．谕纪泽纪鸿八月二十二日

虽衰病而折片不肯假手于人。望在武汉买朱子《纲目》一本。

字谕纪泽、纪鸿儿：

接尔等八月初十日禀，知鸿儿生男之喜。军事棘手，衰病焦灼之际，闻此大为喜慰。排行用浚、哲、文、明四字。此儿乳名浚一，书名应用广字派否，俟得沅叔回信再取名也。

九月初十后，泽儿送全眷回湘，鸿儿可来周家口侍奉左右。明年夏间，泽儿来营侍奉，换鸿儿回家乡试。余病已全愈，惟不能用心。偶一用心，即有齿痛出汗等患，而折片不肯假手于人。责望太重，万不能不用心也。

朱子《纲目》一书，有续修宋元及明合为一编者，白玉堂忠愍公有之，武汉买得出否？若有而字大明显者，可买一部带来。此谕。

涤生手示

588．致沅弟八月二十三日

商家人派名事。望来周口一见。

沅弟左右：

十九日寄去一信，言将奏请左、李办捻。发信后即接弟十二之信，知科一得生一子，于万分忧郁之中得一届公公之喜，老怀稍纾，病亦日痊。继思左若北来，则少泉部下、弟之部下、春霆部下无一人不畏而恶之，大局必且破坏。因改作一片，请少泉偶驻徐州、弟偶住南阳帮我调度，定于二十三日拜发，抄寄一览。想弟亦深以请左为非也。孙儿排行，拟用浚、哲、文、明四字，再多则添温、恭、允、塞，派名果应用广字辈否？庚子年修族谱，不应将辅臣公一辈之兴字改为字，星冈公之为字改为兴字，为孙曾者惄焉不安。一二年内必须续修家谱，将兴、儒、为三派〔辈〕仍用旧派，上、国、桢三辈始改新派毓、传、纪字样。弟意若用广字，接复信再取派名可也。

捻匪北窜后毫无消息，想已达山东矣。若不过黄河，兄尚不至为天下所唾骂。霜降水涸，运、黄均可虑也。弟趁此无事之际，望奏请来周口一看兄病，兼商军情。

皖抚换西林。霞仙开缺，不久当至鄂矣。顺问近好。

589．致沅弟八月二十四夜

参劾一事缓图。

沅弟左右：

二十三日接弟十八日信，欣悉甲五、科三两侄于初一、初四均得生子，先大夫于十日之内得三曾孙。余近年他无所求，惟盼家中添丁，心甚拳拳，今乃喜溢望外。弟之有功于家，不仅谋葬祖父一事，然此亦大功之昭著者，即越级超保，亦必不干部驳也。来汝会晤一节，尽可置之缓图。顺斋排行一节，亦请暂置缓图。此等事幸而获胜，而众人耽耽环伺，必欲寻隙一泄其忿。彼不能报复，而众人若皆思代彼报复者。吾阅世最久，见此甚明。寄云一疏而参抚，黄藩又一片而保抚，郭臬、李非不快意，当时即闻外议不平。其后小蘧果代黄报复，而云仙亦与毛水火，寄云近颇悔之。吾参竹伯时，小蘧亦代为不平，至今尚痛诋吾兄弟。去冬查办案内，密片参吴少村，河南司道颇为不平，后任亦极隔阂。陈、黄非无可参之罪，余与毛之位望积累，尚不足以参之，火候未到，所谓燕有可伐之罪，齐非伐燕之人也。以弟而陈顺斋排行，亦是火候未到，代渠思报复者必群起矣。苟公事不十分掣肘，何必下此辣手？汴之紫三本家于余处颇多掣肘，余顷以密片保全之，抄付弟览。吾兄弟位高功高，名望亦高，中外指目为第一家。楼高易倒，树高易折，吾与弟时时有可危之机。专讲宽平谦巽，庶几高而不危。弟谋为此举，则人指为恃武功，恃圣眷，恃门第，而巍巍招风之象见矣，请缓图之。

春霆何以缺饷？每月十一万五千，渠究竟有亏空否？请细查见示。余拟定霆军饷项单，两次咨弟，曾细阅否？顺问近好。

再，星冈公教人常言：“晓得下塘，须要晓得上岸。”又云：“怕临老打扫脚棍。”兄衰年多病，位高名重，深虑打扫脚棍，蹈陆、叶、何、黄之覆辙。自金陵告克后，常思退休藏拙。三年秋冬，应让弟先归。四年夏间，僧邸殉难，中外责望在余，万难推卸。又各勇遣撤未毕，不得不徘徊审慎。今年弟既复出，兄即思退。逮大暑病瘦之后，言路又有避贼而行之劾，决计引归。拟八九月请假二次，十月开缺。今群捻东窜，贼情大变，恐又不能遽如吾意。弟若直陈顺斋排行，则人皆疑兄弟熟商而行。百喙无以自解，而兄愈不能轻轻引退矣。望弟平平和和作一二年，送阿兄上岸后，再行轰轰烈烈做去。至嘱至嘱。

胡润帅奉朱批不准专衔奏军事，其呕气百倍于弟今日也，幸稍耐焉。兄又手致。

590．致沅弟九月初二日

顺斋一案是否中辍？捻军聚集曹、荷、郓、巨一带。推荐王赓飏。

沅弟左右：

二十二、二十五日寄去二信，想早到矣。二十八日接弟二十三五日两信，具悉一切。

顺斋一案，接余函后能否中辍？悬系之至。此等大事，人人皆疑为兄弟熟商而行，不关乎会晤与否。譬如筱泉劾官，谓少泉全不知情，少泉劾余，谓筱泉全不知情，弟肯信乎？天下人皆肯信乎？异地以观，而弟有大举，兄不得诿为不知情也。审厚庵告病，季高调督陕甘，仲山升督闽浙，子青督漕，鹤侪抚秦，环视天下封疆，可胜两湖之任而又与弟可水乳者，殊难其选。朝廷亦左右搜索，将虽器使，良具有苦心耳。

捻众于二十二三至曹县、荷泽一带，二十五六麇集郓、巨，琴轩亦于二十三日追至单县。刘、张、刘、杨四淮军二十七八均抵东境。幼泉本在济宁。官军势盛，贼或不渡运。如不窜运东，不久当又西来，鄂事宜时时预防。

纪鸿儿来周口可坐一轿，从人行李则小车可也。余详日记中。顺问近好。

再，此间幕府有王定安，号鼎丞，湖北东湖人，以分发江苏知县。贺云黼荐至兄处，学习安详，有识。其胞兄王赓飏，号策臣，戊午解元，闻学识俱可。鼎丞求余函荐弟处觅一差使。若晋谒时，弟接见，察看才具，量为位置可也。涤生又行。

591．致澄弟九月初六日

捻军尚在运河西岸。不愿再肩艰巨，急切不得脱卸之法。

澄弟左右：

八月二十八接弟七月三十日信，具悉一切。旋闻弟于八月初一、初四得生二孙，而兄亦于初十日得生一孙。祖宗之泽，家庭之幸。兄年来衰态日增，他无所图，专盼家中添丁，闻此喜慰无量。昔星冈公于四十七岁得见五孙，二男三女。今弟四十七岁，做第五届公公，亦系二男三女。将来弟之福泽，可继星冈公而起，贺贺，祝祝。

此间军事，自贼于八月十六窜过沙河之防复犯山东，二十七八尚在运河西岸，未能抢渡。如运河防守坚固，不久又将回窜皖豫。

富圫承弟修整完好，谢谢。木器三百金，弟之语气似乎不要，兄即不另寄矣。六月十五与沅弟信，问与各绅曾否见面通信，非谓皆好朋友也，不过为鄂中露面之人而已。譬如官长沙者，曾否会见南坡、荫云？官衡州者，问曾否会见题五、春浦？岂即为举贤而始问乎？

余身体将次复元，惟衰年不能用心，不愿再肩艰巨，急切不得脱卸之法。云仙已归，霞、厚亦先后告病开缺，殊为可羡。季高有陕甘之行，则较我尤难，渠精力过人，或足了之。家中妇女渐多，外则讲究种蔬，内则讲究晒小菜、腌菜之类，乃是兴家气象，请弟倡之。顺贺大喜。

592．谕纪泽纪鸿九月初九日

人但有志气，即可奖成之。拟奏请开缺。

字谕纪泽、纪鸿：

接泽儿八月十八日禀，具悉。择期九月二十日还湘，十月二十四日四女喜事，诸务想办妥矣。凡衣服首饰百物，只可照大女二女三女之例，不可再加。纪鸿于二十日送母之后，即可束装来营，自坐一轿，行李用小车，从人或车或马皆可，请沅叔派人送至罗山，余派人迎至罗山。

淮勇不足恃，余亦久闻此言，然物论悠悠，何足深信。所贵好而知其恶，恶而知其美。省三、琴轩均属有志之士，未可厚非。申夫好作识微之论，而实不能平心细察。余所见将才杰出者极少，但有志气，即可予以美名而奖成之。

余病虽已愈，而难于用心，拟于十二日续假一月，十月奏请开缺，但须沅弟无非常之举，吾乃可徐行吾志耳。否则别有波折，又须虚与委蛇也。此谕。

593．致沅弟九月十二日

宜在自修处求强，不宜在胜人处求强。

沅弟左右：

九月初六接弟八月二十七八日信，初十日接初五樊城所发之信，具悉一切。

顺斋一事业已奏出，但望内召不甚着迹，换替者不甚掣肘，即为至幸。弟谓命运作主，余素所深信；谓自强者每胜一筹，则余不甚深信。凡国之强，必须多得贤臣工；家之强，必须多出贤子弟。此亦关乎天命，不尽由于人谋。至一身之强，则不外乎北宫黝、孟施舍、曾子三种。孟子之集义而慊，即曾子之自反而缩也。惟曾、孟与孔子告仲由之强，略为可久可常。此外斗智斗力之强，则有因强而大兴，亦有因强而大败。古来如李斯、曹操、董卓、杨素，其智力皆横绝一世，而其祸败亦迥异寻常。近世如陆、何、肃、陈亦皆予知自雄，而俱不保其终。故吾辈在自修处求强则可，在胜人处求强则不可。福益外家若专在胜人处求强，其能强到底与否尚未可知，即使终身强横安稳，亦君子所不屑道也。

贼匪此次东窜，东军小胜二次，大胜一次，刘、潘大胜一次，小胜数次，似已大受惩创，不似上半年之猖獗。但求不窜陕、洛，即窜鄂境，或可收夹击之效。余定于明日请续假一月，十月请开各缺，仍留军营，刻一木戳，会办中路剿匪事宜而已。余详日记中。顺问近好。

594．致沅弟九月十七日

虑严谴顺斋讼事后患方深。

沅弟左右：

接弟初九日襄阳来函，知即日当回省城，甫经近省，即闻群贼自山东回豫将犯湖北之信矣。

春霆二轮小车薄脆不坚，笨重不灵，本意中事。但愿勇丁难推，沿途委弃，所失犹小；若猝与贼遇，车混队乱，遂致败挫，则所失大矣。霆军甫发五、六两月满饷，何以初五夜遂至哗言？昔左、胡与二郭、二李奉厚庵如神明，左、郭形诸言论，谓我用厚不尽其才，近于有意屈抑。二年九月，云仙寄函责我，谓攻克九洑洲，厚请趁势攻城，金陵可克，我复函禁沮之，不应遥制名将云云。弟之笃爱春霆，亦疑其功高而人待之太薄。其实春霆亦殊有难于共事之处，弟日久亦必知之也。弟回省待罪之说，断无可虑。目下军势方盛，主眷方隆，官司可赢。余所虑者，严谴顺斋讼太胜，则后患方深。又或军事旁午之际，钦差来鄂数月不得安宁，又或继之者反更掣肘，故日来望此信极切。

纪鸿如未回湘，须探确贼踪，再行来豫。请示之。即问近好。

595．谕纪泽纪鸿九月十七日

已具片续假一月，将来请开各缺。

字谕纪泽、纪鸿：

余病大致已好，惟不甚能用心。自度难任艰巨，已于十三日具片续假一月，将来请开各缺。纵不能离营调养，但求事权稍小，责任稍轻，即为至幸。欲求平捻功成从容引退，殆恐不能，即求免于谤议，亦不能也。捻匪窜过沙河、贾鲁河之北，不知已入鄂境否。若鸿儿尚未回湘，目下亦不必来周口，恐中途适与贼遇。

盐姜颇好，所作椿麸子酝菜亦好。家中外须讲求莳蔬，内须讲求晒小菜，此足验人家之兴衰，不可忽也。此谕。

596．致沅弟九月二十二日

印刷《船山遗书序》送人。

沅弟左右：

日内未接弟信，想初四省垣公事甚烦，二十六日之件计已奉批旨矣。

此间军事，接汴省信，十八日贼又由朱仙镇北窜过省城以东，已至陈留、尉氏，势将再犯山东，或谓全股皆已东行，或谓任、赖东去，张逆尚在禹州、郏县一带，不知孰确，另有咨达弟处。春霆已至襄城，如贼在禹、郏，或可一战。渠营有曾省三，号佑卿，前任吉安知府，服阕复出，云系弟荐至霆营，确否？王孝凤早已请咨北来，何以至今未到？

复小岑信一件。内《船山遗书序》，弟阅后寄去。兄要刷十部送人，将来寄至鄂中弟署，即由弟处转交。所送之人亦皆弟之素契，不必搬来周口也。余详此旬日记中。顺问近好。

597．致沅弟九月二十八夜

令遵旨进驻南阳。

沅弟左右：

二十六日接弟十四日沙阳之信，具悉一切。顺斋一案，何以至今未录批谕寄来？即折稿亦须抄来一阅。兄实悬悬，已屡次占卦矣。闻放钦差绵尚书森、谭侍郎廷襄至河南查办事件。河南无事可查，恐系至湖北查案耳。兄昨复咨，令弟遵旨进驻南阳。一则以黄、麻无事，一则恐星使入鄂，纷纷索凭索证。越境治军，或可少省烦恼。或来或否，听弟自酌。如其至豫，则不可与李子和小有龃龉。兄虽不求回籍置身事外，然实切求开缺，稍轻责任，不欲更得罪一人也。法条走满之说，如果有之，则兄早走满，停摆正其时矣。弟之法条微嫌上得太紧，在各幕府须请一二阅历多文笔圆者，凡遇大事，与之商量法条松紧之节。顺斋一案，究竟有何人商酌，便中示及。

少泉于初一日接余密片稿，是日料理赴津。初七日接奉寄谕，初九带印出省，颇为迅速。

纪鸿儿已起程否？如未起行，此时西贼赴洛，东贼在齐，南、汝无事，尽可起行前来，每日发探马先走三四十里可耳。顺问近好。

598．致沅弟十月初二日

捻军西路攻宜阳、永宁，东路至袁口扑运河。

沅弟左右：

二十九日接弟二十三日排递之函，十月一日接十九日专兵之函并抄示密件，具悉一切。焦虑弥月，得阅正文，稳惬详明，足以放心矣。于阿兄引退之局，亦无妨碍，十三日仍决计吁请开缺。

此间军务，竟无确耗。西路张逆一股，据报二十一日犯宜阳，二十二日犯永宁，已在洛阳之西，其势可由陕州入秦，然折回南窜，亦仍可由南阳入鄂。东路任、赖一股，二十二日已至山东之袁口攻扑运河。幸山东防守甚严，未能抢渡，不久恐又将回窜。弟以黄、麻东路为虑，若任、赖由凤、颍以达光、固，则差可虑耳。

兹派李鼎荣与二兵同赴弟辕，即以迎接纪鸿。起程之迟速，听弟斟酌。绵、谭所带司员开单付阅原参之折既无批回，又无军机处知会留中之片，子密云必系皇太后密交绵、谭，并未令军机阅看，事或然与？九月下旬日记附去。顺问近好。

599．致澄弟十月初六日

养老不在服补药。

澄弟左右：

九月八日接八月初九信，二十六日接八月二十二日信，十月初一日接九月初五之信，具悉一切。弟之两孙元五、元六派名广文、广敷，余孙元七拟取派名广钧，既无偏旁合为一律，惟广字下一字用十一真、十二文之韵，声调较为清亮。科三侄以直隶州知州用，系克复金陵后第二次恩旨。季洪弟赠内阁学士，亦系确有其事，即日当查出付回，尽可不花部费。蔡贞斋投营，无好差使可派。若其果来，不过如邹至堂、沈蔼亭之数，赠银百金，附案保奖。在我已属竭力周旋，而在渠仍无大益。或渠不来，余便寄百金遥周故旧，不知可否？弟一酌之。

服药之事，余阅历极久，不特标病服表剂最易错误，利害参半，即本病服参茸等味亦鲜实效。如胡文忠公、李勇毅公希庵以参茸燕菜作家常酒饭，亦终无所补救。余现在调养之法，饭必精凿，蔬菜以肉汤煮之，鸡鸭鱼羊豕炖得极烂，又多办酱菜腌菜之属，以为天下之至味，大补莫过于此。孟子及《礼记》所载养老之法、事亲之道皆不出乎此。岂古之圣贤皆愚，必如后世之好服参茸燕菜鱼翅海参而后为智耶？星冈公之家法，后世当守者极多，而其不信巫医地仙和尚，吾兄弟尤当竭力守之。

兄近日身体平安。军事总无起色，西股已过洛阳，东股尚在山东，无术制之，实深焦灼。余详日记中。顺问近好。

600．致沅弟十一〔十〕 [1] 月十一日

定于十三日奏请开缺。

沅弟左右：

初九日接弟初三日排递之信，初十日接弟初三夜专兵信，具悉一切。

春霆之好处，弟知之甚深，其坏处亦颇有难共处。顷闻其在鲁山发折奏事，亦未咨来。

科一之子既名元七，不必又名浚一。其派名拟取广钧，顷写信告澄弟矣。驻扎南阳既有窒碍难行之处，自以缓来为是。此贼势穷乱窜，实亦不可捉摸，即驻南阳，亦未必便于调度。豫之紫三本家聪明多疑，与式岩、时卿相近，而内造信最多且速。余以将退之人，不愿与人争竞。弟不遽来，亦省渠多一番提防耳。

科一初六起程，余先不知，已于初三日令李鼎荣与鄂兵二人赴信阳迎接。兹接弟信，又令王幼山赴罗山迎接，大约可在汝宁等处接到。余病已愈，此二日内腰疼异常，盖为风寒所射，衰态日增，定十三日奏请开缺。少泉谓恐获谤更甚，不暇顾也。惟开缺之后，于情于势，均不能遽请离营，仍是不脱座网之人耳。近日捻踪已详各公牍中。余事详日记中。顺问近好。

[1] 　此信抄本排在十月初六日与十月二十三日两信之间，又信中曰“定十三日奏请开缺”。查曾国藩奏稿，有同治五年十月十三日“病难速痊请开各缺仍留军中效力”一折。故此信日期应为十月十一日。

601．谕纪泽十月十一日

看字读古诗文当辨识其貌，领取其神。

字谕纪泽儿：

九月二十六日接尔初九日禀，二十九、初一等日接尔十八、二十一日两禀，具悉一切。二十三如果开船，则此时应抵长沙矣。二十四之喜事，不知由湘阴舟次而往乎？抑自省城发喜轿乎？

尔读李义山诗，于情韵既有所得，则将来于六朝文人诗文，亦必易于契合。

凡大家名家之作，必有一种面貌，一种神态，与他人迥不相同。譬之书家羲、献、欧、虞、褚、李、颜、柳，一点一画，其面貌既截然不同，其神气亦全无似处。本朝张得天、何义门虽称书家，而未能尽变古人之貌。故必如刘石庵之貌异神异，乃可推为大家。诗文亦然。若非其貌其神迥绝群伦，不足以当大家之目。渠既迥绝群伦矣，而后人读之，不能辨识其貌，领取其神，是读者之见解未到，非作者之咎也。尔以后读古文古诗，惟当先认其貌，后观其神，久之自能分别蹊径。今人动指某人学某家，大抵多道听途说，扣槃扪烛之类，不足信也。君子贵于自知，不必随众口附和也。余病已大愈，尚难用心，日内当奏请开缺。近作古文二首，亦尚入理，今冬或可再作数首。

唐镜海先生没时，其世兄求作墓志，余已应允，久未动笔，并将节略失去。尔向唐家或贺世兄处蔗农先生子，镜海丈婿也，索取行状节略寄来。罗山文集年谱未带来营，亦向易芝生先生渠求作碑甚切索一部付来，以便作碑，一偿夙诺。

纪鸿初六日自黄安起程，日内应可到此。余不悉。

涤生手示

602．致沅弟十月二十三日

开缺辞爵之件，拟三请四请，不允不休。

沅弟左右：

十二日接初五日长信，言春霆事，十八日接李鼎荣带回之信，二十一日接十七夜之信，具悉一切。十六日交便勇带来之信与澄弟信则尚未到。此间子密接方子颖信，言光一外家已暂出军机。明白回奏两次，初次认系程仪千金，二次认系充炮船之赏，从来无明白回奏而可两次互歧者，或亦神魂扰乱之故。余初闻弟折已发，焦灼弥月，直至十月朔日得见密稿，始行放心。所言皆系正人应说之事，无论输赢，皆有足以自立之道，此后惟安坐听之而已。

余腰疼旬余，今将全愈。开缺辞爵之件，本拟三请四请，不允不休。昨奉十四日严旨诘责，愈无所庸其徘徊。大约一连数疏，辞婉而意坚，得请乃已，获祸亦所不顾。春霆奉旨入秦，霞仙亦催之甚速。然米粮子药运送万难，且恐士卒滋事溃变，已批令毋庸赴秦，又函令不必奏事。除批咨达外，兹将函稿抄阅。

鸿儿十五日到此，一切平安。左公进京，当添多少谤言。日者言明年运蹇，端已见矣。顺问近好。

603．致沅弟十月二十六日

愿开缺而以散员留营。

沅弟左右：

日内未接弟信，想在熊营驻扎，一切平安。何镜芝有与子密信，言弟名望甚好，鄂人倚为长城。

吾十三日请开各缺疏片，奉批旨调理一月，进京陛见一次。余定于正月初间起行。本日有寄少泉一函，寄纪泽一谕，抄付弟阅。此间幕客有言不必进京，宜请一省墓假回籍。余意余与筠仙、义渠情事迥不相同。古称郭子仪功高望重，招之未尝不来，麾之未尝不去，余之所处亦不能不如此。准开各缺而以散员留营，余之本愿也，或较此略好，较此略坏，均无不可，但秦、晋、齐、豫、直隶、苏、皖责成一身，即不能胜此重任。此外听命而已。顺问近好。

604．谕纪泽十月二十六日

拟正月初旬起程进京。

字谕纪泽儿：

十八日接尔初一日在六溪口所发之禀，二十一日接尔在橐驼河口所发之禀，具悉一切。喜期果仍是二十四否？筠仙近日意兴何如？余于十三日具疏请开各缺，并附片请注销爵秩。二十五日接奉批旨，再赏假一月，调理就痊，进京陛见一次。余拟于正月初旬起程进京。

鸿儿少不更事，欲令尔于十一月十五以后自家来营，随侍进京。尔近日身体强壮否？接尔复禀，果有起行来豫定期，余即令纪鸿由豫回湘。鸿抵湘乡过年，尔抵周口过年，中途可约于鄂署一会。余近无他苦，惟腰疼畏寒，夜不成寐。群疑众谤之际，此心不无介介。然回思迩年行事无甚差谬，自反而缩，不似丁冬戊春之多悔多愁也。到京后，仍当具疏请开各缺，惟以散员留营维系军心，担荷稍轻。尔兄弟轮流侍奉，军务松时，请假回籍省墓一次，亦足以娱暮景。

纪鸿在此体气甚好，心思亦似开朗，惜不能久侍，当令其回家事母耳。折片并批旨抄阅，尔送呈澄叔一看。此谕。

涤生手示

再，尔体弱，今年行路太多，如自觉难吃辛苦，即不来侍奉进京，亦不强也禀商尔母及澄叔议定回信。若来，则带吴文煜来清检书籍。家中书籍亦须请一人专为料理，否则伤湿伤虫；或在省城书贾中找之。又行。

鸿儿言尔母欲将满女许徐氏。余嫌辈行不合，且诸女许宦家者多不称意，能在乡间许一富家亦好。明春到京，亦可于回都京官中求之也。

605．致沅弟十一月初二日

止纪泽来营。寄《古文四象》目录。不可乘机劾人。

沅弟左右：

二十六日接二十一信，三十日接二十五日信，初一日又接二十六日专差之信并承送湖棉被及腊肉小菜多件，谢。老年怕冷异常，顷已制青狐嗉袍及阿龙袋、猞猁马褂，又托人办湖棉小袄并裤，不独怕冷为向来所未有也。

入京陛见之谕，定于腊杪正初起程，本日附片复奏。前寄信命纪泽来营随侍进京，近思住京不过半月上下，何必唤渠远来？明日当寄信止之，即带鸿儿一行。二月回豫，即可令鸿儿回湘。

《古文四象》目录抄付查收。所谓四象者：识度即太阴之属，气势则太阳之属，情韵少阴之属，趣味少阳之属。其中所选之文，颇失之过于高古。弟若依此四门而另选稍低者、平日所嗜者抄读之，必有进益。但趣味一门，除我所抄者外，难再多选耳。

七月二日星变，既有此占，吾辈当儆省，何可乘机劾人？弟平日居心似不如此二次，或失言耳。“明年上半年见机而作”，此亦错计。今春甫出，岂可倏起倏灭？左帅虽横行一世，尚未弹劾如官、胡之贵显者。然此次西行不辞艰险，亦以平日苛责他人，畏人之议其后耳。弟作此石破天惊之事，而能安居乡井乎？宜早熄此念，敬慎图之。顺问近好。

606．谕纪泽十一月初三日

决计此后不复做官，亦不回籍，但在营中维系军心。

宇谕纪泽儿：

二十六日寄去一信，令尔于腊月来营，侍余正月进京。继又念尔体气素弱，甫经到家，又行由豫入都，驰驱太劳。且余在京不过半月两旬，尔不随侍亦无大损。而富圫新造家室，尔不在家即有所损。兹再寄一信止尔之行。尔仍居家侍母，经营一切，腊月不必来营，免余惦念。

余定于正初北上，顷已附片复奏抄阅。届时鸿儿随行，二月回豫，鸿儿三月可还湘也。余决计此后不复作官，亦不作回籍安逸之想，但在营中照料杂事，维系军心。不居大位享大名，或可免于大祸大谤。若小小凶咎，则亦听之而已。

余近日身体颇健，鸿儿亦发胖。家中兴衰，全系乎内政之整散。尔母率二妇诸女，于酒食纺绩二事，断不可不常常勤习。目下官虽无恙，须时时作罢官衰替之想。至嘱至嘱。初五将专人送信，此次未另寄澄叔信，可送阅也。

涤生手示

607．致澄弟十一月初五日

捻军西股尚在陕西二华一带，东股已过沙河。

澄弟左右：

日内未接来信，想各宅平安。为兄自二十五日奉入京陛见之命，二十六日寄一信，令纪泽儿来营，随侍进京，初三日因渠体气素弱，道途太远，又寄一信止之，令其无庸来豫，想两信皆呈弟览矣。

近日军情，西股张总愚尚在陕西二华一带。余檄霆军赴秦，又调老湘营驻防陕、洛。东股已过沙河，将由光、固窜鄂。现调淮军跟追，冀与鄂兵夹击，不知果有裨否。

得弟十月初三之信，知初二申刻上岸，竟得免于大难。吉人天相，万事命定，世上纷纷争夺，果何益哉！纪渠之事，花银未免太多，当具呈之时，曾否禀告弟处？渠意以为不具一呈，则将来纪渠进京之时，部中必将谕旨瞒住，皇上必不认账耶。若并未与弟说明，此人似不能不参责示惩。纪泽等在省，何以须避贺家妇女？余意贺家昔盛今衰，吾家姻事虽断，似不可过于冷落，使人讥为势利之见，弟以为然否？余详十月日记中。顺问近好。

608．致沅弟十一月初七日

得寄谕，令回江督本任。

沅弟左右：

初四日接二十八日信，初五日又接三十夜信，具悉一切。

二十日之寄谕令余入觐者初二日之复奏，均于初三日交专差带去，想已收到。顷又得初一日寄谕，令回江督本任。余奏明病体不能用心阅文，不能见客多说，既不堪为星使，又岂可为江督？即日当具疏恭辞。余回任之说，系小泉疏中微露其意，兹将渠折片并来信抄寄弟，余回信亦抄阅。

弟信云宠荣利禄利害计较甚深，良为确论。然天下滔滔，当今疆吏中不信倚此等人，更有何人可信可倚？吾近年专以至诚待之，此次亦必以江督让之。余仍请以散员留营，或先开星使、江督二缺，而暂留协办治军亦可，乞归林泉亦非易易。弟住家年余，值次山、筱泉皆系至好，故得优游如意。若地方大吏小有隔阂，则步步皆成荆棘。住京养病尤易招怨丛谤。余反复筹思，仍以散员留营为中下之策，此外皆下下也。

弟开罪于军机，凡有廷寄，皆不写寄弟处，概由官相转咨，亦殊可诧。若圣意于弟，则未见有薄处，弟惟诚心竭力做去。吾尝言“天道忌巧，天道忌盈，天道忌贰”，若甫在向用之际，而遽萌前却之见，是贰也。即与他人交际，亦须略省己之不是。弟向来不肯认半个错字，望力改之。顺问近好。

609．致沅弟十一月十二日

拟具疏复陈不能回江督任。

沅弟左右：

初六日接回江督任之谕，初七日寄函与弟，到否？任、赖南窜，据报已至信阳、罗山，未知果否入鄂。兄标病腰疼等症渐已全愈，惟不能多话，舌端蹇涩之症未好，恐遂成痼疾矣。

春霆不能入秦，余以函咨劝之强之。果使霆军援秦，湘军防晋，则西路张股亦不足为大患。任、赖一股得诸淮军〈与鄂军夹击，或易得手。余拟于十五后具疏复陈不能回任，请令少泉署江督，兼握钦篆。余以散员留营，仿咸丰八九年之例，刻一木质关防，照旧办事。数月之后，或另放江督，或另简星使，再听朝廷定夺。目下但求降〉 [1] 旨，言曾病不克回任，李仍兼署而已。余视江督一缺实难称职，前数年幸未泼汤，此际何必再作冯妇？留军而不握大符，或者责望稍轻，疑谤稍减，是好下场也。

二竹在省，弟惟专心治军，一切置若罔闻为妥。余详日记中。顺问近好。

兄国藩手草

[1] 　尖括号内文字《湘乡曾氏文献》缺，依抄本补。

610．谕纪泽十一月十八日

奏请开缺，但未必果准。

字谕纪泽儿：

自接尔十月初九日一禀，久无续音。不知二十四日果办喜事否？全家已抵富圫否？

此间军事，东股任、赖窜入光、固，贼势已衰。西股张总愚久踞秦中华阴一带，余派春霆往援，大约腊初可以成行。霞仙迫不及待寄来一信，峻辞诃责，甚至以杨嗣昌比我，余不能堪，此后亦不复与通信矣。

十七日复奏不能回江督本任一折，刻木质关防留营自效一片，兹抄寄家中一阅。前有一信令尔来营侍余进京，后又有三信止尔勿来，想俱接到。若果能开去各缺，不过留营一年，或可请假省墓。但平日虽有谗谤之言，亦不乏誉颂之人，未必果准悉开诸缺耳。

纪鸿在此体气甚好，月余未令作文，听其潇洒闲适，一畅天机。腊月当令与叶甥开课作文。尔胆怯等症由于阴亏，朱子所谓气清者魄恒弱。若能善晓酣眠，则此症自去矣。此函呈澄叔一阅。特谕。

涤生手示

611．致沅弟十一月二十一夜

望殷勤款接入鄂淮军。

沅弟左右：

十五日接弟十一之函，十八九连接十五六日两函，具悉一切。

任、赖将由信阳入鄂，旋复由罗山折窜光、固，顷据报将至麻城。不知姜部果有他变否？此间现仅调周、张两军赴鄂会剿，五日内铭军又可继进。淮军入鄂，请弟殷勤款接，视之如一家眷属。盖年余以来，诸军虽未立大功，而其听我之话，与听少泉之话实无以异。弟若隔膜视之，则将领或疑我平日之不诚。郭军车骡未备，自难越境剿贼，在鄂皖山多田多之处，则车不如骡。幼泉因车多骡少，不能即赴六安，拟令驻于扶沟等处，专留为贼再回山东之用。西路张逆一股，前闻已至灞桥，距省仅四十里，近日未得续信。

霞仙有一信来，峻辞诃责，至比我为杨嗣昌，此后不复愿与通信矣。原函抄寄弟阅。余昨复春霆一信，亦抄去一阅。少泉十三日谢恩一疏，与余十七日辞江督之疏互相发明，另咨弟案备查。

弟之履历，凡奉谕旨行营皆有抄案，日内当抄去矣。部文则案在金陵，不能远查。明年大京察，吏部有文来索取履历否？若无咨，则不送亦可。余详日记中。顺问近好。

612．谕纪泽十一月二十六日

拟再具疏，务期尽开各缺。诫勿慢待近邻。

字谕纪泽儿：

十一月二十二日接尔十月二十七在长沙发禀，二十三日接十一月初二在湘潭发禀，二十六日接十一日在富圫发禀。得悉平安回家，小大清吉，至为欣慰。

此间军事，任、赖由固始窜至鄂境，郭子美二十三日在德安获胜。该逆不得逞志于鄂，势必仍回河南。张逆入秦，已奏派春霆援秦，本月当可起程。惟该逆有至汉中过年、明春入蜀之说，不知鲍军追赶得及否？

本日折差回营，十三日又有满御史参劾，奉有明发谕旨，兹抄回一阅。十月二十六日寄信令尔来营随侍进京，厥后又有三信止尔勿来，计尔到家后不过数日即接来营之手谕。余拟再具数疏婉辞，必期尽开各缺而后已。将来或再奉入觐之旨，亦未可知。

尔在家料理家政，不复召尔来营随侍矣。李申夫之母尝有二语云“有钱有酒款远亲，火烧盗抢喊四邻”，戒富贵之家不可敬远亲而慢近邻也。我家初移富圫，不可轻慢近邻，酒饭宜松，礼貌宜恭。建四爷如不在我家，或另请一人款待宾客亦可。除不管闲事，不帮官司外，有可行方便之处，亦无吝也。尔信于郭家及长沙事太略，下次详述一二。此谕。

涤生手示

澄叔处将此信送阅。

正封缄间，接奉二十三日寄谕，令余仍回江督之任。余病不能多阅文牍，决计具疏固辞。兹将谕旨抄回一阅。

陈季牧遽尔沦谢。此间于初一日派李翥汉至长沙陈宅吊唁，幛一悬、银二百两。此外尚有数处送情，再有信寄家也。又行。二十八夜

613．致欧阳夫人十二月初一日

当再三疏辞江督之任。望为子孙榜样。

欧阳夫人左右：

接纪泽儿各禀，知全眷平安抵家，夫人体气康健，至以为慰。余自八月以后，屡疏请告假开缺，幸蒙圣恩准交卸钦差大臣关防，尚令回江督本任。余病难于见客，难于阅文，不能复胜江督繁剧之任，仍当再三疏辞。但受恩深重，不忍遽请离营，即在周口养病，少泉接办。如军务日有起色，余明年或可回籍省墓一次，若久享山林之福，则恐不能。然办捻无功，钦差交出，而恩眷仍不甚衰，已大幸矣。

家中遇祭酒菜，必须夫人率妇女亲自经手。祭祀之器皿，另作一箱收之，平日不可动用。内而纺绩做小菜，外而蔬菜养鱼、款待人客，夫人均须留心。吾夫妇居心行事，各房及子孙皆依以为榜样，不可不劳苦，不可不谨慎。近在京买参，每两去银二十五金，不知好否？兹寄一两与夫人服之。澄叔待兄与嫂极诚极敬，我夫妇宜以诚敬待之，大小事丝毫不可瞒他，自然愈久愈亲。此问近好。

614．致沅弟十二月初二日

寄谕仍令回江督本任。

沅弟左右：

自二十二以后，旬日之内连接初四、初十使差之信，二十、二十三、二十六七八排递之信，具悉一切。二十七日报郭军小挫，二十八日言尚无妨碍，至以为慰。

春霆尚无起行之期，此间咨令在南阳数十里会剿任、赖，起行则不必回顾太远，亦未令探剿，盖恐对不住陕西也。省三、仲良两军，二十八日由周口拔行，不知可在唐县、新野等处遇贼否？周、张两军可在鄂打一二仗否？

二十三日寄谕仍令回江督本任，拟再具折固辞，明日拜发后咨行弟处。十三日谕旨一道抄付弟阅。本日接二十七日寄谕，谭暂署楚督，不知官相系暂革乎？抑解任乎？李少帅信来，似京师于此事甚为骇怪。刘韫翁信来，又似不甚骇异者。兹将两信抄付弟阅。

打捻与打长毛迥不相同。弟教诸将平日要走得快，临阵要打得稳。小挫一次则贼焰立长，要以不挫为好。贼所以屡衰屡振，总由官兵常有挫时也。余详日记中。顺问近好。

国藩顿首

615．致沅弟十二月初四日

不可自恃曾立大功，而藐视客军。

沅弟左右：

初二日寄去一缄，专言贼将由安陆回窜豫境，两日未接续报，不知贼果径趋西北？抑尚流连鄂境、回窜东南黄海一带？周、张、二刘四军，余皆令其径赴鄂中会剿，弟宜多与通信，或一日一函，将军情详细告知。犒勇则无此巨款，或酌买马匹参支馈送统领，以联其情。切不自恃曾立大功，兵力足敷防剿，遂存藐视客军之意。至嘱至嘱。

余昨日一疏坚辞回江督之任抄阅，弟视前后各疏措词俱稳妥否？顺问近好。

616．致澄弟十二月初六日

送银钱共患难者及述家规。

澄弟左右：

十一月二十三日芳四来，接弟长信并墓志，二十六日接弟十一日在富圫发信，具悉一切。

余于十月二十五接入觐之旨，次日写信召纪泽来营，厥后又有三次信止其勿来，不知均接到否？自十一月初六接奉回江督任之旨，十七日已具疏恭辞；二十八日又奉旨令回本任，初三日又具疏恳辞。如再不获命，尚当再四疏辞。但受恩深重，不敢遽求回籍，留营调理而已。兹将初三折稿付阅。余从此不复作官。同乡京官，今冬炭敬犹须照常馈送。昨令李翥汉回湘送罗家二百金，李家二百金，刘家百金，昔年曾共患难者也。

前致弟处千金，为数极少，自有两江总督以来，无待胞弟如此之薄者。然处兹乱世，钱愈多则患愈大，兄家与弟家总不宜多存现银。现钱每年足敷一年之用，便是天下之大富，人间之大福。家中要得兴旺，全靠出贤子弟。若子弟不贤不才，虽多积银积钱积谷积产积衣积书，总是枉然。子弟之贤否，六分本于天生，四分由于家教。吾家代代皆有世德明训，惟星冈公之教尤应谨守牢记。吾近将星冈公之家规编成八句，云：“书、蔬、鱼、猪、考、早、扫、宝，常说常行，八者都好；地、命、医理、僧巫、祈祷、留客久住，六者俱恼。”盖星冈公于地、命、医、僧、巫五项人，进门便恼，即亲友远客久住亦恼。此八好六恼者，我家世世守之，永为家训。子孙虽愚，亦必略有范围也。

写至此，又接弟十一月二十三日信并纪泽信矣。余详日记中。顺问近好。

617．致沅弟十二月十二日

与捻军作战，胜负在不可知之数。

沅弟左右：

初六日接初二、初三日两次来信，初九日接初四、初六之信，十二日又接初七、初八及初九夜之信，具悉一切。

郭子美皂吊挫后又有臼口之挫，殊为忧灼。人皆言捻子善避兵，只怕打不着。余则谓不怕打不着，只怕打不胜。即鲍、刘等与之相遇，胜负亦在不可知之数。如鲍、刘不败，群捻幸出鄂境，弟当将各军大加整顿，无以曾克安庆、金陵，遂信麾下多统将之才。杏岳亦非可当一面者，祈慎使之。即与鲍、刘、周、张等通信，亦勿以灭贼劝之，姑以不败期之。百战之寇，屡衰屡盛，即仅存数十人尚是巨患，况有数万乎？

光一外家轻轻议处，虽有后患，然弟不大赢，究不大犯众怒。渠虽巧于出脱，究为人所窃笑。少泉劝我密疏保全顺斋，不知邪火正旺，弟用芒硝大黄且攻之不下，吾岂可更进参茸乎？人心日伪，大乱方长，吾兄弟惟勤劳谦谨以邀神佑，选将练兵以济时艰而已。湖北水师诸将中与弟颇相联络否？恐其放贼渡汉渡江，不可不防。年终密考暂不必办，新年另专一差亦无不可。余同治二年二月十五始在金陵拜发，弟所见也。伟勇号之案，亦俟腊底查出送去。顺问近好。余详日记中。

618．致沅弟十二月十八夜

好汉打脱牙和血吞。

沅弟左右：

十四、十五六日接弟初十日函、十二日酉刻及四更二函。贼已回窜东路，淮、霆各军将近五万，幼泉万人尚不在内，不能与之一为交手，可恨之至！岂天心果不欲灭此贼耶？抑吾辈办贼之法实有未善耶？目下深虑黄州失守，不知府县尚可靠否？略有防兵否？山东、河南州县一味闭城坚守，乡间亦闭寨坚守，贼无火药，素不善攻，从无失守城池之事，不知湖北能开此风气否？鄂中水师不善用命，能多方激劝，扼住江、汉二水，不使偷渡否？少泉言捻逆断不南渡，余谓任逆以马为命，自不肯离淮南北，赖逆则未尝不窥伺大江以南。屡接弟调度公牍，从未议及水师，以后务祈留意。

奉初九、十三等日寄谕，有严行申饬及云梦县等三令不准草留之旨。弟之忧灼，想尤甚于初十以前。然困心横虑，正是磨炼英雄玉汝于成，李申夫尝谓余怄气从不说出，一味忍耐，徐图自强，因引谚曰“好汉打脱牙和血吞”。此二语是余生平咬牙立志之诀，不料被申夫看破。余庚戌、辛亥间为京师权贵所唾骂，癸丑、甲寅为长沙所唾骂，乙卯、丙辰为江西所唾骂，以及岳州之败、靖江之败，湖口之败，盖打脱牙之时多矣，无一次不和血吞之。弟此次郭军之败、三县之失，亦颇有打脱门牙之象。来信每怪运气不好，便不似好汉声口，惟有一字不说，咬定牙根，徐图自强而已。

子美倘难整顿，恐须催南云来鄂。鄂中向有之水陆，其格格不入者，须设法笼络之，不可灰心懒漫，遽萌退志也。余奉命克期回任，拟奏明新正赴津，替出少泉来豫，仍请另简江督。顺问近好。

619．致沅弟十二月二十日

派刘松山自洛阳入关援秦。

沅弟左右：

二十日接弟十三日酉刻、十四戌刻两信，知慎、严等营有在沙港被围之说，焦灼之至。此间接春霆初十日信。渠初十日住平林岩，因闻贼已遁去，又拟于十一日拔回枣阳，是弟处所探贼情固不确，霆处所探尤不确也。捻匪忽来忽往，眴息百里，探报最难的确。余于不确之信，向不转行各处，反不如听各统领自探自主，自进自止，犹为活着。陕西之贼猖獗日甚，余派刘松山自洛阳入关援秦。顷接渠后禀，定于十六日拔行赴秦。黄万友所带老湘之四营，请弟催令赴洛，一同援秦。以后即令霆军在鄂豫一带专剿任、赖一股。郭松林之败，不知失去洋枪洋药若干。捻匪向少火器，将来亦恐其日多矣。闻绵星使已将北还，岂鄂案已结耶？何其速也。鄂豫驿递全靠不住，弟若有要信与鲍、刘，总以专送为妥。顺问近好。

正封函间，又接十六日酉刻及夜间两信，知十一日熊军获胜，大慰大慰。不知彭军同战否？至该匪惯于避兵，不肯浪战，偶战又极精悍，余三月已奏明矣。各军仅截尾子打边马，并未拦头大战，余亦知之。无良将挽回风气，奈何！

620．致沅弟十二月二十二日

捻军四种长技三种短处。

沅弟左右：

二十日接弟十三四及十六日两信，比即复信，想可先到。

日来贼窜何处？由孝感而东南，则黄陂、新洲及黄州各属处处可虑。此贼故智，有时疾驰狂奔，日行百余里，连数日不少停歇；有时盘于百余里之内，如蚁旋磨，忽左忽右。贼中相传秘诀曰：“多打几个圈圈，官兵之追者自疲矣。”僧王曹县之败，系贼以打圈圈之法疲之也。吾观捻之长技约有四端：一曰步贼长竿，于枪子如雨之中冒烟冲进；二曰马贼周围包裹速而且匀；三曰善战而不轻试其锋，必待官兵找他，他不先找官兵，得粤匪初起之诀；四曰行走剽疾，时而数日千里，时而旋磨打圈。捻之短处亦有三端：一曰全无火器，不善攻坚，只要官吏能守城池，乡民能守堡寨，贼即无粮可掳；二曰夜不扎营，散住村庄，若得善偷营者乘夜劫之，胁从者最易逃溃；三曰辎重妇女骡驴极多，若善战者与之相持而别出奇兵袭其辎重，必大受创。此吾所阅历而得之者。弟素有知兵之名，此次于星使在鄂之际，军事甚不得手，名望必为减损，仍当在选将练兵切实用功。一以维持大局，扫净中原之氛；一以挽回令名，间执谗慝之口。

吾复奏折昨日拜发。新正赴徐，暂接督篆，三月必切实恳辞。辛苦半生，不肯于老年博一取巧之名，被人窃笑也。余详日记中。顺问近好。

621．谕纪泽十二月二十三日

坚辞回任江督未允，暂回徐州。告书箱式样。

字谕纪泽儿：

十二月初六日接尔十一月二十一日排递之信，十八日接二十七日专勇之信，具悉一切。

余自奉回两江本任之命，十七、初三日两次具疏坚辞，皆未俞允，训词肫挚，只得遵旨暂回徐州接受关防，令少泉得以迅赴前敌，以慰宸廑。兹将初九日寄谕、二十一日奏稿抄寄家中一阅。余自揣精力日衰，不能多阅文牍，而意中所欲看之书又不肯全行割弃，是以决计不为疆吏，不居要任。两三月内，必再专疏恳辞。

军务极为棘手。二十一日有一军情片，二十二日有与沅叔信，兹抄去一阅。

朱金权利令智昏，不耐久坐，余在徐州已深知之。今年既请彭芳六照管书籍、款接人客，应将朱金权辞绝之，并请澄叔专信辞谢，乃有凭据。

余近作书箱，大小如何廉舫八箱之式。前后用横板三块，如吾乡仓门板之式。四方上下皆有方木为柱为匡，顶底及两头用板装之。出门则以绳络之而可挑，在家则以架乘之而可累两箱三箱四箱不等。开前仓板则可作柜，并开后仓板则可过风。当作一小者送回，以为式样。吾县木作最好而贱，尔可照样作数十箱，每箱不过费钱数百文。读书乃寒士本业，切不可有官家风味。吾于书箱及文房器具，但求为寒士所能备者，不求珍异也。家中新居富圫，一切须存此意，莫作代代做官之想，须作代代做士民之想。门外挂匾不可写侯府相府字样。天下多难，此等均未必可靠，但挂宫太保第一匾而已。

吾明年正月初赴徐，纪鸿随往。二月半后天暖令鸿儿坐炮船至扬州，搭轮船至汉口，三月必可到家。郭婿读书何如？详写告我。此信呈澄叔一阅。

涤生手示

622．致沅弟十二月二十五日

商参郭松林之事。

沅弟左右：

二十五日接弟二十日信，商参郭军门之事。十九日之寄谕已言郭松林受伤甚重，曾某恐不能当此重咎云云，吾意即弟所发之折，不知系谭公所发。其中有请恤数员，是否即子美之部将？初六日之战，弟于正月再奏参究，似嫌稍迟。最轻则拔去花翎，革去勇号，稍重则褫去黄马褂，再重则请以总兵副将降补。一开提督实缺，即与革职无异，是最重矣。或重或轻，听弟斟酌，但不可请交部议处，恐轻则全无分晓，重则革职也。弟此后必须加意选将练兵，参郭之应轻应重，但求有益于将来之军事，轻而无益犹可为之，重而无益不可为也。

本日阅邸抄，胡、张革职留任，四年无过，方准开复。胡不准在军机大臣上学习行走，计顺斋处分亦必不甚轻松。吾兄弟位太高，名太重，必须军务办得结实，乃不为见仇者所快。余虽决计不作星使、江督两席，然到徐州后必认真讲求操练马队。弟请处分，亦不过言调度无方交部议处而已。而当兹挫衄之后，正宜力戒自是，专求破捻之法。思之思之，鬼神通之，弟其勉之。顺问近好。

623．致沅弟十二月二十七日

伟勇巴图鲁恩旨未寻得，寄付年终密考底稿。

沅弟左右：

二十七日巳刻接弟二十一夜信，知杏南及刘镇俱获两胜，旬日焦灼非常，闻此稍有生意，不知周、张、二刘果又接仗否？春霆一军，弟于十七日咨令赴秦，余于二十一日批令仍剿任、赖，并经奏明。不知渠行止若何？余调度最缓，盖因贼情难审之故，弟此后亦宜斟酌。

伟勇巴图鲁恩旨，记得确系十一年八月初十日，余报克复池州案内所得，乃遍寻未得此谕旨。其时弟尚在安庆，未赴巢县、无为一带，余将此旨行知弟处，不知弟可检查否？弟凡得好处，余俱有谢恩折，独此次未尝谢恩，不知当日何以疏忽过去？

弟前信索年终密考底稿。兹将同治二年二月十五在金陵河下所发元年之密考一折一清单付去，又将四年所发三年之密考一折一片付去。元年亦有考学政之片，三年亦有清单，兹不悉付。弟于正月节前专差进京，可照样办一折一学政片一清单缮递，定例须亲笔自缮。余久未作楷，故未自缮，弟能自缮否？此问近好，兼贺年禧。

同治六年

624．致沅弟正月初二日

以能立能达为体，以不怨不尤为用。

沅弟左右：

鄂署五福堂有回禄之灾，幸人口无恙，上房无恙，受惊已不小矣。其屋系板壁纸糊，本易招火。凡遇此等事，只可说打杂人役失火，固不可疑会匪之毒谋，尤不可怪仇家之奸细。若大惊小怪，胡思乱猜，生出多少枝叶，仇家转得传播以为快。惟有处处泰然，行所无事。申甫所谓“好汉打脱牙和血吞”，星冈公所谓“有福之人善退财”，真处逆境者之良法也。

弟求兄随时训示申儆。兄自问近年得力惟有一悔字诀。兄昔年自负本领甚大，可屈可伸，可行可藏，又每见得人家不是。自从丁巳、戊午大悔大悟之后，乃知自己全无本领，凡事都见得人家有几分是处。故自戊午至今九载，与四十岁以前迥不相同，大约以能立能达为体，以不怨不尤为用。立者，发奋自强，站得住也；达者，办事圆融，行得通也。吾九年以来，痛戒无恒之弊。看书写字，从未间断，选将练兵，亦常留心。此皆自强能立工夫。奏疏公牍，再三斟酌，无一过当之语自夸之词。此皆圆融能达工夫。至于怨天本有所不敢，尤人则常不能免，亦皆随时强制而克去之。弟若欲自儆惕，似可学阿兄丁、戊二年之悔，然后痛下箴砭，必有大进。

立达二字，吾于己未年曾写于弟之手卷中，弟亦刻刻思自立自强，但于能达处尚欠体验，于不怨尤处尚难强制。吾信中言皆随时指点，劝弟强制也。赵广汉本汉之贤臣，因星变而劾魏相，后乃身当其灾，可为殷鉴。默存一悔字，无事不可挽回也。

625．致澄弟正月初四日

告军事愈办愈坏，戒家中不可忘寒士家风味。

澄弟左右：

军事愈办愈坏。郭松林十二月初六日大败，淮军在德安附近挫败，统领张树珊阵亡。此东股任、赖一股也。其西路张逆一股，十二月十八日，秦军在灞桥大败，几于全军覆没。捻匪凶悍如此，深可忧灼。

余二十一日奏明正初暂回徐州，仍接督篆。正月初三接奉寄谕。现定于正月初六日自周家口起行，节前后可到徐州。身体尚好。但在徐治军，实不能兼顾总督地方事件，三月再恳切奏辞耳。

沅弟劾官相，星使业已回京，而处分尚未见明文；胡公则已出军机矣。吾家位高名重，不宜作此发挥殆尽之事。米已成饭，木已成舟，只好听之而已。

余作书架样子，兹亦送回，家中可照样多做数十个。取其花钱不多，又结实又精致。寒士之家，亦可勉做一二个。吾家现虽鼎盛，不可忘寒士家风味，子弟力戒傲惰。戒傲以不大声骂仆从为首，戒惰以不晏起为首。吾则不忘蒋市街卖菜篮情景，弟则不忘竹山坳拖碑车风景。昔日苦况，安知异日不再尝之？自知谨慎矣。

626．致沅弟正月初十日

令鲍军留河南。调度文书以少为好。

沅弟左右：

得春霆信，贼去樊城仅六十里。余为雪所阻，今日在归德停住一日。批令霆军在河南西路六府专追任、赖一股，暂不赴秦，业已抄咨弟处。

盖以大局而论，任、赖纵横五省，不可无多军缀之。张逆仅在陕西三府一州之境，左、刘二军已足支持。以私计而论，春霆与左帅积不相能，恐其溃败决裂，又生金口之变；若留于南阳、汝、襄等处，豫西鄂北俱属有益。望弟将余苦心告知春霆，令其莫再奏事。余将来奏定，令渠军专办南、汝、襄、许四府州可也。

弟之奏稿及咨札稿，动称剿灭此股，亦欠斟酌。余于奏咨函牍，但称或可大加惩创而已。余见弟与各处函牍，亦颇觉烦渎忙乱，以后调度文书以少为好。昔胡文忠亦失之太多，多则未有不纷乱者。殄灭等字，不可轻用也。行次归德府

627．致沅弟正月十二日

因轻视捻军，以致日久无功。

沅弟左右：

今日至蒙城之太阳集，接弟两信并抄与春霆来往信，具悉一切。余与少荃皆坐视贼太轻，以致日久无功，弟则视贼尤轻。庄子云，两军相对哀者胜矣。咸丰三年以前，粤匪为哀者；咸丰十年以后，官军为哀者。今捻匪屡胜，而其谨畏如故；官军屡败，而其骄蹇如故。是哀者尚在捻也，可虑孰甚。

628．谕纪泽正月十七日

定于十九日接印。沅叔劾官文，此间皆不以为然。

字谕纪泽儿：

正月初四日专人送信并书箱之式回家。旋于初六日自周家口起行，至十五日抵徐州府。一路平安，惟初十日阻雪一天，余均按程行走。定于十九日接印。官场自李少泉宫保而下，至大小文武各员，皆愿我久于斯任，不再疏辞；江南士民闻亦望之如岁。自问素无德政，不知何以众心归向若此？

沅叔劾官相之事，此间平日相知者如少泉、雨生、眉生皆不以为然，其疏者亦复同辞。闻京师物论亦深责沅叔而共恕官相，八旗颇有恨者雨生云然。尔当时何以全不谏阻？顷见邸抄，官相处分当不甚重，而沅叔构怨颇多，将来仕途易逢荆棘矣。

曾文煜尚未到营，而尔交彼带来之信却已先到。近两旬未接尔信，殊深悬系。嗣后除专勇到□(原文此处为方框)接信外，须另写两次交李中丞排递来营。每月三信，不可再少。信中须详写几句，如长沙风气何如，吾县及吾都风俗如何，尔与何人交好，凡本家亲邻近状皆宜述及，以慰远怀。此信呈澄叔一阅。

涤生手示徐州考棚

629．致沅弟正月二十二日

从波平浪静处安身，莫从掀天揭地处着想。

沅弟左右：

日内有战事否？留霆军剿任、赖一股，昨已附片具奏，另咨弟案。嗣后奏事，宜请人细阅熟商，不可壹意孤行是己非人为嘱。

弟克复两省，勋业断难磨灭，根基极为深固。但患不能达，不患不能立；但患不稳适，不患不峥嵘。此后总从波平浪静处安身，莫从掀天揭地处着想。吾亦不甘为庸庸者，近来阅历万变，一味向平实处用功。非委靡也，位太高，名太重，不如是，皆危道也。

630．致沅弟正月二十六日

湘淮两军、曾李两家必须联为一气。

沅弟左右：

二十五日亲兵回，接正月初十日来信，具悉一切。

顷阅邸抄，官相处分极轻。公道全泯，亦殊可惧。惟以少帅督楚，筱荃署之，又以韫斋先生抚湘，似均为安慰吾弟，不令掣肘起见。朝廷调停大臣，盖亦恐有党仇报复之事，弟不必因此而更怀郁郁也。

少荃宫保于吾兄弟之事极力扶助，虽于弟劾顺斋不甚谓然，然但虑此后做官之不利，非谓做人之有损也。弟于渠兄弟务须推诚相待，同心协力，以求有济。淮军诸将在鄂中者有信至少荃处，皆感弟相待之厚，刘克仁感之尤深。大约淮湘两军、曾李两家必须联为一气，然后贼匪可渐平，外侮不能侵。少荃及此间文武力劝余即回江宁，久于其位。余以精力日衰，屡被参劾，官兴索然，现尚未能定计。霞仙去官，屡干谕旨严诘，余不能不与之通信。兹有一函，请弟阅后封口，专人妥交。

鸣原堂文亦思多选，以竟其事。若不作官，必可副弟之望。古文目录，俟抄就再寄。顺问近好。

国藩手草

631．致沅弟二月初三日

于退休一事，反复筹思，洎无善策。

沅弟左右：

省三挫败，春霆大胜，所得似多于所失。惟窜回河南者，究未知尚有若干耳。

余接印已十余日，公牍尚可了办。惟见客太多，甚以为苦，说话稍多，舌端蹇滞如故。两奉寄谕饬回金陵，拟于初十外移驻金陵。四月十九满三个月后，再行陈请开缺。少荃屡言疏语不可太坚，徒觉痕迹太重，而未必能即退休，即使退休一二年，而他处或有兵事，仍不免诏旨促行，尤为进退两难等语，皆属切中事理。余是以反复筹思，洎无善策。申夫自京回，亦言都下公论皆以求退为非。云仙新授两淮运使，霞仙与鹤侪互相纠参，计两君皆不能无郁郁。

《船山集》尚在舟次未来，余至江宁，计已近三月矣。请弟寄书筱岑，令其迅速开刷，不必等余信修改也。

632．致澄弟二月初五日

回金陵三个月后再行专疏奏请开缺。

澄弟左右：

正月初六日起行，十五日抵徐州，十九接印。近又两奉寄谕，令回金陵。文武官绅，人人劝速赴江宁。申夫自京归，备述都中舆论亦皆以回任为善，辞官为非。兹拟于二月移驻金陵，满三个月后，再行专疏奏请开缺。连上两疏，情辞务极恳至，不肯作恋栈无耻之徒；然亦不为悻悻小丈夫之态。允淮〔准〕与否，事未可知。

沅弟近日迭奉谕旨，谴责严切，令人难堪。固由劾官、胡二人激动众怒，亦因军务毫无起色，授人以口实；而沅所作奏章，有难免于讪笑者。计沅近日郁抑之怀，如坐针毡之上。

霞仙系告病引退之员，忽奉严旨革职。云仙并无降调之案，忽以两淮运使降补。二公皆不能无郁郁。大约凡作大官，处安荣之境，即时时有可危可辱之道，古人所谓富贵常蹈危机也。纪泽腊月信言宜坚辞江督，余亦思之烂熟。平世辞荣避位，即为安身良策；乱世仅辞荣避位，尚非良策也。

633．谕纪泽二月十三日

富圫修屋花钱太多。望将一年开支报来核定。沅叔屡奉寄谕严加诘责，劾官文一事中外多不谓然。

字谕纪泽儿：

二月初九日王则智等到营，接澄叔及尔母腊月二十五日之信并甜酒、饼粑等物。十二日接尔正月二十一日之禀，十三日接澄叔正月十四日之信，具悉一切。

富圫修理旧屋，何以花钱至七千串之多？即新造一屋，亦不应费钱许多。余生平以大官之家买田起屋为可愧之事，不料我家竟尔行之。澄叔诸事皆能体我之心，独用财太奢与我意大不相合。凡居官不可有清名，若名清而实不清，尤为造物所怒。我家欠澄叔一千余金，将来余必寄还，而目下实不能遽还。

尔于经营外事颇有才而精细，何不禀商尔母暨澄叔，将家中每年用度必不可少者逐条开出，计一岁除田谷所入外，尚少若干，寄营余核定后以便按年付回。袁薇生入泮，此间拟以三百金贺之。以明余屏绝榆生，恶其人非疏其家也。余定于十六日自徐起行回金陵。近又有御史参我不肯接印，将来恐竟不能不作官。或如澄叔之言，一切遵旨而行亦好。兹将折稿付回。曾文煜到金陵住两三月，仍当令其回家。余将来不积银钱留与儿孙，惟书籍尚思添买耳。

沅叔屡奉寄谕严加诘责。劾官之事中外多不谓然。湖北绅士公呈请留官相，幸谭抄呈入奏时朝廷未经宣布。沅叔近日心绪极不佳，而捻匪久蹂鄂境不出，尤可闷也。此信呈澄叔阅，不另致。

涤生手草

634．致沅弟二月二十一日

当乱世处大位，乃人生之不幸。

沅弟左右：

澄弟之孙元五殇亡，忧系之至。家中人口不甚兴旺，而后辈读书全未寻着门路，岂吾兄弟位高名大，遂将福分占尽耶？

接吴竹庄信，捻似尚未入皖境。闻巴河、武穴焚掠一空，鄂饷日绌，军事久不得手，弟之名望必且日损，深以为虑。

吾所过之处，千里萧条，民不聊生。当乱世处大位而为军民之司命者，殆人生之不幸耳，弟信云英气为之一阻，若兄则不特气阻而已，直觉无处不疚心，无日不惧祸也。

635．谕纪泽二月二十五日

以家中人口不甚旺、后辈读书天分平常为虑。

字谕纪泽儿：

二月十六日接正月初十禀，二十一日又接二十六日信。得知是日生女，大小平安，至以为慰。儿女早迟有定，能常生女即是可生男之征，尔夫妇不必郁郁也。李宫保于甲子年生子已四十二矣。惟元五殇亡，余却深为廑系。家中人口总不甚旺，而后辈读书天分平常，又无良师善讲者教之，亦以为虑。

科一作文数次，脉理全不明白，字句亦欠清顺。欲令其归应秋闱，则恐文理纰缪，为监临以下各官所笑；欲不令其下场，又恐阻其少年进取之志。拟带至金陵，于三月初八、四月初八学乡场之例，令其于九日内各作三场十四艺，果能完卷无笑话，五月再遣归应秋试。科一生长富贵，但闻谀颂之言，不闻督责鄙笑之语，故文理浅陋而不自知。又处境太顺，无困横激发之时，本难期其长进。惟其眉宇大有清气，志趣亦不庸鄙，将来或终有成就。余二十岁在衡阳从汪师读书，二十一岁在家中教澄、温二弟，其时之文与科一目下之文相似，亦系脉不清而调不圆。厥后癸巳、甲午间，余年二十三四聪明始小开，至留馆以后年三十一二岁聪明始大开。科一或禀父体，似余之聪明晚开亦未可知。拟访一良师朝夕与之讲《四书》、经书、八股，不知果能聘请否？若能聘得，则科一与叶亭及今为之未迟也。

余以十六日自徐州起行，二十二日至清江，二十三日过水闸，到金陵后仍住姚宅行台。此间绅民望余回任甚为真切，御史阿凌阿至列之弹章，谓余不肯回任为骄妄，只好姑且做去，祸祸〔福〕听之而已。澄叔正月十三、二十八之信已到，暂未作复，此信送澄叔一阅。

涤生手示宝应舟中

徐寿衡之长子次子皆殇，其妻（扶正者）并其女亦丧，附及。

636．致沅弟二月二十九日

咬牙励志，勿因失败而苶然自馁。

沅弟左右：

十八之败，杏南表弟阵亡，营官亡者亦多，计亲族邻里中或及于难，弟日内心绪之忧恼万难自解。然事已如此，只好硬心很肠，付之不问而壹意料理军务。补救一分，即算一分。弟已立大功于前，即使屡挫，识者犹当恕之。比之兄在岳州、靖港败后栖身高峰寺，胡文忠在奓山败后舟居六溪口气象，犹当略胜。高峰寺、六溪口尚可再振，而弟今不求再振乎？

此时须将劾官相之案、圣眷之隆替、言路之弹劾一概不管。袁了凡所谓从前种种譬如昨日死，从后种种譬如今日生，另起炉灶，重开世界，安知此两番之大败，非天之磨炼英雄，使弟大有长进乎？谚云吃一堑长一智，吾生平长进全在受挫受辱之时。务须咬牙励志，蓄其气而长其智，切不可苶然自馁也。

637．致沅弟三月初二日

当此百端拂逆之时，只有逆来顺受而已。

沅弟左右：

接李少帅信，知春霆因弟复奏之片言省三系与任逆接仗、霆军系与赖逆交锋，大为不平，自奏伤疾举发，请开缺调理。又以书告少帅，谓弟自占地步。弟当此百端拂逆之时，又添此至交龃龉之事，想心绪益觉难堪。然事已如此，亦只有逆来顺受之法，仍不外悔字诀、硬字诀而已。

朱子尝言：悔字如春，万物蕴蓄初发；吉字如夏，万物茂盛已极；吝字如秋，万物始落；凶字如冬，万物枯凋。又尝以元字配春，亨字配夏，利字配秋，贞字配冬。兄意贞字即硬字诀也。弟当此艰危之际，若能以硬字法冬藏之德，以悔字启春生之机，庶几可挽回一二乎？

闻左帅近日亦极谦慎，在汉口气象何如？弟曾闻其略否？申夫阅历极深。若遇危难之际，与之深谈，渠尚能于恶风骇浪之中默识把舵之道，在司道中不可多得也。

638．致澄弟三月初七日

告沅甫治军甚不得手。

澄弟左右：

沅弟治军甚不得手。二月十八之败，杏南、葆吾而外，营官殉难者五人，哨勇死者更多；而春霆又与沅弟龃龉。运气一坏，万弩齐发，沅弟急欲引退。余意此时名望大损，断无遽退之理，必须忍辱负重，咬牙做去。待军务稍转，人言稍息，再谋奉身而退。作函劝沅，不知弟肯听否？

处兹乱世，凡高位、大名、重权三者皆在忧危之中。余已于三月六日入金陵城，寸心惕惕，恒惧罹于大戾。弟来信劝我总宜遵旨办理，万不可自出主意。余必依弟策而行，尽可放心。祸咎之来，本难逆料，然惟不贪财、不取巧、不沽名、不骄盈四者，究可弥缝一二。

639．致沅弟三月十二日

述平生四次受人讥笑之事以勉慰沅甫。

沅弟左右：

春霆之郁抑不平，大约屡奉谕旨严责，虽上元之捷，亦无奖许之辞，用是怏怏者十之四；弟奏与渠奏报不符，用是怏怏者十之二；而少荃奏省三败挫，由于霆军爽约，其不服者亦十之二焉。余日内诸事忙冗，尚未作信劝驾。向来于诸将有挟而骄者，从不肯十分低首恳求，亦硬字诀之一端。

余到金陵已六日，应酬纷繁，尚能勉强支持，惟畏祸之心刻刻不忘。弟信以咸丰三年六月为余穷困之时。余生平吃数大堑，而癸丑六月不与焉。第一次壬辰年发佾生，学台悬牌，责其文理之浅。第二庚戌年上日讲疏内，画一图甚陋，九卿中无人不冷笑而薄之。第三甲寅年岳州、靖港败后栖于高峰寺，为通省官绅所鄙夷。第四乙卯年九江败后赧颜走入江西，又参抚、臬；丙辰被困南昌，官绅人人目笑存之。吃此四堑，无地自容。故近虽忝窃大名，而不敢自诩为有本领，不敢自以为是。俯畏人言，仰畏天命，皆从磨炼后得来。

弟今所吃之堑，与余甲寅岳州、靖港败后相等，虽难处各有不同，被人指摘称快则一也。弟力守悔字硬字两诀，以求挽回。弟自任鄂抚，不名一钱，整顿吏治，外间知者者〔此字衍〕甚多，并非全无公道。从此反求诸己，切实做去，安知大堑之后无大伸之日耶？

640．谕纪泽三月十八日

告纪鸿病状。

字谕纪泽儿：

三月初十日罗登高来，接尔二月初六之信。十五日接二月十九日禀，具悉一切。余以初六日至金陵，初八日专差送信与澄叔，此外常有信与沅叔，不知尔常得知其详否？

鸿儿自今年以来长有小病，自二月二十六七以后常服清润之药。三月初八九作三文一诗，十一二日作经文五道，盖欲三四月试考二次，令五月回家乡试也。十四日作策三道，是夜即病。初意料其用心太过，体弱生疾。十五日服熟地等滋阴之剂，是日竟日未起。十六日改服参、蓍、术、附等补阳之剂，不料壮热大作，舌有芒刺，竟先伏有外感疫症在内。十七日改服犀角、生地等清凉之剂，亦未大效。现在遍身发红，疹子热尚未退。鸿儿之意因数日吃药太杂，自请停药一日。余向来坚持不药之说，近亦不敢力主，择众论之善者而从之。鸿儿病不甚重，惟体气弱，又适在考试用心太过之后，殊为焦虑。

尔母信来，欲带眷口仍来金陵。余本欲留尔母子在富圫立家作业，不令再来官署。今因鸿儿抱病，又思接全家来署，免得两地挂心。或早接或迟接，或令鸿儿病痊速归，旬日内再有确信。

余身体平安，但以见客太多为苦。鄂省军事日坏。杏南殇难，春霆又两次奏请开缺，沅叔所处极艰，吾实无以照之。甲五侄处，余近日作信慰之。尔六叔母所须绫、书、温印等物，亦于下次专人寄回。此信呈澄叔一阅，不另书。

涤生手示

641．谕纪泽三月二十二日

告纪鸿出痘及述诗文趣味。

字谕纪泽儿：

十八日寄去一信，言纪鸿病状。十九日请一医来诊。鸿儿乃天花痘喜也。余深用忧骇，以痘太密厚，年太长大，而所服十五六七八九等日之药，无一不误。阖署惶恐失措，幸托痘神佑助，此三日内转危为安。兹将日记由鄂转寄家中，稍为一慰。再过三日灌浆，续行寄信回湘也。

尔与澄叔二月二十八日之信顷已接到。尔七律十五首圆适深稳，步趋义山，而劲气倔强处颇似山谷。尔于情韵、趣味二者皆由天分中得之。凡诗文趣味约有二种：一曰诙诡之趣，一曰闲适之趣。诙诡之趣，惟庄、柳之文，苏、黄之诗。韩公诗文，皆极诙诡。此外实不多见。闲适之趣，文惟柳子厚游记近之，诗则韦、孟、白傅均极闲适。而余所好者，尤在陶之五古、杜之五律、陆之七绝，以为人生具此高淡襟怀，虽南面王不以易其乐也。尔胸怀颇雅淡，试将此三人之诗研究一番，但不可走入孤僻一路耳。

余近日平安，告尔母及澄叔知之。

涤生手示

642．谕纪泽三月二十八日

不宜妄生意气，望变柔为刚，化刻为厚。

字谕纪泽儿：

接尔三月十一日省城发禀，具悉一切。鸿儿出痘，余两次详信告知家中。此六日尤为平顺，兹钞六日日记寄沅叔转寄湘乡，俾全家放心。

余忧患之余，每闻危险之事，寸心如沸汤浇灼。鸿儿病痊后，又以鄂省贼久踞臼口、天门，春霆病势甚重，焦虑之至。尔信中述左帅密劾次青，又与鸿儿信言闽中谣歌之事，恐均不确。余闻少泉言及闽绅公禀留左帅，幼丹实不与闻。特因官阶最大，列渠首衔。左帅奏请幼丹督办轮船厂务，幼已坚辞，见诸廷寄矣。余于左、沈二公之以怨报德，此中诚不能无芥蒂，然老年笃畏天命，力求克去褊心忮心。尔辈少年，尤不宜妄生意气，于二公但不通闻问而已，此外着不得丝毫意见。切记切记。

尔禀气太清。清则易柔，惟志趣高坚，则可变柔为刚；清则易刻，惟襟怀闲远，则可化刻为厚。余字汝曰劼刚，恐其稍涉柔弱也。教汝读书须具大量，看陆诗以导闲适之抱，恐其稍涉刻薄也。尔天性淡于荣利，再从此二事用功，则终身受用不尽矣。

鸿儿全数复元。端午后当遣之回湘。此信呈澄叔一阅，不另具。

涤生手示

643．谕纪泽四月十二日

纪鸿痘症极为平顺，或两月或三月再回湘。

字谕纪泽儿：

四月八日接尔三月十九省城发禀，具悉一切。

云仙以并未降调之巡抚无故降三级而补运使，自难免于牢骚。精采既好，尚不至大损天和，即是好事。霞仙三月二十二日自汉口南归，计日内已到家矣。依永诗字俱佳，计八股亦必不恶，大慰大慰。

鸿儿痘症已满二十八日，大致极为平顺，身上痂已落尽，头面尚有小半未落，体气虚弱，尚未下床。论者多谓须静养百日乃可出门。余察看情形，或令满两个月回湘，或满三个月再回，总以全数复元为度。其乡试入场与否，亦须视身体之耐劳与否，六月杪再行定局。

正月寄回之书箱样子，现在金陵试做数十号，家中无庸再做。余详此旬日记中，已嘱沅叔转寄湘乡矣。此信并呈澄叔一阅。

涤生手示

644．致沅弟四月十二日

惦念沅甫病情。

沅弟左右：

弟手痛极苦，字迹亦露艰难之状，殊深忧系。若专由于风湿，自非药物不能为力；若肝家积郁血不养筋所致，则心病还须自心医，非药力所能达，非他人所能谋也。

春霆果系真病。余前日误信人言，谓渠尚在襄城演戏燕乐，是以初七调娄云庆疏内未将霆大加褒赞，于宋国永且有贬辞。发折后接霆信，颇用悔之，幸疏中亦未说坏春霆耳。

645．致沅弟四月二十日

眼蒙较昔年更剧，做事全无兴趣。

沅弟左右：

春霆已赏参四两。娄峻山奉旨来南，不久当可到金陵，见一二次，即可坐轮船赴鄂接统霆军。芳圃遣其侄来，言病已痊愈，可出治军，并云南云于四月初旬起程，前来金陵。余令二人共招万人，已咨达弟处矣。

余回任后，诸事尚不甚棘手。惟久旱不雨，二麦已伤，稻亦不能下种，深用焦灼。湖北前亦苦旱，近得雨否？

弟之处否，无须谢恩。凡部议重而特旨改轻者，则照例谢恩；依议者则不谢，旧式然也。

余身体如常，惟眼蒙较昔年更剧，作事全无兴致。老境颓唐，分所应尔，理所当然，无足怪者。弟之手疼，尚未及遽成痼疾之年，只要弟心宽和，肝郁稍纾，即可日就康复。古语云“心病还须自心医”，千万千万。

646．致沅弟五月初一日

留娄峻山在苏皖，或令娄、宋各招一支兵。

沅弟左右：

炮位自协解直东晋豫后，现存六百尊，而可用者实已无几，顷饬伊卿带胡将等自往拣择三百尊，大约明后日可开船西上。民间修筑圩寨，不难在炮械，而难在修寨之费与守寨为主之人，虽有告示，非年余不能办出头绪。

春霆之病，恐无生理，顷各分统谭胜达、唐仁廉等公禀不愿归娄统而愿归宋统，由春霆转咨到此。既已不愿归附娄镇，若勉强令娄驰入霆军，恐生他变，自应留娄在苏皖另谋位置。惟宋公仁柔琐碎，断非能统此万五千人者。余意竟将霆军全行遣撤，另为招集；或令娄招五千，宋招五千，各打一路，不知弟意云何？此军素无条理，即使春霆幸而病痊，亦难保其无事。亢旱千里，金陵虽得雨，尚难插秧，弟又手疼异常，焦灼之至。

647．致澄弟五月初五日

愿家中丁口繁盛，以耕读为本。

澄弟左右：

吾乡雨水沾足，甲五、科三、科九三侄妇皆有梦熊之祥，至为欢慰。吾自五十以后百无所求，惟望星冈公之后丁口繁盛，此念刻刻不忘。吾德不及祖父远甚，惟此心则与祖父无殊。弟与沅弟望后辈添丁之念，又与阿兄无殊。或者天从人愿，鉴我三兄弟之诚心，从此丁口日盛，亦未可知。且即此一念，足见我兄弟之同心，无论那房添丁，皆有至乐。和气致祥，自有可卜昌盛之理。

沅弟自去冬以来忧郁无极。家眷拟不再接来署。吾精力日衰，断不能久作此官，内人率儿妇辈久居乡间，将一切规模立定，以耕读二字为本，乃是长久之计。

648．致欧阳夫人五月初五日午刻

从勤俭耕读上做出好规模。

欧阳夫人左右：

自余回金陵后，诸事顺遂。惟天气亢旱，虽四月二十四、五月初三日两次甘雨，稻田尚不能栽插，深以为虑。科一出痘，非常危险，幸祖宗神灵庇佑，现已全愈发体，变一结实模样。十五日满两个月后，即当遣之回家，计六月中旬可以抵湘。如体气日旺，七月中旬赴省乡试可也。

余精力日衰，总难多见人客。算命者常言十一月交癸运，即不吉利，余亦不愿久居此官，不欲再接家眷东来。夫人率儿妇辈在家，须事事立个一定章程。居官不过偶然之事，居家乃是长久之计，能从勤俭耕读上做出好规模，虽一旦罢官，尚不失为兴旺气象；若贪图衙门之热闹，不立家乡之基业，则罢官之后，便觉气象萧索。凡有盛必有衰，不可不预为之计。望夫人教训儿孙妇女，常常作家中无官之想，时时有谦恭省俭之意，则福泽悠久，余心大慰矣。余身体安好如常，惟眼蒙日甚，说话多则舌头蹇涩，左牙疼甚，而不甚动摇，不至遽脱，堪以告慰。顺问近好。

649．致沅弟五月十二日

大局日坏，与其在任，不如引退。

沅弟左右：

接两函，知贼实已出境，为之少慰。亢旱不雨，鄂苏所同。禾稻不能栽插，饥民立变流寇，亦鄂苏所同也。惟盐河无水，盐不能出场入江；运河无水，贼可以渡运窜东。此则苏患较大于鄂。岂吾兄弟德薄位高，上干天和，累及斯民，而李氏兄弟亦适罹此难耶？中夜内省，忧惶无措。

湖北饷绌若此，朱芳浦之军自可缓招。昨已用公牍咨复，由弟与筱荃会咨韫帅檄停矣，拟再由兄咨韫公停之。兹将韫与芳浦二件附此信交轮舟带鄂，请弟速寄湖南。弟二十二、五日两函亦于日内始到。春霆既无治军之望，其军宜全行遣撤。前已函商弟处，今日又函商少泉矣。六月告病，七月开缺，弟意既定，余亦不便阻止。盖一则大局日坏，气机不如辛、壬、癸、甲等年之顺，与其在任而日日如坐针毡，不如引退而寸心少受煎逼。一则鄂署内风水欠利。余自初闻弟授鄂抚之信，即已虑之，离开亦未始非福。惟余辞江督、筠仙辞淮运司均不能如愿，恐弟事亦难必允准。

至于官相入觐，第一日未蒙召见，圣眷亦殊平平。弟谓其受恩弥重，系阅历太少之故。大抵中外人心，皆以弟之弹章多系实情，而圣意必留此公，为旗人稍存体面，亦中外人所共亮也。余详日记。顺问近好。

国藩手草

650．谕纪泽五月十七日

此间久不下雨，恐运河无水，捻军东去。

字谕纪泽儿：

初八日接尔四月十六日禀，十二日潘文质到，接尔三月二十六日禀，具悉一切。

此间事颇平顺。惟久不下雨，人心皇皇，步祷已逾二旬，仅二十四日得雨较大在吾乡约称三泼水，其余初三、九及今十七日雨均甚小不成泼。稻秧不能栽插，尤恐运河无水，捻匪东窜。惟闻苏、松、徽、宁已得透雨，江西、浙江均有丰稔之象。湖北前虽苦旱，顷初九日亦得大雨。最旱者惟淮、扬、江、镇、安、庐、凤七府，尚不甚宽耳。

叶亭已于十六日北上乡试。纪鸿定于五月底南归。先至家中小住，再赴长沙乡试。尔前寄呈之诗，候批出交鸿儿带去。丽参、鹿胶等物，亦候届时带归。顷沅叔寄到澄叔五月初二日信，知湘乡哥老会聚众滋事，元七腹泻体瘦，殊切廑系。余近心虽焦急，而身体无恙，鸿儿尤壮健可慰。余不一一。

涤生手示

651．致沅弟五月二十一日

须于奏疏中加意检点，不求获福，但求免祸。

沅弟左右：

湘乡土匪业已扫灭，为之一慰。余日来有焦虑者四事：大者则恐枯旱终不下雨，又恐捻匪窜至运河以东；小者则恐湘乡之会匪与阜宁之海匪养成气候。今幸两处之匪皆已扫除，金陵已得大雨，不至竟成旱灾，三事可放心矣。惟捻匪由东平境内窜过运河，大局弥坏，凶焰弥炽，江苏之东北四府处处可虑。

顷见邸抄，御史佛尔国春参弟之案，尚有劾官相、肃党不实照例反坐之说，虽经谕旨平反调停，而痕迹殊重。弟见之心更懊恼，又增几分退志。余观军务日形吃紧，朝廷必不允弟告病之请，而弟之中怀郁郁，勉强久留，恐致生病，兄亦踌躇不能代决。弟之主意定后，如决志告病，望派专弁搭轮船前来，将折稿送兄斟酌商定再发。盖世局日变，物论日淆，吾兄弟高爵显官，为天下第一指目之家，总须于奏疏中加意检点，不求获福，但求免祸。云仙得借词规避之批，盖乃遵前旨进京候简等语，本不稳妥也。弟此时无论如何恼怫，如何穷窘，总以保养身体为第一着。

折稿送来，余润色必妥叶耳。余详日记中。纪鸿当于旬日偕刘国斌南旋。顺问近好。

国藩手草

652．致澄弟六月初六日

诸事棘手，做一日和尚撞一日钟。须解散哥老会。

澄弟左右：

闻弟与内人白发颇多，吾发白者尚少，不及十分之一。惟齿落较多，精神亦尚能支持下去。诸事棘手，焦灼之际，未尝不思遁入眼闭箱子之中，昂然甘寝，万事不视，或比今日人世差觉快乐。乃焦灼愈甚，公事愈烦，而长夜快乐之期查〔杳〕无音信。且又晋阶端揆，责任愈重，指摘愈多。人以极品为荣，吾今实以为苦恼之境。然时势所处，万不能置事身外，亦惟有做一日和尚撞一日钟而已。

哥老会匪，吾意总以解散为是。顷已刊刻告示，于沿江到处张贴，并专人至湖南发贴。兹寄一张与弟阅看。人多言湖南恐非乐土，必有劫数。湖南大乱，则星冈公之子孙自须全数避乱远出。若目前未乱，则吾一家不应轻去其乡也。

南岳碑文，得闲即作。吾所欠文债甚多，不知何日可偿也。此间雨已透足，夏至插禾尚不为迟，但求此后晴霁耳。

653．谕纪泽纪鸿七月二十二夜

纪鸿若身体可支持，当进场应试。

字谕纪泽、纪鸿儿：

高名扬来，接六月二十六日两禀，知鸿儿平安到家。顷又接鸿儿七月八日禀，知后来省寓居黄宅矣。余六月十六之信引温叔因病不能终场，陶少云因病不能终卷，嘱尔到家不必再出赴省。今既到省城，如身体尚可支持，自当进场应试。余不执成见也。《六经》及分类字锦此时无便可寄，亦非科场急需之书，将来觅便将局刻各书寄几分与诸侄可耳。泽儿中秋后前来金陵，即携纪渠同来，令其开豁眼界，长育德性。余不乐久居此官，尔不宜挈眷来也。袁漱六所送北宋本不论是淳化本景佑本《前汉书》，尔可带来。余昔年阅过之《通鉴》，亦须带来。段《说文》《读书杂志》《经义述闻》均带来。今年奇热，余度夏甚苦，然看书未甚间断。家中造楼藏书，本系应办之事，然木料非常之难，果能办否？此谕。

涤生手示

同治七年

654．谕纪泽十一月初八日巳刻

告存于各处银钱及用途。

字谕纪泽儿：

吾以初六日午刻至扬州，初八日巳刻即将起行。运司派曾德麟解到缉私经费二千余金，吾令其解金陵后路粮台，而在藩署借印批回。吾之银存于雨亭署内者，系养廉已有万八千余，尔尽可取用。存于作梅台中者，系运司缉私经费及沪关月送公费现闻近三万金，为余此次进京之用连来往途费恐近二万，其下余若干尔临北上时查明确数姑存台中，将来如实窘迫，亦可取用。否则于□□□□(原文此处为方框)散去可也凡散财最忌有名。

余日内平安。尔母及儿妇痊愈否？署中一切须时时照摄，十一可搬家否？如实不能，则十九搬移，不可再迟。至嘱至嘱。

涤生手示

655．谕纪泽十一月十四日

《曹集铨评》发金陵书局刊刻。邵位西墓志写毕，刻碑以归邵家。

字谕纪泽儿：

初八日寄去一缄，由澄叔之便带往，想早达矣。余以十三日至清江，料捡二日，十六可以就道。桂未谷《说文》一部，途次不便携带。兹付至金陵，明年与后运之书同带可也。《曹集铨评》四本系山阳丁俭卿所撰，余许以发金陵书局代为刊刻。子建为诗家不祧之祖，亦不可无专集，尔可送缦云先生处发刻，并言明□□□□(原文此处为方框)补校对。莫子偲、张廉卿送至高邮□□□□□□□□(原文此处为方框)议于廉卿四十金，既而悔其太少，以渠往返途费不资也。本日寄信于丁雨生，请其补送三十金于廉卿张即日至苏州，而别由此间寄银还之。此示。

涤生手示　清江

再，邵位西墓志，余每以在徐州写者不称意为歉，常欲更书一通。今日砚冻笔又不佳，勉强写毕，其不称意如故也。尔可即以此上石，由余家出钱刻成，以碑石归之邵家。文中间有改字，均照原本略好。十一月十四夜清江舟中。雪大，拟十六启行，恐须改期。

656．谕纪泽十一月二十七日

对报销折批不交部核议一事，较之得高官厚爵更百倍感激。

字谕纪泽儿：

接十一月十二、十七日安禀，知尔母病势大减，儿妇亦痊愈矣，至以为慰。余以十七日自清江起行，天气晴和，每日按站行走。惟中有三日仅走半站，亦以爱惜马力，非真不能行也。

折弁刘高山归，报销折奉批旨“着照所请，该部知道”。竟不复部核议，殊属旷典。前雨亭方伯托许缘仲关说部中书吏，余与李相前后军饷三千余万，拟花部费银八万两。今虽得此恩旨，不复部议，而许缘仲所托部吏拟姑听之，不遽翻异前说。但八万已嫌太多，不可再加丝毫。尔先与雨亭一说，并请其告之李相，余不久亦有信与雨亭也。

余于甲子年免办报销册之旨，不追索金陵城内伪王库银之旨，不深究幼主下落之旨，及此次不复部议之旨，感激次骨，较之得高爵穹官，其感百倍过之。在途中日日念请开缺折难于下笔，徒添一矫情痕迹，无益于事。今因深感批旨，恐竟不具折陈情矣久宦不休，将来恐难善始善终。余途中甚健，纪鸿及仆从辈平安。鸿等今日登泰山，余未往也。日记已抄二十一天，姑先寄回，尔可由官封寄澄、沅两叔一阅。余到京续寄。尔每月三次寄信至余处，亦须三次寄两叔处。此嘱。

涤生手示　泰安府店

657．谕纪泽十二月初三日

李鸿章创机器局，为自强之本。上海铁厂请李主持。

字谕纪泽儿：

泰安发一信交刘高山带至金陵。是日接尔二十日禀，知十九日已移下江考棚为慰。李中堂欲借后园地球，尽可允许。俟渠到湖北，即交便轮船带去。并求其将方子可请入楚督署内，刊刻此图，附刻图说。仍求将方元徵调入鄂省，酌委署缺，必为良吏。李相创立上海、金陵两机器局，制造船炮，为中国自强之本，厥功甚伟。余思宏其绪而大其规，如添翻译馆、造地球，皆是一串之事。故余告冯、沈二君，以后上海铁厂仍请李相主持，马、丁两帅会办。尔可将此意先行函告李相，余以后再有函商之也。

应敏斋所兑号票银虽止一万二千，而言明可用二万两，计别敬用万六七千，尚有三四千作盘川，尽足敷用。小舫此举殊为多事。尔亦不宜寄来，姑带在身边可也。

日内途次平安。三十日小雪，恰与丁中丞在齐河会谈。今日至刘智庙，已交直隶境。兹将二十二以后九日日记寄去，尔速寄澄、沅两叔一览。余久未寄湘信，甚歉甚歉，过保定再寄耳。此嘱。

涤生手示

658．谕纪泽十二月十七日

治目疾宜补阳。十三日进京，多次被召见。

字谕纪泽儿：

河间途次奏稿箱到，接尔禀函。顷又由良乡送到十二月初二日一禀，具悉尔母目疾日剧，不知尚可医否？尔母性急而好体面，如其失明，即难久于存活。余尝谓享名太盛，必多缺憾，我实近之；聪明太过，常鲜福泽，尔颇近之；顺境太久，必生波灾，尔母近之。余每以此三者为虑。计惟力行孝友，多吃辛苦，少享清福，庶几挽回万一。家中妇女近年好享福而全不辛劳，余深以为虑也。

洋人电气线之说断不宜信，目光非他物可比。所恶于智者，为其凿也。不如服药，专治本病，目光则听其自然。穆相一生患目疾，尝语余云：“治目宜补阳分，不可滋阴，尤不可服凉药。”如彼之说，则熟地大有碍于目矣，试详参之。

余十三日进京，十四五六日召见。应酬纷烦，尚能耐劳。拟正月灯节前后出京。兹将初一至十六日记寄南。尔可将十四五六日另出交子密转与各契好一看，但不可传播耳。此次日记，余另抄一分寄澄、沅叔矣，尔不转寄亦可。此嘱。

涤生手示

659．谕纪泽十二月二十七日

京中虚文应酬更甚。邵位西墓志中赛尚阿下落一公字，应设法补改。

字谕纪泽儿：

十七日寄去一缄并初一至十六日记，想将收到。厥后十七八九在城内拜客三天。二十日搬出城外，寓法源寺。二十一二三四各处公请听戏四天。二十五六皆有事趋朝。京中向系虚文应酬，全无真意流露，近日似更甚矣。赛中堂之世兄崇文山绮乙丑状元，向人似有真意，才德俱备，将来必为大器。

余所书位西墓志，于琦善下有公字，于赛下落一公字，若流传到京，必为文山父子所饮恨。尔可暂缓刻石，应如何设法补改，斟酌禀告。此谕。

涤生手示

同治八年

660．谕纪泽正月二十二夜

家眷北来一事殊难定策。存后路粮台之钱可密商作梅等散去。

字谕纪泽儿：

久未闻两江折差入京，是以未及写信。前接尔腊月二十六日禀，本日固安途次又接尔正月初七禀，具悉一切。余自十二月十七至除夕已载于日记中，兹付回。

正月灯节以前惟初三、五无宴席，余皆赴人之召。然每日仅吃一家，有重复者辄辞谢，不似李、马二公日或赴宴四五处。盖在京之日较久，又辈行较老，请者较少也。军机处及弘德殿诸公颇有相敬之意，较去冬初到时似加亲厚，九列中亦无违言。然余生平最怕以势利相接，以机心相贸，决计不作京官，亦不愿久作直督。约计履任一年即当引疾悬车，若到官有掣肘之处，并不待一年期满矣。

接眷北来，殊难定策，听尔与尔母熟商。或全眷今春即回湖南，或全家北来保定，明年与我同回湖南，均无不可。若全来保定，三月初即可起行。余于二十日出京，先行查勘永定河。二十七八可到保定，接印后即派施占琦回金陵，二月二十日外可到。尔将书箱交施由沪运京，即可奉母北行耳。

余送别敬壹万四千余金，三江两湖五省全送，但亦厚耳。合之捐款及杂费凡万六千上下，加以用度千余金，再带二千余金赴官，共用二万两。已写信寄应敏斋，由作梅于余所存缉私经费项下提出归款。阅该项存后路粮台者已有三万余金，余家于此二万外不可再取丝毫。尔密商之作梅先生、雨亭方伯，设法用去。凡散财最忌有名，总不可使一人知一有名便有许多窒碍，或捏作善后局之零用，或留作报销局之部费，不可捐为善举费。至嘱至嘱。余生平以享大名为忧，若清廉之名尤恐折福也。杜小舫所寄汇票二张，已令高列三涂销寄回。尔等进京，可至雨亭处取养廉数千金作为途费，余者仍寄雨亭处另款存库，余罢官后或取作终老之资，已极丰裕矣。纪鸿儿及幕府等未随余勘河。二十三日始出京赴保定也。此谕。

涤生手示固安工次

661．谕纪泽二月初一夜

回湘来直均有不便处，望熟商决之。

字谕纪泽儿：

出京后，二十二日在固安途次发信一封，到否？接尔正月十七日禀初七信先到，尔母目能辨光暗，不能分别人物，则已失明矣。以去秋之病象，似无生理，今果得无碍于寿数，则虽失明犹为不幸之幸。惟须请良医诊脉，究竟无意外之虞否。亦须尔母自行默揣，不至有大变否。二者果然可靠，则于三月初八日北来，由水路至济宁州。若二者不甚可靠，则不如竟回湘乡。回家有两不便处：一则湘中与保定两处搅用，无骨肉团聚之乐；二则尔专管家务，恐荒学业，纪鸿亦不免南北奔驰。来直亦有两不便处：一则余又无久官斯土之志，虽全家抵此，仍非安土深固之象，恐暂聚而旋散；一则恐尔母病重。四层之中惟末一层最为紧要。尔与尔母熟商决之，我不能遥断也。余于初三日派施占琦回江接眷。兹先排递此函，俾尔早为审度。其余正月日记及在京用数均交施占琦带回。

余定初二巳刻接印。官相有初九回京之说。渠神象已衰，不似六年春扬州相见时矣。此谕。

涤生手示

再，余在清江所写邵位西墓志铭，系高丽纸，每叶宽五寸许，长八寸许，包好夹于桂未谷《说文》之内。《说文》用皮纸分作三包包之，不知尔曾折过否？其皮箱交长龙带去，《说文》在箱内，想已收到。箱中尚有他物，今忘之矣。带至此间来刻亦可，但恐更贵耳。昭忠祠湘军碑已钩毕上石否？可催香亭速为之。

662．谕纪泽二月初三日

派施占琦接眷。书籍运沪转津。眷口或由水路或由陆路至保定。带数千金作途费，余留为养老之资。

字谕纪泽儿：

初二日由驲递去一缄，兹派施占琦回江接眷。尔一面将各书箱由金陵运沪，由沪运津，派施占琦押运。一面送眷由水路至济宁州，余派人至济宁迎接。余去冬与应敏斋面商，派恬吉轮船押海运之使，即解余书籍赴津。此次又于复调甫信中言之，尔再连函。此间或天平或恬吉，先至金陵接书赴沪，再行押米到津。余签押房桌椅等可酌带几件前来。至眷口由舟北上，可求昌岐、健飞派船送至济宁、张秋等处。铭军刘子务盛藻扎在张秋，车马甚多，送过二百余里再在临清上船，或竟由陆路至保定，均方便也。

周正林有银千二百两湘平兑存余内银钱所，尔可于养廉中取千二百金交作梅处归款。兹将余寄调甫信抄阅。江西所欠养廉已解到否？尔带数千金作北上途费，其余万数千金寄存江宁藩库，为余还山终老之资，已为苟完苟美，切不可不知足也。后路粮台所存缉私经费，除在京兑用二万外，计尚有万余金，即存台作为报销部费。除雨亭、作梅、少岩外，别不使一人知之，最不着迹。此外淮北公费尚有应解余者十月间书办曾拟札稿去提，余未判行，将来亦作报销部费。余奏调七人中或有缺途费者，在其中提送若干。请雨、梅酌度多者不得过二百。此外不更动用丝毫矣。尔母目疾近日何如？如其病重脉险，则以回湘为是，昨信已详言之矣。在京所用银钱，抄一约略大数寄江，尔可将帐并此信寄澄、沅两叔一阅。余详正月日记中。此谕。

涤生手示

663．谕纪泽二月十八日

殇女莫苦恼，君子之道，以知命为第一要务。公事较江督任内多三倍。

字谕纪泽儿：

初二日接印，初三日派占施〔施占〕琦至江南接眷，寄去一缄并正月日记，想将到矣。初八日纪鸿接尔正月二十七日信，知三孙女乾秀殇亡，殊为感恼，知尔夫妇尤伤怀也。然吾观儿女多少成否，丝毫皆有前定，绝非人力所可强求。故君子之道，以知命为第一要务，不知命无以为君子也。尔之天分甚高，胸襟颇广，而于儿女一事不免沾滞之象。吾观乡里贫家儿女愈看得贱愈易长大，富户儿女愈看得娇愈难成器。尔夫妇视儿女过于娇贵。柳子厚《郭橐驼传》所谓旦视而暮抚、爪肤而摇本者，爱之而反以害之。彼谓养树通于养民，吾谓养树通于养儿。尔与冢妇宜深晓此意。庄子每说委心任运听其自然之道，当令人读之首肯，思之发□(原文此处为方框)。东坡有目疾不肯医治，引《庄子》曰：“闻在宥天下，不闻治天下也。”吾家自尔母以下皆好吃药，尔宜深明此理，而渐渐劝谏止之。

吾自初二接印，至今半月。公事较之江督任内多至三倍，无要紧者，皆刑名案件，与六部例稿相似，竟日无片刻读书之暇。做官如此，真味同嚼蜡矣。纪鸿近日习字颇有长进，温《左传》亦尚易熟，稍为慰意。此谕。

涤生手示　保定

664．谕纪泽三月初三日

所治之事，刑名居其大半。备三百金托黄昌岐买一妾。直督俸钱尚有余，后路粮台剩款不必携来。

字谕纪泽儿：

接尔十六日禀，知二月一日去函已到，施占琦赍去之函尚未接到。尔母旧病全愈，决计暂不归湘，北来从官。若三月中旬起行，则四月初可抵济宁，余日内派人沿途察看。济宁至临清三百余里由济宁至张秋百余里水路，由张秋至临清二百余里旱路，可请铭军代统刘子务照料。自临秋以下，笨重之物可由舟载至天津下水，再由津雇舟送至保定距省三十里登岸，余现开挖省河，则可径抵南门，眷口及随身要物则由济宁登陆。此间地气高燥，上房宽敞，或可却病。惟车行比之舟行，则难易悬殊耳。

余近日所治之事，刑名居其大半。竟日披阅公牍，无复读书之暇，三月初一二日始稍翻《五礼通考》。昔年每思军事粗毕即当解组还山，略作古文，以了在京之素志。今进退不克自由，而精力日衰，自度此生断不能偿夙愿。日困簿书之中，萧然寡欢，思在此买一妾服侍起居，而闻京城及天津女子性情多半乖戾，尔可备银三百两交黄军门家，请渠为我买一妾。或在金陵，或在扬州、苏州购买皆可。事若速成，则眷口北上即可带来。若缓缓买成，则请昌岐派一武弁用可靠之老妈附轮舟送至天津。言明系六十老人买妾，余死即行遣嫁。观东坡朝云诗序，言家有数妾，四五年相继辞去，则未死而遣妾，亦古来老人之常事。尔对昌岐言，但取性情和柔、心窍不甚蠢者，他无所择也。

直督养廉银壹万五千两，盐院入款银近二万两，其名目尚不如两江缉私经费之正大。而刘印渠号为清正，亦曾取用。余计每年出款须用二万二三千金，除养廉外，只须用盐院所入七八千金，尚可剩出万余金，将来亦不必携去，则后路粮台所剩缉私一款断不必携来矣。尔可告之作梅、雨亭两君，余亦当函告耳。此嘱。

涤生手示

665．谕纪泽三月二十四日

派王庆云、孙福前往济宁迎接眷口。

字谕纪泽儿：

前派周正林至济宁等处查明水陆道路，兹又派王庆云、孙福二人前往济宁迎接眷属。孙福在京多年，上房差事亦熟。王庆云则照料外事尚为得力。带去后挡车一两、轿车一两。尔母之轿必在金陵带来，此间派轿头带去轿夫一班，余夫则由州县加派。两班八人，轿夫有换班车者，系最廓之规模，余在途用之，尔母似可不用，州县亦未必肯供应也余系用周正林之车。凡州县不愿支应之事切弗勉强，概行自出钱文办理。妇女等以三套车，由后开门为最便。纪鸿前坐此车，因轮矮骡高不便，仍改由前开门。后于途中见江西文方伯由后开门甚平且便，乃知纪鸿之车两旁用木架玻璃，前用高骡，因过于讲究，反不便也。

吾家因带兵太久，规模太廓，余虽力求收敛，尚觉用费过多。尔诸事宜从简省处着想。王庆云亦可备询问耳。刘子务盛藻所统铭军在张秋驻扎，尔可托渠代为照料。余已托振轩写信与刘，令其派马二十匹护送。此外凡派兵护送者，宜辞谢之。二月日记附去收阅。余不多嘱。

涤生手示

666．谕纪泽四月初三夜

已来永清、固安一带查阅永定河工。近日公事私事种种萦念，不胜焦灼。

字谕纪泽儿：

二十九日阅尔清江所寄纪鸿信，知二十二夜船上火灾，尔所抄之《说文》《广韵》化为灰烬。凡书籍字画太多者太精者，则遭水火之劫。尔所抄书，亦太精之亚也。

吾于四月初一日出省，来永清、固安一带查阅永定河工。天气亢旱，麦稼既已全坏，而稷粱等不能下种，加以每日大风，羊角盘绕，轿中极凉。吾体中不适，又念百姓遭此旱灾，殆无生理；又念尔送全眷在运河，水浅风阻，必难速行；又念施占琦书箱在海，尚无抵津信息，恐为大风所坏。公私种种萦念，不胜焦灼。吾派施占琦、周正林南行时，皆第一日折回，次日乃果成行。吾乡旧俗，以此占事多沮滞之处。如途中处处阻滞，亦只可安心任运，徐待事机之转。

王庆云、孙福等二十五日由保定赴济宁，约计十日可到。途中派马队二十匹护送，已由振轩函托子务矣。此嘱。

涤生手示　永清之惠家庄

667．谕纪泽纪鸿十月十二夜

可请谢医一诊。

字谕纪泽、纪鸿儿：

十二早接泽儿十一未刻禀，具悉一切。

余初十行八十里住固城镇，十一行七十余里住新城县，十二行□□(原文此处为方框)里住固安县。闻今日河工虽已合龙，尚未闭气，明日往看，不知有它虞否。

黄子寿带一子进京，在此会晤。陈小舫荐一医，谢姓煜，旭亭，蕲水人，直隶佐杂河工主簿。若已到省，可请其一诊。但医可多请，药则不可杂进耳。意城言满女之事，回署再商。余不多嘱。

涤生字　固安

668．谕纪泽纪鸿十月十三日

已托人在京买鹿茸。将至天津一行。

字谕纪泽、纪鸿儿：

十三早接泽儿十二申刻禀信。侯医专主补剂，与余意相合。若果能受鹿茸，此病乃有转机。今日恰有折弁进京，余已寄百金托马松甫买茸。若马已出京，即托敖金甫购买。折差十八日可回保定，可试用也。久烧防其成痨，吾亦尝与尔母言及。侯生在江西接儿，吾已忘之，其论病则均近理也。

吾今日午后始自固安来。北四下汛昨日虽已合龙，本日巳刻始克闭气，乃为放心。余本不愿在外久留，然既至下口，恐不能不至天津一行，计回署当在二十后矣。余不多及。

涤生手示　北四下汛五里许乡村

669．谕纪泽纪鸿十月十六夜

保身莫大于眠食二字。每夜宜用极热水洗脚。

字谕纪泽、纪鸿儿：

十六酉刻接纪泽十五日禀，具悉一切。

余今日早发，行六七里始天明。自小惠庄至双口住宿，凡九十里，距天津尚三十五里，明日到津。恐须二十或二十一日乃起行回省，途次须四日也。尔母及冢妇病均宜温补，但恐有不宜经补、不宜专补者，全赖良医细察耳。

保身莫大于眠食二字。尔兄弟体气俱弱，吾效星冈公法，每夜用极热水洗脚，颇有效验，尔等可于年少时行之。吾曾函示沅叔，似未行也。泽儿牙疼，宜于无事之时，服滋阴之剂。此嘱。

涤生手示

670．谕纪泽纪鸿十月十七日

今午刻至天津。闻南三府饥民思乱。

字谕纪泽、纪鸿儿：

十七日接十六禀并谢医之方、芸陔之信，具悉一切。方与前此诸医略近。吾意总欲其稍进饭食为急，不知有良法否？芸陔之票只好用军需局印票司印，然当寄至何处，渠信并未写明，殊难悬揣，俟余回省再定。

余今日午刻至天津，应酬纷繁，殊以为苦。十八九当酬接两日，二十即可起行回省。闻南三府饥民敖敖思乱，廑系无已。余不多及。

涤生手示

671．谕纪泽纪鸿十月十八夜

治病用药，主意不可太乱，总以能进饭食为急务。

字谕纪泽、纪鸿儿：

十八日接十七日禀，具悉一切。谢医开方后，竹舲旋到。渠不惮三千里雇车而来，良可感也。富贵之家有病，一切呼应较灵，但主意不可太乱，吾意总以能进饭食为急务。吾今日住天津一日，陈小舫上□(原文此处为方框)言谢医精于脉理，最能预决吉凶。其果然乎？竹舲宜住署内，已腾屋否？余不多及。

涤生手示

672．谕纪泽纪鸿十月十九日

今日看津防兵勇操，明日启程回省。

字谕纪泽、纪鸿儿：

接尔十八日禀并竹舲方，具悉一切。余今日上半日看津防兵勇操，下半日应酬。定于明日起程，若无雨雪，四日必可到省。折差已回省否？买鹿茸否？津郡十四夜得雨后，民气尚为安恬。余不悉。

涤生手示

673．谕纪泽纪鸿十月二十一申刻

二十三日可抵省。竹舲方相安甚慰。

字谕纪泽、纪鸿儿：

余于二十日自天津起行百一十里，夜宿信安镇。二十一日行九十里，夜宿孔家马头。计二十二夜住容城县，二十三乃可抵省。昨日未得包封，今早黎明始接尔十九日之禀，想尚绕由固安、天津四百余里而来也。

竹舲方相安，甚慰，然以能进饭食乃是真效。丸药收到。如是珍养，富贵气太重，亦非佳象耳。余不多及。

涤生手示　孔家码头

674．谕纪泽纪鸿十月二十二日

今日宿容城，明日必可到省。

字谕纪泽、纪鸿儿：

二十二日巳刻接尔二十一日未刻信，似非由天津绕来者。澄叔及郭氏昆仲信并悉。

余今日仅行六十余里，未刻即到容城住宿。明日行九十里，申刻必可抵省。出署日久，公事积压，归后却更忙耳。余不及。

涤生手示　容城

同治九年

675．谕纪寿 [1] 正月初八日

岳崧三侄左右：

顷接来禀，字迹圆整，文气清畅，昔时四岁而孤，至是已有成立，深以为慰！

侄念及三河旧事，奋然有报仇雪憾之意，志趣远大，尤可嘉尚。古来圣贤豪杰，皆有非常之志。人之有志，犹水之有源，木之有根，作室之有基，力田之有种。今粤逆、捻逆均已殄灭，中原次第荡平，侄年方幼学，宜立志多读古书，立志作第一好人。

读古书，先熟悉《四书》《五经》，然后次及于《周礼》《仪礼》《公》《穀》《尔雅》《孝经》《国语》《国策》《史记》《汉书》《庄子》《荀子》《说文》《文选》《通鉴》及李、杜、苏、黄之诗，韩、欧、曾、王之文，周、程、张、朱之义理，葛、陆、范、韩之经济，次第诵习。虽不能一旦全看，而立志不可不博观而广蓄。

作好人，先从五伦讲起。君臣有义，父子有亲，夫妇有别，长幼有序，朋友有信。自幼小以至老耄，自乡党以至朝廷，处处求无愧于五伦，时时以实心行之。又须求有济于斯世。伊尹以一夫不获为己之辜，范文正做秀才，便以天下为己任，可以为法。切不可度量狭隘，专作一自了汉，与他人较量锱铢。又须习勤耐苦，处贫困而不忧，历患难而不惧。孟子所谓“苦其心志，劳其筋骨，饿其体肤，困乏其身”，正所以当大任。张子所谓“贫贱忧戚，正所以玉汝于成”。自古无终身安乐而克成伟人者，历尽多少艰苦不如意之事，乃可磨炼出大材来。又须从“敬”“慎”二字上用功。敬者，内则专静纯一，外则整齐严肃，《论语》之九思如“视思明，听思聪”之类。《玉藻》之九容如“足容重，手容恭”之类。慎者，凡事不苟，尤以谨言为先。此四端者，一讲敦伦，一求济世，是终身之远大规模也；一习艰苦，一学敬慎，是随时之切实工夫也。侄此时虽不能将四者全行体验，而立志不可不广大而精凝。果有志于读古书、作好人，则将来可为愍烈公克家之子，即可为朝廷有用之材矣。目下尤切者，事嫡母、生母曲尽孝道，能使两母皆洽欢心，一门毫无闲言，此即尽伦之道；于九思九容上着力，使门内有一种肃雍气象，此即敬慎之效。余事且可从容做去。至嘱，至嘱！

余今年六十，精力衰颓，目光甚蒙。内人自八月得病，至今半年未愈，署内殊无佳况。纪鸿于元旦日得举一子，小大平安，差以为慰。余详日记中。顺请叔母罗太夫人福安，侄之嫡母、生母近好。

涤生手草

[1] 　此件岳麓书社1985年版无，现据王澧华著《曾国藩家藏史料考论》中所抄录者补。据著者言，此件系1989年从湖南湘乡一农户中访得，原件为曾氏手迹拓本，有日、月，无年份。著者考为同治九年。兹从著者之考。

676．谕纪泽 [1]

吏部咨文或投递或具呈。

吏部咨文一角尔带去，问要投递否。如不须投，则径自具呈矣。见客俱代我寄声请安，凡事谦谨为属。

涤生手示

[1] 　此件《湘乡曾氏文献》墨迹影印件无受信人名字及日期。台湾国立故宫博物院编印《湘乡曾氏文献目录》注明：“依文意，似为同治九年纪泽考荫时。按纪泽日记：三月二十四日离保定，五月十七日出京，十九日抵保定。”据此定其作于同治九年三月二十四日至五月十九日间，受信人为曾纪泽。

677．致澄弟沅弟三月三十日

亢旱如故，庄稼全坏。刘南云前借二千两银不知果否还来。

澄、沅弟左右：

前寄一缄并二月日记、折稿等件，想将到矣。近十日来亢旱如故，此间麦秋全坏，无可救药，焦灼之至。督抚运气之佳否，全视年岁之丰歉。如此荒年，虽有仁心惠政，无可措手之处，不知若何而能善其后也。

刘南云七年四月借余银二千两，为其弟刘鸿年捐□□(原文此处为方框)。今年正□(原文此处为方框)刘鸿年曾向余言此银已还交长沙易芝生手，请弟一问芝生果接到否。如已接到，则交澄弟手收，作为还前年之账。如未接到，则乞便中一向南云索讨。余学一个伊尹，既不取人，亦一介不与人也。顺问近好。

兄国藩手具

678．谕纪泽四月十六日巳刻

今早起忽大眩晕，服药后始勉强起坐进饭。

字谕纪泽儿：

初六日王元回，接尔一禀，后无续信，余甚惦念。余右目病如故，后又因亢旱焦急之至。今早寅正起头忽大眩晕，立即躺倒，脚若朝天，床若旋绕，心不能主持，如是者四次，终不能起坐。请竹舲开方，服大滋阴之剂。顷至辰末始勉强起坐，进饭碗许。以后如有危症，当专差进京接尔归来；如从此平顺，则由信行寄信一二次告尔。尔不必速归也。

考荫有定期否？若在五月上半月，自宜等候，考毕再回，若为期太远，则先回一次亦可，听尔自酌。仙屏差旋，若过保定，余当送程仪百金，是星使过境，有交谊者酬赠之常例。今余未寄程仪，而渠乃先寄接礼，悚仄之至。今付去百金，尔可面交。余因病未另写亲笔信，并为我道歉忱也。尔在京宜节饮食慎调养，由沈廉处常常寄信。此嘱。

涤生手示

679．谕纪泽四月十九日

眩晕病状如常，拟具折请假一月。在京考荫须于写作二字用心。《船山遗书》交周荇农、许仙屏。

字谕纪泽儿：

十六日余患眩晕之症，比以函告尔。十七、十八日病状如常，登床及睡起则眩晕旋转，睡定及坐定之时则不甚眩晕，仍似好人。十八日药内有大参，病似增剧。十九日黎、谢处方有知母、黄柏，余嫌其太凉，拟空一日不服药。三数日内拟具折请假一月。尔在京考荫，须于写作二字用心读求，不可草率了事。署中若有危急之症，乃写信专足告尔；若无急足，必系平安之状，尔不须惦念也。

周荇翁索《船山遗书》，亦交沈廉带去，尔可转交。仙屏曾得船山全书否？若未也，下次亦即带去此次已带，尔可面交。余不多及。亢旱焦灼，其忧有甚于病耳。此嘱。

涤生手示

680．谕纪泽四月二十一日

已服凉药而脉已平，眩晕亦愈。今日具折请假一月。

字谕纪泽儿：

十九日沈廉带去一缄并船山书二部。二十日黎、谢及徐道奎诊余脉，皆言肝火太旺，宜服凉药，因服龙胆草之类。二十一日脉已平，眩晕亦愈。大约尚须凉药二三剂，乃能尽平肝火而去眩晕之症，乃能渐服补剂而冀复元。今日具折请假一月，特书数行令尔放心。尔考事宜细心料理，不可草率。此嘱。

涤生手示

681．谕纪泽四月二十七日申初

眩晕之症略愈，尚未大好。京中有好盐蛋可酌带。

字谕纪泽儿：

二十七日折弁归，见尔与纪鸿之信，知二十五日考试平安完卷，二十八日引见，外用内用尚不可知。尔云须见堂官，则已作分部计矣。余眩晕之症略愈，尚未大好。现以周抚文、黎竹舲为主，旭亭间来一商，本日管才叔亦来一商。必须将晕症全愈，乃能兼治目疾。而天气亢旱狂风，人心皇皇，余焦灼异常，恐此疾亦难就痊。

京中有肉桂可觅否？保定盐蛋苦其不咸，京中若有咸者，可酌带来省。此嘱。

涤生手示

回省之迟速，听尔斟酌，此间无成见也。

682．谕纪泽五月初八日

到衙门一次，见六堂一次再行出京。眩晕尚未全愈。带《国朝文录》一部回。

字谕纪泽儿：

初七日接尔初三日禀，初八日有报喜者言尔签分户部。尔信言初六七出京，果已成行否？若尚未成行，则到衙门一次，见六堂一次再行出京，亦不过多延两三日。其拜同司等事则暂不必管，待将来当差时再议可也。

余眩晕尚未全愈，每到枕之时、起床之际辄晕昏，久之始定。余尚不晕。至疲困贪睡，则余近年过夏之常态，不仅今年为然。周虎文与竹舲诊脉，心脉洪大，余尚平静。虎文即欲回京，余令其待尔归来再定。

尔母日内服丸药，尚属平安。叶亭四月十日自家挈眷北来，将由武昌附轮船航海至津，日内计已将到，拟腾敬芝轩居之。渠到不久，余即将开缺，殊无妥为位置之方。

姚春木椿所选《国朝文录》，张诗舲祥河所刻者，京城若易于购买，即带一部回。久旱不雨，官民皇皇，实疆吏之咎也。余不多及。

涤生手示

683．谕纪泽五月十三日酉刻

拟以二十、二十一日具折续假，盼届时到省。

字谕纪泽儿：

十三日折弁归，接尔十一日禀。初九日信局所寄禀尚未到也。

余眩晕之症十愈七八，虽未能除根，而周、黎皆云总可除净。现尚服滋阴降火之品。

周虎文定于十五日回京。渠初以五月验看，七八月赴江西到省，似难再留。到部谒堂似非难事，尔云多延十日，何也？折弁言尔将以十八日出京，余拟以二十一二日具折续假。若尔能于二十、二十一日到省方为妥善。切盼切盼。

保定亢旱异常，人心皇皇，焦虑何极！接家信，四女之子全愈，足一堪慰之事。季女许字聂家，沅叔即日代办下定事件。余目疾毫无转机。在京曾询访一二否？余不及详。

涤生手示

适派弁至总理衙门送信，便带此函到京。

684．谕纪泽纪鸿六月初四日

安排后事，望二子不忮不求。

余即日前赴天津，查办殴毙洋人焚毁教堂一案。外国性情凶悍，津民习气浮嚣，俱难和叶，将来构怨兴兵，恐致激成大变。余此行反复筹思，殊无良策。余自咸丰三年募勇以来，即自誓效命疆场，今老年病躯，危难之际，断不肯吝于一死，以自负其初心。恐邂逅及难，而尔等诸事无所禀承，兹略示一二，以备不虞。

余若长逝，灵柩自以由运河搬回江南归湘为便。中间虽有临清至张秋一节须改陆路，较之全行陆路者差易。去年由海船送来之书籍、木器等过于繁重，断不可全行带回，须细心分别去留。可送者分送，可毁者焚毁，其必不可弃者，乃行带归，毋贪琐物而花途费。其在保定自制之木器全行分送。沿途谢绝一切，概不收礼，但水陆略求兵勇护送而已。

余历年奏折，令夏吏择要抄录，今已抄一多半，自须全行择抄。抄毕后存之家中，留于子孙观览，不可发刻送人，以其间可存者绝少也。

余所作古文，黎莼斋抄录颇多，顷渠已照抄一分寄余处存稿，此外黎所未抄之文寥寥无几，尤不可发刻送人，不特篇帙太少，且少壮不克努力，志亢而才不足以副之，刻出适以彰其陋耳。如有知旧劝刻余集者，婉言谢之可也。切嘱切嘱。

余生平略涉儒先之书，见圣贤教人修身，千言万语，而要以不忮不求为重。忮者，嫉贤害能，妒功争宠，所谓怠者不能修，忌者畏人修之类也。求者，贪利贪名，怀土怀惠，所谓未得患得，既得患失之类也。忮不常见，每发露于名业相侔、势位相埒之人；求不常见，每发露于货财相接、仕进相妨之际。将欲造福，先去忮心，所谓人能充无欲害人之心，而仁不可胜用也。将欲立品，先去求心，所谓人能充无穿窬之心，而义不可胜用也。忮不去，满怀皆是荆棘；求不去，满腔日即卑污。余于此二者常加克治，恨尚未能扫除净尽。尔等欲心地干净，宜于此二者痛下工夫，并愿子孙世世戒之。附作忮求诗二首录右。

历览有国有家之兴，皆由克勤克俭所致。其衰也，则反是。

余生平亦颇以勤字自励，而实不能勤。故读书无手抄之册，居官无可存之牍。生平亦好以俭字教人，而自问实不能俭。今署中内外服役之人，厨房日用之数，亦云奢矣。其故由于前在军营，规模宏阔，相沿未改，近因多病，医药之资漫无限制。由俭入奢易于下水，由奢反俭难于登天。在两江交卸时，尚存养廉二万金。在余初意，不料有此，然似此放手用去，转瞬即已立尽。尔辈以后居家，须学陆梭山之法，每月用银若干两，限一成数，另封秤出。本月用毕，只准赢余，不准亏欠。衙门奢侈之习，不能不彻底痛改。余初带兵之时，立志不取军营之钱以自肥其私，今日差幸不负始愿，然亦不愿子孙过于贫困，低颜求人，惟在尔辈力崇俭德，善持其后而已。

孝友为家庭之祥瑞。凡所称因果报应，他事或不尽验，独孝友则立获吉庆，反是则立获殃祸，无不验者。

吾早岁久宦京师，于孝养之道多疏，后来展转兵间，多获诸弟之助，而吾毫无裨益于诸弟。余兄弟姊妹各家，均有田宅之安，大抵皆九弟扶助之力。我身殁之后，尔等事两叔如父，事叔母如母，视堂兄弟如手足。凡事皆从省啬，独待诸叔之家则处处从厚，待堂兄弟以德业相劝、过失相规，期于彼此有成，为第一要义。其次则亲之欲其贵，爱之欲其富，常常以吉祥善事代诸昆季默为祷祝，自当神人共钦。温甫、季洪两弟之死，余内省觉有惭德。澄侯、沅甫两弟渐老，余此生不审能否能见。尔辈若能从孝友二字切实讲求，亦足为我弥缝缺憾耳。

附忮求诗二首：

善莫大于恕，德莫凶于妒。妒者妾妇行，琐琐奚比数。己拙忌人能，己塞忌人遇。己若无事功，忌人得成务。己若无党援，忌人得多助。势位苟相敌，畏逼又相恶。己无好闻望，忌人文名著。己无贤子孙，忌人后嗣裕。争名日夜奔，争利东西骛。但期一身荣，不惜他人污。闻灾或欣幸，闻祸或悦豫。问渠何以然，不自知其故。尔室神来格，高明鬼所顾。天道常好还，嫉人还自误。幽明丛诟忌，乖气相回互。重者灾汝躬，轻亦减汝祚。我今告后生，悚然大觉寤。终身让人道，曾不失寸步。终身祝人善，曾不损尺布。消除嫉妒心，普天零甘露。家家获吉祥，我亦无恐怖。右不忮

知足天地宽，贪得宇宙隘。岂无过人姿，多欲为患害。在约每思丰，居困常求泰。富求千乘车，贵求万钉带。未得求速偿，既得求勿坏。芬馨比椒兰，磐固方泰岱。求荣不知餍，志亢神愈忲。岁燠有时寒，日明有时晦。时来多善缘，运去生灾怪。诸福不可期，百殃纷来会。片言动招尤，举足便有碍。戚戚抱殷忧，精爽日凋瘵。矫首望八荒，乾坤一何大！安荣无遽欣，患难无邃憝。君看十人中，八九无倚赖。人穷多过我，我穷犹可耐。而况处夷途，奚事生嗟忾？于世少所求，俯仰有余快。俟命堪终古，曾不愿乎外。右不求

685．谕纪泽六月十一日

初十抵天津。天津士民与洋人两不相下，其势汹汹。办理全无头绪。

字谕纪泽儿：

接尔初八、初九日两禀，具悉一切。

余以初十日抵天津，途中尚能耐劳耐暑。惟左目益蒙，作字极难，焦灼之至。天津士民与洋人两不相下，其势汹汹。缉凶之说，万难着笔。办理全无头绪，亦断不能轻请回省，且看数日后机缘如何。尔病小愈，为之一慰。然吃饭、出恭二事，生人之定理，尔二事与人迥殊，余每以为虑。目下亦无它法，惟清心寡欲以养其内，散步习射以劳其外，病见则服姜、附等药治之，病退则药即止。如是而已。

鸿儿等京城寓所应在贡院附近看定，即日专人前去，不可再迟，或写信一托魏世兄亦可。尔母目有努肉，似可置之不治。余不多及。

涤生手示

鸿儿起行之时，潘师处须送百金。

686．谕纪泽六月十四日

天津人心汹汹，虽知撤张守即大失民心，但不得不撤以全大局。已调兵四千来此。

字谕纪泽儿：

接尔十一、十二日两禀，内有澄、沅两叔信，具悉一切。

余日内平安，惟以眼蒙为苦。天津人心汹汹，拿犯之说，势不能行，而非此又不能交卷。崇帅欲余撤道、府、县三官以悦洋人之意，余虽知撤张守即大失民心，而不得不勉从以全大局。今又闻永定河决口之信，弥深焦灼。自到直隶，无日不在忧恐之中，近三四月益无欢悰。惟祝左目少延余明，即为至幸。

庚帖礼物尽可不必寄来，尔寄信先行阻止，余亦当徐寄一信也。李少帅两信言须调兵自卫，顷已调保定丁乐山所统之四千人来此，其张秋之队暂不必调。朝廷一意主和，调兵转生疑端，且亦未必能御寇也。余不多及。

涤生手示

687．谕纪泽纪鸿六月十七日

刘医诊目疾，凉药太多，不敢服。津事尚无头绪。力求和局，但必见讥于清议。

字谕纪泽、纪鸿儿：

十五日接尔二人十四日禀，十六日接纪泽十五日禀，具悉一切。纪鸿二十日起行进京，前函既允许矣。余右目久盲，左目日蒙，作字非常之苦。丁中丞荐一县丞刘会和来，据诊云左目可保，右目可挽救几分。而所开方凉药太多，余不敢服，恐蹈郝医之覆辙也。不治则左目不久必坏，殊为焦灼。

天津事尚无头绪，余所办皆力求全和局者，必见讥于清议。但使果能遏兵，即招谤亦听之耳。余不多及。

涤生手示

688．谕纪泽六月二十一日

天津目下洋船已到八九号，闻后来者尚且不少。洋人包藏祸心，崇厚事事图悦洋人。

字谕纪泽儿：

接尔十九、二十日两禀，具悉一切。

余于十九、二十日服山东丁中丞荐来之眼医刘姓方药二剂，不惟无效，二十一日又发眩晕之病。竹舲等以为刘方太疏散之咎。今日又请竹舲开方，似四五月旧方，不再服刘方矣。眼蒙殊甚，作字极苦。天津洋案，罗公使十九日相见，虽无十分桀骜要挟之象，然推诿于提督，为兵船到后要挟地步。目下洋船到者已八九号，闻后来尚且不少，包藏祸心，竟不知作何究竟。崇帅事事图悦洋酋之意以顾和局，余观之殊不足恃。死生置之度外，徐俟其至而已。

白玉堂、敦德堂各寄百金尚妥，即照寄去。朱四婶婶处应寄奠仪三十金。高列三请假进京引见，即可允许监印，系佐杂差使。唐君伯存科第出身，不欲以此烦之。刘医所开药方二纸抄阅。欧阳健飞与余信寄去，朝珠盒不便寄也。此谕。

涤生手示

689．谕纪泽六月二十四日未刻

从崇厚之计，将府县革职治罪。此举内负神明，外惭清议。日内目昏头晕，心胆俱裂。

字谕纪泽儿：

二十三日接尔二十二日禀。罗淑亚十九日到津，初见尚属和平，二十一二日大变初态，以兵船要挟，须将府县及陈国瑞三人抵命。不得已从地山之计，竟将府县奏参革职，交部治罪。二人俱无大过，张守尤洽民望。吾此举内负疚于神明，外得罪于清议，远近皆将唾骂，而大局仍未必能曲全，日内当再有波澜。吾目昏头晕，心胆俱裂，不料老年遘此大难。兹将渠来照会及余照复抄去折片另札行总局，嘱诸公密之。尔可交与作梅转寄卢、钱及存之一看，以明隐忍，为此非得已也。

日来服竹舲药，晕症已减。惟目蒙日甚，断难久支，以后亦不再治目矣。余自来津，诸事惟崇公之言是听，挚甫等皆咎余不应随人作计，名裂而无救于身之败。余才衰思枯，心力不劲，竟无善策，惟临难不敢苟免，此则虽耄不改耳。此谕。

涤生手示

690．谕纪泽六月二十九日

已奉旨派丁雨生、毛煦初来津会办。令道府拿犯十一人，或可平洋人之气。倘再要挟，则守死持之。

字谕纪泽儿：

连日接尔数禀，具悉。

余自二十一日重发眩晕，二十四日以后泄泻不止，二十六日呕吐。适值崇公在坐，渠遂以督臣病重请另派重臣入告。奉旨外派丁雨生、内派毛煦初来津会办，并派李少荃带兵入直。又因伯王之奏，调蒙古马队三千、东三省马队二千备用。余令道府拿犯已获十一人，或可以平洋人之气。如再要挟不已，余惟守死持之，断不再软一步。以前为崇公所误，失之太柔，以后当自主也。

余之病目为本，眩晕次之，呕泻又次之。日内困惫不堪，又加时事熬煎，郁闷不可耐。然细心默验，惟目病无可挽回，余似尚非不治之症，家中暂可放心，特目光亦终难支久耳。省中有询近状者，可详告之。酷热难于作字，不多及。

涤生手示

691．谕纪泽七月初三日

医言脾脉甚坏，竟日困卧。驳罗淑亚索府县抵命照会。英公使邀罗还京。

字谕纪泽儿：

连接尔二十七八九三信，具悉一切。

余泄泻之症，三日内各仅一次。胃口不开，每顿开水饭一碗，勉强毕之。医家言脾脉甚坏，竟日困卧，以俟渐愈而已。

罗使第二次照会，仍索府县抵命。余照复驳之，渠亦无辞以对。兹将照复稿抄去，恐卢、钱、陈诸公须阅也。廷寄共抄一本寄去。若有妥便，可寄澄、沅二叔一阅。上半年日记付去，可命夏吏将五、六两月抄出，觅便寄湘。英国公使威妥玛于二十九日来津，本总署商请渠来劝解罗使者。渠口气亦硬，闻即日邀同罗使还京，余派员往留未允。如两酋皆回京议事，余亦可奏请还省矣。

左眼昏蒙日甚，纵令脾泻、眩晕等症能愈，目光亦必不治。药物终不济事，不可妄信医言，浪费钱文也。此嘱。

涤生手示

692．谕纪泽七月初六日

欲留威、罗两公使在津结案。威妥玛用心尤不可测。

字谕纪泽儿：

连接尔二信，具悉一切。

余病少愈，惟胃口不开，疲软殊甚。眼蒙不能治事，甚以为苦；竟日酣卧，亦甚愧也。

毛煦初尚书初五到津，今日往拜威、罗两公使。两使皆欲回京，余请煦帅婉留在津议结。总署之意，亦欲在津结案，不知可强留否？自余于二十六日第二次照复后，至今别无来文，亦无要求之端，不知有何诡计？英公使威妥玛深通中华文籍，盖各国之主盟，其用心尤不可测。与外国人交涉，别有一副机智肺肠，余固不能强也。

黎、邓定于初七日自津进京乡试，亦送黎元卷三十、邓二十四金。李勉林顷来此间，闻曹镜初亦当一来京师。物议咎我甚峻，则料其必尔矣。此谕。

涤生手示

693．谕纪泽七月初六日

法公使欲杀府县，坚持不允。

字谕纪泽儿：

连接两禀，具悉一切。

余日内病情如故，总是胃口不开。泄已止，每日出恭一次，但不干耳。贺峻林以精肉煨后再蒸，比食两顿略可下咽。医家谓心脉脾脉皆坏，余亦自觉病深，而尤以目疾为苦。盖目光及胃口皆与尔母相近，而杂病亦多，乃知老境之难也。

法国罗公使第二次照会，欲杀府县。余坚执不允，渠无如何。顷于初九日回京，将与总署商办。闻布国与法国构兵打仗此信甚确，渠内忧方急，亦无暇与我求战，或可轻轻解此灾厄。余俟事势稍定，即将奏请回省矣。此谕。

涤生手示

694．谕纪泽七月十二日

罗淑亚、威妥玛、崇厚均已进京，此间无一事。

字谕纪泽儿：

初十、十一接尔信，具悉。

吾病近四日未服药，专烹精肉鲫鱼之类，胃口稍开，饭量亦加，惟眼蒙日甚。然竟日困卧不治一事，寸心如负大疚。拟每日仍看书若干，今日已看《通鉴》矣。两脚无力，登降犹须扶掖，余似渐平复。

钱谷刘幕价本太重，以后至多不得过八百金。尔可托作梅先生与卢、钱诸公商之。法国罗使于初九日回京，英国威使于初十日回京，崇侍郎于十二日进京，此间现无一事。狗肉良可已疾，试之未为不可，申夫极美之也。此谕。

涤生手示

695．谕纪泽七月十二夜

辞江督未获准。拿犯八十余人坚不吐供，其认供可杀者不过七八人。杀之既无以对百姓，又无以谢清议。

字谕纪泽儿：

连接尔信，具悉一切。

余初七日辞江督之疏尚未奉到批旨。如不蒙俞允，须具折请入京展觐，再赴江南履任。如蒙俞允，须于津案结后，奏请开大学士之缺，一面回保定料理一切，或遣眷属于九月先行，余俟大学士开缺后再行南归。若赴江履任，则余进京陛见之际，眷属亦可先行，粗笨之物派人由运河送南。余出京时过保定料检两日，即可成行。一二日奉到批旨，即可定计也。

范兰江之死，余曾允赙仪百金，并允于天津面交蒋道。次日忘之，尔可送交蒋宅，以践此诺。夏子鎏一员，可即令其入署接办刘金范之副手。向来月支束脩若干、火食若干，可问明概交赵金波手，请其分布。

此间之案，日内已将府县亲供核定，即将入奏。拿犯八十余人，坚不吐供，其认供可以正法者不过七八人，余皆无供无证，将来不免驱之就戮。既无以对百姓，又无以谢清议，而事之能了不能了尚在不可知之数，乃知古人之不容于物论者，不尽关心术之坏也。余胃口尚好，腿软及目蒙如故，余甚轻适。此嘱。

涤生手示

顷接谕旨，已不准辞。

696．谕纪泽七月十四日

命王庆云寄笔数支来。

字谕纪泽儿：

余日内胃口更开，是一好消息，而两腿软重难行，目光更蒙。尚有人索书对者，尔命王庆云寄笔数支来可也。

涤生手示

697．谕纪泽七月十七日

法国之事，总署奏明仍归与毛煦初筹办。

字谕纪泽儿：

十六、十七日接尔信并对、笔一包。前此已带笔来，吾偶忘之，遂复索取。昨日已写毕矣。

余日内胃口尚开，十四五仍水泻，十六七稍见干涩。医者谓系脾虚发泄，心脾两脉俱虚，阴分尤亏。余以真虚则难补，只好听之。惟眼蒙日甚不能不治，又不欲服眼科习用之药。医者云一贵轮睛，二闻鼻药鹅不食草等三味研末如鼻烟闻之，三服蒺藜作茶，四以羊肝蒸药末吃，皆偏方也，聊以自解而已。腿软之症，想系衰年常态，不复施治。全不看书则寸心负疚，每日仍看《通鉴》一卷有余。

法国之事，总署奏明仍归余与毛司空筹办。俟丁中丞、李中堂到后，余责日分，或可回省也。名已裂矣，亦不复深问耳。此谕。

涤生手示

698．谕纪泽七月二十二日

总署一日一函催缉拿凶手提解府县，拿犯坚不认供，极为棘手。

字谕纪泽儿：

近日连接尔三禀，具悉。

余胃口开后，日来善饭如故，泄泻亦未再来。惟两腿尚软，眼蒙日甚，它无所苦。每日仍看《通鉴》一卷有余。新作丸药一料，今日初服，大约无损亦无益也。兹将方付去。

天津之事，总署催余缉拿正凶提解府县，一日一函，迫于星火。而此间所拿之犯坚不认供，无可如何，极为棘手。见讥清议姑置不论，目下实难交卷。芳香之药，尔亦不宜多服，尝见气痛者服之后愈剧也。此嘱。

涤生手草

699．谕纪泽七月二十八日

已拿犯四十人，计抵偿者二十人内外。

字谕纪泽儿：

接尔三信，具悉一一。

余病外感全去，饭量日加。菜则精肉鲫鱼二者，烹调得法，食之相安。惟左目日蒙，势难保全。丁中丞来，力劝速治，亦无良方也。

天津县刘令于二十五日抵津，知府张守于二十七日抵津。日内竭力拿犯，已获者近四十人。将来除释放外，计抵偿者二十人内外，军徒者十人内外。如果保定和局，即失民心，所全犹大。但恐和局不成，枉令斯民拘系敲榜耳。

四女之信已令尔母知之否？余定限八月二十三日以前结案，届时当可回省。此嘱。

涤生手草

700．谕纪泽八月初四日

接廷寄，仍调两江总督，拟即日具疏恭辞。此间拿犯已八十余人。

字谕纪泽儿：

初一、二、三日连接尔禀并澄叔两信，具悉一切。

今日接奉廷寄，马穀帅被刺客戕害，余仍调两江总督，李少帅调督直隶。余目疾不能服官，太后及枢廷皆早知之，不知何以复有此调？拟即日具疏恭辞，声明津案办毕再请开缺，不审能邀俞允否？

余日内食量如故，略复春间之旧。眩晕亦未再发，两腿亦较有力。惟目疾未得少愈，左目与去冬之右目相似。犬肉苟可医目，余亦不难食之。惟宰杀难于觅地，临食难于下喉。佛生少年病目，与余老年之病未必相同耳。章敬亭如肯受八百金之聘，不妨聘请，将来移交少泉；若嫌俸薄，则不聘矣。

此间拿犯已八十余人，日内督催严讯，总期于二十内外讯毕奏结。廷寄令少帅至天津接印，计亦在月杪矣。余不多及。

涤生手示

701．谕纪泽八月初八日 [1]

拜折恭辞两江新任。

字谕纪泽儿：

接尔初四、五、六、七等日禀，具悉一切。

余之谢恩折于初七日拜发，恭辞两江新任，实不敢以病躯当此重寄。折稿抄寄尔阅，昨已寄澄、沅两叔矣。如左目长有一隙之明，则还山亦有至乐；若全行盲废，则早晚总不能服官。趁此尽可引退，何必再到江南画蛇添足。节下分各弁等之银，即可照端节之单随宜增减。余胃口尚好，惟两腿酸软未愈，上下皆需人扶掖。昨日拜折起跪亦需人扶。因以六味地黄汤加桂附服之，不知有益否。前写潘琴轩之母挽幛一悬存王庆（下缺）

[1] 　此信原件不全，无日期。考曾国藩于同治九年八月初七日具折辞两江总督新任，信中有“昨日拜折”云云，故此信当写于同治九年八月初八日。

702．谕纪泽八月十五日

天津教案一事未结，不能立即南行。目疾日剧，金陵之任期亦不过数月。

字谕纪泽儿：

接尔十二、十三日禀，知已与李相会晤。尔之病，吾意非大黄所能奏效，旭亭治冢妇有功，此节应送百金。

吾事所以不能速定者：一则天津教案犯人认供者不过六七人，为数太少，洋人未必肯结案。若再兴波澜，忽来战攻，则吾将获大戾，岂能南行？即不决裂，而全案未结，吾亦不可他往。一则谕旨欠“无庸来京请训”一句，不能不具折请觐。若九月离津入京，则出京必十月矣。吾所以徘徊不决者，以此两者之故。

家眷由水路南下，闻雄县有一段浅阻，出省二日似须起旱。由临清至济宁，九月即已干涸，此四五日亦须起旱。吾意书箱及笨重之物，凡上次施占琦所解者，此次由运河去派一好委员或铭营之弁，九月初旬即可起行。家眷仍起旱，至济宁乃登舟，九月有闰十月，九月当不甚寒中旬起行。余仍起旱至清江浦，入觐则十月成行，不入觐则九月成行。吾之随身衣箱书箱，令王庆云在保定署内锁一室守之，待吾应否入觐有准信时再定局也。吾目病日剧，即至金陵履任，亦不过数月，恐难支持。曾文煜即日当回省清书。余不多及。

涤生手示

703．谕纪泽八月二十一日

丁雨生送眼药，据云为治目神药。天津教案拟于二十三日奏结。

字谕纪泽儿：

接尔十七八九等日禀，具悉一切。

余日内胃口甚好，腿软尚未痊愈，左目亦极昏蒙。尔母目疾，李家邀请可不必去，即至亲如李中堂亦可不必接见。目既残废，又系内眷，自以全不应酬为是。丁雨帅以空青为治目神药，用重价在苏州购得一具，专丁取来，特以见诒，厚意可感。视之黑石，大如鸡卵，摇之中作水响。据云一石可医七八盲人，只要瞳人尚存，眼未封闭者均可复明，但须有良医曾经阅历者乃能取出点注。应否另配他药，渠拟再到苏州请医来治。余试之后，尔母尚可试也。

天津教案拟于二十三日奏结。第一批应斩凶犯现定十五人，流徒等犯二十余人。又限于九月二十日以前奏结第二批。其修堂、恤银等事均于第二次完案，不知洋人允准否。

《史记》《三国志》由江南带来者，尔可寄津。余将分饷京中诸老，内择宽长者一部送李中堂。西间之两《汉书》宽大者，本系余自留之物，亦可割以送李中堂。初印精纸者，余父子三人共有两部，亦云多矣。

男妇等有喜，不能坐辆车，自以雇骡轿为是。虽与肩舆之价不甚悬远，然肩舆四人者究嫌奢靡，尔可速觅骡轿。闻榜信数日后家眷可起行，粗物分两批：一由运河，一寄荃相处托由海运亦无不可，然终以运河为正。盐吏占费将余千金，余不欲以之肥私，可以四百捐育婴堂，余分给诸人五巡捕各五十，内戈什各三十，外戈什及上房仆婢酌分。李佛生难带之南行，当力荐之荃相耳。此嘱。

涤生手示

704．谕纪泽八月二十七日

决计令全眷由水路南下。天津教案即行结案。

字谕纪泽儿：

连日接尔各禀，具悉一切。

李中堂于二十五日未刻到津，定于九月初六日接印。与语全家眷属南下之事，渠以走水路为长计。询之李佛生、陈小蕃，皆言骡轿动摇，比车之簸荡尤甚，万一倾跌，比之翻车尤险，不如坐轿为稳。询之天津镇陈云卿济清，则言孕妇坐轿，亦以不能转动舒展为苦。渠妻言历此畏途，相戒不复犯此。余闻此数说，决计令全眷由水路南下。自保定南门外上船，至小保定县，水尚浅，船尚小，此三日略苦。自小保定以下则水已渐深，船亦可换雇大者。由是而天津而德州直至临清，皆可请云卿炮船护送，皆坦途也。自临清至张秋，陆路二百四十里，有现驻临清之铭军滕提督学义照料。营中有车，无须另雇，轿则由保定带去耳。由张秋而济宁而韩庄，直至清江浦仍走水路。张秋有李中堂之转运局，有淮军之水师徐道奎带，有铭军之二成队八成在沧州，皆可照料。济宁以南并可请昌岐、健飞派船来接。是节节皆有东道主人。水道如无阻滞，则于尔母及两妇均属便宜。近省之河只须闭闸蓄水。若九月十二三日起程，到津时余可与家人相见。李中堂劝余不必奏请陛见，现未定计。

天津教案，已于二十三日奏第一批，定于九月二十日前奏第二批，即行结案。府县定于日内解交刑部。接总理衙门信，洋人声口已松，决不至办重罪。余前奏交刑部，愧悔无已，今始放心矣。

若果不请陛见，则九月二十日后，余亦可起程南下，或专由陆路，或与眷属同由水路均无不可。余签押房内之衣箱、书箱，尔可令王庆云另载一舟同来天津。余纵入京，亦不复过保定矣。俸余三万金上下，可以二万兑汇。钱方伯处由铭军饷项拨还，余由舟次带往。李相绿呢旧车自须送还，新借之车亦可不用，但须带轿三乘耳。余不及。

涤生手示

邵、郑、黄信付去，刘信发还。

705．谕纪泽八月二十九日

赏号单巡捕、内戈什太多，外戈什及余人太少，拟加赏。

字谕纪泽儿：

接尔二十八日禀并赏号一单。巡捕、内戈什太多，外戈什及余人太少，育婴堂之四百金若未送去，即不必送，概提出加赏外戈什及余人等；若已送去，即将十二人减出银百零八两，□□□(原文此处为方框)再由内所添发百金加赏外戈什及余人等。其应加之多少，余以○△(原文此处为三角)［按：○△(原文此处为三角)为原件符号］识之，由尔斟酌加发。

尔病状近日何如？余不知医，但知尔确不宜服大黄。养生家有所谓外功者，用之最能食能大小溲。或少用心，多劳身，亦有小补，亦须从此等处用功。纪鸿、叶甥今日回省，而撷师、叔耘旋即到津。府县今日起解，余具疏痛切救之，迟日抄与尔看。此嘱。

涤生手示

原折批发。

706．谕纪泽九月初二日

四女每人寄三百金。津案拟于近日将第二批奏结。请觐之疏已发。若进京，总在十月十一之前出京。

字谕纪泽儿：

初一日接尔二十九日禀并家信等件。满妹之千金既由蒋宅兑回九叔处，将来即须在湘成婚，不能招赘矣。大、二、三女各家皆苦，今冬拟每家寄三百金。四女虽较裕，而遭依永之变，亦拟以此数寄之。趁余家景况好时济之，以后恐难继矣。

谢旭亭初一到此为余诊脉，与五月略同。余自膝以下浮肿，膝以下酸软无力。人多谓由受湿，谢以为肾虚也。

津案拟于十三四日将第二批奏结，请觐之疏亦于尔时拜发，恐十八九日即须进京。全眷过津时将错过，不得一见。若奉旨无庸进京，则与眷属同南下矣。余进京应用衣服，如棉袍褂、小毛中毛袍褂之类，可命王庆云清出，与王瑞徵同于初六日起行来津，或将余之衣箱及随身书籍全交王庆云先行带来。余进京断不久住，总在十月十一以前出京。署中料理一切，如欠得力之人，余当令贺俊林回省一行。

余目光日蒙，丁中丞力劝全不写字看书，并不阅公文。言之恳切深至，日内即当从之。旭亭言尔病由于思虑伤脾，亦当力戒也。但琐事如麻，父子均不能不用心。二十八日密片抄寄尔看，或送作梅先生一阅，余亦行知省局矣。此嘱。

涤生手示

707．谕纪泽纪鸿九月初六日

拟于十三四日具奏，二十一日起程入都，十月初六七出京。

字谕纪泽、纪鸿儿：

接纪泽初三、四日两禀，知纪鸿业已抵省。余进京展觐，若值生日期内，则唱戏宴客、收辞各礼，断非病躯所能料理。拟于十三四日具奏，二十、二十一日起程入都，十月初六、七日必须出京。别敬不能速送，只好与诸公订定出京后补送，或腊底再送炭金。保定寄存之二万金，大抵须用去八九千。能不在京遇生日，或虽病尚可支持。

写至此，接尔等初五日两禀。尔等奉母若能于十九、二十日抵津，余尚可与家人一见，再行进京。八年正月在京送别敬账簿、十二月送同乡炭敬账单，令潘文质寻出，或先行付来亦可。高列三与潘撷师均今日回保定也，作梅与存之、挚甫，李中堂均留之仕于直隶。惟桐云、勉林、俪秋、鹭卿拟调回江南，难于具奏耳。余目蒙、脚肿未痊，余尚轻健。去年史济源手所制木器及江南器物，可留与李相者，或交作梅、李、陈分用，开单妥交。此嘱。

涤生手示

708．谕纪泽纪鸿九月十四日

已将津案第二批奏结。赏六十生辰之物已颁到。

字谕纪泽、纪鸿儿：

接纪泽十一二日禀，知十二日申刻全眷皆已登舟，想十三已开行矣。闻省雇之船甚小，兹在津雇略大者二号，派戈什哈徐大治带往迎接。若原来之船尚可坐，即不必换，以免耽搁；若原船太小，则换坐此船可也。

余以十三日将津案第二批奏结，十六日拟具折请觐，十八日可奉批旨。若无庸进京，则余与全眷一同南行。否则，余北觐，尔等先南可耳。

赏六十生辰之物已于十二日颁到：匾一方、福寿字各一张、佛一尊、如意一柄、吉绸十卷、线绉十卷。十六当具折谢恩。此嘱。

涤生手示

纪鸿虽未中，然观其场中之作胜于窗下，将来当为科名中人，不必焦急。

709．谕纪泽纪鸿十一月初二日 [1]

每日以慎独、主敬、求仁、习劳四课相勉。

一曰慎独则心安。自修之道，莫难于养心。心既知有善知有恶，而不能实用其力，以为善去恶，则谓之自欺。方寸之自欺与否，盖他人所不及知，而己独知之。故《大学》之“诚意”章，两言慎独。果能好善如好好色，恶恶如恶恶臭，力去人欲，以存天理，则《大学》之所谓自慊，《中庸》之所谓戒慎恐惧，皆能切实行之。即曾子之所谓自反而缩，孟子之所谓仰不愧、俯不怍，所谓养心莫善于寡欲，皆不外乎是。故能慎独，则内省不疚，可以对天地质鬼神，断无行有不慊于心则馁之时。人无一内愧之事，则天君泰然，此心常快足宽平，是人生第一自强之道，第一寻乐之方，守身之先务也。

二曰主敬则身强。敬之一字，孔门持以教人，春秋士大夫亦常言之，至程朱则千言万语不离此旨。内而专静纯一，外而整齐严肃，敬之工夫也；出门如见大宾，使民如承大祭，敬之气象也；修己以安百姓，笃恭而天下平，敬之效验也。程子谓上下一于恭敬，则天地自位，万物自育，气无不和，四灵毕至。聪明睿智，皆由此出。以此事天飨帝，盖谓敬则无美不备也。吾谓敬字切近之效，尤在能固人肌肤之会筋骸之束。庄敬曰〔日〕强，安肆日偷，皆自然之征应，虽有衰年病躯，一遇坛庙祭献之时，战阵危急之际，亦不觉神为之悚，气为之振，斯足知敬能使人身强矣。若人无众寡，事无大小，一一恭敬，不敢懈慢，则身体之强健，又何疑乎？

三曰求仁则人悦。凡人之生，皆得天地之理以成性，得天地之气以成形，我与民物，其大本乃同出一源。若但知私己，而不知仁民爱物，是于大本一源之道已悖而失之矣。至于尊官厚禄，高居人上，则有拯民溺救民饥之责。读书学古，粗知大义，即有觉后知觉后觉之责。若但知自了，而不知教养庶汇，是于天之所以厚我者辜负甚大矣。

孔门教人，莫大于求仁，而其最切者，莫要于欲立立人、欲达达人数语。立者自立不惧，如富人百物有余，不假外求；达者四达不悖，如贵人登高一呼，群山四应。人孰不欲己立己达，若能推以立人达人，则与物同春矣。后世论求仁者，莫精于张子之《西铭》。彼其视民胞物与，宏济群伦，皆事天者性分当然之事。必如此，乃可谓之人；不如此，则曰悖德，曰贼。诚如其说，则虽尽立天下之人，尽达天下之人，而曾无善劳之足言，人有不悦而归之者乎？

四曰习劳则神钦。凡人之情，莫不好逸而恶劳，无论贵贱智愚老少，皆贪于逸而惮于劳，古今之所同也。人一日所着之衣所进之食，与一日所行之事所用之力相称，则旁人韪之，鬼神许之，以为彼自食其力也。若农夫织妇终岁勤动，以成数石之粟数尺之布，而富贵之家终岁逸乐，不营一业，而食必珍羞，衣必锦绣，酣豢高眠，一呼百诺，此天下最不平之事，鬼神所不许也，其能久乎？

古之圣君贤相，若汤之昧旦丕显，文王日昃不遑，周公夜以继日坐以待旦，盖无时不以勤劳自励。《无逸》一篇，推之于勤则寿考，逸则夭亡，历历不爽。为一身计，则必操习技艺，磨炼筋骨，困知勉行，操心危虑，而后可以增智慧而长才识。为天下计，则必己饥己溺，一夫不获，引为余辜。大禹之周乘四载，过门不入，墨子之摩顶放踵，以利天下，皆极俭以奉身，而极勤以救民。故荀子好称大禹、墨翟之行，以其勤劳也。

军兴以来，每见人有一材一技、能耐艰苦者，无不见用于人，见称于时。其绝无材技、不惯作劳者，皆唾弃于时，饥冻就毙。故勤则寿，逸则夭，勤则有材而见用，逸则无能而见弃，勤则博济斯民，而神祇钦仰，逸则无补于人，而神鬼不歆。是以君子欲为人神所凭依，莫大于习劳也。

余衰年多病，目疾日深，万难挽回，汝及诸侄辈身体强壮者少，古之君子修己治家，必能心安身强而后有振兴之象，必使人悦神钦而后有骈集之祥。今书此四条，老年用自儆惕，以补昔岁之愆；并令二子各自勖勉，每夜以此四条相课，每月终以此四条相稽，仍寄诸侄共守，以期有成焉。

[1] 　此件光绪己卯传忠书局刻本注明“同治十年金陵节署中日记”。查曾国藩日记同治九年十一月初二日记载：“写慎独、主敬、求仁三条，每条疏证二百余字，以为暮年盖愆之资，共七百余字。”第二天日记中有：“写习劳一条，约四百字。”可知此件实作于同治九年十一月，前半部分写于初二日，后半部分写于初三日。

710．致澄弟沅弟十二月二十一日

左目甚蒙，肝郁日甚。

澄、沅弟左右：

连接沅弟两函、澄弟一函，具悉一切。符卿侄之次子殇亡，家中丁口不旺，殊深焦虑。

兄自十一月发眩晕后，每日服药一帖，服二十余日而停止。刻下眩晕未发，而左目甚蒙，恐又将如右目之废视。饭量少减，间食面条、薄饼之类，以换味而利脾。内人近无所苦，阖家大小平安。

澄弟汇督销局之银三千，不知已收到否？闻吾乡银钱奇窘。不练团，则有事难于应变；常练团，则中户难于捐资。此中大费斟酌，两弟为一邑之望，此等处颇难措手。

兄自患目病，肝郁日甚，署中应治之事，无一能细心推求。居官则为溺职之员，不仕又无善退之法，恐日趋日下，徒为有识所指摘耳。惟望兄弟各善调摄，异日相见，尚各康强为幸。

同治十年

711．致澄弟沅弟正月十五日

目疾日甚。徐寿蘅因奏保俞樾被降级。赞同沅甫移居省城。

澄、沅弟左右：

接澄弟十二月初三、初七、十六日等信，沅弟初六、十六日等信，知如九到家后得见吾九、十、闰月日记。澄弟以心中舒畅以养福躬为劝，聆之生惭。余向来本多忧郁，自觉生平之事多可愧者，近因右眼失明，身体衰弱，尤念从前愆咎难再补救，此生学业毫无成就，用是愧郁交乘，有如圣人所称长戚戚者。以视澄弟之处逆境而善自排遣，沅弟之归林下而善寻乐趣，自谢不如矣。

新年以来，余体尚平安，眩晕之症未发。惟目疾日甚，右目久盲，左目亦极昏蒙。日间见客较多，凡改折稿信稿之类不能不于灯下起草，故夜间不能□□(原文此处为方框)静养。内人目病尤深，无可挽回。瑞臣甥于后阴生毒，去粪门稍偏，坐立俱疼，睡时颇适，尚未服药。陈松生夫妇于十三夜入署，一路平安。其余阖署清吉，足慰远念。

郑小山尚书除夕抵江宁，初二日即关门审案，今已研讯十四日。该犯一味狡展，毫无确供，将来只好仍照魁、张二公原奏之法奏结。徐寿蘅侍郎因奏保俞荫甫樾等十七人，上干严谴，吏部议以降四级调用。渠现尚在苏州一带，尚未还京复命，颇觉进退两难。余观其所奏之折、所保之人并无不妥之处，其在浙江学政任内声名甚好。此次斥谪，必别有所指也。

鼎三侄文章长进，大慰大慰。余老年他无所望，但望星冈公之后丁口蕃衍，文学蔚起。后辈若体不壮实，即不敢催督加功。闻鼎三身体充实，亦足为切实苦读之基。

沅弟意欲移居省城，已定计否？乡间人客动须留饭留宿，殊觉烦劳。近来日日练团，夜夜防匪，自不如住省之得以妥枕。惟桑梓之地一离则后难再归，妇女幼孩惯于住城者，每不乐于居乡。由乡迁城则易，由城返乡则难，亦不可不预为熟计。至于阳宅阴基风水之说，确有是理。然有缘则可遇，强求则不得，亦定理也。顺问近好。

兄国藩手具

712．致澄弟沅弟正月二十五日

望详告长江水师害民之事。

澄、沅弟左右：

十五日发出一缄到否？后于十八日寅刻，纪泽生一子，小大平安，深以为慰。纪泽今年三十三岁，正在望子极殷之际，如愿得之，满门欣喜。惟八字于五行缺水、缺火，不知易于养成否。二十九日堂弟厚九至此。署中内外清吉。余眩晕之疾近日未发，目病则日益昏蒙，恐左目亦不能久保。闻堂叔母彭孺人亦盲一目，其脚本不能行动，又增目疾，老景亦苦矣。

郑小山尚书自除夕到此，初二日即督同司员审马制军之案，至今熬审将近一月。张汶祥毫无确供，即再熬亦属无益，只好仍照魁将军等上年原定之案具奏。

长江水师，外间啧有烦言。或谓遇民间有骨牌者字牌者，则以拿赌讹索，得数千或千余文乃肯释放。或以查拿私盐、查拿小钱搜索民舟及附近人家，讹钱释放。夜索打更之灯油钱。民船拉纤，不许在炮船桅上盖过。干预词讼，至有哨官棍责举人者。甚且包庇私盐、袒护劫盗种种弊端。余设立水师，不能为长江除害，乃反为长江生害。两弟在省时，亦常闻此等闲话否？如有所闻，望详细告我。

兄精神衰惫，加以目病，每日治事甚少，任内应尽之职，不克一一办妥。而昔年所办之事，又有大不妥如水师者，贻人讥议。用是寸心焦灼，了无乐趣。境颇顺而心不适，对老弟而滋愧矣。

沅弟若果居省城，澄弟又常不在家，则吾乡五家日益寂寞，深以为念。而苻、剑两侄欲求学问文章之日进，又似宜在省会，多求良友，以扩充其识而激发其志。二者利害参半，若不得良友而亲损友，则居省之利少矣。

意臣信来，欲余专疏为黄南翁申雪表章。余以昔年曾两次疏陈南翁之才而表其功俱遭谴诘，其时余当物望尚隆之际，已不能有益于南翁，近则余望大减，恐拜疏反为南老之累，故慎重而不敢轻出。

《东皋书院记》余尚未作，而澄弟写来之节略又失去矣。顺问近好。

兄国藩手草

713．致澄弟沅弟二月初七日

穀山之案未审出别情，仍照魁、张原拟定谳。

澄、沅弟左右：

澄弟正月十六、十八两次家信先后接到，而十八由胡万昌之信二十九日即到，十六由院排递之信后三日乃到。二月初六又接澄弟二十二日在湘潭所发之信，并沅弟十九日一信，附聂一峰与弟一信。具悉一切。

乡间银钱紧迫，萧条气象，亦殊可虑。此间近日平安。纪鸿儿于正月二十六日又生一子。乙丑四月完婚，六年未满，已生四子，亦云密矣。纪泽之子名曰广铭，纪鸿之子名曰广铨，只求易于长成，将来各房丁口或者不至甚少。

郑小山于正月二十八日出来拜客一日，二十九日拜折后即行起程，干礼水礼一概不收，一清彻骨。小钦差程仪则已收去每人五百耳。穀山之案，竟未审出别情，仍照魁、张原拟定谳。

徐寿蘅学使于二月初五日来此。一则由浙回京，必由扬州，迂道来宁见访；一则渠以奏事上干严谴，亦欲与余一商进退之宜。余劝之回京复命学政任满，一面谢降调之恩；如久不得缺，再行引退。渠以为然。其精力才气，将来尚当再跻崇秩。

兄身体平安，目疾则日甚一日。春日肝旺，宜其更不如冬之静。署中大小清吉。来此求差事者，惟熊午亭焕南派祁门办茶税，余均无可位置，瑞臣甥、厚九弟亦尚无可安之席。世上之苦人太多，好事太少，殊焦闷也。

长沙督销局派叶介唐。如叶不遽到，先派伊尹耕代理。今观澄弟信中云云，将来恐不相安。聂一峰处喜期，待渠信到即当照办。余之目光决难久保，渠既有回家之意，余亦恐当以目废还家，大约在湘完婚耳。前信在扬接到，久已复书，此信亦当速复。

云仙前信言当带子妇及二孙来宁，不知果否成行？

正、二两月人客极多，应酬甚忙，尚可勉强支持，附告一慰。顺问近好。

兄国藩手具

714．致澄弟沅弟三月初三日

内人患病。望互相切磋，勤俭忠恕，不坠家风。

澄、沅弟左右：

久未寄信，想弟望之殷殷。接澄弟二月初九湘潭发信，十四长沙发信。顷如九又带到一封。沅弟正月二十二之信附聂一峰信，正月十七交如九之信，均已聆悉，并承腊肉等件极多且佳，谢谢。

科六侄之女二月初七夜殇故，虽亦为门庭之不祥，然幼女尚未周岁，究非已成丁口可比，切勿过于郁损。

此间正月所生两孙俱已满月，小大平安。内人于二月十三日患病，初似温症，竟日发热谵语，十余天不愈。近日变为咳嗽，左手右腿肿疼异常，多方医调，迄无效验。余新患疝气疾，右肾偏坠，肿痛殊甚，旬日之后，渐见痊愈。日内痛已渐止，立坐均不碍事矣。瑞臣、厚九均尚无差可委。此外来找事者颇多，殊愧无以应之。

沅弟挈家移居长沙，不知即试馆旁之公馆否？住乡住城，各有好处，各有坏处。将来一二年后，仍望撤回二十四都，无轻去桑梓之邦为要。

省城之湘乡昭忠祠索余匾字，自当写就寄去。惟目光昏蒙，字比往年更劣，徒供人讪笑耳。

澄弟目光亦坏，申酉至卯刻直是废人。不知两目同病乎？一目独苦乎？沅弟亦近五十，迩来目光何如？牙齿有落者否？夜间能坐至四五更不倦否？能竟夜熟睡不醒否？

刘同坡翁恤典一事，即日当查明，行知湖南本籍。刘文恪公之后，至今尚有男丁若干？光景尚不甚窘否？吾乡显宦之家，世泽绵延者本少。吾兄弟忝叨爵赏，亦望后嗣子孙读书敦品，略有成立，乃不负祖宗培植之德。吾自问服官三十余年，无一毫德泽及人，且愆咎丛积，恐罚及于后裔。老年痛自惩责，思盖前愆。望两弟于吾之过失时寄箴言，并望互相切磋，以勤俭自持，以忠恕教子，要令后辈洗净骄惰之气，各敦恭谨之风，庶几不坠家声耳。顺问近好。

国藩手具

715．致沅弟三月十七日

内人病似难挽回。右目久盲，左目昏蒙，精神极衰惫。

沅弟左右：

顷接来信，知弟已移居长沙。此后兄寄两弟信，仍各分写，两弟接信，彼此互阅。

内人之病，自二月十三起，今已一月零五日。初系大热，谵语不止，三月转变为右脚大肿，疼痛异常，呻吟至于号泣，服药无效。近已肿至小腹，左脚及两手亦微肿，但不甚耳。以余观其症象，已难挽回；而医者谓脉无败象，尚有一线可望。李少荃送建昌花板二付，交欧阳定果带来，昨已命工匠做成矣。

余于二月十三日发疝气疾，右肾坚肿下坠，近已消肿缩上，不甚为患。惟目疾日剧，右目久盲，左目亦极昏蒙，看文写字，深以为苦，除家信外，他处无一字亲笔。精神亦极衰惫，会客坐谈，即已渴睡成寐，核稿时亦或睡去，实属有玷此官。幸江南目下无甚难事，新中丞张子青心气平和，与友山漕帅皆易于共事。

省三丁艰，孙琴西署盐道亦属顺手。若无洋务突出变端，尚不至遽蹈大戾耳。闻倭相病势甚重。李相在津，众务毕兴。精神之衰旺固全视乎年齿，两弟年不甚高，不知近日精力究竟何如？便中详书告我。郑小山在清江请假养病，闻其将有退志，不知果否。

716．致澄弟沅弟四月初一日

内人久病未愈。欲招勇数营，不知沅甫有可靠之统领否？

澄、沅弟左右：

三月十七日寄去一缄，专写沅弟之号，意谓此后沅既住省，信当分寄。然细思吾兄弟三人之信，断未有不互观者，仍以共写一封为妥。三月二十日接两弟初六日信，由胡万昌带来者。二十八日接沅弟二十日信，其迅速又过于他日。两弟信皆甚密，阿兄目病，而又懒惰，去信较稀，致弟殷殷悬盼，殊抱不安。

余疝气之疾已愈，眩晕近亦未发，惟目光昏蒙日甚，作字为难之至。内人病已近五十天。前半月壮热谵语，后月余脚肿奇疼，寸步不能移动，大小便皆须纪泽抱起，略为移高，垫以纸絮等物，事毕熏洗，视星冈公更为难动。目盲而肢体痿痹，此病中极苦之境，而诊脉者谓其目下尚无死法。二女此次归宁，恰好服侍母疾。纪鸿之次子亦患病症，似白喉咙，近二日始见痊愈。余阖署小大平安。

冯树堂十八日到此，相得甚欢。渠因吴竹翁足不能动，谋送之归六安，已于二十八日赴上海，就涂朗轩商事，瑞臣甥亦随之同去。瑞臣虽能写公牍，而吾不欲荐之当幕，必求局卡专差，是以得缺较难。冠秀甥女处，四月专差到湘，当稍济之。

广德州并未失守。土匪滋事，二月十七夜围建德城，城内团丁、差役等保守得完，生擒十余贼正法。余已鼠窜，派兵各处搜捕。江皖得雨沾足，应不至煽成大变。惟万一有事，无兵可用，吾意欲招勇数营，不知沅弟意中有可靠之统领否？即问近好。

兄国藩手具

717．致澄弟沅弟四月初七日

付去日记不可与外人看。家中百端奢靡，入不敷出。

澄、沅弟左右：

四月初一日发出一缄交信号寄，不知可速到否？黄南翁仙逝，三月中旬始由钱子密处交到讣书。唁信及联幛等办好，又苦无便可寄，兹命彭芳四送归。自十月后日记久未付去，此次将十一二、正、二、三五个月日记付去。弟观之亦足见余近来衰惫之状，但不可与外人看。老病如此，不知引退，亦可愧也。目光昏蒙日甚，较之右目之全盲者无甚区别。幸眠食如常，不似即亲近眼闭箱者。内人腿肿渐消，亦似不至遽死，殊非意料所及。

纪鸿之次子病白喉数日，今已全愈。余合室小大平安。惟署中所用弁仆妪婢等太多，食口众，则用度浩繁。又兼治病医药，百端奢靡，入少出多，江督岁中进款竟不敷一岁之用。曩者尝怪澄弟日用太侈，不能节俭，以致欠债甚巨。今余亦因用度不俭，亦将欠债，深为可讶。今付甥女贺王氏处百金，黄南翁赙仪百金，皆嫌其轻，故将近状略告弟知，以明余不善经理也。

八年春在京用去一万金，九年冬在京用去万余金。在他人见为简啬，在余已筋疲力竭。近嘱戒纪泽等必须从上房、厨房两处节省，而后不至亏空。澄弟负累本重，沅弟亦无源之水，以后三家均须力行节俭。余平日自誓不欲身后多留余财，亦不宜留债与后人耳。

扬州洋人近又与李世忠构衅，与陈国瑞构衅，并有因观剧观艺与士民争殴之事，不知能速了否。余有复总署信，抄寄两弟一阅。顺问近好。

国藩手具

718．致澄弟沅弟五月初十日

可买《阅微草堂笔记》阅之。

澄、沅弟左右：

四月二十日接初六日信，论敕书、养廉等事。五月初二日接洋局寄信，报岳崧侄案首之喜。初七日又连接二十一日之排递信、二十八日之洋行信——论李廷章剿办等事，具悉一一。鲁秋航带到好茶及前此寄来之早茶俱已收到，至情佳味，感谢感谢。纪寿早得入庠，足以少慰高轩公、愍烈公于地下，良为慰幸，惟府考院考尚须敬慎将事。

余昏眩之疾、疝气之症近皆未发，目光则昏蒙如常，无法挽回。内人右脚肿已全消，疼亦大减，能伸缩而不能行走。虽眼不光脚不健为极苦之境，而三月间势处必死，竟能逃出命来，亦不幸中之幸也。其余合室平安。

澄弟问余所作慎独、主敬等四条，兹抄一分寄去。澄与诸侄辈若能行之，于身心及治家俱大有益。《阅微草堂笔记》系纪文达公所著，多言狐鬼及因果报应之事。长沙如有可买，弟亦可常常阅之。

云仙极言有笔之劣，而筱泉则谓是老实人耳。究以何说为宜？朱唐洲、彭霖系何处人？“俟其至当优待之”。此间差事亦极难逢，瑞臣及厚九近始各得一差，已候半年矣！

封爵敕书同治四年领得。错字极多，令纪泽带至湖北呈弟处。弟因其错误一笑而未收，纪泽即带回湘乡。不知今尚在富厚堂否？拟到京换领，尚未果行。养廉有领与否？可在外省藩库领否？须托人到京一查余之爵廉未曾领过一次。

《湖南文征》收到。研翁去年寄书，意欲余为伯宜作碑传等，语甚沉痛。余顷为作伯宜墓志。其《文征》之序，少迟亦当一作，俟作就一并寄南，请弟先告研翁。精力日衰，文笔日陋，则不能强者也。

雨处设卡之详未到。鲁、秦二君既十分可靠，将来任以卡务亦无不可。此案余已具奏，思稍收回鄂岸引地，现交户部核议。部若议准，尚须筱泉肯略相助，不一力袒川，乃可期有起色。

任鹤年系何处人？现居何官？督销局向无会办，且姑待之。此间雨已沾足，本月下旬再得甘霖则丰收矣。顺问近好。

兄国藩手具

本日另有一信交江西曾姓五人。

719．致澄弟沅弟五月初十日

告江西武宁县有本家数人至湖南寻宗联谱事。

澄、沅弟左右：

连接四月二十一八日来书。金另有复信。兹有商者：江西义宁州武宁县有本家曰曾承恩曰崇实曰位兰曰启祥曰维新者，自江西二千里来此，携有湖南省曾氏谱局公启一纸，令渠等携谱至余处呈览启曰金陵家大人处，限五月至局修谱云云。其启不知发自何人系刻的，余抄一分寄弟看？其局设于何处？岂宁乡衍咏公之后人至今尚领谱局耶？曾承恩等意欲至湖南一寻宗支而笃族谊。余不知局之所在，只得写信与弟。弟可将谱局指示，听渠等前去。联谱与否，由渠自酌而已。余亦无以相赠，写匾一方、对二付，聊答远来之意。

余家修谱已三十年，近日须续修否？如再续修，则为字辈宜仍旧不改，不可使兴字辈与字辈混，孙夺祖名也。上字改毓字，国字改传字，则无不可耳。余不多及，即问近好。

兄国藩手具

720．致澄弟沅弟六月二十七日酉刻

对往年开罪之处，近日一一追悔。

澄、沅弟左右：

久未致书，想我弟悬望之至。屡接弟信，承寄健脾糕、茶叶、腊肉之类，谢谢不尽。又代寄南云茶叶、舫仙漆碗，深为感荷。

朱唐洲、欧阳仲先后到此，尚无位置。王上国已派先锋官。王瑞臣派宝应厘局，每月三十六金。曾澧楼管纱帽洲炮船五号，每月五十二千。在此间即算优差。鲁秋航已札令回湘，管陈陵矶花畹岗盐卡。此外皆无差可派。武员望泽者，尤多穷困饥疲。公既无事可委，私又无钱可赠，惟有抱愧而已。

余身体尚好。今年不甚酷热，眩晕、疝气等病未发，惟目光昏蒙如常，亦不吃药点药。内人脚肿已消，膝尚作疼，略可站立，不能行动。久病之后，此已算全愈矣。

纪鸿之次子九年元旦生日日内有疾，食物全不消化，夜不能寐，亦未服药。余满门平安。聂宅姻事，余已两次回信。余于八九月出外府阅操，请渠冬二月选择吉期，在宁招赘。新郎或八九月到宁，或稍迟再到，听渠裁夺。不知一峰近常与沅弟通信否？

冯树堂已抵家否？渠在此小住兼旬，又至上海访涂朗仙，又至六安州代吴竹如先生相择阳宅阴地，并为涂家择地数处，又言八九月间将至湘乡二十四都等处为我预卜葬地。若果至吾乡，请澄弟殷勤款接。渠昔在祁门，余与之口角失欢，至今悔之。今年渠至此间，余对之甚愧也。

余往年开罪之处，近日一一追悔，其于次青尤甚。昔与次青在营，曾有两家联姻之说。其时温弟、沅弟均尚有未定姻事者，系指同辈说媒言之，非指后辈言之也。顷闻次青欲与纪泽联姻，断无不允之理，特辈行不合，抱惭滋深耳。

长沙无《阅微草堂笔记》，当即以此间一部寄弟。纸板亦坏，较之金陵市店之小板犹略胜耳。

沅弟信中所称德一本家、虎远本家纵容凶恶，与善为仇，诚亦可虑。凡吏治之最忌者，在不分皂白，使贤者寒心，不肖者无忌惮。若犯此症，则百病丛生，不可救药。韫师近日天眷稍替，若更事事将就，则群辈益将恣肆。余近待属吏亦殊颟顸。顷派员至三省密查，求去其尤无良者而已。

澄弟索融峰匾，八月当寄去。梅煦庵顷已到此。待差者虽难位置，然煦庵、唐洲必当有以玉成之也。元六小恙，比已全愈否？至为系念。顺问近好。

兄国藩手具

721．致澄弟沅弟七月二十六日

令招湘勇三千东来。拟于八月出省大阅。

澄、沅弟左右：

久未寄函与弟，近日亦未接弟信，想各家皆清吉也。纪泽之子曰同儿者，于七月发慢惊风，二十三日酉刻便已殇亡。前此余不知其有病，直至二十二日始闻其腹泻已近二十日，痰涌已历七日十七日起，因病状不甚要紧，未办医药。二十二日动风时，即已危险难治矣。此儿初生时，余观八字于五行中缺水缺火，与甲一儿之缺水缺木者相同，即已虑其难于长成，不料其如是之速。纪泽夫妇年逾三十，难免忧伤。然此等全凭天事，非人力所能主持，只得安命静听。余老年衰惫，亦畏闻此等事，强自排解，以惜余年，两弟尽可放心。

善长即玉二带一婢女来，云将为吾置簉，系昌明所办，而吾弟亦赞成之者。吾以精力太衰，理不久于人世，不欲误人子女，故不收纳，不久即当倩媒另行择配。

江境兵勇太少，缓急无可倚恃。现令章合才招湘勇三千东来，派朱唐洲、李健斋为营务处，梅煦庵为支应委员。薪水则朱六十金，李、梅各四十金，略为位置三人。此外谋差而无以位置者尚极多也。

余衰颓日甚，每日常思多卧多躺，公事不能细阅，抱愧之至。看书未甚间断，不看则此心愈觉不安。偶作古文，全无是处。研生兄处文二篇，兹有一信寄渠，请弟转交。伊辅先生文一篇，托弟交丁子开骅。前曾寄信，此次未写也。祖、考两处墓表皆已作就，皆不称意，下次再行寄回。如其可用，则请沅弟书就刊刻。

左帅疏荐沅弟及芗泉，此间亦闻是说。其萌退志，则未尝闻之。章合才言其精神百倍，多酒健饭，现派刘省三出关剿新疆伊黎之贼。左帅平定甘肃之后，恐下文尚长，亦由天生过人之精力，任此艰巨也。

余拟于八月初出省大阅，大约两月后乃可旋省。此间岁事丰稔。高田间有伤旱之处，而亦可望七八分。涂朗仙放湖南臬司，本属有德，近更优于才，湖南之福也。此问近好。

兄国藩手具

722．致澄弟沅弟八月初十日

部中对所办大小事皆有意吹求，微言讽刺。

澄、沅弟左右：

七月二十六日寄去一缄，告孙同儿殇亡事，并寄罗宅、丁宅信，到否？旬日内此间平安。余脚上浮肿，肥而且硬，常服之袜已不能入。心血极亏，全不能用。现定于十三日出省，至淮、徐、苏、常等处大阅。日内酬应纷繁，勉强支拄。同乡及外省求差事者络绎不绝，已位置十余人，而向隅者尚多。南五母舅之嗣远遂来此已逾半年，实难派差，徒花盘费。兹令乘轮舟之便，由鄂归湘。又专一勇回籍，送数月日记及金宅挽赙之类。大抵老年之人，血虚则气断难振。兄近来所以日见日衰，志欲强而气不能副者，亦由血虚之故。

盐务之事，户部奏复之文助鄂川而抑淮，轩轾之情，力透纸背。余两次在京，不善应酬，为群公所白眼，加以天津之案物议沸腾，以后大小事件，部中皆有意吹求，微言讽刺。陈由立遣发黑龙江，过通州时，其妻京控，亦言余讯办不公及欠渠薪水四千不发等语。以是余心绪不免悒悒。阅历数十年，岂不知宦途有夷必有险，有兴必有衰？而当前有不能遽释然者，但求不大干咎戾、为宗族乡党之羞足矣。

前闻湘乡于七月杪府试，不知纪寿侄应试妥善否？筱澄侄已到省应院考否？苻、剑两侄取古否？欲得拔贡，则岁考之经古及正场是最要之根基。纪泽新丧弱子，学业难免抛荒。纪鸿近看《书经》注疏。书法太拙，于岁科考亦难出色，又因道远，故未还湘应试。

内人目疾已久，脚疼未痊，余却平安，饭量比亦较加，真所谓贞疾恒不死矣。余详日记中，顺问近好。

兄国藩手具

723．谕纪泽纪鸿八月十四夜

或在京或在祁买茸。每日须一张一弛，则学可进而体亦强也。

字谕纪泽、纪鸿儿：

余十三夜宿燕子矶船厂侧，今日东北逆风，仅行二十余里，至划子口住宿。右脚着有眼之洋袜，左脚着洋绒袜，不知果能消肿否。竹舲之方现尚未服，廉昉言到扬代觅佳茸，或当服之。折差汪正清、梁廷超先后进京，可买百余金之茸一试。或在京买似是打磨厂天会号，再问，或在祁州买，尔自酌之。

织造处送程仪百金，外加五十金水礼书在外预备。江表弟归，于六十金之外或加二十千更妥。以渠用费不资，恐未足偿之也。

尔辈身体皆弱，每日须有静坐养神之时，有发愤用功之时。一张一弛，循环以消息之，则学可进而体亦强矣。余俟续及。

涤生手示

724．谕纪泽纪鸿八月二十早

十八日抵扬州。知牧云去世。脚肿已消十之九。

字谕纪泽、纪鸿儿：

纪泽十五六七八等日禀、纪鸿十八日禀均已接到。

余十五六日均停阻划子口。十七午刻始开行，夜宿泗源沟之小河。十八申刻抵扬州。十九日因泥泞未阅操，而应酬极烦，疲乏之至。

接沅叔信，知牧云于八月一日仙逝。凌云有寄星泉信，余拟暂不寄去，而先寄一信于李相，报牧云之病，请其催星泉速归。兹将原信付尔兄弟一览。

李道三回鄂，可送渠洋三十元。竹林订定至扬州止，不再前进。蒋鉴海事可令叶亭拟一稿函致石泉，并拟复芗泉信稿一同付来。彭霖穷乏，却无事可找。卢入洋务局，唐子明帮保甲局，事属可行。余脚肿已消十之九，亦未服药。余俟续告。

涤生手示

沅叔信一厚封，欧宅讣信在内。

725．谕纪泽纪鸿八月二十三日申正

二十三日到邵伯。因应酬脚又复肿，昨已试服鹿茸。

字谕纪泽、纪鸿儿：

接纪泽十九、二十、二十一三日禀，具悉一切。

余于十八日抵扬，十九日拜客。旋至运署查库，即饮戏酒。二十日阅操，申正毕。旋在厉伯苻家饮酒。二十一日阅操，申初毕。旋在何廉昉家戏酒，司道公请也。二十二早开船，风逆水逆，仅行二十里。二十三日亦仅行二十里，顷始到邵伯耳。

脚肿于十五六七日消去十分之九。在扬昼夜应酬，未能再消，且似更肿。盖此症宜于清闲养之，不宜劳心劳力也。今日难支，似有外感。魏荫亭送鹿茸一架，廉昉送鹿茸面子五两，昨夜已试服二钱。

欧阳星泉既遭家艰，余意讣信且缓寄去。昨有信致李相，末一叶说星泉事，兹抄寄一览。石泉信已核过，兹付回并付官封一件，署中缮正后或交鉴海带去，或另发邮递，均无不可。黎竹林言接纪鸿信，又孙体有不适，不知是何病症？尔母所缠洋绒，是否在金陵所买？如金陵有之，则可买就寄至行辕；如金陵无之，则余□(原文此处为方框)时在镇江自买可也。余不一一。

涤生手示　邵伯书

726．谕纪泽纪鸿八月二十五夜

二十五日查堤工。脚肿已全消。养生之法在洗脚、散步、静坐等。

字谕纪泽、纪鸿儿：

二十五接纪泽二十二三日两禀，具悉一一。

芗泉信稿收到，少迟核过寄回。鉴海似须送五十金，不可再少。石泉信已发，俟下次再谢申夫事也。余二十四宿露筋祠。二十五查堤工，泊宿马棚湾。

脚肿似已全消。养生无甚可恃之法，其确有益者：曰每夜洗脚，曰饭后千步，曰黎明吃白饭一碗不沾点菜，曰射有常时，曰静坐有常时。纪泽脾不消化，此五事中能做得三四事，即胜于吃药。纪鸿及杏生等亦可酌做一二事。余仅办洗脚一事，已觉大有裨益。孙方与回籍，自可不候余信。余日来应酬极繁，尚可勉支。瑞亭今日来见，臀痈久未痊，弱瘦之状可虑。余不一一。

涤生手示　马棚湾

727．谕纪泽九月初旬

凌云如不能留住，则送菲仪百金并船费、袍褂料。

字谕纪泽儿：

戈什哈来，言凌云必欲于此次搭丁中丞轮舟至湖口。尔舅氏来此，曾未少加款洽，余思陪同一餐亦尚未办。尔可强留少住数日，与尚斋一同返鄂，并为我致意留之。如万不肯留，则送菲仪百金，外船费二十两，袍褂料一付，星泉船费三十两，必于今日上灯以前赶至下关乃可。如其能留，则更妙矣。

荐差事之说，只能写信与筱泉即日排单发。去年叶亭之差，系少泉所荐也。

涤生手示

728．致澄弟沅弟九月初十日

告至扬、清、徐等地阅兵。闻法派轮船前来搦战。

澄、沅弟左右：

自八月十三日出门至淮、扬等处，久未寄信，殊以为歉，而接弟等信三次。第一次沅弟信中有欧阳牧云讣音，阅之不胜忧惋。本日得澄弟寄纪泽信，中有筱澄侄八月十九生子喜报，阅之不胜欢欣。兄之望甲三得子，与澄弟之望甲五得子，此其心之同，众人所共知者也。沅弟之与两兄同心，亦众所共知者也。今甲五上托祖宗之福，如愿而偿，将来甲三或亦相继而起。老年兄弟心中只有此事要紧，贺贺。

兄自八月十八至扬，阅操三日，二十二日起行。二十八日至清江，阅操三日，九月初三起行。初七至徐州，已阅一日。日内身体小有不适，幸渐痊愈，即当南旋至常、镇、苏、松等郡校阅，大约十月二十前后可以完竣。人客繁多，较之在署更为劳剧。所幸江南今年丰熟，所过无颠连憔悴之状，为之少慰。老年记性愈坏，精力益散，于文武贤否、军民利弊全无体察，在疆吏中最为懈弛，则又为之大愧。

闻法国于天津之事总不输服，现已派轮船七八号前来中国搦战，不知确否。果尔，则上海、江宁皆将震扰。久作达官，深虑蹈叶相末路之愆。少荃时望甚好，而为各灾所困，亦颇棘手。筱荃则身名交泰，无往不顺。

仕途巨细，皆关时运。余持此说久矣，然亦只可言于仕宦；若家事，亦虽有运，然以尽人事为主，不可言运也。何如何如？顺问近好。

兄国藩手具

前信未发，九月十二又于邳州旧城途次接沅弟八月二十八信，具悉一切。同孙之殇，兄于七月二十六日函告两弟，不知何以久未接到？然则彼此家信之不到者多矣。剑农侄两试皆未高取，拔贡自已难望。苻卿侄则大有可图，须从大卷切实用功。二陈书法何如？诗赋何如？所争只在一二人间耳。

舒伯鲁之子运昌既为意臣所托，自应即予督销局一差。惟盐销极滞，而余屡札支空衔薪水，亦颇畏局中讥议。

《文征序》业已寄去，到否？兄阅毕徐州弁兵归来，已行二日。他病皆愈，惟目疾似又增剧，但冀留得一隙之光与两弟相见。再候近好。兄又草。十二夜旧邳州

外，刘毅斋信托速寄。

729．谕纪泽九月十二夜

已从徐州起行南旋，在船轿看书颇多。五十以前将应看书看毕，免致老大伤悔。

字谕纪泽儿：

十一日接尔初七日禀，十二日接到初八、九日两禀。星泉业到金陵接得讣函，想已飞轮西上矣。

余在徐州阅武□(原文此处为方框)，十一日起行南旋。感冒全愈，脚肿亦未再发。惟目光似更昏蒙，或以船轿中看书稍多之故。余以生平学术百无一成，故老年犹思补救一二。尔兄弟总宜在五十以前将应看之书看毕，免致老大伤悔也。

余十五日可达清江，十九、二十应可南渡阅看镇、常。兹有寄澄、沅两叔信，并刘毅斋信，尔速寄去。七月杪所寄之信，湘中久未接到，何也？酱蟹剔粪后似须着□□(原文此处为方框)花椒乃行捆缚，偶忘，试一询之。此谕。

涤生手示旧邳州

730．谕纪泽九月十五夜

十五日抵清江。送王逸梧百金。叶亭赴鄂，交银托霞仙买川笋。

字谕纪泽儿：

十四日接尔初十、十一日两禀，十五日又接十二日禀，具悉一切。

余十一日自徐州起行，按程行走，十五已抵清江。惟末一日下雨，余皆平畅，身体全愈，并未服药。惟此七日未吃夜饭，亦食馒头烧饼之类，酒席则未尝耳。

王逸梧以主考过此，余应送百金。叶亭赴鄂，尽可即行。筠仙有信一件，或请叶拟稿复之。途次接霞仙信，偶寻未见，不知包封夹回署中否？余本欲托尚斋买川笋长约二寸余，圆围约比茶碗略小，今叶甥赴鄂，即交银五六两，托其带佳者若干斤。此外如有函稿，今〔令〕其开单寄叔耘办可也。定枚得扬州局差，不无小补。牧云兄处拟寄五十金及挽联、挽幛，十一月专差送亲族年礼再行汇寄。丁心斋事处置尚可。余不一一。

涤生手示　清江舟次

再，余带来《通鉴》十一本，系一百四十八卷至百八十三卷止。其中缺少一百七十八九、百八十之三卷，系少一本，不知在家中否？其书系雨生中丞所赠，另有一直箱存于签押房之西一间。尔试往一检查，如寻出，即将此本寄来。并添寄百八十四卷以下八本合现带者为共二十本；若寻不出，则将托苏州书局补刷矣。又及。

731．谕纪泽纪鸿九月二十八日

将在苏州住三日。望殚心竭力，以好学为第一义，养生亦不宜置之第二。署中用度宜力行节俭。

字谕纪泽、纪鸿儿：

迭接纪鸿二十二日、纪泽二十三四五日所发各禀，具悉一切。

余于二十二日未刻抵常州。二十三日看操。二十四五过无锡、常熟。二十六日在福山看操。二十七日季君梅、杨滨石及府县请游虞山二寺。二十八申刻抵苏州，将上岸小住三日。初二日计可离苏赴松。

二十五六七三日皆连夜行船，体尚平安。惟眼蒙较甚于在署时，到上海当一找张石谷，然内障总无治法也。吾望尔兄弟殚心竭力，以好学为第一义，而养生亦不宜置之第二。吾近日寄澄、沅两叔信甚稀，纪泽宜常寄禀，以十日一次为率。壬秋、星泉二十五果成行否？宝秀果全愈否？常常挂念。署中用度宜力行节俭。近询各衙门，无如吾家之靡费者，慎之。此谕。

涤生手示　阊门外

732．谕纪泽十月初四午初

初五抵松江，初八到上海，十一抵吴淞，十四五归署。即封二百金送魁将军。

字谕纪泽儿：

初三夜接三十及十月初一日禀，具悉。

余于二十八日抵苏后，二十九竟日拜客，夜宴张子青中丞处。三十日在家会客，织造及质堂、眉生、季玉公请戏酒。初一日在恽次山家题主，后接见候补百六十余人，司道府县公请戏酒。初二日早看操，夜湖南同乡公请戏酒。初三日下河赴松江，仅行三十里即泊宿，约计明日初五可抵松江，初八当可抵上海，十一日当可抵吴淞，归署在十四五矣。

身体粗健，惟眼蒙日甚，恐左目又将蹈右目之辙。苏抚送魁将军入川程仪二百两，藩百两，臬百两。余与抚军事同一律，亦须送二百两。尔问明藩及道各送若干，即封二百金送去。江龙三来署，闻其病未全愈，当于十一月令其旋湘。沅叔有一信由镜初封内来者，具道纪寿入学事，兹寄汝阅看，余不一一。

涤生手示　昆山舟中

733．谕纪泽十月十一夜

力辞各官祝寿，自备酒面款接各官。已到吴淞口，计十四日可到金陵。

字谕纪泽儿：

接尔十月初四、五、六、七等日来禀，具悉一一。澄叔及纪瑞、纪官各信亦均阅过。吾乡二十四都进学五名之多，洵为从来所未有。

吾自松江初七起行，申刻即至上海，应酬三日，毫无暇晷。

初十日，各官备音尊为余预祝，十一日又将备音尊正祝。余力辞之，而自备酒面款接各客。内厅抚、提、藩等二席，外厅文武印委等二十席。虽费钱稍多，而免得扰累僚属，此心难安。巳正席散，即登舟起行，傍夕抵吴淞口。十二日可看水陆操演。十三再看半日，即驾轮舟西还，计十四可达金陵。

彤云以轮船三号送我。如魁将军尚未起身，当以恬吉一号送之赴鄂。第冬令水涸，九江以上节节浅阻。彤云深恐轮舟能往而不能返，坚请到鄂不停留一日，即放该船回沪。尔可与将军订定。若将军十五后再行，则程仪可待余归再送。第此信到宁，恐余已先到耳。余不一一。

涤生手示　吴淞口舟中

734．致澄弟沅弟十月二十三日

以养生六事、为学四字勖后辈，望二者兼营并进。

澄、沅两弟左右：

屡接弟信，并阅弟给纪泽等谕帖，具悉一切。兄以八月十三出省，十月十五日归署。在外匆匆，未得常寄函与弟，深以为歉。小澄生子，岳松崧字与岳字重复，应写此松字入学，是家中近日可庆之事。沅弟夫妇病而速痊，适朱氏侄女生子不育而不甚忧闷，亦属可慰。

吾见家中后辈体皆虚弱，读书不甚长进，曾以养生六事勖儿辈：一曰饭后千步，一曰将睡洗脚，一曰胸无恼怒，一曰静坐有常时，一曰习射有常时射足以习威仪强筋力，子弟宜多习，一曰黎明吃白饭一碗不沾点菜。此皆闻诸老人，累试毫无流弊者，今亦望家中诸侄试行之。又曾以为学四字勖儿辈：一曰看生书宜求速，不多阅则太陋；一曰温旧书宜求熟，不背诵则易忘；一曰习字宜有恒，不善写则如身之无衣，山之无木；一曰作文宜苦思，不善作则如人之哑不能言，马之跛不能行。四者缺一不可。盖阅历一生，而深知之深悔之者，今亦望家中诸侄力行之。养生与力学，二者兼营并进，则志强而身亦不弱，或是家中振兴之象。两弟如以为然，望常以此教诫子侄为要。

兄在外两月有余，应酬极繁，眩晕、疝气等症幸未复发，脚肿亦因穿洋袜而愈。惟目蒙日甚，小便太数，衰老相逼，时势当然，无足异也。

聂一峰信来，言其子须明春乃来，又商及送女至粤成婚一层。余复信仍以招赘为定，但许迟至春间耳。

章合才果为庸才，其军断难得力。刘毅斋则无美不备，将来事业正未可量。其欠饷，余必竭力助之。王辅臣亦庸庸，颇难寻一相宜之差。

东台山为合邑之公地，众人属目，且距城太近，即系佳壤，余亦不愿求之己有，信复树堂矣。

茶叶、蛏干、川笋、酱油均已领到，谢谢！阿兄尚未有一味之甘分与老弟，而弟频致珍鲜，愧甚愧甚。川笋似不及少年乡味，并不及沅六年所送，不知何故？

鸣原堂文，余竟忘所选之为何篇，请弟将目录抄来，兄当选足百篇，以践宿诺。祖父墓表即日必寄去，请沅弟大笔一挥，但求如张石卿壁上所悬之大楷屏似沅七年所书足矣，不必谦也。顺问近好。

国藩手具

735．致澄弟沅弟十一月初八日

力赞成纪鸿以一子出嗣纪泽。

澄、沅两弟左右：

近接澄弟一信、沅弟二信，具悉一切。兄自大阅归来，倏已兼旬。身体尚好，眩晕、疝气、脚肿诸症俱未复发，惟目蒙日甚，小便太密，无非以一衰字蔽之。

亲戚来此者龙三及从三之子俱已归去，仅有远房曰江福田者，留老湘营当勇。李健斋、曹镜初俱归，订明春复来。刘毅斋亦已告归。其欠饷五十余万，余已为之设法，约二年可以完清，渠甚以为感。盖寿卿固可敬，毅斋又极可爱，宜沅弟屡函思所以扶植之也。

王笛楼甥来祝寿，亦已返鄂。康侯拟于腊月旋归，因吾将以十一月二十二日迁新衙门，渠同移后始归也。历年有菲仪寄家乡族戚，今年亦稍为点缀。兹命彭芳四送去，乞弟即为分致。毫末之情，知无补于各家之万一。

纪鸿拟以一子出嗣纪泽。余自十月半由苏、沪归来始闻其说，力赞成之。本月拟即写约告祖，不作活动之语。中和公出嗣添梓坪，因活动而生讼端，不如李少荃抚幼泉之子作呆笔耳。

筱荃至湖南查案，必于韫帅有碍。夔石既署抚篆，藩席另放吴公，则中台开缺已无疑义。韫帅和平明慎，不知同乡京僚何以啧啧评贬？宦途信可畏哉！顺问近好。

兄国藩手具

736．致澄弟沅弟十一月十七日

李申夫回籍后光景甚窘。

澄、沅弟左右：

初八日彭芳四回家送菲仪于亲族，付去一函，不知何日可到。日内此间平安，余身体粗健。眩晕、疝气诸症未发，脚肿因穿洋袜而消，幸未再发，惟眼蒙日甚，无术挽回。请医诊视，云两尺脉甚虚，然尚可以补救，惟目疾难治，近世亦无精于眼科者，不如不治为上策。署中大小平安。镜初、健斋前往署中，近皆归去。竹林亦即日告归。留此者惟陈松生、欧阳仲谐、刘康侯。本月二十二日移居新衙门，屋多人少，殊觉空旷。

聂宅世兄尚无来江之信。渠中间有一函，商及送女至粤成婚。兄回信，仍请送男来江，故耽延一二月也。接澄弟十月二十八日信及十一月初三与纪泽信，知刘、王二公急欲借洋饷六十万，余前复信虽已允许，而仍多筹商为难之辞，不知韫帅接到后如何定计？新任上海沈道月内必来敝处，当再与熟商之。

湘省督销局入款分拨甘省淮军，留湘用者无几，能还此巨款否？李筱帅查办之案已就绪否？韫帅无大处分否？宦途险巇，在官一日，即一日在风波之中，能妥帖登岸者实不易易。如韫帅之和厚中正，以为可免于险难，不谓人言藉藉，莫测所由，遽至于此。

李申夫回籍后光景甚窘，今年托兄追索浙江运使任内养廉。杨石泉慨然许给三千七百余金，亦小可慰也。

八、九、十月日记，此次专人送去。霞、筠二公复信，请即妥寄。顺问近好。

兄国藩手具

人名索引

二　画

丁日昌（雨生）

丁宝桢

三　画

万启琛（篪轩）

马新贻（穀山）

四　画

王　沐（心初）

王　维

王子鉴

王夫之（船山）

王开琳

王文瑞（钤峰）

王文韶（夔石）

王可陞

王叶亭

王幼山

王先谦（益吾、益梧、逸梧）

王庆云

王安石（介甫、半山）

王孝凤

王远和

王明山

王定安（鼎丞）

王念孙（怀祖）

王闿运（壬秋）

王峰臣

王辅臣

王瑞臣

王羲之

韦　孟

韦志浚（俊、堂）

韦应物

戈　登

元好问（遗山）

牛　洪（宏升）

毛有铭（竹丹）

毛昶熙（旭初）

毛鸿宾（寄云）

方元徵

方宗诚（存之）

方翊元（子白）

文　格（式岩）

文辅卿

邓汪琼（寅皆、瀛皆）

孔　丘（孔子）

五　画

甘　晋（子大）

古隆贤

左　思（太冲）

左宗棠（季高）

石达开

石清吉

厉伯苻

叶兆兰（介唐）

叶芸来

白齐文

白居易（乐天）

冯卓怀（树堂）

冯子材（萃亭）

归有光（震川）

司马迁

司马相如

六　画

老　聃（老子）

扬　雄（子云）

成大吉（武臣）

朱　兰（久香）

朱　熹（朱子）

朱云章

朱心鉴（心槛　星槛）

朱石樵（石翘）

朱尧阶

朱守谟

朱金权

朱南桂（芳浦）

朱品隆（云岩）

朱洪章（焕文）

朱惟堂

朱唐洲

乔松年（鹤侪）

伍华瀚

向　荣

华　尔

任　昉

任　柱（化邦）

任祖文

多隆阿（礼堂）

庄　周（庄子）

刘　杰

刘　典（克庵）

刘　崑（韫斋）

刘　蓉（霞仙）

刘于浔（养素）

刘开生

刘长佑（印渠）

刘仙山

刘兰舟

刘仲良

刘连捷（南云）

刘松山

刘玱林（沧林）

刘盛藻（子务）

刘铭传（省三）

刘毅斋

刘履祥

刘馨室

江　永（慎修）

江　淹

江达川

江味根

祁宿藻（幼章）

许吉斋

许次苏

许振祎（仙屏）

阮　籍

孙　樵

七　画

苏　轼（子瞻、东坡）

杜　甫

杜文澜（小舫）

杜受田（芝农）

杨岳斌（载福、厚庵）

杨辅清（雄清）

李　白

李　桓（黼堂）

李　邕（北海）

李　榕（申夫）

李士棻（芋仙）

李元度（次青、次卿）

李云麟（雨苍）

李世贤

李世忠（良臣）

李臣典

李成谋（与吾）

李光久（健斋）

李兴锐（勉林）

李秀成（寿成）

李作士（少山）

李佛生（笏生）

李宗羲（雨亭）

李昭庆（幼泉）

李祥和

李商隐（义山）

李鸿章（少荃、少泉）

李续宜（希庵）

李续宾（迪安、迪庵）

李朝斌（质堂）

李善兰（壬叔）

李鹤章（季泉、继泉）

李瀚章（筱荃、筱泉、小泉）

严树林（渭春）

吴　棠（仲宣、仲仙）

吴大廷（桐云、彤云）

吴长庆

吴少村

吴廷栋（竹如）

吴汝纶（挚甫）

吴坤修（竹庄）

何　栻（廉昉、廉舫）

何　铣

何小宋

何绍基（子贞）

何桂清（丛山、根云）

余宗发

邹至堂

汪觉庵

沈葆桢（幼丹）

沈鹤鸣（崔鸣）

沈霭亭（蔼亭）

宋国永（长庆）

邵　雍（尧夫）

邵位西

张　吟

张　英（文端）

张　芾（小浦、筱浦、筱辅）　

张之万（子青）

张文虎（啸山）

张文祥 [1]

张仙舫

张芑堂

张光明

张光藻

张运兰（凯章）

张国樑

张泮山

张宗禹 [2]

张诗日

张树声

张树珊

张亮基（石卿）

张富年

张裕钊（廉卿）

陆　游

陆建瀛（立夫）

陈　艾（虎臣）

陈　栋

陈　湜（舫仙）

陈　鼐（作梅）

陈大喜 [3]

陈大富（馀庵）

陈氏妾

陈方坦（小浦、筱浦）

陈玉成 [4]

陈东友

陈由立

陈廷经（小舫、小蕃）

陈国瑞

陈济清（云卿）

陈炳文

陈源兖（岱云）

陈源豫（季牧）

八　画

武明良

英　翰（西林）

苗沛霖

范泰亨（云吉）

林则徐（文忠）

欧阳修（永叔）

欧阳夫人

欧阳兆熊（晓岑、小岑、筱岑）

欧阳牧云

欧阳星泉

欧阳健飞

欧阳凌云

易开俊

易芝生

易芸陔（畇荄）

易良豹

罗汝怀（研生）

罗茂堂

罗泽南（罗山）

罗惇衍（椒生）

罗淑亚

和　春（雨亭）

季仙九

金安清（眉生）

金国琛（逸亭）

周开锡（寿珊、寿山）

周天寿

周万倬（万晫）

周正林

周寿昌（荇农）

周抚文（虎文）

周学浚（缦云）

周弢甫

周宽世（厚斋）

周盛波

周辑瑞（子佩）

庞际云（省三）

庞宝生

郑　奠

郑小珊（小山）

郑魁士

官　文（顺斋）

九　画

赵孟頫（子昂、文敏）

赵烈文（惠甫）

赵焕联（玉班）

柯　钺（小泉）

柳公权

柳寿田

柳宗元（子厚）

胡东谷

胡听泉

胡林翼（润芝、咏芝）

胡莲舫

胡家玉

胡鼎文

威妥玛

郜云官（永宽）

段玉裁（茂堂、懋堂）

侯朝栋

禹级三

俞　樾（荫甫）

胜　保（克斋）

奕　

恽世临（次山）

娄峻山（云庆）

洪仁玕

洪秀全

洪容海

洪天贵福（福瑱）

贺峻林（俊林）

骆秉章

十　画

班　固（孟坚）

袁　枚（简斋）

袁甲三（午桥）

袁秉桢（臾生、榆生）

袁芳瑛（漱六）

耆　龄

都兴阿（直夫）

莫友芝（子偲）

聂一峰（亦峰）

贾　山

贾　谊

晏端书（彤甫）

倭　仁（艮峰）

倪文蔚（豹岑）

徐　陵

徐寿蘅（寿衡）

钱应溥（子密）

翁同书

高云亭

郭松林（子美）

郭昆焘（意城、意诚、翊城）

郭嵩焘（云仙、筠仙）

郭慕徐

郭霈霖（雨三）

席宝田（砚香、研香）

唐义训（桂生）

唐训方（义渠）

唐鹤九

唐蘋洲（苹洲）

凌　焕（晓岚）

涂朗轩（朗仙）

容　闳

陶　潜（渊明）

陶　澍（文毅）

陶鹤汀

十一画

黄　倬（恕皆）

黄　冕（南坡）

黄文金

黄泽生（宅生）

黄荫山（印山）

黄庭坚（山谷）

黄鼎甫

黄翼升（昌岐）

黄麓西（麓溪）

曹耀湘（镜初）

萧庆衍（为则、维则）

萧孚泗（信卿）

崇　厚（地山）

崇　绮（文山）

常仪庵

庾　信（子山）

阎敬铭（丹初）

梁美材

绵　森

十二画

琦　善（静庵）

韩　愈（昌黎、退之）

彭玉麟（雪琴）

彭楚汉

彭毓橘（杏南、盛南）

塔齐布（智亭）

蒋益澧（芗泉、香泉）

蒋嘉棫（莼卿）

蒋凝学（芝纯、之纯）

葛睪山（亦山）

喻吉山

程学启（方忠）

程桓生（尚斋）

舒　保

舒伯鲁

鲁秋航

童容海

普承尧（钦堂）

裕时卿

谢　煜（旭亭）

富明阿（治安）

曾广钧（元七）

曾丹阁

曾文煜

曾东阳（旸谷）

曾纪寿

曾纪官

曾纪渠

曾纪梁

曾纪瑞

曾国兰

曾国蕙

曾香海

曾恒德

曾星冈（玉屏）

曾骥云（高轩、呈材）

曾麟书（竹亭、呈祥）

十三画

雷正绾

赖文光

赖文鸿

赖荣光

虞世南

魁　玉

鲍　超（春霆）

鲍　照

褚一帆

褚遂良

窦　垿（兰泉）

十四画

蔡少彭

蔡贞斋

僧格林沁

赛尚阿

谭廷襄

熊登武

十五画

黎竹舲（竹林）

黎庶昌（莼斋）

潘　岳

潘鼎新（琴轩）

颜真卿

十六画以上

薛福成（叔耘）

穆图善

穆海航

穆彰阿

戴　震

魏荫亭

说明：曾国藩的四个弟弟、两个儿子的名字，因出现次数太多，无索引必要，故不再列入。

编制者：静　远

[1] 　信中写作“张汶祥”，是对张文祥的诬称。

[2] 　信中写作“张总愚”，是对张宗禹的诬称。

[3] 　信中写作“陈大 ”，是对陈大喜的诬称。

[4] 　信中有时写作“四眼狗”“狗逆”，是对陈玉成的诬称。

目　录

道光二十一年

001．与朱蓂闰三月初四日

002．致陈碧帆

道光二十三年

003．致冯卓怀陈源兖十月

004．复贺长龄

005．致刘蓉

道光二十四年

006．致王拯正月二十八日

007．致李星沅二月

008．致刘传莹六月

道光二十五年

009．答刘蓉

道光二十六年

010．致陈源兖闰五月

011．致陈仅六月初二日

012．致林汝舟六月

013．致陈源兖郭嵩焘七月

014．答黄廷瓒

015．致刘传莹

016．致刘传莹

017．致刘传莹

018．致刘传莹

019．致刘传莹

020．复刘传莹

021．复刘传莹

022．复彭申甫

道光二十七年

023．致陈源兖三月

024．致陈源兖七月二十一日

025．致陈源兖九月初十日

026．与洪汝奎十月初

027．致陈源兖十一月二十五日

028．复金藻

029．答欧阳勋

030．答高生

道光二十八年

031．致陈源兖正月十一日

032．致陈源兖三月

033．致陈源兖四月

034．致陈源兖五月

035．致陈源兖七月

036．致陈源兖八月初九日

037．致陈源兖八月

038．致陈源兖九月

039．与洪汝奎九月

040．致刘传莹

041．致刘传莹

042．致刘传莹

道光二十九年

043．致陈源兖二月

044．致陈源兖八月

045．致陈源兖九月

道光三十年

046．答黄廷瓒

047．答严正基

048．答雷以

049．答李星沅

050．与陈鼐

051．答冯卓怀

052．致胡焯

053．复胡焯

咸丰元年

054．致金藻六月

055．复陆建瀛八月

056．答欧阳兆熊

057．复胡大任

058．复严正基

059．复罗泽南

060．复毛鸿宾

061．致江忠源

062．复汪元慎

063．复朱琦

064．复郭霈霖

065．与刘良驹

066．答黄廷瓒

067．复胡焯

068．复胡焯

069．复胡焯

070．复胡焯

071．复胡焯

咸丰二年

072．复江忠源二月

073．与刘蓉十月

074．致欧阳秉铨十一月十四日

075．致欧阳秉铨十二月十五日

076．致欧阳秉铨十二月十五日

077．与各州县书十二月

咸丰三年

078．致欧阳秉铨正月十二日

079．与左宗棠正月十四日

080．与省城绅士书正月

081．与湖南各州县公正绅耆书正月

082．复彭申甫正月

083．复彭洋中正月

084．复邓瑶正月

085．与曾毓芳正月

086．与唐逢辰正月

087．与张荣组正月

088．复胡林翼正月

089．与冯卓怀正月

090．与徐石泉正月

091．与李辅朝刘长佑王錱二月初九日

092．与朱孙贻二月初

093．与刘长佑二月十五日

094．与张荣组二月十五日

095．与张亮基二月十五日

096．与江忠源二月十五日

097．与江忠源左宗棠二月十八日

098．与王錱二月十九日

099．与江忠源二月十九日

100．与江忠源二月十九夜

101．与张缄瓶二月二十一日

102．与刘长佑二月二十二日卯刻

103．与江忠源二月二十三日辰刻

104．与欧阳兆熊二月二十四日

105．与刘长佑王錱二月二十六日

106．与朱孙贻二月二十七日

107．与徐嘉瑞二月

108．与魁联二月

109．与李逢春二月

110．复文希范二月

111．复欧阳兆熊二月

112．复江忠源三月初七日

113．复张亮基三月初七日未刻

114．复李瀚章三月初八日

115．复江忠源三月十三日

116．与张荣组三月十七日

117．与江忠源三月十七日

118．与林源恩三月十七日

119．与左宗棠三月十七日

120．与刘长佑江忠济三月二十二日

121．与张亮基三月二十四日亥刻

122．与江忠源三月二十四日

123．与江忠源三月二十七日

124．复张亮基三月

125．与江忠源四月十六日

126．与陈源兖四月十六日

127．与张荣组四月二十七日

128．与张亮基五月初八日

129．复唐逢辰五月十四日

130．与江忠濬五月十七日

131．与魁联五月十七日

132．与彭洋中五月十七日

133．与朱孙贻五月十八日

134．与张亮基五月十八日

135．与夏廷樾五月十九日

136．与江忠源五月十九日

137．与朱孙贻五月十九日

138．复李逢春五月十九日

139．与江忠源五月二十三日

140．与罗泽南五月二十三日

141．复张荣组五月二十四日

142．复夏廷樾五月二十四日

143．与郭崑焘五月

144．与郭崑焘六月二十五日

145．与张亮基六月二十五日

146．复陈源兖六月二十八日

147．与左宗棠六月二十八日

148．与李鸿裔叶慕韩七月二十八日

149．与邹汉勋七月二十八日

150．与罗泽南郭嵩焘七月

151．与张荣组七月

152．与左宗棠八月初四日

153．与王錱八月二十日

154．与张荣组八月二十八日

155．与骆秉章八月二十八日

156．与骆秉章八月二十九日

157．与王錱八月二十九日

158．与江忠源八月三十日

159．与骆秉章九月初一日

160．与文希范九月初二日

161．与骆秉章九月初三日

162．与塔齐布九月初四日

163．与骆秉章九月初四日申刻

164．与吴文镕九月初六日

165．与骆秉章九月初六日

166．与文岳英九月初七日

167．与骆秉章九月初七日

168．与王錱重阳日

169．与文岳英重阳日

170．与张亮基重阳日

171．与王錱九月初十日

172．与骆秉章九月初十日

173．与徐有壬九月初十日

174．与陶恩培九月初十日

175．与周子俨九月初十日

176．与骆秉章九月十一日

177．与塔齐布九月十二日

178．与储玫躬九月十三日

179．与骆秉章九月十四日

180．与骆秉章九月十五日

181．与邹世琦九月十六日

182．与孙第培九月十六日

183．与徐有壬九月十六日

184．与彭洋中曾毓芳九月十七日

185．与吴文镕九月十七日

186．与骆秉章九月十七日

187．与刘建德九月二十日

188．与湘潭绅士公信九月二十日

189．与欧阳兆熊九月二十日

190．与骆秉章九月二十二日

191．与吴文镕九月二十三日

192．与王錱九月二十三日

193．与朱蓂九月二十三日

194．与刘崑九月二十四日

195．与江忠源九月二十四日

196．与王錱九月二十四日亥刻

197．与骆秉章九月二十四日亥刻

198．招某绅耆书九月二十四日

199．与龙启瑞九月二十五日

200．与严正基九月二十五日

201．与骆秉章九月二十五日四更

202．与彭洋中九月二十六日亥刻

203．与朱孙贻九月二十六日三更

204．致骆秉章九月二十七日辰刻

205．与骆秉章九月二十七日戌刻

206．与省城司道书九月二十七日四更

207．与省城司道书九月二十八日午刻

208．与王錱九月二十八日午刻

209．与朱蓂九月二十八日

210．与骆秉章九月二十八夜二更

211．与骆秉章九月二十九日三更

212．与邹寿璋十月初一日三更

213．与骆秉章十月初一日三更

214．与骆秉章十月初二日三更

215．与骆秉章十月初三日亥刻

216．与劳崇光十月初三日

217．与吴文镕十月初四日

218．与骆秉章十月初四日三更

219．与骆秉章十月初五日四更

220．与骆秉章十月初六日三更

221．与骆秉章十月初七日三更

222．与王錱十月初八日三更

223．与骆秉章十月初八日三更

224．与仓景愉十月初八日

225．与康景曜杨宝峰十月初八日

226．与骆秉章十月初九日三更

227．与夏廷樾十月初九日

228．与徐有壬十月初十日

229．与吴文镕十月初十日

230．与骆秉章十月初十日三更

231．与骆秉章十月十一日二更

232．与骆秉章十月十二日三更

233．与裕麟十月十二日三更

234．与骆秉章十月十三日三更

235．与吴文镕十月十四日

236．与邹召旬邹汉章十月十四日

237．与骆秉章十月十四日三更

238．与彭洋中十月十五日

239．与骆秉章十月十五日三更

240．与刘蓉十月十五日

241．与骆秉章十月十六日三更

242．与骆秉章十月十七日三更

243．与张芾十月十八日

244．与骆秉章十月十八日三更

245．与王錱十月十九日三更

246．与骆秉章十月十九日三更

247．与刘蓉十月十九日三更

248．与刘蓉王錱十月二十日

249．与夏延樾十月二十日

250．与骆秉章十月二十日三更

251．与吴坤修十月二十一日

252．与刘崑十月二十一日

253．与骆秉章十月二十一日三更

254．与左宗棠十月二十一日

255．与郭嵩焘十月二十二日

256．与骆秉章十月二十三日三更

257．与骆秉章十月二十三日三更

258．与江忠源十月二十四日

259．与严正基十月二十四日

260．与邹墨林邹寿璋十月二十四日

261．与骆秉章十月二十四日三更

262．与骆秉章十月二十五日二更

263．与李瀚章十月二十六日

264．与骆秉章十月二十六日三更

265．与俞鹤皋十月二十六日

266．与骆秉章十月二十七日三更

267．与骆秉章十月二十八日三更

268．与骆秉章十月二十九日三更

269．复江忠濬十月三十日

270．与骆秉章十月三十日三更

271．复骆秉章十一月初一日亥刻

272．复刘蓉十一月初一日

273．复林源恩十一月初一日

274．复骆秉章十一月初二日亥刻

275．复彭洋中十一月初二日

276．复左笔秋十一月初二日

277．复骆秉章十一月初三日亥刻

278．复夏廷樾十一月初三日

279．复吴文镕十一月初三日

280．复骆秉章十一月初四日亥刻

281．复骆秉章十一月初五日亥刻

282．复仓景愉十一月初六日

283．与刘蓉十一月初六日

284．与王錱十一月初六日

285．复骆秉章十一月初六日亥刻

286．复骆秉章十一月初七日亥刻

287．复骆秉章十一月初九日戌刻

288．复朱孙贻十一月初十日

289．复骆秉章十一月初十日三更

290．复吴文镕十一月初十日三更

291．复朱蓂十一月十一日

292．复骆秉章十一月十一日

293．复吴文镕十一月十二日三更

294．与骆秉章十一月十二日亥刻

295．复周辑瑞十一月十二日

296．复庄寄渔十一月十二日

297．复骆秉章十一月十三日三更

298．与骆秉章十一月十五日亥刻

299．与邹世琦十一月十六日

300．与罗泽南十一月十六日

301．复吕贤基十一月十七日

302．与李鸿章十一月十七日

303．复吴文镕十一月十七日三更

304．复江忠源十一月十八日

305．与陈源兖十一月十八日

306．复骆秉章十一月十九日亥刻

307．复骆秉章十一月二十二日午刻

308．与刘建德十一月二十二日

309．复庄寄渔李瀚章十一月二十二日

310．复恩霖十一月二十二日

311．复欧阳兆熊十一月二十二日

312．复骆秉章十一月二十三日

313．复邹世琦十一月二十五日

314．复吴文镕十一月二十六日

315．复骆秉章十一月二十六日酉刻

316．复刘蓉十一月二十七日

317．复骆秉章十一月二十八日巳刻

318．复严正基十一月二十八日

319．复欧阳兆熊十一月二十八日

320．复罗泽南十一月二十九日

321．复沈甲联十一月二十九日

322．复左碧秋十一月二十九日

323．复裕麟十一月二十九日

324．复丁应台十一月二十九日

325．复骆秉章十二月初一日

326．与徐有壬十二月初二日

327．与叶名琛十二月初三日

328．复吴文镕十二月初四日巳刻

329．复骆秉章十二月初四日

330．复朱蓂十二月初四日

331．与黄冕十二月初五日

332．复骆秉章十二月初六日辰刻

333．复林源恩十二月初七日

334．复骆秉章十二月初七日

335．与李元度十二月初七日

336．复骆秉章十二月初九日亥刻

337．复储玫躬十二月初九日

338．复仓景愉十二月初九日

339．复吴文镕十二月十二日

340．复徐有壬十二月十二日

341．复刘蓉十二月十三日

342．与王錱十二月十三日

343．复骆秉章十二月十三日亥刻

344．复朱蓂十二月十四日巳刻

345．复朱蓂左菊农胡嘉垣十二月十四日未刻

346．复夏廷樾十二月十四日

347．复吴文镕十二月十五日

348．复骆秉章十二月十五日亥刻

349．复龙启瑞十二月十六日

350．复金藻十二月十六日

351．复骆秉章十二月二十日午刻

352．复胡嘉垣十二月二十一日

353．与邹汉章十二月二十四日

354．复骆秉章十二月二十四日

355．与邓瑶十二月二十五日

356．与骆秉章十二月二十六日

357．复夏廷樾十二月二十六日

358．复褚汝航十二月二十六日

359．复王錱十二月二十六日

360．复俞鹤皋十二月二十七日

361．复黄淳熙十二月

咸丰四年

362．复骆秉章正月初六日亥刻

363．复骆秉章正月初七日

364．复江忠济江忠淑正月初七日

365．与陈士杰正月初七日

366．复彭洋中正月初七日

367．与朱蓂正月初九日

368．复徐有壬正月初九日

369．复褚汝航正月初九日

370．复林源恩正月初十日

371．复骆秉章正月十一日

372．与左菊农正月十一日

373．复李元度正月十一日

374．复朱蓂正月十一日

375．复仓景愉正月十一日

376．复仓景愉正月十二日

377．与陶恩培正月十二日

378．复朱孙贻正月十三日亥刻

379．复曾谦六正月十三日

380．复朱蓂正月十三日

381．复胡嘉垣正月十三日

382．复江忠济江忠淑正月十三日

383．与塔齐布正月十三日

384．复骆秉章正月十五日

385．复骆秉章正月十六日

386．与吴文镕正月十六日

387．复邹墨林正月十六日

388．与胡林翼正月十六日

389．复褚汝航正月十八日

390．复严正基正月二十日

391．复褚汝航正月二十日

392．复江忠济江忠淑正月二十日

393．复夏廷樾正月二十日

394．复郭嵩焘正月二十日

395．复胡嘉垣正月二十日

396．复骆秉章正月二十一日

397．与郭崑焘正月二十一日

398．复李瀚章正月二十二日

399．复褚汝航正月二十二日

400．复骆秉章正月二十三日

401．致劳崇光正月二十四日

402．上吴文镕正月二十四日

403．复郭嵩焘正月二十五日

404．复朱蓂正月二十五日

405．复褚汝航正月二十五日

406．复骆秉章正月二十六夜三更

407．与朱蓂正月

408．与黄冕正月

409．与刘蓉二月初七日未刻

410．致骆秉章三月二十五日巳刻

411．致幕友六月十六夜二更

412．致骆秉章七月初十日辰刻

413．复胡林翼七月十一日辰刻

414．复胡林翼七月

415．与罗萱九月初八日

咸丰五年

416．复邓仁堃元旦亥刻

417．致李元度五月二十日

418．与李元度五月二十一日申刻

419．致李元度七月初二日

420．致李元度七月初三日

421．致李元度七月初三日

422．致李元度七月十三夜子刻

423．与李元度七月十六日黎明

424．致李元度七月十七早

425．致李元度七月十七日未刻

426．复李元度七月二十四日未刻

427．复李元度七月二十六日

428．致李元度七月

429．复李元度八月十二日

430．与李元度八月十五日巳刻

431．复李元度八月十六夜初更

432．复李元度八月二十二早

433．复李元度八月二十八早

434．复李元度八月二十八日午刻

435．与罗泽南刘蓉九月初二日

436．复李元度九月初三日

437．与李元度九月十七日未刻

438．致李元度九月二十四夜

439．致李元度十月初二日

440．复李元度十月初四日

441．复李元度十月初九夜二更

442．加李元度片十月初十日

443．与李元度十月十二早

444．复邓仁堃十月十三日

445．复李元度十月二十日

446．与李元度十月二十七夜

447．与李元度十一月初二日

448．与李元度十一月十一日

449．致官文十一月下旬

咸丰六年

450．致罗泽南正月十三日

451．答黄廷瓒二月二十六日

452．与刘蓉二月

453．致李元度四月初六日

454．与李元度四月十一夜

455．与李元度四月十八日

456．与李元度四月二十六日

457．与李元度五月初二日巳刻

458．复彭山屺罗萱五月初四日未刻

459．复彭山屺罗萱五月初六夜

460．与李元度五月初九日

461．与李元度五月十三日

462．与彭山屺罗萱五月十四早

463．致罗萱五月十五日午刻

464．与李元度五月十六日午刻

465．与罗萱五月十九日午刻

466．与罗萱五月二十四日

467．与罗萱五月二十六早

468．致李元度五月二十外

469．致李元度六月初三日

470．与罗萱六月初四日

471．与李元度六月初五日

472．致李元度六月初七日

473．复罗萱六月初七日

474．致罗萱六月初七日酉正

475．致罗萱六月初八日未刻

476．致李元度六月初八日

477．致罗萱六月初十日

478．与罗萱六月十六日

479．加李元度片六月二十七夜

480．致李元度七月初五日巳刻

481．致彭山屺罗萱七月初十日辰正

482．致彭山屺罗萱七月初十日申刻

483．复吴坤修七月初十日酉正

484．与彭山屺罗萱七月十二早

485．与彭山屺罗萱七月十二日

486．与彭山屺罗萱七月十三日辰刻

487．与李元度七月十三日

488．与彭山屺罗萱七月十四日卯正

489．致彭山屺罗萱七月十四日巳正

490．与林源恩李元度七月十五日辰刻

491．与林源恩七月十五日酉刻

492．致彭山屺罗萱七月十七日卯正

493．致彭山屺罗萱七月十八日巳刻

494．复彭山屺罗萱七月二十日巳刻

495．致彭山屺罗萱七月二十二日辰初

496．致彭山屺罗萱七月二十三日辰刻

497．致李元度七月二十三日未刻

498．与彭山屺罗萱七月二十四日辰刻

499．与彭山屺罗萱七月二十五日

500．复彭山屺罗萱七月二十六日辰刻

501．复彭山屺罗萱七月二十七日午刻

502．复彭山屺罗萱七月二十九日辰刻

503．复彭山屺罗萱八月初二日

504．致彭山屺罗萱八月初三日

505．致彭山屺罗萱八月初四日午刻

506．复彭山屺罗萱八月初六日午刻

507．复李元度八月初八日未刻

508．与彭山屺罗萱八月初八日

509．复李元度八月十三日未刻

510．与李元度八月十六日

511．与罗萱八月十七日

512．与刘腾鸿罗萱八月十七夜

513．与罗萱八月十九日申正

514．致刘腾鸿罗萱八月二十一日

515．与罗萱八月二十二日

516．复罗萱八月二十五日午刻

517．与刘腾鸿罗萱八月二十八日

518．与罗萱九月初二日酉刻

519．致普承尧刘腾鸿罗萱九月初四日申刻

520．与李元度九月二十三日未刻

521．致罗萱十月二十二早

522．复李元度十一月初七日

咸丰七年

523．致李续宾二月初八日辰刻

524．与李元度二月十二日未刻

525．与李元度二月十八日

526．与李元度二月

527．与李元度闰五月初三日

528．致李续宾闰五月十六日

529．致李续宜六月十七日酉刻

530．致李续宾八月初三日

531．致胡林翼八月初三日

532．复李元度之太夫人十月十七日后

533．致李元度十月十七日后

534．致李元度之太夫人十一月

咸丰八年

535．致刘蓉正月初三日

536．致郭崑焘正月初十日

537．致李续宜三月二十一日巳刻

538．致郭崑焘三月

539．致彭玉麟五月二十三日

540．致胡林翼五月二十五日

541．致杨岳斌五月二十五日

542．致李续宾五月二十五日

543．致胡林翼五月二十六日

544．复刘方蕙五月二十六日

545．复刘建德五月二十七日

546．致左宗棠五月三十日

547．复吴坤修五月三十日

548．复胡心庠五月三十日

549．致李元度五月三十日

550．复唐训方六月初一日

551．致左宗棠六月初四日

552．致晏端书六月初四日

553．致浙江绅士六月初四日

554．致李元度六月初五日

555．致胡林翼六月初五日

556．致李续宾六月初五日

557．致杨岳斌六月初五日

558．致彭玉麟六月初五日

559．复普承尧六月初五日

560．致何秋涛六月初九日

561．复史某六月十七日

562．致官文六月十七日

563．致李续宾六月十七日

564．复黄廷瓒六月十七日

565．致袁青绶六月十七日

566．复郑敦诣六月十七日

567．复崔柏轩六月十七日

568．复李如篦六月十八日

569．致李瀚章六月十八日

570．致耆龄六月二十四日

571．致龙启瑞六月二十四日

572．致刘于浔六月二十四日

573．致袁甲三六月二十四日

574．致胜保六月二十四日

575．致和春六月二十四日

576．致李孟群六月二十四日

577．致李桓恽光辰联芝圃六月二十四日

578．复庄煜六月二十四日

579．复鲍超六月二十四日

580．致张芾六月二十四日

581．致张镜澜七月初四日

582．致王庆云七月初六日

583．复吴文澜七月初六日

584．复杨吟秋七月初六日

585．致王勋七月初六日

586．复陶寿玉七月初六日

587．复万启琛七月初六日

588．致左宗棠七月初七日

589．致左宗棠七月十三日

590．复刘建德七月十五日

591．复刘培元七月十五日

592．复龙启瑞恽光辰李桓联芝圃七月十五日

593．复邓某七月十五日

594．复官文七月十五日

595．复耆龄七月十五日

596．致李续宾李续宜七月十五日

597．致胡林翼七月十八日

598．复龙启瑞七月十九日亥刻

599．致骆秉章七月二十日

600．致胡林翼七月二十三日

601．加李元度片七月二十四夜

602．致耆龄七月二十七日午刻

603．致胡林翼七月二十八日

604．复胡达溍七月

605．复张某七月

606．致李元度八月初四日

607．加晏端书片八月初九日

608．加李续宜片八月十六日

609．复彭玉麟八月十六日

610．致毛鸿宾九月初五日

611．致李元度九月初六日

612．致李元度九月初十日

613．加左宗棠片九月十二日

614．加胡兴仁片九月十四日

615．加沈葆桢片九月十五日

616．加耆龄片九月十五日

617．致李元度九月十五日

618．加彭玉麟片九月十七日

619．加李元度片九月十七日

620．加李瀚章片九月十八日

621．加官文片九月二十日

622．加胡林翼片九月二十日

623．加骆秉章片九月二十日

624．加左宗棠片九月二十日

625．加鲍超片九月二十日

626．致李续宜九月二十日

627．加李续宜片九月二十日

628．与李续宾九月二十一日

629．加彭玉麟片九月二十一日

630．加张秉钧片九月二十一日

631．加郭霈霖片九月二十二日

632．加沈葆桢片九月二十三日

633．加罗忠祜片九月二十六日

634．加罗忠祜片九月二十六日

635．加张曜孙片九月二十六日

636．加耆龄片九月二十七日

637．致胡林翼九月二十九日

638．加官文片九月三十日

639．致李续宾九月三十日

640．加湖南文藩台片九月三十日

641．加彭玉麟片十月初一日

642．加沈葆桢片十月初一日

643．致郭嵩焘十月初一日

644．加耆龄片十月初二日

645．加左宗棠片十月初三日

646．加骆秉章片十月初三日

647．加萧启江片十月初四日

648．加彭玉麟片十月初七日

649．加耆龄片十月初七日

650．致刘庠十月初八日

651．加饶涤甫片十月初八日

652．加冯卓怀片十月初八日

653．加胡兴仁片十月初八日

654．加张某片十月初八日

655．加沈葆桢片十月初八日

656．加左宗棠片十月初九日

657．复胡林翼十月初十日

658．加黄廷瓒片十月初十日

659．加官文片十月初十日

660．复陶寿玉十月十一日

661．致李元度十月十一夜二鼓

662．加李元度片十月十二日

663．加沈葆桢片十月十二日辰刻

664．加李续宾片十月十三日

665．加张运兰片十月十四日

666．加萧启江片十月十五日

667．加刘于浔片十月十六日

668．加胡兴仁片十月十六日

669．加萧启江片十月十六日

670．致李续宜十月十七日

671．加李续宜片十月十七日

672．加孙鼎臣片十月十七日

673．加李映棻片十月十八日

674．加沈葆桢片十月十八日

675．加吴嘉宾片十月十九日

676．致丁石舫胡心庠十月二十日

677．加沈葆桢片十月二十日

678．加张运兰片十月二十一日

679．加郭霈霖片十月二十一日

680．加袁芳瑛片十月二十一日

681．加许振祎片十月二十三日

682．加张运兰片十月二十六日

683．加王庆云片十月二十七日

684．加李续宜片十月二十七日

685．加陈伯符片十月二十七日

686．加罗遵殿片十月二十七日

687．加张曜孙片十月二十七日

688．加唐际盛片十月二十七日

689．加左宗棠片十月二十八日

690．加胡林翼片十月二十九日

691．复葛封泰十月二十九日

692．加左宗棠片十一月初一日

693．加官文片十一月初一日

694．加耆龄片十一月初一日

695．加陈源豫片十一月初一日

696．加耆龄片十一月初二日

697．加杨岳斌片十一月初二日

698．加彭玉麟片十一月初二日

699．复邓汪琼十一月初二日

700．加李元度片十一月初二夜

701．致丁石舫胡心庠十一月初三日

702．加李续宜片十一月初三日

703．加萧可卿片十一月初三日

704．加刘腾鹤片十一月初五日

705．加萧启江片十一月初五日

706．加张曜孙片十一月初五日

707．加耆龄片十一月初五日

708．加张运兰片十一月初六日

709．加彭玉麟片十一月初六日

710．加厉云官片十一月初六日

711．加张曜孙片十一月初六日

712．致丁石舫胡心庠十一月初六日

713．加崔伯轩片十一月初八日

714．加袁芳瑛片十一月初八日

715．加刘于浔片十一月初八日

716．复吴嘉宾十一月初九日

717．加陈鼐片十一月初九日

718．致郭嵩焘十一月初十日

719．加何源片十一月初十日

720．加何秋涛片十一月初十日

721．加罗张庄顾厉片十一月初十日

722．加耆龄片十一月初十日

723．加胡心庠片十一月初十日

724．加胡林翼片十一月十一夜

725．加左宗棠片十一月十一夜

726．加杨岳斌片十一月十二日

727．加彭玉麟片十一月十二日

728．加沈葆桢片十一月十三日

729．加刘于浔片十一月十九日

730．加李元度片十一月十九日

731．加李续宜片十一月十九日

732．加方翊元片十一月十九日

733．加萧启江片十一月二十三日

734．加沈葆桢片十一月二十三夜三鼓

735．加耆龄片十一月二十五日

736．加郭霈霖片十一月二十五日

737．加许振祎片十一月二十五日

738．加胡兴仁片十一月二十五夜二鼓

739．加唐鉴片十一月二十七日

740．加骆秉章片十一月二十七日

741．加沈葆桢片十一月二十八日

742．加王懿德片十一月二十八日

743．加廖鸿荃片十一月二十八日

744．加李续宜片十一月二十八日

745．加彭玉麟片十一月二十八日

746．加彭玉麟片十一月二十八日

747．复左宗棠十一月二十九夜

748．加萧启江片十一月三十日

749．加刘于浔片十二月初二夜

750．复郭崑焘十二月初三日

751．加沈葆桢片十二月初六夜

752．复左宗棠十二月初七日

753．复彭玉麟十二月初八日

754．加李如篦片十二月初八日

755．加饶廷选片十二月初九日

756．加胡林翼李续宜片十二月初九夜

757．致官文十二月初九夜

758．致刘象观十二月十三日

759．加沈葆桢片十二月十五日

760．加彭玉麟片十二月十五日

761．加吴国佐片十二月十五日

762．加魏荫庭片十二月十六日

763．复胡林翼李续宜十二月十九夜

764．加胡林翼片十二月二十日

765．加彭玉麟片十二月二十一日

766．复胡林翼十二月二十一日

767．加彭玉麟片十二月二十一日巳刻

768．加张运兰片十二月二十二日

769．加骆秉章片十二月二十六夜

770．加左宗棠片十二月二十六夜

771．加唐鉴片十二月二十七夜

772．致胡林翼十二月二十八日

773．加耆龄片十二月二十八日

774．加沈葆桢片十二月二十九日

775．加张运兰片十二月三十日

776．加王文瑞片十二月三十日

777．致欧阳秉铨十二月三十日

778．致吴国佐十二月三十日

人名索引

返回总目录

道光二十一年

001．与朱蓂 [1] 闰三月初四日

望读书守己，告近况与作寿屏事。

尧阶仁兄大人足下：

去腊贱眷到京，奉得手书，词简意长，拳拳不尽。舍弟辈蒙教爱饮食，情谊逾于同胞。每闻九舍弟道及去年在馆诱掖之勤，督责之宽，属望之切，沆瀣之洽，薄物细故，至纤至悉之曲折深厚，真令人衔感次骨，酬谢鄙忱，万言难殚。

去岁年谷顺成，是弟望吾兄第一快心事。安得自天降康，屡丰有咏，则吾兄事畜之谋，或可以少弛负担矣。

尊堂上洪祺绥燕，心安体泰，尤慰鄙衷。淡禄堂襟山抱水，气局开展，当是君家巩固之基。即近地比邻，日前既鹅鸭无恼，后日必更桑椹怀音，自是可无他虑。益望读书守己，敦朴诚，去机械，毋图小得，毋怀赊望，知足知止，苟合苟完。“以善养人，以德服人”，此谣近似迂阔，实切要也。如此则昌大将更无涘。吾兄远识，何待喋喋相贡，然亦刍荛之献也。

弟散馆以后，甚思用功，因循隳于中，酬应纷于外，日复一日，依然故我。去秋一病十旬，冬间始得复体。贱眷以腊尾到京。计自病后至今，又已半年。学问毫末无加，而日日常觉匆忙。大好光阴，如此虚掷，后日成就抑可知矣。老兄望于我者大且远，终恐不逮也，如何如何！

嘱作寿屏，分手以后未尝一日去怀。病后以天当冻墨，不果写。二月以来，刻刻思有以报命而至今未能就，歉愧无似！兹家严及啸山归期已迫，而外间索书者襁层于门，竟不能草率了事，只得待彭十四南旋时己亥副榜彭洞源，在京考教习，大约六月可到家，托渠带归。兄专使于七月往彭家领寿屏可也。兹因家严还里，先泐奉复，以见故人不敢竟置度外，屡求不应也。顺请文安。惟眠食自玉，进学修行，不宣。愚弟国藩顿首。

老伯、伯母大人前以名请安。

[1] 朱蓂，字尧阶，湖南湘乡人，少尝与曾国藩共学，后成儿女亲家。此信为亲笔原件，原无时间，据信末“家严还里”之言参考曾氏日记确定。

002．致陈碧帆 [1]

问病，兼叙近况。

碧帆四兄年大人阁下：

伏奉手书，益增思想。阔离以来，时从令兄处一问消息，尊恙较在京时云已大愈，嫂夫人乃复不适，匪惟令兄悬念，弟亦惓惓斯行也。

外境之，未可滞虑，置而遣之，终履夷途。弟去秋遘疾，几不自胜，既就痊复，仍此顽健。以我之历，卜君之吉，兼以祝尊嫂之祺，必符必符！善祷善祷！

弟供职惟常，亦鲜佳趣。时颇涉览史编，间有述造，不恒其德，无如我何。

来示甚以抛弃诗书为虑，殊非所宜。将借此以博取青紫，则未得之时，仰若神仙；既得之后，睨如败履。身外浮名，何足加损。若谓积轴在胸，烈芬在后，则传人之目，谈何容易。见有握椠怀铅，穷老尽气，当时自夸，没亦汶汶，凡若此者不胜数也。家居之乐，味之无尽。足下远客乍归，别有气象，令妻、寿母、伯壎、仲竾乐可言乎？惟冀深耽此娱，尽遣他虑，厚自调摄，幸甚幸甚！

奉劝加餐，情深乎遗鲤；更祝安寝，兆叶乎梦熊。聊寄一笑，忽忽〔匆匆〕不尽，诸惟心鉴。

[1] 陈碧帆，名不详，湖南茶陵人，陈源兖弟，陈源豫兄。本件前次整理编在道光二十三年，因信中有“弟去秋遘疾，几不自胜”语，而曾氏患病在道光二十年秋，故可以确定本件之作应在道光二十一年。

道光二十三年

003．致冯卓怀陈源兖 [1] 十月 [2]

告自川到陕和自陕抵京时间，嘱陈源兖惩忿。

树堂、岱云两仁弟大人阁下：

在四川榜后发信，想收到。嗣于九月二十一日在川省起行，天气晴和，体亦爽快，间作打油腔几句，十月十六抵陕西省城。

见周贵，云八月初十在陈宅搬出，二十四出京，刻下饥寒交迫，国藩颇悯之。因得知老岱病后发胖，而岱夫人气痛颇不轻，窃谓忠臣孝子，自有鬼神呵护。岱夫人忠臣而侠烈者也，自当勿药有喜。前面与岱云谈时，曾称尊嫂为陈氏功臣。近闻又夺还铁券一次，吾不信也。果尔，则国藩临别曾嘱老岱惩忿，又忘之耶？自彼此病后，不啻一家骨肉，故敢道及，亮不见罪。

国藩订二十一在陕西起行，十一月十七八可到京。例不在自家下轿。子舟邀同住镇江会馆。若不然，则国藩在老岱宅住一宿耳。

临时再有信回，先此奉达。即请近安。

[1] 冯卓怀，字树堂，湖南长沙人。曾为曾纪泽塾师，咸丰间官四川万县知县，后入曾国藩幕。陈源兖（？—1853），字岱云，湖南茶陵人，道光进士，授编修，旋任江西吉安知府、安徽池州知府。咸丰三年，太平军攻克庐州，自缢。

[2] 本篇原无时间，编在道光二十七年信中。据内容并参考其日记，可以肯定作于二十三年十月十七至二十日之间。

004．复贺长龄 [1]

谢其奖饰并陈存诚之思。

国藩顿首顿首耦庚前辈大人阁下：

二月接奉手示，兼辱雅贶，感谢感谢！过蒙矜宠，奖饰溢量。国藩本以无本之学，寻声逐响，自从镜海先生游，稍乃粗识指归，坐眢见明，亦耿耿耳。乃甫涉向道之藩，遽钓过情之誉，是再辱也。

盖尝抉剔平生之病源，养痈藏瘤，百孔杂出，而其要在不诚而已矣。窃以为天地之所以不息，国之所以立，贤人之德业之所以可大、可久，皆诚为之也。故曰：“诚者，物之终始，不诚无物。”今之学者，言考据则持为骋辩之柄，讲经济则据为猎名之津，言之者不怍，信之者贵耳，转相欺谩，不以为耻。至于仕途积习，益尚虚文，奸弊所在，蹈之而不怪，知之而不言，彼此涂饰，聊以自保，泄泄成风，阿同骇异。故每私发狂议，谓今日而言治术，则莫若综核名实；今日而言学术，则莫若取笃实践履之士。物穷则变，救浮华者莫如质。积玩之后，振之以猛，意在斯乎？方今时事孔棘，追究厉阶之生，何尝不归咎于发难者。彼岂实见天下之大计，当痛惩而廓清之哉！岂预知今日之变，实能自我收之哉？不过以语言欺人，思先登要路耳。国藩以兹内省早岁所为，涉览书册，讲求众艺者，何一非欺人之事？所为高谈今古，嘐嘐自许者，何一非欺人之言？中夜以思，汗下如霤。顷观先生所为楹帖“道在存诚”云云，旨哉其然君子之言乎？果存诚而不自欺，则圣学王道又有他哉？镜海先生庶几不欺者也。倭艮峰前辈见过自讼，言动无妄，吴竹如比部天质木讷，贞足干事。同乡则黎月桥前辈至性肫肫，陈岱云行己知耻，冯树堂有志力学，皆勉于笃实者也。

国藩虽愚柔，既闻明训，敢不请事。若夫读书之道，博学详说，经世之才，遍采广询，自度智慧精神，终恐有所不逮。惟当谨守绳墨，不敢以浮夸导子弟，不敢以暴弃殆父母之遗体。其有所进，幸也；无所进，终吾身而已矣。辱承扶掖之盛心，恐不察其浅鄙而期许过实，故谨布一二，以为请益之地，亦附于《皇华》三拜之义云。书不宣尽，伏维垂鉴。国藩顿首顿首！

[1] 贺长龄（1785—1848），字耦耕，一作耦庚，号西崖、雪霁、耐庵，湖南善化人，嘉庆进士。道光元年任南昌知府，后历任江苏按察使、江宁布政使、贵州巡抚，道光二十五年擢云贵总督兼云南巡抚。曾主持编纂《皇朝经世文编》。

005．致刘蓉 [1]

论文与道，评先贤得失，提出文以载道，文道并重的主张。

去岁辱惠书，所以讲明学术者，甚正且详，而于仆多宽假之词，意欲诱而进之，且使具述为学大指，良厚良厚！盖仆早不自立，自庚子以来，稍事学问，涉猎于前明、本朝诸大儒之书，而不克辨其得失。闻此间有工为古文诗者，就而审之，乃桐城姚郎中鼐之绪论，其言诚有可取。于是取司马迁、班固、杜甫、韩愈、欧阳修、曾巩、王安石及方苞之作，悉心而读之，其他六代之能诗者，及李白、苏轼、黄庭坚之徒，亦皆泛其流而究其归，然后知古之知道者，未有不明于文字者也。能文而不能知道者或有矣，乌有知道而不明文者乎？古圣观天地之文、兽迮鸟迹而作书契，于是乎有文，文与文相生而为字，字与字相续而成句，句与句相续而成篇，口所不能达者，文字能曲传之。故文字者，所以代口而传之千百世者也。伏羲既深知经纬三才之道而画卦以著之，文王、周公恐人之不能明也，于是立文字以彰之，孔子又作《十翼》、定诸经以阐显之，而道之散列于万事万物者，亦略尽于文字中矣。所贵乎圣人者，谓其立行与万事万物相交错而曲当乎道，其文字可以教后世也。吾儒所赖以学圣贤者，亦借此文字以考古圣之行，以究其用心之所在。然则此句与句续、字与字续者，古圣之精神语笑胥寓于此。差若毫厘，谬以千里。词气之缓急，韵味之厚薄，属文者一不慎，则规模立变；读书者一不慎，则卤莽无知。故国藩窃谓今日欲明先王之道，不得不以精研文字为要务。

三古盛时，圣君贤相承继熙洽，道德之精，沦于骨髓，而问学之意，达于闾巷。是以其时虽罝兔之野人，汉阳之游女，皆含性贞娴吟咏，若伊莱〔莘〕、周召、凡伯、仲山甫之伦，其道足文工，又不待言。降及春秋，王泽衰竭，道固将废，又亦殆殊已。故孔子睹获麟，曰：“吾道穷矣！”畏匡，曰：“斯文将丧！”于是慨然发愤，修订六籍，昭百王之法戒，垂千世而不刊，心至苦，事至盛也。仲尼既没，徒人分布，转相流衍。厥后聪明魁桀之士，或有识解撰著，大抵孔氏之苗裔，其文之醇驳，一视乎见道之多寡以为差。见道尤多者，文尤醇焉，孟轲是也；次多者，醇次焉；见少者，文驳焉；尤少者，尤驳焉。自荀、扬、庄、列、屈、贾而下，次第等差，略可指数。

夫所谓见道多寡之分数何也？曰：深也，博也。昔者，孔子赞《易》以明天道，作《春秋》以衷人事之至当，可谓深矣。孔子之门有四科，子路知兵，冉求富国，问礼于柱史，论乐于鲁伶，九流之说，皆悉其原，可谓博矣。深则能研万事微芒之几，博则能究万物之情状而不穷于用。后之见道不及孔氏者，其深有差焉，其博有差焉。能深且博而属文复不失古圣之谊者，孟氏而下，惟周子之《通书》、张子之《正蒙》，醇厚正大，邈焉寡俦。许、郑亦能深博，而训诂之文，或失则碎。程、朱亦且深博，而指示之语，或失则隘。其他若杜佑、郑樵、马贵与、王应麟之徒，能博而不能深，则文流于蔓矣；游、杨、金、许、薛、胡之俦，能深而不能博，则文伤于易矣。由是有汉学、宋学之分，龂龂相角，非一朝矣。仆窃不自揆，谬欲兼取二者之长，见道既深且博，而为文复臻于无累，区区之心，不胜奢愿，譬若以蚊而负山，盲人而行万里也，亦可哂已。盖上者仰企于《通书》、《正蒙》，其次则笃耆〔嗜〕司马迁、韩愈之书，谓二子诚亦深博而颇窥古人属文之法。今论者不究二子之识解，辄谓迁之书，愤懑不平；愈之书，傲兀自喜。而足下或不深察，亦偶同于世人之说，是犹睹《盘》、《诰》之聱牙而谓《尚书》不可读；观郑、卫之淫乱，而谓全《诗》可删，其毋乃漫于一概而未之细推也乎？

孟子曰：“君子所性，虽大行不加焉，虽穷居不损焉。”仆则谓君子所性，虽破万卷不加焉，虽一字不识无损焉。离书籍而言道，则仁义忠信反躬皆备，尧舜孔孟非有余，愚夫愚妇非不足，初不关乎文字也。即书籍而言道，则道犹人心所载之理也，文字犹人身之血气也，血气诚不可以名理矣，然舍血气则性理亦胡以附丽乎？今世雕虫小夫，既溺于声律绘藻之末，而稍知道者，又谓读圣贤书，当明其道，不当究其文字，是犹论观人者，当观其心所载之理，不当观其耳目言动血气之末也，不亦诬乎？知舍血气无以见心理，则知舍文字无以窥圣人之道矣。

周濂溪氏称文以载道，而以“虚车”讥俗儒。夫“虚车”诚不可，无车又可以行远乎？孔、孟没而道至今存者，赖有此行远之车也。吾辈今日苟有所见，而欲为行远之计，又可不早具坚车乎哉？故凡仆之鄙愿，苟于道有所见，不特见之，必实体行之，不特身行之，必求以文字传之后世。虽曰不逮，志则如斯。其于百家之著述，皆就其文字以校其见道之多寡，剖其铢两而殿最焉。于汉、宋二家构讼之端，皆不能左袒以附一哄；于诸儒崇道贬文之说，尤不敢雷同而苟随。极知狂谬，为有道君子所深屏，然默而不宣，其文过弥甚。聊因足下之引诱而一陈涯略，伏惟悯其愚而绳其愆，幸甚幸甚！

[1] 刘蓉（？—1873），字孟容，号霞轩，湖南湘乡人。咸丰初佐罗泽南治团练，咸丰四年从曾国藩戎幕，次年领罗泽南湘左营，咸丰十一年擢知府，寻任四川布政使、陕西巡抚，后免官。

道光二十四年

006．致王拯 [1] 正月二十八日 [2]

因其责陈源兖之怠慢，以君子自处、待人之道开释。

少鹤仁兄足下：

顷奉让书，辞甚劲拔，称物细而取类大。世有凡鄙之事，无谓之节文，自王公大人以至庸夫仆竖，皆谓无足措意，而有道君子乃不得不动色相争者，此类是也。盖君子之自处，常严重而不可干。其待人也，以敬其身者敬之；道胜己者，抑志事之。仆虽蠢顽，亦颇识轻重之分。

间者，陈君之妻之丧，而仆浼足下为之市棺。此何等事，岂惟不足以辱贤者，即仆不肖，岂以此市德也，特以死丧之故，将不择人而求之。适会其时，有以足下为张某营后事告者，又有称其助吕某之父丧者。而仆于足下又辱有杯酒眄睐之欢，乃遂仓黄造请，惟足下亦以为不择人而拯之，而诺之，而既之。当是时，足下不过履“匍匐救之”之义，而谢不谢固不论也。及其往吊之日，亦不过率世俗酬酢之恒，非必因售德而往也。而事有适乖者，门者既不以刺通，陈君又夙未识面，仆又未及上其手而指示之，遂无片语致谢，仆失之疏，陈君坐不知耳，何足道哉！何足道哉！陈君方为仆言：王某今世所谓读书行古义者也，以我故而躬贱役，吾其安焉？出丧后，当叩关三拜，虚文不足称谢，惟感激永永，祝其寿考而已。而足下遽责其慢人，非狂易丧心，则孰敢慢德我者乎？《诗》曰“既其女迁”，夫使陈君而敢于慢足下，则既亦将及仆矣。仆何所利而阿之耶？且缓急之求，无贵贱贤否皆有之者也；求人而甘言谢之，夫人而能也；德于人而责报，亦夫人而能也。至知道者有进焉：其受人赐，中心藏之，不以口舌云报也；其忠于谋人，过辄忘之。彼德我，吾安焉；彼不德我，吾安焉。徐以观其他，他行合义，友之如故；他行不义，而后绝之，终不相督责也。所谓道济万物而不自居，施及后世而不矜不伐，皆自于此。

窃见足下抗志独往，蹈道无穷，遂敢以浅见相质证，非敢反唇相稽，自囿于众人，而以深文难贤豪之士也。抑又闻君子有高世独立之志，而不予人以易窥，有藐万乘却三军之气，而未尝轻于一发。仆观足下亦庶几者，而今日乃一发之，而兹事者似不足以撼足下之气而动之，则意其别有所因也。市有虎，曾参杀人，迫之信也。吾乌知足下不有迫之信者，而假此而一发之也？道之未光，忠信之未孚，而欲人之坦坦以相谅，盖其难矣。虽然，来日正长，相知方始，将有不辨而大白者，吾何必戚戚乎！

至于陈君之感慕，彼相见能自陈之，更不足论。惟足下益自重，充类以为万夫之望，而仆亦且思所以见绝于有道，必有在兹事之外者。省之勉之，冀不终弃而已。

[1] 王拯，原名锡振，字定甫，号少鹤，广西马平人，道光二十一年进士，授户部主事，官至通政副使。

[2] 原未标日期，参考曾氏日记确定。

007．致李星沅 [1] 二月

告近况，并推荐罗载庆。

吾乡名臣遭遇之隆，勋伐之懋，自湘潭陈公、安化陶公外，盖不多觏。老前辈闳达精能，今之所希，既已与二公鼎焉并峙，由是而壹志上臻范、韩之业，岂异人任。鄙人碌碌，足以仰流观化而已；而爱慕之诚，乃不觉宣之乎言词也。

侍今岁以来，弥嗟荒落，酬酢之琐，逐日以加，饱食安居，守官兹忝。梅生来京，举国目为祥麟威凤，因场前有事修息，亦未敢数数诣谈。闱中之文，今尚未见，然颔底摘髭，固无烦于再举也。

汤杜之难，今尚如故，侍与海翁之隙，非因解纷而起，别有鄙细不足渎听，哑然一笑而已。

有罗载庆者，敝同年仓君景恬之姊婿，于侍有一日之雅，备员麾下，尚恳赐之钧陶，加以策遣。幸甚幸甚！书不宣尽，伏惟垂鉴，顺请台安。

[1] 李星沅（1797—1851），字石梧，湖南湘阴人，道光进士。历任汉中知府，陕西按察使，江苏按察使，道光二十二年擢陕西巡抚，道光二十六年升云贵总督。太平军起，代林则徐为钦差大臣，卒于军。

008．致刘传莹 [1] 六月 [2]

具陈别后买书、读书情况及京中故友同乡近况，劝其读书时存体验不真之虑。

椒云仁弟左右：

台从出都后，凡得三书：北河一书，三月十二抵我；襄河舟中一书，五月二十六乃达；顷又接得五月二十三一书，则抵家后所发也。途中见惠三书，其第二书中沉矣。自别以来，仪范意度，靡日不思，而玉体孱弱，尤所深虑。得抵家一书，梦魂大慰。从此上承亲欢，下和兄弟，内以养身蓄德，外以立教明伦，则庄敬日强，尊体可决然去危就安矣。

贱躯如恒平善，癣疚春间小发，近亦间发，而大段无碍。舍弟曾在外就馆，比因堂上谕令无庸教书，遂尔回寓用功，内人及儿女辈并无恙。

今岁京中时疫大作，离其灾者十室而三。就阁下所关念者，张石舟丧一妻、一子、一女，家仅四人，而已其三，今孑然一身，与何愿船并各移居。何子贞丧一侄、一侄女。雷鹤皋丧一妇、一孙。魏条三丧二子，其身继死，其家共亡六人，仅一子存耳。此外阁下所不知者，尚不可缕举。竹如兄家幸平安，其次子携新妇已于五月到京，国藩相见亦稀，然觉其为学，不事求效，而常有月计有余之验。梅言翁相见尤少，蕙西言其近为诗文甚夥。蕙西醇士，稍得多见，邵为诗忙，戴为画苦耳。黄子寿自外归来，已得再见，入世日深，三年前食牛，似已少损。汪醇卿五月还京，渠为阁下购得扬刻《旧唐书》，闻台旆当买舟东行，尚将此书留扬，拟于舟过时交尊处。国藩告以阁下之意，属仆刷印《三史》与彼，而以《唐书》交我。醇卿闻之，即作书告其家速将《唐书》寄京，而国藩亦即办《三史》付之，待至七月，彼此即交易而退耳。

右舟代阁下抄《易图明辨》，至今未送来。临发时，言有米粟属代为变买者，亦未送来。盖向例本官出京，而托它人领米粟者，则立一券而剖之，以左券予所托之人，而以右券予胥役，役若不送，则操左券以责之。阁下不知为此耶，抑别委它友耶？观阮太傅集中《易图明辨序》，似已命其家刻印流传，当为阁下物色之。如实无刻本，则催右舟代抄寄呈。

来示所属陆选《一隅集》及国初修补之《性理大全》，亦当留心物色。国藩近所购书有《通鉴纪事本末》最为称意，宋宝祐中赵节斋与所刊板，故世称宝祐大字本。每板二十二行，行十九字，共四十二卷，卷为一册。每卷多者百余页，少者九十余页，幅广长与尊赐《乐书》等，去京钱五十千，较陆东渔所得者更少讹字。惟“真”、“慎”等字间缺未点，而不缺者多，岂宋版而康熙间刷印者剔去未点乎？抑翻宋版者乎？容俟考核。此外买书无几，有杜氏《左传释例》，实与其注相辅，犹为可贵。

国藩志道不笃，作辍靡常，因数年看《说文》，总无心得，因思不能记忆篆体，则不能因形以得声，因形声以究义，故三月竭一月之力，举写书，凡许氏部首之字，及独体成声之字凡非许氏五百四十建首之字而又不从它字得声者，如丰、名、北、为之类，二者皆记其篆法，四月之季，又将顾、江、戴、段说声之书，悉心参校，略有端绪。近因郭云仙寄到李申耆先生所刻《星图》，数载积渴，一旦得之，遂涉其藩篱，稍一窥仰，手摹一图，粘令为浑仪。李图从道界断画为南北极二图，予描其二十八宿，多遭截裂，故于北图摹至二百六十度，凡赤、黄道并尽名之，星尽具于北极图矣，而南图仅百度，其星多隐而不见者，以便观览。不过识恒星之主名，稽七曜之运行而已。至于察句股以究远近，考岁差以定闰余，曾未一问津焉。别来百有余日，毫末无所实得，有骛耳目，无益身心，内疚方寸，外愧良友。每念吾子平昔期待之情，并来书所述精进之诣，对之悚然汗下。

襄城三说所胪经子诸语，皆涵泳而约守者。窃想程朱诸贤读书，其初只不过取一二经语，切守力行，其后乃觉语语皆可践守，由是见日亲切，而德日不孤耳。来示谓近见得《四书》《五经》，句句是实话，此语却似说得太早，实实切己体察，恐信得及者尚无多语，愿阁下于深信不疑之中，时存体验不真之虑，当更增一番戒惧也。家塾示学者篇，诚实无客气，可钦可钦！

国藩往年曾集古人语为养身修德之要，附录呈览。书不得罄，容俟续布。伏惟保身如玉，为此之望。曾国藩顿。

[1] 刘传莹（1818—1848），字椒云，湖北汉阳人。道光举人，曾官国子监学正。

[2] 此件原无年月，据文中“京中时役”、“待至七月”等语推断，当作于道光二十四年六月间。

道光二十五年

009．答刘蓉

推阐朱子理学，批驳王阳明致良知说。

孟容足下：

二年三辱书，一不报答，虽槁木之无情，亦不恝置若此。性本懒怠，然或施于人人，岂谓施诸吾子，每一伸纸，以为足下意中欲闻不肖之言，不当如是已也，辄复置焉。日月在上，惟足下鉴之。

伏承信道力学，又能明辨王氏之非，甚盛甚盛！国藩窃有见于仁义之说者，敢略陈大凡，吾子取证而裁焉。

盖天下之道，非两不立，是以立天之道，曰阴与阳，立地之道，曰柔与刚，立人之道，曰仁与义，乾坤毁则无以见《易》，仁义不明则亦无所谓道者。传曰：“天地温厚之气，始于东北而盛于东南，此天地之盛德气也，此天地之仁气也；天地严凝之气，始于西南而盛于西北，此天地之尊严气也，此天地之义气也。”斯二气者，自其后而言之，因仁以育物，则庆赏之事起；因义以正物，则刑罚之事起。中则治，偏则乱。自其初而言之，太和缊流行而不息，人也，物也，圣人也，常人也，始所得者均耳，人得其全，物得其偏。圣人者，既得其全，而其气质又最清且厚，而其习又无毫发累，于是曲践乎所谓仁义者，夫是之谓尽性也。推而放之凡民而准，推而放之庶物而准，夫是之谓尽人性、尽物性也。常人者，虽得其全而气质拘之，习染蔽之，好不当则贼仁，恶不当则贼义，贼者日盛，本性日微，盖学问之事自此兴也。

学者何？复性而已矣。所以学者何？格物诚意而已矣。格物则剖仁义之差等而缕晰之，诚意则举好恶之当于仁义者而力卒之。兹其所以难也，吾之身与万物之生，其理本同一源，乃若其分，则纷然而殊矣。亲亲与民殊，仁民与物殊，乡邻与同室殊，亲有杀，贤有等，或相倍蓰，或相什佰，或相千万，如此其不齐也。不知其分而妄施焉，过乎仁，其流为墨；过乎义，其流为杨。生于心，害于政，其极皆可以乱天下，不至率兽食人不止。故凡格物之事所为委曲繁重者，剖判其不齐之分焉尔。

朱子曰：“人心之灵，莫不有知。”此言好恶之良知也。曰：“天下之物，莫不有理。惟于理有未穷，故其知有不尽。”此言吾心之知有限，万物之分无穷，不究乎至殊之分，无以洞乎至一之理也。今王氏之说，曰致良知而已，则是任心之明，而遂曲当乎万物之分，果可信乎？冠履不同位，凤凰鸱鸮不同栖，物所自具之分殊也。瞽瞍杀人，皋陶执之，舜负之；鲧堙洪水，舜殛之，禹郊之，物与我相际之分殊也。仁义之异施，即物而区之也。今乃以即物穷理为支离，则是吾心虚悬一成之知于此，与凡物了不相涉，而谓皆当乎物之分，又可信乎？朱子曰：“知为善以去恶，则当实用其力，务决去而求必得之。”此言仁义之分，既明则当，毕吾好恶以既其事也。今王氏之说，曰“即知即行”，“格致即诚意功夫”，则是任心之明，别无所谓实行。心苟明矣，不必屑屑于外之迹，而迹虽不仁不义，亦无损于心之明，是何其简捷而易从也。循是说而不辨，几何不胥天下而浮屠之趋哉？尧、舜、禹、汤、文、武、周公、孔子之学岂有他与？即物求道而已。物无穷，则分殊者无极，则格焉者无已时，一息而不格，则仁有所不熟，而义有所不精。彼数圣人者，惟息息格物，而又以好色恶臭者竟之，乃其所以圣也。不如是，吾未见其圣也。自大贤以下，知有精粗，行有实不实，而贤否以次区焉。

国藩不肖，亦谬欲从事于此。凡伦类之酬酢，庶务之磨砻，虽不克衷之于仁，将必求所谓蔼然者焉；虽不克裁之于义，将必求所谓秩然者焉。日往月来，业不加修，意言意行，尤悔丛集，求付一物之当其分而不可得，盖陷溺者深矣。自维此生，纵能穷万一之理，亦不过窥钻奇零，无由底于逢原之域，然终不敢弃此而他求捷径，谓灵心一觉，立地成圣也。下愚之人，甘守下愚已耳。智有所不照，行有所不慊，故常馁焉。不敢取彼说者，廓清而力排之。愚者多柔，理有固然。今足下崛起僻壤，乃能求先王之道，开学术之蔀，甚盛甚盛！此真国藩所祷祀以求者也。

此间有太常唐先生，博闻而约守，矜严而乐易，近著《国朝学案》一书，崇二陆二张之归，辟阳儒阴释之说，可谓深切著明，狂澜砥柱。又有比部六安吴君廷尉、蒙古倭君，皆实求朱子之指而力践之。国藩既从数君子后，与闻末论，而浅鄙之资，兼嗜华藻，笃好司马迁、班固、杜甫、韩愈、王安石之文章，日夜以诵之不厌也。故凡仆之所志，其大者盖欲行仁义于天下，使凡物各得其分；其小者则欲寡过于身，行道于妻子，立不悖之言以垂教于宗族乡党。其有所成与？以此毕吾生焉；其无所成与？以此毕吾生焉。辱知最厚，辄一吐不怍之言，非敢执途人而龂龂不休如此也。

贱躯比薄弱不胜思，然无恙，合室无恙。郭大栖吾舍，又有冯君卓怀课吾儿，都无恙，且好学。国藩再拜。

道光二十六年

010．致陈源兖闰五月 [1]

介绍同乡、同年诸君在京近况，自述春间癣疾大作，久治不愈，考差但求得一房差而已。请其关照在江西朋友。

岱云同年大人阁下：

四月之初奉到赐书，伏审安抵里门，年伯母以下以次康胜，尊府倾否离祉，自兹方兴，无有涯涘，甚幸甚幸！计与阁下相处八年，忧戚爱憎，无一不相告问，每有称意之言与不可于心之事，辄先走白阁下。今遽乖分，如何可任。

梓乡诸君，惟子佩吏部近更依密，渠比已卜宅兵马司后街，大立室家矣。黎樾翁到京以来，相好如旧。而天眷不属，频唱恼公，西城拟正不得，仓差拟正又不得。朱伯韩五月截取引见，回原衙门行走。樾翁以是惴惴，大惧为伯韩之续。又其考差诗中有“瑕恐亦不足，取胜倘衡文”之事，一无所与，渠殆将浩然归也。小珊近移居椿树胡同，其执王事也益勤。何子贞家费浩繁，闻亦盼差甚亟，与国藩迹益间阔，而今年采薪之忧，顾蒙其枉过视疾。黄茀卿兄弟、邹芸陔、周韩城、陈竹伯诸人，皆望差如渴，而恕皆所为小楷绝善，可与喻凤翁、金可亭方驾。萧史楼考差前不甚摩厉，考差后不胜饥渴，颇有恬淡之意，所谓加人一等者也。竹伯近已得国史馆提调，外间颇有浮言，吴子序与之不甚熟，闯然登门，责以近于躁进，竹伯面告穆师，并辞提调。穆师次日招子序至园，亦不能斥其非，但告以系杜云巢荐贤自代，派定万无改理，嘱其好为调停而已。严仙舫先生二月引见，得奉天复州刺史，此缺绝瘠，又无他途可升转，仙翁迟迟颇不欲行，冀河南上次明保得缺后，可邀特旨升擢，而守候三月，殊无佳耗，五月之季，始偃蹇出关。如此大才，久沉下位，国藩屡经送别，盖不胜惘惘也。其终不蒙特擢，则亦移病去矣。小南已补军机，气象日以腴润。正齐得转主事，而艰窘如故。长安居，大不易，虽贤者无如何也。

同年诸君，惟寄云往还较密，渠近徙宅顺成大街，华榱高栋，赫然巨家矣。考差仍与国藩同寓，写作俱可。人闻其负累殊重，国藩甚代为祷祝，但未知天竟何如耳。敬堂开坊便得洗马，时方三坛祈雨，而得沛泽，故敬堂受福于嘉名也。王静庵为人殊有情，阁下若贻以书，虽不假手记室可也。戴莲溪于三月丁外艰，渠在京多年，买宅置物，费亦不赀，内外差一无所得，闻其一无负累，不审是何神通。渠明年将为湖北、江西之游，如阁下与祁幼章善，渠盖不能无求，阁下亦宜好待之，不宜过崚嶒也。史、支、徐、曹诸京察，皆不记名。曹公未引见以前，妾生一子，兴如云飞，张乐宴客，湖广会馆几为挤破。不记名后，稍为敛抑，近补御史，张皇如故，所谓人各有性，冷者自冷，豪者自豪也。钟子宾得辰州府，可谓诸福毕集。去岁赋课，今尚未散，国藩但到彼饱啖而已。自阁下出都后至今，未赋一字。

贱恙于春间大剧，头面斑白，桑医投以攻毒之品，癣未愈而元气伤矣，以是大困，杜门不出者两月。后得一直隶张医，名善治癣，以大钱百千包管成功。现治之又逾两月，似已愈十之六七，然历问世之病癣者，罕能拔本塞源，惧其遂与我终始也。今岁以来，颓散万状，阁笔不为一字，束书不观一叶。盖治癣之药无一不痛，而身无完肤，触目生愁，遂因是忼愒而不顾耳。

寓中小大平安。近为六舍弟入资为国子学生，渠出嗣家叔，例可不坐官号，故使之一试秋闱耳。国藩考差虽逐伴入场，而头面不便见圣，亦不敢作外出之想，但冀癣势日杀，得一房差足矣。

树堂已于五月十七到京，仍督课小儿，竹屋亦住舍下。

闻芸阁、筠仙并偕阁下之官幕府，可谓不寂。又板舆奉母，公堂介寿，皆人子快意之事。世间富贵，一一等于春梦，独膝下承欢，仰报鞠育顾复之恩，斯为真事，亦为真乐耳。

国藩有友数人，在江西者，一为首班臣焕彪，甲午同年；一为谢山益兴岐，同县；一为曾受恬兴仁，同宗；一为张愚谷大观，乙巳会房。此四人皆极忠厚可怜，倘隶帡宇，尚求垂青相看。然阁下素抑强扶弱，固无俟藩之先容也。书不宣究，诸惟心照，恭请侍安。

碧帆同年均此，季牧兄想在家未出也。

[1] 本件原无时间，编在道光二十五年信内，据道光二十六年七月致陈源兖郭嵩焘信中“国藩亦于又五月呈二君各一书，以岱老骤离京辇，如嫁女思家，故叙京国诸友颇详，而它事或多不述”之语，与本函内容参核，可知作于二十六年闰五月。

011．致陈仅 [1] 六月初二日

遵邹子律所托，转寄白金百三十五两。

馀山先生阁下：

乡人邹柳溪兴愚前岁客京师，与国藩相还往，时时道先生德谊甚盛，语次常感激泣下。窃伏下风，仰企古道久矣。后柳溪不幸卧病客舍，病半岁而殂逝。其友江岷樵忠源、其族兄春生子律皆义侠急难，竭诚致慎。春生既归丧于紫阳，买舟还乡，复以书告国藩，具称先生悯逝者之赍志，悼生者之无倚，设法处置，曲尽人情，益令人钦慕不既。

别有白金百三十五两，盖柳溪身后赠赙之物，春生曾借用之者也，兹仍以归偿。邹氏由湖南寄京师，属国藩转致左右。伏惟鉴收，即乞作书由林镜帆编修转达京师，庶以报春生之命。关山间隔，展转万里，眷念吉晖，无任驰溯。诸惟荃照，恭请德安，不一。

[1] 陈仅（1787—1868），字馀山，浙江鄞县人。嘉庆癸酉举人，官紫阳、安康知县。著有《继雅堂集》。

012．致林汝舟 [1] 六月

请其转达邹子律寄陈仅银两。

镜帆世叔年大人阁下：

去岁都门小申良觌，属以行旌匆遽，不获展勺水之情。临发之朝，走送又不得见，至今怅然。后秋冬之际，有徐惟贤世兄属转致二书，托他手交段果山同年奉呈，想已得达。比审道履安吉，调摄靡亏，定省余暇，广览图书，究当世之宏规，续家声于无暨。甚盛甚盛！祷颂无穷。

国藩守官如旧，靡善堪陈，屡膺迁擢，实深负乘致寇之虞。有乡人邹春生孝廉子律，去岁送其族弟柳溪之丧于陕西紫阳。柳溪亦公车不第者也，尝为安康大令陈馀山仅门下士，其身后之事，皆馀山经纪之。兹春生有寄馀山银百三十五两，由湖南附京师，属国藩转寄安康，因吴清如同年使蜀之便，是以敬交阁下，伏恳近日妥达馀山为幸！琐事干渎，尚希原宥。又徐世兄两函，一并呈纳，惟鉴察不宣。

[1] 林汝舟（1814—1861），字镜帆，福建侯官人，林则徐长子，道光十八年进士，授翰林院编修。

013．致陈源兖郭嵩焘 [1] 七月 [2]

报都下消息，兼论处世之道。

岱、筠两弟大人阁下：

七月初八日巳刻接到两君手函，盖闰月十八所发。中有穆、潘诸老书，即日投去矣。王蓉坡太守尚未抵都，不知前信所命云何。岱老别后已惠二书：一在长沙发，一在江西省附片纸筠老函中。若得王蓉坡一函，则并今日而四也。筠老在南昌一书已奉到，它尚未睹。

国藩亦于又五月呈二君各一书，以岱老骤离京辇，如嫁女思家，故叙京国诸友颇详，而它事或多不述，比已得达不也？

筠夫人遂亦入幕，可谓韵事。窃谓岱老此回作郡有三乐，而偿债不与存焉。迎养老母，一也；厚葬贤配，二也；泽及饿鳏谓筠老，三也。然乎？否乎？同心者必点头称善矣。

国藩自去秋以来，抛弃书册，心如废井。比六月始复重理故业，见从事《说文》之学。羁宦异地，时时以堂上四老人为念。今岁不得外差，心甚安之。或者无倘来之荣，犹可常守天伦之乐。然未知究竟何如耳。

江南试差柏葰、黄赞汤，已闻之否？陕甘陈宝禾、青麟，盖不能不为西人惜也。今日三省尚无信息。顷已得信矣：山东朱罇、吴葆泰，山西孙铭恩、彭涵霖，河南毕道远、林映棠，戊戌仅吴嘉淦一人。

贱恙近已好去十之八九，然一分终是难除，或遂不可芟矣。寓中自室人以下，并复如常。儿子天性绝钝，知非蠹简中人，令其识字、知长幼而已。李竹屋尚在敝寓，然釜鱼甄尘，不可久处。计八月后，当为冯、李二君择一高枝，使舍弟训儿子，国藩将易广厦而卑宫，化龙蛟而蚯蚓矣。

易念园归，称岱老有《之官诗》四章，未蒙出示。近各省有拐带幼孩之案，京城亦多，尊处有之否？若有，须从严办也。杜兰溪于闰月杪奉母讳，将以八月出都，留眷口在京。胡咏芝来京，住小珊处。将在陕西捐输，指捐贵州知府万余金之多。不费囊中一钱，而一呼云集，其才调良不可及，而光芒仍自透露，恐犹虞缺折也。岱老在外间历练，能韬锋敛锐否？胡以世态生光，君以气节生芒。其源不同，而其为人所忌一也。尚祈慎旃！陕甘番务办毕，尚为妥善。云南回务尚无实耗，大约剿抚兼施耳。镜海丈尚在南京。比移广信，士友啧啧以肥缺相慕，眼光如豆，世态类然。

册页一具，棣楼太守行时未及书毕，后竟无妙便。然所献者亦仅韬锋敛锐，责己厚而责人薄耳。同乡惟子佩、恕皆较密。史楼以直谏殷鉴不远，在二周故，竟启嫌隙。直道之不可行于今世如此！自是尤当破觚而为圜矣。

樾翁恐截取不利，将移病薄游山西，然后束装南旋。小珊相见不常，与胡公影形相欢。其他同人并复依常，无足述者。

张芸阁兄尚在尊署否？老筠无事时，亦须为制艺及它试所用之艺。书不详尽，折弁即刻起行。恭请年伯母大人福安，碧帆四兄近祉，碧夫人在署否？两侄、侄女佳好，筠夫人坤禧。

侄儿已有佳音否？岱老如夫人又有吉卜否？不一一。

树堂嘱笔问安。外王芷庭书一件，此君温婉可敬。

[1] 郭嵩焘（1818—1891），字伯琛，号筠仙，亦作云仙，晚号玉池老人，湖南湘阴人。道光进士，选庶吉士。曾随国藩办团练。后授编修，任苏松粮储道、两淮盐运使、署广东巡抚、兵部侍郎、出使英法大臣等职。

[2] 本篇原无时间，编在道光二十七年信中，据信中“七月初八”、“又五月”、“将以八月出都”等语，可以肯定作于二十六年七月。

014．答黄廷瓒 [1]

告为人以耐字为要。嘱讲求捕盗之方和催科之法。

两接手书，阙然未报，疏懒之咎，靡所于辞，夙邀德鉴，亮获宽宥。比想道履清娱，政祉佳畅，甚善甚善。

苏垣为仕宦鳞萃之场，以弟所闻，大抵挥霍者蒙卓声，谨守者沉散秩；生辣者鹊起，和厚者蠖伏；标榜者互相援引，务实者独守岑寂。揆斯三者于吾兄，俱未为谐叶。然君子之道，不汲汲于名望，要在案牍律例之中，诚能三折肱而九折臂，则阅时稍久，亦终为僚友所推，上官所许。弟有一言，奉吾兄于数年之内行之者，其曰“耐”乎。不为大府所器重，则耐冷为要；薪米或时迫窘，则耐苦为要；听鼓不胜其烦，酬应不胜其扰，则耐劳为要；与我辈者，或以声气得利；在我后者，或以干请得荣，则耐闲为要。安分竭力，泊然如一无所求者，不过二年，则必为上官僚友所钦属矣。此二年中，悉力讲求捕盗之法，催科之方，此两事为江南尤急之务，一旦莅任，则措之裕如。人见其耐也如此，又见其有为如彼，虽欲不彪炳，其可得乎？来书过自抑退，所属望于弟者甚深，故特以迂腐之辞上贡左右，阁下以为然耶？否耶？

弟居官依旧，殊无佳状。去遘癣疾，比已十愈其九，根株未拔，终恐复萌。翰林不得外差，其清况盖甚于外吏，然弟一毫不敢萌妄念。目前所处，既已忝居非分多多矣，而况敢再觊乎？

六舍弟逐队入场，亦颇妥善，足慰垂注。舍下大小平安。书不宣尽，诸惟心照，顺请升安。

[1] 黄廷瓒，字麓溪，湖南长沙人。道光二十五年进士，历官娄县、长州知县，南宁知府。

015．致刘传莹

指出其文不古之处，请转邓某觅馆文书。

椒云仁兄大人阁下：

捧读大文，识高而气瘦劲，深服！深服！其不合者，已经梅翁点定。惟《墓志铭》“尤挚厚”句接法稍庸，“其望予”三句，气辞并不古，此不可于鄙心者，虽无当告，不敢不忠也。

邓君优亲觅馆文书奉呈，乞明日转托它手。一投不可，则当别求学政或府尹丞耳。

尊恙无论何等药，都不宜服。一隅之见，以为何如？即请德安。

愚弟曾国藩顿首

016．致刘传莹

介绍李光彦与其交往。

椒云仁兄大人阁下：

还书收到。日来不服药，仍康胜不？

有李君子迪光彦，广东人，辛丑编修，年五十余，熟于注疏及国朝诸先生经解。其朴诚如古木、古鼎，而虚心殊过人。弟自揣空腹，万不及彼，不足以当共殷拳之意。因劝之与吾兄往还，嘱弟先容，来时幸勿谢绝也。即请德安。

弟曾国藩顿首

017．致刘传莹

请代办其弟执照，转呈湘中友人来书。

椒云仁兄大人阁下：

昨示谨悉，贵恙全愈，深可喜。盖真能读书者，良亦贵乎强有力也。

舍弟执照，约二十二、三始可取回，当于二十五日以前并印结送尊处，求费心代办。《国子监则例》奉缴。

湘中友人来书呈阅〔阁〕下，国藩目中所接学者，无并此君与阁下者，竹如亦以为然，已有书迎致之。明岁来京与阁下相见，必慕悦矣。昨日国藩作文一首呈阅，应人之求，文本浅薄，借聆教益耳。

弟国藩顿首

018．致刘传莹

告拟助潘某，送去邓某及其弟验照费。

椒云仁兄大人左右：

潘君为人，如此可敬可慕，弟必力图之。竹如先生亦尝为弟言之，而未知其苦况似此。

舍弟尚未归。闻今早阁下已到监，何不少缓数日，好自葆练？邓君验照费并舍弟前费奉上，待尊体全愈，即命舍弟抠谒。邓君欲前来，弟已尼之。即请刻安。

弟国藩顿首

019．致刘传莹

告养病调卫之道。

椒云仁兄左右：

顷接钮松泉复书，知已在彼畅谈一切矣。又称宜谨房室、戒忿怒当面未谈者，则愈更速云云，弟亦奉进调卫之言。《易·需》二爻《象》曰：“衍在中也。”“衍”，程传训宽绰。《晋》初爻“裕无咎”，亦宽裕也大抵迫隘二字，凡事皆忌，正须借病以养静，淡定中进德尤易耳。二卦为处险难摧抑者言之。窃谓养病须体此义，慎以摄之，宽以居之，二者不可偏废，亦勿忘勿助之道也。迂见浅说，惟祈谅之。

病初愈，不宜出门，下半天慎无过弟处。如度精神有余，即约弟至尊处谈可也。国藩复。

020．复刘传莹

赞《仪礼》之精博、《经传释词》之醇粹，谢其赠书。

椒云仁弟左右：

来示具悉。儒先晤语，仆未细看。《礼书纲目》曾阅数本，以《仪礼》素未用功，竟不能读此书，遂尔置之。然观其大纲，三代巨典，网罗略尽，其交错参伍之处，必能折衷至当，实叹其精博莫企！至与汪先生优劣，仆尚难断。王尚书《经传释词》，信如阁下所云“醰醰者”。此等著述，便已不在《匡谬正俗》下，深敬深敬！兹借奉还，不知有单行本可买否？《五经文字》、《九经字样》正须，忽承赐，感激无已。余不尽，惟珍为望。

期国藩顿首

021．复刘传莹

送去王夫之著述二种。

椒云先生仁兄左右：

来示具悉一切。王而农先生著书共三百余卷，近年刻经说百八十余卷，余尚未刻。兹将《诗经稗疏》奉上，《方舆纂》首函亦奉上。唐先生《学案》尚未刷印，大约二月乃可印耳，当奉一部。胡刻《文选》，曾代友人买一部，去京钱二十一千，敝处尚须再买也。即请述安，不一。

愚弟曾国藩顿首复

022．复彭申甫 [1]

告谢邦鉴后事已致书左仁、黄廷瓒料理。

丽生十八兄大人阁下：

前奉手书，伏审侍奉康娱，调摄百适，衮师眉眼，日逐轩昂。甚佳甚慰！

谢吉人遂尔山丘，良用叹悼。老母、稚妹、寡妻、弱子，百无依倚，何以全活！来示命我致书彼中大吏，弟思剖瓠为尊，徒觉大而无当，是以致书左青士、黄麓西，求其料理归榇。顷闻同乡官吴中者，共得帮项千余金，则归榇之外，或尚可余少许。弟在京师又敛得二百余金，拟于明年秋冬寄交吾兄，一切事宜听吾兄处分可也。

弟学不加进，谬被恩私超迁不次，中夜以思，实增惭悚。惟求闻过则告，匡我不逮，幸甚感甚！诸惟心照。

[1] 彭申甫，字丽生，长沙人，陶澍婿，道光举人。本篇原据传忠书局稿本编在道光二十九年，因谢邦鉴中进士出任江苏高淳知县在道光二十五年，到任几个月后即去世，可推此信应作于二十六年。

道光二十七年

023．致陈源兖三月 [1]

建议谦谨待人，告京中同乡诸友近况，拟代购北监本《廿一史》，请关照旧仆。

岱云同年阁下：

正月初九日由三和世记复一书，两次寄银共三千八百金之账单，各处之借帖回音，十月以后之报，一一皆在封内，甚详且琐，想已得通达。后亦时时思寄书，因江西会垣无妥地，恐复浮沉。

二月之杪，郭筠仙到京，蒙惠赐夏布诸琛，感谢。一切政事内行，纤悉毕知，甚慰，甚慰！大抵丰裁甚峻而涯量稍褊，仍不异往时在京相处气象，外吏之难，盖十倍于京辇。大约佩韦多休，佩弦多咎，而阁下尤为要务。

熊璧臣观察来京，国藩与之谈登邑，知此君大为上游所器，则外间论人之难，已可概见。语曰：“察见渊中鱼者，不祥。”愿阁下为璞玉之浑含，不为水晶之光明，则有以自全而亦不失己，阁下以为然焉否也？去岁所寄册页，多半砭褊之语，尤愿时时置之座隅，以当矇瞍之箴。鄙忱所贡，只此而已。

吕鹤田自安徽服除还京，言喻凤冈之姻亲在尊处受辱事，颇骇听闻。国藩殊不为信，筠仙至京，问之，诚有端绪，特不如所传之甚。此事无关于风声与气骨，而颇有损于物望与阴骘，以后遇此等，尚祈三思出之。

徐世兄寓书于何子敬，郑小珊颇有违言，并将尊处回信录稿寄京，国藩未得见，闻小珊述称云云。国藩觉此事阁下甚近情理，然仍以奉闻者，欲阁下慎之又慎也。徐世兄阅历甚浅，不必责渠可耳。

会试分房，同乡仅恕皆一人。史楼以殿撰一无所得，颇为仅见。黄茀卿、周韩城皆拟月内告假出京，黎樾翁竟回原衙门行走，现候其世兄中否，不中则颇有归志。然其世兄气宇甚厚，即今年不中，亦终当腾达。余同乡如常。国藩癣疾今年又发，甚难观瞻，亦不服药。寓下内子以下俱平安。房东鲍氏将回京，拟四月初一移居圆通观间壁。

尊处所余银两在敝处者，尚有百四十八金前信余百五十二金，后又去穆宅，门包四金，计将来示各物买毕尚可剩银。正月间见同文堂有北监板《廿一史》一部，实为难见之宝，欲代阁下购买，又恐尊处在外已经置买，而其价颇廉，同人皆耽耽觊此物，弟因取其十套归寓，一俟筠仙到京，知尊处尚无此物，即为定局。其价足纹京平百两。北监板最为精雅，故乾隆初武英殿刊全史，即照北监本模样，而殿本有不及北监本者。辽、金、元三史，殿本将各传原名一一改译，如“脱脱”改“脱克脱”之类，令人不识其为何如人。故买殿本全史者，仍须买北监本辽、金、元三史以便读。而此书完全精古，无一缺叶，尤为可爱。现已请郭、冯诸君逐叶翻查，计此书并前代买《方舆纪要》、《朱子全书》等书，共有三箱，将好好装捆，交张芸阁带至长沙，转寄江西。本欲觅江西妙便，因此书太可琛贵，不敢委托他人。即芸阁亦不敢请其赔钱，拟帮渠车价，三套中我帮其半可也。前年阁下所看殿本，国藩谏阻其书，后归杜兰溪，钱七百余千。国藩将杜书与此细校，竟远过之。尊处所存之银除买书帮车价外，其余即买来示所须各物，概交芸阁带归。

闻筠仙言：江西买《皇清经解》仅二三十千，国藩意欲托代买一部，觅寄京城，连书价并帮脚价在四十千文以内为妙，若再多则不必买。胡刻《通鉴》，江西应稍贱，不知阁下买得否？

国藩近日一无寸进，惟逛厂颇勤，惜无资可供书痴挥洒。会试文树堂、翊臣作甚佳，筠仙不甚称意。兹因熊璧臣还江之便，寄去军机封大小共二百个、正二月及三月上半月京报、各处回信。

敝处旧仆玉升，阁下出京时欲用之，渠以敝处可恃学政，不愿与太守遽出。去年票学差，渠乃大悔失计，后从徐玉山太守永州府去，意欲归诚贤主，求国藩为之先容。若渠至江西，可否收用，尚祈酌之。万里从主，望少试用可也。书不能尽，诸惟心照，恭请侍安。

[1] 本件传忠书局稿本未标时间，前次整理者据下一封信误定为六月二十九日，据本信中所言寄去“正二月及三月上半月京报”，及下信中“四月以后事，俱详其中”之语，可以肯定本件作于三月中下旬。

024．致陈源兖七月二十一日

寄去穆彰阿及本人悼其母丧奠金。

岱云同年大人礼次：

六月二十九日奉寄一函，约二千字，四月以后事，俱详其中。后七月三日阅广信简放邸钞，始知年伯母大人哀耗，悼愕无已，即于中元前为书奉唁。二函俱寄磨子巷王祠对门之所谓邓发者。后接赵振青在豫章会垣舟次信，知阁下已扶榇抵省门，且以七月十日由江右开帆归去矣。然则此二书者，其皆将浮沉乎？抑阁下曾嘱邓发，凡有来札仍寄长沙乎？刻下想已安抵家园，未识孝子之心痛切何似！然以毁废礼，古人比之不孝，尚望节哀顺变，悫共大事，为要为慰！

穆师寄奠金百两，前书已经道及。兹将师信奉呈，其银已交郭筠仙弟带归，渠取道江右，恐须腊尽春初乃可到家，不无少稽时日，然此外亦乏良便。国藩亦薄具三十金，求代备酒醑，遥致一奠，亦交筠仙带呈，区区实不足以备礼数。然寸念所及，力万不副，歉悚无有已时。别有挽联则随处可寄，不必筠仙也。

赵振青之事，国藩已代办妥。尊处先人之事，则以不办为办。其〈余〉一切，概详前二书中，如未收到，则乞飞书示知，以便再行缕布。诸惟心鉴，不尽不尽。

碧帆、季牧两兄均此。

025．致陈源兖九月初十日

告讣信将选送，奠仪已交郭嵩焘带回。请转告唐、赵、梅所托之事处理情况。

岱云同年礼次：

八月中旬折弁返长沙，寄呈一书，内言及六月二十九日寄去千余字之函，与七月初闻哀讣奉唁之函，祈兄往江西提塘一查云云。不知此三书者，今有一收到耶，抑俱沉耶？

重九日接兄手示，并讣信五包，读之酸悒难状，不复能以一语相慰。惟好自保身，敬厥遗体，而贻以令名，即为此后数十年尽孝之方。年嫂葬城，敝邑彭筱房曾往相视，极称为不可得之佳城，尝以书告仆。今年伯母既有此遗命，则与贤妇合陇，自必栖神发祥。以理推之，则不必它谋耳。讣信如卓、许、恩、文，似竟可不送。盖渠得之，不能不致挽联之类。服阕来京，或一招饮，则此后之报礼难矣。潘则掌院多年，似不可不送。此外苟有不宜送者，仆亦拟为别裁。闻宿负尚多，此三年中良不易居。仆庸庸之获，滥膺非分，深夜思之，实为颜汗。

筱珊又同文孔修先生勘灾河南，以九月十二起行。筠弟八月二十五出都，由江南迂归底里，或在明春。穆师寄奠仪百金，与仆之三十金皆交筠手寄呈。交他人亦万不能不开用，故不如交筠之犹愈也。

唐伯申兄去岁两寄厚礼与仆，曾复书一次。渠要乙巳同门录，亦已寄呈。其寄鱼肉干腊则阙然未报。又别寄扇对二捆，白金四两，属仆买纸代求诸翰林法书。仆于此等，索性粗懒不耐，阁下之所深知。乞婉告伯申，道我歉忱，并道目下不克报命之愆。其所寄四金，当买数纸，索诸巨公一书耳。顷又接贺札，亦须稍迟奉报。

赵振卿之事，早已代办妥叶，乞书告。振老、梅劭生世兄春间有书，求我向钟子宾处一为吹嘘。仆顷已为书交钟年伯，由其竹报达子宾矣。有济与否，事未可知。阁下书至振青时，乞将此段转告劭生，仆即不另致劭君也。同乡诸君并复如常。

自六月二十九日寄京报后，因闻哀音未续。兹又寄去七、八两月报，乞照收。《廿一史》中之《南史》，至今未补到，仆亦未将三十金补他。书不十一，诸惟心鉴。

026．与洪汝奎 [1] 十月初

嘱其负笈从刘传莹游。

琴西年兄足下：

乖隔声容，遂更时月，多思少置，想同之也。

足下年少而志宏，气清而行峻，自初相遇时，刘君椒云盖数数为我言之。其后相见益熟，而察其所蕲，皆古人所皇皇，而仆日夜忧不逮者。甚矣足下，仆之畏友也！是以别后相望弥剧，昕而思焉，宵而虑焉。思者，思足下闳远之识，道德文章何施而不成；虑者，虑足下归处穷乡，孤学无助，进而无与慰，退而无与敕，有歧而莫之辨，有疑而无书籍可证。足下之为学，其不浪费心力而能油然以上达者，盖可必不可必之数矣。是以每忆足下，忽不知其相爱而相恤也。

今者刘君将以明春南归，再四浼告，嘱与足下同居而共学，刘君亦既许之矣，足下可即负笈而从之游。刘君之为学，远师朱子，近法顾氏，以义理为归而考之实事，不尚口辩，不驰声誉，并世辈流，殆罕其匹。今此之归，将读书田间，事亲从兄，以式家而刑乡，甚盛恉也。稛载书策二三十簏，百家之言，靡所不备。足下即欲博览周观，无事他求矣。思之思之，勿疑勿疑！昔石徂徕师事孙泰山，汤文正师事孙夏峰，皆以宏名硕学，宦成之后，退然自居于弟子之列，贤者之意量，度越寻常万万也。仆之鄙意，匪惟厚有望于足下，亦将俾刘君收教学相长之益。区区之忱，惟同志者深鉴之，鸿雁北乡，有以报我。

曾国藩再拜

又，前相见时，曾语及钱宫詹《潜研堂集》有尊府先德文惠、文敏二公年谱。刘君故有钱集，可从其借观或翻刻二谱，散给族人，称述先烈，以勖后进，亦为人孙子者之职也。努力！努力！及时自任。

国藩又行

[1] 洪汝奎（1824—1886），字莲舫，号琴西，湖北沔阳人，道光举人。咸丰十年以知县用，后在江苏历参曾国藩、李鸿章、马新贻等人幕府。

027．致陈源兖十一月二十五日

劝节哀。告京中诸友近况，因生活艰难，流露归家奉养之志。

岱云同年礼次：

屡奉手书，未知一一通彻否？闻读礼以来，哀毁骨立，万事皆弛。阁下天性最厚，固应如此。然毁以灭性，竟堕先人之遗体，又非古人大孝之道。故先王制礼，不特勉不肖者以不及，亦以裁贤者之过也，伏惟审慎而顺节之。筠仙所带穆师奠分及敝处菲仪，胡大令所带竹如兄赙金，不审已收到否？六月底寄江西一长信，究能转达否？便中尚恳示悉。

郑小珊已自河南差旋，得秋审处坐办矣；王麓屏以小事为长官恩冢宰所劾，行将南归；同年钱楞仙新有断弦之戚；王荫之、毛寄云以劾山东大吏，大为谏垣生色；童薇研丁母忧，沈念农丁父艰，先后出都。余俱如常。

敝寓小大平安。人事日多，观书之时日少，债台日高，而仰援于我者日众，时时有归家奉养之志，终未知何日得见亲面。每一念及，不胜怅惘。以阁下天性笃厚，故用奉告。书不十一，诸惟心照。

028．复金藻 [1]

具述本人及京中同乡故友别后近况。

竺虔仁兄大人阁下：

甲辰、乙巳共发去三函，未奉赐示，后遂阙于音敬，思念之深，靡日不笃。顷接去冬所惠手书，乃悉上半年曾于唐司马勉斋处见与一函唐曾到京，信竟未接，又蒙宠锡香菇、神面等珍，缠绵之意，感谢何涘！比想政祉佳畅，禔躬百适，甚厚甚厚，祝祷无穷。

弟守官如常，靡佳足道。乙巳谬与襄校之役后，五月、九月两被恩命，擢授今职，负乘之讥，无所可辞。贱躯自乙巳三月在礼闱中遘患湿疾，自头面以达身体皆见癣斑，摩之有痒，搔之见灰。医人阅数十，银钱靡数百，洎无成效。今已满二年余矣，不知何日克就痊可。幸无甚疾痛作苦，不过碍眼生憎而已，因此未免因循。然即不因循，固亦未如之何也。

去秋之季，惨遭家祖母大故蒙尊府已赐赙物于舍，羁宦京国，远隔重闱，病不能侍汤药，殁不能视含敛，负罪婴疚，至深极重。所幸祖父及父母安康，京寓自内子以下一男四女俱无恙，足慰存注。

甲午同年，今年会试尚十三人：西垣、笏生、石汸、墨林、湘芷、少珉、丽生、文毂、东园、荷台、雨人、尔公、欧阳赤霞。如笏生、湘芷、丽生、东园、荷台、尔公诸公，皆一无所得者，世上苦人何多也。筱珊景况如常，小星已得三数，尚未闻好消息。云陔小星亦得一子，西垣自教习留任后，亦取小星得子矣。惟笏生景况甚窘。何子敬加捐江苏同知，今年曾到京一次。黎樾翁宦途甚不得意，而其子去年中者，气宇甚厚，盖是大器。其他同乡并如常。

岱云在广信，人颇羡其肥，凡处众目所属之地最难，兄常与通问否？书不详尽，伏乞心照，顺请升安。

弟期曾国藩顿首

周子佩于二月三日娶徐太史夔典之女，闻其美而贤。

本买杏仁、葡萄之类，将寄区区，而恐去人浮沉，恰周子佩之弟还长沙，故寄尊府也。

[1] 此件收自中国社会科学院近代史研究所资料室编《曾国藩未刊往来函稿》（岳麓书社1986年版）。金藻，字竺虔，湖南长沙人。

029．答欧阳勋 [1]

告待人未存门户之见，望续寄陈溥兄弟诗古文，代购王船山《通鉴论》。

春间辱惠书并诗一首，荷意良厚而陈义甚高，有非浅陋所敢当者。然于足下教我之厚意，不敢不敬承之也。盖仆寡昧之资，不自振厉，恒资辅车以自强，故生平于友谊兢兢焉。尝自虑执德不宏，量既隘而不足以来天下之善，故不敢执一律求之。虽偏长薄善，苟其有裨于吾，未尝不博取焉以自资益。其有以谠言争论陈于前者，即不必有当于吾，未尝不深感其意，以为彼之所以爱我者，异于众人泛然相遇之情也。昨秋与二陈兄弟相见，论辩之间不合者十六七矣，然心雅重其人，以为实今日豪杰之士，所见虽不尽衷于道，而要其所以自得者，非俗儒口耳之学所及；持论虽不必矩于醇，而其所讥切实，足以匡吾之不逮。至于性情气诣〔调〕之相感，又别有微契焉。别后独时时念之，以为如斯人实友朋中所不可少者，而不敢以门户之见参之也。盖平日区区所以自励，而差堪自信者如此。

今观来书，操主宰而不分畛域之言，乃适有会于余心焉，故辄述此怀以答雅意。抑足下方妙年而所见及此，其识解有大过人者，故乐举为足下告也。凡人材高下，视其志趣，卑者安流俗庸陋之规，而日趋污下；高者慕往哲盛隆之轨，而日即高明，贤否智愚所由区矣。足下慨然病俗学之陋，且知务训诂词章以取名者之不足贵，志趣所存有足尚者，诚于此审趋向、循绳尺以求之，所造岂有量哉？秋闱伊迩，计当专意举业，但循其程度而勿置得失于意中，亦君子之所以异于人者也。

广敷千里奔丧，良堪悯念，不知比已扶榇归里否？欲以一书唁之，并问讯懿叔行止，倘有便鸿，希并示及。所录诗词，似尚非其佳者。往见渠兄弟诗古文各数十首，倘〔尚〕可续寄否耶？

王船山《通鉴论》已刷出未？告为代觅一部，行纳价付意城处也。偶逢便羽，走此布复，惟裁察不悉。

[1] 欧阳勋（1827—1856），字功甫，湖南湘潭人，欧阳晓岑之子。此件原无年月，据内容推测，当作于道光二十七年曾氏典礼部试前。

030．答高生

说明于清厘籍贯一事持议宽大，非护门生而勤私属。

高生足下；

省君书辞，岸然有以自立；颓波浩浩，而金石不流，气节之不振久矣。得此于朋知，可谓跫然者也。若所以测仆，则或有未尽者。

仆虽浅鄙，亦尝私聆君子之风，以为国家政体，当持其大端，不宜区区频施周罔，遮人于过。即清厘籍贯一事，亦谓宜崇宽大，未可操之壹切，使人欲归不得，欲留不许，进退获尤，非盛朝宏采庶士之谊。仆持此议，盖非一日，适会朱君出仆门下，外人见仆持之颇坚，以为是固私有所徇，非天下之公义也。仆怀不能白，因足下之及此，遂尽与披。顷以为仆不欲操之壹切，乃大体宜尔，非护门生而勤私属也。中有所激，则词色稍厉；而足下乃遂谓语意见侵，无乃以凡近之言相律，而不深察所以立言之意乎？若谓曹司主议，堂上啸诺，则今日风气滔滔已久，仆之不能障而挽之，盖亦慨然内伤。足下幸未置身其中，天下事履之而后艰耳。书不能一二，它日相见，当盛加宾敬，以崇节概，且敦雅故。

国藩再拜

道光二十八年

031．致陈源兖正月十一日 [1]

告去年存银处置，同意来年联姻，谢赠《皇清经解》。嘱其母葬地不必急择，要须妥善。

岱云同年左右：

正月十日得二书，一为十一月十六日发，一为十二月七日发，备知凡事。去年六月二十九一书，竟不得达。今不能一一悉记，略述吾所不忘者。自去年正月接到一千四百之银信，即代为处分诸事，下余银百余金。仆以为零碎用去，不若办一整件，于是买得北监板《廿一史》。盖北监板者，钦定诸史板所仿以为式者也。自乾隆间改译辽、金、元三史人名，虽三朝诸臣最熟之名，亦使人茫然莫辨，故殿板虽佳，犹以三史为憾，善读书者，往往以北监板为善本而苦其难得。仆在厂肆见此，视为至宝，即以百金代为阁下购定。又请筠仙、树堂、岷樵、礼庚诸人逐叶翻查。书贾云《南史》二函，被他人借去未还，仆恐其嫌价贱而诡辞以求益也，乃曰“虽无《南史》，吾亦买之”，遂捆载交芸阁带归。厥后交银与书贾时，告之曰：“暂交七十金，待《南史》到时，再补三十可耳。”书贾亦甘心无辞，不意至今《南史》尚未交到。仆屡次催问，贾言借书者已出京，渠憾之次骨。仆思以七十金而买北监板《廿一史》，即缺《南史》二函，已觉价廉而工巧矣。如贾人能将《南史》取回，收成完璧，计之得也；如不能取回，则仆借抄两套，不过费银数两，亦计之尤得者也。去〈年〉六月信中，言仆尚代尊处垫出二十余金者，乃并三十金言之。今《南史》未到，三十金未去，则无所谓垫，尊处乃尚余数金存敝处耳。仆银钱出入向无帐目，君所深知，其大致亦自能记忆。今将所记者再行开单呈览，如《南史》能来，则弟当垫一项交去，君服阕后见偿；如《南史》不来，则别无垫项，不必时时挂念也。

去春筠仙来京，具述年伯母之命，欲联姻寒门，比即禀告祖父、父母，堂上大人俱欣然至愿。后以阁下在衰绖之中，不敢遽议及吉语。筠仙须明岁来京，阁下亦以明秋服阕，俟两君到京时，再行纳采可也。

去〈年〉四月所寄蔡春翁百金，比已交去筱珊及恕皆处，两事晤时当道及。

志铭以纳圹中为要。近时倩人为者多不及事，往往嵌之屋壁，大失本意。年伯母铭惟贱子最为亲切，得托名为幸，何告之有？

蒙惠《皇清经解》，极感极愿！望交付舍弟，并属其路远繁重，即藏家中，不必寄京。

硵砂膏今寄呈二百张查收。邸报糊名易书，想是奴子恶剧，此易辨耳，君乃多一疑乎？

年伯母葬地不必汲汲总在今年卜葬，早晚无妨，要须妥善，乃无后悔。善化有言梅里者，闻亦精此而无流弊，何不一求之？所最要者，但求安先人之体魄，而无毫发富贵之见者，存此人子心根上工夫，当与鬼神相质证者。此宜时时自省，与君至交，不敢以常言告也。

贱体已大好，书不十一，诸惟心照。令弟碧、牧兄均此。

同乡同年有公幛者，宜各致谢函，信宜多写几句，自起草，倩人书可也。

[1] 本篇原无时间，据五月信中内容确定。

032．致陈源兖三月 [1]

告其母葬域须以形势为主，广信已由史士良继任。托转信江忠源催其北上，附告同乡、同年任职情况。

岱云同年礼次：

正月、二月两次手书，想俱彻听睹。比维孝履绥〈谧〉，摄卫尚慎，以祷以慰！

牛眠葬域已择得否？闻读礼以来，留心堪舆家言，此道深邃，殊不易窥。以拙见论之，要须以形势为主，而理气之说在所宜后。果其形势谛当，亦未有不与理气符合者；但不可先执理气之说为主，则往往有万不可观之区，而视如拱璧者矣。

广信以大旆去任后，蒋太翁以仁柔不克弹压，厥后即邓厚甫权篆。去年特简耆龄莅信郡，至今未得到任。今岁二月，李石梧奏耆龄不胜广信之任，请以邓厚甫对调，皇上不允，乃以史士良放信州，而南安仍然如故。闻李、邓最厚，又以陈、黄懿亲，乃有此请，竟不得谐，则人谋亦未可恃矣。

刘幼磻太守名兆璜，谊庵先生之子指捐湖南，二月二十七日出京，藩寄有银一封，计二锭六十四两，信一封，托尊处转寄，到时求觅妥便，寄至舍间为感。

江岷樵以军功保举，奉旨以知县尽先选用，并赏戴蓝翎。藩有信催其北上，信到尊处，如有速妥妙便，则求即付；如无妙便，则求专足送至新宁，其力费，岷樵自酌给也。

舍下小大平安，二月二十四日得生一子，内人亦能胜产。大儿今岁开讲，作破承，悟性略好。舍弟就黄正斋馆所，月俸五金，自己功课仍可不废。家祖又于去冬发病，右手右足皆不能动。藩在此间，日日焦灼。应酬之忙，倍于往岁。时时思归，具折难于措辞，债项又难摆脱，以是不果。

同乡郑小山二月三十补主事缺，周辅庭记名御史，同年支少鹤放四川学政徐稼生以嗜酒任性，降四级调任。余俱如常，书不十一，伏惟心照。

碧、牧两兄同此敬候。

黄瀛台一信，附呈照收。各寄私幛分并挽联者，须有谢信。

[1] 本篇原无时间，据信中言及“同乡郑小山二月三十补主事缺”，而四月信中有寄三月京报之语，可知此信作于三月初。

033．致陈源兖四月 [1]

寄辽参一两五钱，再造丸两颗，托转交家里。

岱云同年大人礼次：

今年四次寄书，有简有详，想俱通达。比维孝履绥谧，佳城得卜，为慰为颂！

舍间小大平善，六弟馆正斋家如常，两儿俱无恙。同乡周华甫、李梅生之逝，同在一月，亦省运之否也。

国藩两月未接家书，家祖之病，不审近复如何。兹寄去辽参一两五钱，不过比丽参较善，价二十余换，并非佳品。又再造丸两颗，皆在包内，到日求专人送至舍下为感。

藩在此间，如笼中之鸟，时时思家。游子远宦，亦有何味，此意惟阁下深知之耳。三月京报，附呈照收。筠仙比相见否？穆师一项及菲仪寄呈者，渠能归出否？久不奉手翰，下次折弁北来，伏希赐字。书不十一，顺请礼安。

[1] 本篇原无时间，据信中内容参四月十四日家书可知大约作于同时。

034．致陈源兖五月 [1]

提议重修郡志，由在籍诸搢绅承办。

岱云同年左右：

五月初接到三月十五、四月二十日两次惠书，具悉一切。张楠皆至今未到京，阁下二月二十九所发第二号信，亦至今未到。三月十五惠书首数句云：“前月二十九寄第二书并各处谢缄，比送去而折弁行矣，恐至此月方得达”云云。因来书云云，故知二月二十九曾惠一函也。其各处谢函同年如田、郭、金、毛诸处，同乡如郑、黄诸处，并于五月八日收到与见惠三月十五、四月二十日两书同收。谢诸君函与寄仆函同发，而有到有不到，殊不可解。四月二十日书末云“各书求饬分致”，即得田、郭、郑、黄诸函。不知二月所云谢函即此乎？抑另有人乎？

正月十一奉寄左右一书，内详言去岁代买书籍诸务。因六月二十九寄广信一长书及七月八日初唁一书俱已浮沉，故此书重述旧事。又订定儿女婚姻，亦在正月十一书中。计达之左右，当在二月。则阁下二月二十九见惠一书，正复我正月一书，其语宜详悉。而乃不达，殊可恼也。下次万望将二月书一为重述。

重修郡志之事，于五月十三在馆与诸君子商，人人皆乐从其事，仍须在籍诸搢绅承办。待局势已定，作书告我，然后同郡诸京官为公信与三大宪并府道求其主张。来示言请邓湘翁总纂，商之诸公，亦无异议。同郡如罗研生、成忍斋、左景乔、欧小岑诸君，俱可求其协力共擎。此外通儒硕学，各县多有，亦可博访同谋。惟有便来京者，须将前次所修郡志寄京一阅。如有不合，即由在京诸人签出，与局中诸君子商办。

年伯母佳城，想已卜得。据樾翁云，言梅里最可靠。吾看过之后，何不更求梅里一为详采？艮峰先生唁信，兹由贡差带呈。王汉桥之十两，则不敢交他，拟由曹西垣带去。邵蕙西唁信一封，又挽联一付，属藩代写尚未写，准于下次折弁付去渠来片附一览。其紫豪、《尔雅》、白折等件，并俟交西垣带去。

贱躯如常，寓间小大平安。河南新放钦差福元修侍郎为御史参二道二府六州县、骆籲门庶子。同乡诸君亦皆如故。

樾翁归思甚棘，而艰于旅费。国藩亦刻刻思归，而苦不能上陈。奈何？书不十一，诸惟心照，顺请礼安。

[1] 本篇原无时间，编在道光二十七年信内，据信中“河南新放钦差福元修侍郎”等语可以确定作于二十八年五月中旬。

035．致陈源兖七月 [1]

贺长龄逝世，嘱代送挽联。

岱云三弟同年左右：

七月十九日接奉两书：一，六月朔日所为；一，十七发者。明日张楠皆来，接各处谢函二包，敬悉一切。

年伯母佳城有沙水环抱，无陵谷之患，得此二语，足知孝子之心无少缺憾矣。即我辈葭莩之末，亦足欣慰矣。又闻碧帆令弟好学能文，此固其素志之坚，仆所深知者，能于垩庐沉痛用力，则所进尤当深至。

耦庚先生遽反道山，良可悼叹。兹先寄挽联一付，求加封面，贴黄签，写“挽联曾国藩谨具”字样，即饬送去。如有他处私凑幛分，藩尚当附入。此老待藩甚厚，中心感戴。今年未得数数奉书，至今悔之无及。蕙西寄尊处联，亦用奉上。

《尔雅蒙求》已在厂肆买得旧印本，觅便即行寄呈。紫毫笔竟无佳者。蒲留仙早无其人，即其徒亦已出京。钱颉云料薄颖秃，绝不可用。俟觅有稍善者，即寄三五支试用。如合手，再多买耳。

寓内小大平安。儿子读书苦记性不好，次儿尚肥大。

同乡诸公无恙。樾翁拟八月出京，荻舟意欲捐输主事，现与胡光伯同寓，闻亦未为长局。同年毛寄云巡西城，曹颖生京畿道，杨子厚街道厅，皆京察定位也。此外内阁洪乐吾、丁松庭二人必得，翰詹董蓉初、王吉云皆可得，同乡则陈竹伯、何子贞二人而已。小山未得员外，恐来不及也。书不十一，统俟续具，顺请礼安。

令弟碧帆、季牧兄均此敬候。

[1] 本篇原无时间，据信中“七月十九接奉两书”、“黎樾翁拟八月出京”之语可知作于七月。

036．致陈源兖八月初九日 [1]

告谢信已送毕，以自身经历说明人须随时养气，好为他日相见留下台阶，因劝其勿介意雷以之傲。

岱云三弟年大人礼次：

七月二十一日奉上一函，谅尘观听。

近日命长班将各谢信次第送毕。各信字太潦草，疏者本可不致谢，亲者又嫌不恭。始意欲劝阁下另缮一单，于略亲切者，换一善书者为之，其疏远者则概不谢，几将前信两包，尽不分送矣。继念阁下遭此大变，桐心半死，万念俱灰，亦不复欲以世俗酬应之语，渎孝子终天之听也。兹因劳辛阶廉访之便，寄去衣包一件外有夹板，家信一封，到日即求专人送至舍间，不胜祷切。

辛翁自出为外吏后，致炭敬之及仆者共已九次。乙冬回书，语太唐突，至今见面，未免疚怍。可见人随时须养气，好留为他日相见地也。阁下于雷鹤皋处独无谢书，想渠于公幛称谓略傲然。此等处最不要紧，必须消融净尽，乃可为入德之方，亦即养生之道也。至要至要，务求三思。书不十一，诸惟心照。即请礼安，不一一。

[1] 本件原编在道光二十七年，而信中有“因劳辛阶廉访之便”，据曾氏家书可知，劳崇光离京在道光二十八年八月十一日，故可知本信作于道光二十八年。

037．致陈源兖八月 [1]

建议坚求言梅里营葬其母，托转寄家物件，顺询府志编修之事。

岱云三弟同年礼次：

八月十四接七月中旬手示，具悉一切。

年伯母佳城，未经言梅里手定，不知良可靠否？樾翁极称梅里朴诚恳至，今之古人，故其当大事，倚之如手足，信之如金石。晓岑当大事，亦恃如长城。二君皆十分慎重，其筑土之法，亦向来未经人道，而阁下不坚求之，毋乃未知其详乎？为堂上事求人，要须低头下气，死心塌地，万不可稍存意气。宅兆所在，冥冥中自有主之者，非人力非〔所〕能与。惟筑作坚实之法，则能求梅里，或以书细询晓岑，斯大善矣。

劳辛皆廉访以八月十日出京，过长沙而之粤。仆托带衣包一件，有书奉呈并七月京报，到时望专使送至舍下为感。以季舍弟十月二日喜事也。

同乡、同年并如常，舍寓小大平安，足慰廑注。书不十一，伏惟心照，顺请礼安，不具。

府志之事，各县水灾倡捐，正复不易，省城亦无好事者。褎然举首，不知竟可成否？

[1] 本篇传忠书局稿本未标月日，以信中言及七月京报而未寄八月京报，可以确定作于九月以前。

038．致陈源兖九月 [1]

谢在省教诲诸弟，望谅冯誉骥。

岱云三弟同年礼次：

屡次奉书，想俱收到。顷岷樵到京，备询兴居，具悉读礼哀痛之余，尚为毁不危身，处变知节，甚善甚善。

舍弟辈信来，在省厚蒙教诲，实深感切。所属紫毫、《尔雅》等件，张楠皆十月回省渠分发广东，始得付回，此外竟无良便。

何根云奉讳，贵通家冯展云遂得视学山东，少年得志，无逾于此。然渠近日甚为努力读书，与国藩甚亲密。曾责以在师门稍嫌傲慢，渠亦深自惩艾，近即有谢罪之书奉呈矣。此等佳士，自可贵爱，望无更夙怒也。

黎月翁十六即出京，吴竹如补主事缺。戴莲溪已来京。余不一一，统容续布。

[1] 本篇原无时间，编在道光二十七年信内，据信中“顷岷樵到京”、“黎月翁十六即出京”等语，参其道光二十八年九月十二日《禀叔父母》家书，可知作于二十八年九月。

039．与洪汝奎九月

赞赏其郑重刊刻先德文集，请其假馆刘传莹家以慰其病。

琴西年兄足下：

五月得接手书，知去岁南返，遂抱风木之悲。以足下天性挚厚，又内身〔省〕古礼，哀毁之余，殆难为虑。然君子之道，毁不危身，且椿闱健在，正宜及时力学，志其远大。来书于哀迫之下，犹汲汲以笃实扬显为念，此又能得事亲之要道矣。

贵族刊刻先德《盘洲文集》，甚善甚善！然刻书之难，排比、伦次、校雠、讹舛，大费工夫。足下去年依式缮写，不敢妄易一字，自是古人慎重之谊，然书局在泾，而足下远隔千里，不知彼中董其事者，尚有多闻之士否？字画之雅俗，乌焉之展转，不得足下躬亲其役，恐仍非善本也。然一经寿诸梨枣，则传播寖广，胜于墨守钞本，将来付存亡于不可知之数者多矣。梓人毕工，即祈惠赐一部以扩蒙昧，幸甚！

比得菽云书，知足下已至汉阳，而以大水沮尼，咫尺不得与菽云相见，可以想见汉滨昏蛰之状，而尊府亦不无少膺其患矣。菽云家中至食黑面疗饥，尤可轸虑。渠自出都后，来书屡言病体日减，而八月一书，乃言其饮食日少，寒热时作云云。仆骤闻之，心肝欲摧。仆自今年来，时时思忆菽云不置，故前有句云：“夜夜梦魂何处绕？大湖南北两刘生。”精神自相往来，亦不自知其何以然也。伏望足下即日假馆渠家，日日而温劭之，事事而尉荐之，或于菽云之病不无少补。夫金石之契，青霞之想，可以起沈郁之痼，可以作飞动之兴，固非药饵所能拟其功，亦非语言所能传其妙也。足下与菽云皆有至情者，当可与道此耳。菽云疾如稍痊，即速以书告我。相思无已，言不得达。诸惟心照，顺问礼次近状。

通家生曾国藩再拜

040．致刘传莹

愿代寄书函，嘱坐船南归，万不可性急，急则道上必生病。

菽云仁兄左右：

书函四箱，尽可交敝处寄，不致误也。

尊体如昨示所说，当可无虑。思往市口一视坐车适身否，恐相见难为情，遂不往，以之而已。

樊城寄书，恐无便，如道上逢有北车来，写数语一片已足见寄亦妙。余不一一。国藩顿首。

既坐船，万不可性急，急则道上必生病。满江红只须一号足矣，何必二三哉？熟于船之下人名张堃常来我家，其船系满江红船，船上长年名曾文灿，令兄往通看船，可来唤张堃同去也。并劝令兄不必性急，愈急愈舛，往往然也。安排到家过端午，即无不谐矣。鄙意仍以同麓屏一并雇船为妥，祈三思之。国藩复。

041．致刘传莹

建议病中南归，仍以坐车为好。

菽云仁弟左右：

张堃昨日与王麓屏至通州，刻尚未回，待明日归来，即与之讲明廖姓船价，立契后再以奉闻。第今日邵蕙西来云，春夏由运河南下，最为纾缓。渠寅年北上，尾漕船而行，竟无一船敢迎面南去者。宗涤楼去年南归，三月由通开帆，八月尚未至清江云云。若果如此，则阁下虽强自宽舒，亦断不能耐坐舟中至八九月，是亦致病之境也。国藩闻昨日席间之论与今日蕙西之言，殊为焦虑，竟无十分妥善之策。鄙意仍坐车去，而于车上求一养病之法，于前月画定旅费之外，添用五六十金专雇太平车二辆，阁下与尊嫂各坐一辆。车上不置一物，如京中拜客然。虽被套亦不搁，仅带一仆一婢，每早大哥带各仆大队先行，阁下二车黎明后始行。打尖亦不必齐大队，晚夕歇店仍可先大队而到，虽大哥太劳，阁下太逸，然就养病计，似可权宜也。

前因病而改车从舟，初议本自仆发。今闻纡缓须八九月，竟不能不复思变计。阁下病中未免焦急，不耐细思，是以缕悉代筹。如走水道，竟须作半年舟居之谋；如旱道，须多用七八十金亦可妥当，二者烦自决之。其他小事，仆可代为布置。

仆今夜赴园，明日午刻可归。余不一一。国藩顿首。

大哥处敬候不具。

平心思之，明日回示，不必强急伤肺也。

042．致刘传莹

劝其万虑俱息，七情不动以养病。

菽云仁弟大人左右：

昨夕晤竹如兄，言尊体脉不甚恶，病亦无恶症，但过于疑虑，服药则疑此味疑彼味，不药又疑难以祛病，疑多则中心无主，故难于举方而奏效云云。此竹如之说也。以国藩观之，脉息及气色俱非弟所能知，但尊体本孱弱，而此病淹滞至半年之久，亦自有可成内伤之理。为今之计，竟须作内伤观，不特内伤而已，竟须作已死观，所谓心死而后身乃得治者也。夫既曰内伤，则所伤乃在真水真火，本原之水火，岂草木所能遽为功哉？不惟非草木所能为功，命火与肾水亦非养所能遽及，所可养者心火而已。劝兄养心务须万虑俱息，七情不动，家事不要管，衙门事不要管，荒废学业不要管，父母忧愁不要管，病或增或减不要管，一切作已死观。心乃冷灰，定之又定，心火不动，而后肾水可不枯，命火可不摇。不枯不摇，而后可渐生渐盛。尊病未遽至此，此加一倍办法。千万千万！其效甚速《医方集解》末帙所载意门之法，亦可参用，但不必勉强行之。

国藩顿首

道光二十九年

043．致陈源兖二月 [1]

报升迁及诸友近况。

岱云三弟同年左右：

去岁腊月中旬奉去一函，并夏阶平《墓志》，想已收到。比维负土大事，都已完竣，日月易得，大祥将届，孝子抚时增感，不知若何凄恋也。

国藩身体如常，合室平安。正月之季遂得滥厕春官，清夜扪心，实堪惭恧。回思善化馆中同车出入，万顺店内徒步过从，疏野之性，肮脏之貌，不特仆不自意其速化至此，即知好三数人，亦未敢为此不近情之称许，可见命数有定。李林甫、秦桧自以为得之人谋，而不知其纵不奔营，亦自得为宰相，徒枉为小人丛诟骂也。

同年京察共十二人：毛寄云、杨子厚、曹颖生、郭雨三、宝佩珩、丁浩、洪观、董蓉初、戴莲溪、徐辅亭、文熙、熙麟，记名者八人。同乡仅陈竹伯一人已记名矣。邹墨林来京捐复，藩劝其只捐教官。此人信好官，而得此参劾，公道安在矣。

新年来，考差者又纷纷联课。俪裳来此，常与仆道阁下，劝其少平肝气，俪裳平实之质，得之粤中，实为杰出。书不十一，聊布其粗。十二月、正月京报奉上照收。又他托寄三信，敬求妥寄为感。顺请礼安，诸惟心照。

[1] 此件原无时间，现据信末“十二月、正月京报奉上照收”而未及二月京报拟定。

044．致陈源兖八月 [1]

告兼署兵部，拟来年请假归觐。

岱云同年左右：

八月八日接到手书，明日又从阶平处接前书。并如阶平所言，知年伯母得吉宅，甚欣甚慰！

国藩于文差一无所得，而乃兼署兵部。谓天眷优渥，则嘉使不属；谓圣睐日替，则尚无屏弃之象，中心颇为惶惑。一介贫窭，遽跻六曹，且兼摄两职，若尚不知足，或生觖望，则将为鬼神所不许。是以纤介无拂，受宠弥慎。

阁下本月服阕，想即束装北来，不日当可展晤。国藩现已定计，明年八月十一二具折请假归觐。盖学差不能得，则此事万难再缓矣。不带家眷，单车就道，则京债不必全清，家具不必收拾，故易为力也。书不十一，诸容台驾至日面罄。顺候禫安，不一一。

[1] 此件传忠书局光绪刻本编入道光三十年，然文中有“兼署兵部”及“阁下本月服阙”等语，曾氏兼兵部与陈氏服阙均在道光二十九年八月。

045．致陈源兖九月 [1]

哀悯灾民并告买书一事。

岱云三弟同年兄阁下：

上次奉到手书，具审一切。比想兴居安适，为慰为慰！

今岁三江两湖并离奇灾，江浙及湖北乡试皆改期，闻江南将再展至十月。金陵城中几成洪湖，死者日以千计，汉口巨镇，存者百无一二，不知彼苍何以降此酷罚？皇上焦劳吁叹，寝馈难安，发内帑百万以振四省，万寿圣节不御正殿以受贺，则圣心之忧民，亦可想矣。来书称长沙饥民情状，令人怆恻。国藩近况本窘迫，然际此岁年，即更得江浙试学差，尚忍于廉俸之外，丝毫有所取耶？外顾斯民，内顾身累，虽同一无可奈何，然当此之时，区区身家之困穷，奚足言哉，况困穷尚未甚耶？

同年梁俪裳于考差前五日丁艰，毛寄云于六月底闻讣，二君皆与吾两人至好，睹之尤为怆怀。

贱躯癣疾，五年沉痼，近以大剂补气而痊。内人六月遘疾，亦且沉重，亦服补剂而获安全。舍下小大如常，同乡、同年诸复如旧。

前年为尊处买《廿一史》，有《南史》二套未到，扣银三十两未给。顷其书渠已送来，其银亦将中秋交去，待台驾到京，即以书奉呈，斯为完璧。此书细看，实为难得之品，外《明史》亦可爱。吾去冬买初印《明史》一部，去钱百一十千，视尊处几四倍也。

去岁寄谭湘芷之子一信，求尊处代垫奠金四两，不知已垫否？乞示知。书不十一，诸惟心照。

[1] 此件原无时间，现据信中“万寿圣节不御正殿以受贺”、“闻江南将再展至十月”确定。

道光三十年

046．答黄廷瓒

请代购《兆洛历代地志图》及《江苏通志》。

麓溪尊兄左右：

夏初曾奉惠书，迁延未报，顷又蒙示手函，感悚无已。

人自吴下来者，多称颂使君，谓与严仙翁方轨也。余先生崇祀乡贤，虽微尊属，谊固应尔。生平企仰江慎修、汪双池之伦，若斗杓岱岳，不可遽即。余先生亲其高第，弟子岂得交臂一失，不加崇礼？若见摄元和余君者，为我极道鄙忱也。

闻足下以制府保荐，行当入都，果尔，乞为我惠购数事：一，武进李申耆先生《兆洛历代地志图》八函，六十四册；一，《江苏通志》。若足下不遽北上者，即乞附它便见寄。夙蒙爱重，亦不以购价往偿矣。冬寒保练，相望不既。

047．答严正基 [1]

告荐举事，称江忠源有海瑞之风，悯其亲丧困阨。请购《续行水金鉴》。

仙舫先生尊兄左右：

夏间音书下逮，尚稽笺复，比又奉赐函，益以悚感。霜寒，伏审道躬绥胜，政祉大和。

今春圣主登阼，嘉与臣下各举所知，以翊昌运。国藩即以台端入告，匪敢云相知，盖借贤者以自重耳。

江君岷樵，夙亦钦其忠敢，以为有海忠介之风。近闻服官浙中，责负已多，而又有亲丧，虽讣书未至，而音耗类真。审如是者，此人乃困厄方深矣。

国藩近亦无佳，从公少暇，尚亲载籍，局守辇毂，咫闻无几。闻潘芸阁河帅辑有《续行水金鉴》，若有羽便，幸购一帙以赐。其为笃惠，何可胜竟？倾仰私怀，匪书所罄。独恃心鉴，不一。

[1] 严正基，字仙舫，湖南溆浦人。历官江苏淮扬道，常州知府，广西按察使，湖北、广东布政使，调通政使。

048．答雷以 [1]

谢赠送狸衣貂袖，慰其子落第。

鹤皋尊兄左右：

两奉赐书，阙疏未报，虽阁下不加督责，亦私自咎无地也。顷又蒙尊函下逮，兼狸衣貂袖之赐，同袍缱绻，加饭殷勤，其为感仄，岂以言宣！又掷百千之钱，谓以远偿昔诺，琐琐如此，何劳记忆。塞外冬寒，伏维摄躬御宜。

世兄本托名种，兼善章相属者，廷试业冠其曹，旋以卞璞再献，翻遭摈弃，承明金马，彼自有置身之地，是区区者殆未足混之也。

国藩奉职如常，亦乏胜状。迂儒陋态，常亲简编，以为经世之道，不出故纸之中，井蛙跳梁，良可笑耳。阁下豪情精识，观物灿熟，襟怀所及，宜告朋知，不宜私蓄而深闭也。山海辽绝，怅望德音无已。

[1] 雷以（1806—1884），字鹤皋，湖北咸宁人，道光进士。历任内阁侍读学士、奉天府府丞、刑部侍郎、江苏布政使、陕西按察史、光禄寺卿。咸丰四年首倡收厘捐以济军饷，各省厘捐始于此。

049．答李星沅

婉言谢绝其索要《日讲疏稿》。

石梧前辈坐右：

前奉惠书，伏审动履绥愉。关山万里，风雨双旌，衔忠而来，娱孝而返，出处之际，海内瞻钦。甚善甚感！

国藩服官如常，亦乏佳胜。早岁不学，谬玷卿陪，即欲有所自效，内无以符于古训，外无以取妍时规，进退失据，匪直世尤，先自尤耳。

承命索《日讲疏稿》，譬若落第士人，初犹抱璞而唏，历时既久，客气渐平，亦或对镜而自憎也。以是反复迟疑，终滞呈达。书不宣尽，祗冀心鉴，伏维葆练。

050．与陈鼐 [1]

论君子立身之道。

作梅仁弟左右：

执别遂已半岁，相望殷殷，极不忘也。盖君子之立身，在审其所处。诚内度方寸，靡所干疚，则仰对昭昭，俯视伦物，宽然不怍，故冶长无愧于其师，孟博不惭于其母，彼诚有以自伸于内耳。足下朴诚惇信，守己无求，无妄之灾，翩其相戾，顾衾对影，何悔何嫌。正宜益懋醇修，未可因是而增疑虑，稍渝素衷也。

国藩滥竽此间，卒亦非善。肮脏之习，本不达于时趋，而逡循之修，亦难跻于先进。独是蜎守介介，期不深负知己之望，所矢惟此之兢兢耳。倘有来音，亦思有以教我。天寒保重，毋忽毋忽。

[1] 陈鼐，字作梅（竹梅），江苏漂阳人。道光二十七年进士，曾国藩门生。曾任台湾府儒学训导，后为翰林院编修。

051．答冯卓怀

论学与道，其病在好名争胜之私。抄示前年所作送刘传莹南归序。附片请代购《河南通志》和碑版。

树堂仁弟左右：

两省来书，伏承剀眷，关山相望，渴慕如何！自与足下缔好，深言密意，多在癸甲之年。片语之达，则金石洞穿；小心相熨，则冰丝暖润。回首旧爱，极不忘也。乙丙以后，离索频仍，间亦商榷德业，咨度轨途，自惭一步未移，问途空熟，是以恧焉而不言，言焉而不竟耳。

来教示以道虽难尽，知可自进，意将十驾前追，昼夜不舍，此诚慥慥君子之用心也。仆虽浅顽，亦尝侧闻长者之风矣。盖君子之学道，尤病于近名。人禀气于天地，受形于父母，苟官骸得职，作事有伦，虽一字不识，阒寂无闻，于我乎无损也；虽著述万卷，誉满天下，于我乎无加也。世士不察，乃欲舍此之由，急彼之骛，校经，则汉宋分门；论文，则奇偶异帜。小学、金石、算术、舆地之事，名目既繁，风尚日新，穷年而殚日，悴力而敝身，则足以炽其好名争胜之私已矣，岂笃于为己者哉？

仆之往岁，亦尝驰逐众说，昏庸作辍，百无一成。穷而思返，恍若有悟，乃知德性未尊，则问学适以助长；德性既尊，然后吾之知识少焉而不足耻，多焉而不足矜。周公之材艺，孔子之多能，吾不如彼，非吾疚也。若其践形尽性，彼之所禀，吾亦禀焉。一息尚存，不敢不勉。是以迩日业术虽无寸进，而心志大定，寤寐安恬。前年为序送汉阳刘君，亦曾道及于此。今录往一通，足下视之，亦足察仆之指趣矣。

足下好古覃思，发箧钩元，诚虑以少知为耻，行且以多识为矜，未收其效，先储其弊。区区规献，非至笃好，安肯率尔乎？《庄子独见》浅人所次，不足尘渎，仆爱其离章分节，差便观览，故加丹黄奉呈。诚熟讽彼书，亦砭削名心之要齐也。书不一一，惟保身为祝。天寒道远，相思相思。

《河南通志》，为我购一部，好致京师。又河南金石最富，如偃师、洛阳、登封三县，尤碑版之渊薮。倘有好缘，无甚烦人力者，为我购致数十种。自唐以上能购得者，尤可贵也。其直行奉酬，不必以惠我，盖亦不贱矣。再拜。

052．致胡焯 [1]

请还《刘海峰集》。

胡老爷：

前在敝处借去之《刘海峰集》，乞交去手带还，以有查阅之处也。即请光伯尊兄日安。

弟国藩顿

[1] 胡焯，字光伯，号祯轩，湖南武陵人。道光二十一年进士，选翰林院庶吉士，历任编修、侍读，曾充广东乡试副考官，提督广西学政。著有《楚颂斋诗集》、《楚颂斋文稿搜存》，又曾校补《说文解字》。本篇据文钟然藏《清代名臣书信册》补。原件未署时间，当作于胡氏中进士后至咸丰元年奉差盛京之前。标题为整理者所加。

053．复胡焯 [1]

请处理给王溥米票。

来示具悉。静庵兄既不肯收，则米票即由尊处裁定票限将满，宜速领也。兹仍将票封还，静庵片亦邀还也。光兄开安。

弟国藩顿

[1] 本件据文钟然藏《清代名臣书信册》补。原件未署时间，当作道光后期。标题为整理者所加。

咸丰元年

054．致金藻 [1] 六月 [2]

告本人及在京友朋近况。

竺虔仁兄同年大人左右：

不奉音敬，遂已数年，疏慵之咎，久在德鉴。南中家书来，每道尊府安和，侍闱多祉，而此间有便南旋，亦常以戋戋芹意问长者之起居。闽中地较僻左，遂以至好如阁下，而反阙然如此，思维旧谊，极悚惭也。比想履绥愉，调摄百适，甚慰甚慰。

国藩京宦十年，亦鲜佳况，高位厚糈，毫无报称。去岁陈奏三疏，今年又进两疏，迂戆之见，类乖时趋。独恃圣量如天，不加罪责，犹得以狂愚久点此间耳。

同年曹西垣近来京小住敝寓，分发安徽，七月即当起行。周子佩于六月十四丁艰，颇为窘迫。黄正斋近亦如常，但岁入不敷。贺礼耕留京，本有馆地，以子佩之家事，遂尔辞去。唐镜海先生以吕少司空之荐来京，召见十一次，涵养既深，粹盎可亲，皇上称其道气充足，精神完固，盖所以契圣心者深矣。邹云阶于四年之内丧二小星，现又附以么弦，翰林久不得差，景象盖亦萧索。张雨农于去岁先失怙，后失恃。芸渠军机业记名矣，以第二次引见，仍尔失去，此向来所无者，而芸遭之，不知何命之多舛也。此皆老兄旧雨，故琐屑及之。

兹因季仙九师帅闽之便，敬问兴居。书不详尽，诸惟心鉴，顺请升安。

年愚弟曾国藩再拜

[1] 此件收自中国社会科学院近代史研究所编《曾国藩未刊往来函稿》（岳麓书社1986年版）。

[2] 此件原无时间，据信中“周子佩于六月十四丁艰”，曹西垣“七月即当起行”，可知作于六月。

055．复陆建瀛 [1] 八月 [2]

谈东南水利与居官近况。

门下晚生曾国藩顿首谨启立夫太老夫子大人钧座：

四月间蒙颁到郝笺《尔雅》，五月又承惠函，仰叨注记，悚焉增感。每于东渔世叔及伯鲁处私问起居，虽山川之辽阻，乃謦欬之如亲。而镜海丈来京，又时时称道长者风规。三年以来，东南元气蟠然大还矣。大抵事机之转，其始赖一二人者默运于渊深微莫之中，而其后人亦为之和，天亦为之应。淮鹾之改未久，而谤焰为之遽熄；灌塘之敝已极，而清水为之反高。此类有天人之佑助，以慰勋臣之苦衷者，亦足以塞因陋就简，任其颓而不挽者之口也。惟湖身日高，有心同虑，此天地之枢纽，河漕之钤辖，二郡之民命，两淮之盐场，胥于此乎关系！而茫茫巨浸，人力莫施。西堤之兴，盖亦思患预防不得已之长策，第工筑地形，东西丈尺，言者不一，不审绘有成图，可以寄示一二否？近阅水部奏牍，似欲操之一切，反疑此举不过借为将来另案之张本也者。此蒙之所增惑也。郭雨三从政河干，夙亦好学深思，想仰禀榘诲，讲求益熟。

国藩久点京秩，毫无报称，素餐之耻，积日弥深。贱躯夙遘癣疾，今始大愈。七年之病，精力耗减，昼不耐劳，宵无善寐。顷又兼摄秋曹，公牍丛冗，益虞竭蹶。兹因曹西垣大令光汉之官皖中，肃笺恭谂兴居。曹君与国藩同出徐晓村师门下，本以薪传之余绪，又托樾荫之末光，谊当趋谒戟门，禀承迪训。书不详尽，诸惟心鉴，敬请钧安。

[1] 陆建瀛（1792—1853），字立夫，湖北沔阳人。道光二年进士。先后任云南、江苏巡抚，两江总督等职。咸丰三年二月，太平军攻克金陵，被杀。

[2] 此件原无时间，现据信末“曹西垣大令光汉之官皖中”语确定。

056．答欧阳兆熊 [1]

告其父幽铭久未遂诺，系体虚事冗之故。船山之祀，当由地方奏请，或日后从祀。

小岑尊兄足下：

屡省赐书，恧然未报。言念往昔箴规深至之论，疾痛拯护之德，极不忘也。

大君幽铭，六年之诺，吝不以偿，虽至不肖，不至竟尔。盖自乙巳以来，躬抱奇疴，心血积损，不复堪事，颜面支体，斑然无状，官牵私系，遂成废物。夙诺如山，一不得遂。至于祖父母神道之碑，尊府及郭氏两家幽室之铭，皆不以时将事，则其他负疚之多，概可知矣。本欲移疾归去，不复尸素此间，重乖高堂之望，又逋责稍多，贾竖未能贳我，以是濡滞。计期岁以内终当蝉脱不顾，从子于万山中耳。比岁以来，读书之志愈笃，而力愈不副，人事愈杂，如喑思语，外若石顽，中极了了也。

王船山先生崇祀之说，忝厕礼官，岂伊不思？惟近例由地方大吏奏请，礼臣特核准焉，不于部中发端也，而其事又未可遽尔。盖前岁入谢上蔡，今年崇李忠定，若复继之，则恐以数而见轻。且国史儒林之传：昆山顾氏居首，王先生尚作第二人，它日有请顾氏从祀者，则王先生随之矣。大儒有灵，此等迟速，盖有数存，未可率尔也。

属买笔奉上，贾直视十年前殆将倍之。折扇一，持用寄相思。伏惟涵鉴，不尽不尽。

[1] 欧阳兆熊，字小岑（晓岑），湖南湘潭人，道光举人。

057．复胡大任 [1]

告其所陈数事不宜以其名上书，抄示言人才、财用、兵力为天下三大患之疏。

莲舫仁兄同年左右：

去腊奉到手书，恳恳数千言。昔睹鬷蔑之面，今知故人之心。别纸所陈数事，空山忧戚之中，乃能衋伤民瘼，遂欲拯桑梓于水火，起疮痍而沐浴之。其为恻怛，岂胜钦挹。

以世风之滔滔，长民者之狭隘酷烈，而吾子伏处闾巷，内度身世，郎署浮沉，既茫乎未有畔岸；外观乡里，饥溺满眼，又汲汲乎有生涯日蹙之势，进不能以自效，退不足以自存，则吾子之迫切而思，以吁于九阍者，实仁人君子之至不得已也。然事顾有难者，自客春求言以来，在廷献纳，不下数百余章，其中岂乏嘉谟至计？或下所司核议，辙以“毋庸议”三字了之，或通谕直省，则奉行一文之后，已复高阁束置，若风马牛之不相与。如足下所条数事，盖亦不能出乎交议、通谕之外，其究亦归于簿书尘积堆中，而书生之血诚，徒以供胥吏唾弃之具。每念及兹，可为愤懑。故初奉尊书，本思投匦径献；继念身处山中，而属他人上书阙下，近世已无此风，且足下祥琴未届，反授人以口实。故与可亭同年熟商，若其托名他氏，无难缕晰入告；若以尊名特达，则恐无益于民，先损于身，固未可率尔以尝也。中如林、周二公仿汉代绣衣直指之说，良足以铲剧贼而惩墨吏。国藩将据以上请，会林公遽归道山，周公奉命抚粤，而粤西盗贼亦日炽，而不可向迩，于是事有专重，而治盗之使不复能旁及矣。

今春以来，粤盗益复猖獗，西尽泗镇，东极平梧，二千里中，几无一尺净土。推寻本原，何尝不以有司虐用其民，鱼肉日久，激而不复反顾。盖大吏之泄泄于上，而一切废置不问者，非一朝夕之故矣。国藩尝私虑，以为天下有三大患：一曰人才，二曰财用，三曰兵力。人才之不振，曾于去岁具疏略陈大指；财用、兵力二者，昨又具疏言之。兹录一通，敬尘清览，未审足下以为有补万一否？如以为可行，则他日仍当渎请也。

国藩学识短浅，自以猎跻高位，不敢不悚切讲求，奈疾病相寻，心血亏损，夜不善寐，稍一构思，辄心动手颤。年方壮岁，境亦安荣，而脆耗如此，理不可解。蒲苇之质，势难坚强以谬附于松柏，辱足下知爱，合倾诚相告耳。至于簪绂之荣，骄人之态，虽在不肖，犹能涤此腥秽；足下乃以衔版见投，毋乃细人视我而鄙为不足深语？今亦不复相璧，但求捐此陋俗，而时以德言箴我，幸甚无量！书不详尽，伏维鉴察。并乞多谢王君子寿，倘有药石，幸贶故人。瞻望云天，企伫曷已！

[1] 胡大任，字莲舫，湖北监利人，道光进士。咸丰初在籍办团练，咸丰五年主持汉口捐输转运局，同治二年赴广东办理厘务，同治六年署山东布政使，旋任河南按察使。

058．复严正基

建议远法黄廷桂，推荐汪元慎。

仙舫尊兄左右：

三月之末奉到赐书，辱惠《续行水金鉴》及他珍物，嘉贶盛怀，感喟不既。比想大旆遂已南征。粤西小丑，不谓猖獗如此，天子以供亿浩穰，倚仗贤明，故以属之台端，而姚公运筹，邹公建节，皆与阁下素号石交，如骖之靳，宜克有济，不似往者赵、辛乖分，意见歧出也。

尝考乾隆西师之役，用兵五载，转输万里，而以肃州粮台为中外之枢纽，以大学士总督黄公廷桂任之。其时羽檄星驰，士马粮械，倥偬万端，黄公令藩臬、道府、州县承办军需者，皆同馆一所。公亦竟日危坐其中，每邮骑至，直入馆院，启视符牒，应付何司者，立予分派，目击其录稿，钤印毕，即以咨复。重门洞开，毫无隔阂，一切神速，了无留滞。夫是以鲜中饱之人，而少浮销之费也。阁下以他省官员客寄粤中，地望未极优崇，僚属未甚惬洽，不审遂能远法黄公，得以惟所欲为否？如其上不见疑，下不见忌，则所益于国帑者为已多矣。

邹公幕府有汪君者，与国藩友善，熟于舆地，亦能属文，盖军中有用之才，阁下试引与深谈，亦足助韬钤之万一。

岷樵读礼山中，谊当为乡里御寇；然墨绖从戎，则非所宜。弟比有书，告其不必远出。君子爱人以德，似应如此，阁下以为然焉否也？书不十一，伏冀迅奏肤功，懋赏归朝，一握为欢，庆幸无量！南望云山，不胜驰系。

059．复罗泽南 [1]

申辩非尸位素餐、不敢言事者，抄示《圣德三端预防流弊》和《理财汰兵》二疏。说明贺长龄崇祀乡贤事待核已往例案处理。

罗山尊兄左右：

辱逮书辞，宠惠无量。以阁下之贤，而国藩幸同里闬。国有颜子，而行谊不达于岩廊，仆之耻也。来书反复陈譬，所以砭警愚顽良厚！中如“有所畏而不敢言者，人臣贪位之私心也。不务其本而徒言其末者，后世苟且之学也”四语，国藩读之，尤复悚感。盖古之君子，不鄙其君为不可与语尧舜之道，不薄其友为不足与言孔孟之学，不自菲其身不可为圣贤，而姑悠悠浮沉于庸众之中，岂好为高论哉？非此，则不完其本然之量，是不敬其君，不敬其友，而自蹈其身于僇辱之途者也。

国藩谬与当世长者游处，窃尝粗闻斯义，不自病其无似，辄欲以唐虞吁咈儆戒之风，致之乎吾君之前。于昨四月二十六日敬陈《圣德三端预防流弊》一疏，学道未深，过伤激直。阅七日而春介轩廉访来京，递到阁下一书，乃适与拙疏若合苻节，万里神交，其真有不可解者耶？今录往一通，阁下详览而辱教之。山中故人如刘孟容、郭筠仙昆季、江岷樵、彭筱房、朱尧阶、欧晓岑诸君，不妨一一寄示。道国藩忝窃高位，不敢脂韦取容，以重负故人之期望者，此疏其发端也。又三月间有《理财汰兵》一疏，亦附尘观览，如有不当，无惜辨驳纠正。

国藩学本疏陋，重以多病连年，心血积亏，昼不耐思，宵无佳寐。计稍迟岁时，即当解组归养，从吾子与孟容于万山恬寂中耳。

贺耦庚先生夙所钦向，崇祀乡贤，允光俎豆，然吏拘成法，未敢率尔。国藩当一一检究，察已往例案果有似此者否，六七月间交贺礼庚寄闻。此间以为无窒碍，然后关白大吏，再行呈请，自无所妨。书不能悉，诸惟心鉴，敬问道安。

[1] 罗泽南（1807—1856），字仲岳，号罗山，湖南湘乡人。咸丰初在湘乡练乡勇，以功授宁绍道，旋加按察使、布政使衔，咸丰六年在武昌城外战死。著有《西铭讲义》、《姚江学辨》。

060．复毛鸿宾 [1]

告先后上汰兵疏和预防流弊疏，外问评议未必准确。

寄云尊兄同年左右：

去岁奉一书，久未报答，心之愧悚，殆无以状。平生于骨肉至交，往往坐是取戾，究其寸心，则未尝须臾忘故人也，况相与之挚如吾子者耶？郭观兄来都下，备陈吾子光仪謦欬，又道眷怀下走，齿饰溢情，以是益触鄙念，晨夕增恋。比想祥琴将届，动定康愉。甚善甚慰！

国藩久点朝班，学无寸进，思所以稍竭涓埃，上裨明圣，而不得窾要，无补实政。三月之初，曾陈练〔汰〕兵一疏，以国家养兵岁饷千八百余万，既已不胜其费矣。而乾隆四十七年一举而增绿旗兵六万有奇，每岁多靡饷百余万，请仍裁此项兵，缺出不补，以济今日度支之绌。四月之末，又条陈一疏，以乾隆初元孙文定陈《三习一弊》札子，论者谓足开六十年太平之基。今天子躬尧舜之资，亦当预防美德中之流弊，以开无疆之祚。私衷耿耿，遂不觉过于激切。圣量如天，恕其狂妄，曲赐优容，不特微躯感激，捐糜不足云报，凡在知爱，无不代为次骨。非遭逢盛世，乌能戆直不讳若此乎？外间誉我者或过其情，讥议者又未察其实，盖措辞岂能悉当。此心要自无他，兹可为知己者道耳。

阁下至性过人，才能干济，弟每与鹤田、敬堂燕语，未尝不笃忆贤者。自星房榷盐，雨三行河，京国旧雨日以耗少，只冀台从还朝，时相依密。

贱躯所患癣疾，今夏乃得大愈。七年之病，百端纠缠，人事日生，精力衰减，昼不耐苦，宵无佳眠，顷又兼摄秋曹，公牍猬集，而退食之暇，必读书半卷，以期补过。

南中自家君以下，并托平善。京寓小大无恙，儿子学为史论，颇明顺。少者四岁矣，五女子渐长，诸堪告慰。惟久宦多责负，未能偿人，去家十二载，思亲极笃。未克还归，不能无悒悒，然亦罔所为计也。书不十一，伏维心照。

[1] 毛鸿宾（？—1867），字翊云（寄云），山东历城人，历任安徽按察使、湖南巡抚、两广总督。

061．致江忠源 [1]

谈江之出处，告居京近况。

岷樵仁弟大人左右：

二月中舍弟南旋，寄尘一书并奠金、挽联，吾弟所在耽阁，五月初始抵里，不知何时达尊览也。

前书劝吾子无以墨绖从戎，其时不过以新宁逼近粤西，恐有相迫而出者，故预为尼之，不意后乃有赛相奏请之事。赛之知君，盖自左景桥上书言兵事数条中有一条及君，迨仆知之，欲行阻止，而赛公已祃牙成行矣。吾子在忧戚之中，宜托疾以辞，庶上不违君命，下不废丧礼。顷闻吾弟被命即行，虽军旅墨衰，自古所有，然国朝惟以施之武弁，而文员则皆听其尽制，无夺情之召。闻仙舫翁亦有书为之劝驾，盖亦急于勤民而不及深思，而吾弟亦不免轻于一出。君子大节，当为世所取法，未可苟焉已也。所可幸者，闻尚在乌公幕府，未尝署一官，领一职，犹为无害于义。将来功成之后，凡有保奏议叙，一概辞去，且豫将此意禀明乌公转达赛公，再三恳告，如不保叙，则仍效力行间，终始其事；如不允从，则托疾归去。如此则从戎以全忠，辞荣以全孝，乃为心安理得。若略得奖叙，则似为利而出，大节一亏，终身不得为完人矣。

闻乌公为当代伟人，仆于邸钞读其折奏，倾心钦服。吾弟入其幕府，足以增长阅历，洞习韬略，他日事业愈不可量，仆亦乐弟之因此而弥增智勇，将来备国家艰大之任也。若弟不在乌公处，则他人罕足与共事，即可抽身归去。既不愿得保叙，又不能成功，又不获与贤者同事，增长智勇，则何必久系彼中，使方寸长此悬悬乎？

有汪君少逸元慎者，居邹中丞幕府，长于地理之学，与仆相好。顷渠以书来道足下绘《浔州图》，极为乌公所赏叹，果尔则亦善矣。汪君熟于开方计里之法，可从之讲求也。

仆守官如常，靡足称述。三月间陈《汰兵》一疏，以粤事方棘未报。四月又条陈一疏，以圣德盛美而预防其弊，大致似孙文定《三习一弊》疏。第孙托空言，而仆则指实，太伤激切，盖嫉时太甚，忘其语之戆直。圣量如天，曲赐苞容，不唯不罹罪谴，亦且不挂吏议。凡为臣子，同声颂盛朝不讳，感激思报，况仆之身受者乎？

比兼摄秋曹，冗忙异常，幸癣疾大愈，十去其九。南中自家君以下及寓中大小并托安善，堪慰廑注。

漱六两考差而不得，甑尘釜鱼，遂不可堪，且南丧一兄一弟，京失一女，百不适也。子佩以母忧去官矣。余都无恙。粤中兵事，凡吾弟所亲见者，望日日记出，间中缕晰示我。书不能详，诸惟心照。

[1] 江忠源（1812—1854），字常孺，号岷樵，湖南新宁人，道光举人。咸丰元年擢知府，咸丰三年升湖北按察使，旋授安徽巡抚，十二月庐州城破，投水而死。

062．复汪元慎 [1]

答谢函寄《紫荆山》、《浔州东北境》二图及《兵事杂录》，并介绍与江忠源结交。

少逸仁兄大人左右：

前奉到六月手书，顷又接七月二十二惠函，并《紫荆山》、《浔州东北境》二图、《兵事杂录》一纸，非武库在胸，乌能昭晰曲折若此？非至笃好，又乌肯于万里之外一一缕述，以嘉贶愚蒙乎？至感至感无已！

藤峡险隘，古今啸聚若出一辙。目前既据双髻，四面严堵，犁穴歼渠，计在旦夕。此地得手，则南太之群丑，梧郁之游匪，谅无足虑。

阁下以洪伟之才专精地学，若遂为藤峡一书，而以粤西全省形胜附著其后，则后日留心兵事者，必将取法乎此。较之《河套志》、《三省边防》等书，尤为切要。疆场之役，所以磨练豪杰之资也。前代如王伯安、孙高阳，其初亦不过讲求地利耳。其后遂为儒将，岂不贵乎阅历哉！

图中惟北路与修荔、永安壤接之区，尚多未尽，而粤西要害，尤在邕州，尚乞细为考订，教我不逮。

弟守官如常，亦乏佳况。五月以来，兼摄秋曹，日日奔走于簿书尘埃之中，旧学日芜，新知弥寡。

大兴徐氏书籍，近遂归之坊贾。名家晚节，往往如此。其地图竟不知所之矣。

吾友江岷樵，血性男子，若阁下与之相遇，以君图中之精诣，益渠行间之阅历，神剑相合，必两相忻畅也。兹有书寄渠，乞妥交仙舫翁处，卒不及为书，乞先为道意。诸不详书，伏惟心鉴。顺候著绥，不一。

[1] 汪元慎，字少逸，江西南昌人。道光十七年举人，后入曾国藩幕。

063．复朱琦 [1]

赞其筹办团练，兼叙居官近况。

伯韩老前辈大人坐右：

前奉赐书，具审兴居安吉，德业日闳，甚善甚善！

粤中小丑，不谓遂尔披猖。张乔、祝良，世不易得，致使上相南征，兴发浩穰，涓涓不塞，患乃抵此。比闻紫荆大股，势成釜鱼，扫穴擒渠，计在旦夕。其他枝叶，毫无足虑。老前辈保障桑梓，筹画精强，与安溪李相国之平耿氏，溆浦严方伯之靖苗疆，捍御乡里，功略相等。他日出膺重寄，盛名早已惬于人人之心，亦可以倍功于事半也。

国藩久虱此间，顽顿无补，以夙闻贤人长者之余论，不敢自蹈于小人之归。奈材力薄劣，无能有所自树。又兼摄秋曹，竟日颠倒于簿书尘埃之中，重以多病累年，心血积亏，昼不耐劳，宵无佳寐。以是自度，曩昔欲有所钻于作者之林，近亦知难而退，不敢复有意矣。惟思谨守大闲，不欲脂韦以规时利，寸心耿耿，独此之执。倘蒙不弃，有以教我。书不十一，诸惟心照。

[1] 朱琦（1803—1861），字伯韩，广西桂林人。道光十五年进士，由编修迁御史。咸丰间在家乡办团练，咸丰十年总理杭州团练局，太平军攻陷杭州，自杀。工诗古文学。

064．复郭霈霖 [1]

告治河之策及家中近况。

雨三仁兄亲家同年左右：

两奉手示，阙尔不报，非至笃好，能无督责？寸心之私，固无日不依密侍从之旁，想亦荷曲原也。

幼章方伯来，备述光仪謦欬，且言从事河间，讲求宣房，上考成案，近核全局，实能不囿于一时一隅之计。前赐函中，已略见一班矣。顷者兵三堡之灾，猝不及防，构〔遘〕此闵凶。河帅原折，以为河水经微湖一过，出而渐清，运道仍尔遄行无滞。弟思黄河初决，经微湖之涣涤，自当稍清，若灌湖既久，则湖波不足以资刷涤，恐全黄入运，运道不免终受其淤。且原折称黄水出微湖而后，挟运道而下，东趋骆马湖，由六塘河入海，而于骆马湖以下之运道若何，则未尝分晰言之，但云必不误回漕而已。弟思水不两行，溜不两盛，假使全黄大溜尽注骆马湖，则运河之小溜，亦恐将掣动而从其大者，自泇口以下，中河口以上，恐运道不免有断流之患。盖自微湖以至清口，运道五六百里，上游为黄溜所经，则虞其淤塞；下游为黄溜所不经，则虞其断流。二者弟之私忧过计，望兄将目下形势，详悉示我。粤匪未靖而河事复棘，天子嵩目焦虑，而书生束手无策，虚糜厚禄，以是悚愧不可名状。

前者老兄来书，以谓全河关键，在先修山盱之六坝，次浚清口之引河，此与弟夙昔鄙见若合符契。自嘉庆年间有减黄抬清之说，往往启上游峰山、祥符、五瑞等闸，灌入洪湖，于是乎全湖之底，北常高而南常洼。至前年启放吴堡，而湖底之北边愈高。惟北底苦高，故水少则运道有淤塞之患；惟南底苦洼，故风大则石堤有掣损之患。有识之士多谓修六坝以泄全湖之异涨，挑引河并挖浚湖之北底，以疏引湖入运之路，复王营减坝，以掣低黄河之面，此三者皆不可缓之工也。要使洪泽巨浸仍复七分入黄，三分济运之旧，然后可以少安。不然以全淮而迂道下江，以漕艘而灌塘出黄，此皆逆天而任巧，所恶于智者为其凿也。浅见悬空，老兄躬历周勘，无惜随时一一示我，至感至要！

弟身体如常，癣疾虽不盛发，亦不全愈。公私忙冗，无暇读书，日就颓废，颇用为恨。然来示有云：用心太过，不惟生疾，寖至废事。仁人药石之言，敢不敬佩！

夏间一疏，以未发不敢寄呈。狂愚之性，学道未深，曾蒙于田敬堂书中示我弦韦，然举世默默而时事多艰，又似未宜苟随，老兄其更为詹尹之卜乎？

寓内小大平善，足慰垂廑。令爱在黄氏极佳，虽目未全适，而伉俪甚笃，亦释远怀。

有敝门人丁子静寿征，山阳人也，淳厚好学，以小学受知于祁春圃相国，现居忧在家，欲得淮阳一馆所。佳士难得，老兄幸留意焉，弟又已告幼章矣。书不十一，诸惟心鉴。

[1] 郭霈霖（1809—1859），字仲霁，号雨三，湖北蕲水人。道光进士。历任道员，两淮盐运使司兼淮阳兵备道，淮阳道，咸丰九年六月战死。

065．与刘良驹 [1]

具列所寄《盐法节略》之不足。

星房仁兄老前辈大人左右：

顷得读阁下所寄《盐法节略》一纸，仰见擘画精到，筹谋深远，敬佩无已。

去岁变法之初，规模初具，亦容有未尽善者。今兹复欲小有变更，以期保此大局，此密益求密之道也。第试行未久，谤焰未熄，忽又自改其前说，适足以快谗慝之口。此次小议改辙，要须周浃详慎，不复少留渗漏，以期十年、二十年永不再改，而后有以自立。弟等虽未谙鹾政，亦欲勉竭管蠡以相佐助，搜寻罅漏以相诘难。谨就《节略》中所载及其所不载，悉心研究。窃以为不足虑者有二，未深晰者有四，宜熟计者有三焉。伏惟分别而详示之。

辛丑五纲之残课及清查扣留部府各款，从前奏案每引加带课银五钱有奇。此旧商之残欠，本与新贩无涉，户部不能执甲所负之债，而取偿于乙，执纲商之账，而追呼于票商。且去年初改新章之时，此项欠课业已奏明停缓，岂甫经年余，忽从而追索之？此其不足虑者一也。

活支外款，本无成数，撙节一万，即报一万，以候部拨；撙节十万，即报十万，以候部拨。假使外间动用已尽，无分毫可供指拨，户部亦不能持筹以相问，执簿以相责。此项银两，系两淮额外乐输，或多或少，或有或无，其权操自尊处，户部不得为政。此其不足虑者二也。

《节略》中言：此时盐课皆当复还旧额，方为正办。不知所谓复额者，复一百三十九万余引，每引四百近之额乎？抑盐斤复一百三十九万余引之旧，而仍照新章并为六百斤，大引仅存九十三万引乎？由前之说，则由六百斤而仍改还四百斤，是成本骤加，课额骤增，办理将大致竭蹶，想智者必不为此矣；由后之说，则较戊申纲之八十九万引仅多行四万引，虽斤数暗与会典定额相符，而引数究嫌短绌。此弟等之未深晰者一也。

《节略》中又称俱复旧额。照科则即每引须加征五钱有零，不知尊意以为此项宜加乎？不宜加乎？以为宜加，则二年以来，每引止费六两一钱有奇，众商已惯见而惯闻矣。忽增五钱，亦恐其因而裹足；以为不宜加，则国家课额自有定数，去年议增二十万引，业已摊课而之轻；今年议减十六万引，亦宜摊课而之重。倘径裁课额，则人言藉藉，岂不可畏！此其未深晰者二也。

岸价之长跌，非官吏所能为力；场价之贵贱，则院司可以裁制。去年陆公奏定新章云：官定场价不得过二两四钱，不许抬价居奇。今《节略》云：场盐每引加贵七八钱。何以官不能制？此其未深晰者三也。

去年奏定新章云：只行一百九万余引，满额即止，以防壅积。乃《节略》中云：改票以来，已运正引三百余万，是两年而行三纲之引矣。其果壅滞耶？则于百九万引额满之时，即应停止，不应自背前奏，溢出额外，自夸销引之多而受壅积之害；其果疏畅耶？则此时不应忽有改图减引之议。此其未深晰者四也。

乙未纲之盐，从前陶文毅奏案本请分年带运，盐既分十年带运，课亦分十年带征。闻此纲至今盐未运毕，课亦未征完。去年陆公奏章乃称为乙未纲已纳钱粮未运之盐，实与陶公前奏不合，弟等已蓄疑于心矣。惟力筹恤商轻本之法，不得不思加斤。既思加斤，不能不指此项乙盐为名，以为所加之斤，初非无课之盐。有识君子，亦当深谅任事者之苦心。第每引配带二百斤，两年以来行引至三百万之多，则乙盐全纲配带已毕，且溢出乙盐之外矣。此后每引仍加二百斤，又将指何项盐为名？将来淮南票引永以六百斤为定例乎？抑仍有改还四百斤之时乎？若不奏明，必为言者所借口。此其宜熟计者一也。

去年陆公奏定章程云：自百引起，至千引止。厥后仪征设栈，乃改为自十引起，以便小贩。从前淮北试票，所以从十引起者，以其引地甚隘，道里甚近，民贩甚小耳。淮南则纵横万里，交错七省，与淮北迥不侔矣。近闻江广各岸，小贩充斥，规趋微利，争先跌价，大贩守候不利，则折本贱售，一辙既覆，相戒不复再举。盖大贩之受挤于小贩，亦犹官盐之受挤于私盐，似应禁革小贩，仍从百引起票。否则，巨商畏缩，实于大局有妨。此其宜熟计者二也。

去年奏定新章云：被灾旧商，凡请运新盐千引者，准其配带补运免课之盐二百引；如旧商无力，情愿自招新商代运者，亦准配补二百引。弟等窃以为此条过矣。每引六百斤，内既有二百斤无课之盐，以千引计之，因加斤而无课者，三之一，因配补而无课者五之一，是无课者占五百三十余引也。无课之盐太多，成本太轻，岸价焉得而不贱？新商焉得而不亏？场产焉得而不绌？往者纲商取巧之术，有所谓淹销补运者，有所谓加带融楚者。淹销云何？船被水淹之盐，准其免课补运。奸商则凿沉无盐之船而希图报淹。融楚云何？食岸轻课之盐，通融行于楚岸。奸商则悬阁应运之引，而钻营融楚。二者之免课轻课，其害较私盐而更甚。今日之配补无课，其害较二者而更甚。若不裁革此项，则新商行票既受挤于小贩，又受挤于配补，跌价赔本，职是之由。此其宜熟筹者三也。

凡此数者，弟等未经身履，或莫悉其机要。十年以来，国家大政惟此事足挽回元气。阁下与陆公之忠荩，士林所共仰也，然裁抑滋多，谤亦巨。其初规有未善者，此次小议变更，不可不详尽周至，务使目前无遗议，日后无流弊，庶足宏济于艰难耳。书不宣尽，伫候玉音。诸惟心照，顺请台安。不次。

[1] 刘良驹，字星房，号叔千，江西南丰人。历官御史、两淮盐运使等职。此件时间不详。前次整理者误断作于道光三十年，实则据信中“去年陆公奏定章程”等语可知，传忠书局稿本编在咸丰元年不误。

066．答黄廷瓒

劝其节哀，并谈漕务、银价二事。

去岁出都后，奉到手书，知行抵江南，即闻南讣。想仁孝性成，哀愕曷极！嗣又奉赐函，忧戚之中，尚践在都临别夙诺。寄到漕务积弊及银价苦昂，思所以平之之法，具见忠孝并摅，缠绵家国，恳挚无已。闻已于冬杪返棹江南，抚棺一痛，洒泪终天，知不胜惨戚矣。惟念姻伯尚在康娱之年，目睹足下之哀毁灭性，或亦增悼于心，尚愿节哀顺变，稍自葆练。兹乘公车南旋，敬寄挽章，以当生刍之奠。

漕务、银价二事，弟亦思之烂熟。大钱之说与行钞之事，稽之前史，按之时势，及博访当世之通人智士，俱不可行。许珊林之弟有《钞弊论》，极驳王亮《生刍》一书，甚畅而精。王子槐侍御茂荫有《大钱不可行议》，尤为平实切理。是以弟于二者，皆灼然知其不可行，不得已为银、钱并用之计。去岁腊月，先陈《民间疾苦》一疏，继陈《银钱并用章程》一疏，皆本来书之精意而斟酌损益之。兹特录一稿奉呈，伏祈鉴正。

粤西事日靡烂，乌都护竟尔死事，岷樵在其幕下，不知消息。丰北乃不合龙，闻立翁勤剧忧劳，卒无成功。弟久虱此间，毫无裨补，愧愤而已。书不十一，诸惟心鉴，顺候礼安。

067．复胡焯 [1]

以字数太多，请罢抄书事。

钞书之局，前日面言只五万字，且云若五十万字则不钞，阁下系未听明耶？今据云五十万之多，则竟不钞矣，请辞复。前路东京之行，当思话别日再谋之。复请光伯仁兄日安。

弟国藩顿

[1] 此件据文钟然藏《清代名臣书信册》补。原件未署时间，因信中言及“东京之行”，可知作于咸丰元年胡氏奉差盛京之前。标题为整理者所加。

068．复胡焯 [1]

告付去银贰拾两。

《汉书·陈汤传》曰“不壹而足”，小颜注曰：“言制节之，不皆称其所求也。”兹付去银贰拾两，较阁下之所求尚有未逮，非故吝此，遵小颜之故训也。盖罍之耻有甚于老缾矣。

今早送二十金救直隶新馆之袁邵公，不知能强起否。贷假长策之说，《六经》有子贡，《二十一史》有王吉，恨不得于吾身亲见之耳。即候差安。国藩顿。

[1] 此件据文钟然藏《清代名臣书信册》补。原件未署时间，信末有“即候差安”之语，可知作于咸丰元年胡氏奉差盛京前夕。标题为整理者所加。

069．复胡焯 [1]

告送去钞书钱二十千。

来示具悉。

弟意只在《盐法》一门，此外各门均不甚要，《漕运》则敝处固有《漕政全书》矣。《盐法》一门现未告成，则此数门中所短者，竟可不必补钞。望明日即行饬知，免得再往下钞，至恳至恳。其已钞者，仍当按数给价也。此复，顺请光兄夕安。

弟国藩顿

[1] 此件据文钟然藏《清代名臣书信册》补。原件未署时间，据信中所言，可知作于咸丰元年胡氏奉差盛京前夕。标题为整理者所加。

070．复胡焯 [1]

告送去钞书钱二十千。

来示藉悉一切。匆匆诸未理料，书史所钞，已交下人数之，四万有奇。又别派人抽查，尚未据复。业先付去钱二十千，交来纪带上检收，其余奇数，俟抽查人报到，即奉呈也。渠所开载，弟处只存前一折，其后一折并送到之书俱未留下。关外陂陀泥泞，实为难行，能于八月起行者，乃佳善也。复候夕安，不一一。愚弟国藩顿。

[1] 此件据文钟然藏《清代名臣书信册》补。原件未署时间，据信末所言，可知作于咸丰元年胡氏奉差盛京前夕。标题为整理者所加。

071．复胡焯 [1]

告湖南公项及各函当代转致。

光伯仁兄大人左右：

两次手示，具悉一切。

湖南公项，当代交张竞民铨部。渠现住此屋，修理及取房钱皆便。谭云崧银拾两收到，即当附其柩并书告渠家知之。邓小耘各函亦数日内公致。秋风蓴美，报道先生有意也。仗节还朝，恐不得与聚，惟称摄，不宣。统俟它日音敬。国藩再拜。

[1] 此件据文钟然藏《清代名臣书信册》补。原件未署时间，因信中有“仗节还朝”之语，可知作于咸丰元年胡氏奉差盛京期间。标题为整理者所加。

咸丰二年

072．复江忠源二月 [1]

告守孝中不宜轻往从军，本人想在一年内外移疾归隐。

岷樵仁弟礼次：

两省来书，知以太公大故，几至哀毁伤生。大孝深痛，固应有是，然天不祸善，终当无害。自去春以来，屡思奉书，以为从者行将北上，相见伊迩，无烦尺一；而他人以书寓余转达者，往往而有，亦不以致，展转迁延，积疚实多。既得赴告之书，又寄来七百七十余金，即思裁复，而书中称腊初决当奔丧起行，计还书到浙，固无及矣，遂复迟迟。思念吾弟，悬悒不已。盖君子之孝，尤重于立身，内之刑家式乡，外之报国惠民。凡吾行事，足令人钦仰者，皆吾所以敬吾亲也；凡吾德意，足生人感恋者，皆吾所以爱吾亲也，推此以求，则尊显之道，事业无穷，未可酷于一哀，陨生灭性，不达继述之义，翻蹈细人之行。

粤西盗贼方炽，足下所居，逼迫烽火，团练防守，未可以已。或有企慕谋勇，招之从军，则苫块之余，不宜轻往，斯关大节，计之宜豫。

国藩比岁以来，益复惫弱，心气积亏，不堪虑事，尚有一二奏疏，从容入告。计期岁内外，亦且移疾归去，闭关养疴，娱奉双亲。自审精神魄力，诚不足任天下之重，无为久虱此间，赧然人上也。

寓舍小大佳善，南中自家严以下，俱托安康。四舍弟以去岁三月来京，今遣之归，附呈挽联一事，白金二十两，为我具酒肴，敬奠长者灵几之前。其去岁他人托转达之书，一并将去。所寄各家银两，诸已清厘交付，无以为系。书不十一，惟读礼保身，奉母承欢无忽。

[1] 此件原无时间，前次整理误编在咸丰元年二月，因信中有“四舍弟以去岁三月来京，今遣之归”语，而曾国潢出京南返在咸丰二年二月二十六日，可知本信即作于此前。

073．与刘蓉十月

陈述迟迟不赴团练局理由，提出壮勇贵精不贵多，设局宜合不宜分的主张。说明不可不早虑筹饷之法，江忠源所遭物议之事有待核实。

霞仙仁弟大人礼次：

自十二日奉复一书之后，又再辱手函，具悉一切。

国藩之所以迟迟赴局陪诸君子之后者，盖自七月二十五闻讣，至十一月初五始克释缟素而更墨绖。若遽趋县城，既不可以缟素而入公门，又岂可竟更墨绖，显干大戾。且局中要务，不外训练武艺、催收捐项二端。国藩于用兵行军之道，本不素讲，而平时训练，所谓拳经棍法不尚花法者，尤懵然如菽麦之不辨。而侧闻石樵先生之胆勇，及左右与罗山、赵、康、王、易诸君子之讲求切实，国藩寸衷自问，实不能及十分之二三。至于催促捐项，无论斩焉在疚，不可遽登人门，即使冒尔从事，而国藩少年故交多非殷实之家，其稍有资力者，大抵闻名而不识面，一旦往而劝捐，人将有敬而远之之意，盖亦无当于事理。是以再四踌躇，迟迟未出。

然国藩居湘乡之土，为湘乡之民，义不可不同心合力保护桑梓。拟于百日之后前赴县门，一则叩谢石樵先生枉吊敝庐之劳，一则到局与诸君子商榷，以明同舟共济之义。刻下局中章程，国藩曾未闻知颠末。然鄙意以为壮勇贵精而不贵多，设局宜合而不宜分。湘潭、宁乡两县各交界之所，不必另立练局，但在城内立一总局，两处多设探报，贼至则风雨疾驰，仍可御于境上。城内总局人数亦不必多，但得敢死之士四百人，则固可以一战。要须简择精严，临阵不至兽骇鸟散，则虽少亦决其有济。

此时请饷于上，既屡请而不应，即派捐于乡，亦必有穷乏不应之时。盖去年既有摊捐之案，今秋又值大旱之后，各乡素号殷实者，虽告贷于人而无门可入。若粤匪一日不靖，则防守一日不可撤。而邑中能捐之家，只有此数。苟其罗掘将尽而警戒未弛，则虽逆匪不来，而亦有嚣然难靖之势，是不可不早为之虑也。国藩未深悉现办之情形，而辄发无当之议论，惟左右节采而详示之。

江岷樵之被物议，想皆闻诸委员之口，不知委员中果有沉实慎言其人者乎？抑多悠悠随人拾谤者、忌者之唾余，以推波而助澜乎？武都司之死，以力战无援之故，京师人多哀怜之，亦往往有得粤中信者。国藩亦接曾香海信，深为武都司鸣冤，而无一字议及岷樵者。岷樵之为人，孝友肫肫，交友有信，与士卒同艰苦，临阵常居人先，死生患难，实可仗倚。即此次身受矛伤，亦足以明其非退怯之人。而赛相国濡滞沾沾，又断非能以事权全属岷樵者。岷樵去年墨绖从戎，国藩曾以书责之，谓其大节已亏。此次传闻之言，不能遽以尺一远相苛责，待听睹稍真，然后再议可耳。

074．致欧阳秉铨 [1] 十一月十四日

告两家近况，请管教曾纪泽，熟计明年正月家眷回南。

牧云仁兄大人阁下：

屡接手书，舍间一切皆蒙经理，感极感极！

弟自八月二十三到家后，已发信三次。十月初十一次，交常南陔家。闻南陔先生家中十八始遣人到湖北，是时适值长沙贼匪窜往宁乡、益阳一带，不知此信果到京否？

自十月以来，弟家大小平安。十一月初一未刻四舍弟生一子，排行科九，母子均极平安。初二起佛会，初四夜散。初七日，弟至尊府，岳父在衡州未归，岳母康健，嫂夫人身体如常，其余小大均吉。

弟家请魏荫亭教书，即召亭之弟、四舍弟之亲家也。学生共三人：舍侄甲五、胞姊之子临三、胞妹之子昆八。十月十七上馆。荫亭极善教书，弟生平所见教读者，殆无其敌。自黎明初醒以至夜深将睡，殆无须臾不与学生讲解，一月之中，学生进功，真可谓一日千里。

弟于京中一切不甚挂念，所最挂念者，惟念纪泽儿年少，恐其学坏。敬求老兄大人时时教诲，时时防闲，总须多解多讲，令其神不外散，乃为有益，千万千万！又须令其习字，可拜李寿廷为师，每日习大字二百，亦是要事。京中用钱须格外省俭，王吉云进京带银三百，又存银二百在南陔先生处，留为寄京之用，此外则更无分毫可寄。

现在贼匪盘踞岳州，恐湖北亦属可虞，不知明年正月家眷可回南否。弟意正月节后家眷由通州上船，二月可至扬州。万一湖北不靖，则由苏州小河转至浙江，由江西水路到家，不过中间盘堤二次。虽为日甚久，而一则免大江之险，一则无盗贼之警，似尚可行，求老兄更与诸友熟计之。

弟身体平安，癣疾请刘医诊治，云须食淡二七不吃盐、茶、酒、醋。昨十月二十三起，已淡七日，此次十一月初八日起，又淡七日，虽未全愈，而夜间能熟睡。

兄八月二十三在张抚台家所寄之信，十月二十七接到。此次不另写家书，诸惟心照。

[1] 欧阳秉铨，字牧云，曾国藩内兄。这一封及以下三封致欧阳秉铨的信，均收自光绪己卯年刻本《曾文正公家书》。

075．致欧阳秉铨十二月十五日

寄示辞在本省帮同办理团练乡民、搜查土匪诸事务谕旨，恳乞终制。请决定家眷是否回家。

牧云仁兄大人左右：

十一月十八发家信一件，交湖南抚台转寄；十二月初七发家信一件，交益阳县李筱泉明府，托其申常德交云贵折差转寄。其弟李少泉编修不知何时可到京中，十月十二所发之信，已于十二月初六接到矣。九月之信至今未到。弟身体极好，面色红润发胖，在京十余年，无此气象。合家大小平安，尊府人人清吉。

十二月十三日申刻湖南巡抚专差送到咨文，十一月二十九奉旨，命弟在本省帮同办理团练乡民、搜查土匪诸事务。弟闻讣到家，仅满四月，葬母之事，草草权厝，尚思寻地改葬，家中诸事尚未料理，此时若遽出而办理官事，则不孝之罪滋大，且所办之事亦难寻头绪。若其认真督办，必须遍走各县，号召绅耆，劝其捐资集事，恐为益仅十之二，而扰累者十之八；若不甚认真，不过安坐省城，使军需局内多一项供应，各官多一处应酬而已。再四思维，实无裨于国事。是以具折陈情，恳乞终制。兹将折稿寄京，相好中如袁、毛、黎、黄、王、袁、庞诸君，尽可令其一阅。此外如邵蕙西、李少荃、王雁汀、吕鹤田有欲阅者，亦可一阅。盖欲使知交中谅我寸心，不必登诸荐牍，令我出而办事，陷于不孝也。

弟自奉旨后，始知汉阳失守，乡间音问难通，即县城亦无确信。眷口在京，或归或否，惟兄与内人裁度。或由浙江、江西一路，或由樊城一路，或竟作久住之计，全不作归家之想，均由兄为主。弟僻处乡间，消息不明，不遥决也。纪泽儿身体不健，宜常常行动，或坐车至圆明园一二次亦可。无事总宜读书习字，余不一一。

076．致欧阳秉铨十二月十五日

告已抵省帮办团练等事，请照料家眷。

牧云仁兄大人足下：

前信写就，正拟专人送至省城，请张抚台代为发折，十五夜接张抚台来信二件，知武昌失守，不胜骇叹。郭云仙亦于十五夜来我家，劝我到省帮办团练等事。弟以湖北失守，关系甚大，又恐长沙人心惶惧，理宜出而保护桑梓，即于十七日由家起行，二十一日抵省。先以稽查城内土匪奸细为要务，其次则勤于操练。江岷樵所带之壮勇二千，甚为可恃，即留于长沙防守。弟又招湘乡壮勇千名，亦颇有纪律，若日日操练，可期得力。现在大股业已顺长江而下，只怕分股回窜，不得不严为防备。幸张抚台至明决，勇于任事，乡绅亦多信吾之言，或可办理得宜，京中全家不必挂心。

湖北既失守，则道途必多盗贼，家眷不宜出京，望兄辛苦照料一切，不胜感激。若冯树堂来京，一切与之商议，必甚妥叶。书不能详，诸惟心照。

077．与各州县书十二月

告奉谕旨办理团练、搜查土匪事，着以剿办土匪为急务。

启者：

国藩于六月奉使江西，七月二十五日在安徽太湖县痛闻先慈大故，即日奔丧，买舟西上，行至武昌，始闻长沙被围之信。抛弃行李，仅携一仆，匍匐间行，于八月二十三抵家，即以九月十三权厝先慈于居室后山。方拟另寻葬地，稍尽孝思，腊月十三奉到谕旨，命办理团练乡民、搜查土匪诸事务。即于二十一日驰赴省城与张中丞商办一切。

方今之务，莫急于剿办土匪一节。会匪、邪教、盗贼、痞棍数者，在在多有。或啸聚山谷，纠结党羽，地方官明明知之而不敢严办者，其故何哉？盖搜其巢穴有拒捕之患，畏其伙党有报复之惧，上宪勘转有文书之烦，解犯往来有需索之费。以此数者踌躇于心，是以隐忍不办，幸其伏而未动，姑相安于无事而已。岂知一旦窃发，辄酿成巨案，劫狱戕官，即此伏而未动之土匪也。然后悔隐忍慈柔之过，不已晚哉？

自粤匪滋事以来，各省莠民，常怀不肖之心，狡焉思犯上而作乱，一次不惩，则胆大藐法；二次不惩，则聚众横行矣。圣主宵旰不安，严饬歼除匪党。张中丞仰体圣意，日日以除莠安良为心。前月曾有一札严拿土匪，令州县力能捕者，自捕之；力不能者，专丁送信至中丞署内，设法剿办，但期无案不破，无犯不惩。一切勘转之文，解犯之费，都行省去，宽以处分，假以便宜。此亦明府有为之会也。

国藩奉命查办匪徒，才识短浅，耳目难周，惟求明府努力同心，匡我不逮。或饬谕绅耆与之协拿，或专丁来省请兵密剿，方略无常，惟期迅速。去一匪则一乡清净，剿一巢则千家安眠。匪惟国藩厚幸，实大有造于我桑梓之邦也。寸心恳切，笔不能罄。诸惟荃照，顺候升祺。

咸丰三年

078．致欧阳秉铨正月十二日

告两家近况，说明家眷恐仍以不出京为妥。附告常大淳遇难，已嘱江忠源收其遗骸，求其遗孤；本人在省办事，以查办土匪为第一要务，其次则操练兵勇。

牧云仁兄大人阁下：

十二月二十八发家信一件，其时弟以奉旨来长沙，具折陈奏，将折稿封存家信中，不知到否？

正月以来，弟在省身体平安。九弟于初九到省，知舍间自严亲以下并安好。又接岳父大人手示，知尊府一切平安。正月二日，余写一信交湘乡公车刘月槎、贺石农带京，信中言会试后家眷与公车一同回南，近日仔细思之，恐仍以不出京为妥。盖道途多梗，即不遇粤寇，犹恐土匪所在窃发，终不放心，不如待其稍定，再看机会。

正月初三日粤匪自武昌下窜，水陆两路并发，不识直扑安徽乎，抑入江西乎？现尚未得确耗。南陔先生闻于城门尽节，其夫人及大世兄并大孙女并于初七殉难，其二世兄与二少奶奶并各孙男女等皆为贼所掠，幸不甚凌辱。昨初三日逆赋下窜之时，闻将城中男女一概裹胁，驱之上船，投江自尽者不可胜数，恐常氏遂无遗类矣。惨哉！正月十一日，湖南张中丞至湖北履总督任，收复省城，江岷樵与之同往，弟再三托岷樵，嘱其收常氏之遗骸，求常氏之孤孽，不知可得一二否。常氏有一家人自湖北贼中逃难回者，弟亦遣之同往。不知常氏何辜，遭此奇祸，殊不可解。

弟在省办事，以查办土匪为第一要务，以各县之正人，办各县之匪徒，总在访求公正绅耆为下手工夫。其次则操练兵勇。三年之艾，亦须及时收蓄，以为七年治病地步。四、九舍弟及刘霞仙、郭筠仙俱在长沙，与弟同居作伴，甚不寂寞。癣疾十愈其八，自在京以来，未尝如此大好，此近日第一欣幸之事。纪泽读书，求兄勤勤讲解，务使怡然以悦，乃为至善。书不详尽，诸惟心照，顺请日安。

079．与左宗棠 [1] 正月十四日

陈述省中当严兵以待，务使下游逃兵、逃勇不得入城。请告张亮基优待袁青绶。

季高尊兄左右：

昨示具悉一切。今日见一单，知岳公已升北藩，陶太尊擢南臬。北省各官，强半自南移擢，南省益缺员使用矣。张石翁既未闻即真，意者遂可还辕，是吾轸垣之福也。

闻下游逃兵逃勇纷纷南来，省中当严兵以待，不使其入城乃善。其尤桀悍者，当斩一二人以威众，不审能如吾说否。请石翁为书与木公，凡逃兵勇及潮勇在城滋事者，劝其杀数人以惩众。

宝庆魁守已来省，果今世能者，得渠镇彼当无虑。郴州一带，细问武举陈茂廷等，尚无巨盗。平江亦无伙贼。

华容大令袁西台青绶，循吏也，又博学，熟于潘、靳以来各治水家言，著有《河工编年纪要》。其人尤朴诚，告石翁幸一存之。

练兵束伍，鸟枪终不宜在伍内。周金城阵法，亦不使其乱伍。

马朝龙已见，甚明干，可役使。

石帅果不即真，仍南旆者，岷弟幸同归，无遽为他人用。仕此则难尽展足，从征则不足成队，故不宜也。书不十一，顺请箸安。

石兄、岷叟均此，不作别书。再拜。

[1] 左宗棠（1812—1885），字季高，自号湘上农人，湖南湘阴人。道光举人。咸丰初先后入湘抚张亮基、骆秉章幕。咸丰十一年擢浙江巡抚，同治二年升闽浙总督，同治五年任陕甘总督，次年为钦差大臣，光绪元年督办新疆军务，光绪七年任军机大臣，调两江总督。

080．与省城绅士书正月

论防守长沙之策。

启者：

去年逆匪围城八十余日之久，城内居民半受疮痍。现在贼踪远去，已在千里之外，而犹恐其分股回窜。长沙重地，不可不严为防守。

防守之道，第一要人心镇定，第二要查拿奸细。欲求镇定，断不宜逃徙出城。去年七月贼匪未来之先，城中居民有逃往湖北而遇害者，有逃往各县各乡而遇害者，可见生死前定。命数应死者，虽逃亦死；命数应生者，不逃亦生也。国藩本系乡间之人，特来城中度岁，奉劝城中绅耆士商，大家镇定相戒，不得逃徙。幸甚幸甚！

至于查拿奸细之法，亦赖城中居人大家齐心，不借差役之稽察，不借弁兵之巡逻，但以长沙之人，办长沙之事，以本街之良民，查本街之土匪，则奸细之踪迹不得匿矣。每一栅栏之中，择良民四五家专司其事。日则留心访查，夜则轮流坐守。以五家计之，一月之内，不过各守六夜耳。查察严密，遇有形迹可疑者，扭送长、善二县，立即究办，不须派钱，不须造册，人人齐心，家家自卫，内奸既清，外寇自不得入。现在浏阳匪徒剿办已毕，各处新调兵勇，皆于正月可到，日日操练，有备无患，尚何惊惧之有哉？

国藩奉命查办土匪，惟冀绅耆士商民协力相助。桑梓之谊，切如手足；方寸之地，坚如金石，谅城中各有同心也。至恳至恳！

曾国藩谨启

再者：街道石工未修，春雨一刷，屋脚空虚，必有倾圮之患。务求诸君子赶紧兴修，至要至要！又启。

保守平安歌三首 [1] 。此余家居时所作，可以劝敝处之人，亦即可以劝通省之人，因刊刻奉送一纸。

[1] 歌词见本书《诗文》卷。

081．与湖南各州县公正绅耆书正月

宣示寇逆之祸、团练之策，号召清内匪以御外患。

启者：

自逆匪窜扰湖南以来，我百姓既受粤寇杀戮之惨，又加以土匪之抢劫，潮勇之淫掠，丁壮死于锋镝，老弱转于沟壑，种种毒苦，不堪言状。而其最可痛恨者，尤有二端。

逆匪所到之处，掳我良民，日则看守，不许外出，夜则围宿，不许偷逃。约之为兄弟，诱之以拜上。从之则生，背之则死。掳入贼中，不过两月，头发稍深，则驱之临阵。每战以我民之被掳者列于前行，而彼以牌刀手压其后，反顾亦杀，退奔亦杀。我民之被掳者，进则为官兵所擒，退则为牌刀手所杀，不得已，闭目冒进，冲锋力战。数战之后，终归于死。生为被胁之民，死为含冤之鬼。但见其从逆，谁怜其苦衷？此其可痛恨者一也。

潮勇在楚，奸淫抢掠，诚所不免。然现已遣回广东，其在湖南滋扰之时不甚久，经过之地不甚多，岂比粤寇之穷凶极恶？粤寇所淫之妇，何止万数；所焚之屋，何止十万；所屠之民，何止百万。近因恶潮勇之故，遂有一种莠言，称颂粤寇，反谓其不奸淫，反谓其不焚掠，反谓其不屠戮。愚民无知，一唱百和，议论颠倒，黑白不分，此其可痛恨者二也。

现在逆匪已陷湖北，凶焰益炽。湖南与之唇齿相依，烽火相望，若非人人敌忾，家家自卫，何以保我百姓安生而乐业哉？国藩奉天子命，办理本省团练事务。是用致书各州、县公正绅耆，务求努力同心，佐我不逮。

团练之道非他，以官卫民，不若使民自卫；以一人自卫，不若与众人共相卫，如是而已。其有地势利便，资财丰足者，则或数十家并为一村，或数百人结为一寨，高墙深沟，屹然自保。如其地势不便，资财不足，则不必并村，不必结寨，但数十家联为一气，数百人合为一心，患难相顾，闻声相救，亦自足捍御外侮。农夫、牧童皆为健卒，耰锄、竹木皆为兵器，需费无多，用力无几，特患我民不肯实心奉行耳。

国家承平日久，刑法尚宽，值兹有事之秋，土匪乘间窃发，在在有之，亦望公正绅耆，严立团规，力持风化。其有素行不法，惯为猾贼造言惑众者，告之团长、族长，公同处罚，轻则治以家刑，重则置之死地。其有逃兵、逃勇，经过乡里劫掠扰乱者，格杀勿论。其有匪徒痞棍，聚众排饭，持械抄抢者，格杀勿论。若有剧盗成群，啸聚山谷，小股则密告州县，迅速掩捕；大股则专人来省，或告抚院辕门，或告本处公馆。朝来告，则兵朝发；夕来告，则兵夕发，立时剿办，不逾晷刻。除丑类以安善良，清内匪以御外患，想亦众绅耆所乐为效力者也。

国藩奉命以来，日夜悚惕。自度才能浅薄，不足谋事。唯有“不要钱、不怕死”六字，时时自矢，以质鬼神，以对君父，即借以号召吾乡之豪杰。湖南之大，岂乏忠义贯金石、肝胆照日星之人？相与倡明大义，辅正除邪，不特保桑梓于万全，亦可荡平贼氛，我国家重有赖焉者也。时艰孔亟，翘企维殷。书不十一，诸惟心鉴。

082．复彭申甫正月

陈述关于时局相似之见，邀其入幕。

丽生仁兄大人左右：

前承惠书，存唁不孝。顷又蒙手书，所以期勖故人，甚笃且勤。国藩积愆丛慝，无实行而盗虚声，为神明所不容，乃不陨灭我躬，而延祸于吾母，椎心悔憾。盖不得自比于人数，其又何经济之足言！

顾如足下所称，“今日不可救药之端，惟在人心陷溺，绝无廉耻”云云，则国藩之私见，实与贤者相吻合。窃尝以为无兵不足深忧，无饷不足痛哭，独举目斯世，求一攘利不先，赴义恐后，忠愤耿耿者，不可亟得。或仅得之，而又屈居卑下，往往抑郁不伸，以挫，以去，以死。而贪饕退缩者，果骧首而上腾，而富贵，而名誉，而老健不死。此其可为浩叹者也。足下与某公书，言之至为深痛。积年痒疥，为君一搔，忧患余生，得少快慰。

国藩来此，盖以鄂中失守，恐其回窜，不得不出以自别于畏死者之徒。至于求有补济，则肮脏之性，将以方枘周旋于圆凿之中，亦知其龃龉而鲜当矣。刻下所志，惟在练兵、除暴二事。练兵则犹七年之病，求三年之艾；除暴则借一方之良，锄一方之莠。故急急访求各州县公正绅耆，佐我不逮。先与以一书，然后剀切示谕之。

年来饱更世故，又经忧患，齿发稍侵，精神颓败。幸故人一来顾我，相对叙论，收召散亡之魂魄，祓濯如山之尘垢，庶生新机而还旧识，即拯时艰于万一，亦未可知。郭筠仙、刘霞仙、罗罗山及平日交旧，都来此间。尚望足下惠然命驾，无任伫企。书不十一，诸惟心照，顺问近安。

083．复彭洋中 [1] 正月

告时之急务，在于练兵清匪，请专差分送致各州县公正绅耆书。

筱房仁兄大人左右：

两奉惠书，伏审兴居康吉，调摄无愆。弟以去腊十三日奉命帮办团防事务，本拟具折陈情在山终制，不敢出而莅事。十五闻武昌失守之信，乃变易初计，以自别于畏死者之徒，即于十七日起行来省。

鄙意今日急务，以练兵清匪为急。练兵，则犹七年之病，蓄三年之艾；清匪，则借一方之良，锄一方之莠。先致书各州县公正绅耆，桑梓之邦，不欲遽以文告相加，待其情意相孚，然后以告示晓谕之。每县择绅耆五十人与之一书，专丁送门。兹将宝庆五属绅耆信二百五十封，交丁果臣兄手，求阁下与果兄将五属绅士开一名单，即于信内填写。邵阳则于尊处专差分送，新化则由赵令会同香海兄专差分送，新宁则交戚令专差分送。其城步、武冈二处，亦交牧令，但未知能果送到否。若别有可托之绅耆，祈阁下与以一书，令其协同经理。

近日大吏虽有文告，州县并未分布张贴。穷乡僻壤，何尝一见？政本不善，文告又无一真切语，而山县远州，并此不真切之语亦不获见，民心所以不固也。弟此次信函，务在一一送到，将来告示亦务处处张贴。

魁太尊已畅谈二次，果今世贤者。筠仙、霞仙在省同居，此外知旧，亦多会合，尤渴思吾子。张中丞前留一札，调阁下来省，能谋急来，大善；即不能，稍迟亦宜来一展良觌也。书不十一，诸惟心照。

[1] 彭洋中（1803—1864），字晓杭，号彦深，湖南湘乡人，曾任邵阳训导、云南定远知县、四川潼川知府等职，后卒于军。

084．复邓瑶 [1] 正月

告奔丧后出而莅事经过，说明其先人墓表尚未作。

小耘尊兄礼席：

顷奉惠书，所以存恤不孝，至深且厚！

国藩以六月出都，七月二十五在安徽太湖县途次痛闻先慈大故，即由九江买舟西奔。行至武昌，始闻长沙被围之信。私忧公愤，并为一郁，冒险首途，于八月二十三抵家。违离桑梓十有四年，一旦归来，大父、大母之新阡已有宿草，慈容永隔，仅见一棺。功缌之戚，强半失旧，风鹤警报，讹言四兴。每痛哭慈帏，不知家之何以为家，生之何以为生也。幸严亲康健，命于九月中旬急谋葬事，尚思别营佳城，更竭诚信，以妥先慈之体魄。

腊月十三，急奉帮办团防之命，兼闻武昌失守之信，即于十七日驰赴省门。自知百无一能，聊贡此不敢畏死之身，以与城中父老共此患难。正月初间，贼以全数东下。张中丞奉命权督两湖，长沙遂可解严。方今吾乡之患，在土匪犹有未尽，伏莽伺间，所在堪虞。国藩拟致书各州县公正绅耆，借其势力共与芟除，以本地之善良，锄本地之稂莠，见闻既切，缉擒较易，不审有补万一否？若借此兵甲震撼之后，用厌乱之人心，荡涤群丑，扫荡廓清，亦一快也。

湘丈墓表尚未构造，即欲有所述，亦俟小祥以后。本非能此，又忧患余生，无复意绪，贤者固宜谅矜。书不十一，顺问近绥。

[1] 邓瑶（1812—1866），字伯昭，又字小耘，湖南新化人。道光十七年拔贡，任麻阳教谕，后主讲新化濂溪书院。

085．与曾毓芳正月

请开一新化县绅耆名单，专差分送致各州县绅耆书。

香海宗兄大人阁下：

去岁六月奉一书，想邀鉴察。

国藩出京后，于安徽途次痛闻先慈大故。平日无实修而有隐慝，横盗虚声，宜干神谴。乃不降灾我躬，而延祸于吾母，以是悔憾不可少赎。归家后。急谋葬亲大事。粗毕而奉帮办团防之命，又闻武昌失守之信，义不敢深居顾私，以自附于怯懦之后，即以去腊十七日起行赴省。

顷闻粤匪全股东下，长沙已可解严，而自治之道，尚不可弛。鄙意联络各州县绅耆，以涤除土匪，扫荡廓清，庶使穷困之民，得享清净之福。兹先寄各州县绅耆一书，然后可以告示晓谕之。新化县信五十封，祈兄开一名单，商之赵明府，专差分送各家，仍将名单寄交敝处。至恳至要！书不十一，顺请文安。

086．与唐逢辰 [1] 正月

望探明常宁匪穴，密告楚勇营中。询耒、常二邑有无可靠绅士为眼线。

苹洲老父台大人足下：

久仰贤声，昨有一书，由永兴陈武举寄呈，想邀青览。

常宁白沙堡土匪蠢动，顷已派江岷樵之楚勇前往剿捕，祈足下探明贼巢所在，密告楚勇营中，使其道路不迂为要。

耒阳、常宁二邑，有可靠之绅士否？亦祈设法联络，以为眼线，以通声息，尤为急图。书不尽意，企想企想！

[1] 唐逢辰，号洲，一作苹洲，江西万载人。咸丰初曾任湘乡、耒阳知县，后署澧州知州。

087．与张荣组 [1] 正月

告奔丧后出办团防之由，嘱探明路径、贼巢，助剿常宁土匪。

润农仁兄大人左右：

京国握别，倏已三年。国藩惨遭先慈大故，而兄亦以忧归。桑梓既遘兵事，而吾二人又膺大戚。国藩本奉使江西，行至安徽太湖途次痛闻讣音，即日买舟西行。至武昌，始闻长沙被围之信，匍匐间行，八月二十三乃抵里门。奉严亲命，权厝先慈于居室后山。仓卒之际，诸未尽礼，尚思别寻葬地，稍竭诚敬。十二月十三日忽奉帮办团防之命，兼闻武昌沦陷之信，即于十七日驰赴省垣，与中丞商办一切。

昨二十二日接据耒阳县飞禀，有土匪在常宁白沙堡啸聚，言将至嘉禾之仙人桥。弟与中丞细商，各处兵勇多不可恃，惟岷樵所带之楚勇，屡次立功。岷樵现虽已至湖北，其戚刘印渠教谕、李享堂守备皆能将兵，兹札委其至常宁剿办。又湘乡勇亦经训练一年有余，带勇者为王璞山秀才錱，共楚勇五百，湘勇三百，二十五日由省起行，大约二月初二三可到常宁。求兄于常宁、耒阳、新田、嘉禾四县探明路径，并究贼巢，遣人于常宁一带，迎接楚勇、湘勇。其进兵之先后，要隘如何堵截，概求细心调度，与刘印渠、王璞山妥商一切。兹专人送札至尊府，即求妥速施行。札恐未能即至，已先由中丞发一分，由攸县一带沿途探投矣。书不十一，余俟续布。若有所闻，望时时以书示我为荷！即候礼安！

[1] 张荣组（1806—1872），字锡圭，号润农，湖南新田人。道光举人，曾任苍梧知县。

088．复胡林翼 [1] 正月

告奔丧而出办团练之由，说明急在廓清土匪。

润之老前辈大人左右：

顷奉手示，辱承厚赙，所以存恤不孝，甚周且挚。

国藩以七月二十五在安徽太湖县途次闻先慈大故，自维平日亢心骄气，隐慝虚名，宜干神谴，乃不降灾我躬，而延祸吾母，尤用内疚，悔憾无穷。时以长沙被围，匍匐间行，于八月二十三抵家，即以九月中旬权厝先慈于居室后山，尚思另寻善地，稍竭微忱。腊月十三忽奉帮办团练之命，又闻武昌沦陷之信，义不敢潜身顾私，以自邻于退缩畏死者之所为，遂于二十一日驰赴省垣，日与张石卿中丞、江岷樵、左季高三君子感慨深谈，思欲负山驰河，拯吾乡枯瘠于万一。盖无日不共以振刷相勖，亦无日不屡称台端鸿才伟抱，足以救今日之滔滔。而恨不得会合，以并纾桑梓兵后之余虑。

正月四日石翁忽有权督两湖之命，会垣局势为之小变。今日之急，廓清土匪，可收实效。三四十年来一种风气：凡凶顽丑类，概优容而待以不死。自谓宽厚载福，而不知万事堕坏于冥昧之中。浸溃以酿今日之流寇，岂复可暗弱宽纵，又令鼠子锋起？闻台端刬除强暴不遗余力，鄙怀欲取为伐柯之则，倘肯授我方略，时示成法，实为厚幸。书不十一，敬鸣谢悃，借请台安，诸惟心鉴。

[1] 胡林翼（1812—1861），字贶生，号润之，湖南益阳人。道光进士。道光二十六年捐升知府，咸丰四年以道员衔率黔勇攻太平军于武昌，寻授四川、湖北按察使，咸丰六年任湖北巡抚。咸丰十一年以太平军迫近武昌呕血而死。

089．与冯卓怀正月

告出而任事经过，请其护送家眷回湘。

树堂仁弟左右：

自别以后，无日不神驰侍侧。十月二十五日下人丁贵等自鄂中接行李归，言在岳州会晤吾子，方扬帆北上。不数日，而有逆匪下窜之耗。于是日夕悬悬，不知行踪果将何依。厥后闻假馆常中丞处，而友朋交相惊怖，日以戚惧。至十二月二十一国藩奉命来省，晤曹西垣，始知足下于十一月六日仓惶自武昌逃去，渡江北上。不数日而贼陷汉阳，又未几而陷武昌。戎马奔走，幸脱于难。前国藩经过鄂中，与足下相对感欷。常言彼中防堵之疏，词气之骄，殆不可恃，今果如是，虽曰天命，岂非人事哉？

国藩以八月二十三日抵家，抚棺一痛，恍如隔生。母子别离十有四年，归对北堂，千号不应。而风鹤警报，朝夕以异，益为不孝之子增此骇浪，以助愁惨。闭目静思，诚不知所谓官者何荣，所谓生者何乐也！遵亲命，即于九月十三日权厝先妣于居室后山，尚思别寻葬地，稍展微忱。腊月中旬被命出山，几筵之供奉莫亲，椿庭之定省复缺。前罪未赎，后疚仍臻。宦场伦次，各有职思。置此不宦不绅之人，哽塞其间，于人觉耳目之非是，于吾则承乘之并乖。欲有所措置以行吾志，盖时时与大相丁，又不特肯綮之伤刃已也。惟土匪实繁，谕旨特重。在此亦欲稍学武健之吏，以伸一割之用。三四十年来，应杀不杀之人充满山谷，遂以酿成今日流寇之祸，岂复可姑息优容，养贼作子，重兴萌孽而贻大患乎？是以致书各州县绅耆，又剀切示谕，惟以除暴为务。才虑短浅，无足取信于人，未知终禆万分之一二否。

贱眷在京，自尔迫切思归。然迂道由蜀中归，则大为失计。盖自蜀还乡，亦须由巴峡而下荆州，不如径由河南至樊城，与彼路相去不远。足下会试若不获利，敬求为我送眷口南旋。以车抵樊城，而以轿自樊抵澧，或者不至中梗亦未可知。且死生祸福，自有前定，即出险途，未必不安。望足下断以不疑，为我历尽千辛万苦，其为感激，实非言词所能倾竭。书不十一，惟祈心鉴。

090．与徐石泉正月

告拟采纳其干戈之后不忘忧患示谕建议。

石泉仁兄大人左右：

奉读手示，仰见扶树风规，力挽颓俗。桑梓干戈之后，自搢绅先生下逮厮役走卒，皆宜有怵惕创痛之意，以惩前而毖后。若仍酣歌恒舞，事过忘忧，漫无悔祸之意，而各逞亡等之欲，则此间之乱萌，尚恐未能遽息。弟当如命为示谕一纸，若省垣并无举行之意，则不必出示；苟有利于毫末，则毁誉讹言，盖有不能尽恤者。书不十一，诸惟心照，顺问近安。

091．与李辅朝刘长佑王錱 [1] 二月初九日

贺捷，并告缉匪驻防事宜。

初六发一信与印渠兄，由衡、清二县转寄衡山，谅已收到。初八申刻，接衡山禀报，知楚勇、湘勇于初六日午刻与贼匪开仗，大获胜仗，生擒数十人，杀毙数百人，溺水死者不计其数云云，甚快人心！初九辰刻接到专足来函，尚是未与贼匪开仗时所发之信，不俟札到，而衡山极合机宜，尚何拘泥常例之足言！

贼匪乌合之众，初次既败以后，想迎刃而解。印渠慎重有谋，仆所深知；相堂之勇敢，璞山之忠奋，皆仆所倚为腹心者。惟逆首逃匿，总须设法购拿，不知本处有可用之绅士否？一二战后，业经大创，则余匪自纷纷兽散，恐首犯竟难就擒，则尚为不可了之局。事势稍定之际，三君宜驻扎衡山，或复往常、耒一带，或即回长沙若他处有急事须赶往者，则不待弟信亦可。必待仆信至衡山时，乃定计耳。书不十一，顺问近佳。

[1] 刘长佑（1818—1887），字子默，号印渠，湖南新宁人。咸丰初在湘办团练，咸丰十年任广西巡抚，次年由两广总督调直隶总督，兵败革职。同治十年复任广西巡抚、云贵总督。王錱（1825—1857），字璞山，湖南湘乡人。咸丰初与罗泽南募集湘勇，因军功累升为按察使衔记名道员。

092．与朱孙贻 [1] 二月初

告已派楚勇、湘勇前往剿匪。

石樵老父台大人阁下：

握别遂已旬日，相忆如饥，想同之也。伏谂贤劳靡息，调卫胥和，幸甚慰甚！

弟在此间，日以谐叶。庄生有言：“相呴以湿，相濡以沫，不如相忘于江湖。”今兹盖不免滋扰也。于二十五日派楚勇五百、湘勇三百前往进剿，又去长夫六十人，亦湘勇之将汰者。省垣留三百六十人，合之为七百二十人。此外，即于本月汰之还乡。下游贼氛日远，而库氏〔藏〕日益羞涩，兵不得不撤，勇不得不减，理势然也。鄙见专清土匪，现已于公馆设审案局，意欲师武健严酷之为，以力振疲苶濡忍之风。

闻凶顽不逞之徒，多在南方啸聚，西南则武冈、溆浦、会同等处，东南则衡、永、郴、桂各郡。将来恐当于衡、宝两处各驻数月，剖巢熏穴，以剪丑类，庶一扫荡廓清，良民或有安枕之日矣。誓心如此，未知果有济否。尚祈好音，示我不逮。

[1] 朱孙贻（？—1866），字石翘，一作石樵，江西清江人。历署宁乡、长沙、湘乡知县，咸丰初以功擢宝庆知府，咸丰十年加按察使衔，同治元年任浙江盐运使，后引疾归。

093．与刘长佑二月十五日

嘱与王錱权衡赴攸县追剿余匪事，据实禀明情况。

昨日为一书奉谢，并言搜捕余匪及访查恶差之事，想已收到。今日接攸县来禀，请兵请饷。盖初六所发，所言皆初四五以前衡山事也。

现在余匪窜回攸县境内，自不能免，特以一札，令足下前往追剿。以国藩计之，东窜之匪不过数十人。足下与璞山熟商，追捕之兵或多或少，一听足下权衡，此间不为遥制。其或草市、杨林一带并无匪党，不必分兵往捕，亦即据实禀明各宪。又或剿办已毕，无须在彼久留，亦即据实禀陈，慎勿为影响含糊之词，学宦场一套圆滑习气也。书不十一，惟祈心照。顺问劳苦，极思极念！

相堂、璞山均此。

094．与张荣组二月十五日

嘱兜捕窜往攸县余匪，问其所遣回之勇被杀是否属实。

前奉两书，想次第收到。昨接来函，言茶陵查办未毕，未宜遽往常、耒一带。比岁以来，官恇民怯，讹言一兴，万胆俱碎。得阁下一为镇定，便能使人气壮。

耒事已息，而衡匪刚发。刘印渠教谕一战大胜，剿灭殆尽。闻有余匪窜往攸县草市、杨林一带，兹有一札，令阁下兜捕。茶陵去杨林尚不甚远，想伟筹密运，必能办此，不留余孽也。

攸县令禀来，言阁下所遣回之镇筸勇，被匪徒杀毙十余人，果有是耶？祈速以告。如衡、攸交界之区并无余匪可捕，亦祈直告各大府也。一切机要，望与印渠熟商之。两贤相见，定有神契，极慰极念！

095．与张亮基 [1] 二月十五日

望时通信息。告常、耒、衡山之事已解，所调江忠济楚勇为官绅坚留，不能赴鄂。

日未奉书，想勋猷日懋，调摄无愆为慰！前者握别之时，许以二日与我一书，今乃不践，或十余日不惠一书，何也？此间但闻粤匪于十一日陷九江，十七夜陷安庆，向军门二月二日由九江东下，余无所闻。日俟北省信安，以通消息，务望时时赐书，是所切祷！

驿递之废，不复可问。尊处以常、耒之事，有咨来敝处，限日行八百里，檄端插羽，乃越十一日始到。此外各函，亦皆迟滞。去腊二十七尊处专弁奏事，弟附一折，至今已四十七日尚未归来，亦不可解。

常、耒之事，兵勇未至而众贼先溃。首犯已获其一，余饬各县搜捕，尚可无虞。适会衡山土匪窃发，刘长佑等带楚、湘各勇中途折回，于初六日午刻至该县之吴集。贼来扑营，一战而胜，生擒数十人，杀毙数百人，溺水死者不计其数。次早即擒获首犯李跃，近又搜得伪示、伪腰牌等件。此股匪徒办理得手，以后衡、永、郴、桂或可少戢不逞之心。昨十二日，南省发一折，并弟附一折。其耒阳、衡山事当于近日发一报去也。

江汝舟管带楚勇，本拟遵札来鄂，于二月十三日已拔营行矣，而此间官绅坚欲留住。盖楚勇往北未必遽收全效，留南则可大镇人心。而此间莠民日肆，良民日怯，弦声惊鸟，讹言四兴。计发兵剿办之事，亦时时所常有，不得不留此以自壮，想老兄亦必能谅之也。余详岷樵书中，顺问台安，不一。

[1] 张亮基（1807—1871），字采臣，号石卿，江苏铜山人，道光举人。历官知府、按察使、布政使。在湖南巡抚、云贵总督任内先后镇压太平军与苗民起义。同治四年被劾褫职。

096．与江忠源二月十五日

告常、耒等地贼匪已破，其弟江忠济部仍留湖南。楚勇骄悍不驯，宜思有以降服之计。

岷樵仁弟左右：

日未奉书，亦未接来音，极饥渴也。

常、耒之事，兵勇未至而贼众先溃。耒阳、嘉禾各县，亦颇获有要犯。兵勇若去，无所施力。适会近城三十里衡山地方有霞流站，土匪滋事，衡、清二县以书截留刘印渠、王璞山之楚勇、湘勇八百人中途折回，于二月初六日至吴集地方，营未定而贼先扑，午刻开仗，一战而胜。所夺器械中有黄马褂六件、马八匹，又有伪示、伪腰牌等件，则其逆谋亦非猝起也。

湖南本会匪卵育之区，去岁从洪逆去者，虽已分其强半，而余孽尚在伏莽。即素未入会之徒，习见夫粤匪、土匪之横行莫御，为所欲为，亦且嚣然不靖，思一逞其恣睢。若非痛加诛戮，与草薙而禽狝之，则悍民不知王法为何物，而良民更无聊生之日。计今岁土匪窃发之事，殆将月月不免，而东南山多之地，行且县县相继。明知其为乞儿乌合，不直一剪，而无奈官恇民怯，相顾惊奔，偶一有事，不能不借兵勇之力。

令弟自闻衡山事定后，即决计赴鄂，昨十三日已拔营行矣。而此间大吏合计强留，国藩亦恐土匪之多起，不能不藉楚勇以自壮，遂幡然思强挽留之。而筠仙适以是日书来，亦力陈楚勇往北鲜功、留南获用之说。于是遂改从众议，留汝舟于此，而遣文山往鄂。事机之乘，即小小去留，迟早亦各有不能自主者。或者因此一留，为湖以南护卫生民、扫荡群匪之机，未可知也。

楚勇颇多骄悍不驯，若非严加一番训饬，将来恐不可驭。即以目前论之，亦须君家兄弟乃能一扰，若隶他人麾下，则难尽受羁勒。每与令弟道及，宜思有以降伏之也。前带往鄂之四百，吾弟既署臬司，诸务丛集，恐难分心更问练勇事件，即间有出征剿办之处，亦难亲往督师。若在北不获其用，即一并撤回南省，亦无不可。或全留星沙，或撤归新宁，当与令弟细商之。

国藩在此，日内粗有条理。札各处绅士缚著名之痞匪，差为响应，至则斩刈，不复敢言阴骘。书生好杀，时势使然耳。

周金城教湘勇大有可观。

贱眷若归，过北省境，敬求好为照护，想树堂必有书与阁下也。书不十一，惟祈心照。并问季高仁弟近安，不另。

097．与江忠源左宗棠二月十八日

说明江忠源应依向荣所奏而随之，所留楚勇不必带去。常、耒事平，安仁又有土匪滋事之案。

岷樵、季高两位仁弟大人左右：

昨日伍文山往鄂，奉寄石帅及岷老各一书。夕间折弁自鄂归，接朱批寄谕，并岷、季两叟信，俱谂一切。

王子寿、林天直、张廉卿俱到。众贤汇进，龛乱嘘枯，必有厌人心志之政。今日百废莫举，千疮并溃，无可收拾，独赖此精忠耿耿之寸衷，与斯民相对于骨岳血渊之中，冀其塞绝横流之人欲，以挽回厌乱之天心，庶几万有一补。不然，但就局势而论之，则滔滔者，吾不知其所底也。

岷老为向军门所奏，俾充翼长，义似不可以辞，非区区计较于己身之利害而已。彼既翻然而引与同袍，则岷老之夙抱，与所熟睹于军中之利弊短长，或者得尽展布，而唯命是从，亦未可知。即不然而言不吾听，谋不吾用，亦且优容其间，益得尽究军情得失而一喙不置。彼诚愎矣，其又能久居此席乎？将来奉身而退，亦易为计。若预薄其不足有为，而悍然不顾，则非有心人援溺迫切之心也。若谓某子不足共事，则又岷老之度之不足容纳众流也。两端者，二君尚细思之。

所留楚勇四百余，既居翼长之位，则可不必带去。盖翼长职在筹笔，不事执戈，仅带数十人以供护卫足矣。

常、耒事未至而息，适衡山有警，一战而胜，余匪窜入攸县境内，十四日方移营进追，尚未报捷。而今日又有安仁土匪滋事之案，烧县署之二堂，逸监犯之七人，而文武无恙，居民无恙。想印渠由攸县进剿，亦易为功。书不十一，顺问近安。

石翁同年及子寿兄、廉卿弟均此致候。

098．与王錱二月十九日

嘱与刘长佑相机剿匪，专使送去三月份饷银。

璞山仁弟左右：

久未致书，时时于致印渠书中，令送左右同阅，想具悉一切矣。

吴集一胜，军威已立。仆前此即虑其纷纷四窜，十四日移营至草市、大洲一带后，未得印渠嗣音。十八接安仁禀，言有土匪突发，焚县署二堂，监犯尽行逸出，似是劫狱焚署之案。而又云文武无恙，居民无恙，不知果何说也？刻下想楚勇、湘勇已由攸县进剿至安仁，若犹未也，即祈飞速往救。昨与印渠书中有“相机进取，便宜行事，此间不为遥制”，今匪势溃散，无股可名，无巢可剿，惟须多觅眼线，随处搜捕。军中变局，朝不同夕，足下与印渠但须细审机会，不必更向此间讨进止也。其附近州县，如茶陵、攸、醴、常、耒、酃等处，必且纷纷来告。风鹤相警，此间都不另添兵，惟恃足下与印渠为长城耳。

出征已弥月，风雨劳苦，仆日夜悬念。兹专使送三月分行饷银一千七百三十八两五钱，祈照收。前寄银五百至楚勇营，嘱分二百与湘勇营用，若此次楚营少银用，湘营亦可借数百与之用也。书不十一，惟心照。

印渠仁弟同此不另。

099．与江忠源二月十九日

嘱其留通城十余日，办有头绪，再行抽身。告先后送去具折物品和军火等物。

岷樵仁弟左右：

十七日申刻接十五手书，是夜即遣人送信去通城，想十九夕当接到。

通城事，恐足下摇足一行，即不可遽了。故兄欲左右少留十余日，办有头绪，再行抽身，不知以为然否？十九早嘱唐鹤九驰赴通城帮办一切，并带有折件、匣袱、纸垫等件，想二十二可到。二十日着湘勇百人送火药千斤、铅子千斤、火绳等物，以应足下前书之命。盖恐缓急无可措办，故尔预行送去。如须军饷，亦须早寄信来。书不一一，顺问勋安。

100．与江忠源二月十九夜

遣湘勇送去火药，送到即令其回营。

岷樵仁弟左右：

兹遣湘勇百人送火药千斤、铅子千斤，火绳二千盘至通城大营。足下十三一信，言恐北省道阻，则须南省协济，此间大府以为宜早送往，亦可感也。

湘勇送到时，即令其回长沙。盖遣之往时，即预订定不在彼处剿贼，亦不防堵要隘。彼离其营哨，失其队伍，本不可以出阵开仗，又加之以不愿之心，留彼亦无益，不如速遣之归也。并乞告朱协、林令，不宜截留若辈，使吾失信耳。此问日安。

101．与张缄瓶二月二十一日

望时时寄书报告剿匪情况，从严究治唐案。

在京同署数月，而相知未深。虽国藩之疏，不克留心时髦，而阁下之品谊，亦即此可想其大凡矣。尝谓君子欲有所树立，必自不妄求人知始，平昔每以此测量士友，又于左右幸一遘之。

衡山之事，一战胜后，余匪窜至杨林、草市一带，刘教谕移营进追，今已五日未得嗣音，深为悬系。望无惜时时寄书来省，驿递迟滞，或专足常来更妙。

唐万明控唐元八等一案，特交阁下专办，务望悉心研鞫，从严究治，数日内先寄一回信。闻彼中恶差不足用，或设法觅人往拿要犯，无任飏脱，尤要尤要！书不十一，即问近好。

102．与刘长佑二月二十二日卯刻

嘱约束军纪，严惩所控恶差。告江忠源已实授湖北按察使。

印渠仁弟左右：

接来禀，知安仁事已毕，不胜欣慰！不知何日还到衡山？璞山近亦还衡山否？军行战胜，尤须坚明约束，无令骚扰地方。闻有并非楚勇、并非湘勇随之以去者，奸淫掳掠，无所不至，尤须认真访查，斩数人以惩其余，是为至要。

十二日有一密札办恶差，事后又两次寄书，想收到矣。而来函总未提及，何也？兹以控告恶差之唐姓，又为一札寄去查收。所控之事尚轻，而其情甚重，足下必须斩数人，枭首犯事地方不必多与人商，反致牵掣瞻徇，乃足稍儆衡山之差风。在衡山多驻数日，随后再有札去调撤回省。

岷樵已实授湖北按察使，有旨令其带兵赴大营听向荣调遣也三月初二奉旨 [1] 。书不十一，顺问近安。

璞山均此。

[1] 据二月二十三辰刻曾国藩与江岷樵书，称奉旨日期为二月二日，则此三月本为二月，系传忠书局稿本抄误。

103．与江忠源二月二十三日辰刻

说明将楚勇仍留长沙之故，待其来信再定。

岷樵仁弟左右：

伍文山去鄂寄一书，后遣楚勇至鄂又寄一书，专言为翼长事。此间于二十一接吏部文，知弟已于二月二日奉旨，命带亲信兵练与邓少良同赴大营听向荣调遣；又知前此已特简授湖北按察使矣。简擢之命，应在初二以前，而尊处十三日发来信，尚未知之，何也？

得此信，即与令弟商，本思即遣令弟帅楚勇以北来，缘刘印渠所带之五百尚在安仁，其攸县、衡山一带土匪尚有未靖，衡山起事之头目曹戭尚未弋获，未可遽行撤回；省城止存楚勇四百余，下游潮勇、捷勇纷纷过境，亦不可无人弹压；而令弟再三与诸勇细说，皆不愿远去江南。盖兵则蓄养有素，任其所遣，虽绝域万里，不敢异词；勇则招募未久，或去或留，或远或近，亦须问其心之所愿。苟实非所愿，而勉强劫之以威，虽可使之就道，而临阵亦不能得其死力。且此四百余人而远投之江南百万之场，亦犹投稊米于太仓，乘凫集不为之多，只雁飞不为之少者也。缺此间之守备，博勇士之含怨，又无益于大局，三者无一而可，故将此四百余人仍留长沙，以待吾弟之来命。计吾弟奉旨后不过数日，即应起程前赴江南，一面遣使回湘，待使来时，再当定计。兹先将留省之勇不能遽往之故，专足奉闻，惟祈察照。即候回玉，顺问近安。

104．与欧阳兆熊二月二十四日

告以所抽茶商厘金济育婴堂之用，无论还旧新办，皆须绅耆公局具呈请札。

小岑仁兄大人左右：

顷奉惠函，言及贵县育婴一事。长、善所抽厘金，即以济育婴之用，自是藩署必有卷宗。湘潭亦为育婴而设，不知藩署及贵县皆已立卷件否？来示道光二十九年为李明府取去，不知二十九年以前已济堂内之用否？

左家叔侄来省，弟与言及此事，渠言藩司曾有一总札，各州县有茶商厘金之处，皆应遵奉，湘潭特秘之不以示人云云。弟思同一茶商，同一厘金，长、善之归育婴用也，必绅耆公局呈明，而藩署批准，札县遵办。湘潭之不归育婴用也，必无绅耆公局呈明一办，故相沿而饱官弁胥役耳。若二十八年以前本归堂内，而二十九年变局，则此时须改还旧例，亦须重新呈明，更请札饬；若向来并未归堂内之用，则此时虽请照长、善之例，究系潭邑新办章程，尤须绅耆公局具呈请札，而弟以一言玉成之，乃为得力。若向无旧案，此时又无新呈，则虽有弟言，亦难为力。官事自有轨辙，不得突如其来，想兄亦见惯深悉也。如何办理，仍候嗣音。诸惟心照，顺问近安。

105．与刘长佑王錱二月二十六日

发去空名札二十付供择人而授。分四处派人迎接，嘱防假冒并严肃沿途军纪。

印渠、璞山仁弟左右：

昨夜大雨如注，暴风甚烈，想帐房多被吹倒，床褥淋漓沾湿，诸君子及军士辛苦万状，国藩设身代处，亦竟夕不能安眠也。

兹发去空名札二十付，慎择人而与之，不可轻授。又永兴武举陈步元、贡生刘茂廷另有二札，交永兴县令给发矣，兹将札稿抄送一览。永兴县有一禀，亦抄送备查。

国藩所托之人，令其前来迎接大兵以作向导者，凡四处：一耒阳县唐令，一永兴县王令，一新田县在籍知州张润农，一永兴武举陈、贡生刘二人。渠等数辈，若有人来迎接，亦宜慎重，恐贼匪假冒官人来迎大兵，从前海提督之覆辙，不可不防也。

军士所过，有取民间一草一木不给钱者，即行正法，望两君日以斯言训儆之。至要至要！千万千万！

106．与朱孙贻二月二十七日

告区分城乡团练原因，询同里可劝捐赈务富人，荐高倬书阅县试卷。

石翘老父台大人阁下：

久疏音敬，想兴居安吉，政祉绥和，至以为慰！

国藩久虱此间，毫无裨补。自去岁以来，抢劫之案各县多有，惟吾邑无之，亦无以他事冤抑持片词来控诉者，仁人之所被，岂浅鲜哉！现在设法购拿各劫案首要诸犯，至则立予磔死，不复拘守常例，持之稍久，巨案或可少息。方今民穷财困，吾辈势不能别有噢咻生息之术计，惟力去害民之人，以听吾民之自孳自活而已矣。

去冬之出，奉命以团练为名。近来不谈此二字，每告人曰：乡村宜团而不宜练；城厢宜练而不宜多。如此立说，明知有日就懈散之弊，然懈散之弊尚少；若一意操切行之，则新进生事者，持札四出，讹索逼勒，无所不至，功无尺寸而弊重邱山，亦良可深虑也。

朱岚暄五兄闻遂捐万金以赈饥，可谓豪杰之士。湘潭左家，弟已面劝其大捐以济本邑之赈务，虽小有允诺，然恐不过千金以外。弟又拟为书函，以劝同里各富人，不知何处较易为力？便中尚祈示悉。散放之法，古人皆以放钱放米为善，设粥厂非佳政也。

吾邑县试，闻已示期。三月八日阅卷一席，弟有好友高君静轩倬书，品学兼优，实堪上客之聘，特以奉荐，务祈推爱礼致，感幸无涯。书不十一，诸惟心照。

107．与徐嘉瑞 [1] 二月

嘱严饬所属从严芟除土匪。

玉山老公祖大人阁下：

启者：国藩于去夏奉使江西，七月二十五日在安徽太湖县途次痛闻先慈大故，即由九江买舟西上，行至武昌，始闻长沙被围之信，匍匐间行，于八月二十三日抵家。风鹤警报，日夕惶惧。奉严亲命，于九月十三日权厝先慈于居室后山。仓卒措办，诸未尽礼，尚思别寻葬地，稍展孝思。腊月十三忽奉帮办团防之命，兼闻武昌沦陷之信，即日驰赴省垣，筹商一切。

吾乡疮痍之后，惟芟除土匪为第一要务。二三十年来，应办不办之案，应杀不杀之人，充塞于郡县山谷之间，民见夫命案盗案之首犯皆得逍遥法外，固已藐视王章而弁髦官长矣。又见夫粤匪之横行，土匪之屡发，乃益嚣然不靖，痞棍四出，劫抢风起，各霸一方，凌藉小民而鱼肉之。鄙意以为宜大加惩创，择其残害于乡里者，重则处以斩枭，轻亦立毙杖下。戮其尤凶横者，而其党始稍戢；诛其尤害民者，而良民始稍息。但求于孱弱之百姓少得安恬，即吾身得武健严酷之名，或有损于阴骘慈祥之说，亦不敢辞已。将此意详告各州县牧令，又以书函致各处绅耆矣。更祈老公祖严饬所属，申明鄙意，但求无案不破，无犯不惩，一切大小处分，皆可宽免。

贵属若有著名会匪、教匪骤难施手者，尚祈密函示我，设法剿办。果其刬除丑类，万家安眠，则造福于我桑梓之邦，实无涯矣。惟希鉴察，书不详尽，顺问升安。

[1] 徐嘉瑞，字玉山，一作毓珊，湖北安陆人。道光二十七年任永州知府。

108．与魁联 [1] 二月

告前月下旬于寓中设审案局以锄强暴，强留刘蓉以备咨诹，荐曾毓芳充其教席。附陈额兵难革恶习，新勇可练补额兵。

握别以来，靡日不思。比审履道康娱，政祺懋介。甚忻甚慰！

国藩以前月下旬于寓中设审案局，十日内已戮五人。世风既薄，人人各挟不靖之志，平居造作谣言，幸四方有事而欲为乱，稍待之以宽仁，愈嚣然自肆，白昼劫掠都市，视官长蔑如也。不治以严刑峻法，则鼠子纷起，将来无复措手之处。是以壹意残忍，冀回颓风于万一。书生岂解好杀，要以时势所迫，非是则无以锄强暴而安我孱弱之民，盖与阁下为政夙心颇相符契也。

敝友刘君霞仙，国藩欲留久住省城，助我为理。前已受阁下关聘，渠坚不肯留此。国藩以咨诹之事甚多，强为投辖，又以敝处并无馆金，乃荐之夏憩亭观察处。令其昼于彼乎训徒，夕于我乎授粲。无一脡之修，而市千金之骏，于弟则诚计之得矣，而在阁下则未免妒极而生怨也。

湖南匪徒之多，东南则衡、永、郴、桂，西南则宝庆、靖州。弟拟于近日奏明，将来至衡州驻扎数月，至宝庆驻扎数月，容当聚首，熟筹尽歼一隅不轨之徒。彼时且挟霞仙以俱往，与彭、王、邹、丁诸君呴濡宴好，一豁夙愿，想亦阁下所甚企也。如目前须聘请名师，则吾宗香海名毓芳者，实堪其选，左右倘有意乎？书不详尽，惟冀心鉴。

前信已封未发，适接来书，盖多至论。就现在之额兵练之，而化为有用，诚为善策。然习气太盛，安能更铸其面目而荡涤其肠胃？恐岳王复生，半年可以教成其武艺；孔子复生，三年不能变革其恶习。故鄙见窃谓现在之兵，不可练之而为劲卒；新募之勇，却可练之使补额兵。

救荒之说，自是敝邑与贵治急务，然公帑既难于四颁，而民间又无可多捐，虽有善者，亦不过补救十一。

侦探本当今第一急务。张制军北去时，曾与弟约每日一信。今去已久，仅接二书，下游消息亦未细叙。初六得江西信，知粤匪于十一破九江，十七陷安徽，二十五又去安庆而东下矣。湖南去贼日远，借可少息。然国家大局，盐、漕、河务三者，一举而委之不可复问之地，静言思之，不知所届。手此裁复，顺问近祺，诸惟心照。

[1] 魁联，字荫亭，汉军正白旗人。曾任永州、宝庆、岳州知府。

109．与李逢春二月

告乡团之法，重在团，不重在练。另函所办一案，首恶必严惩，望勿株累扰民。

懋斋贤友足下：

专差至，连得两书，具悉一切。

绅士名单收到，乡团之法，鄙意重在团，不重在练。专意以固结人心、搜查土匪为事，较为易施而省费，仍恃良有司劝厉而率行之耳。

另函所办一案，该处保正以为假冒职官，自充团总，其行团与否，保正职当会查。今但以其假冒职官相讦告，讹诈之刁风，尤当严惩。至谓赃无所出，而契据又已追出。就一家大局揆之，物产谷贮，当外置者也，衣服则稍秘矣，银钱则又秘矣，契据则秘之尤者也，岂有舍其财物而专掠契据之理？若有所为而掠之，则必更难于追缴。盖财物可以存留，契据无所适用，就轻避重，形迹昭然，可讯而得也。是否因抢毙命，亦难捏饰。然既已放火，于人命何有哉？乡间富室，多不利于人口，取祸诚亦有由。鄙意窃恶乎聚众劫财，敢为乱首者，故不能不一查办也。

至所控各犯，自以初报为准。然屡次叠抄，二次控县，即以谌廷云为首犯矣。四次控县，即以谌德聪为首犯矣。非待今年来辕上控，始以德聪、廷云为首犯，果与县矛盾也。惟牵引富户，株累多人，诚为大弊。望足下细心区别，择尤要之犯，拿解来省，此外概不妄拿。惩恶宜严，又恐扰民，二者并行，望足下体区区之意而已。

李君关聘收到，即转致。顺问升祺，不一。

110．复文希范 [1] 二月

告团练重在团，不重在练；劝捐无条例，须择乡人尤富者就其所愿捐项，较量多寡以定从违。

任吾仁弟大人左右：

二月十一日接到手书，肫挚详备，至慰至感！

团练之事，极不易言。乡里编户，民穷财尽，重以去年枯旱，十室九饥，与之言敛费以举团事，则情不能感，说不能动，威势不能劫。彼诚朝不谋夕，无钱可捐，而又见夫经手者之不免染指，则益含怨而不肯从事。故国藩此次办法，重在团，不重在练。团者，即保甲之法也。清查户口，不许容留匪人，一言尽之矣。练则必制器械，造旗帜，请教师，拣丁壮，或数日一会，或一月一会。又或厚筑碉堡，聚立山寨，皆大有兴举，非多敛钱文不可。方今百姓穷困，无生可谋。治之者当如养久病之婴儿，攻补温凉，皆难骤进；风寒饮食，动辄为咎。故鄙意重在团，不重在练。抑且不遽重在团，而先重在办土匪。我不能有利于民，但去其害民者而已。而害民之中，又择其尤甚者。如尊书中所谓会匪头目，抢案首犯，斩刈无赦，其余可宥原者，皆行保释，最为得体。舍粤匪而求协从，舍豺狼而问狐狸，此近来大不平之事也。

劝捐之说，前已函致童圭农，令其往徐某处谆劝，比闻已有成约。周寿珊兄颇致力于此事，而以苦无简明条例，不足取信于乡人为嫌。条例必颁自户部，乃可据为典要。此间亦无刊定要例，不若就乡人所愿为之官，愿得之封典，告知省城主持此事之人，然后较量多寡以定从违。其可捐之户，亦须择其尤富者，至少亦须大钱一千串乃可起捐，庶小户无勒派之弊，而国帑有尺寸之补。

李筱泉年兄醇厚明白，仆所深知。若得诸君子相助为理，必有可观。

足下所代作告示，都为妥善。惟第七条按户出丁，到处练艺，尚与鄙见不合。鄙意各乡但行保甲之法，团而不练。惟城厢则操练一二百人，以资剿办土匪之用。待岁月稍久，民心信从，然后层层引入，庶费不多而事易集耳。

贱眷尚在京师未归，知念附闻。

足下今年安砚之所，仆已为荐黔阳龙标书院，待关书到，即当送去。书不详尽，诸惟心照，顺问近佳。

李筱泉年兄张镜润仁兄、周寿珊世兄同此一阅，不另致也。

[1] 文希范，湖南益阳人，举人，咸丰八年任孝感知县。

111．复欧阳兆熊二月

说明辞去书院关聘原因，陈述关于保甲、练勇、文案、集思、处理潮勇及劝捐诸事的看法。

晓岑尊兄左右：

顷奉赐书，不特识解度越吾辈，即文气之深厚，亦似夫张子厚之《理窟》，张太岳之《书牍》。尊兄宏量精思，近日遂尔臻此。庄生所谓闻任氏之风俗，殆未可与辁才讽说之徒，简发而道一一也。所论数事，国藩盖亦粗识指归，谨以复于左右。

书院之说，诚为进退失据。接来教之次日，即将关聘却去，今仍以属陈水部。耒阳、常宁一带，顷有土匪窃发，已调楚勇五百、湘勇三百前往进剿。若扑灭稍迟，则国藩当移驻衡州。藉令无事，而东南如衡、永各郡，西南如宝庆各属，实为匪徒渊薮，亦宜径驻彼处，搜求洞穴与草薙而禽狝之，未可讲学会垣，转荒职事。

保甲之法，诚为善政。然刊定科条，散布乡愚，求能行法之人，不苛敛于民间，盖或百里而不得一贤焉。世教既衰，人人各逞其亡等之欲，鱼肉孱民而刀匕之，官司布一令申，徒以供若辈横索暴敛之名目。故团练、保甲皆今日之要务，而鄙人妄谓皆不可卤莽以行，灭裂以举。人心陷溺，固已抵此。独严缚匪党，动与磔死，差令乡里善良得以伸彼之气，而应吾之令耳。

梅里之兄子顷携尊兄书来，欲教湘勇以技艺，已收畜在此。武弁中有塔齐布，颇晓军事，仆亟欲与之诱掖。又周金城在府署，教技亦有师法。将来操练，即倚此三人。

文案不立不足兴事，诚如尊谕。顷已在公馆立审案局，派知州一人刘建德、照磨一人严良畯承审。匪类解到，重则立决，轻则毙之杖下，又轻则鞭之千百。敝处所为，止此三科。巨案则自行汇奏，小者则惟吾专之，期于立办，无所挂碍牵掣于其间。案至即时讯供，即时正法，亦无所期待迁延。昨城内捆献土匪，本交善化县。敝处闻信即提来，已立枭二人矣。

至于集思广益，本非易事，而施之于会城之内，尤易为人欺蔽。日之抵吾门者，或上书献策，或面陈机宜，大抵不出尊书三端之外，抑所谓阳鱎者也。然因此而尽废吐握之风，则又不可。要当内持定见而六辔在手，外广延纳而万流赴壑，乃为尽善。我思古人，殆应如此，而区区则未逮矣。

潮勇淫掠，极为毒害。近有他处溃兵逃勇，假托于潮，以张其莫敢谁何之威，亦有并非兵勇，游匪四出，而国人相惊呼以为潮勇者。抗之则力有不能，遣之则资有不济，招之则患且无休。今方谋择其桀悍者，日磔几人，然后再谋递解之法。若云拒孤城以壑邻国，则初意原不如是也。

捐输之例，百无一良。若以属之鄙人，惟当敬谢不敏。

署中丞君明白晓事，近与仆谋事，意见多合，第相吁相濡，尚未能忘足忘要，或稍久更当融叶。

此八事者，尊兄之所虑，亦仆所日夜筹维者也。谨一一铨覆，即有不当，幸无惜更迭辨论以示榜檠，企望企望！或乘兴扁舟，又复翩然来过，弥慰私怀，祷祀求之，不敢必也。

112．复江忠源三月初七日

告军情调度，叹办事之难。

岷樵仁弟大人左右：

初六日接手书，知台从已于二十八日提兵南来通城。此间于初三夜接张石翁信并咨文，即饬令弟汝舟于初五日带楚勇五百由平江至通城，计君家兄弟，初九可会合矣。

前闻派充翼长之信，拟劝阁下单骑前往，后闻实擢湖北臬司之信，兼有带练前赴江南之命，即欲令楚勇星夜赴鄂，而各勇惮于远行，颇有难色。国藩既迟疑莫决，汝舟亦差无定计。又以印渠将归，思得一见始行。窃虑汝舟到鄂，台从东行已远也，不谓通城一役，兄弟巧于相逢，而印渠以顷刻之差，不得与汝舟面别。凡事之不由人主张，大抵类此。

汝舟去后，此间又派朱协带兵五百前赴平江一带协剿，定于初十日起行，国藩颇尼之而不能止。前陶廉访带兵三百六十赴安仁、茶、攸一带，盖亦可已之举，以国藩奏请搜捕土匪，借此以免其迎折北上，亦遂不能尼也。

印渠归来，道及一路吏治，可为浩叹！吾楚之难，殆未遽已。安仁箐深林密，虽焚巢数处，而余匪未净，正是可虞。不知陶公能一为剿捕，不复滋蔓否。

鄙人拟于四月移驻衡州，现在设局审案，外间粗盗虚声，实则茧丝自缚，曾不得放步大踏，一写平生欲白之怀。盖才分既薄，资望又轻，而又处于不官不绅之地，故多所委蛇也。

吾弟果居北臬一二年，宜可小而补益。而事会之来，恐所至辄席不得暖，突不得黔，奔走劳瘁，负天下之誉望，而终不能切实展布一番，此鄙人所预为阁下虑而因为天下忧者也。书不十一，诸惟心照，顺问近安。

113．复张亮基三月初七日未刻

告通城、衡山、安仁各案均已了结，拟于四月移驻衡州。泸溪勇已饬令前往鄂中，诸殿元不能北去。周金城教艺不中实用，宜裁减廪给。

石卿仁兄同年大人阁下：

顷奉手书，备悉一切。

通城土匪，得岷老带兵前往，宜不足当其一剪。此间已令江汝舟带楚勇五百，于初五日起行，由平江径至通城，不复迂道由临湘。盖长沙之与通城，中只隔平江一县，平江之与通，中只隔幕阜一山，总计不过四日余可到。若由岳州至临湘折回通城，则计程当多一倍，故不宜也。汝舟初五午刻行，而申刻刘印渠、李相堂、王璞山即已转回省。汝舟久待其归，而顷刻之差不得一见。

衡山之案，业已办毕，张太守丞实、雷令铎即将还省，共杀六十九人，余酌保释。衡山令徐公本非当人意者，而侧闻同城各官，其劣又甚，捕厅徐、训导李昭萼名尤狼藉。有以一纸书事略达弟所者，兹附呈一览。

安仁一案，经张润农刺史简峡山一战，聚歼殆尽。刘印渠及李、王三人亦极力捕搜，凡生擒十八人，亦在衡山讯明正法。安仁箐深林密，此股匪徒正恐搜缉未净，将来又滋事端。陶廉访带兵三百六十前往安、攸、衡、永一带，一以搜剿余匪，一以借此留省，免其迎折北上，又多一番周折。闻道州亦有匪徒啸聚，不知陶公此出能震慑东南一路，一律肃清否。

自粤逆窜楚，一路从者最多，逃回者方扬扬得意，未出者尚蠕蠕欲动。弟意将于四月移驻衡州，带勇数百，非敢必其有济，但约束严明，不令兵勇所至，辄兴如篦如洗之谣，致吾民反颂贼而畏兵，誓当一雪斯耻耳。

泸溪勇二百，已遵来示饬令前往鄂中，供麾下驱除之用；辰勇一百，弟令其与湘勇日日同操，命塔都司帅之，将来且提此一旅，同驻衡郡，故不令其往鄂。

来示檄诸殿元北去，诸即管带辰勇者也。无勇，则诸亦失所恃，故亦不往。周金城之教艺，尽是花法，不中实用，其徒八十人，多油滑浮动，难可深恃。弟前分三十人至贡院教湘勇，后见手足非是，仍尔谢遣。鄙意周之廪给太丰，未可浮慕戚氏教阵之虚名，反忘场上目击之实效，祈老兄一为裁之。

弟近日办理粗有端绪，然不官不绅，处于承乘并疑之位，则亦难为放步大踏之行。木翁近复具折告病，由四百里驰奏，计月内可以批回，又有一番变革也。书不十一，伏惟心照，顺问台安。

贱眷若自京南归，不由信阳州一路，即由樊城一路，求饬属照料为感，不要办差，但求护送耳。

季高仁兄均此敬候。

114．复李瀚章 [1] 三月初八日

申论用法从严之意，请查木山冲一带尚有兵勇在否。

筱泉年兄足下：

昨接手书，所论甚中要害。生用法从严，非漫无条律，一师屠伯之为，要以精微之意，行吾威厉之事，期于死者无怨，生者知警，而后寸心乃安。所请刘馨室明府亦尚精细，故生倚任之。足下进言之意甚厚，生当三复铭佩也。

前有札令往木山冲一带，查尚有兵勇在彼逗留否，望日内即往一查。令弟少荃正月随吕少司空出差至安徽，不知已得京信否？书不能尽，诸惟心照。

[1] 李瀚章（1821—1888），又名章锐，字毓旃，号小泉（一作筱荃），安徽合肥人。道光二十九年以拔贡生官湖南善化知县。太平军起，入曾国藩幕，总理湘军后路粮台，后历任吉南赣宁兵备道，广东督粮道、按察使、布政使，兵部侍郎兼都察院右副都御史，湖南、江苏、浙江巡抚，湖广、四川、漕运、两广总督。

115．复江忠源三月十三日

说明不认同夏廷樾所提与督抚会奏令其提师河北之议，附告南省军情、人事。

岷樵仁弟大人左右：

十三辰刻接到手书，欣悉通城之事已于初八接仗获胜，首犯就擒。极慰！极慰！

令弟之去，国藩令其由东路至平江。不知其乃西径湘阴，为道稍迂，想初十乃可到也。台旆能留湖北，乃梓乡之幸。顷夏观察之意，欲令国藩与督抚会奏，举左右提师河北，以防贼匪渡淮北窜之路。鄙意乃不谓然。足下之信义为吾党所俯首，而资地尚浅，威望未为大著，挈不愿远出之楚勇，附之以孱怯思溃不知谁何之兵，入素未经历之地，日周旋乎水火斗争之诸将，以当虎狼百万之贼，虽殚竭心力，固亦不能自神。若留湖北，养威期年，训练强兵，申理冤滞，民望既归，万一贼匪溯江回扑，殆可与之一战。贼即不反而西，以足下之勇智，但使练兵数月，亦可出而破寇。故鄙人愿左右之稍得休息，以暗图汾阳西平之烈也。

国藩在此，亦日以练兵为要。塔都司差可与谋事，此外殆罕宏济之侣。罗、郭、二刘数书生忠勇有略，兹壮吾魄耳。令弟既北，印渠与相堂必宜留南。印渠大可倚，淳实而有深谋，时辈哪得见此！寓中鞫案日多，得奸宄即磔之，虽无大补，亦少快人心也。

衡山、安仁二案，以两战取胜事毕，而陶廉访兵前往通城，既得足下胜耗，而朱协带兵前往，鄙意差不适。顷又闻道州、东安各有土匪，经永、镇各调兵二百，又益以陶公与润农之兵，或足了之。官民胆落已久，恇怯无似，此最可虑。

润农究是健者，外间乃谤其与印渠不和，实无是说。潘抚军于初三日发告病折，张桐老、乔心翁皆将乞病，周方伯又为张小浦中丞奏调，将去江西，南省官场，气势不振，亦非佳象。手复，即问勋安，不一。

116．与张荣组三月十七日

嘱往东安、道州剿匪，并时通消息。

润农仁兄大人左右：

十七夜接到手书，伏审动履绥佳，勋猷日懋，至以为慰。

茶、攸土匪，得阁下一番刷剔，草薙禽狝，想已无复遗孽。惟东安、道州二处，时有匪徒啸聚，不得不借台旌一行，以震迭群丑之心。且近在珂乡钓游之地，情形尤熟，即使不带一兵，不费一帑，而以阁下之义声，亦足以号召枌榆之父老，驱策闾里之壮丁，购线搜穴，当亦事不半而功先倍。长沙谣言甚繁，日或数更，而东安、道州终无确切禀报，望阁下时时惠我音耗。至切至要！

弟于四月之季当移驻衡州，阁下办二县事毕，即可稍息梓里，与弟会合衡城，畅叙三年之离悰，饱聆百战之方略，亦足壮吾魄耳。

岷樵实擢湖北臬司，又于三月八日奉命带练前往江南大营帮办军务。知遇之隆，足为吾党生色。

弟在省会，亦乏善状，惟以练兵、除匪二者为要。得不法之徒，立予磔死，以是获猛厉之名，实则所诛无几。人相率为优容，遂诧此为酷健。寸心自慎，亮邀鉴察。书不十一，诸惟心照。

117．与江忠源三月十七日

嘱其发报陈请留十日了结通城之事再赴江南大营。

岷樵仁弟左右：

十六日未刻接手书，请即遗〔遣〕印渠带勇往通城，因印公已行，未即复。十七未刻又接手书，知仍奉带练前往大营之命，此是意中事，亦臣子分内事也。通城事尚未毕，兄意左右当暂留通城，办此一股贼，再行前往江南。盖通城贼势方棘，若得足下办理，自可举重若轻；若仅印、相两君及朱协办之，恐不能速了。鄙意足下宜少留，在通城发一报，备陈通事不能遽易他手，留此十日，能办毕更妙；不能办毕，则南省另添兵勇，另派委员来接办，臣即抛却通城，星驰赴江南大营等语，想圣主必以为然，而于事理亦为切当。

兄十八日即属鹤九驰往通城，办写折事。其折子、匣袱、绸纸等件，概行代备，交鹤九带往。若足下审度，十日之内，尚不能了通城一役，则须飞信来南，此间另添兵勇前往此间兵亦不可恃，或添北兵亦可，惟裁之，会同印渠办此；即十日能了，足下亦须先发一报，以慰宵旰之忧而报特达之知。如恐发报不甚在行，即将折写好，专足至石帅处，托其代发亦可。是否有当，伏候裁定。

霞仙多恐不能来，筠仙尚未定。余俟续报，即问勋安。

118．与林源恩 [1] 三月十七日 [2]

嘱其照料并遣人护送唐景皋赵通城。

秀山老父台左右：

别已二月，企仰维殷。比想政祺多绥，以慰以颂。

通城之事，初意不甚难平，不谓啸聚至五六千人之多。闻贵邑防堵极善，募勇亦可恃，兹吾南省保障也。北臬江君将有江南大营之行，朱协立当赴通城进剿，平境堵御，专以属之左右。望时时专丁来省，告以确耗，是为至要！

岷樵在通，恐须发一奏报。兹遣敝友唐鹤九景皋驰赴通城，代岷办理折件，路过贵治，如有须用之物，乞为照料，并遣人护送为荷！顺问升祺，诸惟心照。

[1] 原注：林秀山，名源恩，平江令。

[2] 此件传忠书局稿本编在三月十七信中而未标时间，参考当日致江忠源信，可知即作于同日。

119．与左宗棠三月十七日

告江忠源将赴江南，拟派邹召旬同往，为其耳目。

季高仁弟左右：

十二日奉到手书，伏谂动履康娱，勋劳日懋，至慰至慰！

金陵既陷，大局破坏，未知北军尚能堵御江干，无令北渡否？岷樵仍奉命带练赴江南大营，自不可不星驰前往。而通城土匪，岷老一去，又恐不能遽了。崇阳、嘉鱼亦四出为梗，不知北省将弁中，尚有可用者否？此间惟塔都司差强人意，文员如张润农、刘印渠者极是难得，今皆不在省，兵亦无可恃者。

湘勇自正月末一汰后，存七百。日日勤练，比粗可用。拟再添募数百，而苦于无饷。茶、攸一带，润农来书，言土匪实已净尽，惟道州、东安传有匪徒滋扰，而半月以来，未接禀报。湖南会匪，南四郡为多，会同之洪江，亦为奸薮。每一念及，恒虞其蠢动，想尊处亦同此悬悬也。

新化邹宣甫，去年为魁太守所用，侦探军事，敏而且确。国藩已请其来省，拟令岷老带至江南大营，为岷老之耳目，即为南北二省之坐探，到长沙时，即催之至鄂也。

藩在此间，日事讼狱，不法痞匪，辄予磔死。以是得猛厉之名，实亦诛戮无几，少见多怪，俗人自生诧耳。彭筱房尚在省垣，衡山鞫狱之张守、雷令，十二已归长沙。湘阴二令，十七接印。附以告闻。书不十一，顺问日安，诸惟心照。

120．与刘长佑江忠济 [1] 三月二十二日

嘱其多留数日以蒇通城之事。

印渠、汝舟两位仁弟足下：

二十二日申刻接岷樵十九日未刻所发信，知通、崇二股匪徒，俱于十六、十七二日全数扑灭，欣慰不可言似！在岷、舟两弟之智，固为近日无俦；而天之佑助，亦若有不可解者。向使舟弟于二月中旬竟往湖北，则此次带楚勇来通，亦未必全数悉来；或留少半在鄂城，反不如自南省带去之大为得力。观此则天意似有所属，岷老江南之行，或可大奏肤功。惟通城搜捕余匪，亦不可撤勇太早。岷老既于二十一日起行赴鄂，印、舟二君必宜多留数日，以蒇通事，至要至要！

舟弟随岷至吴，自是至理。印渠、相堂二君，则鄙意留在湖南，以壮吾精魄而襄吾计画。今岷老乃悉挟以东，使我气馁。为君父筹大局，亦不敢仍顾吾私也。印老一去，此间遂更无能步趋印老者。多事之秋，得一人则重于山岳，少一人则弱于婴儿，想诸君剧怜鄙怀也。此问行安！不一。

[1] 江忠济，字汝舟，江忠源弟，历任知府、道员，咸丰六年战死。

121．与张亮基三月二十四日亥刻

既惜且愿江忠源速达金陵。告潘铎因病开缺湖南巡抚。郭嵩焘月底从江忠源东下。

石卿仁兄同年大人阁下：

日昨奉一书，想达观听。

通城、崇阳之匪四千有余，岷老兄弟乃以八百人剪灭之；刘印渠赴岷老之援，自长沙行四日夜，已达通城。三君者，神奇乃至于此，令人爱敬之不已。惟南北两省皆倚楚勇如长城，今遽挈之东去，此外殆罕劲旅，念之不快。然以天下之大局，君父之殷忧，恨不得岷老插翅一飞，半日而达金陵，虽未必一战取胜，亦聊以迅速会兵，仰慰九重之心，犹为臣子者报国之一端。苏、浙两省未可深恃，惟淮郡洪湖为吾必争之地，不知诸将能力战以扼逆贼北窜之路否。

潘木君中丞告病，奉旨准其开缺回籍调理，南省局势为之一变，不知新简南抚能速到湘中否。

贱眷以二月二十四日出京，三月六日过彰德府，大约二十内外可达樊城。前承遣戈什哈迓至河南境内，不知已接到否？若中途相左，使迎者远出而久候，尤感愧也。

弟在此一切如常，搜剿土匪，日从事于案牍。抢劫重案，辄予诛杀，不逞之徒，稍知敛戢。惟团练终成虚语，毫无实裨，万一土匪窃发，乡里之小民仍如鱼听鸣榔，鸟惊虚弦，恇怯四窜，难可遽镇也。

筠仙月底起行，将赴岷老之约，从之东下。一切问之，自知其详。诸惟心照，顺请台安。

季高仁兄均此敬候。

122．与江忠源三月二十四日 [1]

告已促郭嵩焘即日起行赴鄂，嘱防清江、保洪泽，荐鲁一同、庄纾青。

岷樵仁弟左右：

二十二日申刻接十九未刻手书，伏审一切。

崇、通两股匪徒，已于十六、十七二日两战获胜，剿灭殆尽。世间快事，哪得有此！连日方焦灼，以为崇、通、嘉鱼三处股匪，且将困吾岷老于山邑峭岭之中，不谓出奇制胜，以八百人而剿洗六千之贼，南省官绅无不额手称庆。印渠救援之速，世所罕闻。此老胸中甲兵，吾不复能窥测。在衡山剿贼时，每帐中作书与我，皆以小楷书，虽逆犯口供，亦亲自鞫问而亲书细字，何其多能而好暇也。此次赴通城之援，便如神鹰度漠，一击千里，令人爱敬不已。惟初约只在通城战罢，仍回长沙，以资南省搏击之用。今乃并为左右挈之东去，湘中遂少可倚之人，使我气馁而生妒怨。

二十四日又接二十日午刻湘勇带回之书，合前书皆促筠、霞二君从君东下。霞老尚未葬母，宜不得行；筠老差可行，而以鄙人妒怨之故，意欲尼之，使不得发。君夺吾之荫，吾劫君之筠；秦亦终不以城归赵，赵亦终不予秦璧。一施一报，亦足相当。惟念君父方在焦劳之中，而足下往赴如毁之急，卒不敢以小妒而乖大义，仍促筠老即日起行赴鄂，略等齐景女吴之况。足下得不深念乎？

逆贼在金陵，恐不遽去。扼天下之喉，盐、漕两事不复可问。而京师饷项支绌，实有日不能支之势。为人臣子，一筹莫展，清夜自维，能无愧死！为今之计，急须严防清江，无使洪泽一湖被贼占据，则淮北盐运犹可西上，河南、安徽之粮犹可北去，或者不无小补。然高邮、淮安一带无险可扼，恐亦难操胜算。苏、浙两省风气柔脆，孱兵馁将尤不可恃，念之痛心！足下大义炳然，不审规画全局，当从何处下手？若犹枝枝节节，头痛顾头，足痛顾足，则屡失屡误，将来伊于胡底？楚勇不知皆愿东去否？若剧思归，亦宜稍予简择。湘勇近日操练如常，惟患太少。此后南省有警，即不能不倚恃湘勇矣。到江南后，望无惜时时寄书示我。

淮安有鲁通父者名一同，宿迁有庄牧庵者名纾青，皆当世异才。读书甚多，通晓军事，到彼中幸礼致之。至要至要！无以泛常相遇。即送行旌，不尽祷祝，伏冀为国自玉。

[1] 本篇原未标日期，据三月二十七日信确定。

123．与江忠源三月二十七日

告郭嵩焘不能前去之由，说明鲁一同可代其任。

岷樵仁弟左右：

二十四日为一书，交滕加吉带呈。筠仙本拟于二十六起行，赴阁下之约，乃二十六大雨如绳，竟日不止，二十七又然，竟不可行。筠老又须至家一行，其夫人刻方病剧，谊不能不在家少留一二日，而此雨不知何日始住，计到湖北时，且在四月中旬。旌从前已远去，同人因相与尼之，而老筠遂不复能自主。仆因戏语老筠曰：“与其到家后，为病妻呻吟所挽留，又不如在省，为天雨所阻，为朋友所尼，尚不失为磊落男子也。”惟念阁下无素心人相依，以计议大事而代理文牍，未免如失左右手，仆亦代为不快。然世事乖违，往往不克自持。汝舟拔营已行，而遣人自途中追返；印渠自衡归来，而参差数刻，不得与汝舟饯别。今老筠之临发而不果行，亦犹是也。

国藩在此，亦日练兵卒，万一烽烟达于河北，则或提一旅之师，与阁下会于齐梁之间，亦未可知。以金瓯之完固，列圣之积累，吾皇之圣明，岂其边隅鼠子，遂尔横行中原，苍苍者不一醒悟，而令其穷凶极噬，卒无已时耶！国藩虽无状，犹思尝胆枕戈，效铅刀一割之用。若果有提兵渡江之日，则筠、霞诸公固将挟以俱北；若天心悔祸，逆贼褫魄，则阁下奏绩，亦宜在四五月间。老筠前往或将不及，是以竟尔尼之，阁下幸无疑我二三其德也。

昨所荐鲁通父者，博物君子，可以代筠弟之任。庄牧庵虽未相见，亦天下士，宜好致之。霞仙所荐陈广敷者，闻将为石帅所得。邹宣府亦奇士，吾当令其来左右也。再问勋安。

124．复张亮基三月 [1]

告已嘱江忠源少留十日以了通城之役，询若其径往江南大营，北省有替人否。说明张荣组、刘长佑之间并无芥蒂，益阳马案不必入奏。

石卿仁兄同年大人左右：

初九日戌刻接手书，具审勋祺益懋，至以为慰！

十二日接岷樵书，知初八通城一战获胜，方为深幸。十四酉刻又接岷老十一夜信，通城股匪乃聚至四千之多。十五即遣刘教谕、李守备带楚勇五百前往救援。十六又接岷信，合通、崇二匪，多至五六千。此间方极焦灼，欲添兵，则无可深恃之兵；欲派弁，则无甚谙练之弁。十七日又接岷老信，仍奉带练前往江南大营之命，愈益迫急。论大局，则江南之行不可须臾稍缓；而通城之事未了，若岷老摇足遽去，则六千之众必有藐视官兵之心，恐朱协及刘、李诸君不能一鼓扑灭，反成蔓延之局。弟是以致书岷老，嘱其自行发报，必须少留通城，十日之力办此股匪。若十日不能遽了，再筹另添弁兵，乃抽身东赴大营，以慰圣主悬望之心，而毕经手未完之事，不知岷樵能照办否。假使岷老果不能了此事，即当径往金陵，此间只得添派湘勇前去，仍归刘印渠管带，犹有几分把握，此外弁兵更难倚任也。北省将弁，尚有人否？虽不能得岷老替人，犹有足了通城一役者乎？务祈飞速派来，早赐示知。至切至要！如亦无可派，则须专责成刘长佑，军中必宜有一主将，朱协恐难为主。尊处宜分别主辅，别白而定一尊，乃能求功。

道州、东安两处土匪至今无续报来，想不甚紧急。两处各经永镇调兵二百前往，又加陶臬之三百六十，张润农之勇百余，或者足以了事。润农实能者，屡接其禀牍私函，俱有方略，不事张皇。惟自叙功绩，未免动色相陈，坐是为人所訾议，谓其器局已隘，此亦有才者之恒态，胜于颟顸碌碌者之万万也。前在安仁剿匪，润农战胜方毕，而刘印渠、王璞山始至。次早润农拔营他往，刘、王仍留彼搜捕三日。木翁因其相逢遽别，疑有小隙。弟细问刘、王，实无纤悉芥蒂。张、刘皆吾乡有用之才，弟必能调护之。

益阳马案，弟明查密访，实为冤狱，前此本未入奏，今亦不必故为掀簸，博平反之名，而无当于事理。但使各捕稍弛，渠家三十余口不必逃匿，亲族数十家不更株累，亦一办法。

湘勇近日操练认真，渐觉可用。

贱眷回南，蒙遣人接至河南。至感至感！

此间诸事尚有端绪，弟妄博一严厉之名，一二匪徒颇知警惧。惟练勇无多，设有大股窃发，尚无成算可操。惟日日督练，不敢稍懈，以慰荩廑。顺问台安。不一。

彭山屺当差何如？祈照拂。

[1] 此件传忠书局稿本编在三月信内而未标时间，据信中内容推测，当即作于三月十七日接江忠源信后。

125．与江忠源四月十六日

告已赞成郭嵩焘入新中丞幕，另遣邹召旬、邹汉章供其使用，忧陈源兖处分，请致意江南诸友。

岷樵仁弟左右：

骆中丞来，闻台从于初七日东下，比想动履康娱，劲旅精强，甚盛甚盛！

筠仙不克入幕，即于初九日还梓木洞，意欲戢景不出。十一日新中丞来，以憩亭观察之言，延致老筠代办折件，亦思借此通两家之邮，而调如琴之辔，遂赞成之。邹宣甫精于侦探，前潘方伯召之来，憩君亦极揄扬，兹渠于四月九日到省。叔绩之弟叔明亦奋勇直前，因以二君者送至大营，供吾子臂指之使。由藩库支予百金以作途费，到营后，阁下幸礼敬之。

岱云池州之失，时方奉札防守建德，闻将及一月始行通报。周抚军入奏，遂有知府尚无下落之语。借令查办明晰，而获咎固已不薄；若没其出防之实，予以失地之科，则轻重更未可知。事权既百无一属，而心迹又郁不一白，此亦志士短气之尤也。

此间事理如常，陶廉访十六日来归，张润农十三已还省，各官之相待，尚有信从之意。湘勇又添三百，仍成一千之队，惟管带实乏能者，以是弥思印渠、汝舟。

贱眷初十到鄂，月内当可还湘，五月间拟一归觐，即移驻衡州。

到江南晤滕光斋，为我致意。若淮、徐一带晤吕鹤田、周敬修，亦乞致声，极道相思也。书不一一，诸惟心照，顺颂凯安。

126．与陈源兖四月十六日

慰其获咎，告查匪、练勇及诸友近况。

岱云仁弟亲家同年左右：

屡奉手书，阙然不报。前在乡间万山之中，未常与省城一通音问。自入省以来，又实无皖省便足，又不知左右官职躯命竟复何若，日夕东望，浩然长叹而已。四月初阅夏阶平家信，有周敬修奏池州失守，知府不知下落之语。初九接阁下与萧仆带回之信，始知尊体康泰，眷属无恙，至幸至慰！乱离之世，独生死为相关不能忘耳，此外似都不足惜。十六夜，又得见阁下所为通禀。贼匪经过后，何以不于三日内禀报，而待一月内外始行禀出？实为疏漫。现在获咎轻重，应已奉有明文，惜此间不得遽见。念我亲家，虽幸得存活，亦恐无复生涯。天之位置善人，固将有意困之，不穷至无所复之而不止耶？

国藩自去年八月二十三日抵家，即奉严亲命，以速葬先母为急务。以九月十三权厝于居室后山，方思别寻善地，稍补弥天之罪，而展不匮之诚。十二月十三忽奉帮办团练之命，兼闻武昌沦陷之信，即以十七仓皇一出，聊贡此不敢爱死之身，以与桑梓父老同守此瓦砾烬余之省城。幸到省未及二十日，而贼已出鄂而东，此间得少安息，因力与整顿，日以查拿匪人为事。公馆设审案局，讯得不法重情，立予磔死，或加枭示，邦人士遂谓为尽心，颇立声威，宵小敛戢。实则三月以来，仅戮五十人，于古之猛烈者，曾不足比数。世相承以因循，遂谓此为武健严酷耳。

招募勇士七百余人，日日训练，粗有成效。二月常宁滋事，派勇八百往剿，未至而贼溃。事已就平，旋以衡山土匪聚众千余人为乱，即调此勇征讨，一战而擒斩四百余人，怗然无事。此外又有安仁劫狱、烧署之匪，通城戕眷烧署之匪，皆兵勇一到，迅就扑灭。此皆我省大劫之后，民人不应重罹锋镝之惨，气运将平，而鄙人会逢其适，得以幸告无罪。

贱眷以二月二十四出京，四月初十已到湖北，大约本月可到省。家严以下，并托平安，足慰廑注。

岷樵以四月七日由鄂中下江南，本约筠仙及刘霞仙同行，霞以母丧未葬不得行，筠则吾强留在此。碧帆亲家在省，闻甚耿介，国藩三次往拜不晤，而始终不一过我，不知何处开罪。唐画郊仅一子而死于章门，亦可悯伤，国藩不时存恤之。此人实长厚，阁下若与以书问，亦宜温以好语。曹西垣、黄麓西、张润农并在省垣，助我办理团务，京官如恕皆、鳌洲、越乔、雨农、芸渠，闻先后出都，将次抵家。根本之地，摇动如此，兹可深虑。

贱躯癣疾，竟以到家后服药全愈。家中粗可自赡，惟京寓账目莫偿去。蒙惠厚赙，又承制挽，感哀无似。鄙人近况，实胜尊府，深用不安。

周子佩四月自江右归来，殊亦窘涩。书辞烦杂，犹不能十分之一。伏惟心照，顺问日安。

127．与张荣组四月二十七日

派吴齐源、陈善奎前往助其购求眼线，厚赏间谍，嘱其勿稍存轻敌之见。

润农仁兄大人阁下：

握别以来，无时不思。冒暑首途，不特军士劳苦，即旌从之奔疲积困，眠食失时，亦令我终夕思之而不能稍释。闻桂东贼势颇张，十四五日与绅民团勇接战，我兵杀伤甚多，日内恐愈形猖獗。

有桂东生员吴齐源者，十六日自桂起行，来省请兵，徒步行四百里，至衡州始雇船北来。其人义愤勃发，熟悉地方情形，桑梓之地，切肤之痛，必能广求侦探，指引途径。又有郴州廪生陈善奎者，云心吏部之胞侄也。年少而有胆识，文笔超轶，通晓吏事，亦实为军中有用之才。兹特令二人者驰赴大营，阁下幸优礼之。闻彼处万山丛杂，径路千歧，若非多觅向导，恐我军迷路误入贼中。即贼或窜还上游崇义等处，亦不可遽分畛域，弃而不追。购求眼线，厚赏间谍，二人者当可助阁下一臂之力，伏惟兼听而慎用之。此间已添派夏憩亭观察带兵续进，此君好善心诚，必能尽阁下之长。

弟不虑阁下之不善抚士，不善用奇，为谋，为勇，俱非所虑，但虑寸心稍存轻敌之见，则恐为士卒所窥，亦足长其骄气。伏惟兢业自将，甚厚甚盛！军中有便，时时以书报我。顺问捷安，诸惟心照。

128．与张亮基五月初八日 [1]

会匪猖獗，桂东失陷，拟择其要害之处，亲自锄灭之。

石卿仁兄同年大人左右：

久未奉书，疏懒为愆。亦缘自理讼牍，才力短浅，遂觉不暇，以是自知其不胜也。贱眷回南，蒙专人迎至河南。到鄂后，又多费清神，照护一切，感何可言！已于初三日抵长沙，初七由省起行归里矣。

桂东之事，会匪凡数起，曰关帝会，即昔之添弟会也，裹红巾。曰保安会，裹黄巾。曰三点会，即广东之三合会也，裹蓝巾。其为首有刘度义、胡似尧、沙老九等名。据禀报，又有刘宏义、万大洪等名。初十日戕害吕把总，十四、十五日与团丁等接战，杀伤黄监生等多人。二十九日攻陷桂东，范令已于先期出城，初二日在兴宁迎见张润农，弃城远遁，遂成常例，兹可叹也。润农到兴宁有一信来，抄呈一览。初遣润农之时，亦知此股会匪未可轻视，曾再三诫毖润农，慎无稍涉大意。润农才能干事，气能赴敌，但虞矜张傲睨，不为物所附，不能集思广益，是弟所不甚放心者。然岷老既去，荫渠亦东，环顾尚无过润公者。所带之兵，皆弟亲为拣选。有守备滕遇春者，精悍奋勇。弟送至城外，见其自穿草鞋，盖将弁中之可用者也。其子年二十余，亦英勇可爱。去年随润农在茶、攸一带，润农深器之。滕守备以是感润君，乐为之用。又有守备田宗全、把总张万书、外委邹鸣英，皆三厅劲旅，少相狎习，与滕守备如一家眷属，兵勇亦各精强。察其情意，尚服润农之素能调度，有手足捍御头目之谊，故鄙见以为润农当可了此事。虽经续派夏观察添兵前往，而尚迟迟不欲其遽行。昨初七夜，接桂东失陷之信，不得不继以重兵，是以又派湘勇七百二十名交夏观察统带，于初十日起行。

湘勇中营，自正月以来无日不操演，弟逢三、八往阅，已阅过十九次。左营曾在衡山，偕楚勇一战归来，又练习两月，似皆可用。今润农所带已一千四百余人，省垣可恃之兵勇，盖已十分去其七矣。现与塔参将训练各兵勇，不间一日。三、八则黎明下较场大阅；若再操一月外，营兵当有可用者。省标则病在膏肓，不可为也。

南省土匪较北省为多且强，衡、永、郴、桂可虑之处甚多，西南一隅，如溆浦、黔阳、武冈、会同等县，亦宵人卵育之区。弟前入奏，言当移驻衡、宝二郡。细思二郡，尚非扼吭之区。东当直驻宜章、桂东等处，西当直驻会同、洪江等处，乃能直剖巢穴，烛见幽怪。拟俟桂东事定后，即委张润农带兵三百留防于彼，别择一人带兵三百，驻防于洪江。急切无可使者，邹司马道堃殊有才气，未知其条理精粗何如。安化、蓝田有串子会，啸聚三四百人。弟密札朱石翘刺史带勇四百，假查团查账为名，仓卒掩捕得要犯九十人，二月间已密札彼中绅耆，潜为内应，至则已购有眼线十二人，缀线于衣，画朱于掌，兵勇随之以行，遍搜街巷，兼焚巢穴，指一人则兵勇捉之。兵勇得所指使，不至妄拿一人；而受捉之匪，与旁观之人，固不知有缀线画朱者一一指点也。石翘之方略如此。又有敝邑禀生罗信南者，实赞其谋。于四月晦日解到，现在坚不吐供。鄙意据该处绅士吁请之诚，一概磔之而已。又张太守丞实密使茶陵，途遇匪类，登舟搜攫，已捉三人，将缚之至省。须臾间，岸上集百余人，执械追呼。掷三人者于岸，任其夺去，乃免于难。顷已遣罗信南前往密查，不知能效芝田近事，全数诱擒否。

常宁之尹安恒，东安之唐华国，道州之何贱苟，永兴之刘大统、刘高明皆已成擒，此近日南省快事，想尊处亦先后禀报矣。塔参将治事严明，深得士心。张太守朴诚有血性，清副将实阘冗可憎，想俱在鉴照之中。

弟于初一日移居又一村，托庇粗适。凤阳消息，究竟何如？有午桥署事彼中之说，信否？祈示知，书不十一，惟乞心照。

[1] 本件传忠书局稿本标五六月而无日期，据内容参考五月十八日信确定。

129．复唐逢辰五月十四日

望将永兴、桂东、安仁一带匪情，详查迅复。

苹洲老父台阁下：

十三日亥刻接手函，知匪徒窜入永兴之狮子寨，而桂东范令来禀，则云贼分二股回窜，一至上犹之鹅形山，一至龙泉之大汾墟。岂回窜二股之外，又分一股径窜据狮子寨耶？抑狮子寨别有楚匪新起者耶？将范令之言，绝不足据耶？尚望详查禀复。安仁交界之龙虎坪，果系何处土匪窜入，亦望详告。此一路司牧者，专恃阁下与宜章王明府为长城之倚。永兴之绅士，如刘、陈诸人，似尚可用。贵治邓、伍诸人，尚能相助否？文报最贵迅速，尚望添置站夫，以速邮传为要！此候升祺，诸惟心照，不具。

130．与江忠濬 [1] 五月十七日

嘱赴郡与太守共商募勇事宜。

达川仁弟大人足下：

与足下虽未相遇，常从贤昆季问及，极思慕也。伏审侍闱万福，门庭吉绥，以欣以颂！

国藩久绊省垣，亦乏善状。下游久无确耗，昨接令兄岷樵五月六日书，知逆匪联舟千余，蔽江西上，已烧毁太平，劫抢芜湖。十七日又接初九一书，知重破安庆，初七日直达彭泽矣。岷樵抱病未痊，领千余积劳之勇，守九江残坏之城，每一念及，深难为怀。南、北两省均须防堵，国藩本欲招募宝勇、湘勇，请魁荫亭、朱石翘两君统带，赴湘阴以下，兼堵水陆二路。恰岷老书来，拟令汝舟回家添募楚勇三千人，以成一大队。鄙意以为汝舟往返，尚须时日，不如足下即日赴郡，与太守商同召募宝勇二千，由资江下至林子口，先备国藩防堵之用。若贼果窜回湖南，则岷樵必赶回救援桑梓，可与吾辈相会；若贼不南来，则此项宝勇二千，并湘勇一千，概交汝舟管带北去，为岷老澄清中原之用，足下仍可旋归。一切事宜，详太守书中，足下到郡，即得其要。书不十一，诸惟心照。

幼陶仁弟同此。

[1] 江忠濬，字达川，湖南新宁人，江忠源弟，官至四川布政使。

131．与魁联五月十七日 [1]

告敌情与防堵计划，请其募宝庆勇二千。

荫亭六兄老公祖大人阁下：

久未奉书，想兴居绥吉，政祉繁臻，以欣以慰！

弟久厕会垣，亦乏佳状。通城之事方息，而桂东、桂阳又有江、广土匪窜入，先调镇筸兵七百，继之以湘勇七百余，想可及早扑灭。

下游消息，前此佳音迭至。五月十三日接江岷樵初六日自九江发来之信，云贼匪回窜。十六日又接郭翊臣崑焘，筠仙之弟，在制军署中信云：贼已焚烧安庆，掳掠一空，仍上船西驶。兹将二信抄呈一览。

湖南与鄂中唇齿，不得不急筹防堵。弟窃不自量，思欲倡明大义，出堵湖口，与逆贼决一死战。计当于洞庭之上，湘阴之下，置木排数座，横亘两岸，中留一泓以通船只，排之三方，置油篓实土垒以为墙，多留炮眼，以备攻放。两岸扎营与排相依，岸攻则水上兵应之，水攻则岸上兵应之，东岸攻则西岸又应之，合计须三千人。其留省之兵，又须二千人。湖南各兵无可恃者，拟招宝庆勇二千，求阁下帅之以出；招湘乡勇一千，求朱石翘帅之以出。二君义声炳著，久为同辈所推许。武弁中有塔参将、景都司，亦皆晓畅军事，慷慨前驱，弟早与之有约。此外官绅中，亦颇有精诚贯金石、肝胆照日星之人，弟皆当浼之以出，而弟亦执鞭弭以周旋其间。岂有堂堂圣朝，遂令仗节秉义之人，怀击楫渡江之志，乃令边隅鼠子，横行中原耶？

十七日又接岷樵初九一书，欲令其弟回南，再招楚勇三千。弟此次特为一书与岷老之仲弟达川，求尊处专足送至新宁江家，请达川来至宝庆郡城，与阁下商办募勇事宜。或在新宁先募，或募去岁在郡之卒，总以二千为率，合朱石翘之勇为三千人。若贼已渡湖而南，则岷老必追贼而上，弟与阁下及岷老诸人合为一军，固可与此贼血战一场。若贼并不至鄂，则湖南无须防堵，此三千人者即交汝舟携之北去，以助岷老之威而足万人之数，亦不虚此一招也。先此飞布，三日内即有会札调阁下来省办防堵事，并发银二千，专人赍至宝郡，以为募勇之用。诸不详尽，统俟心照。

丽生、香海、果臣诸兄均此致候，不一一具。

[1] 本件传忠书局底本未标日期，据内容参考与江忠濬书确定。

132．与彭洋中五月十七日 [1]

告拟募勇出至洞庭一带防堵，请加书嘱江忠濬、忠淑兄弟力赞。

筱房仁兄大人阁下：

自别以来，靡日不思。前奉手书，伏审兴居多祉，至以为慰！

下游消息，日内殊不善。逆匪已于初七日窜至彭泽县，岷樵入守九江。而金陵之已否收复，凤阳一股曾否北窜，尚无确耗。

弟本拟募宝勇、湘勇出至洞庭一带防堵，仗荫、翘二人忠义之气，与其平日鼓舞士卒之诚，而以弟督率其间，誓当与此贼决一死战。鄙见已定，而岷樵恰有书来，欲令其弟添募楚勇三千，弟是以作书与达川，求其即来郡城与太守商办募勇事宜，并帮同管带由水路下至林子口一带驻险防守。若贼不渡湖南来，则此三千人交汝舟统之北去，助岷樵出立大功也。更望阁下加一书与达川、幼陶兄弟，嘱其力赞此举为要！弟已有书告知岷老矣。

余详荫廷太守函中，惟细筹一切，补我不逮，至幸至望！即问日安。

孟容求为墓志，恰刻成，寄一份求正。

[1] 本件传忠书局底本未标日期，据内容参考与江忠濬魁联书确定。

133．与朱孙贻五月十八日 [1]

嘱募湘勇一千，以为防省助皖之用。

石翘老父台大人阁下：

旌从在省，畅聆雅谭，以欣以慰！贱眷过县，多蒙照护，感谢曷任！

下游消息，日内殊不佳善。逆匪连舟千余，蔽江西上，业已焚烧太平，重破安庆，初七日直达彭泽矣。岷樵抱病未痊，以千余积劳之勇，守九江残毁之城，其事盖不堪设想。制军拟亲至道士洑防堵，南省设防之事，亦不可缓。国藩拟自往洞庭以南、湘阴以北，择一要隘驻扎其间，购木排数座，亘置河中，中留一泓以通船只。排之三方，如营作墙，多留炮眼，以备攻放。两岸各扎营盘，与排相应。计岸上须兵二千，水中须兵一千，拟招宝庆勇二千人，请魁太守帅之以出；招湘乡勇千人，请阁下帅之以出。阁下大义炳著，为吾党所推重，勤王之志，伟抱素裕，此次旌旆北首，知阁下不辞况瘁也。

岷樵书来，欲再招楚勇三千人，以为澄清中原之用。弟有书招其弟偕荫亭太守来省。若贼果窜入湖南，则此三千人但为堵御之备；若贼不南来，则三千人者仍交岷老之弟统之北行，冀立大功也。先此奉闻，三日内当有续音。会札一道，勇费数百，一并送县，催促起行。所有应备事宜，祈早为布置。书不十一，诸惟心照。

[1] 本件原未标日期，据内容参考十九日信确定。

134．与张亮基五月十八日

告置排垒土防堵之议中寝，拟招勇三千，筹饷维艰。请少弛玉山之责，恐因小瑕而弃有用之才。

石卿仁兄同年大人足下：

初八日奉寄一书，交李芳带呈，亮邀鉴察。嗣屡接郭翊臣书，并江岷樵在九江发书，知逆贼于初七日驶至彭泽，若不南入章门，即当西溯鄂中。前此马朝龙屡次探报，备述贼子穷蹙之状，真呓语也。

闻老兄购置木排，旁置油篓，实土其中，如墙堡然，留孔施炮，以防道士洑之漫流，大旆移驻彼处，与江岷樵一军相应，自可为南北两省之倚。此间本欲仿而行之，细思若无劲兵坚守，此排则委弃而去，徒以资敌；且排之两岸，必须重兵扎营，其上水陆交防，首尾互救，乃为有济。又念此贼驶行甚疾，果其乘东风而回楚，则购排垒土，已觉赶办不及；若其径趋江西，则南北二省水路皆可弛防，是以前议中寝。

现在南省已无劲兵可调，与中丞商招宝庆勇二千人，饬魁太守帅之以出；招湘勇一千人，饬朱司马帅之以出，专为防堵省垣。顷岷樵书来，欲添募楚勇三千，以成一军，意将誓灭此贼，澄清南服。若贼已北窜，湖南无庸防堵，则此三千人者当交岷老之弟统之北去，冀成大功也。

南省藩库存银不满八万，而六月即须兵饷九万。此次防御之费，筹措维艰，捐输之事，不敢委之州县，又无贤官绅可委，一时实乏良策。

此间文员如魁太守、朱明府，武弁如塔参将、景都司，皆忠勇奋发，可与共倡大义。而塔参将言玉山者，为乌都统所赏之第一人，实属难得之才。顷闻阁下因其不赴桂东之援，督责甚严，求少为弛缓，待弟细细察看。人才难得，恐因小瑕而镌去有用之才也。此外武弁更乏可意者矣。清副将久宜劾去，何尚迟迟？

下游消息，如不暇作书，望饬房事事咨明，以凭预备。湖北一路，弟即不另设探矣。书不一一，即问台安。

135．与夏廷樾 [1] 五月十九日

下游粤匪有窜赣之说，嘱与张荣组商撤七百兵勇回省防堵。

憩亭仁兄大人左右：

前复一函，想达记室。由桂东窜回鹅形、大汾之贼，与永兴狮子寨之匪，当系两起，各不相谋，未知究竟若何？望即回示。桂东之贼，张刺史、玉参将应已追出境外，直捣巢穴；狮子寨之贼，湘勇能攻剿得手否？

近日连接下游信息，粤匪有七八百艘回窜江西之说，湖北、湖南皆应防堵。若狮子寨之贼不至蔓延，则张润农所带之三厅兵勇及后起湘勇，先当撤七百余回省，以为不虞之备。以地势论之，厅兵已入江境，离省较远；湘勇在永兴，离省较近，当先撤湘勇来省为妥。以彼中剿捕缓急论之，则须阁下相度机势，与润农飞商再定计也。如二者皆不可遽撤，亦望飞书来告。事关大局，慎无以未接撤札，尚涉迟疑札亦即发。中丞嘱致意，不另寄书矣。即候勋安，惟心照。

现已添募宝庆勇二千，令魁太守帅之以出；募湘勇一千，令朱明府帅之以出，来省防堵。若下游警报日解，此间可以弛防，则是三千人者，当付岷樵带往大营，盖岷老已奏请添招楚勇三千也。阁下带勇归来，则郴、桂一带全局仍交润农办理，求写信告之，并札饬之。

[1] 夏廷樾，字憩亭，湖南善化人。历官通山、咸宁、黄梅、大冶知县，长沙同知，永顺知府，署湖南粮盐道，连擢四川盐茶道、按察使，升湖北布政使。

136．与江忠源五月十九日

分析粤匪回窜意图，告已在招勇。

岷樵仁弟大人左右：

十七日接吾弟自九江发书，十八日又接邹宣甫信，并意诚寄吾弟折稿、片稿，具悉一切。

尊恙比复何如？驰驱戎马，积劳未休；又暑湿浸蒸，食饮失节，忧念大局，或不成寝，致疾之由，使我闻之惕然增虑。楚勇病至数百，其由亦多类此。

逆匪回窜，六七百艘联帆而上。鄙意其真正贼匪首逆，如洪、杨之类，未必在此船中，当仍在金陵城内。以近日官军声威颇振，恐其出而被剿，故以此数百艘径溯上游，诱向、陈全军尾追西上，而彼之真贼乃出而北窜，此一计也。或窥江西为繁富之区，规破省会，与北之凤阳、东之金陵三处牵制，分我兵力，老我师徒，待我惫甚而求逞焉，亦一计也。至于回窜鄂城，仍渡洞庭、长沙复仇之说，恐系浅人意度。此贼老奸巨猾，似不出此。鄙意若是。第既有是说，不能不严密设防。

现已在宝庆招勇二千，请魁太守帅之以出；在湘乡招勇一千，请朱司马帅之以出。宝庆之勇，仆为书寄令弟达川，令其帮同太守简选精壮，并随太守管带来省。阁下折片，谓须添募楚勇三千，若真贼实未回窜，船上果系无名散贼，湖北、江西皆能自守，则湖南之防，尚可稍弛，此三千勇者，当交令弟帅之北行，为阁下合成万人之军。若江西、湖北警报日闻，则我省防御宜周，此三千者，但足供防隘护城之用，阁下招勇，当另为计。相机添减，仆再细酌奉告也。

下游消息，务望设法详示，或请二邹手写，或命书识一录，总求时时见告。仆恃有阁下与石翁在此，江湖一路，不另设远探，但有短探耳。

贱眷以五月三日到省，合家平安，谨以奉闻。即请勋安。

137．与朱孙贻五月十九日

告招勇不可勉强凑数。

石翘仁兄大人阁下：

昨夕为一书，专差送去，想已收到。此次招募湘勇，虽为防堵起见，实为岷樵欲招楚勇三千，拟即以湘勇一千与之，合宝勇以成一军。招募之时，宜与之坚约：直赴江南，隶江大人麾下也。如愿去者少，不能凑成一千之数，万不可勉强添凑，少或五六百，或三四百皆可，总须察其胆气，虽死不避者而后可与吾选。湘勇外似悫实，中多狡猾。就一邑论之，上中二里又胜于下里之人，想早在洞鉴。弟所以用湘人者，非私于本邑，实以阁下之忠敢迥越辈流，急欲相为依倚，以壮吾之魄耳，想心印之矣。银五百，乞照收。

国藩再拜

138．复李逢春五月十九日

嘱迅速缉捕蓝田余匪，无使一名漏网。

茂斋年兄足下：

顷获来翰，以前拿蓝田匪犯，恐干吏议为虑。查该匪等结盟拜会，其地又界数县，自省访闻，故特遴员前往严密查拿。该匪等虽有不轨之志，尚无逆乱之迹，可以免议。惟现在尚须迅速设法缉捕，无使一名漏网，实为至切至要之件。否则余匪勾结，报复是图，既贻害于绅士；根株未尽，终滋扰于地方。善后事宜，全在足下悉心经理。札一件，交来差带回，希照收。复此，即候政履，不一。

139．与江忠源五月二十三日

告新勇月内可到长沙，无警则送其营。湖南藩库空虚，祈拨银以应急需。

岷樵仁弟大人阁下：

昨有书由鄂中递至九江，想即日可到。顷得翊臣书，知旆从已于十二日入防江西，彼中为大营粮台所在，又系江以南名区，先事往援，以镇安人心，诚为胜算。以理度之，所谓上窜之船，泊湖口数日者，真正逆贼当不在其中。而此一牵掣，不特江省、鄂省同时戒严，受其播弄；即湖南亦人心惶惑，纷纷迁徙。现于省河稽查船只，择其形迹可疑者，搜查军器，盘诘姓名、居址，其无可疑者，一任驶去。各路多设侦探，江西一路，每间日专使一至。

邓厚甫观察处，尊书若有的报见示，可交邓君，吾常有急脚子在彼也。

所招楚、湘二勇，计月内可到。若此间无警，则小住一月，即将此勇送至尊营。湖南藩库，近几空诸所有。若足下能于江右设法，在彼抽银几万两送至长沙，则此间官绅感戴，非同常泛，而楚勇三千，亦可早发口粮，以便星速起行。书不十一，诸惟心照。

140．与罗泽南五月二十三日

告防堵粤敌回窜安排与湘潭一案处分，嘱与夏廷樾商了桂东之事。

罗山仁兄大人阁下：

昨奉赐书，备审道履康胜，麾下多绥，以慰以颂！

桂东匪徒退窜鹅形、大汾等处，想张、玉两军可以穷追邻境，扫穴擒渠。永兴狮子寨股匪，虽经团绅刘茂廷等三路先登，焚毁巢穴，而余匪四窜，安、酃一带，想多未净。湘勇到彼，当有一番搜剿，不知比已肃静否？

粤匪于前月二十七以后，有船七八百号，陆续溯流而上，五月七日已至湖口。江岷樵恐其回窜湖广，即在九江入城坚守。旋因奉江西大宪札调，又往江西省城防堵。此项船只十三日尚在湖口一带，不知其中果系被胁之众解散思归，抑系粤贼诡计，多设疑兵，谕旨、奏报、公文、私信均未确实指出。现在江西、湖北皆严密设防，我省恐郴、桂各匪饱掠归巢，又恐粤匪果寻复仇之说，亦不得不预为之备。已在宝庆添募楚勇二千，请魁太尊帅之以出，在吾邑添募湘勇一千，请朱石翁帅之以出。此外，又调兵千余来省，又撤尊兄及璞山所带之勇来省，合计不下八千人，屹然可以固守，亦可以决战也。如下游船只本非真贼，或虽真贼而不来吾省，则新募三千之勇，全数送岷老处，助渠为澄清逆氛之用。盖岷老曾奏请添募，有函来告我也。尊处事若完毕，即望随憩翁星驰来省。

芸浦自茶陵回署，缚彼案中之渠魁三人来献，不烦一兵，不费一饷，而了此巨案，令人爱敬无已！到省之次日，又回县助石翁招勇矣。此行如春池、斗山皆得骧首以出，石翁击楫之志，可以小试其技。

湘潭一案，杖何俊兴而革之，胡广照、易新辉薄责，仍留营中，孙十七薄责而遣之，余俱训饬而已。

桂东之事，不知润农所带之七百兵竟能越境了此一股否？若不能了，即求老兄商之憩翁此事须目见为妙，故虽有札往调，而多作活话，仍留彼处剿办，未可舍鹅形目前之难，而赴长沙未来之急。沈几观变，相度缓急，惟祈老兄精审。憩翁好善量优，想必与兄熟筹也。书不十一，诸惟心照。

璞山仁弟均此致候。

141．复张荣组五月二十四日

告玉山颇得乌兰泰赏识，宜善处之。嘱严守慎战。

润农仁兄阁下：

二十二日戌刻接手书并会禀，具悉一切。

焚烧贼巢，自一快事，惟生擒则有数可指，烧毙则无形可稽。所称二三百人，恐未甚确。前札本与玉参将会办，令麾下有兵七百余员名，而玉参将仅领兵三十人，多寡悬殊，形迹之间，易生歧异。若论同乘共谋之谊，与人为善之道，则阁下宜分兵数百与之，乃足以服其心。又恐其退怯不前，徒费劲兵，反误事机，故分为两层批出，阁下当谅我苦心也。张制军批玉参将之禀，深加斥责，并饬严查。弟因闻其为乌都统特赏之人，恐其有长可取，尚祈阁下平心细察，商之夏道。或远或近，不出弟批之两层耳。制军书属阁下拨兵至宜章、临武防堵。查戊壬坑一股，已被广东剿灭，火烧山一股，现亦散逸，无须分虑。阁下留兵守隘，则交玉参将暂摄管带，将来提兵出剿，又全数取还，而不复分一兵与之。若果难共事，则阁下宜驻边固守，不宜回城少休。相知有素，故一一陈规于左右也。

近日传闻有粤匪船只回窜九江、湖口一带，江西、湖北皆大为设防。湖南亦预筹防堵，已有札调夏道撤湘勇回省。弟有信，令其相机进止，不知比已撤否？若撤也，则江广匪徒，专责成阁下一人，幸三厅兵勇可用。李牧在边，全赵以安，将请旄麾，久驻桂东、桂阳一带，严并边之斥堠，伺匪徒之间隙，情愿旷日持久而不战，不可出境一战而不胜，望阁下慎之！

江西发兵会剿，恐不可恃，章门正尔戒严，何暇更及边圉？即无兵来会，尊麾亦宜批亢穷追，幸无拘文牵义，前却失据也。书不详尽，诸惟心照，即问勋祺。

142．复夏廷樾五月二十四日

请悉心访察玉山之为人，与张荣组熟商剿办江匪权属。

憩亭仁兄大人阁下：

昨一书，言撤勇回省防堵，想收到。下游迄无确耗，但闻湖口一带有船数百只，或云被胁难民解散思归，或云逆匪诡谋分股回窜。虽皇上寄谕，向军门、江岷樵奏报，亦猜疑不定，探报之可笑如此。现在江西、湖北均办防堵，岷樵已赴章门矣。我省亦预筹堵御之策。人心恇怯，迁徙纷纷，是以昨札急调阁下来省。然此贼老谋，终不遽返湘漓，自取穷蹙，而桂东、桂阳一带，江广土匪结党横行，积有岁年。此次鹅形一炬，虽火其巢穴，又未必屠其丑类，将来寻仇入寇，必所不免；若不痛加剿洗，则吾楚东南边隅患无已时。

玉参将之为人，塔参将极称之，言乌都统在火器营所赏拔者，无逾此人。弟是以札饬与润农司马同办桂东之役。后闻制军因其株守桂阳，不赴桂东之援，严批切责。又闻在桂东深不洽于物望，而张司马亦不敬之，不欲与之共事。此人究竟如何，务乞阁下悉心访察。目今武弁中陋劣极多，苟有一长可取，即未宜轻摈之也。张司马与玉参将有同舟之谊，而玉仅留兵三十人，张则带七百余兵，未免多少悬殊。又张由鹅形焚山后，撤回桂东少休，留玉守边驻隘。无事，则交兵令其摄领；有事，则取兵独为指麾。二者皆张之失，不足以服玉之心。弟已有书规戒润农司马，阁下若撤勇旋省，则剿办江匪之事，或专交司马或兼交司马与参将，务望与司马熟商。弟于二人会禀，已为两可之词批示矣。书不十一，诸惟心照。

吴竹庄兄屡次书来甚详，未及复，祈致意。或以此书与之一阅。

143．与郭崑焘 [1] 五月

拟下月回家祭母，即不再出。告用人与赏功。

翊臣仁弟大人左右：

八接来书，吝不一报，虽疏慢为愆，亦才分浅薄，为案牍所缚，故鲜暇也。贱眷过鄂，极荷存注，初三已到省，住三日即归矣。先慈于六月十二为小祥祭，国藩当归去一展哀忱。而此间所办各案未结者，至数十件之多，一月以内，不知能全完否。若不能完，亦只好转交各衙门。既已归去，则不欲攘臂再出。所难忘者，与塔参将共练各兵勇，粗有头绪。恐大弦一弛，无人与赓续而榜檠之。其他则在此不见其多一凫，去此不见其少一雁，自顾吾影，亦赘而已矣。

火药局内请一储公者，足下在南时，想曾一见。今所为药，好于官物者五倍，而所费减于官价者一倍，用人之有益世事也如是。铸炮局请邹伯韩，叔绩之兄子也，亦佳士，差能为古文。其任事当朴实可倚，惜近时铁质散恶，虽久锤恐尚不精。桂东有吴齐源者，老诸生，徒步来省请兵，与之谈，熟于江、广各匪始末及地方情形，资送润生营中，令其广觅向导侦卒。

尹安恒为耒阳邓湘伍清和所擒，何贱苟为教谕李传敏所擒，刘大统为刘茂廷 [2] 所擒，吾乡绅耆中，盖往往有可用之才，不能一一保奏，赏以功牌而已。近时名器太滥，此物殊不足珍，然舍此又无可持赠者。

浏阳征义堂余匪未靖，不无后患，绅耆方恤恤有忧，而匪党尚蠕蠕欲动。前为一告示附抄一阅，责令局绅团总人等搜拿，尚恐难收实效。府道委员往查逆产，鄙意亦欲派人带兵勇数十，驻扎数月，以壮绅团之势而寒余匪之胆，乞告石帅也。书不一一，统俟续布，即问近祉。

[1] 郭崑焘（1822—1882），原名先梓，字仲毅，自号意城，晚年更号樗叟，湖南湘阴人，郭嵩焘弟。道光甲辰举人，先后入张亮基、曾国藩幕，后由国子监助教晋内阁中书，四品京堂。

[2] “茂廷”二字传忠书局稿本空缺，据五月二十三日与罗泽南信补。

144．与郭崑焘六月二十五日

告援江之役波折，将不再容忍鲍超所为，待江右解围后脱然还山。

翊臣仁弟左右：

接手书，具悉一切。此间援江之师，久而不决。初意以二千往，后意其少，乃益新募湘勇。炉锅、帐房、军器之属，局中多已无存，一一新制。又江幼陶之千勇十六始到，新化之勇十七始到，而罗山自桂东归来，计程宜以十三四抵省，又为中间草市土匪所阻，应彼中官绅之求，竭数日之力，与为株捕。比粗肃清，宜无后累，而到省已二十四矣。二十六日乃可成行，将追及夏憩亭于醴、萍交界一带。新集之卒，吾甚虑其无济，独朱、罗忠勇之气有以激厉而约束之，而幼陶所带千人乃大可恃。或者湘勇随其后，观摩一二役，遂能力战，亦未可知。究竟士卒何定，得能者将之，虽市人，亦劲旅耳。

朱石樵锐意讨贼，本拟十八日成行，十六日粮道董公坐堂，自鞭朱家之仆，石樵以是忿恨，不复欲往，于是建议请筠仙统湘勇以行。筠老忽以十九日归山者，将辞家束装远征也，约定二十四偕憩亭观察同行，为大雨所阻，今尚未到省。石樵以吾辈再三谆劝，促之十九日成行。令兄即还省，果否成行，犹未可知耳。

援江之役，中间波澜似此者颇多，而北风剧雨，自十六日起至今十日，昼夜不息。军事难于速行，恐到江已在七月初三四后，甚焦急也。

鲍提军到省，即宣言仆不应操练兵士，且将以军棍施之塔将，自以黑白颠倒，不复能忍默。苟扪心自问，诚为君父，不为意气，即物论小有异同，亦难曲曲瞻顾。

张润农所带之兵，已饬令全数驻永；王璞山所带之勇，即饬令驻郴。顷有公牍咨督署矣。

国藩本拟六月初旬归修小祥之祭，适会江西有警，义不敢归以骇众耳。然久虱此地，以在戚而攘臂从政，以绅士而侵职代庖，终觉非是。何日江右解围，楚省弛防，脱然还山，寸心少安耳。复问日安。

145．与张亮基六月二十五日

告援江、卫湘安排及保举塔齐布、参劾鲍超事，请弛曾名题访办之案，促成张荣组保知府事。

石卿仁兄同年大人阁下：

两奉公函，俱由中丞处裁答。比想荩筹益懋，起居多祉，以欣以颂！

江右被围，遂已月余，幸岷老先入，天祚章门，使渠新病之身，至彼全愈，昼夜战守，精神益振。以理势度之，江省决可保全。此间以十八日命朱石樵率湘勇千二百余人，由醴陵头起前进；十九日江忠淑幼陶率楚勇千人，由浏阳二起前进；二十四日夏憩亭率兵六百人、湘勇七百二十人，由醴陵末起前进。楚勇强半曾历戎行，其百长皆百战之余，精悍而明练，甚可倚恃。湘勇二千，仅罗罗山所带之三百六十业经训练，余皆新集之卒，未可遽用。然朱君忠勇奋发，有慷慨击楫之风，自是人间好汉。罗山虽书生，然置之前行，故当与刘印渠方驾，长厚者盖不可测。此外带勇诸生，亦久与朱、罗周旋，或者不至溃散。

前本招邵阳、新化勇一千，与新宁三千人先后到省，以魁太守不可远出，宜令还任，仅一委员高凌汉，又怯懦不敢出疆。此外一二带勇之人，皆新进浅材，故不以宝勇附江家军，而转以湘勇二千，借朱、罗忠义之气，挟之以行也。

长沙自去岁之役，弦声在耳，人人骇愕，谣言四起。顷以兵勇三千六百往援江省，本省尚存兵三千余驻扎城内，勇二千余安营城外。浏、醴、平三县关隘，本欲派兵堵御，念每隘非五百人，则单薄无济，各派五百，则调募较多。库项固不易筹，而三处统带之人又实难其选。又念吾岷老在彼，即贼势穷蹙，必将预防窜楚之路，而夏、朱诸君，亦当深维即援即堵之义，是以防隘之事，转置度外。闻北省田家镇布置甚善，日来江水大涨，不知尚无移易否。

鲍提军来省，以清副将为梯附，而屏斥塔游击，大以其操兵为非是，言有敢复操兵者，即以军棍从事。弟久有保塔将一折，五月已缮写矣。适会闻此，恶夫黑白之易位，因并夹以参劾之片，昨已以公牍咨往，想阁下必不疑弟之侵官也。世事败坏至此，为臣子者独当物色一二忠勇之人宏济艰难，岂可以使清浊混淆，是非颠倒，遂以忍默者为调停耶！

衡阳生员曾名题，陶廉访极许与之，求弟向尊处缓颊，一弛访办之案。魁守当以近日回郡。王丽生遂尔沦谢，凡在同志，无不叹悼！

北省应山防堵，尚不至阑入楚境否？彼所谓贼者，何贼也？岂亦有粤中长发酋豪在其内耶？如有确耗，尚望示悉。

桂东事遂已荡平，润农之功自不可没。弟拟告中丞，保以知府。尊处有函，幸赞成之。虽不逮印渠，然亦健者也。省中有即用马丙昭者，年少明敏，将来亦一良材。余不尽言，即问勋安。

季高兄、意成弟均此。

146．复陈源兖六月二十八日

告赣、湘战守情形，忧城中官民迁徙而城外百姓济敌。附告冯、郭行踪。

岱云仁弟亲家同年大人左右：

四月间为一书，甚详备，由新化邹秀才召旬递去，其时邹往江南赴岷樵大营，以为断无不达之理。厥后邹在九江即晤岷樵，不知此书曾否寄尘左右。乱离音书，虽十分慎重，犹多浮沉，兹可叹也。

岷樵在九江住十日，即提师先入江西城中，到甫二日，而贼船已蚁附章门。闻其昼夜荩劳，战守兼筹，忠勇恳至，合省官民同心感戴，辈流中遂当推此君为伟人矣。初四日轰坍城池十二丈，力战却之。去年我省轰陷而得保全，江省一次如此，以后宜无他虑。

现在湖北有兵二千往援金陵，分兵一千二百往援九江，赣州兵亦至。国藩在此，亦募勇三千，调兵六百前往救援，虽未必俱称劲旅，然大队恤邻，犹是有余之象，异乎龌龊株守，奄奄无气者之所为。壮江省之声势，即以固吾楚之藩篱；既有赴援之师，则浏、醴界上防隘之举，即可不办。现在长沙城中有兵四千余，勇二千余。兵守垛口，勇扎城外，一切守御之具，粗已完备。惟城中居民迁徙者，十居其七，实为可虑。

闻江西城中候补官员逃徙一空，城外百姓纷纷进贡接济贼粮，此等消息，尤足愤恨！国家养士恤民，不为不厚，不知化日光天之下，何以卵育此种败类，恬不为怪。贼若侵犯楚疆，敢有乱民效彼之为，吾纵不能剿贼，必先剿洗此辈。以理度之，贼众唯利是图，子女玉帛，盐粮百货，皆萃船上，未必肯舍舟而陆，度重岭而远伺吾楚，但御防之策，不可一日稍弛，一切制械缮城、养兵蓄勇之资，固已不胜其费矣。若久不解严，则后实难继。幸江、广各匪窜入楚境者，先后歼除已尽，差得偷安。

贱躯癣疾全愈，舍间自家严以下俱托平安。内子及诸儿女已于五月三日到省，初十抵家，足慰绮廑。

冯树堂大挑二等，于六月十九到省，挟谭、宋两孝廉之灵柩出都，真为人所难能。郭筠仙带勇往江西，盖为援岷樵而去；夏憩亭、朱石樵同往，尚不寂寞。书不十一，诸惟心照，顺请德安。

147．与左宗棠六月二十八日

告援江兵力安排，嘱无以前书有缓颊之词而影响对玉山的考究，顺告各地可保荐贤才。

季高仁兄大人左右：

久未奉书，伏想道体绥和为颂！

江西之围，得岷老先期入城，或者天胙章门，可保无虞。此间应援之师，以江幼陶所带之勇一千为上，罗山带勇三百六十次之，兵六百次之，朱制〔刺〕史所带千六百余之勇恐难倚恃。然石樵忠勇勃发，要自血性男子，遂能挟盛气以驱新集之卒，而立书生之勋，亦未可知。筠仙亦慷慨从我，以二十六日与罗山同行。

长沙连日大雨，已十有三日矣。田无高下，禾无早晚，皆受其殃。西城三门入水，且四五尺，苍苍者其真无意于横目之民耶？

昨制军来咨，新宁江达川不宜令之往援江省，宜令督勇越境迎剿粤匪。比全州、桂林两获胜仗，兴安已复，新宁、零陵、东安一带宜无他虞，而达川固亦未出，赵令又已复任此路，差堪慰怀。

魁太守久奉饬回任，以领款之故，尚羁滞于此。玉参将者，前曾以书商制军，言其人瑕瑜尚难遽定。顷夏观察、罗罗山诸人归，俱非斥之。梅大令来省，及张刺史书，亦极不谓然。制军若究考此人，慎无以弟前书有缓颊之词，遂谓当无他也。武弁实乏者，曾在北省物色几人否？文员如宜章之王，耒阳之唐，实难多得。而衡、永、郴、桂四属，非得贤有司落落分布，则土匪之兴，殆无了日。宝庆五属，邵葆皆贤，赵尤卓卓，亦赖古愚后之可登荐牍者也。

靖州防堵保举案中，储玫躬现在长沙火药局，实朴士；其次丁姓者，闻尤一时之英，极结实而能肩大事。督署批靖州禀言当予以保叙，岂亦有所闻乎？尊处亦可谓兼视并听，无微不烛者矣。书不十一，诸惟心照，即候德安。

148．与李鸿裔叶慕韩 [1] 七月二十八日

谢其资助江忠淑军，告所需火器已交人带往。

枚生、慕韩尊兄刺史阁下：

一昨以江幼陶旋师贵治，荷蒙倾赠资粮，祓濯尘垢，收余烬以重温，完全旅而重耀，虽公义之攸属，乃全楚之同感。倾仰之私，如何可暨！旋以遥函远贲，属办火器等件，即已具备，交李大令讫。

逆贼围逼南昌已逾两月，五技既穷，自将弃而他窜。尊兄既奉省檄，自应乘修水而出，邀截江面，焚毁贼艘，然茅竹山之险，亦须设法扼守。火罐非焚舟之具，若守城防卡，居高击下，差得力耳。火箭亦非妙器，盖利于高仰，而不利于平放。今方别求制法，并以附闻。

南昌军报，想消息常达，幸时时见示一二，若专足递至平江，则邮传较捷。手泐铭谢，顺问勋祉。诸惟朗照，不具。

[1] 李鸿裔（1831—1885），字眉生，一作枚生，号香岩，四川中江人。咸丰举人，曾国藩门下士。曾任兵部主事、徐海道、江苏按察使加布政使衔。叶慕韩不详。

149．与邹汉勋 [1] 七月二十八日

责其未偕江忠淑以行，赞叶、李之贤，说明新到贵州兵，拟调往江省。

叔绩仁兄大人左右：

屡奉手书并弥之书，具审一切。

幼陶之遇贼，既以不从我每日放哨百里内外之约，又以不听我少驻瑞州与湘勇会合并进之约。而兄与弥之若能从弟之说，果偕幼陶以行，亦必不令其无哨而轻进若此。以是而并徙怨于兄，知兄必不任受，然亦属不同行以致此难耳。

义宁叶、李两君之贤，不特助饷千金，为人所难，且暖汤濯足，剪纸招魂、重与祓除而整齐之，使楚勇得收余烬，重燃巨火，将来或助岷樵以成灼天之事业，则二牧之功，不可没也。昨门人武令来南，借火器诸具，已一一配送。惟火箭平放，则不能及远；仰空施放，则越过敌营，由高处盘旋而下，落入贼舟，火力已微，恐无大济。火球若有人善抛掷者，反或可毁船只。叶、李二兄既皆贤，自当以一人居守，扼茅竹山之天险；以一人遵江省大府之札，募水勇自修河而下，为截焚贼舟之计。但不知所募之人，果能无望风奔溃否。

此间新到贵州兵二千人，拟皆调往江省救援，恐渠辈未肯分行，会当同出，南路由醴陵而下趋袁水，中路已派兵往浏、茶之交防守矣。惟北路无备，盖仗义宁二贤牧为我外蔽耳。伯韩近日平安，所造诸炮，人人赞叹，以为得未曾有也。书不十一，诸惟心照，顺问台安。

弥之世讲均此修候。

[1] 邹汉勋（1804—1853），字叔绩，湖南新化人。咸丰举人。咸丰三年以功叙知县，同年十月迁同知直隶州，十二月，太平军克庐州，战死。

150．与罗泽南郭嵩焘七月

告江忠淑军遇袭，改道由义宁晋省，若不得达，宜告江忠源设法迎接。说明王錱一营未调缘由与参、保各将情况。

罗山、筠仙两兄左右：

四接筠弟信，两接罗兄信，具审一切。

自送别以后，大雨累日不止，鄙心惴惴如有重负未释。盖新招之勇，本无固志，苦雨疲劳，恐其思溃。又所领军械，无一可用，火药一湿，更无足恃，火箭沾潮，亦恐窳败，以是一一惦念。

江幼陶在瑞州之下三十里乘舟遇贼，初七信到长沙，鄙怀益懊恼万状。是时国藩适归家，闻此信即星驰回省，在舍间仅住一日耳。幼陶之行，弟命一武弁给以一札，予以十六金，交以楚勇二十人，令其专管哨探前途之事，嘱幼陶行至瑞州可少停，与朱石翘临江之师相约而行。不料瑞州换船，竟不放哨，又不少停留与湘勇一军通讯，遂致溃败。既而进据奉新，又见官民无一可恃，风气太坏，耳目之间，对面胡越，于是退走义宁州，实以初九入州城。幸州牧贤者，暖汤濯足，剪纸招魂，殷勤甚至。又得邹叔绩、邓弥之在彼慰劳而噢咻之。简阅士卒，尚得九百十六人，阵亡者十余人，逃散者、革伍者数十人耳。料理军实，重祭旗纛，仍以十四日发义宁而晋省，不知果得达否。若其达也，则吾此信为赘矣；若不得达，则两君宜告岷樵，设法由奉新、义宁一路迎接幼陶之军。至要至要！

湘勇军械极窳恶，到江日可领换。

璞山一营在桂东，恐郴、桂一带不靖，留彼驻防，昨已有一札调之回省。弟来省仍以一札止之。朱石兄欲璞山一营同往援江。前者以为有三千人，无须再添璞营，后者又以璞山一营孤行贼地，以幼陶为前车之鉴，是以始终未调，乞告石见谅我心也。长沙现有兵勇六千人，婴城固守，本为下策，而量合城之心胆，权中人之意识，不得不出于此。

浏阳乡团，闻已募勇千余人，兹又调邹岳屏一营湘勇前往督率之。浏、万之界一关，极为险隘，或可守御。岳屏二十一日成行，二十四可到卡也。

弟前奏参清副将，奉旨革职拿问；保塔参将，奉旨加副将衔。诸殿元奉旨以守备补用，胡泽一即日严拿究办，彭甫开四日即已释放。意诚在制军署内已归，现尚未到家。舍季弟现扎高峰寺，树堂现来同住。诸以奉闻，惟希心照，不能一一。

憩兄、石兄、云、斗、临、春、宝诸君均此敬候，恕不具。

151．与张荣组七月

赞其严办宁远恶差一案，建议从严处理东安之事。

润农仁兄大人阁下：

前奉复一缄，想尘清览。顷接七月十日手书，伏审动履康胜，威望益宣，至以为颂！

宁远恶差一案，终食之顷，削除四凶，实为人间一大快事！现尚未到省，不知途中能无疏失否。田应林正法，黄先觉、杨龙章革伍一案，田庆得马粮降战一案，皆近世驭兵者所未尝梦见之事。吕蒙诛取铠之卒，魏绛戮乱行之仆，古人处此，岂以为名？非是例无以警众耳。三复来牒，钦仰无已。

岭东一带，闻粤匪俱已解散，近日旌纛莅止，想益肃清。东安之事，宝府魁首与永安黄守持说不同，东安余令与武冈新宁禀词亦迥异。会札中交去一单，后又于黄守禀中详批，饬其录批转达旌次，想先后入览。彼中大局，谅早有成竹在胸。惟近日民心思变，所在构煽。东安逼近粤西，奸党尤多。鄙意欲从严芟薙，荡涤群丑，不知卓裁以为何如？

顷张石卿制军举劾两省文武各近二十人，以振吏治而肃军政。阁下服阕，以知府遇缺即选，奉旨允许，想近日即可饬知。石帅举动殊可人意。迩来督抚中如此大开大阖，知人善任者，端推此君。

江西有岷樵在彼，当可无虞。长沙防守之备，粗为完具，堪以告慰。书不十一，顺问行安。

152．与左宗棠八月初四日

说明江忠淑失事之由，已劝骆秉章以广东琼州红单船等可击水上之敌复奏。附告贵州兵、广西之事、粤东土匪处置。

季高仁兄阁下：

顷奉手书，具审一切。

团风之战，大快人意。贼之分股窜逸，到处裹胁，本乞儿乌合耳。官兵所在恇怯，从未能歼其一枝，创其半股，遂令鼠子放胆，无复忌惮，得北省此番大创，庶逆贼不敢多分小股，漫然四窜。今年以来，惟岷老率千余之楚勇，墨守绝大之城，阁下起倾国之鄂兵，要截必趋之路，二者差强人意。此外，则凡与贼周旋者，盖无一不可为愤恨流涕、长太息也。

江幼陶之援江，弟派一候补千总张登科带领楚勇二十人，专办放哨事件。与之以一札，给之以十六金，集幼陶与张登科及二十人者，当面申戒而训儆之，谆谆于哨探不谨者之仓卒遇贼，恐致误事。不料天下之祸患，恰出于所备之中。幼陶失事之后，传言纷纷，殊多失实。邹叔绩在义宁州亲迎幼陶入城，补缀军械，收召惊魂，一一代谋。兹将叔绩来书，抄一道呈览，亦以间执无稽之口。

岷樵书来，言长江上下任贼舟游弋往来，或单舸只艘，轻帆独行，我兵无敢过而问者。欲备炮船，先击水上之贼，而寄谕亦恰谆谆于此。湖广小、钓钩之类，实不足以为战船。且水手望风惊溃，一闻炮声，委之而去，则千辛万苦，敛怨而封雇之民船，又适以资贼而助其焰，甚无谓也。惟闻广东琼州有红单船，大炮、火箭、火球之类，皆其所素备。道光二十三年、二十八年屡击洋盗有功。有狼山镇总兵吴元猷、龙门营都司吴全美、南澳游击黄开广三人者，皆发迹于红单船，最利水战。若将此船放出大洋，由崇明入口，当能破此贼数千号之民船。又有快蟹船，拖罟船，皆行广东内河，亦有军火惯于击贼，但不能放洋，只可由梧州而溯府江，由漓水而过斗门，自吾湘达大江耳。此虽迂远无近效，然犹胜于雇两湖民船之一无可恃。弟劝中丞，即以此复奏。不知制军复奏若何？便中尚望示悉。

贵州兵二千到南，顷已催令全数援江。初三日头起四百成行，初四日二起六百成行，初六日末起一千成行。镇军布克慎谨厚有余，但近怯弱。参游将备，竟无可者，中有富谦、王臻祜较明白耳。

广西之事，濠界、锦田一带，前有两周守备凤山、云耀在彼，粗为可恃。近张润农又带兵驻彼，一搜余孽而犁巢穴。南路与恭城、富川为邻者，宜可少靖；惟北路东安一县，结兴、全二属未净之匪与蒋、唐两家不逞之徒，借报仇为名，而阴行抢劫之实，潜煽叛逆之谋，良所不免。现札润农急往剿办，意欲痛与狝薙。若东安平靖，则永郡暂可无虑。

粤东土匪，顷又有窜入桂阳之案，彼中有王璞山带湘勇三百六十人驻防，尚称劲旅，或可及时扑灭，然衡、永、郴、桂终非宁宇。

易置长吏，亦难遽遍。制军举劾一折，可谓大开大合，雷雨解作。然极敝之后，人心骤难齐一，故知移易风俗之难也。书不十一，诸惟心照，顺问台安。

石翁同年处叱名问安。弟屡次致石翁书，间有奉商之事，未得复音者，求季兄拾出，便中复示为感。

153．与王錱八月二十日

告欲练乡勇万人，嘱考察周凤山并阴为物色豪杰。

璞山仁弟左右：

初八日、十二日两次借来使之便，奉复一函。十四日又在湘潭发一书，想先后收到。

仆于十六日到家，身染小恙，比已全愈。每念天下大局，极可伤痛。桂东之役，三厅兵寻杀湘勇于市，足下所亲见也。江西之行，镇筸兵杀湘勇于三江口，伤重者十余人。七月十三、八月初六省城两次兵噪，执旗吹号，出队开仗，皆以兵勇不和之故。七月二十四临庄诸君遇难，亦以镇筸、云贵兵见贼逃溃，危败不救，遂致斯痛。盖近世之兵，孱怯极矣，而偏善妒功忌能，懦于御贼而勇于扰民，仁心以媚杀己之逆贼，而很心以仇胜己之兵勇。其仇勇也，又更胜于仇兵。

曩者己酉新宁李沅发之变，乡勇一跃登城，将攻破矣！诸兵以鸟枪击勇坠死，遂不能入。近者兵丁杀害壮勇之案，尤层见叠出，且无论其公相仇杀，即各勇与贼事殷之际，而各兵一不相救，此区区之勇，欲求成功，其可得耶？不特勇也，即兵与兵相遇，岂闻有此营已败，而彼营冒险往救者乎？岂闻有此军饿死，而彼军肯分一粒往哺者乎？

仆之愚见，以为今日将欲灭贼，必先诸将一心，万众一气，而后可以言战。而以今日营伍之习气，与今日调遣之成法，虽圣者不能使之一心一气，自非别树一帜，改弦更张，断不能办此贼也。鄙意欲练乡勇万人，概求吾党质直而晓军事之君子，将之以忠义之气为主，而辅之以训练之勤，相激相劘，以庶几于所谓诸将一心，万众一气者，或可驰驱中原，渐望澄清。目今江西已有楚勇二千，湘勇一千，颇有和翕相卫之象，而自临庄诸君殉难以来，仆日夜忧虑，深恐吾岷、石、罗、筠诸兄无以取胜而立于万全之地，且以贼氛数万之众，而吾勇仅有四千，亦无以壮其魄而树厥威。拟请再练勇六千，合成一万之数，概归岷樵、石樵二君子统领，其经费一面劝捐，一面由藩库提取数万金应用，以此入奏，宜蒙俞允，不识足下以为然否？

前者石樵刺史临发之时，曾为一书致足下，请提左营之师，同为援江之行。仆以郴、桂之民，方喁喁焉望湘勇驻彼，如婴儿之依倚慈母，是以留足下防郴，而沉石兄之书，不以达诸左右。今闻临庄、春池诸君之难，又甚悔仆之浅虑，不早致足下之师于江西也。然湘勇十九始抵江省，去二十四之役仅五日耳。假使足下果得石兄之信，亦不能飞越而遽达也。

储石友之为人，仆取其诚朴而有忠义之气，与足下宜相针芥。又有守备周凤山者，闻胆勇过人，亦知大义。昨令其由永州带勇三百余赴足下新宁之援，比想二处之勇皆已到矣。足下为我细细究察周守备，果可引为吾党之助否？储君纵才或稍不恢闳，然自是忠节之人，仆已深信之矣。惟周守备则未深知，如其可倚为心腹，则望足下与之深相结纳，或以渠所带三百之勇，令其添为三百六十，合仆所定之营制。储石友所带之二百六十，亦令再添湘人一百，合仆营制。而足下与储君阴为物色豪杰可共大义者，储以为各营之将。若尊处果成三营，合之塔参将守醴陵之二营，邹岳屏守浏阳之一营有奇，及舍弟衡州之营，则已将近三千矣。渐充渐广，足成六千，殆亦非难。斯议果行，则今冬训练可成。如江西贼尚未退，则全赴江西陆续前往，与之血战；若其悉退，则径赴江南，驰逐河北，誓不与此贼俱食息于天地之间耳。鄙见如此，一以为岷、石、罗、筠诸君谋万全，一以为国家大局。反复思维，非此殆无一二千人可联为一气者也。兹特专函与足下熟商，足下如不以为然，则求即赐复示；如以为可，则求一面专使至江西商办，一面阴筹一切，或军事稍暇，能来衡州与仆面议曲折，尤所企望。如不得隙，不宜轻动，惟酌之。即候勋安。

154．与张荣组八月二十八日

嘱赴永明、江华一带设防。

润农仁兄大人阁下：

接八月十三手书，具审一切。仁言先达之说，弟书以六月十九后发，而石帅已于二十二日出奏，计其时，弟函尚未到。石帅于左右契合甚深，绝不因弟言之先达也。惟以五马相处，弟函与石奏恰合符节，亦自然之阶资耳。来示疑弟先容，所谓吾小人不可以厚诬君子者也。弟现移驻衡城，阁下留防永州，相去日近，不时可函商一切。

粤西匪徒滋扰，修仁、荔浦相继失守；永明、江华一带，不可不严为设防。务祈即日提师西去，督同岭东周守备严密防御，至要至要！弟十四日在省起程，便道归省，闻中丞有札调阁下回省，将防攸、醴一带。此时修、荔有事，永州西南处处吃紧，阁下举足北行，则南路失长城之倚。弟已飞咨抵中丞处，请其专札止调。敝处亦有官文，令阁下防龙虎关一带矣，请无遽北也。

东安之事，日来差得头绪否？如正在办理，得手则须了此一案，乃可西行。缓急轻重，阁下自有权衡，不为遥制，亦仍前议而已。诸惟心照，顺问台安。

155．与骆秉章 [1] 八月二十八日

告广西修、荔陷没，已札饬张荣组严防龙虎关一带，请其飞札止其回省。附告已飞信王錱，令其偕罗泽南往防茶陵莲花厅之匪。

籲翁老前辈大人阁下：

半载接对，诸叨挚注，兼聆雅诲，感戢私衷，匪言可罄。侍归省数日，即来衡城。昨二十七日已到，一切平顺，足慰绮廑。

接游击禀，知广西修、荔二县又为土匪陷没。顷已札饬张润农太守，令其带领三厅兵弁，严防龙虎关一带，并具咨奉商尊处矣。惟闻省垣前有札调张守回省，自因未闻修、荔之事，故尔移缓就急。今修、荔既陷，则永州西南处处吃紧。张守之兵，自不可调往他所。如果前札属实，望即飞札止之。张守之三厅兵七百余，驻防永、宝一路，王县丞、储训导之勇六百余，驻防郴、桂一路，此两股兵皆不可轻动。即他处有警，亦宜另为设措，不可移此就彼。永州防粤西之匪，郴州防江广之匪，竟未敢一日安枕以居也。

茶陵州顷有禀来，请兵往防莲花厅之匪。此事侍早虑及，惟目前无他兵可调。惟江省派来吉安剿匪者，即系管带湘勇之罗教谕，而楚省兵勇去莲花厅较近者，惟王县丞桂东一股。罗、王本系师弟至亲，侍已飞信与王，令其偕罗勇通为一气，令其相机兜拿，无令窜入楚界，未知有济否。书不十一，诸惟心照，即候复示，不具。

[1] 骆秉章（1793—1867），字籲门，号儒斋，广东花县人，道光进士。先后任湖北按察使、湖南巡抚，咸丰十一年调四川总督。

156．与骆秉章八月二十九日

抄示罗泽南报吉安股匪已将全数歼灭函。

籲翁老前辈大人阁下：

昨日酉刻接罗教谕自安福发来信，知安福、泰和二县先后收复；吉安股匪，已将全数歼灭。兹将罗函抄录呈阅，其张润农之兵，自可无庸赴茶、攸矣。省中若有江南、江西军报，亦望时时寄示，无任感戢。以后书问频烦，故不多及，即请台安。

157．与王錱八月二十九日

望其即日来衡，面商一切。

璞山仁弟左右：

二十八日罗山兄自安福发来一书，知中营之勇又立大功，正拟专勇送抄书与足下一阅，而尊处专差二人适至。读来书，使我郁抑之气为之一伸，眉为之一轩，魂魄为之一张。而安集昨在舍时，遣舍弟持挽联至芝生、临庄两家吊唁，以芝生丁外艰，而临庄死王事也。易家亦满门忠愤，人人有杀贼报仇之志，虽芝生之兄春浦素称谨愿，亦愿以千人应募，邀同志数人管带，自言即蹈临庄故辙，亦甘之不悔。又闻老伯至易家劝慰临庄之夫人曰：“夫为忠臣，妻为节妇，夫复何憾！”此女亦少宽解。

昨以二十日为一书奉达左右，足下以十九日为一书，见与两函若合符契。而吾邑忠义之士，虽亲被难如易家者，尚勃发不少衰挫，然则此举天地鬼神实鉴之矣。望足下即日来衡，共商一切，一面具奏，一面启行。募人之多寡，筹饷之有无，概待足下来商。吴竹庄日内亦可到衡，鄙意总欲练成二千，再行带往，不知足下肯少待否，亦须面商也。

尊营九月分饷银二千余，业已到衡。望酌带数勇来搬取，或彼中尚有敷衍，暂留此亦可。省垣及湖北藩库各仅存数千金，极可虑也。书不十一，惟心照。

抄罗兄十九日信一件。

158．与江忠源八月三十日

伤兵之败不相救，拟练勇万人供其驰驱。

岷樵仁弟足下：

二十八、初一日两次探差回，接手书，具审一切。又得罗山兄书，知安福于十三日收复，泰和于十八日收复，省围未解之候，已有余力分办各属土匪，足以见阁下之整暇而夺逆匪之残魄。

木筏直下冲撞，诚为此时攻贼舟之善策，惟闻贼营有大火药包，一抛掷，则所烧之地甚宽，而其为时颇久。木筏不甚宽长，不审有法能御之否？又彼所谓大药包者，其形制若何，吾能为之以焚贼舟否？

国藩每念今日之兵，极可伤恨者，在“败不相救”四字。彼营出队，此营张目而旁观，哆口而微笑。见其胜，则深妒之，恐其得赏银，恐其获保奏；见其败，则袖手不顾，虽全军覆没，亦无一人出而援手拯救于生死呼吸之顷者。以仆所闻，在在皆然。盖缘调兵之初，此营一百，彼营五十。征兵一千而已，抽选数营或十数营之多，其卒与卒已不相习矣，而统领之将，又非平日本营之官。一省所调若此，他省亦如之。即同一营也，或今年一次调百人赴粤，明年一次调五十赴楚，出征有先后，赴防有远近，劳逸亦遂乖然不能以相入。“败不相救”之故，半由于此。又有主将远隔，不奉令箭不敢出救者；又有平日构隙，虽奉令箭，故迟回不往救者。至于兵与勇遇，尤嫉恨次骨，或且佯为相救，而倒戈以害勇，翼蔽以纵贼。种种情态，国藩尚得之闻问，阁下则身经百战，目所亲见者也。今欲扫除而更张之，非营营互相救应不可。欲营营互相救应，非得万众一心不可。

阁下前在九江奏片有云“调云贵、湖广兵六千，募勇三千，合为一万，自成一军，誓灭此贼”等语，今募勇三千，仆已于六月办齐发往矣。至于添兵六千，则鄙意以为不如概行添勇。盖兵勇嫉妒不和之说，已尽于上云云矣。而六千之多，必有二三镇将统之，其势不能相下。而将弁中又多卑庸，无足与语，终恐不能为阁下一出死力。鄙意欲再募勇六千，合成万人，概交阁下为扫荡澄清之具。

敝友王璞山，忠勇男子，盖刘崑、祖逖之徒。昨二十日仆以一书抵璞山，璞山亦恰以十九日为书抵我，誓率湘中子弟慷慨兴师，即入江西，一以愤二十四之役，为诸人报仇雪耻；一以为国家扫此逆氛，克复三城，尽歼群丑，以纾宵旰之忧。其书热血激风云，忠肝贯金石。今录一通往，阁下试观之，洵足为君添手足之助矣。

国藩拟即日添募义勇，以湘乡、宝庆人为主，而他县人亦时用之。一面训练技艺，一面劝捐助饷，大约璞山以十月率勇二千前往。又别求忠勇之士，十一月率二千前往，十二月再率二千前往，合现在江省之楚勇、湘勇，足成一万之数。士皆忠愤，将尽同心，阁下可以驰驱中原，所向披靡矣。当于九月中旬入奏拜折后，即令璞山遄行。其折尾，或书会同阁下入奏，盖计虽出自鄙人，统此军者则阁下也。是否有当，务祈即日示复。璞山之行，或仍从樟镇顺流而下，或由义宁出修水下流兜截而上，概求详细复答。

国藩已于二十七日到衡，诸事顺平，足慰存注，诸惟心照。

憩亭、石樵、筠仙、罗山诸兄，均皆致候。

159．与骆秉章九月初一日

告醴、浏防剿，塔、邹可恃；杨承义招勇，请办札一查；衡、桂各案保举，求早为开示。

籲翁老前辈大人阁下：

二十八、二十九两次奉书，想已收到。二十四日惠书，二十九夜始到，二十九惠函，初一早即到，不知迟速何以悬绝。

醴陵防堵，侍亦极知其吃紧。然塔将在彼，所带宝勇、辰勇八百余人，皆骁悍可用，即抚标奋勇之兵，亦非绝无可恃者。侍若前往，别无劲卒可带；若仍用塔将麾下之卒，则添侍一人，亦不过增一虚声，无益实际。侍非以守隘为劳而吝于一行也。即日当为书复石翁。

浏阳堂匪勾结，早在人人意计之中。然邹寿璋人甚精细，其所带之湘勇，亦久经训练，与罗泽南、王錱三营同为劲旅可用，不似募往江西者，新集之卒未可恃也。如果堂匪公然称乱，邹寿璋或能以湘勇合浏邑团丁之力办之，亦未可知。即不然，亦必早有信来，另为设备。

杨承义在省招勇，闻上半日招募，下半日即起行。其人不知为何许人？闻假称系江岷樵僚属，江幼陶所带之勇在瑞州被贼冲散者，皆逃回，自愿从渠，得所依归云云。侍比已疑之，后得义宁确信，幼陶之勇，仅失去十三名，则杨承义之为造言招摇无疑也。侍曾嘱长、善二县，写信往浏阳一查，言杨承义实有其人，在省招勇，亦实有其事，而其人之贤否，则复信未尝提及。其所带之勇，省中并未给与札饬，省局亦未发给口粮，不知系该员自行捐办，抑系浏阳捐资养给。今欲查询，只可下一访札，饬赵令查明禀复。查问杨承义究系何处人？所招之勇系何县人多？口粮若干，系由何处发给？各勇在浏是否安静？一一查明。若杨承义假托省中大宪饬令招勇，经此一查，则其伪立破矣。鄙见如此，若卓裁亦以为可，则求饬房办札一查。

吴甄甫夫子至长沙查看防堵，侍理宜迎谒，以叙师生契阔之情。虽近日茶陵禀报，言安福土匪窜入莲花厅；醴陵禀报，言莲花厅已失守；安仁禀报，则直言土匪窜入茶陵州城外。此间已震惊，侍不可以遽动，致启讹言。且王璞山大动义愤，将率湘勇迅往江西，为友报仇，为国讨贼，日内必来衡州，与侍面议一切，侍已应允。兹将渠来信抄录呈阅，亦足见渠之忠愤勃勃，侍不可失信而他往也。

衡山、桂东各案保举，敬求于九月上半月出奏。侍前所开单，如有不当之处，望日内改定见示。或增或减，悉听鸿裁。又有文生谢邦翰求于蓝田案内保训导职衔亦可，但为恤典地耳，文生罗信东求于桂东案内保训导，军功七品，易良幹求保主簿职衔。此三人皆在江西阵亡，小浦中丞入奏，言由湖南另案保举，所以为恤典地也。务恳速奏为感！余俟续布，诸惟心照，即请台安。

160．与文希范九月初二日

欲练勇万人，请转告周开锡、罗仙舸催齐捐款于九月间解到衡州。

任吾仁弟大人阁下：

省垣握别，未尽所怀，耿耿私衷，如鲠在咽。比想动止佳畅，调卫多绥，以颂以慰！

国藩回籍侍养数日，已于二十七日驰抵衡城。窃念今日大局，若非练兵万人，合成一心，断难制此贼之死命。近时所调之兵，天涯一百，海角五十，卒与卒不习，将与将不和，此营既败，彼营掉臂而不顾，哆口而微笑，各营习见。夫危急之际，无人救应，谁肯向前独履危地，出万死之域，以博他人之一微笑？以是相率为巧，近营则避匿不出，临阵则狂奔不止，以期于终身不见贼面而后快。言念及此，可为浩叹！此贼有平时哉？鄙意欲练勇万人，呼吸相顾，痛痒相关，赴火同行，蹈汤同往。胜则举杯酒以让功，败则出死力以相救。贼有誓不相弃之死党，吾官兵亦有誓不相弃之死党，庶可血战一二次，渐新吾民之耳目，而夺逆贼之魂魄。自出省以来，日夜思维，目今日之急，无逾于此。已为书致江君岷樵、王君璞山，而璞山亦以书抵我，因各友带湘勇赴江西者，四人殉难，而各勇阵亡亦且八十余人之多，大兴忠愤，履皇剑寝，誓欲号召义旅，即日往江，以报湘人之仇，而纾国家之难。览其书词，盖等于读臧洪、陈容之传，发立而眥裂也。今将原书及仆二书抄呈尊览，亦足以见鄙志近日之所存。

惟饷需不资，省中库存无几，不得不借吾乡殷实之家，捐资佐饷，助我一臂之力，而壮众士之行。务祈阁下转告寿珊、仙舸诸君，不惜齿牙余芬，通达区区之意于贵邑义士君子之前，求将夏间允捐之数即日催齐，于九月间解到衡州，至幸至祷！吾乡夙称仁里，有屈原、贾生之遗风，岂乏高义薄云天，忠肝贯金石之人？倘不以国藩为浮伪，而慨然佽助，则国藩所祷祀求之而不可得焉者也。所有捐输议叙，开一简明章程，以期人人一见了然，务恳广为传布。如收有数千或一万之数，望阁下约诸友亲解来衡，以叙私悰。日内仍当遣一委员到贵邑，以便帮催此事。原以义声动人，如或吝于佽助，即亦不敢相强，惟阁下善为裁酌。书不十一，伏维心照，顺问著安。

161．与骆秉章九月初三日

陈述南北驻防及保举事宜。

籲翁老前辈大人阁下：

三十日两赐手书，初二日戌刻同时接到。伏审节钺即真敝乡，韦皋再镇，蜀人额手称庆。矧侍夙叨挚爱，尤用欣忭。

江西解围，一大快事，从此人心应稍安固，军威亦差振矣。

茶陵之事，侍札调塔副将就近堵剿，昨已咨达冰案。尊处亦恰有札去，不谋而合。醴陵、衡山俱报安福土匪于二十六日窜入茶陵，而茶陵二十六日发禀，止称贼窜莲花厅。如果兵至城外，不应梦梦至此。恐醴、衡探禀，多有未确。攸县无敝处禀，不知何故？前罗教谕自安福发来之禀，似余匪已报不多，塔将带兵往剿，应可得手。安仁之报三千余人，攸、醴、衡山之报，均恐不免有张皇也。

张润农太守于二十四日接奉尊札，次日即带兵北来。二十九日接侍饬往永明、江华防堵之札，即莫知所适从，因以兵留驻祁阳，而渠一人驰至衡州请示，初二酉刻已到矣。侍思修、荔匪徒滋事，前既接安游击信，顷又接永明县禀，似岭东、锦田一带不可不为设防。且此五百兵，原议驻防永、宝一路，拟令张太守即日仍带之回防永明也。

王县丞大兴义愤，欲带勇至大营报仇，其势似不能遏止。若即日北来，则南路邻粤西、粤东者，两路皆空虚矣。

贼窜吴城，距铜古营、义宁州较近。铜古营北通平江，南通浏阳，两路万不可以弛防。邹寿璋、陈文耀之兵，似不可遽调他往。且征义堂余匪蠢蠢欲动，邹寿璋在彼颇得人心，联络众团，合为一气，可以绝堂匪窥伺之萌。此数百人者，在浏阳则可资得力，他调则单薄难恃。如业已札调，尚求飞札止之。贼若不窜铜古、义宁两路，则须出湖口、九江，乃可扰及鄂中，我省之患当较纾缓。如果鄂城有警，再设法严防耳。

张石翁调东抚，季高、意城恐难同去。甄甫师初到，不知幕中有熟于两湖情形者否？

昨接尊处咨到江抚原咨奏折，易良幹、罗信东、罗镇南俱系从九品，谢邦翰保训导。侍前函所拟不合，求大奏照江抚原奏声请。刘长佑，江西已保同知花翎矣，衡山案内可以不保。朱石樵蓝田一案，似可改保花翎，较为体面。又张润农桂东案内保举单有廪生陈善奎者，云心吏部之胞侄也，言其甚为出力，望添列入单，以训导尽先选用。各案各单名甚多，侍删去十分之三，望老前辈查卷，有应添者，即行添入。其请以各官升用者，均应添“先换顶戴”四字。

岷樵信来，言江西三万金可以见还。广东已许之七八万，何尚未解到？极焦虑也。即请台安，诸惟心照。

侍制曾国藩顿首

162．与塔齐布 [1] 九月初四日

嘱联络绅民剿办窜扰茶陵土匪并查明情况禀复。

智亭三弟足下：

别后益增驰系，想兴居佳畅，勋祺懋介为颂。

安福土匪窜扰茶陵，昨有札令足下前往剿捕，中丞处亦有札去，想先后接到，即日督师往茶矣。此股土匪经罗罗山泽南在安福痛剿之后，所余本属无几。唯恐东窜二十，西窜三十，分投逐捕，骤难收拾。当联络本地绅民，探明贼踪，然后往剿，或分或合，俱可得手。其贼匪自江西来者，数目若干，头目何姓，现聚何处，望一一查明禀复。以后情形，并望日日驰报，至要至要！顺候捷绥，诸惟心照。

[1] 塔齐布（1817—1855），字智亭，陶佳氏，满洲镶黄旗人。咸丰二年擢游击，署中军，累经曾国藩保奏为副将、总兵，后擢湖南提督。

163．与骆秉章九月初四日申刻

告已指示塔齐布剿办窜扰茶陵贼匪，建议私雇探卒，以后若有征调，亦可抽拨省城之兵。

籲翁老前辈大人阁下：

初一日见惠手书，初三日申刻奉到。敝处二十八、九两书，初一、初三两书，想俱收到。

此间以二十八日接茶陵二十六日专差发来之禀，言贼匪已窜莲花厅。故衡山、醴陵、安仁三处言二十六日贼至茶陵，侍皆不之信，以茶陵二十六有禀来也。安仁禀言安福之匪三千余人窜入茶陵，侍亦不信，以罗教谕之信言之凿凿，余匪断无三千也。今来示谓从永新来，或另有股匪，亦未可知。衡城有萧姓钱店者名萧良杰，自吉安二十七日来衡，路过茶陵腰陂地方离州城三十里，被贼匪捆缚，遣人来衡取银钱去赎，云贼匪不过三百人贼在腰陂住一日余，二十八日下午至茶陵，又添地痞数十人等语。既有塔副将之兵勇，又有王同知之练勇，想不难于扑灭，但恐东窜三十，西窜二十，兵来无踪，兵退复聚，成不了之局耳。侍已遣探卒六人去，并为书指示塔将。省门专探太少，全凭各属禀报，每多失实，老前辈当私雇探卒二三十人，或较可信。

贼匪若回窜鄂中，岳州堵御至少亦须二千余人。若仅数百人，是教之奔溃，徒挫声威。省城三千余兵，仅守一城，贼在千里以外，而徒守垛口，本非正办。又各处剿匪守隘，皆调遣乡勇，弁兵则安坐一城，亦不足以彰公道。以后若有征调，似城中兵亦可抽拨。刍荛杂陈，不知卓裁以谓何如？

吴甄师来长沙，侍当令厉伯符前往迎谒，代告一切。永明有拔贡周昺奎来衡自长沙来，言修、荔虽不知若何，然总难保其安静也。余俟续布，即请台安。

164．与吴文镕 [1] 九月初六日

具陈不能晋省迎候原因，南北两省军情，办团、练勇意图及移驻衡州缘由。

受业制曾国藩顿首谨启甄甫夫子大人钧座：

顷接同门仓少平来函，知吾师于十八日自沅江解缆，重九前后可到长沙。并由朱亮甫同年寄声，令国藩晋省迎候，面聆训诲。国藩久违师范，迫欲抠谒，一展依恋之忱。且乡团各务，亦思亲奉提命，冀有秉承。只以茶陵土匪窜据城垣，近闻裹胁颇多，此间安仁、衡山、酃、攸等县风鹤相惊，文报沓至，衡郡不无讹言，一有动摇，恐居民相率迁徙。且王县丞錱约日内来衡，与国藩面商一切。近剿茶陵之匪，远谋兴义之师，亦须留此与之熟商。函丈在望，不获亲炙，怅歉奚如！

茶陵之事，中丞已调塔将带兵勇八百余，王丞带道标勇三百余前往。其上游张太守荣组所带之兵五百，王县丞錱所带之湘勇四百，国藩在此，当催其即日同往兜剿。共计兵勇二千有奇，攻数百残败复然之匪，亮可一鼓歼灭。

至粤匪窜据九江，鄂省有张石翁在彼，重以我师之威望，应可无虞。南省城守之具，自六月以来，差为完备。在外之师，则调往茶陵者二千，岷樵所统湘楚各勇四千，亦皆首尾相应。惟两省饷项并皆支绌，几有朝不谋夕之虑，而鄂中更甚。南省本有催提广东之饷八万，索偿江西垫款二万八千，计已解送在途，而未知何日可到，良深焦灼。

国藩以去秋差次闻讣旋里，其时长沙之围未解，乡里讹传，草木皆怖，仓皇葬母于居室后山。风水之说，慎终之礼，诸多未讲，只积罪疚。腊月十三，奉到帮办团练之命，本思陈情不出，为辞折将发矣，十五日忽闻鄂中沦陷之耗，义不敢深居不问，以自邻于畏死趋避之徒。遂驰抵省门，厕身于不官不绅之间。

春间与乡人细究团练一事，咸以为“团练”二字当分为两层。“团”即保甲之法，清查户口，不许容留匪人，一言尽之矣。“练”则养丁请师，制旗造械，为费较多，乡人往往疑畏不行。今练或择人而举，团则宜遍地兴办。总以清查本境土匪，以绝勾引为先务。遂设一审案局，与乡人约：凡捆送会匪、教匪、抢犯来者，立予正法。前后杀戮二百余人，强半皆绅耆擒拿。国藩因博武健之名，而地方颇收安静之效。

初到之时，即奏请练勇以为剿办土匪之用，亦欲求三年之艾，阴养劲旅以为讨贼之储。会张石翁招湘勇千人到省，遂日日训练，分为三营：中营为罗教谕管带，昨援江西，剿安福贼者是也；左营为王县丞管带，衡山、桂东、兴宁屡著战功者是也；右营为监生邹寿璋管带，目今浏阳守卡者是也。此三营者皆久经操练，缓急可恃。因练勇之便，时与塔将言及城中各兵亦可抽演试操，四五月间兵勇会操，居然严明，时予薄赏，以示鼓励，亦欲作其亲上死长之气，以惩窳惰骄蹇之习。塔将独能勤劳奋发，以是器之，而清副将为湘中万口所不许，又宴逸不事事，亦遂恶之。由是清大不满于塔，忮恨次骨。六月初提军来省，乃媒孽其短，百端构煽。于是文武不和，兵勇不睦之象，渐次成矣。国藩以黑白颠倒，薰莸同器，大拂舆情，为保塔而劾清。适会张石翁保塔劾清之折同时并发，不谋而合。石翁又有札，严责塔将何以不操练。提军遂疑石翁与国藩并力以排之，而不留余地也。疑尽涉私见，而非公忠之道也，吾师试察究焉。石翁之公荩固无论，即国藩亦岂若是之浅小哉？平日之忠信光明，不足见孚于人人，内愧而已。

七月十三湘勇试枪，误伤一提标长夫。标下弁兵执旗吹号，操军火器械于城外校场寻湘勇而开仗。国藩以勇系湘乡，夫系常德，事涉嫌疑，但将此勇送城上，面责二百棍，而彼兵则置之不论，冀克己以和众也。八月初四，永顺兵与辰勇以赌搏细故，又执旗吹号，下城开仗。国藩以屡次称兵内斗，将来何以御贼，思按军法治之。咨文甫出，而有初六夜之变，毁坏馆室，杀伤门丁。国藩思据实入告，为臣子者不能为国家弭大乱，反以琐事上渎君父之听，方寸窃所不安；欲隐忍濡迹长沙，则平日本以虚声弹压匪徒，一旦挫损，鼠辈行将跳踯自恣，初终恐难一律。是以抽掣转移，急为衡州之行，盖二月曾经奏明衡、永、郴、桂匪类极多，将来驻衡数月也。

至于粤匪猖獗，神人共愤。国藩虽愚昧闲散，亦未尝须臾忘灭贼之事。痛夫今日之兵，东调五十，西调一百，卒与卒不习，将与将不和，胜则相忌，败不相救，万无成功之一日。意欲练成一万，以资廓清扫荡之具。顷有与江岷樵、王璞山各一书。璞山亦有书来，若合符契。兹并录呈清览，吾师视之，亦足以察微志之所在。惟捐项极难，事不遽就，尚求秘而不宣，至幸至幸！

本拟遣厉伯符大令至省迎谒，道达一切，因恐大旆东指，是以缕书奉闻，言虽繁冗，尚不百一。统俟续布，诸惟心鉴，敬请钧安。

[1] 吴文镕（1792—1854），字甄甫，号云巢，江苏仪征人，嘉庆进士，曾国藩座师。道光十九年出为福建巡抚，道光二十一年调江西巡抚，道光二十八年调浙江巡抚，道光三十年擢云贵总督，咸丰三年任湖广总督。次年，太平军攻黄州，吴力战阵亡。

165．与骆秉章九月初六日

具陈剿匪、保举、散勇、防省诸事，说明移驻衡阳，意欲再练劲旅缘由。

籲门老前辈大人阁下：

初五夜亥刻接奉初三夜惠书两件，初六日巳刻又接初四日巳刻惠函，具审一切。

茶陵之事，塔将、王同知想亦能了结。张润农太守接侍札，并尊处续止之札，已将回永明矣。适徐道接安游击信，言修、荔事尚不紧要，而茶陵吴牧专差来此，痛哭请兵，遂飞札仍调其留祁阳之兵，星夜来衡，即赴安、攸一带兜剿。王璞山虽未接到尊札，而适以前书事来衡，待各勇到齐，亦即赴茶陵会剿。四路共有二千余人，想此股残匪，无难速灭也。

衡山、桂东各案，务求近日出奏。其兴宁一案，俟查明再行续奏。永明龙虎关之役，乡团极为出力，将来可归兴宁一次汇保。

杨承义之勇，散之恐不容易。岷樵相契之人，侍无不深知者。此人素所未闻，恐非深知也。散勇极为难事，动辄流毒无穷。侍出省后，闻新化勇实未散去，又私行招回二百来衡。杨承义之勇，若散必须令赵公细细体察也。

粤匪复据九江，两湖诚为可虑。然张石翁在北，布置必有可恃。南省三千余兵，并集一城，坚守自是有余。在外之师，除调赴茶陵四起二千余人外，尚有邹、陈在浏阳，储、周在兴宁，及随侍之勇共三千余人，合岷樵所统之楚、湘各勇四千人，皆与长沙首尾相应，呼吸相通，无难数日即集。

侍今年在省所办之事，强半皆侵官越俎之事。以为苟利于国，苟利于民，何嫌疑之可避，是以贸然为之。自六月以来，外人咎我不应干预兵事。永顺一事，竟难穷究。省中文武员弁皆知事涉兵者，侍不得过而问焉。此语揭破，侍虽欲竭尽心血，果何益乎？是以抽掣来此，意欲再练劲旅，重养声威，不特欲护省垣，即国家大局，亦须臾未忘。王璞山之志事，侍亦有志焉！至如来示所云，从桑梓做起，此自一定之理，无烦盛嘱。目前再还长沙，则实无寸益，徒滋姗笑；若畏祸远避，则生死大故，计之已熟，断不偷活取巧，诒知好羞。区区之心，伏惟亮鉴。顺请台安，不一。

166．与文岳英 [1] 九月初七日

告茶陵、安仁一带剿匪调度，嘱多派侦探，时时飞报消息。

小南仁兄大人阁下：

屡奉手书，阙然不报，良深疚责。前一书，值草市之役，旋经扑灭；后一书，属西垣自行裁答，尘冗在身，遂尔稽迟。

江西土匪窜入茶陵，扰及安仁。贵邑杨林、草市一带，不无余匪，深恐勾引窜越。顷得曹大令禀，批令移知塔副将严防草市一路。细思塔将之兵，即不由草市经过，王初田太守之兵，亦必经由衡山，或嘱曹大令与王一商，令其由草市抄出安仁，亦足以堵截要隘。又有永定营官兵自桂阳撤回省城，因札其暂留贵邑防堵，以贵邑较冲要，而此兵又便道也。润农所带之兵，尚未到衡。此间已派湘勇往安仁剿捕，亦望贵邑官绅多发侦探，时时飞书报我。至要至幸！即请日安，诸惟心照。

[1] 文岳英，字小南，湖南衡山人。道光十七年举人，历任户部主事、方略馆纂修。晚年曾主讲衡山、衡阳、醴陵各书院，以文章、书法知名。

167．与骆秉章九月初七日

请发军械，并告暂留永定营在衡防堵。

籲门老前辈大人阁下：

昨日戌刻接安仁禀，言贼至界首，今早已闻窜入县城。王璞山初五夜二更到随身仅到数十人，而各勇未到，只得派舍弟之勇往安仁，而令璞山率之以行，初八日乃可成行也。新化之勇，侍招回二百余。璞山谓安仁之贼，闻有千余。渠及舍弟之勇仅三百余，太觉单薄，请将新化之勇带去，侍已许之。而军械业已缴局，因去各处杂凑军器，给之多不中用。求老前辈饬局仍将此营缴回之械发给，日内专勇至省领取，已另具公文达冰案矣。

衡山请兵勇防堵，有永定营官兵八十七员名，由桂阳回省，在此经过，因札之便道暂留衡山防堵。缘衡山较冲要，此兵又是便过也，亦有咨呈。由安仁窜出，东则酃县，南则永兴、耒阳，处处堪虞。侍已札储玫躬、周凤山严堵酃、永两路，北有塔、王两军追来，或可无虞。润农之兵尚未到衡，颇嫌迟滞。昨见大咨，调夏道各勇回楚，不知渠辈尚在何处，回剿安仁土匪，恐其缓不济急。书不十一，顺请台安。

168．与王錱重阳日

嘱保持警惕，与塔齐布、王葆生商防草市一路。

璞山仁弟足下：

台驾及诸勇甫归，又即出征，昨日遣行时，未及慰劳诸勇，乞传语也。此贼被剿，必狂奔四窜，我勇随时随地皆须作遇敌之想，兵器不可离身，哨探尤宜周密，至要至要！

杨林、草市一带，恐有土匪勾引。仆昨于批衡山禀后，饬塔将分兵严防草市一路，不知塔已接到否。足下可与塔将、王同知葆生函商，不可忘却草市一路。张润农之兵，顷已到齐，即令其守城。舍弟之勇与尊营勇不可分离，分则两俱单薄。此候捷安！

舍弟季洪同此，不具。

169．与文岳英重阳日

告草市、杨林、衡山防守，嘱若有消息，望时时飞报。

小南仁兄大人阁下：

接初八日申刻手示，藉悉一切。

昨日遣王县丞及舍弟带湘勇五百至安仁，路经樟树脚下、周家垇、潭浦司等处。闻潭浦司至草市仅三十里，已议定若贼出草市，即由潭浦横出横截也，若由水路大陂出草市，则已迂矣。塔副将之兵闻已到安仁，王同知计日亦可即到。弟俱有信，令其严防草市、杨林一带。永定之兵，留守贵邑。昨由衡郡起行，计今日可到尊处。若有草市消息，望时时飞报。书不十一，即请台安。

170．与张亮基重阳日

告在省受排挤之状及训练劲旅痛剿粤贼之志。

石卿仁兄大公祖同年大人阁下：

二十五日奉惠书，未即笺复，比闻简调山东，自以密迩畿辅，重资鸿筹，作镇海岱。惟两湖吏治方就整饬，军政亦有起色，遽尔移节东征，不独文武方振之纲莫为赓续，即南北绅庶，亦若失所依倚。

弟自今岁以来，所办之事，强半皆冒侵官越俎之嫌，只以时事孔艰，苟利于国，或益于民，即不惜攘臂为之，冀以补疮痍之万一，而扶正气于将歇。练勇之举，亦非有他，只以近日官兵在乡，不无骚扰，而去岁潮勇有奸淫掳掠之事，民间倡为谣言，反谓兵勇不如贼匪之安静。国藩痛恨斯言，恐民心一去不可挽回，誓欲练成一旅，秋毫无犯，以挽民心而塞民口。每逢三、八操演，集诸勇而教之，反复开说至千百语，但令其无扰百姓。自四月以后，间令塔将传唤营兵，一同操演，亦不过令弁委前来听我教语。每次与诸弁兵讲说，至一时数刻之久，虽不敢云说法点顽石之头，亦诚欲以苦口滴杜鹃之血。练者其名，训者其实；听者甚逸，讲者甚劳。今各弁固在，具有天良，可覆按而一一询也。国藩之为此，盖欲感动一二，冀其不扰百姓，以雪兵勇不如贼匪之耻，而稍变武弁漫无纪律之态。迨六月初，提军到省，谓防堵不宜操兵，盛暑不宜过劳，遂切责塔将，而右护清将。而中丞亦疑弟不宜干预兵事。会弟与老兄有举塔劾清之折同时并发，而尊处又有札斥塔将何不操练，提军遂疑兄与弟并力排之，皆挟私见而非公忠也，岂其然哉！岂其然哉！嗣后兵勇相争，弟虽常持正议，而每抑勇而伸兵。自谓寸心无私，可见谅于人人。逮初六日，兵哗之变出，论者或谓是有指嗾，或谓早伏阴机，何不预为之所。君子直道而行，岂肯以机械崄巇与人相竟御哉？惟弟本以乡绅，半涉官事，全恃虚声以弹压匪徒，一有挫损，则宵小得以窥伺，而初终恐难一律，是以抽掣转移，暂驻衡州。盖因二月一奏，曾言上四属土匪极多，将来请驻衡数月也。

到衡不十日，而茶陵、安仁相继失守，去衡州较近，距长沙略远。弟奏中亦虑及此，曾言吉安土匪恐被江西剿急，窜入安、酃一带，不幸言中。弟来衡似不为无益，现已命塔副将、王同知之勇，自北往攻；王县丞及舍弟之勇，自西往攻。东南两路，令驻扎兴宁之湘勇兜截，未审能即日扑灭否。然究系乌合，想无足深虑。

至于粤贼大局，若以各处兵力剿之，恐终难了此。鄙意欲练勇万人，概归岷樵管带，或犹能指挥如意。除岷老现带之楚勇、湘勇四千外，拟再练六千人。弟别有寄岷老信、寄王县丞錱信，王君亦有与弟书，三件皆抄呈敝座师甄甫先生，计日内已到。阁下如有暇，试一取阅，亦足以知微志之所存。其练勇之费，不能不取之捐输。国藩虽不才，敝乡之仁人君子，犹当有起而应我者。不审鸿裁果以为然否？

粤贼竟据九江，田家镇之师，不审果足资堵御否。如贼势稍纾，大旆当即北发，相去益远，会合无因，依依之情，笔不能罄。诸惟心照，顺请台安。

171．与王錱九月初十日

嘱查塔齐布为何停留，并授作战机宜。

璞山仁弟：

侍者今早接探信，言贼于初七巳刻由安仁窜出，至大石岭樟桥，塔副将于初七申刻进安仁城，住考棚，初八午刻尚在考棚等语。追贼理宜星急，塔将乃在彼少为停留，果否？乞为一查询，亦欲观此人诚能为战将否耳！

闻大石岭地方分三路，一至酃县，一至永兴，一至茶陵。如由茶陵而回窜江西，足下与塔、王可穷追越境；如至酃县、永兴，则储石友、周千总之师可以接应。望足下多设侦探，好为布置也。

172．与骆秉章九月初十日

告已派王錱、曾国葆带勇赴安仁，广东饷银已至衡州，请饬发批回。

籲门老前辈大人阁下：

初七夜奉呈一书，想达左右。初八辰刻，璞山偕舍弟带勇四百余，启行赴安仁。此间去安仁百五十里，中间有塘湖司岐路两分：左往草市，右往安仁。草市为今年两次谋逆之所，余党甚多，外间警报，皆言贼至草市。侍已命璞山至塘湖探明进剿矣。今早探报归，言贼初七巳刻由安仁城窜出，东往大石岭。此处有三路：一达酃县，一达永兴，一回茶陵。其酃县、永兴两路，侍已有札令周凤山、储玫躬至彼防堵，豫为之备。惟由茶陵窜回江西，又成不了之局，兹为可虑。

广东饷银七万，已于初九夜至衡州。侍催令前进，委员及各官皆言土匪去向无定，饷鞘经过衡山，草市一带堪虞，求在衡少留一二日。侍思业经到此，即少停留慎重，亦无不可，已允许之矣。广东委员在省，求饬赶紧弹兑，给与批回，无少留难。吴委员坤修，侍暂留在衡旬日。将来或饬令回省，或留衡差委，再行奉闻。

张润农之兵已于初九日到齐，暂留郡一二日，更为调遣。书不详尽，余俟续布。即请台安，诸惟心照。

173．与徐有壬 [1] 九月初十日

告粤饷已到衡，询捐输条例悉议定否，说明粤盐行楚须先去私卡，再立官卡，请速发新化勇军械。

君青大公祖同年大人阁下：

执别弥月，益增驰仰。伏审兴居康吉，政祉绥愉，至以为颂！

弟归觐经旬，即来衡郡。恰值江匪入扰，窜逼安仁。此间相去较近，风鹤之警，不无讹言。张太守、王县丞之师相继到郡，邦人以为兵勇麇至，不先不后，是有机缘，用以安堵如常。

粤饷七万，顷已到衡，缘土匪踪迹靡定，委员恐衡山、草市一带或有疏失，请暂留郡城二三日。慎重自佳，比已许之。

捐输条例，经董醖兄手定之后，又闻更有变通，不知悉议定否？务祈随时示知，以期办理划一。

粤盐行楚，粤省索价大昂，章程迄不能定，不得不食私盐，暂通有无。阁下前谈及户部令设立官卡，弟思欲建官卡，先须严禁私卡。今各水旱关津，兵役痞棍卡阻讹索，所在皆有。不特官卡之设一不敌百，且各乡盐贵异常，竟有淡食之虞。鄙意欲出示严禁卡阻，俾粤盐来湘，大江小径毫无阻滞，畅行一二月，则众贩涌凑，盐价必落，而民受其利。二三月后，设立官卡一处。私卡既绝，利权归一，而官亦收其益。阁下如以为可，则请会同周〈子〉俨兄严札各州县，禁止卡阻，一面出示各口岸，俾粤盐得以通行。弟亦出一示，以证明而共成之，似亦今日之急务，求赐复示。弟因闻日来盐值腾贵，僻乡有一斤售至百七十文钱者，故议及此也。

新化之勇，业已撤去。弟复招回二百余人，昨派令随王县丞同往安仁剿贼，将成行矣，竟以军械不备而止。特遣人走省，领缴还局内之器。望饬速发，至要至祷！顺请台安，诸惟心照，不具。

外倪长诰之勇口粮领状一纸附呈。或以其太远，预发两个月更好。

[1] 徐有壬（1800—1860），字钧卿，顺天宛平人，道光进士。历任户部郎中、广东盐运使、湖南布政使，咸丰八年擢江苏巡抚。咸丰十年为太平军所杀。著有《务民义斋算学》行世。

174．与陶恩培 [1] 九月初十日

告安仁剿匪与衡阳协兵情况，兼及防守省城之策。

问云老前辈大人阁下：

握别匪遥，驰慕弥积。伏想道履康愉，政祺益懋，至以为慰！

侍归觐经旬，即来衡郡，恰值茶陵有警，窜逼安仁，王璞山县丞以他事来郡，与侍就商一切。中丞有札，令渠剿办此股土匪，以相左未经接到，诸勇亦仅到三分之一，遂令舍弟率勇随之遄行，初八辰刻已就道矣。顷闻该匪已于初七巳刻由安仁城窜出至大石岭，其地东通酃县，南通永兴，北通茶陵。永兴及酃，侍已札储教谕、周千总分投防御，惟由茶、攸转回江西，未一惩创，转为可虞。

衡郡城极坚好，远胜省垣，惟协兵孱劣，尤有甚于长沙。协者昨调五十人赴安仁防堵，初二前往，初五在安遇贼大奔，贼匪追杀至四十里之远，阵亡五名，受伤十余名，带兵之外委亦受枪伤，固由协兵柔脆，亦实众寡不敌，无异以羊喂虎。当初调时，侍已尼之。凡兵多寡太悬绝，人地太不宜，是徒以其卒与敌也。

粤匪若果回窜吾湘，岳州设防，至少亦须兵勇三千，且须水陆并防，乃可有济；否则为数单薄，望风奔溃，徒挫声威，又不如并力以保省城。虽于古人御贼门外之说若有所悖，而在今日之时之势，则较有把握耳。书不详尽，伏维心鉴，顺请台安。

[1] 陶恩培（1802—1855），字益之，一字问云，浙江会稽人，道光进士。道光三十年知衡州，咸丰二年超擢湖南按察使，咸丰四年迁山西布政使，年底授湖北巡抚。次年二月，太平军攻武昌，城破死之。

175．与周子俨九月初十日

告以近况，嘱饬州县禁止私设盐卡。

子俨大公祖大人阁下：

执别经月，驰仰难任。伏审政祺懋集，动祉多福，良用抃慰。

弟归侍旬日，即来衡郡，此间局面隘小，舞袖不能回旋。军局应用器械，一无所有。官员固少，而各绅亦不似省垣之多而且贤，惟清静可爱，足以藏拙。

长沙炮局，今年所造较胜旧岁。邹伯韩博学能文，深慎不语，而办事颇有巧思，弟甚爱之，兄亦素加优礼，以后更望时时照拂。储石友既带勇远出，丁君在药局，不知果可与储君相伯仲否？弟前托邹君造抬枪二十杆，已书告方伯，便中尚望邹君妥寄衡城为感。

借销粤引一案，粤楚咨文往返数次，迄无成议。楚有求于粤，粤自无求于楚，必欲令其减价而后能行。吾新章则求之愈急，听之愈藐。为今之计，不得不放令私贩畅来，以免湖湘官民淡食之虞。鄙意欲请阁下会同方伯札饬各州县，无许稽查粤盐，并出示严禁兵役痞棍私行卡阻。数月之后，粤盐畅行，然后设一官卡，以补苴匣费公费于万一。如其可行，实为便民，尚恳复示。

尊躯已复元否？久未音讯，念念！诸惟心照，顺请台安。

176．与骆秉章九月十一日

告安仁大捷，张、塔、王所带各兵勇皆可回省，若粤贼来犯，亦有以御之。

籲翁老前辈大人阁下：

十一日戌刻探卒自安仁回，接到塔将禀，知初八日二更开仗，大获全胜。该匪于初七日巳刻由安仁城窜出，东至江洲口地方。塔将于是日酉刻入安仁，二更时兵勇到齐，次日黎明起程，行六十里至江州口地方，离贼营二里而阵。是夜二更出队开仗，在街内外杀死者约二百余人。贼首住李家祠甚坚固，我兵以三抬枪齐响，击开祠门，群贼拥出，杀毙甚多。放火烧祠，焚死无数。当轰击之时，有五贼在街逃奔，塔将自往追至河边，手刃三人。李家祠为真贼所踞，焚杀殆尽；其余协从之贼，窜逸者不过二百人等语。此皆探卒所目见，向国藩面述者也。此外情形，塔将必有禀到省。此股土匪既灭，然后可以并力筹防下游之事。

广饷七万，明日即当令其赶紧解省。张润农之兵，明日亦当令其晋省听调。塔副将、王同知所带各兵勇，侍明日即专札去，令其飞速回省。其安仁搜剿余匪善后各事，即责成王县丞、舍弟接办。惟塔、王系奉尊札而来，恐仍须尊处飞札一催，渠乃敢于回省。

老前辈初八一书，昨日接到，中言三千余人守城，实一城之人心所不欲其他去者，不能不顺舆情。此理良是。若守岳州，水陆兼御，非三四千劲兵不可；若坚守一城，尚有几分把握。侍昨与陶问翁书，曾道及此条。前寄尊处书，言城内之兵可抽拨，是侍议论不能坚定，未可从也。田家镇既有木筏重兵，岷樵之木排亦可由湖口追出，此贼未必能得志。张守、塔、王之兵勇回省，岷樵之楚、湘各勇，亦可飞速回湘。粤逆若果来长沙，吾亦有以御之，老前辈不必过于焦虑。余俟续布，诸惟心照，即请台安。

177．与塔齐布九月十二日

贺其江洲口之捷，嘱其回防省城，扎营城外。

智亭三弟足下：

十一日亥刻接到江洲口大获胜仗喜信，不胜欣悦之至！足下与诸守备之勇敢忠奋，仆早已爱而敬之。此次小试其技，将来必能立大功也。

昨接中丞信，粤匪窜据九江府，上扰田家镇。长沙防堵吃紧之际，足下与王初田太守必须赶紧回省，以慰省城悬悬之望。其安仁、酃县一带搜捕余匪，办理善后，已有札饬令储教谕、周千总接办矣。到省之后，足下仍宜扎营城外，万一贼匪回窜，宜迎出大战，不可令其扎空营盘也。至嘱至嘱！顺祝捷禧！

初田太守处，均此拳拳。

178．与储玫躬 [1] 九月十三日

嘱与周凤山办理安仁善后事宜，无事时认真训练。

石友大兄阁下：

握别弥月，相念良殷。比想兴居康吉，调摄多绥，至以为慰！

弟移驻衡城，公私平顺。每念天下大局，不堪再有失坏，意欲练勇六千，概求吾党忠义朴诚之士统领，而一归江岷樵调度，以为澄清海宇之具，而纾君父宵旰之忧。昨阁下禀来，即令魏崇德归湘补招一百，合成一营。

茶陵、安仁之事，经塔副将一战成功，其善后事宜，搜捕余匪，安抚难民，请阁下与周守备妥善办理。诸勇在外，须约束严明，秋毫无犯，至要至要！待安仁一案办理完毕之后，即与周守备带勇同来衡城商议一切。在外无事，每日仍须认真训练。将来到衡，恐为日无多，即须东征，不得多加操练之功也。

璞山于日内回湘，补行招勇，将来在衡会齐同发。书不十一，诸惟心照。

[1] 储玫躬（1799—1854），字石友，号松坞，湖南靖州人。廪生，咸丰三年选武陵县训导，次年领湘军陆师一部击太平军于宁乡，阵亡。

179．与骆秉章九月十四日

告安仁善后已责成储、周，可更札催令塔、王赴岳；王錱之勇暂不能北上，邹寿璋之勇不宜赴岳，杨承义之勇断不可用，询孙第培、林周培可否调衡。

籲翁老前辈大人阁下：

十一夜三更发一信，想入尊览。信中言已札塔、王二人回省防堵，安仁剿捕余匪善后事宜，责成王县丞、舍弟接办。不料璞山到彼，因土匪业已剿毕，即行驰回，十二日已到衡，舍弟亦于十四日早回衡矣。善后事宜，即责成储玫躬、周凤山，侍已飞札去，塔、王尽可回省。尊处可更札，催令其赴岳也。

璞山之急急回衡，盖欲即日归湘添募壮勇，大兴义愤，以报友仇而纾国难。然募勇之事，谈何容易！帐房、炉锅、军装、器械一无所有，皆须侍在此设法赶办，而经费又一无所出，虽各处发几件信函，以作监河之贷，秦庭之请，亦且茫如捕风。未卜吾乡之义士仁人，何日起而应我。且即令勇士云集，饷项应手，军器皆备，犹须训练月余，乃可一试。不然驱市人而御虎狼，至则溃耳。顷接老前辈十一日一函，并甄师九日一书，欲璞山赶紧带勇赴北省听调，此实实不能。侍意欲凑齐四千人，器械必利，糇粮稍足，同心一出，与此贼决一死战。极速亦须十一月乃可成行，否则名为义举，实同儿戏，仍然东奔西窜，七零八落，终不成个气候也。求转致甄师：璞山之勇，暂不能北行。侍近日亦当以书报甄师。

邹寿璋之勇，侍亦留待与璞山同行。目前调往岳州堵御粤匪，则太嫌单薄。侍屡书与阁下言之，与其以三百余人敌数万之贼，处于必溃之势，何如留此一旅，储为有用之师。且侍有札去，令其在浏留防堂匪；而尊处一札，令其赴岳，号令既歧，则众勇必且观望。此事尚求再四审度，转商甄师也。

杨承义之勇，鄙意断不肯〔可〕用。此人来历不明，所招之勇亦极混杂，浏人深恶之。赵令不能慎之于始，及其恐将为乱，遂欲嫁难于省城。省城若留之，将来不能得其御贼之利，徒受其扰民之害，望亦三思察之。

永明一案，侍各处访查，实桃川绅士之功，顷已大赏功牌匾对矣。其保奏一事，该县开清册至二百余人之多。侍细心裁酌，得十余人。另有咨奉达冰案。

孙府经第培，闻比已委其代理兴宁县事。侍欲其来衡帮办练勇事件，兴宁可否另委一人，求与君青兄一商。又有林周培者，去年署永明典史，因失守干议，现在待罪省垣，闻实系有用之才，鄙意亦思得之。其获罪轻重，近已上详具奏否？可否饬令来衡，弃瑕录用，求与问云前辈一商。

贼窜黄梅、孔垅，河南、湖北、安徽皆须防堵，极可恨也。有京报否？便中求寄一阅。顺请台安，诸惟心照。

180．与骆秉章九月十五日

说明张荣组之兵分派，请发留永州勇及周凤山之勇口粮、银。请代递龙启瑞密折。

籲翁老前辈大人阁下：

十一夜奉呈一函，言张润农之兵即日遣还长沙，十二早又有咨奉达矣。旋因道府挽留，言永州一路太觉空虚，永镇之兵毫无足恃，请仍留张回守永州上游。适张麾下之田守备以他事不服调度，张守恶其桀骜，且言其平日恶劣种种，不复欲管带此起弁兵。侍因从道府之意，令张守带勇三百，仍回江、永、道州一带；令田守备带兵二百，自行回省，想不日已到矣。张守所领之勇仅三百，银每月仅七百余，从此即坚坐永州，不必再行调动。其口粮银亦望筹发。周凤山之勇来侍处请领口粮，迫急万状，亦求设法赶紧措办，妥送为要。

龙翰臣学士自广西专丁赍书来湘，言有密折求老前辈代委专弁进京投递，另书托侍赞助一言。兹将来书封呈尊览。翰臣言广西事而不交西抚代递，自因其中不无意见龁之语。可否代发专弁，抑或俟便附驿附差，伏候鸿裁。诸不详尽，惟希心鉴，即请台安。

181．与邹世琦 [1] 九月十六日

请限期赶制抬枪鸟枪。

伯韩仁弟足下：

昨借来使之便，奉复一函，言再造抬枪二十杆、鸟枪五十杆，想已收到。惟日来料理军务，尚嫌其少，请造抬枪百杆、鸟枪百五十杆，俱即日赶办，限十月晦日止一概办齐，不审能如此神速否？若自度不能猝办，果有他处尚可设法同办否？尚祈即日示复。其钱项敝处已为书与善化教谕曾排山，令其赶紧交出。渠前面禀愿捐钱二千串，仆已许其送交衡城，令就近即交贵处，更为妥便，烦一转告也。书不十一，诸惟心照，顺问文祉。

[1] 邹世琦，字伯韩，湖南新化人，邹汉勋之兄邹汉纪之子。

182．与孙第培 [1] 九月十六日

望来衡相助。

阆青尊兄足下：

王君璞山、吴君竹庄亟称足下之贤劳，我企想极饥渴也。顷来衡城，日日长望，谓可旦夕晤语，倾写积愫。而闻邹刺史挽留在郴，又闻方伯札饬代理兴宁县事，不审比日遂已捧檄之官否？若其到官，则须瓜代有人，乃能他往；若尚未履任，则望抽身即来衡城，筹商一切。此间已为书敬告方伯，恳其别委贤员，权篆兴宁，愿借足下之身，以试一割之用，想不日可得报书矣。

前者援江之师，丧我友朋，歼我士卒。璞山大兴义愤，思报友仇而纾国难。仆亦思广募健卒，精练劲旅，长驱东下，恢复三城，回师北征，遂荡群丑。蚊虻负山，商距驰河，不自量其力之不逮，亦望有志之士相与协力同谋，补救缺失。足下倘肯翩然惠来，商榷巨细，无任翘企！书不详尽，顺候近祉。

[1] 孙第培，字阆青，一字圣逸，浙江仁和人，曾任茶陵知州。

183．与徐有壬九月十六日

告所截粤省解江南大营之款须设法解还金陵，孙第培、吴坤修留衡，功牌有人来售。

君青大公祖年大人阁下：

昨奉一书，想达尊览。广饷七万，日内计已抵省。前此有粤饷十五万在省河经过，闻已截留三万，抵作楚师援江案内代垫之款。此饷过衡时，弟曾取其原文一阅，乃解江南大营之款，非解江西者也。江西垫款，前接江廉访来书，已许偿二万八千，由赣州起解来楚，屈指亦当到袁、醴之间矣。前项若果系江南大营之物，尚须设法解还金陵，乃为妥善。前五月间吾省截留贵州饷四万七千，广督大不谓然。此次若再截，则粤东下欠之八万，将来恐难索取。鄙见如此，尚求鸿裁。传闻难准，又未知省城果截留焉否也。

孙府经第培，闻已札委代理兴宁。此人为牧令未必遂为卓绝，而闻其颇娴军事。弟思为借才之举，以收一割之用。望另委一人权篆兴宁为祷。吴委员坤修，亦即留在衡襄办一切。渠本无职守，想允许也。

劝捐一事，虽手眼粗有布置，而至今尚无来者；而功牌一物，乃有人持钱来售。局中各绅因议以出钱八十千者，给予九品功牌，以次增加至百六十千，则给予六品，牌上填写“助饷出力”字样。昨日已入五百千矣。此物用之不竭，将来若果源源而来，竟须多刷数百张，至中丞处借印也。省会地方较大，眼界较广，断无此等好买卖，斯则地〔弟〕之可以傲兄者矣。

舍亲常南陔先生恤典银一千三百五十两，托弟代领。兹将领状附呈，求与倪长诰之口粮一并给发，弟即日专人走领。常家之银，弟已令其呈捐为养勇之费，故索之急也。余惟心照，即请刻安。

184．与彭洋中曾毓芳九月十七日

陈述练勇万人之意，说明招勇方式，请助招勇，推荐带勇之人。

筱房、香海两兄大人左右：

屡接筱兄书，昨匆匆一报，未罄鄙怀。屡接香兄书，阙然未复，寸心耿耿，兹用疚歉。

粤逆于八月二十二退出江西，过湖口后即分窜上下游，一破安庆，一据九江。比闻北陷黄梅，南扰兴国。此时大局糜烂，即使三城克复，秦晋无惊，而流贼之势固已成矣。

岷樵勋望日隆，全握兵柄，是意中事。鄙意欲练勇万人，概交岷老统带，以为扫荡澄清之具。近时各营之兵，东调一百，西拨五十，将与将不和，卒与卒不习，胜则相忌，败不相救，即有十万众在我麾下，亦且各怀携贰，离心离德。居今之世，用今之兵，虽诸葛复起，未必能灭此贼也。鄙意必须万众一心，诸将一气，而后改弦更张，或有成功之一日。昨已为书告邑人王璞山錱，又以书告岷樵矣。璞山亦有书抵我，痛夫江西七月二十四之役，湘勇阵亡者八十余人，又重以带勇者四人，大兴义愤，思报友仇而纾国难。兹将渠书并弟书二件，抄呈尊览。两人者起意不同，而指归则一。现拟于衡州广募新勇，大加训练。

前六月间托魁太守所招之勇，邵阳各勇较胜于新化。后弟自省归，邵勇交塔副将带往醴陵防堵，昨在安仁剿江西土匪，一战而荡平者是也。新化勇则散遣归农矣。弟来衡时，闻新勇并未散，且屡来具呈禀请赴江杀贼，是以复行招集，现存二百余人。鄙意欲再招百五十人，合成三百六十，以符弟之营制。兹着新化勇数人回籍，令其自行招集，呼朋引类，或可得劲悍之卒，亦未可知。香海兄若素知新化健卒何处最多，或见此数人加以指踪，无取浮滑之辈，而求土作之类，是为至要！其途费业经议定：来时不给一钱，到衡之日，每人给钱三百文而已。此事各勇自能了之，两兄不管亦可。自新化勇而外，弟又欲招魁太守曾经训练之邵阳勇一营，计三百六十人，以为弟之亲兵。烦两兄与荫翁商妥，须择其精而又精者。荫兄无留上驷自用，而以下驷应客，至祷至感！其口粮银数，在衡操演，每日给予一钱；出征本省土匪，每日一钱四分；征外省粤匪，每日一钱五分。其为队长、哨长，以次而加；养伤银上等三十，中等二十，下等十两；阵亡恤银六十两。征本省土匪减半。弟若不出外，或交岷樵，亲兵亦如之。望两兄与诸勇晰言之也。此次初出，无所谓安家银两，在宝亦不能先给几日口粮，途费亦惟到衡之日，每人给三百文而已。

抑又有请者，不难于勇，而难于带勇之人。带勇之人第一要才堪治民，第二要不怕死，第三要不急急名利，第四要耐受辛苦。治民之才，不外公、明、勤三字。不公不明，则诸勇必不悦服；不勤，则营务细巨皆废弛不治，故第一要务在此。不怕死，则临阵当先，士卒乃可效命，故次之。为名利而出者，保举稍迟则怨，稍不如意则怨，与同辈争薪水，与士卒争毫厘，故又次之。身体羸弱者，过劳则病；精神乏短者，久用则散，故又次之。四者似过于求备，而苟阙其一，则万不可以带勇。故弟尝谓带勇须智浑勇沉之士，文经武纬之才。数月以来，梦想以求之，焚香以祷之，盖无须臾或忘诸怀。大抵有忠义血性，则四者相从以俱至；无忠义血性，则貌似四者，终不可恃。两兄平生物色，果有此等人否？如其有之，万望道达鄙意，礼请以出，非弟之私好也，为天下出也。弟之汲汲，尤在于此，千万千万！书不尽意，诸惟心鉴，顺候著安。

荫翁尊兄老公祖处，均此致候。

185．与吴文镕九月十七日

陈明赏识塔齐布、滞留王錱、张荣组之勇及不回省城缘由，附告对张、王评价。请参劾玉山，摒去田宗全。

受业制曾国藩顿首谨启老夫子大人钧座：

九月八日接奉初六日在又一村所发手谕，十四日又得读岳州寄骆籲翁一函，十六日夜又奉到蒲圻十一日手示，敬悉种种。动忍补救之谕，谨当书绅；委用择人，听言察理二语，国藩阅历尚浅，不无迷失。然今岁在省，于武员中赏识塔将，实以今日武营习气，退缩浮滑，恬不事事，骄蹇散漫，如搏〔摶〕沙者之不能成饭，太息痛恨，求如塔将之血性奋发，有志杀贼者，实为仅见，以是屡加器许。此外亦乏亲信之人。至国藩所不许者，则有口同斥，千夫共指。论者或欲混黑白而颠倒之，齐巨屦小屦而一视之，则褊浅之衷，实不能平。今日天下之变，只为混淆是非，麻木不仁，遂使志士贤人抚膺短气，奸滑机巧逍遥自得，安得侍坐函丈，痛哭而一倾吐也！

泰和股匪初五日窜据安仁城中，初七日巳刻退出，初八日至江口洲。是夜二更，塔将督勇剿捕，一鼓荡平，想禀报已到矣。王璞山县丞錱于初八带勇往剿，至彼已见扑灭，即行返衡。十六日由衡起行归湘乡矣。彼自兴宁定计，续行募勇，为报仇起义之举，遂陆续遣其麾下之卒还湘，若者招行健士，若者制军器，若者备糗粮，若者归休料理行装，以为长征之计，业已分散四布。

来谕谓贼由富池口围攻兴国，恐由通城径窜平江，嘱调王璞山带勇赴平江，为迎头袭击之师。籲翁亦飞札饬调。国藩以璞山之勇业经四散，若仓皇唤集，非十日不能齐；调赴平江，非八日不能到；既到之后，此三百余人者，亦无济于事，不如听其在湘中耽搁二十日，号召义旅，兴办一切，齐来衡城操练月余，然后成军以出，或者犹有小补。此王县丞之不能遽赴平江也。

来谕令张守荣组率师至平江。润农太守所带之兵勇本七百二十人，七月间省城防堵极紧，籲翁调回道标勇二百名。昨九月十三，其麾下守备田宗全不服润农约束，又调同其所带之绥靖兵二百名往省矣。现在张守仅带勇三百名，而粤西群盗如毛，永州西南一带不能不留兵防守，是以辗转思维，仍令其驻防江永一路，此张守之不能遽赴平江也。

粤逆由阳辛河窜入兴国，由兴国至通山、通城，即无水路可通。该匪未必肯尽舍船只，抛弃辎重。大队踵至之事，目下尚可无虞。惟分股四窜，勾结崇阳、通城一带乱民，攻扰南北交界各县，是意中事。现在塔将、王同知由茶陵回省之兵勇千三百余人，又有邹寿璋、陈文耀在浏阳守卡之勇四百余，皆可调赴平江。自浏自省，皆不三日而抵平也。惟自崖而返，画疆而守，兵勇习气皆然。来谕谓如贼未至平江，仍可往前进取，恐渠辈自嫌卑薄，不敢远征也。

国藩回省之说，非不三思及之。惟目前与王璞山谋募练勇，兴举浩大，费用繁多。若在省城，耳目之间，动多触碍，不如避迹偏郡，捐资多则多募，捐资少则少募，张弛广狭，惟吾之所自为。且奉命办团查匪，而必在省干予兵政，本属越俎之谋，宜人之从而议其后。时位进退之际，亦当有其自审也。

募勇一万，每月须费六万金。目下岷樵统带之楚勇、湘勇已四千矣。此间旧招新募，拟再添六千，如经费不敷，则先送四千，大抵十一月中旬乃可成行。不然，驱市人而使之战，鲜不败矣。

张润农有用之才，然尚不如王璞山之结实可靠。璞山忠勇冠群，驭众严明，然局量较隘，只堪裨将。以视岷樵之智勇兼全，器局闳远，则非其伦矣。因垂询附及一二。

桂阳营参将玉山，张石翁将参劾，国藩为之缓颊。近闻其陋劣万状，求吾师速参之。又，守备田宗全，近因桂东案保举之，然见其暴横之状，吸烟之形，亦败类也，亦求急去无留。渠有永顺县知县陈秉钧揭参一案，督署必有全卷，或严饬查办，伏候鸿裁。玉参将为桂东、桂阳百姓所痛恨，又有桂阳知县黄曾郁揭参一案，断不可姑息也。余俟续具，诸惟心照，顺请钧安。

186．与骆秉章九月十七日

告已向吴文镕说明王錱、张荣组之勇不能调赴平江原因，请札饬塔、王、邹、陈就近堵剿。

籲翁老前辈大人阁下：

十一夜三更奉布一函，十四、十五连布二函，想俱呈览。

十六夜接甄甫师信，言贼匪由阳辛河窜至兴国州，该州距通城仅百余里，恐由通城直犯平江，嘱侍调王璞山县丞、张润农太守之兵赴平堵剿等因。侍以王璞山业于十六日自衡回湘，其勇则早经分遣回湘，令其或招引朋类，添募数营，或休沐具装，预备远征，或备军器，或办糗粮，既分布四散矣。此时仓皇唤集，非十余日不能齐；而渠所欲兴办之义举，初理头绪，而遽断歇，非所以成全其志也。张太守自分去田守备二百兵后，仅存勇三百人，往守平江，未必大益，留防永明，则资熟手。侍已将此二层函复甄师。现在塔将、王丞之兵勇不日即可到省，尊处飞札二人驰往平江堵剿，侍即不另札也。其邹寿璋、陈文耀二人在浏守卡，去平江仅百余里，亦可就近往堵。侍已有札与邹、陈，饬令赴平。祈尊处更札催之。塔、王、邹、陈四人者，往岳州兼防水陆则不足，在平江专防陆路则有余也。此请台安，敬候复示。

187．与刘建德九月二十日

请其督催乡绅捐输助饷，并杜抑勒中户小室。

馨室老公祖大人阁下：

握别弥月，想兴居康吉，政祉多绥，至以为颂！

弟来衡半月，公私顺平。安仁土匪经塔将一鼓剿灭，大快人心。醴陵石笋坑股匪亦经周金城之勇剿平，贵治借以安堵。惟天下大局，极可悼叹。

江右解围，岷樵廉访之勋名日以震著，将来颁给关防，全握兵柄，殆亦意中之事。而近日兵孱将怯，骄蹇散漫，习气已在膏肓，虽名将亦难得其死力。拟欲募勇数千，勤训苦练，发交岷樵，以为澄清中原之用。函商制军及中丞，皆深以为然。惟经费无出，全仗捐输助饷。兹有一书交贵治诸绅，托其多方劝谕，更望老公祖设法督催，解交衡郡行辕，日内即有委员至潭守催，务望鸿裁妥为筹办。其中户小室，仍不得泛求，以杜抑勒，是为至要！书不十一，顺候台祺，诸惟心照。

188．与湘潭绅士公信九月二十日

告拟练勇万人，请广为劝谕巨室殷户捐输助饷，抄呈简明条例。

石泉、晓岑、星门、少崑诸兄大人阁下：

握别经时，想慕弥殷。伏审道履康娱，调摄多祜，至以为慰！国藩移驻衡城，瞬历半月，公私平顺，足纾存注。

章门解围，是近日一快心事。岷樵廉访于桂林、长沙之围，两次保全，皆赖其力。而江右一城，四次轰陷，居然保此金汤，活一省之生灵，全东南之大局，其为功绩，尤无等量。以天心之简在，万民之跂望，即颁给关防，全畀兵柄，盖亦意中之事。惟是近日之兵孱劣极矣。当其调遣之时，东抽一百，西拔五十，卒与卒不习，将与将不和，及夫与贼相逼，各怀观望，胜则相忌，败不相救，虽以古来之名将，用今日之尪兵，亦恐无以变其习气。拟欲募勇万人，精练勤训，发交岷樵处自成一军，以为澄清扫荡之具。而敝邑王君璞山，因闻湘勇援江之师七月二十四日之战，带勇官及帮办之绅士阵亡四人，各练勇阵亡至八十一名之多，大兴义愤，驰檄邑中，欲率湘中子弟同往杀贼，以报诸友之仇而纾国家之难。璞山之与鄙人，起念虽殊，而指归则一。兹将渠来书及仆二书抄录呈阅，诸君子观之，亦足以见鄙志之所存。惟经费浩繁，库项支绌，全仗吾乡义士仁人捐输助饷，庶几兴举可集。

贵邑为商贾辐凑之区，巨室殷户甲于他乡。诸君子义声硕望，久为桑梓所推重。务望广为劝谕，宣扬鄙意，保全天下大局，乃所以保卫湖南，乃所以保守吾辈之身家也。自诸君子而外，尚有贤声著里闾，忠肝贯金石，贵邑不乏杰人，有为国藩素所闻知，未通缟纻者，有并为国藩不及访问者，务望道达微忱，助我一臂之力。其捐输章程，已有简明条例，兹抄一份奉呈。藩库实收已带来衡州行馆，银钱朝解则库收朝发，夕解则夕发，毫无留难。刻已有札催湘潭县督办，又有委员即日至潭守提。望诸君子善为办理，俱在有余之家，婉劝输其奇零，中户概不抑勒。书不十一，惟祈心照。如有碍难筹办之处，亦求复示驳诘，至要至要！顺问近安。

189．与欧阳兆熊九月二十日

告办捐输、招猎户诸事，并邀其来衡议事。

晓岑仁兄阁下：

初七日奉手书，以繁冗久不报，幸不咎也。江西解围，岷老得生，是一快事；然勋名日重，兵柄将归，弟所以有募勇数千往助之议也。

劝捐一事，顷已有手书，责成馨君，加之以催札，重之以委员，或者有济。实收寄存尊处及左宅，事不可行。此间亦自有藩篱，过尔浅易，则小民有以窥朝廷之陋，而视名器为无足重轻。捐输本非民所乐从，即奏请别树一帜，遍札州县，委员守催，官样愈多，去题愈远；不如择好友较多、地方较富之县，以鄙人肫肫之意，宣布于人，精卫填海，杜鹃泣山，或者谅我寸诚，犹有一二起而应者，亦未可知。绅以通其情，官以助其势。其并无交好，官亦隔阂之县，则不复过而相问，非爱惜道学门面，亦实见官样文章之不足集事。刍狗已陈，斯民之厌弃也久矣。

李九之徒招集二十余人，望即命之来衡，弟将以为亲兵。猎户不宜多招，但择其尤精者，招一二十人来衡，以为鸟枪教师。日直二百太少，即渐次加至三百亦可。均望代借钱数十千，资遣到衡，不必先动捐款。刘石渠大令既不能来，即亦无庸相强。

“文案不宜多理”，伟论极精，即当遵办。

贼自江省退出后，由富池口窜至兴国州，过通山、通城，即吾平江界矣。而岷樵之勇又闻有哗噪四散之说。茫茫世事，未知何日始有安居！专望台从不弃，惠然过我，畅所欲言，翘企翘企！即问近安，不一。

190．与骆秉章九月二十二日

询问兴国州消息及龙启瑞之使如何裁复，请代奏安化蓝田一案。

籲翁老前辈大人阁下：

连日未奉手示，不审兴国州消息何如？盼盼！

接左季高书，似田家镇甚有把握。如果江防得力，贼帆不得西驶，则由通城、平江越万山千险而来犯，其势究为易御。得塔、王、邹、陈四人之勇，益以林令素用之团丁，或可无虞。

龙翰臣之使，尊处如何裁复？以便复书画一也。

侍在省经手之事，惟安化蓝田一案尚未奏结。兹拟一稿，求尊处出奏。若其未妥，即祈改正。岳州周齐公一案，曲突徙薪，预绝勾结之患。第此等匪人，恐各属皆有，侍已谆托各绅访查衡、清、常、耒一带矣。余俟续布，即请台安，诸惟心照。

侍制曾国藩顿首

191．与吴文镕九月二十三日

陈明平江防堵、衡阳练勇情况。称扬郭、朱、夏、罗、周、杨诸人之贤。

受业制曾国藩顿首谨启甄甫老夫子大人钧座：

十七日奉呈一书，谅蒙垂鉴。比想兴居康胜，政祺多绥，日以为祷。

此间接得探报，田家镇于初十日又获胜仗。左季高书来，亦言江防尚属可恃。重以吾师之威望，或者全楚得以巩固，逆贼知难而退，扫数东下，亦未可知。惟兴国股匪不免窥伺二通，震我巴、平，终属可虞。日内塔副将、王同知及邹寿璋、陈文耀之勇，计已先后行抵平江。平江令林秀三源恩忠勇奋发，胆识俱优。去年长沙、今岁南昌被围，该县均在四百里内外，加以征义堂之役，通城之变，两年之内，四次防堵，均能绸缪展布，有备无患。所募之勇，亦俱训练精强，缓急可用。夏间两番具禀，自请捐资募勇，出省杀贼。就南省牧令论之，林君盖有用之才，可与图功业者也。以塔、王、邹、陈之勇，济以林令之布置，贼若竟狂窜平江千山万险之中，守御当可得力。惟崇阳、蒲圻亦属密迩，南勇未必越境，北省尚有兵力分守此路否？深以为念！

国藩在衡，近尚安静。安仁余匪剿捕将毕，不至再有滋蔓之虞。惟粤西群盗如毛，迄无静宇。顷龙翰臣学士修一密折，专丁送至长沙，求骆中丞转递入告，自是备陈贼情，与地方大吏意见不合而为之。龙君非不晓事者，亦足以见岭南之兵难，方兴未艾也。而吾永、郴南路之防，乃一日不可以少弛。国藩在此，拟壹意练勇，大之则分送岷樵营中，助渠爪牙之选；小之则备潇湘上游不时剿捕之用，无效粤中旧辙，大股虽去，而余波未息，亦足少分大吏之忧。第经费浩穰，鄙意不欲取之藩库，以是弥觉其难。

王璞山县丞回湘招勇，已去八日耳，须再耽搁半月，乃可前来。渠以报仇兴师，与国藩意指本别，然正可借其义愤之情，以作吾士卒之气。第事不遽集，若贼于十月逼我楚疆，则此项人尚未可恃。十一月中旬以后，方有头绪耳。

今岁援江之湘勇，管带者如郭筠仙太史、朱石樵刺史、夏憩亭观察、罗罗山教谕皆难得之才，比想皆至田镇、兴国等处。若至鄂中，吾师幸青眼视之。夏、朱本系属吏；郭、罗则部下绅士，虽一介书生，实学识过人，可与谋军事者也。视张润农、王璞山皆迥出其上。

昨读左季高书，似有决计还山之意，不审尚可絷维少留否？若其决然舍去，则幕中恐无名手，巨细皆荩筹躬亲，尤以劳扰。

田宗全烦鸿裁办理，万不可少缓。玉山即求撤任严参。岭东营守备周云耀、桂阳千总杨名声二人，皆湖南武弁第一流人也。余俟续布，即请钧安。

再，下游消息，求饬纪随时抄录，或文报，或私书，如有关系粤匪情事，即抄一份见寄。驿路官封，尚不甚迟滞，借得闻知此贼踪迹。而江南、河北近事，亦惟鄂中见闻较确也。

192．与王錱九月二十三日

问如何禀复省中札饬，劝捐是否稍有端绪，嘱新勇无遽多招，问江忠源、朱孙贻消息。

璞山仁弟左右：

执别数日，相忆贤劳，比谂兴居安吉以为颂。

粤匪由江上犯田家镇，闻屡战不利，分股陷兴国州。该州有水路可出大江，陆路由通山、通城即至湖南之平江。现在塔副将、邹岳屏等皆至平江防堵。中丞前有札与足下者，亦似饬往平江，又似饬至安仁，看不甚亲〔清〕，不知足下如何禀复？近日又接省中文书否？

此间设局开捐，殊不踊跃。仆所招之新化勇，口粮甚形支绌，宁乡、益阳、湘潭捐项尚未见到。足下在家劝捐，不知稍有端绪否？新添之勇，望无遽多招，以二营为率，至多不过三营，不然，恐一到衡城，无粮可发，大为难事也。至嘱至嘱！

孙阆青代理兴宁县事，昨有信至抚藩处，请另派一人往兴署事，而令阆青来衡差遣。大吏以人地相宜，不肯更换。林周培系永明失守获咎之人，大吏亦不肯与之湔袚，令其来衡效力。此间诸务，专望竹庄与足下早来商酌。

岷樵、石樵近日无信，罗山十四日在吉安府发信，十九日到此，方有江西之行，将由省城追贼至湖北，乃定或出或归之计耳。尊处探差往江西者，近已回湘否？若有石、岷诸兄信，乞抄一通见示，顺候近佳，不一。

193．与朱蓂九月二十三日

告练勇、招勇计划。嘱立湘乡忠义祠，并安排捐资、规模与人选。

尧阶仁兄大人阁下：

奉到由县城所惠手书，具审兴居安吉，调卫无愆，至以为慰！

弟来衡近月，公私顺平。江右解围，岷樵、石樵、筠仙、罗山诸君子俱得生全，是鄙心一大庆事。岷樵勋名日盛，帝心允简，物望攸归，即颁给关防，全畀兵柄，盖亦意中之事。特近日之兵孱尪极矣，而偏善嫉妒，胜则相忌，败不相救，往往此营被贼围杀，生死呼吸之际，而彼营袖手而旁观，哆口而微笑，曾无一人借助声势，以相援应，况欲执戈冒死以出人于危地？虽以韩、岳复生，亦不能起今日已死之人心，而令其有相顾相卫之风也。鄙意欲练勇五千，概交岷樵，以为澄清中原之具。务期一心一德，生死相顾，庶几联吾同仇之义士，以破逆贼之死党。王璞山亦有意率湘中子弟长驱杀贼，以报谢、易诸友之仇，而纾国家累年之难。两人者起意虽异，而指归略同。现璞山回籍招勇，想已兴师动众矣。惟经费甚难，劝捐亦鲜有应者，当不多招，姑先以千人试之。如其可用，或捐输踊跃，再续行招集也。

湘勇在外，殊得嘉誉，郴、桂一带，多称为仁义之师。江西七月二十四之役，虽阵亡八十余人，而勇敢之名已大震于匡庐彭蠡之间。鄙意欲于湘乡县城建立忠义祠，祀谢、易、两罗之主于中，而诸勇亦得附祀于两厢，以慰死者果毅之魂，而作生者忠奋之气。其于扶树风声，激发士气，盖未必无小补焉。求吾兄专董其事，捐资择地，鸠工庀材，概求大力经营。或择一二好友襄办，惟兄举贤以自逸也。

闻南门节孝坊旁有户书张廷营大宅，已籍没入官矣，即以此地改作最好。至劝捐助费，弟先出钱二百千以为之倡，贺石农钱百千，业经面定。此外岚暄、膏如诸兄，皆须捐助，求兄代致鄙意。惟每写一家，须从五十千起，太少则不必写，恐奇零过多，难于刊碑。工程大约需钱千串，其祭祀久远之谋，尚不与焉。规模仿河街潘氏祠，门外为牌坊之状，彼所谓“紫岩第”者，此刻“忠义祠”三字。将来钱多，尚须建一石坊，以壮观瞻。其内建一大厅，如庙宇正殿，两厢如两庑，以宏敞坚实为主。如钱实不敷，弟再添捐，屡添不〈宜〉，一添可也。同邑诸义士仁人，烦兄为我致意，不必多请首士，不必写立捐簿，但凭一诺而事已集矣。并恳代告苹洲父台，督成此举。石樵兄虽已远出，亦须捐钱百千，先代借去，请渠归款。季洪弟有借石翁钱百千，目下即可偿还，竟代为捐用，刻石泐碑，渠必欣然也。木石各料，不可草简。监工者尤须择一廉明贤干者为之，务祈兄慎选也。书不十一，诸惟心照，即请日安。

194．与刘崑 [1] 九月二十四日

告江鄂军情，问防省之策。

韫斋仁兄大人阁下：

省垣聚晤，迪益良多。于役蒸衡，以关防扃试，缺为面别。顷奉惠书，备纫存注，敬谂兴居康吉，调卫增绥，至为颂慰！

国藩到衡以来，公私顺平。安仁土匪，经塔副将剿平后，余匪分窜酃县，时有擒获，残败游魂，不复足虑。惟江西围解，逆贼上窜田镇，江防闻已被贼攻毁。连日北风不息，鄂中情事，殆不可问。甄甫先生为当世贤者，时势太迫，仓皇失措，如何，如何！由鄂至湘，一湖仅隔，溯流南窜，亦意中事。所幸长沙近日饷项差裕，油盐煤米亦有储备，内兵外勇尚可凑聚万余，坚守会垣，或足自固。惟外府州县、恐效江西故辙，仍有分窜四裂之患。眷言桑梓，可胜长虑。

阁下伟画硕谋，久深钦企。为今之计，应如何阻截江路，俾此贼纵来会城，而沿江上下，吾尚有以御之，不能任其单舸叠艑，往来自如。贼既以船为巢，则湘潭、常德必其所垂涎之地，应如何先为布置，保此二处？务期鸿筹密虑，开我不逮，至幸至望！书不十一，顺颂台祺，惟希心照。

[1] 刘崑，字玉昆，号韫斋，道光二十一年进士，授翰林院编修，调湖南学政，后迁内阁学士、工部右侍郎。

195．与江忠源九月二十四日

问楚勇哗噪详情，告练勇与防省布置。

岷樵仁弟左右：

八月三十日奉寄一函，专差送至江西。其差王周书、朱光胜二人至今未归，不知果否接到？有常宁人充当楚勇者，自江西归来，言二十四日楚勇二千人拥至江西巡抚衙门求赏，大哗一日之久。并言开化勇以戈攒向尊舆，杀伤贵纪。次日楚勇千余人告假还湘，从左右至九江追贼者仅数百人等语。国藩以此为必被汰之勇，造言诽谤。而有人自湘潭来，果见楚勇数百逐队而归。而台从十一日尚未行抵田镇，似前语亦不为无因，以是寸心日夜焦虑。前奉呈一书，言当练勇六千人，习其胆艺，束以纪律，发交麾下，以为澄清扫荡之用。若如造谤者之言万有一实，则勇之不可用，与兵相去亦无几耳。务祈将本末曲折一一缕书告我。若未接到，仆已抄一分寄存甄甫先生处，可从其借阅。

国藩现添募湘、宝二勇，拟认真训练，大之则发交湖北，备左右之前驱；小之则留存吾乡，剿南路之土匪。特经费不敷，藩库既无可提用，劝捐又百无一应，以是迁延瞻顾，不得放手一办，真所谓局促类辕下驹者也。

逆匪由富池口窜入兴国州，未免窥伺二通，震我巴、平。比已派塔将带宝勇八百，王初田同知带道标等勇四百，又有湘勇五百，益以林秀三自带之平勇，贼若由城来犯，守御当可得力。田镇江防，闻尚严密可恃，惟由通山窜入崇阳、咸宁一带，为北省拊背之患，不知曾否分兵防御？幸分股未多，未足深虑耳。贼即不扰湖北，足下带兵东下，亦鲜可用之兵。且今日将弁习气，自守备以上，即已骄蹇散漫，难可使用。足下威望日隆，倚畀日重，不能不常与此辈相接对，纵不惜诎身抑志，委曲求全，而灭贼之具，一无可恃。犬羊烂漫，南北四布，何日果可扫荡而廓清也？每一念及，太息无已。顺问台安，即盼复音，不具。

196．与王錱九月二十四日亥刻

告既已至省请银万金，自可仍募六营；保举另折已特保其一人。嘱新勇至少须训练一月，方可出征。

璞山仁弟左右：

早间奉达一函，计三日内可尘清览。申刻接二十二惠书，具审一切。

仆因饷项无出，故令足下止招三营。今来书言，至省请银万金，自可仍照原议募成六营。且顷闻贼船三千，全数上窜，直犯长沙，乃意中事，亦自不能不多添湘勇前往援应。足下在省，想大吏与熟商定议矣。

吴集各案保举，另有一折。此折之尾，特保足下一人，是中丞格外优待，非此外未保人也。足下于折奏素少阅历，是以疑之。

省中防堵，十分吃紧。足下新招之勇，是否即由本邑急急赴省，抑须训练时日不训练则市人耳，恐不可用，尚祈飞示。

丁应台号煦齐，不知其住何处也。顺候日佳，不一。

新招之勇未经训练，断不可用。今年六月援江之师，即前车之鉴矣。足下或在大吏前言明此层，至少亦须训练一个月。以即日带来衡城，大练同训为要。即十分紧急不能来衡，亦宜在本邑训练。纵使湖北有失守之信，亦不可以不练之卒，仓皇出而应敌也。练至一月以后，即举旗长征矣。国藩又行。

197．与骆秉章九月二十四日亥刻

告张润农之勇未必可靠，不须饬添；田镇已破，只可忍置岳州而保省城。

籲翁老前辈大人阁下：

二十二日接到十九日惠书，二十四日又二十二所发两函，具悉种种。

张润农之勇，号令纷歧，是侍主见不定之咎，然其中亦有委曲，非笔墨所能罄道府挽留亦官文门面语，是日诸君谈此层耳，渠发禀至省，请示愿添招新田勇一层，并未与侍先商。往返请示，似亦迁延之笔。诚如来示所云，虽添募壮勇，不过如是者也。后函令侍酌夺，鄙意觉其未必可靠，竟不须饬添耳。

岳州来禀，田镇已破，鄂省十分急迫，我省也十分吃紧。然兵力既薄，将弁又怯，不如专守省城，犹有几分把握。若再分兵防御岳州、临湘一带，则我兵尚未到防，逆贼恐已上窜，陆路即能堵御，江路仍是空虚，徒有御贼门外之名，恐蹈内外两失之实。再四思维，只〈宜〉忍心置岳州于不顾。

现在省中守城之兵尚有四千余，银米煤盐俱用敷三月及半年不等，火药军械犹为富饶。城外无民房、树木遮蔽，枪炮等具易以攻防。其理其势俱可坚守，较之去年之长沙，今年之南昌，初基盖有过之。至于外间援应之兵，侍在此有舍弟一营，及招回之新化勇一营尚有百人未齐，益以周凤山、储玫躬之勇，侍俱可带往，共为一枝。王璞山近日回湘添募壮勇数千，可以立集。渠顷有信来，言日内走省谒见台端。其添募之多寡，军械之立办，赴省之迟速，想老前辈已熟商而面谕之矣。此外兵之又一枝也。塔、王、邹、陈之勇，现赴平江防分股之入窜。若贼果直犯省垣，可星速召回，此又一枝也。夏、朱、郭、罗之湘勇，侍当专使往催，竟可不奉江省之令回湘赴急。即使岷樵不克分身，约计外兵亦近万人，可将此贼痛剿一番。细筹全局，似不至遽形坐困。老前辈曾经阅历，当益有成竹也。

周凤山之勇，闻已无粮。昨专差来侍处借二百金去。渠若至局领粮，望饬速发。即请台安，诸惟心照。

正封函间，又接二十二酉刻惠函。保靖兵及永定兵往札岳州，实形单薄，即益以塔、王之兵，亦尚单薄。田家镇有兵勇五千，绸缪四月之久，尚不足恃，则岳州此时竟可忍心置之，不必为无益之防御，并力守省，犹较稳实耳。事即紧急，塔、王自可即留省门，扎营城外，以保靖、永定兵合二滕之道标勇扎一营，塔之宝勇扎一营。其营盘基址、有三处最要紧：一为蔡公坟前，邹寿璋营址也；一为北门外东边高坡菜园前，宝勇营址也，一为妙高峰前，舍弟营址也。此三处占住，他处无甚足虑。岳州之说，鄙见如此，伏祈荩筹熟商。诸惟心照，余俟续布。

198．招某绅耆书九月二十四日

招其入幕。

启者：

国藩奉命帮办团防，查拿土匪，受任以来，夙夜忧惧，恐见闻不广，思虑不周，孳孳勤求，冀得乡邦贤士不我遐弃，肯辱惠临，借以博采周咨，用匡不逮。故或奉书促驾，或倒屣迎宾，延揽英豪，咨诹善道，耿耿此心，想蒙谅也。

有自某处来者，具道大兄之为人公正老成，乡闾共式。国藩心焉慕之，道里寥远，末由亲晤，快领麈谈，我劳如何。方今贼氛浸急，江波不靖，鲸鲵穴于金陵，蛇豕突于楚境，普天民庶，畴不发指眥裂，此正志士慷慨击楫之秋，贤者仗策行筹之会也。

国藩不肖，妄欲招勇数千，亲加训练，整饬戎伍，扫荡群凶，上以纾圣主宵旰之忧，下以拯生灵涂炭之苦。而军饷不继，筹画维艰。现今移驻衡州，一应事宜，尚未就绪。意欲借茅茹之汇征，为梓桑之保障。大厦非一木所支，宏业以众智而成。苟其群贤毕集，肝胆共明，虽金石而可穿，夫何艰之不济？伏望足下即日束装来衡，藉慰渴思，兼资商榷，幸勿以国藩为不足与道，裹足不前也。时艰孔急，翘企良殷。心所欲倾，笔不能宣，望切祷切！先此顺候文祺，余惟面罄，不一。

199．与龙启瑞 [1] 九月二十五日

告近况及请骆秉章代递其密折而被退回之事。

翰臣尊兄同年大人阁下：

顷奉惠函，伏审兴居康吉，榆社载德，至以为颂。

弟以去秋奉使出都，中途惨遭先母大故，既念平日罪积孽深，移祸慈闱，不宜然食息人间；又以匍匐来归，忽闻长沙被围之耗，忧患余生，间道归里，乃仓皇卜葬，粗尽大事，慎终之礼，诸多未讲。腊月初间，倏奉帮办团练之命，兼闻武昌沦陷之信，义不敢深居不出，以自邻于畏葸规避之徒。遂侨厕会垣，商办一切，不官不绅，处于志疑之位。仰逼俯侵，动多触碍，然苟利于国，或益于乡，往往攘臂从事，越俎代谋。心之无瑕，岂遑多恤。

阁下以乡邦糜烂，忧愤填胸，密折上陈，为民请命，仁人君子不得已之心，惟局中人可共谅耳。弟以八月十四违离省城，移驻衡郡，不克与中丞面商，比以一书道达盛意，促其代为呈递，或附驿，或专弁，均无不可。顷接中丞复书，以阁下折匣系用练局印花，恐奏事处不肯收进，遂仍璧还。中丞复书，自应详告，弟不更赘。至匪徒四煽，隐患方多，非独贵乡，盖有同虑耳。率泐布复，顺请近安，诸惟心照。

[1] 龙启瑞（1814—1858），字辑五，号翰臣，广西临桂人，道光进士。历任翰林院修撰、湖广学政，咸丰元年在广西办团练，后任通政使司副使、江西布政使。

200．与严正基九月二十五日

缕析东南及两湖军情。

仙舫先生尊兄阁下：

前奉湘阴舟次惠书，拟俟旌从抵粤后再行裁复，展转传询，未有确耗，人事牵迕，遂缺报答，咎责良深。顷奉赐函，借悉夏杪由间道旋桂，兴居康吉，调卫增绥，至以为颂！

逆贼穴踞秣陵，兼巢镇、扬，负隅之势，不遽弃去，凡在有识，皆所共料。独怪其分股四出，西围章门，北窜豫晋，连樯三千艘，飙驰二千里，众不为不多，力不为不强。精锐既分，则江南三城宜益寡弱。闻诸人言，见诸奏牍，皆云南京之贼仅存数百，扬州之贼食尽援绝。而向、琦二帅卒不能设法收复，此诚不可解者也。欣老既负重名，许公亦夙娴韬略，而半年相守，一筹莫展。揆诸事理，尤所难明。

江西本无先事之备，又乏军旅之材。岷樵先日入城，粤逆次日继至。安危之机，冥冥者若有预为安排。顷已于二十二日解围，岷老勋名日隆，物望攸归，帝简亦属，即特颁关防，全畀兵柄，盖亦意中之事。鄙意欲募勇万人，勤加训练，发交岷樵，以为扫荡澄清之具，而变孱兵劣弁之习。愚计粗定，方拟号召健卒，兴办军械，而连日下游消息，益无佳语。贼自南昌窜出，即据九江。金陵之贼，又分数千攻陷安庆，进舟裕溪，窥伺庐郡、新省，九江之贼，亦分千艘，由富池口入阳辛河，攻陷兴国、通山、通城，及吾省之临湘，巴、平皆为震动矣。尤可伤者，鄂省自五月以来，即于广济之田家镇严设江防，编木为排，横截中流，旁列油篓，垒石为墙，上留炮眼，以施枪炮。两岸扎营以防，陆路屯兵勇五千人以为重镇。文武贤干，多萃于兹，以为御贼门外之道，冀固南北二省之防。自三十、初一、初十等日屡次获胜，贼多损伤，至十三日卯刻，竟被群贼攻毁，焚烧营盘，兵勇冲散，徐道、张道不知下落，岷樵及唐子方廉访已兼程回护鄂城。

北省以全力防御田镇，此险一失，省城兵力极单，饷项支绌，居民及在官人役迁徙一空。张制军以十六日赴山东任，新督吴甄甫先生初七自长沙起行，十四始抵鄂城。人地极生，抚藩又不足与谋。鄂之为鄂，岂堪设想！不特鄂也，湘之去汉，一湖仅隔，北风若利，三日可到。国藩日内既虑北省，为甄翁及岷樵忧，又虑南省，恐吾乡复寻去秋之盟也。幸六月以来，守备粗具，饷银足支三月，煤米等项足支半年。城内各兵四千有奇，练勇分布各处者，尚有三千余人。省垣有警，弟即带勇入援。湘中尚可撑持，较北省差有把握耳。所虑水路无兵，逆艇实多，沿江上下，往来自由。或以一股扰我省会，牵我大兵，而以分股旁窜近水郡县，如江西瑞州、饶州近事，掠其民而蹂其地，披其枝者伤其心，生民涂炭，力难兼顾，此其可为长虑者也。阁下伟略匡时，远轶侪辈，枌榆之急，谅所愤切。倘有深谋秘计，足纾目前之难，望无惜飞书详告，开我愚蒙，望切祷切！

怀庆以七月之季解围，八月诏书褒功，各帅皆膺懋赏。而平阳被陷，旋踵见告，报捷之章，常多失实，此近日通病也。因垂问附及。顺问台安，诸希心照。

201．与骆秉章九月二十五日四更

告楚勇哗变，江忠濬未必肯再出，新宁勇须交戚少云管带。问敌若来省，徐有壬有无与之于水次决战妙画。

籲翁老前辈大人阁下：

二十五戌刻接奉二十三午刻惠函，肫挚之词，忠荩之忱，令人钦敬。

招新宁勇一千，自是可用，然其中有两端颇有窒碍：顷有常宁多人自江西归来，云充当楚勇，江西解围之后，赏银未能尽给，二十四日众勇拥至抚院衙门大哗，杀伤岷樵家丁，怨江三老爷侵吞赏银，闹至二更始散，次日各勇告假回楚者千余人等语。侍以其为逃勇造谣诽谤，坚不肯信。乃有友人在湘潭及湘乡见楚勇联队归来，实近千数，似前语大属有因。日内各勇回至新宁，江家必大惊疑，恨诸勇之忘恩不驯，忧岷樵兄弟之孤立无助。江忠濬一闻此信，未必肯招之再出。且渠兄弟四人，三子从军，一子奉母，亦难强令复出，此其窒碍一也。岷樵六月来书，托招新宁勇，即言其弟不能出 [1] 。

江氏之勇，名为新宁，实则贵州、四川、衡、永、郴、桂无所不有。在军日久，见闻日广，数千金之赏，五六品之官，习惯不惊，骄蹇之风，颇难驾驭。向特畏岷樵，不敢横恣，若岷老果有二十四之说，或虽无其说，而另付他人管带，则强悍生事，乃在意中。侍知之最熟，见幾较早，此其窒碍二也。

现在戚令业已致书局中，发札发银，事已成矣。若江忠濬不到，而徒遣勇来，须交戚令管带，细心体察，庶利多而害少耳。

以侍愚见，贼若来省，会垣虽或被围，尚可坚守无虞。惟兵勇无几，而贼舟极多，或以大股规我省城，牵我师徒，而以分股四窜。沿江傍湖之郡县，处处可以通舟楫，贼帆一到，孤城立危，如江西瑞州、饶州、南康、奉新近事，掳其民而掠其地，披其枝而伤其心，极可虑也。鄙意欲设法与之水战，日内尚未筹得妥善之策。闻君青兄素有巧思，不知有妙画费钱不多而能于水次与之决战否？望鸿裁开示。此间若定计，即飞速奉报也。书不一一，顺候台安，统希心照。

侍制曾国藩顿首

[1] 注文据中国社会科学院近代史研究所编《曾国藩未刊往来函稿》（岳麓书社1986年版）补。

202．与彭洋中九月二十六日亥刻

嘱其促成魁联择勇来衡，并给路费；说明夫已氏非材，东安之事容再筹之。

筱房仁兄大人左右：

使至，得惠书，具审一切。自弟发书后不数日，局势又大变矣。湖北田家镇之江防，已于十三日被贼攻破。武昌事急，长沙警报日至。万一省城复如去秋之事，弟仍当前往援应。

前弟索荫翁之上驷，本为随身亲兵之计。今既不能满三百六十之数，则望转告荫翁，竟就现存郡署、县署三百之中，择百人以见惠。宝剑酬交，家酿供客，想荫翁亦不惜割爱一赠也，务求左右玉成。此外或稍附益，则就来书所谓经练之勇可得百数十人者，即于其中精选焉；或再得数十人附于上驷百人之末，但求其精，不必取盈三百六十之数，若买菜求益也。自邵至衡之路费，各勇既不能自备资斧，望左右代为付给。共需若干，乘便即行奉璧，但望速令赴衡。如贼果南窜，弟日内即回省也。

操演之口粮，以勤惰为增减，容当试行。带勇之人，诚如来示“不苛求乎全材，宜因量以器使”，然血性为主，廉明为用，三者缺一，若失，终不能行一步也。

夫已氏之材，以弟观之，亦不过百夫之长；察其心迹，似尚无他，即相其背，亦未必能大贵。本欲陶熔其质，去其贪心，就我范围，惟近日抱病，不常来见，交臂失材，弟亦未敢尔也。

楚勇散归之事，弟近日亦饱闻之。来示各层，见幾极明，虑患极确。事变之来，冥冥中若别有主持者。鄙人才薄，无术治此棼丝，而预为之所也。岷樵既逢此不怿之事，而兴国失陷，田镇大挫，湖北是其宦游，长沙又其梓里，而逆帆南指，两省同惊，麾下溃散，四顾茫茫，恐吾岷老愤懑忧郁，不复能自知保重，奈何奈何！

东安之事，弟极不忘，容再筹之。手泐，复请著安。诸希心照，不一。

203．与朱孙贻九月二十六日三更

告湖北危急，湘垣吃紧，望火速拔营回援。

石樵仁兄大人阁下：

八月二十四奉一书，由令弟专丁送回江省，中言宝眷宜留敝县，及璞山欲招勇为易、谢诸君子复仇之说，不知已否接到？

贵省解围，弟等方用欣慰。以诸君子冒暑往援，良非无益，乃曾不数日，而岷樵麾下之楚勇纷纷来归，且盛谤江汝舟。过湘潭、湘乡、宝庆及过衡州者，众口如一。此卒一溃，岷樵遂无兵勇可用。又不数日而闻田镇之江防已于十三日卯刻被贼攻破，湖北日内警急，且有回窜长沙之信。今日接省中信，言贼船已至岳州矣。虽未必遽确，而湖北兵勇仅存三千，饷项不满二万，张制军已起行赴山东任，新制军吴甄甫先生十五日始接印，一切生疏。武昌民人官役搬徙一空，万不可恃。长沙唇齿之邦，其或再寻去秋之盟，盖意中必有之事，且又目前须臾之事也。

闻阁下与罗山、宝峰、斗山诸君现驻扎吴城镇，以防九江股匪。兹特专使至江，务望阁下与诸兄统带湘勇二千，即日回湘。长沙官民望湘勇之归来，殆如大旱之望甘雨。此师本系弟与诸兄特兴义旅以援邻好，并非江省大吏所宜节制。若其殷勤挽留，则缓急情形，楚中更迫，恳立时就道，星夜兼程，归赴桑梓之难，祷切企切！

世兄在舍读书，甚有长进。唐苹洲初三到任，诸事守阁下旧章。弟为谢、罗诸君于城中立忠义祠，日内即当兴工。诸勇亦得祔主于旁。舍弟季洪恰有余钱百千奉还尊处，弟即行夺取为修祠之用。诸君恤银，是否在江西具领，祈留心查办。弟日内即拟回省，省城内有兵四千，外援兵勇可得四千，饷项可供四月，煤米等项可供半年，当可坚守无虞。但求诸兄带勇归来，将此贼痛剿一番，稍快人心而纾国难耳。书不十一，惟祈心照，顺问台安。

罗山、斗山、宝峰、迪庵诸兄均此，不另致书，伫望伫望！

憩亭、岷樵、筠仙闻俱未同住，便中乞为致意。

204．致骆秉章九月二十七日辰刻

请仍令邹寿璋、陈文耀之勇回省城，并饬局补发夫价。

籲翁老前辈大人阁下：

二十六夜接到二十四夜惠书，具审一切。

十八日至湖北，盖意中事；二十二至岳州，或尚是讹传。然分船上窜，半南、半北亦难料也。侍二十四夜复书，言岳州竟宜忍心置之不顾。前此奉寄之书，亦屡言邹寿璋、陈文耀数百之勇，不足以堵大股数万之贼，徒教之奔溃而挫我声威，是以派往平江，防山隘分股之贼较有把握。顷来示，已改派往岳。鄙意以众寡太悬，恐其必逃无疑，求老前辈仍令回省城，扎营城外，与宝勇相联络，或者犹可收其用。侍非私于邹、陈之勇，即道标之勇，保靖、永定之兵，侍昨信亦言其不可往岳，即塔、王同去，亦尚单薄，必致冲散。陆立翁九江之堵，张石翁田镇之防，皆前车之鉴。明知其无益而姑试之，似不必也。

鄙意为今之计，内则坚守一城，虽贼临城下，而必有可保全之具；外则筹兵往援，与之决战，一面设法水战，以防此贼分船掳掠近水府县。拙计大局如此，望老前辈与诸君子熟商见示。

邹、陈之勇前往浏阳防堵，侍仅发夫价十日。近自浏调回，往平往岳，日日在途，望饬局补发夫价。陈文耀有禀来请也。

昨接来咨，侍八月十三所发夹片，已有部文到省，而正折至今未奉到朱批。道途多梗，何日始得澄清也。手肃，即问台安，不具。

侍制曾国藩顿首

205．与骆秉章九月二十七日戌刻

告若无攻船，防省坚守为难，拟刻日造排，送省一看。

籲翁老前辈大人阁下：

二十七日申刻接二十五辰刻惠函，具悉一切。

侍二十五六等日奉呈之书，皆言岳州不必设防，宜全力保守省城。城内之兵则守垛传筹，谨防地道；城外之兵则深沟高垒，时与接战，似尚有可守之理之势。但贼船太多，我毫无以御之，是为大虑。若无攻船，此贼必不遽退，恐时日太久，则坚守为难。

昨江西造木排，将与此贼决战。排方造成，拟于二十四日放下，贼即于二十三日遁去。侍现拟刻日造排，与之水战，或可得力。其制排之式，以轻为妙。盖船高而排低，枪炮利于仰攻，不利俯放。又大船笨重不能行，小船晃荡不能战。排虽轻，免于笨，尤免于晃。日内当造一样排，送省一看，未知可用否也。若水路不设法御之，纵省城能守，而外郡、外县必遭抢劫。且不攻其可恃之物，终不能驱之使去也。

山西、河南等情，览之可为痛哭。江南三城，一筹莫展，大可恨也。复请台安。

侍制曾国藩顿首

206．与省城司道书九月二十七日四更

告拟在衡造排，以备防省水战。请发经费、枪炮、火药及各营口粮。

静、青、问、俨翁大公祖同年大人阁下：

二十七申刻奉到二十五日公函，嘱弟带勇晋省，恳挚盛意，敢不敬从。惟弟将此事规划大局，已尽布于连日寄中丞各书矣。兹复陈区区，求诸君子筹之焉。

省城饷项及煤米等具尚可支持数月，城内守垛之兵及游击之兵亦经早为筹备，贼匪若来，似尚可坚守无虞。弟所虑者，不难于坚守一二月，而难于驱之使去；不难于城外与之相持，而难于河下有以攻其船而夺其所恃。贼此次来湘，必于近河安扎营盘，与河下之船联为一气，缓则乘便进攻，急则退居水次，以舟为巢，间分数百号船游奕沿湘上下，湘潭、常德、衡州等处皆将分股掳掠。城外之兵勇，纵使援师日集，求与之一战而不可得，不过三月，城内乏饷，即成坐困之势。鄙意未曾被围之前，先谋解围之法，须筹其所以攻毁其船者，无使其扬帆鼓楫，来往自如，而后可冀其逐去也。刻拟赶造木排与之水战，其法编杉为排，宽约七尺，长约丈有五尺；剡其两头，以便劈水疾行；前后安放两轮，如翻水车；旁施两桨，头尾置柁，顺逆皆可驶行；置大铁钉于头，以便冲击逆船；上置帐房一架，如京师所谓西洋房子者，顶及四围皆用夹布，每日三次浇水，以御枪炮；彼船高仰，我排贴水，枪炮仰攻则远而劲，俯放则子易落，其利一也。排身吃水既透、帐房亦极渍湿，贼之火弹、火球烧我不能燃烈，我之火箭、火球近船即可焚放，其利二也。我勇在排，退则落水，贼若登排，不得不尽力死战，可救奔溃之积习，其利三也。每排之费不过二十两，造排百架，工不满一月，费不过二千，工价俱省，其利四也。每排仅雇一舵师，二桨手，余皆用寻常兵勇，盖排身稳实，不虑荡摇，不必习惯之舟师，而可驱之于水战，其利五也。

弟日来筹思，专在此事。诚使咄嗟办此，可用火箭、火球烧其船，可用抬枪、大炮击其人，可以轰翻小船，可以冲穿大船，但能击破贼船数百号，彼失其恃，或可少免近水州县四出掳船之患，省城亦有解围之日。愚见若此，伏求各位大公祖深思熟计，如其利一而害十，则不必兴办，即候详示。倘或害少而利多，则求迅速示复，俾得星夜赶办。一月以内，弟可统领此师顺流而下，必且与此酋鏖战一场也。造办此事，须由省中取银三千两，取炮六十尊，抬枪八十门，火药一万斤，大小枪炮子万斤，火绳一万盘，火罐、火箭、火球各二千件，均须于三日内运解出城。不然，恐贼到不能运送也。去年犹有外援可望，今年若来，则外省无一援兵，全恃本省之人自战、自守、自备。陆路自备，水路自保，省城自顾，外县皆须一一筹及。若俟贼到之后，头痛卫头，足痛治足，临时枝枝节节而为之，则不特茫然无措，而省城亦终有坐困之道，此国藩所深思而长虑者也。

假使国藩谨遵来示，即日兼程回省，亦不过长沙城内多一楚囚相对之人，于大局究竟无补。苟使弟在省则大益，不到则大损，弟亦何惮于一行？而弟再四筹维，往省实无关得失，不若督办水师，非弟不能呼应灵通也。

现在塔、王、邹、陈之勇，保靖、永定之兵，谅已次第回省。王璞山在省，想中丞已面谕其带勇晋省矣。此外又有所谓张崡屏、杨承义三厅之勇者，又有所谓戚少云新招新宁之勇者，又有朱石樵援江之勇二千，弟已专差调其回湘矣。又有张润农处，中丞亦札令另招千人，合之储、周及在衡之勇，盖已不下万人。弟所虑者，不在外援之太少，而在粮饷之难继；不虑新勇之不集，而在乌合之易溃。诸大公祖智勇深沉，未知以鄙言有当万一否也？如其可采，则各勇到省，尚须留其精锐，汰其浮弱，乃稍可用。养勇之难，尤甚于兵，非一言之可竟。诸不详尽，希惟心照，顺请台安。

再，弟昨遣人至省领常家恤银，尚未归来，此间日以支绌。弟本拟带周凤山、储玫躬并舍弟一营，及招回之新化勇，共为四营，或由排来，或由陆来决计由排，皆带此四营回省。除新化勇系弟在此捐发口粮外，其舍弟及储一营口粮，开发至九月止，望饬局查该二营所领九月口粮数目，照样再发两个月，一并运解来衡，以济水师之用。其周凤山一营口粮若干，亦祈发两个月解衡，至要至要！又行。

207．与省城司道书九月二十八日午刻

告已得粤炮，不必再从省中解送；城外须扎一二营，以为买办援济之路。

青、静、问、俨翁大公祖大人阔下：

本日辰刻奉复一函后，适乔大令自广西归来，押解炮二百位。此事机缘颇巧，弟方以无炮为虑，省城炮位亦未必可腾挪出六十尊来，押解到衡，亦极不易。今既得粤炮，则大炮、抬枪二宗，均可不必解来。此外各件，仍望飞速解送，至要至祷！望弗迟疑，即使办错，所耗亦无多也。

贼在江西三月，曾无退志，自夏道、朱丞、郭太史等至樟树镇造办木排，甫经制毕，拟二十三放下，而贼二十二遽将各船全数窜出。盖排利冲撞，船则易破；炮利仰放，船则太高，彼知害多而利少，故急遁去。人畏鬼，鬼亦畏人，情理然也。弟在此昼夜赶办，若贼十日内即至，弟一月即可至省河；若二十日始有贼踪来省，则弟亦仅迟数日即已往援，若待弟进省后再谋水路之备御，则无及矣。目前总须于城外扎一二营，以为买办援济之路敝处亦有信，催璞山扎营城外。祈与中丞、提军商之。专此，再请台安，不一。

208．与王錱九月二十八日午刻

着速赴省，占据南门外险要，另嘱雇募舵工桨手及民船以助水战。

璞山仁弟足下：

二十四日台从果往省否？日内闻武昌被围，长沙极为警急，七门已闭其四矣。足下若果到省，中丞必坚留，即在省垣防堵，其南门外蔡公坟、妙高峰二处，务必先行扎营，占住险要。若尚未至省，即望招集本营之勇，并号〔另〕招新勇一千，飞速抵省，以壮声援。至要至祷！

国藩在此，拟赶造木排与之水战。有复司道书，抄呈足下观之，自知其详。惟舵工、桨手思用湘乡人，足下能为我招募一二百否？须择其身家可靠，而又不闻炮即逃者，乃为可用。每排之后，须用一船，平日随排行走，遇贼即打仗，则船藏五里以外，专为收拾行李及煮饭分宿之具。不知有此种船可雇募否？务祈速速回示。即候台安，诸惟心照。

209．与朱蓂九月二十八日

请募水手，雇民船。

尧阶仁兄亲家大人阁下：

昨致一书，求办忠义祠事，亮已收到。比想兴居安吉，至以为慰！

逆匪于十三日攻破田家镇，闻十八已围武昌，长沙防堵十分紧急。弟意欲设法与之水战，另有复司道书信，抄呈阁下观之，自知其详。所造木排，舵工、桨手皆思用湘乡人。贵处之船极多，阁下相识亦复不少，望阁下为我雇募水手三四百，须择其来历可靠、胆气略大者，资送来衡。弟之排自有万全之道，如诸水手来衡，见此排恐其有一二分难恃，不愿去者，弟仍不强之去，每人每日钱三百文。又每排后须有一小船随之以行，如小倒划及乌张子之类。无事则随排，打仗则置五里以外暂避。或仓皇不及避，则船上之人皆至排上，以避枪炮，亦万无一失。船上所载，仅行李、被铺，夜则分睡，日则煮饭，即打落沉水，亦不甚爱惜。此等船不知尊处有雇否？请代雇四五十号，或七八十号亦可，于十月半前撑至衡府。如无雇，望飞速回信。事在万急之际，务望老兄赶紧尽力，不胜拜祷。即请台安。

210．与骆秉章九月二十八夜二更

建议派王、邹、陈之勇扎营高峰寺，告广西炮位解到，拟全数留衡以备炮排水战，请速解所需之银两、弹药。

籲翁老前辈大人阁下：

今早接二十六辰刻发来手书，具审一切。

王璞山二十二在湘邑书来，言二十四日晋省奉谒台端，不知二十六日果到否？想老前辈必面谕其带勇晋省矣。渠若到省，望饬令扎营高峰寺，此地极高极坚，若被贼占踞，则难于攻击。邹、陈之勇亦望调回，同扎高峰寺。彼处须扎千人，再于蔡公坟、白沙井分扎千人，则南路联络，可通文报而资接济。其东、西、北三面既无兵勇扎出，目前只好听之。二十日后，朱石樵之勇当可归省矣。

侍既定炮排水战之计，但患无许多炮位，而乔大令作梁，今日由广西押解二百尊来衡，机缘似尚相助。侍拟自行督勇，坐排直下，即将此炮全数留衡，三四日内造成一排，试行施放。如太笨重不行，则或变计，否则决计为此矣。所需银两、火药、子弹、火球、火箭之类，另有书与局中诸老，盖侍即由陆路带勇晋省，亦不能不须用各件，特稍多耳。乔令在此，见侍留用此炮，恐难回省销差，颇觉迟疑。侍令其少待数日，是否果用，即有的信。省城炮位俱已安放周密，此炮即不至，亦不缺于用。此次往广西借炮，本是为江南炮船计，即今年省城开局铸炮，亦系为湖北计，非长沙本需此也。手此，即请台安，惟希心照。

侍制国藩顿首

211．与骆秉章九月二十九日三更

告王、邹、陈、张、周、储诸营之调遣与劝捐近况，建议放宽捐限，截留解豫之藤牌。

籲翁老前辈大人阁下：

二十九日辰刻接二十七日惠书，敬悉一切。

王璞山即日能招勇扎营城外，甚好。惟新集之勇，器械不齐，技艺未娴，恐见贼难免奔溃，除先到千名外，后招者似宜精选。璞山虽有忠奋之气，欲驱此数千市人而赴敌，则实为难信。鄙意屡欲老前辈调回邹、陈之勇，与璞山合成一营者，以其略经训练，或不至一哄而散耳。张润农麾下之三百勇，已于二十八日起行赴省。渠亦于是日回籍招勇。尊处有札与渠，令其带勇千人或五百人赴省；鄙意不如令其仍防江华、永明、道州一带，勇数多不得过五百，口粮多不得过一钱，即在永州一带正饷支领藩署已有此札。恐再调一千来省，需饷愈多而未必可恃。周凤山、储玫躬之勇，侍本飞调来衡，自带赴省。顷接郴州邹牧来禀，因广东阳山星子匪徒滋事，已调其赴粤剿办矣。侍仍飞催归来，以备省城之警，盖邻封究属缓图也。

此间劝捐，衡阳仅舍亲常家捐银千余，清泉、耒阳闻颇有数家愿捐，而皆为贡、监所阻。盖凡官皆从贡、监捐起，其有由俊秀及他项出身加捐者，董道所定简明例内皆不载。此间不能捐贡、监，故人人无从下手。譬如行者见宫室，而门不能入；饥者见珍馐，而喉不能下，真闷人也。求阁下与方伯细商，能将贡、监少捐旬日，亦或不无小补。急何能择之时，似可大为变通也。

统计目下要务，约有三端：一曰城内坚守；一曰城外扎营，通接济之路；一曰筹备水攻，无听其船只来往自如。三者苟备，则此贼不能得志。侍所拟之排，现赶造样子，未知果可用否也。此致，即请台安。

侍曾国藩顿首

再 [1] ，此次辛陔前辈送藤牌三百面与河南陆稼翁，日内尚在省河上下。贼既上窜，此牌必不能过去，求令两县查现在何处，似可截留为炮牌之用。在我省为得用，而在彼则不免助盗也。

[1] 此段据《曾国藩未刊往来函稿》增。

212．与邹寿璋 [1] 十月初一日三更

嘱遄程回省，或在新墙河、古大路一带就近剿匪。

岳屏仁弟年大人足下：

初一日来勇至衡，得二十五日长乐途次手书，具悉一切。

前二十七日中丞书，言及改调足下赴岳州，鄙怀极为不怿。盖以数百之勇，当数万之贼，则望风先奔，一溃不返，数月训练之功，一旦尽弃，后人皆以训练为戒，尤为可耻。是以屡书致中丞，请调足下回省。兹接来书，又以鄙意告中丞，并备咨文去矣。原信抄奉一览。足下接札，即可遄程回省。虽不接中丞札，亦可到省面见道及一一也。如新墙一带略有晏仲武余党，古大路一带果有土匪，如来书所云者，则就近剿办，不遽回省，亦惟斟酌行之。陈营及右营应添发长夫银，已详告省局矣。即候台祺，不具。

[1] 邹寿璋，字岳屏，时领湘右营。

213．与骆秉章十月初一日三更

请同札邹寿璋回省扎营城外妙高峰等处。

籲翁老前辈大人阁下：

初一日接到二十七日戌刻惠函，崇中丞二十二日发书，云船在小河内外，则前此云贼十八围武昌者，乃讹传也。岳州、湘阴、平江既纷纷请兵，而上游则郴州请兵防广东星子之匪，茶陵请兵防江西安福之匪。目下省城兵力之单薄如此，人心之惊皇如彼，似不得不专卫省城，而他处则一切忍心置之而不问。明知此非正办，然外鉴田镇之覆辙，内顾弁兵之怯弱，不得不为寒乞规模，犹觉稍有把握。此侍所以屡书言岳州宜置之不顾者也。先到荆州，后到长沙，亦贼人恫喝欺人之故智。侍策此贼回窜江西者十之六，窜长沙者十之四，荆州则未必去耳。

朱石樵驻扎洪山，是何处信？侍专人至吴城镇调渠回省，此信不能送到矣。

邹寿璋专丁来衡请示，以弟前有手书与渠言“严防平江，非接敝处札饬，不可遽动”等语，后接尊处改调岳州之札，不敢违尊札，而又不敢背侍书，故专人来请示也。侍已回信并札，令其速速回省，扎营城外妙高峰等处矣。盖妙高峰地势最好，贼若占据，则难于攻逐；我若先占，则联络白沙井、蔡公坟三营为一气，既据峻隘之地，又通接济之路。鄙意欲令王錱、邹寿璋合扎妙高峰、白沙井等处，而附之以新招之湘勇，令城内勇干将弁如塔协等带勇扎蔡公坟，庶不致于立溃。屡书言及，不知鸿裁以为何如也。邹寿璋人极深稳，可为良吏，又得勇心，其家颇富，绝无利禄之图。侍再三强之使出，其所带之右营，即锚子一项，亦费教师银二百余金，侍颇具苦心于其中。若驱此数百以御数万虎狼之贼，坐使其一溃不返，实为可惜。不如令扎城外，犹可不致遽溃。侍已复渠书，并有札与之，乞老前辈亦同此一札，不致两歧，则渠有所适从矣。区区拙见，伏祈曲谅。即请台安，不具。

214．与骆秉章十月初二日三更

请饬发广西水脚银两，留送湖北逃回炮船来衡；张亮基之勇少招，王錱之勇多汰。

籲翁老前辈大人阁下：

初二日接奉二十八日亥刻惠函，言接侍二十六日一书矣。二十五日一书，不知尘览否也？

广西炮二百尊，扒船一只，尊处既有札令在永州、衡州截留，侍之留此，恰相符合，乔令日内即可回省销差。广西委员二人，一姚千总，一董县丞，日内亦可回粤销差。惟水脚银两，广西藩库已代发四百二十五两三钱八分，此项南省必须清还，求阁下饬局照发，送交长沙劳宅，老前辈以书告辛翁可也。敝处致辛翁书，即以此告矣。乔令在粤起行，粤省即送途费三十金未受，此次二委员归，侍拟送二十四金。其扒船水手十一名，侍即留衡差用。

侍所制排，初五乃可试用。湖北逃回之炮船，务望留之，即送来衡，凑侍水战之具，至恳至祷！

省城所存银两，以侍计之，若兵勇一万，只敷两月余之用。现已调镇筸等处兵及苗兵将近三千，而各处招勇，侍所知者已复不少，将来口粮实恐不支。鄙意张润农之勇不必再招至省，求老前辈飞札令其止招三四百，驻防永州一带，侍昨信已言及矣。王璞山之勇亦宜多汰，以存精华，亦为饷项计也。

顷接朱石樵九月二十日来函，言江岷樵于十四日自广济赴省，尚未到也。手布，即请台安。

215．与骆秉章十月初三日亥刻

望速发粤炮截衡之札，告拟行勒捐之法。

籲翁老前辈大人阁下：

初三日接奉二十九日手书，下游消息，似略松缓。能先在城外扎营数座，以待贼至，则更稳矣。

侍总以无饷为虑。各处之兵勇到齐，恐不能敷两月之用，奈何奈何！侍日夜思备水上御贼之法，初五日排成，如不可用，则亦只得变计也。湖南及广西委员未能至省交差，总觉迟疑。尊处在衡截留之札，望飞速递来。甄甫师日内有信来南否？无兵无饷，恐此老遂忧伤不支。侍在此劝捐，颇有头绪，因闻下游风鹤之警，又似裹足不前。看来只好用勒捐之法。向日以为必不可行之事，今将自我作俑，可浩叹也！手肃，即请台安，诸惟心鉴。

216．与劳崇光 [1] 十月初三日

告粤炮和水手在衡截留，水脚银暂送其府，请其再代募船炮教师。

辛阶老前辈大人阁下：

久疏音敬，伏审兴居康吉，勋望益隆，至以为颂。

侍厕省半年，移寓衡城，曾不匝月，而下游警报纷至沓来。自五月以后，鄂省于田家镇设立江防，编排十座，驻兵五千，精锐之卒，贤干之员，俱萃于兹。不意十三日卯刻被贼攻毁，河上之师溃散略尽。贼舟遂以十八日驶上，停泊塘角等处，亦或分舟溯入襄河及他湖港。北省既仓皇失策，而省会亦大震动矣。省中兵逾四千，近中丞又添调三千有奇，旧勇不下三千，顷亦源源添募，与兵相埒。城中饷项及他日用之需，尚足敷用，惟水路绝无设备。贼若以三五营盘，数百舟航，困我省会，牵我大兵，而另以大艑数百分扰沿湘上下郡县，如江西瑞州、饶州故事，掳其地而掠其民，披其枝而伤其心，则省垣亦有坐困之道，兹可虑也。

前湖督遵奉寄谕赶办炮船，南抚委员走尊处挪用炮位。顷楚委乔令及粤中员弁赍炮到衡，而鄂中情事如彼，势难赍送渡湖。骆中丞书来，言即将此项炮位在衡截留。侍思在此筹备水战，而民船既不堪使用，木排又嫌其笨重，而水手人等非所素习，仓皇学〈练〉，临敌必怯。日内经营此事，极焦灼也。尊处委员二人，即饬其由衡返粤。闻广西藩库垫发水脚银四百三十五两三钱八分，此项应由南藩库拔还。侍已函寄中丞，饬将此项暂送尊府，湖广公文并交乔令送中丞处转递。其扒船水手十一名，现留衡教习本地练勇，冀可教成水师。惟人数过少，麾下若更有衡、永人善使船炮者，祈再代募十余名，饬令来衡，充当教师，至幸至祷！惟技艺固须精熟，来历尤应分明。贼中头目，楚勇居多，倘停船借问，仍是同乡旧识，则形迹之际，互生猜疑，尤多所未便也。

南省已十余日未接部文，闻山西泽州、潞安、平阳相继沦陷，直隶顺德、大名亦有失守之耗，折弁入京，阻彰德不敢前进。金陵之贼又分数百船攻据安庆，规我庐州，不谓大局遂已糜烂至此！若有鸿筹，足卫桑梓，望无惜指示一二，至以为恳！顺问台安，惟希心照。

[1] 劳崇光（1802—1867），字辛阶，湖南善化人，道光进士。咸丰间累擢广西巡抚、两广总督、云贵总督，著有《常惺惺斋文稿》、《奉使越南日记》等。

217．与吴文镕十月初四日

询截留五万之饷已到否，告拟制造木排兼改船只，以备长沙水战。

受业曾国藩顿首谨启甄甫老夫子大人钧座：

日内缺疏笺敬，因前两函未蒙复示，恐驿递遂有差误。又此间纷传北省于十八日围城，文报不通，已喧传十日矣。顷始闻其谬妄，知贼船停泊汉口、塘角等处，而省会尚未被围。吾师莅任未二日，遽闻田家镇之失。鄂省以全力扼防彼处，精锐之卒，贤干之员，皆萃于兹，一旦失其所恃，吾师又新到 [1] 。

南省截留五万之饷，未知日内已到否？即到亦不敷一月之用。江廉访不知已抵省否？每念国家大局，师友情谊，良不知所以为计，不知所以置怀也。

南省亦甚惊惶，省城兵勇已足坚守。近又调兵三千，募勇数千，城外扎营，亦未嫌其单薄。惟水路绝无御备，国藩拟在衡制造木排，兼改船只，每船安炮二三位，以防江路。恰好广西解炮二百尊，即在衡截留。但排即造成，亦止可为湘水上下之用，若放入江湖，则排身太小，不能大用。即用小船改造，亦不可为洞庭以下之用。而以长沙之兵勇，度长沙之人心，亦且自治不给，竟不能谋兴鄂省救援之师，遥望师门，但增悚仄。

北省日内景况何似？兵勇共有几千？望饬抄示文报一二。此间传言顺德、大名失守，山西平阳、泽、潞并皆失陷，不知信否？亦求示知。侧身北望，可胜长叹。敬请钧安，诸惟垂鉴。

又，舍亲魏栋拣选县丞至鄂，派在田镇防堵，未知下落，求饬一查。

[1] 此处原文如此，疑有脱佚。

218．与骆秉章十月初四日三更

问湖北请雇船协助，是否确信，如何办理。说明造排之策须在上游办有头绪，然后顺流放下。

籲翁老前辈大人阁下：

初三夜四更奉到初一夜赐函，敬悉一切。

闻北省现雇觅摆江船，欲架多炮御贼，请南省雇船解北协助，不知信否？南中向无摆江一物，另雇他船，亦未必肯去，长沙果作何办理也！

木排之为物，诚如来谕“运掉不灵”，然拖罟等船既不能溯桂江而北，即扒船一项，粤西亦仅存二三号，若取办粤东，则缓不济急；如以楚省小、钓钩等船改作战船，则大者亦嫌笨重，小者又太摇晃。再四思维，出于造排之策，若不可用，又须另筹一计。大抵须在上游办成之后，教练差有头绪，然后顺流放下，此则不可易者耳。手肃，敬请台安，惟希心鉴。

219．与骆秉章十月初五日四更

告炮船一事拟俟探回十船全队而上，各路兵勇宜严为简汰，以八九千防南，三千援北。

籲翁老前辈大人阁下：

初五日未刻接奉初二夜、初三日二次手书，戌刻又接初三夜惠函，敬悉一一。

炮船一事，已飞速发连环探，并派定各勇七百人，严装以待，俟探回即往迎剿。惟尊处又经通札湘潭、衡山等县，各县或有动作，难免惊惧四窜，为害乡里；若十船全队而上，则截击当可得力。

吴甄甫先生来咨，令张润农太守、王璞山县丞带勇前往鄂省救援，其文云“武汉之咽喉不通，即南北之血脉不贯；北省如此，南省势成痞症。不得不急思拯治”，自是至当不易之论，想尊处亦必有咨兼有专函矣。侍日夜筹及援鄂一层，一则以饷项无多，一则以水路无备，故屡思与老前辈商而终不敢轻发。然细思武昌苟失，则西制荆襄之命，东固建业之根，长江三千里，遂使此贼封而有之。章奏无由上达，朝命莫能下逮，不数月间，吾辈遽恐隔置化外，岂不痛哉！以是反复筹维，又不得不出于援鄂之策。盖鄂省存，则贼虽分窜来南，长沙犹有幸存之理；鄂省亡，则贼虽不分窜来南，长沙亦无独存之势，特少延数月。唇齿利害之间，此不待智者而知也。

侍前所谓要务三端者，城内坚守，止须四千人，城外扎营，亦止须四千人，非谓四千遂足鏖战也，但使有一路可通，不使贼兵合围，则战守皆有可恃，不必屯兵万余，以待贼之至也。其水路筹备一端，则听侍在此兴办，老前辈不必分虑及之，断不可又派员别为措置。如省城外内仅留兵勇八千，则此外兵勇，似可分三四千援鄂，望鸿裁与提军及司道诸公熟商。

王璞山之勇，止令其招三千，尊见极是。盖多则难精，即招至三千，已恐其不精矣。鄙意璞山本营及新招之勇，并康、杨已回省之勇，与罗、李、邹将回省之勇，数项湘勇，严汰慎选，只须存四千人，斯为适用。王之三千，江西回之二千，邹之三百六十，已五千余矣，只汰存四千为妙。盖信其可用者，惟罗罗山、王璞山、邹岳屏三营，久经训练，确有几分可靠。此外则新集之卒，殊难深信。求老前辈传罗、王、邹三人到署，相与熟计。或留千余守省，而令璞山率三千人援鄂，则面面俱到，尚觉妥叶；若璞山新募至一万，或少亦四五千之多，则无论不尽精锐，口粮亦断不能敷，器械亦断不能齐，是不可冒昧也。侍另有书与璞山，已将鄙意告之。

自湘勇而外，凡省城所招勇，皆宜严为简汰，鄙意以八九千防南，以三千援北足矣。侍非不知兵勇宜多，恐两月后无饷可发也。愚拙之见，动辄累纸渎陈，惟冀鉴察。顺请台安，不具。

220．与骆秉章十月初六日三更

告王錱所招乃官勇，当与通省兵勇通盘筹画，令其带勇三千援鄂，恐难胜任。

籲翁老前辈大人阁下：

初六夜奉初四手教，具审一切。

王璞山自兴宁归来，晤侍于衡，见其意气满溢，精神上浮，言事太易，心窃虑其难与谋大事。其时渠意欲兴师为湘人报七月之仇，侍亦欲添勇为岷樵助一臂之力，约共招宝勇、湘勇数营来衡训练，并议定军饷不必取诸藩库，器械不必耗诸总局，皆由劝捐徐徐图之。侍曾有书与阁下道及一二，言器械极不易办也。厥后璞山由湘晋省，适下游有逆匪回窜之说，长沙警严，老前辈饬令带勇先守省城，侍亦料其必如此。仓卒之间，一切饷金、军械，皆不能不取之省局，是今之所招者，非义师，乃官勇也。既为官勇，则当与通省之兵勇通盘筹画。若一处先须交三万金，则各处招勇先交之款，已不赀矣，况后有月支乎？况又有兵饷乎？此璞山阅历太浅，视事太易之过也。

侍六月招援江之勇三千，仅发来省途费银二千余两，盖深知库项之绌，不得不稍为节省。现在省城招勇太多，侍亦屡书与阁下道及，亦为饷绌计也。昨夜一书，言湘勇至多不得过四千，盖为援鄂言之，若并不援鄂，则湘勇止可留二千人。除罗、王、邹三原营外，止宜留千人，或从江西回归者挑选，或从璞山新募者挑选，务祈赶紧严汰。盖恐湘勇用费多而收效少，侍亦与有咎焉，故不能不极言之也。

昨夕侍书欲令璞山带勇三千往鄂，细思璞山在衡之气象，与阁下及各处书言璞山者证之，即三千援鄂之举，恐璞君实难胜任，奈何奈何！统带不得其人，则援兵无益，反虞生事，病急医乱，只增长叹。

夏憩亭到省，罗山亦将到，老前辈与之熟计，是否援鄂，是否另有主将，务祈速示为要！诸惟心照。

221．与骆秉章十月初七日三更

告排已造成一架，似尚可用。询夏廷樾是否已归，藩库存银多少。

籲翁老前辈大人阁下：

昨夕奉呈一函，想达尊览。

炮船事，各路发探尚未归。排已造成一架，今日试坐，似尚可用。其中制有未妥者，亦尚易改。惟工匠颇难其选，各项亦不易集，竟非月余所能了。但使贼不遽来，得以从容料理，或者有济。万一不中用，所费不过三千金，尚无甚足惜。贼舟甚多，亦未必垂涎此物。

憩亭兄已归否？乞示。藩库究存银几万两？亦恳便中示及，以慰悬悬。日内有部文到省否？江、汉贼舟如麻，文报何由南渡，真可伤也。此请台安，诸惟心照。

222．与王錱十月初八日三更

望其率湘勇三千援鄂，用费不宜过二万金，劝其省财省力，慎重深稳。

璞山仁弟左右：

初二日接到二十八日惠书，初六日又接初三手函，具悉一切。

荆、襄扼长江之上游，控秦、豫之要害，诚为古来必争之地。然以目前论之，则武昌更为吃紧。盖贼首既巢金陵，近穴镇、扬二城，远处所宜急争者，莫要于武昌。昔人谓江自出蜀以后，有三大镇：荆州为上镇；武昌为中镇，九江次之；建业为下镇，京口次之。今粤逆已得下镇矣，其意固将由中镇以渐及上镇。闻九江、安庆近已设立伪官，据为四窟。若更陷鄂城，上及荆州，则大江四千里，遂为此贼专而有之。北兵不能渡江而南，两湖、两广、三江、闽浙之兵，不能渡江而北，章奏不克上达，朝命不能下宣。而湖南、江西逼近强寇，尤不能一朝安居。即使贼兵不遽渡湖南窜，而沅、湘固时时有垒卵之危。然则鄂省之存亡，关系天下之全局固大，关系吾省之祸福尤切。鄂省存，则贼虽南窜，长沙犹有幸存之理；鄂省亡，则贼虽不南窜，长沙断无独存之势。然则今日之计，万不可不以援鄂为先筹，此不待智者而决也。足下义气薄云霄，忠肝贯金石，望率湘勇三千，即日渡湖而北，与岷樵、石樵之师相合，力保鄂城，以固全局，则不特湖南受其利，天下实有赖焉。惟近日省局支绌，处处皆须节省慎重。即以三千勇援鄂，一切用费，不宜过二万金，乃为妥善。国藩六月招楚勇一千，湘勇二千，赴援江西，共用去二万二千有奇。在家初出之途费途费宝勇二千，湘勇五百，起行月余之口粮六月初二至十七发坐粮，十八以后发四十天行粮，及兴办各件之杂费，与朱石樵、郭筠仙另支之储款，皆在其内。此次湖北行程较近，天气较好，足下办理若能少此更妙，至多亦不宜过二万二千也。

前者足下欲募勇二千，往报湘人七月之仇；国藩欲添勇数千，往助岷樵一臂之力，两书往还，不谋而合。厥后足下来衡，面商大概规模，约定饷需不必支之藩库，器械不必取之省局，足下自许可劝捐饷银壹万，可私办军装数项，盖以为此吾辈私兴之义举，非省垣应办之官事也。嗣足下二十二书来，言二十四走省请饷一万，仆已讶其与初议相刺谬矣。适会田家镇之败，鄂省大震，长沙戒严，中丞命足下带勇防守省城，仓卒兴举，一切皆取之于官，此则局势与前议大变，止可谓之官勇，不得复谓之义师也。既为官勇，则值此官项支绌之秋，不得不通盘筹划。目下兵勇万余，倾库中所藏，仅付两月之需。而足下寄来禀稿，乃云须再发银二万，各勇须预支月半口粮，将来招足万人等语。是则足下未能统筹全局，不知措饷之艰难也。又云帐房三百架，硝磺等项，委员解县。招勇本以援省，而多此一番周折，是亦足下阅历太浅，不善省财、省力之咎也。仆素敬足下驭士有方，三次立功；近日忠勇奋发，尤见慷慨击楫之风，心中爱重，恨不即游扬其善，宣暴于众，冀为国家收澄清之用。见足下所行未善，不得不详明规劝。又察足下志气满溢，语气夸大，恐持之不固，发之不慎，将来或至偾事，天下反以激烈男子为戒，尤不敢不忠告痛陈。伏冀足下细察详玩，以改适于慎重深稳之途，斯则爱足下者所祷祀求之者也。

刻下康、杨带回之勇千人，罗、李与邹将归之勇亦千余，合足下之三千，计会城共有湘勇五千余人。若足下能带三千，毅然援鄂，则省城所存之二千余，宜酌量裁汰，止存千余为妥。若足下不往援鄂，尤宜大加裁汰，止存二千余为妥。然以足下之志之识，亮必慨然以援鄂为己任也。其存省之兵，望一概用坐粮之例，每日一钱，盖行粮本过优，亦宜与往鄂者示有区别耳。古来名将得士卒之心，盖有在于钱财之外者；后世将弁专恃粮重赏优，为牢笼兵心之具，其本为已浅矣。是以金多则奋勇蚁附，利尽则冷落兽散。昔尝与岷樵细论此层，兹更为足下进一解焉。书不详尽，诸惟心照。

罗山、岳屏二兄已到省否？斗山、宝峰并乞与之一阅，共商援鄂之策。策定后禀告中丞，并望飞书复我，由中丞驿递，二日可到也。即候勋祺。

223．与骆秉章十月初八日三更

抄示切规王錱函，告已决计行勒捐之法。

籲翁老前辈大人阁下：

初八日接到初五夜惠书。侍自二十四夜接长沙警报，比复一书，嗣后每夜奉呈一书，若中间一日无信到尊处，则驿递失之矣。

湘勇在省者，侍嫌太多，意欲遵甄师之命，令王璞山带三千往鄂救援，昨曾以一书奉商。璞山血性可用，而近颇矜夸，恐其气不固，或致偾事，特作一书严切规之，兹特将原稿录呈尊览。其用勇之多寡，口粮之行坐，即可照侍函行之。各处兵勇，阁下酌加裁减甚好。侍亦屡函请减，实见饷需不给也。

捐输一事，竟尔非勒不行，侍已决计行勒捐之法。造排之三千金，即不必由省寄来矣。手泐，敬请台安，诸惟心照。

侍制曾国藩顿首

224．与仓景愉 [1] 十月初八日

告已暗察王錱，为书规劝。

少平仁兄年大人阁下：

近奉二函，皆言炮勇之事。此间派十余辈至下游哨探，安排夜攻之法，各勇磨厉以须，今日始闻在湘潭擒获多人。若复上窜，必当设法尽数歼之，但恐改装变服，零星四散，则为害闾里，未能即了耳。

甄甫师咨来，令张润农太守、王璞山县丞往鄂救援。润农业回新田，事难遽就，止可用璞山率湘勇前往。来示详察之说，在衡时已私心暗识之矣。此时欲令其统师赴鄂，则恐以矜张之气，驭新集之卒，或不足以当大敌。欲不令其赴鄂，则其忠奋直前之忱，实有非辈流所及者，诚不欲遽挫其锐锋，而反销其壮志。且甄师指名求之，此外亦恐乏自告奋勇之人。再四筹维，乃为一书劝璞山，匡其不逮。其书已录稿送中丞处，阁下借取一阅可也。

逆舟溯汉而上，想注意襄樊，吾省或可少息。书不十一，诸惟心照，即请台安。

[1] 仓景愉（1816—1890），字静刚，又字少平，河南中牟人，道光进士。

225．与康景曜杨宝峰 [1] 十月初八日

嘱其若愿往北省赴援，则望即日成行；若留南，则望将新旧湘勇大加裁汰。

斗山、宝峰两兄左右：

初四日接斗山兄惠函，初八日又接宝峰兄惠函，伏审振凯吉旋，勋祺多豫，至以为颂！

章门解围，湘勇精锐之声振于鄱阳、匡庐之间。诸君子所出，足为鄙人生色。田家镇之败，鄂省大震。现闻逆舟布满江汉，上溯襄、樊。湖北若有失事，则湖南危于垒卵。鄙意须以兵三千，急往武昌救援。顷已作书与璞山，并嘱其与两兄熟商。两兄若慷慨请缨，愿往北省赴援，则望即日束装长征。若援鄂之举不成，则望与同邑诸君子熟商，将新旧湘勇五千余人大加裁汰罗、王、邹三旧营不宜汰，止存二千余人留守长沙。盖库项支绌，养至二千，已嫌其多。现在贼踪尚远，防省本不须若是之多也。其在省之勇，止领坐粮，赴鄂省者则领行粮，乃为平允。无论赴北留南，总宜严汰精选，约束谨严，勿使有名无实，致外人疑吾邑人耗费多而成功少，则国藩与诸君子共所嘉誉者也。书不十一，诸惟心照，顺请近禧。

[1] 康景曜，字斗山，湖南湘乡人，罗泽南弟子，以同知直隶州知州用。杨宝峰不详。

226．与骆秉章十月初九日三更

告北省请办炮船，直可忍心不应；新田勇无庸改议，宜章土匪经团练两战剿除，或可无虑。

籲翁老前辈大人阁下：

初九日巳刻接初六申刻、亥刻二惠函，是夜又接初七酉刻手教，具审一切。

甄甫师景况若此 [1] ，令人览之心伤。崇中丞请南省办炮船，若非可战之艇，熟习之水师，徒资贼耳。鄙见以为直可忍心不应。甄师札岳州办船，贾太守亦无术以应之也。

张润农太守之带兵，来谕所论甚确。侍昨拟令璞山带勇援鄂，已屡函奉商，其中用心曲折，想知我者一一洞照也。

新田勇仍守尊札，止招三百，驻防永州，无庸改议矣。

广匪窜入宜章之黄沙堡，侍深悔前日闻长沙紧信，遽将周凤山调回为失策。今日接宜章王令禀，此股土匪于初二日被乡勇团丁二千余人追至塘尾墟，杀毙百数十人，夺获器械无算，初三日又被东溪洞乡勇杀毙数十人。团练杀贼，一见于永明之桃川汛，再见于永兴之狮子寨，至此次而三见。而此匪尤为凶悍，经两战剿除，或可无虑。

炮船四只，求饬两县略备几件篙桨，便中解衡。如其合用，到衡再行添制一切也。手布，敬请台安。

侍制曾国藩顿首

[1] “若此”二字原无，据《曾国藩未刊往来函稿》补。

227．与夏廷樾十月初九日

望其匡助王錱，同往援鄂。请开单详示江省木排形制。

憩亭仁兄大公祖大人阁下：

顷奉万载惠书，敬悉台旌荣旋，作珂乡之保障，张楚军之声威，勋望日隆，倚畀弥笃，至以为颂！

弟驻衡月余，亦乏佳述。日内因下游警报沓至，思欲制造木排以防江路。制器之法，夙未讲求，骤与兴办，动多龃龉。粤逆匪窥伺荆、襄，远规秦、蜀，是意中事。惟闻分船溯汉之后，而塘角、大别之际，尚复大舸蔽江，游奕自如。武昌虽不被围，而已岌岌有坐困之势。鄙意今日之计，不能不发兵援鄂。鄂省存，则江西、湖南可犄角以相援；鄂省亡，则江西、湖南并如虎狼之据我门庭，而谓闺闼得须臾少安，无是理也。已屡书与中丞商及，不知日内已有援鄂成议否？

甄甫先生来咨，命璞山率勇前往。璞山血性过人，忠勇奋发，料应气吞云梦，慷慨长征。惟其近来言行，未尽妥善，弟恐其稍涉满溢，或致偾事，昨已为书规之。更望阁下面与深论，奖其忠劳，而匡其未逮。在省官绅中，有能毅然请缨，偕璞山同往救鄂者，亦望殷勤劝驾，相与扶助大义，共赞忠勋。若阁下怜邯郸之危急，为充国之自行，甫脱援江之甲，又据救鄂之鞍，则义声一振，从者如云。此北省官民所祷求，岷、筠、石樵诸君所盼切，弟所急欲推毂，而不敢强焉者也。

弟身虽羁衡，心系省会，所以不往省垣者，具详前复方伯公函中。近又悬系鄂省，顾天下之全局，念师友之私情，盖关系者极大，想阁下亦同此焦虑也。书不十一，诸惟心照，顺问台安。

再，江省木排形制究竟若何？止能行下水，抑或上下兼行？横直尺寸若干？求开一清单，详细开示为感。或竟用小竹纸扎作一样子，便中寄衡，尤了然也。弟再行。

228．与徐有壬十月初十日

请促成王錱率勇援鄂。说明省中兵勇不宜过多，样排似尚可用，经费无烦由省解送。

君青大公祖年大人阁下：

昨奉公函，具悉一切。

粤逆大舸鳞集，游奕江汉，上溯荆襄，远窥秦蜀，皆意中应防之事。惟鄂省情形，实为难堪。人民散尽，豺狼满江；舟无半帆之济，粮无一日之储。即有银两给付兵勇，亦且无物买办。此等景象，岂堪设想！苦我甄师及江、唐诸君，虽有忠义谋勇，固亦莫能展布。弟昨因接甄师来咨，即欲令王璞山同知率勇援鄂，已为书商中丞，并详告璞山矣。伏望阁下及诸先生赞成其事。

省城调兵募勇，鄙意以不过万人为妙。盖二月以后，势不能支，本省之捐输无可恃，外省之拨饷无可冀，届时而图之，则噬脐何及！且无论一万也，但使有兵勇七千，以三千坚守垛口，兼中权游击之兵；以四千驻扎城外，通南面接济之路，则贼虽猝来，亦自可立于不困之地。故亦屡函商之中丞，酌量减汰兵勇，想阁下亦有同心也。

敝处样排，初七始经试验，似尚可用。来示须用多层，昨止用二层，一竹一木，已足载二十二人，盖排上有板铺面，中空尺余，故水不上溢。多桨之说，已遵示添为六桨，间或八之矣。惟赶造百架，须得两月功夫。仍欲坚实精致，不欲为苟且草减不可终日之象。此鄙人拙性，亦足见才之不能仓卒御难也。

炮位业经照收，造排之三千金，即由敝处劝捐为之，无烦由省解送。省局支绌，弟所稔知，只恨无术点金耳。手泐，顺请台安，诸惟心照。

问翁老前辈大人、静翁、俨翁大公祖大人均此致意。

229．与吴文镕十月初十日

告张润农不能北上，特令王錱率湘勇三千援鄂，望用其所长而察其不逮。

受业制曾国藩顿首谨启甄甫老夫子大人钧座：

初四日奉呈一书，言南省恐不能发兵援鄂。初五日接到二十八日大咨，令派张润农太守、王璞山县丞带勇往援。细思此贼若窃据鄂中，则上攻荆襄，远规秦蜀，皆意中所有之事。诚使如此，则长江万里，专为贼有，北兵不能渡江而南，两广、两湖、三江、浙闽遂若隔置化外，而湖南唇齿之邦，尤不能须臾以安。鄂省之安危，于天下之关键既大，于湘省之祸福尤切。自奉来咨，即日发书与中丞熟商，并有书与徐方伯、夏观察矣。惟张润农业由衡回新田招勇，新集之卒，兴办一切，仓卒不可遽就；即就矣，而自新田至长沙已近半月行程。润农之为人，行过其言，亦恐迁延，不克星驰前赴。是以专为书与王璞山，令其率湘勇三千，即日往鄂。顷尚未接中丞、司道及璞山回信，未审定议援鄂否也。

璞山前欲招勇二千，为湘人报七月之仇。国藩亦欲招勇数千，为岷樵添一臂之助，已有成议，将兴举矣。适田家镇之变，下游警急，长沙戒严，中丞命璞山招勇防守省垣。顷闻业招三千，即日可到省城。故国藩嘱其率以往鄂，若其定议，大约十五前可以启行，十日可抵武昌也。璞山驭士有方，血性耿耿，曾邀吾师赏鉴。惟近日气邻盈溢，语涉夸大，恐其持心不固，视事太易，曾为书规之，兹录呈一览。吾师用其长而并察其不逮，俾得归于深稳之途，幸甚！敬请台安，诸惟垂鉴。

230．与骆秉章十月初十日三更

说明援鄂之策，既无堪用水师，只好以陆路援之；宜章之事不必挂虑；张润农招勇三百，似可不必中止。

籲翁老前辈大人阁下：

初十日酉刻接到初八日惠函，谨悉一切。

援鄂之策，明知水路无备，即以三千往鄂，亦且临河而叹，莫可如何！然此时何处可得堪用之水师？止好以陆路援之，俾得墨守一城。其长江逆舟，千帆如织，则竟袖手置之。

侍处造排虽已一试，然易以生手撑驾，尚未知果可用否。就使可用，亦但宜湘中，置之大江，则太隘小也。

宜章之事，应可速了，倘再有不了之报，即派勇往剿。嗣后衡、永、郴、桂有事，尊处不必挂虑。

张润农召勇三百，似可不必中止。盖渠一月以来，接敝处之札既屡有变更，接尊处之札亦初无定计，若再改三百之说，则弥觉纷纷。且从此养至腊底，不过费银二千余，而东安之案，究难深恃。留此三百以备缓急，未始不可。鄙见如此，敬候鸿裁，即请台安。

侍制曾国藩顿首

231．与骆秉章十月十一日二更

请于下游出示拿获炮勇，格杀勿论。说明谕备炮船，仓卒难办，问如何复奏。

籲翁老前辈大人阁下：

今日未奉惠示，想雨阻驿滞。近日尊处赐书，每两日即到，多不过两日零三数刻；而敝处奉寄之函，常近三日始到，颇不可解。北省二十八来咨，则先到衡初五巳刻而后到省，亦不解也。

援鄂之议定否？如其决行，以二十前起程为妙。

此间今日拿获炮勇九名，立即正法枭示。现悬赏格：每名解到，赏钱四串。今日已赏三十六串矣。遣派各勇在水陆各路追捕，计发去二百余人。渠既改装易服，则踩捕较难，然可决其不敢大肆扰害矣。下游一带，亦望尊处出示，格杀勿论也。

自侍到衡，苦雨不息。今日自卯至亥，如绳未止，排工曾不得兴办。念鄂省无一路御贼，遭此淫雨，虽欲施放火箭、大炮以中贼舟，亦不能动手一试，奈何奈何！药局近尚造火箭否？欲破贼舟，此物宜宽备，但恨无良工妙制耳。即请台安。

侍制曾国藩顿首

正封函间，接奉初九申刻手示，并咨到寄逾，敬悉一切。

援鄂自是正办，尊见极是。侍前信痛切言之而不敢决者，以侍既不能回省，则虽发此议，仍应阁下裁定。今得老前辈主持，赴鄂之见甚坚，全楚幸甚！天下幸甚！谕旨饬办之件，即能赶紧办到，犹为人臣者稍尽微悃之一端。望即催王璞山带湘勇三千，星速起行，至要至恳！惟谕备炮船，仓卒实难兴办。敝处所拟之排，止堪湘中之用，若以放于重湖大江，则排身短小，难压洪涛；若因此式推而大之，则行动笨滞。又夏憩亭兄所谓“以之堵御则有余，以之转战则不足”者也。且连日大雨，即搭一厂而不可得，而造排更难就役。计造备百排，教练千勇，非两月不为功。即成矣，又不克援鄂之用。智虑短浅，只增愧愤。自排而外，或另筹炮船，如小、钓钩之类，而民舟既不能多雇，水手又不习战阵，以视三五千帆之贼艘，多寡既悬，勇怯随之，或且弃舟潜遁，此舟船只，仍以资贼，此亦意中之景态，非好为过虑也。再四思维，如何而可，不特钦奉谕旨莫能复奏，而贼樯横塞江汉，将何以驱之使去？东南全局，桑梓深忧，岂堪设想！老前辈焦虑之余，当有至计。现拟如何复奏，即求飞示。书不详尽，统俟续布。

国藩再拜

232．与骆秉章十月十二日三更

请刷寄前在省办街团所刻章程、门牌、户册各一张。

籲翁老前辈大人阁下：

昨夕奉寄一函，言王璞山援鄂之师请急发往，而深以炮船难备为虑。想阁下亦同此焦虑也。

此间二日大雨如绳，昼夜不息，令人闷损。今日又获潮勇二名，如此散碎，何日始得全数弋获！

宜章自初二、初三两次胜仗后，广东追来之兵勇又获胜仗，想可了事。

侍前在省办街团，刻有章程六条，共二页。又门牌一纸，户册一页，不知板存何店。似在陈如嵩家，求饬廷芳宇大令将三项各刷一张寄来，此间官绅并欲照办也。手泐，敬请台安。

233．与裕麟十月十二日三更

告拟发师援鄂之急而忧无水师可用。

时卿老公祖大人阁下：

顷奉惠书，借承兴居多豫，调摄百宜，至以为慰！

逆匪广联千舸，游奕江汉，上扰荆襄，远规巴峡，皆意中事。而切肤之患，则莫急于鄂渚。鄂省即有不虞，则长江上下四千余里，此贼已成首尾联络之势。彼且西觊荆、宜，东窃浔、皖，而湖南、江西等省，骎骎与北路隔绝。言念及此，真堪痛哭。现拟商之中丞，急发援鄂之师，以明辅车之谊。第贼以水攻，我以陆援，黄鹄矶头，一望浩渺，即有锐师劲旅，亦且临河而返，向若而叹。而鄂城兵勇近万，又难为两月之储峙。顾此犬羊凶逆，不特遽难驱遣，即欲急一决战，亦不可得。此情此势，岂堪设想。

弟在此间，拟制木排以谋拒寇，排身短小，不利江湖；若欲扩而大之，则行动笨滞，不能上溯，抑古人所谓鹧鸪车者也。所练之勇，本无足恃，骤与变言水战，则决衔裂辔，心知其不堪范围。舍此别图，亦无可恃。阁下心殷康济，又好覃思，于水师事宜，想有长策。洴澼奇术，惟人所用，便中尚望惠示一二，至幸至幸！手泐布复，诸惟心照，顺问近祺。

234．与骆秉章十月十三日三更

请截留粤饷解鄂，并护持王錱援鄂用银。

籲翁老前辈大人阁下：

十三日午刻接奉初十日惠书，是夜又接十一酉刻手教，敬悉一切。

粤饷解大营者，现存长沙共几万？此时湖北窘急万状，若不接济，则兵勇必溃，止好将大营之饷截留，速解鄂省。或由阁下自奏，或咨请甄师入奏。论天下之大局，可以通南北之咽喉者惟楚，可以制金陵之死命者惟楚，可以转粤东之饷道者惟楚。今以鄂省之故而截此饷，可以对朝廷，可以对大营，望老前辈飞告甄师，便宜行之。君翁意欲留此，或少扣一二万，即用为援鄂之费，似亦可行。即不截以资鄂，委员亦万不能去也。

璞山之勇三千已到省否？求饬即日起身。侍昨与璞山书，嘱其止可用银二万二千，盖因援江之役止用此数有奇，故以此限之。细思援江之时，军器皆取之局，亦有取之宝庆、湘乡者，此次闻渠自行添办，不无浩费。又，六月一役，朱石樵在湘有垫发之银，侍付之不问；江忠淑在家有垫发之银，侍令其到江补领。此次璞山势难赔垫，若多用数千，不能以侍援江之例为限，亦求阁下护持之。夏憩亭兄与璞山交好，想可调停一切也。即请台安，诸希心照。

侍制曾国藩顿首

235．与吴文镕十月十四日

告援师日内可起行，到鄂后可交朱孙贻管带，拟截粤饷解鄂，炮船难办，询劳瑄是否应诛，推荐邹召旬、邹汉章。

受业制曾国藩顿首谨启甄甫老夫子大人钧座：

初五日接奉大咨，令派兵勇赴鄂。初十日奉呈一函，言令王璞山带勇三千往援，想已收到。

顷得中丞回信，与国藩意见相合，大约日内可起行。惟带勇之人，实难其选。璞山血性过人，而才器难以驭众。前将三百六十，则恢张有余；今加至三千，则恐照料不周，前已将信稿呈阅矣。此外，官场如平江林令，代理兴宁之孙令，颇能自将一军，而仓卒不能调遣。国藩昨已书嘱夏观察带兵一行，而省垣需才，恐不果行。绅士中亦有数人可用，目下俱以他务不得往。到鄂以后，将湘勇交朱石樵刺史，或少得力耳。

吾师昨咨中丞，请南省筹拨银二三万解鄂。现在有委员解广东饷银十万往江南大营。国藩思天下大局，能通南北之咽喉者惟鄂，能扼长江之中枢者惟鄂。此时之鄂，视金陵更为吃紧。武昌兵勇近万人，万一饷需不继，一旦溃散，岂复可问！已函商中丞，竟将此项粤饷，全解鄂省支用。权其轻重缓急，不得不出于此，或由中丞奏，或由吾师奏，想朝廷亦必深谅也。

十二日接奉寄谕，令湖南遣师援鄂，并备炮船。现在援师已定，而船则实不易办。若雇数百号钓钩、小之类，强不习之兵勇以为水师，则望风先逃，徒以资贼。日内筹思无策，焦灼万状。

湖北炮勇自田家镇逃归者，吾师咨中丞处，欲南省将此项炮勇正法，其带炮勇之陈禧，中丞与国藩书欲拿获诛之。书中又言吾师以田家镇之败，系各勇通贼所致，欲将带勇之同知劳光泰正法，该同知闻而避匿等语。今日其子劳瑄来衡，国藩因收系之，特书奉询此项炮船通贼情形究竟如何，陈禧固有应杀之罪，劳瑄究应诛否，专候吾师回示，或即用公文咨复。其各勇在衡拿获者，已立予屠戮矣。

有邹宣甫召旬者，善探贼情；邹叔明汉章者，读书渊博，善绘舆图，皆军中大有用之才，本在岷樵营中，顷岷樵在江北未归，二人者已先回武昌。吾师如有用此二人之处，可告知朱石樵传之，实未易得也。余俟续布，敬请钧安。诸惟心照。国藩谨启。

236．与邹召旬邹汉章 [1] 十月十四日

问江忠源、邹汉勋近况，告可相助吴文镕并请时通消息。

宣甫、叔明两兄左右：

十三日申刻接到九月二十八日惠函，敬悉一切。

岷樵无舟渡江，想近日尚在江北，不知其手下有兵勇几何？有饷可济否？极悬念也。望近日示我一信。叔绩自江西解围后，踪迹若何？亦望示知。

此间拟发湘勇三千，前往援鄂，或益以千兵，亦尚未定。惟无船可雇，而贼舟满江，势非陆路所能决胜，奈何奈何！

制军吴甄甫先生，系弟座师，忠义明决，远胜近日大吏。两君若在鄂垣，尽可相助为理。弟已有书致甄师，欲其延见两兄。

朱石樵刺史在保安门，想亦常相聚晤？

贼情变态若何，务望时时惠音，或用制军处官封，尤可速到。手复，即请日安。

[1] 邹召旬（？—1855），字宣甫，湖南邵阳人，廪生，咸丰二年叙训导，随江忠源援江西，南昌围解后进知县，后襄理江忠濬师军务。邹汉章（1815—1860年），字叔明，湖南新化人，咸丰二年随江忠源援江西，叙训导，后管带湘军水师左营。

237．与骆秉章十月十四日三更

问劳瑄应如何惩办，告东安之事亦未得妥善了结办法。

籲翁老前辈大人阁下：

昨夕奉呈一函，言截留大营之饷解送湖北。盖权衡缓急，不得不出于此，想卓裁亦以为然也。

前奉来示，言陈禧拿获，必予正法，又言吴制军以炮勇通贼误事，欲拿获劳同知正法，现已避匿等语。今日该同知之子劳瑄至衡，侍已收系之。写信飞问甄师通贼情形究竟如何，应否即行诛戮，抑或可宽一线。老前辈细心权量，此子应如何惩办乃妥叶也。

东安之事，黄守及余、王二令坚持一说，概不惩究，弥缝苟安，牢不可破。昨东安来侍处告状者八起，杀戮抢掠，其事至惨，而仅以一悔结了之，将来终非了局。现在筹思展转，未得妥善办法。赖令有为之才，亦未敢发此已过之大难耳。手泐，敬请台安，诸惟心照。

238．与彭洋中十月十五日

告所募之勇选剩者已交姚赓廷带回，询所荐游、罗、二刘何日可到。

筱房尊兄左右：

十二日诸勇至，奉手示，多劳尊虑，感悚何极！比想动定康胜，调卫增愉，至以为颂！

鄙意所在，乃索荫翁之上驷。前者省门召募宝勇，其邵阳六百人者，身材坚实，技艺矫健，不特远过湘勇，抑超乎岷老新宁诸勇之上。国藩私心揣计，以为此应客者必其中驷，已如此矣，若其留以自防之上驷，宜更卓绝。于是因赴援省门，而以亲兵往请。不谓荫君卒吝于一掷，而劳我兄再三汰择于新集子弟之中。到衡之次日，令尚济堂县丞点验，颇不惬望，盖渡头桥点行之后，仍有顶替抽换之弊。仅选得百有三人，其五十七人者，弟亲加校试，亦无取焉。因以五十七人交姚赓廷带归宝郡，人发钱一千，除尊处代发三百外，在此实给七百，为留衡及归路之资。其尊处所代五十二千零，即以银二十六两三钱封交姚君奉赵，仰祈查收。姚君谨送八千为旅费。此君明练可用，惜其有家累，不能久留。

所荐游、罗、二刘何日可到？方今求才极急，弟所用带勇多笃实君子，然罕能娴于阵法，耐于积劳，终恐难胜戎马、雨雪之苦。

杨武生虎臣已带勇回长沙，传夏口之役者，讹也。鄂中贼舟尽泊汉阳里河一带，武昌城未被围。省中日内谋以兵援鄂，遣王璞山带湘勇三千人往。璞山善将少，而将多恐非所长，又无可恃之友与之偕行，国藩甚不放心。然如璞山之忠奋直前，毅然自任，目下尚未多见。人材之难，极可虑也。

湘勇在江西殉难者，每人恤银六十两，已交朱石樵手。顷杨宝峰、康斗山归，想带回矣。弟当走书一问。余容续布，即请德安，不具。

239．与骆秉章十月十五日三更

说明可弃暇录用林周培随王錱援鄂，请转饬杨载福赴衡听差。

籲翁老前辈大人阁下：

十五日辰刻接奉十二申刻惠函，伏审一切。

璞山愿带勇赴鄂，忠勇可嘉。惟渠所索与同行之人，孙第培既已署兴宁不能行，吴坤修未知果行否？林周培以永明失守，前奉复函，碍难录用。究竟去年失守州县，如攸县、醴陵，亦未查办，安仁亦归另案甄别。而道府大员，如永州、衡州、长沙，并未解任。现调省查办者，惟有教官、典史两项。忽于大而明于小，宽于有权而严于闲曹，似亦不足彰公道。林尹应得之咎，不过革职已耳，如可弃瑕录用，将来定案时声叙一语，亦非遽乞恩也。当兹需才孔急之秋，侍苟有所闻，即不惮反复与阁下熟商。

又闻有杨载福者，本隶长沙协标，改隶抚标外委，新补宜章千总，尚未到任。其人材武可用，望饬塔将转谕该弁来衡差遣。侍在此实无人可使，留心物色，迄乏当意者，殊闷人也。

夏憩兄不愿往鄂，侍亦亮之，故不敢相强。贼船果至阳逻，似有东还之意，然未必确。此贼江、汉之舟，恐驱逐不能遽去耳。手泐，敬请台安，诸惟心照，不具。

侍制曾国藩顿首

240．与刘蓉十月十五日

告与王錱相约招勇后变故，抄示规箴之函，忧其援鄂无助。请与郭嵩焘至衡一聚，对其劝江忠源之说不以为然。

孟容仁弟左右：

十三日接奉初十惠书，具悉一切。

伯母已得安葬，甚善！四方多故，早为封树，即亦无复它虑。

岷、筠两君，国藩日日系念。今辰得老筠书，知已自黄陂与岷君分手，遂得南旋，想已安抵梓木洞矣。兹将筠书抄一通呈览。惟岷老之师，尚在汉阳、德安一带，未得渡江退保武昌，兹以为系耳。

璞山在衡与国藩约，共招勇六营，往江南杀贼，将报湘人七月之仇，兼助岷樵一臂之力。其饷银军装，皆将劝捐自筹，不欲取之省局。所以别于官军，自成一枝义旅也。厥后璞山归湘，即往省城请饷，盖与初议异矣。适会下游警急，中丞嘱璞山带勇晋省防堵，此则局势与在衡之议大变，自有格例，未可意为伸缩。而璞山请饷请器物，多不中程，以是省局上下，大滋物议；而璞山语言意气，又多不检，以是訾议其短者，评讥日入于吾之耳，书函日入于吾之目。国藩昨为一书，规箴璞山，未知老璞能细味而曲从否。仆盖爱之深而思毖成之，非以文吏常谭，挫其锐气也。兹将原稿录呈一览。

鄂省事棘，万不可不发兵往援。自璞山外，殆罕有请缨自行者，而此老虽锐以自任，左右无能夹辅之人。孙阆青现署兴宁县事，无论方伯不肯解委，即使解委，待新任瓜代，而孙君乃自郴回省，此已在明春矣。林琴生有事挂吏议，恐为大吏所持。仅一竹庄同志，而竹又以璞山视事太轻，未肯偕往。日内筹思，璞老援鄂之行，竟无贤者与俱，以助其义气而弥其缺失，是用隐忧。老弟当亦同此悬悬也。

树堂九月已归去，吾弟能来此一存视否？吾不愿闻弟谭宿腐之义理，不愿听弟论肤泛之军政，但愿朝挹容晖，暮亲臭味，吾心自适，吾魂自安。筠老虽深藏洞中，亦当强之一行。天下纷纷，鸟乱于上，鱼乱于下，而容筠独得晏然乎？

阅吾弟与岷樵书稿，抑所谓肤泛者也。岷在江西与邓厚甫大不协，张中丞常以此等议论劝岷老。尊书之旨，盖相去不远。独文词深美，遂跻古人。国藩入世已深，厌阅一种宽厚论说，模棱气象，养成不白不黑，不痛不痒之世界，误人家国，已非一日。偶有所触，则轮囷肝胆，又与掀振一番，非吾弟亦无以发吾之狂言。书不十一，统俟面倾，顺候德安，诸惟心照，不既。

竹庄尊兄，乞一致候。

241．与骆秉章十月十六日三更

询如何复奏援鄂水师，告所办木排不可入奏。说明宜章之事似已了结，不必置虑。

籲翁老前辈大人阁下：

十六巳刻接奉十三日戌刻手教，敬悉一切。

援鄂派王丞同往，渠与朱石樵亦甚相得，应与璞山和协。惟新集之勇终不可恃，此外又鲜得力之兵，极悬悬也。

水师无备，尊处复奏如何着语？敝处所办木排，万不可以入奏。盖初七试用时，下水及横渡尚可行，上水则极迟笨，急思小为改换，造成数架，以试能上水与否，而日内大雨如绳，昼夜不止，至今未续造成，竟不克赶紧一试，闷极郁极！且就使果堪一用，而当初造意，止为湘江起见，排身短小，不利江湖，前书业已奉闻。现在刻日办此，如竟不足用，亦宜设法买船改造。若遽以排入奏，则将来无可试验，反蹈欺饰之习。鄙意此时复奏，只将陆路三千之勇援鄂上闻。其水师炮多船少，刻难猝办，竟可据实陈明。当时事极艰，能为者竭力为之；不能为者，切实入告，能见谅君父与否，亦未宜深计也。

宜章之事，昨日积参将禀，今日邹牧禀，俱云初七卯刻获一胜仗，该匪败窜。邹牧业已回郴，请贡差仍由郴经过，不必改道。此案似已了结，不必置虑。

成守备名标来衡，当令其讲求水战事。余俟续具，即请台安，诸惟心照。

242．与骆秉章十月十七日三更

建议令湘勇援鄂之师间出东道，视军情或北援鄂，或东往江。说明将据实奏明练勇情况，会衔合奏援鄂之谕。

籲翁老前辈大人阁下：

十七巳刻接奉十四日未刻、亥刻两函，具审一切。

贼船下窜，全楚稍可解严。然回窜江西，仍是意中之事。湘勇援鄂之师，鄙意令其间出东道，由长沙至平江，以趋通城。在通城探明贼踪，若尚在鄂渚，则北出崇阳、咸宁，以达于鄂；若已窜江省，则东出义宁、奉新，以达于江。既可二者兼顾，且闻巴陵、蒲圻驿道搬徙一空，米盐无可售买，反不如通城小道，犹有买办也。乞告之崡屏、璞山诸君，细问北来之人，斟酌行之。

广东既雇红单船三十余只赴江南助剿，何以向帅江面绝无举动？抑有所为而此间未闻邪？近日马朝龙有探报否？乞饬书录示一二。

十月初三寄谕，令侍带勇援鄂，此时鄂中事弛，侍可不必前往。若贼尚未退，而逆舟千艘布满江汉，我无一帆一筏，岂能驱逐使去？侍虽带勇前往，固亦智虑短浅，无能裨益。至侍所练之勇三营，止堪施之土匪，以御粤匪，则仍恐溃散。盖出差时多，练不满百日，人不过千数，仅胜寻常新集之勇一筹，未可以杯水遽救车薪。自三营而外，惟宝勇差强人意，其余益不足数。而寄谕已有成效之言，京师传闻，每多虚誉耳。日内侍当据实复奏。其派兵援鄂之折，则与尊处会衔复奏。余俟续布，顺请台安。

243．与张芾 [1] 十月十八日

陈述南归守丧，奉谕帮办团练经过及湘、鄂、江三省形势。

小浦老前辈大人阁下：

十一日由夏观察处递到九日手示，具纫注存。又蒙惠赐厚赙，益增哀感。

国藩孽深罪积，于差次惨遭先慈大故，即由九江买舟西上。行至武昌，忽闻长沙被围之信，因以仆从行李概寄常南陔先生处，而独携一仆，间道南归。敝处僻居深山，风鹤警报，讹言雷动，仓皇葬母，诸未尽礼。正思别寻善地，稍展微诚，忽奉帮办团练之命，兼闻鄂省沦陷之信，义不敢深居不出，以自逐于畏避之徒。厕身会垣，倏近周期。六月援江之役，中丞及提军以下，询谋佥同，侍亦赞成其事。适值大雨时行，平陆成江。兵勇到章门者，皆在一月以后。新集之卒，益以疲乏，良不能有所裨补。终赖荩筹密运，墨守克全。

逆匪出江以后，仍窜汉阳。湘中、鄂中与江省唇齿相依，一省有警，则二省必宜救援。虽云睦邻之谊，实乃自全之道。惟贼船已逾三四千号之多，长江上下，任其游奕。官军水师既已久弛，民船又难多雇，纵使三省悉力相援，仅能互保省会。沿江郡县，恣其蹂躏，是则可为深虑者耳。肃泐布复，敬鸣谢悃。顺请台安，诸惟心照。

[1] 张芾（？—1861），字小浦，陕西泾阳人，道光进士。历任内阁学士、工部侍郎、江西巡抚、左副都御史，咸丰八年督办皖南军务，咸丰十一年督办陕西团练。

244．与骆秉章十月十八日三更

告拟复奏不必自往援鄂之由及在衡开捐局、造排改船事。

籲翁老前辈大人阁下：

十八巳刻援到十四夜惠书，敬悉一切。

昨日寄谕，侍拟为复奏，陈不必自往援鄂之由。盖鄂省可以守者有二：城外无屋，池浚甚深，一也；兵勇尚多，文武警惧尽力，二也。其可虑者亦有二：贼艘满江，我无一舟，无以逐之，一也；饷项有限，外乏接济，二也。其可守者，不待侍之去；其可虑者，侍去亦无如何。侍非敢畏难趋避，即去冬初到省时，奏明守制之人，不敢出本省一步。目今时事糜烂，但使此身有丝毫利益于国，亦不复坚守不出省之说；惟自计水路一无准备，侍虽于张守、王丞所率三千之外，再带二千前往，亦不过同守鄂城，即汉阳一水之隔，亦不能飞渡逐贼，有侍何益，无侍何损。若贼现窜青山下游，即不复回舟返鄂，则不特侍不必去，即璞山援鄂之师亦属虚糜。反复思维，目前侍实可不往，止得据实复奏。

侍现在衡州开设捐局，如衡、清、耒、常、祁阳五县皆有绅士前来，愿归督办，大约十一月尚有可观。至造排改船之事，如果可备湘河，亦尚有益于本省，但恨苦雨不止，自初八至今十日，未得续行造成，令人恼杀耳。

邹寿璋之勇，可仍留守省城，炮船望仍解衡。岷樵升皖抚，不知李铁翁何以出缺？望示知。又闻贼围保定之说，大局败坏，愤恨何言！尊处果有信否？望详示。即请台安，诸惟心照。

245．与王錱十月十九日三更

说明前寄规箴之函原因，因武昌解严，可免援鄂之行，请与朱孙贻同来衡城。

璞山仁弟左右：

十八夜接到手书，改过光于日星，真气塞于户牖，忻慰无极！

前者足下过衡，意气盈溢，视天下事若无足为。仆窃忧其乏惕厉战兢之象，以其握别匆匆，将待再来衡城时，乃相与密语规箴，以求砥于古人敬慎自克之道。自足下去后，而毁言日至，或责贤而求全，或积疑而成谤，仆亦未甚深虑。逮吴竹庄书来，而投梭之起，乃大不怿，于是有初八奉规一函。仆函既发以后，又接家严手谕，道及足下忠勇勃发，宜大蕴蓄，不宜暴露，然后知足下又不理于梓里之口。向非大智慧转圜神速，痛自惩艾，几何不流于矜善伐能之途。古人谓齐桓葵邱之会，微有振矜，而叛者九国。亢盈悔吝之际，不可以不慎也。比闻足下率勇三千，赴援鄂渚，仆既幸吾党男子有击楫闻鸡之风，又惧旁无夹辅之人，譬如孤竹干霄，不畏严霜之摧，而畏烈风之摇，终虞足下无以荷此重任。

顷朱石樵书来，渠自鄂省十一二即可起行，大约日内可到长沙。观其书词，则逆贼全数下窜，武昌业已解严。仆昨奉谕旨，令带勇即日援鄂，今不特仆不必去，即足下亦可免此一行。仆另有书致中丞，商湘勇停止援鄂之举，不知意见合否。祈足下面禀中丞，细决行止。至足下之初志，欲兴义旅，径赴下游杀贼，则须计出万全，不可仓皇一行。盖舟师必须兼备，操练必须两月，裹粮必储半年，三者缺一，皆有坐困之道，而无成功之理。

朱石翁杀贼之志，甚锐且坚，此次归来，必且大有兴举。若中丞能从仆言，停止援鄂之行，则望足下与朱石兄同来衡城，就仆熟计，讲求水战之道，精析练勇之法。仆虽不才，亦当随诸君子仗剑东下，讨此凶逆。如足下鄂中之行，势不能止，犹望示我一书。

苦雨多愁，所怀千端，诸惟心照，不尽。

246．与骆秉章十月十九日三更

告造排因雨受阻，援鄂之师可免。

籲翁老前辈大人阁下：

十九日巳刻接奉十六手示，敬悉一切。

此间日内大雨如绳，竟无片刻少停，真正愁绝。前拟造排，以为一月可成，不料初八至今，未造一架。厂在河边，亦将为水漫去，工匠全无驻足之地。六月援江，为苦雨所厄，今复如此。就令天气助顺，而侍辈之举动，已等灞上儿戏矣，况天复相厄耶？

朱石樵书来，言贼已全数下窜，渠十一二当回南省。似此则援鄂之师可免，不特侍不必往，即张太守、王同知亦可省此一行。鄙见如此，不审尊裁若何？前者倡援鄂之说，明知水路无备，虽兵多亦属罔济，徒以鄂省事棘，恐失会垣，故急欲遣师往救。今贼既他窜，鄂省兵足，似此行竟可停止，求阁下斟酌。或待朱丞到省，面询亦妥。若侍身则决计不去矣。余惟心照，即请台安。

247．与刘蓉十月十九日三更

告援鄂之举中止，王錱所招之勇可仍依原议严加训练，然后率而东下。其口粮由省局先发月余，以后劝捐筹发。

霞仙仁弟足下：

十八夜接奉惠书，老筠遂得生还，盖亦快事！然与其仆德榜也者，皆当编入逃兵逃勇籍中，恐其再出而无人收录，故自思作长隐山林计也。

楚勇之骁悍，远过湘勇。然其粪土金钱，尘滓官职，眼孔过大，未易羁勒，亦诚如来示所云。

粤逆既全数下窜，援鄂之举可以中止。仆顷以书抵中丞，并告璞山，不知省中定计何如。若果不赴鄂，则璞山所召之湘勇，仍可遂渠初志，训练稍成，率而东下，报湘人七月之私仇，助国家一旅之义兵，亦不失为激烈男子之盛举。惟省中库项无几，支发自有轨则。援鄂则发月余之饷，既不援鄂，又不防省，则将撤去归农，不复能留此三五千之湘勇。此理势自然之象，可遥揣而后知也。鄙人私意，则虽不援鄂，尚不欲其遽撤。令石樵、璞山诸君痛加训练，然后率以东下，同心讨贼。其口粮仍照赴鄂之例，由省局先发月余，以后则劝捐筹发。愚见如此，望先商憩兄，仆行当告中丞也。

伯韩带勇，诚为卓绝，然火器非渠不办。仆方以鸟枪、抬枪相属，此亦要务，安得老韩化身百坡千放，乃广其用。赵玉班兄须口粮单附上。诸不详尽，惟乞心照。

248．与刘蓉王錱十月二十日

嘱汰遣新招之勇。

霞仙、璞山仁弟足下：

昨夕各奉一函，谅已入览。中言援鄂之行可以中止，若果停止，则数千湘勇，省城不能尽行豢养，势必散遣归去，以为宜酌留壮健之勇，由省城发给十一月口粮，然后带至衡城，徐谋劝捐养勇。昨日之意若此。

今日细查出入帐目，然后知其难也。现在敝处共豢勇一千六百，其七百人不由省库支领口粮，皆在此间捐办。又有造排制器等项用费，每月须四千余。而外间捐项寥寥无几，即湘潭、宁乡、益阳三处，亦因下游警报，大变前说，捐户裹足，无一至者。世事之难，可胜浩叹！

璞山前在衡时，言可捐银万两，制器多件，亦毫无阅历之故。朱石樵书来，言当亲往广东措捐巨款，亦不识时势之故。现在璞山援鄂之行如果停止，则新招之勇，总在多为淘汰，早为散遣，乃能妥善。否则养之愈多，蓄之愈久，耗费愈大，徒滋口实。若带来衡州，则近日景况已难支持，况添勇数百哉？特此奉告，以便两君早自为计。若罗山兄归来，亦期与之熟商筹妥。至要至要！即候复示，不具。

249．与夏延樾十月二十日

陈不必为张、江奏请兵柄之由，告当今急务，宜先筹水师。

憩亭仁兄老公祖大人阁下：

两承手书，具悉一切。

石卿制军、岷樵中丞诚为当今人杰，嘱弟与骆、张、陈诸公会衔入告，请以兵柄归之张、江两君，似亦无难仰邀俞允。惟弟窃有虑者：向、琦在南，讷、恩在北，慧、雷、胜、托之俦联翩四布，张、江再出，亦不过于十数人外添此二座。若别白而定一尊，抑此诸将，独以张帅经略南服，则朝廷大权，非臣下所得专请。且目前事理，不在大权之不属，而在兵勇之习气太坏。以石翁之布置，而不能保田镇之破；以岷老之勋名，而不能禁楚勇之溃，盖习气太坏，染之已深，无可用之兵勇故也。兵勇既无一队可用，而又无舟师以决水战，无饷项以练新卒，虽张帅为之，弟亦不敢必其有济。中夜以思，徒用浩叹！阁下不欲赴鄂，亦因事无把握，未肯轻出。鄙意此时急务，总宜先筹水师。自六月以来，五省皆议此事。屡奉寄谕，亦以为最切之图，而至今未有所成。弟欲于此稍尽寸心，乃兴办木排，则苦雨半月，无从下手，改造民船，则经费支绌，买船无资，兀坐气短。阁下将何以教我也？复请台安。

250．与骆秉章十月二十日三更

赞成处理劳瑄、东安之事意见，于唐、蒋仇杀案不尽以为然。说明王錱援鄂之师行止须速定；暹罗贡使入京，毋庸改道。

籲翁老前辈大人阁下：

二十日申刻接奉十七申刻手示，驿递愈迟矣。

劳瑄之事敬悉，现在衡阳亦善待之，尊论甚为平允，大约罪在陈，不在劳。但既书告甄师，不能不候回音。东安之事，侍意亦与尊见相同。赖令素能办事，又深嫉匪党，如有万不可姑宽者，渠必密禀。若渠能安之，在上者亦不必发难也。惟唐、蒋仇杀，则不尽然。盖唐姓所控，即唐人也；蒋姓所控，即蒋人也。是同宗互相劫杀。又有不唐、不蒋而抢劫杀戮者，亦来控告，不得颟顸以唐、蒋仇杀一语，了此一层公案。若得良有司治之，不过杖毙十余人，则民冤伸矣。

催侍赴北之寄谕，尚未接到。亥刻接到大咨 [1] 。侍昨奉书，言贼已全数下窜，不特侍不必赴鄂，即璞山援鄂之师亦可停止，不审尊见若何？若果中止，则湘勇在省者，总宜大为汰遣，留三四千之多，实难豢养。且未经训练，断不可恃。其应如何汰遣之法，则请夏憩兄与湘人斟酌。若援鄂之行尊意以为不可停止，则请饬其速行。然璞山志有余而才不足，又帮手太少，终恐贻误，不若六月援江之行，夏、朱、郭、罗老成者多，得臻妥叶耳。用人实难，想老前辈亦时时挂怀也。即请台安。

侍制曾国藩顿首

再，暹罗国贡使在衡停留，前因宜章滋事，衡永道据郴州来文，禀请改道由广西转至广东，经尊处批准在案。侍思由桂林至广州，迂道将近二千里，且平乐、梧州一带，向为盗薮，今尚闻其不靖。现据郴州来禀，宜章业已肃清，请贡使无庸改道。侍今日接见衡永道，嘱其仍由郴州，无庸迂出广西，一面先送贡使起行，一面禀知尊处。侍为平、梧一带不靖起见，擅自作主，想卓裁不以为非也。侍又行。

[1] “亥刻接到”四字，据《曾国藩未刊往来函稿》增。

251．与吴坤修 [1] 十月二十一日

告其与林周培来衡不必在湘中再招新勇，林不必改名投效。

竹庄仁弟足下：

二十日午刻接到手书，具悉一切。

此间日日盼足下之至，筹商诸务。若遂携甘泉、林君偕来，翩然戾止，喜可知也。以足下之宏才实力，练勇一营，当可远晞南塘，近法重庵。此事大非易事，即为三百六十人之长，亦须有文武经纬，神明精诣，而后有以尽乎其量，而可驱之一试。璞山视事太易，志气盈溢，仆已屡书诫之。藩库垫一二万金之说，此时无款可筹，难令其垫项解衡。此间招勇尚多，但恨统带之法讲求未极精到。足下与林君来衡，不必在湘中再招新勇，即此间现有之勇，拨请二君为我管带。又，造排改船，所欲与足下商者甚多，统俟至日面议。

林君改名投效，亦可不必。将来湔袚微愆，弃瑕录用，即可由敝处片奏。方今需才孔殷，旁招苦索，尚恐不获，而可交一臂而失之乎？书不十一，惟祈荃照。

[1] 吴坤修（1816—1872），字子厚，号竹庄，江西新建人。咸丰间累擢知县、道员，同治三年加布政使衔，同治四年授安徽按察使，同治七年署山东巡抚。

252．与刘崑十月二十一日

告南来可无他虑，惟考试人数可能受兵事影响。

韫斋仁兄大人阁下：

顷奉惠书，伏审兴居康吉，政祉增绥，至以为颂！

田镇失事，上游震动。文轸将指常德，旋复中更，此亦自然之势。目前逆舟全数下窜，武昌解严，洞庭以南益得安恬，不知常、澧一带仍可前往考试否。

宜章之事，初二、初七两次获胜。该匪窜回粤东，又被东省兵勇剿散，刻下已就肃清。桂阳之临武、蓝山，因迫近宜邑，居民惊避，比亦复业。若台旆按临，似尚可无他虑。惟郴、桂屡遭兵事，又逢歉岁，或应试者较少耳。肃泐布复，即请台安。

倘旌从果遂南来，则相见不远，诸可面罄，惟希心照。

253．与骆秉章十月二十一日三更

赞成其江、皖、两湖合剿意见，告拟复奏在衡筹备水师，并请截留粤饷八万，以作办船之用。

籲翁老前辈大人阁下：

本日未刻接奉十八日戌刻惠函，敬悉一切。

合江、皖、两湖之力合举进剿，尊见极是。此时总以筹备水师为先务。昨裕时卿太守信来，言须船与排并办，所论甚有理。侍前所以专言排者，以实无银办船也。民船必须改造，改造必须价买。每买一船，大者数百，小者亦百金，即用船二百号，亦非数万金不可，是以惮于兴办。近日通盘筹划，以数万金竟不能不用。盖湖北经田镇失事之后，从前炮船尽化乌有，南省亦无一船，将来两省何以御贼？不如侍尚闲暇，将船、排及时兴办，究竟不无裨益。侍拟日内复奏，言北省贼退，暂可不往救援，而自请在衡筹备水师，为南北督抚分任其劳，并请于粤饷解大营者截留八万，以为办船之用。若炮船齐备，或阁下，或甄师与岷樵东下剿贼，侍皆愿从其后以为辅助。若不截此饷银，无款买船，水路毫无准备，则尊见合剿之局终难成也。如卓裁以为可，则请将此项广饷截出八万，侍一面入奏。不然，以数千金筹备战排，专防湘江，终儿戏耳。

官捐之局，尊处倡以千金，极为竭力，侍则并此而不能。

劳瑄之事，决当轻办。李令家信“皖、江贼船，亦全数下窜”，则金陵危急，或尚可信。张守、王丞援鄂之行，似竟可以不去，不审尊见何如？即请台安，诸惟心照。

侍制曾国藩顿首

254．与左宗棠十月二十一日

对江忠源超擢皖抚既喜且忧，欲代练劲旅，请其相助并请携郭嵩焘同往田镇一见。

季高尊兄座右：

前奉九月十二惠函，具审一切。比闻旌从还山，动止多绥，至以为慰！

田镇失守，石帅去鄂，楚事亦不可问。

岷老超擢皖抚，是近日耳中一大快事。惟庐州新立之省，无兵无饷；江南、江北各郡，皆逆舟往来必经之地，此防彼窜，疲于奔命。且素日贯用之楚勇，又溃去十分之七，而骨肉至交，如阁下与筠公者，又皆远莫之助。以单独之身，处积疲之区，吾不知岷老从何下手也。弟欲练二三千人，远致皖中，为岷老一臂之助。默数平生之交旧，环顾天下之贤豪，惟此君尚有讨贼之志，又勋名日著，亦渐为人所信仰。若代为练一劲旅，添其羽翼，则澄清之望，庶几可期。

惟弟智虑短浅，独立难搘，欲乞左右野服黄冠，翩然过我，专讲练勇一事，此外概不关白于先生之前。先生欲聋两耳，任先生自聋焉，吾不得而治之也。先生欲盲两目，任先生自盲焉，吾不得而凿之也。先生若果惠然不弃，则请携老筠俱来田镇一走。姓字已编入逃勇籍中，此中阅历，应较深确，弟另有书致之。所怀千端，纸不能悉。冀或者枉驾，痛切面陈，乃能倾写耳。顺问台安。

255．与郭嵩焘十月二十二日

告已将其列入逃勇籍中，促其及早投辕自首，请促左宗棠同来练勇以助江忠源。

筠仙仁弟左右：

顷接自新市见寄一书，具悉一切。绘图一幅，览之足增阅历。田镇之役，人谋诚未尽善，然自古防江最难，又劳光泰、陈禧之炮勇受贿通贼，但放空炮，此非初心所能料也。岷老与左右不赀之躯，荆棘奔窜，得以生还，可谓至幸。然敝处逃勇籍中，已将大名与德榜列为一行，若能畏罪自首，及早投辕，或可末减，否则军政不能为亲者挠也。

逆舟抵鄂以后，但掠江北各郡县口岸，而武昌一城，曾不过问，顷初五复全数下窜。又闻贼船分窜含山、柘皋，东关失守。忽一日千余艘尽数开去，诚不知其意指。外间传言金陵被张国梁地道轰破东门，南京危急，传鄂、皖各船东归救援者，岂是耶？果尔，则大局将有转机。岷老到庐尚得从容布置，不至以人地生疏，无兵无饷，遂仓皇而莫为之所也。

此间奉初三、初五两次寄谕，〈令〉国藩带兵往鄂救援。现在鄂省无贼，可以不去，即日当为复奏。惟念岷老物望攸归，倚畀日隆，即兵柄全属，盖亦非遥。前此熟习之楚勇，一溃而归，难为再合。意欲另练一支劲旅，交付岷老，遥助一臂之力，冀收澄清之效。自到衡以来，设局劝捐，粗有头绪。练勇一事，如鸡伏卵，非精思通神，专一不懈者，无以诣乎其极。再四思维，无有逾于季高翁者。明知高叟此次归来，决计不复出山，然高、筠及仆三人者也，皆与岷樵至交，明知其将握兵柄，练勇付之，一以为友朋之私谊，一以筹天下之大局，想亦二贤所乐于从事者也。左右幸翩然勃起，扯高叟以就道。所欲白者，笔固不能千一，能一面罄，则朝来夕归，亦胜于文字往还。伏惟亮察。高叟一书，祈为互阅。意诚弟不另具。

256．与骆秉章十月二十三日三更

告拟以筹备战舰，驰赴下游，水陆并进复奏。请止援鄂之师，并大加汰抑。说明已奏截留粤饷八万，祈委员解衡。

籲翁老前辈大人阁下：

本日巳刻接奉十九日戌刻手教，具悉一切。

北直情形如此，寸心稍慰。且京报中大惬人望之事甚多，天心意者厌乱，人事将有转机。朱批“不可只顾一省”，与阁下昨日四省合力堵剿之议相符，侍连日筹思，亦无出乎此策者。竟须筹备战舰，驰赴下游，水陆并进，乃免各省各防之苦。现为复奏，即发此意。

张守、王丞三千援鄂之师，竟可停止前往，俟侍一并同往。盖不特为本省筹饷项，亦当为鄂省筹口粮。三千赴鄂，恐一月后无饷可发矣。且鄂中贼去，亦不必再添三千守城之勇。侍已将张、王暂缓赴鄂入奏，明日即将折底咨呈。如业已出省，务祈用大令专差赶回，大加汰撤。多汰一人，省一人之饷；早汰一日，省一日之粮。无谓抵鄂以后，我省即可不管也。

广东解大营饷十余万，侍已奏明截留八万；如已出省，亦祈将大令赶回，委员解衡为感。

敝处请安黄折、黄封皆用尽，祈即赐一二分，用木板封付官文套内，恐后更有复奏事件耳。

杨载福不在贵标，止得置之。余俟续布，即请台安，诸惟心照。

侍制曾国藩顿首

257．与骆秉章十月二十三日三更

说明具奏援鄂之勇与其歧异之由，并商王錱之勇处置办法。告奏截广饷实为四万。

籲翁老前辈大人阁下：

二十三日巳刻接奉二十日戌刻惠函，敬悉一切。

尊处片奏已陈明张太守、王丞带勇赴鄂，侍今日具奏，则言援鄂之勇可缓起行。所以与尊处歧异者，一则武汉贼船全数下窜，二则以三千人去，恐北省难以供应；三则以各处信来，皆言璞山气溢言夸，难期妥善，新集之勇，难期得力，是以不令遽去。老前辈当谅我苦心耳。

至昨日奉达尊处一咨，言湘勇除旧练三营外，仅留两营，令其来衡同练，亦系恐口粮不继之故，是以下此辣手。侍料此咨及札，不特尊处及甄师不以为然，即带勇诸君，亦必大怨忽招忽撤，不近人情。再求老前辈就近体察，或斟酌多留亦未为不可；或将璞山留在省城，拣选精壮，赶紧训练，俟鄂省有警，再行往援，比之仓猝成行，绝无训练者，究竟远胜也。诚能日日操练，则不遣来衡亦可，但求老前辈留心督责为幸。敝处有书达甄师，亦言王錱之勇暂不赴鄂，俟下游有警，再行驰往。甄师近日绝无书来，竟不可解。倘再有警，必有咨来，严装以待，再去亦不晚也。

敝处复奏，今日尚未发。贡使明日可成行。余不一一，即请台安。

今夕有目疾，命舍弟代书截留广东饷一片，实请截四万两。

258．与江忠源十月二十四日

忧其兵溃饷空，告拟不复执守制不出之初心。请察专使，荐吕基贤、李鸿章。

岷樵仁弟大人阁下：

久未接惠书，方寸悬系，如有所失。闻筠仙已归，无复意于世事。顷已专函招之出山，不知肯来否也。保全江西，是南服一大功。闻京师官民有“南江北胜”之谣，黎越乔来书述之。超擢皖抚，酬庸之典极隆至渥。阁下此时不患兵柄之不全属，特患楚勇半溃之后，可用之兵太少；安徽积苦之余，所发之饷悉空，虽有智勇亦无所施，以是时时代阁下焦虑耳。

国藩自九月以来，每思练勇六千，概交阁下统带，为澄清中原之用。屡函与阁下言及，想均未接到。自到衡后，捐项无几，不敢多练。

顷因九月之末，武昌十分戒严。两奉寄谕，令国藩带勇赴鄂会剿，虽因鄂省贼退，具折复奏，目下无庸前往，而将来倘再有谕旨，饬令出征，恐终不免于一行。去年初到省垣，奏明丁忧人员不敢无故邀赏，不敢出省办事云云。今大局糜烂至此，不欲复执守制不出之初心，能尽一分力，必须拚命效此一分，成败利钝，付之不问，大约不能安处梓里。其下游消息，务祈阁下设法常通。

专使至皖省一探贼踪，其人名赵子麟，应募愿入贼中者，先遣至尊处，以观其果可用否。

吕鹤田少司空与国藩契好，想与阁下相得益彰。李少泉编修，大有用之才，阁下若有征伐之事，可携之同往，二处皆不暇致书，乞为我道拳拳也。书不十一，诸惟心照，顺请台安。

印渠、相堂已同至皖否？宣午、二邹偕行否？令弟有去者否？念念。

259．与严正基十月二十四日

告近况，请代买藤牌五百面。

仙舫先生尊兄阁下：

前奉复一函，具道湖北田家镇之失，岳、鄂戒严各事，谅已照入。比想动止康胜，政祺多豫，至以为颂！

贼舟十八日抵鄂，焚掠汉阳、汉川等处。所过州县市镇，无不洗劫。二十日夜，巨风骇浪，覆舟颇多，各船乘势逃归者约二百号。初五日开赴下游，连日全数下窜，武昌解严。弟本奉寄谕，因江、汉肃清，无庸前往，借可稍藏鸠拙。岷樵自田镇遇警，即退保广济间，行至黄陂一带，收拾溃卒，又得二千余人。无船不能渡江，在汉阳获小胜仗。比已超擢皖抚，即由江北赴新任矣。

长沙防堵，颇为严密。惟兵勇太多，口粮渐不能支。弟在此间，亦颇练壮勇，以备缓急。特以军械苦窳，无一堪用，不得不另行购制。其藤牌一项，粤省最佳。敬求阁下代买五百面，择其宽大而坚致者，赶紧购置应用。价银若干，或专差径送桂林，或设法兑交长沙，祈尊裁示悉。其载运来南，应用几船，或粤中有便员可带，尤为便妙，否则专人接运，亦候示悉。琐渎清神，悚歉无似。即问台安，诸惟心照。

260．与邹墨林邹寿璋十月二十四日

说明因库项支绌，湘勇需加严汰。嘱邹寿璋来衡，浏阳劝捐余银缴送行辕。

墨林、岳屏尊兄年大人阁下：

十五日接墨兄手函，旋接岳屏弟来书，未及为复笺，而舍弟已遣来足去矣，歉仄何极！因前此在湘阴途中，专人来衡请示，弟已详告一切，抄寄中丞一函，知岳屏已得所依循，故此次复函稍迟。

岳郡之防，弟深知其无益，前后寄中丞五六书，皆力言可置岳州于不问，大指与墨兄伟论相符。

援鄂之计，亦弟力议成之，已派王璞山带湘勇三千前往，而辅以张含屏太守。顷又奉谕旨，令弟带勇往援。屡接各处探报，皆言贼船全数下窜，武昌解严，弟已为复奏，言鄂中贼退，不特弟可不去，即派王錱援鄂之勇，亦可不必遽去，并将此意咨明督抚，且札王、罗及岳弟矣。鄙意湘勇在省，自旧练之三营，与璞山新招之三千，江西撤回之二千，已五千矣。而赵同知之七百人，尚不在此数，实嫌太多。是以欲大加淘汰，抑去三千，留其最精者来衡操练。省中得弟此咨及札，想官绅皆不以为然。然库项支绌，仅存三万金，舍汰勇更有何法？王璞山诸君，日来主见难以遽定；岳弟得札，即可来衡。盖因屡次来书，皆欲弟另择一人，想为交卸计耳。

浏阳团事，墨兄与藩垣煞费苦心。现在声势联络，足固藩篱，实甚忻慰，亦足见弟之借重二君子，为知人而善任耳。来书言浏邑所捐银两，除防堵外，可余万金，望即传令缴送行辕。弟在衡劝捐，颇有头绪，兹刊刻告示付去一纸，祈查阅。若能设法令其解送，则为惠多矣。书不十一，即候升安。

261．与骆秉章十月二十四日三更

说明湘勇舍汰勇别无他法，截饷四万，实不得已。请拯济旧交彭山屺。

籲翁老前辈大人阁下：

二十四夜接奉二十一日戌刻惠书，具悉一切。

北省须南省协济之旨，系九月二十六所发廷寄。厥后初三、初五寄谕来南，圣意总欲竭南省之力济援北省，亦缘鄂中事急。若此时情形，又大不同耳。敝折今日始发，已咨达冰案。尊处日催璞山起行，而敝处奏、咨及札皆言可不遽去，湘勇辈必怨号令之不一。然库项支绌如此，舍汰勇岂有他法？即北省兵勇亦不宜太多，恐无饷而溃耳。

截饷四万，实不得已。盖筹办炮船，固非数万不能动手。即侍或果援鄂，谕旨令尊处设法供支，又有何法可设哉？得此一项兑挪，亦免得敝处再动省库耳。

长沙兵勇八九千，尚嫌太多，祈鸿裁再为减撤。

天雨不止，万事皆废，不知长沙稍晴否？侍有旧交彭山屺，在右营当差，苦至无食可啖，求一为拯之。即请台安，伏惟心照。

侍制曾国藩顿首

262．与骆秉章十月二十五日二更

问省城炮位可分若干为船上之用，南京是否攻破。

籲翁老前辈大人阁下：

二十二戌刻惠函，二十五巳刻接到，敬悉一切。

甄师昨有书来取粤西炮位，侍复咨言先解百尊到鄂，俟办有船只，再配百尊去。

岷樵折底，敝处并未咨到，望饬抄见寄为幸。

办船一事，谈何容易！侍近日试造，动多不合。履之后艰，今始益信。即炮亦不甚多，省城新铸及旧存炮位，除留城备用外，不知可分若干为船上之用，乞饬查见示。若能办二百号船，总须四百尊炮，仅够敷衍。每船能五六位更妙，然何可得也？即六千乡勇军装、口粮，亦大不易。侍因闻省库仅存三万余金，焦灼之至，遂发大汰湘勇之议。岷樵出此难题，教人如何交卷？

南京果否攻破？贼虽穷蹙南窜，亦较难办。复请台安，惟祈心照。

侍制曾国藩顿首

263．与李瀚章十月二十六日

告已令江忠源亲敬吕贤基、李鸿章，在衡劝捐总无起色。

小泉年兄足下：

差至，接手书并抄示家报，具悉一切。

令弟少荃，自乙、丙之际，仆即知其才可大用。丁未馆选后，仆以少荃及筠仙、帅逸斋、陈作梅四人皆伟器，私目为丁未四君子。兹令弟果能龛乱御侮，有声当世，窃自谓鉴赏之不谬。惜三君子未尽柄用。昨寄岷樵书中，已令其亲敬鹤翁、少荃二人，想针芥契合，必能相与有成，保护珂里也。

敬修先生与仆亦极契合，惟独往独来，用人不皆惬当，故昨与岷樵书尚未道及。

此时贵省景况倍难于吾乡，然长沙情事，目下亦殊岌岌。仆在衡极力劝捐，总无起色，所入皆钱，尚不满万。各邑绅士来衡，殷殷相助，奈乡间自乏此物，莫可如何。将欲放手一办，辄复以此阻败，只恼人耳。此复，即候升安。

省城各事，一一见告为荷！致俞鹤皋信，祈妥交。

264．与骆秉章十月二十六日三更

告常宁土匪滋事，已派勇往剿。办船事，务求截饷四万，委员送衡。

籲翁老前辈大人阁下：

今日未奉手书，想下游安静。以后若有报单，乞饬抄一纸见付为感。尊处事繁，不必手示也。

常宁土匪滋事，前因祥令禀到，已拿获八人正法，以为可无事矣。今日信到，又聚匪三四百人，势颇猖獗。午刻得信，即派勇往剿，酉刻已成行矣，已咨达冰案。如不能即了，此间再派勇去，省中不必派兵来也。

上四属总无安枕之日。东安之事，黄太守一意粉饰，终非了局。办船之事，务求老前辈截饷四万，委员送衡，否则无从下手。

此间捐项寥寥，每日仅进钱一二百千，不知省城捐生较踊跃否？已得若干？便中乞为示及。即请台安。

侍制曾国藩顿首

265．与俞鹤皋十月二十六日

告书院之事，以缺款难办；其伯亦以局面较隘，未能礼致。

鹤皋仁弟左右：

屡奉惠书，缺尔未报，歉仄良深。比想动定康胜，调摄绥愉，至以为慰！

前接到初函，本欲以一书慰留寿恬诸君，顾全大局，后闻有方伯婉留之说，旋闻岳、鄂警报，省门之北关不启，遂复中辍。

书院之事，树堂在此时，即以数函达各州县，令其以关书聘资径赍衡城。厥后各处复函，多见应允。而阁下之澧州、树堂之益阳，皆以公项亏缺，停止延师膏火等事。寿恬之宁乡，至今尚无回言。三君者，国藩所最关心，而巧于相左如此。

令伯密园先生曾以书抵我，谓衡郡如有应办事件，亦思投笔从戎。此间局面较隘，舞袖不能回旋，即欲博咨耆宿，用借箸画，亦以蹄涔之水，难跃修鳞，是以未得礼致，兼疏笺复，务恳阁下为我布达区区。

吴麟洲兄以两书惠我，所造南门户册，亲手细书，极为精当。查拿奸细，亦以公牍告我，亦缺讯答，疏懒之愆，每自疚责。至南门外各团总功牌，与寿恬索取大西门外之功牌，本将发矣，旋闻城外房屋以下游警报焚拆一空，前议亦寝。李黄中者，来此宾之总局，众绅不甚礼敬，渠亦自请直入贼巢侦探，已资遣去矣。诸承绮注，一一奉闻。

密翁、麟洲、寿恬三处并祈谆致寸私，恕不别陈，无任驰仰。

266．与骆秉章十月二十七日三更

说明募勇六千之说，江忠源遽以入奏，王錱遽驱之向敌，皆大失本意，止好听之。请严催成名标来衡。

籲翁老前辈大人阁下：

二十四日戌刻惠函，二十七辰刻接到。并岷樵折稿，亦已咨到。

璞山之勇，侍欲其严汰精选、赴衡操练二层，仅入咨稿；暂缓赴鄂二层，则已入奏。若尊处业已遣之起行，则下次附片奏明可耳。

募勇六千之说，侍本欲大加训练，旌旗一色，万众一心，器械一新，号令一律，而后破釜沉舟，长驱东下。今诸务未克兴办，而岷樵遽以之入奏；一日未能训练，而璞山遽驱之向敌，皆大失国藩之本意。然业已如此，止好听之，但恐不教之卒，终难当虎狼之贼耳。

劳瑄之事，甄师尚未回信。待至初一不到，则自与发落也。

舟师之举，连日赶改样船。总以无人办过，不能合式。

成名标至今未到衡，求严催前来为荷。余俟续布，即请台安。

267．与骆秉章十月二十八日三更

告常宁土匪滋事，已分两次派八百人去，不必挂虑。说明湘勇须严加裁汰，杨承义之勇、陈文耀之勇务望赶紧裁撤。

籲翁老前辈大人阁下：

二十七日三更接奉二十五日戌刻手函，伏审一切。

常宁有土匪滋事，敝处以二十六午刻得信即派兵，申刻成行，计今二十八日午刻可抵常邑，而昨日午刻县已失守矣把总、典史闻俱被害 [1] 。闻匪徒仅百余人，并无军火、器械，而城内之痞徒、差役皆与勾结，迎之入城；又闻所招之乡勇二百人，亦勾结引入，尤可骇也。今日巳刻接信，侍又命舍弟带四百人往，申刻已成行矣。乌合匪徒，裹胁不过五六百人，侍两次已派八百人去，应可了事，尊处不必挂虑。

带勇六千之说，口粮实不易办。侍昨咨尊处及札各处，言除罗、王、邹旧练三营外，止可于江西撤回之勇、自湘新招之勇两起中共留七百人，次日恐卓裁不以为然，又于信中略为活动之语。顷接甄师信，言北省不须此勇，并湘省亦不必留，则与侍咨甚相符合。望阁下饬令大加裁汰，除罗、王、邹三营外，凡湘勇在省者，一概严汰，止酌留一二营，与侍前咨相合足矣。侍岂不知已用去万金，弃之可惜？然再多留一日，则所费愈多，故不如汰之。虽过费于前，犹补牢于后也。

不特湘勇宜汰，即杨承义之勇，陈文耀之勇闻在岳州极不安静，鄙意俱宜撤遣。陈文耀之勇闻尤刁抗，至自易其本管官，殊可痛恨。杨承义之勇亦恐滋事，务望阁下赶紧裁撤。

江忠濬之勇不知尚精壮可用否？其自江西逃归者乎？抑新集未经战阵者乎？望老前辈问明戚大令，即日见示为荷。

招勇之难，一言难尽。侍不敢以岷樵一奏，谕旨有六千之说，遂尔滥收杂蓄，以充数而塞责也。盖阅历一番，拙识略进，他日相见，当畅达之。即请台安，诸惟心照。

侍制曾国藩顿首

[1] 此系自注，据《曾国藩未刊往来函稿》补。

268．与骆秉章十月二十九日三更

陈述省城各勇裁汰意见。

籲翁老前辈大人阁下：

二十九日巳刻接到二十六日惠函，伏谂一切。

午刻接信，知常宁贼匪已于二十七夜、二十八早先后弃城而窜。周凤山之勇午刻可到，特恐奔溃四散，无可聚剿，将来又起风波耳。

省城各勇，有侍曾经手者，有侍不及知者。以鄙见遥度，湖北有贼，则援鄂、防省处处须勇；湖北贼退，则宜大加裁汰，以节靡费。窃谓杨承义之勇不知多少宜急汰，陈文耀之勇百人，现换马金魁管带者亦宜急汰，江西归来之湘勇可汰，赵同知新招之湘勇亦可汰，张含屏近招之勇可汰，张润农遣回省城之勇亦可汰。拙见如此，求老前辈就近体察。

至于塔将之宝勇七百，江忠濬之新宁勇一千，似可留为赴皖之用，然亦须精选细察。侍另有书与江商酌，容再奉商。王璞山之新勇，昨书已议及耳。邹寿璋之勇，二十日札调来衡。募勇赴皖之说，筹饷固难，造办军械，使其坚致可用，尤极不易。若不教之卒、苦窳之器，处处可办，何必谋之于湘中哉！诸惟心照，即请台安。

侍制曾国藩顿首

269．复江忠濬十月三十日

因其兄江忠源已将募勇六千人之议入奏，嘱其率所带新宁千勇先赴皖中，并指示路线。

达川弟阁下：

顷奉惠书，具悉一切。九月间下游警报迭至，中丞调阁下带勇晋省防堵，曾有书告国藩。比复书，言江氏四子，三人从军，一人奉母，未忍复强使之出云云。后以幼陶旋里，而阁下仍带勇远防省会，一门忠悃，为国忘家，令人倾仰。

募勇六千人之议，本发自国藩八月一函。言大营调到弁兵，东抽一百，西拨五十，将与将不习，士与士不和，此营败北，彼营不救，此营急行，彼营欲止，离心离德，断不能以成大功。不若精练楚勇万人，除江西现有之勇，再添六千人，概交令兄岷樵统带，以为扫荡群盗之用等语。令兄未复拙信，遽以入奏。现在江西业已解围，鄂省亦已弛防。金陵未收，则负固三城，急宜克复；金陵若收，则变为流贼，到处奔窜，必须有数千精兵，乃足以资剿办。令兄虽暂赴皖抚之任，将来恐不免仍往大营与粤中老贼相周旋。募勇之举，自不可缓。惟勇不难于募，而难于练；不难于招六千之勇，而难于求带勇之人；不难于发起行一月之粮，而难于军装、器械一概不用寻常窳败之件，而别制坚致可恃之物。国藩日夜思维，总以此三者为虑。如“勤操练”、“精器械”二条，断非仓卒所能办。谕旨令国藩带勇六千往鄂救援，现在武昌无贼，鄂中之行，自可停止。若径赴下游，则练卒、制器尚需时日，未可咄嗟兴此大举。阁下现带千人在省，拟请阁下先将此千人带赴皖省，为令兄刻不容缓之需。皖中为粤匪上下骚扰之区，又兼土匪纵横，幸周敬修带勇在北，李少荃带勇在东，借资剿捕。若加一千楚勇在庐，则声势更壮。如阁下因伯母之命不愿前去，则或请戚少云司马送交。又闻汝舟尚在湖北，或令之归侍慈闱，而阁下往佐军幕，亦无不可。诚得新宁千勇先往皖中，则其余五千人可以布置妥帖，徐徐再去也。

罗、倪两公，近日当招其复来，察其志事，亦无他也。书不详尽，诸惟心照，顺问日安。

再，阁下带勇千人先至安徽，国藩已函商中丞。若中丞以为然，则宜赶紧起行。自长沙至湖北，可由水路去，途次亦须哨探。自湖北至庐州，则竟由旱路，以免疏失。自武昌过江，不过四日可抵罗田，由罗田一日即可至安徽所辖之英德县矣。由英德而北，不过五六日可至庐州省城。此路虽多山径，断无大股贼匪阑入其中。自省起行之日起，不过领一月口粮即可支应。令兄处多一千人，究缓急可恃也。各勇于汝舟既有后言，则阁下带往为妙。又行。

270．与骆秉章十月三十日三更

告已嘱江忠濬带新宁勇一千赴鄂，另五千仅存三营之缺，如省局尚可支持，王錱新勇多留一营亦可。另开列留省之营应行事宜，望饬塔齐布、王錱查照遵行。

籲翁老前辈大人阁下：

卅日申刻由专夫递到二十八午刻手示，敬悉一切。省城兵勇太多，供支万难，侍日夜念之，屡书皆言裁抑各勇事宜。昨夜呈奉一书，言各处之勇皆宜早撤，独宝庆勇七百、新宁勇一千暂留再商云云，想接到矣。

前之救援鄂省，以保危城也，自以急往为妙。今之直下江南，以战剧贼也，自以精选为要。练卒宜十分精强，制械须十分精致，乃可卧薪尝胆，艰难百战；不然，则不教之卒，窳败之器，何省不可骤办，而必出自湖南，万里长征，多费饷项哉！岷樵不知此意，而草草入奏；璞山不知此意，而匆匆欲试，皆与鄙意微有不合。

来谕谓皖省兵少，如望云霓，此诚实在情形。鄙意即令江忠濬带新宁勇一千即日赴皖，以供岷樵缓急之需。侍另有书与江忠濬，求老前辈取阅。如尊意以为可，望饬赶紧起程，庶招此一千，尚非弃之无用之地。自此一千外，尚有五千之数，鄙意宜精简苦练，断不可草率从事。湘勇营制，本三百六十人为一营，加以长夫百四十人，即为五百人。不过十营，即满五千之数。现在衡州已有四营：曰舍弟营，曰周凤山营，曰储玫躬营，曰新化勇营。其不在衡者，有邹寿璋一营，有罗教谕七百，拟并为一营，有塔副将宝勇七百，拟并为一营，盖合计已七营矣，仅存三营之缺。故二十二日拙咨及二十九日去函，皆言王璞山除旧练本营外，止留新招者二营，亦非漫无核算，而徒听浮言以为此不情之汰撤也。惟仅留三营，则止存千余，即于诸勇中将长夫挑出，亦仅存千五百人，尚须汰去一半。璞山招到未久，未免难于措词，然省府空虚，岂能更有浪费？目下在衡之勇，敝处设法养之；在省之勇，仍请省局养之。大约操练、制器尚须时日，春间乃可成行。若办船实有头绪，水陆人数较多，侍即亲自督带，送至下游。若办船不满百号，水路全无把握，即奏明派员送往。刻下在省止发坐粮每营一日一千二百十二两，长夫在外，如省局尚可支持，即将璞山之新勇多留一营亦可。侍拙见如此，伏候卓裁。其留省之营有应行事宜，另开一单，伏乞饬下塔将及王璞山查照遵行。

周凤山到常宁，贼已出城矣，仅追杀二十余人，刻已负隅洋泉岗，想各勇追剿去矣。余不一一，即请台安，诸惟心照。应行事宜单附后。

一、南京三城若攻破，即成流贼之象，必四路奔窜。与之转战，一年二载，俱未可知。长夫须雇募极好的。向例湘勇长夫价银每日八分，若此次下江南，须加作一钱二分。如目下王璞山在省，即将应汰之勇雇作长夫，则未起程之前，止发八分。向例每营长夫百零八名，如下江南，须加子药夫二十名。

一、抬枪每杆向例用三人，此后改作四人，乃能快能准，共加十六人。于向例每营三百六十之外，加长夫百二十人，抬枪十六人，故成五百人矣。

一、操练断不可间断一日。一练纵步上一丈高之屋，跳步越一丈宽之沟，以便踹破贼营；一练手抛火球能至二十丈以外；一练脚系沙袋，每日能行百里；一练每十人一队，皆习戚氏之鸳鸯阵、三才阵，以求行伍不乱；一练鸟枪、抬枪，必须打靶较准。

一、器械须十分讲究，矛杆用竹必须老而坚者。椆木必须小树，圆身大树锯开者不可用。火药桶已在衡制皮桶三百个，不怕水火。火绳省局者不可用，须命塔将自造。火箭无用，不必制。抬枪敝处已请邹世琦制一百杆，王璞山俱领去。兹渠止须用四十八杆，应将五十二杆交邹寿璋带来衡城。

一、干粮必须多备。

一、各勇不许穿着软料衣服，止许穿布衣；不许穿鞋，止许穿草鞋。哨长亦然。打仗同进同退，不许独后，亦不许独先，割首级，夺旗帜，亦无赏。

271．复骆秉章十一月初一日亥刻

说明令江忠濬之勇即日赴皖之由，请将截留之四万金即日饬解来衡。

籲翁老前辈大人阁下：

初一日午刻接奉二十七日申刻惠函，又二十九日辰刻惠函，具审一切。

留勇之说，具详卅日函中。江忠濬之勇，所以令其即日赴皖者，一则皖中兵单，以此助岷樵之急需；一则新宁之勇屡经战阵，究较初招者为优。与其撤回新宁，亦需十余日途费，不若给一月口粮即可至皖，想卓裁亦以为然。至其余之五千，必须痛加训练。所以并长夫计之者，以实难供之也。司库至不名一钱，可胜长虑。

王璞山之勇，旧一新三，合成四营，计每月费四千八百金，即加长夫五百一十二名，亦不过六千金，省局或尚可应付。敝处截留之四万金，望即日饬解来衡。若并办船、募勇二事合计，自是断不敷用，然大营竭蹶万状，吾辈岂能置之不问。

塔将所带之宝勇极为精壮，然亦有孱且滑者。望饬其零星沙汰，但佳者则仍留之耳。书不一一，敬请台安，诸惟心照。

侍制曾国藩顿首

272．复刘蓉十一月初一日

申论汰勇练军之旨，兼评湘勇优劣，附询王錱四营营官，帮办情况。

霞仙仁弟左右：

初一日未刻人至，奉惠书，伏承动止康胜，至慰至慰！

璞山募勇之事，国藩盖时时系念。前此为赴鄂救援之行，不妨仓卒成军，近日为东下讨贼之计，必须简练慎出。若不教之卒，窳败之械，则何地无之，而必远求之湖南，等于辽东自诩之豕，仍同灞上儿戏之军哉！故此行不可不精选，不可不久练，无愚智皆知之，岂以足下与璞山之贤而反不知乎？选贵精，则璞山新招之卒，其可汰者必多；练贵久，则未出之前，与成行之后，其口粮皆须早为计划。现在江达川新招之千人，仆拟先发安徽，助岷樵之急需矣。其余五千，今冬须备两月坐粮，明春须备两月行粮，计其所费，良复不赀，止得选备十营，合长夫为五千人，或可勉强支持。是以昨复中丞一书，将各勇通盘核算。璞山新旧之勇，多不过留四营。兹将原书抄呈足下与璞老，览之可得其详也。

湘勇佳处有二：一则性质尚驯，可以理喻情感；一则齐心相顾，不肯轻弃伴侣。其不佳处亦有二：一则乡思极切，无长征久战之志；一则体质薄脆，不耐劳苦，动多疾病。以此四者参观，大抵征本省之土匪则利，御江南之粤寇则怯。朱石樵归来，必有一番阅历笃论也。

至于练勇之道，必须营官昼夜从事，乃可渐几于熟，如鸡伏卵，如炉练丹，未宜须臾稍离。前与璞山面议，每营须有文武兼备之营官，始克照料一切，不知璞山已觅有贤者几人，果能当此一席否。仆极不放心。今年援江之举，以营官未暇详择，至今懊悔。望足下与璞山将四营之众营官伊谁，帮办伊谁，即日飞示，至要至要！

办船尚无头绪，篙工舵卒已托尧阶为召置矣。书不一一，顺候近安，诸惟心照。璞弟并此。

273．复林源恩十一月初一日

说明对地图、团练、阵法的看法和练勇之意，请讲求操兵、造械之法，于腊底邀李元度、李原濬、何忠骏同往。

秀三仁弟老父台左右：

二十三日接到惠函并地图练勇说，二十九日专差到，又接手书，借悉一切。

地图莫精于康熙内府图，其准望勾弦，皆命星官亲至各处，按诸天度，测量里差。乾隆内府图又拓而大之，亦甚精当。盖出齐次风宗伯之手。近时阳湖董孝廉方正依此二图，定为一本，李申耆先生付诸剞劂，外间传本莫善于此。洪稚存太史图纸幅太隘，考究亦粗，即东西易位，在所不免，未可据以为行军之指南也。

团练须合数州县通力合办，尊论诚不为无见。然乡里孱民无事则欢聚技击，有事则惊顾兽散，微特不能当粤寇，即土匪猝起，亦当难于驱除。必得明干之州县，公正之绅耆，择富饶之地，苦心举行，或可有济。然安得许多贤有司，都都相望，邑邑相属，岂足以辨此者哉？法岂可恃，亦视乎人耳。

三迭枪阵法、撤星阵法皆本之李穆堂侍郎，自为破贼妙法。特操演不熟，则临事仍旧散乱。古法可用者多，总在平日习惯，临阵不尽弃志，斯为有补也。

前者鄂垣警急，谕旨命鄙人督勇往援，以贼船下窜，武昌解严，无庸赴援，业经具折复奏。惟念天下纷纷，群盗如毛，江南之三城不收，固为心腹之疾。即使北省澄清，三城克复，而群盗四散，亦成流贼之象。现在大营所调之兵，东抽一百，西拨五十，卒与卒不习，将与将不和；彼营败走，此营不救；此营欲行，彼营愿止，离心离德，断不足以灭剧贼而成大功。鄙意欲募勇六千人，苦心精练，合成一支劲旅，破釜沉舟，出而图事。其带勇之人，概求吾党血性男子有忠义之气而兼娴韬钤之秘者，与之共谋。方拟专函密告足下，而足下专使适至，乃与鄙意不谋而合。针芥之契，若有神助。此中之气机，殆未可以言语罄也。第剑戟不利，不可以断割；毛羽不丰，不可以高飞。若仓皇一出，比于辽东自诩之豕，又同灞上儿戏之师，则徒见笑大方耳。必须练百金精强之卒，制十分坚致之械，转战数年，曾无馁志，乃可出而一试。祈足下于此二月内，昼夜磨练，讲求操兵、造械之法，至腊底奏闻札调来省，春初即可整军东下。所有应办事宜，另单开列，祈斟酌遵行。如有不当，再以书告。诸惟心照。

再者，平江绅士李次青元度，命世才也，读书甚多，又有忠义之气。足下若举劲旅随仆东下，万望邀次青入幕，以便谘商一切。又有李原濬、何忠骏，闻皆有用之才，亦望邀之同行，亦足以察诸勇之性情耳。又行。

274．复骆秉章十一月初二日亥刻

说明练勇必须切实讲求，请日日催督在省之勇。附告劳瑄及各勇口粮事。

籲翁老前辈大人阁下：

初二日午刻奉到二十九日亥刻惠书，伏审一切。

会剿之事固须赶办，然不练之兵断不可用。侍今年在省练过三营，虽不足当大寇，然犹可以一战。六月援江之役，新集之卒未经一日训练，在江曾不得力，至今懊悔。侍本欲陆续招勇，认真苦练，自成劲旅，不料岷樵遂以入奏，遂至不能久练。然今年冬、腊两月断不可以遽出，必须切实讲求一番。在省之勇，求老前辈日日催督。转瞬又届新年，若仍是儿戏之军，一战兽散，则真可大笑耳。侍日来以此极焦虑，舍弟及周凤山之勇又以出差不能操练，将来何以御剧贼，尤用悬系。

劳瑄之事，甄师咨解北省查办，止得遵行。

河北之贼，惠王并未出京，恐所传不甚确实，或即僧王献县之捷乎？石樵亦有信来敝处也。

今日备咨言各勇口粮事，计今年省局不过费万余金，或尚可设措。即请台安，诸惟心照。

侍制曾国藩顿首

275．复彭洋中十一月初二日

请鼎力相助劝捐之事，所荐之人将用，张坚甫留办团练之说难以入奏。

筱房尊兄左右：

初一日奉到手书，伏审动止康胜，至以为祷！

前奉谕旨，令国藩带勇援鄂，嗣因贼船下窜，武昌解严，鄂中之行可以停止，即经具折复奏。

劝捐之事，总局萧、高诸君子既有书奉商，即求一为鼎力。此事极不易就，弟每不以此强人。东坡所谓事未集办，而其竭蹶怨咨之象，已若泥中之困兽，甚可惧也。

戴正才可倚任，到省当招之。夫已氏亦可偏裨，弟待之颇厚，固当再来。张坚甫舍人不遽入京，亦自无碍。留办团练之说，难以入奏。今年黎樾乔、孙芝房屡以此相属，皆未之许也。

庐州形胜之地，扼要宅中，堪为省会。安庆滨江卑隘，无足取者，改之正宜耳。尊见欲仍改还，恐当更有体究。匆匆不具，即维心照。

276．复左笔秋十一月初二日

请速来面谈一件机密事。

笔秋六兄足下：

暌违雅范，倏易时日。伏计兴居安吉，潭祉增绥，至以为慰！

捐输之事，闻费金心尚难就绪。兹有一紧要之件，须与足下面商，非书札所能道达，请胡维峰前往面达梗概。其中细微曲折，尚求足下来衡妥商一切，或请令叔同来亦妙，万勿吝此一行。事关慎密，望三缄其口，恐事未一集，虚声四播也。相见不远，统俟面罄。即惟心照，顺请近佳。不一。

277．复骆秉章十一月初三日亥刻

告分兵剿办常宁会匪情形，说明县令恐不能不参办。

籲翁老前辈大人阁下：

初三辰刻奉到三十日戌刻手教，敬悉周凤山于三十日到洋泉，舍弟于初一早到。该匪胆敢前来扑营，立即开仗，杀毙五十余人，生擒二十余人，穷追七里之远，自辰至午，始行收队。该匪退据山岗，赶筑土城，已成负隅之势。现又派储玫躬一营前往围剿，于初四早起行。杉树岗以南，山岗缭远，峭隘窄径，为会匪卵育之区，与新田、宁远界连。又派张润农带勇从南路兜剿而出，不知能尽绝根株否。然调兵已千余人矣。此事戚少云在省曾与侍道及该县南乡会匪之多，祥令乃梦梦，至令民怨沸腾，恐不能不参办也。书不一一，诸惟心照，即请台安。

侍制曾国藩顿首

278．复夏廷樾十一月初三日

说明欲练艰难百战之卒，请告王錱汰为四营，分两营交吴坤修带至衡城训练。

憩亭尊兄老公祖大人阁下：

初三日辰刻接奉惠书，具悉一切。

国藩前奉督勇援鄂之命，复有募勇六千之旨。今贼船下窜，鄂中之行业已奏请停止。募勇之举，自须钦遵赶办。然来示谓兵行贵速，则有不尽然者。金陵三城若能克复，则分股狂奔，水陆四窜，必成流贼之象。此次募勇，成军以出，要须卧薪尝胆，勤操苦练，养成艰难百战之卒，预为东征不归之计。若草率从事，驱不教之士，执蛊〔窳〕脆之器，行三千里之远，以当虎狼百万之贼，未与交锋而军士之气固已馁矣。虽有一二主者忠义奋发，亦无以作其众而贞于久也。故鄙意欲竭此两月之力，昼夜训练。凡局中窳苦之器，概与讲求而别为制造，庶几与此剧贼一决死战。断不敢招集乌合，仓卒成行，又蹈六月援江之故辙。虽蒙糜饷之讥，获逗留之咎，亦不敢辞。昨已将明春成行之说，咨达中丞，并关省局矣。惟期限虽宽以两月，而训练之事，仍不易讲。大约练伍练胆练耳目，尚可以一月粗定规模，至于练技练阵，则一二月岂能奏效？而各项器件，如鸟枪、帐房、旗帜之类，皆浇脆不堪远征。国藩在此，日夜焦思，诸友皆远别，无人熟商，每用深叹。如口粮赏项之多寡，军器之应换应留，技艺行阵之繁简，皆思定一清单，使人易知易从。石樵、璞山诸君皆难遽来，季高、筠仙，弟有书招之，亦恐未必来，竹庄、阆青亦屡期其至而不果至，徒终日绕室旁皇。转瞬之间，又已卒岁。当遂成行，不复可迟延矣。

目下在衡之勇，训练方有头绪，适有常宁之役，遣之出征，前功又以荒废。在省之勇，以汰留未定，亦不暇精练，尤用为虑。岷樵在皖，兵力单薄，诚如来示所云。顷已商遣江达川率勇一千先往。

至于璞山，近以微瑕偶招谤议，外人不察，疑汰勇或职是之由。国藩立朝有年，更事孔多，曾不能以泛悠之毁誉，定伦类之优劣，岂有军务所关，不揆事理之当否，而徒贵耳贱目，逞我私臆乎！璞山之勇，号召太速，良楛杂进，则有宜汰之理。额数已满，起行尚早，口粮无出，则有不得不汰之势。想知者必能洞鉴也。求阁下告璞山，急急沙汰，择其尤精者简为四营合旧练者。四营既定，酌分两营交竹庄带至衡城训练。国藩比招得猎户二十人，为火枪之教师，招得李氏之徒二十人，为刀矛之教师，恳璞山饬诸新勇，星驰前来学习。若璞山诸务摒挡已毕，或惠然前来更妙。或待石樵兄归日同来，弟亦不为遥定。

所怀千百，纸墨岂罄？其不及详，阁下当能揣测得之。并恳与璞山、霞仙、竹庄共阅。石樵、季高、筠仙倘到会城，亦祈共一浏览，且促其速来蒸左也。诚能合诸君子之忠谋至计，讲明练兵之道，使此勇一出，不复有霸上儿戏之诮，岂特为惠于国藩者至大，抑天下苍生实赖休德。不能一一函告，尚蒙宥谅。

279．复吴文镕十一月初三日

告练勇、剿匪诸事。

受业制曾国藩顿首谨启甄甫老夫子大人钧座：

二十七夜接奉十九日手谕，初二日又接二十三惠函，敬悉一切。

张守、王丞带湘勇援鄂，已饬停止。两次奉咨，想比已接到。惟鄂中之行虽停，而岷樵复有请国藩募勇六千驶赴下游之奏，业奉寄谕饬行，自应钦遵办理。此议本发自国藩，去函未复，端绪未举，而岷樵遽以入奏，殊与鄙人之初志少乖。

日来讲求练兵之法，苦心训诫，粗得门径，而又有常宁之变，发在衡之勇悉往痛剿，又荒废训练之事矣。常宁南乡洋泉岗、杉木岗等处会匪极多，发牌吊码，逼胁良民，啸聚日众，蠢蠢欲动。祥令二十日拿获八人正法，六名不知其将出而为乱，具禀尚未请兵，至二十五日续行往拿，贼众抗拒，乡勇数百同时奔溃，祥令仅以身免，乃令其幕友专马来衡请兵，二十六日午刻到郡。国藩即以是日酉刻发周凤山千总带勇四百往剿，而该匪已于二十七日入陷县城矣。把总、典史并皆被害，周千总是夜宿离城四十里之柏坊。该匪闻知，三更弃城而逃。国藩闻之，又令舍弟率四百人继往。周千总于二十八早在常宁城外追杀二十余人，旋偕舍弟同至洋泉。初一早贼来扑营，官兵得一胜仗，斩擒七十余人，该匪退保山岗。现又在衡添兵进剿，并令张荣组带勇，由新田、宁远堵截南路。盖三县交界之区，岗深径险，会匪巢穴卵翼已久。几如南山老林，教匪出没，外人不能测其阃奥。是以发勇至千五百之多，冀得歼除净尽，不留余孽。

岷樵赴皖，正值万难措手之秋。其弟江忠濬带勇一千在长沙，国藩商之中丞，令其即日往皖，以备庐州缓急之用。此外五千人，必须认真训练一番，乃可驱之远征；不然，则不教之勇，窳楛之械，何省不可猝办，而必奏明远求湖南，多费数月之饷，不亦劳哉？若简练劲旅，别制军械，则今冬不克成行。

劳氏子之事，即日饬县解鄂，昨已咨复。

池州失陷，岱云恐遂捐生。此君与国藩同门至好，重以婚姻，实刚正君子也。余不一一，统祈心鉴，恭请钧安。

280．复骆秉章十一月初四日亥刻

告常宁以解散胁从为要，已发告示去。指其各案保举一折滥乱而专擅。

籲门老前辈大人阁下：

初四日辰刻接到初一日申刻手书。常宁打仗之勇，昨有一人归，言初一日会匪来扑营，约有六百人内外。若此仗不胜，则胁从匪党皆将蜂起，不下四千人。盖洋泉、杉树等岗皆入会矣。此时以解散胁从为要，已发告示去矣。去勇千余，兵力已厚，但恐山深径歧，搜捕难遍。

尊处咨到各案保举一折并清单一件，照敝处原咨，多添四五十人，殊不可解。毫无功绩之人，与有功者一例邀赏，或更加优。今年各处剿办土匪，侍亦颇尽心力。或一案一人，往来书札至十余次，其曲折颠末，颇周知其详。阁下以敝咨为不可恃，而必另求一单为凭，其来敝处营求，曾经谢却者，今则概赐及第。数月之久，既不咨驳，又不函商，入奏又不会衔，良所未喻。戆拙之性，有蕴必宣，伏惟亮察。即请台安。

侍制曾国藩顿首

281．复骆秉章十一月初五日亥刻

告成名标解船到衡，整修大不容易，驳仓景愉所言衡阳捐输减价影响省局之说。

籲翁老前辈大人阁下：

初五日辰刻接奉初二戌刻惠函，具悉一切。

令江忠濬带勇先行赴皖，侍见与尊见恰同，望赶紧饬其起行。此勇到省，即令往应岷樵之求，尚不虚此一招也。

成名标今日到衡，人尚明白，所解船只修整大不容易。侍所改造小船，今日已试一只，尚在可用之列。而船身较小，木料不坚，总似儿戏办法。又造一新船，亦今日试验，竟不可用。此间竟无好料，修整湖北之七船，尚须往湘潭买料。匠工又笨，天雨又多，真闷人也。

今日接仓少平书，言侍在衡捐从九职衔，减价为百二十千。此间捐输事件，概由陶令一手经理，其用项亦系该令经管，据称委无擅行减价情事，现已札饬明白禀复。此必省城富室捏造谣言，倡为衡州价少，长沙价多之说，致令捐生摇惑裹足，于省局大有妨碍。必须将造言之人严拿惩治，庶省局捐输稍有起色，求阁下饬查为荷。

此间捐输，皆托绅士下乡苦劝各县绅士来衡者皆请酒席，然尚不满三千金。其捐功牌者，亦有二千余金。侍到衡以来，添招乡勇六百，制造军器，造筏买船，及街团之经费，两局之用项，皆取诸此。即舍弟与储玫躬两营，虽由省局业发坐粮，而安仁、常宁两次出征，此间实发行粮，即四委员之薪水银两，亦由侍设法付给，而少平责侍不应给功牌，亦不谅外郡之艰苦，百倍于省城也。

至云此间减价，故省局有碍。其实此间所劝，皆衡城以上之人，至于衡山以下，如湘潭、宁、益等县，竟无一人一钱至者。痛哭之书函，严厉之札催，剀切之告示，友朋之陈说，委员之守提，诸术并穷，迄无一应。省局之冷落，亦不过衡郡鲁卫而已，又将谁咎乎？因书附及一二，以见薄材竭蹶之状。伏惟亮察，即请台安。

侍制曾国藩顿首

282．复仓景愉十一月初六日

辩其罢遣王錱、降价办捐、导致号令纷歧、退缩规避往皖诸说，请举一结实可靠之官绅承办战船，致书并酌付款项请贾太守收养能泅水一时之久水勇。说明永顺兵一事可见仁见智。

少平二兄同年大人阁下：

初五日接奉惠书，箴规剀切，指示详明，敬佩敬佩！惟其中曲折颠末，有阁下未尽知者，不得不略陈其愚。

璞山前书为湘人报仇之说，名义本非正大，然不过借以激怒士卒，如田单之怒齐军，伍员之覆楚师，只用一愤字耳。若曰大举义旗，以申天讨，璞山亦非不能说此冠冕话也。弟前寄岷樵书，曰拟再招勇六千，助成万人。初次二千，拟请璞山带往；二次、三次拟请他人带往，是前此并无令其统带万人之说。而近日亦无罢遣此君之意，其详已具于复憩亭兄书中矣。

岳州设防，鄙意以为非四五千人不可。若数百人往守，事同儿戏，徒挫先声，终恐无益。

衡城开捐，概交陶令一手经理，所入者皆钱耳，纹银、元丝、花边之类，盖未尝一见，郡城之窘隘如此。至百二十千捐从九衔之说，据陶令称，实无其事。然此事至阁下以相箴规，且付诸成事不说之列，则省城之谤议久腾，已可概见。谣言沮格，捐生观望，于省局大有妨碍，故弟特为公牍大声疾呼，并欲拿究造言惑众之人，以期此风压息，或者省捐渐有起色。不如此鸣鼓而攻，则此种谣言，即为富室借口之资，实可痛恨！弟于致中丞函亦畅言此事，欲使人人共晓也。

至于号令纷歧一节，张润农、邹寿璋诚有其事，已详于致中丞书中。周凤山则中丞札到之日，宜章已剿平矣。宝勇之来，因中丞调之防省。湘勇之来，初因中丞调之防省，继因制军调之援鄂，非尽发自敝处。宝勇虽鄙人所招，亦因省防吃紧，未敢遽撤。此次将行撤防之际，计甄师飞速止调之札，与国藩分别去留之函，其到省之先后，不过三四日间耳。必谓招勇之多，分撤之迟，概系鄙人之咎，亦非平允之论也。

来书谓谕旨命带勇六千前往安徽，会同江中丞云云，敝处所奉咨到之旨，仍是援鄂一案，并无别往安徽，会同江某字样。譬如家有父兄，病势沉重，众子弟祷神求医，昼夜拯治，不得谓子弟愚陋，遂不使与闻医药之事，亦不得令愚陋之子弟，攘臂专主乱投误剂。国藩亦子弟中之愚陋者也，攘臂乱投，则吾岂敢；若刲股和羹，吁天请代之事，则亦尝闻古人之风。跛者未尝不思千里，眇者未尝不慕离朱也。来书既以退缩规避隐相讽刺，而又以南江北胜误相期待，毋乃忽霄忽壤，使人靡所适从乎？

战船不必讲求，与时卿兄在人不在船，在兵不在排之说，诚为至谕。然苟使船能架炮，人能荡桨，远能出大江，数能满二百，已极不易办。弟才智短浅，此间又木少匠拙，所造皆儿戏耳。敬求阁下举一结实可靠之官绅承办此事，俾弟得以专心操练，至感至感！贾太守募得水勇，能泅水一时之久，敬求阁下为我致书，购留此项人，其工食仍恳阁下于局中关白，酌付款项与岳，以为收养水勇之资，但泅水必须贾太守亲见，不得轻信人言；又须实有一时之久，校准时表，不得茶顷炊许，诧为一时，临事仍无用也。

若夫永顺兵一事，操之过蹙之说，僚友类能言之。然两次执旗掌号，下城开仗，鄙人以为可杀，诸君子以为可宥；三月城上兵打伤委员轿物，鄙人以为可杀，诸君子以为可宥。此则见仁见智，识解各殊，佩韦佩弦，性情各异，不能强诸君子而附同于鄙人，亦不能强鄙人而附同于诸君子也。

理事繁多，非面莫罄。总之平昔有相信之素，则臭腐皆变芬芳；平昔有相疑之端，则见闻无非荆棘。伏惟鉴照，即请台安。

283．与刘蓉十一月初六日

请携密书与王錱熟商，确定分合。

霞仙仁弟足下：

屡次致书，其精要处皆未敢畅言，以省城易于传播，事未一集而已哗然矣，故稍秘之也。兹恐吾弟及璞山终不达鄙意，故作一密书与璞山，求吾弟亲携示璞老，字字皆心血结成，璞老能如吾之约，则一一照办，破釜沉舟，以图一举；若璞老必不肯从吾之约，则璞老当自成一军，而吾当补招三四营，别为一军。务乞霞、璞熟商，示我复音。至要至要！

284．与王錱十一月初六日

开列必从五条，不必从三条，自办而不奉告二条供其定夺。

璞山仁弟足下：

近日在敝处攻足下之短者甚多，其来尊处言仆之轻信谗谤、弃君如遗者，亦必不少。要之两心炯炯，各有深信之处，为非毁所不能入，金石所不能穿者，别自有在。今欲多言，则反以晦真至之情，古人所谓窗棂愈多，则愈蔽明者也。特书与足下约，计必从鄙意而不可改者五条，不必从仆，听足下自为屈伸主张者三条，仆自密办，而不遽以书告足下者二条，并具于左。

一、必从鄙意而不可改者五：

各勇宜操练两个月，体弱者，艺低者，油滑者，陆续严汰，明春始行远出。

每营必须择一营官，必画然分出营数，此时即将全数交付与他，不必由足下一手经理。任人则逸，独任则劳。此后必成流贼，股数甚多，吾须分投与之相逐。若平日由足下一人统带，临阵始分股逐贼，则差之毫厘，谬以千里矣。

帮办者，每营须四五人，必须博求贤俊，不尽取之湘乡。万一营官有病，则帮办即可统领，断不可草率。足下现物色得帮办者几人？祈开单见示。

器械必赶紧制办，局中窳脆之件，概不可用。伯韩所造抬枪甚好，不知鸟枪已成若干？石樵言帐房宜用夹的，是否属实，祈复示。如必须改的，此时尚可赶办。邹岳屏所捐锚杆亦不好，竟须另觅硬木圆身，未经锯破者。如有一械未精，不可轻出。

战船能多更妙，纵使不能，亦当雇民船百余号，与陆路之兵同宿同行，夹江而下。凡米、煤、油、盐、布匹、干肉、钱项、铁铅、竹木之类，百物皆备，匠工皆全。凡兵勇扎营，即以船为市。所发之饷，即换吾船之钱。所换之钱，即买吾船之货。如此展转灌输，银钱总不外散，而兵勇无米盐断缺之患，无数倍昂贵之患。

一、不必从仆，听足下自为屈伸主张者三：

鄙意定为十营，合长夫计之，得五千人。非不知其太少，实恐口粮无出也。已由公犊札饬足下仅留四营，如足下能设法劝捐，多留一营亦可。

鄙意欲足下来衡州合操，若惮于往返，即在省别操亦可。竹庄可带一营，可嘱其管带来衡。石樵归时，必来衡商议大局。足下倘不同来，必须开一单，与石樵粗定规模，再由敝处核定。

阵法原无一定，然以一队言之，则以鸳鸯、三才二阵为要。以一营言之，则一正两奇，一接应，一设伏，四者断不可缺一。此外听足下自为变化。将多人以御剧寇，断不可无阵法也。

一、自为密办而不遽以书奉告者二：

有人愿带五百人随同远征，已许之矣。

船户已请多人去邀集，未知果有成否。足下亦有相契之船否？祈示。

以上各条，皆切要之语，务求迅速回示。盼切，盼切！即候勋安。

285．复骆秉章十一月初六日亥刻

告常宁剿捕将毕，慎勿更有调遣。质询扣减口粮，不发火药原因。申明如不将截饷四万解来，自当屡次奏请。

籲翁老前辈大人阁下：

初六辰刻奉到初三戌刻手书，具悉一切。

常宁之案，首逆吴玉老十已拿获。自初一打仗以后，陆续拿获要犯二十余人，搜山焚巢，无仗可打。现饬各营穷搜力追，总宜净绝根株。舍弟不更外事，不克具禀至尊处，将来此案完时，只好凭侍一咨入奏。惟戕伤二官，似不能不先行奏报，祈酌之。现在剿捕将毕，而附近各州县必纷纷禀报请兵，盖但知其失守，而不知其业已扑灭也，老前辈慎勿更有调遣。前月宜章一案，此间已知其扑灭矣，而省城犹严檄周凤山驰剿，亦因禀报在后之故。

来示云若库款充裕，则同此供支，具仰盛意。惟省局竭蹶，不能不公同节省，侍颇常存省简之意。而间有一二不可解者，自侍来衡，仅遣人至局领舍弟及储玫躬口粮一次。侍有书函，局有复信，舍弟及储皆有领状。而领到之日，各少发银数百金，此犹曰库款支绌，凡有款项皆须扣减也。至火药、火绳、铅弹等项，前侍致书总局求委员解衡。省局复公信，云“委未入流章浚解衡”。此信已于十月初五日接到矣。后半月未见解到，侍又委诸殿元走省领火药、铅子两项，省局复以公牍，云“遵即点交诸守备，便带来衡”等语，此文已于二十七日接到矣。而今日诸守备回衡，竟未领到火药，问所以不发之故，该备不知。局中又无公牍，又无私书，殊不可解。侍今年在省于制炮、造药二事，时时与邹、储二君讲求，颇费心力。又致书靖州，请丁君来药局，所造之药较去年略好，而价亦略贱，而局中两次不发，未晓何故？昨周千总等至常宁剿匪，要火药新制火球，舍弟至彼，亦专使回郡取药，以为焚巢之用，竟无干药可发。务求老前辈即日委员解火药万斤，大铅子四千斤，小铅子二千斤来衡，至感至感！并求便询前月所委之章浚，何以至今未到。

其截饷四万，亦求委员即解到衡，万勿迟延。如不蒙允准，侍自当屡次奏请。且本系鄂省办船之项，无不准之理也。书不详尽，诸惟心照，即请台安。

侍制曾国藩顿首

286．复骆秉章十一月初七日亥刻

告剿匪、办捐之事。

籲翁老前辈大人阁下：

初七辰刻接奉初四戌刻手示，具悉一切。

常宁首犯吴玉老十，今日解到衡城，即吴楚江，是一文生员，盖曹戭、李岳之流。其余要犯，如道州之何仁义亦总头也，桂阳州之廖德韬，手下皆百余人。又尚有小头目吴仁得、龙恭琏、朱成容等，均未拿获。该匪所铸大炮，已夺获二尊，今日解到衡矣。洋泉、杉木岗等处巢穴焚毁已尽，入搜之时，见室内搬徙一空，然新杀之猪毛遍地皆满，老竹之锚子无屋不多。闻此会实有四千余人，州县早不查禀，其可恨者在既往；根株尚未铲尽，其可虑者又在将来也。幸自初一打仗，陆续搜山所杀戮，团族所捆送，又诛屠一百余人。首犯吴楚江，即勒令该族捆送者也。

今日据委员陶令禀，虚衔报捐者，实收将次用毕，日内来者，可期踊跃，请再发实收云云。敬求即日向藩台处取城工实收百张，尊处专戈什哈送至衡城，愈速愈妙。惟此项系城工要款，不特与侍募勇、办船之款了不相涉，即与善后局支款亦两不相混。应如何区画明晰之处，祈商定见示。或侍需用之款由省局提取，而此项仍存桩交城工局，或通融挪用，两局交易核算，统祈酌示。

罗山酝酿甚深，德望为敝邑所推服。来示评骘，极为谛当。

衡、清会匪最多，连日拿办甚严，已获六人。研审之时，两县之招房、书役、茶房人等，不敢令一人在旁也。书不十一，即请台安。

侍制曾国藩顿首

287．复骆秉章十一月初九日戌刻

告近日烦恼者四，如需带勇援鄂而不放心者三。附告常宁匪情，请更换县令。另请速解银来。

籲翁老前辈大人阁下：

初七日亥刻发信后，又接初五戌刻惠函，初九辰刻接到初六亥刻、酉刻两函，敬悉一切。

贼船上窜阳逻，武昌又须戒严。此贼一去一来，南北两省所费殆逾二十万。若果围鄂省，侍即当仍遵前旨，带勇前往救援，即日当以信至甄师处一问。若侍去宜急，则舟师毫无成就，仍是专由陆路往援，不过守一孤城而已。侍日内心绪极为烦恼，然勉强支持，犹可冀诸事日有起色。今若舍此他去，则诸事瓦解，极难放心，请为阁下略述一二。

初意造排止为湘水之计，厥后欲用以驶出江湖，则短小笨滞，只成儿戏。所造样船，亦因匠生木脆，不成规模。又天雨不息，无处兴工，无地操勇。此其烦恼者一也。

省城各事，间未检点。如初四接尊处保举一单，初五日接仓少平百二十千钱捐从九一函，初六日诸殿元回衡未领得火药，皆于鄙心不无介介。此其烦恼者二也。

王璞山本是侍所器倚之人，今年于各处表襮其贤，盖亦口疲于赞扬，手倦于书写。其寄我一函，曾抄示师友至十余处。近时人有向余讥弹璞君者，亦与之剖雪争辨，而璞山不谅我心，颇生猜嫌，侍所与之札饬言撤勇事者，概不回答。既无公牍，又无私书，曾未同涉风波之险，已有不受节制之意。同舟而树敌国，肝胆而变楚越。将来侍若外出，恐不能不另行招募，重费钱财，事机之歧巧相错迕。此其烦恼者三也。

新化勇一营，省城已撤遣矣。侍复与招回操练，颇有可观。而其中有刁抗者数人，外间又有唆讼数人，屡构事端，诉牒纷纷，带勇之官数易，帮办之员鲜贤，至令侍亲自鞫讯二次，欲撤则费已在前，欲留则患方在后。此其烦恼者四也。

常宁会匪不下四五千人，此次杀戮仅二百余人，其余聚则为匪，散则为民。如洋泉、杉木等处，绅庶见贼胜，则戈矛以助贼势；见官兵胜，则箪壶以犒王师。昨初一以后，送米、送牲来大营者纷纷，皆不可恃者也。其总头何仁义，即道州何贱狗。据称其下近三千人，实与太平贼相通，此人不获，衡、永、郴、桂之祸盖无了日。又侍近在衡阳四十都一带拿获齐匪七八人，熬审数夜，始吐真供。此起亦各处蔓延，将来必酿巨案。若不趁其未发，认真搜捕，则日后更为费手。侍若有鄂中之行，思留周凤山一营在衡，以资剿捕。然常宁之会匪，衡阳之齐匪，何贱狗之党羽，实非周凤山所能了。此其极不放心者一也。

样船造成之后，匠工稍有知识。成名标来衡，又有一番讲求，改造船只略得头绪，即价雇民船，亦经广倩友朋善为料理。侍若果有援鄂之行，则绅士、匠工无所秉承，另委一人，则意不相属。至各项军器如藤牌、铁弹之类，皆在远处购办，一经他出，百务皆废。此其不放心者二也。

捐输一事，所托之友，所发之书，盖已不少。据称待至岁暮，某处一千，某处五百，俱可按籍而索。事虽同乎水中之月，犹冀得乎十分之五，一经动摇，则全局皆空。此其不放心者三也。

由前四者，则知侍心绪之恶；由后三者，则知动摇之有损而无益。是以致书鄂垣，专候甄师回信。权其缓急，再定行止耳。书不十一，诸惟心照，即问台安。

侍制曾国藩顿首

再，今日舍弟自常宁归衡，所获贼大旗二面，竟有一丈五尺长，一丈宽，如风帆然。上绘龙虎，中书四大字：一曰“定中扫清”，一曰“集贤招勇”，字迹甚佳。其各种印板，如号衣、腰牌、圣兵前几军、后几军之类甚多。此股匪徒实巨患也。闻何贱苟飞檐走壁，实异他贼。何日始能就擒，乃得安枕耳！

再 [1] ，常宁绅士来衡者及此次自常归来者，皆言祥令为怨所归，不复能以一朝居衙门。书差本无一善类，而旗员听信家人任其讹诈，而毫无觉察，亦所不免。此次至吴玉老十家所拿七人，其案之原委，非一言所能尽。众绅庶及两学向周、储及舍弟处哀求急换一官，务祈日内另委一员速来接印，庶可安民。同一失守也，而安仁之民不怨官，常宁之民恨之切，亦未必非公道耳。

周千总专人来借银四百，侍竟无一厘银可借。昨日咨取银二万，务祈飞速解来。成名标要薪水银亦无银给，四委员薪水亦仅给钱，可笑如此。

[1] 此段及下段据《曾国藩未刊往来函稿》补。

288．复朱孙贻十一月初十日

告办船为当务之急，望星速归湘，携诸友朋来衡共商一切。

石樵仁兄大人阁下：

屡思为书奉复，以阁下来书常言四五日即返南省，意相见在即，遂不邮讯也。初十日得初三惠函，敬悉台旆尚滞鄂垣，为吾甄师所留；又闻贼舟回窜，黄州再陷，天下纷纷，何日始得廓清！

屡次来示，以为必须大兴义旅，别开生面，诚为今日至当不易之论。第统筹全局，总须以办船为先务。而办船一事，若在武昌或岳、常兴工，则恐修造未毕，贼舟上窜，则木料有焚掠一空之患，而工匠有迁徙无定之苦，故在衡城兴办，地方稍偏，可免惊徙之虑，又无甚远之虞。鄙意须改造战船二百号，定雇民船少则五百，多或八百号，水勇四千，陆勇六千，乃足以壮声势。私拟如此，不知能行得万分之一否。日夜望阁下归来，与定大局而商细务。

南省诸君子，筠仙、季高居山中，不肯复出，憩亭亦以官事冗羁，未尝专谋斯举。惟璞山血性过人，日内以招勇煞费苦心，又以汰勇之故，与国藩小有龁。霞仙雅善调停，而性差迂缓，每思此举，如抟沙之不可以成饭，真闷人也。务望阁下星速归湘，扯璞、筠、罗、霞诸人，同来衡城一商，或成或否，亦终有定议耳。

劝捐之难，难于登天，费尽心力，迄无一获。亦望阁下来此，重开门面，或有起色。书不十一，诸俟面罄。

别有呈甄师书较详，或取之一阅，更得周悉。即惟心鉴，顺请升安。

289．复骆秉章十一月初十日三更

赞成将王錱之勇留为防省之用，告拟留张敬修在衡办船。催解饷银，催发江勇。

籲翁老前辈大人阁下：

初十日巳刻接到初七亥刻手示，敬悉一切。

敝处今日得朱石樵初三信，尚无贼窜阳逻之说，但言黄州失守耳。省城防堵吃紧，阁下与司道商留王璞山之勇暂缓裁撤，此举甚妙。侍以起行尚早，口粮无出，不得不严汰；璞山以招之未久，遣之太速，又势不能多汰。正在两难之际，而尊处留为防省之用，可谓恰好。

劳世兄昨日过此，谈及江岷樵奏保之右江道张德圃敬修专办炮船，闻已办得炮位千尊、水勇二千、艌匠二百，由粤东来两湖办船，不日即可到衡。侍已函知甄师，拟留张道等即在衡城兴办。盖岳、鄂、长沙等处修造，皆恐贼船一旦上窜，木料则焚掠一空，工匠则惊徙靡定，不如在衡较偏僻也。惟奏留之四万，未见尊处咨复，不知已起解否？务求严催。自常宁用兵，衡州捐局日以寥落，求如向日进一二百千者，亦不可得。省城若不接济，则万分竭蹶。

江达川想已起行矣，若未动身，望催其由陆路驰往，万弗稍缓为要。此请台安，诸希心照。

侍制曾国藩顿首

290．复吴文镕十一月初十日三更

询是否须往援，告办船和筹建水师计划，请飞札张敬修暂留衡城帮办一切。

受业制曾国藩顿首谨启甄甫老夫子大人钧座：

初七日辰刻奉到二十八日手谕，敬悉一切。初十日又接中丞书，言逆船近复上窜，黄州再陷，伍太守殉难。并闻前队已上至阳逻等语。贼情飘忽如此，时时戒严，饷项何以克支！国藩前复奏一折，言贼若仍回窜，即当随时斟酌，或专由陆路星驰往救。其折已咨达函丈矣。此次贼艘回窜，多寡若何，究须南省往援否，或须国藩自行救援，或酌派兵勇数千往援，或北省留兵足敷防守，南省无庸派往，概求吾师飞速示知。

国藩愚见，现在御贼不难于陆而难于水，不难于兵而难于饷。鄂省之饷项空虚，倍甚于湘省。如使城内守垛游击之兵能满五千之数，城外扎一二营盘能满三千之数，尚可以严防坚守。若调兵勇太多，一旦无饷，势必内溃，尤为可虑。至于江面堵剿，必须船多炮富，如来谕所云，六七百只始可上阵，否则大海簸豆，黑子著面，止儿戏耳。

国藩前在衡城造排之说，只为湘水架炮权宜仓卒之计，若放之江湖，则难御风涛；用之鏖战，亦苦其笨滞。来谕所指，极为切当。近日以来，敝处亦专办船只，已屡造样牌。湿木新制，恐难坚实，决意买钓钩、小改造，但于两旁帮以大木，上铺厚板，前出长唇，旁施阔桥，即可施放巨炮，不至震撼。惟所截之饷四万，至今省城未解来衡，买船之事，无从措手。又此间木料缺少，匠工笨拙，天雨不息，日夜焦灼。所幸有水师守备成名标新来衡城，人尚明白，足资差遣。又闻广西右江道张敬修前经岷樵保奏专办炮船，已由广东带来炮千尊、艌匠二百、水勇二千，不日当自耒河下出湘中。国藩拟即留在衡合办此事，大约改成可在江中鏖战之船，须二百号。其余雇备民船，随助声势者，须八百号。战船之中，每号配水勇二十人；民船之中，凡煤、米、油、盐百货之需，无不装载，技艺工匠杂流之人，无不备具。船行中流，两岸陆兵夹江而下。兵勇所得之银，即换舟中之钱；所用之钱，即买舟中之货。庶兵勇所至，无米盐缺乏之患，无昂贵数倍之苦。而展转灌输，其银钱仍不出乎水陆两营之内。统计陆勇六千，水勇四千，声威即以大壮。特民船八百装载百货者，不在此内耳。然民船间亦可予以小炮、抬枪之类，不时施放，以助声势。编联字号，普造旌旗，以耀军容。国藩私心所拟，大概规模如此，不识吾师以为然否？若吾师不以为大谬，则此间一面改造战船，一面雇定民船。

尚有数事求吾师者，一则飞速札知右江道张德圃敬修，即将所带炮位、匠勇暂留衡城，帮办一切，无庸前赴长沙、武昌；一则广东应解鄂省之二十万，尚未解到，宜飞速咨催；一则鄂省目下改造船只，竟可不必多费，恐无偏僻之地，水次修造未毕，又被贼来掳掠。三者均祈我师留意焉。国藩虽如此谋议，尚未卜能行得一二分否。然国藩现为局外之人，又处偏隅之地，若能认真兴办，较为清净耳。惟不遽离衡城，则渐有头绪，不特办船一事，即劝捐之件、常宁之案，亦须留此。昨夕与中丞书，言有三不放心，兹附呈一览。鄂城之应否赴援，专候复示。恭请钧安。

291．复朱蓂十一月十一日

嘱代为买船雇船，并请经理湘乡捐事。

尧阶仁兄大人阁下：

顷奉手书，具审一切。

船自买船，水手自招水手，此分为两截办法，更觉了当。弟意战船与民船分为两种：战船须买钓钩子之类，将船头略为改造，足以施大炮，装载水勇，此江中鏖斗之舟也；民船装载百货，仍作买卖，米、煤、油、盐百货日用之需，无一不具，百工匠艺杂流之人，无一不载。岸上兵勇所得之饷银，即换舟中之钱；所用之钱，即买舟中之货。庶兵勇无米盐缺乏之苦，无昂贵数倍之患，而银钱展转灌输，总不出乎水陆两营之内。此辎重随后，但助声势之舟也。鏖斗之战船，须买之而改造；助势之民船，但雇之以偕行。此时办理，买犹易而雇更难。敬求阁下为我买钓钩数号，取其坚实而略大者，即日撑驶来衡，以便改造。大小无定，以能行长江，不虞震簸为率。如价值甚贱，即求多买数十号，愈速愈妙。自买船之外，于雇船一事，亦求留意焉。

湘乡捐事，家严似不宜经理。如有可以设法之处，得阁下一人略施道力足矣。其难于凿窍之处，亦不强也。此请台安，诸惟心照。

292．复骆秉章十一月十一日

催解银两、火药，指其保举失当。

籲翁老前辈大人阁下：

十一日巳刻接奉初八日手示，敬悉一切。

常宁会匪，是上四府州最巨之案。此次剿杀，不过二百余人，曾不能去其二十分之一。然聚则为匪，散仍为民。此时分窜各处，实亦无从下手。舍弟虽归，周凤山、储玫躬现尚留彼，待邹寿璋来衡郡，共有五营，如须大队往剿，则五营同去，似不必再由省城加派兵勇来此。惟此间火药不堪使用，务望星速解来；所需银两，亦望速解。若竟潜踪四散，无迹可寻，无股可名，则患在将来，正可虑耳。

保举之事，侍所开之单，即从各禀中斟酌留之。他不具论，即从侍所最亲之人言之，如罗教谕泽南，品学兼优，侍素佩仰，为吾邑冠冕，阁下所知也。然桂东之役，渠实无功，二十四日到桂，次日即接调回防省之札，二十七日即挈师还省，不见一贼，不履一寨，即请以知县尽先选用，不过优乎？若以其人可任，专折保之可也；若以其功宜录，以江西收复安福一案保之可也。此案无故超擢，不惟非众心所共服，亦非该教谕之所愿。又如陶大令寿玉，系侍门生，又充随员，温雅妥叶，明敏可用。然桂东之役，渠亦无功，临发之际，随夏观察以行，临阵不与，审案无功，而以拣发。初到之员，遽请加同知衔，不过优乎？此二人皆与侍最亲，故略道之。此外营求而滥保者，侍亦不复胪举，以结此无谓之怨也。惟诸案皆侍所经手，而于侍单之外，增添至四五十人之多，未免过于歧异耳。又张太守荣组，侍仅于安仁焚烧衙署一案保叙；其桂东一案，漏未保列。尊处将渠名列入桂东案内，亦仅议叙，此则过于从刻，不能不思所以补保。渠本同知，借挑知州，其升转仍应照同知例。张制军保升知府，亦仅一阶挨转耳，而归入黜陟文武折内，声明因案保举在外。渠自去年十一月带兵在外，查办土匪，至今岁九月始息，攸县、茶陵擒匪甚多，舆论亦洽。二月在简峡山大获胜仗，剿平上游之匪，与璞山之功相半。今其麾下之人，如滕遇春、田宗全、张万书、邹明英等，皆大加保举，超擢数级，而主将独不得一保，殊不足以昭平允。此君学优才赡，而言颇夸大，侍与阁下所见略同，而一年之劳，各案之功，实未可一概抹杀。但以议叙了之，或加道衔，或戴花翎，似须另行夹片补保。此则敝处先已漏开，与尊处分任其咎者也。

拖罟船此间实难制造，鄙意定买旧船修改，不过两月可以蒇事。惟截留之银，未据解到，盼极焦极！尚恳严催。

璞山之勇，能习水战甚好。惟水勇不难于放炮，而难于荡桨。若雇水手而学放炮，乃更易耳。此致，即请台安。

293．复吴文镕十一月十二日三更

说明前书请札留张敬修留衡不可行，请函商南抚另开一局。

受业制曾国藩顿首谨启甄甫老夫子大人钧座：

初十夜奉呈一书，言贼船回窜，武昌戒严，是否须国藩亲行赴援，抑或派员，或无庸往赴，专候训示遵行，想接到矣。

书中又言办船之大概规模，请吾师札饬广东委员张道等因。日内细思，此事竟非国藩一人所能办。盖张道所带二千水勇皆广东人，剽悍桀鸷，难可驯服。国藩现居之地位与平日之声望，自度断不足以弹压此辈，而张道等奉旨来两湖承办舟师，亦未肯不见督抚而遽留敝处差遣，所谓言不顺，则事不成也。又水勇二千，艌匠二百，坐食两月，则所费不赀，此间亦难于供支。恳吾师预为筹画，函商南抚，待该道来湘，另开一局，或在湘潭，或在常德，或在省垣，或在北省僻处，但择木料较多，贼舟不到之地，即可兴办。而衡郡买船改造之局，国藩仍赶紧督办。两局齐举，成功较易，张道到衡时，国藩与之面商一切，届时再行缕布。诸惟垂鉴，恭请钧安。

294．与骆秉章十一月十二日亥刻

告张敬修来两湖办船，请函商吴文镕择地另设一局，促劳崇光来衡。

籲门老前辈大人阁下：

今日未奉手书，未审下游消息如何？张德圃观察以岷樵保奏办理炮船，闻在粤东带来水勇二千、艌匠二百、炮位千尊，来两湖办船。侍初意思留其在衡同办，日内细思，有难焉者：广东水勇剽悍健鸷，难可驯服，国藩之位望不足以弹压此辈；即张道奉旨来两湖办理舟师，若不见督抚而遽留此间，亦觉未合；且水勇之口粮，艌匠之工食，所费亦复不赀。不若令其另设一局，或在省城，或在湘潭、常德，或在鄂省偏僻口岸，但择木料较多，贼踪不到之处，即可兴办。两省同举，成功较速，求老前辈预为函商甄师，订定开局之地，早为安排。待张道到日，刻期兴工，不致展转耽延，差有益耳。

劳世兄才调甚好，于炮船事宜尤为明晰。侍倩其来衡，商办一切，求阁下一为促驾。余不一一，即惟心鉴，顺候台安。

侍制曾国藩顿首

295．复周辑瑞 [1] 十一月十二日

告办船事，嘱转告金藻，湘潭书院讲席已停。

子佩仁弟大人阁下：

屡奉手书，阙尔未报。比维动履康吉，潭祉增绥，至以为慰！

国藩来此，无善可布。前以田镇失事，贼窜鄂渚，长沙戒严，省门官绅嘱我旋省共图保卫，国藩以一城尚可坚守，水次毫无设备，拟修木筏以当舟师，是以稽迟吾行。厥后三奉寄谕，命国藩率勇援鄂。维是贼舟东下，武昌解严，援鄂之行可以停止，是以据实复奏，以节糜费。三次谕中，有“肃清江面”字样，又有曾某与江某必能统筹全局一语，外间遂传会同岷樵统师东下之说。其实寄谕并无是也。舟师之难，百倍陆路。盖民船不可为战舰，必须重与改造，而此间木料薄脆，工匠笨拙，银钱无措，天雨不息，虽有能者，亦难措手，况在钝拙，何堪为役！

湘潭书院，前以阁下侨寓匪遥，聊为推荐，以佐一日之刍秣。闻彼中官绅以公费亏耗，方欲停此一席，而笺笺者亦若捧土而塞孟津，良无补于左右，辞之诚是也。竺虔谋此，亦未知其窘涩乃尔。烦阁下为我转告竺兄，彼即延请，吾亦当吐弃之，况其停罢哉？国藩即不另函致竺翁也。书不十一，诸惟心鉴，顺问近安。

[1] 周辑瑞，字子佩，湖南善化人，同治初曾署理镇江知府。

296．复庄寄渔十一月十二日

略告近况，请专人促郭嵩焘来衡阳。

寄渔年兄足下：

顷接惠书，具纫绮廑。即维政祺懋介，綦绚集庆，至以为慰！

生移驻蒸左，了无佳况，心劳而事功无就，独断而患益罕资，尤悔丛集，莫知所补。前奉三次寄谕，命援鄂渚，嗣以贼舟东窜，武昌弛严，鄂中之行，自应停止。今若发奋击楫，尚须上表求试，自请讨贼。而舟师未备，去亦何益！是以目今急务，莫先于改造战舰。

筠仙病躯全愈，尚恳专人往促，嘱其出山，一为衡阳之游。此次不为书，尊处为我代致一函可也。余不一一，诸惟心照。

297．复骆秉章十一月十三日三更

陈述屡次咨商经费原因，说明前次未领到火药之事各方的责任，附告常宁匪情。

籲翁老前辈大人阁下：

十二日发信后，亥刻接到初十日申刻、戌刻两次手示。十三日戈什哈到，接到大咨并城工实收一百张。费心之至，感谢感谢！

二万之咨，因为办船四万，鄙意不敢挪动丝毫，须专作舟师用款，而此间养勇出征，制造军械，目前实不能给。且转瞬卒岁，开春各勇东下，断不能不请省局供支，是以数数咨商。

甄师信来，言办船须能架二三千斤大炮者。钓钩之极大者，若改造坚实，或可架千余斤大炮，三千斤则实不能。张观察带艌匠来，不审能造巨舰否。湖南木料不逮广东、福建，恐亦难猝办也。

领火药之事，前诸备回衡，侍询其有何证据，该备呈出红帖，系局员手批，云已由局禀请。局宪批云“可以不解”。又奉局宪将原文一件扣收等因。据云局宪另有一札，比即令其缴还，故有原文扣收字样。此事局员之咎，在不应遽将红帖批定；诸备之咎，在虽扣收原文，仍宜请领，不应遽归。侍亦有咎焉：前此恐省垣被围，欲取万斤火药为排上放炮之用，自应多取以备要需；厥后省防日弛，仅取火药为常宁剿匪及制造火球之用，则取三四千斤足矣，何必仍取万斤，运解劳费哉！此侍之咎也。此事省垣物论必繁，故特缕细奉告。老前辈深知其原委，而出之渊涵，不复穷究，则为惠于鄙人者多矣。侍前日与局一札，旋亦自悔太过也。

常宁案匪党极多，祁阳请兵防剿，侍发新化勇一营去，将成行矣，祁阳又有信与衡阳，言该县兵勇足敷堵剿云云。大抵此时各县风鹤相惊，而实无大股聚处之贼，将来各县防御日弛，又不免戕官入城之案。何贱苟不获，上四属终不得安也。书不十一，诸惟心照，顺请台安。

侍制曾国藩顿首

298．与骆秉章十一月十五日亥刻

说明办船之事必须竭力，常宁案奏报不必会衔，拟出告示催输国课。请委员接解劳瑄。

籲翁老前辈大人阁下：

十四日申刻接奉十一申刻惠函，十五日亥刻又接十三日手教，敬悉一切。承为我解释四烦恼，开说平夷，条分缕晰，使我旷然无滞。敬佩敬佩！侍素性褊仄，京师执友数数相砭，亦自砻砥，终未能拔除病根，愧悚何极！

下游消息略好，甚慰甚慰！

办船之事，尊处六月复奏一折，实为至当不易之论。然水次苟无一炮，则贼舟即窜湘中，徒袖手而莫为之所。且屡次寄谕皆言筹备炮船，故侍复奏言就地兴工，急何能择，只可价买民间钓钩、小云云也。张观察来，所带匠炮如此之多，此事自须在两湖办就，甄师责无旁贷，阁下及侍皆当竭力协助矣。

常宁案奏报，不必会贱衔，慎无以侍前信有此一语，而谓侍所争者仅此也。此事将来必再发作，不可以地方业经肃清入奏。舍弟之名，万不可入奏牍。贱兄弟现居母丧，本不宜出而驰逐公庭，若此时先登奏章，则他日已暗占保列地步，传所谓又因以为利者也。务求鉴谅微诚，无将此名一同声叙。舍弟虽无知，于此等亦颇知大义耳。

省库之绌，侍岂不知？然不能不咨取。转瞬各勇起行，非省局供支数万，则更无可设法也。钱粮催征不起，此是一大事。侍拟出一痛切之告示，劝乡间急输国课，虽非侍所应管，然侍素有严酷之名，或略有济，亦未可知。

劳瑄明日当起解，由县转递，则解差凌磨不胜其苦；委员护解，则州县供支，规模较好。到省时，乞尊处并委一人接解也。此请台安，惟祈心照。

299．与邹世琦十一月十六日

欲俟春间一同东下，望将鸟枪即日解交衡城。

伯韩仁弟足下：

前奉达一函，亮邀鉴照。比审动止康胜，即事多绥为慰！

国藩移寓此间，料理水师事件，木少匠拙，诸事未谐，计稍成头绪，乃在发春以后。江岷樵比有书来，欲仆资遣足下，即赴皖中。鄙意俟春水生时，大队东征，再偕足下击楫中流耳。不知岷老另有书达左右否？

抬枪百杆，承示概交璞山经收。其鸟枪百五十杆，望即日解交衡城为要。曾训导钱项已收到否？望示为荷！余不一一，顺问近佳。

300．与罗泽南十一月十六日

嘱妥发援江阵亡各勇恤银，询是否愿出而一同东征，说明造船水陆并进设想，告与王錱分歧，嘱充实、训练中营，校阅宝勇。另请作谢、易诸人合传。

罗山尊兄左右：

顷闻大旆还湘，至幸至慰！六月霖雨行役之苦，七月二十四战阵之险，至今言之伤心。自移旌吉安，屡捷之音，至仁之声，日盈吾耳。弟在此间，百无一谐，所欲与阁下言者，非万言莫能罄。兹分条布录于后，阁下览之，可以得其大凡。若心之精微，则有不尽于此者。

一、此次援江，仰赖阁下及憩、筠诸君，尚觉始终完善。惟阵亡各勇恤银有每人六十两之说，不知已带归否？各勇家属多来敝处呈请，如已带归，乞阁下领回湘乡县城，逐一查明，请县主告示张贴一榜，载明勇名，何都、何区、营官何人，哨长何人，一一注明，令其家属当堂具领。否则，未亡之家，有冒领之弊，已亡之家，有向隅之苦，而阁下及石樵、云浦诸君，虽数月一年以后，犹有以此项来相渎扰者，不可不大张示谕，趁今岁年内办毕也。

一、募勇六千，约同志君子大兴义旅之举，始于国藩与璞山往来一函。而岷樵、石樵极赞其善，怂恿以成斯举。岷樵书来，嘱国藩与之会衔具奏。又书中极佩阁下与璞山，求其出而相助。弟思阁下抱道自笃，又亲闱已老，不知肯出而共此艰难否？今年援江之行，系弟再三劝浼。此次破釜东征，未知肯惠然一出否？岷樵另有书至尊处奉约否？阁下之行止，于此事极有关系，乞早为定计，以书见告，以便弟入奏并复告岷樵也。阁下纵不去，亦乞为我料理一切，断不可置身局外。石樵、筠仙想近日可到省，乞阁下与熟商大局。

一、此次成军以出，宜作三年东征之计，断不可苟且成行。鄙意买船二百号，其大自五百石以至千余石不等，所装炮自二百斤至三千斤不等，多买钓钩改造。每船约在二十名水勇，通计水师四千人。战船之后，又须多雇民船随行，银钱、米、盐、油、炭百物之需无不备，医卜、杂流、匠工诸色之人无不载，须雇七八百号之多。虽非可战之船，而金鼓旌旗，一律编号束队，与战船之二百号，初无少异。两岸陆路之勇，夹江而下。兵勇所得之口粮、银两，即换舟中之钱。所用之钱，即买舟中之货。庶无米盐缺乏之患，无昂贵数倍之苦，而银钱展转灌输，仍不出水陆两营之外。否则陆勇数千，贸然一行，九江以下，千里萧条，无食可买，无钱可换，虽有忠愤凌霄，亦只得向江水而痛哭耳。是以国藩私计，总须舟载食物，水陆并进。虽所拟之条不能一一办到，然大概规模，竟不能不如此。求阁下与憩、石、霞、璞诸君熟商之。

一、璞山与弟谈此事，本有同志。后因中丞调之防省，制军调之援鄂，或多或少，忽添忽减，遂使璞山一腔热血，频受磨折。璞昨与弟书中，有不平之意。其实弟与璞山见解不符，止有数端：璞欲率师急行，专由陆路；弟欲明春始发，水陆并备，一也；璞欲统带三千，一手经理；弟欲划开数营，各立营官，二也；弟疑新招之卒，多有可汰，璞意业经亲选，无可再拣，三也；璞欲因援鄂之行，乘势东下，一气呵成；弟则以援鄂之暂局与此后之长征，截分两事，四也。求阁下细察四者不合之故，而必求此后诸事合一之道，幸与霞、筠、璞老细商，匡我不逮。

一、阁下带中营湘勇已逾一年，曾经战阵，自可率之远征。李迪庵所带一营，如有材艺出众者，望为挑选，以换中营羸弱之缺，阁下纵不偕出，亦祈极力简练。若阁下能慷慨长征，则不特慰岷樵饥渴之望，亦天下之公幸也。

一、宝勇两营，弟向见其强悍，故昨与璞山及塔智亭札，均言以宝勇并为一营。而中丞书来，言宝勇难期得力。求阁下与智、璞、霞将宝勇认真校阅一次，究竟胜于新招之湘勇乎？抑尚不及乎？恳飞函告我。

一、谢、易诸君到江以后，喘息未定，遽殉大难，良可惨伤。现定于南门建忠义祠，请朱尧阶经手，弟当作一碑，请阁下作合传一首。

以上诸条，祈逐一见复，不胜企伫。即候德安。

301．复吕贤基 [1] 十一月十七日

通报剿堵策略与团练办法。

鹤田老前辈大人阁下：

前奉惠书，笺复稍稽。旋因田镇失防，鄂垣震恐，虞驿递乖失，久不奉报，伏惟宥谅。

暌违教益，仅逾周期，不谓世事糜烂，遽已至此！江南三城，沦为贼窟；两星使坐拥重兵，恬不事事。盐漕大利，一举而掷之不可复问之地。贵省及江西、两湖，耳不绝风鹤之警，目不断逆帆之驰。计今岁以来，四省所费，已不下百余万。幸而竭力支撑，稍敦辅车之谊。楚可援江，湘可援鄂，虽郡县蹂躏，而会垣尚无恙也。假令再延岁月，仍守故辙，兵饷两绌，罗掘并空，自顾不暇，何论邻省！统筹全局，自应为四省合防之计，且须谋以剿为堵之道。该逆以舟楫为巢穴，以掳掠为生涯，千舸百艘，小汊支湖，横行无忌。今为堵御之谋，若全仗官兵之力，则四省会合，既无统领之人，各营参差，又无齐一之志。有事则相诿，临难不相救，官场之颓风，弁兵之恶习，老前辈想亦稔知之，而亦痛恨之矣。鄙人愚见，欲合四省之绅耆，各招乡勇，共成斯举。召募精壮而受约束之卒，择血性而晓军事之君子将之，不调入营已久之兵，不用守备以上之将。扫除积习，更弦新张，或者犹有小补。前曾有书与岷樵中丞议及此事，岷老深以为然。近拟筹备炮船，水陆并进。蚊虻负山，商距驰河，智小谋大，自识可笑。然目击时艰，岂宜坐视。闻阁下与少荃编修练勇剿匪，屡次奏绩。伏望部署储峙，早修同舟之谊，共图宏济之艰。至要至要！

前承询及敝乡团练之规，侍专任此事，实惭溺职。盖近世司牧之官，既不见信于民，而一二绅耆，非借端以谋利，即费多而少成，是以鄙人尝与乡邦约曰：“团则遍地皆行，练则择人而办。”亦实见利害相为乘除，不得不为此苦心分别之词也。书不详尽，诸惟心照，顺请台安。

[1] 吕贤基（1803—1853），字鹤田，安徽旌德人，道光进士。道光三十年迁鸿胪寺卿，咸丰元年擢工部左侍郎，咸丰二年在籍会办团练防剿事宜，咸丰三年与太平军战于舒城，兵败投水自尽。

302．与李鸿章 [1] 十一月十七日

说明需募新勇以洗营伍陋习，嘱更加训练所带之勇，来年与楚勇合成一军。请帮江忠源求贤。

少荃仁弟世讲足下：

久疏音敬，想企为劳。时从令兄处得见家书，知吾弟统领练勇，驰驱戎马，懋勋令望，实用慰仰。

今日兵事最堪痛哭者，莫大于“败不相救”四字。当其调兵之时，东抽一百，西拨五十，或此兵而管以彼弁，或楚弁而辖以黔镇，虽此军大败奔北，流血成渊，彼军袖手而旁观，哆口而微笑。此种积习，深入膏肓，牢不可破。秋间仆与岷樵中丞书道及此弊，以为须尽募新勇，不杂一兵，不滥收一弁，扫除陈迹，特开生面，赤地新立，庶收寸效。今岷樵开府贵乡，知必以此意与足下熟计。

目今逆舟满万，横行大江。皖、楚、江西，祸无息日。欲为四省合防之计，亦宜各练精勇，以剿为堵。仆前有募勇六千东下讨贼之议，岷樵业经入奏。闻足下所带之勇，精悍而有纪律，务望更加训练，束以戚氏之法。明年楚勇过皖，即与尊麾合成一军，将士一气，万众一心，一洗向日营伍之陋习。纵不能遽立勋绩，亦聊欲稍变气象，一泄积愤也。

岷樵到庐，求贤孔殷。足下及鹤翁、午翁如有所知，幸尽告之。庄牧庵先生天下奇士，不知能延致否？陈作梅近在何处？能邀之入幕否？淮安有鲁通父一同，足下知其踪否？无惜为岷君广求之。书不十一，诸惟心照，顺问近好。

[1] 李鸿章（1823—1901），字少荃（一作少泉），安徽合肥人，道光进士。咸丰三年在籍办团练，继而入曾国藩幕，咸丰十一年任江苏巡抚，仿湘军建制编练淮军，同治四年署两江总督，同治六年授湖广总督，同治九年继曾国藩任直隶总督兼北洋大臣。

303．复吴文镕十一月十七日三更

告办船、制炮、雇水手诸事，请飞咨粤东解款。

受业制曾国藩顿首谨启甄甫老夫子大人钧座：

十二日亥刻接奉初四日手谕，敬悉一切。

示及大船须能架二三千斤大炮，纵少亦须办五六十号，自是谛当不易之论。此间拟办大者亦以此数为率，即买湘乡钓钩，衡州小两种改造，大约能装米七八百石者，即可架千余斤之炮，能装米千余石者，即可架二三千斤之炮。不过前加长唇，上铺厚板，旁添长桥，即可无虞震撼。若另造拖罟等船，须张观察到，带有粤东艌匠，或优为之。此间匠拙不办也。顷已专差至宜、郴一带，迎接张君矣。自大船而外，又须有二等、三等船二百号。自战船而外，又须有载货民船七八百号。旌旗金鼓，都与战船无少殊异。前书业已奉闻。

炮位一节，闻张观察带千尊，二三千斤者亦多。此间前恐无炮，将粤西解到之二百尊，仅分五十尊运鄂，不知更须补解否？然船未办成，亦自不须多炮也。鄂中熟铜斤尚多，尽可为造炮之用。太大亦嫌笨滞，如能打千斤熟铜之炮，千锤万炼，膛光身匀，与三四千斤之炮比较，其远近盖亦相等，但不知鄂中有好匠工否？

水勇佳者难得，然不难于放炮，而难于荡桨使舵。国藩之意，拟即专雇水手。盖水师不可遽学为水手，水手却能即学为水师。张观察带来之水勇二千，想是熟习，但恐剽悍难以驯服。

水路有战船，必须两岸劲兵夹江护行。来谕到一处，即用彼处现有之兵勇，恐难得力。

办船费资，粤东本有应解鄂省之二十万，不知张观察来能带数万金否。此间截留四万，实属不敷。敬求吾师飞咨粤东，将前项星速解到，或饬南司再委一员往粤守提，伏候鸿裁。诸惟心照，敬请钧安。

304．复江忠源十一月十八日

说明于兵勇短长所见相同，告已令其弟江忠濬带勇一千赴皖，其余五千须俟船炮办齐，水陆并进。推荐安徽贤绅士，提醒淮北盐务可图。

岷樵仁弟大人阁下：

初二日接到十月十六日惠书，敬悉一切。

石樵屡言数日内可回南省，拟俟其至，确商一是，再行奉复。迟今半月，石君未归也。

来示论兵勇短长，最为切当。仆于二月间复魁太守书有云：岳王复生，或可换孱兵之筋骨；孔子复生，难遽变营伍之习气。虽语涉谐谑，实痛切之言也。今欲图谋大局，万众一心，自须别开生面，崭新日月，专用新招之勇，求忠义之士将之，不杂入营稍久之兵，不用守备以上之将。国藩之意盖与阁下若符契耳。

添勇六千之说，昨因令弟达川带勇一千进省，即令其先将此勇赶紧赴皖，以备阁下爪牙之需。其余五千，须俟船炮办齐，水陆并进，乃可有济。省中诸友及璞山之意，皆欲急急成军以出。国藩思此次由楚省招勇东下，一以为四省合防之计，一以助阁下澄清之用，必须选百练之卒，备精坚之械。舟师则船炮并富，陆路则将卒并愤，作三年不归之想，为百战艰难之行，岂可儿戏成军，仓卒一出！人尽乌合，器多苦窳，船不满二百，炮不满五百，如大海簸豆，黑子着面，纵能迅达皖省，究竟于事何补？是以鄙人愚见，总须备战舰二百号，又辅以民船载货者七八百，大小炮千余位，水勇四千，陆勇六千，夹江而下，明春成行，与麾下相遇于九江、小孤之间，方始略成气候。否则名为大兴义旅，实等矮人观场，不值方家一哂耳。明知阁下盼望此勇甚切，然速而无益，不如迟而有备。且阁下初到庐江，亦宜将吏治、民事略为整顿。即陆路堵御，本境剿匪，有随身带往之勇，有达川续往之勇，有李少荃旧练之勇，亦尚足资捍卫，想卓裁定以为然也。

阁下奏保办理舟师之张观察敬修，顷闻由郴州北来，日内可抵衡州。此间办法，有与制军书，与罗山书，抄稿呈览，可以得其大凡。罗山新自吉安归省，闻有不愿长征之意，未卜能强之一出否。璞山以汰勇之故，颇致怨于国藩，尚须徐徐开譬。叔绩学术浩博，天下共知；其宏识远略，可谋大事，则独国藩与阁下知之。今年并力援江，实与绩君定议也。

安徽绅士，国藩所知者，自吕鹤田、吴竹如、李少荃外，又有何慎修子永、涂宗瀛阆仙。其去安徽最近者，又有宿迁之庄牧庵，淮安之鲁通甫，皆硕学鸿才。桐城戴存庄，虽文学之士而有血性。官场自岱云外，袁午桥最为结实，才气亦足以包举大事。国藩去年经过州县，见宿州郭刺史尚淳实，有贤声。此外闻吕鹤翁、李少荃当不差谬。

季高、筠仙，仆寄书山中，属其来衡练兵，远付皖中，助阁下一臂之力，现皆未来。霞仙诸君，不知可出佐阁下否？伯韩必宜送往幕府，但须船成之后，与大队偕行耳。

承示致周敬修先生书，不特规画大局，有陈同父一流气象，即文义之美，亦殊非近时所有。此老与国藩会晤虽浅，结契颇深，实能脱去世俗仕宦町畦。近闻其遂作古人，不知果否？其世兄亦自可用。

安徽利源，惟淮北盐务当有可图。洪湖以西，尚无阻滞，北可以侵河东之引地，西可以侵淮南之引地，署运使者为舍亲郭雨三。阁下能与鹤翁谋在此间图生活否？否则专恃捐输，断不可恃。此间设局开捐，足音跫然，涸辙之势，即在目前。奈何奈何！书不十一，诸惟心照，顺问台安。

叔绩仁兄均此致候。宣午、宣甫、叔明诸君不具。荫渠、汝舟已由鄂往庐否？达川即日到否？不胜悬系。

305．与陈源兖十一月十八日

悯其艰难，告可渡江与江忠源一陈。附告近况。

岱云仁弟亲家同年阁下：

顷从易清涟处见亲家所寄竹报，不忍卒读。贼氛蹂躏数千里，残破郡县以百计，而吾亲家屡膺斯厄。计自癸卯至今十年，吾亲家未尝得一日之欢娱，中间仅广信养志半年，差为顺境。而国藩谬托遗荫，常享庸人之福。即今岁在忧戚之中，而梓里犹称安乐之域。以此间之苟安，愈念尊处之艰迫，非人世所能堪，极悯伤也。岷樵遂得开府，盖吾党一庆幸事。吾亲家想可渡江与之相见，痛陈身世之遭、生民之苦。惟岷樵有帮办军务之责，恐不得久住庐江，尽心吏事，行当出入锋镝，席无刻暖。盖勋望日彰，贤劳亦弥剧耳。

自金陵三城沦为异域，如人之喉舌横被哽塞，不特北南不相兼顾，即南中数省，如两湖、江、皖，两星使亦已置之度外。目今局势，自须为四省合防之谋，且须筹以剿为堵之计。粤逆以舟楫为巢穴，千舸百艘，游奕往来，支湖小汊，横行无忌。自六月以来，谕旨屡命各省办船，而洎今尚未办有头绪。鄂省略有布置，而田镇一破，荡然无存。国藩昨奉命带勇援鄂，因复奏鄂中贼退，无庸往援，而办船一节，万不可以刻缓，自请截留粤饷四万，即在衡州试行赶办，价买民船，重与改造，添置炮位，召练水勇。若稍能修船一二百号，则配以陆勇六千，遣之东下，亦或有补万分之一。特恐截饷太少，捐输不继，匠工稽延，下游警急，则终不能助岷樵一臂之力耳。

国藩在省半年，与地方官吏尚属相得。惟见仁见智，识解攸殊，龁之端，间亦不免。自八月移驻衡州，日以劝捐为务。近乃兼营船事，阅历太少，动多不合。所幸家严强健，舍间大小平安，足慰绮廑。四舍弟及季弟，俱随在衡。树堂前亦来衡，嗣以鄂省警报，仓皇归去。筠仙自在黄陂与岷樵分手归来，国藩屡书招之，不肯出矣。并以奉闻，顺请台安。千万保重，诸惟心照。

306．复骆秉章十一月十九日亥刻

告张敬修水勇若来，豢养殊非易事。常宁土匪实为巨案，其县令激烈有气，需再察看。

籲翁老前辈大人阁下：

十七日接十四日惠函，十八日接十五日赐函，十九日接十六、十七两函，敬悉一切。侍二日以事未致书，亦此间无可告语耳。

下游贼船日聚日多，贼势日逼日紧。四省合防之计，诚难少缓须臾。然船炮不备，从何下手！本日接北省咨送请饷折底，窘极之状，数倍湘中。然求协于四川，或可稍助，求协于江西，岂能相济？再过数月，两湖、江、皖皆成枯鱼之肆，诚为可痛哭者也。甄师之不敢调兵，不敢留勇，实亦无可如何。江汝舟之楚勇一千二百，甄师已交刘印渠带赴皖中，即达川之勇，亦未必仍留鄂垣。张观察带水勇二千，侍系闻之劳世兄，不知其果否。若实来此，豢养殊非易事。

常宁土匪，自五岗窜至桂阳之白水洞、泗州寨等处，十三日张润农在桶水获小胜仗。十四日翻山窜至蓝山、嘉禾一带，周千总乃不星驰尾追，竟退回百余里至洋泉地方，专人来衡请示，大负侍期望器许之意。张守亦未即追，仅储教谕一营追去，深为可虑。顷风闻嘉禾业已失守，尚未见禀报。此股会匪，实一巨案。

常宁祥令今夜来衡禀见，备言所以不理于绅士之口之故，实因绅士中无一公正之人云云。该令激烈有气，恐舆情竟难尽信，容再察之。余不一一，诸惟心照，顺请台安。

侍制曾国藩顿首

307．复骆秉章十一月二十二日午刻

告已添派邹寿璋营分办蓝山、嘉禾，并饬周凤山由常宁赶紧前进。兼论周凤山与常宁祥令得失。

籲翁老前辈大人阁下：

二日未奉书，亦未接惠函，不知下游消息若何？

嘉禾之事，据桂阳州严牧禀，则云围住四门，文报难通；据蓝山县禀，则云业已攻陷，又窥蓝山。论地则蓝去嘉最近，桂去嘉稍远；论时则桂禀十七发，蓝禀十六发，不知孰为确实。要之蓝、嘉两县，皆在万紧之际。侍昨添派邹寿璋一营前去，并令四营分办各县，已咨达冰案。

此次周凤山若能与储玫躬并力穷追，即在嘉禾境内，可以追及痛剿，乃该千总于十四日抵桂阳之泗州寨，闻该匪已翻山南窜，遂不跟踪力追，仅储教谕一营追去，现未接该教谕来禀，不知果已至嘉禾与贼开仗否。若已与贼遇，则一营太单，可虑；若未与贼遇，则任贼横行，尤可虑。侍现已饬周千总由常宁赶紧前进。该千总之退，实属无识。然此人之耐苦精悍，带勇有纪律，实为武弁中仅见之员，侍又不忍参之。用人之难，有不可以一端尽者。即如常宁祥令，不协舆论，侍曾以函奉闻。昨该令连日禀见，人甚明白，亦有血性。侍问其所以见诟于通邑士绅之由，渠沥陈其故，士绅亦大有咎焉。盖士绅邪多正少，各挟私见，祥令阅历不深，一概藐视，以致谤议沸腾。今祥令虽已被参，而继之者尚难于措手。查办会匪，不能不询访绅士，而绅士徇私难信，则地方官之术穷矣。

常宁会匪之案，勾结八九州县，看来殊不易了。各属山深岗歧，几与教匪之南山老林、粤匪初起之金田村相等，未知何日始能剿除净尽。此一二月之内，勇不能练，多费饷项数千金，每一念及，可胜长叹。书不一一，诸惟心照，即请台安。

侍制曾国藩顿首

正封函间，接到十九日戌刻惠函，明日再行奉复。又，衡州协呈递一条，请饬张兴福回任，乞查示。

308．与刘建德十一月二十二日

询办捐情况，请再催办。

罄室尊兄老父台大人阁下：

邹君、左君来衡，俱道阁下清苦异常。接湘潭友人书，亦称廉声惠政，迥越恒流，企仰曷已！

弟在此间，殊乏佳状。本思练勇劝捐，以储三年之艾。顷以常宁会匪一案，徒党四五千人，勾结八九州县，倾衡城之兵勇前往剿办，尚恐不敷。“练”之一字，势有不暇。上四属殷实较少，捐生寥寥。幸各绅殷勤赞助，近日略有起色，贵邑捐事，日内颇踊跃否？前所收五千二百之数，想已妥交左家矣。此外更望赶紧催办，以济要需，无任感荷！书不一一，诸惟心照，顺候升祺。

309．复庄寄渔李瀚章十一月二十二日

说明两湖出师，急捣安庆之法暂不可行，宁乡等县捐项若尽解省库，则将来仍须在省库多提。恼衡山文生胡淑均劝捐被收押。

寄渔、筱泉两仁弟足下：

二十二日亥刻接寄弟书，二十一巳刻接筱弟书，具审一切。即维政祉康佳，动定多绥，至以为念！

太湖、潜山、桐城、舒城相继沦陷，岷樵此去，将何所措手！假令陆路之贼自舒西入，水路之贼由巢东窜，则庐之为庐，岂复堪问！闻敬翁已作古人系张小浦中丞书中言之，北路之援亦失。来书谓两湖出师，急捣安庆，此自古人伐此援彼之法。然此时成军东下，苟非略有把握，则一经挫损，后遂无继。此间兴办水师，前次造成之排，既不足以涉江湖，近造样船，亦都窄小。顷往湘潭买大钓钩，急切又难挽上。平日每咎人办理军务失之迟缓，今自为经手，其迟缓又出寻常意计之外，愧恨何极！

今日杨恩植解到银两，自此当略顺手。来书谓童圭农解省宁乡捐项六千余，中丞嘱留省库，此自定论。在省在衡，本无区别。惟办船一事，仆奏言除截留四万外，余自行设法捐凑；募勇一事，仆咨言除省库供支外，余自行设法捐凑。合计二宗，须捐凑七八万，乃克有济。仆之所恃者，原以益阳、宁乡、湘潭、浏阳等县为大柱，而以衡、永各处附益之。今宁乡等县若尽解省库，则仆前言恐难尽践，将来仍须在省库多提耳。

仆连日心境郁闷，动生恼怒，旋亦悔之。前与少平兄一牍，后尤自艾。近又有一事，不得其平。衡山有文生胡淑均，条陈山邑利弊十六事。仆批饬衡山令传集绅耆核议，择可行者行之，不可者置之，仍通禀南北各辕。该令尚未禀复。昨仆令胡淑均前往衡山劝捐，到县甫二日，曹令竟将该生收押，并禀知衡州府，欲行详革惩办等因，实不可解。该生足不履城市，一贫如洗，课读敦品，通邑皆知，而忽遭此厄！其所上条陈，仆已将稿咨明中丞，两弟可至抚署取阅也。余不一一，顺候日安。

310．复恩霖 [1] 十一月二十二日

告办船尚无头绪，朝廷并无专征之命，须待舟师陆勇略有气势，再自请东下。

湛卿尊兄老父台大人阁下：

二十日戌刻接奉手书，忧国之诚，忱郁至到，良以佩仰。

“堵而不剿，则贼势益张；剿而不速，则贼众益集”四语，诚为切当。惟成军东下，亦须略有气势。如使船不满二百，炮不满五百，则大海簸豆，黑子着面，只儿戏耳。来书嘱就民船之平稳结实，可以安放大炮者先为雇用。惟大炮初无定指。甄甫先生屡次书来，皆言宜用二三千斤大炮，乃可摧坚及远，且言在城门楼上亲睹逆舟两月有奇，心营目极，非此不能奏功云云。诚如所指，则二三千斤之炮，必须巨舰乃可承载，此等船只实不易办。且雇民船为战船，船户多不愿承应，不能效贼众之逆取强掳，一有不顺，即鼓刀相向，如刈草菅。是以此间办法，仍系价买民船，修改前艄，并非别求精善，但求可以载炮而已。而才力拙钝，又鲜佐助，虽倡议将近一月，而诸事毫无头绪。平昔常咎军功 [2] 积习，失之迟缓，及自为经手，迟缓乃更倍恒流，愧愤奚如！

至专征之说，朝廷并无是命。前因鄂省警急，谕旨命弟带勇援鄂，中有“肃清江面”字样，实因援鄂而及，非别有率勇东下之旨也。弟虽庸陋，颇不欲附于趋避退缩。果其稍有部署，即慷慨上表，自请讨贼，亦非不欲效一割之用。惟舟师陆勇两无所就，亦未敢草草一行，徒取挫损，而后来者亦不知所以为继矣。辱阁下知爱，故敢一白其愚。

目下常宁会匪滋事，连陷两城，勾结八州县，党羽数千人。此间所练之勇，多已遣往剿捕。未知遂能扑灭否。大寇未灭，小盗蜂起。茫茫天心，何日始能厌乱？

岳州水师，近亦实不副名。惟闻泅水者能泅至二时之久，拟托人购募，承示并及。书不详尽，伏惟心照，顺候升安。

[1] 恩霖，字湛卿，满洲旗人。道光二十四年进士，官湖南同知。

[2] “功”字疑为“营”之误。

311．复欧阳兆熊十一月二十二日

一告练勇，二催办捐。

筱岑尊兄阁下：

昨奉惠书，具悉一切。

鸟枪手二十人来此，偶一试放，与营中枪法门径各殊。营中枪队之勇，其先亦多自穷山习猎而来，见新至之教师不出彼辈旧时之故步，则不愿低首受业，是以仍令归去。近日舍弟操练之余，细加体察，每鸟枪一杆，须用二人施放，其灵快乃过一人者五倍，比拟即改从新法也。李九率二十人来此已近一月，诸勇未甚笃信，犹当徐徐开晓。

弟来此本欲于练勇、劝捐两事稍为尽力，不意常宁会匪之案，连陷两县，徒党四五千，勾结八九县，倾吾衡州之勇尽往剿捕，尚恐不敷。勇既不能静练，捐又不克多集，而武昌以下，贼舟千万，日益不制，东望茫茫，可胜浩叹！

贵邑捐事，前有公信一函，奉达阁下及石泉、星门、少昆诸君，厥后诸君复书，及不道及捐之一字，良所未喻。顷有札与刘馨君，饬将捐就之五千二百，即交左荣显收存，以为办船之费，不知果能交到否？务望阁下设法再为罗致。山中无事，能惠然来衡。一存问故人否？盼切！给功牌者，近皆以札饬知该县，因询并及。顺问日安，诸惟心照。

312．复骆秉章十一月二十三日

告已照吴文镕咨截留粤饷二万，说明因不敢轻挪办船之银才屡次催款。附告生病及胡淑均事。

籲翁老前辈大人阁下：

二十二日巳刻接十九日戌刻惠函，具悉一切。

粤省解鄂之七万，甄师来咨，令敝处截留二万。今日广东委员徐巡检解银到衡，侍即照咨截留二万。俟张观察到楚，设局何处，再将此银动用。

嘉禾实已失守，想尊处已接各属禀报。周凤山、储玫躬皆仅至泗州寨，闻贼已四散无踪，即退回常宁之洋泉剿办余匪储退至桂阳之白水岗，十九日闻嘉禾事始去，而不知贼实翻山南窜嘉禾矣。山路用兵，侦探太少，一往返间，已误大事。渠二人皆来请饷，今日已发，大约二十六始克由洋泉往嘉禾也专言周千总。

此间发各勇口粮，除自招六百外，又添发周、储、邹、曾等营行粮，捐项寥落，实属竭蹶之至。办船之四万金，又不敢轻挪作他顶之用，前屡次咨催，实职此故。而来书谓侍不谅省局之艰，又不敢再行续催，奈何奈何！

今日奉到寄谕，吕鹤翁业已殉难，江岷樵又已病，真可浩叹！侍日内亦病，肝气作痛。旧有肺疾，一发则周身癣痒，抓至见血，几无完肤，顷又大发。大局既已糜烂，而上四属土匪方兴未艾，思之极焦灼也。

衡山文生胡淑均，安贫读书，其品望则文小南及合邑皆知之。侍昨令其赍告示至衡山劝捐，到甫二日，曹令竟将该生收押，闻其将通禀革办。故昨用公牍咨明。世事之奇，匪夷所思。余不一一，顺候台安，诸惟心照。

侍制曾国藩顿首

313．复邹世琦十一月二十五日

赞其造炮之能，询能否来衡。

伯韩仁弟足下：

顷奉手书，伏承动止佳胜，至以为慰！

造炮一事，承购至三百余位之多，用匠至十一县人之众，乃能六辔在手，一尘不惊，以郭守敬之精思制器，以程不识之纪律治人，不谓朴讷书生，遂解办此。

仆顷奉寄谕，知吕司空殉难，江中丞抱病，暂驻六安，不能前进。君家季父，颠沛相从，吾楚两伟人，不知果无恙否？仆亦奉率师东下之命，瞻望舒、庐，寸心如捣，日思与吾子规画大局。闻朱石樵、郭筠仙当来此间，足下能枉驾一顾否？即能来大善，其不能，亦望书告，更当以尺一就询琐琐也。统惟心照。

314．复吴文镕十一月二十六日

告赴皖会剿须灯节后乃可起行，雇船之事当再细酌。忧常宁土匪难了，陈衡山曹令当参。请飞催粤饷并咨截六万留衡。

受业制曾国藩顿首谨启甄甫老夫子大人钧座：

十九日亥刻接奉十二日赐函，二十五日亥刻又奉十八日示谕，敬悉一切。

前以三次奉到援鄂之旨，故恐贼舟复回，即须急往一援，以重君命而急师门。今得吾师指示，知前次之信系讹传，鄂垣守尚可敷，敝处不必牵挂，从此得安心办船。顷奉十二日寄谕，命国藩带勇赴皖会剿，亦以船炮未齐，不能草率成行复奏，另咨敬达函丈。大约须灯节以后，乃可起行。如其尚未齐备，更须奏明少缓。盖此次出师，即是竭力凑办，如其毫无把握，后此更难措手，故不能不慎重也。吾师两次谕言，不可草率一出，皆极确当。

雇船八百之说，前有人言诸船户愿装载百货随战船之后以行者，国藩思罗致之，一律编号、树旗、鸣鼓、节金，一以张声势，一以资买办，不过略帮水脚而已。若照民间重价雇载，诚如来谕，需费无穷，万不能继。此一层，国藩再当细酌。惟战船二百号，辎重之船二百号装米、煤、盐、油、火药、铅弹等项之类，大局似不可更少。陆勇数千，每一带勇官，所辖极多不宜过五百人，盖多则浮滥，少则精实，一定之理。吾师之谕，与鄙意恰相符合。

常宁土匪，却是巨案。国藩比遣千六百人至蓝、嘉一带剿办，如能于腊月上半月蒇事则妙。否则，各勇随国藩以出，又须另添兵勇来永、桂一带接办，极不放心也。

衡山曹令，宰湘潭时劣款极多。昨敝处遣一文生胡淑均至衡山劝捐，该令将其收押，并闻通详革办，故前日以咨奉闻。该令行事，有出乎情理之外者，恐不能不一参也。

广东应解湖北办船之银二十万，敝处截江南饷四万，已划抵矣。昨由徐委解到七万，下欠九万，敬求吾师飞咨速催，并求咨截六万留衡，以为水师起行之资，非此则不能成行。余俟续具，诸惟垂鉴，恭请钧安。国藩谨启。

315．复骆秉章十一月二十六日酉刻

告蓝、嘉之事如须添调省城兵勇，再行飞咨，请斟酌是否保全嘉禾任令。

籲翁老前辈大人阁下：

二十五日午刻接奉二十二戌刻惠函，敬悉一切。

安徽情形万紧，江岷樵、李少荃、袁午桥、陈岱云诸君俱甚可危。数君与侍亲友至好，昨奉带勇赴皖之命，本思星驰往援，惟念侍去之后，水师又恃何人承办？何人督带？且两次成行，前后之相去无几，而彼此皆不能成军，而湖南两次遣军以出，兴发重叠，所费更多，是以复奏明春起行，已咨达冰案。

蓝山、嘉禾之事，待储、周到后，必有一禀前来。如须添调省城兵勇，再行飞咨。

成名标甚好，侍办船全靠此人。陈鉴源来衡一见，其人有血性，且能耐劳也。惟渠言在耒甚赔累，有不愿久居之意，想已禀知尊处。嘉禾任令，同僚及绅民皆言其是一好官，侍未经见过。阁下更一询访此失守之案，是否宜斟酌保全之？

前承惠黄绫折二件，谢谢！此次已用其一。如有折差进京，敬求代买十份，白宣封亦须十份为感！诸惟心照，即请台安。

侍制曾国藩顿首

316．复刘蓉十一月二十七日

告连发三难，惟仓景愉处系妄发，当另书以谢；说明率师赴皖不得不稍慎；询其所谓陈陈相因者所指。

霞仙仁弟左右：

十四日接惠书，言仓君事。二十三接十九手书，二十四接梁治轸携到之函，敬悉一切。

国藩连发三难，惟少平处实系妄发。此兄意在直言，盖有相爱之诚。国藩之复，不惟公牍非是，即私书亦芒角峭厉，大非厚待故人、敬受直言之道，容当更走一书，以谢前失。至中丞、方伯二处，自反却无甚悖。他日当就吾弟面究也。

二十三日接奉寄谕，果有率师赴皖，会合岷樵之命。前此饬仆援鄂中，有“肃清江面”字样。省中人言藉藉，遂谓谕旨令赴皖，会同江某云云。有以书来贺我起行者，有以书来责我迟缓者，仆方付之一笑，以为不足办〔辨〕而已。不谓此次寄谕，乃与前番谣言巧相符合。彼中旧知，如周敬修、吕鹤田遽已沦谢，江、李、袁、陈诸君，计亦难必瓦全。如仆者，尚何忌何待？然不稍为储峙，则此后更无继者，故不得不稍慎也。

水勇不能不多招，然此间曾无一钱。昨十八日截留四万金始到，以之办船，尚不敷其半。而常宁一案，又耗去五六千。潭、宁等县捐项，又不能来。

三邹皆天下士，而伯韩尤可敬爱。此君精细胜于岷樵，深稳过于璞山，即铸炮一事，已宜专膺荐牍。然孔融荐祢，不言片技，吾终当有以处之矣。梁治轸已列宾馆，更待位以职事。

足下所谓陈陈相因者，果何语也？即亦无惜早自倾到。倘其腐也如故，肤也如故，则海蹈吾足，渊洗吾耳，盖亦有以御之。如其腐者变而为干胏腊鼠，肤者进而为皮里膜外，则神奇可以暂化，垣方可以徐见，仆敬当三拜求之，断不敢以白眼相屏斥也。

伯韩比有书来，仆嘱其就衡一商，足下能来否？仆所与憩亭、罗山、璞山各书中，言事件甚多，刻下皆未一复。仆之所求，诸君多不答；其所不求，多从而责之，实闷损耳。复问刻安。

317．复骆秉章十一月二十八日巳刻

说明常宁之事数次失误，望罗泽南之勇速来。请告朱孙贻、郭嵩焘由陆路驰来。

籲翁老前辈大人阁下：

二十八日辰刻实二十七夜四更到接奉二十五戌刻、二十六日巳刻两惠函，敬悉一切。

罗山之勇，不能不令其一来。侍屡次信函皆言省城不必派兵前来，一则各处匪徒见兵辄散，无聚集之股可剿；一则以出征一次，总须多用数千 [1] ，是以不欲省城派兵来耳。昨日接桂阳、临武禀，各勇俱未赶到，极为焦灼。此事数次失误：初次二十六日二次二十八日令周千总、曾文生带勇往常，皆闻仅数百乌合之众，一战即可扑灭，渠二营皆未带炉锅、帐房，每人仅带五百钱，皆于巳刻接信，申刻成行，并未带有长夫，即第三次储教谕续去，亦未带炉帐、长夫，是以不能持久远征，其误一也；初一日在洋泉一战之后，初二、初三、四等日遍搜诸岗，止有零匪，并无成队之贼，舍弟因于初八起行归衡，留周、储再行搜山，并至常办善后事宜，而不知三营皆宜合力南追，其失二也；舍弟既归以后，周、储南去搜山，先后至桂阳之泗州寨矣，乃不翻山再追，储回至白水岗，十九日闻嘉禾之事始行前进；周回至常宁县，二十日接侍批饬令往嘉禾，二十五日尚未起行南进，其失三也。张守之失，尚在此三者之外。

现在侍已数次严饬各营进剿，又令分途办理，想三日内皆可赶至蓝山，然得罗山一行，更有把握。老前辈业经札饬，望即迅速前来。明知糜费，亦无可如何耳。

朱石樵，郭筠仙求阁下告之由陆路驰来，愈快愈妙。此间诸事，待之商议，断不宜与诸勇同行，又耽延数日也。余续布，不一一，即请台安。

侍制曾国藩顿首

[1] “用”，据《曾国藩未刊往来函稿》增。

318．复严正基十一月二十八日

告拟奉命援皖及办船办炮情况。

仙舫先生尊兄阁下：

二十六日接奉惠书，伏承兴居康吉，摄卫多绥，至以为慰！

岷樵带勇六千之奏，系国藩前与以一书，言渠处现有楚勇四千人，更当添募六千付之岷老，为澄清扫荡之具。岷老以此入奏，言求仆代为选募，非欲仆率之以出。适会武昌事急，谕旨遂命国藩率以援鄂；既而鄂中贼退，已为复奏停止前往矣。而省中人言藉藉，谓仆当率师东下，肃清江面，仆方付诸一笑，以谓讹言之兴，只坐读寄谕不分明耳。阁下闻国藩当督舟师往皖，盖亦得长沙之讹言。不意昨二十三日奉到寄谕，果饬国藩赶紧援皖。外间之浮言，亦若有气机相感也者。皖省自十月以来，进贤关已破，桐城、舒城相继沦陷，吕鹤田少空殉难，江岷樵自江北间道前赴新任，随身楚勇皆为鄂城所坚留，仅携一二千人以行，卧病六安，不能前进，庐州会城，危于累卵。大江自巴河以下，直达于海，皆已为贼所有。弟本庸陋，又居忧戚，原可陈情辞谢，第念此等局势，南中数省，殆将不忍设想，亦只得竭诚效命，利钝得失，置之度外而已。

来示谓改造民船与不及千斤之炮，势力太觉不侔。现在此间亦造快蟹船，使粤中艌匠为主，而本地匠工襄办，炮须千余斤或数千斤。劳辛翁复奏中已畅言之。张德圃观察回籍办炮，应能多购大者，专候此项炮位到楚，乃可成行。惟炮虽敷用，而船与水勇终嫌少弱。譬若大海簸豆、黑子着面，只儿戏耳。欲稍为恢张，又以饷项支绌，不能放手。部拨、邻济、民捐，三者俱无可恃。虽有能者，且将搁笔，况如弟之短浅乎？

藤牌一事，即承西省惠送百余面，又经购得百余面，张观察或亦可带二百上下，即可敷衍。琐渎清神，不胜感谢！诸惟心照，顺问台安。

319．复欧阳兆熊十一月二十八日

告捐输一事，只好听之；李九之徒，岁暮遣归；唐家之事，待其至，平心鞫之。

晓岑尊兄阁下：

使至，接惠书，伏审一切。

捐输一事，告示、书函、严札络绎不绝，卒亦无益。以阁下之舌敝唇焦，而不能见信于人，亦只好听之而已。

李九之徒，在此信从者少，所谓瑟虽工，于王不好，何待？岁暮仍遣归也。尊处代借之十五千，兹交来人带还。别有枪手十三千，昨已交罗正圭带往，想收到矣。

唐家之事，待其至，当平心鞫之。石泉亦有书来关白。此事弟前有信，托石泉诸君劝捐，后渠复书泛陈他事，于捐则一字不提，弟冗甚，亦不暇复渠书也。余不一一，即候日安。

320．复罗泽南十一月二十九日

请拉刘蓉同来衡阳。

罗山尊兄左右：

使至，奉到二十三日惠函，具悉一切。

顷以蓝山、嘉禾之役，中丞专足来此下询，欲阁下率师一行。弟以此会匪卵育万山之中，聚则为贼，散则为民，恐非老成者不办，复书请中丞速催吾兄南来，计出月初旬可以相见。来示及前十五一书中所言各条，统俟面叙。

霞老亦有亲在，吾不敢强之，然极思其日日相聚，此自彼教之所谓夙缘。兄能于此次扯之同来衡阳，亦足以少慰吾魄。

急往鄂中，尊见极谛。然舍办而未成之舟师，草草一出，后来更无继者，仍当与尊兄细究也。复请德安。

321．复沈甲联十一月二十九日

告所荐郭鸿翥若肯来，不必带勇。

霭亭仁兄大人阁下：

顷奉惠书，敬悉一切。

贵族名东晓者，并未来衡。郭君鸿翥既为阁下所深知，端人取友，定异流俗。

弟以浅才，谬膺重任，日夜以求贤自助为第一要务。惟弟所求者，不难于募勇，而难于带勇之人。现在此间所招之勇，额数已足，专求贤能之士管带之而已。郭君若惠然肯来，望不必带勇，即带亲信随从之人，不过数人已足，断不可多带也。郭君若仅携三数人来衡，途费所需无多，到衡之日，再行补给可耳。余不一一，顺候日安。

322．复左碧秋十一月二十九日

船价太贵，请与朱蓂合买百号；雇募水手及另托密事，求日内办妥。

碧秋六兄阁下：

昨承代买船三十一号，仆嫌价太昂贵，比嘱舍弟写一回信，想已收到。以后请不必多买，共买一百号，即可敷用。从五百石至七八百石者，最为合用。其千石以上之大船，以后可不必再买，缘价贵难给也。朱尧阶处，弟亦有信，托其在乡间买船，烦胡维峰兄写信至朱家，彼此知会，两处合共买一百号，即行停住。如价仍昂贵，即缓过旬日再看。惟雇募水手千人之事，及另托之密事，务求日内代为办妥，不胜感荷！即候日佳。

胡兄处均此修候。

323．复裕麟十一月二十九日

说明前次发怒之由，告当徐通斯结。

时卿尊兄阁下：

顷奉惠书，具征光明洞达，皎如秋日。此事弟发之太骤，皆以素怀褊浅，适会先日有自常宁回郡领药，无以应之，次日该备来见，遂致斯怒。而他事亦参伍龁，巧相激迸，想俱蒙鉴照也。

今日东南局势，盖可痛哭。下走曾厕六官，不能从大局规画一二，乃于蛮触疆内，争斗意气，能无愧死！自当纡余逶迤，徐通斯结。若终不见信于人，则亦听之而已。

皖中情事，危于累卵。周敬修、吕鹤田皆雅故，遽就沦谢，念之心伤！江岷樵、袁午桥、陈岱云、李少荃皆忠直君子，不知近复何如。欲急一往援，而百事未就，不能奋飞。夙叨知爱，敢布区区。敬候近绥。

324．复丁应台 [1] 十一月二十九日

告张钟岳之处理。说明郭鸿翥若来，不可多带乡勇；伍宏鉴姑置之，汤凤藻请劝驾。

煦堂尊兄阁下：

顷奉手书，敬悉一切。就谂兴居康吉，为学日益，至以为慰！

张钟岳到衡一次，并未与之接见。渠以前日被诬，欲惩当店以反坐，亦付之不理。且令下人辈痛斥其非信任之说，不知所自募格，诚有未善。然此悬以待天下之畸士，非恃此以成目今之军政也。

湘潭郭君鸿翥，既为尊兄所赏，望即速其前来，以慰弟求贤饥渴之意。惟弟所求者，不在乡勇，而在带勇之人；不在拳技，而在肝胆忠义之气。此间招勇已足额，郭君若来，望止带三数亲从，不可多带乡勇。伍宏鉴既太远，亲往速请，亦觉太劳，即可姑置之。潭邑文庠汤凤藻，亦恳阁下劝驾来衡。一二人途费所需无几，到日再行补给可也。王佐清来衡，住二十日，不过匹夫之勇，未甚〔堪〕为将领之选。

团练有名无实，到处皆然，严檄盖亦无益。牛马厂虽藏奸之区，然概与撤毁，则中不无波及者，容再究察。顺候日安。

[1] 丁应台，字煦堂，湖南宁乡人，诸生。曾国藩总督两江，招之往，以亲老辞。著有《万言策》。

325．复骆秉章十二月初一日

告嘉禾、蓝山之捷，拟将周凤山军法从事。

籲翁老前辈大人阁下：

二十九日奉到二十六戌刻惠函，敬悉一切。

嘉禾、蓝山之贼，经储玫躬二十四开仗两次，杀毙至六七百人之多，获马至二十一匹之多，大黄旗至四五十面，枪炮至数十件，实为快慰之至。今年剿办土匪，此次功为最大，日内侍为此事焦灼之至。

周凤山自由泗洲寨回至常宁，十七日专禀来衡请示，侍于十九日批令前往蓝、嘉，二十二日又专札令具前去，二十三日渠来禀领银，又于发银禀内批令赶紧前去，乃竟坚坐常宁，屡催不进。二十六日常宁来禀，尚请留该千总驻常，侍所以大加愤怒，欲以军法从事。昨批祥令禀及札该千总，皆历数其罪而痛加谴斥矣。此事若非储教谕，竟不知糜烂若何。现在宁远、道州一带，闻尚有会匪窃发，若能再剿洗一二次，应可少就肃清。

罗罗山既经膏秣起行，望尊处无令其停止。盖趁侍在此，能将各县搜剿 [1] ，亦上四属之幸也。

造船之事，迟钝之至，奈何奈何！明日拟遣人至湘潭开局另造。诸俟续布，惟希心照，即请台安。

侍制曾国藩顿首

[1] “将”字，据《曾国藩未刊往来函稿》增。

326．与徐有壬十二月初二日

告援皖迟缓之由与前次未领到子药一事之是非责任。

君青尊兄大公祖年大人阁下：

顷奉惠书，借承兴居多祉，敷德宏周，至以为颂！

弟在此办船，日内粗得端绪。粤中所绘拖罟、快蟹二式，兹照造快蟹一种，又别造粤中长龙船样。匠拙人少，计非灯节前后不能蒇事。明知其过于迟钝，在皖省有救焚拯溺之望，而在吾省有老师费财之患。然不及此略于具办，则汉口以下，长江浩渺，我军不特不能与贼相搏于狂风骇浪之中，即陆勇欲由北岸渡至南岸，亦不可得。且广东购办之炮，张观察带来之工匠、炮勇，弟若不俟其来楚，督之同行，则七零八落，皆不能以成军。且弟此次一出之后，更无继此而办水师者，不敢不统筹而慎出之。尊兄成竹在胸，如有不谓为然之处，望无惜指示。大凡粮台，拟即设于舟次。为万人一年之储，计须米三万石、煤三万石、盐四万斤、油二万斤，即银钱缺乏，尚可不至遽溃。子、药二件所需尤多，不知省局尚存若干？昨已备公牍奉达，如有不敷，务恳阁下为我设法添补。至要至要！

日前诸备请领子、药一事，蒙垂询颠末，水落石出，实事求是。昨裕丞信来，具言局员之误，实由闻弟指日旋省，以致歧失。而诸备事有专责，厥咎尤多。以十分不是分剖之，诸备盖占其四，局员占其三，弟分其二，阁下亦与其一。若必推寻毫厘，予以惩谴，不特弟发难之人，为物论所不许，即阁下之德望，盖亦不无少损。生平憎晚明人弃置国是，专竞意气，不谓鄙人登场，遽尔躬蹈，尚须涵鉴。无任企仰，顺请台安。

327．与叶名琛 [1] 十二月初三日

告办船以衡局为主，请速解部拨两湖办船经费余款。另请饬买藤牌、竹帽，催张敬修运炮。

崑臣老前辈大人阁下：

昨蒙厚赙，肃函敬谢，想尘听览。即谂勋威遐播中外，瞻颂企慕曷已！

逆匪窜据三城，倏近期岁。北渡之股，经大兵屡次痛剿，犹不足为深虑。惟南中水乡，如吾楚及江、皖各处，蹂躏特甚，大小市镇，无不焚劫，大小船只，无不掳掠。长江二千里，遂使该逆专而有之。秋间屡奉谕旨，命两湖造办炮船，张制军在北省买船改修，粗有头绪。遭九月十三田家镇之破，前功尽弃。已成者以资贼用，未成者悉被焚毁。十月初间贼下窜，北省始重行修葺，南省亦赶紧筹办。侍驻扎衡州，贼较远，木料尚多，工匠无惊徙之苦，半途无焚劫之患。制军甄甫先生往返函商，办船以衡局为主，而北省但为附益之资，因奏明在此兴办。鸠工已及一月，而诸事尚无端绪。

尊处有部拨两湖办船经费二十万两，前因解江南大营之银，武昌道梗，停留长沙至月余之久，遂截留四万两。旋又有徐委员解到七万两，其余九万两之数，尚恳俯念船炮之要，眷怀桑梓之急，迅与拨解，不胜至祷！明知广东一隅，供亿数省，荩筹焦劳，为中外文武所共知，然舍此一款，别无可望。想甄翁亦有咨奉达，必能曲邀鉴谅也。

抑侍又有请者，水师需用之藤牌、竹夹帽二物，专产东省，两湖无可购办，敬求饬买藤牌千面、竹帽二千顶，委员解衡，尤为感荷！其价值或即在九万之内扣抵，或东省另行筹备，敬候尊裁。张道所运之炮，亦求督催趱进，年内能全数抵楚，乃可不误。琐渎清神，深抱不安。诸惟心照，顺请台安。

[1] 叶名琛（1807—1859），字崑臣，湖北汉阳人，道光进士。历任云南按察使，湖南、甘肃、广东布政使，两广总督兼通商大臣，咸丰六年拜体仁阁大学士。咸丰七年被英军俘虏，又二年，死于印度加尔各答。

328．复吴文镕十二月初四日巳刻

告造船、训勇、选官及起行诸事。

受业制曾国藩顿首谨启甄甫老夫子大人钧座：

二十九日接奉二十一日钧谕，敬悉一切。事件繁多，谨一一为吾师复陈之：

一、拖罟船决计不造，以纯用风帆，不利江行也。此间现造快蟹船，已有十只，每船可载八十人，可安二千斤大炮。拟再在衡造快蟹二十只，又分局在湘潭造十只，合为四十只，即我师来示所谓较大较坚者也。将来分前、后、左、右、中五营，每营八只。又别造长龙船四十只，其船坚而小，以便驶入港汊，以辅快蟹之不足，亦每营八只。每行走时，一大一小，寸步不离。其钓钩船拟改百二十号，亦分五营。

一、艌匠二百人，水勇二千人，张道自广东带来之说，国藩系闻之劳辛翁之世兄，并未见诸公文。前函奉告吾师，后细究之，恐劳世兄之言不可信。现在衡州、湘潭二局皆用本地匠工，如广东遣工匠多人来楚，即照来示酌遣回去。至水勇二千，吾师及籲翁皆有咨至广督处，止其前来敝处，即不必再咨；若业已前来，俟到衡时，国藩留心察看，无论或二千，或数百，皆照来示分别酌留、遣回，然终以全数遣回为妥。

一、叶崑翁奏咨，派提标兵丁四十名、碣石阳江兵丁二百名来楚。顷提标兵四十名已到衡矣，国藩即截留在此教习。吾师又咨广督续派兵四五百名前来。广兵与广勇较易驯伏，然其与楚勇不能水乳则一耳。国藩数年以来，痛恨军营习气，武弁自守备以上，无一人不丧尽天良，故决计不用营兵，不用镇将。吾师欲将省城现有之兵移之于船，却与国藩初志不甚符合。此间拟尽招水手，令其学放炮而已。不特兵不可用，即陆勇亦不可移用，不知吾师以为然否？又不知续派广兵四五百，宜止调否？敬求训示。

一、陆勇已备有六千，皆颇经训练，尚有几分可靠。昨二十四日蓝山一仗，以三百余勇打灭会匪六七百人，夺马至二十余匹，旗至四十余面，差为痛快。将来各勇全行带出，上四府亦可放心。陆路若无可靠之勇，船亦难得力，水粮台亦恐难守也。

一、此间买船皆七八丈长之钓钩，价在二百千外，惟改造实不容易，总须正月底乃能全，奈何奈何！

一、此间委员有岳州水师守备成名标，办船甚为得力；又有广西奏明来楚之委员褚太守汝航，亦尚明白，昨已札饬至湘潭分局办船。此外水师员弁太少，张道所带之十三人，到衡想不能早，大约与国藩同来，如不堪用者，即在衡遣去。

一、此时局势，南北两省皆以坚守省会为主，不必轻言剿之一字，须俟各船已齐，粤炮已到，正月之季，水陆并进，顺风顺水，乃可以言进剿。此意惟国藩与吾师最相吻合，南省僚友多责国藩何不急急进剿，闻北省亦有此等议论，实难与之分辨，想吾师间有奏牍，必与敝处所奏不谋而合。因来示有“三则私意起而反惑矣”之谕，故附及之。

一、敝处拟造长龙船，两边宜置小炮，求鄂局铸四十斤至八十斤不等之小铜炮五六十位，最为得力。

以上各条，伏乞一一查照。如有不妥叶之处，恭求训示，即请钧安。

329．复骆秉章十二月初四日

告岳州探报有吴文镕带兵赴黄州剿贼之语，恐不可信；拟带耒阳陈令、善化李令、平江林令赴皖。请保全嘉禾任令。附告漕米解衡，州县必乐从。

籲翁老前辈大人阁下：

初三日早接奉二十九戌刻惠函，傍夕又接初一日酉刻手教，敬悉一切。

岳州探报言二十一日巳刻制军有带兵赴黄州剿贼之语，恐不可信。敝处接甄师二十一日来书，多至二千字，未言及此。如有赴黄之说，恐系二十二三以后意耳。

祁阳前获四犯，业通禀各辕。近日土匪滋事之说，系谣传也。陈令在耒阳，其求卸任之意甚为坚切，想有他故。若使之得以离开，乃所以保全之。侍亦拟调此人带赴皖省。自陈令而外，侍又欲带善化李令、平江林令，皆俟本月中旬出奏，求阁下与方伯先遴贤员接署。敝处奏后，始以公牍奉达。至恳至恳！

嘉禾任令，细查是一好官。尊处奏嘉禾案，务思所以保全之。此际时事极艰，凡是好官，虽有案亦当曲全；若是劣员，则不足顾惜耳。

漕米系取为粮台日食之需，要米不要银也。现在衡阳县已收八千石，闻湘乡收米亦将次全完。此外又提长、善、湘潭等县，想三万石不难凑办。解至敝处，比从前解岳，今年解荆者，可省多少浮费，想州县必乐于从事耳。复请台安，诸惟心照。

330．复朱蓂十二月初四日

说明买船、雇水手、雇民船数量、价格及劝捐实收发放办法，嘱办一密事。

尧阶尊兄左右：

胡君维峰到衡，具道阁下勤劳公事，良深感仰。兹有数事，既与胡君面商，又以书为阁下一一陈之：

一、买船一事，蒙阁下已买四只，胡家及左家已买三十四只，更须添买六十二只，合成百只之数。其大自三百石以至七八百石不等，总以能行大江为度。如价钱不贵，买至百二十只更妙。但大船不宜过二百四十千，小者则听随时讲定。

一、雇水手一事，昨弟有信托左家雇一千来衡，未说价。细思水手操水战，每日总须二百文乃能踊跃。望阁下与胡君及左家商定，为我雇水手二千，统于年内到衡操演。至要至要！由湘潭至衡，发途费二百文。

一、捐输一事，闻湘潭愿捐从九者多。然此地实收发至湘潭，终为不妥。各县在此请实收劝捐者甚多，皆未尝发往也。请阁下即在湘潭劝捐，收到钱文者，写一信专人来衡请发实收。每次专人来往不过千余文钱而已。即每日专人一次，所费亦属无几，又可通书信，又可领实收，岂不大好？兹发去护牌三十张。贵处专人来衡，又有护牌，又有信函，即刻发实收矣。

一、雇船一事，须雇百余号湘帮船，多至二百号为止。装载煤、米等项，雇至汉口交卸。大船每日给钱一千文，小船听阁下议价，均于今年雇定，先给定钱。明年从装货之日起，每日给钱一千。

一、另有一密事，胡君面告阁下，务恳今冬办妥。明年正月初二日，即先坐船下去。今冬须先来见我一次。

以上各条，求阁下一一照办，不胜感荷。即请日安。

331．与黄冕 [1] 十二月初五日

请其赴湘潭船厂帮办造船。

南坡尊兄大人阁下：

久疏笺敬，伏想兴居康吉，潭祉增绥，至以为慰！

田家镇之破，两湖即失藩篱，日日皆在忧危之中。譬若幕巢漏船，无可少安。比闻黄州业被窜踞，巴河新筑坚垒，此下如九江、安庆、芜湖、太平傍水名城，并为贼巢，长江之险，非复我有。吕鹤田业经殉难，江岷樵抱病六安，不能前赴新任。东南局势，真堪痛哭！

弟奉命带勇赴皖会剿，在衡兴办战舰，已近一月，毫无头绪。顷又分局在湘潭修造，董其事者，为广西委员褚太守汝航。大约分为三宗：一造快蟹船，一造长龙船，一改钓钩船。鄙人才智短浅，又乏阅历，即委员任事者，亦未知果否适用。阁下于水师事宜讲求有素，现虽赋闲家居，而国家大事未尝须臾去怀。敢乞阁下即日翩然命驾，至湘潭船厂，就褚太守一商办船始末曲折。如能乘兴一过衡州，使弟得咨诹一切，尤所企望。祷切盼切！顺请台安，诸惟心照。

[1] 黄冕，字服周，号南坡，湖南长沙人。咸丰二年由两淮盐运使调江都知县，寻升知府，权常州、镇江府事，后又授云南迤东道。

332．复骆秉章十二月初六日辰刻

告蓝山又报大胜，罗泽南之勇可不令前去；拟带陈、李、林、塔赴皖，请拣派接署。

籲翁老前辈大人阁下：

初四夜奉到初二日惠书，敬悉一切。

逆贼已踞黄州，傍江各府城无一不占据。每一念及大局糜烂至此，真堪痛哭。

此间办船总不能快，张道又不速来，奈何奈何！

蓝山之事，今日张润农太守又报大胜，所抢旗帜、腰牌等物并送敝处。看此光景，罗山之勇竟可不令前去，且俟其到衡再定也。

侍昨奉书，言现任人员调耒阳之陈、善化之李、平江之林。此外尚有塔参将，侍亦欲带往。均求阁下拣派接署，侍待奏后，始咨达耳。手此，复请台安，诸惟心照，不宣。

侍制曾国藩顿首

333．复林源恩十二月初七日

嘱改营制、办捐输、练士卒，于灯节后带勇晋省。

秀三尊兄老父台足下：

前接复函，备悉一切。近日细加推究，弟前所定营制，究嫌火器太少。兹将新定营制发去，祈即照办。

尊处口粮，恐不敷用，昨二十六日敝处奏明随时劝捐，随时咨请发给部照，以后办理，当较得手。烦商同绅士李次青诸人赶办捐输，或亦不无小补。

训练士卒必须十分认真，不可稍涉虚浮。兹发去札三道，诸祈妥速筹办。

此间起行之期，约在灯节后数日。尊处料理各勇，亦须于灯节后督带晋省。余不一一，诸惟心照，顺候勋祺。

334．复骆秉章十二月初七日

请催督添置子药、协济经费。

籲翁老前辈大人阁下：

初六日未刻接初四亥刻惠函，敬悉一切。

贼踞黄州，浚濠筑垒，又将据为窟穴。明年率师东下，江岸郡县皆须攻城克复，乃能达皖。如一坚不破，则不克前进。若镇、扬诸城之终岁不复，则师老饷匮，不堪设想。此时若人数太少，万不足以备攻剿，人多又无饷可继，终日筹思仰屋，但有浩叹！

船上须子药极多，顷已致书君青兄，求其添置，更求阁下一为催督。至感至感！

广西奏派来湘之褚太守汝航，初二日已令其分局至湘潭办船，想今日可以到潭。此间近日大招水勇，所费不赀。捐输殊无可恃，所截留之四万金，已用去三分之二。务须省库一为协济，乃可了此一局。

宁远、道州等处土匪，日内各处禀报，皆言在四广桥，想各员带兵往剿，早晚必可扑灭。罗山之勇，今日尚未到衡。余不一一，诸惟心照，顺问台安。

侍制曾国藩顿首

335．与李元度 [1] 十二月初七日

望幡然一出，拉上李扩夫、何忠骏同为东征之役。

次青尊兄阁下：

执别数月，相思饥渴。以仆之拳拳于左右，知阁下亦必不能忘情于仆。感应通神之理，自古无或爽也。

自田家镇失防以来，吾楚局势益不可问。比闻黄州亦为贼踞，且复窟穴于武昌之邑，增垒于巴河之市，下而九江、安庆、太平、芜湖，傍水县郡，悉为贼巢，长江之险，非复我有。

皖省自十月进贤关已被残破，桐城、舒城相继沦陷，吕鹤田司空殉难，江岷樵中丞抱病六安，不克前赴新任。风鹤警报，朝夕以异。假令鄂垣稍有疏虞，则大湖以南，遂将隔为异域。中夜以思，但有痛哭。

顷奉谕旨，饬国藩筹备船炮，前往皖中会剿。当此艰难呼吸之际，下走食禄有年，心肝奉于至尊，膏血润于野草，尚复何辞！惟才力短浅，枉耗神智，无益毫末。乃者阁下前所条陈数事，自托于罗江布衣之辞，云愿执鞭镫以效驰驱，断不思纸上空谈，置身事外。仆尝从容自笑相存，息壤在彼，想阁下必不忍背无形之盟也。贵邑侯林君秀三慷慨请缨，愿随鄙人率师东下。仆令其精练平江勇五百人，于正月节后会师长沙。尤望阁下仗邓氏之剑，着祖生之鞭，幡然一出，导我机宜。又闻有君家扩夫及何君忠骏皆胆识绝人，吾乡之英，亦望阁下拔茅汇引，同为东征之役。不鄙下走为不足与谋，而以天下为分内之忧，以桑梓为切肤之痛，此固藩所重赖于二三君子，而亦诸君子冰霜拔秀，澄清自许之会也。

省库支绌，饷项尤艰，不能不借捐输以济穷乏。国藩有劝捐告示，有捐输奏片，又有捐例三张，并送林邑侯处。二十六日有复奏一疏，亦行林侯处，阁下试往取阅，亦足以知其大略。书不十一，春初当会晤于长沙，要当痛切为君倾泻耳。统祈心照。

[1] 李元度（1821—1887），字次青，湖南平江人。道光二十三年举人，官黔阳县教谕。后入湘军，先后被保知县，加按察使衔，授浙江盐运使。后历官云南、贵州按察使，贵州布政使。

336．复骆秉章十二月初九日亥刻

告剿匪、办船与劝捐事，请催陈鉴源来衡带水勇。

籲门老前辈大人阁下：

初九日辰刻接到初六戌刻惠函，旋又接奉初七午刻手示，敬悉一切。

岳州探报每多与甄师来函不符，恐坐探家〔众〕人不甚了了，好听谣言耳。

初三日安护镇带兵至道州四广桥剿匪，竟尔大败。张守、周千总俱在宁远，去四广桥甚近，不知果能进攻否。此二人皆不可用也，侍已飞札储、邹往剿矣。蓝山张令坚守之功，近日仅见，将来必特保之。永兴王令闻尚留心公事，该县无衙署、监狱，侍昨已批准，令其劝捐办理，已咨达冰案。

辎重船专为安人心，且一出之后，续行运送，实非易事。运送者专恃我湖南一省，欲求他省协济，恐无应者。运送既须费用，又须兵勇护解，故不如带去为妥。

此间捐输，近日较踊跃。据局绅云，今年共可捐到六万串。果能如此，则不必由省库解银来衡，亦是好事。求阁下再专派戈什哈送城工实收二百号来衡。至要至恳！

此间船事略有头绪，若不下雨，正月初旬可以造毕。炮则专候张道来，今日已专弁去接。水勇操练，实不易易。水师将弁，无一人可恃者。闻陈鉴源善带水勇，务恳阁下商之君翁，催人即来接署耒阳。盼切急切！即请台安，诸惟心照。

侍制曾国藩顿首

337．复储玫躬十二月初九日

望星夜进剿道州土匪，留意招致各县忠义之士；同意所呈赏罚之事。

石友尊兄足下：

勇至，接来书，具悉一切。

道州四广桥土匪大肆猖獗，恐非张守、周千总所能了。望足下星夜前往进剿，如一营不敷，飞催邹营同去，不必与张、周共事也。

魏崇德两次大胜，奋勇争先，仆甚欣慰。此时得一可用之人，如获至宝。蓝山张令坚守四日，仆极嘉赏。各县有忠义之士可共大事者，望足下为我罗致。明年灯节后，即出师至江南讨贼耳。

此次足下率勇在外月余，未带锅帐，未用长夫，极为辛苦。将来回衡，尚须赏赉。另单所呈赏罚之事，甚为公平，将来必照此事办理也。余惟心照。

338．复仓景愉十二月初九日

请派员飞速解炮赴鄂，禀各宪赶紧委员接署耒阳。说明水路粮台必须，顺为前函谢过。

少平二兄老公祖年大人阁下：

顷奉惠书，具仰垂注殷拳，无任感泐。

逆匪窜居黄州、巴河一带，修垒浚壕，势逼处此，若非水陆并进，痛与攻剿，则两湖局势岂复可问！

甄师自到鄂垣，即住城楼，洎今已逾三月。闻夜皆和衣假寐，并未解带，焦灼之情，见诸书函者，如闻太息之声。岷樵自入皖境，已成糜烂，护身无数百之卒，环围有盈万之贼。弟北望君门，东望师友，恨不插翅奋飞，一赴水火之援。而船、炮两事，实不能仓卒立就。广东解到之炮，现仅到头起八十位，余皆渺无消息。今日专弁至韶关以南迎催，若不待此千炮前来，则水路不足以成军。甄师处需炮孔急，嘱弟解三百位赴鄂，因思前遣杨恩植解省之粤炮五十位，长沙现可无须，求兄派员飞速解送。又配以局制新炮五十位，以济北省之急。

办船一事，此间拟定备战舰二百号，辎重船二百号，甄师处亦备有四百号，差足以成队伍。惟水勇未经操练，恐不可恃；带水勇者尤无一妥员。弟日夜焦虑以此，甄师处所缺亦在此。闻耒阳陈令善带勇，亦熟悉水师事宜，求兄禀各宪赶紧委员接署耒阳，俾陈令能于年内到衡，则可略加操练。至要至要！

漕米一事，来示筹画极周。惟弟所以多载米盐，实为安定兵勇之心，即运费太多，亦所不恤。筱泉书来，言安省米价极贱，盐亦前路不缺。鄙意阳逻以下，即恐无市可买。且武昌亦较昂贵，此时局面又与九、十月间大异矣。闻多备气筒，无虞霉变。辎重船上亦有炮火，又守以战船，卫以陆勇，亦可无虞疏失。鄙见如此，若非设此活粮台，则陆路粮台尤为可虑。求兄饬各县，总以米色干壮为要。

此外各项，另单付局，望查照示复。如单内有错误，望即飞函示知。兄前函实忠言，第二函尤恳挚晓畅，敬谨拜嘉。久欲为书谢过，忙冗遂迟至今，惟希鉴照。

筱泉书言米事，不另复。寄渔办家常事务，须格外从严。

339．复吴文镕十二月十二日

告粤炮未到，焦灼难状；已致函长沙，解百尊至鄂。询已飞咨屡催粤饷否。

受业制曾国藩顿首谨启甄甫老夫子大人钧座：

初九日接奉手谕，敬悉一切。

船上安炮，询之广东弁兵，咸以为大者不过千余斤，至二千斤而止，虽广艇亦难用三千斤之炮。此次张道所带各炮来楚者，云仅至九百斤而止，不知此信究竟确否。张道招广东水勇二千之说，本闻自劳世兄。顷广中带艌匠八人来衡，亦称该道在粤雇募水勇，且云自十一月十五起始行召募。果尔，则其来楚尚早，不知今冬及正初可到楚否。此间专候该道解炮来到，乃可成行。前差人至郴州迎候，顷又以人至粤东催迎。如该道不到，而所解之炮分为十起者，果迅速来到，国藩犹可起行；若待至正月初间，炮位尚未到一半，则恐正月尚不能起行，真焦灼难状也。

大约战船每号载三炮，辎重船每船须一炮，此万不可少者。国藩现在筹画一切，决定在正月之末成军以出，张道之能到与否，尚不甚要紧，但须炮位满八百之数耳。

来谕命解炮三百尊，此间所留粤西炮位二百尊，前已解五十尊到长沙，属其委员转解至鄂。此外广东解到之炮，仅八十尊。国藩恐全数解鄂，明春南省舟师不敷分配，又恐舟载三百之炮，过洞庭而北，或为贼舟所伺，又致偶有疏失，故不敢尽遵来示办理。已函致长沙，请解炮百尊至鄂，即前粤西分去之五十位，而添以省局新铸之炮五十位。计其抵鄂亦在正月，与国藩之抵北，先后相去月余耳。

载货之船，甚难雇妥。将来多不过雇二百号，实无钱可发也。然敝处有战船二百号，辎重二百号，尊处有船四百号，亦自足以成队伍。惟口粮一事，万难为继。目下专望广东之九万金来，为起行之资，未审吾师飞咨屡催否？即使九万金解到，亦仅支一月有余。若国藩之师能至武昌，与吾师会合，则鄂、湘两省防堵，俱可撤去大半，一月可节省各二万有奇，或者稍资接济。然焦烂之余，虽节省亦无所见耳。静思天下大局，不知何法可就澄清，但有浩叹。书不尽宣，诸惟心照，恭请钧安。

340．复徐有壬十二月十二日

告办船情况，忧粤炮不到。请委员接署耒阳、善化、平江。询军饷能筹画几何。

君青尊兄大公祖年大人阁下：

昨奉一函，亮邀鉴照，比想动止佳胜为慰。

此间办船，若不下雨，新船可于正初毕工，旧船节前亦可毕。惟湘潭分局未知何如，亦限于节前造毕。张观察来此，尚无确耗。炮位一事，专候粤东解来。前遣戈什哈至郴州迎候，顷又遣人径至粤东催迎。日夜焦急以此，倘灯节前不到衡者，真恼郁煞矣！

安庆既为贼踞，庐州陆路，岷樵或尚能守亦未可知。弟所急者，不在皖中，而在恐我师未出之先，贼帆或遽上窜荆鄂，则一出洞庭之口，东指则患其后来，西指又患其前逼，尤不知所措耳。军械各件，幸省局尚多，足敷取用。然此间买办之件，亦极繁夥。水师将弁，现尚无一人。敬求阁下委员来署耒阳，以便陈令来衡差委。又善化、平江二缺，亦求遴委接署。人才实难，求者或不肯来，来者又非吾所求。

军饷一事，思之万难。今日浏阳解银三千两，益阳解钱六千串，此间略有生意。如劝捐更能踊跃，不烦省库再设法济衡，则大幸耳。明年出师之日，计算须七万金乃能成行。现在所计望者，惟安福蒋家捐款，不知究能劝得若干，便中尚乞示知。自此以外，阁下尚能筹画几何？即成行以后，每月总须八万金乃可供支。朱石樵自请回江西、广东劝捐，亦是渴思吞海，志愿虽赊，难收急效。顷有书求中丞转取实收二百纸，未审已发付否？此间填发皆从九品一项，费库收甚多，而不足以疗饥，真可笑也。诸惟心照，顺问台安。

341．复刘蓉十二月十三日

告其总营官之说难行，望其来衡。

霞仙仁弟足下：

十二夜奉到初八日手书与前函，并纫挚谊。石樵、筠仙两君来此，又颇述尊旨之一二。

此间船事，计春初可了；而解炮之张道，尚不知何日可到。又无军饷可恃，细思真愁人也。

总营官之说，有难尽行。如塔智亭所带之邵阳勇，林秀三所带之平江勇，杨名声所带之新化勇，周凤山所带之道州勇，其势止能直隶鄙人麾下，未可又以一人辖之。即舍弟辈所带之湘勇，亦各有自树一帜之风。物之不齐，物之情也。日内正与石樵、罗山、筠仙诸君平章此事。顷已为书招璞山来衡，亦为此等处宜安置妥帖。足下幸与同来，日内计亦可解馆矣。腐者，肤者，慎无固键。海畔有逐臭之夫，鲁国有哀骀之妾焉。知腐焉者，不有嗜之若性命者乎？肤焉者，不有奉之若神明者乎？世事反复，难可逆料。柳生有言，则吾有惧至地耳。目断湘北，一日百盼，或能在衡住至腊尾，吾当送君还里，亦在舍间度岁，住一二日再抵北也。余惟面罄，即候日安。

342．与王錱十二月十三日

嘱其约刘蓉即日至衡议事。

璞山仁弟左右：

石樵、筠仙两君至，具述一切。顷又见足下与石君书，称引趋士之说。仆本非王，君亦非士，然第欲一趋，亦复何难，即百趋亦所愿耳。

日内与石樵、筠仙议诸事，独饷项无可筹措，他事亦多未就绪，望足下约孟容即日来此，共商一切。即有不合，亦可反复寻稽，以归于一是也。丈夫相许，盖亦有天事存乎其间，俟见面时，吾与君一言而决耳。手此，即问近安，诸惟心鉴。

343．复骆秉章十二月十三日亥刻

告四广桥尚无捷音，且待确耗，再定罗泽南进止；拟勒捐安福常家、安化陶家。恨向荣不战误事，公道不明。请委员解炮百尊至鄂。

籲门老前辈大人阁下：

日内未接尊函，亦未以书奉达。此间近日应酬已多，不似前此之静，名为赶办军务，实则终日纷纷，未克一一躬亲，因是益知大将统十万众者，多不暇细核也。

四广桥之匪，张润农、周凤山于初四日抵宁远，邹寿璋于初六日抵宁远。据刘令禀称，定于初八日进兵围剿，今日尚无捷音到衡，甚焦灼也。

湘勇二营，初八日到此，罗山初十日到此。侍因四广桥信息总在三日内可到，且待确耗，再定罗山之进止。

衡局捐项，昨益阳解到六千余串，浏阳解银三千两，本局亦较踊跃，差强人意。安福蒋家捐项究得若干，侍欲勒捐常家，顷有札与庄令，又须勒捐安化陶家，另行咨达冰案。

今日有一舍亲，魏姓，在江南大营向公处充当粮台委员，九月十九病故，其家人扶榇回衡。据称向营兵勇五万余，自三月至十月并未开仗。此人误尽天下大事，遗祸于江、皖、两湖，参之，肉其足食乎？而至今多言其勇者，公道之不明如此，可痛恨也。

甄师信嘱侍解炮三百位至鄂，此间之炮，现尚不满三百。求老前辈将杨恩植解去之炮五十位，益以新炮五十位，派员解鄂，至要至要！余俟续布，即请台安。

侍制曾国藩顿首

344．复朱蓂十二月十四日巳刻

商议雇辎重船、物色经管、招水勇、改旧船、买钓钩船诸事。

尧阶仁兄亲家大人阁下：

十二日接到手示，敬悉一切。兹有数事，一一奉商，敬祈留心妥办。此数事弟亦有信托左家及胡维峰兄。如办得，可知会胡维峰，令其彼此相照顾。凡有要信，皆专丁往返，慎无惜小费也。

一、辎重船现在难雇，候至新年再雇。弟拟回家过年，请阁下正月初二日来舍议雇船事。

一、辎重船须用熟于买卖行中之人经理，又须诚实可靠者。米须三人经管，盐须二人经管，油须一人经管，煤须一人经管，又须有开钱店者二人，开药店者二三人。其货物皆须敝处办的，特以重价请人管之，请胡维峰与左菊农总其成，即请渠二人物色各买卖人分理诸务。兄如有可荐之人，亦望荐诸胡君处。

一、雇两三人之小船，系前为专保长沙省城言之；后来定为江南之行，并未托兄雇小船也。顷刘孔庭来衡，言兄托渠雇小倒扒百余号，弟颇不解。兄不必再雇两三人之小船也。

一、水手须招至四千人，皆须湘乡人，不参用外县的。盖同县之人，易于合心故也。

一、改旧船有要法三端：一则船头上宜抬平，以架头炮；二则前半宜用厚板铺平，以架中炮；三则大船安六橹，中号安四橹，以利速行。战船无他谬〔妙〕巧，愈快愈妙耳。

一、买钓钩船，前订买一百号，兹又须添买二十号，足成一百二十之数。如甚便宜，买一百四五十号亦可，贵则不要。其船不可太大，亦不可太小。太大则笨重不行，太小则难受风浪也。买定之后，望合前数共解七十号来衡，以便操习。即用新招之水手解来，最为方便。其余五十号，即在湘潭改造。改成之后，湘潭改者送二只来衡州一看，衡州改造者送二只往湘潭一看，彼此互相考证，以便明春改全也。余不一一，即候日安。

345．复朱蓂左菊农胡嘉垣十二月十四日未刻

交代辎重船管理，所改旧船试放诸事。

十四日专使至，接到尧阶兄及维峰、菊农手函，具悉一切。

所商诸事，弟今早回尧阶兄信，已详言之矣。维峰之肝胆忠义，仆已深知，将来辎重船二百号所载米、盐、煤、油等件，即请维峰、菊农二君总其成。又请三君子于买卖场中物色十余人，保荐以分司其事，至要至要！弟处不另求贤才矣。

所改旧船在湘潭者，请菊农作主。此间所改之船，定于十七八放至中湘，以作式样混入，如周云捷等，俟来时当面分嘱一切。此时武昌、九江并无征收关税，如尚有征收者，即须照例完税过关，分毫不可减少，不可以护牌张扬，又误大事也。

买船原议定一百二十号，如极便宜，或多买二三十号亦可。矛子等物，即在湘潭办。补子今发去三百个，祈查收。余详前信，诸惟心照。

346．复夏廷樾十二月十四日

告所用之将止可直隶麾下，未便又立总统之名；粤炮到楚尚无确耗，须俟之以行。赞其荐贤，表明非慨然相许者，不敢强求。

憩亭尊兄大公祖大人阁下：

初八日奉到惠书，伏审一切。

选将之道，诚为至要。惟仆所用之人，如塔智亭带邵阳勇，林秀三带平江勇，周凤山带道州勇，杨名声带新化勇，即舍弟辈之带湘勇，皆有各树一帜之风，止可直隶鄙人麾下，未便又立总统之名，貌为相辖，实不相降。江汝舟回楚后，并未与弟通书问。罗山到此，有不愿长征之意。璞山之志，久不乐为弟用，且观其过自矜许，亦似宜于剿土匪，而不宜于当大寇。惟伯韩近日来衡，弟当与之熟商一切耳。

战舰一事，近已分局湘潭，均刻期灯节前后毕工。惟张观察购办之夷炮、广炮，到楚尚无确耗，若不俟之以行，则彼此皆不能成军。弟北望君门，东望皖、江，寸心焦灼，岂敢片刻安处！而筹办各件，俱非仓卒所能遽就。且即使成军以出，亦当于黄州、巴河、九江等处先谋收复，又不能遽赴吾岷老之急。大局所在，只论地形之要害，不得顾友朋之私谊，即君父谕旨所指示，亦有时而不敢尽泥也。

石友破贼之功，有逾寻常，阁下与霞老荐贤，允宜享以殊礼。阁下拔此人于万山之中，载之后车，扬之王庭，其等列又当在霞老之上中等云乎哉！

弟以菲材，谬与戎事，蚊虻负山，自知不胜。往在京师，颇好与胜己者往还，或有所图，则招以共事。此次膺斯重责，岂不知博求豪俊，救我不逮？惟念兵凶战危，以万众而托命于鄙人，苟非慨然相许，即亦不敢相强。阁下珊网之训，谨当感佩。然几几诚求，又几几不为强求，此亦自有苦衷，阁下应能曲谅之也。手复，即请台安，诸惟心照。

347．复吴文镕十二月十五日

因其被劾，请上奏痛陈鄂省目前但当坚守会垣，不必轻言进剿之由，止驾仍驻鄂垣。

受业制曾国藩顿首谨启甄甫老夫子大人钧座：

十五日奉到手谕并出省至黄州剿贼大咨折稿，敬悉一切。

国藩屡次上书函丈，皆言鄂省目前但当坚守会垣，不必轻言进剿，待明春二月，国藩率南省之勇水陆并下，然后与鄂省之师会合进剿云云。屡接来谕，极为符合。不谓以此获戾，反被参劾。窃念吾师之进退，系南北两湖之安危，即系天下之利害。此时以极小之船，易炸之炮，不练之勇，轻于进剿，不特“剿”之一字毫无把握，即鄂垣城守，亦觉单薄可虑。虽有严旨切责，吾师尚当剀切痛陈，备言进剿之不能得力，徒挫声威；省会防守之不可忽，船炮凑办之不易集，湘省之办船，粤东之购炮，皆系奉肃清江面之旨而来，只可并为一气，协力进攻，不可七零八落，彼此无成。逐层奏明，宜蒙俞允。即以此获咎，而于吾师忠直之素，谋事之臧，固亦可坦然共白于天下。刻下旌从已成行否？如尚未起行，伏望审慎三思，仍驻鄂垣，专重防守。

此间料理诸务，总须正月之末乃能出师。张道之粤炮，尚不知正月能到齐否。如其不到，亦不复停候矣。先此敬止师驾，余俟续布。敬请钧安，诸惟心鉴。

348．复骆秉章十二月十五日亥刻

责崇纶之奏劾吴文镕，说明已遵示寄函吴文镕请其无遽出省。附告起行后会留好勇镇守上四属，惟镇守衡州之人尚未定妥。

籲翁老前辈大人阁下：

十四日午刻接奉十一日惠函，十五日午刻又接十二日惠函，伏审一切。

崇中丞奏劾甄师，实不可解。侍于甄师虽系门下士，而向来书问极疏，近两月间商议船炮事件，往返书函遂多。窃见其规划大局，确有定见，又于船之尺寸，炮之斤重，人之生熟，再四商酌，动逾千言，忧国之心，迸露纸上，不胜钦服，而窃虑其过劳，或致忧损。至于黄州、巴河一带，愚人亦知其当剿，而船皆小艇，如同飘萍；炮数无多，有似儿戏；兵皆屡逃之卒，勇无一日之练，以此进剿，坐见其溃。崇公以此责甄师，实为见事不明。侍屡次寄书甄师，言目下但宜坚守武昌省城，切不可轻言进剿。待至明春二月，南省水陆之师并下，乃与鄂省兵勇会合进攻云云。甄师复书，亦以为然，不谓以此获戾。侍当即遵来示，亦寄函甄师，请其无遽出省，或致挫衄。但业经奏定，恐已成行耳。

省库仅存五竿，实为可虑。此间可以敷衍，不必再解银来，昨已奉告矣。

阁下尊体违和，望慎为调摄。时事如此，若非同心协力，勉强支撑，愈不可问。

四广桥之匪，初八日一战，又未剿净。来示言侍起行后，须留好勇镇守上四属，此自一定之理，与鄙见正相符合。惟镇守衡州之人，侍现尚未定妥，一时实难其选。前侍拿获会匪七八人，今又在本城拿获会匪四五人，实与粤匪相通，与常宁、道州会匪皆相联属。此间若不得贤干之员、精悍之勇，内难尚无已时，思之极焦灼也。余不一一，即惟心照，顺请台安。

侍制曾国藩顿首

349．复龙启瑞十二月十六日

赞其陈告民瘼一节，说明崇纶参劾吴文镕系不知事理，吴不宜轻于一进。

翰臣尊兄年大人阁下：

顷奉惠函，伏审动止康胜，德业益懋，至以为慰！

谕及陈告民瘼一节，实有万不得已，具征仁人君子之用心。二三十年来，士大夫习于优容苟安，揄修袂而养姁步，昌为一种不白不黑、不痛不痒之风。见有慷慨感激以鸣不平者，则相与议其后，以为是不更事，轻浅而好自见。国藩昔厕六曹，目击此等风味，盖已痛恨次骨。今年承乏团务，见一二当轴者，自藩弥善，深闭固拒，若惟恐人之攘臂而与其间也者，欲固执谦德，则于事无济，而于心亦多不可耐，于是攘臂越俎，诛斩匪徒，处分重案，不复以相关白。方今主忧国弱，仆以近臣而与闻四方之事，苟利民人，即先部治而后上闻，岂为一己自专威福？所以尊朝廷也。来示之指，殆与鄙衷若合符契。

近日大局益不可问，江岷樵至庐以后，即被逆贼围逼。其戚刘君长佑带楚勇千余，自鄂继往；其胞弟又带楚勇千余，自湘继往，皆未知能果至救援否。黄州既为贼据，修垒浚壕，俨然隅负；巴河以下，贼舟栉比鳞次，动盈百里。湖北船炮皆无可恃，而崇中丞参劾吴制军闭城株守，不图进剿，谕旨切责。顷制军奏明出省至黄州一带督战，极小之舟，无几之炮，未练之勇，屡逃之兵，驱之赴敌，至则溃耳。崇公既不知事理，而冒昧一劾；制军亦宜据理复陈，不宜轻于一进。此行关系鄂省之安危，即南北之大局所系也。

国藩奉命赴皖援剿，救焚拯溺，岂敢少缓？只以办船之事，非仓卒所能毕工，而张德圃观察回东购炮，至今尚无确耗，此间专候此项炮位，庶足稍壮声威。计起行之期，当在正月之末耳。专泐布复，即请刻安，诸惟心鉴。

350．复金藻十二月十六日

劝其不必从戎，说明鄂、皖一带肃清后不难为其谋一位置，书院一事暂难推荐。

竺虔仁兄年大人阁下：

前奉惠书，未即笺复。顷又奉到手示，具悉一切。

弟以菲材，谬与戎事，明春鄂中之行，义不敢辞。至援剿皖省，不特为谕旨所指示，即与岷樵性情至交，亦自有救焚拯溺之切。惟自武昌以下，如黄州、巴河、九江一带，沿江郡县，并已为贼占据。此间率师水陆并进，自须与之力争江面，不能舍舟就陆，专趋皖省。是诸城不复，即到皖无期，正不知何日始得与岷樵相会耳。

阁下体气不甚强固，从戎之议，正可不必。皖省节节糜烂，群盗如毛，其艰难盖数倍于闽省。阁下从宦海风波中来，少苏喘息，随侍高堂，世之理乱，身之险夷，姑置不问，亦未始非养心之道也。假使天心厌乱，鄂、皖一带渐就肃清，弟之此出，或者会逢其适，则大事既得安帖，即为故人谋一位置，盖亦非难。至书院一事，并鸡肋而不若。前树堂、鹤皋假馆敝处，各为专函，一荐益阳，一荐澧州，皆以书院公费无出，停止聘师。昭潭一席，前荐子佩，亦以此说来辞。非弟吝于推荐，实有虚名而无实获也。肃此奉复，诸惟心照，顺请台安。

351．复骆秉章十二月二十日午刻

告永兴土匪入城，已派罗泽南带勇往剿。郴州邹牧护银有功，当论叙保奏。四广桥之败当保安革陈。以后衡阳捐局不撤，上四府坐镇之人于夏、朱、罗中留一。

籲翁老前辈大人阁下：

累日未及致书，亦由人客日多，极忙冗也。十六日亥刻奉到十四戌刻手教，二十巳刻又奉十七申刻惠书，敬悉一切。

四广桥之土匪虽未尽剿绝，然据各处禀报，及储玫躬之弟储开香来衡，面询一切，宁、道股匪大致已经扑灭。惟永兴土匪又于十五早入城，该县仓皇带勇出御，其家眷于是夜逃至耒阳，狼狈万状。侍于十六酉刻接信，十七派罗罗山带勇八百人往剿，十八日黎明成行。

广东委员解湖广办船经费银七万，行至郴州以下乡州地方，侍闻信焦急，又遣倪长诰带勇百人前往迎护十八日申刻起行，一面与罗山会同护解。今早见郴州邹牧寄委员一函，知该牧闻警后，一面带勇至永兴援剿，一面将饷银截留郴州。此诚应变之才，可爱可敬！若此饷不失，将来与蓝山张令守城之功一并论叙保奏兹将该牧寄委员二信抄呈一阅。

初三日四广桥官兵之败，实护游击陈进榜所误。安护镇有禀揭参，老前辈须保全安公，将陈弁革职拿问，乃为允当。

罗山于十一日到衡，侍因张、周、储、邹皆已到四广桥，故未发往道州。今永兴有事，罗山恰好前去，若先发往道州，则东西往返，又须十余日。此次机会似尚好耳。

此间捐局，领实收者二万余串，捐功牌者万余串，情捐者八千串。若能在此久驻，竟可有益。惜远处未尽闻信，而侍已将起行他往矣。将来此间捐局拟即不撤，仍用现在局绅董理。上四府须留一千练勇，坐镇之人或夏憩兄，或朱石樵，或罗罗山，以三人须留一人在衡也。余俟续商，即候台安，诸惟心照。

侍制曾国藩顿首

352．复胡嘉垣十二月二十一日

条复买船、改船与招水手诸事，约正月初二三来家一叙。

维峰大兄左右：

二十一日巳刻接到来函，具悉一切。兹逐条答复于右〔左〕：

一、先买之船三十四号，现皆到衡；后买之船六十六号，去钱一万零一百六十八串，价尚相安。

一、湘潭所湾之船，守船水手每号二人，什长管五船，此法甚好。

一、改造之〔旧〕船之法，只有三事要紧：一曰船头抬平，二曰中铺厚板，三曰添橹快走。昨衡州所改之船已放一个至潭矣，虽不甚精好，而大致即是如此。走桥亦难修，不添可也褚太守欲装栏杆，亦可不必。

一、水手尽用湘乡人，不用别县人，是余主见。若此，请日内即贴晓谕于潭市、江口、永丰县城等处，定明年正月初四五在县城点名，想来者必多。今冬招至二十四五止，停招可也二十二日止亦可。

一、雇船之事，已约尧阶于正月二日来舍面叙，请足下亦与尧阶同来，此事不易办也。

一、捐项事，在家仅收二千余串。请足下再买船十七号，足成一百二十号之数。明日专人送银三千至左家，二十五六准到。

一、改船添桨橹等件，菊农经手，足下管数，费心之至。望件件添买齐全，将来衡州改七十号，湘潭改五十号，俱将船上锚链、绳索等物配全。

一、禁止水手滋事告示一张，禁止改船处闲人告示一张，发去即日张贴。

一、足下回家过年，余亦思回家过年。望正月初二三日来舍一叙，订定一切，足下即下县城招水手。招定之后，初十日足下仍往湘潭办事也。

以上各条，一一缕复，诸惟心照。

353．与邹汉章十二月二十四日

嘱其招新化水勇一营于灯节前到衡。告铁匠不需再招。

叔明尊兄左右：

别未弥月，相思已剧。伏承动止佳胜，至以为慰！

前者台旌过衡之时，国藩与谈及明岁东征之计，请阁下回里招善水者二三十人，又订待十二月二十日内再有信到。厥后伯韩来此，请其为竹报奉达，言前项善水人无须再招，想蒙鉴照。伯韩于二十二旋归，而弟日内与霞仙、香海诸兄熟商，既号召全楚忠义君子以兴义旅，而所招水军，但取湘乡一县人，其途无乃过隘，适示天下以不广乎？因定议招新化水勇一营四百八十人为一营，求吾兄将之。水师之不讲久矣，弟所为船，仿广东内河水师之制，照湖广、江南诸营则差过之，照贼船之掳民船为战船者，则似远胜。惟带勇诸营官，多忠勇奋发之士，少闳通讲求之素，须得阁下精思毅气，细与体究一番，乃足与此贼相决于狂风骇浪之中。周郎赤壁之场，韩王黄天之荡，往迹未沫，阁下倘有意乎？兹专勇送书，求阁下正月初三四起，即行选募水手、舵工满四百八十人。鄙人所定营制，附呈一纸，伏乞察照。又恐经费无出，已交银二百两，托香海兄带呈。如其不敷，求伯韩代出少许，过衡时以奉赵也。

伯韩握别时，国藩托招铁匠一二十人。顷敝县新来乡勇一千名，其中乃有铁匠四五十人，挖煤者三百余人，此二项人已不须别招矣。伯韩所贯用之铁匠，如有巧思善制火器者，可仍带数人来，若寻常铁手，则不必耳。

台旌望于灯节前带勇抵衡，万不可缓。伯韩则愈早愈妙。书不百一，诸惟心照，顺请勋安。

354．复骆秉章十二月二十四日

告剿匪、出征与钱粮诸事。

籲门老前辈大人阁下：

二十日亥刻接到十八日惠函，二十三日申刻接到二十日手教，敬悉一切。

罗山十八往永兴，今日尚无来信。接王双福信，知该匪尚聚油榨墟。金陵乡之刘茂廷、陈步元颇为乡里所信，一呼能集千人，得罗山之勇，又加以邹牧之明干，此股自不足虑。但恐一散之后，剿灭不尽，将来又有后患耳。

璞山带勇二千，当此吃紧之际，老前辈不令其告假出省，自是正办。侍日内当以一书与之。其有营制等事不相符合者，当讲求而归于一是。

岳州探报，制军于十五日长行。侍与尊处尼行之信，俱赶不到。甄师此出，实太可虑。侍思飞速往援，而新船未齐，水勇招集实难，带水勇者无一可靠之人，昨日、今日又大雨，不能办一事，真愁人也。

年底家家多事，各思回家，匠工亦各告假一二日，诸事皆将停止。而捐局尤虑多停几日，新正数日，捐生岂能遽来？以是愈焦灼。侍亦思回家住二三日，盖十五年未在家度岁，又明年将长征，不无恋恋。

省库收钱粮有起色，是大好事。侍明年出征需一巨款，阁下焦思至不成寐，仰见公荩忧国之忱。侍亦极虑此事，几至束手无策。此间十二月发陆勇二千余人，正月发水陆勇六千余人口粮，加以办船置械之费，实为不赀。若正月捐项踊跃，衡州能自为敷衍，不必由省解银来衡，即是大幸之事。然起行之日，总须省库发一月之口粮，已须八万之多，省库安得此巨款耶？长沙常家，安化陶家，务得阁下札两县，再一饬催，其词不必如侍之严厉，然非勒捐几家，实无从下手。务求老前辈与君翁为侍筹划一月余口粮，至感至感！蒋家自十一万外，又有佳音否？钱粮催征，侍昨已出告示，恐亦无益。百姓疲玩，总须州县严刑追比，无他谬〔妙〕巧也。

侍昨十六日奉到朱批，有饬诫之词。顷已具折复奏，明日当以折底奉呈。余俟续布，即请台安，诸惟心照。

355．与邓瑶十二月二十五日

招其入幕办理文书。

小耘尊兄阁下：

久疏笺敬，积思成痗。伏想动止康胜，德望日隆为慰！

国藩襄理团务，倏已周期，愆尤之积，盖非一端。顷奉寄谕，命带勇兼备船炮赴皖援剿，才小任重，自知不胜。而贱驱自与阁下握别之后，次年即膺癣疾，每心有焦思，或肝有郁怒，辄尔发作，遍身抓搔，几无完肤。平生拙见，与人书牍常患词不逮意，故或终岁不答；一有报简，必曲折而自布其难显之情。此行军事匆匆，书疏如山，欲不报则万事沉搁，欲报则心血亏耗，实恐自斫无已，遂至不测。阁下如悯贱躯之不堪此苦，则望惠然顾我，既能达吾意中之言，又能拯吾易伤之生，其为嘉贶，岂有穷极？即阁下自度，亦如古人所谓仓卒之间，略当无见逾者也。适香海兄过此，因敬达区区。其有不尽，香海当能言之。千万千万！伫望伫望！即候德安，惟希心照。

邹叔明、伯韩俱十五日以前到衡，阁下能初七八起行来此否？

356．与骆秉章十二月二十六日

条商永兴饷项钱返还，上四属留守，福某调委，衡、清钱粮差催、夏守捐钱兑缴诸事。

籲翁老前辈大人阁下：

今日接罗山禀，知二十二日大获胜仗，永兴一股贼，已歼毙十之七八，是一快事。张道亦于今日到衡。此间一切，差足放心。侍明日回家一省严亲，住三五日即来，尚有数事，须与阁下商者，条列于左：

一、永兴王令，前闻地方风声不好，将所收饷项钱四千串送交敝处。昨十五日贼众入城，抢劫一空，阖城官员无衣无被，相对痛哭。现在该员力求交卸，此等残破之区，他人亦难接手。向来兵过之境，常饬大吏抚恤难民，鄙意此时竟须抚恤难官矣。求阁下与君青翁商议，可否于渠交来之钱四千串内，酌提若干，交该县为修造衙署、监狱之资，将来作正开销，俾得稍资润泽，以图存活。该县前屡禀请修理公廨，侍曾批准，令其劝捐从九品十余名，业经咨达冰案。此项钱文，若非该县见机搬运至衡，亦为贼所有耳。

一、傅祥华奉局委解火药至蓝山，现在蓝山之贼业经剿平，傅令求即在衡州截留此项火药。侍以渠奉宪委，自应解至该处，未经应允，特此奉商，可否无庸解赴蓝山？候回示，饬傅令遵照此条不必示复，侍顷已令其赶紧解去。

一、罗山带勇，若驻扎衡州剿办上四属土匪，实为可靠，侍拟即留之在此。惟渠稳重足服众心，从侍外出之人，多愿扯之同赴下游者。待渠回衡，正月初五六即定矣。

一、张润农实不可恃，尊处前有一札，撤去其勇，极是。周凤山在常宁、道州两次逗留，侍极恶之。然细思武弁中似此人者，尚不多得也。留罗山在衡，尚嫌其少，恐须添周凤山在宁远、道州一带。

一、福通判在衡州极苦，几至无饭可啖。此间官场，多代求稍为调剂者，可否一加拯苏？此缺了无一事，竟可不委人署，以本城他官兼署可耳。

一、衡、清保甲专收钱粮，实是一大弊政。在省时，曾与阁下言之。至衡以来，细细访求，无论贤愚、贫富、老少，皆以为不平之事。今年六月，衡阳生监来敝处具控，侍批令仍归差催，不归保甲。本年衡阳正饷，已收十分之六，漕米已收十分之九，颇称踊跃。清泉侍未加批，严比保甲，而反不如衡阳之催征有起色。可见钱漕之是否速完，并不因保甲而始有着也。明明有抗欠之户，反令其逍遥法外，乃于无辜之保甲严刑追比，鞭挞千百，血肉狼藉，此岂得其平乎？衡、清斋匪、会匪极多，保甲、团总俱须认真稽查一番。其催征钱粮，即应改还旧章，永归差催。侍昨已附片奏闻，容当详细咨达。此事侍与阁下意见不甚吻合，然侍实再四周访，如果利于私而不利于公，宜于民而不宜于官，侍断不敢轻有陈说，想阁下亦当曲谅鄙衷耳。鬼神可质，吾不为私徇也。

一、夏守捐钱八千四百串，现尚未兑缴。侍屡次遣员督劝，令其多捐。朱石樵在此时，已数数劝之，奈渠目下实已竭力，无可再添，来此仅数月，所得亮无多也。渠待尊处批禀回，乃能将钱文兑缴，望尊处速行批准为要，侍处须此项发正月水勇口粮也。

以上各条，望一一赐复。侍发此信后，归舍小住数日，不数奉书，诸惟心照。顺请台安，兼颂岁祺。

357．复夏廷樾十二月二十六日

告诸将安排饷银筹措、漕米装载，请荐贤并于粮台与劝捐中择一承担。

憩亭仁兄大公祖大人阁下：

二十三日奉惠书，伏承挚爱殷拳，所以为不才谋者，至周且笃，不啻躬膺其责，反复图画。金石至谊，感荷曷既！

林秀三今年屡上书敝处，有请缨自效之志。其书洋洋巨幅，动逾千言，颇复究心舆图，讲求阵法。十月间闻弟有援鄂之行，专差来此，愿捐资募勇，执殳前驱。弟比已复书，慨然允许带勇，果否胜任，尚未深知。而岷樵常称其征义堂一案，平江防堵最善；本年通城一案，渠所禀行军险隘，亦多合机宜。弟是以令其督将一营。周凤山身材骁勇，军械甚精，好利之说，似不甚确。近来两次逗留，弟亦恶之。阁下既以规阻，弟拟即不与偕。然此人在武弁中犹为矫矫铮铮，将来令驻防永州南路，或尚胜任。罗山来此，与弟畅谈一切，随弟长征，亦所不辞。此兄德气深厚，弟极钦佩，若朝夕偕行，不特可为干城腹心，而亦可为龟鉴药石。然镇守衡、永四属，环顾无愈罗兄者，刻下方踌躇也。璞山处，弟已有书往，与之谋定一切，期归于整齐划一。汝舟若果来衡，自当率以俱东。至筠、霞诸公，若以礼求，则吾已礼之二十年矣，行当以威力迫之耳。

饷银一节，来示极为鲜明。然江省协济，若湘中之师，能至湖口以下，始求济于江省，则其为词极顺，而其应之必速。此时师未出境，遽尔求济，亦恐以自治不暇为辞，无以取效于旦夕。目下起行之资，不能不取办本省。闻籲翁、君青翁为弟起行需此巨款，日夜焦灼，弟心感喟不安。弟在此间极力张罗，计水陆各勇七千余人，在衡发正月一月口粮，所费已大不赀，能不于省库索银解衡，即是极幸。起行途费，必向省局支取。籲翁、青翁无术点金，安得此巨项也？思之真足愁恼。蒋家捐银不知正月可解否？常家捐项务求诸君同发雷霆。陶家受国殊恩，亦义无可辞。望兄告中丞同催一札。

漕米装载太多之说，中丞前信言之，少平兄及筱泉皆言之，弟谨遵诸君子之言，暂行少带。惟五千石似太少，总须万余石耳。

黄子春兄处，顷已为一函征聘，不知能惠然来否。伯乐所赏，必非常枥。此外夹袋之储，慎无惜时时见告。前少平同年荐马永炽，弟以询诸筠仙，言江西极为倚重，恐难夺取，故不奏调耳，乞老兄转达少翁也。诸惟心照，顺请台安。

再，粮台须得大员经理，乃足以统摄一切。反复筹维，不能不烦老兄一行。而湖南、北及江西三省劝捐，亦非吾兄不能鼓舞。二者兄择取而处其一焉，弟初十外当以入奏。粮台得兄提纲挈领，将各所分派已定，章程已熟，似台旌尚可抽身至湖北、江西等处劝捐，二者又可以一身兼也。来示不云乎：“无论其愿与不愿，总须置之帷幄。”弟亦即以其人之道，还治其人之身耳。一笑，国藩再拜。

358．复褚汝航 [1] 十二月二十六日

告造船、分营、造旗、整队诸事，请其充任正营官并送去经费。

一帆尊兄太守阁下：

顷奉惠书，伏审动止佳胜，宣勤日懋。所造各船，闻甚坚实精致，工价亦极相安，足见实心任事，迥异寻常。军局兴办，动多浮费，感倚益不可胜。至商酌各事宜，有即当照行者，有现难遽定者，兹逐条复呈于左：

一、三板艇业造十只，拟再添造七十只，自是正办。惟时日无几，总须灯节前一律完毕，又经费亦极支绌，阁下自度添造七十艇，日在十五以内，钱在千串以内，则如数造办，否则少造亦自无妨。

一、前所面订水师分为五军，兹因船只较多，分为十军，五正五副正前营、正红旗、厢红旗、正左营、正蓝旗、副左营、厢蓝旗，余可类推。四哨为一军，八哨为一正一副两军。与阁下来书八哨为一队，每队有将官一员，大同而小异也。

一、此时经费支绌，招勇多至五千为止，除钓钩船一百二十只，须用二千四百人驾驶外，仅剩二千六百人为战船之卒。大约快蟹船止可配四十人，长龙船止可配二十四人，三板艇则不配人，临时由蟹龙船上分遣几人可也。

一、钓钩船装载辎重，分坐各项委员，五十只实嫌太少，即百二十只，尚恐不敷。每船亦须用水手二十人，乃能驶驾迅速。平时一同行走，至打仗之日，由钓钩船上拨人至蟹龙等船，以便枪战，由营官自行调遣。

一、此间现造旗帜，每船有五色尾旗，五道桅尖，分色旗一道。此外将官各旗，正月即行赶造，湘潭不必造旗矣。

一、湘潭各船造成后，正月十六即将新船全数开赴衡州，在衡整齐队伍，一同出征。

一、劳中丞奏带广东炮勇数百来楚，吴制军、骆中丞恐广勇不易驯服，各以咨文止之。敝处恐其与楚勇不能水乳交融，亦以咨文止之。阁下熟悉水师，恐亦惯用两粤之人，如觉楚勇尚可教练，则请以阁下为正营官，以夏明府为副营官。明年新正当派勇交阁下与夏君管带。其坐舱船长等，即由两君选定。如阁下嫌楚勇生疏难带，乞即日以书示复。

一、专人送银二千两，交阁下为找补前船及添造三板之用。其工匠、壮丁等应领之项，即由尊处照发。阁下及夏君薪水，亦即在此支取。

以上各条，均祈查照，仍候赐复，顺颂岁祺。

[1] 褚汝航，字一帆，江苏吴县人，或曰广东人。道光二十八年捐布政司经历，后以军功累擢知府，奖盐运使衔。咸丰四年战死。

359．复王錱十二月二十六日

告新定营制和其勇分隶、阵法把握，嘱求长沙丁氏兄弟带勇，为师为友。

璞山仁弟左右：

昨接复书，具审一切。石、筠两君子去后，又接霞仙日日畅谈，而足下所著之臆说也者，又得沈研细究。方今友朋中，如足下之精心研求者，盖不几见。仆于此等处亦颇究心，兹将仆之营制与所以位置诸贤人君子之助我者，逐条胪列，祈飞书复我，归于一是。且以逆贼杨秀清不过闾里一偷儿，其羽党亦乌合啸聚，而其官职、营制，人数之多少，旗帜之分寸，号令之森严，尚刊定章程，坚不可改，况吾党奉朝廷之命，兴君子之师，而可参差错乱，彼立一帜，此更一制，不克整齐而画一之哉？所定条款，务望遵从。即小处或有不当，亦当委曲商酌，不可遽尔违异。

一、旧制三百六十人为一营，兹添为五百人一营。每哨添火器二队，刻有新营制一纸。足下之二千人，即可分为四营。

一、营官必须贤能之士，即帮办亦须博求时彦。与其一手经理，或有不逮，不如求贤以自辅也。现在贵处各营官、帮办中为霞、筠诸君所深信者有朱铁桥、钟台州及桂东之某生。仆所倚信亦在此三君子。此外则阅历较浅，恐未足恃。仆意足下自将一营，以朱铁桥辅之；朱石樵将一营，以钟台州辅之；孙阆青将一营，以桂东某生辅之；邹伯韩将一营，以其本家元探等辅之。此三君者，皆足下平日深相契好，以之分带足下之勇，有相成之益，无相妒之嫌。此区区位置之苦心，想足下能鉴照也。

一、陆路十二营，须有一总提调，拟以朱石樵为之。提调断不可无兵，故令其自带一营。又恐其不能斤斤于营中之琐务也，故以钟台州辅之。行军必有智勇兼全者为先锋，兹特立向导处，拟以足下为提调。又别立侦探处，拟以邹伯韩为提调。此三提调者，皆极要事也。三君子皆自带一营，而又兼管此三事。分之则各有专职，合之则联为一气。

一、阵法初无定式，然总以《握奇经》之天地、风云、龙虎、鸟蛇为极善。兹以五百人定为四面相应阵，以为凡各阵法之根本，各营均须遵照，兹附去一纸。其每队之鸳鸯阵、三才阵，前已刻式，兹亦附去一纸。

一、贵处所留之乡勇，闻有二千四百人。分为四营外，其余剩四百人，竟可汰去。

一、罗山往永兴时，与我握别面订曰：既不肯放我还山，则或在幕府参谋，或带一营同行，或留守衡州，三者惟君之所位置。现在鄙意欲留罗山守衡，筠、霞之意均欲扯罗山同赴下游。大约以守衡为更妙，盖他人难当此一面也。如罗山守衡，则尊处所剩之四百人，即交之剿办土匪。

一、长沙丁氏兄弟皆一时贤俊，比之新化之邹、湘阴之郭，殆将过之。闻丁秩臣之弟号巽卿者，艰苦忠信，智勇深沈。足下若能求此人带勇，则可师可友，望设法求之。足下忠锐绝伦，惜尚未能多求胜己者耳。

以上各条，望一一复示，专勇于初五六送到为幸。

360．复俞鹤皋十二月二十七日

告咨册已批还，曾传均待见后安置。

鹤皋仁弟左右：

前奉惠书，未即裁答。顷又接到手翰，伏承动止佳胜，德业日懋，至以为念！

此间办船及湘潭新分一厂俱有头绪，刻期灯节完毕。惟广东炮位难遽解到，明知此项好炮将至，若不待之以行，则前后之相去无几，而彼此皆不能成军。若必久候以成完师，又恐正月不到，不特无以慰圣谕之督催，即援兵稍缓，亦实为鄙人所深恨。以是方寸焦灼，皇皇如不能自主。外间或疑我迟迟一行，知我者必能深鉴耳。

请咨一册，前已批还，岂沉阁未接到耶？宜不尔也。

曾传均来此，即当一见，谋所以处之。此君识解、文艺俱不碌碌，尚未知其性格何似。

国藩求贤颇切，亦有不弃而惠来者，而位置殊不易易。若位非其所，则长材年或屈于短驭，而所职仍不免废旷，是两伤也。因便并叙及之。

寿恬屡次惠函，俱阙报笺，祈阁下曲达微诚。不一一，顺问岁祺。

361．复黄淳熙 [1] 十二月

招其共济时艰，并请致函江鼎臣招集渔户，雇买民船，改修战舰以待东下之师。

子春尊兄老父台阁下：

刘君霞仙来衡，盛道阁下鹤骨松心，通晓治体，不复践踏寻常仕宦町畦。郭君筠仙亦称道不容口。比又得夏观察书，尤以推毂津津。三君子者，皆与鄙人金石至交，许与不妄，用知阁下之风格，不似世间桔槔故态，随人俯仰者也。国藩从宦有年，饱阅京洛风尘，达官贵人优容养望，与在下者软熟和同之象，盖已稔知之而惯尝之。积不能平，乃变而为慷慨激烈，斩爽肮脏之一途。思欲稍易三四十年来不白不黑、不痛不痒、牢不可破之习，而矫枉过正，或不免流于意气之偏，以是屡蹈愆尤，丛讥取戾，而仁人君子固不当责以中庸之道，且当怜其有所激而矫之之苦衷也。

顷间奉到寄谕，命国藩赴皖援剿。自维才智短浅，无能为役，而兴办船只，选练义勇，拟以水陆万数千人夹江而下，规模亦已粗备，但求宏才伟识，共济时艰。阁下若不弃鄙人为不足与谋，尚祈岸帻棹舟，翩然过我，其有不逮，面为指陈。至幸至幸！

又闻贵邑有江鼎臣孝廉，尤豪侠，堪倚任，亦望阁下以尺一致之，嘱其在鄱阳、宫亭之间招集渔户，早为部勒，以待湖南、北两省之师过湖口时，一相气合。其所须经费，即乞与憩亭兄熟商，必有方略，可资集用。若能于渔舟之外，更谋雇买民船，改修战舰，可置炮位，尤足以壮声势。若二者俱不能，则阴求血性男子，召募义旅五百人，与此间陆路之兵联为一气，亦足以别开生面，飞扬旌旆。

国藩智小谋大，不无见哂方家。然大局糜烂至此，志士仁人，又岂宜晏然袖视，坐听狂贼之屠戮生灵，而不一省顾耶？书不十一，伏维心照，企伫企伫，顺候近安！

[1] 黄淳熙（？—1861），字子春，江西鄱阳人，道光进士。咸丰间任湖南绥宁、会同、湘乡知县，后从骆秉章领军，创果毅营，因功加按察使，晋布政使。咸丰十一年为太平军所杀。

咸丰四年

362．复骆秉章正月初六日亥刻

请周济永兴、嘉禾县令，同意罗泽南驻防衡、永四属，王錱部余勇交其添用，东安之事令其带全案卷宗前往妥办。告调夏廷樾督办粮台原因，请与徐有壬筹商起行口粮。

籲翁老前辈大人阁下：

侍于初五日仍回衡城。在家住四日，而纷烦乃过于在郡。先后接到二十四、二十六两次手函并初四日专人送函，敬悉种种。所示各条，尚有应商，再行胪陈于左：

一、永兴王令、嘉禾任令苦况迥出意想之外，竟不能不稍与周恤，否则冻馁死矣。永兴送衡之钱，系地丁正项。向来修造衙署，本可动领正项。此时似可酌提若干，俾之稍资存活。前此侍批令劝捐从九品，此时亦无复可劝矣，不能不取用此项。即此项不可动，亦须稍为周济，未有坐视其死而不顾者。若设法调开以均劳逸而节苦乐，则在阁下之妙用耳。

一、罗山驻防衡、永四属，即遵来示定夺，侍亦不再游移矣。现在郴州、永兴谣言未熄，即札罗山驻防彼处，并咨达冰案。

一、周凤山如不宜留，则罗山七百之勇上四属尚嫌其少，当由省城再添派数百来此。璞山之勇二千四百余人，侍拟带二千去，下剩四百余，即令其裁出，交罗山添用。侍昨与璞山一函，已言之矣。

一、东安之事，黄太守及余、王各令力言其安静，魁太守及葆、赵、邵各令力言其必酿巨患。侍细细察究，似魁、葆一边为可信，前函已与阁下道及。顷新宁拿获匪犯数十名，其势业已发作，不可中止。岷樵之弟二人专差来衡，具言此事之原委，不能不一查办其信明日抄呈。侍拟将东安各民所控之状，永、宝各府县前后办理此案之禀，侍与阁下六月札张守前往查办之单，及各绅与侍之信，全案卷宗，一概包封，送交罗山。令其前往，妥为查办，不可讳事，亦不可激事。不知阁下之意何如，望飞速示复。

一、憩亭兄督办粮台，亦系此间公同商酌，非大员不足以资弹压。将来侍出之后，专恃吾省供支，恐不能继，不能不仰给于江西。憩兄与江西官绅俱甚款洽，或者呼应较灵。且侍所用之人多与憩兄交厚，亦足以联其情而作其气。是以再四思维，无以逾此。侍此次东下，其名则奉命援皖，其实则南北两湖会同防堵耳，亦宜有大员同往。至粮、盐两道乏员署理，首府自可兼护一缺，其一缺即以现未开缺者任之。将来新道到任，当亦不远耳。

一、张道到衡，系崡屏，非德圃也。德圃观察闻叶制军已奏留。侍所急望者在炮位，不在观察与水勇也。侍以十一月二十三奉援皖之命，至正月底已满两个月，如炮位不到，亦只得起行。目下焦急之端，惟炮位未齐、水勇未练二事，实无可如何。必一一齐整，则永无起行之日矣。

一、起行口粮，必求阁下与君兄筹商。除催蒋家捐项外，他处断无此巨款。侍又截湖北办船经费二万。此款部拨，专为水师而设，南省分八万，北省分十二万，似尚公允。陶家仅捐一万，侍已严批不允。且正月交五千，三月交五千，尤为支展。常家之项，非勒不行，竟须拿其家属。侍自问平日尚不妄施，至此迫急之至，无复嫌怨之避，亦无复逊顺之常，难求亮于人耳。

以上各条，尚祈择要示复。即请台安。

363．复骆秉章正月初七日

询青麟如何参法。请饬将省局所存之炮日内送湘潭，与徐有壬设法筹办起行口粮，咨示去年保案。附告褚汝航水勇已加作五千。

籲翁老前辈大人阁下：

初七未刻接奉初四亥刻惠函，同日两书而接到之期相去二日。

武昌、汉阳又搬迁大半，该匪又有上窜之意。侍本迫于星火，拟定正月二十八九起行。无论船炮之齐与不齐，势难再延耳。

朱石樵书言彭泽一带贼遂记籍编册，将丁吾之丁，而田吾之田，真堪痛哭。

甄师自出省后，遂无来书，不知有信达尊处否？青墨卿如何参法，望将报抄示。甄师实贤者，又无意气，乃不见信于人，理不可解。

前奉来示，言省局所存之炮，可以拨用百尊，望即饬塔将点出，日内当送湘潭船上操演。如粤炮到六百尊，则此项炮位仍留省城，不轻带出。侍去年札塔将查禀，至今尚未禀复也。

日内大雨不止，船厂不能兴工，焦灼万状，不知诸事何以不顺若此！假令事事顺手，而以侍之毫无阅历，又忠信不足孚于僚属，固已知其无能为矣，况又不顺若此乎！

起行一月口粮，总须八万金，务求阁下与君兄为我设筹。万恳万恳！拜祷拜祷！此间所截各饷及各捐项，可发正月及二月上半月口粮。如本月捐项不踊跃，则二月初间水陆各勇之粮，尚须由省支取，斯更难耳。

去年保举一案，已奉到批谕否?乞咨示。此间有数人在内，亦望发榜，好换顶戴也。

去年来书言褚守道水勇太少，顷已加作五千，而各船尚不敷分配。此亦未经办过之咎。余俟续布，诸维心照，顺请台安。附呈江氏兄弟信一件，东安事求速赐回示。

364．复江忠济江忠淑正月初七日

告已遣罗泽南假借名目进剿东安，询江忠济有无带勇前往安徽事。

汝舟、幼陶两弟足下：

专丁至，奉到惠书，伏审动止康吉，侍闱万福，以欣以慰。

东安之事，国藩未尝一日去怀，各受害之家来敝处控诉者凡八九起。所控著名巨匪百余人，鄙人一一疏记，汇成一卷。因无人可倚以办此事者，故尚未查办。兹得璞山、明府先事破发，虽为变恐速，而其祸较小。又有葆、邵各贤员三面防缉，宜可卒无他虞。此间已函告中丞，拟遣罗罗山带勇七百前往剿捕。罗山现在郴州，可借靖州、通道防剿广西融县之匪以为名目，当由东安、新宁、武冈经过。假道伐虢，意实在虞，或可令东安贼徒急不及防也。此语务须慎秘，虽赵明府前无遽告耳。

前闻筠仙、霞仙来衡，道及汝舟意欲带勇一千前往安徽，正月即来衡城与国藩会师东下，不知果有此举否？闻庐州近已解围，令兄屡获胜仗，尊处有竹报否?

此间拟于正月之末成军以出。现在陆勇粗有头绪，惟水勇募练未齐，粤炮购送未到，是用焦虑。知关廑注，用以奉闻。复请台安。

365．与陈士杰 [1] 正月初七日

请即日来衡阳共筹诸务。

俊臣年兄足下：

自别以后，日盼足下来音，而久不见达。足下深明武事，于御众之道，盖得古人之遗意。仆此次东行，博求吾乡血性男子有忠义而兼娴韬略者，与之俱出。足下于仆，有文字之缘，有知己之雅，岂可不联镳以偕?兹专人前往，乞足下禀告侍闱，即日来衡阳共筹诸务。正月之季，定期长征。书不详尽，伫盼麾从，诸惟心照。

[1] 陈士杰，字俊臣，湖南桂阳人，拔贡出身。咸丰二年在籍办团练，历任知府、道员、按察使、布政使、巡抚等职。

366．复彭洋中正月初七日

告拟密令罗泽南查办东安之事，说明对所荐梁、黄之取舍。

小房尊兄左右：

顷奉惠书，伏审一切。

东安之事，弟久思一查办，而未得其人。前者张润农太守往查之时，彼中府县实阴持之，使不得一为惩创。会省门调张守他往，遂以掩饰了事。此次赵明府业擒匪犯多名，供词确凿，无复可蔽遮。罗山现在郴州，弟思令其一行，但须秘密，无遽令东匪得知，乃为善耳。

梁生尚未见到，至时当有以策遣之。黄黼卿尚未归来，且极畏事，柱后惠文，似非所胜。今日之事，乃须朱博、孙宝一流人为之，得小补苴也。修袂姁步，无益于时，只取文饰。书不详尽，诸惟心照。顺请台安。

367．与朱蓂正月初九日

询有无管辖辎重船只人选。

尧阶仁兄亲家大人左右：

昨专人送札至县，想已收到。

钓钩船太大者，人多谓其笨滞，难于打仗。兹改为每营仅用五号钓钩，十营共用五十号。下余七十号，即以为辎重船之用。有寄湘潭褚太守信一件，抄录呈阅，请一一照办。惟辎重至七十号之多，合之另雇三四十号，共有百余号，必须得一贤员管辖，实难其人。阁下夹袋中有堪此重任者否?务祈速示。顺请日安，诸惟心照。

胡维峰三兄处同此修候。

368．复徐有壬正月初九日

商请添造火药、筹画饷银、周恤永兴王令、委员接署澧州州判。说明前次捐例疏忽，已奏明将来概归筹饷例。询可否与蜀中大吏交契者商求协饷，求设法调一人急署郴篆。

君青大公祖尊兄年大人阁下：

腊尾奉到复书，敬谂兴居多祉，岁祺汇萃，至以为颂。

弟归舍小住数日，缘远征在即，咫尺庭闱，不一叩别，则非人情。而此间诸色人亦多有回里度岁者，遂令各事不得急就。入春以来，又苦雨雪，船厂不能赶办，以是焦虑。然鄙意决于正月底成行，尚有数事与阁下敬商者，胪开如左：

一、今年省局制造火药，似竟不可停工。盖水师费子药最多，而鄂省势难宽备，必须本省接济。除前单取用数目外，尚祈饬局添造，以便陆续运送。

一、起行口粮，去冬奉尊处书，言须七万。顷寄中丞书，言须八万，皆约略一月之需。细思出征一月，必在黄州一带，顿兵坚城之下，第二月如何接济，真乃不堪设想。湘省司库出入规模，弟不甚详晰，尊兄为我筹画，以后每月能接济二三万金否?研生书来，道兄为此事甚焦灼。弟亦极知其难，然舍我本省，他处更难为将伯之呼耳。

一、永兴王令前托委员来，问以渠收之钱来敝处换银解司，弟答以无银可换；继言恐贼来抢劫，请将钱文暂解衡城，弟许之。尚未函知尊处也，该县旋即失守，焚劫一空。闻其窘苦万状，弟函告中丞，思以此钱酌量发还，通融周恤。该令尚未知弟怜悯之意，又未知解衡之钱尚存贮未用也，顷已具禀向藩库请帑矣。弟拟酌发千串或数百串，令其领归，暂济公私非常之急。此款尚未换银解司，不得遽以帑论也。其余剩三千余串，应如何办理，请酌夺示复。弟未经入奏，又未商明尊处，不便提用正项钱粮，且为数太少，亦不值一提。或发还，或令解省，乞核示。

一、友人有荐澧州州判张士宽者，弟于十二月二十五已札调来辕差委，忘告中丞及尊处也。敬求就近委员接署，俾该员得前来效用，弟借收指臂之效。感甚！

一、城工捐例，应照常例酌加四分之一，乃与奏案相符。弟到衡时，将酝卿观察所递手折仓卒一刻，陶令遂照以填写，自是疏略。刻下各捐生分领归去，天涯海角，无从收还。弟已奏明不归入城工例，将来概归筹饷例。咨部中有筹饷新例。内捐生一名，尊处存留副实收者，亦请发还，由弟处一手经理，免致歧舛。

一、各省协济之说，鄙意实恐无相应者。憩亭兄屡劝致书各处，弟非惮于一纸书，特枉劳耳。目下较完富者，以广东、四川为最，江西次之。鄙意必在黄州、巴河等处稍立功绩，乃可奏明求协于广东；必师至湖口以下，乃可求协于江西；惟一到鄂城，即可求协于四川。此亦视乎声绩以为次第，非可执途人而求振饥也。吾兄宦蜀有年，度其情势能稍佽楚军否?彼中大吏有与阁下交契者，能以乞籴之书痛陈秦庭否?胡煦堂观察与弟同乡交好，弟思为书恳求，不知近何以出缺，祈示知。

一、憩亭兄复书不能总办粮台，止能奏办捐输，则粮台尚乏明练之员。又水军亦须设一提调，鄙意思用郴州邹牧，敬求阁下为我设法，能于上四属调一人急署郴篆，该牧能速来，则感谢无既。此外需员尚多，其无缺者，俟到省再商。

以上数条，务求逐一赐复。更有弟所不及虑者，尚祈随时指示，不胜感祷。顺候台安。

369．复褚汝航正月初九日

言水师配备及训练诸事。

一帆尊兄太守阁下：

初六夜接到复书，具审一切。兹更有数端奉商，开具如左：

一、三板艇，兰坡太守言止须每船十千，弟决其必无是理。昨书言造七十号，价在千串者，已作十四千计矣。顷兰坡兄书言须四十千，则与前说悬远，即可不必造八十号之多。不特经费无出，且船多则须勇更多，实不足以敷分配。况衡郡现已造三板艇三十号，潭厂所造至多不得过五十号，两厂仍合成八十号。

一、快蟹每船配五十人，长龙配二十五人，八号共配三百人。

一、钓钩船百二十号，于中择其灵便而坚实者五十号以作战船。凡十营，每营配五号，共配百人。其余七十号，则以作辎重船。

一、水师十营，常以八营同行打仗，以两营在后守护辎重粮台。其辎重船上，亦有炮械。

一、阁下及夏君既愿带楚勇，则请各带一营阁下正中营正黄旗，夏君副中营厢黄旗，各管四百人。此间以成守备为正前营，陈令鉴源，潮州人为副前营。其左二营、右二营俱在衡厂，中二营、后二营俱在潭厂后二营即用以守护粮台者也。

一、在潭买船之胡维峰，系买卖场中人，而有义侠之气，心地明白，操守廉洁，求之吾辈亦不多得。仆甚重之，即用之为正后营营官，又用其族兄弟胡楚峰为副后营营官，守护粮台必能得力。盖钓钩船只皆其所买办，湘乡水手皆其所熟悉，大江河道皆其所习游。方今用人，不拘资地，想阁下必能青照也。二胡与朱尧阶到潭时，乞阁下与之商筹一切。

一、阁下熟于水战事宜，而于湘乡水勇则言语不通，情意不达。二胡熟于水勇之气习，而于舟师操演，水次接仗，则茫然不知。斯二者宜互相为用。阁下宜遣数人入二胡营中，以教水战而申纪律，又宜请尧阶荐湘乡数人入阁下营中，以通言语而达情意，庶不至于扞格不入矣。

一、水手五千人，除每营分配四百，十营合四千外，下余千人为辎重七十号之用。如嫌太少，不敷驾驶，再雇二三百亦可。

一、湘潭四营操演必须炮位，拟由衡解广炮百位至潭，十六七可到。再由省解熟铁炮百尊至潭。如有不敷，俟全军抵潭时再行分配。

一、湘潭四营应分快蟹船十六号，即由衡拨六号送潭，于十二三解去。其长龙船应由潭拨衡者，即不必送来矣。

一、旗帜每船各尾旗五道五色，各桅尖旗一道分别正红、厢红、正白，厢白，营官旗大旗一道，七星旗一道。湘潭四营之旗，均在此间制就，十二三送去。此外调队之旗，则听各营官自制。

一、所买钓钩船百二十号，已送至衡者四十余号，此后不必再送来衡。

一、每船舱长一名即尊书所谓坐舱头目也，正舵一名，副舵二名即所谓帮舵、护舵也，头工二名即所谓大桅、二桅也。此六人口粮较优，余俱以水手呼之。口粮一例，免致纷歧。

以上各条，仍祈逐一示复。或专差限二日送到更妙。诸惟心照，即候新祉。

370．复林源恩正月初十日

平江各勇应即至省，平江之漕不能再提。所荐之人为其营帮办即可。

秀三尊兄老父台足下：

初九日人到，接手书，具审一切。

平江各勇，应即率带至省，与各营一并起行。

奏拨漕米一节，将折稿抄录与足下一阅，并未檄饬提贵县之漕也。顷已提用长、善、醴、潭、乡、衡、清七县漕石，尚嫌其多。平江之漕，不能再提矣。

陈君远卿与足下相处日久，既为马前草檄之才，即在贵营相助为理。敝处营制，有营官，有帮办，有次帮办。足下为营官，陈君即为帮办可也。

前屡书言李君次青，足下复书皆未道及。此君现在何处？至以为念耳。

仆定于二十八九成行，二月初间相晤畅叙。诸惟心照，顺问近祉。

附去阵图一纸，照收。到省后可照此操演数次。枪法各勇多不善，务须时时演放，至要至要。

371．复骆秉章正月十一日

说明截留粤饷、粤炮原因，附告徐嘉瑞罢弃可惜。

籲翁老前辈大人阁下：

初十戌刻接奉初八日惠书并探报三纸，敬悉一切。

崇中丞信催粤饷，此饷过衡，侍已截留二万。盖此项部拨，专指办船经费。湖南办大船二百，比北省较多，募水勇五千，亦比北省较多。此项北省占十二万，南省占八万，似尚平允。侍非不顾全局者，缘不留此数，则省局虽办八万，尚恐难到黄州。崇公亦有信来敝处催粤炮，侍若不留此炮，则无以配船赴鄂。此二事将来不免被劾，然实为鄂中起见，非以自卫也，不敢求亮耳。

问翁简擢晋藩，诚足屏障右辅，然湘中非得贤者撑持，何以济此至艰?憩兄榷茶蜀国，自是乐郊之适。然盘错利器，岂容安闲?纵不能破斧东征，亦未可出门西笑也。徐毓珊中正明练，罢弃可惜，明日即当晋省。送二百金至敝处为捐助军饷之资，明知其宦囊羞涩，而情殷报效，止得收留。

此间办船因雨雪连日，毕工又已愆期。新正十日亦绝无捐项，各项费用繁多，竟无术稍为节省。将来到鄂之后，当从何处接济?实属不堪设想。余俟续布，顺请台安，诸惟心照。

372．与左菊农正月十一日

询问船只修治情况，说明四十号作辎重船，止须略为修葺。

菊农八兄足下：

开岁伏审履候增绥，侍闱笃庆，至以为颂。

此间诸事粗有头绪，拟于月杪起行，在中湘小住二三日。去冬求足下专修治钓钩船只，日间想已全数修毕。所买百二十号，解衡者近五十号，留潭者七十号。内择其灵便坚实者改作战船之用，计三十号足矣。其余四十号，即作辎重船之用，止须略为修葺，橹桡桅索锚链齐备，足以远赴大江，不须另有讲求也。务求足下日夜催趱，不可片刻耽延。正月二十三四委员来衡收米，即用此四十号船装载。至恳至恳。顺问刻安，诸惟心照。

373．复李元度正月十一日

录示前书与札，邀其即日来衡。

次青仁弟足下：

去岁十二月初曾为一书，浼足下来衡，又有一札奉调，专勇送至平江，不知足下已设铎郴阳。顷奉惠书，言冬初莅任，计九月间旌从当道衡州，何以不一过访我?其时树堂尚客敝馆，与足下素称石交，亦不一相存问，良不可解。此必鄙人平日立身无似，无以取信于君子，故相弃如遗乎?

栖凤渡之役，郴州危于累卵，赖贤刺史与足下保全。罗君罗山，吾邑学道君子，又有御众之才，比与足下相遇，想针芥契合，有逾寻常，顷或已旋师矣。

前所为书，兹谨录一通奉达，札亦照录付去。伏望即日束装来衡，筹商一切。即不能从我东下，亦聊可临歧相送，惠我至言，无任翘企。顺问日佳，诸惟心照。

374．复朱蓂正月十一日

请其雇募水师及船只，催赵焕联飞速来衡。

尧阶尊兄亲家阁下：

昨专使奉达一函，并抄呈寄褚太守信一件，亮已收到。顷接初八日手书，备悉一切。兹有数事，奉复列后：

一、此间水师六营，须二千四百人。外剩钓钩辎重船二十号，须用三百人驾使。目前已有千六百人除昨百五十四名外，再添一千人即可成军。湘潭四营，须一千六百人每营占钓钩五号。外剩钓钩五十号，须用八百人驾使，须尽由兄与胡君雇募。

一、战船载物不宜太多，此万不可易之理。兹定每营大船十三号快蟹四、长龙四、钓钩五，共载米百石官斛小，实止八十石耳，煤千石，火药六千斤，子一万斤，方为合式。太少则飘轻不能压浪，亦不可也。

一、辎重船除自买七十号外，更须另雇三十号，合成百号，方敷使用。大约以三十号装米一万五千石，二十号装煤，三号装火药，四号装子弹，二号装盐，三号装油，其余三十号以装杂项及分坐各委员。

一、湘潭整船，不知近日何如。弟当再以信与菊农，令其赶紧办毕。二十三四委员在湘潭河下收米，庶有船可载。并求兄与维峰加信去催。

一、赵玉班有用之才，现有札往调，求催其飞速来衡。

以上数条，祈一一查照办理。大局如此，以后不更改矣。顺问台安。

375．复仓景愉正月十一日

请择地存贮漕米，调护平江林令，提常家人赴衡勒捐。附告师友消息。

少平仁兄老公祖年大人阁下：

去腊中旬两奉手书，又得与憩兄合惠一函，敬悉壹是。开春伏审动履多祜，侍闱延釐，至以为颂。

弟在此间筹办无状，日夜焦灼，而诸事弥不称心。平昔訾人出征迟滞，或咎人军兴浪费，及身膺斯责，则其迟滞尤久，而其浪费更多。履之后艰，于兹益信。各项船只，前限于灯节毕工，因雨雪连八九日，又复愆期。现定于月杪起行，船之齐否，炮之到否，不复顾计。

所提漕米，阁下前书曾畅言装带不宜过多，中丞及憩亭兄、筱泉亦详言之。弟不敢胶执己见，拟酌带万余石前赴下游。余一万数千石，即在省城觅仓存贮，求阁下为我择一善地。各州县皆欲早为交清，以了公事而省。弟札中言交兑之后，即由局派人看视，不与该县相干。无使人疑或带或不带，有所厚薄左右于其间也。将来由省续行运鄂之费，经委员等议，以二米改收折色，作为水脚，顷已照议行矣。

甄师出省后，久无来函，船少兵单，想未必能得力。石樵兄经岷老奏调，自不可以奏留，然去弟起行之期先后无几，不知可同行否。马永炽为江西第一贤员，今果为岷老夺去。陈愚溪今日到衡，竟不愿带水勇。弟以其身居海滨，素耐劳苦，又曾经带勇，差有成效，以为可任舟师，而不知其不惯水行也。憩兄简擢蜀中，可为出谷迁乔。然冰霜以试劲节，盘错以显利器，岂可使贤者偷闲于安乐之域?苟不坐镇湘邦，即应逐吾东征。问翁开藩晋阳，自应速履新任。然湘中宿手，更易强半，亦不能不勉为挽留。

平江林令日内已带勇晋省否?如有须领之件，求兄好为调护。长沙常家，实蒋氏以下一人而始终悭执，望阁下一施辣手，提人赴衡，否则终成画饼。书不详尽，顺候台安，诸惟心照。

376．复仓景愉正月十二日

补答王揆一之事难以再奏。

昨日奉上一书，忘答王揆一之事。中丞前日奏请一折，皇上朱批斟酌允当，此时碍难再行渎奏。谨以奉复，并恳转告憩兄也。再颂少平仁兄老公祖同年日安。

377．与陶恩培正月十二日

求专差送来抬枪百杆、鸟枪二百。

问云老前辈大人阁下：

久疏笺敬，开春伏惟台候万福。顷闻简畀日隆，开藩三晋，守衡之功，久邀注倚，封圻即膺，至以为颂。

侍在此间劳勚倍于省垣，而所事无一称心。缘阅历过少，而用人之际，动多失当。守备成名标去年所办快蟹船甚好，深加倚许。随办长龙船只，昨日试验，大不适用。此外造办之件，亦多浪费。湘潭分厂所成各种，尚不知其何如。幸省局军械尚富，或可成师以出。然草减杂凑，终不成规模耳。现在各营俱添火器八队，此间已无可取用。兹飞牍至省局，求老前辈专差送抬枪百杆，鸟枪二百杆，计二十日可送到。尚须合操两次，月杪当可起行，晤教匪遥也。晋省去畿辅仅太行一山之隔，屏翰重寄，自未便久为攀留，然湘省宿手更换几遍，要须少借寇君以系众望。

憩亭兄蜀中之行，竟须有以尼之。晋秦及蜀，在今日差为完富，然预征钱粮一年，虽贤者为之，亦不无棘手之处。两湖则竟无可筹。侍至黄州，计顿兵十日，即已无饷可发，奈何奈何。苟有可图活之处，万望为我借箸一哺也。肃布申贺，敬请台安，诸惟心照。

378．复朱孙贻正月十三日亥刻

告其可偕行到鄂，间道赴庐。已与刘蓉细商，决计不带王錱东下。

石樵尊兄老公祖阁下：

顷奉惠书，伏审动止康胜，勋望弥崇。

岷樵奏调台端赴皖，公义私情，俱不可以不往。弟拟月杪起行，在省耽搁数日，花朝之前可以赴鄂。旌从或与偕行，亦未为不可。特到鄂以后，弟须水陆并进，与此贼决战于黄州、巴河之间。阁下则可由黄陂、麻田间道赴庐。弟欲听阁下之自往，则失吾干城腹心之助，欲携阁下以偕行，又负岷樵救焚拯溺之望。以是展转，难遽决耳。假令天心厌乱，鄂湘二省之师竟能克复黄州，驱逐巴河，与岷樵及阁下之师会于湖口、小孤之间，并力而攻安庆，则大局犹有可为。苍苍者，究竟未知何若。吾辈竭力为之，成败不复计耳。

此间所办快蟹船差强人意，长龙船薄脆不堪，连日郁恼异常。弟前见成守备熟悉船事，推心置腹，委用极专，不谓遽失所恃。

璞山不愿从吾营制，弟比与霞仙细商，亦嫌其帐下帮手过少，恐二千余人者，非一二人所能驯御。且此时龂龂不合，将来进止参差，亦难得力。弟即决计不带之东下。方今世乱需才，如璞山者，弟即不能用，自有他人能用之者。勉于求合，乃所以愈离也。

交代一案，家严于岁除告弟，云偶因人言，遂亦参预其间，以后不复过而问焉，且言自新岁后不复进县一询时政。阁下与苹君素称石交，想无难厘晰也。手复，即问近祺，诸惟心照。

379．复曾谦六正月十三日

请退还多余之煤。

谦六宗兄阁下：

顷接到寄舍弟书，具悉一切。

买煤一事，承费盛心，惟碎煤太多，新船易于污坏。块煤止要百万斤，碎煤三四十万斤即尽足用，务祈退还六七十万斤。如彼不肯退，或少给以钱文亦可。弟准于二十八日起行，阁下解煤，总须二十四五到衡。其装载之船，言定装五十万斤至衡，装百万斤至湘潭交卸，皆合去年已到之数而总言之也。

排山之二百千收到，渠已面禀。监生加贡，俟到衡时再查明。余不一一，诸惟心照。

380．复朱蓂正月十三日

请赶紧招齐湘潭四营及辎重船上水手。

尧阶亲家仁兄大人阁下：

十三日接到招水手一百一十名之信。具悉一切。

此间水手，再招五百名即可满六营之数。惟湘潭四营及辎重船上须用之水手，必须赶紧招齐。弟今日有与胡维峰信一件，兹抄呈，乞兄查照遵办。

劝谕之说，兄到潭时谕劝，必有应者。省城纵另有委员，恐尚不如阁下之呼应较灵也。余不一一，即请台安。

381．复胡嘉垣正月十三日

敦督火速修改、再雇船只，招定水手诸事。

维峰大兄足下：

昨与褚太守一书，言快蟹船配五十人，长龙船配二十四人，每营仅用钓钩船五号等语。此二日细看快蟹、长龙，实不能容许多人，夜间无处安歇。快蟹止能容四十人，长龙止能容十六人，已拥挤矣。每营必须用八号钓钩，乃可载四百人也。兹定一营制单，祈送褚太守一阅。衡州六营，湘潭四营，皆照此办理，以后断不更改矣。尚有数事与足下商者，胪列如左：

一、钓钩船来衡城者近五十号，湘潭尚有七十号，应以三十二号派作战船取其灵便坚固者，以四十号作辎重船。前托菊农修改，不知已改毕否。如尚未改完，万望飞速改修，于二十四以前一概修完，以便收米，至要至要。

一、辎重船除自有四十号外，须再雇三十号。务于二十三以前雇定，以便装米等事之用。仆昨命长、善二县雇船二十号装子药，每日给钱一千文。

一、此间水手，再来六七百人即足矣。湘潭四营须千六百人，又辎重船四十号，须五六百人。烦足下与尧阶兄招定。

一、收米一事，此间派大小委员各二人，湘潭派乡绅左菊农帮同收管。大约二十四起，至初三收毕。

一、开药店者，开钱店者，开油盐店者，务求足下与菊农觅妥人，至要至要。

以上各条，伏祈一一照办。诸惟心照。

382．复江忠济江忠淑正月十三日

痛悼江忠源殉难。

汝舟、幼陶两弟足下：

十三夜接奉廷寄，知吾岷樵已殉难矣，呜呼痛哉！但不知达川已到庐否?印渠、相堂尚在彼处否?岷弟驰驱数年，未得稍稍休息，真可怜可痛也。

国藩将于月杪赴庐，非不思汝舟出而助我，然君家失此梁栋，诸弟在家奉亲解忧，想亦不复能击楫东下。兹特抄录谕旨，专勇飞告，伏乞节哀宽譬，以慰侍闱。如有专勇自庐归来者，望将详细见示为荷。

东安事，据赖令言不甚要紧，不知近更若何。手此，敬问伯母太夫人近安。

383．与塔齐布正月十三日

说明新定营制，询问是否愿充先锋，并嘱严汰、约束宝勇。

智亭三弟足下：

开春伏想兴居佳畅。吾督师东下，携足下同行，有数事须商明者，开列如左：

一、新定营制，五百人一营。每营四哨，每哨八队，火器占半，刀矛占半，所带各营皆如此。足下所管宝勇，亦必照此办理。以五百人为一营，外招长夫一百八十人。

一、宝勇六百余，除一营五百外，尚剩百余人。须严行汰其软弱者、浮滑者，留其精壮者，待我到省再看。

一、此次出征，立一先锋，立一向导处。先锋带五百人，向导处带一百人，与先锋共一营盘。足下有忠义之气，现欲派充先锋。是否愿充，即日禀复。

一、色游击熟于行阵，人甚奋勇，足下昨荐渠，欲我收用。渠若能尽力报效，即以宝勇所剩百人交其管带，派充向导处，与足下同一营盘可也。但不知果能临阵不退否?足下先行禀复，俟到省再定。

一、外间传言勇不安静，在茶馆闹事，足下须严行约束。若有一勇〈不〉规矩，不严肃，吾即不愿带去。

一、省标兵多浮滑者，足下若随我去，无庸带省标各兵。

以上数条，望一一查照，迅即禀复。顺颂勋祺。

384．复骆秉章正月十五日

告邹、朱、褚、成等人安排，请饬局造炮架，与徐有壬筹画起行口粮。拟将东安之事交赖令查办，会衔奏留夏廷樾。说明决计不带王錱东下。

籲翁老前辈大人阁下：

十三夜接奉十一日两惠书，十四日未刻专马到文，又接到十二夜手教，敬悉一切。

侍十三夜接寄谕，知岷樵殉难，心绪万分作恶。侍所以办理一切，规模宜大、条理宜明者，意将交付此人。以渠为大帅，而以侍参酌其间，或有小补耳。今斯人既亡，侍之精神、才力、度量、阅历四者，皆不可以为大帅，而浪得虚名，京师之人以耳为目，动辄保奏侍出办军事，此事不知作何了局也。昨夜奉到批折，云“成败利钝，固不可逆睹，然汝之心可质天日，非独朕知等因”，此等嘉奖，如何承受?如何报答?真正愧死！尚有各事与阁下细商者，开列如左：

一、憩兄既不能出省，必须得人总理粮台，刻已飞调郴州邹牧来衡任事。求阁下与青翁委员来衡，接署郴州，在此交印为感。至感至感！

一、朱石樵前因岷樵飞调，未宜奏留。今岷樵已死，则石樵可与侍同去，侍拟派令充陆路营务处。

一、来示须派一统带大员等因，历来军营皆有此席，或称翼长，或称统领，或但称营务处。其实虽有此名号，而其心之不甚联属，则如故也。侍明知其无益，而不能不立此规模以昭统摄。现拟派朱石樵充陆路营务处，派褚守汝航充水师营务处。

一、水师之难，难于上天。凡在外调来之官，聘请之绅，皆不肯带水勇。即招来之勇，亦不肯当水师，惟船老板肯在河下耳。此时将不暇择，兵不暇选，但求愿在河下者，即尔收留，如何能好！炮手当遵示加口粮银。褚守之图说多已遵用，侍与之函商诸事已多次矣。成名标办长龙船甚不好，侍悔前此用之太专，然此时尚不能不用他带一营也。

一、第三起炮百二十位，此时尚在郴州。合前二起，可三百二十位。省城之炮，除解湘潭百位外，尚有四十余尊可带。求阁下饬局，即日造成炮架。至炮架样子，此间所造有磨盘者较好，已送六十架至褚守处矣。求饬长、善两县专差至褚守处取一个到省为样子。

一、来示言“见之行事，犹是独行己见，不能择善而从，故进言者安于缄默，引身而退”云云，不知系指何事？祈再指明一二，以凭改勉。

一、起行口粮，必须八万。务求阁下与青翁筹画，二月初十全数领取。军务浪费可怕，并截北省之二万饷，尚恐难支至二月初十也。

一、东安之事，赖令之言必可信。俟渠回衡时，侍即将全案卷宗交渠查办，不交罗山矣。

一、问翁势难久留，憩翁不在侍营，亦宜在敝省乃好，拟会尊衔奏留之。

一、璞山处终不能婉从吾言，侍去腊二十六日与以一书，已煞费苦心矣。若勉强带之同行，将来必大龃龉。现即决计不带渠，亦不带其勇去也。若论天下大局，不特侍带去之人不能有补毫末，即再添如璞山者十人，亦仍归无济也。此等处侍虽愚昧，亦尚看得分明。

以上诸条，匆匆奉布，多有言不尽意者，惟希亮鉴。即请台安。

385．复骆秉章正月十六日

赞成令王錱带勇先行赴鄂，告拟奏请派夏、郭、黄、朱、胡、王分办湘、赣、鄂捐务。说明已飞调邹寿璋来衡。

籲翁老前辈大人阁下：

十三日奉到手书，伏审一切。

庐州勇尚未到衡，侍悬盼极切。庐郡城中，侍亲友甚多，陈岱云、李少荃、邹叔绩不知何如，江达川、刘印渠未遇害，差强人意。午桥奏请侍先捣安庆，亦无可奈何之极思耳。平生交旧，时闻恶耗，侍比亦多病，彻夜不眠。此心已伤，不复能胜忧煎，昔人所谓无肠与君断也。

来示欲令璞山带勇先行赴鄂，此计妥善。即由尊处札饬起行，或多或少亦由鸿裁酌定。此时甄师在外，孤立无助，能多到一人，自多一人之益。若璞山一去即能克复黄州，先声一立，以后较为得手。然闻此贼守城甚坚，城外无屋，近处扎营不住，须立木城，稍挡炮子，方可于近城掘地道。若顿兵坚城之下，三月不克，饷项不继，即恐有溃散之虞。侍日夜焦思，莫大于此，莫切于此。

从前朱石樵来衡，力请自往江西、广东劝捐接济，人方笑其迂阔无当，侍亦欲其总统陆路，不遣之他往也。近来思之，石樵之见，实不可易。刻拟奏请派夏憩亭、郭云仙专办湖南捐务，黄莘农、朱石樵专办江西捐务，胡咏芝、王子寿专办湖北捐务，庶一月可少接济。否则徒恃藩库供支，阁下与君翁何从觅此金穴?起行八万之资，不审有眉目否?务望于初十前备齐，至感至祷。

咏芝前辈有书来，言及在省禀请帐房等事，并有数件嘱侍多带。此实戡乱之才，而书中若不见容于黔中宪僚，不解何故。

郴州邹牧，侍已飞调来衡接印。盖粮台之任，较郴州更吃紧耳。邹寿璋之为人，侍在省曾与阁下谈及，言其可用，到衡后，书中亦言其贤，而阁下终不见信。所谓胆怯者，亦不知其何所见而云然。然侍自愧诚实不足，言不敢取信于大君子，难以口舌争耳。知人善任之训，谨当书绅。

现在所调官绅，尚多未到，到省乃差有头绪。诸惟心照，顺请台安。

386．与吴文镕正月十六日

伤江忠源之丧，告定于二十八日起行，所调广东兵已配入水勇队内。

受业制曾国藩顿首谨启甄甫老夫子大人钧座：

新岁尚未恭讯起居，不审吾师在外，道体安否?士气振否?庐州失陷，岷樵遂尔捐躯。吾党失此男子，知与不知，同声泣悼。国藩之初意，欲多备船只、炮械，募练劲旅，奉吾师为主帅，而国藩与岷樵二人为左右之辅。盖以近年以来，老成凋谢，吾师为中原群士所归仰，而国藩与岷樵二人又适皆出门下，或者共相激厉，维持南服数省之大局。今岷樵成名以去，吾师又被参劾，国藩区区，将何所依倚以图宏济乎?但祈吾师善卫玉躬，临戎持重。

此间定于二十八日起行，水陆近二万人，仍先遣陆勇早行。国藩在省须耽搁十日。子药米盐等件，皆在省河装载。战船分衡州、湘潭二厂，皆于二十日外乃可毕工。广东炮位已到者二百尊，现至郴州者百二十尊，合省垣之炮可得五百余尊。本尚不敷分配，然再待一半月，设再不来，又将如何?止待各船粗就，即全数北行。惟水勇未经操练，毫无把握，拟于沿途合操几次。

广东兵四十名，前函即令赴鄂，后渠等愿待碣石兵百名来此同行，国藩允之。初七日碣石兵来到，又以此间行期在二十日内，而水勇太不中用，遂将此兵配入此间水勇队内。虽于吾师去冬速令广兵赴鄂之谕有违，然此百余兵者专令赴鄂，则无船无炮，仍归罔济。留此间同行，较有益耳。先后之相去无几，想吾师必能亮之也。

胡咏芝前辈正月杪当可即至黄州，大能为吾师激厉众心，出奇制胜，此盖可喜之事。

衡永四属土匪，此已迭次歼除，然余孽未靖。伺国藩东下，又恐窃发，现留千人驻此。余俟续布，诸惟心照，恭请钧安。

387．复邹墨林正月十六日

条复买钢、劝捐、招勇诸事。

墨林仁兄同年大人阁下：

十五日使至，接赐手函，敬悉一切。琐事繁冗，分条奉复如左：

一、买钢三千斤，到潭时当饬取。钢票已收到矣。

一、捐从九品三人，实收交来人带还，照收。

一、捐铁二人八千斤，发去功牌二纸，交来人带还。其铁与铁蒺藜，俟到潭收领。

一、浏阳捐生当初劝捐之时，不知如何立言。此时若已用者不给议叙，余盈解辕者，即不足以彰公道。若概给议叙，则各县捐银在本邑防堵者皆无议叙，而浏邑独得议叙，亦不足以彰公道。须到省与各辕面叙。各捐生已出之财，解至敝处，犹可早得部照。

一、现在所带陆勇已有六七千之多，不须再招。阁下偕弟东征，或在岳屏营中，或在弟营中俱可。不必再招新勇，李士衡之勇，亦不必带来。

一、皮铠等物承制造，甚好，到潭再行试验，然恐其不甚中用耳。

一、桐油带八百斤，茶油带二万斤，药料等物，亦俱带在粮台。

以上各条，诸祈心照。顺候台安。

388．与胡林翼正月十六日

告二月杪可相遇，所拔滇黔各材，想吴文镕必以入告，所须军械，到黄即可分用。欲其督办湖北劝捐事件。

咏芝老前辈大人阁下：

十三夜奉到七日手示，敬悉一切。

阁下治军鄂渚，为甄师喜，为两湖喜。而同时又接庐州失陷，岷樵殉难之信，为天下忧，为吾党忧。国藩自九月来，募练诸勇，造备战船，拟与甄师、岷老合为一气，共商四省合防之策，兼筹以剿为堵之道，意将奉甄师为主，而侍与岷老辅之。不谓斯材遽成名以去，而甄师又被群言谤劾。孤立无助，对此茫茫，止堪痛哭！

侍先后招用陆勇六千人，训练可用者略近三千。水勇五千人，皆新集之船工、水手，不知军火为何物，战斗为何事。调集之官、招聘之绅，亦无敢以舟师自任，愿与此贼相搏于风涛浩渺之中者。以是毫无把握，日夜焦思。计自衡至鄂，舟行当逾二旬，可以逆风之暇，操演数次。船只仿粤东之式，有所谓快蟹、长龙者，人多见谓可用。炮则不满六百，稍与分配，即行成军以出。鄂中望助孔亟，亦不复可延候矣。计二月之杪，当与旌从相遇。

季翁坚卧不起，郭筠仙亦无意再出，萧可卿以年逾六十，不愿即戎，谭湘溪老母在堂，家无昆弟，欧赤城新有母丧，王元圃去秋没矣！此外聘求之士尚有数人，相见伊迩，当一一为阁下道之。方今世变孔棘，而宦场泄沓之风，曾无少为振作。有识者以是深惧，皆怀入山恐不深，入林恐不密之志。故侍之不克罗致英彦，固由素行浅薄，不足以引针拾芥，亦实因有道之往往潜藏，不肯轻予人以一知也。尊书所拔滇黔各材，想甄师必以入告，不知曾会贱衔否。

所须军械，到黄即可分用。此行以水次为粮台，一切军装米盐皆储舟中，较之陆路粮台稍便耳。书不百一，诸惟心照，敬请勋安，不尽欲言。

目今之急，筹饷更难于将兵，舍勒捐一法，盖别无可图。侍此行并长夫雇船凡二万人，每月需饷十万。鄙意欲求甄师于湖北司道中假阁下一席，奏明督办劝捐事件，而以王子寿辅之。酂侯转饷，汉军不匮，计亦非巨手不能也。又欲奏朱石樵往江西劝捐，夏憩亭、郭筠仙在湖南劝捐。舍此一法，则三月即饷竭师溃矣。幸先与甄师一商。

389．复褚汝航正月十八日

嘱自行添改船只以归适用，前遣解炮之兵可饬赴鄂听调。委以总统水师之责，望毅然自任。若送磨盘，炮架仍可多送数十件。

一帆尊兄太守阁下：

十七日接到惠书，敬悉一切。条理精密，启牗良多。中有数条，业经商定，不复置答。尚有应复之件，胪陈如左：

一、三板艇业经攒底赶造，应即照办。惟称锚、篷一概在内，三板艇岂亦有锚与篷乎?此间所造者极小而价仍极昂，远不如潭厂也。

一、前函发后，细看此间所造之快蟹，实不过容四十人，长龙不过容十六人，且极窳脆，大不称意。是以刊定营制时，即以四十人，十六人为例。又恐潭船太大，不敷分配也。故于给札尊处时，令自行酌添，总以适用为主。

一、先拨快蟹六号至潭之说，如无人驾驶，即于月底大队同行，到潭时再行拨配。

一、锅碗零用等件，由各营自备，昨已另有札行矣。唯肉香湖南所无，刻已办有骨之香，未知可用否。

一、钓钩船只每营分配八号，其可改为战船者，去冬潭厂改来之样船较可用，衡厂改去之样船不如也。其分配正中、副中二营者，仍祈阁下自行修改，以归适用。

一、广东水师兵前来提标四十名，后来碣石标百名，已遣二十名解炮至潭交尊处差委矣。惟以广兵教楚勇，言语不通，全恃带兵者之善于联合。此间仅成守备是广东人，而其才不足以联络楚粤之兵勇，终觉扞格不入。弟欲广兵换湘勇之号褂，添湘勇之口粮，以渠之每日七分加作一钱二分，以为可期水乳。而彼亦不愿服吾之服而言吾之言也。刻拟将各兵概遣赴鄂，明知此间新勇无人教练，亦无可如何耳。明日当令罗管全带十人赴潭，以资差遣。其前遣往解炮之陈弁带兵二十名，阁下若能驾驭之，融合之，即行留用。否则龂龂不安，亦可酌给口食，令其一并赴鄂，免致兵勇蛮触耳。此间另有札，令阁下饬陈弁北去听调也。此二起广兵管带者为薛飞熊、魏丹成、施成任，魏弁颇滑，似难差用。

一、操练实已无期，拟于自潭开船后，每日黎明操演。二营演毕即开行，每日尚可行百余里。以阁下之熟悉，而弟亲督同乡之人，日日训练，得一月之久，或亦小有可观。

一、权重信专，乃可责以成功。此古来不易之理。顷已派阁下总统水师十营，赍至关防以后，水军之事一以付托。即祈毅然自任，无避嫌怨。

一、亲兵多广人，恐生芥蒂，诚有是理。弟处戈什哈皆长沙人，湘乡人仅二三名耳。以阁下视之，则广人与楚人风马牛也；以水手视之，则长沙人与湘乡人仍风马牛也。昨令金从九祖谟往尊处，即可为弹压传话之用。如有棍责等事，即用新招之水手打新招之水手，更为磊磊明明。

一、夷炮甚好，而炮架无磨盘，似不活便。尊处若送磨盘，炮架仍可多送数十件。

以上诸条，逐一商复。统祈心照，顺问台祉。

390．复严正基正月二十日

伤江忠源及麾下俊彦之逝，告拟于二十八日成行。

仙舫先生尊兄阁下：

十七日接奉惠书，伏审动履康胜，调卫适宜为慰。

岷樵自到庐后，屡次获胜。十二月十七卯刻，贼用地雷轰陷城垣，又分股从他门以云梯拥入，遂尔失守，岷老殉难。呜呼痛哉！斯人成名以去，无复遗恨。南中大局，益不可问！

刘印渠、江达川先后从鄂省、湘省带楚勇往援，仅至城下，为贼所隔，未得与城内会合。故二君不及于难。陈岱云、邹叔绩皆在城内，想俱不得生。魏默深不审至庐否?岷老麾下尚多俊彦，一网尽矣！

甄甫先生被崇中丞、青侍郎参劾，仓卒督兵出省，现扎黄州城外二十里。弟在此间办理船只，略有头绪。惟张德甫观察尚未能到，闻东省业已奏留。观察不到，尚可稍迟，惟急须炮位。寄谕屡次饬催，北省亦望之甚切。刻拟于二十八日成行。陆勇尚有一二千可恃者，水勇则新集之卒，难资得力。以鄙人极短之才，又际时事万难之秋，仰天四望，但有长叹。

筠仙去腊已返里门，来书即当寄去。书中另二纸，谨以〔已〕阅悉。肃复，敬请台安，诸惟心照。

391．复褚汝航正月二十日

嘱量宜增减船上各物，解银四千与胡嘉垣分用。同意杂货、药料照其所议办理。送告示数张约束众勇。

一帆尊兄太守阁下：

二十日接到惠函，具悉一切。

前去办船上各物一札，系军装局拟稿，画行时偶未细检，其中原多可议。舟中利用长器，腰刀即不尽备，亦尚无妨。单开各件，祈逐细核对。如有不必置者，即可减之，宜增者增之。

经费不敷，弟亦深虑，昨已嘱厉丞带银一千往潭分用矣。兹又差罗管全解银四千前往，祈以二千交胡维峰，留二千在尊处，为置办各件及发口粮之需，想十日可以办齐。弟须初二三乃克抵潭也。杂货、药料等铺，弟前原有此意，来书剖晰明晓，即当照议办理。请告知左菊农，止须买药料数十千钱，供各医士之挹注，而不与各勇相市易，尤为简便严肃。扣五钱与粮台，扣五钱与舱长，其法亦妥便易行。至食盐二万两银，多系属传闻之讹。省局储盐甚富，前拟提取四万斤带赴下游，以银计之，千一百两上下耳。

众勇招齐大约已在月杪，非威爱兼施，诚不足以收速效。昨已将关防及营务处札送去矣。兹又送告示数张，祈即张贴，以资约束。

此外如有应行之事，由阁下商之厉丞，毅然行之。书不十一，即请升祉。

392．复江忠济江忠淑正月二十日

询是否尚欲东征。

汝舟、幼陶两弟左右：

十九日使至，奉惠书，敬悉岷弟得遗子，大不幸之中犹为意外之幸，敬慰敬贺。

吾弟奉命，图克复庐州郡城，前此有招勇赴皖之说。得此恶耗，不知尚欲东去，一成岷老未竟之志，而寻岷老难收之蜕否?如尚可前去，望即日起行赴省。仆准于二十八日由衡起行，十一二日由省起行，足下宜与仆偕行也。如因伯母忧伤不能前去，则请飞书示我，以凭即告达川、印渠。

此时道路梗塞，皖中群盗如毛，不知达、印能幸免归来否。念之涕零。即问日佳。

393．复夏廷樾正月二十日

询所言应商之件系何事，请物色营务处人选。说明黄淳熙未及畅谈，到省当往询。王錱不欲受人节制，已同意骆秉章饬其先赴黄州之议。

憩亭仁兄大公祖大人阁下：

正月八日奉到复书，敬悉一切。旋闻荣擢蜀中，尚阙笺贺。十三夜闻庐州之变，岷樵殉难，非徒吾党数人之私哀，盖天下之公痛也。国藩所以鳃鳃治办一切，练勇置械，稍廓规模，实恃斯人为我先导。今一旦夺我所恃，失我常与，令我索然四顾无倚！幸昨夜接江汝舟信，知岷樵之妾于去腊除日遗腹生子，差强人意。

此间诸事，近日益形棼乱。鄙人向年精力短绌，又积病十载，血不养肝，动多郁恼，强自平抑，终多不适。阁下蜀国之行，当偕中丞会衔奏留。即不能与弟俱东，亦宜长荫吾乡。尚有数事，分条奉商如左：

一、石樵兄去冬来此，即毅然以劝捐自任，诸友多笑其置身事外。由今细思，乃万不可易之先着也。刻拟奏请办捐以济楚军，阁下与筠仙办湖南之捐，黄莘翁与石樵兄办江西之捐，胡咏芝与王子寿办湖北之捐。世小乱则督兵难于筹饷，世大乱则筹饷更难于督兵。得六君子苦心经营，当有济也。来书言从缓入告，尚有应商之件，果系何事?乞飞函示知。弟拟于二十七、八发起程折。

一、石樵若不同行，尚须有一人管理营务处，乞阁下为我于省中择贤。

一、黄子春十七日来此，相晤一次，因坐中有他事哓乱，未及畅怀一谈。次日弟往阅操，渠来禀辞，未晤，次早已成行矣。匆匆若此，一言未申，令人闭郁，大难为怀。到省当往询一切也。

一、璞山之勇，非必欲分其权也，以二三千人实非一人所能了。而弟于各营，皆令其不得过五百人，例须画一整齐。故择石、韩、青与璞最亲者，外判四营，中实一气，皆璞山可自为政者也。璞山不谅我苦心，但求乞病归山，弟将何从置辨?且军中定例，如派何营出队，何路进兵，何起专攻何城，何起分剿何股，均由主帅定计，营务处发令。即杀一人，赏一人，亦由主帅专之。璞山之志趣，于此等处盖不欲受人节制也。弟恐勉强节制，或致临事龃龉，故不带之同行。昨中丞函来，饬璞山先赴黄州，此着似较妥善。可以尽其才，又不孤其势，弟已复书谨从矣。

一、子药须先期下河，求留心一催王初田兄。

以上各条，言不尽意。诸惟心照，即请台安。

394．复郭嵩焘正月二十日

告邹汉章水勇未到，说明称许邹寿璋、留罗泽南治上四府土匪、同意王錱先率众东下原因。附告安化陶家若非捐三万金，将奏劾。

筠仙仁弟左右：

十九夜接奉手书，敬悉壹是。

十三夜接寄谕，知庐州失守，岷樵殉难，浩劫同尽，先后亦齐，无足深悲。名在人口，理不可朽，无足深憾。独其忠肝侠气，若常照吾之目，思之无终极也。昨又接汝舟书，知岷老之如夫人于除夕得遗腹子，天不竟绝善人，差堪一慰。

岱云、叔绩皆在城中，盖无生理；达川、印渠扎营在离城五里外，不及于难。然闻桐、舒、英、霍之间群盗如毛，达、印之师亦进退维谷耳。

所示诸端，良足深佩。亦有鄙怀欲相质证，胪具如左：

一、水勇一事，因衡州以上船户强半入会，定计专招湘乡人，意在以雉媒相引也。去腊之尾，无人应募；正月五日开局，湘乡县城以新年雨雪，来者不多。实非止左氏一人主之。近日稍稍招齐。惟水路十营，每营五百，去冬与霞仙商定。会邹叔明招五百至今未到，甚切悬盼。

一、刘印渠、罗罗山之贤，仆阅人孔多，岂并此而忽之?前此与足下言邹岳屏近于印渠，盖亦由细察深究而后斟酌相许。石樵、霞仙与足下深不谓然，仆亦何从置辨?然往年保岷樵，京师之人以相诟病，谓其素无名也，而漱六独百拜首肯。去年保塔、诸二将敢战，合省城之人以相诟病，吾独憾塔、诸二人不得与足下狎处一月焉，狎处数年焉，〈今〉又憾邹岳屏者不得与足下狎处一月焉，狎处数年焉。名誉坌至，适然之事，丈夫相赏，岂专尚耳力乎?异时足下试究岳屏廉介之操，深重之度，条理之晰，必有不忍轻弃者矣。

一、治上四府土匪，环顾无以逾罗山者。故与中丞商，即属之以此席专恃罗兄，仆尚恐难了此也。而肺腑之交，或疑我不以诚求罗山出谋大事，而反置能者于闲散之地，是岂知我者乎?

一、璞山一人而恃三千人，一出而独当一面，其阅历局量，似尚不足及此。其志趣所在，不特不欲受仆节制，亦未欲他帅节制也。与其进止之际，以龃龉而失机，不如此时早自决定，不复带之东下。顷省中欲令其先率众以行，偏材而全用之，恐未宜也。仆既过誉于先，省门诸公又过信于后，仆亦不复相沮，恐人疑我为忌才妒功耳。

一、安化一札，当时盖亦思之，陶文毅之宦橐，岂能掩天下之口?道光十五年，仆留京，见其送别敬近五万金；二十三年仆在陕西，见蔗翁及尧、农等公函托李制军为文毅催取盐务公项银数万金，皆已收到。即此二事，仆窃非之。往时在京，唐镜丈数数举以相诟。今欲一毛不拔，实非人情之平。仆已冷面相加矣。若非三万金，则竟以入奏，京师之人尚有能持平论者，无使足下为我受冤也。

以上各条，略明鄙怀之一二。血不养肝，夜不成寐，心绪极恶，不能多及。诸惟心照，即问日安。

395．复胡嘉垣正月二十日

告衡州水手过二十后不必送来，雇船事可酌添，已解银至湘潭，是否令赵焕联为其营帮办再定，湘潭水勇须本月招齐，快蟹等船可酌添人。嘱其万不可来衡。

维峰大兄左右：

十九日接手书，具悉一切。所询各条，兹一一奉复如左：

一、衡州水手过二十后不必送来，纵有不满，到湘潭再添可也。

一、雇船事如三十号不足，再添十余号亦可。祈问收米之委员厉公再办。

一、湘潭现恐无银钱应用，已交厉公带银千两至潭。又委员解四千两至潭，以二千交褚太守，以二千交足下，为整船及发口粮之用。

一、罗昌祺现已在衡，交杨千总营中帮办。欲求一公直有识之贤者至足下营中帮办，实难骤得。赵玉班今日来衡，拟令其至潭办理一切。惟足下为营官，而渠为帮办，恐非所愿。日内再定计耳。

一、湘潭水勇，总须本月招齐。仆于二十八起行，二月初二三到潭，以后即专讲操演之事。在省可操十天，由省至汉口可操半月，或稍有益。

一、湘潭所造快蟹等船较长大，前单言配四十人。如嫌太少，酌量加添可也。

一、足下办事毕后，即在湘操演，万不可来衡。

以上各条，诸祈心照，并恳告知尧阶兄与楚峰也。

396．复骆秉章正月二十一日

说明水师将士不择原因，请多造炮架百个。阐述不带王錱之勇东下，系因其不能受节制。若已札赴黄州，宜或咨或奏。

籲翁老前辈大人阁下：

二十一日巳刻接十八日惠函，伏承一切。

水师将不暇择，实因将官不愿下河。湖北亦同此患。而招水勇亦较陆勇迥不相侔，陆路应募者极多，而水路则久不能齐，是以有来即行收留。来示谓非慎重周详之道，极是。然急何能择?姑以充数。

炮架除办四十余个外，再求多造百个。广炮之架无磨盘，不甚灵便，到省当换三分之一。

璞山之勇，若归我督带，即须受我节制，此一定之理。侍于去年十月箴规璞山一函，业抄稿呈阅矣。厥后璞山复书，但求乞放还山。腊底侍又与以一书，兹抄稿呈阅。璞山复书，亦但乞假还山，而于侍书各条，并不一一答复。此其意岂愿与侍同事者乎?既不能受节制，自难带以同行。今日大局糜烂，侍岂复挟长恃势，苛人小节以自尊?又岂复妒才忌功，不挟健者以自卫?惟一将不受节制，则他将相效，又成离心离德之象，故遂决计不带也。

昨阁下欲札饬璞山先赴黄州，不知比已下札否?札中所言，系令其归甄师节制否?若归甄师节制，则尊处宜速行咨明。若不归甄师节制，听璞山自成一军，则尊处宜先行奏明。此亦一定之理。今世虽大乱，而此等处尚不可紊也。

国藩性本褊隘，因有鉴于晚明君子，朝局败坏将尽，而犹偏竞意气为可耻笑，是以时自省警。阁下若取侍与省中诸僚友往返书函，一一俯览，而察我心绪，亦足以知区区之非尽无说矣。书不详尽，诸惟心照，顺问台安。

397．与郭崑焘正月二十一日

以古今大义相激，请充幕府奏章之职。

翼臣仁弟足下：

久未奉书，亦〔未〕得常问兴居。去冬筠老来此小住数日，而家书敦促，险语逼人，遂不能复为我地公孙同乘兄弟也。胡再不谋以今日之大局，而必欲骧首前进，攘臂求名?虽大愚之人，尚不至此。则肥遁以鸣高，蔬食以自足，入山惟恐不深，入林惟恐不密，亦市井寻常之人所乐图而优为者，初非一二有道君子独得之秘也。

若论古今之大义，则我国家深仁厚泽。吾辈之高、曾、祖、父久食升平之福，而席诗书之荣。而君家长公身为词臣，乃历世所称极宠之秩，又以江西戎事，特恩授职编修。而足下与令弟又皆以科名慰其亲心，而誉于乡国。此岂得秦越视之，而谓国事于己无与，置之不闻不问之列?此揆之君臣之义，君家有所不得而逃也。逆匪崇天主之教，弃孔氏之经，但知有天，无所谓君也；但知有天，无所谓父也；蔑中国之人伦，从夷狄之谬妄；农不能自耕以纳赋，而师贾氏官田之法，以谓皆天王之田；商不能自运以取息，而借王氏贷民之说，以谓皆天王之货。假令鄂垣不守，则湖南即其囊中之物；湖南有事，则君家所谓梓木洞者，独得晏然已乎?彼且履君之室，而田君之田，辱君以魋结，而强君以聘；彼又将禁弃人家之诗书，而变易人家之伦常。此岂独我大清之变?乃尧舜以来之奇变，我仲尼之所痛哭于九原〔泉〕者也。足下讽孔氏之经亦有岁年，今独无所激于中乎?秦燔经籍而儒生积愤怨以覆其国；今以天主教横行中原，而儒者或漠然不以关虑，斯亦廉耻道丧，公等有所不得而辞者也。

国藩现筹备战舰，水陆并进，虽薄劣之才，艰难之时，明知无补万一，而正大之名，忠直之气，固可以上对日月，下对鬼神。惟时势愈艰，识者多引避伏处。孤忱耿耿，谋而无与同，失而无与匡，是以奉书拜告足下，不以为下走之私聘，而以为国家之公义，不以为兵家讨伐之常，而以为孔门千古之变。幕府有奏章之职，有书记之席，刻已请邓君小耘充书记，欲以奏章一事重烦左右。

足下雄才伟辩不如季高，文义雅健不如长公，而叙述明畅，老妪能解，则鄙人之所私好也。此间公定薪水章程，此二席者皆每月五十金，巨细条款悉以入奏，刊发粮台。明此乃天家之公糈，非主戎者所得而私也。君家清德介声，诸季同守谋生之道，或尚求校文之馆，趋有司之门，不免啄粟于野田，饮马于清渭，尚未能迥绝人世，何必出自人者皆义，而出自我者皆不义乎?若必以幽栖自喜，而以他辞却谢，则于廿年石交，毋乃少恝?恳切奉干，伏惟心鉴。恭请台安。

398．复李瀚章正月二十二日

告定于二十八日成行，嘱其赶紧交卸，届时到湘潭来接。请代送钱至李兴谟宅，转告庄寄渔荐人及二米折色事。

筱泉仁弟足下：

昨奉手书，具悉一切。庐州之变，不知少荃究在城内与否，不胜悬切。

仆经理数月，不敢辞劳，而水勇一事，毫无头绪。不知此事遂难办若此，抑仆实才短不能肆应，是以动形竭蹶耳。现定于二十八成行，到湘潭时再与诸友将水师悉心经理一番。足下须求赶紧交卸，至潭来接我也。

闻省局帐房多破旧，恐不敷用，兹托友人李禹门孝廉兴谟兄弟赶办百余架。祈足下代送钱四百千交草潮门李宅，至速至要。

寄渔前言陈鉴光事，顷渠接家书不愿从戎，又另荐数人，到省再定。二米一事，恐不能不折色，以期与各县一例。祈足下转告寄弟也。顺问近祉。

399．复褚汝航正月二十二日

说明招水勇之法，嘱飞告胡嘉垣，杂招陆勇，须肯上船者。

一帆太守尊兄阁下：

二十二日奉惠书，具悉壹是。

湖南向无水师，此次开天辟地，披荆棘之世界，实属万难。陆路之勇，一入船上则站立不稳，头晕呕吐者往往有之。故鄙意欲招驾船水手，以免站立摇晃也。须俟吃口粮稍久，徐徐教导，徐徐简汰，徐徐新添，乃可成事。

衡郡六营副右营杨将官于初点名时，即将如何往江南杀贼，如何号令严明，退怯者如何正法，一一问明，各勇纷纷告退，无一顾者。正前营诸将官、正左营龙将官起初并不与诸勇问明，但每日给之口粮，教之放炮荡桨等事，不过二十日，诸勇欣然，今则跃跃欲战。愚民无知，于素所未见未闻之事，辄疑其难于上天。一人告退，百人附和。其实该勇心中亦并无真知灼见。假令有百人称好，即千人同声称好矣。戚南塘论招勇之法，亦尝详及此层，其说极精。

胡维峰昨来禀函，道及阁下与渠言招陆勇之说，弟甚善之。祈阁下飞告维峰，杂招陆勇，但须肯上船者耳。

弟为勇未招齐，极为悬系，准于二十八日起行，抵潭时再与阁下面商，免致两处牵系。目前数日广为招之，将来严为汰之，不过多费口粮耳。即有应行更改昨日所寄薪水口粮单，或有未善 [1] 者，亦可更改。阁下与厉伯符一商，无容尽行禀陈也。

雇船三十号甚妥，笠帽不办亦无妨，省局尚有行夹帽二千余顶，弟又信托广东新买二千矣。余不一一，诸维心照。

左菊农八兄同时来信一函，并此修复，不另。

[1] 此十三字传忠书局稿本为正文，细绎文意，当为夹注，疑系抄者误入，今改之。

400．复骆秉章正月二十三日

告青麟咨催迅速进兵事，疑王錱勇数之参差，说明安化陶家不能不如杨家例拘人勒捐。衡州捐局拟仍开设，由张含屏派人经理。

籲翁老前辈大人阁下：

二十二夜奉到二十日戌刻手示，敬悉一切。

省城数日未接湖北文报，而敝处今日接青墨卿来咨，言接据探报，贼匪十五日踹破官兵营盘八座等语，催侍迅速进兵。咨内又云大营景况，现在正在探听。侍思黄州去武昌仅百八十里，若果踹破营盘，则官兵应已飞奔回省。渠十七发咨，尚是传闻之词，或属讹言，亦未可定。然听此恶耗，心急如焚。假令有此，则甄师危矣。崇公共事，恐难合也。

侍二十八起行，到湘潭尚须耽搁数日。水师至今未招齐，陆路之勇纷至沓来，求入营充当练勇长夫者，日以数百计，绅士求带勇者，日以数十计。而命之上船为水师，则掉头而不顾。似此全无操练，何能应敌?真可愧也。

璞山之勇，侍决计不带。昨二十一日复阁下十八一函已详言之，兹不赘陈。去年侍咨尊处，仅留璞山之勇千四百人，厥后尊处书信及咨文皆言留二千人。岁杪朱石樵过此，言实存二千四百人。昨日惠书又言有三千人。或多或少，前后亦觉参差。

陶家在安化县具呈，言正月先解现银五千，余俟售产变价解缴。安化将原呈送交敝处，已于初五接到。今到省又言不过先缴二千金，不知何以矛盾若此！陶家之富，何人不知?益阳所置之产，每岁收租三万石，以一年之租助饷，亦不损伤元气。受恩最重之家，尚且悭吝若是，何以劝人?苟非帑项万分竭蹙，侍亦岂肯构此大怨?杨员外家亦不肯捐，侍以拘签拿其胞弟到案，遂捐二万金。此事明知怨声载道，然实无可如何。日来赶办各件及发各营口粮，用银如泥沙，竟不暇细核。若不得此项，尚须由省库提银到湘潭船厂来用，更为不妥。是以忍心而为此也。

衡州捐局拟仍开设，由张含屏派人经理。张道诚实可靠，是一好官。若座镇此间，与罗山共事，必可得力。将来文式庵格到任，似可令其另署一缺。张道久驻此地，乃有裨益耳。肃复，敬请台安。

401．致劳崇光正月二十四日

请准借抬枪八百支，子母炮二百尊，即日委员起解来湘。

辛阶老前辈大人阁下：

久疏笺敬，伏想兴居康吉，勋祉益臻，至以为慰。

天下大局，遂以糜烂。黄州、巴河以下直达金、焦，长江之险尽为贼有。并江两岸各数十百里，该逆查户编籍，勒人蓄发，乃将污秽吾土，椎结吾民。岷樵殉难，舒、庐、皖、桐并沦异域，淮南郡县亦恐难恃。金陵自五月以后未曾开仗，静海一股亦久持未下，海运之门从此阻塞，苍苍者不知何时始肯厌乱也！

侍在衡郡办船两月，比粗就绪。素未经历，又乏能者相助，浪费愈多，见功愈少。张德甫观察奉命购炮解楚，至今尚无确耗。仅解到夷炮三百位，大者不过六百斤，余俱二三百斤耳。尊处大奏言须得千斤以上，及二三千斤大炮，乃足以及远而摧坚，实为决不可易之理。而仓卒欲出，何从取办?两湖旧存及新铸之炮，质恶而匠拙。即二三千斤重者，其为用或尚不逮数百斤夷炮之远，徒嫌笨重，又虞炸裂，亦无取也。既无处取办坚大之炮，不得已则思用其灵便者，大奏中所谓子母炮、抬枪是也。而南省总局此二物最少，新造者亦率窳脆，不甚适用。顷张月卿刺史过衡，道及广西防局二物极多，堆山塞海，用之不竭。且粤省造器远胜两湖，可以借用。特此飞书，叩恳老前辈统筹全局，兼切维桑，准借抬枪八百枝，子母炮二百尊，即日委员起解来湘。侍处一面委员至永州以上催迎，一面即于二十八日自衡起程。在湘潭、长沙均有耽搁，花朝前后乃能自省长征。若西省抬炮能于二月到省，则相去无几，可资利用矣。

甄甫师在黄州，日内无报。胡咏之前辈自贵州带勇五六百往鄂，刻下想已到黄。甄师得此一帮手，或不致有挫衄。肃此奉恳，无任翘企。伏惟心照，敬请台安。

402．上吴文镕正月二十四日

告起行日期与抵黄大约时间，询黄州城外敌情，并陈攻黄州三策以询优劣。

受业制曾国藩谨启甄甫老夫子大人钧座：

久未得黄州确耗，昨日青墨卿学使来咨，言贼匪踹破官兵营盘，令人骇栗。不知果有是否?此间船只，于二十六日可悉下河，国藩即于二十八日起行。湘潭分厂船只，闻尚未毕工，水勇亦未招齐。缘水师一事，湖南之人素为耳所未闻，目所未见，一旦开辟草莱，人人疑惧。故贫民愿当陆勇者，投效日以数百计；士绅愿带陆勇者，干进日以数十计，一闻充当水师，则皆掉臂不愿。是以迟延若此，日夜焦灼。乌合之卒，未经训练，如何可恃?

国藩到潭，尚须自住河干，招练十日。置办船中各物，视陆路亦艰难数倍。每念吾师孤军在外，恨不得奋飞至前也。到省亦须耽搁数日，大约花朝前后，乃克长征，抵黄则在月杪矣。

吾师初三赐示，十七奉到。距黄城二十里扎营，似嫌太远。攻城之道，要须引兵直薄城下。闻城外房屋，该匪已概行拆焚。毫无遮蔽，炮子如雨，自未能扎住营盘。然筑修木城，稍资捍蔽，即可于木城之内掘开地道，即用该逆之法以破该逆之守。不知环城四围，何面好立木城？求遣人看明，迅赐示知。至要至要。

鄂省现尚有木排可购用否?黄城西面山脉入城处，其地势较高，该逆在城外此处扎营否?该逆向称善守，其守城之法，常以精壮者安营城外，老惫者登陴防汛。此次城外共有贼营几座?河下尚有贼船若干?其船只向皆掳掠民船，但安炮位，近闻亦另造战船，果否?国藩到黄以后约有三策，应以何策为最妥善?水陆两军齐逼城下，修造木城，扎营自固，即于营盘之内掘道轰城。一面预制沙袋、云梯，以备轰破之时四面缘登，此一策也；以水军五千，陆军一二千，与吾师之军围攻黄州，而分陆军数千往剿英山、霍山、桐潜等处土匪，以振军威而作士气，此二策也；水陆两军弃黄州而不顾，由南岸直下，径攻巴河之贼。若黄州之贼出蹑吾尾，则吾师之军亦可出而蹑贼之尾。敝军回师反攻，必可得手，此三策也。三者果孰为优?乞吾师斟酌详示。若吾师无暇详答，即乞密告胡咏芝前辈，将此三端，详细考究，飞速示复。至切至要。

安徽各郡县，近想又有沦陷。如有所闻，万望随时饬抄示知，至感。敬请钧安，诸惟心鉴。

403．复郭嵩焘正月二十五日

务望即日前来湘潭，赶办劝捐一事。

筠仙仁弟足下：

连接惠书，有述黄兰坡之言，道军事者甚有条理，即当择而行之。

仆昨与翊臣一书，大声痛呼，指陈两端，盖以深咎吾子。吾辈所以公推服于岷樵者，为其忠义也，为其肯任事也。吾子身为词臣，又以戎事受知，擢职编修，与李文贞蜡书策贼之役，功赏差同。较之岷樵咸丰元年，以丁忧之候补知县而慷慨从戎，则足下之秩较崇，而其受恩较渥矣。今足下漠然置身事外，若于国事无与。不肯走省垣与仆共事，而但至湘阴与仆一诀。所以引嫌避怨，至周且详。窃恐自处失当，远背于大义而不自知也。近日朋辈中，多疑此事为国藩一人之私事，遂有不宜许友以死之说，尤可怪笑。仆之办此，一死久矣。诸友即弃予不顾，仆亦含笑而死，诸友即倾命相助，亦未必能救仆之死。若足下者，自有君臣之分义，自有名教之责任。其应竭力报国，盖不当以仆之死生为断，而当以己身之死生为断。仆而未死，则助仆共谋；仆而既死，则或独力支撑，或与人同举，直待尊命无一息之存，乃可少休耳。刻拟奏请足下专办湖南捐输，亦取君所优为者付之，不欲劳君以远征而近君以危地。务望即日命驾前来湘潭，赶办劝捐事件。

仆准于二十八日自衡起行，初二三抵潭，在潭当耽搁十日。若竭足下之才力，能逐县督劝捐输，济一二月之饷，则不特下走感赖，二万军士实食君德。霞仙书来，力言本不愿远行，因闻岷樵之丧，遂慨然随我长征，二十七八至湘潭候我也。痛切直陈，此后更不以书相强矣。诸惟心照，即请刻安。

翊臣复信，务于初二三递潭。

404．复朱蓂正月二十五日

务望将未整之钓钩船一一整艌。

尧阶仁兄亲家阁下：

顷奉二十二日惠书，具审一切。

我邑折米之银，尽可在中湘取用。此间又去四千，想已到也。旧钢已买，到潭分用。

弟二十八动身，初二三可到潭，一切应办之件，在湘潭赶办，十日即可备齐。自中湘开船，每日一面行走，一面操演，至三月开仗之时，尽可一战。弟未到潭之先，务祈将未整之钓钩船一一整艌，桅、索、锚、链一一齐备。至切至切。顺候刻安。并祈告知褚、厉二公为荷。

405．复褚汝航正月二十五日

拟到潭后再严办广兵广勇遭殴之事。嘱认真办理钓钩船。

一帆尊兄太守阁下：

二十五夜李军功秉苑归，得读惠书，知二十三日之变，几使阁下受辱，广兵广勇遂遭丛殴，实可痛恨。此皆弟素无德威所致。刻拟于二十八日起行，初二三到潭，再行严办受伤兵壮且先分等给养伤，乞传鄙意，厚抚慰之。随后三标兵过潭，并传鄙意，酌急赏银 [1] ，无使其寻仇也。阁下日内幸包容一切，若置之不问者。

所招水勇，请尧阶兄代为暂发口粮，亦不宜谈及操演之事。惟收拾钓钩船一事，务祈阁下经理一番。将来快蟹可为迎面正兵，三板、长龙可为两翼奇兵，即阁下所画之三才抄尾阵也。钓钩止堪为扎营之用，难以出队。惟船头须可安炮，桅、索、锚、链均须齐备，乃可出江。务乞与左、胡二君速为收拾，至要至要。余俟面罄，诸惟心鉴，顺候台祉。

[1] “急”疑为“给”之讹。

406．复骆秉章正月二十六夜三更

告湘潭水勇哗乱，拟到潭时亲为经理。下游消息日警，望饬抄示各种探报。

籲翁老前辈大人阁下：

二十六日接奉二十三亥刻、二十四巳刻惠书，具悉一切。

甄师此次失利，不知底细若何。然官兵之不用命，实有非人力所能挽回者。甄师前次与侍书，云所带之兵已有二万，实在得力可用者亦有四千云云，不知何以一败至此！甄师迩日不知何如，恐愤憾不复欲生矣。

侍于二十八日起行，初二三可到湘潭。褚太守精明干练，熟于水师事宜。侍与书函往返极密，因以教练水师之事任之，渠亦欣然以为可遂训成劲旅。昨二十三日水勇不服约束，太守责之，各勇哄然哗乱，丛殴广中带来之兵勇，受伤者十余人，内有二人伤重，未知能否保固。太守具禀，请辞带勇之役。事机之处处不顺，一至于此！现在湘潭招集未齐，操练已停，侍心十分焦灼。固由才力短绌，亦由天事多不相凑合也。到潭时，尚须亲为经理此事。湖北待援，急于星火。侍又不能舍此一篑未成之水军，专挈陆勇而去，只得在潭少住，昼夜亲自招练，亲自督办船上各物。友朋多讽侍不宜躬亲各务者，老前辈亦曾有知人善任之诫。实则官绅来此者，皆不愿带水勇，褚守愿带能带，而又以丛殴之案，不得尽展其长。侍虽欲不亲，其可得耶?

下游消息日警，务祈饬抄各种探报见示。此间前后已发数十探卒，尚无一归。书不十一，诸惟心照，顺问台安。

407．与朱蓂 [1] 正月

布置在湘乡县城招募水手及在湘潭教练水师事宜。

一、在县城招水手约四千人。内舵工须另行造册，头工亦另行造册。

一、舵工须四百人。内正舵工一百三十人，副舵工二百七十人，头工须三百人，余皆善于荡桨者。其口粮银两，荡桨者每日一钱，头工一钱一分，副舵工一钱二分，正舵工一钱三分，此外皆一钱。

一、水师分十营：前营二正前营正红旗，副前营厢红旗，左营二，右营二，后营二，中营二水路营制已详。每营共管五百人。

一、每营分快蟹船四只，钓钩船十二只。其五百人分派各船之法，营制中已详之矣。

一、招定水手，遣二千人至衡州，每人给途费钱三百文。遣二千人至湘潭，内分一千交褚太守、夏明府二人，分一千交胡维峰、胡楚峰二人。褚、夏善教水战，而恐不能驯服湘乡之水手；二胡熟习湘乡之水手，而恐于水战事太生。彼此互相为用，皆仗尧翁从中调停。

一、水手第一教坐而荡桨，第二教放炮。

一、教成大概规模，于二十二、二十三将褚、夏、二胡之水师船撑至衡州，途次即用操演之法。此条或有更改。

一、在县应用之银钱，即在尊邑唐公处支取；在湘潭应用之银钱，即抽用各捐项，如捐项不来，写信由衡阳解来亦可，在左家先行借用亦可。

一、雇船不必太多，止雇三四十号钓钩，即可够用。

[1] 题下原有“在县城招水手湘潭教水师事宜”十三字。

408．与黄冕正月

望饬送火器若干来潭。

兰坡尊兄大人阁下：

客岁风雪中蒙棹舟枉访，指示水师事宜，公忠之谊，不弃之雅，衔感奚如！比想动履康胜，餐卫无愆，至以为颂。

此间办船，粗已就绪，惟张观察之炮迄未续到。褚太守在潭经理船务，亦已毕工，而招练水勇，茫无头绪。湖南于舟师一事，本为目所未见，耳所未闻，草昧开辟，人人疑惧。鄙意专恃巨炮，恐生拙之勇难以取胜，不如多用三板艇，行驶如飞，抛掷火球火罐之类，或可得力。

尊处所制火器，远胜官△（原文此处为三角）数倍。去冬曾蒙允许各若干件，弟于初二三可到湘潭，务祈饬送各△（原文此处为三角）来潭，以备操演之用。至要至要。

顷闻黄州之贼踹破官兵营盘十一座，逆舟又将上窜，而此间仓卒，尚未足以应敌。中心如焚，奈何奈何。肃布，即候台安。诸惟心照。

409．与刘蓉二月初七日未刻

剖白自己非妒功嫉能之人。

霞仙仁弟足下：

前接惠书，中心多不白，故不即复，顷又接初五夜手书。仆本拟今日赴省，以各营抬炮配船，忙冗万状。役夫数千而不能毕期，以今夕二更赶毕，明日开行，半日可到也。

近日友朋致书规我，多疑我近于妒功嫉能，忮薄险很者之所为，遂使我愤恨无已。虹贯荆卿之心，而见者以为淫氛而薄之；碧化苌弘之血，而览者以为顽石而弃之。古今同慨，我岂伊殊?屈累之所以一沉，而万世不复返顾者，良有以也。仆之不能推诚与人，盖有岁年，今欲矫揉而姁姁向人，是再伪也。相见匪遥，行与痛宣。顺候即绥。

410．致骆秉章 [1] 三月二十五日巳刻

请安排陈镇与弁兵住处，告战船修造与出发安排，询寄谕应否近日出奏。

籲翁老前辈大人阁下：

陈镇坐来之差船，将卸载遣去。侍昨请其在拖罟或红船上住，渠意欲在城内居住，请阁下饬两首县办一公馆礼之为感。尚有炮一百位，应暂起入城，以免疏虞，亦由局发夫起运。弁兵一百员，亦求于城内觅一所栖止之，均恳即日饬办。

至战船一节，省河除钓钩九十余只外，尚存大小战舟一百一十四只，衡州新造六十只，若将旧船认真修葺，尚敷使用。惟陈镇军嫌不甚合用，侍意拟请镇军自派麾下之兵自造十余只。此间旧船修毕后，即于五月底先行配赴岳州，待渠新船成后，再行齐队前进。是否有当?特以奉商。

再，前次寄谕有查明复奏之处，应否近日复奏，抑俟稍缓?乞裁定示知为荷！即请台安。

侍制曾国藩顿首

[1] 此件收自《曾国藩未刊往来函稿》。

411．致幕友六月十六夜二更 [1]

交代后事。

一、作遗折，具陈办理军务不善，并抄檄文进呈御览。

一、赶紧送灵柩回家，愈速愈妙，以慰父亲之望。不可在外开吊。受赙内银钱所余项，除棺殓途费外，到家后不可剩一钱，概交粮台。

右二条求幕中诸友照办。

[1] 本件原未标年份，信末署“六月十六夜二更嘱托”，传忠书局稿本编在咸丰四年六月至六年十月册之首，有眉批“当是咸丰四年在高峰寺时”。

412．致骆秉章 [1] 七月初十日辰刻 [2]

评塔、罗之功，告罗、胡安排与保全岳州之计。请发罗泽南添招勇帐房，说明银、钱适当搭配比例。

籲翁老前辈大人阁下：

初九夜接初七专员赍到手示，敬悉一切。

此次陆路之功，智亭第一，罗山次之。罗山到岳，即周视形势，知大桥为贼所必争之地，独以千人扎此，占据要隘，离塔营五里之远。二十五夜鄂省续到之贼二万，次早黎明即猛扑罗营，焚烧望楼，二十八、二十九皆以千贼猛扑罗营。罗山以五百守营，以五百血战，竟能力保此路。不独塔公西路赖罗之力，贼不能抄袭后尾，即水师驻泊之南津港，亦赖罗之力，贼不能占我上游。南津港内二十余里即是大桥，舟通罗营。故塔之勇气充塞，罗之老谋坚定，功相亚也。

塔公实无方略，每次传令出队，并不言某营宜从某路进，某营和某营宜接应，某营宜埋伏。接令者茫不知所适从，众至提军处请示，亦茫无以应之，但言各营出队几成，向前杀敌而已。二十一日之役，诸〔褚〕将、刘弁殉难，各勇溃回，塔公即懵然无以自主，愤不欲生。侍之拙见，必欲请罗山东征，意在专于辅助塔公，使之虽败不乱，虽勇不轻，或者有济。舍罗山外，别无可以牖益智亭者，且向无夙交，智亦未必深信也。至于胡咏翁，当令其自成一队，与智亭分道扬镳。江北江南自合有两枝陆兵，若咏公不在师中，则仅塔公一枝，不能分途取胜矣，是以奏请两军同东也。

来示言岳州严防，魁守之勇太单，侍亦尝熟筹及此。此次用兵以湖南为根本之地，岂有不自固其内而能取胜于外者?目前肘腋之患在崇、通一股，若陆军舍崇、通而不顾，径由临、蒲东下，则岳州之后患方长。此时下手，宜将崇、通股匪痛与剿洗一番，崇、通肃清，则吾省暂可安枕，岳州之患纾矣，此后但视东下之师果能得力与否耳。果其步步为营，天人凑拍，常有小胜而无大挫，则岳州虽无重兵，该逆断不能飞越而上犯也。若东下水陆之师皆不得力，则大局仍是可虞，纵有咏、罗二人在岳，二千之兵又岂能坚守岳郡乎?鄙意大军不遽东出，但在罗山倒口一带扼要严防，该逆之舟不克上下自如，西断蜀中之粮、盐，南绝湘江之米、炭，亦自有坐困之道，待其有隙可乘，再行相机进取，所以保湘省，亦所以维大局。愚见如此，不审卓裁以谓何如?伏乞详示。

罗山言千人太少，须再加数百人乃能自成一队，每战以六百人守营，以千人开仗。侍观二十六日之险，深以斯言为然。已饬其添招六百人，其途费已在此间发给，炉锅即在湘乡制买，惟帐房须在省局具领。届时若持札往领者，乞饬局给发也。

宝勇五百骄悍要挟，侍已令其遣散，并咨达冰案。塔三尚濡忍不决，如此恐终难御众耳。

续解银一万五千，甚感。如有机可乘，即可裹此前进。钱交照时价发放，兵勇自无不愿者，即搭六七成亦无不可，惟陆军止能搭三成，难于搬运也。余不一一，即请台安，诸惟心照。

侍制曾国藩顿首

[1] 此件收自《曾国藩未刊往来函稿》。

[2] 原编者误识七月为四月，前次整理循其误。因信中所言大桥之战在六月，据以订正。

413．复胡林翼 [1] 七月十一日辰刻 [2]

告水师又获胜仗，望到岳后速来会商大局。请便中劝左宗棠少留会城。

润翁老前辈大人阁下：

初十接惠书并另稿，具见为公之苦心。

水师于初六日又获胜仗，烧毁贼船约千余号，彼所谓北殿左参护、春官正丞相、秋官副丞相等类凡大头目八九人，其绣龙金冠、红缎靴金龙袍之类，皆已为我所有，但不知其人果凫水逃去否。抢获贼船甚多，中有大楼船二座，华丽比之王侯第宅，亦知果杀其魁否。目下侍与陈镇、李道赶往接应，又添生力之兵。若褚、夏等日内不开仗，稍得休息，以待后帮之至，再尚可望再有捷音也。

塔智亭迟迟到岳，麾下鲜能谋之士。此次陆路又似逊于水军，到岳以后，务望台麾飞速来彼会商大局。

左季公订十日内外亦来岳城。渠自岳归后，不欲复客中丞幕下，将有还洞之志。数月以来，季叟在抚幕，于侍处大有禆益，其妙在不着痕迹。盖其见事明而持论公，故久而人愈不疑也。季公若不在省城，鄙意多不能自达，事机恐仍致参差。祈阁下便中劝季公少留会城，逶迤斡旋，则有益于桑梓者大也。书不详尽，即请台安。

侍制曾国藩顿

尊处二禀及蒋道一禀均严批，求送至蒋宅为荷。

[1] 本篇收自湖南省图书馆所藏原件，标题为整理者所加。

[2] 原件未标年月，据信中所言“水师于初六日又获胜仗”、“塔智亭迟迟到岳”可知作于咸丰四年七月。

414．复胡林翼 [1] 七月 [2]

谢其宽譬，赞其明决。

润芝老前辈大人阁下：

接十三日手书，敬悉一切。

侍于十五日巳刻到岳，陈镇军即欲前进剿贼，自诹十六日大吉。侍探得贼舟已退窜下游，劝其无庸出队，智亭亦劝之，而镇军急欲剿贼自效，竟至全军覆没。其同去之褚、夏二营，李道半营，亦俱伤其大半。侍行负神明，得罪于块独屋漏之地，天降酷罚，敢不内省悚仄？惟湖南人心较之北省迥殊，似亦宜保全者，而陈镇军及各将士等何辜同归浩劫？侍之造孽更深大矣。来示所以宽譬侍者至厚，当大挫之余，得此挚爱之言，感激陨涕。特恐终无补于万一，则有负期望之厚，而反为见哂者所快耳。然事至万难，侍亦惟俯首抑心，兢兢业业，昼夜图维，能救一分，即有一分之益，不敢因此而稍弛初志也。

老前辈之度越侍辈处，在知人之明而决。褚太守殉难之后，全营涣散，侍观其一切布置，所用之人，所放之饷，乃知其虚浮已甚，不足以谋事。侍则时明而时昩，季公则先抑而后扬，均无定见，不若阁下之始终明决，不少假借也。昨读谕旨，荣悉简擢蜀臬，仍留营办事。侍屡欲疏荐台端，冀渐柄用，以龛大难，因伯母年高，遂尔中辍。今复有此擢，眷倚日隆，阁下更不宜复计成败利钝，而为知己引避之谋也。至要至要。侍在此无共谋者，日望旌麾涖止，商办一切。塔三名将，季公所论亦未得事理之平。省中人言藉藉，多浮游无根之谈。智者一听察，则知孰为虚伪矣。与季公书奇辩有理，忧愤之中得此，不觉大叹。然亦须得汉武桑孔辈为之，乃利于公，否则朘民而肥，已而公家依旧萧然，又将如何也。复请台安，不尽千一。

侍制曾国藩顿

[1] 本篇收自湖南省图书馆所藏原件，标题为整理者所加。

[2] 原件未署时间，据信中内容并参考上信，可知作于咸丰四年七月中旬。

415．与罗萱 [1] 九月初八日

促其速来。

伯宜世讲足下：

前者言别，许以中元以后投笔从我，今阅一月矣。专足走省，敬迓文旆，望即日戒途，惠然遄臻，无为曲礼臆说所误。蟾蜍沙而不行，於菟腾风而万里。士各有志，不相及也。千万千万，伫切祷切！即候近绥。

外附途费三十金。

[1] 罗萱（1827—1869），字伯宜，湖南湘潭人。咸丰间从曾国藩转战江西，官至知府。同治间入黔，镇压苗民起义，战死于军。著有《仪郑堂文笺注》。

咸丰五年

416．复邓仁堃 [1] 元旦亥刻

恳照式饬造长龙三板五六十号，遴择哨官，添招水勇，续解中夷、百胜、荡平炮，亲自操练留章江水师。

厚甫仁兄大人阁下：

屡接手书，诸承眷注。献岁后伏审新祉骈蕃，天庥滋至，为慰为颂。

敝军水师自去腊十二日乘胜冲入内湖，共三板、长龙百二十余号，该逆立将隘口堵塞，精锐之卒、轻捷之船，尽陷鄱湖以内。虽将内河贼踪分起扫荡，然外江所存，均系快蟹等类笨重之船，致两次为贼划所袭，被燔辎重座船甚伙〔夥〕。刻下水师扼驻官牌夹，与陆营相依护，虽势尚足以自固，然三板尚未出江，不足以资捍御。不得已，将内湖得力哨官调出二三十人，重加整理，而令营官萧都司、段县丞等及哨官七八十人，仍驻内湖；并饬其开赴章门，守护省垣。该营官、哨官等皆久历行阵之员，若稍为整集，可成一支劲旅。且即为江省计，亦万不可无水师。阁下公忠体国，具高掌远跖之才，于水战事宜尤为讲求有素。拟即奏借槃材，妥为经理，随时给发子药、口粮，加之训练；并恳照式饬造长龙三板五六十号，遴择哨官，添招水勇，不过两月，便成雄师。俟春水生时，即出江与外军会合，有益大局匪浅。

敝营哨官自都、守、千、把以至文武生员，色色俱有，皆择人而用。既得其人，始议添船，其水勇即令其人自择；船上炮械及一应什物，皆令其人自为。如封建之各君，其国庶节节维系，无涣散之虞。尊处续招水勇，如必须湘中人，亦不难传檄招致，惟哨官须选择耳。

惠佽炮位，已到九十尊，至感至感。就中夷炮、百胜炮、荡平炮均极精良，惟铁炮不甚中用。望将前三种源源续解，以济急需。

其留章江之水师，望阁下亲自操练。进营官、哨官而优待之，得贤者经理一番，将来出江会合，声势更壮。或者此次陷入内湖，未必非福乎?手此布恳。敬请台安，顺贺新禧。诸惟荩鉴，不备。

乡愚弟曾国藩顿首

[1] 本件收自《曾国藩未刊往来函稿》。邓仁堃（?—1866），字厚甫，湖南武冈人。历署四川梁山县、江西广信府。咸丰六年兼署江西按察使、布政使。

417．致李元度五月二十日

带平江营归来，即扎教场近处山坡。

次青仁弟左右：

二十日水营安静，贺虎臣酉刻到康。火药又到六千斤，足敷三四仗之用。后营、定湘营扎神灵湖，左右二营扎下游五里，中营、向导营将扎西门外大套内。仁弟带平江营归来，即扎教场上里许之山坡，入城总汇之路也。手此，即候刻安。明日拔营若早，申刻即可相见耳。惟心照。

418．与李元度五月二十一日申刻

望时时以保护水军为心，接信后即拔营回康。

次青仁弟左右：

二十一日未刻接手书，具悉一切。

此军之起，专为水师肃清江面而设。塔、周、储、杨诸陆军皆为护水营计也。即足下平江军之起，亦因二套口无陆兵，致水营为贼所袭，故愤激而另立一军。今岂遂忘初志乎？

自湖口、九江两次挫失，论者皆谓水军不可一日而离陆营，足下在船时，亦数数言之矣。今甫登陆营，遂长篇累牍，但计陆军之能自立，而不复计水军之能自立与否，不计其能遽进扎否，不计其上下能分两军否。各勇之失去坐船衣物，饶河、都昌上游之贼舟，皆不复计及，但自计较慰幸尊营之足以自立而已！

水师之难于陆军，盖有霄壤之别。今亲信如塔如罗如足下，皆舍我而别立门户，使我一人独任其难，抑何不仁之甚也！然九江水师失利，塔公亦失势坐困矣。假令南康水师小有挫损，足下能不失势乎?愿吾弟时时以保护水军为心，如龙抱珠，百变而不离其宗，则贶我多矣。去年罗山若于十四五回浔，扎营二套口，或不至有二十五夜之役亦未可知。卒之久驻灰山，亦有何益?且足下所以进扎孤山者，将东渡以击湖口也。半月以内，吾断不令水师前进，贵营无船可渡；藉令有船，亦断不令足下由白浒塘直渡。上下皆贼，犯兵家之大忌也。

兹有袁英一禀，谓宜从都昌打下，附去一览。

接此信后，望即拔营回康，勿效霞仙在灰山时龂龂不休，误以灰山为必争之地而究非事实也。即候刻安。

419．致李元度七月初二日

望其来议东渡之事。

次青仁弟左右：

昨夜大风可畏，今日庐山云封，黑夜断不可渡。果渡者，当明日风定后也。闻玉轩不甚愿东渡，晋长子亦不愿东渡。该营勇有归平者，尚未到齐。此行余实不放心，望足下再来敝处一议。即候刻安。

420．致李元度七月初三日

望派人至灰山一览形势。必待大风止息乃能渡江。

次青仁弟左右：

今日无事，请贵营派人至灰山一览形势，明日兄当亲往一观。如此大风，必待其止息平定，恐须初五六乃能渡江也。此候刻佳。

421．致李元度七月初三日

望仍以进扎灰山为稳着。

次青仁弟左右：

顷刘玉川来，极言渠处勇不可恃，未敢率以渡湖，但愿进扎灰山等语。三人占，则从二人之言。吾弟不必以屡次传令未能渡江为耻，望仍以进扎灰山为稳着。或一二日拔营可也。事机未顺，动多濡滞，今日之风，亦见其端。坚持一“慎”字，终少疏失耳。即问刻安。

422．致李元度七月十三夜子刻

十四早可掩袭徐家埠，全军到齐后，裕轩留扎营。

次青仁弟左右：

先夕过渡者，十四早似可掩袭徐家埠贼巢，或可多杀几贼。乞与宝秋兄商之。全军到齐后，裕轩可留徐家埠扎老营，以为后路之声援，只带二十哨进剿足矣。即候夕安。

423．与李元度七月十六日黎明

谆嘱扎营、哨探、禀报、慎战诸事。

次青仁弟足下：

昨日一长信，交贵处亲兵带去，不知到否?此次平江勇东渡，仆极不放心。盖以未经战阵之卒，当狡猂百战之贼，固为主持者之不慎矣。而玉川之勇漫无纪律若此，又实出我意计之外。是以愈想而愈生危虑。兹特有数事谆嘱，千万牢记：

一曰扎营宜深沟高垒。虽仅一宿，亦须为坚不可拔之计。但使能守我垒安如泰山，纵不能进攻，亦无损于大局。

一曰哨探严明。离贼既近，时时作敌来扑营之想。敌来之路、应敌之路、埋伏之路、胜仗追贼之路，一一探明，切勿孟浪。

一曰禀报详实。足下专好说吉祥话，遇有小事不如意，辄讳言之。如蒋营之事，至今决裂不可收拾，而后声言，固已晚矣。以后禀报军情，务须至实至详。

一曰痛除客气。未经战阵之勇，每好言战，带兵者亦然。若稍有阅历，但觉我军处处瑕隙，无一可恃，不轻言战矣。足下在军年余，毫不谙练，宝秋兄亦颇有轻敌之心，各哨官哨长一味客气用事。余所深虑，尤在于此。切宜痛戒。

以上四条，切望细心体察，勿涉大意。即候刻佳。

424．致李元度七月十七早

请飞差往青山打听，有否贼船至姑塘。

次青仁弟左右：

昨夕言有贼船七八十号来至姑塘，究竟确否?请即刻飞差至青山打听。此时风大，水路难于往返，全仗陆路送信来大营也。至恳至恳。即候刻安。

425．致李元度七月十七日未刻

定湘、向导二营已扎屏峰，蒋营之事已发落。

次青仁弟左右：

十六日黎明发一函，交子序处妥送。该营因风大尚未渡湖，闻此时尚扎火焰山。想信尚未到，其交渠之钱百串或亦未到耳。信中严饬平江各营宜深沟高垒，先求自固，不宜轻率求进；哨探宜严明，不宜稍涉大意；禀报宜详实，不宜空说吉祥语，务望切实遵行。

定湘、向导两营，现已扎屏峰矣。风大不息，水师不克进兵，陆军亦宜回翔，审固而后下手。待风息后，仆自至灰山看明一次，方放心也。

蒋营之事，已于十六日讯明发落，共打徵、羽两哨哨官、哨长四人内降二人各四十棍，打队长二十二人各百棍，革二人，枷一人。拟于十八日看操亲为训练，或可无事。然终不能得力耳。余不一一，即候刻安。

426．复李元度七月二十四日未刻

责其暗于大较，告水营若回姑塘，不必留止，其军若不甚稳固，则宜深沟高垒，相持以待援军。

次青仁弟左右：

二十四日午刻在九江大营接二十三日月台山来书，具悉一切。

足下条理精细，而处事恒暗于大较，不解何故。自塔公没后，余有札不令水师开仗，二十二日始改札令其进战。渠等二十二夜接札，二十三早自青山出队，遇大逆风，午刻始到，何可詈其父母也?陆勇渡江极难，足下自二十九日起直至十四始果渡，而时时欲蒋营续往，谈何容易?带二十五哨东渡，留五哨守南康，出自尊意，何遽忘之耶?塔公之没，军中涣散岌岌，余派周凤山为统领，勉强抟合，而足下欲周往协守。试思撤九江大军，设法东渡，岂三五日所能办乎?自带之勇仅见数仗，而以绝后空前赞之，谓非客气乎?

火箭无可用者，多倒退自烧而不能放出，余早禁绝不用矣。

萧游击阵亡，水军之气大伤。闻各哨伤者甚多，余甚不放心。顷谕各水营，曰“凡士卒太劳不可战，伤亡太多不可战。细心察看，如犯此二忌，不妨仍回姑塘休息几日”等语。若水营果回姑塘，足下不必留止之也。贵军三千余人，若果勇果稳，自足自立，不必再请济师，亦不必借助于水军，无难破胡贼一垒。若度不甚稳固，则惟深沟高垒，与胡贼相持。待贼援之至，与之决一大战。幸勿稍涉大意。二十四早四更九江官军大举攻城，伤亡六七十人，未能得手。余尚当在此镇抚以安军心。余不一一，即候捷安。　九江

427．复李元度七月二十六日

告大炮分发、子药搜求、其营奖叙及罗泽南、黄虎臣军调遣诸事。

次青仁弟左右：

兄于二十五日来青山调南康，坐船来，风逆竟不能到。幕友船已打烂矣，六君子者，无所栖止。兄亦旅食各哨船，诸不方便。子药等件不能运送，天父天兄似非尽无意者。二十五日山家市惠书、二十六日两次惠书，均已接到，条复于左：

一、七百斤大炮三尊，已饬后营备二尊，中营贺虎臣一尊，各派十人前往照应点放。俟风息即用船送至苏官渡，由陆路抬往。至铁子一千丸，现饬各营搜查。搜得若干，再送贵营也。

一、子药因风太逆，不能解到，水营现均缺乏。俟由陆路搬运，略敷攻剿，乃可进扎下游。

一、此次贵营苦战，自应从优奖叙。望开单禀保外，又赏钱一千串，聊备一杯之犒。功牌在幕友船上，现已打破，不知搬在何处。风息后尊处专人来取可也。告示亦不知搬在何处，一并迟日来取。

一、罗山一军现调来德安，妥商一切。惟闻义、通之间余匪尚多，恐难遽到。

一、仆在青山调黄虎臣四百人护卫蒋营，俟风稍息，即饬令渡湖之东助剿。然渡师极是难事，未可刻期。湖上风信无常，刻刻可虑。二十三日之逆风人人皆知，而足下乃云并无逆风。是日两中营从南康出队，竟未能开至青山。秦国禄至今尚未至青山。足下更不知如何恶詈矣。足下素畏风波，须知人人皆畏风波。足下与彭山屺不过尤甚者耳，不可不一存恕道，设身而处也。

以上各条，诸祈心照，顺候刻安。

朱批已回，陈竹伯革职，恽廉访撤任，并听候新任巡抚查办。江西巡抚放文俊，臬司放周玉衡。

428．致李元度七月

责其哨探敷衍。

次青仁弟左右：

尊处所派瞭望者，前三次开仗不报，既以四十板惩之矣。十七夜忽报贼船八十号到姑塘，次日查得并无其事。本日巳刻飞报我军船百余号开放下游。顷敝处戈什哈在青山回，云并无其事。此二次之误报，又不如前三次不报之为愈也。岂主将眼小而明，士卒眼大而花乎?为我谢诸勇曰：“先生休矣，久视伤目，无太自苦。”

429．复李元度八月十二日

告水师暂不令出队，明日如不能攻破，可俟彭玉麟到后再行约期。

次青仁弟左右：

十一日两函，均十二午刻接到。黄贼被殪，可为快慰。

贵营十三进攻，或可得手。水师驽下之材，日内仆极郁恼，决俟雪琴到后，或有起色，暂不令其出队。青山陆营去梅家洲五十余里，九江去南康九十里，去梅家洲七十里，明日开仗，断难赶上。尊营明日能即攻破，大善；如其稍稽，则雪琴到后，再行约期可耳。

喷筒付去三十个，查收。郭令前经陈中丞参革，碍难复任，昨已札其在吴城收私盐税矣。余不一一，即候刻安。

430．与李元度八月十五日巳刻

告罗泽南自南康起行赴义宁，刘蓉同去进捣武汉，宝勇只能听其随去，蒋营、虎勇不得不留护老营，水师暂扎青山、屏风两岸。嘱其营盘必须移于高阜处，收队必须好手殿后。恤亡银、养伤银须照新例验明乃发。

次青仁弟左右：

接十一日惠书，具悉一切，初八日陆军获胜，甚慰甚慰。水军挫衄，由于各营不协，队伍不齐。足下但知水师进攻，或有益于陆军，而不知水师小挫，亦足令陆军短气而损威也。应复各条，开具于左：

一、罗山定于十六日自南康起行赴义宁，霞仙同去，带陆军由崇通进捣武汉，不回湖南也。如武汉不能得手，仍于年内回军至鄱湖，与浔湖之师会合。

一、宝勇已于十五日辰刻自南康拔营往义宁，归并罗军。前本拟俟罗翁相定之后，即令宝勇过湖会剿。不意初九一挫，罗翁回康，无意再行渡湖攻剿。罗山既回义宁，宝勇愿随之以行。若强留之在此攻湖口，未必能与平江勇同心一力。故听其随罗山以去，或可做成事业。

一、蒋营本欲遣之东渡，奈初八以前以多风不果。初九以后，既定罗山携宝勇回剿之局，则蒋营、虎勇二起，余不得不留为护卫老营之计。尊处即添兵数百，未必能破贼垒。而敝处少此数百，则时时可虞。故仍留之。

一、水师进扎苏官渡，自是正办。不料初八日一挫，各营胆寒。军中能成大事者，气为之也，人为之也。今前帮萧游戎既已沦谢，后帮吴子序以轻敌而败，贺笠山以气弱而失，则各营中实乏缓急可恃之才。仅推陈炎生为领袖，亦只可与言防守，难与言进取。仆之苦心，有非足下所能尽知者。姑令其扎青山、屏风两岸，待风息后操练数日，再图进取。

一、贵营扎在东岸，仆甚不放心。闻营盘近水，恐贼用炮船对岸轰击，必须移于高阜之处，使水中炮子不能及营。非畏怯也，图安静耳。罗翁深虑贵军扎营不合法，惟裕川一营较为得地。鄙意湖口一军不宜攻取，止宜防守。盖凡攻城攻垒，总在半月之内；若半月不破，亦不破矣。自二十三日未能乘机克复，嗣后贼志愈坚，遂难得手。细思湖口一关，去年梅家洲之难破，本年五月罗山之不能由饶州而至都、湖，七月塔公之变不能东渡，二十三日之一间未达，初八日水师之丑态奇出，其气机皆若不能遽夺此关者。故仆之私意，愿贵营严防固守，亦有益于都、湖，不可稍涉大意，忘山垤之戒也。

一、此贼长处，专在“击其惰归”四字。贵营由苏官渡至下钟岩，往返三十里，常常进攻，则归时惰玩，恐该匪尾袭。千万叮嘱各哨，每次收队，先议定好手殿后，必优保之也。

一、赏钱千串，折银五百，已告知粮台矣。恤亡银照新例须令其亲属来领，发审委员会同粮台讯明乃发。养伤银须委员验明乃发，可送来一验也。

一、小姑袱贼防，闻亦甚坚固。此刻兵力实无暇雇探报，贼数之少，有难尽信者。前此屡接函禀，言湖口贼不过千余，他处探报亦然。近日尊处胜仗禀报，前后共杀贼二千有余，而湖城之坚如故，贼船之悍如故。是当平心细察，未可浮情轻听也。

以上各条，诸祈心鉴。又初八日敝处有复吴子序及足下公信一件，闻未送到，兹抄呈一阅。

431．复李元度八月十六夜初更

告罗、霞均于十六日起行，进捣武汉。嘱其营以深沟高垒、能自固守为主。

次青仁弟左右：

十五日寄去一函，未知到否?十六日申刻接到十四日手书，具悉一切。

罗、霞均于十六辰刻起行，由崇通进捣武汉。湖口克复，有益大局，人谁不知?仆郁郁居此，何尝一日忘湖口一关?顾方拟更番迭攻，而忽有塔公之变，又有敏南之悼，初八日又见水师向所未见之丑态，以是不敢壹意进取，而存一防守之志。顷又闻秦国禄丁艰，水师益乏老手。现在审办各弃船登岸之哨官，亦有难一律严惩者。如刘△（原文此处为三角）△△△（原文此处为三角）珪章之类，颇有援八议以关白者。下游池、太、徽、皖无佳耗。芜湖虽克复，而江边一石垒未破，想亦与我军攻湖口下钟崖一垒未破情事相类。顷接小浦中丞八月二日来函，故得其详也。

邹岳屏解采之枪系手枪，长仅一尺，有单者，有双者，乡间红白喜事以此间入爆竹中作响。仆戏造以为军械，究不可用耳。此间竟无鸟枪、抬枪。

程尚斋过章门，言雪芹决可来内湖，筱泉之信云尔。

贵营与水师隔绝，总以深沟高垒，能自固守为主。至嘱至嘱。即候捷佳。

432．复李元度八月二十二早

告湖口、彭泽攻取及保举、奖赏、捐米、告示、请恤诸事。

次青仁弟左右：

二十一日巳刻接到手书，具悉一切。应复各条，复列于左：

一、攻湖口总须水陆合攻一条，仆胸中终未了然。所谓昼夜环击者，想仍是以炮击之。鄙意此贼终非炮轰所能吓走，闻其垒内有楼板，炮子但有直力，可横穿而过，不能折而下穿楼板也。吾前请罗山往看如何攻法，原欲其静心细看，并札谕“各营未经看明商定之前，不准开仗”等语，不料是日一面往看，一面进攻，罗山并未看明。水师小挫之后，遽行回康，吾与面订，俟罗信来，可打则调宝勇，不图并无信来也。罗山回康，问应如何进攻，渠亦茫无把握。达聪则云炮子并未打入贼墙。吾既恨水军之毫无纪律，又咎罗山不细心看明，草草了事。目下再欲进攻，不知应如何下手。水师扎宿八里江，则万不可。去年冲入卡内，一夜不归，便有十二烧营之变。今年冲出卡外，一夜不归，将仍乐蹈覆辙乎?且出卡一次，两岸贼炮必伤数十人。若非确有胜算，徒伤士卒，无谓也。吾恐扎八里江决破贼垒之说，亦系浪计之而浪言之，实未究切事理之所以然。仁弟论文，则按脉切理，丝丝入扣，临事则浮光掠影，曾无极深研几之意。湖口之破与不破尚是小事，且当与仁弟痛下针砭，细细讲求一番。幸详明示，复无徒以意气争胜。

一、保举拟分作两次：广信一次，义宁一次。水师各哨附焉，贵营十九人亦附焉。盖未破湖口一关，则水师与平江营终无正大题目，奏保稍觉惭恧；附入两案，或可迎邀俞允耳。

一、三营蓝翎七人及彭斯举、李晋发蓝翎，俱有应得之劳绩，亦可储为将来之将才。此九翎，仆俱乐给。俟贵处领赏银者来，即一并发去也。

一、赏银五百，决不可移为他项之用。伤银暂给二百，尊处专妥人具状来领。粮台各员，亦须与之通信。

一、捐米办法甚好。如有羡余，即可稍资贵营养伤之项、无名之费。

一、刻板告示，每种再发百张。掘坟告示，切弗再贴，尤不可用贱衔。凡举事为千万愚人所喜，而为一二有识所笑，君子弗为也。

一、都昌马令，即当函告省中更易。

一、彭泽贼防不在城内，而在小姑洑。该处亦两岸筑垒，与小池口、梅家洲无异，专为防水师起见。此时若攻其江边坚垒，恐亦不易破；若攻城，则虽破亦无益。

一、葛维柱业已附折请恤。其尸在何处，请为查出，代买一棺。吾将遣人送其柩回籍。棺宜略好，二十千以内可也。

一、下钟岩垒内之平江人如能内应守备，二千金之赏，吾不吝也。

以上各条，诸祈心照。顺问捷安。

433．复李元度八月二十八早

询所发采买船护票数量，告火箭无用。

二十八日早，复接二十七日来函，并蒙惠赐野鸡，谢谢。

屈、叶信具悉，即当查办。上次二勇各打五百，枷号一月，并陈营官及发审所李令均严行申饬。此次或不至如此之甚，且左营于二十一日移扎屏峰矣。而云系青山水营掳船，恐非事实。

湖中小舟甚多，皆在姑塘以下，装棉花及盐上来。或夜间偷过，哨船往查，则出尊处采买护票。水师深畏小船之夜行，故常以是为尊处诟病。究竟尊处所发护票共若干张，有底册存核否?乞即示复，以便分别办理。

火箭无论好歹，要之军中一无用之物耳。国藩屡次极言其弊，谐语庄论，讥之深矣。而足下不察，犹欲借此为攻剿利器，则亦浮情故习，不肯细心探索焉耳。兹发去十枝，试从他处射入我军营内，观其果有益否?余不一一。惟心鉴。

434．复李元度八月二十八日午刻

告翎枝自行带往，述鄂省战况并抄示胡林翼信。说明杜军民通敌之策俟面商，查办受伪职乡官禁焚屋拿孥。止其添募平勇之议。

次青仁弟左右：

弢甫兄归，得接惠书，具审一切。顷又接二十五夜一函。赏银五百、伤银四百，并即饬发，功牌五十张亦发。翎枝查得内银钱所无之矣，粮台又专人走省购买，数日后方可到康。国藩拟于初一日至青山，初三四至苏官渡，贵营翎枝即自行带往。在贵营小住二日，仍至青山，在陆营驻扎，以便四面照应。

胡润公自七月初定先攻汉阳之策，即率全军由金口渡江而北，留李鹤人之陆勇守南岸。鹤人比有书来，极言“冒险之着，力谏而不见听”等语。水师抬船入后湖，七月十五已将襄河贼舟焚毁殆尽。不料德安援贼大至，八月初二日金口李营被贼蹋毁，鹤人水军驶回牌州，初八日奓山胡营被贼蹋毁，全军同溃。润公溺水，被鲍超救出，送至新滩口。湖北大局顿坏。兹将润公原信抄录一通呈览。幸罗山早定援鄂之计，已于二十六日自义宁起行，想初旬可抵咸宁。金口、岳、鄂之间，意者其有转机乎?惟外江有此大挫，雪芹不复来章门，内湖水军难期起色。

二十六夜惠书又于二十八巳刻接到，禁止表心纸及盐车、杜军民通贼一条百姓与百姓通商，贼收其税而已，非与贼通商也。老弢注 [1] ，尚须筹一善策。自此以下千余里，皆贼匪与民通商，相安已久。若能克复郡县，夺回关隘，将贼匪痛剿四散，则此等事皆善后事宜中之易办者耳。此刻未能踏破贼垒，民心观望，在所难免。俟到贵营时，面商妥善办法。

伪军师、旅帅之怙恶者，鄙意诛其身，不必及其孥，戮其人，不必焚其屋。大江南北，陷入贼中数十州县。每县污伪命、受伪职者，不下千家；每家皆有亲党，有仇怨；亲党则谓其被胁可怜，仇怨则言其从逆可诛。欲一一宥过刑故，情真罪当，实非易易。国藩去冬告示四条，曾有一条专言之。昨彭泽令郭毓龙来营，语次忽跪禀曰“将来大兵至彭泽时，求禁弁勇毋焚房屋，为民请命”云云。国藩以其仁人之言，极口允许。嗣后贵营查办乡官，望禁止焚烧，并禁拿其孥也。

添募平勇殊不可行。今春招募四千人，谤丛兴，国藩与足下盖当分职其咎。今无故而又有添募之举，尤非所宜。江省司、道两库并空，捐项亦山穷水尽，省中公牍私函皆言九月以后难于支应。若果饷项不继，拟于尊营十五哨中裁汰一半如稍有一分可以支持，决不裁撤，又岂可以再添乎?

元善接管饶州一军，敝处亦已闻之。前此白简意重，奏报不实，摘原折中“赵如胜奋不顾身，鏖战竟日”等语相镌，非左赵而右元也。

耆公既履新任，省中可代饶州一席究有何人?天下滔滔，安所得某贤于某者?访得其人，然后商请更易未晚耳。复请捷安。

[1] 此系拟稿者夹注。

435．与罗泽南刘蓉九月初二日

嘱不可分支，不宜回顾。请于鲍、张二人中飞调一人前来。

罗兄霞弟左右：

前复一函，由宝勇带往，亮达观听。

此间先接胡润公十一日一函，而知陆军败挫之状。旋接雪琴、厚庵初五一函，而知水军自十二至二十四旬余血战，入险出危，奇功不世，为之骇诧敬叹。有此伟绩，而苍苍者不令竟复武汉，其卒不复耶?抑留以有待我罗霞耶?

时事愈艰，则挽回之道自须先之以戒惧惕厉。霞弟傲兀郁积之气，足以肩任艰巨，然视事太易，亦是一弊。鄙意此时不可分支，且以五千之众并为一路，非必滕、罗而薛、霞也。姑试十余战，徐徐以养霞公之望，而坚军士之信耳。宝勇尤不可独分一支，想罗兄深知之。岳、鄂地势甚大，贼股甚众，必有为分支之说者。故国藩两书皆兢兢焉，伏惟详察。郴州之贼扰陷茶陵，醴陵等处不无警动，尊处亦不宜拨兵回救。古人所谓“绝利一源，用师十倍”者也。筱泉刺史丁艰，国藩拟附片奏请留营办事。

此间水陆如旧，周副将浔城一军尚足自立，次青在苏官渡，师垂老矣。后帮三营，故乏起色；前帮四营，可与防守，难与进取。外江事势如此，雪琴恐不能遽来章门。如决不能来者，则请于鲍超、张荣贵二人之中，飞调一人来南康，以振积疲之气。天下滔滔，何处英杰翩然来止，以辅不逮而张孱窳乎？

雪琴、厚庵处不别作书。鲍、张二君亦不具公牍，求阁下为我力致之，必分一人前来，而后有济也。

三万金续已解去，亮收到。余不一一。　南康

436．复李元度九月初三日

告仍留耆龄守饶，因北风甚劲难去其营，先将前诺蓝翎送去，李令事俟有机会再办。嘱改作营垒，多求能手。

次青仁弟左右：

初二日接到手书，具悉一切。条复如左：

一、饶州绅士张孝廉等来营，具呈留耆九峰驻饶。敝处优礼之，即为三函至省，与抚藩诸君婉留耆公。旋九峰亦有书来，请暂缓履任。国藩又咨达中丞，日内决不遽换元守矣。兹将原咨录送一阅，以见耆公能得民心，可与共事。

一、青山陆营墙子尚未筑成，日来北风甚劲，亦难遽至贵营。兹先将蓝翎九支送往，以践前诺。如丁峻、李进发数人者，鄙怀时时念及也。待风雨少息，即走贵营慰劳将士。先一夕宿屏风水营，有信奉闻。

一、李令署星子自非所愿，然敝处致书亦难着笔。二月在江省时与中丞商调周如筠，中丞既不肯调；商调马永炽，调矣，而马令不肯进省。后临发时，约请耆九峰来营一见，面商一次，函商二次，而耆公终不能来。仆于地方官无管辖之责，故常落落不甚置议也。李令带江西之勇，治江西之邑，久驻南康，情形熟悉，成效颇著，在省中上游持之有故，国藩未便率行干预。若俟有机会，如耆公一案者，仆即连函累牍，曲成尊意可耳。

一、彭泽令郭君本年三月因钱粮案被参撤任，昨因差过德安，便中来营谒见。现任彭泽一席，不知系何令君，非郭公也。

一、九江陆营、青山蒋营、虎营，仆均令其好筑营垒，墙高一丈，濠深一丈，地势高峻。贵处营垒，论者多云不甚得地，又云太挤，果有是二失否?如其信然，则当思所以改作。

一、蒋营哨官，仆荐一萧保俊，一詹荣清，又荐一帮哨周友胜，皆能战者。贵营好手较少，塔公之巡捕曰羊瀛，阅历已久，熟于营务，吾欲令其帮胡云岩，犹段莹器之帮吴贯槎也。其薪水夫价，仍自敝处给发。是否相宜，祈即示复。若不多求能手，贵军终难振起。

以上各条，诸祈心照。即候台安。

437．与李元度九月十七日未刻

细授军机，缕述捐事，又止其添勇之举。

次青仁弟左右：

本日为书奉达。旋接十五夜惠函，兹条复如左：

一、密商之件，早间较胜于夜。此事愈密愈好，不必约水师也。心有所待，则不专一，且恐效初八日，令陆军少沮佳兴。

一、合同护票已付刻手。银钱所尚在南康，刻成送来，恐须一二日。

一、水师后营闻营哨不和。雪琴想日内可到，非渠来振兴一番，终恐不济。国藩近立亲兵营，自行带队操演，亦因无人之故，迫而为此，亦恐罔效。营官乏人，万难成事。陆军如胡云岩、吴贯槎、蒋小怀三人，仆亦时以为虑，恐难得力。闻蒋营与虎营大不和，共处一营，殊为可虑。黄虎臣亦非营官之才，仆日内当再至青山弹压。

一、南康白土利于景窑，仆久闻之，但“每年可得数万金”，此语恐非确也。此时窑户半已歇业，何处得此大利?请再考究一番。如仅每月得数百金，则多一事不如省一事。

一、高桥离陆营大远，仍须在皂湖登陆为妥。国藩已嘱贺虎臣，凡贵营运饷运米之船，概用战舟护解至皂湖，并嘱渠函讯贵处，通候殷勤矣。贺君诚笃君子，足下亦宜与之通信。

一、贺宗澜捐项，待银钱所收文到时，即行咨部。

一、吴以恭办捐，既不能解银，何至并不能缴还实收?平江俞令勒换实收，仆若不管，大度容之可也；仆若申议，即当以阻挠军务奏参。敝军劝捐，谕旨有明文，户部有案据，何得藐视若此?足下所拟札稿，无此办法。

一、布匹以贱为妙，若太贵，则不必多买。请将价直飞示。

一、罗方伯于初六日克复通城县，杀贼约近二千人。十六夜信至敝处，平江团勇有先登之功。

一、小姑洑此时贼极少，足下若率三营以去，不过破一空墙子，胜之不武。若并不胜，则为笑大矣。攻破墙子之后，若留师驻守，却非三千人不可。蒋营、虎营，国藩决不令其渡湖。现在贵军在东岸，吾已嫌人数太多矣，又令千余人东渡，究竟何干?徒令西岸空虚也。九江为江省门户，周凤山一军断不可轻动。吾弟每有调遣，其大者常与鄙见不符，小者却多相合，以后当彼此精思，归于一是耳。

一、劝捐一事，将来无部照可换，不免为吴以恭之续。若劝民间有用之钱，而募一二百无益之勇，以办虚名无实之团，国藩不能为请部照也。平江勇已募四千，可以无庸再募，前在贵处面言之，顷又有一函奉规。足下之广已造大，而劝以约旨卑思，幸垂察焉。高陈之举，二十五都之举，岳庙之举，鄙意皆可不必。足下再三筹思而慎出之，至要至荷！复候刻安。

438．致李元度九月二十四夜

告湖、都等属令民间捐米则可，令其捐银则不可。吉安告警，望飞催刘令一营赴援。

次青仁弟左右：

日来军米何似?足敷日食否?捐生实无以船运米者，想湖中竟无民船可雇耶？国藩已批准令其在高家桥交兑，日内尚无来交者，大抵以无船为苦，不分在高桥与在皂湖之远近也。皂湖水日涸浅，十日外即不能扎营，高家桥亦日涸，不能扎营，当移扎屏风口外，去贵营仍不越五十余里。

湖、都等属令民间捐米则可，令其捐银则不可。盖在江省，每月支领口粮皆有定额，忽又添一捐项，则官绅当窃窃私议。黄莘翁自办捐以来，除炮船经费外，不准另立一目，另出一途，以是屡为官场所不满。今国藩于都、湖另出一途，既不告知莘翁，又不告知官场；设一函相诘，仆则无辞以对。且凡劝捐，无不略寓勒意者。以子序为之，尤易着斧凿痕迹。此间戴家稍富，闻足下勒令必捐千金，想系本地绅士托为出自尊意者。然将来传播省间，则皆以为确出尊意，且谓原由鄙意也。望足下即日将捐事一概停止，在敝处领实收者。周能宣构一劫抢大案，吴延庚专人来索部照三十张，吴以恭不能缴回已发之实收。此三案者，皆足下所稔知。敝处未得分厘银钱，而徒添无休无了之累，又得不尴不尬之名，故无谓也。万祈将捐事停歇，止办捐米之局，或犹为可继之道。

茶陵土匪窜吉郡之永新境内，黄莘翁书来告警求援。仆于十七夜复函，许以李、刘二营赴援。顷接陆中丞咨调刘令一营赴吉，盖尚未接仆信时定计者。兹送去刘令一札，望足下飞催彼营起行，令李进发等率之来高家桥。仆安排船只送渡南康，以速为妙。如吉安续无警报，仅调刘营前往，大善大善。如吉事警迫，续调李令一营，亦不能不速往。吉安为江西腹地，且楚军饷需所自出也。足下所部三营专守苏官渡老营，自是游刃有余。即欲增厚兵力，亦非难事。

罗山于十六日克复崇阳，罗、霞各函特送吾弟一阅。鹤人信情谊笃至，亦送去。吾弟与云仙阅后，即交去手带回。即备复书遣来足也。余不一一，惟心照。

外信四函五件，阅毕发还。又王壬秋信一件。

439．致李元度十月初二日

虑吴嘉宾处与青山陆营兵力单薄，告李瀚章二十六日到屏风大营，望其前来一叙。

次青仁弟足下：

秋翁、筠公回营，具述一切，甚慰。

日内北风极大，米船在此者不能开下。子序开仗获胜，仆不以为喜，而转以为虑。盖彼处二百人扎营，过嫌单薄，团丁断不可恃。贵营接应又太远，将来恐贼来扑营，终觉难支。故虽打胜仗数次，于尊营无益；若被贼匪扑营一次，则于尊营声威有损也。

吉安事急，莘农先生未来营。筱泉刺史于二十六日到屏风大营。吾弟可抽身来此一叙否?此刻贵营深濠高垒，贼必不敢来犯。或来大营一宿，或再宿，当无他虑。青山陆营仅一千人，吾深虑其单薄，足下乃欲调蒋营他往，亦思之未审耳。李晋发等于二十八日过湖，嗣无来音。即候捷安。

440．复李元度十月初四日

告捐监银应缴粮台，功牌须通盘筹发，捐监捐职衔续捐亦无不可。望告李宝秋据实禀明不能分兵援吉情由，忧罗泽南军单弱，吴嘉宾营疏虞。

次青仁弟左右：

初三日接初一夜手书，因初二函中言即日来屏风大营，面商一切，故未复也。兹已阅数日，而台从不至，谨将初一函商各件，条复如左：

一、捐监之三百六十金，应缴粮台，仆准至莘翁处借照换给。如有续捐者，亦可换给部照。其银须一一交楚粮台。至捐功牌之款，即概留尊营，以备缓急之用，无庸呈缴。惟羊瀛薪水夫价，即由此款内给付。顷李筱泉闻段莹器假旋，意欲将其月支百余金截止停支，仆嘱其无庸截停，即以此抵羊瀛支款。

一、二十五都之团虽战胜一次，仆却时以为虑，不欲以功牌赏之也。足下续请功牌五十张，专赏二十五都之战则不可，通盘筹发则可。俟尊使再来，即行发给。

一、酬捐功牌百张，亦即照数发给。惟子序处及马家桥等处，不可随意散给，须概由尊处登号填给。在衡州时，捐功牌钱二万余千，所造战船木牌皆功牌之为也。如办理得法，此一纸者，亦大可生发，望足下珍而惜之。

一、捐监捐职衔，仆既允至黄部堂处借照换给，则续捐亦无不可。喻庆鹏等三人亦必并给照件，但副实收及银两须陆续解粮台耳。

一、吉安事急，阿镇军之兵勇又已失利，陆中丞顷有咨来，续调李令之五哨。足下之意，以李营不宜续调，望即告宝秋，据实具禀，言湖口吃紧，二十哨不能再行分拨等情。敝处亦即咨复，言湖口兵力单薄，不能分调，并当以实情函告陆中丞也。

一、前接罗山信，言江汝舟忠济在羊楼司失利，渠率师回剿羊楼。昨夜接后路粮台言彭三元带宝勇一千，李石仙杏春带湘勇六百，在拖泥岭失利，并有彭、李阵亡之信，不知确否。如其信然，则罗军顿形单弱，实属可虞。子序一营，孤悬二十五都，鄙人时时悬虑，恐一有疏虞，则苏官渡威势损失。子序办事，全不思脚踏实地，足下亦不思所以为继，皆非是耳。惟希心照，即候捷佳。

441．复李元度十月初九夜二更

嘱其不得添勇，严责吴嘉宾勒捐。

次青尊兄阁下：

初九日接到复函，仍将应商之件条复如左：

一、阁下初一日一函，言吉安续有调拨，竟未便调去云云。国藩昨复信，言苏官渡单薄，即不调李营往吉，已咨明中丞免调，并函达矣。而阁下回信，将尊函、鄙函概置不论，但言宝秋初十、十一拔营而已。敝处业已咨复江省，兹将原咨钞一分，札知尊处及李令。

一、添勇实非易事。国藩前有一函，言决不添募。今吉安有事，饷源已塞，每月添三千三百余金，何处说法?且藉令有钱，国藩何能再向江省添此月支之款?实难措辞，望断无添募也。

一、羊瀛亲兵如专禀到时，即批令一概撤去，那得许多葛?詹荣清在蒋营屡禀请添镇筸亲兵，已严饬不准添一名。

一、子序在二十五都，据绅士来言，军师旅帅千金之家，勒捐四百金。如此办法，安得无怨声?若再不撤回，国藩则出示该处，言其并未奉札云云。勿谓我言之不早也。

一、江汝舟羊楼失利，系九月十六。彭、李拖泥岭失利，闻系二十六事。此信关系极大，日内盼罗公书甚切。时事艰难如此，竟不知大局作何转移！惟当脚踏实地，日慎一日而已。即候刻安。

442．加李元度片 [1] 十月初十日

告盐饷一案，可暂置之度外。罗萱须得肉桂治病，望能购觅少许送营。

再，盐饷一案，闻浙中官商颇有异议。此时若以公牍私书与之反复辨析，则议论愈多，猜嫌愈生。将来虽欲徐徐剖释以求融洽，而有所不能。鄙意暂将此事置之度外，若不急于求其有济者。久之，疑窦渐开，或当谅鄙衷之无他。然后以一书与藕舲，畅言无损浙中、有益敝处之理，庶可冀其有成乎?未敢知也。

吉郡事棘，笔翁不能遽办盐务，捐务亦难督催，殊焦灼也。幕中罗伯宜世兄一病经月，医者以为虚阳浮越，须得上等肉桂治之。军中无可取办，敬恳阁下在省城购觅少许，由粮台专人送营，至感至感。手此，载颂刻安。

[1] 传忠书局稿本未题受信人，此系编者根据上下文意所加。

443．与李元度十月十二早

派得力弁兵十人充任其新招营哨目，以罗泽南、刘蓉濠头堡失利为其警戒。

次青仁弟足下：

使还，得复书，具悉李营速行非尊裁所得尽主。前日见复一书，何以不略露端倪?令人深疑前后矛盾之故壹出尊指也。今业已拔营来此，自不宜令其仍回苏官渡。北风稍息，即当渡送南康。

吉郡贼颇众多，似非刘、李二人所能了办。既曰“江军”，即当听江省调遣，胜负亦只好听之。

苏官渡骤去二营，自应添募，以固军心。塔公麾下得力弁兵调来二十人，分拨水旱二营。兹拨去十人遣往尊处，分任哨官、哨长、大旗、蓝旗、帮办之任。足下前请再招五哨目为公侯伯子男者，即以此十人列入五哨之内。前此已招者拨归此十人管带。今此新招者，任此十人挑选，不必遽尔取盈一营之数，一哨半哨逐渐而增，某哨亦不必遽尔取盈十队之数，什人伍人逐渐而增。惟其人不惟其额可耳。雪琴到后，水师统领得人。国藩即当驻扎苏官渡陆营，为足下整理一切也。所需锅帐军械之类，即日派员走省守领。抬枪此间尚存三十杆，余均不敷用。新营未招齐之前，贵处兵力单薄，务祈认真训练，无稍松懈。切嘱切嘱。

昨夜接罗山、霞仙信，知二十五日宝、湘两营在濠头堡失利，彭三元、李杏春力战捐躯，弁勇伤亡二百余人。其失在罗山自驻崇阳，既分李、刘、蒋、唐、普于羊楼峒，又分彭、李于濠堡，故猝遇大股而致败也。二十六日贼扑羊楼，我师获胜，军威复振。计此时尚在羊楼休养。军事危险，决不可以浮情将之，亦可见矣。即候刻安，诸惟心照。

444．复邓仁堃 [1] 十月十三日

吉郡之挫，病在统辖无人，耆龄可委统领之任，周军止可备将来策应之师；宜先添调留饶之防勇防袁、临，罗泽南军未便折回江省；浙饷当续催，王军不必来江。

厚甫尊兄大人阁下：

两接惠翰，备悉一切。猥以忝补枢部，饰语△（原文此处为三角）披，△△△（原文此处为三角）余，只益惭感。敬谂宏宣荩勚，懋辑勋祺，至以为慰。

承示吉州兵溃、剿办棘手情形，顷接鸿江中丞来咨，商调李丞之勇会剿，并已分调九峰观察部下赣勇一千名赴吉等语，当就鄙见咨复，谅可送达英览。兹并将来书垂询各端，条复如左：

一、吉郡官军之挫，病在统辖无人。鸿翁现调耆观察援剿，即可委以统领之任。惟仅调赣勇千名，仍恐不敷。鄙见拟令遮将留饶之一千名全数拔营，并将刘、李二令李十三日渡湖之平勇归其调度，以一事权。计此军共三千余名，兵力稍厚，可以独当一面；若宝勇、志同军均归节制，似可不至如前此之牵连而败，尚祈裁酌。

一、周太守之勇二△（原文此处为三角）闻皆劲旅，亦可专办一路。惟前此援韶口粮分给功牌，似不宜听勇目自行劝捐，恐滋他患。且口粮未清，亦恐不能迅速赴调。此起止可备将来策应之师，难供目前攻剿之用。

一、吉郡寇警如波及袁、临，拟调李丞移师会剿等语。鄙意俟贼扰及袁、临再行征调，势已无及，今先添调留饶之防勇一千，或可得力。设使果犯袁、临，自当别筹良策。李丞平勇既须留护水师，且饶防既虚，都、湖断不可无兵驻守，惟有周副将浔军一师，尚可酌拨应援耳。

一、饶郡撤防之后，北路东、建一带防贼窥伺。拟令李丞移驻都、湖适中之地，或可兼顾饶防。但湖、彭望官兵如霖雨，恐难移营他往，目下尚无定计。

一、罗观察一军，自二十五日分兵失利，二十六日全数移扎羊楼洞，获大胜仗，无退驻通城之信。折回江省一节，此事业经奏明回援武汉，并据两楚迭次咨调，未便中更。且罗山在西，亦可扼守义宁来路，遥辅刘镇军之不足。

一、浙江饷项。前已驰书婉商，即日更当续函飞催，作包胥秦廷之请。

一、楚南王观察一军嘱调来江。王君于军旅之事不甚可靠，其所部为周金城之南勇，实不得力，越疆会剿，徒滋胶葛。

以上各端，以统驭得人为重。如耆观察西上总领一路，或可速靖寇氛耳。肃此布复，兼鸣谢悃。祗颂勋绥，敬缴大柬，不既。

愚弟曾国藩顿首

[1] 本件收自《曾国藩未刊往来函稿》。

445．复李元度十月二十日

告合同护票须另刻方可使用，乡民捐米已准其在高桥交纳，再设法搬运。十七、十九夜事不可信，景德窑厘金不可能有五千之数。

次青仁弟左右：

十九日莫军功归，得接手书，应复各件列左：

一、合同护票今早送来，兹付去五张。银钱所将票稿改字添句，殊属胆大，须另刻乃可用也。日内有都昌绅士来敝处禀见，言及捐米一节，不难于捐输，而难于运解。余令其用船装至屏风水营，敝处用战舟护送至皂湖。又捐生有在敝处具禀者，请在水营交纳，仆已批准，云准其在于高桥交兑，给予收票。足下既令乡民捐助米石，又欲强之运解苏官渡，此必不可继之道也。吾准其在高桥交纳，小民较便，或犹可久耳。

一、米既在高桥收纳，尊处宜派人来给收票。其搬至尊处，有三法焉：一法，办布口袋三四百个，每日派贵营来此搬运，或肩挑，或背负皆可，日可往返一次。一法，用船送至皂湖，可省陆路二十里，然每日亦只能一次。一法，运盐之车，勒令运米东去，运盐西回，由尊处给予车票，无票者将盐入官。此三法者似皆可行。若不广为之计，专恃绅民自捐自运，立见其竭矣。

一、十七夜之事，贼首查烟馆，何以正值此时，如是之巧?黄玉魁、陈某何能于深夜皓月之下逃出贼营?皆事之不可信者，可不必久为其所愚弄也。前帮水师于十七夜四更出队，值大逆风，黎明始至姑塘，十八酉刻始行收队。十九夜事恐未可信，即未饬水军出队矣。谢玉山可令来水营，一为试验。

一、景德窑生意萧条，每月曾无万金之获。白土每月安得厘金五千之数乎?此等事须用心探索一二层，则不为无识人所骗矣。

一、何、张皆曾经札调，如其能来，大善。如不愿相从，亦不复强耳。即请捷安。

446．与李元度十月二十七夜

告赣鄂战事，教治军之策。

次青仁弟左右：

昨接复书，具悉一切。

省中信来，义宁之贼西窜瑞州境内，新昌城池失陷。瑞州去袁州甚近，安福之贼既陷分宜，则两股合并为一，实亦意中之事。陆中丞调耆观察晋省前，国藩曾致一书，言饶防万不可撤。昨夜接其复书，尚云俟耆军到省。即赴瑞州堵剿云云，似并未札止耆公留饶。今日又驰函至省，力陈留耆公防饶，调周将援瑞等语，不知中丞果从吾说否。

季高书来，言罗军初三日大获胜仗，军威复振，不知罗、霞何以尚无捷书。各路探报均称武汉之贼大败，或李鹤人在襄河亦立功绩欤?雪琴十月初四自衡起行，不知何以不至，致为悬系。

尊营在湖口与绅民以捐项相结契，成一永不可动之局，终非正办。无益于大局，无益于江省，亦无大益于吾军。再过数月，足下亦必有嗛然不安于心者。前经面嘱，方寸自为消息。预为将来拔营地步，何卒不思一为之所也?七月间，余力言不必渡湖，新募之勇，难遽图功云云。胡、吴二君来幕中告请奋勇，其词甚坚。后国藩过苏官渡，二君亦无惭愧之色。惟段莹器谈及此事，深引以为疚耻。古人称“明耻教战”，足下于此等处，当日讨哨队而申儆之，以生其耻而作其气。慎无徒以美言奖饰，长其骄浮也。

李筱泉于二十五日返省，郭云仙、周弢甫于二十六日起行，将往浙中张罗成本，以运饷盐。闻莘农先生于日内来营商办盐务，或国藩躬陪之往苏官渡一行，亦未可知。微嫌尊处营规不严，行坐混杂，夜间喧哗，恐为莘公所嗤。羊守备能整饬规矩否?新招前营，务讲求程不识之刁斗，无因陋蹈常为幸。即候刻安。

外胡咏公一函奉寄，俟雪琴到后，仍望送之一阅。

447．与李元度十一月初二日

告庐州克复，请饬马秀才来大营一见。遣李凤来供其差遣，将都、湖、彭三县捐务交其劝办，嘱将捐金随时解交粮台。

次青仁弟左右：

初二日接到二十九夜惠书，具悉一切。

庐州于十月初二日克复，已接和帅、福中丞咨文矣。据称“初一夜内应举火，初二黎明破贼，杀贼万余，斩馘无遗”等语，此东南一大转机也。石达开前在岳鄂之交，意图南犯长沙。有此一着，该逆当必退保安庆。罗山一军当不至为群贼所乘，而两湖之事当日有起色。

马秀才诗笔圆润，图尤精确，请饬其即来大营一见，当远胜于程奉璜。程生在湖南多不法事，昨随张德坚来营，闻其所为，殊恶之。以其投诚而来，不欲加谴，予以三十金，厚资遣之。

屏风、青山两处泊船，均不能多。拥挤为水营所忌，余主是说久矣。恰黄莘农司寇来营，遂于初一日与客舟同移谢师塘，去尊营又隔一湖。待雪琴到，仍当久住尊营耳。

贼舟二十七日至姑塘之对岸，青山水营因中隔沙洲，不能横渡截击，仍须从下游绕上，遂于次早出队至鞋山。该逆出队迎敌，鏖战至日落，始行收队。我军失去长龙一只，受伤者数十人，闻贼匪亦伤数十人。

陶藻本有血性，可胜营官之任，现骆中丞留之在省带勇，季高来信已言之矣。刘步鳌行径，不似寻常町畦，军中最宜用此等人。敝处有李凤来者，曾杀人三次，刑部定拟发配来江西广丰县，胆勇俱可用，拟令至尊处差遣。

都、湖、彭三县捐务，已与莘翁言定，即交尊处劝办。第用渠处部照，当并用渠处实收，以归画一。渠回省先将实收寄来。日内如有来捐者，先用敝处实收几张可也。尊处办捐，其银钱望随时解交粮台。如须用之时，另向粮台支领。其于刘彤皆处，则必款清一款，丝毫不紊。渠经手捐事，余力嘱其认真清厘也。即候刻安。

448．与李元度十一月十一日

嘱其适当分权，不以资地任人。

次青仁弟左右：

顷接手书，知初七日大战获胜，至以为慰。

各勇进锐退速之弊，罗山西去时曾属及之。全赖营官、哨官得力，故幸免于疏失。大氐他处兵勇情形，亦略相同。进则争前，退则散乱，得三五人保住阵脚，即是劲旅。无此三五人者，则其初每成先胜后败之局，其后遂为屡北不振之师。此盖军旅强弱之恒态。

而麾下平江勇与恒态微有不同者，他处营官、哨官各有赏罚生杀之权，其所部士卒，当危险之际，有爱而从之，有畏而从之；尊处大权不在哨官，不在营官，而独在足下一人，哨官欲责一勇，则恐不当尊意而不敢责，欲革一勇，则恐不当尊意而不敢革，营官欲去一哨，既有所惮，欲罚一哨，又有所忌，各勇心目之中，但知有足下，而不复知有营官、哨官。甄录之时，但取平江之人，不用他籍之士，“非秦者去，为客者逐”。营哨之权过轻，不得各行其志。危险之际，爱而从之者，或有一二；畏而从之，则无其事也。此中之消息，望足下默察之而默挽之。赏罚之权，不妨专属哨官，收录之时，不妨兼用他籍。哨官得人，此军决可练成劲旅。但总揽则不无偏蔽，分寄则多所维系，幸垂意焉。

胡应元果能战者，则宜直授以营官，不宜复以资地限之。卫青人奴，拜将封侯，身尚贵主。此何等时，又可以寻常行墨，困倔奇男子乎?

买布银两照数寄去，功牌亦如请发四十张。

雪琴信来，十一月朔日乃起行也。李辅堂观察初十至营，商河口抽厘事。九江初五日大战获胜，初七、初八均出队接仗，盖浔城之贼亦稍增矣。

李凤来发去，令其在前营充当先锋，大旗归胡应元钤辖可也。顺候近祺，不一一。

449．致官文 [1] 十一月下旬

告瑞州、临江同日失守，不得不撤水陆回省会剿。说明大江攻守俨分三段，皖军已商订合并。请将现在军情详缕示悉。

秀峰仁兄大人阁下：

峰烟攘阻，笺敬久疏。月前接奉惠书，欣悉我师于十月四日克德安。近闻大旗将抵汉阳，敬维胜算默操，巍勋捷奏，酬庸五等，拭目俟之。

国藩久驻南康，毫无善状。下钟岩、梅家洲两边贼垒过坚，水师前曾出江，因旱营不能飞越，仍须退回湖内。塔军门沦逝，长城顿失。幸接办之周副戎能统其众，屡获胜仗。正计增兵并攻，忽石达开大股由通城来，攻陷瑞州；另起股匪由茶陵来，攻陷临江。两郡同日失守，省城震动。不得不撤周副戎九江全军，并分水师中营回省会剿，先清腹地，未知能否速了。

窃览大江全局，俨分三段：瓜镇、金陵、芜湖为下一段，向、托二帅及红单船主之；稍上则安庆、湖口、九江为中段，和、福两帅庐州得胜全军及敝军水营主之；上游岳州、武汉诸军为一段，此则雄师主之，而督饬外江水师共之者也。皖军已专函商订合并，未审布置何似？但得贵军早复武汉，水陆并下，敝处水师即可冲出鄱湖，与外江舟师复聚矣。智珠朗抱，亮有同心。用特专差布询，务请将现在军情详缕示悉，俾获遵循，毋任感祷。手函奉复，恭贺捷喜，敬请勋安，立候回玉。不宣。

愚弟曾国藩顿首

[1] 此件收自中国社会科学院近代史研究所《近代史资料》第57号。原无日期，从内容看，当作于咸丰五年十一月下旬。官文（1798—1871），字秀峰，王佳氏，满洲正白旗人。道光二十一年出为广州汉军副都统，咸丰四年擢荆州将军，次年任湖广总督，咸丰十一年拜文渊阁大学士。官至直隶总督。

咸丰六年

450．致罗泽南正月十三日

告江右军情，析其进兵之策，望探确湘中实情决计。

罗山仁兄大人阁下：

新正九日接腊月十七惠书并公牍，具悉一切。水陆屡次大捷，似武汉不难克复。献岁新祉峥嵘，想已踏破黄鹤，驰奏露布，勋福无量，至以为颂。

江右军事，洎无善状。周凤山腊月初四樟镇大捷之后，本应留贼之浮桥，星夜修补，济师西岸，速剿临江，正可一鼓而下。乃不知出此，而循河之东岸而上，以剿离樟镇六十里之新淦，初十日收复县城，于是疑议纷起。司道移文，请周军就近南援，以解吉安之围。而吉安城中周廉访、陈太守等，亦飞书请援于周副将。而新淦县李令则禀请周军留淦，以防贼窜抚、建之路。往返商确，遂耽搁十余日。新抚文中丞批令由樟镇仍剿临江，而亦未坚主其议。国藩恐周将地形不熟，方略不明，遂饬雪琴观察由南康驰赴临江，与周将商办一切。逮新正四日，始抵樟树，而陆军已有初一夜之挫。盖周将自驻新淦，分辰勇、常勇八百人回驻樟镇，护卫水师。贼匪觇知兵单，遂渡三四千人于樟镇乘之，攻陷营盘，伤亡二百余勇。幸初三日周将自新淦回援，中途大战获胜，毙贼数百，夺器械马匹甚多。初二日江军水师战胜，夺获船只炮位。初七日雪琴水师战胜，抢夺浮桥、木排，军威稍振。周将亦于初五回扎樟镇，日内可同雪琴进剿，差慰廑念。

惟自彭、周而外，江西无一军可恃。吉安之围，五旬未解；西路州县，陷至二十余处，无人过问。饷项业已罄竭，腊月即发钞票一半，办理诸多棘手。国藩为江省计之，深望阁下之来援；为大局计之，又甚不愿阁下之回援。何也?凡善弈者，每于棋危劫急之时，一面自救，一面破敌，往往因病成妍，转败为功。善用兵者亦然。今江西之势，亦可谓棋危劫急矣。当此之时，若雄师能从北岸长驱，与水军鼓行东下，直至小池口、八里江等处，则敝处青山、湖口之师，忽如枯鱼之得水；江西瑞州、临江之贼，忽如釜底之去薪。以不援为援，乃转败为功之要着也。若阁下仍从通城、义宁回援江西，则武汉纵能克复，恐败贼从而回窜。北岸既无重兵，外江之水师万无东下之理，内湖之水师终无出江之望。是回援而满盘皆滞，不援而全局皆生，国藩所反复思维而确见其然者也。

顷接黄南坡兄来信，湖南拟以六千兵勇救援江西，系黄与夏憩亭方伯、朱石樵太守三人董其事。此举果成，则由袁州建瓴而下，较之阁下从外兜剿而入尤为得势。望探确湘中实情，如援师已成，阁下即无庸回江。国藩细察目下局势，阁下克复武汉后，由北岸迅速东下，湖南援师由袁州横出，上策也。湖南援师不成，阁下克复武汉后回剿瑞、临，中策也。援师既不成，武汉不复，阁下屯兵鄂渚，国藩亲率青山、湖口陆兵驰援腹地，与周凤山一军夹剿，此则近于下策而亦不能不出此者也。敢布区区，尚祈卓裁示复。

水师近未开仗，青山、苏官渡尚属平顺。霞仙比已至尊营否?筠仙已赴浙中。军事多虞，离索增感。诸惟心照，顺问台安。　青山营次

451．答黄廷瓒二月二十六日

告清厘湘潭曹前县练勇口粮与刘建德捐办团防办法。

二十六日接奉惠书，就谂荩勤益懋，履候胜常，至为欣颂。

承示捐项因谷贱银艰，催收匪易，此亦时势使然，不得不俟事机之顺。至湘潭曹前县练勇口粮一节，弟原诺归入大营报销。兹备公牍并函致时卿观察，当可照办无虞。而刘馨室前岁捐办团防，弟亦曾诺为归营办理。迄今日久，境过事悬，合于此次一并清厘，庶免他时重生枝节。盖两事相同，办法固当一律也。

敝军久顿鄱湖，本拟俟鄂渚东下之师合清江面，而两路山贼闯入江省，糜烂遂及四郡，水陆之众数千，殊觉不敷分布。瑞、临难期遽复，吉安又闻失陷，焦灼万分。须俟吾楚援军由醴入萍，庶夹击易于得手耳。专此布复，即颂勋祺，并贺新禧。不一。

452．与刘蓉二月

伤其弟殉难，望其应诏而出。

霞仙仁兄左右：

自闻季霞弟殉难之耗，寸心伤悼，惘惘如有所失。非以国藩之故，吾弟断不能羁滞军中至二年之久；非以吾弟之故，季霞断不能行役鄂中至千里之远。是季霞之逝，吾弟累之也，实国藩累之也。使吾弟上无以慰老亲，下无以全友爱，国藩负疚神明，夫复何辞?

乃者凡在敝军人员，一技半职，皆得月分禄养，薄沾微润。惟吾弟与云仙不议月俸，出比龙见，而蜕若蝉清。盖国藩不欲以职事累两君，亦不以荣禄相酬。使两君得遂其来往自由之身，此鄙人之微意，而吾弟与云仙所默喻而便安之者也。不谓季霞冒犯矢石，遂以身殉。念阁下艰难相从，寒暑跼蹐于拖罟暗舱之中，又以力战陨丧爱弟。是未受职事，而劳苦过于职事重大之人；未沾荣禄，而得报异于荣禄优厚之人。固天道之不可推测，而国藩之负疚怀惭，乃展转而弥深。谨具赙仪二百金，为季霞营斋营葬之费。道途梗塞，无术速达，俟贼氛稍息，即专差送交迪庵观察，请其妥寄。

近闻谕旨饬南抚传谕老伯，命吾弟出办军务。朝廷甄采正士与谋军国，此古来所罕见。正气得伸，朋来无咎。吾弟应诏而出，万不可以少缓，不知新岁已启行赴鄂否?睠望台旆，悠悠我思。

贱躯粗适，癣疾自服云亭方药，比十愈三四。次青在苏官渡扼守如常。黄虎臣尚称营官之佳者。水师终乏起色。筠仙与弢甫同赴浙江筹饷，正初当可抵杭。弢所荐士，有龚孝拱、赵惠甫，顷已到营，皆英迈有识。诸关绮注，用敢布闻。余详罗山书中，抄录呈览。惟希心照，顺问近安，不一。

弢甫有《瀛寰志略》一书寄呈阁下，亦以道梗，俟将来一并专送。

453．致李元度四月初六日

告已派军驻守李家渡一带，黄虎臣等部进攻瑞州。辰勇一案，进贤拦杀之事将归案讯办。附告各路军情，嘱整顿纪律。

次青仁弟左右：

顷接初三手书，得悉二十七之后又获胜仗数次。如天之福，或可克复要郡。

闻李家渡一带，该逆常有逻骑往来，遮截官军差弁，阻遏文报。初六日派志同军六百人、定湘营战舟十三号驻守该处，俾我之文报常通，而贼之文报，吾亦有以巡逻而遏截之，或亦少有裨于城外之环攻也。

黄虎臣等三营及林葆、万泰等军进攻瑞州，盖欲使瑞、临之贼有所牵制，不敢以全力东援抚郡，西援袁州。或者备多力分，于贵军及印渠观察一军，稍有抽薪之效，亦未可知。

辰勇一案，情节较重。前年汪习之大令禀彭斯举带勇打闹县署之案，未经惩办，遂尔肆无忌惮。此次当交臬司准情惩究。进贤拦杀之事，亦归案讯办。第来往人多，此间一不闻道路之言，俟集讯时自易剖也。

雪琴在吴城平安。惟刁风日长，骤难革易。雪琴于整顿之中仍存渐化之意，将来或有起色。印渠来信两次，前后八获胜仗。刘培元、萧启江、杨恒升在浏阳一路，五获胜仗。湖南安静，亦我军士卒放心之一端也。

足下纪律太宽，吾时时以为虑，不特与外县人虞有衅隙，即本县人众亦恐其冒上亡等，酿成事端。去年屡函切诫，闲中务一检阅。即候捷佳。

454．与李元度四月十一夜

惜罗泽南之逝，告李续宾回援恐不果行。嘱跨水而军，告邓辅纶、林源恩勿轻调志同军。

次青仁弟左右：

初九日接初五夜惠书，具悉一切。

罗翁噩耗，以抚州攻剿方急，不欲奉告，乃先蒙慰问。吾邑伟人，此军首功，那堪闻此！自仆于壬子腊尾挟以俱出，厥后殆无日不在忧劳之中。而前此青毡寒俭，亦未尝稍履蔗境。虽威名之不朽，实动忍之良多。现缕陈一折，请立庙江西。此邦人士，亦欣然乐从。

迪庵急思回援，润翁亦欲力赞其行。特正月十五以后及二月、三月尚未发饷，恐不果成行。温甫舍弟在鄂寄一信来，颇详也。

尊营等皆附城安营，闻城外河内为地无多，自应以数营驻河内，以数营驻河外，跨水而军，绾搭浮桥以通人马，乃为妥善。今河外无营，殊非万全之策，望再相度商办。

此间占者或言十六不利进攻，仆素不信术家说，姑以奉闻。

李家渡、温家镇等处，或谓贼常以数十百人△△（原文此处为三角）阻遏文报，遮截饷道，已派志同军六百人定△△（原文此处为三角）十三船至彼驻防，专为饷道而设，非以助剿抚城也。祈告弥、秀二君，勿轻调他往。

酆某银三千两，即当给以部钞。持此△（原文此处为三角）兑贵县之钱漕，或无把握，若兑湘乡、湘潭之△△△△（原文此处为三角）间实可为政。望△（原文此处为三角）饬其即解△（原文此处为三角）处或解贵军，由足下给收文与粮台，并具禀牍，即可发钞也。

曹松午护照未知应交何处?唐河帅有文来言此事也。

昨派三千人攻剿瑞州，水陆伤亡三十余人。旋攻奉新，伤亡百余人。破城为兵家之下策，古人信不予欺也。复候捷安。

刘笏堂信二件附呈。

455．与李元度四月十八日

告饷银发放、逼城扎营、鸦片抽税、漕米变价、弃城官吏处置诸事。

次青仁弟足下：

十三日接惠书报初九之捷，十六日接两函，十八日又接两函，具悉十四胜仗及近日军情。应复各条，开具如左：

一、三月饷项及二月钞银顷始领出，即日当以战舟护送，以免疏失。五爵营打仗既久，应即收录，望速具禀，以凭札局、札粮台也。

一、酆某一款，已由藩署送部钞三千两存敝处。足下收到银两，即令其来省取钞取咨札可也。

一、前函跨河而营之说，是过于求稳之着。贼匪围长沙，绾搭浮桥以河西为去路，维时官兵在城外者四五万，故贼不得不为此计。今抚州城外并无大股援贼，自以紧逼城根，伺隙环攻为是，不必分扎河外也。该匪外无厚援，内亦未必有如林启容、韦浚者为之坚持，每出辄败，不久终有可破之理。望与秀三、弥之诸君坚持定力，每日讲求营务，训练整齐，使全军八千人无一人稍萌懈志。吾保一月之内，必破抚城也。

一、鸦片抽税，经御史伍辅祥奏请军机大臣大学士，户部痛驳，义正词严。此时渎奏，必仍驳斥。就令奏准，亦实无人能办此事者。二月二十一日仆与文中丞奏拨上海关税银十万两，经户部议驳。上海抽厘之奏，闻亦经江苏督抚议驳。前此足下屡以笏堂之行、上海之厘为必有所获，而今皆赋子虚，事固难以逆料也。

一、许湾漕米即日当筹变价，但恐无人来买，虽贱跌亦属无益耳。

一、弃城官吏，一言难尽。谁能持斯正论，力振纪纲?去年因李峼而办诬告巨案之所由起也。今年一切，仆不过而问焉。大炮攻城，仆不甚信其说。火箭、火炮二物，颇能知其性情力量。如必须巨炮，当设法运往耳。

余不一一，顺候刻安。

456．与李元度四月二十六日

嘱精察冷窥，觑出抚州可破之隙。四五月饷项每人每日只能给百文，望传集弁勇告明苦衷。同意功牌捐银数由其更定禀明。

次青仁弟左右：

二十三日接二十日惠函，具悉一切。

贼匪每夜明火列炬，更鼓严明，正守城之下乘。林启容之守九江，黄文金之守湖口，乃以悄寂无声为贵。江岷樵守江西省城，亦禁止击柝列炬。己无声而后可以听人之声，己无形而后可以伺人之形。抚贼之备物太甚者，其中盖有所不足也。愿足下以精心察之，冷眼窥之，无乘以躁气，无淆以众论，自能觑出可破之隙。若急于求效，杂以浮情客气，则或泰山当前而不克见。以瓦注者巧，以钩注者惮，以黄金注者昏。外重而内轻，其为蔽也久矣。仆之不欲再增抚州陆兵，实以金注太重为虑。其水师助剿，已调新中亲兵二营，以饶防稍松也。

二十三四五等日苦雨不息，风雷交作，忧惧百集。不知尊营能无被浸淹否?将士淋漓困乏之中，尚不至多病否?此等苦况，军中所不数见。足下积年体弱，能胜此否?国藩比亦移居营帐之中，深宵闻喧豗倾注之声，念我抚郡征人，茫然不知天道人事之何所终极也！

各属民未厌乱，从逆如归，所出告示，严厉操切，正合此时办法。但示中所能言者，手段须能行之，无惑于妄伤良民、恐损阴骘之说。斩刈草菅，使民之畏我，远过于畏贼，大局或有转机。

四五月饷项竭蹶，每名每日只能给百文。待六月广东饷到，再行逐一补足。外每日加赏米一升，盐三钱，将来不复扣还。此系万不得已之计，望足下传集各弁勇，将国藩苦衷一一告明。即日再会中丞衔出一告示，并谆札各营也。

丰城于二十夜经刘养素水师克复，亦一快事。省城虎勇等营将以日内驻扎瑞州等处，西为湖南援师兴隔岭之云，东为抚州大军抽釜底之薪，或者稍有裨益。

捐功牌银数，由足下更定，便宜行之，一面禀明可也。即请勋安，诸惟心照。

胡君云岩、吴君贯查、彭君鸿轩、右营营官李君、新前营营官彭大寿暨各哨官，均此致意。

457．与李元度五月初二日巳刻

告用兵无他巧，常存有余不尽之气而已，嘱气未用而预谋之，不宜且战而徐算。

次青仁弟左右：

二十八日接二十五日一函，具悉一切。

水师定湘营之在省河者，已于二十七日赴抚；亲兵营之在饶州者，亦于二十七日启碇往抚州矣。陆师三千五百人初二日辰刻自省起行往抚，计午节前后次第可到。

巳刻接三十日惠书，知是日渡河截剿援贼获胜，欣慰欣慰。

足下与秀三、弥之围攻之师，兵力颇厚，惟屡次为枪炮伤我壮士逾数百人，锐气暗损，最为兵家所忌。夫战，勇气也。再而衰，三而竭。国藩于此数语常常体验，大约用兵无他谬〔妙〕巧，常存有余不尽之气而已。孙仲谋之攻合肥，受创于张辽；诸葛武侯之攻陈仓，受创于郝昭，皆初气过锐，渐就衰竭之故。惟荀之拔逼阳，气已竭而忽振；陆抗之拔西陵，预料城之不能遽下而蓄养锐气，先备外援，以待内之自敝，此善于用气者也。足下忠勇内蕴，迈往无前，惟猛进有余，好谋不足。吾愿足下学陆抗，气未用而预筹之，不愿学知，气已竭而复振之。愿算毕而后战，不宜且战而徐算。至嘱至嘱。

曹松午数十人自当给予口食，请具一公牍，以便札饬总局粮台。五爵营之给半饷，以目下水陆各军皆仅日给百文，无可挹注也。

汪少逸于四月初九夜得病，十一逝世。史士良太守二十九闻讣丁内艰。省城他皆如常。刘印渠一军近无信来，闻贼萃三万众赴万载拒之，何其多也！云仙朔日归营，顺以奉闻。功牌三百发去。即候升安。

458．复彭山屺罗萱五月初四日未刻

嘱与营官时时讲究《得胜歌》，到金溪后，须问明进兵之路，安营之所，不可昧然前进。

九峰都戎、伯宜世讲足下：

初三手书，初四日未刻接到。果能行走安静，队伍不乱，民间不扰，则鄙人差为放心。

万守备初四日自省起行，计初六可以赶上大队。营官六人皆属有用之才，但心无主见，望伯宜将《得胜歌》时时与之讲究，总以能记熟此歌而一一遵行之，庶免疏失。兹发去营务处及六营公札一件、信一件，望即刻先送信去，其札俟见面后再交可也。到金溪后，须问明进兵之路，安营之所，不宜昧然前进。

黄兆麟既能背诵《得胜歌》，其才当有过人处。间有要事，可试一询察之。

省城平安，吴城水师亦好。余不一一，即候捷佳。

459．复彭山屺罗萱五月初六夜

饬进剿建昌，到后一切宜与张、何熟商。如能克复城池，严禁兵勇抢掠民间财物。

九峰都戎、伯宜世讲足下：

初六夜接初五申刻自下埠墟发来一书，具悉种种。

初四下半日虎勇去，曾发札各营并营务处，饬进剿建昌，想已收到。兹恐前函或有差失，特再加一朱札。到建昌后，一切与张六琴并何太守熟商。如能得手，克复城池，严禁兵勇抢掠民间财物，城内或尚有钱米，须妥为经理，静候仆示遵行也。

今日有瑞昌兵来报信，言在马头亲见对岸武穴到有官兵炮船一二百号云云，未之敢信。或厚庵竟已得手，飙驰而下与?李迪庵四月十八九自鄂省来信，彼中尚为强盛耳。余不一一。即候捷佳。六营营官，均此致候。

460．与李元度五月初九日

诫其浪战之过并条列发饷、休养、易将等事宜。

次青仁弟左右：

初八日接初六夜手书，具悉一切。

初五小挫，亦由浪战之过。抚州大军虽有九千余人，而可靠者实不甚多。又加屡次受伤，精锐暗损，全赖足下心细眼明，静以察之。自抚来者，皆言城内之贼不过二千余人，老长发不过数百。前后书牍所报杀毙、受伤之贼，殆以万计，而贼焰转张，颇不可解。

国藩自去岁以来，屡诫足下息心静观，不宜专务体面，而足下亦常以为己谨，独下十成工夫为言。抵抚月余，似仍以求功之心过锐，不免失于浮浅，鄙怀时用焦虑。我辈办事，成败听之于天，毁誉听之于人。惟在己之规模气象，则我有可以自主者。亦曰不随众人之喜惧为喜惧耳。

所有近日应商事宜，条列如左：

一、四月饷项，即照来示折银，约发十分之四。若酆某茶客之银可得，则各勇可发十分之△（原文此处为三角）。米盐仍宜照发，不扣饷项，略慰士卒之心。其饷准于三日内起解。

一、金溪卢令已严札提省查办，另委员署理。此时专以得民心为先，大营委员劝捐，亦宜三令五申，勿扰吾民也。

一、此时贵营以休息为要。若至秋下、上顿渡等处屡打行仗，仆仆不已，水亟汲则昏，气亟用则竭，大非所宜也。且休养半月，待建昌之师在彼半月，再看何如。

一、周凤山禀请以唐得升带凤字营，已许之矣，并札尊处查照。鄙意以周颇怏怏，而唐素为足下所赞许，或可调御如意，六辔在手。且周所招之伍化蛟、黄三清等勇，现实在刘印渠处，或可借此以通湖南之气。兼此三端，遂尔更张，无他意也。

一、高碧湄早有禀来，不愿带平江右营。仆以邓、林并无来信，置未批发。而询之自抚来者，多云高不愿带平勇，平勇亦不愿附高。兹为一札，饬足下与邓、林三人公同保一人管带高之右营。如高尚相安，军中不宜多易将，即将此札密而勿宣亦可。

一、日内河水斗落，抚河太窄，恐战船搁浅。两岸陆贼，夜间极不易防。已批水营禀，酌量退扎宽深之处。

一、高联珠呈递一禀，言有可采，兹付去一阅。语有触犯，不必传观。

以上各条，诸惟心鉴，顺问捷安。

461．与李元度五月十三日

嘱坚持定力，无幸旦夕成功。条列犒赏及人事安排等事宜。

次青仁弟左右：

十二日接初九惠书，是夜又接初九报胜仗一函。自四月下旬连番苦雨，士卒过劳，剿办不甚得手。又赖准发阵亡，李晋发受伤，国藩私心引以为虑。至五月初二，江军恶战仅而得全，初五日楚军小挫，鄙怀愈用悬悬。兹幸有初十大获全胜，挽回局势，振起军心，为之欣慰。

此际江省安危，系乎抚州一军，屡诫足下不可浪战浪追，实恐锐气暗损，难乎为继。往年岳州之役，陆军六月亦未得手，七月苦战经月，闰月逆党下窜，乃成破竹之势。望足下坚持定力，无幸旦夕成功。“脍炙人口，艰贞无咎，美成在久。”古人之言，良有深味，幸无厌仆之渎告也。

应商事宜，仍条具如左：

一、彭斯举总理营务处，即办一札交来手带去。

一、此次初十之捷，较之三月二十七之捷，鄙怀尤为私慰。苦无银钱可赏，姑以钱五百千作为旗帜，犒赏各营，聊以志功而已。贵处之五营二十四哨，照新歌统领八面、营官四、队长一面、哨官双之例，其数目吾能定也。至凤字营、曹松午营应用哨旗几面、队旗几面，请开单见示。邓、林之江军平江营及宝，志各军暂不遍及，俟彼再得大捷后，亦以此法犒之。

一、建昌六营距省更远，嗣后凡有与抚州机宜交涉者，即由尊处函商罗伯宜、彭都司，不必一一由省转饬。军事瞬息千变，若必由省城遥制，则恐有失误。南城绅士张六琴太守家驹血性过人，办事甚有条理，现派充营务处。此六营者，归△△△△△（原文此处为三角）。在建郡之各营，亦归渠与何太守统辖也。足下△（原文此处为三角）军情，望函商六琴及伯宜二人。

一、袁州城业经刘印渠围攻，万载亦经楚兵刘培元等屡获大胜，瑞、临现极空虚，贼皆聚于抚、建。袁、万两处若坚持不懈，两处有一得手，则各府仍可成破竹之势。惟饶州耆九峰及子序二人不自量力，不言守而言战，日内岌岌可虑。如有疏失，尊处与建昌官兵均宜镇静，不可轻动一步也。

一、抚州河窄水浅，水师不能施△△△△△（原文此处为三角）定湘成营官皆长于陆战，其哨官尤多塔公部下好手。可与之熟商，仿中营、向导营在樟树之例，△△（原文此处为三角）登岸，助陆军大战于该逆所不及防之处，或可制胜。

一、来书请领之炮位，即发交翁贺运解。

以上各条，便中逐一示复。诸希心照，顺问捷安。

462．与彭山屺罗萱五月十四早

叮嘱必须谋定而后战，切不可蛮攻猛打，徒伤士卒。附告秋下、棠埠之行不必再往。

九峰都戎、伯宜世讲左右：

十一日接初八夜双塘江一函，十三日又接初十夜一函，具悉壹是。

此军到建，合之何、张二太守原有之兵勇及华太史、郭茂才之勇，计不下六千人，尽敷攻剿。但浪战浪追，为我军向来大弊。此次必须谋定而后战，切不可蛮攻蛮打，徒伤士卒。各路兵勇新合，与六琴太守熟计，均告以《得胜歌》之规模，庶几如一家之军。华太史处，仆已先通一信至广信，恐相左未接到也。

抚州初十日获大胜仗，秋下、棠埠之行不必再往。盖我去，人少则恐不胜，人多则贼必遁耳。夜间派数十人惊营一二十人，颇足疲贼，但不宜多派，多则反疲我士卒。

伯宜体弱，不宜受雨，于夹帐之上作一极大单帐幂之，则雨淋日炙，并足少蔽御之也。

省城一切如常。吴城水师十一日获一胜仗，贼舟四十余号上犯，一击败退，不知别有何计耳。余不一一，即候捷禧。

463．致罗萱五月十五日午刻

告鄂事似已得手，饶州连遭小挫，幸毕营尚未接仗。

伯宜世讲左右：

十四日九江兵往，曾寄一信。十五日，秋门先生处有一人来，言我军战船从京口抬过一堤，至梁子湖出樊口，直下田家镇、武穴等处；初三日有船二十余号至九江城下，南岸陆兵已由兴国将至武宁，北岸陆兵至黄州以下等语，似鄂事实已得手。饶州初六、初九皆小挫，幸毕都司一营尚未接仗。手此奉告，即候近祉。

九峰都戎均此。

464．与李元度五月十六日午刻

付《得胜歌》四十份，嘱将歌中所述营规，饬各营官、哨官一一遵行。

次青仁弟左右：

十五日接十二、十三两函，具悉一切。

屡奉书各条俱荷见复，惟周凤山往袁迎接援师，唐得升改带凤勇一条，《得胜歌》一纸，尚未示复。周去而以唐为主，于目下抚州剿办是否有碍，尚希体察详示。

《陆军得胜歌》不敢绳以古人之法，就吾辈今日所能行之者为之。惟国藩未曾身历行阵，当决命须臾之际，甘苦疾徐，有非局外所能尽喻者。吾弟身经数十战，必有痀偻承蜩、梓庆削之神解。是否有与拙歌背驰之处?望示一二。至于营规粗迹，则歌中所述乃决不可少者。兹附去四十份，望饬各营官、哨官一一遵行。

外江战船，乃自金口抬舟过堤，由梁子湖出樊口，下至田镇、武穴等处。虽属险着，实豪举也。

舍弟温甫与吴竹庄、普承尧、刘峙衡将由崇通、义宁来援。四月二十九自羊楼△△（原文此处为三角）信，十五接到。袁、万近日屡获大胜，九江出老满毛二千余人往袁，初五六自奉新经过也。饶州初六、初九二次挫失，毕金科千人尚未接仗，或足御之。诸不一一，即候近安，惟希心照。

465．与罗萱五月十九日午刻

嘱与张家驹讲求自治，时时以浪战为戒。

伯宜世讲左右：

十八日午刻接十三夜手函，具悉一切。

用兵者必先自治，而后制敌。《得胜歌》中言自治者十之九。足下与都司彭君率此军以出，纵使攻不遽克，名不遽立，亦自无妨，要当尽心力以求合于歌中之所云者。不然，日日但求胜敌，我之可以取胜者果安在乎?孙子以攻城为下策。攻城不破，非战之罪也。吾之所望者，但望贼匪来扑。野战交锋之时，我军进退严明，确有不可摇撼之象，则此枝渐成劲旅。此吾之所期望而慰幸者也。望与六琴兄切实讲求，时时以浪战为戒。

九峰暂不必回省，须令六琴太守与六营将弁一一亲熟，然后可交替回省。大约至速亦须一月。军营以办米、办小菜为先务，宜请六琴兄预为广筹。此时第一要着，环城多设逻兵，昼夜巡逻。凡为贼送文报者，做小买卖者，概行屠戮。使贼寻我开仗，而我不必蠢攻蛮打，则不至伤损士卒。

闽兵入境，此间不札，归六琴兄调度，亦可省一番精神耳。余不一一，即候捷绥。

九峰都阃均此，六琴仁兄恕不另具。

466．与罗萱五月二十四日

告攻城之法及火药、钱粮等事。

伯宜世讲足下：

二十一日接十八日手函，具悉一切。

攻城最忌蛮攻。兵法曰：“将不胜其忿而蚁附之，杀士卒三分之一而城不拔者，此攻之罪也。”故仆屡次寄书，以蛮攻为戒。凡狡悍老贼与外强中怯之新贼，无难辨别。足下从征有年，于该逆技〔伎〕俩，当亦能测其浅深耳。地道若成，轰陷时宜以千人集缺口抢登，其余各营伺各堞守陴疏懈之处先登。借缺口以惊乱贼心，而非专恃缺口以成功也。

所需火药，先向抚州水营借用，此间运送水营以接济之。五月口粮，即日当解赴抚州。钱笨难以远解，仍须多解现银，或银七而钱三，庶以搬运。足下与六琴太守、九峰都阃手边无一零钱，诸多不便。拟每月发银二百两为三君子营务处办公之需，亦于日内解往。

毕都司十五日在饶州大捷，昨日拜折，已奏请赏加勇号。惟该处兵单可虞，即日以得胜军赴饶益之。尊处于抚、饶二军，均宜常通消息。

沈幼丹兄奉学使命赴建，已会晤否?张唫、萧宝俊均可愈否?至以为念。

闽兵未历战阵而悉索颇繁，恐难得力，不必以文催迎也。外江水师四月二十八大获胜仗，南岸贼船烧毁殆尽，仅留炮船十余号。湖南各境平安，惟口粮亦极缺乏，此舍弟家报所云也。即候捷绥。

六琴仁兄大人均此致候，九峰都阃不另。

467．与罗萱五月二十六早

望严戢士卒，讲明自治之要，和众之道。解去子药、口粮，令其自办米石。

伯宜世讲足下：

二十四日发去复缄，后旋接二十日酉刻所寄之书，具悉一切。

建昌兵勇云集，无位望较崇者为之统帅，特恐意见各歧，互相责让，则难望成功。此刻人皆望闽兵之至，吾则反恐闽兵之至。盖兵愈多则人愈杂，议论愈纷，米粮小菜愈难接济。惟冀足下与九峰严戢本管六营之士卒，不许有一人闲言闲语稍触别营。六琴太守则不特宜戢本管之六营，兼宜小心和协别营之将领。兵犹火也，勿戢将自焚也。望夜夜传集营官、哨官讲明自治之要、和众之道。吾六营既戒浪战，则别营必有深讥为畏葸者。亦宜每夜先与各哨勇说明，听人讥议而已。

子药及五月口粮可由省城解往，三日内准可起行。米则宜就地采办，若由省解去，岂可为常久之道？即使舟运至抚，亦须有小车运建。若能于本地办小车百余辆，则亦能办米石矣。此次竟不解省米，望速自为计也。

建昌若必不得手，则六营者将来仍至抚州会剿，或于崇、宜等处扼要驻扎，使瑞、临之援贼不得至抚，亦所以毙抚贼也。

周凤山已禀请由间道至袁州接渠所招之伍化蛟、黄三清等。凤字营归唐得升、周歧山管带，想与虎营亦可释然。且扎营在十里之外，彼此不相牵涉，尤可自适其浩荡之天也。

得胜军已于二十三赴饶。义武营大加整顿，略有起色。即候捷绥。

六琴尊兄大人均此致候，九峰都阃不另。

468．致李元度五月二十外

条商停止招勇、建昌六营调拔、劝捐分地、饶防换人诸事。

次青仁弟足下：

连日接到手书并十九日俘件，欣悉此股援贼又经击散，我军之气益壮，逆焰益落矣。闻有杨国宗者，带贼近二千，由临江往援抚州，号称三万。刘仰素于乡间设局供餐者，查确实不满二千也。日内想已到抚。若再得一二大捷，贼援四绝，终有可破之理。所有应商各件，逐列如左：

一、潮勇来投效者，系岳炳荣所招。现在口粮缺乏，实不敢再添勇。岳系已革之营，亦不再用也。曹松午前在曹州等处招近千人，沿途盘诘甚厉。山东抚台入奏，漕督、河督入奏，江苏督抚亦屡有文书来相镌迫。仆一字不答，付之不闻不问。然今日办事，略于大而严于小，大率如此。此后曹松午即可不必再招耳。褚景昌已见二次，亦平世之能员，而未必可共危难。彼似有黄鹄远举之志，不知能为足下少留否?

一、建昌六营，前此思其可伺利攻破。今半月不破，而守备日增，则又恐难得手矣。待其满一月，即全数拔回，先攻宜、崇二县，以断抚贼之援。但须六营同行，彼军无晓事将弁，伯宜与彭山屺较为老成。六琴太守新当营务处，未知其能统摄否也。此六营断不能分，合则成军，分则星散，想足下亦深知之耳。

一、拿获之傅恒标，即应立行正法，何必请示?此等淆乱法纪，讹索扰民，罪自难赦。

一、馀干县陶令前禀剿贼获胜，近禀开单请保。仆批云：“失守城池，脱逃监犯，尚开单请保，殊属可笑。”足下前过饶州，想亦闻该令之战功，仆之不直其人者，此也。至劝捐一节，中丞并无一札与陶，陶禀中亦未言接中丞札也。耆道札馀干劝捐，不止一次，亦非因足下委员往劝，始行出而争取。凡听言察事，不可不平心细究。近日因各处劝捐淆乱重复，民间无所适从，定为分疆别界之法，如行盐之各分引地。省中分得南昌属之南、新、进、丰四县，饶属之安仁、馀干、万年。抚州军营分得抚属各县。建昌军营分得建属各县。饶州军营分得饶属之鄱、乐、德、浮四县。其广信一府，黄莘翁分旧写之捐，廉学使分新写之捐。如此分派，不许侵占他人引地，庶捐政不至紊乱。尊处所遣赴馀干之委员，望即撤回。

一、金溪早派委杨令接署，卢令想于日内可回省矣。其劝捐声名恶劣，此间亦有所闻。

一、藿香丸等件，候即与司道商定送往。日内酷热，营中难免多病。大炮到后，谨守营盘，勿事浪战，亦养息之一道也。

一、耆九峰新擢江西布政司，饶防不能不换人前往。目下尚无替人。虽昨日派得胜军往济毕金科，或暂足御都湖之匪；若皖南大股回窜，则不足以御之。意欲增重饶防，以建昌六营概行调往，又别无人以剿宜、崇一带。未知所决，足下为我一策之。顺候捷安，诸惟心照。

469．致李元度六月初三日

告抚州、饶州、生米等处军情与调度，说明对建昌、南丰守令与绅士不和及抚州再行劝捐的意见。

次青仁弟足下：

初二日接惠书并伪示等件，抚城之贼尚自完固有余之象，而瑞、临等处贼势亦不为少衰，且分枝营于生米、松福、青山各隘，近省三五里，如沙井、唐头堎，时有贼骑窥探。是何群盗，纵横一至于此？兹将各路军情及此间调度，分条陈布如左：

一、抚州既不能破，贼以一坚城而牵缀我军九千余人，实为不值。兹将凤、宝、志及五岳营抽出二千五百人，移剿他处。而尊处尚留七千人，围攻则已觉不足，野战则犹嫌其厚。江军之五音营、耿、李左营，均属可用。以之并合楚军之五营，应足以御大敌。其高、戴右营，闻散漫无纪，将来或全行裁撤，或酌挑数哨，另保妥员管带，由足下与秀三兄细心体察，禀明办理。

一、饶州二十二日大捷，克复郡城，俘获黄旗解省至四百余面之多，实近日所仅见。然文武仍未辑睦，贼踪相去不远，兵力究嫌单薄，时时可虑。闻二十九、三十两夜开大仗，尚未得胜负确耗也。耆方伯之初参揭毕都司，系据吴子序信函，子序亦另有长禀揭参毕都司，仆均未批发。毕都司在陆营，本以骁勇著称，在饶州得民誉△（原文此处为三角），而子序纠之甚切。去年子序绳孙昌国甚痛，而今△△△（原文此处为三角）誉之甚笃。爱憎是非，究难得而剖判矣。现调△△△（原文此处为三角）回省履任，以饶防陆路交毕都司统领，聊从众望。未知其胜任与否。凤字营必须速去，否则饶军过单耳。

一、生米之贼自二十五日即来扎营，松湖、青山等处均有贼党屯驻。六营之自建昌归者，因口粮未清，未遽渡河。西剿已派定二千人日内前往，未知果能迅速驱除否。贼之战船由瑞州出、△△（原文此处为三角）出。初一日我水军△△△（原文此处为三角）夺贼长龙二号，烧二号，大约近省水陆均当大战数次。

一、建昌何、张二太守与新城诸绅不和，南丰黄令亦与绅士水火。此二官四绅者，皆胸储万卷，笔扫千军，平日知名之士。然衅端已成，万难消释，恐因△（原文此处为三角）下，又将别激事端，此仆所用为△△△（原文此处为三角）也。子序有信来，请拨五爵营与渠管带，仆以此△△△（原文此处为三角）不代致区区，但言五岳营现调赴省。

一、六舍弟前有信来，言初一二可至瑞州，不知顷果到否?袁、万之间官军大利，贼大败，而此际反有一支来扰生米、青山一带，亦怪事也。石达开带贼近万，上援鄂省，二十四夜宿兴国州城，不知果往鄂乎，抑援瑞、袁乎?此贼西来，则向帅丹阳营盘事可稍松矣。惟武昌功败垂成，或因是而终限一篑之亏，大可惜耳。

一、尊处移七里冈等处，局面为之小变。抚州□（原文此处为方框）捐，前日不免竭泽而渔，此时已成强弩之末。若再行劝办，请将前此已捐已解各户，逐一单报，或略给部照，再议续捐。否则恐无应者矣。补印实收，奉还查收。诸惟心照，顺颂勋绥。

470．与罗萱六月初四日

告穿地道之法，贵在火药饱足，紧封闭固，正在赶配磺多之药。询闽兵是否可用。若可劝捐加发口粮，请作为张家驹私惠。

伯宜世讲足下：

数日不接来书，心甚悬系。虎营人来，言二十七日攻城仍未得手。穿地道之法，贵在火药饱足，紧封闭固，使其力猛而气无所泄，故能轰陷十丈八丈之远。若气泄，则仍轰出隧外，于城墙无涉；气固而力不甚猛，则仅能掣裂，不能崩陷，二者皆定理也。此间水陆两次仅解去药二千斤，且硝多磺少，决不敷用。日内赶配磺多之药，计解到在十天以外。此军抵建弥月，恐士气垂垂老矣。

闽兵三千，究竟可用否?张从龙胆识如何?现奉谕旨，饬赴金陵向营，想廉学使已有文到建。顷闻金陵局势已有转机，吉中丞所失之九华山营盘，业被张国樑夺回。如闽省兵将果甚得力，仆尚欲奏明留于江省调遣也。

六营兵勇果有纪律否?《得胜歌》中之语，能行得十分之一二否?口粮仅发百文，群有觖望否?闻建郡各属尚可劝捐，若捐至数千金加发各勇夫口粮，以补省发之不足，能每日再加一百，则每月仅欠二千四百文每日二分四分者，每月计该八千四百也，将来之弥补较少，目下之呼应较灵。果有可加，则请作为六琴太守之私惠。初政能施恩惠，后日用法而人不怨，办理自易得手耳。

金陵、镇江于五月初一二局势危急，有向帅寄何中丞信，兹抄付一览。比闻张国樑告捷，渐安定矣。湖北光景甚好，润芝中丞信亦付去。水师上下平安，毕、阿在饶无恙。诸不一一，即候捷佳。

471．与李元度六月初五日

告闽兵仍当奏留江省，分条裁复罗、彭六营调度、凤营管带、许霖作处置等事。

次青仁弟左右：

初三日连接三次手函，叶晋卿归，又询悉一切。

闽兵之来建昌者，顷奉谕旨，调赴金陵大营。该军未与此贼周旋，原难必其得力。惟业已来此，乃不能不惜其去。镇江逆贼连扑高资、九华山二大营，吉中丞殉难，苏杭震动。向帅寄何根云中丞信，兹抄呈一览。近日又得玉山探报，张国樑带兵四千，已将九华山营盘夺回，或彼中已有转机。此项闽兵，仍当奏留江省，牵制建昌之贼，俾罗、彭六营得以移调他往也。

毕金科于初二日在饶州之陶溪渡接仗小挫，得胜军已于二十五日到饶。耆方伯因思分驻各隘，未令与毕并扎一处。是日与于战，得阿参将生力一军，不知足资防御否。若饶事疏虞，则抚州大军为之掣动，大局尤难着手。麾下多都、湖绅士，想饶信常通也。

所商各件，仍分条裁复如左：

一、罗、彭六营，仅虎、前、雄三营可用，其李新华及江军二营皆劣营也，决不能分为两起。此刻闽兵既调赴江南，建防亦难尽撤赴抚，且恐饶防有疏。此六营者，将调赴东乡、安仁一带。

一、凤营仍以周岐山管带、唐得升帮办为妥。兵气不宜数动，且因而循之。再添二百人，实无口粮可筹。

一、许霖作前后两条陈今俱发还，笔迹颇相符合。然此等陋劣秀才何处无之，亦不必置之极数也，只将两纸并陈，辱詈而鞭扑之。韩安国谓田甲曰：“公等足与治乎?”阁下以比之隆中之对，自愚视之，要少逊一筹耳。

一、庐州于咸丰三年冬间始陷，胡元炜即从贼，在逆首视之，固亦无足轻重。贼中以金田从事者为元勋，在道州以前者为功勋，凡王侯及正丞相之类，非元勋、功勋不得与，乌有所谓胡某者哉?至刘、萧诸君，十日内并无信来。舍弟与吴竹庄亦无来书。惟胡润之中丞来一函颇详，兹抄录一览。若非打通两湖，江省终无长策。广东援兵，闻有寿镇台带四千人于十六日获胜，克复宁都州之雩都县，十七日又被贼踞。南赣等属，皆千刀会匪聚扰。今日天下乱民，盖莫多于江西矣。

以上各条，诸希心鉴。兵久则玩，师老则疲。尤望足下日日申儆，将拙作《得胜歌》与营官、哨官讲求而力行之。第四条规矩，贵军之所最缺，幸加意效其一二也。即候捷安。

472．致李元度六月初七日

告拟调建昌六营出剿宜黄、崇仁，望以保守营盘为重。

次青仁弟左右：

初七日接禀报，毕金科及得胜军在饶州初五败溃，郡城是日失守。大局愈难支矣。

此股贼匪或窜广信，或往抚州，尚未可知。建昌六营新有黄虎臣阵亡之变，一军领袖耳目新失，士气为之少损。且金陵局势一变，向军失利，调闽兵三千前往广信，防务吃重，廉学使必调信勇千余回援。罗、彭所率之六营，若调至抚州而扎于河之外，则恐不足以独当一面，若概扎河内城外，则实无大益。现拟调建昌六营出剿宜黄、崇仁之贼，驻扎丰城，与刘养素水师相依，扼断此路，使瑞、临△△（原文此处为三角）之贼不得东渡，△△△（原文此处为三角）营者有足以自立之道，而于抚州省城皆稍有裨益。日内时事大艰，望尊处且以保守营盘为主。

局势稍定，仆即赴抚州一行也。顺请捷安。

473．复罗萱六月初七日

伤悼黄虎臣阵亡，责其不信从浪战蠢攻之戒。嘱随地办米，日日整顿其营。

伯宜世讲足下：

初六申刻接初二夜手函，惊悉黄都司虎臣阵亡，曷胜伤悼！该将为此军领袖，耳目所属，尤恐军心不无疑沮。现已札派黄之一为营官，李耀南为帮办，望营务处好为拊循而慰恤之。黄虎臣灵柩来省，仆当亲为吊奠，先致百金之赙，择地停厝，营斋营荐，自一一为之料理也。

初一日业探得茅排贼援将至，并派定雄字、平江两营守隘截击矣。不知初二贼至之时，何以若无人知觉者，而令黄虎臣独以九人当之?殊不可解。岂全军酣睡不醒耶?雄字、平江两营载击之队果安往耶?初一日来函，言环攻十昼夜，未尝歇手。而来勇亦称自十六至初二，各营并未片刻休养。仆屡数寄函，戒浪战蠢攻。张太守向非深交，自难信从。足下与彭山屺赤不信不从，果何意也?黄虎臣半月不眠，神昏眼花，故贼匪近前而不能见，队伍未齐而懵然不知。败伤之由，实缘于此。用力于笨拙之地，敝精神于无益之时，徒为贼匪所窃笑。迨至大股来援，有事鏖战，而已无力可用，无精神可照料矣。屡次诰诫深切，不知此后能警记一二否?

本地既不能采买米石，当于省城运米三百石前往。又办得炸药二千斤，日内一同起解。炸药磺多，横力较猛。米石自省运去，终非长久之策。纵以舟运至抚州，自抚至建，陆运太艰，何能源源接济?此军在外三年，皆随地办米，从无百里以外运米之事，况自省至建四百余里乎?万恳何太守及六琴兄力筹此事。一日不食，则军心涣散，深用焦虑。

金陵向营局势危急，奉旨调闽兵三千前往江浙，日内想即起行。毕都司在饶州挫败，廉学使或即调广信勇回顾信郡。我军六营渐嫌其单，惟望日日整顿，更番休息，以待大股援贼之至，力战以振军威。勿因闽兵广义勇调去而遽自馁也。

此间一切如常。湖南北三路援师十日内无来信，毕都司初二日小挫，退扎府城。得胜军亦退至府。闻贼已至四十里街，是否直扑府城，尚无确信也。

前刻一板，由营务处每夜与各营议定，发一合符，近果会议否?《得胜歌》云“三里以外把个卡”，果照行否?便中祈复及。即候捷佳，诸惟心照。

张六琴太守、彭九峰都司，均此致候。

474．致罗萱六月初七日酉正

调其率六营归来，亲率出征，望即日拔营，至丰城驻扎。

伯宜世讲足下：

初七日巳刻发去一缄，未知收到否。毕金科长胜军与得胜军初五日在饶州败挫。饶郡失陷，毕及哨官朱光裕等无恙，二李尚无下落。此局一变，该逆或窜广信，或往抚州，均未可知。

建昌六营新失黄虎臣后，不知军心尚稳固否。坚城难破，而省城抚州均在岌岌之象，不得不思所变。计调足下率六营者归来，仆亲率之以出征，请即日拔营，由建昌百二十里至宜黄，由宜七十里至崇仁，由崇百二十里至丰城，即在丰城驻扎。与仰素水师相依，可以断宜、崇援抚之贼，可以为进取瑞、临之计，而回省亦仅百二十里。一水之便，似行军筋脉灵动之一策也。闽兵赴金陵，信勇回广信，想日内陆续起行，望立刻决断，无为众论所牵制。张六琴兄公而忘私，自可率六营者以行；如其眷怀桑梓，不能遽出，或少须摒挡时日，可暂留建郡，随后再请来省可也。宜、崇贼匪无多，当可畅行无滞。即途次开仗，亦当无大股耳。先此飞布，即日更加札调。顺候捷佳，不一一。

六琴太守仁兄、九峰都阃均此。

475．致罗萱六月初八日未刻

改命其仍赴抚州，与李、邓会合驻扎。

伯宜世讲足下：

初七日发一信，言足下等率六营者由宜、崇以达于丰城，想收到矣。既而细思熟商，宜、崇两城未下，莠民孔多，途次无所得食，且山路崎岖，随处皆可埋伏，防不胜防，终非稳着。不如仍赴抚州，与李、邓等会合驻扎。仆亦即日自省赴抚，拊各军士卒也。闽军三千，广义军千余，即调赴广信守城。已咨廉学使，并会奏详明。毕金科、阿达春今日可到，其勇陆续可收千余。

二李尚无下落，余皆无恙。即候捷安。

六琴仁兄、九峰都戎均此。

476．致李元度六月初八日

嘱熟计而审择罗、彭援军扎处，告饶州失陷后调度，嘱其日内宜以训练士卒、整顿营务为主。

次青仁弟足下：

初七日奉达一函，言调建昌六营往剿宜、崇援贼，想达览矣。初八巳刻接惠函，欲调六营赴抚州，词甚急切。即飞饬罗、彭改道，径赴抚城，不复往宜、崇也。惟抚州四面隔水，若令罗、彭六营驻扎河外，则黄虎臣新逝，六营者不足以独当一面。而一水限隔，尊营与邓、林亦不能随时援应。来书欲分拨二营过河同扎，未收添兵之益，转有分拨之损，非长计也。如能搭造浮桥，则六营者可扎河外。如不能造浮桥，恐须同扎河内。求熟计而审择之。

饶州之陷，即都、湖逆贼勾结土匪，并非大股悍贼。因主客不和，文武不和，上下不和，将勇不和，自相残害，以致斯乱，言之发指！子序现回省城，耆、毕、阿无恙，兵勇阵亡甚多，以隔水不能渡也。现截留闽兵三千守广信，郭守谦等千人亦回广信，未知赶得及否。

玉山防兵，廉学使屡次札调，△△（原文此处为三角）断难望其过山协防也。阁下日内专以训饬士卒、整顿营务为主，仆收集毕、阿溃卒后，亦即来抚州，绥缉各军。手复，即候捷安。

弥之仁弟世讲、秀三尊兄老公祖均此。

477．致罗萱六月初十日

嘱到抚以后，宜在河外扎营，深沟高垒，以防贼犯。

伯宜世讲足下：

初七日寄书，嘱拔营由宜、崇回驻丰城，令定湘营专勇飞递。初八日又寄一书，嘱仍至抚州会剿，并有虎营批禀及拔营专札，由虎勇带回建昌，想均收到矣。

日内接到下游信息，初六七贼尚在饶州，并未动作。若闽兵及广信义勇能迅至信郡，则郡城可保。与其攻不可必得之建昌，不若守未失之广信。惟闽兵口食已乏，恐不能迅速成行。应请何、张二太守酌筹银两，俾得起行。信州之幸，即大局之幸也。省发之六营兵勇，能与闽兵、信勇同日拔营，则两路皆有把握。若一路先拔，则一路不免慌乱。六营到抚以后，不必过河。在河外扎营，易于调拨回省也。能搭浮桥固妙，即无浮桥，六营者深沟高垒，亦不畏贼之扑犯也。

黄都司灵榇到省系初十午刻，拟令其停厝，仍饬此四五十人者赴抚州耳。余不一一，顺候捷安。

六琴、廉访两兄、九峰都戎均此。

六琴兄若勉强可来，则扯之同来；若万不可强，则姑听其料理家事，安全桑梓，然后订期再来。廉昉兄可邀其同行来营，免致孤悬贼中，依倚闽省也。

毕都司现回省城，其勇伤亡不满百人；得胜军则伤亡百余人。合二军尚可收集千二百余人。外间所传，皆不确也。

478．与罗萱六月十六日

问何不专人送信，说明江省防剿之策，嘱率六营在抚，专以断援贼接济为主。

伯宜世讲足下：

十四日接初八日来函，系从抚州次青营次转寄。六营夫役不少，不专人送省而展转托寄，何也?十六日接次青信，知足下于十一日接札，十三即拔营赴抚。张、何二太守想殷勤挽留，临别时尚不甚决裂否?

饶州既失，江省大局益坏。为今之计，西则贵有大军驻扎瑞州等处，迎接两湖之援师；东则贵有大军驻扎安仁等处，保全广信之要郡。江西一线生机，惟在广信。河口茶饷、盐饷、捐务、厘务，月可得二三万金。现饬毕、林两营二千人进剿，冀复饶郡而保信州。如饶不能克，则须于安仁屯一大军，屏蔽抚、饶通信之路，而接水师通省之路。其西剿一军，亦必不可少。贼之精锐，悉萃西路，不以一军迎之，则袁、万援师终无来会之期。此大局之宜审者也。

足下率六营者在抚，专以断援贼接济为主，不必乘梯登城。深沟高垒，自治严明，以待援贼之至而痛歼焉。毕都司整辑新军，尚属可观。得胜军仅亡四十人。余俱无恙。顺候捷佳。

九峰都戎均此。

六琴太守不知同来否?如尚未来，可请其料理家事，即行来营也。

479．加李元度片六月二十七夜

嘱妥裁以陆勇护卫西津渡水师是否可行，询添兵遏北门之援，抚城是否可下。

再者，二十七夜，定湘营接阳利见函，知“二十六日水师开仗获胜，临江援贼千余，尚未接渡入城。惟河窄水浅，该逆两岸用枪炮轰击，水师伤亡颇多，请饬陆勇护卫水师”等语。查西津渡为贼援要路，水军扎驻自是胜着。陆军往护，是否有可安营之处?乞即妥裁施行，仍望面告阳利见也。

论者又言再添官兵二千，遏绝北门之援，则抚城可决其必下，究竟有把握否?如果确有胜算，则吾且移攻瑞之师，并力以攻抚州，暂置西事于不问可也。若仍无把握，则吾不欲再增陆兵。祈与邓、林诸君熟商，飞速示复。再颂捷禧。

480．致李元度七月初五日巳刻

告临江一带军情、战绩，望无复以攻抚为念，但以自全为计，以能扼守东乡为要。

次青仁弟左右：

初三日接初一日巳刻惠书，具悉一一。

前札饬足下移扎河外七里冈等处，想已遵照拔营，另筑坚垒矣。自伪北王至临江，即时时为围扑省城之计。对河如沙井、唐头堎、青山、万寿宫、生米、瑞河口、松湖，处处皆扎营修垒，新制帐棚，各安大炮。逆贼之意，以西岸布置周密，一则使江西不能与瑞州之援师通气，一则河岸安炮，我炮船亦难在江中行走。初一日瑞河贼船冲出，我军迎击，夺其长龙二只，大炮十一尊，重者千六百斤及千二百斤，又焚其战舰二。初四雄营、前营、九江等营渡河雕剿，破唐头堎贼营三座，杀贼四百余人，夺获器械极多，银亦数千两。惜各勇自攫，贫富不均。军威为之一振，然已成贼垒尚余五六处。此一二小捷，正未可以自喜。

今日为大局计，雄师于抚州附近择要驻扎，保全东乡、进贤。毕、林等军于饶州择地驻扎，保全馀干、安仁二路，皆屹成巨镇，庶留广信一线之生机。为省城计，能于西岸扎一大营，如湖北之汉阳，九江之小池口，是保全会垣之上策也。若力有不能，则水师扼住河面，不令东渡，以待楚援之通。省城一力坚守，虽银钱罄尽，而士气尚固，亦其次也。明日即遣雄、虎、前营等进扎西岸，虽明知单薄，而不得不一试之。足下坚请济师，亦未知此间竭蹶之状耳。望足下无复以攻抚为念，但以自全为计；不必紧近抚城，但以能扼守△△（原文此处为三角）东乡为要。至嘱至嘱。即候勋绥。

481．致彭山屺罗萱七月初十日辰正

告渡河若早，今日可扎青山。

九峰都戎、伯宜世讲足下：

虎、新二营若渡得早，则今日可扎青山，不必仅扎望城冈也。乞酌之。

482．致彭山屺罗萱七月初十日申刻

嘱探问吴坤修军动向以定进止。

九峰都戎、伯宜世讲足下：

本日派人送信，想已收到。拔营甚早，谅安抵青山矣。接竹庄初八来信，彼营尚平安。但攻城易于伤人，顷已致函严戒之。贵军自范家山别入中路，不知路宽平宜行军否？若太窄，则宜多哨探耳。至赤土等处，探问彼军已移大丘否。若未移，则贵军仍至瑞，与之会合为是。顺问捷绥。

本日复竹庄信，抄去一阅。

483．复吴坤修 [1] 七月初十日酉正

着其自主进止。

曹开亮归，知各营本日驻扎望城冈，明日进驻范家山，自是正办。军行四十里不为甚劳，而临时相机或进或止，由足下在行间者自主之。不必一一请示也。各营长夫究竟敷用否?担子重者若干斤?足下试一察之。手复，即候夕佳。

[1] 此件原无受信人名，系编者据上封信拟就。

484．与彭山屺罗萱七月十二早

询已与闽军通信否，嘱体恤兵勇而严营规。

十一夜接来书，具悉是日在望城冈小住。乡间尽有小民可以雇送信件，不必一一派各营也。瑞州初九日获一胜仗，杀贼四五百人。不知贵处已与彼军通信否？兵勇劳苦，须时时存体恤之念，然营规则不可不严。前札守夜四条，望九峰细细查察遵行。此复，即候九峰都阃、伯宜世讲足下捷佳。

485．与彭山屺罗萱七月十二日

抄示曾国华信，嘱细心防备敌假扮官兵。

顷接温甫弟自瑞州来信，云贼匪有假扮湘中营号衣旗帜，迎接省往之官兵等语。虽未必果有此事，然不可不细心防备。《得胜歌》云“每日先走二十里，一步一步仔细看”，正查探此等贼情也。兹将原信付去一阅。即候九峰都戎、伯宜世讲捷佳。　第二次

486．与彭山屺罗萱七月十三日辰刻

剖析江、广敌之弱点，嘱日日与各营、哨说明。对议迂道打奉新将官，应严饬而婉谕。

九峰都戎、伯宜世讲足下：

十三日卯刻接十二未刻一函，知昨夜驻范家山平安为慰。

西路久没于贼，谣言宏大，裹胁众多。其实江西本地被贼掳掠者及甘心前驱者，皆不能战。万载官兵百战百胜，非尽官兵之强也，实江西从逆之民之不能打仗耳。即广东新附之匪自茶陵州而来者，其打仗亦有头阵而无后劲。盖无人不吸食鸦片，与之鏖战稍久，则烟瘾发而不能打矣。若能用罗山之法，我军人人箕距如登厕者之状，与之相持一时之久，则万无不胜之理。

我官军须明白此两层：一层，江西百姓全不能战，见人抄尾则立败；一层，广东新匪不能久战，与之久持则必败。日日与各营、哨说此两层，庶谣言不足动其心，而一二仗后必深信吾言之不谬也。如毕金科、林葆及此次足下等所领六将，皆能战之将，亦识回合之法，特初交仗时不能按耐，以致先者冲锋，后者队伍不齐，此后须严戒之。

此次省军之进，本以打奉新为正办，吾恐军心不甚稳固，故令先与援军会合。至先由奉新一路行走，兵事喜诈而恶直也。将官中或有议其不应迂道二十里者，应严饬而婉谕之。

瑞州太守王嘉麟解银六千至瑞，以犒援军。将追及与贵军同行，好为照应可也。

487．与李元度七月十三日

剖析敌我双方形势，劝其坚忍、贵精。

常山之浙兵防守浙境，并非为援兵而来也。自今岁以来，廉学使奏请闽、浙、粤三省援兵者二次，奏请闽督、粤督来江总办军务或另简大员来江者一次，咨请闽督来江剿贼者一次，咨调常山浙兵来援者数次。仆与中丞会奏粤兵来保赣州、下攻吉安者二次，奏拨上海关税银者二次，奏请于上海抽厘者一次；咨催浙兵来援者二次。其究也，无一事办得到。仅有闽兵已抵建昌，差强人意。然谓其大有裨益，则未也。现在浙兵已奏明不能来援，崑寿之师又奉特旨令航海往援金陵矣，江西局势日蹙。

仆在此调兵筹饷，艰难委曲，有非笔墨所能罄者。彻宵兴叹，束手无策。然贼势亦实散漫。瑞州初一、初四之战，众在二万以外，旗旂色杂不纯，用黄布多，绸少，物力已屈，军械不整。当其接战之时，后者徒知摇旗呐喊，虚声哃喝。迨前队既败，则狂奔大溃，倾山倒海。又广东新附之贼，实与真长发不合。看此，岂可以久长者?吾辈若更坚忍数月，似当有豁然贯通之一日。

仆自去年以来，屡书劝讽足下，贵精不贵多，积小以高大，戒维莠之桀桀，法桃李之不言。当兹艰贞之际，尤不能不进此迂拙之言也。

488．与彭山屺罗萱七月十四日卯正

嘱赴瑞与瑞军会合，于横梗瑞、奉之处择要立定老营，深沟高垒，合瑞军而分为二，以半驻守，以半出征。

十四早卯初接十三小路口所发一信，具悉军行平安为慰。

瑞军尚无移大丘之信，贵军想不能不赴瑞会合矣。大丘不知果好驻营否，如不可驻，须另择一处，但求横梗于中，使瑞、奉两处之贼不通耳。

我能立一老营，如该逆梅家州、小池口之例，深沟高垒，为坚不可拔之计。合贵军与瑞军万人者，分而为二。以半驻老营，凭垒而守之，以半出征，伺瑕而击之。此半出则彼半休，彼半出则此半休。我常为主，贼常为客，或尚有困贼之一日。若不早定大计，以万人而顿于坚城之下，设石逆复自鄂省来援，则士气恐渐就衰竭，益不可用也。

足下与瑞军会合后。即力持此议，择要移驻。老营一定，仆即日前往与舍弟及吴、普、刘君子相见，并劳诸军士，幸无游移不决。官军向不讲守垒之法，足下须日日与众将讲求，至要至要。即候九峰都戎、伯宜世讲日佳。

489．致彭山屺罗萱七月十四日巳正

嘱于赤土、祥符观一带搜剿埋伏，并雇人函知瑞州军配合。

九峰都戎、伯宜世讲足下：

本日卯刻曾寄去一函，交来足带归，想可收到。初九日差探卒简得胜至瑞州，十三日归省，具述近瑞二三十里中民房，多贼所藏匿，以阻我省兵赴瑞之路云云。贵军今日驻赤土，近祥符观一带，想俱有贼党埋伏。我军于赤土、祥符观等处，必须至乡间村落，家家搜剿，然后可放心前进。否则伏军四起，军心摇惑，恐锅帐担子不无疏失也。望雇人函知瑞州舍弟等一军，或来夹剿迎合，或省军暂驻祥符观一日，相机再进。专此飞布，即候捷绥。不一一。

专简得胜送此信，限十四夜未明至赤土。

490．与林源恩李元度七月十五日辰刻

姑准凤、岳、宝、志四营暂留，仍望于十里之外求一善地，相机退扎养气。

秀三仁弟老公祖、次青仁弟足下：

前接次青来函，具悉不愿移营之意。顷弥之回省，具述营中情事。仆之欲移营河外七里冈者，恐师老力疲，不宜逼近城根，朝夕防维，或有疏懈。移扎十里以外，如去年苏官渡故事，我军得以少资休息，不过牵制贼党不得窜逸，东进安、馀等县而已。若是则虽分拨出凤、岳、宝、志四营，而尚存六千，犹嫌其多也。次青之意，仍欲照前围攻，力谋克复，则纵不拨出四营，犹嫌其少也。大计既划然两途，小处亦决难相合。徒为牵制之谋，则七里冈尽足自立；若为攻克之策，则岂特四营者不宜撤?弥之亦不宜归。弥之既归，而犹不急并江楚之军，不将各营移聚一处，鄙人窃为悬悬不置也。四营者，既断不肯分拨他往，即当如所请，姑准暂留。

十二日陈大力具禀告养，已批饬迅回抚州。十四日周歧山具禀请示，亦批令仍扎抚州。宝、志二营闻弥之说，甚与次青相亲附。秀三尤相处日久，本其夙隶之部，宜均恭听指麾，更无他虑。惟久顿坚城之下，士气日损，宜思所以抽掣之法，善退之道。军事以气为主，瀹去旧气，乃能重生新气。若不改头换面，长守此坚壁，以日夜严防而不得少息，则积而为陈腐之气，如败血之不足以养身也。望两君子精心维持，于十里之外求一善地，相机而退扎一步，养息此气。今日之善退，正以为他日善进之地。君子之道，一龙一蛇，岂拘于一格哉?诸惟心照，顺问捷绥。不尽不尽。

491．与林源恩七月十五日酉刻

告已准令保举立功各弁，询耿、李如何破格优奖。附告瑞、临军情，嘱早规善计。

正作前书未发，陈委员来见，接次青十二日一函，旋又接联名请留四营之禀。知初十日接仗小挫，十一日大战获胜。

与悍贼相持，昼夜严防，实非易易。贵军自至抚以来，大小数十战，屡挫凶锋，保全东路半壁，为功不小。初二、初五等日大破援贼，已有函准令保举出力各弁。此次虽小有挫衄，想大军尚足自立也。尚望激厉将士，始终不懈。

闻耿、李二君足为群英领袖，应如何破格优奖，由足下酌量禀商。唐得升、陈大力、戴荣桂、郭毓龙、郭式源等，即日催赴抚营。六月饷项，亦即日起解。望阁下坚持定力，不动不摇。疾风暴雨，终朝即止；危棋急劫，须臾乃定。

瑞州于初九、初十、十一、二、三等日俱获胜仗。临江之贼已全数赴瑞，计抚州之贼亦行将赴临矣。转危为安，指顾间事。四十里街之贼，本日闻已退去。郭守谦等之广义军，或可调至抚郡。阁下亦宜营孟尝薜中之窟，筑孙氏濡须之坞，早规善计，以立不拔之基。至嘱至幸。载颂勋安，惟希心照。

492．致彭山屺罗萱七月十七日卯正

告饷船定于明日由陆路起解。六营初到，不必急于冲锋。

九峰都戎、伯宜世讲足下：

舍弟于十六夜五更到省。饷船之由瑞河入者，亦已折回，定以明日由陆路起解也。省兵六营初到，每遇打仗，让楚军先打，六营者排队伍坚立不动，不必急于冲锋。恐轻进轻退，或致误事。攻城而徒受炮伤，实为不值。二者均宜切戒。余详峙衡信中，顺候捷绥。

493．致彭山屺罗萱七月十八日巳刻

嘱开仗时不可出队太早，冲锋太快，队伍切要整齐。

九峰都戎、伯宜世讲足下：

闻贵军十五日已抵瑞州，日内无一来信，何也?抚州之贼，日内分三四千来援临瑞，从此抚州一军，愈就安稳，而瑞郡之战事渐多矣。舍弟及竹庄言及援军多能战之士，如遇开仗，我省兵六营者不可出队太早，冲锋太快，须待楚军先打，而省兵后进，无以怯弱为耻。队伍切要整齐，无使前者冲锋，后者不继，徒为援军所笑。至嘱至嘱。

舍弟之疾，十七日略愈。竹庄今日留省，明日即解饷赴瑞也。无论将来移营与否，目下须坚筑营垒，不可草率。顺候捷绥。

494．复彭山屺罗萱七月二十日巳刻

责其未遵诫饬，营垒草率，令回驻范家山等处，中途小心。

九峰都戎、伯宜世讲足下：

十八夜接十七夜来函，具悉一切。

义武之轻进轻退，羊瀛之功则归己，过则归人，吾皆早已料及。今观来书及韩升之言、李新华之禀，果不出吾所料滕、詹有信与巡捕，亦合。

仆屡诫出战不宜太早，队伍不可太乱，二君全未与各营言之耶?伯宜信言营垒已有可观，韩升及来差并言濠不过二尺，何也?今决计不复攻城，概调援师八营及省兵八营回驻范家山等处，仆亲至营盘犒赏，再定分支进剿之计。省兵八营与彪营先行拔营一日，三湘三宝后拔营一日，中途亦须小心，不可散乱也。顺候捷绥。

495．致彭山屺罗萱七月二十二日辰初

告俟各营全至范家山，即驰赴大营犒军，途次务望谨慎，不可散乱。

九峰都戎、伯宜世讲足下：

二十日竹庄去，带各营撤范家山之札，二十一日送萧启江等调札，由竹庄专人递至袁州，不知均收到否？

舍弟病尚未愈，二十一日搬入城内粮台暂住，仆亦在此陪之。俟各营全至范家山，仆即驰赴大营犒军，饷银六千、赏银三千，均自带去。刘、普诸君须面晤以定全局。途次务望十分谨慎，不可行走散乱也。顺候勋绥。

496．致彭山屺罗萱七月二十三日辰刻

告祥符观之下、招山之上时有贼踪，望途中慎重。

九峰都戎、伯宜世讲足下：

二十日竹庄赴瑞，带去各营调札，二十一日瑞州兵带去袁州萧、刘各调札并峙衡一信，二十二日寄足下一函，不知先后均达否?

闻祥符观之下、招山之上，二十一日时有贼踪，道途梗塞，解军火者自招山折回，不知贼党究有若干。以仆揣之，此仍是生米、沙井、万寿宫等处之贼，意在梗我文报，并非坚悍难剿之贼。特目下省兵与援兵两者之交未洽，军心未固，各勇内怯，尚为可虑。若全军调回范家山，途中能慎重无虞，再行进剿，则此等不难扫荡耳。仆备赏银三千赏援军，配以他物，俟到范家山与诸将畅叙，然后分支以出。

舍弟病势稍痊。建昌贼情日蹙，宜可得手也。余不一一。即候捷绥。

497．致李元度七月二十三日未刻

告瑞州、建昌军情、调度，询抚州士气、军情。

次青仁弟左右：

十五日为书寄左右与秀三司马，想已收到。省城所派前营、雄营、新字、虎字等四千人者赴瑞，十五日会合楚△△（原文此处为三角）军。十七△△△（原文此处为三角）队牵制楚军，而以大队五千△△△（原文此处为三角）省兵之营抵御。时许羊瀛之义武营溃退，贼△△（原文此处为三角）至，已有数人入墙。幸楚军飞至救援，转败为胜，歼贼五六百人。日内瑞贼愈聚愈多，殆近二万。而西之上高，闻又沦陷，官军不得与湖南通。东之招山等处，△（原文此处为三角）有贼踪△（原文此处为三角）塞，并不得与南昌省城通。瑞军几成孤悬，不△（原文此处为三角）不先击东路，为通省△△△△△△△△△△△△△△（原文此处为三角）临，则东之抚建△（原文此处为三角）或可以得△△△△（原文此处为三角）昌真贼不过二百，裹胁者不满一千。兹由省△△△△（原文此处为三角）六百往攻，闽兵又有千四百人将至，或可于△△△（原文此处为三角）设法下之。建昌下则闽兵、省兵、本地兵全数趋抚，或亦可下。

尊处近日士气何如?贼情何如?戴令已至否?伍连魁至否?陈大力仍管五岳营否?捐项△△△△（原文此处为三角）二否?六△（原文此处为三角）知明日可自省△△（原文此处为三角）也。

舍弟到瑞△△（原文此处为三角）十六来省就医，稍就痊可，尚难离床。仆△（原文此处为三角）入城住二日就省视之。左季高一信，仆复信，并△（原文此处为三角）一纸奉阅。诸不一一，即候捷安。

498．与彭山屺罗萱七月二十四日辰刻

说明札饬移营之意，请即日与各营定计，依刘腾鸿之意欲于北路离城十余里驻扎。

九峰都戎、伯宜世讲足下：

二十三日接二十一夜惠书，具悉一切。

仆札饬移营，盖有鄙意三端：一则顿兵坚城，贼常主而我常客，是仆所深恶者也；一则自省至瑞，恐中间屯贼梗塞，使我文报饷道不通也；一则仆亲至营盘犒劳，与各营绸缪数日，而后可分为两支调遣也。今峙衡之意欲于北路离城十余里驻扎，甚好甚稳，请即日与各营定计行之。惟于仆之意第一层已相合矣。第二层三层，尚未能悉合，将来仍须熟筹。目下城北扎营，不可用四面受敌之地，至要至嘱。即候捷绥。

竹庄、钦堂均此。峙衡处另有一信，由湘中营亲兵带去矣。

饷银、子药均在沙井，如不能至范家山，尚须派兵护送。

499．与彭山屺罗萱七月二十五日

告移营迟速可与刘腾鸿相机行之，暂宜便与吴坤修军通消息。

九峰都戎、伯宜世讲足下：

二十四日寄去一函，于峙衡移营北路，离城十余里之说，已允行矣。旋接峙衡信，谓“日内将开大仗，少迟数日，再行移营”等语。军情难以遥断，应迟移，应速移，听峙衡与足下相机行之可也。但究须移开，不宜久顿坚城之下，贼常主而我常客耳。

吴竹庄带彪勇并义武营驰剿新昌，甚好甚好。有重兵以镇守，有轻兵以雕剿，正合古人奇正互用之法。但竹庄一军未归之前，瑞州大营暂只宜移于北路十余里，以便与竹军通消息。此又随时之变，在军中者所当斟酌也。余详峙衡函中。萧、刘、杨、田二十一日已札调矣。顺候捷绥。

500．复彭山屺罗萱七月二十六日辰刻

嘱效刘腾鸿治军，告扎营北路与缓数日移营均可。

九峰都戎、伯宜世讲足下：

二十五日接到二十四早所发来函，具悉一切。

省兵各营兵勇虽弱，营官尚属有用之才。若得好样以相观摩，则《得胜歌》中之言总可做到几句。闻峙衡治军整严，宜令省兵则而效之。

其军器一条，想峙军亦不甚讲究。仆现在办长矛、腰刀二物，均求精利，陆续换给各营，峙军亦当全换也。

奉新、安义近日均有二千余贼，临江亦有贼数千。然广贼能战者，多在瑞城，此外却不足畏。瑞州老营扎得稳，则各处办理较易得手。二十四日复信，言扎营于北路，离城十余里；二十五日复信，言缓数日移营，均属可行，想接到矣。顺候捷绥。

501．复彭山屺罗萱七月二十七日午刻

告移营迟速仍听刘腾鸿主之，钱漕不可再减，湘宝两营口粮银，即日自省起解，胆壮胆怯之说，不必与之多辩。

九峰都戎、伯宜世讲足下：

二十五夜惠函，二十七早收到。峙衡谓地形散漫，无险可据，是就目之所及言之。其实东北二三十里内峰峦甚多，峻隘不少，尽可扎营立寨，反客为主。仆今有详信与峙衡，总不欲久顿坚城之下也。其移营之迟速，仍听峙老主之。

钱漕告示，日内即当刷印。二千六百，系部定之价，未可再减。

湘宝两营口粮银五千两，二十七日自省起解。

闻援军人人胆壮，省兵人人胆怯，颇觉可笑。足下不必与之多言，但日事静坐高卧，或足以资镇压。言愈多，则疑心愈生也。顺候捷安。

502．复彭山屺罗萱七月二十九日辰刻

告已批准补发四月份口粮，七月份不能不少迟；瑞州为贼必争之地，谣言自必日多，不必惶惑。

九峰都戎、伯宜世讲足下：

二十八日接二十七日来函，比为书复峙衡，想同阅矣。

各省营禀请补发四月份口粮，现已批准。其七月份又不能不少迟矣。瑞州为贼所必争之地，谣言自必日多。只要立于不败之地，则心有主持，不必因谣言而惶惑也。余不一一。

抚州贼已于十三、十八两起赴瑞、临，彼中现贼不满三千，此次青之信也。即候捷绥。

503．复彭山屺罗萱八月初二日

告目下不必分支，移营一要择好山冈，二要截断奉新往来之路。义武营令回省城，虎勇拟批令仍回原籍。李新华如何保举，嘱商定飞速禀复。

九峰都戎、伯宜世讲足下：

初二日接朔日来书，具悉日内平安也。兹有应商数事，条列于左：

一、昨日有札飞调周凤山来营，分兵两支之说，待周到日再办。目下且扎一处，不必分也。移营之说，第一要择好山冈，立于不败之地；第二要截断奉新往来之路。至于距瑞之远近，不必顾也。去江省，去湖南，或有一头通，一头不通，亦不必兼顾也。

一、吴竹庄之彪勇自新昌回，可仍扎瑞州，与湘、宝、前、雄、新、虎各营相合。其义武营轻进轻退，可令羊瀛带回省城，不许在瑞。恐临阵误事，反为别营之累。明日另有札调也。又有王吉昌者，带虎勇八百人前来投效，亦不许与各营扎在一处。此等投效之勇，未习战阵，未熟营规，仆亦不愿收录。拟批令仍回原籍，酌给途费可也。

一、十七日、二十七日两仗，闻虎、新二营甚为得力，应将李新华随折保举。渠如仍就武职，则此次得游击，再二阶即红顶矣。若改捐文职，则此次应保之功，仍可保还花翎。便中乞商定，飞速禀复。万泰及滕、詹亦拟于报仗折内保之。胡、李二人上次已保，想谕旨近日将到。诸惟心照。

舍弟病体日愈，足慰注念。顺颂勋绥。峙衡均此。

504．致彭山屺罗萱八月初三日

询为何无专人至省送信，请罗萱察看郑奠。

九峰都戎、伯宜世讲足下：

十日内每晨致一函，亮均收到。但有此间专人赴瑞，贵处从无专人至省，何也?舍弟病已日愈，药饵调养亦得宜。郑奠似尚有用，其说话不似羊瀛之闪灼。请伯宜细心察看一二次，再行详复。诸惟心照，顺候勋绥。

505．致彭山屺罗萱八月初四日午刻

喜其得胜且出队无轻进轻退之弊，嘱饬各营日夜开挖濠沟，勿禀请义武营及长字营虎勇留瑞。

九峰都戎、伯宜世讲足下：

初三日午刻接初二报胜仗之书，具悉初一日大战获胜。此间细询雄字营、新字营勇、瑞州兵及探卒等，所言虽不尽同，而称贼数之多则一。闻省中拨去前、雄、新、虎，乃得各营出队均不慌忙，亦无轻进轻退之弊，甚欣甚慰。若常守此规模，则日上蒸蒸，自可百战百胜。

闻壕沟尚不甚宽深，乞饬各营日夜开挖。吾之法，即以壕内之土加诸墙上，故壕深一寸，墙即高一寸。各营官不守我法，分壕与墙为二事，壕内之土无所归，又于壕外添一斜坡，最易误事。然较之壕沟太浅者，究胜一筹也。

义武营轻进轻退，决不可以当大敌。兹有札调之回省，足下幸无听羊瀛浮夸之言而禀请留瑞也。王吉昌所带之长字营虎勇，队伍未齐，纪律未熟，亦不可留于瑞州。或听其晋省，仆亲加察看亦可。

二十九、初一发去二函，已到否?要事已详彼函矣。顺候捷绥，惟希心照。

峙衡仁弟均此致候。

506．复彭山屺罗萱八月初六日午刻

告王吉昌之勇批令来省，萧宝俊之勇不必留瑞。滕、詹系何职，刘芳桂已保何官，望查明见示。

九峰都戎、伯宜世讲足下：

初五夜五更接是日辰刻一函，知初四大战获胜，至以为慰。得此两战军心应可大定，峙衡以二百人御大股悍贼，坚不可撼，殆有名将之风。省兵数营日见长进，盖将官本皆有用之才，故兵勇易于转旋也。所有应商事宜，开具于左：

李大雄保守备，胡应元保蓝翎把总，已奉到谕旨矣。援军四营、省兵数营均于近日先保营官。李新华改文职则可，却无花样〔翎〕可添。滕、詹究系何职，请查明开一条来。

滕、詹、张共带亲兵可以相洽，共带得胜军恐难妥协，须再查察禀复。滕加洪准假三月回籍，但须待移营之后，仆到营察看再行给假。

王吉昌之勇，现批令来省，亲行验看，再为收录。将来亦须在周凤山一军，与凤、新、虎为类，暂不可交李新华也。萧宝俊勇二棚，准其收录，即日当批发义武营。顷有札调来省，实恐其带累他营，不必留瑞也。

岳廷魁实有病，现尚未愈。刘芳桂自衡州从我，资格最久，今不知已保何官，乞开一条见示。诸惟心照。

507．复李元度八月初八日未刻

告瑞州屡胜、楚军饷绌，嘱其规画全局而思变计。附告边钱会匪、南丰之屠情状。

次青仁弟左右：

初二日接二十七日惠书，初五日又接初一日惠书，具悉一切。所有近日军情及各路应告事件，分条陈布一二，惟希垂鉴：

瑞州一军，自七月朔到瑞，初三、初五、初九、十一二均获胜仗。省城添派之虎新、雄前、九江等营四千人者，于十五日到瑞州会合，十七日开仗，先挫后胜。二十七日鏖战获胜。八月初一，各路援贼自奉新而至者万余人，合以城内之贼万余，大队前来扑营，迎击大胜。初四日我军往扑援贼营盘，又得大胜。有此二仗，瑞州老营或者站得稳，立得固；湖南之路，或可常通，则大局当有转机。然楚军六、七两月尚未发饷，此间仅解去银五千，殊不敷用。日内急思设法筹解，未定能凑办若干耳。

抚州顿兵已逾四月，前此仆欲分拨凤营以增饶防，分拨宝志以规临江，而阁下坚持不可。以近万之师，为城内小股所牵缀，实属不值。且江、楚二军欲合而为一，亦非移营一次改头换面不能也。当四五月各路新章百钱升米之时，抚州一军未能画一行之。此际捐项日绌，尊处又不能不改从新章。事会所集，思之深用焦灼。足下当图维始终、规画全局而思所变计也。

边钱会匪连陷数县，计广义军郭茂才等当能破之。然土匪既陷数邑，则必与粤匪勾结，但得一、二老长发狡计指示，恐击散亦非易易。

南丰之屠戮甚惨，此间绅士邹铁笛接丰邑信，言吴子序带兵勇二百到县，禁止绅民搬徙，力主坚守，派百姓男妇登埤，家家各烧热水、熬稀粥，贼至则自城上浇之，纵火焚城外房屋。逮贼将至距城二十里，子序则率二百人者先逃，不及逃徙之男妇，概被杀戮，合邑痛恨子序云云。

二十四日贼退，子序于二十七日复出勒捐养勇。子序平日多坚贞之言，临危无可恃之实。鄙人盖微窥之，若果如所传，则必不见容于桑梓矣。刘逢知尚在贵营否?亦以屏远为是。

平江人来沙井，战舟阻之，查无是事也。陈委员事，即当存记。舍弟屡荷注念，愧不敢当。病体近日大好，尚无气力，不能作书奉谢。余不一一，诸惟心照。顺候勋绥。

508．与彭山屺罗萱八月初八日

以刘腾鸿连日出队不甚相宜，嘱与之切商，趁此大胜之后，即日移营。

九峰都戎、伯宜世讲足下：

初七日酉刻接初六日酉刻来函，具悉一切。

初四大仗之后，初五、初六峙衡连日出队，不甚相宜。盖瑞州一军所恃者在湘、宝两营，到瑞数大战以来，受伤者亦颇不少。似此精锐百战之卒，当加意爱惜之。宜使贼来寻我，我不去寻贼。

仆于用兵，深以“主客”二字为重。扑营则以营盘为主，扑者为客。野战则以先至战地者为主，后至战地者为客。临阵则以先呐喊放枪者为客，后呐喊放枪者为主。前二十五日有信与峙衡，嘱其移营，畅言主客之义。今两次大胜之后，正可趁此时移营。久顿城下，贼常主而我常客，不过两月，锐气暗损，懈心暗生，强兵将变为疲兵。望与峙衡切商，即日移营。至要至要。贼虽屡败，而城中精锐老贼，并未多损，切不可稍存轻敌之见，千万千万。即候日佳。

峙衡仁弟并候。

509．复李元度八月十三日未刻

告河口、广信危如累卵，拟分拨抚州之师往剿。

次青仁弟足下：

十二日接惠书，具悉一切。

广义军郭秀才在建昌时，罗伯宜曾称其勤奋有为，其麾下亦勇猛可用。方谓得石观察领之，必可扑灭边钱会匪，不谓郭生殉难，其众立溃。自贵、弋以东，并无一兵一卒足资抵御。河口、广信危如累卵，恐万无幸全之理。

兹欲调兵往剿，不能不分拨抚州之师。已与中丞司道商定调江军平江营八卦、八阵、五音、五岳四营者驰剿，林秀三主其事，而耿光宣襄之。足下仍率楚军平江营驻扎抚州，而以凤营、宝志附益之。再三思维，舍此别无调拨之法。先此驰告，明日再行送札至营。余俟续布，诸惟心照。

秀三仁弟老公祖均此。

510．与李元度八月十六日

嘱于数日内料理拨营诸务，并告江、楚二军调度与平江勇整饬事。

次青仁弟左右：

十三日发去一函，商调江军攻剿河口匪徒。

十四日接来书，足下自请进剿。顿兵坚城，郁郁不得一当，非特足下焦闷，仆亦虑之久矣。惟抚州江、楚二军当积疲之后，伤病之众，合之则尚可支持，分之则难于独立。且多拨数营征剿河口，则居守抚州者患其单；多拨以居守抚州，则征剿河口者虞其弱。若全数调以东征，置抚州于不顾，则所患者不在直扑省垣，不在窜扰东进、安馀，而在南昌、丰城二县。目下收漕收捐，正在畅旺之际。骤撤抚围，则零匪四出，乡民观望，漕、捐并沮。而建昌当此兵疲饷乏之后，亦深恐抚贼之逸出夹攻。有此二者，是以不敢全撤抚围。然而河口飙忽之贼，不能不思扑灭；抚州久钝之师，不能不思掣动。此间方集议妥善之策，而拔营之难，亦非仓卒所能了办。一则发饷须略宽裕，乃能裹粮启行；二则贵军伤病各缺，须于未拔营之前挑补完全；三则营中大炮及各累重之物，须先行搬运回省。尊处请于数日料理诸务，此间定议后，即专札送抚，亦欲接足下报我十三日去函再定也。

周凤山带伍化蛟、黄三清之勇已至袁州，飞调其即赴章门。缘瑞、临贼势浩大，非湘、宝等一军所能办，必须添一支游兵，以周副将统之游绎于奉、靖、安、建、义、武等处。凤字营系渠亲兵，日内当调归渠辖，并力以事西路也。

唐得升十五日续行请假，云伤尚未愈，请月底赴抚州云云。侧闻渠于二月即有所郁抑而不克宣白者矣。即其于足下亦但感知爱之情，而不甚愿带平江之勇。即李卿云亦感激厚恩而不愿长管平江之勇，并云身为哨官，常受平勇之打骂。不解何以纪纲凌替、风气弛漫一至于此？坐足下与仆皆太宽松之咎耳。日内拟札饬足下及各营官捆缚十人张见甫、赖准发二人在十人之内来大营惩办，以了围杀辰勇之案，免致各处弁兵皆以此事为平江营诟病也。其右军管带乏员，邹桐既谢事归来，唐得升又非其所愿，此间司道详请以刘长培前往，不知果可用否。此江军一大难事也。

江、楚二军、平江勇必须合而为一。五岳一营，现已札饬以一哨补足。五爵营余四哨，分补伤病名额。龚岐皋在前营，踽踽凉凉，心常依恋足下，今饬其归依左右。合计尚得六千人。若加意训练，终属劲旅。盖平江勇之长处有二：赌博、鸦片之积习不深，一也；多劲健能战之士，二也。其短处有一，不知上下之分，难于约束是也。存其长而惩其短，在足下之一心一手，非他人所能为力矣。

以上数件，皆切要之务。诸惟心照，顺候日安。

511．与罗萱八月十七日

告爱敬刘腾鸿即当代为蕴蓄。

伯宜世讲足下：

十六夜五更接邓石桥手函，具悉一切。

峙衡招勇，仆嘱其缓三月再办。仆于峙衡，欲其先精而后大，先郁而后畅。往年余爱敬塔、罗二公，逢人辄称颂其智勇，虽声名布满天下，而究惜大功未竟，至今颇用悔嗛。足下爱敬峙衡，当代为蕴之蓄之，不必逢人颂扬，使其实常浮于名，则所以爱之者更大也。

劈山炮即当咨取四五尊来江，并函知南坡太守。省兵五营急须讲求队伍。即候刻安。

512．与刘腾鸿罗萱 [1] 八月十七夜

告李续宾战胜石达开之法，嘱与各营官言而用之。

峙衡仁弟、伯宜世讲足下：

十七日接胡润芝中丞初八日来信，知伪翼王石达开往援武昌，大为李迪庵所败。闻我军先期修垒浚壕，宽深各二丈，该逆来扑，我军坚忍不出。待其气尽力乏，彼竭我盈，然后出而大战，屡次以此法致胜。石逆日内必来瑞州救援，尊处亦当以此法御之。

宝勇出队太早，宜切戒之。彪勇宜速调回瑞，兵勇与长夫皆宜修壕，日夜兴工，不可少停。壕中之土宜覆于墙上，不可覆于外。壕宜壁立斗绝，不可斜坡阤下。石逆在武昌所以致败之法，宜与各营官详细言之。日内城中之贼若出扑我营，我军宜坚守不战，蓄养锐气，以待巨憝之至。余不一一，即候捷绥。

[1] 刘腾鸿（1819—1857），字峙衡。湖南湘乡人。咸丰五年夏入骆秉章部，六年正月将湘后营，七年六月阵亡。

513．与罗萱八月十九日申正

严斥其巨憝将至始议及移营，嘱就地日夜浚壕，坚壁不战以待石达开来。

伯宜世讲足下：

十九日未刻接十八戌刻来函并季高一函，具悉一切。

此时已闻石逆之警，营盘不宜移扎。足下于七月十八初移之时，即应再三审度，如有善地可移，即应于十九、二十、二十一、二、三等日移之；如无善地可移，亦应于现在营盘高垒深沟以固之。足下纵不善相度，亦应虚心再三，就峙衡商之，何待今日巨憝将至，始议及移营？军中勇夫有胆识者绝少，此际移营，徒以摇动人心。纵得善地，犹无补于人心之摇，况未必果为善地耶！望告知省营，就现在之营日夜浚壕，以宽深二丈为度。

吴丞彪勇已严札饬其回瑞，羊备义武营严札令其回省。铜炮、火药等件均于二十一日委解，二十二日望派队出迎二三十里。日内专以蓄养锐气为主，城中之贼出而搦战，我军善刀而藏，坚壁不战。石逆初来，我军亦宜用此法。该逆前六月二十七过兴国时，所带尽裹胁之人，军械亦不齐备，陈方家信决其必败，果为迪庵所摧。盖此贼亦夸大而不精矣，我军以精整胜之可也。余不一一。

九峰均此。

514．致刘腾鸿罗萱八月二十一日

嘱日夜修备以待大敌。告解大炮十尊，待专人至营飞报，再行派队迎护。彭山屺可令回省一行。

峙衡仁弟、伯宜世讲足下：

二十日接十九日惠书，具悉一切。

鄙意欲加修现营，不主移营之说，已于前日寄宜书、昨日寄峙书中详之。昔王基攻寿春，不肯临急而移北山，亦恐摇动人心也。其后成功，果以此事首蒙上赏。日内探得伪翼贵丈黄玉崑带抚州临江贼七八千人，往援湖北。石逆乃黄贼之婿，或二凶并力以争鄂。果尔，则瑞事尚不遽紧。然未可深信，但当日夜修备以待大敌之至。

舍弟病已大愈，五六日内当可赴瑞。如温弟不克即行，仆当亲至瑞营料理。

炮位先解十尊。大炮舁运甚难，应俟抬至乌山时，专人至营飞报，再行派队迎护，二十二早且不必出迎也。

彭九峰都司有禀来，可令其回省一行，待仆往瑞，再带渠同去耳。余不一一，即候捷绥。

515．与罗萱八月二十二日

劝其少待再归，嘱将刘腾鸿长短婉告省中诸将，使互相敬爱。

伯宜世讲足下：

二十一日接二十日惠书，具悉一切。又观所上太公一察，鄙怀嗛然，思有所以易之。惟九峰新奉回省之批，若足下翩然同返，则五营者无所依附，意兴索然。乞少留数日，待舍弟还瑞后，再当迎文旆言旋。若仆果于十日内赴瑞者，足下即少待不归可也。

省中各营官多有用之材，颉颃作气，势不肯下人，亦将领之常态，足下当剀切劝导。峙衡之短处，在所见间偏；其长处，在虽偏而不私。峙衡之令人怨处，在好当面骂人；其令人感处，在好救人之危急。此仆询之中、后营各勇而知，非仅闻之舍弟与足下也。足下将此数端，一一婉告省中诸将，略其短而服其长，自然互相敬爱矣。

铜炮、子药本日可起解，应须二十四日乃可到瑞，委员至乌山，再专人至营告请迎护。

河口虽失，广信经沈太守率浙兵守之，现尚无恙。诸不一一，即候捷绥。

516．复罗萱八月二十五日午刻

告可即日来省医调身体。营中诸务，托峙衡照料，五营嘱李新华经理。

伯宜世讲足下：

二十四早接二十三辰刻惠书，具悉一切。

彪勇于二十一日至邬山，旋来塘头堎。因石逆无来瑞之信，是以迟迟，仍思他调也。

足下贵体小不适，可即日来省医调。营中诸务，均托峙衡照料，省兵五营，嘱李新华经理。万泰老于戎务，滕、詹亦有识见，胡、李向俱小心，可嘱李新华事事和衷商榷为要。即候捷绥。不一。

517．与刘腾鸿罗萱八月二十八日

告罗萱自应留瑞以维系人心，刘腾鸿添营之请未敢允许，可待曾国荃至同为一枝，出剿各路。

峙衡仁弟、伯宜世讲左右：

二十七日接二十六夕手书，具悉是日大战获胜。

吾意欲屡次坚壁不出以骄贼气，不知果可行否?伯宜不特为省营所亲附，并为援军所敬信。若贵恙已愈，自应留瑞，以维系人心。待仆至瑞之日，给假回楚一行可也。峙衡添营之意甚诚，吾不忍拂，惟自河口失陷，广信被围以来，江西一勺活水，忽尔遏绝，此后饷项全无来源。是以再三踌躇，未敢慨然允许。

石逆东来，毫无信息，或仍留鄂中，或竟下金陵，亦未可知。此间局势稍纾，彪勇尚可雕剿数处，再行回瑞。

九舍弟与周梧冈在省各招千五百人，月初当可起行来江。届时峙衡或与九弟同为一枝，出剿各路。瑞州老营即交梧冈辖之，亦均不嫌其单薄也。诸惟心照，即候捷绥。

铜炮日内再解十尊并多解群子，昨每尊已解百斤也。

518．与罗萱九月初二日酉刻

望与刘腾鸿精心默究，针砭自满，戒饬将士矜慢。

伯宜世讲足下：

初一日接惠书，具悉种种。

日中则昃，月盈则亏。故古诗“花未全开月未圆”之句，君子以为知道。自仆行军以来，每介疑胜疑败之际，战兢恐惧、上下怵惕者，其后常得大胜。或当志得意满之候，各路云集，狃于屡胜，将卒矜慢，其后常有意外之失。

瑞州一军，自初一、初四大捷，各营渐有轻敌之态。顷闻黄泽远添营已至，王吉昌虎勇亦来，周梧冈及舍九弟亦将毕集于此，鄙怀惴惴，辄有鉴于九江、小池口往辙，或致意外之失。闻峙衡思深虑远，乞足下与之精心默究。在己有少满足之怀，则针砭之；将士有矜慢之渐，则戒饬之。关系至大，千万千万。顺候勋绥。

519．致普承尧刘腾鸿罗萱 [1] 九月初四日申刻

告初五可到瑞州，请派队来祥符观迎护。

钦堂参戎、峙衡明府、伯宜学博足下：

仆于初三日申刻自省起程，夜宿唐头堎，初四日未刻至乌山，计初五可到瑞州。彪营派队护卫，可送至祥符观，请尊处派队来祥符观迎接为荷。队伍不必太多，湘勇派一百人，宝营派一百人，省营派一百人，共三百人即足以资迎护。其余皆守墙子，不宜出营。万一防贼要遮，亦不过另派队于北门外扎住。各营官概俟到营后，再行禀见，不宜远出迎接。仆住湘中营，取其有房屋也。　乌山

[1] 普承尧，字钦堂，云南新平人。道光十八年武举探花，次年中恩科进士，选补湖南宝庆协中军都司，后因军功迁副将，九江镇总兵。

520．与李元度九月二十三日未刻

嘱其如自揆军心未固，则不如退保丰城，先求自固而后徐图振起。

次青仁弟左右：

二十三日接展二十九日申刻惠函，具悉一切。

自二十夜闻足下抵崇仁之信，翁学本解银已于二十一日起行，诸广南解军火已于二十二日起行矣。头批想于日内可到，其第二批银两、军火亦当于近日起解。特风雨凄凄，泥泞难行，别增一种焦灼。

五爵营万一来省，当令其速赴丰城。闻李晋发业已到省，待其来谒。我军新挫之后，不知足御之否。如自揆军心未固，众志难恃，则不如退保丰城，与仰素相依倚，犹足以自固而徐图振起。昔者靖港之役，不才栖迟高峰寺两月有余，在营之辱，刻不敢忘。今日亦望足下少忍靖港之辱，以谋渑池之奋。无过激愤，以养不赀之躯而成不世之才，内慰高堂，外慰知心。至要至要，无忽无忽。顺问近绥，诸惟心照。

521．致罗萱十月二十二早

谈改撰挽联事。

伯宜世讲阁下：

寿民挽联，昨初作云：“湘妃白眼随愁长，有德配远道相从，一曲鸾飞，不得见夫婿声音笑貌；谢朓青山带病看，叹使君到官遽逝，千年鹤返，应眷恋宣州城郭人民。”旋嫌上联全说德配，恐涉不祥，改撰今联，不称意矣。附告，以博一粲。不一一。

522．复李元度十一月初七日

告福济所带秦、粤兵未能遽驻东路，前办捐项开总单来填发执照廓清，所需月饷清欠后按半饷新章发放，曹松午之勇难期得力，其军当坚驻贵溪。

次青仁弟左右：

初四日接展十月二十九、三十日两次惠书，具悉种种。“人数较少，易于检束”二语，实切要之论。持此而力行之，则军务日有起色，讥谤亦不辩自熄矣。所有商办事宜，条复如左：

一、福将军所带秦兵、粤兵不逾千人，必须径抵省城。仆与中丞相见，与之熟商，方能布置一切，未能遽驻东路，经营抚、建。

一、前在抚州劝办捐项，据临川绅士之禀，则有十万金之多。来示则实无此数，自应彻底澄清，以免疑谤而杜中饱。顷已札饬总局，所写捐款，无论已缴未缴，江军责成邓弥之太守、楚军责成足下查明核办。仆新从黄莘翁处借部照百张，足下往时经手零捐被人迫索执照者，望开一总单来敝处填发。以后再不办捐，斩断葛根，于尊务顿为廓清，于外间亦免疑议。

一、尊营所需月饷，据足下移粮台文牍，每月需一万八千余；据仆批定二十二哨之数，每月止需一万六千余；据足下昨信，添五音各哨每月需二万一千余。现在耆方伯详定，合省各军均发半饷为断，是照足下文牍，则应给九千，照仆批之数，则应给八千，俱不能及万金。仆前函月给万二千金者，乃从宽发给，俾资周转也。耆方伯之意不欲乱半饷画一章程，拟另解万金或数千金交足下，以清厘前数月之积欠，以后即照半饷定章支放。至八、九两月欠饷，前札归沈守备放。顷方伯专员解三千余金补八月之款，九月则由沈守补发。十月以后则用半饷新章矣。

一、蒋小怀所捐红枪，自应即解尊营。翁、贺二员业赴贵溪，此枪尚在何处，俟查。至曹松午之勇，初仅四十余人，后加至七十人，来省云又有龙泉勇六十人，足下来函又称百九十人。何以拖泥带水，绝无定额?实难期得力也。

一、抽拨一军，会合现据进贤之师，进扎马家集一带。贵军从邓埠进取，以为规复抚、建张本，使两郡之贼有所顾忌，不至狼奔豕突，自是胜算。惟西路瑞、袁两府之师，正当攻剿吃紧之际，未便抽拨。湖南续筹援师，现饬径捣吉安，亦未便调其事于东路。此时惟有静镇，以观其变，尚未易遽言规复也。

一、建营失利，广信不免震动。赣标、龙泉各勇，现果退扎何处?贵军但当坚驻贵溪。如贼围广信郡城，则飞往救援；如不犯郡城，贵营不宜轻动一步。以主待客，以逸待劳，万无疏失之理。手此。顺候近绥，诸惟心照，不一。

咸丰七年

523．致李续宾 [1] 二月初八日辰刻

迪庵仁弟大人左右：

初三日得二十六日惠书，初七日复得初二夜书，尽悉种切。

仆于初四日自瑞回省，初五抵章门，次日与福将军会商大局，初八、九拟仍回瑞州。丰城、樟树镇目下尚属安静，唯二十七日弋阳失守，二十九日河口复破，日内铅山、广信深为可虞。贼多兵少，防不胜防，曷胜焦灼！

承示官牌夹一路尚须千人驻扎，目下实无另枝劲旅可以调拨，唯冀瑞郡得手，则仆当亲率千余人赴浔会剿。瑞州掘壕之法专防城贼，未及援贼，将来拟学洪山办法，请足下派一明白哨长来瑞指点。守壕虽有弊端，然设立卡棚，稍可栖止，似亦足示体恤。卡稀而人少，有警则迅速传队，亦与无棚而严巡者无异也。是否有当，仍求示复。诸唯心鉴，不宣。

愚兄曾国藩顿首

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

524．与李元度二月十二日未刻

告父丧，行止定后再专使奉告。

次青仁弟大人阁下：

二月十一日酉刻接到家信，惨悉家严于初四日巳刻弃养。自正月二十六日中痰，仅病七日，遽遭大故，皆不孝罪孽深重，延致此祸。

行止大局，现尚未定，日内再当专使奉告。年来相从最久者，惟阁下尝尽千辛万苦，不堪回首一一细思也。六舍弟当于二日内奔丧旋里，先此奉闻。

金世莲水师已于初九日仍回瑞、洪等处矣。

525．与李元度二月十八日

告奔丧行期，道不能相依共命之歉。

前于闻讣后布达一函，定邀矜照。国藩痛婴斯酷，哀楚难胜。

计自谬逐朝行二十年来，未伸一日之养。昔岁母丧未得终制，今兹父丧莫亲含殓，于军国为赘疣，于家庭为罪人。现已驰报，奏请奔丧，回籍守制，仍双请赴营效力。定于二十日匍匐就道，恨不得星飞抵里，抚棺一痛。一切情形附具折稿一纸，并抄移将军、中丞原咨一件，敬呈尊览，亦可得其大略。

惟足下系因国藩而出，辛苦磨折，誓不相弃。今国藩迫于大故，不克相依共命，实深愧负。抚州各战尚未保举，并负麾下士卒。临风无任歉仄，统惟心鉴。

526．与李元度二月

临别嘱其善自保重。

国藩因大故而去营，惟于足下处深自负疚，刻刻不忘。务祈善自保重。如瑞州克复，则普、吴二君中，得一人与足下辅车相依，可稍慰也。

527．与李元度闰五月初三日

告已具折陈请终制，恳陈不忘其与彭玉麟患难相从之义。

次青仁弟左右：

闰五月初三日专丁至，接五月十五日惠缄，敬悉一切。借承兴居佳畅，勋望日崇，至以为慰。

国藩抵里，倏及三月。顷于近宅七八里觅得葬地一区，闰五月初三日发引，计十五六日可以负土成阡。江右军事，刻不去怀。目下瑞、浔、临、吉皆驻劲旅，所难者不在筹兵，而在筹饷。以兵事言之，则得将军、中丞二人，固可妥商调遣，而绰有余裕。以饷事言之，则理财本非鄙人所长，而钱漕、劝捐、抽厘等事又属地方官之专政，将越俎而代谋，动猜疑之丛生。即足下去年之枵腹从事，自捐自养，而其不见亮于人者亦已多矣。至口食不继，谓以国藩相处较久之故，欲以甘言抚慰众心，尤属可暂而不可常。反复思维，纵使迅速赴军，实不能有裨于军国之万一。而两次夺情，得罪名教，乃有孝子慈孙百世莫改之愆。前此博询众议，求衷至是。近得各处复书，如吴南屏、冯展云辈，皆谓宜奏请终制。顷于五月二十二日具折陈请，抄稿敬呈仁览。〈六月〉二十一二可奉朱批，届期再当布闻。

自维即戎数载，寸效莫展，才实限之，命实尸之，即亦无所愧恨。所愧恨者，上无以报圣主优容器使之恩，下无以答诸君子患难相从之义。常念足下与雪芹，鄙人皆有三不忘焉。雪芹当岳州败时，正棹孤舟，搜剿西湖，后由龙阳、沅江偷渡，沉船埋炮，潜身来归，一不忘也；五年春初，大风坏舟，率破船数十号，挈涓滴之饷项、涣散之人心，上援武汉，二不忘也；冬间直穿贼中，芒鞋徒步，千里赴援，三不忘也。足下当靖港败后，宛转护持，入则欢愉相对，出则雪涕鸣愤，一不忘也；九江败后，特立一军，初志专在护卫水师，保全根本，二不忘也；樟镇败后，鄙人部下别无陆军，赖台端支持东路隐然巨镇，力撑绝续之交，以待楚援之至，三不忘也。生也有涯，知也无涯。此六不忘者，鄙人盖有无涯之感，不随有生以俱尽。

自读礼家居，回首往事，眷眷于辛苦久从之将士，尤眷眷于足下与雪芹二人。龙方伯血性男子，当能青睐相加。耆中丞新政昭融，一改前此旧习。意者贵军有先否后喜之日，保举之案，必不待鄙人之至而后出奏。惟饷项支绌，协款日穷，则同一束手耳。

霞仙来此会葬，因其太公恸念少子，不克应耆中丞之聘。云仙枉吊，聚晤数日，比闻其将赴京供职。润公时有书来，才气宏放，而用意深微，殊不可及。因来书垂询，聊贡一二。诸惟心照，顺问捷安。

附呈折稿一件，与吴南屏信稿一件，墓志一首。

528．致李续宾 [1] 闰五月十六日

告已觅得葬地，十六七可以负土成阡。已具折陈请终制，联姻之事守制中难遽行。

迪庵仁北大人足下：

顷奉手书，知前布寸缄已邀仁览，借谂戎祉绥佳，兴居鬯适，至以为慰。

皖逆上窜蕲、黄，得阁下分兵于张家塝、陆家嘴等处助剿，声威丕振，布置周详。易景照阵亡，厚庵昨函知仆处。今得转败为胜，陆师复获大捷，深为欣慰。

国藩抵家，急寻葬地，昨于近宅六七里觅得一区，初三日发引，十六七可以负土成阡。

江西军事刻不去怀，目下瑞、浔、临、吉均驻劲旅，所难者不在筹兵而在筹饷。国藩自审裕饷之才素非所长，而如钱漕、劝捐、抽厘等事，大抵有土而后有财。既无地方之责，动生越俎之嫌。谓口食不继，徒以鄙人相处较久之故，欲以甘言安抚士卒，抑亦可暂而不可久。反复思维，即使迅速赴军，亦实无足裨补于万一。

前以两次夺情获罪名教，博询从议，近得各处复书，如冯展云、吴南屏诸兄皆谓宜疏请守礼。五月二十二日已具折陈请终制，本月下浣可奉批旨。

联姻一节，足下与罗山之约在前，先严与罗太翁之约在后，来示委婉详明，曲尽情理。唯国藩现居礼庐，问名之礼自不遽办，俟与足下会晤后再行定议可也。温甫舍弟荷蒙不弃，得托莩末，仰附乔松，至为欣愿，谨已心许。唯订庚之礼，现在制中，亦难遽行，俟稍缓再函商耳。肃此，复请捷安。诸希原鉴。

愚兄制曾国藩顿首

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

529．致李续宜 [1] 六月十七日酉刻

说明蕲师失利，征兵邻省，不如近调黄梅之师，度故未必直上武汉。嘱其以所带湘中营长依其兄李续宾。寄示请在籍终制折稿。

希庵仁弟大人阁下：

顷接六月初三日书，借悉一切。

蕲师失利，江汉又为之一震。咏公征调援兵，峙、璞两军最为精锐，江省倚赖。璞军远隔东安，鞭长莫及；峙军围攻瑞郡，功隳垂成，均如来示所云，不宜顾彼失此。贼股既经上窜，则黄梅之师前后受敌，征兵邻省，不如近调黄师之为速也。

令兄调度最为合宜，近日谅有确信。鄙意蕲州一股当仍是陈玉成及新附之李兆受等贼，若咏公能坚守黄州，彼当旁扰麻城、罗田等县，仍回皖境，未必直上武汉。特咏公麾下不知尚有能御风浪之将否耳。

阁下所带湘中营，兄握别之时，意不过一两月瑞郡可下，台从可回九江辅助令兄，经襄丕绩而分劳勚。不图瑞城至今不破，阁下羁身于此，不得回浔以佐令兄积劳之躯，此国藩正歉仄深以为负者也。今瑞郡之破既无把握，而鄙人又势难遽行，阁下所提湘中营五百人者，自以长依令兄为妥。令兄在东，阁下亦东，令兄援西，阁下亦西，切不可舍令兄而别开一路。非特湘中营单薄无用，即令兄帮手太少，办殊非宜。

国藩自奉前次温旨，昕夕悚惶。初六日缮折谢恩，略陈办事艰难情状，仍请在籍终制。折稿已寄交峙衡处，嘱其转送足下及竹庄一阅，兹不赘呈。其第一条言补千、把、外委之缺，不特鄙人宜有此权，即令兄营中亦宜有此，所关实非浅鲜。专此布复，顺请捷安。唯希心鉴。

愚兄制曾国藩顿首

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

530．致李续宾 [1] 八月初三日

贺其大挫凶锋，伤刘腾衡殉节，告拟中秋后往刘家吊唁。说明续请终制一折已奉旨暂准。

迪庵仁弟大人阁下：

初一日接惠书，借悉勋履绥吉，即事多欣，至以为慰。

皖贼大犯北路，欲效乙卯春间故智上袭汉阳，经雄师渡江大挫凶锋，又有鲍将及咏芝中丞迭次大捷，遂令蕲、黄肃清，鄂省安如泰山，此实近岁军事一大关键。贼之未尝一日忘情于武汉，其情亦可见矣。

瑞州克复，江省局势为之一振。唯峙衡殉节，殒一良将，实堪悼惜。顿兵城下已及年余，终日坐视，怒眦欲裂，未及城破者数时，而不及睹此城之破，亲啖逆贼之肉，冥冥之恨，有穷期耶?闻其灵榇初一日抵县城，国藩拟于中秋后往刘家吊唁，抚棺一哭，以写予哀。去年春夏，江西与两湖文报不通，前后送信者多被杀害。荷蒙阁下与咏翁分峙衡一军来援，千里遄征，孤军深入，西路顿有生机，有功于江西甚大。长城遽失，贤愚同叹！

国藩前约至罗家一展罗山之墓，此次可同往也。

六月六日续请终制一折，七月一日奉到批旨，暂准守制。谕旨钞呈台览。其折稿前付咏翁中丞处，不知曾否入览?

鄙人数年在外，武不能补千、把、外委之缺，文不能辖府厅州县之官，木印屡换，又不见信于人，实觉处处窒碍。若如阁下与厚庵所处之位，专治兵而不筹饷，犹可勉力为之。而国藩所处，势不能不以筹饷为先务。无土无财，无位无民，凡有筹饷之方，动多掣肘之虑。而两次夺情，又实为从古所无，内无以报父母三年之慈爱，外无以逃当世之弹劾、后世之讥刺。圣恩高厚，不使臣下得罪于名教，合室铭戴，感激涕零。现在恪守礼庐，酬应稀简。唯阁下与杨、彭、次青诸君积岁勤劳，国藩不克始终共事，中心负疚，未尝一夕稍安耳。肃复。即请台安，诸惟心鉴。

愚兄曾国藩顿首

目疾未愈，不克自写，乞恕。

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

531．致胡林翼 [1] 八月初三日

告因不用官封，故各处书问不能速报。喜其迭战获胜，说明和州须立重镇，铜陵亦须立军，庶三省相联合。伤刘腾衡殉节，拟中秋后往其家吊唁。

润翁老前辈大人阁下：

六月二十六日接立秋日惠缄，七月十六日接初八日黄州复函，敬悉一切。

国藩自到籍后，未用官封，又不借用县城、省城官封，故于各处书问，不能迅速奉报。

皖贼大犯北岸，欲用五年春间故智上袭汉阳，得李方伯、鲍副将屡捷大创；而麾下出黄州后，又闻迭战获胜，从此凶锋大挫，蕲、黄肃清，武汉安于泰山，此亦近岁军事一大关键。人但知杨公不能保北岸之罪，而不言今年御北贼之功，则识微之士固少，而曲突徙薪，例乏恩泽也。

国藩尝观古之所谓征、镇者，不特征无定所，即镇亦无定在。近世督抚分土而治，当此大难未平，两省交界之处当别有大员开府立镇，乃足以联络军势。如黄梅须立重镇，经略宿、太、舒、桐、梅、广、蕲、黄等处，方能通皖、楚两省之气。此处则和州须立重镇，乃能西通饶州，南通宣、徽，东通金陵一军之气。皖、楚之交，国藩曾两次陈奏及之。今麾下将经营此路，实与鄙见相合，犹恨舒、庐无人成雄师相应和。和州去年颇有官军，今则前功尽弃。自昔图金陵者，力争历阳，盖取对岸斜趁之势。今不此之图，恐庐州既失门外之御，而扬州亦乏上游之助。至南岸自湖口以至芜湖，四五年来无人过问，亦必须立军于铜陵，庶三省渐相联合，而贼局可期日蹙。肤浅之见，不审有当于万一否?

瑞州克复，江省局势为之一振。惟峙衡殉节，殒一良将，实堪悼惜！顿兵城下已及年余，终日坐对，怒眦欲裂，未及城破者数时，而不及睹此城之克，亲啖逆贼之肉，冥冥之恨，有穷期耶?闻其灵榇初一日抵县城，国藩拟于中秋后往刘家吊唁，抚棺一哭，以写予哀。去年春夏，江西与两湖文报不通，前后送信者多被杀害。荷蒙阁下分峙衡一军来援，千里遄征，孤军深入，西路顿有生机，有功于江西甚大。长城遽失，贤愚同叹！

国藩前约至罗家一展罗山之墓，此次可同往也。

六月六日续请终制一折，七月一日奉到批旨，暂准守制。谕旨抄呈台览。教诲而裁成之，幸甚！肃复。即请台安！诸惟心鉴。

侍制曾国藩顿首

目疾未愈，不克自行缮写，乞恕。

[1] 此件前次整理未收，据徐泰来、罗绍志主编《学者笔下的曾国藩》（岳麓书社1997年版）所载湖南省社科院万里发现原件补。

532．复李元度之太夫人十月十七日后

备陈李元度患难相从之义，欲于平辈或晚辈中缔婚姻而申永好。

顷专使至，接奉来牍，情词恳切，语语非虚，披览之余，不忍卒读。

国藩在京十四年，未能迎养老亲。前丁母忧，甫逾百日，即出而襄事。在外数年，毫无裨益，王事靡盬，家难复婴。今岁仲春丁父忧，奔丧旋里。实恐两次夺情，得罪名教，为天下后世所不齿。是以连疏陈情，力恳终制。圣恩高厚，俯如所请。身虽恪守礼庐，然有所抱歉于中、耿耿不释者，上无以对吾君高厚生成之恩，下无以对彭雪芹、李次青二人患难相从之义。日夜悚仄，如负重疚。内以讼于心，外以告于友朋，并屡函告雪芹、次青矣。

自湖口克复，雪芹出坎窞之中，游浩荡之宇，国藩稍释歉怀。惟次青则仍陷东方，孤军无援，饷糈空乏，道路梗塞，音问罕通。念其所处而寝食不忘者，岂特慈母之于子然哉?鄙人之于友朋，亦何尝须臾恝置也。

次青于我情谊之厚，始终不渝。岳州之败，星驰来赴。靖港之挫，从人皆散，次青追随贱躯，不离左右，出则呜咽鸣愤，入则强颜相慰。浔郡之败，次青耻之，恨贴身尚无劲旅，亟欲招勇，自行训练，以护卫国藩之身。斯二者，皆国藩所镂骨铭心者也。至于先合而后离，我水而彼陆，进退分合之际，则次青与鄙人皆有不能自主者。盖人事居其半，天事亦居其半。次青本居国藩幕府，同住一舟，司奏折信缄等件。五年正月，锐意欲招平江勇自行统率，国藩曾沮止之。初订只招一千，在国藩身边护卫耳。厥后招至三千，已有能发不能收，可进不可止之势。然犹同扎南康，咫尺相依。逮七月移师湖口，国藩再三劝止。如胡盖南、吴齐源及彭斯举、杨志伊辈，皆所共知。从此分离，各居一方矣。然犹去国藩未远也。及其湖口屡捷，移攻抚州；抚州一挫，退扎贵溪，于是既分而不能复合。则因应变化，殆所谓天事而非人力所能为主也。然江西东路，未必不赖此一军。事久论定，公道自明，尊庑亦不必深虑。

国藩日内当缄致江西，婉商中丞方伯，可否令次青告假回籍省亲。如军务少暇，断无不允之理。腊月间当遣人至尊府问讯。鄙人一息尚存，即当时通音书，休戚与共，断不令尊庑常忧危而己独安乐。闻次青有两儿，不知有女几人?或平辈，或晚辈，有相当者，可缔婚姻而申永好，以明不敢负义之心。天寒岁暮，尚祈珍摄自玉，无任祝祷。肃此布复，敬请坤安。不备。

正封缄间，按次青十月十七日之信，知彼处军事平安，次青已于十月初八具禀请假回籍。若见允，则已可起程矣。如未见允，则此时致函已嫌其迟，甚属无益，遂不复致。

533．致李元度 [1] 十月十七日后

本拟致函江省中丞，旋知业经具禀，遂不为也。

蒙惠鱼翅、海参等件，愧不敢当。阁下艰难百折之余，尚复垂念远人，情文周挚若此！谨即拜登，临风叩谢。

伯母专丁来舍，本拟函致江省中丞方伯，为左右乞身归省。旋接来书，业经具禀。此间致函，已无及矣。徒增疑窦，遂不为也。来使与伯母之使一同归去。琐琐并闻。

[1] 本件传忠书局稿本置于咸丰八年，据内容并参考致其母信，可知此信当作于咸丰七年十月十七后，具体日期不可考。

534．致李元度之太夫人 [1] 十一月

赠贺节银两、布料、衣物。

月前接奉手牍，比即肃复一函，计邀省览。迩维福体康强，瀛眷绥吉。次青常有竹报归否?至以为念。国藩恪居垩次，幸各路军情日臻妥善，寸心得以稍安。所惦念不能忘者，惟尊处耳。

兹谨呈朱提三十两，以代买高丽参之费。袍褂料二副，送次青两位令郎。女单衣二件，送次青二位令爱。菲薄之物，伏乞莞纳。次青如有信归，即祈交付去手见示。肃此，敬请福安，并贺节禧。

[1] 本件传忠书局稿本置于咸丰八年，从内容看，此信当作于咸丰七年十一月，具体日期不可考。

咸丰八年

535．致刘蓉正月初三日

议其游记二首得失，附论明道与为文路径。

霞仙仁弟左右：

专丁回，接惠书，具悉一切。

日来盼尧阶、令叔之至，久不见过，何也?

敝居在本县之东，有向明之义，四方至者，无偏远偏近之殊，得宅中之道，来缄乃以遐荒相目。遐人者，人恒遐之；荒人者，人恒荒之，固亦不能无以为报矣。

尊惠薯蓣丸，近十日服之，尚无成效。

大著游记二首，以义理言则多精当，以文字言终少强劲之气。自孔孟以后，惟濂溪《通书》、横渠《正蒙》，道与文可谓兼至交尽。其次如昌黎《原道》、子固《学记》、朱子《大学序》，寥寥数篇而已。此外则道与文竟不能不离而为二。鄙意欲发明义理，则当法《经说》、《理窟》及各语录、札记如《读书录》《居业录》《困知记》《思辨录》之属；欲学为文，则当扫荡一副旧习，赤地新立，将前此家当，荡然若丧其所有，乃始别有一番文境。望溪所以不得入古人之阃奥者，正为两下兼顾，以致无可怡悦，辄妄施批点，极知无当高深之万一。然各有本师，未敢自诬其家法以从人也。

论文臆说当录出以污尊册，然决无百叶之多，得四十叶为幸耳。李雨苍云麟即去冬上万言书者，企仰令问，特往趋叩。予以一函为进谒之资，乞进而裁成之。大文二首奉缴，敬问近好。

536．致郭崑焘 [1] 正月初十日

恨洋人猖獗而度夷情志在通商，稍有损于国体，尚无害于民生。告拟推行孙第培所示应咨事件由县转详办法。

意城仁弟左右：

腊月中旬接展惠书，敬审一切。比想起居康胜，新祉增绥，至以为慰。

粤中猖獗，良可愤叹；惟夷情志在通商，稍有损于国体，尚无害于民生。或者许和之后，仍可驯扰〔抚〕，则此方生灵，免遭涂炭耳。

厚庵东下，计已早抵南州，或金陵先复，则无须迪庵之继往。

任吾补交周姓银两，即日当缄告时卿观察查收。到籍后，应行咨办者尚有数事，以在制不敢具公牍，一切停阁，心甚歉仄。顷接孙阆青信，渠以接丁父忧，须由敝处出咨，嘱由县转详云云。此法尚妥，拟即推而行之。凡有应咨事件，呈明本县，将咨录入详内，或亦妥叶。开印后，即专人赴县照办，然已耽搁久矣。

筠仙令兄至周家口后，有信回家否?沿途想尚平安。仆恪守礼庐，诸托安善，惟心血积亏，夜罕佳眠，或通夕不寐，目光昏花，看字不能过四页。回思数年在外，愆尤丛集，时用内疚。又壬岁母丧，葬非佳壤，去年葬父，亦非吉域。今岁拟亲履各处，求稍可以安吾心者而改卜焉，庶几稍释歉衷。肃泐布复，顺候近祉，诸惟心照。

愚兄制曾国藩再拜

[1] 此件收自《八贤手札》，原无年份。从内容来看，当作于咸丰八年。

537．致李续宜 [1] 三月二十一日巳刻

度胜保欲调湘勇剿捻，未必受其指挥。嘱其以规皖为正想。

希庵仁弟大人阁下：

专丁至，接惠书，具审勋履康娱，即事多绥，至以为慰。

鄂中杨委员至舍，得知招勇之局。捻匪素不能战，闻川勇之无归者今亦入捻匪队中。湘勇固可决胜，即都、鲍、义渠力亦足以当之，胜帅虽欲调拨它往，我军未必受其指挥。

浔城克复，令兄意欲归省一次，此亦人之至情，想秀、润两帅必有以玉成之。

国藩读礼山居，无善可陈。静中默思愆咎，时用惕厉。贱躯粗适，唯目光日损，蒲柳先零。

舍弟温甫于本日起行北上，想可会晤。沅舍弟欲其赴吉一行，令兄嘱其赴浔一行。此时鄂省之所虑者不在江南，而在江北。尊处劲旅自以规皖为正想，阁下早有胜算在胸也。长途间关，军旅辛勤，伏唯保重玉躬，千万自卫。肃复。即请台安，诸惟心鉴。

姻愚兄制曾国藩顿首

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

538．致郭崑焘三月 [1]

告目疾之忧，思改父母葬地。并赞叹林启荣之坚忍。

意城仁弟左右：

王衡臣之世兄来乡，接展惠书。顷又黄宅专丁寄到赐缄，荷承垂注殷殷，至以为感。

目光昏花，自丁未年已用增光镜，近则虽有镜而无甚裨益。或看书作字，雾里采花，濛濛无似，何其惫也。往事之悔，盖亦以兴举太大，号召过多。公事私事，不乏未竟之绪；生者死者，犹多愧负之言。用是触绪生感，不能自克；亦由心血积亏，不能养肝。本末均失其宜，遂成怔悸之象。比粗平善，然不慊而馁，难遽言充实也。

先严、慈葬地，自须急求改卜。来示所云，盖古人所称：“利不什，不变法；害不什，不易制”，先君葬域，人多谓其凶煞。果若所云，是在“害什”之科；而“利什”者，又不可以卒求，斯亦疚心之一端耳。

应咨转详之件，尚有数件事。月内以病故，诸事废搁，山中无书吏，须手自料检，遂尔迟迟。来书须三月十五日以前赶办，今既过期矣。

九江竟尚未克，林启荣之坚忍，良不可及，但惜作贼耳。麻城防兵，闻于三月十日小挫一次，信否?

令兄初次家报，比想已到。舍弟接其正月十三日惠书，知其将住内城，稍避尘嚣也。

霞仙昨在舍间，言阁下当以四月来敝邑。来示约与霞公同枉敝庐，六年之别，得一良觌，欣慰何极！扫径延伫，惟增饥渴。

家谱、会合诗刻本已到。令弟对联屏幅，书就奉上。折扇未写，目力不耐细字，笔亦退不中书，祈亮之！相见有日，统容面罄。肃复一二，顺问近安，诸希心鉴。

愚兄制曾国藩再拜

[1] 此件收自《八贤手札》。原未署时间，据信中“来书须三月十五日以前赶办，今既过期矣”、“霞仙昨在舍间，言阁下当以四月来敝邑”之语，可知作于咸丰八年三月底。

539．致彭玉麟 [1] 五月二十三日

请查明近年殉节者，开单发给恤银，即日先发六处，并请保叙李、曹、熊、胡、魏诸人。

雪琴仁弟大人阁下：

四月十八日寄去公函，商华阳镇厘金事，想邀鉴照。旋闻九江克复之喜，仁弟晋秩方伯，尚未驰函申贺。顷接惠书，敬悉一切。仁弟之凄然欲绝，盖无刻不在吾心中目中。国藩寸心千缕万折，知吾弟无刻不展转也。九江复后，闻厚庵扬帆东下，未审仁弟亦至安庆、芜湖等处否?迪庵旋鄂，收复黄安、麻城，谕旨饬其入浙。润公留办皖豫之交，乞假之举，想不行矣。

仆读礼山中，简寂无似。每念数年在外，愆尤丛集。官事私事，不乏未了之局，死者生者，犹多愧负之言。昨得润芝中丞书，报销局部费，渠可代为设法，此亦稍释微虑之一。尚有前后殉节者，未曾给予恤银，拟即在水师银钱所存项下一一发给。乞告之张、魏、李诸兄，并乞阁下查明四年起至五年三月外江死事各员，及五、六两年内湖殉难之营官、哨官，开一清单，一面告鄙人，一面传知该员家属，即由尊处发给。必死者之父母妻子，乃可妥交；否则，虽兄弟，亦有不可信者。宜慎查之。并乞阁下即日先发银二千两，分送六处：一系褚一帆照运司例恤，一系林秀三源恩，照道员例恤，两人皆有孤儿寡妇，现寓长沙。求每处先送银五百金，专人妥交长沙。其应行找补之数，将来另开清单补足，仍取各家领字存案。又夏鸣之銮、唐得升二人，求每处先送三百金。夏银交厉伯符处转交其弟，唐银请专人送其家，知唐与阁下至好。又白人虎号嘨谷，华容人、伍宏幹号海门，沅江人，求每处先送二百金。白银交胡莲舫，伍银交文任吾名希范可到。若专人送去，更好。二人皆义士也。伍死于宁乡，未曾请恤，至今悔恨。以上六处二千金，务求即日妥办。其余应行给发者，即当另单专付银钱所。次青处阵亡员弁，仆亦有信嘱其向银钱所领取。渠若有函与阁下，请饬银钱所一面先发，将来敝处自有公牍与该所也。

复生事沉滞已久，此次求附保开复。船厂曹、熊、胡三人，并望保奖。熊系仆同堂，胡在事太久。又魏君丞樾，亦请保叙。系舍亲，五年代招勇至南康，往来辛勤，未受薪水。或保训导，或保县丞，乞与召亭酌之。琐事奉恳，千祈留意。诸惟心鉴，顺贺大喜，即候台安。

[1] 彭玉麟（1816—1890），字雪琴，湖南衡阳人。咸丰三年随曾国藩创办湘军水师，光绪九年任兵部尚书并受命赴粤督办海防，后以病开缺回籍。

540．致胡林翼五月二十五日

告其报销宜设水次，拟请厉云官、胡大任、李瀚章总揽大纲。请大力设法优保李元度、李瀚章，或留鄂补用。

润老前辈大人阁下：

五月初三日接四月二十四惠函，二十三日又接初七日手函，敬悉荣晋宫衔，殊勋茂赏，允惬人心，慰幸曷已！

厚、迪优赏，亦其功实足以致之。厚庵闻已东下，不知率水师几千前往?雪琴果驻何处?亦颇东行否?安庆之贼，想已无多，从此略荡平矣。浙中贼数虽多，亦或强弩之末。饶廷选健者，衢州必可无虞。即有得失，杭城亦自可保。所虑渡浙而东，宁、台、绍等府或被蹂躏耳。迪公留鄂极是。为天下计，为湖北计，均须先清皖豫。如天年荒歉，尚恐变为流贼，西趋襄阳，北趋南阳，并可扰及关、洛。今丰熟如此，决当无虑。

敝处报销，似宜设于水次。若设局鄂垣，痕迹太重。耆中丞去岁请国藩赴江，其辞甚挚，又请霞仙代渠草奏，其意甚诚。因仆固守不出，始变而恼怒。余自有歉于彼，彼固无歉于余也。能设于武穴等处，痕迹较为浑融。

总揽大纲之人，拟请伯符、莲舫、筱泉三人。筱泉精细圆适，其从国藩也极久，其为国藩谋也极忠。往年余拟专折保之，曾为罗忠节两次言之，忠节亦极力赞成。厥后因循不果行。国藩之保举稍吝，不过局度较隘。至于次青、筱泉之不得优保，毕金科之不成功名，则国藩实有蔽贤之咎。中夜以思，如何可赎?今毕金科则长已矣！次青、筱泉二人，万乞阁下大力设法优保，或留鄂补用。以私言之，则国藩内有补于歉衷，外有益于报销；以公言之，则二子存心爱民，必有裨于吏治，必有赞于高深。务乞留意承允。

敝处部费，代为设法，豁如之度，感佩曷极！舍弟温甫尚在李营否?黄、麻克复，比移何处?温弟小试不售，乡试不中，蓄为深耻。比之北行，尚欲攘臂一入秋闱，特以时过，未肯昌言。舍九弟亦以不得一第为恨。比在营公私尚顺，无复他念，然鸷鸟思秋，未能忘情。国藩褊衷，无以化之。阁下宏度，弟辈所钦，尚祈有以教诲。顺贺大喜。

541．致杨岳斌 [1] 五月二十五日

告巢湖一带，若犹未肃清，望于凯旋时，绕道乘便扫荡，并挈黄、范等出江。顺请照拂李复生。

厚庵仁弟大人阁下：

四月二十八日接初八日惠书，欣悉浔郡克复，屠僇无遗，六年悍贼，卒就歼夷，至为慰幸。旋闻黄衣酬庸，并予优叙，殊勋茂赏，允惬人心。

舟师东下，共率几营?安庆逆党无多，或可以虚声下之。金陵克复，亦系指顾间事。水军自始至终，悉仗大力，竹帛之勋，远轶古初。黄国尧等前赴庐州造船，不知近在何处？巢湖之贼，想久肃清。若犹未也，阁下凯旋之时，请即绕至东关、漕河一带，乘便扫荡，并挈黄、范等出江。至嘱至嘱。

抚、建等处之贼东犯浙中，前有议以阁下舟师由太湖援浙，不知果可行否?

国藩寂守礼庐，靡善可陈。所幸贱躯粗适，足慰绮廑。报销所需部费，顷润公许代为设法，或尚易了。敝同年李复生闻现依尊幕，尚祈照拂为荷。肃泐，恭贺大喜，顺请台安。

[1] 杨岳斌（1822—1890），原名载福，字厚庵，湖南善化（今长沙）人，行伍出身。咸丰三年任湘军水师营官，后累升总兵、福建陆路提督、陕甘总督。后因同法国订和约，乞归。

542．致李续宾 [1] 五月二十五日

贺其晋秩，请箴规曾国华，告其兄弟不宜分开。

迪庵仁弟亲家大人阁下：

前借来勇奉复一函，计呈荃鉴。旋闻晋秩中丞，黄衣酬庸，殊勋茂赏，允惬人心，欣慰何似！

请假之说，近想已不复行。浙中奏请雄师往援，闻鄂中奏留，比应已奉谕旨。浙中饶镇亦健者，三衢应可保全，即杭城必可完固。皖、豫之交，师老民困，恐非台旆不能了办耳。

舍弟温甫尚在贵营否？叨在葭末，凡舍弟过失，尚望随时随事锡以箴规，无存形迹，是所感祷。

国藩恪守礼庐，托庇平顺。报销事件，前奉商抽厘以充部费，顷润芝中丞许代为设法，或尚易了。闻有议以阁下援浙，留希庵清皖、豫之匪者，鄙意贤昆仲总不宜分。久劳于外，兄弟一方，可以稍资休息；若各领一路，则百密一疏，亦所宜防。卓见以为何如?肃泐。敬贺大喜，顺问台安。

希庵仁弟处，均此敬候。

[1] 李续宾（1818—1858），字迪庵，湖南湘乡人。咸丰三年从曾国藩办团练，咸丰六年授浙江布政使。咸丰八年在三河镇全军覆没，自缢而死。

543．致胡林翼五月二十六日

贺其加衔，请转弟信，顺问鄂中消息。

咏之老前辈大人阁下：

前月杪奉复一缄，亮邀省览。辰维勋猷日茂，兴履延和为颂。

国藩恪守礼庐，倏逾周期。山中简寂，靡善堪状。惟缄札往来，常闻歼贼克城之耗，知各处办理均甚得手，差以自慰。麻城、黄、安迩来消息如何?困兽之斗，谅无他虞。阁下鸿猷硕画，相时调度，皆当其宜。昨阅舍弟家书，欣悉阁下蒙加太子少保衔，天恩优渥，以三孤之殊荣，酬浔阳之伟绩，山人闻之，忭颂奚涯！

迪庵已到省否?六舍弟想尚留住尊署，兹遴其旧弁朱蔡七赉缄前来，如舍弟已北上，即祈尊处饬纪沿途递交。雪琴将率舟师与厚庵同东下否?湖北省局报销，当需部费若干，并祈见示。肃泐，即请勋安，恭贺大喜，诸惟心照。

544．复刘方蕙 [1] 五月二十六日

慰其得荐入杨岳斌幕。

小钺尊兄大人阁下：

四月杪接奉惠缄，备承记注，恳挚之情，流溢言外，回环展诵，衔戢难名。辰维道履绥和，兴居佳鬯，至以为慰。

阁下遭罹挫折，久未得伸，国藩虽离珂乡，刻未去怀。彭君所遘尤酷，鄙人无状，忠诚不足以信友，位望不足以镇物，遂使哲人横罹此祸，伯仁由我而殕，我何面目以见天下?言念往事，愧恨曷已！来示称已蒙胡中丞荐往杨军门营中代办折奏，差慰鄙怀。军门威望日隆，或可吹嘘入云，前事不复相镌，则大慰也。

国藩恪守茔次，业逾周期，山居简寂，无善可状。所幸各路军事日有起色，合宅眷属均托平安，堪慰绮注。肃此布复，即候近绥，诸惟心照。

[1] 刘方蕙，字小钺，江西人，副贡，曾先后入杨岳斌、曾国藩幕，光绪三年任太平府知府。

545．复刘建德五月二十七日

告无须寄药。

馨室老公祖大人阁下：

顷间接到琅函，备承记注。辰维政祺迪吉，兴居绥和为慰。

逆夷连受惩创，较前敛戢，深见其易于剿办。制军一到，大兵云集，必当聚而歼旃。俾前覆后威，永不敢窥伺海疆，则大幸也。

国藩恪守礼庐，倏逾周期。山居简寂，无善可状。所惠丸药，常常服饵，甚觉有效。俟瓶罍告罄，当以缄求。目下尚多赢余，望勿系怀。手复，即请升安。诸惟心照。

546．致左宗棠五月三十日

析夷之长短，度英夷蹈骄兵、贪兵之二忌，恐不能久。祈便中详示英、咪、法、俄合而图我之情。

季高仁兄大人阁下：

初二日接奉复函，二十二日又奉惠函，伏审道履康胜，荩猷日茂，至以为慰。

浔阳、抚、建次第克复，吉安孤城，想亦不久可下。舍九弟性不能耐，已屡缄勖之。衢州久无确音，饶镇健者，必可坚守，衢全则杭自无虞。惟闽中极穷，不知何以筹维。

粤中团勇报捷，盖意中事。逆夷所长者，船也，炮也；所短者，路远也，人少也。自古称国富者以地大为富，兵强者以人众为强耳。英夷土固不广，其来中国者人数无几，欲恃虚声以慑我上国。粤民习知其人之寡、技之浅，故官畏鬼而民不甚畏鬼，与之狎也。此次与之确斗，彼必不能坚守，此后官兵之气日强矣。往时徐松龛中丞著书，颇张大英夷。筠仙归自上海，亦震诧之。鄙意彼蹈骄兵、贪兵之二忌，恐不能久。得尊缄开示，益知吾圉之无虞耳。惟来示英、咪、法、俄四国合而图我，昔闻英夷与俄罗斯世为仇敌，不知何时媾合。夷狄以利交，利尽则交疏。连鸡不栖，或非深患。又俄夷王庭虽在泰西，然大段山国也。如欲与我为难，恐当从西北阑入，未必迂由海道，兹亦可疑者。便中尚祈详示。

敝邑大水为灾，县城永丰最甚，敝处托庇平顺。贱目日益蒙花，山中虽僻左，亦间有亲友酬接。医者谓宜屏绝人事，独居深室，闭目静摄。敝处求幽静禅室，当在南岳，去家远者百里，近者数十里。违离礼次，亦非所安。附告以慰廑注。即请台安，诸惟心照。

547．复吴坤修 [1] 五月三十日

告其不白之冤必能昭雪，嘱其静候。

竹庄仁弟大人阁下：

顷专使至，接到惠缄，备承记注。辰维兴居笃祜，至以为慰。

国藩恪守礼庐，久逾周期，山中简寂，无善可状，所幸各路军事日有起色，浔阳、抚、建相继克复，吉安之贼外援已绝，粮糈将尽，亦束手待毙而已。捷音恒闻，寸心以安。

阁下淹留章门，身蒙不白之冤，进退不能自主，不独当局深用焦灼，鄙人怀想，能无驰系？唯中丞既知事属子虚，必能代为昭雪，尚祈含垢攘尤，静以俟之为祷！

报销册三件收到，俟报销开局，即当如示办理。肃复，即候近绥。惟珍重，不宣。

[1] 本件前次整理误编在咸丰三年。

548．复胡心庠五月三十日

略告近况。

蔚之仁弟左右：

顷竹庄专弁至，接到手书，知前由金游戎所寄之缄已邀省览。辰维兴居辑祜为慰。

国藩恪守礼庐，久逾周期。山中简寂，无善可状。所幸各路军事日有起色，浔阳、抚、建相继克复；吉安之贼，外援已绝，粮糈将尽，亦束手待毙而已。捷音恒闻，寸心以安。

吾弟勤劳数载，军务熟谙。此次奉派李镇随营支应，必能筹度无匮，襄建功勋，至深企望。

舍间长幼眷属均清吉，贱躯顺适如恒。知关绮注，用以布闻。手复，即候近安，诸惟心照。

549．致李元度五月三十日

嘱将其营历年阵亡营、哨、帮办之必不可不恤者，开单缄告彭玉麟酌量办理。愧恨让其久困卑位。

次青仁弟左右：

连接三月下旬、四月上旬二缄，敬悉兴居佳畅，勋名日懋，至以为慰。

前遣韩升至尊府敬问伯母万福，薄致区区，曾不足表寸忱于万一。乃蒙鸿辞远贲，妙句云来，奖饰多不虞之称，同心有如兰之臭，惭负在胸，对之弥增恧也。

九江克复，林逆与各剧贼无一漏网，积年公愤，如鲠斯吐。抚州相继收复，麾下愤悒，亦为一雪。昔如移山，今若拉朽。扬雄有言：“虽其人之胆智哉，亦会其时之可为也。”比闻台旆尚在玉山，浙中有贼，饷项弥窘。此军之兴，阁下独为其难，且久任其难。中夜以思，惭负良深。

抚、建之贼，究竟入闽？抑仍窜浙?久无确耗。三衢得保，杭城自可万全，东路宁、绍等处或不免于蹂躏耳。

舍九弟在吉安颇尚得手，长壕久成，飞走路绝，六七月间或可克复。

敝处报销部费，需款甚巨。顷商之杨、彭，在于华阳镇厘金项下筹办，胡中丞亦允代为设法。其水师银钱所尚有存款万余，仆拟作为恤亡之费。如贵平江营，历年阵亡之营官、帮办、哨官等已属不少，勇则为数尤多。请先将营、哨、帮办之必不可不恤者，开一清单，缄告雪琴。若在三千金内，则全数取来；若为数太多，则先取若干，下欠若干，由雪琴与阁下酌量办理。仆顷有函告雪公也。

段莹器事，去年亦有所闻。段于新正专使来舍，并送丽参等物，似前事已了，更无后咎余责。

蒋君比署粤西臬司，又带兵克复梧州，位望正隆。同事诸公，独阁下久困卑位，仆之愧恨，曷有穷极！蔽贤抑功，两无所逭。但冀旦晚凯旋，谋一良觌，稽首谢咎，然后追忆雪爪，从容倾吐，悲愤歌泣，当不复能名其何以为情也。肃复，敬请台安，诸惟心照。

550．复唐训方 [1] 六月初一日

赞其勋绩，谢其馈赠。

义渠仁兄大人阁下：

适专弁至，接奉惠缄，备承记注，并荷厚赐，拳拳之意，溢于言表。回环雒诵，感愧奚如！辰维政祉绥和、荩猷日茂为颂。

旌从前在襄阳，以少击众，使方、张之凶焰迅就扑灭。万室焚香，共颂生佛，国藩曾熟闻之。后在蕲州屡拒皖匪上窜，此间亦有所闻。惟武当破贼，及蕲州碉卡接来示，始闻其详。阁下朴诚无伪，至性过人，在京师时，为段君事久已服其古谊照人，必能蔚成大业。今之殊勋懋赏，允惬人心，积善余庆，方兴未艾。

比闻麻城、黄、安次第克复，逆匪既不能西，想必北窜光、固，东入英、霍。蕲州碉卡完固，为四路适中之地，阁下扼守有方，必难飞越长城之固，景企何似！所绘诸图，精细详明，启牖良多。

国藩恪守礼庐，久逾周期。山居简寂，靡善可状。惟闻各路军事日有起色，江右只俟吉安克复，即全省一律肃清，寸心以安。舍间眷属以次平顺，贱躯顺适如恒，堪慰锦注。辱承照拂多端，分廉见惠，穷乡僻左，酬应颇稀。薄田数顷，差足供给日用，厚贶遥颁，实不敢当。惟盛情恳挚，来示亲切，迥异寻常，谨已再拜登受，感泐奚涯！手此，敬鸣谢悃，即请勋安。诸惟心鉴。

[1] 唐训方（1810—1877），字义渠。湖南常宁人，道光二十年举人。咸丰间领训字营，后升知府。咸丰十年升湖北布政使，同治元年署安徽巡抚，同治三年任直隶布政使。同治七年后主双蹲书院。

551．致左宗棠六月初四日

告定于初七起行，路线未定。粮台拟就湖口银钱所之旧，兵将配备由其裁定，彭山杞欲仍调来。

季高仁兄大人阁下：

初二日郭意城来舍，具述中丞与阁下盛意，欲国藩监护援浙之师。初三日奉到寄谕，乃知妙算与天合德。天且弗违，而况于人？诸葛公真神人也。

兹定于初七日起行，欲由义宁州至河口，程途较近。但思至湖口与杨、彭相见，又思过鄂与润公一见，计尚未有所定。或由义宁至吴城，迂湖口一行亦可。粮台拟就湖口银钱所之旧。张、魏各委员多年相从，水师上下运送亦尚易也。应配何支劲旅，应用何将，统俟鸿裁。大约求精而不求阔，可合而不可分，庶几易于检校。已浼意城同至江西一行，渠不能久离厘局，到江自仍放还。彭山杞在河溪，欲仍调来，以其小心也。应筹事宜，俟面晤再行熟商，仍求先赐复示，惠我南针。至感至祷。顺请台安，诸惟心鉴。

552．致晏端书 [1] 六月初四日

拟奉谕赴浙办理军务，请指定一处专力以图。

同甫仁兄同年大人阁下：

去冬曾肃寸笺，未审何时获登掌记。良友天末，延企为劳。辰惟禔祉时绥，勋祺日懋，至以为颂。

石逆窜扰衢州，蔓延及于金、处一带。闻衢州防堵严密，足以力遏凶锋。守其所必争，而扼之使不得逞，贼固无能为也。

弟屏迹礼庐，遂逾期岁。六月初三日奉到寄谕，令弟率楚军援江各营，驰赴浙江办理军务。自维迂拙，何补时艰?而奉谕再三，义不敢拘守礼之私，以忘君父之急。见已定期于初七日就道，约令援江诸湘军会师河口，整队东行。彼中贼势军情，何处吃紧，尚望随时示知，俾资针指。该逆分股四出，意图为多方之误。弟入浙后，拟先专办一路，厚集兵力，择要而攻。入手既得，则此后或可迎刃而解。一切攻剿机宜，俟行抵常山，再当察看情形，缕商办理。计浙中贼党虽多，兵数亦已不少：有本省满、汉兵勇，有金陵来援之师，有江西赴援之师，又有皖南及闽中援师。人众则饷项难敷，帅多则号令难一。国藩之来，敬求阁下指定一处，俾国藩得专力以图，庶免纷心旁骛、意见参差之失。至所需饷项，湖南、北两省已许每月筹济银四万两。有此巨款，则所短无多，就地筹办，当易为力矣。专肃布达，祗请勋安。诸希心照，不具。

[1] 晏端书（1803—1881），字同甫，江苏仪征人。道光十八年进士，历任浙江巡抚、督办江北团练大臣、左副都御史、署两广总督。

553．致浙江绅士六月初四日

告起程援浙安排，请商巡抚指定一处，俾专力以图。

敬启者：

六月三日恭奉寄谕，以贼匪围逼衢州府城，处州失守，并攻陷金华所属之永康、武义二县。浙省军务吃紧，饬弟迅赴江西，督率援江楚军，星驰赴援浙境，力图扫荡。闻命惶悚，深惧迂疏之才，弗克胜任。惟念珂乡军务方殷，待援甚切，事关大局，义不敢拘守礼经，致涉畏避。见已定于初七日起程，飞约援江诸湘营至河口会师前进。闻衢州防守严密，要害之地，贼不能争，遂乃分股四扰，意图分我兵势，蹂躏完区。国藩入浙后，拟即专办一路，厚集兵力，择要而攻。入手既得，则以后或可迎刃而解。一切攻剿机宜，俟行抵常山，再当察看情形，缕商办理。近日军情贼势，亦望随时详悉示知，俾获指南，是所深祷。

计浙中贼党虽多，兵数亦已不少：有本省满、汉兵勇，有金陵来援之师，有江西赴援之师，又有皖南及闽中援师。人众则饷项难敷，帅多则号令难一。国藩之来，敬求诸先生商之中丞，指定一处，俾国藩得专力以图，庶免纷心旁骛、意见参差之失。至所需饷项，湖南、北两省已许月济银四万两。有此巨款，则所短无多，就地筹维，尚易为力。专肃布达，祗请台安。诸希心照，不具。

554．致李元度六月初五日

告接奉寄谕饬令入浙办理军务，定于初七日起行，大约七月可至玉山。请专弁飞送寄浙抚浙绅二缄。

次青仁弟左右：

五月三十日寄上一缄，交吉安营转投。六月二日又书数字，交敝邑吴子祥带呈。六月初三日接奉寄谕，饬令驰驲入浙办理军务。瑞、临、抚、建、浔湖之克，未得躬与其役。浙事方殷，攘臂再出，本非趋时之善，而借此得与阁下相见，一抒愧歉积忱，在鄙人为称心满意之事。悯其乌私而暂令守制，又不弃驽骀而曲加器使，在圣人实高天厚地之恩。兹定于初七日起行，大约七月可至玉山与阁下握手矣。

张运兰、萧启江两军夙称劲旅，益以舍弟及阁下两军，已满万人。又抬舢板过常、玉二山，酌带水军千余，足敷剿办。两湖奏明每月协饷四万，此外所少无几，亦一善也。兹有寄浙抚浙绅二缄，敬求专弁飞送或拆阅后再封送亦可，万勿迟误。

此次之出，约旨卑思，但求精而不求阔，可合而不可分。所有应办事宜及前此错失，应行改弦更张者，敬求一一详示。二十五日湖南中丞奏请起复国藩援浙，与二十一日京发寄谕适相符合，亦足异矣。书不百一，顺请台安。

555．致胡林翼六月初五日

定于初九起程赴浙，请商杨岳斌饬孙筱石来管营务。

咏之老前辈大人阁下：

五月二十五日奉寄一缄，计邀察入。奏留迪庵之件，闻已奉旨允准，皖、豫之贼当不足平。不审迪庵此时驻军何处?皖中当事能不至掣其肘否?深以为念。

侍于本月初三日奉到寄谕，令率萧、张各营，由江西驰赴浙江办理军务。先是籲门前辈亦有此奏，并为侍筹及月饷。甫经拜发，而廷寄适至，乃恰与圣意相符。侍自维迂拙，何补时艰?然奉谕再三，义不敢仍拘守礼之私，以忘君父之急。见已定期初七日起程，一切事宜，多须缕晰奉商，藉资针指。拟即取道鄂城，历九江而上，又恐路途迂远，或致迟延。复拟由平江、义宁以趋河口，较可早到数日。暂尚未能定局，俟到省晤季高兄，再当细酌之耳。

籲翁所陈协齐一项，计早与阁下定议，诸承厚爱，感何可言！侍从前统带之军俱系水师，于陆营章程未甚谙练。兹行颇欲取法迪庵，又苦了无熟手，因思孙君筱石在迪庵营中多年，明白深稳，足资臂助，伏望商之迪庵，饬赴侍处管理营务，俾侍可获劻勷之益，则感荷高云，益无涯量矣。肃泐，恭请勋安。伏希爱照，不备。

556．致李续宾六月初五日

告拟奉谕赴浙办理军务，请饬孙筱石来管营务，有晓事敢战、诚实可靠之将弁，祈派拨二三人。

迪庵仁弟亲家大人阁下：

五月二十五日奉寄一缄，计邀察入。闻胡中丞奏留之件已奉旨允准，计台旆当已督师出境，皖、豫之贼，谅不足平矣。

国藩于本月初三日奉到寄谕，令率萧、张各营，由江西驰赴浙江办理军务。先是骆中丞亦以此奏请，甫经拜发而廷寄适至，乃恰与圣意相符。见已定期初七日起程，拟取道鄂城，历九江、湖口而上；又拟从平江出义宁以趋河口，暂均未能定局。俟到省时，再与季高细酌之。国藩此行，一切营务，俱立意以阁下为法。惟从前专驻扎水营，于陆军规模未甚谙练，兼苦无熟手帮办。因思孙筱石兄在贵营多年，明白深稳，堪为臂助，务恳推情垂爱，饬赴敝处管理营务，俾国藩有所质问，实深感祷。如贵营必不可少此人，亦望令其帮办二三月，略定规模，仍即放还。素叨知好，想当俯允所请也。

再，贵营有晓事敢战、诚实可靠之将，并祈派拨二三人前来，以资倚任。手此奉恳，即请勋安。诸希英照，不具。

557．致杨岳斌六月初五日

奉谕出师浙江，已定初七日起程。冀能分拨水师一二营由苏入浙。

厚庵仁弟大人阁下：

五月二十五日奉寄一缄，计邀察入。闻麾下已督师进驻新洲，规复安庆，想旌旗所指，定不难立克城池。逖听捷音，曷胜翘祝！

兄于本月初三日奉到寄谕，令率萧、张各营，由江西驰赴浙江办理军务。先是骆中丞亦以此奏请。甫经拜发而廷寄适至，乃恰与圣意相符。见已定期初七日起程，拟取道鄂城，历九江、湖口而上，又拟从平江出义宁以趋河口，暂均未能定局。俟到省时，再与季高细酌之。骆中丞奏折中，有联络水师之语，抵常山后，再当察看情形，如可抬船过岭，则酌调一二营过山，水陆相辅，建瓴而下，或较得力。阁下师船若能分拨一二营由苏入浙，则苏、常之防固，而浙省军务亦更易为功矣。所有攻剿机宜，容随时缕商办理。手此布达，即请勋安。诸希英照，不具。

558．致彭玉麟六月初五日

告奉谕赴浙办理军务，会昭匪遥。

雪琴仁弟大人阁下：

五月二十三日奉寄一缄，计邀察入。兄于本月初三日奉到寄谕，令率萧、张各营，由江西驰赴浙江办理军务。先是骆中丞亦以此奏请，甫经拜发而廷寄适至，乃恰与圣意相符。见已定期初七日起程，拟取道鄂城，历九江、湖口而上，又拟从平江出义宁以趋河口，暂均未能定局，俟到省时，再与季高细酌之。如定计走平江、义宁，抵吴城后，仍当赴湖口一行，借谋良觌，并商酌壹是。

顷有缄致咏翁及迪庵，请饬孙筱石赴敝处管理营务。兄自去岁归家，旧时相从之人多已星散，此行又系管带陆师诸务，都非谙练，故急望孙筱石之来也。会晤匪遥，诸俟面缕。手此，即请勋安。惟希英鉴，不具。

559．复普承尧六月初五日

嘱勿猜嫌李大雄。告定于初七日赴浙办理军务。

钦堂仁弟足下：

顷展惠缄，远劳记注，就谉履候佳胜为颂。

吉郡逆势穷蹙已极，计月内必可收克复之功。贵营饷需竭蹶，深所关念，郡城复后，江省当必有以筹发也。

李大雄常有禀来，昨又亲到舍间，其于足下甚为感激，并无苛刻不公之语，亦从无禀讦足下之事。国藩曾嘱其不必定俟假满，便当及早回营。李大雄欣然应诺，毫未见有芥蒂情形。足下万勿轻听人言，过相猜嫌，至要至嘱！

国藩于本月初三日奉到寄谕，令率萧、张各营驰赴浙江办理军务。已定于初七日起程，约萧、张各营会师河口，大约七月杪便可入浙境相机会剿也，知念附闻。手此，即颂勋祺。附完芳版，诸希英照，不具。

560．致何秋涛 [1] 六月初九日

悼唁其母去世，顺告将赴浙江办理军务。

愿船仁兄大人阁下：

都门别后，星霜屡易，兵尘间阻，未获一通音敬，眷怀旧雨，思何可言！

顷从赖古愚公祖所奉到讣函，惊悉老伯母大人仙逝，伏想阁下天怀肫笃，纯孝性成，大故骤撄，终天抱痛，柴高雨泣，崔九风倒，其为哀毁，当复如何！惟念老伯母大人德备女宗，躬膺诰命，寿周花甲，福荫后人，固已含笑九泉，毫无遗憾。尚希勉抑哀忱，毋过毁瘠，以当大事，即以慰椿庭感逝之思，是所至祷！

弟数年军旅，无补时艰，去春奉讳归来，恪守礼庐，遂逾期岁。昨初三日恭奉寄谕，以浙江军务吃紧，令率湖南援江各营，由江西驰赴浙江办理军务，遵即于初七日起程。自谂迂疏，深虞陨越。闻贵省近复为贼窜扰，不审月来情形何如?至念至念！

谨奉上挽幛一轴，借达私衷，仍托赖公祖转递，伏乞察存。远道干戈，寄出不易，思之增怅结耳。专泐，恭唁孝履，即请礼安。惟希珍摄，不具。

[1] 何秋涛（1824—1862），字愿船，福建光泽人。道光进士。历任刑部主事、员外郎。曾主讲保定莲池书院。

561．复史某六月十七日

告其湔涤事宜由史致谔婉致本省大宪。

敬启者：

使至辱惠书，就谉起居佳善为慰。

承示种种，极所心系。本可缄致舍弟，代为设法；惟省近日各省大府情形，与其转求于外，多生痕迹，不如径求本省大宪，取其归依之诚，常得垂青之视。指日吉安克复，江西一律肃清，获咎各员，自可以次湔涤。足下所坐，尚系公罪，士良观察与中丞向系至交，若由之婉致，当可仰邀宽政，重荷陶甄。

仆于初三日奉到寄谕，令率萧、张各军驰赴浙江办理军务。初七日自家起程，十二日抵省，与骆中丞商定一切，三数日内即便启行，由武昌、湖口以至河口，会师前进。手此布复，即颂升祺。诸希心照，不具。

562．致官文六月十七日

告受命赴浙江办理军务。

秀峰大公祖大人阁下：

久疏音问，辰维荩猷鬯茂，兴履延和。九江克复，全楚肃清，杨、李两军仰赖大力陶甄，悉心保护，俾得尽其所长，所向成功，大君子广揽群英，休休有容，天恩褒嘉，青宫晋秩，殊勋懋赏，允惬人心，不独两湖士民遐迩讴思也。

国藩于六月初三日接奉寄谕，命办浙江军务。即于初七日自家起程，十二日抵省，与骆中丞商榷一切，定于十九日起行赴鄂，饫聆大教，载慰饥渴。此次匆匆奉命，筹兵筹饷，悉无定计，南、北二省各许饷银每月二万，仰仗鼎力维持，自可常沾实惠。谕旨命率萧启江、张运兰、王开化等军前往，已饬于河口会合。惟萧启江屡次告假，情词恳切，且亲丧未葬，若重拂其意，恐无以收其力。现已奏明，准给假期两月，俾得稍遂私情。其所部士卒，即随同萧启江一军先至河口，俟国藩到时，或先带入浙作为前茅，或暂留河口策应后路，再行酌夺。国藩从军数载，毫无成效。此次复出，专辖陆军，精力亏弱，深惧弗胜。尚求示我南针，俾免陨越，至感至荷！相见伊尔，先此布达。顺请台安，诸惟心照。

563．致李续宾六月十七日

略陈抵省后与左宗棠商定诸事。

迪庵仁弟大人左右：

初五日奉寄一缄，计邀省览。国藩于十二日抵省，与左季翁商榷诸事，略陈左右：

一、萧浚川久劳于外，亲柩未葬，屡次请假，情词痛切，若不给假归里，无以慰其心，必无以得其力，不若准假一二月，令其稍遂私情，脱换旧气，更生新力。现已与骆中丞会衔奏明，准其回里。惟给假虽仅两月，而往返亦须五旬。兄至河口后，断不能等候许久，欲仅带张运兰、王开化三千七百人入浙，又嫌过于单薄；若既出而迟迟不进，亦甚不合。浚川之假期，关系鄙人军行迟速，此最要关键也。

一、浚川给假后，带张、王入浙，拟在尊处分步队一千，马队一百，随兄俱东。浚川未回营之前，得此足助张、王之势；浚川回营之后，步队仍拨回皖北，马队则留浙矣。或步队亦留浙，使皖、湘军与浙军互相拨换，常常通气，亦是一法。

一、鄙意欲抬舢板数十号过常、玉山，巡防钱塘江以保杭、嘉，季翁之意，并欲抬舢板数十号过东坝，巡防太湖，以固苏、常。大抵鄙人与尊处两军，一西一东，皆以厚、雪水军为中路之枢机，其转运粮台，皆当安设九江，其后路皆在湖北，其根本皆在湖南，必使皖军、浙军与水师息息相通，庶于全局有益。

一、国藩定于十九日由长沙起程，自鄂入湖口，以至河口。夏日南风，计到九江亦在七月中旬。届时阁下若尚在宿、太、桐城等处，则当于中途一谋相见。若在舒城、英、霍等处，则太远不能谋面，求饬希庵亲家来浔与仆相见，畅叙一切。其尊处拨来之千人，或派朱、周、赵，或杨得武、黄泽远等人中，须取一略有识者统带而来，俾足自立，至感至感！望于七月初十以前至浔等候为要。

一、仆在长沙，仅带吴翔冈名国佐一营随身护卫。吴亦将才，璞山营中之帮办，其所部皆湘勇也。得尊处一千，合吴之一千二百，张、王之三千七百，已近六千人，纵萧军不遽来，亦可以入浙矣。王人瑞允来敝军当营务处，渠由袁州陆路赴河口，不由九江水路也。是否有当，诸求详示。顺候台安。

564．复黄廷瓒六月十七日

答其水师扼要之议，告刘某待与中丞商后再调。

麓溪尊兄大人阁下：

顷奉手书，辱承存注。敬谂勋履绥愉，至以为慰。

水师扼要一节，规时势以立言，极佩卓识。国藩此次取道鄂渚，径赴河口，萧、张诸军皆于河口会合。鄙意欲于玉山抬舢板过浙，扼住钱塘江以保杭，嘉；季高兄之意并欲于东坝抬舢板过娄，扼住太湖以保苏、常。来示云云，觉弟等之见适与贤者相吻合，无任企幸。

国藩于十二日行抵会垣，小住数日，十九即便起程。饷项由湖南、北两省分筹接济，可无支绌。惟以力小任重，深恐有负倚畀之恩，是切惶悚耳。

另示刘君奋勇有为，亟欲罗致，当与中丞商之，再行札调也。

日内台从如可旋省，尚能谋一良觌，是所瞻企。先此布复，敬请勋安。不尽驰溯。

565．致袁青绶 [1] 六月十七日

告奉命办理浙省军务，望寄前赠《皖江水道图考》一书。

西台仁兄父台大人阁下：

顷奉惠书，感纫注饰。敬谂政祺嘉鬯，循誉日隆，以欣以颂。

国藩于六月初三日接奉寄谕，命办浙江军务。即于初七日自乡起程，十二日抵省，略为部署，十九日即当趱程前进。惟以才识短浅，弗克胜任是惧。尚祈惠锡箴言，是所厚幸。

前承赐《皖江水道图考》一书，了如指掌。其书已为他人攫去，如秘籍藏有多者，尚望寄示一二册，近日寄交黄南坡太守处转递，尤所企祷。专此布复，敬请勋安。并璧谦版，不备。

[1] 袁青绶，字西台，江苏兴化举人，历任华容、浏阳县令，后知武冈州、宝庆府。

566．复郑敦诣六月十七日

婉告其亲戚、侄孙无从位置。

敬复者：

接奉惠缄，诸荷存问，感甚。承嘱令亲李君及令侄孙之事，只缘敝处投效人多，无从位置，有方雅意，谅荷鉴原。现已定于十九日自省启程，由鄂渚取道前进，顺以附闻。即请台安，不备。

567．复崔柏轩六月十七日

告受命办理浙江军务，奉还赠礼。

柏轩年兄父台阁下：

使至，辱书存问，感激无已。就谂政祉绥和，循声懋著，至以为颂。

国藩于六月初三日接奉寄谕，命办浙江军务。即于初七日自乡起程，十二日抵省，与中丞筹商一切，诸务就绪，定于十九日成行，由鄂渚取道九江，径达河口，会合水师，相机进取。惟自谂迂疏，救时乏术，深恐有幸倚畀之重，是切悚惶耳。

另单祗悉，极感隆情，愧不克当，谨以奉璧，借请升安。并璧谦版，不备。

568．复李如篦 [1] 六月十八日

告奉命办理浙江军务，请令所荐卜春岩、李勉亭赴鄂。

竹浯仁兄大人阁下：

顷专弁至，接奉手缄，就审履祺懋介，动止胜常为颂。

国藩迩来心血积亏，恪守礼庐，夜不成寐者数月。自维精神渐惫，恐不复能胜重任，端居默省，时深愧恧。而廊庙不弃，委以浙江军务，六月三日接奉寄谕，丝纶远降，剀切详明。国藩虽不才，何敢仍拘礼经，坐视君父之急而不之赴?爰於初七日自家起程，十二日抵省，拟与中丞及诸友朋商妥一切，即于十九日迅速赴鄂。知念用陈。

所荐卜春岩、李勉亭二君，自去岁闻抑斋推许，即已心仪。兹复承阁下见推，谬以鄙人可共功名，且感且愧。祈即令二君即日遄发，趱程赴鄂，所需资斧，俟国藩到鄂，再行补发。其所带浏勇，即不必前来。缘敝部下皆援江之湘勇，参以浏勇数百，恐难水乳交融。

比闻贵体违和，良深悬系！万望随时珍摄，以慰远念。此复，即候道安，诸惟心鉴。

[1] 李如篦，字竹坞，湖南龙山人。道光二十年举人，同治元年入曾国藩幕。

569．致李瀚章六月十八日

告奉命办理浙江军务后所定计划，请其迅速前来。

筱泉仁弟大人阁下：

去岁接奉手缄，久稽裁复。辰维荩履多绥，兴居辑祜为颂。

国藩恪守礼庐，久愈周期。自维心血积亏，不复堪为世用，深恐有初鲜终，贻讥天下。而庙廊不弃，委以浙江军务。六月三日接奉寄谕，丝纶远降，剀切详明。国藩虽不才，何敢仍拘礼经，坐视君父之急而不之赴?爰于初七日自家起程，十二日抵省，拟与中丞及诸友朋商妥一切，即于十九日开缆赴鄂。在省商榷诸事，略陈左右：

一、萧浚川久劳于外，亲柩未葬，屡次请假，情词痛切。若不给假归里，无以慰其心，必难得其力，不若准假一二月，令其稍遂私情，脱换旧气，更生新力。现已与骆中丞会衔奏明，准其回里。惟给假虽仅两月，而往返亦须五旬。兄至河口后，断不能等候许久，欲仅带张运兰、王开化三千七百人入浙，又嫌过于单薄；若既出而迟迟不进，亦甚不合。浚川之假期，关系鄙人军行迟速，此最要关键也。

一、浚川给假后，带张、王入浙，拟在迪庵处分步队一千，马队一百，随兄俱东。浚川未回营之前，得此足助张、王之势；浚川回营之后，步队仍拨回皖北，马队则留浙矣。或步队亦留浙，使皖、湘军与浙军互相拨换，常常通气，亦是一法。

一、鄙意欲抬舢板数十号过常、玉山，巡防钱塘江，以保杭、嘉；季翁之意并欲抬舢板数十号过东坝，巡防太湖，以固苏、常。大抵鄙人与迪庵两军，一东一西，皆以厚、雪水师为中路枢机。其转运粮台，皆当安设于九江、湖口等处；其后路皆在湖北，其根本皆在湖南，必使皖军、浙军与水师息息相通，庶于全局有益。

一、国藩由长沙起程，自鄂入湖口以至河口，夏日南风，计到九江亦在七月中旬。兹专札调阁下来浔，望吾弟即日动身趱赴湖口，一则办理从前报销事件，一则吾弟居中，专司转运诸事、往来函牍、粮台。不特张小山、魏召亭、邓少卿诸人得所依归，即仆之浙军，厚、雪之水师，迪庵之皖军，三路皆可联络一气，由阁下常通消息也。黄国尧等在贵处略有功效否?阁下在湖口亦可通巢湖信息，全局皆活矣。

一、调阁下之札，交周继芬亲赍面投，以渠无差可派也。恐渠到太迟，故此信先行飞递，务祈迅速前来，千万之祷！即候近安，诸惟心照。

少荃仁弟均此不另。

570．致耆龄 [1] 六月二十四日

告浙江军务如何办理俟行抵玉山再定，宜另调劲旅驻防抚、建。

六月十八日长沙奉到惠书，二十二日岳州舟次又由姚委员处递到瑶缄，知前泐寸笺，已邀青盼。敬谂九峰仁兄大人禔躬恒鬯，伟绩益昭，适符心颂。

国藩于月之初三日奉到寄谕，令率萧、张各军驰赴浙江办理军务。自维迂拙，无补时艰。而奉谕再三，不敢仍拘守礼之私，而忘君父之急。遵即于初七日自家起程，十二日到省，十九日由省东下，取道鄂渚、九江，溯湖口而上，约令援江诸湘军会师河口，整队前进。

浙省自处州失陷以来，金、衢、严、绍等处在在告警。其应如何办理，俟行抵玉山，察看情形，相机剿办。尚冀南针指示，俾免陨越，是所企祷。

江省抚、建两郡次第规复，所未下者惟吉安一城，阱兽釜鱼，自不难迅就歼灭。尊示以浙省地联唇齿，应筹全力以共剿除，荩念远猷，畛域靡分，尤深钦佩。闻刘养素兄督率水陆驻防饶郡，皖南贼党自可无虞内窜。萧、张两军既随弟赴浙，似宜另调劲旅驻防抚、建，在江西可免闽贼回窜之虑，在敝军亦无后路梗阻之虞。想鸿谟默运，早已统筹全局也。

姚委员处，舟次匆匆，未及作书寄蜀，稍暇当另行缄布。肃复，敬请勋安。统祈英照，不宣。

[1] 耆龄（?—1863），姓伊尔根觉罗，字九峰，满洲正黄旗人，道光十七年举人。太平军起，补赣州知府，咸丰六年擢江西布政使，次年升巡抚，同治元年任闽浙总督。

571．致龙启瑞六月二十四日

告奉命办理浙江军务行程与计划。

翰臣仁兄同年大人阁下：

六月二十二日奉诵惠书，备聆种种。敬谂荩祺益鬯，勋祉咸宜，年伯母太夫人安舆迎养，孝思克遂；烽烟满眼，忽咏循陔之什，欣慰奚如！

江省各郡次第规复，未下者惟吉安一城。此皆诸君子硕画鸿谟，同心共济所致。乃过承奖饰，归誉远人，殊增愧恧。

弟倚庐屏迹，久逾周期。月之三日奉到寄谕，令〈率〉萧、张各营驰赴浙江办理军务。自维迂拙，无补时艰。而奉谕再三，不敢仍拘守礼之私，而忘君父之急。遵即于初七日自家起程，十二日到省，十九日由省买舟东下，取道鄂渚、九江，溯湖口而上，约令援江诸湘军会师河口，整队前进。浙省自处州失陷以来，金、衢、严、绍各郡蔓延，殊难措手。其应如何剿办，俟行抵玉山察看情形，相机前进。尚冀南针指示，俾免陨越，是所企祷！泐此奉布，敬请勋安。谨璧谦版，统希惠照，不宣。

572．致刘于浔 [1] 六月二十四日

告将奉旨赴浙办理军务，拟前赴芝阳或在安仁一晤。

养素仁兄同年大人阁下：

接奉瑶函，备承记注。欣悉头衔特晋，绩著旬宣，殊勋懋赏，允惬人心，欣慰奚如！

国藩于月之三日奉到谕旨，令率萧、张、王各军驰赴浙江办理军务。天语剀切，何敢仍拘守礼之私?遵即于初七日起程，十二日到省，十九日由省城买舟东下，取道鄂渚，至河口会合各军，筹商进剿。并拟抬舢板数十号过常、玉山，沿流直下，巡防钱塘江。惟才识短浅，深惧弗克胜任。

前在珂乡二年，毫无功效。此去赴援浙中，尤深悚惕。尚冀时锡南针，以匡不逮。闻台旆驻防饶郡，弟入湖口，尚拟虔赴芝阳一展良觌，借得鬯聆雅教，筹商一切，或在安仁等处期约会晤，届时再行缄布。肃泐奉复，顺请勋安。谨璧谦柬，诸惟雅照，不戬。

[1] 刘于浔（1806—1876），字养素，号于淳，江西南昌人。道光十四年举人，咸丰初署甘肃安肃道，咸丰五年领湘军水师，同治三年擢甘肃按察使。

573．致袁甲三 [1] 六月二十四日

略述奉谕办理浙江军务行程与计划。

鱼书互达，鸿度遥睽。敬惟午桥仁兄同年大人峻绩聿昭，勋猷丕著为颂。

国藩礼庐恪守，瞬逾周期。月之初三日奉到谕旨，令率楚军援江各营驰赴浙江办理军务。天语剀切，何敢仍拘守礼之私?遵即于初七日起程，十二日到省，十九日由省城买舟东下，取道鄂渚，至河口会合各军，筹商进剿。并拟抬舢板数十号过常、玉山，沿流直下，巡防钱塘江。惟才识短浅，深惧弗克胜任。尚冀时锡南针，以匡不逮，是所企祷。肃此，祗请勋安。诸维朗照，不备。

[1] 袁甲三（1806—1863），字午桥，河南项城人，道光进士。咸丰三年赴安徽帮办团练，次年擢左副都御史，咸丰九年授漕运总督。

574．致胜保 [1] 六月二十四日

略告受命出师浙江行程与计划。

鱼书互达，鸿度遥睽。敬惟克斋仁兄大人峻绩聿昭，勋猷丕著为颂。

国藩礼庐恪守，瞬逾周期。月之初三日奉到谕旨，令率楚军援江各营驰赴浙江办理军务。天语剀切，何敢仍拘守礼之私?遵即于初七日起程，十二日到省，十九日由省城买舟东下，取道鄂渚，至河口会合各军，筹商进剿。并拟抬舢板数十号过常、玉山，沿流直下，巡防钱塘江。惟才识短浅，深惧弗克胜任。尚冀时锡南针，以匡不逮，是所企祷。肃此，祗请勋安。诸惟朗照，不备。

[1] 胜保（？—1863），字克斋，苏完瓜尔佳氏，满洲镶白旗人，道光举人。曾任兵部侍郎，督办河南剿乱。同治二年以罪被处死。

575．致和春 [1] 六月二十四日

告援浙安排。

鱼书互达，鸿度遥睽。敬维雨亭五兄大人峻绩聿昭，勋猷丕著。闻台体近稍违和，伏想近摄得宜，喜占勿药，曷胜企颂！

国藩礼庐恪守，瞬逾周期。月之初三日奉到谕旨，令率楚军援江各营驰赴浙江办理军务。天语剀切，何敢仍拘守礼之私?遵即于初七日起程，十二日到省，十九日由省城买舟东下，取道鄂渚，至河会合各军，筹商进剿。并拟抬舢板数十号过常、玉山，沿流直下，巡防钱塘江。惟才识短浅，深惧弗克胜任。尚冀时锡南针，以匡不逮，是所企祷。肃此，祗请勋安。诸维朗照，不备。

[1] 和春（？—1860），字雨亭，赫舍里氏，满洲正黄旗人。咸丰元年擢绥靖镇总兵，咸丰三年任江南提督，咸丰六年任钦差大臣，咸丰七年加太子少保。咸丰八年加太子太傅，咸丰九年奉命节制江北军务。咸丰十年五月兵败自缢。

576．致李孟群 [1] 六月二十四日

告奉谕办理浙省军务。

鹤人仁弟大人阁下：

远隔桪晖，恒深葭溯。比维筹画精详，肤功迭奏为颂。

兄于本月初三日奉到谕旨，令率楚军援江各营，驰赴浙江办理军务。即于初七日自家起程，十二日抵省，与中丞及诸朋好商定一切，十九日由省取水道前进，至河口会合诸军，大约七月杪可入浙境。

自处州失陷后，金、衢、严、绍等处在在告警。其应如何办理，俟行抵玉山，察看情形，相机进剿。至所需饷项，湖南、北两省已许每月筹济银四万两。有此巨款，则所短无多，就地筹办，当易为力矣。尚冀指以南针，匡其不逮，是所心祷。专此布达，顺颂勋安。诸惟心照，不备。

[1] 李孟群，字鹤人，河南光州人。道光二十七进士，历任灵川、桂平知县、南宁同知、泗城、浔州、九江知府、湖北按察使、安徽布政使。咸丰九年在庐州被俘而死。

577．致李桓恽光辰联芝圃 [1] 六月二十四日

告遵命赴浙之事。

江天遥隔，恒切驰思，风雨之怀，非言可罄。敬维辅堂仁兄大人、濬生仁兄同年大人、芝圃仁兄大人躬祺益鬯，勋祉咸宜，如颂为慰。

弟倚庐屏迹，倏逾周期。月之三日奉到寄谕，令率萧、张、王各营驰赴浙江办理军务。萧、张宿将，皆足自领一路。朝廷恐飞龙之顿辔，俾老马以先驱。国藩虽驽下，何敢拘守礼经，视君父之急而不赴？遵即于初七日自家起程，十二日到省，十九日由省城取水道前进，约令援江诸湘军在河口会合。其应如何办理，俟行抵玉山，商度情形，相机进剿。尚冀南针指示，俾免陨越，是所企祷。

江省各郡次第规复，未下者惟吉安一城，具见诸君子筹画勤劳，同心协济之效。惟闽浙唇齿之地，又复滋蔓难图，整饬防维，仍不免时劳区画耳。泐此布臆，敬请勋安。惟祈惠照，不宣。

[1] 李桓，字叔虎，号黼堂，又作辅堂。湖南湘阴人。授江西督粮道，迁江西布政使。恽光辰，字濬生，大兴（今北京）人，道光进士。咸丰间擢江西按察使，后官至江西巡抚。

578．复庄煜 [1] 六月二十四日

谢代购《段氏说文》并赠书数种。

木生居士足下：

六月二十一日接到客腊三日手书，承费心代购《段氏说文》，并承惠书数种，感谢之至。辰维动履多吉为颂。

弟于六月初三奉谕旨，令率援江各营驰赴浙江办理军务。现已起程，由水路前进。自谂迂疏，深恐有辜倚畀之重耳。

所寄霞仙各书，已为转交。泐复道谢，即请文安。不备。

[1] 庄煜，字木生，南海人。

579．复鲍超 [1] 六月二十四日

略述奉命办理浙江军务，谢其远寄燕窝、丽参。

春霆总戎左右：

月之十六日使至，辱惠书。欣悉威声丕振，迅立肤功，无任快慰。从此腾骧日上，更迓宠光，尤深祷祝。

仆于月之三日，奉到谕旨，命率楚军援江各营，驰赴浙江办理军务。现已于十九日由长沙取水道启行，大约七月中旬可抵河口，会合各军入浙也。

承远寄燕窝、丽参，感谢无似。月来目光渐次复元，惟心血积亏，精神时觉难支耳。知在注中，并以顺闻。专此，复颂捷喜。并璧芳版，不具。

[1] 鲍超（1828—1886），字春霆，四川奉节人，行伍出身。历官副将、总兵、浙江提督。

580．致张芾六月二十四日

告奉旨赴浙办理军务行程，询商进军路线。

小浦老前辈大人阁下：

去岁一通音敬，日月如迈，倏忽经年。伏承伟绩绥时，禔躬笃祜。频岁皖南各郡四遍贼锋，台端驻节徽州，艰难搘拄。长城之倚，民望胥归，曷胜钦仰！

侍恪守礼庐，遂逾期岁。本月初三日恭奉寄谕，令率楚军援江各营，驰赴浙江办理军务。自维迂拙，无补时艰，而奉谕再三，复何敢拘守礼之私，以忘君父之急?遵即于初七日自家起程，十二日到省，与籲门前辈商定一切，十九日自省城买舟东下，历九江，溯湖口而上，约诸军会于河口，相机进剿。

查江西入浙，厥有两途：由玉山规复常山，以援衢州，取径较捷，兼可拣带水师一二营，抬舢板船过山，以取建瓴之势，而保钱塘之险，惟蹑贼之后，未能要贼之前；若由饶州入婺源，经徽州而直趋严州，则可拦头截击，而路途迂曲，又闻严州一带，已经麾下派重兵堵剿，且李镇定太一军，亦自此路入浙，倘敝军复并注于此，则徽、严一路兵力过厚，而常、玉一路单薄，诚恐江省空虚，仍不无回窜之虑。此时应由何路前进，尚无定算。伏思麾下于江、浙、皖南形势久所洞悉，乞为统筹全局，详晰示知，俾侍得所遵循，无虞陨越。祷切盼切！肃泐，祗请勋安。诸希朗照，不具。

581．致张镜澜七月初四日

邀其顾营一见。

镜澜仁兄大人阁下：

阔别积岁，有怀成痗。伏审道履康娱，潭第多祉，至以为慰。

国藩数载从戎，过多功寡。去岁遭先严大故，星奔旋里。自以驽骀下质，无补时艰，而两次夺情，古今所无。遂迭疏陈情，恳请终制。圣主大孝，赐类俯允所请。甫逾周期，又奉办理浙江军务之命。六月初七日自家起行，在长沙小住数日，念四日已抵武昌。晤罗仙舸、曾少固诸公，得悉阁下近状。胡中丞崇奖朴士，求贤若渴。吾乡贤哲，拔茅汇进。计阁下亦当弹冠结绶，于于然来。如命驾至鄂，可否枉顾敝营，一展良觌?俾得鬯伸积悃，无任企幸。书不百一。顺请近安，统希心照。

582．致王庆云 [1] 七月初六日

告奉谕办理浙江军务行程，恳请月给饷银二万两。

雁汀老前辈大人阁下：

去岁奉复一函，亮达典签。伏承伟绩昭宣，盛名流播。蜀中完善殷富，更得大贤主持，清吏治以肃官常，正人心而固邦本，保庶保富，宏此全谟。余荫所垂，邻疆胥被，引瞻节钺，钦仰何穷！

侍恪守礼庐，遂逾期岁。六月初三日恭奉寄谕，令率楚军援江各营驰赴浙江办理军务。浙省安危，关系东南大局，如侍迂拙，自谂菲才，而奉逾再三，义不敢仍拘守礼之私，以忘君父之急。遵即于初七日自家起程，十二日到省，十九日由长沙买舟东下，二十四日抵武昌，与咏芝前辈筹划粮台转运事宜，一二日内仍乘舟历九江、溯湖口而上，与诸军会师河口，整队前进。近闻衢州之围已解，常山、兰溪等县亦俱无贼。大约非并趋闽省，即当悉窜浙东；又或以处州为老巢，而分扰浙、闽两省。侍抵河口后，当察看情形，相机进剿。计所带兵勇万余人，月需饷银已经籲门前辈奏明，湖南、北两省每月共协济四万两，足敷军饷之半，余者尚需侍自行筹措。窃思此时浙省必难设法，邻近如江西等处又皆自顾不遑，侍悬军深入，非得饷糈充裕，则办理易致棘手。伏思老前辈大人夙著公忠，顾全大局，尚望垂念浙事之紧要，敝营之艰难，每月筹给银二万两，委员解至湖北转运，俾侍军收饱腾之乐。感荷高雯，曷其有极！专肃布恳，祗请台安。鹄候回玉，不尽缕缕。

[1] 王庆云（1798—1862），字家，又字贤关，初号乐一，又号雁汀。福建闽县人。道光进士，选庶吉士，授编修，擢侍讲学士，迁通政副使。咸丰初，授户部侍郎，陕西、山西巡抚，后任四川、两广总督，左都御史，工部尚书。

583．复吴文澜七月初六日

告奉谕办理浙江军务行程，请觅便寄还万启琛赠赙。

学山大兄大人足下：

顷接手书，就审筹画贤劳，起居佳胜为颂。昨闻浙省衢州业经解围，常山大路通行无阻，盐务必有起色。至念至念。

弟于六月初三日恭奉寄谕，令率楚军援江各营，驰赴浙江办理军务。遵即于初七日自家起程，由水路历武昌、九江，溯湖口而上，约诸军会师河口，整队东行。现在衢州一带既已解严，当须视贼踪所向，相机进剿耳。

承示篪轩观察有见赠之项，厚意极所心感。惟弟自奉讳归里，凡知好惠赙，未敢轻领。此项如尚存尊处，万乞觅妥便寄还篪轩，并代致区区之意。另有致篪轩一缄，均乞觅寄为祷。手此布复，即请筹安。不具。

584．复杨吟秋七月初六日

告奉命援浙之事。

吟秋大兄大人阁下：

顷诵兰笺，备承奖饰。就审勋祺益懋，禔祉时绥，表率宣猷，久著鱼庭之望；丝纶锡宠，即邀螭陛之恩。引企旌麾，良深颂祷。

弟庐居读礼，瞬及周期。六月初三日恭奉寄谕，令率萧、张、王各营驰赴浙江办理军务。浙省骤遭寇警，急盼援师。东南大局所关，都中漕运所系，尤不可不迅筹援剿。遵即于初七日自家起程，由水路历武昌、九江，溯湖口而上，约诸军会师河口，整队东行。昨闻浙省衢州业经解围，常山、兰溪等处亦俱无贼，或悉窜浙东，或并入闽省，尚无确耗。石逆亦不知果在何县，俟至河口，当视贼踪所向，相机进剿耳。手此布复，即请升安。附完芳版，诸希朗照。不具。

585．致王勋 [1] 七月初六日

告到河口会晤大约时间。

人树仁兄大人阁下：

顷间接展来牍，欣悉台从已定于初一日起程。季高兄书来，言阁下已挑选老勇携带前往，以为更替病勇之地，具见筹划之豫，计虑之精。佩甚感甚。

弟于二十四日抵武昌，小住六日，初二日自武昌开船，初三日泊巴河。迪庵昨日午后到此，希庵亦于明日可到，约须两日商度一切。至湖口尚拟作数日留，大约二十外可赴河口，计阁下亦当于尔时到彼矣。翔冈二十八日起程，想可于湖口会合也。手此布复，即请台安。诸俟面缕，不具。

[1] 王勋，字人树，湖南湘乡人，掌湘军营务处。

586．复陶寿玉 [1] 七月初六日

告奉谕办理浙江军务行程，报销一事已函嘱李瀚章前来商办。

仲瑜贤弟老公祖足下：

顷接手书，欣悉贤劳懋著，荐剡荣膺。想历岁荩勤，定荷天恩甄叙，至以为颂。

国藩于六月初三日恭奉寄谕，令率楚军援江各营驰赴浙江办理军务。初七日自家起程，由水路历武昌、九江溯湖口而上，约诸军会师河口，整队东行。昨闻衢州业经解围，常山、兰溪等处亦俱无贼，将来应从何路进剿，须抵河口后，探明贼踪所向，再行定计耳。

报销一事，已函嘱筱泉太守前来商办。仆此行应于湖口设立转运粮台，即可兼办报销，筹划一切，似尚非难也。手此布复，即颂升祺。不具。

[1] 陶寿玉，字仲瑜，江西人，曾入曾国藩幕检点账目，后为岳州知府。

587．复万启琛 [1] 七月初六日

略告奉谕办理浙江军务行程，奉还所赠赙仪。

篪轩仁弟大人阁下：

顷奉手书，知旧复一缄，已登掌记。借谉勋祺日懋，礼祉时绥，为颂为慰！

国藩于六月初三日恭奉寄谕，令率楚军援江各营，驰赴浙江办理军务。遵即于初七日自家起程，由水路历武昌、九江，溯湖口而上，约诸军会师河口，整队东行。昨闻衢州业经解围，常山、兰溪等处亦俱无贼，将来应由何路进剿，须俟抵玉山后，确探贼踪，再行定计。阁下久在浙中，贼势、地形必皆谂悉，尚望随时详示，俾获指南，是所感祷。

承赐厚赙，极所铭泐。惟弟自奉讳归来，凡各朋好所赠赙仪，概未敢轻领，已缄属吴学山兄觅便奉璧，万乞鉴此区区，至幸至幸！手此布复，即请礼安。不具。

[1] 万启琛，字篪轩，江西丰城人。官至江宁布政使。

588．致左宗棠七月初七日

告张运兰欲增至六千人，良可不必；黎得盛之五百人如可不必另招，即望劝其撤去；抬船过山之说，众议不可行。请催促萧启江归队。

季高仁兄大人阁下：

二十七日自武昌奉寄一缄，初四日接到二十六日惠缄，敬悉一切。

凯章欲增至六千人，良可不必。贼既不得逞志于衢，其气益衰，但使我军无骄溢之志，自可得手，不在兵多也。惟此军向在湖南，皆系按月支饷，从无脱欠；此后从弟营领饷，难以依时应付，恐劲旅之气少阻耳。胡润兄劝我奏拨四川月饷二万，据称必相允许。弟以兵势未振，难可深恃。今日以一缄商之，如其慨诺，再行具奏。浚川说帖，前缄已尽许之矣。黎得盛之五百人，本思撤之，惧其另招，有费时日，故且听之。阁下试一详究，如可不必另招者，即望劝其撤去。

弟初二日自武昌东行，初三日至巴河，晤迪庵昆仲。老中营以其为亲兵别无营官不可调，新后营以黄泽远假归不可调。调者，朱品隆一营，老手也，唐义训一营，舍弟温甫旧哨官也。马队仅百一十人，以为迪庵之妹夫所带不可调。朱、唐愿充亲兵，不愿另隶它翼，长此颇费调停。

抬船过山之说，众议皆以为不可行。顷闻衢州解围，常、玉道通，钱塘上游当无恙，或可不需水军。

委员中莫详芝已到，吴翔冈尚无到鄂信息。浚川兄处，敬求阁下为我催促，不必俟假满也。千万千万！

厚庵十一日赴下游攻剿大通、铜陵，因芜湖未敢冲过，二十七日仍还安庆。弟亦于初八九下趋湖口，等候吴军也。复候台安，不尽不尽。　兰溪舟次

589．致左宗棠七月十三日

告仍应于河口取齐，俟浙省肃清，乃敢议及闽事。请护持吴国佐。

季高仁兄大人阁下：

七月十三连接初三、五惠缄，具聆一切。浚川说帖及兄前信，皆于武昌抚署二十八日奉复。其时弟方迫于应酬，两缄皆请意城代笔，而弟缀数行，不知何以未到?浚川所请，弟一一允从，即黎得胜一营，亦许其带来，盖恐渠另招一营，迟迟不发也。如卒未到者，幸即以告之。

浙中衢州解围，处州及江山、常山、永康等县皆已收复。闻龙泉贼亦不少，闽之浦城亦有大股屯聚。河口去浦、龙二县均近，我军仍应于河口取齐。弟奉命赴浙，俟浙省肃清，乃敢议及闽事。大约石逆麾下能战者少，但伺兵少之处奔窜，全数入闽亦意中事。闽民强劲，若为所煽诱，亦恐其凶焰复张，回窜江西、浙中。若探得石逆确踪，擒贼擒王，余党当尚易办，特乏极好侦探耳。

吴翔冈沿途阻风，得其岳州一禀，初出远门，不甚顺利，深为可念，尚求阁下一为护持。弟未得其行踪所在，照料不及，亮之。

弟于初九自兰溪开行，十二夜至湖口。厚庵军门自芜湖归来，患腰痛，气色少逊，雪琴则神采奕奕。湖口石钟山新立水师昭忠祠，厚、雪嘱为一奏，弟拟会厚、迪衔奏之，以迪独修塔公祠于九江，亦欲一奏也。复请台安，不具。　湖口发

590．复刘建德七月十五日

告王某未必能卸手郴卡事务前往。

馨室老公祖大人阁下：

月之五日巴河途次接展琅函，猥承绘饰。就稔贤劳懋著，禔祉恒绥，至以为慰。

国藩于六月十九日自省启行，二十四日行抵鄂城，与咏芝中丞筹商转运事宜，作数日留。初二日始克解缆，由此历九江，溯湖口而上，约诸军会师河口，相机进剿。比闻衢州解严，江山、常山之贼悉窜浦城，河道自可通行无阻。敝部下皆陆营，然水师必不可少。鄙意欲抬舢板船过常、玉山，驻钱塘江以保杭、嘉，杨、彭水师亦可遥遥相应。至贼踪所向无定，一切剿办机宜，俟到彼地，方有成算耳。

承示王观察入浙后即当招致，吾兄精明强干，军务夙谙，获共事功，固所深愿。惟郴卡事务方资硕划，筹饷为当今要着，恐未必即能卸手也。

逆夷据地求和，深堪发指。卧榻之侧，岂容他人鼾睡！时事如此，忧患方深。布此，即颂勋祺。附璧大柬，惟照不具。

591．复刘培元七月十五日

略告行止，企吉郡克复。

竹亭协戎足下：

弁至，辱惠琅函，猥承绘饰。欣稔荣膺剡牍，渥荷恩纶，至慰且贺。

仆于十九日自长沙乘舟东下，约诸军会师河口。闻浙省衢州解严，江山、常山之贼，悉窜浦城，当视贼踪所向，相机进剿。吉郡以全胜之师，紧逼孤城，想阱兽釜鱼，无从漏网。捷音在迩，无任欣翘。专复，即颂勋祺。附完芳版，不具。

592．复龙启瑞恽光辰李桓联芝圃 [1] 七月十五日

闻贼窜浦城等地，闽省防剿吃紧，俟全浙肃清，当进图协剿。

前在鄂垣，曾布一函，计登青照。顷间奉到公札，备纫注存，浣诵回环，铭心曷既！敬惟诸位仁年兄大人荩勤懋著，台候绥宜。鸿筹开百道之源，凤迓九天之宠。疆圻即晋，颂祝允孚。

弟军寄谬膺，辁材自愧。月之十三日行抵湖口，得与厚庵、雪琴晤叙，筹商转运事宜。闻贼窜浦城等处地方，闽省防剿吃紧。弟奉命驰赴浙江，不敢过涉拘泥，画地自诿。俟全浙肃清之后，仍当进图协剿。尚望周行指示，大教时颁，俾免愆尤，实所心企。专肃布复，顺颂勋安。谨璧大柬，统希朗照，不宣。

[1] 本件传忠书局稿本题“复江西藩司龙臬司恽粮道李盐道邓盐道联”，据信中首句参照六月二十四函，可考出龙、恽、李、联姓名，前无致邓函而同日又有复盐道邓函，可知本件不包括邓。

593．复邓某 [1] 七月十五日

贺其升迁。

频年阔别，企想良深。顷奉华函，如聆馨欬。欣谂△△（原文此处为三角）仁兄大人豫章荣莅，新政覃敷，功宣煮海，枫陛荷丝纶之锡；绩佐筹边，梅羹资调鼎之功。卿霭遥瞻，曷胜羡颂！

弟于十三日行抵湖口，筹商转运事宜，俟布置周妥，即行前进。愧重任之滥膺，冰渊倍切；冀箴言之时锡，资益方深。肃复，即请勋安。谨璧谦柬，不宣。

[1] 本件原题为“复邓盐道”，名字未详。

594．复官文七月十五日

衢州解严，闻闽省亦复吃紧。俟全浙肃清，当即挥师入闽，进图协剿。

秀峰宫保仁兄大人阁下：

月之十四日，捧读手缄，知前布寸笺，已登掌记。敬稔勋祜日隆，既慰且颂。

弟由巴河开舟，现已进抵湖口，得与厚庵、雪琴聚晤，筹商转运事宜。俟布置周妥，即行前进。浙省衢州解严，闻该逆分窜松阳、遂昌一带，江山、常山之贼悉窜处州，而闽省亦复吃紧。弟奉命赴援浙江，必俟全浙肃清，即当麾军入闽，进图协剿也。咏芝中丞忽当大事，则北省一切事宜，所仗大才搘拄者更多，荩力倍劳，至念至念！弟昨感受暑气，精力渐觉不支，现幸叨庇粗适。知在爱念，并以附闻。肃布，敬请勋安。统祈澄照，不宣。

595．复耆龄七月十五日

告如果全浙肃清，当赴闽会剿。因胡林翼母逝，待定与李、杨、彭九江之约后再前来面商。

九峰仁兄大人阁下：

七月初十武穴舟次由周弁赍到手书，备纫拳注。比即肃复，亮达荃照。十五日胡大令至湖口，载披惠翰，就审起居多豫，勋祜并隆，至以为颂。

浙省自衢州解围，处州克复，贼势已并趋于闽。如果全浙肃清，则弟应赴闽会剿。惟江闽接壤之处，绵亘千里，贼氛四布，所在蔓延，若从建昌进兵，诚恐如常山之蛇，击其中段，北而浦城、政和等处，南而汀州等处，两头皆贼，我师合则动虞牵制，分则又苦兵单。详考地形，似须由广丰先规浦城，浦城得手，则李总戎等之师皆可会合同行，江军严守关分、水关等处，遏贼回窜之路，敝军节节搜剿，蹙贼而南，江省防兵，亦可逐渐而进。贼既不能逞志于闽，复不能回窜江、浙，必将取道惠、嘉，归彼老巢，斯可以全力聚而歼之矣。鄙见如此，未审卓识以为何如?

浙、闽皆与江西毗连，一切粮饷军火转运事宜，均应面商办理。辱承盛意殷殷，两年契阔之怀，亦欲面奉教言，借纾积臆。惟所调吴、朱两军，俱约于湖口取齐，萧观察请假南旋，其所部暂必不能偕往，故不得不留此以俟吴、朱之至。又李迪庵方伯一军，月需饷银几及十万，概系胡咏芝中丞筹解接济。前在兰溪略〔晤〕迪庵时，闻胡太夫人患病甚剧，迪庵曾言如胡中丞丁艰，则渠军失所依倚，即当赶赴九江，与弟及杨、彭诸君面商壹是。兹胡太夫人于十一日仙逝，迪庵得信后，恐来此践约，亦不得稍留候之。此二端皆于三五日必得确耗。定议后，弟即轻舟晋省，面聆大教，并谢诸位仁兄赐唁之隆谊。惟前此在江日久，供亿频烦，积抱不安。此次趋赴章门，望饬概无供具，即在尊署小住两日，面商诸务，即便东行，庶不重我歉忱也。手肃布复，祗请勋安。诸希澄照，不备。

再，此次援军由浙而闽，由北而南，鄙见如此。湖南来咨及信，亦系如此。弟于六月十七在长沙时，曾札张运兰速赴河口，昨十四日又札催张军赴河口等候，并屡次咨明冰案。惟弟相距较远，不知浦城情形与邵武情形何处吃重，于建昌边防，甚为悬悬。萧浚川一军尚在抚州，刘印渠亦可防建，或当无妨耳。求确示，又启。

596．致李续宾李续宜 [1] 七月十五日

忧胡林翼因母逝去位，请速发调朱品隆回文及拨其二营饷文。

迪庵、希庵仁弟亲家大人阁下：

十五日接十一夜惠书，先于十三夜已得胡伯母仙逝之信，不独仆与贤昆仲、厚、雪数人者失所依倚，实关系东南数省大局安危。闻鄂省众议，欲官帅奏请润帅于百日后强起视事，不知润帅肯为苍生行此权宜否?此事殊难协宜，古来似此关系绝大之人亦不多也。

润公聪明，本可移入霸术一路。近来一味讲求平实朴质，从日行俗事中看出至理来。开口便是正大的话，举笔便是正大之文，不意朋辈中进德之猛有如此者。其于友朋，纯用奖借，而箴规即寓乎其中。一旦以忧去位，不特公事棘手，而吾辈亦少切磋警惕之益。

国藩十一日至九江，十二日至湖口，暑后伤风。病中闻胡伯母噩耗，怆然不复能为怀。想贤昆仲必有同情也。

迪帅前约来九江面商一切，不知果已成行否?调朱品隆回文已发否?筱石不遽来，亦须有一回文。拨朱品隆二营饷文已发否?均祈速办。江西委员接国藩晋省一行，如迪公不来浔，则仆当一赴章门。此复，即请台安。　湖口石钟山发。

[1] 李续宜（1823—1863），字克让，号希庵。湖南湘乡人。咸丰三年从罗泽南军，后历晋知县、知府、安徽按察使、巡抚。卒于家。

597．致胡林翼七月十八日

吊其母逝，附告当遵其议而仍住营盘。

润翁老前辈大孝礼席：

十四日匆匆奉唁数行，亮登荃照。

顷得次山、寿山信，知秀帅出奏时，附陈阁下一身关系安危甚重，不知出自何人手笔，想尚得体。年来新造江汉，皆阁下心手厝注，知人之明、用人之专所致，恐中朝未尽周知。若从大处一为抒写，使众人知时流中有如此襟怀气局，不与仓卒成功名，权宜就事会者相等，庶与阁下力求淳朴平实之指相合。此次折稿，侍亟思一见也。

伯母灵驭定于何日起行还湘?经手事件尚易清厘否?各处局绅不遽形涣散否?至为悬系。

荇农一事，初议时渠原答以八月成行。国藩以六月下旬变议，尚非甚不近人情者。左公催其速行，则非余所及料也。

朱品隆十五日至九江，已令其十九日开行，由陆路至吴城登舟，水路至贵溪。侍竟须晋省一行，带船三四号。余船不晋省，由鄱湖东渡至贵溪等候。吴国佐无信，想改陆矣。侍拟十九日别湖口而上，在章门不过小住二日。

此后相去日远，可胜怅结?谨具祭幛一悬，挽联一副，银二百两，少佐扶榇时赏需，伏希哂存。专杨名声赍上，代躬叩奠。伏惟节哀顺变，为天下自重。

初七日惠缄，十五始接到。立论正大，可法可钦，自当遵办。虽不临阵，仍当住营盘也。

598．复龙启瑞七月十九日亥刻

告所候三事均有着落，准于明日五更开行晋省。

翰臣仁兄同年大人阁下：

十五日奉复一缄，交来差带呈，亮达荃览。十九日亥刻接十五日惠缄，并次青报广丰警信之缄，敬悉一切。

弟前缄言鄙意欲从广丰进兵，亦系为保全河口起见。弟病愈后，急思至章门就九峰先生熟商壹是。十七日闻官制军奏留胡中丞暂行夺情、李迪庵不复来浔之信，十八日闻朱品隆等营已至九江之信，即定于十九日开行晋省。不料风暴太大，不能开船，遂守候半日。酉刻又接吴国佐由黄州登岸径赴章门之信，国藩等候之三事，均有着落矣。

明日二十，准于绝早五更开行。如风太大，或改由陆路亦未可知。相见伊迩，统容面罄。顺清台安，诸惟心照。

九峰先生处，恕不另启，祈为代陈。　湖口营次

599．致骆秉章七月二十日

告拟晋省与耆龄商榷二日，迅速东行。

籲翁老前辈大人阁下：

湖口接到惠书，知新堤、武昌两缄先后得达。侍以初二日自湖北开行，在兰溪小泊。四日至湖口，又停六日。一以与二李、杨、彭会商诸务，一以所调吴主簿一军、朱副将一军，约于浔湖取齐，不能不少为停候。耆中丞缄来，约至章门面商诸务，拟即晋省商榷二日，迅速东行。浙中贼势渐少，全数趋闽、亦颇有回窜江西之意。侍会晤萧、张后，始能决定行止。大约从广丰、浦城进兵，蹙贼而南。是否有当，尚希卓示。顺请台安。

600．致胡林翼七月二十三日

告行程，询李、左、高、希对其是否夺情意见，附告李元度受伤事。

润之宫保老前辈大人礼次：

十七日专杨名声赍薄物赴吊，亮邀鉴存。

国藩于二十日自湖口开行，二十一日至江西省城。闽中浦城贼匪近日回窜广丰、玉山，次青以其部下分守二县。朱品隆之千人，十九日自浔拔营，二十二日至吴城，已雇船令其至安仁相候。吴国佐一军闻自黄州登陆，不知现抵何处，顷已专人至德安等处迎接。今日若无信，侍明日即别章门而东矣。到处勾留，亦动观听。厚庵送至南康，雪琴径送至省，情谊可云至厚，途中无时不感念。

阁下以物情而论，似以夺情为协。希庵近已至鄂否?渠于大小事皆极好用心，想有至当不移之议。左公意见如何?渠率意时或有不尽事理之处，稍矜慎，则究不可及。参之高、希，准之卓裁，自无差谬也。

川、陕协饷，若使台从去位，不特敝处绝望，即鄂中亦将停解。此虽小端，亦见汇支不多，不足以成江河。

吉安投诚之贼入舍弟营者，概行正法。入△（原文此处为三角）营者尚无确音。事权不一，动多岐异。附告，即问大孝近安。

正封缄间，接沈幼丹二十寅刻来信，次青于十七日督队，左眼受炮子伤。幸有眼镜隔之，斜飘入下方，面上有丁字口铅子，比即取出，尚不甚重云云。惟现在浦城之贼围玉山县，次青之兵多半在广丰城，守玉山者无几，玉城米粮油盐皆缺，深为可虑。侍此行入浙，深幸得一拔次青于苦海，以少解负心之疾。兹尚相距数百里外，闻其受伤被围，实深焦灼。明日即东行，而吴翔冈尚未至也。附告以慰远廑。

601．加李元度片七月二十四夜 [1]

慰其受伤，忧玉山被围，告八月初五以前可至广信相会。

此信许仙屏之所为也。方日日与雪芹、意城、仙屏诸公思念阁下不置，以为屈指十数日可展良觌。二十三戌刻忽接沈幼丹信，知吾弟于十七日督战受枪子伤，虽闻子已取出，而头面受伤，痊好较难。仁弟千磨百折，尚未尽脱厄运耶?又闻玉山被围，接济将断，弥深焦灼。虽贵部近称劲旅，自可坚守待援，力战却敌，然米粮、子药缺乏，亦恐其持久困我。仆此行本求迅速，冀得与吾弟早早相会，缘在长沙所带吴国佐一军、在黄州所拨李部之朱品隆一军，皆行走迟滞，故不能不沿途等候。兹已于二十四日自章门启行，八月初五以前可至广信与阁下会矣。心旌摇摇，伏维珍重，千万千万珍重！再候次青仁弟刻安。

[1] 此件传忠书局稿本未标时间，据文中“督战受枪子伤”、“已于二十四日自章门起行”，参考上信及黎庶昌《曾国藩年谱》所载，咸丰八年“七月二十四日，公由南昌解缆，泊瑞洪”确定。

602．致耆龄七月二十七日午刻

告已抵瑞洪，吴国佐一军如至省城，请照料一切。

九峰仁兄大人阁下：

章门重聚，仰荷厚意殷拳，醉酒饱德，宠锡多珍，感泐何极！

弟拜别后，于二十六日午刻行抵瑞洪，申刻朱品隆之千人自吴城来抵〔接〕。此〔比〕日暮，刘养素兄自饶州来会。吴国佐一军，闻二十二日至九江，不知其径至省城，抑即在吴城雇船，如至省城，务乞宏庇，照料一切。弟在此等候一日，庶得确耗。次青十六寄幼丹信，昨由局送到。玉山之围解否，尚无嗣音。局差专送大咨二件，俟复。先此敬问台安，并鸣谢悃，惟心鉴。　瑞洪舟次

603．致胡林翼七月二十八日

问左宗棠、李续宜对是否权宜夺情意见如何。

润之宫保老前辈大人礼次：

在章门奉呈一缄，计达荃照。

自闻尊处家艰，寸心彷徨，如有所失。欲劝阁下权宜夺情，则非夙昔以大贤君子相佩相期之意；欲听阁下执经守礼，则侍与杨、彭、二李诸君失所依倚。侍之拙直，尤恐动多龃龉。庄生所谓“失我常与，我无所处”者也。不审季高、希庵立议云何?便中尚望惠示一二。

侍以二十四日辞别章门，二十六日至瑞洪，朱品隆、唐义训亦以是日赶到。吴国佐二十二日至九江，二十七、八亦至章门矣。次青在玉山受伤，被贼围城。顷接幼丹信，二十二日玉山解围，伤亦平矣。顺问孝履。　余干舟次

604．复胡达七月 [1]

拟抵河口后，为其侄妥为位置。

接奉琅函，敬聆种切。就稔△△（原文此处为三角）心迹双清，起居佳胜，以佩以慰！

令侄△△（原文此处为三角）于初七日在兰溪途次接见，英姿卓荤，臂助堪资，已偕国藩自兰溪开舟前进。途中尚无事可派。俟抵河口后，会合诸营，再当妥为位置，以副远怀耳。泐此奉复，敬请台安。诸祈朗照，不宣。

[1] 传忠书局稿本收编在咸丰八年七月，未标具体日期。

605．复张某 [1] 七月

略告行程。

接奉华函，备叨藻饰。浣薇雒诵，铭篆实深。敬惟△△（原文此处为三角）仁兄公祖大人履祉吉羊，政祺安燕，勋降借著，听蔀屋之欢腾；喜志迁乔，企芝晖而忭颂。

弟于前月十九日自省买舟东下，历九江，溯湖口而上，约诸军会于河口，相机进剿。惟才识短浅，深以弗克胜任是惧耳。肃泐奉复，祗请升安。谨璧谦柬，诸惟雅照，不戬。

[1] 此件系前次遗漏者。传忠书局稿本编在咸丰八年七月函中，题“致署郴州张”，未标具体时间，名字不可考，从内容看当为咸丰八年七月初至中旬复函。

606．致李元度八月初四日

贺其得到保举，望即日来镇面商筹略。

次青仁弟阁下：

前接玉山解围之信，即复一缄，并批禀奉达，想邀英盼。初二日接晏中丞咨，欣悉台端得保江西，记名请简道员。久屈必伸，理有固然。旋接惠缄，抄录浙中折稿，既怵他人之我先，而又深喜欲为高者恰有丘陵之可因也。初三日又得赐缄并抄寄李镇军原咨，借悉一切。

国藩于初一二入贵境，目睹旋旗，但知李公，不知其它也；耳闻讴歌，但知李公，不知其它也。仙李之蟠根孔大，出蓝之誉望益隆。往在山中，以阁下与雪琴久共患难，中道弃捐，引为大疚；恨不得拔夏侯于汉中，送扬雄于天上。及至湖口，则雪琴雄占一方；今至信江，则次公又虎步一路。然后知山中之自为疚恨，盖愚呆不晓大计耳。即日改陆路，驰至河口，拟以萧军驻守河口，以保饷源而防皖贼，自率张、朱、平江等军进剿崇安、建宁之贼。敬恳台从即日来镇，握手剧谈，以慰饥渴而商筹略。企想千万，顺问台安，并贺大喜。　贵溪

607．加晏端书片八月初九日

求火药五万斤，请与李、饶、二周诸镇代通情款，并缕示其兵力之强弱，标下将领贤者之多少。

再，李君次青从弟多年，备尝艰险。上年弟以忧归，李君力搘江省之东路，为人所难，百折不回。弟愧无以对之，寸心抱疚。顷接大咨，于全浙肃清案内优保次青，且据称仰荷慈云宏庇，事事关垂入微，弟实感同身受。

弟于初八日至河口，此行因滩干水浅，又等候后队，求速而反得迟。闻浙中火药多而且佳，弟欲仰求五万斤，存之广信，陆续支领，盖因江西药少且途远也。先此奉商，容分作两次咨取。

前日先后奉到部文、谕旨，令李、饶、二周诸镇归弟调度。弟于诸公虽闻英名，素未觌面，敬求老兄便中代通情款。俾得心志交孚，欣合无间，尤为感祷。其关涉尊处者，仍请阁下主持。至诸公之兵力孰强孰弱，标下将领之贤者孰多孰少，亦恳缕晰指示。手此，再颂勋安。　河口寓所

608．加李续宜片八月十六日

告以胡林翼之识，不肯轻言夺情，爱之深者，亦不能轻以相强。附陈友朋当常以过相砭，以善相养，千里同心。

再，十五日接周寿珊信，得读谕旨及官帅、绵将军前日奏章，以朝野官绅军民倚望之殷，润帅实以不遽去位，所全较大。然润帅近日扶持善类，力挽颓风，于人之邪正、事之是非剖判入微，不少假借；有权术而不屑用，有才智而不自用，皆大过人之处，两奏皆未能道着一二。润公之识，不肯轻言夺情。吾辈爱之深者，亦何能轻以相强也。

吾乡数人均有薄名，尚在中年，正可圣可狂之际。惟当兢兢业业，互相箴规，不特不宜自是，并不宜过于奖许，长友朋自是之心。彼此恒以过相砭，以善相养，千里同心，庶不终为小人之归。足下用心甚深，进德甚猛，亮以鄙言为不谬也。

贱躯癣疾大发，目光如故。余托平安，无劳悬系。手此，再问近安。

609．复彭玉麟八月十六日

告改变进军路线，同意其所陈用人之策。

雪琴仁弟左右：

十五日接惠书，知阁下有鄂中之行，刻下想将归湖口大营。惟兴居康吉，学问日益为慰。

兄自贵溪、河口两次寄书，本拟由分水关直捣崇安，十二日已拜疏矣。十三日闻闽贼由光泽回窜江西，连陷金溪、泸溪等县，抚州告警，遂派张凯章一军回剿。仆亦于十五日回驻弋阳，就近调度。顷金、泸之贼，已自安仁窜景德镇，将归并于皖南，仆即改由山头关入闽也。

此次用兵，责成各统领各用其所长而尽之。吾不教玉人雕琢玉也，不必摩我家数以生揣疑。贤弟所陈极合机要，次青、意城、仙屏暨舍弟沅甫所见，皆与阁下相合。投效之员，虽未概行屏绝，然皆不处要职。戈什哈亲兵等，贤愚不一，仆亦深知小人之界，向来颇用兢兢。惟间失之宽厚，遂同馍糊。此后宜加意区别，贤弟千万放心。手复，即问勋安，诸维心鉴。

610．致毛鸿宾 [1] 九月初五日

告奉旨援浙后进军情况，询其近况。

寄云仁兄同年大人阁下：

京华判，弹指七年。往者贱眷在都，极承垂注，高情挚意，举室感纫。只以戎马奔驰，载罹忧患，日月已迈，而音敬阙如。夏间道出鄂城，知台旆近在襄阳，人事胶加〔如〕，复不获以一缄奉讯。苔岑之谊，未忘于寤寐；简牍之致，竟阻于河山。虽草木之无情，不应若是。区区歉抱，积久弥深，想阁下能谅之也。秋风始寒，伏稔禔躬纳豫，伟绩绥时。襄樊要区为天下脊，民风强直，可使有勇。阁下以诚恳之心，行保惠教诲之政，风声所树，进而知方。捻匪游氛，当以捍御无难矣。尊眷曾否随任?频岁以来，踪迹如何?深以为念。

弟五载从戎，百端无补。去春奉先大夫讳，累疏恳请终制，仰荷圣慈允准。庐居读礼，瞬越期年。夏间因浙江贼扰，奉旨驰援，大局所关，谊难诿谢。逾湘涉鄂，取道章门，以八月初八日行抵河口镇。本拟由铅山进捣崇安，拜折将行，适闻安仁之警，回军截击，幸克县城。复拟由云际关入闽，中途又闻闽贼大股窥伺新城，吉安逸匪连陷崇宜、建昌，有腹背受敌之虞。抚州无精锐可恃之卒，军情万变，难主故常。江右甫经肃清，未可重烦收拾。细规全局，应以保卫江省为先，博采群谋，亦主救援建昌之议。于是幡然改旆，整队南行，冀以杜匪徒回窜之谋，收四面兜剿之效。惟是才辁任重，迂疏既惧其无成；道远饷艰，筹画又苦于乏术。爱我如阁下，未审何以教之？风便望时惠数行，以慰驰企。肃此布达，祗请台安。诸希爱照，不具。

年愚弟制曾国藩顿首

再，弟在外数年，百无一成，而精力日耗，目光眵昏，便如七十许人，虽径尺大字，亦须用极老花镜，不知何以早衰若此。各处至交，音书疏阔，实职是故。老元近年景况，均不得其详，前在鄂问胡宫保，亦不能深悉。渠未知吾二人同年契好也。到鄂后，一切尚可意否?可亭同年在襄勋等处常相见否?世兄随侍南来否?近日读书何如?便中尚乞一一示悉。弟从戎日久，毫无长进，饱谙事变，但不敢存自是之心，差堪仰告知己。如荷惠缄，尚乞切赐箴言，无稍客气为感。再颂刻安。　上清行营

弟国藩又启

[1] 此件由南京太平天国历史博物馆提供，标题系整理者所加。

611．致李元度九月初六日

请开出广丰、玉山守城案内保举单，十月决当出奏。请再开列堂上两代名氏，以备咨部请封。

次青仁弟左右：

东来无可怡悦，独幸得与阁下相见，一吐愧负之愫，用为至慰。未及弥月，遽尔握别，怅歉何极！

螃蚍湾、上清等处多佳山水，以无夫可雇，军行甚滞，亦不恶也。初六日至杨田，闻南丰初四日告陷，想即宜、崇股匪。闽贼之窥新城者，已为印渠击退。凯章初六自金溪赴南丰，此股或易了也。

阁下何日抵玉山?何日起行南旋?广丰、玉山守城案内保举单，望即日开出，十月决当出奏，一改向来淹滞之习。六年夏间，曾请开列尊堂上两代名氏，以备咨部请封。厥后因循，竟未举行。负疚之端，此为最巨。顷寻奏折箱内，猝未拣获。敬求再开一条，迅速交到玉山。前折批回日，即当先清此件。此出他无所求，但得督办报销，清偿夙诺，俾累年过举，少有归宿，是则寸心所粗幸者耳。

歙县老中营既随我以行，其各营从幼丹者，饷项究出何处?亦乞详告。顺问近安。

612．致李元度九月初十日 [1]

告胡兴仁已奏调其入浙，送去专信。

次青仁弟左右：

别后两书，交老中营专递，均得达否?本日接恕堂中丞信，欲请台旌入浙，闻已入告。奏稿尚未咨到，兹将专信送呈，并抄寄敝处信附览。仆已于重九抵建矣。不一一。

[1] 本件传忠书局稿本编在咸丰九年，日期标“初十日”而模糊不清，据咸丰八年九月十五加片，可知作于同月初十。

613．加左宗棠片九月十二日

告拟派胡心庠管理江西所设枢纽事务，李元度等人更替回湘省亲，胡林翼似非得终请者。

再，尊意欲弟于江西设一枢纽，以速文报。弟拟即以胡心庠蔚之管理此事。蔚之曾在敝处办过书启，系郑莲舟之甥，生长湖南，现在江西候补知县，省局派管敝处支应，尚觉相宜。

次青于初二日自港口告别，至玉山清厘各件，即回平江省亲，订十一月初间来营。次青到后，人瑞、意城均须更替回湘。九舍弟来建昌一会后，即由章门归楚，计十月可抵家矣。

润公已到家否?渠再造江汉，糜烂之区变为富强，意量之远，魄力之大，中枢似尚知之未尽。守制不出，自是正理，然以时势物望揆之，又似非得终请者。弟处之事，自润公出位，全局皆呆，恒自哂也。不尽。　建昌营次

614．加胡兴仁片 [1] 九月十四日

告李元度回营后去向再行斟酌。

再，弟年来精力耗竭，目光昏花，已如七十许人。在军兢兢，常虞失坠。来缄奖借过量，只增惭悚。

次青从弟五年，备尝艰苦。其堂上寡母，思子成疾，近因手痛不能举箸。次青尤垂涕思归，只得允其所请。待渠回营后，或赴尊处，或留弟处，察看缓急，再行商酌。弟处所部湘勇，能战者多，将领亦多朴实能谋之人，浙中如有烽警，尚可援助。

尊处办折奏者，现属何人?浙中库项尚不甚窘？宝眷何时可来?便中乞示及一二为荷。再请勋安。　建昌营次

[1] 胡兴仁（1797—1872），字恕堂，湖南保靖人。道光五年拔贡，历任川北道、四川按察使、广西、甘肃布政使、浙江巡抚兼署学政。

615．加沈葆桢片 [1] 九月十五日

告玉山所驻五营应否酌量分拨，由其自主，广信粮台不必撤。

正封缄间，又接初一日禀牍及惠缄。玉山所驻五营应否酌量分拨，阁下自主之可也。广信粮台可不必撤。现在相去稍远，将来敝军恐终在信州附近之处。如浙江少有应付，当由广信接解。江西应付之件，则径解建昌矣。复请刻安。　建昌

[1] 沈葆桢（1820—1879），字幼丹，福建侯官人。道光进士。咸丰六年任九江知府，后随曾国藩掌管营务，咸丰十一年升江西巡抚，同治五年接替左宗棠任福建船政大臣，光绪元年任两江总督兼南洋通商大臣。

616．加耆龄片九月十五日

告团局杀宝勇二案，已札令张、黄查办。若不平情处释，将来恐有军民仇杀之案。

再，张凯章观察与南城黄大令皆极得南城士民之心，爱戴异常。弟于团局杀宝勇二案，皆札发张道督同黄令查办。俟查明禀复后，再行咨达冰案。兹先将原禀抄寄一阅。在团局，则久被贼害，贼退之后，宝勇复不免骚扰，甚厌苦之。在宝勇，则口粮不足，又自四月至今疫病死者至五百余人之多，又被团局横杀数十人。彼此各怀不平，若不平情处释，将来恐有军民仇杀之案。此弟之隐虑，特用飞告。又行。

617．致李元度九月十五日 [1]

粮台设立建昌，自是正办。此间事宜稍为布置，并俟沅甫到后，乃可成行。

次青仁弟大人阁下：

初十日曾泐一函，并附寄恕堂中丞书，交屈见田转递，计邀察入。顷接十一日弋阳舟次惠函，具悉种种。计数行程，七日便可抵里，一门欢娱，其乐可想。

广、玉解围一折，十二日奉到谕旨，阁下频年抑塞之气可以稍舒，众论亦佥谓宜也。恕堂又有奏调之举，两地之民犹争之。此后太夫人索子，江西人索使君，则其责惟恕堂当之，鄙人不得而与知矣。

联姻之约，前诺未忘，时哉！时哉！努力作人，明岁当与足下索侄女婿耳。

粮台设立建昌，自是正办，惟健者殊不易得，如何！如何！

顷已派凯章先行入关，兄须将此事宜稍为布置，并俟九舍弟到后，乃可成行。长夫一节，亦俟九舍弟来定局也。手此。即请侍安，不尽缕缕。

[1] 此信曾氏家藏稿本编在“咸丰九年”，日期字迹模糊不清，据信中“广、玉解围一折，十二日奉到谕旨”，可知系草书所题“九月望日”。

618．加彭玉麟片九月十七日

所赠二万金，望多解现钱。成章鉴已回湖口，望速令来营。

再，阁下赴武昌，不审何日归营？久未得惠书，想尊体平善，极悬念也。

接迪庵信，言湖口三卡厘金，渠每月可分钱三四千串，即解敝营以资协济云云。仆与意城、仙屏诸公笑谓他人张罗，专寻外家；仆之张罗，并找本家。如阁下前赠之二万金，迪庵今赠之厘款，所谓张罗本家者也。此款如蒙阁下惠解，望多解现钱为荷。此间银价每两一千二百八十文，且并无钱可换，军中苦之。

成章鉴已回湖口，望速令其来营，千万之叩。九舍弟十二日自吉安起行，由樟树登陆，来建昌一会后，再由江省回湘。知注并闻，不尽。　建昌营次

619．加李元度片九月十七日

告胡兴仁奏调，已咨明俟假满旋营再行咨商。

再者，十五日接弋阳舟次一缄，知冒充水师者之扰害行旅，肆毒如此。而所云前一缄者，至今尚未接到，岂亦途中遇暴客耶?现在勇夫出差者，跬步俱有戒心。建昌十八都团局杀宝勇至三十三名之多，尤为可恶。竟不知应如何办理，此风始得少戢。

十六日许仙屏得专信，其父患病，次早赶归。九舍弟信来，十二日自吉安启行，带勇千人，由樟树登陆来建，计二十一二可以会晤。胡中丞奏调阁下，其意极诚，吾不欲遽拂之。咨明俟假满旋营，再行咨商。

“固楞”音读如固伦。固伦公主、固伦额驸，次于和硕一等，似美称也。

到家后赶紧料理，千万无延。统希心照，再颂次青仁弟日安。　建昌营次

620．加李瀚章片九月十八日

奉上菲资三百金。少泉肯来佽助，望即迅速命驾。

再，曾闻筱泉弟言及太夫人不乐远出，又闻瀛眷比已寄寓清江浦等处，流离播迁，艰难可想。兹奉上菲资三百金，迪庵方伯处专人妥致，聊备一夕之卫，伏希莞存。

筱泉弟安置家事，即当迅来湖口，设立总局，办理报销。事毕回皖，赞理一切，保全桑梓。少泉弟肯来佽助，望即迅速命驾。

顷接筠仙书，渠若不得一差，亦即南旋来敝营相助；陈作梅亦约同来。诸贤不弃微薄，吾军其少振乎?手此，再问近好。伫候复音。不尽。　建昌营次

621．加官文片九月二十日

告唐训方新集之师须附劲旅数仗后乃能确有把握，询鄂省前办报销，各船厂如何开报。

再，浦口之失，实在意料之外。久盼金陵大功告成，至是又不免迁延矣。

阁下以唐义渠一军赴皖会剿，而调湘、宝两军分防浔、彭，荩筹周密，实深佩仰。惟义渠新集之师，亦须附劲旅以行，数仗后乃能确有把握。自润帅南归后，阁下兼管两署之事，又兼监临乡试，又兼办皖、豫军务，荩劳之状，可想而知。鄂省前办报销，各船厂若何开报?快蟹每只价值若何?长龙、舢板价值若何?便中敬求示及一二。再请勋安。　建昌营次

622．加胡林翼片九月二十日

告麾下各将近况，说明胜保总统皖事，于李续宾若有牵掣，不能不烦其出而扶助。

自八月八日得见次青、幼丹后，无刻不共颂阁下近事。幼丹近亦猛进，心地谦而手段辣，将来事业，当不减于其旧。惟刻思引退，亦是书生不耐事气习。次青告假两月，幼丹羡为登仙。次青则苦极甘回，兴复不浅。其营务亦略有起色，但规矩尚松耳。

张凯章诚健者，其军亦特为江右官民所敬爱。萧浚川年五十余，英姿尚自飒爽。刘印渠在军七年，颇厌兵事，而其下得贤将领三人江味根、李明惠、刘岘庄，为他军所不及萧军则无人才。比调成章鉴来营，其才似胜于朱品隆，不知打旱仗本领何如。

鄂饷请益万金。因迪庵信中言阁下与希庵可为内应，昨已咨商之矣。胜帅总统皖事，不知于迪事无碍否?若有牵掣，恐不能不烦我公出而扶助之。再请礼安。　建昌

623．加骆秉章片九月二十日

告闽中用兵之需与浦口之变应对。

再，据探丁自闽中归者皆言彼中苦况迥异寻常。大军入关后，勇夫托辞告假者必多。盖离湘太远，山路崎岖，银贱物贵，数者皆非军士所愿。必须口粮稍充，恤养等项立即给发，庶几踊跃用命。若常在江西境内，即稍欠一二月，尚无碍也。

浦口之变，实出意外。金陵大营前后派出七千人渡江助剿，俱为所败。顷又以六千交张军门，由京口渡江剿办，当可得手。然久盼金陵立下，至是又松懈矣。岂天心未厌乱耶?宁国邓军门之师，近闻亦极疲苶。李镇定太好修边幅，不讲实际。幸近日贼势极衰，否则浙西、皖南皆未可深恃也。因便附布一二。再请台安。　建昌

624．加左宗棠片九月二十日

赞同对刘长佑评价，说明胜保若牵掣李续宾，非胡林翼不能扶助。询对近作湖口水师昭忠祠联及塔忠武祠联看法。

印渠得见数次，与三十年在京朝考初见时无异。近岁外间多毁之者，阁下亟称其忠良，洵知言也。

江北浦口大营失利后，六合、天长、仪征相继不守，和帅奏明以张殿臣统六千人渡江剿之。陈玉成久称悍贼，若张殿臣能歼除此股，则淮南江北事或易了。

润公不出，自是天理人情之至。惟胜帅总统皖事，不知迪庵能伸缩自由，不受牵掣否?设有为难之处，非润公不能扶助而安全之也。

胡伯母处，阁下有挽联否?拙联亦颇阔，但嫌似墨卷耳。近又作湖口水师昭忠祠联云：“巨石咽江声，长鸣今古英雄恨；崇祠彰战绩，永奠湖湘子弟魂。”出句自寓感慨，对句寓奖于哀，此不似墨卷矣。又塔忠武祠联云：“大勇却慈祥，论古略同曹武惠；至诚相许与，有章曾荐郭汾阳。”阁下看去得否?再问近安。

625．加鲍超片九月二十日

嘱敬以持躬，恕以待人。

再，足下数年以来，水陆数百战，开府作镇，国家酬奖之典，亦可谓至优极渥。指日荣晋提军，勋位并隆，务宜敬以持躬，恕以待人。敬则小心翼翼，事无巨细皆不敢忽；恕则凡事留余地以处人，功不独居，过不推诿。常常记此二字，则长履大任，福祚无量矣。

626．致李续宜 [1] 九月二十日

深念官文是否肯令其往驻潜山。告奉援闽之旨后进止。询有无胡林翼陈情折底稿。请从中玉成字文每月加给协饷万金。

希庵仁弟亲家阁下：

久不通书问，时于迪庵书信中借悉近状。即唯履候清胜，勋祜并隆，至以为颂。

咏公行后，闻一切尚俱仍旧。秀帅长者，澹村正人，知其必不肯有所更□（原文此处为方框）〔易〕，吾弟在彼，想复相得。

皖北贼势甚盛，迪庵弟一军以剿尚不甚单，剿而兼防则恐不敷分布。昨其来信云，已请以吾弟之师驻潜山，不识秀帅果肯令吾弟往否，深念念也。

兄入江境后，奉援闽之旨，八月八日抵河口镇，本拟由铅山进捣崇安，因□（原文此处为方框）〔安〕仁有警，回军截击后，拟由弋阳入云际关，又因新城有警，改道建昌。现在江省边界当俱肃清，已派凯章先趋杉关。闻闽贼时有回窜之意，尚思派浚川绕出广昌、石城之交，兼剿兼堵。闽中米粮缺乏，师行必裹粮前进，兄暂驻建昌筹办转运事宜，俟布置周妥，九舍弟到此，再行相机进止。九舍弟已至樟镇，三两日内□□（原文此处为方框）到也。

迪庵弟来缄言，咏公陈情之折一字一泪，此间尚未得见，尊处如有底稿，乞录示。旨意如何，亦望见告为祷。

前有书达秀帅，乞每月加给协饷万金，不知肯见允否，祈吾弟从中玉成之，感泐无似。手此布肊，即请勋安。不尽欲言。

姻愚兄曾国藩顿首

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。时间原只断为“写于九月下旬之初”，因信首有“久不通书问”语，而九月二十日有亲笔加片，可知原信当作于十九、二十日间，权定为二十日。

627．加李续宜片九月二十日

请再详告李续宾，兵力虽强而断不可分。

再，迪公处兵力虽强，而断不可分。分则力单，且无统领之才，一败则大势为所掣动。仆已飞缄告迪庵与温甫，望阁下更详言之。

贱躯粗适，惟目力日眵，癣疾大发，难以调养遽痊。盖老态渐增也。再问刻安。

国藩又叩

628．与李续宾九月二十一日

望与水师处处相依，使米粮、子药易于运解。患宝勇扰民而骄惰，悯其病死者多。

迪庵仁弟亲家大人阁下：

十八日朱营专丁至尊处，便呈一缄。兹因九舍弟有书奉达，复命朱营专人驰送。

安庆之事，当易得手。若能先破安庆，则杨、彭水师可由枞阳河以达桐城，并可由运漕河以达巢湖而抵庐州。贵军能与水师处处相依，米粮、子药庶几易于运解。若全由潜、舒等处陆运，军行终不免于濡滞。敝处因闽中无米，又无河运，日内亦大费周章。今年勇夫病者极多，九舍弟带千二百人来建昌，途中又病二百人告假归矣。贵军病者尚不多否?念念。

宝勇在建昌者四营共千七百人，官帅调赴九江换防，须令全数拔营赴浔。宝勇近日声名平常，建昌绅民怨之。既患骚扰地方，而骄惰气习亦似不可复振。且今秋在建昌病死者至四五百人之多，又可悯也。顺请勋安，诸惟心照。　建昌营次

629．加彭玉麟片九月二十一日

请雇人将死难弁勇开一清单飞寄，以便咨部存案。

再，曾德麟归，接惠书，知两湖饷银五万八千零业由尊处起解，甚慰。湖口水师祠工已毕否?前面恳将死难弁勇开一细清单见示，务祈即日雇人开出飞寄，以便咨部存案。并作拙记，以答尊嘱也。再问雪琴仁弟日安。

630．加张秉钧片九月二十一日

询邓少卿已否到湖口，极盼速来。湖北各件，望专足飞送。

再，去冬枉顾敝庐，诸多简亵，歉仄实甚。阁下比已旋营，邓少卿不知已到湖口否?此间极盼其速来也。筱泉若到湖口开局报销，阁下与魏、邓三君以一人来敝处，留二人在湖口局内，即可了办一切。兹有湖北各件，求专足飞送为荷。再颂小山尊兄刻安。

631．加郭霈霖片九月二十二日

询有无劲旅足资捍御，瀛眷出避何处。请时时示知江北军事饷事。

再，近闻贼目陈玉成由庐州窜至浦口，德帅大营被陷，天长、仪征相继不守，六合、扬州岌岌可危；未知我亲家在郡，亦有劲旅若干足资捍御否?瀛眷仓卒出避何处?张军门统兵六千渡北援扬，能迅速扫除此股否?不胜悬念。先此飞函奉布，少迟更当专人往候起居。

金陵克复，本系克日可待。添此一波，恐又不免迁延矣。岂天心尚未厌乱耶?抑此贼将灭，如灯之将熄，回光乍明耶?四海厌苦兵革久矣！弟亦以目昏精疲，不复耐事，日夕盼大功之速蒇。江北军事饷事，尚望亲家时时惠书，示我梗概，不胜企幸。再颂勋安，诸维心照。　建昌营次

632．加沈葆桢片九月二十三日

请觅便寄送致郭霈霖信。

顷接浙抚十三日来咨，尚未言及扬州之失，岂尊处所闻，偶未确耶?诚所愿也。弟有寄淮扬道舍亲郭雨三观察一缄，不敢用官封，尊处有便可寄否?敬求觅寄。手此，再问勋安，不一。

633．加罗忠祜片 [1] 九月二十六日

以先哲经世之书，莫善于《资治通鉴》，嘱其熟读而参稽三通、两衍义诸书。

再，足下俊迈之骨，深远之识，方今四方多虞，计必不能久处囊中。窃以先哲经世之书，莫善于司马文正公《资治通鉴》。其论古皆折衷至当，开拓心胸。如因三家分晋而论名分，因曹魏移祚而论风俗，因蜀汉而论正闰，因樊、英而论名实，皆能穷物之理，执圣之权。又好叙兵事所以得失之由，脉络分明；又好详名公巨卿所以兴家败家之故，使士大夫怵然知戒。实六经以外不刊之典也。阁下若能熟读此书，而参稽三通、两衍义诸书，将来出而任事，自有所持循而不至失坠。叨在知爱，辄忘其愚陋，妄贡区区。伏希心鉴。再颂少村世兄文祉。

[1] 罗忠祜，字少邨，安徽宿松人。罗遵殿长子，由荫生官至安陆知府。

634．加罗忠祜片九月二十六日

告即日当专书与胡林翼熟商夺情起复事。

再，润公夺情起复一节，鄙人刻不去怀。即秀帅近日兼营督抚两署之事，又监临乡试，又筹皖、豫章军务，实亦日不暇给，必须两贤分理而共济之。润帅寄弟书有云“讨贼则可，居官则不可”，似尚非恝然者。来缄谆嘱及此，即日当专书至益阳熟商耳。手肃。再颂勋安。

635．加张曜孙片 [1] 九月二十六日

索要张惠言《仪礼图》、《茗柯文》及吴氏所绘顾亭林画象拓本。

再，皋闻先生《仪礼图》、《茗柯文》，自壬子出都后，即不复见此书。尊处尚留得一二部否?吴君俊所绘顾亭林先生画像，台端曾刻石一通，有拓本可见赐否?尚乞留意嘉饷为荷。

[1] 张曜孙，字仲远，江苏阳湖人。时授湖北候补道兼署湖北督粮道。

636．加耆龄片九月二十七日

告张、吴所部勇夫、营中委员病者极多，黄守病重，难期速痊，须另委一人接绾斯篆。

再，弟札张军于十七八拔营，因苦雨经旬，至二十四日始克启行。又日内勇夫病者极多，张军入闽，其不能随行留建昌养病至八百余人之多。吴翔冈所部千三百人，病者至四百人，实属目不忍睹。营中委员亦极多病。建昌府黄守病势沉重，难期速痊，似须另委一人接绾斯篆，乃可安心调理。伏候卓裁。　建昌营次

637．致胡林翼九月二十九日

告闽中州县次第收复，然张、吴两营自抵建昌，病者极多，鄂中八、九、十月饷尚未见到，日夜焦虑。析其“讨贼则可，服官则不可”之谓义正而势未必可行。

润之宫保老前辈大人礼次：

二十六日接岳阳舟次惠缄，二十八日得希庵书，敬悉扶奉灵榇八月杪安抵里门，至以为慰。日内酬接纷繁，悲喜交集，冗忙之状，抑可想见。犹闻荩怀刻刻不忘天下至计，鄂中军民暨杨、彭、二李并敝处事件时切萦虑。襟抱之宏，风谊之笃，金石可穿。岂仅吾党数人次骨而已！

张凯章一军于二十四日拔营由杉关入闽。萧军二十七八拔营由广昌石城入闽中。洋口之匪为周天培所破，现已归并顺昌，数不满万，土匪居多。汀州之贼，亦甚散漫无纪。闽境山多水寒，米贵异常，贼之死于无食，死于地气者，动以千计。沿途狼藉，无人掩瘗。现在州县次第收复，贼党无心恋闽，将告肃清，实不尽由官军之善战也。

敝军自抵建昌，病者极多。张营三千七百，病者近八百人。吴营一千三百，病者逾四百人。不知入关以后，气候更复何如，日夜焦虑。九舍弟以二十六日抵建，所部撤去其半，带千二百人来此。

鄂中八、九、十月饷尚未见到，日内枯涸特甚，已缄商骆帅。湘省请益万金，虽恃季公内应，未知果允否也?

“讨贼则可，服官则不可”，义正辞严，何能更赞一语?惟今日受讨贼之任者，不若地方官之确有凭借。晋、宋以后之都督三州、四州、六州、八州军事者，必求领一州刺史。唐末之招讨使、统军使、团练使、防御史、处置应援等使，远不如节度使之得势，皆以得治土地人民故也。叨在道义知交之末，万不敢以夺情服官，奉浼强起。然离土地人民而以奉使自效，则介而离山，砀而失水，亦恐不足发抒伟抱，尚望熟思而审计之。尊体素非甚强，年来提振支撑，不无亏伤。及此庐居少暇，保啬珍护，慎惜天下之躬，以副中外之望。幸无多分忧虑，致违葆练。诸维心照，不尽百一。

638．加官文片九月三十日

告闽中军情物价，请广施惠泽。

再，江北德帅大营失利，江浦、天长、仪征、扬州相继失守，大局震动。张殿臣带六千人渡江，九月十六克复扬州，从此下游又无他虞矣，庆幸曷既！

闽中之事，洋口贼巢经周涵斋总戎击破，顺昌败匪想亦不日可了；汀州一带，逆党亦极穷蹙。特匪踪散漫，收拾较难。彼中米贵如珠，百钱难供一饱；银贱如土，每两难换八百。以是各营勇夫言及入闽，均有疾首蹙额之状，曾无欢欣鼓舞之情，不得不请老兄广施惠泽，保此劲旅。前奉赠联句有云“身似岁星”，愿德星不仅照全楚，兼照皖、豫，且照闽、浙也。再颂秀峰宫保大公祖大人勋安。

639．致李续宾九月三十日

告麾下各军行止与疾疫，望以后每克一处，专差送一佳音。

迪庵仁弟亲家大人阁下：

九月二十一日寄呈一缄，时九舍弟有书奉讯起居，漏未封上。九弟旋于二十四六日来建昌，带所部千二百人，余在吉安撤遣矣。张凯章于二十四日拔营，自杉关入闽。萧浚川二十七八拔营自南丰、广昌入闽。现留建昌者，惟朱、唐千人，平江千人。九弟及王人树千五百人，俟转运事件办妥，亦即进发也。此间病者极多，刘印渠楚勇病者较湘军为尤多。旬日以来，死者至四五百人之多，道殣相望。现调楚勇由新城回建昌，以资将息。贵军在江北，尚服水土否?少疾疫否?至以为念。

闻桐城已克，进规舒城，久无来信，殊深悬盼。以后雄师每克一处，望专差送一捷音，至要至要。李筱泉已至江西，日内当至营也。附报以慰廑系。即贺大喜，诸惟心照。

640．加湖南文藩台片九月三十日

说明请协济饷项之由，附告江北军情。

再，闽中米贵于珠，百钱难供一饱；银贱于土，一两仅换八百。以是勇夫趦趄，谈及入闽，均有难色。不似前此踊跃从军后舞前歌之象。向尊处请益之举，计有所不得已。如闽事日舒，即欠饷二三月，亦不遽有中溃之虑，则料理较从容也。

江北自德帅大营失利后，江浦、天长、仪征、扬州相继失守，全局震动。幸张殿臣率六千人渡江，于九月十六日克复扬州，而六合为温太守坚守，屹立不摇，大局赖以保固。此亦近年得失之一大关键也。知注并闻。再请台安，不尽一一。

641．加彭玉麟片十月初一日

告学作文之法，请将水师弁勇死事者开单造册寄来。

再，仆观作古文者，例有傲骨，惟欧阳公较平和。此外皆刚介倔强，与世龃龉。足下傲骨嶙峋，所以为文之质恰与古人相合。惟病在贪多，动致冗长。可取国朝《二十四家古文》读之，参之侯朝宗、魏叔子以写胸中磊块不平之气，参之方望溪、汪钝翁以药平日浮冗之失。两者并进，所诣自当日深，易以有成也。

奉差至尊处，乃迟至十六始到，殊属玩延。近日哨弁多骄惰矣。水师弁勇死事者，求开一名单，造册寄来。千万千万。张荣贵所借之百金，殊可不必，其人极巧猾也。

642．加沈葆桢片十月初一日

告提漕三法，望细筹何者为妥见示。

再，提漕一节，耆中丞专缄来商，嘱弟推广多提。弟以若提本色，则食米无须过多；若提折色，则江西协款，奏明每月在二万两以内，与其自提漕米与州县相交涉，而仍须一一知照抚藩粮各署，不如竟求协款，每月一咨抚署之为直捷也。若求每月二万之确有把握，则不如咨商中丞，指定河口厘金由阁下径解敝处，尤为可靠。三者果孰妥善，求细筹见示为荷。

八月十五请寄张筱浦先生一缄，已接到复书矣。并闻。再颂幼丹仁兄勋安。

643．致郭嵩焘十月初一日

告复出行程、闽中军情及其弟郭崑焘等幕友、部将近况。

云仙仁弟亲家大人阁下：

前接六月惠缄，未即修复。比闻保送南斋，未遂入直，督学奉使，亦不获与。伏审瀛馆高寒，清修多祜，至以为念。

国藩自六月七日山中起行，长沙住七日，武昌住六日，湖口七日，其中病卧五日，南昌住二日，以八月初八日晤次青、幼丹于河口。本拟由铅山入崇安，以闽贼回窜江西之金泸、安仁等县，令张凯章回师截击，幸获全胜。续拟由云际关入闽，又因大股二万人窜扰新城，改道由建昌杉关进发，重九日行抵建郡。

闽中米粮缺乏，百物昂贵，百钱不能供一饱；银价销落，每两仅换八百余文。山多水寒，气候稍异，贼之死于饥饿、死于疾疫者，沿途狼藉。官军病者亦极多，张凯章所部三千七百人，病者千零数十；吴翔冈所部千三百人，病者四百有奇；刘印渠所部四千人，病者千余，故者将近五百。死丧之威，不寒而栗。此鄙人从军以来所未历之景象也。俟冬令气敛，或当以次痊愈。闽贼势极散漫，气已衰落。现派张军由杉关入，萧军由广昌、石城入。倘病卒渐愈，闽事或尚易于勾当。

贱躯托庇粗适，惟目光昏花，洎不复痊。盖老态龙钟，非药物所能为力。意城亲家偕我以出，公牍私缄皆代为料理。数月以来，无事不了。治事之才，殆胜阿兄。元方之难，难于上青天矣。次青入幕一月，因太夫人忽患臂痛，请假归觐，十一月可仍来营。九舍弟克吉安后，二十六日已至敝处，十月当还家一次，明春与意城偕出。筱泉家被贼焚劫，挈眷至南昌，日内亦即来营。少泉亦约来此一叙。“风雨如晦，鸡鸣不已”，古人不余诬也。敬请台安。不一。　建昌营次

644．加耆龄片十月初二日

询有何方能少解军中时症，告无兵可进剿景德镇。

再，张凯章于二十四日拔营后，途次又病三百余人，现屯资福桥养息。病者无医无药，昨以红柴胡一味，遍搜建昌、新城，无可购买，弟已专员赴省飞买矣。弟以十四札凯章拔队，至二十四始克成行。今日尚未出关，实深焦灼。然以老湘营平日之奋迅，凯章之忠勇，又殊不忍催之。且目击前此之雨，迩日之病势，亦不能催也。老兄留心药物，果有何方能少解此时症?千万惠示！

景德镇弟亦刻刻念之。吴翔冈、朱品隆曾请进剿吴因万年之挫，思复仇一伸。朱于咸丰五年驻景镇一月，皆请得三千人以行。敝处除萧、张两支外，实别无三千也。养素夙有智略，又益以九江兵、衡勇并丁峻之千八百人，应足了之。景镇既拔之后，趁势会剿婺源，宜亦可拔。得张筱翁信，婺贼亦非深根之寇耳。再颂勋安。

645．加左宗棠片十月初三日

告张运兰进兵迟缓，而不忍亦不能催，已调刘长佑来建面商。

尊处缄每欲自书，意城辄攘臂为之。阁下往岁惠缄有云：“意之手，余之口也。”

凯章于十四日接札，二十四日始行拔营，初二日尚在新城之资福桥，闽中必疑其迟缓。实则老湘营平日之奋迅，凯章天性之忠勇，弟乃不忍催之。而前番之苦雨，迩日之多病，势又不能催也。印渠军病者尤多，耳不忍闻。印亦厌苦兵事，姑调其来建，面商后再缕致尊兄耳。

646．加骆秉章片十月初三日

谢优保曾国荃，告军中疾疫特多，闽中银贱米贵。疑金陵大营人数亦不甚多，与外间所称月支不合。

再，九舍弟荷蒙优保，铭感无极。吉字中营之勇，现率千二百人来此，病者亦多。今岁军中疾疫特多，似往年所未经见。又银价特贱，米粮特贵。勇夫月支之四两二钱，若三两者，与昔岁同而所获之实利暗损其半。是以此次专人回楚招勇夫者，皆赍费以往，从应募之日起支，不似前此之踊跃来投矣。

张殿臣军门渡江后，于九月十六日克复扬州，未知六合比已解围否。北岸稍清后，张军仍当南渡浦口，和州若无大军驻扎，金陵接济终不能断。和帅派援江北者先以二千人，继以五千人，最后则殿帅之六千人。而来文已有老营空虚，岌岌之虑，似金陵人数亦不甚多。而外间争称每月额支四十万，岂传之失真耶?手此，再颂勋安。不一一。　建昌

647．加萧启江片 [1] 十月初四日

通报张运兰军情况，嘱若觅得泉甘野旷之区，不妨小驻数日。

再，军行以水泉甘洁为最难得之境。顷凯章在资福桥，泉水清美，营中病者立见痊愈数十人，未病者即不复发。阁下若觅得泉甘野旷之区，不妨小驻数日，探明贼之大股所在，然后前进。其无活水清泉之处，不可驻也。再颂浚川尊兄勋安。　建昌营次

[1] 萧启江（？—1860），字浚川，耳重听，人呼为萧聋，湖南湘乡人。咸丰初从罗泽南军，后独将一军，曰果字营。积功官至按察使，卒于军。

648．加彭玉麟片十月初七日

告厘金能解钱方妙。

厘金能解钱方妙。此间银价日贱，且并无钱可换。阁下能派船解至抚州，筱泉设法至抚州迎接。自湖口至抚州，水路犹易通也。

649．加耆龄片十月初七日

询汀州之敌情况，忧萧军无速进之法。

再，汀州股匪，不知即窜扰瑞金之贼，抑尚有另股留汀?如汀贼悉窜江境，分扰宁都、石城、瑞金、广昌等处，则萧道一军〈进〉剿即以援闽，尚是“一条鞭”办法。若尚有另股留汀，则萧军驰驱石、瑞等县，势须扫清江境，乃可入闽。本嫌太迟，而别无速速之法，殊焦灼也。再颂勋安。

650．致刘庠 [1] 十月初八日

送银与护票。

手缄读悉。德门景况，昨日面晤始知其详。目下贼踪已远，从此珂里日就安平矣。送去菲敬百金，呈尊慈太夫人为含饴之资；又程仪五十金，为世兄北上尖敬。均希收存。又护票一张，乞照入。顺请刻安。

[1] 刘庠，字慈民，晚号钝叟，江西南丰人。曾受业于曾国藩。咸丰举人，授内阁中书舍人，充国史方略馆校勘官。历主徐州云龙书院、海州敦善书院、南清河崇实书院。著有《易说》、《俭德堂文集》多种。

651．加饶涤甫片十月初八日

告南城遭乱，室庐荡然，南丰、新城二县被害尤酷。顷始出示招商民复业。

再，弟自至建昌察看，南城被贼蹂躏，城厢及附郭三四十里，室庐荡然，目不忍睹。闻南丰、新城二县被害尤酷。四月克复郡城，至今商民尚未复业。顷见闽省贼踪日远，始出示招之来复。大抵粤贼之出，各省浩劫，以江西、安徽为最巨，江西又以南丰、新城为最甚。忝在行间，捍卫无术，惭悚曷极！

贱躯仰托鸿庇，平善如恒。惟目光眵昏，有似六七十人，精神亦迥不似昔常。恐疏虞陨越，仰贻知己之羞，尚冀时惠箴规，俾有持循。千里神交，懔相敬畏，则贶我良多耳。再问涤甫先生道安。

652．加冯卓怀片十月初八日

告本人及郭崑焘、李元度、许振祎、曾纪泽、曾国荃等人近况。

再，贱躯托庇粗适，惟目光眵昏，日以滋甚。癣疾亦洎不痊，自腰以下，殆无完肤，夜不成寐。偶得佳眠，亦不能久。老态笼东，便似六七十人。

此次出山，浼意城同行，霞仙亦送至黄州下之兰溪。又有许仙屏者，江西奉新拔贡，古诗、骈体、书法并工，往年在敝幕帮办笔墨，此次亦至湖口来会。八月至河口，李次青亦来会。郭、牵、许三人萃于幕府，论事缀文，并极一时之选。国藩得以藏其朽拙，大小事件皆治，案无留牍。次青以辞家五年，老母思子迫切，于九月一日请假归省。仙屏以老父患病，九月十七日回籍省视。迩日幕中仅意城一人，以彼敏给之才，了此简径之事，尚属绰有余裕。顷九舍弟以九月杪来此襄办一切，候次青、仙屏旋营，意城、舍弟即还家度岁，明春再来也。

小儿纪泽，今岁逐队入闱。去春还里，即教之阅看《史记》、《汉书》、《周易折中》、《近思录》、韩文、《庄子》等书，陆续看毕，略晓大义。惟作四书文毫无长进，或并非文中应用之字，率意阑入，气亦苶弱。舍间塾师，系丙午孝廉邓汪琼瀛皆，时文仿管韫山，向称能手，或可熏陶，渐底于成。九舍弟近甚长进，于公事皆悉心探索，而委蛇以求其合。诸关廑注，用敢缕陈。再颂树堂仁弟德安。

653．加胡兴仁片十月初八日

询可否罗致邵懿辰于幕府。

再，老兄膺疆寄之重，以地方而兼军务，庶务殷烦。奏折事件，必得一二名手专司其事。弟有执友邵蕙西先生懿辰学问文章卓绝一时，不知现在何处，阁下可罗而致之幕府否?弟往年自办奏稿，卒因精力竭蹶，动致废搁。此次仍请朋友代办，亦势所不得已也。

汀州之贼，不知系分窜江西之瑞金，抑系全股回窜，弟派萧军进剿瑞金等处，去弟已隔四五百里，去浙则愈远矣。张道湘勇现入杉关，去广信尚不甚远，缓急足资调遣。手此，再颂恕堂仁兄大人台安。

654．加张某片 [1] 十月初八日

询其额饷尚能月给否。

前读大咨，江镇防青石一路，余将防祁门，周镇暨诸军攻剿婺源，布置周妥，良深佩仰。顷得浙信，告库款空虚，不知尊处额饷尚能月给否?极不忘也。

汀贼若悉窜瑞金，则萧军当驰驱宁、赣之间，去侍在四五百里外。侍即不遽入闽，呼应已不能灵速矣。办闽贼患在散而远耳。再请勋安。

[1] 本件传忠书局稿本题加张京堂片，名字未详。

655．加沈葆桢片十月初八日

询可否借以试用其勇夫，望专丁常常送信。告江北、皖南等处军情，胡云衢如必欲归，请送程仪。

闻尊处养有勇夫百余名，此次解书箱食物，不审可借以试用否?若可，则后此解饷银军火更放心也。江北六、合等处，皖南徽、宁等处军情，敬求专丁常常送信，无惜些小脚费。

胡云衢已起行来建否?乞催之。顷接公文，胡又告病，如必欲归，请送程仪五十两。渠系胡中丞之叔所荐，中丞亦荐之，不可使之无途费。此间饷项不敷，已缄告两湖请益矣。再请刻安。

656．加左宗棠片十月初九日

告夷务翻局，是极好机会，然必得三数良将帅以拟之。鄂兵日增而饷源日减，非胡林翼强起，恐终不济。

夷务果有翻局，不愿听其所要，是极好机会。然国家之强，以得人为强，所谓无竞维人也。若不得其人，则毛羽未满，亦似难以高飞。昔在宣宗皇帝，亦尝切齿发愤，屡悔和议而主战守，卒以无良将帅，不获大雪国耻。今欲罢和主战，亦必得三数引重致远、折冲御侮之人以拟之。若仅恃区区楚材，目下知名之数人，则干将莫邪恐亦未必终不刓折。且取数太少，亦不足以分布海隅。阁下以为何如?

官帅之意，以唐义渠率三千人赴临淮助袁午帅，以普镇宝勇、刘牧湘后营循大江南岸以下达芜湖。实则普、刘难以独当一路，而唐公亦尚不办此。鄂兵日增而饷源日减，非润帅强起，恐终不济也。住署与否，接篆与否，均不甚关紧要，所争在另简新抚否耳。然以润公之威望才气，羽翼既成，亦非他人所能牵掣。造宝塔者合其尖，或者少从权宜，终济巨川乎?再颂近安。不一。　建昌营次

657．复胡林翼十月初十日

告军中疾疫流行，湖北事势日以浩大，非强起终恐败坏。询请鄂助饷，何以未应。

润之宫保老前辈大人礼席：

九月二十、二十九日寄呈第九、第十号信。十月八日接九月初七日惠书，敬悉一是。

此间张凯章于二十四日拔营，初六日始入杉关。度关后，勇夫又病百余。前留病者八百余人在建昌调养，拔营后又病三百余。吴翔冈营病亦极多，印渠楚勇病者至十之八，死者五百有奇。顷自新城拔回建、抚调养，不复成军，实无良法治之。

湖北事势，日以浩大，非先生强起，终恐败坏。顷读慰留谕旨，似亦难于固谢。

义渠带三千人赴助袁军，调荆州兵赴皖，调普、刘全军至浔、彭，将令其直下芜湖。此皆耗糜巨饷，未必果有实济。

前接迪庵信，嘱国藩请益于鄂。先生与希庵久为内应，顷以书牍请益，而复缄未应，何也?当再浼之。顺请孝安。

658．加黄廷瓒片十月初十日

贺其得孙，附告刘锡麟以病重请归。

老太爷资格作得极早，喜酒似不可骗。尊目疾近全愈否?鄙人目光昏花如故，不复能作小字，亦一苦也。刘锡麟前充戈什哈，未派以事，后派至吴翔冈营当帮办，又以病重请归。今年各军病极多耳。

659．加官文片十月初十日

寄求弓箭一单，贺得封赏。

再，敝处各营，现有操习步箭者，有操习马队者，苦无好弓箭。闻尊处弓箭极好，兹寄去一单，敬求惠赐，将来再行补具公牍也。

黄阁登庸，喜酒自不可不吃，较六月过鄂三次盛宴，数当倍之。指日五等崇封，更当三倍、四倍。笑笑。　建昌营次

660．复陶寿玉十月十一日

告李瀚章须一两月后乃能赴湖口设局。

仲瑜仁弟阁下：

接展惠缄，具悉种种，借谂侍履康和为慰。

筱泉现来建郡，此间后路粮台一应章程，尚须留渠商定。一两月后乃能赴湖口设局，再当奉烦会办也。

兄驻营建昌，已派萧、张两观察分道入闽，只以营中患病者多，师行不能迅速。闽中残破之后，地方凋敝，尤不可言。日用所需，诸形缺乏，均应在此采办、转运，殊费周章。近来贼势散漫，无专注之处。大军前进，剿宜兼防。闻瑞金已为贼踞，萧军取道南丰，自可驰往剿办也。手此，复颂升祺。诸希心照，不具。

661．致李元度十月十一夜二鼓

告至建后，即派张、萧两军分道入闽。

次青仁弟阁下：

别后曾数寄书，想已至达尊览。比日计早安抵里门，承堂上之欢，叙室中之乐，一家欣喜，盖可想见。太夫人所患，谅已全愈。史连城来禀，言尊庑业择期月之二十二日起程，屈指行期，十一月初十以内即可到营。度吾弟抵家后，必不至改期也。盼切盼切！

兄至建后，即派张、萧两军分道入闽，因苦雨经旬，各营勇夫患病者十之五六，延至二十四至二十八等日，始能陆续拔营，途中复以病故，时须休息。凯章现驻止马，浚川自南丰动身后，尚无信来。闻瑞金为贼所据，当须先往援剿办。兄仍暂驻建昌，一则营中病症未愈，又乏长夫；一则建郡无一防兵，不甚放心，故且迟迟耳。

九舍弟已于今日归去，明春再来也。手此，即颂侍安。不具。

兄制国藩顿首

662．加李元度片十月十二日

告扬州、六合、金陵军情及夷务和议事。

再，扬州再失后，张殿臣于十六日克复。惟闻六合失守和帅咨，有疑词，温公恐不得免数年苦守，若果被陷，则城内必且屠戮无类。又闻金陵大营幼丹信退扎白兔、镇江一带，花松丞先生由闽赴广，代黄寿帅一席。夷务和议给予六百万，见诸闽督来咨，此外不得其详。近闻庙谟翻然不主款议，果尔，天下之福也。余俟面叙，再颂行安。　建昌

国藩叩

663．加沈葆桢片十月十二日辰刻

询金陵大营如果退驻白兔等处，张国樑是否南渡。

再，金陵大营如果退驻白兔等处，张殿帅究仍南渡否?此大局所关，望更详示。闻花松丞先生由闽至广，将代黄寿帅一席，尊处有所闻否?周弢甫北上，果否成行？问刘委员应知。若尚在常州等处，当通一信也。再颂勋安。　建昌

国藩又启

664．加李续宾片十月十三日

询湘勇至舒以北是否尚服水土，前商其师环绕巢湖周围攻剿是否得当。

再，国藩往年经过桐城，犹记大关一山恍判南北。自大关以北，俨若淮北风景；自大关以南，俨若江南风景。不知湘勇至舒以北，尚服水土否?无疾疫否?此间入闽之师，病者甚多，极焦灼也。

前与阁下面商雄师环绕巢湖周围攻剿，不知果有当否?如果刍言可采，则庐州克复，必须击剿庐江、巢县、无为等属，不宜北向定远，亦不宜分兵北行。必须安庆克复，与杨、彭水军会合，乃可徐图下游耳。

湘乡忠义祠原奏及奉到谕旨，请抄寄希庵一阅。再颂勋安。不一一。

665．加张运兰片 [1] 十月十四日

告如顺昌、将乐二县肃请，即可南剿宁化。嘱与萧启江、王懿德常通消息。

再，贵军入闽后，如顺昌、将乐二县一律肃请，即可南行剿宁化之贼。萧浚川兄处，须与之常通信息，王春岩制军处亦宜常通音问，庶血脉流通也。闽中水寒，宜常服生姜为嘱。

[1] 张运兰（?—1864），字凯章。湖南湘乡人。咸丰间从王錱军。錱亡，与王开化分领老湘营。积功官至福建按察使。同治三年在汀州兵败被俘，肢解而死。

666．加萧启江片十月十五日

解去银元，询上高厘金已否定妥。

再，顷得花边千元，即日解送贵处。有续得者，必续寄也。湖口解来钱四千串，俟到时亦设法分解贵处与张营。阁下所说上高厘金，现已定妥否?如未议定，可具禀请咨。弟一面据禀转咨，一面加函婉商。必得此项，贵军始宽绰耳。

九舍弟于十二日请假归去，明春来营。知注并闻。再问浚川仁兄勋安。

667．加刘于浔片十月十六日

询饷项是否充足，告剿景镇似须大雨盛涨，水师破阵而陆师继之。

再，近闻张筱翁处饷项不敷，已专缄前往询问近状。不知尊处常通音问否?敝处饷较往年略好，然每月尚欠二万有奇。贵处月饷充足否?麾下向以水师著名，剿景镇之贼，似须得大雨盛涨，水师破阵而陆师继之，或易得手。卓见以为何如?再颂勋安。

668．加胡兴仁片十月十六日

告军中勇夫病者甚多已据实上奏，请时时示及江南北两军近状。

再，敝军入闽者，勇夫病者甚多。现已据实入告，即当咨达冰案。大营退扎白兔、镇江之说，系接广信之信云然。顷得何制军十月四日一咨，未经提及，想不确也。江南北两军近状，尚求阁下时时示及，不胜感企。顺请恕翁仁兄大人勋安。

669．加萧启江片十月十六日

告其剿办范围，嘱不必分心兼顾他处。

再，宁都、石城、瑞金有贼，自当由阁下剿办。宁化、汀州之贼，亦当由阁下进攻。此外如建泰、将乐、延平有贼，张军自足了之。南丰、新城有贼，在郡老营自足了之，阁下不必分心兼顾。再颂勋安。

670．致李续宜 [1] 十月十七日

告胡林翼是否夺情，难为代计。抄示奏报，以明不能迅速进兵之由。说明立意不作居城之计原因，疑挟银钱求人，未必可以得人。商请官文加饷，请从中赞成。

希庵仁弟亲家大人阁下：

前奉惠缄，并承录示□（原文此处为方框）寄咏公书，具征吾弟识量之高远，性情之深厚，至用钦佩。

咏公夺情之议，尊论甚正。爱人以德，君子之用心，亦友朋之义也。唯默审时势，以大局之支拄有必不能不倚赖于咏公者，其关系乃在无形之转移。昨得季高来书，意欲咏公专主兵饷，不居署，不受印。兄窃以为不然。天下办饷之人，非身任地方官鲜有能指挥如意者。而筹饷必处处与地方交涉，咏公既不受印，则必另易一巡抚来。其另易之巡抚一能如秀帅之言听计从则得矣，万一稍有意见，好事之属吏或又从而构之，将徒使咏公居夺情之名，而无办事之实，又不若竟不夺情之为愈也。陈情之折已奉温旨慰留，未审咏公之意如何，计必有函至尊处。苍生之望，知好之情，权轻重之安，亦殊难代计万全耳。

迪庵弟连克潜、太、舒、桐，进规三河，军威甚壮，可为快慰。三河阻水为固，贼必以全力扼守，此处早下，则破竹之势可成，皖北、淮南早晚当报肃清矣。

兄入江境后，屡次定议度关，辄因闽贼回窜，移师援剿，见在驻营建昌，派凯章向杉关、浚川向广昌分道并进。月来建昌一带疾疫流行，各营勇夫患病者十之三四，军行数日便须暂住休息，以此节节延迟，令人焦灼万状。闽中贼势并趋汀州，分扰宁化、连城及江西之瑞金等县，揣其意向，非南窥东粤以归老巢，即西窜江境以图出路。虽主张不定，伎俩非大而散漫无专注之处，察虚即窜，势恐成流。法宜严防要隘，以一军飘忽雕剿，庶足以制其命。而苦于地势袤延，不敷分布，又以病故，不能迅速进兵，遂且逐渐为之。兄率朱、唐两营及九舍弟之吉字中营千二百人，次青之亲兵老中营共千人，人树之亲兵三百人，暂留建郡。一切办理情形具详此次奏报中，录呈台览，可以得其大概。

居营讼案颇难处断，此时斟酌于二者之间，居营而不临阵，若可一言解纷?江右各城无非残破之余，剩瓦颓垣，荒烟野蔓，实亦不可居住。其稍完善者，便应招徕商民复业。兄若入城，各勇必随之而入，商民惊避，买卖不行，诸多罣碍，是以立意不作居城之计，非护前也。

来教因居营一事而推论及驭将得人之道，以发明贤才之当惜，银钱之不当惜，语长心郑重，甚感且愧。往岁兄初奉督师之命，窃见库藏之支绌如此，军中之糜费如彼，不自揆度，颇思力矫其弊。凡有用费，务求实际，毅然行之而不暇顾其安。操之太过，则未免时近于刻，亦以此多所牴牾。此次出山，鉴前此之失，忱然欲有以反之。然如来教所云，则尚有不能无疑者：智深勇沉、神闲气专之士，其抱负必大，位置必高，积诚以求，推心以待，或有至有不至。彼方负命世之才，视万钱千驷如草芥，而我挟银钱以求之，虑其以为□（原文此处为方框）而莫之顾也。蒙窃以为费十万金求人，未必即可得人，而十万金已□（原文此处为方框）可惜；唯费十万金用人，则驱策群力，鼓舞人才，虽得失相半而裨益亦多。来教“轻视银钱，广为物色，试可乃已”数语，谨当从事矣。迂拙之见，尚祈高明有以进之。

朱副将诚朴安详，其才非止可将五百人，兄甚器之，数日必一见面；唐副将大病几殆，日来始稍愈。二人者，均已为咨部请选。凯章、浚川俱极相得，凯章沉毅，浚川英鸷，皆将才也。人树恳至勤能，此来极资其力。九舍弟顷已归去，明春再当来营。各省当事都契洽无隔阂。知关远念，用以附及。

羊楼岗之役为日已久，又多陆续归入各案阵亡人员内开报，其未报者不过三数人，以未便专案再奏，致与各案相妨，尊意以谓何如?

修建昭忠祠必得铁桥经理，便中当以书往托之。

前迪庵弟来缄名上书“期”字，阁下致咏公信复有家中变故之言，兄处未悉其详，乞示知以慰悬悬。手此布复，即请台安。区区不尽欲白。

姻愚兄曾国藩顿首

再，敝营月饷不敷尚多，闽省米贵银贱，各勇所得之饷已难多年赢余，长夫则尤仅能够用，其势不可稍欠，支绌情况甚费筹画。前曾函达秀帅，商请每月加给万金。昨得复书，辞以一时难于周转。顷泐函再申前请，务恳吾弟从中赞成之，感荷无量。载此布达，统希鉴照。不宣。

兄制曾国藩再拜

[1] 本件前次整理失收，据劳柏林整理《三河之役——致李续宾兄弟函札》（岳麓书社1988年版）补。

671．加李续宜片十月十七日 [1]

询嘱迪军不宜远离水师，不宜徇人情面而分兵力是否得当，并以互相砥砺相期。

再，令兄迪庵军事，仆前嘱其环绕巢湖击剿傍湖各属，不必兼及淮北。顷又嘱其不必北及定远。又于舍弟书中言不宜远离水师，以固根本；不宜徇人情面，而分兵力。二语是迪军要诀，不知阁下以为何如?

迪公近日声望鼎隆，阁下名誉亦日增赫奕，舍九弟比亦薄有名望。鄙人在外，毁誉互见，然究系毁者少而誉者多。清夜自思，尚觉名浮于实十倍百倍也。吾辈互相砥砺，要当以声闻过情为切戒。

意城此次在敝幕，深资其力。公牍私缄，一一代办。识见论议，多与相合。故虽精力耗竭，而目下尚无废阁之事，足慰廑注。再颂近佳。

[1] 本件传忠书局稿本置于咸丰八年十月十七日信中，但本日原信另有加片，本件是否同日作，不能十分确定。

672．加孙鼎臣片 [1] 十月十七日

赞其学养，嘱奖进张裕钊、罗忠祜。

别来数年，不知阁下遂已骤进若此！虽不敢谓遽跻古人，然意量之闳，考核之博，情韵之深，固亦杜君卿、马贵与、顾亭林数君子者之徒也。国藩从戎数载，一事无成，而坐荒故业，愧恧何极！来书读至末幅，令人惘惘不知所以为怀。忧能伤人，伏冀保摄，千万。

武昌有张廉卿裕钊学为古文，笔力少弱，而志意高远，好学不倦。若邂逅相见，幸有以奖进之。罗少村世兄，亦英峙不群，曾否进见?手此，再颂芝房仁弟著安。　建昌营次

[1] 孙鼎臣（1819—1859），字子余，号芝房，湖南善化人。道光二十五年进士，改庶吉士，授编修，擢侍读。著有《苍筤文集》、《苍筤馆词》。

673．加李映棻片 [1] 十月十八日

询李嗣元在滇省现居何官。

再，贵同乡李春甫嗣元，前胡宫保欲调之来鄂，因丁艰不果。鄙意欲奏调来营，不知渠在滇省现居何官?于阁下及渭春观察处常通音问否?便中尚祈惠示一二。手此，再颂近祺。

[1] 李映棻，字香雪，四川宜宾人。道光二十四年进士，历官湖北候补知府。

674．加沈葆桢片十月十八日

告屈某之言无据，胡兴仁奏报欠审。

屈令之言，无所考据，不足深推。惟浙中胡中丞奏报有云闽省肃清，曾某将次回浙，又云胜某已至池州，则欠详审耳。浙省近日筹饷何?如有所闻，即祈示悉。当笑仆之无孔不入也。

675．加吴嘉宾片 [1] 十月十九日

期望新令到后，南丰能渐恢复，邀其来叙。

刘世兄庠前来此间，询悉星房前辈近状及其家景况。又自南丰来者，皆言受害较各处尤惨。不知新令君到后，能渐还定安集否?此间招徕复业，颇有归者。而疾疫未息，营中尤甚，殊用焦灼。望枉驾来此鬯叙一切。再问近祉。

[1] 吴嘉宾，字子序，江西南丰人，湘军营官，后以内阁中书选用。

676．致丁石舫胡心庠十月二十日

付银二百两，用作龙启瑞奠分及杨名声所支药资等。

石舫、蔚之尊兄阁下：

兹付去银一百两，送龙方伯奠分。又银一百两，内以五十八两还杨名声所支药资，以十余两为龙、李两家制祭幛之用。此外剩银置买各零件，另单呈核。琐渎清神，惟鉴不一。

677．加沈葆桢片十月二十日

伤龙启瑞身后萧索。

弟日内目光尤蒙，不知何故。老境逼人，殆非药力所能挽回，亦遂不药耳。

翰臣方伯廉正之风，令人钦仰。身后萧索，无以自庇，不特廉吏不可为，亦殊觉善不可为。其生平好学不倦，方欲立言以质后世。弟昨赙之百金，挽以联云：“豫章平寇，桑梓保民，休讶书生立功，皆从二十年积累立德立言而出；翠竹泪斑，苍梧魂返，莫疑命妇死烈，亦犹万古臣子死忠死孝之常。”登高之呼，亦颇有意。位在客卿，虑无应者，徒用累歔。韩公有言：“贤者恒无以自存，不贤者志满气得。”盖自古而叹之也。

678．加张运兰片十月二十一日

询副湘营事已定局否，嘱勇夫病痊后又须捷驰一二次。

再，副湘营事已定局否?定后速为禀出，则勇心有主矣。贵军向来剽迅轻捷，其来如风，为诸军所不及。勇夫病痊之后，又须捷驰一二次，莫抛荒向日长处也。再颂刻安。

679．加郭霈霖片十月二十一日

特遣专弁走问，望将府中大小事及下游军情示知。

再，前一缄系托沈幼丹观察递寄，不知果达否?黄吟台自江北来，言曾于八月中旬在扬州见吾亲家，体气佳安。不久有郡城失陷之事，不卜近状何如?弟于江南北大营音问绝稀，特专弁走问。望将尊府大小事示知，并将下游军情，附告一二。再问近安。

680．加袁芳瑛片 [1] 十月二十一日

告洋枪不甚得用，请少买。如遇有殿板善本及当代名家所刊之书，凡初印者，请代为收买。

洋枪不甚得用，近始知之。祈阁下少买，或十支二十支足矣。如已买成难退，则只得听之。

阁下赎书，专取宋、元人佳刻。仆意时代不足计，但取校刊尚精，刷印最初者为妙。苟宋、元、明之板而刷印于今日，犹汉唐碑帖而今日拓之，剥落补凑，夫何足贵?苟有佳纸初拓，则官板如康熙之《周易折中》、《书画谱》，乾隆之《十三经》、《廿四史》之类；私板如国初之汲古阁，近日之黄丕烈、孙星衍、秦恩复、胡克家、张敦仁诸影本，亦何尝不可奉为至宝?尊处广搜群籍，如遇有殿板诸善本及国朝名家所刊之书，凡初印者，概祈为我收买。惟《佩文韵府》、《渊鉴类函》等，向非所好，不必购之，此外殿板书初印者，多可取也。其价银若干，觅便寄呈。

来弁过尊处后，即至雨三亲家处。望阁下先复一缄，以慰拳拳。手此，再颂著安。不一一。

[1] 袁芳瑛，字漱六，湖南湘潭人。道光进士，授编修。官至松江知府。

681．加许振祎片 [1] 十月二十三日

望其即日速来。

顷意城得家书，其夫人患病，急思归去。而次青信至，言堂上太夫人手痛未愈。出月初间，恐意欲归，而次未至也。务乞足下即日速来为祷。再问仙屏仁弟刻安。

[1] 许振祎，字仙屏，江西奉新人，咸丰举人。

682．加张运兰片十月二十六日

望无忘剽迅轻捷。

顷于二十六日又得来书，知已赶紧料理成行，因夫少而少延，刻下想有头绪矣。用兵之道与读书同，不日进则日退，须“日知其所亡，月无忘其所能”为妙。贵军之剽迅轻捷，本属难能，故愿阁下无忘所能也。

683．加王庆云片十月二十七日

同情其家乡流离凋瘵，附告沈葆桢落落寡合，行当慰劳护持。

再，此间近况，抄录旬日所奉谕旨及奏章各一通咨达冰案，便可悉其梗概。

珂乡大兵之后，继以疾疫，民间流离凋瘵，迥非意想所及。良禾在亩，无人收获。或官为雇人刈收，不数日又中疫而去，道殣相望。接省城钰夫先生、林镜帆诸公来缄，均以时艰孔棘，殷殷致讯。

王制军力疾视事，似于僚属不甚融洽。幼丹为国藩办理粮台，情好良笃，惟渠贞白寡谐，无刻不怀引退之志。近因翰臣方伯沦逝，双坡太守丁艰，尤用落落。行当慰劳护持，俾气谊不孤耳。手此，再问雁汀前辈大人勋安。

684．加李续宜片十月二十七日

嘱此后切不可离开其兄一步，抵桐城后，望将初十所以致挫之由详细书示。

再，三河之败，敝处接雪琴信，仅有“闻迪庵已往六安，温甫、筱石均至桐城”二语，究不知其确否。令兄既办全军营务，又管浔湖、彭泽诸军，又管奏折，又管书信，又兼顾安庆、庐州各路，又日日亲出打仗，虽有金石之躯，亦将不堪其劳。况人心血有限，岂不愈用愈枯?吾前欲阁下去助令兄，正恐百密中之一疏耳。此后重整军威，无论令兄行抵何处，阁下切不可离开一步。

阁下抵桐城后，乞将初十日所以致挫之由，详细书示，俾仆亦得增长阅历。令兄回营，须大为将息，再图整理。再候台安。

685．加陈伯符片十月二十七日

谢教曾纪泽。

再，小儿纪泽在省，荷承教诲殷拳，感戢无似。乡试不售，正可激厉读书。伯宜榜后，不知仍往武冈否?少庚丁本生外艰，自须照料一切。

弟在军粗托安善，惟癣疾时发，目光昏花，用极老镜，乃似七十许人，滋足愧耳。知注并闻，再请近安。

686．加罗遵殿片 [1] 十月二十七日

析李续宾遇挫之由，估计不久即可复振。

再，迪庵一军分驻九江、湖，彭，又分朱副将等至敝处，又分希庵留防湖北，又分赵克彰防守桐城。兵分则力单，将分则谋寡。迪庵以一身而兼管筹兵、筹饷及应酬各处书启奏牍等件，又每战必亲自督陈，人之心血几何?固宜百密而不免一疏也。

揆帅至诚待人，爱才如命，阁下与诸君子于迪庵尤极挚厚，日内所以保护而慰安之者，想极周渥。四眼狗陈逆虽称狡悍，然实非迪庵之敌，计不久即可复振。特国藩相隔太远，三日无确耗，焦灼难状耳。复问台安。

[1] 罗遵殿（1798—1860），字澹邨，安徽宿松人，进士。咸丰三年署湖北按察使，咸丰六年迁两淮盐运使，咸丰八年迁湖北布政使，次年擢浙江巡抚。咸丰十年，太平军攻克杭州，仰药自尽。

687．加张曜孙片十月二十七日

认同其所论胡林翼事，告即日当抄寄与之熟商细绎。

再，来缄论胡宫保事，酌古准今，理明辞显。即日当抄一通寄至益阳，与之熟商细绎。孔子所称“从其利者，吾弗知也”，似苟非从其利者，圣人犹将许其舍礼而行权。后世不讲于此心之谋利与否，而概援一“权”字以自覆，往往为史氏所讥。或称阴规起复，或称风某某奏请起复。覆轨相寻，虽以安溪之贤，而彭古愚弹章不能无登于青简。鄙人去岁迟疑审慎，盖亦自虑其从利也。胡公之关系安危，百倍于鄙人，若因皖北之挫而强起，则其非从利者较然无疑。

《仪礼图》板藏何处?风便仍祈惠饷。再颂勋安。

688．加唐际盛片 [1] 十月二十七日

告李续宾之挫，尚无确耗，当飞缄催胡林翼复出。

再，张副将过此，酌给川资，令赴阁中，刻已抵延平矣。王制军力疾强起，闽省武员积疲难振。张将新到，定可得志。迪庵之挫，实出意外。今已十有九日，而此间尚无确耗，中心摇摇，不知所以为怀。胡宫保闻此信后，想不复坚持初议。弟近日亦当飞缄速之也。再问勋安。

[1] 唐际盛，字荫云，原名启玉，湖南善化人。咸丰初办团练，洊保知府，官至湖北按察使。

689．加左宗棠片十月二十八日

告李续宾与曾国华尚无下落，度无生理，故略陈遗恨。

再，赵克彰十七日自桐城专信来此，迪庵与舍弟温甫尚无下落，殆无生理。迪庵德量闳深，宜成大功而膺多祜，合邑无贤愚少长皆以为然。今事遽如此，天道诚难测矣！舍弟读史有识，而抗心微嫌过高；经世有志，而所如常多不偶。倘果不测，不得不略陈于有道之前。俟得确音，再报也。

690．加胡林翼片十月二十九日

度李续宾与曾国华殆无生理，促其强起。

再，赵克彰寄侍之信，系十五夜所写。来勇系十七起行，去初十败仗之时已六日矣。迪庵与舍弟温甫殆无生理。迪庵激烈之性，必不肯幸逃以图重振。舍弟与之至亲，同舟共命，必不肯舍之以去，皆一定之理。平日佩仰迪庵之德量，以为必就大功而享厚福，通邑无贤愚老少，皆无异辞。今决裂至此，所谓天者诚难测耶！此时若非台端强起，恐希庵孤衷，无与为扶持而保抱之者。

迪庵成名以去，万古不朽矣。大局何堪设想！舍弟温甫读史有识，而文不克尽抒所见，经世有志而所如常多龃龉，亦不敢不略陈于大君子之前也。再问润芝先生孝履。

691．复葛封泰十月二十九日

告赵克彰、彭玉麟信皆言曾国华随李续宾往六安州。望劝弟妇暂不可过于忧伤。

睪山姻仁弟左右：

二十七日接读惠书，备荷注存。二十八日夜接桐城来信，舍弟温甫及李迪庵尚无下落，实深忧虑。

温弟往年性情高亢，近来日就平和。去岁贱兄弟彼此争论，意见不合；今岁温弟与沅甫皆诚敬友爱，曲尽弟道。家中二弟与营中三人，亦壎箎和洽，方以为和气致祥，家庆日臻。倘温弟竟有不测，则寒门祚薄，是国藩素行负疚神明者必多矣。桐城赵克彰信及彭雪琴信皆言温弟随迪庵往六安州。如天之福，或可保全无恙。望仁弟谆劝温弟妇，暂不可过于忧伤，俟日内再有确音。伯母寿对，少迟写就奉寄。手复，即问台安，诸惟心照。　建昌营次

692．加左宗棠片十一月初一日

请详告官文，难以回援湖北。

再，二十九夜接官帅信，欲弟拨兵回援湖北，或亲督全军赴鄂，已飞章入告矣。弟思分兵赴鄂，则恐不足以资剿办；欲率全军以往，则闽贼必回窜江西，殊难为计。且弟前此因分军而无以自主，又目击罗、李分军之失，实不敢轻于言分。忧灼之余，规画恐失，祈详告为荷。

693．加官文片十一月初一日

告援鄂之举，因汀州、瑞金等处军情尚紧，难于定计。

再，舍弟国华温甫在迪庵营中同时殉难，公愤私戚，痛恨何极！

援鄂之举，日内亦熟计之。一则思为迪庵与舍弟复仇，二则顾天下大局，鄂先于闽，三则阁下与润帅暨湖北官绅眷待之厚，刻刻不忘。惟汀州及瑞金等处尚有贼十余万，入闽之师难遽撤回。若分兵援楚，又恐少不济事，必须弟挈全军以行，或可稍有裨益，以是难于定计。以迪庵器量之闳，行军之慎，而犹有此挫，所谓天者，诚难测耶！

舍弟读史有识，夙怀大志，而落落寡合。与迪庵儿女姻亲，相得甚欢，决不肯舍迪庵而出以图生。知关垂注，附陈一二。载颂勋安。

694．加耆龄片十一月初一日

伤弟之逝，告难援楚。

再，三河之挫，舍弟国华温甫殉焉。先严在时，每督诸子从军杀贼。家叔仅承继此子，则不欲其赴营。迪庵以姻亲留之，兹同及于难，可胜伤悼！官帅信来，欲敝军援楚，此间实难遽动。局外闻之未详耳。

695．加陈源豫片十一月初一日

告李续宾与曾国华必殉难无疑，望其来叙。

再，迪庵中丞三河之败，系十月初十日。其先分兵九营守桐城者，系赵克彰统之。赵以十六夜发禀来此，尚不知迪庵与舍弟下落，其必殉难无疑。公愤私戚，意绪瞀乱，不能详书。祈足下来此细叙一切。再问季牧仁弟日安。

696．加耆龄片十一月初二日

告若非闽境渐就肃清，不宜遽奏移浔；夷人火轮赴鄂，全局顿坏，诚出意外。

再，阁下嘱弟移驻九江，较之秀帅邀弟赴鄂及拨兵助鄂两节，更为妥善。将来恐终不能出此策之范围。惟闽中瘠苦异常，弟久驻建昌，迟迟不入关，迹颇涉于畏难而就易，辞苦而恋甘。纵圣主不以见责，闽中官民固已交疑之矣。若非闽贼渐就肃清，弟自不宜遽奏移浔。夷人火轮船四号，二十三日过浔，二十四五可以抵鄂。鄂中一波未平，一波突起，全局顿坏，诚出意外耳。

697．加杨岳斌片十一月初二日

嘱其保重。

再，阁下与迪庵相依为命，日内情怀郁悒，盖可想见。尊体向非强健，尚冀勉强保玉，珍重有用之躯，维系万众之心。至嘱至嘱。再颂近安。

698．加彭玉麟片十一月初二日

请详示曾国荃是否至江北寻访曾国华下落等事。

再，六舍弟颇怀大志，百不一试，遽以身殉。九舍弟与阁下分手时，不知曾否至江北寻访六舍弟下落?筱石、槐轩、龙臣诸人，不知有一得脱免者否?小池口尚有人驻守否?望一一详示为荷。再问近安。

699．复邓汪琼十一月初二日

商教曾纪泽作文、作赋、做人及义子一事处理，附论人情与天理关系。

寅阶仁兄大人阁下：

十一月朔日接得惠书，如亲教言。即维兴居辑祜，为道日益，至以为慰。弟于役江浙，倏阅五月，贼势日衰。方冀逐渐荡平，不意迪庵三河失利，全军溃散。近并有都、鲍军败之信，英夷逆船驶入长江，直达汉口。大局破坏，迥出意表。弟夙夜兢业，罔敢疏虞。惟目光昏花，近更增甚，常恐陨越，诒知己羞。

小儿纪泽作四书文，阁下专教之学陈勾山、管韫山文，最得要领。鄙意勾山尚有非浅学所能领悟者，若专学韫山，或更能主一无适，用志不纷。泽儿前禀请学作他艺，弟告之以学作赋。盖以赋之为艺，可以道古，可以适今也。嗣后每月六课，令其逢三作四书文，逢八作赋可耳。

“敬”、“恕”二字，细加体认，实觉刻不可离。“敬”则心存而不放，“恕”则不蔽于私。孟子之所谓“推”，所谓“达”，所谓“扩充”，指示至为切近。《中庸》之十三章，《论语》之告子贡，告仲弓，皆以“恕”字为开宗要义。大抵接人处事于见得他人不是，极怒之际，能设身易地以处，则意气顿平。故“恕”字为求仁极捷之径。来示以“致知”为大头脑工夫。鄙意“敬”是平日涵养之道，“恕”是临时应事之道，“致知”则所以讲求此“敬”、讲求此“恕”者也。质之高明，以为何如?

来示以意气、意见为累，而以局中人作局外想。鄙意作局外想，犹讼者设身而处词证之地。若圣门所谓恕者，能近取譬，是原告设身而处被告之地也。窃谓意见、意气，亦惟强恕者足以平之。“忍”字、“因”字，谨当奉以从事。“忍”字有功而致，“因”字无迹可求。

义子一事，已寄信沅甫舍弟，嘱其到家后妥为调停。沅弟素为弟所信，又极为季洪所服，苟处置得宜，澄侯必不故为龂龂。

嘱书对联，即日当写就奉寄。顺请德安，诸惟心照。

再，来示谓人情外之天理，毕竟非真天理，恐有语病。如和奸，人情也；强奸，亦人情也。家法禁和奸，王法禁强奸，皆天理也。从阁下之说，然则为家长者概不禁和奸，为官长者概不禁强奸乎?幸更详之。弟又行。　建昌营次

700．加李元度片十一月初二夜

度李续宾、曾国华无生理，询孙守信、何忠骏诸人有无脱免者。

再，迪庵三河之败，系十月十日事。赵副将在桐城发信来此，系十七日，官中堂发信，系二十三日，尚不知迪庵与温甫弟下落，殆无生理。幕中如筱石、槐轩、龙区诸人，不知有脱免者否?痛愤之余，但望阁下早来，千万千万。再问近好。国藩又行。　建昌

701．致丁石舫胡心庠十一月初三日

请查戈什哈王启玉行踪，望时时示及湖北及九江信息。

石舫、蔚之尊兄阁下：

十月二十日派戈什哈王启玉送龙方伯、李观察两处之札，不知何以至今未归?究系何日到省?何日自省起行?诸祈查示。湖北及九江信息，望时时示及。顺问近安。　建昌

702．加李续宜片十一月初三日

专人条询三河之败及其后相关人、事。

希庵仁弟亲家阁下：

二十八日奉致一函，不知何日可到。其时但闻令兄迪庵已突围至六安州，舍弟温甫已至桐城，以为全局无甚损也。旋于二十八夜接赵克彰十六日发信，二十九夜接官宫保二十三日发信，始知前信之不可恃。兹又阅三日矣令兄及舍弟殆无生理，忧皇之至！特专人至尊处条询：

一、问迪公与温甫下落，并筱石、槐轩、龙臣诸人得脱免者若干？

一、问三河十二营营官存者几人?兵勇存者若干人？桐城九营溃败之信确否?营哨兵勇存亡若何?

一、问都、鲍退扎石牌，信否?太湖、小池口是否保守得住?水师在枞阳河者是否如旧？

一、问阁下现驻蕲水，收集得败兵若干?九舍弟由外江回湘，曾否至尊处奉访?阁下向来体气非强，经此番忧愤之余，尚能勉强支持否?寿珊兄尚在尊处帮办否?

一、问胡宫保能否即日来鄂?湖北商民尚无迁徙者否？官帅欲国藩拨兵赴鄂，或亲自援楚。仆以少拨则无济于事，多拨则须亲率以行，而闽事未了，江西又虞回窜，颇难妥叶。究竟湖北现存兵勇尚敷堵剿否?

一、问此次三河出队之营，何人先败?守垒之营，何人先走?可执法惩治否?

一、问三河之案，亮已入奏，有稿否?六舍弟初十日情形，阁下尽知之否?

诸祈一一缕示。顺候近安。　建昌

703．加萧可卿片十一月初三日

请相度先人葬地。

再，弟在外，他无所系念。惟先人葬地未安，时时萦虑。今岁在家，本拟请阁下来敝处相度，旋因天热，俟秋后再行函商，而弟已于六月复出矣。兹特奉求阁下于敝境附近觅一妥地，只要免水、蚁、凶煞三事，不图富贵也。叩祷叩祷。不一一。　建昌

704．加刘腾鹤片十一月初五日

告归并其军后概发饷项。

再，阁下接统此军，为筹饷一事费尽苦心。此次仆赴九江，贵军归并敝处，饷项概由敝处给发，阁下办理较易耳。专此。即候勋安。不具。

九舍弟过九江时，曾与阁下相见否?　建昌

705．加萧启江片十一月初五日

告欲留其驻守建昌，独当一面。

阁下一军，向以“坚稳”二字著名。弟若赴九江，本思带贵军以行。惟福建纵可不剿，江西则不可不保。故欲留阁下驻守建昌，独当一面。弟到浔如嫌兵单，再行飞调贵军。弟未奉谕旨之前，留此尚有半月，一切可以熟商。又行。　建昌第七号

706．加张曜孙片十一月初五日

请接信后择地驻扎，不必与敌接锋。

阁下接此信后，即请择地驻扎，不必与贼接锋。俟奉到谕旨，得札后飞速拔营回江，同赴楚、皖之交。届时恐难于成行，故须先为预备。再颂近安。　建昌第十号

707．加耆龄片十一月初五日

告萧军不能不留防建昌一带。

萧道一军，恐不能不留防建昌一带。然闽贼无人进剿，弟实抱歉之至。而仅带张道等数千人赴浔，大江两岸，地势辽阔，尚嫌兵单。大局不出尊策之范围，其细微布置，尚祈熟筹详示。再颂近安。弟国藩又启。　第廿五号

708．加张运兰片十一月初六日

告大约十五六可奉谕旨援楚，届时再飞札往调其军。

再，官制军奏请鄙人援楚，大约十五六可奉谕旨。届时弟一面飞札往调贵军，一面先行拔营。贵军剽迅异常，仆即先行五、六日，阁下亦必可赶上也。再问凯章尊兄日安。国藩手肃。　建昌第十一号

709．加彭玉麟片十一月初六日

告十六七可奉谕旨，若赴浔江，即可相聚。

再，官节相奏折，计在十六七可奉谕旨。国藩若赴浔江，可与阁下暨厚庵相聚，本是素心所愿者。惟迪庵与舍弟诸人尸骸莫收，极为伤痛。而大局糜烂，又不知有可挽回否，以是展转愤郁，不能奋飞耳。国藩再肃。　建昌第十七号

710．加厉云官片 [1] 十一月初六日

告张军不能遽撤，俟奉旨后，即当先发赴鄂。

再，三河之挫，弟思星速赴鄂。一则为舍弟与迪庵复仇，一则关系天下大局，一则鄂中官绅兵勇人人待我甚厚，自当休戚相关。惟此次久滞不进，闽中官民因望极而生怨，不能遽将张军撤回。俟奉旨后，弟当先发，张军后至耳。　建昌

[1] 厉云官，字伯符，江苏仪征人。历官湖南、湖北盐运使，湖北布政使。

711．加张曜孙片十一月初六日

告张军不能遽行撤回，一俟奉旨，即当一面先自拔营，一面飞调张军，决不片延。

再，弟闻三河之耗，即思星驰赴鄂。因闽中屡次催兵，而张观察一军以病故久羁，昨初一日始至邵武府。闽中官民盼极而生怨，势不能遽行撤回。一俟奉到谕旨，一面飞调张军，一面先自拔营，决不片延也。仲远仁兄大人阁下，弟国藩又肃。　建昌

712．致丁石舫胡心庠十一月初六日

托买万刻大板《五经》一部，望即日寄来。

石舫、蔚之尊兄阁下：

昨寄一缄，发后而戈什哈王启玉归营。湖北议欲国藩援楚，业于二十五日入奏。如谕令舍闽而顾楚，则月底当成行也。营中书籍拟概留章门，仅带《五经》以行。兹托买万刻大板《五经》一部，即日寄来为荷。顺候刻安。

再，弟向来买书不喜衬纸为胆，不喜纸色之太白太新者，不喜钉本太薄。每本钉厚至百叶以外，则好之。不喜天地太短，钉边太窄。便中祈告知庄木生，以便查照。又小儿侄辈欲《玄秘塔》、《圭峰碑》及摹帖之油纸，江西有之否?并问。　建昌

713．加崔伯轩片十一月初八日

奉璧厚惠。

屡承厚惠，感不去怀？此次聊用奉璧，心饫嘉贶。仆若奉旨赴鄂，则相去日近，音问尤可常通耳。手此，再问伯轩仁弟近祉。国藩又顿。　建昌

714．加袁芳瑛片十一月初八日

痛曾国华之殉，告若奉旨往鄂，则相去弥远，更增怀思。

再，舍弟温甫荷蒙挚爱逾恒，近日气象和平，读史有识，论事极得机要。三河之殉，遗蜕不能寻收，可胜痛悼！湖北富强极盛之际，有此一挫，全局决裂。仆若奉旨往鄂，则此后相去弥远，怅望还云，怀思千万。漱六亲家阁下，国藩谨又启。　建昌

715．加刘于浔片十一月初八日

劝其宽怀自慰，徐徐自振。

再，现在贼氛正炽，官兵各处失利，不仅尊处为然。务祈宽怀自慰，无过闷损。俟贼气稍退，贵军自可重振。印渠之部下，病者太多，不能成军。而敝处又将有江北之行，江西之难，恐尚未息。阁下宜宽纾而徐徐自振，如六年春夏间气度为望。国藩又手启。　建昌

716．复吴嘉宾十一月初九日

告如无江北之行，则江闽交界团练均照来缄所指办理。奉上其《诗经说》陈赞。

前缄未发，又接初六日惠书，敬悉一切。

江北之事，迪庵与舍弟温甫并殉，湘勇全军挫败，公愤私戚，万感交集。官制军奏请敝军赴援皖楚，如谕旨允行，弟当于月半后启程。如弟无驰赴江北之行，则江闽交界团练，弟可札饬匡守、王守，并咨明两省督抚，均照来缄所指办理。

日内可复来此一叙否?如弟往江北，正不知后会之何日也。大著《诗经说》，奉读一过，妄有陈赞，谨以奉缴。是否有当，仍求惠示。手此，奉达子序仁兄同年阁下。　建昌

717．加陈鼐片十一月初九日

邀其南来。

国藩年来展转戎马，百无一成，老态日臻，深愧无以仰对良友。惟军中稍暇，尚亲书籍，不敢尽废故业。又乐近正士，喜闻迂直之言以自警。此二者尚颇兢兢，冀不终为君子所弃。

阁下若肯翩然南来，晨夕欢聚，砭愚起懦，其为惠益，岂有涯量?此间从事如沈幼丹、李筱泉、张伴山诸君，皆与阁下同年交契。即幕府如李次青、郭意城暨水陆诸将，虽于阁下无平生之欢，揣其气类，亦自当苔异而岑同，钟鸣而霜应。

企仰旌从，千万无吝。作梅仁弟阁下。国藩再拜。　建昌

718．致郭嵩焘十一月初十日

告三河之变与赴援江北可能，由差弁带银二百两进京，请分别处置。

筠仙仁弟亲家阁下：

十月二日奉呈一缄，由江西折弁寄京，计已上彻左右。厥后十余日而有三河之变，迪庵殉焉，舍弟温甫与筱石、槐轩并及于难，匪独国藩一家之不幸，抑天下大局之忧也。

比官制军奏请敝军赴援江北，剿皖而固楚，一奉谕旨，自不能不先其所急，舍闽而图皖。惟闽贼分布于汀、龙、宁、赣之间，未受惩创。此军一动，将来仍为闽、粤、江西三省之患。而国藩以饱历艰虞之余，新遭友于之恸，实亦意象萧索。念逝者遗骨莫收，而家叔殷忧莫释，中夜以思，泪下如雨。九舍弟由鄂还湘，尚无来书，亦用悬悬。属在莩末，敢布一二，伏惟垂察。不尽。

再，此次差弁送年折进京，带银二百两，以百两为亲家岁暮宴犒之资，以五十两送何镜芝年兄，余五十两请买零物。另有一单查览。敝同年王溥静庵，陕西蒲城人，工部主事，现在何处?祈查示。国藩又叩。　建昌

719．加何源片十一月初十日

寄银五十两，聊佐椒酒之资。

再，舍弟温甫与迪庵方伯遗蜕未收。龙方伯之逝，于江西亦极有关系。日来心绪恶劣，书缄不能具详。折差刘锡昆，系敝处内丁，问之可悉也。寄去银五十两，聊佐阁下椒酒之资，伏希莞存。敬之仁弟阁下，国藩再拜。　建昌

720．加何秋涛片十一月初十日

憾若移征江北，不能绥辑其乡难民。

珂乡兵燹之后，凋敝极矣。现在邵武府系敝友匡守，光泽县系舍亲陈令，方意敝军久驻汀、邵之间，可以绥辑难民。若移征江北，则此志不得少申，歉仄何极?弟又行。

721．加罗张庄顾厉片十一月初十日

告奉旨后即回援皖楚之交。

前接秀峰节相手缄，属弟回援皖楚之交，即告知张凯章观察驻军不动。俟奉到谕旨，弟一面先发，一面调张军由闽回江，星夜继进。弟恸迪庵及舍弟温甫之遗蜕莫收，又江北关系至巨，奉旨后决不敢少延也。弟国藩又启。　建昌

722．加耆龄片十一月初十日

询省中有无劲旅拨赴饶防助刘于浔一臂之力。

再，昨接养素观察信，告二十八日之挫，贼氛正炽，支拄维艰。不审省中尚有劲旅否?能拨赴饶防助养素一臂之力，或不难复振耳。汀、邵、宁、赣之间，贼势散漫，能打一二大胜仗，后当易于为力。否则绵绵不绝，炎炎将至，后患正未已也。弟又行。　建昌

723．加胡心庠片十一月初十日

慰其赴任积疲之区。

星子积疲之区，人人视为畏途。阁下此行，计亦不甚称意。然初登仕版，经历艰苦，将俭约规模立定，将来即得美缺，亦守约而不改其常，则其为益于民，益于己者多矣。舍弟温甫能与迪庵同日殉难，可谓得所。特遗蜕莫收，思之深恸，皆吾负疚于天，以虐及吾弟也。悔憾何极?国藩又行。　建昌

724．加胡林翼片十一月十一夜

告如奉旨移营赴皖，则当挚张、朱等军以行；如留办闽事，则当拨二千余人往济希军。

国藩自二十四日闻三河之挫，即思分兵往助。其时犹传小挫，迪公无恙也。二十九日接官帅信，嘱侍亲率一军往援。初四日接抄送折稿，十一日又接骆中丞抄送折稿，亦有欲侍即赴江北之意。计十五六暨二十七八可先后奉旨。如饬侍移营赴皖，则当挈凯章及朱、唐、吴等军以行；如谕旨留侍办闽事，则当拨二千余人往济希军，不待尊嘱也。

希庵体弱，不甚耐劳，不知九舍弟过湖北时能少留助之否。六舍弟从迪庵殉节，得附忠义之林，无甚悲憾。惟遗骨莫收，思之至恸。生无以对吾叔父与诸昆，更无以对吾亲于地下。念吾友江、塔、罗、李暨吾之昆弟，皆堂堂以去，俎豆馨香，而吾独腼然人间，亦何益哉！心绪无似，不能一一。润老前辈大人阁下，国藩再拜。　建昌十三号

725．加左宗棠片十一月十一夜

告若谕旨命赴皖，则当契张、朱等军以行，若命留办闽事，则当拨劲旅二三千赴鄂；湘勇近日应募者少，欲调兵参用，望荐好将官。

再，此间于二十四日闻三河败信，即拟分兵援皖、楚之交。其时尚闻迪庵与舍弟温甫等无恙，大局无碍。逮二十八日闻信稍确，二十九日得官相国信，即言奏请敝军入皖。初四接到折稿，计十四五必可奉到谕旨。兹又接初一惠函，并骆帅咨到折稿，此间奉旨当在月杪矣。如圣意令弟赴皖，则当挈凯章及朱、唐、吴等军以行；若谕旨留弟办闽事，则当拨劲旅二三千，赴鄂助润、希诸君也。

厚庵亦极可怜，与迪老亲若同胞，忽遭此变，如车脱一轮，鸟去一翼，与弟往年失去塔公情形相似。九舍弟自二十一日在湖口发一信后，至今竟无来信，不知尚在湖北否?六舍弟得从迪庵附于忠义之列，无甚悲恨。惟遗蜕莫收，念之恸心。吾生无以对吾叔父，没无以对吾亲于地下。湘勇近日应募者少，一则病故伤亡，相望不绝，一则饱而思逸，征行者太多，居者固已寡矣。弟欲调兵数百人参用之。如乾州、河溪等处，尚有好将官否?乞示知。季高仁兄阁下，弟国藩又启。　建昌十五号

726．加杨岳斌片十一月十二日

询其体况，告若奉旨赴皖自当设法收录李续宾与曾国华遗骸。

再，阁下体气向非强健，近日湘军挫折，大功不克遽就。阁下怆怀同志，日深感喟，不审玉躬尚如常否?舍弟得附忠义之林，亦无深憾。唯遗蜕莫收，实用恸心。现经两湘奏请敝军赴皖，仆若至江北，总须设法收寻迪庵与舍弟遗骸，乃少安耳。厚庵仁弟阁下，国藩又顿。　建昌

727．加彭玉麟片十一月十二日

告若能提师再至三河，自当收寻李续宾与曾国华遗骸。请时时惠示浔湖南北近状。

再，顷于十一夜接到湖南各缄，润之中丞即日赴鄂，良可庆幸。官，骆两帅奏请鄙人赴皖，恐不能不为江北之行。吾于舍弟温甫之逝，尚非酷痛，惟遗骨莫收，极为伤心。若能如天之福，提师再至三河，收寻迪庵与舍弟遗骸，庶可稍慰吾亲于地下耳。

浔湖南北岸近状，千万时时惠示。至恳至恳。雪琴仁弟阁下。　建昌

728．加沈葆桢片十一月十三日

告新任建昌太守正派英明，具陈自古治乱之机，望随时互告文武人才，询可否设法一来相见。

再，新任建昌王太守正派而英明，似是有为之才。尊兄德卜有邻矣。

窃观自古大乱之世，必先变乱是非，而后政治颠倒，灾害从之。屈平之所以愤激沉身而不悔者，亦以当日是非淆乱为至痛。故曰“兰芷变而不芳，荃蕙化而为茅”，又曰“固时俗之从流，又孰能无变化”，伤是非之日移日淆，而几不能自主也。后世如汉、晋、唐、宋之末造，亦由朝廷之是非先紊，而后小人得志，君子有皇皇无依之象。推而至于一省之中，一军之内，亦必其是非不诡于正，而后其政绩少有可观。赏罚之任，视乎权位，有得行，有不得行。至于维持是非之公，则吾辈皆有不可辞之任。顾亭林先生所称“匹夫与有责焉”者也。

国藩若有江北之行，则相去日远，音书日稀。凡文武人士，如阁下所见以为是者，望无惜时时开示。如鄙人所见以为是者，亦当疏记奉告。或先见为是，后见为非，亦可随时互闻。此间去信州尚近，不审能设法一来相见否?彼中事如繁重，则亦不欲奉浼也。顺候幼丹仁兄近安，国藩又启。　建昌

729．加刘于浔片十一月十九日

告拟派张运兰老湘营五千人赴景德镇助剿，求详示如何进兵。

弟自闻舍弟在三河镇之信，度必不免于难，寸心焦灼。自有湘勇以来，未有如此大挫者，思之至恸！又念尊处事甚棘手，刻不去怀。兹拟派张凯章老湘营五千人赴景德镇助剿，其如何进兵，必求详细示知。再问刻安。弟国藩又行。　建昌

730．加李元度片十一月十九日

嘱其速来。

仆若果有江北之行，则局势较大，书牍较多。一经压搁，后此难于清厘，则心绪郁乱矣。仙屏言初九日起行，今十日矣，不知何以未到。意城定明日成行，未便强留。故又专丁奉迓，千万速来。惟鉴不一。次青仁弟阁下，国藩顿首。

子序兄亦在此久候台旌。　建昌

731．加李续宜片十一月十九日

嘱好自保爱，稳扎黄州，事势稍定后回家一次。告拟缕析具奏，李续宾、曾国华殉节情形，望将其近状详细见示。

仆与阁下，兄弟俱系五人。舍间以温甫弟之耗，举室哀恸，旁皇不知何以为计，况尊府先有四月、七月两次之变，姻伯、姻伯母更不知若何悲痛！

忧能伤人，阁下此时不特为鄂省军民所倚重，亦宜勉抑哀忱，好自保爱，以慰高堂千里之望。收集溃军，重加整理，使李家军复能自固，仍称劲旅，以雪迪公九泉之愤，以安鄂省军民之心。稳扎黄州，不赴下游，不轻出堵剿，不分兵调助他处，以息湘人之气，以慰尊府宗族戚友之情。待润帅或鄙人至鄂，事势稍定，阁下即须回家一次，戏彩堂前，抚循孤侄。尊府内外惊魂定后，然后再议出处大计。

迪公殉节，鄙人须缕析具奏一次，舍弟温甫亦须附奏一片。求将近状详细见示。官帅前后各奏及润公此次初出之奏，均望抄示。千万千万。迪公近凡奏事几次？尊处有稿否?亦祈见示。成败论人，古今同慨。迪公用兵并无错处，今日之变，设有议前此之失者，只可付之不论。阁下仍宜照旧章办理，不必更改也。希庵仁弟亲家阁下，国藩又手肃。　建昌

732．加方翊元片 [1] 十一月十九日

告知曾国华果有不讳，望与袁、李、陈各为一文，志其生平。嘱与李续宜相依不舍。

再，舍弟温甫往年在京与江岷樵、袁漱六至交，近年在军与李希庵、陈季牧及阁下至交。今岷樵已逝，如舍弟果有不讳之事，尚望阁下与袁、李、陈三君各为一文，以志其生平，至幸至幸。希庵现在黄州，正万感交集之时，可助以办事之人甚少。其朴厚忠纯可与叙心者，恐尤少也。阁下素为李家昆仲所钦仰，尚望久与相依，周旋不舍，无遽念门闾而赋归思，至恳至幸。再颂子白仁弟著安。国藩又启。　建昌

[1] 方翊元，字子白，湖北兴国人。咸丰四年入曾幕，后知和州。

733．加萧启江片十一月二十三日

告张运兰若往景德镇，则吴军亦当同往，其军微嫌太单。

凯章若往景德镇，则吴军亦当同往。尊处一军，微嫌太单，然贼势愈趋愈远，似无久恋江西之意。阁下行军稳练，当不致有疏虞也。浚川仁兄阁下，国藩再拜。　建昌

734．加沈葆桢片十一月二十三夜三鼓

告先调张运兰赴景德镇原因，说明谕旨不令赴援江北，自当留建守岁。

闽贼之回窜南赣者，为数实尚不少。萧、张两军即全赴南路，亦犹不敷。而目下先调张赴景德镇者，实恐景镇之贼会合东流、婺源之贼上犯湖口，则前功尽弃，尤为可惜。不得不先其大者急者。未知卓见以为何如?谕旨不令赴援江北，弟当留建守岁。此间东乡、金溪、南城、临川、宜黄等，皆集绅民远来禀留，亦借以少慰之。次青太夫人病尚未痊，仍将单骑来此，不遂迎养也。并问幼丹仁兄阁下。　建昌第十七号

735．加耆龄片十一月二十五日

因东流失守，九江岌岌可危，故决计令张军赴景镇会剿。

闻婺贼全数窜出，东流又已失守。若会合景德镇之贼，西犯湖口，则九江亦岌岌可危。弟是以决计令张军赴景镇会剿，庶于江、鄂两省均有小补。张军自邵武折回，闽中恐有违言。然目前情形，则景镇急而连城缓也。将来闽楚两奏奉到谕旨后，弟仍当视缓急为行止耳。弟国藩叩。　建昌

736．加郭霈霖片十一月二十五日

求大著一篇表扬曾国华节义，望绘南河全图一份，并签明经营处。

再，弟以目光眵昏，不克作小字，虽至交密戚，亦倩人代书。来示洋洋数千言，情文并美，弟不及远矣。

舍弟温甫熟于史事，识解过人，遽及于难，痛悼何极！阁下与筠仙、漱六皆至亲中之能文章者，将来求大著一篇，表扬节义，存没均感。世益多故，踪迹离合不可知，尚望多惠玉音，至以为恳。前案结后，尤望迅寄一缄。

南河工程，每年绘图贴红签进呈，弟在工部时曾取得一份。比尚例进否?自黄河北徙，洪泽淤塞，垦田局势又变。祈觅工绘南河全图一份惠寄，并将阁下经营之处签明为荷。雨翁亲家同年阁下，国藩又启。　建昌

737．加许振祎片十一月二十五日

望速来营。

次青信到，太夫人手尚未愈，拟仍单骑来营，十五日起行云云。平江去此较远，能否遄征，尚未可知。足下相去少近，务望速来。现留筱泉在此清理文案，可相聚也。仙屏仁弟足下，国藩手叩。　建昌

738．加胡兴仁片十一月二十五夜二鼓

告不得不急剿景镇。

再，舍亲李迪庵方伯三河镇之挫，勇夫死者近六千人。胞弟国华亦及于难，遗蜕莫收，思之惨痛。现在江北岌岌待援，而江南景德镇与东流之贼有窥伺湖口之意，九江亦属可危，不得不急剿景镇。闽贼全数回窜南赣，萧道一军南去追剿，甚属不敷，然苦无可添拨也。再问勋安。国藩又启。　建昌

739．加唐鉴片 [1] 十一月二十七日

告老态日臻，学不加进，惧无以仰副厚望。

国藩仰托鸿庇，身体如常，惟目光昏花，直似七八十人，不复能作小字。老态日臻，而学不加进，世方多故，时虞陨越。兢兢焉，惧无以仰副厚望也。镜海先生大前辈大人座右，晚国藩又启。　建昌

[1] 唐鉴（1778—1861），字镜海。湖南善化人。嘉庆进士，授翰林院庶吉士。历任山西按察使、贵州按察使、浙江布政使、江宁布政使，后主讲金陵书院。咸丰三年自浙还湘，卜居宁乡善山岭。著有《易牖》、《学案小识》等书。

740．加骆秉章片十一月二十七日

告景镇之剿，似不可缓，惟南路后患方长。

比得浙中信，和帅派戴镇率五千人赴援宁国，一战败溃，邓臣若军门亦已殉节，宁国殆不可守。自景德镇、婺源以东，下至芜、太，糜烂不堪。景镇之剿，似不可缓。若能保住湖口，亦少佐九江之声势矣。惟南路赣南股匪为数实尚不少，非扰湖南，即窜珂乡，后患方长，兹可虞耳。籲翁老前辈大人阁下，国藩再启。　建昌

741．加沈葆桢片十一月二十八日

计李鸿章、李元度、许振祎三人年内可到。

意城于今日回湘，此缄筱泉所代作也。计少荃、次青、仙屏三人皆于年内可到。国藩目花而手钝，不得诸君则事不能了，故常以不得帮手为虑耳。手此，再问刻安。国藩又启。　建昌

742．加王懿德片 [1] 十一月二十八日

告张军改趋景镇，系移缓就急之计。

再，张凯章观察自邵武折回之时，本意由宁都进剿赣南之贼，目下改趋景镇，系弟移缓就急之计，非张道初意也。近闻宁国挫败，邓军门殉节，皖南势甚岌岌。婺源及景德镇贼势甚张，恐其内犯广信，复为闽浙之患。阁下全局在握，想亦以景镇之行为必不可少。连城之贼如果日久不退，将来张道仍可移师进剿，听候指麾耳。专此敬上春岩仁兄大人阁下。弟国藩谨又启。　建昌

[1] 王懿德（1818—1861），字绍亭，号春岩，又号雨坡，河南祥符人。道光进士。历任礼部主事、员外郎、郎中。咸丰初，迁福建巡抚，闽浙总督。

743．加廖鸿荃片 [1] 十一月二十八日

问近况，询夷人近日是否相安，请代寄致庄志谦信。

国藩年未五十，而目光昏花，老态日臻。不审吾师近日道躬奚似，尚如庚戌、辛亥间康愉气象否?世兄近在珂里，常侍左右否?闽中贼党尽数回窜，仅余连城匪徒，人数无多，似已不足为患。不审夷人近日相安否?便中敬求惠示一二。兹有寄庄牧亭同年志谦一缄，敬求代为妥寄。手此，再叩道安，惟希鉴照。国藩谨又启。　建昌

[1] 廖鸿荃，初名金城，字应礼，号钰夫，福建侯官人。嘉庆十四年榜眼，授编修，官至工部尚书。

744．加李续宜片十一月二十八日

抄示移剿景德镇折与寄谕，说明目下不分兵赴鄂。欲为李续宾作一折以表厚德，望详示近事。

前此克复武昌、九江，为令兄迪公不世之功；克复湖口，则迪公与杨、彭三人之功。而吾之隐憾，得以稍纾者也。现派凯章打景德镇，不仅保江西腹地，实为保全湖口起见。若湖口复有疏虞，则不特仆与杨、彭之气不得伸，即迪公与塔、罗亦愤郁于地下矣。

二十六日拜发移剿景德镇一折，二十八日接奉寄谕，言援皖之事，亦询及景德镇。兹并抄呈一览。将来国藩复奏，言敝军当由景德镇进顾彭、湖，以保九江之屏蔽。大约开春后国藩亦当移驻饶州、彭泽一带，先固南岸，再议北岸。目下即不分兵赴鄂矣。

唐义训久病两月有奇，屡濒于危，现尚不能行走。该营亦非甚劲，须大加训练也。

欲为迪公作一折，以表厚德，望将近事详细示我，至要至要。希庵仁弟阁下，国藩再拜。　建昌

745．加彭玉麟片十一月二十八日

拟叙次事实，求为曾国华作传表彰。

此缄交周润之明府，到当少迟。同日另有一缄，具详一切也。舍弟温甫读史有识，志趣颇高，遽及于难，伤悼何极！当叙次事实，求阁下为传一篇，以表彰之。阁下义烈之气，自可不朽也。雪弟阁下，国藩再拜。　建昌

746．加彭玉麟片十一月二十八日

告现派张运兰打景德镇，若将景镇打开，则可会合于彭、湖之间。

此信写后，五日未发，周润之又携阁下一缄至矣。湖口经阁下千气万力始得打开，使我积年隐憾为之一纾。现派凯章打景德镇，非仅保江西腹地，实注重在湖口也。顷奉廷寄，言援皖事亦询及景德镇。若将该镇打开，仆与阁下会合于彭、湖之间，则幸耳。雪琴仁弟阁下，国藩又启。　建昌

747．复左宗棠十一月二十九夜

告萧启江一军不宜分支，已派张运兰打景德镇。

季高仁兄大人阁下：

十七日接初五惠缄，借悉一切。润公十三起行赴鄂，楚皖人心得以镇抚，宜少安矣。

浚川一军尚在石城，其弟启淮病故，其子积春回湘，渠八营内又须另添两营官。营官之任，本难其选，萧军尤乏能者。而士卒久病新瘥，亦未果为得力，不特不宜分支，即全军以行，犹难深恃。印渠部下有江忠义、李明惠、刘坤一诸贤，必可大振。不审尊意以之保湘省南路欤?以之助鄂省欤?

派凯章打景德镇一折，酌筹皖北、景镇寄谕一道，均咨达抚署，想入览矣。湖口系弟饮憾之所，亦即胡、杨、彭及塔、罗、李苦心经营之所。敝军之势，将来恐终当与鄂中合而为一，目前则须先图南岸。如能打开景镇，保全彭、湖，屏蔽九江，则于北岸亦可遥为声援。比闻邓臣若军门阵亡，宣州危急，大江以南，尤为吃紧。惟凯军人数过少，翔冈不乐归其统辖，吉左营朱南桂惟堂未到，亦殊散漫。恐老湘营野战则有余，攻坚或不足也。

加饷一万，荷蒙玉成，谢谢。

闽贼果窜粤中，吾乡南路边患方殷，如何?顺问近安。　建昌

748．加萧启江片十一月三十日

告饷项可派员弁具领状至粮台领取。询其弟别号及有无祭幛奠仪送李续宾处。

贵处须领饷项，可派员弁具领状至粮台领取。有人守领，较之粮台自行解送者更速也。令弟别号，便中尚祈示知。迪庵方伯处，弟拟送奠仪千金。贵处有祭幛奠仪否?可一同汇送也。浚川仁兄阁下，国藩再拜。　建昌

749．加刘于浔片十二月初二夜

告可与张运兰军会剿。

再，军事有利有钝，世态有冷有暖，均可不必介怀。阁下整顿雄师，与凯章夹击，当可得手。如景镇肃清，贵军与凯军尚可赴婺源会剿。弟于新正亦当移驻鄱、彭、建，东等处，与阁下会合耳。养素同年阁下，弟国藩又启。　建昌

750．复郭崑焘十二月初三日

托王勋带呈其家信。

意城仁弟亲家左右：

初二夜接上顿渡惠书，敬悉一切。

天晴霜严，计可无雨雪之患，时运胜于筠公多矣。初二接筠公信，作梅不能来此。竹报亦经拆阅，兹托王人树带呈，敝缄亦附呈一览。其言曰：“宽容瓦合。”意城得一豪于文，然则筠公前此之不得豪于文，以仆之严刻耶?此亦天下冤狱之一矣。不一一。　建昌

751．加沈葆桢片十二月初六夜

告捻军势将北犯，其患甚于皖南。

正封函间，又接初二日惠书。邓、戴殉难，此间已早闻之。今日得湘中左季高信，又言江苏之徐州、河南之归德、睢州、山东之曹县先后失陷。捻匪之势拟将北犯，其患又甚于皖南也。如何?幼丹仁兄阁下，国藩又行。　建昌

752．复左宗棠十二月初七日

道李续宾、曾国华之死无疑，难于痛恨。告拟于正月初旬移营饶州，意在保全湖口，声援浔江。询乾镇、河溪等处有无好兵，欲调千人练之。

季高仁兄大人阁下：

初三日接二十二日惠缄，初六日接二十四日惠缄，敬悉一切。

迪庵之死何疑?即舍弟温甫及筱石、篁村、龙臣、怀轩诸人之死，亦又何疑?鄂中两奏皆作不了语，亦阅事不多之故。战败而主将尚存，不过半日即喧传，兵众蚁附之矣。李续焘扎大营后面归路必经之地，不告而先退；赵克彰不救三河之难；杨得武败回，不一诣希庵营次；此皆可恶！阁下谓我痛弟与迪为不达，此次歼我湘人殆逾六千，焉得不痛?又焉不恶彼背负者也?

都、鲍撤安庆之围，似尚未接官帅之咨札。枞阳河不通巢湖，想偶忘之。凯章打景德镇一折及寄谕一道，早经咨达，前函已言之矣。

国藩定于正月初旬移营饶州，于彭泽、湖口等处择地驻扎，意在保全湖口，为浔江两岸声援。如润帅、希庵之意欲弟移驻北岸，亦甚易耳。

徐州、归德、曹县失守，确否?捻匪气焰日壮，论者以为祸烈于洪、杨。山东、河南两省大府不讲吏治，从乱之民日多，其于战事日娴。来示欲弟讲求马队，诚为要指，此事弟夙来究心。楚人柔脆不耐劳，恐终不济。南马亦弱小，远不及河北、口北。论人马耐苦，终以内外扎萨克为优。东三省则以吉林、黑龙江为优。陪京人材，近稍浮滑好利，习俗易矣。吾楚水陆诸军，士卒多不耐苦，大是短处。将帅亦皆煦煦爱人，少英断肃杀之气。来书谓罗、李晚节皆失之宽正，不独罗、李为然也。

乾镇、河溪等处如有好兵，吾欲调千人练之。不须统将，只须千、把数员分带之。抬枪、鸟枪操得快而有准，无论或南或北，或山或野，终是可靠。吴翔冈在金瓶岭所操枪手，现在存者无几，皆已分投各军。若操练千兵，则无分散之虑。陈德园一起，系胜帅所调，终当索去，未便竭吾力操练此起耳。

凯章以初二日拔营，计十二三可至景德镇。此股贼数不少，又邓军门、戴镇军新败于湾沚、黄池，宁国戒严，婺源、景德镇之贼亦增气势，未知遂得手否。诸维心照，顺问近祉，不一。　建昌

753．复彭玉麟十二月初八日

告拟于正月初间移营饶州，择驻彭、湖，联络水师，声援陆路。

雪琴仁弟大人左右：

初六日连接二十四、六两缄，具悉冬至祭水师昭忠祠至为整肃，欣慰无已。都、鲍屡捷后，贼已无上犯之虑。又得润帅复出，鄂、浔人心大定。从此，湖口新祠或可长保矣。

闽贼之在连城者，尚未攻克；回窜南赣者，前队已至粤东。左季高信言见广省探报，萧浚川尚在石城，将来南赣或不至久扰。张凯章于初二日启行赴景德镇，吴翔冈初四日继进。闻贼数二万有奇，不审能得手否。

国藩拟于正月初间移营饶州，择驻彭泽、湖口等处何处扎营最得地势，乞示，联络水师，与足下及厚庵常相晤聚，亦可作江北陆路声援。如秀、润诸公意欲敝军驻扎北岸，届时渡江亦尚易耳。

九舍弟所差六弁，荷承给资。舒、庐贼窟，未必能去。闻徐州、归德、曹县先后失陷，捻匪之势日炽。天下滔滔，果何时得定耶?

报销定在吴城开局，凌荫庭不必解文案至江省矣。次青太夫人病未愈，不知年内果来否。筱泉之弟日内可至营，筱泉可替回。承多惠二千串及诸珍品，想日内可到，谢谢。统希心照，不一。　建昌

754．加李如篦片十二月初八日

告虽久废著述，然稍闲则温习班、马、韩、欧之文，用以养心凝神。

弟近状他无所苦，惟目疾日深，灯下不复能作字。三河之变，尤用怆怀。早岁有志著述，自驰驱戎马，此念久废。然亦不敢遂置诗书于不问也。每日稍闲，则取班、马、韩、欧诸家文旧日所酷好者一温习之，用此以养吾心而凝吾神。谨告一慰，不宣。竹浯仁兄阁下，国藩又启。　建昌

755．加饶廷选片 [1] 十二月初九日

请转信，附告李元度、郭崑焘行止。

又，王制军处信一件，未及专丁，即交尊使带去，请发驿递去为荷。李次青观察因母病少延，须中旬还营。郭中翰亦回籍，灯节后乃来也。并问枚臣尊兄阁下。国藩又启。　建昌

[1] 饶廷选（1804—1861），字枚臣，福建侯官人。道光中，擢守备，升漳州左营游击。咸丰间，调署中营游击，署漳州镇总兵、福建陆路提督、浙江提督等。

756．加胡林翼李续宜片十二月初九夜

告简汰训练兵勇，使湘勇、鄂兵合为一气。

再，和帅来咨，言陈玉成意图上窜。近有初七之捷，逆谋或当少缓。公与希庵趁此两月简汰训练，明春当可御大敌也。湖北郧阳镇标之兵，尚有可挑选操练者否?湘勇大者须咨部补实缺，小者亦可补鄂省千、把、外委缺。鄂兵之佳者，亦可令其与湘勇合为一气。在湘勇则多方维系，在鄂兵则暗地转移，或亦一道欤?闻四川有失陷一府之说，果否?此上润芝前辈、希庵亲家阁下。国藩又启。　建昌

757．致官文十二月初九夜

告军情调度，谢其加饷。

秀峰节帅宫保中堂大公祖阁下：

旬日累接浔湖来信，知都、鲍迭获大捷，陈逆不敢上犯，荩筹密布，大局危而复安，曷胜佩慰！

接和帅咨，言陈玉成打通安庆、潜、太，悉力上窜，兹特咨达冰案，或是宿松初七未经接仗以前之计。比闻江苏之徐州、河南之归德、山东之曹县先后失陷，捻匪大队当已北窜。鄂中得趁此时选将操兵，力图自固，即再来扰犯，亦无患矣。

敝处派张凯章观察剿景德镇，于初二日成行，吴翔冈初四成行，计十三四可以接仗。此股贼数不少，未知能否得手。国藩拟于新正初旬移营饶州，择驻湖口、彭泽等处，先固南岸，屏蔽九江。如果江北警急，俟与台端商定，渡江移扎亦极易耳。湖南前奏一折，奉旨令弟斟酌复奏，即日当以鄙意疏陈，未审卓裁以为何如?

润帅复出，想早抵鄂。敝营月饷荷承惠加，并早筹解，今年已可度岁矣，感纫何极！手此布谢，顺请台安，诸维心照。　建昌

758．致刘象观十二月十三日

寄送百金。

去岁厚扰尊府，久未申谢，比维道履安康，潭祺茂介为慰。

国藩于六月间奉命由浙而闽而江，踪迹靡定。开春当赴九江、湖口一带。杰人之军，应可聚处。每念峙衡将略劳绩，刻不去怀。兹特寄菲敬百金，交峙衡之嗣子，聊表鄙忱，伏希莞存。即请八世叔大人近安。　建昌营次

759．加沈葆桢片十二月十五日

告李元度行止，询江北信息与宁国近状。

次青十一日自南昌起行，计今日可到建昌。前闻徐州、归德及山东之曹县先后失陷，不知尊处曾有所闻否?宁国近状何如?便中均乞示知。幼丹仁兄阁下，国藩再叩。　建昌

760．加彭玉麟片十二月十五日

送礼物并告明年正月厘钱不必解来，拟换银作为李续宾奠分。

承惠珍品，拜贶饱德，感谢曷极！兹寄京靴一双，口蘑一包，笔二匣，墨二匣，聊将区区之忱，伏希莞纳。敝处近日饷项尚属敷用，阁下多解二千串，深抱不安。明年正月厘钱不必解来，拟即换银作为迪庵奠分。此间另备挽联祭幛，俟仆到饶州等处，再送阁下与厚庵。若何致情，乞示知。雪弟阁下，国藩再叩。　建昌

761．加吴国佐片十二月十五日

析大抵莅事以“明”字为第一要义。

再，前此面论“高明”、“平实”二义，张杨园先生尝言之矣。大抵莅事以“明”字为第一要义。“明”有二：曰高明，曰精明。同一境而登山者独见其远，乘城者独觉其旷，此“高明”之说也。同一物而臆度者不如权衡之审，目巧者不如尺度之确，此“精明”之说也。凡高明者欲降心抑志以遽趋于平实，颇不易易。若能事事求精，轻重长短一丝不差，则渐实矣。能实，则渐平矣。辄贡区区，以备采择。翔冈尊兄阁下，国藩再行。　建昌

762．加魏荫庭片十二月十六日

祈酌可否教罗泽南二子学作赋。

再，闻驾明年设帐罗宅，不胜欣慰。罗忠节公之二子正值韶年，一刻千金，得师殷勤诲迪，可冀成立，亦有以对亡友于地下矣。

贵族为衡湘世家，子弟多善辞赋。现在罗家两世讲天姿尚好，可否一面教之学作赋?古赋、律赋，二者并学，其题目即出史鉴事，令其渐用渐熟，或亦可日几于博洽。祈酌之。手此，再请荫庭亲家大人日安。　建昌

763．复胡林翼李续宜十二月十九夜

派杨名声等前往寻觅曾国华遗蜕，求李致书霍山王令购一妙线寻认，以期必得。都、鲍只可自守，难期进攻，望胡严缄止之。杨得武、普承尧须严办，愿会衔。拟仿德、胜二帅建马队。

润之宫保前辈、希庵仁弟亲家大人阁下：

十八日接奉惠书，敬悉一切。

迪公请恤禀及战功清单，想系希庵亲家及寿珊兄大笔，沉痛朴实，足以表扬大业。疏内所添后数行，尤激昂也。迪公与筱石忠骸均已寻得，大快大快！温甫舍弟遗蜕，荷蒙希庵亲家多方购觅，不惜重资，感谢曷胜！惟无人认识，终恐难辨。兹派杨名声、杨镇南、张吟三人并朱副将营内之自贼中来投者二人前往寻觅，敬求希庵亲家致书霍山王令，务祈购一妙线，带此五人中之一二，亲赴三河故垒寻认，以期必得。至感至感！

闻都、鲍近有“三路进剿”之说，此时只可自守，难期进取，尚祈宫保前辈严缄止之。

杨得武败后不归桐城，不谒希公，顷又闻有新婚之喜，此太无良。普镇肆无忌惮。将来诒误，必此二人者，皆须严办。从前皆隶鄙人麾下，敝处亦愿会衔也。

江北军务，非数千马队不为功。顷与李少荃议，可调察哈尔马三千匹，由上驷院派员押解来鄂。而亳州一带有善马之勇可募，名曰马勇。现在德、胜二帅亦系调口北之马，募淮南之勇。将来马队断非我湘人所能擅长，自不能不照此办理。吉林、黑龙江马队，闻已通饬止调矣。宫保似可商之揆帅，奏调察哈尔牧厂马三千匹来鄂。国藩亦拟令少荃募马勇千人，试行操练也。顺候勋安。

子白、寿珊兄均候。　建昌

764．加胡林翼片 [1] 十二月二十日

告调察哈尔马匹之事，似不可缓，三千匹不可再少。询察哈尔都统、上驷院卿现系何人。

再，调察哈尔马匹之事，似不可缓。正初入奏，三月底马可至鄂。分配教练，五月可以集事。若明年春间陈玉成不上犯，鄂垣无警，得以其暇悉心讲求，国藩任教练之责，舒、多任战阵之责，夏秋之间马队成后，则气势日壮，不虞其上犯武汉矣。三千匹不可再少，以二千匹操练新马队与舒、多旧队相辅，以千匹游牧于黄、德等处，以备添换之用。大抵北岸后三万，南岸一万，水师一万汰无用之兵勇第一要务，皆不可少也。是否?仍求训示。

宫保前辈阁下。

国藩又启

察哈尔都统现系何人?上驷院卿现系何人?若能加以私缄婉为恳托，或薄有馈诒，马匹当可择佳者。商之揆帅以为何如?二公平日不讲求酬应，恐亦不暇及也。　建昌

国藩又呈

[1] 本件系前次整理漏收之曾氏亲笔信。

765．加彭玉麟片十二月二十一日

谢其保举熊、魏、胡三人，已请李元度代为斟酌其《昭忠祠记》。

顷又得十五日惠书，得悉川湖饷六万起解在途。润帅已到黄州，鄂事应大有起色。熊丙南及魏、胡三人保举，谢谢。次青已到，尊作《昭忠祠记》，余请其代为斟酌。

雪琴仁弟大人年喜。　建昌

国藩再拜

766．复胡林翼十二月二十一日

商陈宜稳据黄州，教练水陆。

润帅宫保老前辈大人阁下：

十七、二十日连呈两缄，计均年内可达。顷接十二日黄州惠书，敬悉将有宿松之行。

前得希庵书，将以正月送迪公灵柩回湘。如希庵不果遽行，公往宿松，信宿即返，尚无不可。若希果速行，则公似不宜离黄而入皖。盖石牌、潜、太之贼，眈眈上窥，未尝一日忘武汉。若公以数千劲卒守黄州，而水师守江守汉，则虽二十万贼上犯，而武、汉、黄三城尚有可以保全之理。若公赴宿松，往返兼旬之际，适值宿、太等贼邂逅有变，则我公进退两难，黄州防兵亦不免于摇动。特此飞商。大旆似宜稳据黄州，教练水陆，深固不摇。下游纵有疏虞，武、汉、黄三城自岳峙也。

希弟究以何日成行?春间恐鄂、黄不能无警。又不愿希之遽南耳。顺请岁安。侍国藩再拜。

希庵仁弟亲家并问。

山东、河南、皖北近状，乞示及。　建昌

767．加彭玉麟片十二月二十一日巳刻

请专丁送三百金至李瀚章公馆。

再，前闻筱泉太守家遭焚劫，曾送银三百，由尊处寄迪庵处转交。此项卒未办到，不可以口惠而实不至，请阁下专丁送三百金至筱泉公馆。正月厘金，拟以二千金为迪庵奠分，三百金送筱泉，此外所存无几矣。今冬敝处饷项尚裕，足慰注念。凌荫庭十九日到此，并闻。顺问日安。国藩再拜。　建昌

768．加张运兰片十二月二十二日

告探看地势是第一要义，不宜以土人之言为依据。景德镇如能得手，须赴婺源会剿一次。

前书缮就未发，适接十五日专丁惠书，借悉一切。

足下用兵详慎不苟，欣慰之至。探看地势是第一要义，旗长中有善看者否?若无好手，须足下亲自查看，乃可放心。不宜信土人之一言以为依据。景德镇如能得手，似须赴婺源会剿一次，亦望预将路径探明。能将此二处股匪剿除，则我军可出江边与水师会合，两湖易于通气耳。手此，再候凯章尊兄年祺。　建昌

769．加骆秉章片十二月二十六夜

告已致书胡林翼请添马队；拟调兵五百，招勇五百，合成千人，为步箭营，请允准速行。

再，闻捻匪马队多而且悍。左季翁前缄商及办马队一节，侍比致书胡润帅，请其奏调察哈尔牧厂马三千匹，由上驷院派员押解来鄂。亳州一带有善骑之勇可募，名曰马勇。若鄂中添新马队二千，与多、舒之旧马队相辅而行，侍若移驻浔、湖等处，亦可分任教练之责。剩马千匹，游牧于黄、德等属，以备添换之用。未审秀、润二帅以为何如?

敝处亲军现操步箭，后手仅齐乳，与马射相似，亦能及远三十六弓、四十弓不等，利于刀矛而捷于枪炮，似亦可以打仗。拟调兵五百，招勇五百，合成千人，为步箭营。另备公牍咨达冰案，伏乞允准速行为荷。若兵丁中弓箭手尚多，能调六七百兵，则招勇较少，教练更易。景德镇之贼，闻马队亦颇不少。吴翔冈昨十九日之挫，即系为贼马所乘。用兵过久，贼匪愈打愈狡，而官军技能不见日进，兹可虑耳。载请籲帅老前辈大人岁安。侍国藩再拜。　建昌

770．加左宗棠片十二月二十六夜

告吴国佐、王文瑞与张运兰不合，望婉告刘、江，或来抚、建，或援南赣，总须楚勇一军东来，江西乃不重遭蹂躏。询驽弓应如何而后便用，曾究心否。

再，翔冈在建昌时，已不愿随凯章至景德镇，经人树劝之，强而后行。吾意其雪万年之耻，报隐霞之仇，必且慎重好谋，以求一当。不料甫到，尚未安营，轻于一决，又致挫失。来禀归咎凯章，仍是客气用事。

钤峰亦与凯章龂龂不合。凯仅二千余人，景镇贼尚坚悍，未知能得手否。

南安失后，吾乡桂东一带防兵，不审何人统领？印渠一军，味根不愿来江西。此时江事一日不靖，即吾楚一日不安。祈兄婉告刘、江，或来抚、建，或援南赣，总须楚勇一军东来，江西乃不重遭蹂躏，国藩乃不过嫌单寡也。

鄂省事非马队不济，诚如尊见。若能保得春夏，则七月以后，新马队或可练成。

南岸普、刘两军，终难深恃。若凯章不能克复景镇，则下游之贼，尚虞其窥伺湖口。不特江、鄂同震，亦水师切肤之患也。诸祈硕画通筹，见示为荷。

弩弓为古来利器，应如何而后便用，尊兄曾究心否?乞示。再颂季高仁兄大人年祉。　建昌

771．加唐鉴片十二月二十七夜

略告十月以来军情变局。

前月杪郭意城由营回湘，奉上一缄，亮已上达左右。自十月间李方伯三河之挫，大局变易。十一月中邓军门殉难，宁国、芜、太一带，亦极吃紧。闽贼回窜江西，攻陷南安府城，江西之赣、吉，吾乡之郴、桂，皆为戒严。而两淮捻匪，日以猖狂。天下纷纷，不知何日少定，再亲杖履也。敬贺镜海先生大前辈年禧。

772．致胡林翼十二月二十八日

谢为曾国华请恤，告赣、闽军情，询马队事已否入奏。

润帅宫保老前辈大人阁下：

十七、十九等日连上三缄。二十二日接阳逻舟次惠书，舍弟温甫蒙详叙请恤，褒美溢量，合室衔感。

此间南路军事，南安失守，崇义、定南亦陷。萧浚川由宁都往援赣州，当在雩都度岁。连城之贼，闻亦尚有二三万人，若回窜宁都，则萧军与侍建昌老营中梗不通矣。北路军事，景德镇之贼颇尚坚悍，张、王、吴于十八日到附近地方驻营。十九日吴国佐先出队而败，阵亡百余人，军械十亡五六。王文瑞亦挫。张凯章尚未接仗，日内悬盼之至。

侍本拟正初启行赴湖口等处，与杨、彭、都、鲍联络一气。兹因南路紧急，萧军四顾无依，宁、建一带千里空虚，又不能遽弃之而行。建昌府王霞轩太守系前任建昌知县，迪庵保升今职，尊处所奏也。精练明敏，有为之才，攀留颇殷，亦不能恝然舍去。马队事已入奏否?俟马将到日，侍必赴江边竭力教练。马队三千，费与步军万人等。侍前言北岸须三万人，合马队言之也。肃此，敬请勋安。

773．加耆龄片十二月二十八日

询可否会衔奏调饶廷选来江西。如萧军被与老营隔断，请暂为照应接济。抚、建两府恐明岁有警，望早为谆饬，预为坚守之计。

再，饶梅臣廷选，以告病请假。经王春崖制军奏参，郁郁不自得。病势亦颇不轻，半由肝气抑郁所致。渠曾奉旨发敝处调遣。目下需才甚急，饶镇置之闲散可惜，弟意欲奏调来江西，或令到赣州本任，或于宁都、建昌各属择要驻扎，以防闽贼大股。拟会列尊衔入告，可否?祈示。

萧军至赣州后，恐闽贼仍入瑞金、石城等处，则浚川与弟处老营中间梗绝，不能来建昌请饷。若果阻隔，尚求尊处暂为照应接济。

抚、建两府，恐明岁不能无警，似须由老兄早为谆饬，令地方官预讲城守事，宜贮备米盐子药，各筹兵勇三千，内外预为坚守之计，有备无患。能令广、抚、建三府深固不摇，则全局皆振。是否有当，敬求复示。九峰仁兄大人阁下。

774．加沈葆桢片十二月二十九日

忧闽敌回窜瑞金、石城一带，望饬彭游击等速去济助张运兰。

自南安失守后，定南、崇义相继失陷，赣州十分戒严。此间调萧军驰援赣郡，计正初乃可到也。连城贼数闻尚有二三万人，开春将有回窜瑞金、石城一带之意。果尔，则萧军与敝处老营将中间梗阻，粮饷子药难于接济，是大可虑。连城贼若西来，老营人少，亦殊无以应之。凯章向来惯以少胜众，此次攻〈城〉与行仗不同，又值吴主簿偏师先挫，不得不思所以济之。望饬彭游击等速去为要。再颂幼丹仁兄大人日安。　建昌

775．加张运兰片十二月三十日

告如有必要，不妨少退，询是否应添建昌一支生力军。

再，第五旗扎牛角岭，其势颇孤，不知可保万全否？若不放心，则宜收拢与各旗合扎一处。目下贼氛正盛，我军宜蓄锐以俟时，沉几以观变。如必须退兵，则不妨少退以蓄势，待得机然后再进。兵法有进有退，古名将非全无退时也。望斟酌行之。建昌之三千人若全赴景德镇，亦可助阁下一臂之力。十一拔营，十七八可到乐平也。是否应添此支生力军，望飞速示知。危急之际，尤以和衷为要。凯章尊兄阁下。　建昌

776．加王文瑞片 [1] 十二月三十日

嘱不宜轻进，询是否须调建昌老营三千人赴景德镇助剿。

再，崖角岭一冲太长，进冲甚易，退回甚难，此行兵者所忌也。此时审幾度势，但宜稳扎，不宜轻进。名将以救败为第一难事，十九日之挫，足下救应都有条理。望更休养整顿，常葆锐气。建昌老营之三千人，如须调赴景德镇助剿，不过二十前可赶到。乞速示。钤峰尊兄阁下。　建昌

[1] 王文瑞，字钤峰，湖南湘乡人。咸丰间从族侄王錱军，后以知府从左宗棠，官至赣南道。

777．致欧阳秉铨十二月三十日

恸曾国华遗蜕莫收，忧叔父、弟妇难支。

牧云仁兄大人阁下：

十二月二日接惠书，系汪亦棠携来。敬悉侍闱万祜，兴居叶吉，至以为慰。

弟出外半载，诸托平善。三河之挫，实出意外。李迪庵勋绩盖世，乃至全军覆溃，天意茫茫，殊未可知。六舍弟同时殉难，得附忠义之林，本可无憾，惟遗蜕莫收，用为至恸。家叔忧极成疾，未卜能全愈否。六弟妇素有郁抑之病，闻此噩耗，更恐忧能伤人。弟久驻建昌，派萧军攻剿南赣一带，张军攻剿景德镇，岁暮雨多，士卒劳苦，未审遂能得手否。

南安与湖南之桂东毗连，郴属戒严，不知衡州尚无震动否？手复，即问侍安，诸惟心照。　建昌

778．致吴国佐十二月三十日

告既与张、王合扎一处，仍望暂不撤动。

二十九日批发来牍后，除夕接王钤峰禀，知凯章十九日实已约会出队。批词皆从德性上箴砭，不过借军事发端。语虽切直，亮智者能受尽言也。贵军既与张、王合扎一处，仍望暂不撤动。待凌委员到日，由足下相机妥办。翔冈尊兄阁下。　建昌

人名索引

二　画

丁　贵

丁　浩

丁　峻

丁石舫

丁寿征（子静）

丁应台（煦堂　煦齐）

丁取忠（果臣）

丁松庭

丁秩臣

丁锐义（篁村）

丁巽卿

卜春岩

三　画

万　泰

万大洪

万启琛（篪轩）

凡　伯

子　路

马丙昭

马永炽

马金魁

马朝龙

马端临（贵与）

四　画

王　拯（定甫　少鹤）

王　勋（人树）

王　亮

王　基

王　溥（静盦　静庵）

王　錱（璞山）

王人瑞

王开化（梅村）

王夫之（而农　船山）

王元圃

王文瑞（钤峰）

王必达（霞轩）

王吉云

王吉昌

王庆云（家　雁汀）

王安石

王芷庭

王丽生

王佐清

王伯安

王应麟

王启玉

王初田（葆生）

王茂荫（子槐）

王周书

王柏心（子寿）

王荫之

王蓉坡

王揆一

王嘉麟

王衡臣

王麓屏

王懿德（春岩）

王臻祜

韦志浚（韦俊）

元　善

支清彦（少鹤）

毛鸿宾（寄云）

公冶长

仓景恬

仓景愉（少平）

乌兰泰

文　庆（孔修）

文　俊

文　格（式庵）

文　熙

文　毂

文希范（任吾）

文岳英（小南）

方　苞

方翊元（子白）

尹安恒

孔　子（仲尼）

邓　发

邓　瑶（小耘）

邓少卿

邓仁堃（厚甫）

邓汪琼（寅皆　寅阶）

邓绍良（少良　臣若）

邓辅纶（弥之）

邓清和（湘伍）

五　画

玉　山

玉　轩（裕轩）

左　仁（青士）

左宗棠（季高）

左荣显

左菊农

左景乔（景桥）

左碧秋（笔秋）

厉云官（伯符）

石达开

龙启瑞（翰臣）

龙恭琏

帅远燡（逸斋）

叶名琛（崑臣）

叶晋卿

叶慕韩

冉　求

田应林

田宗全

田敬堂

史致谔（士良）

白人虎（啸谷）

冯卓怀（树堂）

冯誉骥（展云）

司马迁

六　画

吉尔杭阿

成名标

成忍斋

成章鉴

毕金科

毕道远

吕基贤（鹤田）

朱　子

朱　岚（喧五）

朱　琦（濂甫　伯韩）

朱　博

朱　蓂（尧阶）

朱　罇

朱成容

朱光胜

朱光裕

朱孙贻（石樵　石翘）

朱宗程（铁桥）

朱南桂（惟堂）

朱品隆（云岩）

朱蔡七

伏　羲

伍化蛟

伍文山

伍宏鉴（宏幹　海门）

伍连魁

伍辅祥

仲山甫

伊　莘

向　荣（向帅　向军门）

庄　煜（木生）

庄志谦（牧亭）

庄纾青（牧庵　木庵）

庄寄渔

齐次风

刘　庠（慈民）

刘　崑（越石）

刘　崑（玉昆　韫斋）

刘　蓉（孟容　霞仙）

刘　蕃（季霞）

刘于浔（养素　仰素）

刘大统

刘长佑（印渠　荫渠）

刘长培

刘月槎

刘方蕙（小钺）

刘孔庭

刘玉川

刘石渠

刘传莹（椒云　菽云）

刘兆璜（幼磻）

刘芳桂

刘步鳌

刘彤皆

刘宏义

刘良驹（星房）

刘坤一（岘庄）

刘茂廷

刘建德（馨室）

刘度义

刘笏堂

刘高明

刘谊庵

刘培元（竹亭）

刘象观

刘锡昆

刘锡麟

刘腾鸿（峙衡）

刘腾鹤（杰人）

羊　瀛

江　永（慎修）

江忠义（味根）

江忠济（汝舟）

江忠淑（幼陶）

江忠源（岷樵）

江忠濬（达川）

江鼎臣

汤凤藻

祁幼章

祁寯藻（春圃）

许振祎（仙屏）

许珊林

许霖作

孙　宝

孙文定

孙守信（筱石）

孙昌国

孙高阳

孙铭恩

孙第培（阆青）

孙鼎臣（芝房）

阳利见

七　画

严正基（仙舫）

严良畯

花松丞

劳　瑄

劳光泰

劳崇光（辛阶　辛皆）

苏　轼

杜　甫

杜　佑

杜云巢

杜兰溪

杨子厚

杨龙章

杨名声

杨志伊

杨吟秋

杨秀清

杨武生（虎臣）

杨岳斌（载福　厚庵）

杨宝峰

杨承义

杨恒升

杨恩植

杨得武

杨镇南

李　九

李　白

李　芳

李　岳

李　桓（黻堂　辅堂）

李　峼

李　跃

李士衡

李大雄

李元度（次青）

李云麟（雨苍）

李凤来

李申耆

李光彦（子迪）

李传敏

李如篦（竹屋　竹浯）

李兴谟（禹门）

李沅发

李寿廷

李进发（晋发）

李杏春（石仙）

李林甫

李逢春

李明惠

李忠定

李秉苑

李宝秋

李定太

李孟群（鹤人）

李星沅（石梧）

李昭萼

李映棻（香雪）

李复生

李勉亭

李原濬

李铁翁

李卿云

李辅朝（相堂　享堂）

李耀南

李鸿章（少荃　少泉）

李鸿裔（眉生　枚生）

李续宜（克让　希庵）

李续宾（迪庵）

李续焘

李新华

李穆堂

李瀚章（小泉　筱泉）

吴子祥

吴元猷

吴仁得

吴文镕（甄甫）

吴文澜（学山）

吴以恭

吴廷栋（竹如）

吴全美

吴延庚

吴齐源

吴坤修（竹庄）

吴国佐（翔冈）

吴贯槎

吴敏树（本深　南屏）

吴清如

吴葆泰

吴楚江（吴玉老十）

吴嘉宾（子序）

吴嘉淦

吴麟洲

何　栻（廉昉）

何　源（镜芝　敬之）

何子永（慎修）

何仁义（贱苟　贱狗）

何忠骏（龙臣）

何绍基（子贞）

何秋涛（愿船）

何俊兴

何桂清（根云）

邹　桐

邹子律（春生）

邹元探

邹云陔（芸陔　云阶）

邹世琦（伯韩）

邹汉勋（叔绩）

邹汉章（叔明）

邹召旬（宣甫）

邹兴愚（柳溪）

邹寿璋（岳屏）

邹鸣英（明英）

邹宣午

邹铁笛

邹道堃

邹墨林

言梅里

汪　灿（双池）

汪习之

汪元慎（少逸　汪君）

汪亦棠

汪醇卿

沙老九

沈甲联（霭亭）

沈念农

沈葆桢（幼丹）

张　乔

张　芾（小浦　筱浦）

张　吟

张　载（子厚　横渠）

张　堃

张士宽

张万书

张从龙

张见甫

张月卿

张石舟

张运兰（凯章）

张兴福

张丞实（张守）

张芸阁

张杨园

张坚甫

张伴山（韶南）

张含屏（崡屏）

张雨农

张国樑（殿臣)

张秉钧（小山）

张居正（太岳）

张荣组（润农）

张荣贵

张亮基（石卿）

张钟岳

张家驹（六琴）

张家焯（镜澜）

张愚谷（大观）

张裕钊（廉卿）

张缄瓶

张楠皆

张锡嵘（敬堂）

张德坚

张敬修（德圃）

张曜孙（仲远）

陆东渔

陆建瀛（立夫）

陆鸿江

阿达春

陈　仅（馀山）

陈　容

陈　溥（广敷）

陈　鼐（作梅）

陈　禧

陈士杰（俊臣）

陈大力

陈云心

陈文耀

陈玉成

陈启迈（竹伯）

陈进榜

陈远卿

陈步元

陈伯符

陈茂廷

陈秉钧

陈炎生

陈愚溪

陈善奎

陈鉴光

陈鉴源

陈源兖（岱云）

陈源豫（季牧）

陈碧帆

陈懿叔

邵懿辰（蕙西）

八　画

青　麟（墨卿）

林　葆

林启容（荣）

林周培（琴生）

林映棠

林源恩（秀三）

林汝舟（镜帆）

欧阳勋（功甫）

欧阳修

欧阳兆熊（晓岑　小岑　筱岑）

欧阳赤霞

欧阳秉铨（牧云）

欧赤城

易良幹（临庄）

易良翰（芝生）

易念园

易春浦

易清涟

易新辉

罗　萱（伯宜）

罗正圭

罗仙舸

罗汝怀（研生）

罗昌祺

罗忠祜（少邨）

罗泽南（罗山）

罗信东

罗信南（云浦）

罗载庆

罗管全

罗镇南

罗遵殿（澹邨）

和　春（雨亭）

季芝昌（仙九）

岳廷魁

岳炳荣

金　藻（竺虔）

金国均（可亭）

金祖谟（从九）

周　公

周　召

周　贵

周子俨

周开锡（寿珊）

周天培

周云耀

周文王

周凤山（梧冈）

周玉衡

周华甫

周如筠

周岐山

周金城

周昺奎

周润之

周能宣

周继芬

周辅庭

周敬修

周韩城

周敦颐（濂溪）

周辑瑞（子佩）

周腾虎（弢甫）

郑　奠

郑　樵

郑小珊（筱珊）

郑敦诣

宝佩珩

宗涤楼

官文（秀峰）

屈　原（屈平）

屈　蟠（见田）

孟　子

孟　博

九　画

春介轩

赵与（节斋）

赵如胜

赵克彰

赵振青

赵烈文（惠甫）

赵焕联（玉班）

胡　焯（光伯）

胡大任（莲舫）

胡广照

胡元炜

胡云岩

胡云衢

胡心庠（蔚之）

胡达溍

胡似尧

胡应元

胡兴仁（恕堂　煦堂）

胡林翼（润之　润芝　咏之　咏芝）

胡淑均

胡泽一

胡盖南

胡楚峰

胡嘉垣（维峰）

柏　葰

钟音鸿（子宾）

钟近衡（台州）

钮松泉

段大章（果山）

段莹器

俞密园

俞鹤皋

胜　保（克斋）

饶廷选（枚臣　梅臣）

饶涤甫

恽世临（次山）

恽光宸（濬生）

首班臣（焕彪）

洪　观

洪乐吾

洪汝奎（莲舫　琴西）

洪秀全（洪逆）

祝　良

贺长龄（耦庚）

贺石农

贺礼庚

贺虎臣

贺宗澜

贺笠山

骆秉章（籲门）

姚　鼐

姚赓廷

十　画

班　固

秦　桧

秦国禄

袁　英

袁甲三（午桥）

袁芳瑛（漱六）

袁青绶（西台）

耿光宣

耆　龄（九峰）

夏　銮（鸣之）

夏廷樾（憩亭）

夏家泰（阶平）

贾　谊（贾生）

晏端书（同甫）

恩　霖（湛卿）

钱大昕（宫詹）

钱正伦（楞仙）

倭　仁（艮峰）

倪长诰

徐　

徐石泉

徐有壬（君青）

徐松龛

徐晓村

徐惟贤

徐辅亭

徐嘉瑞（玉山　毓珊）

徐稼生

徐夔典

翁学本

高倬书（静轩　静翁）

高凌汉

高联珠

高碧湄

郭式源

郭守敬

郭守谦

郭崑焘（意城　翊臣）

郭嵩焘（筠仙　云仙）

郭鸿翥

郭毓龙

郭霈霖（雨三）

唐　鉴（镜海）

唐万明

唐子方

唐元八

唐训方（义渠）

唐华国

唐伯申

唐际盛（荫云）

唐勉斋

唐逢辰（苹洲）

唐得升

唐景皋（鹤九）

凌荫廷

涂宗瀛（阆仙）

诸广南

诸殿元

陶　藻

陶　澍（文毅）

陶寿玉（仲瑜）

陶恩培（问云）

十一画

黄　倬（恕皆）

黄　冕（南坡）

黄三清

黄之一

黄子寿

黄文金

黄玉崑

黄玉魁

黄正斋

黄先觉

黄廷桂

黄廷瓒（麓溪　麓西）

黄兆麟

黄吟台

黄茀卿

黄虎臣

黄国尧

黄泽远

黄庭坚

黄淳熙（子春）

黄曾郁

黄赞汤（莘农　荇农）

黄黼卿

黄瀛台

萧可卿

萧启江（浚川）

萧启淮

萧良杰

萧保俊（宝俊）

萧积春

萧锦忠（史楼）

梅曾亮（梅翁）

梅劭生

曹　戭

曹开亮

曹光汉（西垣）

曹松午

曹颖生

戚少云

戚南塘

龚孝拱

龚岐皋

常大淳（南陔）

崔伯轩

崇　纶

章　浚

康景曜（斗山）

梁俪裳

梁治轸

谌廷云

谌德聪

十二画

琦　善

彭三元

彭大寿

彭山屺（山杞　九峰）

彭玉麟（雪琴　雪芹）

彭古愚

彭申甫（丽生）

彭甫开

彭洞源

彭洋中（筱房　小房）

彭涵霖

彭斯举

彭鸿轩

塔齐布（智亭）

联芝圃

蒋小怀

韩　升

韩　愈

葛维柱

葛封泰（睪山）

董　醖

董蓉初

喻凤冈

喻庆鹏

程不识

程桓生（尚斋）

傅恒标

傅祥华

储开香

储玖躬（石友）

鲁一同（通父　通甫）

童圭农

童薇研

普承尧（钦堂）

曾　巩

曾　参

曾少固

曾文生

曾文灿

曾传均

曾名题

曾兴仁（受恬）

曾纪泽

曾国华（温甫）

曾国荃（沅甫）

曾国葆（季洪）

曾国潢（澄侯）

曾排山

曾谦六

曾毓芳（香海）

曾德麟

曾麟书

裕　麟（时卿）

谢山益（兴岐）

谢邦鉴（吉人）

谢邦翰（春池）

十三画

赖古愚

赖准发

雷　铎（雷令）

雷以（鹤皋）

魁　联（荫亭　荫廷）

詹荣清

鲍超（春霆　春亭）

褚汝航（一帆）

褚景昌

福　济（元修）

十四画

僧格林沁

廖鸿荃（钰夫）

廖德韬

赛尚阿

谭湘溪

谭湘芷

熊丙南

熊璧臣

十五画

蔡春翁

臧　洪

黎得盛（得胜）

黎吉云（樾乔　越乔　月桥）

德兴阿

滕加吉

滕加洪

滕光斋

滕遇春

潘　铎（木君）

潘锡恩（芸阁）

十六画以上

戴存庄

戴荣桂

戴莲溪

穆彰阿

魏召亭

魏丞樾

魏荫亭

魏条三

魏崇德　178　337

编制者：谭松林

喻几凡

曾国藩全集（二十三）

书信之二

曾国藩

岳麓书社

注释

□□□□□

本书中所出现的如上方框同原版纸书。

目录

咸丰九年

0001．加王人瑞片　正月初二日

0002．致罗寅伯吴晓屏　正月初二日

0003．致洪秋圃　正月初二日

0004．加欧阳兆熊片　正月初二日

0005．加刘于浔片　正月初四日

0006．致左宗棠　正月初七日

0007．致郭崑焘　正月初七日

0008．致萧启江　正月初八日亥刻

0009．加萧启江片　正月初九日

0010．加彭玉麟片　正月初九日

0011．加李瀚章片　正月初九日

0012．复张运兰　正月初九夜

0013．复王文瑞　正月初十日

0014．加张运兰片　正月初十日

0015．加张运兰王文瑞片　正月初十日

0016．致骆秉章　正月初十日

0017．复左宗棠　正月初十日

0018．复张运兰　正月初十日未刻第三号

0019．致吴嘉宾　正月十一日

0020．致彭玉麟　正月十一日第三号

0021．加张运兰片　正月十一日

0022．加王文瑞片　正月十一日

0023．加左宗棠片　正月十二日

0024．加吴嘉宾片　正月十二日

0025．复胡林翼　正月十二日

0026．加沈葆桢片　正月十二日

0027．复李续宜　正月十三日

0028．加骆秉章片　正月十三日

0029．复刘蓉　正月十三日

0030．加彭玉麟片　正月十三日

0031．加李续宜片　正月十四日

0032．致刘腾鹤　正月十六日

0033．加王懿德片　正月十六日

0034．加黄赞汤片　正月十六日

0035．加张芾片　正月十六日

0036．又加张芾片　正月十六日

0037．加彭申甫片　正月十六日

0038．加庄煜片　正月十六日

0039．复李瀚章　正月十七日

0040．致彭玉麟　正月十七夜

0041．致左宗棠　正月十七夜

0042．加李瀚章片　正月十七夜

0043．复沈葆桢　正月十八日

0044．复曾种泉　正月二十日

0045．致耆龄　正月二十二日

0046．致官文　正月二十二日

0047．复郭崑焘　正月二十三日

0048．加骆秉章片　正月二十三日

0049．复胡林翼　正月二十三日

0050．复郭霈霖　正月二十四日

0051．加胡林翼片　正月二十四日

0052．加官文片　正月二十四日

0053．加耆龄片　正月二十四日

0054．致吴嘉宾　正月二十四日

0055．致袁芳瑛　正月二十四日

0056．加袁芳瑛片　正月二十四日

0057．复刘于浔　正月二十五日

0058．加郭霈霖片　正月二十五日

0059．加刘于浔片　正月二十六日

0060．又加袁芳瑛片　正月二十六日

0061．复刘良驹　正月二十六日

0062．加刘良驹片　正月二十六日

0063．致张芾　正月二十六日

0064．致彭玉麟　正月二十七日

0065．加史致谔片　正月二十七日

0066．加李瀚章片　正月二十七日

0067．复胡林翼　正月二十八日

0068．加王自片　正月二十八日

0069．与杨名声杨镇南张吟　正月二十八日

0070．复李瀚章李鸿章　正月二十八日

0071．致季念贻　正月二十九日

0072．加唐景皋片　正月二十九日

0073．加朱琦片　正月二十九日

0074．加唐训方片　正月二十九日

0075．加何秋涛片　正月二十九日

0076．致袁芳瑛　正月二十九日

0077．复李瀚章　正月

0078．加李瀚章片　正月

0079．复何栻　二月初三日

0080．复萧启江　二月初三日

0081．复沈葆桢　二月初四日

0082．加沈葆桢片　二月初四日

0083．复左宗棠　二月初四日

0084．复郭崑焘　二月初四日

0085．复刘长佑　二月初五日

0086．加孙鼎臣片　二月初五日

0087．加刘长佑片　二月初五日

0088．加单懋谦片　二月初五日

0089．加耆龄片　二月初五日

0090．加左宗棠信尾片　二月初六日

0091．复胡林翼　二月初六日

0092．复彭玉麟　二月初六日

0093．复李续宜　二月初六日

0094．加彭玉麟片　二月初六日

0095．加耆龄片　二月初七日

0096．复李瀚章李鸿章　二月初十日

0097．致左宗棠　二月初十日

0098．加陈源豫片　二月初十日

0099．复沈葆桢　二月初十日亥刻

0100．又加左宗棠信尾　二月十一日

0101．致郭崑焘　二月十一日第三号

0102．加陈源豫片　二月十一日

0103．加李续宜片　二月十一日

0104．加沈葆桢片　二月十一日

0105．加李瀚章片　二月十一日

0106．复左宗棠　二月十三日

0107．复胡林翼　二月十五日

0108．加刘于浔片　二月十七日

0109．加胡林翼片　二月十七日

0110．加耆龄片　二月十七日

0111．致彭玉麟　二月十七夜

0112．加邵懿辰片　二月十八日

0113．加张芾片　二月十八日第三号

0114．加史致谔片　二月十八日

0115．加王勋片　二月十九日

0116．加萧启江片　二月十九日

0117．加王懿德片　二月二十日

0118．加胡大任片　二月二十日

0119．加沈葆桢片　二月二十日

0120．加毛鸿宾片　二月二十日

0121．加李续宜片　二月二十日

0122．加彭玉麟片　二月二十一日

0123．复李瀚章李鸿章　二月二十二日

0124．加彭玉麟片　二月二十二日

0125．复胡林翼　二月二十二日

0126．加耆龄片　二月二十二日

0127．又加彭玉麟片　二月二十二日

0128．复彭玉麟　二月二十二日晡

0129．复刘腾鹤　二月二十二日

0130．加沈葆桢信尾　二月二十三日

0131．复左宗棠　二月二十四日

0132．加王勋片　二月二十四日

0133．加李瀚章李鸿章片　二月二十四日

0134．致萧启江　二月二十五日

0135．复郭崑焘　二月二十五日

0136．加萧启江片　二月二十五日

0137．加骆秉章片　二月二十五日

0138．复左宗棠　二月二十五夜

0139．复胡林翼　二月二十六日

0140．复彭玉麟　二月二十六日

0141．加官文片　二月二十六日

0142．加耆龄信尾　二月二十六日

0143．加郭霈霖片　二月二十七日

0144．加王庆云片　二月二十七日

0145．加金藻信尾　二月二十七日

0146．复张芾　二月二十八日第四号

0147．复易良翰　二月二十九日

0148．复吴坤修　三月初一日

0149．复郭嵩焘　三月初一日

0150．加李桓片　三月初一日

0151．加刘于浔片　三月初一日

0152．复胡林翼　三月初二日

0153．复彭玉麟　三月初二日

0154．复吴国佐　三月初二日

0155．加吴坤修片　三月初二日

0156．复萧启江　三月初四日

0157．复王懿德　三月初四日

0158．加沈葆桢片　三月初四日

0159．复冯卓怀　三月初四日

0160．加王懿德片　三月初五日

0161．加耆龄片　三月初五日

0162．加张芾片　三月初五日

0163．加唐鉴片　三月初五日

0164．加晏端书片　三月初六日

0165．复萧启江　三月初七日

0166．复左宗棠　三月初七日

0167．复郭崑焘　三月初七日

0168．复胡林翼　三月初八日

0169．加杜滋片　三月初八日

0170．加甘晋片　三月初九日

0171．加李瀚章片　三月初九日

0172．复彭玉麟　三月初九日

0173．复朱蓂　三月十一日

0174．加张裕钊片　三月十一日

0175．复左宗棠　三月十二日

0176．复郭崑焘　三月十二日

0177．复胡林翼　三月十五日

0178．复彭玉麟　三月十六日

0179．加沈葆桢信尾　三月十六日

0180．加王必达片　三月十七日

0181．复官文　三月十七日

0182．加耆龄片　三月十九日

0183．加耆龄片　三月十九日

0184．复彭玉麟　三月十九日

0185．加李续宜片　三月十九日

0186．加黄赞汤片　三月二十一日

0187．加万启琛片　三月二十一日

0188．加史致谔片　三月二十一日

0189．复左宗棠　三月二十二日

0190．复郭崑焘　三月二十二日

0191．加骆秉章片　三月二十二日

0192．致刘蓉　三月二十三日

0193．复胡林翼　三月二十五日

0194．复彭玉麟　三月二十五日亥刻

0195．致吴嘉宾　三月二十七日

0196．复胡林翼　三月二十九日

0197．复彭玉麟　三月二十九日

0198．复张芾　三月晦日

0199．复王勋　三月

0200．加耆龄片　四月初一日

0201．复何栻　四月朔日

0202．复郭崑焘　四月初二日

0203．复左宗棠　四月初二日

0204．复彭玉麟　四月初九日

0205．复胡林翼　四月十一日

0206．复李续宜　四月十一日

0207．加黄赞汤信尾　四月十一日

0208．加胡林翼片　四月十二日

0209．加耆龄片　四月十二日

0210．致邵懿辰　四月十二日

0211．致袁芳瑛　四月十二日

0212．加邵懿辰片　四月十二日

0213．复邓汪琼　四月十三日

0214．复胡林翼　四月十五日

0215．复沈葆桢　四月十五日

0216．加胡林翼片　四月十五日

0217．复彭玉麟　四月十六日

0218．加陈源豫片　四月二十日

0219．加王延长片　四月二十日

0220．致郭嵩焘　四月二十日

0221．加张家焯片　四月二十三日

0222．加沈葆桢片　四月二十三日

0223．加吴廷栋片　四月二十四日

0224．加刘俊民片　四月二十四日

0225．加耆龄信尾　四月二十四日

0226．加袁甲三片　四月二十五日

0227．加郭嵩焘片　四月二十五日

0228．加周辑瑞片　四月二十五日

0229．加吴嘉宾片　四月二十八日

0230．加沈葆桢信尾　五月初一日

0231．致左宗棠　五月初二日

0232．复郭崑焘　五月初二日

0233．加周腾虎片　五月初二日

0234．加王延长片　五月初四日

0235．致彭玉麟　五月初六日

0236．复胡林翼　五月初六日

0237．复许云生　五月初八日

0238．加刘绎片　五月初十日

0239．复官文　五月十二日

0240．复彭玉麟　五月十二日

0241．复张芾　五月十二日

0242．复李续宜　五月十二日

0243．复葛封泰　五月十二日

0244．复胡林翼　五月十四日

0245．复张家焯　五月十四日

0246．加胡林翼片　五月十四日

0247．加陈源豫片　五月十五日

0248．加刘为章片　五月十五日

0249．复郭崑焘　五月十五日

0250．复欧阳秉铨　五月十五日

0251．致张运兰　五月十五夜

0252．复李鸿章　五月十七日

0253．加李瀚章片　五月二十日

0254．复郭崑焘　五月二十日

0255．加甘晋片　五月二十一日

0256．加吴坤修片　五月二十一日

0257．加胡心庠片　五月二十一日

0258．加易良翰片　五月二十一日

0259．复郭霈霖　五月二十一日

0260．复张芾　五月二十三日

0261．致胡林翼　五月二十五日

0262．复彭玉麟　五月二十六日

0263．复萧启江　五月二十八日

0264．复胡林翼　六月初二日

0265．复彭玉麟　六月初二日

0266．加沈葆桢片　六月初三日

0267．加耆龄片　六月初三日

0268．加沈葆桢片　六月初七日

0269．加何秋涛片　六月初八日

0270．复李鸿章　六月十一日

0271．加陈士杰片　六月十二日

0272．复彭玉麟　六月十四日

0273．致郭崑焘　六月十八日

0274．复刘蓉　六月十八日

0275．复张芾　六月二十一日

0276．复官文　六月二十三日

0277．复胡林翼　六月二十三日

0278．复彭玉麟　六月二十三日

0279．复邓汪琼　六月二十四日

0280．加刘良驹片　六月二十五日

0281．复骆秉章　六月二十五日

0282．复邵懿辰　六月二十六日

0283．复李鸿章　六月二十八日

0284．复左宗棠　六月三十日

0285．复郭崑焘　六月三十日

0286．复刘于浔　七月初三日

0287．复胡林翼　七月初六日

0288．复彭玉麟　七月初六日

0289．致李元度　七月十三日

0290．复胡林翼　七月十五日

0291．复王家璧　七月十五日

0292．复彭玉麟　七月十五日

0293．复胡林翼　七月二十一日

0294．复庄受祺　七月二十一日

0295．复左宗棠　七月二十五日

0296．复李续宜　七月二十五日

0297．复欧阳秉铨　七月二十五日

0298．复郭嵩焘　七月二十六日

0299．加耆龄片　七月二十六日

0300．加吴坤修片　七月二十六日

0301．复胡林翼　七月二十七日

0302．加何秋涛片　七月二十七日

0303．复张芾　七月二十八日

0304．复胡林翼　八月初一日

0305．复胡林翼　八月初三日

0306．加唐训方片　八月初五日

0307．加陈鼐片　八月初五日

0308．复胡林翼　八月初五日

0309．复袁芳瑛　八月初六日

0310．致季芝昌　八月初六日

0311．复朱蓂　八月初六日

0312．复张芾　八月初七日

0313．复胡林翼　八月初九夜

0314．致李元度　八月十三日

0315．加陈源豫片　八月十四日

0316．复官文　八月十五日

0317．复李元度　八月十五夜

0318．加高倬书片　八月十七日

0319．复左宗棠　八月十九日早

0320．加俞鹤皋片　八月十九日

0321．复葛封泰　八月十九日

0322．复易良翰　八月二十日

0323．复刘蓉　八月二十一日

0324．致胡林翼　八月二十一日

0325．复官文　八月二十一日

0326．复胡林翼　八月二十五早

0327．复胡林翼　八月二十六早

0328．复郭崑焘　八月二十六日

0329．复李瀚章　八月二十六日

0330．加骆秉章片　八月二十七日

0331．加陶寿玉片　八月二十七日

0332．加沈葆桢片　八月二十八早

0333．复胡林翼　八月二十八日

0334．复王庆云　八月二十八夜

0335．复胡林翼　八月二十九早

0336．复张裕钊　八月二十九日

0337．复王庆云　八月二十九日

0338．致俞袭云　八月

0339．复刘世墀　九月初二日

0340．复胡林翼　九月初三日

0341．加刘建德片　九月初三日

0342．加黄冕片　九月初六日

0343．致李元度　九月初六日

0344．复胡林翼　九月初七日

0345．加吴嘉宾片　九月初八日

0346．加耆龄片　九月十一日

0347．加刘良驹片　九月十一日

0348．加李瑞章片　九月十一日

0349．加许振祎片　九月十一日

0350．致官文　九月十二日

0351．加王必达片　九月十二日

0352．致胡林翼　九月十三日申刻

0353．加官文片　九月十三日

0354．加胡心庠片　九月十四日

0355．致张裕钊　九月十五日

0356．加袁芳瑛片　九月十五日

0357．加郭阶片　九月十五日

0358．加厉云官片　九月十五日

0359．复翁同书　九月十五日

0360．复胡林翼　九月十六日

0361．复郭嵩焘　九月十六日

0362．复左宗棠　九月十七日

0363．复郭嵩焘　九月十七日

0364．加左宗棠片　九月十八日

0365．加郭嵩焘片　九月十八日

0366．复胡林翼　九月十八日

0367．复胡林翼　九月二十一日戌刻

0368．致毛鸿宾　九月二十二日

0369．致胡林翼　九月二十三日

0370．复左宗棠　九月二十五日

0371．加李续宜片　九月二十五日

0372．加庄受祺片　九月二十五日

0373．加郭笙皆片　九月二十五日

0374．致胡林翼　九月二十九日

0375．复左宗棠　九月三十日

0376．复胡林翼　九月三十日

0377．致杨岳斌　十月朔日

0378．复彭玉麟　十月朔日

0379．复胡林翼　十月朔日

0380．复胡林翼　十月初二日

0381．复毛鸿宾　十月初七日

0382．加官文片　十月初八日

0383．致胡林翼　十月初八日

0384．复胡林翼　十月初九夜

0385．致金国均　十月初九夜

0386．复袁秉桢袁薇生　十月初十日

0387．复杨岳斌　十月初十日

0388．复官文　十月十二日

0389．致胡林翼　十月十二日

0390．复彭玉麟　十月十二日

0391．致胡林翼　十月十二夜

0392．复郭崑焘　十月十三日

0393．复左宗棠　十月十三日

0394．复厉云官　十月十三夜

0395．复胡林翼　十月十四日

0396．致官文　十月十四日

0397．复庄受祺　十月十四日

0398．复胡林翼　十月十五日

0399．复胡林翼　十月十七早

0400．复冯卓怀　十月十七日

0401．复李元度　十月十七日

0402．复胡林翼　十月十八日

0403．加袁甲三片　十月十九日

0404．复胡林翼　十月十九日

0405．复胡林翼　十月十九日申刻

0406．加张家焯片　十月二十日

0407．复胡林翼　十月二十日

0408．复欧阳兆熊　十月二十日

0409．复刘蓉　十月二十日

0410．复彭玉麟　十月二十日

0411．复李瀚章　十月二十日

0412．复朱蓂　十月二十日

0413．复邓汪琼　十月二十夜

0414．加彭玉麟片　十月二十夜

0415．复胡林翼　十月二十一日

0416．致吴廷栋　十月二十一日

0417．加吴坤修片　十月二十二日

0418．复陈伯陵　十月二十四日

0419．致杨岳斌　十月二十四日

0420．致彭玉麟　十月二十四日

0421．复李榕　十月二十四日

0422．加厉云官片　十月二十五日

0423．复胡林翼　十月二十五日

0424．复李榕　十月二十五夜

0425．复李榕　十月二十六夜

0426．复胡林翼　十月二十六夜

0427．复毛鸿宾　十月二十七夜

0428．复李榕　十月二十八日未初

0429．复李榕　十月二十九日申刻

0430．复官文　十月二十九夜

0431．复欧阳秉铨　十月二十九日

0432．复李榕　十一月初一日未正

0433．复李榕　十一月初一日酉刻

0434．复杨岳斌彭玉麟　十一月初二日

0435．复胡林翼　十一月初二日申刻

0436．复李榕　十一月初二日申刻

0437．复彭玉麟　十一月初二日申刻

0438．复左宗棠　十一月初四日

0439．复胡林翼　十一月初五夜

0440．复胡林翼　十一月初六日巳刻

0441．致胡林翼　十一月初七日

0442．复钱宝青　十一月初七日

0443．致官文　十一月初七日

0444．复李瀚章　十一月初八日

0445．加胡心庠片　十一月初八日

0446．复胡林翼　十一月十一日

0447．复彭玉麟　十一月十二日

0448．复胡林翼　十一月十四日

0449．加胡林翼片　十一月十四日巳刻

0450．致胡林翼　十一月十五日

0451．加袁甲三片　十一月十五日

0452．加恽世临片　十一月十五日

0453．复官文　十一月十五日

0454．复官文　十一月十六日

0455．复胡林翼　十一月十六日

0456．复李续宜　十一月十六日

0457．复易良翰　十一月十六日

0458．复胡林翼　十一月十六夜

0459．复胡林翼　十一月十七日辰刻

0460．复胡林翼　十一月十七夜亥刻

0461．复胡林翼　十一月十八夜酉刻

0462．复胡林翼　十一月十九日申刻

0463．复厉云官　十一月二十日

0464．复胡林翼　十一月二十日申刻

0465．复胡林翼　十一月二十一日未正

0466．复胡林翼　十一月二十三日

0467．复莫友芝　十一月二十三日

0468．致郭嵩焘　十一月二十三日

0469．复周辑瑞　十一月二十四日

0470．复翁同书　十一月二十四日

0471．致刘蓉　十一月二十四日

0472．加易良翰片　十一月二十四日

0473．复胡林翼　十一月二十六日巳刻

0474．加唐训方片　十一月二十六日未刻

0475．加鲍超片　十一月二十七日

0476．复左宗棠　十一月二十七日

0477．复郭崑焘　十一月二十七日

0478．复李续宜　十一月二十七日

0479．复钱宝青　十一月二十七日

0480．复官文　十一月二十八日

0481．致厉云官　十一月二十八日

0482．复彭玉麟　十一月二十八日

0483．复许振祎　十一月二十八日

0484．复朱金权　十一月二十八日

0485．复胡林翼　十一月二十九日

0486．复胡林翼　十一月三十日

0487．复胡林翼　十二月初二日

0488．复吴敏树　十二月初二日

0489．复朱咏春　十二月初三日

0490．复黄赞汤　十二月初三日

0491．复胡林翼　十二月初四夜

0492．复彭玉麟　十二月初五日

0493．加胡大任片　十二月初六日

0494．复袁秉桢袁薇生　十二月初七日

0495．复张芾　腊八日

0496．加吴坤修片　十二月初八日

0497．复胡林翼　十二月初八日

0498．复胡林翼　十二月初九日

0499．复厉云官　十二月初九日

0500．复吴嘉宾　十二月初九日

0501．加庄受祺片　十二月初十日

0502．复官文　十二月初十日

0503．复左宗棠　十二月十一日

0504．复郭崑焘　十二月十一日

0505．加刘于浔片　十二月十一日

0506．加黄冕片　十二月十一日

0507．复胡林翼　十二月十三日

0508．加罗遵殿片　十二月十四日

0509．复胡林翼　十二月十五日

0510．致胡林翼　十二月十五日亥初

0511．致官文　十二月十六日辰刻

0512．致李续宜　十二月十六夜

0513．致左宗棠　十二月十七日

0514．致胡林翼　十二月十七夜

0515．复胡林翼　十二月十八日申刻

0516．复胡林翼　十二月十九日戌刻

0517．复吴廷栋　十二月二十日

0518．复张芾　十二月二十一日

0519．复胡林翼　十二月二十一日酉初

0520．复蒋凝学　十二月二十三日辰正

0521．致李榕　十二月二十三日申刻

0522．复胡林翼　十二月二十四日未刻

0523．加恽世临片　十二月二十四日

0524．加罗遵殿信尾　十二月二十五日

0525．复胡林翼　十二月二十八日辰刻

0526．复李元度　十二月二十八日

0527．复唐训方　十二月二十八日

0528．致胡林翼　十二月二十八日亥刻

0529．复唐训方　十二月二十九日戌刻

0530．致鲍超　十二月二十九日戌刻

0531．复唐训方　十二月三十日巳刻

0532．致骆秉章　十二月除夕四更

咸丰十年

0533．加骆秉章片　元旦

0534．致胡林翼　正月元旦辰刻

0535．致蒋凝学　正月元旦申刻

0536．批唐训方信尾　正月元旦

0537．复胡林翼　正月初二日巳刻

0538．复胡林翼　正月初三日辰正

0539．批李榕禀信尾　正月初三日

0540．复李鸿章　正月初四日

0541．复胡林翼　正月初五日巳正

0542．致鲍超　正月初六日

0543．复唐训方　正月初六日

0544．批朱品隆禀信尾　正月初六日未刻

0545．复胡林翼　正月初六日申刻

0546．复胡林翼　正月初六夜

0547．复胡林翼　正月初七申正

0548．批朱品隆禀信尾　正月初八日

0549．批李榕禀信尾　正月初八日

0550．复胡林翼　正月初八日申初

0551．复胡林翼　正月初九日巳刻

0552．批李榕禀信尾　正月初九日巳刻

0553．复彭玉麟　正月初九日

0554．复郭崑焘　正月初九夜

0555．致李榕朱品隆　正月初九夜书、初十黎明发

0556．致凌荫庭　正月初十日戌正

0557．复胡林翼　正月十一辰刻

0558．加胡林翼片　正月十一日巳正

0559．致金国琛　正月十一日巳刻

0560．复胡林翼　正月十一夜亥初

0561．复鲍超　正月十一日亥正

0562．致朱品隆　正月十二日辰正

0563．复胡林翼　正月十二日未正

0564．复胡林翼　正月十三日巳刻

0565．复胡林翼　正月十三日未初

0566．复胡林翼　正月十四日巳刻第十七号

0567．加金国琛片　正月十四日未刻

0568．复胡林翼　正月十四戌刻

0569．致胡林翼　正月十五日巳初

0570．复毛鸿宾　正月十五日

0571．复金国琛　正月十五日午刻

0572．复胡林翼　正月十五夜

0573．致金国琛　正月十六日巳正

0574．复胡林翼　正月十七日未刻

0575．复金国琛　正月十七夜亥刻

0576．致郭崑焘　正月十八日

0577．复胡林翼　正月十八日酉刻

0578．复金国琛　正月十九日辰正

0579．复胡林翼　正月二十日辰正

0580．复胡林翼　正月二十日申刻

0581．加刘于浔片　正月二十日

0582．复胡林翼　正月二十一日申正

0583．致李榕　正月二十一日

0584．复金国琛　正月二十一夜

0585．复金国琛　正月二十二日辰初

0586．复胡林翼　正月二十二日辰刻

0587．复凌荫庭罗逢元　正月二十二日辰刻

0588．加李榕片　正月二十二日未刻

0589．致胡林翼　正月二十二日申刻

0590．加厉云官片　正月二十二日申刻

0591．复胡林翼　正月二十二日戌刻

0592．复李续焘　正月二十三日未刻

0593．复胡林翼　正月二十三日未刻

0594．复金国琛　正月二十三日申正

0595．致朱品隆李榕　正月二十三日酉刻

0596．致多隆阿　正月二十三日酉刻

0597．致胡林翼　正月二十三夜

0598．批李榕禀信尾　正月二十四日

0599．复胡林翼　正月二十四日未正

0600．致朱品隆　正月二十四日申正

0601．复凌荫庭　正月二十四日申正

0602．复张裕钊　正月二十四日

0603．复金国琛　正月二十四夜

0604．复胡林翼　正月二十五日辰刻

0605．复金国琛　正月二十五日辰刻

0606．致胡林翼　正月二十五日未刻

0607．复多隆阿　正月二十五夜

0608．复金国琛　正月二十六日辰刻

0609．复胡林翼　正月二十六日巳刻

0610．复彭玉麟　正月二十六日午刻

0611．致胡林翼　正月二十六日未正

0612．复李续宜　正月二十六夜

0613．复李榕　正月二十七日卯

0614．复李如篦　正月二十七日

0615．复胡林翼　正月二十七日申刻

0616．复胡林翼　正月二十八日酉刻

0617．复胡林翼　正月二十九日午刻

0618．复官文　正月三十日午刻

0619．加李瑞章片　正月三十日

0620．复胡林翼　二月一日巳正

0621．复翁同书　二月初一日

0622．复官文　二月初三日

0623．复胡林翼　二月初四日

0624．加金国琛片　二月初四日

0625．致郭嵩焘　二月初五日

0626．致许振祎　二月初五日

0627．加何源片　二月初五日

0628．加周辑瑞片　二月初五日

0629．复胡林翼　二月初六日巳刻

0630．复胡林翼　二月初六日申刻

0631．复胡林翼　二月初七日

0632．复胡林翼　二月初八日

0633．复胡林翼　二月初九日巳刻

0634．加李续宜片　二月初九日

0635．复胡林翼　二月初十日辰刻

0636．加饶拱辰信尾　二月十一日

0637．加王鸿洲片　二月十一日

0638．复胡林翼　二月十二日未刻

0639．复胡林翼　二月十二夜

0640．加胡林翼片　二月十三日辰初

0641．复胡林翼　二月十四日申刻

0642．复胡林翼　二月十六日巳刻

0643．复胡林翼　二月十七日辰正

0644．复胡林翼　二月十八日

0645．复胡林翼　二月十八夜

0646．加张曜孙片　二月十九日

0647．复官文　二月十九日

0648．复胡林翼　二月二十日未刻

0649．复胡林翼　二月二十一日辰正第六十号

0650．复胡林翼　二月二十二日

0651．复彭玉麟　二月二十三日

0652．致胡林翼　二月二十三日

0653．复胡林翼　二月二十四日未刻

0654．复胡林翼　二月二十五日

0655．致彭玉麟　二月二十五日辰刻

0656．复胡林翼　二月二十六日巳刻

0657．致彭玉麟　二月二十六日

0658．致朱品隆李榕　二月二十七日辰正

0659．复胡林翼　二月二十七日巳刻

0660．加饶廷选信尾　二月二十七日

0661．加翁同书片　二月二十七日

0662．加袁甲三片　二月二十七夜

0663．复胡林翼　二月二十八日辰刻

0664．致袁秉桢袁薇生　二月二十八日

0665．复胡林翼　二月二十九日

0666．加罗遵殿片　二月二十九日

0667．致胡林翼　二月二十九夜

0668．加唐鉴片　二月

0669．复胡林翼　三月初一日

0670．致郭崑焘　三月初二日

0671．复彭玉麟　三月初三日

0672．复胡林翼　三月初三日

0673．加张芾片　三月初三日

0674．复彭玉麟　三月初四日

0675．致李续宜　三月初四日

0676．复胡林翼　三月初六日

0677．复胡林翼　三月初七日

0678．复胡林翼　三月初九日

0679．加官文片　三月初十日

0680．复彭玉麟　三月十一日

0681．复胡林翼　三月十一日

0682．复胡林翼　三月十一日

0683．复胡林翼　三月十三日

0684．致李续宜　三月十三日

0685．致胡林翼　三月十四日

0686．复李续宜　三月十四日

0687．加张芾片　三月十四日

0688．批李榕禀信尾　三月十四日

0689．复李续宜　三月十五日

0690．复胡林翼　三月十五日

0691．复彭玉麟　三月十五日

0692．复胡林翼　三月十五夜

0693．复胡林翼　三月十六日

0694．复胡林翼　三月十七日

0695．复彭玉麟　三月十八日

0696．致胡林翼　三月十八夜

0697．致陈鼐　三月十九日

0698．致李续宜　三月十九日

0699．致袁秉桢袁薇生　三月二十日

0700．复胡林翼　三月二十夜

0701．加官文片　三月二十一日早

0702．加张芾片　三月二十一日

0703．复胡林翼　三月二十二日

0704．批李榕禀信尾　三月二十二日

0705．复胡林翼　三月二十三日

0706．复李续宜　三月二十三夜

0707．复李瀚章　三月二十三夜

0708．致左宗棠　三月二十四日

0709．复胡林翼　三月二十四日

0710．致胡林翼　三月二十四夜

0711．复李元度　三月二十五日

0712．复胡林翼　三月二十五日

0713．复胡林翼　三月二十六日

0714．复胡林翼　三月二十六日

0715．复胡林翼　三月二十八日

0716．加袁甲三片　三月二十八日

0717．加翁同书片　三月二十八日

0718．加张芾片　三月二十八日

0719．加叶兆兰片　三月二十八日

0720．致朱品隆李榕　三月二十九日

0721．加毛鸿宾片　三月二十九日

0722．加饶廷选片　三月二十九日

0723．加杜滋片　三月二十九日

0724．复胡林翼　三月二十九夜

0725．复胡林翼　三月三十日卯正

0726．批朱品隆李榕禀信尾　三月三十日

0727．加陈士杰片　三月三十日

0728．致李续宜　三月三十日

0729．加曾种泉片　三月

0730．批彭毓橘禀信尾　三月

0731．加吴坤修片　闰三月初一日

0732．致官文　闰三月初一日

0733．批朱品隆禀信尾　闰三月初一日

0734．复胡林翼　闰三月初一日

0735．复胡林翼　闰三月初一日

0736．复胡林翼　闰三月初二日

0737．复李续宜　闰三月初二夜

0738．复胡林翼　闰三月初三日

0739．加袁甲三片　闰三月三日

0740．加翁同书片　闰三月初三日

0741．加郭阶片　闰三月初三日

0742．致胡林翼　闰三月上巳

0743．复欧阳兆熊　闰三月初四日

0744．批朱品隆李榕禀信尾　闰三月初四日

0745．复胡林翼　闰三月初五早

0746．复李续宜　闰三月初五日

0747．复胡林翼信　闰三月初六日

0748．加张芾片　闰三月初六日

0749．复彭玉麟　闰三月初八日

0750．复胡林翼　闰三月初九日

0751．复张曜孙　闰三月初九日

0752．复郭崑焘　闰三月初九日

0753．复彭玉麟　闰三月十一日

0754．致胡林翼　闰三月十一日

0755．复左宗棠　闰三月十一日

0756．复胡林翼　闰三月十二日

0757．复胡林翼　闰三月十三日

0758．复郭崑焘　闰三月十三日

0759．复李续宜　闰三月十四日

0760．复胡林翼　闰三月十四日

0761．加杨岳斌片　闰三月十四日

0762．加张芾片　闰三月十四日

0763．加万启琛信　闰三月十四日

0764．加刘良驹片　闰三月十六日

0765．加何栻片　闰三月十六日

0766．复胡林翼　闰三月十六日

0767．方翊元　闰三月十六日

0768．加翁同书片　闰三月十七日

0769．加骆秉章片　闰三月十七日

0770．复胡林翼　闰三月十七日

0771．致官文　闰三月十八日

0772．复李元度　闰三月十九日

0773．复胡林翼　闰三月十九日

0774．复胡林翼　闰三月二十日

0775．复左宗棠　闰三月二十日

0776．批李榕禀信尾　闰三月二十夜

0777．复胡林翼　闰三月二十一日辰刻

0778．致胡林翼　闰三月二十一日未正

0779．致彭玉麟　闰三月二十一日未正

0780．复胡林翼　闰三月二十三日辰刻

0781．致李续宜　闰三月二十三日辰刻

0782．加张芾片　闰三月二十三日

0783．复胡林翼　闰三月二十四日

0784．批彭毓橘禀信尾　闰三月二十四日

0785．复李续宜　闰三月二十四日

0786．批朱品隆李榕禀信尾　闰三月二十四日

0787．复胡林翼　闰三月二十五日未刻

0788．致胡林翼　闰三月二十五日

0789．致罗忠祜　闰三月二十六日辰刻

0790．致朱品隆李榕　闰三月二十六日辰刻

0791．复胡林翼　闰三月二十七日辰刻

0792．复李瀚章　闰三月二十七日

0793．复张裕钊　闰三月二十七日

0794．复胡林翼　闰三月二十八日巳刻

0795．复李续宜　闰三月二十九日巳刻

0796．复胡林翼　闰三月二十九日

0797．复郭崑焘　闰三月二十九日

0798．复胡林翼　闰三月三十日

0799．复彭玉麟　闰三月三十日

0800．批朱品隆禀信尾　闰三月

0801．批朱品隆李榕禀信尾　闰三月

0802．复胡林翼　四月初一日

0803．致胡林翼　四月初二日

0804．复胡林翼　四月初四日

0805．复胡林翼　四月初五日辰刻

0806．复李续宜　四月初五日

0807．复胡林翼　四月初六日

0808．加张芾片　四月初六日

0809．复胡林翼　四月初七日

0810．复胡林翼　四月初八日

0811．复李续宜　四月初八日

0812．复胡林翼　四月初九日

0813．复彭玉麟　四月初十日

0814．复李榕　四月十四日

0815．加张芾片　四月十五日

0816．复吴廷栋　四月十五日

0817．复彭玉麟　四月十六日

0818．复彭玉麟　四月十九日

0819．复汪士铎　四月十九日

0820．复陈鼐　四月二十三日辰刻

0821．致郭崑焘　四月二十三日

0822．加彭申甫片　四月二十三日

0823．复刘蓉　四月二十三日

0824．复胡林翼　四月二十三日午正

0825．复胡林翼　四月二十四日

0826．致胡林翼　四月二十四夜

0827．加刘于浔片　四月二十四夜

0828．复李续宜　四月二十六日巳刻

0829．加陈源豫片　四月二十六日

0830．复胡林翼　四月二十六日

0831．复彭玉麟　四月二十七日

0832．复胡林翼　四月二十七日

0833．复官文　四月二十八日

0834．复胡林翼　四月二十八日酉刻

0835．复胡林翼　四月二十九日巳刻

0836．致骆秉章　四月二十九日

0837．复左宗棠　四月

0838．复胡林翼　五月初一日

0839．复袁秉桢　五月初二日

0840．加毓科片　五月初二日

0841．致胡林翼　五月初二夜二更

0842．致李续宜　五月初三日

0843．复胡林翼　五月初三日未刻

0844．加李续宜片　五月初三日

0845．加张芾片　五月初四日

0846．复彭玉麟　五月初四日

0847．复胡林翼　五月初四日申刻

0848．复彭玉麟　五月初五日

0849．复郭崑焘　五月初五日

0850．复骆秉章　五月初五日

0851．复胡林翼　五月初五夜

0852．加周辑瑞片　五月初六日

0853．复胡林翼　五月初六日午刻

0854．加厉云官片　五月初六日

0855．复胡林翼　五月初六日

0856．复彭玉麟　五月初七日

0857．复胡林翼　五月初七日未刻

0858．加袁甲三片　五月初七日

0859．加沈葆桢片　五月初八日

0860．复胡林翼　五月初八日

0861．致彭玉麟　五月初八日

0862．致骆秉章　五月初八日

0863．复郭崑焘　五月初八日

0864．致左宗棠　五月初八日

0865．复张芾　五月初九日

0866．复胡林翼　五月初十日未刻

0867．致彭玉麟　五月十一日辰刻

0868．复汪士铎　五月十一日

0869．复胡林翼　五月十二日巳刻

0870．复彭玉麟　五月十二日巳刻

0871．加张运兰片　五月十二日

0872．复李元度　五月十二日

0873．复彭玉麟　五月十三日

0874．复胡林翼　五月十三日

0875．加王勋王开化片　五月十三日

0876．致左宗棠信　五月十三日

0877．复杨岳斌　五月十四日

0878．复胡林翼　五月十四日

0879．复胡林翼　五月十六日

0880．致杨岳斌彭玉麟　五月十六日

0881．复骆秉章　五月十七日

0882．复郭崑焘　五月十七日

0883．致李续宜　五月十九日

0884．致官文　五月十九日

0885．致朱品隆彭山屺　五月十九日

0886．复胡林翼　五月二十一日午刻

0887．加张芾片　五月二十一日

0888．复胡林翼　五月二十二日酉刻

0889．加冯卓怀　五月二十三日

0890．复郭崑焘　五月二十三日

0891．复郭嵩焘　五月二十四日

0892．复许振祎　五月二十五日

0893．致李瀚章　五月二十五日

0894．复程桓生　五月二十七夜

0895．复胡林翼　五月二十九日

0896．复胡林翼　六月初一日申刻

0897．复张芾　六月初一日酉刻

0898．复胡林翼　六月初二日

0899．复左宗棠　六月初三日

0900．致郭嵩焘　六月初三日

0901．加沈葆桢片　六月初三日

0902．复毛鸿宾　六月初四日

0903．复胡林翼　六月初六日巳初

0904．复左宗棠　六月初六日午刻

0905．加黄赞汤片　六月初六日

0906．复彭玉麟　六月初八日

0907．复张芾　六月初八日

0908．复胡林翼　六月初十日

0909．复陈鼐　六月十二日

0910．复胡林翼　六月十二日辰刻

0911．复郭崑焘　六月十二日

0912．复张芾　六月十二日

0913．致刘蓉　六月十三日

0914．复邓汪琼　六月十四日

0915．复李续宜　六月十五日

0916．复左宗棠　六月十五日

0917．复胡林翼　六月十五日

0918．复彭玉麟　六月十六日

0919．复胡林翼　六月十七日

0920．复官文　六月十七日

0921．复张芾　六月十八日

0922．致邵懿辰　六月十八日

0923．复胡林翼　六月十八日

0924．复李元度　六月十九日

0925．复胡林翼　六月二十日申刻

0926．复李续宜　六月二十一日

0927．复左宗棠　六月二十一日

0928．复胡林翼　六月二十二日

0929．复张芾　六月二十四日

0930．复李瀚章　六月二十四日

0931．复胡林翼　六月二十五日

0932．复张芾　六月二十五夜

0933．加张芾片　六月二十六日卯刻

0934．复郭崑焘　六月二十六日

0935．复胡林翼　六月二十六日

0936．复胡林翼　六月二十八日

0937．致骆秉章　六月二十八日

0938．复杨岳斌　六月二十九日

0939．复张芾　六月三十日

0940．致毓科　六月三十日

0941．复胡林翼　六月三十日

0942．加李元度片　六月

0943．致李桓李瀚章　七月初一日

0944．致毓科　七月初一日

0945．复胡林翼　七月初二日

0946．复陈鼐　七月初二日

0947．复方翊元　七月初二日

0948．复彭玉麟　七月初二日

0949．复郭崑焘　七月初三日

0950．复黄冕　七月初三日

0951．复邵懿辰　七月初四日

0952．加李桓片　七月初四日

0953．加张敬修片　七月初四日

0954．复胡林翼　七月初五日

0955．复彭玉麟　七月初五日

0956．加胡林翼片　七月初五日午正

0957．致骆秉章　七月初六日辰刻

0958．致左宗棠　七月初六日

0959．加吴嘉宾片　七月初六日

0960．复毓科　七月初七日

0961．复张芾　七月初七日

0962．复李瀚章　七月初七日

0963．加沈葆桢片　七月初八日

0964．复胡林翼　七月初八日

0965．复左宗棠　七月初九日

0966．复许振祎　七月初九日

0967．复胡林翼　七月初十日

0968．复张芾　七月初十日

0969．复彭玉麟　七月初十日

0970．复张芾　七月十一日

0971．致毓科　七月十一日

0972．加袁甲三片　七月十一日

0973．复胡林翼　七月十二日巳初

0974．复李续宜　七月十二日

0975．复张裕钊　七月十三日

0976．致金藻　七月十三日

0977．致胡林翼　七月十三日

0978．复毓科　七月十四日

0979．复胡林翼　七月十五日

0980．复官文　七月十五日

0981．复张芾　七月十六日

0982．加单懋谦片　七月十六日

0983．致郭崑焘　七月十六日

0984．复李元度　七月十七日

0985．致李桓李瀚章　七月十七日

0986．复胡林翼　七月十八日

0987．复彭玉麟　七月十八日

0988．复李元度　七月十九日

0989．复左宗棠　七月十九日

0990．复胡林翼　七月二十日

0991．复张芾　七月二十日

0992．复毓科　七月二十一日

0993．复李瀚章　七月二十一日

0994．复李宗羲　七月二十一日

0995．复胡林翼　七月二十二日

0996．复张芾　七月二十二日

0997．复郭嵩焘郭崑焘　七月二十三日

0998．致骆秉章　七月二十三日

0999．复李桓李瀚章　七月二十四日

1000．复毓科　七月二十四日

1001．复胡林翼　七月二十五日

1002．复张芾　七月二十五日

1003．加毛鸿宾片　七月二十五日

1004．致左宗棠　七月二十六日

1005．致胡林翼　七月二十六日

1006．复杨岳斌　七月二十七日

1007．复毓科　七月二十七日

1008．致宋国永　七月二十七日

1009．复张芾　七月二十八日

1010．复胡林翼　七月二十八日

1011．加宋国永片　七月

1012．复张集馨　七月

1013．致张运兰　八月初二日

1014．复李元度　八月初二日

1015．复张芾　八月初二日巳刻

1016．复胡林翼　八月初二日巳刻

1017．复左宗棠　八月初三日

1018．复李元度　八月初四日

1019．复毓科　八月初四日

1020．加刘良驹片　八月初四日

1021．加袁甲三片　八月初四日

1022．复张芾　八月初五日

1023．复胡林翼　八月初五日

1024．复骆秉章　八月初六日

1025．复李续宜　八月初六日

1026．复张运兰　八月初七日

1027．复毓科　八月初七日午刻

1028．复胡林翼　八月初八日巳刻

1029．复张芾　八月初八日午刻

1030．复郭崑焘　八月初九日

1031．致宋国永　八月初九日

1032．复胡林翼　八月初十日

1033．复张运兰陈鼐　八月十一日

1034．复张芾　八月十一日

1035．加沈葆桢片　八月十一夜

1036．复胡林翼　八月十二日

1037．复彭玉麟　八月十二日

1038．复张运兰陈鼐　八月十三日巳初

1039．复李瀚章　八月十三日

1040．复左宗棠　八月十三日

1041．复毓科　八月十四日

1042．复张运兰　八月十四日

1043．复张运兰　八月十五日酉正

1044．复张芾　八月十六日

1045．复李元度　八月十六日申刻

1046．复周天受　八月十六日

1047．致李元度　八月十七日辰刻

1048．加李元度片　八月十七日午正

1049．致左宗棠　八月十七日

1050．致宋国永　八月十七日

1051．致张运兰　八月十七日

1052．复胡林翼　八月十七日申刻

1053．复张运兰陈鼐　八月十八日辰刻

1054．复李元度　八月十八日辰刻

1055．复张芾　八月十八日

1056．复李续宜　八月十八日

1057．致李元度　八月十八日夜

1058．复张运兰陈鼐　八月十九日巳刻

1059．复彭玉麟　八月十九日

1060．复骆秉章　八月十九日巳刻

1061．复陈士杰　八月十九日

1062．复胡林翼　八月二十日午刻

1063．复李元度　八月二十日

1064．致张芾　八月二十日

1065．致杨镇魁萧某　八月二十日

1066．复张运兰陈鼐　八月二十日夜

1067．复刘绎　八月二十一日

1068．致李元度　八月二十一卯正

1069．致左宗棠　八月二十一日辰刻

1070．致张运兰　八月二十一日午刻

1071．加李桓李瀚章片　八月二十一日

1072．复李元度　八月二十一日

1073．复夏炘　八月二十一日

1074．复张运兰　八月二十一日申刻

1075．复陈鼐　八月二十一日

1076．复彭玉麟　八月二十一日

1077．复张集馨　八月二十一日

1078．复李元度　八月二十二日辰刻

1079．致胡林翼　八月二十二日

1080．复李元度　八月二十三日辰刻

1081．致李榕刘建德　八月二十三日

1082．复李元度　八月二十三日巳刻

1083．致李续宜　八月二十三夜

1084．复李元度　八月二十四日

1085．致鲍超　八月二十四日

1086．致张运兰　八月二十四日巳刻

1087．致陈鼐　八月二十四夜

1088．致张芾　八月二十四夜

1089．复李元度　八月二十四夜

1090．致张运兰　八月二十五日

1091．致鲍超　八月二十五日巳刻

1092．致邵懿辰　八月二十五日巳刻

1093．致宋梦兰　八月二十五日

1094．复左宗棠　八月二十五夜

1095．复李元度　八月二十六日卯正

1096．复李元度　八月二十六日午初

1097．复胡林翼　八月二十六日午刻

1098．致毓科　八月二十六日午刻

1099．致李元度　八月二十六日申刻

1100．致张集馨　八月二十六日

1101．复张运兰陈鼐　八月二十六日酉刻

1102．复邵懿辰　八月二十六夜

1103．致李元度　八月二十六夜二更

1104．复李续宜　八月二十七日辰刻

1105．致胡林翼　八月二十八日午正

1106．加陈源豫片　八月二十八日

1107．致李续宜　八月二十九日

1108．复张运兰　八月二十九日

1109．复胡林翼　八月二十九日

1110．致鲍超　八月二十九日

1111．批李榕信尾　八月

1112．复张运兰　九月初一日申刻

1113．复左宗棠　九月初一日

1114．复李续宜　九月初一日

1115．致胡林翼　九月初二日巳刻

1116．致鲍超　九月初二日巳刻

1117．复张运兰　九月初二日午刻

1118．致李续宜　九月初二日未刻

1119．复张运兰　九月初三日巳刻

1120．复李续宜　九月初三日亥刻

1121．复张芾　九月初三日

1122．致张运兰　九月初三日

1123．复张运兰　九月初五日

1124．致毓科　九月初六日巳刻

1125．复胡林翼　九月初六日

1126．致鲍超　九月初七日午刻

1127．致左宗棠　九月初七日

1128．复胡林翼　九月初八日巳刻

1129．复张集馨　九月初八日午刻

1130．致官文　九月初八日未刻

1131．复彭玉麟　九月初八日

1132．复郭嵩焘郭崑焘　九月初九日

1133．复胡林翼　九月初十日

1134．复张运兰　九月十一日

1135．复左宗棠　九月十二日

1136．致张运兰　九月十三日

1137．复胡林翼　九月十三日

1138．致左宗棠　九月十四日午刻

1139．复张运兰　九月十四日

1140．复李续宜　九月十四日

1141．致黄冕　九月十四日

1142．复邓汪琼　九月十四日

1143．致李续宜　九月十五日午刻

1144．致张运兰　九月十六日巳刻

1145．复左宗棠信　九月十六日巳刻

1146．复胡林翼　九月十六日

1147．复左宗棠　九月十六日夜

1148．复张运兰　九月十六日夜

1149．致左宗棠　九月十七日未刻

1150．复胡林翼　九月十七日

1151．致毓科　九月十七日

1152．复张运兰　九月十八日

1153．复彭玉麟　九月十八日

1154．复胡林翼　九月十八日

1155．复杨岳斌　九月十八日

1156．复毓科　九月二十日

1157．复左宗棠　九月二十日

1158．复左宗棠　九月二十一日

1159．致张运兰　九月二十二日

1160．复李桓　九月二十二日

1161．复李续宜　九月二十三日

1162．致张芾　九月二十三日

1163．复胡林翼　九月二十三日

1164．致左宗棠　九月二十四日

1165．致张运兰　九月二十四日

1166．致左宗棠　九月二十五日巳刻

1167．复张运兰　九月二十五日

1168．致毓科　九月二十五日

1169．复胡林翼　九月二十六日

1170．致毓科　九月二十七日

1171．致左宗棠　九月二十七日

1172．致彭玉麟　九月二十七日

1173．复胡林翼　九月二十八日

1174．复张运兰　九月二十八日

1175．复宋梦兰　九月二十九日

1176．复左宗棠　九月二十九日

1177．复毓科　九月三十日

1178．复宋梦兰　九月三十日夜

人名索引

返回总目录

咸丰九年

0001．加王人瑞片正月初二日

告吴国佐禀请撤遣之意甚坚，不得不准。望即约同王开化、郭崑焘三人联辔而来。

再，十九日景德镇之挫，义字营军械十失五六，副湘、吉左营务处军器全无所失。翔冈禀请撤遣，其意甚坚，故不得不批准。

闻凯章是日约会出队，而久不到，翔、钤二人皆不能无怨。其曲直现尚未确查，非阁下与意城二人在此，各营究不甚通气也。望即约同梅村、意城三人联辔而来，或梅村先来亦可。朱南桂处，亦望代为一催，此间已札之矣。

贵恙全好否？祈飞示。再问人瑞仁弟日安。

国藩再拜　建郡

0002．致罗寅伯吴晓屏正月初二日

欲向夏家购买猫面脑墓地，请鼎力玉成。

寅伯先生、晓屏仁弟阁下：

执别经年，跂想维劳。比想潭第均绥，兴居迪吉，至以为慰。

迪庵三河之挫，变出意外。湘军决裂，以此次为极酷。弟久滞戎行，饱更事变，无复意绪。舍间诸事，亦不甚系念。惟先考妣葬地不安，未得改卜吉域，时时悬心，如负重疚。闻猫面脑洪、夏讼争之地，尚有一穴，差强人意，前此曾与阁下面商。兹舍弟欲向夏家购买，敬求阁下鼎力玉成，曷胜感荷！肃此奉托，顺问金安。　建郡

0003．致洪秋圃正月初二日

告欲向夏家购买洪、夏两家讼争之地墓穴，请商其族鼎力玉成。

秋圃十四兄大人左右：

涟江拜别，倏逾半载。敬维兴居迪吉，潭第康愉，至以为慰。

弟驻军盱江，靡善可状。李迪庵方伯三河之挫，六舍弟亦与其难，遗蜕莫收，恸悼何极！

前此台旌过舍，道及尊府与夏家讼争之地，尚有一穴可容。舍下欲向夏家购买，敬求阁下商之贵族，鼎力玉成，曷胜感荷！肃请台安，诸维心鉴。　建郡

0004．加欧阳兆熊片正月初二日

称其子取法尚正，说明所作序旨在于深悯后起者之不可多觏。

此缄次青代作也。弟年来在军，亦未废学。惟为文绝少，间作奏疏书牍，放笔为之，都不称意。每念老境侵寻，百无一就，中夕增欷。

哲嗣之取法尚正，余咸丰三年相见时不知其所诣若此，惜未与之鬯叙。拙著此序，盖深悯后起者之不可多觏。便中请寄南屏先生一阅，以为何如？再颂小〈岑〉兄日安。　建郡

0005．加刘于浔片正月初四日

嘱坚持定力，与张运兰时时联络。

再，军事偶有挫损，志气决不可馁。望仍坚持定力，待春水方生，炮船上驶，则渑池再奋矣。

凯章处，务祈时时联络，不可蛮攻坚垒，恐伤精锐。手此。复候日安。不一。　建郡

0006．致左宗棠正月初七日

询刘长佑已募勇再出否，黄淳熙之军练成否。请催郭崑焘、王人瑞速来。告拟将大局入奏后稳驻湖口等处；将来拟调萧启江一军归并江西北路，配合张运兰军，彭山屺调兵请玉成，朱南桂请代催。

季高仁兄大人阁下：

腊月下旬奉达一缄，久未接来书，不审吾湘近事如何？献岁伏维兴居多祜，至以为念。

南安失守，崇义继陷，郴州防堵最为吃紧。又闻广西柳州、平乐先后不守，蒋军难振，宝、永戒严。各省仗吾湘为根本，而吾湘应接不暇。计印渠尚未到家，而南路已警报纷纷矣。比印渠已募勇再出否？子春之军练成否？

此间军事，浚川自石城拔营驰赴赣州，闻在雩都度岁，新正尚无来信。南赣贼势蔓延，非浚川一军所能了。景德镇贼多而悍，十九日吴翔冈小挫一次，阵亡百人，吉左、副湘营务处共亡五十八人。二十七日凯章大胜一次，杀贼近千，此路或可稳扎。然贼狡垒坚，猝未易拔也。

翔冈与凯章积不相能，钤峰亦与凯龂龂。弟敬凯之精细稳重，不能不抑翔冈。渠请撤一禀，已严批切责之。派凌荫庭往领其众，凌非果能治军，姑取其能服凯章调度而已。意城、人瑞不在此，弟于下情不甚悉，宽严未能恰当。望阁下催意、瑞速来，至要至要。翔冈之意趣，似甚佩仰子春。将来若回籍，或令与子春共事，敝处折其客气，阁下假以羽毛，终可望成伟器也。

调察哈尔马三千匹，不知鄂中已入奏否。弟拟将大局入奏，言皖北、皖南及中流水师三路进剿事，拜折后即当稳驻湖口等处。

张凯章一军，尚不足以当江西北路之防兵。若进剿皖南，则单而又单。此军精锐可爱，不忍多用其锋，以致刓折。景德镇坚垒，屡戒其不可蛮攻。将来拟调萧浚川一军归并北路，与凯章或先或后，或正或辅。吾乡南路若得印渠另整一军，子春新成一军，一面防堵湘境，一面助剿江西，则萧军调归北路，乃可放心。

彭山屺归，调兵六百，千万托阁下玉成。若能操成枪炮，较之用勇更有把握。润帅处，弟亦劝其操兵耳。贵州、四川近状何如？便中尚乞示及。

朱南桂惟堂顷弟有札调之，亦望阁下代为催促。凯章孤军可念。人瑞、意城及舍弟沅甫皆极爱敬凯者，二朱亦服之。得一二人来相为扶助，则凯事日有起色矣。千祈留意，顺请台安。　建郡

0007．致郭崑焘正月初七日

告别后军情及吴国佐、张运兰矛盾，望与王勋及曾国荃速来，以慰张运兰之心而通老湘营之气。

意城仁弟亲家左右：

新正六日接醴陵途次惠书，敬悉一切。

日内正盼到省后赐缄，季高兄亦久无来信。小儿到长沙月余，亦无一禀。人树抵家后，不知其病愈否？皆悬系也。

自阁下去后，鄙怀亦用郁郁。萧军病卒愈后，自石城拔营赴赣，当在雩都度岁。南安失守，崇义、定南继陷，贼踪蔓延。萧军既难兼顾，又去建昌太远，音问难通，转运不便。军饷、子药须由省城水路解至赣州，动逾月余，调动焉能灵通？张军至景德镇后，十九日翔冈小挫一次，二十七日凯章获胜一次。贼多而悍，伪垒太坚，虞不易拔也。

翔冈与凯章不合，钤峰亦龃龉，闻凯刻关防有“统领老湘营全军”字样，从而讽刺之。昨凯禀内关防已改刻矣。翔冈告病禀撤，已批准撤回，派凌荫庭代之。若使阁下与人树在此，或别有调停之法。然翔冈但服子春，不服凯章，终难相安耳。

义营于除夕退扎口地方，在凯营后四十里。凌荫庭到后，恐尚须改换队目，挑补缺额。目下曾不能为凯章助一臂之力，深用悬系。惟望阁下与人树及舍弟沅甫三人速来，则足以慰凯章之心，而通老湘营之气。浚川一军亦拟调回，归并北路，与凯军先后不远，乃与鄙人不肯分军原议相合。

见示各条，一一敬悉。以至交而兼姻亲，尚不肯面进箴规，欲吐还茹，岂吾固拒人千里耶？愧甚。何可言不能决、不能放手，是我近日弊病？昌黎所谓“中朝大官老于事，讵肯感激徒媕婀”，吾非大官，亦渐老于事，锋芒钝矣。近有谓宜速拔营赴湖口者，有谓宜少留建昌者，纷纷不能决。殊自愧嗛，祗望阁下来此一次耳。顺问台安，不一。　建郡

0008．致萧启江 ⁽¹⁾ 正月初八日亥刻

告饷项二万金已解，请以正、二月了赣南之敌，三、四月之交，可由水路前来湖口会合老营。

浚川尊兄大人阁下：

开岁伏想新祺茂介，捷祉增绥，至为欣颂。

贵军以除夕抵雩都，计抵赣当在初四、五，一切防剿事宜，定操胜算。昨已由省垣解去二万金，并派委员刘世伟驻省办理支应。此后月饷由弟处解给，至所需子药军械，可径向省垣请领，□□近便，在事者当不少□也。

弟初拟十一日拔营赴湖口，一□□□□。耆中丞派兵来建换防，尚未接其回信，是以暂缓，大约二十四、五日可成行。

赣南贼势何似？贵军请以正、二月了此一路，三、四月之交，可由水路前来湖口会合老营。赣州扫荡后，胜麾宜渐移吉安一带，若再南行，则愈去愈远。顷接骆中丞咨，已调彭定太、刘培元、崔大元〔光〕三营驰往桂阳防剿，年前可到，并闻前队贼已窜入始兴，谅不至为吾楚害也。

钤峰及吴翔冈各营腊月十九进攻景德镇，挫损四五十人。凯章一军二十七获胜，杀贼千余，现尚扎距镇二十余里之三溪等处。贼多且悍，官军幸站得住，特未卜遂能攻克否。专此，布请捷安，诸维凯照，不备。

————————————————————

(1)  此件收自岳麓书社1986年版中国社会科学院近代史研究所资料室编《曾国藩未刊往来函稿》。

0009．加萧启江片正月初九日

告已札令刘世伟赴省办理其军转运事宜，四月须来湖口归并一路。

现已札令刘世伟赴省办贵处转运事宜。以后饷银，仍由敝处筹发，子药暂向江省支领可也。

弟办事全局已具一折，抄呈尊处一览。阁下在南路剿办二、三月，至四月须来湖口归并一路。军势既盛，乃可有为耳。浚川仁兄阁下。

国藩再拜　建郡

0010．加彭玉麟片正月初九日

告拟改至二十日拔营。

再，国藩本拟十一日拔营，而此间官绅挽留。前商请耆中丞派二千人来此换防，尚未接到回信，拟改二十日拔营。如有更易，另当奉闻。雪弟阁下。　建郡

0011．加李瀚章片正月初九日

告耆龄所派接防人员未到，拟改二十日拔营。

前信未发，本拟十一日拔营，而此间官绅挽留。因前商耆中丞请派二千人来此接防，尚未接到回信，拟改二十日拔营也。

小泉年兄阁下。

国藩顿　建郡

0012．复张运兰 ⁽¹⁾ 正月初九夜

告前调平江三营十五、六日可到，嘱勿以客兵视之而稍拘形迹。告以赣南吃紧，只得暂缓移军。

凯章尊兄大人阁下：

前布一缄，亮经达览。

自二十七日胜仗后，景镇贼情何如？驰系良殷。

前调平江三营 ⁽²⁾ 由广丰来镇助剿，兹闻初七、八可以成行，十五、六日可到。并闻玉山复添拨一营，约计千八百人，兵力渐厚。该营尚属久经战阵之勇，前已拨饬归尊处调遣。李次青复谆嘱各营官确遵台示，同进同退。祈阁下引为一体，勿以客兵视之而稍拘形迹。倘纪律有不严、队伍有不整处，即推诚而教诫之，该将兵等必愈加感激，共切观摩，将来即可长随麾下，收指臂之效也。

弟前次函商调建昌老营三千助尊营攻景德镇，而自由水路移驻湖口，拟十一日启行。适耆中丞以赣南吃紧，建城尚有股匪，苦留暂驻，地方官绅攀留尤切，只得暂缓移军。弟既留此，即不及拨兵赴镇，想新添平勇千余，亦差堪敷衍耳。专此，布请捷安，不一。钤峰兄大人均此致意。

愚弟制曾国藩顿首

————————————————————

(1)  此件收自《曾国藩未刊往来函稿》。

(2)  “平江三营”四字原缺，据下文“李次青复谆嘱各营官”云云并参考初十日加片补。

0013．复王文瑞 ⁽¹⁾ 正月初十日

告此际敌锋已挫，我军惟须严密周防。移驻湖口之议暂罢，各营皆不移动。

钤峰尊兄大人阁下：

顷接来缄并探报，具悉一切。

所示贼弱当制之以不骄，贼强当持之以不怯，信属名论。此际贼锋已挫，我军惟须严密周防，先为不可胜以待敌之可胜，谅该镇必不难攻克也。

弟移驻湖口之议，经耆中丞及建昌府县挽留，正与荩筹相合。弟既暂留，则各营皆不移动。平江勇元宵前后当可到镇，联络用之，必能相助为理也。复请捷安，附完芳版。

————————————————————

(1)  此件收自《曾国藩未刊往来函稿》。原无日期，编于正月初九夜《复张运兰》一信之后，且与《复张运兰》信中言耆龄及建昌府县挽留事相合，又该信中托张向王致意，是此信当写于初九夜一信之后，故定为“正月初十日”。

0014．加张运兰片正月初十日

询子药等项尚足用否，望三日寄信一次，以便随时解运。

闻景德镇无小菜可买，甚为悬系。子药等项尚足用否？望三日寄信一次，以便随时解运。平江三营到时，万望视同一体，将来可助贵军一臂之力。

钤峰于十九日小挫之后，办理井井有条，二十七日军威重振。想阁下和衷济美，近日士气益旺矣。慰慰。

国藩又行　建郡

0015．加张运兰王文瑞片正月初十日

告因被挽留，拟暂不移营。

前信甫封未发。初十日巳刻接初五日惠书，具悉军威壮旺，贼势日衰，不胜欣慰。

仆前欲移驻湖、鄱等处，系为去冬奏明，非专欲助两君子之声威也。昨因建昌官绅挽留及中丞函留，已暂不移营矣。

凯章、钤峰尊兄大人阁下。

弟国藩再拜　建郡

0016．致骆秉章 ⁽¹⁾ 正月初十日

告以赣南事棘，只得从缓移师湖、彭，尚求转饬彭山屺选调乾河各营弁兵。

籲门老前辈大人阁下：

人日接奉环云，敬审春祺茂裕，勋福增丰，为慰为颂！

侍本拟正初移驻彭、湖一带，而耆中丞以赣南事棘，建昌无兵换防，又连城股匪势欲窜江，函请暂留建郡，只得从缓移师。然株守此间，亦殊闷损。已上通筹全局一疏，请添练马队，进规南北两岸，咨达冰案，谅邀察悉。前委彭山屺选调乾河各营弁兵，尚求转饬施行。

迪庵恤典，至为优渥，恭读朱批，令人感涕。六舍弟得附忠义之林，差可无憾。惟遗骨未收，兹可恸耳。

浚川在雩都度岁，初六、七可抵赣州。凯章去腊二十七得胜仗，辰下逆党坚匿不出，惟镇市只一路可进，甚属崎岖，倘久负嵎，殊棘手也。

郴、桂一路得彭、刘、崔三营前去，以剿为堵，定能得力。咏翁驻黄州北岸，军威当益振。黔、滇、粤西近作何状？有确耗乞随时示悉为感。肃此布臆，敬请勋安。

————————————————————

(1)  此件收自《曾国藩未刊往来函稿》。原未署日期，以置于正月初九夜复张运兰一信之后、正月初十日复张运兰一信之前，故定为“正月初十日”。

0017．复左宗棠 ⁽¹⁾ 正月初十日

感李续宜恤典优渥，痛曾国华未能归骨。告办逃将、练马队及军情、敌情与部队调遣诸事。请急催刘长佑招集旧部，入江西办南路。

季高仁兄大人阁下：

正初交彭山屺带呈一笺，计经递到。初八日接到二十夜手函，敬悉一切。其由钤峰处转寄之缄，则尚未奉到也。

迪公恤典甚优渥，读朱批尤令人感涕。其灵榇已由鄂回湖。小石、龙臣遗蜕均寻获，惟六舍弟未能归骨，已添派数辈往求之，日过久恐终无望，兹可痛耳。

逃将诚宜重办，咏翁在黄州耳目较近，又与希庵酌核，当可无枉无纵。

马队之议，咏翁与官相当已入告，拙疏亦详言之，并以教练自任。东三省马队屡奉通饬止调，故只调察哈尔牧厂之马，而募淮南北善骑之勇配之，究未知能得用否？东三省系兼陪都言之，合吉林、黑龙江为三省，来示似小误。由六合入江之水，亦不通巢湖，殆二千虑之两失耶？一笑。

凯章尚相持如故，自二十七胜仗后，贼坚闭不出。乐平团练，亦多从官军者，然只能助声威。镇市只一路可进，甚属崎岖，已谆嘱凯章不必蛮攻，恐伤精锐。婺源踞贼亦如故，与镇逆遥为声援。浚川在雩都度岁，初五、六可抵赣州。群盗如麻，非一支客兵所能了。

郴、桂一路，得彭、刘、崔三营，当可以剿为堵。请急催印渠招集旧部，能入江西办南路，则浚川可以调回老营，由彭、湖一带合规皖南矣。

弟本拟十一日移驻湖口，因此间官绅苦留，耆中丞亦固请，止得暂留一二月。

前调河溪等营，弁兵亦可，总祈玉成妥办为荷。兵勇之优劣，于叙述迪公疏内，亦畅陈之矣。

幼丹信来，徐州未失，宣州亦无事，贼已退至芜湖。龙臣若死，绥后郑鳌峰代之，较胜于前。

黔匪及粤西贼情有所闻，乞不时示悉。时卿信已转递。专此，复请筹安，不一。

————————————————————

(1)  此件收自《曾国藩未刊往来函稿》。原未署日期，以信中言“初八日接到二十夜手函”、“弟本拟十一日移驻湖口”，又置于初十日复张运兰信前，故定为“正月初十日”。

0018．复张运兰 ⁽¹⁾ 正月初十日未刻第三号

告景镇敌势实已衰挫，我军惟须严密周防，相机进取。

凯章尊兄大人阁下：

初九夜专布一缄，初十日接到来缄，具审一切。

阁下虚心实力，全局在胸，极所深佩。景镇之贼，无论其果否遁去，而势焰实已衰挫，我军惟须严密周防，相机进取。平江三营，元宵后必可到防，联络用之，亦指臂之助也。

弟移驻湖口之议，已经耆中丞及建昌官绅挽留，正与荩筹相符合。余详前缄，不赘。专此，复候捷安。附完芳版，不具。

————————————————————

(1)  此件收自《曾国藩未刊往来函稿》。

0019．致吴嘉宾 ⁽¹⁾ 正月十一日

称其作波谲云诡，瘦硬通神，殆足方驾《客难》、《宾戏》、《解嘲》诸篇。元夜请来畅谈。

子序仁兄年大人阁下：

除夕回家安抚，数年来殆无此欢聚，开岁伏想起居万福为慰。

大作波谲云诡，瘦硬通神，殆足方驾《客难》、《宾戏》、《解嘲》诸篇。中间反唇相讥，亦搔着痒处，所谓同病相怜者耶！谨加墨眉付钞胥贰之，而归其原本，以相觅证，未卜有当于作者否？

弟本拟十一日移驻湖、彭，此间官绅苦留，耆中丞书来亦以为请，月内不能成行。元夜乞过我畅谈，谨扫榻以俟。预期惠临，是所切盼。专此，复请著安。不一。

年愚弟曾国藩顿首

————————————————————

(1)  两件皆收自《曾国藩未刊往来函稿》。

0020．致彭玉麟 ⁽¹⁾ 正月十一日第三号

询曾国华遗骸尚有余望否。告因被留，移营湖口止得从缓。吴国佐禀撤已批准，派凌荫庭、罗逢元另立营头，调平江前营、新左营往助。报销局定议设立于吴城。

雪琴仁弟大人阁下：

开春伏想新祺量吉，至以为颂。

初六、初九等日迭奉二十六日及初二手函，知旌旆有黄州之行，计可与咏翁、希庵畅叙一切。迪公恤典优隆，恭读朱批，尤令人感涕，同时死义诸君子皆不朽矣。闻何龙臣遗骸亦经寻获，不审六舍弟尚有余望否？思之至痛。

兄本拟今日移营至湖口，因本地官绅苦留，耆中丞亦以为请，止得从缓。一切情形及规划，大致已详奏牍中。

浚川在雩都度岁，初五、六可抵赣州。南安失后，定南、崇义随之，群盗如麻，非一支官兵所能了。南省已派彭定太、刘培元、崔大光三营赴郴、桂一带，以剿为堵，当可得力。饶防屡挫后，景镇逆焰益张。十九日吴翔冈挫败，二十四日养素各营皆溃，幸二十七日凯章一军获胜，殪贼近千，后遂坚匿不出。贼数过多，又与婺源相犄角，殊形棘手。翔冈与凯章积不相能，败后禀撤，已批准撤散，派凌荫廷、罗逢元前往挑选，另立营头。又虑彼军太单，爰调驻广丰之平江前营、新左营往助，计十七、八可到，大约官军可站得住，攻取则未敢必耳。

李小泉去腊已回省，报销局定议设立于吴城，三百金送去甚善。迪公奠仪二千金，请委员送去黄州，交希庵察收。附去挽联祭幛，并寄去为要。专此，复请胜安，惟心照，不一。

愚兄制曾国藩顿首

————————————————————

(1)  两件皆收自《曾国藩未刊往来函稿》。

0021．加张运兰片正月十一日

询乐平团练究竟可用否，绅耆有公正干练者否。

闻刘养素兄一军近与阁下联络一气，甚慰甚慰。

乐平团练究竟可用否？凡兵勇太少则军威不壮，太多则弱者间或反为强者之累。弟之不肯轻用团勇，亦执是故。若能借其人多，以助我之势，而临阵又不为其所累，则有益而无损，到处乡团皆可用矣。阁下向来最善联络乡团，此次乐平绅耆有公正干练者否？便中祈示及。手此。再颂凯章尊兄捷安。

0022．加王文瑞片正月十一日

告其来缄微寓之意与幕友及王勋之见相同。将来再图前进，终当另拨二三千人随往，以助军势。

国藩平日不善临阵，故友人相戒，但宜在远处调度，不宜至近处对敌，恐各统领营官分心以护卫鄙人，转不能冲锋应变，出奇制胜也。阁下来缄，亦似微寓此意，与敝处幕友及人树之见相同。然阁下与凯章所部合计不过四千，以御大敌，实嫌单薄。幸两君慎密，可无他虞。将来攻克景镇，再图前进，终当另拨二三千人随同征剿，以壮军势耳。再颂钤峰尊兄捷安。

国藩又手启

0023．加左宗棠片正月十二日

询令喻、佘等新招千人，并彭山屺之六百兵为护卫之用，抽出朱、唐两营、吉中营缓急出外防剿，或归并张运兰部下，是否有当。又询王开化可统领五千人否，刘长佑可北行否。请开示叔孙生所定楚勇营制，催郭崑焘速来。

再，弟驻建昌，若使闽贼回窜广昌、石城等处，而不能拨兵御之，则气象亦觉穷窭。现在护卫之朱、唐两营及吉中营，似尚可以一战，留在身边，闲煞劲旅，亦殊可惜。现令喻吉三、佘星焕等新招千人，并彭山屺之六百兵为护卫之用，抽出朱、唐两营、吉中营缓急出外防剿，或归并凯章部下以厚兵力。是否有当？专以奉商，祈速示。

喻吉三才不如刘培元，而无他嗜好，志亦跃跃欲试。佘星焕颇聪明，才足以长五百人。到长沙时，尚乞诱掖而裁成之。

润帅近日汲汲求统领之才，就弟询访，愧无以应。王枚村足统领五千人否？如其可也，则或令朱、唐、喻、佘及副湘、吉左等概归枚村为一部，则不似散钱无贯。印渠部下江、刘、李三贤将，润帅寤寐思之，意欲阁下以印军隶鄂垣。目下吾乡南路吃紧，印军可北行否？

楚勇束伍之法，须略改变。鄙人前制八队为一哨，内刀矛四队，鸟枪二队，每队合队长、火勇为十二人。抬枪二队，合队长、火勇为四人，似亦可操。厥后阁下制劈山炮，为陆军利器，似不能不另立劈山炮哨官，而以小枪刀矛护之。比来叔孙生所定楚勇营制何如？便中开单见示为荷。

顷附片调筠仙回南，盖因科场巨案，恐其分校礼闱，或婴世网也。意城到省否？千万为我催促速来，至要至要。

乐平失守，系意城信中言之。顷来示未及，殆无是事，幸甚！再颂季高仁兄大人近安。

国藩再拜　建郡

0024．加吴嘉宾片正月十二日 ⁽¹⁾

赞其所作《释爱篇》，告久思作自序一首，少迟当勉成奉和。

去岁相会，戏语日久不见贾生，自谓过之，今不及也。顷读大著《释爱篇》，弥觉不及远甚。庄生之诙诡恣睢，自以为羊枣我所独嗜，不意老兄又窃尝禁脔，兹可妒耳。弟亦久思作自序一首，见此尤用技痒，少迟当勉成奉和。扬为《解嘲》而班拟之，班作《幽通》而张学之，感阁下之反唇相嘲，固不可以无报也。手此，再颂近祉。

千秋速来一叙，祷祷。

子序同年阁下。

————————————————————

(1)  此件传忠书局稿本未标日期，据内容并参考正月二十四日信，可知作于正月十二日。

0025．复胡林翼正月十二日

告其似宜久驻黄州；都、鲍欲两路进剿，不如待李续宜假旋；湖口、彭泽总须一支精兵，拟以张运兰当此一路；左宗棠不宜赴鄂，不知刘长佑军能远出否；王开化、李鸿章、李元度皆济世良器，然皆不宜于统军；决计另练新马队；王庆云不知人而近更虚枵。

润之宫保老前辈大人阁下：

新正二日展诵惠缄，知岁杪有二郎河之行。又承赐示祭迪庵中丞文字，挟飞鸣之势，而笔含哀愤之声，读之令人增友朋之重。迪公真不死矣！不审他日鄙人能得此于先生否？此不可不预为要约也。初十日又得元旦赐缄。并读迪公优恤谕旨，可歌可泣，尚复何憾！三函所论各事，谨一一详复如左：

一、阁下不居署中，与希庵相处，寸步不离，公义私情，两为曲尽。然希庵将来不能不率师入皖，不能不一攻舒、桐、三河以雪湘人之耻，而抒迪公之愤。阁下似宜久驻黄州，可伸可缩；可外图皖省，可内保腹地；上游可筹饷、可察吏，下游可督潜、太进剿之师，可顾二蕲防守之兵，似觉面面俱到。若台旆一入皖境，则于筹饷、察吏等事不甚灵通。鄙意春夏间，希庵与阁下似可坚驻黄州。如新马队能练成，希庵进剿皖中，阁下可一至下游视师，时往时返，仍开府黄州，长为老营，常常添练新兵新勇，接济前敌，更换淘汰，拆帮换底，如萧相关中故事，则为益极大。刍荛之献，不审有当否？往年李、杨之所以得展其志者，全恃公在后路。彼时公多注意于饷，今宜多注意于兵矣。

一、都、鲍欲两路进剿，自是正办。我进则贼自守不暇，贼进则我亦自守不暇。一消一长，断无中立之理。惟目下毛羽不丰，两路俱须马队，现仅马千余匹，不敷分布。且一入皖境，即无歇手之时。希庵如须回湘一行，不如待其假旋再行进兵，气更充足。

一、湖口、彭泽总须一支精兵乃可保全。此不特为侍郁悒之所，亦塔、罗、李三君九泉所必争，且杨、彭及诸将士亦不可再有此疏失也。守湖口之贼首黄文金，今尚在芜、太等处，必不能忘情于此。景德镇若能克复，拟以凯章当此一路，庶足御之。刘杰人、李宝贤、刘连捷、黄泽远皆好营官，惜无好手统领之。宝营则风气日坏，难期得力矣。

一、季公似不宜赴鄂。目下湘中亦多事，东防南安之贼，南防广西之贼，西防黔中之贼，必家乡平安无事，而后湘勇之在江在鄂者无内顾之忧。来示谓全军而后能保楚，保楚而后能图吴，吾谓固湘而后能全军心也。印渠及其三将，除江西外，剿湘剿鄂皆其所愿，征皖北尤所甚愿。但目下须防宝、永一带，不知此军能远出否，侍已缄询季公矣。楚勇束伍太不讲，往曾与岷樵言之，去冬又为印渠言之。顷季公书来，已另立规模，为之编束。

一、来示留意统将之才，此却极难。前此所得诸名将，皆邂逅遇之，非求而得之也。近来长千人、长五百人者，容可物色。或无其才，而徐徐操习以几；独统领则必天生是才，非学所能几。王枚村不知能统一路否？希庵尝称之，顷亦缄询季高矣。李筱泉之弟少荃名鸿章，丁未编修，其才与气似可统一军。拟令其招淮南之勇，操练马队。渠久客吕鹤翁处、福元翁处，阅事过多，不敢轻于任事，刻尚未相许也。意城内耿介而外圆和，论事观人俱有识，却是吾乡一把好手；幼丹与本省上下官多龃龉，日日怄气，深虞其忧闷致疾；建昌王太守明决有才。此三人合之次青，均济时之良器，然皆不宜于统军。名将难得，寤寐求之。

一、西丹似可不调，调千人亦太少，无益大局也。鹿角御马是古法。京营汉军专有一项舁鹿角兵，然亦似鄙人初讲水师时，以鱼网牛皮挡炮子耳。真能战者，决不事此也。侍决计另练新马队，更不讲求他法，虽岳公之麻轧刀，亦幸而偶胜耳。

一、王雁翁精细温润，早岁深为佩仰。元年冬出山西差归，见其复奏盐务一折，皆扶墙摩壁敷衍之文。又与联秀峰胶漆深投，劝侍缔交，侍深讶其不知人。近岁连任美缺，气象似更虚枵。因来缄询及，聊陈鄙见，以资征核。

以上各条，谨就垂商处奉答，仍求详示。敬问近安。　建昌

0026．加沈葆桢片正月十二日

嘱其珍重，慎勿闷损。

顷见筱泉寄少荃书，知玉体不甚和适。世方多故，珍重有用之身，以膺艰大之寄，慎勿闷损，以斫天和。国藩亦郁塞有年，胸次过褊，窃欲以自砭者共砭耳。再候幼丹仁兄节釐。　建昌

0027．复李续宜 ⁽¹⁾ 正月十三日

感李续宾饰终之典至优极渥，伤曾国华遗骸未获。告暂缓移驻湖口。抄示奏陈李续宾功绩折，派员祭奠。

希庵仁弟亲家大人阁下：

迭展惠函并钞示各件，敬悉种种。

迪翁亲家灵榇业已返湘，饰终之典，至优极渥，伏读批谕，尤令人感激涕零，得此夫复何憾！同时死义诸君子皆不朽矣。闻何龙臣遗骸续又收获，六舍弟不审尚有余望否？为日益久，寻觅愈难，思之至痛。军务须急整理，阁下骤难分身，自以缓行为是。

咏翁驻黄州，盖欲与贵军相依倚，公谊私情，二者交尽。严办逃将一节，阁下与咏翁酌核，必可无枉无纵也。

萧浚川一军援剿赣州，非一时所能了。凯章进攻景镇，兵力亦单。前腊十九日吴翔冈挫败，二十七日凯军获捷，辰下尚足自立。惟镇贼过多，与婺源相为犄角，饶防屡溃，棘手良多。弟本拟正初移驻湖口，与江北常通声息，兼济师以图景镇，奈宁都、建昌两属千里空虚，耆中丞及此间官绅苦留，只得暂缓。一切均详奏牍中，想能阅悉。

迪翁功绩，咏帅前折业已淋漓尽致，弟系同县姻戚，谨觅言之。兹与六舍弟一折并钞呈览，恐无当于尊嘱也。谨派员叩奠，附上挽联一副，楮敬二千金，乞察收为荷。军事繁冗，惟为国自玉，不宣。

姻愚兄制曾国藩顿首

————————————————————

(1)  此件收自《曾国藩未刊往来函稿》。

0028．加骆秉章片正月十三日

告拟令喻、佘、黄合招千人，与彭之六百兵丁留老营护卫，抽出朱、唐及吉字等营出外打仗。

再，凯章一军，虽属劲旅，总嫌其单。若减去吴国佐之千三百人，则尤单弱。兹拟令喻吉三、佘星焕、黄思学合招千人，与彭山屺之六百兵丁，留老营护卫；抽出朱、唐及吉字等营出外打仗，或并隶凯章，或别打一路，则浚川虽远隔南赣，尚不至过形单薄。此项饷银，拟就江西耆中丞商拨，另行咨达冰案。

通筹全局一疏，是否有当？尚乞指示。再颂籲翁前辈大人台安。

侍国藩又启　建郡

0029．复刘蓉正月十三日

告此次在外，杂事酬应多，仍将抱一贯作风。已附片奏请郭嵩焘来营，询能来会合否。

霞仙仁弟左右：

去年王策勋来，接一书，久未奉复，盖力学漱六而得其近似耳。比维侍闱万福，为学日益，至以为慰。

粤匪去冬未平，且复加厉。所睹 ⁽¹⁾ 《四书》，当以奉诒。阁下向多愁郁，想书到君家，亦百年中可为开口而笑之一日也。三河之败，歼我湘人殆近六千，不特大局顿坏，而吾邑士气亦为不扬，未知此后尚能少振否。

国藩此次在外，无不答之信，无不批之禀。官场庆吊，酌量送礼；家乡庆吊、亲族本家，亦少为点缀；余皆率往常规模不变。“巧言、令色、足恭”三者，有志学步，质既鲁钝，学又作辍，数月以来，豪无效验。或劝先难后获，宜再卑抑，以俟大效，仆则抱“七必不堪”，仍将修吾初服，免使陈咸头触屏风耳。

筠仙在京，亦所如不合，顷附片奏请来营。盖一则去岁科场大狱未息，恐其以会试分房，恋此鸡肋；一则渠收程仪，非奏调则不宜遽归。大约三、四月可以到营。阁下能来再赋会合否？

漱六写季霞墓志，顷已寄到，兹特奉上。又《瀛寰志略》祈查收。

此间军事平平，想于舍间及意城处闻之，兹不具述。顺问著安。

————————————————————

(1)  睹，疑为“赌”之误。

0030．加彭玉麟片正月十三日

告遣伍、华至黄州送礼，望派炮船护送，并请进而教伍少海。

再，现派伍少海、华瀚至黄州送礼，带有挽联一付，未办祭幛。到湖口时，即祈将二千金交伍手，并派炮船护送为荷。

伍之父号海门，曾在衡州，殉节于宁乡。与阁下相熟否？〈少〉海年轻而忠义内蕴，志雪父仇，祈阁下进而教之。并乞告之胡、杨诸公也。雪弟阁下。

国藩再拜　建昌

0031．加李续宜片正月十四日

告派伍少海前往黄州，薄致微仪。

派伍少海前往黄州，薄致微仪。伍之父号海门，咸丰四年殉节宁乡，志节士也。少海亦忠愤有志，借此差事，可以瞻晤阁下及胡、杨、彭诸公。

国藩又行　建昌

0032．致刘腾鹤 ⁽¹⁾ 正月十六日

嘱停招兵勇，严加训练现有之兵。告暂缓移营湖口。

杰人尊兄大人阁下：

十四日接展来缄，借审新祺骈蕃，至以为颂。

兵贵精不贵多，况当饷项支绌之际，自以停招为是。其现在之数，务望勤加训练，至切至要。

三都墟一案，已严批并咨摧江省提究矣。弟本拟十一日移营至湖口，兼顾大江南北，因萧军进援赣州，其宁都、建昌各千里空虚，连城尚有一股，恐其回窜，此间官绅固留，耆中丞亦以为请，止得暂缓成行。将来景镇得手，即可进抵湖、彭一带也。专此，复颂捷安，惟照不一。

愚弟曾国藩顿首

————————————————————

(1)  此件收自《曾国藩未刊往来函稿》。刘腾鹤（1832—1859），字杰人。湖南湘乡人。刘腾鸿弟。成丰七年七月其兄死后，接统湘后营。累功保记名知府。咸丰九年二月战死，年二十八。

0033．加王懿德片正月十六日

告拟调饶廷选来江，可否令其速来，仍祈卓夺饬知。

正封缄间，又接惠书，发还前拟片稿。大劾入奏在先，此片自不可用矣。

弟因此间及赣、宁需才甚急，奏调饶镇来江，是否可令其迅速前来，仍祈卓夺，饬知该镇为荷。再颂春翁仁兄大人台安。

弟国藩又启　建昌

0034．加黄赞汤片正月十六日

告京师近事一无知闻，近作《爱民歌》，附呈教正。

侍在外数年，未阅邸钞，于京师近事一无知闻。僻处盱江，即两淮军营亦音问罕接。久客珂乡，毫无裨益。惟禁止所部骚扰，近颇严切，作《爱民歌》，附呈教正。再问莘农老前辈大人台安。　建昌

0035．加张芾片正月十六日

告景德镇与婺源恐难遽克，若能将两处之敌逐出江滨，事机当少顺手。

再，景德镇之贼与婺源贼党相为犄角，一处得手，则处处可期并下。惟匪党尚多，负隅已久，恐难遽克。若能将两处之贼逐出江滨，敝军得与雄麾合势，事机当少顺手。再颂筱浦老前辈大人勋安。

侍制国藩谨又启　建昌

0036．又加张芾片正月十六日

询婺源一军诸将何人，兵勇若干；告在景德镇诸将。

再，婺源一军，侍但知统领为江镇军长贵，此外诸将何人，兵勇若干，均不深知。便中敬求饬承摘示一二。

敝军在景德镇者，为张道运兰、王道文瑞及新调彭守备大寿之平江营千余耳。两路倘有合并之时，谨先奉告。

国藩又启

0037．加彭申甫片正月十六日

闻其修成，请成后惠示一函。

闻近日修纂谱帙，即当著书，郭筠仙、刘霞仙近亦尽心于此，吾乡谱学大盛矣。书成，祈惠示一函，以发蒙昧。再颂丽生仁兄大人著安。

弟国藩又行　建昌

0038．加庄煜片正月十六日

托购《纪效新书》、《练兵纪实》寄营。

《纪效新书》、《练兵纪实》二种，当易购觅，祈各办一部寄营为荷。又手行。　建昌

0039．复李瀚章 ⁽¹⁾ 正月十七日

告景镇吃重，无师可济，焦灼殊深。所有存省之饷银，望即委解来营。

筱泉仁弟左右：

迭展初五、初六日惠函，备悉种种。猥以代筹旅费三百金，齿芬言谢，转觉滋惭。比审侍福亨愉，至为忻慰。少泉想早已抵寓，营中一切，亮能详之。

萧浚川抵赣后，禀明往救信丰，自是正办。凯章分一旗守牛角岭，相距过远，人数复单，十二日闻又败挫，未卜凯军老营不至掣动否？敝处兵力无多，心悬两地，极知景镇吃重，无师可济，焦灼殊深。仅前调平江两营由广丰赴镇助剿，计元宵可到，或能为一臂之助。

所有存省之饷银四万金，望即委解来营，以应急用。营中军火亦不多，已咨请江省发红抬枪二百杆，火药二万金，便中并望催发为荷！吴城开局荣行，已定何期？念念。专此布复，即请侍安，不一。

少泉仁弟暨诸昆弟均此致候。

制曾国藩顿首

————————————————————

(1)  此件收自《曾国藩未刊往来函稿》。

0040．致彭玉麟正月十七夜

请速派得力水营来抚州，以备防守。并求派好炮手十余人来，以备教训。

雪琴仁弟左右：

昨寄一缄并十一日奏稿，亮达朗鉴。比计台从会晤胡中丞后，已自黄州归来矣。

景德镇一军，吴国佐十九日挫败，损百六十人。凯章二十七日获胜，亦损百人。新正十一日出队进剿，互有胜负。是夕贼围凯章麾下之第五旗，自二更至明，营盘被陷。盖第五旗独扎牛角岭，去凯章之老营将二十里，救应不及也。十二日贼围吉左营，幸得保全。

闻贼将大举绕抄我军后路，逆氛正炽，官军屡挫。如抄乐平后路，断我接济，则凯章甚为可危。设有意外之虞，则贼必围逼抚州，并犯建昌。萧军远在赣南，不能遽归。敝处老营人数仅止三千，不敷攻守。望阁下迅派得力水营一营，即来抚州，以备防守。若建昌有事，亦可就近调来。并求派好炮手十余人〈带〉群子药筒，以备教训。此间兵勇放炮守城，因路途太远，故预为奉告，以备不虞。即不另具公牍。顺问台安。　建昌

0041．致左宗棠正月十七夜

告近日军情，请速催王开化来江，或酌带数百人维持凯、钤一军；并促彭、佘之勇速来护卫老营，催王勋、郭崑焘速来。询能令刘长佑先来否。

季高仁兄大人阁下：

新寄一缄，亮达台览。尊所交王钤峰处函，尚未到也。

凯章腊月二十七之捷，得其续禀，亦损百人。正月十一日出队进攻，贼以逸待劳，我军未能得手。是夕贼围第五旗营盘，自亥至卯，被其焚毁。盖第五旗扎牛角岭，去凯章老营几二十里，救应不及。弟曾函嘱宜移扎一处，凯复函谓旗可恃，遂未移也。十二日贼围吉左营，凯、钤力救，得以保全。此皆得之探报及凌荫庭信，凯、钤尚无禀来。常胜之家以挫为耻，此恒情也。

闻贼将由浮梁至乐平大举攻营，抄截后路。凯、钤之志气，不肯预为退保。若果抄去后路，则此军可危之至。弟于除夕调驻广丰之平江两营千二百人助剿，初九日自广信起行，十五可抵景德镇，不审可助凯章一臂之力否。

打仗不怕挫败，只怕伤亡太多。自去腊十九、二十七、正月十一二我军伤损不少，士气稍沮。此间老营太单，势不能拨往济师。萧军甫至赣南，不可遽调。望阁下速催王枚村来江，或酌带数百人维持凯、钤一军。并请催彭山屺之兵、佘星焕之勇，星速前来护卫老营，抽出朱、唐两营归并凯章麾下，则生力渐多，而气势仍壮矣。

人树抵家后，病愈好否？未接其信，意城亦无信来，想均有函在途。望催两君速来，千万千万。印渠现在何处？润帅闻渠三贤将，求之甚渴。能令先来一扶助凯章否？即问台安。　建昌

0042．加李瀚章片正月十七夜

告老营火药已罄，请禀知耆龄赶解万斤。

再，凯章分扎牛角岭之第五旗，去老营几二十里。仆前函嘱其移扎一处，凯复信以弁勇可靠未移也。十一夜，第五旗营盘被陷，闻贼将抄出乐平，截我后路，凯军殊可危虑。

此间老营火药已罄，望禀知中丞赶解万斤，或由旱路送武阳渡登舟解来，此间派夫于水浅处迎接。火球及大炮之群子皆所急需，望星速解来。饷银则起旱解来。至要至要。

养素、凯章两军若俱不得力，则贼当窥伺抚、建。此次未及函告中丞，恐涉张皇也。一二日另行缄商。再候筱泉、少荃仁弟日安。　建昌

国藩顿

0043．复沈葆桢 ⁽¹⁾ 正月十八日

告已札刘守备拔营赴镇，请发檄催之速行。附告萧启江禀请救援信丰，张运兰扎牛角岭一旗被陷。

幼丹仁兄大人阁下：

十七日接展十二日惠书，具悉一一。

平江两营，灯夕可以抵镇，或可相助为理。刘守备昨告奋勇，弟以弋阳亦系要地，批令暂时弗动。兹查景镇兵力实太单，已径扎刘守备拔营赴镇，尊处祈发檄催之，饬令速行，仍听凯章调遣可也。春水方生，拟即调炮船赴镇扼剿。此间兵分力单，心悬两地，真棘手也。

浚川抵赣后，禀请援救信丰。该县被围已三月矣，往援亦系正办。知念附及。此颂隶安，不具。

愚弟制曾国藩顿首

凯章分一旗三百人扎牛角岭，距老营十五里或曰十八里，十一夜营垒被陷，故须更添兵济之。

弟又行

————————————————————

(1)  此件收自《曾国藩未刊往来函稿》。

0044．复曾种泉 ⁽¹⁾ 正月二十日

告拟移营而未能遽动，发去告示百张，祈广为张贴。

种泉仁弟左右：

昨承惠顾，匆匆未罄洀桓，比展手书，具审孝履安绥，至以为慰。

仆本拟元宵前拔营移驻彭、湖一带，因此间官绅挽留，九峰中丞亦以赣南事棘，宁、建两属千里空虚，函请暂驻建、武，细揣情形，实亦不能遽动。前派萧观察一军援剿赣郡，刻已驰救信丰，冀解城围。其张观察进规景德镇之军，目前亦未得手。兵分力单，心悬两地，殊闪损也。

发去告示百张，祈广为张贴是荷！专此。复候礼安，诸惟素察，不备。

制国藩顿首

————————————————————

(1)  此件收自《曾国藩未刊往来函稿》。

0045．致耆龄 ⁽¹⁾ 正月二十二日

告所部仅三千人，非添兵不可，请按月筹给饷银三万两。

九峰仁兄大人阁下：

昨奉环章，猥以敝军暂留建、武，重荷齿芬，适滋愧歉。

弟所部除萧、张二军分赴赣南景镇外，存建止三千人，相去各五六百里，心悬两地，牵制实多。即如凯章一军，迄未得手，前分一旗三百人扼守牛角岭，距三溪老营十八里之遥，十一夜被贼攻陷。现仍派第三旗换扎该处，势力太单，时恐有失，如果再失，亦竟无以救应之。欲从建营内再拨援师，则此间太觉空虚，连城贼必乘隙而至。即不再拨，而闽贼果来，欲迎剿则难顾郡城，欲坐待则不成事体，反复思维，非添兵不可，欲添兵则非添饷不可。明知支绌之际，添饷为难，然不添则一路有失，全局皆堕，其所费有十百倍于此者，诚不容株守坐困而不豫为之谋也。现除奏调马队由鄂省筹给外，敝处陆军已派游击彭山屺回南添调河溪营兵丁六百名，游击喻吉三、都司佘星焕等添募南勇一千名，五品衔知县张岳龄添募平勇一千二百名，副将朱品隆、知府王勋各添湘勇三百名，约计添足三千余人。特恳阁下于无可设措之中，按月给饷三万两，由尊处奏明更妙，由弟处奏请亦可。专盼德音，实切旱霖之望。

查敝处饷项、子药、军械皆仰给于荩筹，感激方深，何敢复作发棠之请？惟念大局所关，非此则弟将坐困，旷日持久，所耗愈多，不得不放手一办，或当稍有起色。叨附同舟，曷胜引领。

前项兵勇到后，弟拟在建悉心教练，抽换建昌之三千人往助凯章，决不至稍涉虚糜。敢布区区，惟裁察是幸。敬请台安，附璧教谦。恭候示复，不既。

愚弟顿首

————————————————————

(1)  此件收自《曾国藩未刊往来函稿》。

0046．致官文 ⁽¹⁾ 正月二十二日

告拟添调兵勇三千，悉心教练，以资调遣。曾国华优恤例应专折谢恩，请饬承迅办来咨。

秀峰节帅宫保中堂大公祖阁下：

久疏笺敬，驰仰惟殷，开岁伏想新禧骈集，勋祉鸿庞。

弟本拟正初拔营，移驻彭、湖一带，兼为北岸声援，而建郡官绅及九峰中丞以宁、建两属千里空虚，必须留驻，是以从缓。前派援南赣之萧道一军，已驰救信丰，冀解城围；派攻景德镇之张道一军，尚相持如故，未能得手。弟拟添调兵勇三千，悉心教练，以资调遣。客冬函请润翁会商阁下奏调马队三千，想已照行，此举似不容缓。

迪庵请恤大疏及奉到恩旨，虽经希庵钞寄，尚未接准大咨。六弟国华仰邀华衮，亦荷优恤。弟例应专折谢恩，以未准来咨，故无凭声叙，伏乞饬承迅办为祷。迪庵饰终之典，至优极渥，伏读朱批，尤觉感激流涕，此君可以无遗憾矣。此布，敬请台安，不庄不备。

治愚弟制曾国藩顿首

————————————————————

(1)  此件收自《曾国藩未刊往来函稿》。

0047．复郭崑焘正月二十三日

告附片奏请郭嵩焘来营，爱之而反害之。请约王勋、王开化及曾国荃于二月间同来。附告现派彭山屺调兵六百，喻吉三等添勇二千四百。

意城仁弟亲家阁下：

正月二十日张六琴太守专丁来建，接腊月十七日惠书，借悉一切。即谂献岁多祺，合潭庥吉，至以为慰。

此间贺正折弁于十九日旋营，接筠公信，知以陈尚书之荐，入直南斋，召对两次，宠眷方隆。而此间已于十一日附片奏请来营，既夺其供奉之美，又夺其分校之差，柳子厚所谓“名为爱之，其实害之”，谚所谓“骑马不遇亲家，骑牛遇亲家”者耶！

萧浚川军至赣州后，即赴信丰，以解重围。凯章至景德镇后，腊月十九日翔冈小挫，与钤峰部下共亡百六十人。二十七日凯章获胜，其部下亦亡九十人。正月十一日，凯、钤又小挫。第五旗独扎牛角岭者，被贼扑去营盘。余曾于除夕函告，谓五旗距凯太远，恐难独立。凯复信言旗长可恃，遂不移也。五旗被扑后，又换三旗扎牛角岭。余心虽喜其坚刚，而弥益悬悬矣。

自阁下与人树归去，老湘、义字等营便不甚通气。即如凯章十一夜败挫，而禀报二十二日始到。翔冈去腊请撤之禀，有云“勿惜一人之残生，怜此二千之性命”等语，似儳焉不可终日。仆因批准即撤，而渠续禀又愿俟景镇克后再撤。十九日之战，凯未出队接应，其中是非曲直，均难一一分明。若使阁下与人树在此，凯、翔必有私函缕诉。即沅甫舍弟在此，亦较疏通。万望阁下即约人树、枚村与舍沅弟于二月间同来，至切至祷。

舍弟以温甫之故，在家中多方隐匿，至今尚未说破。目下恩恤已至，想不能再匿。正在哀礼纷烦之际，又先严改葬事未妥，家叔病未痊，能否速行，尚未可定。仆此次函催之矣。

凯章既在孤危之中，自当谋所以济之振之。现派彭山屺调兵六百，喻吉三、佘星焕等添勇一千，朱云崖添勇二百，张岳龄添平江勇千二百人。俟其到时，先换二千人赴凯章处助剿，将来另求一统领，添打一支。现向耆中丞索饷，虽不可必得，然不得不放手一办也。顺请台安。此次未写季公信，祈一送阅。　建昌

0048．加骆秉章片正月二十三日

告添兵勇三千余人，请录咨桂东一带警报。

再，此次添兵勇共三千余人。待其到时，目下先抽老营二千人赴景德镇助剿。将来须另派统领，别为一支，庶到处可为犄角之势。即如此次，若另有一支扎东路，以防浮梁之贼，则凯章一军当早得手矣。现向耆中丞处索饷，事之谐否，尚未可知，然不得不放手一办也。

桂东一带警报若何？求饬承于要件录咨敝处，并录札浚川为荷。再请籲帅前辈大人台安。

国藩又启　建昌

0049．复胡林翼正月二十三日

告前调察哈尔马匹之议已具奏，张运兰有第五旗营盘之失，现派调平江两营助剿。请移咨曾国华请恤折及优恤谕旨以便谢恩。

润之宫保老前辈大人阁下：

十三日发去一缄。十五日强中营便差带到广济惠书，敬悉一切。比闻台从初五日已至黄州，不知前调察哈尔马匹之议，鄂中已入奏否？此间十一日冒昧具奏矣。

觊章一军十一日出仗，尚平安。是夜贼来扑第五旗，营盘被其焚毁。盖五旗仅三百人扎牛角岭，去凯章老营十八里之远，救应不及，故有此失。现派调平江两营助剿，或可站得住。贼多而狡，破之则暂不能也。

舍弟温甫请恤原折及优恤谕旨，官揆帅均尚未咨送敝处。求即日移咨，以便据咨谢恩。

江北贼情，求饬承抄示一二。即请台安。　建昌

0050．复郭霈霖 ⁽¹⁾ 正月二十四日

告去腊以来军情调度，伤曾国华亲衰子弱，遗骸未获。

雨三老前辈亲家大人阁下：

正月十二日奉到环翰，并详示大江南北军情。伏承台候康愉，起居多胜，前事既易了结，鸡虫得失，无足萦怀。辰下东台侨寓，鸡犬皆仙，尤令人慰极而羡。

侍驻师建、武，岁琯倏更。去腊因闽贼窜江，南安告陷，调萧观察启江一军援剿南赣，今正已驰救信丰，冀解累月之危。惟群盗如毛，恐非一枝客军所能了。北路景德镇，逆党踞为坚巢，与婺源相为犄角。江省防饶之军屡挫，逆焰益张。张观察一军，自去腊进攻以来，互有胜负，殊形棘手。辰下存建止三千人，距南赣、景镇各五六百里，兵分力单，心悬两地。侍本拟今正移驻彭泽、湖口一带，兼顾江面，且为北岸声援，而此间官绅以宁、建两属千里空虚，连城尚有一股，恐其回窜，禀请暂留；耆中丞亦谆谆为请，止得从缓。昨已添调兵勇三千人，拟俟到防后，即抽建昌各营助剿景镇也。

上年十月，李迪庵中丞三河镇失利，竟以身殉。六舍弟国华死之，得附忠义之林，原可无憾；惟舍弟自幼出嗣家叔，亲衰子幼，实难为情；加以遗骸尚未寻获，尤可恸耳。

九舍弟攻克吉安后，去冬来建昌小住，旬日归里，舍间均幸平适。

营中疾疫皆已痊愈，医士臧君，容再访延。令坦黄世兄近复假旋矣。观翁老前辈计已安抵鄂垣，升报中，希为代致候忱。肃此布复，敬请台安，诸惟霁照。

姻侍制曾国藩顿首

————————————————————

(1)  此件收自《曾国藩未刊往来函稿》，原误题为复刘雨三。刘名春林，虽亦字雨三，但咸丰九年尚不足二十岁，且非曾氏姻亲。

0051．加胡林翼片正月二十四日

告又添募兵勇三千余人，向江西索饷，不知谐否。吴国佐与张运兰意见不合，已批准撤营，拟令其回湘助淳熙一军。

再，敝处因凯章一军未甚得手，又添募兵勇三千余人。向江西索饷，不知谐否。添营甚易，得统领之才千难万难。此间日与酬对者，仅有护卫之三千人及本府之官绅数人。见闻太陋，殊闷人也。庄子云：“以天下为之笼，则雀无所逃。”阁下以一省为笼，又网罗邻封贤俊，尚有乏才之叹；鄙人仅以营盘为笼，则雀且远引高翔矣。

吴翔冈与凯章意见不合，已批准撤营。此君志气高迈，而办事不甚平实。吾意拟令还湘助黄子春一军，将来或有成也。再颂台安。

国藩又启

0052．加官文片正月二十四日

望速咨去腊曾国华请恤折或腊尾奉到谕旨，请于湘勇在鄂者择尤拔补实缺数人。

再，尊处去腊迪庵请恤折及舍弟等一折一单，想已咨送敝处，不知中途何处沉滞？腊尾奉到恩旨，亦望速咨，以便具折谢恩，至恳至恳。

湘勇之在湖北者，敬求阁下择尤拔补实缺数人。是亦奖励士气、固结人心之一道。即保至都、守者，或借补千、把，亦可稍资策厉。目下敝邑出来投效者少，似宜多方鼓舞。是否有当？再问宫保中堂钧安。

国藩谨又启

0053．加耆龄片正月二十四日

告招兵勇三千余人，请增饷万余金，如允即请便中附奏。现与建昌王太守讲求守城之法，惟缺子药，望饬局多解。

再，此次敝处招兵勇三千余人，敢援两湖之例，更向台端增索万余金，合成三万之数。如蒙惠允，即求尊处便中附片一奏，曷胜衔感。

弟往年在军，不通庆吊应酬，而私分之穷窘如故；不肯添募兵勇数千，而公分之欠饷如故。此次拟略改局面，放手一办。如其得手，此时多添数千，将来速了数月；此时多添一军，将来速了半年，亦未可知。细观贼势，皖南丑类尚多，不窥江西，即伺浙江。若内窜江西，固须预筹重兵，并力剿洗；即东窜浙境，亦须阁下筹兵往援。敝处添兵与尊处添兵，名目少异，而所剿则同一贼也。是否有当？祗候玉示。

至抚、建两府膏腴之地，东而连城之贼，北而婺源、景镇之贼，难保不萌意窜扰。现与建昌王太守讲求城守之法，城池颇坚，炮位亦好。尚有阁下所造炮。惟子药缺少，敬求饬局多解为荷。再请九翁仁兄大人台安。

弟国藩又启

0054．致吴嘉宾正月二十四日

望即日命驾来郡，武都司亦携俱来。

子序仁兄同年阁下：

十二日为一书并批点大著《释爱》，交潘明府带呈，不审已否带到？信中约台从来郡，共度上元，至今尔言金玉，何也？兹再专缄奉邀，望即日命驾见过为幸。武都司已至南丰否？亦望携以俱来。此致。即候著安。诸维心鉴。

0055．致袁芳瑛 ⁽¹⁾ 正月二十四日

告军情、敌情与李续宾、曾国华恤典及郭嵩焘等近况。

漱六仁弟亲家大人阁下：

正月十二日接奉赐书，具聆宏议，借审新禧茂鬯，深以为慰。

兄驻建倏经数月，去腊派萧浚川一军援剿赣南，今正已驰救信丰，冀解累月之围。自南安、定南、崇义失守后，吾乡桂东一带震动。骆中丞见派刘副将等三营以剿为堵，当可得力。北路景德镇，逆党踞为坚巢，与婺源相为犄角。江军防饶者万有余人，屡次挫陷。张凯章一军，自去腊进攻以来，互有胜负，颇形棘手。刻下存建者不过三千人，距赣南、景镇各五六百里，心悬两地，兼顾为难。本拟正初移驻彭、湖一带，兼为北岸声援，而此地官绅以宁、建两属千里空虚，连城尚有一股，恐其回窜，请暂留；耆中丞亦以为请，止得从缓。昨已添调兵勇三千人，拟俟到防后，即抽换建昌各营助剿景镇。

正月十一日曾上通筹全局一疏，请调察哈尔马匹三千，操成马队，备大江南北岸之用。北岸自三河失利后，都将军、鲍镇军旋获大胜。咏芝中丞见驻黄州，楚疆当可保固，敝处亦时通声息也。

迪庵中丞恤典至为优渥，朱批有“览奏不觉陨涕，嗟我良将，不克令终，犹冀忠灵不昧，它日再生申甫，以佐予也”等语，真令人感激涕零。六舍弟照道员例议恤，得附忠义之林，可以无憾；惟遗蜕未获，兹可痛耳。

筠仙信来，不乐久居长安，兄已奏调之。旋接其来信，去腊经子鹤尚书保荐，特召入南斋，实为异数；然调疏已发，不可回矣。

粤逆与夷同通一气，所不待言，此次将就了事，岂复可说。所望粤匪平定后，徐为之图耳。

保甲诚要着，然地方吏率皆奉行不力，奈何！

欧阳信甫屡有信来，此间实无可位置，不能奏调，已详复之矣。乃郎并未来营，令侄亦未到也。意城已假归。九舍弟去冬回里，舍间托庇平适。专复。敬请勋安，惟心照，不一。

姻愚兄制曾国藩顿首

————————————————————

(1)  此件收自《曾国藩未刊往来函稿》。

0056．加袁芳瑛片 ⁽¹⁾ 正月二十四日

略告军情，请为曾国华作《墓表》。询赵德辙何以引疾不出，何桂清果否有退隐之意，吴中大小良吏与其最称莫逆者何人，周腾虎现在何处。

戴朝议、刘德大先后归来，具述尊署近状，慰悉一切。

此间军事平平。张凯章一军向称健者，比剿景镇将近两月，尚未得手。萧浚川进援赣南，亦无捷音。南北相距千余里，仆居建昌，虽尚适中，然两头各隔五六百里，调度均不灵通。

六舍弟温甫遗骸，久未寻得。春雨泥泞，此后更无觅处，思之至痛。拙作《哀辞》一首，抄呈一览。敬求大作《墓表》一首，光及泉壤。国藩之与阁下缔交而申以婚姻，由温甫弟先之也。屡得家信，托庇平善。惟家叔痛伤温甫，少遘末疾，近于偏枯。

前承代出洋枪银两，兹如数奉上。外付银一百两，托买书籍等件，另单呈阅。闻阁下买书极多，吴市为之一空。可否开列书目寄示，俾得一廓见闻？

赵静山中丞，闻其淳朴爱民，近日何以引疾不出？何根云制军位望正隆，近闻亦有忧谗畏讥之意，果否？吴中大小良吏，与阁下最称莫逆者何人？便中均祈惠示。

国藩在军久无裨益，彼中物论如何？周弢甫现在何处？并祈缕示知。手此，再颂漱六仁弟亲家大人日安。

————————————————————

(1)  此件传忠书局稿本题复袁漱六，据结语并参考上信，可知本为加片。

0057．复刘于浔 ⁽¹⁾ 正月二十五日

嘱其总以先求自立为主，或即约会凯章诸军同扎一处，亦无不可。告暂留建昌，已附片奏明。

养素尊兄年大人阁下：

顷展惠书，具悉一切。

贼焰方张，贵营总以先求自立为主。如贼势太大，或即约会凯章诸军同扎一处，亦无不可。祈酌之。

弟本拟移驻湖口一带，此间官绅以宁、建两属千里空虚，惧连城贼乘隙回窜，禀请暂留，耆中丞亦以为请。细察情形，实亦遽难拔动，已附片奏明矣。

来示暂驻饶郡之议，目前殊不及也。此复。即颂捷安，不具。

年愚弟曾国藩顿首

————————————————————

(1)  此件收自《曾国藩未刊往来函稿》。

0058．加郭霈霖片正月二十五日

度其前事可消，告其宜往下河。询盐务、河务中贤员。告与郭嵩焘成亲家，已误奏请其来营。附告景镇若能得手，则当由大江南岸勉图进取。

再，刘弁归营，具述玉体康吉，瀛眷增绥，至慰至慰。又闻新岁当过江见何制军，前事当可化堆垛为烟云。际此世乱，事会纷繁，是非淆舛，能跧伏不出，自是大幸。惟夙昔知好，未免代增郁伊。能借大力者一为申理，虽不遽光复旧物，但令公道大白，亦自差强人意。

漱六肮脏之姿，本亦不谐于俗。而近年稍觉亨通，广购书籍，兼济亲旧，渐欲润泽丰美。孰谓措大遂无称意时耶？袁浦近日风气，闻尚浮滑近利。阁下处彼，计亦非甚相宜。下河民风较朴，当与大君子臭味多洽也。

盐务、河务中大小官员，亲家与之共事多年，其中缟纻最契者何人？识略最优、可任艰巨者何人？便中敬乞示知一二。

弟身体如常，惟目疾久不痊愈，癣疾亦纠缠不去。十五年旧恙，亦无意复治之也。

郭筠仙近亦与弟为亲家，舍四女许字渠家。正月十一专奏请其来营，不知渠于去腊入直南书房，应有谪堕红尘之慨。

此间军事平平。李迪庵三河之挫，敝邑阵亡者近六千人，士气大伤，未知此后湘勇尚能自振否。景镇贼氛尚旺，若能击退，则敝军当由大江南岸勉图进取，近与张小翁合势，远与江北诸军为援。昨发一折，抄呈台览，未知有当万一否？手此，再请近安，诸惟心照。

雨三仁兄亲家大人阁下。

0059．加刘于浔片正月二十六日

告与凯军合扎之说无庸议。如尚须添船，可调湖口水师往助。

再，贵军与凯军相离甚远，若合扎一处，恐无此妥善之地。且东西两路皆不可不防，合扎之说自无庸议。现在凯章处添调平江两营，当可少壮军威。东路之声威一振，则贼匪不敢专力以扑阁下西路之军，此一定之势也。

弟为此间所挽留，业已应允，不便遽动。且敝军一动，闽贼西犯，抚、建亦殊可危。贵军之事，日日悬系，苦无好兵可以拨助。目下春水方生，麾下水师敷用否？如尚须添船，可调湖口水师往助。信息太稀，望常常惠音为要。

养素仁兄同年阁下。

弟国藩又手启

0060．又加袁芳瑛片正月二十六日

告银两俟信到再行酌办。附告奏请郭嵩焘来营而不知其已入直南书房。

再，前承代买洋枪，应寄偿银一百二十五两三钱。此次托买书籍，拟先寄银百两。又敝房师江阳季仙九先生处，拟送银二百两。本欲专弁往江苏一行，因恐为日太久，兹特用官封先寄一信，以试到松之迟速。望阁下于接到此缄一二日，即复书数行，仍由官封递到敝营。如果迅速，则此四百二十五两者，敝处即觅交尊府湘潭，不必寄松矣。如果迟延，则下次或专人送信，或将此银交松。候阁下信到，再行酌办。

此间于十一日附片奏请郭筠仙亲家来营，而未知渠因陈尚书之荐，已于腊初入直南书房，应有谪堕红尘之慨。尊处常得渠书否？树堂在四川，名望最著，惠政远播。忆昔在京，与阁下及岷樵、冯、郭最密。今四君子各有树立，独国藩瓠落无成。老大时伤，追念昔游，用嗛然也。目疾久不愈，益难观书。再问近绥。

国藩又行

0061．复刘良驹 ⁽¹⁾ 正月二十六日

告其目觅名医治之，当可复元。谋郡城善后局位置，容即与郡守及诸绅言之。其子不必拘定缮奏等席。

星房老前辈大人阁下：

一别十年，时事之变，至不可思议。去冬晤世兄，询悉近况，正拟肃布候忱，忽奉手书，具聆种种。借审起居惟胜，覃祉增绥，至以为慰。

尊目深为凉药所误，觅名医治之，当可复元。路闰生前辈失明，几及十年，卒以静摄得愈，目力转佳。此外弟所亲见者，指不胜屈，不必过于焦虑也。

弟从戎六七载，艰险备尝，中间奉讳，家居年余。去夏出山，本为援浙，继改援闽。属闽贼回窜西江，遂于九秋驰抵贵郡，檄调萧观察一军，于扫荡石城后援剿南赣，昨已驰救信丰，冀解累月之围，未审能速了否。张观察一军，业于去腊进攻景德镇，因饶防屡挫之后，逆焰日张，节次开仗，互有胜负，见尚相持如故。建昌老营不过三千人，本拟正初移驻彭、湖一带，兼为北岸声援，而此间官绅以宁、建两属千里空虚，虑贼回窜，坚请暂留，耆中丞亦以为请，止得留驻建郡；一面添调兵勇，为进取计。

珂乡兵燹之后，蓬蒿没人，覃府产业，想均芜废，生计殊艰。承示郡城善后局位置之处，以阁下矜式乡邦，自当借重，容即与郡守及诸绅言之。台旌莅郡后，世兄即可随侍读书，往来料理家务。弟处按季致送五十金，正不必拘定缮奏等席，转至羁身，且荒举业也。

弟向辱挚爱，兼通兰谱，而来书过涉措谦，未免客气，殊可不必。

子序同年除夕前日归里，昨约其来此畅谈，计可到矣。肃此布复，余容面罄。顺请台安，不备。世兄昆仲均致意。

愚弟制曾国藩顿首

————————————————————

(1)  此件收自《曾国藩未刊往来函稿》。

0062．加刘良驹片正月二十六日

度其家不过半岁即可渐还旧观，望早归畅叙。

再，珂乡虽一例蹂躏，而南城较之南丰，犹为彼善于此。自去冬招集流亡，复业者多，城市之中，颇有熙来攘往气象。阁下小住此间，而令世兄时还南丰，照料田产，讲求耕耘，不过半岁，即可苏息休养，渐还旧观。积善之家，簪缨之族，偶有蹉跌，未遽穷困也。但求江闽交界常得一支劲兵驻扎，则建郡长无他虞耳。

弟在此间，豪无功效，亦非可久之局。但愿台从早归，鬯叙一切，不胜慰仰。手此，再颂近安，不一。

0063．致张芾正月二十六日

询婺源确否大胜，若其果速下，李、江诸军作何调度；平江两营之赴景镇者果否经沈葆桢续调玉山之平江营。

筱翁老前辈大人阁下：

十六日奉达一缄，计尘雅鉴。旋闻婺源十二日大获胜仗，远道传闻，不知确否？

此间景德镇之师，张凯章十一日派一旗于牛角岭，救应不及，被贼攻扑，十二日另派两旗扼扎原处，添调广丰之平江两营往济，十六日业已到防，目下尚属平稳。

养素因兵单贼狡，欲侍老营移赴饶州。前因建昌官绅挽留，业经面允，此际自难遽动。张观察军既稍振，贼亦不敢以全力西犯养素也。

婺源若果速下，李、江诸军作何调度？敬祈先行示悉。

闻平江两营之赴景镇者，自嫌单薄，又经禀请幼丹，续调玉山之平江营，不知果否？玉山关系三省防务，亦系要区，未可过薄也。肃泐，敬请台安，诸惟心照。

0064．致彭玉麟正月二十七日

询水师已拨来否。告吴国佐义字营已批准撤遣，新调之广丰、平江二营已至景镇，刘胜祥一营，不日亦可到防。

雪琴仁弟大人阁下：

昨布一缄，请派战船来至抚州，想入荃鉴。

凯章一军，自十一日接仗以后，嗣后未闻交战。十一夜被贼扑去之垒，十二日另派两营仍扎原处，贼未敢再扑。今已半月，或安稳也。

尊处水师已拨来否？前恐凯军或有疏失，则以水师扼驻抚河，兼为建郡声援。若凯军威望未损，则拨来之水师，即当助攻景镇。

吴翔冈义字营业已批准撤遣，交凌荫庭接管，目下尚不能成军。新调之广丰、平江营已至景德镇，当可助凯章一臂之力。又在弋阳调刘胜祥一营，不日亦可到防矣。兵力稍厚，贼粮无多，或能得手，亦未可知。顺问台安，诸维心照。

0065．加史致谔片正月二十七日

告目光眵昏益甚。拟俟南赣稍靖，即调萧军归并北路，添募兵勇，放手一办。

弟身体幸托平善，惟目光眵昏益甚。去冬附片请假一月，刻下闭目静摄，亦无成效。每写字数行，停笔多次，灯下则一无所营。幸此间军务不紧，酬应亦稀，诸堪藏拙。

萧、张两军若共剿一路，互相犄角，或易得手。现在一南一北，彼此均嫌其单。弟拟俟南赣稍靖，即调萧军归并北路，添募兵勇，放手一办。若其顺利，则裨益较速。已草疏入奏，不审卓见以谓何如？便中尚祈惠示一一。再颂士良仁兄年大人台安。

弟国藩又启

0066．加李瀚章片 ⁽¹⁾ 正月二十七日

此次招勇，旨在试看淮南勇果能练成马队否，嘱不必遽以任事之难为虑。

此次招勇五百，但试淮南勇之果能操习马队否耳。不特少荃不敢自信，即仆亦茫无把握也。当年办水师，亦系冒昧试之。厥后杨、彭诸人徐徐成个章片，亦初愿所不及。贤昆仲不必遽以任事之难为虑。

火药请先解万斤来建昌，五千至张营。

国藩又行

————————————————————

(1)  信末“火药先解万斤来建昌，五千至张营”句，系据商务印书馆2002年版广东省立中山图书馆编《曾国藩未刊书札》（商务印书馆2002年版）补。

0067．复胡林翼正月二十八日

谢寻获曾国华遗体，请开示所有费用，饬令杨名声等妥送灵榇回至湘乡。

润之宫保老前辈大人阁下：

正月二十七夜专丁到，接奉十九惠书，得知舍弟温甫遗蜕仰仗大力，业经寻获。合家世世永感厚泽，舍温弟亦九原衔感，结草图报矣！先轸丧元，又幸事中之一大不幸；然少得归骨，慰情聊胜。

所有棺敛之具，归舟之资，敬求阁下与希庵亲家妥为照料，仍求开单示悉，以便寄呈。此事与他事殊，未敢以累高谊。祈亮之也。

杨名声、杨镇南、张吟三弁，祈即饬令妥送灵榇回至湘乡。霍山王明府处、刘步瀛处共用去银若干，并求查明示知，以便速寄。

前交湘营某帮办之函及十八日一缄，均尚未到。凯章处近添二千余人，应站得住。复请台安，泥首叩谢。

希庵亲家均此先谢。

0068．加王自片正月二十八日

谢其寻获曾国华遗骸，告同时殉节诸公如有可觅，不惜重金购之。

再，舍弟温甫遗骸，荷蒙苦心寻觅，阖门感激；即舍弟九原衔戴，亦当结草图报！其同时殉节诸公，比又续有所获否？如有可觅，不惜重金购之。不特胡宫保处随时奉偿，弟亦可远寄费资也。手此奉恳，再颂升安。

弟国藩又启

0069．与杨名声杨镇南张吟正月二十八日

派杨名声、杨镇南送曾国华灵榇至湘乡，张吟先回建昌销差。

字谕杨名声、杨镇南、张吟：

二十七夜接来禀，知舍弟温甫遗骸业经寻得。三位辛苦跋涉，为功甚大，感谢，感谢！比来亮至黄州矣。

棺敛之资，归舟之用，胡宫保与李观察必加意照料。三位中即派杨名声、杨镇南送灵榇至湘乡舍间，张吟先回建昌销差，以便面询一切也。长江、大湖风波之险，务望小心慎重，晚间择地湾泊。求宫保派炮船护送，情愿多走几天，不必冒险一步。到湘潭时，先专人至舍间问明由何路归去为嘱。即候近好。

曾国藩手具

0070．复李瀚章李鸿章 ⁽¹⁾ 正月二十八日

告拟令甘晋来会办厘局，附告近日军情，望不时寄示所闻。

小泉、少泉仁弟左右：

二十四、五等日迭展昆仲惠缄，具悉种种。

吴城于二十六日开局，甚善。子大来此小住旬日，渠系经手之员，前奏已列名，拟令来局会办，如因家事须时常走动，亦可不拘，以奉新去吴城本不远也。

建营安扎如故，见在添勇二、三千人，为进取计。凯章一军，尚坚守得住，平江前营、新左营十六日到镇，极相联络。玉山续派新中营前去，十六启行，其刘胜祥之祥字营亦由弋阳赴镇矣。义字营已撤赴贵溪，交凌荫廷挑集成军。据凌禀，镇贼乏粮，似有逃意，不逃而官军亦足自立等语。此近日情形也。

少荃仁弟玉体霍然，大有揽辔澄清之志，佩甚！慰甚！所派回皖招募之熊、刘二弁，俟其行抵楚界时，再送川资接济可也。

筠仙昨经奏调，诚不免堕落红尘之感。然接渠来信，谓召对时，垂询军中情形甚悉，将来恐必令军前赞画云云，是此举亦意中事耳。

连城有光复之信，未知确否？浚川救援信丰，尚无信来，此间无邸钞也，事如有所闻，望不时寄示为荷。此复，即请侍安。

愚兄曾国藩顿首

————————————————————

(1)  此件收自《曾国藩未刊往来函稿》。

0071．致季念贻 ⁽¹⁾ 正月二十九日

略告部署与近况，询其子是否已入京考试，寄送二百金。

君梅世仁兄大人阁下：

丁巳奉复芜缄，并肃启附呈老夫子函丈，计尘尊览。比维侍闱多祜，履候绥愉，至以为慰。

弟此次出山，尤乏裨补，所部楚军由两湖、江西给饷，较昔年差为充裕，而不敷之款，每月尚在三万内外，比在江西分一军援南赣、一军剿景德镇，相去千有余里。拟俟南路稍靖，即当归并北路，图清皖南，棉力薄材，久无寸效，时歉于怀。贱体粗适，惟目光眵昏，作字不过三、四行，辄须停笔少息，心血积亏，宵无佳寐，以是兢兢，恒虞失坠。如天之福，逆焰日熸，两江早克，告成太学，鄙人亦得戢影穷山，借藏钝拙，不贻师门之羞，则差幸耳。

阁下近侍撰杖，清况奚似？世兄已入京考试否？兹由松江袁太守处寄呈二百金，聊伴荒函，伏希代致微忱，仰祈莞纳。书不百一，统俟续报。顺请近安，诸维心照。

————————————————————

(1)  季念贻，字君梅，江苏江阴人，季芝昌子。道光三十年进士，由庶常授编修。

0072．加唐景皋片正月二十九日

告曾国华遗骸业经寻得。许炳章尚未到营。

顷得胡润帅信，舍弟温甫遗骸业经寻得，是不幸中之一幸，而先轸丧元，又一大不幸。阁下与温弟交契，想亦怆悼不已。

许九霞尚未到营，想或归广东矣。再候鹤九仁弟日安。

0073．加朱琦片正月二十九日

赞其文较昔岁在京似更雄深。自愧久荒诗、古文。

再，近读大集数卷，鸿文较之昔岁在京似更雄深。国藩在军数年，未敢废学，惟诗、古文荒废日久，又以公牍文字所累，手腕浮滑，去古弥远，用为内疚。何时瞻对，得聆至论，一开鄙钝，慰甚，企甚。

0074．加唐训方片正月二十九日

告曾国华遗骸业经寻得。询唐何日赴淮上。

顷接胡润帅来缄，舍弟温甫遗骸业经寻得，是亦不幸中之一幸，足慰廑注。又闻麾下近日仍赴淮上，往助袁帅，不审何日成行？便中希示一二。

0075．加何秋涛片正月二十九日

告其故乡若本年能安静丰熟，则元气可渐苏息。

再，闻珂乡被贼，虽受害甚酷，然使经理得法，尚不至十分穷困。目下近省以钱法为苦，近山以勇饷无着为虑，若本年能安静丰熟，则元气可渐苏息。附告以慰远怀。再问著安。

0076．致袁芳瑛正月二十九日

告曾国华遗骸已于三河寻获，求代封二百金送季芝昌。

漱六仁弟亲家大人阁下：

二十六日由马递寄呈一缄，不知何日得尘清鉴？顷于二十七夜得湖北信，舍弟温甫遗骸已于三河寻获，是不幸中之一幸，而先轸丧元，又一大不幸也。素荷垂注，特以飞告。

又，敝房师季仙九先生现住江阴，兹寄去一缄，求阁下代封二百金，觅便即付，容奉赵；如无妥便，即专差一送，尚不甚远。统候卓裁。顺问近安，诸维心照。

0077．复李瀚章 ⁽¹⁾ 正月

告所部暂缓移驻彭、湖，然实非久计。调募兵勇三千人，其口粮函请江省设法筹济，晤各当道时，请代致意。

筱泉仁弟左右：

昨展惠书，具聆至计忠言，佩纫之至。

仆移驻彭、湖，去冬即定此议，惟就中亦有为难之处。欲赴湖口，须打通景德镇，此刻景镇正在棘手，若将建营三千人留助凯章，则仆止可单舟赴湖口，与不赴同；欲亲督各军攻镇，则各将士护卫鄙人之意多，转不能专力打仗。且镇贼披猖，亦恐非一时所能了，若绕道馀干赴湖，更觉不成事体。过饶时养素亦必攀留，徒奔建昌，仍不能直抵湖口，于大局仍无益。前因此间官绅固留，又重以耆中丞之请，止得从缓，然实非久计也。

昨已调募兵勇计三千人，俟到建后，抽调朱、唐各营助攻景镇，其口粮则函请江省设法筹济。晤各当道时，希代致拳拳。饷金四万，当已解来。

凯军自十一以后，相持如故，平江两营亦到，尚站得住。浚川已往救信丰矣。（下缺）

————————————————————

(1)  此件收自《曾国藩未刊往来函稿》。

0078．加李瀚章片正月 ⁽¹⁾

告驻军仍在建昌，拟暂留以顺舆情。

再，行军以能攻城略地、剿灭大股者为上，防守保民者次之。此军现在建昌，为官民所爱，尚属次等好兵。若遽去以践浔湖之约，既失此地之民心，又不能顺道以助攻景镇之贼，则近于取巧。是以暂留此间，以顺舆情。至此间不克有为，终须北行以与水师合势，则仆固未尝一日忘之也。

丁石汸问前、后《汉书》，望即令其速送建昌为要。再候刻安。

外筠仙信三件奉寄。

国藩顿

少泉仁弟并问。

作梅有信，将来营矣。

————————————————————

(1)  此信原无月日，据内容并参考曾国藩日记，当作于正月下旬。

0079．复何栻 ⁽¹⁾ 二月初三日

和其诗作，嘱捐款请委解来建。附告萧军大捷。

廉昉尊兄大人阁下：

正月二十八日专使至，接展惠书，并近作均收到。大诗纵横倜傥，有遗山风味，不愧才人之笔。幕中诸友属而和之，牵率老夫，遂作见猎之喜，依韵和呈粲正。赵云松云：“汗马无功且汗牛。”其此谓与？骈体工致，敬体格调，近时又非其至者。子良作尤甜〔酣〕熟，未归路数，皆可高也。

捐款万余元，请委解来建。顷黄冠北交到续函，知幼丹已经委员，尚恐疏失，敝处亦即派员迎提矣。敝军在建昌恐暂难拔动，续收之款，仍希解郡为要。

正月十八日，萧浚川在南康之贤女埔大捷，歼贼三千，夺伪印四十二颗，差为可快。然贼数实有四五万，不卜遂能扫荡否。

咫尺清晖，能拨冗来此一畅谈乎？专此。即请吟安，不一。

愚弟制曾国藩顿首

————————————————————

(1)  此件收自《曾国藩未刊往来函稿》。何栻，字廉昉，号悔馀。江苏江阴人。道光进士。官至吉安知府。

0080．复萧启江 ⁽¹⁾ 二月初三日

告已复咨请耆龄再解饷银，能否如数，俟接到复咨再行酌办。此后捷报，宜添缮一分，并禀耆龄。增勇既少，无庸另起营哨。

浚川仁兄大人阁下：

二十九日接展捷书，无任欣慰。阁下以一军当数万之贼，张疑设伏，痛殪凶渠，逆党当已胆落，如敢仍抗顽行，则须稳打稳扎，谅高明自能妙合机宜也。

饷银除前解二万金外，月前复咨请耆中丞赶紧再解二万五千金，能否如数，俟接到复咨，再行酌办。此后尊处捷报，宜添缮一分，并禀中丞也。上高厘金业已照行，想接到行知矣。

报效之勇，既甚寥寥，止可收之，以备换补之数，无庸另起营哨，饷项甚苦无着也。

弟驻此恐一时尚难拔动，景镇亦尚相持如故。解来俘件均经到。肃贺捷喜，不一。

愚弟制曾国藩顿首

————————————————————

(1)  此件收自《曾国藩未刊往来函稿》。

0081．复沈葆桢 ⁽¹⁾ 二月初四日

平江新中营及祥字营先后抵镇，萧军十七日大捷；何栻捐款已添派叶外委前往迎提。

幼丹仁兄大人阁下：

初二日接审惠书，具审一一。惟时祉享绥，至慰！

平江新中营及祥字营先后抵镇，兵力益厚。弋阳虽属要地，然景镇官兵能站得住，婺逆自不敢深入；况刘副将已抵贵溪，且新添一营，缓急当可应调也。

萧军初援信丰，旋因遮镇获胜仗，贼围稍松，而南康县境之贤女埔地当冲要，势较危急，遂与汪观察商定，于正月十七日驰赴该处，偃旗埋伏，仍用田勇诱敌。十八日田勇佯奔，该逆乘胜追扑，萧军突起，围杀二三千名，夺伪印四十二颗，旗五百余面，它物称是，差快人心。惟此股实有四五万贼，未卜遂能扫荡否。

何廉昉报解捐款番帙万余元，尊处业经委员，犹虑途次疏虞，已添派叶外委前往迎提矣。此间现在添募三千人，尚未就绪，所虑饷无措耳。

朱伯韩前辈与绛、灌同居，固宜其凿枘而不相入也。火绳承饬解贵溪，甚善。此复。即候台安，惟雅照，不宣。

愚弟制曾国藩顿首

————————————————————

(1)  此件收自《曾国藩未刊往来函稿》。

0082．加沈葆桢片二月初四日

告石达开行踪，将来奏牍不免矛盾。已奏调、缄招饶廷选即来。

石逆达开不在江西，弟去年业经入奏，顷萧浚川禀又言石逆实尚在南安一带，将来奏牍不免矛盾。饶梅臣奏调之片，正月十一拜发，又缄招其即来也。

0083．复左宗棠二月初四日

告军情、战况。请催王勋、郭崑焘速来，将刘长佑先置郴、贵、吉安等处。询田兴恕可否改为骑将。

季高仁兄大人阁下：

二月三日接腊月十四惠书，久未得来教，此书乃五十日始到，殊闷人也。前言有书交钤峰处，即此缄否？所欲复者，条列如左：

一、凯章一军自正月十一日后并未开仗。所调广丰之平江两营千三百余人，业于十六日到防，凯、钤待之甚厚，平江营亦乐隶麾下也。续调之玉山平江营、弋阳祥字营共千三百人，亦正月可以到防，但愿江北之贼不更南渡，凯军应可保全。

一、浚川因信丰事松，进赴南康，正月十八在新城墟大获胜仗，夺伪印至四十二颗、旗至五百零四面，可谓大捷。惟闻贼数实有五、六万，石达开尚在南安一带，弟去年奏石逆不在此股，将来不免矛盾。浚川似未禀骆帅，即饬承据禀速咨。南安一带，处处与湖南相通，不能不一一咨明，俾尊处得以料理。凯章各仗，亦一一咨明，以凭查核。翔冈请撤各禀，亦一一咨明。

一、翔冈禀请撤归各情，前缄曾略及之，又于意城缄内述之，嘱其送阅。翔之倔强，似足有为，如十九日败后禀撤，情词迫切；除夕移营三十里，不顾掣动大队，又似全无道理；近日交卸之际，亦似不晓事者。此间自意城、人树归后，于各营情意，不能通知。凯与翔之备细，至今未悉。舍弟沅甫于凯章极相得，本可来此以达难显之情，因家严改葬之事不可不急图，温甫归葬，亦须沅甫料理，故不克遽来。望阁下催人树、意城速来，谋所以维持凯、钤一军者，于弟大有裨益，即于江西、湖北亦关系不小也。

一、荫渠部下三杰，岘庄吾未得见，味根、孚吾则非湘军诸营官所及，不特弟思致之，即润帅亦求之若渴。石逆既有窥楚之说，吾乡南路自非刘培元所可了。计印渠此时必已成军再出，恐草草编伍，不暇训练，即须往防郴、桂一路。楚勇若能约束训练一番，其耐劳远胜湘勇。岷樵之余韵，当更长于罗、李诸公也。若复草草而出，虽不甚满人意，正自足当一路。求阁下先置郴、桂、吉安等处，将来归并浔湖，但在大江两岸，则隶敝处、隶润处一而二、二而一耳。去年江西保印渠考语平淡，简放似尚渺茫，若须早为之所，则请由籲帅主稿，挈列贱衔多一次奏保，于印渠非有所加，或放一实缺，亦为时得一好官。

一、新年屡接鄂信，却未提及七罪魁事。欲湘勇之再振，诚不可无以威之，然屡胜之余、极盛之后，恐亦如古人所称“再实之木，其根必伤”。比来湘人应募者少，即营官、帮办亦多倦游，不知尚能支撑几年否。

一、胜克斋未闻其病。见其近日一疏，极陈皖北事不可为，大约两淮群盗、中原之祸未已。阁下去年嘱弟留心马队，弟以调察哈尔之马、练淮南之勇入奏。顷得润公信，言牧厂官马决不可用，前奏又无当矣。办马尚易，骑将难得，阁下所赏之田兴恕，可改一骑将否？此外无闻也。诸维心鉴，顺请台安。

意城仁弟处，并求送阅。

0084．复郭崑焘二月初四日

说明奏调郭嵩焘尚属无误，曾国荃不能遽出，请其与王勋来维持景德一军。告移营湖、浔之议暂缓，即日妥办各请恤、请封及安仁保案、邓弥之捐案。

意城仁弟亲家阁下：

二月三日黄辅清、瞿遵顺到，接惠书二件，敬悉一切。此间军情，本日复季公一书已详数事，计可入览，其琐事应复者，条列如左：

一、筠公入直南斋，此间于正月十一日附片奏请来营，方意其有小谪红尘之慨。曾与诸友戏言，鄙人运气不齐，累及六亲。今来书以为愈速愈妙，则前请尚属无误。细思从事海疆，与黄、何、桂、花诸公相处，又不如此间之得以自由也。

一、九舍弟因改葬觅地，春雨连绵，毫无头绪；又以温甫灵榇将归，舍间设位成礼，家叔病近中痰，六弟妇素性激烈，数者皆须沅甫照料，不能遽出。此间自阁下与人树去后，与各营情意不通。沅甫既不能来，尚求阁下与人树来此一行，维持景德一军。不过两月工夫，沅甫一到，阁下可仍归矣。笔墨之事，概不以相累也。尊处移居之局，早迟不免，然亦难咄嗟立办。阁下能于二月杪还营，则四月可还湘过节，届时移居，亦尚不晚。筠公既系奉旨来军，目下难遂还家，来此一见，商定家事亦妙。

一、此间移营湖、浔之议，久已定计。润公、希庵、雪琴三人亦嘱其早去，因官绅挽留，未忍遽行；且经过饶州而不少停驻，景镇未破而遽驻船上，皆近于取巧。不如待新添兵勇到，抽出现在护卫之三千人往助凯章，则吾之进退更得自便，于闽督、江抚及建郡官绅挽留之意，亦无拂也。

一、各请恤、请封及安仁保案、邓弥之捐案，皆即日妥办，断不久延。

一、枚村处，兹办一咨、一札。枚、凯各统一军，各带三千人，余久有此议，与高叟缄商，尚未接回信也。即候日安。

0085．复刘长佑 ⁽¹⁾ 二月初五日

告其师必从郴、桂一路入手，在湖南则以剿为堵，在江西则两面夹攻。附告麾下军情及部署。

印渠仁兄大人阁下：

别后刻深驰念，顷奉惠缄，借审台候增绥，至慰至颂。

自南安告陷后，湖南边界震惊，贵军见既选募成军，自当所向克捷。窃计雒师必从郴、桂一路入手，在湖南则以剿为堵，在江西则两面夹攻。左季翁书来，亦持此议。

浚川兄一军，于正月初五抵赣，初拟解信丰之围，既因遮镇兵到，贼围稍松，而南康之贤女埔地当冲要，势急孤危，遂于十七日驰抵该处，仍偃旗息鼓，用田勇诱贼。十八日田勇佯奔，逆党追扑，官军突起，围歼二千余贼，夺旗五百余面，伪印四十二颗，差快人心。茅贼过多，专望雒师会剿，以收扫荡之功。

弟本拟正初移驻彭、湖一带，兼顾南北岸，而耆中丞及此地官绅以宁、建两属千里空虚，必须缓动，弟亦以拔营则萧军必至隔绝，是以暂留。刻拟添募冬勇三千，尚未就绪。辱承拳注，肯相助为理，实为至幸。惟视南路易了，阁下与浚川兄同赴彭、湖一带，大举进规皖、吴，则鄙衷所日夜以冀者也。

凯章兄攻景镇，互有胜负，缘饶防屡挫后，贼焰益张，贼数尤众，故未得手。现扎距镇二十余里之柳溪地方，尚站得住，攻克则未敢必耳。专此布复。即颂勋安，诸惟融照，不备。

愚弟制曾国藩顿首

————————————————————

(1)  此件收自《曾国藩未刊往来函稿》。

0086．加孙鼎臣片二月初五日

告曾国华归骨而丧元，求作《墓表》一篇。

再，上年十一月作舍弟温甫《哀辞》一首，兹抄呈法鉴。维时遗骸未获，悲伤弥切。顷得胡中丞信，知舍弟尚得归骨，而先轸丧元，尤增永恸。拟再自为《墓志》一首，以抒私哀。敬求阁下作《墓表》一篇，俾舍弟得挂名大集，国藩亦与有荣施。肃此奉恳，再请著安，不一。

0087．加刘长佑片二月初五日

告因南路吃紧，而欲其与萧军夹击，若湖南另有人往南路，则来北路更妙。

再，凯章在景德镇于去冬十二月十九、正月十一、二十八日屡次小挫，腊月二十七虽获胜仗，亦伤百余人。弟本欲调阁下来助凯章，特以南路吃紧，萧军不克独了，故思阁下与萧军夹击，而调王枚村来助凯章。若湖南另有人往南路，则阁下来北路更妙也。再请台安。

0088．加单懋谦片二月初五日

告此后来往书牍，必求芟除繁文。

再，侍此次不另封全柬者，以荷承爱注。此后来往书牍日多，必求芟除繁文，故敢以简率为喤引也。

0089．加耆龄片二月初五日

求照拂萧军。

再，景德镇二十八日又复小挫一次，南北两路皆不甚得手，殊深系念。萧军去弟处尤远，声息难通，求阁下格外照拂为感。

0090．加左宗棠信尾片二月初六日

告萧启江、张运兰均小挫，望催王开化来。

顷得信，浚川二十日小挫，阵亡二百六十四人，幸二十二、二十四连日出队，贼已退窜，或可站住。凯章二十八日小挫，尚无禀来，万望催枚村来维持此军，为荷。

0091．复胡林翼二月初六日

告刘长佑部下之三将，已缄商左宗棠，令先防南路，与萧军夹攻。忧张运兰军殆不可保完，拟移驻抚州。奏调西丹之事，请其与官文主稿，告已令李鸿章至淮上招募马勇五百人。

润之宫保老前辈大人阁下：

正月二十八日奉复一缄，虔申谢悃，想达宏鉴。二月初一、二连接十二、十四惠缄，敬悉一切。所欲报者，条列如左：

一、萧浚川于正月十八日在南康之新城墟打一胜仗，夺伪印四十二颗、旗帜五百余件之多。二十日打一败仗，阵亡二百六十四人。此股匪党如张遂谋石逆之军师，六年破吉安者、傅忠信守吉安者、赖裕新守瑞州者、黄玉发翼贵丈兄弟，向所共知者，皆在其内。闻翼逆亦实尚在此，人数多至七八万，恐非萧军所能了。湖南防界者为刘培元、彭定太，亦不足以当之。而上犹、崇义土匪甚多，将来不犯吉、赣，则为吾省之害。刘印渠部下之三将，已缄商季公，令先防南路，与萧军夹攻，暂不能来北路。将来或由吉安北下浔、湖，当令其过江，当皖北三路之一耳。

一、凯章于二十八日又小挫一次，看来此军殆不可保完。侍拟移驻抚州，凯如站得住，则侍当添兵济之；如站不住，则侍驻守抚州，与南昌省城相犄角，俾南北之贼不得联合一片，亦有小补。

一、奏调西丹之事，请官揆帅与阁下主稿，挈列敝衔。上驷院等衙门习气之坏，在京时亦颇有所闻，今既由鄂省备价赴口买马，则诸事皆得实用。侍已令李少荃专人至淮上招募马勇五百人，待其到时，试行操演，未必能与西丹高驾，要当差胜于江以南之人耳。

一、胜、袁诸缄、牍读悉。淮上糜烂如此，中原之祸未央，夷事闻亦未了，四星使在上海，未归他处。如有所闻，再求便示。即请台安。

0092．复彭玉麟二月初六日

告萧启江、张运兰均小挫，拟移扎抚州。询张元龙到抚否，凌荫亭军不能即赴其处。

雪琴仁弟阁下：

正月三十日、二月初一、四连接惠缄，借悉一切。

浚川一军正月十八日获胜一次，夺伪印四十二颗、旗帜五百余件。二十日小挫一次，阵亡二百六十四人。凯章一军正月二十八日又挫一次。所调平江三营、祥字一营陆续到防，士气已伤，恐难得手。仆拟移扎抚州，凯若站得住，则调普军数营以济之；若站不住，则坚守抚州，水陆依附，与省城相犄角，与湖口水师亦尚相联络，南北两股庶不致合成一片。

张元龙不知已到抚否？船上炮手，吾即不调上岸也。凌荫亭接管吴国佐一营，不能即赴尊处，亮之。

住城之说，深感来示关切之意，然有时亦不能不顾大局，如岷樵之守南昌、次青之守玉山，皆不肯取巧者也。即请刻安。

0093．复李续宜二月初六日

谢寻得曾国华遗骸。询稍缓进剿之议定议如何。嘱入皖须有马队辅之以行。告胡林翼所作祭文，尚未能静心核校，诸《墓表》、《墓志》，均拟于春、夏间写成。

希庵仁弟亲家阁下：

二月一日接正月十三惠缄，敬悉一切。

蒙派朱蔡七与刘步瀛往寻舍弟温甫遗骸，果得归骨家山，合家感荷大德，曷其有极。比想已自鄂南旋矣。

稍缓进剿之议，仆于润帅缄内已屡次言之，不知近日定议如何？即阁下入皖，亦似须有马队辅之以行。润公言三河之失，非关我军无马，事或良然，然捻匪马多，倘挟全力来扑我湘军步队，终恐为贼所眩也。

承嘱为润帅所作祭文稍加参订，润帅前缄亦以见嘱，日内因萧、张南北两军俱不得手，心绪不佳，尚未能静心核校，容当如命参酌。又拟作迪公《墓表》一首、温甫《墓志》一首，尚未动手。又江家与印渠、意城嘱作《江忠烈神道碑》、罗家与芝生嘱作《罗忠节墓志》，久负夙诺，均须于春、夏间偿之。肃复，即候台安。

0094．加彭玉麟片二月初六日

告张运兰又挫，请再拨一营防安仁河。

正封缄间，张元龙于初六申刻至建昌，接仁弟二十四夜惠函，具悉一切。

凯章十一日挫失后，添平江三营，本已扎稳，不料又有二十八日之挫，尤可危虑。亲兵营船二十号，仆令其即扎抚州老营，若果移抚，则水陆依附也。弟处若有余力，请再拨一营由瑞洪防安仁河，俾贼不得过河犯抚、建，更妙。

0095．加耆龄片二月初七日

请设法添兵以助萧军。

再，普镇函告张道，请调剿景镇，兹亦调来数营助张、刘一臂之力。萧观察军无后继，尤不放心，求阁下设法添兵助之。并求尊处常与通信。弟已两次缄商湖南派印渠一军由郴、桂来夹击南安，并函催印渠矣。

0096．复李瀚章李鸿章 ⁽¹⁾ 二月初十日

告吴城开局材料落实，萧启江、张运兰两处军情。附告曾国华遗骸寻出。

小泉、少泉仁弟左右：

本月初二、初七日两展昆仲惠函，具承一一。借审时禧鬯适，动定咸宜为慰。

吴城开局，诸事当易就绪。凌荫廷所交文卷箱，已饬喻游击查寄，祈察收。骆中丞所咨湖南银钱数目，亦即在箱内。衡州办捐所发部照及捐生捐款数目，即当函告四舍弟属高广文缮单寄来，其分列七款清单，亦即核明奉寄也。少荃弟拟赴湖、浔一游，刻尚闲暇，尽可鼓棹遄行，以豁吟抱。

浚川正月十八在大庾所属之新城墟大捷，歼贼二三千，覆逆巢二处，夺伪印四十二颗，差为快意。当经改道援救信丰，迅解城围，一切情形已于初九日具疏奏报矣。南安贼实有四五万，并闻石逆尚在其中，不审能速了否。

凯章一军正月二十八进攻景镇，又复挫损二百余人，已饬令主守而不主战，其气尚足自固。惟婺源于二十九日克复，败贼万余归并镇上，恐其合犯张军，该处途径纷杂，备多力分，实深悬系。兄拟即日移驻抚州，去镇较近，酌量添兵助剿。且雪琴所派战舟，已抵抚郡，消息亦较流通。万一贼或内窜，即可力保抚州，不使南北两路之贼联为一片。连日为雨所阻，尚未成行。

自正月初十连城克复后，宁、建两属，人心少安。

六舍弟遗骸已经寻出，惟先轸三天未返，至为可恸。知念附及，专此布复。即颂时安，诸惟澄照，不备。

制曾国藩顿首

仲瑜仁弟老公祖来函已收到，然未另复，即候台安。

————————————————————

(1)  此件收自《曾国藩未刊往来函稿》。

0097．致左宗棠二月初十日

告萧军势单，请催刘长佑速出。说明调兵之意在借其稳定之长，变勇浮动之习。已明吴国佐、张运兰二人之曲直，饬吴留勇数百，嘱张坚壁弗出。请催郭崑焘速来。

季高仁兄大人阁下：

二月九日专丁到，接二十八惠缄，敬悉一切。应复各条，具列于左：

一、浚川在南安二十日小挫之后，未接嗣音。印渠一军西来夹击，似不可缓。浚川军势太单，如有疏失，所关非小。印渠不愿归江西调遣，即请由湖南发饷调度。若上游得手，将来印渠由吉安、袁州、瑞州以达于浔、湖，与弟会合后，诸事易商，决不令印渠拂其本志，置之于江西而不之省顾也。千万请其速出。

一、调兵四百亦不为少，兵之不甚中用，弟久薄之，非至今而变易前说也。特以近日各处募勇者甚多，应募者渐少，卒之择将，甚于将之择卒，朝秦夕楚，轻去其主，辛苦教练，甫觉可用，转瞬已失其所在矣。或在此营当散勇，则贪易一营以充什长；甫得什长，又思易一营以充哨长。若兵则一列尺籍，终身不改。鄙意欲借兵呆板之风，稍变勇浮动之习，故发此议，亦劝润帅参用兵也。至行装决不可少，南山可移，此例难变。彭山屺起行之时，已嘱其向湖南省库借发，在敝处饷项下划扣矣。望速行之。

一、吴翔冈于初六日来建昌老营，弟责其一败之后，不应遽禀请撤遣，情辞太迫切，除夕不应退扎三十里，掣动大队，渠深自愧悔。察其神象，不失为血性男子，而甚不满于凯章。平心而论，二十日遽请撤遣，除夕遽行退扎，大端之错，咎在翔冈。八月二十二万年追贼，有约不到；腊月十九，景镇开仗，又有约不到；二事之错，咎实在凯章。弟前不能定二人之曲直，今请得断斯狱矣。顷饬翔冈留勇数百，数月后再行接续前稿。渠亦羞归，无以对知己，尤无以对俗人也。大约与舍弟沅甫共事、与枚村共事，皆其所愿，即浚川亦可，终当少立功绩耳。

一、婺源已于初一日克复。败贼归并景德镇，必猛扑凯章一二次，不知足御之否。二十八日之役，老湘营死者二百余人，凯章屡挫，而坚稳之气不为少挠，诚不可及。惟驻镇已久，而二十八日为贼截去归路，是其短处。现嘱其坚壁弗出，致贼而无为贼所致。半月以后，我之战舟可入，贼之粮食渐缺，或可得手。未知其能坚持否。

一、筠仙召对，圣意殷勤垂询，阁下将来自不免一出。如破格擢用，竟以黔抚一席相迫，虽题目甚难，却于滇、湘两省有益。特世变相寻而日多，人材分布而日绌，终恐趋于不支。粤捻内扰，、哦外伺，非得忍辱负重之器数十人，恐难挽回时局也。意城在此极有益，务祈催之速来，四月杪放归，决不食言。人树亦祈再催之。诸不一一。即问刻安。

0098．加陈源豫片二月初十日

说明对吴嘉宾的安置。

再，子序同年上禀请办江、闽交界团练，去冬曾戏批责之，中有云：“该员著书是好手，办事是外行；著书多而且精，办事偏而且蠢。”合营鼓掌，序兄亦笑不可仰，厥事遂寝。今年主讲建昌书院，仆每季贻之五十金。顷又附案以同知保之，但不令其办公事耳。所以处宿学之士，颇有当否？再问季牧仁弟亲家日安。

0099．复沈葆桢 ⁽¹⁾ 二月初十日亥刻

虑婺敌并力来犯，告拟即日移驻抚州。惊闽省厘局婪肥之甚。

幼丹仁兄大人阁下：

初十日接展惠书，具承一切。

婺贼窜至天保堂一带，距景镇八九十里，距柳家湾官军六七十里，深虑其并力来犯。凯章二十八日败挫后，其气尚能自固，已批令坚守而勿轻动，倘得如来示粮尽自溃，则大局深有赖矣。弟拟即日移驻抚州，其地去景镇较近，且与湖口及省门声息易通，万一贼或内窜，即可力保抚郡，不使南北两路之贼联为一片。

此间自连城克复，逆党远窜后，人心亦稍安矣。官票停止，珂乡民困稍苏。厘局如此婪肥，江西、两湖均未至于此。陈季牧书来，言闽中领饷千金，须扣去二百，殊骇人听闻也。

婺源克后，尊处可移，催江镇军等横截尾追，勿使其麇聚景镇，且与凯章等声势联络，江君或尚能不分畛域乎！率复。顺候近安，不既。

愚弟曾国藩顿首

————————————————————

(1)  此件收自《曾国藩未刊往来函稿》。

0100．又加左宗棠信尾二月十一日

说明未早令朱、唐赴张运兰处原因，告拟移驻抚州。

再，朱、唐阴受迪庵之诫，只在弟侧护卫，不归他人节制，迪亦曾以此托弟。自迪没后，朱、唐持此议愈坚，此亦勇之陋习，兵则无是患。不然则早令赴凯章矣。润、希、雪三人俱嘱弟早赴湖口，此时萧军孤危，弟未便置之不顾；若印渠能至南安界，则弟放心北行矣。拟明日移驻抚州，万一景镇疏失，贼踪内犯，驻抚则可屏蔽建昌，驻建则不能兼顾抚州也。卓见以为何如？

0101．致郭崑焘 ⁽¹⁾ 二月十一日第三号

告吴国佐、张运兰曲直，望挈王勋、王开化来。

意城仁弟亲家阁下：

二月初九接惠函，知尚在乡，未晋省也。此间一切调度，俱次第缄告左季公，自可徐达尊览。此次亦有书详布季公，祈一索阅。

翔冈初六日来见一次，愧悔之情与愤发之志，似终足有为。此次大段之错在翔，一日之错实在凯，今曲直了然矣。若阁下与人树在此，当早了然也。

季公书言阁下仍当出军，入局湘中。维絷之殷，不问可知。目下却望阁下来此一行，能挈枚村同来更妙。否，亦须偕人树来也。四月以后，沅甫必到，筠公亦至，则阁下可飘然远引矣。千万千万！无迟无迟！此间购得佳书数十种，若非亲举玉趾前来领取，不可得耳。复请台安。不一。

姻愚兄制曾国藩顿首

————————————————————

(1)  此信与《八贤手札》所收之影印件核对过。

0102．加陈源豫片二月十一日

赞其来缄书法极妙，望更多作楷书。

来缄书法极妙，字不满四分，而笔下有千里之势，二十年苦心孤诣，今日始有成效，可与天下共赏，钦慰之至！望更多作楷书。仆有佳文数首，将来求大笔书写上石也。再颂近安。

0103．加李续宜片二月十一日

询曾国华首级尚有寻觅之法否，告拟十二日移驻抚州。

再，先轸丧元一节，每一念及，尤为惨恸，不审尚有寻觅之法否？

此间拟十二日移驻抚州，恐景镇之贼内犯，则抚州首当其冲，不得不思所以保之。雪琴亦派水师一营来抚矣。再问希庵仁弟亲家日安。

0104．加沈葆桢片二月十一日

告移驻抚州，南北兼顾。

萧浚川军现颇孤危，弟催湘省饬印渠一军来南安会剿，与萧军收夹击之功。如其速来，则南顾无忧，弟可专图北路。目下移驻抚州，尚系南北兼顾，亦恐镇贼内犯，窥伺抚州。质之卓裁，以为何如？再问台安。

0105．加李瀚章片二月十一日

说明保抚缘由，望速开办报销局，请李鸿章自浔湖归后速赴大营。

再，萧军在南赣颇觉孤危，仆在抚、建，尚可稍为照料，北行则弥隔绝矣。景德镇官军万一疏失，贼踪内犯，抚州首当其冲，保抚尚可兼顾建昌，驻建则不能顾抚也。文卷箱钥匙，俟到抚后，专人由水路送至吴城。

调普钦堂数营赴景德镇助剿，不知已启行否？请便中一为缄催。

报销开局，总以迅办为妙，早一日有一日之益，速一日省一日之费。局用不可太啬，筱泉代我作东，饮食须常丰洁。从前办数年苦粮台，此际宜办数月甘报销。仆赖雪琴厘金之赠，近日颇不穷矣。一笑。

少泉自浔湖归，仍望速赴大营，以慰驰系。至嘱！至嘱！手此。再问近好，不一一。

通家生曾国藩再拜

0106．复左宗棠二月十三日

告婺源、浮梁皆复，萧军亦克南安。正移营抚州。

季高仁兄大人阁下：

二月十二接正月晦日惠缄，具悉一切。时尚未接弟四、五号也。

顷得王钤峰信，婺源克后，浮梁亦复，养素水陆皆获胜仗，凯章从此当安稳矣。彭声发与二朱能速来，自是妙着，惟朱南桂近亦甚病，必难成行，而敝邑并无老勇可募，董泽之蒲罄矣。如天之福，景德镇贼能自退，凯军尚须加意调养，始能徐还旧观。萧军于初三日克复南安，军威渐振。

弟于十二日冒雨拔营，仅行十五里，今日泥深，小住一日，率报数语，统俟续致。即请台安。

今日奉廷寄，筠仙果赴天津矣。

0107．复胡林翼二月十五日

告水师操习陆战，须另求统领，另募桨手，另造船只，询陈、刘、李三人可为统领否。询马队不知又有变议否，陕甘亦有马可买否。告婺源、浮梁克复，凯军可无虞，南安亦克，萧军应足自立。所部于十二日拔营赴抚。

润之宫保老前辈大人阁下：

二月初十、十二接二十七、初三两次惠缄并说帖一件，敬聆一切。所欲复者，仍条列如左：

一、水师操习陆战，冲出下游，亟肄以疲贼，多方以误贼，此自胜算。七年阁下曾上一疏，与此亦大同小异。四年黄麓西上一说帖在侍处，亦大同小异。国藩浅见，窃以为：吏治，有常者也，可先立法而后求人；兵事，无常者也，当先求人而后立法。求人以统领为最难，营官亦颇不易得。厚庵自三河大变后，怆怀同志，度其情态，且如中钩之鱼、失配之鸟，势难强其另辟门面，重立规模。雪琴亦久疲思息，非复有朝气可用，纵强之使为统领，亦必不讨好。若于杨、彭二公外别求统领之才，不知陈金鳌、刘国斌、李成谋三人可统此席否？若水师营官中不能挑出统陆兵之人，而另择一人纳入水营，诚如尊虑，必不惬洽。此陆军坐船以求统领为第一义之说也。至抽勇三分之一以习陆战，恐杨、彭及各营官、哨官皆不甚愿。自庐州再陷，巢湖水师好船、好炮尽以资贼，计亦必出江与杨、彭决战，水师抽勇登岸，固亦不可不慎。鄙意抽拨水勇操习陆战，不过欲其熟舟楫，彼此联络耳。却须准其另募桨手，补足原额，其船只则须另行打造，如极大舢板、如渡船、如长龙之无平盘者，与贼舟相似，而不用前此之师船，或者人人乐从此段议论。侍不写信告杨、彭，恐先淆乱水营之耳目也。

一、官揆帅欲奏调察哈尔马千匹、大凌河千匹，采买千匹，自是欲与侍原奏合符起见。旋奉寄谕，令斟酌采买，不知又变议否？侍建策时，尚未悉官马若是之不可恃也。且待秀帅会尊处复奏后，再行酌定。采买何必定北口？陕甘去鄂稍近，亦有可买否？田兴恕似可为骑将，已缄商季高兄矣。

一、普镇将处已调二三营，并咨明尊处。婺源初一日克复，败贼窜归祁门，浮梁亦克，凯章一军从此无绕抄后路之患。而刘养素又于初五日大获胜仗，夺贼战舟五号、小船数十号，烧沿河贼垒十余座，凯军亦可无虞。萧浚川于初三日克复南安府，贼党多趋出粤之路，不知其果大去否。有此一克，萧军应足自立矣。侍前因景镇之贼图犯抚州，已于十二日自建昌拔营，十六可到抚郡。

舍弟温甫归骨，前承厚德，合家衔感，先此肃谢。敬叩勋安。　荷塘铺

0108．加刘于浔片二月十七日

嘱小心坚持，无使将士因胜稍懈。

再，前接王钤峰信，言浮梁已被乡团克复，想未确也。世态冷暖，弟所熟谙。阁下艰难情况，刻不去怀，但求筱浦先生能拨兵相助。景镇克复，则来缄所指尽易商量。目下尚祈小心坚持，无使将士因胜稍懈为要。

0109．加胡林翼片二月十七日 ⁽¹⁾

谢曾国华灵榇过黄时情文优渥，告以水师改充陆勇，不能不另募生手补额，另造渡船等式。

正封缄间，杨名声于十六日回营，具述舍弟温甫灵榇过黄，荷蒙情文优渥，行路感泣，矧在骨肉，悲感曷极，临风百叩。

以水师改充陆勇，而另募生手以补水营之额；不用师船，而另造渡船等式，殊增浩费，于尊意变法之中，微寓省费之道，已觉相背，然揆以水营近日之情态，恐须如此，乃克有济。若图省费，则可径行裁撤水军三四营，全改陆军，亦犹可办得到。若必强其忽水忽陆、是一是二，则一舟之中，有改陆有不改陆、有加饷有不加饷，势必窒碍难通。耳不两听而聪，目不两视而明，兵勇愚蠢，自须专习一途，以壹其心志。上岸杀贼、洗足上船之说，当筑濡须坞时，已知其不可行矣。聊贡刍荛，以备采择。手此，敬布谢悃。再颂润之宫保前辈大人日安。

————————————————————

(1)  此信原无日期，以信中“杨名声于十六日还营”，且置于十七日一批信中，故定为十七日。

0110．加耆龄片二月十七日

告浮梁克复之信似不甚确，询可否调用新城雷令。

再，浮梁经乡团克复之信，似不甚确。如果有此，则镇贼自难久踞。刻专使往查，尚未归也。用兵日久，营官之才尚可强求，惟统领竟不可得。次青去年投戎从笔，将来恐又当投笔从戎。新城雷令闻系一好营官才，弟欲调用，兄见许否？

0111．致彭玉麟二月十七夜

请与杨岳斌另生妙法，于下游稍出奇兵。请饬令觅曾国华忠骨者无庸再觅。告普承尧一军，难令独当一面。请饬查夏銮请恤事。梁、黄应迅速调归，水师不须另拨亲兵营来。

雪琴仁弟大人阁下：

初十、十二至十七连接初二、初六、初八至十四日四次惠缄，敬悉一切。应复事件，条列如左：

一、水师改习陆战事，仆昔年亦常持此论，后思之亦多窒碍之处，今观来示所陈，多苦心体察之言；然润帅之志，思欲出奇制胜，亟肄以疲贼，多方以诱贼，若非从水军设法，则陆军更不能出奇矣。总求阁下与厚庵另生妙法，于下游稍出奇兵，则楚军乃有生动之趣，贼亦不敢壹意上犯。

一、舍弟温甫忠骨业经寻得，初三日自黄州还湘，荷承格外关垂，感激何极。李秉苑所雇之姜姓，望饬令无庸再觅。

一、普镇一军，难令独当一面。仆前令其派二三营赴张凯章处助剿则可，若令其出建德以攻景镇之北，则与凯章两头隔绝，恐必误事。婺源于初一日克复，浮梁之克，则似非确耗。江军当可来镇会剿，养素前与张小浦先生有约也。李军来否，则未可知。幸南安克复，萧军或可无虞。

一、夏銮之请恤事，系四年随案奏请。去冬系申请承袭，本系新样办法，比即批发，不知何以尚未接到，请一饬查。批抄一阅。

一、润帅调梁、黄赴浔湖，以便宝勇全军赴镇，极为可感。然皖北贼势浩大，甚于景镇，普军固可全调，梁、黄亦未可轻拨。今鄂中有警，自应迅速调归。

一、水师蒙调亲兵营来抚，中营赴镇，甚感甚感！仆前欲派水师防安仁河，即指赴镇之一营言之，盖利则攻镇，不利则防安仁也。兹已派中营，不须另拨矣。复请台安。润帅信缴还。

0112．加邵懿辰片 ⁽¹⁾ 二月十八日

请另纂其父墓表，婉转说明张芾应回籍守制。

再，承大著《墓表》，自首至尾，皆论弟夺情之事，此似表弟之墓，于先君子无涉。弟以十二月接到，时事与大篇中所陈各情多有不合。先人葬地，刻下正谋改卜，可否敬求鸿文另纂一通，增光泉壤，垂示家牒？幸切幸切！

张小浦中丞之事，圣恩已许其守制，特以主者未能宣广仁化，速择替人，致令进退两难。其汲汲求去，亦自持之有故，阁下所谓责之大义者，不审云何？考经典中言夺情事，惟《公羊传》较详。孔子以三年之丧而从其利，微示讽戒，则固未深许也。后世夺情，大约君固留之，臣固辞之，两尽其道，未有君以为可去，臣自请夺情者也。近世官场丁忧，率不回籍，或奏、或咨，留营、留省，自请夺情，习为常例。鄙人不幸两次夺情，皆介乎可去可留之间，进退之际，茫无依据，至今惶愧。

军事非权不威，非势不行，弟处无权、无势之位，常冒争权、争势之嫌，年年依人，顽钝寡效，惟冀一二有道君子赐之针砭，兼亮苦衷，即深夜冥行，庶有见明之日。若不揣其本，而齐其末，不知者弃之惟恐不速，知我者复责之惟恐不周，则歧路又歧，将奚所适从也？廿年挚爱，聊一鸣白，惟无弃其隘薄而更惠以法言，感幸曷既。再请位西仁兄大人著安。　抚州

————————————————————

(1)  邵懿辰（1810—1861），字位西。浙江仁和人。道光举人。官刑部员外郎。著有《礼经通论》。

0113．加张芾片二月十八日第三号

告景镇迄未得手，刘于浔两获胜仗，萧启江克复南安。询其饷项尚足支持否。

顷闻婺源克复，具仰硕画鸿谟，无勍不摧。此间景镇之师，迄未得手。养素于初五、六日两获胜仗，士气为之一振，若得仰仗声威，婺贼远遁，镇军亦渐得手，则可逐出江滨，通力合作，局势较顺。

萧浚川于初三日克复南安府城，为之一慰。惟南路贼数殊多，或窜楚、粤，或留江西，均非易了之局，深用焦灼。闻尊处饷项近颇支绌，尚足支持否？便中祈示及一二。再颂筱浦老前辈大人捷禧。

0114．加史致谔片二月十八日

告将妥为安置其子，求常接济萧军口粮、子药。

史世兄来，值弟移驻抚州，渠亦随至。容当妥置一席，以答雅嘱。

萧浚川一军虽克复南安，而弟犹时以孤军悬隔为虑，敬求阁下关垂，将口粮、子药常常专员接济为感。再请士翁仁兄同年大人刻安。

0115．加王勋片二月十九日

说明吴、张之曲直得失，请与郭崑焘速来。告江西添饷三万已应允，统领之才难得，恐李元度又当出为统领。

再，吴翔冈偶尔一小败，遽请撤散，情词迫切；除夕退扎三十里，不顾掣动大队，此二者翔冈之失也。八月二十二万年之役，凯章有约不到；腊月十九景镇之役，又有约不到，此二者凯章之失也。自意城与阁下南归后，仆于各军声息不甚通，莫能判其曲直得失，顷始略识其详也。故望阁下与意城速来，通达众情，以期和协。

江西添饷三万之说，业已应允，每月由河口厘局解一万五千，由省局解一万五千。又咨请敝处代招勇三千人，以后办事略可放手。特统领之才难得，虽添新营，仍嫌散漫，如阁下能来接办营务，恐次青又当出为统领也。枚村伤病，自宜安心调养，不可强之使出。朱南桂亦尚多病，若能次第痊愈，则事尚易济耳。再候人树仁弟日安。

0116．加萧启江片二月十九日

告拟令刘世伟驻扎新淦，请省城解其饷银三万两已应允，其弟请恤已出奏。

再，信丰如能解围，贼不至西犯郴、桂否？至以为念。

刘世伟办尊处转运事件，弟拟令其驻扎新淦，距抚州老营不过三百里，距尊营不过三百余里，距省城不过三百里，庶上下消息易通。

前请省城解贵军银三万两，中丞复信，业经应允，不知系一批起解，抑系分两批解贵处。铜钱尚不缺乏否？上高厘局，每月能得若干？不胜悬系。

令弟病故请恤，初九已出奏矣。再请浚川仁兄捷安。

0117．加王懿德片二月二十日

请即饬饶廷选来江，商调得力将领二三员。

再，饶镇军调赴江西，已奉俞允。目下闽省全境肃清，而江右需才甚急，敬求阁下即饬该镇束装来江，为弟臂指之助。叨荷舟谊，不胜感祷。至麾下连年廓清巨寇，得力将领当不乏人，可否调拨二三员暂归敝处，缓急仍可奉赵，谨商春岩仁兄大人阁下。

0118．加胡大任片二月二十日

告吴城设立报销局，请命驾速来。

再，吴城设立报销局，李筱泉综主其事，甘子大、陶仲瑜次第入局，若阁下命驾速来，则群英毕集，事更易了。弟以南赣之贼势尚蔓延，不能不暂驻抚、建，兼顾萧军，谕旨亦饬未可即日北行。俟南路稍松，再赴湖口等处，又可借展良觌也。莲舫仁兄同年大人日安。

0119．加沈葆桢片二月二十日

告皖兵之敌有上犯楚疆之意，胡、李已进御蕲水；景镇敌我尚相持。

再，闻皖北之贼日来蠢动，有上犯楚疆之意，一股窥麻城，一股犯蕲水。胡中丞与李希庵已自黄州进御蕲水，惟麻城尚无劲旅足以当之，不审楚疆果无他虞否。景镇之贼殊悍，官兵亦夙称精劲，但得彼此和协，上下一心，终有破贼之理。目下单薄之虑犹浅，携贰之患较深，大约利则相欢而日和，钝则相咎而日乖，亦军事之常态。或者转手得势，即可渐趋于和顺乎？余不备及。再请幼丹仁兄大人日安。

0120．加毛鸿宾片二月二十日

告皖敌有上窥楚疆之说，询襄阳稍设防否。

再，顷闻皖贼上窥楚疆，有一枝犯麻城、一枝犯蕲水之说，汉、黄、德三属不免时虞震动。襄阳远隔西路，当可安堵，未审彼中亦稍设防范否？至以为念。

弟频年即戎，所在竭蹶，五夜扪心，愆尤丛集，凡有谈弟过失入阁下之耳者，无论是否属实，概祈缕析示知为荷。再问寄云仁兄大人日安。

0121．加李续宜片二月二十日

询彭玉麟与其所言人数不合原因。

再，雪琴寄示胡宫保信，言皖贼大举窥楚，老营不过五千人云云。阁下昨信言所统湘营及抚标共万数千人，何以不相符合？岂阁下所指并蒋之纯军言之耶？以我之愤，乘贼之骄，得阁下之深稳出之，计当无患。此间昨卜鄂事亦吉也，惟进取似不宜骤。吾前欲润帅久驻黄州，颇可采否？

0122．加彭玉麟片二月二十一日

告普承尧若始终梗调，自不能不专折一劾。邓翼升之禀，当即具奏咨。询改归江省发饷，可应手否。

雪琴仁弟大人阁下：

十九日接十五日惠缄，二十日又得周润之带到一缄，敬知一切。

普镇之情状，去年已露端倪，若果始终梗调，自不能不专折一劾。张小浦中丞现派文参将瑞带三千人来镇会剿，兵力日厚，宝勇即不来，大局亦尚无碍，足慰绮廑。

邓翼升之禀存报销案卷箱内，是以尚未奏咨，兹即行取来具奏，或令邓协再补一禀亦可。明年万寿，照例于正月一日颁发恩诏，决不误也。

筱泉信中言阁下眠食日佳，庆慰曷既。惟闻自正月起，鄂中协饷截止以后，全归江省发，不知可应手否？兹奉赠洋红八宝印泥一匣、朱沙印泥二匣，敬希莞存。即问台安。

0123．复李瀚章李鸿章 ⁽¹⁾ 二月二十二日

告军情、敌情、部队调遣、饬令筹款购马、募勇及袁甲三、郭霈霖、郭嵩焘近况。询李鸿章何日来营。

小泉、少泉仁弟左右：

二十、二十一等日连接昆仲惠书，敬悉种种。

国藩于十六日抵抚州，查悉景镇一军尚足自立。浮梁光复之说，虽见禀报，恐不的确，浮梁拔则镇逆未有安然不动者。小浦前辈已调文参将之二千人赴镇助剿，院咨归凯章调度，当可速到。普镇一军，雪琴函称十六日已拔六营自彭泽启行，然婺源败贼已陷建德，彭、湖吃紧，其由彭赴镇之路亦必阻塞，恐普军不及来矣。浚川初三克南安后，即驰援信丰，抵信后尚未接其来函，不卜能速了否。窜广昌之说系属讹传，并无其事。刻下宁、建两属均安堵，耆中丞托招湖南勇三千人防建，一时尚未招就，拟商调元守之江军平勇先距建昌，聊壮声威。

皖贼有分途上犯之说，润翁当足了之。其派来浔、湖换防之梁丞等营，经雪琴饬回黄州矣。高世兄未见来营。

通筹全局一疏，廷旨尚以为然，惟禀调马匹类皆倒毙，徒糜费而无适于用，饬令筹款购马，正与润翁前议相符，辰下想已照办。熊、刘二弁赴皖招募，春末夏初当可到矣。

袁午翁桥梓内召，中州事恐遂不可为。郭雨翁已有信来，经漕、河二帅设法请留，未识能邀末减否。云仙已赴僧邸大营矣。胜帅所禀二事，卓见可佩，此公毕竟不凡。瑞公乃作郑五，时事可知。

少泉何日来营？深以为盼。此复，即颂近安。

制曾国藩顿首

————————————————————

(1)  此件收自《曾国藩未刊往来函稿》。

0124．加彭玉麟片二月二十二日

告湖口一关须择人坚守。

再，湖口一关，经阁下与杨、李苦战而得，自须力守勿懈。或普或刘，应择三千人坚守此关。其筑垒挖壕，均须阁下一一经理，不可稍疏，亦非异人任也。

0125．复胡林翼二月二十二日

告湖口一关为鄂中门户，已缄告彭玉麟悉心经理。

润之宫保老前辈大人阁下：

十七日杨名声来，接惠缄，十九日又接初十日一缄，敬悉。

雪琴寄示尊书，知皖贼分道犯楚，此固意中之事。四眼狗果在何路？非希庵之静不足制之。湖口一关，经杨、彭、二李苦战而得，不可稍有疏失。普、刘二君，若言进取则有未逮，若深沟高垒以守湖口，或犹力所能支。普军助剿景镇，侍止调二三营者，亦虞湖、彭空虚也。此处为鄂中门户，亦为楚军所必争，尚望荩虑时时筹及。侍已缄告雪琴，嘱其悉心经理，其大处仍求鸿筹运度。侍前一折有未可即日北行之谕，自当暂驻抚州，待南赣之清耳。即请台安。

0126．加耆龄片二月二十二日

告抚、建两府皆有备，已缄嘱胡林翼、彭玉麟力保湖口，请咨行普、刘各营。

再，建昌有兵五百，又有王守新招之勇六百，若益以元守之勇二千，则兵力已厚，但欠子药。顷蒙惠解敝处火药二批，业已到抚，即分拨万斤往建，则两府皆有备矣。

普总兵之勇，弟前分拨二三营赴景镇助剿，尚属可行。胡润帅咨调全军赴镇，则湖、彭未免空虚。弟顷缄达润帅及雪琴，嘱其力保湖口也。尊意如以为然，即求便中咨行普、刘各营为荷。大约皖南之贼四面受逼，则仍不免窥伺江西。若江西于广、抚、建三府、湖口一县皆以重兵扼守，使贼屡伺而不得逞，然后以江西之完力规复皖南，则贼势自尔穷蹙。是否有当？伏祈伟画惠示。再请九翁仁兄大人台安。

0127．又加彭玉麟片二月二十二日

告凌荫庭目下实难脱手。

再，二十一夜又接惠缄，凌荫庭目下实难脱手，待稍有头绪，再行察看。苟可拨还贵处，即不强留也。普军人虽多，实不甚能，多不宜用以当大敌。

0128．复彭玉麟二月二十二日晡

告刘腾鹤之军不可北渡，宜先守湖口。

雪琴仁弟大人阁下：

二十二日发去一缄后，旋接十八日惠书，知普镇一军因彭泽隘多，堵剿不遑，调助凯章之说，可无庸议，仆昨缄已言其不必来矣。惟刘杰人之军，阁下欲令其赴小池口，则大不可。普军近剿彭、建之交，利钝尚未可知，万一疏虞，则贼直犯湖口、石钟山。杰人之军或远守彭泽，或近守湖邑，总以保全石钟山为要。此阁下血战辛勤，与杨、李苦心争得之地，切不可稍有疏虞。纵令小池口两营业已调来，而杰人之军亦不可遽令北渡，宜先守湖口也。兹有一缄寄杰人，嘱其力保湖、彭。阁下阅毕，可发则发，不可发则存尊处。顺问台安。

0129．复刘腾鹤二月二十二日

嘱悉力扼守，保全湖口。

杰人仁弟左右：

前接禀牍，知阁下欲辞差归养。现值湖、彭之间警报迭至，阁下一门渥受国恩，自不能遽行撤营。湖口、石钟山为江西、两湖扼要之区，官兵屡年血战乃能夺得者。此次下游之贼上犯，恐有窥伺湖口之意，务祈阁下悉力扼守，保全湖口，或即守彭泽，以为屏障；或另驻要隘，以便防御，总使湖口万无一失，则阁下功在三省也。

国藩因南路吃重，暂不能赴湖、彭，三月间即可北来共事矣。顺问捷佳。

0130．加沈葆桢信尾二月二十三日

告专注赣州之议已入奏，忧敌已成流寇之势。

尊意专注赣州，与弟前议相合，正月十一已入奏矣。此时桂楣履任，赣当无虑，而湖南十分吃紧，已成流寇之势，杞忧曷已。

0131．复左宗棠二月二十四日

告已饬萧启江驻守吉安，战船截湘江，敌难西渡之说，恐不可恃。同意郭崑焘可不来，王勋、朱南桂、吴国佐等军留湘。

季高仁兄大人阁下：

二十二日接惠书，具悉一切。所应复者，条列如左：

一、萧浚川应驻守吉安，侦确贼踪，迎头截剿，已札饬之，又批饬矣，并录二件咨明骆帅。到吉安后，尊处即可调度，庶见闻较确，但须常顾吉安，以保饷源。

一、顷接人树信，言桂阳失守后，兴宁、宜章又继陷矣，不知确否？请饬院署承书，将南路紧要军情，随时咨明敝处。战船截湘江、贼难西渡之说，恐不可恃。昔年江西之贼不能西渡赣江者，以上下游皆有陆兵联络也。若上下数百里无陆兵，则处处可渡，水师纵能梭巡一二百里，得数百贼牵制之，则不能兼顾他处矣。此层尚烦熟筹。

一、湖南有事，意城自可不来敝处，即王人树新招之七百人、朱惟堂新招之五百人，亦可由尊处截留，以剿湘中之贼。计玉班在茶陵可与浚川之师联为一气，印渠、岘庄在安仁、衡州等处亦与萧、赵易通消息，人树则或在楚勇营、或在湘勇营，均甚相宜。

一、调营马以练马队，最为要着。此时勇兴稍阑，气亦渐减，不得不参用有缺之武官、参用有籍之营兵，以资维系。若借此以整顿营伍，使有起色，则百年之利也。

一、吴翔冈之军，弟本撤去不用矣，因初六日见面，真气动人，思再用之，已缄告左右。顷渠由贵溪假旋，令其帮办刘璈带四百人来抚州护卫。兹接尊缄，湖南多事之秋，而乏才可用，请即留翔冈在湘，弟当札刘璈带此四百人还湘。其中当有翔之腹心、亲信在内，俾翔有所借手，易于添招也。至人树欲调钤峰回湘，则可不必。钤仅八百人，于湘未必有益，于凯军、于江西俱有大损，故不宜耳。顺请台安。

0132．加王勋片二月二十四日

嘱归并他路，常通声息。告朱南桂军可留湘，王文瑞军不可调。

再，现调萧浚川之军回驻吉安，如贼至安仁、茶陵等处，萧军可与玉班约同截击，必能得力。阁下新募之师，或与印渠、岘庄为一路，或与玉班为一路，总以常通浚川声息，并常通敝处信息为要。朱惟堂新招之五百人，亦可留于湘中剿贼，暂不必来敝处。

景德镇贼数日增，普镇军无人来镇助剿，彼在湖、彭自顾不遑也。钤峰之八百人调回湘省，未必有大益，而于凯军、于江西均属有损，故不可调耳。手此。再问日安。

0133．加李瀚章李鸿章片 ⁽¹⁾ 二月二十四日

告湘南军情、调度与老营添兵。

缄未发，又接十八日筱泉一缄。人树亦有信来，桂阳于二十六日失守后，宜章、兴宁相继失陷，湖南上游大震。浚川于初八日大战获胜，初十日信丰解围。现饬其回驻吉安，如茶陵、安仁有警，即横出截剿。湘抚现调刘印渠往安仁，赵玉班往茶陵。此间前令王人树招勇五百、朱惟堂招勇五百，现亦饬留湘省助剿。

敝处老营除前护卫之三千二百人外，新添四千人，三月可次第到齐。饶镇军来，不知可带若干？将来尚可分拨出剿耳。

国藩又手肃

————————————————————

(1)  此片与《曾国藩未刊书札》所收之影印件核对过。

0134．致萧启江 ⁽¹⁾ 二月二十五日

抄示骆秉章飞咨，嘱速赴吉安截剿。

浚川仁兄大人阁下：

信丰之役，雒师苦战两日，迅解重围，佩慰无极。昨因南安一股窜陷桂阳、宜章、兴宁、永兴等县，茶、安及衡郡一带均甚吃紧，爰备公牍，飞请台旌迅赴吉安。如贼犯龙泉、永兴各属，即可迎击；贼犯茶、攸、安等处，亦可横截兜剿等因，想经达照。兹复接骆中丞飞咨，欲请贵军绕出贼前，迎头截剿，除咨复外，谨抄行尊处。查湘中将士出征外省者十之八九，该逆乘虚而入，各军皆有内顾之忧，关系大局不小，务望胜师迅速成行，在赣城慎勿耽搁，抵吉后便宜行事，力遏凶锋，保全桑梓，实深感企之至。专此布臆，即请捷安。诸惟凯照，不一。

————————————————————

(1)  此件收自《曾国藩未刊往来函稿》。

0135．复郭崑焘二月二十五日

告已饬刘璈带吴国佐军回湘，萧启江回驻吉安，以援湖南。若湘事危急，凯、钤全军亦当回援。

意城仁弟亲家左右：

二十四日接惠书，具悉一切。

翔冈撤后，又令其带勇数百来此护卫，顷其帮办刘璈带来，翔自请假回楚。因湖南信息太紧，仆令刘璈带此四百人回湘，俾翔添招得以自成一队，二十六日可起行矣。

湖南此次之变，出人意料之外。去冬接和帅咨，即言翼逆石达开欲自茶陵窜入湖南，敝处未甚以为虑，湘中亦不甚提防。此贼前队已破桂阳、永兴等处，而后队之在南安、信丰者，尚能屡挫萧军，何其多也。浚川解信丰围后，现饬其回驻吉安，以援湖南。计到吉当在三月初间，入茶、安等处则中旬矣。鄙人无回湘之理，且抑郁已久，心血积亏，虽回亦无裨益。若湘事危急，凯、钤全军亦当回援，鄙人自知顾其大者、急者，必不拥以自全而自壮也。第衡州向来未谋城守之计，即有劲旅回援，不知来得及否。

张六琴来，或留大营，或留建郡，均可奏办。

近见吾党气谊相合者，皆失之孱弱，且处境多有不顺，亦未知其何故。筠公不能来此，谕旨已录咨院署，得见之否？手复。即问台安，不一。

0136．加萧启江片二月二十五日

告救援桑梓，以速为妙。可禀商骆秉章相机进止。

再，此次贼犯湖南，变出意外，人心惊惶，阁下救援桑梓，以速为妙；多发侦探，能于中途截击一二仗，当更得势。弟在抚州，于湖南贼情太相隔绝，阁下禀商南中丞，相机进止可也。

0137．加骆秉章片二月二十五日

告官军于衡州会合小顿，则西、北两路皆可控扼。

再，此次贼入湘中，实出意外，其或北出茶、攸，以窥潭、醴；西窜永、宝，以犯安、益，尚未可知。闻官军于衡州会合，作小停顿，则两路皆可控扼。贼积恨湖南，久思一逞，幸赖福曜照临，自可化险为平耳。

0138．复左宗棠二月二十五夜

忧饷源顿匮，请镇静而徐图之。

季高仁兄大人阁下：

二十二日奉复一缄，由王人树专差寄达，亮尘台览。二十五日接十七日惠书，具审一切。

浚川处二十二日去一札，二十三日去一批，均令其由吉安回援茶陵。二十五日去一催札，正以缓不济急为虑。兹接来函，知骆帅已专札去调，照敝处之札可早到五六日，足少慰也。

贼入吾乡，焚杀必惨，饷源顿匮，思之不复可为怀，不知库局尚少有所储否？湖北亦值多事之秋，难以协借，焦愤难名。然事已如此，阁下亦惟静镇而徐图之，不须忧灼也。

佘星焕等枪炮，省局赶办不及，已批令来江另领矣。手复。顺请日安，不一。

0139．复胡林翼二月二十六日

告已派萧、王、朱截剿湘南之敌，忧将士思归，饷源骤竭。叹近来科场事株连太广，夷务办理太柔，用人不惬人意。

润之宫保老前辈大人阁下：

二十四日得十七夜惠书，敬悉一切。

吾乡南路近日鼎沸，桂阳、宜章、兴宁、永兴四县、桂阳一州先后失守，郴州隔绝，不知信息，衡州亦岌岌矣。此间派萧浚川由吉安横出茶陵截击，不知来得及否。又王人树、朱惟堂新募勇来此者，亦截留湘中助剿。贼势浩大，诚恐杯水不足以救车薪。早知如此，侍去冬当令萧、张并力南路，不应令凯章图景镇也。盖一则见贼在闽、浙奄奄若无能为；一则寸心思与阁下及希庵、厚、雪之师合势，为二端者所误耳。若湖南果糜烂，则江西、湖北两省将领、士卒皆有反顾之志，军事益难措手。而湘中饷源骤竭，无论黔、粤无所资借，本省即已不支，大局变迁，迥出意表。

大奏以黄州为老营，尚未咨到。正月所陈刍言，以此条为第一义，幸蒙垂采。羊瀛、黄三清皆不能战，侍深知之。赵福元闻颇能战，在鄂不甚关轻重，在湘犹可助其兄也。

午桥内召，直夫引疾，孤我气谊，不胜感喟。近来科场事株连太广，夷事办理太柔，瑞某枚卜，识字太少，三者均不甚惬人意。常思一陈鄙愚，而回顾在外数年，百无一成，言之滋愧，宁默默也。

温甫舍弟灵榇过鄂，闻阁下及希庵亲家赙赠过厚，俟接到家信，再行分别叩谢。揆帅登舟赐奠，即当虔缄申谢。高谊薄云，哀感曷极！

九舍弟于十六日晋省迎接温榇，闻南路紧急，又将先归。杨名声开呈霍山费用，共七百余两，而来示以为仅发功牌，似非事实。隆施过厚，受者难为情耳。此致。顺问台安，不一。

0140．复彭玉麟二月二十六日

告湖南局势顿坏，已派萧启江回援茶陵，亦恐缓不济急。

雪琴仁弟大人阁下：

二十四日接十九夜惠缄，具聆一切。

太湖、荆桥两处平安，麻城、蕲水亦尚无警，景镇相持如故，惟湖南局势顿坏，桂阳、永兴、宜章、兴宁四县相继失守，桂阳州亦陷，郴、衡俱岌岌。骆帅令王人树带千八百人守衡，不知赶得到否。又不知新招之勇足恃否。九舍弟十六至长沙接温甫灵榇，因南路警报，不俟榇而先归。吾乡兵将分布各省，江、鄂、黔、粤尤多，一旦有事，本省空虚，全局震荡。此间派萧浚川由吉安回援茶陵，亦恐缓不济急。

敝处添招三千余人，三月可以到齐，合之护卫之三千、凌荫庭之千人，尚属可以一战。总须景镇得手，乃能再拨兵回援湘省耳。即问勋安。

0141．加官文片二月二十六日

谢其亲奠曾国华。

再，顷接鄂信，得悉舍弟温甫灵榇过汉，荷蒙枉驾亲奠，职卑望浅，辱劳台旌下莅，逝者有知，泉台亦应雨泣；生者阖门衔感，尤无既极。

德帅还京，江浦受降，似金陵即日可下，芜、太亦有佳耗，但求南北两湖、汉、黄安谧，衡、永无惊，大局仍可底定。去秋联句，谓阁下身似岁星，今兹危疑震撼之际，其尚福我而寿我乎？再颂中堂勋安。

0142．加耆龄信尾二月二十六日

告敌犯湖南，人心惶恐，全局震动，已派萧启江回援。求饬姚石樵加工另行精造纽丝枪炮，以便咨请拨用。

再，此次贼犯湖南，人心惶恐，全局震动，几与二年相类。贼在闽、浙时，奄奄若无能为，入楚乃大肆猖獗，似南赣、郴、桂四属新添土匪不少。浚川虽回援茶、安一带，弟令其顾全吉安，以保饷源，亦缄告湘中矣。前本欲借江西物力以图皖南，今则欲仗大力以援湖南。时局变迁，殊增悒悒，幸闻金陵将克，为之一快耳。

再，营中抬枪、鸟枪、劈山炮等项，弁勇多言江局不如湖南之精。老兄向来讲求火器，姚石樵之精思，亦远胜于侪辈，求饬石樵加工另行精造。纽丝枪炮不过多锤炼，多钻洗，自然迥异寻常。若由阁下面授石樵为之，必可宝也。目下湖南多事，更无火器可以协拨，特此奉恳尊处，广为造办，以便咨请拨用。再颂九翁仁兄大人勋安。

0143．加郭霈霖片二月二十七日

告德兴阿奉旨撤回江南，其事应少易转圜。叹世方多故，宦途险巇，嘱当以息机为适。

再，顷接江南咨，德帅奉旨撤回江南，江北军务，概归和帅节制，尊事转圜应少易矣。惟闻胜帅奏杨方伯，严旨切责，则异人同情，不无窒碍。世方多故，宦途险巇，固当以息机为适也。

皖北贼目四眼狗时时不忘楚疆，罗、麻、二蕲不知何日始得安定。敝乡久称乐土，此次贼踪犯湘，不审得保全否。扬、庐近状，如有所闻，祈垂示一二。再颂雨三亲家同年大人台安。

0144．加王庆云片二月二十七日

告沈葆桢近日见事明确，手段亦辣，而时思引退。询冯卓怀已否谒见。附告刘良驹忽丧明，晚境大窘。

再，幼丹近日见事明确，手段亦辣，较之六年春在敝处办营务时，实已日进无疆，惟襟抱郁郁，时思引退。耿介人类不耐事，从古以然；更与饱谙世态，当无是虑。

牧亭处已致一缄，尚未接其复信。蜀中良吏当不乏人，大匠搜采，储为栋梁之选者几何？便中尚望示及一二。敝友冯树堂前莅彭县，近治万县，闻俱有循绩，曾否晋省谒见？胡润之宫保求才若渴，而所得似亦不数数。

刘星房前辈忽遘丧明之疾，晚境大窘，南丰故庐为贼所焚，有田莫耕，百物荡尽，世兄亦未与计偕觅馆，以赡朝夕。丧乱以来，衣冠荼毒，良堪悯念。星翁有书，言即日买舟来敝营谋一良觌。如抚、建一带从此风鹤无警，永奠攸居，尚无涂炭之患。知关廑注，顺以布闻。手此，再颂雁汀前辈大人台安。

0145．加金藻信尾二月二十七日

询闽省摊款有咨追到楚否。附告近况。

再，闽省摊款，近果有咨追到楚否？常用系念，便中尚祈示及。

弟身体尚托平适，惟目力日眊，便如六七十人；癣疾十愈其七，盖多服补剂之效。

军事时佳时恶，殊无定态。浙、闽之劫，轻轻一过。吾乡此次贼至，不审能迅速扑灭否。闻捻匪新降一股，献出江浦县城，金陵似可速下，或者老巢既破，各路以次肃清乎？再问日安。

0146．复张芾二月二十八日第四号

告刘、张两军屡挫，不得不令其按兵休息。敌入湖南，连陷四县一州，已檄萧军由吉安回援湘中。忧饷项骤减三万，恐将不支。

筱浦老前辈大人阁下：

二十六日接奉惠缄，敬聆壹是。即维勋祉多绥，为慰为颂。

午桥为胜帅所劾，得释重负。京秩在外者，惟余侍与阁下及信臣先生三人，落落相望，风则怜目，目亦怜心。

文参将尚未抵景德镇。该镇兵力本不为薄，奈养素屡挫之余，骤难自振。而凯章一军，自去腊十九、二十七及今正十一、二十八等日弁勇死绥 ⁽¹⁾ 者至五百余人，皆百战之精锐。强者伤亡过多，则弱者疑信参半，是以令其按兵休息，少待士气之复。

萧浚川观察十日之内克南安府城，解信丰县围，可谓得手，而阵亡亦在四百以外。顷因逆党窜入湖南，连陷四县一州，已檄萧军由吉安回援湘中。湖南兵将四出，本省空虚，此贼乘隙往犯，殊属可虑。

敝处饷项，本可勉强敷衍，今湖南有事，月减协饷三万，恐将不支。承询附及。敬请台安，不一。

————————————————————

(1)  绥，疑为“馁”之误。

0147．复易良翰二月二十九日

谢慰唁曾国华之丧，请婉辞开譬叔父，以“有恒”二字训导其子。

芝生仁弟亲家阁下：

二十四日接惠书，敬审以舍弟温甫之故，远劳台驾同莅省垣，并荷慰唁殷拳，感戢无似。

温甫舍弟志趣高迈，读史颇熟，方冀其日就平实，有所树立，岂意三河之变，遽罹浩劫。先轸归骨，实增隐痛。家叔暮年，遘兹闵戚，尤难为怀。惟念乱世命轻，猿鹤沙虫，同叹道消，则牖下未必为福，疆场未必为祸；且历观忠义死事之家，其后必昌，天道昭昭，不爽毫发。以温弟生前郁郁，或者其孤得稍伸于异日，亦未可知。望阁下于家叔处婉辞开譬，含饴自娱，无过闷损，以伤天和，则仁人之赐也。

舍侄科四、科六辈质地均可造就，惟吾乡读书间断时多，有恒者少，幸得名师诲导，祈于“有恒”二字加意。一暴十寒，圣贤所诫。乞与寅皆兄、睾山弟讲求可以恒久之道，阖家感荷。复候德安。

0148．复吴坤修 ⁽¹⁾ 三月初一日

赞其和诗淋漓尽致，曲折随心，督办团防，正当其时。嘱撰忠义祠记，请再将缘起开示。

竹庄仁弟阁下：

专使至，接展惠函并和章，快聆一切。

国藩向不作诗，在军中尤无暇及此。今正廉仿太守以十六律见赠，适子序、子大诸君在座，相承属而和之，遂尔见猎心喜，其实逢场作剧，不可为典要，故迄未写呈。不意子大迥促王宰，竟得抛砖引玉，快何可言！大作淋漓尽致，曲折随心，使人忘其为步韵之作。就中借酒杯浇块礧处，亦得《小雅》遗音。余事作诗人，不意精能若此。

督办团防，正目前急务，敝军移抚后，正虑宁、建空虚，从此北门管钥，可谓得人矣。南安败贼窜湘，桂、宜、兴、永四邑及桂阳州城皆陷，湘中选将征兵，不审得及否。皖贼上窜无足虑，惟景镇相持不下，殊棘手耳。

捐建忠义祠，信为善举，属撰祠记，容当拨冗为之，希再将缘起开示也。专复。即颂台安，不备。

愚兄制曾国藩顿首

————————————————————

(1)  此件收自《曾国藩未刊往来函稿》。

0149．复郭嵩焘三月初一日

询僧格林沁所部官兵情况。说明杨岳斌部下似乏独当一面之才。告湖南之警援应，曾国华遗蜕归里及本人近况。

筠仙仁弟亲家大人左右：

折弁刘锡崑归，奉环章，敬悉入直南斋，三接褒宠，至以为慰。正月十一日此间片奏，请台端与李申甫南来，维时尚未知内廷供奉之信，方以沦谪风尘为歉，逮二月十三日奉到朱批，则台旆已从事津门矣。

僧邸为当今贤王，天下共仰，闻其精力过人，可以终日不倦、终夜不寝，信否？所部京营兵若干、蒙古兵若干、绿旗若干、勇丁若干，可否开单见示？各将领文武中得一一相见狎习否？想其中不乏伟人，亦祈详示。

大奏调杨厚庵麾下委员赴津造战船四十号，以备内河。杨公部下，仆皆熟悉，似乏独当一面之才。港汊与外洋相接界限，颇难分明 ⁽¹⁾ ，与江湖之水性风气迥殊，而湘勇恋乡，痼习已深，近在湖北、江西，犹时时告假思归，前此派往庐州，人人视为畏途，去秋狼狈归来，泣诉不休。庄生有言：礼乐法度者，应时而变者也。行周于鲁，犹推舟于陆也。古今之异，犹猨狙之异乎周公也。阁下欲推长江水师于海滨，立法之始，尚祈详慎。

此间派张凯章攻景德镇，腊月二十七获胜一次，十九日及正月十一、二十八小挫三次。百战精卒，伤亡可惜，现饬其按兵少休。萧浚川追剿南赣之贼，二月初三克南安府城，初十解信丰县围，差称得手，而官军亦阵亡四百余人。此股现犯湖南，连破宜章、桂阳、兴宁、永兴等县及桂阳一州，已派萧军由吉安回援茶陵一带，不知赶得及否。吴翔冈小挫后撤去数百人，顷亦令其援湘矣。吾乡兵将四出，本省空虚，现在湘中者有刘印渠、赵玉班、王人树、刘岘庄、江味根、李明惠、王明山等，益以调回之萧启江、田兴恕，或足以了此股。

舍弟沅甫以去冬归里，现未来营。温甫舍弟遗蜕，新自三河收得，计二月可以抵里。先轸归骨，尚留遗憾，是为至痛。贱体癣疾稍愈，当由新服鹿茸之效。目光久不复，亦不能息养也。即问勋安。

————————————————————

(1)  “颇”字以下二百三十七字，前次整理时因传忠书局稿本脱漏一页失收，本次整理据曾氏家藏亲笔信稿本补入。

0150．加李桓片三月初一日

告挂屏题款误书一字，无佳纸可换以书。

尊纸顷已写就，觅便奉寄。挂屏四幅，题款误书一字，欲买纸另配末幅，而此间无佳纸可换以书。劣本不足存，故虽误亦不足惜也。

0151．加刘于浔片三月初一日

告炎凉意态之常，望恢宏大度以待事机之转。

另示均悉。军家之一胜一败，其炎凉意态往往出素所亲爱之人，若更事稍多，亦自见惯不惊。尚望恢宏大度，无过闷损，以待事机之转。至祷！至祷！

0152．复胡林翼三月初二日

度湖南之可虑与足恃。告郭嵩焘欲推江湖水师于海口，事恐难行。

润之宫保老前辈大人阁下：

二十八日接二十二日惠书，初一日接读驻扎黄州大疏，敬悉一切。

湖南五日无来信，不知其少安否。此股之可虑者，逆目甚多，如张遂谋、赖裕新、傅忠信、黄玉发等，皆久号狡悍；其不甚足虑者，贼数虽多，究系裹胁者多，久战者少。湖南之足恃者，统领虽少，能战之将尚众；其不足恃者，饷源日竭，无处协借。

此间景镇相持如故。二十四日贼来扑营，一击即退，亦未远追，从此或可稳驻，破贼则尚有待也。

筠仙欲推江湖水师于海口，事恐难行。庄生有言：“法度者，应时而变者也。”厚庵麾下亦似乏独当一面之才。兹有寄筠仙一缄，敬求觅便速寄。

此间添招三千余人将次到齐，营官为张子衡、喻吉三、彭山屺、凌荫庭，统将实无可属，如何如何。

京件奉璧，此生平未读书也。即请勋安。

0153．复彭玉麟三月初二日

请周历各处，扼要固守，使湖口、钟山坚如盘石。

雪琴仁弟大人阁下：

二十八日接二十二日惠书，敬悉一切。

任星元闻已到饶，尚无禀来，湖南亦五日无信。王人树带湘勇千八百人守衡，若先行赶到，则可无虑。二十四日镇贼扑凯章兼辖之祥字营，一击即退。二十五日又扑养素一路，亦一击即退。不知别有诡计否。

仆时时以湖口为虑，顷得刘杰人禀，知二十日获小胜仗，仆批令固守湖、彭，不必规复建德。普、刘皆无远略，兵力虽厚，一有小挫，恐全局皆震。敬恳阁下预为之计，周历各处，扼要固守，使湖口、钟山坚于磐石苞桑，而后楚军之气不至甚馁。

敝处新招之三千余人，张子衡、喻吉三、凌荫庭皆已成军，惟彭山屺调兵尚未到。此问勋安。

0154．复吴国佐三月初二日

嘱整顿精神，放平意气，无当大股，无贪奇功。附告刘、易二人事当再确查。

翔冈尊兄足下：

初二日接专缄，具悉一切。

此次贼由南赣窜湖南，足下于去年十月曾经虑及，仆不甚以为忧者，一则以贼在闽、浙，奄奄若无能为；一则以三河之挫，楚人气馁，思以敝军与胡、李、杨、彭合势也。足下提军回援桑梓，事机恰相凑泊，尚望整顿精神，放平意气，以图日起有功。两次挫失之后，弁勇心目中不无轻疑主将之意，田单拜神人为师，亦以势弱，恐下不我信也。望于士卒前少存不自足之怀，无当大股，无贪奇功，得小小胜仗数次，则士气渐转而可有为矣。

刘荣华、易胜辉二人，王钤峰曾有书致次青，极言其可贷，与来缄不符，容再确查。此复。即问近祉。

0155．加吴坤修片三月初二日

谓其当重读“诗可以怨”之句，推赞杜甫《可叹》一诗。忧湖南军情。

再，尊示有“何莫学诗”之语，细读大篇，圣人“兴、观、群、怨”四可，于阁下固当重读末一句矣。往在壬寅、癸卯之间，鄙人好读《幽通》、《思元》、《显志》等赋，以谓人事之推移、世态之炎凉、天道之反覆莫测，此三赋者，殆足尽之。既而读杜子美《可叹》一篇，则二百余言中已赅括三赋之妙，故此诗于杜集中最为拙笨，而鄙人爱之最不释也。“扶眼” ⁽¹⁾ 一句，注家多不解，或谓即大著中“眼中钉”之意，未知果否？

湖南近事，五日未接来信，不知宜、永、桂、兴失陷后，贼氛得少息否？闻翼逆在此股内，而张遂谋、赖裕新、傅忠信、黄玉发等贼目均萃于一方，不审湘中尚足支拄否，良悬悬也。再候竹庄仁弟大人日安。

————————————————————

(1)  扶，当作“抉”。

0156．复萧启江 ⁽¹⁾ 三月初四日

催其速赴吉安。

浚川仁兄大人麾下：

初四日接展惠函，敬悉台旌已抵赣州，莫名欣慰。

贵军八日之内克府城一，解县围一，汗马驰驱，勤劳可念。然湖南紧急，想接到前次批札，定已投袂成行矣。尊意亘趋吉安之议，正与前二札一批之指不谋而合，屡接南抚咨调，所见亦同。自郴、桂失陷后，衡郡及茶陵势皆岌岌，湘中将士皆有内顾之忧。昨凯章、钤峰来信，均觉旌悬莫释，专望雒师西指，电掣风驰，卫桑梓而殄凶残，在此一举。江省筹解之三万金，谅必早到。大纛慰行，以速为妙。专此布复，即请捷安。

愚弟曾国藩顿首

————————————————————

(1)  此件收自《曾国藩未刊往来函稿》。

0157．复王懿德 ⁽¹⁾ 三月初四日

再次请调饶廷选以防南赣。

春岩仁兄大人阁下：

前贡一笺，计经达鉴。顷披来翰，伏承勋祉延鸿，台祺康胜，至以为颂。

弟移驻抚州后，建昌止局绅招勇五百，营兵五百，实虑空虚。萧道克南安后，于初十日解信丰之围，正拟调回归并，而南安贼窜湖南，连陷郴、桂二州及宜章、永兴、兴宁、桂阳等县，衡州及茶陵两路均极震惊。敝乡将士出征鄂、皖、黔、粤及江西不下十万人，逆党乘虚窜入，各军皆有内顾之忧，关系大局非小，已飞檄萧道一军由吉安回援，此间亦派去义字一营，究恐缓不济急。如再滋蔓，则弟处尚须再拨援兵，而景镇仍相持不下，诸多棘手。窃意敝军如果再有调拨，则江省益复空虚；前请饶镇来江，实因宁、道无人设防，且南赣之贼均虑回窜，是以迭次奉商。弟与饶镇向未识面，闻其前救广信甚为得力，且前任赣南镇实缺，以调防南路为宜。屡接耆中丞来函，意见均合，本日尚有信来催。兹准大咨，以饬办汀、连防务，一时未能赴江，自系实在情形。然闽省全境肃清，所防不过余匪，江省则面面吃紧，如敝军不再调拨，饶镇犹可缓来。目下事势如斯，不能不申前请。阁下通筹全局，轸念邻封，计必不以为谬。弟前函尚望借才麾下，冀挹余波，诚以人才太少，不能不先事绸缪也。专此布臆。敬请台安，即候嗣音，不既。

愚弟制曾国藩顿首

————————————————————

(1)  此件收自《曾国藩未刊往来函稿》。

0158．加沈葆桢片三月初四日

询已奉檄履浔江本任否。

顷闻九江开关征税，奉旨不准缓开，亦不准尽征尽解，将请阁下履浔江本任，不知已奉檄否？上游湖、贵不靖，下游皖、吴未复，关税自难畅旺。景镇官军不少，而气殊散漫，楚军又怀内顾之忧，恐难得手。公牍之件，未能掉臂，仍虑破头，戏语次青曰：“幼丹偏激似鄙人，蠢拙亦颇近似。”笑笑。

0159．复冯卓怀三月初四日

告湖南敌情与曾纪泽入闱安排，说明书信中诙谐之由。

树堂仁弟大人阁下：

二月二十四日由湘中寄到正月惠缄，敬审侍闱曼福，政祉清嘉，至以为颂。

国藩至建昌后，本拟入闽，以闽贼分道回窜，派萧观察南剿南赣，张观察北攻景德镇。镇贼多而且悍，去腊至今互有胜负，相持未下。萧军正、二月间迭获胜仗，克南安府城，解信丰县围，颇称得手。而逆党窜入湘中，连陷郴、桂各属五六城，衡、永震荡。本省兵将四出，分布各路，内地空虚，此间派萧公由吉安回援茶陵，不知赶得及否。此股去年在闽、浙，奄奄若无能为，逮由闽分枝回窜景镇，则凶焰日炽；分枝南安，一窜广东，一窜湖南，则势愈炽，殊不可解。

小儿纪泽看书、写字微有天分，作文则笔仗太弱，体质亦殊羸柔，暂不令其进京当差，今年恩科仍逐队入闱。渠于制举文字工力过浅，性亦不近，难作侥幸之想，只冀看书稍多，续我素志。阁下关爱逾恒，极所感荷。舍间尽足自存，乞纾廑系，无过拳拳也。

阁下畏首剧之任，报捐知府，苟在上者求之甚殷，恐此亦未足以谢塞。

《纪事诗》读悉，虽不尽逮彭县《留别诗》之善，然仁人之言，足以风矣。惠箴不诚不敬之弊，敢不铭佩。惟频年郁结之怀，纸墨难罄，非少佐以诙谐，则满腔秋意，无复生机。张籍昔以此规退之，韩公亦以善戏不虐答之。意城昨在此欲修皮壳全书，次青亦有内作皮壳荒、外作诗荒之诮。即顷读尊诗，次青赞其类纯庙乐善堂体，亦可想雅谑之一端也。复请台安。

0160．加王懿德片 ⁽¹⁾ 三月初五日

告饶镇自可抽拨来江。

正封函间，接奉正月二十七日大咨并惠函，因龙岩州被据，属派兵一二千取道汀州会剿等语。查前因萧道进剿赣南，其石城一路无兵可拨，当已咨达冰案。兹闻龙岩告警，正切踌躇，适接后咨，该州业已收复矣。此皆由威棱远被，故能摧陷廓清。此外虽间有余匪，雒师足以了之，饶镇自可抽拨来江矣。除公牍咨复外，专此再请勋安。

弟曾国藩又启

————————————————————

(1)  此件收自《曾国藩未刊往来函稿》。原附于三月初四日信后，现抽出单独成篇。

0161．加耆龄片三月初五日

告即当如咨加委彭鸿轩接办信防，再复函王懿德恳请放饶廷选来江。拔赴湖口一节，尚未定议。

正封缄间，又接惠书。幼丹须履本任，信防以彭鸿轩接办，即当如咨加委。饶梅臣处已有缄牍前往，春岩制军又欲留之，当再复函，恳其放令来江。此间实为需才起见，非为饶镇解铃也。

拔赴湖口一节，尚未定议。前折奉谕，未可即日北行。圣意于南赣一股殷殷廑系，今窜湖南者，即系此股。弟自未可置之不顾，稍有余力，即当注意吉、袁等处。虽景镇已破，尚难遽言北行，是否有当？

0162．加张芾片三月初五日

告景镇纵已得手，尚不能遽北。

再，屡奉寄谕，皆以南路为重，有未可即日北行之旨。此次南路股匪窜入湖南，竟尔大肆猖獗。此间力稍有余，不特回援湘省，亦当防守吉、袁等处。景镇纵已得手，尚不能遽北也。此贼在浙、闽奄奄若无能为，及分枝据景镇，则凶焰加炽；分枝窜湖南，则焰尤炽。又闻广东大埔及嘉应各属失守，亦系闽贼分枝。料敌多疏，顾此失彼，惭愤何极。尚祈南针惠锡，俾免陨越为感。

0163．加唐鉴片三月初五日

告湖南但能固守衡州，水师截住湘江，敌亦终无能为。

再，此次贼窜湖南，吾乡不患无兵，不患无将，特患征调太远，齐集稍迟，或致上游糜烂，难于收拾耳。但能固守衡州，水师截住湘江，贼亦终无能为，可释廑系。

敝邑弁勇自三河败后，元气大伤，虽多方抚慰，而较之昔日之锋锐，究为减色。国藩在军不敢废学，亦常自警惕，惧为知己之羞，特精力日疲，有退无进，用为愧耳。再问镜丈先生道安。

0164．加晏端书片三月初六日

询戊戌同年及子弟情况。

再，戊戌同年现在京各衙门当差者，尚存若干人？其未当差闲住及同年之子弟若干人？求饬长班开一清折，注明住处，觅便惠寄为荷。

弟此次在军，饷项略优。近日湖南有事，此项协款又悬，以后恐窘绌仍似昔年。贱躯俱托平善，惟目光眵涩，便似六七十许人，医者以为水亏肝燥，难期速痊。军事尚无起色，又不敢轻言引疾。

阁下北上时，瀛眷曾否同行？闻两袖清风，长安近况何如？便中亦祈示及一二。再颂彤甫仁兄同年大人台安。

0165．复萧启江 ⁽¹⁾ 三月初七日

告湘中望援至切，务望倍道兼行，另派得力之员添募千人。说明入湘后，月饷由湖南和江省发给，军火可向江、楚请领。

浚川仁兄大人麾下：

初七日差旋，接展环翰，知雒师于初六日拔赴吉州，伏审指挥如意为颂。

湘中望援至切，接季公及意诚信，现虽调兵征将，总有缓不济急之虑，务望倍道兼行，以期捍卫梓邦，是所至祷！贵军入湘后，后路恐至隔阂，爰请添募千人，抽换其半，新旧配搭，以防要郡而达声援。台旌急于成行，祈派得力之员，妥为办就。衡州有备，贼或由茶、攸一路并力下犯，则袁、临等郡益当戒严。贵军目下以吉安为老营，将来或以袁、临为老营，临时再行酌定。敝处月饷，湖南协解三万，已咨明先给贵军，以免往返；防吉之二营，则须由江省发给。所需军火等件，请查明何处取给为便，但能速到，江、楚皆可请领也。上年七月以后之欠饷，请由粮台随时筹补，一时断难如数；七月以前之欠饷，则由上高厘金弥补。刘大令世伟仍驻新淦适中地方，以期声息常通。

六舍弟灵榇已回湘，恩旨旬日内当可奉到也。此请捷安，诸惟勋照。

愚弟制曾国藩顿首

————————————————————

(1)  此件收自《曾国藩未刊往来函稿》。

0166．复左宗棠三月初七日

告石达开在南安股内之说，似尚不甚确。所虑各股散漫，初无统宗，窜南窜北，并无定向，蹂躏地方，饷源日竭。

季高仁兄大人阁下：

三月初六接前月二十四日惠书，敬悉一切。

浚川于二十六日接院署十六、七两札，此间所发二札、二批、三信，皆二十二以后递去，渠二十八日来文，尚未接到。在赣买舟赴吉，自较陆路为速，然三月初六始行起程，已迟滞矣。

石逆在南安股内之说，似尚不甚确。贼不直趋衡州，而犹徘徊郴、桂、新、嘉、蓝山之间，似亦非蓄大志，未必有窥伺长沙之意。去年在新城为印渠所破，在洋口为周天受所破，贼数甚多，而能战者实少。今虽添裹南赣、郴、桂土匪，计能战者仍自无多。以我之新整，乘彼之骄慢，一战可破贼数万。鲍超去岁十一月初七之捷，外间皆言陈玉成挟贼二十万众来也。

此间度敌情者，约有三说：一说贼由茶、攸、醴、浏北行，伺隙则径窥省门，有备则进可以由崇、通而扰鄂垣，退可以道浏、宁而犯瑞、袁；一说贼系游氛余气，初无远略，蔓延于江西、湖南之南边，究不敢远离两粤；一说西路千里空虚，恐贼由衡、邵、湘、安以犯益阳、鼎、澧。由第一说策之，则阁下所筹龙海塘之师与浚川回援吉安之师，宜可得利；由第二说策之，则湘、楚及浚川三军皆进可追剿，退可固守；至第三说，则北有湖、东有湘、西有沅，中间并无膏腴可欲之区，贼计当不出此。所虑各股散漫，初无统宗，窜南窜北，并无定向，蹂躏地方，饷源日竭耳。

景德镇相持如故，文参将瑞一军业已到防。兵多而无劲旅，贼多而无去路，凯章之识量，难以添统多人。养素二十八、九、初二日俱获小胜，而其畏贼弥甚。佘星焕等初一到抚，凌荫庭亦已成军，将由贵溪拔回抚州。老营兵力不薄，惜无善战者统之；又恐吉、临等郡须派防兵，亦将于老营取之。张子衡新营须月杪始可集事。吴翔冈计将抵湘，锐气未复，意绪少佳，不可令其独当大股。譬新病之后，若调养得法，可倍壮于前也。即候台安，不一。

0167．复郭崑焘三月初七日

告喻、凌、张三军月底可集事，可拨三千余人出征，惜无健者统之。是否添兵景德镇，尚踌躇未决。

意城仁弟亲家阁下：

三月六日接二十五日惠缄，敬悉一切。

喻吉三、凌荫庭、张子衡三军，三月底均可集事，除老营护卫外，可拨三千余人出征，惜无健者统之。届时或全赴景镇，或派防吉、袁、临等郡，尚须察缓急酌之。江南岸张、郑、二周、江、李官兵所在分布，景德镇贼无去路，即令攻破，亦不久复来；若非压以重兵，壹意东下，似不宜再添兵去，以是踌躇未决。

筠公有家信，乞抄示一二。余详高叟信中。即候日安。

0168．复胡林翼三月初八日

询皖敌由英、霍而西者究至何处。请酌派差遣门生杜滋。

润之宫保老前辈大人阁下：

日来未接惠缄，不知皖贼由英、霍而西者，究至何处？刘杰人阵亡于云风岭，普军恐难独御建德一股，不仅养素在饶可危，即雪琴在湖口亦可虞也。

兹有恳者，桐城县署令杜滋，系侍乙巳会房门生，朴实长厚，皖北遍地皆贼，无处驻足，与其县典史俸朝仁，皆愿栖身鄂境，托庇仁宇，特此奉恳。若能酌派差遣，稍资糊口，则拜德尤逾身受矣。肃请台安，余俟续布。不一。

0169．加杜滋片 ⁽¹⁾ 三月初八日

告已缄托胡林翼宏庇。

再，皖北遍地皆贼，年兄无处托足，定远大营声息已绝，自可暂入楚境，稍资栖止。顷已缄托胡宫保，恳其广厦宏庇，或当得所依归也。

————————————————————

(1)  杜滋，字润斋，陕西榆林人，桐城知县。

0170．加甘晋片三月初九日

告湘后营失利，嘱速办报销局事。

顷闻湘后营刘杰人在建德失利，统将殉节，不知普军能堵住此股否？湖、彭震动，亦长镇贼之焰，兹可虑也。

报销局事，以速为妙，切不可迟。即有小误，或干驳诘，亦可设法补救也。

子大仁弟阁下。

0171．加李瀚章片三月初九日

告报销局事以速为妙，不必过于畏慎。

再，报销之局，以速为妙，止要部费说妥，尽可不干驳诘；纵其驳诘，亦易以奏咨了之，不必过于畏慎。外京信晏、胡二件，请交江西折弁；保定一信，请交厉伯符为荷。

0172．复彭玉麟三月初九日

告普军止宜坚守湖、彭，深沟高垒，水陆依护，湘后营是否可由其抚而有之，望细察飞告。

雪琴仁弟大人阁下：

初二、初五、六、八等日接二十四、二十六、八、初三等日惠缄，敬悉一切。

刘杰人既已阵亡，普军恐亦不足深恃。兵力本弱，止宜坚守湖、彭，何必进攻建德，即牯牛岭亦可不必兼守。但令下守彭泽、小姑洑，上守湖口、石钟崖，深沟高垒，水陆依护，自可万无一失。若虞守彭无益，而分防牯牛岭；又虞守牯牛岭无益，而进剿建德县，备多力分，全神外散，是自败之道也。此次调冯席珍之营过江，鄙意仍不必扎牯牛岭，远则扎彭泽、小姑洑，近则直扎湖口，与阁下水师相依护，即以水师为后路根本。湘后营勇二千余人，敝处实无人堪任统带之选，阁下何不抚而有之，或尚可在湖口护卫水军。若势太散漫，弁勇不肯驻湖，则或令其悉来抚州，仆为悉心简择强者，酌留数营，弱者令其由樟树回籍，亦是一法。如此办法可否得用，望阁下细察飞告。第此是江西之营，由省局发饷，须与耆中丞商定，乃可行也。杰人请恤，亦由抚署出奏。刘腾鹏禀请附入峙衡专祠内，应俟便再行附片具奏。

此间接湖南二十五信，衡州尚属平安，谢泰平水师、王人树陆军皆将到衡，或可无虑。任星元营到饶后，因水涸无事，仆批令至安仁巡哨一次，再行转镇会剿。喻吉三所添新勇一千，初一日到抚。张子衡新平江勇亦已招齐。凌荫亭新营初八日自贵溪起行来抚州老营也。附告以慰系念。即候台安。

0173．复朱蓂三月十一日

告曾国华优恤，请飞函示知愆失，随时训诫儿子。

尧阶仁兄亲家大人阁下：

三月八日接奉正月杪惠书，具悉一切。

三河之变，迥出意表。舍弟温甫捐躯报国，得附忠义之林，原可无憾，惟先轸归骨，尚留遗憾，深为恸惜。而鄙人以往岁违言，深思致戾之由，悔歉无穷。幸赖圣慈高厚，恩伦稠迭，舍侄纪寿及岁时交吏部带领引见，家叔亦荷特旨给予封典，在温弟可瞑目于九原；在家叔可少怡乎暮景；即在鄙人伤惋悔艾之端，亦可稍自排遣。

弟重莅戎行，军务仍无起色，惟接对僚友，综治细事，不敢疏慢，从前死事之家，多为振恤，稍纾未了心绪。阁下深交至戚，如闻敝处或有愆失，尚恳飞函示知，以便随时补救。小儿近讲训诂，略有进步，其于族戚长者，亦望老兄随时训诫，俾免矜高为荷。复请台安。

0174．加张裕钊片 ⁽¹⁾ 三月十一日

以其为古文笔力稍弱，嘱熟读扬、韩各文，而参以两汉古赋，以救其短。

再，足下为古文，笔力稍患其弱。昔姚惜抱先生论古文之途，有得于阳与刚之美者，有得于阴与柔之美者，二端判分，画然不谋。余尝数阳刚者约得四家：曰庄子，曰扬雄，曰韩愈、柳宗元。阴柔者约得四家：曰司马迁，曰刘向，曰欧阳修、曾巩。然柔和渊懿之中必有坚劲之质、雄直之气运乎其中，乃有以自立。足下气体近柔，望熟读扬、韩各文，而参以两汉古赋，以救其短，何如？再候廉卿年兄著安。

————————————————————

(1)  张裕钊（1823—1894），字廉卿。湖北武昌人。举人出身。初任内阁中书。曾赴江宁、湖北、直隶、陕西各书院讲学。师事曾国藩，与黎庶昌、吴汝纶、薛福成称“曾门四弟子”。著有《今文尚书考证》、《濂亭文抄》等。

0175．复左宗棠三月十二日

度窜湖南之敌纵多不过六七万人，且无悍志、无远略，不必求之太深。景镇相持如故，湖、彭岌岌。告以身旁人太少，湘事稍松，祈嘱彭山屺速来。

季翁仁兄大人阁下：

十一日得三月三日惠缄，敬悉一切。

贼取远势，我亦当取远势，良为至论。然观贼在闽、浙，专伺虚隙，略无道理，似其中并无能结硬寨、打死仗者。去春抚、建大股窜浙，众十余万，人所共知。厥后由闽回窜广丰、玉山，据次青称有六七万；又由闽回窜泸金、安仁，据凯章称有万余；今之屯踞景德镇、婺源、建德者，即此两起也。其由连城窜大埔、嘉应者，据称亦近万人，又一起也。三起而外，又有刘印渠在新城所歼、周涵斋在洋口所歼，计亦不下万人。今窜湖南者，纵多不过六七万人，外间禀报言二十万、六十万者，似不可信，尚祈阁下察夺。贼在衢州数月，而进不敢逼严、杭，东不敢窥宁、绍；在洋口数月，而下不敢犯延平。其时制军虽在延平，而兵不满万，气极散漫，以此卜之，贼无悍志、无远略。今在湖南，似亦不必求之太深。

此间景镇相持如故，文参将瑞之二千余人已到防，而无钱、无米、无帐房、军火，恐难得力。刘杰人新败，彭、湖岌岌，止要普军能堵彭、湖，刘军能固西路，镇贼终必拔耳。敝处新勇已集，而枪炮不齐，已催江西赶造。彭九峰兵勇留防省城，亦意中事，渠有禀已照批矣。惟弟身旁人太少，湘事稍松，尚祈嘱其速来。浚川处昨又专人送廷寄去，催其星速回援，日内当已抵吉安也。余不一一，顺请台安。

0176．复郭崑焘三月十二日

告以身旁人太少，湘事如松，乞嘱彭山屺仍来，并询郭嵩焘天津马队可否调之南来。

意城仁弟亲家左右：

十一日接初三日惠缄，具悉一切。

季公调度，俱合自然窾綮，庄子所谓“依乎天理，奏刀砉然”。不知新附之崇、犹、郴、桂土匪，凶悍者凡若干人？若犹是浙、闽之贼，则此数军必足御之，吾乡应无虑矣。

彭山屺兵勇留防省城，自意中事，已批准矣。惟国藩身旁人太少，九峰犹差谙营规者，比喻吉三扎营城外亦相距太远。另纸篆文见示之件，亦以无人可换，迁延至今。杨镇南尚未还营，文员中亦乏晓事者。湘事如松，乞嘱九峰仍来为荷。

李雨苍新军究竟何如？乞示及一二。胡润帅信言僧邸撤防时，天津马队可调之南来，便中乞一询筠公也。即候刻安。

0177．复胡林翼三月十五日

告祁阳城守若完，不使敌渡湘而西则易办。犹思募淮南之勇，试口北之马。此后水营得力之人，不可令其登陆。

润老前辈宫保大人阁下：

初十日接二十七夜惠书，敬聆一切。十五日又接初六一缄。

湘省南路糜烂，闻二十九日贼已至祁阳县，距城仅数十里，幸印渠之头队已先至祁城，印渠亦于初二可至此处。城守若完，则贼锋小钝。盖自刘培元、彭定太败挫以后，贼尚未遇大队之官军，且祁城紧临湘水，守住数日，水师必至。若不使贼得渡湘而西，则专顾湘东，亦是一条鞭办法。贼党六十万之说，似不可信，即二十万亦不甚确。侍近有复左公二缄抄附以呈，未知少有当于事理否？尚祈训示。

西丹得调千名，甚好。大凌河捐马，恐不可恃，将来仍须至北口采买，尚祈早去早来。鄙意犹思募淮南之勇，试口北之马。盖西丹有穷，练勇无尽，兵事未艾，早迟终须以南勇习北骑，不如早动手一日，多一日之阅历也。若鄂中采马，到时乞惠给敝处一二百匹，并乞都将军惠拨官二三员，兵一二十人，先令此间弁勇稍为濡染。

李朝斌曾充敝处戈什哈，有真性情。水师今年必有数次恶战，又多分好手还湘，此后水营得力之人，不可令其登陆矣。

刘杰人殉节，其为人可敬可悯。本非统领之才，是所谓“贼夫人之子也”。军事不可无悍鸷之气，而骄气即与之相连；不可无安详之气，而惰气即与之相连。有二气之利而无其害，有道君子尚难养得恰好，况弁勇乎？来示询及，愧无以对，不一一。

0178．复彭玉麟三月十六日

告湖口须有劲兵驻守，水陆相依，乃无意外之虞。盼水军能于三月望前抵衡、永一带，庶免敌势蔓延为患。

雪琴仁弟大人阁下：

初十日接初四日惠缄，十五日又接初十惠缄，敬悉一切。

湖口必须有劲兵驻守，水陆相依，乃无意外之虞。阁下亦不必避拥兵自卫之嫌，苟有可谋之陆兵，即谋置左右，固守钟崖，此水陆诸杰百战争得之地，亦即仆与阁下精神命脉之所寄也。如万无可谋之兵，此间当先拨千人即日驰赴湖口，以资防守，俟湖南事势稍松，国藩即率大队继往，与阁下相依附。亲兵营于初十日遣回湖口，当已到矣。

高蕙生，名父之子，闻其慧识过人，学问淹博，若能来抚州早展良觌，尤以为幸。鄙人赴湖口尚迟迟也。

接湖南初七日信，贼尚无窥伺衡州之意，徘徊于蓝山、嘉禾之间，前队已至祁阳境，幸刘印渠军四千余人先入祁城，或可无虑。若水军能于三月望前抵衡、永一带，贼不得渡湘水而西，庶免蔓延为患。宝军营官如罗近秋、刘光明、朱步青，仆皆熟悉，若得贤统领辖之，皆可用之才也。复请勋安。

0179．加沈葆桢信尾三月十六日

询饶廷选可否胜任统领。

新添之勇，营官尚易简择，惟统领实难其选。饶梅臣不审可胜任否？渠颇思急来此间，而王帅留之不遣，足为焦灼。

0180．加王必达片 ⁽¹⁾ 三月十七日

告邓辅纶已奉旨照所请奖励，沈葆桢奉檄履任，奉旨开关征榷。

再，邓弥之损船一片，初九日奉朱批，着照所请奖励，该部知道，不交部议，奉特旨允准，较部核者迅速矣。渠还湘一行，亦当即赴浙中。

沈幼丹奉檄履九江道本任，谕旨饬令开关征榷，亦不准尽征尽解，题目颇难着手。然上游湖、湘方扰，下游皖、吴未克，征榷不旺，自可随时奏报。诸关廑系，顺以布闻，余俟面罄。不宣。再颂霞轩仁弟日安。

————————————————————

(1)  王必达，字质夫，号霞轩，广西桂林人。道光二十三年举人，历任广东惠潮嘉道、广西桂林府知府。

0181．复官文三月十七日

告所派水师数营能于三月初抵衡州一带，使敌不得渡湘水而西，则湖南之敌易于收拾。兵事未央，将来恐终不免募南勇以练北骑，犹思试一教之。询李孟群殉难情形。

秀峰宫保中堂仁兄阁下：

十三日接奉初六日惠书，敬悉一切。

湖南之贼，自陷郴、桂各属后，徘徊于蓝山、嘉禾等县，尚无遽犯衡州之意。其分股窜祁阳者，刘印渠楚军已于先期入守祁城，贼队尚有湘江一水之隔，若尊处所派水师数营能于三月初抵衡州一带，上下梭巡，使贼不得渡湘水而西，此后当易于收拾耳。

奏调西丹，较之淮南勇远胜。东人打牲为业，即人即马，是二是一，自非中年操习者可比。捐马二千不知究可恃否？恐仍以口北采买为得。即西丹之来，可一而不可再。兵事未央，将来恐终不免募南勇以练北骑，故弟犹思试一教之。拟商之直夫将军，先派官数员、兵十余人来此间一讲求也。

李鹤人遇难之惨，情形如何？乞一详示。有公牍否？乞咨示。何应祺晓畅事理，才尽可用，承嘱，可副荩注。即请勋安。不一。

0182．加耆龄片 ⁽¹⁾ 三月十九日

告在抚代招之一营计已就绪。

正封函间，接奉惠笺，猥以元守等禀撤江军平勇一节，重荷齿芬，适滋颜汗。查此起平江勇势已涣散，统带亦尚非将才，及时裁遣，似实因势利导之一法。弟在抚代招之一营，计已就绪，委守备李昇平管带，名曰昇字营，口粮照楚军章程各减二成，以从节省。现由敝处代垫一切，即当咨达台端，先此布悉。载请勋安，不既。

弟曾国藩又启

————————————————————

(1)  此件收自《曾国藩未刊往来函稿》。

0183．加耆龄片三月十九日

告意欲令彭玉麟暂统湘后营，水陆依护，固守湖口，如以为可，请先札饬。

再，湘后营刘杰人殉节后，军无统属，极为涣散。其营官刘连捷、李宝贤皆已告假回籍，此军决不足以御贼。惟其勇丁向极精壮，甲于各军，散之可惜。弟意欲令雪琴暂统此军，水陆依护，固守湖口。普军若有疏失，则湖口可虞。如相安，极妙；如不相安，则令其来抚州老营，札上不必提及此层。弟当细心简留三营，然后与阁下商派一人统之，令其守一府城，必可靠也。如以为可，则请阁下先札雪琴与刘腾鹏，弟当随后加札。伏候回玉。

0184．复彭玉麟三月十九日

请其仔细察看湘后营一军，查明交其统辖与令来抚州老营孰当。

雪琴仁弟大人阁下：

十八日接十二夜惠书，敬悉一切。

湘后营一军，顷飞缄致耆中丞，请其札交阁下统辖，俟接耆公回信，仆当加委阁下，并札刘岳阳也。此军隶麾下，若其相安，则水陆依护，保守湖口，固于金汤；若不相安，则请阁下仔细察看，或实不愿远驻湖口，则可令其来抚州老营，仆加以拊循，留其精壮之勇，而换其管带之人，纵不能冲锋力战，犹可派令守城也。二者孰当，乞飞速示复。即候台安。

0185．加李续宜片 ⁽¹⁾ 三月十九日

告办流寇之法，请专在人材上用心。

近闻江浦、浦口克复，六合亦已合围，金陵即日可下，果尔，则皖江两岸与江西、湖南之贼皆成流寇。办流寇之法，城守以困之，游兵以击之，二者不可偏废。此后湖北、江西两省用兵，须分别守城之师、游击之师。湖北北岸如汉、黄、德三府城，梅、蕲、麻等县城，应守之城六七处，江西应守之城更多二三处。惟江西各城二千人即可守一处，湖北各城有须三千、四千者。防守之统领已属难得，游击之统领尤为可遇而不可求。阁下静能生明，专在人材上用心，犹为费力少而收效多，何如？再问希庵亲家近好。

国藩又启

————————————————————

(1)  本件《曾国藩未刊往来函稿》题《致李希庵》，误编在咸丰十年，上次整理误重。

0186．加黄赞汤片三月二十一日

告遵旨饬令萧启江一军回援湖南，以吉安为后路老营。

再，萧浚川一军，现遵旨饬令回援湖南，由吉安出茶陵截击。弟令其即以吉安为后路老营，渠军粮饷、子药，即于吉安设局转运。分渠军千人与原有之二千防吉，万一湖南之贼回窜江西，吉郡或不至重遭蹂躏。

侍此次在珂乡，军事仍无起色，而饷项颇甚应手，将士饱腾，足以仰慰垂廑。

0187．加万启琛片三月二十一日

建议其停药静养，徐察端倪。

再，尊体违和已逾年余，人言阴阳俱亏，须施峻补之剂。鄙意阁下春秋方盛，当非纯补所能奏功，恐有风寒忧郁夹杂其中，久病之后，自未可用克伐寒凉之药。何不概停百药，静养数月，徐察端倪，宜占勿药之喜。贱躯近服补剂，幸托安适，惟目光眵昏，未易调理耳。再问篪轩仁弟大人日安。

0188．加史致谔片三月二十一日

询省局存火药若干，每日舂造若干。

再，弟新添之三千人，日来操演，费火药甚多，弟札饬各营老者止演风药，新者准演放响，因近日贼益坚悍，不畏刀矛，非实受子伤不退，是以操演打靶者，一概不禁，且督催之，是以费药较多。省局现存药若干？每日舂造若干？便中尚乞示及。敝处日内又当咨取药也。前咨浙江仅许给五千，殊太寒俭尔。士翁仁兄同年日安。

0189．复左宗棠三月二十二日

告鄂中马队若以下驷相应，可璧谢。请鼎力按给萧军饷项。湘后营败于彭泽，已拨千人守湖口，与彭玉麟相依护。

季高仁兄大人阁下：

三月十六接初六惠书，敬悉一切。

日内各路官军当已取齐，水师亦当到衡、永等处，惟鄂中马队，闻官、都慨然，而多有难色。吾乡山多，计亦无须乎此。若以下驷相应，可璧谢也。浚川已至茶陵否？该军饷项，现咨请湘局按给，尚祈鼎力玉成，至感至祷。

景德镇相持如故，凯、钤亦不甚水乳，幸各勇尚能相顾，不至有误，足慰廑系。湘后营败于彭泽，普军亦殊不足恃。敝处现拨平江千人专守湖口，与雪琴相依护。该处关系至重，故为此格外小心，顺请台安。不一。

0190．复郭崑焘三月二十二日

询湖南敌情，请与左宗棠玉成萧启江军月饷。

意城仁弟亲家阁下：

三月十六接初七惠书，敬悉一切。

日内吾乡贼势不知何如？浚川计当抵茶陵矣。

此间景德镇相持如故，十三日获一小胜仗，张、王之师自可坚持。只要普军在，彭、刘军在，饶保固一二月，镇贼亦将逃窜耳。

江西协饷，每月加作三万，在河口厘局解一半，省局分解一半。浚川军月饷二万五千零，现请湖南就近发给。湖北、江西协款，则专济景镇及老营各勇，所欠无多，足慰垂注。萧军口食，必求湖南按发，祈阁下与季公玉成为荷。顺请台安。不一。

0191．加骆秉章片三月二十二日

萧军月饷，请饬局按给。

再，上次惠书，月余始到南昌省城，以后如有公牍，望饬批明所到州县，并注径交递文所，当稍速也。郴、桂等处军情有关系者，并望咨示为荷。

浚川计已至茶陵矣。该军月饷，现经备咨奉商，敬求饬局按给，不胜感祷。

景镇之贼，当难久踞，但须彭泽、饶州两军坚持稳扎，乃可收效。普军人近六千，而时时可虞也。再颂籲翁前辈大人台安。

0192．致刘蓉三月二十三日

告郭嵩焘已赴天津军营，镇敌似早迟可破，金陵消息颇好，军事似有转机。军中间有朋游文酒之乐，往年疚心之端渐已弥去十之七八。望即于五月办理纪泽喜事。

霞仙仁弟亲家阁下：

前致一缄并漱六所书《墓志》，亮已尘览，而未见惠复，欲于烂漫榜中夺袁公之席耶？

此间奏请筠仙来军，奉旨已赴僧邸天津军营，俟该处撤防，再降谕旨。比亦未接渠书问，闻其上疏讽刺政府，语颇切直。又片奏天津宜设水师船四十号，请饬杨厚庵派员赴北办理，奉旨交僧邸斟酌，正折则未动也。

张凯章在景德镇相持如故，但求普军在彭泽、刘军在饶州无意外之虞，镇贼似早迟可破。萧浚川由吉安回援，日内当已至茶陵。永、宝、衡州皆有重兵，吾乡应可安稳。然此次郴、桂被扰，已出意外。

上年所睹之四种书不足蔽辜，顷又特刷仿殿版之《通典》、《通考》奉赠，四月可蒇工也。

金陵消息颇好，北岸浦口、江浦皆复，六合亦经合围，南京之贼援尽粮少，即日或可得手。老巢既倾，则各路皆成流寇，止望捻匪不更炽腾，军事必有转机。

国藩住建昌五月，花朝移屯抚州，军中多暇，间有朋游文酒之乐。何廉昉作《除夕感怀诗》十六首，仆偶次韵和之，一时叠唱至三十余人。吴子序亦相从甚欢，每季诒以五十金，以作乱后补缀之资。刘盛槐、李子成处，专人各送二百金至其家。此外死事者，俱有以存恤其孤。邓弥之捐指浙江道，子序保同知，皆奏奉俞允。往年疚心之端，渐已弥去十之七八。江西官僚相处亦觉和融，无复猜贰，堪以告慰知己。惟胆气弥弱，闻抬枪之声亦觉吃惊，夜不成寐，寐辄怔悸，医者以为心血积亏所致。

前小儿纪泽请来营省视，已谕令五月完姻，后七月初赴省乡试，试毕来营。顷舍弟澄侯信言，尊处欲将御轮之期改至八月，想因奁具繁杂，刻难办齐。道义之交，不必多拘，仪文以简为妙。望即于五月喜事，俾小儿得早来军中定省，至感，至恳。顺请侍祺，伫候回玉。不宣。

0193．复胡林翼三月二十五日

告湘事似不甚足虑，景镇相持如故，已派屈蟠带平江勇千人专守湖口。悯柏俊就戮，请多寄一份邸报。

润之宫保老前辈大人阁下：

三月十八接初八夜惠书，敬承一切。

湘事数日无所闻，意城信中引《浮邱子·集杜》“无端盗贼起，已隐暮云端”二语为戏，则似不甚足虑者。

景德镇相持如故。初六夜贼伪为宵遁，以诱我次早追剿，老湘营已悉其狡诈，祥字营小吃亏。十三日进剿获一小胜。贼粮毕竟无多，能再坚持一月，贼亦终将遁耳。湖口必争之地，普军恐不甚可恃，顷派屈太守蟠带平江勇千人专守湖口。屈系湖邑廪生，并嘱其与雪琴二人竭力倡修县城，为此后坚守之计。待屈到后，普可分营守小池口，黄泽远仍可调回尊处耳。

柏相就戮西市，殊堪悯念。敝处向不看邸报，此等处却思一闻近事，望尊处饬京提塘多送一分，即以惠寄敝处为荷。

前所读异书二次，比又得之否？闻夷船又赴津门，筠仙如有书，望以见示。

湘中之贼十旗之说，处处同之，多寡则人人异词，若新添郴、桂土匪，却是狡悍可畏。

水师处处可用，马队似不汲汲也。复请台安，不一。

0194．复彭玉麟 ⁽¹⁾ 三月二十五日亥刻

告湖南来信，均无祁阳失守之事，望详示水陆各营，俾军必不至为诡言所动。

雪琴仁弟左右：

二十五日接展十九夜惠函，具悉种种。

普军挫衄，冯席珍辄禀调平江营，仆原恐该军不甚可靠，以抽调平江营驻防湖口，与尊处水犀军紧相依护，若又调去，岂不两误？顷已严檄屈守，不许擅离汛地，并请尊处转行，以坚前议。

湖南贼情，昨接王人树祁阳来信，系初九发；九舍弟省垣来信，系十四发；意诚来信，系十五发，均无祁阳失守之事。坐探委员道听途说，深为可恶。人树等现扎祁阳城外，前月三十、本月初一均系恶战，互有杀伤。初七日周镇宽世获胜，当亦驰抵祁阳，赵玉班复从衡州赴祁，计城外已有三十一营矣。陈俊臣、魏喻义共带桂勇二千二百，驻守熊罴岭，距祁四十里，距衡一百五十里矣。初十日此军失利，衡郡当盖震惊。幸萧浚川于十四日自龙海塘拔营赴衡，郡城必无碍矣。印渠久无信来，闻有失利之说，闻系初五日事。据人树信，则云：昨据刘道函开，贼从东安犯新宁，伊已跟踪追剿矣。田协兴恕前月二十二抵武冈，宝郡兵力尚不为薄，未卜能得手不。永丰一带，并无贴伪示之事。九舍弟十六自省启程，月内可到抚州也。风鹤频惊，传闻失实，尚望详示水陆各营，俾军必不至为诡言所动，是为至要。专此。即候捷安。

制国藩顿首

————————————————————

(1)  此件收自《曾国藩未刊往来函稿》。

0195．致吴嘉宾 ⁽¹⁾ 三月二十七日

略告军情，奉上贺端阳之礼。

子序仁兄同年阁下：

别虽匝月，驰系经劳，比想起居康胜，著述日隆，为慰为颂。

此间军事如恒，景镇仍相持未下。湖南一股，势尚披猖，目下宝庆尤为吃紧，缘贺县股匪窜陷东安，遂与石逆会合，故逆焰愈张也。

瞬届天中令节，奉上不腆一函，聊佐安抚之用，尚冀察收。能枉驾来此，快酌蒲觞，则尤望耳。

星房兄未来，就医章垣，似有起色，暂难遽返珂乡。兹有白镪一封，敬乞转交其夫人手收是荷！专此布臆，顺请筹安。诸惟融照，不具。

年愚弟制曾国藩顿首

————————————————————

(1)  此件收自《曾国藩未刊往来函稿》。

0196．复胡林翼三月二十九日

告新军统领待曾国荃到时再商，湘事可无碍，湘后营已遵其意派李宝贤加意维持。

润之宫保老前辈大人阁下：

二十六日得奉十八日惠书，敬承一切。

敝处新军，方日以无人统属为虑，朱云岩似难胜任。九舍弟四月来营，到时再行熟商。

湖南贼围永州，刘印渠大获胜仗，毙贼数千，城围立解，湘事自可无碍。印渠麾下有三良将，去秋卜其必盛，得人则兴，岂不信哉！

湘后营一军，现饬其径来抚州，遵惠书派李宝贤管带加意维持，以慰垂注。即请台安。

0197．复彭玉麟三月二十九日

告刘长佑迎剿大胜，湘中事应无碍。派屈蟠带千人协防湖口，请推情善视，与其谋修湖口县城。

雪琴仁弟大人阁下：

二十四日接十五夜惠书，二十六日又接二十一日来缄，敬悉一切。

黄石矶春涨，厚庵病愈，甚慰。

湖南贼围永州，刘印渠迎剿大胜，毙贼数千，城围立解，湘中事应无碍矣。

此间派屈见田太守蟠带千人协防湖口，计初六七可到。此军曾守贵溪、玉山、衢州三城，备尝艰苦，自是可靠。屈君亦血性男子，祈阁下推情善视，并嘱其面商阁下谋修湖口县城，一则为久远防守之计，一则彰阁下不朽之勋，望大力图之。

湘后营到抚，仆当好维持也。即请台安，不一。

0198．复张芾三月晦日

告刘长佑大胜，湘事日纾，正谋防吉、袁等处。湘后营调至抚州察看，已另派千人专防湖口。请告池、宁、芜、太敌目名。

筱浦老前辈大人阁下：

二十四日接初七日惠书，敬悉一切。

贼窜湘省情形，前缄已奉布矣。自郴、桂西出，分扰祁阳等处，围逼永州府城，刘印渠观察迎击大胜，城围立解，宝庆、衡州应无大碍，湘事日纾。贼不南入两粤，即当回窜江西，此间谋防吉、袁等处，故不能专顾景德镇也。

养素诸军十九、二十等日频有胜仗，春江盛涨，水陆并进，或可得手。建德蒙派劲旅会剿，普军已足自立。湘后营败后调至抚州察看，已另派千人专防湖口矣。皖北贼股北萃定远，东趋江浦，鄂中暂得安枕，夏、秋恐不能无事。大安、霍山之贼，目下堵我兵之往，将来即为入楚之基。来示垂询，谨以奉闻。

津门近况，未接筠仙来信。皖南贼如杨国宗在建德，七国宗在景镇，均见禀报。此外如池、宁、芜、太贼目主名，可惠示一二否？五、六年踞湖口之黄文金、胡鼎文，现在何处？如见探禀，尚求便示。琐杂奉渎，诸希荃鉴。顺请台安，不尽。

0199．复王勋 ⁽¹⁾ 三月

望力疾从戎，保全桑梓。附告江皖军情。

人树尊兄大人阁下：

前复一缄，计经递到。本日接展惠书，具悉种种。

郴、桂失陷，衡州、茶陵两路均吃紧，未知贼果注意何路？省调之四五千人防守茶、攸，当已择要驻守。尊处所招之七百人先赴衡郡，为数仍单，未识郡城先有兵勇若干？朱都司之营，望饬赶紧前去；潘牧之勇，当不难截留也。衡州为上游要郡，阁下即奉统带之札，务望力疾从戎，保全桑梓。所云禀檄之说，恐必不行。我邑城乡招勇，诚为要着，然保衡郡即所以保湘乡，总宜力争上流。设使衡郡被据，则吾乡防不胜防矣。

此间添募之三千人，惟彭游击未到，余皆招集成军。萧浚川前月二十日抵赣郡，此刻当已抵吉安，屡檄其从茶、攸一带横截兜剿，想能得力。

景镇相持如故。二十四日该逆出扑吴开岭之祥字营，经各营驰救获胜，歼贼百余。二十五日贼扑刘养素之营，亦经击败。雪琴派来之水师中营，是日亦轰贼不少。张京堂调参将文瑞之二千人来镇助剿，日内可到。一俟春水泛涨，即可水陆合攻也。彭、湖有普、刘二军，当可保固。皖贼亦未上犯。胜帅于正月二十五日招降伪答天侯薛之元，献出江浦县城，旋攻破浦口贼营，金陵似尚得手。惟望湘中兵勇飞集，痛扫逆氛，则诸军皆无内顾之忧矣。

梅村兄贵体渐愈否？念念！专此。复颂捷安，惟希期照，不一。

愚弟曾国藩顿首

————————————————————

(1)  此件收自《曾国藩未刊往来函稿》。

0200．加耆龄片四月初一日

告湘后营派李宝贤统带，系胡、彭二信之议，请详察惠示。

再，湘后营派李宝贤统带，系胡中丞、彭雪琴二信之议，弟仍当察看。由湘省经过，乞阁下详察惠示。王春岩帅已饬饶镇来江，而饶复迟迟其行，此又非意料所及也。

0201．复何栻四月朔日

赞其书法与《将进酒》六章之妙，请速来为李元度诊病。

廉昉尊兄大人阁下：

顷奉惠书，伏审动履康愉，著纂日富，至以为颂。

自去冬以来，每得赐缄，辄与幕府诸君子伸气疾读，击节欢呼，不徒叹其文藻之卓绝，即论书翰之美，飘飘意远，亦自足远追北海，近揖梦楼。此间一二胜流，倾情倒意，正不必索扬云于后世，访贺监于稽山。乃者寓居临川城北谢氏第宅，后有高楼，俯瞰双江，吐纳万象。顷与子序、霞轩、次青、少荃、仙屏诸君宴集其上，适读尊制《将进酒》六章，诸君即事奉和，用其体而不次其韵，亦日以敦迫。鄙人钝拙，尚未就也。篇末西江吸尽之旨，有识同慨。然升斗之水，终亦易图，尺波可通，相呴以湿，相濡以沫，但当相忘于江湖耳。

次青每念左右，常用结。渠日来患病，思得阁下一为诊视，务望拨冗速来，为次青立起寒疾，即行藏至计，亦可互商。企切！祷切！顺候著安。

0202．复郭崑焘四月初二日

伤孙鼎臣之逝，拟送百金赙佐丧具、助刊遗集。

意城仁弟亲家阁下：

二十二日接十一日惠缄，三十日又接二十一日一缄，永州解围，衡、宝可保，吾乡当无大碍。

芝房遽归道山，哀愕曷极。少为才人，长为学者，朴实华茂，两擅其胜，而至于是而止于是耶？去年六月面嘱为其太公作《墓表》，情甚谆挚，冬间又以书督促，国藩因循未即为之。今此接其遗书，不忍卒读，负我良友，疚憾何极！拟即送微仪百金，以五十赙佐丧具，以五十助刊遗集，是否有当，祈阁下与仲云酌之。位西一缄，即当专丁送杭。慧业清明，属纩不乱，往年接刘菽云遗书，处分后事，曲当情礼；今复于芝房见之，临绝之音，一何琅琅，尤足恸惋！

景德镇相持如故，老营平安，足慰垂注。令弟病已全愈否？念念。复候近安，不一。

0203．复左宗棠四月初二日

赞其所论敌势、兵谋，告景镇相持如故，析湘乡人心恇扰之由。

季高仁兄大人阁下：

三月二十六日接十六日惠书，敬聆一切。

永州大捷，衡、宝可保，吾乡应无大碍。所论贼势、兵谋，亦如读陆敬舆、杜牧之论事之文，使人豁然开朗，东方先生可以起而自赞矣。

此间景德镇相持如故。十九、二十等日江军水师获胜，凯章所部之平江等营亦胜。二十六日楚军水师获胜，贼势已衰，粮亦垂罄，凯章后路据称尽可放心。老营五千余人操演颇勤，惜无好手统之出战。

敝县人心恇扰，盖由三河覆没过甚，景镇伤损亦多，几于处处招魂，家家怨别。弟屡戒凯章且与休养，慎勿浪战，实职是故，不知审如是否？萧军气亦少散，祈留心焉。顺请台安。

0204．复彭玉麟四月初九日

告抚州老营新添勇以无统领为虑，湘后营拟汰弱留强，专令防守。如银钱所事无多，望促高蕙生来一叙。愿捐两月厘钱倡湖口修城之事。

雪琴仁弟大人阁下：

初六日接到胡秉钧、廖献廷二人带来惠缄，初七日接到三十日两缄，初八日又接刘岳阳送到惠缄，敬悉一切。糟蟹等珍味收到，尚未坏也。

抚州老营新添勇三千人，正以无统领之故，用为焦虑，虽日日操演，而能战与否，殊未敢必，惟打靶一事，非操不行。湘后营尚未到抚，拟汰弱留强，不为战兵，专令防守一府，或可得力。

南省之事，刘印渠有永州初九之捷，王人树、刘岘庄有祁阳十六、二十日之捷。贼之前队已渡湘西，后队尚在东岸。现水师到祁，将贼分截，两边大局或可无碍。萧浚川于二十三日抵龙海塘，赵玉班二十四日自龙海塘赴衡郡矣。

高蕙生诗才清隽，不愧名父之子，如银钱所事无多，尚望促之来抚一叙。《唐宋诗文醇》共四十册，昨交廖献廷带呈左右，其缘起已题识于卷首，尚乞哂收。

湖口修城之事，本不易筹，因阁下与厚庵丰功伟烈，在湖口为一小结束，不可不表以坚城，以资目前之防守，而彰后世之名迹。如经费难筹，则尊处每月见惠之厘钱四千串，仆愿捐两个月以为之倡，能全为修成更好，即不然，或修一半，或修三分之一，将来亦有基弗弃，阁下以为何如？复候台安。

0205．复胡林翼四月十一日

虑衡、永、郴、桂新裹之土匪殊难收拾，告黄泽远尽可调回江北，罗近秋可驭而用之，寄吴国佐信已寄湘。询可否于湘借田兴恕为骑将。

润之宫保老前辈大人阁下：

初六日接三月十四惠缄，初七日又接二十五日一缄，敬悉一切。

湖南日内无信。印渠解永州之围后，王人树、刘岘庄于十六、二十日获胜于祁阳。贼之前队已渡湘西，后队尚在东岸。王明山水师已到，两岸之贼为师船截断，首尾不能灵通，亦破贼之机也。浚川二十三日抵龙海塘，玉班二十四日自龙海塘起行赴衡郡，衡州应可保无虞。宝庆有周宽世等之兵，未知已到防否。石逆元从善战者却不甚多，所最虑者，衡、永、郴、桂新裹之土匪，凶悍十倍于长郡所属之人，殊难收拾。

屈守蟠已到湖口防所，黄泽远尽可调回江北。罗近秋善战，临阵能识贼之强弱真伪，张凯章深许之，亦不免于巧滑。若隶公麾下调驭而用之，其才可将千余人，隶普军则不乐为用矣。

吴翔冈撤营后，存四百人来抚护卫，自请假回湘一行，自湘中事急，令四百人者回援，刻随王人树赴祁阳，尊处前寄翔信已付湘矣。贼党入蜀之梦，未必即践。

近闻两淮贼氛尤恶，数百里无人烟。倘湘贼入蜀，政恐江淮仍不易了也。尊处宜讲求马队，较敝处尤为切要。闻田兴恕可为一骑将，鄂中可借才于湘否？李小泉兄弟派人赴霍邱招勇者，即前去招五百者。顷已折回，彼中鼎沸，并马勇亦不能招矣。

“水磨法”三字，道尽三十年来消磨人材丑态，读之慨然。即请台安。

0206．复李续宜四月十一日

劝其击退陈玉成大股后再请假回籍。询吴廷华胆气、去岁七罪魁案结果。

希庵仁弟亲家阁下：

初六日接三月二十七日惠书，敬悉一切。前闻尊体违和，养静山寺，比已兴居鬯适，振刷有为，至以为慰。

归思之切，门闾之望，鄙人亦时时系念。惟陈玉成率大股贼猛扑定远翁、胜大营，将来折回必犯楚疆，阁下智深勇沉，能将陈逆大队击退，然后请假回籍，则在台端尽忠义孝友之诚，在鄂中慰官绅军民之望，尤为妥善。

此间新旧各营操练亦尚认真，惟无人统之出战，终难深恃。吴廷华新带一营，临阵胆气何如？去岁七罪魁之说，厥后如何结案？便中尚乞示及。即请台安，不一。

0207．加黄赞汤信尾四月十一日

询其子灵榇已回南否。

再，世兄舍人灵榇已回南否？侍春间闻甘子大道及，顷陶仲瑜自吴城来抚，始悉其详。区区匪以云赙，聊佐文孙添置纸笔之需。

侍近服药饵，癣疾少愈，目眚洎未痊可，知注并陈。载颂老前辈大人台安。

0208．加胡林翼片四月十二日

请转信件，附告湖南东安失守，新宁、宝庆城守吃紧。

外，李少荃家信一件，敬求饬寄。又李、唐信三件，求即交。顷得湖南信，贺县贼来，东安失守，新宁、宝庆城守吃紧，田兴恕已至武冈矣。

0209．加耆龄片四月十二日

请安置孙文圻，告湘后营拔营之由。

再，新到之州判孙文圻，福建惠安人，有敝同年庄牧亭志谦来缄，言文圻号笙白，家世循吏，好学励品，谆嘱照拂云云。牧亭简淡，所言当不妄，可否位置一隅，俾得自效之处，出自鸿裁。再请台安。

正封缄间，又接初八来示，敬聆一切。湘后营之拔营，系弟寄雪琴信中有令其来抚之说，与寻常不候札者微有不同。但宜径赴抚营，不宜留省耳。不可独当一面，却费筹画。老营人已太多，正苦无人统之。至欠饷、恤赏等项，弟自极力节省，必不强省局以所难也。

0210．致邵懿辰四月十二日

专丁送去孙鼎臣求作墓志遗书，附告军情及近况。

位西仁兄大人阁下：

二月二十日奉复一缄，由恕堂中丞处递呈，亮达荃鉴。即维侍祺康愉，纂著日富，至以为颂。

敝乡孙芝房兄近年家运艰厄，非人所处，十载之内，其弟主事君鳌洲、孝廉君叔孚相继下世，又丧其妻，又丧其子，又丧其妾，又丧其母，又穷窘无以自赡。忧能伤人，固虑其难以永年。去岁在长沙一见，嘱下走作其太公《墓表》，殷殷以所著诗文惧不克终为念。后接其两缄，寄所著古文一册，隐隐以作序为托，弟因循未及即为。顷接渠手书，乃属纩告别之辞，仍督催前嘱表墓之文；又一书告别阁下，求作墓志，皆不忍卒读。兹专丁送上，乞阁下哀其志，襮其行，而予以不朽，不独逝者衔感，将使天下笃学志士，亦引以自证自慰。芝房少为圣童，长为学者，比岁遭家多难，益发愤孤往，汲汲焉惧无闻于后，其书粗就，其志未竟而遽沦谢。介甫有言：“天之生夫人也，而命之如此，盖非余之所知也。”凡内伤病，神明不乱，若慧识文人，尤为闲定。往时刘菽云将死，以书告别京师，处分后事，曲当情理；今芝房亦然，临绝之音，一何琅琅，兹益足悲也！

此间军事平平，景德镇相持未下。南赣巨股尽窜湖南，又新裹衡、永、郴、桂土匪，益以广东乐昌之贼、广西贺县之贼，殆不下三十万。幸湘中兵将尚多，目前未致决裂，此间亦派五千人回湘助剿。将来此股果窜何处，较之去年在浙、闽时，凶焰更炽。皖北尤鼎沸，致数百里无人烟，民生日困，乱靡有定，滔滔者将何极也。金陵大营屡闻吉语，近拟将江北及九洑洲等处一律长堑困贼，或者老巢先破，各处以次荡平乎？

国藩顽躯粗适，惟兴趣日减，老态渐增，惓念良友，终宵心痗。不胜区区，统惟鉴照。

0211．致袁芳瑛四月十二日

告湖南军情，询上海夷务近状与金陵克复之期、其子是否回湘应试诸事，付去购书等银两。

漱六仁弟亲家大人阁下：

正月二十四寄呈一函，内抄折一件、舍弟《哀辞》一件、书目一单，由马递钉封奉达；二十九又寄一缄，附季仙九先生桥梓信二件，亦由马递钉封。今七十日未接回信，想竟已浮沉，马递不足恃矣。

国藩驻建昌五阅月，因连城克复，闽境肃清，二月十二移驻抚州。景德镇相持未下，屡战互有胜负，前后折损近六百人，现令其休养士气，不遽进攻。南赣之贼尽入湖南，初破郴、桂二州，桂阳、宜章、永兴、蓝山、嘉禾等县无敢撄其锋者。后渡湘西，围永州，刘印渠观察屡战大捷，郡城之围立解。继围祁阳，王人树太守往援，互有胜负。据探石达开尚在祁阳，前锋已指宝庆。又有广西贺县一股，破陷东安，窥伺新宁。新宁，江忠烈所居，楚勇之根本也。广东乐昌一股，闻亦窥伺郴、宜。一大股、二小股合之上湖南四府新附之匪，计不下三十万。幸湘中调度有方，衡、宝二郡皆有重兵防守，祁阳亦坚与相持；又自贵州调回田副将一军，现至武冈，敝处派去萧观察一军，现至安仁，兵力颇厚；又于湖北调水师三营、马队三百，声威尤壮。湘潭、湘乡前此震惊移徙，近日人心渐定，不审果能完固否。知关廑系，用敢缕陈。

上海夷务，近状如何？金陵军事，日闻吉语，克复之期，究有把握否？尊署公事是否称意？世兄回湘应试否？比又购得何种佳书？便中敬求一一示复。

孙芝房于三月二十一日仙逝，有遗函托位西求《墓志》，兹专丁送杭，即至松江。附报湖南近事，并询起居，静候玉音。不一。

再，正月所寄信二件并托买书籍单，兹再抄呈，恐前信未到也。附去银一百两，为代买图书张本，千万留心。

又，雨三亲家代送徐世兄银五十两，兹送尊处，求觅寄郭雨翁处归款。

又，洋枪银一百二十五两三钱，兹将尾数送尊处，其一百两并送季家之二百两，拟另送湘潭也。候回示。

0212．加邵懿辰片四月十二日

望觅《周易程传朱义》一部见寄，并求代购书数十种。

闻有合刻《周易程传朱义》为读本者，不知板在杭州，抑在苏、常？阁下曾见之否？望觅一部见寄。闻杭州尚多佳书，敬求代购数十种，其价或先寄，或买妥再寄，祈示知。阁下近添书几何？漱六书得尽见之否？并问。

0213．复邓汪琼四月十三日

谢其慰唁曾国华之逝，嘱托儿侄辈教学内容，奉上挂屏六幅、银六两。

瀛皆三兄大人阁下：

十一日接奉惠书，伏审道履康愉，文祺日茂，至以为慰。

舍弟温甫得附忠义之林，上邀封典，下荫遗孤，差可无憾。惟弟友于之谊多所未尽，反躬内疚，寝馈难安，辱蒙慰唁，感纫曷既！

儿侄辈承善诱之训，寒门多幸。泽儿今年躭搁太多，虽看书不辍，而制艺久未能作，必更生疏，此后求督之按课作文。从今至辛酉八月，不过二年零五个月，光阴似箭，中有两次科场，须在此二年内将八股工夫操熟，能中更好，不能中亦须进京。年纪弥大，人事弥繁，无父师常常督课，八股决难再进。沅甫舍弟常常催之，自不可再缓矣。鸿儿作五言诗亦颇成句，足征名师启迪之效。《通鉴》已讲毕，何其速也。阁下作事有恒，无一日间断，故尔日计不足，月计有余。此后仍求每日讲书，或讲《周易折中》，或讲《通鉴》，听候鸿裁。《折中》之书，该括万理，《程传》尤极明显。《通鉴》虽太多，难于看完，然讲一卷算一卷，讲一函算一函，若得数年工夫，讲完亦未可知，不完亦无碍也。讲书之时，或呼甲五、科三侄同听，百句中能听得一二句，亦是好的。如全不用心，即须以夏楚威之。秋间试作起讲，甚好。鸿儿与令嗣同作，或可相观而善。至课读时文，名师在望，自无庸弟之赘辞也。

兹奉上挂屏六幅，书不足观，聊表薄忱。又银六两，寄令嗣世兄佐买笔墨之资，哂收。顺候近祉，诸惟心照。

0214．复胡林翼四月十五日

谢赠参茸丸，告劝李续宜缓回籍之由，说明耆龄坚欲沈葆桢赴九江关道本任，而广信绅民攀留异常，为近所未见。

润翁宫保老前辈大人阁下：

十四日专丁至，接奉惠缄并参茸丸二瓶，感何可言。正月间得闽中八宝印色，以一匣分诒次青，次青致谢，因戏语之曰：“是当效刘姥姥辞别大观园时，念几十声佛也。”今此拜赐，又当一效次青之所效矣。

希庵回家一行，上慰倚闾之望，甚好。国藩昨有一缄，劝其俟陈玉成犯楚击退后，再行请假回籍，彼时但知陈逆猛扑定远，尚未知其东趋浦口也。鄂中战争当在七月后矣。

耆中丞檄沈幼丹赴九江关道本任，广信绅民攀留迥异寻常，走制府及敝处具呈者，前后十余起，士人罢考，河口罢市，修房者停工，赁屋者退租。城中为留官事偶设一局，醵微资以备众赴两院之盘川，商民输钱赴局者如蚁，已凑三千余金，约轿夫有舁沈大人者杀之，船户有载沈大人者烧之。中丞持前议颇坚，而商民汹汹如此，亦近来所未见者也。来示以塔公期罗将，塔拙罗巧，决非其伦。沈君极精明，而其过人处在拙，故不可量耳。

浚川援湘亦不甚缓，左公责之甚峻，容当譬解之。

来示以服药后神力必王，金丹之锡，自足箴膏肓而起废疾，抑人亦有言：“泽雉畜乎樊中，神虽王不善也。”然则同一神王，又有善不善之分，兹又何说？愿闻之。肃谢。敬请台安。

0215．复沈葆桢四月十五日

喜其子冠礼之邀，询是否决然离广信。

幼丹仁兄大人阁下：

初三日接二十四日惠缄，因闻台旆即日晋省，稍稽裁复。顷又接初八日手缄，以哲嗣嘉礼之始，俾与宾座之末，宠况有加。柬首列老伯名，称谓过谦，悚惶曷极。次青平生好食人之酒食，而不好以酒食食人，今得此嘉题，不得不盛礼供具，一饱老饕之欲，亦一快也！

广信攀留台驾，至于士人罢考，商贾罢市，卧辙截镫，心悦诚服，此百年以来所未见。来示但云为他故所阻，安得此长者之言乎？是否决然舍去，无亦一为苍生少留？

傅宏勋已见，无可位置，薄予川资遣之。肃贺大喜，复请台安。不一。

0216．加胡林翼片四月十五日

谢安置杜滋，议胜保自请东剿江浦、浦口，公私皆未见其利。

再，杜令荷承培植，但得一立足之区为幸，况有薪水长夫，感不去怀。

胜帅自请东剿江浦、浦口，而令楚军进攻舒、桐、庐、定、怀、盱之间，岂不全以畀贼？和帅既以江北扬、仪、浦、六自任矣，胜若舍庐、定而东往凑趣，颇似舍己芸人，和帅亦恐有麾而拒之之意。目下胜翁所处，诚处天下之至难，然此策公私皆未见其利也。鄂中兵力止能厉精蓄锐，以待陈逆之来，不能进取，能保鄂则功在天下矣。

0217．复彭玉麟四月十六日

度秋间水师必大有恶战，嘱切不可调开。湖口修城之事，望“无欲速，无见小利”。附告湖南军情。

雪琴仁弟大人阁下：

十四日接初九日惠缄，十五日又接初五、六两次手缄，敬悉一切。

今年秋间，巢湖战船出江，水师必大有恶战，切不可调开，致令下游单薄，至嘱！至嘱！目下王明山、陈金鳌等俱赴湖南，吾犹恐安庆之单。李济清不知现在何处？便中示及。

见田血性男子，吾于六年九月抚州战败时，深器其人，知必能与阁下针芥契合也。湖口修城之事，阁下与见田竭力承认，甚慰鄙怀。仆敬以“无欲速，无见小利”二语相赠，盖经费无出，砖石难办，故不欲速；为数百千年之计，必须坚实周到，故不可见小利。

湖南贼势新添广西贺县一股，攻陷东安，衡、宝吃紧。广东乐昌一股亦有再犯郴、桂之意。合之南安大股，殆近三十万人，殊属可虑。幸衡、祁、宝庆皆有重兵扼驻，浚川亦已到茶陵等处，湘库之饷，闻尚可支两月，大局或可无碍耳。复请台安，不一。

0218．加陈源豫片四月二十日

询东安之敌尽窜新宁之说确否。告闽中少安，瀛眷似可接来。

再，郭笙陔顷接家书，系初七日长沙所发，言东安之贼，尽窜新宁，踞江岷樵宅内，刘印渠则自焚其室云云，不知确否？尊处常接竹报否？若饬杏生写就，交意城递抚州敝营转交，自长沙至光泽，半月可达也。

此次湖南贼数太多，楚勇、湘勇皆强弩之末，各弁名成利就，其锐于赴敌之心远不如昔，饷项日绌，不知能幸全否。比来闽中少安，瀛眷似可接来，何如？再颂季牧仁弟亲家日安。

0219．加王延长片四月二十日

望见示金陵军情，或请专丁回里一探。

再，尊处常接竹报，如道及金陵军情，望见示一二。此次九洑洲、江北一律合围，若能办成，诚足庆幸。或请专丁至贵里一探，敝处酌给川资亦可。载颂少岩尊兄台安。

0220．致郭嵩焘四月二十日

告湘省军情，忧楚勇、湘勇皆同强弩之末。附告近况。

筠仙仁弟亲家阁下：

前寄一缄，由胡润公折差带呈。润帅复信，谓折弁绕赴津门一行，亮达荃鉴。久未接惠书，不知赴津后近状何如？

吾乡比日鼎沸，永州解围后，石逆至祁阳围城，王人树与之相持已月余矣。另有大股自广西贺县来，攻陷东安，复窜新宁。闻江、刘两家皆被焚劫，不知确否。想意城常有竹报奉寄。楚勇、湘勇皆同强弩之末，各弁名成利就，其锐于赴敌之心，远不如昔。若井里震惊，父母妻子流离播迁，则江、鄂各营勇丁皆有内顾之忧，所关匪浅。敝邑如萧浚川、赵玉班、王人树、周宽世、朱惟堂等皆在家各领一军，九舍弟迟久未至江西，李希庵新自黄州归省，皆以桑梓不靖，方寸少纷，仅凯章尚驻景德镇与贼相守。此军向号劲旅，近观凯与吴翔冈不合，与王钤峰亦不合。自去腊十九、二十七，正月十一、二十八日屡次小挫，折损五百余人，皆百战精卒，壮气大减，似亦难于引重而致远。

抚州老营添募新军三千五百人，合之前此护卫之吉中营及朱、唐二营，将近六千，晨夕操练，颇为认真，惜无好统领统之出战。而湖南局势未定，将来或拨兵助援湘省，或拨人添剿景镇，尚难预必。国藩止得宿留此间，相时而动也。次青、少荃及许仙屏常在幕中，吴子序、何廉昉亦时过从，李申甫计亦当至，陈作梅、周弢甫均约一来，朋游差不寂寞。惟世变滔滔，未知所届，齿发日衰，艰巨罔济，兹用惭对知我者耳。

舍间粗托平顺，温甫弟于三月二十七日归窆，家叔病亦少愈，附告以慰垂注。诸希心鉴，不尽千一。

0221．加张家焯片四月二十三日

询所教学生及其子情况。

再，吾兄现在胡宫保宅共教学生几人？令嗣君几位比已成立？是否即侍阁下左右？抑另有名师课读？便中祈示及。再颂台安，不戬。

镜澜仁兄左右。

0222．加沈葆桢片四月二十三日

询郭霈霖、周腾虎信寄法。

再，郭雨三观察信，向来尊处是如何寄法？旌从离信后，尚有何方可以速寄？周弢甫信，尊处可以代寄否？请便示。次青已大愈，弟却多不适，目疾亦日增也，并闻。

0223．加吴廷栋片 ⁽¹⁾ 四月二十四日

伤窦垿意外蒙垢，恨李兆受杀害何桂珍。询何慎修、涂宗瀛、洪汝奎及齐中吏治情况，附告湖南军情与唐鉴近况。

再，窦兰泉兄以云南之案，几获大戾，比闻避迹蜀中，颇形狼狈，以“行不由径”，“时然后言”如兰泉，而意外蒙诟，为善者其惧矣。又闻其侄窦扬曾与其兄蔗泉先后沦逝，或系传者之误？丹畦之事，弟至今痛愤，而狼子归义，高位厚禄，独霸一方，不知其野性果能驯伏否也？珂乡蹂躏不堪，为南数省之最。何子永、涂阆仙诸君均依托仁宇否？洪琴西有友吴廷华在鄂中带湘勇一营，招琴西赴鄂，闻其入都会试矣，曾过尊处否？齐中吏治何如？官绅中曾得良友，体用兼备，可济时艰者否？阁下近日德业，想益卓然，内不失己，外不失人，常看何书？便中祈示及一二，俾窥崖略。

敝乡近岁本号乐国，此次石逆以全力犯湘，积贼之愤，乘我之瑕，殊为可虑。若湖南糜烂，则楚军之在江、鄂者各怀内顾，必无斗志，所关匪浅。

镜海先生精神康强，去冬今春两复弟书，均系亲笔，足慰绮廑。再问竹如仁兄大人台安。

————————————————————

(1)  吴廷栋，字彦甫，一字竹如，晚号拙修老人。安徽霍山人。道光拔贡，授刑部七品小京官。后官至刑部右侍郎。有《拙修集》。

0224．加刘俊民片四月二十四日

告派员至萧营坐探军情。

前信未发，顷又得专丁寄到之缄，具悉一切。现派员带勇丁十人至衡州萧营坐探军情，所有萧观察禀批，已另行递去矣。

0225．加耆龄信尾四月二十四日

告湘后营明日可到。

顷刘岳旸已禀到，湘后营明日可到矣。

0226．加袁甲三片四月二十五日

告目疾非药物所能为力，石达开全力犯湘，饷项骤减三万。

再，弟目疾自是衰敝之征，非药物所能为力，亦遂不用药。闻阁下精力亦少减于〈昔〉，须发间白，京辇稍得息养，当仍可丰健也。

敝乡本号乐国，此次石逆以全力犯湘，积贼之愤，乘我之瑕，深为可虑。弟此番饷项较昔年稍裕，自湖南有事，骤减协饷三万，依旧穷绌，命宫素贫，见惯不惊。阁下昔居长安，境况稍裕，而皆随手散去，比闻春明萧条特甚，珠桂之需尚不至过隘否？至为悬系。再颂午翁仁兄同年大人勋安。

0227．加郭嵩焘片四月二十五日

告湖南军情、调度与曾国荃行止，请告本人及同乡京官近况。

再，顷接湖南信，王人树在祁阳与贼大股相持，尚可稳扎稳打。赵玉班去祁四十里而营，防贼由小路窜湘乡也。陈俊臣、魏喻义带桂勇扼祁、衡交界之熊罴岭，初十日败挫，营盘被陷，贼可即犯衡州，已飞调萧浚川由安仁入衡矣。东安陷后，贼窜新宁，刘印渠败挫失营。闻贼目踞江忠烈第宅，不知确否？九舍弟初六自家启行，日内可到抚营也。贺万寿折弁，令其绕赴天津，敬询起居，伏祈详示一切。同乡京官，亦祈开示。再颂近祉。不一。

0228．加周辑瑞片 ⁽¹⁾ 四月二十五日

闻诞育石麒，寄赠贺仪三十金。询湖南提塘是否杨临川之子，同乡京官共若干人，北省若干。

去岁闻诞育石麒，不胜忻慰，久未肃缄申贺。国藩目疾，系老惫之象，非药物所能为力，亦遂不服药。此次贼扰吾省，人数甚多，其志甚坚，积贼之愤，乘我之瑕，深为可虑。幸萧浚川、赵玉班、田兴恕三人尚未开仗，皆宿将老营，此次则生力军也。如天之福，在南击退，不入首府境，则大幸矣。兹乘折弁之便，敬寄菲仪三十金，聊致微忱，伏乞哂收。再颂刻安。

再，湖南提塘闻即系杨临川之世兄，不知果否？若果尔，敝处尚有应还渠处银项，查明后当寄往也。同乡京官现共若干人？北省若干？便中尚求示及一二为荷。

————————————————————

(1)  本件传忠书局稿本未题受信人名字，前次整理误断为周润之，据曾氏日记订正。

0229．加吴嘉宾片四月二十八日

望其来叙，请转致赠刘良驹礼金。

再，此间诸君子均望台从来此鬯叙，非独弟一人之私。区区薄物，又当重申前约，不许转帮他人，不许捐办公事。星房兄省寓闻亦甚窘，此封或寄渠家，或寄省寓，请兄酌之。

0230．加沈葆桢信尾五月初一日

告各营当于节后调出征战，湘后营尚可派五千余人出征。求觅便寄五十金与胡云衢。

近日敝处客颇多，今天廉昉返河口，六琴、冠北返南城，而粮台曾佑卿太守省三亦请假赴闽，稍寂寞矣。舍九弟沅甫顷已到抚。此间各营，节外自当调出征战，无令久屯懒漫。湘后营自彭泽来抚，若酌留二千护卫，尚可派五千余人出征也。

去年胡云衢自广信告假时，拟送程仪五十金，敝处复胡宫保之令叔墨溪先生信时，曾经提及此层。顷墨溪翁有信来谢，而尊处实未寄去，口惠而实不至，究属不妥，求阁下觅便再寄五十金与胡云衢，以践前言。渠在黄州大营，能不使胡宫保知之尤妙。若尊处实无便，敝处设法亦可。

0231．致左宗棠五月初二日

询湖南新宁解围后军情，江忠源、刘长佑两家是否悉数保全。告端节后拟派吉中营及朱、唐、张、喻、凌营概往景镇会剿。

季高仁兄大人阁下：

九舍弟来，具述尊语：敝处前称贼匪八万之数，系派何人在何处点验得之？余亦还诘尊称三十万、六十万者，系派何人从何处点验得也。自贼入吾湘，凡所欲到之处，官兵皆先贼而至，纵有小挫，无碍大局。独闻江忠烈先墓被贼发掘，最堪痛愤。不知新宁解围后，遂得安稳否？江、刘两家悉数保全否？祁阳、衡、宝近日何如？敬乞飞示一二。

此间一切如常。端节后拟派吉中营、朱、唐两营及新添之张岳龄、喻、凌三营概往景镇会剿，一恐张、王久疲，为贼所乘；二因普镇大败，恐扰湖、饶，不得不添兵耳。顺问台安，并贺节喜。

0232．复郭崑焘五月初二日

询新宁解围后江忠源、刘长佑家情况，告普承尧在建德大败，拟厚集五千人由曾国荃挈之会攻景镇。

意城仁弟亲家阁下：

二十五日接十六日惠书，二十七日沅甫舍弟到，具述近状之详。贼入吾湘，御之诸中窾要，当无大碍，惟江忠烈先墓被发，最堪痛愤。不知新宁解围后，江家人口悉保全邪？印渠家无恙邪？敬祈示及。

普总兵在建德大败，各营溃回九江，普镇尚驻彭泽城，贼若至，彭亦不必保。湖口有屈蟠之千人，或可力保。彭泽若失，则饶州刘军危；刘军危，则张、王孤，故此时不能不会攻景镇，厚集兵力大约五千余人，悉令舍弟等挈之以去。抚州护卫，仅留湘后营之二千人。俟果定再行奉闻。顺贺节喜。

0233．加周腾虎片 ⁽¹⁾ 五月初二日

告李元度、李鸿章、刘蓉、郭嵩焘、李榕、吴嘉宾、何栻诸人去留，询龚橙、赵烈文所在及马钊近况。

敝幕友许仙屏振祎为我作此书奉报，阁下视之，能道得鄙人心事不也。李次青、少荃两观察均在幕中，霞仙以亲老多病，未能相从。筠仙入都，一直南斋，比从僧邸在天津防所。有礼部主事李榕申甫奏调来营，即日可至，筠公所荐也。子序以累年积劳，保以同知即选。方长府、县两书院，或时来营，或辞去，无定踪，而力学不倦，是可敬仰。何廉昉亦拟相从。此间文人多于武将，已成风气，终恐积弱难振。诸关廑注，附报一二。

龚孝拱、赵惠甫两君今在何处？常得通问否？远林近况想佳好也。便中亦望示及崖略。再颂弢甫尊兄大人著安。

————————————————————

(1)  周腾虎，字弢甫，江苏阳湖人。官候选主事。

0234．加王延长片五月初四日

告焦弁即照来书暂不给赀，仍以专送竹报为主。九洑洲及江北浦口等处能否一律掘壕合围，请便中一探。

再，焦弁处即照来书，暂不给赀。各路军营间有不喜外处询探者，以探卒多听谣言，动涉张皇，又好夸大本营以炫于外，往往为人所厌，故敝处近年从不派弁出探各路也。焦弁东去，仍以专送竹报为主。其九洑洲及江北浦口等处能否一律掘壕合围，便中一探。此事关系极大，故思一闻其详，此外不必深求耳。再候少岩尊兄节喜。

0235．致彭玉麟五月初六日

嘱以战船巡截湖面，与屈蟠力保钟崖。告拟派六营赴景镇会剿，湖口修城，石钟山昭忠祠不可归入城内。询孙国昌事如何出奏。附告祁阳解围。

雪琴仁弟大人阁下：

四月二十七、二十八、五月初一、初二、初五等日连接五次惠缄，敬悉一切。

日内公事稍多，九舍弟新至，料理诸事，裁复稍稽，乞亮之也。应商之件，条列如左：

一、普钦堂之六千人，将领不和，口粮不敷，人人料其当败。钦堂骄怯而多欲，亦无能久之理。在我者太无可恃，非关建贼之果骁悍。刻下左右所能为力者，以战船巡截湖面，使贼不能西渡而窥浔；与屈守力保钟崖，守此必争之要隘，二者最急之务。其次激励乡团以防牯牛岭，整饬水师助守彭泽县，是亦要着。至水师登岸陆战，似可不必，恐吃亏耳。

一、此间派六营五千八百人赴景德镇会剿，李少荃及九舍弟挈之以行，大约初九、十一两起拔营也。本议定专赴东路，先攻浮梁之贼，如日内建贼或赴鄱阳，养素受敌，则舍弟等或先援西路，临时再酌。

一、湖口修城，石钟山昭忠祠断不可归入城内，在城外则有旷怀静趣，城内则尘嚣矣。阁下以为何如？

一、孙国昌事，业由公牍批明，应由鄂中出奏，抑由敝处出奏？如由敝处出奏，则请于下次惠缄内示及，以便即日附片。

一、湖南之事，祁阳于十九日解围，大股西窜，王人树、周宽世、赵玉班等追剿，不知果窜湘乡否。若不扰湘乡，则宝庆本有重兵，田兴恕屡获大胜，可无虑也。手复。即贺节喜，诸惟心照。

0236．复胡林翼五月初六日

告拟拨营会剿景德镇。度祁阳解围后，敌若不入湘乡境，宝属当可无虑。请告都兴阿拨人来训练马队，询从宽处理李续焘原因。

润之宫保老前辈大人阁下：

得十五、二十三日惠书，敬承一切。

九舍弟于二十七日抵抚，此间托庇平善，拟以吉中营、朱、唐营及新立之张、喻、凌三营五千七百人赴景镇会剿，李少荃及九舍弟率之以行。初九、十一两起拔营，齐赴东路，先击浮梁之贼。如建德贼果犯鄱阳，养素孤危，则或先援西路，相机再定。宝军大败，湖口有屈守一军，或尚可保，彭泽则犹难必完。彭泽若失，贼不西窥湖口，必南窥鄱阳，故不得不济师赴镇矣。

祁阳十九日解围后，大股西窜，若不入湘乡境，宝属当无可虑。盖宝庆本有重兵，又田兴恕屡次获胜也。左公久无信来，殆憎我言贼少之故，倔强之性，天之生是使独耳。

筠仙信言驻天津之马队，系哲里木、昭乌达二盟。果尔，则内蒙古之兵，仍须该旗王公、台吉等统之，不能征调南来。尊会折内又指定天津防所黑龙江甲兵，何也？承阁下与揆帅许以五六百骑见惠，感谢感谢！但必须先操二三个月，风气擩染略久，马到后较易为力。拟再缄商直夫将军，若无官员，即拨兵丁数名来此，借资练习，乞阁下便中一助达鄙意为荷。

李续焘不置重典，已为宽厚，又令其统带营头，俨然人上，以为开复地步，似觉太宽，无以对迪公于地下。想韩公必自有说，愿闻。即请台安，并贺节喜。

0237．复许云生 ⁽¹⁾ 五月初八日

告祁阳解围，已派五千余人协剿景镇。许振祎德业日进，俾助良多。

云生仁兄年大人阁下：

久阔光仪，溯洄倍切，顷承手翰，重荷拳垂，并以前呈拙书猥加奖饰，祗益赧惭。伏审动止绥宜，履绚集祜，揽吴越山川之胜，吟怀不负仕游；结东南宾主之欢，投辖定多名士，引候霱采，忻颂易〔曷〕任。

弟谬厕戎行，愧无建树。春仲移师抚郡，适值粤寇窜湘，恒虞旁逸。兹闻祁阳围解，大股全退往宝庆，距江渐远。而景镇老巢，负隅久踞，我军虽屡获胜仗，兵单贼众，未能进扎围攻，现添派抚营五千余人驰往协剿，倘托福庇，得以迅速收功，庶纾梓乡东顾之虑。仙屏仁弟德业日进，俾助良多，附以告慰。肃复。即请旅安，谨璧谦柬。

年愚弟曾国藩顿首

————————————————————

(1)  此件收自《曾国藩未刊往来函稿》。

0238．加刘绎片 ⁽¹⁾ 五月初十日

请书挂屏、楹联。

再，老前辈法书，久为士林宗仰，侍思得挂屏六幅、楹联一付，兹将纸交令坦寄呈，敬求赐书，以作模楷。再请台安。

————————————————————

(1)  刘绎（1797—1878），字詹岩，又作瞻岩，江西永丰人。道光十五年进士。十七年提督山东学政，事竣，乞归，主讲鹭洲书院。咸丰八年加三品京堂衔，督办江西团练，旋丁母忧，不复出。

0239．复官文五月十二日

告令曾国荃、李鸿章率五千八百人赴景德镇协剿，湘省弁勇，必须令补实缺。

秀峰宫保中堂大公祖阁下：

四月杪得初九日惠缄，较平时邮递少迟也。即维勋祉康愉，调卫百适，至以为颂。

此间景德镇相持如故。水师自二十二日起环攻九日，毙贼亦颇不少。陆军一溪之隔，迄未得手。抚州老营五千八百人全数赴镇协剿，令舍九弟与李少荃率之以行，仅留湘后营在抚护卫。弟以虚声留镇于此，盖恐景德镇之贼逼窜抚、建耳。

湖南之贼，自祁阳解围后，新宁、武冈亦以力战解围，宝庆亦获胜仗，大局当可无碍。贼之自浙、闽入楚者不过六七万，益以赣、郴之众、贺县另股之匪，计亦惟十余万。百万之说，恐不甚确。南省此次调度，皆于贼所欲至之处，官兵辄先事而防，应时而至，府城无所失陷，百姓未甚屠戮，仰托庇荫，实堪庆幸。

湘省弁勇近日能战者多，必须令补实缺，既可坚各弁久征之心，又可变营伍惰弱之习。都、守以上，择尤咨部推补；千、把以下，尊处酌量间补。在鄂之湘勇，去年缄商阁下请补实缺，刍言已蒙采纳。敝处之湘勇，亦拟向尊处咨取千、把以下数缺。弟于百弁之中，择补一二，将来贼平之后，勇则归农，弁目之精强者，则得缺归伍，亦销患之一道也。是否有当，敬求卓裁。谨请台安。

0240．复彭玉麟五月十二日

告孙昌国之事仍当严诫而切责之。已派五千七百人赴景德镇会剿。湖南大局，当可无碍。

雪琴仁弟大人阁下：

初七、初十接二十九、初五日两次惠缄，敬悉一切。

孙昌国之事既不入告，则已化大为小。然楚军在外，多爱惜声名，据前详所陈，则孙将殊不好体面，阁下仍当严诫而切责之，否则风气日坏，不久即狼籍矣。

此间派五千七百人赴景德镇，于初九、十一日先后拔行，李少荃及九舍弟率之以行。仆留湘后营在此护卫，略借虚声以镇抚州，盖恐景德镇之贼逼窜抚、建耳。

湖南之贼，祁阳于十八日解围，新宁、武冈皆赖江味根太守力战解围，宝庆亦屡获胜，大局当可无碍。知注附及，顺候台安。

0241．复张芾五月十二日

告抚州老营悉数拔赴景镇协剿，如果得手，石某事自当设法拯救。

筱浦老前辈大人：

重五日接四月十一日惠缄，邮递较常时少缓，丁广文之缄尚未奉到。伏审荣任银台，眷倚方渥，勋望弥崇，至以为颂。

此间景德镇相持如故。抚州老营五千余人悉数拔赴景镇协剿，嘱李少荃及舍弟率之以行。侍以江军二千余人权为护卫，聊存虚名以镇此间，一恐镇贼之逼而内犯，一恐湘贼之穷而回窜也。

饶枚臣镇军以屡次奏咨，几费调停，始克西来，而以沈观察信防急需替人，又当借之以去，营中益叹乏才。景镇如果得手，石公事自当设法拯救，以慰仁廑。诸维心鉴，顺问台安。

0242．复李续宜五月十二日

告景德镇相持如故，抚州老营尽数拔赴景镇协剿。询筋力健整、能吃辛苦之人有所见否。

希庵仁弟亲家阁下：

四月杪得初三日惠书，邮递过缓，不似常时之速也。比审台旆安抵里门，彩舞庭闱，悲喜交集。

祁阳解围之后，新宁、武冈皆以力战解围。宝庆得重兵扼守，闻亦屡有胜仗，吾邑或可保全。江、鄂各湘勇果无内顾之忧，则所系者大矣。

此间景德镇相持如故。抚州老营新旧五千人尽数拔赴景镇协剿，李少荃与九舍弟率之以行。湘后营留于抚州护卫，聊存虚名镇驻此间，一恐镇贼内犯抚、建，一恐湘贼回窜吉、赣也。

来示谓求才之效，不可必得；求才之道，仍须自尽，自是破的之论。近好求筋力健整、能吃辛苦之人，一药吾党荏弱之风，尚未遽见其选，阁下曾有所见否？人便，顺问侍安，不一。

0243．复葛封泰五月十二日

望设法劝慰叔父及曾国华妇。嘱进德则持之以“敬”，修业则贞之以“恒”。寄还所赠眼镜。

睾山姻仁弟左右：

四月之杪接惠书，具悉一是。即维兴居佳鬯，文祉日绥，至以为慰。

温甫舍弟虽不幸早逝，而得附忠义之林，诏书褒异，上邀封诰，下荫遗孤，差称完节。惟家叔病体未复，弟妇哀痛过情，尚望足下设法劝慰，日臻平善，庶几迓方来之福，而释征人之念。足下至性淳厚，明德之后，定卜远到。

吾辈读书惟“敬”字、“恒”字二端，是彻始彻终工夫。去岁揖别时，曾以“敬”字相勖；今年致芝生书，亦以“有恒”为告。盖鄙人生平欠此二字工夫，至今老而无成，深自悔憾，故凡友人有下问者，辄以己之所悔为言，劝人及时自勉。尊府祖德为一乡之望，言坊行表，实克修“敬”字之全体。足下绍衣发闻，于进德则持之以“敬”，于修业则贞之以“恒”，即时文一事，亦不可少有间断，久之自然精进，犹长日加益而人不觉也。

承惠旧藏眼镜，仆屡次用之，甚不合眼，盖向非近视，又恶墨晶，故不相宜，拟仍寄还璧赵，非敢有拂盛意。第以尊府祖遗之物，自应宝为宗器，亦孝敬之一端耳。肃复。顺问近好，诸维心照。

0244．复胡林翼五月十四日

告湖南大局当可无碍，敌出沅、资，修造战船，不足为虑。巢湖敌舟出江，下游必有数次恶战，黄石矶、湖口各营应请不再调开。

润之宫保老前辈大人阁下：

十二日得初三、初五两次惠缄，敬承一切。

祁阳已于十八日解围，新宁、武冈亦先后解围。群贼萃于宝郡，官军如田兴恕、周宽世、赵玉班、王人树亦会于宝郡，计不下二万余人，大局当可无碍。

来示虑及贼出沅、资，修造战船，据洞庭之上游，鄙见以为此不足为虑。国藩初在衡州造船百六十号，规模极狭小，器用极草率，然已费尽千气万力。阁下于五、六年间恢廓水师，以左右博大精至之才，又得湖南公私之助，然办炮之难、需子药之多、造船之委曲繁重，闻亦费尽千气万力，乃得集事。今贼欲于资、沅造船，何处得一清静之所，两月、三月无官兵去击者？何处购炮？何处得此大桩子药？若自铸土炮，则亦不足畏；若仅造民船，则徒供杨、彭之一焚，尤不足畏矣。若果入蜀中，鄂省添出西边防务，却自费手，然亦在陆而不在水。刍荛之见，是否足供采择？此贼钝于浙，又钝于闽，入楚后又钝于永、钝于祁，或竟不能入蜀，亦未可知。

巢湖贼舟出江，下游必有几次恶战，黄石矶、湖口各营应请不再调开。李申甫尚未来营，盖为雪琴留谈也。即请台安，不一。

0245．复张家焯五月十四日

盼其可钻修故业，破壁飞出。附告曾纪泽读书应试情形与派兵助剿景德镇事。

前缄正封发间，又得四月六日惠书，敬聆一切。

阁下设帐胡府，文课清娱，今岁庆榜宏开，当可钻修故业，破壁飞去，此固卅年老友所翘盼者也。

小儿纪泽去岁亦逐队棘闱，制艺一道，工力过浅。今年令其翻阅经解，又以琐事耽搁，未得殚心于诗文。此间军事平平。端节后将抚州老营兵勇悉数派赴景镇助剿，未知能否得手。知关绮注，顺以布闻。再颂日安。

0246．加胡林翼片五月十四日

告刘良驹情况。

再，刘星房前辈顷来此间，两目失明，南丰房屋被焚，田荒不耕，百物荡尽，眷属侨居南昌，觅馆为生。幸其子慈民孝廉博学能文，克家继起；星翁亦襟怀萧远，淡泊自甘。知阁下及王雁汀、毛寄云素与深契，用敢奉闻。

0247．加陈源豫片五月十五日

告曾国荃新觅得一地，拟于九月改葬父母。

再，舍九弟新觅得一地，去舍间约五十里，拟于九月改葬先考妣。前岁所葬之周璧冲，众口非之，仆亦不能自坚。若屋后先茔，则向所不满者也。知注附陈。季牧仁弟刻安。

0248．加刘为章片五月十五日

告目力未觉加衰，而心血积亏。

再，贱目去年在家，不敢开用久视；今年办公写信，每日作字以千计，目力亦未觉加衰。心血积亏，不敢作诗、古文，其公牍文字及看书尚可敷衍。知关廑注，并闻。

为章尊兄阁下。

0249．复郭崑焘五月十五日

告各营先后赴景德镇，湘后营汰作千六百人。询湖南乡试改何时。

意城仁弟亲家阁下：

得四月二十四、五月三日惠缄，敬审一切。

大股贼窜宝庆，周、田、赵、王诸军并萃于此，或可无虑。此间朱、唐、喻、凌于 ⁽¹⁾ 初九日起行，少荃及舍弟率吉、岳等营于十一日起行，兵力颇厚。第景镇之贼下无去路，江北尚有来援，恐仍坚守也。湘后营汰作千六百人，营规尚整，峙实将材，惜无命耳。

筠仙亲家顷有书见逮，抄呈一览。湖南乡试改何时？便中示知。即问台安。

————————————————————

(1)  “于”字传忠书局稿本作“十二”而标出有误，参考下句改。

0250．复欧阳秉铨五月十五日

告老营悉数遣往景德镇。身体粗适，目疾与去年略同。祈照料训诫曾纪泽。询谭湘西之母、子近况。

牧云仁兄大人阁下：

九舍弟来营，接奉惠书，敬审侍闱曼福，兴居佳胜，至以为颂。

此间老营五千八百人悉数遣往景德镇，令九舍弟率之以行。弟身边仅留湘后营等二千余人护卫，姑以空名留镇此间，一恐景镇之贼逼而内犯，一恐楚南之贼穷而回窜也。

弟身体粗适，目疾与去年略同，尚未再增老光。心血积亏，不耐久思。此是多年旧症，亦遂不敢构思。舍间诸事，自九舍弟去冬归，料理一切，粗有规模，弟可放心。泽儿等读书总以有恒为第一义，庶足补弟平日之所不逮，望阁下照料训诫，至要至要！

谭湘西兄之母近日景况何如？其子尚能守家教否？祈示知。肃泐布复，并请外舅、姑大人寿安。

0251．致张运兰 ⁽¹⁾ 五月十五夜

请与李鸿章、曾国荃妥商进剿机宜。说明石某留营办团事俟事后声叙，告已谆属李太守出示严禁沮运遏粜之事。

凯章尊兄大人阁下：

昨派李少荃编修及九舍弟带领六营助剿景镇。抵镇后，祈阁下妥商进剿机宜，步步为营，仍不必过于性急，一切行止，弟皆不为遥制也。

承示石前道留营办团一节，如果此公实能认真办理，或设法接济军米，有裨戎行，一俟攻克景镇后，即当代为声请。其应缴台费，亦须俟彼时方可代收转解省库。

闻军中米价渐昂，似抚属有沮运遏粜之事，已谆属李太守出示严禁矣。即颂捷安，诸惟心照，不尽。

愚弟曾国藩顿首

————————————————————

(1)  此件收自《曾国藩未刊往来函稿》。

0252．复李鸿章五月十七日

告其出行目的在察看楚军气象，说明别时箴规出于近岁阅历之见。

少荃仁弟阁下：

十七日申刻接安仁惠缄，慰悉一切。

阁下此行，其着意在察看楚军各营气象，其得处安在，其失处安在，将领中果有任重致远者否，规模法制尚有须更改者否，一一悉心体察，在阁下既可量而后入，在敝处亦可度德而处。阁下闳才远志，自是匡济令器，然大易之道，重时与位，皆有大力者冥冥主持，毫不得以人力与于其间。昨揖别时以此相箴，盖亦近岁阅历之余，见得一二，非谓能夙以自持也。复候近绥。

0253．加李瀚章片五月二十日

告已函商耆龄，请加月饷，未知能否允许。

敝处粮台，据张伴山折，开欠饷已逾十万。本日函商耆中丞，请加月饷二万，未知能否允许。知注附闻。

0254．复郭崑焘五月二十日

告景镇敌势尚盛，能否断敌接济尚未可知。郭嵩焘若果郁郁，当以书广之。拟倡济陈乃澍。

意城仁弟亲家阁下：

十九日接初十日惠缄，敬聆一切。

宝庆贼匪麇萃，能如祁阳之久与相持，贼粮无真源，专恃掳掠，久即竭而窜矣。

九舍弟启行后，连日大雨如注，军行甚苦，十三、十六日俱老程。景镇贼势尚盛，老湘营素称善战，累为所挫。此次抚州各营前往协攻，冀断浮梁与镇贼相通之路，其能否断绝接济，尚未可知，克复则尤难言。但祝湖南早靖，各军无内顾之忧，终当以长围胜之耳。

筠公两次书来，意绪似不甚恶，果尔郁郁者，日内当以书广之。

陈云生乃澍一病不起，临川县丞缺极苦，当倡率少有以济之。曾寄尧农前辈处赙敬三十两、祭幛一悬，交云生转寄，不知到否？便中乞一询及。前专丁送芝房《遗书》与位西，久未归来，亦盼系也。复问刻安。

0255．加甘晋片五月二十一日

赞《剑南集》可爱之至。询何日再赴吴城。

再，《剑南集》可爱之至。昔在京华购得一部，不及此书之精也。与上年所惠初印《十三经》，均可宝贵。感谢！感谢！

鹅湖归来，何日再赴吴城？相见恐在秋末矣。怅望曷已。

0256．加吴坤修片五月二十一日

寄“闳深肃穆”四字拓本一份。

再，近日常作大字，似少有进。寓居谢氏宅，作匾一方，为书“闳深肃穆”四字，兹将拓本一份寄呈，阁下览之以为何如？“忠义祠”三字似不及也。

0257．加胡心庠片五月二十一日

寄“闳深肃穆”四字拓本一份。望持之不懈，无以瘠苦为嫌。

再，所书二匾，“道在忠恕”四字尚为称意，“希圣有阶”四字书未稳洽，语亦庸近。又，近日为谢宅写“闳深肃穆”四字，兹将拓本一分寄呈，有可用处否？

陈季牧现在光泽，壹意与民休息，宏奖士类，凋残之区，颂声大作。自敝营出者如树堂、季牧，皆可跻于循吏之列。阁下初政甚有贤声，更望持之不懈，无以瘠苦为嫌，休问日隆，则与有光施矣。

0258．加易良翰片五月二十一日

告凡看书只宜看一种，不可一种未毕而另看一种，戒同时并看数种。

再，来示谓《史》、《汉》、《古文辞》分刻圈点。凡看书只宜看一种，一种未毕而另换一种，则无恒之弊，终无一成。若同时并看数种，尤难有恒，将来必不能看毕一种，不可不戒。

0259．复郭霈霖五月二十一日

告刘良驹、吴嘉宾近况与湘、赣军情，询皖北近状。

雨三仁兄亲家同年大人阁下：

四月之杪，由沈幼丹观察处递到三月二十五日惠缄，凡二十一纸。缕缕深至，如亲謦咳。所荐四君子，本末咸备，有味哉其言之也。

刘星房前辈顷来敝处，益道昔年与左右过从欢洽之详。星翁自去秋以来，两目失明，动止需人，南丰庐舍被焚，田荒不耕，百物荡尽，侨居南昌，恃其子慈民孝廉觅馆谋食。丧乱以来，衣冠播荡，良可悯念。幸星翁冲襟淡远，萧然寡营；慈民读书具有师法，涉世亦臻稳练，克家继起，足用怡悦。子序同年亦时过敝处，年来饱尝艰险，穷途白眼，所在多有。渠自赋诗有云：“沉舟转侧波涛里，败絮周旋荆棘中。”盖实录也。此外文人游从往往不乏，惟将材殊难其选。昔日闾里亲知，英流辈起，数年之间，凋谢半尽，陈安“陇上之歌”，廉颇“赵人之感”，能不怆怀？

逆贼之自南赣犯湘省者，二月间连陷郴、桂五六县。厥后在籍诸将投袂竞起，始围永州，继围祁阳，又分攻武冈、攻新宁，均以力战得解。刻下大股屯集宝庆，建石达开逆旗以号于众。又有广东乐昌股匪、广西贺县股匪与相应和。若宝庆再得数胜仗，湘事或可少纾。

弟自建昌移驻抚州又逾三月，以桑梓方急，故徘徊中立，不敢壹意北向。所部诸军，除萧观察挈五千人回援楚南外，余万余人悉赴景德镇会剿。舍弟沅甫亦在该镇。弟以羸卒留镇抚州，聊壮虚声，以杜贼内犯之萌而已。

江南大营时闻吉语，如果九洑洲及江北一律掘壕合围，诚堪庆幸。皖北近状何如？饷项尚能接济否？将领之可恃者几人？便中祈示及一二。

敝处练马队之说，鄂中备赀赴口北采买，到时许以五百匹分隶此军，今尚未操习也。

仙九师处，今正月有一书寄呈，不知到否？肃布。顺请台安，诸维心鉴。

0260．复张芾五月二十三日

度湖南之敌常思一犯湘乡；告派往景德镇之师日内可到防所。石达开犯湖南之说在可信不可信之间。

筱浦老前辈大人阁下：

十三日接奉四月二十一日惠缄，敬承一切。

湖南贼党自上月十八日祁阳解围后，大股尽趋宝庆，相持未决。贼意常思一犯湘乡，以敝邑弁勇分布江、鄂等省，故欲径撼根本，动征人内顾之情，能在宝庆御之为佳耳。

此间派往景德镇之师，计日内可到防所。两杨逆与金陵贼首似不甚合，去路不为宽广，恐仍当久踞也。

承示逆目一单，琐敬谢。目下粤逆似以陈玉成为狡悍之魁。石达开犯湖南，其说终在可信不可信之间。

闻叶相之丧，归自绝域，柏中丞亦已沦谢。王、黄两帅互易，粤东局面为之一变。手此。敬请台安。

0261．致胡林翼五月二十五日

计宝庆之敌逃遁之期不远。告耆龄商令饶廷选驻防广信，日内当派人至江北先买马二三十匹。

润之宫保老前辈大人阁下：

日未得惠书，想鄂事平安如恒。

湖南之贼尽萃宝庆，我师亦萃于此，萧浚川亦调宝郡，十四可到也。十万之贼无一日之见粮，子药亦无真源，掳掠一空，计逃遁之期殆不远矣。

此间派往景镇之师二十日至乐平，天气酷暑，蒸郁之气，开仗殊不易易。饶枚臣镇军新来，晓畅戎务，颇得士心。耆中丞商令驻防广信，为幼丹替人，日内当使东行，将来或可仍嘱随营。

马队一节，日思试操而苦无马，日内当派人至江北先买二三十匹，俟口马秋至，再行多操也。此请台安，不一。

0262．复彭玉麟五月二十六日

告寻得的曾国华遗骸似尚可信，姜瀛所得必是三河同殉之忠骸，请知照李秉苑截至湖口择地安厝。

雪琴仁弟大人阁下：

二十三日得专夫赍到惠缄，敬悉一切。

去年三河一案，今岁寻得者，未敢信其必真，然希庵所派之朱弁去舍间仅二里许，从舍弟已历三年，敝处所派之杨、张二弁亦向系相识，三人同往辨认，似尚可信。姜瀛所述情节，颇多支离；李起传所开初九破营之说，日期亦不符合，所称认识之语，尤难凭信。惟姜瀛曾受李秉苑之托，李秉苑曾奉鄙人之批，并非无因而至。前者且所陈情状必是三河同殉之忠骸，应请阁下以公牍私缄知照李镇军，即将前项棺具由大通载至湖口，择地安厝，俾姜瀛得释目前之累，鄙人不食前批之言，而此项忠骸亦得永妥异域之灵。其李镇军代去银两应如何归款之处，请卓裁酌量办理。肃复。顺问近安，诸维心鉴。

0263．复萧启江 ⁽¹⁾ 五月二十八日

解去五千金，告其饷项宜多发公牍私函，派员向南省守领。

浚川仁兄大人阁下：

接展来文，具悉一切。

贵军往返奔驰，勤劳最著，饷项复不应手，甚系鄙怀。此间欠款积至十余万，不能多筹，解去五千金，聊示投醪之意，希为察收。尊处宜多发公牍私函，派员向南省守领。极陈艰窘情形，至再至三，必能有济。当防剿吃紧之际，未有枵腹可以荷戈者，况现驻郴州，尤属要地。阁下之委屈，行道之人皆知之，昨耆中丞亦深为系念也。

九舍弟带领六营助攻景德镇，二十二日到镇。现拟拔营进逼，未卜遂能得手否。专此。布候捷安，惟心照，不一。

愚弟曾国藩顿首

————————————————————

(1)  此件收自《曾国藩未刊往来函稿》。

0264．复胡林翼六月初二日

告黄州老营骤减五千，似嫌单薄。如金国琛未全数起行，请再斟酌。虑四川民气浮动，从乱如归，自度不足更图千里。拟为国葆捐输知县，指省湖北。

润之宫保老前辈大人阁下：

连奉十七、十九两次惠缄，敬悉一切。

希庵会剿宝庆，兼顾安、益、鼎、澧，原是胜着，第黄州老营骤减去劲旅五千，设四眼狗率众上犯，鄂疆似嫌单薄。在宝之贼不甚善战，不逮陈狗远甚。现在宝城内外官兵三万六、七千人，尽敷剿办，如金国琛等尚未全数起行，应请更为斟酌。

贼党窥蜀，自意中事。然既钝于浙、钝于闽，入湘后又钝于永、祁，钝于宝庆，裹胁之人，愿从者渐少，且无老巢以为粮台，粮米须掳，子药须搬，行且自疲于山谷之间。所虑者，四川民气浮动，从乱如归，恐粤贼以将熸之烬，引川中燎原之焰。即无粤逆引之，而蜀民犹盻盻思乱，蜀若有事，却自不易收拾。侍之才智短浅，精力耗绌，不特自知甚明，往年志在讨贼，尚尔百无一成；近岁意存趋时，岂足更图千里。来示以翩然翱翔相戏，昔之翩然者，群雄蔚起，云合景从，如龙得雨，如鱼得水；今则英彦莫属，足音阒寂，将何所挟以翩然乎？恐翩然者，载飞载下矣。

舍弟季洪为将似可不必，盖一则兵凶战危，不无戒心；一则战胜攻克，全凭运气。若事机不顺，口粮不继，恐难耐烦。拟就福建票本例，为之捐输知县，指省湖北。若能仰承教诲，效法树堂、任吾之一二，斯为慰幸，而进退亦绰绰也。已专缄往商沅甫舍弟矣。

午桥复出，仍是治军之局，与胜帅尚共事一方，亦所谓箕独有神者与？率请台安。

0265．复彭玉麟六月初二日

告四、五月两批鄂饷均未见到，委员似太迟玩，望惩饬。江军李逢春阵亡，士气少沮。宝庆大局可无碍。

雪琴仁弟阁下：

二十六、二十八日接十九等日两次惠缄，敬悉一切。

李申甫、高惠生尚未到抚，四、五月两批鄂饷均未见到。委员似太迟玩，纵使风水不顺，亦宜设法改从陆路，且水路亦不应濡滞至此，望有以惩饬之。

九舍弟二十三日到镇，尚无开仗信息。江军有游击李逢春阵亡，士气为之少沮，似尚无机可乘。

宝庆城内外共兵勇三万七千，润帅又以五千人交希庵堵安、益、常、澧，大局可无碍也。复候台安，诸惟心鉴。

0266．加沈葆桢片六月初三日

告钟自评权令在粮台当差。

再，钟自评笃实君子，权令在粮台当差，尚无专司。此间文员事无多，诸尚称职，惟将领乏才，求之不得，常用悒悒也。

0267．加耆龄片六月初三日

告湘后营鸟枪手殊不在行，日内方认真操演。萧启江饷项极绌，昨解五千金济之，请常常致书以慰其意。

再，枚臣镇军想已会晤，比开船赴信否？明白而体面，广信得此人，阁下可无东顾之虑矣。湘后营鸟枪手殊不在行，日内方认真操演。峙衡事事讲究，而于此事较疏忽，或峙谢世后，成规日失耶？

浚川禀来，饷项极绌，情辞可矜，不得已昨解五千金济之。浚川于江西立功最多，其索饷亦不甚迫切。今岁回援湘省，频受严斥，救过不遑，敬乞尊处常常致书，诚恳以慰其意为荷。手此，再问台安。

0268．加沈葆桢片六月初七日

告湖南大股敌萃于宝庆，将官兵围困在内，殊属可虑。但有萧、刘、李军回援，大局或仍可无碍。

再，湖南大股贼萃于宝庆，城内官兵四千余人，城外近二万人，不为不厚，顷闻竟被该逆四面包裹，将官兵围困在内，殊属可虑。幸萧浚川一军尚在郴州，缓急可调以援宝。刘印渠一军六千六百人新从武冈来，旦夕可至宝郡会剿。又李希庵告假在家，胡润帅因调希部五千人回湘以援宝庆，即以堵安、益、常德之路，大局或仍可无碍。惟此股逆焰颇炽，无论窜至何处，均属可虞。知注并陈，再颂刻安。

0269．加何秋涛片六月初八日

告九龙山土匪剿除净尽，陈源豫在其县壹意休息。附告湘、赣敌势皆类于流寇。

再，顷闻九龙山之土匪剿除净尽，有都司林文察带台湾勇七百人所向有功，从此闽省西路安枕无虞。陈季牧在贵县壹意休息，不事烦扰，均堪仰慰廑注。

湖南贼势尚未少衰，或久扰湘中，或窜至川、贵，均属可虑。此股自立门户，与金陵逆首已不相属。即景德镇股匪亦不禀奉金陵，自为雄长，势皆类于流寇。应如何而可渐就破散，敬求开示明略，不胜感荷。

0270．复李鸿章六月十一日

告奏留之片仍未作十成句，度其必被调用。询所审得楚军利病得失。附告湖南军情。

少荃仁弟馆丈阁下：

旬日两接惠书，具悉一切。

此间于二十八日得见邸抄，而奏留之片于二十六拜发，片中仍未作十成句。观阁下精悍之色露于眉宇，作字则筋胜于肉，似非长处玉堂鸣佩优游者。倘为四方诸侯按图求索，不南之粤，则东之吴，北之齐、豫耳。

楚军利病得失，日内当已审得要领，便中尚祈示及一二。

闻夷舟比至津门，不审捍御尚得法否。去岁万寿前后，夷船亦曾抵津。今岁僧邸在防，故当差称人意。

湖南事尚未纾。宝庆城内外兵勇二万，概被该逆合围包裹，幸刘印渠、李希庵、萧浚川三军俱可往援，大局仍自无碍也。肃复。顺候近祺，诸惟心照。

0271．加陈士杰片六月十二日

告近况与军情，询能否东来见访。

再，国藩近状粗适，惟目光眵昏，不能多看书作字，用以为苦。此间营官尚多得人，惟统领殊难其选。今贼皆百战之余，非得良将统五六千人，断不足以当一路；非得贤统领四人，分辖四枝，亦断不足供调遣也。

石逆一股与金陵逆首久已分门别户，景德之杨辅清、杨雄清亦另立门户，不奉金陵号令。其人多不及石逆，而坚悍过之。此二股皆将成流寇矣，此后防剿似更为难。阁下桑梓之事少纾，能否命驾东来见访，作终月之谈？不胜企祷。即请升安。

0272．复彭玉麟六月十四日

告修城之事，空心炮台似不必多。景镇初二后似未开仗，敌或改图他窜。

雪琴仁弟大人阁下：

初十、十一日连接二十七、初二等日惠缄，敬悉一切。

修城之事，砖、石两宗比寻常贵至倍以外，宜其需费甚多。空心炮台似不必多，最难合法，且经费尤多也。

李申甫、高蕙生于初四、初九先后到营，令器美才，生人钦敬。蕙生拟近日还湖口，仆备初印杜氏《通典》一部、《文献通考》一部赠阁下，当托其带呈也。

舍弟季洪在黄州，闻润帅授之以事，想与尊处常通书问。景镇自初二后似未开仗，贼粮闻实无多，株守亦无意味，或者改图他窜乎？肃复。顺问勋安。

0273．致郭崑焘 ⁽¹⁾ 六月十八日

告景德镇克复，如敌踪远窜而宝庆仍不解围，当谋派人回援。请将《孙太公墓表》、《刍言序》妥交孙宅，或代谋刻印。

意城仁弟亲家阁下：

久未得惠书，只增驰系。宝郡城内、外各营被贼大围包裹，殊深焦灼。黄州派来之五千三百人，闻已渡湖，希庵想已率之而南矣。

此间景德镇于十四夜克复，而浮梁城尚未退出，不知别有诡计否。各营皆小心谨慎追剿，当无他虑。如果贼踪远窜，宝城仍不解围，当谋派人回援耳。

前专戈什哈至浙江，顷于十二日回抚，接邵位西信并所作《芝房侍讲墓志》，兹照抄专呈。又，国藩作《孙太公墓表》一首、《刍言序》一首附呈，祈妥交孙宅，或代谋刻印。又银百两，即前所云以半赙襚、以半刻书者，祈与仲云兄妥为经理。其《刍言》全册，拟再寄位西一阅，故未附还。肃布一二，顺问台安，不一。

姻愚兄曾国藩顿首

————————————————————

(1)  此信与《八贤手札》所收之影印件核对过。

0274．复刘蓉六月十八日

告景德镇克复，如湘事仍棘，恐当分军回援。叹人才太乏，赞郭嵩焘所荐李榕果为佳士。念郭嵩焘闷寂，郭霈霖多病。专人送书。

霞仙仁弟亲家阁下：

六月二日接五月十三日惠缄，敬悉一切。

三难之疏，为世诟病，乃欲过而效之耶？桑梓之难，日以增剧，宝庆遂合长围，不知日来得解否？希庵所调之黄州五千三百人计当到矣。此间景德镇于十四日克复，如湘事仍棘，恐当更分军回援。

敝部人才太乏，顷又奉旨防蜀，毛羽不丰，岂足高飞？润帅勤于求士，从容陶冶，诚如来缄，然彼中频年似亦不数数获也。云仙所荐李申甫榕比已到营，朴而晓事，好学而有守，果为佳士。每与之论筠公日与旗员接对，无素心人与共晨夕，而夷艇又新赴津，战守乏策，闷寂可念。漱六比亦多病。前铭书法尚深细，未便令其更书一通。此公倔强，颇有左右之风，故难致辞耳。

贱躯托庇平善，目疾洎未愈，每看书不过七八页，即须闭目少俟。老境侵寻，无足控搦。兹专人送书十六函，率布一二。两书皆识于首页，幸裁察。即问近祉，不具。

0275．复张芾六月二十一日

告奉命防蜀，已令张运兰率四千人回援湖南，拟携曾国荃所率六千人溯江而上，驻荆、宜等处。石景芬拟少迟二三月汇保。

筱浦老前辈大人阁下：

六月十三日接奉环章，十五日丁广文赍到惠缄，顷又由少荃编修处递寄一书，敬聆所示。

侍奉防蜀之命，时景镇未复，难遽撤动，已据实复奏。旋闻景镇克复之信，局势又自不同。第念防蜀者，防湖南之贼也，若能在湖南剿灭，壹大创之，岂不更妙？目下贼围宝庆，城内之军民、城外之二十余营盘，概被大围包裹，文报不通，极为危急，因令张道运兰率四千人回援，乘景镇得胜之气，用弁勇自卫桑梓之心，或可得力。侍携舍弟所率之六千人溯江西上，驻荆、宜等处，防湘贼渡江扰湖北之西路。兵单卒弱，仅可自守，不足言战。若朝廷必命为蜀中之行，则当调回萧、张二军，稍厚兵力耳。

芸斋前辈随同克复镇县，自可奏免远戍。惟夹片专奏，不如开单汇保之浑融，少迟二三月，当亦无妨。

丁君无可位置，拟薄赆之，乞鉴亮也。复请台安。

0276．复官文六月二十三日

告奉命防蜀，因派张运兰率所部四千人回援湘省，自率六千人溯江西上，驻防荆、宜等处。求预筹良将劲旅，得携以俱西。

秀峰宫保中堂大公祖阁下：

六月九日接奉环云，敬承一切。伏维荩猷益懋，动履增绥，至以为颂。

此间于初四日奉防蜀之命，其时景镇攻剿方急，万难撤动。甫经据实复奏，旋闻景镇、浮梁攻克，情形又自不同。因派张凯章带四千人回援湘省，而弟自率六千人溯江西上，驻防荆、宜等处，道出武昌，又可瞻对雅范，一倾积愫，幸何如之？窃计宝庆解围，此贼由辰、酉以入西蜀，则险而难；由益阳、常、澧以窥荆、宜，则顺而易。窜荆州则可由襄阳以犯秦、豫，窜宜昌则可由三峡以犯全蜀。弟奉命防夔，自应奏明先驻宜昌，然恐行至荆州等处，即适与贼锋相值，所带六千人太单，难御大敌，敬求阁下预筹良将劲旅，俾弟得携以俱西，不胜感荷。计常、澧、荆、宜之间，今年战事必多，能萃两湖劲旅于此间痛歼石逆一股，则大局之幸也。恭请勋安，余容续布。

0277．复胡林翼六月二十三日

告派张运兰四千人援湘，自率六千人西上，询过鄂时能否惠济良将劲卒。附告江西防守，密件俟到黄州面商。

润之宫保老前辈大人阁下：

前奉环章，顷又接惠缄并密条，敬聆一切。

此间前因景镇吃紧，业将不能赴蜀，据实复奏。旋幸景镇、浮梁皆克，江省肃清，遂派凯章四千人援湘，冀分桑梓之忧；而侍率六千人由湖口、黄州西上，驻防荆、宜等处，又得瞻对玉范，一倾积悃。宝庆解围，计贼必由常、澧以窥荆、宜，窜荆则可由襄阳犯秦、豫，窜宜则可由三峡以犯全蜀。陈玉成伺其东，石达开伺其西，鄂省兵事诚可深虑。然以阁下之公心，合省之辑睦，觇国者当卜其无他，且天祚圣朝，必不令两湖决裂。特秋、冬之间，恐常、澧、荆、宜，战事方多耳。侍所带六千人仍是散钱，并无统将，只可防守，不足言战，过鄂时，能惠济以良将劲卒否？有寄舍弟信一，录稿呈阅。四眼狗闻已南渡至芜湖矣，不知信否？

江西防兵，以饶枚臣守广信，以刘养素守饶州，以湘后营守抚州。湘后营无统领，何镜海充营务处。何君，龙方伯之戚，曾在秀帅处当差，人极明白，信、抚当可无虑。饶防尚恐难恃。侍若携屈守以西，湖口亦需择人防之，承询略陈一二。

密件俟到黄面商。吾爱东阳，尚欲一荐，迟迟未发，盖趋时之流弊矣。此问勋安。

0278．复彭玉麟六月二十三日

告中营弁目请即开单以凭续保，定湘等营及委员等亦可附保。附告分部援湘防蜀。

雪琴仁弟阁下：

得十六、十七两缄，敬悉一切。

任星元已随折保勇号，与弟所保不同，尊处公牍后到也。中营弁目，请即开单以凭续保；定湘等营及委员等，亦可附保也。

此间派凯章带四千人回湘援宝，自带六千人由湖口、武昌赴荆、宜一带，名为防蜀，实则石逆大股必至常、澧、荆、宜等处，与我战争不休耳。两湖不靖，岂敢轻言入蜀？七月之季，当至湖口畅叙一切。复候台安。

0279．复邓汪琼六月二十四日

意以学者于看、读、写、作四者缺一不可，请督曾纪泽作文。告族谱序尚无暇作，二姓合修只可体先世权宜合好之意。附告景镇、浮梁克复，派张运兰回湘援剿事。

寅皆仁兄大人阁下：

十九日接展惠缄，具悉壹是。猥以前寄拙书微仪曲荷齿芬，惭仄奚似？辰维文祉绥清，履候佳善，至慰驰仰。

小儿纪泽颇事看书，不好制艺。吾意学者于看、读、写、作四者缺一不可。看者涉猎宜多、宜速，读者讽咏宜熟、宜专。看者“日知其所亡”，读者“月无忘其所能”。看者如商贾趋利，闻风即往，但求其多；读者如富人积钱，日夜摩挲，但求其久。看者如攻城拓地，读者如守土防隘。二者截然两事，不可缺亦不可混。至写字，不多则不熟，不熟则不速。无论何事，均不能敏以图功。至作文，则所以瀹此心之灵机也。心常用则活，不用则窒，如泉在地，不凿汲则不得甘醴；如玉在璞，不切磋则不成令器。今古名人虽韩、欧之文章，范、韩之事业，程、朱之道术，断无久不作文之理。张子云：“心有所开，即便札记，不思则还塞之矣。”小儿于每三、八课期，敬求先生督令作文，约以五百字为率，或作制艺，或作赋，或作论，或作经解、札记，断不可一字不作，将来文理不通，被人姗笑。或逢三作制艺，逢八作赋、论、经解，亦尚妥善。未有无一字之常课，而可以几于成者也。

嘱为族谱弁言，谊不容辞，惟此时尚未暇也。二姓合修，在阁下本仁至义尽之心，体先世权宜合好之意，称情起例，未为不可，惟欲永远联称如诸葛、欧阳之例，则微有不侔；如近世嘉兴之陆、费，湘潭之郭、汪，差近之耳。

弟移屯抚州，倏逾数月。昨派老营六千人会攻景镇，鏖战数次，幸获全胜，于十四日克复景镇，十五日进克浮梁，沿途擒斩逼溺，难以数计。余党由祁门夺路奔逃，即派张凯章率四千人回湘援剿，会攻宝庆，七月当可抵湘。知关廑念，特用布闻。肃复，顺请时安，诸维心鉴，不一。

0280．加刘良驹片六月二十五日

请代觅谢刻《荀子》，求其子刘庠为曾纪泽作字觅购佳帖。请催询刘思庄批改曾纪泽临谱情况。

再，慈民行箧所携谢刻《荀子》，省城能代觅一部否？往在京师亦得一初印本，今未运归也。小儿纪泽好作字，而家中苦无帖，恳慈民便中觅购《书谱》一册，西安、同州《圣教》各一册，皆须略旧者。此外，如《三坟记》、《拪先茔记》、《张猛龙碑》、《道因碑》及昭陵各碑，能为觅得二三种为荷。春湖先生刻《庙堂碑》能觅得罗纹纸初拓本，尤以为幸。小儿临书谱一分，前专函求徐柳臣前辈批改，不知批毕否？便中求一催询。再请星翁仁兄前辈日安。

0281．复骆秉章六月二十五日

虑景镇、浮梁之敌归并石达开，复为江西之患及湖南东界之忧。告派老湘营回援，询到楚后如何调遣。

籲翁老前辈大人阁下：

前接环章，具悉一切。

顷奉手翰，以景镇匪党有勾结犯湘之意，属此间妥为堵御。景镇逆目杨雄清与石逆本属一气，去年先窜玉山，后窜安仁，与闽贼分而为二，非其志之素定。今景镇、浮梁虽幸克复，而该匪等与金陵逆首义不再合，必仍思归并石逆一股，将来复为江西之患，即为湖南东界之忧，殊觉防不胜防也。

侍奉命防蜀，当以景镇未复、难遽撤动复奏。今江省肃清，自当由荆、宜赴夔。惟贼踪诡秘难测，恐宝庆解围后，常、澧、荆、宜之际战事方多耳。现派老湘营回援，盖三月间业经批准，乘得胜之气，用自卫之心，或可得力。到楚后，此军如何调遣，尚祈咨示。复请勋安。

0282．复邵懿辰六月二十六日

谢赠好书，录呈为孙鼎臣太公、太夫人所作《墓表》及《刍论序》，敬求裁正。告将遵旨西征。

位西仁兄大人阁下：

四月之杪接奉复缄，六月十一朱弁归，又奉惠书并蒙嘉贶好书数十册，军中书籍绝少，得此如环宝溢目，遂欲废百事而日与编摩。中如合刻程朱《易传》、世德堂《庄子》、莫板《韩文》等种，日内正尔购觅迫切；《古今逸史》、元刻《龙川集》向所未见，亦佳本也。羁怀郁郁，得此豁然大适，谨遵来教，即不复备价奉还。“明珠青玉不足报，赠子相好无时衰”，敬为左右诵之。

芝房《墓铭》，深切不浮，韵语亦沉痛，逝者得此可以不憾。弟亦为其太公、太夫人作《墓表》一首《刍论序》一首，以践宿诺，录稿附呈，敬求裁正。其《刍论》原稿尚存敝处，觅便当寄左右鉴定。孙氏后事，概托郭意城、李仲云两君，郭即筠仙之胞弟，李即石梧制军之次子。遗书当可悉刻，此间亦寄百金聊助刻资。其家赀产微薄，行当鸠集同人谋有以善其后。诸关廑注，琐琐布闻。

弟于六月四日奉防蜀之命，其时景德镇未克，碍难撤动，业经据实复奏。兹幸景镇克复，江省肃清，自当遵旨西征。目下石逆全股围攻宝庆，湖南方以全力御之。若宝庆解围，湘省之常、澧，鄂省之荆、宜，皆不免为贼锋之所指。弟所部萧观察一军，前已派回援湘矣。兹又派张观察四千人回援桑梓，弟自率六千人向荆、宜进发，名为入蜀，实则将与石逆相遇于荆、澧之间，战争不休耳。前拟会剿皖南，尚思奉屈高贤，常陪麈论，今有事于西隅，相去愈远，瞻对无缘，惟增慨慕。手肃泐谢，敬候著绥。

0283．复李鸿章六月二十八日

抄示援湘保鄂附奏及家信，说明将来进止由其细酌，目下兴化之行似可不必。望即日来抚相助。

少荃世仁弟馆丈左右：

连接十四、十五、十六、十九等缄，敬悉一切。所以为鄙人计，至周且挚，感慰无量。

此间初奉防蜀之命，业以碍难遽动，据实复奏。旋因景镇克复，附片奏明，以凯、钤四千人援湘，而自率六千人驻宜昌等处，以保鄂之西边，即扼蜀之东门。原片及家信一纸，抄呈台览。

阁下身世出处本居乾四或疑之象，前此奏留一片，未敢着十成句，将来行止久暂，仍由高明细酌，所谓譬如饮水，冷暖自知。惟目下兴化之行，似可不必。君家兄弟，龙、凤、虎、豹，无分优劣，区区挈眷来江，岂不办此？何须台旆亲往。

次青日内病疟，公牍无人料理，望即日来抚相助。九舍弟未接此间函牍，即已拔营，计日内亦将到此，幸来共商大局也。即问近绥。

0284．复左宗棠六月三十日

度景镇、建德二杨终当归并石达开部下，望预有以拟之。告派张运兰、王文瑞回援桑梓，将来似当分为两支，请细加察酌。

季高仁兄大人阁下：

二十二日得惠书，敬悉一切。

景镇之贼欲与湖南石逆股合，此间亦早有所闻。盖石氏与金陵洪贼不可复合，其于景镇、建德二杨固一气也。目下二杨意见参差，又浮梁城外之战杀断后悍贼颇多，或不遽谋回窜，为吾湘东界之患。将来二杨终当归并石逆部下，江西、湖南均难安枕，尚祈阁下预有以拟之。

弟派凯、钤回援桑梓，一则三月间渠有禀请援湘，业经批准；二则此军之锐进稳扎皆胜他军，目下尽可一战。将来湘事少纾，凯、钤不能复合，似当分为两支，且令凯章添募生力，稍变规模，乞阁下细加察酌。

眼极蒙，不能作字，率此，复请台安。

0285．复郭崑焘 ⁽¹⁾ 六月三十日

告派张运兰、王文瑞回援桑梓，湘事纾后，似当分为两支，请与左宗棠、王勋察看料理。

意城仁弟亲家大人阁下：

连接初二、初六、十九三缄，初二函以二十七到，甚迟滞，余皆应时而至。

此间克复景镇后，即派凯、钤四千人回援桑梓。此军意见虽有参差，而善战稳扎，究非他军所及，到湘后必可独当一面。惟湘事纾后，如再赴外省防剿，凯、钤竟有不能复合之势，似当以钤另领一小支，而凯领大支，亦须添募参配，拆帮换底，祈阁下与季高、人树两君察看调理。目下防剿事急，不必提及。

九舍弟因改葬事，即须回家一行，初一、二可来抚州。兄弟晤后，国藩亦即起程，由湖口西上也。

折弁自天津归，携筠公信抄呈，惜叙战事太略耳。眼昏草泐，即候台安。

————————————————————

(1)  此信与《八贤手札》所收之影印原件核对过。

0286．复刘于浔七月初三日

慰其妻逝。告改由陆路晋省，请即日旋省。劝其即有小小屈抑，不足芥蒂。

养素仁兄同年大人阁下：

前接惠缄，裁复稍稽。张备到，又辱赐书，惊悉年嫂夫人仙逝，钟郝名德，遽伤破镜，潘悼荀悲，如何可言！惟是年伯耆寿，倚望正切，而阁下郁悒之余，亦不宜过于伤神，尚祈达观齐物，葆练玉躬，至祷至要！

弟前拟由水路驶赴湖口，冀得小泊饶州，畅聆麈论，兹因水浅船少，改由陆路晋省，买舟出浔，尚祈阁下即日旋省，俾得面致唁忱，畅申积愫，不胜翘盼。

至左右频年勋劳暨拂意动忍之端，鄙人知之最深：如六年春间阖省惊惶之状，夏间袁河、瑞河两口同时并举之危；七年围临江之剧贼，截吉安之逆援；及去冬之屡挫不挠，今夏之月余苦战，不特江军共知，即楚军亦皆钦仰，功在桑梓，勋在大局。即有小小屈抑，正自不足芥蒂，尚望坦怀自怡，高瞻远瞩。先泐布复，统容面叙。肃请勋安，不一。

0287．复胡林翼七月初六日

虑天津事不能坚持不懈，湘省恐非遽就安恬。告所部兵勇进止及幕中诸人之病。望能倾助刘良驹。

润之宫保老前辈大人阁下：

连得六月二十一、三两次惠缄，敬聆一切。

天津之捷，此间得筠仙信略同，能坚持壹意不懈，未必遂失。然自古驭夷者，带〔率〕前却不定，二三其德耳。

宝庆于十七、八，业已打开一路，运进粮仗，希庵一到，必解重围。第闻各路军心散漫，省城意见纷歧，恐非遽就安恬。

九舍弟初一日到抚，其营由湘一绕，令其雇船至荆州取齐。侍由蕲、黄过鄂，仅带朱、唐、凌、喻、张等营，不足言战，至荆郡会吉字中营，稍足自立耳。

日内有最苦事：次青病疟，体大亏，竟不克从行，与尊缄所称遁于幕阜者适合；又有友人许仙屏目疾，新遭伯父之丧；又敝幕能写字者皆病。九舍弟亦病，今日愈矣。舍季弟久未到。侍初七日起行，由陆至南昌，水路出湖口，雪堂聚晤，当在八月之季，届时希庵能勾当湘事，复返鄂中乎？未可知也。

防蜀未奉两次谕旨，只有一次，已将复奏折咨呈矣。

星房前辈冲襟淡远，子又克家，必不久困，阁下能倾助之，则尤盛幸。复请台安。

0288．复彭玉麟七月初六日

告已令曾国荃至湖南一绕，铸炮事、高祥麟事俟到省言之。冯检未便再保，俟至湖口面商。

雪琴仁弟左右：

六月二十七、三十日连接三次惠缄，兹初六日谢得胜等带到赐缄，聆悉一切。

九舍弟于初一日至抚州，渠未接缄牍，即将本营带来，刻已令其至湖南一绕，由湘潭坐船至荆州取齐矣。舍季弟竟未到，不知何处阻风也。国藩初七日自抚州起行，陆路至省，换舟至湖口，鬯叙一切。

铸炮事、高祥麟事，俱俟到省言之。冯检经仆于玉山案内保之，此时未便再保，且亦不能换省，俟至湖口面商。顺问台安。抚州。

0289．致李元度七月十三日

询其病况，嘱其静养。询能否检出李鸿章之弟误送之物及曾祺之父文稿。

次青仁弟阁下：

小别数日，不知尊恙何如邪？熟〔热〕退尽否？性急则愈燥，总宜少为静息，如日前所称“与汩偕入、与齐俱出”之法，心火少退，客火亦渐息矣。天气微凉，即宜来省养病，抚州诸多不便也。

国藩拟十五、六自省开行，吴城、湖口计须耽搁五、六日，相去日远，未审尊恙能速速复元否？用心之事，概不必理。少荃之弟自京寄羊毫四管、铜墨盒一个，误送尊处，曾祺之父文稿存尊处，能检出否？即问元安。

0290．复胡林翼七月十五日

告宝庆解围，人所共料，敌当回趋衡、永，不能北犯常、澧，鄂之西、蜀之东，或可免于难。赞其推位让贤一折，附告行期。

润之宫保老前辈大人阁下：

七月十日接初三日惠缄，十四日又得初九日一缄。宝庆解围，同深抃慰。然贼在浙不能破衢州，在闽不能破建宁，断无在湘能破宝庆之理。希庵之必成此功，人所共料耳。看此局势，贼当回趋衡、永，不能北犯常、澧，鄂之西、蜀之东，其或可免于难乎？

推位让贤一折，忠、孝、仁、让四者皆备，信大智之所为。去岁联句，不应改去二字耳。

国藩初七日自抚州起行，初十至南昌，十六可出城，吴城、湖口小有耽搁，当于八月之初奉接清尘耳。因兵力太单，又调湘后营同行。散营多可用者，惜无良将统之。

京报、异书暂留此间，外三件奉璧。敬请台安。

0291．复王家璧 ⁽¹⁾ 七月十五日

告宝庆重围已解，敌势回趋衡、永。已自抚州起行，所询诸将才品及嘱书之件，俟会晤再陈、再付。

前缄久未发，又接六月七日惠书，并抄示“怀忠祠”等联，感慰无似。

宝庆于前月二十八、九大捷，重围立解。闻贼势回趋衡、永，鄂之西、蜀之东，或者可免于难。国藩于七夕自抚州起行，至章门小住五日，吴城、湖口均薄有稽滞，计八月初间当与台从相遇于兰溪、赤壁耳。

来示询及诸将才略、品第，此间得人甚寡，俟会晤当为缕陈。嘱书之件，亦俟彼时一二交付也。再颂著安。

————————————————————

(1)  王家璧（1814—1883），字孝凤、月卿，号连城。湖北武昌人。道光进士。咸丰四年，在籍办团练。同治元年，赴曾国藩大营办理营务。后补太常寺少卿，转大理寺少卿。光绪年间又授鸿胪寺少卿、光禄寺少卿。

0292．复彭玉麟七月十五日

告十八、九可面见，宝庆重围已解。

雪琴仁弟左右：

十一日接初八惠缄，敬悉一切。

仆初十抵省，小住五日，十六出城，计十八、九可接陪麈谈耳。

宝庆于二十八、九大获胜仗，重围立解，附告，同一抃慰。余俟面罄。不宣。　江省

0293．复胡林翼七月二十一日

因郭霈霖殉节，伤淮南连年多丧善人，思借其力共雪何桂珍之冤。附告行止。

润之宫保老前辈大人阁下：

接十三、十七两次惠书，敬悉一切。

雨三殉节，其家恐益难支拄。淮南连年多丧善人，如吕鹤田、朱卧云丧于舒城，江岷樵、陈岱云、邹叔绩殉于庐州，迪庵及舍弟温甫陨于三河，戴存庄没于桐城，何丹畦戕于英山，今雨三又有定远之难。皆与国藩骨肉姻旧，北望神伤，莫雪此愤。而丹畦遇祸最惨，反使浅者得议其后，尤思一为雪之，当借大力共图此事也。

国藩于十七日抵吴城，十九日至湖口。湘后营报二十日自抚州起程，计二十四日可至南昌，八月初乃可至浔。侍在钟山少住数日，得湘后营出省确信，即可西行，不必定待其来浔也。身边约带八千余人，惜无人统之以战耳。余不尽宣，顺请勋安。　石钟山

0294．复庄受祺 ⁽¹⁾ 七月二十一日

论选将之法，附告迭奉防蜀之命，不日可赴鄂面见。

卫生仁兄大人阁下：

六月杪接奉惠书，奖借溢量，伏增悚汗。敬维勋望崇闳，兴居多祜，至以为颂。曩岁湘人援鄂，无艺之供，有求必应，万众诵德，至今弗谖。比复雄藩懋建，内以富民，外而荡寇，风猷峻迈，跂想何穷。

承询选将一节，猥以湖湘俊彦朋兴，推求汲引之原，鄙人瞀瞀，奚足以言衡鉴？风云际遇，时或使之，生当是邦，会逢其适，于鄙钝初无与也。抑又窃疑古人论将，神明变幻，不可方物，几于百长并集，一短难容，恐亦史册追崇之辞，初非当日预定之品。要以衡才不拘一格，论事不求苛细，无因寸朽而弃连抱，无施数罟以失巨鳞。斯先哲之恒言，虽愚蒙而可勉。更愿南针远赐，证此不逮。

弟迭奉防蜀之命，所部除分起援湘外，尚挈七八千人以行，已于十九日舟次湖口，稍与料捡，即当赴鄂瞻对雅范，愿言之愫，非朝伊夕。先此布复，顺候勋安。

愚弟曾国藩顿

————————————————————

(1)  庄受祺，字卫生。阳湖人。道光进士。官至浙江布政使。

0295．复左宗棠七月二十五日

告行止及饷项短绌。度敌不能遽犯蜀中，拟行至黄州待命。

季高仁兄大人阁下：

前接惠书，系商凯军回援之事，其时尚未得敝处缄牍也。顷得十一夜赐函，敬审一切。

希庵一战而解宝郡之围，勋绩甚伟，日内当廓清东路矣。凯章计已抵境，雄师云集，当易得手，未知饷项能支几时耳。

弟于初七日自抚起程，至省城住五日，十七至吴城，十九抵湖口县。朱、唐等营自景德镇来浔，酷暑感病，死亡相望，只得奏明少与休息，计出月朔乃成行耳。湘后营亦挈之以行，以人数太单，而此军又与江西积不相能，故尔携以自随。然江西腹地，益以空虚，而敝处饷项，益以短绌。江西协款三万，除以二万四千济萧、张二军外，此间仅余六千，不敷尚巨，当概就官、胡两帅请益而取盈耳。

贼既不能阑入常、澧，自不能遽犯蜀中。此间行至黄州，当有后命。若能合楚人之力，并谋皖北、皖南，兵聚而气易固，将聚而兴稍浓，或犹少有所成乎！肃复。顺请台安，诸维心鉴。

0296．复李续宜七月二十五日

喜其解宝庆北路之围，期能将敌逼入东路，与萧、张各营会剿聚歼。告已自抚州起程至湖口，拟行至黄州待命。

希庵仁弟亲家阁下：

得惠书，知二十八、九两战，宝庆北路重围立解，万众再生，桑梓蒙福，至以为慰。比想东、南各路一律廓清，贼既不能越窜常、澧，自无从窥伺巴蜀，若能逼入东路，与萧、张各营会剿，聚歼此股，诚大局之幸也。

国藩于初七日自抚州起程，至省城小住五日，十九日至湖口与杨、彭诸公会晤。朱、唐等营自景德镇调来，冒暑多病，只得休息旬日，再行西上。贼踪既不入蜀，此军行至黄州，当另有后命。能与胡、都、杨、彭诸公及阁下雄师并力皖南、皖北，或者全局稍振耳。

贱躯托庇粗适，惟目力日减。湘后营调以赴鄂，以在江不甚相安也。顺候勋安。

0297．复欧阳秉铨七月二十五日

告拟旬日后至武昌待命，萧三德、曾上达均未及收录。拟每岁济谭湘西之母，请转交经理。

牧云仁兄大人阁下：

六月之杪接五月朔惠缄，七月中元又接六月二十四日赐缄，敬悉一切。

泽、鸿两儿仰荷教诲，渐几成立，感戢无似。来书褒奖逾量，几有誉甥之癖，引动鄙兴，亦发誉儿之癖。舍侄纪官，近日差有进境，想阁下又有誉婿之癖矣。

弟以七夕自抚州拔营，至南昌小住五日，十九日至湖口，因各营暑病颇多，耽搁旬日，始克西上。宝庆之贼既不能绕窜常、澧，自不至窥犯巴蜀。弟行至武昌，当另有后命，或当合全楚之力，并图皖北、皖南耳。

萧三德、曾上达均以人浮于事，未及收录。谭湘西兄之母，暮年艰苦，弟当每岁有以济之，由阁下转交经理也。顺问台安。

0298．复郭嵩焘七月二十六日

喜大创外夷，询津门事是否已大定。告奉旨入蜀行止及湖南战事、朋游、身体近况。

筠仙仁弟亲家阁下：

五月杪由胡润帅寄到惠缄，六月二十九日刘锡崑归，又得五月一缄，敬承所示。

五月二十五日之战，自庚子、辛丑夷务初起后，至是始一大创之，中外人心为之大快。惜来缄叙战事太略，顷从官帅咨文中得读原奏，亦似有不尽者。六月后似未闻续有战争，而邸抄载阁下以六月二十四日入对，想津门事已大定耶？

国藩以六月初奉防蜀之命，其时景镇未复，碍难撤动，据实复奏。旋以景镇、浮梁并克，江省肃清，乃拨张凯章四千人回援桑梓，而自率六千余人溯江西上，将驻宜昌等处，以保蜀之东门，而固鄂之西路。七夕自抚州起程，至南昌小住五日，十九日行抵湖口。景德镇调来之陆营，冒暑致病，死亡相望，不得已给假医调；杨、彭诸公亦邀留少息，拟八月朔开行，由汉、黄达荆、宜耳。

湖南之事，意城久无信来。希庵于六月二十八、九两获胜仗，宝庆西北面业已解围，计中元以前，东南贼垒皆可攻破。此贼在浙不能破衢州，在闽不能破建宁，断无能逞志湘中之理。且闽中大股去秋回窜玉山、景镇者数近四五万，其南安入湘者不过得半之强，裹胁虽多，气势已散。若希庵、田、赵之军蹴之于西，浚川、凯章二公邀之于东，可环绕而痛歼，或不至更为蜀患。

李申夫到营已月余，其内足以自立，必不以军事盛衰为转移。陈作梅闻当一枉顾，近企迟之，未遽至也。次青以病留抚州，行当归平江静养。幼丹积不获上，顷已告请终养，无缘强之同行。少荃代管文案，许仙屏代办书记，胡莲舫、李小泉在吴城报销局亦时时追从，朋游仍不寂寞。

惠书称申夫有揽辔澄清之志，只愧尺波不足以纵巨鳞，陋邦不足以发盛业。昔有巨盗发冢，椎掘方毕，棺中人忽欠伸起坐，曰：“我乃伯夷，何为见访？”盗逡巡去。易一丘，方开凿墓门，见前欠伸者随至，曰：“此舍弟叔齐冢也。”今将施巨钩、犗饵于蹄涔之水，是犹索珠襦、玉匣于伯夷之垅，多恐有辜荐贤之盛心。至于推诚扬善，力所能勉，不敢或忽。

贱躯粗适，癣疾夏间复发，目光眵昏似旧。舍间诸托平安。李、王诸家，并移寓省城，寒门与罗家未移。九舍弟顷复假归。知注并闻，诸维心鉴。

0299．加耆龄片七月二十六日

询是否可月给二万五千金，令吴坤修手募四千余人精练一军。

再，阅竹庄来缄，词意似甚决绝，其才气究足任事，投闲可惜。江西饷源渐裕，远胜湖南，可否月给二万五千金，俾得手募四千余人自成一队，并令训练二三个月，即令全不中用，浪费四个月，不过十万金；浪费半年，不过十五万耳。军兴以来，冤枉浪费多矣，即敝处所用三百万内，计枉费者不下百万，他处枉费者恐更不止于此。阁下爱才笃至，若不惜巨款，令竹庄精练一军，缓急必收其用。凡有志办事者，亦须随处应手，波澜稍阔，兴至而气乃盛。是否有当，仁兄详审而主持之。

0300．加吴坤修片七月二十六日

告已缄商耆龄月给二万五千金，令其募练一军。嘱如果照办，宜抖擞精神，虚心勤求。

再，欲办一事，自须少假斧柯，略裕财用，乃可得所借手。顷缄商九峰先生，月给饷项二万五千金，令阁下手募四千余人，从容训练，自成一军，不知事果可成否。如果照办，阁下亦宜抖擞精神，虚心勤求。战必胜、攻必取，二者虽无把握，至于稳扎坚守，严纪律而爱百姓，尚属人力之所能勉。行之不懈，亦弭谤之一端也，愿熟计之。

0301．复胡林翼七月二十七日

告不能不直达宜昌以防疑议；口粮甚缺，拟概索之官文与胡；行营不设粮台；若不入川，拟于宜昌等处练勇。

润之宫保老前辈大人阁下：

二十三、四接二十一日两缄，二十六日又接二十四惠缄，敬聆一切。

秘书读竟，沁邸作事，诚可人意。

国藩到钟山小有不适，禁荤六日渐愈矣。

揆帅一缄，此间诸友亦拟局势恐不出此，然去岁徘徊，久不入闽，大为朝廷及闽省所疑议。此次纵不能迅速入峡，亦宜直达宜昌，少驻时日，自践前两奏之言，乃不致重生疑议。过黄、过鄂，似俱不敢久停。趋时者备于外，盖不足于中也。

承谋询及口粮一节，自湖口携以西上者共八千人，合之吉字中营及彭山屺之河溪兵自荆州来会，则一万人，月需六万金。江西协饷三万，除拨二万四千金解萧、张两军外，仅余六千金，下欠五万有奇，拟概索之揆帅及台从之前。一客不烦二东，拜佛只认一尊，谚言其犹信乎？兹定于初一日拔营，初七、八可接麈教，一切当须面定。

吴城报销局计冬间可以蒇事，承允代给部费，感荷曷极！应用多少，拟仿鄂中成例，亦俟面罄。

舍弟荷承教诲，日内当已至黄，尚祈时加箴砭，开示愚蒙。

侍行营仅带粮台委员张伴山韶南，丁巳进士，江西一好官也，别无大员。到鄂后拟请归并鄂省总粮台，敝处不另立台，免致后来报销洎无已时。如果入蜀，亦请蜀中派省局大员前来支应。其散营无专统者，由侍核明饷项饬发。其萧、张等能自成一军者，径向省局大员关领。行营归侍调度，饷项不关白侍可也。

若不入川，则于宜昌等处开张练勇作坊，尊处店面及别号须兵勇用者，陆续向敝作坊支取何如？即请勋安。

0302．加何秋涛片七月二十七日

告奉命防蜀，入峡当在秋杪。

前缄书就两月之久，无便可寄。顷国藩奉命防蜀，适景镇克复，江西肃清，即率所部溯江西上，黄州、武昌均小有耽搁，入峡当在秋杪。钟君自评亦随行也。知注并闻。

0303．复张芾七月二十八日

告因奉防蜀之命而不能共逐皖南之敌。与耆龄商定遣吴坤修成军助其一臂之力，而吴不愿任事。宝庆西北解围。荐胡乐司、陈斌积。

筱浦老前辈大人阁下：

七月十三得六月二十一日惠缄，敬聆一切。

景镇既克以后，本应以江、楚各军合力尾追，与徽军共收夹击之效，俾皖南上下丑类逐出岭外，归并江滨，庶事理少得就绪，不意侍奉防蜀之命，军势既西，众心亦因以移易。张凯章观察三月间即有回援桑梓之请，业经批准于克镇后回湘。故张军之西，虽于入蜀之路本便，亦以体军士之乡思而然也。

侍过南昌，与耆中丞商定，以养素暨饶镇军两支分防饶、景两处，而别遣吴竹庄观察成军以出，协剿皖境，冀助麾下一臂之力。业据成议约略入奏，不意吴君以兵单助寡，不愿任事，坐视皖贼日增，不克少为左右分忧，实用疚歉。

宝庆经李希庵大捷，西北之围已解，东南一路计日亦易得手。如贼踪不果入川，侍行至前途，当有后命。诸俟续报，敬请勋安。

再，敝处有旧委员安徽胡乐司、巡检陈斌积保至知县加州衔，前在侍左右、后在湘后营，均尚勤敏无失。兹侍有防蜀之行，咨送该员回安徽当差，皖北无可托足，可否留于徽州，近依宇下，伏候卓裁，统维心照。　湖口舟次

0304．复胡林翼八月初一日

告因候雷西垣话别，朱品隆陆军或可先到。如何筹援淮之师，无良策可供采择。

润之宫保老前辈大人阁下：

差弁傅、陈二人至，接惠书，敬承一切。

侍于初一日自湖口开行。厚庵自十八号别去，雪琴拟送至上游，展晤霁范。雷西垣观察自广信来送，阻风未到，当于九江少候一话别也。朱品隆等陆兵亦于初一、初三等日起行，水程难定，陆兵或可先到。即问勋安。

正封缄间，又接二十九日大咨，以翁中丞桥、寿州之急，速筹援淮之师。鄂中四战之地，援淮即所以防鄂，保大局即所以自保，卓裁良为至当。惟兵勇尚可酌拨，统将实难其选。敝处部卒万人，无人统领，深以为虑。鄂中统将似亦乏引重致远之才，希庵不归，此局似未易办。至军火、食米，搬运维艰，不特六、霍千里无人，即商、固亦流亡萧条。湘中兵将向来安逸饱暖，易一苦境，行走必难迅速，此举办成，亦虞有鞭长莫及之势。承询及愚蒙，殊无良策可供采择。古来义士仁人行军用兵之道，专重救人之急、解人之围，是以义声播于遐迩。阁下素以义侠感动四方，应如何成军越剿，尚希卓裁。再颂勋安。　九江城外

0305．复胡林翼八月初三日

就官文之函说明所部但有兵勇，并无统领，断难致远。

润之宫保前辈大人阁下：

初二日专勇递到二十九夜惠缄，冯孝廉至，又奉一缄，敬承所示。

初二、三皆东风，上水极顺。侍若解维，无难速至黄州，惟因雷西垣远来相送，不能不留此少候，将来开行时未必更得东风。苏公诗云：“我今身世两悠悠，去无所求来无恋。得行固愿留不恶，每到有求神亦倦。”假开行后果阻风者，奉教当稍迟耳。

揆帅两函读悉。敝处但有兵勇，并无统领，断难致远。前缄愿僻处宜昌，但开作坊，不开店面，盖自度所部乏才而出此，尚祈详察。

冯孝廉曾受业于李少泉师，弟夙契甚深，可留此间也。

官、曾共三缄缴还，前此异书俟面璧。季舍弟荷承垂青，见日再定一切。复请勋安。

0306．加唐训方片八月初五日

告到黄州时间，询陈玉成近况。

再，国藩于初一日至九江，因事耽搁二日，便谒周子墓及岳忠武王母夫人之墓。初四本可开船，又为西风所阻，计到黄州当在中秋前后。陈逆玉成，近又有确信否？便中尚乞示知。再请勋安。　九江

0307．加陈鼐片八月初五日

告专弁接其来会。

前接云仙五月杪一缄，知台从业已出京，七月十日至南昌，始悉果旋珂里，似可惠然枉顾，而未敢必也。兹专弁奉迓德旌，天气新凉，道途无警，优恳翩然命驾，临江钦迟，实劳我心。

此间军事殊乏起色，惟约束士卒，不敢搔扰；勤于操练，不敢懈弛；二者兢兢自持，行之有年，借以报慰知己。至于引重致远，摧荡巨寇，则兵单力绌，良非所任，亦望将伯来助，员于尔辐。相见有日，不复一二，统维心照。再颂作梅仁弟大人行祉。

0308．复胡林翼八月初五日

告果被风阻。

润之老前辈大人阁下：

初四日雪琴处专弁归，接复缄，初五日又接秘书一缄，敬承所示。

初四、五日果得西风，老程湓江，不得解缆。雷观察于初三夜赶到湘后营，亦到浔矣。日内未必转风，不知何日展觌也。

舍弟治军，恐难副期望之殷，湘营亦殊苦，无油可挖耳。即请台安。

0309．复袁芳瑛八月初六日

询病已全愈否，嘱冥心休养。告湘中军事近已平安，奉命防蜀而局势已变。请专人送季芝昌银。告所荐龙某尚无位置，何寿田可即来军中。

漱六仁弟亲家阁下：

六月十一日朱弁归，接奉惠书，二十三日龙蟠溪至，又携一缄并季仙九师信，敬悉一切。

尊恙全愈否？不胜驰系。闻勤治公事，巨细必躬；远近来客，早暮必见；又整理群书，考索写作，刻无停晷；生非金石，岂堪此劳剧者？急须冥心休养，应不俟鄙人之赘嘱也。

湘中军事，近已平安。逆匪初围永州，继围祁阳，后围宝庆，四面掘壕，五月十七合成长围，文报不通，接济断绝，鄂省派六千人前往救援，六月二十八、九两战解围。七月十六贼股南窜，计当由桂以回粤西耳。

国藩屡奉防蜀之命，初以景镇未克，碍难撤动，据实复奏。旋因江西肃清，派张观察四千人回援桑梓，而自率万人由鄂、荆上赴巴蜀。张军尚未抵湘，已闻宝庆解严之信。贼踪既不入蜀，此间局势自当变改，计行至武汉，当有后命。当今土地糜烂，以淮南为最。若合两湖、江西之力，并心以窥全皖，或少裨于时局。

此间自张、萧二观察先后援湘外，存留万人，兵弁尚多健者，统将殊难其选。但争一隅数子之利，难收引重致远之功。舍间粗托平安。九舍弟自景镇归去，秋末可复来营。四舍弟办本县团练颇为辛苦，顷贼退弛严矣。

季师处银二百两，再求专人送去。龙君尚无位置，挈至湖北，再行斟酌。何寿田可即前来军中，武职易于安置也。贱躯粗适，足慰垂廑。诸不详尽，顺请台安。

0310．致季芝昌 ⁽¹⁾ 八月初六日

再专使送银，附告行止。

门下士曾国藩顿首谨启仙九夫子大人座右：

六月二十九日委员自松江至，接奉赐书，敬悉春间肃启已达钧听。猥以戋戋不腆上蒙齿记，且念荒庄寒窘，未荷纳存。二十余年门生，久甘委弃于风尘洞之中，虽师门在望，亦不获修一介之使、勺水之敬；今日惊涛粗定，收召魂魄，乃克重进缨矢之贽，损辱教言，远见屏却，愧悚奚任？辄借松江之便，专使再进，伏冀莞纳，以鉴微忱，不胜祷切。

国藩于六、七两月屡奉防蜀之命，初以景镇未复，碍难撤动，据实复奏。既而江西肃清，乃派张观察以四千人合春间派去之萧观察一军共援湖南，而自率万人由鄂赴蜀。师行甫及半月，闻宝庆解围，湘事已纾，贼踪无缘入蜀，计后命当有变更，容即续报。

贱目昏涩如故，难作楷字，余托平善，足慰垂注。恭请钧安。　九江舟次

————————————————————

(1)  季芝昌（1791—1860），字云书，号仙九，浙江江阴人。道光十二年进士，曾国藩戊戌座师。二十九年，授山西巡抚，旋又内召为军机大臣。咸丰元年任闽浙总督，二年十一月开缺。

0311．复朱蓂八月初六日

告其所荐诸人，容思所以致之。

尧阶仁兄亲家大人阁下：

七月十二得永丰惠书，敬悉一切。

景镇克复，一隅数子之利耳，不足言功。宝庆贼退，吾乡渐得安枕，官军自西而东，贼亦不敢复窥巴蜀，大局当有转机。

朱芳圃血性过人，弟所深知，其诸季亦多朴实，能来共事，弟之至愿。杨、王、罗、胡诸人经阁下品题，必非浮靡者比，容思所以致之。弟此次在外专了宿事而补前失，再历年载，寸心当少安帖。即问近祉。

0312．复张芾八月初七日

告行止与折而东行可能。

筱浦老前辈大人阁下：

八月三日接奉七月十五惠缄，敬承一切。前闻陈逆玉成有窜犯皖南之说，恐适与景镇逆徒合并，虞我公应接不遑，方以为虑。顷得两次缄牍，知雄师外攘内守，恢恢有余，可胜佩慰。

国藩在湖口小住十日，至九江守风四日，抵鄂当在中秋前后。湘事近无确耗，然宝庆之围已解，贼不能西向辰、常，自无缘更入巴蜀。倘敝军折而东行，则与雄麾合并，会有日耳。复请台安，不尽百一。　广济舟次

0313．复胡林翼八月初九夜

告日来西南风大，勉强曳纤上行。

润之老前辈大人阁下：

初八日得惠缄并秘书，敬承一切。秀帅初五一奏亦已咨到，初一之奏未得见也。

日来西南风大，勉强曳纤上行，各委员船俱赶不上。以军事论，本可逍遥徐进，只为图展良觌，自彭、李诸君下至船户、纤夫，皆踊跃也。即请台安。

今日舟中写屏八幅奉呈，聊代土仪，公视之比去年少进否？

0314．致李元度八月十三日

告何栻事不得不候耆龄一言为定夺。

次青仁弟左右：

顷得初六日手书，敬审禔躬增健，履候多绥，至为感颂。

廉舫丰才吝遇，本思极力转圜，乃前过章垣，会商中丞，未蒙允诺。仆以石、何二人并说中丞，于石则允之，何则未允。渠系地方官，实未在营当差，欲附案开复，似须会衔以江抚主稿为顺，即如专谕由楚军开保，亦须彼中当道无异词，始足以昭公允。兹中丞别有成见，仆岂敢稍涉私心。昨中丞来函，并无一字提及，但将廉舫原案抄寄，而台端谒晤时，则又推诿于仆，并云已函致敝处，其隐衷盖可想见矣。此事颇有关系，人言可畏，界限要清，不得不候中丞一言为定夺。或咨或函，或当面一言，三者有一于此，乃可名曰会奏。倘竟无嗣音，仆固爱莫能助，而廉舫窘累，实所深虑，平生风义，未忍恝然，拟寄数百金略佐旅费，少伸款洽之情。廉舫函未便轻复，务希婉致缕曲为荷。

星房先生代求送考咨文，业递丁石舫处转交。金溪姜、黄两绅及石舫事，容即核办。

仆于十一日抵黄州。雪堂胜会，座无车公，令人怊怅。昨准揆帅来咨，以湘贼远去，蜀可无虞，疏请鄙人会合都、胡诸帅，分路东征。自应小住江干，静候中旨。倘须曲棹，当仍正初条议，循皖而南耳。

台从节前能否抵里？版舆欢侍，圆月增辉，喜可知已。率复。敬颂谭祺，新凉慎护。不宣。堂上请安。

0315．加陈源豫片八月十四日

虑石达开若不回窜湖南，则当再扰江西。附告近况、家事，嘱凡事按部就班。

再，宝庆解围，贼不西窜入蜀，自是大局之幸。惟石逆大股必不甘久于粤西，若不回窜吾乡，则当再扰江西，仍恐为吉、赣、抚、建等处之虑。闽中瘠苦，贼或不复措意耳。

贱目久不愈，癣疾近亦频发。舍间托庇平安。小儿十月续弦，四舍弟九月嫁女也。阁下于闽中当道，诸公尚相安否？凡事按部就班，不求立异，久之乃得行其志耳。再颂近安。　黄州

0316．复官文八月十五日

告十八、九日当轻舟晋省相见。

宫保中堂阁下：

专弁至，敬询〔承〕锁闱即事，兴居佳畅，至为慰颂。

国藩抵黄州已四日，与润之宫保筹商一切。图皖之举，尚嫌统领之才太少，饷项亦尚不敷，未能尽如人意。十八、九日当掉轻舟晋省，畅聆大教，先此敬请钧安。

0317．复李元度八月十五夜

告进止大计，俟到鄂后奉报。寄冯卓怀信。

次青老弟左右：

昨日奉复一缄，由何廉舫处转寄，计呈览少迟也。国藩十一日抵黄州，十八、九当晋鄂垣一行，进止大计，俟到鄂后奉报。兹寄冯树堂信，手此。敬候近祉。

0318．加高倬书片八月十七日

嘱不可一日弛备。

此次贼自东而西，蹂躏几遍，而衡、湘两邑独得完善，至幸！至幸！从此逆氛稍平，而衡郡扼要，尤不可一日弛备，望阁下坚持此议，庶得始终保全耳。

0319．复左宗棠八月十九日早

告将至武昌一行，且俟谕旨再定进止。请商骆秉章遣张运兰军来鄂，另令彭山屺来试操马队。

季高仁兄大人阁下：

十七日黄州接十一惠书，敬知一切战事、贼踪。中丞一疏，尚未得见，想咨未发耶？

弟以初一自湖口起行，九江小有耽搁，途次复阻风，十一至黄州，十八开行，将至武昌一行，今又阻风也。

贼悉南窜，蜀中无事，莫大之幸。来示谓救已残之皖，不如完未破之蜀，良有深意。惟整军教民，处处与察吏相关，非地方官行之稍久，难以收效。作客本难，作客于无贼之省则尤难。目下敝部无一统将，散钱委地，若果入川，贼至亦不能御。官帅既以会剿皖中入奏，且俟谕旨再定进止。

萧、张两军请与籲帅商酌，遣一军来敝处。凯章有坚忍之操，而非将多之才，请令其募齐四千人来鄂，钤峰则不必来，待尊处定夺。有复信，弟再行咨札耳。即请勋安。请令彭山屺即来，将试操马队。　三江口

0320．加俞鹤皋片八月十九日

告敌情与行止。

前缄缮就未发，闻贼踪南窜，吾乡肃清，鄂西、川东均得安枕，虽未能聚歼丑类，已属莫大之幸。弟以十一日至黄州，小住数日，十八日赴鄂垣一行，与官帅晤商大局，计奉后命，当在二十以外。知注并闻，再颂近祉。

0321．复葛封泰八月十九日

嘱其敬而有恒，常示侄儿、侄女以礼法，细心劝慰叔父。

睾山姻仁弟左右：

八月十日接七月末惠书，借悉一切。

国藩生平坐“不敬”、“无恒”二事，行年五十，百无一成，深自愧恨，故近于知交门徒及姻戚子弟，必以此二者相告。“敬”字惟“无众寡、无小大、无敢慢”三语最为切当。君之祖与吾之祖于此三语皆能体行几分。仆待人处事，向来多失之慢，今老矣，始改前失，望足下及早勉之。至于“有恒”二字，尤不易言。大抵看书与读书，须画然分为两事，前寄寅皆先生书，已详言之矣。看书宜多、宜速，不速则不能看毕，是无恒也。读书宜精、宜熟，能熟而不能完，是亦无恒也。足下现阅《八家文选》，即须将全部看完，如其中最好欧阳公之文，即将欧文抄读几篇，切不可将看与读混为一事，尤不可因看之无味，遂不看完，致蹈无恒之弊。

眼镜九舍弟已交到否？此是君家宗器，理宜珍藏，非仆故作推让。寿侄及七十侄女等虽系孤儿、孤女，亦宜常常示之礼法，不宜过于骄惯、放纵。家叔性情最与家祖相似，家祖晚年适意事多，家叔则不适意之事多，望足下细心劝慰为感。六弟妇善办小菜及腐乳之类，便中望寄少许来营。此复。顺问近好。

0322．复易良翰八月二十日

告文章之事，究以精力盛时易于进功，劝其于看、读、写、作四者兼营并进。

芝生仁弟亲家阁下：

六月之杪由九舍弟处得见尊《集杜诗》，奖借过情，至为愧悚。旋又接到惠书，浣慰无量。

国藩昔年锐意讨贼，思虑颇专，而事机未顺，援助过少，拂乱之余，百务俱废，接人应事，恒多怠慢，公牍私书，或未酬答，坐是与时乖舛，动多龃龉。此次再赴军中，销除事求可、功求成之宿见，虚与委蛇，绝去町畦，无不复之缄咨，无不批之禀牍，小物克勤，酬应少周，借以稍息浮言。而精力日耗，目光眵昏，平生于古文辞钻研颇久，差有敝帚之获，而眼之所鹄，手不能应；心所欲为，日不暇给。自去冬至今，曾作文七、八篇，罕称意者。《罗忠节墓铭》，久思一答尊嘱，因意兴少佳，亦姑置之。即先祖、先考妣神道碑，尚未能敬谨从事，终夜疚心。因念文章之事，究以精力盛时易于进功。足下年力方强，志趣拔俗，宜趁此时并日而学，绝尘而奔，虽未必遽跻作者，而看、读、写、作四者兼营并进，亦自有一番之功效。睾山亦有志之士，小儿、舍侄辈得以步趋后尘，争相濯磨，则寒门之幸也。足下倘有意乎？手肃，奉问近祉。

0323．复刘蓉八月二十一日

告先后奉防蜀、剿皖之命，度与官文商后，仍当与胡、李、多、鲍共图皖中。

露仙仁弟亲家阁下：

七月二十八日送书人归，得复示，八月初七又得六月二十七赐缄，敬悉一切。

国藩于六月初奉防蜀之命，以景镇未复，难遽撤动，而所部将才太少，难期高飞，作疏直陈，后以江西肃清，不得不移师西上。行至武穴，接官帅咨，已奏请会剿皖贼。顷奉谕旨，以川境可保无虞，即行进剿皖省，如尚未免有入蜀之虞，只可从缓酌量云云。是圣心并无成见，仍听外间裁酌。蜀中本大可有为之邦，惟国藩倦游已久，深惮作客之难；作客于无贼之区、周旋于素不相知之主人则尤难，以是徘徊中立，未敢望剑南而西笑也。自黄州至武昌仅百余里，而阻风已逾四日，俟与官帅商，恐仍当从胡、李、多、鲍诸公之后，共图皖中。更事日多，斯不敢为天下先耳。趋时之效，茫如捕风，亦稍稍倦矣。

历年疚心之端，逐一补救，十已得其七八，如赒恤林秀三之家，而纂文刊碑于抚州殉节之处，亦近日一称心事。目光眵昏，老境日增，所学无成，不无感喟。顺问著安。

0324．致胡林翼八月二十一日

专人送呈寄谕，请计画应如何复奏。

润之宫保老前辈大人阁下：

十九在七矶洪一日未动，二十日至叶家洲，二十一日至阳逻，无日不逆风。而上游来者，亦云遇大逆风。上下俱逆，人我同愁，亦可见造物之公矣。

本日奉寄谕，专人送呈，朝廷不作十成语，仍有从缓酌量云云，应如何复奏？敬求卓裁为我计画。《传》云：“虽家事，听子而行。”况此固公事乎？即问台安。　阳逻

0325．复官文八月二十一日

告行止。

宫保中堂阁下：

来示谨悉一切。国藩于十八日登舟，仅行三十里，十九守风一日未动，二十日至叶家滩〔洲〕，二十一日至阳逻，无日不逆风，而上游来者，亦云逆风甚大。军务进止，统俟面求教益，先此叩请钧安。

0326．复胡林翼八月二十五早

告自度才力与部下人材实尚不足以保蜀，亦不愿更游生疏之地。

润之宫保老前辈大人阁下：

二十三日接复缄，二十四日又接一书，七贤人之论并聆悉。昔黄帝问途于襄城，七圣皆迷。今国藩问途于黄州，一圣似迷而七贤皆清。左公、希庵信，仍以图蜀为言，意城信亦如左说，此间亦龂龂焉未有定论，而大段皆主皖矣。国藩自度才力与部下人材实尚不足以保蜀，而作客太久，意兴久阑，亦不愿更游生疏之地。鄂中众人熙熙，宾至如归，不思蜀矣。略报一二，统俟面罄。即请台安。

0327．复胡林翼八月二十六早

告复奏疏俟面商后再发。赞汪士铎、张裕钊。附告曾国荃近日动触“三恶”。

润之宫保老前辈大人阁下：

二十五日戌刻接惠书，敬聆一切。敝处复奏疏，拟俟到黄面商再发。日内应酬颇劳，趋时之效，茫如捕风，而身已惫矣。

得见汪梅村，洵积学之士；廉卿亦精进可畏。台端如高山大泽，鱼龙宝藏荟萃其中，不觉令人生妒也。

教舍沅弟于“恶巧”、“恶盈”之外，又曰“天道恶贰”。“贰”者，多猜忌也，不忠诚也，无恒心也。舍弟顷有书来，谓动辄触此“三恶”云。即颂日安。

0328．复郭崑焘八月二十六日

告拟并力图皖，粮台分合殊难定计。询孙鼎臣《刍论》已动手刻否，请寄一份邵作《墓铭》。

意城仁弟亲家阁下：

八月二十三彭山屺带到惠缄，敬聆一切。

宝郡解围，全湘肃清，桑梓之福，南向称庆。

国藩以七夕自抚州拔营，章门小住五日、湖口十日、黄州七日，二十三始抵鄂垣。官帅以蜀中无虞，奏请此军会剿皖中，谕旨允准，而仍不作十成之句，饬令酌办。此间众议皆主图皖，亦颇有持防蜀之说者。国藩以精力日耗，部下人才太少，若贼果入蜀，亦非鄙弱所能遏截；若贼踪不往，附赘悬疣，徒觉多事。鄂中众人熙熙，宾至如归，并力图皖，犹为正办。现带之营已逾万人，拟以三千人自卫，另驻一处，拨七千人交九舍弟进攻一路。若萧、张二军能调一军北来，则可分剿两路。饷项除江西三万，外皆仰给鄂省。欲归并鄂中粮台，不复自辟门面，则并江西三万亦不来矣。或分或合之间，殊难定计。

芝房所著《刍论》，胡中丞意欲刻之，不知湖南现动手否？乞示。邵作《墓铭》刻成，乞以一份见寄。顺问刻安。

0329．复李瀚章八月二十六日

告定计会师东下，饷项除江西三万外，仍专恃湖北。嘱按月另支轿马费给局中六君子。沈葆桢若果成行，请代送二百金以助程仪。

筱泉仁弟左右：

十五日接初九日惠书，敬悉一切。

仆于十一日至黄州小住七日，二十三日抵鄂。官帅以蜀中无虞，奏请此军会剿皖省，奉旨允准而不作十成死句，仍饬会商酌量办理。湖南、北众议，主图皖者多，而主防蜀者亦言之成理。仆以客游太久，精力耗废，不乐更游生疏之地。且部下人才甚少，贼果入蜀，亦不足以资堵剿，定计会师东下。萧、张调齐，则专任皖南；萧、张未至，则会攻皖北。官帅奏请秦、晋、蜀三省协济敝饷，虽奉俞允，未必可恃，除江西三万外，仍专恃湖北耳。仆在鄂拟九月朔出省，至黄梅等处驻扎。缕此布闻，顺候近祉。

再，局员保单，便中开拟寄来，以便附奏。前戏言做轿二乘，想尚未办。局中六君子每月各另支轿马费三十金，即从七月十七起。此际公款日裕，不必似往年之啬也。沈幼丹若果成行，祈代送二百金以助程仪，须待登程之日送去，不必先提为要。再问近祉。

0330．加骆秉章片八月二十七日

请于萧、张二军中先派一军北来。

再，敝军现在万人，除三千人护卫老营，余七千人可以分剿一路；若萧、张二军分一来鄂，可以分剿两路，皆在皖北会办之局；若萧、张并来，分兵三路，则可专任皖南矣。目下湖南边防吃重，萧、张二军自难全行赴鄂，求阁下先派一军北来，或萧或张，均无不可，侍无成见也。侍到鄂已五日，九月朔可返棹东行，驻扎之处，须到黄再熟商耳。复颂台安。

0331．加陶寿玉片八月二十七日

告厉云官近况窘迫，大约今冬明春可得署缺稍清家累。

前缄缮就未发，顷来鄂中，厉伯符襆被来馆同寓，语及近况，亦甚窘迫。幸两院眷待尚优，大约今冬明春可得署缺，稍清家累。记往岁与两君子衡州共事，忽忽遂阅七年，均须早得一缺，以展骥足耳。国藩在鄂七八日，初一当可回黄。再问近祉。

0332．加沈葆桢片八月二十八早

请饬祥字营自行将请保单送来。

再，祥字营在景德镇时，本隶凯章属下，克复景镇，批令归凯章开单请保。兹凯章回籍，去刘胜祥太远，而该营向隅已久，望泽孔殷，请阁下即饬该将，自行开单，径送敝处，较为简易。再颂近安。

0333．复胡林翼八月二十八日

告张运兰、萧启江目下均不能来，请缄商官文及局中诸公酌添九、十月饷项。

润老前辈宫保大人阁下：

得念七日巳刻惠缄，敬聆一切。

司道固多贤者，而省中文武各官，于和煦熙熙之中，均有恪恭祗肃之象，亦足见宽而有制之效。

凯章请假三月，浚川业出粤境，目下均不能来。敝部万人，将江西协款三万提到，所欠无多，惟目下九、十两月亏空较巨，求缄商揆帅及局中诸公，此两月酌添若干，自此以后，办理较易；或将粮台并入鄂中，或竟不复调萧、张前来，量入为出，则不至竭蹶矣。是否有当，敬祈裁示。即请台安。

0334．复王庆云八月二十八夜

告刘良驹近况及赠助事。附告行期。

雁汀前辈大人阁下：

顷承惠书，敬悉一切。

星房前辈自去秋以来，双目失明，由苏州回至江西省城，借屋寄住。其南丰旧宅被焚，田荒不耕，百物荡尽，几至无以自存。幸其世兄慈民孝廉博学能文，足以自立。侍亦每岁薄助二百金，顷闻胡宫保亦当厚赠。四月间曾缄告左右，承询复及。

鄙人拟于初一登舟，蕲、黄之间驻扎月许。知静摄谢客，不获把晤，曷胜怅结！复候台安。

0335．复胡林翼八月二十九早

告拟于初一启行，广西日内无恶耗。

润老前辈宫保大人阁下：

得二十七惠书，敬悉一切。

此间拟于初一日启行，风顺则夜袭多恐未能也。广西日内无恶耗，当平安矣。顺请台安，统俟面悉。

0336．复张裕钊八月二十九日

赠银买书。

廉卿仁弟左右：

尊文及刘生文各批数语奉缴。读书而无书，是大苦事。兹送去银壹百两，以七十为足下买书之资，以三十为刘生买书之资，均由足下亲手买定，庶不购无益之书也。申酉间如少得间，尚当一访梅村先生，但不能自必耳。

0337．复王庆云八月二十九日

告刘良驹银到黄州后专人送交，胡林翼于自赠外拟集腋倾之。

雁汀老前辈大人阁下：

顷奉惠书并寄刘星房前辈银贰佰两，谨即收存，到黄州后当专人送江西省城妥交。星翁长子慈民近日学问大进，已窥近世段、王诸大儒门径，次子及二孙皆能读书。胡宫保于自赠贰佰金外，尚拟集腋倾之，星翁当不久穷矣。

侍明日成行，黄州当小住数日。敝部本年派援湖南者先后万人，急切难以调回，殊不敷派拨也。知注并闻，手复告别，诸维心照。

0338．致俞袭云八月

求转交寄庞际云信并银一封。

袭云仁弟大人阁下：

顷走别，不及鬯叙为歉。兹有寄庞省三信并银一封，敬求阁下于榜后交薛世香星使带京妥交为要。琐事奉，顺候台祺。

0339．复刘世墀九月初二日

询菲仪以后应交何处。

彤皆世兄阁下：

来件收到。敝处尚有菲仪奉送，昨匆匆未得面交，以后应交何处，便中尚乞示及。复请近佳。

0340．复胡林翼九月初三日

告行止。

润之宫保老前辈大人阁下：

初三申刻得初一日惠缄并翁、郭各信，敬悉一切。

侍初一日成行，雪琴、二李已登舟矣。送者亦多出汉阳门相候，为风雨所阻，坐船不得出鲇鱼套，不果成行。初二日又至粮道署饱啖一日，以仲远先占月朔断不成行，不幸言中，故罚令具食也。翁中丞似已中伤，然果得谢事，固所以福君子也。原信及筠仙信并以奉缴，容俟面罄。计初四日当至雪堂，再接清尘。顺候台安。

0341．加刘建德片九月初三日

告拟奏调其来鄂。请转交赠左樵西赙仪。

再，阁下近日景况，偶与秀峰节相言之，秀帅亦深为悬系。拟由督署主稿，会列敝衔奏调来鄂，先至军营当差，旋归鄂中候补，此皆秀帅雅意。至左樵西殉节，江抚业经具奏请恤，不知何以尚未咨行到湘。若至院署一查，当知其详。弟亦薄具赙仪三十金，敬求尊处转交为荷。手此。再颂馨室老公祖大人升安。

0342．加黄冕片九月初六日

告石牌克复，皖、桐等处或易得手；张运兰请假，目下只可会剿皖北。

再，石牌于昨二十九日克复。此处伪城大而且坚，贼所必争，多、鲍乘虚而袭得之，或事机渐顺，皖、桐等处易于得手，亦未可知。弟现专调萧军来皖，与舍弟沅甫分任两路。凯章请假三月，又须添兵，刻尚难来。若萧、张同来敝处，分为三支，则可专任皖南，目下只可会剿皖北也。诸关廑注，顺以缕布，再候台安。

0343．致李元度九月初六日

告已与官文商定其军会攻皖省，送其母寿辰对联、礼金。

次青仁弟阁下：

黄州奉复一缄，由何廉舫处专差带去，未知何日可达左右。旋于十八日自黄州晋省，小住旬日，与官制军商定：蜀中既已无虞，此军即可会攻皖省。大约皖北分为四路进兵，依山两路：一由英山，一由六安，其究则规复庐州、舒城也。傍江两路：一由太湖、望江，一由石牌、潜山，其究则规复安庆、桐城也。敝处现仅舍九弟足领一路；若调萧军来，则可当两路；张军来，则可当三路。大约湖南必留一军自守，可以一军来助耳。

本月十七日恭逢伯母六十三寿辰，不知建坊之事已就绪否？兹专人送对联一付、祝敬二百金，伏希莞纳，聊写区区。玉体想已全愈，示及一二。顺请侍安。

0344．复胡林翼九月初七日

虑石牌城内驻军或犹少单。芝房《刍论》一本附上。

润老前辈宫保大人阁下：

昨稿已发。侍所虑者，不在希庵到后，而蒋军不能撤回隶希统下，而在石牌城内仅义渠一军及多公拨助之营，或犹少单也。唐接札后必有禀来，则了然矣。胡、厉保折，仍求尊处主稿，挈列敝衔。五年春间水师赴鄂，侍未能同行，是大疚心事，故于胡公之顾恋扶助，即深德之，请略叙一二。顺请台安。

再，芝房《刍论》一本附上，请交果臣、燮庵、开生三先生细阅一过，如有错误，即行签出，以便商改。仍求老前辈书数语于简端，以示外间见如此好学者，吾辈同心敬之也。是否付京刊刻，俟意城信到再定。

0345．加吴嘉宾片九月初八日

论其文有骨无肉，似宜于“声色”二字少加讲求。

再，尊文三首，妄加评点呈上，是否有当，仍求往复详示。退之论文，先贵沉浸郁，含英咀华。陆士衡、刘舍人辈皆以骨肉停匀为上，姬传先生亦以格律、声色与神理、气味四者并称。阁下之文有骨无肉，似宜于“声色”二字少加讲求。

马德顺在张子衡处甚相安，其带马队或可即在张营内挑选。兹乘便寄去菲敬百金。去年禁律二条，此次仍须申明。再问子序仁兄同年大人著安。

0346．加耆龄片九月十一日

告已调萧军来鄂，仍求接济大小子弹。

再，粤匪在宝庆者，既已全窜粤西，从此江西自无南路之虞。顷接大咨，普镇暂不出境，先图自固，北路亦可安谧，极慰！极慰！

弟现调萧军来鄂，不知湖南能放令远出否？鄂省现以牛磨造火药、铜轮、铁碾，极精且速，惟子弹尚不如江西之良。敝处需用大小子弹，仍求尊处源源接济为感。再颂台安。

0347．加刘良驹片九月十一日

询胡林翼赠金果否寄到，专人送去三百金。

再，顷至下巴河晤令叔蕲水君仲孚先生，略悉近状之详。胡润帅奉赠三百金交蕲水君转寄，并督饬蕲水君以六七百足成竿数奉诒左右，佐岁暮之储，果否寄到？便中尚乞缕示。兹专人送去三百金王雁汀二百，敝处一百，查收。慈民北上，想正须膏秣也。再问星房仁兄老前辈大人日安。

0348．加李瑞章片九月十一日

询协和营到抚尚兵民相安否。

正封缄间，又接惠书，猥以秋节远劳垂问，另纸言协和营驻防抚州，稍慰鄙念。弟尝言兵勇以不扰民为第一义，不知协和营到抚尚兵民相安否？敝处萧、张两军尚未调来，身旁仅万人，兵力太单，惟日日操练，尚足自立，足纾廑注。手此。再问凤州仁兄同年大人近安。

0349．加许振祎片九月十一日

告将仍守其拙，嘱不必汲汲科名。

再，来示谓趋时者博无识大喜、损有道之真，谨当书绅铭佩。吾齿发已老，乃欲俯仰一效桔槔，所谓“未得国能，徒失故步”者也，自宜仍守吾拙，不妄悦人，以副同志期待之厚。年伯大人近日愁绪当已渐解，足下及时养志，正不必汲汲科名。高堂康胜复常，即求专缄示及。再问仙屏仁弟近祉。

0350．致官文 ⁽¹⁾ 九月十二日

石牌攻克，此入皖要路，暂须严防，以待进兵。

秀峰宫保中堂阁下：

鄂垣奉教，饫德铭心。别后依依，溯洄靡磬。伏审荩躬康祉，台候多绥，至为颂仰。

国藩行抵黄州，唔咏芝中丞，商筹大略。次日即移驻下巴河营中。石牌攻克，此入皖要路，暂须严防，以待进兵。敝部殊嫌单薄，已檄调萧道一军来鄂助剿。该道赴援桂省，未卜能否前来。顷于复奏，回驻下流，折内附请饬催。除抄呈冰鉴外，专肃布谢，祗请勋安。不具。

愚弟曾国藩顿首

————————————————————

(1)  原件藏江西博物馆，未标时间。据黎庶昌《曾国藩年谱》：“（咸丰九年）九月十二日，驰奏遵奉谕旨会商大略由鄂省回驻巴河一折，催调萧启江一军，克日前来，会师东下。”又九月十六日《复郭嵩焘》信中言：“九月五日回驻下巴河，拟调萧、张两军来助。”均与此信内容相符，可知作于咸丰九年九月十二日。

0351．加王必达片九月十二日

告萧、张未回，只能会剿皖北，其弟气色未尽复元。

再，国藩春初奏请图皖，谓皖北宜得三万人，皖南宜得二万人。目下萧、张未回，敝部仅及万人，只能会剿皖北，不克分任皖南，江西之北路不无可虑。幸江北陈逆各股与建德、池州等匪深仇有年，各不相谋，应无他虞。令弟气色未尽复元，昨嘱其好为将养。粮台在水次，诸事方便，可放心也。再问近安。

0352．致胡林翼九月十三日申刻

告谋皖每支以六七千人为妥，入蜀之议不可行。

润之宫保老前辈大人阁下：

枉过未畅所怀，怅惘曷胜。

谋皖每支以六七千人为妥。七千人出六成队，尚得四千余人，尽足自立。多、鲍一支，亦系此数。敝处拟以三千自卫，以七千分一支出战，亦系此数，再多则须另为一支矣。

揆帅咨十一夜接到，十二日敝处亦发一折。少荃手笔大同小异，容即咨呈。既有戏悔萧傅之意，则尊处一缄似不宜迟，为至交而小屈，早迟一也。

广西解严，贼似有窜黔之意。季、意、希诸公皆主入蜀，盖不知久客之苦与乏材之窘耳。希信缴还，与敝处信附呈一阅，便中掷回，当作答也。顺请台安。

0353．加官文片九月十三日

告已仿其意发折，将来仍求惠拨西丹二百、良马四百，足成六百之数。

再，十一夜接到大咨折稿，次日敝处亦发一折，略仿尊意，大同小异。国藩到巴河，即住营盘，日内感冒，微有不适。在省蒙拨良马二十余匹，日内操习土马队，颇有兴趣。将来口马到时，仍求选佳者惠拨，或拨西丹二百、良马四百，足成六百之数亦妙。再请中堂钧安。

0354．加胡心庠片九月十四日

林秀三碑寄到临川时，求再寄一信与邹睪峰。

再，敝处顷有一札与临川令邹睪峰，寄银二十两。俟尊处将林秀三碑寄到临川时，睪峰经理窖竖，求足下再寄一信与睪峰也。途费、刷价二者共需若干？求开单示知。再问蔚之仁弟日安。

0355．致张裕钊九月十五日

嘱不为事物所牵而专一于学，专人送呈其祖墓表。

廉卿仁弟左右：

别后惘惘，不胜系念。足下精进不怠，实鄙怀第一惬心事。两湖学人无多，其不为事物所牵而专一于学者尤少，愿吾子之振之也。令祖经圃府君《墓表》撰成，专人送呈。此心久为物扰，不复能深入，可愧耳。顺问日佳。

0356．加袁芳瑛片九月十五日

求为孟寿高作《墓志铭》。谢照料书籍。嘱郭霈霖眷口宜自苏杭一路回家。

国藩日内病脾泻，不克多作字，此缄系友人代书，祈亮之。

闻刘彤皆言，孟寿高于去冬物故，临终无他语，但言须求袁漱六作《墓志铭》而已。孟世兄拟今冬走松江面求，余以长途多警，恐非少年书生所宜，劝其以节略交敝处转致尊处。若孟世兄果欲走松，此间当设法护送之也。敝处寄京书籍无足存者，乃累阁下搬运万余里，珍重护惜，甚于己物，且烦迪庵 ⁽¹⁾ 亲家躬自料理，感激何极。

郭雨三亲家殉难，眷口自以从苏杭一路回家为妥。或在松江赁一公馆，少为停顿，待渠弟舜民至松来接，方为妥善。渠家本意由河南陆路归里，吾此次专信劝郭世兄由苏杭水程也。

令侄藻现在敝处当差，其原案未了，已嘱迪庵 ⁽²⁾ 亲家商之黄麓西太守，设法了之矣。近日玉体究竟何如？敬求详示。再请漱六仁弟亲家日安。

国藩又顿

————————————————————

(1)  李迪庵于咸丰八年九月战死三河镇，此两处均言“迪庵”，当系“希庵”之误。

(2)  李迪庵于咸丰八年九月战死三河镇，此两处均言“迪庵”，当系“希庵”之误。

0357．加郭阶片 ⁽¹⁾ 九月十五日

告其奉母回籍由河南不如苏、杭水程。

再，国藩于重九前至巴河，又晤令叔舜民亲家，商及世兄奉母回籍之事，由河南则多费钱而又有寇，不如苏、杭水程省费而无警也。世兄可至松江稍停一二月，令叔舜民可亲往迎接。若至江西境内，则敝处炮船可往接矣。世兄现在关系甚重，处处须一人经理，不宜过于忧毁，至嘱！至嘱！慕徐世兄苫次。

————————————————————

(1)  郭阶，字慕徐，湖北蕲水人。郭霈霖之子，著有《周易汉读考》、《春晖杂稿》。

0358．加厉云官片九月十五日

询省城有极佳寿屏纸与好裱工否。

三日内又小有不适，故请少荃代为奉答。惠寄丸药，日内尚未敢服也。欲得寿屏纸一付，省城有极佳纸否？新买单张帖，省城有好裱工否？《湖北题名录》，乞寄一纸见示。《京题名录》已见否？再颂刻安。

0359．复翁同书 ⁽¹⁾ 九月十五日

奉命图皖之由，望随时缄示机宜。

药房仁兄大人执事：

京华小别，忽逾十年。执事草檄江淮，勋施烂然，望景怀响，窃用驰慕。嗣闻移节皖中，值惊波颠顿之会，舟人束手，篙橹俱失，犹能屹立中流，从容裘带；中原多故，独任其难。猥蒙笺问，奖借过情，钦伏之余，只增惭悚。寿春为淮右关键，得公威望镇抚，守一方以固全局，引楚师以图大举，瞻望旌幢，欢跂无量。

国藩向厕朝班，因人碌碌，圣主初元，谬有陈列，二三老成，见谓无当，遂同商丘之木，空食支离之粟，属以墨绖南还，襄治团练；旋奉皖省、鄂省援剿之命，兼受吴公、江公师友之托，戏造战船，兼募陆勇，嗣是驰驱江介，或利或钝。本年夏间，迭奉防蜀谕旨，比因湘贼南窜，蜀可无事，鄂帅奏请移师图皖。明诏敦促，乃由鄂渚回驻巴河，徐规进取，幸得执鞭弭以从左右，望海知归，良惬素愿。惟材力罢驽，目光眵昏，老境侵寻，不堪复图重远；敝部亦甚单薄，恐负知己期待之厚。尚冀随时缄示机宜，俾获遵守，无任感荷。专肃手复，敬请勋安，伏维亮照，不宣。

————————————————————

(1)  翁同书（1810—1865），字祖庚，号药房，江苏常熟人。道光进士。咸丰三年奉命赴江南大营，助钦差大臣琦善办理文案。八年任安徽巡抚。同治元年曾国藩奏劾其弃守定远、寿州，因被褫职逮问、拟定斩罪。次年改戍新疆。三年，赴甘肃军营效力。后病死。本件传忠书局稿本题“致翁中丞药房”，从内容看应为复信。

0360．复胡林翼九月十六日

劝其不必太谦。

润之宫保老前辈大人阁下：

手示敬悉。安乐弃予，世态之常。侍去年过此，与今年情形迥异。所示莫危于渐，诚为笃论；然此时只当用老僧“不见不闻法天下，惟忘机可以消众机，憔懵懂可以祓不祥”也。来示四字异闻、枢中主使云云，正不必猜疑及此耳。

“万事无成”四字，是鄙人一生考语，公安得攘而有之。一入鄂境，军事庶政井井有法，官绅印委多用正人，优劣得所，此岂无成者之所为？糜烂江汉，整成一个崭新日月、太和世界，是多大事，在公只算一笔外销帐？谦固美德，太谦则占却他人地位。特我辈指目者多，须保得此后不大错谬为佳耳。

与公会樊口，夜卧长龙，次日至雪堂饱啖，仍泛月而归。两家客多君子，此亦人生佳境，何不足之有？敝门人李小山大令作士明日当往谒，祈切教之。胡案收到，照办。再请台安。

0361．复郭嵩焘九月十六日

冀夷务能于沪上调停妥办。说明戡定淮捻，终当属望僧格林沁。拟并力图皖。

筠仙仁弟亲家阁下：

七月二十六日师次石钟山，曾肃一缄，计已澈览。顷由润帅递到七月十八日手书，欣审台旆回津，履候胜常，霜严河冻，复返都门，优游供奉，至为企仰。

夷务得此大创，廷议欲借回前约中万不可行之事，能于沪上调停妥办，不至更激他变，则中外之福也。津防相持过久，实耗财力，倘不即定局，自穷之道〈也〉。

淮捻颇为中原患，东豫当事，合请僧邸移师一扫荡之。捻以车骑胜，盖非东三省劲旅，不足戡定此股，终当属望邸帅耳。

国藩至黄州住七日，至鄂住十日。官揆帅先以湘贼窜粤，离蜀已远，疏请会剿皖省，奉旨允准，而未作十成语，仍令商酌办理。湘中诸友皆主防蜀，龂龂辩争。籲帅奏报，每言贼将入蜀；比闻桂林解严，石逆窜义、宁、永、福一带，渐近黔边，国藩亦未敢谓蜀遂无虑。而廷谕实以皖为亟，鄂中大帅又怂恿图皖，大抵作客难，作客于人地生疏、贼所未到之处则尤难。仆饱谙客味，且精力衰退日甚，所部不及万人，又乏统将，蜀即有事，亦未足以资堵剿。外察人事，内度吾才，不若并力图皖较有益也。九月五日回驻下巴河，拟调萧、张两军来助，浚川追贼已抵桂省，凯章派堵郴州股匪，均未能即来。九舍弟月杪当至鄂，将率敝部与希庵、多、鲍诸公分四路进规皖北。惩于上年孤军单进之失，与润公多筹兵力，不急攻城，先以固后路、剿援贼为要着耳。明春之行，能否辞免，恐倚重熟手，未必遂脱羁絷，宜勿汲汲南归也。

申夫昨委办营务，颇能究心，足副推荐盛意。作梅已专函招之，旦晚当有嗣音。幕中只少荃襄理，甚盼意城来分劳也。秋来目昏少眠，体中常不适，无可告慰。率复，即颂台安，不具。

0362．复左宗棠九月十七日

说明蜀事甚大，惧非所胜。告与胡林翼所商分路图皖之略。

季高仁兄大人阁下：

连诵初二、初七日手书，谨聆一是。

石逆由黔窥蜀，老谋深识，盖决于数月之前，今果全趋义、宁、永、福一带，将啮黔疆，弟亦何尝不以为忧。而中旨重在图皖，且令与揆帅商酌。住鄂十日，秀老力持皖议，解铃系铃，国藩未便立异。初五日回驻下巴河，而揆帅即于初七复奏。自问所部单薄，又乏将材，精力渐颓，已成拥〔臃〕肿，蜀事甚大，惧非所胜，知己应鉴此苦衷耳。

彭山屺到营，已令试操马队，仍须鄂省采买口马拨来，再由满营挑数十健者作教师。萧、张两军均不即来，敝部更为减色。昨与咏公筹进兵，大略当分四路：依山而进，一由英山，一由六安，以规复舒、庐；傍江而进，一由太湖，一由石牌，以图潜、桐、安庆。敝军当往石牌一路，与水师为声援，硕画以为何如？成功者退，中丞与阁下皆有履霜之戒。吾湘后患方长，可危者又不独在蜀矣。率复，即颂大安。

0363．复郭嵩焘九月十七日

告与胡林翼筹分四路图皖。附告近况，亟盼惠临。

意城仁弟亲家阁下：

八月二十六日肃缄计已达览，重阳得二十七日手书，敬承一切。

石逆由黔趋蜀，蜀防之不足恃，皆可悬虑。惟前奉寄谕，令与官帅商酌。居鄂旬日，当事持图皖甚坚，仆固未便立异。及初五回驻下巴河，而秀帅复奏矣。敝部太单，将材又乏，此阁下所深知而代为顾虑者。萧、张不即来见随，各营如散钱布地，仍待九舍弟率以前进，欲留幕中，恐未可得。石牌昨已攻克，霍山据贼无多，久将窜遁。现与润帅筹分四路，每路约七、八千众。依山两路：一由英山，一由六安，以规舒、庐；循江两路：一由太湖，一由石牌，以规潜、桐、安庆。敝军当与多、鲍诸公缘江并进，其十月之交乎。

昨接筠仙七月十八日来书，明春辞不赴津防，便即告归，吾甚惧其难脱羁绁也。尊意将脱离局务，杖策来游，此间胜友如云，乐数晨夕，亟盼惠临，借资匡益。昨派李申夫会同李雨亭、彭九峰办营务处，此后或无壅滞耳。复请时安。

再，国藩自至巴河住帐棚，即小有不适，日内腹泻、头疼，禁荤，多倩少荃代为答书，此书亦代作也。吾作客太久，意兴已阑，不独四川生地不敢轻往，即皖中亦颇有附赘之嫌，聊托润帅贤主人与相煦〔呴〕濡耳。阁下复出之说，仅作唐棣室远之咏乎？抑果薄游东来也？不敢请耳。企迟何已，复候近祉。

0364．加左宗棠片九月十八日

告罢蜀中之行缘由，拟与胡林翼共图皖中军事。

再，蜀中之行，思之至熟。凡治事，公则权势，私则情谊，二者必须居一于此。前见蜀帅复陈一疏，末有云：“必不专俟曾某来此，致误事机。”而鄂中自润帅外，皆不以西行为然。且云：“师至荆、宜以上，则商旅疑阻，盐厘减色。”蜀既不肯为百两八鸾之迎，鄂又不愿为路车乘黄之送，权势如此，情谊如彼，虽欲独办一事，难矣。弟老境侵寻，精力日绌，所部又无一统将之才，假令贼果入蜀，亦决非敝处见兵所能御，是以依倚润帅，聊相呴濡。润帅近亦不甚适意，苦心孤诣，未果见亮于人人，而军事、吏事二者亦殊丛杂，弟若与共图皖中军事，可少商酌也。

日内初操马队，湘人不耐辛苦，难期练成，然东三省扰民积习，但借此以风止之。连日头痛腹泻，不克多写，既倩友人作书奉报，其不尽之意，又缀一二。统希心照，再问台安。

0365．加郭嵩焘片九月十八日

告近况，询能否代为经手京帐清厘。

再，国藩日来头疼腹泻，禁食油荤，嘱少荃代草此缄，希亮之。

仆此次在外，无事求可、功求成固必之见，故所在无甚龃龉。虚舟不忤，良有明验，然风力日弱，亦未始不由乎此。而即其不急赴功、不好争胜之象，亦可见其兴会日浅、老境侵寻矣。

筱泉吴城保销局今冬可以竣工，其余早岁未了之事，设法清厘。京帐亦思于今冬完清，不知阁下能代为经手否？再问刻安。

0366．复胡林翼九月十八日

告将访钱某，奉还异书。询可否设法调毛鸿宾来一会。

润之宫保老前辈大人阁下：

手示敬悉。钱公来黄，当有数日勾留，待其客礼已过，清谈方永，当棹轻舟奉访，极力担承，是意中事。然公昨求故而不求新，亦正妥善。异书读过，仍奉缴。

兹有寄郭筠仙、蒋叔起二缄，敬求交折弁带去。侍有京帐二千金，拟今年寄还。中有毛寄云经手者，思与寄云一会，不审可设法调来否？苦雨厂漏，殊闷。顺请台安。

0367．复胡林翼九月二十一日戌刻

告出境之迟速，分路之中边，尚当熟商再定。李续宜来鄂，似亦不宜太迟。

润之宫保前辈大人阁下：

手示敬悉。内讧出于南省，真可怪异。左信但言案定后赴鄂，未定即来，来示谓不日可到，何也？钱信语语中窾，良可佩服。末世人情，一朝失势，险态百出。公之自为谋，思深虑远，似较妥善；特出境之迟速，分路之中边，尚当熟商再定，三四言似可不必。此后揆帅大小事，当与钱公会衔，且究系宽大一路，患乃在南而不在北。

澹公抚浙，已见明文否？雪琴得少舒展，实一大快慰事。希庵来鄂，似亦不宜太迟。入春雨多气浮，不好施功，十一、二月进兵较便。希庵宜以十月抵黄为妙，祈细酌之。复请台安。

0368．致毛鸿宾九月二十二日

告将专弁接其来黄。附告接济刘良驹及郭霈霖眷口事。

寄云仁兄同年大人阁下：

弟自八月杪至鄂垣，即思与阁下谋一良觌，慰积年饥渴之思，以江汉远隔，非公莫至；又闻台端宦况萧条，即晋省一行，膏秣酬应之资，亦虞不给，遂不敢奉屈台从东来。顷自鄂回黄，定会师图皖之局，念驰驱江介，相去日远，此后谋一面之缘，愈不可得，因缄商润之宫保，润帅慨然允专缄奉约台旆来黄，俾申积愫。兹专弁迎接大驾，相见伊迩，不复缕，统俟倒屣面罄，顺候台安。

再，刘星房前辈于去岁秋间双目失明，冬底由苏州回至江西，借寓甘氏之宅。其南丰屋庐被焚，田荒不治，百物荡尽，恃其子慈民觅馆为主〔生〕。今年四月，星翁至敝营小住半月，见其襟怀淡定，尚不为贫病所困。弟前后倾助三百五十金，许此后岁以二百相助。昨告之王雁汀制军助以二百金，胡宫保自送三百金，又嘱刘仲孚綮加送七百金，星房自此当可稍苏息矣。知关廑注，缕晰奉闻。

郭雨三同年竟殉难于定远，其眷口流寓东台，弟顷专弁去接。其蕲水故庐，亦被兵燹也。

兄晋省闻颇需费，兹付去二百金，聊备途次零用，乞哂存。再问台安。

0369．致胡林翼九月二十三日

筹商分路进兵部署，请主稿速办胡、厉保折，求为曾国华作文。

润老前辈宫保大人阁下：

前日因循未及与邢孙同赴黄州，昨夕定今日成行，而又风雨交作矣。自占英、霍山险之路，而以沿江平易一路让鄙人，此公之盛德，而鄙人所最难安者，面商之事，此为第一。惟抚标各营与希庵各营处处粘连一片，势难拆分。希庵既居商、六一路，则大纛不能不居英、霍一路，侍虽欲辞易而居险，而事理不甚切当；且细思贼所必争、苦战不休者乃在太湖、桐城、大关等处，此为第二路，今多、鲍所占者也。萧浚川来，亦拟调归此路。合多、鲍、萧、唐四人萃于第二路，则兵力极厚，可以更番少休。台端专辖三、四两路，侍专辖第一路，至第二路则两人公辖之，且不时拨生力兵协助之。此路正兵屹立不动，余三路皆当以奇兵论，不审荩筹以为然否？

希庵应否于十月来黄？如以为可，侍当便缄催之。胡、厉保折似不宜缓，祈即主稿速办。伯符之意，欲会揆帅三衔会奏，未知揆帅于莲舫之意如何？如尊见以为可，侍当缄商揆帅，或鼎言一商，则更妙矣。

家叔以温甫之故，郁郁致疾，拟作寿屏一架，少慰其意。求公作文，少荃书之。如蒙宠许，即开节略奉呈。九舍弟十五自长沙开行，昨已专人去接。左公信附览，仍求掷下。即请台安。

0370．复左宗棠九月二十五日

赞成其朝廷宜择蜀帅为勘定西南张本之论，告四路图皖部署，请商骆秉章速饬萧启江前来。

季高仁兄大人阁下：

前接复缄，顷又得十七日惠书，敬悉一切。

石逆不得逞于吾乡，其势自是衰弱，若广西、贵州另得生力劲军要之，竟有可灭之理。若入蜀，则从乱者多，仍恐有燎原之祸。弟则精力日耗，作客日久，部下人才日乏，难于更游生地，前缄已详言之，而朝廷宜择蜀帅为戡定西南张本，则深以来教为不易之论也。

此间四路图皖之说，大抵国藩任第一路，由石牌规安庆；多、鲍任第二路，由太、潜取桐城；润帅任第三路，由英、霍取舒城；希庵任第四路，由商、六规庐州。第二、第四两路最为吃重，希力自可独任；多、鲍七千人，则尚恐不支。敬求商之籲帅，速饬浚川前来，即派归第二路，与多、鲍同行。此路为贼所必争，桐城、大关、陶冲等处势必苦战不休，而多、鲍内不甚和，鲍军亦渐成弩末，此路若有差失，三路皆为之失势。急盼浚川来此，公则助多、鲍以裨益全局，私则助鄙人以支撑门面。至恳！至恳！切盼！切盼！

樊案本出意外，润帅焦灼急切，然窃闻外议，实无锄兰焚芝之意，似可夷然处之，以为何如？即请台安，诸维心照。

0371．加李续宜片九月二十五日

告四路图皖部署，望于十月到黄。

再，四路图皖之局，大抵以国藩任第一路，由石牌规安庆；多、鲍任第二路，由太、潜取桐城；润帅任第三路，由英、霍取舒城；阁下任第四路，由商、六规庐州。四眼狗惯技，好以全力从外大围包抄，第四路尤为吃重，故以阁下劲旅当之。抚标各营多系湘营哨弁，故居第三路，粘连一片。第二路最为吃重，贼所必争，恐多、鲍力尚难支，现调浚川来当此路，是否有当？尚乞裁示。入春雨多，难于施功，冬间进兵较便，务望台旆十月到黄，共商一切，至要至要！再问台安。

0372．加庄受祺片九月二十五日

谢其点定文章，拟另纸请其再书屏联。

再，拙文荷蒙点定，虽奖饰过情，而借是得以仰窥哲匠宗旨，俾不迷于所向，幸甚！

惠赐屏联，谨当什袭珍藏，惟纸似稍薄，不足以发挥古拙之趣。此间苦不得陈纸，拟用新纸之稍厚者，自行锤过，再求大笔赐书。前贡拙书，亦以纸劣，尤不称心，少暇，行当另呈数幅也。目光昏涩，便似七十许人，军中殊多闲恨，未能少增秉烛之明，滋足愧耳。再问台安。

0373．加郭笙皆片九月二十五日

歉多简亵，附告图皖之局。

再，在营年余，诸多简亵，至今歉仄。阁下温雅和易，与世无忤，每怀玉度，尤增企想。

此间定四路图皖之局，陆兵在四万以外，合之杨、彭水师，颇称雄厚。惟统将尚少，饷项亦非湖北一省所能支，甚费筹画。知注附闻。

0374．致胡林翼九月二十九日

询如何复奏寄谕，请将钱萍矼信查示左宗棠处。

润之宫保老前辈大人阁下：

连日畅聆至论为快。敝奏奉到寄谕，深以北窜为虑，因〔固〕意中事。应如何定计复奏之处，敬求惠示。

侍昨夕登舟已昏黑，今日遣人至船寻钱萍兄信，竟不可得，岂尊纪已收之回雪堂耶？求查示左公处。自阁下外，罕能进箴言，似须如果臣之指，劝其无过激愤，以焚天和，愈速愈妙。顺问台安。

0375．复左宗棠九月三十日

告拟复奏陈明湘人恐不能过淮北。询黄赞汤事应如何弥缝于无形。

季高仁兄大人阁下：

二十八日接二十日惠书，敬悉一切。在雪堂时，得闻樊案又生波折，深恐台端愤悒自伤，适丁果臣一信，道所以处之之法甚精当，想润帅已抄送左右矣。

弟前复奏会剿皖北一疏，奉寄谕防贼北窜，饬筹一军绕出怀、蒙以北。现议以希庵任商城、固始以规庐州者，恐陈玉成由极北大围包抄，绕出我后，故以希军当之，实则力量尚不能及庐，但作远势而先并力于安庆耳。庐州且不能及，又安能遽谋怀、蒙？湘人柔脆，不耐面食，恐不能过淮北，拟于复奏内陈明。应否如斯？便中尚乞示及。

荇农事，至今抱歉，苟有可以弥缝于无形者，尚祈曲为补救，至要！至要！顺候台安。

0376．复胡林翼九月三十日

请缄告官文，三衔会咨将陕西解银协助寿州。

润之宫保老前辈大人阁下：

手示敬悉。侍作客三日已倦，公作主人，宾客络绎，宜其倦矣。见客是第一劳神事。此番荩务甚烦，曷将省调察看之五员，暂停旬日开复？久香前辈是极好事翁。祖庚各件，不忍卒读，侍发恻隐之心，欲将陕西解敝处之万金协助寿州。如公以为可，则请缄告揆帅。三衔会咨解寿，自命第三，又占却他人地步。以公近日太劳，敝处当拟稿呈政耳。复请台安。

0377．致杨岳斌十月朔日

告会攻皖省，一俟李续宜旋师，即当分路并进。嘱告知内湖水师各营官，不时操习桨支。

厚庵仁弟阁下：

钟山小聚，实慰素心。别后想动履康愉，军政顺谧，至以为念。

仆至黄州小住七日，武昌小住九日。蜀中无事，此军会攻皖省，前奏业经咨达冰案，一俟希庵旋师，即当分路并进。若敝军沿江而下，与尊处水营联为一气，尤惬素愿。

内湖水师，前派哨船护送至鄂，见各勇荡桨不甚得力，上水过矶头，下水出洄洑，皆极艰难，几与民船无异。战舟之妙，全赖桨多，若桨手之身不活、力不齐，则虽多亦益无盖。祈阁下告知各营官，不时操习桨支，务令如鸟之翼，如马之足，身活而力齐，则水师可保长盛矣。

仆身体粗适，惟目光眵昏，日臻老境，知注并陈，顺候台祉。不尽。

0378．复彭玉麟十月朔日

告湖南樊镇一案被奏遭责，两湖益成水火。萧军必可来鄂。

雪琴仁弟阁下：

五旬欢聚，一慰积年饥渴，愉快无量。别后两承惠书，敬审一切。

润帅于重九来巴河一次，仆于二十五日至黄州一次，又同过江一游西山，皆以阁下不在座为伥。湖南樊镇一案，骆中丞将全卷奏送军机处，圣主严批诘责，有“属员怂恿，劣幕要挟”等语。其卷宗封发湖北，并未拆封。从此两湖益成水火，仆与润帅二人均难调处。

坐船尺寸，兹照抄一份寄去，祈查收。《石钟山记》准于十月写就寄去，保案亦于本月出奏，乞放心也。萧浚川一军必可来鄂。此间屡札去催，渠亦屡禀求来，左季高亦催萧来鄂，惟粤抚曹公留之，萧君当可遵敝处及骆帅檄行事。南岸防兵，须待萧到，再行设法。顺问日安。

0379．复胡林翼十月朔日

请商定出兵之路、定驻之处见示。

润之宫保老前辈大人阁下：

昨来数件，兹并奉缴。复奏之折，阁下果出何路？定驻何处？省中诸公尚龂龂也。请商定后见示，再行拟稿。顺问台安。

0380．复胡林翼十月初二日

告折稿当守驻蕲、英之交立言。

润之宫保老前辈大人阁下：

手示敬悉。羊毫、食物领谢。

饱看龙眠山，步张文端之后尘，自是人生至乐，第不知鄂中官绅士民肯放公远出否？《四库书目》谓张文端台阁、山林一身兼之，正恐我公山林气少耳。台旆驻蕲、英之交，折稿当守此立言。钱萍兄尚未来黄，幸前日未留久候。舍弟至巴河一见后，仍令再至尊处，饱聆教诲也。复颂台安。

0381．复毛鸿宾十月初七日

告至黄州后，不妨耽搁畅叙。

寄云仁兄同年大人阁下：

专弁归，接奉复示，敬悉一切。

目下星使钱萍兄在黄州，可亭同年亦尚在黄，兄至黄州，不妨耽搁畅叙。胡宫保知人善任，求贤若渴；兄之肝胆照人，达于容貌，尽可畅所欲言，不必过于拘谨，反涉客气。弟拔营尚早，当絷维台驾，绸缪旬日。手复。再颂台安，诸维心鉴。

0382．加官文片十月初八日

请择一好营总统带所拨之勇，指示何兴榜挑选认领马匹，寄缄罗遵殿拨解浙江协饷。

再，星使钱萍兄顷来巴河，畅谈一切，甚为欢洽，初六日已回黄州，日内当可返省矣。

拨西丹至敝处，敬求中堂择一好营总，明白而朴实者，庶不至与新勇稍有龃龉。其另拨马匹，现派何兴榜酌带数人前往挑选认领，敬求指示该弁，俾有遵循。浙江协饷奏明由尊处拨交敝处，仍求大笔寄缄与罗澹翁，则一言九鼎矣。手此。再颂宫保中堂钧安。

0383．致胡林翼十月初八日

告接受韦志浚部投诚，须问明详情，令独力专立一功，并须取亲丁为质。

润之宫保老前辈大人阁下：

两日来，雪堂众宾毕集，想稍倦矣。本日接厚庵信，兹专弁送呈，应如何裁复之处，伏候详示。

韦逆于五、六年间踞守武昌，极为凶悍；七年窜扰抚州、吉安等处，亦甚可恶。韦家被洪、石杀害，事在三年以前，今之投诚，非果报家仇也，实以池州地小而瘠，人多无所得食，且东有芜湖之贼，西有建德杨党，北有安庆陈党，皆与韦逆为仇，万分穷蹙，故投诚而托词于家仇。鄙意第一须问明该逆麾下实数若干；第二须问明投诚后何处得食，或仍踞池州派索百姓、或向厚庵请领银米；第三须令独力专立一功，不必约会水师同往立功；第四须取亲丁为质。是否有当，务望详悉裁示。顺问台安，诸维心鉴。

0384．复胡林翼十月初九夜

告韦志浚反正，能释众孑身归命，或如张国樑之例，则事属可行，否则难免后患。

润老前辈大人阁下：

手示敬悉。韦之穷蹙甚于他贼，其与洪、陈、二杨辅清、宜清皆系血仇，不因投诚而始猜疑也。鄙意反正之后，而仍拥众数千或数万，占踞一城或二城，此风决不可效。能释众孑身归命，或仅带数百人如张殿臣之例，则事属可行，否则难免后患。至大功之成，尤不系乎此。

胡、厉保折呈核，敬求改正，以便寄省。昨复奏折，未蒙删改，何客气也。复请台安。

0385．致金国均 ⁽¹⁾ 十月初九夜

告袁芳瑛去世，湖广欠黄陂馆款业经归楚，望来一叙。

可亭仁兄同年大人阁下：

枉过简亵殊甚。今日接松江信，漱六于九月三日仙逝，实堪痛悼，知渠素叨关爱，特以奉闻。

接张竹汀信，知湖广欠黄陂馆一项，业经归楚，原信附呈一览，亦足见弟财运颇佳矣。寄云在此，思老兄再来一叙，望棹小舟一行，定以小序百字相报也。此候台安。

————————————————————

(1)  金国均，字可亭。湖北黄陂人。官翰林院侍读。

0386．复袁秉桢袁薇生 ⁽¹⁾ 十月初十日

询袁芳瑛去世时有何遗命，遗著、后事如何料理。

萸生贤倩、薇生世讲苫次：

十月初九日差官自苏归，接来缄，敬悉尊甫漱六亲家于九月三日仙逝，闻信之下，哀愕曷胜。任侠之情，高世之志，精博之学，惠民之政，甫见端绪，虽已为时所钦仰，而在尊甫尚嗛然自觉十未偿其三四，而至于是、而止于是耶！哀愤之余，但怨彼苍无可推测。尊甫属纩之际，不审有何遗命？其生平著述，有一二定稿可缮正者否？苏中寅僚有至交常与商榷文艺者否？临终托同寅照料后事者系属何人？柳子元兄尚在松署否？书籍装成完好者，共若干箱？京中及外间积欠皆已清厘否？望一一开明示及。

令族名藻者，系尊甫荐至敝营当差，兹派其往松江一行。或留在松，同扶榇以归，或先归大营，听贤昆仲禀明堂上办理。将来扶榇西归，敝处可缄托浙江罗中丞照料，一入江西，即可派炮船迎接矣。顺问孝履。

————————————————————

(1)  此件传忠书局稿本无受信人名，标题系整理者据信中内容所拟。

0387．复杨岳斌十月初十日

告接受韦志浚投诚须问明详情以免后患，且须暗中防备；图皖进兵布置尚未定妥。

厚庵仁弟大人麾下：

月前肃缄，谅已达览。顷奉惠缄，并寄到韦志浚三禀，具悉一切。

韦昌辉被洪、石杀害，事在六年九月，何以至今始请投诚报仇？想因池州地小而瘠，人多无所掠食，东有芜湖之贼，西有建德杨党，北有安庆陈党，皆与韦为血仇，势极穷蹙；且惮水师东下之威，故投诚而冀得一线生路，其云报家仇则托词也。若能办成，或令先剿建德，或先攻芜湖、太平，克复一处，则皖南一面省许多兵力，皖北进军亦无顾虑，诚计之得者。鄙意第一须问明该逆兵数实有若干；第二须问明投诚后何处得食。若仿李世忠、张漋之例，拥众数万，占踞一方，则后患甚大，断不可行；若只身归命，或仅带数百人如张殿臣之例，则操纵在我。立功后一面入奏，一面将其党资送回籍，专留其头目亲兵编入营伍，官给银米，毋仍盘踞地方，掳索百姓，方免无穷之患。至水师下剿之说，该逆本在陆路，不能害我水师，然亦须暗中防备。想麾下自有定见，统希相机详酌妥办，示知为幸。

润帅已檄调陈伯龄速回，王桂堂昨回安庆，亮早到营。台旆倘赴下游，即嘱雪琴分带内湖船只往黄石矶接防，以备协剿，此间亦缄告雪琴矣。

国藩现与润公筹商进兵大略，希庵因母病请假，故各路布置尚未定妥，目前实不能遽行东下。如果芜湖攻克，此间稍有头绪，鄙人即由水路一行，与阁下面商机要。专复。顺请勋安，诸维心照。不具。

0388．复官文十月十二日

告复奏修改内容，请改正胡、厉保折会奏。

秀峰中堂宫保仁兄阁下：

十二早奉手示，敬悉一切。湘勇不能食面，亦须奏出，已遵示改为“不惯面食”。“劳师袭远”四字亦太著迹，拟改“贼情地势，不甚熟悉”。

兹又保胡、厉一折，系抚署范君手笔，国藩与润帅均有删改，敬求改正会奏。二君久叨宏庇，厉尤受恩最深，想邀鼎许。即请台安。

0389．致胡林翼十月十二日

告胡、厉保折已酌删数字，录稿商官文。中原鼎沸，须另练齐、豫劲旅。

润之宫保老前辈大人阁下：

各缄谨悉。胡、厉保折，即用范稿，酌删数字，已录稿商揆帅矣。京信及罗、袁各信读过奉缴。蒋之纯信，布置似尚完密，不知足以御恶狗否？中原鼎沸，若非另练齐、豫劲旅，三楚终恐不支。余事九舍弟面陈。即问勋安。

0390．复彭玉麟十月十二日

条商转运军火、饷银及设防与部队调动诸事。

雪琴仁弟阁下：

十二日申刻接来缄，具悉一切。所商各件，逐条复陈：

一、江西转运军火、饷银，即札张小山、魏召亭接办，请阁下先为告知。

一、田镇以上，须鄂中派舟防守，即当缄告润帅，定湘营即可调去。

一、萧翰庆左营可速调回，左公必不再留。

一、商固北路，刻下不能分兵前往，已会衔复奏。

一、石牌增兵，即系敝部之责任，日内当派队起行。

一、南岸剿建德之贼，意中实无其人，仆不欲咨商江西，亦不愿调普镇，北岸之兵亦不能南渡。

此复。即候刻佳。

0391．致胡林翼十月十二夜

转去彭玉麟信，请派水营防守田家镇以上。

润之宫保老前辈大人阁下：

雪堂宾客如云，正郑板桥诗中所云“无数英雄挤破门”也。

雪琴今日来信奉呈，中有请尊处派水营防守田家镇以上一节，即求酌办，侍已嘱其将蕲州定湘营调去矣。即问台安。

0392．复郭崑焘十月十三日

告四路图皖之说难落实，袁甲三奏请由商、固绕出淮、蒙以北，杨岳斌请主韦逆之降，均不敢任。

意城仁弟亲家大人阁下：

舍弟至，得赐书，敬悉一切。蜀中为古来兵交〔家〕所必争，屡缄谆谆以此为虑，今闻叙州啯匪作乱，连陷四县，郡城亦有不守之谣，若使石逆入蜀，乘机煽诱，为祸正自不浅。

六万人分三道入皖，老谋自是切当，特鄂中实无此气力。现拟以国藩任第一路，由石牌规安庆；多、鲍任第二路，由太、潜取桐城；润帅任第三路，由英、霍取舒城；希庵任第四路，由商、固、六安以图庐州。而润帅既牵于吏事、粮事，难以出境；希庵又以母病，不能遽来；则四路之说，亦恐徒托之空言。而河南粤捻丛杂，东至清、淮，西至确山，二千余里，无一干净之土。袁午帅奏请鄙人由商、固绕出怀、蒙以北，自揣棉力实有未逮。杨厚庵新受池州韦贼目之降，欲仆速往主持其事，亦以才薄不敢任也。

贱躯日益孱弱，又已不如去年。闻雨三、漱六九月初三两亲家相继沦谢，益增中年之感。所幸鄂省官绅，毫无猜嫌，差用自适。顺候台安。

0393．复左宗棠十月十三日

忧四川与中原军情，通报接受韦志浚投诚之策，附告四路图皖之议，以多方之故，恐难于进兵。

季高仁兄大人阁下：

得前月二十九日惠书，敬悉一切。

日内见闻，益乏佳耗。四川叙州帼匪连陷四县，郡城闻亦不守，重庆迁徙一空，荆州盐厘立见歇绝。罗澹村中丞赴浙至清江，为贼所阻。严渭春廉访赴京至确山，为贼所阻。自盱眙、五河失守后，胜帅不知左次何处？中原鼎沸，两湖万无幸全之理。

池州贼目韦志浚向厚庵处投诚，鄙意该逆东与芜湖洪党、西与建德杨党、北与安庆陈党，皆不解之血仇，地瘠人众，无所得食，穷蹙归命，理有固然。惟孑身来投，或酌带数百人编入营伍，挟与征伐，则吾力足以制之；若听其拥众数万，占踞数城，仿张隆、李兆寿之例，则后患方长，事未可行。不知厚庵以鄙说为然否。

四路图皖之议久已定局，而润帅以吏事、饷事难于出境，希庵又以母病不遽东来，一交春令，雨多而气浮，难于进兵。饷绌于西，贼逼于东，鄂人自治不暇，焉能及皖？润公日来拂郁多端，正坐此耳。缕悉奉闻，顺问台安。

0394．复厉云官十月十三夜

告鱼鳔弓合用，火药、子弹已咨取江西协拨，湖南亦可少济。

伯符仁兄大人阁下：

连接惠书，具审一切。《诗人征略》及寿屏等均经收到，纸虽不甚佳，聊可备用。弓四张，据土马队各弁说，鱼鳔者合用，已另具公牍矣。

丸药日内未服，眼蒙殊甚，不审相宜否？火药、子弹各件，已咨取江西协拨，湖南亦可少济。惟叙州不靖，盐务减色，饷项深足虑耳。此复。顺请台祉。

0395．复胡林翼十月十四日

告陈伯陵须先赴下游，询所言李续宜、金国琛有骄矜之处所指。

润之宫保老前辈大人阁下：

今早接昨日手示。上游水师似可略缓，陈伯陵须先赴下游为是，或另调稍次者至荆、宜可耳。张实君曾与寄兄谈及，嫌其太圆，“廉隅”二字较少，到黄后可更细询。今日勉留一日，明日转黄州矣。

昨信言希庵、逸亭有骄〈矜〉之处，庄、厉信亦言逸事，侍尚不解何谓？乞示及。顺问台安。

0396．致官文十月十四日

告招降之见，请惠一二良马。

秀峰宫保中堂钧座：

昨复一缄，亮尘朗鉴。

厚庵招降韦逆之事，忘未奉复，兹将敝处复厚庵一书，抄呈台览。建德杨逆亦极穷蹙思降，鄙意不难于招抚，而难于安插，且难保异日之不反复，不审卓见以谓何如？

国藩日内常学骑马，意欲恳惠马一二匹，且须良者，中堂不笑为无厌之请否？

0397．复庄受祺十月十四日

告四路并进之说，多故难于进兵。散文为之极少，无足呈鉴。

卫生仁兄大人阁下：

十三日接奉惠书，并宠赐《武备志》，感泐曷既。即维荩筹日懋，动履康愉，至以为慰。

国藩驻军巴河，倏逾匝月。四路并进之说，虽有定议，而润帅以吏事、饷事难遽远出，希庵又以母病不克速来，而四川叙州之变更出意外，转瞬冬尽春回，雨多气浮，难以进兵，恐贼逼于东，饷绌于西，鄂事日形棘手，荩忱远识，想有以善其后也。

国藩目力近益眵昏，遂不能稍翻书籍，以补夙陋。散文为之极少，不能成帙，无足仰尘法鉴。荷蒙奖掖，只增愧恧。肃复敬谢，顺颂勋祉。不一。

0398．复胡林翼十月十五日

告后患颇长之说，不必遽达湘中。

润之宫保老前辈大人阁下：

十四夜手示敬悉。揆帅信似尚平和。“后患颇长”之说，当未必然，公不必以此疑似之言遽达湘中，弥乱人意也。寄云兄今日返黄，宜可畅谈。此间拔营亦在二十外矣。复请台安。

0399．复胡林翼十月十七早

告定于二十四日拔营。

润之宫保老前辈大人阁下：

寄兄奏章，果见赏于哲匠，伯乐一顾，良马矜宠，欢慰何极！

此间定于二十四日拔营，到黄梅后，即遵示派人扎黄梅、石牌之间。尊恙全好否？似宜移居东厅也。复请台安。

0400．复冯卓怀十月十七日

告兵力太单，不敷分布，饷项仍有穷乏之虞。兄弟驰驱戎马，愧无寸效。

树堂仁弟大人阁下：

中秋日接奉惠缄，敬悉一切。即维政声翔洽，动履增绥，至以为慰。

国藩于五、六月间迭奉防蜀之命，初以景镇未复，碍难撤动复奏，旋幸江西全省肃清，义不容辞，率师西上；甫抵黄州，闻宝庆解围，余贼南窜，接奉寄谕，以蜀可无虞，饬即会合楚军，并力图皖。皖中粤、捻勾结，糜烂最广，西至汝宁，东至清江，无一干净之土。其间粤逆一大支、捻匪十余股，又有外托投诚、内怀叵测如李兆寿、张隆者，又有外托团练、内存观望如苗沛霖者，亦皆拥众数万，占踞一方，焚杀为惯技，掳掠为生涯，生民大难，莫甚于皖，遂率敝部从事江淮之间，以遂夙昔之志。惟人数过单，萧观察一军留防广西，张观察一军留防郴、桂，刻下俱不能调回，老营仅存万人，不敷分布。自去秋重出，饷项本尚敷用，不似五、六等年之苦。此次并力图皖，百物取给于鄂。比闻蜀中土匪滋事，迭陷叙州数属，荆、宜盐务，必为减色。鄂中自瞻不暇，敝军仍有穷乏之虞。所幸官、胡两帅，倾诚相与，饥饱与共，无复昔年龃龉情态耳。

承询及舍弟温甫，有孤儿一人，名纪寿，奉旨于及岁时交吏部带领引见，今四岁矣。澄侯舍弟今年办理本邑团练，凡湘乡与宝庆毗连，不伤一人，不坏一室，颇为时辈所推。九舍弟克景镇后，还家改葬先考妣，一释积年隐微之疚，比又来鄂矣。季舍弟亦在胡中丞处管带千人。兄弟驰驱戎马，曾无寸效，深用惭恧。

叙州土寇比已削平否？其兴戎之端究系如何？便中尚乞示及一二。肃复。顺请台安，诸维心照。　巴河

0401．复李元度十月十七日

告近况，询来营时间。

次青仁弟大人阁下：

前岳字营弁目归，得复书，猥以戋戋之敬，齿谢再三，而报礼之重，迥逾等常，异石奇书，庭实旅百，拜登之下，感愧交并。

四路进兵之说，久有成议，惟萧、张二军不克遽来，敝部既嫌单薄，而希庵以母病乞假，润帅部下亦乏统将，转瞬冬尽春回，气浮雨苦，尤非可以进兵之时。比闻蜀中土匪滋事，连陷叙州四属，若不及早扑灭，则荆、宜盐务减色，鄂饷且大不支。来示谓法当厚集兵力，目下兵固不厚，饷尤可虞。何廉昉比已开复，今日附景镇案拜发矣。余鋆亦已加遇缺字样，一如尊指。

舍九弟已于月初来营，季弟亦招千人隶润帅麾下。小儿于九月十七日续弦，舍间诸托平安。惟舍亲郭雨三殉难定远，遗蜕莫收。袁漱六于九月三日仙逝，中年哀乐，不胜悼怛。

阁下定以何日还营？此间公事无多，亦未必定烦鸿笔，特想望风仪，憾不得速速奉耳。所索《江忠烈行状》及尊作《索敝桐城点子》，吝不遽予，亦欲促之使来，无令独乐也。顺请侍安。巴河

0402．复胡林翼十月十八日

告多、鲍不甚惬洽，唐、蒋亦各立门户，此皆太湖可虑之端。萧、张不来，各营杂凑勉合，而本人非战阵之才，难拒援敌。

润之宫保前辈大人阁下：

手示敬悉。多、鲍不甚惬洽，唐、蒋亦各立门户，无长壕以困城贼之出，断饷道以速援贼之至，内外受敌，军无统一，此皆太湖可虑之端也。

国藩去岁初出，本奉谕旨指拨萧、张二军归此调度。今萧、张不来，各营皆杂凑勉合成军，实难深恃。来教“分制援贼，包打胜仗”等语，无乃期许过奢。鄙人教练之才，非战阵之才也。守黄梅、守石牌或可竭力任之，拒援贼则敬谢不敏。人贵自知，不敢不确陈其短耳。

天堂有险可凭，拟专人问叶介唐，方得其详。介唐来缄呈阅，仍望发还。希庵兵已到乎？慰甚！观希公禀报，冬月初当可到耳。复请台安。

0403．加袁甲三片十月十九日

说明荐李续宜任商、固一路缘由。

再，弟近年以来，常思与阁下共事一方，盖一则彼此作客，同病相怜；二则弟之拙直，可仗长才随时补救。奈事与愿违，不克合并。目下萧、张两观察未来，弟处兵力单弱，故推李君续宜任商、固一路。李君行兵最稳，又肯顾全大局，如能绕出怀、蒙以北，渠必能自任也。惟湘勇柔脆，不惯面食，与淮北相宜与否，尚难预定耳。再请台安。

0404．复胡林翼十月十九日

喜得余际昌六营至天堂，各部当欢洽。

润之宫保老前辈大人阁下：

十八两缄均到。得余际昌六营至天堂，全局生矣。孰谓用兵非武侯所长哉？

希庵牍中，并无母病之说，昨片殊不可附。唐、蒋、鲍信读悉，与多相竞者鲍耳，得此当欢洽矣。多、叶两信附缴，即请台安。

0405．复胡林翼十月十九日申刻

告檄鲍、唐归多节制不可行，不必再发公牍。

润之宫保老前辈大人阁下：

接两缄并希、庄各件，敬悉。

檄鲍、唐归多节制，却大不可。鲍之战功颇伟，其高亢亦自有挟而然，即令出迪庵下，尚非所愿，况多公乎？强之使归，愈激之携贰也。只如昨日尊处婉劝之缄，便到恰好地位，不必再发公牍。国藩今日复鲍、唐各一缄，亦劝其“凡事推多都护主持，委蛇听从，同进同退”等语。侍与多向不识面，又无书信往还，鲍、唐当无所疑耳。复请台安。

庄、希信奉缴。亮甫返过巴河，必当赙之。

0406．加张家焯片十月二十日

乘便寄笺纸四匣、印章一匣、银二十金以佐其次子受学。

再，二世兄应昌英年授〔受〕学，将来必成伟器。兹乘胡之熏归里之便，特寄笺纸四匣、印章一匣，为世兄异日染翰绾绶之兆，外寄银二十金，聊佐置买笔〈墨〉之需，伏希哂收。再颂镜澜仁兄大人日安。

0407．复胡林翼十月二十日

告御敌于商、固之间，以希之步队辅以舒之马队，必可得手。德安、襄阳二府，似须讲求城守事宜。西丹之马似可婉商先令来鄂，曾国葆不宜有总统之名。

润之宫保老前辈大人阁下：

来示谨悉。

贼窜德安以分我之力，乃意中事，然三河尖尚在寿州地面，须由光州经过此路，我本属有备，特希庵未到以前，尚觉空虚耳。御之于商、固之间，尚是山多，以希之步队辅以舒之马队，必可得手。若出山以后，果是平原旷野，则舒公马队嫌其少矣。

德安、襄阳二府，似须讲求城守事宜。此次张逆纵未必遽来，将来群捻纵横，此二府最为可虞。

西丹被河南截去，若用之非宜，却恐误事。其马二千匹似可婉商先令绕越来鄂，徒马在豫，亦不能战，来鄂则可操之。

舍季弟不宜有总统之名，并求不存此意，且打五仗后再看。敬请台安。

0408．复欧阳兆熊十月二十日

说明姚氏要为知言君子，特才力薄弱，不足以发之。叙中所言，并非和之。芋庵已来，待谋所以用之。

前信久就未发，又得九月初六日惠书并南屏一缄，敬悉一切。

南屏不愿在桐城诸君子灶下讨生活，真吾乡豪杰之士也；而直以姚氏为吕居仁之比，则贬之已甚。姚氏要为知言君子，特才力薄弱，不足以发之耳。其《古文辞类纂》一书，虽阑入刘海峰氏，稍涉私好，而大体固是有伦。其序跋类渊源于《易·系辞》，赋类仿刘歆《七略》，则不刊之典也。国藩之为是叙，不过于伯宜处略闻功甫生平之言论风指，而纵笔及之，非谓时流诸君子者，果足以名于世而垂于后，不特不和之，且私独薄之。南兄识得鄙意，曰侍郎之心殊未必然，所谓搔着痒处，固当相视而笑，莫逆于心也。

芋庵学博，来营已五日，亦携南屏兄荐缄。敝处局面太小，不能另立营头，而除营官外，又别无位置之法，暂留此间，待阁下与南兄枉过时，再谋所以用之。从者何时果来？跂望无既。再候小岑仁兄大人著安。

0409．复刘蓉十月二十日

告鄢守愚无可以位置之地，已薄贻二十金资归。

霞仙仁弟亲家阁下：

十月三日鄢守愚来营，接奉惠书，敬悉一切。老伯病体比已全愈否？两月以来，男婚女嫁，喜事重叠，或可博高堂之欢心，蠲积岁之沉疴乎？企慰无量。

国藩驻军巴河，倏逾匝月。张军请假三月，尚留郴防。萧军为粤西奏留，势难北来。老营虽有万人，而材皆中驷，军无统将，惧不足效一割之用。鄢君气象规模似杨石汸，舍营官别无可以位置之地；而此间饷项日绌，专取给于湖北、江西两省，外省更无涓滴之益，江西又不时至，竟不能添立新营，已薄贻二十金资鄢君归矣。子春一军亦以无饷，不敢调来共事。浚川军屡经奏调咨调，果其速来，尚须筹饷哺之。此旧辖之营，已有不能相收之势。

国藩体气如常，惟目光日钝，兴会尤浅。自闻雨三、漱六先后沦谢，中年感悼，怆然不知所以为怀，瞻望旧雨，尤用轸结。顺请著安。

0410．复彭玉麟十月二十日

喜仪庵子之才果至其处，附询行期与下游信息。

雪琴仁弟大人阁下：

十七日接十一日惠缄，借悉一是。

仪庵之子质青世兄果至贵处，慰甚！慰甚！前接仪庵信，方深以为虞，恐少年误入迷途也。俟其来敝处，即置之左右，教诲约束，其才可用，即授之以事；若不可用，专弁送回衡邑可也。

阁下果以何日赴黄石矶？下游信息如何？便中示及。此间定于二十四日拔营，先驻黄梅，相机再进。复候台安。

0411．复李瀚章十月二十日

谢其贺寿，略告近况，请斟酌报销册处理。

小泉仁弟阁下：

顷接初五日手缄，猥以鲰生揽揆远辱存记，马齿日增，修名不立，只益惭惧。

此间定于二十四日拔营，先驻黄梅，相机再行进取。张军准假三月，自郴防归湘，假满已及春仲。萧军为粤西所留，刻难北来。希庵亦以母病乞归。仆与胡中丞两处，均乏统将之才，而湖北饷项日形支绌，良用焦虑。

报销册就绪后，是否先送湖北，请官帅与伯符诸公一为核校，抑或径行送部之处，尚祈斟酌。顺问升祉，不具。

0412．复朱蓂十月二十日

询父母改葬之地较前选处如何。告朱贤来因年少未敢授事，附告朱宽义等情况。

尧阶仁兄亲家大人阁下：

九月杪接奉惠书，敬悉一切。即维动履康愉，门庭多祜，至以为慰。

先考妣改葬台洲，既为法眼所赏，或可仰托平顺。惟吾兄老眼多可而少否，往年八斗冲、腰里屋、后周壁冲，皆为阁下所许可，今之可犹昔之可乎？抑微有异焉者乎？尚求详悉示知，以慰远怀。

朱贤来已到，因其年少，未敢遽授以事。吉左一营，仍令朱宽义管带。朱惟堂一营，近亦专札往调矣。芳圃和平真挚，惜久病未痊，不能为我臂指之助。

弟久驻巴河，料简军实，月杪即当拔营，先驻黄梅，相机再行进止。目光眵昏，兴会日浅，未审爱我者何以进之也。复请近安，不具。

0413．复邓汪琼十月二十夜

请其久留训饬教诲儿侄辈。

寅皆仁兄大人阁下：

二十日接奉手书，敬审一切。即维道躬康胜，纂述益宏，至以为颂。

儿辈幸侍名师，追陪几杖，寒门之福，鄙怀深用自慰。大儿纪泽不能常作制艺，实因天分钝拙，难施斤斧，或借朴学、赋论及不争寒士得失等语以自文，则名为高古，适形浅陋，求阁下有以训饬而砭示之。此后仍须按三八课，半作制艺，半作赋论，仍求先生严加督责，不少放松。二儿纪鸿仰蒙时雨之化，甚有长进，敬求哲匠不改绳墨，再教三年，俾《通鉴》得以讲毕，制艺粗有规矩，则嘉惠于寒门者，实非浅鲜。舍侄辈年轻质鲁，求先生于每次讲书，呼之敬听，将来一知半解，皆出仁人之赐。肃此奉达，聊申絷维之情，伏乞俯允久留。不胜冀幸，顺候台安。

0414．加彭玉麟片十月二十夜

告常某似非军旅之才。

顷常世兄已来一见，似非军旅之才，俟再行察看，更当奉告，以慰廑系。复候勋安。

0415．复胡林翼十月二十一日

告李续宜未到鄂之前，第三路切不可深入。曾国葆军事阅历太少，决不可当统领，请收回前命。

润老前辈大人阁下：

蒙惠良马，谢谢。此马系公所常乘，不欲受之，而贵纪执不可，割爱为愧耳。

希庵尚未至家，其母病究竟轻重如何，应俟希庵抵家后信来，乃可定行期之迟早。希未到鄂以前，第三路切不可深入，请于蕲水境内择地驻扎，千求莫性急也。三、四两路本算一路，伍继勋原图本系如此。以希庵居外一路，待贼从外抄来，而后以希军为应变之师，则我公之初议，而国藩以戚公枪法打第二下奉答者也。湘中未察，似皆以为出自鄙人之武断，吾何敢然。

舍季弟于军事阅历太少，决不可当统领，若随好手之后，打得四五仗，或可渐渐造就，敬求收回前命，俾得竭棉力以图本营之事，侍并非存畏难之私爱也。千万之恳，即请台安。

左、李二信奉呈，仍求掷还。

0416．致吴廷栋十月二十一日

赞其治学之功，陈己治军之法与调兵拨饷、察吏选将之难。附告分兵进剿部署。

竹如仁兄大人阁下：

九月初接奉惠书，得悉夏秋两缄均尘台览，敬谂德业闳富，学道不厌，钦企曷既。

阅邸钞，知复陈臬畿辅，未审左迁果缘何案。圆凿方枘，龃龉乃分所应尔，幸圣明在上，犹觉直道得行耳。

桐城方君援儒入释，阁下辩绌田巴，角摧五鹿，竟能引异为同，范围不过，此黄鲁直所谓“能就心地收汗马之功”者也。

近年军中阅历有年，益知天下事当于大处着眼、小处下手。陆氏但称先立乎其大者，若不辅以朱子铢积寸累工夫，则下梢全无把握，故国藩治军，摒去一切高深神奇之说，专就粗浅纤悉处致力，虽坐是不克大有功效，然为钝拙计，则犹守约之方也。所最难者，近日调兵拨饷、察吏选将，皆以应酬人情之道行之，不问事势之缓急、谕旨之宽严，苟无人情，百求罔应，即举劾赏罚，无人情则虽大贤莫荐，有人情则虽巨憝亦释，故贼焰虽已渐衰，而人心殊未厌乱。每独居深念，憾不得与阁下促膝密语，一摅积愫。

国藩自景镇克复，即率师西上，会湖南巨股尽窜广西，蜀可无虞，谕旨饬令会剿皖贼，现拟四路进兵，沿江两路：一由石牌以规安庆，一由潜、太以取桐城；傍山两路：一由英、霍以捣舒城，一由商、固以规庐州。弟与胡中丞分任其事，声势颇盛。惟群盗如毛，我军尚单，未知能否得手。

珂乡数百里内，友朋死于此者至多，如江岷樵、陈岱云、邹叔绩在庐州，吕鹤田、朱卧云在舒城，何丹畦在英山，郭雨三在定远，戴存庄在桐城，舍弟及迪庵等在三河，思之至痛。若能廓清一方，为亲友少雪此积愤，亦一快也。肃泐，敬请德安，不戬。

0417．加吴坤修片十月二十二日

系念其饷事能否应手。

再，九峰中丞量移粤东，尊处饷事能否应手，深为系念。张筱浦银台和平精细，台旆若果至徽，必可相得益彰。惟彼间亦甚缺饷，不能更有以济足下。此间萧、张不来，不能稍有展布，既自郁郁，而每念尊事，尤为心结也。

0418．复陈伯陵十月二十四日

告方学凯尽可招抚，已缄托杨岳斌就近办理。

伯陵总戎足下：

二十四日得足下与恽太守会禀，业经批发，又得足下密禀，具悉一切。

方学凯言及其母，即行落泪，是其天良未泯，尽可招抚。惟仆距枞阳太远，难于经手，已另具一缄，托厚庵军门就近办理。足下密禀中所封方学凯家信，亦即封寄厚庵处矣。至官、胡两处公文，目前可不必遽投，待厚庵回信后再看。届时足下亦当率营回皖矣。顺候台安。　张家湾

0419．致杨岳斌十月二十四日

请就近经理方学凯投诚之事。

厚庵仁弟大人阁下：

二十四日接陈伯陵禀，道及枞阳贼目方学凯投诚之事，似尚有机可乘。枞阳为我军所必争，而方学凯究系胁从，不比韦志浚著名逆首，此事似可办也。国藩本日拔营由巴河进驻黄梅，距枞阳太远，敬恳阁下就近经理。伯陵寄来方学凯家信，一并封寄一阅。如阁下以为可办，即请以暗记赐方学凯，许以不死，俾得放心来投为荷。顺候台安。

0420．致彭玉麟十月二十四日

告方学凯投诚事，如杨岳斌已赴芜湖，请其就近办理。

雪琴仁弟大人阁下：

兹有陈伯陵上厚庵军门一禀，国藩特加一缄，并方学凯家书，如厚庵已赴芜湖，即请阁下就近办理，其详具载伯陵禀中矣。此致，顺问勋安。

0421．复李榕 ⁽¹⁾ 十月二十四日

请知会前后帮口号，询营务处两哨合后情形。

来缄具悉。后帮诸营亦以巳正抵张家湾，嗣后口号望知会李、彭二君，令前后帮合辙也。营务处两哨与嘉营合，尚整齐否？复颂申夫仁弟行祺。

————————————————————

(1)  李榕，字申夫，剑州人。道光丁未进士，咸丰间从曾国藩办理营务，积功擢湖南布政使，后罢归。

0422．加厉云官片十月二十五日

请代购油绸雨衣，留意潘生就馆事。询可否代制周公百岁酒。

再，京城前门内之油绸雨衣，不知武昌间可购得一二否？如有，望代购一短衣、一裙也。潘生官阶较大，就馆稍难，或书院、或阅卷之类，均祈留意。寄云同年送烧酒数坛，欲求代制周公百岁酒，可否？手此。渎颂台安，不一。

0423．复胡林翼十月二十五日

告能否径指太湖，应俟到黄梅后再看。

润之宫保老前辈大人阁下：

来示敬悉。鲍超扼东而反缺其西，本属不妥。敝军能否径指太湖，应俟到黄梅后再看。九舍弟已归去，明日当奉谒矣。亮甫世兄尚未来到。敬请台安。

0424．复李榕十月二十五夜

嘱勤发哨探，临敌察“骄气”、“惰气”而补救之。望虚己以待何应祺。

申夫仁弟大人阁下：

灯时接来缄，具悉一切。

营务处合嘉字营行住有法，欢慰之至。去黄梅日近，务宜勤发哨探。凡临敌观气色，有二可虑：骄气则有浮淫之色淫，溢也，大也，漫也，惰气则有晻滞之色晻，晦也，暗也。望体察而补救之。

后帮今日住张家湾一日，九舍弟已归去矣。

何镜海若能〈于〉“克勤小物”四字上用功，应日有长进，望阁下虚己以待之，方不隔膜。此复，顺问刻祉。

别纸领悉。

0425．复李榕十月二十六夜

告取人者当在小处、实处，与人者当在大处、空处，以后望将取诸人者及与人者何事，随时开一清单见示。

申夫仁弟左右：

来缄已悉。后帮今日住马岭，去枣子岭六里，去蕲水城十六里也。

前曾语阁下以“取人为善、与人为善”，阁下默记，近数日内取诸人者若干事、与人者若干事？大抵取诸人者当在小处、实处，与人者当在大处、空处。号手悠扬可听，亲兵驱使愈喜，或亦取诸人者乎？抑亦独得于心者乎？以后望将取诸人者何事、与人者何事，随时开一清单见示，每月汇总帐销算一次，或即卜氏所云“日知”、“月无忘”者乎！顺候日安。

0426．复胡林翼十月二十六夜

请批准陈金鳌调赴下游。告思调二三百穷苦兵丁操练土马队，询湖北有可调者否。

润之宫保老前辈大人阁下：

手示及南阳府探禀均悉。鄂其将有西患乎？

陈金鳌禀请调赴下游，敬求批准。札调此人将储为水师统领，自不必置之常德宽闲寂寞之地，侍不便调度也。

近日颇于土马队上用些工夫，若尽用勇丁，恐辛苦教练甫成，一旦打毛栗子去矣。思调二三百穷苦兵丁操练之，湖北兵尚有可调者否？公现部之郧西兵可操马队否？西丹有穷而捻匪无尽，吾辈不能不以全力习土马队也。

得左公二书，乃大平适贤者，良不可测，吾固不如矣。顺问台安。

仲远信奉缴。

0427．复毛鸿宾十月二十七夜

喜相见之欢，谢其箴规。

寄云仁兄同年大人阁下：

二十三日接奉十九日惠书，敬聆一切。

八年不见，一旦握手，便如枯旱云霓，生意蓬浡，累年郁抑颠顿之状，虽不欲尽吐于良友之前，而已不啻披沥毕陈、无鲠不伸矣。

润帅书来，极服大疏指陈切直而气象宽博，以鄂民得所托命为幸。楚多君子，国之庆也。

弟以二十四日拔营，二十五停住一日，二十六、七行抵蕲水之排子畈，计至黄梅尚须七日。

来示“功名之际，雅量包容”等语，谨当刻骨，匪仅佩韦。近日军事平平，无功可状，奚名之云。古人木雁之喻，或亦藏拙之道乎？

徐、刘两信今日接到，奉上。即问台安。

年愚弟曾国藩顿

0428．复李榕 ⁽¹⁾ 十月二十八日未初

告前信骄气、惰气等语不宜与人说及。

申夫仁弟阁下：

二十七巳刻一缄，二十八巳刻始到，何其迟也。

骄气、惰气等语，却不宜与人说及，此等默察之而默救之可耳。凡与诸将语，理不宜深，令不宜烦，愈易愈简愈妙也。不特与诸将语为然，即吾辈治心、治身，理亦不可太多，知亦不可不〔太〕杂，切身日日用得着的不过一两句，所谓守约也。

后帮今日往西河驲，吾早起黎明成行，到营当午刻矣。诸营皆思早到，此亦相承旧习。顺候日安。

国藩顿首

————————————————————

(1)  此信与藏于国家图书馆的手迹原件核对过。

0429．复李榕 ⁽¹⁾ 十月二十九日申刻

告火绳等件，俟到黄梅台，再至水次搬取。岳字无营官，须留意照料。前帮分三支已面订，后帮亦约分三支。

申夫仁弟左右：

二十八日午刻一信，二十九日黎明接到。“静”字是最好气象，恐未必能尔也。火绳等件，俟至黄梅后，再至水次搬取。后帮今日杨林铺扎营，去黄梅尚百一十里，须行三日乃到也。前帮扎于梅城外东北，俟国藩到，再行相度。岳字无营官，须留意照料。复候台安。

国藩顿首

前帮分三支：朱、唐、沈左一支，何、刘、李右一支，务、嘉、振、岳中一支，前已面订矣。此次扎黄梅，即须截分三段，不可含混，亦不可相去太近。后帮亦约分三支：三吉中左一支，两朱右一支，护卫、河溪马队中一支。凡行军随时随地、随多随少，均有分三支的意思在其内则善矣。又行。

————————————————————

(1)  此信与藏于国家图书馆的手迹原件核对过。

0430．复官文十月二十九夜

所拨西丹二百五十人，请拣派营总之朴诚善战者领之。刘建德到鄂，请饬赴营一行。韦志浚事，想下游已招抚就绪。

秀峰宫保中堂大公祖钧座：

二十八日蕲水途次接奉惠缄，敬悉武闱蒇事，荩劳益懋，至以为颂。

国藩于二十四日拔营，分为两帮，前帮晦日可抵黄梅，后帮初二可到。承允拨西丹二百五十人，敬求拣派营总之朴诚善战者领之。马匹精壮者极为难得，此次口马到后，如不甚肥健，明春敝处拟专人赴北采买，届时再求尊处派弁同去；若此次马好，则省此一行矣。

刘馨室到鄂，望饬赴营一行，再令旋省当差。

韦志浚事，日内尚无的耗，闻其曾至张殿臣副帅处投诚，想下游已招抚就绪，芜湖或可得手。陈玉成不克回援太湖，亦足见浦、六官军之日盛耳。肃复。恭请台安，不具。

0431．复欧阳秉铨十月二十九日

略告军情，询誉甥誉婿誉儿誉孙之故。

牧云仁兄亲家大人阁下：

得惠书，猥以前此戋戋之敬，远辱齿芬，至为惭赧。家中人至，具道外舅姑在舍间酌觥庆寿，欢腾远迩。至以为颂。

弟驻军巴河，倏逾匝月，二十四日拔营进驻黄梅。闻下游金陵大军办理得手，逆首陈玉成方顾东路，未暇回援上游，此间暨湖北诸军或可雁行并进。

阁下誉甥誉婿而兼誉儿誉孙，其果有所试乎？抑尚有不虞乎？敢问其详。兹付去银贰拾两，求交谭湘西之老母为荷。琐渎，即候侍安，不具。　杨林铺

0432．复李榕十一月初一日未正

告后帮行止。

申夫仁弟左右：

二十九日未刻一缄，亥正接到。后帮今日驻金盆夹，过广济二十五里。训诲则吾岂敢，阅历差有一二，亦困而后知者乎？顺问台安。

国藩顿首

0433．复李榕 ⁽¹⁾ 十一月初一日酉刻 ⁽²⁾

告黄梅城外可扎之地。

申夫仁弟左右：

顷复一缄，后又接本日午刻来书。黄梅城外东北附城三里五里皆可结垒，后帮各营初三可到梅城，即会合矣。再候刻安。

国藩顿首

————————————————————

(1)  此据北京师范大学图书馆藏曾氏手迹整理。

(2)  此札原无年月，据文中内容及上信，参考其日记，当作于咸丰九年十一月。

0434．复杨岳斌彭玉麟十一月初二日

告韦志浚投诚，不能取芜城以自赎，则宜严绝之。

厚庵、雪琴仁弟麾下：

初一日广济途次接二十四日惠缄，敬悉一是。

韦逆投诚，本难深信，据称派古、刘二酋下攻芜湖，中途生变，情节颇为支离。至献池城、送家属为质之说，渠既自食前言，又变此计，池之得失，何关紧要，乃其穷蹙遁词，仍欲占据一州之地以观望耳。将来我军东下，池州不难攻取，所难者独芜湖也。鄙意韦逆于咸丰五年重陷武昌，抗踞二年，其罪极大，若果能取芜湖以自赎，尚可宽其一死。今该逆不能践前言，则我宜严绝之，不必责令保守池州。盖责以保守土地，是已许其降矣。许其降而不为之出奏，则无以示信；若为之出奏，则彼得借口以霸占池州之土，鱼肉池州之民，是庇一元恶大憝而无益于军事，有损于民生也，殊属不值。鄙见如此，未知当否？若阁下业已允许，或目前暂为羁縻，不绝其投诚之望，亦是一法。二者尚祈商酌施行。

仆于二十四日由巴河拔营，分起前进，前队初二日到黄梅，仆初三日可到，先扎黄梅城外，再行相机调拨。知念并及，专复。即请勋安，不宣。

0435．复胡林翼十一月初二日申刻

告鲍、多尚和洽，浙事似不甚得手，请办三衔会咨协鄂饷项。

润之宫保老前辈大人阁下：

初一夜接复缄，敬悉一切。

侍今日至大河铺，明早可至黄梅。接鲍超禀，似尚能与多公和衷办理，兹呈阅。罗少村信，亦呈一阅。浙事似不甚得手，不知协鄂饷项之四万可按期否？请由尊处办三衔会咨也。顺问台安。

0436．复李榕十一月初二日申刻

告后帮明日辰巳间可至黄梅，各营不必派队迎接。

申夫仁弟左右：

来示具悉一切。

后帮今日扎一天门，去大河铺尚有五里，明日辰巳间可至黄梅，望嘱各营不必派队迎接。若能坚修营垒，站墙齐整，则望而色喜矣。复候刻祉。

0437．复彭玉麟十一月初二日申刻

告常某尚未安置，已嘱来营。韦志浚事，请与杨岳斌妥商办理。此间兵勇目下难以遽往安庆。

雪琴仁弟阁下：

前接惠缄，言常世兄事，顷又接专差一缄，具审一切。

常世兄仓卒尚未安置，已嘱其由水路下行，再至黄梅陆营，月支薪水十六金矣。

韦志浚事，本日曾详复厚庵一缄，亮可公阅。青阳贼本极少，铜陵惟大通有贼，亦无多也。韦逆穷蹙，或不至反复无常。究竟逆党尚有若干？祈与厚君妥商办理。此间相去太远，难以遥度。肃复，顺候台安。俟至黄梅再布，不宣。

再，来缄询及各条，此间兵勇须俟太湖、潜山克复，乃能进攻安庆，目下难以遽往。润帅于二十八日拔营，驻蕲水境内。梁作楫营当已到黄州，希庵部下全到矣。又行。

0438．复左宗棠十一月初四日

告韦志浚之降，恐终不足恃，方学凯则可设法招抚，已请杨岳斌妥办。四路分兵之说，始于伍继勋，初三日至黄梅再定进止。

季高仁兄大人阁下：

二十六日接十六、十九两次惠缄，初三日又接一缄，言常德方某事，敬悉一切。

韦志浚为贼中著名巨目，咸丰五、六两年重陷武汉，楚军几为所敝，其罪浮于李兆寿、张漋等，鄙意不欲招抚。厚、雪听其甘言，业经允许。韦逆言十三、四发兵攻芜湖，立功自赎，被古、赖二贼中道易志，自相叛杀云云，情词支离，厚庵犹欲卒抚之，恐终不足恃。方学凯则本系裹胁，无大权势，自可设法招抚，已专缄请厚庵妥办此事矣。

四路分兵之说，始于湖北委员伍继勋绘图贴说，以英、霍、商、固合为一路，润公将其图分绘送敝处，弟乃参末议。道北一路，宜判为两也。多、鲍围攻太湖将近一年，功在垂成，势难遽撤而北行。其谓我师由南路进，四眼狗必由北路大围包抄，待变症既现，然后以希庵起而应之者，润帅议也。润与希名为两路，实则同出英、霍。弟以二十四日拔营，初三日抵黄梅，稍察地势，再定进止。精力日耗，殊不耐劳。复候勋安，统希心照。

0439．复胡林翼十一月初五夜

告湘后三营拔营一事，尚须熟商。罗遵殿请济而无兵可拨，袁甲三慢而情伪。谢赠寿文而憾非亲笔。

润之宫保老前辈大人阁下：

手示敬悉。公不肯久居蕲水，侍早已默窥其隐，然去鄂过远，吏事、饷事均不能不稍稍隔绝，公呼应少觉不灵，侍更当诵“乾坤水上萍”之句矣。

侍于初三日抵黄梅，遵公前缄札湘后三营驻太湖西路，而邓嶰虚来，以为可以不必，尚须熟商再拔营也。

罗澹翁信来，谆谆以皖南宁防为忧，欲侍拨兵往济，不知此间乃无一兵可拨。袁午帅信来，欲侍往署钦篆，而彼为副云云，可谓大让如慢，弥谦弥伪矣。两处信必皆专致阁下，故不复抄阅。

寿文拜赐，增光蓬筚，惟国藩所求者，求阁下宏肆之文，非求廉卿淡雅之文也。郢书举烛，而燕相因之兴国，国则兴矣，而非郢人意也。肃泐鸣谢，敬请台安。不具。

0440．复胡林翼十一月初六日巳刻

告所发会奏各折及浙饷片均未蒙允准，拟派人去石牌看视后再定进止。

润之宫保老前辈大人阁下：

初六早接初四夜手示，敬悉一切。

十七日所发会奏各折，圣意不以为然，浙饷片亦未蒙允准，从此不敢作奏，概由督帅主稿耳。此间派人去石牌等处看视后，乃定进止。无统领竟不能作事，我其腹蟹而目虾乎？顺问台安。

0441．致胡林翼十一月初七日

忧其于四路中其名最大，其力最单，请设法调齐合并。

润之宫保老前辈大人阁下：

连日细思，阁下身边人数太单，如余际昌、吴幹臣及舍弟等皆不在左右，即欧阳崇如、王载驷、杨镇魁、蒋信玉等亦分散各处，所谓抚标者随身无几矣。四眼狗新得志于浦、六，若乘胜上援，恐第三路适当其冲。阁下于四路中其名最大，其力最单，殊为不妥，应请设法调齐合并一处，庶几可以一战。敝路亦最弱，侍又不善战，然计不分散也。是否有当？祈详察速办。专此，即请台安。

0442．复钱宝青 ⁽¹⁾ 十一月初七日

谢赠书篆，附告行止及太湖、金陵军情。

萍矼仁兄大人阁下：

前承台旆贲临，瞻对玉范，实豁尘襟，挹叔度之德辉，季咸之夙鉴。执别以来，怅惘弥月。顷辱赐书，兼惠法篆，昔贤有云，此人已兼百技，以今方古，奚翅过之？与舍弟联幅并谢。片羽在门，虹光远瞩，欢幸曷既。

国藩以十月二十四拔营，本月初三行抵黄梅，暂住城外，派员前往宿松、荆桥等处察看地势，再定进止。太湖诸营围攻如故。陈逆新蹀血于六合、扬州之间，或不遽谋西援。惟金陵大营方议增兵大举，今有李军门之挫，不能无少濡滞耳。

此间复奏一疏，圣意亦嫌迟滞，饬更酌筹一军，绕出淮北。湘勇不耐劳苦，不惯面食，弟早虑其难于北征。此外别无一旅可图，想荩画与揆帅熟商之矣。

纸墨另置舟次，俟营垒小定，更作拙幅奉呈。统希心鉴。

摹璧尊谦。

————————————————————

(1)  钱宝青，字萍矼，浙江嘉善人。道光辛丑进士，官至左副都御史。

0443．致官文十一月初七日

请酌定如何别筹一军绕赴淮北，主稿会奏。

秀峰宫保大公祖阁下：

昨复一缄，亮邀鉴照。

国藩以初三日抵黄梅，小住城外，派人往宿松等处察看地势，再定进止。会奏一疏，圣意嫌其缓不济急，饬更酌筹一军绕赴淮北。此时多、鲍之军围攻吃紧，希庵未到，其军亦散而无纪。敝军与润帅一军，皆苦无战将统之，应如何别筹一军，求中堂鸿裁酌定，主稿会奏。朱批已咨冰案矣。肃泐，敬请台安，不具。

0444．复李瀚章十一月初八日

贺李鸿章简擢延建邵道，喜报销事件本月即可蒇事。略告行止。

筱泉年兄左右：

人至接惠缄，具审一切。

少荃简擢延建邵道，足为德门庆幸。难兄难弟，一官湘西，一官闽东，板舆迎养，俱在千里以内，亮萱堂亦顾而怡怡也。

报销事件承阁下与诸君悉力钩稽，并日而图，本月即可蒇事，欢慰无既。此案清厘就绪，以后更易为功，鄙人梦境亦觉恬适。冬杪腊初当可把畅叙，一豁积郁。

国藩二十四日自巴河拔营，初三行抵黄梅，暂住城外，俟宿松等处察看详明，再定进止。贱躯粗适，惟目光日劣，宵无佳寐。知注并陈，统希心照。

0445．加胡心庠片十一月初八日

寄银八两，求代刷林某碑。

再，应补之费，即令照单补缴。外寄银八两，再求代刷林君碑三十分，有余赀则刷“宏深肃穆”若干分。

国藩现扎黄梅、宿松等处，此后相去甚近，信使易通矣。蔚之仁弟阁下。

0446．复胡林翼十一月十一日

转告邓嶰虚所陈多隆阿猜疑，忧多、鲍决裂，拟待大股援敌至再作计较。附告多隆阿欲派人扎小池驿不可行。

润之宫保老前辈大人阁下：

初九、十惠缄，敬悉一切。

邓嶰虚是丁未取教习，门生多都护请其来此，陈说一切甚详。大致谓都将军离营时，奏明以将军所统者概归多统。今抚标如鲍、唐等营均无归多统辖之明文，仅凭一纸信缄，是抚台对国藩言，浑言上台；对少荃言，专指抚台。不肯予多以权也。又言各营皆四两二钱、四两不等，独多所统之勇，月支仅三两六钱；各统领月支薪水、口粮动辄三、四百两不等，独多月支仅数十金，甚不公道。又言多军极善战，上年与李迪庵在太湖意见不合，厥后拨马队至桐城，李云有你马队也打仗，无你马队也打仗，果以是致败云云。又言抚台若肯拨一军归多统辖，则请拨蒋道一军，以蒋甚钦服多故也。又言此间不必拨兵赴太湖各等语，请侍转商。侍以其词气骄亢，颇怀隐虑。又闻鲍镇不服多之为人，深恐归其节制，鄙怀尤用不怿。盖鲍之意既虞公伸多而抑鲍，多之意又疑公与侍皆右楚而左旗也。此时稍有举动，必致决裂。侍只得用老僧不闻不见之法，不赴荆桥、百牌，亦不助攻太湖，或扎黄梅，或扎宿松，敝处全军决不分开，消彼一切猜心，待大股援贼至，再作计较。阁下以为可否？祈教之。即问刻安。

再，多公欲派人扎小池驿，是不稳之着，似不可行。四眼狗若上援，不由新仓穿断石牌后路，则必由潜、霍犯公一军，前缄谓公军不可分散，尚祈鉴允。

0447．复彭玉麟十一月十二日

询韦之麾下究竟实数若干，告拟令张德富所管之坐船仍回湖口。附告各处军情。

雪琴仁弟左右：

初六日接二十三夜惠缄，十二日又接初七惠缄，借悉一切。

韦志浚事业已办就，南岸姑得少安。方学凯事若果办就，枞阳又可省力。韦之麾下来缄称一千八百余人，李成谋禀称共十三营，究竟实数若干，尚祈详示。

国藩至黄梅已十日，十三进扎宿松，粮台各船皆泊老洲头。张德寓所管之坐船，拟令仍回湖口。贵老营另雇小船载书箱几口泊内湖，近宿松之处可也。

润帅在界牌石，身边仅留三营，心以为虑。余际昌在天堂，初四、初五皆获胜仗，而援贼颇多，不知卒可恃否。鲍超闻母病笃，心绪慌乱，太湖军亦可虞。

罗少村事聆悉。鄙人万事无成，何足师法。顺问台安。

0448．复胡林翼十一月十四日

告防陈玉成上援、太湖御援敌之法、鲍超请假不可准及诸营调遣事宜。

润之宫保老前辈大人阁下：

十二日酉刻由驿递到初十日惠缄，十三日辰刻由之纯处递到一缄，敬悉一切。所欲布者，条陈于左：

一、四眼狗上援不由新仓，即由英、霍，二者均须预防。由小池驿至新仓，则将我太湖、石牌之师分为二截。敝军于十三日驻宿松，去石牌百二十里，去新仓九十里，皆不能前往援应，但能保太湖后路，使贼不敢由荆桥横截二郎河耳，于太湖一军，不无小补。现拟即扎此间不动，万一太湖小有疏失，此间犹可保湖北门户。

一、太湖御援贼之法，多公欲御之于小池驿；鲍公欲于营外十里迎击；鄙意欲仿六年八月鲁家港御石逆之法，直待贼来扑营，坚壁不出，待其惰归而后出击，亦不远追。如是二日，彼之锐气少沮，我之识力稍定，然后设法击之，则真贼与裹者、雇者，情状分明矣。蒋之纯以鄙说为然，现去与多公熟商，商定后再当奉告。

一、鲍公之母患病甚重，专足由蜀至太湖催鲍镇归家一省视，仅十四日即到，其急可知。鲍遣员来敝处请假，情词迫切，侍未允许，嘱其来敝营小住数日，侍亲为劝慰云云，如不愿则必至尊处请假矣。闻此军近极精劲，规矩远胜在麻城时，断不可准假也，求以美言抚慰之。多公善战而颇难相处，侍待以疏淡，不急急求与之亲，将来或可相安。侍在此纵不能调驭诸将，收“六辔如琴”之效，亦断不拂戾其性，请放心。

一、余际昌驻天堂虽险着，乃图皖之要着也，万无撤回之理。丁公三营扎上清，乃余之后路；曾、吴七营扎英山，乃丁之后路，皆不可动。惟公老营太单，侍深以为虑，可否将金公但店各营进扎张家塝，为公之护卫，亦壮余、丁声援，祈酌之。希庵与公决不可分，纵使另图石涂嘴，且待合营后再看。

一、之纯暂不必动，以太湖围不可解，且陈狗自新仓来援。若狗从西北入，则之纯立赴尊处，毫无疑义。即请台安。　宿松县

0449．加胡林翼片十一月十四日巳刻

告调但店一营驻张家塝护其大营，似尚妥叶。

正封缄间，又接十一夜来缄，除大咨另行奉复外，鄙意调但店一营驻张家塝，护公大营，似尚妥叶。盖公军原奏居第三路，而由蕲水出陈德园，则已趋第二路矣。此时太湖合围，公以重兵驻陈德园，侍以重兵驻宿松，去太湖均在百里内外，亦尚合法。若贼由新仓来援，则侍与公皆可不动；若贼由潜、英上援，则公以抚、湘各营全赴第三路，之纯亦调去，必可无虞。是否有当？再问勋安。

0450．致胡林翼十一月十五日

询将但店一军移驻张家塝护卫大营是否允从。

润之宫保老前辈大人阁下：

累日以麾下兵单为虑，昨思将但店一军移驻张家塝护卫大营，似尚妥叶，不知肯允从否？宿松百姓望楚军如时雨，颇以马队为苦，多遣人至尊处候问，意欲音信常通也。此问勋安。

0451．加袁甲三片十一月十五日

告于十三日移驻宿松，为太湖各军扼住后路。湘勇迁地弗良，目下难筹出一军绕赴淮北。

再，弟于十三日移驻宿松，为太湖各军扼住后路，盖恐四眼狗上援太湖，先以大围包抄截运道也。

尊处之事，弟与润帅二人刻刻不忘，思少效辅车之助；但湘勇不惯面食，不耐劳苦，又思恋家乡，常常告假，若调赴淮北，水土不服，士心不愿，实属迁地弗良。外间但知湘勇之长，弟与润帅则并深知湘勇之短。廷旨令筹出一军绕赴淮北，目下竟无以仰答明诏，即无以护助左右，愧悚之至。

胜帅所部，究有良将几人？便中求开示一二为祷。再问午桥仁兄同年大人勋安。

0452．加恽世临 ⁽¹⁾ 片十一月十五日

告麾下缺将而萧启江以得力之军困于无饷、无人之境，殊为可惜。询刘胜祥现驻防何处，希垂青见待。谢其增饷。

再，敝处现有各营非不可用，特乏一善战之将统之出仗，仍不免有散钱委地之患。萧浚川急思来皖，而为颖生同年所留，廷旨亦饬其先清粤西，追剿石逆，以得力之军困于无饷、无人之境，殊为可惜。渠前在江西曾抽收上高厘卡，不知近日尚如旧否？乞示及一二。沈幼丹屡赞刘胜祥，云是一好营官，现驻防何处？尚希垂青见待。增饷之数，深感隆谊，兄弟阋墙之后，重蒙惠此御侮之资，感悚何极！再请勋安。

————————————————————

(1)  恽世临，字次山。江苏阳湖人。道光进士。由主事累官至湖南巡抚，后被劾罢归。

0453．复官文十一月十五日

谢其拨马，告已移驻宿松。说明多隆阿营中择旧部百名对换新西丹，似可不必。

秀峰宫保中堂大公祖阁下：

十二日接初八日惠缄，敬悉一切。口马已到，荷蒙惠拨二百五十匹，并许续拨捐马百匹，感谢曷既。

国藩于十三日移驻宿松，万一陈逆上援，俾不敢由荆桥横截二郎河，断太湖诸军之后路。赵、李各革员现经润帅调赴麻、罗一路矣。

西丹马队到时，承拨二百五十匹，派得力之营总主事前来配齐各项，尤为感切。至于太湖多都护营中择旧部百名对换新西丹以备教练观摩一节，似可不必。一则新旧搀配，二则多公方在前敌，近日四眼狗必以全力来援，少一旧马队，即少一得力之兵，自须待援贼退后，方可徐议。抑国藩更有进者，马队之妙，无美不备，微嫌借资民力，不无骚扰，尤为大圭之微瑕。此次新西丹到敝处，拟更教之纪律，或用步队中之长夫助其夫力之所不及。如能听从迂拙之议，更为粹美无疵，是否？敬求钧裁。顺请台安。

0454．复官文十一月十六日

请即行入告，以唐训方所部绕赴淮北。告李续宜处即当缄催，询浙饷可否复请。

秀峰宫保中堂大公祖阁下：

十六早接奉十二夜惠缄，敬悉一切。

以唐义渠带所部绕赴淮北，既可以符上年原奏，又可以与袁、翁二公水乳交融。目前之计，惟此层可立见施行，此外皆恐办不到，徒托空言，近于有意搪塞。应请尊处即行入告。义渠能待太湖克后北行更妙，若太城久不下，奉旨允准后，亦宜速行也。

希庵处即当缄催，润帅左右无统领，亦须希公早来也。肃复。敬请钧安。不宣。

再，浙饷尚可复请否？求酌。

0455．复胡林翼十一月十六日

念其不适，告能移住民房为佳。说明需慎之又慎者，只在“用人”二字上。附告官文欲以唐训方一军绕赴淮北，已允诺；鲍超思归甚迫，当面为慰劝。

润之宫保前辈大人阁下：

得十三日书，知玉体小不适，至以为系。能移住民房为佳。侍扎宿松城外，今日新盖瓦屋矣。

闻有以取利多而民怨、参劾多而官诽告者，非不当自省，但不宜以郁蓄心中耳。吾辈所慎之又慎者，只在“用人”二字上，此外竟无可着力之处。古人云：“吾辈若从流俗毁誉上讨消息，必至站脚不牢。”侍平日短处亦只是在毁誉上讨消息，近则思在用人当否上讨消息耳。

揆帅欲以义渠一军绕赴淮北，似尚妥叶，侍已允诺。鲍超思归甚迫，已来此间，当面为慰劝也。陈伯陵亦过此。即请台安。

0456．复李续宜十一月十六日

告其与胡林翼决不能分，官文拟令唐训方绕赴淮北，似尚妥叶。

希庵仁弟亲家阁下：

得十月十二茶庵子惠缄，敬悉一切。比闻还乡省觐，姻伯母已康复否？阖潭安善，至以为念。

四路进兵之说，实则只有三路，阁下与润帅决不能分，国藩亦深知之。英、霍与商、固是一是二，其归宿皆规取舒城也。

前会奏一疏，奉缓不济急之旨，饬另筹一军绕赴淮北，揆帅拟令唐义渠前往，符去年之原奏，助袁帅之声援，似尚妥叶。

润帅将抚标各营调布天堂、英山等处，身边太形单薄；且业近皖境，去鄂太远；比又感冒多病，应请阁下星驰前来，与润帅相辅相济，敝处亦得遥分光曜，幸甚。

敝军于十三日全扎宿松，托庇平安，附闻。即请台安。

0457．复易良翰十一月十六日

先人改葬之地夙所闻知，谢作合小儿女姻事，附告近况。

芝生仁弟亲家阁下：

前接惠书，未及缄复，敬维动履康愉，为学日益，至以为慰。

台洲一地，夙所闻知，先人改葬于此，或得免于五患，即是大幸。余荫富贵之说，不敢以置诸心也。

小儿女姻事，蒙贤者作合，古称鸩媒，今有鸢轿，想阁下必已名实兼收矣。

国藩于十月杪自巴河拔营，至黄梅小住十日，顷已移驻皖境之宿松县。军乏统将，难当大敌，惟申明纪律，不敢骚扰民间，期无负初心。贱躯尚耐烦劳，惟癣疾大发，为近岁所仅见。知注并陈，统希心鉴。

0458．复胡林翼十一月十六夜

多隆阿事祈无遽生波折，此后调度但求不动、不变、不疑、不悔，与诸将书缄不必过深、过谦。

润之宫保老前辈大人阁下：

十六夜亥刻接十五申刻惠缄，敬悉一切。

多公事已详于前十二、十四两缄矣。细察舆论，近年鲍之战功比多更伟，而多好理坟山争斗等讼事，又凌辱绅士，颇为官民所憾。其才似宜将少，不宜过多。多、鲍二公正以彼此争胜、争强故，各自力战，不肯落人后。若鲍归多统，则多之意满而鲍之兴沮，彼此皆无争胜之心，似非利也。鲍日内归思极切，侍正苦心慰劝之际，尚祈无遽生波折为荷。至唐公一军，即日当为淮北之行。蒋公一军，即日当调归希庵。纵此时令归多统，亦属有名无实，仍祈鸿裁酌夺。多之精选在石牌，飞虎、开化营在太湖，渠欲调飞虎、开化营至新仓，正系御援贼之来路，且马队不宜于城根，似非欲敝军赴石牌也。至天堂实系要着，不必后悔。

近日见公调度处处合宜，但嫌身边太单耳。此后但求不动、不变、不疑、不悔，与诸将书缄不必过深，不必过谦，且待贼至潜山，公率金逸亭军再定进止。复颂台安。

0459．复胡林翼十一月十七日辰刻

告天堂防守不必忧，多、鲍二军宜用其赛胜之力。约以后每日通信一次。

润之宫保前辈大人阁下：

十七早得十五夜复缄，又得十六专丁惠缄，敬悉一切。

前闻天堂天险一夫当关，万夫莫向，今得余际昌劲旅三千守之，又有丁驻上青后路，曾、吴驻第三重后路，而公犹虑之深，何也？多驻新仓，唐、鲍、蒋驻太湖，布置周妥，请释廑念。

多、鲍二军，公意欲伸一抑一，用其归一之力；鄙意用其赛胜之力，已详于十六夜一缄矣。

太湖各军，当专注于援贼，必如命告之。顺请台安。

再，此后敝处与尊处每日通信一封，单日侍专二人至尊处，双日公专人至敝处，不可少，亦断不可再多也。各路缄牍，择其可信者信之，否则不惟不信，亦并不阅，恐徒乱人意耳。公谓然否？又启。

0460．复胡林翼十一月十七夜亥刻

告麾下无兵可分，决计出六成打援贼，留四成守营，请无再更改。伸多抑鲍，如有确见，即可早定。

润之宫保前辈大人阁下：

十七戌刻接十六酉刻惠书二缄，敬悉一切。

敝军除朱品隆外，无一老将，朱亦不能当一面，阁下所深知也。侍向非拥兵自卫者，此次实有不可分之势，祈亮之。如援贼太近，即太湖各军，亦不可仓皇移易，盖筑墙、挖濠、贮米、运子药皆非仓卒所能妥办。

鲍镇顷自此归去，决计出六成打援贼，留四成守营，应请商告多、唐各军，一言决定，无再更改矣。蒋在敝处极赞敝军以驻宿松为是，到太湖又变其说矣。

伸多抑鲍、唐，钧意如有确见，即可早定。侍情形较生，不敢固执十六夜之说。顺请台安。

0461．复胡林翼十一月十八夜酉刻

告不能遵嘱骤易号令。

润之宫保老前辈大人阁下：

十八日寅刻、午刻连接十七卯刻、戌刻两次惠缄，至未刻又接寅刻一缄，三书皆同一说。惟敝处无统领，公所深知。又自九月以来，侍承认第一路，屡奏、屡函、面商均无异说，即昨定扎宿松，之纯当面深以为然，即公前两次惠书亦以为然；今忽有此一大变更，侍颇为骇异。各营日内大修濠壁，侍暂难遽遵谆嘱，骤易号令，盖公虽与蒋商定，恐多、鲍、唐不肯尽从；且恐公精益求精，二三日内另有变计也。余详十六、七两夜缄中。即请台安。

0462．复胡林翼十一月十九日申刻

告改御援敌于潜山，不甚妥洽。询可否以蒋赴天堂，多为游击之师，留鲍、唐仍扎太湖。

润之宫保老前辈大人阁下：

十八日惠缄十九早接到。太湖万五千人一旦全行撤动，侍觉不甚妥洽。纵使敝部分七千人围太湖，仅能扎西南一路，其东北、正北三面城贼仍可分出，与援贼夹击多、鲍之军，况敝处实无统领，难以前往耶！硁硁之愚，尚乞鉴亮。大抵能战，虽失算亦胜；不能战，虽胜算亦失。御援贼于太湖城外，虽若失算，然使能战而捷，则转为胜算矣；御援贼于潜山，虽若胜算，然使不能战而败，则转为失算矣。平日千言万语、千算万计，而得失仍只争临阵须臾之顷。公以为御贼潜山，必操万全之算，愚见亦未敢尽信也。

现在多、蒋二公，想已遵示而行。唐以自带三营往守石牌，尚嫌单薄，余四营归多统之出战，亦非所愿，闻已飞禀往请钧示。鲍军扎东门，闻多将宝塔下数营撤去，鲍之粮路倏尔隔断，多不告鲍而径撤去，鲍心亦甚不怡。此二节者，公必另有调停。可否以蒋赴天堂，以多为游击之师，留鲍、唐仍扎太湖，以六成御援贼，以四成遏城贼之处，伏候卓裁。即请台安。

0463．复厉云官十一月二十日

告雨衣即在京购买，合衫本可不用，托饬办亮轿一乘。

伯符尊兄老公祖大人阁下：

前接惠缄，尚未即复。会奏一疏，荷蒙俞允，且有驾轻就熟之褒，好音在迩，企幸何既。

国藩于冬月三日行抵黄梅，十三移驻宿松，修垒浚濠，粗已就绪，日内当遣人入京递元旦折，雨衣即在京购买。合衫本可不用，所谓全红雪子者敝处有之，可不必另制也。欲托尊处饬办亮轿一乘，如主考入闱轿式，又如东华门内代赏马者之式，要结实，要轻便，却不要华丽，求速寄为感。即请台安。

0464．复胡林翼十一月二十日申刻

告马队不救，毕竟是步兵吃亏，难一概而论。询天堂究竟有险可恃否。

润之宫保老前辈大人阁下：

二十日卯刻、午刻接十九日两次惠缄，敬承一切。

鲍、李、唐、蒋归多节制之牍，亦已读过。事权既已归一，多公自有一番调度布置。唐军之应否全赴石牌，鲍军之应否进扎潜山，均当由多公指示定局。

来示云马队不救，毕竟是步兵吃亏，此多公所挟以傲迪军者。若意生寺之役，则马队并未在场，事固难一概论也。

敝军无统将，难以分拨之处，十八、九日两缄中已详言之，不复赘陈。

前得尊示，天堂天险一夫当关，万夫莫向，近见公函牍似甚以余际昌军为虑者，究竟有险可恃否？乞详示。顺候台安。

0465．复胡林翼十一月二十一日未正

告调舒保、李续宜速来英山，最为妥善，其军似不宜遽动。蒋凝学既归多隆阿节制，是否暂扎太湖应听多之号令。

润之宫保老前辈大人阁下：

二十一日午刻接二十日亥刻惠书，敬悉一切。

四路中以第二路最为吃重，第四路次重，侍与公早皆料及。贼势若果浩大，则必直趋第二路，不屑屑四路之纾回矣。公调舒、希速来英山，是居三路而亦可二、可四，最为妥善，望催之速来。

至大旆现扎界牌石，虽与奏案不符，而为太湖声援，至切至大！贼若从王家牌楼、高横岭一带援太，亦虑界牌大军之抄其后。鄙意目下大纛似不宜遽动，是否？尚希裁示。

太湖万五千人合围三月，苟可不弛，自以不弛为妙；苟可少撤，自以少撤为妙。之纯一军，若如昨示暂扎太湖，缓赴天堂，侍所甚愿。然既归多节制，即应听多之令，公亦不宜数数干预，侍更无论已。

星槎兄谓敝军不动，具有精意，吾何精之敢云？万一前敌少有疏失，敝军犹为后继，此公意也；无统领不敢当此大敌，此私意也。惟希鉴原。不尽。

0466．复胡林翼十一月二十三日

告太湖城围已弛，敌或不遽以全力来援。萧启江进止不知又复何如。已嘱鲍超竭力以打援敌，准其添立一营。

润之宫保老前辈大人阁下：

二十三日寅刻接二十二日惠缄，敬悉一切。

唐、蒋二军不动，太湖之围不全撤，至幸至慰！观丁月台信，似天堂一军，甚有把握，公前言天险可恃，一夫当关，万夫莫向，殆足信乎！

狗贼上援尚无确信，月杪必至之说，或不甚真。太湖城围已弛，或不遽以全力来援乎？萧浚川接侍严批后，已于十一月初三日自广西起行来鄂，侍后批曾严饬其不必来，不知渠接到后，进止又复何如？

公前日调度，虽若近于三思之惑，然恐太湖城下诸军受夹击之累，无非热肠迫切；其于多公急予之柄，无非欲用其崛强之才，收其专一之力，似不必以电泡苦恼为喻。军事尚静，尚祈我公守之。复问台安。

再，鲍超苦战，一时诸将所不易及，久邀洞鉴。渠所怏怏若有未足于怀者，总以人数太少，不能独当一路。十七日接援贼将至之信，连夜自宿松赶回太湖。侍与少荃商，嘱其竭力以打援贼，准其添立一营五百人以足四千人之数，由敝处粮台先发五个月，再商之宫保。侍因其雄心郁郁，欲有以悦其志，是否可行？祈示知。又启。

0467．复莫友芝 ⁽¹⁾ 十一月二十三日

伤曩游诸君次第沦谢，喜莫、郑二人已有绝学。寄去所索《太公墓表》，附告其弟近况。

郘亭尊兄大人阁下：

六月二十九日奉到惠缄，八月二十七日又奉到前寄赐缄，敬审道履康愉，纂著日富，至以为慰。

自丁未年瞻近光仪，忽忽十载，不独干戈扰攘，时切陵谷之感；即曩游如刘菽云、魏将侯、邹叔绩诸君次第沦谢，亦复怆恻，不可为怀。侧闻阁下与郑君息影穷山，搜讨遗经，六合之奇，揽之于一掬；千秋之业，信之于寸心。每览尊集及子尹兄所著书，窃幸并世幽人，已有绝学；西南儒宗，殆无他属，钦企不可言喻！

国藩承乏戎行，倏逾六载，同袍才俊，凋谢略尽。昨岁墨绖复出，易舟而陆，浙、闽、楚、蜀，蹙蹙靡定。比奉会剿皖北之命，以所部萧、张诸军为广西、湖南所留，此间现兵无多，难当大敌。皖中粤、捻联合，蚁聚蜂屯，不可爬梳，未卜生民何日稍得苏息。

承命作《太公墓表》，学殖浅薄，本不足揄扬盛德；又以戎马仓皇，多窘拘之况，少闲适之味，姑为纪述一二，以答雅属，伏希鸿裁改正，不胜至愿。

令弟善徵在此，诸臻妥善。此间尚无军中积习，略似塾师约束，期共纳于轨范耳。足慰廑注。肃泐布复。顺候著绥，诸维心鉴。

————————————————————

(1)  莫友芝（1811—1871），字子偲，号郘亭，晚号眲叟。贵州独山人。道光举人，曾客曾国藩幕。通小学，精版本目录之学。善书法，工诗。有《郘亭诗钞》、《韵学源流》、《唐写本说文木部笺异》等。

0468．致郭嵩焘 ⁽¹⁾ 十一月二十三日

询何日始得旋京，略告本人及诸友朋近况。

筠仙仁弟亲家大人阁下：

久未接惠书，正悬系不可为怀，今日闻台旆有赴山东查海口、烟台之行，与李云舫漕帅同事，不知何日始得旋京？途费尚足自给否？遥维起居康胜，即事多绥，至以为颂。

国藩七月在湖口，九月在巴河，皆肃函略报鄙状。十月二十四日由巴河拔营下行，初三日至黄梅小住十日，十一月十三日进驻皖省之宿松。所部湘勇六千、他县兵勇三千，俱尚可用，特无善战者统之出仗，不敢以当大敌。萧浚川留广西，张凯章留郴州，顷奉旨暂不调回。比闻萧君以广西无饷，已拔营来鄂，不知确否。

九舍弟以家事归去，正月可来。季弟带千人隶润帅麾下，驻扎英山。申夫派营务处，又自带四百人，早夜勤求，和辑诸将，好帮手也。少荃放延建邵道，尚在敝幕，俟次青、意城二人中有一来者，渠乃入闽履任。作梅十九日到营，朋游尚不寂寞。惟雨三殉节定远，漱六又以九月三日物故，霞仙以十月十三日丁外艰。戚好之间，频闻噩耗，怆恻不可为怀。漱六有志著述，百不一酬，较之芝房尤可悯念。

国藩身体粗适，惟癣疾大发，目光日眵。舍间尚平安。儿子已于九月十六续弦。家叔郁极，肝火极旺，颇用为虑。略报近状，用慰远注，诸维心照。

————————————————————

(1)  本件传忠书局稿本标为复信，据内容并参考二十七日复郭崑焘书，可知应为致函。

0469．复周辑瑞十一月二十四日

略告近况，有托买货物一单，如郭嵩焘果不在京，求拆阅代买。

子佩仁弟大人阁下：

前接复缄，敬审兴居迪吉，即事多绥，至以为慰。

国藩自去冬以来，驻扎抚、建几及九月，南有石逆巨股，北有景镇余孽，兼顾不遑。夏末景镇克复，江西肃清，始奉会剿皖贼之命，所部萧浚川、张凯章二军，一留广西，一留郴、桂，目下均难遽来。现兵单薄，只堪防守，难期进取；饷项缺乏，亦时有脱巾之虞。

筠仙闻有山东之行；恕阶兄大考升擢后，闻已简放学政，均不知确否？

元旦折弁进京，敝处托买货物一单，如筠仙果不在京，即求阁下拆阅代买为荷。顺问台安。

0470．复翁同书十一月二十四日

告现兵仅堪防守，难言进攻。多、鲍诸军，拟御陈玉成于太湖外围。

药房仁兄大人执事：

前奉手简，适以移营倥偬，裁复少稽。顷又接到惠缄并淮南地图，具纫廑注。两淮群丑陆梁，赖公孤军扼驻寿春，枕戈待旦，八公草木，渐有回春之意，钦企何极！

弟以十月二十三自巴河拔营，至黄梅少驻九日，冬月三日移扎宿松。所部萧观察启江、张观察运兰之军一留粤西，一防郴、桂，均难遽来，现兵仅堪坚守，难言进攻。太湖多、鲍诸军日内因闻陈逆上援，拟御之于旷野，城围少弛，弟与润帅两军均为后继，或可无虞。附报。敬问台安。

0471．致刘蓉十一月二十四日

唁其父逝，附告近况。

霞仙仁弟亲家大人阁下：

顷接家书，敬悉姻伯大人于十月十四日仙游，哀愕曷极。往岁趋谒德门，窃见姻伯形体虽瘁，神气尚旺；今岁九月，闻稍益增剧，催毕婚嫁之事；旋又喜日就康复，尤用慰贺；不意天不慭遗，遽摧梁木。阁下至行醇笃，迥迈时流，哀毁灭性，良用远忧。惟念姻伯达观物我，一视彭殇，识度乃远出经生之上，昂然大还，毫无遗憾。阁下上承先绪，下庇诸季，负荷甚重，礼文正繁，尚冀勉抑哀忱，以当大事，至要至祷！

国藩以十月二十三日自巴河拔营，至黄梅小住九日，冬月三日进扎皖中之宿松县，萧军留剿粤西，张军留防郴、桂，遵旨均不调回，现在兵力仅敷防守，难言进取。闻萧公因粤西无饷，又将拔营来鄂，不知果可成行否。逆酋陈玉成新得志于江浦、六合，闻将悉力上援太湖，多、鲍诸军固属前敌，敝处恐亦不免于恶战，知注附陈。

兹因便寄菲仪五十金，乞代备鸡酒，敬献灵帏。肃泐，奉唁大孝。诸维心鉴。

0472．加易良翰片十一月二十四日 ⁽¹⁾

将十月所为文二首抄览。

正封缄间，又接初十日手示，索及鄙人近作古文，实无称意之作，兹将十月所为文二首抄呈雅览，阅毕请即交小儿纪泽收存。

阁下近阅何书？闻教舍侄辈读《说文部首》，甚好。特无文义，恐难牢记耳。再候芝生仁弟日安。又启。

————————————————————

(1)  此件传忠书局稿本未标时间，收在十一月下旬信内，据曾氏《日记》，知作于十一月二十四日。

0473．复胡林翼十一月二十六日巳刻

请发公牍将鲍营移扎西路，蒋营缩紧归并北路。告多隆阿公牍未敢参议，胡移驻英山，似可不必再西。

润之老前辈大人阁下：

二十六日辰刻得二十五日惠书，敬悉一切。

霆营添五百人既蒙允许，侍今日即备公牍矣。霆营孤悬东路，四面受敌，诚如来示，可一而不可再，可否仍令移扎西隅，堵二郎河之路。既已弛太湖之围，与其阙西，不如阙东；与其使春霆孤悬东路，为救兵之所不及，不如使礼堂孤悬新仓，近而训营可救，远而宿松各营亦可往救也。鲍若在西，亦尚可往救。如霆营必宜挪动，应请即由尊处主张。此番气机，殊不甚和适，如得尊处公牍，将鲍营移扎西路，蒋营缩紧，归并北路，此后似可静以俟之。一言不发，一牍不行，以待援贼之至。鄙见如此，不审阁下以谓何如也？

多公公牍读悉，侍未与见面，不知其深，未敢参议。据水营探信，四眼狗尚无上援确耗，大旆移驻英山，似可不必再西。敝处营濠有六分工程，守或尚可，战则不放心也。顺请台安。

0474．加唐训方片十一月二十六日未刻

嘱力顾大局，遵胡、多公牍而行。淮北之行，必请官、胡两帅主持。

再，贵军现扎太湖南路，与敝处宿松一军呼吸相通，鄙意自愿贵军仍驻原处，全不挪动。惟胡宫保、多都护二处如有一处请贵军移动者，阁下即应力顾大局，遵公牍而行耳。至淮北之行，敝处不赞一词，必请官、胡两帅主持。弟又手复。

0475．加鲍超片十一月二十七日

询粮路尚通否，扎地请商之胡、多酌办。

再，行军以粮路为第一要务，现在贵军粮路尚通否？如果不通，则目前即属可虞；将来援贼大至，更为可虑，自不得不早为设法移扎西路霆字旧营，以就粮路，以固军心。若现在粮路尚通，将来援贼大至，不至梗塞，则或扎东门，或移他处，由足下商之胡帅、多都护酌办可也。又手及。

0476．复左宗棠十一月二十七日

告韦志浚投诚，并无两端之见，然终恐为李兆寿之续。多隆阿请拨兵代围太湖，于公于私皆不可。

季高仁兄大人阁下：

二十六日得十八日惠书，敬悉一切。

韦志浚投诚，并无两端之见。雪琴及邓翼升、李成谋、李朝斌等皆与相见。所难者，渠带有万八千人、马匹千余，器械甚精，洋枪甚多，聚而不散，终恐为李兆寿之续；且目下由渠发米，人一斤四两，开春以后，即无以赡之。杨、彭欲咨请张筱浦发饷，未必即应。厚庵不敢出奏，职此之故。

太湖多、鲍、唐、蒋四军势均力敌，事权不一，润帅檄归多总统。多意欲全弛太湖之围，而与鲍、蒋御援贼于潜山，又恐太湖城贼逸出为患，欲敝处拨六七千人代围太湖。弟以敝军坚驻宿松，深沟高垒，以公言之，万一前敌小有疏失，此军犹为后继；以私言之，敝处现无统领，不敢遽当巨寇。润帅于鄙说两存之，而多似不谓然。

来示所谓三者竟难办到，良深焦灼。何如？何如？即问台安。

0477．复郭崑焘十一月二十七日

告行止及军情、敌情，说明已资助郭嵩焘赴山东，嘱速于本县觅地移居。

意城仁弟亲家阁下：

十一月六日接前月十四惠书，敬悉一切。此间诸事，舍弟沅甫过长沙时，想已面晤详告矣。

自舍弟行后，敝军于十一月三日行次黄梅，十三进扎宿松，步队一万有奇，操练颇勤，营濠亦固；马队新操二百，尚未熟悉，但无统将领之出战，殊不放心。

太湖多、鲍、唐、蒋四军，润帅新檄多公总统其事。太湖合围业已三月，文报不通，接济久断。现闻狗贼上援，欲尽弛城围而迎击于潜山，鄙意不甚相合，日内龂龂，尚未定局。

筠仙亲家久无来信，闻奉朱批，令其赴山东查海口、烟台，而僧邸添派李芸舫湘棻与之同往，不知岁底可还都否？昨亦寄去百金，东行无须自备斧资，宜可自赡；但明春南旋，未遽能自由耳。尊府移居定否？能在贵邑谋一僻乡，究胜远徙它县，以速为妙。山中春湿，非宜也。即问近安。

0478．复李续宜十一月二十七日

询其母全康复否，附告行止及军情、敌情。

希庵仁弟亲家大人阁下：

十一月十七得初四夜惠书，敬悉一切。姻伯母玉恙闻时愈时剧，不知近日得全康复否？至以为念。

国藩于十一月三日行抵黄梅，小驻九日，十三日进扎宿松，步军万人操练颇勤，营濠亦固，惟乏统将率之出战，殊不放心。马队近操二百人，南人乘马终涉勉强。

太湖多、唐、鲍、蒋四军，润帅新檄归多公统领。多意欲全撤城下之围，而御援贼于潜山，润帅甚韪其议，鄙见不甚符合，日内龂龂，尚无定局。英、霍一路，虽闻贼有大围包抄之意，然山径崎岖，不甚宜马，湘军御之，当无它虞。肃布一二，诸维心照。顺候侍安。

0479．复钱宝青十一月二十七日

略告近况、军情，寄呈奉酬屏幅。

萍矼仁兄大人阁下：

黄梅途次肃复一缄，谅达荃鉴。冬寒，伏审兴居多福，闳袌遐鬯，至以为颂。

弟于十三日进驻宿松，深沟高垒，粗定规模。揆帅分拨口马三百五十匹，新立土马队，如村童入学，但闻喧争之声，难责按日之课。即夏楚亦有所不得施，未知何日稍得集事。

太湖多、鲍、唐、蒋四军，润帅新檄令归多公总统，事权既一，众志自协，陈逆果率大股来援，或可并力却之。敝军兵不甚单，而统将乏人，常用为虑。萧、张二观察久无望其复来，闻萧军以广西无饷，毅然北行，未审果否出粤。皖中群盗如毛，兵不厌多，特饷项日耗，正不知何以为继耳。

前缄言作屏幅奉酬，兹谨书六幅，便中寄呈，知无当于大雅，尚希莞存。顺问台安。不具。

0480．复官文十一月二十八日

告马队已足太湖四军，胡林翼檄令归多隆阿调度，陈玉成尚无西来确耗。

秀峰宫保中堂大公祖阁下：

二十四日得二十日惠书，敬悉一切。

后次承惠拨马百匹亦于二十六日到营，发交新募之土马队，日内调驭操练，正如村童闹学，奇态百出。新西丹到时，敝处得二百名已不为少。盖润帅在西，英、霍、商、固兼顾二路，千骑决不可少；敝军在东，目下以多、鲍当前敌，敝处为后继，二百骑已足大壮声威。马队稍有扰民之处，鄙意欲曲劝而力教之，其夫役不足等情，亦必体恤而护全之，仍祈我公预为申约，俾得相与有成。至感至祷。

太湖多、鲍、唐、蒋四军，润帅檄令概归多公调度，事权既一，众志自齐。四眼狗尚无西来确耗，或者江浦、六合官军小挫之后，旋即得手，该逆不遑遽西乎？萧道以广西无饷，毅然北行，不审果否出粤。莲舫荷二千金之惠，鄂中士绅同声感谢。人便肃泐，不尽缕缕。顺问台安。

0481．致厉云官十一月二十八日

告小轿停办，请转对联，代裱挂屏。

伯符仁兄老公祖大人阁下：

昨寄一缄，请饬办小轿，顷此间有以竹揉成之轿，似尚轻便可用，拟即在此制用，尊处若尚未办，告且停也。

许莲甫求写对一付，求即交还。钱许为我写挂屏，请代裱成寄营为感。顺问近祉。

0482．复彭玉麟十一月二十八日

告韦志浚投诚，人数过多，难于豢养，不能不慎。

雪琴仁弟大人阁下：

黄副将来，得惠书，具悉一切。

韦志浚真心投诚，江之南岸可省兵力，惟人数至一万八千之多，与胜帅所招之李世忠规模略同，每月口粮极少亦须四万两，张筱翁与皖南道自顾不遑，恐未必能筹此款；即使府县到任征收钱粮，而上有建德杨辅清股匪，下有青阳杨雄清股匪，其江滨大通一镇，又有红单船在彼抽厘，计可以取钱之地甚少，地方官亦无可如何。无以养之，则终将以抢掠为生，故仆屡次复信，皆重在散去党羽，仅留数百人，盖实以难于豢养之故。厚庵之迟疑不奏，亦以人多难养之故。和帅、张帅能奏更妙，恐亦嫌其人多不敢奏。张殿臣初降，仅带其党六百人来，至今妥叶。李世忠带万九千人，终难放心。仆素性拘谨，厚庵亦谨饬之士，此事不能不慎，阁下以为何如？

承惠糟蟹，谢谢！黄副将往太湖一行后，即可归营。复问台安。

厚庵弟均此敬候。

0483．复许振祎十一月二十八日

贺其秋试获隽，谢惠赠书籍。附告本人及李鸿章、李次青、曾国荃近况，望来一叙。

仙屏仁弟阁下：

前接惠书，尚未裁复，顷又奉到喜缄。欣悉秋试获隽，在主司可云得人，在江西庆榜中可云多贤，在阁下可以纾高堂之忧思而少解积年之郁郁，在鄙人可以觇幕府气运之方隆，而在少荃可以夸金针之不虚度，仙丹秘诀之有真传也。

承惠书籍多种，发箧灿烂，瑰宝充庭，如《圣教序》、《耕织图墨》及舍弟之注疏、端砚等，尤为罕觏之珍，什袭拜嘉，永矢弗告。

此间于冬月三日行抵黄梅，十三进扎宿松，深沟高垒，规模初定。逆酋四眼狗屡欲率众上援，目下尚无确耗。少荃观察闽中，俟部文到日，即当弭节东行。次青病体尚未全愈，订以新岁来营，而其太夫人犹不忍遽遣。九舍弟来巴河一次，因改葬事又复归去。幕中人少，岁晏萧寂，惟冀旌从迅速枉过，小作平原之饮，复修馈岁之仪。新岁江头花放，去马如飞，又当共赠丹诀，助君飞升。肃泐布复，惟希心照。

0484．复朱金权十一月二十八日

虑家中费用日趋奢靡，求代为照料家中诸事，恭敬待客。告杉木之事在远难管。

金权姻兄同学足下：

顷接惠书，猥以贱生揽揆之辰，远辱齿芬，愧谢无似。国藩在外年余，诸托平顺，足慰廑注。

舍间凡事费用日趋奢靡，殊以为虑。莳蔬、养鱼二事，先人累代皆时时认真经理，敬求足下代我照料。各种书籍，亦求常拂尘埃，勿令潮湿。即贱兄弟在外寄回信缄奏稿等件，亦宜聚置一处，免致散失。至人客来往，非房族即亲友，切不可稍稍怠慢，求恭敬相待，虽舍弟等不在家，亦可款留酒饭也。

至杉木之事，弟在远难管，尚祈原亮。诸维心照。

0485．复胡林翼十一月二十九日 ⁽¹⁾

告太湖业已弛围，不如索性大弛；以马队上援太湖，下顾石牌，似可纵横如意；余、丁九营在天堂，似可无虞；军中士气，实觉难当巨敌；今冬姑求全军，明年李续宜、萧启江来再求破敌。

润之宫保老前辈大人阁下：

得二十八日申刻惠书并翁中丞、多都护二缄，敬悉一切。谆恳之意，溢于言表；办贼之心，切于救焚，钦服无已。侍亦有一二刍荛之见，条列于左：

一、旬日纷纷所争者，只太湖之弛围与不弛围为第一关键。自多公飞虎各营移扎新仓，太湖之城围业已弛矣。有弛之实，而犹不居弛之名，展转设法以求合围，兵愈单、地愈散，大可虑也。在西之营，闻每日派队在外守护粮路。如蒋扎北路，而浮桥以东之四营则大可虑；唐扎南路，而新移宝塔下之三营则大可虑。陈逆援贼一至，不独鲍军腹背受敌，即蒋、唐之营太散，亦难保万全也。鄙意业已弛围，则不如索性大弛：将鲍营移扎西面，居霆字夏秋旧垒之内；蒋营仍扎北路；将桥东四营收拢，聚于桥西；不收亦可。唐营仍扎南路，稍增宝塔之营，以通多公之气，如此似尚妥叶，盖均之弛也。今日之鲍、唐、蒋三军不动，是名不弛而实弛也。阁下前令鲍军扎潜山，是弛东路而进也。侍今欲鲍军扎西垒，是东路弛而退也。弛围而进，则气较锐；弛围而退，则气弱而势较稳，湖北上游必可无患。祈钧裁。

一、多公马队利于游击，其石牌业经精选四营守之，此时可不必更矣。以马队上援太湖，下顾石牌，似可纵横如意。若云御援贼于潜山，则必胜；御之于太湖、新仓，则难胜，此侍之所不知也。即其与公缄中称所部四千余人围扎太湖云云，侍亦虑其不能合围耳。其云霆、训两营围守太城，四面合围，绰有余力云云，似亦不确。

一、余、丁九营在天堂，既得地利，又得人和，似可无虞。观余屡报布置情形及丁前寄公之缄，俱有把握。鄙意太湖四军，只宜自顾，不必兼顾天堂也。我公至英山，有本部及金守各营，又可调曾道七营合扎一处，万一单薄，尚可调蒋军合扎一处。如天堂余、丁万全，固属大妙；即余、丁稍有疏失，公部步队万余、马队千人，亦必可操胜算，但不宜兼顾商、固一路耳。

一、敝部前所恃者萧、张二公，现在俱不能来，如夜行失烛，寸心郁郁。十七日尊缄欲拨七千人专合太湖之围，侍虑围此大城，无一统领，万不放心，未敢允许。十九日尊缄令拨四千人会围太湖，亦以围城各军无统，且不以迎击潜山为然，亦未允从。连日细察敝军士气，实觉难当巨寇，若贼来宿松，侍亲督率守御，尚可支柱；若鲍、唐在太湖之西力战数日，此间派队前往援应，尚可一战；此外均难深恃，殊深焦灼，伏希原谅。

以上四条是否有一二可采？公之卓裁，意在迎击援贼，生擒逆狗，一面打狗，一面围城，兼营并举；侍之拙见，以为狗不易擒，但求击退，城不易破，但求全军。前年在意生寺、在童司牌，去年在麻城、在花凉亭，皆击退陈逆大股，而固无恙也。

公意在击贼于潜山，而以太湖为后继之师；侍意在击贼于太湖，而以宿松为后继之师。公意师出潜山，可以兼顾天堂，而仍不弛太湖之围；鄙意师出潜山，不能兼顾天堂，太湖之围，与其实弛而名不弛，不如一竟弛之，与其弛西，不如弛东。侍意未免涉于私，公意亦实不甚稳，伏乞酌择施行。即问台安。

再，侍意专重在全军，若如鄙说以鲍军扎西路旧垒，则鲍军可以万全。敝处临时派队帮同打仗，则唐、蒋两军亦可万全。多公石牌精选营易于自全，马队亦易于自全，惟新仓飞虎营不甚放心，然鲍、唐皆可援应，亦可图全也。渠四军全，则侍军全矣。公军保全之法，不与太湖四军相干，即余、丁保全之法，亦非进扎潜山之师所能庇护，然计天堂之险峻，英山之崎岖，余、丁之谨慎，公部之多而稳，亦必可万全无患。今冬姑求全此三军，明年希、浚来，再求破贼，可否？侍又渎启。

————————————————————

(1)  原标日期为“十一月冬至日”。

0486．复胡林翼 ⁽¹⁾ 十一月三十日

商太湖弛围不弛围、合围之法、诸军调遣等事。告已派李鸿章前往太湖细看地势。

润之宫保老前辈大人阁下：

二十九日复书后，思太湖之事，竟夕不寐，此事关系极大，兹再将鄙见条陈于左：

一、吾二人所争者，以弛围不弛围为最要。所贵乎合围者，断接济也，绝文报也。吾之濠墙密布，城贼不便出队也。前此太湖合围之时，东北隅鲍、蒋二军交界之际，尚缺六七里，可进接济，可通文报，可出大队。西北蒋、唐二军交界之际，尚缺五六里，可进接济，可通文报，可出大队。近来宝塔下飞虎二营撤去，缺处更宽矣。于贼毫无所损，徒使官兵营单而势散，吾故曰实弛围而名不弛围，所以不肯从尊说者，此为关键。

一、敝军若进扎太湖，必须国藩亲率全军同去；纵不全去，亦不过留一二千人在宿松守粮台而已。围城乃极大极难之事，岂可掉以轻心！若真正合围，开掘长濠，贼必致死于我。一援击退，必再援；再援击退，必三援。自须通筹始终，求一长策，岂可侥幸于一战成功，谓援贼既退，城贼亦败耶？前此武昌之围、九江之围、瑞州、吉安之围，其要在长濠，其妙亦在水师。今太湖一城，我无长濠、水师，而援贼更多，愿公勿以其为县城而忽之！若不求合围，但求全军，鲍公移扎西路，敝军协拨数千人赴太，帮扎帮打，尚是稳着。若一面合围，一面击援，终是险着，侍不敢附和。

一、侍若果率全军赴太湖，则围城之事，侍主之；击援之事，多公主之。但鲍镇一军仍须扎城下，只可派六成击援，不可移扎他处。

以上昨夕所筹，再行详告。今早请少荃往太湖细看地势，初二乃可归来，统容续报。再请台安。

————————————————————

(1)  原注：“此信与申夫商定后未发。”

0487．复胡林翼十二月初二日

告萧启江至衡州尚无信来，前敌即进扎小池驿，亦决不能兼为天堂之声援。

润之宫保老前辈大人阁下：

得初一日手教，敬悉一切。浚川禀十三日至永州，其至衡州，尚无信来也。

此间营垒粗就，掘濠皆深至一丈以外，守或尚可，战则无把握也。细察舆图，兼度兵力，前敌即进扎小池驿，亦决不能兼为天堂之声援，盖中隔一县坚城，而相距又在百余里外耳。阁下以谓何如？即请台安。

0488．复吴敏树 ⁽¹⁾ 十二月初二日

说明《欧阳生集序》中称引并世文家，列其于桐城派原因；赞同其《书西铭讲义后》之义，抄示部分近作。告杨芋庵尚未授事，说明去夏箴规二事。

南屏仁兄大人阁下：

去岁辱惠书，久未奉报，顷又接到九月赐缄，敬承动履康愉，纂著闳富，至以为慰。

筱泉前寄示尊书，以弟所作《欧阳生集序》中称引并世文家，妄将大名胪于诸君子之次，见谓不伦。李耳与韩非同传，诚为失当，然赞末一语曰：“而老子深远矣。”子长胸中固非全无泾渭。今之属辞连类，或亦同科。至姚惜抱氏虽不可遽语于“古之作者”，尊兄至比之吕居仁，则亦未为明允。惜抱于刘才甫不无阿私，而辨文章之源流，识古书之正伪，亦实有突过归、方之处。尊兄鄙其宗派之说，而并抹杀其笃古之功，揆之事理，宁可谓平？至尊缄有曰：“果以宗桐城为派，则侍郎之心殊未必然。”斯实搔着痒处。往在京师，雅不欲混入梅郎中之后尘，私怪阁下幽人贞介，何必追逐名誉，不自惜。昔睹鬷蔑之面，今知君子之心。吾乡富人畏为命案所污累，至靡钱五百千摘除其名。尊兄畏拙文将来援为案据，何不捐输巨资，摘除大名，亦一法也。

见示诗文诸作，质雅劲健，不盗袭前人字句，良可诵爱。中如《书西铭讲义后》，鄙见约略相同。然此等处颇难于著文，虽以退之著论，日光玉洁，后贤犹不免有微辞。故仆尝称古文之道，无施不可，但不宜说理耳。送人序，退之为之最多且善，然仆意宇宙间乃不应有此一种文体。后世生日有寿序、迁官有贺序、上梁有序、字号有序，皆此体滥觞，至于不可究诘。昔年作《书归熙甫文集后》，曾持此论，讥世人不能纠正退之之谬，而逐其波，而拾其沈，异时当就尊兄畅发斯旨。往岁见寄之书，似尚不逮今秋惠书暨复筱岑书之雅深。

国藩自癸丑以来，久荒文字，去岁及今兹作得十余首，都不称意，兹抄五六首奉呈教正。平生好雄奇瑰伟之文，近乃平浅，无可惊喜。一则精神耗竭，不克穷探幽险；一则军中卒卒，少闲适之味，惟希严绳而详究之。诗则八年不作，今岁仅作次韵七律十六首，不中尺度。尊兄诗骨劲拔，迥越时贤。姚惜抱氏谓诗文宜从声音证入，尝有取于大历及明七子之风。尊兄睥睨姚氏，亦颇欲参用其说否？

令戚王庆奎在此，诸臻妥适。弟约束文武，略似塾师之待弟子，不至纵弛。杨芋庵暂给薪资，尚未授事，或俟筱岑及尊兄枉过时，再议所以处之。

去夏惠书有另纸箴规二事，研生父子之在敝营，弟相待之意，始终本末，尚不至失之过薄。至卑官失礼一节，甲辰秋有此事，外间以为口实，至今亦尚亲爱，视世之口不言而心衔之者有间。迩来仪文弥加检点，而真意反逊于前，将求一中行之道而从事，又不可以遽几，盖嗛然也。肃复。顺候近祺，诸维心照。

————————————————————

(1)  吴敏树（1805—1873），字本深，号南屏，又号乐生翁，湖南巴陵人。道光举人。以大挑选浏阳县训导，旋辞职。著有《柈湖文录》、《柈湖诗录》等。

0489．复朱咏春十二月初三日

询请何师教外甥，附告近况。

云亭妹夫阁下：

十一月十二接惠书，具悉侍闱万福，即事多佳，至以为慰。

舍侄女于归德门，足下为月下老人，想亦饱尝鸢轿之荣，羡羡。

震四外甥明年读书，系请何师？每日须讲《史鉴》三页，无论能听悟与否，讲之有常，自有进益。

国藩驻进皖境，幸托平安。萧浚川未来，尚乏统将，难以骤进。知注附陈，复候侍安。不尽。

0490．复黄赞汤十二月初三日 ⁽¹⁾

答其以衡湘旧旅从事中原之议，告湘人不惯面食，不耐劳苦，不可强之北征，莫如召募河北壮丁，或三省各募各练，实为事半功倍。

莘农老前辈大人执事：

月前展诵阁下与兰坡中丞惠书，曾泐函布复，谅登签掌。

顷手书以皖捻蚁屯蒙、亳，接轸中州，滋蔓时虞，力图防剿，仰见荩怀肫笃，硕画周详，至为钦佩。乃辱明诲，欲以湘衡旧旅从事中原，且劝勉之殷，至三至再，回环循诵，五中惶悚。夫天下大势，北而畿辅，东而三齐，皆以豫州为绾毂之区。来书指明轻重缓急，无待蓍龟。国藩自再出视师，奔驰江楚，不敢告劳，果能勉竭驽骀，与大君子戮力同仇，肃清北路，获收铅刀一割之用，良所至愿。无如南北异势，迁地弗良，前书未尽欲言，今复为老前辈缕陈之。

河淮以北之民，赋性刚劲，耐寒习苦，囊裹干糇，且行且食，以该处之兵，办本地之贼，必可得力。若敝部皆衡、湘之士，狃于南方风气，不惯面食，冬则风帽皮衣，炭盘手炉刻不能离，罗、李名将亦不免有冬烘气象。昔阁下与二公为至交，亮所稳知。至勇丁安静，不扰甲于他处，而文弱不耐劳苦，又常常告假思归，禁之不可，刑之不听。珂乡贫民风气与敝县人情一一相同，其不可强之北征者，势使然也。况敝部萧、张两军调赴湘、粤，兵力本形单薄，所赖楚北诸军互为声援。前两次奉旨筹拨一军，取道光、固、颍州，绕出怀、蒙以北，筹维再四，至今无以应命。现下游援贼闻有四眼狗大股西来，太湖一路最为吃重。敝部进屯宿松，与太湖相为犄角，兼顾后路饷道，似难临敌撤调。方命之愆，实深悚歉。

抑侍更有进者，自太行以东，至于曹、郓，皆自古百战之场，如邺下古之雄都、大名宋之北京，良将劲卒，尤当世不乏人，皆阁下按部必经之地，可否奏请直隶、齐、豫三省督抚中，饬令一人召募河北壮丁万余人，认真训练，不过数月，其雄健必可远胜于湘勇，较之调南勇而北征者，难易不啻霄壤。或三省各募各练，直隶则屯驻大名，山东则屯驻东平，河南则屯驻彰、卫，有事易调拨，无事易遣散，实为事半功倍。是否可行？惟祈筹画熟商。肃泐布复，祗请勋安，伏希霁照。不具。

————————————————————

(1)  日期原题为“嘉平三日”。

0491．复胡林翼十二月初四夜

告目下不动不变，似尚妥善，惟鲍超未必甘居守兵之列。同意援敌至时，即在新仓、石牌等处击退，不必先图潜山。太湖自应暂不弛围。祈酌李续宜可否不归多隆阿节制，请速移北路。

润之宫保老前辈大人阁下：

初四卯刻接初三日惠缄，敬承所示。舍弟谓阁下长处在舍己从人，固不啻舍短而从长，有时并人之短者而亦从之也。应复事宜，条列如左：

一、目下不动不变，援贼至时，以鲍、唐固楚疆，多、蒋击援贼，似尚妥善。惟鲍公以能战自命，恐未必甘居守兵之列。凡军中目人为怯弱，最易触人之怒。曩霞仙目邹岳屏为怯，而邹衔之次骨；近多公不告鲍、唐而独克石牌，鲍、唐亦颇次骨。即此次多、蒋欲派敝军代围太湖，此间诸将亦颇以为人所轻侮为耻。鲍之耻，当更甚于诸将，祈酌之。

一、援贼至时，即在石牌、新仓等处击退，不必先图潜山，正与鄙意相合。纵扎小池驿等处，亦必不能兼顾天堂。若在新仓开大仗，则唐军可拨队去助。鲍军在北，则可往助；在西，则可大队往会剿矣。

一、太湖之围大弛本不妥，鲍公尤决不从，自应暂不弛围，嘱其多备米粮，以防不虞。

一、希庵母病不能来，自是至理。昨接揆帅咨，亦札希公归多节制，想已专札希庵，递至湘乡矣。入奏时可否减去希名，祈酌之。

一、大纛移至北路，自不可缓。公率舒、金、曾、吴驻扎一处，似须预留余力援应余、丁之师，再有余力乃可进取霍山。公虽认第三路，而天堂险着必须公照护之也。即请台安。

0492．复彭玉麟十二月初五日

请饬邬营照料粮船，询有否极加优赏之人，告胡林翼、李续宜、曾国葆近况，赞决计杀韦志浚。

雪琴仁弟阁下：

初二日接二十七日手书，具悉一切。

邓守之篆屏及庄卫生信收到。

伴山粮台各船已饬改泊小孤山，去敝处稍近，请饬邬营照料为荷。

《石钟山记》少暇当挥就奉呈。

本身封典赠外祖父母，向来合例，不须捐，亦不奏也，只略花小钱托人在京中料理而已。

择尤保举封典，奉旨允准后，并未保过一次，明年当保数员。尊处如有极加优赏之人，可缄示也。

润公前驻界牌石，系蕲州与太湖交界之区。初六日当移驻英山之西，去此稍远矣。李希庵之母病反复，今年不能来鄂。舍弟季洪现扎英山之石头嘴，并闻。即请台安。

正封缄间，张德富来，接一信；陈德来至，又接一信。方学凯之事，姑且存而不论。红船上零星物件，已嘱派舢板送至宿松，其船即令张德富驾回老营。阁下在何处，红船即随泊何处耳。

韦志浚事，仆久知其不可恃，盖穷蹙之至，又不得人心。其云攻芜湖者深为可笑，渠能攻则早攻之矣。彼若逃入水营，阁下决计杀之，极是！极是！厚庵迟迟未奏，正自稳重。闻和帅已奏，寄谕令官揆帅查，阁下与厚庵办理，尚无急于见功之意，可慰！可慰！

尚斋在此过年，春间再至尊处也。又行。

0493．加胡大任片十二月初六日

谢馈赠，告改易称谓，万不敢当。其先茔如有欠安之处，当于北行之先妥为料理。

正封缄间，又接惠书并暖鞋、台菜等物，谨与前次颁惠诸珍，一并拜登。厚德隆谊，感纫无既。至更易称谓则万不敢当，二十年同年之谱，五六载患难之交，岂可因此一节，尽改前文？以后幸弗再施，千恳！万恳！

府中先茔如有欠安之处，自当趁阁下未北行之先，妥为料理。舍间祖、父二代坟墓，今年一并迁改，舍弟归去即为此事。

秀帅为阁下筹画程仪二千，可感之至，弟已肃谢。

此间诸事如恒，军乏统将，常以为虑。余托平安，世兄当能详之。敬璧谦柬，复请台安。

0494．复袁秉桢袁薇生十二月初七日

嘱守护藏书，勾销各属常例欠缴之款。安排其父灵柩回湘潭事宜。询起行时间及物件、人口多少。

萸生贤倩、薇生世讲足下：

黎寿民于十一月十六日来营，接得来缄并讣文百分；刘德大腊月一日归，接惠缄；初七日又接自松官封递来之缄，得悉一切。

尊甫遗命，以藏书不可遗失一字，则贤昆仲此时自以守护书籍为第一义。各属常例欠缴之款，此际尊甫仙游，概归无着。宧途人情，薄本似纸，不独苏省为然，即他省亦如出一辙；不独节、寿各例款为然，即借出之项、陪出之款，一旦本官物故，便尔百呼罔应。仆于苏省院司各署，向来不通书缄，未便因此率行渎求，即求之亦必不应。贤昆仲仰承先志，支撑傲骨，竟可将各属欠款一笔勾销，免致展转营求，终归无着。现在寓所虽贫，计亦当有千金之储。由松至浙、由浙至常山，皆系水路，计辎重船只虽多，亦不过费银二三百两。由常山至玉山，陆路八十里，却须费百余金。此必须贤昆仲与令叔亲自料理者也。由玉山、广信以下，直至湖口，皆一脚顺水，仆可派炮船护送，亦可派员至玉山、广信迎接。万一尊处盘费太少，敝处尽可帮助。玉山至湖口千余里，湖口至湘潭二千余，敝处当代为照料也，令叔及贤昆仲尽可放心。

来岁定以何月自松起行？书箱二百余之外，尚有各项箱若干？上下人口若干？便中望再缄知。即问孝履。　宿松大营

0495．复张芾腊八日

告潜、太、英、霍之间，战事方殷。应令韦志浚撤去党羽。祈于吴坤修推爱拂拭，曲加护持。

筱浦老前辈大人阁下：

前接复缄，敬承一切。嗣阅邸抄，得悉荣迁宪副，酬庸褒德，倚畀日隆，至以为慰。

国藩自奉会剿皖贼之命，九月回驻巴河，十月之杪，进扎黄梅，冬月师次宿松，与鄂中围攻太湖之师相为掎角。胡中丞前扎陈德圆，至太湖仅百二十里，比移军英山，距翁帅寿州稍近。逆酋陈玉成率众自江浦上援，计年内外必抵安庆。潜、太、英、霍之间，战事方殷，未知能并力一挫凶锋否。

韦志浚投诚以后，被建德杨贼吞并，弃去池城，投奔麾下，穷蹙之至，非不可纳，能散其党羽，无令拥众为佳。

吴竹庄观察率师援皖，幸隶仁宇，曾随国藩五年，患难与共，尚祈推爱拂拭，曲加护持，衔感者不独身受也。顺请台安。诸希心照。

0496．加吴坤修片十二月初八日

嘱凡兵勇与百姓交涉者，总宜伸民气而抑兵勇。望禁除洋烟、赌博二事。

再，阁下业已再出任事，则须抖擞精神，焕发志气，将从前屈抑郁积，一概置之度外。用兵既久，民间厌苦，吾辈宜格外体恤。凡兵勇与百姓交涉者，总宜伸民气而抑兵勇，所以感召天和者在此，即所以要获名誉者亦在此，望阁下实心行之，幸勿视为老生常谈也。至于战胜攻取，虽无把握，若守之必固，则可以人力操其权。下游各军，气息较重，阁下所带尚多楚人，望禁除洋烟、赌博二事，久之声实并茂，必可卓然自立。聊申迂谈，伏冀垂纳。

0497．复胡林翼十二月初八日 ⁽¹⁾

告萧启江行期与到后部署，说明目前切不宜深入。

润之宫保老前辈大人阁下：

初六日移营果驻何处？兹特专丁走候。

接浚川禀，冬月二十七日抵湘潭，索饷甚切。若湘中少有以济之，腊月当至鄂矣。浚川来，则以八千人围太湖，多、鲍、蒋诸军可御援贼于新仓等处，亦如阁下之初指矣。大约楚军图皖，须分两宗：一曰坚扼之师，一曰游击之师。侍部与公部可为坚扼之师，多、鲍、希、浚四军可为游击之师，唐则尚在坚扼之列，蒋则终归并希军者也。侍在第一路为汛地，不必轻动。多、鲍、萧虽在第二路，万一三、四路有非常之警，仍可借用。公目前切不宜深入。军事如枪法，门户宜紧；如拳法，有伸有缩。若公入之太深，则有伸无缩矣。顺问台安。

————————————————————

(1)  日期原标为“腊八日”。

0498．复胡林翼十二月初九日

坚嘱其不可深入，各营不宜散扎。

润之宫保老前辈大人阁下：

初八夜接初七亥刻惠书，敬悉一切。

公自谦愚虑无当，以侍观近来调度，实妥叶不可及。前日三缄，调拨亦自有精思，特于诸将人情似尚有体察未尽之处。狗贼若于今冬来援，胜负之数诚不敢必；若明春来援，则萧军已到，希公亦或可来，大局总可无碍。霍山求兵甚切，我公热肠，必不忍恝置不顾，然以军势论之，尊处万不宜深入。前此余际昌深入稍早，已有伸缩不能自由之患，公断不可再深入也。军无后继，是古来一大忌。去年三河败后，已觉无以善后，无以为继。厥后多、鲍花凉亭之捷，有大勋亦有天幸。今此四路之中，不能不常存一后继之想。愿公率所部舒、金、曾、吴等军坚驻英山左近，勿复轻进。公处兵力既厚，营垒既坚，余、丁处有急，固可就近驰援。

打行仗之法，一队带一帐棚、一棚夫，两队共带一锅、一火夫，夜扎营而不修墙濠，清早撤去无踪。王璞山打乐安、广昌用此法，刘峙衡打阴冈岭亦此法。李迪庵打童司牌、打湖口，不知带帐棚否？

即第二路有急，第四路有急，尊处派援亦尚在二百里内外。若公军过于深入，自处危险之地，则不能灵活矣。侍以愚昧积而成怯，区区有献于公者，曰“大旆不可深入，各营不宜散扎”二语，可否俯采？顺问台安。

罗澹公信奉缴。

0499．复厉云官十二月初九日

告陈玉成上援尚无确耗。请代买一二坛汾酒，速用百岁酒方制之。

伯符仁兄大公祖大人阁下：

腊八日得惠书，猥以前此会奏一疏，远辱齿谢。六年积劳，未足云酬，幸丹豪记注，默契天心，当更有后命耳。

此间陈逆上援，尚无确耗，若萧浚川先至宿、太等处，布置稍定，静俟该逆之至，当可御之。九舍弟为改葬事归去，明春始能复出。亮轿似可合用，此间亦另制一乘。承惠食物各种，谢谢！寄云所送烧酒，顷始交雪琴转递。尊处所称汾酒者，即歇旗店酒也。或请尊处代买一二坛，速用百岁酒方制之亦妙。

叙州近状何如？便中示及。肃复。顺璧谦版，诸维心鉴。

0500．复吴嘉宾十二月初九日

评其为文长短，请以读《汉书》、《文选》与姚鼐所称诗文当从声音证入参证得失。馈赠银、参。

子序仁兄年大人阁下：

十一月二十日接惠书，敬悉一切。

揭君遗书《序》读过，清劲为尊兄本色，所短者乃在声色之间。弟尝劝人读《汉书》、《文选》，以日渐于腴润。姚惜抱论诗文，每称当从声音证入，尊兄或可以此二义参证得失。弟夙昔好扬雄、韩愈瑰玮奇崛之文，而近时所作率伤平直，不称鄙意，亦缘军中日接俗务，不克精心营度耳。

令弟及武明良、马德顺、吴德水在此俱臻妥善，足慰绮注。初练马队，尚无规模，明春或当就绪。兹附寄银五十两、高丽参三两，聊佐馈岁之需，伏希哂存。顺问著安。

0501．加庄受祺片十二月初十日

告邓传密未来，罗遵殿无协鄂之力。

再，邓君守之未来敝处，即由水路至下游与雪琴相晤。雪君书来，似尚殷殷，想兄别有缄告雪琴耶？守之见寄篆屏数幅，不愧完白先生家风。明岁如得会晤，当加礼敬，以答雅属。

顷接罗澹翁书，浙事亦殊难下手，三库空虚，入不敷出，宁防且时时可虑，协鄂之说，固心有余而力不足也。亮有书达尊处矣。再问卫生仁兄大人日安。

0502．复官文十二月初十日

望时时传示养马之法。告萧启江若来皖境，当以其指缄商胡林翼办理。韦志浚投奔徽州。

秀峰宫保中堂大公祖阁下：

初八日接初五日惠缄，敬聆一切。

养马之法，此间知者无多，荷蒙指示一二，已告各将弁遵照。更有深语秘诀，无惜时时传示为望。

萧观察启江号浚川禀冬月二十七抵湘潭，尚未得其行至湘阴之信。若来皖境，或令其围攻太城，或扎潜、太来路，当以尊指缄商胡中丞办理。

敝处陆勇约束颇尚认真，如闻有骚扰情事，尚祈函示，以便随时警惕。

韦志浚投诚后，建德贼首杨宜清日寻战争，池城为杨逆所吞并，韦逆投奔徽州矣。附闻。即请勋安。不尽，不尽。

0503．复左宗棠十二月十一日

邓传密已直下安庆，如得会晤，自当礼敬。陈玉成现未上援太湖，如萧启江果来皖境，再拨人围太。

季高仁兄大人阁下：

腊月二日得惠书，乃十月二十日发。邓守之先生并未来敝处，即由水路直下安庆。雪琴书，款接似尚殷殷，或阁下另缄告雪君耶？守之见寄篆屏数幅，不愧家风，如得会晤，自当礼敬，以答雅属。

弟自到宿松，日督诸营修垒浚濠，顷已就绪。润帅欲抽拨七千人围攻太湖，以军无统领，未敢拨出，幸四眼狗现未上援太湖，多、鲍诸军，力尚有余。如萧浚川果来皖境，则再拨四千人，并交浚川统之，以围太湖，符润帅之本指，而于尊缄所谓“无示之以形”者，犹未能也。顺候台安。

0504．复郭崑焘十二月十一日

告邓传密已直下黄石矶，黎弁未录用。围太湖、击援敌之议，纷纷久不决，待萧启江来。询郭嵩焘近况。

意城仁弟亲家阁下：

腊月二日由黎志焘带到冬月朔日惠缄，又由雪琴处寄到十月二十三日一缄，敬悉一切。邓君守之未来敝处，直下黄石矶寻雪琴矣。寄来篆屏数幅，不愧名父之子，俟相晤，当宾敬也。黎弁似无足取，未遂录用，亮之。

此间议围太湖、议击援贼，纷纷久不决。顷闻浚川已至长沙，如果率师来皖，在援贼未至之先，则令统八千人往围太城，抽出多、鲍等军迎击四眼狗上援之贼，一符润帅初指，良为稳着，未知萧公能早到否？

筠仙亲家至山东后，久无信来。王壬秋在东抚幕中来一信，似与筠翁相见，而不详著其行止，极悬悬也。顺问近安。

外，桂丹盟寄黄南兄信缴还。

0505．加刘于浔片十二月十一日

告江省肃清，其军自当按给全饷，恽、毓必不至掣肘。

再，江省肃清，贵军自当按给全饷，虽厘局归并省垣，尊处暂形拮据，而阁下自六年春、夏以来，有功于江西甚大，即去冬之屡挫不挠，艰险备尝，亦非他军可比。恽、毓诸公主持公道，必不至掣尊处之肘，仍望长城始终保卫也。

0506．加黄冕片十二月十一日

石达开窜蜀，必须守土者招募乡勇，乃可得力。特备公文催取劈山炮。

正封缄间，又接赐书，猥以景镇保案远辱齿谢。前折于冬月初接奉谕旨，武职照准，文职交部核议，现尚未接部复。其中如有驳诘，恐当另案详奏。

石逆窜蜀之说，朝廷亦深以为虑，然蜀中地大物众，必须守土者招募乡勇，乃可得力，作客则难期振作。

前承代制劈山炮十尊，兹特备公文催取，便中尚祈搭解。再问南坡仁兄大人台安。

0507．复胡林翼十二月十三日

询天堂与霍山之间，敌可从中穿入至包家河等处否。

润之宫保老前辈大人阁下：

十二夜接复缄，敬悉一切。

金、吴二公进驻霍山，自是胜算，既慰霍民来苏之望，又与翁帅寿、六两城之师联络一气。前缄既知公热肠必不恝置矣，第不识霍山与潜山两城相隔果若干里。此间有一图，载天堂至霍山地名颇详天堂、龙潭冲、界岭、铁铺、河茶铺、老猪母街、石盆、小河口、下脚屏、东流河、磨子潭、石漕、小坳、龙井冲、管家渡、通水观，霍山县，而不记其里数。伍继勋图亦不详里数。不审天堂与霍山两军之间，贼匪可从中穿入至包家河等处否？此亦应虑之着，敬求详细指示。

此间诸托平安，惟大雨之后，各营墙濠皆已坍塌，西丹二百尚未到，土马队亦不能操。并闻。即问台安。

0508．加罗遵殿片十二月十四日

告胡林翼日内派万人进扎霍山，深入略嫌其早。罗忠祜欲降位尊称，愧不敢当。

再，润帅日内派万人进扎霍山，去舒城九十里，希庵未至，此军深入略嫌其早。若希庵与萧浚川皆来，则陈逆上援，似尚足以御之。

少村世兄顷有一惠缄，谬欲以纪群之世交，易而为孔、李之通家，愧不敢当，稍迟再行缄报。敝友邵惠西先生博学能文，通晓时事，未知世兄曾与之相见否？并问。

0509．复胡林翼十二月十五日

度陈玉成不从新仓下手，即从潜、霍之交下手。祈善刻孙鼎臣《刍言》，询可否准叶兆兰回籍治丧。

润之宫保老前辈大人阁下：

十四夜得十二夜赐书，敬承一切。

日内颇闻狗贼已至舒城，而不甚确。若开年始至，浚川先到，则无患矣。公虑贼由夹缝中窥天堂，正与鄙人昨致之缄相合。狗之所噬，不从新仓下手，即从潜、霍之交下手，不更走第四路矣。

《刍言》在鄂发刻，字画太细，小眉小眼不似我公平日规模。近日刻板精雅者，宋体字如阮宫保《经室集》、仿汲古阁《乐府解题》、《六十种曲》等样子，画粗线粗，最为耐久。元体如黄荛圃、秦恩复、胡果泉影宋诸刻，亦贵字画粗重，而增之以锋棱。吾楚刻书字体最陋，尝劝漱六开此风气。此次刻芝房《刍言》，何不择工匠之稍善写者，嘱其板心略大，笔画略粗？祈裁酌。

叶介唐丁忧书来，求回籍一行。公于希庵母病，不忍催之遽来；侍于次青母留子甚切，亦不忍催之来。可否援此例，舍介唐回籍治丧，数月复来之处，出自鸿裁。叶信附呈。即请台安。

0510．致胡林翼十二月十五日亥初

忧鲍、蒋临敌忽移新营，询可否令金、吴等营留防陈德园，以备不虞。

润之宫保老前辈大人阁下：

十五夜接鲍春霆信，知渠于十六日移扎小池驿，蒋亦移小池、新仓之间，唐营孤扎太湖等语，殊为骇异。当此援贼大至，泥深数尺，鲍营独当前敌，营垒安能坚固？且鲍在小池为前敌，蒋已为第二敌，多已为第三敌矣。且鲍前扎东门固险，今扎小池亦险着也。阁下前日惠缄言多、蒋迎剿援贼，鲍、唐围攻太湖，不知何以忽有此一变？昔与塔、罗、李共事，未闻临敌忽移新营之说，即公上月十七、八、九日来书，亦言过六日后即不复变动。唐营若改扎西北，蒋营则兵单难以自立；若仍扎南路，则北而陈德园、西而二郎河，处处可窜鄂境，侍焦急之至！可否令金、吴等军暂缓入霍山，留防陈德园，以备不虞之处，若窜黄梅一路，应由敝军跟剿，伏候卓裁。即问台安。

0511．致官文十二月十六日辰刻

告鲍、蒋移营，忧其极险。求专札飞调萧启江来。

秀峰宫保中堂大公祖阁下：

昨呈复缄，亮达荃鉴。

十五夜、十六早迭接鲍镇、蒋道来缄，言援贼大至，鲍军移扎去潜山四十里之小池驿，多军仍扎新仓，蒋军移小池、新仓之间，唐军独围太湖等语。国藩思此次大变动有可虑者数端：鲍镇当此雨泥之时，营垒难修，前有潜山之援贼，后有太湖之城贼，一可虑也；太城贼共万人，能战者约六千人，唐军仅三千余人，且多新立之营，二可虑也；太湖之贼若由二郎河西窜黄梅，敝军可就近兜剿，若由弥陀寺北窜蕲州，则张家塝一带，在在空虚，恐其内犯鄂境，三可虑也。昨胡宫保调舒、金、吴马步万人悉赴霍山，去英山二百七十里，国藩嫌其过于深入，后路太空，曾有两缄，商其缓进。已为险着。此次太湖四军同移，尤为极险之着，不胜焦急。

鄙人去岁再出，谕旨指明萧、张二军归弟统辖，此外仅调迪庵处八百人，朱品隆五百、唐义顺三百。阁下所知也。自萧军、张军远征，不能归并，敝处陆续添募三千八百人，抚州募三千余，已奏。湖口募四百，未奏。又调湘后等营，杂凑成军。在建德大败后，尚未见仗。连日虽苦心教练，实不足以当大敌。又军无统领，如散钱委地。此中苦况，不敢令外人知，曾详告胡宫保，十一月奏折亦言及之。目下前敌事势可虞，求中丞专札函告，飞调萧公，以备不虞为要。即请台安。

0512．致李续宜十二月十六夜

告胡、多部署，忧其可虑者五端，务祈星夜前来，预为补救。

希庵仁弟亲家阁下：

日前奉复一缄，于阁下请假一节，并未提及，盖深知阁下去年连遭手足之痛，今冬值姻伯母病未康复，势难绝裾而出也。乃此间近日军情，气机日变，人心日散，有万不能不请阁下速出来皖者。

润帅于上月十七日檄饬鲍、唐、蒋三军，概归多都护统领，以一事权，自是鲍、唐二公心含不平，即鄙人亦不以为然。多欲鲍进扎距潜山四十里之小池驿，多自扎新仓，蒋扎新仓、小池之间，以距四眼狗由潜山来援之路；又欲唐军半守石牌，半击援贼；又欲敝军以七千人往围太湖。润帅听多策，分檄各处，缄知敝处。国藩以太湖贼近万人，敝军现无统将，未之允从；且念鲍军进扎小池，前有潜山之援贼，后逼太湖之城贼，亦非稳着，往返屡商，卒未允许。润帅兼采鄙说，于是定为多、蒋击援贼，鲍、唐围城贼，兼顾鄂疆之议。此十一月十六、七至十二月初一、二筹画之大略也。至十二、三日援贼头队已至潜山，四眼狗亦有入桐城之信，多公檄令鲍公驻扎小池驿，多仍扎新仓，蒋扎新仓、小池之间，以击援贼，留唐独围太湖，以困城贼，定于十六日移营。鄙人详加体察，可虑约有数端：连日雨雪，泥深数尺，鲍营新移，墙濠难修，前御大股援贼，后逼太湖城贼，多公相隔二十里外，难遽救应，一可虑也；太湖城贼万人，能战者约六千，唐公仅三千四百人，且多新立之营，岂能遏此城贼？万一突出，西至黄梅，北至蕲州，皆仅数十里，既入鄂境，必至黄州，一府有贼，处处惊皇，即城贼不远出，但在环城二三十里滋扰，则口粮、子药俱难运送，二可虑也；多公忮而盈满，观其举动，于左季公所谓“宜静、宜整、宜无示之以形”三者，恰与相反，三可虑也；润帅新调舒公及逸亭、幹臣马步万人进扎霍山，距舒城仅九十里，去英山润帅老营则二百七十里，深入太猛，后路太空，其余际昌等天堂一军，贼若分枝扑犯，则无兵可以拨援，四可虑也；敝军现扎宿松，本可为后继之师，无如人数近万，无一统领，如散钱委地，中有新募四千人，尤不可恃，万一前敌稍有疏失，敝军竟不足资补救，五可虑也。细察气机，诚恐谋皖不成，反致引患入鄂，特此飞请阁下星夜前来，预为补救之地。一面函商润帅，请将舒、金、吴军暂缓赴霍，庶阁下一到蕲水，即入本军。阁下前年由瑞赴黄，今年由鄂赴宝，俱能扶危定倾，此次关系极大，务祈星夜前来，能灯节前赶到为妙。国藩求之非为私也。至恳！即请台安。

即派长龙船迎至岳州等处。

0513．致左宗棠十二月十七日

告冬春必有大恶战，请催促萧启江起行，并请婉言调护李续宜，劝之速来。

季高仁兄大人阁下：

昨复一缄，亮邀荃照。

此间近日气机，殊不甚好。太湖合围；余际昌驻天堂，拊潜山之背；润帅与弟俱入皖境，此数者声势颇大，皆所以怠我而怒寇，致四眼狗以全力来援。今冬明春，必有大恶战，而我师能战之将仅多、鲍二人。此外，唐、蒋、余、吴、金诸公皆恐难当大敌。润帅办事悉惬人意，此次推多公为总统，人心有不甚帖服者。敝军无一统将，如散钱委地，尤可深虑。兹特专札飞调浚川前来，如浚兄尚未起行，即求阁下催促。弟自两奉谕旨，饬萧留粤后，即未再调。顷得曹中丞抄奏派萧公赴皖之咨，始飞调也。

希庵之太夫人病尚未痊，本不欲催其速来，奈此间事机恐有疏失，兹专函请希庵来皖，请阁下阅后加封飞递。前润帅饬多公统领诸军公牍内，希庵亦有名在所统之内，不过借以陪衬，使鲍、唐诸人无异议耳。官秀帅公牍中，希名亦隶多统，系因润帅之牍而照例转行者。希庵性最刚烈，倘见此牍而心有不豫，祈阁下婉言调护，劝之速来；若希未见此牍，则千万不可提及。此次前敌如有疏虞，则后患甚大，故弟请希庵来预为补救之地，务希鼎言怂恿为荷。书不百一，顺候台安。

0514．致胡林翼十二月十七夜

特摹马秀才所绘地图一份送呈。附告已专缄往催李续宜。

润之宫保老前辈大人阁下：

十五夜专差二人送去一缄，略言霍山之军可否暂缓，想复信在途矣。兹有马秀才所绘地图，虽不如伍继勋图之确，而亦可备参考，特摹一份送呈尊览。

今日风雪苦寒，不知鲍营新移小池驿，营墙粗就否，至为悬系。侍今日专一缄往催希庵，并闻。顺请台安。

0515．复胡林翼十二月十八日申刻

告已定派五千五百人进扎太湖西、南两门之外。求便中函商左宗棠，令萧军东来。

润之宫保老前辈大人阁下：

十八日未刻接十六日惠书并抄寄鲍公一缄，借悉壹是。

国藩连日思索，恐唐公或吃大亏，今早黎明定派五千五百人于二十日进扎太湖西、南两门之外，请唐公扎北门外，业已分扎，并咨达冰案矣。此次又是我输了。天堂所谓另有筹备者如何？愿闻其略。此处既有备而又能以舒、金、曾、吴并赴霍山，则尊处可云尽美尽善矣。

萧浚川军，闻谕旨尚欲暂留湘、粤，不知湖南如何复奏？敬求阁下便中函商左公，令萧军东来也。希庵处侍亦缄催矣。复问台安。

0516．复胡林翼十二月十九日戌刻

告所虑以天堂为第一，鲍军第二，朱、唐等六千人无统领第三。

润之宫保老前辈大人阁下：

十九日酉刻得十八日书并左公函，敬承所示。

湘中接三十、初一日两次谕旨，均不令萧公来鄂，圣意以石逆入蜀为患，不得不倚重萧军。此间十五夜去一调札，又不谐矣。所派朱、唐等十营六千人昨误书五千五百人于二十日起行，二十一日可至太湖，此一调实能舍己从人，愧服。松子关之营可不拨矣。青田畈之军可以救应天堂，甚妙！甚妙！侍所虑者以天堂为第一，鲍军第二，朱、唐等六千人无统领第三也。天堂得援应之师，荩筹极周，敬以为佩。即请台安。

左公入京，闻郭意城入抚幕，有所闻否？乞示。

0517．复吴廷栋十二月二十日

告不能如其所期，近不课功效之多寡，但课每日之勤惰。若能攻克潜、太，并破桐城，自当如其所指先捣庐江。附呈旧作《得胜歌》、《爱民歌》，请随时指示不符之事。

竹如仁兄大人阁下：

冬月三十日接惠书，敬承所示。

前缄所称大处着眼，小处下手，阁下推广其义，引朱子所谓真正大英雄须从临深履薄做出，暨浩然之气，盖敛然于规矩准绳、不敢走作之中。鄙人浅陋，何足语此。惟阅历日久，险艰备尝，觉心目中所规画以为高远者，毕竟手之所持、足之所践，何尝做得到三四分。即如本年正月十一奏请操练土马队，募南勇骑北马，期佐黑龙江兵力之所不及，今满一载，而尚未成军，奏操一千，而今仅三百，即此可见心志所规，实不克践。推之齐家、治身、读书之道，何一不然？故弟近不课功效之多寡，但课每日之勤惰。来示企望鄙人于将来者，即以此语卜之，自揣此后更无可望，但当守一“勤”字，以终吾身而已。至于千羊之裘，非一腋可成；大厦之倾，非一木可支。今人心日非，吏治日坏，军兴十年，而内外臣工惕厉悔祸者，殆不多见，纵有大力匡持，尚恐澜狂莫挽，况如弟之碌碌乎？

敝军进驻宿松已逾一月，拨六千人会合鄂军围攻太湖，逆酋四眼狗纠合粤捻悉力来援，未知能遏此凶锋、力擒渠魁否。若能攻克潜、太，并破桐城，自当谨遵硕画，先捣庐江。嗣后关系珂乡军政民事，尚祈常惠指南，感甚！复请台安。

再，旧作《得胜歌》、《爱民歌》附呈一览。此间诸事，如有与歌中显背者，一有所闻，望随时指示。舍弟兵日内可至霍山，洪琴西所荐之吴廷华与舍弟同驻一处，咫尺珂里，见闻尤确，如有扰民情事，亦祈示及。

琴西复信一件，祈觅交。子永同年尚在尊署否？孙世兄近年读书如何？便中惠示一二为幸。再颂岁祺。又行。

0518．复张芾十二月二十一日

询韦志浚果否投奔，告宜勒令散去部落。附告军情、部署。

筱浦老前辈大人阁下：

二十日接奉惠缄，敬悉督治皖南全局，荩劳弥笃，眷倚日隆。罗澹翁公忠好善，有策必从，当无牵掣之患，得以展舒伟抱，永慰东南赤子之望，跂幸何既。

韦志浚果否奔投麾下？杨军门允其归诚之请，而许其拥众自卫，党羽多至万八千人，不无后虑。兹韦为杨逆所吞并，弃去池城，无一寸立足之地，似宜勒令散尽部落，仅留数百人，乃可贷其一死，卓裁以谓何如？

国藩驻扎宿松已逾一月，昨因四眼狗率众上援，楚军御之潜山境内，此间拨六千人进围太湖。萧、张二观察未来，希庵亦因亲病未来，军乏统将，殊难稳固。润帅现扎英山，其前队分驻潜山之天堂、霍山之黑石渡，与翁帅渐相联络，并闻。复请台安，恭贺岁祺。

0519．复胡林翼十二月二十一日酉初

告蒋凝学大胜守城之敌，鲍超待营垒已定，则可无虞。胡兴仁已往长沙招勇。萧启江禀初九日自省开差。

润之宫保老前辈大人阁下：

得二十日午刻惠书，敬承所示。

此间派六千人围太湖，于二十日辰刻到防，贼虽出队，未开仗也。十八日蒋之纯苦战半日，以二千人而胜城贼近万之数，可敬！可慰！鲍公再二日不开仗，营垒已定，则可无虞矣。义渠暂扎河西，迟数日可分扎河东，尊处可不派人顾陈德园也。

陈英狂妄而间近于疯，去年曾函劝恕堂勿用，今已往长沙招勇，似难中止。澹公有信来询，拟以实告而稍谏止之。

萧军禀初九日自省开差，而廷旨不令其来鄂，盖因敝处十一月奏中有“萧、张二军遵旨均不调回”之语也。此时只好听其自然，不复调矣。仰托福庇，多、鲍平稳，太、宿各军自可无虞。若多、鲍难支，萧来亦嫌其缓。复请台安。

0520．复蒋凝学 ⁽¹⁾ 十二月二十三日辰正

告已令湘后三营驻扎南路，搭就浮桥，常常出队至宝塔、东门一带游弈。前缄八营归并之说，无庸再议。

之纯仁兄大人阁下：

二十三日辰刻接二十一惠缄，具审一切。

弟前欲贵军同扎一处者，盖恐东门孤悬，四营难当城贼也。自闻十八日大捷，以二千之众胜城中近万之贼，从此安如泰山，即不必因弟之一言，并归前路矣。敝处拨去之六千人，以湘后三营驻扎南路，其营官为刘连捷、李宝贤等，想阁下或素与熟识。现令搭就浮桥，常常出队至宝塔、东门一带游弈，以壮城东湘左四营之声援，当可无虞。若北路浮桥能于日内搭成，则训营与朱副将等亦可援应湘左四营矣。敝处前缄八营归并之说，无庸再议。肃复。顺候捷安。

————————————————————

(1)  蒋凝学（？—1878），字先民，号之纯。湖南湘乡人。咸丰初在籍治乡团。五年，从罗泽南克武昌。六年，统湘后营，累擢知县、知府。十一年，加布政使衔。同治九年，擢山西按察使。

0521．致李榕十二月二十三日申刻

告派朱品隆与其统前帮十营，嘱绌己之聪明，贬己之智术，凡军中大小事件，殷殷请教于朱，处处出于至诚。

申夫仁弟左右：

顷接朱云崖禀，请派统领以归节制而一事权，因派朱与阁下统前帮十营，伏祈谦敬自持，以虚受人，至恳！至嘱！军事有骄气、惰气，皆败气也。孔子之“临事而惧”，则绝骄之源；“好谋而成”，则绝惰之源。平日无时不谋，无事不谋，自无惰时矣。

外间或言阁下好笼罩人，己所不知者，以言人使言之，人言未毕，则又以己意承接而引申之，好以聪明绌人而不以至诚待人云云。国藩久闻此语，未便遽进箴规，今既受统领重任，务祈绌己之聪明，贬己之智术，凡军中大小事件，殷殷请教于朱云崖，处处出于至诚，则人皆感悦而告之以善矣。鄙浅之见，伏希采纳。顺问台安。

0522．复胡林翼十二月二十四日未刻

喜其调整部署之效，告多、鲍、蒋之战，闻先大胜而后小挫，尚未得其确耗。发捻所极注意者，皆在楚军，李、萧不来，似尚不足以围皖。

润之宫保老前辈大人阁下：

得二十二夜惠书，敬承一切。

分兵扎太湖，其可喜至此耶！侍自至宿松，日与诸将议打行仗之法，其于前敌战事，亦非漠然无意者，特心虑多公稍骄，恐有疏失，欲于后继之师自厚其力耳。迨十七日闻鲍果拔营，唐军太孤，居民移徙啼〈号〉，十八早始改从尊议，私心不甚自惬，不谓阁下遂从而圣之也。此策公之所发，请易其称阁下为作者之圣，而鄙人为述者之明，可乎？

二十二日多、鲍、蒋之战，闻先大胜而后小挫，尚未得其确耗。贼中带白毡帽者，多盖宫瞎子所带之捻也。发捻所极注意者，皆在楚军。若希庵、浚川皆不果来，似尚不足以图皖，卓裁以谓何如？即问台安，兼颂年祺。

0523．加恽世临片十二月二十四日

告不得已调湖口之平江营来此相助，如闻普军及湖口有警，即将屈蟠千人遣回。

再，此次四眼狗勾结捻匪来援，潜山、太湖一带万分吃紧。弟在宿松不满四千人，过形单薄，不得已调湖口之平江营来此相助。如闻普军及湖口有警，即将屈守蟠之千人仍遣还湖口，断不敢顾此失彼。叨在舟谊，必蒙鉴亮。手此。再请台安。又启。

0524．加罗遵殿信尾十二月二十五日

告兵力、军情，望便中开示耆旧可出而相助者。

再，顷接湖南咨文，萧浚川一军因贵州抚军奏石达开已入黔境，连营二百里，谕旨恐其入蜀，饬萧公追剿石逆一股，骆中丞因令赴黔、蜀之交迎剿，此军自是不能东来矣。张凯章一军新正拟调之来皖，不知楚中不固留之否。小池驿三军与贼大战，互有胜负，计年内尚有几次恶战。太湖城外万人、宿松四千人皆作援应之师，以备意外之虞。珂乡耆旧可出而相助者，便中望开单示及为荷。再颂岁祺。

来示称谓太谦，惶悚之至，敬求速改，至恳！至恳！

0525．复胡林翼十二月二十八日辰刻

告各营伤亡众多，敌锋甚锐，欲令前敌诸军坚壁勿战，稍稍冷敌之凶焰而减其锐气。如以为然，当再派二千人扎小池驿之东南，以保鲍、蒋后路。

润之宫保老前辈大人阁下：

二十八日卯刻得二十六日惠书，敬悉一切。

二十二日之战，多营伤亡六百余，开化勇来所说。鲍营伤亡五百余，此间派人去看问。蒋营伤亡三百余，内亡者八十余人。渠有信来。马队西林布、哈两营总阵亡，皆好手也。贼锋甚锐，毛匪之陈玉成、捻匪之宫瞎子，皆江北著名两悍贼。楚军入皖，多、鲍之善战，阁下之威名，人数之多，虚声之远，皆所以怠我而怒寇。鄙意欲令前敌诸军坚壁勿战，稍稍冷贼之凶焰而减其锐气，恐言之不见信，尚未函商也。阁下如以为然，可否函告多、鲍诸公，我军不必去扑贼营，待贼来扑，我坚忍不出，直至日暮人倦，然后击其惰归，或有当乎？如能从此计，敝处当再派二千人扎小池驿之东南，与鲍、蒋二军作倒品字形，以保其后路也。若多、鲍急于求战，则此间不敢再派人去，恐营垒未定，日日接仗，无益而反有损耳。

左季公信二十日出署，不知接手者果系意城与否？即请台安。

0526．复李元度十二月二十八日

告各路军情与幕友去留，说明罗遵殿请其赴浙，已答代为催促，请速即起程并告路线。

次青仁弟阁下：

腊月七日接惠书，二十八日又由孔旭日带到一缄，敬承一切。

贵邑忠义祠俟详文到日，即当具奏列入祀典，沛先歙后，有自来矣。

国藩自冬月十三移师皖境，驻扎宿松，即闻四眼狗上援之耗。腊月中旬，狗逆果遂西来。鲍镇军超自太湖进扎四十里，于小池驿御之，蒋观察、多都护以次驻鲍军之南，共万数百人。二十二日之仗，我军先大胜而后小挫，伤亡约千三百人。狗贼本极凶悍，又纠捻首宫瞎子同来，除裹胁外，实有悍贼五万余人，日内万分吃紧。萧浚川奉旨追剿石逆，当有入蜀之行。凯章亦乞假未来。就现在之营派六千人进围太湖，为前敌多、鲍诸军之声援，自率四千人者驻扎宿松，实乏得力之将、称意之营。胡润帅驻军英山，亦以希庵假归，尚无统将。少荃二十日归去，明春来此，请咨赴闽。筱泉、少卿以报销事竣来营，新岁亦皆咨送回湘候补。仙屏来此度岁，弥之亦日内可到，由营中结伴北行。意城本拟迁居后即来，顷闻又为骆中丞夺去。鄙人因戏语曰：“公等皆去，吾亦从此逝矣。”顷请程尚斋司马代办公牍，又有冯孝廉司书记，均尚妥叶，亦无废搁，足慰廑注。

罗澹村中丞请阁下赴浙，亦有一缄来商，国藩答以代为催促，不敢必其果往。今阁下慨然有意东游，应请速即命驾，或单车之官，或板舆偕往，或取径义宁，或即赴河口，或买舟大江，经过敝营，并祈示悉。温峤绝裾君子，或讥其忍毛义捧檄，仁者必亮其心，固不嗛然也。宿松去湖口百里，去武穴、隆平百三十里，如其扬舲东下，枉过敝营，亦不甚远。或更迂道英山，一访润帅，亦足大慰彼此饥渴之诚，何如？顺问岁祺。不尽。

0527．复唐训方十二月二十八日

请率全军七营进驻小池驿、龙家凉亭之间，与鲍军作品字形。

义渠仁弟大人阁下：

二十八日戌刻接辰刻惠书，具悉一切。

贵军以距法华寺太远，不能分扎正东鲍军旧垒，则城贼偷出夹击蒋、鲍两军，乃意中必有之事，可虑之至。胡中丞札蒋军移驻小池驿一带，顷接鲍公信，言蒋不愿移。此时以救全鲍军为第一要着，鄙意由宿松再派二千五百人赴太填扎。阁下现在北门营垒，请阁下率全军七营进驻小池驿、龙家凉亭之间，与鲍军作品字形，鲍、蒋面向潜山，贵军面向太湖，专御城内之贼。打仗之时，贼不得抄鲍之尾，谚所谓“靠背打”也，如此庶可保全前敌三军。既行此策，则河东不必扎营矣。如阁下欣然行之，则此间各营初二日拔行，初三早到太湖，贵军即于初三日拔赴小池驿。想阁下新练劲旅，必可立奏大勋矣。顺问年喜。

十二月二十八亥刻发，二十九日申刻候回信。

0528．致胡林翼十二月二十八日亥刻

告鲍军紧急之至，拟请唐训方全军进驻小池驿。

润之宫保老前辈大人阁下：

二十八日戌刻接鲍镇军信，紧急之至。侍拟请唐义渠带训营全军进驻小池驿，而宿松再派二千五百人扎太湖北门。兹将鲍信及侍复唐信稿送呈一阅。如阁下以为可，则请飞饬义渠遵办。顺问台安。

0529．复唐训方十二月二十九日戌刻

告宜亲率军赴小池驿等处，但须酌留一二营助扎太湖北门。

义渠仁弟左右：

二十九日戌刻接本日寅刻信，知多都护欲阁下派二营赴前敌龙山宫，移营之说又有改变，此恰与鄙人昨夕寄尊处信相同。与其派二营去，阁下不放心，不如亲带贵军去，所全尤大也。本日申、酉间望阁下复信未到，即办公牍矣。

此间派扎太湖之营于三十日拔行，元日可到，阁下即可于初一、二拔赴小池驿等处。惟太湖北门地宽而要，敝处派去之二千余人恐不足资扼守，应请阁下酌留一二营在该处助扎。阁下辎重等件亦可酌存于所留营内，留两营更好，至少亦宜留一营或营半，后路稳固，则前敌更放心。既行此计，则桥东不必扎营矣。顺问岁祉。

尊处有文书来敝处，请交李申夫发马拨子。

0530．致鲍超十二月二十九日戌刻

告援军不日可到，嘱坚壁稳守数日。

春霆贤弟总戎阁下：

二十八日发一复信，言派队接应，初三、四可到。兹由宿松派二千六百人扎太湖北门，除日拔行，元日可到；抽出唐义渠军进扎小池驿等处，想初二、三可到。阁下坚壁稳守数日，则万全矣。危急之际，阁下仍平心和气，不必咎人也。即问捷祺。

二十八夜信，二十九夜二更接到。

0531．复唐训方十二月三十日巳刻

告公牍已发，护军各营已拔行，请暂不定计，以待胡、多公牍。

义渠仁弟大人阁下：

二十八夜发信请阁下进扎小池驿，系因鲍信告急，思借大力以顾全局，昨日申刻未得复信，即办公牍通行各处，昨夜并有信详达矣。

兹接二十九申刻惠缄，具陈二策，其一策以敝处再派之营驻阁下旧垒，而阁下移鲍公旧垒，此计甚善，第敝处公牍昨夕已发矣。护军各营今早已拔行矣。请阁下暂不定计，护军及长胜军到时，姑扎北门一带，待阁下初二定计后，渠等再定筑营盘。待敝处二千六百人初二早到齐时，计胡中丞、多都护之计亦定，公牍亦至尊处矣，届时阁下再行定计。如胡、多二公与敝处昨牍相同，则请阁下率雄师六营进扎小池；如胡、多与敝牍不合，则请从胡、多而行。鄙人初无成见，既有精选前营胜勇营移小池驿，鲍军已大有生机，鄙怀大慰矣。顺问年喜。

0532．致骆秉章十二月除夕四更

告鲍军被围，危急之至，请于萧启江、张运兰两军催一来鄂。

籲门老前辈大人阁下：

飞启者：太湖多、鲍、蒋三军于腊月十六移驻小池驿鲍、龙家凉亭蒋等处。二十二日之仗，我军先大胜而后小挫，伤亡共约千三百人。二十六日贼围鲍之左营，二十八、九则五营用大包裹，文报不通已三日矣。多营在新仓，隔二十余里，蒋营隔七里，皆以力薄不能救应，危急之至。敝处虽有万人，多新立之营，又无统领，两次共拨八千六百人进扎太湖，仅能围贼之半城，兼以顾鄂之边界，不能援应前敌，亦不能遏城贼之东出也。万一前敌有失，大局不堪设想。前于十六日曾飞缄请希庵速来，缄中即料及前敌事不可恃。兹特飞告，敬求阁下于浚川、凯章二军催一来鄂。浚川将入蜀中，凯章假期未满，明知俱难应手，惟求阁下设法遣一军来，虽不能救潜、太之急，但能抵汉、黄，为救败之着，则两岸之幸也。即请台安。

咸丰十年

0533．加骆秉章片元旦

请催李续宜速出。

再，希庵处侍不暇写信，敬求老前辈即将此信飞寄湘乡李宅一阅，请希公速出，则北路润帅部下如舒、金、吴等军，皆有统属矣。南路一面坚守宿松，一面请催萧、张一人来为后继之师，则亦足以支持。伏祈鉴照。

左季翁二十日果出署否？闻意城入幕，信否？乞示。

0534．致胡林翼正月元旦辰刻

告鲍营被围，前敌事大，询黑石渡各营可否酌调至英山、陈德园等处。

润之宫保老前辈大人新喜：

数日未接来示，悬盼之至。

敝处派二千六百人续进太湖，喻吉三等之千六百人于除日拔行，平江营千人元日拔行，不知义渠于初二日可进小池驿否？鲍超各营被贼用大围包裹已近三日，其左营则被围五日矣。多公相距二十余里，不能救应，其黄泥港各营孤悬一处，亦甚可虑。看来前敌事大，惧决裂也。尊处黑石渡各营万一贼至，亦太单不足抵御，可否酌调至英山、陈德园等处，万一前敌有失，则或防陈德园，或防二郎河，三路归并一路，力顾楚疆，是否？伏候卓裁。

0535．致蒋凝学正月元旦申刻

请亲率六成队伍至鲍军之后，右等处，策应训军。询子药、米粮敷用否，鲍营文报尚通否。

之纯尊兄大人阁下：

新岁想勋福日茂为祝。

弟昨札调训营赴前敌助鲍军与湘军，免后顾之忧，公牍想已接到。惟念训字一军新立之营太多，恐不足以当悍贼，应请阁下亲率雄师六成队伍至鲍军之后、右等处，俾训军得以扎定营垒以后，或战或守，再由多公与诸君子商酌，是否有当，祈酌之。

尊处子药、米粮敷用否？鲍营文报尚通否？乞示。即候新喜。

0536．批唐训方信尾正月元旦

告可将留太一营带去，初二日进扎小池。

余发缄牍之时，尚不知贵军拨二营至黄泥港也。若黄泥港六营不能归并阁下身边，即请将留太之一营带去。护军、长胜军初一可到，平江营初二可到，请阁下初二日进扎水池，为幸。

0537．复胡林翼正月初二日巳刻

告已派二千六百人赴太湖，抽出唐军赴小池。鲍军之围略弛。询霆左营已否换出，可否将黑石渡一军调回其侧。

润之宫保老前辈大人阁下：

初二早专弁归，得三十日申刻复缄，敬悉一切。

此间本思派二千人径赴小池驿，因无人统领，又喻与鲍有隙，是以派二千六百人赴太湖，抽出唐军赴小池，闻初三乃拔营，略嫌其缓耳。

公派二十营从高横岭山内打出，可收内外夹攻之效，但水吼岭等处易进难退，须由迤西迤北斜出，庶易通小池驿之气。

二十九日蒋营出队，虽不甚分胜负，然贼亦略弛鲍军之围，鲍之左营得趁此机以运进水米、子药，可云至幸，然已被围四日矣。多公派精选前营往换霆左营，不知果已换出否？霆左营营官为谁，援贼果却，必求我公以生龙活虎之笔超保之，鲍镇亦须特保。

舍弟请赴太湖，侍昨夜已允许矣。盖因太湖近九千人，若另有一人坐镇，则朱品隆可带队助前敌也。今公既派万人来助小池驿，则太湖一军可安坐不动，舍弟可体盛意，无庸赴太湖矣。

黑石渡一军太单，万一贼去，不足抵御。公之左右亦太单，可否将黑石渡军调回公侧之处，祈卓裁。复请台安。

0538．复胡林翼正月初三日辰正

告派韦志浚袭枞阳等处，已如其指加缄送杨岳斌处。询派来之营与李续焘、阿达春营可否扎鲍超旧垒。

润之宫保老前辈大人阁下：

初二申正接元旦惠书，敬悉一切。

韦志浚投诚之事，侍不甚以为然，若能减至二三千人，或尚无后患；责之立功，则疲癃之余，未必有效。此时狗意全注第二路，若有人袭枞阳等处，却是妙着，已如尊指加缄送厚庵处矣。

蒙派赵、朱、舍弟等营来宿松，心感之至，实则敝处尚存二千六百人，比尊处护卫较厚也。此四营与李续焘、阿达春二营不知可扎太城之东鲍公旧垒否？乞卓裁。此后贼若趋天堂、霍山之间，多、蒋二军尚当逐之，而西宿松更不须重兵矣。即问台安。

0539．批李榕禀信尾正月初三日 ⁽¹⁾

请商令李续焘一营，先暂驻浮桥以西，俟各营到齐后，再挑好营头移桥东。询北桥战守有无把握，应派何营进扎浮桥之东。

中丞拨李续焘、阿达春两营驻太湖北路，赵克彰、朱希广二营并湘恒二营来宿松护卫，已见咨文矣。昨夕朱总兵禀以阿营驻小午河，是六营中已去其一矣。湘恒二营，余有信饬其不必来宿，是六营中去其三矣。赵、朱两营，必先遵札来宿松，是去其五矣。只有李续焘一营，今、明日可至太湖，请商令先暂驻浮桥以西，俟各营到齐后，再挑好营头移桥东也。

北桥一河之隔，我军八千七百人能坚守否？援贼若从间道来扑，各营战守果有把握否？望与朱总兵会同禀复。

赵克彰、朱希广如果至太通，共十八营中，前帮十营，后帮五营，赵、朱、李三营，阿营在外不计。应派何营进扎浮桥之东，一并会同禀复。

————————————————————

(1)  此信原无日期，置于正月初三日与初四日信件之间，且初三日“复胡林翼”信中言“蒙派赵、朱、舍弟等营来宿松”与此信中所言“赵克彰、朱希广二营并湘恒二营来宿松护卫”正相符合，姑定为初三日。

0540．复李鸿章正月初四日

告近日军情调度，请代觅购书籍。

少泉世仁弟阁下：

得二十一、二十六两缄，敬悉安抵章门，侍闱万福，至以为颂。

多、鲍、蒋三军二十二日之仗，先大胜而后小挫，伤亡千余人，闻贼伤亡倍于此数。二十四、六等日贼围鲍之左营，二十七日以后以大围包裹霆字五营，左营则四面合围，直至二十九日之纯出队击鲍军之右，虽胜负不分，然贼以大队冲蒋军，而霆左营得趁此机以运进水米、子药，少得苏息，盖不眠不食者三日二夜矣。三十日多公拨精选前营往霆左之垒内，霆左弁勇暂入鲍公中军休息数日。顷胡润帅派金、余万人从天堂水吼岭山内打出，与多、鲍谋夹击之举。此间续派护军、长胜军、老平江中营于除夕元日进围太湖，抽出唐义渠军进扎小池驿一助鲍公，大约初六、七日必有大仗开耳。

仙屏来此九日，今日起行北上。萧军必不能来，昨飞札往调张军，不知何日可到。

岁暮代买得佳书否？王刻《十字〔子〕》、灵岩山馆丛书内刻《墨子》、吴山尊刻韩、晏二子、秦刻《扬子法言》、世德堂刻《六子》，此数种者，如觅得一二，祈代买先为寄来是荷。顺候勋履。

0541．复胡林翼正月初五日巳正

告金、余内外会攻之说，实不易易，请嘱其择要驻扎，总以立于不败为主。

润之宫保老前辈大人阁下：

初四夜亥正接初三日手缄，初五早接二缄：一系抄多公除夕之缄见寄，一系因蒋公二十九日戌刻之缄，将山势地图略论夹攻之难。手缄内所称舍弟不必调赴太湖，且待希庵、沅甫到后再说云云，侍初二日已将尊意谆嘱舍弟，初五早又专缄坚嘱其不赴太湖矣。至赵、朱二营来宿护卫，侍昨信已辞。今来示殷殷，只得谨遵盛意，即饬赵、朱来松再说。

金、余内外会攻之说，实不易易。记得塔、罗破半壁山时，杨、彭扎钓鱼台，东距陆营仅四十余里，三日不能通一信；雪琴在吴城时，约厚庵同攻湖口，亦屡约不能如期。此贼之多且悍，又远过秦日纲辈也。鄙意金、余之师，请阁下嘱其择要驻扎，一出水吼岭，贼必设法寻金、余开仗；金、余营盘果立于不败之地，则山外各军自有可以破贼之理。以余、金为坚立营垒致贼而不致于贼之师，以唐道为帮鲍、蒋顾老营防抄后之师，以多、鲍、蒋三军为进剿之师，三者各有专职，各足自立，不必约期会战。如彼此开仗恰值同日，则天缘凑泊，幸也；若不值同日，亦自无碍。不约期则各进各程，自进自止，毫无牵挂，约期则你靠我，我靠你，彼此牵挂，反恐误事。国藩拟以此意商之唐、蒋二公，阁下若以为然，则请告之金、余，总以立于不败为主，不可靠山外之援应也。此复。即请台安。

0542．致鲍超正月初六日

闻陈玉成性情轻躁，不能耐久，嘱以坚忍胜之。

春霆贤弟总戎足下：

初五日萧以德归，备述前敌形势，寸心少慰。来缄所陈一切，当即批复。

闻四眼狗性情轻躁，不能耐久，我军宜以坚忍胜之。四眼狗纠集捻匪而来，捻匪向来不服长毛约束，其交可暂而不可久。此时贵军但求稳固，不求奇功。如能坚持半月二旬外，必破贼矣。顺问捷祉。

0543．复唐训方正月初六日

请勿分军防马齿岭。

义渠仁弟大人阁下：

初六夜接胡宫保函，欲拨贵军及蒋军各分二营防马齿岭。鄙意小池驿正在吃紧之际，雄师七营与鲍军同在一处，方可放心。今黄泥港既分二营，若再分二营赴马齿岭，仅留三营在小池驿，在鲍公仍嫌单薄，在贵军实太零碎，除缄商润帅外，特此飞商阁下，幸勿轻分。顺问勋安。

0544．批朱品隆禀信尾正月初六日未刻

告已令太湖之兵移二营于宝塔下。

太湖之兵，若分扎河东鲍公旧垒，则足断城贼与扑贼相通之路，是大有益也；若扎宝塔下唐军旧垒，则可照顾前敌之粮路，是小有益也。本日午刻批该统领等来禀，仅令移二营于宝塔下，系因太湖兵力尚单之故。若金、余二军果能从王家牌楼一带打出，则太湖东路有官兵遥为接应乃妙。俟赵克彰等将到时，再行札知该统领酌带数营亲扎河东可也。

0545．复胡林翼正月初六日申刻

告宿松续拨二千六百人到太湖。嫌唐训方过于舒缓，不知当日果至小池驿否。

润之宫保老前辈大人阁下：

初四日戌刻惠书，初六未刻奉到。

宿松续拨二千六百人于初一、初二早到太湖。义渠于初四日乃行起程，初五又在新仓停住一天，未免过于舒缓，不知今日果至小池驿否也？此时石牌、新仓、龙家凉亭等处已无一贼，大约贼之精锐以一半与鲍相持，一半往迎金、余山内军矣。舍弟欲进太湖，侍初二缄止之，初五又专缄止之。陈德园、二郎河，楚疆之最要者也。四眼狗性情轻躁，不甚耐久，此次鲍公与金、余若能坚持半月，则破贼可必矣。复请勋安。

0546．复胡林翼正月初六夜

告鲍营又被敌围扰，急盼训字五营前往帮助，城敌似无逃窜之意，询可否令训营无遽他调。

润之宫保老前辈大人阁下：

初六夜得初五夜惠缄。拨唐、蒋各二营赴马齿岭，义渠之训字七营，二十九已拨两营至黄泥港，余五营昨日尚在新仓小住，不知今日果赴小池驿否？鲍之左〈营〉两营初五、六又被贼围扰，急盼训字五营前往帮助。阁下又调两营赴马齿岭，则小池驿仍嫌其单，且恐义渠因此而观望也。

城贼昨日出东路掳牲口、掠百姓，甚猖獗，似无逃窜之意。援贼凶焰尚盛，来示破贼不出十日、八日，愚意亦未能窥测。目下鲍军伤痍未复，可否令训营无遽他调之处，尚希卓裁。即问台安。

0547．复胡林翼正月初七申正

告此次陈、李、宫、张四凶同来，诸将才力气魄，皆不足以胜之，总须稳扎坚守为妥。

润之宫保老前辈大人阁下：

初七日未刻接初六巳刻惠缄并左季翁缄，此间昨亦接其一缄，并附呈一阅。

初六之役，唐军又挫，外信附呈。鄙意此次发之陈玉成、李寿〔秀〕成，捻之宫、张四凶同来，诸将才力气魄，皆不足以胜之，总须稳扎坚守为妥。金、余一军宜负山以自固，不宜全出，岭外有舒公马队，则可以出平原。伏祈采择施行。复问台安。

0548．批朱品隆禀信尾正月初八日

嘱酌拨一二营驻防罗溪河。告守御之法。

罗溪河既系足扼五路，仰即酌拨一二营驻防该处。胡抚部院初六、初七两缄皆未知前敌实在情形，若闻初六日败挫之信，当另有一番调度矣。

此时太湖一军，暂守西、北、南三路。守御之法，以喻、佘两营及罗溪河最为要紧，其次则西门大路要紧，又次则南桥边要紧。俟赵克彰等将到时，或抽队去前敌助战，或拨营驻扎城东，或抽队迎接金、余之师，届时本部堂另行札饬，于三策之中酌行其一可也。此时尚不必忙。

0549．批李榕禀信尾正月初八日

告抽队出赴前敌打仗之法。

抽队出赴前敌打行仗之法，三千人营中抽出六成，约千八百人，分寄鲍、蒋两垒之中，蒋军八墙可寄千二百人，鲍军中前右三墙可寄六百人，或尽寄蒋军墙中亦可。遇开仗时，我千八百人单打一路，蒋军墙内添锅帐而不另筑墙子，请蒋之长夫代我军煮饭，我只送米价、菜价与他，不必另带长夫也。下半日去灯时至蒋营，次日停住一日，第三日晨饭后归；下半日又另派千八百人去，第四日停住一日，第五日晨饭后归。如是轮流，率以为常。遇打仗时，则随同打仗；不遇开仗，则闲往闲归，聊代哨探，既可援助前敌，又可使我军学习战事，免致猝遇大敌，忙然无措也。仰与朱统领熟商禀复。

0550．复胡林翼正月初八日申初

告山内之军，虽得地势，仍视临阵须臾之顷。

润之宫保老前辈大人阁下：

初八未刻得初七日惠书并抄多、鲍初五日来函，聆悉一切。

山内之军，虽得地势，而仍视乎临阵须臾之顷。无统将是极难事，非可一言尽也。即叩台安。

外有密件未抄。

0551．复胡林翼正月初九日巳刻

告得一探信，陈玉成已在浦口病故，前败实因不善相机之故。询金、余一军可坚忍以待敌否。请借马队二百。

润之宫保老前辈大人阁下：

初九日得初八日辰正复书，聆悉。

今日得一探信，舍九弟所养发探，探信抄呈。言四眼狗实已在浦口病故。邓嶰虚来，言多营探得狗贼实未来潜，二十二、初六两仗，实因不善相机之故，非果贼多于昔而悍于昔也。鄙意屡劝不必先去扑贼，待贼来围扑我，再伺间而应之。前敌诸公不甚谓然。金、余一军不审可坚忍以待贼之来扑否？乞钧酌。

昨日密信言借马队六七百至太湖，后再细思，尊部舒公仅有旧马队四百耳，新者则未可用，万一疏失，竟如昨日之说，则请惠借马队二百足矣。再请台安。

唐义渠信呈阅后，仍发还。

0552．批李榕禀信尾正月初九日巳刻

告寄住蒋营打行仗之策，以必行为妙。往小池驿哨探，甚好。

昨日批朱总兵禀三策：一策抽队寄住蒋营打行仗；一策扎东门；一策抽队出东北罗溪河、马齿岭等处，迎接山内金、余之师。除扎东门一策难行外，其寄蒋营打行仗之策，以必行为妙。其迎接金、余之策，纵不能行，亦须多派妥人往通消息。

高连胜等往小池驿哨探，甚好。可令顺字营百五十骑，并湘前强中嘉营五十骑，常常哨探此路，实有大益。

0553．复彭玉麟正月初九日

告腊月中旬以来军情、部署。

雪琴仁弟大人阁下：

初七日接初三日惠书，具审新祺戬谷，即事多绥，至以为慰。

此间自腊月中旬援贼大至，即尔日无暇晷。鲍春霆十六日移驻小池驿，蒋之纯移龙家凉亭，敝处拨六千人进围太湖。二十二日之仗，先大胜而后小挫。二十六、七以后，鲍军被围吃紧，敝处续拨二千人进围太湖，抽出唐义渠军赴前敌助战。初六日，义渠进扎小池驿，被贼扑去新营三座，军械全失。现饬鲍、蒋各军坚忍自守，不再寻贼开仗。胡润帅又于山内拨出金逸亭等万余人，由天堂打出，腹背夹攻，或可奏效。宿松尚存二千七百人，亦足自固，足慰廑注。缕晰奉闻，顺贺新祺。

0554．复郭崑焘正月初九夜

询何以未提及前来之事，告日内战况，通报郭嵩焘为僧格林沁所劾情形。

意城仁弟亲家大人阁下：

新正人日接腊月二十五日惠缄，聆悉一切。

前屡言新年可来敝处，此书乃不提及，何也？玉体亦云肥矣，将食言而求更肥耶？

此间日内大战，腊月二十二之役，多、鲍、蒋先胜后挫，伤亡千余。正月初六之役，唐义渠军大挫，现在前敌小池驿诸军，中路太湖敝部，八千余人俱极吃重，未知能站住脚否。

本日得胡润帅信内抄军机处寄件，云仙亲家为僧邸所劾，略云：十二月初七日僧邸折：“郭嵩焘于已往之事，概不访查，又不与抚臣见面，遽委绅士设局抽厘，不顺舆情，酿成聚众之案，实属草率专擅，请交部议处，回京听候部议。”十五日：“郭嵩焘、文煜报武定之利津、海丰，沂州之日照，较文登、海阳等邑贸易尤繁，崇恩含糊隐匿，不一据实上闻，未知其命意之所在，请交部议处。”又：“痞匪滋事，竟殴局绅，臣嵩焘未能预防，请将臣交部议处。”

久不得云公消息，想尊府亦悬念之至，特以奉告。即问台安。

0555．致李榕朱品隆正月初九夜书、初十黎明发

告拟解火药、火绳赴太，嘱希派马队日夜梭探敌情，随时飞报。

灯初批发来信后，又恐太湖军火果少，定于初十日解火药二千、火绳三千赴太。如果各贼匪来扑，各营坚守二日，余飞带宿松三千人往太督战。仍派马队日夜梭探果有贼上犯否，随时飞报。此候云岩、申夫仁弟捷绥。

0556．致凌荫庭正月初十日戌正

告发去钱四十千以备雇民夫帮工之用。嘱查明尚有有险可扼、距护军稍近之处否。

问樵贤弟左右：

闻贵营今日移扎罗溪河。前在宿松，近在太湖，贵营濠墙皆备极辛勤，高出各营之上。兹又移一处，勇夫过于劳苦，实可怜念。兹发去钱四十千，以备雇民夫帮工之用。罗溪闻在太湖河东，与太湖各军有一水之隔。该处三营究竟站得住否？此外，尚有他处有险可扼、距护军稍近者否？祈查明详复。顺候捷绥。

旋吉副戎均此。

0557．复胡林翼正月十一辰刻

告金军若至罗溪河，则去鲍军太远。拟日内移扎太湖，询其可否仍扎界牌。说明密件此时不可发。

润之宫保老前辈大人阁下：

十一日卯刻接初九夜惠缄，所抄寄唐信，侍亦寄贵处；所抄蒋信，侍亦抄复信稿奉呈矣。

此时救鲍，全靠金军。若金至罗溪河，则去鲍太远矣。罗溪河昨已扎三营凌、阿、李，若再得赵、朱来，则可保太湖之后路，即可保楚疆之前门。

侍拟日内移扎太湖，可否请公仍扎界牌，俾得就近咨商之处，伏候尊裁。

鲍信奉呈，其气尚固。复请台安。

密件系为鲍军疏失后言之，此时不可发。

0558．加胡林翼片正月十一日巳正

抄示多隆阿、唐训方信及寄金国琛信，说明此时各军皆以“稳”字为主。

正封缄间，又接多、唐二信，抄呈尊览。今日侍寄金信，亦抄呈。

侍意此时各军皆以“稳”字为主。多、鲍、唐、蒋稳，金、余稳，太湖稳，自有足以胜贼之理。发、捻相合，其交断不能久，一月以后，可以掎角此寇矣。公谓何如？

0559．致金国琛 ⁽¹⁾ 正月十一日巳刻

告行军以稳字为主，嘱先与各军通气，然后步步为营进扎。附告卷塘进扎之法。

逸亭尊兄大人阁下：

初九夜、初十日连发四信，不知俱接到否？

前敌鲍军虽望阁下之救甚切，然粮路尚通，士气尚固。阁下行军，总望以稳字为主。先通罗溪河一军及太湖各军之气，然后向小池驿一路进扎，步步为营逼近，待贼来扑我，我乃起而应之，最有把握。若我去扑贼，主客异势，恐难得手。至蒋函欲分一军扎水吼岭，弟意以为不可分。又欲阁下军出罗溪河等处，弟意以为不如扎高横岭去鲍军较近也。即问捷安。

再，卷塘进扎之法：

如第一日将二十营同扎一处，必有数营在前者，数营在后者。第二日进扎，即以昨日之后五营进移于前四五里，其余十五营不动。第三日，又以昨日之后五营进移于前四，五里或六七八里，其余十五营不动。以次倒换而进，则无移营之迹，无一面筑垒、一面开仗之劳，以次逼近王家牌楼、银硃塔等处。小池驿之贼必来扑营，贼为客而我为主，乃易得手。是否有当，乞酌择施行。

————————————————————

(1)  金国琛（？—1879），字逸亭，江苏阳湖人。咸丰间从李续宾转战武昌等地，由监生累叙知县，历任知府，官至广东粮储道，擢按察使。

0560．复胡林翼正月十一夜亥初

告粮台解到帐棚百架，拟即送太湖，令其扎于蒋营附近，轮班打行仗。今日信息渐好，三营不可再拨出。

润之宫保老前辈大人阁下：

十一日戌正接初十亥刻手示。

侍前缄商蒋之纯，欲抽太湖队伍千六百人赴前敌，寄住蒋营助战，蒋复信初九，以为不便，方深焦灼，顷得粮台解到帐棚二百架，拟即送太湖，令其扎于蒋营附近，令太湖抽队伍二千，轮班去打行仗，已札行矣。赵、朱助鲍，尚须六七日，侍此策或可略早。看来大局或可无碍，今日信息渐好。

一、金、余驻高横岭，与侍昨函相合，十二可开仗。

一、精选右营、中营扎小池驿，霆营粮道已通。

一、凌、阿、李二千二百人已扎罗溪河，即公所虑之岔路口、马齿岭。

三事粗定，差强人意。止要金、余打一二稳仗，则大局好矣。此复，敬请台安。

侍国藩顿首

尊处三营，断不可再拨出，赵、朱留公左右亦好。从井救人，亦须救得有益。此事非一二营所可为力也。

再，正封函间，又接鲍信，甚急，抄呈。赵，朱竟须赴鲍处耳。

0561．复鲍超正月十一日亥正

告已筹二千人往援，嘱坚守数日。金部定十二日开仗。

春霆仁弟左右：

十一日夜亥刻得羽书，知贵军又被贼围，焦急之至。精选左右两营，想亦在大围之中。此间另筹二千人往援，因帐棚未到，十四日始可起程，十五可到新仓，尚乞坚守数日，无稍疏忽。

又，接金逸亭信，定于十二日开仗。尊处若有信，交太湖朱云岩、李申夫，不过一日可转递金逸亭处也。复候刻安。

0562．致朱品隆正月十二日辰正

告已派曹全送帐棚去，嘱发一信与金国琛。振字营之子药、米粮须充足，浮桥须坚固。

云岩贤弟足下：

昨派易畇荄至贵处代写信件，亮已到营。以后请每日发一禀报，以慰悬念。兹有数事，奉告列左：

一、今日派戈什哈曹全送帐棚二百二十架至贵处，以备打行仗之用。或存贵营，或令原夫先送新仓寄唐、蒋营，听裁酌。

一、鲍、蒋等营之情形，请尊处发一信与金逸亭太守。常常通信，更好。太湖县令蔡太爷，亦可送信。

一、罗溪河振字营之子药、米粮必须充足，其浮桥尤须搭得坚固。如应用银钱，禀明来领。

一、打行仗之法，今日另有专札。

0563．复胡林翼正月十二日未正

告已劝金国琛速进，赵、朱赴鲍处甚好，杨得武似可不必。李廷钦不可恃，请便中微告罗遵殿。

润之宫保前辈大人阁下：

十二日未刻接十一日申刻、戌刻两缄并抄寄金缄，谨悉一切。

金守深明地势，此行应可得手。侍昨日辰刻寄金信，尚劝其卷塘进扎，以稳为主。昨夜闻鲍军被围，则又以书劝金速进，恐因侍信而耽搁，误鲍事耳。赵、朱赴鲍处甚好，杨得武似可不必。公处护卫太少，且闻杨营不甚得力。前请蒋卷塘移扎西头，以唐扎蒋垒；顷得蒋复信，竟未应允，阅之令人气闷。附呈。

敝处拨六营三千余人，打行仗可得实在队伍二千，惜张胜禄现未在家，须十四乃能成行，十六、七乃能开仗。

淡翁信阅过，似甚服李廷钦。吾熟闻幼丹、次青之言明眼人，殊不可恃；观其所行，亦极巧滑，便中请微告之。此关系极大也。敬请台安。

0564．复胡林翼正月十三日巳刻

告闻金、余之捷，拟令赵、朱在太湖西门歇息一日再听调度。已派七营助前敌打行仗。

润之宫保老前辈大人阁下：

十三辰刻接奉十二辰刻手教，令赵、朱赴罗溪河。顷闻金、余有十一日王家牌楼之捷，罗溪河当无他虞。赵、朱到时，拟令在太湖西门歇息一日，再听调度。

敝处派六营打行仗，昨夜又添一营，十三早成行矣。此七营在敝军算久经战阵者，不审能助前敌一臂之力否也。

太湖朱品隆等四营与宿松三营十五日在新仓会齐。并闻。复请台安。

0565．复胡林翼正月十三日未初

止其移驻罗溪河。

润之宫保老前辈大人阁下：

十三日午正接十二日未刻手教，知大纛将有罗溪河之移。岂因侍信有仍驻界牌之商耶？侍过矣！侍过矣！

罗溪河万山僻径，不能容黄钺赤节贼败后，必北趋，英、霍又吃重矣，现在金军业已得手有此喜信，侍亦不移太湖，鲍军必可保全，请释廑念。罗溪亦无须多兵，侍拟调赵、朱扎太湖西门，以便朱品隆抽队打行仗，不知可否？飞此奉止台旆不轻移动。即请台安。

0566．复胡林翼正月十四日巳刻第十七号

告此后仍当以稳为主，赵、朱仍扎太湖。

润之宫保老前辈大人阁下：

十四卯刻接十三巳刻手教。十一日金军获胜后，罗溪河实已无虞。山内一军，其妙无穷；脑后一针，百病皆除。但此后仍当以稳字为主，不可过求速效。金、余已得地势，断无不破贼之理，第不可疏耳。赵、朱仍请扎太湖，俾朱品隆等得以放心久驻新仓，助打行仗。再请台安。

国藩顿首

0567．加金国琛片正月十四日未刻

希常通消息，询除太湖外尚有可通否。

此信已写一次奉寄矣。未刻接十二夜亥刻复信，系十三巳刻所发者。兹又寄此缄，欲以常通消息也。尊处寄小池驿信，若由太湖亦一日可到。此外尚可通否？又行。

0568．复胡林翼正月十四戌刻

告鲍军粮路通，如小池驿危迫，再另商。

润之宫保老前辈大人阁下：

十四申刻得十三日戌刻书，同时得鲍镇十三亥刻书，告粮路通矣。二十日危险万状，得此语为之一慰。

朱品隆等十五赴新仓。赵克彰等二营，暂扎太湖。如小池驿仍尔危迫，容再另商。复请台安。

0569．致胡林翼正月十五日巳初

告急缓二战策，意欲先急后缓。

润之宫保老前辈大人阁下：

宿松派打行仗之三营，昨日可抵新仓。太湖朱品隆等四营，今日可抵新仓，计十六、七日可见仗矣。此间议者，有急战、缓战二策，请陈左右，择一而行之：

一、急战策。山外山内各军逐日进攻，使贼腹背受敌，应接不暇。太湖官军亦出队攻城，使城贼不敢悉出以赴前敌。

一、缓战策。山外四军但积粮固垒为自守计，山内诸军步步逼扎，却不寻贼开仗。太湖四面高山，仅西南一口出水，于此口筑坝，长不过里许，高不过四丈。久不过一月，则积水三丈，全城皆淹没矣。二月以后城贼、援贼必日夜求与我战，我却固守，偏不与之战。此策果行，援贼纵不大破，城贼必无漏网。

右二策，鄙意目下急战五日，用前策；过五日而援贼不退，即用后策。可否？敬求详示。

0570．复毛鸿宾正月十五日

告冬月以来军情、部署，请将长矛手迅速送来。

寄云仁兄同年大人阁下：

正月二日接奉惠缄，敬谂吉旋襄、汉，政祉康愉，阖潭万福，至以为颂。

弟自冬月三日驻军黄梅，十三进扎宿松。腊月中旬逆酋四眼狗纠合捻首宫瞎子悉力上犯，前敌多、鲍、蒋三军进扎太湖前四十里之小池驿，御之于门外；弟拨六千人会合唐义渠军，仍围太城。二十二日小池驿之战，多、鲍先大胜而后小挫。贼多，数倍于我。二十六以后，以大围包裹鲍军。弟续拨二千七百人进围太城，抽出义渠一军并赴小池驿。初六之战，义渠挫衄，三营被陷，鲍军复被围紧急。润帅派金逸亭、余会亭从水吼岭山内打出，十一日大获胜仗，鲍军从此少松。弟又添派二千五百人往打行仗，日内必有数大恶战，不知能大挫凶锋否。较之腊底正月初之危迫万状，此时业已化险为平矣。

润帅驻扎英山，虽相隔二百六十里，而呼吸相通，意见相合，足慰绮注。袁午帅自权兵符，甚为得手。临淮关业经克复，凤阳、怀远亦可即克。发、捻交集此间，下游逆党较少。韦志浚投诚后，池州又被杨贼攻陷。韦逆败残之余，不能有为。长矛手五十人，求迅速送来为感。率复，敬请台安。不一不一。

年愚弟曾国藩顿首

可亭同年已来襄否？并候。

0571．复金国琛正月十五日午刻

嘱与罗溪、太湖常通声息，万一子药缺乏，可由太湖借拨。

逸亭尊兄大人阁下：

十五日午刻接十四巳刻来缄，知十五日雄师将进扎红土山迤西一带，甚喜甚慰。

贵军步步进逼，与小池驿鲍军仅隔十里，则该逆夹在中间，如汤沸鼎，如芒在背，必难站脚。贵军距天堂暂远，必宜与罗溪河、太湖常通声息。万一子药缺乏，尚可由太湖借拨。罗溪河之阿达春、李续焘，太湖之赵克彰、朱品隆、李申甫及舍弟等，皆与阁下至好。愈通信多，则愈好办事也。顺问捷佳。

余会亭兄、丁月台兄、叶介唐兄均候。

0572．复胡林翼正月十五夜

告宜由罗溪河安设步拨递于太湖马拨站上，以速音信。拟令赵、朱十七赴鲍处。

润之宫保老前辈大人阁下：

十五午刻接十四午刻一缄，戌刻接十四亥刻缄。十一日金、余之捷，敝处十三辰刻接到，尊处何以迟至十四夜耶？似宜由尊处派人往罗溪河，专接金、余营中之信。由罗溪河安设步拨递于太湖马拨站上，以速音信。敝处现接公信、鲍信、金、余信，皆十一个时辰可到。赵、朱今日到太湖，拟令其十七赴鲍处。杨到时，令其扎西门。即请台安。

0573．致金国琛正月十六日巳正

告已派朱品隆等七营于小池驿等处助打行仗，赵克彰、朱希广二营十七可至小池驿。询与各处通信几日可到。

逸亭尊兄大人麾下：

马秀才于十六早回营，具询军容整肃，兼得地利，深以为慰。

此间派朱品隆等七营于小池驿等处助打行仗，十五日已到矣。赵克彰、朱希广二营十五日到太湖，十六休息一日，十七可至小池驿，听鲍镇调度。

尊处与多、鲍、唐、蒋四公通信，究竟几日可到？乞示。即问近祉。

0574．复胡林翼正月十七日未刻

告各军似堪一战，惟闻蒋军稍滑；筑堰塞水，似属可行，宜用河工成法。

润之宫保老前辈大人阁下：

十七未刻接十六申刻惠缄，小池、新仓各军日内颇欢欣鼓舞，似堪一战。惟闻蒋军打仗稍滑，不知果否？侍初八日手缄问之纯：派人打行仗，寄居蒋营，可否？之纯复信，极言其不便。十五日之纯与朱品隆信，又请朱等寄居蒋营之内，亦矛盾也。

筑堰塞水，似属可行。一信呈览。筑时仍宜用河工成法，两头钉扫，做坝，中留一口合龙，并开引河备合龙时消溜之用。复请台安。

0575．复金国琛正月十七夜亥刻

告宜进红长山等处。

逸亭尊兄大人阁下：

十七酉刻接十六巳刻惠缄，具悉一切。

胡宫保之意，欲贵营不必再进，取白洋岭居高临下之势。鄙意仍宜进红长山等处，恐出队太远，贼逸我劳，难于得手也。至进红长山后，粮运之路不至被贼隔断否，子药尚充足否，便中乞示及。即候勋安。

0576．致郭崑焘正月十八日

告郭嵩焘部议降一级留任，无损清望。

意城仁弟亲家大人阁下：

正月初九夜奉一缄，言筠仙亲家事，交长沙县转递，不知到否？

顷闻左公初十日不果北行，郴、桂又有小事，不得其详。兹阅邸抄，见谕旨二道，抄寄台览，想湖南亦早见报矣。

接周子佩信，言筠公处分，部议降一级留任。何镜之信，言此事无损于筠公之清望云云。盖筠公系与李云舫不协，小李为僧邸帐下亲昵，故山东未奏，而天津先劾。筠公之任事，虽稍觉凌遽，而邸帅此举，亦不可谓之有伦序。清议之不损，则以大小二李素无物望耳。闻筠公岁杪可以还京，日内当有信来。

此间兵事，另抄一纸呈览。山内金、余两军最为得势，山外多、鲍、唐、蒋四军，究以总统量难容众，群情未甚惬洽，未卜果能击退援贼否。再问台安。

0577．复胡林翼正月十八日酉刻

告订十九日内外夹击，闻山内军乏油烛米盐，仓卒办不到。

润之宫保老前辈大人阁下：

十八申刻接十七戌刻手教。山内一军闻十七日已移红长山，订十九日内外夹击，未知果能放晴否。赵、朱两营十八五更自太湖拔行，十九可抵小池驿。赵镇善战而有良心，意可助鲍公一臂之力乎？

闻山内军乏油烛米盐，若由宿松济之，较之公由英山差易。惜此间各物太少，仓卒不得办到。前日有信问渠缺火药否，尚未得复信也。复问台安。

0578．复金国琛正月十九日辰正

告与多、鲍、唐、蒋四人通信一日半到太缓，若由此处转，不过十二三个时辰可到。

逸亭尊兄大人阁下：

十九早寅刻得十七夜亥刻惠缄。十八日天气晴朗，想贵军可进扎红长山矣。十九日阴霾大风，想不出队。贵处与多、鲍、唐、蒋四公通信，一日半乃到，颇嫌太缓。若由敝处探卒四人送太湖之湘前营，由朱声隆品隆之弟专丁递至新仓等处，不过十二三个时辰可到。尊处与敝处通信由太湖蔡令递到者，须一日半，由湘前营递到者不过十三四个时辰也。即问捷绥。

0579．复胡林翼正月二十日辰正

忧金、余一军米粮油烛接济不上，告筑堰经费不烦经营。询饬绅民筑堡、办团粗就绪否。

润之宫保老前辈大人阁下：

二十日卯刻接十九子刻手教。十九、二十日阴霾大风，前敌不能开仗。此时各路布置粗定，所不甚放心者，金、余一军米、粮、油、烛恐接济不上耳。此间思设法济之，而力尚不逮。至筑堰经费，或尚能办，此不烦公更经营也。贼若不得逞于小池驿，恐当由霍山、潜山夹缝之中窜入。公前饬绅民筑堡、办团，比粗就绪否？袁、翁二帅既皆得手，商、固一路似可无虞。即请台安。

0580．复胡林翼正月二十日申刻

告折稿于鲍之坚忍处，平平叙去亦好，若不保人，或再缓数日始发亦好。

润之宫保老前辈大人阁下：

二十日未刻接十九申刻手教。折片各稿读过，此次于鲍之坚忍处，平平叙去，不过烘托，亦好。盖近日各统领专看折奏中出语之轻重，以权其效力之多寡。往往正在酣战之际，忽见一折叙事不甚如意，遂废然不肯向前者有之。此折若不保人，或再缓数日始发，亦好。如此雨雪，似正月尚不能开大仗者。粤捻之交，不能久固，缓战亦我之利也。复请台安。

0581．加刘于浔片正月二十日

说明皖南敌未尝不窥伺江西，故不劝出境战敌。嘱日日操演，有险处仍须立碉卡。

再，弟不劝阁下出境战贼，非弟之过怯，亦非恐贵部不甚精劲也。特以皖南之贼，穷无所归，未尝不窥伺江西。阁下屏蔽东北，必须日日操演，练成劲旅，其有险不可守之处，仍须造立碉卡，以佐兵力之所不及。万一贼犯江境，以阁下之全力，而济以饶镇浮梁之师，战纵不足，守则有余；使业经肃清之江西，不复为寇氛所逼，亦不枉阁下六、七等年辛苦战争耳。再颂养素仁兄同年大人勋安。

0582．复胡林翼正月二十一日申正

告伍某《图说》切实无浮词，乃有用之才。大关非一万劲旅不能扼扎。青草塥不知须多少兵始扼得住。

润之宫保老前辈大人阁下：

二十一日申刻接二十日未刻手教，敬悉。

伍君《图说》阅过。此人前后两次《图说》，俱切实，无浮词，有用才也。大关，侍曾经过，虽居山中，而颇散漫，非一万劲旅不能扼扎。青草塥则潜、桐、怀三县之总汇。援贼退后，一面合围太湖，一面即进扼青草塥矣。贼亦颇注重该处，不知须多少兵始扼得住也。俟查明熟商。

叔起信奉璧。

金、余军接济不缺，至以为慰。复请台安。

0583．致李榕正月二十一日 ⁽¹⁾

嘱派马队妥人撒布告示。

申夫仁弟左右：

兹专人送解散小告示百六十张，祈派马队妥人撒布于路上，去贼愈近愈好，不可撒在一处。即问台祉。

国藩顿

来差去金营送告示，请派住朱声隆处之探卒一人同去。

云仙被僧王参劾，部议降二级留任。

————————————————————

(1)  本信据国家图书馆所藏曾氏手迹原件整理。原件未标时间，因曾国藩得知郭嵩焘处分是在咸丰十年正月十八日，而其二十三日致朱品隆、李榕信及二十七日复李榕信皆未言及，可知本信作于其前，而二十二日未刻有加片，故可知此信作于十年正月二十一日。

0584．复金国琛正月二十一夜

告已函知山外军自上打下，留敌归路。询其是否可与余军从上打下。

逸亭尊兄大人阁下：

二十一夜接十九日辰刻手缄，又得润之宫保抄示。阁下十八夜传单，具仰进止有法，疾徐合度，至以为佩。惟闻广福寨在东，罗山冲在西，阁下若打开东路，先清广福寨一带，则西头之贼已无归路，将群贼兜入大圈之内，彼不拚命死战，则必四出乱窜，办理反难得手。弟前函知山外诸军自上打下，从罗山冲入手，盖欲留东头为贼之归路也。山内贵军及余军是否可从上打下，先打罗山冲，后打广福寨之处，伏祈查示。至罗山冲果否在上、在西，广福寨果否在下、在东，贼之败路果否应在东头？均祈查明，详示。春天晴雨无定，必待日高四五丈，乃看得准号炮。洗三排枪，似不宜太早也。即问捷安。

0585．复金国琛正月二十二日辰初

询为何称昌军为左路，可否请与湘军合昌、礼、桂等军并趋西头，先击罗山冲，可否俟多、蒋各军至罗山冲口外乃出而应之。

逸亭尊兄大人阁下：

二十一夜四更接二十日申刻惠缄，得悉昌、礼各营十九小挫情形。

以地图观之，高横岭在上、在西，昌军应在贵军之右。而来缄称昌军为左路，何也？目下贼之大队聚于罗山冲一带。弟昨二十一夜一缄劝阁下从西头下手指罗山冲，莫从东头下手者指广福寨，盖东头若胜，贼之归路一断，拚命冲突，我军受伤必多；若东路不胜，则西头愈形吃重。可否请阁下、湘军合昌、礼、桂等军并趋西头，先击罗山冲之处，候卓裁商定示复。

山外新仓多、唐、朱三军去罗山冲二十五、六里，去小池驿二十里，与山内约期极难。可否俟多、唐、朱三军接仗以后，贵军再行出队之处，亦候卓裁商定。盖贵军所易于望见者，霆营也。霆营逼近悍贼，不能远赴西路罗山冲一带；其能赴西路罗山冲与阁下夹击者，多、蒋、唐、朱军也。四公相隔太远，约期恐致参差，故鄙意不愿阁下分攻东头，而愿湘军与昌军并力西头；不愿阁下闻洗枪三排而遽出，而愿俟多、蒋各军至罗山冲口外，贵军乃出而应之也。并候卓裁。即问勋安。

0586．复胡林翼正月二十二日辰刻

告欲更厚罗溪之防，则无兵可增。山外新仓四军出队太远，不得地势，询有何妙策易之。

润之宫保老前辈大人阁下：

二十一夜四更接二十夜手教。余军有十九日之挫，而贼之大股趋重上游，万一前敌更有疏失，则恐贼铤险而内犯鄂疆。罗溪河之防，前曾手缄问之，对以小股来则可抵御，大股来则难保其不旁窜云云。侍因金、余有十一日之捷，敌将此路不甚着意，今欲更厚罗溪之防，则无兵可增，良用焦灼。只要前敌稳扎稳打，更无意外之疏虞，贼亦必不为此险着耳。

近复金逸亭信二件，抄稿呈阅。山外新仓四军，出队太远，不得地势，公有何妙策思所以易之？即问台安。

0587．复凌荫庭罗逢元正月二十二日辰刻

询墙壕已修成否，高深可恃否。嘱敌或分支来犯，宜坚守待动，不宜出击。

问樵司马、旋吉副戎足下：

日昨旋吉禀谢马匹。口马虽能吃辛苦，而好者甚少。所赠一匹，恐亦未必合用也。

罗溪五营近日墙壕俱已修成否？极高深可恃否？闻李璞阶营后一山，已立望楼，似不如扎一哨于山上，乃能稳靠，望与璞阶切实言之。

闻十九日余际昌军小挫，贼或分支来犯罗溪亦未可知。然丛山僻径，无处安营，大股必不能来。贵军及阿、李各军，止宜坚守营垒，以静待动；不宜出队迎击，恐僻路曲径，或有伏贼也。其团练一营，营官是何姓名？亦告之不宜出队迎击。

贵营子药充足否？念念。罗溪小河可塞坝以代长濠否？并问。即候捷祺。

0588．加李榕片 ⁽¹⁾ 正月二十二日未刻 ⁽²⁾

告已许高连胜等赴东路放哨。

马队放哨捉贼杀贼，是一极快心事，足以少救东路掳粮之风。高连胜在此言之津津有味，与谢为翰、汤秉中三哨自告奋勇赴东路放哨，余已许之矣。或令哨罗溪河一带亦可，乞告马营官也。

申夫仁弟阁下。

三折奉还。《二钱小集》寄阅。

国藩顿

————————————————————

(1)  此件据国家图书馆所藏曾氏手迹整理。前次误作二月二十七日加片，今据信末所标时间订正。

(2)  原件只标有“二十二日未刻”而无年月，咸丰十年正月初九批李榕禀中有“高连胜等往小池驿哨探，甚好”，致李榕朱品隆信中有“仍派马队日夜梭探”，正月二十二日致胡林翼信中有“舒公马队若置罗溪万山之中，毫无用处”等语，而罗溪河防守在当年正月中下旬，故可知本件当系十年正月二十二日所作。

0589．致胡林翼正月二十二日申刻

告余军若伤亡太多，可令各军一概休养，待敌来扑，不先去寻敌；若伤亡尚少，则听各统领自进自止。马队置万山中无用。霍山五营若调回，止可驻五柯枫等处。

润之宫保老前辈大人阁下：

十九日余军之挫，不知尚可自振否？若伤亡过多，刻难自立，止可令山外、山内各军一概休养，专待贼来扑我，决不先去寻贼。即以近事言之，腊月二十二、正月初六、十九日三次之挫，皆我去寻贼；惟十一日系贼来扑我。主客胜负之数，了然甚明。竟可用公牍私函切止各军，不再先出寻贼，致人而不致于人。如余际昌军伤亡尚少，元气未损，则听各统领自进自止，吾辈不必遥制也。

罗溪河似可不必添兵，亦实苦无兵可添。舒公马队，若置罗溪万山之中，毫无用处；若置金、余附近，或可少有裨益。然亦谓旧马队耳，新者则未必得力。霍山五营如果调回，亦止可驻五柯枫等处，一以援应天堂，一以屏蔽英山。调向东来，则西北太空，决不可也。复问台安。

严信奉缴。危言、至言也。

0590．加厉云官片正月二十二日申刻

询张曜孙案底细如何，可急图斡旋否；《七十家赋钞》、《骈体文钞》能在鄂中觅得否。

再，仲远兄挂误之案，究竟底细如何？目下可急图斡旋否？便中望示知一二，以便致函慰问。

弟去年曾求索皋闻先生《仪礼图》，不审自常州带到否？《七十家赋钞》、《骈体文钞》，鄂中能觅得否？并问。即候台安。

0591．复胡林翼正月二十二日戌刻

意欲会衔派凌荫庭为罗溪河一军统领，如以为可，即请主稿飞札。

润之宫保老前辈大人阁下：

二十二夜戌刻得二十一日亥刻手教。

张子衡、李续焘二人之言，与朱品隆所抄述投诚之贼供相同。侍意贼若不破金、余二军，不破罗溪一军，决不能冒险上窜。惟罗溪一军散漫无统，若贼至，则恐人各一议，殊难放心。凌请程绅另扎营盘，并许代为浚筑，程执不允。就凌藩，经历同知衔，名荫庭、罗副将，逢元、阿、李、程五人言之，智勇、阅历，自以凌为最优。鄙意欲会台衔派凌为罗溪河一军统领，如以为可，即求尊处主稿飞札，并札太湖蔡令。可否？敬求卓裁。即问台安。

0592．复李续焘正月二十三日未刻

嘱分扎一哨于寨顶之上，凡事可与凌荫庭熟商。如敌窜山内，不必远出迎击，截击其尾，可获大胜。

璞阶总戎足下：

二十三日接来缄并地图，具悉一切。

熊家寨立望台极为得力。鄙意欲贵营分扎一哨于寨顶之上，更得势也。振字营凌丞是一好手，凡事勤慎，阁下可与之熟商，必能同心协力，共奏功绩。

闻贼匪有上窜之意，深山僻径，决不能容多人。如果贼窜山内，贵营及凌、阿各军均不必远出迎击，待其将过尽时，出队截击其尾，可大胜也。

闻足下欲泄三河之愤，望从“勤、慎”二字用功。即候捷祺。

0593．复胡林翼正月二十三日未刻

告敌势上轻下重，内窜之说，良为可疑。调营事俟函商多隆阿再说。

润帅宫保前辈大人阁下：

二十三午刻接二十二未刻手教。贼势上重下轻，似不怕我破广福寨绝其归路者。内窜之说，良为可疑。然凌荫庭在罗溪河，尚无告急之禀；李续焘二十二日来禀，亦未请添兵也。调行仗七营赴马齿岭之说，俟函商多公再说。马齿岭距金军尚六、七十里，不能会合也。阅余、丁各信，始知十九日小挫之详。只要未丢军器，尚易整理耳。折片收到，即问台安。

0594．复金国琛正月二十三日申正

嘱与余、丁各军速移西路。

逸亭尊兄大人阁下：

二十三日申刻接二十二日申刻惠函，与敝处二十一夜、二十二早寄去二缄不谋而合。贼势上重下轻，其广福寨一带悍贼无多，全不畏官军之截其归路，是其注意在上游。可知或出大股以攻太湖城外之军，或分股以攻罗溪河之军，皆属可虑。阁下与余、丁各军速移西路，此是至要至切之着，切不可缓。

罗溪亦系要地，不可调开。贵军移西，即与罗溪联络矣。昌、礼三营移水吼岭，则贵处兵单，似不如调吴幹臣五营来天堂也。已函商润帅矣。阁下日内须看地移营，难遽进攻。弟亦调朱品隆四营暂回太湖一行。复候台安。

0595．致朱品隆李榕正月二十三日酉刻

诫不可以敌不多遂存轻视之意。唯静守营垒，以观其变。

云岩、申夫仁弟阁下：

贼势趋重上游，或以大股来扑太湖官军营盘，切不可以二十二日贼不甚多，遂存轻视之意。以后城贼若出，我军切莫出队迎击，惟静守营垒，以观其变。待他过河围我营盘，日暮倦归，然后出队微追；如天色尚早，贼伪遁，尚不可追也。

余意欲调云岩带太湖四营暂回太湖一行，有一缄〈致〉多公，望云岩就多公熟商，决定施行。顺候日安。

0596．致多隆阿 ⁽¹⁾ 正月二十三日酉刻

虑敌猛扑太湖，围扰罗溪河，冲出陈德园、二郎河，飞商兵力部署诸策。

礼堂尊兄大人阁下：

闻十九日之役，阁下亲率马队穿入贼中十余里，帮助山中金、余等军，俾得收队，忠勇之风，实深敬仰。

现在贼势上重下轻，广福寨一带，不畏官军截断归路，是其注意上游可知。或以大队猛扑太湖西南各营，或以小支围扰罗溪河一军，或竟由山路冲出陈德园、二郎河等处，三者皆属可虑。

本日接胡宫保信二十二发，欲令朱品隆等打行仗，七营调至马齿岭等处，从山内打出。又接金逸亭信，渠将移营西上，进驻陈家岭、洪家岭等处。鄙意金、余既移西路，则渐渐与罗溪河相联络，朱品隆等移马齿岭之说，似可不必。惟太湖系根本之地，欲令朱品隆率湘前、强中、湘后四营暂回太湖老营，以备大股扑犯。一俟金、余移陈家岭等处扎定之后，会剿有期，再令朱品隆四营赴新仓助剿，其宿松三营仍扎新仓不动，特飞商。如阁下以为可，即请告云岩等暂回太湖一行；如觉太湖稳固无碍，即不回亦可。请酌示。即问勋安。

————————————————————

(1)  多隆阿（1818—1864），字礼堂，呼尔拉特氏，满洲正白旗人。1853年随胜保参加对太平天国北伐军作战，历任正红旗蒙古都统，荆州将军。1864年围攻蓝大顺军，受伤死。

0597．致胡林翼正月二十三夜

告已函商调朱、唐、刘、李四营先回太湖。请调吴幹臣至天堂以援金、余而蔽英山。

润之宫保前辈大人阁下：

云岩七营已函商多公，调朱、唐、刘、李四营先回太湖矣。应否赴马齿岭等处，且待一二日再看。

厚庵病似不甚要紧，特服药太多耳。接二十二夜信，谨复一二。即问台安。

舒信奉璧。

再，金逸亭来信，亦以东头系贼归路，欲移驻西头陈家岭一带，从上打下，与国藩二十一、二两次寄金信不谋而合。其欲派昌、礼三营回驻水吼岭，侍以为不如调吴幹臣来天堂，各处俱妥也。回金信已言之矣，批吴禀亦言即函商公也。幹臣去英山二百七十里，去天堂亦二百七十里，殊太孤远，应请我公调至天堂以援金、余，而蔽英山。

0598．批李榕禀信尾正月二十四日

告攻城极无把握，故不肯为。目下大局以太湖、罗溪为守兵，以多、鲍、金、余等军为战兵，守者不扯战者来救，则战者必奏大功。

攻城极无把握，朴勇者紧逼城根，往往被火药烧伤；浮滑者并未近城，自欺欺人，徒伤朴者，故余不肯为也。

观此信，似太湖各军士气尚旺。余之所虑者，太湖、罗溪两军不能御贼之分股来扑耳。如太湖、罗溪两军足以自立，则多、鲍、金、余诸公必可打破援贼。如贼分万人来扑太湖，我两军坚守一二日，屹然不动，则多、鲍、金、余尤必大破援贼。此必然之理、必然之势也。目下大局，以太湖、罗溪为守兵，以多、鲍、金、余等军为战兵，守者遇有大警时，不扯战者来救，则战者必奏大功矣。仰录此批，知照各处。

0599．复胡林翼正月二十四日未正

告敌日日移营，傍山而上，多、蒋定计截击，不知可否得手。吴幹臣五营似不能不调。

润之宫保老前辈大人阁下：

二十四日未刻接二十三日未刻手教。

贼日日移营，傍山而上，去太湖只二十余里。下游白沙畈以下已无贼。多、蒋诸公虑其内窜，定计今日移蒋四营截贼之首，横驿路而扎之；明日再移四营，并精选四营往扎。大约今日必开大仗，又苦为贼所致而不能致贼，不知可得手否。侍竟日旁皇不安，足以见胆之薄矣。吴幹臣五营似不能不调。如果得手，飞札止之可也。即问台安。

0600．致朱品隆正月二十四日申正

嘱既与敌交锋，一切进止，概可自主，商明多、鲍而行。

云岩总戎足下：

今日蒋军移扎西路，必开大仗，至深系念。

仆昨有一缄，欲足下率四营暂回太湖一行，系不知二十四、五开大仗也。目下既与贼交锋，想必连日接仗，一切进止，由足下作主，商明多、鲍诸公而行，无因我二十三夜一信而轻动也。此嘱。

0601．复凌荫庭正月二十四日申正

告坚守营垒，必可万全。

问樵司马足下：

得二十三日来缄，具悉一切。

团绅程君移扎过河，不与贵营逼处，亦是好事。若使团勇扼扎要地，贼来亦殊不放心也。舒都护马队已至大湖河等处，足资联络。山僻之中，大股贼必不能来。坚守营垒，预为三、五日被围之计，必可万全。闻李璞阶办事亦极认真，不知阿参将营濠高深否？复候近好。

旋吉副戎均此。

0602．复张裕钊正月二十四日

告急思一观姚范笔记，请便中寄示，近著亦望寄示一二。略告近况。

廉卿仁弟阁下：

腊月接到手缄，未即裁复。新岁惟兴居康胜为慰。

姜坞先生笔记，余未见其书，其与鄙论相合者如何？急思一观，便中尚乞寄示。足下近所纂著纵不称意，亦望寄示一二。

国藩近状粗遣〔适〕。自十二月中旬逆酋陈玉成率众上犯，奇险万状，日夕筹虑，不特书史莫亲，抑且寝食欲废。官军三万余人，不为不厚，不为不劲，而贼尚欲倍之。日内当有大战数次，未审能大挫凶锋否。

新岁仍至武昌节署不？买得善本书不？乞示及。顺问近祉。

0603．复金国琛正月二十四夜

询多、鲍约其会战否。告若与山外订约，仍须各打各的，免致彼此牵制，或有疏失。

逸亭尊兄大人阁下：

二十四日酉刻接二十三日巳刻惠缄，知二十一夜敝处之信业经接到。两地不谋而合，殊为快意。

山外多、鲍诸公因贼营日日上扎，恐其内窜楚疆，已定期于二十四日派蒋军四营扎于贼之上面，想今日必开大仗。不知昨夕约订贵军否？多公十九日曾率马队，亲赴尊处，是下面尚有路径可通，日内尊处与山外通信，或不须更由太湖乎？

约期打仗，最难到恰好地位，且有因而误事者。阁下若与山外订约，仍须做到各打各的，可进则进，应收则收，免致彼此牵制，或有疏失也。顺候捷安。

0604．复胡林翼正月二十五日辰刻

告多所定迎头截扎之计好，山外五人会商之四路从上打下计亦好。山外四军之进止迟速，听多主张。惟嘱太湖、罗溪两军坚守不动，俾得审机筹战。

润之宫保老前辈大人阁下：

二十五日子刻接二十四子刻手教并金守信、蒋寄金信，均悉。

多、蒋昨日出队，迎贼之头，截扎四营，究竟开大仗否，尚未得信。防贼内窜，迎头截扎，是救急之著，此计尚好多公二十三夜所定。前十八日，山外五公会商，四路从上打下之计亦好十九唐寄公处及敝处信详之。惟蒋公十九夜与金信，言从下打上之计实不好即公顷抄寄者，但愿多、鲍不听此计耳。山外四军，加以云崖七营，兵力实已不薄。虽进战实无把握，而亦未便嘱其不战，嘱其缓战。或进或止，或迟或速，由多主张可也。侍此时主意，惟嘱太湖、罗溪两军坚守不动，预为被围三日毫不慌乱之计，俾山内山外各军，得以从容审机而筹战耳。即问台安。

金守信并抄件缴上。

0605．复金国琛正月二十五日辰刻

告山外四军及云崖七营进止迟速听多隆阿主之，嘱当山外酣战之际出队夹击，进退伸缩由其自己作主。

逸亭尊兄大人阁下：

二十四夜四更接本日辰刻惠缄。

山外各军，俟贵处移西扎定后再行开仗，本为稳著。惟多公于二十三夜定计，二十四日拦头截扎，想昨日已开大仗矣。山外四军，加以云崖七营，兵力实已不薄，国藩未便嘱其缓战。进止、迟速，听多公主之可也。山外开仗时，尊处登高瞭望，或探马四出，必可得其大概。当山外酣战之际，尊处出队夹击，虽未刻尚可出队四眼狗之凶狠在下半日，在收队时，进退伸缩，由阁下自己作主，远胜于约期会剿也。复候台安。

0606．致胡林翼正月二十五日未刻

告不知蒋军八营肯否移扎新筑之垒。

润之宫保老前辈大人阁下：

午刻接朱品隆禀，二十四日各营出队，筑成四垒，日暮收队而归，而蒋公不派人扎住新垒之内。闻今日又往筑四垒，不知蒋公八营肯移扎否？顺问台安。

0607．复多隆阿正月二十五夜

赞其不为敌谣言所动，告陈玉成二长技，请熟思破技妙法。

礼堂尊兄大人麾下：

二十五日申刻接二十四日亥刻手缄，具悉种切。

所示“罗溪河系山僻小路，不能禁我军蹑其后，陈德园、二郎河，该逆现无如许之众”等语，可谓知彼知己，确有卓见。该逆布散谣言，口称上窜，无非欲我军急于求战，急于攻垒、攻山，使我为客而彼为主，彼得占些便宜耳。胡宫保欲调朱云崖七营赴马齿岭，弟欲调四营暂回太湖，盖皆不免为谣言所动也。

四眼狗之长技有二：一则善于日暮收队时杀回马枪；一则播散谣言，诱人攻他，他得反客为主。阁下二十四日见贼不出，即不进击贼巢，不受狗贼之诱，可谓有识。嗣后若能常守此法，山内、山外两边夹贼为营，我势日松，贼势日逼，贼不能不寻我开仗，则我为主而贼为客，狗之二技可破其一矣。

金军移扎陈家岭等处，其后路有二：东为水吼岭，西为罗溪河，皆有兵驻扎，当可无虞，足纾廑注。来示询及太湖情形，日内援贼无进太城之信，尚不吃紧。云崖四营暂可不必回太，应令仍住麾下左右，开仗时助前敌一臂之力也。肃复，再问勋安。

再，狗贼二技，弟向日已闻之，然闻其杀回马枪耳，此次乃必于日暮时始逞其技。但闻其好截扎官军后路，逼官军寻他开仗，令官军为客而他常为主耳。此次则不能截官军之后路，而反置彼之后路于不顾，岂果另有他长哉？鄙意狗贼之计，仍不过诱官军去攻他之坚垒，攻他之山险，他为主而我为客；上半日以匪党拒我，下半日乘我疲乏，狗自出巢，逞其猖獗耳。是此次狗以二技变为一技也。

阁下机智过人，有何妙法破此二技，祈熟思详示为荷。手此，再颂捷安。

0608．复金国琛正月二十六日辰刻

告罗溪一军以不移为是，吴幹臣一军是否移调，候胡林翼酌裁。

逸亭尊兄大人阁下：

二十六早接二十五日巳刻惠书，知将移营天头山、甑皮尖一带。所示山势，绘画分明，足慰悬系。

罗溪河之凌、罗、阿、李等营，去太湖北门头营二十里，去上罗溪十余里，去尊处天头山计亦当在三十里外。若罗溪一军归并尊处附近，则太湖北门一带太觉空虚，仍以不移为是。

吴幹臣一军应否移调，候胡宫保酌裁。狗贼扬言上窜，仍是诱我军去攻他耳。

弟复多公一缄，抄稿呈阅，是否，求指示。即候勋安。

0609．复胡林翼正月二十六日巳刻

告吴幹臣军不调亦可，抄示复多隆阿函，忧新仓以满队去扑敌巢。以静制动耳。

润之宫保老前辈大人阁下：

昨夕得二十四夜手教。天堂之兵，不欲调吴幹臣来，将熟思一夜而后发。侍近日细思：不调亦可，贼亦无许多兵更犯天堂也。狗贼上窜鄂疆之说，连日思之，究无此理，不过诱我兵急于求战，急于攻巢、攻山，彼仍以主待客，以静制动耳。侍昨夕复多公一缄，抄稿呈阅。是否，敬求指示。

新仓二十五日出队，不知开仗否，闻二十六日以满队去扑贼巢，心极悬悬。即问台安。

0610．复彭玉麟正月二十六日午刻

告陈玉成之二长技，说明目下欲操胜算，须待敌来寻我，乃有把握。

雪琴仁弟大人阁下：

连接十七、二十一日惠缄，敬悉一切。

此间军事尚托平安。十一日山内一军金逸亭小胜一次，十九日余际昌小挫一次，杨镇魁、蒋信玉亦在挫败之列。

来示急于进战之说，此间诸将亦多持此议。第四眼狗之长技有二：一则好于日暮时杀回马枪；一则好反客为主，诱人去攻他坚垒，他坚持不出，待官军疲乏，他乃出十余支分头包抄。腊月二十二之挫、正月初六之挫、十九之挫，皆我去寻他，他主而我客也。正月十一之胜，则他来寻我，我主而他客也。目下欲操胜算，须待贼来寻我，乃有把握。而各营求急战者颇多，尚无坚定之见。山内一军，亦因贼势趋上，尚须移营西路乃可逼贼。霍山尚有兵一支，足慰廑系。

舍季弟于正月初至太湖，与申夫共扎一处，附告。即候台安。

0611．致胡林翼正月二十六日未正

寄示朱品隆信。

润之宫保老前辈大人阁下：

顷接朱云崖信，二十五日已获胜仗。今日计必开大仗，如此风霾，实深悬念。

朱信奉呈，仍请发还。即问台安。

0612．复李续宜正月二十六夜

告近日军情，望其与萧启江、何栻到后能底定江淮。

希庵仁弟亲家阁下：

二十六日接元夕惠缄，敬悉姻伯母渐臻痊愈，旌从拟于二十二日起行来皖，至以为慰。

此间军事，新正六日，唐义渠训营一挫，被贼攻陷三垒；鲍军五营复被围扰。十一日，山内金、余两军破王家牌楼之贼，山外贼势稍松。十九日山内余军小挫一次。贼日日进扎，与太湖渐近，并不畏官兵之截其归路，声言直犯湖北上游，俾官军回救。二十五日，山外多都统及唐、蒋等营获一胜仗，计日内当有数大恶战。

金陵大营因狗贼率悍党上援，下游攻破江浦及九洑洲营垒，四眼狗必率众回援金陵。浚川、廉昉及阁下皆来，山内、山外诸军，均得名将主持，意江淮可望底定乎！祷企何既！肃复，奉迓台旌，诸维心鉴。

0613．复李榕 ⁽¹⁾ 正月二十七日卯

交代破城时逐敌、守城及稽查财物办法。

申夫仁弟左右：

得信，知太贼已窜，原信寄胡中丞矣。

凡破城之时，一面派六成队追贼，一面派朴实人守城门，无令兵勇入城抢夺纷争。此次派张子衡、沈宝成二人守城门，各营派哨官一人、帮办一人，随同张、沈守城严查；派喻吉三、屈见田二人稽查城内所存米盐各物，一面加封条，派人看守，一面开单呈览，即刻另有札也。顺贺大喜。

国藩顿首

————————————————————

(1)  原件藏北京师范大学图书馆。此札原无年月，据文中所言得信“知太贼已窜”云云，参考其日记，当为作于咸丰十年正月函件。

0614．复李如篦正月二十七日

告图皖以来军情，附告帅远燡后事。

竹屋仁兄大人阁下：

上年十月杪接惠书，猥以七月间在江西所寄薄物远辱齿谢，惭悚何似！比维学道日益，纂著宏富，至以为慰。

弟自客秋由江入鄂，征蜀之役易而图皖，冬月与胡润帅分道东下，润帅驻英山，弟驻宿松。腊月中旬，逆酋四眼狗陈玉成率粤匪、捻匪十余万上犯我军，多都统、鲍总镇等御之于小池驿。前敌凡万八千人，又围太湖城者万人，从潜山以拊贼背者万人，兵力颇厚，尚不逮贼之半。幸二十五、六日两次大胜，踏贼营六十余座，克复太湖，凶锋大挫，皖事或尚可图。知荷廑注，聊布一二，统希心照。

再，弟至黄梅，接见蒋澹人与帅逸斋之三子，其次者、少者最佳。又至宿松，见逸斋之岳家石氏群从，皆不愧世家风范。有溧阳陈君作梅，乃系逸斋丁未庶常同年，有道之士，精于风水，弟请其看地以葬逸斋忠骸。腊底购得吉壤，极为称意。新正有一土棍盗葬，弟严檄黄梅令押迁。兹帅氏定于正月二十七日安葬，弟当为文表其墓也。帅二世兄，年十六岁，有诗谢作梅云：“两行孤子泪，千里故人心。”其他句亦称是。附告，以慰远念。即颂台祉。

0615．复胡林翼正月二十七日申刻

述近日胜况，度皖事可图。询有便寄折否，告李瀚章日内当去晋谒。

润之宫保老前辈大人阁下：

得二十六手示并希庵信，具悉一切。

二十五之捷，杀悍贼实为不少，故二十六日之大捷，不甚费力。闻昨日大火焱焱，极为壮观。狗党之资粮、衣物、军火，一炬焦土，颇足一快。闻金陵之江浦、九洑洲皆已克复，希庵、浚川皆将北来，意者皖事其果可图乎！

侍师公之法，亦不奏事。所有谢年终赏福字荷包折，欲附尊处月折差弁带去，本月已赶不上，二月又嫌太晚，如何？此外有便乎？尊处谢折，当已发矣。

李筱泉来此，已住月余。日内当晋谒棨戟，鬯聆大教。即问台安。

0616．复胡林翼正月二十八日酉刻

告潜山克复与否尚未知，称多隆阿与鲍超可称双绝。已怄气之久慰其肝气之旺。

润之宫保老前辈大人阁下：

得二十七日申刻手示，知尚未闻二十六日之大捷。

此间得多公于二十六夜四更马队追贼至潜山，杀贼二千余。潜山之克复与否，尚未知也。多公精力过人，怒马陷阵，所向辟易，与鲍镇可称双绝。

公治事太多，肝气之王，由于心血之亏，无以养之也。忆六年侍在江西，与人语及侍怄气之多，座客或曰：“胡帅五年亦怄气不少。”侍戏引韩文应之曰：“尧舜之怄气也〈暂〉，大禹之怄气也久。”其时侍已以神禹自况，今则更久矣！公闻之，为一解颐否？即问台安。

国藩顿首

0617．复胡林翼正月二十九日午刻

告潜山已克复，多、蒋正跟踪追剿。四路进剿之说，已办不到，专剿舒、桐、安庆三处，或尚可为。

润之宫保老前辈大人阁下：

得二十八日丑刻手教，敬悉。

顷接太湖信，潜山已克复矣。多、蒋跟踪追剿，想可直达桐城。行仗七营已分别回太、宿，二老营唐公奉多公令，驻新仓，勿进追。鲍军伤亡者较多，不审能猛进否，又不知其归蜀之志坚欲必遂否。应俟渠私计定后，而后大局、公计乃可决也。

看来四路之说，竟办不到，止好暂置庐州于不顾，而专剿舒、桐、安庆三处，或尚可为。公居桐城，兼控三路；侍仍滨江，借以藏拙。枞阳之师，须以舟载陆兵越安庆而下百里以袭枞阳，朱云崖现尚未能也。即问台安。

0618．复官文正月三十日午刻

告太湖、潜山相继克复，多、鲍二人功伟劳多，唐、蒋、金、朱皆竭心力，请主稿挈衔汇奏。同意萧军改道。

秀峰宫保中堂大公祖阁下：

得二十五日手教，敬审荩祺萃，即事多绥，至以为颂。

此间军事，自新正六日唐军被挫，鲍营又形危急，赖金军有十一日山内之捷，多公分营扎护鲍公粮路，自是我军日稳，贼势日蹙。灯节后，将士日日思战，或以雨泥阻滞，或以山内、山外订期参差，未遽得手。而该逆日日移营西上，意图内犯鄂疆。二十五日小胜，二十六日大胜，乃得痛摧逆焰，大快人心。二十六日狂风旋转，神威佑助，凡喷筒火箭所着，无不立腾烈炬，震灼山谷，贼之牲粮、衣食、军械，一炬罄尽。小池驿、罗山冲等处一律肃清；太湖、潜山相继克复。

月余以来，多、鲍二公功最伟，劳最多，可称双绝。而唐、蒋、金、朱诸君亦皆竭尽心力，共奏肤功。敝部会剿小池之七营，围攻太湖之各营，拟即将原禀录咨尊处，请阁下主稿，挈衔汇奏。

萧军由湖入江，溯荆、宜以达夔、蜀，较之山路稍逸，荩筹极为妥善。惟国藩批萧禀，又令其来鄂，稍涉两歧，当止之耳。复请台安。

0619．加李瑞章片正月三十日

告前线胜况，求速拓林丞殉难碑百付见寄。

再，逆酋四眼狗陈玉成纠集粤、捻八、九万人来援太湖，自腊中旬至今，猖獗殊甚。敝部合之胡中丞各军，亦四万余人。正月二十五日小胜，二十六日获大胜仗，踏平贼垒八十余座，枪炮、骡马抢夺极多，太湖、潜山两城，先后克复。陈逆为皖北最悍之贼，经此大创，皖事或尚可图。知注奉闻。

弟所撰林丞殉难碑，新立抚州南门外，求催临川令速拓墨刻百付见寄为感。其拓价托星子县胡令转寄临川，不知到否？

凤洲仁兄同年阁下。

0620．复胡林翼二月一日巳正

询鲍超请假之禀如何批答，多、蒋、唐各军如何调度。

润之宫保老前辈大人阁下：

三十日酉刻接二十九日手教并示栗仲垣书。石逆尚未入黔，而蜀中已摇摇如此，岂川事果当如台端所虑耶？

鲍镇请假之禀，尊处何以批答？抑系函复？祈示及。多、蒋、唐各军如何调度，亦祈详示。顾子山及栗信，奉缴查收。即问台安。

0621．复翁同书二月初一日

以胜保量移，袁甲三可与久处，度江淮底定有期。告多、鲍两军先后克复太、潜两城，大局有望。

药房仁兄大人阁下：

二十九日得正月六日惠缄，敬审荩勤日懋，兴履增绥，至以为慰。

胜帅量移豫省，午帅可与阁下久处。两贤同心努力，江淮底定有期矣。

此间军事，多、鲍二公可称两雄。四眼狗去腊来援太湖，纠合粤、捻，数殆八万，多、鲍诸军御之于小池驿。腊月二十二、正月初六、十一、十九等日互有胜负，死伤相当。二十五、六两日多、鲍诸公协力痛剿，杀悍贼约在六千以外，踏平逆垒七十余座。二十六日狂风旋转，火箭、喷筒所及，立腾烈焰，贼之牲粮、子药，一炬罄尽。自军兴以来，贼党抛弃器械，以此次为最多。太湖、潜山两城，二十六、二十八先后克复。仰托福威，楚军或可渐与雄师会合，则声援日广。陈逆奔命不遑，大局庶有冀乎？肃复，敬请勋安。惟希心鉴。

0622．复官文二月初三日

告当遵指专札并加缄饬萧启江由荆、宜入夔，附告前敌因多、鲍、唐乞假，进兵尚无定议。

秀峰宫保中堂大公祖阁下：

初三日接二十九日手教，敬承一切。

蜀中土匪不靖，虽石逆未往，而已全局震动；若不得萧公前往，不特蜀事可危，即鄂饷亦有日竭之势。大奏饬浚川由荆、宜入夔，虽略嫌其缓，而必可了事。国藩当遵来指，专札飞止，并加缄切致。弟于二十三日批令萧军来鄂，系怜渠跋涉过于辛苦，并非求其来助，自为矛盾也。

前敌事，因多、鲍、唐三公乞假，故进兵尚无定议，并闻。即请台安。

0623．复胡林翼二月初四日

告应许鲍超请假，唐训方履任，训营一面撤散，一面令霆营招选。询可否令金、余、吴指桐城，蒋、朱赴安庆；老家是否请陈鼐看地。

润之宫保老前辈大人阁下：

得初二夜惠书，敬承所示。应复各条，分别于后：

春霆请假，公与侍皆先许之矣，似不宜食言。惟嘱其不可久留川中，迎其老母、眷口出峡，或住荆州，或住汉、黄，准其团聚两月有奇，往返符百二十日之约，但不在川，以免奏留耳。

添营一节，亦恳允准，以风壮士。义渠实缺，近在咫尺，思一到任，情也。公既心许之，请即速行之。渠为统领，亦实非上选也。其训勇七营中，闻多精壮之士，或谓宜全数拨归鲍部。鄙意勇以亲手招募者为佳，似可一面令训营撤散，一面令霆营招选，仍令春霆酌用训营之豪强者为营、哨官，移花接果，当可两得其宜。是否？祈酌之。

进兵能三路并进乃得势。今多、鲍请假休养，断不能三路矣。可否以金、余、吴三公指桐城，以蒋军及朱云崖赴安庆，两道并进，如有缓急，多公可就近速援？是否，请裁示。

云崖请随折保唐义训勇号，侍以其禀中未提，故咨中亦未及也。

敝处有友人陈作梅溧阳人，丁未进士，有道之士，极善风水。二月间当请至湘乡，察看先垅。尊处石笋附近之地，可请作梅一看否？由敝处至尊府可不必由长沙经过，或令九舍弟陪去一行亦可。九弟因家叔病重，不能来营。

以祠堂为书院，极好！极好！此等事亦须及时为之。国藩缺憾良多，赖舍弟沅甫，次第举行。

书单已博雅，千金不能致也。单暂存敝处。似须于京中及浙江两处买之。复问台安。

0624．加金国琛片二月初四日

告接胡林翼信，欲其与余、吴、蒋三军同指桐城，忧多、鲍请假而敌喘息渐定，不免稳踞抗拒。

正封缄间，接润帅信，欲以贵军与余、吴二军及蒋军同指桐城。得此劲旅，桐邑当可速下。惟多、鲍二公皆请假休养，不能于安庆、桐、舒三处一同进兵；该逆喘息渐定，又不免稳踞抗拒耳。再问台安。

0625．致郭嵩焘二月初五日

告去腊以来军情，询其家果否移居。乘差便寄银。

筠仙仁弟亲家大人阁下：

久未接惠书，不审自山东差竣，何日抵京？伏想兴居多祜，调卫无愆，至以为慰。尊疏大指及津沽弹章、润帅寄示蒋叔起书，粗识一二，不得其详也。

此间军事，自去腊中旬四眼狗带悍贼七八万上援太湖，多、鲍诸公御之于小池驿。二十二日之役，我军死伤千四百余人，贼之大创，三倍于我。二十七、八、九等日及正月初八、九、十等日，鲍军四面被围，文报不通。幸润帅调万人自山内潜出，攻贼之背，敝处亦拨十余营进围太湖，拨七营赴前敌助剿。二十五、六两日连获大胜，踏平贼垒七十余座，太湖、潜山两城相继克复，贼之枪炮、子药遗弃殆尽。狗逆数年以来，所向无不如意，此次之创，实得未曾有也。目下多公请假养伤，鲍公请假省亲，希庵与舍弟沅甫未来，浚川一军，官、骆诸帅奏令入蜀，朝廷亦倚渠军以弭蜀乱，不克乘狗逆踉跄之际，进规安庆、庐州，颇为失策。事会所值，疾徐有不克自主者，所从来久矣。

舍沅弟去冬之归，改葬先祖及兄弟析产，旋以家叔病笃，难以遽出。意城久无信来，不审尊府果移居否？作梅住此两月，拟请其涉湘一行。兹乘差便，寄百金佐阁下春盘之需。又百金寄李篁仙，稍赡其家。又百金偿杨世兄即提塘杨临川之子，均乞分致。即问台安。

0626．致许振祎二月初五日

告正月以来军情，开列请购书单，寄银五十两。

仙屏仁弟左右：

正月杪接信阳途次惠书，借悉一切。即维安抵春明，凡百增绥，至以为慰。

此间军事，正月初八、九、十等日险状迭见。十一日小胜一次，十九日小挫一次。二十五、六连获大胜，踏平贼垒七十余座，焚毁牲粮、器械，几如古人所称举之不尽者。太湖、潜山相继克复。四眼狗受创殆以此次为最。惜各统将纷纷请假，不克迅速进兵。萧浚川一军已至岳州，两湖奏令溯峡入蜀。舍弟沅甫以家叔病重，不克遽来。敝部兵颇可用，以统领乏人，不敢深入。

前者，阁下临别问及买书单，比未开列。兹查各书有非京城不能买者，略开一二，祈便中留心购买。

《历象考成前后编》、《仪象考成》、《数理精蕴》、《续三通》、《皇朝三通》、《大清会典》嘉庆十七年本，余送毛寄云者，今藏孙宅，皆官刻书也。其近人所著书，如王怀祖父子念孙《读书杂志》、《广雅疏证》、《经义述闻》、《经传释词》；段茂堂玉裁《说文注》、《经韵楼丛书》；郝兰皋懿行《尔雅〈义〉疏》，咸丰年间刻；胡竹村培翚《仪礼正义》；桂未谷馥《说文〈义证〉》，咸丰年刻；王菉友筠《说文〈释例〉》道光年刻，便中请买一、二。兹寄银五十两，如须多，则再寄，或兑汇皆可。顺问元安。不一。

又有胡承珙《墨庄六种》、焦理堂《循群经宫室图》，亦乞一查。

0627．加何源片二月初五日

告迭获大胜，克复太湖、潜山两城。

正封缄间，所派各营赴小池驿会剿，正月二十五、六日迭获大胜，踏平贼垒七十余座，克复太湖、潜山两城。知注附陈。敝处因缴还部照，专折差进京，手此，再问镜之仁弟台安。

0628．加周辑瑞片二月初五日

告连获大胜，克复太湖、潜山，因专差进京，附寄数百金，如郭嵩焘不在京，请按信分发。

前信缮就未发，弟旋派七营赴小池驿会剿。正月二十五、六日两获大胜，踏贼营七十余座，克复太湖、潜山两县。陈逆受创颇剧。知注附陈。

弟因缴还部照，专差进京。闻筠仙有南旋之说，附寄百金；又因李篁仙兄罹于法，聊寄百金；又还杨世兄账百金；又请许仙屏买书五十金。如筠仙不在京，即请阁下分交为荷。

0629．复胡林翼二月初六日巳刻

告叔父弃世，欲稍尽哀忱，拟成服十四日。请以金、余、蒋、吴并力桐城。

润之宫保老前辈大人阁下：

初五夜接初四夜手教，承询及家叔病状。初五日接家信，先叔于正月十九戌刻弃世。自八年十一月闻温甫舍弟之耗，即病不能言；去岁虽能言，而病已深矣。例载，部院衙门有期服者，给假二十一日，内廷人员则给假十四日。军营虽无期服之例，鄙意欲稍尽哀忱，拟成服十四日。前得太湖克服之信，已专人归告。九舍弟四月方来，亦因家叔病危也。

春霆、义渠事，昨已详复。逸亭信，敝处亦有一分。此时应请以金、余、蒋、吴并力桐城。朱云崖军尚须稍缓，乃能前进也。逸亭信，地势极熟，主意极稳。侍忧皇不暇遽复，求公条复之。

侍因有执照数百缴部，今日专折差送去，谢折亦附去。即问台安。

0630．复胡林翼二月初六日申刻

告择茔地、起祠堂诸事，约其同往潜山一会。

润之宫保老前辈大人阁下：

初六日未刻连接初五日两缄，敬悉一切。

作梅先生即日当请其至湘乡，为家叔择葬地。四月间可至益阳，看石笋、五龙山等处。

以祠堂作书院，极善之举。老伯之德，我公之功，其理皆可不朽，不仅百年矣。九舍弟为先严起祠堂，侍力少充，亦当法公之为。条约及书籍，容彼此熟商定之。

云崖与之纯之子为把兄弟，纯可统云，云不能统纯也。

樊案果不出尊料，近日京案皆出一辙矣。

大纛至宿松，太僻远，拟请同至潜山一会，何如？敬问台安。

0631．复胡林翼二月初七日

告四路进兵变为两而又可分三路。麾下因乏统将，只好待曾国荃还营，多、鲍假满，再议所向。曾国葆既已受事，自不宜遽行回籍。

润之宫保老前辈大人阁下：

初七未刻接奉初六日手教，敬悉一切。应复之件，条列如左：

一、四路之兵，初议侍占一路，公处抚一路、湘一路，多、鲍一路。自萧、张不来，而侍处不足成一路矣。自余、吴分散，希庵未至，而抚、湘两路并为一路矣。此四路变为两之说也。惟鲍公添至六千人，又操练马队，实足独当一面，与多公分道扬镳，又可分为三路，止须酌拨几营与多，酌拨几营与鲍耳。

一、敝处各营，除遣屈守平江营仍回湖口，张子衡二营因病撤散外，尚存九千余人，兵力非不厚，奈乏统将。以情以势，本可令云崖与蒋合为一路。外间议蒋战则取巧，败则议过，此间各营颇不愿归其节制。专令朱、李赴安庆，侍又不放心也，止好待沅甫还营，多、鲍假满，再议所向。

一、舍季洪弟既已受事，自不宜遽行回籍。今既已具禀，应候批遵行。沅甫舍弟定于葬叔后来营，约在闰三月。侍于今日移城内公馆，略申礼意。并闻，恭请台安。

0632．复胡林翼二月初八日

告舒之马队，似须出第三路乃妥。金愿速而蒋愿迟，又成迟迟之局。

润之宫保老前辈大人阁下：

初七日来教敬悉。

此次进兵，本宜迅速，而偏有不能速之气〔契〕机，意此后仍多阻滞耶？

舒六爷之马队，似须出第三路乃妥，且须调其旧队四百归舒公身边，乃为缓急可恃。

金、蒋各信阅悉。金愿速进而蒋愿迟，看来又成迟迟之局矣。

筱泉今日走谒，可道此间之详。即请台安。

0633．复胡林翼二月初九日巳刻

告潜山之会应作罢论。

润之宫保老前辈大人阁下：

初九日得初七日手教，敬悉。

五万战士，恩泽难周，潜山之会，应作罢论。但恐名实混淆，诬小而为大，辞圣而居贤耳。

太湖亦有战士万余，大纛经过，岂不喁喁望泽，不赏则恝，赏之则偏，应概作罢论，可乎？

四川事似稍松，若浚川至，土匪不足平也。舍季弟初八夜来宿松。希庵信一件，求便寄。即请台安。

0634．加李续宜片二月初九日

告二十六获胜，因各统领纷纷告假，未能乘胜追剿，须俟其到日乃可定议。

前缄久封，因阁下在途次，无妥便未发也。兹初八日接正月三十日湘阴惠缄，欣悉台旆即日可抵鄂、皖。此间二十六日之战，贼党抛弃军械甚多，本可乘胜追剿，因各统领纷纷告假，不克速进，须俟旌从到日，乃可定议。复请台安。

0635．复胡林翼二月初十日辰刻

告萧启江改由常德入峡，想因前队尚在西路，且索饷于湘之故。会咨曾望颜一节，请主稿施行。

润之宫保老前辈大人：

初九夜接子刻惠缄。

浚川一军，据岳州俞守禀，已折回西湖，由常德赴黔、蜀之交矣。

揆帅札萧公由荆、宜入峡，以达夔州，并抄奏片，计萧公已接到。而不由荆州，反由常德者，则以萧之前队尚在西路，且索饷于湘故也。侍亦有一札去，计萧公过常德后，乃可接到。此时加札，更恐不及。会咨卓如制军一节，请尊处主稿施行。复请台安。

0636．加饶拱辰信尾二月十一日

告正月二十五、六大胜，皖事似尚可图。

此信久缮未发。

腊月中旬，陈玉成率援贼八万上犯，我军御之于潜、太之交，危险万状。正月二十五、六日大胜，两次毙贼七八千，克复两城，皖事似尚可图。并闻。

0637．加王鸿洲片 ⁽¹⁾ 二月十一日

望速来营襄办军务，有不避艰险愿从军者，可邀以同来。

再，数年以来，常思与足下一见。关山修阻，会合无缘。尊府近况何似？如能远游四方，则请速惠复音。

敝处飞咨曾卓如制军，调足下来敝营襄办军务。如有不避艰险，为足下所深知，愿从军者，亦可邀以同来。

再问子蕃年兄近祉。

————————————————————

(1)  原注：“官印鸿洲，原名式训。”

0638．复胡林翼二月十二日未刻

告已许鲍超请假回蜀，其意欲待其起程一月之后再行入奏，请奏明“回籍省亲”，以为光宠。拟令霆字五营进扎潜山，以为桐城、安庆后路之声援。请酌夺安、桐进兵，英、霍设防及吴幹臣军归属。

润之宫保老前辈大人阁下：

十一夜接惠书，敬承所示。应复应商之件，条列如左：

一、鲍春霆来此小住一日，已回本营。侍已与之商订，谓阁下准其告假三月，由皖还夔，程途一月，在家停住二十日，奉母携眷而出，或住汉口，或住华阳镇，舟次按限，即还陆营。阁下虑其为四川所留，鲍意待渠起程一月之后，此间再行入奏，在夔仅二十日，必不至为蜀所留，但求阁下奏明“回籍省亲”字样，以为光宠云云。想仁人亦必允许。渠又欲往英山禀辞，侍力阻其不必再往。既已准假，即须快去快来。

一、霆字五营，渠意欲扎二郎河，公意欲令其扎天堂或至英山护卫，鄙意拟令扎潜山县，为桐城、安庆后路之声援。盖前敌既进安庆、桐、舒等处，则大纛亦宜少进，乃可调度诸路之师。或进天堂，或进潜山，由公自为斟酌。公既不久驻英山，则霆营可不必扎入山中矣。请裁定速示春霆，以便渠料理起行。

一、敝部各营颇思速进安庆，除遣回湖口二营、撤散二营外，计留二千余护老营，以七千人攻安庆耳。就近可调者，拟调督标赵、朱、李、杨四营、湘、恒二营。桐城得金、蒋、余万五千人进攻，安庆得万人进攻，似可两全。此六营是否可调，祈酌示。

一、安、桐进兵，则霍山不可无防兵。吴幹臣前有五营，尚嫌其少，今何仅八百人耶？吴幹臣资望尚浅，将来或可独当一面，目下断不可遽统他营，应请阁下派吴隶何军统之。若派助敝处，殊可不必，一则人数太少，一则往返太劳也。霍山须防兵三千，或派会亭军、或派他营，祈酌示。

一、多公统万人，鲍公统八千，均可胜任。鲍公须假旋后，乃可徐议所向。多公须进舒城一路，乃足展骑兵之长。俟渠一月假满，即当请其北发，与桐城一军收掎角之效。

略陈刍荛，伏希酌察。即问台安。

0639．复胡林翼二月十二夜

告前信之外所见不同各条注于金信之中，以备采择。已另写一札转交萧启江。

润之宫保老前辈大人阁下：

十二夜得十一日赐缄，并寄示金逸亭一函，详明切当，深为可佩。其中有与鄙意相合者，已详本日奉呈书内。者〔此〕外各条，仍就鄙见注于金信之中，以备采择。

前日大咨，挈敝衔会札萧公之件，侍另写一道，交常德府恽太尊转交萧公矣。六百里排单，加萧一信，加恽一信。并闻。即请台安。

0640．加胡林翼片二月十三日辰初

告拨撤兵勇，如主意已定，不必改易。欲得贤者为怀、潜县令，以固根本而图进取。霆营添勇须赶紧札行，多部不必取盈。书单不易购办。

再者，昨信请拨督标赵、朱、李、杨四营，系就近处言之，并非惬心贵当之笔。尊缄中有以赵、朱、杨拨隶多部、李营撤遣之意，如已定主见，不必因侍信而改易也。但求设法拨二千人助敝处，或赴安庆，或留老营护卫，而换敝处护卫之营攻安庆皆可。

兵事与地方相表里，欲得一为守兼优者为怀宁县令，以佐雨亭之不逮，阁下夹袋中有其人乎？介唐如果南归，尚须择一贤者为潜山县，庶根本稍固，乃可图进取。

霆营再添二千人，尚未接奉公牍，令其招训营常勇乎？抑令至长沙另招乎？如令招常勇，即须赶紧札行。

多公虽有统万人之才，但得七八千人，尽足自当一面。若必求取盈，恐不敷调拨。鲍公则得六千二百五十人，已隐然巨镇矣。

汪梅村、周志甫信三件奉缴。书单尽博雅，但不易购办，京城书肆极寒俭也。再问润老前辈日安。

0641．复胡林翼二月十四日申刻

谢由鄂开支报销。告官文处拟请其三弟代为照料，郭嵩焘或可南下。

润之宫保老前辈大人阁下：

得十二夜手教，敬承所示。

报销费蒙许由鄂开支，谢谢。

揆帅处即当专差往托，请其三弟辅卿兄代为照料也。

作梅兄到尊府后，自可请镜澜陪同到处审视。

筠仙复命一面，未更入直，或可南下乎？久未接其来书，殊极悬悬。复请台安。

0642．复胡林翼二月十六日巳刻

告欲将多之马、步全作游击师，专打援敌。拨归之护卫二千人，得佳于督标四营者更好。

润之宫保老前辈大人阁下：

得十四日手教，敬悉多部不能凑足万人。侍亦熟筹及之，意欲将多公马、步全作游击之师，专打援贼。如目前两军进围桐、怀，则多公扎青草塥，桐警则赴桐，怀警则赴怀。将来鲍军进围舒城，则多公扎大关，以为游击也可，以为应变也可，以为顾鄂疆之师也亦可。始终不围城，常置空灵之处。如是，则可多可少，阁下调拨不甚窘矣。

拨归敝处护卫之二千人，得佳于督标四营者更好。顺问台安。

0643．复胡林翼二月十七日辰正

告怀宁一席，物望属之张子衡，和春意在莫祥芝，请与昨单一并斟酌。

润之宫保老前辈大人阁下：

得十五日惠书，敬悉。钱公信读过，去年公贬节一求，乃立竿见影之事。今年虽贬，恐乏明效。怀宁一席，此间物望，颇属之张子衡正人，晓事，多病，雨亭之意在莫祥芝贵州人，由湖南县丞调出，景镇案保知县，部议令再注明劳绩。请与昨单诸公一并斟酌。

潘彩枝系潘肇镛胞弟否？乞示。即问台安。

0644．复胡林翼二月十八日

告宋国永不能来助防，另须二千人护卫，请调拨。

润之宫保老前辈大人阁下：

十七日接惠书，十八早接钞示王自禀，敬悉所示。

宋国永系霆军署理统领之人，议定为左右护卫之师，安能来敝处助防？此间除二恒营赴安庆助围外，另须二千人护卫，听阁下惠拨，略少亦可，不甚劲亦可。宋国永来可不必也。

陈作梅今日起行南去。并闻。即问台安。

0645．复胡林翼二月十八夜

告忌妒为将常态，无足怪。

润之宫保老前辈大人阁下：

十七日手教，二恒、二礼营拨归敝处，公牍亦到。霆营不宜拨隶敝处，本日已详复矣。

揆帅信并另件，阅悉。不忌不足以为骁将，不妒不足以为美人，无足怪也。在下则护翼之，等夷则排挤之，为将常态，亦无足怪也。止难为阁下调拨耳。顺请台安。

官帅二件奉还。

0646．加张曜孙片二月十九日

告部中驳诘或可以一言解纷，《七十家赋钞》不必再抄，望寄新刻《安吴四种》、《申耆先生文集》。

再，阅开示清折，于部中驳诘字句之间，虽尚未甚了了，而于征解大数，并无出入。但使部中书吏得餍其求，固可以一言而解纷也。

《七十家赋钞》，舍间尚有此书，因道远未及取来，故思另行购觅。承示饬写手再抄，则可不必。慎伯先生《安吴四种》、《申耆先生文集》，舍间皆有活字本，近闻皆有新刻本，信否？如有，望惠寄一份。

顷闻泾县、旌德、太平、绩溪，宁国相继不守，徽州紧急，浙江亦为之震动。知注附闻。再颂仲远仁兄大人台安。

0647．复官文二月十九日

忧南岸警报频闻，恐金陵因此不能不少分兵力。询萧启江一军果折回否，请谆托其弟代为料理部费。

秀峰宫保中堂大公祖阁下：

十五日奉手教，具审一切。

太湖、潜山分为两案出奏，尤为分明。比闻凤阳府、县两城克复，袁、翁两帅之军，或可与楚师渐相联络，江淮之间大有转机，尤足上慰宸廑。惟南岸警报频闻，自泾县、旌德陷后，太平、绩溪、宁国相继不守，徽、浙震动。金陵方在得手之时，恐不能不因此而少分兵力耳。

浚川一军，不知果折回出江，溯峡入蜀否？国藩发前信后，又会润帅衔飞札一次，并加函切致，计在常德可以接到。若竟不折回，而由黔入川，则蜀中有缓不济急之虞，而浚川亦有险远贫苦之患，殊深悬系。

敝处报销，粗已就绪，已饬李筱泉太守赍呈钧鉴。应需部费，敬求于竹报中谆托令弟辅卿先生代为料理，至感至恳。敬请钧安，不尽百一。

0648．复胡林翼二月二十日未刻

告霆营宜为其护卫。北路如果吃重，仍需多军驰援。

润之宫保老前辈大人阁下：

十八夜手教读悉。

霆营宜为尊处护卫，或驻天堂，或驻他处，宜守而不宜战，众论皆然，想荩筹亦不越是矣。霆军之营哨弁勇，长沙省城人居多，朴者颇少，而能屡拒大敌，兵事诚不可以一律相绳乎！左公自襄回车，似不如速行速归为妥。流波一带，本不可以无兵，然鲍公未还营之先，霆军总以在阁下身边为妥。北路如果吃重，似仍须多公驰援也。

莫友芝号郘亭，与邹叔绩为至交；敝处委员莫祥芝，系友芝胞弟，非素与叔绩交密者也。

舍弟沅甫嘱其本营每月送信三次，侍处家信因之极密。公有信，可便寄耳。即问台安。

0649．复胡林翼二月二十一日辰正第六十号

告伍生所论，每切事理。陈玉成必赴下游救援金陵，捻亦必谋南犯。请抄示各营保举单。

润之宫保老前辈大人阁下：

二十夜、二十一早奉到十九两次手教，敬悉。

伍生所论，侍每觉其切于事理。以大局论之，四眼狗目下必赴下游救援金陵，或从浦、六往援，或从宁、太往援，虽未可知，而要之必一东窜，不暇遽犯霍、六。袁、翁方在得手之际，捻匪亦必舍其老巢而谋南犯。拙见如此，未敢昌言也，惟圣人择焉。

第二路进兵已札行否？各营保举，想已定一数目下单矣，祈抄示。

潘肇镛是四梅焕龙之子，彩枝当是其弟，肇镛原名彩镛也。

陈作梅十八日自宿松起行，三月下旬可至舍间。尊寄渠信，望三月初交敝营也。即问台安。

侍国藩顿首

0650．复胡林翼二月二十二日

抄示复官文信稿。

润之宫保老前辈大人阁下：

官帅之信，此间亦有一份。兹将复信稿抄呈尊览。即问台安。

原信奉缴。

0651．复彭玉麟二月二十三日

告罗遵殿奏请赴浙，已飞商胡林翼。又指名札调萧翰庆，似不能不令其一行。萧以不带韦志浚部下而就唐训方新撤之常宁勇速募为妥。请与唐婉商。

雪琴仁弟大人左右：

二十一日接十六夜惠书，二十二日又接十九夜惠书，具悉一切。

本日得淡翁来咨，奏请鄙人赴浙，惟广德州及浙之安吉业已失守，距杭州不过二百里，距湖州则更近，楚军纵能往援，亦已缓不济急；况敝处兵单，又无统将，难当大敌，尤阁下所深知也。淡翁之贤，不可不谋所以救之，已飞函往商润公矣。

萧辅臣朴实谙练，淡翁指名札调，似不可不令其入浙一行。韦志浚部下向无纪律，难免扰民，断非三令五申所能改，恐坏楚军之名，且恐坏阁下及萧辅臣之名，决以不带为妥。唐义渠新撤之常宁勇胆技俱优，若辅臣迅速就募，四五营不难立就，营官哨官，军装帐房，无一不全，不过十日即可成军，胜于韦部万倍；即抵浙后，尚可为上等劲旅。义渠兄与淡翁亦系至交，阁下与之婉商，而润之宫保主持一切，当可成事。

仆目疾尚未全愈，二十日仍回营盘，知注并闻。顺请台安。

0652．致胡林翼二月二十三日

转致彭玉麟信与复信，询可否以萧翰庆招集训营之勇援浙。

润之宫保老前辈大人阁下：

昨接雪琴信，知浙事危急，淡帅调萧翰庆入浙。本日接淡帅咨，知广德、安吉次第失守，奏请鄙人援浙。侍目疾未痊，又兵单无统将，何足以当大敌。淡帅之贤，不可不思所以援之。目下招集训营之勇，尚易集事。雪琴欲以韦志浚部下援浙，非徒无益，恐又害之。

兹将雪信并侍复信抄呈台览，可否即求训示？顺请台安。

0653．复胡林翼二月二十四日未刻

告霆营究以护卫其左右为妥。成得升似当有以严惩之。询舒保马队应否留防北路。抄示罗遵殿信。

润之宫保老前辈大人阁下：

二十三夜专丁至，接惠缄并吴竹如方伯之缄。二十四又接二十一日书，敬承所示。

《俟命录》粗读一过，其佳者公已圈出，而时事所在，局外人与局中者究有别也。

霆营究以护公左右为妥。公在英山，霆亦英山；公居天堂，霆亦天堂。此军若非春霆在营，恐不足当大敌。侍公之侧，壮藜藿不采之威，千妥万妥，惟希俯纳。

成得升之怯，此间亦有所闻。之纯昨指名禀参，似当有以严惩之。否则为统领者，号令不行矣。之纯虽未必服人之心，然不奉令而拔营，则咎不在之纯也。溶川之才气，亦非云崖所能辖，所谓鲁鸡不能伏鹄卵也。

桐城如有大股援贼，多公或可就近援应。舒公马队应否留防北路，聊进一说，以备参酌。

成大吉之勇，侍亦有所闻。

浙事大坏，淡公来信，不忍卒读，抄呈一阅。即请台安。

0654．复胡林翼二月二十五日

告仓卒间止得令萧翰庆带韦部先行，以济罗遵殿眉急。所称另筹二三千人，应请速筹。询各营保举数是否允当。

润之宫保老前辈大人阁下：

二十五早接二十四早惠书。淡公危急，侍昨信已详之。侍恐萧翰庆不能带韦部，而公以为可行，盖仓卒之间，舍此别无可调也。止得令此起先行，以济淡公之眉急，而助浙江之声援。其应需锅帐，侍已札行武穴分局李宗涑矣。惟此起义勇，太不中用，且恐其扰累民间，有损无益。

来示称另筹二三千人，应请早为速筹，或如侍昨说募常宁勇，或另行召募，必稍胜于韦部者，乃不虚此一援。

皖南失六城，浙西失三城，江北失清江浦、颍州府，公岂尚未尽闻耶？敝处拟以行仗七营，每百保十四人；围太各营，每百保十二人，是否允当，求示复。即问台安。

0655．致彭玉麟二月二十五日辰刻

告止得以萧翰庆带韦部先进援浙，再设法办二三千人继往。需用锅帐，请即派人去武穴分局领。

雪琴仁弟大人阁下：

昨复一缄，言萧翰庆带韦部，恐不足以约束云云。兹接润帅信，以萧带韦部为然。盖仓卒之间，舍此别无兵勇可带也。止得先行此一着，以济淡公之眉急，而壮浙江之声援。此后再设法办二三千人继往，或募义渠之常宁勇，或另行召募。其韦部需用锅帐，武穴分局尚有，敝处已札李宗涑，请阁下即日派人去领可也。

润公复信一件，营制二本，即乞查收。顺请台安。不一。

0656．复胡林翼二月二十六日巳刻

告已缄告彭玉麟令韦部与训营同行。小池驿之役，查实无捻。请派人查出何桂珍殉难处。

润之宫保老前辈大人阁下：

得二十四夜手教，知萧守募训勇之议已蒙采纳。其韦部三千人，侍亦已缄告雪芹，令其与训营同行矣。淡公必有切信至尊处，已接到否？

小池驿之役，细查实无捻匪在场，六七万人皆长毛也。

此次李寿〔秀〕成赴浙，计亦必有人数万，亦必无捻匪在场。然则贼数固有日增无日减乎？

丹畦殉难之处，乞派人查出示知。即请台安。

0657．致彭玉麟二月二十六日

请即饬萧翰庆速赴上游，商唐训方同招训勇，代给韦部途费并三令五申约束。另请派船护鲍粮台船。

雪琴仁弟大人阁下：

顷接润帅信，以萧守统训营旧勇二千人援浙，仍令韦部三千人同去，与仆昨函相同。请即饬萧守速赴上游，商之义渠，同招训勇也。其训勇二千途费，鄂中代出。韦部三千途费，尊处代出。将来皆可由浙中归还。惟韦部之勇，恐其扰民，必须阁下三令五申，免诒浙中口实，至要至要！千万千万！

淡公信一封送阅。鲍公已回川，请尊处派船二号长龙一、三板一至华阳护鲍粮台船为要。即问台安。

0658．致朱品隆李榕 ⁽¹⁾ 二月二十七日辰正

嘱候另札再移营。

云岩、申夫仁弟左右：

天气阴雨，二十八日、初一日暂缓移营，缘浙江危急，罗中丞奏请援浙。二十一日发折，二十二日咨到；十五日发折，二十六夜咨到。日内必奉谕旨，或赴浙或否，候另札再移石牌可也。即候捷安。

————————————————————

(1)  此据国家图书馆所藏曾氏手迹整理。

0659．复胡林翼二月二十七日巳刻

告援浙成败在天，不知多隆阿不满意者安在，请与李续宜从长计议御敌之法。

润之宫保老前辈大人阁下：

希庵业已到营，极慰极欣。

淡公寄尊处信读悉。萧、韦纵令速行，亦恐非闰三月所能到，不知赶得及否。以六年二月江西情形言之，更甚于此时之浙江十倍，厥后省城亦竟无恙，成败天也，岂人之所能为哉！

昨接大咨，多公尚请病假，渠军若不能为游击之师，则云崖、申夫，侍亦不敢令其赴安庆矣。不知多公所不满意者安在，以鲍公不应回籍耶？不应于奏中赞鲍坚守之功耶？敝处礼节有未谨耶？多公既请假，目下若狗逆来犯，渠未必肯当前敌，似当谋所以御贼之法，请与希公从长计议。

河阳之狩，不可以训。若台驾东巡太湖，敝东后尚修觐耳。复请台安。

0660．加饶廷选信尾二月二十七日

告功牌已填发。询沈葆桢抵闽后近状。

再，前信所需之功牌，业经填发。幼丹观察抵闽后，有信达尊处否？其近状何如？便中示及一二为荷。

0661．加翁同书片二月二十七日

商以莫祥芝署怀宁县。

再，弟因目疾请假，不克亲书，伏乞鉴亮。前咨商李太守宗羲署安庆府，以其为守兼优而又合例也。厥后润之宫保径行会札，想已缄商左右。兹又咨商以莫祥芝署怀宁县，则李守之所请也。莫，贵州遵义人，其父己未庶常；其兄友芝，博雅君子；又一兄名庭芝，己酉拔贡，出哲匠之门。祥芝亦谨慎朴练，拟令署怀宁，以为李守之助。特此奉商。再颂台安。

0662．加袁甲三片二月二十七夜

说明目疾不能作字，附告浙敌已至武康。

再，弟现患目疾，不能作字，每写一信，或停笔三四次，稍长者竟不能自写，伏乞鉴宥。顷又得筱帅来咨，浙贼已至武康，去杭城仅百余里，尤深焦虑。再颂午翁仁兄同年大人台安。

0663．复胡林翼二月二十八日辰刻

询李续宜可否兼统桐、怀两军，告梁湘帆、成大吉似皆可添营。

润之宫保老前辈大人阁下：

二十七夜接二十六夜手教。希庵精神较上年为强，此鄂、皖之福也。不知可兼统桐、怀两军否？若可兼统，则住怀数日，住桐数日，待舍弟到时，希公专顾桐城，舍弟住怀，庶为妥善。

梁湘帆、成大吉似皆可添营。梁得诸目见，成得诸耳闻。尊处如令添作二千人，似可赶早回湘召募。萧君训勇，即已招齐赴浙，他处亦尚须人也。复请台安。

0664．致袁秉桢袁薇生二月二十八日

询已否自松江启程，再派人赴苏、杭一带迎接。嘱择处暂驻。

萸生贤倩、薇生世讲足下：

去岁冬月寄去一缄，由官封驿递松江府中，言松江属员所欠之项，不必追索；如途费不足，可由敝处支用；并函托浙江罗淡村中丞沿途照料，一至玉山，敝处即派炮船迎接等语，不知已接到否？顷余接罗中丞复信，所托之事，皆已应允，原信摘抄一览。

方幸贤昆仲扶榇回湘，既得令叔铁庵亲家主持一切，又得罗中丞许为照料，江浙千余里，尽可放心；不料花朝以后，皖南及浙西连失九州县，湖、杭两府危急，苏、松亦为震动。贤昆仲不知已自松江启程否？殊深悬念。

兹再派从兄藻赴苏、杭一带迎接。如尚未启程，则当暂驻松江，俟贼氛稍定，再行赴浙；若业已启程，亦当择一僻处停泊。如其乏银钱，可径至罗中丞处借兑，余在宿松归还罗宅。亦不可多兑，恐途次危险也。余并未寄银者，亦恐途次累赘也。

余不详尽，诸维珍重。

令叔铁庵亲家大人均此致候。不另。

0665．复胡林翼二月二十九日

询是否仍留英山，稍尽心吏事。

润之宫保老前辈大人阁下：

二十七日手教，二十八日申刻奉到。

鄂事神离，去年十月几已著矣。我公复缄亦殊辣。看来事将决裂，然势亦不得不如此。公住英山，则去皖、桐太远；移天堂，则去鄂垣太远。军事、吏事，必须抛荒一端，二者不可得兼，则仍留英山，稍尽心吏事乎？已定否，乞示。即问台安。

抄何令禀，丹畦殉节处信已到。左公半途而返，自不妥洽，然到京亦不甚宜久住。公意何如？

0666．加罗遵殿片二月二十九日

告因目疾请人代写此信。兼告饷项日绌。

弟目疾未痊，不能多作字，倩友代写，伏希鉴亮。

此间饷项日绌，鄂中鲜阁下昔日持正之风，润帅亦颇郁郁。附告一二，统希心照。

0667．致胡林翼二月二十九夜

摹寄安庆图，告颍州似未失事。

润之宫保老前辈大人阁下：

兹有安庆图一纸摹呈，以备查核。

颍州似未失事，侍误读翁帅信中语耳。即问台安。

0668．加唐鉴片二月

告吴廷栋、窦垿、倭仁等近况，说明何桂珍遇难英山，拟为文立碑。

再，国藩近常与吴竹如通信。渠在山东布政使任内，因钱粮征款，部议降调，皇上特恩，改为直隶臬司。窦兰泉寄居四川，常与伍松生诸人讲学；妾生一子，其妾旋没。艮峰前辈仍官盛京侍郎，其子福咸以拔贡朝考，得河南知县，数年升同知；现捐升，得补芜湖道。丹畦遇难在英山县，今该处渐就肃清，国藩拟为文立碑于英山，以志丹畦之孤忠。附告以慰拳注。

镜海先生阁下。

0669．复胡林翼三月初一日

告敌势究不甚盛，似不必过于张皇。

润之宫保老前辈大人阁下：

初一早接二十八夜手教，敬承所示。伍令来禀，亦阅悉。

贼势究不甚盛，似亦不必过于张皇。此时各军之力，四路则不足，三路究有余也。复请台安。

0670．致郭崑焘三月初二日

告皖、浙军情，请转寄唁江忠濬母逝之赙仪、挽幛。

意城仁弟亲家阁下：

正月初九、十八日先后致书，皆言筱仙亲家使齐之事，托长沙县李明府转交，未知曾否入览？意此间邮封递长沙，有不得达耶？或已达而仓卒尚未赐复耶？

楚、皖之师，腊、正两月费尽九牛二虎之力，始将四眼狗击退，而因多公请假一月，鲍公请假三月，希庵阻风未到，至今尚未进兵。

皖南连失六州县，浙中亦失三县。据罗中丞咨，贼踪距杭州省城仅四五十里，两次奏请敝军往援，至今未奉谕旨，盖因清江浦失守，江浙奏报之路已梗也。敝处兵力过单，萧、张未来，尤乏统将。国藩现因目疾，请假四十日，亦难远行。

江达川之伯 ⁽¹⁾ 母太夫人仙逝，兹具薄赙百金，挽幛一悬，敬求觅便寄至新宁为荷。诸希心照。顺请台安。

————————————————————

(1)  传忠书局稿本于“伯”字旁加点标示存疑。

0671．复彭玉麟三月初三日

告当加缄托唐训方招勇，萧翰庆料理韦部后，仍宜亲赴上游迎接训营。胡林翼意再筹五千人援浙。

雪琴仁弟大人阁下：

初一日邓守之到，接惠书。初二日亲兵归，又得复缄，具聆一切。

守之之世兄即留敝处读书，守之可挈眷先上湖南。萧辅臣既在下游经理韦部事宜，则不能赴鄂中亲招训勇，仆昨已专缄谆托义渠矣。阁下更当加缄托之。

辅臣带五千人，似仍宜以训营为腹心，韦部为手足。辅臣料理韦部妥协后，仍宜单舸亲赴上游迎接训营，或至黄州，或至汉口，得与义渠一面更好。润帅之意，欲于韦、训五千人外，再筹五千人援浙。计浙中如有不幸，则三月可危；如三月无变，则闰月以后可无大碍。辅臣既不能于三月赶到，则须料理周妥，不可太草率也。

太湖各营，因雨尚未拔动；金、余亦尚未进桐城。希庵二十四到英山，初五可来宿松。作梅、牧云二十四自九江挂帆西上矣。沅甫尚未来，承询及，一一奉报。厚庵已东下否？念念。复候台安。

0672．复胡林翼三月初三日

告浙江省城能守与否，非援师所能为力，应否赴浙，求与李续宜代酌。请缄托唐训方代萧翰庆招勇。喜郑事尚未决裂，建议吏事不宜放松。赞同李续宜“远剿近守”之说。

润之宫保老前辈大人阁下：

初三早接奉两次手教，敬承一切。应商之事，条列如左：

一、浙江之事，二、三两月可大分晓。淡公二十三日咨，贼踪去省城仅四、五十里，果直逼城，则已十日矣。省城之能守与否，断非此间援师所能为力。吾辈所最关切者，土则杭城根本也，人则淡公君子也。若此半月间杭城无恙，信息稍舒，然后谋所以援之之法。若杭城有大变，则东南局势迥殊，又当从长计较。

一、侍目疾常发，精力日疲，部下无一统将，兵亦太少。倚傍台旆，尚可藏拙，他处实无能为役。外省情形，督抚之外，另有客帅，则司道猜嫌，州县侮慢，以是为逢迎本帅之资，颇不易处。应否赴浙，尚求希庵与我公代为裁酌。

一、萧翰庆须在安庆经理韦部事宜，不能赴鄂亲招训勇，尚求阁下缄托义渠代萧经理。

一、阅揆帅信，郑事尚未决裂，可喜可慰。庄严尚能守正，揆帅亦轩爽坦白，鄂事或尚可支。公于吏事不宜放松，风气之所系，与兵事息息相关也。

一、希庵“远剿近守”之说最精，大约一、二路远剿，三、四路近守也。侍昨批宋国永禀，亦颇相似，想已录报尊处。即请台安。

官翁信奉璧。

0673．加张芾片三月初三日

告因目疾未痊，不能亲写，医者以为宜于静养。

侍目疾未痊，仍不能亲写，每日在外，亦不甚著形迹。特阅书作字，旋拭旋蒙，虽用极老花镜，亦不清亮，医者以为宜于静养。知注附闻。再颂台安。

0674．复彭玉麟三月初四日

告因对韦军援浙不以为然，故未缄商杨岳斌。

雪琴仁弟大人阁下：

初三日接二十九夜惠缄，得悉一切。

韦军援浙，系阁下倡之，润帅成之，仆本不甚以为然，故未缄商厚庵。

淡公日内无来信，但接渠咨，言贼踪去省城仅四五十里。如果米兴朝军门赴援之四千人业已赶到，当可坚守待援；否则，城内守兵不足，甚属可虞。训营四营官，皆润帅所选，必可靠也。复候台安。

0675．致李续宜 ⁽¹⁾ 三月初四日

告李榕在此敬候，浙江事二日内无信。

希庵仁弟亲家大人阁下：

昨得润帅书，知台旌从初一日枉过宿松。连日风雨阴寒，行路极难。顷奉惠书，知初三已至太湖，明即可奉袂畅叙，欣慰何似。

李申夫本拟回太湖，因闻台驾将至，在此敬候。

浙江事二日内无信。先此奉报，余容面罄。即迓台驾，不一不一。

愚兄期曾国藩顿首

————————————————————

(1)  此信收自《曾国藩未刊往来函稿》。

0676．复胡林翼三月初六日

告多隆阿志在桐城调度，局势为之一变。护卫不必再添，宿松学额应否增加，请酌裁。

润之宫保老前辈大人阁下：

初五日得初三、初四日两次手教，敬悉尊体小有不适，至以为念。

希庵于初五酉刻到，精神大胜昔年。多公志在桐城调度，局势为之一变。敝处护卫已承拨到礼前、礼后二营，似可不必再添。浙江数日内无缄、咨来，岂已被围耶？

太湖、宿松两县保举单，侍属雨亭以宿松绅士核定开单，密禀尊处。雨亭以宿松绅士志在加学额，鄙意转运之苦，黄梅、宿松事同一例。可否加额，请酌裁示复。顺问台安。

0677．复胡林翼三月初七日

通报与李续宜所商进兵事宜，请裁定第四路以何处为最近，何处为扼要。

润之宫保老前辈大人阁下：

初六日接代笔惠书，初七日又接抄霍山令探报一缄。昨夕熟商进兵事宜，希庵之意，以敝部围怀宁，多公围桐城，希统各营暂扎青草塥，为怀、桐援应，俟怀、桐扎稳后，再议所向。余际昌调守霍山，为第三路防兵。霆营调两路口等处，为第四路防兵云云。如此布置，侍觉甚妥。申甫亦在坐。是否有当，仍候尊裁。

若果如此布置，则敝处护卫，无须另添千人矣。以第一、二路为远剿，以第三、四路为近守，大局已定。惟第四路究以何处为最近，何处为扼要，仍祈卓裁。

尊恙少愈否？惟调护休息为祷。顺请台安。

0678．复胡林翼三月初九日

告霆营入浙，须待鲍超假旋后并新招五营同行方可。

润之宫保老前辈大人阁下：

初九早接初七日两缄，并寄示左、庄二书，得悉尊恙少愈，至以为慰。

霆营入浙，鄙意须待鲍公假旋后，并新招之五营同行则可，宋国永先行则不可。公意以为然否？外间多言霆军能猛进而不善分支，鲍公不在此，则更不放心。希庵全部驻青草塥，敝处不必再拨营，昨缄已详布矣。

廷旨久未到，当已饬金陵援浙也。即请台安。

0679．加官文片三月初十日

告唐训方六营已起程援浙。

正封缄间，又接初七日手教，敬聆一切。义渠六营已于初五、六、七等日起程，若迅速趱程，闰月上旬可入浙也。敝部进围安庆，稍霁即可拔营。贱目疾尚未痊愈，若依傍鄂军，常亲台教，良所至愿。再请台安。

0680．复彭玉麟三月十一日

赞同韦部各颁钤记支饷，炮手百人先去守城。告现与胡林翼商，须另筹援师续去。

雪琴仁弟大人阁下：

昨接惠示，知韦部用二千五百人各颁钤记，自向萧守处支饷。如此位置，自易于钤制。炮手百人先去守城，尤为妙着。

昨接胡观察信，浙事万分危急。兹抄呈。现与润帅商，须另筹援师续去也。即问台安。

0681．复胡林翼三月十一日

抄示金衢胡道信，告必谋劲旅续援。

润之宫保老前辈大人阁下：

昨得金衢胡道信，知浙中万紧，兹抄呈。大约萧、韦六千人外，必谋劲旅续援。

初九日手示接到。尊恙未愈，千万保重。三月风雪，天象殊未佳也。

0682．复胡林翼三月十一日

告舢板即日派去，闻郴州之敌已入闽，江西之抚、建又办防堵。

润之宫保老前辈大人阁下：

初九两缄接到。潜山保单，尊处所定必无差错。舢板即日派去，如此风雪，援师水陆程均不便。

郴州之贼，闻已入闽。江西之抚、建，又办防堵矣。即请台安。

0683．复胡林翼三月十三日

告谣传浙江失守不可信，三策之说，细思再报。

润之宫保老前辈大人阁下：

接十二日两次手示，敬悉。省城谣传浙江初二日失守，此间亦有二十七日之谣，俱不可信，然极可危也。

侍三日内体中不适，三策之说，容细思再报。希庵今日回太湖。义渠在鄂，未至湖口。雪琴信已专人送去。即问台安。

0684．致李续宜 ⁽¹⁾ 三月十三日

询胡林翼来信所称三策，应如何答复。

希庵仁弟亲家阁下：

胡宫保来信送阅，其与阁下一缄亦已拆阅。其所称三策，应如何答复之处，祈裁示。此事大约必须办成也。顺问台祉。

国藩顿首

————————————————————

(1)  此信收自《曾国藩未刊往来函稿》。

0685．致胡林翼三月十四日

告杭城似已于二十七日失守，石达开果入蜀，萧军恐难独了，鄂中不能东下。

润之宫保老前辈大人阁下：

今日得张筱翁咨到折稿，似杭城已于二十七日失守。兹抄呈尊览。其夹片分浙东、浙西两边办理，自是一定不易之法，不知朝廷简派何人耳。即请台安。

正封缄间，得十三日手教。石逆果入蜀，必非萧公一军所能了。看来鄂中只能为固守吾圉之计，不能深入东下矣。黎伯庸是何处人？便示。再上润老前辈阁下。

0686．复李续宜三月十四日

告浙江似已于二十七日失守，怀、桐两路进兵俱宜少缓。

希庵仁弟亲家阁下：

得十三夜十四早两缄，敬悉。今日接张筱浦副宪咨，浙江似已于二十七日失守，折稿抄呈一览。

大局既已决裂，须另筹兼顾之法。怀、桐两路进兵，俱宜少缓耳。即问台祉。不一。

0687．加张芾片三月十四日

告目疾未愈，未得亲书。浙中如有事，似须坚守衢州。

再，侍目疾未愈，写字不及两行，即须停笔少息，未得亲书，乞恕。浙中如果有事，似须坚守衢州。饶镇军已赶到否？再问台安。

0688．批李榕禀信尾三月十四日

浙江未失，援浙为重；浙江既失，安庆为重。目下仍以进攻安庆、分捣桐城为上策。

昨日得张筱浦副宪咨来奏稿，浙江似已失守。鄙意浙江未失，则援浙为重，以其膏腴也，苏州、金陵之后路也，京漕之所出也；浙江既失，则安庆为重，以其为武昌、九江之门户也。水师得此城，则有所依附以为根本也；以绝金陵贼粮之源，以杀江淮各贼犄角之势也。是目下我军仍以进攻安庆、分捣桐城为上策。所以迟疑不决者，怀、桐两支围兵，青草塥一支援应兵，商固、英、霍两支防守兵，五支均不可少。若于此五支之中，分出一二支去援江浙，则全局皆变。大股援贼来，怀、桐两支皆站不住。与其待站不住而退，不如此时不轻进之为愈也。候商之胡帅裁夺。

此批请抄送希庵及舍弟季洪一阅。

0689．复李续宜三月十五日

请在太湖久留三四日，待大局定后再赴青草塥。

希庵仁弟亲家阁下：

得十四酉刻惠缄，敬悉。

浙江未失，以援浙为重；浙江既失，又似以图安庆为重。顷批申夫禀略陈鄙见，望取一阅。仍请台驾在太湖久留三四日，待大局定后，再赴青草塥也。

革薄从忠，鄙意亦夙怀此志，特有天质本来之薄，有外物激之使薄。本来之薄，革之已极不易；激之使薄，尤觉旋革旋萌，毫无长进，深以为愧。愿赐良箴，以励晚节而已。复候台安。

0690．复胡林翼三月十五日

请裁定大局，告已函请李续宜在太湖再住三四日。

润之宫保老前辈大人阁下：

十三夜手教奉到。衢州初二日禀报，此间亦已接到。

张筱帅奏二十七日之失，必非冒昧。吴竹庄禀厚庵信，则亦本之筱帅处也。侍本日批申夫禀抄呈，敬求裁定大局，示知为荷。

已函请希庵在太湖再住三四日。

0691．复彭玉麟三月十五日

告浙江失守，似以图皖为重，但进军安庆，须浙事定局乃可拔营。

雪琴仁弟阁下：

十四早接张筱帅咨来奏稿，浙江已报失守。午刻接尊处专足来信，大略相同。此时大局又当更改。未失之前，以援浙为重，以其膏腴也，金陵、苏州之后路也，京漕之所自出也；既失之后，又似以图皖为重，以其为武昌、九江之门户也。水师得安庆，则水陆依附可为根本也；破安庆，则贼减江淮犄角之势也。

所虑者，此间以两支规怀、桐，两支防英、霍、商、固，若于其中抽出一支救援江浙，则一路空而三路皆险，是安庆进兵，须浙事定局，乃可拔营也。萧辅臣军，亦须五六日乃可定局，暂不必急。复候台安。

正封缄间，又接十四辰刻手书，欣悉杭城危而复安。意者，贼以梯入凤山门，城内官军杀先登者数十人，化险为夷乎？诚如天之福也。即问台安。

0692．复胡林翼三月十五夜

告得彭玉麟信，杭城危而复安。

润之宫保老前辈大人阁下：

得十四日戌刻手教，悬悬。

浙事忧心如捣。顷得雪琴信，言浙城危而复安。意者，贼以梯入凤山门，城中杀先登者数十人，化险为夷乎？如天之福也。即问台安。

0693．复胡林翼三月十六日

告各营保似太多。

润之宫保老前辈大人阁下：

十五日惠缄接到。各营保似太多。敝处行仗七营，每百保十四人，围太各营每百保十二人，金、余似亦不宜过十二四之数，蒋、唐亦不过每百保十七八人，多、鲍准每百保二十人，则各处皆颇公平。若各处过多，则敝处必说闲话，以鄙人素有吝保之名也。敝处名单三五日内咨送尊处。

杨、李两革将，尊意尚妥。萧公此次行囊不甚贫，而必向荆州多索二万耶？栗君信奉璧。金衢报杭垣失守禀报已接到。即问台安。

0694．复胡林翼三月十七日

度罗遵殿无不殉节之理，江浙奏报不通。忧宁、绍、苏、常皆可危。

润之宫保老前辈大人阁下：

得十六日手示，敬悉。

淡公贤者，断无不殉节之理，但不知少村护家眷以出否耳。公之身不特为南数省所倚赖，亦为吾党所宗仰，似不宜过于忧伤。

久无寄谕来楚，想因清江浦失守之后，江浙奏报不通。淡公十一、十五两次奏报必皆未到京也。

杭城既失，若能保得宁、绍、台三府，事尚可为。浙东无一兵，四眼狗又已南渡，恐宁、绍、苏、常皆可危耳。即请台安。

0695．复彭玉麟三月十八日

告萧翰庆才力如不能统六千人之多，则当早为之计，或另一人统三千。浙江既失，须千妥万当乃可放心遣之前往。

雪琴仁弟大人阁下：

得十五夜惠书，知倾囊以赠义渠一军，可敬可敬。义渠已到湖口，不知与阁下会合否？萧守才力如果不甚开展，恐不能统六千人之多，则阁下当早为之计，或另一人统三千，免其竭蹶，亦所以保全之也。何如？即问台安。

再，统领之才，千难万难。目前麾下人才，恐亦无远胜萧守者。但浙江未失以前，则以速去为是；浙江既失，则必须千妥万当，乃可放心遣之前往，盖彼中无主人翁也。

0696．致胡林翼三月十八夜

抄示张芾信，喜浙事转危为安，惜罗遵殿殉节。

润之宫保老前辈大人阁下：

浙事自接张筱翁奏稿及胡次云禀失守之信，以为万无可望；乃本日接筱翁信，竟于三月三日大获胜仗，转危为安，实为天下非常之喜。惜淡公殉节，令人抑郁。

张公信抄呈。见示各件读悉奉璧。顺请台安。

0697．致陈鼐三月十九日

告杭城失而复克。

作梅仁弟大人阁下：

别来倏已弥月，驰想无极。前以东北风盛，意台旆扬帆顺利，抵湘必速。乃接鄂中信，知旌从于三月六日始抵汉口，计到敝乡在月底矣。

此间于三月十日接金衢道胡次云信，始知浙江被围。十三日接张筱浦咨到奏稿，骇悉杭城于二十七日失守。十五日又得胡观察信，亦报失守情形。以阁下远客楚中，而伯母里居江乡烽火，深为系念。以阁下思亲淳挚，正拟作书奉商一切，兹于十八日接筱浦副宪来函，则杭城已于三月三日克复，贼股歼除殆尽，喜慰无极。从此东南民生，定得苏息，金陵亦有恢复之望。特专差驰慰。俟敝处及益阳风水看定后，仍望回至敝营，再返珂乡。顺候台安。诸维心照。

0698．致李续宜 ⁽¹⁾ 三月十九日

告办流寇之法，请专在人材上用心。

近闻江浦、浦口克复，六合亦已合围，金陵即日可下。果尔，则皖江两岸与江西、湖南之贼皆成流寇。办流寇之法，城守以困之，游兵以击之，二者不可偏废。此后湖北、江西两省用兵，须分别守城之师、游击之师。湖北北岸如汉、黄、德三府城，梅、蕲、麻等县城，应守之城六七处，江西应守之城更多二三处。惟江西各城二千人即可守一处，湖北各城有须三千四千者。防守之统领已属难得，游击之统领尤为可遇而不可求。阁下静能生明，专在人材上用心，犹为费力少而收效多，何如？再问希庵亲家近好。

国藩又启

————————————————————

(1)  此信收自《曾国藩未刊往来函稿》，原误编在咸丰九年。

0699．致袁秉桢袁薇生三月二十日

询已扶榇西旋否，如缺途费，有他处可兑汇否。

萸生贤倩、薇生世讲足下：

前闻皖、浙之警，派令族兄赴松江迎接，不知何时可到。兹闻浙江于二月二十七日失守，三月三日克复，不知松江大受惊恐否？贤昆仲已扶榇西旋否？罗中丞闻已殉节，贤昆仲如缺途费，不知有他处可兑汇否？如可兑银，由敝处归还可也。

此间军事如恒。自正月二十六日大胜之后，阴雨连绵，至今尚未进兵。一则以浙警频闻，恐大局另有更变，一则地面太宽，分布为难。

余身体平安，足慰远念。顺问近好。

令叔铁庵亲家均此。

0700．复胡林翼三月二十夜

悬念其病，告急思闻蜀事，望寄示王石臣信。

润之宫保老前辈大人阁下：

本日寄一缄，报罗宅家信。顷接十九赐书，知玉体违和，脉象无春夏气，至为悬系。如服仲远兄方二三日不大愈，侍当至英山奉谒，兼可畅论时局。

严公缄中所称王石臣观察信未蒙寄来，侍急思闻蜀事，尚望寄示。

季公来营，可以畅叙一切。希、厚、雪等处，计皆有攀留之意。雪堂之返，公有意否？为保身计，似不能不寻一大厦少住也。即问台安。

0701．加官文片三月二十一日早

告胡林翼须离营调养。

再，胡宫保自闻杭城被围之信，愁病交侵，寝食俱废；加以蜀事日坏，尤用焦灼。既非所以为养身之道，即处事亦间有思虑过当之处，必须离营择一静处调养，庶心血不过亏损。

国藩目疾如故，写字不过三行，即须停笔少息，亦苦不能静摄也。再颂钧安。

0702．加张芾片三月二十一日

言目尚能作字，惟不能持久，须闭目静坐而未能。

正封缄间，萧游戎归，又接惠书，区区者尚劳齿及，但增惭悚。侍目亦尚能作字，特三行以后，即须停笔少息。医者谓闭目静坐，三四月即可痊愈。现虽在假期中，亦未能竟尔也。知注附陈，再颂台安。

0703．复胡林翼三月二十二日

劝其静养，告霆营新募之勇，无论有饷无饷，当与官文等徐图之。

润之宫保老前辈大人阁下：

得二十日手书，敬悉。

脉象尚不甚好，总由平日心血用得太过，而此番因浙事又忧虑迫切。阁下数年来屡定大难，将天下第一破烂之鄂，变成天下第一富强之省，功固极高，德亦日进。计公之寸心，尽足自慰，何必郁郁忧煎，自取烦恼乎？

霆营新募之勇，鄙意不可停招，渠求之甚切，公应之甚坚，万无停理。无论有饷无饷，公且一概莫问，一意静养，侍当与揆帅、庄、严诸公徐徐图之，保无他变也。即问台安。

来信四件奉缴。筠仙、叔起信，可借阅否？

0704．批李榕禀信尾三月二十二日

公款分摊及草料分发，自是良法，以后总求实实行之。

马队私设，公款分摊，是一良法，请即试行。派人买草料，每日分散各哨勇，阁下去年所定，亦一良法也。至今总未行得出。立法不难，行法为难。以后总求实实行之，且常常行之。请从公摊及发料二事始。应事接物时，须从人情物理中之极粗极浅处着眼，莫从深处细处看。

0705．复胡林翼三月二十三日

告进兵之略意欲仍守李续宜前议，韦军殊难位置。惊翁同书之劾曾望颜。

润之宫保老前辈大人阁下：

得二十一夜惠书，敬悉尊恙渐愈，至以为慰。

进兵之略，鄙意欲仍守希庵前议，以朱、李进安庆，多公进桐城，希军扎青草塥，不知尊意有更改否？

季公即日至英山，请其一决。韦军殊难位置，张筱帅有咨来止，亦未可令其隶皖也。卓如制府为翁所揭，闻其中有“生平所见，无此贪浊”等语，亦殊骇听闻耳。即颂台安。

0706．复李续宜三月二十三夜

告浙江失守，满城未失，已将张芾信咨行各处。胡林翼病体初愈，如何进兵尚未得其公文。

希庵仁弟亲家大人阁下：

接二十一夜手缄，具悉一切。

浙江二十七日失守，满城未失，将军、都统日与接仗，故江南援兵一到，即与内外夹攻。筱浦先生之信，当不甚谬。国藩已抄其信遍为咨行各处矣。接张信后，又接饶镇军十二日自衢州发信，大略与张帅相同，未再咨各处。

润帅病体初愈，应如何进兵之法，尚未得其公文。

六事箴言收到。谢谢！复候台安。不一。

0707．复李瀚章三月二十三夜

问报销册已写若干？告李鸿章闽中一缺，尚属虚悬。请代送顾文彬处祭幛、赙银。

筱泉年兄阁下：

前接兰溪信，尚稽裁复。顷得十三日手缄，具悉一切。

报销册添写三分，亦殊不易。不审近日动手写得若干？旌从是否先行回营，抑须定俟写毕？少荃闽中一缺，尚属虚悬无薄〔著〕。以尊府生计论之，贤昆仲须有人早得一缺为妙。望将报销事料理，并托伯符、小山、伴山诸公。阁下及早回湘，庶纾鄙怀。

顾子山观察丁艰，敝处寄祭幛一悬。又银十两，托代办祭席，一并送去。琐渎不安。顺候台祉。不一。

0708．致左宗棠三月二十四日

浙事大定，如何分枝前进，望与胡林翼酌定。专丁迎接其来。

季高仁兄大人阁下：

闻辟地东来，想已安抵英山。今春雨雪风寒，目所罕见。惟兴居安适，调卫无愆为颂。

此间本拟二月进兵，旋以浙江之变，纷纷易计。今浙事大定，究应如何分枝前进，望鸿裁与润帅酌定。

怀、桐之贼，储积百物甚富，亮系久顿坚城之局，然亦不能不进围也。

台旆在英山约住几时？此间即派专役奉迓。敝处与希庵处均可小住，杨、彭处尤可勾留。江湖空阔，足遣壮怀耳。专丁代躬走迎，顺问台安。诸容面罄。

0709．复胡林翼三月二十四日

告前信称罗遵殿尚存，系诡词以安其心。萧、韦既奉谕旨，自无再令去浙之理，且留一月另作计较。左宗棠不必募勇，可学范蠡泛舟而游。

润之宫保老前辈大人阁下：

得二十二日午刻手缄，敬悉季公已到英山，侍今早已专丁持缄迎迓矣。尊恙大愈，极慰。

前日信称“淡公尚存”云云，系诡词以安公之心。因罗忠怀来，具述卜者之言，“浙江必克，淡公必遇救得生”云云。侍因将卜者之繇词，装点作家书之实语，以宽公怀。

本日得张筱翁信并江南奏稿，抄呈尊览。少村早已出城，所以迟迟未到宿松者，当已折回杭州，寻觅淡公耳。

萧、韦既奉谕旨，自无再令去浙之理。筱浦副宪信来，亦请萧而辞韦，实则萧赴皖南，亦必不能出色也。鄙意且皆留之，一月后另作计较。公意何如？

募六百七百人之说，季公何必为此蛇足？即以敝部万人全请季公统之，尚是蛇足，况六百、七百人乎？水师中别有一种风味，季公若买一舟载妻孥其中，师范少伯而不学其居积，可以教子，可以避湘，亦一说也。姚惜抱诗云：“孤艇著书江水上，百年阅世酒尊间。”季公有意乎？即问台安。

0710．致胡林翼三月二十四夜

告罗遵殿已殉节。

润之宫保老前辈大人阁下：

叔起各异书阅毕奉缴。筠仙信亦缴。接杭州将军咨，淡公已殉节矣。殆即尊前缄所称，天将以正人为神者乎！顺问台安。

0711．复李元度三月二十五日

告正月以来军情，说明其露冕之官则可，带兵入境则不甚相宜。

次青仁弟大人阁下：

专足至，得惠缄，知将有浙江之行，将母而归，闻难而出，进退有度，良殷莞慰。

此间自正月末克复潜、太，即拟进逼安庆。因浙江警报纷至沓来，议援之举屡易其局，共派六千人甫经成行，即于十四日闻浙江失守之信；旋又于十八日闻克复之信。兹将寄谕一道、江督奏疏一通抄呈台览。

饶枚臣镇军此时尚在衢州，彭鸿轩因南丰、新城之失，已带五营自衢折回，分驻广信、河口等处。老中营回防湖口后，又经江抚派防浮梁。昇字营尚在抚州。台从行至安仁、贵溪等处，计彭、屈二公与李弁皆可会晤，无难荟萃成军。惟目下浙江全境将次肃清，阁下露冕之官则可；带兵入境则不甚相宜。

闻罗中丞、汪方伯、缪都转均已殉节。彼中局势一变，新抚军不知简放何人。旌从不能绕道此间，便中当代致胡润帅。子衡撤营后，仍未痊愈，日内当回籍静摄也。肃复。即请台安。不一。

0712．复胡林翼三月二十五日

进兵局定，各营即当拔赴石牌。娄云庆已到，四川事恐难了。

润之宫保老前辈大人阁下：

得二十四日手示。进兵之局既定，此间各营明日当拔赴石牌也。

娄云庆今日已到，明日点名，迟数日乃能看操。

四川事似有〔日〕坏。卓如制军精力已衰，揭参后又不高兴，浚川去恐亦难了。即请台安。

0713．复胡林翼三月二十六日

告训营咨送河南，以不知情难于赞辞。韦军送人，到处皆不愿受，尚求钧裁。

润之宫保老前辈大人阁下：

惠缄并官帅缄读悉。

以训营咨送河南，河南前后与鄂交道及如何请楚兵始末，侍均不知，且现在河南新中丞为谁，侍尚不知，碍难赞辞。韦军送人，到处皆不愿受，若咨江西，恐亦必辞谢，尚求钧裁。

尊体如能支持，自以不回黄州为妙。若必须静养，则又宜珍重。柱石之身，不必计及皖人耳目也。复请台安。

官帅缄缴还。

0714．复胡林翼三月二十六日

告江西兵多饷绌，萧、韦不能再就食江西。

润之宫保老前辈大人阁下：

二十五日惠缄读悉。

江西兵多饷绌，近因朱批张篠帅折有令江西协解八万之旨，大为周章。本省兵勇俱发八成口粮，昨局详请停部拨，免致贻误。局抄稿与少荃看，似亦使之闻之之意。敝处仰给江西之项，殊虑难继。若再令萧、韦六千人就食江西，是速之减协款也。姑置此议，俾敝处再吃一、二月饱饭为妙。

袁公差来，述及彼中饷项极缺，然则吾辈亦不必过虑乎。即请台安。

0715．复胡林翼三月二十八日

告训勇三千或赴徽州，或送河南，俟裁定后缄复张芾。劝其寡思养精。

润之宫保老前辈大人阁下：

得二十六夜手缄，敬承所示。

萧守之才，实不能统六千二百人。今得唐协和分统训勇，虽不甚惬意，而远胜于萧守之兼统也。韦部三千二百人，目下难以位置，昨二信已略言之。

训勇三千，张篠帅欲令其径赴徽州。官帅欲咨送河南，二者请公酌定一处。论饷项则两处皆不甚充，而河南稍宽；论调度则两处俱难得此军之力，而张公君子。俟尊裁定后，侍即缄复张公也。

敝部太湖、宿松各营，已于二十四、五、六日拔营前进。

尊脉稍逊于前二日，自由不能养静之故。古人谓寡言养气，寡视养神，寡思养精。尊处胜友如云，难以寡言；簿书如麻，难以寡视；或请寡思，以资少息乎。复请台安。

0716．加袁甲三片三月二十八日

度其总持全局，皖省大有转机。告目疾久未痊愈。

再，雄师近日所克，皆南北要害关键。皖省糜烂八年，民不聊生。今得阁下总持全局，而胡、翁、张诸公皆大君子，才略又足以济之，揆之天理人事，皖省当大有转机。惟冀长淮不再梗塞，淮北盐课日旺，厘税日增，俾雄师不忧缺饷，则大幸也。

弟目疾久未痊愈，写字至三行后，辄须停笔少息，幸所部人数无多，照料尚易。又得润帅就近提挈一切，庶免陨越。知注附陈。

再颂午翁仁兄年大人勋安。

0717．加翁同书片三月二十八日

忧饷需匮乏，告莫祥芝尚眷恋湖南。

再，午帅顷有使来，询及北军缺饷之象，实增焦虑。以阁下与午、润二帅之勋德，三贤会集，宜可以龛定。

江淮大难而饷需匮乏，乃似更甚于昔年，思之极不可为怀。临淮、袁浦两镇廓清，舟楫畅行，不知盐务厘税日有起色否？

莫祥芝之父兄渊源，前缄已具陈其略，渠入学亦出大匠之门。雨亭太守以其朴实未染气习，请令商权斯篆，渠尚眷恋湖南也。

再颂药房仁兄大人台安。

0718．加张芾片三月二十八日

告韦部赴浙之说缘由，说明萧翰庆所统者韦部，非训营，河南乞师于鄂，官、胡二帅将以训营应之。

再，韦部赴浙之说，系罗淡村中丞飞书乞援于彭雪琴观察，指调萧守翰庆。萧隶雪琴麾下，淡翁素识也。雪琴以水营别无陆兵可调，不得已令萧守统韦部以应淡翁之求，一面函商胡润帅及敝处。维时鄙人献议募训营新撤之勇二千援浙，胡润帅则兼取二说，令训营与韦部合成五千人，官秀帅则添募训营为三千合成六千人，以训勇统领。唐观察新履粮道之任，训勇别无统将，权令萧守兼统之，此鄂议援浙之原委，前缄曾略陈者也。今浙省克服，全境肃清，此军更无赴浙之理。议撤议调，尚无定局。阁下欲以韦部留江滨，而令萧守带训营入岭内，是未知萧所统者韦部，非训营也。闻河南乞师于鄂，官、胡二帅将以训营应之，俟定议后，再行奉闻。复颂小浦老前辈大人台安。

0719．加叶兆兰片 ⁽¹⁾ 三月二十八日

望其权摄时日再行奔丧。

前缄泐就，因闻旌从将过宿松，故未遽发。兹接惠书，知沈公来潜，翁中丞欲先行入告，目下未得替人，素难遽西旋，不特仁人孝子之心不能片刻少安，即鄙怀亦代於邑。第回籍守制，业经奉谕旨，虽迟速不敢自必，而归志要可卒伸，尚望权摄时日，无过忧郁为荷。良马投诚，容当设法致之。薄具祭幛，仍俟星奔有期，再行面交。再问介唐仁弟大人孝履。

————————————————————

(1)  叶兆兰，原名元桐，字介唐，湖南东安人。历任潜山知县、安庆知府等职。

0720．致朱品隆李榕三月二十九日

告兵至安庆城下，先扎一二面，不求合围。集贤关必须扎营以通粮路，青草塥须多派哨弁，米粮、子药接济须步步看清。

云崖、申夫仁弟左右：

日来未得惠书，不胜悬系。兹有数事相商，条列如左：

一、兵至安庆城下，先扎一二面，不求合围。其通集贤关、桐城、青草塥之路，必须官兵占住，以顾后路。其通枞阳、庐江之路，暂留与贼，令其可出可入，我军目下不能通水师，亦尚无妨，将来设法通之。俟兵力稍厚，再图合围。应否如此，仍请云崖亲自看明定夺。

一、集贤关必须扎营以通粮路。我军如不敷分布，云岩函商希帅，请其派营来扎可也。

一、青草塥为我军援应之所，大军不由彼处经过，须多派哨弁在青草塥来往，愈熟愈好。其桐城等处亦须派人看明。

一、米粮、子药应如何接济，须步步看清。顺问日安。

进兵安庆之期，请两公与希帅商定行之，此间不遥制也。

0721．加毛鸿宾片三月二十九日

告目疾尚未全愈，度皖事应有转机，惟祝不甚缺饷，无生它变。吴应昌可放心。

再，弟目疾尚未全愈，每作字三四行，即须停笔少息，殊以为苦。二月初曾有请假折片，兹抄呈一览。

袁午帅自绾兵符，军威大振，连克凤阳二城、临淮、清江二镇。惟顷有使来，述及缺饷之状，自正月至三月初七，每名仅发银一两零四分。翁中丞处事机颇顺，亦复为乏饷所苦。二公相得甚欢，又得胡润帅水乳交融，云龙契合，皖事应有转机。惟祝不甚缺饷，无生它变耳。

罗淡翁竟殉浙江之难，祸福倚伏，良难预测。贼入浙虽仅六日，而海运已空，于京城大有所损。吴应昌朴实明白，于此间各弁气习相近，当可相与有成，请放心也。再颂寄云老兄大人台安。

0722．加饶廷选片三月二十九日

告若由浙还江，仍宜于浮梁、景德谋为固守之计。

再，阁下素长于守，守城固极有把握。即就险立营，深沟高垒，阁下亦必能坚守无虞。若就现在兵力与悍贼数倍野战，则殊无把握。

江西目下肃清，而皖南未靖。景德等处，时时可虑。保江西即所以为图皖南之本也。若台旆由浙还江，似仍宜于浮梁、景德谋为固守之计。或城或营，得阁下布置一番，必可坚于金汤。虽无赫赫之功，而收效自大也。再颂枚臣尊兄大人台安。

0723．加杜滋片三月二十九日

告可常去亲近李续宜，事事请益。

再，李希庵方伯敦厚精细，善于用兵，爱民之心尤切。现扎青草塥，足下可常去亲近，事事请益。渠素好朴实之人，必能关垂也。

0724．复胡林翼三月二十九夜

告萧、韦军之调法无好主意。劝其多休息。

润之宫保老前辈大人阁下：

二十八日手示接到。萧、韦军之调法，侍专学滑字诀，盖无好主意，滑乎其所不得不滑也。闻蜀事日棘，鄂饷恐当更绌。

尊脉枯槁，由于心血太亏，总宜少与休息。复问台安。

黄信璧还。

0725．复胡林翼三月三十日卯正

询川中糜烂，曾望颜有何措置。

润之宫保老前辈大人阁下：

二十八夜惠示具悉。

蜀中探单阅过。占军门二月二十六日之挫，李雨亭亦有所闻。川中糜烂，卓如制军近日何〈以〉措置，有书寄尊处否？原件奉璧。敬请台安。

0726．批朱品隆李榕禀信尾三月三十日

告进兵之期，请李续宜定。

顺字营营官尚在孔垅，此时华字营亦跃跃好出头充硬汉者，不仅顺营也。十日内外，当悉发去。进兵之期，请希帅定。前曾面托，渠已应允，日内更当缄托耳。

米价太贵，恐有营中劣弁作祟，或非尽民间居奇，当一访查。

0727．加陈士杰片三月三十日

告处境大好，志得少纾。所部各营尚足自给，身体与昔年相似，惟目光日眵。

再，敝军自去年八月移于鄂境，与湖北各军共图皖事。官、胡二公忠正博大，无一切猜忌气习，较之往年在江、在湘疑谤交集，情形迥别，志得以少纾。

所部各营，自老湘营留南，萧廉访入蜀外，此间仅万余人，需饷无多，尚足自给。今年以来，金陵和帅克九洑洲、克浙江省垣，临淮袁帅克清江浦、克凤阳府县，此间气象亦好，意者天心厌乱，大局渐可旋转乎？

贱躯尚与昔年相似，惟目光日眵，不耐久视。从军多载，意兴已阑，尝思与二三知己倾吐微抱，披豁性真，而远道莫致，相望如何？唐义渠近履粮道之任，昔年相从以出者，惟此君名实兼隆，然亦积苦兵间，筋疲力竭矣。

李筿泉办理报销，将次蒇事。因其相从过久，拟即咨令回湘。诸关绮注，附告一二。再候俊臣仁弟大人近祺。

0728．致李续宜 ⁽¹⁾ 三月三十日

请酌定朱品隆、李榕由石牌进兵安庆之期。

希庵仁弟亲家大人阁下：

云岩、申夫由石牌进兵安庆之期，此间相距太远，难以遥度，敬求阁下作主，或迟或速，酌定日期。云、申二君请示，即乞告知。匆匆奉布，余俟续陈。顺问勋安。

国藩顿首

————————————————————

(1)  此信收自《曾国藩未刊往来函稿》。

0729．加曾种泉片三月

请速拓《拟岘台记》。

《拟岘台记》，祈速为拓就。三十金不知能拓若干分？如其太多，则只拓五十分，余银即拓《林君碑记》；若仅能拓五十分，或尚不能足，则不必另拓《林君碑》也。

0730．批彭毓橘禀信尾 ⁽¹⁾ 三月

进兵安庆，不必遽求合围。

粮价骤增至一千有余，恐系营中员弁贩米为祟，非尽由民间之居奇也。

进兵安庆之期，就近请李希帅示。此间相隔太远，难以遥度，即办米一事，亦可仿照青草塥现在办法。希军驻青草塥月余，凡事必有章程矣。

我军进围安庆，且先求我兵之站得住。姑留一路与贼出入，不必遽求合围，断接济也。待将来添兵，再行合围可耳。

————————————————————

(1)  彭毓橘，字杏南，湖南湘乡人。历任知州、知府，以功赏毅勇巴图鲁名号，后又赏一等轻车都尉世职。殁谥忠壮，赏都骑尉世职。

0731．加吴坤修片闰三月初一日

告张芾和平纯厚，嘱忠于所事，无存歧异之冗。

再，张副宪和平纯厚，备历艰险，在诸帅中独为其难。阁下既隶其麾部，又新被光复之泽，尚祈忠于所事，无存歧异之见。古人有言：“行衢路者不至，事两君者不容。”“锲而舍之，朽木不折；锲而不舍，金石可镂。”“其仪一兮，心如结兮。”窃愿以《尸鸠》之诗奉勖也。

此间自萧、张分去后，局势日隘。所兢兢自守者，惟约束常严，不敢扰民，堪仰告耳。

日光眵昏，难于作字，余尚粗适。并闻。再候竹庄仁弟近安。

0732．致官文闰三月初一日

告太湖、宿松各营日内进逼安庆。请饬办潜、太、景德保举单及覆奏、谢恩折。

秀峰宫保中堂大公祖阁下：

乍热，惟兴居万福为颂。

浙江失而旋复，圣主之福，东南之幸。意灭贼当不远乎？此间太湖各营，于二十四、五拔行；宿松各营，于二十六日拔行，均在石牌取齐，日内进逼安庆。

所有保举单，已缮就专送尊处，分为三咨：一、潜、太保举单，请与他处单汇封并发。其会衔正折、安折，均求尊处缮办；一、景德保案覆奏一折一单，系敝处单衔，请附于会折中，一并拜发；一、优叙谢恩一折，亦系敝处单衔，请附会折一并封发。若尊处与胡宫保谢折尚未递发，或会衔谢恩，即求尊处缮办，将敝处单衔折掷还亦可。

以上三件，统求饬办。琐渎清神，不安之至。恭请钧安。

0733．批朱品隆禀信尾闰三月初一日

仅一军进攻安庆，势嫌太孤，不能无虑。

拔营之迟速，由该统领等商之希帅作主，此间不为遥制也。已去两批两缄矣。事事余皆放心，惟有一事不甚放心：恐多公一军暂不进逼桐城，仅该统领等一军进攻安庆，则势嫌太孤，所虑者仅此耳。所以必须希帅就近斟酌者，正为此也。若桐城多军亦进，则我军速进无疑矣。看地势以少为妙，人多则一个一说，转致纷乱。且贼若出追，人少则迅速走避，毫无疑义；人多则见解不一，有走避者，有与之相骂、相戏、相斗者，最易误事。密函少迟再办。

0734．复胡林翼闰三月初一日

赞成唐训方与彭玉麟思以训营、韦部均扎枞阳之议，请酌裁示复。

润之宫保老前辈大人阁下：

得三十日手示，知玉体大愈，欢欣无量。

昨夕唐义渠来营，道及训勇之千人赴豫，弁勇必大不欢。渠在黄石矶与雪琴熟计，皆思以此六千人均扎枞阳。枞阳本有贼卡，每月抽厘可得二万金内外。训勇三千本极精锐，但苦无好统领。若交雪琴统之，即以枞阳厘卡请雪公一手经理。其韦部本系厚、雪二公所招抚，仍请厚、雪始终管辖，此六千人必可联成一气。

枞阳贼所必争。三千人本嫌单薄，万一鄂饷大绌之际，厚、雪两富翁尚可少为解囊，以活训、韦也。鄙人与义渠之见如是，敬求酌裁示复，侍乃缄商雪琴。此间大定，再复张筿翁也。复问台安。

正封缄间，又接手教。严公所寄六委员禀弁探单奉璧。其王石臣信，即转交雨亭矣。守之先生至贵处，日内与季公作篆当不少。《东征演义》中应编一出曰“赌篆”。

0735．复胡林翼闰三月初一日

告已将前敌事宜概托李续宜。

润之宫保老前辈大人阁下：

三十日手示读悉。

多军即日进扎桐城。朱、李亦有进安庆之议，计三、四日必拔行也。侍已将前敌事宜概托希庵，故不复隃制。

官帅咨奉璧，顷已专缄奉商矣。即问台安。

0736．复胡林翼闰三月初二日

询书院系何名目聘请邓传密，告曾国荃信来，言请陈鼐独去。

润之宫保老前辈大人阁下：

楄笔交来丁带上，实不中书。

守之先生尚未到耶？书院系何名目？

舍沅弟信来，言“于看地一事外行，拟请作梅独去，弟先回营”云云。并闻。即请台安。

0737．复李续宜闰三月初二夜

告左宗棠薄游各军即归长沙，朱品隆、李榕急欲进逼安庆，已令其前往请示。

希庵仁弟亲家阁下：

得三十夜惠缄，具悉一切。

左公自统一营之说，敝处复信谓其不必添此蛇足。渠系避地，不愿还湘。近日闻风波已定，亦不复萌此念，将薄游各军，即归长沙矣。

云崖、申夫急欲进逼安庆，国藩令其至尊处请示。昨书数语奉恳前敌事宜，以后均求悉 ⁽¹⁾ 心照料，前面托时，已蒙允许也。

多公闻亦即进桐城，日内想已与左右会晤。醒炮不克遽起，亦是体好阴分足之故，非恶耗也。复请台安。

————————————————————

(1)  “悉”原作“金”，据《曾国藩未刊往来函稿》改。

0738．复胡林翼闰三月初三日

奉还曾望颜奏稿，询怀、桐进兵另有公牍否。

润之宫保老前辈大人阁下：

卓如先生奏稿三本，阅过奉璧。闻翁太守讦之，不遗余力。此老肝气素王，宜其怄也。怀、桐进兵，尚另有公牍否？顺问台安。

0739．加袁甲三片闰三月三日

询捻军张、宫、孙何起人马较多、气势较悍，传陈玉成已死，如有见闻，亦请详示。

再，顷阅邸抄，知世兄复赴军营。闻尊处大小文件，皆系躬亲料理，世兄既到，则可代筹一切矣。

捻目宫瞎子，前阅奏牍，业已伏诛。比闻道路之言，有传其实尚未死者，想不可信。又闻自大旆抵临淮后，捻势大衰，荡平之期不远云云。究竟张、宫、孙三起，现在何起人马较多，气势较悍？三起之外，小股尚有若干？均祈示悉。

又此间有传四眼狗已死者云。今春小池驲之战，系一李姓假充狗贼。尊处如有见闻，亦祈详示。

四川滇匪滋事，二月二十六日占军门在马踏山大挫，各路震动。幸二十八、九日连获胜仗，人心以定。萧观察亦于三月可抵川东。但祝上游无事，则鄂中饷源不至遽竭。

郭舍亲晋谒台端，尚祈指示一切，俾有遵循。再问午翁仁兄同年大人台安。

0740．加翁同书片闰三月初三日

请饬查凌焕踪迹，指导郭舜民。

再，刘星房前辈上年携其世兄慈民孝廉在敝营小住半月，备述阁下在军孜孜学问，寒暑不辍，笃守两汉经师家法，造次皆有依据。定远有凌晓南孝廉焕，近号损园好学深思，通知故训，曾在扬州都转署中与慈民相切磋。顷郭雨三之世兄书来，云凌损园现在敝幕。凌君不特未来敝处，亦数年未接其一书。特此奉询执事，饬查凌君踪迹，去岁定远之役，其家口有无损伤。倘其颠沛无依，乞大君子一为振恤，不胜感荷。夙闻阁下奖掖后进，津津乐道，故以奉渎。

郭世兄年尚未冠，不知何以与凌君相识，想亦在扬州时，与刘氏互相过从耶？舍亲郭舜民诸未谙悉，晋谒时，尚祈指示一切，俾有遵循，至恳至恳。

再颂药房仁兄大人勋安。

0741．加郭阶片闰三月初三日

更正凌焕姓字。嘱如作其父行述，不必太文，亦不必遽刻。

再，凌君名焕，字晓南，来书误作林，其损园则渠近所自改之号也。仆有书寄翁中丞，查凌君踪迹，并托其照拂矣。世兄若作令尊行述，不必太文，亦不必遽刻。但先寄一草底来看可也。再问慕徐姻世讲近好。

0742．致胡林翼闰三月上巳

告罗忠祜日内必至英山，禀商往迎其父母及姐之灵榇事宜。

润之宫保老前辈大人阁下：

顷罗忠怀来，出示家书，少村已于三十日到武穴矣，奉其庶母与二弟同住石宅；渠有堂兄辅廷二十七日越城而出，知其母与其第二姐业已殉节，尚不知其父确耗等语。

忠怀拟明日赴武穴，与少村相会。少村日内必至英山，禀商往迎父母及姐之灵榇事宜。其家贫薄，廉吏真不可为也。

张筿帅信来，道淡翁系自缢，尚未见明文。原信附呈一阅。敬请台安。

0743．复欧阳兆熊闰三月初四日

告因阴雨连月，顿兵未进攻。委书墓表，因目光眵涩，拟命曾国荃或曾纪泽代为之。

小岑仁兄大人阁下：

去腊接奉惠书，久稽裁复。伏审兴居康吉，为学日益，至以为慰。

此间军事，自正月下旬大破援贼，颇有气势。属以阴雨连月，顿兵未进。又值浙江之变，各路震动，徘徊待时，至今未得进攻安庆，良用悒悒。

承委书《墓表》，谊不敢辞。二、三两月屡次试书，皆不称意。盖目光眵涩，不利作楷；又以其为尊兄所诿，意求精善。钩注者惮，金注者昏，用是弥不自适。近舍弟沅甫常作中楷，差为不恶，小儿亦好作字，拟命舍弟或儿子代为之，不知当否？

兹付舍弟所书拙文墨刻二种；又南康令为余刻四大字，兹寄呈二分；抚州绅士为余刻六屏，兹寄一分；又奉赠对一、屏幅六，聊达区区，伏乞哂存。统惟心照。

0744．批朱品隆李榕禀信尾闰三月初四日

米石不足虑，此间尚存三千余石。

怀、桐两路进兵，以会期为妥。吾前迟疑不决者，正以此耳。米石不足虑，此间亦尚存三千余石。湖口船中之米色好而价廉，正好用也。

0745．复胡林翼闰三月初五早

告训、韦枞阳之说，尚未缄商彭玉麟。若有佳纸，求惠少许。

润之宫保老前辈大人阁下：

得初三夜复书，知训、韦枞阳之说以饷绌难定。此间尚未缄商雪琴也。

厚庵下剿，亦无信息。季公作篆，尊处有佳纸乎？抑即系寻常新宣纸？佳者求惠少许，寻常者则不必。顺问台安。

0746．复李续宜闰三月初五日

告嗣后朱品隆之进止，务求指示一切。说明罗遵殿系自缢。

希庵仁弟亲家大人阁下：

得初三日惠书并抄寄各件，读之不觉大笑。不讲理，不讲情，为天下办事者，开无限法门。

桐、怀以并进为妙，鄙意亦与尊意符合。嗣后云崖之进止，务求指示一切，敝处不更制断，此禅也，非篡也。

罗少村奉其庶母、二弟于三十日抵武穴，寄居石榘生先生宅内。其母与其第二姐系二十七日自尽，少村所知也。淡村先生闻系自缢，少村尚不知，张篠翁之信云然。知关廑注，顺以布闻。即请勋安。

0747．复胡林翼信闰三月初六日

告训营三千人，无论有饷可就与否，自应迅赴河南，唐协和于北路情形极熟，请缄商官文，札其接统。韦部待归至东流再看。当遵命为其父作记。

润之宫保老前辈大人阁下：

初五夜得初四日惠缄，初六早又接是夜一缄并揆帅信、抄翁帅信，敬悉一切。

训营三千人，论行军之机势，则以会攻枞阳为妥；论就饷之方便，则以饬赴河南为妥，然皆为北边无事言之也。今捻势西趋，正阳、确山有警，则无论有饷可就与否，自应迅赴河南，一以应胜帅之求，一以防鄂北之边。唐协和于北路情形极熟，亦甚相宜，请尊处缄商揆帅，一面札唐协和接统，或至九江、湖口等处迎接交代。敝处缄复张筱翁，一面迅饬萧守带训营归来也。其韦志俊三千人，且待归至东流再看。如果饬剿枞阳，即请分别咨札。

办理书院，取“箴言”二字，不忘先训，甚妥甚妥。用书院字则大方，用学塾字则谦恭，二者皆可用，学舍字则不必矣。

老伯盛德，钦式有年，当遵命作《记》一首，以志景仰之素。扁联容拟就奉商。严家河祠集联绝佳，当剿袭之书于敝祠。张公四语俱妙，能全对更好。复请台安。

揆帅、丁公、阎公、蒋公各信奉上。

0748．加张芾片闰三月初六日

告捻有西犯之意，官、胡两帅拟派训勇堵剿。蜀事日坏，鄂饷大绌。

再，顷闻捻匪有西犯之意。去岁孙葵心大股西窜，如周家口、汝宁、确山、遂平一带，掳掠一空。此次又似将就熟路，以恣饱掠。官、胡两帅意欲派训勇三千人，驰赴河南堵剿，一以应豫帅之求，一以防楚省之边。豫之西，即鄂之北也。公牍到时，计萧君所部训、韦各营已折回江滨矣。

自蜀事日坏，川盐不下，鄂饷大绌，竟不知何以为继。兵多至六万人，亦楚中向所未有也。袁、翁两处更窘，翁军闻有不举火者，不知确否？再问筱浦老前辈大人勋安。

0749．复彭玉麟闰三月初八日

闻其旧疾复发，嘱加意调养，无过闷损。告定计以训勇三千人赴豫剿捻，宿松、太湖各营进逼安庆。

雪琴仁弟大人阁下：

初六日接初四日手缄，敬悉一切。

尊体旧疾复发，尚不甚剧否？失血之症，去年似未尝发。阁下以为春夏例发之病，恐不尽然。尚冀加意调养，无过忧愁，以保柱石之身，至要至要。国藩往岁亦常郁郁，近来渐臻坦荡。缘阅历日久，见天下得失祸福，毁誉是非，皆有数存乎其间，而非人力之所得与，是以委心任运，听其自至。阁下达观一切，而襟怀常不免抑郁，尚祈更事开廓，无过闷损为幸。

义渠以三十日来营，初八归去。萧辅臣所部六千人，余与义渠之意，欲令全扎枞阳。官帅与总局之意，欲另训勇三千赴河南，应胜帅之求，省鄂中之饷。润帅本无成见，近因捻匪西犯，定计以训勇三千人赴豫，大约派唐协和统带，剿豫省之西，即以防鄂省之北。其韦部及萧之亲兵三千，定计令剿枞阳。辅臣折回时，且在东流等处停扎。待安庆、桐城两军扎稳后，方令萧军渡扎枞阳，庶无孤军深入之虑。

敝处宿松、太湖各营，已于二十八日齐集石牌，待多公定期进逼桐城，此军即进逼安庆，两面齐进，乃为稳妥。计月半前可俱进矣。

杨镇魁等现在敝处护卫。舍季弟与朱、李等同进安庆老营，拟进扎石牌。承询及并陈。高蕙生之家口无恙否？便中示知。即问台安。

0750．复胡林翼闰三月初九日

告汉口一带不可无防兵，昨与唐训方谈及，先请李续宜拨兵近守。

润之宫保老前辈大人阁下：

得初七日手教，敬悉。

豫捻西犯，霆营扎上下巴河，已札娄云庆归并一起。汉口一带，不可无防兵，侍昨亦与义渠谈及，先请希庵拨兵近守，将来训勇赴豫，亦可远堵也。

敝处宣纸亦嫌其新且松，不知较尊营现纸何如？俟天气少晴，当遣人略送几张至尊处试用。顺问台安。

0751．复张曜孙闰三月初九日

告胡林翼是否返黄，仍视夏初脉象如何，请再留驻英山二旬。喜其案已查明，羡其胜流群萃。

仲远仁兄大人阁下：

顷奉惠缄，敬审小驻英山，即事多欣，至以为念。

润帅病体，自由思虑过度，肝木未畅之故。弟前有缄劝其回驻黄州，复书以谓无以对皖中绅民，今得国能调护，脉象回春，应可渐次复元。果否返旆雪堂，仍视夏初之脉象何如。前敌如马队各军，非润帅在此不能范我驰驱。返黄之说，亦有善有不尽善。求台旆留英，再驻二旬，更当定议。

尊案既已查明，想更正之疏，即可上达。不远而复，抃慰无量。然部吏舞文，亦殊可恶。

怡亭石刻，未蒙寄到，想漏封邪？季高先生日来闻作篆甚多。守之先生当已到英。胜流群萃，神技毕奏，雄辩诙诡，倾企何穷。复问台安。

谦柬奉璧。

0752．复郭崑焘闰三月初九日

告正月以来军情，请悉心照拂陈鼐，相地后代为敦劝赴益阳一行。

意城仁弟亲家阁下：

三月杪得寒食日惠缄，得悉二月初有书见逮，洎今尚未接到，得无交投效者携来，故久不至耶？即维起居康胜，即事多欣，至以为颂。

此间自正月击退援贼后，本拟乘胜进兵，以连月阴雨，泥污后土，不能移营；又因浙江之警，袁浦之失，处处摇动。今浙江、袁浦幸已次第克复，而此间分道进兵，或此厚而彼薄，或南实而北虚，调剂先后，动多牵迕，而天亦未尝三日不雨，雨未尝不大且久，至今分捣怀、桐之师，尚未能直薄城下，良用怅歉。

蜀中滇匪本以无聊初起，无能为役，自官兵屡挫，拾我弃仗，又以莠民结队成营，自赴贼中投效，日以张大，不可收拾。今浚川入蜀，歼此土匪，理当游刃有余。而盐井既败，鄂中饷源大绌，兵数日增，协款尽空，实不知何以为继也。

陈作梅至湘，曾与阁下相见否？初议自敝乡归来，即至尊府相视河西新阡，就近看夏宅坟茔，乃至益阳看湖〔胡〕宅先茔云云。作兄若到长沙，尚祈阁下指示一切，或台旆陪赴河西，或派人引导。渠秉性孤介，不乐酬应，尚祈悉心照护，俾不迷于所向。润帅因先垅为水所啮，不甚放心，故求作梅一阅，其意甚诚，请张镜澜在家款接也。倘作兄归志勃发，不愿赴益阳者，请阁下代为敦劝，强之一行为荷。诸维心照，勋安不戬。

0753．复彭玉麟闰三月十一日

询罗忠祜到英山否。告张芾奏留萧军，尚未接信；官文已派唐协和带训勇三千援赴河南；左宗棠尚未来。

雪琴仁弟大人阁下：

得初九日惠缄，少村初九尚未至英山，不知初十到否？淡村先生灵柩将至东流，少村当速往迎，或不由宿松经过乎？

张小翁奏留萧军，此间尚未接信。官帅来咨，已派唐协和带训勇三千援赴河南，日内当至下游迎提。左季翁尚在英山，未来敝处，大约至宿松小住旬日，即由希庵处转至黄石矶耳。顺问台安。

0754．致胡林翼闰三月十一日

告罗遵殿灵柩不日可抵东流，官文已派唐协和统带训勇由黄州赴豫。

润之宫保老前辈大人阁下：

少村想已至英山。得雪琴信，淡村先生灵柩，不日可抵东流。少村自宜速赴江滨迎接。侍拟迎于宿松郊外，当亦在十日内矣。

得揆帅咨，已派唐协和统带训勇，往下游迎提，由黄州赴豫云云。而雪琴信言：筱帅奏留萧军，此间尚未见明文也。

派人送大宣纸四张、小宣纸八张，三日可到。较此间新买者略细略旧，未知较尊处者何如？即问台安。

0755．复左宗棠闰三月十一日

送宣纸十二张至英山，请试用。

季翁仁兄大人阁下：

得初九日惠书，知日内为篆所苦。此间今日送宣纸十二张至英山，亦苦君之具也。请试之可用否。如不可用，当专人至江西买纸，厚积其势以虐君耳。即问台安。

0756．复胡林翼闰三月十二日

告城下立碉，当饬围师试行之。询是否来宿松吊奠罗遵殿。溧阳不守，恐陈鼐急思归去。

润之宫保老前辈大人阁下：

初十夜手教读悉。

城下立碉，当饬围师试行之。梅村先生目光无恙否？《水经表》写定否？守之先生至英山否？均以为念。

淡村先生灵柩回宿松，阁下亲来吊奠，抑系派员致祭，乞示及。

皖南事大坏，宁国一军殆不可支，苏、杭仍难安枕。溧阳不守，恐陈作梅闻之，急思归去耳。即请台安。

严信奉上。

0757．复胡林翼闰三月十三日

疑郭嵩焘请假回籍，邸钞刻讹。喜蜀事大有转机，李续宜、多隆阿甚相投。

润之宫保老前辈大人阁下：

得十一日惠书并京报、京信等件，筠仙请假回籍，而邸钞有云留津无益，岂刻讹耶？既已入直，似宜小住，以待风波之定，请假微嫌太速。

蜀事大有转机。萧公一到，当可速了，皖、鄂之幸也。

希庵见多公后，闻甚相投，尤以为慰。前敌数公，相得益彰。在后路者，可以高枕无忧。天下至乐，孰大于是。

探报一纸确实，抄呈一阅。京信等件奉璧。即请台安。

0758．复郭崑焘闰三月十三日

告郭嵩焘业已奏请回籍就医，嫌其太速；左宗棠未来。以其隶字不如草、篆，称举《礼器碑》、《张猛龙碑》。

意城仁弟亲家大人阁下：

得初五日惠缄，敬知一切。

今日阅邸钞，筠公业已奏请回籍就医，奉旨允准矣。闻本有意南旋，因山东尚有余波未平，稍稍濡忍未诀。得润帅劝归之书，遂尔浩然具疏，鄙意却嫌其太速。既已入直，即宜回翔一半年再行引退，庶山左之风波大定，而一身之进退有余。今如此毅然，恐又非了局。

季公被润帅勾留，酣嬉淋漓，至今未来敝处。前此自领一队之说，余复信劝其不必添此蛇足，今亦作罢论矣。渠若能流连皖、楚之交，或在敝处，或在润、希、厚、雪诸处，均有大益，特恐归思易萌耳。

尊书隶字，似不如草、篆。少陵瘦硬通神，专为隶字言之。东坡欲泛及于真、草诸体，以为未公不凭，非至论也。仆不解作字，昔年治《说文》，曾广购汉魏各碑，讨寻源流，如《礼器碑》，结体方雅，要为隶家正轨；《张猛龙碑》，将隶楷融成一气，尤足津逮来学。唐隶稍肥，有乖大雅，敢为阁下陈一戒律。近姚伯昂先生专师《曹全碑》，相沿成风，亦旁门也。是否？诸祈证示。不复。

润帅寄作梅信，求专足妥寄。

0759．复李续宜闰三月十四日

喜其与多隆阿针芥契合，告朱、李听候指示，通报胡林翼度金陵可于夏间克复。安排罗遵殿后事之意。

希庵仁弟亲家大人阁下：

得十一夜惠缄，敬悉一切。

阁下与多公针芥契合，皖、鄂之福，三军之幸。鄙人得以高枕藏拙，何乐如之。

朱、李现驻石牌，一切进止，听候指示施行。

少村以十二日至英山，闻十三日驰赴水次。计淡村先生之灵柩，日内亦至江滨矣。润帅之意，淡公返葬宿松，全眷寄居湘中，少村即随润公及尊处大营，可谓四面周到。

浙江复后，余匪窜陷建平、高淳、溧阳，而四眼狗亦由全椒以救，金陵大营前后受敌。若能将此次大波平过，则金陵可于夏间克复，大局旋转于一、二月内卜之。

四川事闻有转机，浚川入峡，风势尚顺，鄂饷或仍无虑乎？顺问台安。

0760．复胡林翼闰三月十四日

度若能将前后受敌大波平过，金陵幸可克复。

润之宫保老前辈大人阁下：

得十二日惠缄并所寄揆帅缄及各路探报，捻匪不入境，川事渐佳，鄂、皖之军其生矣。

夫浙贼窜东坝、溧阳，狗贼窜全椒，金陵前后受敌。能将此次大波平过，金陵幸可克复。连日风雨阴寒，未知天心果否厌乱。

渭春各件已交雨亭，揆帅一缄奉璧。即问台安。

0761．加杨岳斌片闰三月十四日

告李续宜与多隆阿针芥投契，请将来就近照料朱品隆、李榕各营。求查明枞阳须几千陆兵乃扎得稳。

再，顷接希庵信，渠于初七日至多公营，畅谈两昼夜，针芥投契，相得甚欢。两公意见相合，皖、鄂之福，三军之幸。

本定于今日进扎集贤关一带，又为雨所阻。敝部朱云崖、李申夫二君统辖前帮各营，鄙人不甚放心，请希庵代为照料一切，已荷允许。将来进扎安庆，尚求阁下就近照料。

枞阳不扎陆营，总难断绝接济。究竟须陆兵几千乃扎得稳，求查明详示为要。再问厚庵仁弟大人台安。

0762．加张芾片闰三月十四日

询期饷、杭城绅民殉难、街市残毁、邵懿辰及戴熙情况，请随时训示萧翰庆。

再，浙江新克，元气未复。尊处月饷，尚能协解少许否？杭城绅民殉难者，尚不甚多否？街市未甚残毁否？邵位西及戴醇士先生无恙否？并乞示及一二。

此间进兵，实太迟滞。然前后皆有致迟之故，若有天焉，非人谋所能自决者。

国藩目光眵涩如故，精力迥异三年以前。所幸皖北诸军，强半昔时同事之人，足以藏拙。

萧守肫诚，幸蒙青垂，特材识未优，尚望随时训示，俾免陨越，是所感祷。再颂筱浦老前辈大人台安。

0763．加万启琛信闰三月十四日

询其搬家、身体及邵懿辰、戴熙情况，问尚存有辽参否。

再，尊府自浙还江，系全数搬回否？抑尚有寄存杭城之件？贵体还里后较之在浙时，是否日增康复？邵位西、戴醇士二公，是否挈眷出城？便中祈示及一二。

国藩目光眵涩如故，艰于作字。癣疾亦常发，幸不甚剧。附告以慰垂厪。往年在尊处借用辽参，似是佳品。近敝友有托觅此物者，不知府中尚有存积否？附及。再问篪轩仁弟大人台安。

0764．加刘良驹片闰三月十六日

告其子刘庠如金榜题名，请飞速示知。求代购殿板初印《二十四史》等书籍。

再，会榜日内可得喜音，世兄慈民如得隽，即求飞速示知。

敝处书籍太少，江西如有殿板初印《二十四史》，敬求代为购买，虽重价不惜也。如不能得全书，即购得零种，或一史、二史、三、五史、十余史皆可。总以初印为佳，后印者则不足取。

国朝刻书，远胜前代。殿板如《十三经》、《二十四史》、《全唐诗》、《图书集成》、《五经萃宝》、《书画谱》之类，凡初印者，无不精雅绝伦。外板如卢雅雨、卢抱经、黄荛圃、孔顨轩、毕弇山、孙渊如所刻丛书，均工雅可宝。即胡果泉、张古愚、吴山尊、秦恩复、汪孟慈等所刻影宋诸书，及秀野草堂韩诗、一隅草堂白诗之属，亦皆精绝。阁下多藏古书，如遇前项书有初印者，敬求代为购买。弟眼蒙非善本书不耐看也。再请星房仁兄老前辈大人台安。

0765．加何栻片闰三月十六日

赞其次韵之作，因询及欲购书目，遂议及尝谓四部中自为之书，有原之水，不过数十部。告如有殿板初印《十三经》、《二十四史》及嘉道以来所刻诸影宋本书，则请代购。

此书系倩少荃作答。少荃迩来亦乏意兴。阁下此次次韵大篇，似较上年三叠尤为卓绝。“秋长消人”四发端句，何减前贤，后有千年，自此开也。愈唱愈高，几欲去天三尺，其谓是乎！

承询及欲购书目，鄙人尝以谓四部之书，浩如渊海，而其中自为之书，有原之水，不过数十部耳。“经”则《十三经》是已，“史”则《二十四史》暨《通鉴》是已，“子”则《五子》暨管、晏、韩非、淮南、吕览等十余种是已，“集”则《汉魏六朝百三家》之外，唐宋以来二十余家而已。此外入子、集部之书，皆赝作也，皆剿袭也。入经、史部之书，皆类书也。不特《太平御览》、《艺文类聚》等为类书，即《三通》亦类书也。《小学近思录》、《衍义》、《衍义补》，亦类书也。故尝谬论修《艺文志》、《四库书目》者，当以古人自为之书，有原之川渎，另行编列，别白而定一尊。其分门别类，杂纂古人成书者，别为一编，则荡除廓清而书之，可存者日少矣。

敝处现无多书，江西如有殿板初印《十三经》、《二十四史》，无论或全部或零种，均乞代买。非初印者，则不必买。此外，嘉道以来所刻诸影宋本书，亦祈购觅，不惜重价。琐渎清神，不安之至。再颂廉昉仁弟大人箸安。

0766．复胡林翼闰三月十六日

告萧翰庆决不能兼统训、韦二军久留于徽；袁甲三饷事可虑之至，其报捷保举折颇过；溧阳失守未缄告陈鼐。

润之宫保老前辈大人阁下：

得十四夜惠缄，知少村将来敝处，大约今、明日可到。萧公决不能兼统训、韦二军久留于徽，不惟无益，恐生它变，当札催其归来也。

袁公饷事，可虑之至。昨接其报克全椒折，铺张颇过，保奖亦优。渠于滁州一案，全守克公科臼，虽出于势之不得已，然终非正办也。

溧阳失守，敝处未缄告作梅，一则欲其至益阳少与勾留；一则告之无益，适以扰其心耳。顺问台安。

顷又得十三日专差回函，敬悉。

0767．方翊元闰三月十六日

询其诗何以循循绳尺，重蹈黄庭坚故辙。望来宿松一叙。

子白仁弟大人阁下：

顷奉惠书并诗二章，深情古韵，如载幽人之至性以出。仆尝谓黄鲁直生平倔强，自喜从无敛衽温恭之象。而此古风二首，颇抑抑于绳尺之中，不类其平日之作。譬如骁将，初当大敌，亦颇内怯。国藩素非大敌，而阁下此篇，亦复循循绳尺，重蹈鲁直故辙，又何说也？久不为诗，机轴生涩，不复奉答，惟希鉴亮。

闻台从已至英山，即祈翩然枉驾来宿松敝营作弥月之叙，将来赠别之物，当以佳书数种相诒。左季高先生亦来敝处，即可联辔以行。二十以后，当以夫役奉迓。

张廉卿久无信来，近状何似？顺候著绥。不一。

0768．加翁同书片闰三月十七日

告叶兆兰求归，拟半月后札饬桐城朱县丞往代。

再，叶令来敝处，求归甚切。弟以夙诺在前，难以诿谢，因与雨亭太守商，就近以桐城朱县丞往代。乃一时权宜，不得已之计。

尊处所派之员，计半月内当可至潜。此间待半月后，再行札饬朱县丞代理。如新任已到，则省此一举也。叶令终鲜兄弟，急求归籍，勉卒大事，此亦人子之至情，想阁下必能鉴亮也。再颂药房仁兄大人勋安。

0769．加骆秉章片闰三月十七日

告左宗棠自领一队之说已作罢论，袁甲三军威甚振，惟饷项日绌，保举不甚惬人意。

再，左季高自领一队之说，侍劝其不必添此蛇足，今已作罢论矣。渠欲亲临行阵，一试胆气，将来或在希庵营中勾留略久，亦未可知。

袁午帅自去冬绾符以来，军威甚振，惟饷项日绌，朝不谋夕。李世忠新克全椒，保以提督记名，一门兄弟子侄均得优奖，管辖一方，自为一种风气。午桥一循克斋归章，终不甚惬人意也。知关廑注，敬以附闻。再颂籲门老前辈大人台安。

0770．复胡林翼闰三月十七日

询左宗棠何日来，告叶兆兰急欲归里，如半月内新任不到，即饬朱觐光暂代潜山篆务。

润之宫保老前辈大人阁下：

得十五日惠缄，敬悉。

季公何日枉过？不一候守之先生演“赌篆”一回耶？

介唐至此，急欲回里，侍与雨亭商，如此半月内新任尚不到，即饬桐城县丞朱觐光暂行代理潜山篆务。今日将此节先缄告药房中丞矣。

严秋农磊落可喜，不愧名家子孙。希、礼二公契合，此间可藏拙安眠一年。次青闻之，必谓此八字为先生口吻也。一笑。即问台安。

0771．致官文闰三月十八日

询保折是否同奏，告前敌各营约会怀、桐两路同进，均为雨阻。

秀峰宫保中堂大公祖阁下：

朔日奉呈一缄，专人赍会折等件，至今未归。昨接大咨，知十一日有〈契〉衔会奏之件，系查明续行请恤者。而保折是否同奏，尚未可知。用特专询，惟希详示。

前敌各营自希庵初七日与多公会晤后，约会怀、桐两路同进，毫无疑滞，定于十四拔营，为大风雨所阻。旋约十六，又约十八，均为雨阻。转瞬之间，迁延两月不克进兵，实深焦灼。肃布，恭请钧安，诸维心鉴。

0772．复李元度闰三月十九日

喜其将来，专使迎接。

次青仁弟大人阁下：

得书，知台从已抵武昌，捧袂有日，快慰何极。

乃者浙警初闻，鄙人日夜诅其大乱，俾阁下闻变遽起，以赴武林之难。既又日夜祝其大克，俾阁下无所事事，而当俯就陋邦，完我常与。兹幸皇天后土鉴此微诚，诅有益也，祝亦有灵。相逢握手，值一大笑矣。

少荃亦暂不赴闽，留滞此间。左季翁亦日内可到。云仙亦将南旋。闻南屏亦当见访。交游之乐，足破荒寂。兹专使走迓，不复一一。统俟面罄，不宣。

0773．复胡林翼闰三月十九日

告闻罗遵殿夫人尚在，未知确否。询何时返驻黄州。

润之宫保老前辈大人阁下：

得示，知守之先生已到，日内正“赌篆”矣。以季公之笔力坚强，参以守公之整齐变化，亦足以豪矣。

少村十七日来此少叙，十八日冒雨赴华阳镇。闻罗夫人尚在，扶淡翁灵榇以来，未知确否。

大节返驻黄州，似有天人合应之象，想阁下亦不欲久违喁喁之望。定以何时转旌？作梅信来，本月游南岳后，即买舟径赴益阳。顺问台安。

0774．复胡林翼闰三月二十日

告左宗棠所为碑铭中有一二字未惬意者已注出，欲为何桂珍立碑，请饬查英山有巨石否。碑记一首请改正。

润之宫保老前辈大人阁下：

昨夕得书及季公所为碑铭，顷又得校定稿本。季公文简重浑括，鄙人岂能更有所赞助于其间，中有一二字未惬意者，谨已注出，未审有当否？

侍欲为丹畦立碑于遇害之所，不知英山有巨石可为碑者否？乞一饬查示悉。拙作碑记一首，抄稿呈台端与季公阅，敬求改正，并求访问当日在英山人员情事，果否符合记文。改定后拟请守、季二公书之，或隶或楷皆可。但嫌文陋且冗长耳。顺问台安。

0775．复左宗棠闰三月二十日

赞其所作书院碑铭，告已注出一二不惬意者。请修改所作何桂珍殉难碑记，询可否耐烦写楷书。

季高仁兄大人阁下：

顷间得读大作书院碑铭，简直浑括，良不可及。其中一二不惬鄙意，谨已注出。太岁头上动土，罪过罪过。

拙作《何丹畦殉难碑记》，敬求挥锄动土，无信禁忌为荷。鄙意欲于该处立一大碑，书某官某君殉难处，用径尺篆字大书之；其旁立二小碑，书拙作记文。用篆字则嫌人不认识，拙文亦不简浑，不宜于篆。用隶字则非鄙性所好，且隶体亦难于工雅，只得用楷书，不审阁下尚耐烦作楷否？又不知英山有大石否？书石最苦，而神气易完；书纸双钩较便，而易离其真也。

旌从何日枉过？乞邀方子白同来。

得雪琴信，淡翁灵榇尚无抵徽出岭之音。顺问台安。

0776．批李榕禀信尾闰三月二十夜

近日势难拔营，胡润帅亦欲至罗宅吊奠。

闻石牌须另起屋子，地方并不甚好。此间又须略候罗宅灵柩归来，少为照料。近日势难拔营，胡润帅亦申前说，欲至罗宅吊奠，便来一叙，拟移至城内公馆一住，或久或暂，尚未定耳。前敌气势尚壮否？深为系念。

阁下尚能黎明即起否？不可间断。一事有恒，则万事皆可渐振，无以为小端而忽之。至嘱！

0777．复胡林翼闰三月二十一日辰刻

告川事难办，李元度尚未到。

润之宫保老前辈大人阁下：

十九日两次惠书奉到。川事似已日坏，前后失守已近二十州县。贼主抢掠而不主踞守，却是难办。浚川麾下无人，不可分兵。

外四件奉上京二、栗一、严一。次青尚未到，计与季公可先后到此。即请台安。

0778．致胡林翼闰三月二十一日未正

告罗遵殿灵柩已到。

润之宫保老前辈大人阁下：

顷接雨亭信，谓淡村先生灵柩已到，少村与之相左云云，想当不谬。敝处一面派人去河干查迎，一面派人去黄石矶告少村也。特此奉布。原信抄呈，即请台安。

0779．致彭玉麟闰三月二十一日未正

告罗遵殿灵柩已到宿松，请即告罗忠祜查明速归。

雪琴仁弟大人阁下：

顷得安庆府李守信，言淡村先生灵柩已到宿松，少村与之相左等语。敝处一面派人至平头嘴迎接，一面飞告尊处，请即告少村，查明速归。即请台安。

李信附阅。

0780．复胡林翼闰三月二十三日辰刻

告罗遵殿及夫人灵榇已到，其女之柩尚不知。

润之宫保老前辈大人阁下：

得二十一日惠缄，知次青已至英山。吾前派孔旭日持祝、诅之信，昨派人带夫十名至武穴，想俱未接到。季公处亦派夫十名迎接矣。

罗中丞忠榇已到。昨夕派人至平头嘴迎接，云有灵榇二具，即中丞与罗夫人。问其女之柩，则尚不知。系家丁六人解来。沿途并未惊动州县。今日又当派人去照料，待少村赶回，迎至城内少停，即当还乡。侍择日赴乡吊奠可耳。

希庵家信，当专人送去。复问台安。

0781．致李续宜闰三月二十三日辰刻

告朱品隆、李榕日内可至集贤关一带，罗遵殿与其夫人灵榇已到，询是否亲来吊奠。

希庵仁弟亲家大人阁下：

顷由润帅处寄示尊府竹报，知姻伯母尚未康复，并稍增剧，想尊怀刻难自安。天相德门，当勿药有喜也。

多公至尊处后，想谈论益畅。云崖、申夫业已起行，日内应可至集贤关一带。

淡村先生与其夫人忠榇，二十一日至平头嘴水次，距宿松城二十五里。少村赴江滨迎接，中途相左，现在雪琴处，已专人往告矣。待少村赶到，迎至城内少停，即还乡村。国藩拟择日赴乡吊奠。润帅之来与否，尚在未定。阁下是否亲来，抑系派人致情，乞示知。如润帅与阁下皆系亲来，则国藩亦等候同去，省得渠家费事。

九舍弟十二日自长沙起行，尚无抵鄂之信。竹报奉上。即问台安。

0782．加张芾片闰三月二十三日

告罗遵殿灵榇已到宿松境，萧守带韦、训两部，请留心察看，视情处置。

再，罗淡翁灵榇于二十一日到宿松境，其世兄赴江干迎接，途次相左，俟其归来，乃可扶归乡间。

萧守带韦、训两部，能在尊处少立功绩，以为至幸。鄙意犹虑萧之才力不能统六千人之多，又恐韦、训两部难以水乳交融，不无过忧。敬求台端留心察看，于二者之中，如有一弊，则不特难以图功，且恐另生事端，则不如饬令西旋，请鄂帅分别调度；若二弊皆可无虞，则仍留麾下，多一兵自多一兵之用也。再颂筱浦前辈大人台安。

0783．复胡林翼闰三月二十四日

议汪士铎恋恋绩溪，不啻越吟。告罗家三榇俱到，已派弁兵支帐房护卫，往乡吊奠须出月择期再去。

润之宫保老前辈大人阁下：

接二十二日赐缄，敬悉。梅村兄缄读悉，其恋恋绩溪，不啻越吟也。四纸留此，少迟奉答。前三纸奉璧。

二十三日派弁兵支帐房于河干，护卫罗公忠榇。查得夫人、小姐三榇俱到。罗家亦专人去赶少村，计须二十九、三十日乃能归来。现在宿城支棚厂，备停住一夕之用。罗家屋小，亦须搭棚，计须六、七日乃能搭就。侍往乡吊奠，须出月择期再去。若阁下及希、雪有来此者，则可同去，省得渠家费事也。顺问台安。

0784．批彭毓橘禀信尾闰三月二十四日

嘱扎营宜深沟高垒，临阵要不忙不乱。

到安庆城下扎营，宜深沟高垒。墙子以落雨不塌为佳。濠沟不必多，只要深要斗。有一层靠得住，反胜于二、三层靠不住者。每早三成队站墙子，不特防贼来扑，且规矩习于平日，各弁勇自然人人起早，人人不懒散。

左路六营，望贤表弟与萧孚泗作主。季洪弟于战阵之事较生，不及表弟见得多、办得惯，不可过于推让，反致误事。看得的拿得稳，即与信卿作主可也。

再缓几日，朱南桂来，左路便有七营，沅弟新添二哨来，便有八营。兵力颇厚，只要临阵不忙乱，自然百战百胜。

0785．复李续宜闰三月二十四日

询朱品隆请派三四营扎高桥岭以防运通，已允准否。赞同罗忠祜自以专心读书，不染官场习气为妥，当以其见与胡林翼商之。

希庵仁弟亲家阁下：

得二十二夜惠缄，敬悉。云崖信来，言禀请尊处派三、四营扎高桥岭以防运道，未审已荷允准否？一月以后，宿城或有二营可拨往前敌。目下尚不能拨，求筹派为荷。

罗淡公之灵榇与夫人、小姐共三棺，皆到江干。少村由雪琴处赶回，当在二十九、三十日。

昨信询及台端是否来宿吊奠，兹前敌两路进兵，阁下恐难远离。罗家屋小，须搭芦棚，月初乃能就绪也。

少村英年秀挺，自以专心读书、不染官场气习为妥。即世态人情，亦不宜遽令识透。早透则漓其本质而日趋于薄，既薄而返之醇厚，千难万难，当以尊见与润帅商之。

书目阅悉，佳编不少。顺问台安。

子白兄近当枉过，不另答书，乞道意。

0786．批朱品隆李榕禀信尾闰三月二十四日

嘱墙子宜讲究基址，濠沟只挖一道。

到安庆城下，宜深沟高垒。墙子宜讲究基址，中间宜牵以柴梗，虽久雨不塌为妙。唐桂生向善做墙子，或可令各营效之。濠沟只挖一道，宜深宜斗。一道果靠得住，其好守反胜于二道、三道也。

高桥岭防运道，由阁下力求希帅派数营往扎。一月以后，宿松又有二营可派赴前敌耳。

0787．复胡林翼闰三月二十五日未刻

告罗忠祜已赶到舟次，大约日内可搬回乡间。金国琛还家，须劝其迂道。

润之宫保老前辈大人阁下：

前日与雨亭计算，少村须二十九日乃能赶回。顷得信，少村于二十三夜自车流起程，二十四夜已赶到舟次矣，大约日内可搬还乡间。

黄子山已来罗宅否？得二十三日惠缄，知逸亭欲由芜湖、长江还家。闻西梁山不能过舟，须劝其迂道也。即问台安。

0788．致胡林翼闰三月二十五日

询邓传密尚留几日，请代求其写“清故皖南道何公殉难处”大篆字。

润老前辈宫保大人阁下：

顷得少村呈尊处信并寄敝处信，均呈览。

守之兄在英山尚留几日？侍请其写“清故皖南道何公殉难处”十字，约径八寸，大篆字，将刻于该处，恳代求为荷。顺问台安。

0789．致罗忠祜闰三月二十六日辰刻

告丧事安排，嘱留意收族睦邻。

少村仁弟左右：

昨夕得来书，知已抵平头嘴丧次，应少停住，候尊府料理就绪，择日由舟次扶榇至宿城一宿，次日由宿至乡。仆出城八里郊迎，设席路祭。府县迎毕，至城设祭。次日均送出城外。到乡后一切布置，仆再至乡恭吊，候尊信约期可也。二小姐忠榇，行时须在后二十里许，到城到乡，亦宜另围一幕。其大舆抬夫，须由令兄虚筠雇募。

丧事重大繁多，令兄一人照料不到，须择贵族中亲者、贤者帮同办理。足下宜亲笔写信，再三恳求，即人品或不甚纯，平日或不甚洽，均宜恳求联络。孝道莫大于收族，处乱世莫大于睦邻，二者尚祈留意。宿松黄明府明日再至舟次，可熟商也。顺候孝履。

0790．致朱品隆李榕闰三月二十六日辰刻

告多军若不至桐城，李续宜若不分营扎高桥岭，即不宜入关。

云崖、申夫仁弟大人阁下：

前得云崖至高桥岭信，当即批发。惟念多军若不至桐城城下，我军即不宜入关。希帅若不分营扎高桥岭，我军似亦不宜入关。非怯也，安庆为贼所必争，不得不慎之于始也。仆日内缄商希帅，亦当以此语切商之。顺问台安。

0791．复胡林翼闰三月二十七日辰刻

告左宗棠、李元度抵宿，长夫未接到何公碑。《箴言书院记》作就。罗家丧事俟其家料理就绪再约期同去。

润之宫保老前辈大人阁下：

得二十五日两缄，敬悉一切。

季、次两公二十六日未刻抵宿。长夫果未接到何公碑。侍不能自写，字拙而眼又蒙也。

《箴言书院记》作就再看，嵌壁者可大书，径二寸；或可勉书，然亦嫌字劣。

罗宅丧事，侍昨有复少村一书，录稿呈阅。黄子山兄来罗宅经理，请嘱其联络族邻为要。罗家定于初二日由舟次扶榇至宿城，初三日至家。俟子山将渠家一切料理就绪，约定日期，请公来宿松会齐，同去可也。顺问台安。

0792．复李瀚章闰三月二十七日

嘱催明江西复咨，来少叙后即还湘。

筱泉仁弟阁下：

前兰溪惠缄未即裁复，顷又接得湖口一缄。报销初案，尚以江西入款未遂咨复，不克遽行出奏，累阁下躬至江西守催，良为劳勚。二案交伯符办，渠本在鄂省，不另设专局，较简便耳。

仆于二十六日移居城内石宅，房屋宽而清，近年停驻之处，此为享受矣。季高、次青二公皆来，润帅亦日内即来，约同赴罗宅吊奠。九舍弟亦三日内可到，朋游颇不寂寞。

朱云岩等已至集贤关，日内可薄城下。

阁下催明江西复咨，仍来敝处少叙，请即买舟溯江还湘，无再延留。少卿使尚未到，日内即办咨令其西旋，不必候初案发出可耳。

新进士有刘绪者，不知系星房先生何属，便中一问。即候近绥。

0793．复张裕钊闰三月二十七日

因粗阅《援鹑堂笔记》，殊不惬意，而论读书笔记与考异、校对之别。评点其所作古文。

廉卿仁弟阁下：

闰月十七得二月二十七日来缄，由中丞署内至英山大营，闻包封两日可到；英山至此间，一日即到，不知何以迟滞乃尔。

前敌各军，久应进兵，前以浙警，继以雨阻，未得遽赴。顷始分逼安庆、桐城两路，犹未能直薄城下。地大人众，都未能应弦赴节。读来示所称“先事熟筹、乘机迅发”云云，为之愧赧。

《援鹑堂笔记》粗阅一二卷，殊不惬意。凡读书笔记，贵于得间。戴东原谓阎百诗善看书，亦以其蹈瑕抵隙，能环攻古人之短也。近世如高邮王氏，凡读一书，于正文、注文一一求其至是，其疑者、非者，不敢苟同，以乱古人之真，而欺方寸之知。若专校异同，而某字某本作某，则谓之考异，谓之校对，不得与精核大义、参稽疑误者同日而语。今观援鹑堂所记《幽通》、《思元》二赋，多云何云：“某字《后汉书》作某。”是义门校对之字，而姜坞钞誊之也。间观它卷，亦多誊义门语而已，无所质正于其间。当时批写书眉，本不以为著述之事，后人概以编入笔记之内，殆非姜坞及惜抱之意。若得有识君子披沙简金，非无可采，然非大为淘汰，恐无益耳。

尊作古文，著句俱有筋骨，日进无疆，至为欣慰。辄就鄙见评骘一二，以资互证。仆近亦作得文数首，都不称意。年老目眵，但思多读古书，以补昔日之阙。人事纷扰，不得如意，兹可惧耳。顺问近祉。

0794．复胡林翼闰三月二十八日巳刻

告枞阳似须待怀、桐两军扎稳后再攻。

润之宫保老前辈大人阁下：

得二十六日专兵赐书并惠宣纸羊颖，敬谢敬谢。

枞阳已大有备，似须待怀、桐两军扎稳后，再仿迪庵打湖口之法，出奇往攻，乃能得手。目下恐未易攻。若能攻得，敝处必设法守之。此破安庆之要着，自宜竭力以图，但恐难遽攻得耳。

逸亭留住，至好至好。季、次二公皆可久留。惟季公闻其大世兄有病，顿动归思。公既有来宿之约，必坚留季老在此奉候也。舍沅甫弟已到。并闻。奉请台安。

栗信奉璧。《刍言》稍迟奉还。

0795．复李续宜闰三月二十九日巳刻

告应遵其见不分兵扎高桥岭，朱、李一军调度，已嘱其奉商施行。

希庵仁弟亲家阁下：

顷接惠缄并抄示云崖一信及尊处复书，敬悉一切。

国藩前接云崖信，请尊处拨三千人于高桥岭以保后路，鄙见亦以为然。今读来书，觉尊见更为妥善。盖贵军扎青草塥，原为四应之活着；若分三千人扎高桥岭，则转呆矣。不特目前不能兼顾桐城，且将来北援商、固，抽此三千人以去，反摇动怀、宁之军心。应即遵照卓见，无庸分拨。至朱、李一军，或照尊缄以八千人入驻关内，三千人仍留高桥；或以九千人入关，二千留高桥，已嘱云崖、申夫二公奉商台端施行。

淡公忠榇初二登岸，初三可至渠家。润帅拟以初五、六来宿松，会往罗宅吊奠。季公及舍九弟均俟润帅来会后，分别赴青草塥等处也。复问台安。

0796．复胡林翼闰三月二十九日

劝其感冒少愈后，仍服鹿茸以助元气。其来宿似须候罗宅定期。

润之宫保老前辈大人阁下：

接二十七日及夜深二次惠缄，敬悉。玉体违和，寒战气痛，当是感冒。而元气不足，当由久不服鹿茸丸之咎。此番感冒少愈，应请仍服鹿茸。盖久服血肉滋补之品，停歇则真火或亏，百疾丛生。侍自八年六月蒙惠参茸丸之后，嗣亦不甚间断，偶间二、三月，辄气短不能自振，治事必不耐烦。公近来亦不甚耐烦，必间茸之咎也。吾辈秉赋都非强壮，只合借助于药物耳。

苏、常闻比已得手，捻匪大掠，却是最伤元气。鄂之北境，亦极可虑。

罗宅有请题主之说，云出自钧意。果尔则台旆来宿，似须候罗宅定期，而季公望驾速来，舍弟尤切望也。即问台安。

0797．复郭崑焘闰三月二十九日

指其篆书得失，寄示所作《拟岘台记》等。

意城仁弟亲家阁下：

前得十三日惠缄，顷舍弟来，又询近状之详，并见寄二纸法篆。季公适在坐，亦倾倒日进之勇。鄙见以为用笔员劲，而转折未甚分明；结体精匀，而机势未臻变化。狂言献替，未知当否？适张仲远以《怡亭铭》见贻，因分饷阁下，以资宝玩。吾所见少温篆，以此暨《拪先茔记》为最。又抚州绅士刻拙书《拟岘台记》，南康刻拙四大字，舍弟书《林君碑记》，兹各寄一分，敬求法正。外林君碑二十分，祈查明林秀三司马源恩之眷属，妥交为荷。

季公、次青及九舍弟二十六、七先后到营。润帅因罗淡公之丧，日内亦当来一会。令兄筠公初六出都，计旬日可达江汉，恐不能东来一叙耳。顺问台安。

0798．复胡林翼闰三月三十日

斥张芾调萧翰庆赴援而令韦部先回江滨，调度乖谬。

润之宫保老前辈大人阁下：

得二十八夜书，知气痛尚未愈，至为系念。

本日接张小浦咨，知常州、镇江有警，调萧辅臣带三千人赴援，而令韦部先回江滨，调度殊为乖谬。杨、彭本大不欢，闻此一调，必诀裂矣。顺问台安。

0799．复彭玉麟闰三月三十日

告水师不能遽入内湖，张芾分调训营、韦部之举不妥。

雪琴仁弟大人阁下：

专丁至，接手书，具悉一切。

水师不能遽入内湖，必须枞阳打开，乃能入湖，此鄙人所素知，云崖、申夫诸君或未熟悉。阁下与厚庵两君，须步步把稳，不可因陆兵约会，冒险深入，致水师或吃亏，仍无益于陆军也。

张小浦自今年以来，举动不惬人意，所奏事件，前后矛盾。来函所指各端，鄙心亦不以为然。本日接渠咨，又以辅丞带训营三千援剿常州、镇江，而令韦志俊带所部回江滨，交厚庵调遣，此举尤不妥叶。不知辅丞已起程赴常否？曾有禀达阁下暨厚庵处否？

苏州甫得安稳，而贼股直趋镇江，金陵大营又形吃紧。朱云崖等拟以八千人进扎集贤关内，而留三千人扎关外。九舍弟日昨来宿松，当即赴前敌也。顺问台安。

0800．批朱品隆禀信尾闰三月

护军喻、佘二人专讲外面好看。嘉字营武营官驭下不得法。进兵日期，宜与申夫会禀。

希帅与多公和衷，此最好消息。以后进兵之期，均请希帅定夺。吾事事放心，惟护军喻、佘二人，专讲外面好看，不求切实办事。嘉字营武营官驭下不得法，打仗无队形，殊不放心。将来临阵之际，谨防此两营误事，牵动大队也。该统领细细查察，据实密禀，如毫无起色，当立即撤散，断不姑息。该统领亦不可瞻徇情面，至嘱。

此禀进兵日期，系属紧要公事，宜与申夫会禀为要。该统领老营应添成千人，或回籍招募，或在皖陆续招募，斟酌禀复，再行下札。

0801．批朱品隆李榕禀信尾闰三月

做好官的，也要好师好友好榜样，易于渐染成器。

古来做好人的，并非生来就好，亦是好师、好友、好榜样，渐渐教劝，渐渐变化，不知不觉便走到顶好的路上去了。做好官的，也要好师、好友、好榜样；做名将的，也要好师、好友、好榜样；方易于渐染成器。倘若有坏师、坏友、坏榜样，亦不知不觉便走到顶坏的路上去了。该统领能时时规劝，交相策勉，便是极好榜样。甚慰甚慰。

喻、佘二人本聪明，若能走切实勤俭一路，将来亦不可限量。武营官不甚聪明，须事事时烦教之。天气尚热，尚难隐晴耳。

0802．复胡林翼四月初一日

告枞阳取、守，请回驻黄州。朱品隆一路，从李续宜之策。

润之宫保老前辈大人阁下：

得二十九惠缄二次，敬悉。

取刘璋究是凉德，豫州至今悔之，故不复能制曹。枞阳以希帅全力取之，既取之后，责成敝军守之。

厘局闹事，吏治日非，应请公回驻黄州，为吾辈一谋饭碗。此次自英山起行，请即料理一切。百物皆从兰溪运归，台从自宿松西行，或水或陆皆便。众议佥同，请无迟疑。

朱云崖一路，从希庵之策，以八千人扎集贤关内，三千人扎关外，不复抽动希军矣。

河南一律肃清，娄云庆营似可不赴上巴河。渠因请侍看操，以雨泥屡次改期。今上游无事，可省此一行矣。

揆帅信、严信、李金丁信奉还，查收。即请台安。

0803．致胡林翼四月初二日

告金陵大营全陷，大局决裂，补苴愈难。

润之宫保老前辈大人阁下：

本日侍出城八里，接淡公忠榇，申刻入城，明日可还乡也。

接张小浦信，金陵大营全陷，和、张退守镇江云云。大局决裂至此，以后补苴愈难矣。抄信寄呈，即请台安。

0804．复胡林翼四月初四日

告罗宅会吊，须罗家定期，可早来宿松，多住几日，归途坐船回黄，左宗棠或可同舟。

润之宫保老前辈大人阁下：

得初二夜手示，敬悉。

罗宅会吊，应俟少村到家后，与子山酌定吉期，知会尊处及敝处，不宜由侍定期也。

少村昨日扶榇还家，幸无雨泥。台旆可否早来宿松，多住几日，一面行知省城，以后公牍即由黄递宿、递梅、蕲、黄州，不必再递英山矣。侍侨住武穴，现住石榘生先生宅，帅逸斋之岳父，少村之岳叔祖，其孙又少村之妹夫也。尽宽敞，敬请公来盘桓旬日，远胜英山帐幕。归途坐船回黄，季公或可同舟也。

常州奏读悉。即问台安。

0805．复胡林翼四月初五日辰刻

告曾国荃已赴集贤关，左宗棠急欲归去，请即日来宿松。

润之宫保老前辈大人阁下：

初一惠缄，初四酉刻始到，何也？初三日两次手教，初五早奉到。

九舍弟于初三日赴集贤关，因希庵初三日赴云崖处，故往会之。

昨遣人至罗宅送礼，似闻有十六日题主之说。季公因其世兄患病，有气促二字，焦灼之至。昨夕四更起作书，拟不俟台旆之至，即日先归。以雄杰胸襟，而儿女情长若此，应请公即日来宿松劝慰季老，与之同舟赴黄州。若罗宅能改期十二、三，则侍与公及季翁、次青同往可也。若不能改期，则或请公在宿多住几日，或公与季翁先往吊，侍后去题主亦可也。求驾速临，无迟为幸。

苏、常之事，不知近日何如？接翁中丞二十六日信，尚未说及金陵之溃，何也？

希信奉还。即请台安。

0806．复李续宜四月初五日

告枞阳应否速攻，请就近与杨岳斌熟商。左宗棠因子病归思极切，行期未决。答单查各案。

希庵仁弟亲家阁下：

得初二日惠缄，敬悉台旆即赴集贤关，为朱、李指画一切，感谢何极！舍九弟于初三自宿松起行，计日内可晤德教。

枞阳应否速攻，如何进兵，请就近与厚庵熟商。

罗宅闻将于十六日题主，润帅恐难速来。季公因其世兄患病，归思极切，强留之，待润帅至日，同舟以回黄州，现尚未决。是否至尊处暨厚、雪二处，更未决也。

金陵大营全数溃败，和、张退保镇江，大局决裂至此，不知何以善其后。

承示单查各件，三年泰和案，五年十月以后崇、通、蒲各案，敝处俱无之。中间四案，候饬房查誊奉寄。顺问台安。

0807．复胡林翼四月初六日

询拨何营交都兴阿带赴江北，何日来宿松。告霍山一路当另议。

润之宫保老前辈大人阁下：

初四日手教接到。

寄谕令都直夫带兵赴江北，公意定拨何营交之？恐贼志不在北窜，而在苏、常也。

黄子山太守有来宿松之说，尚未见到。台旆定以何日成行？务请即由宿松西旋黄州，不必再往英山。顺问台安。

霍山之信精密，敬佩。此时另有都公北行之举，大局又将更动。霍山一路，当另议矣。

0808．加张芾片四月初六日

告寄谕饬都兴阿带马步兵驰赴皖北，鄂饷大绌，殊难为计。

再，顷接奉寄谕，饬都直夫将军带马步兵四五千名驰赴皖北，或由舒、桐，或由霍、六进兵，与袁等各军联络声势，驻扎江北，进攻六合、浦口、天长等处，以杜粤逆北扰，捻匪旁趋等因。和帅此时自不能兼顾江北，朝廷以都公率师东行，犹是前此瓜洲大帅一席，盖亦万不可少者。第蜀事未靖，鄂饷大绌，目下各军已不能支，益以都军，殊难为计耳。再颂筱浦老前辈大人台安。

0809．复胡林翼四月初七日

告目下须先将都兴阿带去之兵将派定，方可议进剿之法。

润之宫保老前辈大人阁下：

得初五手教并官、袁各缄，敬悉。

阁下之意，拟围一城，而此外皆作活兵，不作呆兵。季公之意，则并不围一城，概择便地以扎老营，而伺隙抽兵出而雕剿。鄙意谓两圣人之说皆是也，特雕剿须得好将，庶迟速远近，悉合机宜耳。目下先将都公带去之兵将派拨定局，然后可议此间以进为防，以雕剿为进之法。至阁下行藏，请来宿松面商。敬办一公馆，颇精洁也。顺问台安。

0810．复胡林翼四月初八日

告为其备有公馆、别院，左宗棠之子已大愈，闻萧翰庆已折回，可由殷家汇至池州一带出江。

润之宫保老前辈大人阁下：

接初六日惠缄，知初八日台从起行南来，此间另备有公馆，本馆中亦有别院绝幽，公须两时治案牍，必不搅扰也。

季公接家信，其世兄已大愈。十三日季次子白均可至罗宅会吊也。

萧辅臣闻已折回，由殷家汇至池州一带出江。若以训、韦六千人由江中登岸，以希军八千人由练潭而往枞阳，或有可图。尊意以为何如？顺问台安。

0811．复李续宜四月初八日

告朱品隆若加意培养锻炼，将来或可成大器，故不应撤委。

希庵仁弟亲家阁下：

得初六日惠缄，知台从已至集贤关外，日内想与舍弟会晤，同入关看定营基矣。

云岩打仗，能出则向前，入则殿后，此一端已有可为统领之质。又有血性而不忘本于不忘贤昆仲见之，有诚意而不扰民于太湖、石牌不肯派局夫见之，若加意培养磨炼，将来或可成大器也。此时若遽撤委，犹树木方长，而伐其枝叶，虽未必伤根，而将来重培则更难矣。故鄙意欲仍而不改。手复奉商，即问台安。

0812．复胡林翼四月初九日

请酌定复奏寄谕之法。

润之宫保老前辈大人阁下：

得初七日惠缄，知初八日台旆东来，明日可捧袂矣。昨夕接奉寄谕，抄呈尊览。

池州未克，陆军似难遽至芜湖；芜湖未复，尤难进趋宁国。若不由池州、芜湖，则须由徽州、泾、旌以达宁国，子药粮饷俱难，接济亦殊不易。应如何复奏之法，敬求钧裁酌定面示。

季翁之事，天心大转，以后或出任艰巨，或时顾桑梓，进退绰绰，亦足喜也。即问台安。

0813．复彭玉麟四月初十日

询已得萧翰庆禀缄否。告寄谕饬带陆兵由芜湖直捣宁国，俟胡林翼来详商确定。

雪琴仁弟大人阁下：

接初六、初七日惠缄，得悉一切。

金陵大营全数退溃，军务又一大波，不知何日始果厌乱。陈、王、李破枭矶贼墙，黄、王破黄汾贼卡，均可喜慰。

萧辅臣已通禀由殷家汇回驻江滨，顷接筱浦咨，又言其带训勇三千往援常州，而令韦军先回池州，尊处已得辅臣禀缄否？

左季翁与次青已来半月。润帅今日可到。罗宅定于十三题主，宾客颇盛，座中无人不盼阁下，而恐其以军务羁身，不克远来也。

初一日寄谕饬国藩带陆兵由芜湖直捣宁国。怀、桐两路，均贼所必争之地，若拨兵交都将军赴浦、六，则仆不可南渡；若仆果南渡，则都不可再分。俟润帅来，当详商奉布。即请台安。

0814．复李榕 ⁽¹⁾ 四月十四日

告怀、桐两军均不宜逼城，怀军不宜遽进关。赞罗遵殿为当世第一清官。

申夫仁弟阁下：

昨日得白纸小禀，自罗宅归来，偶忘所在。金陵大营溃退后，镇江、丹阳皆不守。和、何二公，弃常州而走苏州城外之许关，苏州危在旦夕，杭州亦恐再陷。大局如此，恐楚军之攻皖北者，必将大为掣动南援苏、浙。怀、桐两军均不宜逼城，怀军不宜遽进关也。进关之后，因事撤出，则贼气顿长，为害甚大。昨已告之舍弟沅甫，祈更明告云漄〔岩〕诸公。

昨与胡宫保及季高、次青诸君至罗宅会吊，四壁萧然，实为当世第一清官。天不佑善，嗟叹曷已。顺问台安。

国藩顿

————————————————————

(1)  此信与藏于国家图书馆之原件核对过。

0815．加张芾片四月十五日

通报复奏不能援浙之由。

再，敝军自萧浚川、张凯章二人分去后，实已不能成军，勉强添募，得万数百人，令一副将统之，而舍弟照料一切，不足以当大敌。今围攻安庆，赖江中有杨、彭之接济，左路有李希庵之援应，万人而亦可作万五千人之用，故稍足以自立。若舍此而谋他处，则无将之师，万人而仅收六七千人之用矣。

侍目疾未痊，重以肝气时发，常恐陨越，诒戾浙江。罗、王两中丞先后奏请敝部赴援，盖不知萧、张散去，无能为役也。顷奏陈梗概，附告台端，庶蒙朗鉴。再颂台安。

0816．复吴廷栋四月十五日

评《俟命录》之得失，告欲请方宗诚归来，代为物色质行之士，请代送途费。附告军情与两子近况。

竹如仁兄大人阁下：

二月之杪由胡中丞处寄到惠书，并方君存之一书、《俟命录》三册。闰三月中旬又接二月赐书，敬悉一切。

《俟命录》在胡宫保大营传观一月始达敝处，敝营诸友又展转借观始归弟手，诵览一过。其坚忍冰以励岁寒之操，崇奖节义以激顽薄之俗，与此间胡润帅、左季高、李次青诸君子所论大略相同。

弟比年亦专讲躬习勤苦，率属齐民之义，故《俟命录》一书，敝处二三良友均切倾企。惟所述时事，类多传闻失实；笔端褒贬，或伤于激。窃意居今之世，要以言逊为宜。有过人之行，而口不自明；有高世之功，而心不自居，乃为君子自厚之道。方君所造，似尚未臻此诣，质之老兄，以为然否？

皖北古多质行之士，欲请方君归来，代弟物色，不必遽责以御侮之才。团练之事，但得一二朴诚之士，加意敬礼，树之风声，以药浮伪之风，而惩猜忌之习，亦自有益于地方，有裨于敝军。敬求阁下代送途费四十金，俾存之兄得以束装南旋。五月间折差进京，即行带银奉赵，无任感荷。

金陵大营溃退，张殿臣不知下落。和、何两帅，退守苏州之浒关，不知苏垣果克坚守否。大局决裂，一至于此。前闻彼中将弁多挟妇女，散居营外，志满气盈，早虑无以持其后也。

敝部现攻安庆，鄂中诸军进逼桐城，仍分防霍山、商、六等处。三河之失，以未先得庐江之咎，此次已深知之。此外行军之机宜，楚军之利弊，阁下一有所闻，尚乞迅赐缄示。

大小儿去年续弦，诸经、《史》、《汉》粗已看过。二小儿经将读毕，《通鉴》亦阅一半。承询附及。近作丹畦殉难碑记，录稿奉呈教正。即请台安。

0817．复彭玉麟四月十六日

告萧翰庆变计往援常、苏，张芾拨韦处一营留徽，皆出意外。请派战船至玉山迎接袁芳瑛眷口。

雪琴仁弟阁下：

十五日接十三夜惠缄，具悉一切。

萧辅臣定计由池州出江后，忽变计往援常、苏。筱浦又拨韦处一营留徽，皆出意料之外。想辅臣不愿援苏，或徽员有以参劾之言恐吓之者，遂惧而东行耶。此时苏、常大乱，何、和皆已退至许关，杭、嘉大震，辅臣去彼，无人维持，饷项无着，亦可悯也。

小浦近日举动，无一是处，殊为可骇。顷又奏请鄙人办皖军务，而渠自往苏、浙，尤为难测。

九舍弟一军，蒙照料一切，感甚。尊躯近稍愈否？望少节劳静摄。即问台安。

再，舍亲袁漱六太守在松江任内病故，其眷口现有回家之信，当由浙江取道常山、广信以出湖口。请阁下派战船二号至玉山迎接。此间当派任祖文酌带银两至湖口，坐战船往广信一带迎接。请即在湖口派定为荷。

0818．复彭玉麟四月十九日

喜韦部攻破殷家汇，告如池州城坚守固，则令韦部迅出江滨，择要驻扎，不可再令入徽隶张芾麾下。

雪琴仁弟大人阁下：

十八日接奉惠缄，具悉一切。韦部攻破殷家汇，南岸又少一贼巢，良用欢欣。

池州不知能攻克否？如城坚守固，则令韦部迅出江滨，择要驻扎，不可再令入徽隶张小浦麾下，反复簸弄、七颠八倒也。如徽州有私函公牍，直可付之不理。敝部各营进扎关内，与水师相依为命，断无舍此他适之理。如朝命饬援苏、常，自当据实复陈。日内无牍至警信，苏垣想已安堵矣。

昭忠祠大作石刻甚好，求多寄二十分。拙作书太劣，暂不必刻，当重写也。即问台安。

0819．复汪士铎 ⁽¹⁾ 四月十九日

告钟山、石城沦为异域，绩溪横经之所靡有定居，嘱勿动归思。

梅村仁兄大人阁下：

顷奉惠缄，敬审动止康愉，著造闳富，至以为慰。

《水经表》闻已告成，即日先付剞劂。虽片羽未足悉瞻仪象，然箧存传书，聊娱暮境，不必索知音于异世，悬重金于国门，想复自慰寂寞，密尔独怡。

又闻暂羁鄂渚，时动归欤之叹。庄舄吟越，陆机思吴，古有同情，宜所眷眷。惟自三月克复杭城以后，东坝、溧阳、溧水相继不守，金陵大营溃退，镇江、丹阳旋陷，苏、常危如累卵，皖南徽、宁等处亦复寇贼纵横。不特钟山、石城沦为异域，即绩溪横经之所，亦自风声鹤唳，靡有定居。胡润帅躬吐握之风，广蒸蒸之孝，求善若渴，后流仰镜。阁下当且住为佳，无遽兴远引之念。至要至要。

国藩目疾时作，精力日疲，久思乞其不肖之躯，养拙家山，而军事反复，洎鲜佳问。比以吴越之警，东南抢攘，并闻海运米船为逆夷截阻，海中根本之地，弥切杞忧。尚尔承乏行间，百无一补。倘蒙惠示好音，砭切顽陋，实深企幸。书不千一，顺问台安，诸维心照。

————————————————————

(1)  汪士铎（1814—1889），字振庵，一字梅村，江宁举人。入胡林翼幕，继充楚军粮台。著有《胡文忠公抚鄂记》。

0820．复陈鼐四月二十三日辰刻

告江浙各地相继失守，度不免有吴越之行，请回营共商公私至计。

作梅仁弟大人阁下：

前接复缄，敬审动履康愉，敝乡山水，寒门微薄，不以为陋，安之若素，至以为慰。

浙江克复，私心庆幸，以为东南非常之福，妄冀金陵指日可克。不料东坝失守，溧阳、溧水相继沦陷。其时即拟专缄奉布，与少荃熟商，以阁下春晖恋切，而三千里外，断不能遽返珂乡，不如姑隐此恶耗，待二溧克复，一并缄告。乃未几而闻金陵大营于闰月十六日全数溃退，和、张二帅走保镇江，旋复退保丹阳。又未几而闻丹阳于二十九日失陷，张帅不知下落，和帅退至常州。又闻何制军于初五日退至苏州，无锡于初十日失守。噩耗迭至，寸心焦灼。既叹大局瓦解之速，又念阁下将母之情。正思飞函奉告，本日又接张筱帅信，苏州于十三日失守，东南局势一变至此，虽曰天意，亦岂非人谋之不尽臧哉！

浙江新复之余，百物荡尽，贼若再去，恐亦难保。计自淮扬以南至钱塘，东薄海，西至安庆，皆已沦为异域，此后从何处下手？阁下闻此信，定知寸心如焚，下走恐亦不免有吴越之行，请回敝营，共商公私至计。书不百一，诸维心鉴。

0821．致郭崑焘四月二十三日

请妥送致陈鼐专缄，迅令张运兰一军东来，以保广信、景镇等处。

意城仁弟亲家阁下：

昨闻苏州失守之信，专函飞告骆帅，想亦入览。兹因作梅兄之母沦陷贼地，恐其刻不能安，特专缄告之，求尊处派人妥送作梅兄手。若在益阳，即径送益阳为幸。

凯章观察一军，请即迅令东来。若竟至江西抚州一带，听调亦可。贼既得志于苏，恐其一面攻浙江，一面扰江西。若既到江西，则我湖南守东界之兵，非四五万人不可。未到江西，则江西守东北界之兵，不过二万余人，已敷分布。凯军若来，鄙意且先令保广信、景镇等处，固江西即所以固吾湘也。尊意如以为然，则请商之籲帅行之。左季翁亦于节前可抵长沙矣。

京漕忽断，根本大亏。鄂饷日绌，楚军亦当不支。天下事何日大转乎？即问台安。

云仙亲家近有信否？并问乞示。

国藩顿首

0822．加彭申甫片四月二十三日

告下游大局日非，恐不免南渡之行。

前缄于二月缮就，无便觅寄。顷次青来营，询悉伯母大人寿近期颐，含饴康胜。阁下戏彩优游，诸郎玉立秀发，至以为慰。

此间兵事如常。敝部围攻安庆，鄂军逼近桐城，均托安善。而下游大局日非，惊波迭起。金陵大军于闰月十六全数溃退镇江，旋复保守丹阳。二十九日丹阳失守，四月十日无锡复陷，十三日苏州失守，常州虽无失陷明文，然固万无全理。东南瓦解，弟恐不免南渡之行。如有补救万一之策，望老兄惠示一二，至感至祷。再问丽生仁兄大人台安。

0823．复刘蓉四月二十三日

告悬望朱芳圃、朱维堂来营。下游军事，大波迭起，计必有分援浙江之命。

霞仙仁弟亲家大人阁下：

四月十七日接闰三月两书惠缄，敬审姻伯窀穸已定，仁人之事亲终矣，大孝之永慕方笃，即维动履多绥，籑述日富，至以为祷。

芳圃副戎久不赴营，良深悬盼。而此心炯炯，仆所夙鉴，不以屡愆期约，或怀疑虑。惟其堂弟宽义管带吉左营，常动归思，再四请假，余告以必俟芳圃来此，乃可瓜代。去年芳〈圃〉遣其子贤来入营，冀代宽义之位。余以其年未冠，未之许也。比维堂新募之营，交其帮办带来，已逾两月。维堂久未见到，此营虚悬过久，仆之望极生疑，则远甚于芳圃矣。

下游军事，大波迭起。自正月克复九洑洲，三月克复杭州，方谓金陵逋寇指日可以荡平，不料东坝破后，溧水、溧阳相继失守，金陵大营遂于闰月十六全数溃败，退保镇江，分扼丹阳。未几而丹阳于二十九日失守，张殿臣不知下落，和雨亭退驻常州，何根云退驻苏州。未几而无锡于四月十日失守，苏州于十三日继陷。东南瓦解，屠戮极惨。杭州新克，百物荡尽，战守毫无足恃。计此间各军必有分援浙江之命，而兵单将寡，鄙人精力惫甚，尚望阁下惠示一切，共图补救于万一。至恳。书不详尽。顺问台安。

0824．复胡林翼四月二十三日午正

度敌踪恐已入杭境，欲保湖广，必先保江西，询有何良策。

润之宫保老前辈大人阁下：

得二十一夜惠函，具悉。

左世兄病增剧，却有关系。季翁儿女情长，恐不汲汲于救时。

得浙抚十四日信，贼未破常州，而先至无锡。阊门、胥门锦绣之地，皆逃兵所烧，古所称“勿戢自焚”者耶？渠发信时，尚未知十三日苏州失守之事。此时贼踪，恐已入杭境矣。欲保湖广，必先保江西。我公有何良策，祈即详示。

尊处零星事件太多，似须请一好手代办，留此心专虑大事何如？顺问台安。

0825．复胡林翼四月二十四日

以都兴阿拨马步队，是大难事，度其必费平章。告曾国荃等在安庆已兴工掘长濠。

润之宫保老前辈大人阁下：

昨夕得惠缄并官帅缄，今早又得赐缄，并京信各件，敬审一切。

都将军拨马步队，是大难事。不与以精劲者，非所以待直夫；与以劲旅，又恐葬送好兵、好勇也。且各步队久依慈云，亦未必肯舍此它适。此事虽以公之宏才，亦费平章耳。

云仙四月一日不知何以尚未出京。各京信不甚迫切，盖不料苏、常不保，东南决裂至此耳。

舍弟等在安庆已兴工掘长濠，将来进退弥难。顺请台安。

各件奉璧。

0826．致胡林翼四月二十四夜

询江西应如何防法，请示及修碉成法。

润之宫保老前辈大人阁下：

都将军及栗仲垣各函读悉奉缴。舍弟抄呈方某一禀，内载狗计甚毒。湖北、江西当同时吃紧，都将军处成军后，恐不出楚境，即有大仗开。其江西应如何防法，乞示。

景德镇似可修碉堡，尊处修碉成法求示及。即问台安。

0827．加刘于浔片四月二十四夜

请查勘景德镇、浮梁一带应修碉堡若干。

再，苏州既破，浙亦可危。六、七月间，贼必分大股上窜江西，不可不先筹防守之法。景德镇、浮梁一带，可依山险修立碉堡，庶守兵百人，可当五百人之用。求阁下查勘，共应修碉若干，迅赐开示。两湖、江西三省，并力共保，庶有济乎！即请台安。

0828．复李续宜四月二十六日巳刻

告觊觎更得一力骥，请深思熟计应如何保全江、楚三省。告如购书，宜多买经史，少买后人编集之书。

希庵仁弟亲家大人阁下：

接惠函并赐名马，感纫无似。凡受惠皆须即日申谢，惟受马宜略缓再谢。近日风气，马之上驷，必自珍秘，而以下驷应客，恐贤者或不免为习俗所移。今早试骑一次，诚有德骥之风，而无厌之求，更觊觎得一力骥也。

苏、常失守，杭州亦岌岌可危。东南大局，决裂至此，不知尚有何术可以挽回。国藩昨办一咨，咨两湖、江西各帅，兹抄稿呈览。应如何保全江、楚三省以为恢复下游之根本，敬求阁下深思熟计，详悉见示。此贼断非能成正果者，吾辈若同心协力，早作夜思，未必不可挽回于万一。大约勤字、诚字、公字、厚字，皆吾辈之根本，刻不可忘。而目前规画大局，御贼匪秋间两路大举之狡谋，则尚有非此四字所能救急者。现奉寄谕，饬国藩往援苏、常，盖不知苏、常已失也。鄙意楚军刻不能救援下游，且当竭三省全力御贼匪秋间之大举。如能于秋间两路大捷，然后有余力兼谋下游，目前实有不逮。尊意以为何如？

桐城乡间此时尚有书可买耶？鄙人尝谓古今书籍，浩如烟海，而本根之书，不过数十种。经则《十三经》是已，史则《二十四史》暨《通鉴》是已，子则《十子》是已五子之外，管、列、韩非、淮南、鹖冠，集则《文选》、《百三名家》暨唐宋以来专集数十家是已。自斯以外，皆剿袭前人之说以为言，编集众家之精以为书。本根之书，犹山之干龙也，编集者犹枝龙护砂也。军事匆匆，不暇细开书目。阁下如购书，望多买经史，少买后人编集之书为要。是否有当？肃请台安，诸维心照。

0829．加陈源豫片四月二十六日

告倡三省合防之议，不知湖南能允从否。其兄旧仆已从敌中逃出归去。

再，寿州翁中丞营中寄来一缄，余拆阅不知果谁之书，意必徐子陵也。兹附呈。

顷又搜获贼中陈玉成伪文，调派贼目张乐行等上犯湖北，李寿〔秀〕成、杨辅清等上犯江西以窜湖南，定于七、八月两路大举。果如狡计，湖北或尚可支撑，江西断难抵御。

湖南抚署自左季高出幕外，郭意城继领此席，军事不能如左之熟。吾辈桑梓之邦，极可危虑。闽省逼近江省，恐亦难以安枕。国藩现倡三省合防之议，欲湖南拨兵万余，越境至江西，共防广、饶一带，不知湖南能允从否。

袁漱六没后，其眷口尚在松江，现在沦没贼中，不知何年始得逃出。令兄岱云亲家之旧仆张升皆已自贼中逃出，在敝营小住旬日，今归去矣。知注并闻。再颂季牧仁弟亲家台安。

0830．复胡林翼四月二十六日

告敌陈玉成既定两路上犯江、鄂，楚师当竭五、六两月之力谋所以御之。

润之宫保老前辈大人阁下：

得二十四日申刻惠缄，敬悉一切。

昨夕奉寄谕，饬国藩援苏、常，尚不知苏、常已失，又未接王雪轩初五、十一两次请援之奏，计日内当又有谕旨迭至。陈狗既定两路大举上犯江、鄂，我楚师似当竭五、六两个月之力，谋所以御之。若秋间能力挫凶锋，庶此后江、鄂可保，而江浙可徐图也。若不力固上游，而先救下游，则其祸必速而烈，惜无人抉明此机于九阍。公意以为何如？敬求详示。即请台安。

0831．复彭玉麟四月二十七日

抄示三省合防之咨，冀韦部能破池州。

雪琴仁弟大人阁下：

二十五日得二十四日惠缄，借悉一切。方信亦阅。此人气怯，恐无益于大事。

狗逆大举上犯之说，深为可虑。国藩咨请三省合防，抄稿呈览。若能得池州，则军驻池州，可与宁国一军通气，并可由宁国造战船出南漪湖，与外江水师两面夹攻。芜湖南岸之事，庶有转机。第恐韦部太单，不能破池州耳。

都将军日内来英山，问润帅要兵要饷，润帅与之至交，而苦无以应之。又病未去，体亦难支撑。顺问台安。

0832．复胡林翼四月二十七日

告拨人随都兴阿赴江浦、六合，是极难事。江南简放新帅督抚之后，三省合防之局乃可定。

润之宫保老前辈大人阁下：

得二十五夜惠缄并官、都各缄，均悉。

拨人随都公赴江浦、六合，是极难事。即尽如都公之意，人数、银数丝毫不少，而军至浦、六一带，尚恐无济，且恐吃大亏，此举真难交卷也。

妈妈毫无成令，是否吾楚军众君子短处？然长处亦未始不在此计。午节以前，江南简放新帅督抚之席定后，而江西、两湖合防之局乃可定。目下数日，且当静俟。公以为何如？即颂台安。

原信二件奉缴。

0833．复官文四月二十八日

告当即迅速领命南渡，冀保全徽、浙，力固两湖、江西三省，以为恢复下游之根本。询有无安庆不撤兵之法。

秀峰宫保中堂大公祖大人阁下：

接奉二十六日惠缄，敬悉一切。

国藩菲才，又兼近日精力疲乏，何能当两江重任。惟苏、浙糜烂已极，自不能不闻命即行迅速南渡，冀徽、浙保全，贼不遽犯江西，犹当力固两湖、江西三省，以为恢复下游之根本。至安庆撤兵，恐桐城亦当同撤。不特前功尽弃，鄂之边防亦属可虞。如有可以不撤安庆之法，敬求训示，国藩必谨遵行。固楚边即所以图两江也。复请台安。

0834．复胡林翼四月二十八日酉刻

告署理江督后，大局仍如前咨，进兵约分两路，询有何良法不动安庆之军，筹饷有何方法。

润之宫保老前辈大人阁下：

得二十六日手教，敬悉一切。

本日接官帅咨，知有署理江督之命，以菲才而兼之，近极惫弱，何以当此重任。然苏浙糜烂，自不能不闻命即行，迅速南渡。大局仍当如鄙人前咨，固江西、两湖，以为恢复下游之根本。

侍进兵约分两路：沿江则池州、芜湖一路，傍山则徽州、宁国一路。若浙江不守，又当另添广信、衢州一路。此刻实无许多兵勇，奈何！

安庆一军，以不撤动为妙。一撤则桐城亦当撤退，不特前功可惜，即鄂疆亦良可虑。即侍在皖南，亦不能与江北通气。有何良策不动安庆之军，敬求训示。至要至要。

安庆不得，终无克复金陵之理，故浅见不欲轻动安庆之师。此外筹饷有何方法，望详悉见单示及。敬请台安。

0835．复胡林翼四月二十九日巳刻

条告虽办两江之事，三省合防之局不可变；南岸兵分三路；先带万人南渡；饷项派两李专办江西牙厘诸事。

润之宫保老前辈大人阁下：

二十八日酉刻接二十七惠缄，是日又接补寄官帅之缄。二十九早接二十七夜两次手教并丁、汪二公之信。当此大局震骇之际，读二君信，为之气壮。应即抄一通于坐右，气馁时一为省览。鞭顽起懦，或者矮子一夕暴长也。大缄未蒙详示一切，兹将鄙见条上一二。如小学生未做破承起讲，遽作全篇出考，敬求先生改正。

一、侍虽办两江之事，而前日咨商三省合防之局，仍不可变。固上游以为图下游之根本，一定之理也。江北、江南，总求呼吸相关。侍驻南岸，求阁下移驻宿松，相距较近，以便随时飞商一一切。仍拟造渡船一百号，每号可载六七十人，置于东流、安庆之间，南北两岸有非常之警，则渡兵过江，互相救应。

一、南岸分兵三路：第一路在山外滨江，由池州以规芜湖；第二路在山内，由祁门至徽州、宁国；第三路专守广信、贵溪、弋阳，恐贼上窜江西。第一、第二路之兵，应由国藩带去。第三路之兵，拟请次青招三千人，现有平江勇五千，合为八千，概归次青、幼丹及饶廷选三人管辖。幼丹处即日当专折奏请出山。

一、侍所带之兵，即拟带霆字全军、张凯章一军、礼字二营，共万一千人，分为山内、山外二路，本太单薄。目下一二月内，霆、凯二营不能遽到，必先带万人南渡，或带希公一军，或请希代围安庆，而侍带沅弟一军皆可。待一二月后，霆、凯皆到，或希或沅，侍必仍令其渡回北岸。盖侍以北岸为根本。若有胞弟倚公在北岸，则侍之本固矣。

一、舍弟沅甫一军，拟令再添二千人，足成万数。于其中抽出朱、唐二人，仍归侍身边护卫。侍之第一、第二路得春霆、凯章、云岩三人在南岸，差足自立。礼、希、沅皆在北岸，万无一失。若希庵能再以成大吉畀我，则南岸亦渐壮盛。

一、侍之饷项，拟派李筱泉与李辅堂专办江西牙厘。奏明江西全省钱漕归中丞收，牙厘归侍收。其抽厘章程及厘局用人之法与具奏立言之法，均求指示。

一、多公不肯分兵，都公如赴扬州去调拨步队，亦极不易易。查淮扬下河七州县若就场征课，益以钱漕厘金，每年可得六、七百万。若得能办吏事、善理财用者代都公此席，江北之事非不可为也。阁下心中如有其人，当会奏请都公免此一行。如无其人，却不敢奏。都公此行，大有损于鄂，却无益于淮扬，实为难事。

以上各条，如大段不差，即请将细处核改。如大体全错，即请一笔涂抹，全行改正。俾得考取头场为感。顺问台安。

官、丁、汪三信奉璧。

0836．致骆秉章四月二十九日

告奉命署理江督，不敢不闻命即行，请迅拨劲兵，越境协防，饬张运兰军速来。

籲门老前辈大人阁下：

日前闻苏州不守，曾飞告寸缄，嗣又备咨陈三省合防之说，亮蒙台鉴。

顷侍奉署理江督之命，本以菲才薄识，近又精力极疲，何以堪此重任。惟苏、杭糜烂，不敢不闻命即行，迅速南渡。侍虽任下游之责，仍当以上游为根本，必能固三省之防，乃可规复吴会。

江西防战之兵，概不足恃。敬求老前辈迅拨劲兵，越境协防；其张凯章军，尤求饬令速来。能于六月上半月抵抚州一带，则布置粗定。贼来当在秋初，我之防兵早到，当可无虞。

江西往年仰仗大力，重于山岳，去年报礼轻于秋毫。大君子心存天下，知不以系于怀。来自凯章而外，更有劲兵可以相助否？无任盼祷。肃布一二。顺请台安。

0837．复左宗棠四月

询其子之病渐愈否，抄示复胡林翼函，请于其子痊复后东来商办一切。

季高仁兄大人阁下：

接二套口惠书，敬悉一切。

派人略挑火食钱，嘱有余则以付之长龙之哨官，彼乃径自达之尊前，若托于远行馈赆之义者，一何可笑。阁下则易银掷还，又何隘也。

世兄病渐愈否？张伴山之世兄亦有此病，去冬归去，顷其家信来，以服回龙汤愈矣。

弟顷奉署理江督之命，才本短绌，而又当事势大坏、精力极疲之后，虽欲不竭蹶而不可得。本日有复润帅一函，兹抄呈台览。其中下手之方，尚有一二是处否？敬求速赐详示。

世兄痊复，即求枉驾东来，商办一切。俟规模粗定，仍以四轮车送还南阳，不敢久留也。顺问台安。

抄呈一件。信一件。

0838．复胡林翼五月初一日

告如昨议，则难免吴人迁延之议，不用昨议，又恐上游三省皆不稳固，请其择优决定。

润之宫保老前辈大人阁下：

承二十八夜惠缄及果兄、梅兄、文兄各缄，敬悉一切。

鄙人才太薄，精太惫，而模窃虚望，深惧为庾亮、殷浩之续。昨日奉询各条求先生改正者，皆固上游以规下游、防三省以图吴会之计。果如所议，则鄙人一半年内尚不能履江苏境内，恐苏人始而望、继而痛骂矣。目下是非得失，须争起手一着，求公一言为定。如侍昨议，则难免吴人迁延之议；若不用昨议，又恐上游三省皆不稳固。二者孰优，求公决定，乃发折也。敬请台安。

丁、蒋二信奉璧。

0839．复袁秉桢五月初二日

欣慰其扶榇安抵赣州，送去挽幛、奠金。

萸生贤倩足下：

初一日接来信，得悉扶榇西旋，业已安抵章门，慈闱以下，小大平善，至以为慰。

烽火连天，辛苦万状，卒得化险为夷，幽明无惊，此漱六亲家行善之报，亦足下兄弟母子精诚所感，鬼神默佑也。

前袁藻、刘德大二人去时未带钱文，又以苏、浙迭次大警，余方深以为虑，不意眷口及书籍行李一一幸全，喜企何既。

方今时事日艰，东南糜烂。余奉命权督两江，自问精力疲惫，断难胜此重任，惟当竭力支撑，冀不诒宗族乡党之羞。

兹具挽幛奠金，稍申鄙忱。炮船可送至庐溪，袁、刘二人直送至家。诸人劳苦，余自有以酬之，尊府不必管也。书籍太多，须抖晒清理为要。

柳子元姻仁兄、薇生世讲均候。

0840．加毓科片五月初二日

告已求骆秉章迅拨劲兵，越境协防江西北界，请再三缄恳，加以咨商。

再，贼若以大股上犯江西，必在七、八两月。及今未雨绸缪，犹可防患于未然。一切兵力饷需，皆不能不借助湖南。敝处已专缄恳求骆帅迅拨劲兵，越境协防江西之北界，尚乞阁下于骆帅处再三缄恳，加以咨商。若得湖南之兵于五、六两月到齐，将广、饶两路布置停妥，俾方、张之贼不能逞志于江西，是阁下永无边圉之患，而弟得借是为进剿之基，实吾二人之大幸也。目下求助于湘，当有同志。再请右坪仁兄大公祖大人台安。

0841．致胡林翼五月初二夜二更

告定带霆营六千二、礼营千人又在安庆抽拨朱、唐二千人随行，明日接到前缄复函即行发折。

润之宫保老前辈大人阁下：

今日未接手教，二十九日头场拙文未蒙先生批回，殊觉茫然无下手处。兹定带霆营六千二、礼营千人，又在安庆抽拨朱、唐二千人，而请希公派人往填朱、唐之缺。盖安庆全军不动，惟此差妥耳。明日接到头场尊批，即行发折。顺问钧安。

0842．致李续宜五月初三日

告奉简命权制两江，不敢不闻命即行，请拨二千人填扎朱、唐二垒。附告左宗棠奉旨以四品京堂候补襄办军务。

希庵仁弟亲家阁下：

前肃缄奉谢德骥之赐，亮蒙鉴照。黎明即起，月内尚有恒否？若无恒，则不免于责罚；有之，则请以力骥谢我，可乎？

国藩顷奉简命权制两江，才知短浅，精力日疲，本不堪此重任，而时局艰危，又不敢不闻命即行，迅速南渡。现定于初十后起行过江。办理规模，已于致胡宫保书内略陈梗概，兹抄呈台览，敬求指示。

所拨之营，拟带霆字六千人、礼字千人，又益以朱品隆、唐义训二千人、河溪营七百、马队六百，共成万人。舍弟安庆一军，濠垒已成，遂不撤动，惟其中抽出二营。敬求阁下拨二千人填扎朱、唐二垒，不胜感荷。待舍弟另招新勇到时，再将贵部拨还。

比日得竹报否？姻伯母玉恙是否全行康复？乞详示。

左季公奉旨以四品京堂候补，襄办敝处军务，夏末当可来皖畅叙也。顺颂台安，诸维心照。

0843．复胡林翼五月初三日未刻

告即依其指拜折，拟十日内起程，请速调霆军随行。

润之宫保老前辈大人阁下：

初三早得初一日复缄，头场拙稿，荷蒙佳批，今日即交卷拜折矣。此后有骂我何不早赴苏境者，余即对以场稿经先生批定也。豫章之漕折，目下户部指拨京饷，且俟奏明截留，再依尊指生发二场文稿，竟出先生所枪矣。

侍拟十日内起程，请速调霆军随行为感。舍弟安庆一军，虽归侍处发饷，一切奏报，侍却不再会衔。侍既为地方官，不得不少避嫌疑，尚求鉴亮。

左公奉旨以四品京堂候补，襄办军务。当咨请其料理一切，再来皖南。袁公条理不脱官样，吴公德多于才，阁下以谓何如？即请台安。

0844．加李续宜片五月初三日

告其所言“明”字之增，确不可易。

前缄本拟交舍弟转送，兹接惠缄，即由尊使带归。“明”字之增，确不可易。近日阅历“明”字实由天生，不尽关格致也。书单容过江后徐开。顺问日佳。

0845．加张芾片五月初四日

告目下初带散营南渡，询进军之策。

再，侍处仅有安庆一军，以关系淮南全局，不敢撤动。业经钞奏，咨达冰案。此外向湖北调鲍镇超一军，向湖南调张道运兰一军带赴皖南。鲍现告假旋蜀，张现驻防郴、桂。大约侍于五月中旬南渡徽、池，鲍、张须六、七月乃能赶到。此外派员回湘新招之勇，亦须七月乃能取齐。若仰托福威，六、七两月之内贼氛不急犯徽、浙，不窜扰江西，俾敝处新军稍集，部署稍定，得与雄麾合为一气，或可并力以御狂寇。目下初带散营南渡，鲍公未到之先，侍应暂扎何处；将来鲍、张陆续到后，应移何处；侍欲办苏事，应从徽、宁何处入手，此外尚有从入之途否，敬求一一指示。精力疲极，忽膺艰巨，中夜以思，但增悚惧。再问筱浦老前辈大人台安。

侍国藩谨又启

0846．复彭玉麟五月初四日

请查明详示江西牙厘、大通厘卡外可筹饷之处，询有胜任统领之任者否。因其与李元度书有欲以铁面具见赠之言，请专函密告应惩治者。

雪琴仁弟大人阁下：

初二夜接初一日惠缄，敬悉一切。

国藩当精力极疲之余，值大局糜烂之际，忽而膺兹艰巨，若涉大水，茫无津涯，爱我者固将为我惧，不为我喜也。

二十九日曾将粗定规模函商润帅，并抄稿寄沅甫舍弟，嘱其转呈台览，想蒙鉴照。鄙意仆虽南渡，而仍以水师及安庆陆军为根本，以润帅及鄂中为根本。目下仅带万人渡江鲍六千，朱、唐二千，宿松两千，将来须添成四万人，庶南岸可供分拨。特兵勇易而求将难，筹饷尤难，日夜焦思，实无良法。拟将江西通省牙厘包揽办之，广信交与幼丹，九、饶两府交与阁下，附省数府交与筱荃，而赣南数府尚无好手经理，且每月不过十六七万，尚属入不敷出。此外奏明红单船回广东，大通尚可设一厘卡，其余可生发否？敬求查明详示。

左季高奉旨以四品京堂候补，襄办敝处军务，现在湖南招勇事件，均请渠在湘经理。恐亦能得好勇，而不能得好将；能得营官，而不能得统领也。阁下意中尚有能胜统领之任者否？

顷见阁下与次青书，欲以铁面具见赠。仆久无意兴，倦于治事，然善恶是非，亦不肯太混。阁下嫉恶素严，凡有所闻，望专函密告，决不姑息也。即问台安。

国藩顿

0847．复胡林翼五月初四日申刻

告安庆不撤围，非为破安庆计。南渡为避嫌不能带曾国荃，请以鲍超换。用李元度不仅在广信，特就三省协防言之。须待苏抚、河督放何人再议经理淮扬之法。

润之宫保老前辈大人阁下：

初四早接初二夜缄并批示拙文，未刻又接初三日惠缄，敬承所示。人以曹武惠相期，而此或以宣歙使者自待，诚为文不称题。自当开扩规模，绝去拘挛，以副盛指。惟其中有一二尚须辨难者，用再陈询。头场虽已交卷，二场或尚可挽回。

一、安庆之不撤围，非为破安庆计，为南北两岸之军，全恃水师与安庆陆军为之联络。论地则安庆一带径渡北岸，比上游之石牌、望江远近迥殊；论人则雪琴、沅甫必竭力联络，使侍与公无三日不通之信，无片刻不达之情。假令安庆撤围，另派人驻扎石牌，则桐城一军嫌其孤立，在鄂仍须五千人当石牌一路，而在侍已与北岸隔绝矣。此侍宁办事不成，不肯轻撤安庆之微意也。

一、来示以“元公东征，四国是皇”为言，可谓洞见隐微。侍南渡仅带一统领耳，若必带沅甫舍弟，则凡来言军事、吏事者，皆将找沅甫说话，既有是非，即有喜怒赏罚，焉得人人如意？待元公跋疐之后，而更变计划则晚矣。此等嫌疑，有万不得不避者，求公以春霆惠我，而侍以舍弟供驱策，千求鉴亮。

一、次青之四千人，现在饶廷选处，正与淳安股匪相持，万难将其勇遽行调回。侍有函与浙抚，劝其调回杭州。又屈守蟠之一千人，现在景德镇，亦难迅速调来昨已有咨去调。次青初八、九回平江，另募三千人，成军当在六月底，到浙当在七月。广信、衢州、浙江本是一气，侍意用次青，亦不仅在广信，特就三省协防言之，则注重广信耳。

一、少荃赴淮扬，须待三五日，看新任苏抚放何人，河督放何人，再议所以经理淮扬之法。

梅村兄两信，前信只速进苏州一条难行，余九条皆可行，无一迂腐语，两月内必一一行之。此信不如前信之切当，而满腔热血，喷薄纸上。有此血性男子，而潦倒一生，天下安得不乏材哉？

文若兄所保三将，侍有所闻，三吏当谨记之。二信抄毕，再行奉缴。大卷二篇、三篇尤惬鄙意，名元何疑？顺问台安。

国藩顿

0848．复彭玉麟五月初五日

告韦志俊不能攻克枞阳，则宜速令渡回南岸。请派人查明秋浦至祁门水陆程途，派放大渡船营官、哨官，派水手将吴城新座船送入宿松湖内。

雪琴仁弟左右：

昨日申刻奉复一缄，顷又接初三惠书，再将应复事件开列如左：

一、韦志俊既不能攻克枞阳，则宜速令渡回南岸。此军稍迟可归敝处发饷。若不回，恐北岸无立足之地，或吃大亏也。请即速渡，令其驻扎建德城内。东流有周营，建德有韦军，敝处大军即驻祁门，北与水师及东建联为一片，南与徽州亦可联为一气。贼若上犯，当有以御之。

一、国藩移营时，坐船至黄石矶，与厚庵及阁下畅叙二三日，由东流、建德以赴祁门。其霆字等营或由建德上游径往祁门，不必至黄石矶也。至粮台辎重，则用小船由饶州、浮梁河以达于祁门县。

一、安庆之斜对岸有一河曰秋浦，又曰张溪河，即张家滩也。此河穷至源头尽处，不知尚隔祁门几十里？请派人入此河内，访查至祁门，开明水陆程途见示。

一、大渡船百号，每船应雇二人看守。百船共放营官一人，哨官五人，俾此二百人有所管束。营官、哨官，均请阁下派放。薪水、口粮若干，请阁下酌定，由敝处发给。如有警急，渡陆兵过江，无分勇夫，每名出渡钱六文，归渡船老板查收。其向水营借拨桨手头柁，每日酌送五十文，亦由渡船酬谢。平日无事，准其买渡，以进零钱。一切规制，均请阁下议定。其造船之费，请厚庵与阁下暂行代出，敝处必陆续归还。

一、吴城新座船昨已派胡维峰去接，求阁下派水手由横坝头送入宿松湖内。仆起行时，即坐新船至黄石矶，登陆后寄存尊处。此次分手，将来或与阁下及厚庵至芜湖一会，则幸矣。

一、成名标事，暂不能奏，留待另案。

顺问台安。

国藩顿

0849．复郭崑焘五月初五日

告现定不撤安庆之围，仍令曾国荃率全军围之。请饬张运兰于六月内到江西，促左宗棠必来一行，新招各军所需枪械，概由湖南发给。另请照拂曾纪泽来营省觐。

意城仁弟亲家大人阁下：

二十七日旋得惠书并寄示邓石如先生各种，初三日又得一缄，敬悉一切。

国藩现定不撤安庆之围，仍令舍弟率全军围攻，余仅调鲍公一军六千人及抽调云岩二千人南渡而已。大股贼来，实不足以资抵御，万望仍饬凯章前来。之纯与仆意见多不合，请另简用。据鄙见，石逆未必再来，粤东各匪，俱尚易了，但求发凯章军东来，谓之助江西协防也可，谓之助仆进剿也亦可。

顷有咨请季公统五千人并及霞公，未知能办到否？鄙人共有三事奉托阁下，阙一不可：一曰凯章限于六月内到江西；二曰季公无论能统一军与否，无论能久住与否，总须来敝处一行；三曰新招各军所需枪炮帐房杂械，概求湖南发给。三者有一不到，惟阁下是问。试问亲家能当此重咎否？

小儿纪泽现令来营省觐一次，或与作梅同行，作〔或〕另坐战舟或民船，祈为照拂是感。即请台安。

国藩顿

0850．复骆秉章五月初五日

请大力派兵越境助江西，成协防大局。左宗棠必来一行。

籲翁老前辈大人阁下：

初三日接四月二十五惠缄，敬悉一切。

敝处前献三省协防之咨，后请添兵南渡助剿之咨，想次第入览。湖南四面应敌，本属日不暇给，惟下游大股若直犯江西，则湖南防不胜防。如九年之贼自南安关入湘境，为患甚大。即如六年之贼遍布瑞、袁、临、吉，湘省之患亦殊不小。故鄙意总求大力派兵越境助江西，成协防之局，即助鄙人成进剿之局。敝咨请湘中派兵万余来江西，湘力诚有不逮，其凯章一军总求迅速派赴抚州一带，俾侍南渡后稍得成军，千万之祷，千万之恳。

季公如不能久留敝处，亦求来敝营一行，规模稍定，仍可去住自如，侍断不敢强羁。公与季公断金合契，保全桑梓，亦托庇仁宇者所寤寐求之者也。季公之迟出速出，久往暂住，均听二公卓裁，但求一出耳。

另咨求发新招各军枪炮杂械，为数太多，尚祈俯允。不胜感谢。

0851．复胡林翼五月初五夜

告一出徽宁，一出浙江，当如其指勉力图之，出扬州则力有不逮。

润之宫保老前辈大人阁下：

得初四日申刻手教，敬承所示。以好兵好将惠人，而犹以皮匠自谦，殆亦所谓“弥谦弥伪”者耶？

大局一出徽、宁，一出浙江，当如尊指，勉力图之。至一出扬州，则棉力实有不逮。规模狭隘，求公时时有以广之也。侍所定大概情形，具详二十九日呈政之拙卷及初三日各折。湖南添兵，具详与左公一咨。已录咨尊处。拔营等小事，具详本日与雪琴一信，兹抄呈尊览。凡不当者，虽小事亦求详示也。即问台安。

国藩顿

0852．加周辑瑞片五月初六日

告数月内尚不能履江苏之境，心急如焚。请代为照料部饭照费、零星使费，代买零物。

再，现在令舍弟一军仍围安庆，与杨、彭水师同驻一处，与胡润帅亦相距不远，联络一气。国藩南渡后，与张筱翁徽州之师咫尺，与舍弟及胡、杨、彭水陆各军仍可呼吸相通，互相援应，或不至大有蹉跌。惟鲍镇回蜀，须六月底乃能旋营。新招湖南各勇，须七月乃能到齐。数月之内，尚不能履江苏之境。且后路不清，饷械不继，即履其境，亦毫无裨益。心急如焚，不能奋飞，阁下将何以教我也？

此次二折弁进京，带有部饭照费，又备零星使费，求阁下代为照料。又买办零物一单，带银二百四拾两，内鹿茸一架，恐需银一百五六拾两，求阁下请一内行帮同看视，总以园满为主，不满者其外必陷入。春间所买者，不可用也。

国藩才知本绌，今精力惫甚，忽而膺此重任，大惧陨越，为天下笑，为乡里羞。请阁下侧听清议，如有显然过失、大拂舆情者，即祈立刻飞缄详示。如其力不能改，则徐图之，若此心则决不文过而惮改也。再问子佩仁弟大人台安

国藩顿

0853．复胡林翼五月初六日午刻

告李鸿章劝驰赴淮安办一枝大水师，甚以为然，请筹一安皖南之法。另求缄请多隆阿谋所以守枞阳之法。

润之宫保老前辈大人阁下：

初四夜手教奉到，扬州一大枝，侍目下实无此力量。

少荃劝我将皖南事布置少定，即亲自驰赴淮安办一枝大水师。船在淮安造，炮亦在淮安铸。各场各卡，到处梭巡，而就场征课之盐利可行矣。江淮湖海，处处可通，而金陵、苏、常之贼势可减矣。侍甚以其言为然。惟必须辛酉年乃能前去，尚不知徽、浙可保否。如徽、浙失而江西危，恐竟不能去，求公为我筹一安皖南之法，侍则志在淮上矣。

侍定十五日启行，尚恐其缓，因船到不能快也。

雪琴等攻克枞阳，虽是好事，然却不易守，且恐速援贼之至。求公缄请礼堂，谋所以守之之法。顺问台安。

0854．加厉云官片五月初六日

告行期、路线，请设法速催鲍超前来。

再，国藩定于十五日起行，由水路至安庆，与杨、彭暨舍弟会晤，面商一切，即由东流入徽境，暂驻祁门等处，候鲍镇军暨在湘新招之军到齐后，再行前进。前此搜获伪文，有大举上犯江西之说。果如所说，则秋初徽池、饶州之间必有恶战，不知届时鲍公可赶到否？祈设法为我速催。

安庆之围不撤，实关淮南全局。卓见以为然否？

惠件领谢，此次为止，嗣后望勿再施。千万之恳。顺问伯符仁兄台安。

国藩顿

0855．复胡林翼五月初六日

请楚军、鄂军营制。察吏耳目之长如有密单，请示一二。曾国荃一军求与鄂军一体看待。

润之宫保老前辈大人阁下：

得初五手教，敬悉。兹有数事，奉商如左：

一、尊处所刻楚军营制、鄂军营制，请即刻先寄二本来，仍请觅便多寄各十本。

一、察吏耳目之长，当另有密诀。是否手头常有清单注记评骘，抑全凭心中暗记？如有密单，幸示一二，迅速璧还。

一、扬州之事，是否应俟皖南粗安后，侍亲往督办水师一枝？举贤授实缺未必允，即俞允亦未必有济。敝处亦太无帮手。

一、舍弟怀宁一军求与鄂军一体看待，千万莫存客气。岂惟令介弟，即介弟之兄，亦应奉令惟谨。

皖南山多，有险可守，敝军虽单，应亦无虞。梁成侍不深知，想必可统。即问台安。

国藩顿

0856．复彭玉麟五月初七日

告枞阳想尚须曾国荃派人往守。求派人速送大座船至宿松。

雪琴仁弟左右：

接初四日信，知水师及韦部克复枞阳，至为欣慰。得之甚难，不知守之尚易否？希庵于初六日来敝处，其部下未敢擅行分拨，想尚须舍弟派人往守也。

敝处大座船，求派人速送宿松，十三赶到为幸。即问台安。

国藩顿

0857．复胡林翼五月初七日未刻

告都兴阿之行既不能奏明停止，似应厚为装遣。道州、辰溆二支，暂可不招。李元度成军后，浙江有警应援浙，浙江无事应趋广德州。淮扬暂无人去。

润之宫保老前辈大人阁下：

得初五一缄，初六未刻一缄，敬承所示，条复如左：

一、直夫将军之行，既不能奏明停止，似应厚为装遣。昌营应全调去，除发欠饷外，应裹带十万两以行。侍与希庵所见略同，不知鄂力能勉强办此否？

一、敝处南渡兵单，凯章一军承阁下代为催索，侍亦必隔日一缄、三日一咨催之。此外新添之勇，曾将寄商左公之咨录咨尊处。惟人数已逾三万，若再添募，饷项实无所出。道州、辰溆二支，暂可不招。无好统将、好营官，虽百炼精勇无益也。且待左公咨复到日，再行商酌。

一、次青成军后，须在广信与沈、饶会齐。浙江有急，次军应由衢州援浙。浙江无事，次军应由孝丰、安吉以趋广德州。

一、淮扬暂无人去。若侍明年能赴淮安造战船，则于淮扬有益。而上下水师，亦可两头凑合于东、西梁山等处耳。“包揽把持”四字，当谨遵守。即请台安。

国藩顿

0858．加袁甲三片五月初七日

询淮阳附近尚多木料可资舟楫之用否，炮械尚易措办否。

再，苏、常既失，海运无可漕之米。京仓空虚，根本之地，此为最重。弟职应办之事，此为最难。如天之福，能保守浙江嘉兴、松江、上海，犹留得海漕基址，是为至幸。如其不然，亦当力保淮扬里下河，犹不失产米之区、财利之薮。欲保里下河，非水师战舟二三百号，不足以遏寇氛而保盐场。淮安附近，不知木料尚多可资舟楫之用否？炮械尚易措办否？敬求详悉赐示。弟之棉力，今岁明春仅能力求所以保江西、皖南之法。东望悚歉，惟增焦灼。

再请午桥仁兄年大人台安。

国藩又启

0859．加沈葆桢片五月初八日

力请其出山相助。

再，四月之季胡润帅、左季高俱来宿松，与国藩及次青、筱荃、少荃诸人畅谈累日，咸以为大局日坏，吾辈不可不竭力支持，做一分算一分，在一日撑一日，庶冀挽回于万一。因屈指海内贤者，朋辈志士惟阁下高卧林泉，置身事外，因定计坚请台从出山，一奏再奏，以至三五奏，数十缄请，总以出而握手之日为止。

次青体气羸弱，惫于戎事，本不欲更以介胄之事苦之，因弟初膺艰巨，逆氛日炽，不得不浼其复出御侮，为弟干城腹心之助。阁下若能慷慨投袂，助鄙人即助次青也。且计贼踪若由浙省而蔓及衢、信，即珂乡亦万无独全之理也。而阁下菽水之资、稻粱之谋，固当不足于三年之蓄，早迟终不免于一出，不如趁此时机犹是贤者众志交孚之时，伏冀上念国家，下念桑梓，中念友朋，翻然遽起，以慰喁喁之望。翘企何既！顺候日安，诸维心鉴。

愚弟曾国藩再拜

0860．复胡林翼五月初八日

告萧翰庆阵亡，抄示浙抚王有龄信。

润之宫保老前辈大人阁下：

初六惠缄奉到，并承惠好参。孱躯自八年夏蒙赐珍药，稍臻壮健。嗣复宠赍便蕃，感何可言！明公欲登万民于仁寿，而先及菲材，亦惟循去岁刘妪念佛之故事而已。

接浙抚王公信，萧翰庆于四月十九日阵亡，其部下却先至湖州击退贼匪。筱浦来信，又言训勇溃回千余，不知何以分开七零八落也。兹将王信抄呈。

0861．致彭玉麟五月初八日

告萧翰庆阵亡，其部下在湖州大获胜仗，立解城围。

雪琴仁弟阁下：

顷得浙抚王中丞信，骇悉肃翰庆于四月十九日阵亡，而其部下却在湖州大获胜仗，立解城围。张筱浦信又言训勇溃回徽州千余，不知何以分得七零八落也。顺问台安。

国藩顿

0862．致骆秉章五月初八日

告江长贵军败溃，杨、彭派往援浙之萧翰庆阵亡，请速调张运兰一军至抚州。

籲翁老前辈大人阁下：

初五日肃复一缄，亮达荃鉴。

顷接浙江王中丞来函，知江镇长贵平望之师业已败溃，杨、彭派往援浙之萧翰庆已于四月十九日在湖州阵亡。杭州溃兵汹汹，恐有内变，如苏州开门迎敌之事、危如累卵等语。以理势度之，杭城迨将不保。盖金陵七八万败溃之兵，收集无赀，逃亦无路，去而从贼，意中之事。陈逆大股本极不少，况益以此辈新附，收拾良不易易。

侍前拟以李次青观察募勇三千人，与沈幼丹、饶枚臣三人专保广信、衢州，为援浙防江西之计。而次青甫于明日自宿松回平江开募新勇，幼丹亦甫经奏调，不知赶得及否。贼若阑入江西，江西固糜烂，湖南亦防不胜防。再四筹思，惟恳求阁下迅调张凯章一军即至抚州，侍一面通饬袁州、临江各州县，多备船只迎接。若凯章一到，与侍所带之霆营等能御贼于广、饶两府境内，则有险可凭，事半功倍。其凯章饷项，侍与毓中丞二人力任之。知湖南正值窘绌之时，不敢更以相累。惟求遣凯军一来，所争在六、七两月内。贼乘胜而来，其锋甚锐。当令春霆、凯章等扼险而守，坚壁勿战，能令贼之锐锋少钝，此后或可转危为安，则江西、湖南均沐洪施，非仅侍感激无涘也。精卫之诚，包胥之迫，伏希鉴照。即顺请台安。

侍国藩顿

0863．复郭崑焘五月初八日

告平望等军先后溃败，请助催张运兰迅来江西。

意城仁弟亲家大人阁下：

五月八日接二十九夜惠缄，敬审一切。同时又接浙江王中丞来缄，知平望等军先后败溃，杭城危如累卵，此盖意中之事。杭城若有不测，贼必由广、饶两路上犯江西。敬求赞画，迅催凯章即来江西。事急矣，刻不可缓。再缓则阑入江西境内，湖南防不胜防矣。

入手贵坚，定使贼之剽悍一顿，当如尊指办理。凯军之饷，国藩与毓中丞二人当力任之。惟求凯军迅来，力支七、八月，此后尚可为也。

余详籲帅书中。请互阅。即候台安。

国藩顿

0864．致左宗棠五月初八日

告江长贵败溃于平望，萧翰庆阵亡于湖州，请商之骆秉章迅遣张运兰一军前来江西。询昨咨请其自统五千人或刘蓉统之之说可行否。

季高仁兄大人阁下：

昨具咨奉达冰案，亮蒙鉴照。

台从以何日抵湘？世兄已大痊愈否？至以为念。

本日接浙江王中丞信，江长贵败溃于平望，萧翰庆阵亡于湖州。浙省守兵三千，多不可恃。溃兵自苏入杭，恐为内变，危如累卵等语，东南大局，诚不意决裂至此。杭城若有不测，则江西之患，近在肘腋。鄙意御之于广、饶则有城可守，有险可扼，为力稍易。若阑入腹地，则江西糜烂，而湖南亦防不胜防矣。敬求阁下商之籲帅，迅遣凯章一军前来江西。其凯军与春霆、云岩三人应如何分布之法，仍求指示。

郴、桂防粤东之贼，纵使仓卒阑入，以湖南之力，阁下之谋，必可制之。未若苏、浙大股窜犯江西，为害之烈之切也。无论湖南何等警急，总求大力先派凯军东来。仍查照昨日鄙咨事理，次第举行。其第一条请阁下自统五千人，或霞仙统之，不知其说可行否？如仓卒不能成军，或请另拨一军东来相助，而以新立之军保护桑梓，伏乞卓裁施行。

弟以十五日拔营至安庆，一会杨、彭，即由东流进入祁门，以待春霆、凯章二人。至八月间，企望台旆远来，不胜至祷。即问台安。

弟国藩顿

0865．复张芾五月初九日

告防守、进兵、筹饷、征课诸事，请设法觅萧翰庆尸骸归葬故土，饬程桓生速来。

筱浦老前辈大人阁下：

初七日专差至，奉到惠书。初八夜又接二十九、初三两缄，敬悉一切。此间近日拟办规模，谨条列布陈，伏候指示。

一、安庆撤围，则桐城亦须撤退，英、霍亦须酌退，即袁、翁二军亦孤立无援，淮南全局皆变，关系匪浅。是以熟商，仍令舍弟驻安庆不动。

一、侍向湖北调霆字营鲍军六千人、礼字营千人，又抽安庆二千五百人，合之宿松护卫之营，共万人，定于十五日起行，由水路赴安庆，自东流登陆，拟扎祁门，与雄师相联络，先固徽境，并保江西之饶防。

一、飞调湖南张凯章一军，并另募楚勇万人，约须夏末秋初，乃可陆续到江西、皖南。

一、檄李次青新募平江勇三千人，与在景镇、淳安之平江勇合为一军，奏起沈幼丹仍守广信，与次青、枚臣三人合办一路，兼顾衢、严，以保浙江之上游，以防江西之东界。事机若顺，则由安吉、孝丰以趋广德州。

一、鲍镇告假回四川，现尚未来。侍现带霆营渡江，尚无领将，须在安庆略为等候。俟鲍公到后，又须等候凯章。鲍、张俱到，乃可分兵进剿，分兵援浙。目下浙江阽危，棉力不能速救，忧心如焚，实深愧悚。

一、皖南饷绌，素所深知。侍为地方官，谊当分润协济。目下添勇甚多，并无可指之饷。奏请以江西地丁漕折归中丞经收，厘卡牙帖归侍经收。冀经理得人，所获较多，以饷新集之卒，兼协麾下之军。未知能上邀俞允否，办理果得旺盛否。

一、职内应办之事，以海运及盐课为最重。海运之能办与否，须视浙江之能否保全以为断。至盐场大利，须亲赴淮安，办水师战船二三百号，遍布盐场各河，改为就场征课，庶存此大利，兼可南剿扬镇，西防长淮。不知淮安果可兴造战船否，已函问袁午帅矣。

以上各条，系旬日筹画梗概。是否有当，伏候惠示。

萧辅臣遽尔殉难，深可悯惜。敬求设法觅其忠骸，归葬故土为幸。韦营系其所统之部，训营非其所招，曩所以两次剖晰于左右者，深知训营不顾萧守也。

尚斋在敝处任批禀事件，望饬其速来为荷。复请台安。

侍国藩顿

0866．复胡林翼五月初十日未刻

兼采李续宜、李鸿章之说，度敌情仍不出去年所奏四路之范围，仍以第二路为最重，霍山应请其与李续宜派人接手，希、礼、沅三军，驻地不动。英山护军亦须讲求城守。天堂无庸更顾，其在英山似亦不宜移动。

润之宫保老前辈大人阁下：

初九日得惠书垂询一切兼条答各件，敬承所示。应复之事，条列如左：

一、贼虽多方误我，而大致仍不能出去年所奏四路之范围。四路中仍以第二路为最重。鄙意希、礼、沅三军皆驻现驻之地，不可移动。贼救安庆，必在桐城下手。何也？若从第三路下手，则霍山至英山，山路崎岖，难进难退，米粮难办，子药难运，前有英山雄麾城守以抵之，此第三路之不易来也。若从第四路入手，则必先破六安州，后破商城、固始，乃达楚境，而米粮子药亦难接济，此第四路之不易来也。以愚见策之，贼非万不得已，必不由第三路、四路而来，必以盛势径扑我第二路。若合希、礼二人之力静以待之，必可破贼。万一失算，贼果从第三路来，且待霍山被陷后，希军再赴英山援救，亦尚不迟。贼果从第四路来，且待六安、商城被陷后，希军再赴罗麻援救，亦尚不迟。如去年打宝庆故事，贼势未定则难料，贼势已成则可乘也。

一、昌营拨交都将军带去，昨已详复矣。其霍山之防，应请阁下与希庵派人接手。至英山护卫诸军，亦须讲求城守事宜，以备不虞。

一、天堂于万山之中辟开平原，诚为佳境。然设防于彼，究属无当，即有重兵，亦不足制贼之死命。贼由第二路、三路犯楚，皆不由天堂经过。一路、四路相去尤远，则其非必争之地可知。目下兵力不敷，应请无庸更顾天堂，待秋间介唐重来，令其率新招二营、潜山五营往防天堂。

一、兵多则拓地远鹜，兵少则敛抑退回，缩地一二百里，亦无扼要可守之隘，亦无可以减兵之法，徒增贼之气，而我仍无把握，则不如不退矣。怀、桐既静守不退，大纛在英山，似亦不宜移动。

以上各条，多希庵之说，而鄙人赞成之。其云贼非万不得已，不由第三路、第四路来者，则少荃之说，而侍与希庵深以为然者也。伏祈采择施行。

0867．致彭玉麟五月十一日辰刻

请饬刘国斌速派长龙八号前来宿松迎接。

雪琴仁弟左右：

闻初八日水师冲入小港之内二十余里，两岸极窄，殊不放心，以后不宜似此冒险深入也。

国藩吴城新座船日来尚无信息，恐不能赶到宿松，且恐湖内水浅，大船不能进来，已寄信令刘国斌派长龙八号来宿松，迎接国藩与筱泉、少荃等希庵亦在此，即各座长龙至黄石矶奉访，请阁下饬其速来，十三、四定须早到。仆至水师与厚庵及阁下晤谈后，仍须稍退上游，乃由南岸登陆。张泰富摆江船不知可来接否？亦恐不能入宿松附近湖也。

0868．复汪士铎五月十一日

告进守方略，答所举十条之将行、难行。

梅村仁兄大人阁下：

初二日接奉惠书，荷蒙袚饰朽钝，鞭策顽懦，至周且挚，感喟无似。即维道履康愉，兴居多适，至以为慰。

国藩学殖庸浅，本无远图，近更精力衰退，目光眵昏。兹复承乏珂乡，谬膺艰巨。受命惶悚，罔知所厝。而东南糜烂，全局日非，又不敢不闻诏即行。现定于十五日拔营南渡，先驻徽州之祁门。所调鲍镇超一军，大约六月乃可旋营。调张道运兰一军，约七月乃可赶到。两公至后，方足以资防御。而兵力尚单，又在湖南新募万余人，拟分为三路：北路由池州以规芜湖；中路由徽、宁以规溧阳；南路由广信、衢州以行，有事则救援浙江，无事则由孝丰以趋广德州。第成军皆在夏末，到皖则在仲秋。目下不特不能履苏，亦并不能援杭。侧身东望，愧愤交并。鄙意湖北为中原屏蔽，须以全力保护。湖北若有疏失，则南六省之奏报不能达于京师，所关甚大，故命舍弟不撤安庆之围，而敝军先保江西之境，皆以其最切于湖北也。不审卓裁以为何如？

来示所举十条，第一、第四条当于本月内行之。第二条裁官裁绿营，俟履苏日行之。第五条乃弟近年行军之微旨。第六条亦今世必变之恶俗。惟第三条和夷，或另简派有人。第九条修筑碉卡，事有未遑。第十条疾驱入吴，力实未逮，负阁下殷殷期望之心。愧极愧极！仍望不我遐弃，续行详示。诸维心照，不一。

愚弟曾国藩顿

0869．复胡林翼五月十二日巳刻

告不能济都兴阿十万，即可不必取盈；造水师以保盐场之说，看来不可不办；汪士铎造船出固城南漪湖，以规东坝、芜湖之说，亦系至计。

润之宫保老前辈大人阁下：

奉到初九、初十两次惠缄，敬悉一切。

都公行装，力不能十万，即可不必取盈。鄂省乃南北一大枢纽，鄂若少有疏虞，则南六省之奏报不能达于京师矣。鄙意必当稍留鄂力，不可竭鄂之兵，竭鄂之饷，以事他省也。此次敝处奏报，应将此层上告圣主。

文若一折，与此间昨议造水师以保盐场之说不谋而合。看来此事决不可不办，办之亦必惬人意。特患侍今岁经营皖南，而里下河或遽不可问耳。苏杭大利全失，惟淮扬尚有生发。不知赶得及否。

梅村兄造船出固城南漪湖以规东坝、芜湖之说，亦系至计。侍亦与诸友说及，果能北造淮安水师，南造宁太诸湖在宁国、太平交界水师，则声势大旺，大局必有转机。特棉力恐有不逮耳。

梅公之书，第一书及此书皆切实可行，已抄存常备省记。苏抚不知简放何人？何根云现驻上海，薛公想亦在彼。若松江、上海不失，新抚驻彼，则侍之责任稍轻矣。复请台安

国藩顿

0870．复彭玉麟五月十二日巳刻

告厘金事当尽交李翰章办理，红单船事候面叙。

雪琴仁弟左右：

十一日接惠书，厘金事阁下不肯经手，当尽交筱泉办理。国藩于十五日陆行三十里至筑墩上，长龙船昨寄信刘国斌处，派八号长龙船来接。行至横坝头，或换大船，或坐长龙至黄石矶均可。红单船事，候面叙一切也。即候台安。

国藩顿

0871．加张运兰片五月十二日 ⁽¹⁾

请其迅速前来。

顷又接张小浦副宪信，嘉兴于二十七日失守，贼分两路进扑杭州。计杭州残破之余，恐难力保。杭州若有疏失，则窜徽、窜衢，皆可直抵江西边境。惟求大旆迅速前来，能于六月内赶到景德镇，则敝军之幸，亦江西、湖南之幸也。再颂凯章仁弟台安。

国藩又启

————————————————————

(1)  此两件传忠书局稿本皆未标日期，置于十二日信后，据内容姑定于十二日。

0872．复李元度五月十二日 ⁽¹⁾

告又札王开化募勇三千，奏带随员高连胜，碍难允准。

次青仁弟左右：

十一日奉白湖桥惠书，三万人果嫌其少。顷又札王枚村开化募勇三千。据希庵与舍沅弟言，以为贤于凯章也。

陈、赵二君，且俟左公复信再看。奏带随员高连胜，碍难允准。增此一人，未必遽为贵军生色，舍是可乎？银钱所韩某已加夫矣。瞿遵训即饬赴尊营，随带之员，亦不甚惬人望。季荃俟到东流，当令其回家一行。邢、李等纸，即当一写。杨四淳昨引对未录也。复请台安。

国藩顿

方宗诚《俟命录》有一本在尊箧，请设法送还，至要至要。

————————————————————

(1)  此两件传忠书局稿本皆未标日期，置于十二日信后，据内容姑定于十二日。

0873．复彭玉麟五月十三日 ⁽¹⁾

告景德镇保举，饬知即作总包由其转发，以后禁止戈什哈送。枞阳能令韦部及水师守之，极好。不必来船接，到后也不要排场。红单船请与杨岳斌细细查明，会晤时面议所以除之之法。

雪琴仁弟阁下：

十二夜接十一日申刻惠缄，十三早接十一午刻惠缄，具悉一切。应复之件，条列如左：

一、景德镇保举，饬知即作总包送尊处转发，其中有已发者，另开一单交尊处备查。前此初案饬知戈什哈送中营者，竟至逐分讹索，仆尚不知。此后当禁止戈什哈送饬知矣。至后营系张伴山因粮台保护而保，仆辄应之，致令阁下茫然不知。此后非由尊处出保者，一概不应，他处亦然，以杜政出多门之弊。

一、枞阳能令韦部及水师守之，极好极好。国藩与润帅日内以无人往守为虑，得阁下与厚庵筹所以守之，吾无虑矣。

一、筱泉有一小红船在此，国藩可坐赴黄石矶。新座船不必来，摆江船亦不必来，望阁下即行禁止。此次宿松马步队及亲兵皆起旱由望江县过渡，在东流以上等候。戈什哈及委员等坐船出横坝头，亦至东流以上等候。国藩至黄石矶，仅带幕客二李及亲丁数人、巡捕文案数人而已。欲与阁下及厚庵及舍弟静谈二三日，千乞无迎接，无办席，无令营哨官弁纷纷请安禁吹手，禁爆竹，禁排炮。各营在黄石矶者，令禀见一次。余在下游上游者，一概不许来见。断不可仿八、九年湖口之样，多费钱文。连日与希庵畅谈楚军水陆之好处，全在无官气而有血性。若官气增一分，则血性必减一分。八、九两年余过湖口时，彼此皆不免有官气。此次余与厚庵及阁下皆当力戒，以挽风气。

一、红单船请厚庵与阁下细细查明，俟国藩会晤时面议所以除之之法。诸维心鉴。

此信请寄厚庵及舍弟一阅。

————————————————————

(1)  本件传忠书局稿本未标日期，置于十二、三信间，据信中内容可知作于十三日。

0874．复胡林翼五月十三日 ⁽¹⁾

告枞阳、天堂、霍山防守及叶兆兰奏调、梁守移驻诸事，兼答蒋文若信中所示之条。

润之宫保老前辈大人阁下：

接十一日惠书，敬审忧边不释，与前次八纸相发明。鄙见所知者，十一日已详复矣。兹再申一二如左：

一、枞阳之防，雪琴信言与厚庵以水师力助韦部守之，似可不必添募，未知雪琴此次复信何如？若多礼堂，则不必拨营去矣。

一、天堂不必设防，昨信业已详之。天堂地之奥区，非战守必争之地也。厚庵之兵，断不可拨赴衙前；至团练五营，断不可出关卡外，极是极是。应请饬遵。

一、叶介唐有血性而无官气，的是有用之才。奏调时，或挈列敝衔亦可。

一、霍山防似不可撤，昨信已详之。舒之马队调入黄州，甚好，于三、四两路俱近也。

一、梁守移驻南岸之说，不必如此着想。万一江西不支，梁守一军亦嫌太少。

一、兵多饷少，诚然。然目下宜添兵，以增长吾党之气。

以上奉答垂询之件。

一、文若兄初九日信璧还。所示之条，不请拣发人员，极是极是。惟敝处现亦极乏才，即所知可奏调者，亦乏甚〔胜〕意。欲借用湖北循吏数员，可见惠否？第二条与梅村兄前信所示相同，决计遵行。第三条所举之人，与梅村兄昨信所举之人，少迟再行酌调。三条即留敝处不璧。

一、文若兄初八日信，里下河造炮船保盐场之利，与鄙见极合。第不知淮安有木料否？已专人函商午桥兄矣。至炮位仍须专人至广东买洋炮每百斤洋钱十一元，搬费约加一倍。约万金可得百尊。由黄麻陆路运至固始下船，约加一倍。然山东造铸，断不可恃。原信奉璧。请折存敝处。

以上答寄示蒋君见教之件。敬请台安

国藩顿

璧蒋信二件、阎信一件、丁信一件、香雪兄信一件、又蒋手折一件。

————————————————————

(1)  本件传忠书局稿本未标日期，置于十二、十三信间，据内容并参考十四日信，可知即作于十三日。

0875．加王勋王开化片五月十三日

请慨然命驾，于夏末秋初赶至抚州。

再，此次本不欲强两兄以出山，因舍弟沅甫以为保江西以保桑梓，必须梅村兄复出，乃可以当大敌；而希庵谓两兄清恙皆已全愈，是以专函驰恳。务祈阁下慨然命驾，能于夏末秋初赶至抚州，使贼不入江西腹地，则湖南安枕而卧，桑梓皆受两君之赐矣。

希庵、礼堂与舍弟沅甫御贼于北岸，两君与春霆、凯章御贼于南岸，江西、两湖之安危所争，只在在七、八、九三月之内。千万叩祷。再颂人树、梅村两兄大人台安。

弟国藩手启

0876．致左宗棠信五月十三日

询请其或刘蓉自统五千人，办有头绪否。欲王开化、王勋招勇三千，请专使送信。务求迅催张运兰赴景德镇以达祁门。

季高仁兄大人阁下：

三次函咨奉商各件，想先后达览。夏多南风，不审台旆何日抵里？世兄是否全愈？至以为慰，至以为念。

敝咨中第一条请阁下或霞仙自统五千人，此条不知果已办有头绪否？霞仙不应籲帅之招，恐亦不肯为我而出。弟至今无缄商之，虑其逾垣而避也。阁下迈往之韵，果肯俯亲群碎否？玉斑、俊臣二人，果已请其带勇东来否？

舍弟沅甫与希庵皆力言王梅村之才足统一军，勇气内敛，诚心外孚，可期所向有功。兹办公文二角、信二封，求阁下专使送至人树家为荷。招勇三千，令梅村统领，而请人树帮同料理。成军之际，请人树先至敝处办理营务处事件，庶几各得其所。

嘉兴已于二十七日失守，淳安之贼窜至绩溪，杭州、徽州两处皆万分吃紧，务求阁下迅催凯章赴景德镇以达祁门，仍催梅村赴抚州。恐贼入广信境，长驱江西之腹地，则湖南危矣。军械等项，亦求商之籲帅速给。叩祷千万，千万求恳。即请台安。

国藩顿

0877．复杨岳斌五月十四日

告即日帅师南渡，韦部口粮及红单船之事俟面商。请诫各营无迎接，无办席，无放大炮。

厚庵仁弟大人阁下：

十三日得初九日惠缄，具悉一切。

枞阳攻克，是安庆克复之先几，犹九江之克湖口也。国藩精力疲乏，忽膺艰巨，大局溃坏，补救无方，大惧陨越，以贻良友之羞。即日帅师南渡，先赴黄石矶尊营一展良觌，面询远略。

韦部出力异常，少迟应归敝处发给口粮，以示同仁之谊。目下棉力未遑，鄂饷亦绌，应如何支撑二三月，俟会晤再行熟商。

红单船之事，非礼义所能号令，似须劫之以威。前缄已道其略，亦俟会晤再行详商。

希庵来此旬日，畅叙一切。以为楚军水陆好处在血性多而官气少，此后宜常保而不失。国藩赴水营，请阁下诰诫各营，无迎接，无办席，无放大炮。除黄石矶三五里外，上下游各营均不必禀见。方今东南糜烂，时局多艰，吾辈当屏去虚文，力求实际，或者保全江西、两湖，以为规复三吴之本。整躬率属，黜浮崇真，想阁下亦有同情也。诸维心鉴，顺问台安。

国藩顿

0878．复胡林翼五月十四日

告天堂不得不缓图，霍山主守而不敢坚持。

润之宫保老前辈大人阁下：

十三日奉到十一夜惠缄，大致尊见与鄙见多相合。其一、二不合者，惟天堂之视为缓图与急图耳。实则即视为急图，目下亦无强兵拨去，不得不缓视以待介唐之来。

霍山鄙见主守，特未经目见，不敢坚持耳。包揽二字诀，谨当遵行。

张寅恭来守公馆，盖未知决驻山中，不来宿松也。或请唤之归去，谨此拜别。余俟途次续白。顺请台安。

国藩顿

0879．复胡林翼五月十六日

请裁定应否援扬，城守事宜请择尤要者令尤佳将吏守之。

润之宫保老前辈大人阁下：

十四日接惠缄，十五早又接一缄，并抄寄两司论城守事宜一书，与前论礼、希敛兵霍、罗近防二书，可云水银泻地，无孔不入；又可云夜以继日，幸而得之矣。

余军应否援扬，侍亦不甚看得准。盖扬州须救，鄂边须才，二者俱重，仍请卓裁。淮扬办水师，定议奏派少荃前往，从公意也。

二场拙稿钞呈改政。《箴言书院碑》，候至祁门再作呈政。

途次烦冗，尚不能办城守事宜。中末段七尺之躯云云，其说最精。请公于诸城中，择其尤要者一二城；于诸将诸吏中，择其尤佳者各一二人守之。若所顾太多，则将来恐无一处可恃。

侍十五起行，湖阔水浅，风又不顺，至今尚只行四十里。或谓侍运气大转者，似尚不确，请公为我一卜。即请台安。

揆帅信、镜澜信奉璧。萧芹宫信，希庵带去矣。

0880．致杨岳斌彭玉麟五月十六日

请严戒各营，禁止迎接、排场、宴请等，应商之事拟面谈。

厚庵，雪琴仁弟左右：

十二复雪弟一缄，十四复厚弟一缄，皆言力戒官样、黜华崇实之事。兹国藩于十六日抵横坝头，各营迎接已极热闹，特此专布，恳两君严戒各营，禁止迎接、排炮、爆竹、吹手、酒席等，千万之恳。

此次应商事颇多，当与两君、二李及舍弟静谈三日。少荃拟奏派往扬州办水师，亦欲就两君子详问一切，拜师傅也。红单船奏令全赴扬州。明日拜折，顺问台安。

国藩顿

0881．复骆秉章五月十七日

请湘省协济二成，而江西认发八成；迅遣张运兰、王开化来江。告已奏明专办江西牙厘，拟以李桓、李瀚章、沈葆桢、蔡应嵩四人综理。

籲翁老前辈大人阁下：

十四日接初八日惠缄，敬承一切。

湘省用兵日久，库款搜括无遗，侍亦熟悉梗概。自接大咨，即具公牍，另复请湘省协济二成，而江西认发八成。盖前此侍在局外，纯乎为客，故作两平之辞。目下侍在局中，易客为主，则八成之数，侍亦有应办之责。敬求大力迅遣凯章、梅村诸君来江，分赴饶州、抚州等处，俾贼不阑入江西，则江、湘两省皆可从容料理，则饷项亦可设法支撑。抑或尊处并不能足二成之数，侍亦不敢苦索取盈。且各军新募，求尊处猝办万余人之兵仗，兼以点缀行装，所费不赀，当有不止于二成者。不特感大德于勿谖，即总局诸兄之劳心劳力，亦与上年宝庆危急时无异，思之良深感愧。

来示谓主持得人，生财之道必有效验。侍昨奏明专办江西牙厘，拟以李黼堂、筱泉、沈幼丹、蔡少彭四人综理其事。将仿湖南办法，如所获较多，则湘军来江，或不致遽虞饥溃，则大幸也。恭请台安。

侍国藩顿

0882．复郭崑焘五月十七日

告张运兰一军似有速来之象，思左宗棠来皖一次而未敢相强，请其速来。

意城仁弟亲家阁下：

十六日接初八夜惠缄，二千里外，寄墨领四纸，谓之不谬，可乎？否也？彭雪琴于凡复过之公牍，将来文一概焚毁，谓之不达，可乎？否也？

凯章一军，似有速来之象，大欢大慰。鄙意总求拒贼于皖、浙，不令阑入江西境内，则江、湘并受其福。果然，吾惟子之德；不然，亦惟子之怨矣。

季公在湘，足当数面，诚如尊指。国藩颇思其来皖一次，一则商定大概规模，一则钦奉谕旨，亦须面面俱到。如其世兄尚未全愈，亦未敢遽以相强也。

次青任防剿于衢、信，筱泉办牙厘于江西，少泉办水师于淮扬，国藩左右仍是孤单介特，孑立无助。季公若不遽出，即求阁下翩然命驾，速来敝营，并恳预告二亲家母，无令长夫日日梭巡敝营，征召追呼，声震遐迩。顷季公在营，吾戏之曰：意城讥君有惧内癖。季曰：彼则自癖而反诬人以癖。孰癖孰不癖，请以此行卜之。

仆已于十五日自宿松起程，十六日至横坝头。诸叨平顺，足慰廑念。复问台安。不一。

国藩顿

0883．致李续宜五月十九日

嘱从容讽谏多隆阿于纯朴中简择人才，切诫部下骄气。

希庵仁弟亲家阁下：

别后甚切怀思，较之三月之别，尤为眷眷。阁下知人之明，处事之当，得之天授。近更克己自励，日进无疆。大抵激之而变薄者，吾辈之通病。此后请默自试验，若激之而不薄，则进境也。

国藩十六日至老洲头，阻风三日，未得开行，心殊焦灼。

多公长处甚多，其部下不免有官场习气，短处仅此一端。阁下与之交契，或可从容讽谏，俾于纯朴中简择人才，庶可蒸蒸日上。贵部下多纯朴之才，而骄气亦或不免，幸细察而切诫之。

此间风转，二十二三可抵水营，月底可赴祁门。闻浙警渐纾，差可喜慰。

0884．致官文五月十九日

告行程与杭州剿守。三省合防之议，请始终主持其事。求预拨万金。

秀峰宫保中堂大公祖阁下：

国藩于十五日自宿松起行，十六日至老洲头，阻风三日，不能开行，心殊焦灼。拟至水营会晤杨、彭二公，即由建德过岭，暂驻祁门。接初九日寄谕，亦令勿撤安庆之围，差幸与鄙意尚合。

得王雪轩中丞信，杭州布置渐稳，张璧田已带万余人出剿嘉兴一路。杭州不再疏失，东南大局当可挽回。惟目下各路宜力戒浪战，专主固守，庶贼锋不至再长。

鄂中为南北之枢纽，实宜多蓄雄兵，不可少有疏虞。国藩昨已附片具奏，良因南州大局而发，非因与阁下暨润帅交契而言，不审圣意以为然否。

三省合防之议，求阁下始终主持其事，不特目下宜然，即将来两皖得手，而江西、两湖之藩篱，仍不可一日不求自固之道。国藩虽办两江之事，而必坚持此说。盖上游愈固，则下游愈觉得势，未有不能守而能剿者也。

饷项支绌，日内用费尤多，意欲就阁下预拨万金，秋间仍于协饷内扣还。祁门去鄂不远，便中望常赐箴言为感。

0885．致朱品隆彭山屺五月十九日

请朱率营由建德赴祁门，约宋国永带霆字营由湖口以赴，防敌偷过。

云岩总戎、九峰副戎足下：

萧长茂来，知祁门县山险易守。前此江镇军扎营之所，尤为要隘。闻太平县有贼，恐其偷过祁门一关，直窜浮梁。我军宜先到祁门以堵之。应请云岩率同湘前、强中、霆副中、二礼等营，由建德以赴祁门。又札宋国永带霆字九营，由湖口以赴祁门。两路约会，先后同到。

国藩在老洲头阻风三日，若再阻三日不到东流，即请云岩带八营湘五、礼二、霆一先行，九峰留东流等候。若二十、二十一日息风，则国藩二十三、四日必到东流。云岩亦少候可也。

宋国永带霆字全军，不知已抵何处？请告娄云庆派人去约会，两边同进。霆营不可走东流，因绕路二百余里耳。

0886．复胡林翼五月二十一日午刻

都兴阿不能赴扬，请复奏时说明。左宗棠入蜀照楚，信到后方可定夺复奏。汪士铎二女事，当设法表章。

润之宫保老前辈大人阁下：

侍于二十日自老洲头起行，夜宿华阳镇，二十一日至东流县，与陆军料理一切，再以轻舟访杨、彭也。

接十五、十六、十七三次手教，都公无步队，不能赴扬，却与敝处十七日之片相背，求复奏时略圆一笔骂曹之章，胜于孔彰檄文。天高听卑，良可钦感。

季公入蜀，必能照楚。应俟其接京堂旨与接此旨后，信到方可定夺复奏。

梅村境遇可悯，侠烈可敬，学问可畏。其二女事，侍当设法表章。梅兄前一信，欲侍出一恻怛告示。兹将示稿抄呈。其第一条即旌表忠义，盖仿公初克武昌时立局办法也。其章程求录示，并求将此稿寄梅村兄一阅。可用否？东流

0887．加张芾片五月二十一日

告将赴黄石矶一行，为淮安造船张本。鲍超未到，只可暂驻祁门以虚名声援。

正封函间，连接十四、六日两次惠书，敬悉一切。侍于二十一日午刻至东流，将赴黄石矶一行，与杨、彭、舍弟会晤，并商拨将弁，为淮安造船张本，数日内当可入岭也。

鲍镇未到，难言野战。即分扎渔亭，亦不放心。只可暂驻祁门，以虚名为尊处声援，亮蒙鉴原。地图谨已奉到。大抵岭内岭外必须两支重兵，不能过岭而互言援应耳。东流舟次

0888．复胡林翼五月二十二日酉刻

请主稿复奏左宗棠入蜀事。

润之宫保老前辈大人阁下：

连接十九日两次惠函，二场拙卷，又蒙批取，若三场合色，即可望中。

左季公事，若待渠信来再定，则复奏太迟；若径行先奏，则当请其入蜀。盖以事势言之，则入蜀大有益于鄂，鄂好即可波及于吴，吴好不能分润于蜀。季公之才，必须独步一方，始展垂天之翼。以奏对言之，谕旨所询独当一面者，断无对曰否之理。既对曰可矣，则当令其速了蜀之小事，而后再谋吴之长局。是忠于为国谋，忠于为鄂谋，忠于为季谋，三者皆宜入蜀，但不忠于谋鄙人耳。浅见如此，不知与尊意相合否？

此折本应由侍主稿，但目下侍距揆帅太远，距季公太远，实难会商。敬求阁下主稿，送敝处拜发，仍列揆帅首衔。来吴则自谋私忠，入蜀则三谋公忠，二者俱可，侍无意必也。

二十一日申刻至黄石矶，晤厚、雪、舍弟等，约三四日即行。黄石矶

0889．加冯卓怀五月二十三日

请其速来吴越，以资臂助。

再，国藩当疲惫之余，忽膺艰巨之任，大惧陨越，贻友朋羞。惟广求名将，以御寇氛；广求循吏，以苏民困。得一人，则鄙人可免一分之咎；得十人百人，则地方渐受十分百分之福。以阁下治蜀，为朋辈中成效之最著者，故备公牍，相邀台驾，速来吴越，将伯之助，至切至恳。阁下既已捐升离省，即不奏调亦可。因贤声久著，仍当附片奏请也。

0890．复郭崑焘 ⁽¹⁾ 五月二十三日

请于衡、桂等处拨厘金六千两交陈士杰招勇。

意城仁弟亲家大人阁下：

二十二日接十二夜赐书，敬悉一切。

前奉求之三端，诸承惠允，当以铁券酬亲家之庸。季公到省后，尚无一字见及，何也？世兄未全愈耶？抑蛮性发作耶？谕旨饬令入蜀，现与润帅会商复奏，抄稿寄阅。

王枚村招勇三千，已札厉伯符送银五千交枚村，不知何时可到。顷又札陈俊臣另招桂勇三千，求湘中协饷六千两。极知湘库已竭，无如此间乏一文可拨，又距桂太远，为此不情之请，可否于衡、桂等处拨厘金交俊臣？此不在重咎之列，当于铁券中补镌一行耳。

闻豆皮春等将由韶关以窥南赣，故预以俊臣之军拟之。俊臣成军，万一湘省东南有警，亦可互商借调。若两省南路平安，则俊军亦来皖南。大约季公亲军为一大柱，鲍、朱、李次青、张凯章、王、陈为六小柱，并萃江、皖之交，或可一御贼氛。若季公入蜀，则六柱缺一不可。苟缺其一，亦惟亲家是问。此皆协防之师，它更无所谓协矣。

江西见兵，遵示次第严汰。玉班留在长沙，亦遵不复调。肃复。顺问台安。水师营次

————————————————————

(1)  此信《八贤手札》收有影印件，因未标年份，前次整理误判为咸丰九年，导致误重。

0891．复郭嵩焘五月二十四日

建议由湖口登岸，由彭泽境内以入祁山。

筠仙仁弟亲家大人阁下：

买马鞍之弁回，奉惠缄。兹又接十一日襄阳一书。敬悉台旌东来，将莅敝营，忻慰何极。

国藩于十五日自宿松起行，二十一日抵杨、彭水营，二十六、七可登岸，由东流、建德以达祁门。台旆过兰溪时，恐胡润帅当专人遮邀，先赴英山一行。若不至英山，则相见甚速，尤以为幸。由湖口登岸，走彭泽境内以入祁山，虽亦崎岖，然比之仆所历建德一路，闻少平坦也。

少荃、申夫在此，作梅、仙屏闻亦将来，莫郘亭、尹杏农、弥之、任秋皆有欲来之说，或者台从莅止，高贤毕集，亦足庆也。

贱躯粗适，军事万言难罄，统俟面陈。水营

0892．复许振祎五月二十五日

请其即日起行，经饶州来祁会晤。

仙屏仁弟阁下：

买京鞍之弁归，得接惠书二件，具悉一切。即维安抵珂里，侍闱曼福，至以为慰。

代买各书，均已收到。书精而价廉，深劳清神，尤用纫感。

国藩才本短绌，乃于精力极疲之后，忽膺两江艰巨之任，大惧陨越，贻笑远近。顷于十五日自宿松起程，二十一日至黄石矶水师营次，与杨、彭暨舍弟沅甫等畅谈一切。二十七日登岸，由东流、建德以赴祁门，外以联徽浙之声援，内以保江西之门户。次青另募平江勇，仍赴饶州、广信，与幼丹同任东北之防。幕中仅少荃一人，诸务蝟集，急盼台旌速来襄办一切，不胜翘祷。千乞即日起行，过省城时，将《会典》钉法告知书贾，买舟来饶，敝处派夫至饶州迎接，由浮梁来祁会晤也。

0893．致李瀚章五月二十五日

请商李桓发银交成名标等赴粤东买炮，派员解米及子药来祁。

筱泉仁弟阁下：

别后日日南风，不知已改由陆路晋省否？杨、彭及舍弟皆以不得一赌芝晖为怅怅。国藩留此五日，定于二十七日由东流、建德以达祁门。

兹派成名标等赴粤东买炮。另有札饬司备银万二千余两，祈商之黼堂兄，速行拨发，俾得赶紧赴粤为荷。

又仙屏代买《会典》，请即送书店装钉。并邀仙屏来省，代为经理，仍催其来营相助。又祁门米少，请派员解米及子药，用船陆续解祁为要。

0894．复程桓生五月二十七夜

告行止、近况，盼其速来。

尚斋年兄阁下：

使至，得惠书，兼承雅贶朱墨食物，至以为感。

国藩精力极疲，更膺艰巨，大惧陨越，诒友朋羞。十五日自宿松起行，陆续阻风，至杨、彭水营小住数日，本日始抵东流。由建德达祁门，约在六月初间。

张凯章于本月自郴州启行，到祁当在七月。鲍镇霆军六千人，现已同来，而春霆还蜀未至。朱、唐两营同来，而云岩忽患大病。有兵无将，深用焦灼。幕府仅少荃一人，忙迫之至。惟盼足下速来，愈早愈妙。肃复鸣谢。

0895．复胡林翼五月二十九日

说明左宗棠之或蜀或吴，似须请其自主，仍求主稿。求荐一精细有恒之刑名幕友，见惠数十训饬州县得意之批。说明湖北抽厘不可再加。

润之宫保老前辈大人阁下：

二十八日亥刻接二十五日丑刻惠缄，三场拙卷又蒙批取，从此可望侥幸矣。

侍二十七日自黄石矶至东流，二十八日至建德，本拟即日入岭，因宋国永带四新营尚在八里江，风大不能南渡；朱品隆斗患重病，尚在黄石矶，不能遽来；法官未齐，张天师怕鬼打，不得不在此少停二三日也。

季公之或蜀或吴，似须请渠自作主，侍相隔太远，仍求大笔主稿，敝处缮发，则嫌疑之际，名实之间，两无所碍矣。

敝处须一刑名幕友，专办地方照例事件，尊意如有其人，求荐一位，本领不必甚高，但能精细有恒为妙。阁下平日训饬州县，其最得意之批，望钞数十纸见惠，千万无吝。即请台安。

再，湖北抽厘，不可再加。间架税尤不可行。必不得已，则各营月饷或发八成七成，或发三分之二如散勇发二两八钱，什长三两二钱之类。数月之内，必不至遽形决裂。盖楚军在江在鄂者，亦曾过苦日子来也。侍在江发百钱一日，每人给小告示一张，今尚不至如彼耳。又启。

0896．复胡林翼六月初一日申刻

告左宗棠是否入蜀由其自断，请草奏勿疑。

润之宫保老前辈大人阁下：

接二十五日手教，敬悉一切。

季公若来敝处，留驻皖南，而以少荃驻淮扬，则侍仍可周流列国。以水师为老营，而以徽、淮为南飘北泊之所，于私计诚便。特蜀事恐非东公所能了。季不入蜀，或于两楚均不便，故仍请季公自谋自断，而公为草奏，侍缮上之。此间节次，庶为不紊，望公无过让也。

书至此，又接二十七日惠书，亦以为疑，望公无过疑也。

云仙竟不能东来，为之怅惘。此等大风，计必阻于金口、排洲等处，又当悔不东行矣。

宋国永新营，亦不知何日果可南渡，殊为焦念。云、果二信奉璧。

0897．复张芾六月初一日酉刻

告行止与计划。

筱翁老前辈大人阁下：

二十五日接十九日惠缄，二十九日又接二十五赐缄，敬审一切。

侍于二十一日至黄石矶，与杨、彭两君畅叙，南风大发，二十七、八始由陆路转回东流、建德，而所调鲍镇之霆字营，二十二、三日自湖口南渡者一半，余半二千人竟阻风不能渡江。鲍镇亦无回鄂消息。

侍前本饬霆军先赴祁门，今既不尽南渡，则侍当先行，而安庆调来之朱镇品隆，又因病不克随从，仅挈诸偏裨以行，殊深焦灼。幸徽境现尚静谧，雄麾足资堵剿，不至遽须重兵，兹足慰耳。

祁门难扎多营，此间亦当筹及，第山谷用兵，较之水滨行师，其难数倍。侍欲率诸将经历山险之中，以重中路之势，且讲求转运事宜，使楚人谙悉途径，庶此后调遣较易。尊意以为然否？肃复。

0898．复胡林翼六月初二日

请酌定能否录用张家焯之徒。

润之宫保老前辈大人阁下：

张镜澜兄家焯荐其徒王本堂来敝营投效，自宿松随至建德，跋涉颇苦，德优才绌，难以位置。日内入岭崎岖，雇夫尤难，因嘱其不必从行。惟念系镜澜所荐，当不失“取友必端”之义，令其趋谒尊处，可否量才录用？伏候卓裁。

0899．复左宗棠六月初三日

告添募新勇与各路部署，或蜀或吴，请自定计。希物色具有综核之才一人，与李瀚章共治江西牙厘。

季高仁兄大人阁下：

久未接惠缄，方疑世兄或未痊愈，蛮性或又发作。顷连接十三、十八日赐书，乃知世兄渐就复元，而蛮性并未发作，至忻至慰。

此间办理规模，具详五月初三、十七两次奏报中各折片，皆已咨达冰案，亮蒙荃鉴。

其湖南添募之勇，自奉商尊处一咨外，旋又径札王梅村募勇三千，系因希庵及沅甫舍弟力劝为之。又径札陈俊臣募勇三千，则因豆皮春等有图窜江西之说，聊为上游之备，且原咨中所有也。

将来各军到齐时，拟以鲍春霆趋北路沿江滨而下攻池州，次青由衢、严而趋广德州。俊臣若来，亦由此路，所谓南路者也。凯章、枚村及敝处之现兵，阁下之新军，皆萃于中路徽州一带。其规模皆系湘勇。弟与阁下会晤后，各军或分或合，或南或北，临时再行商拨。目下所深疑不决者，谕旨有饬阁下督办四川军务之意。弟以蜀事非东公所能了，恐须旌从一行，故有三谋公忠、一谋私忠之说，曾抄寄意城，想蒙鉴照。或先蜀后吴，或置蜀不顾，敬请阁下自定至计，润公主稿而敝处缮发。

厚庵病势颇重，水营亦不似往昔之整饬。鲍镇在江滨一路，若非厚庵代画大计，则春霆究乏远略，恐不足当一面，斯亦疑虑之一端也。

云仙本订来敝处一晤，忽闻孟光老病，挂帆南归。而数日以来，南风大厉，计此时尚停阻金口、排洲之间，方迁怒于章七辈耳。

霞仙弟病，家中无人照料，如不肯带勇，亦可不必相强。少迟当请其来营一会。

江西兵事饷事，当遵照来示一一整饬。吾乡尚有综核之才、深稳之度、可任烦剧者几人？得一焉与筱泉共治江西牙厘，庶事易集，而民不害。求物色见告。

敝处部照，业已全数奏缴。如必需此，尚需专差另请。吴越军情，具详本日疏稿。别纸咨达。兹不赘述。

0900．致郭嵩焘六月初三日

询可御西夷之道，言鲍筱山人之尤，告不欲强刘蓉出统一军。

云仙仁弟亲家大人阁下：

前闻旌从东来之信，即肃缄专船至武穴等处迎迓。顷得二十四日汉口惠书，知已挂帆南旋，不及捧袂一叙，怅惘何如。而旬日以来，南风大作，计归舟当停阻沌口、金口之间，进不克一提辛酉之纲，退不克遽接孟光之案，知客怀难遣也。

西夷之事，屡接来书，俱称御之有道，而所谓始终不一说破，战耶和耶？抑别有一术出于战和之外者耶？犹谈地者动称口诀，谈兵者动称锦函。此函倾听之，彼函固闭之，令人不省死。国藩所处之位，渐虞与彼族交涉，请阁下详悉指示：所谓康庄者安在？荆棘者又安在？可以不战者安在？战而胜与胜负皆无悔者又安在？祈告我浅显之情，无故作深妙之语，至要至荷！

萧秬芗、鲍筱山闻均不长者，福帅之劾袁午桥、劾丁柘唐、劾凌鱼、劾孙家泰，主谋下手，闻皆筱山之力，盖人之尤。不知阁下与之遂通缟纻之欢，抑仅萍水之缘？因夙有所闻，聊以奉布。

霞仙以其弟病之故，多恐不愿出统一军，鄙意亦不欲以相强。待秋凉后，当专缄请其来营一叙。阁下若能翩然与之同来，则当赋后会合篇矣。

此间现办一切，具详五月初三、十七、六月初三日三次奏报之中。阁下可从季高兄索阅一过，便知其概，不复一一。顺请台安。

0901．加沈葆桢片六月初三日

劝其出而任事。

再，前夕少荃梦阁下来此，渠劝君出而任事，阁下不应，而继之以怒。次青复进而奉劝，阁下亦不应，而继之以怒。国藩复进而奉劝，阁下亦不应，而继之以怒。且力陈暂迫一出，仍当速归云云。少荃以此占旌从或不果出。余谓此妖梦也，必不验矣。

次青此次舍幕中之易，而再就军中之难，一则四顾旁皇，别无御侮折冲之选。二则恃弟在皖南，兄在广信，必当竭力护持，不至稍挈。其时阁下若迟迟不来，则次青先有失所凭依之象，仁者宜不忍也。阁下若不愿任信防地方之事，则或常居敝幕，商榷巨细，证此心印，间以手谈，可闲可剧，不必繁杂相强，或亦可乎？

近作告示稿，附抄呈阅。

再问幼丹仁兄大人台安

0902．复毛鸿宾六月初四日

希其常惠箴言，留意人才。

寄云仁兄同年大人阁下：

五月二十三戈什哈自襄樊归，接奉蒲节前三日手示，挚爱之意，期望之厚，溢于楮墨。闻偶患清恙，比想兴居康吉，荩抱多娱，至以为颂。

弟于四月之杪奉命承乏两江，菲才薄德，本不足以有为，又值精力疲惫之后，大局溃坏之秋，深恐陨越，诒知己羞。所刻刻自惕者，不敢恶规谏之言，不敢怀偷安之念，不敢妒忌贤能，不敢排斥异己，庶几借此微诚，少补迂拙。特是从军日久，资望弥深，虚名弥盛，旧交则散如落落之星，新知或视如岩岩之石，用是誉言日多，正言日寡。每一念及，悚怵无地。敢求我兄常惠箴言，并赐危论。如闻弟有用人不详慎、居心不光明之处，尤当随时指示，无俾覆辙相寻，诒辱兰谱，至感至祷。

弟于五月望日自宿松启行，由安庆水营经过，与杨、彭晤叙一切。安庆围兵，关系淮南全局，未敢撤动，令九舍弟留彼统辖。弟带鲍镇及朱镇马步万人渡江而南，先驻祁门，以保江西之门户而联徽州之声援。俟左季高京堂由湖南续募之二万人到皖，再行分途进剿。

左公由襄阳至敝处，盛称阁下德望才略，润帅亦两次具疏荐公之贤，吉音计当不远。方今太难未平，虽专任地方，亦不能不主持军事。望阁下留意人才，以备折冲御侮之选。三年之艾，不以未病而不蓄；九畹之兰，不以无人而不芳。至要至要。

可亭同年比来襄否？年伯仍主鹿门讲席否？哲嗣今年在署读书，想益精进，便中示及一二。建德途次

0903．复胡林翼六月初六日巳初

喜左宗棠来皖，说明三河尖若三千人可守则可去。

润之宫保老前辈大人阁下：

得初三日巳刻手教，知季公愿共事皖南，不愿独入蜀中，至慰至幸。

季公来皖，则湖南各新军及次青、春霆、凯章等，皆精神百倍，几可与公之皖北比盛。侍在皖南则高卧，离皖南则放心，何幸如之。即日一面具折，一面函告揆帅，季公到祁门，即行拜发。相去较远，恕不送稿重商也。

三河尖侍未深知，不知陆兵若干，即可保守。若在三千人以内，似属可行。侍办淮扬水师，公办三河尖盐务、防务，系首尾相应，一气贯注之事。若由蕲水抬炮入淮，亦必在三河尖下水，特须一枝好陆兵，乃能成此异举耳。桃树铺途次

0904．复左宗棠六月初六日午刻

喜其愿共事于皖南，请募足五千人成一大柱。

季高仁兄大人阁下：

六月六日卯刻润帅寄示二十五大缄，敬悉台从愿共事于皖南，不欲独入蜀中，至慰至幸。凯章、枚村及新募各湘军，皆以远行为苦，得阁下挈之以行，人人精神百倍。即次青、春霆亦勃勃有莫遏之气，从此皖南可见天日。弟若在徽、宁，则舒膝高卧；若赴淮、扬，则放心远行，幸何如之。即日具折复奏，一面函商官、胡两帅矣。

弟以初四日自建德启行，初六日至桃树店，系浮梁县境。计十一日可达祁门。鲍军亦十四、五可达。在祁门当坚守不动，以待阁下之至。霞公既不肯出，即求阁下募足五千人，成一大柱，断不可少。合之凯、枚、次、俊等，计自湘入江者近二万人；合之敝处鲍、朱等则逾三万人。以是为皖南徽、宁之征兵，即以是为江西东北之防兵。

敝处四月三省合防一咨，能另觅小柱统领，则由阁下筹添亦可。若无小统领，不必另添也。特阁下五千人不可少，尤不可与枚村合为一枝。至要至要。

0905．加黄赞汤片六月初六日

说明意欲先保江西、两湖完善之区，以为恢复吴会之张本，所虑尽可放心。

再，来示未及一节，具纫关垂之谊，无微不至。惟侍以地方之任，兼带湘楚之兵，事权归一，毫无掣肘之处，足慰仁注。若于此外，更有所加，则菲才高位，颠蹶必速。譬若力能负五十斤，今已勉任百斤。如再强之以二百斤，不待久任疾驱，已有立踣之惧。素蒙挚爱，用敢沥陈一二。鄙意总欲先保江西、两湖完善之区，以为恢复吴会之张本；未敢贪迅速进兵之美名，而置上游于不顾，令贼得长驱江西，以窥湖南也。幸三省暨皖南当事，人人意见相同，尊示所虑一层，尽可放心。

莘农老前辈大人台安。

0906．复彭玉麟六月初八日

告各营官请封成发翔请归宗已出奏；宝营月饷俟李瀚章到省后定局；嗣后子药、口粮等项于总督粮台支领；总理粮台设于江西布政使衙门。萧辅臣行军扰民，大损楚军之名，以后用人不可不慎。

雪琴仁弟阁下：

初一日接二十九日惠缄，初三日又得初二日赐缄，具悉一切。

各营官请封，成发翔请归宗，业于初三出奏。岑藕舫事，札中已饬其仍经管城工矣。

盐、茶应归厘务，昨已于局详内批明。宝营月饷，或全由中丞发，或于厘务酌给一二，应俟筱泉到省后，来一信便可定局。尊处如何经手，亦俟筱泉来信后，再行补札。

仆之总理粮台，奉旨设于江西布政使衙门。嗣后阁下需用子药等项，移文于总督粮台支领，不于善后总局支领。要口粮亦然。则更无所谓心头石者矣。惟目下筹办伊始，必须处处和协，免致督、抚二人失欢，则此后仆事日臻顺适，即阁下亦自顺适矣。

再，国藩连日经过之处，皆萧辅丞二月带训、韦营经过之处。沿途询问，辅丞声名极坏。皆云历年过兵二十余次，以韦训骚扰为极。此次县官出告示，劝百姓出做买卖，犹云必不似韦、训之扰民等语。辅丞大损楚军之名，以后用人，不可不慎。

0907．复张芾六月初八日

告麾下各部赴祁路线、时间。

筱浦老前辈大人阁下：

初八日得初五日申刻惠缄并抄示各件，敬悉种切。

侍军分两路行走，安庆、宿松各营随侍由东建来祁，鲍镇霆字各营由湖口别道赴祁。鲍公尚无旋鄂消息，至为盼切。朱镇病体渐好，日内当可赶来。张凯章有二十二日自郴州起程之说，计到祁在中元前后。来安庆后，本思轻骑趋诣，来示欲枉驾先施，捧袂有日，慰跂何已。闪上途次

0908．复胡林翼六月初十日

告所托、所荐俟后落实，郭嵩焘当切致之而难代谋。请再抄寄近三科名墨。宁国危急，周部求援而难济。

润之宫保老前辈大人阁下：

初九日连接三缄，其一初三日缄，言季公宜来皖南，不宜入蜀之事，已于初六日专缄奉复，告求其来皖，由敝处主稿会奏矣。其一代寄梅村之书，谨当另复。专缄所托之绩溪冯生端人、端友到祁，即当招致而存恤之。所荐之熊中元、顾维馨，俟到苏后，再行访致。

筠仙日内南风，恐尚留滞金口、排洲之间。冬闲恐〔愿〕其到营襄助盛业，当切致之。惟渠以内廷告病，进退不甚绰绰。此等处他人颇难代谋。所谓譬如饮水，冷暖自知也。

其一寄梅村二十六日上公之缄，并叔起二件，兹将叔起二件奉璧。又寄少荃缄中有一小讲，足启愚蒙，似此者，敬求再钞百篇或二三十篇见惠。善揣摹者，须看近三科名墨也。

侍于初十日住历口，十一日当行六十里，即抵祁门矣。万山丛杂，略似吾乡风景。特林更茂，而稻田少耳。

宁国危急，周百禄军门求救。此时鲍公及宋国永、郑阳和未到，不能援人。即到亦尚不能御大敌，殊深焦灼。

0909．复陈鼐六月十二日

告将为罗遵殿吁雪身后恶声。请迁眷湖南，并屈为州县，以救皖南水火之民。

作梅仁弟大人阁下：

前接尊府竹报，以水次无可迎递，兹得初五日惠缄，敬悉台旆由罗宅以达英山，途次平安，慰甚。

罗公正人廉吏，而身后恶声，乃与彼哉！并称薰莸混杂，足令正士短气。少迟当一吁雪也。

尊府自伯母以下，次第均安，然珂乡终非可久居。鄙意欲请阁下密寄竹报，将全眷拔宅西徙，避乱敝省，而阁下则屈为州县，将平日之卓识苦行，出而一试，以救皖南水火之民。一切食用，取之于敝营，不取之于民间，以全阁下介介之操。

宫保胡公豪侠之性，少壮已然。其好善若命，耻言权数，则近日尤笃。台从久住英山，必有所得。一面先寄竹报回溧可也。

0910．复胡林翼六月十二日辰刻

求荐刑名幕友，商减湘勇加夫之例，请劝陈鼐迎养湖南而作州县于皖南、江西。

润之宫保老前辈大人阁下：

十一日接初六、初八两次手教，敬悉一切。

刑名幕友，必求惠荐，侍一面请筱泉至江西寻觅，然不如公处求之，或较江西为佳耳。并求速赐为幸。

湘勇加夫之例，敝处毅然酌减，尊处若肯通行，希庵必不阻格。以前者不改，以后者酌改，于营中亦无窒碍。此事迪庵所定，侍本不忍改之。惟目下文书太烦，将来加银太多，若不趁早稍变，则积重难返矣。以质高明，行即缄商希庵也。

云仙秋间当可东来。作梅萧然物外，而有济世之心，有牧民之才。鄙意欲其迎养湖南，而作州县于皖南、江西，以其卓识苦行，为群吏之表式。俟其到当面恳之，求公为我先劝之。仲远八纸奉还，此间所闻略同也。祁门县城

0911．复郭崑焘六月十二日

请其促成“江八湘二”之议，催张运兰、左宗棠等速来。告宁国被围吁救而未允发兵。

意城仁弟亲家大人阁下：

连接五月二十四、二十八日两次惠缄，备聆一是。“江八湘二”之议，似有鼎诺之象，慰幸何极。仰恳大力玉成，即日咨复江右，亦当竭力营谋。但求贼不入境，厘金总可渐旺。或可令左、李、张、陈诸军东来，不至遽饥乎！湘之惠也，君之力也。豆皮春等纵不遽退，亦望催凯章速来，千万之祷。

国藩于十一日到祁门县，适值宁国被围，吁救甚迫。国藩以霆营未到，鲍镇尚未抵鄂，朱镇亦新病未痊，未允发兵往救。且新奉寄谕，有“不可轻率前进，宜加持重为要”之命，而季公与阁下俱以遽进为戒，不得不坚坐持重。然各路之望极而怨，怨极而詈，不久当为谤丛矣。惟望季公早来一日，则皖南早纾一日。

季公与梅村能分成两军，为八千之数，更妙更妙。如其不能而合并为一，总望于七月中旬成行，不可再迟。届时出伏，亦不甚热也。人树则请于六月底先行。均请阁下为我谆致，恕不另缄。千万千万。

作梅于六月初七至英山。云仙亲家想抵湘矣。

0912．复张芾六月十二日

以不克往援宁国为歉，请派弁妥解五千金。

筱浦老前辈大人阁下：

十一日接初十日惠缄，十二日又得初九赐书，敬悉一切。

侍以十一日行抵祁门，霆字全军尚未见到。鲍镇闻以五月十二自夔州起行，因江涨未遽出峡。朱镇病稍愈，日内当可赶来。宣州危急，此间兵勇未齐，不克往援，深为歉仄。薄致五千金，求尊处派弁妥解，不知中途无阻隔否？江西五月协款解到，再当分润。湖北协款，尽供安庆之军，此后无解敝粮台者。新幕之军一到，饷项竟无可恃，焦灼曷已。

0913．致刘蓉六月十三日

告奉命两江，仍守三省合防之议。请疏导郭嵩焘，并于秋冬间携来一叙。

霞仙仁弟亲家大人阁下：

久未得惠缄，伏审礼庐静摄，兴居多祜，至以为系。

国藩于四月杪奉承乏两江之命，精力极疲，翻膺艰巨，前乎此者，骏马轻车，覆辙相寻，况以驽骀而历峻坂，又值泥潦纵横，大惧颠蹶，诒知好羞。先是未闻新命之日，因苏、常沦陷，曾咨明江西、两湖为三省合防之议。厥后简书继至，亦遂守此议而不改。请湖南募新军二万，齐集广、饶等处，以是为助防江右东北之师，即以是为进剿皖南、宁、池之师。其时左季翁适奉襄办军务之命，因咨请募勇五千，而商及阁下共图斯举，盖知阁下有意则当翻然自任，无意则且逾垣相避，故未敢数数也。

顷接左、郭诸书，闻阁下深闭固拒，果无意于横目之民。季翁当与王梅村合为一军。

国藩以五月望日自宿松起行，六月十一日抵祁门县。俟左、李、王、陈士杰诸军到齐，再行分路进剿。

筠仙以五月二十二日过武汉，此时计已抵里。其赴山东查办事件，毅然自任，难免卤莽灭裂者，与鄙人昔年气概相同。其遭群疑众谤，是非难剖、心迹难白者亦略同。其为圣主所眷待、而去就自涉草草者，又复略同。将来还家后，必有郁郁不自得之隐，似宜邀至尊府，慰劳而疏豁之。国藩昨复渠一书，颇以一、二事相诘责，望溪所谓“子云之《反骚》，责屈爱屈之至也”。秋冬间，请阁下携云仙来营一叙，或久或暂，听两君之自为谋，决不相强。

润帅请云入幕，亦届时商谋可耳。

0914．复邓汪琼六月十四日

谢其奖借，望多赐药石之言。

寅阶仁兄大人阁下：

顷奉惠书，猥以弟承乏两江，辱蒙奖借，感惭交并。即维道德光华，兴居多祜，至以为颂。

二小儿仰荷时雨之化，日有进步。昨陈作梅寄到一诗，意厚辞园，喜出望外。想系先生全加斧削，原本所存无几，否则雕琢朽木，变化神速，感激何可言喻。

弟菲材薄植，本无远图，加以数年在外，精力极疲。今全局败坏，艰巨忽膺，大惧陨越，诒知己羞。此座前车屡踬，覆辙相寻。盖位愈高，则誉言日增，箴言日寡；望愈重，则责之者多，恕之者少。阁下爱我，迥越恒俗，望常以药石之言相绳。弟每日行事，有日记一册，附家报中，阁下如有不谓为然之处，即恳逐条指示，不胜铭感。肃泐布复。诸维心鉴。

0915．复李续宜六月十五日

告宁国府被围求救，力尚不能往援。日记间有臧否人物之处，未便抄呈。请缄催王勋出济时艰。

希庵仁弟亲家大人阁下：

前接复缄，敬聆一切。即维兴居康胜，进德无量为慰。

国藩子初四日自建德启行，十一日抵祁门县。层岩叠嶂，较之湘乡之山，尚多四倍。泉甘林茂，清幽可喜。每一隘口，不过一哨，即可坚守，并无须多兵也。惟宁国府被贼围困，呼吁求救，力尚不能往援，殊深歉仄。

此间军事，其大者已将折稿抄达尊处，小者本无足录。承索取日记，其中琐事太多，间有臧否人物之处，未便钞呈。舍九弟处，今年亦未钞也。

人树、梅村二函附呈。渠二人皆有公牍私函至敝处。梅村牍言，往助季翁，当即批准。人树牍言，在籍修堡，当批驳仍请其来营也。渠在敝处，则于尊处及季、梅、凯、沅各处皆能通气，不必一一亲笔缄致，求阁下再为我缄催。或心牧已痊，即请归侍南陔，俾人树得以出济时艰，亦属两全之道，尚祈卓裁。

安庆新营太多，惧不足以当长风巨浪，望阁下常往察看，与舍弟熟筹预计。

起早如常否？褊衷复发否？并问。

0916．复左宗棠六月十五日

请催王勋、李元度、张运兰速来，告留其东来共维江皖大局一疏明日拜发。

季高仁兄大人阁下：

初三、初六两次肃缄，计均达览。十四日接初一夜惠缄并人树、梅村函牍，借悉一切。

梅村既在尊处帮办，即不另领一军，亦无不可。其公牍当即批准。其所解鄂银五千，咨请尊处收用。

人树因办南路碉堡而不来皖，却当批驳，仍欲强之东来，帮助一切。或令心牧归侍南陔，而人树出济时艰。渠来敝处，则如公处及凯、梅、希、沅各处皆可朝夕通讯，呼吸相关，不必一一由弟手致。数月后又可放之还山，如戊午冬故事，不必我行永久也。求阁下为我先致为荷。

弟以十一日至祁门。霆字全军自湖口来者，尚须六七日乃可到齐。鲍镇亦无抵鄂消息。此间万山丛杂，无须多兵。惟宁国被围困，求救甚切，力不能分兵援之。又闻彭斯举在千秋关两次败退，衢、严、广信吃紧，恐遂窜入江西东境，故盼次青、凯章速来。求阁下代为催请，至要至要。

留阁下东来共维江皖大局一疏，明日当可拜发。谕旨询某可当一面否，对曰否！不然也，何如何如？

0917．复胡林翼六月十五日

告淮盐之利难如原议而不可不办。三河尖为群捻出没之区，大约陆师须五千劲旅。

润之宫保老前辈大人阁下：

十四夜接初九、初十日两缄，并渭春方伯、文若司马等件，敬悉一切。

季公之事，已于令诞日具缄奉复矣。兹将折稿钞呈，一二日即可拜发。并钞复季公信奉阅。

忠义祠事并册式甚好。其奏报十二次折稿，求饬钞一二次见示。将来办此案，即可全行剿袭、套近三科者，不嫌雷同也。

淮盐之五利三虑，诚为切当。惟陆师仅二千人，则嫌其太少。侍初六日复缄谓须陆兵三千人，亦尚太少。三河尖为群捻出没之区，大约陆师须五千劲旅，得一名将统之，庶臻稳固。该处陆兵能站得住，则不特盐利可兴，且鄂之北防亦坚，而永无捻患矣。五利中惟第三条似不甚确。所指额引，在盛世尚不能销售如额；况兵燹十年，巨商裹足，仅恃零商小贩，又兼陆运数百里之远，安能行至九十余万引之多。侍办浙盐，行之江西，人人乐从，仅陆运玉山八十里，行之五年，至今尚未满十万引。六百六十斤成引，陆公新章也。文若兄原议到楚淮盐尚有五十余万引，以鄙见策之，到楚不过数万引耳。如原议则为利甚巨，如鄙见则为利甚微。应请卓断。然为利虽微，而此事要不可不办。

侍既有办淮扬水师之奏，则造船于淮安，与造船于三河尖，上下一也。公既有设北路防兵之议，则设防于商固，与设防于三河尖，远近一也。应请以侍认办水师，而公认办陆师，两军成后，先办官运之盐，如果有利可图，则商贩或亦源源而至。若其无利，商贩不至，则水师以卫淮扬两郡，陆师以防鄂之第四路，本不为盐厘而设，亦无损也。

至请豫、皖供月饷，似可不必徒费往返缄牍，而事仍无成。是否？敬求卓裁。

0918．复彭玉麟六月十六日

告吴城之厘应仍交蔡锦青办理，湖口、二套口仍由其督办。

雪琴仁弟阁下：

十四日接十一日惠缄，具悉一切。

蔡芥舟办吴城之厘，虽于阁下处至诚相助，而实则局委员也。今牙厘虽改归敝处，芥舟吴城之事，应仍交渠办理，既系省局二李之委员，又系阁下之腹心，必可水乳交融矣。至湖口、二套口向系阁下经理，兹专札仍由阁下督办，或添派芥舟，或不添派，听阁下酌裁可也。

仆于十一日抵祁门。霆营十六、七可到，云岩十五到，尚未痊也。

0919．复胡林翼六月十七日

告请假一事，目下似不可行。从上游造船，一直打下之议已作罢论。陈雪楼已于东流别去，位置某公之说，俟后图之。

润之宫保老前辈大人阁下：

接十二号惠书，敬承一切。应复之件，条列如左：

一、阁下请假之事，目下似不可行。三杰若无沛公，皆不杰也。希、礼、沅倚公为命，不可片刻少离。七、八月间狗贼必当上援，恐比去腊今正风浪更大。待左、李、张、陈齐到皖南，侍即将为淮扬之行，或可回至安庆水师度岁。届时公或可乞假锦还。但不知改葬之事，正月可得吉期否？

一、从上游造船，从贼中一直打下，打通芜湖东西梁山，即可入瓜洲而达淮安一节，曾与杨、彭、少荃三人熟商，难得统带之人耳。杨、彭不肯亲行，此外皆无此胆识，故虽至便之事，而不能行，已作罢论。

一、陈雪楼年七十四，耳聋异常，虽震雷不闻也。与侍意气投洽，而军事非其所长，已于东流分手别去。

一、祁门少米，景德镇米好，而水路二百里，陆路六十里，尚易转运。

一、位置某公他处善地之说。某公居心小巧，鳞甲满腹，往时公之所见不错，侍厚期之误也，待老亮到后图之。尊处馈饷济某，似可不必。胡东谷信少迟再复。梅村示稿读悉。

0920．复官文六月十七日

告目下必不轻言整顿，咨达会衔奏留左宗棠折稿。

秀峰宫保中堂大公祖阁下：

六月十六得初六手示，敬悉一切。

求治不可太速，进兵不可过锐，两言谨当刻骨，不止书绅也。初到皖南，不特地方事件难遽着手，即军务亦难过问。此间风气与两湖迥异，欲求挽回之方，难免更张之迹。将来尚须逐条请示，仿照尊处成法行之。目下谨遵雅意，必不轻言整顿二字。

国藩于初四日自建德启行，十一日抵祁门县。霆营前帮于十六日赶到，后帮十八九可到。新募南省之勇与张凯章营，大约七、八月先后可齐。

左季高京堂不愿入蜀，国藩得此将伯之助，可以高枕无忧。已会列台衔，于十六日复奏，折稿咨达冰案。闻润之宫保业经缄商，相距过远，不及先行送稿，伏希鉴亮。

0921．复张芾六月十八日

告兵将未齐，不能拨援，请告敌头目、实数。部议饷项，请自行缄商。吴坤修团防营，不如早撤。

筱浦老前辈大人阁下：

昨奉惠书并金坛求援之缄，兹又接十六日惠缄，敬悉一切。

金坛围困，谊应拨援，兵将未齐，鞭长莫及，悚仄奚如？

宁军得浙饷点缀，志可少固否？此间朱镇军已到，病尚未痊。鲍军亦将到齐，该镇犹无抵鄂消息，已迭次飞催矣。

皖贼自陈玉成外，惟李寿〔秀〕成、杨雄清、吴汝孝尤为枭悍。现扰宁国者，不知头目何人，实数果有若干，便中示及为荷。

两湖饷项，敝处亦仰给焉。湖南向协敝处三万，自去年二月截止后，至今未解一两。顷因添招新勇来皖，又屡缄索之，尚未允有成数。湖北应解敝处协款，闰三、四、五等月尚未解到。自六月以后，鄂协概供安庆一军矣。尊处部议之项，仍由阁下自行缄商为妥。

吴竹庄观察团防营，迭次函请调回江西，或竟行裁撤，其辞极为恳切。国藩思此军既无人统领，竹庄又万不肯再出，焉能得力，不如赶早裁撤，留有用之饷，养另募之军，较为有益。特此奉商，并将竹庄两信抄呈台览。

0922．致邵懿辰六月十八日

悼其母逝，告近况并召其入幕。

位西仁兄大人阁下：

顷孙省斋观察来敝处，略询近状，惊悉伯母大人锦堂弃养，哀愕曷胜。阁下至性纯笃，又值乱离之际，举目怆怀，膺兹大故，尤虞哀毁过情，或捐生理，驰系无量。

国藩于四月杪奉承乏两江之命，菲材疏浅，本无远图，又当精力极疲之后，全局败坏之余，前乎此者，轻车骏马，覆辙相寻，况以驽骀继之，泥潦纵横，大惧陨越，诒知己羞。敝部万人围攻安庆，关系淮南之全局，即规复金陵之张本，未敢轻率撤退，留舍弟在彼统之。而另调鄂兵万人，率以南渡，已于十一日驰抵祁门县，暂联徽、宁二郡之声援，而保江右东北之门户。仍派人回湘调募二万人，悉赴皖南，俟秋间取齐，拟分三路进兵，北路由池州以规芜湖，中路由宁国以规东坝，南路先赴广德，或由湖州以趋太湖之东，或出宜兴，并趋湖西，届时再行商酌办理。惟幕府一二贤者，均已散布他处，分治一方，欲得高手代为草奏，殊难其选。不揣鄙薄，欲屈老兄枉过，其大者匡拂咎愆，余枝则代作章奏。内外交益，冀幸何极。先此布达，容即专人奉迓外，托孙观察寄奠仪二百金，祈呈几筵。

0923．复胡林翼六月十八日

劝勿请假，忧石达开入蜀。

润之宫保老前辈大人阁下：

十七夜接十三、四两号惠缄，敬悉一切。

寄云陈臬皖中，正虑无以展布，得此奏留上游，公私俱便，实获我心，特恐翁帅仍奏令赴寿州办理粮台耳。

四十日假期回里，天下岂有此如意之顺风，又岂有此迅速之葬事。侍之行止，讲究“飙忽”二字，力矫官场积习，然计亦不能如此之速。公八年冬由益阳赴鄂，力求神速，然阻风几及一月。请假往返，至快亦须三个月。目下狗贼上援之事将至，岂可轻行。且朝廷鉴公之诚，易置大帅，多以垂询，亦阁下不忍请假之时，愿徐图之。

石逆若果入蜀，蜀帅殊不易办。荫渠之为人，侍亦不深知。谓必能销蜀患于未形，则不敢信。即张石翁亦不敢遽信。谕旨深重，报命殊难，曷胜兢兢悚切。

0924．复李元度六月十九日

告彭大寿颇近于滑，若尚未归，祈另择一诚实不佻者为领袖。请专缄强沈葆桢出，告彭鸿轩军似当撤散。

次青仁弟大人阁下：

十六日接初一日惠缄，借悉一切。

本月下旬既可齐备，计到信当在七月下浣。

彭大寿为各营领袖，而不能遽归尊处，纵不北走胡南走越，亦虑吴楚之急遮剧孟也。此公在外多年，阅历深透，颇近于滑。军营宜多用朴实少心窍之人，则风气易于淳正。彭公若尚未归，祈另择一诚实不佻者以为领袖，借资表率。以楚产之良，谓乏朴实头地之品，殆不其然，特物色未至耳。

国家养绿营兵五十余万，二百年来所费何可胜计。今大难之起，无一兵足供一割之用，实以官气太重，心窍太多，离朴散淳，真意荡然。

湘勇之兴，凡官气重、心窍多者，在所必斥。历岁稍久，亦未免沾染习气。歙产尚未经历仕途，而近来颇崇绿营风气。觇国者盖以是病焉。望阁下以为首图而切戒之，无置之半明白半糊涂之科也。

国藩于二十一日至水营小住五日，十一日驰抵祁门。各营于十六、七日到齐。春霆尚无抵鄂消息。左季翁奏留敝处，不知事果无变否。少荃淮扬之行，尚未出奏。已专函请邵位西来办章奏，并拟请竹庄写军务各信。二公可至，少荃乃可抽身东行。仙屏因其二兄、二嫂相继殂谢，不愿再出。幼丹复信，坚卧不起，求阁下再行专缄强之，请其专顾信州之防，而筹尊军之饷。渠若不出，则阁下太苦。

彭鸿轩近在於潜败挫，该军若不归并左右，断不得力，似当撤散而另招之。

忠义祠案，即当出奏。附抄近日奏稿三件备查。

0925．复胡林翼六月二十日申刻

请飞催鲍超，荐一刑名幕。淮盐之事，终须行之，是否预谋，请其裁夺。

润之宫保老前辈大人阁下：

十九日接十五日十五号惠缄，敬承一切。

郑阳和率五老营于十六日到祁，宋国永率四新营于十七日到祁。鲍镇久无来信，敬求尊处为我飞催，此间又隔一层也。

昨日专请邵位西来办奏疏，待其到日，乃可放少荃东行。刑名幕则必求阁下惠荐，亦不必求上等之选，取公中驷，即当敝处之上驷矣。

梅村不肯另将一军，俊臣在粤未归。幼丹不愿出山，诸侯不肯合纵伐楚，孰能为我随何者，真焦灼也。

辅刘之稿读悉。昨颇疑此公难必遽了蜀事，既而熟思，亦卒无以易之。敝处留左折虽后到京数日，计可邀俞允。皖南三路虽未必悉精，而两路已可恃矣。

淮盐之事，终须行之。侍在淮扬，美其名曰课归场灶，实则以水师设卡抽厘也。公在三河尖，美其名曰淮盐行楚，复旧引地，实则以陆师设卡抽厘也。淮之水，公饮其源，我饮其尾，而中间袁翁豫抚等获利益者颇多。俟怀、桐克复后，终当力图此事，或及此时豫谋之，伏候卓裁。

0926．复李续宜六月二十一日

告抄寄胡林翼函所论营头归人、精益求精，精确之至。请并求人、马。

希庵仁弟亲家阁下：

十七日接十二日惠缄，借悉一切。

抄寄润帅函所论营头归人，犹女子许嫁，精确之至。凡事皆须识得此意，讼卦之“作事谋始，进贤之如不得已”，皆此义也。又精益求精，带数百人亦甚不易一节，国藩于乙卯年曾将此义屡次致书于次青，亦引罗、李岳州之千人为证。六年冬，又以此义劝戒峙衡，惜俱未能领会入微。润帅处书辞庄重，敝处却无函相告，当由彼此真意相孚，渐见枝辞之少。如尚有一半分未孚之处，鄙人亦惟以至专责阁下而已。

此间诸托平安。云岩病将全愈。前右营业已成军，霆营于十六七到齐。宁国万分紧急，迭次请援，即遵惠示，不敢轻动。

人、马二事，务求并施。如不可得兼，则舍马而取人者也。

舍弟近朱有托，祈常相告以善，不胜感荷。

0927．复左宗棠六月二十一日

告浙江军情，请于周汝筠处措置一番。未出师之先，请与骆秉章、郭崑焘商定饷项。

季高仁兄大人阁下：

十九日接初九日惠缄，敬悉一切。

弟到祁后，霆军亦于十六七到齐。朱云岩渐就痊愈。惟鲍镇洎无出峡消息，深为盼切。

宁国危急之至，兵疲饷竭，而贼无退志，迭次乞援，弟竭力以五千金济之，而兵则万不能拨。浙江本已粗安，省城布置亦有头绪，而顷因彭斯举、刘芳贵迭次败退，於潜、昌化失守后，又窜至分水、临安，恰当杭之上游。会垣兵太多而饷太绌，殊可危虑。次青若到，必须先赴广信，以防衢、严一路。陈俊臣既未在籍，则少却一枝。南赣一路，深为可虞。周汝筠差有名望，然弟观其禀报，条理殊未清晰，恐难深恃，敬求阁下于该处措置一番。

昨接籲帅咨，添募勇兵，协防江西，归弟调遣。若能择一统领，交三四千人令之防堵南赣，此弟与阁下二人啖饭之本也。浙江不靖，河口厘源已竭，若粤东复棘，南路厘金不旺，则吾二人之饭甑堕矣。幸及阁下未出师之先，与籲帅、意城熟商之。若湘中南患少纾，或即移师助防南赣，其饷如何认法，听候卓裁。

留公折与湖北荐刘折当先后到京，意城来稿已照办矣。

0928．复胡林翼六月二十二日

询其署内是否尚有刑名幕，如有，必求荐人。告宁国危急如故，已馈五千金。

润之宫保老前辈大人阁下：

二十一日接十七戌刻手教。驲递之迟，盖因太湖以敝处大雷撤去，建德令病故，两县受代者皆未至，东流向以疲玩成习，故亦迟迟。若欲大变积习，非撤换一二不为功也。

尊处署内是否尚有刑名幕一席？若无之，则敝处亦可不必请。若有之，则敝处亦步亦趋，必求惠荐书办已咨江西送八人。大约凡地方事之不关军务者，皆归此席矣。

目下湖北得我公护持，湖南有左、郭护持，敝处诸事顺手，江西亦不掣肘，盖生平时运最亨之候。累累之物，有无均不足较，望公不必从此着想。明年至淮扬，区区者余必自取之。

宁国危急如故。已馈之五千金，实不能拨援也。

0929．复张芾六月二十四日

告不知饷银何以尚滞中途，张运兰军七月初有先到者，即可拨队援宁。所荐李骅难于录用。

筱浦老前辈大人阁下：

接奉十九日复书，二十二日惠缄，敬悉一切。

宁国围尚未解，曷胜忧灼。周军门十六日所发夹板，十九日在祁门经过，夹板既可递来，则饷银亦可递去，不知何以尚滞中途。此间接鲍镇五月二十九来文，以川江盛涨封峡，舟不能下，竟无法可以速催。

凯章报二十七日自郴启行，或七月初可抵江。有先到者，即可拨队援宁耳。

李骅又赍惠缄，敝处近年所用多武人，如镇将之所谓伴当者，无复文官衙门规模，故难录用。

0930．复李瀚章六月二十四日

告牙厘事件须带几分卖买交易气象，牙帖尤不可经衙门人手。

筱泉年兄阁下：

连接初十、十七日两次惠缄，具悉一切。即维安抵章门，侍闱万福，至以为慰。

此间诸事，想少荃竹报次第具详，不复赘陈。

牙厘事件，公牍所陈十四条，经黼堂兄与阁下推究熨贴，至为妥善。间有一二未叶，业经批明。往于道光十九年在汉口、长沙会馆见抽船厘，收者出者，皆卖买微贱之人，坦然交易，无诈无虞；今虽以官抽济饷，仍须带几分卖买交易气象，不宜多涉官气。牙帖尤卖买场中鄙琐之事，尤不可经衙门人手。“减冗员、裁浮费”，二语似迂，而关系极巨。批中所谓坐支者少，即去浮费也。

闽中厘源，为数无几，前在建昌时，已深知之。刑名幕既难得，已函托胡宫保代请奏疏一席，专缄往招邵位西，待渠到日，少荃乃可东行。仙屏不来，书启竟无佳手，殊为焦心。手复。

0931．复胡林翼六月二十五日

告曾国荃请拨二营，尚欠一营无以应。询霍山张令详情。

润之宫保老前辈大人阁下：

二十四日接十七号惠缄，知玉躬又有不适，比已大愈否？作梅兄医道似有心得，奏效当速也。

舍九弟请拨二营扎安庆对岸东流，周游击一营，当可由厚庵调去，尚欠一营，竟无以应。建德普军，本无劲营；即有，亦不敢调，防贼由张家滩犯建也。

浙中望侍去甚迫，将何以拒之？其索饷于鄂，部中应之颇坚，亦“不谅人只”矣。霍山张令似一好官，公知之否？愿闻其详。

意城信璧还。

0932．复张芾六月二十五夜

请调麾下全部迅援宁国，说明不能派兵赴援之由。

筱浦老前辈大人阁下：

二十五日戌刻接二十四日惠缄，得悉一切。

馀杭复失，浙江危急，宁国日棘，不特大局愈坏，即国藩之私计，亦更无从下手，曷胜忧愤。来示嘱侍军由黟而石、而太，步步为营，鄙见如此办法，实与宁国无干，断不足解宁郡之围，必不得已，则不如仍遵阁下前缄之计。

前此三奉惠缄，饬敝军代守徽郡，台驾亲往援宁等语，请即调尊麾全都迅援宁国，大纛今日启行，敝部次日即入徽城，不敢爽约。闻养素言，徽郡城楼橹不完，守具不备，应须若干人始敷守御，求指示。

国藩戊午再出，谕旨饬统萧、张二军，去秋概调赴他省，阁下所知也。去冬勉凑万人，依傍鄂省各军，今又留攻安庆，亦阁下所知也。目下所带霆营六千人内，三千四百系多年老勇，其二千六百则系今夏新招，未曾见仗。其朱镇等之四千人，老勇一千三百，新招二千七百。故鲍镇未来，朱镇未痊，万不可以言战，实属自知甚明，自度甚审。若自揣兵力可恃，岂有不愿出仗之理？岂有不肯赴援之理？故自五月初三以后，四次具奏，皆言驻扎祁门，以待新军之至。此中空虚之苦情，虽未尽形诸奏牍，已托养素告诸左右矣。倘不自量其虚弱，或蹈萧翰庆、彭斯举之覆辙，则新军虽至，无所附丽，亦有心人所不愿出此也。缕布一二，诸维心照。

0933．加张芾片六月二十六日卯刻

告张运兰一军已被截留暂驻袁州。

正封缄间，又接右坪中丞十九日咨，张凯章一军，已至袁州。因闻周豆皮春股匪攻陷仁化、乐昌，已分窜楚之桂阳。南、赣、吉三府去贼甚近，渠已截留凯章之兵暂驻袁州，不令前来皖境。阅咨实深焦灼。

此间望凯章、春霆二人万分迫切，章门竟不深知，附以告闻。又启。

0934．复郭崑焘六月二十六日

告已寓书刘蓉邀郭嵩焘至乡散遣，已招协防江西之兵万不可撤。请商骆秉章、左宗棠，早令张运兰到皖。

意城仁弟亲家大人阁下：

十九日接初五日惠函，敬悉一切。

长公云仙亲家比已抵家否？所怀本多不适，又值盛夏南风，沿途阻滞，知弥怆恨也。长公办事，与鄙人昔年之卤莽而耕、灭裂而耘约略相同；其横被口语，几难自明也亦同；圣主之若有意若无意也又同。已寓书霞仙，邀长公至乡消遥散遣，秋冬再谋东来会合，想尊意亦谓然矣。

协防江西之兵，承已招募五千人，甚好甚好，万不可撤。请酌量兵力将材，若宜于南路，则令防守南赣一带；宜于北路，则令助剿徽、宁一带。

闻老湘营陆续已到袁州，凯章亦将次抵袁。右坪中丞因仁化、乐昌之失，吉、赣震动，咨请截留凯章暂驻袁州。此间宁国危在旦夕，於潜、昌化之贼逼近杭州，日盼春霆、凯章二人前来，望眼欲穿，岂宜更被截停？而吉安膏腴，湖南、江西二省所必守之区，又不敢竟催凯军来皖。如扶醉汉，如坐破舟，焦灼万状。求阁下商之籲帅、季帅，如吉安危急，自不得不留凯章暂顾南路，否则或以来示之五千人者想尚未成军防南，或另筹一枝刘荩臣可至吉安否防南，总求早令凯章得达皖境，维持大局，至要至感。

南翁事已照办，公牍想至湘矣。复问台安。

0935．复胡林翼六月二十六日

赞胡批牍两册诚宇宙之至文。告宁国围困日甚，馀杭失守，是否坚守初计请训定。

润之宫保老前辈大人阁下：

二十六日得二十一日午刻手教并批牍二册，不特当世无两，亦恐为百年以来所仅见。鄙人于他事犹或亦步亦趋，此事则夫子奔逸，绝尘而回，瞠乎后矣。即如昨者霍山张组一禀，国藩亦叹其贤，然不过以一语批准而已。今读大咨录批，声声打入心坎，不独激发张令之志气，亦可免他人之蹂践，此公家之至宝，宇宙之至文也。从此熟读近三科，当有进步耳。

宁国围困日甚，馀杭失守，贼踪去浙省不过百里。徽帅与浙帅皆望极生怨，征色发声，行且弹射丛集矣。拟守条侯之法，以梁委吴，未审果有当于事理否？敬求详明指示。当四月二十九日初定大计之时，已知必有此众怨交集之日，今临事而不能无所摇惑，尚祈训定。

0936．复胡林翼六月二十八日

告曾国荃遵杨、李、彭之议合安庆之围，因江水盛涨，土城尚不能兴工。罗遵殿事，待皖事稍有起色后，请主稿为之申理。

润之宫保老前辈大人阁下：

二十七日接二十三日十九号惠书并附京信等七件，二十八日接二十四日二十号惠缄并旌恤奏稿二件，敬承一切。

如此大水，而荆州万城堤未破，荫公积德，真无限量。舍弟遵厚、希、雪三公之议，合安庆之围，日内因江水盛涨，城外多淹，土城尚不能兴工。其请调东流之湘后营，应由厚庵札调。请调建德之宝右营，则普部之精华，目下防张家滩之贼，尚不能调也。

罗淡翁事，鄙人亦甚悲悯不平，以效死弗去、慷慨赴义者为罪、为非，则必以弃城逃避者为功、为是矣。待皖南事势稍有起色，当从阁下及官、骆之后，四衔会奏，为淡公申理，兼表其生平清廉之操。往岁为吴文节申理，本系采访舆论以立言，此次可否仿其意，敬求大笔主稿为之。

十一次奏稿读悉，求饬承将清单一并抄示，则全案皆有样子矣。

浙省近无信来，昌化之贼，似已径薄省城。宁国围亦未解。求援之书日至，怨谤之声日闻，何以应之？求惠示。即请台安。

0937．致骆秉章六月二十八日

告浙、赣军情调度，询可否饬刘岳昭之师移驻江境。

籲翁老前辈大人阁下：

日内军情，多致季高、意城二公，亮邀荃鉴，不复赘陈。

自於潜、昌化失后，彭斯举平江一军军械全失，不复能整理以成一队。贼破馀杭后，恐已径薄杭省。衢、严一路空虚，广信、玉山亦极可危。虽经札调屈蟠、刘胜祥之千六百人，由景德镇往守信郡，而力尚单薄，急盼次青速至，以固广信一路。又恐其绕出广丰、铅山，以趋建昌，急盼凯章由抚州以达安仁旱路太苦，水路走饶州径达祁门较便。右坪中丞留凯章暂驻袁州，系为保全吉安起见，而不知北路情形更紧，此间望眼欲穿也。因思刘荩臣得胜之师，如可移驻江境，顾全南、吉二府，则凯章自可放心北来，特备咨商。可否即饬刘公越境防剿之处，伏候卓裁。

宁国之围未解，求援之书日至，因鲍镇尚无抵鄂消息，朱副将新病未痊，竟不敢发一援兵，外丛怨谤，内增愧歉，知关荩注，附告一二。

0938．复杨岳斌六月二十九日

请札调周营驻安庆对岸，询吴、李二镇已下驶否。嘱防广勇投敌，清厘民船、坐船。

厚庵仁弟大人阁下：

顷接二十一日惠书，知与雪、希二公同赴安庆，共定合围之议。桐城、枞阳俱有防军，青草塥又有游兵，安庆本属万无一失，经卓见裁定，自无疑义。惟对岸须扎千人，断乡官之接济。东流周游击一营，应请阁下札调，即赴下游，驻安庆之对岸。尚欠一营，目下无可调拨。且俟八、九月湘中新军到后再酌。如孤营不宜先往，或东流周军暂且缓调，听候鸿裁。

吴、李二镇，业经起椗下驶否？银两火药，想早经阁下交妥，至今未据报起程日期，殊不可解。顷有人至〔自〕寿州来者，途遇疏长庚，言广勇不愿赴下游，意欲投入芜湖贼中，与我楚军水师大战一次。此语虽未可尽信，然亦不为无因。请阁下与雪琴严密防范。

民船与坐船太多，最易误事，请阁下与雪琴认真清厘一次。所有家眷各船，或送回长沙，或概送十八号汉口等处。民船、坐船愈少愈好，免致临小事而仓皇失措也。肃复。此信乞密商，勿宣扬。

0939．复张芾六月三十日

告已飞调张运兰东来，嘱调回一二千人守徽郡。请密示皖南各州县贤否。

筱浦老前辈大人阁下：

二十九日接二十七日惠缄，仰劳谦之逾格，实感悚以难名。兹有得二十八日惠书，知贼薄杭城，立即解去。宁郡之饷，亦已入城。由紧而渐即于松，军心可期稳固，欣慰曷既。

接周念兹禀，已募勇近二万，月饷近十万，一半越广东会剿，一半防江西固守，南路或可无虞。已飞调凯章东来，不知何日始到安仁。鲍镇尚无出峡之信，此间与鄂帅共催二十余次矣。

徽郡守兵太少，阁下似应调回一二千人，以备仓卒之警。米盐各具，亦须略有储偫，是否？敬候卓裁。

再，皖南各州县之贤否？办事孰优孰绌，操守孰洁孰滥，祈便中密示一二，以资考证。至荷至荷。又启。

0940．致毓科六月三十日

恐敌由严、衢窥伺广信、玉山，请飞催李、张两军分赴广信、安仁，附告南赣防守安排。

右翁仁兄大公祖阁下：

顷得杭州瑞将军咨，言贼于二十日直薄杭城，当时击退。据称回窜徽、宁云云。迄今已近十日，而於潜、昌化等处尚无警报。弟恐其由严、衢等处窥伺广信、玉山，特此飞商，敬求老兄大人催李次青兄军速赴广信，兼顾玉山之防。催张凯章兄军速赴安仁，听弟调遣，愈速愈妙。

至南赣一路，周念慈禀报，已募勇近二万，月饷近十万，半剿广东，半防本省，目下当无他虞。弟咨调刘荩臣岳昭一军来江协防，又左季公一军亦将次入江，又骆帅代募协防之五千人，亦将次成军，皆可就近先顾南路。其凯章一军，务求阁下先令北来，至要至要。

0941．复胡林翼六月三十日

告皖南州县极须换人，求于鄂吏中迅派三人来皖，陈鼐无以大力夺去。

润之宫保老前辈大人阁下：

三十日接二十五日惠缄、春霆之咨缄，如此其多，如参茸姜附，日日常服，阳气满乎大宅，然而不王者，未之有也。

吴境竟须得大力鲸吞之，乃有起色，区区蚕食，吴人终不昭苏耳。

皖南州县极须换人，而敝处竟无一人，必求于鄂吏中，惠赐上驷一人、鹤九精力好，何如？中驷二人，迅派来皖。先换一县，树之风声，千乞勿吝。如公所最爱惜者，借才半年，仍可奉还，至恳至恳。

贼之在浙中者，于二十日直薄省城。旋因城中未乱，即复折回。瑞公咨称当时击退。宁国日内亦松。所协银五千两，二十四日已入城矣。皖南若多得好州县，饷项大可生发。敬求于夹袋中时时惠我一二，胜于济饷也。

作梅兄之正直，可以辅我之德性，其恬淡，可以广我之胸怀，公幸无以大力夺去。公有星槎，德已不孤，何忍夺人所好耶？

0942．加李元度片六月

告老中营、祥字营已札赴广信，并入其军，嘱抵江省后来祁一会。

再，老中营一千人、祥字营六百四十人，已札饬由景德镇拔赴广信，归并阁下一军，计数日内可以起行。阁下抵江省后，或令贵部至安仁，而自由德兴、婺源来祁一会，更慰饥渴。盖饶镇赴杭，鸿轩败挫，吾虑贵军东去之尚单也，故思面耳。又行。

0943．致李桓李瀚章七月初一日

嘱悉心搜罗江西绅士襄办牙厘事务，可函商郭崑焘于湖南厘卡借用一二得力之员。

黼堂尊兄、筱泉年兄大人阁下：

前接详牍，知牙厘各务，仰蒙擘画周详，综理密微，曷胜佩仰。此事究系倡始于生意场中，故鄙意注重于“除官气、裁浮费”二语。

顷意城寄函润帅，亦以二君子专驻省垣，恐耳目不能周遍，劝令参用绅士，互相查察。国藩于江西绅士熟识无多，闻见亦不甚广。即于湖南绅士，亦不似润帅之博采广询，左右逢原。仍求阁下就近悉心搜罗，或函商意城，于湖南厘卡最得力之员，借用一二人，将来即可保作江西之官。如向未在厘局当差者，亦可仿湖北之例，楚材晋用，但当礼罗江西贤绅，兼进并收，不宜过示偏重，使豫章才俊，有向隅之感。其自湘来者，先给薪水，优加礼貌，不必遽授以事。收之欲其广，用之欲其慎。大约有操守而无官气，多条理而少大言，本此四者以衡人，则于抽厘之道，思过半矣。务求及时罗致。鄙人亦当帮同采访。樟树、三江口等处，筱泉可亲往经理一番否？诸维心照。

0944．致毓科七月初一日

告浙江调王德榜一军进援杭州，似不可允行。密商详参进贤，而不参或轻参馀干、鄱阳二县。

右坪仁兄大公祖大人阁下：

昨日肃布一缄，敬求代催凯章、次青二君，亮达荃鉴。

本日接光守、钟守会禀，浙江调王德榜一军进援杭州，江西正以玉山之防太单为虑，似不可允行也。

弟前因各县驲递过于疲玩，咨商参办两司，详参进贤，业经批准。顷又详参馀干、鄱阳二县，惩一即可儆其余。三人同案，微嫌太多。鄙意欲只究进贤，以示惩戒。其馀干、鄱阳二县，或不参，或轻参，特此密商。一俟卓见定后示复，即行办稿会奏。林桂眉新擢闽臬，赣道一缺，弟意欲派李小泉往署，就近经理赣、吉等处牙厘事务，特用奉商。如尊意以为可，即当会札委署。

南安贼警，近日如何？敬求详示一切。

0945．复胡林翼七月初二日

告沈葆桢当以屡缄促之，李鸿章一疏明日拜发，三河尖事专在落处抽厘。

润之宫保老前辈大人阁下：

初一日得二十六、七日惠书并揆帅与伯符之件，敬悉一切。

幼丹坚卧不起，当以屡缄促之，奏催亦属无益。薇柏之说，不可必也。“老猾吏”三字，诚如明训。与公路交欢甚固，指楹之叹，其可去耶。

少荃一疏，明日拜发。渠办事之志甚坚，即千磨百折，仍当埋头做去，期于有成而后已。彼一国三公，即能沮之于暂，当不能掣之于久也。

三河尖事，专在落处抽厘，其出处与经由之处，鄂中均可不过而问，待怀、桐克复，鄂中兵力有余，而后会折谋之。该处有劲兵五千，乃两淮与皖、豫三处之大利，鄂中亦断无大害奏明厘归鄂中，何惮而不为？

汪梅兄之门人冯文熙今日来营，暂以薪水资给，少迟再派差事。

揆件奉还。

0946．复陈鼐 ⁽¹⁾ 七月初二日

请南渡筹商大计。告可办族团，然须朴实明断者数人董率。

作梅仁弟大人阁下：

得二十五日惠书并别纸，敬悉一切。

此间有要事，欲请阁下南渡，筹商大计。少荃八月当还江西，九月即为淮扬之行，敝处无人可与深语。阁下能不再赴湖南，即来徽宁为妙，否则必为益阳之行。请以四十日为期，中秋前决望枉驾。皖南各军，募本地人颇多，安定民心，抚慰军心，非阁下不能细意熨贴，千万速来相助。若非绝大关系，亦不以相强耳。

见示各条，鄙见亦差幸相同。前五月十七日折中，兴办宁国水师，即是注重芜湖、东坝，不知阁下曾见奏稿否？

至于宗法盛行，可办族团。国藩在湖南时，曾刻有族团章程，实远胜于乡团，然亦须朴实明断如阁下者数人，董率而纲纪之，乃克有济，幸佑助焉。即请台安。

国藩顿

————————————————————

(1)  此件据南京大学历史系所藏曾氏手迹整理。

0947．复方翊元七月初二日

着其弟及所荐张某来营，告以后若无实在出色之处者，不必多荐。

子白仁弟阁下：

前接惠缄，尚未裁复，顷奉十九日赐书，具悉一切。

国藩才智浅薄，近更精力极疲，忽膺艰巨，大惧陨越，诒知好羞。惟当广引直谅之友，启牖忠益，匡其不逮。

承荐令弟瀛及武举张君，请即束装来营，量才位置。以后阁下鉴衡所及，如有文可为牧令、武可为将领者，望无惜时时汲引，冀收拔茅连茹之效。若无实在出色之处，介乎有用无用之间，则可不必多荐，以不收则空劳往返，收之则渐成冗员也。大抵观人之道，以朴实廉介为质。以其质而更傅以他长，斯为可贵；无其质，则长处亦不足恃。甘受和白受，采古人所谓无本不立，义或在此。阁下以为何如？

0948．复彭玉麟七月初二日

告密件所涉之员已告李瀚章，请稍加防范；忧广勇之在吴、李部下者，欲与楚军水师为难。渡船请照南式打造。

雪琴仁弟阁下：

初一日接惠缄及密件，具悉一切。

以理揆之，该员虽愚，应亦愚不至此。然亦不能不稍加防范，已有密函抵章门告筱泉矣。待解到时，再加鞠讯，务期水落石出。

闻广勇之在大通吴、李部下者，意欲与我楚军水师为难，日昨缄告厚庵，寸心已极焦灼。今阅来示密件，弥觉寝食难安。乱世气象，变态百出，可悸也。

前得尊信，造渡船十号，开呈二式，请即照南式打造。黄河北式嫌其太重，亦且太贵。久未奉复，伏希亮鉴。

0949．复郭崑焘七月初三日

请促彭、邹、曹迅速东来办厘，另请物色循吏。

意城仁弟亲家大人阁下：

初一日接六月十八惠缄，敬悉一切。

厘金必广求人才，参错布置，庶期改观，正与鄙意相合。三日前作书抵二李，即持此议，并嘱其函致阁下，索取夹袋中人才，仿鄂中办厘之法，极楚材晋用之妙。并言“取人之法，须有操守而无官气，多条理而少大言。斯于办厘之道，思过半矣”云云。不知二李即函商阁下否？彭、邹、曹三人，即日先行咨调，俟附片后再行补咨。请阁下为我先致三君子，迅速束装东来，恕未能亲致书缄。西垣同年本系皖省之官，筱房兄素抱吏才，应请两君径来祁门，或为地方官，或另派差，俟商酌办理。公让兄可赴章门，由二李位置厘卡。此外吾乡才俊，求阁下为我罗致一二。

皖南州县中须换之人甚多，若能物色循吏，远以见饷，则造福于皖者多矣。

军兴太久，地方糜烂，鄙意一面治军剿贼，一面择吏安民，二者断不可偏重。择吏之道，亦不外乎“有操守而无官气，多条理而少大言”二语。卓见以为何如？

0950．复黄冕七月初三日

谢许代筹两江之饷，俟其公牍到日再行奏明。请将苏省地利之要害、官绅之贤否、盐务之积弊见示，并请其弟开单寄示上海夷情。

南坡仁兄大人阁下：

小儿来营，接奉惠缄，又屡从九舍弟处寄示台函，仰蒙顾全大局，廑注鄙人，无微不至。即维兴居多祜，即事欣愉，至以为慰。

国藩才力绵薄，谬膺艰巨，适当事局败坏之余，精力极疲之后，大惧陨越，诒良友羞。阁下轸念时艰，许于桑梓之邦，代筹两江之饷，已照意城所拟札稿，办牍寄南。时翁系湖南之官，阁下系两江之员，共筹此举，名实亦尚相副。俟会议就绪，两君子公牍到日，再行奏明办理。

皖南群盗如毛，实为规取金陵、苏、常者所必争之地。张、周部兵三万余人，锢习已深，不可爬梳。若能将此间经理妥贴，明年当为淮扬之行。

阁下久宦苏省，犀鉴澄澈，如地利之要害，官绅之贤否，盐务之积弊，务祈逐时记忆，开录一单。并恳令弟鹤汀仁兄，将上海近日夷情，开单于九、十月间寄示。千万勿吝。诸维心鉴。

0951．复邵懿辰七月初四日

专弁迎其经理奏疏事件。

位西仁兄大人阁下：

昨由王中丞封内寄呈一函，恭唁孝履，不知何日可达。

国藩自抵祁门，已逾二十日，所部万人中，惟四千七百人系久战之士，余皆新募之卒，未曾见仗。

江水盛涨封峡，舟不得行，鲍镇军登舟逾月，至今无抵鄂消息。张凯章观察一军，又为江抚咨留袁州。此间宁国望援极切，不克分拨一旅，就近拯救，实深歉仄。

时事弥艰，责望弥重，精力弥惫，友助弥寡。幕中诸友分散各处，各羁职守，不能还聚，特专弁二人奉迓，敬求不我遐弃，翩然西来，为我经理奏疏事件，俾弟得以全力综核营务，兼筹饷项，不致陨越诒讥，亦故人夙所期于不肖者也。

敝处奏报稀阔，去岁月仅一次，近数月极繁，亦不过每月二次。阁下如有公私未了之事，俟来此相见后，仍可伺隙假归，往返以月余计，彼此皆无废旷，翘幸何既。附寄程资五十金，伏希哂纳。

0952．加李桓片七月初四日

告将与毓科妥商会办在军各员积弊，其署中全无护卫之兵，似可于抚协三营中挑选百余人，外示练兵之名，内资防范之实。

再，在军各员，折开第二名者，近来积弊尤多。愚诈迭出，颇滋隐忧。不知当日何以骤加至五千余人之多。古人有言：“髋髀之处，非斤则斧。”将来恐不能不一施猛剂，容当与毓帅妥商会办，难端须自此间发之，不必自省发也。

毓帅署中，全无护卫之兵。如六年冬抚署拥闹，实属不成事体。似可于抚协三营中，挑选百余人多更好，仿吴籲斋中丞在湖南之例，即令在抚署日日操练，外示练兵之名，暗资防患之实。其兵除本营关饷外，中丞每月增饷若干一两或两五钱皆可。此外又常赏酒食裁料之类，计每月多费二百余金。抚署无此闲款，可由厘局按月致送，将来总可融销。阁下与筱泉商定后，可密禀右帅。是否照办，请右帅酌夺。再候台安。不一。黼堂尊兄大人阁下。

0953．加张敬修片七月初四日

告水师船头之炮愈重愈好，艄炮当略轻，两边之炮当更轻，宜用多食群子之散口炮。

再，前蒙惠书论洋炮事宜，精切不磨，曷胜佩仰。水师用炮，必须七百斤以上，愈重愈好。近来楚军水师如杨、彭诸公及营哨各官，皆坚持此议，与阁下深相符合。鄙意以为船头之炮，愈重愈好，诚如明论，若艄炮则当略轻，两边之炮则当更轻。盖炮用直力，船亦用直力，放边炮则船身横移，易致松裂，故不宜太重也。

至水陆战事，击远者固属可贵，多食群子者，尤为可宝。二者不可得兼，则舍击远而取食群子者。水师之宜用散口炮，已无疑义。惟散口炮在三百斤以下者，群子太不及远。在三百斤以上者，陆师又难于搬运，实乏两全之术。

近年江西、两湖所造之劈山炮，共推为陆战利器，颇能击远，国藩尚以其不能食群子为歉。意欲择散口洋装，舁以陆战，以辅劈山炮之不逮。究以斤重若干者最为合式，乞指示。

至来书谓药与炮配，子出方远，系专为大子言之，群子则不尽然。仍祈返复商订为祷。再颂德甫尊兄大人日安。

0954．复胡林翼七月初五日

询可否正辞直责某公，告拟再协银五千济宁国。

润之宫保老前辈大人阁下：

初三日接二十四号惠缄，敬悉一切。又从少荃处得观张令与邢星兄信，某公正人博学，而所信惟卢又熊、杨恩绂辈，每遇贤员，辄与为难，天下事殆有不可以理测者。公向与之缟纻契洽，未审可以正辞直责否？若正言难入，恐将决裂矣。

宁国被围日紧，我无退志。前已协银五千，日内又当以五千济之。宁国之存亡，关系侍之全局，至切至要，断无不思救援之理。惟鲍、张未到，何可言战？即鲍至而张不至，犹虑其孤也。

作梅兄老亲在难，似当先来南岸一次。姑旁皇于宁国、广德之间。壬秋来祁二十余日，容当资之回湘。

少荃赴淮一案，初三出奏，月杪计可奉旨。专缄往请邵位西来办奏折，不知果惠来否。若其不来，少荃一席竟无替人。尊处奏稿及紧要信稿系何人代草？其日行事件，黄子山去后何人料理？若皆一手一足之烈，诚天人也。顺问台安

0955．复彭玉麟七月初五日

告要犯只二马、三蛮两人，余可罔治。请与杨岳斌速派营官、哨官与李鸿章亲熟。通报清江镇总兵已保黄翼升。

雪琴仁弟阁下：

初四日接初一日专差惠缄。此事业已通国皆知，并无所谓密不密矣。待施大海等到，暂交云岩营中看守，鄙人一概佯为不知，无丝毫动作。盖要犯止二马、三蛮两人。获此两人，则渠魁立歼，余可罔治。若不获此两人，则虽大声疾呼，千举百动，徒涉张皇，毫无当于事理也。阁下以为然否？目下各营亦不必调，且看钦堂举动何如，禀报何如。

少荃赴淮一案，初三出奏，月杪可奉谕旨，九月乃可成行。请阁下与厚庵各派营官二三人、哨官十余人至祁门，先令与少荃亲熟，以速为妙。

谕旨饬保清江镇总兵，仆已保黄翼升矣。取其与少荃交契，可望相与有成。麾下去此一好手，以后未免更劳。顺问台安。

0956．加胡林翼片七月初五日午正

告普军日内大有奇文，正徐观其变。左宗棠须带一二循吏来。

正封缄间，又接三十日辰刻赐函，并抄季公一函，敬悉。普军日内大有奇文，想已渐达尊听。侍佯为不知，徐观其变。目下不能调营赴安庆之对岸也。此外别无可调之营，待鲍、张到后再酌。

季公军营，人才毕集，皖南实大有为之地，将来必有可观，但须带一二循吏来。细观今日局势，若不从吏治人心上痛下工夫，涤肠荡胃，断无挽回之理。再问台安。

0957．致骆秉章七月初六日辰刻

询湘中军情与刘岳昭驻地，请即日解协饷五万两。

籲翁老前辈大人阁下：

日来未得湘中确信，不知南路贼果犯桂阳否？郴界平安否？刘荩臣军驻何处？昨咨商越境防剿，亦须湘省本境无事乃可。耘人之田，至系念也。

此间前以於潜、昌化之失，浙帅请援；又以宁国郡城之困，张、周请援。两处关系至大，无以应之，极深焦灼。

旋闻二十日贼逼杭州省垣，因城内官军不乱，旋即引退。初五日又闻宁国大获胜仗，蹋毁贼营八座，郡围似可即解，足慰廑系。惟宁国两军锢习太深，积欠太多，竟有不可爬梳之势。敬求老前辈惠济协饷五万两，即日起解，于八、九两月到皖，感祷无既。

皖南四府一州，土地富饶，民情淳厚，可战可守。但求宁国不失，东坝克复，吏事、军事得左季翁悉心经理，必可日臻富强，为恢复金陵之本。惟目前若无巨款，则实有决裂之患。其详已具于昨寄意城缄中，不复赘陈。伏维心鉴。顺请台安。

0958．致左宗棠七月初六日

告杭州、宁国军情。嘱物色一二循吏即日东来。请促成协饷五万。

季高仁兄大人阁下：

日来未得惠书，不审募练成军否？此间各奏，一一抄咨冰案，究竟到湘迟速何如，至以为念。

贼之犯杭州者，于二十日直薄省城，并未接仗，旋即引退。其围宁国者，据禀三十日被官军踏破八营，以军心平日之懈度之，恐亦系贼弃垒而自遁。此二处安全无恙，国家东南之事，尚可徐图。弟与阁下之事，亦尚可措手也。

皖南四府一州，实大有为之地，止要军事、吏事两者切实讲求，每年可得银百三四十万。若东坝克复，则尚不止于此。惟须得极廉极勤之州县一二人来此，树之风声，与民更始，庶几渐有转机。不知阁下能物色循良，携以俱来否？目下须得银二十万，为刮腐生新之用。欲向吾湘乞籴五万，昨已密致意城，敬求阁下鼎言成之。仍恳旌从即日东来，务祈于八月赶到，同心努力，共谋此事，不特目前不激成事端，抑且将来仍引为心腹。敝处并无才辨之士，专望台端早至，弟与阁下安危得失之局，均系乎此。至恳至恳。顺问台安。

0959．加吴嘉宾片七月初六日

告江西派捐之说非出己意。

再，江西派捐之说，在弟未奉两江谕旨之先，非出自鄙意也。阁下慨助百金，足征平日好义之诚，未尝渐减，触事而发，如石火之蕴，迸发于不自知。特是鄙人屡次戒约，专为抚绥瀛眷而设，兹乃显背前诫，设二吼一时并闻，即如之何？东坡诗云：“饥火烧肠作牛吼。”又云：“忽闻河东狮子吼。” 秋凉无事，可否枉驾来营一叙？再颂子序仁兄同年台祉。

0960．复毓科七月初七日

建议在抚协三营中挑选抚署护卫之兵，说明两课归浙，断难允行。

右坪仁兄大公祖大人阁下：

初六日接初一日惠书，知前缄所商各件，一一意见符合，欣幸何既。

贵署无护卫之兵，咸丰四年，湖南抚署有众兵拥闹之案。六年冬间，江西抚署拥闹两次，皆弟目所亲见，实属不成事体。至金陵兵之拥入向帅帐内，抢劫银物；安徽兵之驱迫福中丞，殴打毕方伯，则视江西、湖南为尤甚，堪为发指。鄙意欲请贵署挑护卫兵若干人，即在抚协三营内挑选，择一好将官带之，日日操演。仿吴籲斋中丞在湖南之法，分别赏号等第，阁下每月亲自阅操五六次，优给赏项，又于本营额饷之外，私加月饷。其懒惰软弱者发还本营，另行挑换。其加饷及操赏，每月须数百金，抚署无此闲款，应由厘金局按月致送。昨已函嘱黼堂、小泉密禀阁下。兹再特商，务祈赶紧切实办理，不可视为缓图。至要至祷。

承钞示复王中丞一缄，允当之至。当初定章，止有淮课，并无浙课。今以商余抵课二两九分七厘归浙，已属优厚。若两课归浙，断难允行。淮盐本系江督专政，借销浙引，又系鄙人创议，嗣后江西盐务，弟当经理，以重职守。容咨尊署，并札盐道也。即请台安，不一。

0961．复张芾七月初七日

告各地警信不确，以后尚有协饷。

筱浦老前辈大人阁下：

昨接初二日惠缄，顷又接初五日手示，敬悉一切。

宁国大获胜仗，深为忭慰。

闻四眼狗实在金陵歇暑，杨雄清亦在池州未动。其浙江嘉兴皆称四眼狗在彼，安庆称四眼狗往援，皆非确耗。杨逆围宣州之说，或亦不甚确。

侍因张、鲍未来，日夜以不能援宣为疚。今得吉音，稍释下怀。五千之馈，实愧菲薄。此间稍裕，当更有以继之。无员可委，殊太枯窘。请员亦必无来者。当奏明权委随营之员，或借调江楚之官。

安庆日日掘濠，将谋合围。南赣信息尚紧，厘务大减。敝处饷项竟尔全无可恃。知念附及。顺问台安。

0962．复李瀚章七月初七日

告厘金缺乏，秋后当有可观。目下总以求才为第一义，已函托各处荐人，如有来者，请优礼。

筱荃仁弟阁下：

接二十六日惠缄，具悉一切。

厘金目下缺乏，一由于五、六等月，向系商贾减歇之月；一由于南赣有警，衢、严有警，两处大宗生意停歇。九月以后，生理日旺，必有可观。目下总以求才为第一义，仆已函托润帅荐人，托季高、意城荐人，并嘱九舍弟荐人。三处如有来者，祈阁下优加礼貌，并乞告之黼堂兄先给薪水，徐察其才之大小而位置之。前函所陈，取之欲广，用之欲慎，及有操守而无官气，多条理而少大言等语，尚乞时时留心。

中丞待我甚厚，吾辈办事，须作一家人看待。凡与户部及邻省关涉饷项，大费唇舌者，仆当分任其怨，尽可会咨会奏。

抚署添设护兵一节，阁下与黼堂兄务当怂恿成之。即候台祉。不既。

0963．加沈葆桢片七月初八日

请其迅出，甄别李元度所用文武各员，以去其无知人之明之患。

再，次青擅长过人之处极多，惟弟与阁下知之最深，而短处则患在无知人之明。于在高位者，犹或留心察看，分别贞邪。至于位卑职小，出己之下者，则一概援善善从长之义，无复觉有奸邪情伪。凡有请托，无不曲从。即有诡状发露，亦必多方徇容。此次青之短。将来位望愈高，终不免为其所累。阁下知人之明，远胜侪辈。务求台驾迅出，且先在信州小驻，将次青所用文武各员，一一经法眼甄别，位置得宜，优劣得所。次青去此一短，则众长毕露，幸甚。敝处用人，间有不当，亦望阁下时时惠锡箴言，以资质证，至祷至祷。再颂幼丹仁兄大人台安。

0964．复胡林翼七月初八日

告广德被围，不能派援；将来拟以李元度驻广德，左宗棠驻宁国，鲍军攻池州。请保良吏一二。

润之宫保老前辈大人阁下：

初七日接二十七、八两号惠缄，敬悉一切。应复之件，条列如左：

一、宁国于三十日获胜，当可解围。而广德州复被贼围逼。兹将周百禄、江良臣寄筱浦各信呈阅。春霆、凯章未到，敝处不能派援。此时不踹稳步，后悔无及。

一、次青一军，浙抚欲其由杭州以进攻嘉兴，侍欲其由衢、严以出广德。实则彭斯举败挫后，次青新军三千，益以屈、刘之千六百，尚嫌其单。广德一路，亦难孤立。若往嘉兴，与江南各军相交际，必有自相残伐之虑，尤不放心。鄙意次青驻广德，季翁驻宁国，令张凯章往来于广、宁之间，犹之希庵驻扎于怀、桐之间也。是否有当，求指示。

一、鲍军将来当攻池州，取其与水师联络也。普军可酌留数营，附于鲍军，特无人统之，深为焦虑。普事当依来示办理，然万难妥叶。耆九峰欲重用此人，以倾敝处之势，岂知今日祸烈至此。

一、左、李到后，侍当移徽州。昨奉谕旨，实授两江，兼握钦篆。位望愈崇，倾覆恐速。然淮扬之行，亦必须明年乃可去也。目下注重皖南，务求惠保能耐苦之良吏一二。千恳千恳。即颂台安。

0965．复左宗棠七月初九日

告军情部署，望其速来。

季高仁兄大人阁下：

初六日寄呈一缄，亮达荃鉴。

贵军日内募练何如？务求早日起程，以八月赶至皖南为荷。台驾到后，拟请驻扎宁国，右广德而左池州，指挥皆为便近，并可监造水师，为规复芜湖、东坝之用。

次青一军，拟令与鲍军同攻池州。凯章一军，拟令驻扎广德。弟可暂驻徽州。江长贵一军，拟令与凯章同驻一处。周天受一军，或令与阁下同驻宁国，或与弟同驻徽州，少与休息。待阁下到后，再行商酌。

百禄于三十日大获胜仗，宁国当可保全。广德复被贼围逼，不知江良臣能保守否。八、九两月，事端繁难，饷项缺乏，务求阁下早来擘画一切。至十月后，当渐即坦途矣。

昨奉谕旨，补授实缺，兼握钦符，位望愈隆，责备愈重。前乎此者，覆轨相寻，惟望同志不弃，兢兢挟持。企望旌麾，愈速愈妙。顺请台安。诸维心鉴。

0966．复许振祎七月初九日

伤其妻、子之逝，请安心承奉庭闱，不必来此襄理记室。

仙屏仁弟阁下：

昨接惠缄，知二令兄及尊嫂并时沦逝。鸰原之痛，贤者万难排遣；况年伯暮龄伤感，重损天和；足下至孝蒸蒸，不肯片刻暂违寝膳，仁人之性，万化之原，国藩亦何忍稍拂其意。应请安心承奉庭闱，不必来此襄记室之事，亦不必远行谋一觌之欢，至嘱至嘱。

国藩于六月十一日行抵祁门，因鲍春霆还蜀未来，朱云崖新病未痊，颛颛自守，不能派人至宁国等处迎剿，俟季高、次青、凯章等到齐，再行分路进攻。顷复奉命，实授斯缺，兼握兵符。位望愈高，称职愈难，惟冀同志良友，时惠箴言，以资儆惕，实所感企。顺候侍安。统维荃鉴。

0967．复胡林翼七月初十日

告拟改令李元度与鲍超同攻池州一路，奏请实授皖南道一缺，拟复奏以毛鸿宾为江苏巡抚；已嘱李鸿章训练淮、徐之勇。募勇三千，名为护兵，实则另练一枝陆兵。

润之宫保老前辈大人阁下：

初九日接初四、初五两次手教，敬承一切。“春水秋风”之句，抑何工也！所欲白者，条列如左：

一、前拟以次青当广德一路，以渠浙官，应与浙人相交际也。昨日致左季翁信，改为次青与春霆同攻池州一路。兹将原信抄呈一览。昨夜得小浦信，则广德州于初四日失守矣抄信附呈。皖南糜烂，实属万分棘手。拟奏请次青实授皖南道一缺郭志曧遗缺，地方常件，次青了之；军务要件，季翁主之；州县择人，季、次商之。公与侍与梅皆可商之。其分兵之路，仍从侍与季信中之规，当否？祈指示。

一、谕旨令侍与薛保人为江苏方伯，侍夹袋中实有乏材之叹。所谓教然后知困也。拟以寄云同年登诸剡章，而皖北少此一人，各州县难以控驭如意，求示及。

一、扬州陆兵，总须募淮、徐之勇，用楚军营制、营规，训练半年，庶可渐用。少荃此去，侍已嘱其兼募陆勇三千，名为护蔽〔卫〕之兵，实则暗暗另练一枝陆兵也。直夫若带楚勇赴扬，必且日久无成。侍当奏明此节，但训练淮、徐勇，亦非直夫才力所能胜，此却难以直奏。顺请台安。

鹤九请令先来，作梅兄求速来敝处。千万千万。

0968．复张芾七月初十日

告吴队八月再行撤去，请调回三千人保卫徽城。

筱浦老前辈大人阁下：

接初六、初八两次惠缄，该悉。

广德不守，实增忧灼。设两路之贼并萃宁国，尤可危虑。侍五月初三奏定大局之时，满拟鲍镇六月必到，凯章亦秋初可到，不料今尚渺然。宁国若有蹉跌，不特敝处无从着手，浙江亦日不暇给。未知天意能留此一线生机否。

吴队暂护居民刈稻，八月再行撤去，应即遵来示办理。贵军分布太散，贼至，实难得力。应请调回三千人保卫徽城，力固根本。如有贼扑徽郡之事，坚守四日，则敝处援师至矣。务祈审度轻重，卓夺为荷。即问台安。

0969．复彭玉麟七月初十日

告施大海一案已交营务处细讯，可概置不理。广德于初四日失守，清理民船之举万不可缓。厘金卡当通行各统领。

雪琴仁弟阁下：

初九日早，后营解犯之哨官至，接二十七夜惠书，初十日又接初七日来缄，具悉一切。

施大海一案，已交营务处细讯，务祈水落石出，将来不枉杀无辜，亦必不宽纵妄人也。既交敝处以后，阁下可概置不理。

闻池州之贼，因江水太大，概行内徙。宁国府境，家眷搬移不少，并有空出池城之说。观此则上犯建德之说，当可暗息矣。

广德州于初四日失守，皖南之事，万分棘手。清理民船之举，万不可缓。四年腊月十二湖口之败，实因民船太多。此次请阁下先将内江八营认真清厘，罗罗清疏，愈少愈妙。内江既清之后，厚庵外江，亦必清清楚楚。阁下不可借口于窒碍，而不先办也。即如霆营在此，吾不一一申禁，专禁湘营，而霆营亦化之矣。

厘金卡当通行各统领亦止多公难说话，若希庵及沅弟，阁下写一信去，则各勇皆服盘查矣。手复。即候台安。

0970．复张芾七月十一日

告鲍超尚无抵鄂之信，张运兰果为毓科前札所尼。

筱浦老前辈大人阁下：

十一辰刻接初九戌刻惠缄。此间探报亦言伪谱〔辅〕王杨七麻子于七月由池州来宁国，伪忠王李寿〔秀〕成于五月赴松江、上海。今松江既失，沪事殆更危矣。

鲍镇报六月十六自夔州起行，而尚无抵鄂之信。其代理之宋副将国永又患疟疾，郑副将阳和旧伤大发。侍思到渔亭看此二人，竟以公务太多，尚未能也。凯章至袁州，果为右坪中丞前札所尼，不知何日始接侍之催札。皖南极危，而事不顺手，如何？即问台安。

0971．致毓科七月十一日

告广德失守，宁国危急，请飞催张运兰来祁门，李元度赴广信。

右坪仁兄大公祖大人阁下：

初七日奉呈一缄，亮邀朗鉴。

顷得徽信，广德州于初四日失守，江军门不知下落，米镇业已逃出；宁国虽有三十日之捷，而贼并未退；伪谱〔辅〕王杨七麻子于七月自池州来，会攻宁国等语。广德贼自东往，池州贼自西往，宁国断无幸全之理。宁国危则徽州危，徽州危则江西北路在在可危。务求老兄飞催张凯章来祁门，李次青赴广信。无论南赣如何紧急，总之，救徽州为先。千万千万。弟即不另札凯章也。此安危呼吸之事，非仅弟一人之计。弟在祁门仅能保景德镇一路，若徽州有疏失，则婺源、德兴处处可通江西。求老兄先催凯军为望。顺问台安。诸维心鉴。

0972．加袁甲三片七月十一日

告奏派李鸿章赴淮上办水师，并请简放运司实缺，将来求大力从中维持。

再，探报伪辅王杨七麻子来犯宁国，伪忠王李寿〔秀〕成往扑上海，二处皆极要紧，皆极可危。止求淮扬不再疏失，犹是不幸中之大幸。弟与阁下二人应办之事，皆须淮扬无恙，乃有根本也。

弟顷奏派李少荃观察赴淮上办水师，并请简放运司实缺，如蒙俞允，将来少荃晋谒阁下，商酌一切，务求大力从中维持。除贵营饷项出自盐务者悉仍其旧外，总须筹出一款，大办水师，以固淮扬而保大局。再颂午桥仁兄同年大人台安。

0973．复胡林翼七月十二日巳初

请速令周开锡、唐景皋来皖。告待其归里营葬时，陈鼐必可远来相从；李续宜、金国琛水路雕剿之议，须指定水、陆两军统领及总管民船、军火、口粮之人，事乃可成。汪士铎所荐旧交、门人已来营，金、马所保各人已留单。

润之宫保老前辈大人阁下：

十一日接三十一号惠缄，是夜三更又接三十二、三号惠缄，敬悉一切。所应复者，条列如左：

一、寿珊、鹤九二君，务乞迅令来皖。鹤九以吏事属之，为皖南开风气。寿珊则暂留幕府，接少荃之手，将来或与位西同事，或另办他事。寿珊志高识正，与侍必相合也。此外惠荐之一二人，则须参用外省人，不专用湘产。古人有云：“避嫌者中，有所不足。”岂谓是欤！此事另有咨调，然寿、鹤二君，请催其星速前来，不必待咨。

一、作梅天下之有情人也。感公忠孝，无不乐为营谋大事之理，无论公以何时告假归里营葬，作梅必可远来相从，必能始终料理完善。目下一人先去，却无大益，公不必以此为恨。

一、希庵、逸亭水路雕剿之议，侍与公皆思行之久矣，但须指定三人，事乃可成。三人者：一陆军统领，统此六七千人者也；一水军统领，统战船百余，护陆军下驶者也；一总管民船四百余号，兼管军火口粮者也。此三人定后，则事可办成。请公与希、逸二公卓裁。

一、梅村之旧交冯文熙已来营，酌支薪水，尚未派差。其门人胡宝铎、程国安二生亦已招来，明慧绝伦，宜梅村之眷眷也。二生在此小住，仍当回绩溪。金、马各函读悉，所保各人，已留单在此，原信奉璧。

太湖沈令，即当专札，骆公入蜀，诸多不协。然实乏惬心贵当之人，可以西行。

宁饷一万，感幸！更当请益。顺问台安。

0974．复李续宜七月十二日

告事机不适，忧宁国之失。

希庵仁弟亲家大人阁下：

初七日接初一夜惠缄，具悉一切。

钦牧未归，人树不能遽出。此自庭闱至性，敝处即不更催矣。

此间事机，多不适意。云崖虽愈，怯弱之至，如五、六十许人。春霆甫于六月十六日自蜀起行，到营尚早。宋国永亦患疟疾，郑阳和伤病大发，霆营六千人竟无主持之人。

广德州于初四日失守。宁国本被围月余，又闻杨七麻子带贼自池州往攻，殆不可支。广、宁为皖南精华，又为进兵必争之地，竟尔坐视而不能救，愧仄奚极。鄙人艰巨甫膺，几至无可措手。又兼精力日疲，大惧陨越，诒讥当世。

阁下早起有恒，积诚不为人所转移，此皆进德之要。鄙人恨闻道太晚，阁下及此时勉为之，不特学业日新，即以军事言之，亦或可以兴复岳州千人之旧观。

敝处近日奏稿行至尊处者，有不妥否？求直言示知，以便立改。即请台安。

0975．复张裕钊七月十三日

略述军情部署与吏治人心整顿，告袁芳瑛灵柩、家眷、书箱已抵湘。

廉卿仁弟阁下：

闰三月二十日、四月九日、六月二十日三次惠书次第收到，阙尔不报，惟增惭悚。比维兴居佳畅，德业日新，至以为慰。

国藩自奉江督之命，日日惴恐，大惧陨越，诒知好羞。已于六月十一日移驻祁门，暂固江西门户而联徽、宁声援。旬月以来，皖事日坏，宁国被围，广德失守，岌岌有不可终日之势。俟左季高、李次青、张凯章诸公到日，乃能分路援剿。

来示从江西吏治人心着手，可谓探骊得珠，鄙人虽陋，亦日夜不忘此义。无如江河日下，人物邈然，求如湖北之吏治，尚非旦夕可冀。现惟亲附同官，饬励属僚，一一皆手书劳勉，庶期鉴此愚诚，渐就范围耳。

舍亲袁漱六之灵柩，于四月二十七日到江，五月抵湘，全眷平安，书箱三百余号，均已搬回，足慰廑注。肃复。顺候著绥，诸希心鉴。

0976．致金藻七月十三日

唁其母逝，略告近况。

竺虔仁兄同年大人阁下：

久疏音敬，伏想侍闱曼福，履候多绥。去岁闻贤阮联步玉署，方拟裁笺申贺，旋闻噩耗踵至，哀情吉语，惝恍难双。年伯大人暮龄伤感，近当日就康愉，尤用悬系。

弟自奉承乏两江之命，日夜悚惕，大惧陨越，诒知好羞。惟不敢存自是之心，不敢怀骛名之念，习劳耐苦，以冀少补钝拙。已于六月十一日行抵祁门，暂固江西门户，而联徽、宁声援。

皖南局势，近益溃坏。宁国被围，广德失守，岌岌有朝不谋夕之象。候左季高、李次青、鲍、张诸公次第毕集，即当分路援剿。惟是时势弥艰，筹饷弥绌，位望弥高，责备弥重。弟年方五十，而精力疲惫，迥不如昔，以是内增兢惕，恐为诟尤之所归。爱我如阁下，其将何以策之？

附呈菲敬百金，丽生半斤，聊佐定省之需，伏希莞存。顺问台安。

0977．致胡林翼七月十三日

询留毛之折奉旨允准否，告拟遵旨保升苏藩并派翼长，又拟奏派鲍、张为翼长。

润之宫保老前辈大人阁下：

昨得信，知辅刘之折易为辅骆，第不知留毛之折，奉旨允准否？若未奉俞允，侍当遵旨保升苏藩，并派翼长。有脱袜子之德，有脱袜子之位，亦不可不有脱袜子之排场。此外又拟奏派鲍春霆、张凯章为翼长，不知妥否？武一文二，似不甚叶，或谓翼长必须带队，然与？遵保一节，或须速奏。派翼长一节，俟接回示再奏也。总之，敝处之陋，不陋在无排场，而陋在无人才。

得寄云、作梅来，气象稍王。文武大小，皆须分公之中驷，为我上驷。再请台安。

0978．复毓科七月十四日

告江长贵闻已逃至宁国县，请再飞催李元度、张运兰。询刘岳昭可否越境。厘金局、饷盐局请奖及景德镇保案请赶紧奏办。牙厘款报销亦请主稿。

右翁仁兄大公祖大人阁下：

十二日接初七日复缄，敬悉一切。

弟自闻广德州失守之信，日夜焦灼。江长贵以帮办军务之提督，不能坚守一二日，闻已逃至宁国县矣。

次青、凯章尚无抵章门之信，务求老兄再加飞催。次青现已奏改皖南道，须先至广信，将防守之事布置妥当，即来皖南接印。凯章须速来祁门，与鲍镇二人同援宁国。此二处皆请老兄再四函催。敝处公牍，恐递不到也。

南赣之贼，闻器械不齐，不知刘荩臣可越境否？如不能来，左季高京堂之师，即日又可由袁州经过。足壮念慈一军之声援。

曾守、姚令皆请招勇，初招之营，万不可恃，弟已批驳矣。

厘金局请奖，系两湖办过成案。饷盐局请奖，虽无例可援，然亦不能不准。此二案均请阁下主稿，挈列敝衔会奏。其李、邓、联三君加衔，来示所定，极为妥叶，应即请速行办理。此外又有景德镇保案，耆、恽二公未及迅办，亦请阁下赶紧奏办，以励军心。此三案者，如奉旨交部或干驳诘，仍当再行陈请。弟处驳诘二次，已于闰三月奉旨俞允矣。

至牙厘前收款项截请造报，亦请阁下主稿，挈衔会奏，或将大略情形先奏一次，声明细数清册另行造报。是否有当，伏候卓裁。仍祈将各案出奏次第，便中示及一二。

团练大臣全案，谨已阅悉。养素仍当在饶防带勇，不能赴各处办团。总之，办事则不患人多，用饷则惟恐人多，天下有同情也。顺请台安。

0979．复胡林翼七月十五日

告宁国无不思救援之理，实无带队往救之人；盐务当合群策力成就场征课之举。

润之宫保老前辈大人阁下：

十四日接惠缄并翁、严、张三缄，十五早接惠示并文若兄缄，得悉一切。

此间机要，全在宁国，虽至愚无不思救援之理。张、鲍未来，宋、郑皆病，云崖未痊，实无带队往救之人，亦犹八年冬之不赴闽，实由营中多病，外间不亮而咎之也。宁国之存亡，则听乎天矣。

左公书来，其气方新，当为国家撑拄一方。文若兄盐务条陈甚好，惟南北并出一途，若不大改章程，就场征课，而但责成运司之酌量轻重，以期成本一律，恐贤运司亦无此气力；若改为就场征课，非水师办成之后，固不能稽查；即水师成后，犹恐江淮诸将帅之众议纷挐也。吴熙载、刘毓崧二君，待少荃到扬州，每月各致送薪水一二十金，余盐务诸君子必设法罗致之。终当合群策以办成就场征课之举耳。顺请台安。

0980．复官文七月十五日

告皖南军情，说明都兴阿扬州之行万不可以中止，请迅拨一旅交其带以东行。

秀峰宫保中堂大公祖阁下：

顷接奉六月二十六日惠缄，敬审一切。

楚师在蜀，闻已三获胜仗，滇匪应可肃清。荆宜盐务，不知稍有起色否？

国藩渡江以后，皖南军事日益颓靡。广德于初四日复陷，江长贵以提督帮办军务，竟不能坚守一二日。宁国被围近月，顷虽据报解围，而贼踪尚在二十里内外。又闻杨七麻子有复来之信，仍可危虑。急思派队援宁剿广，而鲍镇不来，张凯章亦尚未到江西，徒深焦灼。此时皖南兵勇三万，皆极困惫，独敝处生力数千，为一发千钧之系，不敢草草轻于一掷。未知阁下以为何如？

都直夫将军扬州之行，万不可以中止。第拨劲旅则鄂力实有未逮，募新勇则直翁或非所愿。此中调停，实难妥善。弟昨复奏商带千人前往，到淮扬后，再以楚军之法，练该处之勇，折已抄呈冰案。如以为可行，应请阁下迅拨一旅，交直翁带以东行。否则愈久而愈不能成行，于大体实多不协。弟明年驰赴淮扬，亦止带步队千余也。肃泐，敬请台安。诸维心鉴。

0981．复张芾七月十六日

体谅其艰难，陈述不能往援原因。

筱浦老前辈大人阁下：

昨接十二日复缄，兹又奉十四惠书，敬悉一切。

台端苦况，侍所深知。事权之若有若无，邻饷之百呼罔应，将士之积疲难振，及外间公牍冷淡辱没之状，鄙人皆尽尝之。若近日江军门不能为广德一日之守，及败后不归徽而归浙，则尤令人意绪作恶。公之不能安于其位，固不待觌面而得之。六月中两次奉到谕旨，问可兼管皖南军务否，第二次复奏折，与昨日见示之稿大略相同，惟无“一筹莫展，坐视阽危”等字样。计八月初可奉朱批。阁下如奉旨内召，则虽非成功以退，而廉正之声，固为遐迩所共亮。

鄙人接办此局，虽权位较崇，而饷项愈绌，浙江之协款难恃，江西之厘金日少。徽、宁旧兵三万，湖南新募三万，每月额饷三十余万金，求十分之二而不可得，每一念及，终夜旁皇，不知所以为计。

宁国为敝军进兵必由之路，人非至愚，断无不思救援之理。无如鲍、张不来，宋、郑抱病。虽奏疏中强作夸大之言，镇定之象，而寸心实忧灼无地也。浙中以侍未亲往，责望颇深。其实自六月十一至今，并裹带及后解者，合计银不满三万，又于其中抽出万金以协宁国，公视侍之力量，能挟此无银之军，以行至浙中否？欲辩则恐不见信，不久当自有知者。因来书开诚见示，故亦披沥以陈区区。复请台安。

0982．加单懋谦片七月十六日

谢其奖饰，略告近况，请荐将才。

再奉来书，过蒙奖饰。猥以运筹全局，为有当于事理。如侍之浅陋，奚足以综览大局？惟安庆一军，北则为袁、翁诸帅之声援，西则关汉、黄诸郡之安危，此显而易见者。是以决计不肯撤动。顷闻北省同乡京官深以此举为然，高玉山以此入奏，差幸中外所见略同。惟皖南刻极危急，宁国被围，无兵往援，坐视阽危，殊深焦灼。军兴过久，人才日乏，老前辈考各属武生，有可储为将材者否？乞惠荐一二。再颂地山前辈大人台安。

0983．致郭崑焘 ⁽¹⁾ 七月十六日

告广德失守，宁国危急，询左宗棠、骆秉章等行程及何以未见协饷公牍。

意城仁弟亲家阁下：

久未奉手书，盼想无已。阁下书记翩翩，一挥百纸，其于鄙人抑何吝也。

此间老营平安。广德失守，江长贵退至浙境，宁国城外之贼少退，然尚在二十里外。又闻伪谱〔辅〕王杨七麻子将率池州之贼往攻宁国，而广德之贼亦将自东路赴宁。周天受督此疲兵，殆难久支。顷又拨银五千两，往协宁军，未审果能解入否。鲍超报六月十六日自夔州起程，尚无抵鄂消息，恐又愆期。其部下宋国永疟疾，郑阳和伤病，竟无人可派往援宁国者。凯章初七日自袁州起行，次青初四日自平江起行，季翁闻本月下旬起行，不知果否？籲翁何日起程入蜀？式翁莅任，想阁下仍留抚幕。筠仙亲家何日抵湘？求一一详示。顺问台安。诸希心照。

季翁如未启行，祈与此信一阅。若已成行，日内又有信，沿途致之。前得惠信，言湘中许协饷二成后，缄请以公牍见复，至今未接此牍。老弟之滑，先及鄙人，所谓“施由亲始”者耶？

————————————————————

(1)  此件传忠书局稿本题为复函，据内容当为致书。

0984．复李元度七月十七日

告已奏调其补皖南道缺，将来其军全驻宁国，目下由华埠以达徽州，由旌德以救宁国。嘱不管彭鸿轩败军，亲任看操、查墙子等事。

次青仁弟阁下：

七月十六日专丁归，接复书，具审一切。前面订七月初即抵信防，今初四乃建旆东发，何不践也？所欲商者条列如左：

一、皖南膏腴之地，大有可为。顷已奏阁下调补斯缺。明年国藩有淮扬之行，此四府一州者，敬以相属。大抵地方事，阁下主之；军务事，季高主之；升迁举劾，则两公商办，而仆与胡宫保亦可参酌。务须从吏治上痛下功夫，斯民庶得少苏。

一、前议阁下一军由广信、於潜、昌化一带绕至广德州，当三路中之南一路，阁下所知也。今饶枚臣已入杭不返，沈幼丹坚卧不出，彭鸿轩一败不振，公之党羽毫无可恃。而广德又于初四日失守，贼势弥张，贵部三千余人恐难当此一路。拟请贵军全驻宁国，季翁新军六千当广德一路，凯章则游击于广德、宁国之间，春霆则由石埭进攻池州，国藩则驻徽州，此将来定局也。

一、目下急援宁国，应派春霆全军先攻石埭，凯章由太平以攻泾县，贵部至广信后，休息数日，即由华埠以达徽州。阁下轻骑来祁门一行，再专人至广信调队与贵部会于徽州，由旌德以救宁，此目下分路援宁国之局也。

一、鸿轩一军既归浙江调遣，凡来此相就者，阁下且不必招惹他。整顿败军，实不易易。阁下新军既有四千七八百人，若又益以屈、刘之千六百人，则不甚单薄，特患其中未尽训练之实耳。阁下不赴浙履任，又不管鸿轩之军，浙人难免怨阁下而兼怨不佞。然仆以贵部守宁国之名城，而以左、张、鲍三军左右夹辅，则仆之为阁下谋也甚忠；以左、张剿广德，屏蔽浙西，则仆之为浙江谋也甚忠，即为皇上谋也亦忠。此心可告皇天，可盟鬼神，虽千怨万谤，亦不足惜。阁下不必东瞻西顾，拖泥带水也。

一、吾辈均属有志之士，亦算得忍辱耐苦之士，所差者，且夫尝思咬文嚼字之习气未除。一心想学战，一心又想读书，所谓“梧鼠五技而穷”也。仆今痛改此弊，两月以来，不开卷矣。阁下往年亦系看书时多，料理营务时少。其点名看操、查墙子等事，似俱未躬亲，此后应请亲任之。阁下赞吴退庵之贤，证以胡宫保所称，似亦学问中人，非军旅中人也，俟相见再议。

税契一款，俟与胡帅议行之。复请台安。

0985．致李桓李瀚章 ⁽¹⁾ 七月十七日

告求人之道，请各荐两三人。

辅堂尊兄、筱泉年兄大人阁下：

前寄一缄，道及求人之法，须有操守而无官气，多条理而少大言。日来以此广告各处，求荐才以辅我不逮，尚无应者。两君物色得人否？求人之道，须如白圭之治生，如鹰隼之击物，不得不休。又如蚨之有母，雉之有媒，以类相求，以气相引，庶几得一而可及其余。大抵人才约有两种：一种官气较多，一种乡气较多。官气多者好讲资格，好问样子，办事无惊世骇俗之象，语言无此妨彼碍之弊。其失也奄奄无气，凡遇一事，但凭书办家人之口说出，凭文书写出，不能身到、心到、口到、眼到，尤不能苦下身段去事上体察一番。乡气多者好逞才能，好出新样，行事则知己不知人，语言则顾前不顾后，其失也一事未成，物议先腾。两者之失，厥咎维均。人非大贤，亦断难出此两失之外。吾欲以“劳苦忍辱”四字教人，故且戒官气而姑用乡气之人，必取遇事体察、身到、心到、口到、眼到者。赵广汉好用新进少年，刘晏好用士人理财，窃愿师之。请两君仿此格式，各荐两三人，如假包换为荷。诸维心照。顺问台安。

————————————————————

(1)  本件传忠书局稿本题为复函，据内容知当为致书。

0986．复胡林翼七月十八日

请于张、朱、何、林中以二人惠皖南，唐景皋、周开锡必求即日南渡。告新得陈艾才德俱优，当保为湖北知县，杜润生当勒令改教。

润之宫保老前辈大人阁下：

十七日得三十七号惠缄。春霆到鄂后，计必至英山一行。作梅于十八日辰刻抵祁门矣，称颂仁德，如此其亹亹也。张星焕及朱、何、林三公，幸以二人惠皖南。鹤九、寿珊二人，则必求即日南渡。公初既有成言矣，岂可因渭春一言，而为德不卒乎？

鹤九来作祁门县，实目前切肤之痛。求公当作孺子入井，一动恻隐。寿珊来代少荃一席，侍明年赴淮扬仍可挈之北渡，交还英山。此间新得石埭拔贡陈艾号虎臣，才德俱优，日内当保为湖北知县。借才者加利奉还，如假包换。

霍山捐款，即日寄解。此等小处，却不敢吝。且敝内银钱所之富，远近周知，正可一炫也。

杜润生实不胜知县之任，当勒令改教，以矜全之。

宁国近处解围，远处未解围。侍调度实难妥善。昨复次青一信，抄呈。是否有当，求指示。凯章、次青于十二皆到江西矣。敬请台安。

0987．复彭玉麟七月十八日

告奏调李元度换补皖南道，履任后可令其就近兴办水师。黄翼升保赴淮扬，实因奉旨后无人可保，可令其缓缓启程。

雪琴仁弟大人阁下：

接十二日惠缄，借悉一切。

宁国河窄而木少，水师兴办，诚不易易。然目下所争者，在宁国之能保与否耳。不能保，则陆军并无进兵之路，水师更无下手之处；能保则购木设厂，虽小河亦可办成。现奏调次青以温处道换补皖南道，如郡城不失，次青八、九月当至宁接印履任，即可令其就近兴办水师。阁下如有闲暇，或于明岁往访次青，指点诸事，月余即可往返。如不得闲，即不去可也。

黄翼升保赴淮扬，实因奉旨后无人可保，且明年仆亲往淮扬，亦须于今年预派心腹数人前往，故令少荃、昌歧两人同去。阁下身边无人之苦，仆亦深知。且水师须驱逐民船，禁止洋烟，正须全副精神，大加整顿，断无以诸事专累一人，渐致决裂之理。特此等重任，殊觉无人可保，阁下代我屈指计算，亦必知其窘也。黄翼升之精力兴会，似尚有为之材，若能练出河标兵丁皆成劲旅，又可省募勇六七千，是国家东南旋转之机，鄙人职分应办之事。阁下目前整顿之际，不能放昌歧出走他处，则可令其缓缓启程，不与少荃同行，或迟数月再去，或随我同去，听阁下酌办。

此间宁国危急如故。凯章十一日至江西省城。次青十二日亦至矣。知念并及。顺候台安。

0988．复李元度七月十九日

告吴退庵事，即札饬募二千五百人，须劝其尽弃故纸，从事实务。目下衢、严无警，请仍来祁门一叙。邵青事恐不可信，若李昇平告假，其营当裁撤。

次青仁弟阁下：

十六日发出一缄，十七、八连接二十六、二十九、初七、初九日四次惠缄，具悉一切。所应复者条列如左：

一、吴退庵事，即照来示札饬募二千五百人，录札奉达。军事是极质之事，《二十三史》除班、马外，皆文人以意为之，不知甲仗为何物，战阵为何物，浮词伪语，随意编造，断不可信。仆于《通鉴》中之不可信者，皆用笔识出矣。退庵若以编辑《二十三史》成书，为治军之蓝本，则门径已差，难与图功。阁下与之至交，须劝之尽弃故纸，专从事于点名看操、查墙子诸事也。

一、目下衢、严无警，贵部前赴广信，请阁下仍来祁门一叙。晤面后再专人至广信调队，由华埠以至徽州。温处道可不必禀请代奏谢恩，若调补皖南道，则当自行具折谢恩。

一、邵青事恐不可信。渠在籍人员，本可不必咨调，若札长沙，尤无此办法。此公与润帅极不合，所述事或未尽也。何资深，仆深恶其人，吸食鸦片，一味安逸，何能胜营官之任。若李昇平告假并未批允，此营当裁撤。若李炳南，则仆固可不过而问矣。顺问台安。诸维心鉴。

0989．复左宗棠七月十九日

征求分路部署意见，告其部东来不宜全走陆路，捐事现未兴办，厘事用人拟仿胡林翼之法。

季高仁兄大人阁下：

十四日得初二日惠缄，敬悉一切。

营制极精，所改俱有深意。惟亲兵刀矛队内间以小枪，似尚不适，后幅条约，微嫌其多。御众之道，愈简愈妙。

凯章以十一日抵江西省城，次青十二亦至省，春霆初五至宜昌，想均于月底、月初可到。此间调度，总难妥善，有复次青一信稿、行徽州府一札，并抄呈尊览。如有不妥，即乞迅速详示。恐见面时，大局已定，难于更换也。鄙意广德一路，最为吃重，请阁下当之，凯章辅之。池州一路次重，春霆当之。宁国不失，则坐守尚易，次青当之。宁国若失，则全局大变，又当另议。请分别二层，迅赐裁示。

贵部东来，亦不宜全走陆路，或由袁州等处雇船至饶，两头陆行，中段水行，亦足少纾士卒之力。一月之食，即札台预备，能否按月如数，尚未可知。然筱泉于阁下事，必尽力也。

捐事现未兴办。厘事用人拟仿润帅之法，多用小者，少用大者。以二李一沈为主，余皆用府厅以下。俊臣既赴粤不归，即改用吴退庵。次青三日之内五次来信，以百口保之，南屏亦力保之。究系坚卓之士，或可发愤一洒前耻。望助其支领口粮军装等项为感。即请台安。

0990．复胡林翼七月二十日

询将来三路驻军，目下三路救宁国是否有当。告赣南道已改放李翰章，求饬唐景皋、周开锡速来。鄂省似应多发请饷之折以杜邻省诛求，请少济二三万。

润之宫保老前辈大人阁下：

十九日接十五日三十八号惠缄，敬承一切。应复之件，条列如左：

一、将来三路驻军，目下三路救宁国，均于复次青详之，已抄呈尊览。是否有当，求切实指示。此时发踪若错，将来定局则难改。

一、冯、普事大致已妥矣，不致更生他变。另案抄咨尊处。至将来来示浑含叙明之处，如何著笔、如何浑法、普拟降副参之类，妥否求详示。此事必须问师傅也。

一、幼丹坚卧，闽督代奏，已奉俞旨，赣道一缺，已改放筱泉矣。幼君意趣颇古怪，若擢旬宣而仍坚不出，则失朝廷尊严之体。苏事拟仍专保毛公。

一、鹤九、寿山，千求饬之速来，公幸无托词于二人之不愿也。公愿则二人皆愿矣，公恻隐则渭春亦恻隐矣。至恳至恳。

一、鄂省似应多发请饷之折，否则邻省日日诛求，户部反疑鄂中之吝。若常常呼吁，请拨邻饷，指定某省某款，或可少济一二，亦足谢绝诛求。此宅心不甚正大，亦捍御外侮之先著也。敝处六月仅得银三万，反不如江西前协五万之额，窘绌极矣。求少济二三万，以救前日密信之举。顺请台安。

0991．复张芾七月二十日

告拟分三路援宁，米粮如何筹办，请分别示知。附告饷银竭蹶之状。

筱浦老前辈大人阁下：

连接十七、八日惠缄，敬悉一切。

此间拟分三路援宁，另备公牍咨达。鲍军人数最多，势不能不先趋石埭。诚恐石埭纵能得手，而为池州、青阳所牵制，不能遽行前进，仍无补于宁国之危。张军趋泾县，李军趋旌德，二路去宁国较近，又恐人数略少，难期得力。再四思维，未得完策，姑且如此布置，仍祈卓裁酌示。三路米粮，应如何筹办，亦祈分别示知。

江西六月饷银，归敝处新粮台办。现据报三万，尚不如向来协饷五万之多。来示奖饰之语，层见迭出，而不知饷项一节，十分竭蹶。设前奏允准，则新旧交替之际，竟无银两可以点缀而弥缝之。每念及此，尤深焦灼。

庞阁部、季太史两函接到。江苏郡县，日在水深火热之中，大旱之望，不虞之誉，皆萃于鄙人之身。将来望极而怨生，誉过而毁来，惴惴之衷，良不知所以善其后。素蒙关垂，尚乞时赐南针，无令涂辙大迷，是为至愿。即请台安。

0992．复毓科七月二十一日

告建德一案，近已销释无形。说明请其添设防御之兵，专为小人行险闯入为乱。请饬司筹发宝勇九月以后饷银。

右坪仁兄大公祖大人阁下：

十六日接奉复缄，十七夜又奉手缄，敬悉一切。

建德一案，近已销释无形。宝勇接到告示，大众欢欣。现已勤操严防，决无他虞。普镇接到弟批，业经禀复，亦尚平顺。兹抄呈尊览，以释廑注。

弟所以请贵署添设防御之兵，专为小人行险，或带五、七人、十余人闯入为乱，如古奸人刺客之类耳。此辈亡命之徒，或结为死党，或啖以重利，至多不过数十人，断不能鼓动大队至数千人之多，行数百里之远。宝勇中多晓事之人，尤无此虑。

次青平江营一军，想已饬令前赴广信矣。

弟出示宝勇八月以前归抚部院发饷，九月以后归弟发饷，大约九月一个月须发全饷，此后陆续裁撤，减至二千人为止。届时再有专咨。其名由弟发给，其实仍请老兄饬司筹发，不与敝处粮台相干。至十一、二月，每月不过万二三千金，则比向额减省多矣。

尊体少患麻木，比全愈否？至以为念。顺问台安。

0993．复李瀚章七月二十一日

告厘卡应行增设裁并之处，俟各路禀报到日再详，甚为妥洽。办厘人员官绅参用，采访宜多，委用宜慎，保人不得以资浅望轻四字塞责。水路动至三千里，多抽一二回或亦无妨。

筱泉年兄阁下：

十八日接十二日惠缄，具悉一切。所应复者，分条列左：

一、来缄，应行增设裁并之处，俟各路禀报到日，参核再详云云，甚为妥洽。蔡少彭云：“矫弊更防其过骤。”此语极可佩也。大抵欲革弊者，必新章十分妥善，远胜旧章，然后下手，否则不可轻动。

一、“官绅参用”四字，两湖业有成效，我江西亦宜仿照行之，无疑义矣。惟采访宜多，委用宜慎，平日以薪水养之，留于省城，札派时，则必再三叮嘱，庶得用绅之利而去其弊。朱焕文到局，稍有头绪，再行传见。

一、公事知而不言，坐视成败云云，自非所宜。阁下今既补赣南实缺，尤可不必过涉客气，凡正话、实话多说几句，久之人自能亮其心，即直话亦不妨多说，但不可以讦为直，尤不可背后攻人之短，除此二戒外，概宜知无不言，言无不尽。

一、《会典》装成后，暂存江省，俟有信再取来营。

一、文辅卿近日可来江省，位置湖东卡，当亦相宜。国藩昨有一信，请阁下与辅堂各保二三人，如假包换。此不得以“资浅望轻”四字塞责，总须心诚求之。

一、起票验票并炮船费共五分，余卡不抽，通省谓有不得了之一日，诚然诚然。幸尚未出告示，及今从长计议，犹可更改。湖北章程何如？通省共四分否？与其异日再加，不如此时不多减之为愈也。南自大庾，北至湖口，东自玉山，西至萍乡，水路动至三千里，多抽一二回，或亦无妨，请通筹之。此军饷之全局所关，不可不慎之于始。

一、阁下奉命补授赣道，请在省城经理牙厘，章程大定后，冬间再赴新任。顺贺大喜，诸维心照。

0994．复李宗羲 ⁽¹⁾ 七月二十一日

告养疴之法，人力可以自主者，在以志帅气，以静制动。

雨亭年兄阁下：

二十日接惠缄，得悉尊体尚未痊愈，至以为念。凡沈疴在身，而人力可以自为主持者，约有二端：一曰以志帅气，一曰以静制动。人之疲惫不振，由于气弱。而志之强者，气亦为之稍变。如贪早睡则强起以兴之，无聊赖则端坐以凝之，此以志帅气之说也。久病虚怯，则时时有一畏死之见憧扰于胸中，即魂梦亦甚不安恬。须将生前之名，身后之事，与一切妄念铲除净尽，自然有一种恬淡意味，而寂定之余，真阳自生，此以静制动之法也。愿阁下于药物调养之外，更将此两法体验一番，久之必有小效。

仆精力日惫，权位日崇，陨越之虞，深为可虑。但以勤劳二字自励，冀少补于钝拙。寄云同年拟请其来此一行，不知渠尚须北上否。肃复，顺请近祺，诸希心照。

————————————————————

(1)  李宗羲（？—1884），字雨亭，四川开县人。道光丁未进士。历任知县、按察使、布政使、巡抚等，官至总督。日侵台后，先后修筑乌龙山、下关、吴淞口等处炮台。后病故。

0995．复胡林翼七月二十二日

告杜润生实不胜民社，请另委贤员。皖北州县，皆请以夹袋中人才换之。许如物色得人，必保为湖北州县。询去冬转运米粮等物夫役如何给钱，如何押运。

润之宫保老前辈大人阁下：

二十一日接十六日四十一号惠缄。

杜润生实不胜民社，已用公牍咨复，请公另委贤员，不必顾忌许多。州县略好一分，百姓略安一分，即吾辈清夜自思，可自慰一分。公之功在天下，以吏治大改面目，并变风气为第一，荡平疆土二千里，犹为次著。侍之揣摩近三科名墨，亦当以吏治人心为第一义。皖北州县，一一皆请公以夹袋中人才换之，侍当附片奏之。翁公虽胶固于成例，束缚于属吏，然畏公而有所不敢发，亦德公而有所不忍负。公以王者之心，行伯者之政，不久必为世所共亮。其夹袋私橐中，尚有余才，则请波及皖南，如鹤九、寿珊等是也。侍如物色得人，亦必保为湖北州县。交易而退，以报大德，如假包换，决不误也。

广德州又已退出，州境已报肃清。宁国贼势日松，意者秋凉马肥，贼将以全力救安庆乎？去冬英、霍诸山运米粮等物赴金、余军中，夫役如何给钱，如何押运，求详示。顺问台安。

0996．复张芾七月二十二日

告芜湖、池州、东坝三处皆为敌有，关税似难遽办。说明无牵掣待人之举，请释疑虑。

筱浦老前辈大人阁下：

得十九日惠缄，猥承奖借溢量。侍以菲材，谬绾双符，古人所谓“德薄位尊，非祚惟殃”，实深惴惴。

芜湖、池州、东坝三处皆为贼有，关税似难遽办。前事奉到两次谕旨，显示变更局势之意。复奏时，亦尝再四斟酌，措词过轻，则恐改为帮办，贤者不得息肩，各部亦无所适从；措辞过重，则老成宿望，佩仰有素，又岂肯厚诬君子？直抒鄙见，仰候圣裁。台端之去住，虽尚难预卜，而进退要皆有余裕，请释疑虑。

至于牵掣待人，不佞久为同病相怜之人，何至为此不情之举。粮台捐局文案，孰冗孰要，孰优孰劣，刻下尚不敢问禁问俗。如果换羽移宫，届时再当晤商一切。

此间饷项大绌，尚不及尊处粮台远甚，八、九月间不知何法可免决裂也。即请台安。

0997．复郭嵩焘郭崑焘七月二十三日

于其盛推翁、僧不以为然，说明与外夷交际，当但问强弱，不问曲直。告近况，请郭崑焘速来一助。

筠仙、意城亲家大人阁下：

二十三日接初八日惠缄，知霞仙往访山居，谈游之欢，至为慰企。

往在京师，如祁、杜、贾、翁诸老，鄙意均不以为然，恶其不白不黑，不痛不痒，假颟顸为浑厚，冒乡愿为中庸，一遇真伪交争之际，辄先倡为游言，导为邪论，以阴排善类，而自居老成持平之列。三、四年间，尝以此风为云仙亲家言之，今来示盛推翁公，殆以一荐之惠难忘。去年来示，盛推僧邸，仆与舍九弟曾私虑其不终。人固不易知，知人固不易也。

《匈奴传赞》之言，亦尝肄业及之。然鄙意与外夷交际，但问强弱，不问曲直，不审哲人以为然否？

凯章已于十一日至江西省城，次青十二日亦至。待其抵徽，当以鲍、李、张三公由石埭、泾、旌三路救援宁国矣。广德州于十四日收复。季翁到即由广德进剿苏境。此间一切，取办于国藩与少荃二人之手。少荃八月赴淮扬办水师以后，仅鄙人独为之，万不能给。意城亲家既不入蜀，千求速来一助。八月底到营，帮我三月，年终归家，决不食言。求之不可必，惟有高声念佛而已。顺问台安。

0998．致骆秉章七月二十三日

询其征蜀之行带多少人，是否多带现成营头。告军情部署，忧饷项之绌。

籲翁老前辈大人阁下：

顷接鄂咨，知大旆将有征蜀之行。正气良谟，允惬人望。

滇匪经果营屡次击败，应可渐散。党羽石逆一股，据曹中丞奏，得劳制军缄，已无足虑，不知信否。果如所云，则蜀事不至决裂。台旌遄临，引用正绅，裁汰冗军，卓如先生素与阁下为道义金石之交，一切当可顺手。惟湘中弁勇，朝取夕取，网罗殆尽。刻下不特将领难得，即招募精壮勇丁，亦觉难以集事。不知现带若干人前往，是否多带现成营头，抑系新募数营？至以为系。

此间军事，宁国被围如故。鲍镇于十四、五可达武昌，凯章十一日至江西省城，次青十二日亦至。拟以三人者由石埭、泾、旌，分三路往援宁国，中秋前后当可进兵。广德于初四日失守，十四日收复。左季翁到即由该州进兵，以达苏境。惟贼党太多，兵力太单，尚当另谋协济。前经奏明六月以后自抽江西牙厘，以济本军之饷，不料厘税大耗，六月分除吴城专济彭饷外，竟不满四万之数，殊为可虑。知注并陈，顺问台安。

0999．复李桓李瀚章七月二十四日

询前述办厘之道是否有当，告已请郭崑焘来替李鸿章一席。请随时采荐人才。

辅堂尊兄、筱泉年兄大人阁下：

二十日得辅堂兄惠缄，二十二日得两君公缄，二十四早得筱泉惠缄，具悉一切。

牙厘之事，目下纵不甚旺，不足为虑，但求经理得人，秋冬必有起色。用人之道，官绅并重，江楚并用，取之欲广，用之欲慎，及有操守而无官气，多条理而少大言，此数语者，前缄曾以奉质，未审有当与否？仍祈酌示。

意城信来，不随籲帅入川，顷请其来此替少荃一席。若果东来，则湖南人材，彼又不能一一搜访矣。麓西办梓乡事多年，或可托其一访。

顷次青又有设局另办税契之议，如办得成，需才更多。皖南之吏治、厘局，亦自处处需才，均求随时采荐，如假包换，不得以“无员可保”一语塞责。

谦版谨璧，以后请用小封不用大封，用笺纸不用红纸。至荷。即问台安。

1000．复毓科七月二十四日

告李元度急须救宁国之危，信州防务似可令屈蟠主之。询上海是否得以保全，署中护卫之兵办理已否就绪。

右坪仁兄大公祖大人阁下：

二十三日接奉惠书二缄，猥以谬绾兵符，远辱奖饰，弥增惭悚。精力日疲，局势日艰，权位愈隆，责备愈厚，大惧陨越，诒知己羞。惟冀随时提撕，俾有遵循，至以为荷。

二马已于二十二日解至祁门，必无他虑。

次青一军，目下急须救宁国之危，将来或须莅皖南之任，势难留驻广信。信州防务，似可令屈道蟠主之。屈、刘本有一千六百人，若再拨千人交屈节制，即可当此一路，俟次青来祁门相见商定后，即可会尊衔复奏。

筱泉新擢赣道，仍须会同辅堂将省城厘务大定后，再赴新任。

密咨十二数之款，荷蒙规画，大有眉目，届时不至十分竭蹶，感赖何极。印务事容当遵来示办理。

本月初旬上海被围危急，薛中丞初五日请援之疏，令人不忍卒读，不知日内幸得保全否？

尊署护卫之兵，办理已就绪否？建德案虽消释，而此举仍不可不行。节署为国体攸关，不必惜小费也。顺问台安。

1001．复胡林翼七月二十五日

告都兴阿事深以为难。唐景皋、周开锡总求速以见惠。

润之宫保老前辈大人阁下：

得十八日四十二号惠缄，颇嫌驿递之迟。侍近来汗出甚多，日内更头疼也。

直夫将军事，侍深以为难。奏中仅为千人之约，今读大咨，惠拨二千五百人，既感且敬，又愧言之无当也。

鹤九、寿珊总求速以见惠，至恳至恳。为德不卒者，细人之行也。嫁怨于人者，任圣平日所不屑也。每次信必申请此事，报可而后止，公之教也。

遵保折二十三拜发，仅一人以符旨意。敬请台安。

1002．复张芾七月二十五日

告已令张运兰、鲍超援宁国，请饬泾、旌官绅预备米石，派妥人向导。说明无不用徽军之意，芜关之设，名目虽殊，其实则一。

筱浦老前辈大人阁下：

连接二十二、三日两缄，敬承一切。

凯章于二十四日到祁门。次青因事留章门，二十日始可起行，再由广信一绕，到徽必迟。止得先令凯章趋旌，鲍镇趋泾，以援宁国。其石埭一路，则姑置之。敬求饬官绅预备米石，兼派妥人向导。目下专觅泾、旌二县之人。将来左、李到，兼觅广德、石埭之人。惟祈示我先路，至恳至恳。

有人言鄙意全不用徽军，鄙人实无此谬意，从古亦无此办法。如果局势变更，大约多者整者，则分配各路，以当前敌。少者零者，则渐〔暂〕依鄙人，徐图裁并。

鲍镇之才，亦难多统。现统六千，内有新勇二千六百人，未知其能统驭裕如否。将来仍须另择统领。

池州攻拔之说，此间尚无所闻。芜关之设，目下系吴、李二镇红单船厘卡所在，关税与抽厘，名目虽殊，上下客商之多寡一也。复请台安。

1003．加毛鸿宾片七月二十五日

询是否须北上引觐，望先来皖南，稍有头绪再赴皖北。

再，弟自奉帅符之命，日益惴惴，急思阁下来此匡扶一切，俾免大戾。不知尊处谢恩折已批回否？须北上引觐否？如须北上，应先至武昌、英山一行否？胡宫保好贤如缁衣，以阁下之肝胆照人，计必思有以报知己。第敝处诸务丛集，弟治剧之才不逮胡宫保十倍，欲得阁下相助为理，弟专心军务，仍不至抛荒吏事为妙。乞台旆先来皖南，稍有头绪，再赴皖北为荷。再颂寄云仁兄同年大人台安。

1004．致左宗棠七月二十六日

询可否即确定其驻广德州一路。告已札张运兰由旌德、霆营由泾县援宁国，望其速来。

季高仁兄大人阁下：

十九日奉复一缄，并抄与次青一缄，言请阁下驻广德州一路，连日细思，无以易此。盖由皖南以保浙规苏，惟广德一路最为吃重，必得阁下之智勇，新军之精锐，益以凯章之历练，乃可万全无患。又广德与浙江极近，瑞、王二公皆不知兵，王尤恃气凌人，势且今日奏调，明日请援。次青、凯章之力，皆不足以拒之，必阁下雄镇其间，乃能坚守便宜，不畏强御。商之一二友朋，皆以为然。凯章于二十四日到祁门，亦深以依倚台旌尺寸不离为得其所愿。用再飞函奉商，可否即如此定局，祈速示。

次青由信州绕来入徽，尚需时日。兹札凯章由旌德援宁国，霆营由泾县援宁国，八月初一、二皆可拔营。春霆计亦二、三日可到也。

广德十四日收复。王中丞严劾江长贵，词旨深至，恐有不测之天威，否亦必难再用。

皖南军务散漫，敬求台旆速来经理一切。自袁州至景德镇，舟行为便，已札各属备船迎候矣。即请台安。

1005．致胡林翼七月二十六日

抄示寄左宗棠函，告各路部署，请令唐景皋、周开锡速来。

润之宫保老前辈大人阁下：

本日为书寄左季翁，抄呈一览。是否有当，祈裁示。

鄙意左、张驻广德，李驻宁国，鲍攻池州，国藩驻徽州。如果宁国无恙，则陈驻南陵，周或可进建平。敬求详示。即请台安。

鹤九、寿山求令速来。

1006．复杨岳斌七月二十七日

请速拨换防之船，军中合力禁食洋烟。询周万倬已否扎安庆对岸，请派淮扬之营官、哨官近日来徽交李鸿章，派人试验渡船。

厚庵仁弟大人阁下：

二十三日专勇至，接惠缄。具悉一切。

各处防守之船，不便抽拨。又有三营修艌，自难筹换防之兵。惟楚军不到，吴、李必有所借口，仍祈速拨为荷。上游概归楚军水师，将来陆军至青阳、铜陵，亦好联络也。

禁食洋烟一节，前五月二十六夜与阁下密商，恩威并用。昨奉达一咨，大约敝处则用威之时多，尊处则用恩之时多。同心努力，总求一律戒静而后已。该镇将弁勇等不知自爱，严惩一二人，始而生怨，终而生感。务使水师中大小上下，出仕者则为体面之人物，还家者亦不为淫佚子弟，乃为全美。否则日染日多，不可复禁。阁下之声名，恐坏于麾下将弁之手也。

周万倬已扎安庆对岸否？闻武明良渡江亦添满五百人，从此当可合围，断绝接济文报矣。

淮扬之营官，请派二三人，哨官请派十余人，近日即请来徽交少荃带去。

渡船承造就五只，请派人试验。渡马过江，果好用否？一次能渡若干人？祈示悉。目下尚不必添造。韦部近有饷可发否？乞示。顺问近祉。

1007．复毓科七月二十七日

告已派张运兰军和霆营援宁国，如屈蟠可守广信，拟再商拨千人交其统辖。说明厘案以记名臬司请奖太优，询何法可以补救京师漕米。

右坪仁兄大公祖大人阁下：

顷奉二十日惠书，借悉一切。

凯章二十四日至祁门，即令二十八日拔营，由徽州、旌德以援宁国。鲍镇虽尚未到，亦令霆营进攻泾县以援宁也。屈道守广信一节，已于前缄奉商矣。如卓裁亦以为可，再行商拨千人，交其统辖。

厘案以记名臬司请奖，嫌其太优。鄙意两司本不应由外保，或间请以褒非常之战功，如李希庵、张凯章等，如再立奇功，即当吁请记名臬司以酬之。其厘捐筹饷等劳绩，尚可从次一格请叙。若兄请优叙，而弟请撤消，则痕迹过重，反觉有损。不如早为熟商，以别差等，仍候卓裁。

上海被贼围困，闻因夷人炸炮击退，若其果然，则可喜而亦可虑。

京师米仅支明年，至壬戌则万难支拄。弟职应办漕，日夜焦灼。老兄扬历极久，有何法可以补救此事，敬求详示。即请台安。

1008．致宋国永 ⁽¹⁾ 七月二十七日

嘱至黟县与张运兰商定救援宁国路线。

昨有札饬贵军霆字全营由太平进攻泾县，张道老湘营由徽州进旌德，皆所以救援宁国之急，谅已接到矣。兹张道定于二十八日自祁门拔营，二十九日可至黟县。应请霆军营务处宋副将即至黟县，与张观察会晤，熟商一切。

由徽州至宁国府有两路，东路由宁国县，西路由旌德县。由旌德至宁国亦有两路，东可走宁国县，西可走泾县。吾与张观察面订，定由徽州至旌德，候老湘营到旌德扎定二日，贵霆营再进泾县，盖旌德乃泾县之后路也。候贵霆营到泾县扎定二日，老湘营再进宁国府，盖泾县乃府城之后路也。鄙见如此。此其大略耳。至曲折细微，则请足下与张观察面商。商定后，再行飞禀请示。

付去地图一张，查收。

鲍春霆十八日自武昌启行，想日内可到。郑阳和已到否？并问营务处宋大老爷。

————————————————————

(1)  宋国永（？—1875），字长庆，湖南衡阳人，应募隶伍，积功保都司，后擢副将。官至总兵。

1009．复张芾七月二十八日

告已派老湘营、霆营救援宁郡，前奏日内可奉旨，拟待鲍军驻泾、凯军抵宣后再行宣示。

筱浦老前辈大人阁下：

顷奉惠缄，知汴生学使业已回歙叙述一切。

此间派张凯章老湘营三千人于二十八日由祁门拔行，由徽州以达旌德。鲍镇虽尚未到，派其营务处宋副将率霆营六千人由太平以达泾县。待霆营抵泾县驻扎后，然后凯军由旌德赴宁郡救援。凯军单薄，防贼抄后也。

前奏五百里，计日内可奉谕旨，却不可速于宣示。意欲待鲍军驻泾、凯军抵宣后，再行宣示。盖鲍镇未来，该军到泾，本不放心。而百禄一军，正在望援迫切之际，未可摇动军心，恐须节前乃能宣布。侍曾与汴生学使言及进兵之时，侍不宜挪动，恐当差人等精神专注侍，而反忽于进兵者也。是否有当，仍祈酌夺。

闻夷人在大沽开仗，马队登岸者，甚为猖獗，未知已退却否？

浙帅劾江军门，计须节后乃奉旨也。即请台安。

1010．复胡林翼七月二十八日

告已派凯军、霆军用卷塘进法援宁，闻张集馨竭力筹饷，或可少济。询照准之奏应否宣布，务祈见惠唐景皋、周开锡。

润之宫保老前辈大人阁下：

二十八日早接二十三、四日两缄，敬悉一切。

凯章二十四日到祁门，守两三日，二十八日拔营前进。由徽州赴旌德。鲍镇虽尚未到，先令宋国永率全军由太平进剿泾县。凯军抵旌，稳驻三日，霆营乃进泾县。霆军抵泾，稳驻三日，凯章乃进援宁郡，用卷塘进法，以互保后路也。

闻椒云方伯竭力为侍筹饷，江西本有为之地，或可少济。季公新军，必不令其饥饿。盖渠与凯章皆极力训练，全恃二人以吞吴耳。

初三日拙卷进呈，奉旨照准。有疑拙卷笔太刻酷，不宜宣示者，阁下视之何如？应宣布否？祈速示。

鹤九、寿山务祈见惠，侍于吏治全无工夫，而天下万事莫大于是，总乞将不言之秘，时时指南，毋视为泛常请教语。即问台安。

1011．加宋国永片七月 ⁽¹⁾

洪、朱二人，可为向导，望善待之。

现有绅士洪天训、朱诗二人由旌德来祁门，余请其自至渔亭，与足下相会。将来霆营由太平赴泾县东乡，朱诗可为向导。此外又有四人朱守模州同衔、胡泽变从九、洪吉绮云骑尉、郑耀先军功，皆可为向导。望足下善待之，则路径熟矣。霆字营代理统领宋大人。

————————————————————

(1)  此件传忠书局稿本未标时间，从内容看，当作于七月二十八日。

1012．复张集馨七月 ⁽¹⁾

令张运兰由旌德、鲍超由泾县援宁郡。苏、常骤罹浩劫。谬采虚名，将来望极而怨生，誉过而毁来，惴惴私衷，良不知所以善其后！

椒云老前辈大人阁下：

前贡一缄，亮尘荃照。顷奉惠书，猥以承乏两江，远荷褒饰，纫感曷胜。就审道履康愉，荩忱笃棐，恢恢游刃，十九年而如发新硎；岳岳怀方，七十算而更无遗策。仰詹矩范，忭颂无涯。

国藩驻扎祁门，倏逾弥月。张观察运兰一军于念四日到祁，即令于念八日拔营由旌德援宁。鲍镇军超虽尚未到，先令所部由泾县驰援宁郡，将来李次青观察至，同赴宁国，或可即履新任。左季高京堂军到，则扼住广德，会合浙军进规吴会。苏、常骤罹浩劫，火热水深。谬采虚名，以为楚军一至，倒悬立解，大旱之望，不虞之誉，均萃于鄙人之身，而不知此间苦况。兵须循序而进，饷须裹粮而行，皆有不能奋飞之势，将来望极而怨生，誉过而毁来，惴惴私衷，良不知所以善其后！老前辈智珠在握，尚望惠锡南针，俾不至大迷涂辙，贻误珂乡全局，是为至感。肃复。敬请勋安，祗完芳版，诸惟涵照。不具。

馆侍曾国藩顿首

————————————————————

(1)  此信录自《曾国藩未刊往来函稿》。原无日期，从信中有“国藩驻扎祁门，倏逾弥月”及派张军、鲍军驰援宁郡等内容看，当作于咸丰十年七月之末。

1013．致张运兰八月初二日

嘱于新旧交替之际防生衅端，告拟大张告示，晓谕旧防各军分别安排。

凯章仁弟阁下：

昨早在渔亭少候，因无要紧面谈事，遂先行回祁。申刻接手书，具悉一切。

现值新旧交替之际，凡徽、宁旧防之兵，与楚、湘新至之兵，不免互相猜疑，祈阁下处处留心，不生衅端为妙。大约徽、宁旧兵七月以前归张都堂发饷，八月初一以后归敝处发饷。千人以上之整队，仍各在原处驻扎，协同楚军防剿；不满千人之零队，调回徽州，依鄙人左右，随时察看整理。拟于近日大张告示，晓谕各军，阁下以为妥当否？祈酌示。即候台安。并问作梅仁弟近安。

1014．复李元度八月初二日

告左宗棠能否东来，俟接其信乃定。嘱迅带全军由景镇来祁。

次青仁弟大人阁下：

七月二十九、八月初一日两奉惠缄，知不欲为广信、华埠之行，将由贵溪径赴景镇、祁门，此自正办。吾必欲贵军出广信者，盖屡次奏、咨，不欲自食前言；且因阁下之举棋不定，朝暮更改，必处处思以正之也。

左季翁赴蜀之说，屡接骆、胡、左、郭四公信均未提及。本日接骆公咨到奏片抄呈一阅，始有此说。能否东来，应俟接到左信乃定。请阁下迅速带全军由景镇来祁，万勿少延。

二十三日嘉兴全军败溃，杭城戒严。瑞、王调度忙乱，必屡次羽檄催阁下入杭，阁下不走广信经过，亦省多少纠缠也。余容面叙。即候台安。

1015．复张芾八月初二日巳刻

告前事既已批回，自当即日宣示，拟大张告示晓谕各军，浙帅指调之苏道、余协应速往。说明旬日内不能亲赴徽郡。

筱浦老前辈大人阁下：

国藩于二十九日至渔亭查阅各营，初一早接嘉兴师溃、浙帅请援之信，又接阁下二十九惠缄。归途接奉批折，皖南易帅之折照准。初二早又接初一两次惠缄。前事既已批回，自当即日宣示，今日办稿通行各处也。并拟大张告示，晓谕各军，自七月以前归尊处发饷，八月初一日以后归敝处发饷；徽、宁各营，凡整队在千人以上者，仍在原处驻扎，与楚军协同防剿；零队不满千人者，调回鄙人左右，从容整理云云。来书虑及人心震动，此示出后，请阁下安居十余日，自然镇定矣。

至浙江请援，敝处张、鲍两军目下必须先救宁国，断无更改之理。此外，左、李皆尚未到，浙帅请拨徽防之兵，义无可辞。阁下奉旨内召，自不能往。其指调之苏道、余协，皆当应调速往。

此间池贼窥伺建德，警报迭至；石埭之贼可窜黟、祁，亦宜筹防；又约鲍镇来会，国藩旬日内万不能亲赴徽郡，务求鉴亮。敬请台安。

汴生学使处先此均致，迟再复信。

1016．复胡林翼八月初二日巳刻

告嘉兴全军败溃，浙江请援，而此时无舍宁国而改救浙江之理。再请求放唐景皋、周开锡来。

润之宫保老前辈大人阁下：

侍于二十九日至渔亭查阅霆营，初一日归，接奉四十八、九号惠缄。嘉兴全军于二十三日败溃另行咨达，杭州大震。王中丞飞书请援，侍派凯章赴旌德作梅同去，二十八日拔行；宋国永赴泾县，初三日拔行，此时断无舍宁国而改救浙江之理。

鹤九、寿山约期交还，公不信宜也。然此二人，乃公动恻隐而先慨以惠我者，非侍指名先求也。后之屡次恳求者，以司马公必不欺我也。

税契议，江西尚可行，湖北或难行。即请台安。

1017．复左宗棠八月初三日

告嘉兴一军全数溃败，务求星速前来，共维大局。

季高仁兄大人阁下：

初一日接七月十六惠书，嫌太迟滞。而敝处六月二十一日书，乃至七月十二始达左右，尤可异也。

凯章于七月二十八日由祁门起行赴旌德，春霆尚未到，宋国永先率全军于初三日起行，由太平赴泾县，皆所以援宁国。

皖事甫有端绪，乃嘉兴一军于二十三日全数溃败。张玉良退守石门，又为贼所破。杭州万分危急，请援迫切。务求贵部星速前来，共维大局。顷已奏请骆帅暂缓入蜀，湖南防兵暂不抽动。而老兄迅速东来，另行抄咨冰案。

弟素性谨慎，近甫当大任，更为惴惴。接兄另纸所示，尚尔踌躇未决。无如浙事大坏，皖南、江西皆属可危，不得不竭我湘中之力，尽救吴越，非敢恃权而妄干。区区微忱，想同心人能亮之也。

三万六千金，必不至误，惟冀速来为荷。即请台安。

1018．复李元度八月初四日

告嘉兴一军败溃，浙帅檄援，嘱飞催所部来祁。

次青仁弟阁下：

得二十九日惠书，知初一日由贵溪北来，贵部亦于初四日前来，甚慰幸也。

嘉兴一军三万人于二十三日败溃，张玉良退至石门后复败，杭城万分危急，浙帅飞檄贵部往援。贵部由广信而不赴浙，则咎在阁下；由祁门而不赴浙，则怨在鄙人。望飞催所部来祁。三千新集之卒，断不能御浙之大股，或可防徽之东界耳。

昨附片留骆催左，兹抄呈。不审有济否。

邵位西近日可来敝处司章疏，邓弥之亦来请援，春霆尚未至宁国。凯章一到，或可解围。即请台安。余容面罄。不一。

1019．复毓科八月初四日

告已奏请骆秉章暂缓入蜀，俾左宗棠得以星夜来皖，以援浙而图苏。意欲联江西、两湖三省合防之局，如以为然，当合数省会奏一次。

右坪仁兄大公祖大人阁下：

初四日接奉环章，敬悉一切。

弟于三十日至渔亭一行，途次得浙信，嘉兴全军败溃，张玉良退至石门，旋即败挫，杭州紧急万分，呼救甚迫。弟以张、鲍二军甫经成行，断不能失信于宁国而改援浙江，此外又别无大队可拨，不得已奏请骆中丞暂缓入蜀，湖南防兵暂不抽动，俾左京堂得以星夜来皖，以援浙而图苏。不知上邀俞允否。鄙意总欲联江西、两湖三省之交，合为一家，并力御贼，阁下与官、骆三帅坐镇主持。胡宫保则图剿皖北，左京堂则图剿皖南，弟则图保淮扬。此三处者得手，则日起有功。即不得手，亦无损于三省合防完善之局。卓见如以为然，当合数省会奏一次。

筱泉赴任，必俟厘务大定后，乃可出省。寓言谨已聆悉。即颂台安。

1020．加刘良驹片八月初四日

询前信与赙仪果否收到，请示及能帮同料理水师事宜绅士，询其子刘庠能否来幕相助数月。

再，五月初间奉寄复信一缄、蒲仪百金，交子序之弟吴嘉仪专嘉字营勇赍呈。子序处亦寄百金。迄未接阁下与序兄复信，不知果收到否？现拟派李少荃观察赴淮扬造办战船，阁下在该处最久，稔悉两府何处木料最多，绅士中何人可靠，能帮同料理水师事宜者，乞示及一二，以便先行征请。明岁弟驰赴淮扬，亦必博询正绅而委用之。

敝处现乏书启好手，慈民世兄能来敝幕相助数月否？复请星房仁兄老前辈大人台安。

1021．加袁甲三片八月初四日

告接嘉兴师溃信，已飞催左宗棠一军。

正封缄间，接浙中来信，嘉兴一军于七月二十三日师溃，张玉良退守石门，旋亦大败，杭城危急，乞援甚迫。敝处张、鲍两军甫经成行，断不能失信于宁国而改援浙江。现飞催左公一军，未知能迅速赶到，一纾浙难否。再颂午翁仁兄同年大人台安。

1022．复张芾八月初五日

告难遽赴徽州，现札委孙观总办徽粮台。说明兵饷两难。

筱浦老前辈大人阁下：

初三、四连奉两惠缄，知初二呈书尚未达荃览也。

池贼窥伺建德，普军甚不得力。石埭空虚，侍刻下实难遽赴徽州。其交替各事，不过一二咨文可了。现札委孙省斋总办徽粮台，取其在事最久，头绪了晰。节后当派三千人进扎徽州，或侍稍料理此间，即自往耳。

外间多疑敝处兵饷两充。自五月至今，调湖南兵勇奏调七次，咨缄近六十次，而至今仅张凯章前来。又于其四千人内，留千人在郴州。左季高募练三月，忽有奏随骆帅入蜀之举。鲍镇二月假归，至今未来，此兵将之难也。新军求湖南协饷五成未允，求四成未允，求二成缄允矣，至今未得复咨，亦无分毫报解。湖北不特不能协至，皖南并安庆一军，亦来此间求索，此饷项之难也。幸江西慨解六万，差强人意。俟其到时，当以半发楚军，半发徽、宁两防。诸维心鉴，复请台安。

1023．复胡林翼八月初五日

告不得不留骆秉章，兼留湖南防兵。官运之费极贵，然无可如何。周开锡、唐景皋必求速来皖南。苏、宁二藩分疆而辖，当有所本。

润之宫保老前辈大人阁下：

初四日接二十七、八两次惠缄，怪邮驿之迟也。

顷自祁门至东流三百里，已改设步拨矣。留骆帅暂不入蜀之奏，侍向极谨慎，本不敢为此冒昧之请，无奈浙江危在旦夕，江西、皖南亦危在数月，不得不留骆帅，兼留湖南防兵。竭湘人之力，以谋江西、谋皖、谋苏，非敢因甫当大任而遽放肆也。公意以为然否？

官运之费极贵，然无可如何。多营若能改官运甚好，莫令名声甚坏，现尚未痛责，以其民运难于干净也。

寿山、鹤九必求速来皖南，实无一人可委。公于皖北则并吏治漕粮而管之，于皖南则概置不管，度量何广于北而褊于南也。望惠鹤、寿来此，算便益了侍与季、次三人了。默观天下大局，万难挽回。侍与公之力所能勉者，引用一班正人，培养几个好官以为种子，即咸丰四年寄公函中种火之说也。

苏、宁二藩分疆而辖，恐非俗例，当有所本，侍六月奏中，亦已言及，即请台安。

渭春信奉还。

1024．复骆秉章八月初六日

告嘉兴师溃，浙江危急，不得已奏请其暂缓入蜀，湘防暂不抽动。希催左宗棠速来，协兵协饷仍求俯允。另商郭嵩焘入其幕而郭崑焘来皖。

籲翁老前辈大人阁下：

连接七月十四、十八日两次复缄，敬承一切。

凯章于二十四日行抵祁门，二十八日即令由旌德进援宁国。春霆未到，亦令宋副将率霆营以攻泾县而援宁国。甫经成行，忽于初一日闻嘉兴师溃，浙江危急，请援之文，一日数至。不得已奏请大旆暂缓入蜀，湖南防兵暂不抽动，俾左季翁得以壹意来皖。业经咨达冰案。

侍于此等大处，向极谨慎，不敢冒昧渎奏，况阁下入蜀，当晋兼圻，尤不应率尔攀留，屈台旌于敝省；特因浙事危在旦夕，左季翁若不东来，则侍明年断不能为淮扬之行。又湖南防兵一经抽动大枝，恐湘省有警，则鄂、皖军士各怀归心。上年侍在抚州，凯、钤、朱、唐各营无人不思归也。是以不及与阁下缄商，冒昧奏留，伏希亮鉴，暂缓西行。并希催季翁速来，共维大局。其五千协兵、二成协饷之说，仍求俯赐垂允。

另咨奉商，敝处李少荃即日须赴淮扬，欲请筠仙入佐尊幕，而意城来皖相助，可否？亦求裁示。琐琐奉恳。即请台安。

1025．复李续宜八月初六日

告嘉兴师溃，浙江危急万分，不得已，奏请骆秉章暂缓入蜀，湖南防兵暂不抽动，俾左宗棠得以迅速东来。

希庵仁弟亲家大人阁下：

二十八日接二十三日惠缄，敬悉一切。

此间自凯章于二十四日到营，即令其于二十八日由旌德援宁。春霆未到，亦令宋〈副〉将先攻泾县，以援宁国。不料甫经成行，即闻嘉兴师溃之信，浙江危急万分，请援之文，一日三至。国藩以张、鲍军出，断不能失信于宁国而改援浙江，是以恝置不顾。知我罪我，听之而已。惟是浙江万一不虞，则皖南、江西皆危，而吾湘亦难安枕。不得已，奏请骆公暂缓入蜀，湖南防兵暂不抽动，俾左公得以迅速东来。国藩向极谨慎，今甫当大任，岂敢恃权而冒昧陈奏。此次留骆之奏，实为江楚大局起见。且蜀中崇、曹当道，骆公若去，一国三公，亦必难展布也。方今天下大乱，人人皆怀苟且之心，出范围之外，无过而问焉者。吾辈当自立准绳，自为守之，并约同志者共守之，无使吾心之贼，破吾心之墙子。阁下以为何如？复请台安。

再，水师近日食洋烟者颇多，国藩昨有一咨戒饬之，又有复厚庵一信申戒，兹抄呈一览。不审有所补救否。

1026．复张运兰八月初七日

告军情变化，着自徽州拨行之日始，米价自出，挑价由粮台出。

凯章仁弟大人阁下：

初五日接休宁复书，初七早接歙县惠书，具悉一切。

泾县退贼之说，不知确否？闻大股贼将以全力救安庆、桐城，探单一纸附呈。皖南或可稍松。阁下到旌德后二三日，霆营乃进泾县。宋副将到泾县后二三日，阁下乃进宁郡。如此卷塘递进，必可万无一失。次青今日可到祁门，其队伍亦于初九、十可到。国藩于初三日具折留骆中丞在湘，左公或可速来。顺候台安。

再，沿途米贵异常，挑价尤贵，阁下一军断难赔垫。请自徽州拔行之日始，凡米价皆贵军自出，凡挑价皆由粮台张伴山手另出。请作梅经理其事，一面函告伴山可也。

再向凯章、作梅仁弟台安。

1027．复毓科八月初七日午刻

告勇数清册应饬局迅速造极，银项应奏应题者，以少奏为是。

右坪仁兄大公祖大人阁下：

顷接大咨，知户部议前事，阁下挂于吏议，幸赖圣明鉴察，改为留任。君恩之高厚可贺，时事之艰难可悚。

勇数清册，自应饬局迅速造报。惟银项应奏应题者，须倍加慎重，以少奏为是。或挈列敝衔，先行寄稿函商定妥，再行拜发。或称江浙向以全力供给向帅、和帅大营，今江西以全力供曾某大营云云，或可少免于大农之驳诘。方今京师穷绌，北五省无可搜括，宵旰忧劳。弟与阁下受恩深重，断不肯丧尽天良，置京储与邻饷于不顾。无奈此际江西之力，除牙厘全归敝处外，实属竭蹶之至。现在本省欠饷过多，岌岌乎有哗溃之虞。弟昨于三省合防咨内已略言之，即当另行陈奏，冀圣人俯鉴江西之苦。

凯章已于初六日自徽起行，霆营近日可抵太平，次青今日可抵祁门，并闻。即请台安。

1028．复胡林翼八月初八日巳刻

痛天津之事决裂，约谨守准绳，互相规劝。附告浙江军情。

润之宫保老前辈大人阁下：

初七日接初三日惠缄，敬悉一切。

天津之事，决裂至此，惊心动魄，可为痛哭。幸近日接奉朱批，皆七月初五以后所发。圣人似尚不改常度。侍昨寄希庵信云：“方今天下大乱，人人怀苟且之心，出范围之外，无过而问焉者。吾辈当自立准绳，自为守之，并约同志者共守之，无使吾心之贼，破吾心之墙子”云云。此后侍与老前辈当谨守准绳，互相规劝，不可互相奖饰，互相包荒。即昨留骆帅等度外之举，嗣后均不敢为矣。

次青初七到祁门，其部下十三、四可到。浙事危急如常，患不在贼多，而在兵勇太杂太乱，实觉无药可医。

桐城援贼果到否？久修之垒易守，似不宜因援贼到而另移新垒。即请台安。

1029．复张芾八月初八日午刻

同意霆营扎定乃可抽调余协，援浙应带三四千人之议，请再体察徽军之情，决其必可速行者见示。

筱浦老前辈大人阁下：

初五日接奉两示，顷又得初六日惠缄。霆营扎定乃可抽调余协，尊示至当，应即遵办。援浙应带三四千人，亦即遵办。惟近日军情，遇有难处，往往借词逗延不进。此次赴浙，纵不能迅达杭州，亦必速至严州。若下札出咨后而展转迁延，在浙江则为口惠而实不至，在敝处则为初接而令不行，自难宽容。侍于徽军之情，未甚深悉，求阁下再加体察，决其必可速行者见示，即行照单下札。侍前奏不顾浙江，今杭州危如累卵，苟力能稍裕，又当别论，且严州乃徽之门户也。惟挑选劲旅，体察军情，必求确示。

再，昨闻天津败挫、僧邸退通州之信，忧愤弥日，是以奉达稍迟。即请台安。

1030．复郭崑焘八月初九日

请代催邹、曹、彭、冯速来。告不得已奏留骆秉章，如邀允，郭嵩焘或可出佐骆幕，请来相助。附告沈葆桢不愿作官，但愿佐幕。仍请访才汇荐。

意城仁弟亲家大人阁下：

初二日接七月十八日惠缄并密封耳封，具悉一切。

邹、曹、彭三君，顷又咨催加札，祈代催速来。树堂告假归觐，一月即来皖南，亦请催之。暂留骆帅之举，得固叟书，尚尔踌躇。次日嘉兴师溃，浙江危急，遂尔冒昧陈奏。鄙性谨慎，为阁下所稔知。此次忽为度外之举，为大局计，非得已也。若果邀俞允，筠仙亲家或可出佐骆帅之幕，仍求阁下前来相助。

顷幼丹信来，不愿作官，但愿出佐敝幕，仍订每年归省一次。阁下若惠然肯来，亦可每年一归。燕雁有代飞之候，鸳鸯少独宿之时，此亦天下之至恕也。阁下岂有意乎！

邓小耘、罗宝垣均以咨札调之，能来与否不可知。且先广为搜采，所谓“取之欲博，用之欲慎”也。仍祈阁下采访汇荐，至恳至恳。

东征局拟与润帅剖分而食，盖以鄂饷近日极绌也。天数地数，稍迟当如法炮制，恐难偿所愿。

次青初七到祁门，凯章初十可抵旌德。春霆尚未到，其部下日内当有仗开，殊不放心。浙贼近日无警信，并闻。即问台安。

1031．致宋国永八月初九日

条告米粮、子药、战守、扎营、看路、侦探诸事处置。

代统霆营全军宋大人足下：

昨闻甘棠挫失之信，已将来禀批示一切矣。兹有数事，详告如左：

一、米粮一事，恐董令不可靠，已令札卞锡鸣扬州人、余长庆黟县人二人办理。并责成王令黟县知县专办。如霆营米缺，惟王令是问。

一、子药一事，前面询所带者足供十仗之用，半月内当不致缺乏。

一、鲍镇未到，该军不可深入，暂驻太平，等待鲍镇，并候张道到旌德之信，待贼来扑时，乃痛打之，不必先去寻贼。

一、山路太小，扎营不可太挤。前帮老五营距后帮新五营须隔四、五十里之远。老五营亦须分扎两处。

一、看路须选营官、哨官自看自查，不可但凭土人之言。贼之多少强弱，须派亲兵自往侦探，不可但听各营之谣言。至嘱至嘱。顺问捷佳。

1032．复胡林翼八月初十日

以唐景皋长短说明累索之由，仍求践诺。告鲍超至今未到，沈葆桢许来幕府。皖北两司，实难其人，不如待叶兆兰到一以委之。

润之宫保老前辈大人阁下：

初九申刻接初四惠缄，初十早又接初五日一书，敬悉一切。

鹤九长处在肯任事，精力过人，短处在自炫。侍因初换一官，甚不妨稍自炫，以新民之耳目，而以实政继之。故于公初次以鹤、寿二人见惠之时，即复函奉求，矢口不移。次青笑谓为九状不离原案也。仍求践此宿诺。

都公游移展转，令人不快。春霆至今未到。宋副将业于初七出队，与贼相对，但贼未接仗而去耳。王心牧自东流、建德来此，途次并未闻春霆消息，尤为可怪。宝军当如尊指，即在南岸遣撤。幼丹不愿作官，而许来居敝幕，当备关聘，专足邀之。

皖北两司，实难其人，不如待介唐到，一以委之。盖本府之权，固可委州县代理，其非皖省之官，则侍可奏留也。知稼穑，知情伪，不剥取官财民财，察吏之论，当奉明教为圭臬。

侍顷致李小泉书，言“取人贵有操守而无官气，多条理而少大言”，附于大教之后，若能引出一班正人，倡成一时风气，则侍与公所借以图报国者也。即请台安。

1033．复张运兰陈鼐八月十一日

告鲍镇未到，应坚驻旌德，守定前约，不可轻动。普军全不可靠，不可分调出剿。谓宣、旌团练能战能守，不敢信。芜湖、采石是安庆既克以后事。

凯章、作梅仁弟大人阁下：

十一早得初八夜惠缄，具悉一切。所应复者，条列如左：

一、前订定贵营抵旌德、霆营抵太平时，暂行扎住，待鲍超到后，霆军先进泾县，扎定三四日，贵军再进宣城，卷塘前进，互为声援，想凯君尚记忆也。今鲍镇未到，余永椿一军新有甘棠之败，不知霆军已至太平城否？应请贵军坚驻旌德，以待鲍镇之至，守定前约，不可轻动。如太平果已失陷，或须并力图太，亦请凯君先行轻骑至霆营面商一切，然后队伍徐去。山谷行军，忌队伍太挤，宜先段段察看也。

一、普军全不可靠，专守建德，尚恐疏失，岂可分调出剿。青、石、池三处，须待宁国解围后，合鲍、李、周、陈之力图之。

一、次青接办徽防，中秋前可到。

一、旌、绩、泾三处须贤令急切，无可觅处。团练之不可恃，久已知之。谓宣、旌能战能守，鄙人亦不敢信，且待二君至宣、旌后，看明再说。

一、通芜湖水口捣采石，谈何容易。先解宁国，次攻青、石、池，第三层乃及芜湖，四、五层乃及梁山、采石，是安庆既克以后之事。

一、贵营以专差送信来祁为妥。前凯军告叶光岳，无事三日送一信，有事一日一信，何不践也？且官封不写鄙人衔，而写少荃衔，少荃并未放运使，州县茫然不知，是以愈迟。复问台安。

1034．复张芾八月十一日

告浙敌已退，援浙之举且作罢论。李元度到，当先驻徽郡，交代诸务后再赴宁郡履任。宁围解后，或可抽调百禄一军另剿他处。

筱浦老前辈大人阁下：

初九日发信奉到赐书，初十日奉到两次惠缄，十一日又奉手教，敬审浙贼已退，至幸至幸。日内邓、邵二公乞师，正苦无以谢之，闻此稍释下怀。苏道未愈，余将新挫，援浙之举，应如示且作罢论。即不另复咨矣。

次青军到，当先驻徽郡，俾渠面聆大教，交代诸务后，再赴宁郡履任。宁围解后，或可抽出百禄一军，另剿他处。侍因石、黟空虚，又须等候鲍镇，裁汰普军，暂难赴歙。台旆过祁，当攀留数日，畅聆麈教也。敬请台安。不一。

1035．加沈葆桢片八月十一夜

告已请郭崑焘来与其合办公牍，更番递休，询何日启行。

再，少荃在敝幕半年以来，巨细皆出其手，刻无暇晷。顷奏准渠赴淮扬，办理水师，另请邵蕙西兄接办此席，已于昨初九日来营。公牍繁冗，非一人所能了，又请郭意城来相助为理。意城虽已允许，而订每年须还家一次，与阁下所订不谋而合。台从若惠然肯来，则与意城燕雁代飞，更番递休，而位西兄可常留也。

大旆何日启行，仍恳先行示知，以便派夫迎接。再颂幼丹尊兄大人台安。

1036．复胡林翼八月十二日

告自祁门至东流新设步拨，不过十三个时辰可到。宋国永连出队三日，遇雨不得开仗。浙江敌退，当不足虑。

润之宫保老前辈大人阁下：

初六日五十七号惠书、初八日申刻五十八号信均于十一日申刻接到。自祁门至东流三百里，新设步拨，不过十三个时辰可到。前此四、五日乃到，州县不得人，其弊如此。从此侍与公通信，三日可到矣。

春霆尚未到。宋国永连出队三日，遇雨皆收，不得开仗。贼亦颇畏鲍军也。

浙江贼退，一回平望，一退石门，当不足虑。左公到后，即由广德进兵，合左、凯凡万一千人，拟另拨四千以附益之，或足以庇浙而规苏乎！张、何到后，当渐有更张。即请台安。

1037．复彭玉麟八月十二日

告李鸿章未得运司之缺，全无造舟之资，难前往淮扬，少迟当再奏。附告宁国之事暂纾，杭城敌退。

雪琴仁弟大人阁下：

初八日接初三日惠书，具悉一切。

陈东友等已交少荃，与之畅谈一切。少荃未得运司之缺，全无造舟之资，亦难前往。日内因夷务决裂，僧邸大败，圣心焦劳，吾不敢以琐事屡渎，少迟当将淮扬事再奏也。

鲍镇尚未到。宋国永连日出队三次，因雨未得接仗。凯章初八日抵旌德。宁国之事，当可暂纾。浙江之贼，一退石门，一退平望，杭城可保矣。手复。顺问台安。不一。

1038．复张运兰陈鼐八月十三日巳初

告陈玉成入宁国县城，似不可信，且不必轻动。浙江敌退，杭州幸得保全，不必调王、邓等。

凯章、作梅仁弟大人阁下：

十二酉刻接初九早、初九夜两次惠缄，具悉一切。

四眼狗入宁国县城，似不可信。此间闻狗逆尚在金陵，即日上援安庆也。阁下且稳扎旌德数日，待鲍超至太平后，阁下与之约会一面，然后渠军先至泾县，贵军乃徐至宣城。鲍镇未到以前，阁下且不必轻动，日前已面订矣。

次青之部下三千余人，十四可到徽州，即扎郡城，以保贵军之后路。次青亦十五、六可到徽郡，接张公之防务。

浙贼分为两股，一退石门，一退平望，杭州幸得保全。贵军仍应守旌，不赴三溪，极是。王、邓等果赴三溪吴岭否？苟可不调，阁下不必调渠辈为妥。贵军在旌，次青在歙，霆军在太，贼当不敢入岭也。

各县邮传，已严札申饬，仍恐无益。请阁下专丁送祁，限二日半到为荷。复请台安。

1039．复李瀚章八月十三日

告南赣四属兵力配备。嘱细心察看周念慈数子是否将才。拟请刘绎照其初次办法办理团练，团而兼练之勇皆为保卫吉、赣等府之用。

小泉年兄阁下：

前月二十六日接阁下暨季荃贺缄，敬悉一切。

目下江右西北有敝军在此，东北广信一路屈见田在彼，不久左公将至，广、饶皆可无虞。惟南赣四属阁下所辖者尚少劲旅，时时廑念。昨咨商骆帅调陈俊臣桂勇三千专防南路，望阁下专丁函商俊臣，简募桂勇三千，径赴赣州。阁下到任后，与之朝夕相处，认真操练。俊臣虽因母老不愿远出，然桂阳至吉赣不过四、五日程，阁下勤恳求之，仆再加缄邀之，当可速来。又周念慈之康勇，一呼即集。昨已批令以后有事，可招募三千人，以资防剿。三千以外，则须候两院专批专札，乃可再添。又陈金鳌现勒令戒吸洋烟，戒净后即饬赴南赣镇新任。将各县分防之兵，一概撤归赣城，认真简汰操练，一变绿营积习。此三者约计可得九千人。即念慈之勇有事则招，无事则散，亦尚可得六千人。其饷需如何筹画，请阁下先行禀商中丞方伯，到任后再行察度情形，酌核办理。其遮军旧部及南路不得力之军，一概裁撤。

念慈之令子数人，是否果系将材，可否付与南路干城之任，亦望阁下细心察看，禀候核夺。

至詹崖先生钦奉谕旨办理团练，拟请其照国藩初次办法。团而兼练者千人，余皆团而不练。团而不练者不敛捐费，不发口粮，仅仅稽查奸细，捆送土匪，即古来保甲之法。团而兼练者，必立营哨，必发口粮，即今日出征官勇之法。当日罗罗山、王璞山、邹岳屏三人共带千勇扎在长沙，阁下之所知也。詹崖先生昨有信来，询商一切，国藩即日复书，当以鄙人旧法商之。如其允从，则团而兼练之千勇，即请驻扎吉安。若操练得人，则渐渐加至千五百，加至二千，亦皆为保卫吉、赣等府之用。合之俊臣、念慈之勇，赣标之兵，可得万人。此外则皆团而不练，以节糜费而纾民力。

至察吏观人之法，仆昨有批冯树堂一禀，兹抄去一阅。仍祈详复一切。顺问台安。

1040．复左宗棠八月十三日

询果成行否，告近日军情，请催请协饷，玉成陈士杰招勇。青至徽接张小浦防务后，即赴宁国接印。

季高仁兄大人阁下：

初七日接二十三夜复缄，敬悉一切。

此间望君如岁，不知初四、五大旆果成行否？浙事日内渐松。贼匪一退石门，一退平望，再守二月，贵军至广德州，则杭城安稳矣。

凯章初八日至旌德，因霆军未至太平，故凯亦不进。春霆至今未来，殊可骇异。宋国永初十亦至太平矣。

次青初九抵祁门，其部下由婺源来，十四、五可到徽州。次青至徽接张小浦防务后，即赴宁国接印。

弟初三日奏留骆公一片，不知尊处何日接到，果当事理否。八、九、十三个月饷项俱绌，乞籴之举，昨又咨骆公，敬求阁下便中一为催请。陈俊臣三千勇，仍不能招赴南路，前虽咨停，即日又当咨行，并嘱筱泉专差请之，仍求阁下玉成之为要。顺问台安。

1041．复毓科八月十四日

告李某奖叙仍从其原议，兵丁之太疲者，可另募挑补，经费若少，尚可增加。

右坪仁兄大人大公祖阁下：

初十日接奉初四惠复一缄，敬聆所示。

邓联请优叙李君，似应请加臬司衔，仍从阁下原议，以劳绩之多寡，分奖叙之高下，庶为允叶。至李君捐银五千，应另为其子弟请奖，俾劳绩与捐项二者不淆。邓联如有捐款，亦另为其子弟请奖，照银定级，乃为公允。是否有当，敬求卓裁。

闻七月初五天津兵败，洋酋入城，僧邸退至通州，京师大震，圣心焦劳。弟与阁下凡办一事，皆彼此谨慎，悉心商酌，奏牍尤宜加敬，无拂天意。弟处各事如有不当，望阁下常常指示，免致圣心既虑北极，又忧南服也。

兵勇同处，易生衅端，须择一好将官统之，以资调护。兵丁之太疲者，尽可另募挑补，略厚其口实，亦未见兵之必不如勇也。经费若少，尚可增加，此事却不宜太省。

养素请裁撤水陆各勇，敝处业已批准，其禀词语气，骄矜太甚，殊非所宜。阁下以为何如？即问台安。

1042．复张运兰八月十四日

告军火来单似太多，询旌德贴有发饷告示否。请查访密示徽、宁之军将之优劣、勇之佳否。

凯章仁弟阁下：

十三日接初十戌刻手缄，具悉一切。米粮足资接济，至慰至慰。军火当速解，来单似太多耳。

徽饷各军自八月初一日以后，概归敝处发饷。不知旌德贴有敝处告示否？如未遍贴，可告之来祁门领饷也。

凡徽、宁之军与阁下相见者，将之优劣，勇之佳否，求阁下与作梅兄处处留心查访，密以告我。即问台安。

1043．复张运兰八月十五日酉正

说明嘱其坚驻旌德之由，请看熟宁、泾地势敌情。

凯章仁弟阁下：

十五酉刻接十三戌刻惠缄，具悉一切。

以我军兵力言之，霆营本可即进泾县，贵军本可迅援宁郡。以地势贼情言之，狗逆有踞宁国县之说，丛山乌岭，防兵未可深恃。仆所以嘱阁下坚驻旌德不可轻动者，为此二端也。

次青之平江营，今日可到徽郡，驻扎绩溪，决可无虑。目下贵军驻旌，霆军驻太平，江军驻歙，敝老营驻祁，甚得犄角之势。请阁下将宁、泾地势贼情一一看熟，春霆到即进剿，当可得手。顺问台安。

1044．复张芾八月十六日

告闹饷之营，李元度军到后可嘱其弹压。若宁郡有疏失，自当如示严劾廖道。说明前奏中不无贬词，系恐屈其为帮办。

筱浦老前辈大人阁下：

十五日接奉惠书，知台旆将以二十日成行。次青今日到郡，当可面询一切。闹饷之营，想不至于无状。次青军到，可嘱其弹压也。顷接百禄信十一日戌刻发，危急之至，实觉可敬可悯。即扎张、宋，迅速前进。

鲍镇至今未到。若宁郡有疏失，自当严劾廖道，当如示参劾。富堨索饷之弁，请送职名并劾也。

竹庄保案，容当留意。台旆发后，渠必有公牍来此耳。瑞将军奏请大纛赴浙，圣意念浙中无人，或当俞允，计在途次奉旨。侍前恐屈贤者为帮办，故奏中不无贬词，今瑞奏褒词，指请帮办，则所见之各殊也。顺问台安。

1045．复李元度八月十六日申刻

请其拨千人前往丛山关防，告毓科请留四营防龙泉，将急止之。

次青仁弟大人阁下：

十六日接休宁途次惠缄，是日卯刻接周提戎请援之信。宁郡危急之至，援师势难再缓。已札张、宋前进，并录札告阁下矣。

丛山关防，兵不可恃，应请拨贵部千人前往，昱岭关则姑置之。贵部留二千人驻徽郡，以固根本，实不可再少耳。

左军初八日自湘起行，而毓公请留四营防龙泉，殊为不合，将急止之。顺问台安。

1046．复周天受八月十六日

告已札催张、宋两军迅速进泾援宁，饷银亦交张运兰带去。

百禄尊兄大人阁下：

十六日辰刻接十一日戌刻惠书，危迫情形，不忍卒读。若非大力坚忍，则此时早不可问。敝处前派张道、宋将两军援宁，于初八、初十日到旌、太二县，因鲍镇超未到，宋将向未带此大队，遂尔迟迟未进。今接阁下此信，已札催张、宋飞速进泾援宁矣。

札稿抄呈一览。因恐道梗，特写小字信奉寄，饷银亦交张道带去。即问台安。

1047．致李元度八月十七日辰刻

询派防丛山关人数，嘱查明索饷闹事者，迅即正法，愈多愈好，愈速愈好。

次青仁弟阁下：

昨奉复一缄，不知尊军派防丛山关者果若干人？或五百人亦可。阁下驻徽郡，军威不可以不肃，气势不可以不壮。

顷接筱帅信，知十五日索饷者闹至公馆，务恳阁下查明，迅即正法，愈多愈好，愈速愈好。若此次能杀至二十人，则以后之事迎刃而解。不特筱帅卸防之事易了，即仆与阁下接防，亦争此下手一着。平日煦煦之仁，必须力改。即日有公牍奉致。此候刻安。

1048．加李元度片八月十七日午正

告宁郡失陷，嘱于徽州坚扎营垒待援。

正封缄间，接汴生学使信，知宁郡已于十二日失守，恐张、宋亦不宜前进矣。请阁下于徽州坚扎营垒，此间即派礼字等二千三百人去厚兵力也。又行。

1049．致左宗棠八月十七日

告宁国府竟于十二日失陷，务望星速赶来。

季高仁兄大人阁下：

连日未接来信，闻初八日成行，果否？

此间军事日棘。凯章于初八日到旌德，霆营于初九日到太平，因徽兵有甘棠之败，杨七麻子踞石埭，四眼狗踞宁国县，春霆至今未到，是以宋国永不敢速进。不料宁国府竟于十二日失陷，广德又有大股，事势危急，务望大旆星速前来。至要至要。除另备公牍外，肃此奉催。顺问台安。

1050．致宋国永八月十七日

告宁郡已于十二夜失守，嘱坚守太平、甘棠，一面探信，一面移知张运兰坚守旌、太两路。

代统霆军宋大人足下：

昨日专札催贵军速进泾县，不料十七日接信，知宁国于十二夜失守矣。若果系确信，则贵军但宜坚守太平、甘棠，不宜遽进泾县。请足下一面飞探宁国确信，一面移知张道老湘营坚守旌、太两路，为犄角之势。此嘱。

1051．致张运兰八月十七日

告宁郡失守，嘱坚守旌德、三溪，敌抄东边后路亦不必慌。

凯章仁弟大人阁下：

十五寄信嘱阁下坚守旌德，十六日闻宁国府初九、十一日之警，又扎阁下俟霆军抵泾，即行进援宁郡。正在万分悬系之际，今日得信，知宁郡十二日失守，曷胜忧愤。为今之计，只有坚守二字。阁下守旌德、三溪，霆军守太平、甘棠，次青守徽州郡城，敝处老营守祁门，又派礼字等营二千余人守绩溪丛山关等处。五路相为犄角，必可无虞。待鲍镇、左公各军到齐，再行进剿。目下贵处最为吃重，务望坚守静镇，不可慌乱。城可守则守城，城不可守则守隘守垒。

礼字营未到丛山关之前，设或贼窜绩溪，抄贵军之后路，亦不必慌。所有米粮子药，即从太平运至三溪，东边后路纵断，西边后路必不断也。总期静守为要。顺问刻安。

1052．复胡林翼八月十七日申刻

告宁国失陷、徽兵闹饷等情，欲请李续宜带三营来江南一助，请速与其商定。

润公老前辈大人阁下：

十五、十六、十七日接五十九、六十、六十一三号手教，冗中未得速报。

此间诸事，方意次青接印，张、宋进兵，左、鲍将至，可期渐有头绪；不料十六日接信，宁国城外各营初九、十一日尽被贼踏毁。十七日接信，郡城十二夜失陷矣。又接信，徽兵闹饷，拥至张公行馆，汹汹未已。鲍镇杳无信息。左公又被毓公咨留，焦灼万分。此间调度有寄凯章信一件，抄呈一阅。是否有当，乞速示。近日与英山文报，六日可往返也。

现在四眼狗踞宁国县，杨七麻子踞石埭县，古隆贤、赖裕新踞泾县，伪侍王亦来，只要静守半个月，贼不能逞志于楚军，则必派一悍贼守宁国，而狗逆率大股援怀、桐矣。意欲请希庵带三营来江南一助，合之朱、唐共四千五百人，尽可一战。左公到日，希仍北渡。狗逆大股至桐、怀，当由东梁山渡江，不能似我之速也。可否？求商之希公，速行定夺。即问台安。

1053．复张运兰陈鼐八月十八日辰刻

告宁郡郡城未失，请从十六日之札；郡城已失，请从十七日之信。

凯章、作梅仁弟左右：

十七日戌刻接十五日信，知阁下意在急援宁国，欣慰之至。

仆于十六日闻竹塘庙埠之失，饬阁下进援宁郡。十七日闻宁郡业已失守，又饬阁下坚守旌德，静镇不动。兹得两君缄，知宁郡失守之说不确。国藩又悔十七日不应遽止也。兹以两言为断，郡城未失，则请从仆十六日之札。郡城已失，则请从仆十七日之信。礼字河溪四营派往绩溪，归凯君调度，已办札矣。贵军进援郡城，则礼字等营宜进旌德。若贵军静守旌邑，则礼字等营宜守绩溪。

至次青在徽郡，公事极多，不可动也。顺问台安。

1054．复李元度八月十八日辰刻

告处置宁防溃兵溃勇告示张贴与礼字四营部署，须饷照准。嘱全数守徽，不必分营赴绩。

次青仁弟阁下：

十七夜接十六酉刻来信，所应复者，条列于左：

一、宁防溃兵溃勇，仆有告示稿一纸、护票稿一纸。如尊处探得宁郡实已失守，溃兵实已西来，则请尊处一面照缮告示四五张，贴于徽州左近，一面飞报敝处，以便多缮多贴。如宁国失守之信不确，不可乱贴。至要至要。阁下前连发数信，谓左季高不能来，并非确信。顷凯章信来，尚未确言宁郡不守。

一、礼前后河溪等四营二千三百人，即日可至徽州。宁郡未失，则四营赴旌德以便凯章援郡。宁郡果失，则四营赴绩溪。

一、贵军须饷万金，应即照准。有则一次领去，无则分两次领，亦不出十日也。廖道解宁之万二千金，尽可动用。请即照告示中之法用之。如宁郡未失，须交凯章带解，不可动用也。

一、贵军请全数守徽，不必分营赴绩。徽郡如有贼来犯，是阁下之专责。徽兵如再闹饷，当严拿重办，亦是阁下之责。此外之事，阁下不必兼管。职专则心一也。徽兵七月以前欠饷，仆不能管，亦不能出示，实无银钱，阁下岂全不知耶？目下兵勇恶习，驱之不去，杀之不畏，仅仅看操、禁烟等空言，岂遂知难而退耶？

一、大军以景德镇、建德两路为来路，仆在此兼辖之。又池、黟、太、石皆在西边，惟祁门扼西之要，仆不可赴徽郡也。万一绩溪有疏，坚守徽、祁、旌、太，自可安稳。凯军即以霆军为饷道，亦无不可。诸维心照。顺问台安。

1055．复张芾八月十八日

告绩溪之防已派礼字营等前往；徽防七月以前欠饷不能代给；如不愿赴杭，可委婉陈奏；已允江长贵调回徽防。

筱浦老前辈大人阁下：

接十六日手书，具悉一切。

侍在祁门，扼景镇、建德两处之来路，顾池、石、泾、太之防务，不可轻动。次青在徽弹压防守，亦不可轻动。绩溪之防，另派礼字营等二千余人往，十九起行，二十三、四可到也。

侍缺饷与尊处略同。本年已九个月并未具折请饷，非廉也，知邻省之艰难，奏亦不应耳。徽防七月以前欠饷，不能代给，亦不能再行出示。伏希鉴亮。

浙帅奏请台旆赴杭，若尊意不愿再从事于干戈，尚可婉委陈奏，圣心本无固必，儒臣雍容之度，久为九列所共亮。惟目下急于成行，似多未便，不如委蛇数日，待索饷诸弁风波稍定，然后起程，或未晚也。

江长贵刻下景况极苦，昨有信来，求调回徽防，拟即复函允之。惟浙抚劾奏极重，不知谕旨交浙查办，抑系即交敝处？顺问台安。

1056．复李续宜八月十八日

告皖南局势万分危急，请带二三营即日渡江来助。

希庵仁弟亲家大人阁下：

十四日接英山所发惠缄，知与润帅相处，互相规劝，令人羡而生妒。

此间诸事，本可从容就绪，不料十六日接宁国城外各垒被陷之信，十七即接郡城失守之信，鲍镇至今未到，左公又被毓中丞咨留，皖南局势万分危急。欲求阁下带二三营即日渡江南来相助，如有战事，请君主持一切；如无续警，在此畅谈二十日。左季公九月中旬到，阁下可于下旬北渡。钦牧在此，亦可少留相候。顺候台安。

1057．致李元度八月十八日夜

嘱新集之军，宜合而不宜分，宜在徽郡坚筑营垒或守城垛。存郡之万二千金，与张运兰各半分发宁防各勇。

次青仁弟阁下：

今日竟未接手缄，不知台从尚在郡城，抑已出外查阅关隘？鄙意阁下新集之军，宜合而不宜分，宜在徽郡坚筑营垒或守城垛，以“立于不败”四字为主。绩溪之丛山关，如果确有把握，或可由贵军先分一二营守之。若无十分把握，则贵军专保郡城，总不宜分。礼字营十九起行，二十二可到郡。阁下与凯章稳住五日，则人心固矣。

存郡之万二千金，本系宁饷，请派人解六千金至旌德交凯章分散各宁防勇，其余六千金存郡，由阁下分散宁防之勇。敝处所出告示，发宁防勇银，自在外也。顺问台安。

1058．复张运兰陈鼐八月十九日巳刻

嘱以静镇为主，请与李元度速发徽郡存银以救宁防兵勇逃出者之饥。

凯章、作梅仁弟大人阁下：

十八日发去一缄后，接十六日惠缄，知宁郡果已不守，不审梅君令弟得免于难否？悬系之至。

贼氛正恶，日内当扑绩溪丛山关等处。阁下切不可慌乱，亦不可派队远出迎剿，总以静镇为主。二十三、四日礼字等营至绩溪，次青营垒坚固，东路必稳。宋副将在太平，西路本稳。阁下在前敌，万一东路饷道或断，西路饷道必可常通也。李希庵带二千人月杪可到祁门，稳住十日，则此后可进剿矣。

宁防之兵勇逃出者，徽郡尚存银万二千两，请次青与阁下速发，以救其饥。敝处告示之银在外。兹发去告示二十张，请派人分贴，即日再添贴也。顺问台安。

1059．复彭玉麟八月十九日

告僧格林沁之力业已竭于津防，浙江近日无警。请飞饬手下迎接援军由湖口登岸来祁。

雪琴仁弟大人阁下：

十二日接初七惠信，十八日又接十五来缄，借悉一切。

僧邸之力，业已竭于津防，此外似更无余力。京中近亦无续报，或该夷得逞之后，不复更肆，亦未可知。

浙江近日无警。此间宁国于十二夜失守，人心大震。凯章现扎旌德，次青扎徽郡，宋国永扎太平甘棠，又派杨镇魁扎绩溪，与祁门五路犄角，并请希庵带二、三营来此相助，润帅助饷二万。请阁下飞饬由湖口登岸来祁。至要至要。即请台安。

1060．复骆秉章八月十九日巳刻

告军情部署，请将协饷、借饷即日起解，并将拟带入蜀之兵改援南赣。

籲翁老前辈大人阁下：

十七日接初六日惠缄，敬悉一切。

前此奉留台旆，曾呈三咨一缄，想次第上达荃鉴。

此间军事，本谓张、李已到，左、鲍将来，可期日有起色。不料十六日忽闻宁国城外各垒尽被贼破之信，十七日即闻宁郡十二夜失守之信。广德州亦于初一日再陷。南陵孤悬贼中，尤为朝不保夕。

目下四眼狗、杨七麻子、古、赖诸贼皆在皖南，而徽、宁各兵归敝处统辖，新旧交替，纷纷索饷，外寇内讧，一时并集。现派凯章守旌德，霆军守太平，次青守徽郡，杨镇魁守绩溪，以待左公之至。仍求阁下将协饷五万、借饷五万即日起解，以济眉急。并求将拟带入蜀之兵，改援南赣。安皖安江，即以安湘。曷胜感荷。敬请台安。

1061．复陈士杰八月十九日

告意欲力求保全江西，以冀外图吴越，内固桑梓，请招桂勇三千，专防南赣一路。

俊臣仁弟大人阁下：

七月二十八日接惠书，具悉一切。

足下秉德孝恭，不忍暂离寝膳，仆亦何敢相强。惟天下滔滔，祸乱未已；吏治人心，毫无更改；军政战事，日崇虚伪。非得二三君子倡之以朴诚，导之以廉耻，则江河日下，不知所届。默察天意人事，大局殆无挽回之理。鄙人近岁在军，不问战事之利钝，但课一己之勤惰。盖战虽数次得利、数十次得利，曾无小补，不若自习勤劳，犹可稍求一心之安。自到皖南，军无起色。宁国顷又失守。左、鲍均尚未到，良深焦灼。

江西一省，鄙意欲力求保全，以冀外图吴越，内固桑梓。敬求阁下仍招桂勇三千，专防南赣一路，每年可归省一次，以慰门闾之望。郴桂有警，亦可率师回援，实属公私两便。

筱泉新授赣道，必不掣阁下之肘，特此飞商，务望相助为理。顺问台安。

1062．复胡林翼八月二十日午刻

告不能不参劾鲍超，附呈处置宁防溃兵告示、护票。说明皖北、安庆钱漕似宜以翁同书为主，请惠成李续宜带二三营来助。

润之宫保老前辈大人阁下：

十九日接十六日卯刻惠缄，文报比前快四五日，亦稍欣慰。

此间自十七日闻宁郡十二夜失守，不觉草急。广德已于初一日再陷，此后竟无进兵之路，无筹饷之地。左公到后，殊难下手。春霆未至景德镇，闻十二日到彭泽，今日可抵祁门。自二十六至十二，中间两旬大约逗留于武穴、九江等处，此次不能不参劾矣。

徽兵向筱浦索饷，尚未解息。次青十六日至徽接防。筱翁定以二十日成行北上。不知闹饷之弁，不至滋事否。宁防溃兵，又难经理。侍刻有告示一张、护票一纸，附呈一阅，不知可弭乱端否。

皖北、安庆钱漕事，未及细思，然既征钱漕，似宜以翁中丞为主，此等界限，不可尽弃。公意以为何如？希庵带二三营南来相助，务求阁下惠成之，非至急不肯为此举也。即请台安。

1063．复李元度八月二十日

询战况，同意权宜了结徽饷。

次青仁弟左右：

十九日辰刻惠书，二十日巳正接到。

童梅华等昨日战事何如？悬系之至。阁下好分兵，吾向以分兵为大戒，新集之勇，尤不宜分也。

徽饷九万五、六千，阁下与刘守答之应权宜了事，甚好。吾只要目下不要现银，亦不固执耳。贵饷一万，昨已发六千。其四千准于三日内发。

鲍春霆今日可到。顺问台安。

1064．致张芾八月二十日

告同意李元度信中了结徽饷第一说，拟分站送迎其赴新任。

筱浦老前辈大人阁下：

昨布一缄，虽告敝处窘况，难以出示，而此心实深歉仄。

十九夜接十八日次青信，备陈三说解纷，侍取第一说。不知纷果可解否？大旆今日果成行否？至为系念。

据探报，石埭七都之贼，将出岭至香口张家滩以攻建德。普镇营未足深恃，殊增后顾之虞。侍本意留阁下多住半月，冀可日臻安稳。今内讧外寇，汹汹未已，而浙中又相缠掖，台旆若能及早成行，亦可省却多少葛藤。拟嘱次青派队护送第一站至休宁，嘱礼字营护卫第二站，嘱祁门各营迎护第三站。如其可行，则请面告次青行之。是否？仍候酌裁。敬请台安。

1065．致杨镇魁萧某八月二十日

嘱派员护送张芾。

统带礼字、河溪等营杨、萧游戎足下：

闻张都堂大人二十日自徽州起程宿休宁。二十一日宿渔亭。该营等在路上会遇，饬各弁勇小心伺候。并仰派哨官二人，共带兵勇百余，护送三十里。此嘱。

无论在何处会遇张大人，均派队护送至渔亭。即在休宁会遇，亦送回至渔亭。

1066．复张运兰陈鼐八月二十日夜

嘱就防兵中声名尤为狼藉者细查重惩，敌必破绩溪犯徽郡，务求静镇不动。

凯章、作梅仁弟大人阁下：

二十日酉刻接十八日惠书，具悉一切。

丛山之防，不知二日无恙否？次青派赴绩溪之千人，若能守住四五日，则东路渐稳。霆、礼各营可拨三千人向石埭一路矣。

南陵陈镇处国藩有信，令其自拔，由江滨赴水营，不知信可送到否？春霆今日到祁门，二十三、四可到太平。

梅公所示经理新营之法，至为切当，然亦在九月内乃可行之。就其中声名尤为狼藉者，请再细查，当重惩之。

贵营哨弁中，有善看地势者，请饬将旌、绩交界之地看清。绅士中有佳者，务乞留心。顺候台安。

正封函间，二十夜三更接知次青分二营在丛山关失利，即日贼必破绩溪犯徽郡，务求贵军静镇不动。慎无徇人之请，分兵远出。狗逆从不先发，最善反客为主谓搦战不先发也，抄后路则多先发。贵军不可堕其术中，为狗所致也。旌、休交界，是贵军内后路；旌、太交界，是贵军外后路，不可被贼抄断。除抄断饷道外，余事不足虑。再颂台安。

1067．复刘绎八月二十一日

定议互相戒约以防扰民，建议仿其旧例办理团练。

詹崖老前辈大人阁下：

日前领〔敬〕承赐对联等件，已泐缄申谢。顷奉惠书，祗悉一切。诸多过奖之说，愧不敢当。老前辈大人里居奉母，锦堂色养，庆洽期颐，荷章绂之荣加，助莱衣之有耀，而维桑保障，无旷晨昏，似无所庸其瞻顾也。

示及林居日久，闾阎疾苦，蒿目心伤，此举如奉行不善，适以扰民等语，极是极是。侍家世寒素，深知一粒一丝之匪易。近年从事戎行，每驻扎之处，周历城乡，所见无不毁之屋，无不伐之树，无不破之富家，无不欺之穷民。大抵受害于贼者十之七八，受害于兵者亦有二三。目击心伤，喟然私叹。行军之害民，一至此乎！故每与将官委员告戒，总以禁止骚扰为第一义。虽行之未必有效，差幸与阁下来示意趣相同。

猥以不才承乏珂乡，适值台旌督办团练，有同舟共济之谊。此后互相戒约，侍处如有扰民之政，敬求老前辈随时箴规。尊处如有扰民之事，侍亦当随时献替。所属官绅，亦互相董劝。我辈存一分之心，小民自纾一分之力。

团练一事，各省办法不同，议论亦异。约而言之，不外两端：有团而兼练者，有团而不练者。团而不练者，不敛银钱，不发口粮，仅仅稽查奸细，捆送土匪，即古来保甲之法。团而兼练者，必立营哨，必发口粮，可防本省，可剿外省，即今日官勇之法。国藩于咸丰二年冬奉旨办团，即募湘勇一千零八十人在省训练，分为三营，其营官为罗罗山、王璞山、邹岳屏三人，系在藩库支饷。余皆团而不练，不敛民财。三年冬造船添勇，始行开捐。老前辈此次兴办，可否仿照鄙人旧例，各属该团而不练，以节糜费。独练千人以保吉、赣。如其训练得人，则渐次添募，亦极易事。如卓见以为然，则侍当具奏梗概，伏候复示施行。

江西遭六、七等年大兵之后，元气未复。今北路则有侍与左、鲍诸军堵剿，东北则派屈道等防守，憔南路空虚。拟令周念慈招康勇三千，陈俊臣招桂勇三千，新授赣镇陈金鳌练兵三千，又于吉安练团勇一千，合为万人，请阁下主持其间，李小泉观察协同经理。兵虽不多，而逐日必操。饷虽不厚，而按月必楚。庶几南路缓急可恃，不至再被蹂躏。刍荛之见，伏候卓裁。顺请台安。诸维心照。

1068．致李元度八月二十一卯正

告已飞派礼、河四营速至徽郡协同防守，嘱其静镇。宁防溃兵，可加倍发给饷银，并请多加途费令其归队。

次青仁弟阁下：

二十夜三更接阁下与少荃片，知丛山关二营失利，已飞致礼、河四营速至徽郡协同防守。务乞阁下静镇，不可远出迎剿。狗逆用兵，从不先发搦战，贵军亦不宜轻于出队，为狗所致，反主为客也。

徽城向来米少，此次绩溪若失，则米商必断。此间当设法运至休宁，惟八月以后乃能到，殊恐缓不济急。

宁防溃兵仅千余人，则二两者可加为四，四两者可加为八。廖道之万二千，仍属在外。请阁下多加途费，令其来渔亭归队。吾前示银太少，恐其尚有万余人也。顺问台安。

1069．致左宗棠八月二十一日辰刻

告近日军情，嘱速来安仁县。

季高仁兄大人阁下：

飞启者：宁郡十二日之陷，系杨七麻子所破。四眼狗在宁国县，所以防凯章自旌德援宁郡也。

次青于十六日抵徽郡，十七派平江二营赴丛山关，十九日失利。此关一破，则即日绩溪必破，又必直犯徽郡。次青新军六营，除两营在丛山新挫外，仅二千在郡，恐不足以御之。现派礼字、河溪等四营二千往协守，不知赶得上否。

徽州如有疏失，则贼抄旌德之后路，以全力扑老湘营，一面分支由婺源入江西，窜德兴、乐平等处，可虑之至。求阁下星速来安仁县，探贼所向而迎击之。阁下军无后继，亦非所宜。可否商之骆帅，调刘荩臣一军来江，敬候卓裁。

鲍超二十夜到祁门。并闻。顺问台安。

1070．致张运兰八月二十一日午刻

贵军或撤回岭内，或竟往徽州，或先保休宁，均希相机办理。

凯章仁弟阁下：

本日辰刻曾复一函，嘱阁下静镇不动，不可分兵云云。顷与少荃、春霆熟商，恐贼占休宁，则次青徽军与阁下旌德军，皆与祁门隔绝，文报不通矣。特此飞告：请贵军撤入岭内，是箬岭否？或竟往徽州，或先保休宁，请阁下相机办理。如次青支得住，贵军可不回岭内，亦请相机办理。即请台安。

1071．加李桓李瀚章片八月二十一日

告分别对待办厘人才之法。

此邵位西兄所拟稿。初来此间，于江楚情事，尚不甚熟悉，少迟当自了然。

来示所陈各情，实为切中要害，鄙人无以易之。大抵人才约有两种：高明者好顾体面，耻居人后。奖之以忠，则勉而为忠；许之以廉，则勉而为廉。若是者，当以吾前信之法行之，即薪水稍优，夸许稍过，冀有一二人才出乎其间，不妨略示假借。卑琐者本无远志，但计锱铢。驭之以严则生惮，防之稍宽则日肆。若是者，当以两君此信之法行之，俾得循循于规矩之中。以官阶论，州县以上类多自爱，佐杂以下类多算细。以厘务论，大卡总局必求自爱之士，宜用鄙信之说。小卡分局不乏算细人员，宜用来信之说。

位西之意，亦与两君相同。而鄙说要不可尽废，祈参用之。再颂辅堂尊兄、小泉年兄近安。

1072．复李元度八月二十一日

告礼河四营已飞催；霆营驻太平，似不可动；米粮饷银均急解；宁防溃兵即令李榕、刘建德在渔亭发饷。

次青仁弟阁下：

二十一日巳刻接二十日巳初惠缄。所应复者，条列如左；

一、礼、河三〔四〕营，昨夜三更初已飞催矣。今日纵不到，明早必可到。顷又有札令其归阁下调度，千万不可将此四营分调二处。此四营只两营见过仗，分则必不可靠。

一、霆营驻太平，似不可动。恐贼窜黟县、渔亭，隔绝徽、祁之气也。顷有信致凯章，嘱其撤回岭内，或救徽州，或扎休宁云云。惟应否撤回，须阁下与凯章熟商，恐长贼气也。

一、米粮饷银均急解，火药徽局尚有否？三千斤恐太少。写至此又接二十申刻信。

一、宁防溃兵，即令申夫、馨室在渔亭点名发银。

一、平字营幸无恙，可慰。守城者近三千人，河、礼等营似宜扎城外，保休宁进郡饷道。顺问台安。

1073．复夏炘 ⁽¹⁾ 八月二十一日

赞其《檀弓辨诬》发千古之覆，成一家之言。请其携二三学者同来，分任采访婺源忠义之事。

弢甫尊兄大人阁下：

顷接惠书，并送到大著，具见研经耽道，学有本原。军中少暇，不及细心绎，但翻阅一二。《檀弓辨诬》发千古之覆，成一家之言，足与阎氏《古文尚书疏证》同为不刊之典。转注说与鄙人所见不甚符合，而《述朱质疑》中所论朱子之学得之艰苦，则国藩生平之宗旨，治军之微尚，有如桴鼓之相应，自以秉质愚柔，舍困勉二字别无入处，而不意阁下尚论大贤，亦以艰苦二字发其微也。

乾嘉以来，士大夫为训诂之学者，薄宋儒为空疏。为性理之学者，又薄汉儒为支离。鄙意由博乃能返约，格物乃能正心。必从事于《礼经》，考核于三千三百之详，博稽乎一名一物之细，然后本末兼该，源流毕贯，虽极军旅战争，食货凌杂，皆礼家所应讨论之事。故尝谓江氏《礼书纲目》、秦氏《五礼通考》可以通汉、宋二家之结，而息顿渐诸说之争。足下讲学有年，多士矜式，如能惠然肯来，启牖愚蒙，实所忻望。婺源大贤故里，有江、汪诸儒之遗风，又得足下熏陶教育，想复英彦朋兴，所有忠义，既经采访详确，造成册结，即照苏、常之例，一体办理。并请携二三学者同来敝处，即入忠义局，月致修金，分任采访，不胜跂望。泐此复颂著祉，并完芳版，不具。

————————————————————

(1)  夏炘（1789—1871），字欣伯，号弢甫，安徽当涂人，夏銮长子。道光五年中举，任武英殿校录。后任吴江、婺源教谕，擢颍州府教授，保升内阁中书，四品卿衔。

1074．复张运兰八月二十一日申刻

告是否酌量撤入岭内，请三思审度。

凯章仁弟大人阁下：

二十一日午刻接十九日来缄。次青所派二营，在丛山者小挫，在楼下者幸全，想已有所闻矣。本日巳刻由鲍春霆带去敝信，嘱阁下酌量撤入岭内，是恐徽州被围，粮路或阻，乃万不得已之下策，实则行军以稳静二字为主，苟可不撤，仍以不动为妙。惟阁下三思审度。即请台安。

1075．复陈鼐八月二十一日

告营中《徽宁图》如有两分，请将一分带回祁门。

作梅仁弟大人阁下：

日前程尚斋所呈《徽宁图》，国藩已请冯竹儒照摹一分，其原裱者，当已交阁下带往。其新者不知凯章带去否？此间遍觅不得，请查贵营，如有两分，即将一分带回祁门为荷。顺问台安。

1076．复彭玉麟八月二十一日

告欧阳桐寿只是以看木料为名，询有无银可先代出。

雪琴仁弟大人阁下：

接十八日来信，知欧阳桐寿事。渠系扬州乔运司之婿，欲赴江北，求一札，吾因系坦斋师之后，与之，非果令其看木料也。

湖北解敝处银二万，昨派夫四十名往接，如尚未到尊处，有银可先代出否？有寄皖南镇陈大富一信，敬求设法由荻港寄至南陵为荷。顺问台安。

1077．复张集馨八月二十一日

告不遽援浙赴苏，实有不得已之苦衷。安庆合围，亦未始不足为皖南、苏浙抽釜底之薪。

椒云老前辈大人阁下：

顷奉初八日惠缄，聆悉一切。

鄙人之不遽援浙，不遽赴苏，实有不得已之苦衷。而使下游亿万黎元，久罹水火，不能不引为疚负。来示虽洞悉事势，曲为鄙人原谅，而谓之老谋胜算，不惑人言，则非所敢承。区区本怀，乃较诸望救之群情而更迫也。

前者私心窃计，以为八、九两月，兵将齐集，必可援宁国而驻广德，援浙而规苏，庶几以后之速，补前之迟。不料湘、霆两营甫抵旌、太，而宁郡遽于十二夜失陷。次青十六日到徽，次日派两营至丛山关，十九日失利。目下徽军与凯章旌德一军均极危急，不特不能援浙规苏，即皖南亦岌岌可虑，焦愤之极，弥深愧赧。

安庆合围，贼酋老小在内，彼所必争。若仰托福庇，贼以全力援北岸，攻所必救，致人而不致于人，亦未始不足为皖南、苏、浙抽釜底之薪，斯大幸也。

示及请庆帅入浙，为楚师犄角，计岂不佳，第闻已旋节回省，不在崇安。果有劲兵多人，而统之者又能得力，浙中当能延致，似闻浙帅亦不甚跂望闽兵也。雅意殷拳，曷胜纫感。此后勿吝教言，尤为至幸。敬璧谦版，顺请勋安。不备。

1078．复李元度八月二十二日辰刻

告礼、河四营宜扎城外，以顾休宁饷道。廖道余银请取用。

次青仁弟左右：

昨日巳刻接信后，今无续信，或贼尚未跟踪至绩溪乎？再过二、三日，则尊处城守之事粗备矣。礼、河四营宜扎城外，以顾休宁饷道。廖道之万二千金，除酌给宁防溃兵外，余请阁下取用。火药三千斤、火绳等今日起解，银米亦三日内起解。贼至以静守为主，不宜出扑。顺问台安。

1079．致胡林翼八月二十二日

告军情部署，求告李续宜带二三营速来一助。

润之宫保老前辈大人阁下：

次青十六日到徽，因徽防交替及积欠口粮纠结数日，十七日派二营分防丛山关，十九日接仗，二营分守两卡，一营失利，营官阵亡，一营平稳亡恙。

丛山关去绩溪县三十里，去徽州府九十里。次青现在徽州赶办城守事宜。该城蓬蒿没人，颓败不堪，料理四五日当可就绪。侍续派去之礼字、河溪等四营二千一百人，二十一日可到徽州，平江六营守城内，礼、河四营扎城外，或可保全。凯章扎旌德，静镇未动。春霆二十日到祁，二十三日可到太平本营，亦令其坚守不动。惟祁门老营太单，既恐贼冲入休宁，断徽、祁之文报，又恐索饷内讧，务求阁下告希庵，带二三营速来一助，千万千万。

季翁到景镇，希公仍可北渡，决不食言。顺请台安。张小翁二十日自徽起程，今日可到祁门。

1080．复李元度八月二十三日辰刻

责其轻举妄动，诫告虚心静气。

次青仁弟阁下：

二十二夜接二十一日惠函，具悉一切。

是日出队至临溪，实为轻举妄动，殊不可解。礼、河四营二十日行一百二十里，锅帐担子必全未到，兵勇未吃饭，一定之理也。次日又出队四十里，设遇贼匪接仗，焉得不败？前日派童、单二营至丛山，已属轻躁。此二十一日之举，则更躁矣。不意阁下在戎行六年，而心不入理如此。刻下惟当虚心静气，专办扎营买米二事，不可再躁。至嘱。顺问近安。

1081．致李榕刘建德八月二十三日

告宁防溃勇过徽州者，每人已发银一两，只须再发二两。

申夫、馨室尊兄大人阁下：

次青顷有信来，宁防溃勇过徽州者，每人已发银一两。尊处只须再发二两。其已包之三两一封，三人共发二封可也。闻尚不止千余人，两君仅发四川、广东二省，或无多耳。将弁中都守以上，次青已发二三十两不等。并发有护票，请查票一验。即问台安。

1082．复李元度八月二十三日巳刻

嘱只可派二营或一营出扎，余皆令其守城。

次青仁弟阁下：

本日辰刻发一信，力戒阁下之躁，旋接二十二日午初来信，条复如左：

一、来信前云派两营同礼、河出扎，后又云派三营同礼、河出扎。鄙意只可派二营或一营出扎，余皆令其守城。平江勇轻进轻退，旧习未改，宜切戒之。

一、余永椿能由徽赴浙固守，来祁亦可。林保来，余必优待之。

一、鲍超在太平，去绩溪甚远。西路亦不可松，不能赴绩。即问台安。

1083．致李续宜八月二十三夜

告敌数路环伺徽州府，请速带三营来助。

希庵仁弟亲家大人阁下：

自十七日闻宁国府失守之信，即请阁下带二三营来援。厥后次青派二营进剿丛山关，十九日接仗失利。现在大股贼匪赋计似以打皖南为救安庆数路环伺徽州府。次青新军三千人，殊不足恃。新调去之礼字、河溪四营，亦不足当大敌。凯章、春霆隔在岭以外凯营二十一日获一胜仗，徽州若有疏失，则凯军与我老营文报难通，务请阁下速带三营来此一助。十日之内，徽州纵有意外之虞，祁门必可保全也。十六日复缄接到，克己之功，切实之至。可敬！顺问台安。

1084．复李元度八月二十四日

嘱迅速扎营，责其于徽防之兵发饷虚与委蛇。告须保住浦口，与张运兰须常常通信而不可互相呼救，宁防之勇可令至渔亭点名。

次青仁弟阁下：

二十三夜接惠书，应复者条复如左：

一、扎营是第一根本事。平江营十六到，十七、八、九不令扎营，河、礼二十到，二十一、二不令扎营，何也？闻皆散乱于沙洲之上，何以御敌？宜绅民之不以为然也。务乞迅速扎营。距城以十里之内为率，不可远。

一、徽防之兵，十七日之札言明来祁门领饷，而来示云人人不知所为，何耶？岂并未看札耶？阁下当告之来祁门领饷，何乃虚与委蛇？恐前札未定数目，二十二日又出告示定数目，刊贴通衢矣。

一、徽州米少，甚为可虑。现在祁门至渔亭下河浦口登岸，浦口去徽十五里，阁下须保住该处徽州火药尚有若干？请查一确数见示。

一、阁下与凯章须常常通信，却须各各自立。不可互相呼救，以致误事。

一、宁防之勇，籍隶湖南者，阁下不能点名。可令至渔亭李、刘处点名。顺问台安。

1085．致鲍超八月二十四日

嘱照顾张运兰，无令其粮道阻绝。

春霆贤弟总戎阁下：

日内想安抵贵营，至以为慰。

目下西路石埭之贼少，东路宁国之贼多。石埭之贼，意在专防贵军。宁国之贼，意在牵制凯章之军，专攻次青之军。是凯章、次青之力不足，阁下之力有余也。务祈阁下照顾凯章，无令其粮道阻绝为要。顺问台安。

1086．致张运兰八月二十四日巳刻

嘱常常出小队牵掣敌军，不可忽视太平一路。

凯章仁弟大人阁下：

二日未接来信，焦虑之至。岂路梗耶？由旌至徽，纵然梗塞，由旌至太平，霆营必尚可通。吾前嘱阁下留意西路，正为此也。目下西路石埭之贼少，东路宁国之贼多。石埭之贼，意在防霆军。东路之贼，意在牵掣贵军，进攻徽军。贵军常常出小队牵制贼股，俾不得以全力攻徽，却不可以大队出击。万山之中，小队则易发易收，大队则难进难退。三百人以内小队也，过三百人则为大队矣。其要全在多用土人指点路径。若路径不熟，不可轻动。以小队二三百为疑兵，彼此更换，层出不穷，而阁下全军坚驻旌德，安稳如山。此阁下目前之要务也。

至贵军之饷道通塞，文报往来，全在太平一路，不可忽视。即问台安。

1087．致陈鼐八月二十四夜

告山中行兵，以哨探向导为要务。抄示陈玉成文书。

作梅仁弟左右：

二十一日之战，所关甚大。若两路入歙，平江营恐难支持。鄙人所称坚守静镇者，老营之大端，其中出奇变化，固不可一二遥制也。山中行兵，以哨探向导为要务。祈留意。

四眼狗伪文二纸，抄呈凯君与阁下一览。即问台安。

1088．致张芾八月二十四夜

商果毅左军、中军遣散费发放。

果毅左军、中军六百六十名，均愿遣散，拟每名给银三两。其籍隶皖南者，酌加途费一两；籍隶外省者，再行酌加。是否有当，俟会晤时求示。

罗上元即办札饬知韩鸿宾，候饬知张参将也。复问台安。

1089．复李元度八月二十四夜

告牌头、项头扎营离城太远，霆营现不可调。

次青仁弟左右：

接二十三日酉刻三更二信，具悉一切。

牌头、项头扎营，去城太远，不能相照应。贼若围城，坚守六日，霆营援兵必到，此时却不可调。盖石埭杨贼、泾县赖贼皆不可无以御之，且旌军之后路也。

四眼狗伪文二纸，附寄。即问刻安。

1090．致张运兰八月二十五日

告礼、河等营已败，敌围徽州，危急之至，请速拔营进岭。

凯章仁弟阁下：

闻礼、河等营已败，贼围徽州，危急之至，请阁下迅速拔营进岭。东边箬岭，恐已被贼扼断。西边乌泥岭，或可打入余与鲍信未说此层。一入岭则从休宁救郡。若乌泥关不能入，则从太平入岭余与鲍信专用此层。或姑扎太平，余饬鲍军救徽可也。此问台安。

1091．致鲍超八月二十五日巳刻

告徽州被围，请全军即日进岭，由休宁前往救援。

春霆仁弟阁下：

闻礼字、河溪四营大败，徽州被围，危急之至。请阁下全军即日入岭，由休宁救援徽州。张凯章即扎太平，顾贵军之后路。至切至切。速速。顺问近安。

1092．致邵懿辰八月二十五日巳刻

戏以梦诘其自相矛盾。

位西仁兄大人阁下：

昨日骂“三书”时，尚未闻凯章之胜。今日闻礼字、河溪四营大败，徽州被围，危在漏刻，而于“三书”亦不甚信。在京时，阁下谓《二十四史》是一篇大账目，余以为皆谣言不可信，兄忘之乎？五、六年间，军事无利，数与刘霞仙论朱注之长短，非因胜仗而然。其时孔子亦曾托梦于阁下否？弟昨夜梦昌黎公来告，邵某今之君子，而好议辨小序者之非，自居信古之名，而自相矛盾。其语甚多，不尽记忆。即请台安。

1093．致宋梦兰八月二十五日

询霆营由太平入援徽郡如何进军，如何办粮，如何与马队相会。

霆字营由太平入援徽郡，是否应进箬岭，应先扎许村，抑或应走他路，祈指示。郡城应如何进米，霆营应如何办米，祈设法筹解。其银即日由渔亭兑交，断不少缓。马队应从何处与霆军相会，亦乞指示。即请台安。

1094．复左宗棠八月二十五夜

告李元度二十四日大败，敌遂围逼徽州，请飞速前来乐平。

季高仁兄大人阁下：

二十五夜接十五日萍乡途次惠缄，敬悉一切。

次青派二营于丛山关之挫，昨已奉报。二十一、二、三等日常常出队，二十四日大败，贼遂围逼徽州，危急之至。现调春霆全军由太平进箬岭以救徽郡，调凯章由旌德回太平，将渐次收入岭内。求阁下飞速前来乐平，届时或由景镇来祈，或由婺源赴徽，再行飞报。即请台安。

1095．复李元度八月二十六日卯正

告已五次催鲍超赴援。

次青仁弟左右：

二十六日早寅刻接二十五二更信并莘耕代笔一信。此间已五次催鲍镇赴援，并令孔旭日前往，长跪以待，兵发乃起。

此间仅朱、唐三千人，内未见过仗者千七百人，去亦无益。而鲍、张等米粮等均出于此，故不动也。复问台安。

1096．复李元度八月二十六日午初

嘱勿再急催霆营。

次青仁弟阁下：

二十六日巳刻接二十五日辰刻信，辨前缄躁字之责。二十一、二、三连三日出队，非躁而何？守城尤贵于静，务思沉几渺虑。

鲍营已五次飞催，并嘱孔旭日长跪乞师，兵不行不起。拔队入岭之后，却须谨慎，不可太躁。阁下勿再以二十日催礼、河营之法催之。霆营若稍有疏失，则他无可望矣。关系极大，阁下切勿信笔乱写。即请台安。

1097．复胡林翼八月二十六日午刻

告敌围徽城，多至七八万。

润之宫保老前辈大人阁下：

接二十三日辰刻惠缄，谓此间可一二年无战事。二十四日平江礼、河等营败挫，贼匪围徽城，危急之至。次青缄抄呈，系伪侍王带来，闻贼多至七八万也。不一一。即问台安。

1098．致毓科八月二十六日午刻

抄示李元度信，请务催左军速至乐平，以堵由婺源窜江西之路。

右坪仁兄大公祖大人阁下：

徽州二十四官军败挫，贼匪围城。李次青婴城固守。二十夜来信，抄呈一览。闻贼势极浩大，有七八万之众。如徽州不破，则由婺源以窜江西。阁下务催左军速至乐平，以堵婺源入江之路。千万千万。即请台安。

1099．致李元度八月二十六日申刻

告已六次札催霆营，询城中油盐足否。

次青仁弟阁下：

霆营已六次札催，尚未接到复信。孔旭日二十七早必到春霆处，尚能为申包胥矣。礼营勇直奔祁门，已饬其至休宁归队。贼若分窜婺源，季高由乐平来，尚可邀击之。城中油盐足否？即问台安。

1100．致张集馨八月二十六日

请发左宗棠军一月口粮，普承尧军银二万两。

椒云老前辈大人阁下：

徽郡于二十四日被贼围攻，次青婴城固守，文报已断。现调鲍春霆救援，不知何日可抵城下。闻该逆毒计，徽州不破，即由婺源直犯江西。目下江西腹地空虚，极为可虑。左季高兄到时，务求老前辈迅发一月口粮，俾得趱至乐平一带，堵徽贼入江之路，至要至要。

又有逆目铎天豫、张贰朋将犯东流、建德，求发普镇军银二万两，以慰其心而作其气。此二项皆不可缓。特此布恳。敬请台安，诸希心鉴。

1101．复张运兰陈鼐八月二十六日酉刻

说明因徽州被围，不得不饬霆军入岭救援，而令其军稍退太平。

凯章、作梅仁弟阁下：

二十六日接二十四惠缄，具悉一切。

鄙人本不欲撤动旌、太之师，致岭外之民失所依倚。惟因徽州二十四之败，礼、河四营及果毅军等徽兵三营大挫，平江亦有一营未得归队，仅五营守城，四门俱被围攻，文报不通，米粮无多，不得不饬霆军入岭救援。而贵军孤悬东路，不得不稍退太平。想阁下能亮此心也。

郴防二营将至，大慰大慰。盐当设法解往。南陵陈镇一军，已屡缄令其拔出耳。复问台安。

1102．复邵懿辰八月二十六夜

致杨某程仪一封，请代交。告事急当先以轻骑脱其于厄。

位西仁兄大人阁下：

手示具悉。

杨君欲赴长沙，即不挽留。奉致程仪一封，敬乞代交。

鸿门之会，古人拟之冬叶待霜，弟在外多年，如今日之鸿门者屡矣。事急当先以轻骑脱君于厄，断不敢以舞阳凂吾鲍叔也。不一不一。

1103．致李元度八月二十六夜二更

告鲍超处明日当再催。李续宜月内带五千人来。

次青仁弟阁下：

二十六日巳刻接二十五日辰刻辨躁字一信，至今未接续音，实深焦虑。春霆处催六次后，明日当再催也。

顷接幼丹信，以阁下赴浙，必当前敌为念。而不知皖中已前敌矣。

希庵月内带五千人来。并闻。即问台安。

1104．复李续宜 ⁽¹⁾ 八月二十七日辰刻

告徽州失守，望速来救援。

希庵仁弟亲家大人阁下：

接二十三复书，具悉一切。

徽州于二十五夜失守，次青不知存否。渠二十五早来信抄阅，望阁下速来救援，不必带多营也。顺问台安。

国藩顿首

————————————————————

(1)  此信收自《曾国藩未刊往来函稿》。

1105．致胡林翼八月二十八日午正

告徽州于二十五日失守，李元度尚无确耗，憾用违其才。深恐敌窜乐平，断截祁门之后路，蹂躏江西之腹地。

润之宫保老前辈大人阁下：

徽州于二十五日酉刻失守。次青闻实由大南门出城，至今三日，尚无确耗。殆已徇节，哀哉！此人吾用之违其才也。

目下所最惧者，贼由婺源窜乐平，断截祁门之后路，蹂躏江西之腹地。其次则恐凯章、春霆两军断于岭外，不得归来。至祁门老营，得希庵带四营来，必可万全。前因朱、唐三千人内有一千七百未见过仗，故有此请。今来四营，千足万足，余营可不再南渡。恐北岸大警，希公单骑回救则易，大队回渡则难也。即问台安。

1106．加陈源豫片八月二十八日

告宁国失守，徽州亦陷，又闻粤敌窜信丰，至为焦灼。

日内宁国失守，徽州亦陷，皖南事极岌岌，且有由婺源直犯江西广、饶之说。又闻广东贼窜信丰，恐又将蹂躏抚、建一带，寸心焦灼，远甚于昔年。不克手书详陈一切，聊布一二。再颂季牧亲家大人刻安。

1107．致李续宜八月二十九日

告袁甲三已溃退，请将所拨四营调回北岸。请探明六安州敌情，若紧，即来一会。

希庵仁弟亲家大人阁下：

闻二十五日已拨四营来援，感慰无极。其续拨六营南渡之说，昨已寄信与舍沅弟及胡润帅处止之，想已达尊听矣。今早闻袁午桥溃退，是江北之急，即在目前。权衡轻重，应请阁下将二十五所拨之四营调回北岸，敝处一面派人至中途截止，令其无论行抵何处，暂行扎驻，候阁下信到，再定进退。

目下祁门老营已稳，鲍军今日可入岭内，张军明日亦可入岭。此间当站得住。所虑者贼由婺源窜入江西腹地耳。国藩之视北岸更重于南岸，南岸纵有大变，而江西省城必尚可保；北岸若有大失，即汉口、武昌亦恐难保。请探明六安州贼情，若紧，求阁下单骑或带一营来此相会，畅论全局。如六安太紧，则并不来会亦可。求酌。此问台安。

1108．复张运兰八月二十九日

嘱但求与鲍军互相援应，不必一一遵札行事。饷银军火解至鲍营，请从彼转取。

凯章仁弟大人阁下：

二十八夜五更接二十六夜白地来信，知尚未接徽州二十五失守之信，计二十七必接到矣。不知以孤军由箬岭、许村进攻郡贼乎？抑约会鲍公另有变计乎？实深悬系。

此间两次札饬阁下驻扎黟县，军情瞬息百变，阁下但求与鲍军互相援应，不必一一遵札行事也。鲍军今日至渔亭，祁门老营已万稳矣。

贵军饷银军火已自中途折回，兹令其解至鲍营，阁下从鲍营转取为荷。

贵郴州二旗十八已至袁州，重阳当可到皖。并闻。即候台安。

1109．复胡林翼八月二十九日

告已飞缄止李续宜南渡来祁。

润之宫保老前辈大人阁下：

二十九早接六十八、六十九二号信并抄件，知袁帅大营溃退，六安之危、霍山之警即在目前。希庵自不可南渡来祁矣。已飞札飞缄止之。抄件呈览。即请勋安。

1110．致鲍超八月二十九日

嘱不可轻率前进，必须数次探明路径。请设法接应张运兰。

春霆仁弟左右：

闻贼已于昨日破休宁，阁下今日至渔亭，不可轻率前进，必须数次探明路径。楚军初来皖南，地势太生，防贼从小路抄我之后。又山内打探，不比江北地面占得宽，队伍摆得开，总怕路小人多太拥挤了，不好施功。

我今早文书请阁下进休宁，因休宁未失也。不料休宁既失，阁下且缓一、二日再进，在渔亭扎驻再看。如与凯章约定进兵，则不以我此言为凭。凯章二十六夜在白地驻扎，不知二十七日至何处，恐在休宁之东、徽州之西一带，实属可虑。求阁下设法接应。即问台安。

1111．批李榕信尾 ⁽¹⁾ 八月

“作事威克厥爱，虽小必济”。用事必善体斯意。

古人有言曰：“作事威克厥爱，虽小必济。”娄敬所谓逆取顺守，亦此意也。军营用民夫，其先则广取之，虐役之；其后则体恤必周，给钱必均。法可随处变通，总须用人得当耳。

————————————————————

(1)  此件无日期，夹在八月稿中，现依例移至月末。

1112．复张运兰九月初一日申刻

嘱速出城扎营，以挖濠为主，愈深愈妙。

凯章仁弟阁下：

未刻接初一辰刻手书。湘勇向不长守城，而善于修垒，善于守垒。请速出城扎营，不可片刻因循，无论高山平地，总以挖濠为主，愈深愈妙。其石板不可挖者，设法或修一段木城，或作越墙越濠俱可。即问台安。

1113．复左宗棠九月初一日

虑休宁之敌直犯婺源而入江西，请暂扎乐平或景德镇，度其足以御李世贤所带之兵。

季高仁兄大人阁下：

九月一日接惠书，敬悉二十六日可抵章门，至以为慰。徽州失后三日，二十八日贼陷休宁。休宁之西六十里为渔亭，春霆现驻之。又三十里为黟县，凯章现驻之。春霆防休宁之贼，伪侍王李世贤所带者也；凯章防太、石之贼，伪辅王杨七麻子及古、赖诸逆所带者也。此时所虑者，休宁之贼直犯婺源以入江西，阁下若从水路来，应请暂扎景德镇；若从陆路来，或扎乐平，或扎景德镇，请酌。付呈地图一纸，大处方位不甚的，小处地名尚备。

弟前请希庵带二、三营来助，顷希庵带四营来，大约初五、六可到，润公颇不谓然。二十九早闻定远大营失利之信，弟又止希庵不必前来，不知希肯折回否。

伪侍王所带约二万人，闻实能战者不过四千余，人马多而队伍不整，长矛悍而枪炮不齐，阁下虽带新军，计尚足以御之。凯章后来之两翼，请阁下挟以自随，贼若至乐平、景德镇，弟不能派队回助，阁下祈亮之。顺请台安。

1114．复李续宜九月初一日

告只求助祁门，不求打徽、宁。渡江之四营或全来，或少来，听其作主，希速来畅论全局。

希庵仁弟亲家大人阁下：

接二十八夜惠书，知北岸一月之内有警无碍，曷胜欣慰。国藩殊悔昨日不应止贵军队伍之可以不必也。然鄙人本意，止求阁下助祁门，不求阁下打徽、宁，是以仅请带二三营。兹二十五日渡江之四营，或全来，或少来一二营，听阁下作主。至大旆则必求迅来，鬯论全局。左季翁二十六至江西，计重阳后可到祁，必可与阁下会晤。钦牧因警于二十八日归矣。即请台安。

1115．致胡林翼九月初二日巳刻

告老营渐稳，百物无买，银米尚能支持。

润之宫保老前辈大人阁下：

自二十九鲍、张二军扎渔亭、黟县二处，老营渐稳，人心渐定。目下所虑，第一怕贼由婺源以窜江西；其次则溃勇二万填街塞陌，实不能容。百物无买，幸银米尚能支持。尊惠二万，昨日恰到，可谓时雨矣。即问台安。附抄复左公信一件。

1116．致鲍超九月初二日巳刻

请确探敌情与地势，询若敌窜婺源，可否派队拦截打之。

春霆仁弟阁下：

休宁贼情近日何如？请确探。尚溪口地势何如？请确查。贼若由休宁窜婺源，贵军可派队拦截打之否？贵营米粮足否？若米不足，不可轻动。即问台安。

1117．复张运兰九月初二日午刻

告米石饷银已解，嘱常探尚溪口、五岭军情。

凯章仁弟阁下：

初一酉刻接专足惠缄，米石已饬张伴山速解。夫实难雇，如再雇不出，则请贵营派夫来祁门自挑。银万两，今日已解矣。休宁赴婺源之路，闻尚溪口、五岭最为扼要，祈常探为荷。即问台安。

1118．致李续宜九月初二日未刻

抄示左宗棠信，说明四营是否全带来祁，由其酌定，全军则可不必。

希庵仁弟亲家大人阁下：

二十九日寄一缄，言阁下所派四营者并不必来，仅请阁下单骑或带一营来。初一日寄一缄，言带营之多少，听阁下自酌云云，不知均接到否？兹接左季兄信，请阁下全军南渡，特抄呈一阅。四营是否全带来祁，由阁下酌裁，全军则可不必。统容面叙。顺问台安。

1119．复张运兰九月初三日巳刻

告守城不易，仍以全扎城外为要。若为守城计，则当早早分布，早早约定，不准一人出战。

凯章仁弟左右：

初二酉刻接专丁惠书，具悉一切。

守城极不易易，城内虽有守垛之兵，城外亦须扎营以护饷道、汲道，阁下仅三千人，恐不敷分布，次青即前车之鉴矣。鄙意仍以全扎城外为要，祈酌之。如业已修城，心有把握，则由阁下定计，仆亦不为遥制。总之，主守则专守，主战则专战，主城则专修城，主垒则专修垒，切不可脚踏两边桥，临时张皇也。次青所以失者，力主守城之说，乃必待战败之后，始入城而分守之，分布未定，贼已来扑，士气已馁，军械已失，岂复能坚守哉？阁下若为守城计，则当早早分布，早早约定，不准一人出战。待贼来扑城，我军在城上俏俏静静，看得分明，看得的当，看过数次，然后出战。若不度其必胜，尚不出仗也。

饷银军火一千斤，已解去矣。即问台安。

1120．复李续宜九月初三日亥刻

喜其将到，俟相见痛谈。

希庵仁弟亲家大人阁下：

接石璧惠缄，始知前三日所致各书未到，仅见小儿一说，令队伍扎住而已。此间因二十九日接胡润帅信，言定远营盘全陷，恐贼即日至舒城、桐城，是以止贵军队伍暂且扎住，而请阁下来此会晤。盖南岸已坏，不肯更抽坏北岸之局也。旋接尊书，言北岸一月内必无事也，即已悔鄙人缄之草率。今幸台旆明日将到，且不必动怒，天下事尚有十倍于徽、宁之失者，俟相见当痛谈也。即问刻安。

1121．复张芾九月初三日

告徽郡失守，李元度尚无确耗。徽军之张、吴，楚军之平、礼皆已遣撤。

小浦老前辈大人阁下：

顷接景镇惠缄，欣悉文报照常，六辔无尘，至以为幸。

此间送别台旆后，申刻即闻徽郡二十五日失陷之信，叹台端吉祥之身，不特脱离此大灾变，抑且不见而不闻也。次青至今无一确耗，而军民皆言其业已出城未死，殊不可解。现今鲍军扎渔亭，张军扎黟县，其由婺源入江西之路，请左京堂御之于乐平，不知赶得及否。徽军之张金璧、吴修，楚军之平江营、礼字营，皆已遣撤，沿途恐不免于扰民，用以为虑耳。复问台安。

1122．致张运兰九月初三日

告徽州皆不主守城而主守险，希三思。询所见徽防各将官之优劣。

凯章仁弟阁下：

得信，知黟城渐有米可买，欣慰之至。守城之说，外间均不以为然，咸谓距城十里之石山地方极好扎营，不知果否？徽州皆不主守城而主守险，牢不可破，官绅之论然，庶民之论亦然，即兵勇亦然，即贼匪之见亦然。众论之所在，势之所在，亦即理之所在也。次青违众，故诸事大为失势。阁下向顺人心，此次尚希三思。

徽防各将官中与阁下相见者，孰优孰绌，彼善于此者安在？祈示知，并祈常以好言抚慰之。至荷至荷。即问台安。

1123．复张运兰九月初五日

告不遥制其守城决策，请派队助赵廷贵，防守旬日后，再议添募。

凯章仁弟阁下：

接复缄，知石山不好扎营，外论不足凭信。阁下中心有把握，吾亦断不遥制矣。赵廷贵之好，鄙人早有所闻。目下加募，恐游勇太多，请阁下派队助之。防守旬日后，再议添募也。即问刻安。

1124．致毓科九月初六日巳刻

抄示复奏飞召鲍超一军入京寄谕折，告刘于浔陆军目下难遽裁撤，吴道团防之裁撤与否，请其核夺。

右坪仁兄大公祖大人阁下：

弟自二十六日接奉寄谕，知逆夷夺我大沽炮台，占踞天津郡城，八月八日在通州八里桥接仗，我军复败，夷兵逼近京城仅二十余里，圣驾出狩热河，飞召敝处鲍超一军入京，交胜克帅调遣等因，神魂震越，中夜涕零。是日适闻徽州失守之信，又不得不强颜抚慰，镇定人心。本日已具折复奏，抄呈台览。

徽州之贼破郡城业已十日，尚未窜扰婺源，左京堂军若至乐平，贼或不敢遽犯江西。

养素陆军，弟处已札饬仍旧统带，虽不甚得力，而较之徽、宁各兵，尚为高出数倍。目下各路吃紧，自难遽议裁撤。来示欲会衔具奏，似可不必。至吴道团防一军，现已饬令回江，批令遣散，后二月再由吴道禀请另招。请阁下卓裁，或即令遵敝批办理，或仍不遣散，均听核夺，想渠必托人向尊处请留也。

弟自闻京城之警，悲愤填膺，各事不复综核，统希心鉴。顺问台安。

1125．复胡林翼九月初六日

告李续宜小住即北渡，李元度十日无信。抄示复奏楚军入援之谕折稿，请于南北岸各军预先安排。

润之宫保老前辈大人阁下：

初五日连接二十九日、初一日七十一、二、三、四、五等号信，敬悉一切。

定远围师，竟尔全溃，贼若专由庐、舒以趋桐城，万一多营打不开，则机滞而兵钝，计必先攻六安，从外一路包抄而入。

希庵初四日至祁门，小住五日，仍即北渡，断不满二十日，盖途中往返仅十日也。希在此间，不令与贼交手，盖接仗后则进退不得自由，此义侍深知之，请释廑虑。

次青十日无信，而外间皆言其未死，似非无因。

楚军入援之谕，本日始行复奏。恭亲王之咨，亦钞折咨呈复之，兹将折稿录呈台览。主意系希庵所定，与侍初计相符也。惟如此入奏，谕旨派出之后，即不可少有濡滞。求阁下于南北岸各军预先安排，应撤围者预先撤围，应退扎者预先退扎，俟奉到谕旨，公北上则侍当移驻皖北，侍北上则请公兼管皖南，皆义不容诿。其行装银两，日内即当筹画，诸求详示。顺请台安。

1126．致鲍超九月初七日午刻

询敌情、米粮、道路情况，抄示左宗棠信。

春霆贤弟阁下：

休宁近日贼情何如？贵军米粮已足否？各处道路已看清否？至以为念。

仆有寄左季高京堂信一件，抄寄阁下一阅，请与凯章熟商示复为荷。即问台安。

1127．致左宗棠九月初七日

告日内军情、部署，抄示复奏寄谕折稿，请筹示皖南、北布置。

季高仁兄大人阁下：

日内徽州、休宁之贼尚无动作，鲍驻渔亭，张驻黟县，亦未前进。希庵初四到祁门，其带来之四营扎历口，去祁六十里，防西路之贼从夹缝中窜景德镇也。

贵军若从水路至饶州，请阁下先来祁门一会，队伍一面先趋婺源；若从陆路至乐平，则台驾须亲督大队由婺源进兵，恐不能绕祁门与弟相会也。贵军果从婺源进，万山崎岖，五千人犹嫌拥挤，不怕单薄矣。婺军攻徽之南，鲍军从渔亭攻徽之西，凯章从黟县攻徽之西北，仅东路一面，驱贼回绩溪向渐境，或可得手。

前奉寄谕一件，初六恭折复奏，抄呈台览。若奉旨派出一人北行，皖南、皖北应如何布置，祈筹示。若克复徽城，再有此大举，则幸矣。即问台安。

1128．复胡林翼九月初八日巳刻

告李元度城破逃出，不知何以未回老营；徽州之敌大半赴浙，而徽、休盘踞如故；李续宜将起行北渡。请阅复奏之疏后，将南北各军调度开单见示。

润之宫保老前辈大人阁下：

初七夜接初二夜、初三早七十六、七号信，敬悉一切。

次青二十五日城破逃出，二十六夜在街口发来一信，初六日戌刻接到。府县皆已来见，不知次青与学使何以未回老营。

徽州之贼，闻分大半赴浙，而徽城与休宁占踞如故。鲍、张亦未进兵。左公初三自江西开船，计十二、三可到。安仁、乐平贼至今未入婺源界，或者无意于江西乎？

希庵定以十二日起行北渡，不逾公二十日往返之约。侍欲其一候左公，亦必北岸无警，否则断不强留。

安庆掘濠合围，用力最苦，一撤围则士气必堕，军心必怨。侍初六复奏之疏，公阅后，望将南北各军调度，开一单见示。即问台安。

1129．复张集馨九月初八日午刻

谢其解饷，附告军情、部署与遣散败兵情况。

椒云老前辈大人阁下：

顷奉复示，知前缄所请，概蒙鼎允，感荷曷既。

宝勇得此二万，如久旱得雨，欣欣向荣，军心大喜，建德一路当可保全。由建德至祁门三百里夹缝中，尚有一路可窜景德镇，顷李希庵带二千人扼要驻扎，当可无虞。婺源一路，由乐平窜入江西腹地，最为可虑。连日闻贼分股窜浙，不知确否。而婺境至今无警，则贼或无意于江西。再候数日，左公新军至乐平，则弥稳固矣。敝处老营得二批六万之数，九月已可支持。

旬日以来，遣散宁防败兵、徽防败兵、楚军败兵，殆以万计，非不知兵力太单也，实以疲弱滋事之卒，非徒无益而又有害，不得不为去瘀生新之计。不知过饶州后，行走尚安静否？深以为系。

帐房需用甚急，敬求设法多解。顺请台安。谨璧谦版，不一。

1130．致官文九月初八日未刻

抄示复奏派鲍超一军北上谕旨折稿，请与胡林翼预先商定皖南、北各军应如何调派。

秀峰宫保中堂大公祖阁下：

久未奉讯，伏审兴居康吉为慰。

逆夷自占踞天津后，复有八月八日通州之挫，凭陵郊甸，去京咫尺，圣驾北幸热河，非常之变，敷天同愤。弟自二十六日接奉谕旨，饬派鲍镇一队北上，涕泣旁皇，不知所以为计。维时甫闻徽州失守之信，贼氛紧逼，人心摇动，又以宁防败兵、徽防败兵、楚师败兵数近二万，纷纷索饷，分别留遣，不得不强颜抚慰，借资镇定，至昨初六日始行复奏，抄稿敬呈台览。窃计夷氛去京仅二十余里，安危之机，当不出八、九两月之内，若果犹豫相持，则弟与胡宫保二人中，当请钦派一人率师入援，虽明知无益于北，有损于南，而君父之难，义不反顾。如蒙派出，则十月即须成行。皖南、皖北各军，应如何调派，敬求阁下与胡宫保预先商定，详明见示为祷。顺请台安，诸希心鉴。

1131．复彭玉麟九月初八日

告军情部署，抄示复奏令鲍超一军北上谕旨折稿。

雪琴仁弟阁下：

连接两缄，得悉台从由湖口归来，至以为慰。

此间自鲍、张两军于二十八、九两日退扎渔亭、黟县，人心已稳。希庵四营驻扎历口，防祁门、建德之贼从夹缝中窜景德镇也。左季翁新军从乐平趋婺源，不知何日可到。贼破徽十日，至今未入婺境，或不至犯江西。

天津被逆夷占踞，八月八日又有通州之挫，胜帅奏请飞召外援，谕旨令鲍超一军北上。鄙意夷氛去京二十余里，安危之机当在八、九月内，岂能相持数月？若果至冬、腊月，则请旨于仆与胡帅二人中酌派一人率师北上，护卫京畿。计十月可奉朱批，其折稿交希庵带至尊处一阅。顺问台安。

1132．复郭嵩焘郭崑焘九月初九日

劝郭嵩焘反躬而责，答郭崑焘议军旅之才及东征局批件，附告军情，抄示复奏折稿。

云仙、意城仁弟亲家阁下：

九月三日接贤昆仲惠缄，敬悉一切。

维时敝处宁国甫失，徽州继陷，又新接奉寄谕，知天津失后，通州继败，圣驾出巡热河，征召楚军入援，涕泗旁皇，正不知所以为计，而云仙亲家方聒聒不已。天下之无道也久矣，而祖宗实无秕政，今上亦无失德。云公以词臣上结主知，浃岁之间，频蒙召对，又特简以海滨绣衣之役，请无不听，劾无不行，既去而恩眷依依。当兹国步愈艰，似宜反躬而责报礼之轻，未可尤人而存洁名之意。至于扬庸相之波，盖亦尝有所受之。昔岁鄙人为二三庸人所轧，摧残贱侮，殆无余地，而君子人者，倡为游言，以赴势物之会，挤之者未尝无亲好，毁之者未尝无圣贤，今之扬波，盖十分而未能酬报一二，甚自愧也。此一节答云仙亲家之词。

军旅之才，以朴讷安定为主，自是至论。吴扬与此相背，向固疑之。近因次青以守城自负，而徽州不能坚守三日以待援师，又城破逃出以后，仅来一缄，并不速回老营一面，尤觉其所荐吴公之不足恃。然仆所知所闻，实亦乏独当一面之才。又事变繁兴，需才孔多，仓卒间求其次者而不可得。东征局批件，以为此局为我一人而设，不如为湖南水陆出征之大众而设。鄙人虽败而此局不动，虽死而此局不撤，居者行者，尽忠则一；为官为绅，好义则同。若以人心各有向背，则胡、左诸公，难必人人皆爱，即鄙人之身，亦岂必人人不憎。目下虽嫌拉扯太多，而日久事变反复，此批终可维持于不变，斯则忝居四等者之所以高出君上也。此一节答意城亲家之词。

徽州破已十三日，贼尚未窥婺源，或无遽犯江西之意。闻分大半自严州以入浙江，亦尚未接确信。鲍驻渔亭，张驻黟县，皆去休宁六十里而尚未进兵者，盖以前奉谕旨，征鲍军赴阙，初六日复奏，请于国藩与胡宫保二人中钦派一人，率师北上，计十月初七、八可奉谕旨，必须大局定后，而各军之进退乃可分派。兹将折稿抄呈一览。明知此举无益于北，有损于南，而君父之难，义不反顾，成败利钝，概不复较，是否？敬乞裁示。此一节总结上文两节之意。敬问台安。

1133．复胡林翼九月初十日

商量北援后皖、赣部署与勇、夫、营、哨加饷标准。

润之宫保老前辈大人阁下：

接手示并还左公原缄，敬悉一切。

连日争论北援之事，颇多龂龂，大约侍与公及希、星、任数君，意见当合，余不尽合也。公若北行，则希部悉从，鲍当移青草塥为游兵，侍当率朱、唐驻太湖，左当驻婺源，张当驻祁门，其调度尚易于就绪。侍若北行，则与左部同行，张驻祁门，鲍驻婺源，南岸少一调度之人，殊为棘手。

无论勇、夫，每日各加二分，月加六钱；每散勇一名，本身在营在北，月领三两八，家属在南，月领一两，仿绿营坐粮之例；营官月加给三十两，家属在南，领四十两；哨官月加三两，家属在南，月领四两。其余各琐事，拟逐条开单奉商。惟大处调度，必须阁下与季高兄卓裁，此间侍与诸公亦当各抒所见，数日内汇单奉布。

徽州、休宁之贼如故，鲍、张亦未进兵，次青由衢州至广信，日内难回大营，殊骇听闻。任吾见示一信，高识大义，极所钦企，幸与敝奏不谋而合，将来携之北行，实获我心，恕不另复。顺问台安。

1134．复张运兰九月十一日

告已派人防岭，请与鲍超商定进兵。询潭口至黟县、蓝田距离，告饷银即日起解。

凯章仁弟大人阁下：

初十日接来示，具悉一切。

现派汤敏防新岭、桐林岭，袁国祥防漳岭、方千岭。岭防既固，则贵处无后顾之虞，即可由蓝田以窥休宁。鲍军可先扎蓝渡，天晴即宜进兵，请与鲍公商定，敝处昨已批示矣。

左公尚未抵乐平，贵军两翼到祁之期，犹难预定。岭防若固，黟县只留一旗可也。刻下太平似无大股，或不敢从乌泥关窜入。潭口去黟县若干里，去蓝田若干里，祈示知。

饷银即日起解，断不致误。复问台安。

1135．复左宗棠九月十二日

告将饷银全行分给新军，请定择与张运兰相会办法。说明如北援而必邀其同行原因，抄示北援议。

季高仁兄大人阁下：

初九日接初一惠缄，初十日又接初五日舟次一函，敬悉一切。

四万五千，为数亦不多，新军不耐饥饿，请即全行分给。凯章由台另发可也。

次青以未练之军，轻于搦战，遂致败挫。贵军虽多，老手虽众，而究系新立之营，须偕老营合打几仗，乃为可靠。凯章现驻黟县，势难调回与阁下合为一路。日内拟令鲍、张进兵，规复休宁。休宁若克，则贵军由婺源来与凯章会师，斯为万无一失。休宁若不克，则贵军至婺源后，且须停顿，或请凯章间道往迎，谋所以合战之法。乐平至祁门，尚有二百六七十里，阁下若弃本军而来与弟相会，恐不妥叶。婺源至祁不满二百里，或阁下由婺来祁，凯章亦来祁相会，此说较稳。二者请阁下定择其一。总之阁下与凯章一见而后接仗，则彼此皆放心矣。

弟初六日北援奏稿，想已接到，所以必邀阁下同行者，弟于兵事本无所解，又近来心血日亏，思不能入，此等大举，尤不可无贤智者与共艰危。

北援议一则，录呈台览。大约皖南能防守，贼不入江西境内，皖北能不撤动。目前之局，俾江西、两湖少得安枕，则北上者乃能放心，否则于北无毫末之益，于南有邱山之损，亦非弟之本志也。诸希裁示，即问台安。

1136．致张运兰九月十三日

请即日派人查明尚溪口至浙岭、婺源与至屯溪之路，酌定进军路线并飞速示及。

凯章仁弟大人阁下：

十二日送别以后，细思阁下从北路蓝田一带进兵，则与左军相隔，不能息息相通。左军新集，令其独当一路，实不放心。若阁下从南路进，由尚溪口以至屯溪，则左军从婺源来，即可于浙岭、尚溪口等处与贵军会合，或分或合，公与左公可熟商也。请即日派人查明尚溪口至浙岭、婺源之路，并查尚溪口至屯溪之路。应由北进，应由南进，请酌定飞速示及为要。即问台安。

1137．复胡林翼九月十三日

北援预备，请兼综众说，即日定夺见示。说明西巡之说万万不可。就目前职位，出位之思，非常之策，尚可不必遽议。

润之宫保老前辈大人阁下：

连接八十三、四、五、六、七等号惠书，并抄寄探报及严、唐六君子公缄，具悉。

此间侍与诸君各有一议，兹抄呈尊览，祈阁下兼综众说，折衷一是，即日定夺见示。当即宣示，即不宣示，亦必暗暗预备。奉旨后，旬日即可起行，不宜久滞也。

至西巡之说，则万万不可。木兰秋狝，本国家之宪章。嘉庆年间，无岁不举。宣宗因抱鼎湖攀号之恸，不忍更莅其地，非弃而弗有也。距京城及东西陵皆不甚远，即去盛京暨科尔沁部，亦不过数百里。左右前后，无非四十九部之臣民。以鄙见观之，权宜避狄之计，无如热河之妥善者。若秦、晋则物产、兵力、人心无一足恃，不知何见而以为愈于滦阳？大抵天下有理、有势。北援，理也；保江西、两湖三省，势也。吾辈但就目前之职位，求不违乎势而亦不甚悖于理，此外出位之思，非常之策，吾辈尚可不必遽议。阁下以为然否？

希庵十二日自祁门起程，十八必可到营。顺问台安。

1138．致左宗棠九月十四日午刻

告令张运兰由婺源之北、休宁之南进兵，方易与其会合。抄示与张函，请与张决定。

季高仁兄大人阁下：

连日风雨，知阁下军行甚苦，至为系念。

鲍、张两军亦因雨不能遽进，徽州、休宁之贼亦尚无窜犯婺源之信，若得贵军至乐平后站脚数日，则可应敌矣。

前日函请阁下来祁门等处与凯章相会，细思殊不妥洽。不若令凯章由婺源之北、休宁之南进兵，方易与贵军会合。弟于十三、十四与凯章两函，抄呈尊览，祈阁下定计，与凯章决之。顺问台安。

1139．复张运兰九月十四日

说明前缄嘱其由南路进兵，其意专为与左军会合。告守岭之军已札行。

凯章仁弟左右：

接十三日手书，具悉一切。

自派营夫运米，虽稍辛苦，然究为可靠。

昨日一缄，商请阁下一军由南路进兵，走上溪口、下溪以达屯溪一带，其意专为贵军与左军会合。贵军长处在登山越岭，以少击众，若在休宁万山之中与贼接仗，当可操七八成胜算。是否有当，乞速示。

赵、汤守羊栈、新、桐三岭，袁、黄守漳，方、钓三岭，已札行矣。其汤岭拟以安勇汪慎徽、程少鸾守之，不知当否？即问台安。

1140．复李续宜九月十四日

告王、彭两营已札饬回江北，欧、彭两营自当加意照拂，拟令凯军移至休南婺北以与左军会合。

希庵仁弟亲家阁下：

十三夜接历口惠缄，具悉一切。

王、彭两营，本日札饬拔回江北，并扎望江县办船矣。欧、彭两营孤悬山中，自当加意照拂，请释厪系。桂生亦当常常至该处看视也。

左公新军，未经战阵，拟令凯军移至休宁之南、婺源之北，庶可与左军会合。贼若从开化窜入江西德兴境内，则左、张兵力均属鞭长莫及，是诚可虑；若从婺源入江，或尚足以御之。顷接韩志浚探报，狗逆尚未至庐江，北岸犹不吃紧。即问台安。

1141．致黄冕九月十四日

告不欲独享东征饷局之利，必分之于南北两岸。请转交诸公委札。

南坡仁兄大人阁下：

日未奉讯，伏想兴居康吉，至慰〔为〕驰系。

弟自到皖南，日望新军之至。接防未及半月，而宁国、徽州相继沦陷，进兵无路，筹饷无地，殊深焦灼。但望左军速到，不至阑入江西腹地，则后事尚可徐图耳。

东征饷局，承于万难着手之中施此九曲穿珠之技，高谊鸿才，感荷曷极！弟不欲独享其利，而必分之于南北两岸。公之于六七君子，盖亦反复筹思，冀溥洪河之润，共饱仁人之赐。意城以为拉扯太多，人心易冷，不知军事有利钝，人情有爱憎，推广言之，更觉落落大方。事虽出于良朋见惠之私，名当托于梓里共济之公，阁下以为然否？

诸公委札，兹觅便付上，祈即转交。于阁下公牍之外，添委赵玉班观察，舍弟意也。书不百一，敬请台安。

1142．复邓汪琼九月十四日

谢其褒许、课儿，明年仍求设帐教子。

寅皆仁兄大人阁下：

前奉惠示，猥以弟近日行事心迹载日记中者，远荷褒许，弥增惭悚。

弟自八年夏间再出视师，痛改前此客气用事之弊，以一勤字自勖，仰希仲山甫夙夜匪懈、陶桓公分阴是惜之风，来信所引先劳之训，盖尝有志焉而未逮。自督办皖南军务，接防未及两旬，而徽、宁两郡先后沦陷，焦灼难名。又因逆夷犯顺，凭陵郊甸，北望宸极，神魂震越。比已疏请入援，不知谕旨是否允许。

二儿纪鸿仰沐德教，日进无疆，明年敬求仍旧设帐敝居，俾儿辈少有成就，弟无内顾之忧，感荷何已。敬请台安。

1143．致李续宜九月十五日午刻

慰其冒雨赴援，告已照左宗棠咨奏请调蒋益澧来皖。

希庵仁弟亲家阁下：

十五早接胡宫保寄阁下之件，恐有议北援规制，辄已拆阅，兹寄上。

昨日大雨泥泞，山行尤艰，阁下千里赴援，受此大苦，心实不安，尤恐冒雨生疾，多事之秋，难以理烦治剧。今日幸少开霁，或可安抵建德。

左公咨商调蒋芗泉来皖，已照咨奏请矣。顺问台祉。

1144．致张运兰九月十六日巳刻

请于一二日中派旗长之才来。告拟挑补亲兵，足成三百，间或随其打仗，询是否有益。

凯章仁弟阁下：

苦雨令人愁闷，左军初十日抵馀干之瑞洪，近想在安仁不能动身也。

昨与阁下面商，请派旗长之才来敝处，请即于一二日中派来。可为旗长者一人，可为哨长者二三人，须择其善于挑选勇丁者。敝处有亲兵九十人，不成一个墙子，拟于汉字营中挑选，足成三百人，概用尊处法制，常在敝处作护卫亲兵。间或调至尊处，随同打仗；若无仗可打，仍当调回敝处。如此办法，是否有益，求卓裁审定见示为荷。

日内休、歙贼情何如？乞随时写一二，敝处可转寄左公也。顺问台安。

1145．复左宗棠信九月十六日巳刻

告已附片奏调蒋益澧三千人来皖，俟会晤时，再商咨调北援之议。

季高仁兄大人阁下：

十五日接初十日大咨，商调芗泉三千人来皖，当即附片奏调，十六日辰刻拜发。巳刻又接初八日瑞洪舟次惠缄，亦言芗泉事，而到反在后，何也？

日内苦雨不止，计台旌抵安仁后，不能开差遽至乐平。张、鲍日内亦未进兵，休宁、徽州之贼亦无动作，闻其欲由浙江以趋宁、绍，不知果否。

子春闻与霞仙约同入蜀，未必能来。李金旸闻颇扰民，且不能独成一队。俟与阁下会晤时，再行商定咨调北援之议。润帅两缄，奉呈一阅，渠亦尚无成见。惟按粮派捐，弟决意不肯，并将弟复信抄呈，求指示。即问台安。

1146．复胡林翼九月十六日

告若奉旨北援，专言君臣大义，不顾时事之济否，当携凯、朱、唐以去。说明减成捐输之议不愿与闻，目下不可增募，亦不可加费。

润之宫保老前辈大人阁下：

十五日连接十一、二日八十九、九十号惠缄，知初六日请派北援之疏，卓裁不以为非，应行更调者，奉旨后乃可见之公牍，此至当不易之理。惟此间邦人诸友皆言国藩北行，则左公当留守南岸，保卫江西，希庵之意亦不肯舍阁下而独立南岸。果如是，则江西官绅亦必合词恳留左公，而国藩之北，踽踽凉凉矣。然鄙意此次北行，专言君臣之大义，不顾时事之济否，虽挟数万以行未必得，虽将孑影以往未必失。若左公果为公议所阻，不得偕行，侍当携凯、朱、唐以去，合八千人足矣。襄阳设转运局，或即请寄云主之，以渠熟于燕、齐情形也。

季高兄咨商调芗泉三千人，今日已附片奏调矣。

减成捐输，虽无大益，亦无大损。按钱粮五钱以上概令捐输，则所得无几，而民心瓦解。国藩不愿与闻斯议。孔子言“去兵去食”，鄙意今日纵不可裁兵，亦断不可增募；各营纵不可减费，亦断不可加费。就目下之饷，养目下之兵，除抽出八千北援外，余皆驻目下之原防，守目下之成局，其济，天也；不济，亦天也。按钱粮起派捐输，又岂果有济哉？阁下以为何如？

谕旨若派台旌北行，带人多寡，请与希庵早定；若鄙人北行，偕左则九千，偕凯则八千。拙计粗定，容再速商。即请台安。

1147．复左宗棠九月十六日夜

告敌已破淳安，请驻乐平以观其变而徐应之。

季高仁兄大人阁下：

顷接十三日万年县营次惠缄，敬悉一切。

贼已破淳安，则已不由婺源窜饶，亦恐不由严州窜浙，或当由开化以窜德兴。一入德兴，则贵溪、弋阳、广信、抚、建处处可虑。现令屈道、钟守守广信，养素守抚州，而腹地空虚，应请阁下驻扎乐平，深沟高垒，以观贼之变态而徐应之。万一贼果窜江境，入德兴，弟当飞饬凯章回援，与阁下会合，始能痛剿巨股也。

凯之两翼，尚依尊处否？望即截留，不令过岭，姑厚贵军之力。

江西如有事，北援又当缓议。即问台安。

1148．复张运兰九月十六日夜

告敌已破淳安，请派人截止两翼在景德镇及乐平少候。

凯章仁弟阁下：

专人至，接巳刻惠缄，具悉一切。

闻贼已破淳安，恐由德兴以入江西。鄙意请左季翁暂驻乐平，并请留贵军两翼于乐，以厚左军之力。兹将左来信与弟复信抄寄一阅，请阁下即派人于途次截止两翼，令在景德镇及乐平少候，不必冒雨过岭，遽来黟县也。即问台安。

1149．致左宗棠九月十七日未刻

抄示所获陈玉成、格天义公文及与鲍、张公文，请迅速详示布置是否有当。

季高仁兄大人阁下：

昨十六日发去两缄，旋由安庆寄到伪文，兹抄四眼狗一件、狗叔格天义一件，附呈尊览。此间调度，另用公牍，咨达冰案。

南北两岸同时并十分吃紧，鄙意南岸处处主守，仅留贵军驻乐平，为游击拨应之师，犹北岸之有希庵一军也。但须以凯章合为一路，庶可纵横如意。否则麾下新军，未知果能使兵不负将否。观此伪文二件，贼之全局已经了然共白。弟所以布置广信、建德、湖口、抚州鲍、张公文五件，是否有当，乞迅赐驳饬，详示为荷。顺请台安。

1150．复胡林翼九月十七日

告救六安似不易易，请慎之。

润之宫保老前辈大人阁下：

接九十一号惠缄，伍令疑四眼狗尚在无为州，舍弟寄安庆所获伪文，则狗逆已由六安窥霍山矣。救六安似不易易，请公慎之。希庵十八日可至青草塥，渠当有应敌妥善之策。南岸一切调度，另用公牍咨达。昨夜接左公信及侍复信，抄呈尊览。顺问台安。

1151．致毓科九月十七日 ⁽¹⁾

请饬派丁守峻、吴坤修分赴广、玉、湖口防剿。

右坪仁兄大公祖大人阁下：

顷自安庆寄来四眼狗伪文及狗叔陈时永伪文，抄呈一阅。其中言伪侍王李世贤自湖州攻浙，现在李贼占踞徽州，似尚思窜江西。淳安已于初四失守，或由开化以窜江西之德兴，亦意中之事。请阁下饬丁守峻赴广、玉防所。其建德、湖口尤为吃重，请饬吴竹庄迅速成军以赴湖口，至要至要。余事公牍咨达，不赘述。顺问台安。

————————————————————

(1)  此件传忠书局稿本未标时间，与十七日《致左宗棠》《致胡林翼》所云“狗逆伪文”事相同，又曾氏九月十七日《日记》谓“中饭后写胡信一件，左信一件，毓中丞信一件”，可知此函即写于十七日。

1152．复张运兰九月十八日

告拟令刘松山带第四旗前往，嘱不可分出。两翼如何安排，听其与左宗棠函商。

凯章仁弟阁下：

接十七夜三更惠书，知两翼系新招之营，尚未见仗，拟令刘松山带第四旗前往。鄙意兵分则易，分而复合则难。阁下见在兵力本太单薄，若再分去一旗，则人数更少。刘松山系得力之将，尤不可离阁下左右。设此间旦夕要开大仗，所关匪细。

仆昨另有一札，拟以贵军为游击拨应之兵，请即一并议复。其刘松山及第四旗不可分去也。两翼既未见仗，留乐平左公处恐亦无益，似当仍调归阁下左右；或左季翁业已截留，则听阁下与季翁函商耳。复候台安。

1153．复彭玉麟九月十八日

告华阳镇厘金归入第三案报销不妥，应入第四案。

雪琴仁弟阁下：

接十四日惠缄，欲以华阳镇厘金归入第三案报销，似不甚妥。第三案截至本年五月止，仆自八年六月再出，专管陆兵，报销册内只有陆军之事，不能兼算水军之账。本年六月奉旨，内外水师归敝处调度，而将来敝处办水营报销，亦只能办内湖水师之账，不能办外江水师之账。盖厚庵在湖北领饷，系官、胡所发之款。阁下在吴城厘金项下领饷，五月以前系江抚所发之款，五月以后系国藩所发之款。华阳镇厘金如归敝处报销，应入第四案，不宜入第三案。目下南北仓皇，不必急急，将来总归敝处清厘耳。复问台安。

1154．复胡林翼九月十八日

告定计北援带兵不满一万，转饷月不过五万，不掣动南三省之全局。

润之宫保老前辈大人阁下：

十八日早接十四日九十二号信，敬悉一切。

自嘉庆二十五年以后，四十年不举行木兰秋狝之典，京北驲站废弛，行走太迟，事所必然。来示疑已在滦阳迤北，恐不如此。

入援本难，若但明奔问官守之义，不求补救全局之策，则尚不甚难。拙计定带兵不满一万，转饷月不过五万，自用土马队百余，每月至襄阳驮运，虽无裨益于北，而犹不掣动南三省之全局。观安庆所获狗逆伪文，则九、十两月皖北、皖南俱有大仗开，南三省之能否支持，安危之数，即在近日可决，又不系乎北援之抽拨与否也。顺问台安。

1155．复杨岳斌九月十八日

告淳安、严州失守，江西吃紧，以夷氛不靖，疏请入援，一经派出，南岸更形空虚。请解银接济南陵陈镇。

厚庵仁弟大人阁下：

顷接初八日惠缄，以徽郡不守，祁门戒严，远劳厪系，至以为感。

自鲍回渔亭、张回黟县，与祁门相犄角，老营已稳。希庵千里来援，备尝难苦，归途风雨交加，山行尤难，不知过江时平安否？徽郡之贼分大半赴浙，闻初四日淳安失守，初六日严州失守，江西处处吃紧，防不胜防；而国藩又以夷氛不靖，凭陵郊甸，疏请带兵入援，一经派出，则抽拨北兵，南岸更形空虚，日夜焦思，殊乏良策。

南陵陈镇军深得军民之心，坚守半年，深可佩服，闻其与民死守，不肯冲出。阁下若能解银一万两或五千以济其危，敝处当即日解还；若万不能解银，则请设法寄信，令其自行拔出，先来祁一晤，另行统带一军进剿临江各贼城。此等将材实属难得，不得不护惜之也。顺问台安，诸维心鉴。

1156．复毓科九月二十日

抄示北援议数则，请与司道密商速裁。告一经派出，当与其共筹防守之方。

右坪仁兄大公祖大人阁下：

接十三日手示，敬悉一切。厚爱之意，已默喻矣。

弟于初奉派兵入卫京畿之旨，拟自率一旅拜表即行，商之张小浦副宪，渠谓：“专为统兵大臣则可拜表入卫，兼为两江总督，则有守土之责，又值皖南败坏之际，未可弃此而他行。”弟因其言有至理，故请旨遵行。至鲍镇之不能独行，五千里之缓不济急，则事理之显而易见者，弟据实直陈，虽获谴责，亦所不计。拙见粗定规模，有北援议数则，抄呈台览，祈与司道诸君子密商速裁。大约十月初十日前可奉朱批，一经派出，弟当于二十日内外成行，其江西一省，必当与阁下共筹防守之方。现奏调蒋芗泉一军来江，合之凯章、春霆，已有三军能战者分布江西之北境，此外屈、钟守广信，养素守抚州，竹庄守湖口，钦堂守建德，江西之两官三绅共守四城，必可得力。阁下推诚相与，凡事不致掣肘，或可力保江西以图徐规皖吴，则幸甚也。

至司农索饷一节，弟八月二十三日奏拨江西漕折一片，专为尊处恐干部诘而作，想部中亦了然矣。顺请台安。

1157．复左宗棠九月二十日

告遣张运兰之两翼来祁甚当。请暂在乐平休息，通筹合计卫畿辅、保江西、规皖吴，开单详示。询可否于徐石泉、王开化中酌请一位来祁面叙。

季高仁兄大人阁下：

十九日戌刻接十六日惠书，敬悉一切。

凯章之两翼，弟本欲其暂留左右。顷闻其亦系新集之卒，则未必果胜于贵部，遣其来祁甚当耳。

淳安初四日失守，严州初七日失守，日内杭城想已被围，阴雨泞泥，气象黯淡，京城与杭城皆极可虑。贵军行役甚苦，请暂在乐平休息。卫畿辅、保江西、规皖吴三者，请阁下通筹合计，即在乐平裁定，开单详示为要。假令为弟偕阁下北征之计，以霆、凯、芗三军为江西能战之兵，又以屈、钟守广信，养素守抚州，竹庄守湖口，普镇守建德，非不勉强支持，而无一调度之人，实难放心。初六日北卫一疏，十月初可奉朱批，务祈预为筹定，幸无谦让以延时日，千万千万。

新军诸须整理，阁下势难来祁门相会，可否于石泉、梅村二人中，酌请一位来祁鬯叙一切？军中诸友，尚有与弟素善者否？或有笔墨所难尽达，过此面商，尤以为望。

尊刻《新定楚军章程》，望再惠几分。诸维心鉴，顺请台安。

1158．复左宗棠九月二十一日

告众议皆欲进攻休宁、徽州二城，应否如是，请酌夺。

季高仁兄大人阁下：

二十夜接十七日惠书，知尊意与弟十八日照会鲍镇之公牍约略相同，至以为幸。

此间官绅及张、鲍各将士之意，皆欲进攻休宁、徽州二城，不肯遽然退兵。今张军回援江境，盖缘初三、初五、十一、十三等日徽贼分起下窜，浙江二城存贼无多，有云仅数千人者。张、鲍之意，欲俟天晴进克两城；绅民之意，因避地无所，欲俟克复速返故居；幕府及地方官之意，以为克复休、歙，则自绩溪以至祁门，五县之北共一大岭，扼岭而守，不过四千人，可守五县六百里之广，较之防婺源、防祁门、防乐平、德兴等县，二万人尚嫌不足，守岭则四千人已觉有余。弟亦深知守岭之妙，特克复休宁、歙县尚无十分把握，且待天晴进攻，从众人之公议。其应否如是，尚求卓裁酌夺。兹将鲍镇十九日禀复之件，抄呈台览，诸候核示。顺问台安。

1159．致张运兰九月二十二日

询鲍超约攻休宁已否成行，告欲合诸军湘营之老勇萃为一营，自为营官，请代放一帮带官。

凯章仁弟大人阁下：

顷接春霆信，约阁下今日出队打行仗，进休宁，攻剿贼巢，不知果成行否？往还太远，颇不放心。然阁下之稳而且静，必有妥善之法。

左右两翼，日内何以尚未到祁门？旗长、哨长等四人，亦尚未来。鄙人意欲合诸军湘营之老勇，萃为一营，鄙人自为营官，另派好手为帮带官，欲请阁下代放一帮带官，望先行密示为荷。

季翁尚扎乐平，与尊处常常通信否？顺问台安。

1160．复李桓九月二十二日

告上疏请旨之由，请妥筹拨队筹饷各事。附告江西防守安排。

辅堂三兄大人阁下：

顷奉专足密缄，具荷挚注殷殷，默喻盛意，纫感无既。

二十六日初奉寄谕之时，适值军务极紧，徽、宁同陷，人心皇皇。国藩思带兵入卫，拜表即行，商之张小浦副宪，渠以为仅为统兵大臣，则可拜表即行；兼为两江总督，则有守土之责，自当请旨遵行。至鲍镇之才难致远，沿途之无人应付，鄙人知之甚深，不敢不据实入告，虽干谴责，寸心靡愧。所最抱愧者，五、六月间妄意各军到齐，必可派一枝劲旅，由广德以入苏境，稍慰吴人云霓之望，即分圣主宵旰之忧。今皖南甫经接防，旬日之间，徽、宁继失，不特不能入吴，亦并不能保皖，且恐蔓延于浙江、江西两省。北事纵能终就抚局，而南服已有燎原之势，此鄙人所日夕疚心，愧感无地者也。

今入卫之疏计十月初旬可奉谕旨，一经派出，数日即当成行。所有拨队筹饷各事，皆当料理，另备公牍奉达冰案，即祈妥为筹画。

至江西防守事宜，鄙人断不敢置之度外，拟筹鲍、张、蒋三支战兵，屈、刘、吴、普四支守兵，不知均赶得及否。如有不妥之处，尚乞鸿裁指示，匡我不逮。复候台安。

1161．复李续宜九月二十三日

以为左宗棠谓胡林翼多谋少断，良为不诬，请以“坚定”二字辅其不逮。说明北渡各营迟行之由，附告长围必不可撤，石达开闻已病死。

希庵仁弟亲家大人阁下：

二十一日接十七日黄石矶舟次两函，具悉台旌冒雨遄行，途次安吉，至以为慰。

青草塥各营进援六安州，闻州城解围后，此举业已停止，不知确否？胡中丞于久经谋定之局，每至临事而变其初计，如去年七月初破石牌之时，即议定守石牌、围太湖矣，十一月援贼将到，忽变为进御小池驿之计；本年三、四月初进安庆之时，即议定远攻桐、怀，近守英、霍矣，今九月援贼将到，忽变为分救六安之计。大抵宫保德性之坚定，远胜于往年，而主意之不甚坚定，犹不免往年游移之见。左季翁谓其多谋少断，良为不诬。阁下当力持初议，以“坚定”二字辅宫保之不逮，国藩亦当从容讽劝，勿为人言所动。

此次救援六安，闻出自伍茨生之策，谓往返不过二十日，实则天下无此神速之兵也。历口王、彭二营，已于十四札饬速回北岸，因雨阻至十八日始行。欧、彭两营，数日内当札令北渡。因闻六安之行不果，故姑迟迟，亦以阁下与鄙人约定不应遽改也。

此间一切平安，鲍、张尚未进兵，次青十六日已回祁门，季高扎乐平未动。闻浙之淳安于初四失守，严州初七失守，不知杭州日内何如，实深焦灼。

安庆贼气已衰，只要桐城、青草塥两军坚定不摇，安庆必可速克。此阴阳交争之幾，南北两岸士气赖之一振。长围必不可撤，亦乞阁下审几而力图之。

闻石达开实已病死。芗泉虽来，桑梓或尚无虞。顺候台安，诸维心照。

1162．致张芾九月二十三日

咨达谕旨，请速定行止以凭复奏。

筱浦老前辈大人阁下：

顷接养素信，知台旌于十三日自饶州启行，风雨交加，计尚未遽渡重湖，维兴居康胜为颂。

此间亦因连雨不止，鲍、张至今尚未进兵，歙、休两城踞贼，据探不过万余，分股窜下浙境。闻淳安初四失守，严州初七失守，不知确否。江良臣已至杭城，周百禄已奏请开复优恤，并于宁国立祠，四川省及本邑立兄弟三人祠宇，十六日拜疏，而顷有传其未死逃入杭城者。

瑞将军奏请阁下入浙，顷寄谕以台旌若未离徽，即赴杭帮办。阁下离徽已久，圣意或无固必。前二十六日握别之后，商及阁下宜径赴行在，奔问官守。兹特专足恭录谕旨咨达，即请卓裁。是否径赴滦阳行在，抑或折回杭垣，或先行回籍，速行赐复，以凭复奏。

国藩前二十六日奉到之件，业经恭疏请旨于胡中丞及侍二人中，派出一人带兵北上，护卫京畿，计十月初间可奉朱批。盖徽兵至燕，极速亦须百日。若紧急则鲍镇亦赶不及，若系迁延相持之局，则不宜仅以鲍军应诏也。知注并闻，顺问台安。

1163．复胡林翼九月二十三日

告近日军情，说明派谁入卫未可定论。以为希军扎青草塥极为扼要，不可令其入山太早。

润之宫保老前辈大人阁下：

接惠缄并寄左公与作梅书，敬悉一切。

左季翁于十五日抵乐平，即请其暂驻乐平，不必遽进婺源。盖恐贼从开化入德兴，则乐平之兵犹可迎击。鲍驻渔亭、张驻黟县，日内俱因雨未动。休宁、歙县之贼，据探称不过万人，不知确否。入浙之贼初七破严州后，尚无续报，不知果逼杭州，抑系东窜宁、绍，浙事恐殊不支。

入卫之疏，尊意必以为当派阁下，而不及鄙人，似未可以为定论。侍若奉旨派出，所带八九千人，如抚议已成，则绕至淮扬一带，择要驻扎，亦适与六、七等月原奏相符。但求四眼狗上援怀、桐，希、礼力足制之，而南岸不再有疏失，则大局尚可支持耳。

接十八日大咨，逸亭带大队救援六安，往返以二十日为度。窃恐军事不能如此计算。古称陈汤算五日而得吉语，司马懿算五月而破高丽，皆史官事后铺张之词，不足深信。鄙意希军扎青草塥极为扼要，贼之全力必在桐城，希军救援桐城，极近而易，即由舒城小路中梅河以至潜山，希军亦恰好御之。此皆侍与公所谓第二路最难者也。至第三路贼来，必先破六安、霍山；第四路贼来，必先破固始。待城破后，希军徐起而应之，尚不为迟，切不可令希军入山太早，致大股来扑桐城，回援不及也。即请台安。

1164．致左宗棠九月二十四日

告已同意鲍、张进兵，附上胡林翼信。

季高仁兄大人阁下：

久雨忽晴，春霆自来请进攻休宁，凯章亦思进兵，只得从众之议，定于明日进扎，二十五日或可开仗。

润帅信附上。润公近日过于慈祥岂弟，而天下之变方日新无穷，后起亦乏俊秀可畏之才，殊为可虑。

凯章两翼，本日辰刻到祁门，并闻。即请台安。

1165．致张运兰九月二十四日

告可与鲍超一同进兵，说明挑选亲兵意图与办法。

凯章仁弟大人阁下：

顷春霆来此，定于明日进兵，贵军自可同进。如何约会之法，请阁下与春霆缄商。

敝处添亲兵，所以须在贵军及各处挑选者，意欲于打仗时联络一气，如用陈玉恒为旗长或为帮带官，再于贵军挑一哨入队，则敝亲兵与贵部呼吸相通矣。所挑之勇亦不必尽取老手、好手，但得半生半熟者，于贵部无大损而于敝处有裨益，即系两全之事。将来成军之后，当令陈玉恒带至尊处，请阁下率之试打一二仗。总之要使敝亲兵与朱、唐三千人合之左军、贵军，共熔成一家耳。

所荐之江、何、左三人，应以何人为正哨、副哨，乞酌示。即问台安。

1166．致左宗棠九月二十五日巳刻

抄示胡林翼信，询应如何自处。

季高仁兄大人阁下：

顷得润帅信，抄件呈览。时局败坏至此，实深悲愤。弟忝窃高位，又窃虚名，不能入吴，不能入越，并不能保皖，闻此大变，又不能星速入卫，负罪旁皇，莫知所措。目下应如何自处，是否弃此而北？求飞速示知为荷。

鲍、张今日进兵，二十七日可攻休宁，塞民望也。顺问台安。

1167．复张运兰九月二十五日

告敌之布置为静守之象，营盘离城不可太近，以便进退裕如。请与鲍超熟商，如休宁未破，可否出兵先打徽州。

凯章仁弟阁下：

得二十四日夜惠缄，借悉一切。

二十七日进攻休宁，贼必坚守不出，观其布置规模，恐是静守之象，非迎战之象也。赖裕新虽善守城，却不善战。守休宁者不知何人？阁下与鲍公营盘，不可离城太近，须在十里以外。贵军或抽援他处，或北上；鲍军或北上，十月初十外，必有变动。稍远则进退裕如，太近则不可退矣。

闻祁门林令专丁至徽州城内，见县城无贼，府城有贼亦少，不过千余人云云，不知确否？若休宁未破，可出奇兵间道先打徽州否？祈速与春霆熟商。顺问台安。

1168．致毓科九月二十五日

抄示胡林翼信，请速行筹出前日密咨之数。说明户部奏提之款不可委员递解。

右坪仁兄大公祖大人阁下：

顷得胡宫保信，抄件呈览。大局败坏至此，实深痛愤。弟初六日所发之折，出月初九、十，可奉朱批。计弟与胡二人，必有一人入卫，得旨后数日即当起行，皖南、江西之事，弟不能顾，累阁下悉心经理。现在江西之北境，布置颇为周密，只欠德兴无兵耳。

前日密咨二十万之数，务祈速行筹出。其户部奏提之四十万，现筹办若干两，断不可委员递解，山东、河南、直隶必到处抢劫矣，仍交弟与胡公带去为妥。敬问台安。

1169．复胡林翼九月二十六日

请酌定届时如不得诏旨，应否另疏北行。说明北行不过明臣子之义，计以或带鲍或带凯定局。

润之宫保老前辈大人阁下：

接二十日卯刻惠缄并保定刘午峰信、卫辉何圆溪信，均悉一切。

侍初六日请派入卫一疏，不知能达否。八月二十三日有报宁国失守之折，计期可于本月接奉朱批。如本月不到，则是古北口、昌平、良乡、涿州等处已有梗阻，初六日之折亦不能于十月十一、二奉朱批矣。届时如不得诏旨，应否另疏北行，或侍自请行，或公自请行，请卓裁酌定示复。北行不过明臣子之义，毫无裨于事局，南服两湖、三江战守各事，仍不可不竭力支持。无论公行侍行，所带北兵均不必多，免致掣动南北两岸之全局。

此间鲍、张二军于二十五日进兵，二十七、八可攻休宁，贼系静守不出之象，恐难得手。

希庵带来之四营，分起俱回北岸矣。

承批示各议及尊议均极精当，不带希军之识，亦与鄙人少带北兵之意微相符合。大约公行则带鲍，侍行则带凯，此局若定，则江西、湖北不甚决裂耳。诸葛、魏公之事，吾何敢仰希曩哲？就事论事，存公义而负私德，实有难以两全者。将来拟以寄云定案，希庵转圜，阁下以为何如？即请台安。

1170．致毓科九月二十七日

抄示恩秋舫京信，以两手准备，仍请预为筹出前次密咨二十万。

右坪仁兄大公祖大人阁下：

顷由胡宫保处寄到恩秋舫观察京信一件，欣悉京城尚属安稳，夷氛已退，圣驾不日可还，不胜忭慰。

自徽州失守，京信危急，弟实忧惶竟日，在室中徘徊私恸几不能办一事。兹幸北事危而复安，吾辈仍可努力同心，补救万一。如奉朱批，仍命弟带兵北上，弟即留左京堂于南，合同阁下办理皖南、江西交界军务，弟仅带数千人北行；若朱批并不准弟进京，则弟仍与阁下会筹力保江西以规皖南。

其前次密咨二十万，仍恳阁下预为筹出。至祷。

恩观察信钞呈。其各处系念京畿最切者，请尊处速抄转寄，稍纾薄海臣民之望。顺请台安，诸维心照。

1171．致左宗棠九月二十七日

抄示恩秋舫京信，说明若不奉批北行，则请来祁门熟商大局。

季高仁兄大人阁下：

顷由胡宫保处寄到恩秋舫观察京信，敬悉夷氛已退，京城尚安，圣驾即日可还，差为忭慰。

敝处接有九月一日京发部文，尚如常也。弟若奉朱批仍令北上，则仅带数千轻兵以行，请阁下留江以南，力保江西以图皖南，二人暂当分道扬镳；若朱批不征弟北行，则乐平营垒扎定之后，当屈台驾来祁门一行，熟商大局，至祷至祷。

润帅有北援议一则，又将弟处各议批明，兹并抄奉览。

鲍、张二十五日移营前进，二十六日尚未开仗。顺请台安。

1172．致彭玉麟九月二十七日

告火药群子已照知藩司，大通厘务待有窒碍再行查核，吉安所采大木已解两厂。

雪琴仁弟大人阁下：

专丁至，蒙惠嘉鱼，饫领感谢。久未尝此味，营中人人思一朵颐也。

火药群子均照来详行知江西藩司，封门大子饬其酌发。余不甚好用大子，且待江西解一、二次后再酌。大通厘务亦待委员到后，办理如果窒碍，再行查核。吉安所采大木数万株，已札司道委员解至吴城、马当两厂矣。

恩秋舫观察自京寄信，湖〔河〕北逆夷已退，京师尚安，圣驾即日可还，差为忭慰。敝处接部文，黄冀升放淮扬镇总兵，系九月初一日由京发出，尚如常也。国藩前奏请带兵北上入卫，或者可以不去。

顷又接二十五夜惠缄，亦寄恩秋舫之信，同为欣幸。

鲍、张二十五日进兵，二十六日尚未接仗，并闻。即候台安。

1173．复胡林翼九月二十八日

言目下所虑，南岸患休、歙不克，北岸恐多、李之力尚不足以制敌。疑其主意不甚坚定，失之太灵。

润之宫保老前辈大人阁下：

二十七日得惠书并抄寄恩秋舫观察八月二十八日京信，二十八日得二十四日申刻百号手教，敬悉一切。

敝处于十八日接奉八月二十九日热河寄谕，系寻常事件。九月初六奉旨入卫之疏，计二十一、二乃可达行在，已在款议大定之后，或并不令侍与公北上，亦未可定。朱批总须十月十一、二乃至祁门，初八、九方至英山，本月不能到也。

目下所虑者，南岸患休、歙不克，皖南无立脚之地，退保江西，亦无把握；北岸则关系太大，贼之蓄谋太久，恐多、李之力尚不足以制之。公谋救六安，寄余五信稿中，有四可救四不宜救，侍颇疑公主意不甚坚定，失之太灵；然侍又每每失之太呆，如二十一日闻丛山关之败，若速令凯章回援徽州，二十五日或可赶上，以呆之误，亦不复敢议灵之非也。

西巡一疏，容再熟商，当否另复。即请台安。

1174．复张运兰九月二十八日

嘱步步谨慎，告前与其密订之说可中止。嘉陈玉恒，评鲍超得失，请事事关照，相与有成。

凯章仁弟左右：

接二十六夜惠书，具悉一切。

二十七日不能会攻，未知二十八日可进兵否？现在贼焰甚张，我军步步谨慎，虽不能收速效，亦犹可处于不败之地。

昨接京信，逆夷业已退出，京城尚属安稳，圣驾即日还宫，前与阁下密订之说当可中止，请放心办事。

陈玉恒言不妄发，办事着实，将来或可练出一营可靠之勇。鲍公勇冠三军，而调度或不免有疏忽之处，祈阁下事事关照，相与有成。复问台安。

1175．复宋梦兰九月二十九日

告安勇未全去不足惜，张运兰与之相处，必能交相资益。

子久尊兄馆丈大人阁下：

顷奉惠缄，具悉一切。

安勇至麾下者，仅二百二十人，其余二百数十人因赤岭告警，暂令马参将带往防守，以致稍负夙诺。此项兵将习气太深，实亦难期得力，虽不得全隶部曲，亦不足惜。

阁下质朴沉毅，足以任重致远，惟兵事阅历较少。张凯章观察精细沉实，先行后言，阁下与之相处，似可将军中琐事一一研究，总以质实二字为主，以阁下之熟于乡土，凯章之老于戎行，又皆脚踏实地，躬耐劳苦，必能交相资益，力拯时艰。顺候台安，诸维心鉴。

1176．复左宗棠九月二十九日

告各路军情，请派人察看鄱阳至建德、开化之歙县之路。说明北援安排，请自谋添勇三千。

季高仁兄大人阁下：

接惠书并营制六本，具承所示。应复各条，谨列于左：

一、六安州并未失守，寿州被围之贼亦旋即退去，霍山现有贼似非大股，余会亭当足以御之。北岸狗逆尚无上犯之信，希庵带来之四营，于十八、二十五分起遣回北岸矣。

一、杨七麻子现带二万人驻旌德县，盖为徽州、休宁二城之援。守徽州者为赖裕新，守休者不知何贼，当是古隆贤之类。张、鲍今日出队攻城，殊恐难于得手。杨七麻子既入岭内，则建德一路已松，将来以休宁之坚城拒我，而杨逆从开化之华埠入江西境，是可虑也。休若不克，终须抽出凯章一军为游击之师，乃不滞于机。请阁下派二人一察鄱阳至建德之路，中间所谓石门者，究竟险要何如？一察开化至歙县之路，所谓华埠者，究竟应驻若干人？若凯章与贵军能从华埠绕至歙县之东方为得势，弟用兵病在太呆，求兄于灵活处匡我。

一、北援专以明臣子之义，不问事之济否。润去则留希以保湖北，弟去则留公以保江西，弟与润两人之意皆已决矣。厚庵之才，无所不可，而水陆实难兼顾，多公则难洽众志，故须留兄与希庵也。京师近闻大决裂，伤痛不忍言。

一、来示谓弟有讨贼之责，兵不可太少，极是，极是，谨遵，谨遵。惟凯章甚不愿多将，芗泉恐不宜多将，二人只能各统五千。春霆除自带六千外，已拨二千人益之。兄宜统万人，平原可大战，山间可分枝为妙。除咨调李金旸隶公麾下外，请公更自谋添三千。弟拟带五千人，而恐训练不勤，虚麋饷项，盖本非临阵之才，而所办者皆粮台之事，故不敢多。合之徽防各营，已四万有奇矣。是否，乞示。即问台安。

1177．复毓科九月三十日

告各路军情，请解二万济普军。江西漕折求酌解，浮梁刘令请速换。

右坪仁兄大公祖大人阁下：

二十八日接二十二日惠书，敬悉一切。

此间鲍、张二军于二十五日进兵，两路会攻休宁，闻二十九日开仗获胜，尚未接据禀报。左军驻扎乐平，东而广、玉，西而饶、景，均可策应。屈、钟二人在广信，闻尚认真，但丁守未到，请阁下催之速去。普军近亦认真办事，名声颇好。请阁下于十月内再解二万济之，必可得力。

弟八月二十三日奏疏，昨二十九日奉到朱批，其中拨江西漕折五万一片，奉朱批另有旨，想已敕阁下拨解，尚求老兄酌量解济，弟断不肯浪费一厘。徽、宁各兵向来月饷二十万，弟裁撤核减每月仅五万余，十月须发一月全饷，方不致噪溃也。

浮梁刘令实已耳聋，不能胜此繁剧，务求速换。

逆夷在京，自前接恩秋舫观察信奉呈，方大忭慰。乃顷接长辛店探报，又于九月七日大为决裂，惊疑痛愤，恐不确实，不敢寄呈。顺问台安。

1178．复宋梦兰九月三十日夜

告用兵要领，嘱办事从浅处实处下手。

子久尊兄馆丈阁下：

接二十九日申刻惠缄，知是日已破二卡，霆营是日亦获胜仗，为之稍慰。

离城太远，出仗必难以收队，必须移近乃可图功。打仗要队伍整齐，开枪不可太远，上半日要寂静，下半日收队时要不散慢。弟昔作有《得胜歌》云：“起手要阴后要阳，出队要弱收队强。初交手时如老鼠，越打越狠如老虎。”虽粗浅之言，而精者不外乎是。凯章办事皆从浅处、实处着力，于勇情体贴入微，阁下与之共事，望亦从浅处、实处下手。贼匪最谲诈，吾辈读书人大约失之笨拙，即当自安于拙，而以勤补之，以慎出之，不可弄巧卖知，而所误更甚。鄙人阅历之语，谨贡一得，以备刍询。即问台安。

人名索引

二　画

丁　晏（柘唐）

丁广文

丁月台

丁石舫（石汸）

丁取忠（果臣）

三　画

万启琛（篪轩）

马德顺

四　画

王　勋（人树）

王　錱（璞山）

王人瑞

王开化（梅村　枚村）

王文瑞（钤锋）

王石臣

王必达（霞轩）

王自

王庆云（家镮、雁汀）

王庆奎

王延长（少岩）

王明山

王载驷

王家璧（孝凤）

王鸿洲（子蕃）

王懿德（春岩）

韦志浚

韦昌辉

毛鸿宾（寄云）

卞锡鸣

文　瑞（文参将）

文希范（任吾）

文辅卿

方宗诚（存之）

方学凯

方翊元（子白）

孔广森（顨轩）

孔旭日

邓　联

邓　瑶（小耘）

邓少卿

邓石如

邓传密（守之）

邓汪琼（寅皆、寅阶）

邓辅纶（弥之）

邓翼升

邓嶰虚

五　画

左宗棠（季高）

甘　晋（子大）

古隆贤

厉云官（伯符）

石达开

石榘生

帅远燡（逸斋）

叶光岳

叶兆兰（介唐）

田兴恕

史致谔（士良）

卢又熊

卢文弨（抱经）

卢见曾（雅雨）

冯文熙

冯卓怀（树堂）

冯席珍

司马迁

司马懿

六　画

扬　雄

成大吉

成名标

成得升

吕本中（居仁）

吕贤基（鹤田）

朱　子

朱　诗

朱　琦（伯韩）

朱　蓂（尧阶）

朱守模

朱芳圃

朱步青

朱希广

朱贤来

朱咏春

朱金权

朱南桂（惟堂）

朱品隆（云岩、云崖）

朱卧云

朱蔡七

朱觐光

任星元

伍少海

伍宏鉴（海门）

伍继勋

华　瀚

向　荣（向帅）

多隆阿（礼堂）

庄　子（庄生）

庄　煜（木生）

庄志谦（牧亭）

庄受祺（卫生）

刘　向

刘　绎（詹崖）

刘　庠（慈民）

刘　蓉（霞仙）

刘　璈

刘　綮（仲孚、蕲水）

刘　蕃（季霞）

刘于浔（养素）

刘长佑（印渠、荫渠）

刘为章

刘世伟

刘世墀（彤皆）

刘光明

刘传莹（菽云）

刘芳贵

刘步瀛

刘连捷

刘国斌

刘良驹（星房、星翁）

刘松山

刘坤一（岘庄）

刘岳阳（岳旸）

刘岳昭（荩臣）

刘建德（馨室）

刘荣华

刘俊民

刘胜祥

刘培元（竹亭）

刘盛槐

刘腾鸿（峙衡）

刘腾鹏

刘腾鹤（杰人）

刘德大

羊　瀛

米兴朝（米镇）

江长贵

江忠义（味根）

江忠源（岷樵、忠烈）

江忠濬（达川）

许九霞

许云生

许振祎（仙屏）

孙　观（省斋）

孙文圻（笙白）

孙守信（小石）

孙叔孚

孙昌国

孙星衍（渊如）

孙家泰

孙鼎臣（芝房）

孙鳌洲

毕　沅（弇山）

七　画

严秋农

严树森（渭春）

劳崇光

杜　滋

杨芋庵

杨石汸

杨名声

杨岳斌（厚庵）

杨宜清

杨临川

杨恩绂

杨辅清

杨得武

杨雄清

杨镇南

杨镇魁

李　桓（黼堂、辅堂）

李　榕（申夫、申甫）

李子成

李元度（次青）

李云麟（雨苍）

李世贤（侍王）

李仲云

李廷钦

李成谋

李如篦（竹屋）

李秀成（寿成）

李作士（小山）

李昇平

李明惠

李秉苑

李宝贤

李宗羲（雨亭）

李孟群（鹤人）

李星沅（石梧）

李映棻（香雪）

李济清

李起传

李逢春

李鸿章（少荃、少泉）

李续宜（希庵）

李续宾（迪庵）

李续焘（璞阶）

李朝斌

李湘棻（云舫、芸舫）

李瑞章（凤洲）

李瀚章（小泉、筱泉、筱荃）

吴山尊

吴廷华

吴廷栋（竹如）

吴汝孝

吴坤修（竹庄）

吴国佐（翔冈）

吴退庵

吴晓屏

吴敏树（南屏）

吴幹臣

吴嘉宾（子序）

吴籲斋

岑藕舫

何　栻（廉昉、廉仿）

何　源（镜之）

何寿田

何应祺（镜海）

何忠骏（龙臣）

何秋涛（愿船）

何桂珍（丹畦）

何桂清（根云）

何慎修（子永）

余长庆

余会亭

余际昌

佘星焕

邹汉勋（叔绩）

邹寿璋（岳屏）

邹睪峰

宋国永

宁梦兰（子久）

汪士铎（梅村）

汪喜孙（孟慈）

沈葆桢（幼丹）

张　芾（小浦、筱浦）

张　吟

张　籍

张元龙

张升皆

张玉良

张古愚

张运兰（凯章）

张国梁（殿臣）

张秉钧（小山）

张岳龄（子衡）

张实君

张胜禄

张星焕

张亮基（石卿）

张家驹（六琴）

张家焯（镜澜）

张集馨（椒云）

张遂谋

张裕钊（廉卿）

张韶南（伴山）

张曜孙（仲远）

陆士衡

阿达春

陈　艾（虎臣）

陈　英

陈　鼐（作梅）

陈乃澍（云生）

陈士杰（俊臣）

陈玉成

陈时永

陈伯龄（伯陵）

陈金鳌

陈源兖（岱云）

陈源豫（季牧）

邵懿辰（位西）

八　画

林文察

林源恩（秀三）

欧阳勋（功甫）

欧阳修

欧阳兆熊（小岑、筱岑）

欧阳秉铨（牧云）

欧阳信甫

欧阳桐寿

欧阳崇如

易良翰（芝生）

易润坛（畇荄）

易胜辉

罗　萱（伯宜）

罗上元

罗汝怀（研生）

罗近秋

罗忠怀

罗忠祜（少村）

罗泽南（罗山）

罗宝垣

罗逢元（旋吉）

罗寅伯

罗遵殿（澹村、淡村）

和　春（雨亭）

季芝昌（仙九）

季念贻（君梅）

金　藻（竺虔）

金国均（可亭）

金国琛（逸亭）

周开锡（寿珊、寿山）

周天受（百禄）

周汝筠

周志甫

周润之

周涵斋

周辑瑞（子佩）

周腾虎（弢甫）

庞际云（省三）

郑阳和

郑板桥

郑鳌峰

郑耀先

单懋谦（地山）

官　文（秀峰）

屈　蟠（见田）

九　画

赵云松

赵克彰

赵烈文（惠甫）

赵焕联（玉班、玉斑）

赵福元

赵德辙（静山）

胡大任（莲舫）

胡云衢

胡心庠（蔚之）

胡东谷

胡兴仁（恕堂）

胡克家（果泉）

胡林翼（润之、咏芝）

胡秉钧

胡泽变

胡宝铎

胡嘉垣（维峰）

胡鼎文

胡墨溪

柳宗元（子厚）

钟自评

俞袭云

俞鹤皋

胜　保（克斋）

饶廷选（枚臣、梅臣）

恽世临（次山）

姜　瀛

洪天训

洪吉绮

洪汝奎（琴西）

洪秋圃

骆秉章（籲门）

姚　范（姜坞）

姚　鼐（姬传、惜抱）

姚元之（伯昂）

姚石樵

十　画

秦恩复

袁甲三（午桥）

袁芳瑛（漱六）

袁秉桢（萸生）

袁薇生

都兴阿（直夫）

耆　龄（九峰）

莫友芝（郘亭）

莫祥芝

莫庭芝

栗仲垣

贾　谊（贾生）

夏　炘（弢甫）

夏　銮（鸣之）

顾子山

晏端书（彤甫）

钱宝青（萍矼）

倭　仁（艮峰）

徐石泉

徐思庄（柳臣）

翁同书（药房）

高广文

高倬书

高祥麟

高蕙生（惠生）

郭　阶（慕徐）

郭笙陔（笙皆）

郭崑焘（意城）

郭嵩焘（筠仙、云仙）

郭霈林（雨三）

唐　鉴（镜海）

唐训方（训芳、义渠）

唐协和

唐景皋（鹤九）

凌　鱼

凌　焕（晓南）

凌荫庭（问樵、荫廷、荫亭）

凃宗瀛（阆仙）

陶寿玉（仲瑜）

十一画

黄　冕（南坡）

黄三清

黄子山

黄文金

黄玉发

黄丕烈（荛圃）

黄廷瓒（麓西）

黄泽远

黄思学

黄庭坚

黄家驹（冠北）

黄辅清

黄淳熙（子春）

黄赞汤（莘农、荇农）

黄翼升（昌岐）

萧芹宫

萧孚泗

萧启江（浚川）

萧秬芗

萧翰庆（辅臣）

曹　全

曹光汉（西垣）

龚孝拱

崔大光

阎若璩（百诗）

梁　成

梁作楫

梁湘帆

谢泰平

谢得胜

十二画

彭大寿

彭山屺（九峰）

彭玉麟（雪琴、雪芹）

彭申甫（丽生）

彭声发

彭定太

彭洋中（筱房）

彭斯举

彭鸿轩

彭毓橘（杏南）

塔齐布（智亭）

联秀峰

蒋文若

蒋信玉

蒋益澧（芗泉）

蒋凝学（之纯）

葛封泰（山、睾山）

韩　愈（昌黎、退之）

韩鸿宾

喻吉三

程国安

程桓生（尚斋）

傅宏勋

傅忠信

普承尧（钦堂）

曾　巩

曾纪寿

曾纪泽

曾纪官

曾纪鸿

曾国华（温甫）

曾国荃（沅甫）

曾国葆（季洪）

曾国潢（澄侯）

曾望颜（卓如）

曾种泉

曾省三（佑卿）

曾麟书

裕　麟（时卿）

十三画

鄢守愚

赖裕新

雷　铎

雷西垣

路闰生

鲍　超（春霆）

鲍筱山

窦　垿（兰泉）

窦扬曾

窦蔗泉

福　济（元修）

十四画

蔡应嵩（少彭）

蔡锦青（芥舟）

毓　科（右坪）

僧格林沁

廖献廷

谭湘西

熊中元

十五画以上

黎志焘

黎寿民

黎伯庸

德兴阿

潘焕龙（四梅）

潘彩枝

潘肇镛

薛书常（世香）

戴　熙（醇士）

戴　震（东原）

戴存庄

戴朝议

魏召亭

魏将侯

魏喻义

瞿遵顺

编制者：谭松林

喻几凡

目录

咸丰十年

001. 致左宗棠十月初一日

002. 复吴坤修十月初一日

003. 复胡林翼十月初一日

004. 复张运兰十月初二日

005. 复罗忠祜十月初二日

006. 致张韶南十月初二日夜

007. 致胡林翼十月初三日

008. 致左宗棠十月初三日

009. 复张运兰十月初四日

010. 复胡林翼十月初五日

011. 复李续宜十月初五日

012. 加张曜孙片十月初六日

013. 致左宗棠十月初六日

014. 致毓科十月初六日

015. 复彭玉麟十月初六日

016. 复宋梦兰十月初六日

017. 致胡林翼十月初七日

018. 复毛鸿宾十月初七日

019. 复左宗棠十月初八日

020. 致胡林翼十月初八日

021. 致彭玉麟十月初八日

022. 复张运兰十月初八日

023. 复李瀚章十月初八日

024. 复王必达十月初九日

025. 致张韶南刘兆璜十月初十日

026. 复张运兰十月十一日

027. 致左宗棠十月十三日

028. 复胡林翼十月十五日

029. 复彭玉麟十月十五日

030. 复左宗棠十月十六日

031. 复胡林翼十月十七日

032. 致鲍超十月十七日

033. 复毓科十月十八日

034. 致张运兰十月十九日

035. 复左宗棠十月十九日

036. 致左宗棠十月十九夜三更

037. 加左宗棠片十月二十日早

038. 复邵亨豫十月二十日

039. 复杨岳斌十月二十一日未刻

040. 致左宗棠十月二十一日未刻

041. 致胡林翼十月二十一日

042. 致张运兰十月二十一日

043. 致左宗棠十月二十一日

044. 复胡林翼十月二十二日

045. 致左宗棠十月二十二日

046. 复李续宜十月二十二日

047. 复张运兰十月二十二日夜

048. 致胡林翼十月二十三日申刻

049. 致张运兰十月二十三日酉刻

050. 复左宗棠十月二十三日

051. 致胡林翼及水陆统领十月二十三日

052. 致杨岳斌十月二十三日

053. 致鲍超十月二十三日

054. 致左宗棠十月二十四日辰刻

055. 复左宗棠十月二十五日

056. 致左宗棠十月二十六日

057. 致胡林翼十月二十六日

058. 复胡林翼十月二十八日

059. 复彭玉麟十月二十八日

060. 复宋梦兰十月二十九日

061. 加胡大任片十一月初一日

062. 加周辑瑞片十一月初一日

063. 加王茂荫片十一月初一日

064. 复胡林翼十一月初二日

065. 复杨岳斌十一月初三日

066. 复李续宜十一月初三日

067. 复欧阳兆熊十一月初三日

068. 致毓科十一月初四日

069. 复张运兰十一月初四日

070. 复左宗棠十一月初五日

071. 致鲍超十一月初五日

072. 致左宗棠十一月初六日

073. 复胡林翼十一月初七日午刻

074. 复张运兰十一月初七日午刻

075. 致左宗棠十一月初七日灯下

076. 致毓科十一月初七日二更

077. 致张运兰十一月初八日巳刻

078. 复左宗棠十一月初八日申正

079. 致张运兰十一月初八日申刻

080. 致鲍超十一月初八日酉刻

081. 复吴嘉宾十一月初八日

082. 致左宗棠十一月初九夜二更

083. 致左宗棠十一月初十日午初

084. 复张运兰十一月初十夜

085. 复左宗棠十一月初十夜

086. 致唐义训沈宝成十一月十一夜

087. 复左宗棠十一月十一夜

088. 复宋梦兰十一月十二夜

089. 致左宗棠十一月十二夜

090. 加毓科片十一月十二夜

091. 致杨岳斌彭玉麟十一月十三日卯刻

092. 复冯卓怀十一月十三日辰刻

093. 复左宗棠十一月十三日巳刻

094. 致张运兰十一月十三日巳刻

095. 致江长贵十一月十四日辰刻

096. 致唐义训十一月十四日巳刻

097. 致杨岳斌十一月十四夜

098. 致左宗棠十一月十五日辰刻

099. 致杨岳斌彭玉麟十一月十五日巳刻

100. 致鲍超十一月十五日

101. 复张运兰十一月十六日辰刻

102. 致宋梦兰十一月十六日辰刻

103. 复左宗棠十一月十六日申刻

104. 致杨岳斌十一月十七日

105. 致张运兰十一月十七夜

106. 致张运兰十一月十七夜三更

107. 致鲍超十一月十七夜三更

108. 复左宗棠十一月十八日巳刻

109. 致张运兰十一月十八日

110. 复唐义训十一月十八夜二更

111. 致左宗棠十一月十八夜二更

112. 致鲍超十一月十八夜二更

113. 致张运兰十一月十八夜二更

114. 复左宗棠十一月十九日辰刻

115. 复毓科十一月十九日巳刻

116. 复官文十一月十九日

117. 复宋梦兰十一月十九夜

118. 复左宗棠十一月二十日巳刻

119. 复张运兰十一月二十日

120. 复左宗棠十一月二十一日午刻

121. 致唐义训十一月二十一日未刻

122. 复彭玉麟十一月二十二日午正

123. 复胡林翼十一月二十二日

124. 复左宗棠十一月二十三日

125. 加袁甲三片十一月二十三日

126. 致左宗棠十一月二十四日未刻

127. 致鲍超十一月二十五日巳刻

128. 复杨岳斌十一月二十五日午刻

129. 复左宗棠十一月二十五日

130. 复胡林翼十一月二十六日午刻

131. 致左宗棠十一月二十六日酉刻

132. 复鲍超十一月二十七日巳刻

133. 复左宗棠十一月二十七日申刻

134. 致鲍超十一月二十七日申刻

135. 复胡林翼十一月二十七夜

136. 复左宗棠十一月二十八日辰刻

137. 复宋梦兰十一月二十八日午刻

138. 复彭玉麟十一月二十八日申刻

139. 复胡林翼十一月二十八夜

140. 复毓科十一月二十九夜

141. 复江长贵十一月二十九夜

142. 致李续宜十一月三十日午刻

143. 复江长贵十一月三十夜

144. 复张运兰十二月初一日

145. 致左宗棠十二月初一日

146. 复胡林翼十二月初二日巳刻

147. 复李续宜十二月初二日午刻

148. 复江长贵十二月初二日

149. 复张运兰十二月初二日

150. 复张运兰十二月初三日巳刻

151. 复江长贵十二月初三日巳刻

152. 致娄云庆十二月初四日巳刻

153. 复左宗棠十二月初四日午刻

154. 复张运兰十二月初五日巳刻

155. 复胡林翼十二月初六日午刻

156. 复左宗棠十二月初七日

157. 复左宗棠十二月初八日午正

158. 复李瀚章李鸿章十二月初八日

159. 复彭玉麟十二月初十日

160. 复胡林翼十二月初十日

161. 致左宗棠十二月初十日

162. 致左宗棠十二月十二日巳刻

163. 复郭嵩焘郭崑焘十二月十二日

164. 复汪士铎十二月十三日

165. 复张裕钊十二月十三日

166. 复彭玉麟十二月十三日

167. 致胡林翼十二月十三日

168. 复陈大富十二月十四日

169. 致陈大富十二月十六日

170. 复左宗棠十二月十七日

171. 复胡林翼十二月二十日巳刻

172. 复左宗棠十二月二十日午刻

173. 复彭玉麟十二月二十日

174. 复王必达十二月二十一日

175. 复左宗棠十二月二十三日

176. 复唐鉴十二月二十四日

177. 致郭崑焘十二月二十四日

178. 复左宗棠十二月二十六日

179. 致左宗棠十二月二十八日

180. 复彭玉麟十二月二十九日

181. 复左宗棠十二月三十日巳刻

182. 复胡林翼十二月三十日午刻

咸丰十一年

183. 复左宗棠正月初二日

184. 复彭玉麟正月初二日

185. 复彭玉麟正月初五日

186. 附致王必达正月初六日

187. 致左宗棠正月初六日

188. 致宋梦兰张运兰娄云庆正月初六日戌刻

189. 致左宗棠正月初七日辰刻

190. 致张运兰正月初七日未正

191. 致胡林翼正月初七日未正

192. 致鲍超正月初七夜

193. 复张运兰正月初七夜

194. 致左宗棠正月初七夜

195. 致宋梦兰正月初七夜

196. 致胡林翼正月初八日辰刻

197. 致左宗棠正月初九日辰刻

198. 附致左宗棠正月初九日辰刻

199. 复唐义训正月初九日辰刻

200. 附致鲍超正月初九日辰刻

201. 致胡林翼正月初九日巳刻

202. 致左宗棠正月初十日辰刻

203. 复唐义训正月初十日辰刻

204. 致张运兰正月初十日巳刻

205. 复唐义训正月十一日

206. 复胡林翼正月十一日

207. 复李续宜正月十一日

208. 复唐义训正月十一日申刻

209. 加复李瀚章正月十三日

210. 加复陈士杰正月十三日

211. 复胡林翼正月十四日巳刻

212. 复左宗棠正月十四日巳刻

213. 复李鸿章正月十五日

214. 复左宗棠正月十七日巳刻

215. 致胡林翼正月十七日申刻第六号

216. 加复裕麟正月十八日

217. 加复陈源豫正月十八日

218. 加复王开化正月十八日

219. 复鲍超正月十八日

220. 复彭玉麟正月十八日

221. 复左宗棠正月十九日辰刻

222. 致毓科正月二十日

223. 致彭玉麟正月二十一日

224. 致左宗棠正月二十二日辰刻

225. 致鲍超正月二十二日

226. 复胡林翼正月二十三日巳刻

227. 加复方翊元正月二十三日

228. 致左宗棠正月二十三日

229. 致毓科正月二十三夜

230. 致李桓正月二十四日

231. 致左宗棠正月二十四日

232. 致左宗棠正月二十五日巳刻

233. 复胡林翼正月二十五日巳刻

234. 致毓科正月二十五日

235. 复彭玉麟正月二十六日午刻

236. 复左宗棠正月二十六日申刻

237. 致左宗棠正月二十七日

238. 复胡林翼正月二十七日

239. 加复张运兰正月二十七夜

240. 复鲍超正月二十八夜

241. 加复杨岳斌正月二十九日

242. 复胡林翼正月二十九日

243. 致胡大任正月

244. 致张运兰娄云庆二月初一日

245. 致左宗棠二月初一日

246. 复左宗棠二月初二日

247. 致张运兰二月初二日二更

248. 复鲍超二月初三日

249. 复左宗棠二月初四日午刻

250. 致毓科二月初四日

251. 致左宗棠二月初四夜

252. 致张运兰二月初四夜

253. 复黄鸣珂二月初五日

254. 复胡林翼二月初六日酉刻

255. 复鲍超二月初六日

256. 复左宗棠二月初六夜二更

257. 复郭嵩焘郭崑焘二月初七日

258. 致左宗棠二月初七日

259. 复彭玉麟二月初八日

260. 复胡林翼二月初八日

261. 致鲍超二月初八日

262. 加复刘长佑二月初八日

263. 复李桓二月初八日

264. 复左宗棠二月初九日辰刻

265. 致张运兰二月初九日午刻

266. 致李榕二月初九日

267. 复胡林翼二月初九日

268. 复毓科二月初九日

269. 致黄鸣珂二月初九日

270. 致鲍超二月初九日

271. 复左宗棠二月初十日辰刻

272. 致朱品隆唐义训二月初十日午刻

273. 致左宗棠二月十一日辰刻

274. 致陈大富二月十一日午刻

275. 致左宗棠二月十一日午正

276. 复张运兰二月十一日

277. 复胡林翼二月十一日

278. 复彭玉麟二月十一日

279. 致李榕二月十一日

280. 致陈大富二月十二日

281. 复胡林翼二月十二日

282. 致鲍超二月十二日

283. 致左宗棠二月十二日

284. 致左宗棠二月十二夜

285. 致左宗棠二月十三日巳初

286. 复张运兰二月十三日巳刻

287. 复张运兰二月十三日酉刻

288. 致陈大富二月十三日

289. 复唐义训二月十三日

290. 致任星元二月十三日

291. 复宋梦兰二月十三日

292. 致李榕二月十三日

293. 复左宗棠二月十四日辰刻

294. 致张运兰二月十四日辰刻

295. 致鲍超二月十四日巳刻

296. 复江长贵二月十四日

297. 致娄云庆二月十四日

298. 复左宗棠二月十五日辰刻

299. 复胡林翼二月十五日巳刻

300. 复毓科二月十五日午刻

301. 致张运兰二月十五日

302. 复鲍超二月十五夜

303. 复李榕二月十五夜

304. 复胡林翼二月十六日辰刻

305. 复左宗棠二月十六日

306. 致鲍超李榕二月十六日

307. 复李桓二月十六日

308. 致毓科二月十六日

309. 复李鸿章二月十七日

310. 复宋梦兰二月十七日

311. 致鲍超李榕二月十七日

312. 致张运兰二月十七夜

313. 加张运兰片二月十七夜

314. 加唐义训片二月十七夜

315. 复左宗棠二月十八日辰刻

316. 致胡林翼二月十八日巳刻

317. 致李榕二月十八日申正

318. 致毓科二月十八日

319. 复彭玉麟二月十八日

320. 复左宗棠二月十九日酉刻

321. 致李桓张敬修联福二月十九日

322. 致鲍超二月十九日

323. 致唐义训二月十九日

324. 加鲍超片二月十九日

325. 加左宗棠片二月十九日

326. 致唐义训二月二十日卯刻

327. 复张运兰二月二十日辰刻

328. 致毓科二月二十日

329. 复胡林翼二月二十日

330. 加复张运兰二月二十日

331. 复李续宜二月二十日

332. 复张运兰二月二十一日巳刻

333. 复左宗棠二月二十一日

334. 复鲍超李榕二月二十一日

335. 复胡林翼二月二十一日

336. 复宋梦兰二月二十二日未刻

337. 复鲍超二月二十二日酉刻

338. 致鲍超二月二十三日辰刻

339. 复张运兰二月二十三日巳刻

340. 复左宗棠二月二十三日

341. 复李榕二月二十三夜

342. 复杨岳斌二月二十四日

343. 致娄云庆二月二十四日

344. 复江长贵二月二十四日

345. 复胡林翼二月二十四日

346. 复李榕二月二十四日

347. 致鲍超二月二十四日二更

348. 致唐义训二月二十四夜

349. 致杨豫安二月二十四夜

350. 复毓科二月二十五日巳刻

351. 复左宗棠二月二十五日巳正

352. 复张运兰二月二十五日巳正

353. 复李桓二月二十五日

354. 复朱品隆二月二十五日

355. 复胡林翼二月二十六日巳初

356. 复王必达二月二十六日午刻

357. 复朱品隆二月二十六日午正

358. 致唐义训二月二十六日申刻

359. 复朱品隆二月二十六日申刻

360. 复左宗棠二月二十七日辰刻

361. 复江长贵二月二十七日辰刻

362. 复鲍超二月二十七日巳刻

363. 复朱品隆二月二十七日巳正

364. 复胡林翼二月二十九日辰刻

365. 复鲍超二月二十九日

366. 复左宗棠二月三十日申刻

367. 致张运兰二月三十日

368. 复彭玉麟三月初一日申刻

369. 复江长贵三月初一日酉刻

370. 复胡林翼三月初一日

371. 复张运兰三月初二日申初

372. 朱品隆三月初三日午正

373. 致鲍超三月初三日

374. 复朱品隆三月初三日

375. 复李榕朱品隆姚体备三月初四日卯刻

376. 致江长贵三月初四日辰初

377. 致张运兰三月初四日辰正

378. 致唐义训三月初四日巳刻

379. 复唐义训三月初四夜灯初上

380. 复朱品隆三月初四灯初上

381. 致张运兰娄云庆三月初四亥初

382. 复鲍超三月初五日辰刻

383. 复张运兰三月初五日辰刻

384. 复左宗棠三月初五日辰正

385. 与朱品隆李榕三月初五日戌刻

386. 与朱品隆三月初五日

387. 复唐义训三月初五夜二更

388. 致张运兰三月初五夜二更

389. 致朱品隆李榕三月初六日巳刻

390. 复张运兰三月初六日午初

391. 复唐义训三月初六日未刻

392. 复朱品隆刘建德三月初六日灯上

393. 致鲍超三月初六夜

394. 复左宗棠三月初七日午刻

395. 致鲍超三月初七日午刻

396. 复朱品隆李榕三月初七日午刻

397. 复胡林翼三月初七日申刻

398. 复朱品隆刘建德李榕姚体备三月初八日巳初

399. 复鲍超三月初八日巳初

400. 复毓科三月初八日巳刻

401. 复左宗棠三月初八日申正

402. 复欧阳兆熊三月初八日

403. 复江长贵三月初九日巳刻

404. 致官文胡林翼三月初九日

405. 致左宗棠三月初十日卯正

406. 复张韶南隋藏珠三月初十日巳刻

407. 复李榕程桓生三月初十日巳刻

408. 致鲍超三月初十日巳刻

409. 复张运兰三月十一日卯正

410. 复胡林翼三月十一日卯正

411. 复李鸿章三月十一日辰刻

412. 复李榕刘建德朱品隆三月十一日辰刻

413. 致张运兰三月十一日午初

414. 致左宗棠三月十一日午刻

415. 致鲍超三月十一日

416. 复许振祎三月十一日

417. 复胡林翼三月十一夜

418. 致朱品隆李榕三月十二日卯正

419. 复左宗棠三月十二日辰初

420. 复江长贵三月十二日辰正

421. 复张运兰三月十二日巳刻

422. 致张韶南隋藏珠三月十三日巳刻

423. 加张运兰片三月十三日未刻

424. 复吴坤修三月十四日巳刻

425. 复李榕三月十四日巳刻

426. 致娄云庆熊铁生三月十四日申刻

427. 致张韶南隋藏珠三月十四日酉刻

428. 复王必达三月十四日

429. 致朱品隆三月十四日

430. 致鲍超三月十四日

431. 致张运兰三月十四日

432. 致李榕朱品隆三月十四夜

433. 致李续宜三月十五日巳刻

434. 复吴坤修三月十五日

435. 致胡林翼三月十五日

436. 致张韶南隋藏珠三月十五日

437. 复李榕三月十五日酉刻天黑时泐

438. 复刘建德三月十五夜

439. 致左宗棠三月十五夜

440. 致朱品隆李榕三月十六日

441. 复吴敏树三月十六日

442. 致彭毓橘三月十九夜

443. 致左宗棠三月十九夜

444. 致杨岳斌三月二十日辰刻

445. 复吴坤修三月二十日

446. 致彭毓橘三月二十日申刻

447. 复毓科三月二十一日午刻

448. 致唐义训娄云庆三月二十一夜

449. 致张运兰三月二十二日辰刻

450. 复江长贵三月二十二日辰刻

451. 致张运兰三月二十二日

452. 复左宗棠三月二十三日巳初

453. 致胡林翼三月二十三日巳初

454. 致鲍超三月二十三日巳正

455. 致张秉钧三月二十三日

456. 致彭玉麟三月二十四日

457. 致杨岳斌三月二十四日

458. 复陈源豫三月二十四日

459. 复吴坤修三月二十四日

460. 复吴嘉宾三月二十四日

461. 致左宗棠三月二十五日午刻

462. 复张运兰三月二十五日未刻

463. 复左宗棠三月二十六日酉刻

464. 复姚体备三月二十六日酉刻

465. 致官文三月二十六夜

466. 加致李续宜三月二十六夜

467. 加致胡林翼三月二十六夜

468. 复鲍超三月二十六夜

469. 致易润坛三月二十七夜

470. 致张韶南隋藏珠三月二十七夜

471. 致方仲舫三月二十七夜

472. 复吴坤修三月二十七夜

473. 致张秉钧三月二十八日酉刻

474. 复吴坤修三月二十八日

475. 复鲍超三月二十八日

476. 加李榕片三月二十八日

477. 复毓科三月二十九日

478. 致官文三月二十九日

479. 复胡林翼三月二十九日

480. 复李鸿章三月二十九日

481. 复张运兰三月二十九夜

482. 致鲍超三月三十夜

483. 复胡林翼三月三十夜

484. 致胡林翼四月初一日酉刻

485. 复吴坤修四月初一日

486. 致易润坛朱春田四月初二日午正

487. 致鲍超四月初二日申刻

488. 复左宗棠四月初二日

489. 复吴坤修四月初二日

490. 复姚体备四月初二日

491. 复李续宜四月初二夜

492. 复吴坤修四月初二夜

493. 复胡林翼四月初三日巳正

494. 复张运兰四月初三日申刻

495. 复彭玉麟四月初三日

496. 致鲍超四月初三日

497. 复鲍超四月初四日辰刻

498. 致胡林翼四月初四日

499. 致多隆阿四月初四夜

500. 致鲍超四月初五日辰刻

501. 复胡林翼四月初五日辰刻

502. 复左宗棠四月初五日

503. 复唐义训四月初五夜

504. 复胡林翼四月初六日辰刻

505. 复左宗棠四月初六日未刻

506. 复吴坤修四月初六日

507. 复毓科四月初六日

508. 复朱品隆四月初七日辰刻

509. 复左宗棠四月初七日辰刻

510. 复张运兰四月初七日巳刻

511. 复胡林翼四月初八日

512. 复刘蓉四月初八日

513. 复胡林翼四月初九日巳刻

514. 复杨岳斌四月初九日

515. 致张秉钧四月初九夜

516. 复易润坛朱春田四月初十日午刻

517. 复吴坤修四月初十日午刻

518. 复彭玉麟四月十一日巳刻

519. 复姚体备四月十一日巳刻

520. 复张运兰四月十一日

521. 复胡林翼四月十一日

522. 致毓科四月十二日辰刻

523. 复吴坤修四月十二日酉刻

524. 复胡林翼四月十三日申刻

525. 致杨岳斌四月十三日申刻

526. 复刘建德四月十三日酉刻

527. 加复吴坤修四月十三日

528. 复杨岳斌四月十四日辰初

529. 复胡林翼四月十四日辰刻

530. 致左宗棠四月十四日

531. 复杨岳斌四月十四日灯下

532. 复朱品隆四月十五日辰刻

533. 复毓科四月十五日午刻

534. 复李鸿章四月十五日午刻

535. 复胡林翼四月十五日

536. 致左宗棠四月十六日巳刻

537. 复张运兰四月十六日巳刻

538. 复刘建德姚体备四月十六日午刻

539. 复吴坤修四月十六日

540. 复毓科四月十七日午刻

541. 复胡林翼四月十七日午刻

542. 致左宗棠四月十七夜

543. 致杨岳斌四月十七夜

544. 复鲍超四月十八日卯刻

545. 复胡林翼四月十八日巳刻

546. 复李瀚章四月十八日巳刻

547. 复胡林翼四月十九日辰刻

548. 复杨岳斌四月十九日

549. 复江长贵四月十九日

550. 复杨岳斌四月二十日未刻

551. 复胡林翼四月二十日未正

552. 复李鸿章四月二十日

553. 复左宗棠四月二十日

554. 加左宗棠片四月二十日

555. 加复左宗棠四月二十日未刻

556. 复姚体备四月二十夜

557. 致吴坤修四月二十一日申刻

558. 复官文四月二十一日

559. 复胡林翼四月二十一日

560. 复李续宜四月二十一日

561. 复彭玉麟四月二十一夜

562. 复胡林翼四月二十二日未初

563. 复周辑瑞四月二十二日

564. 复何源四月二十二日

565. 复李寿蓉四月二十二夜

566. 复官文四月二十三日午刻

567. 复胡林翼四月二十三日午正

568. 复毛鸿宾四月二十三日

569. 复梅启照四月二十四日

570. 复邓汪琼四月二十四日

571. 复胡林翼四月二十四日

572. 致朱品隆四月二十四日

573. 复胡林翼四月二十五日辰刻

574. 复左宗棠四月二十五日

575. 复吴坤修四月二十六日巳刻

576. 复姚体备四月二十六日

577. 复胡林翼四月二十六夜

578. 致左宗棠四月二十七日辰刻

579. 复李鸿章四月二十八日

580. 复李桓四月二十八日

581. 复彭玉麟四月二十八日

582. 致黄翼升四月二十八日

583. 致杨岳斌四月二十八日

584. 复胡林翼四月二十八日

585. 复胡林翼四月二十九日辰刻

586. 致鲍超四月二十九日辰刻

587. 复张芾四月二十九日

588. 复刘长佑四月二十九日

589. 复胡林翼五月初一日辰刻

590. 加胡林翼片五月初一日

591. 复胡林翼五月初二日

592. 致胡林翼五月初二日申刻

593. 复李鸿章五月初二日

594. 复毓科五月初三日

595. 致胡林翼五月初三日夜

596. 致杨岳斌五月初四日申刻

597. 加胡林翼片五月初四日

598. 致黄冕五月初四日

599. 复叶兆兰五月初五日

600. 复胡林翼五月初六日辰刻

601. 复杨岳斌五月初六夜

602. 致胡林翼五月初六夜

603. 复江长贵张运兰朱品隆唐义训张韶南刘建德姚体备易润坛五月初七日午刻

604. 复毓科五月初七日申刻

605. 加毓科片五月初七日

606. 复彭玉麟五月初七日

607. 致张运兰五月初七夜

608. 致朱品隆五月初七夜

609. 复胡林翼五月初七夜

610. 复胡林翼五月初八日午刻

611. 复鲍超五月初八日

612. 复江长贵五月初八日

613. 复刘建德姚体备五月初九日辰刻

614. 批复朱品隆五月初九日

615. 复杨岳斌五月初九夜

616. 复李鸿章五月初十日辰刻

617. 复张韶南姚体备五月初十日辰刻

618. 复胡林翼五月初十日巳刻

619. 复李桓五月初十日

620. 与易润坛五月十一日

621. 复胡林翼五月十一日

622. 复郭嵩焘郭崑焘五月十一日

623. 复许振祎五月十一日

624. 复胡林翼五月十二日辰刻

625. 复胡林翼五月十二日戌刻

626. 复鲍超五月十二日

627. 复左宗棠五月十二日

628. 致胡林翼五月十二夜三更

629. 复胡林翼五月十三日午刻

630. 复杨岳斌五月十三日

631. 致胡林翼五月十三日

632. 致李榕五月十三日

633. 复胡林翼五月十四日午初

634. 复胡林翼五月十五日辰刻

635. 复刘建德姚体备五月十六日辰刻

636. 复江长贵五月十六日

637. 致左宗棠五月十七日

638. 复李鸿章五月十八日

639. 加郭嵩焘郭崑焘片五月二十日

640. 复张韶南五月二十日

641. 复江长贵五月二十日

642. 复刘建德姚体备五月二十日

643. 复左宗棠五月二十一日

644. 致胡林翼五月二十一日

645. 复姚体备五月二十二日

646. 复张运兰五月二十三日

647. 复姚体备五月二十三日

648. 复唐义训五月二十三日

649. 致王开化五月二十四日辰刻

650. 复姚体备五月二十四日申正

651. 复张运兰五月二十四夜

652. 复毓科五月二十五日

653. 致胡林翼五月二十六日

654. 复李续宜五月二十八日

655. 复张运兰五月二十九日

656. 致姚体备五月二十九日

657. 复左宗棠五月二十九日

658. 致沈宝成六月初三日

659. 复胡林翼六月初五日

660. 复张运兰唐义训六月初五日

661. 复江长贵六月初五日

662. 复杨岳斌六月初八日

663. 复左宗棠六月初八日

664. 复姚体备六月初十日酉刻

665. 致杨岳斌六月初十日

666. 复万启琛六月十一日

667. 复毓科六月十一日

668. 复杨岳斌六月十二日

669. 复胡林翼六月十二日

670. 致鲍超六月十二日

671. 致吴坤修六月十三日申刻

672. 复杨岳斌六月十四日巳刻

673. 复张运兰六月十五日午刻

674. 复黄冕六月十五日

675. 复江长贵六月十五日

676. 复李续宜六月十六日

677. 复胡林翼六月十八日巳刻

678. 复左宗棠六月十九日巳刻

679. 复王必达六月十九日

680. 复胡林翼六月二十日酉刻

681. 加李瀚章片六月二十日

682. 致鲍超六月二十一日

683. 复彭玉麟六月二十二日

684. 复毓科六月二十三日

685. 复欧阳秉铨六月二十四日

686. 复左宗棠六月二十五日巳刻

687. 复胡林翼六月二十六日

688. 致胡林翼六月二十七日未刻

689. 复李续宜六月二十九日

690. 复刘长佑六月二十九日

691. 复姚体备七月初一日

692. 复杨岳斌七月初二日辰刻

693. 复左宗棠七月初四日未刻

694. 复胡林翼七月初四日

695. 复胡林翼七月初五日未刻

696. 复吴坤修七月初六夜

697. 复毓科七月初六夜

698. 致杨岳斌七月初七日

699. 加王必达片七月初七日

700. 致吴坤修七月初七日

701. 复杨岳斌七月初八夜

702. 复胡林翼七月初十日

703. 复张运兰七月十一日

704. 致胡林翼七月十三日

705. 加李桓片七月十三日

706. 加毛鸿宾片七月十四日

707. 致胡林翼七月十五日

708. 复姚体备七月十六日

709. 复左宗棠七月十六日

710. 复彭玉麟七月十七日申刻

711. 复李续宜七月十九日巳刻

712. 复毓科七月二十日

713. 致鲍超七月二十二日未刻

714. 复郭嵩焘郭崑焘七月二十三日

715. 复黄冕七月二十三日

716. 致鲍超七月二十四日

717. 加郭嵩焘片七月二十五日

718. 复毓科七月二十五日巳刻

719. 复胡林翼七月二十五日

720. 复左宗棠七月二十六日

721. 致杨岳斌七月二十七日辰刻

722. 加王茂荫片七月二十七日

723. 加何秋涛片七月二十七日

724. 加周辑瑞片七月二十七日

725. 加何源片七月二十七日

726. 复左宗棠七月二十八日酉刻

727. 致鲍超七月三十日辰刻

728. 复杨岳斌七月三十日

729. 加李寿蓉片七月

730. 加王必达片八月初一日酉刻

731. 加李桓片八月初一日

732. 致胡林翼官文李续宜八月初二日辰刻

733. 复毓科八月初二日午刻

734. 致左宗棠八月初二日申刻

735. 加胡林翼片八月初二日

736. 加官文片八月初二日

737. 加李续宜片八月初二日

738. 致汪士铎八月初三日

739. 加姚体备片八月初三日

740. 加金安清片八月初四日

741. 加张芾片八月初四日

742. 加赵焕联片八月初四日

743. 致毓科八月初四日

744. 致季念贻八月初五日

745. 加薛焕片八月初五日

746. 致李榕刘建德八月初八日巳刻

747. 复鲍超八月初八日

748. 复左宗棠八月初九日巳刻

749. 复李续宜八月十二日

750. 复马恩溥八月十四日

751. 复毛鸿宾八月十四日

752. 复彭玉麟八月十五日申刻

753. 复胡林翼八月十七日

754. 复左宗棠八月二十一日

755. 致胡林翼八月二十四日

756. 复彭玉麟八月二十五日午刻

757. 加厉云官片八月二十六日

758. 致吴坤修八月二十七日

759. 复倭仁八月二十七日

760. 复胡林翼八月二十八日

761. 复李瀚章八月二十八日

762. 复彭玉麟八月二十八日

763. 致胡林翼九月初一日辰刻

764. 致李续宜九月初一日

765. 复姚体备九月初三早

766. 加毓科片九月初三日

767. 复左宗棠九月初三日

768. 加左宗棠片九月初三日午刻

769. 复文希范周开锡九月初四日

770. 复李桓九月初五日

771. 复李鸿章九月初五日

772. 复李续宜九月初五日

773. 复彭玉麟九月初五日

774. 致毓科九月初六日巳刻

775. 复李桓安谷九月初六日

776. 复张运兰九月初六日

777. 致鲍超九月初七日

778. 复王必达九月初九日巳刻

779. 复李续宜九月初九日

780. 复官文九月初九日

781. 复汪士铎九月初九日

782. 复郭嵩焘郭崑焘九月十一日

783. 复毛鸿宾九月十一日

784. 致柯钺九月十一日

785. 致毓科九月十二日辰正

786. 复多隆阿九月十三日

787. 复张运兰九月十四日

788. 复彭玉麟九月十四日

789. 复阎敬铭九月十五日

790. 复多隆阿九月十五日

791. 复毓科九月十六日

792. 复官文九月十六日

793. 复李续宜九月十七日

794. 复左宗棠九月十九日

795. 复多隆阿九月二十日

796. 复官文九月二十日

797. 致多隆阿九月二十二日午正

798. 致王明山李成谋黄翼升九月二十二日

799. 复左宗棠九月二十二日

800. 复李桓九月二十五日

801. 复李续宜九月二十五日

802. 复多隆阿九月二十六夜

803. 复李续宜九月二十九日午刻

804. 复多隆阿九月三十日

805. 复官文十月初三日

806. 致官文李续宜十月初七日

807. 加李续宜片十月初七日午刻

808. 致彭玉麟十月初九日申刻

809. 致邓汪琼十月十四日

810. 复李续宜十月十六日

811. 复黄冕十月十六日

812. 致多隆阿十月十八夜

813. 复左宗棠十月十九日

814. 复李桓十月十九日

815. 致张运桂十月二十日

816. 复黄廷瓒十月二十一日

817. 复周辑瑞十月二十五日

818. 复毓科十月二十五日

819. 复左宗棠十月二十九日

820. 复严树森十月二十九日

821. 复支清彦十月二十九日

822. 复李桓十月

823. 复袁甲三十一月初二日

824. 致鲍超十一月初二日

825. 复易良翰十一月初二日

826. 复汪士铎十一月初二日

827. 复李瀚章十一月初二日

828. 复王必达十一月初二日

829. 复冯光十一月初二日

830. 复李续宜十一月初三日

831. 复裕麟十一月初四日

832. 复钟音鸿十一月初四日

833. 复刘绎十一月初四日

834. 复赵焕联十一月初四日

835. 复蔡应嵩十一月初四日

836. 复徐荇香十一月初四日

837. 加王必达片十一月初四日

838. 复李桓十一月初七日

839. 加李瀚章片十一月初七日

840. 复单懋谦十一月初七日

841. 复叶兆兰十一月初七日

842. 复江允康十一月初七日

843. 复方宗钧十一月初七日

844. 复毛鸿宾十一月初八日

845. 复彭玉麟十一月初九日巳刻

846. 复姚体备十一月初十日

847. 复多隆阿十一月十一日

848. 复刘建德十一月十一日

849. 复吴兰如十一月十一日

850. 复毓科十一月十一日

851. 复陈乔枞十一月十一日

852. 复黄赞汤十一月十一日

853. 复吕锦文十一月十一日

854. 复彭申甫十一月十一日

855. 复邓瀛十一月十一日

856. 复左宗棠十一月十二日

857. 复金藻十一月十三日

858. 加金藻片十一月十三日

859. 致陈湜十一月十三日

860. 复庆正轩十一月十三日

861. 复桂超万十一月十三日

862. 复贺竹生十一月十三日

863. 复何应祺十一月十三日

864. 复厉云官十一月十三日

865. 复饶廷选十一月十三日

866. 复刘于浔十一月十三日

867. 复胡镛十一月十三日

868. 复左宗棠十一月十六日

869. 致李续宜十一月十六日

870. 致郭崑焘十一月十六日

871. 致官文十一月十七日

872. 复多隆阿十一月十八日

873. 复左宗棠十一月十八日

874. 复高延绶十一月十八日

875. 复唐逢辰十一月十八日

876. 复弓嵩保十一月十八日

877. 复姚体备十一月十八日

878. 复江长贵十一月十八日

879. 复李宗焘十一月十九日

880. 复周汝筠十一月十九日

881. 复李桓十一月二十日

882. 复杨春樵十一月二十日

883. 复钟峻十一月二十日

884. 复周宽世十一月二十日

885. 复涂心畲十一月二十日

886. 复王际田十一月二十日

887. 致彭玉麟十一月二十日灯下

888. 致左宗棠十一月二十二日

889. 致马恩溥十一月二十二日

890. 复李续宜十一月二十七日

891. 复叶兆兰十一月二十八日

892. 复严树森十一月二十八日

893. 复官文十一月二十八日

894. 复庆云浦十一月二十八日

895. 复华日新十一月二十八日

896. 复黄冕十一月二十八日

897. 复江长贵十一月二十八日

898. 复吴赞成十一月二十八日

899. 复文辅卿十一月二十八日

900. 复彭玉麟十一月二十九日

901. 复胜保十一月二十九日

902. 加黄冕片十一月二十九日

903. 复黄士瀛十二月初二日

904. 加官文片十二月初二日

905. 致左宗棠十二月初二日

906. 复汪士铎十二月初二日

907. 复毓科十二月初三日

908. 复李桓十二月初三日

909. 复姚体备十二月初三日

910. 复多隆阿十二月初三日

911. 复刘建德十二月初三日

912. 复陈湜十二月初三日

913. 复江长贵十二月初五日

914. 复王必达十二月初六日

915. 复张曜孙十二月初六日

916. 加多隆阿片十二月初六日

917. 复吴棠十二月初六日

918. 致左宗棠十二月初七日

919. 致陈士杰十二月初七日

920. 复潘曾玮十二月初八日

921. 复刘绎十二月初八日

922. 复欧阳兆熊十二月初八日

923. 加左宗棠片十二月初八日

924. 复庞钟璐十二月初八日

925. 复唐训方十二月初九日

926. 复文辉十二月初九日

927. 复景惠十二月初九日

928. 复徐觐光十二月初九日

929. 复乔松年十二月初九日

930. 复江长贵十二月初十日

931. 复陈鼐十二月初十日

932. 复郭崑焘十二月初十日

933. 致彭玉麟十二月初十日

934. 致左宗棠十二月初十日

935. 复阎敬铭十二月十一日

936. 复左宗棠十二月十二日

937. 复多隆阿十二月十二日

938. 复姚仰云十二月十二日

939. 复袁甲三十二月十二日

940. 复毛鸿宾十二月十三日

941. 加毛鸿宾片十二月十三日

942. 复厉云官十二月十三日

943. 复吴煦十二月十四日

944. 复都兴阿十二月十四日

945. 加欧阳兆熊片十二月十四日

946. 复李续宜十二月十四日

947. 复薛焕十二月十四日

948. 复王必达十二月十六日

949. 复周腾虎十二月十六日

950. 致彭玉麟十二月十七夜

951. 复官文十二月十八日

952. 致左宗棠十二月十九日

953. 复吴嘉宾十二月十九日

954. 复贾臻十二月十九日

955. 致彭玉麟十二月二十日

956. 复左宗棠十二月二十三日

957. 致彭玉麟十二月二十三日

958. 复汪士铎十二月二十三日

959. 复葛镇坤十二月二十三日

960. 复潘焕龙十二月二十三日

961. 复李逢春十二月二十三日

962. 复钟峻十二月二十三日

963. 复唐逢辰十二月二十三日

964. 复郑元璧十二月二十三日

965. 复厉云官十二月二十三日

966. 复李桓十二月二十三日

967. 复张培仁十二月二十三日

968. 复张芾十二月二十四日

969. 复李瀚章十二月二十四日

970. 复吴嘉善十二月二十四日

971. 复赵焕联十二月二十四日

972. 复李桓十二月二十四日

973. 复汤修十二月二十四日

974. 复李续宜十二月二十五日

975. 致李士棻十二月二十五日

976. 复左宗棠十二月二十六日

977. 复史致谔十二月二十六日

978. 复毓科十二月二十六日

979. 复恽世临十二月二十六日

980. 复严树森十二月二十六日

981. 复方宗诚十二月十六日

982. 加刘长佑片十二月二十七日

983. 加蒋益澧片十二月二十七日

984. 致鲍超十二月二十八日

985. 致王明山十二月二十八日

索引人名索引

返回总目录

注：正文中出现的□和△，原文即是如此。

咸丰十年

001. 致左宗棠十月初一日

嘱分三营扎景德镇，并探桃树店之路，以防香口之敌。

季高仁兄大人阁下：

昨致一缄，请阁下派三营扎景德镇。昨日各处探报均不甚确，惟在横店盘获一被掳之沈正通，所供似尚可信，兹呈阅。贼既在香口，则可进赤岭，可进榉根岭。入岭之后，即可由桃树店以窜景德镇。九年六月克复景德镇时，贼回窜之路，即系由桃树店出赤岭以归石埭。大队此次若由原路窜入，不可不防。请阁下分三营扎景德镇后，即派人探桃树店之路。此路万山丛杂，非可用众之地。贼若窜入，阁下派兵自南击其头，敝处派兵自东击其腰，当可得手。

顷接二十八日辰刻复缄，慷慨勤王之志，敬仰无既。惟弟九月初六日复奏一疏，尚未奉旨，此时若再有陈奏，别无可说，只有自行耳。若不能自行，而奏请阁下一行，或骆一行，是近于推诿也。闻逆夷已回天津，今冬当无他虞。本月十一二必奉朱批。若奉旨派出，数日即当起行；若未奉派出，亦当稍竭愚忱，为京畿图一略善之策。即请台安，诸维心鉴。

002. 复吴坤修十月初一日

忧虑建德普军难足御敌，望派人查明湖口至祁门中夹缝之路。

竹庄仁弟阁下：

顷得公牍，知即日可抵湖口，至以为慰。

建德普军近日颇尚认真，惟贼若大股来扑，不知果足抵御否？建、祁相去三百里，中间歧路颇多。去夏景德镇之贼，由桃树店出岭，以归于石埭，即祁西建东夹缝中之路也。由湖口至祁门，亦在万山之中，不乏夹缝之路，望派人处处查明，常常通信为祷。专丁奉布，即候台安。

003. 复胡林翼十月初一日

西迁之说，连日思之未得端绪。池州之敌，果窜入祁、建夹缝山中，动向尚未可知。

润之宫保老前辈大人阁下：

二十八日接手教并严、张二信，又竹如寄渭春方伯信，读之悲愤难任。又于少荃处见公答渭春信稿，敬承一切。

西迁之策，侍连日思之未得端绪。仲远兄陈滦阳之不可久驻，内六盟之未足深恃，诚为切当。必谓关中遂可建不拔之基，似亦无据。朝廷草创，略修宫禁暨坛庙官寺之类，养禁旅卫卒二万人，非二百万金不办，仓卒间何从得此？万一粤匪、捻匪分道西犯，秦中兵勇岂足御之？又，迁都大事，宫府须二三非常之才经纬万端，三辅须熊罴不二心之臣捍御外侮。将仍求之满蒙宗藩勋旧之中，则旧科难改；若求之汉人卿相督抚之中，则亦殊乏妙选。盖有人则可秦可滦，均足自立，无人则滦失而秦亦未必得，斯鄙见所未敢遽决者也。

此间鲍、张二十九日进兵，破卡三处，斩馘二三百人，后日恐成深闭不出之象。池州之贼以数千窜祁门、建德夹缝山中。昨日文报已隔，探称尚非大股，或者仍当退去，抑或两路攻建德普军，均未可知。顺问台安。

004. 复张运兰十月初二日

须嘱陈玉恒不可沾染官气，宜常守朴实，方能成器。将来恐不免邀张军北行。重提逼城不宜过近。

凯章仁弟大人阁下：

得初一日辰刻惠书，具悉一切。迪祥去休城若干里，乞示。闻杨七麻子带贼二万至旌德，果否？又闻有贼一股自青阳至太平，果是李寿〔秀〕成所带否？并乞查示。

陈玉恒长处，来示二语，最为切当。惟敝处当差人员，不免官气，须嘱陈玉恒不可沾染官气，宜常守贵处朴实规模，方能培成大器。

京信又闻决裂，将来恐不免邀贵军北行，十日外当有确信。前函言逼城不宜过近，便于抽动，想阁下早喻之也。复问台安。

005. 复罗忠祜十月初二日

作梅不知能否赶到会葬。食禄二十年，负疚无极。英夷犯阙，已请率师入卫。

少村仁弟世讲足下：

得手书，知考卜宅兆，复土有期，至以为慰。作梅于尊府事惓惓不忘，已于二十五日自祁门启行赴宿松，惟由水路吴城出江，未免迁延，不知能赶到会葬否？

英夷称兵犯阙，天人痛愤，前接恩秋舫寄鄂一信，大局不甚决裂。顷润之宫保寄来长新店探报，则裂冠毁冕，不复忍闻。此间于九月六日奏请率师入卫，计十一二可奉朱批。才薄兵单，岂足裨补万一？食禄二十年，负疚何极！自接皖南防务，不及半月，徽、宁连陷，近日进攻，亦无佳耗。来示为南服筹虑，鄙人纵留南中，亦无寸补，只增惭耳，肃复。顺问孝履。不戬。

006. 致张韶南十月初二日夜

徽防请领九月口分者纷至，请即查照发给。赵廷贵系徽防出力之将，须即照付所需之银物。

伴山尊兄大人阁下：

日内玉体少痊否？至以为念。

徽防请领九月口分者纷纷皆至，弟亦不复能将各领状逐一细批，且恐与前批八月之状参差矛盾，请尊处即查照八月弟批之状一律给发。如其中有可疑之处，或弟前批有不甚妥洽者，阁下随时函商可也。以后凡领状至敝处，弟即交内银钱所，专人走送粮台办理。又，赵廷贵系徽防出力之将，众口一辞。渠所招新勇二百一十名，自九月十五日起支，每名日给银一钱，请速付银三百四十两以济急需；又须锅、帐、军械等，原单呈阅。请于初三日专夫将银钱器械送去，以褒良将，而备日内守卡之用。此候台安。

007. 致胡林翼十月初三日

将步拨改设南路，并派唐桂生雕剿，以保文报常通。鲍超不必攻坚，应蓄锐以攻援敌。奉旨允准饬秦省解饷交鄂。

润之宫保老前辈大人阁下：

日久未接惠书，想因榉根岭等处有贼隔断之故。侍今日将步拨改设南路，不由榉根岭行走，由桃树店、闪上一带，即侍由建德至祁门所经之路也。又派唐桂生带队前往雕剿，冀可肃清。山中与江北文报常通，惟池州贼距榉根岭仅百七八十里，我出则彼归，我归则彼出，恐不能惩创之耳。

春霆于二十九日开仗获胜，三十、初一日未接仗。闻伪辅王至旌德，伪忠王至太平，皆以救援歙、休二城。侍劝春霆不必攻坚，而蓄锐以击援贼，不知肯听否？

八月二十三日敝处请饷一片，奉旨允准，饬秦省解饷交鄂。侍片稿初意专为鄂中缓颊，免部中诛求无已，非别有相外之意，恐读之者或以辞害意，求公为我分疏。即问台安。

008. 致左宗棠十月初三日

派唐义训至榉根岭等处雕剿。乐平风气最强，正用之可御侮，误用之亦可作乱，请查明事端之所由起。察访何元炳是否志节之士。

季高仁兄大人阁下：

日内果分营扎景德镇否？此间今日派唐义训带千余人至榉根岭等处雕剿，贼在香口，闻人不甚多，千余人耳。祁门至香口有三路，一出大洪岭，一出大赤岭，一出榉根岭，兹将路程抄阅。由景德镇至桃树店共有几路？请尊处亦一饬查。

乐平风气最强，正用之则可以御侮，误用之亦可以作乱。闻通邑不肯完地丁，不肯抽厘，亦有并不完漕米者，请便中一查事端之所由起，风气之所以成。应如何惩办，乃为妥善？

又有拔贡何元炳，闻其才足以治军，系弟阅卷门生，八月曾以札调之，至今未来，亦乞察访，果系志节之士否？杨石泉何日来敝营？望催其速来，以慰渴思。籲翁何日赴蜀？乞示。即问台安。

009. 复张运兰十月初四日

如歙北各村果能采办米石，则绕攻郡城事半功倍。

凯章仁弟阁下：

接初三申刻惠缄，知初二、三日均未进攻。本日不知出队否？闻休宁城小而坚，仰攻不可太蛮，恐伤精锐。顷有献策者，言贵军与鲍军各留三四成队守墙垒，自带六七成队由北路绕至歙县之北，直攻徽府城。徽郡城本倾圮，贼亦无多，野战必易得手。府城贼走，则休宁不攻自下云云。国藩思此策亦甚有理，但只可带锅子，不带帐棚，又须与宋子久兄商明，沿途就地办米，不宜由蓝田、蓝渡带米而去。如歙北各村果能采办米石，则绕攻郡城，事半功倍，此举似属可行。请阁下即与子久、春霆熟商行之。但贼中耳目最长，行则宜速。

赵廷贵军械已发去矣。太平之贼，似虚张声势，非真有大股也，乞察之。即问台安。

010. 复胡林翼十月初五日

款议已成，鲍军可不北行。得以一意筹议南事，岂非至幸！当札希查撤参莫令，其青草塥之兵不可早动。

润之宫保老前辈大人阁下：

初四夜连接百四、百五、百六、七、八等号惠缄，敬承所示。

唐义训初三带队至祁西山中雕剿，尚未见贼，而文报已通，池州内犯之贼，当少退矣。

读抄示密寄，知款议已成。此间亦于初四夜奉到二十日寄谕，言抚议就绪，鲍军可不北行。初六日请派入卫之疏，殆不准行，吾辈得以一意筹议南事，岂非至幸？惟侍调度乖方，广德失而无以屏蔽浙江，宁国失而无以更谋苏境，徽州失而皖南几无立足之地，五、六、七、八等月所奏诸疏，竟无一语能践，无一句不假。中夜愧愤，何地自容！十月若不能克复徽郡，腊、正两月断不能不亲为淮扬之行。应如何前往之法，敬求训示。

寄云放苏藩，希庵放皖臬，皆极可喜之事。从此皖北吏治，公为主而希辅之，必有起色。莫令声名甚坏，即日当札希查撤参。希庵青草塥之兵，鄙意不可早动，贼之大股恐仍当自舒至桐，不知有一二可采否？

作梅二十六日起行，先至宿松，后至益阳，但由江西水路出湖，早迟难定，侍已缄告少村矣。即请台安。

011. 复李续宜十月初五日

逆夷业已就抚，鲍军无庸北上。皖南自徽、宁失守，几无立脚之地，吴省更不能提兵过问。休宁恐难遽克。

希庵仁弟亲家大人阁下：

顷奉谕旨，知阁下陈臬皖中，至以为庆。

逆夷业已就抚，寄谕饬鲍公无庸北上。九月六日请派入卫之疏，必不允准，吾辈得以壹意筹谋南事，自是大幸。惟皖南自徽、宁连失，不特无进兵之路，亦几无立脚之地，吴省数千里不能提兵过问，自顾职位，忧愤何极！潜、太两城主守，不易之论；石牌城主拆毁，仆未到过，尚不深知。要语嘱舍弟密告者，尚未接到。

鲍、张进攻休宁，二十九日获一胜仗，贼坚守不出，恐难遽克。左公尚在乐平。次青处公议稍伸，私情则我实抱歉，不知古人处此，如何而后两尽，请公细思示我。即问台安。

012. 加张曜孙片十月初六日

初意欲从皖南下手，守重镇，练水师，先驻徽、宁，后驻淮阳，后以事机不顺，屡失要地，不能达到目的。款议成后，得以专力东南，良足深慰。西巡之举，未审比已定议否？

再，九月三日蔚元埙赍尊缄至，适值徽州初失，休宁继陷，又闻津门之变，征鲍镇一军入卫，敝处记室诸友，稍有迁移，经月不报，幸勿为意。

弟之初意，本与来示指趣相合，欲守宣州以为重镇，扼东坝以通百脉，办太湖水师以规苏垣，办石臼湖水师以规芜关，数者皆须从皖南下手。此外则办淮扬水师以保下河，故屡有先驻徽、宁，后驻淮阳之奏，并以此二语出示，晓谕士民。不料广德失而无庇浙之力，宁国失而更无入吴之路，至徽州失而皖南几无立脚之地；上不能分圣主宵旰之忧，下不能慰苏人云霓之望，中夜旁皇，且愧且愤。适值夷氛日棘，不克壹意图维皖、吴之事，忧叹迟疑，逾月于兹。昨幸闻款议已成，南军无须入援，吾辈得以专力东南，良足深慰。但冀徽军速克皖南，布置差稳，弟即当亲率轻师，绕赴淮扬，纵不克遽复苏、常，但使隔江相望，声息常通，亦足少安三吴父老之心。鄙衷若是，未知事机果复何如？

胡宫保寄示尊函，言滦阳不宜久驻，诚为笃论，然西巡之举，实亦有未易言者。大约宫禁须制作之才，经纶草昧；三辅须熊罴之士，捍御疆场，非仅三数人所能集事。闻京师献娄敬之策者颇多，未审比已定议否？手此。再颂近祺。不具。

013. 致左宗棠十月初六日

请不必亲来景德镇，可将王开琳调回乐平，如全军驻扎华埠，则于诸军皆为有益。夷务款议已成，饬鲍军无庸北上，从此得以壹意谋东南之事。

季高仁兄大人阁下：

专差回，接复缄，敬悉已派王开琳等四旗至景德镇，至以为慰。惟云自率大队继进，则可不必。弟用兵之短，患其太呆，患其太怯，断无冒险轻试之失。普军五千人虽不甚可靠，然建德有险可凭，经营弥年，亦差可保。弟又添吴竹庄守湖口，以固后路。池州入山之零股，弟既请尊处以三营防景德镇，又派唐义训至祁西雕剿，此弟之呆而近于怯者。务请台驾不必来景德镇，或并将王开琳调回乐平。全军能出开化之华埠，则广信屈、钟二人受益甚大，严州张玉良一军受益甚大，再折而进剿歙之东南，则休宁之贼，皆畏二面夹攻，鲍、张之受益亦大。

前缄请阁下专人探看华埠，比已看明否？如已看明，即请阁下斟酌进扎华埠。顷浙江王中丞亦有信来，请贵军扎华埠，兹抄呈一阅。

又抄唐义训一缄呈阅，以见祁西榉根岭一带不足为虑。

夷务款议已成，饬鲍军无庸北上，弟初六日一疏，必不准行，从此得以壹意谋东南之事。华埠之举，是否可行，祈阁下谋定示复。凯章初四日又获一小胜仗，鲍、张二公正在与贼相搏之际，势难抽开。即请台安。

014. 致毓科十月初六日

夷务议款业已就绪，鲍军无庸北上，得以壹意南事。凡违抗命令、怯于战阵、勇于扰民之兵勇，须毅然裁撤。

右坪仁兄大公祖大人阁下：

初三日接二十八日复函，初四日又接三十日复函，敬悉一切。

此间于初四夜奉到二十日寄谕，知夷务议款业已就绪，饬鲍镇一军无庸北上，弟前月六日奏请率师入卫之疏，事必不行，二十万金之咨，又可不必急急。胡宫保请于江西拨银二十万赍作北军行粮，阁下拟即以弟咨中事理并为一款，最妥最妥。弟与胡帅两人必不同派，无论派出何人，皆以十二万为兵勇两月行粮，以八万为阁下与弟贡献，备行在户部赏赉之需。胡帅公忠体国，年来所以居心行政，无一事不思扶持阽危，挽回大局。当今救时好手，不得不推为第一。如果派渠入卫，与派弟无异，自当足成二十万之数，但分别以十二万协济鄂省北行之师，以八万为吾二人守土之贡耳。初八、九朱批必到，若弟与胡帅皆未派出，得以壹意南事，尤为慰幸！

丁守峻竟未到玉山之防，违抗弟与阁下两人之札，弟已据屈道、钟守禀，批令撤遣。此人于咸丰五年入弟营，弟知之最深。彰武奇兵等营，实不足恃，弟已再三斟酌，毅然撤之。如有求阁下暂留不遣者，祈勿允许。当今处处需兵，苟有可节取者，弟决不轻于裁撤。

此外，又有黎道献一营怯于战阵，勇于扰民，饶州一带，声名极坏，亦求阁下裁撤，或挈敝衔共札总局。营头本难尽好，择其尤者沙汰而已。顺问台安。

015. 复彭玉麟十月初六日

鲍、张攻休宁，俱获胜仗，张玉良虽数胜，然恐其兵力终难恃。求与曾国荃仿华阳镇章程办理大通抽厘。

雪琴仁弟左右：

初四日连接二十八、二十九日惠缄，盖前此榉根岭等处有贼，文报少梗，至初四改道桃树店乃通也。

鲍、张进攻休宁，鲍由西路，二十九日获一胜仗；张由北路，初四日获一胜仗。徽郡之贼占踞不出，浙中亦尚平安。严州失守后，张玉良前来迎剿，获胜数次，然彼间兵力终难恃也。陈镇军文收到，厚安〔庵〕去接，不知陈公肯弃百姓而出否？又不知接得上否？大通抽厘，须仿华阳镇章程，求阁下与舍弟主持办理。昨奉寄谕，抚议已定，鲍军无庸北上，仆九月六日请入卫一疏当不准行。即请台安。

016. 复宋梦兰十月初六日

队伍不错乱，枪炮不早发，即可少操胜算。舍休宁而绕攻徽郡，须视歙北乡村能否备办米粮而定。

子久尊兄馆丈阁下：

接初四戌刻惠书，得悉是日获胜情形，至以为慰。

战事无他谬巧，大约队伍不错乱，枪炮不早发，二者即少操可胜之权。贼若凭坚城而守，我军仰攻，断难得手。昨有献策者，请张、鲍暂舍休宁，而先绕歙北以攻徽郡，弟已缄商凯章。第两军每日食米近二百石，往返作七日计，须米壹千三四百石，恐歙北乡村难于采办。若仍由祁、黟夫驴运去，则断难应手，而贼亦得熟计而早为之备矣。是否有米可买，祈阁下详审，而与凯章定计，领状已批准矣。

京信顷已安稳，当无须南军入卫。即问勋履。诸维心鉴。

017. 致胡林翼十月初七日

抚州若有疏虞，则全局震动，漕折、厘金皆无可望。此数日音信稍稀。

润之宫保老前辈大人阁下：

日未接奉惠书，不知北岸事何如？

凯章初四又获小胜。闻初六日鲍、张并出攻围，尚未接其来缄，然贼匪闭城坚守之象已成，恐难得手。

赣南股匪窜至南城之上塘墟，去建昌府城仅四十里，郡城空虚可虑。侍前饬刘养素以三千人守抚州，不知果足御之否？抚州为江西中权扼要之区，与省城为唇齿，若有疏虞，则全局震动，漕折、厘金皆无可望矣。然九月六日奏请入卫之疏，无论派公派侍，皆饬密筹十余万金在此，尚不至不能起程，公前缄所索者必有以应。若皆不蒙派出，则须解户部四十万之款，侍赴淮扬却返无途费耳。侍明日当赴外查各岭隘，此数日音信稍稀。即问台安。

018. 复毛鸿宾十月初七日

初意屏浙入吴，未如愿。即当绕赴淮扬，以资声援，而慰三吴之心。款议已成，得以壹意南事。望即日渡江，匡我不逮。

寄云仁兄同年大人阁下：

前奉环章，敬悉旌从将发，又为襄人攀留，仁德感孚，讴思弥永。不审近日捻踪已少远否？台旆已沿汉至鄂否？顷接部文，阁下奉简擢江苏藩司，同志同方，抃慰何极！前次谢折，既未令进京，此次请觐，或亦可免于北行，相见有日，良慰饥渴。

弟奉职无状，调度多乖，接办皖南防务，不及十日而宁国失守，又旬日而徽州继陷。初意以宁国为重镇，可以屏浙，可以入吴，今吴下既无进兵之路，即皖南几无立足之地。中夜旁皇，且愧且愤。目下鲍、张两军进攻休宁，小有擒斩。若十、冬两月不能攻复徽郡，弟当于腊尾春初，绕赴淮扬，纵不能遽复吴会，但令于镇江巴将军、上海薛中丞联络声援，亦足少慰三吴之心。

前此逆夷犯顺，凭陵郊甸，有诏征兵入卫，弟奏请于弟暨胡宫保二人中，钦派一人率师北上。顷闻款议已成，或可免此一举，吾辈得以壹意南事。伏乞阁下即日渡江，辅车相依，匡我不逮，至幸！至幸！珂乡近日办团情形，如有所闻，伏乞惠示一二。顺问台安。谨璧谦版，诸维心鉴。

019. 复左宗棠十月初八日

分析用兵致呆之由，酌商应敌之策。

季高仁兄大人阁下：

初七夜接初五惠书，敬承一切。弟自知用兵失之太呆，故请教于阁下及润帅，今来示详及得机得势之说，益觉豁然开悟。所应复者详列于左：

一，徽州失守之后，飞札鲍、张由岭外收回，一则顾祁门老营，一则岭外无米可买，鲍、张饷道已断，救败之着也。厥后鲍由渔亭进攻休宁，张由黟县进攻休宁，系因已成之局，因绅民之请，遂为呆着。

一，目下若取远势，能以劲兵从开化、华埠绕出歙之东路，则其势最远。然此一路山太多，径太仄，米太少，民情太坏，阁下不肯从此路进兵，极有识，佩服！佩服！其次略取远势，则请阁下从婺源进扎屯溪，屯溪在休宁之东，歙县之西，徽属水陆最盛之区也。贵军若到屯溪，则与鲍、张两军可收夹攻之效，而徽军如尚溪口之杨副将、江湾之王副将，皆可与贵军联为一路。另有一图粘签说奉呈。

一，祁西榉根岭之贼去而复来，似是池州打先锋之贼，当不致内犯景德镇也。弟在老营派千人去防，带锅而不带帐，借居民房，十日换房一次。阁下若由婺源赴屯溪，宜全军皆往，不必留防景德镇，虽后路过于空虚，然有不能兼顾之势。此层仍请兄细酌。

一，贵军赴婺，军装可由乐平舟载至婺，食米由弟札婺源朱令采办，饷银即日催粮台赶解。

一，魏喻义、陈品南、王永章、周达书诸将暂不能调，调亦必不应，且待与翟中丞通信一二次再说。

一，鲍、张初六攻城，贼坚闭不出。前奏请入卫一疏，初七夜接朱批。兹将寄谕抄送尊览。即请台安。

020. 致胡林翼十月初八日

左宗棠责己用兵不得机势。严州之贼，尽折回与鲍、张大战。入卫一疏果不令行。

润之宫保老前辈大人阁下：

鲍公初六日攻城，贼坚闭不出。左季公谓侍用兵不得机势，良然，良然。兹将渠信与侍复信抄阅。

探报严州之贼，尽折回与鲍、张大战。果如是，浙患少纾，亦大局之幸也。

入卫一疏，初七夜接寄谕，果不令北行，录呈尊览。即问台安。

021. 致彭玉麟十月初八日

九舍弟营甚缺粮米，请饬委员买米送去。

雪琴仁弟阁下：

九月六日奏请入卫一疏，十月初七日接奉朱批，寄谕未允，兹特抄呈一阅，祈阁下转抄寄厚庵、希庵二处。九舍弟营甚缺食米，兹专夫四人送银二千两交尊处，请饬委员买米送安庆营，或即令李少山办亦可。又敝处致萧辅丞奠银五十两，不知内银钱所何以久未寄送尊处？实属迟延。兹附寄，祈转交萧宅为荷。顺问刻安。

022. 复张运兰十月初八日

诱战不出，攻城不易，拟请左军由婺源至屯溪，以收三面夹攻之效。

凯章仁弟大人阁下：

接初六日惠书，知贵军与霆营初六日诱战，贼皆坚守不出。古人谓攻城无良策，洵不诬也。今日缄商左季翁，请其由婺源出江湾以至屯溪，与阁下暨鲍军收三面夹击之效，不知左军果能速来否？即问台安。

023. 复李瀚章十月初八日

东南糜烂，郊畿危殆，何敢言寿称庆。自责治军无状，屡失机宜。决不再令李次青带勇。

小泉年兄阁下：

八、九月间曾接两缄，久未裁复，至以为歉。顷又奉二十七日惠缄，猥以马齿虚增，远辱廑系。方今东南糜烂，夷氛内犯，銮舆北狩，君父在难，正臣子负罪婴疾之时，岂敢言寿称庆？

九月六日复奏请北上入卫一疏，十月七日奉到朱批谕旨，国藩与胡帅二人均可无庸北上。闻该夷款议已成，交银即可退出。圣主眷念南服，不令以他务纷心，而鄙人治军无状，广德失而无复庇浙之力，宁国失而更无入吴之路，徽州失而皖南几无自立之地，中夜以思，愧愤何极！现在力攻休、歙二城，无论得力与否，腊尾要当谋为淮扬之行，少慰三吴之望。

次青此役，大失民心，吾负私情而伸公义，昨奉优诏褒嘉，将来转圜尚易，然决不再令带勇。与其负之于后，不若慎之于始也。即问台安。

024. 复王必达十月初九日

治军无状，不能庇浙窥吴，护圣防夷，何敢言寿称庆？左军暂驻乐平，待机会攻婺源，请将月饷速解左新军。

霞轩仁弟阁下：

前接惠缄，裁答少稽。顷间载奉赐书，猥以马齿虚增，远辱廑系，奖饰过情，至以为歉。

国藩初意本拟立重镇于宁国，东可以庇浙江，北可以规吴会，西可以图东坝、芜湖，与长江水师联络一气，不谓湘军尚未到齐而宁国已失，皖南甫经接防而徽州旋陷。受事五月，竟无一旅可入苏境，职分所在，且愧且愤；况复夷氛犯阙，銮舆北巡，正臣子负罪抱疚之时，岂敢言寿称庆？

此间日内粗安。鲍、张二十九、初四日两战后，未再开仗。左军前恐贼窜腹地，请其暂驻乐平，比饶、广两防渐稳，拟倩其即入婺源，会攻休、歙。渠新军不耐饥饿，请将月饷迅速筹解为荷。国藩日内出查岭防，途次黟县，手泐奉复。谦版尚留祁门老营，不及缴还。即候台安。

025. 致张韶南刘兆璜十月初十日

新勇竟至食粥，请再筹银五千两径送安庆。

伴山、幼蟠尊兄大人阁下：

昨日札总粮台解银二万两、米二千石至安庆，又札尊处解银二千至水营，为安庆买米之用。兹接舍弟信，新勇竟至食粥，应请阁下再筹银五千两，由易畇荄派夫径送安庆，派先锋官李卿云押解，合之总粮台之银二万、米三千石，约计共万金，或可稍稍敷衍。今日大雨，竟不能登岭一看。即问台安。

026. 复张运兰十月十一日

兵勇太单，似应足成五千之数，宜于近日派人回湘招募，并另办公文告知大概规模。

凯章仁弟大人阁下：

十一月〔日〕黟县宏村寓次得初九日一缄，具悉一切。

黄万友来，各带有勇，挑出之缺，有人可补，至以为慰。每思阁下一军，究嫌太单，除扎潭口外，前敌不满三千，出六成队则不满二千矣，岂足以剿大股之贼？似应再添数百人，足成五千之数。阁下纵怀务实不务多之意，而离湘太远，营中告病告假，事所常有，虽五千人亦不过收四千人之实效。宜于近日派人回湘添募，腊月赶到，春间若有大战，则兵力稍厚。阁下如以为然，则将大概规模函示敝处，另办公文也。

旌德之贼，闻系杨七麻子所带，从宁郡来。严州有克复之耗，未失之说，则恐不确。国藩今日查羊栈岭，因云雾太大，不能望远。知念附闻。顺问台安。

027. 致左宗棠十月十三日

闻敌欲自屯溪窜江西，请入岭御于婺源、休宁境内。祁门垒坚，请无系念。

季高仁兄大人阁下：

自初八日奉呈一缄，绘图粘说，请阁下进扎屯溪，弟即于次日赴黟县查岭，因建昌有贼，又咨商阁下缓进。二日内闻建昌之贼于初二、三、四等日扑城，城中尚能固守，想无虞矣。西路赤岭、榉根岭之贼，闻已退回池州。雕剿之七百人尚在岭上，亦自无碍。惟屯溪一路，实属可虞。闻杨七麻子欲自此路窜江西，兹有绅民一禀呈阅。与其待贼出岭，而贵军御之于德兴、乐平境内，不如阁下入岭，而御贼于婺源、休宁境内。

接初九惠书，以弟祁门为虑。祁门营垒尚坚，请无系念。即日祈台旆向婺源进发为荷。弟十四日可回祁门，兹于途次草布。即问台安。

028. 复胡林翼十月十五日

处多难之秋，负疚不遑，奚暇言庆？鲍镇近日抑塞郁怒，颇改常度，不敢令其攻坚，已涵其来祁门小住。敌围建昌三日，闻已解去。不可以马辉房继莫令。

润之宫保老前辈大人阁下：

侍以初九日出营，赴黟县查岭，每日行六七十里不等。连接百九、百十、百十一、十二、十三、十五、十七等号惠书，敬承一切。中有百十四、十六二号未到也。当贱子揽揆之辰，正阁下释服之日，同为永感之人，并处多难之秋，负疚不遑，奚暇言庆？

侍于十四日归祁门，此间一切如常。鲍镇近日抑塞郁怒，颇改常度，虽无直告侍者，而侍亦略闻一二。其大端则以皖南民居深山，傍营之百姓太少，侍之禁令又严，以致营中望楼、大炮、军火、筑墙、挖濠等事，向在江北全用民夫者，今皆用本营勇夫，太不方便，一也；多公添至万人，而渠仅六千，仍有小国大国之分，屡请添步队四千、马队一千，未见允许，二也；前此革换营官二人、帮带数人，疑皆宋将怂恿左右而成者，三也。侍疑此三端，皆非不可解之忿，或更别自有说。闻台端派汤某前来查核，因宽譬之。侍出岭未得相见，顷又得百十八、十九、二十三号信，欲力攻休宁、歙县二城，现在鲍公悁忿如此，侍实不敢令之攻坚，即去亦恐非破贼之象，只好听其自进自止，且寄信令其来祁门老营小住二三日再看。大约皖南今冬，殆无佳耗，惟厚庵破南陵援贼，接出陈大富，是近日极快意事耳。

左季帅昨有复信，允即晋扎屯溪，未定何日拔营。江西赣南贼股，围建昌三日，闻已解去。此外小事，另纸奉复。即问台安。

一，常州赵氏一门忠义，即当为之具奏，请饬渠家丁具一禀呈，由尊处信缄内寄来，以便存案，原讣即不璧。

一，梅村所托之田晋藩，系歙、绩未破时事，现不知在何处，如其来，当有以用之。

一，莫令交希庵查最妥，以皖臬察皖令，亦职也，惟目下援贼方来，且姑缓办。莫令是敝营委员，攻莫令者，怀宁马征麟亦敝营之委员，沅甫则又舍弟也。大约撤则必撤，以马辉房继之，则不可耳。

一，萧古香之事迹，公知一二否？求开示以凭复奏，此间别无闻见。侍又行。

029. 复彭玉麟十月十五日

主忧臣辱，岂敢言庆？可令侯朝栋抽厘以济韦军。莫令声名狼藉，宜即撤委。厚庵解南陵之围，可谓奇功。乞查示陈军人数。并请即札李作士自买九舍弟应买之米。

雪琴仁弟大人阁下：

国藩于初九日出营至黟县查阅各岭，十四日归，共接惠书五缄，分条敬复如左：

一，贱生揽揆之辰，方今东南糜烂，夷氛正炽，主忧臣辱，岂敢言庆？而来示写作俱精，大似初留馆之翰林，日日想考差大考者。

一，变平日铁绰铜琶之调，贤者良不可测。惠赐各种食物，日内已饱啖矣，谢谢！

一，黄翼升谢恩折，敝处当为代办，交元旦折差带去，不附驲报。

一，候补府经侯朝栋，可即令其在黄家渡抽厘，以济韦军。

一，徐、申、周诸公，鄙人皆不以为然，无如目下实无人可换，如怀宁由敝处放。

一，莫令竟至声名狼藉，此刻思撤委甚切，亦无好官可换。阁下如有实在可信之人，得一人则撤一人，极易事耳。

一，厚庵解南陵之围，拔出陈镇一军，可谓奇功。十一月当先解万金济之，不知人数共有若干，乞查示。

一，九舍弟应买之米，请即札李作士自买，仆又札江西藩台解米二千石济安庆矣。顺问台安。

030. 复左宗棠十月十六日

建昌之敌，请派部前往雕剿。厚庵于南陵破敌垒四十座，实今年第一快心事。湘平公军亦当同发。

季高仁兄大人阁下：

十四日接十一夜惠复一缄，知屯溪之请，恰与尊意相合，即备咨请大军前进。顷得来咨，因建昌之贼窜近安仁邓家埠一带，贵军须暂留截剿，与弟十一日之咨相符。闻此股实非悍贼，在仁化、乐昌屡被粤兵及康勇击败。建昌仅升字营六百人，居然守城二日三夜，得以保全，且出击获胜，则贼之无能可知。应请阁下派三、四营前往雕剿，一面仍料简全军，进驻屯溪。如狮子搏兔，必用全力，则多派数营截击亦可。至大赤、榉根、大洪诸岭，设防尚密，可不必上烦廑虑。

厚庵带韦部六成队由水路赴南陵，破贼垒四十座，拔出陈大富一军，此今年第一快心事。雪琴信抄阅。厚庵真名将也。桐城狗逆，尚未开仗。多公寄润帅信，附呈一阅。芗泉一军，谕旨未准调来，即日再当陈请。各军皆发，湘平公军，亦当一律。公如少钱不敷用，宜另易名目见示，可通融也。顺问台安。

031. 复胡林翼十月十七日

尊书及梅村、廉卿鸿文，奖许之过，期待之厚，愧不敢当。霆营新军士卒愁苦无聊，主将悁忿不解，俱非佳象。

润之宫保老前辈大人阁下：

十五日郧兵至，奉赐书并锡匣惠件，又梅村兄与廉卿鸿文，读之愧悚难任。公有赐物，无一敢却。此次则实不敢当，而又不敢径璧。谋之少荃，以为令诞不远，可还以此致祝，而媵之以他物。姑存其说，先以鸣谢。梅公之古藻联翩，廉卿之真气流转，奖许之过，期待之厚，诸无以副之，少迟再行肃函奉谢。

十六夜专丁归，又奉初九日环章。西迁之说，幸与日前寄示复严、张信不谋而合。至云斩程元振，出之柳、0024-01 则为忠直，出之郭、李则为跋扈，尤为至论。尝熟思袁绍之诛除宦竖，陈元礼之迫胁马嵬，虽一时快心之举，然岂稍有儒生气象者所能为哉？又岂有儒生气象者所应为哉？

霆营新军苦甚，仅欠八、九两月，而其苦似有甚于青草塥之欠饷五月者，士卒既愁苦无聊，而主将又悁忿不解，俱非佳象，侍虽佯为弗闻，而心窃忧之。宋国永似尚晓事，然亦怯于积威，难遽挽回。公辛苦教练数年，成此一枝劲旅，恐一调南岸，而逾淮变枳，尤以为疚。左帅十一日复信抄阅。即请台安。

032. 致鲍超十月十七日

敌若闭城不出，切不可攻坚。陈玉成已在桐城扎营，左军二十外乃赴屯溪。新饷日内可到，优先发给。

春霆仁弟阁下：

久未接来信，甚切系念。日内贼情何如？若闭城不出，阁下切不可攻坚，恐徒损精锐也。

杨军门带韦部赴下游，解南陵之围，水陆仅三千余人，破贼垒四十余座，接出陈镇大富一军，此近日第一可慰之事。四眼狗率众上援，已在桐城扎营二十余座，尚未开仗。左京堂一军，本拟即日进驻屯溪，因江西境内有贼窜贵溪，须分剿之后，乃能会剿休宁，大约二十外乃赴屯溪也。闻贵军士卒甚苦，新五营尤苦，新饷数日内可到，先尽贵军发给。顺问台安。

033. 复毓科十月十八日

黄守及李升平、杨锦斌等人守建昌十分出力，应从优奏奖。敌多路窜扰，已调陈大富一军驻扎东流，专防李秀成一股。敬求速发二万金与陈军。

右坪仁兄大人阁下：

前接初五日环章，值弟出查阅岭防，未即奉复为歉。

建昌之围，弟实悬系万分，幸托威福，得以迅速解围，喜慰非常。闻黄守率其子二人昼夜登陴严守，李升平、杨锦斌及黄家驹、解璜亦十分出力，应请阁下主稿，絜列敝衔，从优奏奖。方今发逆炽于北，粤匪扰于南，江西军事，殆无了期，若守令尽能固守城垣，则弟与阁下省力多矣。闻屈、钟二人布置甚好，信、玉两城，应可无虞。目下伪侍王李世贤踞严州，有窥伺衢、信之意；伪辅王杨七麻子踞旌德，往来徽州、休宁等处；伪忠王李寿〔秀〕成由青阳上犯，图窜江西。弟意建德普军，尚难深恃，已调陈镇大富一军驻扎东流，专防李寿〔秀〕成一股。惟该镇一军，新自南陵拔出，经年被围，未发一厘之饷，实属可敬可悯，敬求阁下饬发二万金，无论何款，总以迅速为妙。此十月内，弟索银至十八万之多，而左军、普军、吴军款尚在外，子药、军械，各局万金在外，为数自嫌太巨，而弟实再四撙节，出于万不得已。普军本应由阁下发饷，弟欲激励用之，遂权由总粮台支领，盖所办同系一事，弟与老兄可不必分家也。

鲍、张二公，十五日又获一大胜仗。徽、休两城，近来添贼颇多，难遽克复。赣南李道似可饬赴新任，应请尊处办札，絜敝衔行知。王守提调粮台，目下尚难遽易生手，已于司详批驳。

京中事局渐稳，国家之福，亦吾辈之幸也。手肃奉布。即请台安，诸惟心照。

034. 致张运兰十月十九日

援敌将分二路而来，或扑贵军之前，或抄贵军之后，如何布防，望速复示。

凯章仁弟大人阁下：

连接公牍，知十五、十七日两次大胜，曷胜忭慰！惟闻大股援贼，即日将至，贵军与霆军仍当蓄锐以待，专剿援贼而打活仗，不宜蛮攻坚城，是为至要。援贼若来，必分两大枝，一枝由歙北来贵军之前，一枝由黟县抄贵军之后。其抄贵军后者，王令峻虑其由双岭而入，汤丞敏虑其由新岭、桐林岭而入，鄙意由双岭而入，则必下阜岭以至潭口。阁下有分营在潭口，或可无虑，桐林岭高峻之至，亦可少虑，惟新岭实为可虞。

礼字两营于十九日拔赴渔亭，已嘱其在渔亭驻扎三四日。阁下与宋子久侍讲熟商，或令礼字两营驻新岭，或驻双岭、潭口等处，抑或令安营分驻新岭、双岭、潭口等处，专顾贵军暨宋军后路，望飞速复示，以凭札饬礼营遵照。此问台安。

035. 复左宗棠十月十九日

贵军应先由镇赴上溪口，待取齐再进。已饬鲍、张二军休养。必须调来芗泉一军。

季高仁兄大人阁下：

十八夜接十七日未刻惠缄，敬悉一切。

贵军由玉山、常山、华埠、开化而来，动辄经月，与敝处及鲍、张首尾不能相应，似不妥叶。不如从阁下后一说，老湘等追近贵溪，仍折回乐平，以赴婺源。阁下先由镇赴上溪口，待取齐再进，请即从此说以行。阁下抵上溪口后，老湘营未到之日，请台从枉过祁门一叙，先此奉订，届时再专人迎迓。

鲍、张十五日破万安街贼巢，十七日破贼垒二座。休贼恃有大援将至，豪不为动。弟饬其且与休养，以待援贼；亦盼贵军之至，以成犄角之势。芗泉一军，仰仗大力，必须调来。弟明春将为淮扬之行，拟留阁下专任皖南，鲍、张、蒋三军当留二军随阁下在皖，弟带一军赴扬也。顺问台安。

036. 致左宗棠十月十九夜三更

祁门告急。嘱星夜派二千人前来救援。

季高仁兄大人阁下：

顷据探报，贼之大股从石埭、大平破羊栈岭而入。岭外处处皆贼，一处破，则各处可入。张军前后皆贼，可虑之至。敬求阁下派二千人星夜来祁救援，留四千人守景德镇。事势如此，贵军有不得不分之势，愈速愈妙。严州已克，诸贼皆来黟、祁、休宁矣。飞商。即请台安。

037. 加左宗棠片十月二十日早

嘱带三千人于二十五日驰援祁门。

严州之贼于十八夜全至休宁，闻实有三四万也。今早大雾，张军必开大仗，悬系之至。鲍公十九日夜来一禀，弟二十早一批，抄呈台览。黟县之贼若竟扑祁门，必在二十一、二日可到，弟处老营可坚守三四日，阁下若来救援，请带三千人来，能于二十五日赶到，敝处必尚无恙。祁门地势极窄，弟以三千守墙子，兄以三千打行仗，万不可再多。再颂台安。

038. 复邵亨豫 [1] 十月二十日

若急于成行，宜在途中稍作濡滞，以便飞致部文。

汴生仁棣馆丈阁下：

手示暨公文读悉，即当遵照办理。近日拜折发至滦阳，奉到朱批，大约须一月零二日。此事另有明发谕旨。部文竟不知何日始到。台从若急于成行，宜在何处稍稍濡滞，请先行订定，以便届时飞致。俶装亦不必过速，设前途音耗不佳，警报迭来，必不强留，知阁下于国难、家事二者，万难遣怀耳。复请台安，不一。

[1] 邵亨豫，字汴生，江苏常熟人。道光三十年进士，曾任安徽学政，礼部权吏部侍郎，仓场侍郎，陕、鄂、湘巡抚，吏部兼侍郎等职。

039. 复杨岳斌十月二十一日未刻

敌入黟县，全局大震，幸鲍、张二军获胜，将敌逐出，冀能再胜，将敌驱出岭外。岭防日日可虞，务祈设法玉成陈军扎驻石埭之七都。

厚庵仁弟大人阁下：

前闻解南陵之围，救出名将、劲卒、义民数万人，为之拍案称快；本年地拆天缺，无一可意之事，独此事令人轩眉。顷间接初八、初十两次惠书，借审一切。

陈镇军应驻之所与银两、军火、锅、帐等件，已札饬江西总粮台迅速筹解，并咨明冰案。昨因贼破羊栈岭而入黟县，全局大震。又请陈镇军由香口而入，驻石埭之七都，冀与岭内诸军联络一气，亦经咨会在案。贼于二十日破黟县，凯章派队八百人速剿，午刻接仗，我军小挫。春霆派千六百人会剿，申刻获胜，贼已逐出距城之二十里。今日若能再胜，驱出岭外，则鲍、张无后顾之虞，得以全力进攻休、歙。然岭外不扎一枝大军，则岭防日日可虞，陈镇军一枝，务祈设法玉成此举，皖南之机局乃活耳。复问台安。

040. 致左宗棠十月二十一日未刻

黟县之危已解。陈军已移扎南路，屏蔽岭防。

季高仁兄大人阁下：

十九夜、二十日三次缄请阁下来祁，皆同一稿，计达台照。

二十日辰刻，羊栈岭之贼窜入黟县城内，凯章派二五旗与徽军之袁国祥进剿，未能得手。鲍镇派三营，又派驻扎渔亭之礼字二营、张参将营于申刻进剿，二五旗亦随霆军回剿，大获胜仗，将贼逐出城外二十里。今日再当进剿，若其复胜，将贼仍逐出岭外，则鲍、张无后路之虞，仍可壹意进攻休宁。然岭外无一枝大兵，则岭防处处可入，时时可虑。现请陈镇一军由东流建德移扎南路，屏蔽岭防。阁下赴援之师，想已由景镇起行，来至中途，若祁门无警，则鬯叙数日之后，仍请雄师进扎上溪口。顺问台安。

041. 致胡林翼十月二十一日

前日敌破羊栈岭，大局全震，幸鲍超拨军进剿获胜。

润之宫保老前辈大人阁下：

前日贼股破羊栈岭而入，张军后路已断，大局全震，昨日鲍公拨军进剿获胜。兹抄寄左公缄呈阅，稍慰垂念。顺问台安。

042. 致张运兰十月二十一日

黟县克复，应否退扎，可自行权衡。

凯章仁弟阁下：

二十日敝处两信两批，皆嘱贵军退扎渔亭，鲍军退剿黟县，今早接鲍公及各处信，知贵军昨日二五旗小挫后，旋又会同霆军大获胜仗，黟县克复。此时应否退扎，应请阁下商同鲍公，相机办理，敝处不复遥制。总之，黟县为贵军米路，渔亭为鲍军米路，若力能顾全两处，则不退为妙；若力不能顾全，则当斟酌，善为少退，将来再进，阁下自有权衡也。即问台安。

043. 致左宗棠十月二十一日

嘱了清石镇街之敌，再入皖境。

季高仁兄大人阁下：

顷敝处有人自景镇来，言另股贼匪已至石镇街，其为窥伺景镇、饶州，已无疑义。弟十九夜、二十早告急之信，情意太迫，想阁下必已分兵来祁。今闻石镇街之信，弟颇悔之。特再专足奉布，请贵军了清石镇街之一股，再入皖境。或阁下业已至中途，则请卓裁自度。总之，景镇为皖南全军后路，万不可稍有疏失，求阁下妥办。即请台安。

044. 复胡林翼十月二十二日

用兵之道，神速贤于拙滞。黟县克复，敌计已破。问左军调度之计。

润之宫保老前辈大人阁下：

接奉十五、十八日手教，敬承所示。

长虑却顾，因谨慎而拙滞，此正侍用兵之短处。日昨十九贼破羊栈岭，二十日破黟县，侍之调度又已拙滞，幸鲍、张未接侍信，先已发兵。二十日鲍军行八十里，大获胜仗，立将县城克复，张军行五十里，巳刻小挫，申刻又大胜。二十一日鲍、张两军复大胜，追贼出，立将羊栈岭克复，此神速贤于拙滞之明效也。

来示大府规画之地，须宽博有余，富饶之乡自无逾于淮扬者。五月间承公七次缄示，侍即决计办淮扬水师，无如节节迟滞，目下尚不能舍此而驰赴淮扬。徽州之失，侍所以痛心而疾首也。贼之诡计，一由黟北踞黟县渔亭，断鲍、张之粮道；一由祁西窜踞景德镇，断侍之粮道。昨克复黟县羊栈岭，黟北之贼，计已破矣。其祁西一层，现函商左帅暂留景德镇。左帅留景镇，则着子较拙，左帅来屯溪，则机局较紧，侍不能决，伏候指示。即请台安。

045. 致左宗棠十月二十二日

务祈主合不主分，但专顾景镇，不兼顾广信。

季高仁兄大人阁下：

三日不接来信，悬系之至。昨夜闻贼窜石镇街，顷又闻贼于十七日窜河口，岂南路之贼，已分两股耶？务祈贵军主合而不主分，力剿南路之贼，专顾景镇，其广信境内，贵军可不兼顾也。即问台安。

046. 复李续宜十月二十二日

皖臬一篆，如其送来，仍以受篆为是。鲍、张克复黟县，乃皖南近日可慰之事。

希庵仁弟亲家大人阁下：

接初十日环章，具悉一切。

皖臬一篆，前经翁中丞奏委蒋守署理。如不送来，自不必与之计较；如其送来，阁下仍以受篆为是。盖安徽糜烂之区，人人裹足远避，前此七、八年间，福中丞告病、告假，奏疏近十次，其避抚篆如避虎狼；近翁中丞思卸抚篆，前后亦具疏数次；恩廉访不肯接臬篆，曾经严旨申饬，此皆三年以内之事。阁下若坚执不受，则与三君子规避之迹，无甚区别，祈细酌之。

此间十九日贼破羊栈岭入黟县，全局大震，幸鲍、张拨兵迅速，化险为夷，此皖南近日可慰之事。然祁西等处无营，毕竟可虑。兹将本日寄润帅信及批鲍镇禀抄呈。顺请台安。

047. 复张运兰十月二十二日夜

时势稍异，调度略殊。此次赴援神速，厥功甚伟。望即日派人来领饷。

凯章仁弟阁下：

二十二日未刻接到二十一日惠缄，具悉一切。

国藩之欲贵军移扎渔亭者，为黟县已失，米路已断也；阁下之不肯轻动者，为黟县复得，大局复稳也。时势之先后稍异，故调度进止略殊。此次贵军赴援神速，挽回全局，厥功甚伟。需饷五千之数，望即日派人来领。复颂捷喜，不具。

048. 致胡林翼十月二十三日申刻

宋国永两次获胜，逐敌出岭，可谓至幸。特拟战守事宜数条，敬求训示。

润之宫保老前辈大人阁下：

此次入羊栈岭之贼，实有二万人，宋国永两次获胜，克复黟县，逐贼出岭，可谓至幸。然贼众我寡，后患方长，特拟战守事宜数条，敬求训示。即问台安。

049. 致张运兰十月二十三日酉刻

敌众我寡，后患方长，兹拟战守事宜数条，乞指示。

凯章仁弟阁下：

日昨之役，幸赖雄师与霆营迅速转危为安，可谓大幸。然贼众我寡，后患方长，兹拟战守事宜数条，是否妥当，伏乞星迅指示。大局定而后小者可随时变化也。即请台安。

050. 复左宗棠十月二十三日

黟县克复，贵军应全留景德镇，千万莫轻分兵。

季高仁兄大人阁下：

二十二日接专差惠缄，内有清册一本，又接复缄，系因十九日羊栈岭之变，派队来援祁门。弟因二十日鲍军获胜，克复黟县，于二十一日已两缄奉告，二十二早又去一缄。二十二午刻，闻鲍、张二十一大胜，贼果退出羊栈岭实信，又专差刘德大持令箭至中途，阻止贵军派来之队，无庸来祁。黄有功、李世颜二十二夜计可得令，今早可折回景德镇矣。阁下率中、前、左、后四营，二十四可不必起程，即请全留景镇，以为老营派队至二百里打行仗，千万莫轻分兵，至嘱至要！即问台安。

051. 致胡林翼及水陆统领十月二十三日

将皖敌近日动向、目的及官军分别战守之法，条陈奉商。

润之宫保老前辈大人并各水陆统领：

南岸贼情，伪侍王李世贤初意本窜浙江，其破徽州，乃其意外之获。现其党分布徽州、严州等处，伪侍王谋徽、谋浙，其意向似未确定。伪辅王杨七麻子驻旌德，其意似为徽州之后援，保宁国之前门。伪忠王李秀成挟伪小东王自苏州、芜湖而来。厚庵军门于南陵亲见其党羽甚多，昨由青阳至太平，直犯羊栈岭而入，破黟县，其意专在抄祁门及鲍、张之后路，虽二十日、二十一日官军两获大胜，克复黟县，追贼出岭，而该逆必再寻别计抄我后路。此贼情之大略也。官军应商战守事宜，谨陈于左：

一，李秀成股匪若再由羊栈岭、漳岭入窜黟县，鲍、张仍照二十日、二十一日之例，派队速剿，祁门亦派二千人去打行仗，三路会剿。

一，李秀成股匪若由大洪岭入犯祁门，祁门老营坚守不动，待鲍、张派队来援，祁营再出队夹击。

一，李秀成股匪若由赤岭、榉根岭内窜景德镇，即九年六月杨七麻子由景镇窜回石埭、七都之路也，左京堂由景镇发兵拦头击之，祁门发兵横击其腰。

一，伪侍王、辅王二股若分支由婺源窜乐平，左军拦头迎击，张军由尚溪口跟踪追剿，应由凯章兄派人将尚溪口、婺源路径一一看清，并派人预先于中途坐探。如窜乐平之贼不满万人，则左军自足了之，张军不必追剿。

一，左、鲍、张老营暨祁门老营均须深沟高垒，多储米粮子药，为坚守之计。如附近二百里有贼，均可派队出打行仗。打行仗之法，或带锅而不带帐，或老营煮饭挑送，皆可。

贼情军机另纸奉商。

052. 致杨岳斌十月二十三日

太平军近日云集徽州，殊可焦虑。兹将兵力调度一单，寄请酌量。

厚庵仁弟大人阁下：

前阁下在南陵所见之贼股，即系伪忠王李秀成带二万余人，由青阳至太平，十九日破羊栈岭，二十破黟县，抄断鲍、张粮道。幸鲍公调队神速，二十日、二十一日两获大胜，追贼出岭，转危为安，足慰廑注。然伪侍王、伪辅王、伪忠王、伪小东王俱来徽州境内，贼数太多，官兵太少，殊可焦虑，兹拟调度大概规模一单，特寄一阅，如有不妥之处，务祈飞速详示。陈镇军若能至香口一带，则敝处稍松耳。顺问台安。

053. 致鲍超十月二十三日

敌数尚多，尚觉可虑。兹拟战守事宜数条，寄请商酌。

春霆仁弟阁下：

日昨羊栈岭之失，幸阁下与凯章派队迅速，宋、娄诸将力战奏捷，转危为安。然贼数尚多，贼气未衰，尚觉可虑。兹拟战守事宜数条，特寄与阁下商酌是否可行。如有不妥之处，即乞详示。休宁之贼，日来有何动静，亦乞示及。黑龙江及华营马队在黟打仗，尚得力否？祈直告我。顺问捷喜。

054. 致左宗棠十月二十四日辰刻

黟县之战，实杀敌不过四百。敌若入赤岭，请选精锐迎头击之，当可得手。祈速查景镇至赤岭究有几路。

季高仁兄大人阁下：

二十日、二十一日黟县之战，弟派人数地上贼尸，实二百五人，据报已埋二百余人，实杀贼不过四百，而外间纷传千余人，春霆禀报七千。虽杀贼四百，已极不少。而伪忠王大股不下三万，计其中能战者必有七八千人。弟昨日所上贼情条议，言贼由赤岭、榉根岭入窜景德镇，二十四日早接禀报，二十二日贼在赤岭搦战一日，看来贼入赤岭之计甚决，为期必甚速。王壮武向在郴、桂，惯在万山之中出奇制胜，其部下将弁，当有隶尊麾者。赤岭至桃树店约九十里，桃树店至景德镇约百余里，该逆自疲于山谷之间者二百里，无一处可容大队，望阁下选锐卒千余人，迎头击之，当可得手。山径太窄，譬如两鼠斗于穴中，将勇者胜。望阁下选一好手当前敌也。景镇至赤岭究有几路，亦祈速查，若有两路，须选两人当之。弟仅知桃树店一路耳。贵老营扎得坚固否？并问。即请台安。

055. 复左宗棠十月二十五日

敌将犯赤岭而未犯，或者知难而退。贵军尚须酌留二三营于景镇，以保后路。

季高仁兄大人阁下：

差旋得惠书，知台从将二十四日来祁一叙，至为慰幸。

弟二十三日所寄战守事宜条议，二十四日寄信言贼将犯赤岭，兄接到后不知变计否？果成行否？赤岭修防甚固，二十三、四贼未来犯，或者知难而退，不思从此内犯乎？如其内犯，祁门出队横击，必可得手，应请台旌迅速来祁一会。至贵部全军，则尚须酌留二三营于景镇，以保后路，至恳！至恳！看来贵军万不能不添人也。即问台安。

056. 致左宗棠十月二十六日

请全力进剿婺源，不必兼顾赤岭。

季高仁兄大人阁下：

顷据探〔报〕，德兴已失，婺源自是可危，应恳贵军即日赴婺进剿。此贼不能逞志于广信、建德，贵军破之自有余力，然搏兔当用全力，万祈无忽。赤岭万无一失，阁下不必兼顾，总宜全军同行。即请台安。

057. 致胡林翼十月二十六日

南路之敌已破，左军不能不赴婺源。

润之宫保老前辈大人阁下：

地图一纸呈上，虽不甚确，公阅之可得南岸之大概。今日得报，南路之贼已破。德兴县去婺源甚近，左军不能不赴婺源矣。鲍公处私惠之说，敝处暂不行之。余容续布。即候台安。

058. 复胡林翼十月二十八日

此后于国荃尚祈稍示峻厉，以时时启牗，渐就谨饬。退张而进左，寸心可以少慰。皖南必须三支劲旅。湖南事又蠢动，令人生愁，然不至决裂。

润之宫保老前辈大人阁下：

二十八早接百二十六、七两号手教，敬承所训。舍弟仰荷台诲，当有寸进，惟辞气过于奖借，此后尚祈稍示峻厉。舍弟于公，夙所敬惮，若得嘉言，时时启牖，当可渐就谨饬。

多公二十三日试战获胜，二十四、五以后，多、李合战，不知何如？左帅来祁已两日，精悍之色更露，议论更平实，脑皮亦更黑。侍于皖南，业已办理不善，然退张而进左，差足下对皖人，上对圣主，寸心可以少慰，即或难期速效，鄙心亦自无憾。惟皖南必须三支劲旅，侍到淮扬亦须有一支偕行。现仅鲍、左、张三支，陈镇大富一支，闻弁兵皆不甚得力，始终欠此一支，侍不克迅图东行，实深焦灼。

鹤、寿二公，阁下前示寿山到祁必速，鹤九亦十月必来，今圆月屡易，而足音渺然，信如焦山铭所云：“鹤寿不知其纪也。”湖南事又蠢动，令人生愁，留得黄、刘两军，又有江味根、魏喻义二军，应可不至决裂。顺问台安。

059. 复彭玉麟十月二十八日

陈军久饥，可暂借米二千石。香口亦敌力争之区，不可轻进。

雪琴仁弟左右：

得二十五夜惠缄，知陈镇军已至黄石矶，至以为慰。如无米可买，敝处当札江西总粮台解米二千石至安庆。顷据详，已发银三千五百至吴城买米二千石。此项米石计十一月初可抵黄石矶，阁下可商之九舍弟，先借与陈镇军吃也。陈公部下久饥之后，疲困可想，宜在东流扎住，整顿一番，待银米锅帐领齐，再行进扎。香口亦贼所力争之区，不可草草轻进。烦阁下转告陈公，日内须多发人探明此路。怀桐战事何如？并乞飞示。即问台安。

060. 复宋梦兰十月二十九日

昆山等匪已入篛岭，左军屯溪之行，至今未果，愧对屯溪父老。

滋九尊兄馆丈大人阁下：

顷接惠书，知昆山另股合之黟县败匪，已入篛岭。屯溪一路南通婺源，直达江西，诚为可虑。弟于十月八日咨请左季高京堂进驻屯溪。屡次拔营成行，因南岸另股窜扰安仁、贵溪、弋阳、德兴等邑，左军展转追剿，须将南股收拾，乃能北来，是以至今未果。屯溪绅民迭次请兵，弟亦迭次应之，而迄无兵到，弟亦愧对该处父老也。复问台安。

061. 加胡大任片十一月初一日

皖南群敌纷集，几难支持，若能击退援敌，克复安庆，则大局可转。

再，阁下补缺之期，初意必可迅速，实深盼切。

弟从皖北渡江之时，以安庆围师，关系全楚大局，故不敢撤动。不料一至皖南，群贼纷集，应接不暇，几有万难支持之势。目下安庆、桐城，均开大仗，若击退援贼，安庆一克，则大局可转也。

弟有应买货物，开单请阁下代为购买。又，复信数件，求代为妥送。鹿茸难得佳者，阁下能辨识否？附呈大衍菲仪，伏希哂存。再请莲舫仁兄同年大人台安。

062. 加周辑瑞片十一月初一日

夷氛之变，吾乡京官情况如何？寄上百金，即祈转致。

再，今秋夷氛之变，不知吾乡京官中留者几人？出京者几人？李篁仙之事，已得解脱否？尤以为念。兹寄银百金，以三十为阁下馈岁之需，以三十寄篁仙，又熊秋白、张竹汀各寄二十金，聊伸鄙忱，即祈转致为荷。再颂子佩仁兄大人台安。

063. 加王茂荫片 [1] 十一月初一日

新接防务，遽遭奇变。日夕谋克休、歙，难遽得手。乞催柯小泉回籍相助。

再，徽州数年以来，幸得安谧。国藩新接防务，李次青观察莅任八日，遽遭此变，使珂乡罹此浩劫，鄙人办理不善，且愧且愤。宋滋久侍讲现带安勇与鲍、张两军协剿，日夕谋克休、歙两城，奈伪王三人，环聚徽境，贼党过多，难遽得手，实深焦灼。

易孝廉佩绅自接来示，即经专札往调，至今并无回文，日内当以函牍催之。柯小泉尚在京否？乞阁下催其回籍，相助为理，至恳！至恳！再问子槐仁兄大人台安。

[1] 王茂荫，字椿年，一字子怀，安徽歙县人。道光进士。历任户部主事、员外郎，户部、兵部侍郎，左副都御史，工部右侍郎，吏部左侍郎等职。

064. 复胡林翼十一月初二日

权不可预设，变不可先图，自是至当之论。公能以善养人，故才气之士易于服化。

润之宫保老前辈大人阁下：

初二早接二十六夜惠书，敬悉一切。

权不可预设，变不可先图，自是至当之论。大抵平日非至稳之兵，必不可轻用险着；平日非至正之道，必不可轻用奇谋。然则稳也，正也，人事之力行于平日者也；险也，奇也，天机之凑泊于临时者也。敢以质之左右，有当万一否？

桐城二十三日之捷，二十六日之捷，此间得见探报，粗知大概。二十五、六、八、九战事，尚无所闻，痘子当已灌浆矣。左帅来祁已四日，其部下自二十二日安仁大捷后，至今尚无续报，若再不扎屯溪，此路贼必生心，可虑之至。

九舍弟仰承明教，尚知钦感。孟子称“中也养不中”，又称“以善养人”，国藩自愧不中，而我公则实能以善养人，不仅以善服人，故才气之士易于服化，敬谢！敬谢！即请台安。

065. 复杨岳斌十一月初三日

陈镇饥疲之军，已令暂扎东流，庶建德得唇齿之依。其营制当改依楚军，可就近指点。

厚庵仁弟大人阁下：

顷接十九、二十七日惠缄，具悉一切。

陈镇饥疲之军，须稳当行去，以固其气，良为至论。已批令暂扎东流，不必进扎香口，俟江西解到饷项子药，再行酌调。至全军尽移祁门，则可不必。祁门地势极窄，现在兵力尽足，不可再添。建德普军殊不足恃，必仗陈军在东流，庶建德得唇齿之依，无意外之虞。祈嘱陈镇军单骑来此一会，队伍概不必来。渠三月解围之案及秋月守城之劳，可开单由敝处具奏请奖。至此次解南陵之围，应请阁下自行具奏。敝处事太繁多，实有不能兼顾之势，伏乞原亮。

陈镇军营制不甚妥叶，请阁下就近指点，令其改依楚军营制。敝处新刻营制、营规，兹发去十本，烦转交陈公，令其照改。如渠部下皖北、皖南人多，则当定为三两六钱一月，刻本营制中注载详明。现在敝处所招淮勇、安勇约三千人，皆系皖省本籍，皆三两六也。淮扬水师即当改为每营二十号，另备公牍咨达。复问台安。

066. 复李续宜十一月初三日

莫令事已出奏，此人殊乏洁己爱民之意。闻与多礼堂会合，连获大胜，安庆可望克复。左部已两胜南赣股匪。

希庵仁弟亲家大人阁下：

接二十二日惠缄，具悉一切。

莫令事二十二日出奏，在尊缄未到之前一日。此君与多公及舍弟为难，实有碍于公事，而细问怀宁人，亦殊乏洁己爱民之意。

闻多公二十三日大胜，又会合贵军于二十六日大胜，想日内更有几大恶战。能将狗逆击退，则安庆可望克复，而皖南亦易于得手。

此间自羊栈岭击退后，尚托平安。左季翁来祁已五日，其部下攻剿南赣股匪，业已两次获胜。敝处刻营制、营规，附呈一览。顺请台安。

067. 复欧阳兆熊十一月初三日

舌端笔端，或致祸胎，不可不自省而敛抑。与新中丞向未识面，碍难关说。

筱岑仁兄大人阁下：

昨接惠缄，尚未奉复，本日得见与芋安及袁君尊书，深为系念。弟于新中丞向未识面，音书甫通一次，碍难关说。意城处虽可函致，而渠性情圆融，向不肯与人作难，应请阁下扁舟东来，枉过敝营，聊借子猷雪夜之访，以为张俭北海之行。

至来示谓近年畏事避谤，与官中绝无交涉，果尔，则不久当有代为剖雪者。阁下昔年舌端或有弹射，笔端亦颇刻酷，苟祸生有胎，则亦不可不自省而敛抑也。此复。顺问台安。

068. 致毓科十一月初四日

东西两路之敌，若有一路入江西，则全局皆震。若鄱湖有水师，抚州有陆兵，则敌不能窜入省垣。求严嘱养素坚守，切莫轻于调动。

右坪仁兄大公祖大人阁下：

前接惠书，商调兵防省之事，比用公牍咨复。

下游贼势，日多日旺，省垣及广信、抚、建三府城守之事，万不可不加意讲求。南赣股匪一支窜踞河口，一支窜扰安仁、贵溪；左京堂一军追贼于丁家坊，获一胜仗。贼于二十五日窜陷德兴，左军二十七日跟追，二十九日获一小胜仗。初一、二战事，尚未报来，而贼于初二午刻又陷婺源矣。弟不怕此股归并徽州、休宁，而甚怕此股引徽州、休宁之贼窜入江西，此东路之可虑也。伪辅王杨七麻子自二十六以后率大股围逼建德普军，闻贼数极多，弟檄陈镇大富由东流援建，以无饷银锅帐，尚难遽至，此西路之可虑也。两路之贼若有一路窜入江西境内，则全局皆震。

左季翁于二十七日来祁门，弟今日催其仍回景德镇，专顾江西门户，且保敝处粮路。其省垣城守各事宜，想老兄必已布置妥善，只要鄱湖有水师，抚州有陆兵，贼亦不能飞近省城也。养素陆兵三千，守城或尚可恃，出战则难得力。抚州为省东屏蔽，关系最重，求阁下严嘱养素坚守，切莫轻于调动为荷。顺请台安。

069. 复张运兰十一月初四日

左军进攻德兴，德兴敌窜婺源，婺源失守。多、李二军大胜，安庆或可得手。

凯章仁弟阁下：

接初三惠缄，借悉一切。

左军派毅卿、梅村两路进攻德兴，计初一必开大仗，而至今尚无信来，殊不可解。季翁不放心，已于初四早回景德镇矣。探报德兴贼窜婺源，初二婺源失守。或是毅、梅进攻德兴，贼不战而窜婺耶？

杨七麻子窜逼建德，普军近极吃紧。多、李二公二十八日获大胜仗，安庆或可得手。

饷银即日可解一批。鲍军相距不远，乞阁下时时通信联络。顺问台安。

070. 复左宗棠十一月初五日

建德危急，飞饬吴竹庄进守湖口。如建德有失，须请贵军在石门等处迎击。一闻建德疏失，恐须调回毅、梅全军星赴饶州，先据战地。

季高仁兄大人阁下：

接得初四夜初更信，又奉初五复缄，敬悉一切，并探悉贵军已复婺城矣。

顷得普镇信，建德危急之至，殊为可虑。弟现飞饬吴竹庄二营进守湖口，请将渠信专送团防营，催其于初七日拔营为要。贵军须暂留景镇，派人梭探建德、石门一路。如建德有失，须请贵军在石门等处迎击此股也。婺源一股必不敢正窥贵军矣。即问台安。

普信抄阅。

再，贵军毅、梅诸君辛苦，克德克婺，本不宜再调回景德镇，然建德普军十分可危，恐须调回全军至景德镇。一闻建德疏失，即星赴饶州，先据战地，或较得势。应否先调，敬候卓裁，即乞示及。

071. 致鲍超十一月初五日

婺源克复，敌窜徽州。如窜上溪口，请贵军派队助剿。

春霆仁弟阁下：

顷接禀报：婺源之贼经左京堂一军于初三日下午击破，克复城池，所有败贼向徽州一路逃走云云。如贼走江湾，恐王梦麟不足以御之；如贼走上溪口，请贵军派队助剿。即问台安。

072. 致左宗棠十一月初六日

建德现无恙，已派沈队往援。

季高仁兄大人阁下：

弟今日派沈宝成带八百人实在队伍往建德救援。明日派五百人扎桃树店，为沈之后继。顷据探报，建德初四日下午尚无恙。沈队初十当可到尊处，于桃树店、石门镇二处，均谨梭巡。即问台安。

073. 复胡林翼十一月初七日午刻

东流获胜，建德或可保全；北岸得手，南岸亦为气王。左部新克德兴、婺源，锐气可用。

润之宫保老前辈大人阁下：

接二十八日申刻手谕，敬悉一切。

此间于初五日夕闻普营危急之信，初六日派队往援，限初十日赶到，不知能坚守待援否？两日焦灼万分。今早闻陈镇军初三在东流打仗获胜，为之一慰。东、建唇齿，相去仅五十里，普军或可保全。又闻多、李二公于二十八、九、初一等日，大获胜仗，北岸得手，南岸亦为气王。然安庆不克，北岸之兵仍不可薄，防仍不可弛。狗逆虽暂退，不久又当来援。南岸再勉支数月，以待北岸怀、桐之成功可耳。左帅初四日自祁还景镇。渠部下新克德兴、婺源两城，锐气可用，将来当成一劲军也。

糍粑之惠，时时可受，独十月中旬不可受，所谓麟出非其时者耶？栗信奉缴。即问台安。

074. 复张运兰十一月初七日午刻

蓝田布置周密，当深沟高垒，互相援应。左克德、婺后，仍扎景镇。

凯章仁弟大人阁下：

接初六巳刻惠书，借悉一切。

蓝田分扎两营，布置尤为周密，第三处均嫌少单，尚祈深沟高垒，互相援应为要。

左军于初一日克德兴，初三日克婺源，本可即进屯溪，因建德普军危急，又请其仍回景镇驻扎矣。普军初三日接战良久。初六早祁门派千余人往援，不知赶得及否？

添募之关防，明日可刻成也。即问台安。

075. 致左宗棠十一月初七日灯下

建德失守后，敌有三条路可入江西，宜部署三路防剿。

季高仁兄大人阁下：

初七日戌刻接建德巡检禀报，建德已于初四日失守。查建德入江西有三条路：一由彭泽上湖口，一由石门至饶郡，一由桃树店至景德镇。其湖口一路，弟已札竹庄二营前往守城，不知赶得及否？闻陈镇大富初三在东流获一胜仗，建德去东流仅五十里，贼若后顾，陈镇略缓几日上湖口，则吴可先到。其石门一路，应请阁下派千余人在彼防守。闻隘口好守，不知确否？其桃树店一路为祁门与景德镇二处所必争，应请阁下派劲旅迎头击剿，而弟处派人追击其尾。桃树店万山之中，难容大队。弟派沈宝成带千余人扎于闪上，待贼众过桃树店乃击其尾。闪上去桃树店五十五里。若贼据建德不动，即请贵军进击。其米粮、子药，半由祁门送桃树店，半由景镇送去可也。阁下一面卓裁，一面行之。即请台安。

076. 致毓科十一月初七日二更

建德失守，当奏参普镇革职，不得为其开脱。

右坪仁兄大人阁下：

初七酉刻接禀报，知普军败挫，建德于初四失守。普镇以五千之众，设防半年之久，不能坚守待援，实属可恶。弟当奏参革职，不准留营，望尊处无少宽假。弟寄左季兄信，抄呈一览。即请台安。

077. 致张运兰十一月初八日巳刻

建德失守，左军吃重。特请回军专顾休宁之南路，使敌不能窜入江西为要。

凯章仁弟大人阁下：

贼破建德，必窜饶州，左军极为吃重。若再由婺源窜一支入乐平，则左军二面受敌，而祁、黟等军后路皆断矣。特请阁下回军专顾休宁之南路，或径守婺源，或分扎下溪口、龙湾、五城、山斗等处，由阁下自行斟酌。总以堵休宁之贼，不能由婺源窜入江西为要。以保江西腹地，以保祁、黟后路，亦以顾全左军，阁下当毅然行之，毋落贼之后一着也。即请台安。

078. 复左宗棠十一月初八日申正

贵部四旗能留婺不调为妙，然终恐不能不调聚一处。

季高仁兄大人阁下：

初八申刻接初六夜书，始知贵部尚留四旗及桂勇营在婺。弟本日札凯章移扎婺源，或驻休南之举，自可缓行，已飞缄止凯章矣。抄呈。贵部四旗能留婺不调，则鲍、张皆可不动，岂不大妙！然贵军太单，终恐不能不调聚一处，张军终不能不移扎休南。请阁下一面函复敝处，一面飞告凯章。即问台安。

079. 致张运兰十一月初八日申刻

移驻休南，尚可暂缓。今后是否移防，可与左军商定。

凯章仁弟左右：

顷致一缄，请阁下回扎婺源，或不至婺源，先扎龙湾、五城、山斗等处，堵休南窜婺之路，想达尊览。兹接左季兄信，渠军尚留四旗及桂勇在婺，贵军移扎休南之举，尚可暂缓。请阁下派人至婺与左军四旗商定：渠若由婺回镇，贵军即当移扎休南；渠四旗若留婺，贵军与鲍军均可不移也。顺问台安。

080. 致鲍超十一月初八日酉刻

左军尚留五营在婺源，鲍、张可暂不移动。

春霆仁弟阁下：

顷送公牍，请阁下移扎黟县，张军移扎婺源，或扎休南龙湾、五城、山斗等处，想已接到。兹接左季翁初六夜信，渠尚留五营在婺源城中，贵军与张军暂可不必移动。若左军五营尽行调去，婺源空虚，则张军仍以移扎休邑南路为是。请阁下与凯章商定行之。即问台安。

081. 复吴嘉宾十一月初八日

自渡江而南，洎乏善状。一波未平，一波忽起，真有应接不暇之势。

子序仁兄同年大人阁下：

前接惠缄，裁复少稽。比维动履佳畅，纂述日闳，至以为慰。

弟自渡江而南，洎乏善状。鲍镇尚未到皖，而宁国已失；次青甫经莅任，而徽州旋陷。不特不能提师赴苏，慰三吴父老之望，即皖南几无立足之地。又有南赣股匪飘忽北来，连陷河口、德兴、婺源，经左军屡击获胜，甫得一慰，而普镇又有建德之挫，城池失陷。一波未平，一波忽起，真有应接不暇之势。贵郡得黄太守婴城固守，遂得保全，良堪欣慰。

弟入夏以来，公事日多，久荒书籍，道味日减，有退无进，常用悚仄。复请台安。

082. 致左宗棠十一月初九夜二更

能顾石门，上之上者。总求坚守景镇老营。

季高仁兄大人阁下：

贵部在婺源者，果调回景镇否？弟批凯章禀，抄呈一览。吴竹庄已折回景镇，湖口殆不保矣。阁下能顾石门，上之上者也；若不能兼顾，总求坚守景镇老营。如有危急，必以鲍、张飞速赴援。即请台安。

贼窜饶郡，必由石门；窜景镇，必由桃树店。沈宝成带千余人在闪上，贼若至桃树店，少有顾忌。

083. 致左宗棠十一月初十日午初

请派队迎击过桃树岭之敌。

季高仁兄大人阁下：

顷接沈宝成闪上来信，初九日有贼马十余匹、步贼十余人至桃树岭踩看地势。弟令唐副将续带队伍，十一日自祁门起行，十三日可至桃树岭。若贼已过岭向景德镇而去，则沈将跟踪追剿，请阁下派队拦头迎击；若贼初十、十一未来，十二日始过桃树岭，则唐、沈与贵部可前后夹击也。

084. 复张运兰十一月初十夜

倘休南、婺北有警，须与鲍兼顾渔、黟。

凯章仁弟大人阁下：

初十早接初九午刻惠书，具悉一切。

敝处今日派祁门老营三千人，由桃树店进剿建德，请霆营密派千五百人来祁门护卫。顷于灯下接左帅信，知婺源各营业经调去，休南一带，实可危虑。特将原信送阅，请阁下与鲍公商计。倘休南、婺北有警，阁下不能不移动，鲍公不能不兼顾渔、黟等处也。

085. 复左宗棠十一月初十夜

如休敌南窜，必令凯章回景镇相助。

季高仁兄大人阁下：

初十灯初接初九早惠书，知阁下专顾景镇，待老湘、桂勇到，乃兼顾饶，必臻妥叶，至慰！至慰！婺源空虚，如休贼南窜，弟必令凯章径回景镇相助也。即问台安。

086. 致唐义训沈宝成十一月十一夜

到桃树店后，何时出岭，可自酌行。

桂生、楚珍副戎足下：

十一日戌刻接左京堂信，渠军待婺源五营调齐后十二日可调回，十三日可由景德镇拔行，即分小支，由李士渡出砚田街，分大支由中渡出曹家渡。足下到桃树店后，或即行出岭，或待左军有确信后，再行出岭，听二君商酌行之。约期打仗，最易误事，然期可不约，信则不可不通也。顺问捷绥。

087. 复左宗棠十一月十一夜

沈、唐由桃树店进建德，可略宽景镇兵力。敌若犯饶，请以全力决战。任星元水师可用。已请王、程、江专防婺北。

季高仁兄大人阁下：

十一戌刻接初十巳刻惠书，所应复者，条列如左：

一，沈宝成初八日至桃树店，初九日因建德失守，退至闪上。弟计其行期不过至闪上，故饬驻闪上，渠奉札而退。十一日又进潘村，十二日可至桃树店。唐义训十一日自祁门带后队继进，十三日亦可至桃树店。敝处老营另调霆军二千人护卫矣。唐、沈由桃树店进建德，可略宽贵处之兵力。

一，贼之先锋马初六、七已至石门街，而迟迟不遽进者，一因贵军在镇，非大队不敢深入；二则陈镇大富在东流，恐杨、彭又在江北乞师助之，贼或畏陈军之议其后也。如果犯饶，请阁下以全力决战。任星元水师可用，路径尤熟，请与商之。

一，婺源应守，已与凯章屡商，以休、黟之北须一支防兵也。王、程在江湾有千三百人，顷江军门自浙来，又带千余人驻江湾，弟请其专防婺北，或尚无虞，请放心前进。顺问台安。

顷又接初九夜子刻惠书，不另复。

088. 复宋梦兰十一月十二夜

鲍、张皆熟于战守事宜，凡打仗出队，进退缓急，均由渠自为主。

滋九尊兄馆丈阁下：

顷得惠书，敬悉一切。

江军门新到，弟已咨请督率王、程各队，坚驻江湾，屏蔽休南、婺源等处。其休北、迪祥等处即不移动，以副阁下及绅民之望，亦从鲍、张二公之雅意也。至尊意欲鲍、张二军急攻休城，两公皆熟于战守事宜，除大调度弟处作主外，凡打仗出队，进退缓急，均由渠自为主，弟俱不遥制也。伏乞鉴亮。即问台安。

089. 致左宗棠十一月十二夜

打仗之期不可约，而敌情不可不互告。

季高仁兄大人阁下：

今日未接惠缄，不胜悬系。

沈宝成十二日当至桃树店，弟嘱其常常与尊处通信，且告之云：约期打仗最易误事。然打仗之期不可约，而探贼之信不可不互告也。顺问台安。

尊处饷项，即专缄去催。

090. 加毓科片十一月十二夜

敬求速解左军月饷。务求无分调养素一军。

再，左军月饷，敬求饬司速解，至恳！至恳！

吴竹庄不赴湖口，恐湖口不保矣。养素一军，务求阁下无分调他处，万一事机不顺，必坚守抚州，乃能保省城也。

091. 致杨岳斌彭玉麟十一月十三日卯刻

若沈、唐破建德，左军保景镇，则风波可平；景镇有疏虞，则求李续宜渡江增援。

厚庵、雪琴仁弟阁下：

此间自闻阁下与陈镇军初三日在东流接仗获胜以后，即毫无消息。不知东流尚保住否？湖口已被贼扰否？

左军于初一日克复德兴，初三日克复婺源，初六夜闻建德警信，初八夜闻建德失守，始陆续自婺源调回大队，十二日回镇，十三日即可出征。左军新立，骤遇大敌，不知足御之否？

祁门于初六日派沈宝成带千人援建，十一日派唐义训带老营三千五百人全数攻建，另调霆军二千人来祁门护卫矣。若幸而唐、沈能破建德，左军能保景镇，则仰托洪福，风波可平；若景镇有疏虞，则四面隔绝，必求希庵渡江，打开建德，通江北之气，安庆之围仍不可解。即请台安。

自此信后，每日发一信报景镇消息。

092. 复冯卓怀十一月十三日辰刻

已派专人迎迓。

树堂仁弟大人阁下：

顷奉惠缄，知旌从已至景德镇，忭慰无既。日内风波大起，左军新立，不知足御之否？兹专人迎迓，待十五日再以夫马至石矶滩奉候也。肃泐，即问行安。不具。

093. 复左宗棠十一月十三日巳刻

敌锋甚锐，请坚驻镇上，以待其来，不必兼顾饶、婺、景三处。

季高仁兄大人阁下：

接十二早惠缄，知老湘、桂勇尚未回镇，实深悬系。昨夜二更专人至尊处，请不必分支，计十三日夜可到。

贼锋甚锐，请阁下或坚驻镇上，以待其来，如迪庵在武昌待石逆之法，以主制客，以弱伺强，竟不移营进剿，或有把握。饶州、婺源、景德镇三处，请不必兼顾耳。即问台安。

094. 致张运兰十一月十三日巳刻

请拨蓝田两营扎婺源，以解左军后顾之虑。

凯章仁弟大人阁下：

顷接左季翁十二早信，专人送上。

闻贼势浩大，左军新立，不知足御之否？渠深以婺源为后顾之虑。拟请阁下拨蓝田两营千人往扎婺源，专讲守城，请酌之。前此八、九月间贵军仅三千人，两翼未到，亦尚四面应敌。若今拨开两营，亦不过八月底之风浪耳。弟昨已批定贵军暂不移动，兹因左公悬悬于婺，故再以奉商。顺请台安。

095. 致江长贵 [1] 十一月十四日辰刻

请派王、程至婺守城。

良臣尊兄大人阁下：

顷接复缄，知台从仍来祁门面商一切，不胜欣慰。

顷因浮梁失守，粮路隔断，飞调鲍镇全军回剿，不可少缓。请阁下一面来祁商榷，一面派贵部王、程诸将，先赴婺源守城。顷婺源朱令禀来，亦请麾下守婺。至恳！至恳！即问台安。

[1] 江长贵，字良臣，四川盐亭人，时署湖北提督。

096. 致唐义训十一月十四日巳刻

浮梁失守，望即日速攻建德。

桂生副戎足下：

昨夜闻浮梁失守之信，即调鲍镇全军回剿浮梁、景德镇。足下所统之军，望即日进攻建德。如打之得手，则可通江北之气，足下或即扎建德亦可；如不得手，则或回驻秧田，或回驻桃树，听足下斟酌办理。顺问近安。

外寄安庆信一封，请觅妥人送去。

097. 致杨岳斌十一月十四夜

浮梁失守，祁门粮路隔断。鲍援浮梁，老营空虚，北岸须抽队援助南岸，候妥裁。

厚庵仁弟大人阁下：

十三日奉致一缄，不知何时可到？

此间于十三灯初得信，知浮梁县于十二午刻失守。祁门粮路，仅浮梁一线，必由之路被贼隔断，大局可危。现调春霆全军回剿浮梁，景德镇老营甚觉空虚，兵非不多，而尚不敷调。祁门知县林令用光春间与韦志浚有约：如祁门危急，请韦来救援云云。兹林令欲践前约，力言求调韦来南岸。鄙意韦军人数不多，恐不足御大股；且枞阳要地，似未可抽开。请阁下与润、礼、希、雪及舍弟熟商，或拨韦军，或另有援师，或无人南渡，均候妥裁。即请台安。

098. 致左宗棠十一月十五日辰刻

问浮梁克复确耗。现改调鲍镇带七营赴景镇助剿。

季翁仁兄大人阁下：

十五早祁门米店接买卖人信，知贼于十二日午刻至浮梁城，阁下派兵迎击，申刻在阳湖地方接仗，贵军获胜，克复县城，追贼十余里，贵军即扎山龙林家云云。不知此说皆确否？又不知十三日战事何如？

此间于十三夜定拨鲍公全军赴景镇助剿，十五早闻羊栈岭之贼十四犯岭而入，兹改以鲍公带七营赴贵处助剿，留宋国永带五营防羊栈岭，并告。即请台安。

099. 致杨岳斌彭玉麟十一月十五日巳刻

于米行得左军克复浮梁县城之信。敌犯羊栈岭，改令鲍镇带七营回剿浮梁，留宋营防羊栈岭。

厚庵、雪琴仁弟大人阁下：

十三、四日连发两缄，不知到否？

闻贼于十二日午刻扑陷浮梁。左季翁派队迎击，于阳湖地方获胜，克复县城，追出十五里，在于山龙林家扎住云云。此米行之信，敝处尚未接季翁信也。

国藩本拟调鲍公全军去剿景德镇，因十四日又有贼扑犯羊栈岭，改令鲍公率七营回剿浮梁，留宋国永五营防羊栈岭之贼，附以告闻。即请台安。并请便告润、希及舍弟为荷！

100. 致鲍超十一月十五日

景镇关系极大，请亲往助剿。

春霆仁弟阁下：

顷去一信一批，请阁下留五营于渔亭防羊栈之贼，想已接到。景德镇关系极大，应请阁下亲行，声威较壮。即留宋副将暂驻渔亭等处可也。再颂台安。

101. 复张运兰十一月十六日辰刻

渔亭为中权扼要之地，请亲往指点，务须深沟高垒，立于不败之地。浮梁之文报已通，左军必无恙。

凯章仁弟大人阁下：

十六早接十五惠书，知已安抵叶村。十四日，贼犯羊栈岭，十五日又犯禾戍岭，处处吃重。现另留霆字二营在祁护卫，礼字二营仍扎卢村不动，宋侍讲安勇改扎渔亭，与二老湘营、二霆营联络驻扎。渔亭为中权扼要之地，请阁下亲往指点一次，总须深沟高垒，立于不败为要。

此间三日不接左季翁信。昨夕接江西省文数件，浮梁之文报已通，左军必无恙也。并告。即问台安。

102. 致宋梦兰十一月十六日辰刻

请移驻渔亭，深沟高垒。霆营精悍，老湘谨严，求参仿行之。治军之道，以勤为先，望以身率之。

滋九仁兄馆丈大人阁下：

浮梁疏失，鲍、张退扎，致休、歙难民，栖息无所，皆国藩调度乖方之咎，且疚且愧。

闻贵部昨日已抵卢村，现因贼匪连日犯岭，仍留礼字二营驻防卢村，应请贵部移驻渔亭，与霆字之副左、副右、老湘之右翼二旗，合并驻扎，务祈深沟高垒，立于不败之地。霆营之精悍，老湘之谨严，求阁下参仿行之，略变徽防气习。

治军之道，以“勤”字为先。身勤则强，佚则病；家勤则兴，懒则衰；国勤则治，怠则乱；军勤则胜，惰则败。惰者，暮气也。求阁下以身率之，常常提其朝气为要。即问台安。

103. 复左宗棠十一月十六日申刻

新军已立于不败之地，欣慰无已。鲍全军准赴浮梁会剿，并函嘱唐、沈胜进退守。

季翁仁兄大人阁下：

差弁十六早回营，接十四夜三更惠缄，欣慰无已。前虑新军或不足当大敌，兹十三、四既站得住，则已立于不败之地。

敝处于十三夜调鲍公全军赴浮梁会剿，十五日拔行百一十里来祁，十六休息一日，因羊栈岭十四日有贼来犯，禾戍岭十五有贼来犯，十七再留鲍公驻祁一日，十八准赴尊处会剿也。

唐、沈信来，十六日可攻剿建德城。弟函嘱之云：“得手则乘胜进剿石门，不得手则退守桃树店。”不知当理否？

承示，应保各员以慰其意，即日随折照保。顺问台安。

104. 致杨岳斌十一月十七日

浮梁敌已退去，左军当足自立。尚溪口及江湾营盘被陷被围，已令春霆赴景镇会剿。

厚庵仁弟大人阁下：

景德镇之贼于十三、四日扑左季翁营，均经击退。浮梁城业已退去，左军当足以自立矣。

休宁贼于十六日扑陷尚溪口营盘，系杨副将所带徽防兵二千余人；又分大股于十五日围江湾营盘，系王副将所带徽防兵一千三百人也。此两处营失，则贼必由东边抄景镇，左军两面受敌。鄙人现令春霆赴景镇会剿，大约二十可到皖北。若派兵来南岸，能从东流至彭泽等处为佳。然北岸全局，亦不可轻动也。

105. 致张运兰十一月十七夜

鲍军准于明早赴镇助左军。四日内请妥为照顾渔亭。东流尚未失守。

凯章仁弟阁下：

今早寄函至贵处，本拟令春霆十九日再赴景镇。既而细思，江湾之贼距景镇仅二百六十里，祁门距景镇亦有二百四十里，倘使江湾之贼先到，则左军二面受敌，深为可虑。鲍公准于明早起行，赴镇助左军耳。此四日内，贼若扑渔亭，求阁下妥为照顾，至二十二日，则兵力厚矣。顷接雪琴信，东流尚未失守。顺问台安。

106. 致张运兰十一月十七夜三更

敌已围卢村，景镇敌已退，明日霆营准赴卢村会剿，贵军不必远离。

凯章仁弟阁下：

十七夜三更，接十七未刻令侄张恒祥信，知贼已围卢村。此间接左季翁十六夜来信，知景镇之贼已退，鲍公可不必赴镇。明日霆营准派队赴卢村会剿，贵军须顾渔亭营盘，不必远离。此致。即候台安。

107. 致鲍超十一月十七夜三更

请明早派队赴卢村救援。

春霆仁弟左右：

顷接凯章令侄张恒祥信，特送一阅。又杨镇魁之亲兵，亦送尊处，祈当面问之。应请明早派队赴卢村救援。此致。即候台安。

108. 复左宗棠十一月十八日巳刻

江湾敌破婺源后，如其由婺南行，则鲍军仍应前往助剿。凯章十七日已击退羊栈岭之敌。

季翁仁兄大人阁下：

专丁至，接十六日惠缄，敬悉一切。

此间十五日江湾营陷，十六日尚溪口营陷，十七日羊栈岭、新岭二处贼皆入犯，而鲍军定以十八早南行赴景镇，正尔人心皇皇，忽得尊书阻止，喜慰之至。然江湾之贼必破婺源，如其由婺南行，有窜乐平之象，则鲍军仍应至尊处助剿。十八、九、二十等日，鲍且留祁，将来作一支游兵可也。凯章信来，闻杀贼颇多，十七日已击退羊栈岭之贼。即问台安。

109. 致张运兰十一月十八日

今后如羊栈、桐、新有警，请派人往救；如大洪、禾戍有警，由祁门派人往救。

凯章仁弟阁下：

接十七日亥刻复函，阁下仅四千人，而能坚守渔亭、叶村，兼顾羊栈，慰甚！敬甚！从此不特不可并三为二，亦不必并四为三矣。

左公信来，力阻鲍军不必前往，即不令霆营赴镇耳。自后如羊栈、桐、新有警，请尊处派人往救；大洪、禾戍有警，由祁门派人往救。即问台安。

110. 复唐义训十一月十八夜二更

请即在桃树店休息两日，飞商左京堂会剿石门之敌。

桂生副戎阁下：

十八夜二更接十七日申刻来函，欣悉贵军大获全胜，克复建德，喜慰之至。

前有两批，嘱阁下回扎桃树店一带，想十九日即可至桃树店。请即在该处休息两日，飞商左京堂，会剿石门之贼。建德不必守城，须留为败贼回窜之路也。即请捷安。

111. 致左宗棠十一月十八夜二更

建德克复，现饬唐、沈退扎桃树店，与左处约定会剿石门之敌。敌又窜入羊栈岭，已由霆营派队往剿。

季高仁兄大人阁下：

顷接建德信，唐、沈等于十七日大获胜仗，杀贼三千，业将建德克复。现饬唐、沈等退扎桃树店，与尊处约定会剿石门之贼。闻建德败贼分窜两处：一窜下游殷家汇，一窜上游石门也。

东流现系陈镇大富驻守，本日羊栈岭之贼又已窜入，霆营于今夜五鼓派队往剿矣。即请刻安。

112. 致鲍超十一月十八夜二更

唐、沈业将建德克复。敌又围卢村营盘，请鲍速派队往救。

春霆仁弟阁下：

顷接建德信，唐、沈等于十七日大获胜仗，杀贼三千，业将建德克复，特此飞告。

羊、新二岭之贼，又围卢村营盘，请阁下派队于今夜五鼓前往救援。即候台安。

113. 致张运兰十一月十八夜二更

唐、沈业将建德克复。请坚守叶村、渔亭。

凯章仁弟阁下：

顷接建德信，唐、沈等于十七日大获胜仗，杀贼三千，业将建德克复，特此飞告。

闻羊、新二岭，今日又有贼窜入。霆营于今夜五鼓拔营赴卢村救援，请阁下坚守叶村、渔亭两处为要。即请台安。

114. 复左宗棠十一月十九日辰刻

鲍军二十四日准到景镇，求左静守数日，坚壁不出。此后曾与凯章主守，左与春霆主战以安定人心而待事机之转。

季高仁兄大人阁下：

十八日三更接十七日辰刻惠缄，敬悉一切。

鲍军之必当赴景镇，本无疑义，因十七日接阁下阻止之信，是以十八日暂停未发。十八夜，接贼破羊栈岭之信，十九早派鲍军进攻羊栈，二十日乃能回祁。二十一日即自祁门拔赴景镇，二十四日准可到镇。江湾之贼，若由婺源窜镇，计必先鲍军三日而到，敬求阁下静守数日，坚壁不出。待鲍军到浮梁时，霆营剿西路建贼，贵军剿东路婺贼，各有专向，仍可互相援应。如婺贼径至乐平，抄贵军之后路，亦求阁下先顾景镇老营，待鲍军到镇，贵军再行赴乐。闻江湾之贼，即是德兴、河口两处败匪，以贵军当之，应有必胜之理。但鲍军未到之先，未可亲出迎剿，必须固住老营，自全其军。千万！千万！

至弟移营之说，此间众口一词。弟思之至熟：此时率鲍赴婺，计已落贼之后；且军心摇动之际，弟若轻动，则军民纷乱，米盐无买，各军皆不方便；不若弟与凯章主守，公与春霆主战，以待事机之转。尊意以为何如？即请台安。

115. 复毓科十一月十九日巳刻

本月风波迭起，幸连克四城，大局稍定。建德、江湾之敌，意图窥犯左军，拟派鲍军助剿。请调水师防守都昌，勿令偷渡吴城。江西之安危，水路须守住鄱湖，陆路须守住景镇，则风波渐平。

右坪仁兄大人阁下：

十八早接十三日惠书，敬悉一切。

此间军务冗杂，刻无暇晷。本月以来，初一日婺源失守，初三日东流失守，初四日建德失守，十二日浮梁失守，十三日饶州失守，十五日岭外之贼破禾戍岭而入，休宁之贼攻陷上溪口营盘，十六日岭外之贼破羊栈岭而入，休宁之贼攻陷上溪口营盘 [1] ，实属风波迭起，应接不暇。幸左军于初三日克复婺源，杨、彭及陈镇军初三日克复东流，左军十三日克复浮梁，祁门所派唐副将一军十七日克复建德，大局稍定，人心稍安。

目下建德之贼集于渠田、石门等处，意图窥犯左军。江湾之贼，欲由婺源窜入乐平，亦图窥犯左军。左军若有挫失，则祁门之粮路已断，而群贼阑入江西腹地矣。弟拟派鲍镇率五千人至景镇，帮助左军分剿建德、婺源之贼，因羊栈岭日日开仗，被贼牵制，鲍军二十一日乃可起行，二十四日可到景镇也。阁下调彭道平江营至德兴，可与左军通气，甚好！甚好！仍请调养素之水师及孙昌国之飞划防守都昌湖面，恐贼由都昌偷渡吴城也。

总之，江西之安危，水路须守住鄱湖，不令偷渡西岸；陆路须守住景镇，不令内犯腹地，则风波渐平矣。是否有当，伏希裁酌。复请台安。

[1] 此句疑衍。

116. 复官文十一月十九日

江西水路守鄱湖，陆路守景镇，祁门北退羊栈岭之敌，南保景镇之军，庶事机可转。南岸群盗如毛，大有难支之势，若希庵能率众渡江，或可转危为安。

秀峰宫保中堂大公祖阁下：

十八日辰刻接奉十一月初七日惠书，敬悉一切。

此间军务冗杂 [1] ，刻无暇晷。本月以来，初一日婺源失守，初三日东流失守，初四日建德失守，十二日浮梁失守，十三日饶州失守，十五日岭外之贼破禾戍岭而入，休宁之贼攻陷上溪口营盘，十六日岭外之贼破羊栈岭而入，实属风波迭起，应接不暇。幸左军于初三日克复婺源，杨、彭及陈镇军初三日克复东流，左军十三日克复浮梁，祁门所派唐副将一军十七日克复建德，大局稍定，人心稍安。

目下建德之贼集于渠田、石门等处，意图窥犯左军，江湾之贼欲由婺源窜入乐平，亦图窥犯左军。左军若有挫失，则祁门之粮路已断，而群贼阑入江西腹地矣。弟拟派鲍镇率五千人至景镇，帮助左军分剿建德、婺源之贼，因羊栈岭日日开仗，被贼牵制，鲍军二十一日乃可起行，二十四日可到景镇也。

总之，江西之安危，水路须守住鄱湖，不令偷渡西岸；陆路须守住景镇，不令内犯腹地。祁门之安危，北路须打退羊栈岭之贼，南路须保全景德镇之军，庶风波可以渐息，事机可以徐转。下游之贼尽来皖南，浙患已纾，请释廑系。

长江三处口岸，业已应允，只得遵办。前奉密谕，垂询夷务两事，弟处有复奏一折，抄呈台览。

南省司道禀请办理粤盐，实多窒碍难行之处。绅士入粤经理，去一二人则可，多去则断不相宜。弟因军务迭警，尚未批发，俟批定时，再行咨达冰案。

南岸群盗如毛，约计二十万内外，大有难支之势。若李希庵廉访能率五千人渡江，专顾江边东流等处，或可转危为安。求阁下与润之宫保妥商速办，感且不朽。诸维心照。复请台安。

[1] 此段原稿略，中有夹注：“云云，同复毓稿，至‘景镇也’止。”

117. 复宋梦兰十一月十九夜

霆营回剿浮梁、景镇。渔亭、卢村等营，以守作主。治军以勤为先，望另招一二哨，绳以曾处营规，尽变徽防积习。

滋九仁兄馆丈大人阁下:

十九日接十八夜惠缄，具悉一切。

目下抽出霆营回剿浮梁、景镇，作为游击之师，自不能遽回黟、休境内。所有渔亭、叶村、卢村各营及祁门老营，皆专以一“守”字作主。祁门、叶村，地势较好，所虑者渔亭及卢村耳。渔亭现有六营，二十三、四当再加派霆字二营前往同扎，则兵力较厚。务祈阁下督率各营，深沟高垒，为坚不可拔之基。千万！千万！

治军以“勤”字为先，实阅历而知其不可易。未有平日不早起，而临敌忽能早起者；未有平日不习劳，而临敌忽能习劳者；未有平日不能忍饥耐寒，而临敌忽能忍饥耐寒者。徽防挈眷、扰民，习气已深，实难挽回。吾辈当共习勤劳，先之以愧厉，继之以痛惩。阁下若有志斯事，或另招一二哨，苦心训练，绳以敝处营规，尽变徽防积习。如果可用，则逐渐增加，以是保卫珂乡，即以是共维大局。可否？祈酌度办理。复问台安。

118. 复左宗棠十一月二十日巳刻

枧田、婺源两路之敌合扑景镇，已无疑义。左结营得地，求坚守数日，待敌情毕露，然后会剿。鲍军二十二、三日准拔营赴镇。求挽送徽防银来祁。

季高仁兄大人阁下：

得十八日昧爽、戌刻两次惠缄，敬悉一切。

枧田之贼，退而不退，其为待婺源之贼两路合扑景镇，已无疑义。此间十九亥刻，接十八日戌刻婺源来信，县城尚无恙，纵其速窜，亦必二十四、五乃能至镇。公之部下，以打两路之贼则不足，以守则尚有余。

凡打仗，一鼓再鼓，而人不动者，则气必衰减；凡攻垒，一扑再扑，而人不动者，则气必衰减。阁下结营得地，依山凭河，敬求坚守数日，待两路贼匪猛扑一二次，巍然不动，则贼情毕露，形见势绌，然后鲍公以马步七千赴镇会剿，必可得手。阁下以为然否？乞示。

羊栈岭之贼，十七日小败，十八日复添贼入岭，围扑礼字营。十九日，派霆字五营往剿，因大雨，行七十里，遂未开仗，今日必开大仗，明日乃可回祁。二十二、三日，准拔营驰赴景镇也。

此间已无一两一文，窘迫万分。据报，解来徽防银四万，尊处银一万，不知均到何处？敬求设法代为挽送来祁。千感！千感！即问台安。

119. 复张运兰十一月二十日

只要保守渔亭、叶村两处老营，大局自然无碍。建德已克，鲍军或不必赴景。

凯章仁弟大人阁下：

二十日卯刻接十九未刻惠书，具悉一切。

霆营于十九日抵黔，今日应可会同贵军进剿。北风太多〔大〕，不知果得手否？即不遽得手，只要保守渔亭、叶村两处老营，大局自无碍也。

建德已克，弟令唐副将乘胜会攻景德镇，鲍军或不必赴镇矣。即请台安。

120. 复左宗棠十一月二十一日午刻

请专守景镇，坚垒为牢固不拔之基，浮梁城可不必守，免致心悬两地。又请赶紧修挖深壕，待壕垒固，即可派六成队出剿洗马桥等处之敌。

季高仁兄大人阁下：

二十一日午刻接十九日午刻惠书，知将兼守浮梁县城，以鄙见筹之，似可不必。

守城煞非易事，银米、子药、油盐有一不备，不可言守备矣。又须得一谋勇兼优者，为一城之主。凡备多则力分，心专则虑周。应请阁下专守景镇，坚垒为牢固不拔之基。浮梁城可不必守，免致心悬两地。至要！至要！

闻贵营未挖深壕，请即赶紧修挖，夜以继日，挖至丈六七尺深为妙。壕垒固矣，即可派六成队出剿洗马桥等处之贼。胜固相机而进，挫亦有营可恃。若分守两处，则别无战兵矣。刍荛之见，是否有当？乞示。

此间霆、凯各营进剿羊栈岭大股三万余，二十日大获胜仗。据禀，杀贼实有四千之多。今日派人去数贼尸。若果不诬，则鲍军二日内赴镇，毫无后顾之忧矣。

唐、沈克复建德后，二十日回至桃墅、闪上等处，弟令其进攻石门、枧田等处。顷闻婺源于十九夜失守，决计令鲍公于二十四日赴镇，调唐、沈回祁。若尊处能派三千人会剿实在队伍，必可得手。此间米粮、子药均足，特无银钱耳。即问台安。

121. 致唐义训十一月二十一日未刻

请唐留二营于闪上，其余各营二十二日回祁。

桂生副戎足下：

昨批令阁下暂扎闪上，为进剿石门、枧田之计。兹因羊栈岭于二十日大获胜仗，杀贼四五千，决计令鲍镇军进剿鄱阳湖口一带，仍请阁下率各营二十二日回祁。留二营于闪上等处，不久换防。至嘱。即问台安。

122. 复彭玉麟十一月二十二日午正

此次危险万状，幸有建德、羊栈之捷，人心稍定。如岭防无他虞，当令鲍赴浮梁与左军会剿。

雪琴仁弟大人阁下：

十七日得初七日专人惠书，二十一日又得初十日惠书，系舍弟专人送来者，具悉一切。

此次风波大作，危险万状，自十七日有建德之捷，二十日有羊栈之捷，又闻水师能固守东流、彭泽、湖口等县，人心稍定，鄙怀稍慰。第未识十四日后，湖口复有贼来扑否？都昌之贼，有偷渡西岸吴城等处者否？至以为系。

祁门老营二日稍就安帖，如岭防更无他虞，当令鲍公率六千人赴浮梁与左军会剿。二十一日有致张方伯与舍弟信，抄呈一览。即请台安。

123. 复胡林翼十一月二十二日

南岸兵事，危险万状，幸迭获捷报，人心稍定。岭防无虞，即派鲍军赴浮梁与左军会剿。

润之宫保老前辈大人阁下：

十九日接初三、初六两次惠缄，并抄示多、李及余各信，始知北岸二十八、九日战事之详，并悉玉体小有不适，比想日臻康胜，至以为系。

南岸兵事，冬月以来，风波大作，危险万状。顷十七日有建德之捷，二十日有羊栈之捷，又闻江滨、东流、彭泽、湖口诸城，幸保无恙，人心稍定。只要岭防更无他虞，即派鲍镇赴浮梁一带与左军会剿。仰托福荫，或可化险为夷。即请台安。

124. 复左宗棠十一月二十三日

此间纷传有大股敌来复仇，仍令春霆赴浮梁会剿。左军入皖，请办婺团。婺茶岁入，可全用作团练之资。应令鲍由鄱、彭以出东建，左则由景入婺，为镇驻徽州之地。

季高仁兄大人阁下：

二十二日专差归即十九日发去足肿者，接二十一日惠书，夜三更接二十日复缄书面写“佽飞足肿，改用排递”云云，敬悉一切。

婺源之贼，果遂窜乐平、景镇否？此间自二十日大捷羊栈后，贼中纷传岭外续有大股来此复仇，并言二十日败者为古打铁古隆贤之党，来复仇者为赖剥皮之党。居民纷纷迁徙，求留鲍军在祁、黟镇定人心。弟亦殊不自主，惟念鲍军若不回剿景镇，则贵军存一必守之见，转不能放胆办事，决计仍令春霆赴浮梁会剿。唐桂生二十三日自建德归来，即可护卫老营。鲍公准于二十四日自祁启行也。弟昨缄商贵军不必守浮梁城，系悬揣之词，应否兼守，仍以目击者为定，请无泥于刍言。

婺源人心风俗皆纯厚，物产亦丰饶，团练亦大可护持。将来贵军入皖，请即办婺团，以为始基。婺茶岁入十余万金，或全用为团练之资，可得数千劲旅。又于各山隘建立碉堡，则进可战而退可守。

鲍公用兵，宜于旷野，不宜于山径，应令其由鄱、彭以出东建，公则由景入婺，为镇驻徽州之地。贤者例为其难，公固不得而辞也。即请台安。

125. 加袁甲三片十一月二十三日

代催江西饷银，断无漠视之理。日内皖敌大举上犯江西，不特尊处指拨之款，难以如命速解，即户部四十万恐亦将停解。待风波少定，当为涓滴之助。

再，皖南与江南，文报阻隔。本日舍弟用油纸小字自江北安庆递来一函，内抄阁下一书，并抄复奏折稿，系夷务助剿、助运之件，闳识深谋，良为佩仰。弟亦有复奏一折抄稿，敬呈台览。是否有当？尚乞惠示。

承嘱代催江西饷银，尊处艰窘之状，弟所深知。且历年以来，同心相印，同病相怜，断无漠视之理。惟江西漕折一款，户部提京饷四十万，已解两批十万就道矣。弟处新接徽、宁两防，奏提江西漕折，每月五万，现据报，头批四万起解，因中途贼氛梗阻，尚未到营。日内皖境之贼，大举上犯江西，如鄱阳、都昌、浮梁等县，处处有贼，广、饶、九、南四府，皆不能办漕，省垣亦大为震动，厘金亦顿为减绌，不特尊处指拨之款难以如命速解，即户部四十万恐亦将停解矣。弟从皖南进兵，原欲屏蔽江西，以保饷源。今皖南既已糜烂，而江西门户，又有岌岌不克保全之势，寸心自问，惭对江西官民。不能为阁下代催饷项，伏乞鉴亮。待此番风波少定，必当缄商省垣，为尊处涓滴之助。再颂午桥仁兄同年大人台安。

126. 致左宗棠十一月二十四日未刻

鲍镇二十七、八，当与左军会合。

季高仁兄大人阁下：

前派人赴羊栈点数贼尸，实六百四十五具，水淹者、已埋者，屋内者不在此数，并称贼目古隆贤实已被戮，岭贼或稍胆寒。

二十四日早，鲍镇率马步六千人赴景镇会剿，二十七、八，当可与贵军会合。即请台安。

127. 致鲍超十一月二十五日巳刻

请过臧家湾时，停扎一日，有敌则就近截剿。或率大队先赴景镇，留二三营在臧停扎，以防后路。

春霆仁弟阁下：

二十四日台旌启行，幸晴明无雨。江军门亦于今日进驻柏溪。此间人心尚定，足慰系念。

闻婺源之贼将扑景德镇。若该逆由天保塘横出臧家湾，则景镇与祁门中间被贼隔断矣。请阁下于过臧家湾时，停扎一日，派人查探天保塘一路果有贼踪否？若有，则就近截剿之。或阁下率大队先赴景镇，留二三营在臧家湾停扎一二日，以防后路亦可。二者听阁下斟酌。即问台安。

128. 复杨岳斌十一月二十五日午刻

欲弃建德，留为都、鄱等处各敌之归路。江西所解银、械，想已俱到。

厚庵仁弟大人阁下：

接二十日复缄，具悉一切。

建德虽克，非六千劲旅不能守，馀庵一军，帐械未齐，既守东流，又分防湖口，恐力不足更守建德。鄙意欲弃建德不守，留为都、鄱等处各贼之归路。左季公亦以为然。不知尊见云何？婺源之贼将与石门之贼两路夹攻左军。国藩派鲍公一军赴景镇会剿，二十四日成行，二十七、八日可到，当与婺贼恰相值也。江西所解馀庵银两、帐械，想俱到矣。即问台安。

129. 复左宗棠十一月二十五日

春霆二十四日起行。其有盛气无远谋，祈补益之。

季高仁兄大人阁下：

二十五日巳刻接二十三日戌刻惠书，敬悉一切。

浮梁之城须守，弟之臆度，自不如阁下目见之当。春霆二十四日起行，过臧家湾时，或少为停扎，或留二三营停扎，已缄告之矣。春霆有盛气而无远谋，祈兄补益之。即问台安。

130. 复胡林翼十一月二十六日午刻

建德、羊栈岭相继告捷，湖口尚全，人心稍定。婺敌大股窜入德兴，冀北岸大局不抽动，终有可转之机。

润之宫保老前辈大人阁下：

得十四日惠书，敬悉玉躬违和，不审比稍康复否？作梅兄到英山否？至为系念。

此间自十七日克复建德，二十日羊栈岭大捷。又闻湖口幸得保全无恙，风波少平，人心少定。

杨七麻子为南岸渠魁，处处相惊，以伯有曰：“杨七麻子至矣！”实则杨逆似在婺源一路亦不确。二十五早，婺贼大股窜入德兴一路，如并力犯景德镇，鲍、左二军或足御之鲍以二十四日由祁赴镇；如以石门一股牵制景镇官军，而婺贼不趋景镇，直由河口犯江西腹地，则无以善其后矣。然北岸大局不抽动，终有可转之机。即问台安。

131. 致左宗棠十一月二十六日酉刻

请与鲍合力先攻枧田、石门股敌。了清此股，方办婺股。鲍军甚猛，然间有罅隙，祈补其缺。

季高仁兄大人阁下：

婺源之贼直窜德兴，其或至乐平，或至河口，尚未可知。总之，与贵军为难耳。鄙意欲请贵军与鲍军先攻枧田、石门股匪，合力以图，必易为力。此股了清之后，方办婺源一股。鲍军到浮梁后，似利在速战，尊见以为何如？鲍军打仗甚猛，然间有罅隙，或被贼包抄，祈嘱贵部细心者弥补其缺。即问台安。

132. 复鲍超十一月二十七日巳刻

请饬娄云庆等坚守营垒，不必出仗。

春霆仁弟大人阁下：

得来信，具悉一切。

霆四副营驻扎渔亭，二十六日开仗二次，上午大胜，下午微挫。兹将原禀并批，附呈一览。请阁下饬娄云庆等坚守营垒，不必出仗。即问台安。

133. 复左宗棠十一月二十七日申刻

黄文金打仗，队伍极整齐，请以“整”字御之。

季高仁兄大人阁下：

二十六夜接二十五日惠缄，具悉一切。

鄱、都等匪皆至景德镇。此间今日搜获伪文，黄文金即黄老虎立志欲打破景德镇过年。兹将伪奏抄呈，余文不尽录也。

黄文金打仗，队伍极整齐，请兄亦以“整”字御之。即问台安。

134. 致鲍超十一月二十七日申刻

望严整队伍，打击来扑景镇之敌。

春霆仁弟阁下：

顷搜获伪文，黄文金即黄老虎立志欲打破景德镇过年等语。查黄文金打仗，队伍极整齐，贵军冲锋之时，千万要〔严〕整队伍，不可散乱。即问台安。

135. 复胡林翼十一月二十七夜

黄敌猛扑，景镇事急，但求鲍速率马步兵援景，则兵力较厚。

润之宫保老前辈大人阁下：

二十七早接十六日惠缄，由毓中丞转寄来祁，敬悉玉体渐已康复，作梅兄到，当更好也。

此间自建德克复，羊栈再捷，方谓渐有转机；今日接左季翁信，景镇之事尤急。原信附呈。但求二十五、六、七等日至二十八日，鲍公率马步六千人至景镇，则兵力较厚矣。黄文金即黄老虎，四、五、六、七年守湖口者带四五万贼至景德镇，婺源另股，计亦有三四万贼，必赴乐平、景镇一带。南岸及江右之事，殆难措手。搜获伪文一件，抄呈一阅。即请台安。

136. 复左宗棠十一月二十八日辰刻

将士凭河而守，日夜露立，劳苦可念。守住浮梁，则曾、左、鲍呼吸相通。霆营往往过猛而不顾后，请随处留心弥缝之。

季高仁兄大人阁下：

专使至，接二十五夜惠缄，知二十五日战状。凭河而守，将士日夜露立，劳苦过甚，可念也。鲍公二十七日可赶到否？不守浮梁，则鲍军与贵军隔绝，甚或声息不通；守住浮梁，则弟与公、与鲍三者呼吸相通甚矣，公主守者是也。二十六日夜，有夹板过景德镇，知二十六日贵军平安。只要稳住，二十七日即与鲍军会合矣。

霆字四营留渔亭者，二十六日上午大胜，下午小挫，以追贼太远，亡二哨官。霆营往往过猛而不顾其后，请公随处留心弥缝之。即问台安。

137. 复宋梦兰十一月二十八日午刻

官军精锐，萃于南路。渔、叶、祁、黟以守为主。如敌来扑营，亦须示之以弱，然后击其惰归。程绍鸾之安勇当归并宋部。

滋九仁兄馆丈大人阁下：

顷奉惠缄，知二十六日渔亭各营获胜，至以为慰。惟闻是日下午霆副后营追贼过远，微有挫失，又以为系。

此时鲍、左两军会攻景德镇，官军之精锐萃于南路，则渔亭、叶村及祁、黟等处，专以“守”字为主。祈阁下与凯章观察、峻山副戎熟商：如贼来渔亭扑营，我军各营专心静守，示之以弱，若不欲战者然。待至申酉之际，贼众饥疲，头目欲战、散贼欲归之时，然后出队击之。兵法中所谓“击其惰归”者也。从前李忠武公打仗，专用此法制胜。目下贼若再扑渔亭，正宜用此法御之。

至若各岭告警，亦必须渔亭、叶村两处足以自守，然后以余力救援各岭，但令壕墙十分坚固，则以四成守营，六成援岭可也。尚溪口既失，程绍鸾之安勇，即日当归并尊处。顺问台安。

138. 复彭玉麟十一月二十八日申刻

建德不必防守，留为群敌归路。已批准陈馀庵派兵日日梭巡建德之法，其部下守湖口者应仍留湖口，不必回东建。普镇已奏参革职，其溃勇令鲍收编，定罪应求允当。左军守景镇，鲍军二十七、八日可到景镇会剿。

雪琴仁弟大人阁下：

顷得二十三日专差惠缄，敬悉一切。

此次黄文金誓以死力夺我湖口，麾下督率水陆，登陴固守，保全危城，实属非常之功，莫大之幸，至慰！至慰！应商事宜，条复如左：

一，建德虽经克复，尚无兵力防守；且该邑当留为都、湖、鄱、浮群贼之归路，亦不必坚守也。陈馀庵拟派兵日日至建德梭巡，轮流更换，不必驻防，既通祁门之文报，仍留群贼之归路。其法甚妥，业批准矣。馀庵部下千五百人，守湖口者，应仍留于湖口，不必调回东建。

一，普军溃勇，现令鲍公收集，另编新营。告示发去一张，备查。普镇已奏参，革职拿问，将来定罪，复奏时次青轻而钦堂重，总求允当，以顺人心。

一，黄文金大股于二十二、三日全窜景德镇，左公凭河而守，鲍公率马步六千人赴镇会剿，二十七、八日可到。不知能大挫凶锋否？顺问台安。

139. 复胡林翼十一月二十八夜

敌萃景镇，左、鲍以全力攻打，或有可为。渭春、义渠同时乔迁，鄂局为之一变。

润之宫保老前辈大人阁下：

舍弟专丁送到二十二日亥时惠缄，敬悉一切。

此间之贼全萃景镇，诚如尊虑。而休宁、歙县及各岭之贼亦殊不少。前日两路贼扑渔亭，数近三万，盖侦知鲍公于二十四日赴景镇也。日内渔亭与各岭之贼，必有并举大犯之时。此间以霆四副营守渔亭，凯章守黟县，礼字营与江军门长贵守各岭，不知足支持否？唐桂生守祁门，亦殊单薄。鲍、左以全力打景镇，虽毫无把握，然兵力已尽于此矣。但祝日内左、鲍与黄文金痛打几仗，而婺源伪忠王一股，尚不遽至景镇，则事或可为耳。

渭春、义渠同时乔迁，鄂中局势为之一变。元规尘污，诚不可耐，然滔滔皆是，正恐庾楼不在鄂而在江。古人有言：“何处觅庾公？庾公正在此。”敢为阁下诵之。

观手示字迹，知已康复，极慰！极慰！

作梅刻刻系念敝处，请附告一二。即颂台安。

140. 复毓科十一月二十九夜

黄文金锐意深入，断我粮道。杨、彭水师连克数城。婺敌图窜江西，又闻石达开亦有并入江西之意。敌众兵单，殊难支持。已请左、鲍添募兵勇。省垣等城须预筹守城事宜。

右坪仁兄大人阁下：

二十八日接二十三日惠缄，敬悉一切。

大疏拜读数过，忠爱之忱，溢于言表，至以为佩。吴竹如方伯信，敝处一缄，大略相同。惟言引疾藏拙，不知比已开缺否？

景镇贼目黄文金挟四五万之众，锐意深入，断敝处之粮道，扰江西之腹地。幸杨、彭水师克复东流、彭泽、鄱阳、都昌数县，又协同竹庄保全湖口最要门户，厥功甚伟。左季翁坚守景德镇，以新军而当大敌，尤不可及。弟派鲍公率马步六千人回援景镇，二十八日准可到镇，或可将黄逆文金一股击退。惟婺源又有大股图窜江西，或云伪忠王李秀成，或云伪侍王李世贤，人数亦有四五万。又闻伪翼王石逆之分股窜至湖南桂阳，亦有并入江西之意。一波未平，一波迭起，贼众兵单，殊难支持。

黄子春一军不入于蜀，则留于湘，恐未必能来江西。弟现请左季翁添募三千，鲍春霆添募二千四百，不知何日始能成军？此外实无劲旅可调升字营不可调开。省垣及抚、建、广、信四城，总须预讲守城之具，预筹守城之将，处处能坚守十日半月，又有游兵或左或鲍追击，贼必不能逞志于江西也。即问台安。

141. 复江长贵十一月二十九夜

明早送去军火十担。

良臣尊兄大人阁下：

二十九日戌刻接卯刻惠缄，知本日已拨队赴枫林街策应，至以为慰。

柏溪老营已修筑坚固否？念念。

军火当于明早送十担前往。即问台安。

142. 致李续宜十一月三十日午刻

敌分三大支包抄祁门。地大敌多，兵力单薄，请代筹亲兵一营。

希庵仁弟亲家大人阁下：

前闻会合多军，大破狗逆之众，方为神王。未几而南岸事大决裂，贼分三大支包抄祁门：西一支连破东流、建德、彭泽、都昌、鄱阳、浮梁六县，又围湖口，围景镇，以断我饷道；东一支连破江湾营盘、上溪口营盘、婺源县城，窜入江西之德兴；北一支连破禾戍岭、羊栈岭、桐林岭，二十六日又两路会扑渔亭。西支贼首系黄文金，即七年与阁下战于太平关者也。此次挟四五万人而来，意在必破景镇。敝处现派鲍公赴景镇与左军会剿。东支贼首或说伪侍王，或说伪忠王，现无兵可以御之。北支贼首为古打铁、赖剥皮等。二十日羊栈岭大捷后，至今尚未再犯。建德为北岸文报必由之路，十七日派唐桂生克复之后，无人驻守，不知现又有贼否？

地大而贼多，兵力实太单薄，欲向阁下打一小小把戏，请为我代筹亲兵一营，内帮带官二员每员月支五十两，国藩自充营官，哨官五员，哨长五员前、后、左、中、右，勇四十棚中哨亦系八棚，内四棚劈山，四棚刀矛，即在贵部各营哨中抽取。计尊处通共不下百二十哨，每哨抽四人上等二人，中等二人，不要下等者，亦不敢索上上等者，于该哨无损，而于敝处则大有益。乡间种瓜、种豆有不甚兴发者，则向邻家另乞瓜种、豆种之佳者而艺之。今国藩向尊处讨帮带官二人，哨官、哨长十人，是乞将种也。近年饷项支绌，设卡抽厘。今于贵部各哨每百人中抽取四人，是抽勇厘也。不知阁下之种可乞而厘可抽乎？抑吝之乎？月内郁闷异常，聊发一笑。尊体康复否？念念。顺问台安。

再，云岩本有二千，昨又令添一营，为二千五百。桂生本有一千，昨又令添一营，为一千五百。若再令各添五百人，则与阁下三月所说朱三、唐二，合成五千之数符矣。朱此次营官不知系派何人当系易畇荄？唐派胡玉元，则甚惬鄙意也。营官之才，实难其选，如何如何！又行。

143. 复江长贵十一月三十夜

守岭以岭头之卡为主，卡外不必理。湘源在两卡之间，须认真堵御。

良臣尊兄大人阁下：

戌刻接惠缄，具悉一切。

守岭以岭头之卡为主，鸦坑、石门坑等处本在卡外，尽可不必理他。湘源在两卡之间，贼若来犯，必须认真堵御。倘贼果破湘源而入，冲至燕窝里，则截我大洪防兵之后路；冲至大坦，则截我禾戍官兵之后路。不知本日湘源已堵住否？深为系念。如未能击退，明日当派队于枫林街、大坦等处会剿。复候台安。

罗副将原禀奉还。

144. 复张运兰十二月初一日

敌退踞砚田街，运道已通，张军必发一月满饷。婺源之敌窜花埠，目前不遽至与左军为难。请细察渔亭濠墙。

凯章仁弟阁下：

二十九日接到惠缄，敬悉一切。

春霆于二十八日到景镇，是日贼即退去六十里，踞砚田街地方。日内雨雪纷纷，想未开仗也。

饷银八万已至景镇下之凤冈地方，为贼所阻，今幸贼退六十里，运道大通。现一面缄请左季翁派人护送，一面由祁门派人迎接，大约初六、七准可到祁。尊处必发一月满饷，决不爽约。

婺源一路之贼，已窜至开化之花埠，或抗阻威坪之浙军，或窜扰江西之河口，尚未可知，但目前不遽至景镇与左军为难耳。

渔亭八营，濠墙究竟坚固否？国藩时时系念，请阁下便中再去细看一次。卢村之礼字两营，闻濠墙甚属坚固，差可放心。

尹千总遭此无妄之灾，极堪悯恻，将来可附案请恤。颜俊德亦甚可怜。曹冲岗地方拟派人轮流放哨，以安行旅。复请台安。

145. 致左宗棠十二月初一日

李秀成不肯往江北救援，必欲与我为难。南岸主守。鲍、左可出奇雕剿。陈玉成攻枞阳，已击退。

季高仁兄大人阁下：

鲍军二十八日必已到镇。闻贼退六十里至砚田街，自是畏鲍军与贵军上下夹攻，必然之势也。

前闻狗逆请伪忠王至江北救援，伪忠王不肯前往。顷婺源朱令搜获伪文，果有是事，兹特抄呈一览。伪忠王在婺源接此伪文后，仍往德兴、华埠等处，则是仍不愿赴江北，恋恋江西，必欲与阁下暨弟为难。鄙意南岸专主“守”字，贵军与鲍军皆驻景德，以为重镇。鲍战则公守，公战则鲍守。环景镇二百里之内，皆可出奇雕剿，变化无常。则贼目伪忠王李秀成及黄文金两股，亮公与鲍公必足以制之。

狗逆扑犯枞阳，已于二十六日击退矣。即问台安。

146. 复胡林翼十二月初二日巳刻

抄呈陈时永求援李秀成文。李秀成赴援江北、或窜浙江、或入江西，五日后再有确信奉报。朱衣点明春必窜入江西。求颁示年终密考折如何办法成式。

润之宫保老前辈大人阁下：

十二月一日接二十五日惠缄，敬悉一切。

此间搜获伪文，系庐江陈时永求援于伪忠王李秀成者，抄呈一阅。伪忠王已至婺源，意其必由乐平会萃景镇，乃忽折向开化、华埠一带，其果应陈时永之求，赴援江北耶？抑将窜浙江耶？由河口绕入江西耶？五日后再有确信奉报。

鲍公以二十八日至景德镇，贼目黄文金率四五万人宵遁。兹将左信抄呈。大约黄逆一股，左、鲍兵力可以击退；李秀成一股如不由河口入犯，则江西事尚可为；朱衣点一股必由郴、桂窜入江西，然计期当在明春，届时或兵力稍可腾挪耳。

寄云方伯迟迟吾行，颇非意想所及。往年心敬王雁汀，厥后察其畦径，不复加敬。人固不易知，知人固不易也。

年终密考折如何办法，请颁示成式。公乙卯冬曾办否？侍拟仿公乙卯之例。即问台安。

147. 复李续宜十二月初二日午刻

抄寄陈时永求援书及左宗棠信。郭文荣无办庐江团练之理，其在皖北招摇，请严惩。所乞将种断不可少。

希庵仁弟亲家大人阁下：

初一日接十一月二十四日惠缄，具悉一切。

前闻阁下带兵渡江来援，虽以为喜，亦以北岸为惧。兹幸南岸稍有转机，可纾仁廑。然陶陶则尚嫌太早，请公姑融融，仆姑惴惴，明正彼此陶陶可也。

此间搜获伪文，庐江贼目陈时永求援于伪忠王李秀成，情极迫切，已嘱舍弟抄呈一阅。左公信亦抄呈一阅。

郭文荣系湖北人，岂有办庐江团练之理？前来请札，曾经严批斥责。兹在皖北招摇，请阁下严加惩治，幸勿稍涉宽纵，至要！至要！

昨有一缄，请向尊处乞讨将种，抽取勇厘，千万勿吝！勇厘少抽若干尚无不可，惟将种十二粒断不可少，亦不可迟。将来发生千瓜万豆，必设法酬谢送种之家。

尊恙全愈否？念念！即问台安。

148. 复江长贵十二月初二日

柏溪营濠冒雨修成否？古隆贤已退，景镇粮路已通。

良臣尊兄大人阁下：

顷接惠书，具悉一切。

胡决明、夏长喜等之供，或是十日以前之情形。自二十日羊栈大捷后，古逆一股已退去矣。阁下柏溪营濠冒雨修成否？只要营垒坚固，则派队出击，自有恃而不恐。景镇之贼已退百里，粮路已通，并闻。即候台安。

149. 复张运兰十二月初二日

蒋嘉炜举办团练，事亦可行。请商之宋梦兰。

凯章仁弟大人阁下:

接惠书，知叶村、渔亭日来平安，至以为慰。

蒋嘉炜等设卡盘查，举行团练，事亦可行。惟近日团练皆系有名无实。宋滋九侍讲奉旨督办团练，此事应即由渠作主，请就近商之。顺问捷安。

150. 复张运兰十二月初三日巳刻

函商进剿三都之法。

凯章仁弟大人阁下：

初二夜接到本日复缄，具悉一切。

西溪举人胡朝贺等能承办军米四五千石，可以省勇夫搬运之劳，极好！极好！国藩深以尊处米粮为虑，从此可放心矣。

前此阁下具禀云，贼若由漳岭、方家岭而入，不能兼顾敝处。批饬贼犯漳岭，必至三都，仍请渔亭、叶村官军至黟县会齐，进剿三都等因，批发在案。近因上溪口等处贼踪未净，恐其窥伺渔亭，又不敢抽空渔亭官军进剿三都。万一贼窜三都，拟于祁门抽拨队伍一千，渔亭抽拨一千，叶村抽拨一千，共三千人进剿三都。渔亭、叶村之队至黟县暂驻，祁门之队至古筑孙村暂驻，约会进剿，当可得手。但祁门相去太远，往返约会，恐致误事。叶村、渔亭官军能了三都之贼，则更妙矣。请阁下与娄副将商定：万一贼由漳岭入三都，渔、叶两军是否能了？迅赐回示，至要！至要！即请台安。

151. 复江长贵十二月初三日巳刻

能御敌不使入岭，极好。否则将另派队于三都或大坦击之。

良臣尊兄大人阁下：

顷接惠书并寄袁、曹各禀，具悉一切。

岭外贼踪，往来不断，若袁、黄、罗、曹诸将能于岭头御之，不使入岭，极好！极好！若诸将不能得力，贼从漳岭、方家岭而入，当另派队于三都击之；贼从禾戍、湘源而入，当另派队于大坦击之。此复。即请台安。

袁、曹各禀奉还。

152. 致娄云庆十二月初四日巳刻

上溪口之敌已至乌门，距渔亭四十八里。景镇粮道已通，饷银初八、九可到。约祁、渔、叶派队至三都进剿。

峻山副戎阁下：

闻近日渔亭安稳，甚慰！甚慰！

二十六日西馆一路杀贼甚多，想休宁之贼不敢复来也。上溪口之贼，闻初三日已至乌门地方。乌门至渔亭仅四十八里，与当金街系两条路。请贵处发探，必须将两路一并探明，至要！至要！连日雨雪风霜，士卒辛苦之至，不知濠墙倒塌否？米粮充足否？

鲍镇军于二十八日至景德镇，贼匪即于是夜逃遁。现在粮道已通，饷银初八、九可到，附告奉慰。即请捷安。

计开乌门至渔亭路程：

乌门八里　李坑口十里　樟坑口五里，此地空旷平正　赤桥五里　茅蓬店十里　李村十里　渔亭。

再，闻樟岭之外，贼匪颇多。若果犯岭而入，窜至三都，渔亭、叶村两处各派队伍千人至黟县歇宿，祁门派队伍千人至古筑孙村歇宿。次日两路齐至三都会剿，必可获胜。特此预先约定，请阁下与张观察商之。

153. 复左宗棠十二月初四日午刻

江军门管岭防，甚孚民望。敌进乌门，日内祁、渔两处或尚有事，然鲍军断无分营回顾祁、渔之理。求速了鄱、建，稳扎景镇，并告知日内追敌情形。

季高仁兄大人阁下：

昨接二十九日惠缄，顷又接初二日大咨，敬承一切。

日内雨雪严寒，公军与鲍军分途追贼，士卒劳苦异常，可念也。

此间岭防日日有警，江军门新管各岭防务，其人甚孚民望，且要体面，或者足资守御。尚溪口之贼，昨日窜至乌门。乌门距祁门五十余里，距渔亭四十八里，日内祁、渔两处或尚有事。然鲍军此刻只宜将鄱、都等处之贼逐出建德，一气扫清，断无分营回顾祁、渔之理。但求鲍公速了鄱、建一路，贵军稳扎景镇，敝处当坚守以待事机之转耳。日内追贼情形，乞示一二，以慰悬悬。即问台安。

154. 复张运兰十二月初五日巳刻

派人至樟岭助守，或派兵至三都会剿，请细心察夺。

凯章仁弟大人阁下：

接初四日复缄，具悉一切。

派一、二旗助守樟岭，御贼门庭之外，策固甚善，但渔亭距樟岭六十余里，岭头及砚溪均无栖身之所，一、二旗弁勇若去，无处驻扎，颇难为计。若驻扎三都，则已在岭内二十余里矣。或于贼未入岭之前，派人至樟岭助守，或于贼既入岭之后，派兵至三都会剿，二者孰得孰失，仍请阁下细心察夺，敝处不遥制也。

日内徽防守兵动称岭外贼数二万、三万之多，似亦不可尽信。李坑口打先锋之贼距渔亭尚有四十余里，亦不甚近。手复。顺问台安。

155. 复胡林翼十二月初六日午刻

李秀成至婺源，又不进入浙境，或为救援江北。

润之宫保老前辈大人阁下：

接惠书，抄示栗观察蜀报及余将一缄，具悉一切。

鲍镇于二十八日至景镇，因雨雪连日，尚未进兵，初四日始过河。兹抄左帅一缄呈阅。伪忠王之至婺源，本意合扑景镇以窜江西，今或由华埠绕出，又不窜入浙境；或者应四眼狗之求，救援江北乎？顺问台安。

156. 复左宗棠十二月初七日

日内各敌纷纷渡江，救援安庆，惟李秀成不救。冀左、鲍击败黄文金。檄令芗泉募足五千人。

季高仁兄大人阁下：

接初四日惠缄，得悉鲍军业已渡河，不知初四、五、六见仗否？黄文金之队伍甚整，不知鲍公能慎以图之否？

金陵逆首调各贼往怀、桐救援，日内闻徽州、休宁之贼，纷纷应调赴下游渡江，以救安庆。渔亭、叶村等处，战事或可少息。羊栈、大洪各岭外之贼，亦少退数十里，祁门之北，聊可偷安。东一支为伪忠王所带，竟不分贼赴北岸救狗逆之急，闻二十八日围玉山城，广信府城、广丰县城均可虑。但愿阁下与鲍军将西支黄文金一股击退，驱出建德境外，然后能抽出一支游兵，回剿江西腹地耳。

芗泉六千人之请，尚未接到。敝处续去一檄，令其募足五千人。大约芗泉之能来与否，全视乎荫渠中丞之坚留与否。阁下与荫渠为道义金石之交，如能屡函商定，然后以一片奏定，乃为妥善。否则，谕旨俞允，而荫公不许，仍属无益。去年奏调萧军，几成嫌隙，可为鉴也。

吴退庵立军，屡札订定，当面商定，此刻断难失信，尚祈亮之。复请台安。

意城、芗泉信奉璧。

157. 复左宗棠十二月初八日午正

祁、渔各军，足御上溪、休宁之敌。修碉诸事，当速为之。令王、陈等各招一营，专守赣州或建昌。

季高仁兄大人阁下：

初八早卯刻接初六夜三更惠书，借悉一切。

乌门之贼，不过打先锋者，或数十人、数百人不等，当不敢径犯祁门；如其来，亦足制之。唐桂生日内患病，俟其痊愈，或当出队至乌门、李坑口雕剿一次。岭外之贼，日内尽退至石埭、殷家汇等处。祁门、渔亭各军，专御休宁、上溪口之贼，自足枝梧，请释廑虑。

修碉之事，请速为之。正月上旬修成以后，贵军四出征剿，有老家以为基址，亦行军一法也。择地有两法：有自固者；有扼贼者。自固者择高山、择要隘；扼贼者择平坦必经之路，择浅水津渡之处。嗣后每立一军，则修碉二十座以为老营。环老营之四面方三百里，皆可往来梭剿，庶几可战可守，可奇可正，得四军可靠者，则变化无穷。请阁下先于景镇作一榜样，而他军效法行之。

王文瑞虽非上选，而高出江西诸军之上万万。弟意欲令王文瑞、陈品南、谭发律三人皆各招五百一营，或令专守赣州，归李筱泉统辖，饷亦责成筱泉筹备；或令专守建昌，以老湘营为建人所钦服，谭发律有功德于南丰也。二者孰妥，祈兄卓裁示复。即请台安。

158. 复李瀚章李鸿章十二月初八日

祁门饷道已通，人心始定。休、歙之敌，多渡江救援安庆。惟李、朱二患，深为可虑。小泉急欲治军，可一面通禀曾与毓、翟，一面缄商左、郭。目下宜求选将才。

小泉年兄、少荃世兄阁下：

前得筱泉来书暨少荃到省后惠书，尚稽裁复，兹又得筱泉峡江途次一缄，具悉一切。

此间十一月一日内，风波大作，危险迭见，几无可以自全之理。幸雪琴守住湖口，贼不得西渡九江、南康等处；左季翁守住景镇，贼不得内犯乐平、安仁等处；鲍镇于二十八日驰抵景镇，祁门之饷道梗塞二十余日，至是始通，人心始定。兹将奏片抄呈一览，仰慰廑系。

目下休宁、歙县之贼，多半渡江救援安庆，而岭外之贼亦退，聊可少安。惟李秀成一股新赴玉山，朱衣点一股从湖南而至南安，二患深为可虞。小泉欲自行带勇数千，恐非所宜。平日不能常常教练，临敌又不能身先士卒，或与邓廉访之宝、志二军，耆中丞之彰、奇二营规模相似，有统之名，无统之实，必难得力。不如求选将材，假以事权，犹可少收将伯之助。陈俊臣所荐之王钤峰，虽非满意之选，然亦可战可守，高出寻常数倍；又有陈品南者，为老湘营各旗长之冠；又有谭发律者，在南丰极得民心。此三人各招五百〔人〕，必远胜于他军，可与凯章方驾。小泉若急于治军，可一面通禀敝处与毓、翟二公，一面缄商左季翁、郭意城，请其赞成此事也。

周念慈太守之康勇，究竟营规何如？打仗何如？若果十分可靠，小泉当诸事维持之，俾不至于掣肘。赣郡有王、黄、谭一支，南郡有念慈一支，虽不足当大敌，缓急究有恃以不恐。

陆参将事，请阁下过吉安时再寄一信来，即当甄别，或撤任另委。顺问台安。

159. 复彭玉麟十二月初十日

湖口为必争之地，陈馀庵部少缓调回。鲍至景尚未开仗，失之过于持重。李秀成窜至玉山，不知广信、玉山能保全否？

雪琴仁弟大人阁下：

专夫至，接到惠书，具悉一切。

湖口为黄文金伤心之地，虽经十二、三、四等日击退，难保不再往攻扑，陈馀庵之千五百人自可少缓调回。盖建德不过文报经由之路，湖口则尤锁钥必争之地也。竹庄之千五百人，已令其添募足额。

鲍镇自二十八日至景镇后，至今尚未开仗，虽由雨雪耽搁，亦失之过于持重耳。羊栈岭外之贼，日内纷纷退窜石埭，盖因金陵逆首调休宁、歙县之贼赴援怀、桐，故岭外之贼势少孤。伪忠王李秀成一股自婺源窜至玉山，不知广信、玉山能保全否？深为焦灼。复候台安，诸维心鉴。

外寄润帅一函，求封固寄去。

160. 复胡林翼十二月初十日

陈玉成求救，李秀成不愿北行，李世贤派徽、休之敌赴援皖北，渔、羊之患少纾。此间但求鲍、左击退黄文金。湘省不乏与我等为难者。

润之宫保老前辈大人阁下：

接冬月三十日手教，敬承一切。

鲍镇自二十八日至景德镇，至今尚未开仗，虽经雨雪耽搁，亦微嫌过于持重。四眼狗求救于伪忠王、侍王。忠逆不愿北行，径往玉山、广信一路去矣。侍逆派徽州、休宁之贼赴援皖北，此间渔亭、羊栈之患少纾。但求左、鲍二公能将黄文金一股击退，则春初专办忠逆玉山一股，朱衣点南赣一股，或犹可支持耳。搜获黄文金伪文一件，抄呈台览。文中令其二侄孙再图建德，日内建邑必又失守矣。

承询及日相密陈之件，欲不赞成，则鄙人近方蹈“举不能先、退不能远”之咎，不应更以游言相泥；欲急赞成，则处处崔子，人人臧仓。湘省除元规外，其明目张胆与台端及敝处为难者，更不乏人，其谓之何？或少缓须臾，倘湘中无留行之疏，再请执简从事。复请台安。

161. 致左宗棠十二月初十日

抄寄搜敌文书二件。请速发兵与鲍合力痛剿黄老虎。

季高仁兄大人阁下：

搜获黄文金伪文二件，抄呈一阅。

唐桂生在建德杀二贼目，不知即胡鼎文、黄盛智否？黄老虎方在徘徊未决之际，应请阁下迅速发兵与鲍公合力痛剿，不可再迟。了清此股，新岁再办伪忠王及朱衣点二股，尊见何如？即请台安。

162. 致左宗棠十二月十二日巳刻

鲍虽猛勇善战，然对敌情地势不甚了了。南岸之敌惟杨七麻子善战，余皆不足畏。由建德上犯者惟黄老虎队伍整齐，其余亦不足畏。请留守景镇，并派兵至石门追剿。

季高仁兄大人阁下：

四日未接来文，不胜悬系。

此间自二十六日渔亭大战后，半月以来，尚属平安。顷接鲍镇初十日信，尚无开仗确音，且言贼分五路进：一打湖口，一打都昌，一打浮梁，一打景镇，一打童子渡云云。鲍公虽雄猛善战，而于贼情地势，实不甚了了。

现在南岸之贼，三伪王中惟杨七麻子善战，余皆不足畏。此次由建德上犯者黄文金伪定南主将、胡鼎文伪定南正总提、黄盛智崔天安、黄万兴遂天安、黄朋厚兖天安，三人皆黄文金之侄孙、李继远营天义、林世发权天义、许茂才陛卫主将，惟黄老虎队伍整齐，余皆无名小卒，亦不足畏。黄老虎本部人数无多，胡鼎文、黄盛智二人，实被唐桂生十七日在建德戮杀衣轿皆夺回至祁，又有黄万兴伪文可据，抄呈。目下黄老虎方在首鼠莫决之际，请阁下留千余人守镇，派四千余人至石门等处追剿。鲍军应进何路？贵部应进何路？均请详明指示，至要！至要！李金旸年内可到，稍厚贵部之力。顺请台安。

163. 复郭嵩焘郭崑焘十二月十二日

江、皖连连失利，幸湖口、景镇得保。湘省借行粤盐之举，终不能不奏，终不能不批准，然其事则未必果成。养素募勇之约，不能失信。

筠仙、意城亲家大人阁下：

前接两公复缄，旋又奉意公两次惠书，不及以时报，盖十一月以来，军事棘手，涿州牧之欲撕破状纸于原、被之前，竟去而不顾者久矣，非敢温挺经也。自普镇建德失陷，于是轩然大波，惮赫千里，连破东流、建德、彭泽、都昌、鄱阳、浮梁六县。其同时并举者，东路则破上溪、江湾两营盘，婺源一城，现复破浙之常山，围江西之玉山；北路则破羊栈、禾戍各岭，扑渔亭、小溪各营。实觉危险迭至，应接不遑。幸北路一支经鲍、张屡次大捷，粗得安枕。西路一支得季翁保守景德镇，雪琴保守湖口，厥功甚伟，所全甚大。惟东路无兵往援，不知信、玉两城能坚守否？守信郡者为屈蟠、钟世桢，较玉山略为可恃，惟兵不满二千人，亦尚堪虞。若李秀成自广信而南犯，朱衣点等自南赣而北趋，则江西腹地殆不可支。敝州牧其撕破状纸浩然去矣。

湘省借行粤盐之举，以虞民食淡言之，则当由湘抚主稿入奏；以盐厘济饷言之，则当由敝处主稿入奏。本食淡立言，淮引不到而借蜀盐，蜀乱不通而借粤盐，皆为民食起见，其词公而顺；本济饷立言，吴饷无措而设法于湘，湘饷无措而设法于粤，皆为己军起见，其词私而逆。国藩既患广东督抚之夙相0106-01 铻，必难集事；又恶夫奏疏措辞之不公不顺，是以迟久未奏，且迟久未批，良以此也。然以裕、黄诸君子之殷殷然为我代谋，而我乃先掣其肘，先关其口，天下其谓我何？是以终不能不奏，终不能不批准，以答诸君子相爱相助之意。其事则未必果成，恐与四年之奏劝捐于四川，六年之奏抽厘于上海同一辙也。

吴退庵募二千五百人之局，闻台端大不谓然，以不成人恶为义。仆既有三次札批于前，又当面要约于后，此时断难失信。渠以扁舟千余里来祁请示，仆无异词，今岂忽变乎？伏希鉴亮。即请台安。

164. 复汪士铎十二月十三日

宁、徽失陷，不能入吴蔽浙，即皖南几无立足之地，幸湖口、景镇得守，差强人意。新岁当投袂东行。

梅村仁兄大人阁下：

十月十七日接奉惠书，猥以揽揆贱辰，远锡嘉言，词意深美，愧荷无既。属以军事棘手，久稽裁谢，伏祈鉴亮。

国藩南渡之初，本意开重镇于宣州，进规吴会。由宣至吴境，近者百余里，远亦二三百里，谓可左顾金陵，右盼苏州。入吴之路，此为最近。不料鲍镇军未至皖南之前九日，而宁国已失；李观察甫接防务之后八日，而徽州旋陷。不特不能入吴，不能蔽浙，即皖南几无立足之地。上无以纾圣主宵旰之忧，下无以慰苏人云霓之望，中夜以思，愧愤何极！近日自建德之变，又复轩然大波，惮赫千里。幸彭方伯坚守湖口，左京堂坚守景镇，扼要制胜，不令深入江西腹地，差强人意耳。绩溪沦为异域，闻尚不十分蹂躏。程、胡各家亦未知其近状何如，良用内疚。

大篇所示四事，江淮运米一条，鄙人本有此志，以皖南军事无利，未遑远图。新岁稍得便宜，即当投袂东行，治兵淮、浦，以副厚期。率复鸣谢，惟鉴不一。

165. 复张裕钊十二月十三日

谢寄寿屏。徽、宁继陷，又连失东、彭等六城及江湾、上溪、婺源等处。受命半年，竟无一旅入吴，良用愧憾。

廉卿仁弟大人阁下：

十月中旬，辱赐书并惠锡寿屏八幅，意深而词厚，何相爱之笃也。属以戎事孔棘，不获以时报谢，比想纂著日富，深造逢源，企幸何已！

此间自徽、宁继陷，洎无长策。冬月初四，建德师溃，东流、彭泽、都昌、鄱阳、浮梁，连失六城。自祁门之西包抄祁南，断我文报，塞我饷道。又有东路一股连陷江湾、上溪口两营盘，婺源一城。北路一股连犯羊栈、大洪各岭。实属奇险迭见，应接不遑。幸湖口、景镇均得保全无恙，而岭贼亦屡为鲍、张两军所败，粗得安适。特以职分所在，责望所归，受命半年，曾无一旅之师入吴，良用愧憾！省览寿言，只增惭悚。

顷吴子序亦以屏幅见诒，以“三达德”颂，而终以“三畏”箴仆，笑告以有贼匪在，增为“四畏”矣。附陈一粲。即问著绥。

166. 复彭玉麟十二月十三日

已委萧广芬署都昌县，并与彭查办从敌之劣绅伪职。请仍主持湖口守城事宜。

雪琴仁弟大人阁下：

十二日得初三惠书，具悉一切。

都昌县已另札饬委萧广芬署理，并札阁下督同查办从贼之劣绅、伪职。

鲍军初八日至跑马冈，不知近已至石门、洋塘一带否？湖口守城事宜，仍须阁下主持。只要守住湖口、景镇两处，余皆不甚要紧。即问台安。

167. 致胡林翼十二月十三日

通报建德、渔、黟、休、歙、宁国军情。

润之宫保老前辈大人阁下：

日来未得尊处信息，盖初六后建德又为贼踞矣。渔亭、黟县等处，比粗平安。休、歙已分贼北援皖、桐，计十五后乃可到北岸。杨七麻子闻尚在宁国未动，不知确否，略报不宣。即问台安。

张、汪二信求寄去。

168. 复陈大富 [1] 十二月十四日

胡、黄实被杀死，敌文书所言不可信。不必先攻建德，待鲍至，然后会合夹攻。

馀庵总戎阁下：

十四日午刻接初九日惠书，具悉一切。

伪定南正总提胡鼎文、崔天安黄盛智，实于十七夜被唐桂生在阵上杀死。阁下所获伪文，谓二贼尚在，不可信也。

建德一城，特留为鄱阳各贼之归路，贵军不必先去攻剿，须待鲍至距建德二三十里近处，阁下与之通信一二次，然后会合夹攻建德，乃可得手。至南北文报，即偶尔不通，亦尚无妨。顺候刻安。

[1] 陈大富，字馀庵，湖南武陵人。咸丰初为向荣部游击，后为邓绐良部参将、副将补用，十年擢皖南镇总兵，十一年战死。

169. 致陈大富十二月十六日

请坚守东流。至枞阳应拨几营，湖口应否留人，请就近禀商杨军门。

馀庵总戎大人阁下：

十四日奉复一缄，交来差带回，想已达览。

顷接九舍弟安庆信，欲请贵军拨数营驰赴枞阳，助韦军防守。韦军当危急之际，若得阁下分拨二三营前往相助，必可坚守无虞。东流现存兵勇实数若干？湖口之千五百人是否全留湖邑，抑已调回？鄙意只请贵军坚守东流，并不责以建德之事，阁下尽可放心。至枞阳应拨几营，湖口应否留人，请就近禀商杨军门，必妥善也。顺问捷安。

170. 复左宗棠十二月十七日

敌势分布太宽，我军人数较少，左、鲍均不可分支，不可作一网打尽之计，总以先尽右路、无遽深入为主。

季高仁兄大人阁下：

十五日接奉复书，十七辰刻又接十四夜复缄，敬悉一切。

贵军须走右路而兼顾中路，鲍军须走中路而兼顾左路，此一定之理势。贵军老营尚在景镇，即以留镇之两营为根本；鲍军稍向左、向前，又以贵军为根本。两军兵力均不甚厚，只能各打一路，不特贵军不可分支，即鲍军亦不可分支。贼之布势太宽，我军人数较少，情愿先尽右边，暂空左边，不可作一网打尽之计。贼若来包抄，只许他从左边来，断不许他从右边来。贼之凶悍者，当在右路石门一带。其桐子渡之贼，防我饶州进兵也；张家岭之贼，防我湖口进兵也；陈家衕之贼，该逆自保归路也。鄙见臆度如此，不知有当一二否？阁下如以为然，则请与鲍公一一熟商。总以先尽右路、无遽深入为主。或能当面一谈更妙。

建德瘠苦非常，掳无可掳。贼之米粮运于二百里以外，我之米粮去水次不过数十里，我可持久，贼难持久。此次慎以图之，新年则可放胆行之矣。此请台安。

解散告示甚好，敝处亦当刻之。

171. 复胡林翼十二月二十日巳刻

借夷助剿一疏，乃季翁捉刀，对夷人似宜虚与委蛇。已令鲍由祁门回剿景镇，欲收夹击之效。

润之宫保老前辈大人阁下：

十七日得初五日惠缄，十九日又得初三日百五十二号惠缄，承奖赞借夷助剿一疏。此系左季翁捉刀为之，鄙人不办此也。至于大败之后，力不能拒，和好之初，情不宜拒，此则鄙见与季翁相同。此时该夷以甘言德我，我乃以峻辞拒之，异时该夷以恶言加我，我反哀辞求之，不亦晚乎？似宜虚与委蛇，与之为婴儿，与之为无町畦，犹为少足自立之道。比闻伪忠王围玉山，实挟有黑夷数人同行。江、浙千里，其不免于辛有〔有莘〕之叹乎！

左、鲍二公本拟十六、七开仗，因十五以后连日雨雪，致阻师期。黄文金在石门一带，殊无退意。侍之派鲍公由祁门回剿景镇，盖欲收夹击之效，摹仿阁下令金、余万人出水吼岭之法，乃元作有效，而剿袭者无成效，意者金针不可得而度乎？

尊恙全愈否？已移至太湖否？以公之谋，辅以希之断，北岸军事，宜可万全。令人读书，端坐听之，此顾氏之法，而阁下效之。国藩久不开卷，近日苦雨无憀，略一翻阅，都无意绪，不足仰报。即问台安。诸惟心鉴。

172. 复左宗棠十二月二十日午刻

拟为左制帐棚二架。祈细告春霆进兵之路。

季翁仁兄大人阁下：

十九日接十六日惠缄，敬悉台旌已进茅屋岭，雨雪泥泞，日内不能开仗，士卒过于辛苦。阁下之帐棚太小，亦必思所以变计。耐劳固为吾辈立身之第一义，然必稍稍完具，足以御寒，足以安寝，庶几可继之道。拟仿照弟帐棚之式为阁下制二架。弟帐即迪、希兄弟之式，亦寻常人字帐，特稍大耳。

进兵之路，来示与弟前信尚属相合，祈细告春霆也。即请台安。

173. 复彭玉麟十二月二十日

丁峻一军不可恃，令调回广信。左、鲍因雨雪未开仗，祁、黟、渔均平安。

雪琴仁弟大人阁下：

十九日九舍弟专人至，接初十日惠缄，敬悉一切。

丁峻一军之不可恃，仆久知之。昨屡咨商之右坪中丞，令丁军仍回广信，并缄商之，不知刻已有札调丁否？普三之罪浮于乃兄，将来定案时亦可声明，不令其逍遥法外也。左、鲍二公日内因雨雪尚未开仗，祁门、黟县、渔亭等处日内均平安，足慰廑注。湖口胜仗已出奏矣。顺问台安。

174. 复王必达十二月二十一日

自十一月以来，危险迭见，幸景镇、湖口、玉山得守。但求左、鲍能驱黄文金出皖，李秀成不再窜信、玉、德兴等处，斯为至幸。

霞轩仁弟大人阁下：

迭接惠书，裁复稍稽。

此间自十一月以来，轩然大波，危险迭见，较之徽、宁失陷之时，尤为洞〔恫〕心骇目。幸赖左季翁坚守景镇，雪琴坚守湖口，王道、顾都司坚守玉山，而羊栈与建德等处，亦屡获胜仗，风波稍平，人心渐定。鲍公进兵以后，雨雪泥泞，至今尚未开仗。但求左、鲍二军能将黄文金一股驱出皖境，而伪忠王一股不再窜信、玉、德兴等处，庶江西无北边之忧，敝军无后路之虞，斯为至幸。

粮台诸事，承阁下多方赞助，得以敷衍度岁，良深庆慰。兹又有琐事数端，另开一单，烦代为料理，有渎清神，感荷无既。顺请台安。诸惟心照。

175. 复左宗棠十二月二十三日

总以追敌回池州、石埭，而我夺得建德、张家滩为妥。务请速修景镇碉房。借食粤盐，恐难有成。商得购马之路，再添练马队。

季高仁兄大人阁下：

二十二日接十九日复缄，敬悉一切。

谢家滩、洋塘无贼，而又云让塘有贼，岂洋塘之外别有所谓让塘者耶？抑同一处而探者误耶？求更详示。贼若退至建德、张家滩一带，终非了局，应请贵军仍会同鲍军前进，总以追贼回池州、石埭，而我夺得建德、张家滩为妥。一交新年，杨七麻子必悉锐上犯，鲍、陈两军稳占张家滩、香口两处，利则由殷家汇以进池州；即不甚得利，亦当坚守香口、建德、张家滩三处，以为羊栈等岭之外屏，庶祁、黟岭防得少纾也。夺得张家滩后，贵军乃可回景镇。景镇系贵军基业，务请速修碉房，至要！至要！

借食粤盐之案，即日出奏。弟昨有复意城一缄，抄稿呈阅。劳、耆二公于敝处终觉格格，此事恐难有成。

马队本不可少，奈目下无马可购。敝处派五人携银至张家口买马，八个月尚未归来。各营瘦马无可换者，焦灼之至！待与润帅商得购马之路，再请贵军添练马队也。复问台安。

176. 复唐鉴十二月二十四日

本拟立重镇于宁国，造水师于固城、南漪等湖之中，不图宁国失守，徽州继陷，受命半年，不获挈一旅以入吴会。

镜海先生大前辈大人阁下：

杪春接奉复书，敬审道履康愉，著述不倦，至以为慰。

国藩以夏间承乏两江，军中少暇，久未笺问起居。自五月率师南渡，驻扎祁门。本拟立重镇于宁国，造水师于固城、南漪等湖之中，东而金陵，北而芜湖，南而苏州，均在二三百里之内，可以次第规复。不图鲍镇军未至皖南之前三日，而宁国已失，李观察甫接防务，而徽州继陷。不特无进兵之路，亦几无立足之地。受命半年，不获挈一旅以入吴会，中夜悚惶，且愧且愤！比逆众以全力上犯江西，仰托福庇，次第击退。发、捻之祸未靖，而岛夷又凭陵京畿，清跸北巡。时事至此，尤用感怆。

先生肫怀忧世，不知近日眠食安否？薄致菲仪百金，遥贡微忱，伏希存纳。恭请道安。

177. 致郭崑焘十二月二十四日

建德复失，文报又梗。幸祁、黟平安。

意城仁弟亲家阁下：

十二日奉复一缄，想尘观览。

日内建德复失，敝处与胡帅及舍弟处文报又梗，惟有人十八日自江滨来，报安庆无恙而已。左、鲍两军久未开仗，都、鄱之贼次第退回皖境，祁门、黟县平安，足慰廑注。

兹有寄镜海丈信一件、银一封，敬求妥寄。即颂新禧。

178. 复左宗棠十二月二十六日

久不得江北消息，闻安、枞无恙。似可试打两仗。祁、黟俱平安。

季高仁兄大人阁下：

二十六接二十三夜惠缄，敬悉一切。

敝处劈山什长是峙衡旧用之周光正，故主稻草团子之说。大子合膛者最难，太紧则恐鲠塞于膛内，太松则不能及远。故鄙见不喜用封门大子，不独劈山炮，即大炮亦主此说。雪琴不谓然也。

此间自接舍弟初八日信后，久不得江北消息，焦灼极深。惟有自水师十八日来者，道安庆、枞阳无恙而已。

石门、洋塘之贼久持不退，非候杨七麻从宁国来，即候李秀成从玉山来，新年恐又有变症。阁下与鲍军此时业已占得地势，似可试打两仗。王莽之诏云：“可以怒矣，可以战矣。”笑笑。

祁、黟比俱平安。江军门亦有振作之意，贤于徽防诸将领。即请台安，并颂节禧。

179. 致左宗棠十二月二十八日

战机唯己独知之，非他人所能遥度。

季高仁兄大人阁下：

前日奉复一缄，戏引《王莽传》中语，盖恐新年添贼，有他变也。既而细思，战事如鸡之伏卵，如妇之产子，气机惟己独知之，非他人所能遥度也。仍请阁下斟酌迟速，无以鄙言为意。

苦雨不休，士卒殊苦。润帅信奉上。即请台安。

180. 复彭玉麟十二月二十九日

九江道府请前往弹压，以不去为是。左、鲍日内未开仗。已派万泰署九江镇。

雪琴仁弟大人阁下：

二十四日接十四日惠缄，敬悉一切。

九江道府请阁下前往弹压，自以不去为是。渠于阁下记怨甚深，去恐徒讨没趣，反受辱也。接普镇禀，并曾、吴、金、任各营官禀，似不致遽生他变，惟未必肯速赴江北应援鲍公之募耳。

左、鲍二军日内尚未开仗。雨雪泥泞，军士劳苦，至为廑系。

九江镇已派万泰署理，吕信奉还。即颂年禧。

181. 复左宗棠十二月三十日巳刻 [1]

添步卒三千，须有专人统领。欲练马队，多少悉听尊便。

季高仁兄大人阁下：

除日辰刻接二十六夜惠书，敬悉一切。

借行粤盐一案，已于二十八日出奏，即日抄咨冰案。

尊处添步队三千人似不可少，但须有专人统之，以备分支出剿；若无专员统领，则略少募数百人，亦无不可。

王钦牧遽尔埋玉，深为可惜，梅村本多病，闻此当益短气。此外，统领之才，殊难得也。

贵军欲练马队，多少悉听尊便。请一面购办马匹，一面咨商。正月初间，弟先拨一营隶麾下试用可也。复请台安。

[1] 原作“除日巳刻”。

182. 复胡林翼十二月三十日午刻 [1]

北援之议已面订，岂可失信？退庵已甘心引退。正月试行密考。南岸尚未开仗。

润之宫保老前辈大人阁下：

腊月二十九日连接十四、五、六日百五十七、八、九号赐书，敬悉一切。应复之件，条列如左：

一，吴退庵事，系次青再三怂恿成之，八月既去一札两次批矣。九月有北援之议，又批令暂停，十月又札令再招，十一月渠又来祁门请示面订，无异辞。今长沙诸君子以为决不可恃，劝侍反汗。此等信岂可失者？侍有复意城一信，抄呈台览。来示亦以敝处不可失忠信，可谓洞见表里。退庵昨以长沙不肯发饷银、枪炮，甘心引退，其意亦颇疑侍之不诚。此却两头为难，且俟新年当委蛇成全之。

一，密考式收到，正月当试行之，然应密考者殊少。如浔镇既劾，赣镇亦须明参，0118-01 〔徽〕垣闻已因案内召。比即侍前缄之所谓庾公，正在此者也。此外尚有数员须甄别者，大约密式聊存饩羊耳。

一，南岸尚未开仗，贼数太多，左、鲍二军尚无十分把握。惟幸李秀成窥浙暂不来耳。复请台安，敬贺新禧。

[1] 原作“除日午刻”。

咸丰十一年

183. 复左宗棠正月初二日

拟派唐、沈各营进攻建德。休宁、羊栈、上溪口之敌，不知新年别有诡谋否？杨辅清、李秀成恐不赴金陵之召以援救安庆。

季翁仁兄大人阁下：

元日接二十八日赐书，敬悉一切。

自腊月至今，无三日放晴者，士卒奔波于雪泥寒淖之中，诚如尊示，可怒而未可战也。

此间拟派唐、沈各营由桃树店进攻建德。贼以全力与鲍军、贵军相持于前，当不虞别有人焉以拟其后。惟休宁、羊栈、上溪口之贼，尚尔蛰伏未动，不知新年别有诡谋否？由尚溪至乌门径来祁门、叶村、渔亭诸军，均难回顾，以是迟迟不敢轻发。阁下以为可否？乞速示。即问台安。

杨七麻、李秀成恐不赴金陵之召援救安庆。杨本自成一家，伪东王死后，杨、石与洪有隙，去岁遥授为王，以羁縻之。李则怯甚，必不北渡。

184. 复彭玉麟正月初二日

谢妥办宝营途费。左、鲍二军尚未开仗。祁门、黟县、渔亭均托平安。

雪琴仁弟大人阁下：

除夕接二十三惠书，具悉一切。

宝营途费加作六两，又承于腊月口粮中先行抽出垫发，并委丁义方妥为办理，至感！至感！日内当已就绪。其未经鲍军收集者，想领得六金归去矣。惟敝处续有告示，言欠饷发至十一月初四止，不少丝毫。不知众勇见之，不另生枝节否？

左、鲍二军尚未开仗。祁门、黟县、渔亭均托平安，足慰廑系。顺问台安。

185. 复彭玉麟正月初五日

建德复陷，江北音书久隔，望勤通信息，以慰翘盼。

雪琴仁弟大人阁下：

正月三日接奉腊月十七日惠缄，并荷宠赐食物多品，临风拜登，感纫无既。

宝营之事，诸多渎费清神。腊月二十三，阁下续有一缄，此间已于正月二日裁复，刻下不审已否渡江？极深系念。

左、鲍二军日内尚未开仗。建德复陷，江北音书久隔，尚冀时时惠示一二，以慰翘盼。手复鸣谢。顺问台安。

186. 附致王必达正月初六日

祈为婉求各署筹调军饷，同心护持，以保危局。

再，正月之饷，昨已专札调十二万，闻已有三万起解在途，合之得十五万。为数不为不多，而实不敷一月满饷。现计每月须银十八万有奇，而左军在外，陈军在外，吴军在外，鲍军新添之二千四百在外，新调之蒋香泉、魏喻义、李金旸等军皆在外，实不知所以善其后。然今年春夏，江西、皖南必有无数大战，危波迭起，不得不多募多调，支撑半年。安庆克复，即有转机矣。祈为我婉求各署，同心护持，以保危局。至感！至祷！再候霞轩仁弟太守台安。

187. 致左宗棠正月初六日

大洪、大赤二岭卡已被敌破。当务之急在保全左、鲍二军及景德镇。

季高仁兄大人阁下：

初六日未刻接信，大洪、大赤二岭卡均被贼破。大洪岭在祁北六十里，江军门现已带队往堵，不知能御之否？大赤岭守卡者系朱品隆之部下黄副将惠清，闻死百余人。

此外尚有守榉根岭之马复震一营，守闪上之杨芋庵一营，皆新营，未必可恃。若杨、马皆挡不住，则贼或竟犯祁门，或犯景德镇，皆不可知。特此飞报，祈阁下与春霆妥为预备。一面专人至闪上、石壁下一带探听的确，再行定计。总以保全贵军、保全鲍军、保全景德镇三者为要，不必计及救援祁门也。即问台安。

188. 致宋梦兰张运兰娄云庆正月初六日戌刻

敌破大赤、大洪二岭后，若再犯景镇，则祁门及左、鲍两军粮路均断，须预作准备。

子久尊兄馆丈大人、凯章仁弟大人、俊山副戎阁下：

顷接江军门信，贼匪于巳刻破大洪岭而入。旋据探报云：贼匪退出岭外。不知确否？又接历口信“贼匪于辰刻破大赤岭而入。湘前右营营官黄惠清未能堵御，阵亡弁勇近百人”等语。查此番两路犯岭，大赤岭在祁门之西八十里，大洪岭在祁门之北六十里，该逆或来围祁门，或径往景德镇，均未可知。若果往景德镇，则祁门之粮路已断，左、鲍两军之粮路亦断，所关极大。自当尽撤渔亭、叶村、卢村等营，派老湘、霆字十三营回剿景镇等处，仅留礼字、徽防各营同守祁门。特此预先告知，请阁下暗暗准备，届时再行飞札调遣。如来围祁门，届时亦有飞札调援。此致。即候台安、捷佳。

189. 致左宗棠正月初七日辰刻

大洪、大赤二岭失陷，祁门、景镇宜防被围。

季高仁兄大人阁下：

初六日，贼两大支破大洪岭、大赤岭。已写二信，一由马递景德镇，一专人由闪上至梅源硚，不知到否？大洪岭之贼，日暮收队，未知已出岭否？大赤岭之贼已至历口，距祁仅六十里，大约初七八必来围城。已调渔亭霆营来祁救援。万一贼不来祁，径往景镇，此间当派老湘营跟踪返剿。特此飞报。即问台安。

190. 致张运兰正月初七日未正

大洪岭之敌业已退去，大赤岭之敌仍回程村，叶村大营暂不移动。

凯章仁兄大人阁下：

昨夜亥刻寄缄，亮已收阅。

本日探回，大洪岭之贼业已出去，江军门带队上岭。大赤岭之贼由历口仍回程村，今日并无动作。尊处叶村大营暂可不必移动。如果赤岭之贼下窜景镇等处，应如何抽队跟追，届时弟再飞商。阁下如有妥善之策，亦请预先示及。即候台安。

191. 致胡林翼正月初七日未正

大洪、大赤二岭并陷，恐敌深入景镇，断我军粮路。南岸敌多而官兵少，祈设法一助。

润之宫保老前辈大人阁下：

新岁未获裁笺展庆，惟起居多福为颂。

此间军事，左、鲍与黄逆文金已成相持之局。初六日大洪岭、大赤岭同时并破。大洪在祁北六十里，守卡者为徽防之都司曹贵，旋经江军门带队堵住，驱贼出卡。大赤在祁西九十里，守卡者为朱品隆部下之副将黄惠清。此股或竟来祁门，或由山中穿出景德镇，均未可知。若出景镇，则侍与左、鲍之粮道皆断，殊为可虑。本日雨雪交加，明日派唐桂生带队前往雕剿，能即在历口击出岭外，不令深入景镇等处，斯为至幸！惟朱云岩尚未假还，黄惠清新挫，仅唐、沈二人，不知能否得手。

南岸贼太多，兵太少，闻伪忠王又将由常山回窜婺源，殊恐难支。南岸之调援怀、桐者，皆下驷应客之作，断不足虑。求公设法一助南岸，支此危局，千恳！千恳！即请台安。

192. 致鲍超正月初七夜

大洪、大赤之敌均已退出。惟大赤岭须急派数营驻防，故渔亭霆字四营日内不能调赴。

春霆仁弟大人阁下：

初六日，贼破大洪、大赤二岭，祁门老营紧急之至。初七飞调霆字四副营各带五成队来祁门护卫，一面调派湘勇唐副将等进剿大赤岭之贼。酉刻接据探报：赤岭之贼业已退回岭外，大洪岭之贼亦经江军门带队逐出。此间业已安静，足慰系念。惟赤岭一带须仿卢村之样，急派数营驻防。所有渔亭霆字四营，日内不能调赴尊处。闻洋塘等处之贼，裹胁江苏人最多，贵军与左军会剿，想易得手。此致。顺候台安。

193. 复张运兰正月初七夜

霆营日内可仍回渔亭。

凯章仁弟大人阁下：

顷接环章，具悉一切。

渔亭四霆营各带五成队来祁门护卫，本为抽老营进剿赤岭之故。今赤岭贼退，霆营日内可仍回渔亭。阁下不肯撤动叶村等处，所见甚稳。复候台安。

194. 致左宗棠正月初七夜

大洪、大赤二岭之敌均已退出。即日当另派妥营扎住闪上、历口等处，不必虑及后路。

季高仁兄大人阁下：

初六夜两信报大洪、大赤两岭之失，初七辰刻又去一信，不知均接到否？

弟派湘营初八去历口剿贼。顷接探报：大赤岭之贼业已退出岭外，大洪岭之贼亦经江军门逐出岭外。此间暂可无事。即日另派妥营扎住闪上、历口等处，尊处尽可放心，不必虑及后路矣。特此飞告。即请台安。

195. 致宋梦兰正月初七夜

所有渔亭、叶村、卢村各营，概不撤动。

子久尊兄馆丈大人阁下：

弟拟于初八日派队进剿大赤岭之贼。顷据探报，该逆业已退出岭外。并非大股，非是内窜，景德镇一层，应可无虑。所有渔亭、叶村、卢村各营，概不撤动矣。特此奉复，仰慰廑念。若非万分危急，弟亦不肯轻弃尺寸土地也。顺请台安。

196. 致胡林翼正月初八日辰刻

祈拨兵三千，合之陈大富一军，在江滨东流、彭泽一带牵掣敌势。

润之宫保老前辈大人阁下：

初七日奉致一缄，报初六日大洪、大赤二岭之失，并乞设法救援南岸。不知何时可到？承派来修碉之邓委员初七到祁，南岸若办得碉二百座，可省兵万余人。

目下处处可乘，防不胜防，且三王、一主将黄文金皆在此间，春间殊恐难支。务恳阁下设法拨三千人，合之陈大富一军，在江滨东流、彭泽一带牵掣贼势，俾不得壹意内犯。是为至恳！若北岸无兵可拨，则将陈馀庵全军仍还南岸，略壮声威，亦尚不无小补。

张廉卿信嘱将《薑坞先生札记》还之邺架，容日专足送还。顺请台安。

197. 致左宗棠正月初九日辰刻

我军于石门桥获胜。即日进剿历口，又已添兵接应，当可无虞。

季高仁兄大人阁下：

初八日贼匪直扑祁门，我军唐桂生等出队，于距祁十八里之石门桥地方接仗，幸获大胜，追杀三十余里。贼之刀锚、枪炮、旗帜，抛弃殆尽。今日进剿历口，不知尚有大股在彼否？国藩又添派霆字四副营五成队去打接应矣。如历口果有大股，亦可无虞。若贼已全出赤岭之外，则闪上一带安稳，贵军可无后顾之虞矣。特此飞报。顺问台安。

198. 附致左宗棠正月初九日辰刻

求指示鲍一切布置。尚溪、婺源暂可无虑。马队练成不易。祈慎用马德顺一营。

正封缄间，又接初六日午刻惠书。鲍公数来乞济师，公能分营助之，至幸！至幸！鲍公勇多谋少，一切布置，皆求老兄指示，千万！千万！性命攸关，不可客气。

尚溪口之贼并无动作，婺源亦无贼踪，暂可无虑。

马队练成，实不易易。昨发至贵处之马德顺一营，恐难得力，祈慎用也。昨日来祁之贼亦有马队，被我军夺来百余匹，可见用马殊不易易。又启。

199. 复唐义训正月初九日辰刻

请斟酌豫字营之安排，并示知豫庵。

桂生副戎阁下：

初八夜三更接来缄，欣悉追贼直至历口，夺械极多，不胜慰幸！已派公长夫去接锚竿、枪炮诸物矣。马世职之帐棚，即饬补发。

震、豫二营会合后，震营与前左营同驻程村。豫字营应否调回，抑令仍扎闪上等处，请阁下斟酌，就近告知豫庵为荷。顺问台安。

200. 附致鲍超正月初九日辰刻

霆字四营不能调回。望事事与左熟商、请教。

再，唐副将等进剿赤岭，霆字四营以五成留渔亭，以五成护祁门，不能调赴尊处。闻左季高先生拨四营随贵军驻扎，亦足少厚兵力。

左公谋画精密，远出国藩与胡宫保之上。望阁下事事与左公熟商、请教。左公之谋，阁下之勇，可合成两美也。再问春霆仁弟台安。

201. 致胡林翼正月初九日巳刻

宜请假两三月回省静心医调，军事付多、杨、李三人，万无一失。

润之宫保老前辈大人阁下：

初八日，贼扑犯祁门老营，唐桂生等出队，在城外十八里接仗，幸获大胜。兹将唐信抄呈一览。左、鲍二军相持如故，兹将左信抄呈一览。

腊月二十七、二十九日两次惠书，均于初八日奉到。脉案亦读悉。玉体迄未少愈，非独国藩一人之私虑。痞块不生于酒湿，即生于肝郁，非药物所能为力。惟闭目静养，终日不言，或可生得真阳，默默运化。切不可多服疏散之品不能疏通积滞，却易耗散元气。似宜请假两三月回省医调，军事付多、杨、李三公，万无一失。我公年来汲引正人，崇奖善类，不遗余力，不独可鄙宽薄敦，亦自可延年益寿，请无过虑。即请台安。

202. 致左宗棠正月初十日辰刻

目下岭防肃清，景镇无虞。

季高仁兄大人阁下：

昨日缄告初八日小路口之捷。旋闻唐桂生等初九日进剿历口，贼已于初八夜全出赤岭矣。目下岭防一律肃清，可无阑入景镇之虞。即请台安。

203. 复唐义训正月初十日辰刻

沈、马扎历口极好，豫字营扎闪上，恐不可恃。

桂生副戎阁下：

初九夜惠书聆悉。

沈、马即在历口扎营，易与老营通气，极好！极好！豫字营扎闪上，恐不可恃，当令操演，余亲阅一次再发出也。闪上目下无防兵去，容日再酌。复候台佳。

204. 致张运兰正月初十日巳刻

协商渔亭霆字四营调防事。

凯章仁弟大人阁下：

此时岭防肃清，而左、鲍与贼相持不下。鲍公屡次来调渔亭之霆副四营，特此奉商：如阁下能担当渔亭、叶村之事，则霆四营或可调去；若阁下嫌单不能担当，则不调也。手此奉询。即问台安。

205. 复唐义训正月十一日

凡修垒以壕深为妙。请带四哨及朱等六营赴利步口牵掣敌势。老营、历口均无虑。

桂生副戎阁下：

接到初十未刻来缄，借悉十一日尚留历口，帮沈、马修木城。凡修垒以壕深为妙，木城及外墙均有流弊，恐反为贼遮蔽炮子也。

鄙意欲请阁下带四哨及朱、易、沈、黄、马、张等六营再赴利步口，牵掣贼势，使贼不得以全力专注左、鲍。建德贼少，则阁下进攻一次；若贼太多，则稳驻利步口，待他来扑。倘左、鲍获胜，则阁下将回建之败贼痛追一次。老营有亲兵及霆营，决可无虑。历口拨豫营驻防，亦可无虑。此似险着，实则稳着。请阁下商定禀复，明日不必回祁也。

206. 复胡林翼正月十一日

扑祁门之敌已全数遁出岭外。敌势南盛于北，然北岸无兵可拨援南。

润之宫保老前辈大人阁下：

初十日接奉初三日赐书，知玉体稍就康复，嘉宾满座，军事平稳，至以为慰。

此间扑祁门之贼于初八日经唐桂生剿退，初九日进至历口，该逆已全数遁出岭外。目下岭防肃清，惟左、鲍与贼相持。二公似皆惮于贼势之浩大，未敢下手。霆副五营留四营在渔亭，屡次来调，侍以此间空虚，未之许也。欲求北岸济师，又深知无兵可拨，然贼势则南盛于北远甚。顺问台安。

207. 复李续宜正月十一日

请速代募代练营勇。此间军事日紧，求设法以五千人助剿南岸。

希庵仁弟亲家大人阁下：

正月六日接腊月十五日复缄，初十日又接初三日惠书。勇厘一事，未蒙允许，而许代为募练一营。即请迅速代募代练，其经费亦请代出。将来借贷尊处之钱，即以此款兑除。是阁下与杨、彭兑除之法也。

此间军事日紧。正月初六日，两路之贼破岭而入，初八日直扑祁门，距城十八里，经唐桂生痛剿获胜。每唐桂生打胜仗一次，辄焚香祷祝忠武公与阁下之功；而朱云岩告假未来，亦怨詈阁下之过。若代为募练之营，果系谋勇兼优之将，则有祷祝而无怨詈矣。世上纵有不好恭惟之人，断无不好焚香祷祝之人。阁下欲留梅、寿二人，颇觉太贪；若能设法以五千人助剿南岸，则贪亦可恕耳。顺问台安。

208. 复唐义训正月十一日申刻

春字营移居历口，当札沈将统之。

桂生副戎阁下：

接十一日来缄，具悉一切。

春字营移居历口亦可，即当饬其老营知照，并札沈将统之。阁下与易、朱回来，请将敝处辰刻一缄禀复再定。即问近好。

209. 加复李瀚章正月十三日

请俊臣于何、雷、卢、周四人中派定为营官者和为哨官者。桂勇招定后带至赣州。御侮之具，不可一刻忘也。

再，何、雷、卢、周等四人，匆匆一见，未知孰优孰劣。应仍请俊臣于其中派定可为营官者何人，可为哨官者何人。由阁下酌定或招一营五百，或招二营，令其归招桂勇，招定后带至赣州。如尊处并无寇警，则令来皖助战。以两粤之土匪层出不穷，决不能终年无事。御侮之具，阁下不可一刻忘也。

再问筱泉年兄台安。

210. 加复陈士杰正月十三日

请选定营官、哨官，并与筱泉函商招募营勇人数，招定后带至赣州，以备南赣不时之用。

再，何、雷、卢、周四人，以何人为最优，应请阁下选一营官，其余三人则充当哨官；或招两营千人，则选两营官。其招募之多少，由筱泉酌定，函商阁下办理。招定之后，即带至赣州，由筱泉筹发口粮，以备南赣不时之用。若南赣并无寇警，即来皖南助剿。以两粤之匪层出不穷，南赣断不能安居无事。若仗阁下大力，练成一支劲旅，俾南路晏然无虞，则江西全省受福矣。再问俊臣年兄台安。

211. 复胡林翼正月十四日巳刻

请与希、梅等熟商请假两月回署调理之事。徽、宁失守，皖南糜烂，未敢移驻江滨。

润之宫保老前辈大人阁下：

十三日接初五戌刻手教，敬悉一切。去冬各惠缄，似已一一接到。其密考一缄，则已两次奉复矣。

我公之病，其本在用心过度，火衰之故；其标则杂服攻伐之品，致元阳不足以消积湿导积滞耳。侍年来亦极火衰，自承惠鹿茸丸之后，治事稍稍耐烦，然亦非可久之道。度阁下天怀坦荡，俯仰无愧，方寸之中，更无自为攻伐之物，则在外者，亦当易于医调。请假两月，回署调理，似不可少，请与希、梅诸君子熟商行之。

作梅兄劝我移驻江滨，此间在事诸人久建此议。自去秋以来，徽、宁既失，皖南糜烂，仅存祁、黟等一二县而已，岂可轻动？今闻鲍军大胜，建德或可克复。此后，以婺源付左公，以祁、黟付江、张，侍或可与鲍军同出江滨乎？亦须安置妥帖，乃敢移动。复请台安，诸维心照。

212. 复左宗棠正月十四日巳刻

请左会同鲍军追击建德、张家滩之敌退至池州。鲍军赏银当饬台补解。李秀成不敢窥乐平、景镇，尚溪口及休宁之敌亦无内犯之象。

季高仁兄大人阁下：

十三日接奉初十夜惠缄，敬悉一切。

此间已于十二早闻探报，知洋塘贼退之信，但不知战事之详，而鲍公亦卒无信来。杀贼不多而大股全退，则黄老虎被唐仁廉杀毙之言，或可信乎？建德、张家滩未复，犹有后虑。应请贵军会同鲍军，总以追出建德、张家滩贼退池州为度。历口之贼，初八夜已遁出赤岭，请释廑怀。

乐平团练二千串，候大咨到，即饬照发。鲍军赏银三千，亦无由尊处自出垫发之理，仍当饬台补解贵处。

伪忠王李秀成第二次围玉山，又于初六日击退。此贼怯甚，当不敢窥乐平、景镇。尚溪口及休宁之贼，日内纷纷探报，皆言其将退窜下游。虽不可信，亦足以见其无内犯之象。即请台安。

213. 复李鸿章正月十五日

我军于大洪、大赤二岭及洋塘迎剿获胜，围攻玉山之敌亦已击退。请代购围棋、袍褂料等物。

少荃世仁弟馆丈阁下：

前接两次惠书，并寄黄宅京发等件，具悉一切。新岁伏惟侍闱曼福，台候增绥，至以为慰。

此间军事，新正六日，贼分两路破大洪、大赤二岭而入。大洪岭经江军门派队堵住。大赤之贼，初七夜宿历口，初八日直扑祁门，距城仅十八里贼中探得祁门兵尽派往景镇，存祁仅五个梁子，而银钱极多云云，故来扑老营。唐桂生带湘勇千八百人御之于石门桥，幸获大胜，追奔三十余里。贼之马匹、器械、旗帜，抛弃殆尽。初九日，再出追剿，则贼已于先夜全遁出岭。而鲍镇在洋塘亦于是日大获胜仗，贼垒二十余里〔座〕 [1] ，一夕尽遁。自十一月初以来，危险万状，至是微阳始回，稍有生气矣。

玉山二次被围，又已击退，实可嘉尚。若广丰亦能坚守，则江西北境藩篱一律完固，亦幸事也。

王钤峰虽非上选，然得此已不易易。顷又缄劝筱泉致之。淮阳水师未抵瓜步之先，当仍由敝处筹饷。余俟面罄。顺问台绥。不具。

再，去冬以来，诸事皆废，惟每日与尚斋围棋二局，不敢间断。比棋子散落不全，请代买一付，阁下自行带来。

去冬托王霞轩买袍褂料十付，除赏玉山诸将外，所存无几，请再买二十付，交委员搭解来营，或线绉江绸，或摹本缎，或大呢，皆须好者。近来营中将领眼眶大，下等衣料不足激发之也。

胡宫保屡次信来，病势不轻。知关廑注，附及。再颂刻安。元宵

[1] 据传忠书局本订正。

214. 复左宗棠正月十七日巳刻

须将各岭之敌搜剿净尽，防其上窜。左军以景镇、乐平为后路，以婺源为家私，必可立于不败之地。于李秀成军，则于修碉之际，且静观以俟其变。鲍军欠饷当设法济之。

季翁仁兄大人阁下：

十七日接十五日惠缄，敬悉一切。所应复者，条列如左：

一，建德之贼，不知果退尽否？如果退尽，拟请鲍镇全军扎张家滩，陈镇一军分扎东流、建德二县。待扎定后，鲍公派队雕剿香口、丁香树、田家乐等处，祁门亦派队出岭会剿，须将各岭搜剿净尽。鲍公进围池州，弟亦出岭驻扎香口、张家滩等处。但恐搜山未尽，鲍公未进池州之先，而黄老虎、杨七麻等贼又率大队上犯耳。

一，贵部追贼过张家滩后，自应调回景镇，略与休息。一面在景镇速修碉座，一面派千五百人进守婺源城。婺源虽在万山之中，名区也。城小而坚，地广而物众。每年茶税、正饷、盐厘，可得二十万金。贵军以景镇、乐平为后路，以婺源为家私，必可立于不败之地。在贵军则根基甚固，在大局则屏蔽甚广。目下兵力不敷，至二、三月，则添募各营可到，魏喻义一军可到。魏顷有禀来请添勇，弟批令添足二千人，合之李金旸一队，贵部共得万余人。除以千人留景镇，千五百人守婺源外，尚有八九千人进攻徽州，自可指麾如意。

一，伪忠王李秀成破江山、常山后，不敢进攻衢州。其胆其力，均可概见。两次围玉山，不能攻破；若往广信，屈、钟之力亦足御之。若破广丰、河口，而不破郡城、玉山，当亦未敢长驱深入；若广丰亦坚守不破，则断不深入矣。刻下贵部全军尚在景镇，修碉之际，且静观以俟其变。抚、建皆尚有备，贼即深入，或亦不遽逞乎？

一，鲍军欠饷三月，容当设法济之。此间各营皆欠三月，不仅鲍军也。饷项尚可力筹，至其谋略不足，则爱莫能助耳。顺问台安。

215. 致胡林翼正月十七日申刻第六号

告上溪口获胜。笑谈祁门符瑞之说。

润之宫保老前辈大人阁下：

日未接惠书，不知玉体大康复否？至以为系。

此间洋塘之贼已退，黄老虎并未大受惩创。不知何以见幾而作，善刀而藏，如此其速？本日接左公信及敝处复信，抄呈尊览。是否有当，尚希指示。

十六日，渔亭官军进剿上溪口，获一胜仗，杀贼数百。去年侍初至祁门，军威颇盛，于是言符瑞者竞进，至有谓岁星临祁门者。至徽、宁并陷，建德、鄱阳、浮梁迭失，于是言灾异者蜂起，谓祁门不可以一朝居。顷得历口、洋塘、尚溪口三次胜仗，说者谓符瑞仍臻，岁星仍临。侍口占一绝云：“天上岁星也起霉，掉头一去不归来。忽闻打破上溪口，又向祁门走一回。”附告我公，以博一粲。即请台安。国藩顿首。

216. 加复裕麟正月十八日

议借运粵盐以济江饷及东征局抽厘诸事。

去岁十月之杪，接奉公牍借运粤盐以济江饷。时以贼破建德，连陷六县，大波特起，危险迭见，未暇议及粤盐之事。而以隔省筹饷，非与该省督抚水乳交融，必致龂龂不合，心以为难。旋于冬月接奉惠缄，亦以须先通函商定，与鄙见不谋而合。而粤中劳、耆二公，敝处久未通问，以是踟蹰迁延。继念阁下与南翁暨诸君子开局筹饷，次第就绪，任劳任怨，皆为鄙人力薄，设法扶助。若鄙人迟迟不奏，是先掣诸君子之肘，而灰任事者之心，是以于腊月二十八日出奏，业用公牍达之冰案。借行粤引一案，若非广东大府一力护持，窃恐终成画饼。大约户部核议，粤省覆奏，已在四、五月间矣。

东征局抽厘一案，究竟有无窒碍，商民有无违言，想阁下与南翁必已体察入微。倘有不协之处，尚祈惠示一切。再颂时卿大公祖大人台安。

217. 加复陈源豫正月十八日

黄文金就戮之说仍不甚确。儿女婚嫁诸事宜从俭约。

再，逆目黄文金，即咸丰五年守湖口，与我南康水师相持者也。此次与鲍春霆大战溃去，其就戮之说，仍不甚确。现在贼目，除金陵洪逆外，尚有三王、两主将。贼党似比五、六年更多，支持殊不易易。

令侄今年乡试后即完姻事，应如大命办理。其日期请亲家选择，于夏间见示。或在长沙乡间成婚，或在湘乡入赘，亦请亲家酌定见示。袁漱六之世兄，今冬服阕，或亦可以完姻。鄙人夙持陋议，昏嫁诸事皆从俭约。诚恐过于简略，尚希鉴亮。再请季牧亲家同年仁弟大人台安。

218. 加复王开化正月十八日

哀王钦牧病逝。

再，令弟钦牧在祁门时，正值徽、宁迭陷，军书旁午，不得与之从容商榷。而其闳远之识，坚定之志，则已深为佩慰。其病体虽深，然每食尚觉健饭，精神亦不甚惫，断不料其遽赴玉楼之召。不特德门抱恸兰摧，即吾邑笃志好学如钦牧者，实不多觏。人琴之感，亦邑中之不幸也。惟冀阁下节哀达观，以慰庭闱。至嘱！至嘱！再问台安。

219. 复鲍超正月十八日

须将各岭外之敌搜剿净尽，再行进围池州。请严诫部下不可骄矜。

春霆仁弟大人阁下：

十八日接十四日惠书，知追贼已至永丰镇、青山桥等处。想彭泽之贼亦易于剿办。如彭泽、建德一律肃清，即请阁下全军驻扎张家滩，另有照会送阅。须将各岭外之贼搜剿净尽，霆字新四营募练成军，再行进围池州。若彭、建二邑尚未肃清，则请阁下相机进止，不必遵照会内行事也。渔亭四副营暂不必动，俟阁下派队雕剿大香口时，再行斟酌。

黄老虎余党甚多，杨七麻子一股恐二、三月亦将上犯，请阁下严诫贵部不可骄矜，常守“花未全开，月未圆满”之意。至嘱！至嘱！顺问捷安。

220. 复彭玉麟正月十八日

祁门、洋塘迎剿获胜。请即开单保奖都、湖出力人员。功牌俟建德疏通再行寄送。

雪琴仁弟大人阁下：

正月十二接初五日惠书，十三日接初三日惠书。普军之事，承阁下垫银妥为遣散，至感！至佩！

此间岭外之贼于初八日直扑祁门老营，距城仅十八里，经唐桂生迎剿获胜。鲍公初九日在洋塘获一大胜，现追贼至彭泽。不知彭、建两邑能一律肃清否？

景镇阵亡员弁及四、五年阵亡哨官，已于冬月二十八日出奏，接奉朱批，但未接部文耳。都、湖出力人员，请即开单保奖。丁义方已随折保副将衔矣。功牌当发三百张，计阁下日已回黄石矶，俟建德疏通，再将功牌寄呈可也。如为数不敷，请再示及。顺问台安。

221. 复左宗棠正月十九日辰刻

胡病堪忧。准魏添足二千兵勇。景镇碉卡，务求速办。

季翁仁兄大人阁下：

十九早接十七夜惠书，战事稍顺，驿递亦速矣。

胡宫保之病，此间连接数信，知其病源颇重，且语气亦过于慈祥。此公年来进德之猛，用心之苦，建功之大，不特为塔、罗所不及，亦远出于江、李之上。至其推贤扬善，惟恐失之，则古来名臣殆不是过，数十年所未见也。弟劝其请假两三月回武昌医调，但不可请开缺调理。北岸军事，多、李犹可勉强支持。吏事饷事，润帅一日不理，则败坏将不可问。严公已不能得其绪余，唐公则才调更短。近来每思此事，寸心悬悬，但求天祚圣朝，佑此劳臣速就康复耳。

魏质斋添勇，公批不准，弟批准添足二千。不过来此略缓，似仍须添此乃敷尊处调遣。景镇碉卡，务求速办，请公留千人守之，以为重镇也。即问台安。

222. 致毓科正月二十日

敌破大洪、大赤二岭而入，已经江、唐堵截驱出。鲍军洋塘之战，杀敌不多。屈、钟诸人请从优保奖。抚、建防兵无多，未可轻易撤动。拟遣散丁守彰、奇等营。

右坪仁兄大人阁下：

新岁未获展庆，伏想兴居万福，政祉康愉，至以为颂。

此间于正月六日忽又一波特起，贼分两路破大洪、大赤二岭而入。大洪岭去祁门六十里，经江军门堵截甚力，驱之出岭。大赤岭去祁门九十里，初八日大股直扑老营，距城仅十八里，经唐副将力战却之，擒馘颇多。化险为夷，亦有天幸。

鲍公洋塘之战，闻杀贼亦不甚多。而逆党数万一夕奔溃，颇出意料之外。或者逆目黄文金、李继远皆已就戮之说，不为无因乎？败贼分为两股：一股由建德下窜青阳，一股窜至彭泽。鲍公跟踪追剿，若能逐之至池州以下，则江西之西北可就肃清。玉山、广丰解围之后，贼匪猛扑信郡，屈、钟婴城固守，若能保全该郡，则江西之东北可就肃清。屈、钟及王、顾、郭、章、段、黄诸人，均应请阁下挈衔从优保奖。此股人数实多，不易御也。

汀州之贼，又有回窜石城之信，不知确否？抚、建防兵无多，未可轻易撤动。江省东路总欠游兵一支，若能筹出一军，往来游击于抚、建、广信、河口之间，则各府防兵不轻调动，更形周密矣。

丁守彰、奇等营始终不能得力，且多桀骜不驯，恐为熊应文之续。鄙意欲全数遣散，阁下以为当否？尚祈裁示。顺请台安。

223. 致彭玉麟正月二十一日

欲于华阳镇厘金内酌分少许，协济淮扬水师。

雪琴仁弟左右：

昨复一缄，亮达荃鉴。

淮扬水师船将造齐，炮亦将到，欲令各营官招勇操练，而饷项大窘。河口等处糜烂，厘源梗塞，焦灼之至！欲于华阳镇厘金酌分少许，协济淮扬水师，不知近日该处厘金尚旺否？请阁下与厚公酌度，若每月能协济万金以外，则令淮扬各营哨一面招勇。三四个月后，一至淮扬，则上游不必管矣。

敝座船似尚有药酒数坛，系润翁与伯符所送者，请询张舵工觅便寄来为荷。顺问台安。

224. 致左宗棠正月二十二日辰刻

广信业已解围。祈速赐详示李秀成动向；若敌由婺源归并歙、休，则渔亭又必吃重。凯章言渠五千人尚嫌其单，议以魏质斋拨归凯部。

季翁仁兄大人阁下：

自接元宵惠缄后，未奉嗣音，不知东路贼情何如？得屈、钟十三日禀，知广信十二日业已解围。屈君十四日信，又言贼将由兴安至景镇。兹将原信呈览。阁下之急回景镇，本为专防李秀成一股。尊处探报，自必确实，祈速赐详示。若贼由婺源归并歙、休，则渔亭又必吃重矣。

鲍公久无信来，此股未大惩创，恐有杀回马枪之事，心颇悬悬。凯章来此两宿，言弟若出岭，以祁门、渔亭交渠，渠五千人尚嫌其单。议以魏质斋拨归凯部，不知可否？即问台安。

225. 致鲍超正月二十二日

彭、建若已肃清，即请鲍军扎张家滩，粮米船可直达营墙之下。

春霆仁弟大人阁下：

久未接来信，不知一路平顺否？营中尚不甚苦否？军行至江边杨、彭二公处，或可通融借贷。敝处即饬粮台解银三万，由鄱阳至阁下行营也。彭、建若已肃清，即请贵军扎张家滩，粮米船可直至营墙之下。顺问台安。

226. 复胡林翼正月二十三日巳刻

玉山、广丰、广信均已解围。李秀成若回徽州，则渔亭、祁门殊嫌兵单。碉卡因雨泥不能兴工。

润之宫保老前辈大人阁下：

二十二日接去岁十一月初一、二两次惠书，系报十月二十八桐城多、李战状，内附霞仙一缄。洋塘贼退之后，探卒在民间偶拾得者。即此以推，去冬彼此音书浮沉者多矣。

此间日内平安。鲍公十三、十四等日未开仗，闻十九日将与下隅坂之贼接仗。淫霖不止，气象殊未开畅。李秀成连围玉山、广丰、广信三城，均已解围，现不知窜往何处。若来景镇，左公或足御之；若回徽州，则渔亭、祁门等处，殊嫌兵单。碉卡业已开局，拟一切效尊处之所为。而雨泥不能兴工，焦灼无极！

尊体近少康愈否？具折请假否？祁门有野术，闻尚可用，日内专人送少许奉呈。即请台安。

227. 加复方翊元正月二十三日

中兴在乎得人，不在乎得地。

正封缄间，又接上月十日惠函，力主迁都长安之议。此事京中具奏者甚多。鄂省司道诸公，亦众口同声，以为目下第一良策。山、陕、河南各疆臣亦皆先后陈奏。

鄙意以为中兴在乎得人，不在乎得地。汉迁许都而亡，晋迁金陵而存。拓跋迁云中而兴，迁洛阳而衰。唐明皇、德宗再迁而皆振，僖宗、昭宗再迁而遂灭。宋迁临安而盛昌，金迁蔡州而沦胥。大抵有忧勤之君，贤劳之臣，迁亦可保，不迁亦可保；无其君，无其臣，迁亦可危，不迁亦可危。鄙人阅历世变，但觉除得人以外，无一事可恃也。张仲远观察持迁秦之说甚力，与鄙见微若龂龂。因阁下垂询，略报一二。伏惟采择，仍赐辨正为荷。再颂著安。

228. 致左宗棠正月二十三日

忧鲍军之寡谋，不足当洋塘、下隅坂之敌。望时时惠示信息。

季翁仁兄大人阁下：

连日未接惠书，心为悬悬。

洋塘大股闻尚踞下隅坂，鲍公当此一路，殊恐不足了之。如李秀成股匪不窜婺源、德兴一路，则景镇犹可无虑。或请阁下驰至彭、建，指示一番。

日内淫雨泥泞，军行极苦。弟近忧鲍军之寡谋，远念润帅之多病，较之新正初洋塘相持时，焦灼倍之。贵部四营在彼，想时有信息，望时时惠示一二。千万！千万！顺问台安。

229. 致毓科正月二十三夜

请飞饬刘道坚守抚州，黄守坚守建昌，并截留李金旸一军驻扎省城。鲍军目下尚不能回援江西。

右坪仁兄大人阁下：

顷得屈、钟禀，知广信解围之贼已窜至吴坊、陈坊。查该处可由上清宫以内犯抚、建两郡，应请阁下飞饬刘道坚守抚州，黄守坚守建昌，并请截留李金旸一军驻扎省城，预筹助守。如魏喻义将次到省，则留魏驻省更为可靠，或派李金旸助守建昌亦可。

此间鲍镇一军，与黄文金大股相持于彭、建交界之牯牛岭。若能将该逆大加惩创，则可分兵回援江西腹地，目下尚不能也。飞致。即问台安。

230. 致李桓正月二十四日

恐李秀成围江西以救安庆，已飞檄水陆诸军协防江西省城及省河。务祈加意整顿驿传。所有省防事宜，亦望毅然自任。

辅堂尊兄大人阁下：

新岁未获展庆，祝颂无穷。

广信解围，李逆窜入吴坊、陈坊等处。查该处可由金、泸以窜抚、建，亦恐其由东乡、进贤突犯省城，围江西以救安庆，即上年围浙江以救金陵之故智也。国藩已函商右翁，截留李金旸、魏喻义两军助守省城，又檄雪琴派水师一、二营协守省河。惟魏丞新有添募之议，恐不能迅速成行，现备飞札催之。札写二通，一由驿递长沙，一请尊处专丁送交魏手，愈速愈妙。

敝处与湖南往返六百里，公文往往十八、九日乃到。阁下现值兼理驿传之时，务祈加意整顿，或以檄饬，或以函嘱。南昌至长沙，能五六日赶到为妙。阁下在江日久，众心翕附，所有省防事宜，亦望毅然自任。至祷！至祷！顺问台安。

231. 致左宗棠正月二十四日

已调李、魏、彭等水陆诸军协防省城省河，留守景镇者不可轻动。望时时示知下隅阪及贵溪消息。

季翁仁兄大人阁下：

广信之贼窜至吴坊、陈坊。查该处可由上清、金溪以犯抚、建，亦恐其径窜省城，围江西以解安庆之围，亦犹围浙江以解金陵之围，李秀成之故智也。弟函请毓中丞截留李金旸、魏喻义二军协防省城，并檄雪琴派一、二军水师协防省河。只要刘养素坚守抚州，黄印山坚守建昌，贼虽内犯，仍当无虞。

春霆日内开仗否？贵军除派随鲍军者，应请全留景镇，休息操演，不可轻动。

接胡宫保信，其病似已略好，其字亦不散漫。兹特寄呈，共为一慰。下隅阪及贵溪消息，望时时示我为荷。顺问台安。

232. 致左宗棠正月二十五日巳刻

李秀成已由上清过河，江西省城可危。须筹重兵回剿江西，以清腹地。

季翁仁兄大人阁下：

接安仁禀，李逆一股已由上清过河。上清至抚、建，均不满二百里，即江西省城亦甚可危。并恐其由抚州横窜临江，则湖南亦为之震动。必须筹一枝重兵回剿江西，以清腹地。国藩拟亲驻建德，专防池州一路。老湘营移驻祁门，霆营移驻景镇，贵军回援抚、建等处。或贵军仍驻景镇，霆营援抚、建亦可；然不如贵军赴抚、建，可速行三五日也。且霆军尚有四营留在渔亭，亦须全军在景镇，相隔乃不甚远。是否有当，立候回示。大约四五日即须拔营耳。顺请台安。

233. 复胡林翼正月二十五日巳刻

为防李秀成围江西以救安庆，拟克复建德后，于鲍、左中抽一军回援抚、建。

润之宫保老前辈大人阁下：

二十四日接十五日第四号惠书，敬悉玉体日就康复，谛观书法，亦无散漫，为之大慰。并寄示左帅，同为一慰矣。

伪忠王李秀成一股，初五日围玉山，初八日围广丰，十一日围广信，次第解围以去。方以为幸，不料内窜江西腹地，十五日已在上清宫过河。上清宫至抚、建，均不过二百里，二郡可危，尤恐其直犯省城，围江西以救安庆，亦犹上年围浙江以救金陵，李秀成之故智也。拟俟鲍公克复建德后，侍即移驻建德，于左、鲍二军中抽一军以回援抚、建。本日有寄毓、寄左之信，及昨日札魏喻义录稿呈览。顺问台安。

234. 致毓科正月二十五日

布置省城、省河防务及文报传递等应急事宜。

右坪仁兄大人阁下：

二十三夜闻广信之贼窜至吴坊、陈坊，即经飞函请饬截留李金旸、魏喻义两军防守省城。二十四日又函致辅堂兄，请其以省防自任，并催调魏喻义前来，想亦达尊览矣。顷接安仁县禀，知贼已在上清过河。查上清距金溪不满百里，抚、建固属可虑，尤恐其直犯省城。请阁下饬李金旸一军于进贤门外扎营三座，濠沟须二丈深，墙子须一丈高，城上兵丁预先排定垛口，以免临时周章。飞调孙昌国一军回至省河，并催雪琴酌派一、二营协防省河。

如果贼至东乡、进贤，则敝处与省城文报中梗，请饬孙昌国由水路递送公文：自省至饶州，由孙营飞划递送；自饶至景镇，由任星元营船只递送。久不接尊处惠缄，悬系之至。此后务祈常通音问，详示一切。至祷！至祷！即请台安。

235. 复彭玉麟正月二十六日午刻

务乞速拨水师至省河协防。

雪琴仁弟大人阁下：

二十四日接十八夜惠书，敬悉一切。

宝营之事，承派丁义方妥为经理，遂得安静遣散，感荷之至！

湖口一案，毓中丞叙述阁下功绩，远胜敝疏之简略。即此一端，右公之贤于六十老人，奚啻十倍！广信虽已解围，而贼窜金溪一带，抚、建固属可危，省城亦当筹防。昨有公牍请阁下拨水师一、二营至省河协防，务乞迅速拨往。

润帅之病，闻稍就痊愈。接渠十五日信，字迹似无散漫之象。天佑劳臣，必无它虑。台旆太湖之行，想二月初可以还营。鲍军若克建德，国藩当移驻东、建一带也。即问台安。

236. 复左宗棠正月二十六日申刻

务乞示知目下调遣和将来局势，并请放手自练马队。

季高仁兄大人阁下：

二十五日接二十四日惠书，敬悉一切。

下隅阪之贼既非黄、李大股，则鲍军应足了之。日内久不得渠信，不知建德、张家滩果不至被贼久踞否？上清宫一股，抚州府县禀称已窜旸田。旸田去金溪仅四十里，江西别无一枝劲旅足以御之。弟昨意欲请贵部回援抚、建，盖亦迫于无可如何之计，此间众议不以为然。凯章一军独驻祁门，亦虑不足以当三面之贼。东不扎渔亭，西不扎历口，则祁门难以独全；不进婺源，则坐失自然大利，而将来亦无进兵之路；不援抚、建，则腹地糜烂，饷源立竭；不保建德，则江滨之门户不固，北岸之声息不通。此四者，皆要紧之着，而力不能兼顾。何弃何取，孰先孰后，务乞阁下详示。兄近于大处调度，不甚置辞，似存一番客气，此断不可。一着之错，全局皆输。务乞将目下调遣，将来局势，一一示我。

马队请公自练。尊处需费，弟断不惜，请放手为之。即问台安。

237. 致左宗棠正月二十七日

如建德果有大股，则宜留楚军四营以助鲍超。

季高仁兄大人阁下：

二十六日敝处探卒回，言建德城及三里街之贼皆已退窜下游，系二十三夜三更所窜，并嘱百姓照常支更云云。而二十七日接鲍公二十四日信，尚恐贼窜祁门、鄱、浮，求阁下暂不调回楚军四营云云。尊处探报较确，如建德果有大股，则楚军四营请少留鲍公处，以慰其意。鲍公于贼情地势茫然无所通晓，务乞阁下加意照拂。至祷！即问台安。

238. 复胡林翼正月二十七日

鲍军驻下隅阪，二十六日已攻建德。

润之宫保老前辈大人阁下：

二十六日接第五号惠书，并寄袁午帅一缄，聆悉。袁片稿仍行奉缴，并抄此案前奉密寄一件，以凭参核。鲍军在下隅阪，闻二十六日进攻建德，不知得手否？左公今日来一缄，抄呈一览。玉体日内何如？敬询万福。

239. 加复张运兰正月二十七夜

陈军疲弱，不能专守御建德一路。

再，陈镇一军已于二十一日全驻东流。该军疲弱已极，不过与安勇相等，断不能专守御建德一路也。又及。

240. 复鲍超正月二十八夜

请进驻张家滩，与水师会合，专心剿建德之敌。

春霆仁弟大人阁下：

昨因贼窜金溪，恐抚、建两府吃重，拟请左军回援抚、建。贵军回顾景镇，曾经飞函奉商。兹于二十八日接到来禀，抚、建两府防兵均已获有胜仗，左军无须回援矣。请阁下专心剿建德之贼，进驻张家滩，与水师会合，不必挂念景镇。即问台安。

241. 加复杨岳斌正月二十九日

商榷淮扬水师筹饷招勇诸事。告诫不吸烟、不扰民，是办事根本。

再，淮扬水师各营，船已造成，炮亦将到，自应令其招勇操练，而饷项十分支绌，无可设法。意欲于华阳镇厘金项下通融若干，专以协济淮扬水师，俾得赶紧招勇，请阁下与雪琴熟商。如荷允许，每月可济若干？一面见复，一面告知黄昌期饬各营招勇。倘协济之数无几，或每营令十哨先招，十哨缓招。请阁下与雪琴、昌期商定办理。将来操成后，驶赴下游，即在淮扬一带筹饷，不必再支华阳厘款矣。国藩已办银一万两，专备昌期等前赴淮扬途费之用。目下招勇，是否即需解往应用，抑或不遽扯动，亦请阁下与雪琴、昌期商定见示。

陈伯陵烟霞之癖，已全数戒断否？如已戒尽，拟令至南赣镇履任视事。橘堂戒尽否？亦乞详示。不吸烟，不扰民，二者是吾辈办事根本。因橘、陵二君是有功之人，故迟迟未奏，终不能不严禁耳。

御赏尊处之件，恐驿递迟误，专戈什哈送上。祗领后，请专折谢恩。陈军营规太松，请时加训饬。荷荷！手此。再颂厚庵仁弟大人台安。

242. 复胡林翼正月二十九日

请于“不用心，不说话”二者坚守弗失，自可徐徐奏功。寄奉祁术、人参、燕菜等物。

润之宫保老前辈大人阁下：

二十八日接十九日第六号惠书，敬悉一切。

尊恙尚未康复，实深悬系。又称希庵就医太湖，希公近亦有病耶？回省调理之说，亦料及我公之必不俯从，但请于“不用心、不说话”二者坚守弗失，自可徐徐奏功。公自谦为冥顽，全不用心之时，尚苦于天下，自诩用心太锐之人。从此着想，便知医公之方，无逾于“不用心”三字。

祁术二包奉呈。其六两一包者，早已风干，土人以为上品；其五两一包者，未甚风干，恐不中用。又人参一匣，燕菜一斤，并乞哂存。

又《援鹑堂笔记》奉还，查收。即请台安。

243. 致胡大任 [1] 正月

叹局势艰危，唯当身先作则，庶可挽回一二。告大洪、大赤之敌已追击出岭，祁门暂可无虞。

莲舫尊兄大人阁下：

顷奉手书，敬承壹是。即谉簪裾辑祜，著述日新为颂。

承示江省情形，自系势所必有。苟非极力振作，则江河日下，靡所底止。此事要须身先作则，庶几挽回一二，难以笔舌争也。

去冬揽揆贱辰，各处祝嘏浮文，概行谢却。诚以东南糜烂，清跸北巡，正臣子负罪引慝之时，何敢言庆？倘能江右、皖南次第扫清，鄙人得以统率一旅，东剿三吴，一慰珂乡云霓之望，彼时能承□使，满引一觥，或免当食之叹耳。刻下群贼环集，疲西务东，应接不暇。新正初六、七日，贼又连破祁西北大洪、大赤二岭而入。大洪经江军门击退，大赤之贼直扑祁城，仅十八里，经敝处派队雕剿，大获全胜，立即追贼出岭。此间暂可无虞，知念附及。专复。即请勋安。不具。

[1] 此件据南京太平天国历史博物馆所藏曾氏手迹整理。原件未署年月，此据信中内容定。

244. 致张运兰娄云庆二月初一日

抚、鄱、建境内之敌一律肃清，均堪告慰。敌窜流口，若犯祁门，请发兵夹击。

凯章仁弟大人、峻山副戎阁下：

日内接各处禀报：广信之贼窜至金溪者，经刘养素观察派兵截剿，于二十一、二、三等日迭获胜仗，贼匪败退，保全金溪县城，抚州境内一律肃清。另股于二十一日窜至建昌城外，黄印山太守率众勇坚守，二十二日小获胜仗。二十二夜贼匪攻城，二十三日四面环攻，养素于二十三日派抚州官军往建救援等语。鲍镇军于二十六日大获胜仗，杀贼六七千人，追奔三十余里，当将建德县城克复。鄱、建境内一律肃清，均堪告慰。

惟闻上溪口之贼窜往汪村，并窜至距流口之十里地方。查流口去祁门七十里，距渔亭亦不过五六十里。如贼犯祁门，请尊处发兵两头夹击，仍请探明详示为荷。顺候刻安。

245. 致左宗棠二月初一日

建德克复，金溪屡捷，建昌或可解围。若围得解，请先驻婺源，次进屯溪，以婺源有饷可筹，恐敌先占踞也。

季高仁兄大人阁下：

二十九日得信，知鲍公二十六日大获胜仗，已将建德克复，为之欣慰。自普镇失事以来，至是风波始平。养素报，金溪屡捷，抚境肃清，并于二十三日派兵援剿建昌。黄印山报，二十一日贼匪围城，坚守两昼夜，尚幸无恙。据此，则养素援兵一到，建昌或可解围，江西大局或不至决裂乎？

前请阁下筹画全局见示，尚未荷接环章。客气固大不可，谦让亦属不必。鄙意建昌解围后，欲请贵部先驻婺源，次进屯溪；弟则先清岭外，次驻张滩；鲍则先清香口，次进池州。可否？务乞详示。婺源有饷可筹，弟常恐贼之先占踞也。闻上溪口之贼窜至汪村一带，该处亦可通婺源，尤以为虑。二十六日究竟杀贼若干？如有确信，望以见示。即请台安。

246. 复左宗棠二月初二日

此次入婺数美咸备，特虑敌或先到一步。解散胁从及鲍、陈饷项二事，决当尽力。

季翁仁兄大人阁下：

初二日接二十九日戌刻惠书，知将为婺源之行，何其神也！正思请贵军赴婺，弟见事每迟，计尚未决，而阁下恰为此行，实为心折。

此间探得休宁城内裨天义李姓、遴天安陈姓、禄天安等均已带贼出城至汪村等处。伪侍王李世贤自湖州窜来，二十九日入休宁县城。自汪村至祁门约百里，有两路：一走祁南之塔坊，一走祁东之一心岭。自汪村至婺源约百三十里，中隔平鼻岭极高，闻上下三十里也。汪村大股闻将分两路来犯祁门，或由平鼻岭、清华街以犯婺源，亦意中事。台旆驻婺源，不特伐贼由婺窜江西之谋，并使汪村窜伺祁门之贼亦且狼顾，而恐贵军之议其后。此次阁下入婺，数美咸备，特虑贼或先到一步耳。

建昌之贼自二十一日围城，至二十五日环攻未息，可危之至。尊虑由瑞、临窜浔，识微见远，弟当告润公由此着眼也。解散胁从及鲍、陈饷项二事，决当尽力。复问台安。

婺源在平鼻岭南，祁门、休宁、渔亭在平鼻岭北，汪村之贼恰在岭下。祁门至婺之道中梗，敝处与阁下文报仍须由景镇也。

247. 致张运兰二月初二日二更

日内渔亭当有大战，请全力以顾。

凯章仁弟左右：

本日接到复书，申刻接黄印山二十五日禀，贼自二十一日至二十五日环攻未息，养素援兵亦尚未到，极为可危。左季翁信来，拟于初二日由镇赴婺。汪村之贼，闻已退去，伪侍王闻至休城。日内渔亭当有大战，请阁下以全力顾渔亭，而以余力分顾叶村为荷。此请台安。

248. 复鲍超二月初三日

请仍照前约，驻扎张家滩休整，与水师相依附。如须左军回剿江西腹地，可再令陈军赴景镇。

春霆仁弟阁下：

顷接二十八日回信，知贵军过于辛苦，难遽折回景镇，商请以陈镇一军回顾景镇云云。贵军冒雨拔营，屡次苦战，其辛苦实远过于他军，应请仍照前约，驻扎张家滩休息士卒，整顿一切。至张家滩后，修筑濠墙，与水师相依附。其米粮转运等事，已嘱营务处李申夫兄前往代为经理一切，俾阁下专管战守之事，不以零碎事件分心。其岭外各股小贼，贵军派兵由丁香树剿至香口一带。敝处派兵出大洪、大赤、羊栈等岭，由田家乐一带至香口，与贵军会齐。候阁下约定日期，再行三路同进也。

抚州现无贼踪。建昌之贼自二十一日围城，至二十五日未退。如须左军回剿江西腹地，再令陈军赴景镇可耳。复候台安。

249. 复左宗棠二月初四日午刻

求日内速赴婺城，取婺源以为济军根本，顾景镇以保咽喉。

季高仁兄大人阁下：

前夜奉复一缄，极佩阁下赴婺源之善。顷接初二日酉刻惠书，知尚未成行，殊盼切也。汪村之贼，二十八日业已退尽。敝处亲兵初二早自汪村起程归来，实见该处无贼，不知系过平鼻岭至清华、婺源乎？抑系退回上溪口乎？敝处探言，已退回上溪口矣。婺城在景镇之东北百五十里，清华又在婺城之北六十里，汪村又在清华之北八十里，中隔平鼻大岭。如果清华有贼，则尊处探卒断难直抵汪村矣。日内总求贵部速赴婺城。至要！至荷！

徽州仅有三条河水可通米粮：婺、祁两河通江西之粮，严州河通浙江之粮。此三河皆被官兵占住，徽贼无米，断不能久踞，此一定之理也。徽州之地丁、盐茶、杂厘，每年可入五十余万金，而婺源岁课二十万，于军饷大有裨益。请阁下择贤者为婺令典斋可为否，自为经理，自济贵军之饷。现在江西厘金大减，抚、建有贼，以后更绌，请阁下早自为计。若待三四月，山穷水尽，乃咎弟之不善筹饷，则已迟矣。总求阁下取婺源以为贵军根本，顾景镇以保咽喉为祷！顺请台安。

250. 致毓科二月初四日

李秀成志在糜烂江西之腹地，以解安庆之围。请专人飞催魏喻义一军赴省垣。蒋芗泉一军可来皖南。

右坪仁兄大人阁下：

久不接惠书，实深悬系。

建昌之贼，人多而颇悍，迥非上两次由建昌、新城窜入浙境者比。盖彼两起系粤西、东穷贼，不过欲投于下游，攀附长毛大股。此则伪忠王李秀成为主，志在糜烂江西之腹地，以解安庆之城围也。闻建郡北门外之登高山已被贼占据，二十四、五等日危险之至。万一疏失，固属全局震动。即养素救兵速至，幸保无恙，亦恐其由宜黄、乐安窜至赣河西岸，扰犯瑞、临，以掣湖北之兵势，而解安庆之重围。

李金旸果至何处？大咨令其速赴抚、建，甚好！甚好！第省垣亦不可以无备，请专人飞催魏喻义一军，至要！至要！弟前已檄雪琴派水师协防省河，本日又札孙昌国防樟树等处河道。盖贼踪飘忽，不得不早为之所也。

蒋芗泉一军，闻粤西已清，可来皖南，支持至三、四月，则江西、皖南皆安稳矣。即问台安。

251. 致左宗棠二月初四夜

宜飞调罗、崔等五营回景镇，并乞飞示调陈军守景镇，腾出左军为游击之师是否有当。无兵往援建昌，自觉愧忧。

季高仁兄大人阁下：

二月初四发一缄，言汪村无贼，请贵部速赴婺源云云。酉刻得信，知徽、休之贼系从东路窜婺，不从汪村一路窜婺。刻下婺城想已不保。不知贵部在何处与贼相遇？已接仗否？罗、崔等五营已调回景镇否？如未回，宜飞调也。

弟拟调陈馀庵全军守景德镇，腾出贵军为游击之师，以便进退卷舒自如。是否有当？务乞飞示。

接建昌府二十六日午刻禀，危急之至，十余万 [1] 百姓尽入城中，以上次危城得保也。无兵往援，且愧且忧！即问台安。

[1] 二月初八日加复刘长佑片作“二十余万”。

252. 致张运兰二月初四夜

欲将陈镇一军调守景镇，腾出左军为游击之师。请来祁门一商大局。

凯章仁弟大人阁下:

顷接黄印山一禀，目不忍睹，送呈尊览。

徽、休之贼，闻分万人窜婺源，势又将往江西。鄙意欲将陈镇一军调守景镇，腾出左公一军作游兵，援剿各处。可否？阁下如可抽身，请速来祁门一商大局。即问台安。

253. 复黄鸣珂二月初五日

鲍、左、张诸军皆仓卒不能抽动，不得已暂调护卫亲兵五千五百人驰援建昌，务祈竭力坚守。

印山尊兄大人阁下：

二月初四夜，接阁下正月二十六日午刻请援一书，有“尽此一禀”等语，实属目不忍睹，口不忍读。比专人将来信送交凯章观察一阅。

此间鲍公一军新破建德，大股即扎建德，御下游之贼；左公一军仍扎景德镇，御婺源续犯江西之贼；凯章一军御休、歙之贼；皆仓卒不能抽动。不得已将鄙人随身护卫之亲兵五千五百人，交朱、唐两总兵统带，驰援建昌。定于初七日起程，并派前郡守隋龙渊兄同行，以便采办米粮，联络乡团等事。惟祁门至景镇二百四十里，景镇至建郡四百二十里，须十三四天乃可赶到。尊处自二十一日被围，至今已半个月，援兵到建，已一月矣。务祈竭力坚守，至要！至要！闻养素援兵二十七日可到，李金旸一军初七日可到，或速行解围，则如天之福也。顺问台安。

在城文武官绅均此问候。

254. 复胡林翼二月初六日酉刻

李秀成入江西腹地，围攻建昌府城；又有李世贤一股自休宁窜至婺源，意在复犯江西。所以保江西即所以保两湖。

润之宫保老前辈大人阁下：

初六日申刻接奉初三日巳刻手教，知昌营在霍山败溃。英山危急，调鲍军回顾北岸。读之忧骇。

南岸近状，伪忠王李秀成入江西腹地，围攻建昌府城，文报不通，有步贼四万，骑贼千余。现仅刘养素抽抚州防兵就近援建，恐不可恃。据生擒贼供“建昌破，则进围南昌省城；建不破，则径回广西”云云。左季翁以此贼飘忽异常，若抚、建不破，恐其由樟树等处渡赣水之西，由瑞、临以达九江，则全鄂震动，安庆之围自解。侍意伪忠王断无回广西之理，左公所料最当，亦最险也。请与公约：再迟五日得一的音，如建昌破而伪忠王趋南昌，则侍当另派人救省城，鲍公势难北渡；如建昌不破，而伪忠王西趋樟树、临、瑞，则鲍公当渡湖而赴九江，迎击于瑞州、奉新、武宁、义宁等处。所以保江西即所以保两湖。

除忠逆已窜腹地外，又有伪侍王一股新自休宁窜至婺源，意在复犯江西。左军驻景德镇，日内当有大战，实亦应接不暇。侍因各路纷纷，亦难遽移营至江滨也。草此先布，明日再行详议奉闻。即请台安。

255. 复鲍超二月初六日

如果李秀成由瑞、临以窜九江，则请渡湖防浔。否则不轻移动。

春霆仁弟阁下：

顷接来缄，以胡宫保因霍山挫失，英山吃紧，飞调贵军赴援北岸。惟此时南岸事势并未稍松，伪忠王李秀成于二十一日围建昌府，二十五、六合围，恐其犯江西省，又恐其由樟树、瑞、临以犯九江。伪侍王于二十九日复至休宁，又分股由婺源以图犯景德镇。闻婺邑又已失守，不知确否？南岸下通芜湖、宁国、金陵，贼势最重。贵军扎张家滩，目下实难抽动。如果忠贼由瑞、临以窜九江，则请阁下渡湖防浔，否则不轻移动。纵使江西省城有警，亦不请贵军往援。北岸有多、李及安庆三军，应可支持。顺问台安。

复胡宫保信抄稿寄阅，请专人送去。

256. 复左宗棠二月初六夜二更

拟令张、朱、唐等至上溪口等处雕剿，稍掣敌势。恐李秀成由瑞、临犯九江，当以鲍军由湖口赴浔，故未允润帅调鲍军援北岸之请。

季翁仁兄大人阁下：

初六二更接初五惠缄并梅村信、地图等件，敬悉一切。

老湘等营已驻富村，距清华不过六七十里，初六、七或开仗矣。汪村目下无贼，敝处兵力亦不能至汪村设防。盖去祁门百二十里，万山崎岖，非得劲旅二千人设防，必不稳也。拟令凯章、朱、唐等至上溪口等处雕剿，稍掣贼势，不知有当否？

建昌被围极紧，二十七日养素援兵打一胜仗，二十八日打一平仗，不知得解围否？余际昌在霍山败溃，润帅调鲍军援北岸，弟未之允。盖恐李秀成由瑞、临犯九江，当以鲍军由湖口赴浔，求合于阁下所算李贼之最狠一着也。是否？亦乞详示。顺问台安。

257. 复郭嵩焘郭崑焘二月初七日

复奏外夷助剿、助运疏稿乃左宗棠捉刀为之。此间军事，敌多兵少，实觉应接不暇。求代为取回《瀛环志略》一书寄营，并代为璧还树堂所寄银二百两。

云仙、意城亲家大人阁下：

二月初五日接正月十六惠书，敬悉一切。

复奏外夷助剿、助运疏稿，仰荷奖逮。鄙人非能办此，左季翁捉刀为之耳。顷正月二十一、六等日，火轮船六、七号陆续经过湖口、九江。巴夏哩至湖口，登眺久之，欲借住昭忠祠，并盖造洋楼，又欲至湖北、江西两省城。此事殆无可着手，当听客之所为耳。云公所称机括〔栝〕，亦须于十年前为之，今则刘、石、慕容与吾杂处，虽有善者，当复如何？

此间军事，建德大股内犯鄱阳、景德镇者，经左、鲍力战却之，现已退回青阳、池州一带；另股伪忠王李秀成由广信围攻建昌，恐其渡赣江而西，径扑瑞、临，以趋九江，则江西、两湖皆为震动，而安庆之围自解；另股由婺源续犯江西，左军御之于清华街。贼多兵少，实觉应接不暇。

树堂一挺而去，终已不顾。去岁六月，鄙人寄霞仙一书，终不作答，颇怪其挺之不情；此次树堂之去，尤觉其挺之寡味。此二挺者，非同小可。渠已安排十年挺木、百年挺人之计，仆亦自具挺世三十、挺年八百之量。直至黄泉相见之日，则仿王小二拜年之法，笑指相呼曰：“尔输矣。”惟树堂携去《瀛环志略》一书，此间断不可少，求阁下便中代为取回寄营。又渠去年寄寒舍银三百两，受之太觉无名，当勉受百金，余二百便中付省，求尊处代为璧还。云公来营之约，何时可践？幸勿圣愕旋河也。复问台安。

258. 致左宗棠二月初七日

杨辅清最擅长者，在不先扑人。请遍告诸营哨，日暮收队之时，务宜格外小心。

季高仁兄大人阁下：

昨夕奉复一缄，亮达荃鉴。

本日朱、唐冒雨赴渔亭，明日进剿上溪口，思欲少掣清华、婺源之贼势，正恐其无补耳。前日有人自休宁城逃出，言杨七麻子由徽出驻龙湾一路，弟未之信。本日有自宁国逃出者，言杨七麻实于十一月尾自宁国赴徽云云。果尔，则此次窜清华者，或即七麻乎？

七麻所最擅长者，在不先扑人。上半日不交仗，直至日暮人倦之际，该逆率悍贼二千余人，多摇龙旗，始出酣战。请阁下遍告诸营哨，日暮收队之时，务宜格外小心。是否杨七麻，一战即知之矣。再问台安。

259. 复彭玉麟二月初八日

鲍军不渡北岸救援，以其或援九江，或援集贤关，除此实不可轻动。令杨宏胜等五营即日招募成军。请寄三五斤药酒前来。

雪琴仁弟大人阁下：

初七日专夫来，接惠书，应复之件，条列于左：

一，润公之病在用心太过。而翁中丞不甚水乳，亦未尝不少怄闲气。兹闻希庵奉命抚皖，润公一切顺手，当日就平复。霍山余际昌败挫，润公调鲍公渡北岸救援。目下建昌被围，万分紧急，水息不通者已八日矣。鄙意鲍公必不可不援者有二端：一则伪忠王股匪由建昌至樟树，由瑞、临以趋九江，三省震动，不得不请鲍军至九江等处援剿；一则四眼狗至集贤关扑安庆全军之背，不得不请鲍军至集贤关一援。除此二着外，鲍公实不可轻动也。请阁下与润公及舍弟熟商，万一狗逆扑安庆之背，则速办多船，由下泥阪渡鲍军过江。一日过渡，二日行路，一日扎营，坚守五日，援兵必到矣。并请与鲍公、申夫预商。

一，杨宏胜等五营，承慨允匀发饷项，仆当令其即日招募成军。成名标、李长清等系六十老人，借搜私盐为名，羁押韶州，以船户带盐之常弊报敝处。睚眦之小怨，真不值一笑耳。

一，国藩移驻东流、建德，近日即当如来示行之。兹将片稿抄呈一阅。惟须左军在婺源打一胜仗，凯章乃能坚守祁门耳。

一，建昌万分可危。养素援兵二十七日获一胜仗，二十八、九两次平仗，不知城内稍知之否？若建昌有失，大局又当变动。

一，药酒请寄三五斤来，余存船上可也。顺问台安。

260. 复胡林翼二月初八日

鲍军除援集贤关、援浔二着外，目下实不宜轻动。《箴言书院碑记》俟风波少平，移驻东流，即速为之。

润之宫保老前辈大人阁下：

初七日亥刻得初四日戌刻惠书，敬聆一切。

此间军事，建昌万分危急，兹将该府求援之禀寄呈一阅。左季翁进剿婺源之贼，渠初六日来信，抄呈一阅。鲍公一军目下实不能动，将来不可不援者有二：若贼至集贤关扑安庆全军之背，不可不令鲍公渡江一援，若李秀成由瑞、临以趋九江，不可不令鲍公赴浔一援。除此二着外，鲍军不宜轻动，尚祈鉴亮。

希庵抚皖，可为吾党之庆，然亦微嫌其迟。目下以全军救援英山一路，极是！极是！全军尚恐无十分把握，若仅分几营，其何能济？若贼以分支牵制英、霍，而以全力回扑桐、怀，只要礼堂与舍弟坚守五六日，则鲍军必可北渡救援。特鲍公为南岸必不可少之人，怀、桐之难少解，仍当渡回南岸耳，分剿上游则断不可。

《箴言书院碑记》决不敢推诿。日内意绪太恶，俟风波少平，移驻东流，即速为之，以求训改。豫章元规，系浙中所劾，闻降四级留任，未开缺也。即请台安。

261. 致鲍超二月初八日

鲍军当援九江或安庆，除此二着，不宜轻动。

春霆仁弟大人阁下：

顷得胡宫保信，言希庵全军已由陈德园回援英山一带，商问贵军可否渡援北岸。鄙意贵军必不可不援者有二：若李逆由樟树、瑞、临以窜九江，贵军不可不赴浔一援；若狗逆由集贤关攻安庆全军之背，贵军不可不渡江一援。除此二着，贵军断不宜轻动也。请阁下与杨、彭二公及舍弟商定，万一安庆围困，贵军速渡救援，未围困之前不先往，既解围之后不久留也。顺问台安。

262. 加复刘长佑二月初八日

建昌危急，目下无兵往援。蒋益澧若可移师江、皖，请奏明办理。皖事当有转机，然希庵下手实不易易。

来示称谓过谦，万不敢当。以后望弗再施，至感！至嘱！

芗泉究可来皖否？国藩与左季翁在此，兵力亦不甚单，奈贼多地广，不敷调派。近日江西建昌府城被围，昼夜环攻，危如累卵。该郡二十余万百姓皆入城助守，若有疏失，则劫数极大。江西固全局震动，湖南亦处处宜防。敝处竟无一兵可以往援，愧恨之至！芗泉若可移师江、皖，请阁下斟酌情形，奏明办理。敝处不再具奏，恐粤西暂不能少此军也。

希庵新拜安徽巡抚之命，皖事当有转机。然糜烂太久，股数太多，下手实不易易。

再颂印渠仁弟大人台安。

263. 复李桓二月初八日

办理广信漕务，宜求众善咸备。此间军事，警报频闻，拟即日移驻东、建，而抽出鲍军作游击之师。饷项太绌，务乞速解。

辅堂尊兄大人阁下：

初二日接二十六日惠书，具悉一切。顷又得初二日复缄。牙厘盐茶四事，得宏才综理，目下贼氛四阻，纵不能十分鬯旺，将来日计不足，月计有余，自可徐起有功。漕务一案，既与湖北情形迥殊，自未便仿照办理。广信独在五两内外，或即专办广信一府。不必先出告示，使百姓知有减漕之说，但与州县往返商榷，公牍私缄，一一议定，然后由尊处出示晓谕。总期闾阎获减漕之实惠，州县沾事畜之余利，而每石仍可提出数钱津贴军饷，则众善咸备。自广信外，各属概不之及可也。

此间军事，自鲍公在洋塘、黄麦铺两次大捷，黄逆大股全数溃退。满拟日有转机，乃本月以来，警报频闻。伪侍王于二十九日自湖州复回休宁，其党自婺源续犯江西，左军现以全力扼之，未知能否迅克婺城。建昌被围，文报不通，危在呼吸，竟无大支劲旅可以往援。皖北霍山一军败溃，胡帅商调鲍军往援北岸。各营欠饷累累，九月尚未全清。江西腹地有贼，饷源日绌，二、三、四月殊不知所以为计。

省城防守事宜，得阁下先事绸缪，应可有备无患。惟伪忠王一股，若从建昌直趋樟树、瑞、临，则江西固将糜烂，两湖亦为震动，安庆之围且不攻而自解。国藩拟即日移驻东流、建德一路，扼下游池州、芜湖之贼，而抽出鲍军作游击之师。万一贼由瑞、临以窜九江，预留鲍军以应之。惟饷项太绌，务乞阁下即日筹三万金迅解鲍营，另以四万解祁门，均恳于五日内起解。鄙人向不喜为索饷激迫之辞，今不得不迫矣。惟希心照，即请台安。

264. 复左宗棠二月初九日辰刻

已令张、朱、唐雕剿上溪，左军当以全力并剿清华。俟婺源事定，老营即移驻东、建，腾出鲍军为游击之师。

季高仁兄大人阁下：

初七日亥正接初六日惠书，初九日黎明又得初七捷书，敬悉一切。应复事件，条列如左：

一，汪村一路屡承嘱及，敝处兵力不能分拨出防，因令凯章、朱、唐雕剿上溪口之贼。初七日出队，初八日在渔亭歇息一日，初九进攻上溪。如其得手，则初十进攻休宁；即不甚得手，而清华之贼亦必狼顾后路。尊处以老湘、桂右进富村，而以罗、李进石岭，是裹甲路之贼于中一段也；敝处进攻上溪，与贵军遥遥相应，是又裹清华之贼于中一段也。拟令凯章、朱、唐在上溪口驻扎数日，静听贵军消息。

一，贼由中云至乐平段家之说，不知确否？昨有人自宁国逃出，言杨七麻子实于十一月由宁至徽云云，比即专缄奉报，以臆度之，或杨、李二逆一由清华攻景镇，一由婺源攻乐平乎？贵处兵力只有此数，似当以全力并剿清华一路，乞酌示。

一，陈镇一军，即刻调来景镇，以壮声威。但至速亦须九、十日乃可赶到。

一，劈山炮即日解三尊，由臧家湾解至甲路，限四日至甲路老湘营交收。

一，北岸之贼，四眼狗破霍山昌营后，直犯英山。初四日英山失守，希庵已拔全军由陈德园回救上游。胡宫保前呼鲍公往援，顷渠闻抚、建之警，又已止之矣。苗练已叛，声言欲攻翁营。翁进京另候简用。希庵新授皖抚。

一，建昌之贼攻城愈急。养素往救之兵二十七日胜仗，二十八日平仗，二十九小挫，殆不可为。弟俟婺源事定，即移驻东、建，腾出鲍军渡湖口西岸，由九江进瑞州一带，防李秀成由樟树而指瑞、临，如公所料也。复问台安。

265. 致张运兰二月初九日午刻

如今日攻上溪口得手，请于明日接攻休宁。若不能攻克休宁，则老湘及湘、强三营一并驻扎上溪口，以抄清华街敌巢之尾。

凯章仁弟阁下：

今日天气晴和，想已进攻上溪口。如其得手，请于明日接攻休宁。休宁若一鼓攻克，请老湘营留守休城，湘前、强中两营回驻上溪口；若不能攻克，则老湘及湘、强三营一并回上溪口驻扎一日，听候调度。

左季翁派老湘、桂勇等营进攻清华街之贼，于初六日在甲路大获胜仗，杀贼三千有奇；又派罗近秋等四营由臧家湾出石岭，在甲路各贼之后、清华贼巢之前，横击其腰，大约初九、十日亦可开仗。若阁下与云涯、桂生各营驻扎上溪口，正抄清华街贼巢之尾。上溪距清华街不过百一二十里也。清华股贼虽多，前有王梅村等甲路之官兵，中有罗近秋等石岭之官兵，后有阁下等上溪之官兵，将贼打成两节，必可痛剿一番。特将左信送呈，想阁下与云、桂两君细阅熟商，必能妥善办理。顺问台安。

266. 致李榕二月初九日

陈玉成犯英、霍，已由李希庵往援。鲍军不援北岸，则恐不能不援瑞、临。

申夫仁弟左右：

前接潘村惠书，顷又得初五夜建德一函，具悉一切。

北岸狗逆突犯霍山、英山，诚为可虑。然希庵全军已由陈德园入援山内，以坚定节制之师，当驰骤虚骄之贼，一二仗后，当可转危为安。润帅初调鲍军往援，旋闻抚、建有警，又有信来止之；若闻婺源大股之扰，建昌万分之危，必不再来调矣。将来鲍公可不援北岸，恐不能不由九江以援瑞、临。婺源军事，本日有复左帅一信，抄呈台览，便知其详。顺问台安。

267. 复胡林翼二月初九日

应须局势稍定，乃能移驻江滨。鲍军将来总宜渡湖赴浔。

润之宫保老前辈大人阁下：

初八夜由舍弟专足递到初五夜惠书，敬悉一切。

英山既失，则二蕲难保，楚疆大震。幸希军以节制之师当贼驰骤虚骄之气。一二胜仗后，或可转危为安。

侍本拟日内移驻江滨，因左军在婺源与大股悍贼相持，应须局势稍定，侍乃能移出山外。本日接左公信及侍回信，抄呈一阅。

鲍公一军将来总宜渡湖赴浔，恐建昌贼锋由樟树而指瑞、临也。顺问台安。

268. 复毓科二月初九日

左军不能往援建昌，朱、唐亦不能遽为抚、建之行，待婺事稍定，曾移驻东、建，腾出鲍军作为游击之师。省城防务，务恳督饬文武，先事布置。

右坪仁兄大人阁下：

昨接初一惠复一函，顷又奉初四日赐书，敬悉一切。

建昌黄印山太守请援一禀，所发二十八九皮纸，目不忍睹，口不忍读。弟久欲派大枝劲旅往援。先函商左公亲率全军以行，厥后又派朱、唐两将带护卫兵五千人以行，已亲笔函告建昌官绅矣。不料徽州、休宁大股六七万人尽窜婺源，意欲由景镇以续犯江西。左京堂全军分起赴婺，六日大战于甲路地方，幸获全胜。兹将左信抄呈台览。左公又以汪村一路空虚，嘱弟处派人防剿。弟因派朱、唐二将会同张凯章观察于初七日进攻上溪口。所以堵汪村之来路，即所以分婺源之贼势也。因此一大波澜，不特左军不能援救建昌，即朱、唐二公亦不能遽为抚、建之行。念建昌数十万生灵围困孤城，危如累卵，寸心若焚。必须婺事稍定，弟移驻东流、建德，然后腾出鲍公一军作为游兵，或援抚、建，或竟调它处，届时再行飞商。

阁下办理省城防务，已兴办否？务恳督饬文武，先事布置。方伯虽已赴浔，德甫兄老于戎行，辅堂兄素惬众望。每炮台须派妥人主之，每炮一位，须派熟手点放。魏军须再专丁催促。只要省城安如磐石，他府纵有疏失，尚可设法往救也。千万！千万！叩恳！叩恳！

洋船果到章门否？目下长毛猖獗之极，夷务且当隐忍。复请台安。

269. 致黄鸣珂二月初九日

朱、唐须十三日乃能起程援建昌。

印山尊兄大人阁下：

前日亲笔奉致一缄，不知到否？顷由抚州递到皮纸印禀，目不忍睹，口不忍读。此间本定派朱、唐二将援救建昌，定初七日启行。不料休、歙大股尽窜婺源，欲由景镇续犯江西，左军独力难支，不得已派朱、唐攻上溪口，以掣婺贼之势。须十三日乃能起程援建昌也。即问近好。

270. 致鲍超二月初九日

请防守东、建，不必往援北岸，并代为照料陈军余部。

春霆仁弟大人阁下：

顷戈什哈王廷贵自京中回，言京城及沿途道阁下威名甚好，至为欣慰。惟望阁下常守“花未全开，月未圆满”之戒，不稍涉骄矜之气，则名位日隆矣。

胡宫保闻抚、建有警，函止阁下不必往援北岸，甚好！甚好！请阁下即防守江边东流、建德一路。婺源来大股贼十余万，左军全行进剿。现调陈馀庵带四千人速来景镇，余二千人在东、建，请阁下代为照料。顺问台安。

271. 复左宗棠二月初十日辰刻

中云与甲路两军皆嫌太单，乞慎图之。张、朱、唐进攻上溪口，大获胜仗。汪村一路，尽可放心。

季翁仁兄大人阁下：

初九申刻接初八辰刻惠书。初六，甲路之贼日暮杀回马枪，似是杨七麻子行径，不知有龙旗否？贵处兵分三路，惟罗近秋一路由窄径横击其腰，不嫌其单，中云与甲路两路皆嫌太单，乞慎图之。

凯章与朱、唐初九日进攻上溪口，大获胜仗，杀贼二千余人，追奔三十余里。弟嘱其初十日进攻休宁，十一日驻上溪口休息一日，十二日由上溪趋浙岭南下，与尊处夹击清华之贼。闻朱云涯扶病先归，恐不能如弟之嘱。然汪村一路，阁下尽可放心。顺问台安。

272. 致朱品隆唐义训二月初十日午刻

请朱品隆速回老营养病，交唐义训主持军务。

云涯、桂生尊兄阁下：

顷接来信，知初九之战，贼多且悍。赖两君与张观察督率有方，幸获全胜，至为欣慰。

鄙人昨寄张观察及两君信，请初十日进攻休宁。盖不料初九日贼匪太多，士卒太劳也。今日不知果出队否？系念之至。云崖因劳致病，请速回老营，交桂生主持一切。我军在上溪口多扎二三日，使清华街之贼畏首畏尾，实大有益于左军。请与凯章兄商酌行之：或攻休宁、屯溪，或不攻。敝处均不遥制。即问台安。

273. 致左宗棠二月十一日辰刻

张运兰及朱、唐各营进攻休宁无论能否得手，当令其再剿屯溪，久驻上溪口，以掣清华之敌。

季高仁兄大人阁下：

凯章及朱、唐各营初九日进攻尚溪口获胜，昨日业已缄报。兹将渠二处原信寄呈一阅。初十日休息一日，十一日进攻休宁，无论能否得手，当令其再剿屯溪一次。并令其久驻上溪口，使清华之贼时时虞我兵之袭其尾，或于尊处不无小补。如休、屯两处贼势已衰，则令凯章等出浙岭攻清华街之背也。

婺源贼首闻系杨七麻。贵处去冬御黄，今春御杨，此后无难题矣。即问台安。

274. 致陈大富二月十一日午刻

请即日起行前往景镇防守。

馀庵总戎大人阁下：

昨有公牍，请阁下带四千人驻防景德镇，想已接到。

顷接左京堂信，婺源大股下犯，渠军六千人分为三路防剿，又分人守景德镇，实属不敷。特此飞函，请阁下即日起行前往景德镇，俾左军无后顾之虞。至要！至要！或先带一二千人速行，余者随后续去亦可。即候台安。

275. 致左宗棠二月十一日午正

王毅卿所需火药，须即刻由臧家湾解往。已专人持令催陈馀庵速赴景镇。敌数骤增，请归并王毅卿一路。

季翁仁兄大人阁下：

本日巳刻发去一缄，旋接初九夜鲤鱼桥惠书。

毅卿初九日既打一稳仗，则甲路一路渐可放心。所虑者，阁下护卫之兵太单耳。毅卿处所需火药，即刻由臧家湾解去，勿作两批，以便稍速。

馀庵处，专人持令催之速赴景镇，然到镇在五日后也。初九日尚溪口之贼据称有七八万之多，且甚凶悍，不知近日贼数骤增若此。公力若自度不足，请归并毅卿一路。浮梁若失，可徐图也。即请台安。

276. 复张运兰二月十一日

务请再攻屯溪，久扎上溪口，以掣清华敌势。

凯章仁弟阁下：

昨夕接初十日辰刻捷书，顷又得初十申刻复书，具悉一切。

“从尚溪攻休，则屯贼未必胆寒；从西馆攻休，则屯贼不能稳踞。”来示此数句，鄙人尚不深悉。今日进攻休宁若不得手，务请阁下与云、桂商定，再攻屯溪一次；并请在上溪口多扎二三日，以掣清华之贼势，俾贼不得以全力尽注左军。至于攻屯溪之或缓或急，驻上溪之或分或合，听阁下与云、桂熟商，仆不遥制也。顺问台安。

277. 复胡林翼二月十一日

楚疆之警，不必过忧。左军在婺源，张运兰等在上溪口均已获胜。

润之宫保老前辈大人阁下：

初十日专丁归，接初五惠示。又由舍弟处递至初十未刻手教。此次楚疆之警，与七年之上巴河、八年之麻城相似，希庵应能了之。公玉体未痊，不必过忧也。

此间军事，左军至婺境，猝与杨逆七麻股匪相遇，初六获胜一次。侍派凯章与朱、唐攻上溪口，初九日获一大捷，破贼梁三十余座。一则乘虚思取休宁，二则袭清华街股匪之尾，使杨逆七麻狼顾其后也。日内尚不能移营。即问台安。

278. 复彭玉麟二月十一日

即日当札饬淮扬水师各营招勇。老营目前尚不能移驻东、建。

雪琴仁弟阁下：

初十日连接初五、初六日两次惠缄，具悉一切。

荷承阁下与厚庵慨允以华阳厘金概归淮扬水师，即日当札饬各营开招。黄昌岐之统领关防，亦即刊颁。

陈发翔既调赴上游救援鄂境，仆已面谕任星元开赴江西省河协防矣。建昌一股若由樟树渡至瑞、临，则数省之忧也。鄙人移驻东、建，业经入奏，目下尚有不能者：左军与杨七麻子相遇于婺源，正在吃紧之际；敝处派凯章、朱、唐攻上溪口、休宁等处，以掣婺源之贼势。

成、李买炮不照原单，可恨之至！现在韶州羁押，余亦不救之也。即问台安。

279. 致李榕二月十一日

婺源与上溪口均获胜仗。深虑左军之单，请催陈镇速往景镇防守，并请令鲍军进扎张家滩，以当前敌。老营目下不能移驻东、建。

申夫仁弟阁下：

初十日接来书，应复各件，条列如左：

一，杨七麻子现在婺源与左军相遇，初六日左军获一胜仗。贼多至十倍以外，左军六千人分为三路，深虑其单，然无法以益之也。现调陈镇四千人防守景镇，请催其速行。至要！至要！

一，凯章、朱、唐初九日在上溪口大获胜仗，破贼梁三十余座，杀贼二千有奇。十一日进攻休宁，无论得手与否，尚当攻剿屯溪一次。一则乘虚冀得休城，二则尚溪口正在清华街之后路，使杨七麻畏首畏尾。

一，陈馀庵拔营后，请鲍军进扎张家滩，以当前敌。并派队搜剿丁香树、香口等处，使祁门老营无大洪、大赤之警，庶朱、唐得以久驻尚溪。

一，鄙人移驻东、建，业已入奏，目下尚不能动。须待左军安稳，陈军抵景镇后，鄙人乃可拔行。霆军援安庆不过十分之一二，援九江不过十分之三四，总以攻池州为正办、为至幸耳。

春霆仁弟均此不另。

280. 致陈大富二月十二日

务请星速赶赴景德镇，保全粮道，俾左军无后顾之虞。

馀庵尊兄总戎大人阁下：

日昨专弁飞函催请阁下督率四千人进驻景德镇，想已接到。

本日接浮梁县陆令请兵之禀，盖左军虽防剿富村、鲤鱼桥两路，而贼多路岐，恐其抄出官军之后，截左军之归路，阻敝处之粮道。务请阁下星速赴景德镇，保全敝处粮道，俾左军无后顾之虞。至要！至要！千嘱！千嘱！若尊处米粮不足，则就近由景德镇支领。手此以代公牍。顺问台安。

281. 复胡林翼二月十二日

此间攻休宁未能得手，景镇空虚，建昌围困如故。将送叶医至太湖为胡诊病。

润之宫保老前辈大人阁下：

接信，知贼已入蕲水界，至为焦虑。然四眼狗实非李、多之敌，此外别无凶悍头目，北岸事犹易于南也。

此间张、朱、唐十一日攻休宁，未能得手，而受伤颇多。左公与大股悍贼相遇，景镇空虚，现飞调陈军往驻之。建昌围困如故。

此间有休宁名医叶某，现居乐平。专弁虔请来祁，与之一谈，再送至太湖为公诊视。作梅学道多闻，而其医理、地理，侍却不甚佩服，以其高妙而稍稍蹈空也。即请台安。

282. 致鲍超二月十二日

日内不知可否派队往攻丁香树、香口一带。若岭外肃清，老营即移东、建。

春霆仁弟大人阁下：

前缄请贵处派队攻剿丁香树、香口一带，昨致申夫兄函中又言之。不知阁下日内可派队往攻否？

岭外如一律肃清，则国藩移营即出大洪岭，以抵东、建；若岭外未清，则国藩仍由桃树岭原路赴建德耳。顺问台安。

283. 致左宗棠二月十二日

火药已分两批解送。攻休未得手，当再攻屯溪，稍掣敌势。

季高仁兄大人阁下：

十一日接手示，要火药二千斤、子一千斤、火绳、火箭之类，已分作两批解去矣。十一午刻一批，十二辰刻一批。

此间十一日攻休宁城未得手，而受伤者颇多。日内当再攻屯溪一次，稍掣贼势，使不敢再添贼至尊处耳。顺问台安。

284. 致左宗棠二月十二夜

飞报休城克复。

季翁仁兄大人阁下:

十二夜接十一日大咨，知贵军日内平安，为慰。

凯章、朱、唐十一日苦攻休宁城，贼竟于十一夜遁去。休城克复，特此飞报。顺问台安。

285. 致左宗棠二月十三日巳初

念左兵单，可与陈并军自全。陈军约十五、六可到景镇。

季翁仁兄大人阁下：

昨夜一缄，报休宁克复之信。今早接信，屯溪、上溪口等贼巢皆已走尽，看来徽郡亦可克复，大局略有转机。惟念尊处贼多兵少，面面受敌，实深悬系。台旆闻已扎柳家湾，自是驻乐平、景镇扼要之区，第不知与毅卿一军隔绝否？如事急，并军可自全也。全军为上，保地方次之。陈馀庵处已三次缄催矣，大约十五、六可到景镇。然非能助战者，恐不能有裨于左右耳。

顷缄商凯章，请其由上溪、浙岭攻清华之背。待渠复信，再以奉报。即请台安。

286. 复张运兰二月十三日巳刻

虑左军兵单，或往援婺，或不往援婺，请卓裁。

凯章仁弟大人阁下：

接来示，知休宁已克，皆由上溪口猛打之效，欣慰无既。徽州府城之贼或亦可遁。无论其遁与不遁，休宁易守，徽城难守，终可为我所有也。

目下所虑者，伪侍王在婺源与左军相持，贼多兵少，恐有疏失。或往援婺，或不往援婺，二者请阁下卓裁。如往援婺，则阁下带八营由上溪、浙岭而赴清华，留一营于渔亭，辎重全留渔亭，唐桂生带三营守渔亭，娄、宋六营守休宁城可也。如不往援婺，则阁下一军分守休城、叶村两处，或专守休城，娄、宋六营仍守渔亭，唐回祁门。二者请酌裁，迅速示复。弟处接到复缄即下札矣。顺问台安。

287. 复张运兰二月十三日酉刻

望以守休城为己任，若无专札到，勿离开休城。

凯章仁弟大人阁下：

本日巳刻奉致一书，商援婺与不援婺两层。酉刻接十二戌刻惠缄，知台旆已入休城，更棚完固，器械甚多，忻慰无已。请贵部即守休城，认真布置。此城既得，可为皖南各城之根本，可为阁下非常之伟绩。歙城之攻与不攻，得与不得，无关紧要，其地势与城濠，远不如休城之好守也。望阁下以守休为己任，若无另札到，请台旆勿离开休城。其叶村、潭口应否撤并入休，听候卓裁。即问台安。

288. 致陈大富二月十三日

休宁城及上溪口、屯溪均已克复。望星夜拔营前往景德镇保左军后路，顾祁门饷道。

馀庵总戎大人阁下：

此间官兵于初九日攻上溪口，大获胜仗。十一日进攻休宁县城，是夜三更城贼遁走，克复县城。其上溪口及屯溪各贼巢亦皆克复。看来徽郡亦可得手，大局已有转机。惟左军在浮梁等处，兵少贼多，殊属可虑。急盼阁下统带全军四千人前往景镇，保左军之后路，顾祁门之饷道。特再飞函以代公牍，望星夜拔营前往。至要！至要！即问台安。

289. 复唐义训二月十三日

但当坚守休宁，不必遽往攻徽。

桂生总戎阁下：

连接两缄，具悉一切。

休、屯既已无贼，或者徽贼亦将退遁。现在左军在婺源，与伪侍王大股相持。我军但当坚守休宁，不必遽往攻徽。攻取易而设守难也。顺问台安。

290. 致任星元 [1] 二月十三日

水师中营待乐平肃清，再赴省河。

闻贼已窜近乐平境。请水师中营仍暂扎饶河，派三板至乐平河放哨。待乐平肃清，再赴省河可也。

松楼参戎足下。

[1] 任星元，字松楼，湖南长沙人。时调广东水师提督。

291. 复宋梦兰二月十三日

求严诫部属防敌杀回马枪，并与诸军熟商以全力保守休宁。

滋九尊兄馆丈阁下：

连接三缄，休邑克复，大局似略有转机。然每逢克城之时，兵勇专抢货物，争发洋财，全无队伍。恐贼杀回马枪，反吃大亏。求阁下严诫贵部，并互告各军为荷！

我军如能坚守休城，贼断不能久踞歙城。目下郡城收复或易，设守则难。鄙意在以全力守休城也，请阁下与诸君熟商。即请台安。

292. 致李榕 [1] 二月十三日

新到谷米望速转发各帐局。

申夫仁弟左右：

新到谷米，请速砻出六百石。内以四百石交彭雪公粮台魏丞栋处，转发大 [2] 通、荻港两赈局各二百石；又二百石交陈虎臣转发殷家汇赈局。皆请水营及绅士主持其事。省城各衙门但暗地助资，不居其名。望迅速办理为感！即问台安。

[1] 此件据岳麓书社1986年版《曾国藩未刊往来函稿》整理。

[2] 大，阳湘提供的曾氏手迹作“太”。

293. 复左宗棠二月十四日辰刻

甲路八营被困，已函催张、陈等救援。

季翁仁兄大人阁下：

十四日黎明接十二日巳刻惠书，知十一日大获全胜，至以为慰！尤喜进鲤鱼桥，保毅卿八营之后路，有归并之势。并则贵军乃稳，贼虽多，可徐图也。毅卿等八营十二已被贼围，不知阁下十二、三去可解开一面否？其营中子药将尽，尤以为虑。敝处所解之两批子药，恐须十四、五乃到也。

此间攻克休宁城后，即有信催凯章兄击清华之背，尚未接其回信。本日又有公牍去矣，抄咨冰案。陈镇处，初九有公文令赴景镇，十一、二、三，连去亲笔信三封催之。顺问台安。

294. 致张运兰二月十四日辰刻

请攻清华街之背，解救左、王之难。

凯章仁弟大人阁下：

十三午刻一缄，与阁下商援婺之事，亥刻一缄，请阁下守休城，想均收到。

敝处戈什哈自毅卿处归来，知甲路八营被贼四面围裹，子药将尽。敝处解去子药两批十一日一批，十二日一批，不知今日可到否？左公自至鲤鱼桥，不知可解毅卿等之围否？务请阁下即日由浙岭进兵，攻清华街之背，以救左、王之难。千万！千万！至恳！至恳！公牍附呈。即问台安。

左信、王信附呈。

295. 致鲍超二月十四日巳刻

定于十七日拔营，请与申夫议定扎营地点。

春霆仁弟大人阁下：

昨寄馀庵信，报休宁克复，想达台览。本日得信，左军分八营在甲路者，被贼四面围攻。左季翁在柳家湾获一胜仗，十二日将赴甲路与八营会合。

国藩定于十七日拔营至江边，与阁下同扎一处，另有公牍知照。或扎张家湾，或扎东流，或扎建德，请阁下与申夫兄议定，飞速见示。鄙人拟由石壁下桃树岭一带赴建也。顺问台安。

申夫仁弟均此不另。

296. 复江长贵二月十四日

上溪口、休宁次第收复，老营拟移驻建德。

良臣尊兄大人阁下：

屡接惠书，以公冗尚未裁复，歉歉！

岭外各贼近日稍稍退出，并闻调赴江北救援安庆，不知确否？上溪口获胜之后，休宁之贼弃城遁去，现令霆营在休防守。

自去冬以来，贼匪麕集于祁、黟、鄱、建、浮、景等处，无非欲扑弟老营，以解安庆之围。弟现奏明移驻建德，庶祁、浮、黟、婺之贼可以略减。所有各路布置，另行咨达冰案。仍请台驾回祁一行，面叙作别。顺问勋安。

297. 致娄云庆二月十四日

所有休宁防务事宜，均由四营专办。请查明米谷若干禀复。

峻山副戎阁下：

休宁克复，是皖南一大转机。贵营功绩甚伟，至为欣慰！

徽州府城远不如休城之坚固，地势亦不如休邑之雄秀。只要坚守休城，不过一、半月，徽贼将不攻而自退。目下老湘营将赴婺源，夹击清华街之贼。所有休城防守事宜，责成阁下四营专办。

不知城中尚有米谷若干石？屯溪有米可搬否？请查明飞速禀复。顺贺大喜。

298. 复左宗棠二月十五日辰刻

陈、鲍等军将赴援景镇，求竭力支持数日。建昌危急，李金旸亦已挫退。黄州失守，武汉可危。

季翁仁兄大人阁下：

十五黎明接十三戌刻手书，内有王毅卿信，知甲路已挫退矣。敝处有顺字营马勇，十三早在臧家湾遇见甲路溃出者，云将至黄港、景镇一带。是未来祁门，已至景镇矣。不知与尊四营会合后，尚能成军否？

陈馀庵十四日自建德拔营，计十八、九乃可至镇。顷又调鲍公回景镇援剿，计渠十七早接信，二十外乃可到镇。不知尊军能支持许久否？总求竭力支持数日，鲍公未到，不必开仗。所解十一、十二两批火药，不知可到镇交贵处否？

建昌万分危急，李金旸亦已挫退。湖北黄州失守，武汉可危。润帅信奉上。即问台安。

299. 复胡林翼二月十五日巳刻

江南江北两岸事局糜烂，人人皆怀“寇至即去”之心，前景堪忧。

润之宫保老前辈大人阁下：

十五早接十一日惠函。黄州失守，武汉危急，不谓事局糜烂至此！

南岸亦极决裂，左公分八营在甲路者，十二夜挫退，营盘失陷。王开来信，由舍弟抄呈。建昌援兵再挫，府城恐不能保。江西省城涣散之至。张方伯赴浔料理洋商事件；李辅堂告病请开缺回籍，廉访烟癖过重。人人皆怀“寇至即去”之心，可危！可忧！吾二人亲见楚军之所由盛，恐不幸又见其衰。言之慨然！即问台安。

300. 复毓科二月十五日午刻

克复休宁。左军八营被围，鲍军当先援景镇。黄州失守，武汉大震。当竭力保守江西省城。李桓告病，自应慰留。

右坪仁兄大公祖大人阁下：

顷接初十日惠书，敬悉一切。

此间官军于初九日大破上溪口贼巢，十一日围攻休宁，是夜三更，克复休邑城池。正在得手之际，本拟于十四、五进攻徽郡，不料，左军分八营在甲路者，被贼围营。十二夜挫溃，退至黄港、景镇地方。不知与左公自带之四营会合后，尚能站住否？若站不住，则景镇一失，敝处粮路已断，数万人皆须分途出剿。此股系伪侍王李世贤所带，即去秋破徽州府者。其凶悍远过于建昌伪忠王一股。弟于初八日附奏，移驻东流、建德，腾出鲍超援剿皖北，援剿抚、建云云。兹左军既挫，饶、景、浮梁万分危急，则鲍军又当先援景德镇矣。

湖北之贼已于初九日破黄州，武汉大震。时局变换至此，恐今年春、夏又将如去年苏、杭之奇警迭出也。

建昌官绅竟能守至二十余日之久，可敬可感而亦可悯！弟处自顾不暇，竟不能拨兵援建，愧憾何极！

辅堂兄具详告病，自应批驳慰留。时事虽危如累卵，而江西省城吾辈仍当竭力保守；若江西疏失，则湖南亦断无独全之理。弟当作函婉商之。顺问台安。

301. 致张运兰二月十五日

左军八营在甲路受挫，拟调霆字全军或娄营前往助剿。求以防守休城自任，并查明米谷若干见示。

凯章仁弟大人阁下：

昨日辰刻、戌刻两次札饬，想均收到。

今早黎明接左京堂信，知毅卿等八营在甲路于十二夜四更挫退。本拟退回祁门毅卿寄左信言来祁门，敝处有人在路上看见，十三早已退至黄港一带，距景镇不过三四十里。左京堂自带之四营，亦将以十四日由柳家湾至景镇。两军会合，或者尚足支持。

又闻毅卿等营退回后，尚有炉锅、帐棚，虽未必齐全，或亦可从容整理也。现调霆字全军前往助剿。如三日稳得住，信息渐好，则仅以娄峻山四营往助之。其休城防守，仍求阁下自任，并查明米谷若干见示。即问台安。

302. 复鲍超二月十五夜

请暂驻张家滩，歇息数日，再听的音。

春霆仁弟阁下：

顷接来信，具悉一切。敝处十四早发一公文，调老湘营赴婺源协助左军。十四夜又发一公文，请贵营赴景镇、乐平协助左军，盖闻左部下八营在甲路挫败也。今日接探报，甲路八营因子药缺乏而退，尚不甚败。若归并左公自带之四营，或尚站得住。而阁下已于十五日移扎张家滩，势亦不可遽动。请阁下暂驻张家滩，歇息数日，再听的音。如左公在景镇，十五、六、七等日站得住，则陈馀庵四千人十九后可往助之，娄副将四营亦可发往助之。台旌可不必前往景镇、乐平矣。

贵军为贼所惮，目下望援者三处：一太湖胡宫保处有急须援；一景镇左帅处有急须援；一安庆舍弟处有急须援。而鄙意总不欲贵军轻动，专留待援九江、瑞、临之用。三日内再有确音，请暂勿拔动。即问台安。

303. 复李榕二月十五夜

鲍军或专留为九江、瑞、临之用，或坚驻东、建、张家滩，余皆不宜轻用其锋。

申夫仁弟阁下：

十五夜接十三夜手书，具悉一切。

此间定于十七日拔营，因左军八营小挫，景镇危急，不能不少候数日。

胡宫保恐太湖有急，豫订鲍公往援，本属义不可辞。然太湖果被围困，不过三五日，多、李必赶到救援，鲍公渡江必落后一着，是于事理不甚切当；即日内赴镇援左，亦不甚切当。故鄙意专留为九江、瑞、临之用。若九江一路无事，则以坚驻东、建、张家滩为是。余皆不轻用其锋。安庆舍弟处则言明不望鲍援矣。尊意以为何如？余详春霆缄中，请互阅之。即问台安。

304. 复胡林翼二月十六日辰刻

再调馀庵往助左军。鲍军须进保江西省城，多军应全援太湖。原拟十七日拔营赴江滨，因左军新挫，尚须小停。

润之宫保老前辈大人阁下：

十五夜连接十一日第十九号、十二日第二十三号手教；又十二日第二十四号赐缄，系梅兄代书者。敬悉一切。应复各件，开具如左：

一，左军八营在甲路挫退者，有三营已至景镇与左公会合矣。其五营亦可归并，或者尚站得住。侍再调馀庵四千至镇助之。左信抄呈一览。

一，建昌城墙业已轰塌，似闻已经堵住。抚州兵援建者初十日挫败，李金旸亦败。贼即跟踪来抚，十二、三日想抚、建被围矣。以人事决之，抚、建万无保全之理。鲍公一军即日须由湖口渡江，由九江进保江西省城，竟不能作他用。

一，来示嘱预告鲍公，恐龚逆由英山至太湖，鲍军即渡江由集贤关援太云云。查狗逆既至黄州以上，龚逆复由英山穿入，则桐城一带全然无事，应请调多公马、步全援太湖。挂车河至太湖百五十里，二日可到。下泥阪至太湖二百余里，又隔一大江，须六日乃可到。若如来示，从集贤关绕上则三百余里，更迂矣。

一，来示以贼匪上犯，如俗手象棋不顾家，引为己罪。此岂仅公一人之咎？去年定计，以多围桐城，舍弟围安庆，系多发之，而公从之；希军扎青草塥为游兵，系侍发之，而公从之。厥后上巴河本有鲍军以固内防，而侍调赴南岸，是侍之咎也；公自英山移驻太湖，未留一军防英，则公咎也。侍咎较大，公咎较小。余将在霍不能坚守十日半月以待希公之援，则咎更大矣。

一，侍本拟十七日拔营赴江滨，因左军新挫，人心震动，尚须小停。即请台安。

305. 复左宗棠二月十六日

已调鲍超先至省城，次援抚、建；且当以陈镇、霆营、裕庵等部助左军。

季翁仁兄大人阁下：

十六卯刻接十四夜惠书，敬悉一切。罗、李、朱三营既至镇，湘、桂五营想十五日亦可赶到会合。劈山炮解到后，业已接到毅卿回信。子药亦在臧家湾，可以接收。此后景镇至祁门之道必中梗矣。弟本拟十七日拔营赴江滨，但景、祁中梗，米粮不通。凯章、朱、唐处困穷之中，而弟独出险外，亦觉难安，故且徘徊。

建昌危险万分，抚州亦将被围。不得已调鲍公由湖口渡江，由南康赴南昌，先至省城，次援抚、建，今日已发文书矣。左公处兵单，除陈镇五千人外，当再以霆营二千四百人、裕庵四千人往助，即问台安。

306. 致鲍超李榕二月十六日

左军尚可自立。请鲍军径赴省城，先固根本，再援抚、建。

春霆、申夫仁弟阁下：

十五日二更奉复一缄，谅邀鉴照。

十六早接左京堂信，似渠军尚足自立。再以陈镇四千人、娄云庆等二千四百人助之，景镇应可保全。惟抚、建两府万分危急，江西省会亦震动之至。不得已请霆军径赴省城，先固根本，然后再援抚、建。另备公牍奉达。乐平之贼，若由饶州以窜都昌、湖口，请阁下于都、湖境内顺便剿之。

前札粮台解银三万至霆营，顷两次报解银二万，不知贵处均接到否？申夫至湖口后，似可仍回老营。顺问台安。

外照会一件，胡宫保信一件，请阅后加封送去。

307. 复李桓二月十六日

慰留李桓竭精支持，力治庶政，保全江西省会，借以庇卫桑梓。

辅堂尊兄大人阁下：

顷接公牍并惠缄，具悉。

尊体违和，即思引疾言归。年来荩劳过节，摄卫或疏，若能投绂静养，脱弃尘鞅，较之蹇蹇在公，劳逸迥殊。自宜仰遂高志，无更相强。惟目下局势艰危异常，黄文金大股甫经败退，而李秀成围攻建昌，百道并进，城中危如累卵。据养素禀，贼之前队势将即扑抚城。抚、建并围，则省城大震。本日调鲍公全军由湖口、南康晋省，限十三天赶到。阁下治庶政，春霆治战事，保全省会。阁下有造于江西，即有德于鄙人也。

目下吾湘军务远不如昔，江西若坏，湖南万难独全。吾辈当竭力支持，保江西即所以庇桑梓。手此奉留。专举大者，余不多及。诸维心鉴。

308. 致毓科二月十六日

已调鲍军晋省，如省城有警，务必静守待援。

右坪仁兄大公祖大人阁下：

前日奉复一缄后，旋闻左军之分八营扎甲路者，十二夜挫退，贼已分支犯扰乐平，忧灼之至！今日接养素信，“贼距抚州仅隔数里，势将扑城，并闻建昌城被轰陷一二处”等语，阅之心胆欲裂。抚、建必大震动，不得已飞调鲍公全军由湖口、南康晋省，限十三日赶到。如省城无警，则鲍军进援抚、建；如省城有警，祈阁下督率文武静守数日，以待鲍军之援。企祷何极！顺请台安。

德甫兄已札饬办总粮台。辅堂兄已函留之。

309. 复李鸿章二月十七日

劝李出而料理江西城守事宜。左八营受挫，调陈、娄、杨往助。老营暂缓移驻东、建，以待事机之转。漕价可减不可增。欲请梅、李来营相助。

少荃世仁弟馆丈阁下：

屡接惠书，稍稽裁复，兹逐条分布如左：

一，接养素同年十二日禀，抚、建危如累卵，省城必大震动。不得已调鲍军由建德、湖口径赴省城，先顾根本，次援抚、建。辅堂兄处已手缄留之。保江西即所以庇湖南，即吾湘人自为室庐丘墓计，亦不能不出死力以保卫江西。更请阁下力劝辅堂竭力支撑。仆又劝阁下亦出而任事，料理江西城守事宜。江西倘有不虞，则令兄筱泉亦为无巢之鸟，尊府亦乏一枝之栖。阁下如见允许，当以公牍奉委，并附片具奏。

一，左军分八营在婺境之甲路者，十二夜挫退者，现闻至景镇取齐，归并左公未挫之四营，或尚足以自立。惟乐平有贼，左公前后受敌。仆调陈镇带四千人助之，又调娄云庆带二千四百、霆勇杨裕庵五百人助之，不知能保全景镇否。

一，国藩于初八日奏明移驻东、建一带，兹因休宁克复，徽州可图，暂缓移营。又因鲍军去后，建德必失，鄙人之身虽依水师以自固，恐与祁、黟、休宁、江、张等文报不通，并与浮、景左军文报不通，不得不驻徽境，以待事机之转。

一，养素抽江军原卡之厘，业于总局详内批准矣。漕价可减不可增，此一定之理。前复辅堂信内，已嘱其专办广信一府。仙屏所呈说帖阅悉，请寄语断不及南属也。

一，士良同年办理饷盬，事属可行。又有梅小岩、李芋仙两君，余欲请其来营相助为理，阁下能致之否？顺问台安。

310. 复宋梦兰二月十七日

请督带所部迅回渔亭，深沟高垒，严防婺敌。用兵之道，不患无交战之时，但患无能战之具。

子久尊兄馆丈大人阁下：

接十五日惠书，具悉一切。

此次休宁之贼弃城而逃，郡贼亦必大不以为然。即窜清华、婺源之贼，亦必憾休贼之轻遁，必酌分贼股，一面添守徽郡，一面再踞上溪，图攻休、渔两处。我军此际办法，不患歙城之不能克，而患休城之不能守；不患贼之直攻休宁，而患贼之先攻渔亭。现派唐桂生驻守渔亭，本是好手，但兵力太薄，弟极不放心。应请阁下督带所部迅回渔亭，深沟高垒，严防婺贼回上溪口而专犯渔亭。老湘营守休邑，城大而兵少，不能分兵援渔。闻阁下向日濠墙不能坚固，此次务祈加修。如渔亭能保守一月平安，则郡城之贼三月必退。此弟之可以理断者也。顺问台安。

凡用兵之道，本强而故示敌以弱者，多胜；本弱而故示敌以强者，多败。敌加于我，审量而后应之者，多胜；漫无审量，轻以兵加于敌者，多败。阁下常犯此二忌，嗣后望勤加训练，不患无交战之时，但患无能战之具耳。特此密及，统希心鉴。

311. 致鲍超李榕二月十七日

务请鲍超先发文书，以安众心。令李榕迅速回营。

春霆、申夫仁弟大人阁下：

昨备公牍及函，请霆军先援江西省，以定人心，次援抚、建，以解重围。本日接禀报，贼于十二日攻扑抚州府城，幸我军竭力守御，得一胜仗。此股伪忠王所带，即去年十月犯羊栈岭者，实无本领。建昌仅升字营勇六百人，即八年冬仆命之招募者，素未见仗，亦能守二十余日之久，贼之无甚伎俩可知。惟省城、抚、建人心皇皇，务请春霆即日先发文书，先贴告示至省城、抚、建一带，以安众心。至要！至要！仍请迅速拔营以解危难。

娄云庆等今日到祁，令其先打景德镇一股。申夫兄请速回营。顺问台安。

312. 致张运兰二月十七夜

应令冒雨兴工，赶紧修筑营盘，稳守渔亭一月，徽州之敌可不攻自退。请多发侦探探明敌踪。

凯章仁弟大人阁下：

顷接探报“老湘、桂等八营于十二夜在甲路挫退，而甲路之贼于十三、四日窜至德兴，内犯江西”等语。查甲路之贼若犯江西，可由富村以趋景镇，亦可由中云以趋乐平，不必由德兴迂道入江。今既窜往东路，必是因休宁已破，伪侍王由华埠、马金岭等处回保徽郡，或再窥伺休宁也。

休宁城池坚固，老湘营防守甚严。此时不患贼之直攻休宁，而患贼之先攻渔亭。强中等营驻守渔亭，兵力太单，应令娄副将等霆字四营暂留祁门。如果景镇平安，霆字四营仍回渔亭，与强中营会合防守，所扎营盘，专防上溪口一路为最要。应令冒雨兴工，赶紧修筑。仍多发探卒探明伪侍王一股是否已回徽郡，并探上溪、屯溪、龙湾、江湾等处贼踪多少。此时我军不急于攻徽州，而急于守休邑；亦不急于守休邑，而急于防渔亭。稳守一月，徽州之贼不攻自退矣。应否如此，尚祈斟酌裁复。并请多发侦探，以便料理。顺问台安。

313. 加张运兰片二月十七夜

休城米谷若在三千石以内，当专供张军守城之用，不必分润。

正封缄间，又接十六夜惠缄，以休城米石、谷石，应平分湘前、强中、亲兵、安勇等营，仍照价算作贵营支领。大君子平恕宽厚，佩仰无既。第为数太少。如果实米在三千石外，请阁下酌量分润；若在三千石以内，请专供贵军守城之用，不必分也。再问凯章仁弟台安。

314. 加唐义训片二月十七夜

休城米谷若不满三千石，则专供老湘守城之用。

再，顷接凯章方伯信，欲将休城米谷与湘前、强中、亲兵、安勇等营平分。敝处复书云：若实米在三千石以外，则酌量分润；若不满三千石，则专供老湘守城之用，不必分也。附告。

315. 复左宗棠二月十八日辰刻

敌扑抚州，鲍军必赴援江西，先固根本。白布帐棚请在仁寿宫支领。陈镇到景镇后，左军即可为游击之师，但千万不可分支。马队亦归左节制。马队长处，马占六分，人占四分。

季翁仁兄大人阁下：

十八早接十六申刻惠函，旋又接十六夜一缄。所应复者，条列如左：

一，此间十六日接贼扑抚州之信，即飞调鲍公由湖口、南康至江西省，先固根本，次援抚、建，不复令鲍公赴景镇。十七夜，闻甲路、清华之贼退趋东路，并娄副将四霆营亦不令赴镇矣。

一，白布帐棚，据寿民言，有分局在景德镇之仁寿宫，系军械所委员王庆奎在彼经理，吴退庵之外甥也。阁下要帐棚二三百架，请在彼就近支领。寿民即有信去。

一，武昌本须急援，然江西省城涣散之至。弟用江西饷数百万，目下不能不以鲍公援江西。万一江西平安，鲍当可援鄂也。

一，陈镇到景镇后，贵军即为游击之师，不作防守之兵。大约先清浮梁、乐平、婺源三县，孰先孰后，请公卓裁，但不可分支。闻毅卿、瑶阶皆非独当一面之才。枚村虽可当一面，而新挫之后，亦不宜分。以后，六千人专打一路。莫分！莫分！千万！千万！

一，顺字营马队，即办札归公节制。新马不到，万难练好。马队长处，马占六分，人占四分。即问台安。

316. 致胡林翼二月十八日巳刻

抚州无恙，已令鲍超驰援省城。骆军援鄂，恐赶不及。

润之宫保老前辈大人阁下：

左部分八营在甲路小挫者，方意贼跟踪内窜景镇，而三日未进，恐回顾徽州矣。侍有一信与凯章，抄呈尊览。

建昌之贼于十二日扑抚州城，幸保无恙，然断无久支之力。且恐其弃抚、建而竟扑省城。相距仅二百余里，故不得不令鲍军驰援。鲍公去后，建德又为贼有，侍与公处文报又不通矣。

左公言楚中当奏请骆公援蜀之师先下援鄂。鄙意狗逆至汉口，若即刻掳舟过江犯省，则希庵且追赶不及，骆、鲍二军岂赶得上耶？况骆帅不奉朝命，不能遽东下乎！即请台安。

317. 致李榕 [1] 二月十八日申正

二十二日起凭票发米。

申夫仁弟左右：

明日放米，仍是满放，每门添派二人察看甄别。二十二日起则须凭票发米，兹将米票、二纸告示送览。请即刻知会喻、李两营官及各委员来敝公馆与新派之八人一叙，并请台端来此一行。顺问台安。

[1] 此件原据岳麓书社《曾国藩未刊往来函稿》整理，现依阳湘提供的曾氏手迹订正。

318. 致毓科二月十八日

已调鲍超赴援江西省城，刘胜祥可仍还广信。

右坪仁兄大人阁下：

弟自十六日闻贼扑抚州之信，深以省城为虑，即飞调鲍公自湖口、南康赴江西省城，先固根本，次援抚、建。十七日又有一信催之。计鲍公二十日当可拔营，三月初二、三必可到省。请阁下派员略带犒银，由湖口一路迎接。若养素能将抚州守住二十余日，则鲍公过省后，速赴抚州亦尚不迟，但不知建昌能久保否耳。

读大咨，知调刘胜祥一军晋省。刘仅六百五十人，前来祁门，弟面准添五百人，不知已添足否？若鲍军已至南康、建昌，则刘可仍还广信也。省中城守事宜，祈一一见示。即请台安。

319. 复彭玉麟二月十八日

已调鲍赴江西，先顾根本，次援抚、建。新红船可暂不用。惟仗彭、李水陆并力，救全武汉。

雪琴仁弟大人阁下：

接十三日惠书，知台旌已带水师上援武汉，甚好！甚慰！应复各件，条列如左：

一，江西建昌危急万分，并分股攻扑抚州，省城大为震动。现飞调鲍军由湖口、南康赴江西省，先顾根本，次援抚、建。贼扑抚州系十二日事。鲍军至省，纵快亦须三月初旬，不知赶得及否？

一，国藩本拟于十七日拔营移驻东、建。因伪侍王由婺源窜犯景镇、乐平，左公部下八营小挫，恐景镇有失，粮路一断，则祁、黟三县之军心必乱，故暂留祁门不动，不忍军士围困而己独出险也。新红船可暂不用。

一，武汉为吾辈水陆各军之根本。目下鲍军既援江西，则不特贼扑集贤关，鲍公不能往援，即贼扑太湖，扑鄂垣，亦不能往援。寸心忧而且愧！惟仗希庵与阁下水陆救全武汉。西望神驰，企祷！企祷！即问台安。

320. 复左宗棠二月十九日酉刻

商议左军晋省路线，告诫不可分兵以行。

季翁仁兄大人阁下：

十九日申刻接十七夜四鼓惠函，知贵军自愿为章门、抚、建之行，此正弟所求之不得者。月初曾以援建奉商，未蒙允许。今贵军能为此行，较之鲍军晋省，远胜数倍。惟景德镇赴省约有两路：走西路则仍须由湖口县渡湖，经南康、建昌以达省；走东路则由乐平、万年、馀干以达省。若由饶州晋省，则只有水路，别无陆路。贵军勇夫八千余人，安得许多船只？且逆流渡湖，风信难定，转不如陆路可屈指计也。目下乐平贼踪麕集，其势正趋万年一路。贵军若由东路晋省，节节与贼相遇，不得手，则打不过去；即得手，则驱贼入腹地，而贵军行走断不能速，无以定省垣之人心，而救抚、建之危急。似须将辎重由饶州舟行晋省，而队伍仍由湖口、南康晋省，乃为妥善。大兵由鄱湖西岸行走，则九江、瑞、临一路皆有备无患矣，亦公防李秀成窥浔之始谋也。如阁下以为然，则请一面令辎重登舟，一面令队伍赴湖口，而弟与公、与鲍公三人，中途相会一次，或桃树店亦可。会面之后，弟与鲍折回东、建，公赴湖口，皆不甚远。

贵军若不分支，可保其百战百胜；分支则事未可知。弟见分兵而致败者多矣，故常以此谏人。动色相陈，伏冀采纳。

北岸自闻黄州失后，杳无嗣音。苗练围攻寿州甚急，翁公咨请希庵往救。陈镇今明日必到景德镇，深虑景镇之速飞也。如何！如何！即请台安。

321. 致李桓张敬修联福二月十九日

左部新挫，乐平有敌，不得已调鲍军由湖口进省，先固根本，次援抚、建。应专人催吴速赴湖口防所。长左、仁右、衡勇三起，断不可调。鲍若抵南康，则刘仍回广信。请速筹解陈军一月饷需。所欠老湘营银米，亦务请筹解。请邀李出而任事，共济艰难。

辅堂、德甫、芝圃尊兄大人阁下：

建昌之围，自初三日接黄守、刘令二十六日之禀，即议由祁门拨兵往援，因请凯章观察来祁面商。渠与印山太守屡共患难，疴痒相关也。初五日，议以敝处亲兵朱、唐二将三千余人援建，弟已手函告印山矣。甫议定，即接养素禀报，二十八日大获胜仗，并言陈英一军在宝塔山获胜，又声明李金旸、丁峻两军即日可到，会同进剿云云。于是，朱、唐援建之议遂寝。厥后，虽闻江军初一日小挫之信，犹意李、丁两军到后，必可解围。至十五日，闻李、丁及养素所部于初十日挫退，于是心胆俱裂，恐建郡生灵遽遭涂炭。十六日，闻贼跟追直扑抚郡，益旁皇不知所以为计。其时，左部新挫，乐平有贼，不得已调鲍军由湖口进省，先固根本，次援抚、建。十六日已去一牍一函，十七日又以函催之，十八日又以牍催之，计二十日可拔营，三月初二、三可到省也。

尚有应商数件，请诸兄禀商中丞，速行料理。条开如左：

一，鲍军行后，建德、彭泽必失，都昌亦恐失守。惟湖口一城，关系至重，断不可不坚守。闻吴竹庄已回吴城修墓，应专人催之速赴湖口防所。并酌发饷银数千，送至湖口吴营，以资口食。

一，伪辅王杨七麻由清华犯景镇，伪侍王李世贤由婺源犯乐平。此二股者，较之建昌伪忠王一股更多更悍。景镇固属可危，广信亦甚可虑。除郭守之三千人业已拔援建昌外，至长左、仁右、衡勇三起，皆须留防广、玉、丰三城，断不可调。请禀商中丞，速行止调。

一，中丞调刘胜祥一营晋省，以固根本，自未知弟有调鲍赴省之举也。此件弟未便咨止，已复准并札刘矣。若闻鲍公有行抵南康之信，即请禀商中丞，专弁至途截至。刘胜祥仍回广信。

一，陈馀庵一军于十四日自建德拔营，十八、九可至景镇。弟因左部小挫，故调之助防内地。渠系皖南镇入江西境，亦算客兵，每月应解之万五千金，米千五百石，请速速筹解一月。如银钱实无可筹，则请先发一月之米，或发三千、四千石尤妙。缘渠军六千六百勇夫尚在外，每月米千五百石，不敷之数甚巨，且多解米石，亦可抵作银用也。

一，敝处正月应需之十二万两，尚欠四万，二月尚未起解分厘。除左、鲍、陈外，此间尚有二万余人，实属支持不下。务请筹解三四万金，外碾解米四五千石，至祷！至祷！并请辅堂兄代催湖南东征局速解若干。

以上各条，皆至要至紧，必求办到。辅堂兄才锋肆应，众望攸归，请即毅然自任。并请邀李少荃观察出而任事，共济艰难。如春霆等处，少荃可常常通信，也仍求邀请贤绅如柳臣、石珊前辈，小籧、篪轩、小岩诸君，共扶危局。至感！至感！顺请台安。

322. 致鲍超二月十九日

陈述催调赴省苦衷，嘱鲍察看湖口防务，并妥善布置。

春霆仁弟大人阁下：

十六日具一牍。前缄请阁下率全军晋省，先固根本，次援抚、建。十七日又以函催之，十八日又以牍催之，想已接到。不知十九、二十日可拔营成行否？鄙人亦明知阁下启行之后，建德必失，彭泽必失，即湖口亦极可危。无如江西省城人心涣散，万一抚、建之贼直犯省垣，则仓卒之间，深虑有意外之变。不得已而调贵军赴省，阁下亦可以想仆之苦衷矣。

阁下过湖口时，请细心察看，守城之具已办理整齐否？士卒尚精壮可用否？吴竹庄观察告假修墓，现已回湖口营中否？都昌、彭泽犹不甚要紧，湖口为数省咽喉，断不可不认真防守。如防务不甚可靠，则请阁下在湖口停住两日，将湖口防务与竹庄细心讲求，一一交付清楚，然后阁下可放心渡至南康，仆亦可放心也。

贵处保举单，务求即日寄来，三月上半月必须出奏。即问台安。

申夫仁弟请速回祁，不另具。

323. 致唐义训二月十九日

须亲观地势，亲察敌情，不能尽信探卒之报与擒贼之供。三营应否回扎花桥，两日后再有确信。

桂生总戎阁下：

十八夜接复信，具悉一切。

清华之后三十里系沱川一带，此间有工部副郎余述祖奉旨回籍办团，其家在沱川居住。据称该处无贼，清华街及婺源皆无贼云云。与尊处所探不同。大约伪侍王一股非从乐平全入江西腹地，即由华埠、马金岭回救徽州。以鄙见度之，或回顾徽州之说居多也。

阁下以生擒贼供，贼众十万图窜祁门云云。此却不甚足畏。北岸之贼惟四眼狗最悍，南岸之贼惟杨七麻、黄文金最悍，余皆不足畏。人数愈多，其裹协者愈众，临阵愈败得快。凡察地势者，以亲眼观看而后知其险易；凡察贼情者，以亲手交仗而后知其强弱。如四眼狗、杨七麻、黄文金诸贼，阁下皆屡次与之亲手交仗，其强弱自在阁下心中，不必尽信探卒之言，亦不必尽信擒贼之供也。至于渔亭与祁门相较，渔亭之防兵宜厚，祁门之防兵不妨稍薄。东路之贼，断无不破渔亭而直犯祁门之理；即北路之贼，由大洪、柏溪而犯祁门，亦无不畏渔亭兵抄后之理。渔亭有重兵，祁门尽可高枕无忧。贵三营之应否回扎花桥，两日后再有确信。至于阁下畏贼之多，不敢以渔亭防务自任，则是过于小心。又恐贼匪直犯祁门，亦是不明地势。特此详告，诸希亮察。

现调鲍镇由江西省赴援抚、建，西路又极空虚，与去冬相似矣。顺问近好。

324. 加鲍超片二月十九日

邀鲍、李至桃树店相会。

再，国藩尚有要语思与阁下当面一叙，拟亲至桃树店一行。请阁下轻骑小队来桃树店一会，而队伍在湖口等候台旆亦可。申夫弟亦在桃树店相会。再颂台安。

325. 加左宗棠片二月十九日

请细审敌情，自度其力，再定所向。

再，鲍公处弟已去有二牍三缄，皆嘱伊迅速拔营，此时未便遽改。待伊回信来后再改。

清华、甲路之贼，鄙意或由华埠回援徽州，断不迂由德兴入江西也。乐平河小，非炮船所能扼。任星元炮船闻隔贼尚远，江军飞划尤非能尽力者。贼之徘徊不进，或亦思回援徽州而迟疑不决耳。求阁下再将贼情细细审量一番，然后再定所向。

贵军如能将乐平之贼一战破之，则由万年、馀干、东乡以赴抚、建，更为顺便。特恐与侍逆相持不决，而忠逆已由抚、建逸出，直趋省城及樟树一带，则全局大震。此必须阁下之自度其力，而审兵出之路耳。国藩再叩。

326. 致唐义训二月二十日卯刻

请将花桥三营、历口之震字营全调往渔亭，一力肩承渔亭所有防务。

桂生总戎阁下：

昨日复一信，言贼虽多，不甚足畏，擒贼之供不必尽信，祁门之兵不妨稍薄；并言贵军应否回扎花桥，再有确信云云，想已入照。昨夜细想，渔亭防守必阁下任之，乃为可靠。请阁下即日将花桥三营全调往渔亭，并将历口之震字营亦调往渔亭。

仆又函告凯章，拨二营扎渔亭。计渔亭有湘勇五营，淮勇一营，安勇二营，专防尚溪一路，必可无虞。以鄙见料之，徽贼若再扎屯溪、尚溪，总在半月以后。如二月内即来屯溪，则霆副四营，湘前四营，可往渔亭策应；若三月始来，则凯章又有二新营到矣。所有渔亭防务，乞阁下一力肩承。为嘱！

327. 复张运兰二月二十日辰刻

我军只须坚守休宁、渔亭，不必寻敌开仗。渔亭兵少，求拨两营协同唐军防守。建昌尚未失守。

凯章仁弟大人阁下：

昨接复缄，顷又得十九日未刻惠函。知子九侍讲小挫受伤，至以为念。

仆于十七日复子九一函，力言此时以防守休宁、渔亭为主，劝渠率安勇仍回渔亭。计渠十八日必已接到，不知十九日何以尚在汪村也。

休贼无故宵遁，歙贼必大不以为然。目下正在愧愤激厉，思为力战报复之举。我军但当坚守休宁、渔亭两处，不必遽攻歙城，亦不必遽寻贼开仗。若仅现在歙城之贼，必不敢来攻休、渔。若婺、乐之贼，必仍踞上溪，来攻渔亭，攻一二次不破，徽城亦不打自退矣。鄙见所策如此，不知阁下以为然否？阁下守休宁，仆极放心。唐桂生守渔亭，渠部下仅湘勇三营，淮勇一营，自嫌力薄。敬求阁下拨两营驻扎渔亭，协同唐军防守，至感！至荷！

湖北上犯之贼，尚在黄州及巴河一带。抚州之贼于十三日解围以去，建昌尚未失守。

郭守式源于十一日自河口带三千人赴建救援，计十六、七可到矣，并闻。顺问台安。

抄十七日复宋子九信一件，二十日复唐桂生信一件。

328. 致毓科二月二十日

求权衡缓急，如省会与抚州无虞，则请以公牍咨止鲍军，令其暂停湖口。此间诸托平安，广信又将吃紧。

右坪仁兄大人阁下：

弟于十六日接养素十二日禀，言“建昌贼挖地道，轰塌两处，分支直扑抚城，急求救援”等语，忧心如焚。即调鲍镇全军由湖口晋省，先顾根本，次援抚、建。十六日发一牍一缄，十七日一缄催之，十八日一牍催之，十九日又一函催之，计今日必已拔营。顷接养素禀，抚州业于十三日解围，并拟再赴援建郡。又接广信禀，知阁下所调郭守式源之三千人，业于十一日自河口起程赴援。似此情形，建郡之围或亦可解，省垣或可无警，鲍军似可不必晋省。但弟连去二牍三函，催促甚迫，此时不便倏变前说，使人无所适从。敬求阁下权衡缓急，如省会与抚州无虞，则请以公牍咨止鲍军，令其暂停湖口，无遽渡至西岸。盖鲍一渡湖，则东流、建德、彭泽、都昌、鄱阳五县，必皆失守。以都、鄱五县较之省城，则省城为重；以建昌较之都、鄱五县，则五县为重。尊处体察省垣情形较敝处更真，探听抚、建信息较敝处更速，祈卓裁酌夺。

此间自攻克休宁后，诸托平安。广信恐又将吃紧，用为焦虑。顺请台安。

329. 复胡林翼二月二十日

李续宜当已追及黄州之敌，北岸必可无虞。敌扑抚州，飞调鲍军直赴南昌省城，接左、刘信，为之小变。愿胡于天命之无可奈何者，冥然不顾。

润之宫保老前辈大人阁下：

二十日奉十四日酉刻二十五号惠缄，得知狗党尚在黄州上巴河、孙家嘴一带，寸心为之大慰。

前闻黄州不守，意狗逆长驱上犯，十一、二日已毁汉口矣。今既徘徊黄州，希帅当已追及，北岸必可无虞。公之病可不因此而增加，至幸！至幸！

侍于十六日闻建昌地道轰塌两处，贼扑抚州，即飞调鲍军直赴南昌省城，连日两牍三函迭次催促。十九夜接左公请自赴省，而为之小变；二十早接养素信，抚州解围，建昌亦有援兵将到，又为之小变。兹将侍寄左、寄毓信，抄呈台览。

贵体虽弱，而医家所称心肺脉模糊者，不可尽信。公生平最好用心，尤好用心于无可如何之地。庄子有言：“达命之情者，不务知之，所无可奈何。”假如目下武汉、江西倏有大变，是虽知之，而无可奈何者也。假如吾辈三日不汗，溘先朝露，是虽知之而无可奈何者也。愿公于人力所能为者，则略加思虑；于天命之无可奈何者，则冥然不顾。尊恙其渐有瘳乎？

鲍军若不动，侍移驻江滨，当走谒也。顺问台安。

330. 加复张运兰二月二十日

休城米少，不必分散湘前等营。

再，行大事者，不尚小廉。休城之米不满三千，而阁下必欲分散湘前、强中、亲兵、安勇等营，是小廉也，尽可不必。复问台祉。

331. 复李续宜二月二十日

贺李受命抚皖。李秀成围攻建昌，扑犯抚州，省垣震动；杨、李分犯乐平、景镇，左部受挫；幸休宁克复，抚州解围，景镇无恙。

希庵仁弟亲家大人阁下：

顷奉初九日太湖途次惠书，新膺简命，开府皖中，不为亲家贺，而特为润帅与鄙人贺。盖凡应进应退之人，三人同心，在上无彼此爱憎之异，在下无向背门户之嫌，从此皖事其或有豸乎？来示称：“山以蚊负，何恃不恐！”方今天下大乱，变态百出，艰巨并投，无处不山，亦遂无人不蚊。如敝处所负之山，则绵亘尤广耳！

此间自正月二十六日击退黄文金大股，方谓气机渐转，去危即安。不料伪忠王李秀成一股，由广信内窜建昌，围攻二十余日，又分支扑犯抚州，省垣亦为震动。伪辅王杨七麻、伪侍王李世贤，由婺源、清华分犯乐平、景镇。左部分八营在甲路者小挫一次。敝处既虑景镇咽喉之路，又顾省会根本之地，遂亦忧灼异常。欲学阁下之大乱不乱，大患不患，几于剿袭而不似其迹耳。幸上溪口获一胜仗，休宁克复，差强人意。

目下抚州业已解围，景镇亦尚无恙。杨、李二逆似有回保徽州之意，左军得以从容整理，锐气似尚未挫。只盼阁下肃清蕲、黄，烹狗东方。建郡解围，则南、北两岸仍可复去秋之旧观。待安庆克复，仆与阁下并修建衙署于其中，邀胡、多、杨、彭诸帅置酒高会，则聚蚊成雷，震惊六宇，虽蓬莱可负，太华可劈也。阁下以为然乎？否乎？

鲍军如不晋援江西，鄙人近日当移驻江滨。尚思至太湖一行，或可与台旌会晤。顺问台安，并贺大喜。

332. 复张运兰二月二十一日巳刻

守城须分开段落；须有游兵救应；须外有应援，以通粮路；莫妙于镇静，令敌索然无味而去。请酌拨二营协防渔亭，仍令安勇回驻渔亭。

凯章仁弟大人阁下：

二十一早接二十日午刻来书，具悉一切。应复各事，条列如左：

一，守城须分开段落。休城垛口闻近三千之数，应请即日点数。或二人守三垛，或一人守二垛，每一旗共守若干垛，各有专责，以免推诿。

一，守城须有游兵救应。各处守垛之兵，各有汛地。此段有警，彼段不可自弃汛地来救此段，恐贼声此而击彼，声东而击西也。另设游兵一二枝，凡垛口各段有警，皆可前往救应。留一、二门不用砖石堵砌，以备游兵出城打仗。既有游兵，则各城守垛分段之兵，皆不轻动一步。

一，守城须外有应援，以通粮路。休城之粮路全赖渔亭，欲守休宁，须厚渔亭之兵力。目下渔亭仅唐桂生之湘勇三营，淮勇一营，应请阁下酌拨二营协防渔亭。再过半月，令弟之新营一到，则敷调遣矣。徽贼若再占上溪口，再犯渔亭，亦非十日半月不能来。

一，守城莫妙于镇静。任贼来多少，坚嘱守垛兵勇一声不喊，一枪不放，令其索然无味而去。静守月余，浙江严州、威坪之兵在东，我军休宁、渔亭之兵在西，徽贼断无久踞之理。安勇全不可恃，仍令其回驻渔亭为是。顺问台安。

333. 复左宗棠二月二十一日

或由乐平、万年以达抚州，或由鄱阳以达馀干，请自定。敌徘徊乐平而不遽进，必有他故，以全部之力，似足以破之而有余。不必为敌人多所愕，与之鏖战稍久，真伪立判。定计后，即饬李金旸等暂住进贤，以待归并大队。枪炮、帐棚，景镇分局皆有存储，可就近札取。营哨官均可不换。

季翁仁兄大人阁下：

二十一早接十九日惠书，应复各件，条列如左：

一，十九夜弟复一函，请贵军进援省城、抚、建，从尊指也。中言西路则由湖口、南康以行，东路则由乐平、万年以行；末言请阁下自度其力，而审出兵之路。想达荃照。近查省城来祁文书，皆由馀干径达鄱阳县城。此是中间一条路，但须渡湖汊一次，不知水面宽窄何如耳。贵军由湖口、南康取道太迂，且似于避贼而行。此路应作罢论。此外二路，或由乐平、万年以达抚州，或由鄱阳以达馀干，仍请卓裁自定。待公拔营行一二日，弟一面咨省，一面止鲍公之行。未拔营之先，暂不发文牍。

一，徽州若为官兵所得，则皖南下游之贼、金陵之贼，与江西窜贼全然隔绝。贼之必思力保徽城，情也，势也。徽城太坏难守，不得不窥伺休宁；休宁太坚难攻，不得不窥伺渔亭。此弟前缄之微意。目下上溪、屯溪皆为我有，贼若由龙湾、江湾回顾，则经过屯溪，亦畏凯章与之开仗，则由马金街回徽，亦或情之所有。至由甲路迂绕太白、德兴，以趋乐平，则情事之颇不可解。若谓畏任星元之炮船、孙昌国之飞划，及乐平南乡之团练，不敢渡河，则情事之尤不可信。小河之水师本难得力，任现在饶州，孙在吴城，其部下皆距贼甚远，岂能昼夜竭力遏贼渡，如公之力遏昌江乎？至谓南乡团练足以扼贼，尤非事实。弟在军数年，一无所解，惟坚不信团练。闻人言团练大捷破贼者，则掩口而笑，掩耳而走。公明烛万里，惟好信团练，此弟之忝居四等末，高君一筹耳。贼之徘徊乐平而不遽进，必有他故，必非候德兴另股会合同进。此间所闻，乐平股匪掳者极多，豪无本领。以公全部之力，似足以破之而有余，不必过于谨慎。

一，婺源、清华之贼，皆是伪侍王部下，杨七麻实不在场，来示所言是也。此间生擒各贼供，徽、休、上溪口之贼，亦系伪侍王部下。大约李世贤之党惟清华、甲路一支为最悍，其余歙、休、上溪、涌出、乐平各支懦怯，皆不耐久战。其伪忠王一股尤不耐苦战。请公告贵部不必为其人多所愕。与之鏖战稍久，真伪立判。次青徽州之败，毅卿甲路之退，皆震愕于其人多耳。

一，李金旸于抚州解围后，带队晋省，府县苦留不住，盖接总局移行弟文，饬李保护省城。弟文系一月以前所发，李尚在湖南未入江时也。李因与养素不协，借此抽身，亦太刚很。又阁下续募之千七百四十人，中丞饬令由进贤援抚、建。公定计后，即饬李与眭章等暂住进贤，待台旌至东乡等处，即来归并大队。否则，公之部下七零八落，锐气一销，即不可用。至要！至要！枪炮、帐棚，景镇分局皆有存储，公可就近札提。

一，马德顺胆小不能猛战，而好处颇多。弟所取者，以其善识马性，善御生马。吾湘人于骑射无一不外行，而好自诩其能。顺营哨官如高连胜者，自以为猛如虎，很如羊，而于使马一道实无所解，卤莽灭裂。此外如杨世俊、谢为翰，系敝戈什哈之最可取者，然亦非营官才。若在尊处另派营官，必不相安。请暂隶麾下，待贵处另练有马队时，仍以此营还敝处。营哨官均可不换，何如？即请台安。

334. 复鲍超李榕二月二十一日

抚州解围，鲍军若业已拔营，请即在所抵之处暂驻不动，若尚未拔营，请即在原扎之处仍驻不动，应否渡江援皖，五日内当有确信。

春霆、申夫仁弟大人阁下：

顷接十五日来函，承派马队在桃树岭等处迎接，是尚未知调贵军赴江西省城之信也。自十六日至二十日连发二牍四函，皆请霆营直赴江西省，不知阁下已拔营否？十九日接左京堂信，渠自请全队由省城赴援抚、建。二十一日又接左二缄，皆渠自援抚、建之说，请霆营仍扎东、建。又接胡宫保十七日信，请霆营预为渡江救援安庆之计。想胡、左二公亦有信达春霆左右矣。

余于十六、七日因贼扑抚州，省城空虚，故不得已请霆弟晋省，以固根本。十九日闻抚州解围，鄙人忧虑稍释。目下贵军若业已拔营，请即在所抵之处暂驻不动；若尚未拔营，请即在原扎之处仍驻不动。左军之果否拔营援抚、建，二日内必有确信。霆军之应否渡江援皖，五日内亦当有确信。大约贼攻太湖之城，或攻安庆官军之背，必须攻一二日，贵军乃可北渡援之。预先北援，则万万不可。顺问台安。

335. 复胡林翼二月二十一日

止鲍军暂不晋江西省，可渡江援安庆，亦可援太湖。预先北援则不可。

润之宫保老前辈大人阁下：

二十一日接十六、七日两次惠缄。北岸事本非不可为者，惟省城临警招勇，希帅自巴河南渡，二者殊不惬人意。成败有天，听之可也。

此间函止鲍军暂不晋江西省。万一贼扑安庆之背，鲍可渡江援之，多亦可援。若围攻太湖，多、鲍亦皆可援，但须大股围扑一二日，然后调鲍军渡江；预先北援则不可。复请台安。

336. 复宋梦兰二月二十二日未刻

安勇不可恃，应即尽行遣散。

滋九尊兄馆丈大人阁下:

二十一日接惠书，知十九日安勇小挫，贵体受伤数处，至为系念。

休城既复，歙人亦思速克郡城，言归邦族，此自人之至情。阁下进扎前敌，以答珂乡父老责望之殷，亦情势所不得已。第安勇之不可恃，正月十六之役，业已底里毕露。古人云：“知己知彼，百战百胜。”阁下与安勇相处数月，而迄不知其不可恃，是不知己也。所有各营安勇，应即尽行遣散，候另文办理。阁下尽心调理，俟伤痕痊愈，或留于老湘营，或在敝处襄办，再行裁酌。即问台安。

337. 复鲍超二月二十二日酉刻

江西非十二分危急，不可轻渡湖西；安庆非十二分危急，不可轻渡江北。

春霆仁弟阁下：

接十九日复信，知将以二十日拔营晋援江省，不知二十日果成行否？又不知果由水路乎？由陆路乎？此间十六、七、八三日所发私函公牍，均催阁下晋省。至十九日，闻抚州解围，省城不甚可虑，函请阁下在湖口停住两日。至二十一日，闻抚州已稳，省城平安，又函请阁下在于所抵之处暂驻不动。不知均接到否？目下贵军至湖口否？无论行抵何处，均请暂驻不动，或请仍驻下隅阪。万一贼攻安庆官军之背，胡宫保有函来商，贵军可渡江就近救援一次。仆与舍弟沅浦约定，贼若回扑安庆，舍弟坚守七日。围攻二日，乃发信请霆营往援；未围攻之前，舍弟不可预先发信来求，阁下不可预先渡江去援。至嘱！至嘱！盖南岸处处紧急，贵军不可轻于北渡也。复问台安。

再，贵军若在建德、彭泽、湖口境内，无论何处，尚可保全东、建、彭、都、鄱五县；若渡江至安庆，则五县难保；若渡湖至九江、南康，则五县亦难保。故江西非十二分危急，贵军不可轻渡湖西；安庆非十二分危急，贵军不可轻渡江北也。再问春霆仁弟近祉。

338. 致鲍超二月二十三日辰刻

请仍扎原处，暂不轻动；勤发探卒，专探饶州一路。

春霆仁弟大人阁下：

十六、七、八日四次函牍，均请阁下赴援江西省城。十九日因省城稍松，请阁下在湖口停住二日，二十一、二日两次函请阁下无论行抵何处，暂行停住不动云云，想均达览。

顷据探报，贼之大股蔓延于乐平、饶州等处。左军即日由景德镇进剿故县渡及饶州一带，请阁下仍扎原处，暂不轻动。如左军小有疏失，或虽无失而不能击退饶州大股，仍须请阁下来饶州击之。似此情形，贵军恐不能救援北岸矣，请告之胡宫保并舍弟。目下贵军不动，稍稍休养，勤发探卒，专探饶州一路为要。顺问台安。

339. 复张运兰二月二十三日巳刻

合祁、渔、休三处兵力进攻徽城，一次当可成功。徽州若克，则歙、休、婺三城皆须派人坚守。

凯章仁弟阁下：

顷接二十二日复函，前信所商，一一照办。从此休、渔之守已固，可为欣慰。

伪侍王股匪闻全窜乐平、鄱阳一带，徽城之贼闻不甚悍，且亦无多。此时若乘势进攻，当易得手。合祁、渔、休三处兵力：朱、唐九营，娄三营，阁下九营，共二十一营。各出七成队进攻徽城，一次当可成功。即不得手，亦无损也。徽州若克，则歙、休、婺三城皆须派人坚守，阁下守歙，朱守休，羊栈五营守婺，江守祁，唐守渔。此五县之盐茶丁厘，每月可得五万金。纵江西不能肃清，饷源不旺，本地自有之饷，尚可勉支。除鲍、左外，每月决不止发一半也。米则食浙江之米，由兰溪至徽城，河大而路近，比之由景镇至祁，难易迥殊，请阁下斟酌。如以为可，则由阁下定期。祁、渔等处各营，皆至休宁会齐，歇息一日，再行进兵。即候回示。顺请台安。

340. 复左宗棠二月二十三日

已函嘱鲍暂缓晋省，无论行抵何处，即停住不动，望时时与其通消息。乐、鄱等处为李世贤军，其部下自三千江北人外，皆不足畏。新募之眭、章等，应留章门守城。

季高仁兄大人阁下：

二十三早接二十一夜惠函，敬悉即日进剿故县渡及饶州一带。弟已函知春霆，嘱其暂缓晋省，无论行抵何处，即停住不动。大约总在东、建、彭、鄱四县停驻，北不渡江，西不渡湖，则下游之贼不至上犯与乐平一股会合也。望公时时与鲍军通消息，万一公军不遽得手，可就近请鲍前来一助。

杨七麻未来，乐、鄱等处皆是伪侍王一股。闻李世贤最胆怯，每战必身在百里以后。其部下有三千江北人，系合肥一带。其中有曾当勇者，最为凶悍，前者已死，后者继进，有捻匪之风。自此三千人外，皆不足畏。然此三千人者，好斗矛子，而不善于格；背枪有准，而不如我劈山抬枪之及远；又无好群子，则亦非难破之军。公慎以图之，当能办此贼耳。

新募之眭、章等千七百人，若能留于章门守城，大慰！大慰！若令其赴援抚、建，必不讨好。望公切致右坪中丞，并切嘱眭将等。此间所致省城信，恐中途多有梗阻，公须由水路专送一信也。顺问台安。

341. 复李榕二月二十三夜

告移营之举屡变缘由。请速来面商。

申夫仁弟大人阁下：

二十三日酉刻接二十二日桃树店手书，具悉一切。

此间移营之说屡变其计。其所以必移者，以该逆百计扰景镇，扰鄱、浮，扰江西，无非断粮路以困鄙人耳。若国藩移居水营，则局势一变，可使该逆万念俱空。其所以不遽移者，恐浮、景或失，祁、休无主，军心动摇。又徽城有可图之机，盐商有捐银之说，皆须鄙人不动，两事皆可办到。

顷于二十一、二、三等日寄春霆信，皆嘱其无论行抵何处，即行扎住不动。想春霆已接到照办，请阁下便中具道鄙意。仍请台旌速归面商。顺问台安。

342. 复杨岳斌二月二十四日

本拟拔营至东、建一带，因左部小挫，故不得已暂停未拔。若洋船无故先来犯我，则无论能胜不能胜，不得不与之痛战一场。

厚庵仁弟大人阁下：

二十三日接十八日惠函。国藩本拟拔营至东、建一带，依倚水师，俾贼匪梗塞粮路，围困鄙人之计万念皆空，已定于十七日起程。旋因左部分出八营在甲路地方小挫，贼众麕聚鄱阳、乐平等处，恐国藩至江滨后，而祁、休各军西与东、建梗隔，南与浮、鄱梗隔，文报不通，则江、张、朱、唐等二万余人围困山中，势必尽弃祁、黟、休三县之地。故不得已暂停未拔，且看鄱阳与徽州事机何如。

洋船与城贼勾结，诚为可恶。然渠不先来犯我水师，我军亦不必先发。恐先发而不胜，则见笑于夷，见笑于贼，并见责于京师，自以坚忍为是。见如未见，闻如未闻。遍嘱水陆哨勇，绝口不提一洋字，静坐以观其变。若渠无故先来犯我，直寻战船或凌辱，或开仗，则无论能胜不能胜，不得不与之痛战一场矣。阁下如以鄙见为然，似可便中先行奏明。复问台安。

343. 致娄云庆二月二十四日

请率霆字三营在祁门守老营，并请派人速探历口及石壁下两路。

峻山副戎阁下：

榉根岭之贼昨夜宿箬坑，今日窜至历口，距沈副将营盘仅里许。朱云岩明日出队往援，请阁下率霆字三营在祁门守老营，并请派人速探历口及石壁下两路。顺问夕安。

344. 复江长贵二月二十四日

榉根岭被陷，历口危急，请严督将士竭力防御大洪、禾戍等处。

良臣尊兄大人阁下：

连接三信，知禾戍岭、方干岭之贼，均经击退，至以为慰。阁下尚在大坦未回，雨泥辛劳，尤为系念。

西路之贼二十三日破榉根岭而入，二十四日已至历口。历口之官兵三营，不知今夜能坚守否？明日朱镇军出队往援历口，留霆字三营在祁门守老营。若大洪、禾戍等处有警，请阁下严督将士，竭力防御。此间兵力二三日不能兼顾他处，只能顾西路也。此复。顺问台安。

王中丞信、袁将信，奉还。

345. 复胡林翼二月二十四日

鲍超恐须回剿饶州，不复北渡。榉根之敌已窜至历口，须出队往攻。

润之宫保老前辈大人阁下：

二十四日接二十三日未刻手教，龚党已散，武汉无恙，北岸渐稳。可慰！可慰！

此间鄱阳、乐平一片，贼势蔓延，而抚州业已解围，遂止鲍公省城之行，恐须回剿饶州，不复北渡矣。

二十三日贼破榉根、禾戍、方干三岭而入。禾、方二岭之贼，经江军门击退。榉根之贼，今日窜至历口，明日须出队往攻。岭外群盗如毛，盖无日无虎尾春冰之惧也。

左军二日内无信。建昌尚无恙，或竟可保。顺请台安。

346. 复李榕 [1] 二月二十四日

嗣后口号望知李、彭、成，以令前后帮合辙。

来缄具悉，后帮诸营亦以巳正抵张家湾。嗣后口号望知李、彭、成，令前后帮合辙也。营务处两哨与嘉营今尚整齐否？复颂申夫仁弟行祺。

[1] 此件据岳麓书社《曾国藩未刊往来函稿》整理。

347. 致鲍超二月二十四日二更

仍须扎于东、建、彭、鄱一带，不必冒险过来。

春霆仁弟大人阁下：

闻台旆于二十三日至桃树店。此二日箬坑、历口等处有贼，阁下不必冒险过来。抚州解围，省城平安，贵军仍须扎于东、建、彭、鄱一带，已屡次函告矣。即请台安。

348. 致唐义训二月二十四夜

请一面预备老营七成队伍以凭助剿，一面派马队四五人前来候信。

桂生总戎阁下：

本日接沈宝成信，贼破榉根岭而入，二十三夜占据箬坑，二十四日窜至历口，距沈、张等营盘仅隔里许。云岩于二十五日出队往援，留霆字三营在祁门守老营。请阁下一面预备老营七成队伍以凭助剿新营、震营留守渔亭，一面派马队四五人来敝处候信。即问捷安。

349. 致杨豫安二月二十四夜

新集之卒，初一、二仗不可当前敌，看打两仗，则渐可用。

豫安尊兄阁下：

闻榉根岭之贼已窜至历口，朱云岩于二十五日出队前往援剿。贵营新集之卒，初一、二仗不可当前敌，须在后远远排队，或不出梁子亦可。凡事听朱、唐之话，至嘱！至嘱！看打两仗，耳目渐熟，胆渐壮，则渐可用矣。此候捷安。

350. 复毓科二月二十五日巳刻

如见省城业已安静，则请飞函鲍、左会剿饶州李世贤。方、禾二岭之敌经江击退，榉根岭今日由祁门派队进剿。

右坪仁兄大人阁下：

二十四日奉十六、八日两次惠缄，敬悉一切。

眭、章等新募左部千七百余人留防省城，又有水师防卫省河，会垣重地，应保无虞。

接养素十六、七日两禀，建昌似有解围之信，尤以为慰。此次建昌苦守二十余日，而敝处不能派一旅往援，且愧且憾！无地自容，无辞自解。然此间之节节危险，实亦有惊心动魄刻难松劲者。

目下伪侍王一股蔓延于乐平、鄱阳等处，据探报及左季翁信，实有十万余人，凶悍倍于黄文金、李秀成两股。弟欲调鲍军回剿饶州，又恐省城、抚、建尚须劲旅往援，是以徘徊未动。阁下如见省城业已安静，则请一面函知敝处，一面飞函左、鲍二公令鲍军会剿饶州李世贤一股。至要！至要！愈速愈妙。

休宁克复，守备已固。二十三日方干岭、禾戍岭、榉根岭三处，同被贼破卡而入。方、禾二岭经江军门击退，榉根岭今日由祁门派队进剿，不知能得手否？

武汉似尚安全。夷船在安庆城下与发逆交往甚密。顺以奉闻。即请台安。

351. 复左宗棠二月二十五日巳正

鲍军似可由石门等处回剿，与左军夹攻鄱阳之敌。请饬迅换马营数兵之当哨官者。

季高仁兄大人阁下：

接二十三日亥刻惠书，敬悉一切。

官兵之少于贼，不仅十倍。岂惟阁下懔懔不敢轻视，弟亦何尝须臾不惧。现在省城既留眭、章等新军，抚州贼退，建昌亦有解围之信，南路暂可少安。鲍公一军似可由石门等处回剿，与贵军夹攻鄱阳之贼。若贼已渡昌江北岸，尤应以鲍军拦头击之。阁下如以为可，请一面咨明毓中丞，一面函咨敝处及鲍处也所闻者大，不必自装硬汉。

马营数兵之当哨官者，请饬迅换。斯速已矣，何待来年？榉根岭之贼破卡而入，朱云岩今日出队去打。顺问台安。

352. 复张运兰二月二十五日巳正

禾、方二岭之敌经江击退，榉根之敌窜近历口。朱出队往剿，其赴休须改期。请令左翼五旗即日移驻渔亭。

凯章仁弟阁下：

前接复缄，约祁、渔各军于二十七日赴休。兹又接二十四日酉刻惠缄，知徽贼胆敢前来攻休，阁下静镇以待，不开城接仗，故示以弱，以为他日进攻之地。甚善！甚善！

岭外之贼于二十三日破禾戍、方干、榉根三岭而入。禾、方二岭经江军门击退；榉根之贼二十四窜近历口，朱云岩于二十五日出队往剿。如其得手，亦须二十七、八日乃能回祁。二十七日由祁赴休之约，须改期也。左翼五旗，请令其即日移驻渔亭。渔镇为休城接济之路，所关最重，望无以上溪无贼而遂轻忽视之。顺问台安。

353. 复李桓二月二十五日

抚州幸获安全，建昌亦有解围之信。左军与李世贤大股相持，深以为虞。陈军至景德镇，窘苦异常，其每月应发之银、米，饷银须略为点缀，其米则断不可少升合。祁门亦极艰苦，请将三、四、五等月漕折提前解济。

辅堂尊兄大人阁下：

顷接复缄，谆谆以引疾为言，比想玉体康胜，即事多愉，至以为慰。前公牍以大义相绳，实则阁下门地、才望均有未可率尔者，幸三思也。

抚州幸获安全，建昌亦有解围之信。此次建郡兵不满八百，坚守至二十余日，可敬！可喜！敝处不能拨一旅往救，亏失信义，愧憾交并！

左军与李世贤大股相持，贼多兵少，不仅十倍，深以为虞。若鲍公可不晋省，即令与左公夹攻鄱、乐之贼，或易得手。

陈馀庵于二十一日至景德镇，窘苦异常，因其缺乏食米，亦殊难禁其骚扰。渠军每月应发之银万五千两，米千五百石，祈阁下加意。如饷银万不凑手，亦须略为点缀，月得八千金，每勇夫各分一两，庶不致因饥生变。其米则断不可少升合也。祁门亦极艰苦，请将三、四、五等月漕折提前解济，并催筱泉将上游厘金逐一赶解。三、四月间军心如不涣散，大局尚可支撑。统希心照。顺问台安。

354. 复朱品隆二月二十五日

须待雨息进剿，方可发挥湘勇长处。

云岩尊兄阁下：

傍夕得未刻来信，知沈、张、杨三营坚守无恙。援师已到，进剿应可得手。惟湘勇长处在枪炮多而快，贼之短处在枪炮少。如雨大，则我军长处不能得力，似须等待雨息，乃可进剿。

阁下身体未全好，一切由楚珍作主可也。顺问台佳。

355. 复胡林翼二月二十六日巳初

抚、建皆已解围。左宗棠进剿鄱阳，李世贤之党多于官军不仅十倍，心为悬系。榉根岭之敌围历口三营之垒猛扑，朱援兵到，今日必开仗。

润之宫保老前辈大人阁下：

二十五日接十九惠书二十八号，敬承一切。太湖四日无文报，亦不望援，可慰之至！

此间鲍军竟不能往援北岸，前函业已奉告，并两告舍沅弟矣。春霆接侍屡次催援江西之文，遂令队伍雇船晋省，而以轻骑自来桃树店，思与国藩一会。闻国藩未移动，又思竟来祁门。二十三日榉根岭之贼破卡而入，春霆为贼所阻梗，不知现回渠本军未也。抚、建两府皆已解围，侥幸之至。贼窜宜黄、崇仁一带，大约是由樟树以趋瑞、临之局。霆营由九江以赴瑞、临，兼顾两湖、江西三省，此子终不能不着耳。左公二十二日由景镇拔营进剿鄱阳之贼。伪侍王之党多于官兵不仅十倍，心为悬系。鲍军所以迟迟未渡湖西，亦未始不顾虑乎此。

榉根岭之贼，二十五日围历口三营之垒猛扑。四时未刻，云岩援兵将到，贼乃引去，大约今日必开仗矣。顺问台安。

356. 复王必达二月二十六日午刻

请察看李秀成一股究竟有害于省城及瑞、临否，以定鲍军行止。

霞轩仁弟太守阁下：

连奉惠书，欣悉抚、建果已解围。如天之福，举觞共庆。

此次建昌围困二十余日，敝处未能拨一旅往援，亏损信义，寸心负疚。盖前此初五日与凯章议定：拨朱、唐带亲兵四千援建。适值婺源、清华非常警急，遂改以凯章、朱、唐力攻上溪、休宁，非图进取也，掣贼势以助左军也。后此，十六日定以鲍军晋省而援抚、建，则已在建患稍纾之日，特此间不知耳。鲍军于十九、二十拔行晋省，国藩闻省、抚两处平安，又经函商右翁中丞，请其酌量缓急。如省、抚可保万全，鲍军不必轻动，恐一动而鄱、都等县旋即沦陷云云，至今未接回信。请阁下再行禀商中丞及司道诸公，察看李秀成一股，究竟有害于省城及瑞、临否？如窥伺省城、瑞、临，则鲍军仍遵十六日原议，由九江援剿腹地；若省城、瑞、临可保无虞，则鲍军犹当驻此，以保东、建、彭、鄱五县，一以助左公声援，夹击伪侍王一股。省中计定，请中丞一面函商敝处，一面飞咨左、鲍。阁下亦专函迅报为祷！此复。顺候台安。

357. 复朱品隆二月二十六日午正

应每棚犒赏二串。抚、建均已解围。

云岩尊兄阁下：

午刻接黎明来信，具悉一切。

每棚赏一串，则每人尚不能分一百，为数太少。应每棚赏二串，即刻专人送至历口。书对联亦近日送去。

贼虽凶悍，而地方不宽，我军队伍足敷分布。只要三新营不轻进轻退，或可取胜。抚、建均已解围，附报一慰。即问台佳。

358. 致唐义训二月二十六日申刻

告朱品隆获胜。

桂生总戎阁下：

二十四夜，敝处寄阁下一信，何以未得回信？顷得云岩捷音，专人送贵营一阅。并恳阁下专人送休宁张观察一阅。顺候刻佳。

359. 复朱品隆二月二十六日申刻

贺朱获捷。原信已专人送唐一阅。

云岩尊兄阁下：

申刻接本日巳刻捷报，欣慰无已。按队吃饭，极是极是。春、豫两营队伍究竟整齐否？阁下原信，已专人送桂生一阅，并嘱其转送休宁矣。复贺捷喜。

360. 复左宗棠二月二十七日辰刻

鲍军夹击鄱阳之敌，一二仗后，再由湖口赴浔。上溪、休宁之敌无续入婺源者。徽敌攻休城，张坚守不出，去亦不追。历口之敌已经朱击退。

季翁仁兄大人阁下：

二十六戌刻接二十五惠书，知二十四日袁家湾获一胜仗，至以为慰。

自二十一、二、三、五等日弟寄鲍公各函，嘱其无论行抵何处，即行停驻，北不渡江，西不渡湖等语。顷接来信，赞为妙着。又备公牍令其夹击鄱阳之贼，录咨冰案。抚、建之贼闻窜宜黄一带，恐其由新淦渡河，穿入瑞、临，以窥九江，如公最初所料也。鲍公夹击鄱阳之贼，一二仗后，再由湖口赴浔，当尚不迟否？乞裁示。

上溪、休宁之贼，据探均回徽城及绩溪、旌德一带，无续入婺源者。二十三日徽城之贼来攻休宁之城，凯章坚守不出，去亦不追。据称，贼之进队有序，收用连环，是深于战事者，未可轻视云云。尊处生擒贼供徽郡无贼，其言不可信。大抵贼党不知贼情，更甚于我军长夫之不知军情也。

历口之贼已经朱云岩于二十六日击退。目下各岭外之贼合计亦不下四五万，幸不甚悍耳。即问台安。

361. 复江长贵二月二十七日辰刻

请谆饬诸将坚守，以静待动。历口之敌猛扑官军营垒，朱带队往援，二十六日进剿获胜。

良臣尊兄大人阁下：

二十六夜接酉刻惠函，具悉一切。

岭外之贼日多，近日须出岭痛剿一次。目下尚请谆饬诸将坚守，以静待动。漳、方二岭，贵处相距太远，宜令羊栈五营就近策应；洪、禾二岭则由柏溪营策应，庶彼此均近便耳。

历口之贼，二十五日猛扑官军营垒，我军守垒不出。未刻，朱云岩带队往援，贼即解围以去。二十六日进剿获胜，杀贼数百，夺旗帜、枪械极多。并闻。顺问台安。

362. 复鲍超二月二十七日巳刻

请即在下隅阪多驻数日，俟探明敌情再行进兵。历口之敌经朱击退。

春霆仁弟阁下：

二十七日辰正，接二十四申刻利步口来函，知二十五日可回下隅阪本营，至慰！至慰！

仆前约阁下至桃树店一会，因敝处移营，阁下赴省，故须会面话别；旋因敝处不遽移营，阁下亦不晋省，遂不复至桃树店相会矣。

二十六日亥刻，敝处公牍请贵军由彭泽回剿鄱阳之贼。兹来函又有伪国宗上犯之说。阁下驻扎下隅阪最为适中之地，且依水师以接济米粮，甚好！甚好！请即在下隅阪多驻数日，勤发侦探，或夹击鄱阳伪侍王一股，或迎击下游伪国宗一股，俟探明再行进兵。

历口之贼，朱云岩于二十六日击退矣。即问刻安。

363. 复朱品隆二月二十七日巳正

请多派人搜剿山内一遍。此间各岭无事，可带营回祁。

云岩尊兄阁下：

接二十六日酉刻来书，具悉战事之详。贼党究竟全数出岭否？请多派人搜剿山内一遍。

此间各岭无事，休、渔两处亦安静。阁下带各营二十八日回祁可也。复问台安。

364. 复胡林翼二月二十九日辰刻

犯榉根岭之敌经朱击剿获胜，逐敌出岭。祁门、景镇粮路已断，省城文报不通。

润之宫保老前辈大人阁下：

二十九早接二十一日午刻抄示唐方伯信，敬悉。武汉无恙，鄂饷不至尽绝，事或犹有可为也。

此间犯榉根岭之贼，朱云岩于二十六日击剿获胜，逐贼出岭。惟伪侍王大股蔓延于乐平、鄱阳等处，祁门、景镇之粮路已断。现调鲍军回剿，已咨达冰案。省城文报，因鄱阳路梗不通，不知伪忠王抚、建一股已至瑞、临否？

左帅三日内无信来，兹将其二十四一函抄呈台览。即请刻安。

365. 复鲍超二月二十九日

请探明鄱阳敌踪，与左军约定夹击。

春霆仁弟大人阁下：

接二十六夜来缄，知贵军准于二十七日扎下隅阪，甚慰！甚慰！三万金不知全到否？贵军辛苦奔驰，而口粮不足，极为悬系。此间江、张、朱、唐、娄各营，亦极穷窘。略有银解来，又在饶州被贼梗阻，不能来祁，尤焦灼也。

阁下在下隅阪扎定后，请派人探明鄱阳贼踪，与左军约定夹击。贵军以江军水师为粮路，祈留心。即问台安。

366. 复左宗棠二月三十日申刻

求左先剿景镇，后剿乐平；其已渡北岸之敌，则付鲍军进剿。武汉无恙，湖北当无虑矣。

季高仁兄大人阁下：

三日未接手缄，正深悬盼。兹于三十日申刻接二十八日惠书，首言昨日冒雨追贼二十余里。知二十七日已获胜仗，何秘不以告也？

景镇所关者大，陈镇之部恐不足恃。求阁下先剿景镇，后剿乐平。其已渡北岸之贼，则付鲍军勾当。

接舍弟沅甫二十六日信，武汉无恙，黄州之贼因成镇、梁守等军在麻城一路，不敢回窜，已窜黄安一路。湖北当无虑矣。鲍军登舟上行，二十七日始回下隅阪，日内或可回剿鄱阳之贼。复请台安。

367. 致张运兰二月三十日

攻徽之举，由休开差日期，请与朱、唐、娄商定。无论徽城得手与否，曾至休宁一行，仍回祁门。

凯章仁弟阁下：

攻徽之举，各营定于初二日由祁拔行，初三夜宿休城。其由休开差，或初五，或初四，请阁下与朱、唐、娄商定行之。

祁门空虚，人人劝仆至休宁一行。仆尚未定计，请阁下代为酌裁。如必须移动，则仆于初二日拔至渔亭，初三日登齐云山，初四在山上住一日，或住二三日，听徽郡捷报。无论得手与否，均俟阁下收队后。仆至休宁一行，仍回祁门也。顺问台安。

368. 复彭玉麟三月初一日申刻

抚、建解围，省城平安。本拟移驻东流，因祁门之饷道不通，祁、黟、休三县军心慌乱，故暂未移动。日内拟攻徽州。

雪琴仁弟大人阁下：

三月一日，接二十三日沙口惠缄，具悉一切。武汉无恙，阁下与希帅先后赶到，至慰！至幸！

江西建昌、抚州皆已解围，省城亦平安，大局似尚可支。惟盼希帅将黄陂、黄州一股扫清，左帅将乐平、景镇一股打退，则南北两岸仍可转危为安。若洋人不作祟，安庆终可速克耳。

国藩本拟移驻东流，因伪侍王大股麇集于乐平、鄱阳、景镇之间，祁门之饷道不通，祁、黟、休三县军心慌乱，故暂未移动。现调鲍军夹击鄱阳。若扫清此股，饷道疏通，鄙人当移驻江滨，与水师相依倚。

休宁于十二日克复，榉根岭之贼于二十六日击退，日内拟进攻徽州一次。知注并闻。顺请台安。

369. 复江长贵三月初一日酉刻

攻徽之举乃绅民敦恳，实无把握。请坐镇柏防，策应各岭。

良臣尊兄大人阁下：

顷接未刻来示，具悉一切。

攻徽之举，系因本地绅民敦恳再三，不得不进攻一次，以慰众望。实则攻坚之事，毫无把握。本思请阁下前往会攻，因岭外各贼耽耽〔眈眈〕环伺，祁门空虚，全赖柏溪以为屏蔽。应请阁下坐镇柏防，策应各岭。朱云岩总镇现亦留于祁门老营，不出队也。岭外近日贼情何如？并乞示知。复颂台安。

370. 复胡林翼三月初一日

告已派员赴省城为胡求医。鲍、左当并力会剿景镇。日内拟攻徽州，以期打通粮道。

润之宫保老前辈大人阁下：

初一日接二十六日手教，敬悉一切。

武汉无恙，虽黄安、黄陂失守，无损大局；即德安或失，亦尚足支。至幸！至慰！我公辛苦再造之江汉，不目击其又罹浩劫，或者可以解忧，可以却病乎？

叶医因乐平有贼，又移徙江西省城。派去之戈什哈即赴省城寻求。此间七八日来，与省城文报梗塞，不知此医何日能来。若戈什哈稍有才智，能挟之由九江赴太湖，当稍速耳。

鲍不能援省，左亦不能援省，当并力会剿景镇伪侍王一股。如能得手，则祁、黟、休三县军民乃有米可食。日内思进攻徽州一次，亦欲通一路，亦取浙江之米也。

作梅去后，左右有何人可以谈心？寿珊、任吾尚在太湖否？即请台安。

371. 复张运兰 [1] 三月初二日申初

老湘营除留千二百人守休城外，余皆应请带以攻徽。

凯章仁弟大人阁下：

初二早接复书，具悉一切。

仆于未初至渔亭，初三日拟至齐云山一观胜境。阁下进剿徽郡，诸事繁冗，仆不遽至休奉访也。

羊栈五营，合之霆字三营，实在队伍尚不满三千人。若羊栈各营不赴徽，则霆营人数太少，不足当一路矣。来示“围三缺一”之说，恐贼无路可走也。闻徽郡东南隅极宽，我军人数不满九千，尚不能围其一半。此次进攻，以东面为最要。若东面无兵进攻，则全搔不着痒处，贼断不畏矣。老湘营驻渔之二营，闻本日仅派六成队赴休，未免太少。应请阁下全行调去，除留千二百人或千人守休城外，余皆带以攻徽。

阁下用兵，事事可法。惟开仗时分支太散，队伍太少，如晨星之落落，不足以慑贼之胆，转足以长贼之气，人人皆以此议阁下之短。上溪口一役，攻休一役，贵军队伍较往时独多，人人又以此服阁下之不测。此次攻徽，仍请阁下多多派队以振军威。即请台安。渔亭

[1] 信末批曰：“派强中营亲兵周喜安送，限初二夜一更送到，五更回信。”

372. 朱品隆三月初三日午正

请派人勤探南路，并将火药搬入新碉之内。

云岩尊兄阁下：

各营队伍于巳刻抵休宁，仆于午刻亦到。

景德镇既失，恐贼由倒湖径犯祁门，请阁下派人至南路勤探。

敦仁碉今日可告竣否？请与伴山兄熟商，将火药搬入新碉之内。万一信息紧急，请阁下将历口沈营半队调回，以五十人守新碉，以二百人帮同前营及前右、新前等营守梁子可也。守住二三日，即攻徽之队伍亦可归矣。顺问台安。

尚斋均此。

373. 致鲍超三月初三日

左军挫溃，景镇已失，请即由饶州进攻景镇。

春霆仁弟大人阁下：

顷闻左军挫溃，景镇已失，焦灼之至！请阁下即由饶州进攻景镇。军火、米粮由任星元水营接济。须将粮路算计清楚，乃可下手。顺请台安。渔亭

374. 复朱品隆三月初三日

今日赴休宁一行，初六、七可回祁门。

云岩尊兄阁下：

来缄具悉。

晤礼、峰各营，知羊栈岭外尽可放心。仆今日竟赴休宁一行，盖因齐云山已烧焚也。天气颇好，各营收队。初六、七可回祁门。顺候台安。

外致鲍公一缄，请专人送去。

375. 复李榕朱品隆姚体备 [1] 三月初四日卯刻

论敌情、大军之行程和胜算，只宜一鼓攻徽，不可撤军回祁。望勤探倒湖等处。

申夫、云岩、秋浦尊兄阁下：

初三戌刻接秋浦兄午刻一缄，夜四更接云、申两兄申刻一缄，均悉。

秋兄意在一鼓攻徽，云、申两兄意在撤军回祁。鄙见与秋兄相同。盖此时打景镇，所以求通米粮接济也；攻徽州亦所以求通米粮接济也。论贼情，则镇贼最多最强，徽贼稍少稍弱；论大军之行程，则此时各营距徽仅六十里，回剿景镇近四百里；论胜算，则克徽固无把握，剿镇之胜败尤无把握。是以仍令各营于卯时出队赴徽。凯章、桂生意亦相同。霆、礼等营则已先行，追之不及矣。

祁城火药，可雇碉夫搬入新碉之内。沈楚珍历口半队可全调回，帮守北门四垒；春、豫二营可调回南门扎渠旧垒之内；江军门柏溪队伍，有急可请其救援祁门。兹有寄江一信，望专人送去。倒湖等处，望勤探也。复候台安。

尚斋均此。

[1] 姚体备，字秋浦，山东巨野人。时署皖南道。

376. 致江长贵三月初四日辰初

大约初五可攻徽城。景镇失守，祁门空虚，如镇敌来犯祁，请带柏溪队伍救援祁门。

良臣尊兄大人阁下：

弟于初二至渔亭，初三至休宁，初四派各营赴徽，大约初五可攻城也。

惟闻景德镇失守，祁门老营空虚。如镇贼仓卒来犯，应请阁下带柏溪队伍救援祁门。或请阁下先于初五日至祁门一行，与朱云岩熟商一切。至恳！至恳！此间各营初七乃能回祁也。即请台安。

377. 致张运兰三月初四日辰正

惟破徽州是一条生路，当竭力再攻。

凯章仁弟阁下：

顷复云岩、申夫等一函，抄呈台览。

鄙意觉攻徽州稍易，剿景德镇更难。万一初五不能攻开，请阁下在富堨再驻一宿，初六日竭力再攻。盖各处皆死路，惟破徽是一条生路也。顺问台安。

378. 致唐义训三月初四日巳刻

攻徽州稍易，且是一条生路，当竭力再攻。

桂生尊兄阁下：

顷复云岩一信，抄呈台览。

鄙意攻徽州稍易，攻景镇更难。若初五攻不开，请阁下在岩寺再驻一宿，初六竭力再攻。仆亦于初六早赴徽。盖各处皆死路，惟攻徽是一条生路也。顺问台安。

春田、畇荄均此。

379. 复唐义训三月初四夜灯初上

进剿岩寺街，须村村搜伏，切莫轻进。

桂生尊兄阁下：

顷接申刻复缄，缩回六七里，防贼包抄，谨慎可慰！

余在祁时，闻南乡贼多，村村皆有贼打馆。今阅来缄，想岩寺街之东及迤南一带，处处皆贼馆。明日进剿，切莫轻进，须村村搜伏，搜出即杀。乡贼搜尽，城贼自站不住。不可以其为难民而赦之村中之民尽可逃至休宁。与贼混处，决非难民。尤不可生擒一人，恐占住兵力也。顺问阁下捷喜。

春田、畇荄、楚珍均此。

380. 复朱品隆三月初四灯初上

是否调动历口三营，乞自行斟酌，或与江商之。

云岩尊兄阁下：

初四戌刻接辰刻来缄，具悉一切。

调回沈营半队，则春、豫二营惊慌；一并调春、豫二营，则赤岭之贼必窜入。余亦甚虑之。惟新碉贮药，亦须有一二十人守之。又北门四垒人太少，南门太空，故余有调回历口三营之意。如倒湖信不甚紧，不调亦可。乞阁下自行斟酌，或与江军门商之。

刘墨林之话，不可尽信。续有来者，务须严查，酌给钱文，令其至东流归队，不可留在祁门。请营务处以好言慰遣之。

桂生今日至岩寺街，明日须先将城外村中之贼搜剿尽净，再行攻城。顺候台安。

申夫、秋浦、馨室三兄均此。馨兄信敬悉，不另复。

381. 致张运兰娄云庆三月初四亥初

富堨北门一带村落恐有埋伏，务须搜索净尽，然后放心前进。

凯章仁弟、峻山副戎阁下：

顷接唐桂生信，言岩寺街之东南一带，村村皆有贼打馆。余嘱其于明日认真搜伏，村村搜杀净尽，然后近城。至富堨北门一带村落，恐亦有贼打馆，务须将埋伏之贼搜尽，然后放心前进。否则，城贼逼于前，伏贼抄于后，不可不防。至要！至嘱！顺候台安。

382. 复鲍超三月初五日辰刻

进剿鄱阳，扎营之地不可距水师太远。告已饬令各军攻徽。

春霆仁弟大人阁下：

连接三月初一、初二惠缄，知贵军尚扎下隅阪。顷据左京堂三十日信，知陈馀庵军于三十日败挫，景德镇失守，左军退驻乐平矣。景镇系伪侍王股匪，即去年八月破徽州者，闻贼数比黄文金更多。贵军进剿鄱阳，不知已启行否？扎营之地，总须算明米粮接济之路，距水师不可太远。至嘱！至嘱！

国藩日内自至休宁，饬各军进攻徽州。若能克复徽州，则令各营坚守徽、休、祁等城，而仆以轻骑自赴江滨；若不能克徽，则各军皆当分途回剿，仆亦当赴江滨耳。待仆出桃树岭后，仍请阁下一军由九江、瑞、临，以救樟树一带。今日攻徽，明日再有确信奉报。即请台安。休宁城中

383. 复张运兰三月初五日辰刻

乞详示霆、礼各营究在何处。陈镇失守，左军退驻乐平。

凯章仁弟大人阁下：

接复缄，知破潜口贼巢，杀贼数百。至以为慰。

霆、礼各营究在何处？乞详示。

初四夜，接左季翁三十日两缄，知渠于二十九日大获胜仗；三十日陈镇失守，左军因米粮已断，退驻乐平。一切平安，附告一慰。即问台安。

384. 复左宗棠三月初五日辰正

已令各军攻取徽州，无论徽郡能克与否，都当自赴江滨。樟树之敌由瑞、临趋浔之局已成，鲍军当由浔内援。

季高仁兄大人阁下：

初四夜在休宁接到三十日两缄：一报贵军二十九日之捷，一报三十日陈军之挫，景镇之失，具悉一切。

弟于初二日自祁启行，初三日至休宁，初四日饬各军攻徽州，初五日当可接仗。若能克徽郡，则浙江可通米粮、子药之路，当令各军坚守徽、休、祁各城，而国藩以轻骑自赴江滨；若不能克徽，则当以强兵回剿景镇之贼，而国藩率弱兵以赴江滨。

樟树现已有贼，由瑞、临以趋浔之局成矣，鲍军终不能不由浔内援。二十九日贵军之捷，系去年广东之贼新附发逆者乎？抑系伪侍王部下乎？究竟伪侍所部强者若干？能得其要领否？去秋次青败后，盛言伪侍凶悍无敌，弟方不深信。涌山、桃林二役，阁下身在行间，究竟何如？务恳示以端倪。至要！至要！即问台安。休宁城中

385. 与朱品隆李榕三月初五日戌刻

今日各军攻徽。请与粮台一一查明祁门子、药、米确数。欲于祁门南、西两门外修石垒数座。

今日各军攻徽，午未间，天忽大雨，想难得手。

此时查明祁门火药若干，子若干斤，米若干石，此三件最为要着。守住一二月，如安庆无人来援，再行全军冲出，亦未晚也。子、药、米三事不足，则难以坚守。请与粮台一一查明确数。

祁门非用众之地，贼若于初八以后来犯，有湘、强、霆等营，似足御之。惟各营究不甚坚固。余欲于南、西两门外修石垒数座，限三日修成一座，每座少者住一哨，多者住二哨，断不可再大。其做法与湘勇平日土梁子无异，但较小较坚较壁立耳。高或丈六尺，或二丈为止，厚仿敦仁碉之式。下一层做炮洞三四个，中间全不做枪炮眼，顶上仍做垛口，做子墙。其贮水、贮米、贮子药三处，仿敦仁碉之式。其兵勇住宿仍支帐房，有愿盖瓦屋者听。从容再做瓦屋。大约数法皆备：一，厚也；二，下层炮洞也；三，开门甚高，用梯出入也；四，贮水、米、子药有定所也。此用修碉之法。一，垛口也；二，圆圈也方亦可。此用修城之法。一，内支帐棚也；二，外挖深濠也。此用修梁子之法。请云岩与邓委员商定，试做两三个，以为住一营之用。全用碉局工匠，派勇监工。多用砖，少用石，便快矣。

386. 与朱品隆三月初五日

告以修石垒之法。

石垒之法：约二丈二尺高，在土内基址砌四尺，出土外者一丈八尺。厚如修敦仁碉之式。一丈以上安门，门上不过一二尺耳；大可容一哨人合勇夫不过百二十人，断不可再大。内作四舱：火药舱、水舱上不住人；子弹舱、米盐舱上可住人。墙不甚厚，则守垛者无子墙可站。宜于砌至五六尺时，用横木砌于砖石之内，架板于横木挑之上，如栈道然，以备站墙之用。

387. 复唐义训三月初五夜二更

望即收兵回万安街。约期打仗最易误事。

桂生总戎阁下：

接初五申刻来缄，具悉一切。

昨日面订湘、强、亲各营由西门绕至南门，今何以绕至北门？面订不过桥，今何以过桥？岂忘之耶？似此挫败之后，初六断不能再接仗，望即收回万安街。其霆营、老湘等营，亦饬令不必进攻，但不知今夜接得余信否？

约期打仗最易误事，此欠阅历之故；若阅历多，则不约期矣。顺候刻绥。

388. 致张运兰三月初五夜二更

西路败挫，北路亦不必进攻。景镇已失，徽府未克，应如何设法支持，酌拟三策，公同核议。

凯章仁弟阁下：

今日西路湘、前、强、中等营业已败挫，明日北路亦不必进攻。请与各军整齐队伍，妥为收回。顺问捷绥。

霆营娄、峰营张、礼营杨、蒋均此致候不另。

派后哨申正邦、谢春亭送。

如北路初五日有大胜仗，杀贼实数有一二千，则明日进止听阁下斟酌；若本日无胜仗，或系小胜，则明日务必收回。

限四更到富堨。

亲兵申正邦等二人初六午刻回销，据云五更送到张营，其队伍就回，故未写信。

现在景德镇已失，徽州府未克，祁、黟、休三县四面皆贼，米粮接济已断，军民坐困其中。应如何设法支持，酌拟三策，公同核议。

一策，坚守祁、黟、休三县。老湘营四千守休宁，朱、唐五千人守祁门，江军门带徽防各岭兵守渔亭。霆、礼、峰七营作为游击策应之师，祁、休、渔三处，何处有警，接应何处，暂扎卢村，不作坚守之局。国藩带五百人出岭至东流，桃树岭以内，霆、礼派队护送；桃树岭以外，鲍军派队迎接。国藩一日不出岭，景德镇之贼一日不松。现有之米粮、子药均匀派领。国藩至江滨，再由陆路搬运来祁。如接济实断，则各军二万余人，一概择贼少之地冲出。大约以坚守两个月为期。

一策，弃祁、黟、休三县不守，分途出剿。老湘四千，朱、唐五千，礼字一千，会剿景德镇，与左军夹击镇贼。江军门带徽防及霆、峰各营，随国藩赴东流、建德。鲍军由湖口、九江赴瑞、临内援。现在伪忠王一股已至樟树镇，江西可危，两湖亦大震。粮台军火、米粮船只，随老湘朱、唐沿河而下，庶军士无挑运之苦，而有两月之食。印委文武各员随国藩赴江滨，绅士愿随者听。惟三县百姓不能随行，可哀可悯！国藩当出示，自明愧憾，以谢百姓。并奏请严加议处，请旨另行简放钦差江督，以明不能保此三县之咎。

一策，全军由贼中冲过，直赴苏、常，由太平、旌德、广德州直赴宜兴，以趋常州。沿途出示百姓，自有助米者，严禁掳掠。除子药外，辎重一概不带，帐棚亦少带。

以上三策，请江军门、张观察、朱总镇、营务处、粮台、忠义局各定一议，于初八夜交齐，初九日行文定计。

389. 致朱品隆李榕三月初六日巳刻

大局必须变动，定三策，请与营务处、粮台、忠义局及江等密阅议复。

云岩、申夫尊兄阁下：

初五日，湘、强等营由西路进，本订定由西门绕至南门，乃渠等竟冲过桥，遂至败挫，叶光岳阵亡。失此机会，可惜！可憾！

现在大局必须变动，仆定三策，请诸公核议，另纸呈阅。请与营务处、粮台、忠义局密阅议，并请缄告江军门，密速议复。仆约初八日到祁也。顺问近祉。

390. 复张运兰三月初六日午初

湘、强诸营受挫，请张速回休宁，并请以后严饬信卒迅速。

凯章仁弟阁下：

接初五亥初来缄，具悉一切。

蔽处昨夜二更一缄，报湘、强各营之挫，并请贵军回休，不知何时可以接到。

贵军今日出队否？贵处送信人行走太缓，初五亥刻之信，初六午初始到；霆营所发红白禀，初五三更所发，初六黎明已到。请以后严饬信卒迅速。即问台安。

391. 复唐义训三月初六日未刻

仰即全回休城，明日整队赴渔、祁。

适接巳刻来信，知已回驻万安街矣。仰即全回休城，明日整队回渔、祁可也。老湘营之回，系昨夜专信调回者。此候刻佳。

392. 复朱品隆刘建德三月初六日灯上

告拟再攻徽州。

云岩、馨室尊兄阁下：

顷接馨兄初五日惠书，具悉祁门民心尚安，景镇贼未遽上犯。至以为慰。

本日各营收回休城，查询阵亡者少。老湘及霆、礼各营，均思再举，桂生亦愤思复仇。大约休息一二日再行进攻。前营及前左、右、新前五营则拟令守休城，换出老湘营可加队耳。国藩俟明日定计后，初八日可先归也。

外寄鲍公信，请专人送去。顺问台安。

393. 致鲍超三月初六夜

祁、黟、休官军已成坐困之势，务恳由鄱攻景，扎营须近水师以通粮路。

春霆仁弟大人阁下：

昨复一缄，想已达览。

各营进攻徽州城，初五日因雨大未能得手，日内尚当再举猛攻一次。景德镇之贼虽多，闻尚不如黄文金一股之悍，务恳贵军由鄱阳进攻。盖米粮既断，祁、黟、休之军心必摇动，遂成坐困之势。若令军士三万、百姓数十万坐困于此，国藩亦不忍独出岭外也。惟阁下进兵至景镇，总须近水师以通粮路。至嘱！至嘱！顺问台安。休宁城中

394. 复左宗棠三月初七日午刻

惟攻徽是一条生路，欲再举猛攻一次：曾攻徽；左与鲍由乐平、鄱阳同攻景镇。

季高仁兄大人阁下：

初五日奉复一缄，不知何时可到？

是日各营进攻徽州，午刻薄城，忽值大雨，湘前、强中等营败挫，伤亡近二百人；老湘、霆字等营幸无损失。机势殊觉不顺。凯章之意，欲再举猛攻一次。盖各处皆死路，惟攻徽是一条生路也。若能攻开，拟请贵军进驻婺源，且坚守徽郡六县，以为吾辈根基。若不能克，再行熟计。然弃三县而出岭外，东、建亦非足以自立之地。若舍皖南而全置不顾，尽缩入江西境内，或如尊指挈师赴浔，则过于避难就易，亦未敢出此也。

鲍军本应由浔赴瑞、临，目下此间围困若此，不能不请鲍公先剿景镇。弟与江西文报久隔，竟不知腹地作何糜烂之状。书至此，接初一日黎明来书，询弟自定大计。弟初奉江督之命，奏明从皖南进兵入吴，旋奉督办皖南之命，又奉江南大帅之命。是江南与皖南，弟之汛地也。除坚守祁、黟、休三县，力攻徽州外，惟东、建尚可移驻。阁下欲弟赴浔，李少荃欲弟赴省，以固根本，似俱不可。至贵军不可舍我而去，公义私情犹其次也。惟弟与兄二人，愈合愈近，或可两全；愈离愈远，则必两伤。鄙见敝处仍攻徽州，贵军从乐平北攻景镇，鲍军从鄱阳上攻景镇。徽州果克，则景镇非我之咽喉，置之不问可也；徽州不克，祁门另出一支，由臧家湾以攻景镇。方今鄂省糜烂，江西赣江以西又糜烂，断无完策，断无胜算。能打几好仗，便是胜算耳。

祁、休米粮勉强可支两月。任星元水师、张太守粮台各船须在角山前一带，远亦在康上为妙。若出湖至建德，则相去近九百里，呼应不灵矣。顺问台安。休宁城中

395. 致鲍超三月初七日午刻

望即日由鄱阳进剿景镇，以解祁、黟、休三县之困，但进兵须先算粮路。

春霆仁弟大人阁下：

顷得胡宫保信，知阁下于三十日至太湖看病，甚好！甚好！仆亦思至太湖看视，奈此间军事太棘手，难抽身也。初二、三日想台旌已回本营，望即日由鄱阳进剿景镇。祁、黟、休三县勇夫四五万，百姓数十万，米粮已断，尽在围困之中，望阁下解此重围。至要！至要！但进兵亦宜谨慎，须先算粮路。顺问台安。休宁

396. 复朱品隆李榕三月初七日午刻

有急函催鲍剿景，祈速派人送往。惟有打开徽州，或打开景镇，乃为上策。

云岩、申夫尊兄阁下：

接初六亥刻信，具悉一切。

贼至樟树，系鲍公抄来毓中丞之咨，舍沅弟抄来少荃之信。然此时以打景镇大股为急。来示言鲍军不必内援江西，极是！极是！兹有函催鲍公由鄱阳剿景镇，请派急足送去。并请申夫加缄，并将本日复左京堂信抄阅。

昨日三策皆下策，惟有打开徽州，或打开景镇，乃上策耳。复问台安。

397. 复胡林翼三月初七日申刻

景镇失守，不得已进攻徽州。北岸尚无制命之伤，南岸李世贤、李秀成皆可以制命，不得不请鲍先由鄱阳以剿景镇。

润之宫保老前辈大人阁下：

初七日接初一日三十四号惠书，敬悉一切。

此间自二月晦日陈镇军挫败，景镇失守，祁、黟、休三县米粮接济已断。不得已进攻徽州，悉在祁之精锐竭力一举。初五日各军甫薄城下，天忽大雨，唐桂生军败挫，伤亡二百人，军械抛失不少。日内仍当进攻一次。北岸事局虽糜烂，然尚无制命之伤；南岸伪侍破景德镇，伪忠至樟树一带，却皆可以制命。鲍军本应由省城以救瑞、临，惟目下侍与左公皆围困之中，不得不请鲍公先由鄱阳以剿景镇。左公二十九日获大胜仗，乃至乐平。兹将渠信及侍复信抄呈一览。

公病日重，而目睹时事，无一不倍增忧灼。论世局之艰危，则下走高位虚名，实不如速死之为愈；论意气之相孚，则此数人者，实有不可死、不可独死者。匆匆奉报。顺问台安。

398. 复朱品隆刘建德李榕姚体备三月初八日巳初

剿景、守祁、攻徽三者兼营并举，当有转危为安之日。左、鲍并力办李世贤一股，既可解祁门三县之围，亦可稍纾江西北路之患。切勿视石垒之事为缓图。

云岩、馨室、申夫、秋浦尊兄阁下：

初七夜，接秋兄专足一缄。初八早接馨兄一缄，云、申两兄一缄。馨、秋两君均以三条中之第一策为可行，鄙意亦以首条为主。惟留军士三万于三县围困之地，而鄙人独出岭外安善之地，国藩亦不忍出此。是第一条亦下策也。

现定以鲍、左夹攻景镇，祁门修石垒为坚守之计，腾出兵力以攻徽州。三者兼营并举，当有转危为安之日。本日又办一牍一函，催鲍由鄱阳进剿，请即专人飞送为要。

至馨兄之意，欲鲍军速赴江省以救瑞、临、樟树等腹地。此本至要之着，国藩十五、六、七、八、九等日屡牍屡缄，皆重此着。惟目下景镇一股可以困祁门之全军，又可由都昌渡至吴城。吴城去义、武、瑞、临、九江、省城，皆不满二百里，其祸尤烈。本思兼剿伪忠、伪侍两股，恐反不能破一股。不如以左、鲍并力办伪侍一股。既可解祁门三县之围，亦可稍纾江西北路之患。诸君子以为何如？

石垒之事，切勿视为缓图，垒成则腾出兵力为游击之师，为益甚大。顺问台安。

399. 复鲍超三月初八日巳初

备述剿鄱重要。嘱解三万饷银至桃树店，以济祁门缺饷之急。

春霆仁弟大人阁下：

昨日两缄请阁下回剿鄱阳，进攻景镇，不知已接到否？此股若不击退，不特鄙人与三万军士同在祁、黟、休围困之中，且恐其由都昌渡湖以至吴城，则省城、九江、瑞、临等处糜烂，为祸较之伪忠王一股尤烈也。贵军一至鄱阳，则下可以保都昌，上可以攻景镇，外可以解祁门三县之围，内可以纾江西北路之患。兹特具公牍达之左右。又有信寄毓中丞，请设法递去。

祁门三万余人，二月全无饷来。闻有银四万在转运粮台张守秉钧处，请阁下酌留一万以八千发萧、唐、明、伍四营，二千留助霆军买米，余三万设法解至桃树店等处，祁门派队迎接可也。顺问台安。休宁城中

400. 复毓科三月初八日巳刻

决计请左、鲍并剿李世贤，外以解祁、黟、休三县之围，内以纾江省北路之患。省城防守事宜，宜以王必达署理。

右坪仁兄大人阁下：

三月初七日，接二月二十一、二日两次惠书。久不接来信，忽于梗阻之后得此云章，如获至宝。

此间自闻伪侍王大股蔓延乐平、鄱阳一带，祁门日有围困之势。弟自率诸君由祁门出队至休宁，攻剿徽州，冀图打开一路，以通浙江米粮之接济。不图初二日甫经出队，即闻陈馀庵军败、景德镇失守之信。初五日进攻徽州，唐桂生一军小挫，伤亡二百余人，两处之接济皆断。弟所统各军在祁、黟、休三县者，四面围困，不得已檄鲍军回剿鄱阳，进攻景镇。闻伪侍王一股人数倍于伪忠王一股，凶悍亦远过之。若鲍军不在都、鄱一带，恐贼由都昌渡至吴城，则省城、九江、瑞、临、义、武处处可危，较之由乐平内犯抚、建，为祸更烈也。是以决计请左、鲍并剿伪侍一股，外以解祁、黟、休三县之围，内以纾江省北路之患。如天之福，能将伪侍一股击退，然后回剿伪忠一股，庶有把握耳。

省城防守事宜，眭章离省之后，阁下又留张樨园副戎之军，守兵似可敷衍。惟无人一力主持，毅然自任。李观察引疾不出。鄙意以王守必达署理南昌府事，其心思周到而精神强固，于军务亦尚熟悉。弟因四路交警，专为省会守城起见，非有所不足于许守也。即日另行备咨奉商。阁下如以为可，请即饬司速委。肃此奉商。即问台安。

401. 复左宗棠三月初八日申正

各军日内当再攻徽城一次。进剿景镇，如力单，请俟鲍军到后，再行夹击。

季高仁兄大人阁下：

二十九之捷，三十日辰刻惠书，及是晚报景镇失陷一书，初一至乐平后一书，均经接到。奉复。顷初七日又由凯章专人送去一缄，不知均入览否？

桃树店、臧家湾均尚平安。弟来休宁已五日，各军日内当再攻徽城一次。贵军新添千七百人，虽未必可战，而究可守墙。兵力稍厚，或可了景德镇一股。十一日涌山之捷，二十九日努丹街之捷，犹是此侍逆部下也。岂果两役皆广东新附之众，而甲路一役独为侍逆部下乎？阁下自度力能独了此股，则请速击景镇；如自嫌力单，则请俟鲍军至故县渡一带，再行夹击。本日有公牍奉咨冰案，亦言待鲍到夹击也。伪忠王由瑞赴浔，必不出阁下所料。如天之福，能待鲍了清景镇赴浔后，而九江无恙，则稍佳耳。复问台安。

再，贵军与鲍夹击，不过稍分贼势，实则各自为战。贼若以全力扑贵军，鲍在三十里外，即不能相援应；贼扑鲍军，贵军亦不能援之于三十里外也。鲍未到之先，贵军可否先赴柳家湾一带？进剿之处，伏候卓裁。

402. 复欧阳兆熊三月初八日

欲知军事之详，须在朱、李各处全看曾信。

小岑仁兄大人阁下：

接奉惠书，有退保再举之说。拟日内再举，再举不克，休宁坚守如故，无所谓退也。

弟回祁之期约在初十外。兄欲知军事之详，须在云、申各处全看弟信，乃知原委。顺问台安。

403. 复江长贵三月初九日巳刻

鲍、左由鄱阳、乐平进剿景镇。请即日写定祁门官绅允办之米，分派各营自行搬运。

良臣尊兄大人阁下：

初八日接初七日戌刻惠缄，初九早又接初八日未刻一缄。所论大局，识精而力定，不胜佩仰。即当一一照尊议而行，不用参差歧异之说。

鲍公由鄱阳进剿，左公由乐平夹击，想镇贼亦难久踞。若至四月间安庆克复，又有万余人来助剿矣。

祁门官绅允办米万余石，请阁下即日与之写定，分派各营自行搬运。顺问台安。

404. 致官文胡林翼三月初九日

已调左、鲍夹击景镇，冀解祁门之困。敌已据黄州，鲍军急切不能赴浔，应请预为筹防，鄂垣城守事宜，犹不可稍为松懈。

秀峰中堂大公祖、润之宫保老前辈大人阁下：

日来未接惠书，不知希庵中丞至滠口后，剿办情形如何？

此间自二月三十日景镇失守以后，米粮接济已断，军心民心未免摇动，不得已悉力进攻徽州。初五日小挫一次，已成四面围困之象。现调鲍军由鄱阳进攻景镇，左京堂亦由乐平夹击景镇，冀解祁门之困。

惟伪忠王一股锐意内犯，广信三城未破；进扰抚、建，抚、建两城未破；进扰崇、宜，现闻焚烧樟树镇，瑞、临及省城均属可危。而贼之本意则专在解安庆之围。欲解安庆之围，必力争上游江滨之城。现在黄州一城已被贼踞。忠逆或由瑞州、安义以犯九江府城；或由兴国、通山以犯湖北省城，皆意中事。国藩前本拟令鲍军专防此路。今祁门被困，鲍军急切不能赴浔，应请阁下预为筹防。鄂中目下兵力自不能兼顾浔郡，但鄂垣城守事宜，虽黄州已克，犹不可稍为松懈。特此奉达，伏希留意。

国藩与江西省城文报不通已逾半月，不知忠逆踪迹现窜何处？江省无毅然任事之人，尤用忧灼！顺问台安。休宁城中

405. 致左宗棠三月初十日卯正

未令张军会剿徽城。乞查明飞告鲍军当先剿何处。

季高仁兄大人阁下：

昨尊处专使由婺源来，奉复一缄。今日接省城二十八来文，乐平、婺源尚有驿递未发也。

此间老湘、强中等营今日出队再攻徽城，大约十二日始能直薄城根。浙兵已至威坪，距徽城仅百二十里。因张璧田之军不甚得力，故不约令会剿，恐徒乱人意耳。

鲍军初六日由下隅阪坐船至湖口，迂道太远，上水太难，恐到鄱尚须时日。湖口至鄱城二百四十里，至景镇亦二百四十里，究竟鲍军宜先剿鄱乎？先剿镇乎？乞查明飞告鲍公。贵军进路，凯章谓宜从涌山先攻浮梁。然乎？即问台安。休宁城中

406. 复张韶南隋藏珠三月初十日巳刻

请细究祁门官绅应允办米之事着落。婺源之路已略通。

伴山、龙渊尊兄大人阁下：

顷接来书，知火药尚余二万斤，各营已领者不在其内此数。至以为慰。米粮、丸弹虽不甚多，尚可设法措办。

昨接江军门信，言祁门官绅允办米万余石，请阁下即细究此语之着落。如可办到，渠要价，则持票赴江西兑银；渠要议叙，则可即给部照，亦可即发奖折也。

此间今日出队赴徽，由北路绕至东门，计共九十里，约十二日乃可接仗。婺源之路已略通，今早接江省二十八来文，系由乐平驿递来者。复问台安。

407. 复李榕程桓生三月初十日巳刻

历口、大洪、禾戍各仗，请即日拟就奏稿寄来。切勿视兴建石垒为缓图。

申夫、尚斋仁弟阁下：

今早各营出队赴徽，计十二乃可接仗。兹又有催鲍一信，请云岩饬沈、春两营妥速送去。二十六日历口之战并江军门堵御大洪、禾戍各仗，请申夫即日拟就奏稿寄来。左营乐平、婺源保举案，即日核单办折，均无延缓。

石垒已兴工否？切勿视为缓图。黟县江令禀请委员赴黟办捐，现札馨室往办，并札秋浦办祁捐也。顺候台安。

云岩、馨室、秋浦兄均此敬候，不另。

408. 致鲍超三月初十日巳刻

须先清扫鄱境之敌，乃可进攻景镇。祁、休、黟三县，正坚守待援。

春霆仁弟大人阁下：

休宁湘、霆各军今日复出队进攻徽郡，计十二日乃可接仗。左京堂在乐平，与休宁现已通信三次，因婺源一路无贼也。

贵军由湖口进，绕道三百余里，而后路究为清楚。到湖口后，拔营进剿，仍须先清鄱阳境内之贼，乃能进攻景镇。此间祁、休、黟三县，各军坚守，待阁下来解此困也。顺候捷安。休宁城中

409. 复张运兰三月十一日卯正

队伍宜整，出队宜晏。

凯章仁弟阁下：

接来信，知昨日有骑贼百余来犯，并未接仗。阁下拟将西北伏贼搜尽，再进东路。极是！极是！军事瞬息千变，仆一切均不遥制，惟有两言叮嘱：一曰队伍宜整；一曰出队宜晏，恐巳刻变晴为雨也。顺候台安。

410. 复胡林翼三月十一日卯正

攻徽小挫，请代催鲍军专攻景镇。

润之宫保老前辈大人阁下：

接初五惠缄，钞示鄂省及霍山各信。鄂事渐渐平稳，德、黄虽失，究非膏肓之症，请公少宽，以保玉体。

此间抽祁门老营之兵攻徽，初五小挫，初十再进，大约十一、二可开大仗。现在四面梗阻，仅建德尚与舍弟及公处有一线之路可通文报。若鲍公不速进兵力攻，则建德并梗，即在目前。请阁下代催鲍公专攻景镇，无二三游移也。左公在乐平，可由婺源通信至休宁。兹将渠初四日来信抄呈一览。即请台安。休宁

411. 复李鸿章三月十一日辰刻

请代催鲍超速攻景镇。攻徽小挫，初十再举，日内当开大仗。

少荃世仁弟馆丈阁下：

初七日接二十五日惠缄，具悉一切。

此间自二月中旬粮路已梗，至三十日景镇失守，则与左季翁文报不通矣。目下四面被围，仅建德一线之路尚与舍弟及胡公处文报可通。若鲍公不急剿鄱阳，则鄱、建、景镇之贼联为一片，敝处祁、黟、休三县便在重围垓心之中。鲍军现不知已抵何处，请阁下代催速攻景镇为荷！

伪侍王一股较之伪忠王一股更多，而凶悍倍蓰过之。若不在鄱、景击退，则西可由都昌以渡吴城，东可由万年以达抚、建，为祸更烈。请阁下详告中丞及省中诸公，审明缓急，共支危局。

省城有张运桂、刘胜祥两军，合之前此兵勇，计四千余人，根本当可无虞。

老湘、强中等营进攻徽州，初五小挫，初十再举，日内当开大仗，并闻。〈即请〉台安。

412. 复李榕刘建德朱品隆三月十一日辰刻

已多次函令鲍超力攻景镇。今日徽城当有大仗开。请羁押、枷号碉局任事不力董绅，勒令速修碉垒。

申夫、馨室、云岩尊兄阁下：

顷接申、馨两兄初十未刻一缄，具悉一切。所欲报者，条列如左：

一，鲍公因近月号令纷歧，难免二三其见。此次连去五信一牍，均令力攻景镇，并无他说。兹又发一信，请云岩派沈营妥勇送去，必须当面交到。

一，初十日各营进攻，贼有马队百余来迎。我军排开大仗〔队〕，贼退去。今日当有大队〔仗〕开。西路无兵，嫌空虚耳。

一，碉局夫役，应请忠义局诸君子设法激劝，招之使来。并将前在局任事诸董，羁押数人，枷号数人，勒令速修。本地绅士，责人则句句精核，自责则处处宽恕。当此困苦之际，不能不借助绅民以支危局。

一，陈营饷项，暂实无力照管。馨兄所谓保全西路以通粮饷者，不知如何下手，而后保得西路住？请详示。即问台安。

再，左季翁初四日一缄，仆于初八日寄至祁门，交云、申两君阅。请申夫代抄一份于胡宫保信内，交舍弟来差带去为荷！

413. 致张运兰三月十一日午初

请遍告各营，仍令方中办梯子。

凯章仁弟阁下：

前管带安勇之方中，敝处札令办梯子送至富堨，顷闻被峰字营勇丁抠打，抢去物件。请阁下遍告各营知之：仍令渠办梯子也。

桂生、峻山均此。

414. 致左宗棠三月十一日午刻

惟鲍、左夹攻景镇，则祁门稳固。

季翁仁兄大人阁下：

昨一缄由休宁马递婺、乐，不知到否？

凯章等初十出队，贼以马队百余迎出三十里。我军头队被伤二人，旋大队赶到，贼即退去。计今日必开大仗也。贵军已进扎逼镇否？进兵之迟速机宜，弟不敢遥度。惟尊处进兵，则贼不遽扑祁门；若鲍公亦由鄱进兵，则镇贼两面受敌，祁门更稳，否则空虚可危也。祈鉴之。顺问台安。休宁城中

415. 致鲍超三月十一日

请专心攻剿景镇，以解祁、黟、休三县之困。

春霆仁弟左右：

顷接江西信，知樟树之贼未能渡河，瑞、临可保无虞。凯章之胞弟带千人在省守城，合之祥字等营及城守营，合四千七八百人，当已稳固。请阁下专心攻剿，以解祁、黟、休三县之困。至要！至要！即候台安。休宁城中

416. 复许振祎三月十一日

此间军事，自徽、宁失后，局势过促。抚、建股匪深入腹地，不能不令鲍军先援老营。古文大抵以力去陈言、戛戛独造为始事，以声调铿锵、包蕴不尽为终事。

仙屏仁弟阁下：

去冬接奉惠书，久未裁复，又辱手简。伏审侍闱曼福，纂著日精，至以为慰。

此间军事，自徽、宁失后，局势过促。地小无舞袖之方，梦中无伸足之处。十一月普军败挫，建、东、都、鄱、浮、彭六邑同失，祁门老营孤悬被困，幸左、鲍将黄逆一股击退。方庆更生，而伪侍王李世贤一股又陷乐平、景镇，断我后路，塞我粮源。现以左、鲍两军夹击景镇，而老营抽兵力攻徽州。若二者能一处得手，庶米粮可通，不使三万军士尽陷重险之中。抚、建股匪深入腹地，本拟檄鲍公由省城援剿，因景镇之变，不能不令先援老营。闻樟树已失，不知瑞、临得保无恙否？珂乡罹水火久矣，劫数犹未满耶？

来示询及古文之法，仆本无所解，近更荒浅，不复厝意。古文者，韩退之氏厌弃魏晋六朝骈俪之文，而反之于六经、两汉，从而名焉者也。名号虽殊，而其积字而为句，积句而为段，积段而为篇，则天下之凡名为文者一也。国藩以为欲着字之古，宜研究《尔雅》、《说文》、小学、训诂之书，故尝好观近人王氏、段氏之说；欲造句之古，宜仿效《汉书》、《文选》，而后可砭俗而裁伪；欲分段之古，宜熟读班、马、韩、欧之作，审其行气之短长，自然之节奏；欲谋篇之古，则群经诸子以至近世名家，莫不各有匠心，以成章法。如人之有肢体，室之有结构，衣之有要领。大抵以力去陈言、戛戛独造为始事，以声调铿锵、包蕴不尽为终事。仆学无师承，冥行臆断，所辛苦而仅得之者，如是而已。自顷群贼逼处，无日不在危机骇浪之中，偶一展卷，都无意绪，不足仰报故人。勉惜分阴，以光绝业，瞻企不尽。诸希心鉴。

417. 复胡林翼三月十一夜

乞代催鲍军速攻景镇，附议养生及行军之法。

润之宫保老前辈大人阁下：

接三月初六惠书，知玉体稍痊，夜能成寐。此最好消息，庆慰无已。

观所致希庵、逸亭信，切当事理。贼非必果不可破，而事机往往差错。如鲍公由下隅阪至鄱阳，不满二百里，又系渠去时熟路；而乃坐船赴湖口，迂绕三四百里。闻各营官皆有家眷在水次，遂令祁、景军心震恐。乞公为我催之。

侍近恶闻高言深论，但好庸言庸行。虽以作梅之朴实，亦嫌其立论失之高深。其论公之病，侍亦虞其过于幽渺，愿公从庸处浅处着想。圣人言：“不逆诈，不亿不信。”吾辈且当不逆死，不亿不起，以为养生之法；不逆败，不亿不振，以为行军之法。公为莞尔否耶？

差弁从乐平来，闻左公初六日获一胜仗，不知确否？顺问台安。

418. 致朱品隆李榕三月十二日卯正

攻徽各营当可开仗。切不宜专信外间浮言。大岭坐探断不可少。

云岩、申夫尊兄阁下：

进攻徽州各营，十一日尚未接仗，今日天气晴和，当可开仗。有戈什哈徐兆熊自乐平回，闻左军初六日获一胜仗，接左公初六辰刻信，但言是日出队也。攻徽如不得手，湘、强各营准于十六回祁。米粮一事，顷又札饬北岸由建德陆运矣。顺候日安。

再，云岩处探卒须探至四十里岭以外臧家湾一带，或坐探于岭头。如贼果过岭，探卒可一日赶回，贼须三日乃能到也，切不宜专信外间浮言。如前此招抚局难民言左军败挫，右营亲兵言左军被围，皆不甚确，况外间传言，其可信乎？大岭坐探断不可少。米行近日有探信否？并询。

419. 复左宗棠三月十二日辰初

请左、鲍夹击景镇，冀解此重困。章门应可保全。

季翁仁兄大人阁下：

十一日申刻，戈什哈徐兆熊携到初六辰刻惠书，具悉。是日出队，徐弁言，初六日晚间遍传尊处获胜仗也。

弟决计守黟、休、祁三县，一面进攻徽州，一面请尊处与鲍公夹击景镇，冀得解此重困。徽城贼多而狡，恐难得手；景镇乘阁下屡胜之威，益以鲍公夹击，或可驱逐出皖。弟惟坚守以待而已。

章门有祥字营，是江西第一好营，益以老湘二新营，应可保全。

润帅病略好些。即问台安。

420. 复江长贵三月十二日辰正

捐米为数究有若干？恐张璧田来徽夹击，为时已迟。

良臣尊兄大人阁下：

十二辰刻接十一未刻惠书，知捐米业已写定。为数究有若干？悬盼无已。

各军初十日进兵，十一日尚未接仗。璧田军门如能来徽夹击，甚好！甚好！但恐尊处信去，渠来已迟，此间各队不能不收回祁门耳。复候刻安。

421. 复张运兰三月十二日巳刻

攻徽若不得手，或接攻一日，或接攻二日，请与唐、娄等商酌。

凯章仁弟阁下：

接十一夜来缄，知昨日进队整齐，至以为慰。今日若不遽得手，或十三接攻一日，或十三、四接攻二日，由阁下与唐、娄诸君商酌。仍须看定天气，凡先夜有肃清之象，无燥热之气，则次日必晴。

戈什哈徐兆熊自乐平归，言左军初六获一胜仗。江军门信来，言祁门已写定捐米近万石。知注并闻。顺问台安。

桂生、峻山均此。

422. 致张韶南隋藏珠三月十三日巳刻

十二夜敌匪偷营，各营惊溃。请筹发霆副后营帐棚。

伴山、龙渊尊兄阁下：

十二夜贼匪偷营，各营惊溃。一、二、三旗左右翼，侍壮各营及亲兵营，霆、礼、峰等十四个梁子完全无恙，仅失锡碗而已。湘、强及四、五、六旗败挫颇甚。霆副后营未领帐房〔棚〕，请即刻筹发。现派三霆守渔亭也。顺候台安。

423. 加张运兰片 [1] 三月十三日未刻

请传令饬旗上各勇各守原垛。

顷查旗上之向来守城，自徽归来，即在原处煮饭，原处铺床。其湘前营之代为守城者，已将床、锅腾开矣。应请阁下传令，饬旗上各勇各守原垛，庶湘前之勇各归原馆，彼此均得所矣。顺候凯章仁弟台安。

[1] 原件无标题，此据内容所加。

424. 复吴坤修三月十四日巳刻

攻徽受挫，休、祁各军士气日减，只能坚守，不能进战。防守湖口咽喉要地，断不可轻动一步。操演时严禁扰民。

竹庄仁弟大人阁下：

十三日接初七日惠书，具悉一切。

此间因景镇失利，饷道已梗，众思力攻徽州，以通浙中〈之〉接济。初五进攻一次，因天雨小挫，伤亡二百人。十二进攻一次，是夜贼匪焚村劫营，我军惊溃者八营，完全无恙者十四营。从此休、祁各军士气日减，只能坚守，不能进战。专盼左、鲍攻克景镇，庶可转危为安。

省门有刘胜祥一营，又有凯章胞弟新到二营，俱扎进贤门外，谅已安如磐石。阁下防守湖口，咽喉要地，断不可轻动一步。现有公牍饬阁下综理敝处往来文牍。目下防务尚松，请派勇夫驰送；将来防务吃紧，再行添雇民夫。总须选择捷足，无以跛鳖〔蹩〕充役也。

贵营哨弁保奖，即日出奏，照单不核减一字，来牍即先批发，均请放心。操演日勤，甚慰！尤以禁止扰民为第一义，无视为老生常谈而或忽之。顺问台安。

425. 复李榕三月十四日巳刻

三、四月内力办者三事：通东流接济，办米，丈量各处濠沟。兹有一信，请派一妥人面交春霆，守取回信。

申夫仁弟阁下：

接十三辰刻来信，既有两月之粮，则景镇、安庆必有一处得手，此间可以坚守无疑也。

三、四月内，吾辈力办者三事：一曰通东流接济，二曰办米，三曰丈量各处濠沟。此外皆置不问可也。

久不接春霆信，不知渠到何处。兹有一信，请阁下与云岩派一妥人送去，面交春霆，守取回信为要。穆海航信付去。顺候台安。

426. 致娄云庆熊铁生三月十四日申刻

老湘营之帐棚、营盘，可借与霆营用。

昨因副后营无帐棚，曾写信至祁门支领。兹因老湘营之两营暂留休宁，不回渔亭，其所用之帐棚可借与霆后营用，其营盘亦可腾与霆营住，即不必另向祁门领矣。此致娄、熊营官阁下。

427. 致张韶南隋藏珠三月十四日酉刻

告饷银四万两之搬运、派用诸事。

泮山尊兄、龙渊尊兄年大人阁下：

顷王少岩专人来，带有与阁下信件。弟拆一阅，系为银四万两搬运事。兹办札稿二件，请即交申夫、尚斋二君，饬承缮就。阁下另复一信，派人同少岩来足带去。建德游勇太多，所以不走东、建二县者，避游勇也。

至少岩另片称鲍公须留万两一节，本日接鲍公禀，业经批准。兹将原批抄阅，迟日另录批札台。如鲍公已派员随至东流守候领银，则此次须分一万与之，盖新勇初到，无银则寸步难行。若鲍公未派人守领，则往返动须十日、八日，待下批陆令解到，再行少给一万可也。请阁下函知少岩为荷！

再，老湘营前扎渔亭之二营暂回休宁。其帐棚即腾挪与霆副后营用，昨日敝函取之帐棚可不发矣。顺问台安。

428. 复王必达三月十四日

攻徽受挫，祁、黟、休诸军不能言战，仅可勉守。子弹、火药等物，请催速解。

霞轩仁弟阁下：

十三日接初五日及初一、初三惠书，具悉一切。

自景镇既失，饷道已梗，此间众议谓宜速攻徽州，以通浙中之接济。遂派各军攻徽，人数近万，国藩亦自来休宁就近调度。初五进攻一次，因天雨小挫，伤亡二百人，叶光岳、胡玉元两营官阵亡。十二进攻一次，是夜贼匪焚村劫营。二十二营中惊溃者八营，完全无恙者十四营，伤亡比初五略少，而士气日减，贼氛太〔大〕长，殊为可虑。目下休、祁、黟诸军不能言战，但可勉守。专盼左、鲍二军攻克景镇，或待安庆克复，舍弟移军来建，庶有转危为安之一日。

转运局之移，亦事势不得不尔。现已改设下隅阪，文书改于湖口吴营汇总专送，均另有公牍矣。省城有刘胜祥、张运桂两军，必可无虞。此间得以令鲍军放心攻镇，至慰！至幸！

祁台火药足敷月余之用，惟子弹、火绳甚少。转运局尚有存储，请催速解。饷项缺乏异常，二月间有公牍嘱粮署分任十万，赣署八万，此时赣路又梗，实深忧灼。顺问台祺。休宁城中

429. 致朱品隆三月十四日

祁门须另修碉垒驻防。北门四垒，宜缩小一多半，另于西门、南门修四小石垒。唐义训两挫，难以自振，另调霆字三营扎渔亭。

云岩尊兄阁下：

十二夜之挫，想已闻其详矣。共二十二营，挫溃者八营老湘四、五、六旗，强中三营，湘前一，震字一，完全无恙者十四营。现在兵力虽不能战，尚可以守。一二月之内，或左、鲍克景镇，或舍弟克安庆，扎万人于建德，扎二千人于桃树店，必有转机。所有应商事宜，开列于后：

一，余回祁门不住旧处，或住河边石碉之内，或另修石垒，总宜迅速修成，以便归祁。请阁下经理。

一，北门四垒，阁下现住之垒，宜缩小一多半，其后面就旧墙，其前面至瓦屋而止。所有火药窖及内银钱所，皆应围于垒外。阁下所统四垒，愈小愈好。另于西门、南门修四小石垒，亦请尊处拨人守之。垒亦愈小愈好，极多不过一哨人，少则五六十人足矣。

一，余住之碉垒，不过带亲兵戈什哈五六十人，其亲兵营另修墙子。

一，唐桂生两挫之后，难以自振。现调霆字三营扎渔亭。恐渔亭疏失，祁、休中隔也。此候台安。

营务处、粮台均此。

秋浦兄信言新捐例，有湖北咨到新例一本，仓卒未查出。璧田军门已回淳安矣。休宁城中

430. 致鲍超三月十四日

鲍军缺饷，胡十日内有二万串钱可济。望即日进兵。攻徽不克，现饬各军稳守，不再进战。

春霆仁弟大人阁下：

久未接来信，不知台旌现抵何处？得胡宫保信，言十日内有二万串钱可济贵军，至慰！至幸！吾深以贵军缺饷为虑，且以为愧，得润帅此项，不啻久旱之雨。望即日进兵，或先走鄱阳，或直攻景镇，请探明贼踪酌办。景镇一日不克，则祁门一日无接济。

昨派各营进攻徽州，初五日小挫一次，十二夜小挫一次。现饬各军稳守，不再进战。知念并闻。顺问台安。

431. 致张运兰三月十四日

望将帐棚让与霆营，宜饬各勇速种青菜。

凯章仁弟左右：

贵部前扎渔亭之两营，暂不赴渔。所有该处之帐棚，望让与霆营支用，将来由粮台以新者奉还可也。

此间无青菜可买，宜饬各勇速种萝葡菜之类。祁门所种者半月可食。顺问刻安。

432. 致李榕朱品隆 [1] 三月十四夜

此时安危，休、祁正复相等。请朱在祁修一坚垒，垒成即回。

申夫、云岩尊兄阁下：

十四夜接两君惠缄，嘱鄙人回祁，意甚肫切。又畇荄在渔亭连发二信，尤为恳至。惟此时以安危较之，休、祁两处正复相等。休东防徽州，北防太平，两面受敌；祁北防禾、洪，西防赤、榉，南防景镇，三面受敌。祁仅云部二千人，皆新挫之余；休有凯部四千人，新挫者三营，完好者六营。子药则祁多于休，米粮则休、祁相等。休城修整颇固，祁城刻刻可危，而垒亦不甚可恃。鄙意请云岩为我修一坚垒，或石碉、石垒，有一成者再行回祁。非好自处危地也，正谨慎求稳着也。祁有可恃之垒，则速归矣。顺候台安。国藩顿首。

[1] 此件据国家图书馆所藏曾氏手迹整理。

433. 致李续宜三月十五日巳刻

攻徽失利，士气日减。祁、黟、休仍处危困之中，唯坚守以待景镇、安庆佳耗。

希庵仁弟亲家大人阁下：

三月十三日接初四夜滠口惠书，敬悉一切。

黄、德、云梦等处虽陷，似尚非制命之症。得雄师分投防剿，又有骆帅援师从西而下，北岸终可无虞。

润帅病体闻近日差就痊愈，精神亦渐轩爽，似不至有它虞。

南岸危险迭见，一波未平，一波复起，自二月中旬饶河梗阻，祁门运道不通，至三十日陈镇一军败溃，景德镇失陷，尤为切肤之灾。众议以为宜力攻徽州，通浙中接济之路；绅民亦均谓徽州一克，则饷项取之本地，即不甚缺。三月初二派各营攻徽，人数近万。初五日小挫一次，伤亡二百人，失两营官。十二日再攻一次，是夜〈贼匪〉焚村劫营 [1] ，我军二十二营之中，惊溃者八营，完全无恙者十四营，伤亡不如初五之多。而士气日减，贼氛大长。

目下伪侍王大股盘踞鄱阳、景镇一带，伪忠王大股由抚、建内窜樟树、新淦一带。景镇之贼日内力扑左营，若待鲍军赶到，两面夹击，或可歼此强寇。侍逆破而后饷路可通，忠逆破而后厘源可开，二者均大不易。来示谓坏事则反过之，以鄙人观之，殆不及也。祁、黟、休三县本在危困之中，然平日不能预筹全局，此际断无舍军民而它去之理，但坚守以待景镇、安庆之佳耗而已。

桂生两次败挫，不得不归咎于阁下之训练无素。待北岸大捷后，公当设法来援，以赎前愆，可乎？诸维心鉴。顺问台安。休宁城中

[1] “贼匪”二字据岳麓书社《曾国藩未刊往来函稿》补。

434. 复吴坤修三月十五日

休宁食米、军火尚可支月余。湖口、九江防务，请与万、丁、蔡诸君认真筹办。

竹庄仁弟大人阁下：

十四日奉复一函，旋接十一日午刻手书，知鲍军于十一日由湖口直趋饶、景。若左军在乐平相持未决，计可与鲍公收夹击之效。

此间食米、军火计尚可支月余。现在下隅阪设转运局，陆运至祁，虽不能多，慰情良胜无也。仆来休宁小住旬日，人人皆劝稳驻祁阊，与来示不约而同。日内自当回祁，以慰雅念，实则两邑皆不甚稳。如使景镇夺回，又两处皆不甚危也。

湖口、九江防务，请阁下与万、丁、蔡诸君认真筹办，千万之嘱！即问台安。休宁

435. 致胡林翼三月十五日

攻徽失利，祁门亦不可恃。江省有刘、张二营，似可无虞。

润之宫保老前辈大人阁下：

十四日接初八惠书，敬悉玉体日痊，精神清爽，至慰至幸！

此间攻徽州者近九千人。十二夜贼匪焚村劫营，我军二十二营中，惊溃者八营，完全无恙者十四营。伤亡不如初五之多，而士气大减，贼氛日长。本日来休城外，不知果猛扑否？云岩等劝我急回祁门，实则祁亦不可恃也。

春霆初十日自湖口起行赴鄱，不知左公能在乐平久持以待鲍军之夹击否？江省有刘胜祥、张运桂凯章之弟二营，似可无虞。此外则皆值阽危之际，未卜能出此险否？

侍往时自处过亢，近日学公之虚心，略有入处。而时事相迫，日处危机骇浪之中，不克从容渐进。昨劝公不逆不亿，侍日来逆亿殊甚，且近慌乱，尤以为愧。复问台安。

436. 致张韶南隋藏珠三月十五日

废锡不可为子弹之用。当由下隅阪赶紧陆运，或请姚扎桃树店，专办陆运事件。

泮山尊兄、龙渊尊兄年大人阁下：

专足来，接惠书，知十三、四奉达两函，尚未入览。

米仅六千石，殊不为多。日内收到捐款，即当先行给价。废锡不可为子弹之用，锡熔化而铅难化。徽、休间大屋多锡枧、锡溜，日内被游勇拆去，收买当不甚难，试行制办果易熔否？

趁此桃树岭一线未梗，当由下隅阪赶紧陆运。或请秋浦兄驻扎桃树店，密传浮梁令亦驻该处，雷厉风行，专办陆运事件。子药、火绳均须为三月之储。平日不操演，除贼围营外，不放一枪，当尚易接济也。景镇得手，即咨浙军会剿。复问台安。

437. 复李榕 [1] 三月十五日酉刻天黑时泐

外间颇言贼踪已近石牌，应请即于十六日拔营回省；吴牧水营酌留一二船于东流，余亦全带回省。

申夫仁弟左右：

十五日未刻接十三夜惠书，具悉一切。

贼匪回窜之说，恐不可信。本日一牍调贵军回剿北岸捻股，已接到否？

外间颇言贼踪已近石牌，省城除湘后、义从三营略佳外，余三新营皆不可恃，应请阁下即于十六日拔营回省，酌留一二营于东流，待李淳元来换班后，再行北渡，阁下可率三四营星速来省也。

吴明善之水营酌留十 [2] 二船于东流吴牧亲驻东流，余亦全带回省派哨官带回，请阁下即传谕吴牧知之。顺问台安。

国藩顿首

[1] 此件据阳湘提供的曾氏手迹补。

[2] “十”，疑为“一”。

438. 复刘建德三月十五夜

请拟一旧捐实收式样实稿。催捐式最要紧，不必来休。

馨室尊兄大人阁下：

顷接十四、五两次惠缄，具悉一切。

江职员于新写千二百两之外，其旧捐仍须勒缴，不可宽贷。若非万分危迫，仆亦不肯勒民以供军也。实收式样，请阁下拟一底稿，以便核定发刻。催捐事最要紧，台旆不必来休。顺问刻安。

439. 致左宗棠三月十五夜

攻徽受挫，士气日减，专盼左、鲍克复景镇，乃有转机。

季高仁兄大人阁下：

数日不接惠书，正深悬系。今日有勇自婺源来，言沿途遇逃出难民甚多，皆言贵军在乐平大胜，被掳者均得逃归云云。为之一慰。

此间攻徽各军十二夜又挫一次。盖打行仗未带锅帐，在附城大村打馆，贼以二更焚村劫营，我军二十二营中，惊溃者八营内有凯部三营，其二营惊而不溃，完好无恙者十四营内有凯部六营。虽伤亡不满百人，而士气日减，贼氛大长。现在敛兵为坚守之计，专盼贵军与鲍公克复景镇，乃有转机。

景镇如克，应请贵部迅速跟追，力夺婺源。贼若不能占婺邑之坚城，则可不再踞上溪口，再踞屯溪，而徽城仍可得手。尊处当此大敌，苦战之后，如能摒挡速进，则以千余人进婺源，六千人进屯溪，上之上者也；若太疲乏，不能远行，亦须速进婺源为妙；若目下正在相持之际，则须待鲍军来，以收夹击之效。顺请台安。

440. 致朱品隆李榕 [1] 三月十六日

务宜竭力加修祁门碉垒及历口濠沟。

云岩、申夫尊兄阁下：

十五夜接申君信，急催鄙人回祁。鄙人非敢弃祁不顾也，惟念休、祁、渔、柏、羊、历六处，祁门尤难放心。一座空城，仅来数十贼即可焚烧。城焚则北门四垒亦大失势，而远近传闻，尤不冠冕。鄙人若不在祁，仅云岩在祁，则守垒而不守城，于职分无亏也。目下四垒并不甚可靠，必须赶紧加修，以为云岩自全之计；又于南门、西门外修小石垒三四座，以为卫城之计；又将河边石碉修成，为仆全身之计。三者俱就，仆自迅速回祁。若犹是前此四垒，以新挫之营守之，贼至必溃，何足恃哉！务宜竭力加修，千万千万，至嘱至嘱！顺问近安。国藩顿首。

再，历口三营亦不放心。请云岩严嘱沈、张加挖濠沟。只就现濠加深，不可另挖一道。又请晓岑兄切致芋庵，专以修濠为事。贼若再至，不特祁门无兵往援，即历口营内亦不可乱放一枪。一则火药宜省，二则恐其久围，药尽而尚不去也。务宜再三叮嘱。现接探报，南京老贼往援安庆，调石埭刘、古部下五千人往守南京。纵系的信，亦不可不防。又行。

[1] 原件藏北京图书馆，有正文而无加片，时间署为二月十六日，而家藏稿本署为三月，文中所言事亦在三月，知原件二月为三月之误。此次修订，承蒙阳湘提供加片手迹，从而据此手迹再予订正。

441. 复吴敏树三月十六日 [1]

赞吴排定付刻毛西垣遗诗之举。

南屏仁兄大人阁下：

顷奉惠书，敬谂道履康愉，著造宏富，至以为慰。

弟以徽州战事，自祁门来休宁，《西垣诗集》尚未得见。此君要自迥出辈流，七律尤为卓绝。经阁下为之排定付刻，知去取自有义例，逝者为不朽矣。国藩于诗，本无所解，当道光辛丑、壬寅间，于西垣诗卷妄有评骘，追思多可笑者。阁下不概刊落而附赘其上，适足以点污西垣。王介甫诗云：“瓦亦自破碎，岂但我血流。”此事亦有损于西垣，岂但弟之耻哉！ [2]

[1] 原件无时间，此据曾氏《日记》定。

[2] 曾氏家藏稿本在此处有勾勒印记，疑有删节。

442. 致彭毓橘三月十九夜

请速回安庆，布置防守，不必管南岸事。

盛南表弟阁下：

顷接九舍弟信，请阁下至东流、建德料理转运事件。安庆现当十分吃紧之际，阁下为该军必不可少之人，请即日速回安庆，布置防守，不必管北〔南〕 [1] 岸之事。特此飞布，即问近好。

[1] “北”字显系“南”字之误。今据《日记》、《家书》是正。

443. 致左宗棠三月十九夜

霆部副左、新中等营均不可恃。敌若败退，求饬部下追至婺源，无令踞城。

季高仁兄大人阁下:

弟以十九日自休宁回祁。接鲍公信，内有抄阁下十四夜函，云日夕不能收队，至为悬系。

此间纷传景镇无贼，想全趋乐平矣。日内已与鲍军会合否？霆部之副左、副前见仗太少，新中尚未见仗，河溪营亦不可恃，乞公与鲍公体察一番。贼若败退，求饬贵部追至婺源，无令踞城为妙。顺问台安。

444. 致杨岳斌三月二十日辰刻

请将杨占鳌一营调回。陆运之事，不必派水勇往护。

厚庵仁弟大人阁下：

前有公牍请阁下派船至都昌。旋接大咨，知已派杨占鳌赴该县，又咨请酌派水勇护送陆运。兹饶州之贼全萃乐平，左、鲍两军往剿，应可无虞。而北岸值万分紧急之际，尊处之船全行派出，身边为之一空。特此飞布，请将杨占鳌一营调回。陆运之事，敝处另行经理，阁下不必派水勇往护，免致船上误事。敝处亦另札杨占鳌速归矣。顺问台安。

445. 复吴坤修三月二十日

祈详示武穴、黄梅、宿松失守状况。攻徽无利，现已收回。鲍、左拟会剿乐、景。已札止杨占鳌带船赴都昌。

竹庄仁弟大人阁下：

十九日接十四日惠书，知武穴失守，九江戒严，尊处拨江必胜往守。至慰！至慰！又闻黄梅于十三日不守，宿松于十四日不守，想即武穴股匪。尚斋接其弟湖口信，又言武穴未失。均祈详示。

此间两次攻徽无利，现已收回。祁门各岭，日内平安。鲍军在故县渡过，拟会合左军先剿乐平，后剿景镇。闻杨占鳌奉杨军门之檄，带船赴都昌，兹以札止之，请专人送去。即问刻安。

446. 致彭毓橘 [1] 三月二十日申刻

务祈于即刻带两哨队伍速回安庆，所有转运事宜概不必管。

盛南表弟阁下：

十九夜寄去一缄，嘱贤弟速回安庆，不知何日可到？

闻黄梅之贼十六夜到石牌，计十九必到集贤关。务祈阁下于即刻带两哨队伍速回安庆，帮同照料，无得片刻迟延。所有转运事宜，或张小山接办，阁下概不必管也。顺问近好。

[1] 原件无标题，此据内容所加。

447. 复毓科三月二十一日午刻

祥营自当留省，请即令张军来皖。目下尚无力分兵援吉、袁。信、玉、丰三城兵力尽敷防守。广、玉、湖、建守城有功人员，应概予优保。若抚、建、广、浔四府得人，则省城安如泰山。

右坪仁兄大人阁下：

十九夜接奉初十日惠函。久不得手示，此次如获至宝。应复应商之件，分条奉布如左：

一，省门现有刘胜祥一军，张运桂一军，闻人心安定，买卖照常，极慰！极欣！鲍军目下不能赴省，祥营自当留省，不可回信州矣。闻已饬添三百六十人，应请再令添募百四十人，弟前此已面允其添五百人也。该将带千余人尽足胜任。至张运桂之千人，其兄凯章望其速来皖南。如果省城安稳之至，请阁下即令张将来皖，归凯章处。

一，左京堂于初六、初十、十三等日，均在乐平大获胜仗，现令鲍军亦至乐平会剿。如能将伪侍王股匪击退，则江西之北边必可安静，仅南路有伪忠王一股在腹地耳。弟必拨一军赴吉、袁一带痛剿，目下力尚不能，亮之。弟自三月初二日赴休宁督各军攻徽，初五、十二日两次小挫，十九日仍回祁门。现在饷道不通，兵勇五个月未发饷。又安庆舍弟一军于十八夜援贼来扑，正值危急之际。然当壹意坚持，以待事机之转。若景镇、安庆有一处得手，则可分兵援吉、袁矣。

一，阁下札屈道添五百名，王道添五百名，与弟处之批不约而同，甚妙！甚妙！来函留刘芳成宝后勇七百名，大咨则并此已全裁去，弟意亦以全裁为是。信、玉、丰三城有四千六七百人，尽敷防守。其彰奇现留之千名，将来亦请全裁，目下不可太骤。来示所见甚是。应缓缓图之。

一，建昌官绅文武坚守二十余日，实为非常之奇功，应概予优保。请尊处主稿，挈列敝衔。黄守应饬司详实授建昌府，并保以道员记名，遇有江西道缺，请旨简放，赏戴花翎。其二子亦应优保。弟拟将广信、玉丰、湖口、建昌数处守城之功，专折特保数人，亦会列台衔也。阁下去年委钟署广信，委黄署建昌。二守保全两郡，收此奇效，老眼无花，钦佩之至。顷委蔡署九江，人地亦极相宜。惟抚州钟守不甚得力，临川马令尤浮滑，应请阁下另委能手署此两缺。若抚、建、广、浔四府得人，则省城安如泰山矣。省垣城守不可一日无备，前函商以王守必达署首府。渠充敝粮台提调，于各营皆易联络，才能肆应，于守城亦有阅历，如此位置，似尚妥善。许守不谙军旅，饬司另委一缺可也。

敝处艰险之状，以此两月为最，然军心尚不涣散，足慰垂廑。复请台安。不具。

448. 致唐义训娄云庆三月二十一夜

认真赶挖渔亭各濠，以防景镇遁敌，并派人至上溪、浙岭等处梭探。

顷据探报，景德镇之贼已于十八日退尽，十九日即至婺源，想是确信。此股虽是败贼，然人数极多，不可不加意严防。请将渔亭各濠认真赶挖，二十四以前挖毕，至少亦须二丈深。千万！千万！一面派人至上溪、浙岭等处梭探为要。顺候刻安。唐、娄大人。

449. 致张运兰三月二十二日辰刻

求梭探婺源一路敌情。黄州之敌已回窜安庆城外。

凯章仁弟大人阁下：

在休旬余，醉酒饱德，情文周挚，感谢不尽。

自十七早接左季翁十二夜信，与阁下共阅后，嗣后未接续音，仅接鲍公十五申刻一信。内抄左帅十四夜与鲍信，系约鲍同赴乐平，想鲍公十六、七日必已与左军会合矣。日内外间纷传景镇业已克复。江军门之探报则言贼由甲路中云回窜，已至婺城等语，似亦非尽无因。惟未接左、鲍信，终不可恃。求阁下梭探婺源一路为要。

黄州之贼回窜，于十八夜至安庆城外。十九日因雨未出队，二十日、二十一想已围逼舍弟营盘。该处外濠极深，或足抵御。知注并闻。顺问台安。

450. 复江长贵三月二十二日辰刻

已饬渔、休两处严防敌窜婺源。

良臣尊兄大人阁下：

二十一晚接惠书，言乐平之贼仍窜甲路、富村等处，并盘踞婺城云云。景镇、乐平之贼若未退清，左、鲍二公必有信来；兹数日无信，想尚在紧急之际耳。

婺城贼踞之说，贵处探卒所亲见乎？抑在中途闻百姓谣传乎？凡谣传难以尽信。贼果窜婺，已饬渔、休两处严防矣。复候台安。

451. 致张运兰三月二十二日

请勤探婺源、五岭、浙岭等地敌情。

凯章仁弟大人阁下：

戈什哈徐兆熊自乐平归，知伪侍王实于十五日败窜而去，十九日已陷婺源。此间纷传景德镇之贼于十八日退清，必确无疑矣。湖北孝感县于初九日克复，左信抄呈。婺源、五岭、浙岭，请尊处勤探。即问台安。

452. 复左宗棠三月二十三日巳初

请速进军，以二千人守婺源，五千余人驻屯溪。陈玉成日内必猛扑曾国荃营壕。拟以刘荩臣军为三省公同游击之师。

季高仁兄大人阁下：

二十二日戈什哈徐兆熊自乐平归，接十六日惠书，得悉十四日贵军大捷，十五日侍逆鼠窜而去。至幸！至慰！

黄文金、李世贤两大股悍贼，均赖大力驱除，岂特弟之私喜，江、皖全局当有转机。景德镇贼果于何日退净，此间至今无确信。十九日弟回祁门，是夕专戈什哈至景德镇探查，亦尚未归。尊处十五夜赐书至今未到，十七以后计又有赐缄，亦不知何处浮沉也。所欲商之件，条列如左，即求卓裁：

一，婺源日内正值茶市畅旺之时，申令收茶厘二千四百余金，全不解台，尽行冒销，现已撤参。应请贵部速进，以二千人守婺源，五千余人驻屯溪。一则阁下与休宁凯章军合势，徽城可以速下；二则婺源之茶、屯溪之厘大可济饷。其婺源县令，亦请由贵营委员中选择一人，弟即札委可也。

一，四眼狗于十三日破黄梅，十四日破宿松，十八日至集贤关，十九日因雨大未出队，二十、二十一、二等日必猛扑九舍弟营壕。如景镇、饶、乐果已一律肃清，当檄鲍公仍赴东流、建德一带。怀宁危，则鲍公渡江救援怀宁；安，则鲍公扎张家滩一带，以屏蔽饶、景而规复池州。

一，官相奏请骆帅先援湖北，后援江西。骆帅奏自率黄子春军入蜀，而派刘荩臣四千六百人由鄂援江，计日内必在德安、云梦等处。弟函商润帅，拟以刘军安置九江、瑞、临一带，为两湖、江西三省公同游击之师，北不渡大江，东不渡赣水。阁下最初所料，防李寿〔秀〕成由瑞、临趋浔者，得此一着，应足御之。荩臣于瑞、临本是多年熟游之地，而其兵力亦尽足制李寿〔秀〕成一股，阁下与鲍公皆可不必回顾江西腹地矣。

一，骆帅弹劾翟中丞，廷旨以毛寄云任之。此君好人好心，能听善言。公所见湖南利弊，有应行兴除者，乞示知。弟与润帅皆可转告，兄亦可自告之也。顺问台安。

453. 致胡林翼三月二十三日巳初

南岸局势已松。怀、桐吃紧，鲍军恐救援不及。请饬刘荩臣速赴九江。

润之宫保老前辈大人阁下：

二十二日接左帅十六日信，知渠十四日又获大捷。伪侍王于十五日鼠窜而去，景德镇亦有克复之说。南岸局势已松，可释廑念。

狗逆狂窜集贤关，日内猛扑舍弟营濠，不知若何危险，思之震悚！闻孝感于初九日克复，希帅可率成镇一军回援怀、桐否？饶、景如果一律肃清，必檄鲍军救援江北，但计期已在半月以后。怀、桐之安危，在此五日之内已决雌雄，不待半月也。

刘荩臣岳昭一军，骆帅奏令先援湖北，后援江西。鄙意欲置之九江、瑞、临之间，为江、楚三省公同游击之师。侍与左一信，抄呈一览。阁下如以为可，请饬刘军迅赴九江防剿李秀成股匪，侍不知荩臣现在何处也。顺问台安。

454. 致鲍超三月二十三日巳正

请速赴安庆救援。

春霆仁弟大人阁下：

自得十五日惠书后，未得续音。

闻伪侍王李世贤已于十五日鼠窜而去，十九日陷婺源县，不知景镇、鄱阳现已一律肃清否？如果一律肃清，则请阁下迅率所部仍回下隅阪，以便渡江救援安庆。四眼狗于十八日至集贤关，十九日因雨未出队，二十日入安庆城，计日内城贼援贼必猛扑舍弟营濠，求阁下迅往救援。千恳万恳！兹将舍弟家信抄送一览，望与左帅并阅。请阁下即日拔营前赴江滨，仆亦于二十六、七日拔营赴东流，或先与阁下在桃树店一会，或至建德相会，统祈速酌飞示。即候台安。

455. 致张秉钧三月二十三日

请速解银以济安庆眉急。

小山尊兄阁下：

闻台旌已至东流，不知现移下隅阪乎？抑仍在东流城外乎？

安庆舍弟处日内危急之至，又无银钱可用。王令所解之四万两，想已交张遇春解祁。汪令所解之二万，请即用舢板送交安庆舍弟处，以济眉急。仆亦于日内赴东流，饶、景、鄱、乐已一律肃清矣。顺问台安。

456. 致彭玉麟三月二十四日

安庆危急，已派朱、鲍往援。

雪琴仁弟大人阁下：

专足至，接十三夜信，知孝感已克，复将谋德安。至慰！至欣！

狗逆以零支牵制上游，而自率悍贼直扑集贤关，日内舍弟处十分紧急。国藩令朱云岩带五百人前往帮同守濠，令鲍春霆带八千人由红店往援，鄙人亦移驻东流。兹将批春霆禀抄呈一览。顺问台安。

457. 致杨岳斌三月二十四日

朱、鲍往援北岸，求预备船只。

厚庵仁弟大人阁下：

狗逆到皖即与城贼通气，而舍弟反东西隔绝，殊为可虑。国藩令云岩带五百人由东流至盐河登岸，以助守濠内，大约二十八、九可到；又令春霆带八千人由下隅阪至红店登岸，助攻关外，大约三十、初一日可到。两起需船，均求阁下预备。鄙人二十六日拔行，计三十日、初一可抵东流。舍弟阅历尚少，此次扼御悍贼，坚守十余日，殊不放心。请阁下代为照料一切，不胜感荷！顺问台安。

458. 复陈源豫三月二十四日

白金三百两，拟交陈杏生兄弟。此间军事危险至矣。

季牧仁弟亲家大人阁下：

专使至，接惠书。具悉兴居康吉，政祉增绥，至以为慰。

白金五百两，其建昌之二百即已领收，其蜀中之三百，即日当专人送至省城，交杏生兄弟三人领收。此项系树堂捐买功牌所得，本属无主之物。兹以付杏生兄弟，以为阁下分颁诸侄也可，以为鄙人赠同年之子也可，以为树堂恤故人之子亦可。

此间军事危险至矣。自去冬至今，常有悍贼二十万围绕祁门之左右前后。兹幸三面肃清，仅前面有贼，可谓万幸。而舍弟在安庆又被悍贼围攻。兹将本日附片一件、鲍镇一批抄呈，可得梗概。

阁下欲离闽赴营，兹备公牍奉达。顺问台安。

459. 复吴坤修三月二十四日

安庆危急，已飞调鲍军往援。

竹庄仁弟大人阁下：

顷接二十日手书，湖口至祁，四日始到，犹嫌其迟。

伪侍王二十万众经左军屡次痛剿，殊快人意。目下饶、景、浮、乐一律肃清。惟安庆紧急，飞调鲍军往援，鄙人亦即日移驻东流矣。兹将批鲍禀语抄览。外官相公文请即递去。顺问台安。

460. 复吴嘉宾三月二十四日

建昌之守，当议一长久妥善之策。江西北境肃清，安庆又被围逼。

子序仁兄同年大人阁下：

使至，接惠书。伏承兴居康吉，勋祉日崇，至以为慰。

建昌无兵无饷，坚守二十余日，可谓奇功。尊处异军特起，足壮郡人之心，而寒逆贼之胆。此举其偏而不蠢乎！弟自去冬以来，艰险万状，无一旅往援建昌，引为大疚。此后建昌之守应如何而臻永固，请阁下与印山太守及诸官绅议一长久妥善之策，当即照所拟办理。

伪侍王一股绵亘鄱、乐、浮、景、婺等处二三百里，为数不下二十万，左军屡次痛剿，驱之东还。目下江西北境一律肃清，而舍弟安庆一军又被四眼狗围逼。一波未平，一波复起，无日不在危机骇浪之中。本日有附片一件，钞呈台览，可以得其梗概。诸希心鉴。顺问台安。

461. 致左宗棠三月二十五日午刻

请进剿婺源，分兵守城，速进屯溪，然否，求酌之。已嘱曾国荃等多守几日，专待鲍、李之援。保举三月各大仗一事准于五日内出奏。

季高仁兄大人阁下：

昨有公牍请老兄进剿婺源，分兵守城，速进屯溪，不知阁下以为然否？如其不可，则请收复婺源后，以少半守婺，以多半仍驻景镇，更为稳实，求兄酌之。弟之调度远不如兄，无所庸其谦也。

接九舍弟二十三日信，四眼狗于二十日在长濠之中空一段靠菱湖者，用小划渡狗入城，与城贼通气，反将九舍弟与满舍弟东西隔为两截。二十二日，满舍弟派队出濠打仗，又小挫一次，伤亡百余人。所幸厚庵日日在舍弟处，又抬船入湖，二十二日力战，夺贼炮划二号，小划三号，或不至再有疏失。弟嘱舍弟等断不可请多公来援，留多公在桐城境专防林绍璋、黄文金、洪仁玕等股；亦不可请胡帅自援。多守几日，专待鲍、李之援，亦不过四月初六、七、八等日必可到矣。

弟赴东流，非其本意。若公能克复徽州，弟仍当入山驻扎休宁等处；若鲍公可不北渡进攻池州，弟在东流略有气势。否则专谋一己藏身之术，亦不为也。

公营保举三月各大仗，准于五日内出奏。顺问台安。

462. 复张运兰三月二十五日未刻

恐敌循李秀成故辙。派鲍救援安庆，朱亦自请帮守城壕。务乞将游勇抢劫者及假号牌入休城者立正军法。

凯章仁弟大人阁下：

昨接惠函，尚未奉复。顷接二十四日申刻来示，借悉一切。

婺源既已无贼，左军当可速来；惟尚盘踞德兴等处，则左公或当以二三千守婺，留四千人仍扎景镇，恐其回窜也。玉山、广信守城之人与守城之具均尚可靠，但恐循李秀成故辙，广、玉未破，遽窜抚、建，是可虑耳。

国藩准于二十六日起行赴东流。派鲍公救援安庆，朱云岩亦自请带五百人，帮舍弟沅甫坚守墙濠，余嘱其限半个月仍回祁门。其部下四营守祁者，深沟高垒，尚属可靠。仆虽暂出江滨，若休、黟、祁有危险之时，仍当入山共相维持也。

游勇抢夺者，假号牌入休城者，务乞立正军法，愈严愈好。若不与以猛剂，则此后葛藤愈多，整顿愈难。顺候台安。

463. 复左宗棠三月二十六日酉刻

全军或扎景镇，或赴屯溪，请卓裁主之。求函催刘荩臣速赴瑞、临救援。告初次保举折未发缘由。新军初立，频奏奇捷，望仍当以分支为戒，以持盈为怀。

季翁仁兄大人阁下：

二十六日拔营，行三十里，接到专差惠书，敬悉一切。

贵军十四日大捷，十五所示“说时迟，那时快”一缄，二十三日乃始奉到，而鄱、景、浮、乐一律肃清，敝处亦于二十二、三乃得确耗，遂定鲍军救援江北之计。公牍中，请阁下以二千人守婺源，五千余人进屯溪；二十五日寄呈一缄，又请阁下自行斟酌，或以五千人仍驻景镇。不知皆接到否？大约休宁为皖南必争之地，凯章辛苦得之，必不肯弃守。婺与休、祁为犄角之势，故弟屡请阁下拨二千人守婺。其全军或扎景镇，以固根本；或赴屯溪，以图进取，则请卓裁主之。弟不敢妄决也。

李秀成十一破吉安后，十五、六仍下峡江。其为由瑞、临以窥九江，不出公最初所料一着，已无疑义。目下公与鲍军皆不能由浔内援，故弟函咨官相与润、希，求派刘荩臣一军赴瑞、临，更求阁下函咨催之。忠逆一股，江西、两湖之公患也。弟出江滨，聊壮北岸声援，事局少定，仍当入山，与公相依。经营皖南，不能不从山内着力。

尊处保举折所以未即发者，盖有二端：一则弟赴休，往返十八日未办公事，尘牍积阅不少；二则贵部克复〈建〉德、婺源之奏，所奉谕旨，至今未接部文。弟于此等颇拘泥，故阁下得三品京堂，至今未咨实职，是故兹贵军三月大破侍逆，苦战八九次，将办第二次保举，则初次保举不能不于五日拜发矣。但云钦奉谕旨允准在案。

侍逆本与陈、杨、黄并称，而其多且悍，似过于杨、黄，而等于陈狗。公此次破贼，解休、祁之围困，振江皖之军威，有功大局甚伟，不独弟之私感也。惟新军初立，频奏奇捷，仍望慎之又慎，终始以分兵为戒，以持盈为怀，是所至恳。

润帅病已痊可，请释廑念。复问台安。诸惟心鉴。历口

464. 复姚体备三月二十六日酉刻

请函止张秉钧不必再由东、建陆路运米。告二十八可至桃树店面商。

秋浦尊兄年大人阁下：

途次接二十四日亥刻手示，具悉一切。

此时饶、景一律肃清，自可不必由东、建陆路运米。请尊处先行函止小山太守，弟亦即日另备公牍也。

调鲍军由景镇赴援安庆，大约二十六、七可以拔行，初三、四可以渡江。弟赴江滨聊助声威，不久仍回休、祁，共图攻徽。计二十八可至桃树店，请阁下少候，面商一切。即问台安。

465. 致官文三月二十六夜

请饬令刘荩臣军速至九江，以趋瑞、临，专剿李秀成一股。

秀峰宫保中堂大人阁下：

飞启者：伪忠王李秀成股匪由抚、建窜至吉安，郡城于十一日失守。旋即下窜，十六日至峡江以下、仁和以上一带打馆。其欲由临江、瑞州以窥九江，图解安庆之围，已可概见。现在四眼狗于十八日至集贤关围扑官军营盘。国藩调鲍军于二十六日自景德镇起行，计初一、二可抵东流江滨，为渡江援安庆之举。又咨调刘荩臣观察岳昭一军，由鄂省至九江、瑞、临一带，专剿伪忠王一股。不知刻下已起行来浔否？贼窜九江、瑞、临，为两湖、江西三省之公患，伪忠王股匪，不可无专支劲旅以御之。刘荩臣一军，无论现在何处，请饬令迅赴九江，以趋瑞、临。至要！至荷！特此飞布。

忠逆一股并不凶悍。前在建昌，官军仅七百余人，围攻二十余日不下，是其明证。兹纵横蹂躏腹地，一至瑞、临，则江西剿不胜剿，两湖防不胜防。务祈阁下迅速派拨，一体飞催，不胜感祷。诸惟心鉴。即请台安。历口

李中丞、胡宫保、毓中丞信同。

466. 加致李续宜三月二十六夜

多军宜留桐自保，援怀专望李军暨霆军。

再，林绍璋、黄文金等贼萃于桐城，鄙意多公宜留桐自保，不宜赴怀救援。其援怀之举，专望贵军暨霆军。何军先到，即可先进。

春霆二十五日景镇拔行，大约初一、二日可自下隅阪北渡也。再问希庵仁弟亲家大人台安。历口

467. 加致胡林翼三月二十六夜

望多军及胡不援集贤关，专以援怀属之希、霆两军。

正封函间，接十六日酉刻手示，知玉体大愈，至慰！至幸！

得舍弟二十四辰刻信，狗逆虽在中段扎营，而我军亦尚能稳守。此间朱云岩五百人于二十四日起行，计二十九、三十日可至安庆助守墙濠。春霆八千人于二十五日自景德镇拔行，计三十日可至东流。惟望多公不援集贤关，则林绍璋、黄文金等诸贼不敢遽犯挂车河；又望阁下不分兵援集贤关，则潜、太等处必无疏失。专以援怀属之希、霆两军，则心无游移，而事有把握。

左帅此次破侍逆十余万众，厥功甚伟。来函附寄一阅。再颂润之宫保老前辈大人台安。历口

468. 复鲍超三月二十六夜

通报拔营行程。

春霆仁弟大人阁下：

二十六酉刻接二十四日申刻复函，知即日渡河，二十五拔营前进。仆亦于二十六日自祁拔行，三十日可至下隅阪与阁下会面，即不由建德经过矣。会商后，阁下渡江至红店，某驻东流可也。顺问台安。历口

469. 致易润坛三月二十七夜

瑞州失守，祁门营守事务宜严紧。

畇荄尊兄阁下：

二十七夜接舍弟信，知多帅于二十三日大获胜仗，杀贼近万，不胜欣慰。

仆至东流，拟调云岩速回祁门，并调鲍赴九江。缘瑞州于二十日失守，恐伪忠速趋九江。祁门四营守事务宜严紧，至要！至要！即候台安。

470. 致张韶南隋藏珠三月二十七夜

嘱送忠义局诸人俸金及途费。

伴山尊兄、龙渊尊兄年大人阁下：

桐城二十三日大捷，安庆尽可放心。瑞州二十日失守，省城、九江皆可危也。弟改调鲍军赴浔，不知赶得上否？各处文报来祁者，请粮台为我收存。每日专丁至东流一行，照县驲或略速耳。

新入忠义局之胡、程、周三君，每月送十二金，又请另送六十金以作途费。其原在局之六君朴庵兄在外，亦送六十金以作船费。此百二十金由内银钱所归款。顺问台安。

471. 致方仲舫三月二十七夜

请写就片折，专人飞送东流。

仲舫尊兄阁下：

兹送去片稿一件。请与前三折二单写就后，专人飞送东流，仍请用夹板油纸包之。即候台安。

472. 复吴坤修三月二十七夜

瑞州失陷，请率全军迅赴九江守城。

竹庄仁弟阁下：

接二十四日未刻信，知贼于二十日陷瑞州，闻之愕愤无极！恐即日当来九江，请阁下率湖口全军迅赴九江守城。仆与春霆全军三十日均可到下隅阪，即令鲍速援九江，计初四、五可到。鲍到浔，阁下回湖可也。顺候台安。

473. 致张秉钧三月二十八日酉刻

三十日可抵建德，请派船接。

小山尊兄太守阁下：

仆于二十六日自祁门拔行，二十八日至桃树店，计三十日巳刻可抵建德。请阁下商之水营，酌派长龙数号至建德来接。坐船能来亦好。此时景镇水道已通，米粮可不由陆运矣。顺问台安。

474. 复吴坤修三月二十八日

瑞、临不守，吴部务宜全赴九江守城。

竹庄仁弟大人阁下：

接二十六日惠书，知瑞、临不守，九江紧急，忧灼何已！贵部务宜全赴九江守城。

鲍公全军二十九日至下隅阪，即在下隅阪歇息数日，备舟以待。怀急则援怀，浔急则援浔也。即问台安。桃树店

475. 复鲍超三月二十八日

北岸之事大有起色，而南岸又十分紧急，请暂不渡江，留驻下隅阪面商。

春霆仁弟大人阁下：

二十八日接二十五、二十六日复函二件。阁下督率全军今夜可宿羊子港，可谓神速之至。极慰！极欣！

敝处接舍弟二十六日信，知安庆极为稳妥。杨军门抬船入菱湖，二十二、三夺贼船十四号。多都护二十三日在练潭获大胜仗，杀贼近万。北岸之事，大有起色。

而伪忠王股匪连陷吉安、临江、瑞州三府，有近日即窜九江之信，南岸又十分紧急，且恐其由兴国以犯武汉。应请贵军暂不渡江，且在下隅阪歇息二三日，与国藩面商一切。如北岸果松，即请阁下先援九江也。贵部五正营，三副一新，合之河溪仁字马队，约七千余人。其三新营截留黄州，须赶紧调回，待会晤后即咨官帅调之。复候台安。

正封函间，尊处戈什哈来，知明日可在利步口相会，喜慰！喜慰！兹有寄九舍弟信一件，寄粮台张小山太守秉钧一件，请阁下专人飞送为感！桃树店

476. 加李榕片 [1] 三月二十八日

休、歙、黟一律肃清，惟祁西零贼犯江之心未死，请即料理，仍赴东流，探确敌情猛击之。

贵军亦可南渡攻打石、太、东、建。闻王铃〔钤〕峰于十一日大破黄文金于小路，刘克庵大破古、赖、刘、蓝及浙来各股于黟县，休、歙、黟一律肃清。惟祁西尚有零贼，其犯江之心未死，阁下南渡可一痛击逐之，则春霆不必走东、建矣。请即料理，仍赴东流，亦不再发公牍。建、祁交界之贼，请雄师探确猛击。王铃〔钤〕峰亦将至桃树店也。顺问台安。

国藩顿首

[1] 此件据阳湘提供的曾氏手迹补。

477. 复毓科三月二十九日

告已令鲍扎下隅阪，吴守九江。求加函加咨催刘军宜专办瑞敌。李金旸拟奏参革职。切不可派令刘胜祥、张运桂两营出队开仗。

右坪仁兄大人阁下：

二十八日桃树店途次接二十三日惠书，敬悉一切。吉郡之失，弟于二十六日行至历口始得闻之。二十七日接竹庄信，又知瑞郡于二十日被陷。兹来示亦相符合，实深忧灼！所有应商事宜，条开于后：

一，弟于鄱、景肃清后，二十六日自祁门拔行，二十八日住桃树店，二十九日住利步口。鲍公亦来会晤。闻四眼狗已围安庆舍弟营盘，自十八日起已满九日。多礼堂于二十三日在桐城获大胜仗，日内可援怀宁。弟令鲍军在下隅阪先歇息二三日，如怀宁急则北渡援怀，九江急则西上援九江。

一，鲍公未到九江之先，弟令吴竹庄带团防全军即赴九江守城。会同万泰之陆兵，丁义方之水师，人近三千，或足守御。如事急，则请鲍公全军悉赴浔阳。

一，瑞州既失，则临、袁、义、武、奉、靖处处可危，必须有一支劲旅专办此股。惟刘荩臣观察岳昭一军最为相宜。弟已两次函咨商官、胡速调，本日又函催矣。求阁下加函加咨催之。鲍军之力只能顾省会，顾九江，顾安庆，顾东、建、鄱、景，不能顾武、义、临、袁也。

一，李金旸援建败挫，诿过于人；此次援吉，不能为一日之守，实属可恶！弟拟奏参，令带勇回湘革职，不准留营。

一，省城有刘胜祥、张运桂两营，弟极为放心。但负城而守则有余，出外防剿则不足，切不可派令出队开仗。恐有小挫，则省城亦属可虑。只要省城与广、九、抚、建、赣五府平安，别处皆易收拾。顺候台安。利步口行次

478. 致官文三月二十九日

李秀成连陷瑞州府城及新、奉、靖、义等处，湖北与江西尤为吃重。鲍军之新三营留剿黄州，万难得力，恳饬令速赴鲍处。

秀峰宫保中堂大公祖阁下：

二十日奉呈一缄，商调刘荩臣观察岳昭一军专剿李秀成股匪，不知到否？旋闻李逆于二十日窜陷瑞州府城，并分陷新昌、奉新、靖安、义宁州等处，风驰雨骤，如入无人之境。湖北之兴国、通山、通城，均属可危。恐其上犯武昌，下犯九江，务乞阁下迅饬刘道一军由兴国、武宁一带进兵，探贼所向而迎截之。此股乃三省之公患，而湖北与江西尤为吃重。

弟以二十九日至建德之利步口与鲍公会晤。令鲍公在下隅阪休息二三日，怀宁急则北渡援怀，九江急则西上援九。至鲍公之新左、新右、新中三营，未经训练，未编队伍，留剿黄州，万难得力。恳阁下饬令速赴鲍处为荷！千恳千恳！即请台安。

479. 复胡林翼三月二十九日

订定鲍军扎下隅阪，作援怀、援九准备。李秀成又陷奉、义，务求飞饬刘岳昭专剿此股。

润之宫保老前辈大人阁下：

二十九日接二十四夜手教，敬悉一切。

狗逆拊安庆之背，舍弟等谨遵夙指，坚守不出。虽二十二日东路小挫，而厚庵常在舍季弟处指点一切，或可无虞。

侍于二十九日至建德之利步口，春霆亦来会晤。订定霆军驻下隅阪歇息二三日，怀宁急则北渡援怀，九江急则西上援九。

伪忠一股既陷瑞州，闻又陷奉新、义宁。务求我公飞饬刘荩臣一军由兴国出境，专剿此股。本日有寄官帅一函，毓中丞一缄，抄呈台览。鲍军之力只能北顾安庆，西顾九江，东顾东、建、都、鄱，距侍不宜过远。左公在婺源，距侍东流已五百里矣。即问台安。

480. 复李鸿章三月二十九日

已定移营东流，救援安庆。

少荃仁世弟馆丈阁下：

二十九日接二十二、三日两次惠缄，知二十一日尚有由舍弟转寄之函未到也。

某十九自休宁回祁，即闻左军大捷之信。至二十二日，乃悉饶、景、浮、乐一律肃清。二十三日定移营东流，救援安庆之计。二十四日云岩带五百人至安庆助守濠墙。二十六日自带五百人拔行，二十九日至利步口，春霆亦来会晤。议定霆军暂在下隅阪休息二三日，怀急则援怀，浔急则援浔。所有祁、休、黟、渔等处布置，详于二十三日移营札稿；近时军情，详于二十四日附片奏稿；出江后之调度，详于二十九日寄毓中丞信稿。阁下至抚署索阅三件，自悉其概，兹不具述。徐令事，当照禀分咨，不干部诘。复问台安。

481. 复张运兰三月二十九夜

徽敌善于审机，此后乞审定其计谋，再定进止。以五千人守景镇商之左。已定鲍暂驻下隅阪。

凯章仁弟大人阁下：

接二十六日惠书，知二十六日出队至屯溪，该逆先已遁去。徽贼诡计多端，初五之乘我队伍已乱而出而猛扑，十二之乘我锐气甫怠而出而劫营，皆善于审机。此后若再来屯，乞阁下审定贼之诡计，再定进止。

左季翁处，仆前请其二千人守婺源，五千人进屯溪。旋因后路太空，又以五千人守景镇商之矣。

狗逆于十九日围扑安庆，舍弟等已坚守十日，似可无虞。朱云岩五百人三十日可达安庆。多礼堂于二十三日在桐城获大胜仗。希庵尚在滠口。春霆二十九日来建德相会，仆令其暂驻下隅阪，如安庆急则援安，九江急则援九。知注并闻。顺问台安。利步口行次

482. 致鲍超三月三十夜

请即由旱路救援安庆。

春霆仁弟大人阁下：

二十九、三十日未接九江、瑞州警信，应请贵军决计救援安庆。接胡宫保二十九日信，深以阁下来援为喜，且许助贵处饷项。仆今早言坐船至红店，兹查得江中掳船甚难，且北风甚大，请贵军即由华阳起旱行走，不必坐舟。初二即可渡江，庶早到也。顺候台安。

483. 复胡林翼三月三十夜

朱品隆三十日、朔日可至安庆助守墙濠，鲍霆马步七千二百人初二可渡江，吴坤修守九江，张运桂等守省城。祈檄刘岳昭速赴南岸兴国一带。

润之宫保老前辈大人阁下：

三十夜得二十九日申刻惠书。敬承一切。

朱云岩仅带五百人来，二十八至东流，阻风未能北渡。计三十日、朔日可至安庆助守墙濠。

侍三十日至建德，明日可至东流。鲍公三十日至下隅阪，初二日可渡江，马步共七千二百人。九江城守已派吴竹庄带守湖口之千五百人前往，又有丁义方、万泰二人，或足以资守御。省城有张运桂千人凯章胞弟，刘胜祥千人，或亦无虞。惟伪忠王一股，必须有专支劲旅剿之。务乞阁下檄刘荩臣一军速赴南岸兴国、义宁一带，否则江西、湖北患无已时。千万之恳！顺问台安。

484. 致胡林翼四月初一日酉刻

祈派兵驻守石牌，使鲍军无后顾之忧。

润之宫保老前辈大人阁下：

侍以初一日抵东流。鲍军初二日可由华阳镇北渡。宿松尚有贼踞。侍欲于胡、成十营中酌拨四五营守石牌。凡官兵无不畏抄后者，虽有三万人前进，苟闻有贼二千人蹑其尾，则人人狼顾。若以二千守石牌，与太湖为犄角之势，则鲍军进剿集贤，无宿松后顾之虑矣。且粮路清楚，军有后继，数善皆备。阁下如以为然，则请于成、胡二镇中派一人驻守石牌，或二人五千之众皆守石牌，一以防黄、蕲、梅、宿诸贼之续至，一则防狗逆之回窜。以多、鲍为正兵，以成、胡为奇兵，似更完善。请卓定即行。

本日复吴竹庄一缄，抄呈。即请台安。

485. 复吴坤修四月初一日

望即日驰赴九江，会同万、蔡、丁等认真设防。以“坚静”二字御李秀成，则其技穷。

竹庄仁弟大人阁下：

四月朔日接三月二十八日申刻惠书，具悉一切。

瑞州股匪日内已至何处？昨连寄三信，请阁下带团防营全军往守九江，想已接到。望即日驰赴郡城，会同万、蔡、丁等认真设防。贵部在湖口守城已有成效。浔城虽较湖城略大，而三面临水，又有万护镇之营兵，丁副将之水师，当足以资分布。

伪忠一股多而不悍，不似黄文金之凶猛。只要初到时以“坚静”二字御之，则其技穷矣。黄印山太守以七百余人守建昌二十余日，是其明证。若能守住十日，则敝处与胡帅处必派兵往浔。鲍、朱、成三镇援安庆之师，皆可匀拨援浔也。国藩抵东流，酌带亲兵护卫。陈镇之部仍扎建德。东、建平安，湖口可无虞耳。即问台安。

486. 致易润坛朱春田四月初二日午正

希庵不能回援，定以鲍军渡江救援集贤关。祁门四垒，务祈日日加修，使如坚城一般。目下无仗，须令兵勇刻刻努力，如古屯田之师。

畇荄、春田大令阁下：

接二十九日来缄，具悉一切。

某以初一日抵东流，接安庆各信，平安之至。兹将云岩原信寄祁一阅。

希庵在上游，为德安等处贼所牵制，不能回援。且黄州、蕲州、黄梅、宿松等属，皆有贼股踞守城，希庵回援亦多梗阻。兹定以鲍公全军初二日渡江救援集贤关。祁门四垒，务祈日日加修，使如坚城一般。历口墙濠皆可爱，决无他虞。桂生渔亭墙濠近日又加工否？祁、渔已种蔬菜否？已喂猪否？驻扎太久，即与古屯田之师无异。今百姓尚耕种乐业，我辈无田可屯，屯圃可也。目下并无仗打，须令兵勇刻刻努力，不可懒惰。

步拨之事，畇荄所拟之法，日内当札饬照办。特李把总管建德至桃树店，不可靠耳。顺候近祉。

487. 致鲍超四月初二日申刻

所需米粮，或在石牌搬运，或在洪家铺搬运。

春霆仁弟大人阁下：

今日风大雨多，贵军已渡江否？泥泞在途，勇夫辛苦，可念也。阁下全军每日需食米若干石？现在船上存米尚多。贵军需米，或在石牌搬运，或在洪家铺搬运即红店。乞查示，以便饬知粮台。

河溪营兵勇选善走者八人来敝处，以便与尊处通信。顺问台安。

488. 复左宗棠四月初二日

左军在饶、信、徽境内则可，赴抚、建境内则不可。现令吴、万、丁协守浔城，张、刘守省城，鲍军渡江会同多军追剿集贤关。润帅病已大愈。

季高仁兄大人阁下：

四月一日专差至建德，接奉惠书，敬承一切。所应复者，条列如左：

一，来示称：侍逆如东趋玉山、上饶、广丰，固将迎剿，即由华埠北趋，亦必追击，但不入浙耳。极好！极好！贵部目下专办侍逆一股，与之周旋于饶、信、徽三郡之间，不独屏蔽江西之北境，即休、祁凯章等各军，亦得以保全粮路，不至围困于重山之中。弟二十三日公牍，请贵军以小支守婺源，以大支进屯溪。厥后两次私缄又言以小支守婺源，以大支驻景镇。不知阁下于两说中果用何说？弟所以兢兢于休、祁、黟者，一则皖南系弟汛地，不敢轻弃尺寸之土；一则徽属六县，每年可获六十万金，即无歙、绩二邑，亦尚可得五十万。此时若忽视山内诸县，将来再打入山内，千难万难矣。贵军在饶、信、徽境内则可，至抚、建境内则不可。区区愚忱，尚祈鉴亮。

一，伪忠一股现在瑞郡上游。吉安、吉水、永丰、新淦一带，已无贼踪。其为窥伺九江，不出阁下最初所料一着，已无疑义。弟现饬吴竹庄守湖口之千五百人、万泰之兵、丁义方之水师，协守浔城，似尚足支十日半月。省城有张运桂、刘胜祥二千人，亦可无虞。惟西路无兵痛剿，为江西、两湖之公患。魏质斋新值大捷之后，计湘中必令其防剿袁州一带。湖北亦必令刘荩臣防剿兴国、武宁一带。来示以其圆美，未敢深信。鄙意伪忠亦实非悍贼，刘、魏或足制之。至贵军赴赣水以西，则断断不可。盖东、建、都、湖、彭、鄱、浮、乐、德、婺、安、贵等属，处处空虚。阁下摇足南行，则周围千余里皆为贼有。不特休、祁各军困于垓心，而江西之北边糜烂矣。弟所以必留贵军在饶、信、徽三府境内，一以保江西之北路，一以保休、祁之后路也。

一，希庵在上游滠口，为德、安等处之贼所牵。贼于黄州、蕲州、黄梅、宿松等属，处处有一股踞守城池。希庵纵能了清上游，势亦不能回顾安庆。现令鲍军于初二日自华阳镇渡江，会同多军追剿集贤关之贼。多公于二十三日大破林绍璋、洪仁玕股匪，二十七日又败黄文金一股于高河铺。若再得一二胜仗，桐城各股可以肃清，多军可专心击集贤关矣。

一，阁下用兵，外间同声钦服。惟议其墙不高，濠不深，亦众口所不满。以后请更于濠墙加意。

一，润帅病已大愈，此近日第一可喜之事。兹将渠寄鲍信稿呈览。顺候台安。东流

489. 复吴坤修四月初二日

询九江、湖口布防情形。

竹庄仁弟大人阁下：

初二日接三十日寅刻惠书。省城有张运桂千人，刘胜祥千人，尽可放心。仆所悬悬，惟在九江。阁下到浔后，布置一切，究竟可恃否？请与万、蔡、丁会禀，以释鄙念。

接省城二十六日信，吉安、吉水、新淦一带已无贼踪。刘詹翁怛化，似不甚确。湖口究留几百人看更楼？乞示。贼若围浔，坚守数日，即于鲍、成、朱三镇中抽一位往援也。顺问台安。

490. 复姚体备四月初二日

张军在休，似可放心。米石未出大江者，当令其赴景、祁。

秋浦尊兄年大人阁下：

得初一日寅刻惠书，具悉一切。

此间接省城二十六日信，无贼窜生米之说。接凯章信，亦无屯溪开仗之说。屯溪亦在休宁之前，非后路也。张军在休，鄙见似可放心。

米石之已至东流者，再由舟至景镇、祁门则万难。其未出大江者，当令其赴景、祁耳。复候台安。

491. 复李续宜四月初二夜

已抵东流，多、鲍两军会剿集贤关，拟令成、胡两军驻守石牌。南岸军事似有转机。李秀成又陷瑞州，江西糜烂，湖北处处可危，望派靖臣一军专剿此股。

希庵仁弟亲家大人阁下：

四月二日接三月二十四、五两次惠书，敬悉一切。

某于二月初间左、鲍击破黄文金股匪之后，本定移驻东流之计，择于二月十七日拔营起行。业经遍札各处，并于初八日具奏矣。旋因伪侍王李世贤大股窜入饶州、乐平，窥伺景镇，左军分八营在甲路小挫一次，遂改计再不移营，仍驻祁门，亦经附片具奏。自二月中旬至三月二十，文报、粮路断绝，景镇沦陷，陈公阵亡，左军隔断，徽州两挫。此三旬危险之际，鄙人不肯移出岭外。此固执之挺经也。逮左军大捷，鲍军亦到，侍逆远遁。三月十九饶、景、浮、乐一律肃清，即定计于二十六日移驻东流。此通融之挺经也。现已于四月朔日抵东流。鲍军于初二日自下隅阪渡江救援集贤关。云岩亦带五百人赴舍弟处助守墙濠。自十九至今，业已坚守十三日，内外濠应可保全。又有厚庵在舍季弟处，阁下尽可放心。多、鲍两军会剿集贤关援贼。成、胡两军，拟商之润帅，令其驻守石牌，以防黄、蕲、梅、宿等贼之续下，又以防狗逆之回窜。阁下专办上游德、黄等贼，可不顾虑下游矣。

南岸军事，自黄、李两大股剿退后，似已大有转机。兹将三月二十四及本日奏片稿，抄呈台览，便知其概。又有与润帅一缄，商成镇事，亦抄一览。义从营何日可来？盼切！盼切！此次出岭至东流，仅带五百人，殊太单薄，望遣之速来。它日若有训练无素之咎，可宽贷也。伪忠一股破吉安后又陷瑞州，不独江省西路糜烂，即湖北兴、冶、崇、通各属，处处可危。望阁下派靖臣观察一军专剿此股，江西、两湖皆受其福，至恳！至恳！顺请台安。

492. 复吴坤修四月初二夜

乞一力肩任浔郡城守事务。

竹庄仁弟大人阁下：

得初一惠函，知阁下悬念安庆围师，以浔事尚不甚急，欲令鲍军赴安庆，甚合鄙意。鲍军已于初二日自下隅阪起行，援救集贤关。其浔郡城守事务，乞阁下一力肩任。与万、丁、蔡齐心协力，不过十日，则江北之兵力必渐渐有余矣。复问台安。

493. 复胡林翼四月初三日巳正

东路可保无虞。敬求卓裁示及成、胡十营及多军攻守部署，并置刘军于兴国、武宁一带。

润之宫保老前辈大人阁下：

初二日接二十八日惠函，初三日又奉初一夜手教，敬承一切。

云岩之五百人初二日应可由宝塔下登岸。东路有厚庵、云岩二人，又益以韦人堂之众千人，可保无虞。鲍部初二必未渡毕，今日风雨，不能渡也。成、胡十营，或酌留数营驻守石牌，或令全随鲍军同进，敬求卓裁示及。多军或专办黄、璋、玕各股，或以半与黄、璋、玕相牵缀，而以半与鲍同剿狗酋，亦求卓裁，与多商定见示。

潜、太无贼，尊处与多公通信当尚无阻。韩信暨孔生书，候便寄左帅阅。侍昨与左往返二信，抄呈尊览。

刘荩臣一军，总求置之兴国、武宁一带，至要！至荷！顺问台安。

494. 复张运兰四月初三日申刻

朱军计已至舍弟营内助守墙壕。鲍军渡江尚未完毕。多军与伪璋王、玕王及黄文金战，连获胜仗，将会援安庆。敌窥视武汉，李续宜不能回援下游。嘱令休宁军士种菜喂猪，自食其力，不特省钱，兼可却病。

凯章仁弟大人阁下：

初二日接二十八夜惠缄，具悉一切。

某于四月初一日行抵东流，一路平安。朱云岩于二十八日至东流，为风所阻，初一日始得渡江。计初二已至舍弟营内助守墙壕矣。狗逆自十八至安庆，迄今已十四日，各营坚定稳守，或可保全无恙。鲍公于二十五日自景德镇起行，三十日至下隅阪，因风雨太大，渡江尚未完毕。多公在桐城，二十三日与伪璋王、玕王大战获胜，二十七日与黄文金战，亦获胜。必须将二股痛剿退去，然后能来集贤关与鲍公会援安庆耳。

上游黄州、德安两府城及随州、云梦、蕲州、黄梅等城，均被贼占踞，时时有窥伺武汉之意，故希庵不能回援下游。

休宁城内尚有尸骸臭腐之气，务须设法熏洗。并令军士种蔬喂猪，凡饮食之需，皆自食其力，不必买之市廛。不特省钱，兼可却病也。即候台安。

495. 复彭玉麟四月初三日

丁义方防浔部署已准。请设法挪出百金寄李，并于便中催霆字新三营速至望江整顿。

雪琴仁弟大人阁下：

四月二日，接三月二十五日惠书，具悉一切。阁下回沙口后，仅接专跑夫来函，此外排钉两函未到。

某于二十六日自祁门拔行，四月初一日抵东流县，派朱云岩带五百人至舍弟处助守墙濠。鲍春霆带马步七千二百人由华阳镇渡江，援剿集贤关。天雨泥泞，恐须初八、九乃能赶到。

水师不敷分布，幸杨宏胜、阳利见两营业已配炮出江。丁义方禀请以杨扎湖口，阳扎武穴，胡扎华阳，渠自扎九江，以防瑞贼犯浔。敝处已批准矣。

此间军事，已抄两奏片于希庵信内，请阅后封寄。即问台安。

再，李眉生鸿裔寄信于申夫，借银百金。申夫亦窘，无以应之。某允以百金相赠，而此间实无便可寄。请阁下设法挪出百金，交阎丹初转寄眉生，将来由敝处奉赵也。

霆字新三营既在黄州败挫，留于上游亦甚无益。现调至望江认真整理，请阁下于便中催促之。

496. 致鲍超四月初三日

或缓于求战，或急于进兵，请相度天时，斟酌行之。

春霆仁弟大人阁下：

昨日勇夫渡江已毕否？今日雨大，恐不能渡也。胡宫保欲阁下缓于求战，舍弟欲阁下急于进兵，请阁下相度天时，斟酌行之。到石牌时，或与成、胡十营同进，或请成、胡酌留三四营守石牌。请商之胡宫保，速行见示。即候台安。

舍弟一缄附寄。

497. 复鲍超四月初四日辰刻

请与胡林翼酌商成、胡十营部署。

春霆仁弟大人阁下：

接初三申刻惠书，知是日队伍渡江。不知已渡否？成、胡十营似须酌留二三营防守石牌，以保粮路；以数营随阁下会剿集贤关。请与胡宫保酌商行之。河溪营八人已到。顺候台安。

498. 致胡林翼四月初四日

祈早调刘岳昭一军专剿李秀成。

润之宫保老前辈大人阁下：

闻霆军于初三日风雨渡江，不知已渡毕否？成、胡十营应否酌留二三营防守石牌，以保粮路，抑或全数随鲍公会剿集贤关，乞卓裁早定示知。

伪忠王瑞州一股，据生擒贼供，欲犯湖北。如果九江有备，则忠逆上犯湖北乃意中事。侍前请以刘靖臣一军由兴国、武宁进剿忠逆一股，犹是为江、鄂两省言之。若贼由新昌以犯通山、通城，即五年冬石达开入江之路，是其患专重鄂省。刘靖臣当由省之上游进兵。梁子湖以西土匪最多，又与公处声息难通，鄂事更棘矣。务乞早调刘军，以办此股，至要！至要！即请台安。

499. 致多隆阿四月初四夜

已拨鲍超一军赴北岸助剿，请酌核知会鲍超应由何路进兵，何处会合。

礼堂尊兄大人阁下：

久疏音敬，伏审勋福并茂，荩劳日笃，实为朝廷得人之庆，欣慰无已。

狗逆逼扑集贤关，舍弟一军前后受敌，危险万状。幸雄师屡有二十三、二十七日之捷，贼焰稍衰，俾舍弟得以坚守无虞。大局之幸，不特鄙人私感也。闻阁下急思进援集贤关，因为黄老虎及璋、玕各股所牵制，不能遽来。待天气开霁，想必先谋暴虎，再谋屠狗。

弟拨春霆一军来北岸助剿，已于初三日渡至华阳镇。应由何路进兵，何处会合？请阁下酌核，知会春霆为荷！困兽犹斗，狗逆必挟全力决一死战。应请阁下统筹全局，调度一切，庶收同心同德之效。专此奉恳。即请台安。

500. 致鲍超四月初五日辰刻

请即督队迅速前进，一切调度布置，仍请多都护作主。

春霆仁弟大人阁下：

闻步队于初三日渡毕，马队初四渡江已毕，至以为慰。今日天气晴霁，请阁下即督队迅速前进。闻胡宫保派胡达轩三营守石牌，成武臣七营随阁下进集贤关。兵力已厚，尤为欣慰。一切调度布置，仍请多都护作主。阁下谦以受益，同心同德，勋福更隆。即问台安。

501. 复胡林翼四月初五日辰刻

请催鲍、成速进集贤关。已许新霆三营在望江空闲处整理。

润之宫保老前辈大人阁下：

初四日接初二申刻、初三未刻两次惠函，敬承一切。

胡达轩三营守石牌，成武臣七营随鲍剿集贤，千妥万妥。请阁下即催鲍、成速进。多公已回至高河铺。今日天霁，计亦必赴集贤矣。

新霆三营，鲍公欲令在望江空闲处整理，侍已许之。新立之营，新挫之后不能守城也。即问台安。

502. 复左宗棠四月初五日

请专剿李世贤，周旋于徽、饶、信三府之间；附告江西省城、九江及安庆、桐、怀等处军情。

季高仁兄大人阁下：

初五日专丁至，接三十日惠书，知大旆现驻德兴，将侦明贼踪所向，横出截之，取远势以邀之，极好！极慰！贼若由广、玉以窜河口，则日内当已见仗，必入君之彀中矣。

弟前此两缄，请贵军专剿李世贤一股，周旋于徽、饶、信三府之间，想蒙鉴纳。李秀成一股自二十日破瑞州，尚无续报。丁峻守临江，郭式源跟剿瑞州，虽皆不足恃之军，然临江未失，亦差慰人意耳。省城有张运桂、刘胜祥二营，或可保全。九江有吴竹庄千余人，加以万泰之兵，丁义方之水师，或亦尚足支持。惟虑其由新昌、通山以拊武昌之背。弟屡缄催刘荩臣来堵兴、冶、二通，虽未必果有济，然舍此别无可拨之军。

安庆相持如故。春霆于初三、四渡江，计初八、九可至集贤关。多都护二十三日击败璋、玕二逆，杀贼近万。二十七击黄文金股匪，亦获小胜。狗酋闻桐城贼两败，于初四日带大队往桐，留小支于集贤关守垒。如狗不能遽胜多军，而霆营又相逼而来，计日亦将他遁。然其递送米粮，接济城贼已不少矣。金逸亭克孝感后，进围德安。希庵尚在滠口。靖臣奉希檄围攻随州。雪琴在沙口。黄州之贼屯踞如故。蕲州、黄梅、宿松闻踞贼均不多，惜无官兵过而问者耳。缕布奉达，顺问台安。诸惟心鉴。

503. 复唐义训四月初五夜

在营无事，仍望日日将壕加深。每棚须种菜一二块，喂猪一只。

桂生尊兄阁下：

初四日接初一日来函，欣悉各营濠墙深固完善，至以为慰。在营无事，仍望日日将濠加深。墙高则易塌，壕则愈深愈好。每棚须种菜一二块，喂猪一只，不特省钱，且手种之菜，可以却病。驻扎太久，总以习劳为主，以种菜为生。至嘱！至嘱！

安庆坚守如常。鲍公初六可至石牌，大约初九、十可至集贤关开仗。顺问近祉。

504. 复胡林翼四月初六日辰刻

务求迅催刘岳昭至鄂南堵剿瑞州之敌。

润之宫保老前辈大人阁下：

初五日连接初二、三日两次惠书，敬悉一切。

初五、六日天气黯淡阴森，不知狗逆赴桐城，寻多公开仗情形如何？雨多泥滑，恐鲍公今日尚不能至石牌也。胡镇三营留石牌，鲍、成万人赴集贤，本有可以破贼之理，但祝多公高河铺无疏失耳。

瑞州贼久无动作，恐其由新昌、崇、通以扰鄂之上游。务求我公迅催刘靖臣至鄂南一带堵剿，至恳！至恳！顺问台安。左帅来信呈阅。复信抄呈。

505. 复左宗棠四月初六日未刻

截敌入抚、建之路，总以能邀截为妙。

季高仁兄大人阁下：

奉到四月初一日手示，敬承一切。

广丰正月之守，即段军也。此次贼到即失，信或不确。贵军截贼入抚、建之路，不外铅山之河口、弋阳之双港、贵溪之上清宫等处，总以能邀截为妙。若放入抚、建，则江西糜烂，而贵军又万不可离广、饶、徽三府，真寸寸荆棘。若大力能驱侍逆回皖，则此后事尚可为。

鄂中此时有备，似尚不至速飞。余详昨日信中。即问台安。

再，弟八年由弋阳至建昌，系由弋阳五十里，双港四十里，港口四十里，螃蚍湾五十里，上清宫四十里，阳田四十里，金溪县九十里，建昌府。途次问居民，六、七等年，贼匪均由此路行走，经过二三十次。本年伪忠至建昌，亦系由此路行走。但由河口至上清，则不绕双港耳。虽记忆不甚清，而大致如此。

李希庵与尊府结姻，渠去年面托，顷又函托，一询祈示。再问季翁仁兄台安。

506. 复吴坤修四月初六日

浔城防守事宜，总须会同万、丁、蔡等一力肩承。已飞调刘靖臣五千人堵剿新昌、崇、通、蒲圻一路。

竹庄仁弟大人阁下：

初五日夜接初二申刻惠书，具悉一切。

关防已于初四日到东流。此间公馆太小，又无船可住，殊不方便。浔城防守事宜，总须阁下会同万、丁、蔡等一力肩承。有一人松劲，则人人懈弛矣。外人纵不讲理，必来敝处缠扰，不至与左右为难。

新昌、崇、通、蒲圻一带，为瑞贼所窥伺，已飞调刘靖臣五千人堵剿此路矣。浔事要紧，阁下不必来此。即候台安。

507. 复毓科四月初六日

请即留张军会同刘胜祥防守省会，附城安营，静镇坚守。已请左军由河口拦剿李世贤，派吴竹庄防守九江，调刘岳昭由鄂南崇、通一路迎剿李秀成。安庆相持已十八日。断难令秋浦离开。如王霞轩之才，若稍加以凝静，必可练成好手。当一面参劾李金旸，一面会台衔咨遣回湘。

右坪仁兄大人阁下：

初三、四、五日连接二十六、八暨三十日手示，敬悉一切。所有应复事件及此间近日军情，谨条列如左：

一，省垣为根本重地，来示张运桂一军不能不留，请阁下即留张军会同刘胜祥防守省会。弟当函告凯章，嘱其缓调赴徽。惟新募之营，守则可恃，战则不可靠。万一瑞州贼踪扑至省城附近一带，切不可令张、刘二将出队迎剿。若附城安营，静镇坚守，弟可保其万无一失。

一，伪侍王一股，经左军六次获胜，祁、休危而复安，饶、景一律肃清，实属大快人心。惟该逆现趋东路，闻常山失守，广丰危急，恐其又走李秀成之故辙，由上清窜入抚、建，蹂躏腹地。左军现驻德兴，弟请其由河口拦头截剿，总不使伪侍一股再犯抚、建为要。

一，九江城守事宜，弟派吴竹庄带团防营千余人赴浔，会同万泰之营兵，丁义方之水师，协力坚守。据渠等会禀，似有六七分可靠。瑞州伪忠一股，若不能逞志于浔，则由新昌以赴鄂境，由上高以扰袁州，均未可知。弟现飞调刘靖臣岳昭一军由鄂南崇、通一路迎剿，不知赶得及否。此外实无劲旅可调。忠逆久为腹心之患，忧灼曷极！

一，四眼狗在安庆与舍弟等相持已十八日矣。朱云岩亦带数百人入皖助守。鲍军初四日渡江，计初八、九可至集贤关，与援贼开仗。日日雨泥阴黯，殊深焦虑！

一，来示欲调秋浦回署府缺，不知是署首府，抑系吉安府？词意未甚明显。秋浦现充弟营务处，甫就熟悉，断难令其离开。弟营务处照例本应派司道大员，因各员均居要地，故未奏派，仅派候补府二人充营务处，必不可少。自去冬以来，军中危险万状，地方官视为畏途。秋浦犹能共历艰危者，须留在弟处，祈鉴亮。至来示所谓种种不宜者，似指王守霞轩言之。王守之长处短处，弟皆深知。即外间之訾议，弟亦略有所闻。人才难得，如王守之才，若稍加以凝静，必可练成好手。弟欲令其署任一次后，仍调来大营，俾尝艰苦。奖其长而诫其短，庶几日臻深稳。即张、隋、姚三守在营稍久者，亦当饬令回省，酌量署任，以均劳逸。

一，和后营李金旸，弟向知其不可用，曾函左季翁不必调来。今恶迹日著，弟当一面参劾，一面会台衔咨遣回湘。复请台安。

508. 复朱品隆四月初七日辰刻

近日多隆阿与鲍、成将会于大桥头，当可击破援敌。

云岩尊兄阁下：

初六夜接早间惠缄，具悉东路平稳，贼势衰弱。二三日内多帅从高河铺而来，鲍、成由石牌而下，两路会于大桥头，应可击破援贼。特城贼新入接济，恐难遽克耳。

瑞州伪忠一股尚踞该郡，郭式源带平江三千人跟追。又调刘岳昭五千人会剿景镇。伪侍一股又破常山，左帅于初三、四至广信堵剿，不使其再犯江西。并闻。顺问台安。

509. 复左宗棠四月初七日辰刻

李秀成日内必与多、鲍开仗。安庆之守业已坚定，多、鲍会合后，似可击破援敌。左军不守婺源而顾广信，所行极是。

季翁仁兄大人阁下：

初七日辰刻接初二夜惠书，知历口一缄，业尘台览。俯鉴刍言，申明伟抱，至为钦感。

此间鲍军于初四渡江，初五冒雨前进，初八当可至集贤关。狗逆初四带队出关，将至高河铺与多公决战，中途为雨水所阻，折回冷水铺，计日内必与多、鲍开仗矣。安庆之守业已坚定，贼亦知其难破。东路扑濠一二次，西路则并未猛扑。只待多、鲍会合，似可击破援贼。惟城贼新进接济，难期遽克耳。

阁下不守婺源而顾广信，极是！极是！弟后数函，亦请贵军专办侍逆一股，与之周旋于广、饶、徽三郡之间，想次第入览矣。

罗近秋、史聿舟，弟皆见之。陈明南则稔闻之，皆英器也。宜公之伤悼不已，然亦当节省保卫，为国自玉。顺问台安。

510. 复张运兰四月初七日巳刻

乞对各将士少达歉忱。安庆之守业已坚定。多、鲍、成三军进剿援敌，计初九、十可以会齐。

凯章仁弟大人阁下：

初六夜接初三午刻惠示，敬悉一切。

王明庄既被掳被责，将矜恤之不遑，岂可更加究问？饷银八千，未免太少，某实愧对各将士，乞阁下为我少达歉忱。

安庆守已坚定。多、鲍及成大吉三军进剿援贼，计初九、十可以会齐。兹将云岩来信寄呈一览，请释廑系。顺问台安。

511. 复胡林翼四月初八日

恐李秀成由武宁以犯兴、冶、崇、通，求催刘军专剿。

润之宫保老前辈大人阁下：

接奉初六戌刻惠书，敬承一切。

狗酋脱去，尚在冷水铺一带，计日内必与多、鲍开仗。瑞州伪忠一股于二十九日窜出，瑞境肃清，声称攻九江。九江吴、万、丁等日内无警报至，恐其由武宁以犯兴、冶、崇、通。侍处南岸仅三军：左在广信专办侍逆，鲍援安庆，张守休宁，均不可动。务求公催刘军专剿伪忠也。即问台安。

512. 复刘蓉四月初八日

此间军事，狼狈万状，腹地饷源兵源两无可恃，不知所以为策。顷以徽事已松，移驻东流。

霞仙仁弟亲家大人阁下：

三月二十三日接奉惠书，知去年八月曾有手函见逮，不识何处浮沉，至今未达。又审去年六月奉寄拙函，似未入览。其墨刻《拟砚台记》二分，果寄到否？籲帅蜀中之行，若果握督篆，较之两江无尺寸之土者，难易迥别。阁下佐之，自可日起有功。若以寓公专办军务，则呼应不灵，奏效较难。鄙人已岁迟迟不敢西上者，非畏蜀也，畏作客也。

此间军事，狼狈万状。逆党救援安庆，其取势乃在千里以外。湖北则陷德安、黄州、随州、蕲州、云梦、孝感、黄梅、宿松诸郡县，以牵制我军。而狗酋自率三万众直扑安庆，围逼舍弟等之营濠。江西则伪忠王由广信、抚、建窜入腹地，连陷吉安、瑞州、吉水、永丰、峡江、奉新诸郡县，以塞我饷源。而伪侍王又率七八万众，横亘饶州、景镇、乐平等处，专与鄙人暨左军为难。二、三月间，自度入于坎窞，无复生机。顷幸左季翁迭次力战，击退侍逆一股，饶、景肃清。而舍弟坚守安庆营濠，与狗酋相持已二十日，多、鲍两路赴援，似可无虞。惟鄂中德、黄各城，猝难遽拔。而伪忠新自瑞州逸出，或窜九江，或湘或鄂，均未可知。腹地糜烂，饷源兵源两无可恃，用是心悸，不知所以为策。顷以徽事已松，移驻东流。

来示所指“温旨垂询”之事，润帅业已复奏。天下滔滔，吾辈岂有安居之所？亦惟内省不疚，听其所止而休可耳。复问台安。

513. 复胡林翼四月初九日巳刻

瑞州敌窜新昌，虑其扰兴、冶、崇、通，刘岳昭不可不赴鄂南。

润之宫保老前辈大人阁下：

得初七戌刻惠书，敬悉一切。

多、鲍、成三君赴援，本有可以屠狗之理。惟布置周密，人谋之可知者也；狗酋是否逸去，天事之不可知者也。

九舍弟初七出关看地势，所带杨镇南土马队，小有挫失。瑞州贼窜新昌，深虑其扰兴、冶、崇、通，刘靖臣不可不赴鄂南也。即问台安。

正封缄间，接奉初八日辰刻惠函，观尊书之精湛，欣玉体之康强，孰谓天下事不可为哉！“汉家宗社英灵在，定是寒儒浪自愁”，请为朗诵一过。

514. 复杨岳斌四月初九日

拟即日备咨粤东督抚，请其省释成、李、黎等三人。

厚庵仁弟大人阁下：

接初八午刻惠书，敬悉一切。舍季弟东路防务未臻完固，又有二十二日之挫，得阁下照料一切，赶修水垒，贼不敢争，深用感慰。

成名标此次再出，本欲力为扶植，以酬其创始之劳。及睹其颓然衰老，难期远到，尤增悯惜。粤东购炮之行，其斤重与原开之单不相符合，又往返时日太久，鄙心深不以为然。挟带私盐亦必非无因而被诬，是以日久未与申理。

顷接成与李、黎三人公禀，怜其羁系之苦，读其情词之迫，自不能恝置不问。今阁下又以为言，拟即日备咨粤东督抚，请其省释。惟粤督劳公前此不甚相能，而耆中丞由江西调粤，疑鄙人有密劾之举，怀嫌尤深。此次以修怨于敝处，而借成、李、黎三人以泄其私忿，敝处虽有咨往，恐非徒无益，而又甚之耳。水师购炮，大事也；睚眦嫌疑，小隙也；夹带私盐，亦小眚也。因小故而误大事，疆吏之居心如此，言之慨然。复问台安。

515. 致张秉钧四月初九夜

告新解二万饷金用途。

小山尊兄阁下：

顷间解到之二万金，以一万发安庆各营，以六千遣散陈军溃卒，尚须留四千还华阳卡厘局之用。盖舍弟近日曾在华阳借钱万串也。顺问刻安。

516. 复易润坛朱春田四月初十日午刻

菜种须派专人至江西去买，不可稍涉因循。陈都司未奉札招勇，请即严拿惩办。鲍、成尚未开仗。云岩放衢州镇总兵缺。

畇荄、春田大令阁下：

接初八日寅刻来缄，具悉一切。

菜种须专人至江西去买，不可稍涉因循。此事须认真。一则民生在勤，可以省钱；二则夏间多食佳蔬，可以免疫。

陈都司在金字牌招勇，并未奉札。凡招勇者，粮台必有一札。请即严拿惩办，多杀数人，此风自息。仆于三年在长沙杀人颇多，奸宄敛迹。去年在祁未能严办，将来必为地方之害。

鲍、成初八日已至大桥头，尚未开仗。云岩放衢州镇总兵缺，并闻。即候近祉。

517. 复吴坤修四月初十日午刻

新勇未经点名、编队，又新挫之后，万不可守城。务乞坚守浔城，不宜轻动。

竹庄仁弟大人阁下：

初九日接初八未刻惠缄，具悉一切。

瑞州贼退西路之说，似不甚确。接省城初三日信，言瑞郡尚未肃清也。

霆字新三营在黄州败挫之后，胡帅令其至浔守城，仆令其至望江闲静之地妥为整理。春霆接敝处批，即专人持令催之下望江矣。官帅饬三营守浔，系因胡帅之咨，而不知新勇未经点名、编队，又新挫之后，万不可守城也。务乞阁下统率贵部坚守浔城，不宜轻动。东、建有兵，湖口必无事耳。顺问台安。

518. 复彭玉麟四月十一日巳刻

鲍、成、多初十日均可抵集贤关。乞催刘岳昭军来鄂南华阳镇。

雪琴仁弟大人阁下：

初九日跑夫及张德富到，连接两次惠缄，敬悉一切。

某因公馆太隘，即于十一日移居新船。鲍、成二军于初八日齐集大桥头，多公亦自高河铺渐移而北，计初十日均可抵集贤关。

休宁、祁、黟各军平安。伪侍王由景镇窜出，陷浙之江山、常山，围江西之玉山。左军跟剿，当可御之。伪忠王于二十九日自瑞州窜往新昌，恐扰兴、冶、崇、通，乞催刘靖臣军来鄂南华阳镇。

厘源甚绌，极以为虑。糟蟹腌肘，谢谢。即问台安。

519. 复姚体备四月十一日巳刻

现饬各营安设步拨，可省粮台派夫一节。安庆各军皆已到齐，定于十一日会剿。巨野受挫，伊、滕阵亡。

秋浦尊兄年大人阁下：

初七日惠缄，初十接到，敬悉陆运事料理妥善，绅董皆乐为用，至以为慰。将来如办陆运，则驾轻就熟，远胜临时周章也。现饬各营安设步拨，粮台派夫一节即可省矣。

安庆各军皆已到齐，多、鲍、成、朱及舍弟定十一日会剿。李希帅以金逸亭攻德安，刘靖臣攻随州，而自驻滠口调度。

二月初七巨野之役，伊兴额、滕家胜两帅阵亡，僧邸在济宁收集溃卒。珂乡必甚危急。近有续报否？乞示。即问台安。

520. 复张运兰四月十一日

多、鲍、成三军约定于十一日攻集贤关。希军现围德安，刘围随州。

凯章仁弟大人阁下：

接初五日惠缄，具悉一切。

出队剿贼，自以探定大股所在而后击之，小利不必贪也。多、鲍、成三军约定十一日攻集贤关之贼，九舍弟亦当出濠会剿。

希庵自克复孝感后，其军现围德安，渠仍自驻滠口。刘靖臣围随州。伪侍一股扰广信一带，左军当足制之。伪忠自瑞州窜至新昌、万载，恐其窥伺两湖边界。

休宁军士种菜已大有起色否？即问台安。

521. 复胡林翼四月十一日

汶上一败，僧邸势难再振，袁帅已成孤立。

润之宫保老前辈大人阁下：

十一日未刻接初十未刻手示，敬悉一切。

袁午帅续有令贾署中丞之奏，尊处岂尚未见？

二月初七汶上之败，伊兴额、滕家胜同日阵亡，不特僧邸势难再振，即袁帅已成孤立。

瑞州之贼闻尚未退，省城三座竟无信来，江西之乱未有艾也。

复唐方伯书，卓识不刊，亦无济耳。侍亦当守此以终始。即请台安。

522. 致毓科四月十二日辰刻

瑞敌猖獗，俟安庆之事稍纾，即当饬鲍军南渡，速援瑞、临。陈伯陵新授南赣镇，求指示一切，迅嘱往赣。

右坪仁兄大人阁下：

前闻瑞州之贼西窜新昌，方为少慰。兹忽闻平江和、后等营败挫，瑞贼猖獗，实深忧灼。俟安庆之事稍纾，即当饬鲍军南渡，速援瑞、临。

新授南赣镇陈伯陵前赴新任，弟令其招勇一千，认真训练，以备缓急。到省后，求阁下指示一切，迅嘱往赣。伯陵操守廉洁，笃实不浮，熟于战阵，到任后，当可保障南路。惟屡次受伤，稍嫌体弱，须加意调理耳。顺请台安。

523. 复吴坤修四月十二日酉刻

目下请驻九江，建德若有疏失，再回驻湖口。饷需请即来东流请领。

竹庄仁弟大人阁下：

连接初八、九等日三次惠书，敬悉一切。

录示之件，以阁下与丁某相提并论，宜台端之深引为耻，痛愤难堪。鄙人六年十月在江，某公以平江营之败归咎于仆，遍张告示，贴之城厢。仆亦曾忍辱包羞，置不与较。阁下慷慨激烈，仆不敢徒以空言相劝解。惟目下贼氛正炽，九江吃紧。池州之贼于十一日窜至张家滩，建德仅有陈部三营，万不可恃。建德若失，湖口亦吃紧。浔、湖两城皆鄙人所夙怀不平者。阁下前缄称曰“伤心之地”，诚解人之言也。务请阁下勉为我支撑一两月。目下请驻九江。建德若有疏失，即请台旌回驻湖口，届时仆当专马飞报。

至贵军饷需久缺，任呼罔应，请即来东流请领。此间虽极贫窘，尚能以银二三千两、米数百石佐公数日之需。即请台安。

524. 复胡林翼四月十三日申刻

攻剿赤冈岭与菱湖均已受挫。询安庆之围，应否暂弛。

润之宫保老前辈大人阁下：

十三日接十一戌刻惠书，敬悉一切。

多公约舍弟出队，侍不甚以排枪记号为然，与来示所引之证相合，何所见之同也！

十一日鲍公攻关外之赤冈岭四贼垒，伤至七八百人，亡至百余人。舍弟攻菱湖中空之九贼垒，伤至三百余人，亡至四十人。精锐暗损，深为可虑。

狗逆至挂车河寻多公开仗，不知战状何如？安庆之围，究竟应弛否？侍已三次专缄去询九舍弟，请厚庵裁定，而侍证成之。兹将家信三件录稿呈览，请公卓裁，迅告安庆，特恐道远难遽到耳。即问台安。

525. 致杨岳斌四月十三日申刻

商议抵御陈玉成再回集贤关之策。

厚庵仁弟大人阁下：

顷接橘堂信，得悉十一日水陆进剿情形。台旌驻狮子山等处，勤劳昼夜，至以为系。

鲍军攻坚，受伤者过多。狗酋若由桐城再回集贤关，官军应如何设法防御？某昨夜、今日连寄舍弟三信，均无善策。舍弟欲将菱湖中空之贼垒一并围之，似尚可行。鄙意欲请鲍、成二军同进扎高桥岭。扎定后一二日，成军进扎菱湖贼垒之后，西与九弟各营，东与季弟各营通为一气。即与高桥岭之鲍军，狮子山之水军，亦皆通为一气。狗酋自桐归来，若攻成军之营盘，鲍军可自后夹击之。且墙濠修成之后，即坚守不出，坐营中以枪炮轰之，亦无不可。不过一月，将长濠修成，武臣与沅甫尽可保守无虞，多、鲍两军尽可抽出一军击他处之贼。阁下如以此说为然，则请告之春霆、武臣，即日移营，并请告之舍弟沅甫。于十四日商妥，以便十五日兴办。顺请台安。

526. 复刘建德四月十三日酉刻

安庆尚未得手。请即释放陈、汪。若建德再失，务嘱祁门不必惊慌。

馨室尊兄大人阁下：

十二日接奉惠书，并前月二十八、三十、本月初四等缄，均已聆悉。兼闻晋秩监司，勋望日隆，至以为颂。

安庆各军十一日进攻贼垒，该逆坚壁不出，尚未得手。

黟商盐照即依来稿缮就，道札抚咨亦已缮发。告示略改数字，请由祁台刊刻，交伊护守代印张贴。陈与贤、汪发生二人均请即日释放。

张家滩又有贼股。设建德再失，务嘱祁门不必惊慌。易、朱、沈、唐坚守，自可无虞。即颂台安。

527. 加复吴坤修四月十三日

攻集贤关及菱湖均已受挫。

正封缄间，又接惠书，并荷嘉贶诗笺、茶、笋等件，试之果佳笺也。

鲍军于十一日进攻集贤关外四垒。该逆坚守不出，我军受伤至六七百人，亡者百余人，未能得手。舍弟攻菱湖贼垒，伤亡二三百人，亦未即破。

狗逆于初十带八九千人至桐城，当系寻多公开仗。日内水涨尺余，炮船或可助陆军之力。知注并闻。

再颂竹庄仁弟大人近祉。

528. 复杨岳斌四月十四日辰初

商抵御陈玉成之策。

厚庵仁弟大人阁下：

十三夜接十二戌刻惠书，具悉一切。

赤冈岭区区贼垒四座，官军欲急破之，以收克城之速效，此阁下报国之忠诚，非春霆笨打之失。虽伤亡颇多，而士气尚壮，至以为慰。

为今之计，惟有请春霆、武臣进扎高桥岭。扎定后一二日，再请武臣进扎菱湖贼梁之后，西与九舍弟营合龙，东与舍季弟各营合龙。狗逆自桐城归来，若扑成军，可坐营轰击之；若扑高桥岭，鲍营亦可坚壁不出，待贼力极疲而后出击之。如此办法，似足制贼之死命，昨夕已专函奉商。阁下如以为然，即请商之鲍公迅速移营。此间三日之内，长水一尺六寸，狗逆自桐城回怀，或难遽渡。即请台安。

529. 复胡林翼四月十四日辰刻

告御陈回援安庆之策，并请函嘱鲍、周迅速移营。

润之宫保老前辈大人阁下：

十三夜接十二戌刻手示，并抄寿山信稿，盖尚不知春霆、沅甫十一日两处攻坚伤损之多，刻想闻其详矣。

侍意欲请鲍、成进扎高桥岭。扎定后，再请成军进扎菱湖贼垒之后。狗逆若自桐归来，攻扑鲍、成二处，我军亦坚壁不出，坐营以枪炮轰之。如此办法，似足制贼死命。阁下如以为然，请函嘱春霆、寿山迅速移营。不过半月，武臣营濠坚固之后，鲍军尽可抽出剿办别处。即狗逆再来，舍弟后濠之外，亦不必再拨兵往援矣。此间三日之内长水一尺六寸，狗逆自桐回怀，或难遽渡。即请台安。

530. 致左宗棠四月十四日

请鲍、成进扎高桥岭，仍为合围之计。嘱左军宜在饶、广、徽三府境内，不可远赴赣西。

季翁仁兄大人阁下：

数日未接来书，不知贵军现扎何处？玉山究解围否？至以为系。

四眼狗自到安庆后，即于菱湖之中空一段扎营九座，又炮台四座，渡接济进城，渡悍贼出外打仗。而大队盘踞集贤关外大龙山一带，约伪璋、伪玕等打挂车河后，渡河至集贤会合。伪璋讳败而不赴会，狗逆以伪文严诘之原文抄阅。初十日遂率悍贼八九千人自赴桐城，盖将挟璋、玕等至挂车河与多公力战，而留四营于关外之赤冈岭。十一日鲍军苦攻赤冈四垒，伤七百余人，亡百余人，亦未能破。甚矣，攻坚之难也！狗酋之狡也！弟现与厚庵计：请鲍、成进扎高桥岭，仍为合围之计，盖事至今日，断无弛围之理。弟与厚庵一缄，抄呈一览。

瑞州之贼初二日攻破平江五营，郭式源不知下落，李金旸有投贼之信。省城人心惶惶。中丞函来，请拨鲍、张援省。此时张守休宁，鲍在集贤，何可轻动？窃计省城有张、刘二千人，或可无虞。惟瑞贼横梗于中，心腹之疾，无专支劲旅往剿，深用忧灼。

池州之贼，初十日又至张家滩，恐其由建德再犯饶、景，贵部总须在饶、广、徽三府境内，不可远赴赣西。至要！至要！

接僧王咨，二月初七汶上之挫，伊兴额、滕家胜两帅阵亡，捻势甚炽。润帅寄到张石翁信，滇、蜀事亦难支。兹将原信专差奉达。诸希心照。顺请台安。

531. 复杨岳斌四月十四日灯下

菱湖兵力太单，仍请成军进关帮助同扎。

厚庵仁弟大人阁下：

十四酉刻接复函，知成军进关一节，卓裁甚以为然。兹特办公牍专送尊处，即祈转送鲍、成两处为感。

闻九舍弟于十三日分西路营勇扎六垒于菱湖贼梁之后，地段太长，兵力太单，甚不放心。仍请成军进关帮助同扎为妥。如成军不能在该处久扎，将来由敝处另行派营填扎。不过半月二十日，仍可腾出成军剿别处也。再问台安。

532. 复朱品隆四月十五日辰刻

贺朱荣简三衢。请成进扎菱湖，合成长围。目下祁、黟平安。

云岩尊兄总戎阁下：

前得荣简三衢喜音，尚未肃贺。顷接惠书，即日当代办谢折附驲。拜发之后，再将折稿抄达尊处。

九舍弟移六营于菱湖贼垒之后，本是善策，惟地段太长，兵力太单，甚不放心。应请成武臣带七营进扎菱湖，合成长围。扎定半月之后，另拨数营前往替换，抽出成军改剿他处可也。贵营移扎西路半月之后，亦当拨营往替，俾阁下仍回祁门。

目下祁、黟平安，张家滩之贼谅不足虑，尽可放心。即颂大喜。

533. 复毓科四月十五日午刻

鲍、张二军目下不能入援内地。近日兵败，官军从敌者颇多。李金旸从敌，祈再确查，以凭具奏核办。

右坪仁兄大人阁下：

十四日接初八日惠缄。瑞州有此一败，贼氛日炽，蹂躏于瑞、临、袁、浔之交，实为腹心大患。

来示欲鲍、张二军入援内地，义不容辞。惟张军现守休宁，万难抽动。弃休宁则必并祁门、黟县而皆弃之，不特无以对皖南绅民，亦且贻患于饶、景。鲍军十一日进攻赤冈岭贼营，伤亡八百余人，营官中亡一人，伤三人。当须休息数日，乃能与四眼狗开仗。合多、鲍、朱与舍弟等军之力，四月内当可击退狗酋一股。五月间鲍军乃可渡江，由浔赴瑞，目下实不克遽往。省城防务，只要刘、张二千人负城扎营，坚守不战，必可万全。九江有吴、丁、万、蔡四人，或可保全。此外必遍遭荼毒矣。可憾！可愧！

李金旸从贼之说，事或可信。近日官兵败后从贼者颇多，如张国樑之部，李若珠之部，周百禄之部，陈馀庵之部，皆所不免。李金旸尤不可靠，惟专凭张光照一人供词，则不足据。凡败后先奔者，往往架言诬人，以掩其先逃之罪。祈再确查，以凭具奏核办。复问台安。

534. 复李鸿章四月十五日午刻

攻剿赤冈、菱湖受挫。李金旸从敌之说尚当确查。乞催李瀚章解饷。

少荃世仁弟馆丈阁下：

连接初一、二、四、六、七等日惠缄，敬悉种种。舍弟事诸承垂注，至以为感。

十一日之役，春霆攻赤冈岭四贼垒，阵亡者百余人，受伤近八百人。舍弟攻菱湖九贼垒，阵亡者三十余人，受伤过三百人。精锐暗损，行军之大忌。若狗逆自桐归来，与我恶战，深虑无以制之。幸日内江湖水长至四尺有奇，狗归，或不能遽渡河耳。

瑞州一股实为腹心大患，目下无兵入援，忧灼何极！省城有张、刘二军，九江有吴、丁、万、蔡四人，若坚守不战，或可保全。

李金旸从贼，狼子野心，自无足怪。惟专凭张光照一人供词，则不足据。凡败而先逃者，每好造言诬人。且人心不齐，一人从贼，亦无全军俱叛之理，尚当确查。

前有牍嘱令兄筱泉解赣饷八万来，迄今久无饷到，亦无复禀，便中乞一催。此间嗷嗷待哺，实形窘迫。敬候台安。

535. 复胡林翼四月十五日

定计请鲍扎高桥岭，成扎菱湖敌垒之后，顷有批催其速进。密商人事去留。

润之宫保老前辈大人阁下：

十四日申刻接奉惠书并抄密件，十五日巳刻接十三夜丑刻一缄，敬悉一切。

此间于十二日夕闻十一日霆营伤亡颇多，未知其详。次日闻伤亡实数，为之长叹！定计请鲍扎高桥岭，成扎菱湖贼垒之后。曾将杨军门之函抄呈台览。十四日接杨复信，甚以为然，因即札行各处。而舍弟已于十三日先分六营扎于菱湖贼垒之后矣。兵分力单，恐贼以全力猛扑。顷有批催鲍、成速进，抄呈尊览。鲍若不进，则局势太松，不相联络。抄示寿珊十二申刻信，与鄙见极合也。

密件承教，深以为愧，即日当择尤一镌。惟以大局言之，则李握江南提篆，田握贵州钦篆，袁保希而兼保贾、张，在世事既日见混淆，以私事言之，则屡保次青。而去秋败后，走浙走江。今春复出，甘隶浙部，以骥老荐之于公，举之于朝。而藩不赴祁，抚不赴湘，在鄙人亦殊抱隐愧。以江西言之，则三座以外，第四座亦不可人意。其平日与湘薇之文互相佩服，互相师友，取径已自不同。本年江事日棘，告病数月，不止衙门，不办公事，预为事急蝉蜕之地，而暗中却参画幾务，主持进退。若并弹三座，留此一楹，则巧者得计，而事急仍脱去不留。若四座同移，则无此棘手，而继者恐犹吾大夫。以是隐忍不发，非有所瞻徇也。

公去年劾日相不使渡湖，何以未见分晓？乞示及。即颂台安。

536. 致左宗棠四月十六日巳刻

安庆日内平安，已将菱湖敌垒、炮台包于长围之内，虑地段太长。建德失守，如敌犯饶、景，务请驱之。

季高仁兄大人阁下：

旬日不接惠书，不知近日军事如何？至为悬系。

安庆日内平安。舍弟抽西头各营扎于中空一段，并菱湖之贼垒九座，炮台三座，一并包于长围之内。志颇坚，气颇壮。惟地段太长，恶贼以全力猛扑一处，有垫全堤皆溃，殊用为虑。

建德于十五日失守，闻系伪右军主将刘官方一股。此股在羊栈岭、历口、箬坑等处屡败，似不甚悍，然人数亦复不少。如果直犯饶、景，仍须累阁下雄师一驱逐之，此外实无兵力。鲍军南渡，当指浔、瑞耳。即问台安。

537. 复张运兰四月十六日巳刻

建德失守，东流与祁、休文报不通。若敌犯饶、景，不得不请左军回剿。务求静镇，常与左通信。

凯章仁弟大人阁下：

接十一日惠书，猥以关防新到，重加奖饰，情文兼至，只增愧悚。

此间军事，鲍军于十一日攻赤冈岭四贼垒，受伤近八百人，阵亡百余人。攻坚之难如此！舍弟现以数营扎于中段，并菱湖之贼垒皆以长围包之矣。建德于十五日失守，闻即刘、古、赖一股。此股在羊栈、历口、箬坑屡败，人多而不甚悍。惟东流与休、祁中梗，文报不通，极为可虑。万一此股直犯饶、景，不得不请左军回剿景镇，痛击逐之。

某不在祁、休等处，恐军心民心难免摇动。务求阁下静镇，使三县兵民有所依归。至要！至要！贼若果窜景镇，求阁下专人常与左帅通信。渠由德兴回至景镇，本是熟路，此股当易破走。婺源未失，阁下与左处想无梗阻。即问台安。

538. 复刘建德姚体备四月十六日午刻

建德失守，东流与休、祁中梗。请暂驻祁门，一则催齐捐务，二则稳定军民之心。

馨室、秋浦尊兄大人阁下：

十四、五接两君各一缄，具悉一切。

谭家桥之贼既退，岭防自可无虞。建德于十五日失陷，即是池州一股，刘官方为主将，古、赖为佐将。此股向不凶悍，十一月在羊栈岭，正月在历口，二月在箬坑，历次大创而去。今又扰入建德，虽不甚足患，而东流与休、祁中梗，亦殊可恶。万一拦入饶、景，当请左军由广信回剿，痛加驱除。倘左军被伪侍牵制，不克遽来，则趁云岩自安庆回祁之时，与桂生中途会合，亦足以资剿办。祁、渔各留四成，即敷防守也。

两君请暂驻祁门，俟道路无梗，再来江滨。一则捐务以催齐为妙，二则建德方警，恐台旆出江，军民之心少为动摇耳。

舍弟在安庆，将菱湖中空贼垒一并以大围包之，狗逆与城贼又不通气矣。顺问台安。

539. 复吴坤修四月十六日

九江、湖口皆必争之地，务求毅然自任，不可引疾离营。

竹庄仁弟大人阁下：

昨接来牍，果欲引疾。目下瑞贼窥伺九江，建德之贼又窥湖口。此两处皆必争之地，又鄙人隐憾之地，务求阁下毅然自任。即在湖口静养，如汲黯之卧治，亦无不可。如九江急，则请投袂赴浔；湖口急，则请力疾守湖。至嘱！至嘱！即问刻安。

540. 复毓科四月十七日午刻

鲍军攻赤冈岭受挫，须将陈玉成击退后方能援瑞。省城刘、张两军专主守字，切不可令过河迎剿。

右坪仁兄大人阁下：

十七日午刻专勇至，接奉十一日惠书，敬悉一切。

鲍军十一日攻赤冈岭四贼垒，受伤八百人，阵亡百余人。其营官中受伤三人；阵亡一人，副将苏文彪，平日以奋勇冠军者也。自十五日奉寄一缄之后，此两日两夜中，风大异常。江中断渡，弟未能与鲍通信，并未与舍弟通信。计狗酋已自桐城回集贤关，日内必与鲍军开仗。须将狗逆一股击退后，乃能渡江由浔援瑞，前信已详明具陈，亮邀鉴及。

建德新失，被逆目伪右军主将刘官方盘踞。去东流仅四十里，在敝处实为切肤之灾。然鲍军自安庆回南岸时，弟不敢留剿建德，必令先赴九江、瑞州也。省城刘、张两军专主守字，切不可令过河迎剿。至要！至要！顺问台安。

541. 复胡林翼四月十七日午刻

菱湖敌垒概以大围包之。李金旸叛去，不可尽信。四月内鲍军万不能调赴援瑞。

润之宫保老前辈大人阁下：

十七日接奉十五日申刻手教，围师不可改弦，而拙书与厚庵者，尚可采用。剖断精严，敬以为佩。

舍九弟业已添六垒于菱湖之后，并菱湖之贼十二垒而概以大围包之，又决计不要成军进关。寿珊之计，从石门湖起，横兜至集贤关止，其说必可行。自十五夜大风断渡，未接厚、霆及舍弟信，然大约必从寿山之策矣。寿山又策四眼狗不能遽回怀、宁，亦极精确。不特怯于多、鲍、成军兵力之厚，且自初十至今，江涨至六尺有余，练潭一带必为炮船所截，势亦不能回援也。狗酋用兵固狡固活，然过于取巧，则拙者有时胜矣。

李金旸叛去固意中事，然第凭张光照一人之供，则不可尽信。凡未战先逃者，往往架言以诬其上。毓中丞欲调鲍军速赴瑞州，四月内万不能去。即请台安。

542. 致左宗棠四月十七夜

建德失守，若其再犯饶、景，不能不仰仗左军回剿。菱湖敌垒概以大围一并包之。

季高仁兄大人阁下：

旬日未接尊缄，实深悬系。

此间自建德十五失守后，贼尚未动。若其再犯饶、景，不能不仰仗贵军回剿。幸此股不甚凶悍，不似黄文金、李世贤之费气力耳。

安庆菱湖中空一段，贼筑九垒以通城中之接济者，舍弟又添六垒于后，以大围一并包之。其集贤关外四贼垒，润帅令鲍、成扎营，远远包围。如狗酋自桐城归来，鲍、成营垒已固，迎剿较易。连日江湖盛涨六尺，狗酋自桐归，或难渡河。顺问台安。

543. 致杨岳斌四月十七夜

请即行商酌成武臣军入关与否之事。

厚庵仁弟大人阁下：

顷得胡宫保信，欲令鲍、成两军包围赤冈岭四贼垒。而舍弟信来，决意不要成武臣军入关，请鲍、成同在关外迎击援贼，以作活着云云。请阁下即行商酌，如菱湖新垒已坚，则成不入关更好，不必泥于敝处公牍也。即问台安。

544. 复鲍超四月十八日卯刻

成武臣无庸入关。部伍应请加意检点，营盘须距水师甚近。

春霆仁弟大人阁下：

十八早接十七日来函并抄舍弟信函，具悉一切。

舍弟分二千六百人扎菱湖、中空等处，兵力既足支持，则成镇七营自与贵军同扎关外，以厚兵力，以击援贼为妥。请阁下告知武臣，无庸进关可也。日内江水盛涨，增至七尺有余，狗酋已由练潭过河回援安庆否？

贵部本极精悍，屡立奇功。近来副五营中、后两营留黟，左、右两营不甚得力，新三营在黄州小挫，老五营中郑革而苏逝，又弁勇于十一日伤亡甚多。此数事者均暗暗吃亏，某极不甚放心，应请阁下加意检点。虽人数多于八、九等年，而其小心谨慎，应比往年带三千四百时更加严整。营盘须距水师甚近，庶粮路可保无虞。至嘱！至嘱！顺问台安。

545. 复胡林翼四月十八日巳刻

主意太多则乱，不如专守曾国荃、周开锡之计以制敌。

润之宫保老前辈大人阁下：

十八日辰刻接十六日戌刻、亥刻两函，知十四日多公获胜，十四夜又调成军扎三安铺。鄙意主意太多则乱，调度太活则军心必不凝定，不如专守二计：成不进关，从舍弟之计；鲍、成从石门湖扎至集贤，从寿山之计。似已足以制贼，不必纷纷变议。伏候卓定。即请台安。

546. 复李瀚章四月十八日巳刻

军情紧急，士卒劳苦，饷项久亏，务乞设法以大批解济。

小泉年兄阁下：

前接惠书，稍稽裁复。即维政祉康绥，侍闱曼福，至以为颂。

祁门军事，自左、鲍并力击退黄文金大股后，满拟可以少安。乃黄逆西路甫清，而伪侍王李世贤又从东路婺源窜至景镇。左之分部小挫，陈军全部败溃皖南总兵陈大富，蔓延鄱阳、乐平、浮梁等处，梗我后路，塞我饷道。幸二、三月左军六获胜仗，鲍军亦自东、建赶至，侍逆始行败走，窜至玉山、衢州一带。左军跟踪追剿，虑其再由广信以扰抚、建，由是徽之祁、休等属粮路始通，军士〔心〕大定。

皖南差有起色，而逆酋四眼狗连陷湖北二府五县，踞城坚守，自率大股直下安庆，拊舍弟等军之背。遂令鲍军北渡救援，而鄙人亦移驻东流江滨，就近调度。日内狗酋以坚垒抗拒鲍军，自赴桐城，纠集伪璋王、玕王各股来援，计本月必有几次恶仗。其吉安一股踞瑞窥浔，深入腹地。四月二日郭守之败，省城大震，亟催鲍军入援。论饷项，则宜清腹地；论大局，则宜图安庆。安庆不稳，鲍军不能遽援瑞郡也。

目下张与朱、唐坚守祁、休等处，左军经营广信，鲍军南北策应，均日夜劳苦，不得少休。饷项久亏，欠至五六个月不等张欠六，沅与朱、唐欠五，鲍欠四月半，左欠月余。务乞阁下从上游设法以大批解济，千万之恳！前屡次公牍催解八万，现尚未接复信，殊盼切也。

夏小润年兄献云求荐主赣州阳明书院，京官清况，乞早下关定妥为荷！仆亦当便告中丞，以免重荐。即候台安。

通家生曾国藩顿首

547. 复胡林翼四月十九日辰刻

成军应从石门湖扎至关外，改调河溪营赴浔。

润之宫保老前辈大人阁下：

十八夜接十七申刻手教，十九早又接十七亥刻一缄，敬悉一切。

成军应从公与寿珊之议，从石门湖扎至关外。侍已两次奉报并缄告厚庵与舍弟，又告春霆矣。鲍公新三营不肯赴浔，又改调河溪营前往。吴人之件，亦快人意。昨片请左公襄办改为帮办，储为大用云云，亦冀如吴人之说，则敝处饷项日裕也。然此等似冥冥有主之者，有心栽花，往往不如人意。来示“不有小误，则不仁不宏”，斯言甚大，可为万世圭臬，尤可为褊者针砭。

左公久无信来，不知何故。伪侍二十六日围玉山，既而解围以去。若由广、丰以趋抚、建，左军当可堵截耳。建德失守，岭外又时时有警，不知祁、休各军果安固否？顺问台安。

548. 复杨岳斌四月十九日

如建贼不内犯，则都昌之行可免。万石臣一营，应请暂留东流。

厚庵仁弟大人阁下：

蔡、王二营官来，接惠缄，具悉一切。

昨所以派一营赴都昌者，因建德于十五日失守，恐贼由彭泽犯都昌耳。兹约定以蔡营前往，仍在此少停一二日，听候信息。如建贼不内犯，则都昌之行可免耳。其王东华一营即日当令赴尊处听候调度。至万石臣一营，应请暂留东流，盖建德之贼相距太近。查滓桥即有贼打馆，万君一营在此甚熟，守卡较有把握。成武臣果否在关外扎定，想昨日业已议妥矣。顺问台安。

549. 复江长贵四月十九日

游勇滋事，拿到即行正法，愈严愈好。已函嘱祁、渔各营互相援应。

良臣军门仁兄阁下：

十八日接十四日惠书，具悉一切。

游勇滋事，拿到即行正法，愈严愈好，切不可稍从姑息。至要！至要！

乌石垅、横潭、佘溪之贼，难保不乘虚犯岭。然黄、胡等贼现在江北桐城一带，刘、古、赖等现于十五日窜陷建德。二股之外，岭外另无大股，当可少安。

互相援应之说，弟已函嘱祁、渔各营。如柏溪大营有警，即当赴援；若仅大洪、禾戍、大坦、湘源有警，则不必赴援。前在祁与阁下面商，亦系如此办理。常、玉之贼，左军当可御之。顺问台安。

550. 复杨岳斌四月二十日未刻

宋游击为浙招勇，经费无出。

厚庵仁弟大人阁下：

昨夕接惠书，宋游击为浙招勇，其经费无出。东征局亦难筹发，缘该局现值窘迫。此间有数札提银，俱无以应，自无余力济浙。至黄昌岐所用之五千金，系淮扬水师口粮，正款正支，情理皆顺。复请台安。

551. 复胡林翼四月二十日未正

询如何处理洋船送盐接济皖敌事。

润之宫保老前辈大人阁下：

昨接左季翁信，送阅。侍复信抄阅。本日又季翁信暨寄尊处一缄，一并送呈。洋船送盐接济皖贼，何以处之？即请台安。

552. 复李鸿章四月二十日

不见各处公牍私缄，但传本城谣传探报之词，故不敢遽照来函以为调度。安庆军情如常，建德失守。饷项日绌，务乞再催李瀚章筹解。

少荃世仁弟馆丈阁下：

十七日接初十日惠缄，二十日又接十二日手书，具悉一切。

李金旸自安义逃出，竟赴省城，其情自是可原。奉、靖、安、武民团杀贼接仗之说，鄙人终未敢深信。

阁下在省未与各当道往还，不见各处公牍私缄，但凭本城谣传探报之词，故敝处不敢遽照来函以为调度。前此三月二十六、七，敝处即请左帅提军全赴广信追剿侍逆，且商令先至弋阳、河口，预截贼趋建昌之路。尊处初六、七来缄，尚深以侍逆至抚、建为虑。敝处以九江防务责成吴、丁、万、蔡四人，渠等初间来禀，布置颇周，并据通禀抚署。尊缄亦似毫无所闻。又如瑞州贼已全退，来缄三易其说，使人靡所适据。

苗沛霖围寿州三月，已经解围。翁中丞劾苗叛迹显然，请明诏声罪致讨。一折三片业经咨到，其中并无劾袁之词，袁帅亦无回京之信。

安庆军情如常。多公十五日获一胜仗。鲍、成扎集贤关，专待狗逆回怀，即与力战。建德十五日失守，踞贼日内尚未他窜。饷项日绌，务乞再催令兄筹解。即问台安。

553. 复左宗棠四月二十日

嘱左于铅山、弋阳截击李世贤后仍回景镇，募足万人，即可纵横如意。安庆军事平稳，建德之敌日内无他窜信息。

季高仁兄大人阁下：

十九日接初十日兴安惠缄，敬悉一切。

侍逆若不破衢州，必仍折回江境，或由云际关道闽境以窜建昌，或由河口、港口等处以扰上清而达抚、建。贵部能于铅山、弋阳境内截之，则不致寻伪忠故辙。否则，渠奉伪诏，以扰江为救皖，必深入腹地，而后可免于咎责也。侍逆驱除之后，仍请大纛回至景镇。一则来示所云华埠等处难办米粮，仍须取道乐、景以赴婺源；一则建德新失，恐贼由石门以窥景镇。饶、信、徽三府二十一属，皖、江与浙交汇之区，贼所必屡争不一争之地也。贵军在此三郡，威德已著，事机尚顺，请即周旋于此二十一属之中。不必攻坚，而自足制贼之死命；不必辗转驰驱寻贼开仗，而贼自不能不奔突以投阁下之罗网。诚使陈狗、杨麻、刘逆官方、李逆秀成等凡有入二十一属者，皆如伪侍及黄虎之受创而去，则江西之北境日安，皖南之军威大振，而贵军誓不攻坚之志亦可遂矣。

惟地段太广，兵力太单。能游击则无人驻守，能驻守则无人游击；不驻则师无根基，不游则师无远势。皆非可久之道。应请阁下募足步队万人，以二千守婺源，以二千守景镇，以六千为游击之师，益以马队数百，即可纵横如意。婺源城极易守，茶盐厘务所获颇饶。景镇为三府总汇之地，又系阁下苦守苦战而得之者。若坚筑石垒数座，不特厘务可图，且祁、休各军得所托命。弟自去冬以来，屡劝阁下驻守景、婺两处者，以兵势、饷源皆不可不以此两处为重也。其添募一节，即日另备公牍奉达冰案。

安庆军事平稳。多公于十五日获一胜仗。狗逆意欲先攻多公挂车河营盘，然后再援安庆，庶无后路之虞。今反为多所败，又水大不能骤回。又鲍、成各军业已扎集贤关，狗回亦有以御之，皖城或终可图也。建德之贼日内无他窜信息。李金旸被擒后，自安义逃回，已入省城矣。顺问台安。

554. 加左宗棠片 [1] 四月二十日

兵力不厚，断不可分支。

再，毓中丞咨请阁下分兵去剿瑞州。尊处兵力不厚，断不可分支，甲路即前鉴矣。即将来添足万人之后，亦不可分支。以六千人出战，四千人防 [2] ，更番休息，互为其根，乃可立不败之地。

孔令即当撤参，另行咨复。

[1] 原件无受信人名，此据内容所加。

[2] 此处疑脱一“守”字。

555. 加复左宗棠四月二十日未刻

嘱速回景镇，使建敌不敢萌内犯之志。

正封缄间，戈什哈等归，续接十三夜惠书，知侍逆无内犯抚、建之虑，大慰！大慰！贵部可速回景镇，则建德之贼不敢萌内犯之志。如台旆尚须在广信少驻，以借资镇定，或请派头队先回景镇亦好。诸祈卓定。

556. 复姚体备四月二十夜

陈玉成为多所败，日内水大，不能回怀宁。鲍已扎集贤关，安庆似可破。惟洋船通敌接济，无以制之。

秋浦尊兄年大人阁下：

十九日接十五日惠书，知前接正月竹报，即有请兵之议，计期正相符合，深以玉石俱焚为虑。兹将吴观察公牍抄送查阅。伊、滕之败，在六日之内驰驱太远，各村庄或可无虞。

四眼狗于初十日至桐城，寻挂车河多公开仗，意以击破多公，后路便稳也。十五日为多公所败，蹋贼垒八座。日内水大，狗不能回怀宁。鲍已扎集贤关，安庆似有可破之理。惟洋船通贼接济，无以制之耳。

舍弟兵力足敷围剿，云岩三日内即可渡江回祁，左军亦可速回景镇。此复。顺候台安。

557. 致吴坤修四月二十一日申刻

应请兼顾浔、湖两防。

竹庄仁弟大人阁下：

数日未接来缄，至为廑念。

建德失守后，某即檄霆新三营防浔，而腾出贵部分守湖口。旋因鲍公以新三营尚未整顿，呈请换调；又经改调河溪营赴浔，已报于二十日自大桥头拔行，大约二十五、六可抵九江。应请阁下兼顾浔、湖两防。河溪营未到之先，贵部以一半防浔，以一半防湖；河溪营到浔之后，贵部以三分之一防浔，以三分之二防湖。阁下与丁参将二人，何处贼到，即在何处驻扎。贼未到之先，阁下驻湖，丁驻浔可也。本日接湖口韦令禀，贵部全队赴浔。特此飞布，请阁下迅带一半防湖口为要。顺问台安。

558. 复官文四月二十一日

陈玉成为多军所败。我军趁机合围菱湖、赤岗岭。刘军不宜轻于调动。瑞州之敌当另谋劲旅驱除。建德失守。

秀峰宫保中堂大公祖阁下：

十九日接初九惠缄，敬悉一切。

此次逆首上犯，仰赖荩筹周密，众志成城。省垣既安如磐石，各路亦劲旅星罗。危局复安，欢抃曷既！

此间军情，自鲍公至大桥头，狗酋即率八九千悍贼至桐城挂车河寻多公开仗，意以击破多军，乃可壹意援怀，更无后路之虞。十五日为多公所败，蹋毁贼垒八座。适值江湖盛涨，十日以内骤长九尺有奇，狗酋为练潭湖水所阻，势难遽回怀宁。舍弟得趁此时围住菱湖中空之贼垒九座。鲍、成亦趁此时围住赤岗岭之贼垒。以势揆之，安庆自有可克之理。特闻汉奸依托洋船，暗通接济，未知究竟何如耳？

刘荩臣一军攻围随州，关系襄、樊全局，自不宜轻于调动。江西伪忠王一股盘踞瑞州，并不甚悍。现在省城及九江两处防守之具略备，瑞贼虽久踞郡城，亦不过与黄、蕲等城相类。惟恐其窜出或扰及武、义、崇、通等属，则为江西、两湖之公患，当另谋劲旅驱除之也。

建德于十五日失守，距弟驻之东流仅四十里。刻下尚无兵力可往剿办，且当度外置之。知注并闻。顺请台安。

559. 复胡林翼四月二十一日

李金旸果自敌中逃出，赴省自首。

润之宫保老前辈大人阁下：

二十夜接十九酉刻手教，敬悉一切。

李金旸本非国藩所愿调，因左帅之缄咨而照转行之。未败之先，已批台不准发饷，不准在江西境内，并参革不准留营；既败之后，函复中丞，则谓李金旸降贼之说难保其无，但不可凭张光照一人之供，恐未战先逃者架诬其上云云。今李金旸果自贼中逃出，赴省自首，则侍之所言不为无验。大抵乱世之所以弥乱者，第一在黑白混淆，第二在君子愈让，小人愈妄。侍不如往年风力之劲，正坐好让；公之稍逊昔年，亦坐此耳。何如？即问台安。

560. 复李续宜四月二十一日

刘岳昭军不能遽令南渡，瑞敌须另筹劲旅驱除之，池州敌扰陷建德亦无兵往援。

希庵仁弟亲家大人阁下：

顷奉惠书，知前此两缄均达荃照。

上游德、随尚无好音。逆党坚悍善守，围攻则伤我精锐，顿我兵力，不围攻又蔓延它处，毫无遮遏。随州关系襄、樊全局，荩臣观察一军不能遽令南渡，自有不得已之深衷。瑞贼盘踞日久，省垣及九江略有防备，或可无虞。惟虑其窜扰武、义、兴、冶、崇、通等处，则为两湖、江西之公患，须另筹劲旅驱除之耳。

池州贼股于十五日扰陷建德，敝处近在咫尺，无兵往剿。前请义从营速来，亦正为此弹压附近小股也。来函索数十次赞词，世人有见我《解散歌》者，未闻赞扬一次，我尚未见义从营，岂肯妄赞？

左家姻事，已与其表戚余家订定，原信附呈。顺问台安。

561. 复彭玉麟四月二十一夜

告王、蔡二营调度及颁给黄昌岐关防诸事。

雪琴仁弟大人阁下：

接十二、十五日两次惠缄，具悉一切。

王、蔡两营均到，仆令王赴厚庵处，蔡暂留东流二三日。如建德之贼内犯鄱阳，则令蔡防都昌也。

黄昌岐统领淮扬水师，关防即日颁给，饬知亦即日缮发。至薪水若干，亲兵若干，须令昌岐具公牍，敝处批发可耳。

张方伯信未见。渠既愿告退，若具详来，敝处必批准，以遂其林泉之志。顺问台安。

562. 复胡林翼四月二十二日未初

洋船通安庆接济，恐非官文所能为力。

润之宫保老前辈大人阁下：

二十二日接二十日申刻手教，敬悉一切。

果臣之信，深痛不可读。厉蒋办粮台时，则丰亨豫大；阎君办粮台时，则山穷水尽。与侍之接办徽防情事颇同，不可谓非造物之游戏播弄也。

洋船通安庆接济，舍弟以公牍来，请咨官相照会彼中头目禁之。此事恐非官相所能为力。

自出江滨，常思轻装。一至太湖，为风雨所阻，又苦俗务不少，奈何！盈盈一水，脉脉相照而已。顺问台安。

563. 复周辑瑞四月二十二日

此间军事，皖南渐有起色，皖北则敌连陷黄、德等二府五县。若洋船接济不断，安庆不复，则大局日觉难支。

子佩仁兄大人阁下：

二月初九日折弁归，接惠书，敬悉一切。即维荩勤日懋，动履康愉，至以为慰。

此间军事，自去岁十一月初以来，黄文金、李世贤、刘官方三大股各十余万众，环绕于祁门之左右前后，几无一日不战，无一路不梗。幸左、鲍及张凯章诸军竭力支持，得以化险为夷，转危为安。后路一律肃清，皖南渐有起色。而皖北四眼狗率众上犯，连陷黄、德等二府五县。狗逆派其党踞守，而自率悍贼回援安庆，拊官军之背。不得已调鲍军北渡救援安庆，弟亦移驻东流，就近调度。仰托圣主威福，安庆能迅速克复，则湖北之黄、德，江西之瑞州三府暨各县城皆可次第扫荡，而金陵亦可徐图。若洋船接济不断，安庆不复，则大局日觉难支。中夜以思，实深愧愤！

贱体托庇平安，惟幕友太少，事事躬亲，日形衰惫。

另单托办各件，琐渎之至。顺候台安。

564. 复何源四月二十二日

此间军事，大为棘手，经左、鲍两军大战，皖南粗有起色，而皖北陈玉成连陷黄、德等二府五县。如不能克复安庆，则大局日趋不支。托代买鹿茸等物。

敬之年兄阁下：

二月初九日折弁回营，接惠书，知将有热河理刑司之行。伏审荩劳日笃，动履绥愉，至以为慰。

承代买各件，价廉而货佳，诸费清神，无任感谢。此次阁下不在京师，应购诸件，已开单请周子佩兄购办。台驾如适值回京，则请与子佩一同经理；若在热河未归，则另寄五十金托买鹿茸一架。沈阳本是围场，向产鹿茸之地，采办当尚不难。

此间军事，大为棘手。自去冬以来，伪定南主将黄文金带贼十余万，连陷六县，梗塞祁门粮道，经左、鲍两军于正月末击退。二月初间，伪侍王李世贤又陷景镇，断我后路，又经左军大战却之。半年以来，环祁门之左右前后，几无一日不战，无一路不梗。三月二十间，甫得一律肃清，皖南粗有起色，而皖北四眼狗窜扰上游，连陷黄、德等二府五县。又自率大股回窜，拊安庆官军之背。不得已调鲍军北渡救援安庆，某亦移驻东流，就近调度。如能克复安庆，则金陵可图，江、鄂可保。否则，大局日趋不支，终恐上负圣恩，下辜物望。终夜以思，实增悚惧。顺候台安，诸惟心照。

再，附菲仪二十金，为左右夏间买冰之助。又银五十两，托代买热河鹿茸。

此间军务如稍得手，拟奏请阁下仍来敝营帮办奏报事件。可否？尚希示复。

565. 复李寿蓉四月二十二夜

此间军事，自去冬以来大为棘手，李秀成迭陷吉、瑞，北岸则扰陷黄、德等二府五县，又有洋船暗通接济，未知天意究何如耳。

篁仙尊兄阁下：

二月初九日折弁归，接惠书。猥以戋戋之献，远辱裁谢，只增愧悚。即维兴居康吉，纂著闳深，佩慰无量。

此间军事，自去冬以来大为棘手。逆贼救援安庆，其取势乃在千里以外。南岸则伪侍王李世贤、伪主将黄逆、刘逆，环绕于祁门之前后左右，几无一日不战，无一路不梗。直至三月之季，始稍得安枕。又有伪忠王一股从广信、抚、建窜入腹地，迭陷吉安、瑞州。北岸则扰陷黄、德等二府五县。而四眼狗自率悍党回援安庆，拊我围师之背。不得已调鲍军救援北岸，某亦自祁门移驻东流，就近调度。仰托圣主威福，果能迅克安庆，上游失守郡县尚可以次扫荡。日内狂风苦雨，气象未回。又有洋船暗通接济，未知天意究何如耳。

尊事已解释否？艰贞晦明，系念何极。顺候著安，诸惟心鉴。

566. 复官文四月二十三日午刻

刘荩臣一军，当即复函止调。建敌日内尚未他窜，瑞敌有分窜武宁之信。请少宽怀抱，以待事机之转。

秀峰宫保中堂大公祖阁下：

顷接十四日惠缄，抄示金观察信件，敬悉一切。

刘荩臣一军，前日接到赐书，当即复函止调，亮邀鉴照。

连日狂风大雨，江涨丈余。天气暗淡，阴寒无雷，不知上游有出蛟处耶？抑不利于军事耶？

建德之贼日内尚未他窜。瑞贼有分窜武宁之信，尚无明文。知注并闻。顺问台安。

闻狗酋在贼中亦极孤立，璋、玕、忠、侍皆貌合神离，积怨既深。或吾辈极苦难困横之时，贼中又将内乱，以稍纾官军之急耶？请公少宽怀抱，以待事机之转。顺问台安。

567. 复胡林翼四月二十三日午正

已止调刘军。闻敌逆似将内乱，请少宽怀抱，以待事机之转。

润之宫保老前辈大人阁下：

二十三日接二十一日手教，敬悉一切。靖臣一军，昨复秀帅、希帅信，皆止调矣。

连日狂风苦雨，江涨丈余，气象阴森，寒重无雷。岂上游有出蛟处耶？抑不利于军事耶？

闻狗酋在贼中亦极孤立，璋、玕、忠、侍各逆皆貌合神离，积怨甚深。或吾辈极苦难困横之时，贼中又将内乱，以稍纾官军之急耶？请公少宽怀抱，以待事机之转。顺问台安。

568. 复毛鸿宾 [1] 四月二十三日

贺毛开府湘中。敝处军务，棘手已久，若洋船之接济不绝，安庆不克，则饷源日竭，大局日坏。莅湘初政，仍祈以物色将才为先务。

寄云仁兄同年大公祖大人阁下：

自今岁以来，敝处危险迭见，日在惊涛骇浪之中，不获频修笺敬。闻台旆开府湘中，亦尚未肃函申贺，歉悚不可名状。四月二十三日接奉三月十九、四月初八两次惠书，伏审即日浮汉东下，由鄂渚荣莅星垣，大云宏荫，使敝乡士民同怀衣我食我、福我寿我之泽，欢抃曷既！

敝处军务，棘手已久。自伪主将黄文金、伪侍王李世贤两股各挟十余万众，窜扰景镇，抄我后路，断我饷道，竭左、鲍两军之力，五阅月之久，几无一日不战，无一路不梗。此外又有伪忠王一股，从广信、抚、建深入江西腹地，连陷吉安、瑞州二府四县。又有伪主将刘官方一股，屡次扑犯祁门老营。直至三月之末，惊魂稍定，驲路稍通。皖南军民方举觞以庆更生，而四眼狗自陷黄、德各属后，又率悍党回援安庆，直拊官军之背。不得已调鲍军驰救江北，弟亦移驻东流，就近调度。仰托圣主威福，能将安庆迅速克复，则湖北之黄、德，江西之瑞州各城，无难次第扫荡，即金陵亦可徐图。若洋船之接济不绝，安庆不克，则饷源日竭，大局日坏。绵薄如弟，深恐上负国家之委任，下辜良友之期望。中夜以思，忧愤何极！

敝乡近年以来，兵勇遍布数省，颇有人才渊薮之称。实则岩搜谷采，楚材晋用，而故山反为之一空。倘有大股阑入，殊恐无以应敌。阁下莅湘初政，仍祈以物色将材为先务。在外如胡、左、李诸公，在籍如郭氏昆仲，皆与阁下契合有年，若一一周咨，则统领之选，偏裨之才，皆可屈指而得之。

来示垂询用人行政利弊得失，窃以人存而后政举。方今四方多难，纲纪紊乱，将欲维持成法，仍须引用正人，随事纳之准绳，庶不泥于例而又不悖于理。胡宫保办事不主故常，而求贤甚殷，耳目甚长。阁下若遇疑端，与之函商，必能裨益高深，胜弟数倍。

二十余年同年至交，今幸同膺疆寄，而来函犹附谦版，万不敢当。谨以奉璧，弟亦不另肃柬。诸惟心鉴，顺请台安。

[1] 此件据南京太平天国历史博物馆所藏曾氏手迹整理。

569. 复梅启照 [1] 四月二十四日

去冬今春，环绕祁门之左右前后，几无一日不战，无一路不梗。兹专足奉迓台旌即日来营襄办一切。

小岩年兄阁下：

正月杪接去岁京中惠书，时以军事倥偬，驲路方梗，未即裁复。旋闻阁下将来营一行，意幸良觌匪遥，遂疏笺候，仅托李君少荃一达鄙忱。

与阁下执别十年，而时事万变，恍若隔世。猥以薄劣，仰膺重任。去冬今春，环绕祁门之左右前后，几无一日不战，无一路不梗。赖诸军之力驱除稍远。又有伪忠逆一股深入瑞州，伪英逆一股攻陷湖北数城，自率悍贼回援，拊安庆官军之背。群盗如毛，饷源日竭，中夜以思，愧愤何极！素乏才望，又更忧虞。于寻常文牍，往往废阁，即奏报重件，亦或愆期。兹专足奉迓台旌，即日来营襄办一切。军中危险之地，倘有非常之警，仍可进退裕如。诸希心鉴。

[1] 梅启照，字小岩（筱岩），江西南昌人。曾国藩幕友，官至巡抚。

570. 复邓汪琼四月二十四日

以后请令多点《文选》，以能背诵为主。

寅阶仁兄大人阁下：

四月十四接三月二十九日惠书，并示世兄及小儿成篇之文。世兄眉宇朗润，本非凡器；小儿顽劣之质，得大匠苦心陶铸，亦复日有进步。就此次文字观之，世兄气清而句法圆稳，小儿骨重而句能自造，将来均可望远到。

现读《斯文精萃》，亦系古文中最善之本，而尚不如《文选》之尽善。《文选》纵不能全读，其中诗数本则须全卷熟读，不可删减一字，余文亦以多读为妙。盖《京都》、《田猎》、《江海》诸赋，虽难于成诵，而造字、形声、训诂之学，即已不待他求。此外各文则并无难于成诵者也。以后请令小儿与世兄多点《文选》，以能背诵为主。

兹寄银十两，为世兄买书之资。对一付，为阁下怡情之助。伏希莞存。即请台安。

571. 复胡林翼四月二十四日

议如何处置洋船接济安庆米盐之事。

润之宫保老前辈大人阁下：

接奉二十一日酉刻、二十二日申刻惠函，敬悉一切。

厚庵二月间报洋船接济一函，敝处亦曾接过。昨十六日大艇在安庆停泊一日，重往轻归，则众目共睹。狗酋为湖水所阻，本不能回援怀宁；既有洋船济送米盐，狗亦自可置怀宁于不顾。如查明接济之已进者既多，后来者方长，自当奏明弛围。如夷目或来东流会晤，尚可理谕情动。已进者无多，后来者可断，则不动不变，并不具奏。舍弟欲请揆帅照会，似官样文章，终无实济。来示欲请饬下通商衙门，留京夷目纵不面从心违，其威灵恐亦不能远慑此间。郑板桥题画竹云：“还将竹作篱笆，求人不如求己。”公得无诮其夸诞耶？即请台安。

572. 致朱品隆四月二十四日

请即日带队赶回祁门。饷银另商解法。

云岩仁兄阁下：

闻安庆防守已固，至以为慰。

建德之贼踞城已十日，祁门、浮、鄱等处必皆惊惶。请阁下即日带队赶回祁门，敝处即不另具公牍矣。

有银二万，应解祁门，俟阁下到东流面商解法。顺问台安。

573. 复胡林翼四月二十五日辰刻

断不可以成、舒为雕剿之师，亦不必亲往督队。

润之宫保老前辈大人阁下：

接二十三日三次惠缄，知以义宁失守，南岸事急，欲以舒、成为雕剿之师，而台旆自挟以行。窃意安庆城贼既有洋船接济，则围师本属无益，而狗逆亦决不遽来集贤，多、鲍两军尽可抽一军为雕剿之师。如以多军雕剿上游，则公仍驻太湖，沅仍围安庆，鲍仍扎高桥，胡仍守石牌。请多公酌留二三营坚守潜山，成军仍可静可动。如以鲍、成合军雕剿，则沅仍围安庆，多老营仍扎挂车河。若仅赤冈岭四贼垒，沅军自足御之。若另有大股拊沅军之背，再请多公援之，太、潜、石牌三城亦坚守如故。此二说者似均可行，均可纵横雕剿。若仅以成、舒雕剿，则断不可。成行则步队太单，舒行则孤德安之势，鄙意不谓然也。

阁下玉体未痊，尽可不必亲往督队。如忠勇奋发，必欲亲行以摅积郁，亦须挟鲍、成以行，不可太薄轻于一试。刍荛之献，未识当否？尚乞卓定。即请台安。

再，四眼狗若上援德、随，金、刘应否并军御之？乞与希公预筹。

574. 复左宗棠四月二十五日

不可分兵往援瑞州，不可离饶、广、徽三府；欠饷三月，容即告台速筹。北岸安庆弛围，南岸弃休、祁三县，皆下策。

季高仁兄大人阁下：

二十四日接十七日专足惠书，敬审一切。

侍逆一股徘徊于江、常、玉、广之间，其志仍在内窜江西腹地，盖金陵逆首之大计。安庆一日不解围，则内犯江、鄂腹地之股一日不歇也。

毓右坪兄欲阁下分兵往援西路瑞州一带，来示亦以章门根本为虑。鄙意章门三路皆水，仅进贤门一路，有刘、张二千人驻守，决可无虞。至分兵之说，则弟已屡次上陈其不可。昨寄一缄，且言纵添足万人，亦不可分支云云，想邀荃鉴。以目下形势而论，贵部万不可离饶、广、徽三府。第一须将侍逆一股驱除，不令其旋退旋来。第二须回驻景德镇，防剿刘官方一股。刘贼陷建德已十日，有众万余，计必犯鄱、景等处。第三须驻守婺源，保休、祁诸军后路。若景、婺、鄱三处皆贼，则祁、休诸军坐困，弟无以对江、张诸公，乞亮我愚忱也。右坪中丞请公拨兵西援瑞、章，系不知贵军之不可分，又不知建德之再失。若知建德已失，彭、鄱、都、湖、浮、乐、六七县处处空虚，右翁亦必不放心，必不愿台旆西行矣。

尊处饷欠三月，容即告台速筹，保此劲旅。北岸事皆落贼计之后，安庆贼有洋船接济，围之无益。狗逆现在桐城，不日又将内犯腹地。润帅二信附览。大约北岸安庆弛围，南岸弃休、祁三县，皆下策。而不能不出此，言之内伤。复请台安。

575. 复吴坤修四月二十六日巳刻

嘱防建德之敌内窜，并速告武宁、义宁军情。

竹庄仁弟大人阁下：

专弁来，接惠书。得悉台旆已回湖口，尚留中队江必胜在龙开河以顾浔防，至以为慰。

建德之贼闻二十四日内窜石门、陈家弄等处，大约径赴鄱阳、景镇、湖口。纵未必遽到，然有备无患，断不可一日稍弛。

尊处饷项欠缺，兹借来弁之便，附去银四千两、米四百石，派舢板解去，聊佐蒲节一觞之需。

武宁、义宁究竟失守否？烦专丁探明，飞速见示。即候台安。

576. 复姚体备四月二十六日

现札饬各营官查拿游勇，切不可日日声言办游勇，而始终不发觉一案。已专函去调云岩回祁门，并请其便带饷银三万解祁门粮台。请告休、祁各军不必惊慌。安庆九仞之功，恐将因无饷而弛围。

秋浦尊兄年大人阁下：

二十六日接十九日、二十二日两次惠缄，具悉一切。畇荄、春田亦各有来缄，兹分条奉复如左：

一，陈镇溃勇虽多，似尚不甚闹事。即祁门各游勇纷传聚扰，亦未报有淫劫之案。现札饬各营官查拿游勇，请告之各营官：凡犯事之轻者，置之不问，其重者立即正法。不过办数案，杀数人，自然敛迹，切不可日日声言办游勇，而始终不发觉一案也。

一，云岩处已于二十四日专函去调回祁门。连日风大雨多，难于渡江，风息后必速来东流。回祁由下隅阪走利步口，尚可畅行。

有饷银三万，请云岩便带解祁门粮台。每勇身上系银一百两，应不至稍有疏失。俟云岩抵东流时，再专人至历口营盘通一确信。

一，建德之贼分股上窜石门街等处，或扰鄱阳，或扰景镇，皆意中之事。请告休、祁各军不必惊慌。已三次函商左公，请其回顾景镇。天晴后，当调江北数营来建邑雕剿一次。其唐桂生营即不调动，缘祁、渔去建太远，且防务要紧也。

一，安庆近日并未开仗。风雨太多，官兵与贼皆不方便。狗酋尚在桐城。目下湖北二府五县被贼占踞，饷源大绌。又闻瑞州之贼分股窜入鄂境，兵力实分拨不开。安庆九仞之功，断不因战事而弛围，恐将因无饷而弛围。言之慨然。诸希心鉴。即请台安。

577. 复胡林翼四月二十六夜

宜以成军为北岸游击之师，鲍军为南岸游击之师，上游有此两支活兵，大局必有转机。请俯从此函调度。

润之宫保老前辈大人阁下：

二十六日接二十四戌刻七十五号惠书，内钞省城公局一缄、希庵请自谋黄州一缄。又接二十五日七十六号惠缄，内抄多都护自请回剿上游一缄。聆悉一切。

鄙意以成武臣军还之希帅，令其进图黄州，或不近城下，专为北岸游击之师；鲍军南渡，援剿浔、瑞、武、义、兴、冶等处，专为南岸游击之师。上游有两枝活兵，大局必有转机。至狗酋千方百计，无非为安庆解围而设，其精锐之贼，必仍在怀、桐两处。现在江水盛涨，沅甫守内外濠，兵力尚敷分布。礼帅马步之强，甲于诸军。礼帅主剿援贼，沅甫主围城池，又有潜、太、石牌三处坚守以保粮路，必臻稳固。以鄂省论之，上段有金、刘围攻德、随之师，中段有希、霆两岸游击之师，下段有礼、沅援师、围师，似俱有七八分把握。

刍荛之见，如阁下以为可行，则鲍、成均于近日拔行。如北岸不能畅行，成或走南岸，至阳、罗等处归并希军可也。阁下如不以鄙见为然，侍亦当于节后调鲍军至南岸，由浔趋瑞。盖今春以来，敝处屡次调鲍公援省、援抚、援浔，厥后皆中途改议，失信于江西官绅多矣。自四月瑞州郭、李败后，毓中函迭次函咨调鲍援瑞，侍皆咨复应允，断不可再行失信。霆军北渡时，侍与阁下及舍弟数函，言鲍不宜久留北岸，亦蒙阁下迭函应允。鲍至南岸后，视伪忠王之所在而剿之，或在江境，或在鄂境，决不敢稍分畛域。但须从瑞州、武义入手，庶侍有以对江西官绅，而霆营亦易于领饷耳。

外，本日家信抄呈台览。即请日安。

公昨有函诮侍近日失之谦谨。此函，鄙人自信调度尽善，请公俯从，不使下走更以谦谨获戾，幸甚。

578. 致左宗棠四月二十七日辰刻

景镇吃紧，务乞设法回顾。

季高仁兄大人阁下：

自建德失后，屡函求贵军回顾饶州、景德镇，不知均接到否？建贼于二十三、四等日上犯，计此时鄱阳必已不守。九江、湖口三面濒水，竹庄守之，似尚有把握。惟景镇十分吃紧，务乞阁下设法回顾。若侍逆驱逐已远，即请台旆回镇。鄂中因黄、德未复，又虑义、宁之贼窜入兴、冶、崇、通，日内议拨兵回援，纷如聚讼。弟有复润帅一缄，抄呈台览。是否有当，伏祈裁示。顺问台安。

579. 复李鸿章四月二十八日

事局糜烂，实出意外。淮扬水师口粮五月以后当取于李手。

少荃世仁弟馆丈阁下：

二十六日接十七日惠函，具悉一切。

此间建德之贼分股上窜，计鄱阳必已不守，景镇亦极可危。屡函请左军回顾饶、景，不知不为侍逆所牵缀否？鲍军围集贤关外四贼垒，计狗酋必自桐城回援。能力战一二次，使之不能遽振，霆营乃可南渡援瑞。鄂省二府五县久为贼踞，饷源大绌。又以忠逆一股由义、武窜入鄂南，日议分军回剿，润帅欲自率以行。桐、怀关系太重，骤难抽出大枝劲旅。今年除余际昌暨郭、李太阳墟一役外，并无大败之处，而事局糜烂至此，实出意想之外。杨宏胜一营如省河上下分布已足，可令驻防都昌否？

成名标买炮，千斤以外者太多，水师全不合用，殊堪痛憾。淮扬水师口粮，杨、彭让华阳镇厘金养之，五月以后悉于彼乎〔手〕取之。

贱体疮痒异常，事多废阁，良以为疚。顺问台祉。

580. 复李桓四月二十八日

赤岗岭一役，霆军伤亡严重。务乞大力设法解决欠饷问题。

辅堂三兄大人阁下：

二十六日接惠书，知销假视事。省门根本之地，诸事得所倚仗，至为慰幸。

忠逆内犯一股，极所悬系。久拟令鲍军由浔趋瑞，而十一日赤岗岭攻垒之役未伤一贼，而霆军伤亡至八百余人之多。今方与贼垒相持，明知狗酋将自桐城回援，断不能令一仗不开，遽行渡回南岸。

浔、湖两城防守，屡接吴观察、丁副将信，似当不至疏失。省城张、刘二千人坚守不出，养素一军，若如来示先剪小股，不图大功，计亦无意外之震惊。西路再能安稳一月，鲍军终可入援。惟建德之贼又犯饶、景，侍逆尚未远飏。左军顾广则失饶，顾饶则失广，实属不敷调遣。养素一军若如来函，安扎老营，小队雕剿，办目下瑞州之贼，最为得诀。闻贼分窜义、武，留瑞者无多，能伺其出而雕剿之，必可少息其焚掳之风。但老营亦不易扎，如贼未占奉新，或请养素入守奉城以为老营，何如？望商之养兄。

饷项日欠日多，务乞大力设法，敷衍五、六两月。入秋以后，事机或当略转。小泉所辖厘局应较鬯旺，亦祈加函催速。顺问台安。

581. 复彭玉麟四月二十八日

贺新简柏署；告拟奏留专筹水师。池州空虚，请饬黄昌岐往图。

雪琴仁弟大人阁下：

二十八日专丁至，接二十五惠书。欣悉新简柏署，仍不离广东原省，知阁下于罗浮、梅花自有夙缘。此席在嘉、道间，若数年而游登三品，良为非常之遇。军兴以来，以勋劳而开府者不乏，阁下劳勚最多，观察六年，始晋陈臬，在它人或沉滞之感，而来示欿然若不克胜。识量闳远，佩仰曷既！即日当代作谢恩折，附驲陈奏。某另片奏留，声明水师关系重大，无人接统，请由粤督派署臬缺，俾阁下得以专筹水师，亦不必开缺另简也。

近日饷项，非某一人支用。来示称“老师糜饷”，仆不敢当“老师”之名，亦不愿独任“糜饷”之咎也。一笑。

池州逆首刘官方上犯饶州，其弟刘官禄守池，极其空虚。兹将伪文抄阅，请饬黄昌岐速带数营往图池州。池郡目下水大异常，淮扬水师尽可攻守。顺问台安。

582. 致黄翼升 [1] 四月二十八日

请酌带淮扬数营速来面商以图池州。

昌岐总戎贤弟阁下：

前接惠函，知由沙口赴德安一行。比想荣旋东下，即事多欣，至以为慰。

池州贼目刘官方上犯饶州，其弟官禄守池，极其空虚。兹将伪文抄呈，请阁下酌带淮扬数营，迅速来此面商，以图池州。至要！至要！即问台祉。

[1] 黄翼升，字昌岐（昌期），湖南湘乡人，时任淮阳镇总兵总统淮扬水师。

583. 致杨岳斌四月二十八日

池州空虚，机不可失，当妥筹攻剿。

厚庵仁弟大人阁下：

顷乡间搜获伪文十六件，内有池州贼目与其兄刘官方文二件。官方系右军主将，久守池州，兼泾、旌、石、太等县。去年冬月犯羊栈岭，本年正月犯祁门，二月犯榉根岭，皆刘党也。官方目下窜入饶州，其弟官禄守池，极其空虚。特将原文抄呈台览，请阁下卓裁。或即日派贵部数营往攻池州，攻克后，令黄昌岐带营守之；或待昌岐到后再行进攻。均候卓定。机不可失，诸希妥筹。即请台安。

584. 复胡林翼四月二十八日

请以保省垣及筹饷二事自任。江、鄂力争之地不过数处，不必处处兼顾。今且缓调鲍军援瑞。池州空虚，当商杨岳斌图之。

润之宫保老前辈大人阁下：

二十八日奉二十七日辰刻手教，并抄示二十六日复多公尊缄，敬悉一切。所欲陈者，条列于左：

一，公赴上游，似不宜身临行间。应请即驻省城，以保省垣及筹饷二事自任。目下鄂中所患者，不仅在外寇，而在省城，条理颇纷，用人稍杂。公回省则武汉固于金汤，而饷项亦必有起色。

一，肢体虽大，针灸不过数穴；疆土虽广，力争不过数处。目下江所争者省会也，九江也，湖口也，广信也，赣州也。鄂所争者省会也，二汉也，荆、襄也，黄州也。江、鄂及东南所共争者，怀、桐也。自此以外，不必处处兼顾。忠逆如果由义宁窜入鄂境，只要省城有备，如崇、通、兴、冶等处，似不必一一顾全，且可度外置之。

一，希帅来谋黄州，极好！极好！不必遽冀克复。但三面水军，一面希营，自可遏贼之四出焚掠。成军宜归并希公，胡军或暂留石牌，祈酌之。

一，搜获伪文，狗酋之逃，专避鲍军之锋。待鲍军回南岸，狗与璋、黄等仍回怀、宁寻战。侍前拟端节后调鲍援瑞，今且缓调。伪文抄呈，又池州伪文亦抄阅。池郡空虚之至，当商厚庵图之。

一，公赴上游，仍以坐船为妥计。当在吉水沟登舟，侍当棹小船至华阳镇一展良觌，求先示行期。即请台安。

585. 复胡林翼四月二十九日辰刻

太、潜、石三城断不可不守，礼、沅万不能不退兵。鄂省当以团风为东界。请先调成军归并希军。切不可作行阵之想。

润之宫保老前辈大人阁下：

昨夜一缄甫发，又接二十七夜亥刻手书并密件，窃幸与鄙见相同。惟谋雕剿之法，则大为失算。贼处处以坚守拒我雕剿者，亦何所施其技？不过擒斩数十先锋、新胁之贼而已。左公常议吾辈宜谋野战，不宜攻城，不知苦无野仗可打。四眼狗尚不肯与楚军野战，况他贼乎？

鄙意太、潜、石三城断不可不守。若并此三城弃之，被贼占踞，则自黄州以下九城皆为贼有。礼、沅万不能不退兵。鄂省当以团风为东界矣。此某所扣马以谏，痛切以陈者也。 [1]

目下请先调成军归并希公处，侍初十后再照会。其鲍军成行之或迟或速，胡军石牌之或留或否，且待侍与阁下会晤后再定。

公一径回省，切不可作行阵之想。至切至要！即问台安。南岸尚非切肤之痛。义宁失守之信，似不甚确。

[1] 原件有旁批云：“潜、太失，礼军断站不住；沅军依水为活，然亦太孤。”

586. 致鲍超四月二十九日辰刻

闻陈玉成拟再攻安庆，驻军暂不可动。伤亡弁勇，请即开单具奏请恤。

春霆仁弟大人阁下：

闻贵军日内围赤冈岭贼垒，并未收队，士卒辛苦之至，深为系念。不知受伤者少否？

某前与胡宫保函商，拟于节后调贵军赴南岸，剿瑞州、义宁等处。顷搜获伪文，知四眼狗近日再来安庆开仗，贵军暂不可动。且待初十以后，敝处再有文书来调。

其十一日伤亡弁勇，请即开单来具奏请恤。顺问台安。

587. 复张芾四月二十九日

自去冬以来，军事日形竭蹶。江、皖、鄂省几至不可收拾。

小浦老前辈大人阁下：

顷奉二月二十日惠书，敬悉安抵珂里。庐墓展思，仁孝动于神明，义问宣于遐迩，企仰曷既！

敝处军事，自去冬以来日形竭蹶。逆党救援安庆，其取势乃在千里以外。北岸则攻陷鄂之黄、德二府五县，狗逆自率悍党回窜集贤关，扑我围师之背。南岸则饶州、景德镇等处常有十余万众，断祁、黟之饷道。而忠逆别出一枝，由广信、抚、建穿入江西腹地，连陷吉安、瑞州等城。今虽勉强支撑，未弛安庆之围，而内地糜烂，饷源大绌，积欠至五六个月。计半载以来，除余际昌霍山失利外，各军并未挫损，而局势几不可收拾。

闻僧邸在济宁，袁帅在临、淮，均不得手。天意茫茫，未知何日厌乱。附告一二，以答荩系。顺问台安。

588. 复刘长佑四月二十九日

此间极望增兵，而饷项太绌；所幸局势虽艰，军心未涣，或有可为。来示称谓过谦。求惠寄少许广西所产三七。

印渠仁弟大人阁下：

顷奉二月三十日惠书，敬悉兴居康胜，荩绩日隆，至为佩慰。芗泉已由东旋桂否？浔城已进兵否？

此间极望增兵，而饷项大绌。则虽减兵十之三，或十之四五，而尚不足以给。此次逆党救援安庆，其取势乃在千里以外。北岸则攻陷鄂之黄、德等二府五县，踞城坚守，而狗逆自率悍贼直趋安庆，扑舍弟等围师之背。南岸则饶州、景德镇等处，常有十余万众抄祁门之后路，塞皖南之饷道。而伪忠王别出一枝，由广信、抚、建深入江西腹地，连陷吉安、瑞州二郡数县。今虽勉强支撑，未弛安庆之围，而内地糜烂，饷源日竭，殆有岌岌不可终日之状。所幸局势虽艰，军心未涣。左季高以五千新集之师，屡摧十倍坚强之寇，将来必能为国家开拓疆土，廓清逆氛。多、鲍诸军亦皆整严精劲，蒸蒸日上。或者得众动天，尚可挽回于万一乎？附告一二，以答荩廑。顺请台安。

再，来示称谓过谦，万不敢当。顾亭林先生云：“弥谦弥伪。”阁下但知谦之为美德，独不畏人之疑其伪乎？广西所产三七，营中要药，求惠寄少许。将晚字、教字一概捐免，亦筹饷事例中之善政也。

589. 复胡林翼五月初一日辰刻

休、祁、黟三县，断不可弃。

润之宫保老前辈大人阁下：

初一早接二十八夜赐书，知敝处二十六夜一缄尚未上彻台览。侍之调度拙计，尽备二十六夜函中。其休、祁、黟三县之不可弃，亦详所抄家信之内。一由马递，一由专送，想已鉴及，敬求俯从。其未尽事理，候至华阳镇会晤鬯叙。即请台安。

590. 加胡林翼片五月初一日

陈玉成当是由英、霍内犯腹地，未必是自往下游至杨辅清处请兵，请与多密探而熟筹之。

再，多帅函言“四眼狗自往下游请兵”云云，以鄙见度之，恐未必然。自洪、韦谋杀杨秀清后，诸杨横遭屠僇。今杨辅清虽受伪封王职，必与金陵貌合神离。四眼狗如与辅逆素相投契，则折简一招即至，不必自行前往，亦不必假洪秀全之号令以召援也。如狗与辅素不相得，则自行前请亦不应，挟洪以令之亦不应。四眼狗必不肯无益而低首也，恐仍是由英、霍内犯腹地。请公与多帅密探而熟筹之。再颂日安。

591. 复胡林翼五月初二日

蕲、黄之间断无野仗可打，请不必带兵亲临行间。李续宜谋黄，兵力不可太薄，且与成不可分为两军。求径还省城养病。

润之宫保老前辈大人阁下：

接二十九日申刻手教，敬悉血证不止，悬系之至。急思趋晤，而势不克赴太湖。惟望台旌由华阳镇经过，敬候起居耳。

贼之精神全注怀、桐，吾辈亦当以全副精神注之。成武臣调赴上游，侍当另调数营以益鲍军之力。

有三事切陈于台端，必求俯从：一曰蕲、黄之间断无野仗可打，不过顿兵城下、垒下而已。请公不必带兵赴蕲，亲临行间。二曰希庵来谋黄州，兵力不可太薄，宜以成武臣七营还之。希与成不可分为两军，胡镇三营须俟石牌有替人到，再行归并希处。三曰台旌宜径还省城养病，以慰众心，筹饷以图可继；不宜徘徊中路，使各处人心悬悬。以上段省城自任，以中一段蕲、黄付之希庵，以下一段怀、桐付之鄙人与杨、多诸公。仍请由华阳镇行走，俾得走送鬯叙。千万！千万！顺问台安。

592. 致胡林翼五月初二日申刻

赤冈岭四敌垒已降其三。转致杨岳斌所托三事。

润之宫保老前辈大人阁下：

赤冈岭四贼垒已降其三。刘玱林虽悍，想亦难以孤立。军事其有转机乎！

厚庵来，言及阁下，有三事托侍转致：一则成武臣宜归并希庵处；二则阁下宜回省筹饷，不宜在蕲督兵；三则狗逆即日回援集贤关，胡营宜暂驻石牌。

此三事者，皆与鄙人相合，特再渎告。考据家好引古人之言为证，或有讥其杜撰典故者；侍之引厚庵言为证，非杜撰也。阁下若不俯从，当再渎不一渎。即问台安。

593. 复李鸿章五月初二日

集贤关外四垒，已有三垒投诚。陈玉成自赴金陵再请救兵，回皖当在月杪。

少荃仁世弟馆丈阁下：

高启典至，接二十三日惠函，敬悉一切。

篪轩兄所寄参支，子大兄所寄陈墨、《诗文醇》，皆已收到。并承惠赐远镜，纫谢曷已！篪、大两君即日当专缄奉复。篪君参枝，祈代问价值若干，当以备送。如不肯受价，则当以原物奉赵。盖鄙人得此，并非悉自服用，而篪兄遭乱散财，亦迥不似昔年之饶裕也。

安庆集贤关外四垒，经鲍、成两军围攻七日，并未收队。昨已有三垒投诚，惟刘玱林不降，现仍围攻不懈。狗逆自赴金陵再请救兵，计回皖当在月杪。张君信便寄。希庵独立江北，有祖生之风，可敬！可敬！复问台安。

594. 复毓科五月初三日

李金旸、张光照同正典刑。鲍军已破赤冈岭三垒。

右坪仁兄大人阁下：

前接惠缄，言李金旸事，未即奉复。本日窦委员解张光照至，夏委员解李金旸亦至。弟饬委讯供，即行正法。仍将应得之罪榜示于外，录呈台览。即日当会列尊衔附片具奏。李金旸在抚州、吉安，官绅士民皆深恶之。张光照未战先逃，不顾主将，此次同正典刑，当足惬乎人心之公。

安庆官军围攻如故。

鲍公围赤冈岭四贼垒，三垒降者全行正法，余一垒尚负固坚守。鲍公须待狗逆来痛击后，始能移剿他处。建德之贼，因水大尚未至鄱阳。附告一二，以慰廑注。即贺节禧。

595. 致胡林翼五月初三日夜

重申前呈数事。

润之宫保老前辈大人阁下：

连日迭上五缄，强聒不休，约有数事：一曰公宜回省筹饷，不宜赴蕲督兵；二曰成军宜归并希处，以图黄州；三曰胡军宜暂留石牌；四曰台旆过华阳镇趋晤鬯叙，未蒙回示。本日得一信，有张仲翁医案，阅之悬虑之至。兹特再问起居，求任吾兄代答一切，并详告病状为感！顺问台安。

596. 致杨岳斌五月初四日申刻

请即日函调韦部二营协攻池州。鲍军不能不援江西，然亦不宜遽动。

厚庵仁弟大人阁下：

昨夕周游击来，已将札交之，并面定大概矣。其条理办法，仍请阁下主持。

刘玱林一垒冲出，恐已漏网。

舍弟信来，言韦部二营现扎安庆者，尽可调打池州。某正以无陆兵为虑，得此二营稍助声威，请阁下即日函调驻安庆之韦部二营协攻池州。至妥！至妥！

闽、汀之贼又入江西建昌，鲍军恐不能不援江西，然亦不遽动也。即问台安。

597. 加胡林翼片五月初四日

请胡或驻太湖，或驻华阳镇，静心养病。鲍军决计不调开。

正封缄间，接初二日酉刻手教，敬承一切。

入省既必怄气，则请如希帅之缄仍驻太湖，无动为大耳。又或如侍之法，于华阳镇等处坐一大船，岸上盖一新屋。东流盖屋，初二兴工。东流去华阳不过五十里，彼此乘小舸，数日一相访。兵事一付希、厚、多、鲍诸公，侍与公竟不过问，人生行乐耳。

鲍军决计不调开，且与狗争此一关再说。即问台安。

598. 致黄冕五月初四日

告安庆、建昌等处军情。祈代为交清在省城用项。

南坡尊兄大人阁下：

久未奉问。每于舍弟处得悉荩劳日笃，动止绥康，至以为颂。

安庆军事，自集贤关破后略有起色。闽、汀股匪又窜建昌境内，江西除伪侍、伪忠外，又有闽匪及新自池州犯饶之贼。防不胜防，实深焦虑。

前承解到饷票三万，粮台以二千金归内银钱所之款，兹该所专人走取。敝处有应在省城用项数百金，另单开出，即祈代为逐款交清。余银付来丁带营。琐渎清神。顺候台安。

599. 复叶兆兰五月初五日

嘱旷怀自玉，专意珍摄。

介唐仁弟大人阁下：

顷接惠书，知尊体违和，急思卸篆，以资调摄。又以墨绖从戎，惄若有不安于中者。长言永叹，形诸简牍之外，伏读增欷，尤用佩仰。古人所以严辨于此，专问寸衷之有所利与否。有所利，则虽合于经，依于律，而无解于内省之疚；无所利，则虽稽经诹律不必尽符，而有识可共信，即鬼神亦可共谅。如胡宫保之三年金革，与阁下此次之强起从戎，无论愚智，皆知其毫无利益，何必介介于怀，徒增郁抑，以琢天和而损遗体，顾小名而失大孝？愿即日旷怀自玉，一切委弃不问，专意珍摄，以保有用之身。至嘱！至嘱！无缘把晤，手此代面，千万珍重。顺问台安。

600. 复胡林翼五月初六日辰刻

劝胡或驻太湖，或移驻华阳，停药静养。又请与揆帅会奏鲍、成破垒之功。

润之宫保老前辈大人阁下：

接初三日戌刻手教，敬承一切。

会垣既日寻干戈，自非一二杈枒所能自卫。台旆即以不回省为是，然蕲、黄亦不可去。或从希策仍驻太湖，无动为大耳；或从侍策移驻华阳，人生行乐耳。古人谓“耳”非佳语，此两耳者则佳甚，远胜于蕲与省也。

尊恙服药不效，拙见以停药为是。即欠饷六月亦不以置诸心，他事更不问矣。

鲍公一军即日当调之南渡，由浔赴瑞，稍塞江省之望。鲍，成破四垒，仍请阁下与揆帅会奏，敝处不奏事已月余矣。

遍身疮疼，又无帮手，祈亮之。即请台安。

601. 复杨岳斌五月初六夜

刘玱林就擒，水师营哨应越级优保。拟日内调春霆一军援救瑞州等处。

厚庵仁弟大人阁下：

专丁至，接惠书，具悉一切。

代奏之件，即日当由驲拜发。水师照料，义不容辞。惟战守机宜，素非所长，又与前敌相距过远，应如何而免于疏失，想阁下必筹虑周密也。

刘玱林就擒，大快人意。水师营哨必应越级优保。四垒之破，润帅推敝处主稿具奏，国藩推秀、润主稿。其擒拿刘逆始末，请阁下分咨各处，营官、哨官之应随折超保者，亦请于咨末酌定。

池州之议，昨函请调安庆韦部二营。顷黄昌岐至东流，亦可同赴下游。春霆一军竟不能不调援瑞州等处，以慰江西官民之望，拟日内飞牍调之，并商。即候台安。

602. 致胡林翼五月初六夜

刘玱林就擒。添募之护卫兵及淮扬水师已到。

润之宫保老前辈大人阁下：

顷得厚庵书，知刘玱林业已就擒肢解，殊为快意。自去岁十一月至今，兹事可开口一笑耳。公之玉恙或亦霍然乎？

二月间添募护卫兵二营，今日已到，淮扬水师亦到，惟阿堵物不到，所谓孔方兄有绝交书，殆信然矣。

四垒如此得手，石牌无守兵或不足虑。肃此，敬贺大喜。即请台安。

603. 复江长贵张运兰朱品隆唐义训张韶南刘建德姚体备易润坛五月初七日午刻

湘营勇好造谣言，请设法禁之。成、鲍两军赴上游，南北两岸均有起色，然仍不宜分兵。祁门缺饷，忧灼万分。墙堞营墙，总恳日日督令兴修，惟深沟高垒，人人心安梦恬，虽处危地，亦常安泰。

敬复者：

五月初六、七日，连接凯章兄三信，又谢缄、贺缄二件，又接伴兄、馨兄、秋兄各件，又初二日四君子公缄，又畇荄兄一缄，敬悉一切。冗中不及分函布复，谨条列于左：

一，秋、畇两君信，言亲兵目见贼于二十三、四入鄱阳。此间隋龙渊、易敬臣于二十九日自鄱阳开船，言饶州尚无贼踪，鄱阳并无一兵，失守自在意中，然二十四实尚无贼。请将此亲兵严办。前此三月三日，仆在休宁接祁门信，前左营亲兵目见左公被贼围营，厥后并无其事。二十二日前营亲兵自景德镇回，言目见左军二十日移驻景镇，亦实无其事。湘营勇好造谣言，请设法禁之。

一，赤岗岭贼垒四座，鲍、成两军连攻八日，并未收队。其三垒力竭出降，二十九日全数杀之。其一垒初二夜冲出，追杀净尽。首逆刘玱林被水师生擒肢解，大快人心。现以成军上剿黄州一带，鲍军南渡，由浔援瑞。此两军赴上游，南北两岸均有起色。

一，公信中所言，池州最为要着。现因鲍军向瑞，不能谋池，已请杨军门带韦部赴池矣。娄、熊二营归并鲍军，系因鲍屡次催求，且本不宜分也。此外如张军分守休、渔两处，朱军守建，唐军守景。目下刘贼方犯鄱、景，左公未回景镇，岭内各军尚难遽动。应俟左军至镇，刘贼败退之后，然后请张军分守休、渔，朱军守建，唐军守祁，左军分兵守婺、景两处。庶几如来示所云，联络一气矣。然纸上之调度，数行可尽；口中之布置，片语可毕。若见诸实事，恐两三个月尚办不到。

一，祁门缺饷，鄙人忧灼万分。前日不肯带三万金赴祁，是云岩之过；余不强之带去，某之过也。初五日派段清和试解一万。如解到无误，余二万亦飞速续解，断不少延。以后如左军能打开景镇，千幸万幸 [1] ！若景镇梗塞，银两、火药由鄙人于东流筹解，米石由伴山兄于岭内设法 [2] ，并请良臣兄筹办。至米价既有二两八钱之札，任凭市价昂贵，而台中不可多算。盖欠饷太多，即令米价不吃亏，而尚欠至四五个月，不如坚守原议，终不失信，以全体面而固军心。

一，良臣军门仁兄二十八日惠缄，言卡墙有倒坍之处。凯章、桂生两君惠缄，亦言城堞营墙因雨崩塌。此层却最要紧，总恳日日督令兴修。现值饷项久欠，运道又梗，弁勇心中必不高兴。若令打仗，恐不若平日之可靠。惟深沟高垒，人人心安梦恬，虽处危地，亦常安泰也。务乞诸位统领、营官，专在濠墙上用一番心，守住半月，杨军到祁，左军到镇，则一片生机矣。良臣尊兄大人、凯章、云岩、桂生仁弟、伴山、馨室、秋浦尊兄、畇荄仁弟阁下。

[1] 原件有旁批云：“现未闻景镇失守，然贼之犯镇，恐在左未到之先。”

[2] 原件有旁批云：“伴山兄禀另行批发。馨室禀捐事，亦另行批发。”

604. 复毓科五月初七日申刻

鲍、成两军攻破赤冈岭四敌垒。漳岭失利，黟县被陷，朱军不能赴援安庆，祁门亦极危急。

右坪仁兄大人阁下：

顷接二十七日惠书，属调衢州朱镇一军援剿瑞州。方虑该军有守祁门之责，无以应命，幸托阁下威福，远庇鲍军在集贤关大捷，因即飞调鲍公统率全军即日由九江援剿瑞州，以践三月之原议。鲍军于四月十一日攻赤冈岭四贼垒，伤亡甚多，全军愤恨。约成镇一军围攻八日，无分雨夜，并未收队。至二十九日有三贼垒出降，全数杀之。初二夜，其先锋一垒之贼冒死冲出，被我军追杀净尽。逆首刘玱林经水师生擒支解，函首以示安庆贼众。有此军威，鲍军可以放心援剿瑞州矣。

朱云岩奏明守祁，曾带小队六百人赴援安庆。初四日回至祁门，恰值初三日漳岭失利，黟县被陷，不特朱镇不能赴援，且祁门亦极危急。附告以慰廑系。即问台安。

605. 加毓科片五月初七日

九江、湖口守御已固，省城亦可无虞。刘由浔回抚有益于东，无损于西。

再，弟调鲍公全军援剿瑞州，鄂省亦调成镇防剿兴国、崇、通一带，并言不分畛域，或剿江境武宁、义宁亦可。虽此两军未能速到，而究竟争迟早，不争有无。瑞州、武、义一带必有专支劲旅可恃矣。惟闽、汀股匪已及南城、新城。养素近赴奉、靖，虽抚州留有防兵，究无作主之人。钟、马二君不如黄印山之可恃，弟深不放心，可否檄养素仍回抚州？请阁下卓夺速定。九江、湖口守御已固，省城有张、刘二军，亦可无虞。养军回抚，有益于东，无损于西也。再候勋安。

606. 复彭玉麟五月初七日

已照会黄昌岐统领淮扬水师。赤冈岭四敌垒已破。上游已添鲍、成两军。已加保任星元副将衔。

雪琴仁弟大人阁下：

初五日黄昌岐至，接到二十六日惠书，敬悉一切。

淮扬水师九营，已照会归昌岐统领，关防亦即日刊发。

赤冈岭四贼垒，鲍、成围攻八日，并未收队。三垒出降，全数杀之；其一垒初二夜冲出，亦经追杀净尽。逆首刘玱林为水师所擒，讯明支解，函首送安庆以示贼众，大快人心。

现调鲍军剿江西瑞州、武宁、义宁一带，成军剿兴国一带。上游添此两军，江西、湖北之腹地当有起色。

建德之贼入犯鄱阳，任星元仍不可调之出江。渠于景德镇保全粮台案内，保参将加副将衔，四月二十六日奉旨，即经饬知。该营官因阁下相距过远，故未由尊处转行也。

椒云方伯之事，自可遂其高尚之志。原信奉还，诸惟心鉴。顺问台安。

607. 致张运兰五月初七夜

望张、朱分别坚守休、祁，镇定十日，必有转机。

凯章仁弟大人阁下：

本日寄一公信，请易畇荄抄寄尊处，想达台览。

接初三日申刻惠书，知唐、娄有进剿景镇以清饷源之议，经阁下寄函阻止。极是！极是！

闻初三日漳岭失利，黟县沦陷，峰、礼各营弃去卢防，实深忧灼。所最虑者，祁、休等处无银无米，恐军心不固。所可喜者，云岩于初四日抵祁，左军初六、七可至景镇，杨军门水陆日内可攻池州，饷银三万亦于十三、四日可全至祁台。有此数端皆在，十日之内，或者军心不遽涣散。但望阁下坚守休宁，云岩坚守祁门，镇定十日，则必有转机矣。特此奉达，不胜悬悬。诸惟心鉴。顺请台安。

608. 致朱品隆五月初七夜

请坚守祁门，不过十日，必有转机。三万饷金十五日前必可解到。

云岩仁弟大人阁下：

闻漳岭失利，黟县被陷，卢村撤营，实深忧灼。所最虑者，岭内缺银缺米，恐军心或易涣散。所可喜者，阁下恰于初四回祁，左军亦于初六、七可至景镇，杨军门率水陆日内可攻池州，皆足为祁、休之声援。请阁下坚守祁门，凯章坚守休宁，不过十日，必有转机。

饷三万，十五前必解到也。顺候台安。

609. 复胡林翼五月初七夜

成、胡谋兴国与鲍援瑞州，可互为声援。

润之宫保老前辈大人阁下：

接惠书，抄示希帅函。以成、胡谋南岸兴国，与鲍公援瑞之师当可互为声援。今日得信，黟县失守，侍不肯弃三县，恐各军自弃之矣。

敝处友人欧阳小岑观尊寄脉案，略有献替。兹以附呈，祈与仲远兄熟商，有当万一否？顺问台安。

610. 复胡林翼五月初八日午刻

劝胡与李续宜同扎黄州。

润之宫保老前辈大人阁下：

初八日接初六夜八十五号惠书，敬承所示。

石牌筹得二营防守，鲍赴南岸，多无粮梗之虞。公若在黄州与希帅同扎，如七年故事，亦可处处兼顾。

侍昨函言两“耳”者，本皆妥善之着，微嫌公离省太远，神龙失水，鳞甲不能飞动，痴云不能曲从耳。

眠食无损，血多不甚足患。曾见孙符翁、骆籲翁吐血极多。凡血之无痰者，非危道也。即问台安。

611. 复鲍超五月初八日

祈即日南渡以慰民望。韦部不整，不必带之赴浔。

春霆仁弟大人阁下：

顷得初四日贺节一缄，又接初五惠书，具悉一切。

贵部百胜之师，近因副左、右营不甚得力，新三营有黄州之挫，某方深以为虑，幸四垒攻破，数千悍贼骈首就戮，刘逆亦生擒支解，军威大振，士气全伸。再加休养兼旬，元气自可全复。某前月之所虑者，当无虞矣。江西官绅士民望贵军有如望岁，祈即日料理南渡，以慰豫章万众之心。

韦部五营，闻队伍不整，且骚扰异常。渠现拨营助攻池州，且枞阳尚无接防之兵。目下不必带渠赴浔。副中、副后两营闻黟县失守，恐难遽来，到九江时必可会合耳。手复。顺问捷安，诸惟心鉴。

612. 复江长贵五月初八日

卢村四营前后受敌，钱米皆缺，甚为可虑。饷银三万，十五日以前准可到祁。

良臣尊兄大人阁下：

接初三夜惠书，知漳岭失利，黟县被陷，曷胜忧灼！所可虑者，卢村四营前后皆贼，又钱米皆缺，难以接济。所可喜者，朱云岩于初四日到家，左军初六、七可抵景镇，杨军门督率水陆，日内进攻池州，皆可遥为声援。只须祁、柏、休、渔坚守数日，黟贼仍可出岭耳。

饷银三万，十五日以前准可到祁。目下建贼无多，不特银两可通，即米粮亦可勉强运送。如果山内无米可买，弟当从东流运米入祁也。复候台安。

613. 复刘建德姚体备五月初九日辰刻

岭敌新破，黟县克复，粮路不至梗塞，岭内军民之心可安。凡出队，或先发制人，或以主待客，须审定乃行，不可一无所见。

馨室、秋浦尊兄大人阁下：

初九日寅刻接秋兄初六日寅刻书，知岭贼新破，黟县克复，欣慰之至。闻左军已至景镇，粮路不至梗塞。此间银三万两已于初五、初八日两次起解。总粮台来文，言续解三万至景镇，计亦于二十日以前可到祁门。左军之至，初五之捷，六万之银，三者应可安岭内军民之心。

江军门专事惊慌，全无主意，其书函不可尽信。若非贼围柏溪营盘，朱军不可轻易出队，仆已屡次告之矣。凡出队有宜速者，有宜迟者。宜速者，我去寻贼，先发制人者也；宜迟者，贼来寻我，以主待客者也。主气常静，客气常动。客气先盛而后衰，主气先微而后壮。故善用兵者，最喜为主，不喜作客。近日诸名将，多礼堂好先去寻贼，李希庵好贼来寻我。休、祁、黟诸军但知先发制人一层，不知以主待客一层。加之探报不确，地势不审，贼情不明，徒能先发而不能制人，鄙人深以为虑。请阁下与诸公讲明此两层：或我寻贼先发制人，或贼寻我以主待客，总须审定乃行，切不可于两层一无所见，懵懵懂懂，贸然一出也。

霆字两副营已有札止其拔营。今既有此大捷，即令拔行亦可，盖终须归并鲍军乃为得所。阁下本应调归江滨，因恐人心摇动，请秋兄暂留祁门，六月再来东流。馨兄即日来此可耳。顺问台安。

614. 批复朱品隆五月初九日 [1]

湘勇之短处在置队太零太少；以后出队须点明实数。

阁下此次未带饷银赴祁，本不足以慰祁、黟诸军之心。幸归途迅速，恰好初四日赶到，众心为之大定。太劳之后，初五日不宜出队，是日能击退西武岭下之贼，实为至幸。

湘勇之短处在置队太零太少。一千人之营头，出队时指点实数，往往不满五百人。以后出队，须点明实数。若实数在二千以外，必可打一支贼，否则不宜轻出浪战。

[1] 原件无月日，此据内容所加。

615. 复杨岳斌五月初九夜

拟令刘祥胜招募一小营，周万晫添募一大营。所欠口粮，目下实无力协拨。

厚庵仁弟大人阁下：

专丁至，接惠书，知初九日台旌遄发，天晴风顺，计顷刻可到也。石埭、太平之贼近日分犯各岭，初三日窜陷黟县，初五日各军会攻，克复城池。池郡刘逆既由建德窜入鄱境，而石埭等贼又窜黟城，池郡之贼或果无多乎？

周营官之札已发下，但未载明营制。敝处陆营之制，每哨百零六人，合什长、护勇、散勇、伙勇在内，凡五百人。一营者四哨之外，加营官、亲兵六棚，即足额矣。若四百人为营，或三百数十人为营，则止用三哨，再加亲兵数棚可也。周万晫添募六百数十人，来示已派刘祥胜为营官。鄙意即令刘祥胜招募三哨三百一十八人，外亲兵四棚四十八人，共三百六十六人伙勇在内为一小营，周万晫自添足九百三十三人为一大营。其薪水、口粮，令周具禀，敝处批定可也。发去营制、营规二本，祈阅后交周遵用。

大通厘金，即当下札，恐只能二成耳。贵部口粮之欠项太多，刻刻悬系，目下实无力协拨，亮之。即候台安。

616. 复李鸿章五月初十日辰刻

赤岗岭歼敌四垒，生擒刘玱林；黟县亦经克复。鲍军已由浔赴瑞，一意内援。

少荃世仁弟馆丈阁下：

得四月二十五、二十九日两次惠函，具悉一切。

此间军事，日内略有起色。赤岗岭四贼垒，我师围攻两旬，伤亡至三千余人之多。内鲍军占千八百，成军及水师占千三百，军兴所未有也。然四垒之贼全数就戮，生擒逆目刘玱林，支解枭示于菱湖，其数亦在三千以外，差为快意。岭贼窜陷黟县，亦于初五日大战克之。现饬鲍军一意内援，由浔赴瑞，无复牵缀之患，伪忠一股或可次第扫除。至入援之迟速，鄙人亦微有权衡。既任艰巨，岂复敢避谤讥？

赣饷并解左军，自无不可。既属一体，又系劲旅，瘠此以肥彼，可也，况并不肥乎？霞轩处当诒书箴砭。孙丞即日札其办理台务。诸惟心鉴。顺问台安。

617. 复张韶南姚体备五月初十日辰刻

左军尚未至屯溪，恐为李世贤或雨泥所阻。目下军饷且挪用牙厘，新漕当于秋间奏拨。粮台续解三万，二十外准可到祁。

伴山、秋浦尊兄大人阁下：

初九夜接初七惠书，具悉一切。

请左公分兵二千驻景镇，而自率大队进驻屯溪，敝处四月迭次函咨均是如此，左公亦以为然。而至今未到，则为侍逆所牵缀，雨泥所阻滞也。秋兄所策多与拙见相合，而不善于计算日期。或将寻常旅人程期以为师行之程期，岂能符合？

金华失守，浙省紧急，宁、绍亦极可危，张玉良岂能舍浙而赴徽？且闻张部甚不能战，而吸烟、挈妇习气十倍于徽防各军。

江省地丁不能不留为本省诸军之需，目下且挪用牙厘。但使吾不侵省之地丁，省不挪吾之牙厘，即为至幸，亦属至公。新漕当于秋间奏拨，每月五万金，责成黼堂征解，胜于营中催征远矣。粮台续解三万，二十外准可到祁。兹将验文封寄一阅。五月自可敷衍，六月后当另谋支持之法。

伴兄举错各条，均惬人心。袁、黄之撤，镇府之选，皆当如拟办理。另派营官一节，却实难行，且姑听之。顺问台安。

618. 复胡林翼五月初十日巳刻

鲍军暂留集贤关。黟县虽已克复，但岭内各营欠饷日久，几不战自溃。

润之宫保老前辈大人阁下：

接初八夜手教，知近日尊恙增剧，实深悬系。侍遍身奇痒异常，非疮非癣，万事俱废。

春霆一军当如命暂留集贤关，且待数日后再看。黟县失守，又经诸军于初五日大战克复。岭内各营欠饷尤久，日昨几不战自溃。安庆若不迅克，祁、休等处终成不得不弃之势。

公起行，求示一确期。再颂台安。

619. 复李桓五月初十日

鲍破赤岗四垒，黟县克复，江事当有转机。欠饷过久，祁、休各军已无固志。

辅堂尊兄大人阁下：

前接惠书，猥以佳节，远辱奖逮。顷又得四月二十九日赐函，敬悉一切。

此间军事，日内微有起色。鲍公攻赤岗岭四垒，七日未曾收队。三垒投降受缚，一垒乘夜冲逃。杀降追奔，一律骈诛，并无一名漏网。逆首刘玱林生擒支解，为近日最快意事。然水陆伤亡亦逾三千，与贼数相当。岭贼内犯，窜陷黟县，经各军以重五大战克之。若鲍军南渡援瑞，能将伪忠一股驱除远遁，江事当有转机。

惟欠饷过久，祁、休各军已无固志。赖有前此存置东流之三万金，顷始由间道解去。又恰得尊处续解三万，应可勉支危局。自去冬以来，厘款日绌，全仗阁下将漕折节节提前，得以弥缝无形。今虽递交安若观察，尚望阁下暗中主持。州县不畏粮署公牍之威，而感阁下私函之情，故征解踊跃，倍于地丁。诚使每月五万，月月不缺，新旧相续拟六月间即奏拨新漕仍请五万之额，俾得供支左、鲍、张、朱各劲旅，则阁下所全于江、皖者大矣。日内当会列中丞衔备牍，檄阁下兼管本任催漕事件，幸勿以越俎为嫌，是所至祷！厘金茶捐，全恃地方肃清。目下扰攘如此，实深忧灼。

省城防务，来示引为己任。王守精敏勤干，若能将急于炫长之处，痛下针砭，不特可资臂助，抑将储为大器。孙丞帮办粮台，请即日详委。此君众望胥协，久有所闻。孙将如有禀来，当严行批斥，俾知儆惕。肃复，谨缴谦柬。诸惟心鉴，不尽一一。

620. 与易润坛五月十一日 [1]

允留鲍超在集贤再扎一月，作坚守之局。张、唐、娄诸军切不可出零队，打零仗。

娄军缓调之札已于初九日发去矣。昨初十日接胡宫保信：请仍留鲍军在集贤关再扎一月，安庆城中粮极少，四眼狗再二十日不到，城必可克云云。余已允许鲍在集贤关，系坚守之局，并非速战之局。娄留渔亭一月尽可，即请告之峻山。若鲍至九江，余再有札调娄也。

贼入岭内设卡，系何岭？请告之。张、唐、娄诸军切不可出零队，打零仗。打零仗谓之浪战，既长贼焰，又疲勇力，千万戒之。如贼至黟城，或至三都，则当猛打痛剿；若在漳岭及方、钓、洪、戍等岭，均不必理他。峰、礼各营在卢村，则黟县之贼正断后路；若三都、汪村，则虽黟县有贼，不能断其后路也。

[1] 原件未署月日，此据内容所加。

621. 复胡林翼五月十一日

请断药旬日，静验病根，毋过忧虑军事。

润之宫保老前辈大人阁下：

接初九日申刻手教，知兴国不守。此间亦得水师禀报。义、武贼犯兴国，早在意中。成、胡既赴上游，若归并希军，则北岸兵力已厚；若调南岸，则尽足制伪忠一股。较之四月间，此时我力较松，贼焰稍衰，请公毋过忧廑。

狂吐不止，殊可惊惧。第侍亲见孙、骆二公大吐不止，皆在六十以后道光三十年见孙吐血，咸丰三年见骆吐血。公四月之吐与二月之血似是两途，或服药偶有差失。鄙意欲请公断药旬日，静验病根，却更医之。

鲍军进剿瑞州，亦足稍掣义、武、兴国之贼势。俟到华阳镇与公会晤后，再定鲍军进止何如？顺问台安。

622. 复郭嵩焘郭崑焘五月十一日

自去冬以来，无日不在危机骇浪之中，今安庆幸就平稳，鲍军破赤冈岭敌垒四座，大局可有转机。袁帅兵单饷竭，僧邸屡次败挫。已批准刘紫梅留湘带水师。

云仙、意城仁弟亲家大人阁下：

五月七日接奉意老四月十七日惠函，而云公所给瞿遵训一缄，亦适以是日到营，敬承一切。又知鄙人所寄“挺木挺人挺世挺年”一书，未得上彻左右。宇宙至文，显晦有时，兹重抄一通奉尘。

自去冬以来，无日不在危机骇浪之中。十一月初，逆首黄文金连破六县，逼伺景镇。竭左、鲍两军之力，至正月底始行驱除。而伪侍王李世贤挟十余万众，又由东路扑陷景镇。至三月杪，左军甫苦战却之。而逆首四眼狗适以是时救援安庆，拊舍弟一军之背。方尽萃多、鲍、成、朱诸劲旅与狗逆相持未决，而伪忠王又连陷吉安、瑞州、义宁、武宁、奉新、兴国等十余郡县，伪主将刘官方又陷建德，伪佐将古隆贤又陷黟县，其湖北失去六城。及江西南赣之贼，闽、汀之贼非敝军所应防剿者，尚不在此数。多矣哉！古未尝有也。今安庆幸就平稳，鲍公破赤冈岭贼垒四座，悍贼三千悉就骈诛，逆首刘玱林为水师生擒支解。若能乘此克复皖城，大局乃有转机，江西、湖北腹地之贼，乃可次第分徇。

袁帅逼处发、捻、苗、李之间，兵单饷竭。僧邸屡次败挫。二月初七汶上之败，伊、滕两副帅阵亡，邸帅望亦大减。倒行逆施，不翕人意。劾编修孙毓汶不肯办团，革职戍边，枷号一月；劾瑞相带队不力革职。以是而观云公昔日之事，犹醴酒之不设，象箸之初作耳。

奏调之案不出，自在意中。然近日久涉危地，又婴多病，惄焉寡欢，频思于死前一见故人。陈舫仙出示意公密片，润帅亦深恶臧氏对调之说，无人主稿。刘紫梅留湘带水师，已批准矣。余不尽言。顺问台安。

623. 复许振祎五月十一日

安庆似有克复之望。现调鲍由浔赴瑞，冀清腹地以裕饷源。

仙屏仁弟左右：

前接复书，得悉奉亲避地，侨居吴城。顷辱惠缄并赐书谱一册，谨拜嘉贶，感荷无量。

此间军事，自四眼狗回扑集贤关，拊安庆官军之背，调集诸军合多、鲍、朱、成各劲旅与之力争。狗酋知难而退，留悍贼万人，以强半扎菱湖，专通城贼；以少半扎关外，专保来路。舍弟以大围包菱湖贼垒，而鲍、成攻关外四垒，八日未曾收队，遂得全数尽歼，生擒逆首刘玱林，无一名漏网者。有此一捷，安庆似有克复之望。现调鲍军由浔赴瑞，援剿奉、靖、义、武一带，冀清腹地以裕饷源。珂乡重罹水火，皆国藩调度无方，苦我父老，毒我生灵，拊衷内疚，但求它处更无牵缀。鲍军入援，计亦不久可到。

贱躯平善，惟疮多异常，奇痒甚于往年之癣。久处危地，徒友星散，一一须亲手料理，往往废阁。扁舟如织，倘肯乘风过访，一叙阔悰，企迟何已！诸惟心鉴。

624. 复胡林翼五月十二日辰刻

祈催鲍迅速南渡，救援江西，并约其于十九、二十日赶至华阳镇相会。

润之宫保老前辈大人阁下：

接初十申刻手示，十七日启节，十九日可在华阳镇相见。

前接公初八日信，以鲍军再扎集贤一月，待克城后再援江西。侍即照尊指批告鲍公矣。顷闻江西官绅士民万口怨骂。失信太久，糜烂太广，望兵太切，侍无辞以谢。今日函催春霆迅速南渡，乞我公亦函催之。并约春霆于十九、二十日赶至华阳镇，与侍及公相会。即问台安。

左帅欲希率成、胡游击北岸，公率鲍游击南岸。应否如此，见面再定。左信抄呈。

625. 复胡林翼五月十二日戌刻

多军宜以全力专办怀、桐、潜、太一路，以防陈玉成再犯。请约鲍同来。

润之宫保老前辈大人阁下：

十二日酉刻接十一日午刻惠函，敬知台旆十二日拔行，大约十四日可在华阳镇相会。

见商二事，鄙意多军不特不可剿蕲、黄之贼，并不可攻宿松之贼；宜以全力专办怀、桐、潜、太一路，以防狗逆之再来。此侍之确见，为不可易者，务求我公俯从。鲍公全军听阁下挟之以行，或打北岸，或打南岸，均听阁下调度，侍不敢强之赴瑞州也。第处处皆贼，师行须算明粮路，总须傍江滨行走，则粮运不至中梗。霆营如打南岸，似须由兴、冶、武昌下手；如打北岸，似须由武穴、广济、蕲水下手。若从黄梅下手，万一梅、宿不克，前有坚城，后无饷道，兵机必滞，是置劲旅于无用之地矣。请阁下约鲍公同来华阳镇一会，并令霆军大队由江边行走。目下何处阻水，侍不深知。总须算明大水不阻，粮路不梗为要。余容面叙。顺问台安。

626. 复鲍超五月十二日

请即日拔营驰赴华阳镇。

春霆仁弟大人阁下：

昨接来缄，当即批复。

胡宫保欲留贵军在北岸再击狗贼，鄙意亦欲待下游确信，再定贵军拔营之迟速。顷接江西省城信：义宁、武宁、奉新、靖安、瑞州、上高等处糜烂太广，望贵军往援有如望岁，且怨鄙人坐视不救，屡次失信。贵军援江竟不可以再缓，应请即日拔营驰赴华阳镇，不必再攻宿松也。

胡公十七日拔营，某十八日至华阳镇与润帅会议一切。请阁下轻骑十九日赶至华阳镇，以便三人会商。某一面饬华阳镇多备船只，一面饬江西解饷至九江接济贵军。专此飞致。即请勋安。

627. 复左宗棠五月十二日

仍请分扎景镇、婺源两处，毋再以浔、湖为虑。添募万人不可缓，并请自行派员收放景镇厘金。

季翁仁兄大人阁下：

十二日午刻专勇回，接初四夜惠书，知台旆将抵景镇。惟时岭贼内犯，黟县失守，虽旋经克复，而祁、休大震，军无固志。雄师一至景镇，军民恃以不恐，又可转危为安，欣幸曷已！

目下局势，仍请贵军分扎景镇、婺源两处。休息两三月，俟七月半后暑气将退，方议进取。一则贵军过于劳苦，冒雨多病，必须大加将养；二则景镇、婺源倏得倏失，必须雄师久镇其间，使百姓稍得安定，疆土稍得坚凝；三则景镇有兵，祁门不孤，婺源有兵，休宁不孤，庶徽州三县不至弃以资贼。来示谓了妥建德一股，再由湖口赴浔，此则断断不可。贵军仅七千人，防剿徽、饶、信三府二十一县之地，若得如此，七万人则可廓清二百一十县矣，东南岂复有事耶？愿公毋再以浔、湖为虑，以章门为虑。愿力虽广，兵力却薄。且姑敛兵歇暑，保江西之北境，固祁、休之后路，已属莫大之功，特公不自觉耳。况此二十一县之中，断不能久无战事哉！

至添募万人之说，亦不可缓。查询近年成案，屯溪之厘金、茶捐，景镇之货厘、磁厘，婺源之丁厘、盐茶，此三处者每月实不止三万金。请公自行派员，自行收放，计万人之饷已得大半。再由江西粮台协解少许，则事济矣。若不早自为计，转瞬山穷水尽，公又负气不肯干人，岂有不穷之理？阁下若慨然允许，弟当一面咨请添足万人，一面咨明以景镇厘金由贵处派员经收。此事弟思之至熟，幸毋迟疑。其刘璈一营，亦请即日咨调。

义、武之贼已破兴国、通山二县，鄂垣岌岌。希庵自率六营晋省料理城守，根本当可无虞。润帅十七日自太湖拔营，弟拟至华阳镇与之相会，并约鲍春霆来一会。霆营或赴江西剿瑞、奉、义、武之贼，或随润帅剿兴、冶、二通之贼，俟晤润帅再行商酌。

安庆、菱湖之贼已用大围一并包之。赤冈岭之贼，三垒投降，一垒冲出，斩杀净尽，并无一名漏网。狗党衰矣！只要洋船不接济米粮，皖城终可克复。

建德水大异常，附城二三十里无贼。闻贼聚石门、洋塘等处，亦不满万。祁门粮台饷票，端节时被张、唐各营索去，十一日始据该台禀到。弟亦失信于公，伏希鉴谅。

南坡有信一封，属舍弟转寄尊处一阅，兹附呈。顺请台安。诸惟心鉴。

628. 致胡林翼五月十二夜三更

应在香口泊船聚会，请约鲍亦来相会。

润之宫保老前辈大人阁下：

本日酉刻奉复一函，言多公全军万不可动，鲍军或打北岸，或打南岸，请公挟之以行，听公调度等语，想已收到。

闻华阳镇不可泊船，应在对岸之香口泊船聚会。侍于十三日坐船由湖中赴香口，特此飞布。纵迟不过十四早可到也。春霆闻以十三日拔营，请公约渠亦来香口相会，侍亦当函约之。再问台安。

629. 复胡林翼五月十三日午刻

处处隔水，陆师大难行走，挟鲍军以行，请问明行师之路。

润之宫保老前辈大人阁下：

接专丁送到十一、十二手教并奏稿，敬悉一切。

四垒攻克一件，即当缮发。围师稳守一折，似不列贱名为妥。已寄鄂中，听之而已。

敝处昨两日奉呈四缄，均接到否？所心以为虑者，处处隔水，陆师大难行走耳。然无论如何行走，公挟鲍军以行，左帅之议最妥。请询熟于湖汊者，问明行师之路。即颂台安。

630. 复杨岳斌五月十三日

期设法剿办池州之敌。帐棚百六十架由万营官转交。

厚庵仁弟大人阁下：

接初九、初十两次惠缄，具悉一切。

周参将新开之营，营制已批定，并咨达矣。池贼负固，尚期设法剿办，以分贼势。

东流仅有单帐棚百四十架，夹帐棚二十架，兹交万营官转交夏丞，余俟饬华阳镇粮台补发。即问台安。

631. 致胡林翼五月十三日

告已泊香口迎候。武穴、昌县之失似不确。

润之宫保老前辈大人阁下：

十二日发三信，不知均达左右否？今日乘风坐大船上迓台旆，现泊香口矣。如此大水，鲍军陆行，处处须用舟渡，太不方便，殊焦灼也。武穴、昌县之失，似不确。顺问台安。

632. 致李榕 [1] 五月十三日

今日须至香口会晤胡林翼。询海航是否随舟同往。

申夫仁弟阁下：

闻尊恙略愈为慰！

国藩今日须至香口会晤润帅。海航来此，尚未申勺水之敬，一叙离悰。今日如同赴香口，则请告海君即刻登舟同发；若阁下留渠久伴，则请待鄙人归来也。

海航年兄处敬候。

国藩顿首

[1] 此件系据阳湘提供的曾氏手迹。原件无日期。信中“今日须至香口会晤润帅”一句，与五月十二夜三更致胡林翼信中“侍于十三日坐船由湖中赴香口”及五月十三日致胡林翼信中“今日乘风坐大船上迓台旆，现泊香口矣”等句相吻合，故定为“五月十三日”。

633. 复胡林翼五月十四日午初

鄂中防军不足恃，补救之方为不宜分兵。

润之宫保老前辈大人阁下：

接十二夜徐家桥湖中手教并钞官相一缄。

鄂中连陷数属，贼固不可轻视，然唐、余、江、唐诸防军亦实不足恃耳。目下补救之方，拙见总不宜分兵。沅主围怀，礼主击援，希统成、胡防剿一岸，公挟鲍军防剿一岸，金仍攻德，刘仍攻随。只要此六军全无挫失，鄂事终不至大坏耳。

十三夜批鲍公一禀，钞呈台览。

侍遍身痒不可耐，深以为苦。即请钧安。香口湖次

634. 复胡林翼五月十五日辰刻

当从众议，令鲍攻打南岸。

润之宫保老前辈大人阁下：

接十三日专差一缄，十四日惠缄。此次省中初九之信已到，尚为迅速。

鲍打南岸，人人意见相同，侍与公当从众矣。今日应可把晤，欣幸曷已！即请台安。

635. 复刘建德姚体备五月十六日辰刻

老湘营拨二旗与峰、礼等营同扎黟县附近甚妥。左军已至景镇，杨军连日进攻池州，娄、熊二营应令即归并鲍军。奏保唐义训补授皖南镇总兵，并奏姚体备署皖南道。准于六月派兵进攻香口。

馨室、秋浦尊兄大人阁下：

十五夜接馨兄三缄未注日期、秋兄十二早一缄，敬悉一切。所应复者，条列如左：

一，初三以前，卢村之防未撤，本应坚守岭脚，以保都村。初三以后，卢村已自拔自撤矣，又被占踞而攻破之矣，都村已大受蹂躏矣。此时即可不守岭脚，而于黟城附近扎营扼守。闻老湘营已拨二旗，与峰、礼等营同扎黟城附近，甚妥！甚妥！唐桂生有片禀来，余批主扎黟左右之说。

一，左军于初五、六已至景镇，建德之贼不敢内犯，现闻退窜下游。杨军门率水陆连日进攻池州，计太平、石埭之贼亦必有回援之意。祁、休各岭日内必可稍松，娄、熊二营应令即归并鲍军。鲍公亦再三苦求，本日又批令娄、熊即赴鲍处矣。手足之不可离头目，一定之理也。鄙人恐渔、休兵力单薄，一面咨请左京堂拨二三营来渔亭协防，一面调张运桂千人速来休宁。此二起必有一起月内可到，可补娄、熊之缺。

一，桂生此次智勇俱优，不特足以雪徽州之耻，且大有益于全局，欣慰之至。适奉谕旨，令保人为皖南镇总兵，因即奏保桂生补授此缺，并奏秋兄署皖南道。缘秋兄与凯章、朱、唐诸公极为相得，欲借四君子之力，为我保全岩邑三县。请馨兄即来东流，秋兄仍留祁门。

一，江令于催捐、催征两事均极出力，且得民心，不特黟失免议，且将汇案奖之。左军一至婺源，婺事必有起色。此间亦准于六月派兵进剿香口，祁、休、黟各军渐次苦尽回甘，请告诸公一慰。即候台安。

云岩、伴山、桂生均此致侯。

636. 复江长贵五月十六日

请遍告诸军士卒不准分别楚军、徽防名目，即公牍亦不准分称。以后不主守岭，专主守营。驻防处请与朱、唐熟商定夺。

良臣尊兄大人阁下：

接初六、十一日两次惠缄，具悉一切。

柏防稳固，洪、禾各岭亦俱肃清，实深欣慰。现既同扎一处，同办一事，不必分别楚军、徽防名目。凡能保固防所者，皆劲兵也；凡防所营垒被陷者，皆弱兵也。嗣后请阁下遍告诸军士卒，不准分别楚军、徽防名目，即公牍亦不准分称。

袁国祥自请遣撤，弟已批准。黄朝升亦撤去。漳、方二岭既无防兵，羊栈岭亦不必设防，已令峰、礼各营由卢村移扎于黟县附近矣。其贵部扎于洪、禾岭卡者，请即令撤下，扎于柏溪。以后不主守岭，专主守营。如各处平原与贼相拒者，皆终年守营，并无守岭之说也。至阁下驻防之处，或仍在柏溪不动，或移至三都汪村，与黟县城外峰、礼各等营为犄角之势，请阁下与朱、唐二公熟商卓夺。此间六、七月间派兵进攻香口，则与岭内相联络矣。顺问台安。

637. 致左宗棠五月十七日

定议鲍军上援蕲、黄，祈拨二三营至渔亭协防。

季翁仁兄大人阁下：

十二日奉复一缄后，次日弟即至香口地方会晤润帅，十五日渠舟始到。定议鲍军由潜山、太湖张家塝上援蕲、黄一带。武昌县、蒲圻县均于初八日失守。鄂之上游、下游、南岸、北岸同时吃紧，吾湘亦将旰食。闻文方伯告病，不知毛寄云能镇静以平此风波否？

润公夏至前后病势不轻，十五夜吐血极多，十六、七日委顿之至。所幸不烦躁，不出汗，不气满。每食一碗，眠尚成寐，宜无他耳。

安庆贼米实缺，再十日无洋船接济则克矣。渔亭去霆字二营，尚有唐桂生二千人，不为甚单，而众心惊慌之至。万不得已咨拨贵部二三营赴渔协防。弟生平最不喜分兵，此次因将霆营归还鲍处而强尊处分兵，深愧不情，乞鉴谅。将来七月在屯溪归大队耳。即请台安。

638. 复李鸿章五月十八日

鲍超入援，行程千里，断难迅速。左军已至景镇，石、建当可稍安。杨宏胜一营可至湖口听调。淮扬水师子药当另谋另札。内外交病，诸事废阁，请速来相助为理。

少荃世仁弟馆丈阁下：

接初三、初六日两次惠缄，敬悉一切。应复各件，分条奉答如左：

一，鲍公攻破四垒后，即于十三日拔行入援。因江滨处处隔水，绕道由潜山、太湖张家塝至武穴渡江，经江西之瑞昌，湖北之兴国，乃能至武宁、义宁二属。计程千有余里，断难迅速。然此外别无捷径。又须如此进兵，乃能逐贼从内窜出，不至反逼之内犯。

一，左帅于初五、初七日全军至景德镇。石门、建德之贼闻已退避。一则畏左公之军威，二则因杨军门攻池州，急谋回救也。古、赖犯黟之贼，亦经张、唐诸军并力却之，当可少安须臾。武、汀之贼似有归并侍逆一股犯浙之众。若广、玉能力守，不须左军来援则善矣。

一，杨宏胜一营，都昌目下无事，可至湖口听调。成名标之炮，其千斤以上者，水师不合用，将来拨为省城及各处守城之用。

一，姚石樵清折阅悉。漕折项下每月拨万金为制造之需，历办无异，今忽再添一札，似可不必。若钱不应手，虽十札无益也。淮扬水师子药当另谋另札耳。

一，令兄家信“不敢多添勇”，真阅历有得之言。陈伯陵之千人，即补王钤峰、陈品南之额，尚非节外生枝，待渠二人信到再酌。

一，梅小岩能速来甚妙。阁下久不来营，颇不可解。以公事论，业与淮扬水师各营官有堂属之名，岂能无故弃去，起灭不测？以私情论，去年出幕时，并无不来之约。今春祁门危险，疑君有曾子避越之情；夏间东流稍安，又疑有穆生去楚之意。鄙人遍身热毒，内外交病，诸事废阁，不奏事者五十日矣。如无穆生醴酒之嫌，则请台旆速来相助为理。小岩而外，尚拟添请五六人，分手办理，庶事无停格，而人得更休。

省斋部文已到，待渠来，即给咨耳。顺候台安。

639. 加郭嵩焘郭崑焘片五月二十日

请速寄《瀛环志略》来营，询论谈夷务之书何者最得要领。

再，前接意公信，言《瀛环志略》交秦啸右带来，何以至今未到？请代为取出，迅速寄营为感！

云公所见谈夷务之书，以何者最得要领？乞示。欧公文云：“遂即万鬼而为邻。”今不免耳。

640. 复张韶南五月二十日

缕复张所陈“八条”。

伴山尊兄大人阁下：

十九日接到惠缄，条列各件，皆切实精当之论。第一条，目下尚难举行，俟稍迟数月，终归此策。第二条，袁、黄两队业已批令全行撤遣。阁下愤极之论，本系平允之论，惟力量苟做不到，不如将就遣散。恐画虎不成反成笑柄。第三、四条，峰、礼各营弃坚垒而不守，深堪痛恨。目下扎黟城附近，乃不得不然之势。缘漳、方各岭无兵，贼入三都，即钞羊栈之后也。第五、六条均悉，唐、江之事，昨已函告营务处矣。第七条，云岩添募一节，另详此次复营务处缄中。第八条，李勉亭派帮办粮台，专司支发，日内即当下札。

张小山告假省亲，岑藕舫接办景镇转运，恐难到祁。另纸催缴休宁盐捐，即日当委员前往。肃复。即请台安。

641. 复江长贵五月二十日

请移驻渔亭，以保徽、休粮路。袁、黄二队已批令全行撤遣。

良臣尊兄大人阁下：

二十日接十七卯刻来缄，具悉一切。

徽州收复，喜出望外，同深庆慰。惟复徽尚易，守徽极难。现在唐桂生四营已进休城，娄副将两营归并鲍处，渔亭全无一营，实不放心。特咨请贵军移驻渔亭，并将大洪、禾戍各岭防兵一概带去，庶渔防兵力较厚，徽、休两城之粮路不致中梗。惟弟相隔甚远，就目下军情而论，究竟柏溪与渔亭两处孰重，尚不深知。请阁下与云岩熟商。如果渔亭可保无事，则柏溪与洪、禾各防兵扎住不动，亦系稳着。弟以渔亭为重者，以其为徽、休之粮路所必经也。特此缄商，乞即详复。

至于峰、礼两营暂扎黟县，乃不得不然之势。缘漳、方各岭无兵，贼入三都，即抄羊栈之后也。袁、黄两队业已批令全行撤遣。但令黄胜林一人来东流，并无调营来此之说。肃复。即候台安。

642. 复刘建德姚体备五月二十日

徽州收复甚易，防守却难。朱军添募，不可太骤。渔亭无营，现请江长贵由柏溪移驻。

馨室、秋浦尊兄大人阁下：

二十日接两兄十四日来函，具悉一切。

徽州收复，实属意外之事，欣慰曷既！揆度贼情，或伪侍王以全力窜扰宁、绍一带，调徽贼防守金华、兰溪耶？此时收复甚易，防守却难。计徽州、休宁、渔亭、黟县、祁门，须有五支得力防兵；又须于屯溪设一支游击之师，乃不致得而复失。目下兵力实在不敷。前于十六日咨请左京堂派营赴渔亭协防，渠现派九营来剿建德，恐难拨营再赴渔亭。如安庆能于旬日内克复，则当拨三千人赴渔亭协防耳。安庆贼米甚缺，若无洋船接济，十日内必可克复。

杨军门攻池州，苦战七日，因伤亡甚多，已于十四日收队。云岩添募一节，鄙人亦有此意。惟渠军新募太多，尚未经过大战，其老营哨官八人，可胜营官之才者甚少；即黄惠清一营，将来必不能如沈、易之可靠。若不择营官，轻募数千之多，断无不偾事之理。当令其陆续增添，不可太骤。

羊栈、方钩各岭，目下实无可扼扎之营。如扎于岭脚而被贼攻破，不如仍扎黟县，犹可资张、唐之应援也。峰、礼两营只好姑扎黟县。渔亭无营，实不放心，现请江军门由柏溪移驻渔亭。俟此间另拨一军到渔亭时，江军门再回柏防可也。肃复。即候捷安。

643. 复左宗棠五月二十一日

请拨四千或三千人即日驰赴渔、休、黟一带，以保要区。拟借拨数千金速济建德左军。添足万人之议，断不可缓。

季高仁兄大人阁下：

十八日戈什哈回，接十一夜惠书。二十日专差到，接十五日一缄。敬悉一切。

谢恩一事，本应尊处专折具陈。《会典》载：京卿在外者，四品以下列衔在督抚之后；三品以上列衔在督抚之前。阁下以三品卿出办军务，又系谢赐物之恩，实无咨请代奏之理。此次业已咨来，不欲纷纷往返，只得照咨缮发，以彰阁下谦谨之德。下次似不应如此，祈酌之。

徽郡竟得收复，喜出意外。揆度贼情，或伪侍王全股将窜扰浙东宁、绍一带，调徽贼守金华、兰溪乎？抑杨七麻将援江北，调徽贼守宁国乎？第收徽甚易，守徽甚难。凯章四千人现驻徽城，唐桂生二千人进驻休宁。渔亭并无一军，系徽、休粮米必经之路，极不放心。前咨请尊处拨两三营赴渔亭协防，现在徽郡地面太宽，非两三营所能为力，应请阁下拨四千或三千人即日驰赴渔亭、休、黟一带，以保要区。屡次缄商贵军分驻景镇、婺源两处，兹大局已变，改请以三千人守渔、休，四千人守景德镇、浮梁。并请阁下至岭内，亲莅徽州等处察看一番，经略布置，俾各军有所遵循。弟俟安庆克后，亦当赴徽州筹商一切。建德之贼闻于十六、七日为贵部所破，贼甚惊慌。若能即日扫荡此股，则请梅村由桃树店径出祁门，免回景镇往返，亦可少息兵力。

敝处日内银钱皆空，拟于华阳镇借拨数千金，速济建德贵军，但不能多耳。尊处窘苦若此，可虑之至。若非自抽厘金，稍资接济，必有断炊之势。兹将婺源、景镇两处厘金咨请尊处派员经收，不俟兄处复信矣。

添足万人之议，断不可缓，亦有另咨奉达。肃复。即请台安。诸惟心照。

644. 致胡林翼五月二十一日

收徽则易，守徽却难，已函请左入岭一行。

润之宫保老前辈大人阁下：

别后两日好风，计可抵黄州上下。尊体又少愈否？至以为念。

徽州之贼于十三日全数退去，凯章十四日入郡收复城池。是否因初五、初九之战胆寒而退？抑或伪侍王大犯浙东，调徽贼守金华、兰溪？尚未查确。惟收徽则易，守徽却难。已函请左帅入岭一行。日内渠处窘极，不知能成行否？即请台安。

645. 复姚体备五月二十二日

收徽虽易，守徽却难。渔亭空虚，已咨调左军速驻。

秋浦尊兄年大人阁下：

二十二日接十七惠书，敬悉一切。

收徽虽易，守徽极难。渔亭空虚，可虑之至。昨已函咨左帅调三千人速驻渔亭。渠深明形势，想必派队迅到耳。

日内疮痒异常 [1] ，深以为苦，不能多及。即问台安。

[1] 原件有旁批云：“可教杨建亭来医治。”

646. 复张运兰五月二十三日

称奖张军克复黟县，分析徽敌弃城缘由，附告调守徽、休、渔、祁、景皆劲兵，皖南必有起色。

凯章仁弟大人阁下：

二十二日接十六日惠书，具悉一切。

黟县之役，贼匪尽锐入犯我军。当兵疲饷绌之际，深虑人心涣散，全局决裂。赖阁下训练有素，士卒用命，而唐军亦随同苦战，克城保岭，转危为安。此非常之功，不特皖南暂有转机，即大局亦有裨益，佩慰曷已！

徽州之克，约有三层：一则杨七麻北援安庆，调徽贼帮守宁国；一则李世贤深入浙江，调徽贼帮守金华；一则黟城大捷，徽贼胆寒。此三者，皆未必遽行弃城而逃。来示谓徽贼由乌泥关绕入，初五、初九日之战，徽贼去四回，大受惩创。此则弃城之故，必由于此无疑也。

目下贵军守徽，唐军守休。渔亭为徽、休粮运必经之路，无营防守，深为可虑。国藩咨调江军门全军暂扎渔亭，又请左京堂派三千人久驻渔亭，想不日可到。请阁下再函催左公速行。派来徽、休、渔、祁及景德镇五处皆劲兵，可战可守，皖南之事，必大有起色。

贵营勇夫缺饷太久，辛苦太甚。前此修整休城，此次修整歙城，备极劳勚，仅犒千金，菲薄已甚。即日当于内银钱所备千金派人送徽，以表微意。贼退之后，城中不免臭秽，务须认真熏洗扫除，或烧大黄以辟疫气。令弟樨园所带千人，敝处今日又加札催调，阁下亦当一面禀催，一面札调，以厚兵力。关防俟刊就后专人送上。

此间诸事平安。建德之贼有下退青阳之信，安庆城贼米粮极缺，闻狗逆约会杨七麻子再往救援。若能击退援贼，克城之期当亦不远。肃复。即请台安。

647. 复姚体备五月二十三日

请即催江军迅移渔亭，令娄、熊速归并鲍军。

秋浦尊兄年大人阁下：

二十二日接十七戌刻惠书，因渔亭空虚，暂留娄、熊两营在祁门斟酌缓急，极费苦心。弟亦深以渔亭无营为虑，故咨调江军门全军暂扎，又咨拨左军三千人久驻，想不久即可到防。云岩在祁，守尚有余，纵使柏溪、洪、禾有警，亦尚无妨。请阁下即催江军门迅移渔亭，以保徽、休粮路。霆营久离统领，心在彼而身在此，其勇丁十分不愿。应请即令娄、熊两将迅由湖口、九江归并鲍军，以安其心，而作其气。肃复。即请台安。

伴山、馨室两兄均此。

648. 复唐义训五月二十三日

已咨调江、左移驻渔亭。

桂生贤弟阁下：

二十二日接十六日惠书，具悉一切。

黟防单薄，渔亭无兵，某深以为虑。已咨请江军门全军暂驻渔亭，又调左军三千人驻渔亭，想不日可到。

鄙人回驻徽、休，须俟派营驻扎香口，与羊栈岭连城〔成〕一片，乃可仍驻山内也。肃复。即候台安。

649. 致王开化五月二十四日辰刻

即日往华阳镇取四五千金送达，以济饷项眉急。乞详示目下敌情。

枚村尊兄大人阁下：

前闻台旌已至桃树店。昨探卒自建德回，言建德之贼于二十二日退净，阁下亦于二十二日进建城一次云云。不知确否？

接左帅信，知尊处饷项极缺，续自景德镇解来之千三百金，计又告竭云云。闻之焦灼万分。东流粮台日内一贫如洗，惟华阳镇尚可于厘金内设法。此间去华阳镇五十里，即日往取四五千金送至尊处，以济眉急。贵营现扎何处？应由何路解交乃为妥善？先此专人探询，即乞详示。

刘逆股匪曾与贵营开仗几次？目下贼情若何？亦乞示悉。顺问台安。诸惟心鉴。

650. 复姚体备五月二十四日申正

不可再言出队打行仗，但言坚守，则歙、休、祁皆万无一失。徽、休粮足，江长贵可不移动。

秋浦尊兄年大人阁下：

二十四日接二十夜惠缄，具悉一切。

贼匪虽多诡计，若云以城饵我，则尚无此深谋。自古亦无以城饵敌之事。徽郡米粮、油盐足敷三月之用，甚好，甚慰。万一渔亭或有疏失，则张、唐东守歙、休，朱军西守祁门，两头皆有劲兵坚守，贼匪必不能在夹缝中间久于占踞。但不可再言出队打行仗。张、唐仅六千人，除病者伤者及歙、休守垛，则行仗不满二千；朱军除病者及祁营守墙，行仗不满六百。若不言战，而但言守，则歙、休、祁三县皆万无一失也。

前请江军门移驻渔亭，系专为保徽、休粮路而设。今闻徽、休粮足，江军门即不移动亦可。盖撤柏溪、洪、禾之防，人心必为震动，且岭贼内犯，不梗于渔亭，而梗于双溪流等处，则歙、休与祁亦须各自为守。总之，六月间仆必拨三千人赴渔，纵危险，亦不过一月之患耳。祈阁下宽心抚慰，无多作险语危词以惑众心。即请台安。

651. 复张运兰五月二十四夜

绩溪请兵，暂不能拨。万一防兵未到，渔亭有失，请张、唐与朱分守休、祁。

凯章仁弟大人阁下：

昨日详复一缄，亮达荃鉴。二十四日接十八酉刻惠函，敬悉一切。

绩溪请兵，只能先发告示，不能拨兵，极是，极是。即有进说守丛山、守楼下、守檐岭者，亦当婉言辞谢。此时兵力极单，守徽、休尚嫌其薄。即渔亭为粮运要道，且不能兼顾，又焉能顾绩溪？焉能顾丛、檐各岭？

敝处虽咨调江、左二军先后驻防渔亭，而能否速来，尚未可知。万一防兵未到，渔亭或有疏失，请阁下与桂生东守歙、休，云岩西守祁门。两头坚定，贼在夹缝中间断难久踞。六月中，敝处定拟拨三千人赴渔亭也。

续解祁饷三万，想已到矣。复请台安。

652. 复毓科五月二十五日

缕述鲍军濡滞不进缘由，乞饬张运桂迅赴徽州。近患疮疾，公事废阁，深用内疚。

右坪仁兄大人阁下：

二十五日接十九日惠书，敬悉一切。

闽、汀之贼陆续由建昌之东窜往河口而出，似是归并浙股之局。抚、建幸无疏虞，养素尽可不回东路，且在赣江以西遏狂氛而定人心，至以为慰。

鲍军十三日自安庆拔营，沿途阻雨隔水，迟滞殊甚。二十三日始在太湖起行，又以徇宿松绅民之请，便道攻剿宿松、黄梅之贼。下游四眼狗纠集杨七麻、黄文金暨捻匪等，日来大举攻犯挂车河营盘，多都护亦思少留鲍军遥为声援；鲍公亦思少留旬日，成克复之大功；又因宿绅之请。三者交羁，遂亦濡滞不进，使弟不特失信于江省，并失信于鄂省。盖鄂中亦深望鲍军南渡，剿办兴国一带也。然果能克复安庆，鲍军虽少迟旬日再渡南岸，亦尚有裨于大局。日内愁霖不止，未审天意究何如耳。

徽州克复，意外之喜。若将徽、休、渔、祁四处守住，建德再设一枝防兵，则江西北境永无边患。目下凯章兵力太单，深为可虑。乞阁下即饬张副将运桂管带千人，迅赴徽州，至感！至祷！省垣如嫌空虚，可将刘胜祥生、米二营调回。今年大水盛涨，生、米得炮船数号，即足扼扎，不须陆兵也。

弟在江省最久，如此大水，处处汪洋，贼实不能近省。以阁下之镇定，辅以德甫之老于戎行，辅堂之和辑文武，知必可万全无患。惟腹地久不肃清，东路之贼梭不断，而大水日增，将成奇灾。纵能克复安庆，饷项亦万不能支。言念及此，忧心如焚。

弟近患疮疾，遍身痛蛘，夜不成寐。公事废阁，深用内疚。吴竹庄告假回省。日内九江吃紧，请催令速出为荷！余不一一。即问台安。

653. 致胡林翼五月二十六日

望嘱任吾、寿珊详示日内行止及服药效验。已准鲍超攻剿宿松。

润之宫保老前辈大人阁下：

握别九日，未得惠书。想玉体未痊，难遽作字。此间水陆人人悬念，不独某盼切也。望嘱任吾、寿珊将日内行止及服药效验详示为荷！

春霆禀请攻宿松，侍因狗酋即日有犯挂车河之信，亦即批准。其实非胜算也。

贱躯疮痒日剧，诸事废阁。淫霖如注，殊增烦闷。建德闻已无贼。王梅村已到，尚无信来。即请台安。

654. 复李续宜五月二十八日

鲍军恐日内不能即赴上游，鄂南赣西军事需累贤者独劳。黟县尚无劲旅，甚为可虑。皖南镇总兵一缺，已保唐义训升署。《陆师得胜歌》异日当另为之。

希庵仁弟亲家大人阁下：

二十六夜接十四日惠书，专勇亦甚迟滞，想民船未遇风耳。

忠逆股匪连陷二通、兴、冶、崇、蒲、武昌等县，鄂南大震。某与润帅面商，本议以成武臣军剿鄂西南崇、蒲、二通，鲍春霆军剿鄂东南兴、冶、武昌，成追出江西之新昌、义宁，鲍追出江西之武宁、奉、靖，皆不分畛域，仍须驱出浙、皖境内；霆军由张家塝与润帅会于武、六等处，再行南渡。此鄙人十八日与润帅分手时订定者也。不料霆军行迟，二十三日尚在太湖，又变计进攻宿松。而狗酋新纠杨七麻全股来援北岸，又加璋、玕、黄、捻各股，专意攻多公老营。多公函商舍弟，意欲留鲍暂驻宿松一带，并闻礼、沅俱有信与鲍公。某因失信于江西，失信于润帅，不欲羁留鲍军。然礼、沅皆思借霆之声援，霆亦思成克皖之大功，恐日内不能即赴上游。鄂之南、赣之西一片逆氛，不能不累贤者之独劳矣。

徽州收复，意外之喜。然贼破金华、兰溪，米粮仍无来路，且地广兵少，将来不知守得住否。目下凯章守徽郡，桂生守休宁。黟县尚无劲旅，甚为可虑。

皖南镇总兵一缺，已保桂生升署。出自各委员禀请，而鄙人复信允之，并有信告桂生矣。今日拜折不能再奏，武臣事容再图之。雨农学使到此，敝处已私送百金为其零用。其养廉每年若干，尚未查明实数，将来敝处与阁下分认送之。尊处若尚可支持，或请寄五百金来，敝处亦备五百送去。养廉本渠应得之款，俾得略清旧累可也。陈馀庵开吊，待其子到此，再行代送百金。

《陆师得胜歌》冗长而欠精当，异日当另为之；《解散歌》则得意之笔，而不获一字之褒。即此一端，亦足见人心之不平，而天心未必厌乱矣。可胜感叹！

润帅病势殊重。所可喜者，不甚烦躁恼怒。贼多不足患，惟润帅病重与大水实深隐忧。贱躯亦遍身疮痒，几无完肤。若得真善赞者搔着痒处，或少愈乎？然何可得哉！即请台安。

子白仁弟处，恕不另复。

655. 复张运兰五月二十九日

左军须分剿婺源，不能更顾渔亭。屯溪厘卡尽可兴办。如有可筹饷之处，祈与罗令商之。

凯章仁弟大人阁下：

二十八日接二十一日惠书，具悉一切。

歙城于二十五、六日内可以毕工，计已一律完好。某前请左军拨三营进扎渔亭，后又请其以三千人防渔者，盖以渔亭为徽、休粮路所必经也。顷闻德兴之贼将至婺源，左军须分剿婺源，即不能更顾渔亭。闻徽城之粮足支两月，徽、休以婺源为后路，祁门以景镇为后路，均有深固不摇之象。即黟、渔之防稍疏，或亦无碍全局。令弟千人调徽，闻毓中丞坚持不肯，敝处续去一咨一缄，不知果放行否？樨园若来，则贵处可守可战；不来，则但主坚守可也。

屯溪厘卡尽可兴办，请阁下与秋浦即日试办。刘守、罗令、文参将均于昨日奏请开复原官，如有可筹饷之处，祈与罗令商之。

安庆日内平安。闻狗酋勾结杨七麻子及捻匪，于六月再救安庆，想不久当苦战矣。即问台安。

656. 致姚体备五月二十九日

军中隐情不可不细心体察。豫营万不可动；江营移渔驻柏均可，断不可两头兼顾。

秋浦尊兄大人阁下：

二十九日未刻接二十七午刻惠缄，具悉一切。

闽贼二十三日窜陷婺源，渔亭防务吃重。大洪岭脚有贼，柏溪防务亦重。阁下欲峰、礼、豫三营改扎渔亭，均归朱镇军统领，而江军门驻柏溪不动，亦是补救之一法。峰、礼、豫三营各有隐情：峰营有禀来自请裁遣，极言其勇不可用；礼营杨镇魁亦有禀来告假省亲，情词痛切；豫营屡请归鲍军统领，不愿归别处统辖。若此三军移扎渔亭，人各一心，闽贼果来，必将不战自溃。豫营久驻历口，深沟高垒，几费经营，尤为安土重迁，不愿移动。凡此等军中隐情，不可不细心体察。一拂其情，虽劲旅亦不得力，况劣营乎！鄙意豫营万不可动，峰、礼在黟在渔无甚区别，介乎可动可不动之间。江军门若移渔亭，则须全军驻渔；若留柏溪，则须全军驻柏。断不可两头兼顾，反致误事。鄙人向不喜言分兵，亦不喜言兼顾，亦不喜屡调屡动。此三者，望阁下时时留意。

接左京堂二十五日信，渠于日内进兵婺源。又闻王枚村观察所带九营于二十七日由麦里桥开赴祁门。此两支有一支先到，则大局决可无碍。黎寿民到东流后，将来是否回祁，再行斟酌。肃复。即请台安。

657. 复左宗棠五月二十九日

请左派勇夫中途迎解饷银。筹饷以厘金为最便。安庆日内平安，六月初必有几大恶仗。鲍军不能南渡。

季高仁兄大人阁下：

二十九日专差到，接二十五日惠书，具悉一切。

来示言老湘等九营即日可以到镇，阁下亲率八营前赴婺源。而此间有勇自梅村处归，云老湘等营将开赴祁门。岂阁下另有后命耶？敝处接祁门二十七日信，以渔亭空虚，岭防告警，纷纷请兵。若梅村九营能开至祁门，则大慰祁、休军民之望矣。

昨日南赣送来银三万两，拟以一万五千两解至贵军。若梅村果赴祁门，则当以五千解祁门交梅村手，以一万解景镇交阁下。三十日先将景镇一万起解，派夫二十名挑送，勇二十名护之，请阁下派勇夫各二十名来中途迎接。其五千两俟探确梅村在何处，再行起解可也。

来示以贵军只可分为二支，此一定不移之理。景镇老营，四千人断不可少。其余二千五百人，或赴婺源，或赴渔亭，听阁下斟酌办理。添勇万人之说，阁下不敢遽办，自是稳慎之着。此时天下大乱，吾辈行军必须亲自筹饷，不可仰食他人。筹饷以厘金为最便。如自设厘卡数处，则虽万人而尚可敷衍；若并无亲设厘卡，则虽七千五百人而终亦饥饿。钱武肃王征榷最重，而其兵甚强，其民亦不甚怨。可见征商胜于征农。阁下倘师其意，可乎？

刘璈一营，前请尊处札调。今接来函，敝处当咨调矣。魏喻义一军，湖南必不肯放。且桑梓三面有贼，魏军劲旅，自应留在湖南，免致吾辈分兵内顾。

安庆日内平安。璋、玕、黄三股均在桐城。四眼狗亲至宁国，邀杨七麻全股救援北岸，又邀捻匪三万同至庐江，誓与多公决一死战。六月初旬必有几大恶仗，多公及舍弟沅浦均函留鲍公暂不南渡。现攻剿宿松等处，静听怀、桐消息。鲍军不能南渡，忠逆一股裹胁日众，蔓延日广，殊为可虑。润帅回救上游，鲍军不能随行，亦难展布。

润帅神采尚好，而吐血太多，委顿殊甚。日来可虑有三端：一润帅病，二大水，三彗星。未知天意竟复何如耳？

来示自居于士，自侪淑女，似未确当。古人云：不嫁则不嫁，而嫁过毕矣。一笑。即请台安。

658. 致沈宝成六月初三日

饷银未到。安庆城外敌垒全已攻破。

楚珍副戎阁下：

前寄信与云岩镇军，言即日解饷二万赴祁，请阁下派勇夫至闪上迎接云云。不料此银至今未到。恐阁下已派人至闪上，特此飞布。请转告云岩兄，五日内饷到，专人送历口可也。即问台安。

安庆城外，菱湖两岸贼垒十八座，于三十下半日、初一早全行破之。阵斩及炮毙、溺毙三千人，其投诚而点名杀之者四千余人。并告。

659. 复胡林翼六月初五日

安庆菱湖官军大捷。闽、汀敌窥陷婺源，旋即东去。必须设重镇于皖南，驻兵戍守，庶能防敌上犯江西之路。

润之宫保老前辈大人阁下：

专差至，接初一日青山惠书，敬知将抵桂园静心调养，至以为慰。咳逆不止，实属可虑。审视法书，神采奕奕，天祚国家，必佑善人，宜无他也。

此间接鲍春霆请打宿松之信，适信狗逆勾引杨七、璋、玕、黄、捻诸贼来援之信，即将鲍禀批准，而心以失信于江西，并失信于我公为愧。旋闻三十、初一两日安庆官军大捷，菱湖两岸贼垒十八座一律踏平，其破垒杀毙之贼与投诚骈诛之贼，实数近八千人。城贼粮不过十日，因于初三日照会鲍镇，仍率全军驰赴上游。此后狗逆再来援怀，礼、沅当足御之。

徽州克后，歙、休、黟、祁四县尚属平安，附近之绩溪、旌德亦已无贼。闽、汀股匪由江西德兴于五月二十三日窥陷婺源，旋即东去。左季翁日内由景镇赴婺，顺便至徽州、休宁一带巡视形势。徽州向不产米，本属难守，然皖南为群盗渊薮，必须设立重镇，多驻戍兵，庶能防贼上犯江西之路。或设戍于徽、休、祁门，或设戍于饶州、乐平。戍之远近不同，兵之多寡则一也。容俟议定，再行详告。即请台安。

660. 复张运兰唐义训六月初五日

安庆菱湖大捷；敌已至桐城，日内仍有大战。唐义训所陈保举，定于初八出奏；前此克复黟县、徽、休等案，定于八月初旬出奏。附各营准保人数。

凯章、桂生尊兄大人阁下：

六月一日接凯章观察二十三、二十六日两次惠书，并接桂生总戎二十六日惠书，敬悉一切。连日疮痒异常，手上敷药，稍稽裁复。

岭外之贼近闻退至池州，洪潭、米坑、焦村一带贼踪渐少，黟北当无警信。建德一股全数下窜，祁西亦必平安。闽贼窜至婺源，若闻徽州为官兵所有，亮必仓皇东窜。左季翁于日内由景镇赴婺，或可扫清婺贼，归并浙境也。

桂生所陈保举一事，本拟于四月出奏，因琐事耽阁，五月又因疮痛耽阁。日内将保单一概写就，定于初八日出奏。其前此克复黟县、徽、休等案，另归于第二次保举，定于八月初旬出奏。兹将保举人数多寡，开单附去，请即日照单开送，限七月十五日以前送齐。

此间一切平安。安庆官军于三十、初一两日大捷，菱湖两岸贼垒十八座一律荡平。破垒杀毙之贼，投诚骈诛之贼，实数将近八千。狗逆勾引杨七、璋、玕、黄、捻等贼已至桐城，日内仍有大战。安庆濠沟宽深，或无足虑。诸惟心鉴。并请台安。

上年十月克复黟县，十一月克复建德，及两次羊栈岭、两次历口各战，归于第一次保举，于六月初八日出奏。

二月克复上溪口、休宁，五月克复黟县、徽州，归于第二次保举，定于八月初旬出奏。各营准保人数，开列清单，限七月十五日以前送到。

计开：

老湘营每百人准保十八人上溪、休宁、黟县、徽州出力。

湘前营每百人准保十七人上溪、休宁救援安庆出力。

前右营每百人准保十二人上溪、休宁出力。

前左新营每百人准保八人休、黟均不在场，因历口出力补保。

强中营每百人准保十八人上溪、休宁、黟县、徽州出力。

强中新营每百人准保十六人出力同上。

震字营每百人准保十二人黟县、徽州出力。

江军门部下每百人准保十人正、二月两次保岭出力。

661. 复江长贵六月初五日

岭外之敌退至池州，黟北当无警信，建德一股全数下窜，祁西亦必平安。安庆菱湖官军大捷。陈玉成勾引群敌已至桐城，日内仍有大战。请将具有劳绩的将士即日开单送来，以便汇齐出奏。

良臣尊兄大人阁下：

初一日接二十六日惠书，具悉一切。连日疮痒异常，手上敷药，稍稽裁复。

岭外之贼，近闻退至池州，洪潭、米坑、焦村一带贼踪渐少，黟北当无警信。建德一股全数下窜，祁西亦必平安。闽贼窜至婺源，若闻徽州为官兵所有，亮必仓皇东窜。左季翁于日内由景德镇赴婺，或可扫清婺贼，归并浙境也。移防之议，左军一至婺源，渔亭当无他虑，贵军即可稳驻柏溪，不必移动。

正月初六日、二月二十四日两次保守岭防，贵部将士具有劳绩。请即日开单送至敝处，以便汇齐出奏，每百人准保十人。除峰、礼等营已于羊栈岭案内出保，袁、黄两营业经裁撤外，余均开单请奖。

此间一切平安。安庆官军于三十、初一两日大捷，菱湖两岸贼垒十八座一律荡平。破垒杀毙之贼与投诚骈诛之贼，实数将近八千。狗逆勾引杨七麻、璋、玕、黄、捻等贼已至桐城，日内仍有大战。安庆濠沟宽深，或无足虑。诸惟心鉴。并请台安。

662. 复杨岳斌六月初八日

在荻港设立厘卡，并抽荻港、旧县、三山坐厘，事属可行。洋船过境，劝其不必装米，平日感之以厚情，然后啖之以重利，断不可与洋船构衅。万泰办理防务妥善，不可遽议更换。

厚庵仁弟大人阁下：

初八日万石臣归，接初六日惠书，具悉一切。

台旌亲统各营攻破神塘河贼垒，直捣无为州城，兼攻青阳，声威大震，贼胆日寒。刘官方一股自鄱阳境内折回后，至建德、张家滩均未住足，想系回救池州、青阳之故。

贵部饷绌异常，鄙人深以为虑。尊意拟在荻港设立厘卡，并抽荻港、旧县、三山坐厘，事属可行。目下敝处无妥员可委，候即札饬王训导寿祺前往抽收，按月解至尊处，老营由吴贞阶兄转交王、李二镇。阁下如遵旨归省，贞阶兄断不可同行。至嘱！至祷！兵事由王、李二镇经理，饷事由贞阶兄经理，鄙人粗持大纲，或可不致陨越。

洋船过境，劝其不必装米，婉言开导当可顺从。从前刘丽川作乱，占据上海县城，官军围攻不下，亦系洋船接济米粮。厥后以银四万赂洋商，洋商转为我用。上海贼粮尽断，遂于咸丰五年正月元旦克复。洋人最爱财利，最讲交情。凡有洋船在旧县等处经过，请嘱贵部各营好好款接。礼节宜谦恭，酒席宜丰厚，即有馈送水礼，亦不可过于菲薄。兹先由敝处付银五百两，请阁下转交荻港各营，专为款接洋船零用之公项，如少再补。平日感之以厚情，歆之以小惠，并不提起安庆城贼之事。若探明洋船有米，恐其接济，然后以好言劝之，以正言阻之。如再不听，然后以重利啖之。彼买米与安庆城贼，每米一石，发贼可出价五两者，吾亦出五两买之；发贼可出价十两者，吾亦出十两买之。彼平日感我厚情，临时贪我厚利，自无不允之理。目下安庆未克，断不可与洋船构衅。一经构衅，后患方长，阁下亦不能回籍矣。

彭九峰昨至九江，言万护镇泰办理防务极为周妥，浔城赖以保障。现在南而瑞州、奉新，北而黄梅、宿松，处处皆贼，万泰办理妥善，正资熟手，自不可遽议更换。肃复。即请台安。

遍身疮痒，手上敷药，不能作字，请人代缮。外寄银五百两，请交下游各营，专为款接洋船零用公费，即酒食馈送之类。若另有买米及啖以厚利之处，不在此数。又及。

663. 复左宗棠六月初八日

进驻婺源，留防景镇，功广事劳。饷项即行启解，请派勇夫中途迎接；若能自设厘卡，犹可稍救瓦解之急。安庆官军菱湖大捷，杀敌实数近八千人。鲍军攻宿松五日不能得手，现饬其上援南岸。

季高仁兄大人阁下：

六月初三日得五月二十九惠书，初八日得初三日惠书，敬悉一切。

大旆进驻婺源，徽、休恃为泰山之靠；贵部留防景镇，祁门亦无粮阻之虞。极慰！极感！贵军仅七千人，而经略徽、广、饶三府二十一县之地，往来策应，其功极广，其事极劳，岂复能赴援浙省？本日具折复奏，与大咨不谋而合。兹将折稿钞呈台览。

尊处而欠饷过多，鄙人且忧且愧。前许解枚村之五千两，日内即行启解，仍请尊处由景镇派勇夫至中途迎接。古人谓天下之患，有土崩，有瓦解。鄙人窃谓军营缺饷，其拖欠者，亦土崩也；其顿断者，亦瓦解也。若贵军能自设厘卡几处，纵无补于土崩之患，犹可稍救瓦解之急。

团练之不可用，鄙人持议颇坚，今感公意谆谆，当稍变前说。拟令李济元募勇五百人随同楚军打仗，一切口粮、军械由粮台发给。团练本民捐民办之事，李济元之位望，不能令建德人出资供之，故仍由粮台给之也。润帅初一日有信见寄，字画尚有精采。兹付寄一阅，以慰悬系。

安庆官军三十、初一两日将菱湖两岸贼垒十八座一律踏平。破垒杀毙之贼与投诚骈诛之贼，实数近八千人，较之剿赤冈岭贼垒尤为痛快。闻四眼狗邀同杨七麻、黄文金及捻匪等大举来援，专与挂车河多军为难，多公健者，当足御之。舍弟自攻破菱湖贼垒后，已将长濠缩入。汛地愈短，城贼愈衰。万一援贼再至集贤关，官军专顾外濠，内濠防务稍松，或无他虞。

鲍春霆攻宿松五日不能得手，由水路拔营上援。润帅因陈、杨二逆来攻挂车河，饬鲍军仍驰援怀、桐。弟因安庆新有菱湖之捷，饬鲍军上援南岸，大约初八、九可拔营西行也。彗星在太微垣、北斗之间逐日南退，现已退出摇光右枢之外，当不足为患矣。

弟遍体疮痒，手上敷药，不能作字，诸务废弛。虽尊处亦数日无信，特此缕陈。诸惟心鉴。即请台安。

664. 复姚体备六月初十日酉刻

左军已分起进驻婺源，岭内大致已安。问白峁岭所在及祁营近况。

秋浦尊兄年大人阁下：

接初四申刻惠书，具悉一切。

左公信来，已分起进驻婺源，计初四、五到矣。婺源有重兵则徽、休稳，景镇有重兵则祁门稳。岭内大致已安。白峁岭在何处？何以距祁仅四十里而鄙人不知？系何人所探？有续警否？请绘图见示。

阁下仁心深识，肫挚逾恒，将来必有造于皖邦。第下手之处宜专而不宜博。譬之食前方丈，下箸必先一肴；锦衣百箱，着体不过数袭；故以善弃之说奉献，已别具另纸矣。即问台安。

云岩尊兄均此敬候。祁门蔬菜何如？营中尚有余米可支月余否？

665. 致杨岳斌六月初十日

嘱酬应洋人宜大方；安庆周、武等扎营如实不便，可令周移扎东流。

厚庵仁弟大人阁下：

接初八、九日两次惠缄，具悉一切。

五百金之资，须出自各营官、哨官寻常酒食酬应，以见中国之待外洋有情有文。不可云出自国藩之意，亦不可云出自阁下之意。遇有机缘则用之，无机缘则存而不用，总宜大方，不可露痕迹也。祈阁下详告各营为要。王训导札已改为径交王、李二镇矣。

闻安庆对岸周、武等扎营之处，近日水太多，湿太重，下湿上热，疾病必多。如实不便扎营，则仅留武营扎于该处，令周将二营移扎东流。俟操演日熟，当饬至张家滩及香口巡哨搜剿一次，以通黟县之气。顺问台安。

666. 复万启琛六月十一日

此间军情，自今春以来，艰难万状，今幸徽州已复，安庆敌粮垂尽，可望得手。

篪轩仁弟大人阁下：

久疏音敬，积歉难任。春间蒙惠手缄并赐参枝珍药，少荃于四月之杪乃行寄到。旋又以蒲节远辱瑶简见逮，阙然不报，内疚无似。盖不欲以记室泛辞上尘清听，而贱躯为湿热疮疥所困，终日奇蛘，不克执笔。公私废阁，弥月于兹。少荃、小岩来营，询悉玉体康愉，潭第多祉，至为慰颂。

此间军情，自今春以来，艰难万状。逆党之救援安庆，其取势乃在千里以外。江西被陷一郡五属，湖北被陷二郡十一属，皆所以掣官军之势，解安庆之围。论者多思撤皖围之兵，回顾腹地之急；又有谓宜弃皖南祁、黟等县，敛兵退保江境者。鄙意皖围弛，则江北之贼一意上犯鄂境；祁、黟退，则江南之贼一意内犯抚、建，故始终仍守原议。今幸徽州已复，安庆贼粮垂尽，可望得手。惟瑞、奉、武、义毗连，鄂南诸县一片逆氛，生民涂炭。鲍军入援，屡催不到，水深火热，惭无以对珂乡父老耳。

凉秋佳日，可否扁舟枉过，一倾积愫？企幸何既。手肃鸣谢，顺问台安。诸惟心鉴。

667. 复毓科六月十一日

菱湖大捷。鲍军移剿南岸，船为南风所阻，暂留张在省。

右坪仁兄大人阁下：

十一日接初四日环章，敬审一切。少荃来营，询悉兴居康胜，省门诸臻绥静，尤以为慰。

安庆城外菱湖贼垒十八座，于三十、初一日一律荡平。入垒歼毙之贼与投诚骈诛之贼，实数八千，颇为痛快。鲍军攻宿松五日，于初六日拔行移剿南岸伪忠一股，闻因雇船为南风所阻，至今尚仅行数十里。上游并无纤路，不知何日始抵瑞、奉，实深忧灼。鲍军未到以前，暂留张樨园千人在省，事属可行。特恐徽州危急，又来敝处禀催耳。

斗为吴分野，兼苏、皖、江西言之，并非专指南昌。且分野系南斗，非北斗也。近日孛已退出，或可无碍。竹庄处，仍求催令赴浔为荷！肃复，即请台安。

668. 复杨岳斌六月十二日

请饬韦部仍扎枞阳不动，周亦不必移营。

厚庵仁弟大人阁下：

接十一日惠书，敬悉一切。

韦部随同春霆打行仗之说，前此面订，系为春霆在下游打援贼言之。在桐、怀、潜、太、舒、庐一带则可，至上游瑞州、兴、冶、武、义一带则不相宜。盖韦部本不免于骚扰，而霆军亦略有扰民之处。近日掳民船千余号，无分有货无货，有眷无眷，一概强掳，几于人怨神怒，声名狼籍。春霆之才，善于战守而不善于料理外事，惯于平原而不惯于深山穷谷，宜于坐营而不宜于屡次移动。此次赴瑞州一带，战守少而外事多，平原少而山谷多，坐营少而移动多，鄙人深虑其骚扰百姓，大损声名。若令韦部同去，则骚扰更甚。闻薛金榜一营到今尚不脱长发习气，去年经过祁门、徽州一带，徽民痛恨。此次若随入瑞州等处，恐不为腹地之福，转为春霆之累。且霆军已掳船千余号，若韦部再掳，则怨声更甚；不掳则难于同行。特此飞商，请阁下饬韦部仍扎枞阳不动，待将来攻剿舒、庐等处，再附鲍军可也 [1] 。

安庆对岸水势稍落，既可扎营，请阁下饬周万晫不必移动，至张家滩、香口巡哨，可不急急矣。

抽厘告示由敝处出，厘票由王委员办。安庆踏平贼垒，系官、胡出奏，水营请阁下自奏。即问台安。

[1] 旁批：“霆字二营留渔亭者，已调归春霆矣。实数九千五百人，兵力不薄。”

669. 复胡林翼六月十二日

鲍军将至瑞州，与成军互为声援。左扎景、婺，徽、休、祁尚属安静。惟饷项太绌，殊无良策。

润之宫保老前辈大人阁下：

十二日接初五日九十八号惠缄，敬悉玉恙稍平。希、雪皆在尊署相依，当可日有起色。此间占卦者亦屡言尊体无虞也。

安庆自破菱湖贼垒十八座后，将西北营盘扎近，汛地较短，防守较易。援贼若再至后濠之外，或足御之。狗、辅久至桐城而未寻多公开仗，不知何故？春霆掳民船千余，怨声载道。自初六在宿松拔行，连日未遇顺风，当尚在徐家桥一带。鄂之西南有何绍彩一军，东南有成大吉一军，或足了事。鲍军即由武穴之对岸登陆，由瑞昌、武宁打至瑞州，亦可与成军互为声援。侍即日函告春霆，如阁下以为可，亦望告之也。左军半扎景德镇，半扎婺源，徽、休、祁门一带尚属安静。建德、张家滩现亦无贼。惟饷项太绌，殊无良策。

侍疮疾略愈，手不敷药，能作字已三日矣。李少荃、梅小岩均来，积阁尘牍当可渐渐清厘。作梅已自益阳北旋否？大阡已徙葬否？书院兴工否？便中乞示及一二。数事就绪，尊恙益霍然矣。即问台安。

670. 致鲍超六月十二日

应由瑞昌、武宁打至瑞州，乃为妥善。所需饷项，一至九江，即由江西藩库解银四万济之。务须禁止骚扰，且不可带韦部同行，为其所累，更坏名声。

春霆仁弟大人阁下：

日内未接来信，至为悬系。各船现已开至何处？风色尚顺否？

昨接润帅初五日信，知鄂中派成武臣六千人由金牛进剿兴、冶一带，派何绍彩三千人由咸宁进剿崇、蒲一带。阁下此时驰赴上游，不必再走兰溪等处，应即在九江登陆，由瑞昌、武宁打至瑞州，乃为妥善。瑞昌、武宁二县均与兴国接壤，贵军与成武臣军自可互为声援。贼之悍党在鄂境，其老巢在瑞州，中间必以武宁、义宁为枢纽：兴、冶一路之贼，其枢纽在武宁；崇、蒲一路之贼，其枢纽在义宁。成武臣打兴、冶，贵军打武宁，则枢纽断而瑞州之老巢可破矣。不可从九江直进瑞州，恐先遏归路，鄂贼不得回瑞州，反为鄂、湘之累，且贻袁、临之害也。

贵军饷项极绌，一至九江，即由江西藩库解银四万济之。闻毓中丞亦久有此意，但患贵军入江境太迟耳。娄、熊二营近日已归并尊处否？贵部此次掳船太多，声名大损。一至九江登陆之后，务须约束严肃，禁止骚扰。至要！至嘱！

韦志浚一军前本拟调归尊处，此次由浔赴武宁等处，平原少而山岭多，战事少而走路多，不可带韦部同行。盖韦部向来不免骚扰，其薛金榜一营，至今尚未脱长发习气。贵部正须整饬之时，不可为韦部所累，更坏声名。敝处已函致厚庵军门，令韦志浚仍驻枞阳不动耳。东流粮台极窘，现令凑解万金，为阁下途次之用。顺问台安。

671. 致吴坤修六月十三日申刻

已令鲍军在九江登陆行进，祈与丁、万、蔡等坚守浔城。望多发专探，常常禀报德安、南康近状。

竹庄仁弟大人阁下：

十三日接十二惠书，具悉一切。

建昌失守，德安、南康均属可危，至以为虑。鲍军已至横坝头，去浔湖甚近。鄙人檄令在九江登陆行走，如建昌果失，则由德安先捣建昌，以通驲路。祈阁下与万、丁、蔡诸君坚守浔城，一面飞催鲍军，抵浔后面商进剿先后之序。

贵部饷项既详由浔属丁粮接济，此时何能骤易前说？敝处又别无饷可拨，能由蔡守催解少许为妙，否则须另详归台筹发也。河溪营兵日内当少为解济，亦不能多。德安、南康近状，望多发专探，常常禀报为要。即问台安。

672. 复杨岳斌六月十四日巳刻

请即饬周先赴枞阳，并饬韦预备行装，为进取无为之计。当饬令万即日拔营下行。

厚庵仁弟大人阁下：

昨得十二复缄，顷又接十三未刻惠书，具悉一切。

鲍军闻十二酉刻至横坝头。韦部若往，亦必追赶不及，不如驻守枞阳，暂不移动。甚好，甚好。鄙意欲令周万晫先赴枞阳。万一安庆克复，韦部即日进剿无为州，舍弟分拨三四千人即日进剿庐江县。若能将无、庐二城一并收复，则北岸江滨尽为官军所有，下游荻港水师得所依护。而无为州之丁漕、芦课、物产甚富，即荻港、大通两处厘卡亦必旺矣。阁下如以为可，请即饬周万晫预赴枞阳，并饬韦志浚预备行装，为进取无为之计。

万石臣一营调赴前敌，当饬令即日拔营下行。其张光泰、赖荣光两营暂留东流护卫，一面派船八号至下仓埠，应宿松难民之请，一面令少荃督之操演。即问台安。

673. 复张运兰六月十五日午刻

安庆近日平安。瑞敌窜陷建昌，现催鲍超往援。屯圃之法，请认真课之。每月必筹解六七万两饷银至祁门。

凯章仁弟大人阁下：

连接五月二十八、三十日、六月初二、初六、初七日五次惠书，敬悉一切。以疮疾敷药，未即裁复。

安庆近日平安。伪辅诸王分由霍山、太湖两路上犯，冀抄官军之后，以解安庆之围，盖不敢直寻多公开仗也。瑞昌之贼窜陷建昌县，去江西省仅百二十里。现催鲍公往援，大约十六、七日可到。鲍至建昌，毓中丞必可放令弟樨园赴徽。否则纵有屡函咨，仍亦坚不肯行。令弟新募之勇，闻省城发饷稍胜于徽，差足慰耳。

徽城闻已修好，至以为慰。雨洗香熏，臭气日减。仍请多食蔬菜，少食油荤，庶免疫病。凡种田种菜，有一种土气生气，故乡间少疫。城市多疫，以无土气，即无生气也。屯圃之法，请认真课之。

饷项虽绌，然鄙人在外，每月必筹解六七万两至祁门，决不再少。只要保全徽州六属，将来总可日旺。

左帅在婺与阁下常常通信否？朱、唐、姚与左不熟，请阁下从中联络，诸事呼吸相通为感！即问台安。

674. 复黄冕六月十五日

此间安庆官军士气颇旺。下游假洋船以通接济，亦已设法禁绝。敌破建昌，决计催鲍超由浔援建。祁门饷项太绌，即日当派船至东局提取。

南坡仁兄大人阁下：

接五月二十八日惠书，并承解饷七万。如枯旱甘霖，既沾既足，三军万众欣欣向荣，感慰何涘！

此间军事，安庆自踏平菱湖贼垒十八座，士气颇旺。下游假洋船以通接济，亦已设法禁绝。四眼狗纠合伪辅、伪璋、伪玕诸王，分霍山、太湖两路上犯。盖欲救安庆而又不敢直与多公开仗，故思绕出官军之后。鲍公一军，舍弟颇思留于北岸，备援怀、桐；鄂省盼其援剿兴、冶；江西盼其援剿瑞州。弟闻瑞贼已破建昌，去省城、九江均仅百余里，决计催鲍由浔赴建，以固省会之人心。徽州克复，祁、休等邑尚幸平安。

镜海先生遗折，五月十八代为陈奏，俟奉旨后再行寄唁。听泉兄保案六月初八日出奏。其时不知湖南奏请开复，恐反以重复被诘。有“免缴捐复银两”字样，而无翎枝之请。

祁门各营欠饷太久，转眴又成涸鲋。即日当派船至东局提饷。危局难支，尚乞鉴亮。即问台安。东流大营

675. 复江长贵六月十五日

守岭不如守营，深沟高垒，或有把握。招募楚勇，事属可行。惟不知职员是否朴实可靠、谙习战事。

良臣尊兄大人阁下：

连接初三、初五、十一日惠缄，具悉一切。以疮疾未即裁复为歉。

岭贼窥伺，台旌屡日未能收队，荩劳可念。鄙意守岭不如守营，大洪、禾戍、荷岭等防之兵，均宜收回至柏溪附近扎营。深沟高垒，或有把握。岭卡既屡次失事，若再令各弁登岭守卡，亦仍是贼至即退耳。故弟不甚以岭卡为考成，但以柏营为考成，祈妥筹核办。

添募楚勇，事属可行。惟职员欧阳昌瑞等不知朴实可靠否？曾经谙习战事否？殊难深信。或就近请云岩代阁下募练一营，较之郴勇当更可恃。尚祈斟酌。即请台安。

676. 复李续宜六月十六日

建昌失陷，檄令鲍军往援，计已抵达九江，不能再令回顾北岸。英、辅若由英、霍上犯，请筹保汉口、汉阳。

希庵仁弟大人亲家阁下：

十五夜专差至，接十二日惠书并银七百两，具悉一切。

雨农学使之六百金当即送去，渠有谢帖、收条。陈世兄新到，其奠仪即日代送。

春霆一军因孙澍人之请留攻宿松，其后连接润帅函催援上游，遂定计攻宿松也。五月初六拔行，恰值舍弟攻破菱湖十八垒。敝处以牍催令决赴上游援鄂、援江，遂于初八日开船长行。旋又闻贼陷建昌，距江西省城仅百二十里，敝处檄令专援建昌，以顾省会。虽尚未接春霆回信，然计已抵九江矣。顷闻英、辅、璋、玕四伪王援贼大动，分犯太湖、霍山两路，舍弟颇望鲍军回顾怀、桐，润帅意亦如此。鄙人实不能再调，令仍回北岸。一则鲍军缺饷，须就食于南昌，不宜再三改调；一则贼距江西太近，不宜再三失信也。英、辅等逆若由潜、太抄怀、桐之后路，赵、沈当能坚守，多公当能力战；若由英、霍上犯，请阁下筹保汉口、汉阳，蕲、黄则暂置不顾可也。以理揆之，恐贼并力潜、太，而英、霍特虚声耳。

润帅病可全愈，大慰！大慰！天祚圣朝，必寿此人。敝疮亦小愈，然手不停搔，颇以为苦。郑板桥有言：“隔靴搔痒，赞亦可厌；入木三分，骂亦可感。”阁下既吝此“隔靴”之赞，鄙人当自为“入木”之爬。何如，何如？即问台安。

677. 复胡林翼六月十八日巳刻

已三次檄催鲍超直捣建昌，不能再令回援怀、桐。德安官军宜防大股援敌。

润之宫保老前辈大人阁下：

接初八日惠书，敬审玉恙尚未痊愈。希庵以公神清而志不懈，决不日之必可康复；侍亦以公血多而度不改，卜真元之无甚伤损。日内想益平善，至祷！

春霆以初六日自宿松拔营，初八日长行。数日未接渠信，计已抵九江矣。建昌失守，德安亦有贼踪，九江、省城中间文报不通。省城望鲍军往援急于星火，侍已三次檄催春霆直捣建昌。而下游日内援贼大动，狗逆纠合璋、玕、杨、黄及捻党十余万众，分为两路围攻太湖，冀抄桐城多军之后，再扑安庆围师之背。侍以时势所迫，不欲屡次失信，竟不能令鲍军回援怀、桐，殊深惶悸！若赵、沈、欧、胡四人能坚守潜、太、石牌三城，挂车河尚留一线饷道，多公当可禁此巨浪耳。此自天心主之，国运主之，非人力所能为也。

侍疮疾稍愈，日内清厘尘牍。徽、休、祁、黟等处均托平安，盖南岸之贼悉数北渡矣。德安官军亦宜防大股援贼也。即问台安。

678. 复左宗棠六月十九日巳刻

北岸援敌大动，日内必有数大恶仗。米、盐、茶厘均可加重，不独婺源为然。

季高仁兄大人阁下：

十八日接十三夜惠书，敬承一切。

北岸援贼大动。四眼狗纠合辅、璋、玕、黄及捻匪由舒、霍窜扑太湖，冀抄多公军后，再扑安庆围师之背。计日内必有数大恶仗。兹将十五日太湖探报寄阅。润帅接狗、辅再来之信，即函饬鲍军回援。鲍公舟抵武穴，接润帅信，正拟捩舵下行再赴怀、桐，又接敝处催援江西之檄，不知其回过九江时行止如何。江西之建昌闻已失守，而禀报皆无“失守”字样。德安禀文书绕由吴城行走，则九江与省城已不通矣。贼自建昌回围安义，不知养素能抵御否？鲍军此时或剿建昌、安义，或援怀、桐，两处皆火急望救时也。

尊批驳饬婺源厘务，至为切当，批乐平绅董禀尤为痛快。乐平刁抗之习，当以雷电发其聋聩，以猛剂起其沉锢。该处虽感公德，仍望以威慑之。米厘、盐厘、茶厘均可加重，不独婺源为然。

势难援浙一折，早经咨达。十八日又一复奏折奉呈。即问台安。

679. 复王必达六月十九日

饬鲍超先剿建昌、安义，一恐省门震动，一恐养素吃亏。

霞轩仁兄太守阁下：

屡接惠书，以两月疮疾，久稽裁复。顷又得十二日专差一缄，钞示初十、十一等日东西两路军报，至以为慰。

此间自闻建昌之警，恐省城与浔文报不通，即经飞调鲍军由浔登陆，直捣建昌。鲍公本拟由瑞昌登岸，舟至武穴，始接敝檄，日内应已折回九江矣。五日以内又羽檄连催三次，并札藩库济银四万解至九江、建昌交鲍，不知何日接到。

皖北援贼大动，分两路窜扑太湖，冀抄桐城多军之后，再拊安庆援师之背。下游亦望鲍军往援。敝处饬鲍先剿建昌、安义，一恐省门震动，一恐养素吃亏也。余不一一。顺问台安。

680. 复胡林翼六月二十日酉刻

批令鲍军援剿德安、建昌。陈、杨大队直上蕲水，不知其意向所在。

润之宫保老前辈大人阁下：

十九日接十二日惠缄，二十日接十四日赐书并抄两次与春霆信稿。春霆十六日已至武穴。因接公信，十八日折回。十八日至九江，专函前来请示：或援怀、桐，或捣建昌。侍于十九夜批令援剿德安、建昌矣。

狗、辅诸逆，始意虑其抄桐城多军之后，拊安庆围师之背。乃并未犯桐、怀，亦未扑潜、太，而大队直上蕲水，殊不知其意向所在。二汉已有准备否？德、随二军足以自立否？至以为念。贵恙尚未痊愈，如北岸上游蹂躏，求无过于忧灼。安庆毕竟可克，多军可上援也。

鄙恙久不好，诸事废阁，甚不耐烦。徽州岭内平安，左公近亦小病。并以告慰，即请台安。

681. 加李瀚章片六月二十日

即日当具折入告保举蔡、陈。承解饷两批，恰济眉急，此后尚望设法筹解。

疮疾不能作字，公事诸多废阁。顷少荃来此帮同清理，十日后当可就绪。

阁下前保蔡、陈二公，此间亦夙有所闻，即日当具折入告，闻中丞业经拜发矣。去岁分手时，请将牧令贤否密纸见示，此次来示有举无劾，岂畏人踪迹，缯缴之所自来耶？敝处近亦不暇毛举细故，但耳目不可不略广耳。

承解饷两批，恰济眉急，此后尚望设法筹解。欠饷太久，实难支持。所欠较丙辰年更多，幸军心不涣，足慰。再颂小泉年兄台安。

682. 致鲍超六月二十一日

请专意援剿江西，严禁军士骚扰，退还所掳之船。

春霆仁弟大人阁下：

十九日尊处派二人随戈什哈刘传愈来东流，国藩比即批明贵军由浔进剿建昌，想已入览。日内连接胡宫保十二、十四、十五日三次来信，并钞寄尊处十二、十四之信，皆力止贵军不必上援。言或援集贤，或援江西，听敝处主持云云。今日接舍弟二十日信，安庆、桐城皆无援贼，即潜、太亦无贼踪。请阁下专意援剿江西，由建昌、安义直捣奉、靖、瑞州，不必惦念安庆。严禁军士骚扰，退还所掳之船，保全声名。至嘱！至嘱！即问台安。

683. 复彭玉麟六月二十二日

已檄鲍由浔援江。夷买汉船，汉冒夷旗，为害甚多，必须查禁。

雪琴仁弟大人阁下：

十六日接初八、十一两次惠缄，敬悉一切。

润帅之病，希庵谓其神清而志不懈；来示谓去污乃能生新，大局似可无碍。然总求早一日止血，乃早一日放心。此番援贼伪璋、伪辅等由英山上犯，二汉已有准备否？德、随两军站得住否？总望各处稳慎，润帅不因郁增病，庶日有转机耳。

狗在桐城尚无动作。润帅三次来书令鲍军回援集贤，某因安庆无警，而建昌失守，逼近江西省城，已檄鲍由浔援江。万一德、随紧急，尚可调成、蒋北援也。

夷买汉船，汉冒夷旗，为害甚多，不止避厘一事。即日当附片奏明查禁。然既有夷目与张晓峰回文，即不奏亦可查拿矣。

厚庵请假四个月之折尚未奉到朱批。黄昌期月支三百，已告知粮台矣。麾下各营欠饷甚多，近接湖口魏、程一禀始知之，否则吾尚疑左右独富也。顺问台安。

684. 复毓科六月二十三日

已令鲍军速剿建昌、安义。请严嘱水师上下梭巡。解饷二三万，水路送济。

右坪仁兄大人阁下：

久未得书，万分悬系。二十三日接十四日惠缄，乃从景镇、祁门转递者，宜其迟滞若此。读悉建昌、安义、德安一并失守，星子、吴城岌岌可危，曷胜愤愕！南康曾守十四日禀，未言安、建失守。吴竹庄十八日禀，言闻养素失利，亦未言安义、德安失守。此间自十四日接九江禀，闻贼窜建昌境内之白槎，即飞调鲍军由九江援剿建昌。十日以来，四次照会，又函催两次，批催一次，并三次咨明尊处，不知接到一二件否？

春霆于十八日抵浔。因胡帅嘱其回援安庆，专人来敝处请示。弟于十九夜批令速剿建昌、安义，想日内已进兵矣。请阁下静镇，无过焦虑，严嘱水师上下梭巡。解饷二三万，水路送济。鲍军一经接仗，当可转危为安。专丁布复。即问台安。

685. 复欧阳秉铨六月二十四日

纪鸿、纪泽读书用功，但尚须屏绝富贵气习。所需书院一席，容当寄函毛公谋之。

牧云仁兄大人阁下：

屡接惠书，久稽裁复，实深愧悚。即惟侍闱曼福，动履绥愉，至以为慰。

此间军事具详迭次家书中，想已备闻其略。贱躯为疮所苦，旧癣亦复作剧，终日手不停爬，身无完肤。公事废阁，意绪少佳。幸饮食如恒，精神尚足搘持，足慰廑注。

小儿纪鸿读书颇有进步，泽儿亦伏案用功，但不知能屏绝富贵气习否？尊府子侄近日读书何如？均能黎明即起否？犀龄肄业舍间，闻亦发奋自立，可敬可喜！所需书院一席，容即寄函毛公谋之。肃泐布复。顺问台安。恭请岳父母大人福安。

686. 复左宗棠六月二十五日巳刻

已檄鲍军援江。请趁此无事之时，将新者募足万人，旧者加意将养。

季高仁兄大人阁下：

亲兵回，接复示，知玉体小有不适，至以为念。日来已大愈否？士卒病者次第就痊否？祁门疫气流行，婺源尚无此否？

狗、辅、璋、玕等酋未打怀、桐，亦未围潜、太，由舒城之中梅河斜上英山、蕲水，大约先援德安。鄂之南岸八属已无一贼，成、蒋等又可北援，或足支持。安义、建昌失守，养素败挫，江西省城震动。弟檄鲍军援江，十九日已抵浔城。因往返请示耽阁，二十四日当可进兵。鄂贼全回江境，势颇浩大，不知春霆能料理肃清否？

金、铅、贵、弋一片逆氛，玉山又已被围，省城及屈、钟屡请贵军拨援。弟以贵军春夏太劳，欲且休息五、六、七三个月，待至秋高鹰起，乃始作势一击，故咨批皆未允准。请阁下趁此无事之时，将新者募足万人，旧者加意将养。如天之福，事机顺利，鲍公能将忠逆一股驱至赣水以东．由抚、信归并皖、浙，则霆军当在信属休息，而贵军可由广德州东出。若义旗能先指苏境，则弟稍可对吴人，而公亦不辜海内之望。若忠逆一股不清，则贵军仍当回翔于二十一县之间耳。安庆贼仍无走意，不知有他变否？

弟疮小愈，尚不能多治事。即问台安。

687. 复胡林翼六月二十六日

批评鲍军不援江而直抵东流，实属不知缓急。《箴言书院志》即当签改，《箴言书院序》亦以属稿。

润之宫保老前辈大人阁下：

二十五日未刻接十九日专丁惠书，言鲍军须守集贤关以助舍弟。戌刻又接二十一日专丁惠书并《箴言书院志》，敬承一切。

狗、辅诸逆未至怀、桐，亦未攻潜、太、石牌，舍弟处守御已固，尽足自立。而德安、建昌、安义连陷，省城与九江文报不通。侍四次催春霆由浔援江。春霆十九日专丁来东流请示，侍于十九夜批令进捣建昌，二十一日又专缄催之。霆于二十三接批，二十四接缄，乃二十五日竟不援江而率全部下行，顺水顺风，一日已抵东流矣闻昨夜已到，尚未见。渠因接阁下十九日一缄，有“留备集贤”一语，又接孙澍人二十一日一信，有迫切求救之词，遂亦舍江来皖。实属不知缓急。兹将敝处二十一日之信、二十五之批，钞呈一阅。

《箴言书院志》大致妥善，小处有三四条宜酌。即日当以鄙意签改，交第二次来丁带归。拙作《箴言书院序》亦以今日属稿勉为之，明日交来丁一并带呈。前拜别时，本拟纂就庄书，持贺天贶五十大寿。后为疮所苦，竟日呻吟爬搔，不果成，今不敢迟矣。兴造六千金，即当与希庵谋之，不俟田租也。顺问台安。

688. 致胡林翼六月二十七日未刻

《箴言书院记》今日始就。怀、桐无事，已令鲍军捩舵回浔。徽州恐不易守。

润之宫保老前辈大人阁下：

昨日奉呈一函后，即谨纂《箴言书院记》，今日始就。久疏笔墨，机轴太生，殊无是处，只辜盛命，另纸录呈。日内仍当以行书缮写寄政书院。“条约”以鄙意签改数则奉缴。

春霆以昨日到东流，备言不剿江西而赴下游，系奉尊函令扎集贤之故；又与舍沅弟情谊甚笃，不忍令其吃亏；又多帅商援挂车，孙守求援太湖，皆盛言贼势浩大，情词迫切云云。侍因怀、桐无事，已令其捩舵回浔，今日全部行矣。

尊恙少愈否？既请开缺，总求无以时艰萦念。敝恙虽末疾，然遍身无一完肤，亦大苦事。

徽州克复月余，而全无居民买卖，恐不易守。顺问台安。

689. 复李续宜六月二十九日

胡病未愈，至为系念。商垫兴造箴言书院资金。

希庵仁弟大人亲家阁下：

二十八日接二十一日惠书，敬悉一切。

鄂之南岸一律肃清；北岸得金、刘围攻于上，成、蒋雕剿于下，应可渐殄逆氛。润帅病势未愈，至为系念。江、楚、皖、豫诸将帅，惟润帅能调和一气，联合一家。鄙人虽有联络之志，苦于才短性懒，书问太疏，遂不能联众志以勤王事，合群力以贯金石。至于察吏理财，拙才更逊百倍矣。万一有它，四省大局，实虞其散。

《箴言书院记》昨已勉为纂就，二十七日交润帅来丁带去。本欲将胡氏父子育材肫肫之意写出，奈久疏文字，机轴太生，不足以副润帅之望。渠兴造书院须六千金，现尚无款可指，仆思与阁下垫办二三千金，即日兴工，以慰其意。待渠支养廉，再行归款何如？乞示。即问台安。

690. 复刘长佑六月二十九日

以后仍祈互相师友，互相规诫，去称谓浮文，求切磋实益。此间军事，近日无大变动。今岁欠饷极巨，幸一律同缺，尚无苦乐不均之患。

印渠仁弟大人阁下：

六月二十七日接五月二十六日惠书，并承赐寄捐款，田七二斤，自应给予执照，永远豁免二字。乃来函又欲另易二字，有似于降捐者。虽不敢议君子之不诚，而颇疑贤者之不恕。自处于谦而长人之傲，其谁服之？以后仍祈四字并捐。如有善政，彼此互相师友；如有过失，互相规诫。去称谓之浮文，求切磋之实益，何如？何如？

此间军事，近日无大变动。兹将六月十八日一折一片，抄呈台览，便可得其梗概。目下四眼狗纠合伪辅王、璋王、玕王暨捻匪等，由舒城、霍山窜至蕲州之张家塝，或再至黄州、德安蹂躏善地，或折回宿松、太湖，再由集贤关以援安庆，尚未可定。要之，鄂南八属一律肃清，湖北兵力已少纾矣。江西境内现有贼两大股：赣水以西为伪忠王股匪，蔓延瑞州、奉、靖、武宁等处；鲍军往剿，七月初当可接仗。赣水以东为朱衣点股匪，游奕金溪、弋、贵、铅山等处，无专支官兵往剿。芗泉若来，只须带勇三千，先与左帅合军。如办理得手，再令添兵独当一面可也。

今岁欠饷极巨，水陆各军皆欠至六个月有奇。幸一律同缺，尚无苦乐不均之患耳。阁下多年贫穷，近日略宽裕否？

贱躯疮癣并作，身无完肤，知念附闻。李家护照即当发给。顺问台安。诸惟心鉴。

691. 复姚体备七月初一日

渔、屯、休、歙凋残，除派兵坚守，以利休养生息之外，别无普济之法。屯溪厘金兴办章程皆请自行酌定，或概照张都堂旧章。

秋浦仁兄年大人阁下：

顷接惠书，历述渔、屯、休、歙等处凋残之状，目不忍睹，耳不忍闻。经此惨劫，此后徽民应无他患矣。今欲保此孑遗，亦别无普济之法，但求兵力可恃，坚守数城，不再为贼所有，即可渐冀休养生息。

屯溪厘金，已札委欧阳小岑、程敬生。兹将程札带去，请阁下就近即催程令赴屯。兴办章程皆请阁下酌定，或概照张都堂旧章亦可。其茶税一项，据伊守禀：旧章每引九钱内，六钱名茶捐，给照给奖，三钱名茶厘，给予厘票；府县各收三分，余八钱四分充饷。已批令照旧章办理。如有不妥之处，请阁下察看，随时更改左公在婺源，茶引必改章程。鸦片每箱税银三十两每箱约值价五百金，每过一关，皆照此完税，久经部定，天下通行矣。屯溪亦宜照抽。

所开张仁法等四员，已咨调前来，仍求以函劝之。即问台安。

692. 复杨岳斌七月初二日辰刻

复有关陈馀庵优恤与入城治丧事。

厚庵仁弟大人阁下：

昨接惠函，属陈镇军后事二件：优恤谕旨，已办札饬知家属，待陈世兄来面领；入城治丧，在京须有兵部勘合，在外须有臬司勘合。兹办札令江西臬司填给勘合，请告知陈世兄，专丁持札赴江西守领可也。

代奏请假之件，尚未奉到朱批。五月十八奏报，六月十七接到。此件二十八所发，至今未回，已迟三日矣。万寿折差亦未归，尊处专差回否？即问台安。

693. 复左宗棠七月初四日未刻

屯溪厘金拟于日内兴办。街口、深渡、临溪三卡，由张委员抽厘。江省紧急，已令鲍赴浔。

季高仁兄大人阁下：

初三夜接二十六日惠书，敬承一切。

贵部病者未愈，而悍贼遽来，军无见粮，旁无援应，至以为虑。幸大才应变无穷，当无他虞。

厘金告示及章程读悉。屯溪亦拟于日内兴办，由皖南姚道会同祁门粮台作主。秋浦正派而有血性，志欲补救时艰，于台端向慕尤殷。诸事有相交涉者，望阁下扶翊而玉成之。歙县有街口、深渡两卡，绩溪有临溪一卡，即由凯章委员抽厘，专济渠军。它营皆欠饷五六个月，老湘营独欠八个月，因湖南该两月未补也。凯放福建臬司，即当奏留。

四眼狗挟杨、黄、璋、玕诸贼上窜，由蕲州境折而下行。二十九日围扑太湖，初一解去，日内必再至集贤关，或分扑挂车河。只望怀、桐两军坚守半月，城贼之粮断难再支矣。鲍军奉润帅令下援集贤，弟因江省警急，面嘱由东流折回，初三日已抵浔矣。

润帅病日危殆，阁下前函恐交秋前后有变，自鄂来者，皆与尊说相类。斯人关系极大，联众同志而合为骨肉，设有不虞，吾党为之短气。

阁下补太常寺卿，必须专折谢恩，或由尊处专差，或交敝处附驲，不可代奏也。即请台安。

694. 复胡林翼七月初四日

左、张两军目下不能出援皖北，只望怀、桐两军稳守。

润之宫保老前辈大人阁下：

接二十五日惠书，知尊恙尚未痊愈。莫子偲来，细询起居，尤以为系。道远不克驰往省视，如何！如何！

狗、辅诸贼由蕲州折而下行，二十九日围扑太湖，初一日解去，五日内必至集贤关内外。来示欲左、张诸军由山内出援皖北，目下两军皆居吃紧之地，又道途太远，欠饷太久，竟无裹粮成行之力。只望怀、桐两军稳守，如一月不退，鲍军仍可回援，请释廑念。

《箴言书院记》顷改易数行，仍不称意，明日当缮写专人送呈。即请台安。

695. 复胡林翼七月初五日未刻

寄送白术及《箴言书院记》。援敌计明日至集贤。

润之宫保老前辈大人阁下：

初四夜接二十六日惠书，知贵恙改服姜、桂等品。索取祁门白术，专人送上少许，重二两四钱。

《箴言书院记》亦缮写奉呈。中段已改过，较前略厚，写尤不称意。如急须上石，则即以此纸付刻，否则，稍凉另写一通可耳。

援贼于初四日至石牌，计明日至集贤矣。即问台安。

696. 复吴坤修七月初六夜

敌窜生米，会垣警急，张军当足资堵御。调霆营援安庆，而其事实无益于皖而有损于江。

竹庄仁弟大人阁下：

专差至，接初五日惠函并雅贶西瓜二百，感谢无涯。

贼窜生米，会垣警急，不知初三、四情形若何。张樨园千人扎进贤门，应足以资堵御。润帅之调霆营援安庆，其意系力顾大局，而其事实，无益于皖，有损于江。但祝章门力守，以待鲍援之至，则赣水以西当尚易肃清耳。狗逆挟六王援皖，初五尚未至集贤关。手复致谢。顺问台安。

697. 复毓科七月初六夜

鲍军已飞驰至省往援，务乞加意体恤。

右坪仁兄大人阁下：

接初一日惠书，知贼窜生米等处，省垣警急，飞催鲍军入援。弟于鲍镇军来东流时，力斥其东来之失，嘱令迅速反棹，日夜赶行，闻初三已至九江，初六自浔拔营晋省，计数日内即可接仗。

霆军驰驱太久，欠饷太多，士卒太劳。疲病之余，酷暑进兵，弟极不放心。务乞阁下加意体恤，饬局台再解银二万以济眉急。行兵之或迟或速，听渠自主，不必过于催促。至恳！至恳！顺问台安。

698. 致杨岳斌七月初七日

籲口难民求派炮船保卫。封江半月，以禁民划接济城敌。

厚庵仁弟大人阁下：

五月二十八日折件至今未奉批回，殊不可解。万寿折差昨日归来矣。

望江避难之民，在0470-01 口一带，求派炮船数号，以资保卫。据称：0470-01 口去石牌二十余里，去黄石矶三十余里，尊处有船可派否？乞酌核。安庆城贼负嵎死守，闻常有民划接济粮米。鄙意欲仿三月末之例，禁止上下行船，封江半月，庶民划不得借援贼之势，硬送接济。阁下如以为可，请即出示封江，以速为妙。顺问台安。

699. 加王必达片七月初七日

鲍军到省后当先剿生米，次攻奉、靖，力保江省。

正封函间，又接初一、二日惠书，知贼踪已至生米，省垣危急。前此咸丰六年，贼在生米、沙井、万寿宫、瑞河口等处连营，亦恰是六月之季七月之初。省中静镇以待，鲍军十一二日当可至省。到省后，队伍不宜过江，当循西山之麓扎于万寿宫等处，先剿生米以定人心，次攻奉、靖，以剪瑞贼之羽翼。请阁下禀知中丞，并请告鲍军门为荷！

四眼狗纠合各伪王恰于此旬扑犯怀、桐，胡帅调鲍军援安庆，本属要着，但章门尤急，此刻鲍公宜以全力保江省耳。再问霞轩仁弟台安。

700. 致吴坤修七月初七日

请率湖口劲卒速赴省城帮同守垛。

竹庄仁弟左右：

本日奉复一缄，交来弁带去。兹由少荃处见阁下一缄并勒少兄信，知阁下将带劲旅救援省城，甚好！甚好！

目下湖口断无贼来，请将贵部之在湖口者全行带去，或少带劲卒，留病弱者在湖口亦可，以速到省城帮同守垛为妙。鲍公向来行军迟笨，此次酷暑极劳之后，尤不能速。且须由西岸进兵，不宜过江。若阁下能先入省城，以定人心，则鲍军可自西北下手，不必顾省也。阁下六年秋初保全西岸，为功甚伟。今年又系秋初，祈勉为之，造福桑梓。即问台安。

701. 复杨岳斌七月初八夜

应否禁止商船，封江旬日，请酌核行止。

厚庵仁弟大人阁下：

接初七日惠书，知0470-01 口无船可派，想该处亦无多贼滋扰也。宝塔下五更替换梭巡，盐河、新河口亦已严为杜绝，民划应难接济矣。应否禁止商船，封江旬日，仍请阁下酌核行止。某于下游河道生疏，因三月底援贼到时封江，此次亦思仿办，实无确见耳。赏银如已发完，可再来取。即问台安。

702. 复胡林翼七月初十日

吐血多者，皆非险症。鲍超近日当抵省会。徽州六县平安。

润之宫保老前辈大人阁下：

久未得信，正切悬系。接奉初三日惠书，内有亲笔数行，曷胜欣慰。服冰如方，而血稍止吐，日来自必接服奏效。此间诸友多以三七、熟地、二冬等药为非宜。特以医理精微难明，且远隔千里，未知近日脉象何如，亦未敢昌言之也。今得来示印证，似无疑义。要之，吐血多者，皆非险症，则闻之稔，亦见之贯矣。

江西省城附近二三十里，处处皆贼。鲍公于初七日自九江拔营，十一二日可抵省会。狗、辅、璋、玕昨日当至集贤关。舍弟可由水次接济，惟石牌被占，多公接济已断，不知可令成、蒋等下攻宿松、太湖，以掣贼势否？徽州六县平安，足慰垂廑。

贱躯疮癣略愈，而意绪仍劣。《书院记》体势已定，不能改作，秋凉有暇，或可改写耳。即问台安。

703. 复张运兰七月十一日

张擢福建臬司，应具折谢恩。安庆援敌迟迟未进，官军静守以待。询歙、绩抽厘及徽、休兵勇病状。

凯章仁弟大人阁下：

初八日接初四惠书，十一日又接初六一缄，具悉一切。

保单亦收到。第一次保折于六月初八出奏，克复徽州于五月二十八日出奏，至今皆未奉到朱批，殊不可解。阁下擢福建臬司，亦久未奉到部文，昨始据闽省来文行知尊处，阁下应具折谢恩。如尊处难办，即由敝处代办可也。

狗、辅、璋、玕等贼救援安庆，迟迟不进。舍弟与多公二军皆静守以待。闻城贼粮实不多，或难久支。鲍公初七日自浔起行，十一、二可到江西。令弟千人月内尽可赴徽，黄万友似不必去。敝处有催江中丞一咨，即钞行一阅也。

歙、绩三卡归贵处专抽，屯溪归姚、张抽，已开张否？徽、休兵勇病者尚少否？复问台安。

704. 致胡林翼七月十三日

敌援近日可达集贤关；杨岳斌破宝塔敌梁，欲乘机攻城。徽、婺等处平安。

润之宫保老前辈大人阁下：

三日未接来书，想尊恙日以痊复。

援贼之打先锋者，十一至集贤关外，大队或于十二、三可到。厚庵因宝塔下贼梁三座已破，欲乘机攻城数日。舍弟仍主坚守。后濠或可安稳，请纾廑念。江西自初三后无一信来，悬系之至！徽、婺等处平安，左帅信奉上。

侍为癣疾所苦，日来亢热，尤郁闷也。即问台安。

705. 加李桓片七月十三日 [1]

省城之安危，关系甚大，乞飞草数字，由首府专人递营。

再，此间自接省垣警急之信，初三以后久无信来，尤以为虑。

本日接竹庄初九自吴城发信，始知沙井等处已无贼踪，有全退瑞州之说，亦不甚确。省城之安危关系甚大，日夜悬悬。嗣后乞阁下飞草数字，由首府专人递营，以慰远念。如尊务冗忙，或嘱霞轩草函，总以水路专丁为妙。再颂台安。

[1] 本件原无时间，据内容并参照曾氏日记推断，当作于咸丰十一年七月十三日。

706. 加毛鸿宾片七月十四日

欲求将才之辈出，不能不为未雨之绸缪，望与南、玉、意暨总局诸君子商酌。欧阳及陈求荐书院，均求留意。

再，来缄称谓太谦，万不敢当。谨将大柬璧还，以后万勿再施，重弟之过。

阁下抚湘，敝省亿兆之福，其为久局无疑。苏藩虽未开缺，乃圣主万幾，偶尔忘之，切勿因此而存形迹，至恳！至恳！湘中统将多宣力于外省，本境反有乏才之叹，不特阁下用此为虑，鄙人亦增内顾之忧。仍当物色数人，于闲暇之时招募数营在省训练，渐成规模。本省有事则调出防剿，不至如九年春间之朝募夕战；本省无事，则择邻氛之稍近者出境协剿。兵事以磨练而成，欲求将才之辈出，不能不为未雨之绸缪。往年敝乡人多持此论者，因经费太绌而止。目下稍足支展否？望阁下与南、玉、意暨总局诸君子商酌。

此间竭蹶已阅半年，安庆果克复，当有转机。饷项支绌异常，近得东征局两次九万八千之数，真如大旱甘霖，稍定军心，足慰仁注。

舍亲欧阳牧云往年在京曾接光仪，顷有信来，求于衡州属下荐一书院。陈雪庐老儒亦恳荐一书院，均求留意。再问寄云仁兄同年大公祖台安。

707. 致胡林翼七月十五日

多隆阿获一胜仗，甚望成军下剿黄梅。江西省城解严，鲍军将至。

润之宫保老前辈大人阁下：

日来未接惠信，不知尊恙如何？有自汉口初九、初十来者，道闻诸市人：宫保病日愈也。雪琴初九日信则云贵体小瘥，而反复无定，至为系念。

援贼十三日在集贤关外烧屋，尚未打馆。多公十一日获一胜仗，渠甚望成军下剿黄梅一带，究可行否？江西省城已解严，鲍公将至矣。

敝躯为疮癣所苦，洎未大好。顺问台安。

708. 复姚体备七月十六日

黎寿民不作地方官，日内当另委一员赴祁，休宁则实无人可委。鲍超近日必至章门，省垣当可安稳。嘱就近照料祁门粮台大事。

秋浦尊兄年大人阁下：

初四日接二十九日惠书，冗中尚稽裁复。顷又得十二日来缄，借悉一切。

黎寿民去岁来时，说明不作地方官，后又屡次请归，强留在此。若必令为祁门，不过速之行耳。日内敝处当另委一员赴祁。休宁则实无人可委，且姑仍之。泾县绅民请地方官，似更无员可代理矣。祁门施粥之局，约可接济。至何时止？如尚需银钱，敝处可再筹济少许。

鲍公日内必至章门，省垣当可安稳。援贼之救安庆者，尚未猛扑官军后濠；而城外之石垒，又被我军破其四座，杀贼千余。多公亦在桐城获一大胜，足慰远注。

伴山兄请假回籍，闻其病骨支离，不忍不批准。然山内粮台实无可接办之人，只好暂以勉亭经手。阁下常驻祁门，遇有粮台大事，就近照料，盖营务处本可无所不管，但不别兼粮台名目耳。顺问台安。

709. 复左宗棠七月十六日

鲍军折回，章门人心已定。陈玉成等援安庆，若十日内不能与城内通气，则安庆必可克复。黄子春殉节，蜀事必日棘手。

季翁仁兄大人阁下：

十三日接初四日惠书，敬悉二十七日之捷，擒斩甚多。景、婺既稳，徽、祁自安，慰幸！慰幸！

章门初一、二日人心大震，贼踪去省二三十里不等。初三日闻鲍军折回，为之一定，贼亦窜回瑞州一带。春霆声威极好，弟特虑其非用众之才，又无可往相助之人，悬系无已。

狗、辅等往援安庆，初四日已至石牌，十四尚未至集贤。迟迟不进，不解何意。城外石垒又于初十、十二等日被官军破其四座，杀贼千余。多公亦于十二在桐城获一大胜。若十日之内援贼不能与城贼通气，则克复可必矣。各股既尽怀、桐，则上游德安必可得手。

润帅之病，初三日尚有亲笔信来，吐血已停止六日。顷有人十一日自汉口来，闻诸市人，道近日略好，特未接渠信耳。

黄子春殉节，蜀事必日棘手。但祝鄂事早好，则弟与阁下尚可支持。尊营勇夫病少愈否？今夏歇伏，不过劳苦，秋间应易调理。

尊处谢恩折一到，敝处尽可代写、代印、代封并代办咨文，或由驿，或专差，皆可。尊处亦宜稍稍试办，既嫁矣，则养子亦宜学也。顺问台安。

710. 复彭玉麟七月十七日申刻

忧胡病势反复。务望彭速来东流等处相帮。陈玉成已至石牌。鲍超日内可至奉新、瑞州。

雪琴仁弟大人阁下：

前接初九日惠缄。顷专丁至，又接十三日德安捷书，至欣至慰！

润帅病势反复，得德安喜信略愈否？此公一身，关系全局安危太大。近日皖北军事呼应不灵，脉络不通，恐误大事。若润帅不病，纵在鄂垣，而皖、江两岸处处血脉贯通也。厚庵奉旨后必迅速求归，务望阁下速来东流等处，帮我照料一切，至要！至要！

狗、辅初四至石牌，已半个月，尚未扑犯安庆后濠。闻其在赤冈岭扎营数座，即霆营之旧垒也。多公粮路虽断，或可由水路练潭济之。鲍公日内可至奉新、瑞州，徽州六属平安，足慰廑注。即问台安。

711. 复李续宜七月十九日巳刻

陈玉成等敌十六、十七两进集贤关后退去，若连三日不得逞，则敌机钝而军心稳。多军十二日获一胜仗，但敌踞石牌，粮路已断，终恐不能久持。瑞、奉之敌皆逃遁。求即日垫造书院开工之费。

希庵仁弟亲家大人阁下：

十八夜接十三日惠书，欣悉德安克复，鄂事日有转机。润帅立秋后病势稍减，闻此捷当更痊可矣。

狗、辅十六日万余贼进集贤关亮队，未扑后濠，旋即收去。十七日再加队进关，因雨又复收去。若连三日不得逞，则贼机钝而军心稳矣。多军闻于十二日获一胜仗。璋、玕各逆本非多公之敌，即狗、辅等皆去，多公亦足御之。但贼踞石牌，粮路已断，练潭水涸，无处接济，终恐不能久持。若金、成两军能以一支牵缀黄州之贼，以一支直下黄梅、宿、太，与多军收夹击之效，尤为大妙。润帅病少稳，阁下亲率以东，尤为气势百倍。阁下拜抚皖之命已半年，本不宜久驻鄂境，厚庵将归，鄙意盼旌麾尤切也。江西奉新、瑞州等城之贼，闻皆逃遁。鲍公先声夺人，殊为可喜。

兴造书院之费，先寄二千金至益阳，准于八、九月开工。请尊处即日垫发，敝处当寄千金奉还。复请台安。

712. 复毓科七月二十日

安庆之敌颇形猖獗，或调鲍军回援。然饷项极缺，求大力筹画以拯危局。

右坪仁兄大人阁下：

二十日接十三日环章，敬悉一切。

瑞、奉之贼闻已全数逃遁，省门人心大定，腹地或可肃清，同深庆慰。安庆之贼颇形猖獗，扎营大桥、第岭等处，拊我官军之背。如十分紧急，或调鲍军回援；苟稍可支持，则鲍公当追忠逆直至河口，便剿湖坊一股也。

恭王劾张方伯之件，遵旨密查，昨已录朱批谕旨咨达冰案，请即遴委递署，挈衔入告。

承允尽力筹措饷银，感赖何似！鲍镇军屡函索饷，实以久涸之后，积欠太多。昨函商辅堂观察再解二万，不知有以应之否？徽、祁亦窘迫之至。均求大力筹画，告示总局，拯此危局。即请台安。

713. 致鲍超七月二十二日未刻

嘱令听候救援安庆消息。

春霆仁弟大人阁下：

十九日连去两批，嘱阁下暂驻临江听候信息，亮均接到。

日来接安庆信，知狗、辅诸贼于二十日猛扑官军后濠，我军以枪炮击退之。但贼数众多，且待一二日再听消息。如须调贵军回援，则三日内专人送信并牍至尊处也。顺问台安。

714. 复郭嵩焘郭崑焘七月二十三日

吊问郭母之丧，附告军事近况。

筠仙、意城亲家大人阁下：

七月十三接六月八日惠书，以子云之反骚，寓曼倩之谲谏，训词深厚，良增感悚。前闻亲家母仙逝，来书曾未之及，岂以鄙人于人事庆吊一切旷废，遂不复相闻耶？又闻希庵遣员守催，恐台旌终不能不强起一行。倘至武昌与润、希两帅相会，便可一箭放溜，翩然东来，远慰饥渴。作梅久住益阳，眉仙侨居长沙，是否过访庞榻？来示亦未及，何也？

此间军事，四眼狗纠集伪辅王、璋王、玕王十余万众援救安庆，以少半驻桐城、挂车、青草塥等处，与多公相周旋；以强半驻大桥、第岭、集贤关等处，拊舍弟一军之背。幸长濠宽深，自十六至二十一日猛扑数次，未能逞其凶焰。而城内贼粮实有不可久持之势，或者终可攻克，稍振大局欤？未敢必也。徽州克后，左公驻景镇、婺源两处，凯守郡城，朱守祁门，唐守休宁，差得安堵。鲍公自浔入援章门，甫至德安，而奉新、安义、瑞州之贼相率逃遁，闻已由樟树东渡，将自抚、建、广信东归吴下老巢。鲍军能尾追迫之为妙，特虑安庆事急，不能不调鲍回援耳。

薄赙一函，寄呈亲家母灵几，尚希饬存。即问台安。

715. 复黄冕七月二十三日

所解之款如大旱之雨，严雪之炭。安庆若再相持十日半月，或可竟奏克复之功。目下左、张、曾各军纵无银钱，米粮必不至缺乏，惟鲍军较苦。

南坡仁兄大人阁下：

吴大安等归，接奉惠书并解二万八千之款。此次与前次七万一批，正如大旱之雨，严雪之炭。过此极艰危困窘之时，以后江西或稍肃清，又可渐入亨途矣。感赖何极！

援贼之至怀、桐者，以少半与多公军相牵缀，以强半拊安庆官军之背。幸濠堑宽深，现已相拒六日，尚能坚守不摇。若再相持十日半月，城贼必难久支，或可竟奏克复之功，则大幸也。

提饷炮船自五月十三以后，每月十三皆有船携文回湘守提。文皆载定三万之数。以月有衰旺，收有丰歉，酌以三万，则虽衰月亦尚易凑足，赊望则不止此。阁下酌剂盈虚，随时添解可也。目下左军有婺源、景镇两卡，凯章有街口一卡，舍弟有大通一卡，纵无银钱，米粮必不至缺乏。惟鲍军较苦，而声名最盛。来示询及，军心尚有稳固不摇之象。惟徽防各营习气已深，缓急断难得力。但求安庆早克，尚当另谋一军，将徽营以次沙汰。诸关廑注，附以告闻。顺请台安。

716. 致鲍超七月二十四日

援敌多次猛扑安庆后壕，均经官军击退。如果赣河以西肃清，即当照会回援安庆。

春霆仁弟大人阁下：

援贼于二十日、二十一日扑安庆后壕，均经官军击退。二十二日自巳刻起直至五更，猛扑十一次，凶悍异常，官军用枪炮击退，伤亡之贼在三千以外。日内必再来猛扑。

本应调贵军回援，因恐忠逆一股尚在赣河以西，故未遽檄。如果赣河以西瑞、临、新、喻、樟树一带全数肃清，则阁下可料理启行，候照会一到，即可回援也。无照会到，不可轻动。顺问台安。

717. 加郭嵩焘片七月二十五日

抄送复奏购买洋船一折。

再，昨十八日复奏购买洋船一折，录稿呈阅。凡闻人赞其文，而即以他文继进，索赞不休者，书生之陋习也。所畏者，座有不耐事之苗生耳。筠公阁下。

718. 复毓科七月二十五日巳刻

陈玉成等救援安庆，全力上犯，众论皆求鲍军回援安庆，然以鲍甫抵瑞州，尚未见仗，且恐李秀成回窜瑞、临，故未遽檄调。惟多军粮断，恐难久支。

右坪仁兄大人阁下：

二十四日接十六日惠书，敬悉一切。

闻伪忠一股业已全渡赣江以东，其必由广信东归吴、皖老巢，已无疑义。但不知过抚、建等城，仍围攻停留乎？抑长驱不顾乎？

狗、辅等伪五王救援安庆，乃萃倾国之师全力上犯，较之四月之役，凶悍倍之，人众蓰之。二十、二十一日攻扑后壕，均已击退。二十二自巳刻至五更，猛扑一昼夜，虽经竭力击退，而危险万状，思之心悸。计月黑雨夜，更有数番猛扑。多都护一军粮路已断，尤属可虑。湖北自润帅病笃，尽留李部专顾上游，不复下援皖北。众论皆求鲍军回援安庆，弟以鲍公甫抵瑞州，尚未见仗，不宜遽调。且恐忠逆徘徊抚、建，回窜瑞、临，故屡信令鲍公暂驻临江，未遽檄调也。惟多公粮断，恐难久支。多危则舍弟一军尤孤。俟忠贼去踪稍远，不能不调鲍回援。安庆实关东南全局，非官、胡之责，非阁下之责，亦尚非弟之专责；而弟等四人皆不能不力任其责者也。张守诗华一军，能由泸、金进剿，甚好！甚慰！特恐未必听调耳。复请台安。

719. 复胡林翼七月二十五日

援敌近日多次猛扑安庆后壕，均经击退，官军只要凭濠镇静，当可坚守，惟多军粮断堪虑。调鲍援皖，须待李秀成远扬。

润之宫保老前辈大人阁下：

二十五日接二十日惠书，又见所与季帅书中亲笔数行，知尊恙血止而咳加，夜不成寐。始意立秋前后痊减，必可日起有功，今沉绵若此，远近廑系。

援贼于二十、二十一日扑安庆后濠，均经击退。二十二日自巳刻至五更猛扑一昼夜，虽竭力击退，而闻之心悸。大抵月黑雨时，更有数番猛扑。只要凭濠镇静，当可坚守。多军粮断堪虑，然潜、太尚为我有，多公亦不至坐困，且待贼焰稍钝，多部尚可回剿。前接希公复咨，成、蒋当清黄州掠野之贼，自是稳着。此间拟调鲍军援皖，因瑞贼甫渡赣水以东，恐其徘徊抚、建，回窜瑞、临，则为害更烈。不得不留鲍久驻临江、樟树等处，以待忠逆之远扬，然后调霆回皖。缓急节奏似不得不如此。前函请希公东来，今闻尊体未愈，又不作是望矣。复请台安。

720. 复左宗棠七月二十六日

新代刻关防一颗。安庆战事激烈，须调鲍军往援，然当在抚、建、瑞、临无再犯之虞方可。

季高仁兄大人阁下：

顷接惠书并谢恩折稿，即发人代缮，只改去“附驿”字样，以二十八日专差拜发。印封借用弟关防，以东流县距阁下较远，而寄来之印系木质关防，未经奏明，究不便用。弟亦新代阁下刻关防一颗，古雅不逮尊刻，而精致过之，今摹一二呈览。如阁下将来奏事用木质者，则敝刻或较合式，否则销去不复咨送矣。

狗、辅诸贼援安庆，二十、二十一日猛扑后濠，均经击退。二十二日自巳刻至五更扑攻一昼夜，凶悍异常。虽经竭力击退，而思之心悸。闻贼计乘雨乘夜再扑数次，不知能终御却之否？多公为桐贼所牵，不能援怀；金逸亭克德安后会剿随州；成大吉等七千人剿黄州掠野之贼，不克东下。四顾各路，终不能不调鲍军回援怀、桐。应俟忠逆远扬，抚、建无再犯之虞，瑞、临无回窜之患，然后调霆军回皖耳。

论者皆欲借贵部一破狗、辅。弟以景、婺不可撤防，且妄思阁下伺隙入吴，故未徇众议。姚君二字之短良确，然在时流中已极难得，祈阁下奖借成之。

润帅病极可危，奈何！复请台安。

721. 致杨岳斌七月二十七日辰刻

请待安庆克后，一面起行，一面具折谢恩。

厚庵仁弟大人阁下：

五月二十八日之折，七月二十五日奉到批旨，较寻常迟至。二十六日阁下本可即日起程，因闻安庆近日可期克复，应请阁下再行耽阁数日。待安庆克后，一面起行，一面具折谢恩。在阁下更臻全美，在鄙人亦更放心于江面之事矣。可否？祈酌裁。顺问台安。

722. 加王茂荫片七月二十七日

宋滋九病逝，现拟照伤后病故奏请议恤。

再者，宋滋九侍讲朴实耐劳，好善若渴，实为朋辈不可多得之才，亦为珂乡培裨风气之彦。国藩去年得与共事，常以务实相切磋。不谓伤痊未久，疾疫相缠，哲人沦逝，而其家亦死丧频仍。不独人琴怆怀，实于皖南人才风俗均有关系，想阁下亦闻而哀感也。

汪、方两农部与柯小泉同来一晤，已于七月中旬同返徽州，将料理家事再来东流营次。徽城克复已近三月，而居民寥寥，疾疫流行，道殣相望。即徽籍之转徙他处者，亦复或病或故，凶问不绝。岂兵后孑黎劫数尚未满耶？幸年谷丰熟，秋后归里，稍有资借，足慰仁廑。滋九现拟照伤后病故奏请议恤，然不足以答其劳，表其志也。手此。再问子怀仁兄大人台安。

723. 加何秋涛片七月二十七日

已咨商毓科会衔奏留陈心泉官江西。拟重缮《朔方备乘》等。

再者，上年十月二十日由莫子偲处惠寄之书，本年由吴桐云舍人便寄大柬，均以七月初莫君面交。而陈心泉太守赍到之函，后发而先至。心泉本经李希庵中丞奏调皖营，鄙意则欲其留官江西，振式浮靡，俾吏治日有起色。现咨商毓中丞会衔奏留，计日当可入告。希庵求贤若渴，专函来商请以心泉畀皖。大约以心泉为守兼优，无论在江在皖，在营在官，决不至不得行其志也。

《朔方备乘》前闻周志甫略述端绪，兹读凡例，益得仰窥纂述之精。意重缮一通，纸本工资所费不乏。又张君《游牧》、《地形》二记，刻资无以取给，兹特寄百金稍助缮刻之需，惟希存纳。其《朔方备乘》之表七卷、图说一卷，国藩思钞一分以启蒙昧。可否分手另钞，觅便寄南？其写人之资，容日寄京。周志甫及莫君子偲现寓此间，朋游尚不寂寥。惟俗务纷繁，无暇一理旧业，日就荒芜，用为内疚。再颂愿船尊兄大人著绥。

724. 加周辑瑞片七月二十七日

欲重金购买《二十四史》一部。

再，国藩近为疮癣所苦，不着袜者已四月矣。受湿太多，一发莫遏，日夜手不停爬，极以为苦。幕友甚少，不能不强自治事，幸饮食尚未大减，稍足告慰。

闻京中有极好《二十四史》一部，友人怂恿购买，价至四百金之多，搬费尚不在内。弟以窭人作此豪举，亦积年思购而未得者，不知此次果可买成否？闻京师近日书价极贱，阁下亦买少许否？

李、贺两君株累太久，念之愤惋，爱莫能助，奈何！再问子佩尊兄大人台安。

725. 加何源片七月二十七日

询帝居热河近况；告鄂中、安庆战事。

再，闻近日热河夏间亦酷热异常，果否？又闻圣躬欠安，常服药否？自到承德后，较之在圆明园时圣躬康胜若何？祈示及一二，以慰私忱。

德安克复，随州、黄州当亦不能久踞，鄂中可望肃清。安庆之贼坚忍迥异寻常，不知何日果能告捷也。再颂镜芝仁弟日安。

726. 复左宗棠七月二十八日酉刻

恐李秀成回逼省城，不敢遽调鲍超回援安庆。商张、鲍、左诸军部署。

季翁仁兄大人阁下：

二十六日专丁奉呈一缄，二十七日接二十夜惠书。安庆援贼自二十二日猛扑一昼夜后，二十三、四、五，三日未动，闻因伤亡太多之故。二十六、七、八日大风断渡，未接来信。多公果有粮否，亦无确耗。久思调春霆回援，恐忠逆窥伺抚州，回逼省城，不敢遽调也。

尊处需用折件，今折弁进京，已开单各色均买十余套，计十月初可达左右。

万一鲍军不须东来，则当令渠进驻河口、景镇等处。而张军以三千驻徽，二千驻宁国县，保广、德后路。贵军以二千五百驻广、德，而自率全部直趋苏境，利则深入，不利则以广、德为退路，亦一奇也。阁下倘肯为此盛举，弟当力谋三月之粮。祈卓裁示复。即请台安。

727. 致鲍超七月三十日辰刻

如清江、丰城及南、新四县境内有敌，则不可移动。

春霆仁弟大人阁下：

昨二十九日专丁照会贵军回援安庆，并令九江办船，怀、望办夫伺候，想可接到。乃昨夜接刘养素及首府禀信，知二十一日贼股尚在樟树。若贵军遽动，恐贼股回犯省城，所关甚大。兹特飞函，如清江、丰城及南、新四县境内有贼，贵军不可移动。至嘱！先此函告，候接省城确信，再行照会。即问台安。

728. 复杨岳斌七月三十日

谢恩折应以专差拜发，不可代奏。

厚庵仁弟大人阁下：

顷接复书，知即日荣程西旋，水面之事得王、李二公。阁下付托得人，当可放心。惟城中广老尚△一二月粮不等，令人郁闷。

拜发谢恩折件，应以尊处专差为最妥。如惜此经费，亦应由阁下自具谢折，安折，并随折咨文留于敝处，俟便附发，但不可代奏耳。即问台安。

729. 加李寿蓉片七月 [1]

此案终有了期，冀乐道忘忧，珍重保卫。

再者，自去秋八月之变，意谓尊事久已了结，不料迁延至今，念之愤郁不可为怀。又家庭骨肉乱离多故，亦人情所极不堪者。而阁下处之裕如，惟以义命自安，佩慰曷既！但此案终有了期，究以何时可脱然也？军兴以来，法家、贤士破亡者多矣。尚冀珍重保卫，乐道忘忧，千万！千万！再颂篁仙尊兄近绥。

[1] 此件原无时间，但稿本收编在咸丰十一年七月二十七、八日间，大约即作于此前后。

730. 加王必达片八月初一日酉刻

确闻南、新、丰、清四县肃清之信，即当飞催鲍军星驰北渡。安庆克复。请禀知各衙速解银以清积欠。

正封缄间，又接二十四、五日两次惠书，得悉省城暨抚郡正危疑震撼之际，忽闻鲍军二十四日之捷。军威一振，人心大定，曷胜庆慰！

此间于二十九日檄鲍军回援安庆，三十日又飞函止之。今闻此大捷，仍不能不调之回浔援皖。俟一二日确闻南、新、丰、清四县肃清之信，即当飞催鲍军星驰北渡。其临川、崇仁等处倘未肃清，则请左军接办。写至此，接信知安庆于八月初一早克复鲍军可不调矣，系用地道轰开，无一名漏网者。请禀知各衙门，迅解银三四万以清积欠，前所允许者也。再请霞轩仁弟刻安。

731. 加李桓片八月初一日

鲍军丰城大捷。如丰、新、南、清及临川五县无敌，请代催鲍军星夜回浔援皖。

正封缄间，又接二十五日两次惠缄，欣悉鲍军于丰城西岸大获胜仗，擒斩极多。适接鲍公来牍，亦报杀贼实数八千以外。敝处戈什哈在丰归来，亦云斩获良多，不用虚饰。有此一捷，不特西岸一律肃清，即抚州之贼或亦无心恋战，即当回窜皖、浙，东归老巢，诚堪慰幸！

惟狗逆纠合辅、璋、玕、黄各酋力救安庆，多军粮断，恐难持久。弟于二十九日专檄调鲍军回援安庆。是夕接养素禀，知二十一日樟树尚有贼踪。三十日乃赶寄手函与春霆军门，言丰、清、南、新四县境内有贼，则渠军不可轻动云云。计此檄此函鲍公可于初五、六日先后接到。届时如丰、清、南、新并临川五县无贼，则请阁下禀明中丞，代催鲍军星夜回浔援皖。如临川尚未肃清，或成相持之局，弟当函请左公驰赴抚州，接办忠逆一股，亦调鲍公还援安庆。先此奉布，俟一二日，续得丰、清确音，弟再有函牍达中丞处也。再问黼堂尊兄大人台安。

732. 致胡林翼官文李续宜八月初二日辰刻

务恳三衔会奏安庆克复详情。陈玉成等援敌闻有再犯鄂疆之举，务望早为防备。

润之宫保老前辈、秀峰宫保中堂大公祖、希庵仁弟亲家大人阁下：

启者：安庆于八月初一日卯刻克复，除老幼妇女现在擒缚待讯外，余并无一名漏网，差快人心。回忆九年八月国藩行抵黄州时，老前辈执地图见赠，指画进兵之路，击援之法，添兵筹饷之计，忽忽已逾两年。今名城告克，仍不出老前辈初定规模。本年援贼大犯鄂疆，几至因皖事而诒误。楚境幸中堂坚守，亲家厚援，不因鄂境极险之症，遽弛安庆垂成之功，危疑震撼，不少摇夺，卒得克此一城，裨益三省。是日卯刻恰值日月合璧，五星联珠，国家中兴之几庶有冀乎！国藩已将大概入告，其详细情形务恳三衔会奏，不挈贱名，至恳！至要！请中堂主稿，曲谅鄙意为幸。

狗、辅诸援贼闻有再犯鄂疆之说，务望早为防备。或将金军归并成、蒋，厚积黄州之力，何如？肃泐。敬贺大喜。顺请台安。

733. 复毓科八月初二日午刻

安庆克复，另檄鲍军进援抚州。当会衔奏留陈心泉，庶江西吏治可期蒸蒸日上。

右坪仁兄大人阁下：

初二早接二十六日惠书，敬悉一切。

弟于二十九日檄调鲍军回援安庆，三十日闻樟树有贼，又经飞函止之。初一日闻安庆克复之信，益可专力江西，不必东下矣。兹另檄霆军进援抚州，俟抚境肃清，再请左军接办。总期江西腹地全数扫荡，庶可奠民居而裕饷源。

辅堂以藩篆而管粮台，安谷以臬篆而兼粮道，位置均极妥善。陈心泉太守为守兼优，虽经希庵中丞恳切咨调，尚当会衔奏留，庶江西吏治可期蒸蒸日上耳。弟当函告希庵，俾心泉履任稍资润色，再行调营。是否？尚希卓裁。顺请台安。

734. 致左宗棠八月初二日申刻

丰城告捷，安庆克复，大局似有转机。请左军接办李秀成一股，并趁势将湖、坊踞敌一并驱除。目下仍请援应徽、饶、广三郡，以利将来直捣宁郡。

季高仁兄大人阁下：

二十九日因调鲍军救援怀、桐，咨请贵军至东乡、进贤迎剿忠逆股匪。次日闻樟树尚有贼踪，函止鲍军不可遽动，遂将尊处一咨未发，而已遍行省城各处矣。七月三十日申刻，闻鲍军丰城之捷，初一酉刻，闻安庆克复之信，大局似有转机。现檄催霆军至赣水以东追剿忠逆，俟抚州解围，追至金溪，鲍公即可仍回浔、皖，少与休息。请贵部接办忠逆一股，并趁势将湖、坊踞贼一并驱除。虽留防景镇尚嫌兵力单薄，然忠逆究非悍贼，且金、泸、弋、铅多山，得贵部五千人应了办也。

前商请麾下由广德州直捣吴会，后查询岭外宁国县及泾、旌等处，粒米难购，不特贵军不能直攻广德，即凯章亦断难分守宁邑。皖南进兵，由池州则以长江为粮路，由广德则以浙江为粮路。今浙江糜烂若此，广德一路应作罢论。目下仍请贵部援应徽、饶、广三郡，将来芗泉兵到，请雄师从池州下手，以捣宁郡。是否有当，惟乞裁示。即请台安。

735. 加胡林翼片八月初二日

安庆已克，宜添兵助蕲、黄，以防陈、李大举犯鄂。鲍军大捷，江事已有转机。

正封发公缄间，接二十四日惠函。敬悉玉恙日剧，颇有论不应投清凉之剂者。以后概用温品，可否？

安庆已克，成、蒋、毛不特不宜舍蕲、黄而下，且应添兵助之。如狗、辅大举犯鄂，即多军亦可上援。春霆二十四大捷，江事已有转机。无论抚州能守与否，忠贼总可驱除耳。再问润之宫保老前辈大人台安。

736. 加官文片八月初二日

成、蒋、何、李共谋蕲、黄，兵力已厚。若随州肃清，金军归并东路，鄂境不久当可肃清。

正封发公缄间，接奉二十五日惠书，敬悉一切。

馨室之事，当即如来示办理，或由尊处奏，或由敝处奏，皆可日内先令西上也。成、蒋、何、李等共谋蕲、黄，兵力已厚，狗、辅人数虽多，不甚精悍。若随州肃清，金军归并东路，鄂境不久当可肃清。惟润之宫保病势日剧，思之忧悸。再颂秀峰宫保中堂大公祖大人台安。

737. 加李续宜片八月初二日

成武臣等一意保全鄂北秋收，诚为卓见。安庆既克，江、鄂两省亦有渐可肃清之势。

正封发公缄间，接奉二十五日惠书，敬悉一切。

成镇等一意保全鄂北秋收，卓见极稳极是。其论多军素工积储，悍贼不能窥伺其营，尤为精确。目下安庆既克，江、鄂两省亦有渐可肃清之势。只求润帅病有转机，则大局尚可勉支。尊恙服药否？稍痊否？台旆本应速返皖疆，但因润帅病而留，则至理至情耳。再问希庵亲家台安。

738. 致汪士铎八月初三日

安庆克复，湖北上游将次肃清，江西新有鲍军之捷，大局似有转机。倘汪东回，当岁致薄少，粗尽授粲之谊。

梅村尊兄大人阁下：

前接惠书，知涉湘东，旋复寓鄂渚，且将西行入秦。即维兴居康胜，著祉多绥，至以为颂。

此间军事，自去冬以至仲夏，危险万状，远近怖骇。顷幸安庆克复，湖北上游将次肃清，江西新有鲍军之捷，大局似有转机。

贵门下冯生熙文在祁门一病不起，国藩转致薄赙，交其亲陈君料理。胡生宝铎未知现徙何处？程生光国转徙狼狈，始来东流相见，其家口现居祁门，稍足自存。周志甫与程光国之意，俱恩请台旆东来，欲于安庆、徽、池三府境内觅一善地，俾瀛眷有所栖托，嘱致书尼左右之西行。天下滔滔，久乏乐土。倘台旆东回，敝处当岁致薄少，粗尽授粲之谊。肃复。顺问台安，不一。

739. 加姚体备片八月初三日

安庆克复，大局似有转机。祈竭力再措二万三千饷金。

前信已缮未发，而安庆克复，大局似有转机。俟鲍军将伪忠一股、湖坊一股概行扫荡外，即请左军进攻池州，庶岭内诸军前后皆有援应。

至饷项十五万金之说，国藩于四十日内当办十一万解交祁台，请阁下在山内办四万金。除徐守所催盐捐已有一万七千可指外，余再措二万三千金，丁、捐、厘、盐四项当可凑足，祈阁下竭力为之。再问台安。

740. 加金安清片八月初四日

安庆克复，上游大局似有转机。淮引上行，不借泰西各船之力，上之上者。评述金函“十条”。

正封缄间，得八月初一日克复安庆之信。上游大局，似有转机。如能迅克庐州，此间与临、淮、扬州诸军联络一片，则兵势较顺，而饷事亦渐有把握。淮引上行，不借泰西各船之力，上之上者也。

承钞示去岁惠书十条，苟能驻扎苏境，实思次第举行。第一条为三吴首务，但行其实，仍当小变其名；第二条商贾之通滞，终以长江之通塞为断；三、四、六、七、八、九等条虽不遽备，心窃向往，亦尚无牵掣之处；“泯畛域”一条极难，亦苦无此力量；末条则利少弊多，他日更当面陈拙议也。

惠甫顷来，言少留此间，尚须至湖北一行，令袁委员先行回沪。匆匆奉报，外寄敝世兄江阴季君梅编修一缄，敬求觅寄。再颂眉生尊兄大人台安。

741. 加张芾片八月初四日

安庆克复而浙事日蹙。

正封缄间，得八月一日克复安庆之信，大局似有转机。然闻浙事日蹙，广德、旌、太无米可办，皖南竟无进兵之路，亦所谓扶一边倒一边耶？再颂筱浦前辈大人台安。

742. 加赵焕联片八月初四日

安庆克复，不知桐城可否速得。求妥为处释张运兰家讼之事，总以不令其归里为要。

正封缄间，得八月初一日克复安庆之信，城贼诛戮净尽，无一名漏网，差快人心。不知桐城可速得否？此后若从南岸进兵，须先克池州、宁国、芜湖三城，乃可进图金陵；若从北岸进兵，但克庐州一城即可由乌江南渡，直达金陵。俟与官、胡诸帅商定再行奉报。

张凯章廉访以家中坟山讼事请假回籍，此时徽州关系极重，岂可轻离一步？特将凯章信抄呈台览，敬求阁下妥为设法，商之意城及刘父台：如凯族理足，自当凭公审断；如凯族理绌，亦宜善为处释；总以不令凯君归里为要。其两家案据，请阁下亲至县署细阅一遍，密速见示。大约两造终讼，其初或争证据，其后但争意气。阁下当不动声色，无更激彼意气，弥难遽休耳。再颂玉班仁兄大人日安。

743. 致毓科八月初四日

请赡给并慰劳鲍军，并望催臬司衙门速结袁州劝捐兴讼一案。

右坪仁兄大人阁下：

前日一缄报安庆克复，想达朗鉴。春霆军门一军，本拟至金溪后即请左军接办，继思左军必难遽到，霆军追剿得手之时，不可中道停止，俾贼喘息再定，又复徘徊不去，因改檄鲍军直追至河口等处，将忠逆及湖、坊二股驱出江境，亦已咨达冰案。惟鲍公积劳太久，请阁下慰劳而赡给之。

顷厚庵军门与幕友刘小粤方蕙过访敝处，道及袁州劝捐兴讼一案，请檄催完结。弟去年曾札臬司迅速详结，至今未见详复。兹小粤回省，意欲清妥积年陈案，望阁下催臬司衙门速结通详，弟亦再当札催也。诸惟心照。顺问台安。

744. 致季念贻八月初五日

唁季父丧。自承乏两江，久无一旅入吴，实力有不逮，非志之敢遗。

君梅世仁兄大人阁下：

军事倥偬，日处危机骇浪之中，久疏笺敬，悚仄万状。五月中阅邸钞，惨悉夫子大人锦堂弃养。世兄纯孝性成，想哀毁柴立；又值乱离播荡之际，致情一恸，殆虑危身。比来窀穸大事已毕否？瀛眷寓何处？哲嗣是否入京？烽火关山，音问阻绝。去秋七月奉呈一书后，久乏便羽。冬间，金云香世兄从事敝处，日谋与尊府通讯，且拟专足一行，以军事无利，处处道梗，卒亦不果。

自十一月至今春三月，环祁门之前后左右，常有十余万贼，几于无日不战，无路不梗，自度殆无保全之理。祁、徽甫定，而援贼麕集安庆。弟移驻东流，就近调度，相持数月，顷幸于八月一日克复安庆。痛定思痛，如庆更生。自承乏两江，久无一旅入吴，众议相訾，内省亦疚，实力之有不逮，非志之敢或遗也。一俟江西、湖北各股稍清，即当力谋东征，先图白下。兹因金眉生都转专员附轮船来至敝处，即托委员回沪之便，敬达芜函，奉唁孝履。外托薛中丞代致束刍，不知可果达否？诸惟心鉴，不尽一一。

745. 加薛焕片 [1] 八月初五日

安庆克复，或者事机大转，渐履坦途。敬求代垫奠仪三百两转交季念贻。

再，正封缄间，得八月一日安庆克复之信，城贼诛戮净尽，无一漏网，差快人心。自去岁十一月初四起，敝处日在危波骇浪之中，自度难于保全。兹乃惊魂稍定，或者事机大转，渐履坦途，与阁下有握手会晤之望，则至幸矣。

复眉生都转敝函，计必可入台览，遂不另录。敝世兄季君梅编修现在何处？弟有一唁函托眉生兄转寄，敬求阁下代垫银三百两，伴函寄去，以作束刍之奠。如轮船来往果为可靠，一接阁下复函，弟即将银两另附轮船奉赵。手此奉恳，诸惟心鉴。再颂觐唐仁兄大人台安。

[1] 薛焕，字觐唐，四川兴文人。时任江苏巡抚。

746. 致李榕刘建德八月初八日巳刻

告桐、池克复，拟即在安庆具折发报。

顷闻桐城于初三日申刻克复，池州府城于初四日克复请写信专人告知祁门等处。大约南岸之铜陵、青阳、石埭，北岸之庐江、无为州，只要进兵，均易得手。国藩拟即在安庆具折发报，初十外再回东流。顺问申夫、馨室尊兄大人台安。

747. 复鲍超八月初八日

告桐、池先后克复，不必挂念江边之事。俟追敌至河口后须大为歇息。

春霆仁弟大人阁下：

八月初七接七月二十六日惠书，具悉二十七日雄师可渡河追剿忠贼，刻下想已追过抚州矣。仆于二十九日调贵军回援安庆，三十日飞函止之；旋于初一日檄贵军至金溪等处，请左军接办；初三日又请贵军追贼直至河口；想均接到。

国藩于初五日赴安庆。此间一切平顺。初三日申刻多军克复桐城，初四日水军克复池州府城。阁下在内地办事尽可放心，不必挂念江边之事。俟贵军追至河口，将忠逆及湖、坊两股尽行驱逐后，必须大为歇息，乃可另剿他处，以阁下盛暑行兵过于劳苦也。到河口后再当飞函细商。顺问台安。

748. 复左宗棠八月初九日巳刻

告安庆、桐城、池州克复，南北岸敌军皆有瓦解之势；惟江西后患方长，左军仍须屯驻广信。

季翁仁兄大人阁下：

初九早安庆城外接初二惠书，敬悉一切。日来欲请贵部接办忠逆一股，纷纷正无定计，幸阁下素有特识，或不致摇惑莫决。

此间自安庆克复，多军于初三日克复桐城，水师于初四日克复池州府，皆不战而自溃。大约北岸之庐江、无为州，南岸之青阳、铜陵，皆有瓦解之势，惜兵力不能遽及耳。

弟于初三日檄令鲍军追贼直至河口，不必再待贵军接办。初五日自赴安庆，因风阻，初七始到。初八日闻桐城、池州之喜，又飞函寄嘱春霆，请其追剿忠逆直至河口，不必挂念江边。贵部如已起行赴金溪、弋、贵一带，则或与鲍军两路并进，或两头兜剿；若尚未启行，则或分兵会剿，或竟不拔营，均听卓裁酌办。兵难隃度，弟即不复咨商矣。

至于南岸大局，池州既克，无论攻宁国，攻芜湖，皆有进兵之路。惟侍、忠二逆及闽、汀数股皆在金、衢、信、饶一带，江西之后患方长。阁下与鲍军肃清信属，驱贼出境后，应令鲍军仍来江滨，而雄师屯驻广信附近，保河口之厘金，固江西之腹地。且俟饷源有着，积欠稍清，再图进取。尊意以为何如？务乞详示。即问台安。

关防俟弟回东流再送。润公病日内无信。

749. 复李续宜八月十二日

告多、李上下夹击，可胜陈玉成。哀咸丰帝崩，拟在安庆列幕为位。并告已令陈心泉署安庆府，似属面面俱到。

希庵仁弟亲家大人阁下：

初十日接初一日惠缄，敬悉一切。

四眼狗上窜鄂疆之说，此间不甚得确耗。黄州有成、蒋、毛等万余劲旅，又拨彭星占等十营，大咨又有初旬亲率东来之说，必足破贼无疑。闻多军追贼，擒斩至三四千之多；杨七麻一股已由潜山分支下去。若贵军与多军上下夹击，狗可屠也。

池州既复，石埭、太平等处纷纷薙发投诚。南北两岸事机正顺，满拟天心大转，而忽闻鼎湖弓剑之痛，不知中外臣民何以无福若此！现以哀诏未到，难遽设次成礼。国藩以初七至安庆，将即在城中列幕为位也。

来示安庆府事主稿入告，仆意孙君尚是鄂员，不如即调陈心泉太守来署斯篆。陈君寒士，在京负债未清，急思得缺，沾升斗之禄，以清积累。前此敝处咨商之件，非我与阁下争贤才也，乃为心泉谋一实缺，暂缓入营也。何愿船有信托敝处，沈幼丹有信托黼堂，刘冰如不留心泉在汉，而劝其扁舟赴江，李少荃劝敝处咨江抚奏留，皆怜心泉之贫，冀其得一缺以资津润也。兹令其署安庆府，则不背阁下之原奏，又不拂诸君子之雅托，似属面面俱到。三千金容即措交一半。顺问台安。

750. 复马恩溥八月十四日

定于安庆省城举行大丧典礼。

雨农仁兄馆丈大人阁下：

顷奉手书，具悉一切。

大丧典礼定于安庆省城举行，待阁下及东流各文武到日，即可齐集行礼。已饬打扫公馆为阁下行辕。如城中秽气未净，则在舟中多住几日，再行搬入亦无不可。复请台安。不具。

751. 复毛鸿宾八月十四日

告池州府城及桐城、铜陵等县先后克复。哀咸丰帝崩，拟于皖省设帐殿行礼。此间各军欠饷极巨，诸务纷繁。

寄云仁兄同年大公祖大人阁下：

八月八日接奉惠书并寄示疏稿，敬承一切。

阁下于敝处二三贤者阐扬不遗余力，具此好善之诚，终收得人之报。梓里何福，备蒙洪钧乐育，感佩无量！

安庆克后，弟于初七日来皖犒师。池州府城亦于初四克复，桐城、铜陵等县先后告克，捷书络绎。方幸化险为夷，大局可转，乃十一早忽闻鼎湖弓剑之痛，中外民生无福，遘此大变，天崩地坼，攀号莫及。念我大行皇帝即位一纪，备历多难，无日不在忧危之中。去岁避狄迁岐，含悲忍辱。忧能伤人，遂损圣寿。此盖臣子之隐憾，敷天之至痛。现于皖省设立帐殿，俟奉到哀诏，即行成礼。

此间各军欠饷极巨，又初克数城，诸务纷繁。以国恤重典，未遑料检庶事。弟离京日久，思北上一修壤奠，又奉文停止叩谒。傍徨震越，若迷所从。知爱如君，何以惠示？顺请台安。不尽百一。

弟　曾国藩顿首

752. 复彭玉麟八月十五日申刻

一俟奉到明文，即在安庆设次成礼，望速东来面商一切。

雪琴仁弟大人阁下：

十一夜接初六日惠书，敬悉一切。

安庆克复后，狗逆虽有上犯鄂疆之说，而杨七麻业已分支下去，狗部精锐又被多军追杀三四千，或不敢再上黄州。池州府于初五日克复，王、黄二镇下攻铜陵，闻石埭、太平等处纷纷薙发投诚。事机正顺之际，忽闻鼎湖攀髯之痛，未知天心竟复何如！

国藩来安庆已六日，俟奉到明文，即在城内设次成礼。并望台旆迅速东来面商一切。安庆之案，系由官、胡出奏，黄、邓皆有名，已咨去矣。顺问台安。

753. 复胡林翼八月十七日

安庆举行大丧典礼，尚未筹备就绪。各军欠饷过多，实不知所以善其后。

润之宫保老前辈大人阁下：

戈什哈归，接复书，敬悉玉体未愈，业经奏请开缺。本拟请筱岑兄赴鄂诊视，乃日内北风大作，侍在安庆不能得东流老营一信。议定在安庆省城举行大丧典礼，而一切供帐、布匹、器具均不能来，文武员弁、书吏、关防亦屡催未到，遗诏、部文亦尚未奉到。

安庆拨人进攻庐江、无为州，亦以无饷不能成行，诸用焦闷。日内尊疾少减否？总祝天相吉人，神佑劳臣。希庵纵接鄂席，仍仗我公卧护鄂事，希帅出剿皖境，东南大局乃有可为耳。

国藩疮癣久不愈，宵无佳眠，昼辄废事。祁、徽及安庆各军欠饷过多，鲍军亦欠六个半月，实不知所以善其后。遏密之变，时艰愈亟，果能上法世、圣两庙，髫龄践祚，匕鬯无惊，则犹不幸中之幸也。顺问台安。不具。

754. 复左宗棠八月二十一日

大丧成礼，拟具折恭慰。浙事日棘，力薄实难兼顾。请亲率八千开重镇于河口附近，借以屏蔽江西。令鲍由池州进规宁国，而张分三营兼守婺源。

季高仁兄大人阁下：

十四夜专丁归，接初七夜复示，敬悉一切。

弟以初七日来安庆，十一日惊闻鼎湖弓剑之痛。因东流太窄，即在安庆省城设次成礼，一面扫除帐殿，一面饬东流文武均来安庆齐集哭临。乃北风大作，八日无一来者，而帷幕初就，弟甫于今日成服。拟在城内则用地方官礼制，一出城则用军营礼制。奉旨停止叩谒梓宫，拟专差进京具折恭慰圣孝，并代兄办一折。前后所奉部文及新主寄谕，兹专人送上。八辅赞政，时事弥艰，而吾辈适当重任，深用惶惧。但祝如世、圣两庙，冲龄践祚，匕鬯无惊，则中外蒙福耳。

润帅病，闻有转机。二十六日奏请开缺，闻大丧，颇悔之。黄梅、宿松、广济、二蕲次第克复，黄、随两城必可速下。此近日可欣之事。浙事日棘，力薄实难兼顾。广信、河口之间必无宁日，恐须贵部留二千于景镇，而阁下亲率八千开重镇于河口附近，乃能屏蔽江西。刘璈已来，余须阁下招足。鲍军非不强劲，微嫌骚扰，于河口腹地不宜，拟令其由池州进规宁郡；而凯章分三营兼守婺源。是否稳妥？即祈详示。顺请台安。诸惟心鉴。

正封缄间，又接中秋日复书，具承所示。敝处六十日不接鲍公信，屡次函牍令其追贼至河口、广信，肃清江西，不知渠接照办否？来示“停顿蓄势，重与整理更换，然后制胜有本”，至当之论，谨当遵循。“不援浙江，不能并力一向，终无了日”，亦至当之论，惟目下力量实做不到。南岸须两枝大兵：一镇驻广信、河口一带，专备忠、侍及闽逆三股，以保障江西之东北；一由池州进规宁国，专备杨、黄文金、刘官方三股，以作徽、休、景镇之声援。而合安庆、池州之局势，两路大兵决不可少，且不可薄。现拟以鲍赴池、宁，不知何日可到？请公镇驻广信、河口，甚虞单薄；若蒋、魏皆来，公力日厚，或可分兵援浙，目前实有未遑。承示明论，具仰公忠。鄙见有难遽从之处，请再反复商榷，务归至是。再问季翁仁兄大人台安。安庆城中

755. 致胡林翼八月二十四日

日内定以炮船送欧阳筱岑入鄂，如遇顺风，九月初当可到武昌省。

润之宫保老前辈大人阁下：

久不得惠书，未知尊体近日少愈否？

此间为北风所苦，东流老营各僚友以十二日登舟，迟至二十三日始抵安庆，尚有覆溺数命之事。

筱岑兄到，侍浼其赴鄂诊视公病。渠深以临症太少难副厚望为辞。侍告以效则功在天下，不效决不归咎，虽尚未深许，日内定以炮船送之入鄂。如遇顺风，九月初当可到武昌省也。即请台安。

756. 复彭玉麟八月二十五日午刻

胡病势日紧，关系极大，宜在省城常常省视。陈玉成受创已赴黄州。安庆、祁、徽各军欠饷太多，实为穷苦可怜。

雪琴仁弟大人阁下：

专丁至，接十六日青山惠书，敬悉一切。

润帅病势日紧，实深忧灼。此公关系极大，阁下不能遽下安庆，宜在省城常常省视。黄州水师战守事宜，各营官尽足料理，不须阁下亲在彼处。

狗、辅在安庆扑后濠大受惩创，在宿松、黄梅被多公追杀甚多，现赴黄州，计必不能逞志。下游地面太广，水陆事务太多，国藩一人实难照料。郑奠业经撤委，裴人杰仍从其旧。庐江、无为州皆由安庆全军内拨队去剿，待饷银少到，即可开差。安庆及祁、徽各军皆欠饷七个半月，鲍军欠六个半月，实为穷苦可怜。闻湖北各军已发至五、六月不等，多欠者亦发至四月，不知确否？闻李雨沧在河南严中丞处又已告假，确否？顺问台安。

757. 加厉云官片八月二十六日

安庆一军因无饷不能进兵庐江、无为，不得已咨请官、胡助银十万。请饬纪代买营中需用零物交彭派炮船送来。

再，此间各营欠饷太多，除左军已发至四月外，余皆欠六个月、七八个月不等。安庆一军久拟进兵庐江、无为，因无饷之故，不能成行。昨咨请官、胡两帅助银十万，盖万不得已而出此也。

营中有需用零物应在汉口置买。兹因折差之便寄去一单，请阁下饬纪代为买就，交雪琴派炮船送来，不可交饷员搭解，恐太迟耳。再候伯符仁兄台安。

758. 致吴坤修八月二十七日

数月来三省军事方有转机，惜因大丧、饷缺、胡病，难遽进兵。

竹如仁兄大人阁下：

久未奉问，伏审道履康愉，荩猷日懋，至以为慰。

弟自移驻祁门，无日不在惊涛骇浪之中。徽、宁失后，环祁之四面常有十余万贼围绕，更番互进，扼我粮道，几于无日不战，无路不梗。又别有数支窜扰江西，连陷二府十余县；窜扰湖北者，连陷二府十余县。三省震惊，饷源尽绝，自问大局决裂，无复幸全之望。惟坚持初议，不肯弛安庆之围，以与该逆力争此关。仰托圣主威福，五月间贼调悍党救援北岸，乘势克复徽州，而事机遂转。七、八两月连克安庆、池州、桐、舒、庐江、铜陵等城，湖北仅剩一城未复，江西亦将全数肃清。于极危之后，得此极顺之机，方深庆幸，不意鼎湖弓堕，地坼天崩，不知中外臣民何以无福若此？东南惨劫，恐无了日。本拟北进庐州，南规宁国，因大丧之变，又值饷项太绌，胡帅病重，难遽进兵。只求根本重地匕鬯无惊，江介诸军自不敢不努力以图之耳。

上年承代送方君途费四十金，兹奉上，即祈查收。顺问台安。

759. 复倭仁 [1] 八月二十七日

宁国之失，世兄不急求卸事出城幸全，甘蹈白刃，以完名节，可敬！可法！五月克复徽州，八月连克安庆各城，大局正有起色，忽闻鼎湖弓堕之变，中外痛骇。

艮峰老前辈大人阁下：

七月初奉到十年冬月惠书，不知何以迟滞若此？

宁国之失，奏中所请优恤之员，厥后查出尚有未果殉难偷活草间者。惟世兄定计已早，大义凛然。当城破之时，虽未接敝处调赴祁门之札，而业已得皖南道缺，另放有人之信，乃不急求卸事出城幸全，甘蹈白刃，以完名节，既无愧于庭训，弥有光于国史。可敬！可法！老前辈其可以无憾矣。

自徽、宁并失，皖事大坏，江、楚亦危。祁门四面常有数十万贼耽耽环绕，又分数支上窜江西、湖北，凡陷四府二十余州县。自去冬至今夏，几于无日不战，无路不梗。幸坚持初议，不弛安庆之围，五月克复徽州后，事机渐转。八月间连克安庆、池州、桐、舒、铜陵各城，而江、楚所失府县亦次第收复。大局正有起色，方深庆幸，忽闻鼎湖弓堕之变，中外痛骇，岂天心尚未厌乱耶？但求根本之地匕鬯无惊，江介诸军自当努力以图。宁国若克，当先觅世兄忠骸，专函奉报。顺请台安。诸惟心鉴。

[1] 倭仁，字艮峰，乌齐格里氏，蒙古正红旗人。时官工部尚书，协办大学士。

760. 复胡林翼八月二十八日

庐江急须驻守，无为急须进攻，因欠饷太多不能拔营，殊深焦灼。

润之宫保老前辈大人阁下：

二十六日接惠书，知得张帅处佳桂服之有效，至以为慰。

二十八日得惠书，调多军上击援贼，并商下游城守之事。侍于初七日到安庆，即令舍弟函商多公由安庆拨兵往守桐城，以便多部全数上剿狗、辅诸贼。旋接多公复函，渠之辎重、米粮、子药全在桐城，应自留数营守桐，而亲率马步大队回援楚疆云云。桐城既归多部留守，舒城本可不守，惟庐江急须驻守，无为急须进攻。舍弟因欠饷太多不能拔营，实深焦灼。顷得鄂解一万，江解三万，定于初一日成行。二日内雨大泥深，不知朔日能少止否？

小岑兄赴鄂诊视尊恙，亦因雨阻，朔日始成行也。即问台安。

761. 复李瀚章八月二十八日

饷银三万恰济眉急。若能继续接济，则拟令鲍攻宁国，多攻庐州。请无令冯吃亏，并务望随时裁撤所属劣员。

筱泉年兄阁下：

十四日接七月二十九日惠缄，二十七日史委员到，接八月初六日一缄，二十八日又接十四日惠书，具悉一切。

饷银三万，恰济眉急。军士将进庐江、无为，不能成行，得此款可以拔营矣。

安庆克复，池州、庐江、桐城、舒城以次收复。下游北岸惟庐州、无为、巢县有贼，南岸惟青阳、石埭有贼，闻均不甚多。上游宿松、黄梅、广济、二蕲皆已克复，黄州水陆合围，指日可下。

东南之事方有转机，乃闻鼎湖弓剑之变，不知中外臣民何以无福若此？我大行皇帝临御十二年，无日不在艰难危厉之中。即安庆捷报，竟不及早到甘泉，博玉几末命之欢。此先皇之遗憾，亦臣子之至痛。

现拟俟鲍军肃清江西后即行进攻宁国，多军肃清湖北后即行进攻庐州，不知饷项果能接济，不误师行否？

密示均悉。粤东新炮难以拨赣，缘千斤以上者皆不中用，故此间水师欠炮尚多。

冯竹渔精细耐劳，可敬可佩！敝处两次未回信，渠若有所请求，乞阁下一一应付，无令吃亏。所属有劣员，务望随时撤委。近日州县不怕参而怕撤也。复问近祉。

762. 复彭玉麟八月二十八日

询问上巴河一带战况。此间久拟进兵庐江、无为州，因无饷不克成行，昨到银数万，又以雨太大难于起程。

雪琴仁弟大人阁下：

二十七日接二十四夜惠书，知以大股上犯，台旆不能遽东。此间接成镇大吉禀：十四、十五日夜与援贼大战。又太湖营中有勇自上游来，言上巴河于十八日大获胜仗。又舒城等处探禀，言援贼狗、辅等已由麻城、光、固窜回下游云云。今来示皆未之及，岂成、蒋十四、五之战，尊处尚未知耶？多公久已至曹家河，计去巴河不过百余里，尽可与成、蒋夹击。日内不审战事何如，殊深悬系。

此间久拟进兵庐江、无为州，因无饷不克成行。昨到银数万，又以雨太大难于起程。不知朔日果能拔营否？

润帅病重，实为南数省不可少之人。顷请友人前往诊治，计到鄂在重阳后矣。复请台安。

763. 致胡林翼九月初一日辰刻

鲍军破江西故垒七十余座，广信之围亦解，江西指日可肃清。赵烈文精于黄氏医说，筱岑要之同行前来诊视。求先垫送三百金与梅村。

润之宫保老前辈大人阁下：

闻成武臣军实于十八等日击败狗党于上巴河，而雪琴二十四黄州来书尚未说及，鄂垣亦迄无明文，殊不可解。江西之贼，鲍公自解抚州围后，跟踪追剿，二十二、三两日，将贵溪、弋阳、湖坊、双港、河口等处贼垒七十余座一律踏平，杀贼万余，广信之围亦解。江西指日可肃清矣。公自去夏惠拨霆军助剿南岸，正月之破黄逆巨股，七、八月之破李逆等股，公之福江、皖生灵，岂可以数计哉！

筱岑兄今日赴鄂诊视尊恙。有赵君惠甫烈文，常州恭毅公之后，学问闳通，文辞雅赡，尤精于黄氏之医说。筱岑兄要之同行，侍亦浼其并诊玉体，渠亦亟思瞻对大贤光仪，重阳前后当可奉谒左右也。

汪梅村兄寄书与其门人程光国，索还三百金。程求敝处设法汇兑。乞阁下先垫送三百金与梅村手收，俟程生银到时，侍即寄还尊处。顺问台安。

764. 致李续宜九月初一日

鄂、赣之敌肃清，但愿能使胡霍然病已。陈心泉来，总期位置得宜。

希庵仁弟亲家大人阁下：

闻黄州于二十四日克复，欣慰无似！随州孤城，计亦即日可下。鄂疆肃清，不出重阳前后。江西肃清，亦在此数日内。润帅闻此，或者一笑解颜，霍然病已，则阁下可放心东来，共展良觌。不知天从人愿，果使润帅占勿药之喜否？

陈心泉太守今日来安庆相见，渠与李少荃同年至交。少荃因有妻丧，新回江西料理家事 [1] 。国藩嘱心泉小住半月，一待阁下复信，一待少荃来面商，总期位置得宜，俾展所长也。顺问台安。

[1] 原有旁注：“与心泉中途相左。”

765. 复姚体备九月初三早

前订十一万饷银之约，湖南五万将解祁门，下欠一万亦于近日设法解去；省台李公处五万，请就近飞催。

秋浦尊兄年大人阁下：

前接惠书，尚未奉答，芸陔缄商进兵事宜，亦未裁复，至以为歉。日内少荃因妻丧，尚斋因子丧，均未来营，故敝处繁冗多不治也。

山内粮台久无饷到，鄙人忧灼之至。前十一万之约，订定由敝处办六万，省台黼堂观察办五万少荃赴省面订。兹将湖南所解五万，专人解祁。敝处下欠一万亦于近日设法解去，或可不逾四十天之限。其省台李公处五万，请阁下就近飞催，恐不能不逾限期断不落空，但少迟耳。尊处所筹四万，已有成数否？进兵事另具公牍，请持示芸陔为荷！即问台祉。

766. 加毓科片九月初三日

拟于广信、河口设重兵，请左镇驻。

江西有两处门户：饶州、景镇是西北门户；广信、河口是东北门户。去冬今春，弟仅顾饶、景，致忠逆由东窜入。兹拟于广信、河口设立重兵，请左太常镇驻。另备公牍奉达。

767. 复左宗棠九月初三日

宜用军营仪制行大丧典礼。烦镇驻广信，河口一带。目下且保全江西善地，壹意与民休息，湖北肃清后，亦宜息民裕饷，以清积欠。

季高仁兄大人阁下：

二十八日接八月十七惠书，敬悉一切。

大丧典礼，军中仅大员素服三日，尚须于营外设次。其弁勇则照常办事，不素服，不蓝印，不蓄发。弟因现住省城，与学使、府县等官相处，故参用地方官仪制。公则以九卿治军于外，宜全用军营仪制也。

鲍军扫清湖坊、河口一带，解广信之围。江西腹地肃清，此后饷源当稍宽裕。浙贼太多，回窜江西乃意中之事，必至之势。广信、河口一带，不得不烦阁下镇驻其间。霆军纪律不严，若久驻腹地，恐商贾不愿出其途，反于厘饷有损，故惟贵军最宜耳。弋阳距铅山、贵溪、兴安，皆在数十里之内，距双港、河口、湖坊、港口，亦不出数十里，与广信呼吸相通，似是适中之地。大纛是否应驻弋阳，乞裁示。芗泉到后，尊处即可分兵援浙矣。目下且保全江西善地，壹意与民休息。俾丁、漕、厘务三者皆大有起色，次第清偿欠饷，庶收士马饱腾，毛羽丰满之效。黄州于二十四日克复，随州亦必速下。湖北肃清后，亦宜息民裕饷，以清积欠。

润帅久无信来，不知迭闻捷音，病可少减否？即问台安。

768. 加左宗棠片九月初三日午刻

胡林翼去世，李希庵暂署鄂抚。

正封缄间，接湖北信：胡宫保于八月二十六日亥刻去世。痛心之至！赤心以忧国家，小心以事友生，苦心以护诸将，天下宁复有似斯人者哉？

奉旨以李希庵暂署湖北巡抚，盖因润帅请开缺一折荐之自代也。

769. 复文希范周开锡 [1] 九月初四日

胡林翼仙逝，料理丧事不可过于耗费，其外间奠金概存为书院之用。灵柩还湘，应请两君护送。

任吾、寿山仁弟阁下：

顷接来缄，知胡宫保于二十六亥刻仙逝，痛心之至！忧国之诚，进德之猛，好贤之笃，驭将之厚，察吏之严，理财之精，何美不备？何日不新？天下宁复有逮斯人者耶？附身附棺，得阁下妥为料理，自必诚信弗悔。此外诸事，亦不必过于耗费，以符润帅晚年醇朴之指。外间奠金概存积为箴言书院之用。书院诸事，鄙人当与希庵中丞主持一切。倘有余资，则惠及胡氏宗族，以佐书院所不逮。国藩前批书院条约时，亦曾略引其端，不识润帅曾别有布置否。

灵柩还湘，应请两君护送。如族党有更须泽润之处，即早为筹及。在鄂预定一切，到益阳后，两君自措置裕如矣。

贱躯日益脆弱，彻夜不寐，公务丛杂，殊难支撑。顺问近祉。

[1] 周开锡，字寿珊（寿山），湖南湘阴人，举人。

770. 复李桓九月初五日

丁漕减收，有利于民而不利于官，请于摊捐、节寿、漕规等项严行禁止，俾大利归于州县，而于抗违新章、征解不力者，参劾一二员，则事不劳而自集。

黼堂尊兄大人阁下：

昨得惠书，允筹五万迅解祁台，尚稽裁复。兹又接八月二十五日密缄并二册三单，敬悉一切。

丁漕减收一案，条理之精密，斤斧之宏豁，深合龛乱更始之道。鄙人去岁建议，初愿不到此，佩仰无既！札稿悉依原本，示稿略为删改，期于简明。末参活笔，亦从其旧。抄稿附览。三单中，其大单辄核定，批数字奉还。此件暂未发出，故未另抄，阅后仍求寄归敝处。惟此事利于民而不利于官。民有停捐之乐，又得减价之惠，或可踊跃输将；官不以停摊款为德，而但以减丁漕为怨，必且多方挠阻。请阁下于摊捐、节寿、漕规等项，严行禁止，俾大利归于州县。而敝处于抗违新章、征解不力者，参劾一二员仍请尊处密示。立法之初，不能不惩究异议梗令之人，则事不劳而自集矣。先此密复，容日再有公缄奉达左右，与札件同往也。津贴之项，自以防兵、征兵各半为妥。

日内闻国制与胡宫保之丧，意绪惨栗，或彻夜不能成寐。幕中又无一友相助，诸事停阁，寸心歉仄。知念并闻。顺请台安。

771. 复李鸿章九月初五日

丁漕减收一案，深合龛乱更始之道。祈再致意筱泉照料冯竹渔。此间诸事积阁，务望速装东来。

少荃世仁弟馆丈阁下：

前接二十夜、二十三惠缄，因闻台旆即日东来，不拟裁复。兹又接二十五夜赐书。敬悉一切。

丁漕减收一案，深合龛乱更始之道。黼兄条理之精密，手段之斩截，令人佩仰无数。目下决不嫁怨于渠，将来亦不掠美于我也。札稿全用原本。示稿略为核改，以期简明。末参活笔，仍不改去。兹复函交杨逢春带呈。其札示咨函各件，另由此间专人送中丞处。

胡宫保竟于八月二十六日亥刻弃世，实堪伤痛！忧国之诚，进德之猛，好贤之笃，驭将之厚，吏治之精，无美不备，无日不新。同时辈流固无其匹，即求之古人中亦不多得。人琴并亡，可胜悼叹！

冯竹渔精细耐劳，如此苦心经营，天下有何不可办之事？敝处未复竹渔书。昨致筱泉信，托其照料，凡竹渔有求，一力护持之。祈阁下再致意令兄为祷！心泉到此，且待希庵复信，并候台旌还营再议位置。已送百金备其薪资矣。

尊府丧事粗毕否？务望速装东来。此间诸事积阁，乃无一友帮办。尚斋抱西河之戚，亦未来也。顺请台安。

772. 复李续宜九月初五日

胡林翼沦谢，惘惘如有所失，其身后之事，不必过于侈费。书院未竟之事，当与李代为主持一切。料理鄂事就绪后，望东来会商一切。

希庵仁弟亲家大人阁下：

初五日接二十五惠书，其时尊处尚未得润帅仙逝之信。此间于初三日接任吾、寿山信，伤痛不能自已。忧国之诚，进德之猛，好贤之笃，局量之宏，吏才之精，不特为同时辈流所不逮，即求之古人，实亦不可多得。国藩自闻国恤，独居惨栗，惄焉如捣。重以润帅沦谢，惘惘如有所失。

身后之事，除附身附棺必诚必信外，似不必过于侈费。箴言书院未竟之事，国藩与阁下当代为主持一切。仍请任吾、寿山送回益阳，综理密微。所可为润帅慰，且为吾党共慰者，渠于九年秋建议攻剿安庆，犹及目击皖城之下；本年鄂疆连陷二府十余州县，犹及见其一律收复。族党皆沾其惠，书院泽及一邑。所荐阁下暨丹初廉访忠亮宏济，义渠亦廉正君子。付托得人，有古大臣德被数世之风。逝者有知，应无遗憾。

阁下料理鄂事就绪后，仍望东来会商一切。国藩意绪萧瑟，体日孱弱，实难独支。伏希鉴亮。即请台安。

773. 复彭玉麟九月初五日

伤胡沦谢。请彭在鄂护持丧事，照料一切。

雪琴仁弟大人阁下：

接二十六日惠书，知黄州已克复，杀贼极多。方以鄂疆肃清为喜，乃是日又闻润帅沦谢之信，伤痛之至！忧国之诚，进德之猛，局量之大，吏才之精，天下宁复有似斯人者哉？人琴并亡，可胜感怆！

箴言书院未了之事，国藩当与希庵代为主持。灵柩回湘，请文任吾、周寿山送至益阳，综理琐细。在鄂护持丧事，请阁下照料一切。鄙人羁身皖、江，相隔太远，请阁下代我经纪，略表歉忱。顺候台安。不一。

774. 致毓科九月初六日巳刻

惟有减价征收，一新百姓之耳目，或可迅速征解，稍济眉急，求一力主持，严惩梗令之人，曾亦拟参劾一二，以为奉行不力者戒。

右坪仁兄大人阁下：

昨奉复一缄，言左军宜驻广信、河口一带，以固东北藩篱，亮邀鉴照。

近日各军索饷纷纷，啼饥号寒。安庆一军进攻无为州，士卒以无衣为诉；徽、祁各军因饶厘不敷买米之用，并以无食为诉。鲍军相距过远，弟不暇照顾，立有决裂之虞。江西蹂躏太广，厘捐固难畅旺，丁漕亦多请蠲缓。看此光景，征收断不能踊跃。计惟有减价征收，一新百姓之耳目，或可迅速征解，稍济眉急。辄拟双衔札稿一件、告示稿一件，并刻印告示，专差赍呈。即祈阁下会印后，发交司道，檄属张贴。

咸丰六年饷绌异常，七月间议减南昌之漕，每石价三千文。其后，八月一月输将极为踊跃。今漕价仍照南昌六年之例，地丁一正一耗，定为二千四百文。在百姓虽所减无多，亦必感激乐输；在州县则所得较少，或者观望沮挠。求阁下一力主持，严惩梗令之人。弟亦拟参劾一二，以为奉行不力者戒。闻今年贼过之处，搜括甚于往年，即减价收课，尚恐艰于完纳。请阁下饬藩司大张告示，将捐输一概停止，稍宽民间之力，并请停止摊捐漕规等项，稍宽州县之力。庶几用其一，缓其二，今岁丁漕不至竟归无着也。

弟以欠饷太久，日夜焦思；不得已而思及六年南昌成例，辄出此策。又恐往返缄商，耽阁半月，九月内尚不能照新章起征，遂先行刊示奉商，伏乞鉴原。顺请台安。

775. 复李桓安谷 [1] 九月初六日

饷项日绌，各军以无衣无食为诉。拟仿六年南昌之例，实行丁漕减价征收，务望严惩梗令之员。

黼堂、安谷尊兄大人阁下：

前接桂节惠书，以甫闻国恤，尚未肃笺复贺。即维勋履康愉，即事多绥，至以为颂。

此间军事平顺，惟饷项日绌，大有脱巾哗溃之虞。安庆各军以无衣为诉；祁、徽各军并以无食为诉。日夜焦思，立将决裂。犹记六年秋间窘迫之际，减南昌漕价每石三千文，其时完纳踊跃，稍济眉急。今年拟仿其例，各属漕价概作三千文，地丁每正耗概作二千四百文。虽各处例价不一，要之各有所减。在花户已沾非常之恩，或可竭力输将；在州县狃于故常之习，难免沮挠观望。务望阁下婉劝明谕，严惩梗令之员，并恳黼兄多张告示，停止一切捐例，少纾百姓之力。两兄会檄停止摊款、漕规等费，少纾州县之力。兹专差至省送会札、告示，请中丞会印后发交尊处，请即迅速办理。减价告示与停捐告示一并张贴。如南昌、丰城、临川、庐陵等漕多之处，能于九月间征收巨款，则十月以后，军士万众食德无穷矣。时日太迫，中丞处未及先商，亦祈婉致。顺请台安。

[1] 安谷，姓名不详。

776. 复张运兰九月初六日

请张来安庆养病，公事可全不理会。

凯章仁弟大人阁下：

前接惠书，尚未裁复。顷承专差一缄，敬悉尊体违和，口鼻失血，闻之实深焦虑。阁下数负过人之秉，强健有恒，不近医药。今忽得此症，殊不解其致此之由。日来稍就痊可否？营中固难以静摄，即长途跋涉，露宿风餐，亦岂病躯所宜？鄙意欲请台旆来安庆养病，一则路程不满五百里，敝处可派船至建德迎接；一则离开本营，则公事可全不理会，所谓耳不听，心不烦也。不知尊意与令弟之意如何？

厘卡仍旧，不用营中委员亦无不可。

尊府与另族讼事，仆前专函托赵玉班兄调处，顷接赵公复信，附呈一览。顺问台安。

777. 致鲍超九月初七日

询鲍近况，哀胡仙逝。如广信肃清，请即来安庆面商一切。

春霆仁弟大人阁下：

日来未接惠缄，不知广信解围后，贼窜何处？江西全境肃清否？贵军现驻何处？前批令来江滨歇息，现已起程前来否？

黄州于八月二十四克复，湖北仅随州未复，余已一律肃清。大局正当旋转之际，不料胡宫保于二十六日亥刻仙逝。谋国之忠，进德之猛，待人之厚，好贤之笃，治事之敏，实为当世第一流人。遽尔沦谢，想阁下亦必悲伤异常。如广信业经肃清，请阁下即来安庆面商一切。顺候台安。

778. 复王必达九月初九日巳刻

江西业已肃清。李桓将于湖口设转运局。饷项目下大绌，不得已为丁漕减价之举，请遍告寅僚，妥为奉行。

霞轩仁弟太守阁下：

顷奉惠书，具悉东路近状。湖坊、河口、铅山二十二、三之捷，此间已接到鲍公报。第不知广信、玉山究竟解围否？江境已肃清否？霆军疲乏而屡胜，队伍恐难整齐，殊悬念也。写至此，适接鲍公信，已由广信回省，将至江滨休息。江西业已肃清。此后左军驻防河口一带，屏障东北，腹地或可少安乎？

内河之船不克下江，是一极可虑之端。顷得黼堂兄信，将于湖口设转运局，以后或较顺手。现于安庆设立子药、枪炮等局，仿照江西规模，今冬当有头绪。明春以后，江西专解银钱，不解子药，则豫章之力少纾矣。

饷项目下大绌，昨不得已为丁漕减价之举，已函商中丞及司道。阁下为我遍告寅僚，妥为奉行。目下可济饥军，将来永惠花户，则至幸也。顺问近祉。

779. 复李续宜九月初九日

来示所陈切当，惟举人接替事不可太骤。此间为无饷所苦，实难久支。

希庵仁弟亲家大人阁下：

顷接二十九未刻惠书，敬悉一切。

润帅之逝，中外知与不知，同一感怆！而阁下与鄙人悲恸尤深，殆以共事最久，甘苦曲折，动忍困横之故。相喻有独微者耶？

来示所陈三端，切当不易。台旆若不共图东征，不特鄙人孱弱，难支此艰大之局，亦非润帅夙昔之意。惟举人接手一节，则断不可以太骤。似应仿润帅之例，握鄂抚之篆，剿皖城之贼，暂驻英山、太湖等处，遣将分道进取。待庐州克复后，台旆东下，再行荐举替人，尚不为迟。不审卓裁以为何如？

此间为无饷所苦，五万余人仅恃江西厘金，实难久支耳。复请台安。

780. 复官文九月初九日

哀胡仙逝，赞胡功德。现派陆兵与水师进攻泥汊，企通无为粮路；多军宜由舒城进攻庐郡，官、李须筹英、霍一路防兵。饷项大绌，不知所以善其后。

秀峰宫保中堂大公祖大人阁下：

初六日接八月二十一日惠书，不知驿递何以迟滞若此？当尊处发书时，胡宫保尚未仙逝。伤哉斯人，大星遽0526-01 ！爱国之诚，进德之勇，好贤之笃，治事之敏，用兵之精，理财之密，不特为时辈所罕见，即求之古人，恐亦不可多得。阁下与之亲如手足，和如锽球，不知伤痛奚似！告终之疏，想早拜发。此间亦拟另进一疏，俟得读尊处折稿，乃就其未及者而拾遗呈之也。

安庆各营已进庐江。闻无为州与三河守御甚固，现派陆兵坐船同水师进攻泥汊。如该处能破，庶无为粮路可通。否则，难遽薄州城之下。多军回桐后，宜由舒城进攻庐郡。南有无为一路剿兵，中有舒、庐一路剿兵，阁下与希帅须另筹英、霍一路防兵，然后皖之气势可振，鄂之藩篱可固。诸祈卓夺。

饷项日内大绌。安庆各营以无衣为诉，徽、祁各营并以无食为诉，良不知所以善其后。诸希心鉴。顺问台安。

781. 复汪士铎九月初九日

乡团不足御大股之敌，其绅董之为团总者，尤难其选。小折后事祈更详查。

顷接来缄并小折，具悉一切。

乡团实不足御大股之贼，其绅董之为团总者，尤难其选。贤者吃尽辛苦，终不足以制贼，则费力而不讨好；不贤者则借团以敛费扰民，把持公事。以敝处选营官、统领之难，知他处选团总之尤难也。贵县此后办团，鄙人不敢主持，亦以无人之故。

小折前事即日当决去，后事祈更详查。附去两月薪水银，祈查收。不一。

782. 复郭嵩焘郭崑焘九月十一日

可欣可慰之事，皆变为可悲可恸之端。李续宜接绾鄂篆，疆事有赖，惟下游太广，决非孱薄所能独支。浙事日棘，无力往援。

筠仙、意城仁弟亲家大人阁下：

昨接意公八月十四日惠缄，顷又得长公、次公两缄，敬悉一切。

近日军务，捷书频仍，本属数年所未有。无如甫遭国恤，旋值胡帅沦谢之耗，可欣可慰之事，皆变为可悲可恸之端。往年谓刘茮云于学问有大志，近见润帅于经济有大志。茮之精力不足副其愿，润之才德足以发其志。中道弃捐，岂独吾党之不幸？

希庵接绾鄂篆，疆事有赖。惟下游太广，决非孱薄所能独支。舍弟现进庐江、无为一路，多公当进舒城、庐郡，惟六安一路尚觉空虚。南岸调度，另有一公牍抄呈，是否有当？乞裁示。即请台安。

浙事日棘，无力往援，是一疚心事。闻弢甫来为包胥之请，尚未见到。

783. 复毛鸿宾九月十一日

近事之可欣可慰者，不足为喜，而反足以增无穷之怆痛。待多军进攻庐郡，或须另办船只先清巢湖水面，乃可克傍湖三城。

寄云仁兄大公祖同年大人阁下：

九月六日接八月十四日惠书，敬审一切。

此间自克复安庆后，连克池州、铜陵、桐城、舒城、庐江等郡县。而湖北、江西两省除随州一城外，一律肃清。可谓至幸！而乃遘鼎湖弓剑之悲，又值润帅人琴之感，近事之可欣可慰者，不足为喜，而反足以增无穷之怆痛。

念我大行皇帝临御寰宇十有二年，无日不在艰难危惧之中。今事机甫转，而安庆捷音不能早达甘泉，博天颜之一喜，此先皇之隐憾，亦臣子之至恸！

胡帅用一糜烂众弃之鄂，缔造支持，变为富强可宗之鄂。即谋皖之举，亦自胡帅出谋发虑。今皖事稍有基绪，而斯人云亡，荩臣苦心，或不尽白。抚今追昔，能不怛伤？现请文任吾、周寿山两君送回益阳，料理一切，仍求阁下饬属沿途照料。其箴言书院未竟之事，弟当与希庵二人代为主持。

润帅之整饬吏治，全在“破除情面，著诚去伪”八字。侧闻阁下新政不动声色，移宫换羽，力量不减润帅，而关系尤为重大。来示“浮伪便佞，名实兼收”二语，盖亦鄙人夙昔所深恶，曾于作《林秀山殉难碑》中微露其端。今幸千里合辙，其符契又不止如席、邓两营未雨绸缪之说也。

恽方伯会办东征局务，兹已备札寄去，并咨达冰案。接部文，知阁下已真除湘抚。为敝乡幸，为同谱庆，即为东南大局称贺。

舍弟于初二日进兵，先扎庐江以固安庆藩篱。其无为州、三河等处，该逆守御已固，恐难猝得。待多军进攻庐郡，或须另办船只先清巢湖水面，乃可克傍湖三城耳。诸关廑注，缕布一一，伏维心鉴。即请台安。

年治愚弟曾国藩顿首

784. 致柯钺 [1] 九月十一日

浙事闻日危殆。此间诸事尚属平顺，惟幕友太少，百务丛杂，常有积阁事件，望速前来相助为理。附去银百两，祈存纳。

筱泉年兄左右：

前月文旆枉过东流，匆匆执别。比想安旋珂乡，礼庐静摄为慰。

浙事闻日危殆，但求浦江、诸暨不失，宁、绍可保，则省垣终无他虞。严、兰未靖，徽州究难安堵。不识新安士民何日始出水火？怅歉无似！

此间安庆、池州克复，诸事尚属平顺。惟少荃丧妻，尚斋丧子，均已离营。幕友太少，百务丛杂，常有积阁事件，望阁下迅速前来相助为理。或专办书启，如起草太多，另付他手缮写可也。附去银百两，半为太夫人奠仪，半为来营川资，均祈存纳。前台旌濒行之时，嘱尚斋手转交。方遣人出询，而驺从已远，今乃一申微意。诸惟荃鉴。

[1] 柯钺，字小泉（筱泉），安徽歙县人，曾国藩幕友。

785. 致毓科九月十二日辰正

求会印丁漕减收告示，即日发交藩司，转发各属遍行张贴。并主持解决营中欠饷危机。

右坪仁兄大人阁下：

初六日专人送会札等件，前议丁漕减收事，想蒙伟照。兹又专送告示六千张，内板大者二千张，板小者四千张，敬求尊处会印后，即日发交藩司，转发各属遍行张贴。今年百姓完纳国课，迟疑观望乃意中之事。一律减价，改头换面，与民更新，而输将之踊跃与否，尚不敢必，舍是则更无良法矣。

目下营中欠饷愈久，实难再支。敬求阁下一力主持，撑此危局。至感！至感！即请台安。

786. 复多隆阿九月十三日

请加意调摄，以肩艰大之任，士卒亦应大为休息，庶几锐气常新。桐、舒是楚省最近之门户，亦是皖北必争之要区，应请以数营驻防舒城，其余全军皆驻桐城，若无替防兵到，不宜遽动。

礼堂尊兄大人阁下：

十三接奉十二日惠书，敬悉一切。

贵部追剿窜贼，奔驰千余里，酷暑骤雨，辛苦迥异寻常。阁下荩劳过久，又加润帅仙逝，伤悼之余，玉体违和，尤深廑系。应请加意调摄，珍重柱石之身，以肩艰大之任。贵部士卒亦应大为休息，伤者病者次第换补，庶几锐气常新。

桐城、舒城是楚省最近之门户，亦是皖北必争之要区。四营、六营附守之兵，已嫌其薄，此外进剿之兵尤觉太单。应请暂不进兵，以数营驻防舒城，其余全军皆驻桐城。如或舒城有急，可以策应。即舍弟庐江有急，亦求阁下就近策应。上游如成武臣上巴河一军，蒋之纯黄州一军，应以一军防守英、霍一路，以一军进驻桐城、舒城，腾出阁下兵力进攻庐郡。若桐城别无替防兵到，贵部不宜遽动。鄙见如此，阁下亦以为然，则即日函官、李两帅，请于成、蒋中抽一军来桐、舒也。

来示以润帅长逝，贵军俱形掣肘，似不必虑。阁下劳苦功大，倍于他将，远近所共知，不特官、李二公钦佩有素，必不忍阁下掣肘。即国藩目睹时事之艰，思与台端同舟共济，亦不敢不竭力护持也。复问台安。不一。

787. 复张运兰九月十四日

咸丰帝崩，张系两司大员，应摘缨素服三日，不蓄发，不用蓝印，以符军中仪制。

凯章仁弟大人阁下：

接初六日专丁惠书，敬悉一切。玉体渐次痊复，欣慰何可言喻？

街口、临溪厘务虽次第兴办，严、兰逆氛未靖，商贾终不踊跃。此间于初三日解去五万金，江西亦解五万，想月半前均可到祁台，或足稍资分润。

七月十七日大行皇帝龙驭上宾。此间接到部文，即札行贵处，不知何以尚未接到。定例；军营弁勇不缟素，不蓄发，不用蓝印，照常办事，仅统兵大员在营外摘缨素服三日而已。阁下系两司大员，应摘缨素服三日，第四日后仍照常办事。不蓄发，不用蓝印，以符军中仪制。

严州近日贼势何如？便中尚乞详示。复问台安。不具。

788. 复彭玉麟九月十四日

速纂一联，明日派人赴鄂送礼。苟借皖抚尺寸之柄，可少行救民之政，似亦不必固谢。通报军事近况。

雪琴仁弟大人阁下：

专丁至，接初六夜惠书，敬悉一切。

挽联二首读过，骏迈之气，笃挚之情，喷溢纸上，至以为佩。国藩本拟俟饰终谕旨到后，再致薄赙。兹来示言润帅灵柩二十外回湘，因速纂一联，明日派人赴鄂送礼也。

皖抚一席，此间各营及委员均愿台端简擢，以期水乳交融。阁下尘视轩冕，夙具虽有荣观燕处超然之致，本国藩所深知。第天下滔滔，并无清净之境可以枕流漱石，苟借尺寸之柄，可少行救民之政，似亦不必固谢。待台旆到皖奉到谕旨后，再行熟商一切。

九舍弟于重阳日抵庐江，拟出江边打破泥汊贼墙，再进攻无为州。季舍弟守枞阳，今日回皖，病新瘥也。春霆肃清江西全境，仍回省垣，拟调令由池州进攻宁国。狗逆初七日已至三河，恐庐江近日或有战事。并闻。顺问台安。

789. 复阎敬铭九月十五日

江西、鄂省先后肃清，事机极顺，乃帝崩胡逝，可欣可慰之端，变而为无穷之感怆。陈玉成兵至三河，已嘱各军缓进。此间饷项极绌。

丹初尊兄同年大人阁下：

前奉惠书，猥以拙书楹联远辱齿谢，只增惭悚。嗣接履任后寄赐谦柬，顷以铜碾造药之件，复蒙瑶翰代为筹及，似所得不足偿劳，眷逮殷勤，感佩奚涘！

自安庆克复之后，南北两岸连克数城。又兼江西、鄂省先后肃清，事机可谓极顺。乃鼎湖弓堕，方切敷天之痛，而胡宫保复攀髯从去，追随先帝在天之灵。可欣可慰之端，变而为无穷之感怆。时局弥艰，天心难测，可胜怅惘！

舍弟一军进驻庐江后，四眼狗已于初七日至三河，与庐仅隔六十里。其巢县、无为并有大股踞守，前途无米可买，须由安庆运去。弟嘱此军且缓进无为，虞三河等贼之抄我后也。多公一军分守桐、舒两城，则进剿之师太单，顷亦嘱其缓进，俟成、蒋两军有续到者，再议规取庐郡。

铜碾一件，即依尊议停办。此间饷项极绌，不知鄂中稍裕否？即问台安。谨璧谦柬，不具。

790. 复多隆阿九月十五日

若必令北路一枝由霍山、六安直攻庐郡，山路太远，米粮太艰，恐鄂省力不能给。

礼堂尊兄大人阁下：

十五巳刻接十四日惠书，敬承一切。

贵军进规庐郡，则后面守桐、舒者自易为力。至北路进剿一枝，则实不易易。北路者，即英、霍、六安州一路也。该处崇山峻岭，并无田禾，且无人烟。转运米粮，险而且远，殊不易办。鄙意请希帅驻扎英山，派劲旅万人驻防霍山，专防该逆由此路犯鄂，寻今春之故辙。以希帅之智勇，前顾霍山，后顾黄州、德安，自必绰有余裕。鄂疆既固，阁下专攻庐州，无复后顾之忧，亦必游刃有余。敝处设法将水师驶入巢湖，为贵部水陆声援，春水盛涨之时，或尚可办得到。若必令北路一枝由霍山、六安直攻庐郡，则山路太远，米粮太艰。既办桐、舒一路转运，又办霍、六一路转运，恐鄂省力不能给。特此再商，敬求详示。复请台安。

791. 复毓科九月十六日

左以七八千人驻防河口一带，当可固东路之藩篱。丁漕减价告示请会印交司转发，如再不敷，可饬司道代刊代印。

右坪仁兄大人阁下：

十三日接初九日惠缄，在近日驿递中可谓极神速者。

鲍军此次入江，驰驱甚劳，功绩甚伟。而阁下与司道诸君子供亿甚厚，情文甚周，足以感动将士之心。不特春霆军门心畅情怡，即弟此后凡有调度，亦更能指挥如意矣。

左太常以七八千人驻防河口一带，与广信、玉、丰等三城为犄角之势，当可固东路之藩篱。但求今冬与明年江西全省常得安谧，清积欠以作士气，薄征敛以养民力，则东南大局当尚可支耳。

丁漕减价告示今日又专丁送小板七百张，大板三千张，请会印交司转发。前后共送去万张，如再不敷，即饬司道代刊代印可也。再颂台安。不一。

792. 复官文九月十六日

寿州危急，本应拨兵往援，惟此间各军，均难分拨。如鄂中能筹出一支劲旅由霍山直出六安，上之上者也，如其不能，霍山一支亦不可少，且须善守之将。

秀峰宫保中堂大公祖阁下：

顷奉惠书，以弟忝附骥尾，晋秩宫衔，远辱奖饰，只增惭悚。舍弟谬邀殊恩，则由大疏夹片宏奖异常，以致叨窃非分，尤深惶惧。

寿州危急，钦奉寄谕，本应拨兵往援，以全大局。惟此间各军：舍弟庐江一军，现与四眼狗三河巨股相持，仅隔六十里，又有无为、巢县之贼两面窥伺；多公桐城一军，拟以全力进规庐州，为合图金陵之地。均难分拨。上游黄州、巴河各军如何分合，弟不深知。惟就鄂省藩篱言之，襄、樊须有一大支以防捻匪；德安须有一小支以防信、罗；英、霍须有一大支以防六安；桐、舒须有一小支扼守门户，俾多军得以放心前进。计现在鄂中兵力筹此四支，尚可敷衍。若进六安，力已似有不足，若进三河尖及寿州，力则更有不足。弟昨与多都护往返两信，已言鄂兵难赴六安。兹抄呈阁下与希帅一阅，即请二公议定：如鄂中能筹出一支劲旅，由霍山直出六安，则既与寄谕之指相符，又与多公之信相合，上之上者也；如其不能，霍山一支亦不可少，且须善守之将，免蹈余际昌覆辙。并请由尊处主稿，挈列敝衔复奏。至恳！至恳！顺问台安。诸惟心照。

希庵仁弟亲家大人均此奉商。

793. 复李续宜九月十七日

待克复庐州之后，可自请出疆东征。鄂兵宜分四支，霍山、桐城两处均须择两良将任之。至霍山一路之兵能否进至六安、三河尖一带，祈与官商夺施行。

希庵仁弟亲家大人阁下：

十六日接十二日惠书，驿递甚速，可慰。

疏稿真挚简实，知出自大笔所亲裁。荐举替人，嫌其太骤。若待克复庐州之后，阁下固可自请出疆东征，即鄙人亦必疏请阁下开鄂抚之缺，建平吴之纛，目下尽可不必汲汲。若谕旨不允，宜仍握鄂篆，讲求吏治，未可渎请也。至台旆驻扎之处，用兵布置之法，仰荷垂询。

国藩昨日寄揆帅一函，言鄂兵宜分四支：一驻襄、樊；一防德安；一守英、霍；一进桐、舒。阁下以为然否？何支宜多宜劲，何支稍少稍次，阁下量才度地，必有成算。以理势论之，德安兵力可薄，当无他虞；英、霍为该逆熟由之路，又为本年已覆之辙，兵力似宜从厚；桐、舒之兵不过为多军后路声援，本可无须劲旅，然桐城南为无为、庐江之退步，北为舒城、庐州之退步，两路若有小挫，全恃桐军为后劲，是亦不可忽视。霍山、桐城两处，均须阁下择两良将任之。至霍山一路之兵，能否进至六安、三河尖一带，亦祈与揆帅商夺施行。大旆驻扎之区，求其已入皖境，而仍与鄂垣接近、呼吸可通者，莫如英山。附陈鄙见，以备采择。

介唐事即日入告。渠既奉札批卸事，尽可回籍，不必问奏不奏也。复问台安。

794. 复左宗棠九月十九日

告鲍不入浙境救援，而行舍浙守江之策原委。若大力能毅然援浙，而又不至逼敌回窜江西，则请为浙中之行，仍求蔽护广信、抚、建一路。

季高仁兄大人阁下：

十二日接初一日信州复缄，敬悉一切。

援浙之兵不可少，弟虽至愚，亦自深知此义。惟敝处别无多军，公所知也。鲍军能战而方略实非所长，亦公所知也。春霆未赴江西之先，已与我订定只能救援南昌省城一带，即求仍调回江滨。弟与之约：极远不过打至河口而止。故渠至河口后，不待调檄之至，即径自引师回省。在春霆之意，盖虑一入浙境，则银钱、子药、米粮均无人应付也；冒暑奔驰，伤病太多，宜急回休息也；积欠太久，兵勇穷苦，宜急回索饷也；各营皆有船只在江，历年转运如意，且多有家眷，公私两便也。在国藩之意，即虑春霆一入浙境，面面皆贼，全无方略，四顾失措，不足救浙，适足害鲍也。故弟之调霆军由池州进宁国者，俯顺鲍意，水次转运者四分；保全江西，屏蔽饶、景者四分；进至宁国，掣分浙贼之势者，亦二分也。鲍既不能由衢州入浙，则东隅仅有阁下一军，仅此七八千人，援浙保江不可得兼。故弟为舍浙守江之陋策，请阁下开重镇于广信、河口之间，极知以浙委贼之非计，特无可如何耳。若大力能毅然援浙，而又不至逼贼回窜江西，则请台旆竟为浙中之行，仍求蔽护广信、抚、建一路。若江西再遭蹂躏，则弟与阁下之饷源断矣。敬乞卓夺施行。

婺源不撤防，景镇不留兵，所见自胜于弟。万余两之商，日内当报命也。即问台安。

795. 复多隆阿九月二十日

孤军深入庐州，实虞单薄。但扎一支于英山，专保鄂疆。如水师炮船可至三河，则求进剿三河，水陆夹攻，若炮船不能抵三河，则须候李军续到，再行进兵。

礼堂尊兄大人阁下：

十九日接十八日惠书，敬悉一切。

庐郡地势平旷，无险可扼，而又须防援，防捻，防苗练，防粮路之中隔，防水师之远隔。孤军深入，实虞单薄。阁下所筹，层层皆至当不易之论。即令官揆帅照添五营，而一军独进，尚嫌孤立无助。应即〈请〉李希帅选二三良将，拨兵万余，以五千人分守桐、舒二城，以六七千人随同贵军进剿庐州，庶几力壮势厚。其六安、霍山一路，既因道路险远，难于运粮，则不特不必进六安，亦并不必进霍山，但扎一支于英山，专保鄂疆可也。

至水师炮船不能逼近庐郡，而可逼近三河。昨舍弟与水师攻破泥汊贼垒后，闻水军已驶入白湖、黄皮湖。若能驶入巢湖之内，则炮船可直达三河。请阁下与舍弟常常通信，如炮船果至三河，则求雄师进剿三河，水陆夹攻。倘三河得手，以水陆劲兵守之，则巢湖为我所有，异日进攻庐州，不患无粮运矣。若炮船不能抵三河，则贵部须候李军续到，再行进兵也。肃复。即请台安。不一。

796. 复官文九月二十日

多军进攻庐州，军孤力单，祈官、李拨兵往助。霍山不必防，可专守英山。饷项极窘，冀官大波津润。

秀峰宫保中堂大公祖阁下：

二十日接奉十五日惠书，敬悉一切。折片稿均读过，情真语挚，浣佩无量。

此间舍弟进攻无为州，于十六夜破泥汊贼垒一座。闻无为城中此刻踞贼甚多，不似前月之空虚。又三河、巢县、芜湖各贼皆可就近来援，殊恐难遽得手。

多公进剿庐州，孤军力单。渠谓围庐之外，又须防援、防捻，并防苗练，所虑皆切近之灾。求阁下与希帅拨万余人来，以四五千守桐、舒二城，以七千人随多公进攻庐郡，庶前敌之兵力既厚，鄂北之门户尤固。六安既不进兵，则霍山亦不必防，专守英山可也。卓裁以为何如？

安庆设立总台，承惠许源源接济，感谢曷涘！目下饷项极窘，深冀大波之津润也。复请台安。不具。

797. 致多隆阿九月二十二日午正

泥汊口、神塘河敌垒已破，无为州之敌亦已逃遁。

礼堂尊兄大人阁下：

顷得舍弟信，知水陆攻破泥汊口、神塘河两处贼垒后，无为州之贼亦即逃遁。仅泥汊陆兵千人与水师在彼，克复州城庐江之陆兵大队尚未到也。特此飞报。如水师能进湖内，三河或有可图。顺问台安。

798. 致王明山李成谋黄翼升 [1] 九月二十二日

望加倍小心，专主防守，不遽进剿。明日当令陈、成赴下游以厚兵力。

桂堂、与吾、昌岐贤弟总戎阁下：

顷闻泥汊口、神塘河先后克复，无为州之贼亦遁，至为欣慰。北岸尽为我所有，则水师之根本愈固。南岸鲁港、三山虽有贼船，或亦不甚足虑。但屡胜之后，最易骄矜，且新营之勇多未见仗者，望三君子加倍小心，专主防守，不遽进剿。选极灵极快舢板二三号，入裕溪口内察看地势，可进则不妨深进，不可进则速行退出。其大队仍扎白茆嘴等处，切不可同去。盖看地势之船愈少愈好也。

淮扬水师现有三营到安庆，明日当令陈东友、成俞卿赴下游，以厚兵力。顺贺捷喜。

[1] 李成谋，字与吾，湖南湘乡人。咸丰初入杨载福水师，积功擢副将，后至漳州镇总兵，福建水师提督、长江提督。

799. 复左宗棠九月二十二日

霆军之无纪律，其患至深。左军拟移广、玉之交，地势至当，可就近援浙。已行丁漕减价，信州不宜独增。润帅灵柩闻于二十六日旋湘。

季高仁兄大人阁下：

专丁回，接十二日广信惠书，敬悉一切。

霆军之骚扰，弟久以为虑。方在盛名之际，虽再三诫饬，春霆即稍儆惕，弁勇皆骄矜不知儆也。该军之无方略不宜远征者，其患犹浅，惟无纪律，不宜腹地，其患至深。

台麾将移驻广、玉之交，兼顾婺源，自必准乎地势之至当。弟于他军尚不肯遥制，况阁下乎？拟即奏明大纛开府于信州。凡江西之饶州、广信，皖南之徽州、广德各军，皆归阁下节制。即由尊处奏报，庶调度较捷，呼应较灵。自度力可援浙，即由阁下就近派将往援，利则愈打愈远，不利则收回信州，亦可伸缩自如，特此奉商。阁下如以为可，复信一到，敝处一面具奏，尊处一面调发，如昔年公居湖南之幕，剿江西之贼。公家之利，知无不为，免致与弟函商于千里以外，动失机宜也。

贵军饷项，鄙人刻刻不忘。弟前与少荃、黼堂定《丁漕减价章程》，漕米每石完三千文，地丁每两完二千四百文。兹将札稿、示稿咨达冰案。黼堂既竭力办减价一案，期于必行，又以贵部欠饷太多，思在广信设法清补。于是函商敝处，请于信漕新章三千之外，再照各县向来头折之数，以钱易银，加收若干。如上饶向来头折五两九钱，今年则收五千九百文。虽较之各府新章增多二千九百，似有向隅之叹。而较之广信旧例，已减四千余文，仍不失旷荡之恩。若果如此办理，于贵军饷项良有裨益。第弟与中丞会衔告示，业将三千定为通例，遍贴各处，信州士民岂无闻见？独增二千九百，不知办得动否？阁下接黼堂信后如何区画？望赐详示。

此间舍弟一军由庐江进攻无为州，闻已于十九日克复。多公尚未进兵。四眼狗现踞庐郡，分党防守三河。

润帅灵柩闻于二十六日旋湘。此公忧国之诚，进德之猛，好贤之笃，驭将之仁，察吏之严，用兵之奇，理财之精，令人愈思愈恸。昨寄一联，不能道其万一也。即问台安。

800. 复李桓九月二十五日

广信丁漕增价二千九百亦嫌过多，盖今年信州受害最深，既不蠲缓，何忍多求？此间欠饷太多，务乞速凑五万以济眉急。

黼堂尊兄大人阁下：

前奉惠书，论广信漕可略增，尚未裁复。顷又接十九日来缄，知赣饷已截供鲍军。信州之漕向来征收价值较之各府，几有霄壤之别。今即照上饶头折，以钱易银为五千九百之数，虽比较各府新章已不免有向隅之叹，而比较广信旧例，仍不失为旷荡之恩。尊议以此项添济左军，似若可行。惟弟与中丞会衔告示，以三千为通省定章，并无因地制宜之说，广信士民岂无闻见？若前示贴于各郡，而不贴于信属，既恐欲盖而弥彰；若甫贴前示，随又出一增价会示，又虞朝令而夕改；若督抚但出三千减价之示，而左帅另出二千九百增价之示，则恩归本省，而怨归客官，其势尤万不能行。再三筹计，殊无良法。已致函左公，询渠如何区画。相距太远，非两旬不能得其回信。即欲增价，二千九百亦嫌过多。或仿往年南昌之例，三千之外，酌增津贴八百，或倍之为一千六百，尚可冀其乐从。如并此而办不动，只好俟诸明年再行议增。盖今年信州受害最深，既不蠲缓，何忍多求？而示尾本有活笔，明年独增信属，亦自理直而气壮也。如左帅复尊处信以为难行，应请即作罢论。

鲍军冒暑奔驰，宣劳最久，厥功最伟，截赣饷以济之，自是允当。惟此间欠饷太多，前敌诸军新破泥汊等贼垒，克复无为州城，日夜辛劳，务乞鼎力速凑五万金，以济眉急。不胜盼切，诸惟蔼照。顺问台安。

801. 复李续宜九月二十五日

多军孤军不敢深入庐郡，鄂军亦难往援寿州，应由官文会衔复奏。胡林翼外间奠仪，先尽书院之用。

希庵仁弟亲家大人阁下：

二十四日接十九夜惠书，具悉一切。

折件读过。贵恙干咳心悸，想系忧劳所致。比稍痊复否？向每谓沉闷非养生所宜，乃以润帅之轩昂豁达，亦复不登中寿，则知命之修短，事之成败，名之显晦，皆有冥冥者主持。吾辈但求大德不甚逾闲，此外政当委心任运，淡泊相遭。阁下劝我宽怀，仆亦愿阁下旷然自适也。

无为州已于二十日克复。多军若能进庐州，则三河、巢县似俱不难得手。惜礼堂近日多病吐血，又以渐与捻匪、苗练相接，孤军不敢深入。舍弟一军亦宜不再进，顷有函止其莫打巢县，不知赶得上否？多军既不能直抵庐郡，则鄂军自难往援寿州。应请中堂主稿，挈列敝衔、尊衔复奏。国藩曾有两信奉商，非诿也，江北之事，本应由揆帅作主也。

润帅之柩，二十六日果起行还湘否？外间奠仪，请阁下经理，先尽箴言书院之用。敝处薄赙二千，亦专备书院用费。如果不敷，再行筹商。

襄、樊一带，捻患不甚迫切否？念念。顺问台安。

802. 复多隆阿九月二十六夜

务望抛弃万事，静心调养。欲借拨劲旅二千代守庐江。

礼堂尊兄大人阁下：

顷接复示，知玉体违和，深以为念。阁下积劳太久，虽烈日骤雨之中，每天常行百里、六七十里不等。事事躬亲，苦心经营，以致贵恙稍重。务望抛弃万事，静心调养，以保柱石之身。祷切！祷切！

舍弟与水师克复无为州后，又于二十三日申刻克复运漕镇。该处为金陵与庐州咽喉之地，又为江北聚粮之区。深入贼之腹里，贼必以全力来争。得之不易，守之尤难。舍弟所部，除守安庆三千人外，仅带八千余人。须守庐江、无为、运漕三处，又须于庐、无二城之中间扎数营以联络声援，兵力实太单薄。意欲借拨麾下劲旅二千代守庐江，腾出舍弟庐江之兵进扎他处。不过一两月，弟拨另支兵勇防守庐江，麾下劲旅仍可拨还归队。如尊意以为可，弟当寄信令舍弟酌办。即请台安。

803. 复李续宜九月二十九日午刻

已商请左军援浙，援寿之师，不能不专望官、李共同派兵。

希庵仁弟亲家大人阁下：

二十七日接二十三日惠书，敬悉一切。

霍山一支，阁下意在必援寿州，力顾大局。甚好！甚好！本日又奉九月十二寄谕，亦饬楚师往援寿州。目下浙江望敝处救援，寿州望尊处救援。敝处已商请左公设法援浙，若尊处能拨兵援寿，则外间之疑我楚师但顾私党，不顾全局者，或可释然。舍弟于二十日会同水师克复无为州，二十三日克复运漕镇。二处皆深入贼之腹地，防守之兵，尚嫌其单。多公因病请假，刻难进兵。故援寿之师，不能不专望揆帅与阁下派兵也。

介唐果肯为营务处，则英、霍山中转运事宜，渠系熟手，必能办理裕如。揆帅与尊处拨定援寿兵将后，即请挈敝衔会奏，此间不另具折。至恳！至恳！

荐举替人一疏，计日已奉朱批。如未蒙俞允，慎勿渎陈。顺问台安。不一。

804. 复多隆阿九月三十日

战守兼资，布置最妥。寿州不可不救，苗练不可不剿。

礼堂尊兄大人阁下：

二十九夜接奉复缄，敬悉一切。

贵部以四营守桐，四营守舒，余十数营作援应之师，战守兼资，布置最妥。若分守庐江，以活兵改作呆兵，自不相宜，请即无庸抽动。敝处守省之兵，亦可暂不抽拨。闻舍弟即日回省一行，待渠到再商调也。

至寿州不可不救援，苗练不可不剿办，自是江、淮间最要之务。阁下寄希庵书，立论精当，楚师一至六安，不特可解寿州苗逆之围，亦并可寒庐郡群贼之胆。弟与希庵昨有往返二信，抄呈台览。复问刻安。

805. 复官文十月初三日

苗逆畏楚师如虎，我兵但能进驻六安，苗党必望风遁去。办理淮盐，必待江路大通，庶几利权归一，目下棉力实有不逮。无论洋人或买或雇，但系民船，均须一体完厘。求再济饷金五万。

秀峰宫太保中堂大公祖阁下：

十月朔接九月二十五日惠书，敬悉一切。应商事宜，条列如左：

一，寿州被围紧急，两奉寄谕，令拨兵往援。寿州为长、淮关键，本不可失，苗练叛党尤不可令其得志，自宜急往救援。闻苗逆畏楚师如虎，我兵纵不能直抵寿城，但能进驻六安，苗党必望风遁去。阁下与希帅拨二十三营赴霍山，多都护亦拟派十营助剿，总以直驻六安为妙。一到六安，不特寿州生灵立可保全，即庐郡狗党亦易攻克。请阁下与希帅力筹此举。弟前恐由霍赴六安转运太难，故请鄂中拨一支人进守舒、桐，以便多公腾出全军进攻庐州。今尊处能筹重兵直抵六安，尤为上上之策，不必另拨人来桐、舒矣。

一，淮盐本应由弟认真办理，而现在江路梗塞，实有鞭长莫及之势。故虽接盐政印信，而于鹾务仍不甚厝意。前此厉伯符兄详：殷商等愿领票赴淮买盐。其时弟不甚愿，盖有二层：一则民船不能直穿贼中而过，必须借重洋船拖带而行。和约中本有不准洋商运盐一条，今既借彼船以护运，则端自我开；我既引虎入室，彼将垄断独登。其不便一也。敝处所设大通、华阳镇、湖口各厘卡，专以盐为大宗。今欲概行免去，而仅以水师之百斤三文包扫一切，上游则鄂中获利较厚，下游则淮扬完厘如故，独中段免厘，敝处坐失眼前之利。其不便二也。有此二端，弟不敢附和，而又不便谏阻，仅于伯符详中批饬“不许免厘”而已。厥后薛中丞亦会敝衔出奏，暗中亦用洋船护运，而外讳其名。弟复金运司安清缄中，亦将此二层剀切言之云：洋船不宜护运，敝处不肯免厘。伊欲请弟商之阁下，将楚、皖各散厘卡归并一处整完一款，弟亦未之许也。今阁下欲令弟自行专主，不可任他人当家。弟因前此不便之两层，本不愿专主此事。而下游厘费多层，如袁、如都、如巴、如王诸军，皆极穷苦，弟既不能代彼筹饷，又焉能禁彼抽厘？斯又不能专主之势也。必待江路大通，庶几利权归一。目下棉力实有不逮，尚希鉴亮。

一，洋人多买民船装载百货，运赴下游，垄断独登，不完厘税。弟令安庆卡员扣留二十船，曾经咨达冰案。昨初二夜上海来一兵船，携有英国水师提督顾信一函，词意不逊。弟恐因此极小之事肇生衅端，即将扣留之船放去。复信亦咨达冰案。民船扯洋商旗帜不完厘金，实于军饷大有妨碍，应请阁下于此事大力挽回。无论洋人或买或雇，但系民船，均须一体完厘。如恭亲王不肯主持此事，亦请阁下设法办理。弟必竭力护助，劳怨均不敢辞。

一，运漕镇既已攻克，则金陵米粮必由之路已为我截断矣。惜舍弟一军分守六处，不能再行进取，机会可惜。又缺饷太多，欲求尊处再济五万金，不知可否？至恳！至恳！诸惟心鉴。顺请台安。

806. 致官文李续宜十月初七日

寿州失陷，祈迅援六安。已令曾国荃回湘募勇。求寄示恭贺新主登极表文格式。

秀峰宫太保中堂大公祖、希庵仁弟亲家大人阁下：

顷接多都护信，知寿州业被苗逆攻破。六安与寿相距甚近，若为苗逆所得，则不特攻庐州之师防贼横出邀截，且鄂之东北边患无穷。已飞咨尊处拨兵迅援六安。成、蒋、萧三公现已行抵何处？能派一起先达六安否？多公之病，闻尚未痊，即使全愈，此时宜扼舒、桐以保楚疆，亦不宜遽进庐郡也。

舍弟一军分守六处，别无进剿之兵，机会深为可惜。意欲添募新兵数千替守各城，而腾出现在防兵为进剿之师。舍弟归思极切，因即令回籍自行招募，已于本日起程矣。但求诸将今冬坚守各处，力保无虞耳。

初九日新主登极，外省督抚例有贺表。敝处书吏文卷未到，不谙体式，求中堂将表文格式寄示，仿照办理。至祷！至祷！即请台安。

807. 加李续宜片 [1] 十月初七日午刻

胡林翼奠仪先尽书院用之，其次则分惠胡氏宗族，再其次乃归陶夫人及哲嗣私家之用。

正封缄间，又接希庵亲家初二夜来书。尊患咯血之症，系向来曾犯此耶？抑初见耶？实深系念。

润帅奉旨入乡贤祠，揆帅奏中所请入贤良祠之处，未蒙俞允乎？东征诸军皆润帅一人维持，朝廷或未深知。

箴言书院究尚欠银若干？求查示。鄙意奠仪先尽书院用之，斋房宜宏壮，膏火宜优裕，以慰润公九泉之灵；其次则分惠胡氏宗族，以补书院之所不逮；又其次乃归陶夫人及哲嗣私家之用。润帅本有恒产，私用当不至空乏。设有不赡，国藩与阁下暨左、彭诸君，从容济助，尚不为迟。揆之润帅先公后私之素志，似以书院为重。阁下以为何如？再颂希庵仁弟亲家台祉。

国藩又启

[1] 此件传忠书局稿本又作同治元年六月初七日午刻，前次整理因而误重。

808. 致彭玉麟十月初九日申刻

喜彭拜皖抚，告已备专丁迎迓。

雪琴仁弟大人阁下：

得希庵中丞信，知阁下已拜皖抚之命。在淡泊之高怀，以此若自累损，而此间文武军民，无一不欢欣鼓舞，愿得早睹旌旄为快。闻昨夕宿湖口县，计今日必与九舍弟会晤，诘朝当可握手。

近事多称意者，惟润帅人琴俱亡，至今思之呜咽。首县为阁下预备公馆，恐相隔稍远，不克时时相见。已在敝寓洒扫室屋，迟企德晖，专丁迎迓。诸希心鉴。顺请台安。

809. 致邓汪琼十月十四日

求邓明岁仍设帐曾宅，以吴穀人试帖诗培育儿辈。

寅阶仁兄大人阁下：

前接复示，敬谂道履康愉，文祉日懋，至以为慰。

此间自安庆克后，池州、舒城、桐城、庐江、铜陵相继收复。顷又攻克无为、运漕，事机颇顺。惟鼎湖既抱弓剑之悲，胡帅复增人琴之感，用是惄焉寡欢。

小儿辈久坐春风，岁异月新，感荷实深。明岁仍求设帐敝斋，俾儿辈有所成就。至祷！至恳！试帖诗，馆阁中所极重，国朝推吴穀人先生为第一名家。其诗无美不备，弟尤爱其咏史诗与七十二候诗。阁下近年为小儿讲解《通鉴》，请即于《通鉴》中出题课试帖诗。三八课期以外，另添一六课期。三八以《通鉴》题为试帖，仿吴穀人氏咏史之作；一六以写景题为试帖，仿吴氏七十二候之作。二者并进，则宜古宜今矣。诸惟心照。顺请台安。

810. 复李续宜十月十六日

嘱速履皖抚之任。下游诸托平安。

希庵仁弟亲家大人阁下：

十二日接初六惠缄，敬悉一切。

润帅饰终谕旨，此间至今未准咨到。国藩十四拜发一疏，略述润帅荩绩，不能再迟矣。

尊处荐举替人之疏，计已奉到朱批。袁午帅咨到九月初二折稿，亦请阁下速履皖抚之任。国藩本拟俟庐州克复，再疏请大纛东下，而袁公已先我而发，则世人亦未尝无代为陈请者也。雪琴欲具疏坚辞皖抚一席，仆嘱其待袁公及尊处二折奉到朱谕时再行定夺。若朝廷先以皖席还之阁下，则雪公辞鄂席易于立言矣。株守鄂城不出一步，似有激而言，于君家昆仲忠忱义问，又当别有说以处此也。

下游诸托平安，足慰绮廑。顺问台安。

811. 复黄冕十月十六日

杨岳斌处饷项已不似以前穷苦。水师护场护运，至今未得办成。

南坡尊兄大人阁下：

九月杪胡游击归，接九月朔日惠缄，尚稽裁复。顷又接到吴大安带来一缄，又于尊寄舍弟书中得读大著及筠公稿件，敬悉一切。舍弟已于初六日自安庆启行西旋，计出月初可抵长沙矣。

厚庵军门欲提东征局饷，曾在东流与弟说及。弟答以八万恐难猝办，当函商三万之数。渠所部十九营水师，七月间已欠饷半年，渠深为焦灼。自八月以来，弟代为照料新收荻港厘卡，每月万余金。又湖北八、九两月解到五万五千金，十月亦许解全饷，不似前此六、七月之穷苦矣。

尊处所议南北两岸必有一岸属我，乃可转运淮鹾，此至当不易之论。南岸芜湖、东梁、太平、金陵四处势难遽破，北岸多攻庐州，舍弟攻和州，均有可破之理。无如目下多公患病，舍弟回籍，失此机会，江路难通，可惜！可惜！水师护场护运，去年保李少荃为运使，曾略及之，与筠公暨阁下所议差相符合。因少荃未得实缺，江路又常梗阻，至今未得办成。原奏抄呈一览。顺问台安。

812. 致多隆阿十月十八夜

询问三河、渒河、六安等处形势。

礼堂尊兄大人阁下：

前闻尊体违和，极深系念，比已全愈否？

初六日接到尊函，即飞咨官、李二帅，言寿州已失，宜急守六安州以清鄂省之边患，而助桐、舒之声援。兹于十八夜接希庵中丞复咨“已派陈镇、蒋道迅赴六安，督同守城，俟城守布置定妥，即令成镇折回霍山，蒋道专守六安”等因。若兵到果速，六安不为苗练所占，于阁下规取庐州之师亦有裨益。前闻无为州降人马玉堂说官军进扎中渒河等处，则三河之贼不战自退云云，不知其言可信否？雄师若进渒河一带，果能截三河之后路否？能联六安之声援否？阁下熟于形势，乞即查示一二。添拨五营已定议否？亦祈示及。顺问台安。

813. 复左宗棠十月十九日

饷金二万昨已起解。浙事日棘，杭城四面皆敌，省城殆难久保。上海连派数人前来请兵，以无兵应之，愧不可状。丁漕减价粗举纲要，广信不能独增。

季高仁兄大人阁下：

十四日接由驲惠复一书。十五日戈什哈归，又接赐缄。十六日又由乐平徐秀才赍到手缄。比请雪琴为一书示韦志浚，且告秀才曰：“苟不烦唇舌，而孺子可得，即彭书可不投也。”

前许分饷寄解尊处，展转迟误，昨日始起解二万金，已有三次公牍奉达冰案。广信钱漕归尊处经理，清顾、王等四军之饷；河口厘金清贵部之饷。亦有公牍奉达，想澈观览。

浙事日棘。闻绍兴于九月二十九日失守，萧山亦已失陷。纵使宁波赖夷人之力或得幸完，而亦为绍兴、萧山之贼所隔，饷项决不能入。杭城四面皆贼，省城殆难久保。阁下虽久持援浙之议，亦恐鞭长莫及。严州、金华、兰溪横亘贼氛，援师断难飞越。杭州若失，则湖州、上海将为其续，东南海滨联为一片，逆焰又日炽矣。

上海连派数人来此请兵，情词哀恳，亦深虑杭州有变，唇亡齿寒。弟处无兵应之，愧不可状。

丁漕减价，今年粗举纲要，明年如大局可支，更当润色而补救之。至广信不能由尊处独加，弟复黼堂信已决之矣。即请台安。

814. 复李桓十月十九日

已给左军解饷二万金。杭城不保，湖州、上海恐难孤立。李秀成拜官封爵，后患弥长。

黼堂尊兄大人阁下：

十六日接初十日惠函，具悉一切。

前此五万之信，因来函有截饷三万先济鲍军之说，故求之甚迫。嗣闻赣饷并未截留，则宜以全力筹济左军。来示即为季帅筹解二三万金，敝处即分二万，于昨日解去，另备公牍奉达。一则恐尊处刻难凑齐，一则敝函曾有夙诺也。

平江老五营妥为遣散，甚好！甚好！此时江西劣营撤遣殆尽，所少者应另筹佳营驻扎抚州，策应各路耳。

丁漕减价告示，九江尚未贴出。顷已派人至各属分投稽查。

绍兴于二十九日失守，萧山亦已失陷。纵使宁波借夷力幸而无恙，而宁饷为绍、萧之贼所隔，衢兵为兰、严之贼所隔，杭省实有坐困之势。杭倘不保，则湖州、上海恐难孤立。东南滨海一片逆氛，正不知如何收拾。

李秀成今年在江、楚掳人近二十万，不过半年，拜官封爵，即不思归。枭桀者出其中，后患弥长，思之忧悸。复问台祉。

815. 致张运桂 [1] 十月二十日

请派勇随戈什哈赴浙中接书吏文卷。

樨园尊兄阁下：

日内浙中信息何如？旌、太之贼未再犯岭否？至以为念。

敝处派戈什哈朱长彪赴浙中接书吏文卷等件，请阁下派勇四五人与之同去，庶不为游勇所欺。感荷！感荷！顺问台安。

[1] 张运桂，字樨园，湖南湘乡人，副将。

816. 复黄廷瓒十月二十一日

乞将尊册与省局不符之处，并将省局夏、秋两禀不符之处，详晰指示。吾辈同办一事，毁誉共之，必令无懈可击，庶几历久而不敝。此间军事，剿办颇称得手。陈玉成明春将勾结捻逆大举上犯。

麓溪尊兄大人阁下：

人至接惠书并册折等件，就审筹画宣勤，履祺安吉。三年不通音问，闻尊目业已废视。兹奉来示，知非虚传。虽张籍原不盲于心，而君平遂将弃于世。不审尚有药力可施补救万一否？鸿才早废，良深惋惜。

东征饷事，承阁下与诸君子悯念饥军，共维大局，感荷何似！前此薄有流言，或传郴局委员每月薪水百六十串，委绅每月百二十串；潭局冗员过多，且各卡皆较本省厘额仅收一半，惟潭局科则与本省一律抽收云云。国藩不能无疑，因于省局五月间禀报腊、正、二、三月支解数目案内批云“闻湘潭、郴州征收颇旺，而此折所开收数约计湘潭每月不满八千金，郴州每月不满五千金，岂薪水、局用太多耶？仰将潭、郴二局正、二、三月薪水、局用便中附报，不必开列细账”等语。今来示称：准总局行知，奉批“闻湘潭收数较多，解数较少，饬即查明禀复”，似与敝处原批不相符合。凡公牍批答，一字之增减稍异，则词气之轻重悬殊。厥后省局裕、黄二君于八月间用夹单约略禀复，但云湘潭局每月支用薪水、房租、局用共钱七百余串，而又有云三月分潭、郴二局厘捐尚未解到。前此五月禀中明明指定自十年十二月十一日起，至十一年三月底止，收支数目开折呈核，后禀则云三月收数尚不在内。前后颇觉矛盾。国藩不便深求，但浑含批答而已。今阅尊处来册，与裕、黄、省局所禀亦微有不符之处。省局折云：“自十年十二月十一日起，至本年三月底止，湘潭局解到省平银一万三千三百七十八两五钱，足典钱一万七千五百串文。”尊处册云：“腊、正、二、三月，四次解省银二万一千五百两，钱二万八千五百串。”省折三个月零二十天，尊册四个整月，仅多十日，而银数多八千余两，钱数多一万一千串；尊册逐月解款，均无奇零，而省折有八两伍钱之零数。想两处经手造报之人，彼此不相知照，以致互有参差。倘有便鸿，乞将尊册与省局不符之处，并将省局夏、秋两禀不符之处，详晰指示，至以为祷！国藩忝任江介军事，乃以饷项重困桑梓商民，私心久抱不安。诸君子以鄙人之故，任劳任怨，何敢更因浮言以相吹求？惟吾辈同办一事，毁誉共之，必令无懈之可击，庶几历久而不敝。质之高明，想邀洞鉴。

此间军事，自八月朔日攻复安庆后，连克池州、铜陵、舒、桐、庐、无各城，并夺回运漕、东关等处要隘，剿办颇称得手。惟安庆一军分守六处，别无进剿之兵。现令舍弟回湘添募六千人来皖，换出驻防之师，再图进取巢县、和州。顷据探报：狗酋已赴金陵，明春将勾结捻逆大举上犯。惟愿宁、庐两郡能速克复，渐次进兵三吴，则大幸也。知关廑念，具以奉告。肃泐。复请台安。谨璧芳版。诸惟心鉴，不具。

817. 复周辑瑞十月二十五日

八、九月以来，军事大有转机，因各兵分守之城太多，更无余力进剿金陵，且各处犹多可虞之端，关系甚大，杞忧弥深。

子佩仁弟大人阁下：

七月六日接复书，敬悉一切。即谂动履康愉，政祺日楙，至以为慰。

此间军事，自八、九月来大有转机。安徽省城之外，连克府、县城七处，湖北、江西一律肃清。九月克运漕镇后，距金陵不满二百里，本可乘胜直下，因各兵分守之城太多，更无余力进剿。又饷项太绌，不能成行，以是迟迟。且此间虽稍顺手，而各处犹多可虞之端：鼎湖既抱弓剑之悲，胡帅又增人琴之感；浙江四面皆贼，绍兴失后，杭城亦岌岌可危；苗沛霖围寿州八个月，城陷后，当事者既不能殉难，又反奏苗党之无罪，团练之可诛。此数者关系甚大，杞忧弥深。弟忝窃高位，又窃虚名，自治不遑，分外之事更不敢置议也。

兹因年折之便，寄呈阁下及同乡京官炭资少许，匆匆未均作函，务祈代达歉忱。感感！即问台安。

818. 复毓科十月二十五日

募勇二千扎吉安，似不如扎抚州。请饬王沐迅速募勇驻抚操防。拟会台衔奏留李桓。

右坪仁兄大人阁下：

顷奉十六日复书，旋又接惠函。猥以弟忝加宫衔，远辱藻饰，感愧奚如？鹈濡之讥，负乘之诫，日夕兢兢。惟冀知我者常常提撕，有以订顽砭愚耳。

左帅援浙之策，阁下深以为是。弟虽至愚，亦知固浙即所以保江。因恐浙中得手，贼仍回窜江西，故不敢主张斯议。幸左帅回信有“步步顾定江西”一语，大为放心。阁下亦可少释廑系矣。

募勇二千扎吉安，似不如扎抚州。此后，江西防务之大者，仍在北而不在南。西北防皖贼窜饶，东北防浙贼窜信。惟抚州则北去饶、信，东去宁、建，南去吉、赣，均不甚远。抚州有重兵，则省城肘腋之卫也。

王沐之为人，弟不深知。久在萧营战守，当尚可靠。请饬迅速募成，驻抚操防为要。

辅堂兄奉部文调取引见，弟拟会台衔奏留，因加保之。盖今冬明春丁漕非渠不能勒催中肯，敝处粮台厘务亦非渠不能措置裕如也。高明想有同心，特以奉商。顺请台安。

819. 复左宗棠十月二十九日

已会同咨奏将饶、信防务概归左综理。乐平钱漕之案，请就近严办。浙事似日不支，宜将入浙固江规吴之本计自行奏明。《祭润帅文》愈读愈妙。

季高仁兄大人阁下：

二十五日接十八日惠缄；二十六日专差至，又接十九日一缄。敬承所示。

羊栈岭之贼仍是刘、古、赖诸逆之党，一击即退，非大股悍徒也。张军驻婺之三营既已回徽，贵部四营移驻华埠，似尚可兼保婺源。惟景德镇实系要区，屡为该逆盘踞，想至今垂涎不忘。虽东北有张军在徽州，雄师在华埠；西北有鲍军出青阳，朱镇出石埭；正北有江良臣祁门防兵，似可无虞内犯，然中段究太空虚。现已会同咨奏，将饶、信防务概归麾下综理。若能少筹数营久驻景镇，更为无隙可乘。

赵振祚多抽茶厘之案，弟于咨复尊处时即将斥革一节一并咨部，刻当到京矣。乐平钱漕之案，已会同中丞咨请尊处就近严办。其广信七属丁漕概归尊处提清欠饷，中丞亦已咨复无异辞。

浙事似日不支，萧山于二十六日失守，绍兴于二十九日失守。宁、绍向出银米，为省城所资以生。今萧山西兴江为贼所占，粮路已断，杭城有坐困之势。雄师纵能星速往救，已为严州、兰溪等贼所隔，况又万不能速耶！庆制军奏请麾下入浙会剿。俟奉寄谕时，弟当代奏，陈明兵单饷绌，能往而不能速之故。阁下亦宜将入浙固江规吴之本计，自行奏明。进退迟速皆须阁下自作主张，不可因人牵率，致挠大计。朝廷亦决不以进兵稍迟而挠公以从闽也。

《祭润帅文》愈读愈妙。哀婉之情，雄深之气，而达之以诙诡之趣，几欲与韩昌黎、曾文节鼎足而三。弟亦具一疏，略达年来敬爱润帅之忱，想邀鉴照。顺请台安。

820. 复严树森 [1] 十月二十九日

赞严任豫省兵事，壁垒一新。告苗逆当剿，须俟克复庐州之后。浙事日棘，省垣诚有坐困之势。

渭春尊兄大人阁下：

军务旁午，未得时通笺候。昨辱翰教，约以共讨苗逆，并审剿捻大捷。豫省兵事废弛久矣，阁下莅任伊始，创立骁果营，拔将才于下僚，练生兵为劲旅。期年之内，壁垒一新，遂使凶逆歼除，威棱丕著。慕容出奇于东涧；韦睿决胜于钟离。以古方今，亦何多让！东省窜匪迭经败衄，僧邸乘胜逐北，已抵邳州。此股扑灭，齐、豫皆可肃清。新主乘乾，南北迭奏捷书，曷胜庆幸！

苗逆狂悖，罪不容诛。翁中丞始则屡疏保其忠良，以贻养痈之患；继则屡疏表其必叛，以著先见之明；逮苗逆围寿七个月，又屡疏请援请饷；不谓城破之后，既不能引决殉难，反具疏力保苗逆之非叛，团练之有罪。是非颠倒，令人百思不解。然既已入告，自当静候批谕。豺狼之性断难驯扰，勉强羁縻，为患更大。倘竟用抚议，则将来之变且不可问。目下庐郡未复，多都护难以越剿寿春；李希帅新授抚鄂之命，亦难遽来皖境；彭雪帅新擢皖抚，所部但有水军，别无陆师；九舍弟一军分守安庆、庐江、无为、枞阳、运漕、东关六处，只堪自固，无力进剿。且当置苗逆于度外，俟庐州克复，李帅所部全驻六安一带，然后敝处亦拨一旅，会合雄师同讨苗逆。届时再行会奏。此际且姑与之虚而委蛇，与之为无町畦。拙见如此，不审卓裁以谓何如？舍弟回湘募勇，期于年底到营，俟以新兵换出防兵，再筹进取方略。

浙事日棘，萧山、绍兴俱已失陷。纵宁波借夷人之力得以幸完，而宁饷为绍、萧之贼所隔，衢兵为严、兰之贼所隔，省垣诚有坐困之势。杭倘不保，湖州、上海恐为其续，东南海滨逆氛连为一片，更不知如何收拾！

胡润帅竟尔不起，尤深浩叹！忧国之诚，好贤之笃，驭吏之严，治军之整，不特当世所罕见，即古人亦岂可多得？昨具一疏，略陈荩绩咨达冰案，想阁下亦同深感怆也。肃泐布复。并请台安。诸惟心鉴。

[1] 严树森，字渭春，四川新繁人。时任河南巡抚。

821. 复支清彦十月二十九日

夏秋以来，上游已为我据，事机渐转。惟兵单粮缺，未克长驱直下。近浙事日坏，恐难收拾。齐、豫两省迭奏大捷，北方当少得安枕。

少鹤尊兄年大人阁下：

频年戎马，音敬久疏。朱令来营，递到手书，借悉颐祉绥愉，潭祺休畅，至为忭慰。

弟承乏两江，当此残破之局，勉力搘持，动形竭蹶。本年夏秋以来，事机渐转。安庆、徽州、池州各府，桐城、舒城、庐江、无为、铜陵各州县，先后克复，上游形势已为我据。惟兵尚单，势难猛进。且兵勇口粮欠发七八个月不等，本处之入款无多，各省之协济久绝，虽席屡胜之势，而左牵右掣，未克长驱直下。

吴中仅存上海一隅，久有累卵之危。加以浙事日坏，绍兴、萧山俱失，省垣十分吃重。倘有疏失，竟不知如何收拾也。

齐、豫两省迭奏大捷，豫界闻已肃清。僧邸穷追逐北，直趋下邳。东省谅亦无事，北方当少得安枕。

承推荐朱君到营，当为留意。专泐。复请台安。诸惟心照。

822. 复李桓十月 [1]

苗逆攻陷寿州，长、淮沦陷，乃当事者贻养痈之患。萧、绍俱陷，杭垣危在旦夕。深虑大局无从兼顾。

黼堂尊兄大人阁下：

顷由饷员赍到来书，猥以晋秩宫衔远承奖饰，并惠志书、石章。云情拳挚，惭感滋深。自念久握军符，屡膺非分，时艰孔棘，报称逾难。

数月来，皖事稍有转机，而苗逆攻陷寿州，又使长、淮沦陷。当事者始则屡疏保其忠良，以贻养痈之患；继则屡疏表其必叛，以著先见之明；逮苗逆围寿七个月，又屡疏请援请饷；不谓城破之后，既不能引决殉难，反具疏力保苗逆之非叛，团练之有罪。颠倒至此，令人百思不解。严中丞、袁星使共约致讨，奈庐郡未复，势难越剿。李希帅又未到皖，只可暂作缓图。

萧山、绍兴俱陷，杭垣危在旦夕。吴中只上海弹丸之地，尤不可恃。茫茫大局，无从兼顾，曷胜焦灼！拟另招新兵替守安庆等城，而抽出旧兵先赴下游，不知来得及否？

石章谨即拜领，砥砺之雅，借资心印。《一统志》仍奉还，望登邺架，愧无一鸱相伴也。专泐。复请台安。祗完谦版，诸惟心鉴。

[1] 此件原无时间，据其内容并参照曾氏日记推测，当作于咸丰十一年十月底。

823. 复袁甲三十一月初二日

告苗逆当剿，惜此间兵力不足分布；皖、江、鄂军事稍顺，然萧山、绍兴俱陷，杭州危在旦夕。

午桥仁兄年大人阁下：

久不奉状，忽承惠书，远贲揄奖溢量，恐蹈负乘之讥，弥愧过情之誉。即维筹防经武，益失忠勤，元老状猷，至为倾企。

来示欲催李希帅速赴新任，共图苗逆，犹是两月以前情形。自胡帅沦逝，李公改署鄂抚，而事局一变，自苗逆攻陷寿州，而事局又一变。弟与官、李诸公前此两奉寄谕令解寿围，即定援寿之议。李希帅派拨马、步二十三营陆续驰赴六安，而寿州早已沦陷，致敝军与尊处又有不能合并之势，可叹！可恨！

苗逆之变，翁中丞往年屡疏保其忠良，以养痈而贻患；今春屡疏表其必叛，请声罪而致讨；迨寿州被围六七个月，又屡疏请援请饷；不谓城破之后，既不能殉节，反具疏力保苗逆之非叛，团练之有罪。是非颠倒，令人百思不解。此次批折未回，自当静候谕旨，然以理以势，恐未可再事羁縻也。

此间克复安庆后，本可长驱东下，奈地广兵单，不敷分布。九舍弟所部万人，分守安庆、庐江、无为、枞阳、运漕、东关六处，只堪自固，难资进取。鲍军门进攻宁国，冀分浙江贼势。多都护扼守桐、舒城，为鄂北之屏蔽。彭雪帅向统水师，并无陆军，虽擢授皖抚，而不能办陆路之贼。欲与鄂师共拨一军先赴北路，与尊处及豫省为四面兜剿之势，目下尚有不逮。奈何！

承询江、鄂情形。今夏李秀成上窜江西，凡陷两府十余州县。当派鲍军门赴援，所失地方陆续克复，而鄂省亦于九、十月同时肃清。现在左寺堂全军驻守广信，内顾江西，外援浙江。闻绍兴、萧山俱陷，杭垣危在旦夕。吴中只上海弹丸之地，远隔千里，无从兼顾。倘有疏失，东南海滨逆氛连为一片，更不知如何收拾也。肃泐复布。并请台安，诸惟心鉴。

824. 致鲍超十一月初二日

先解饷银四万，务请星速救援池州。

春霆仁弟大人阁下：

日来未接惠缄，想整顿戎伍业已就绪。顷得王橘堂信，言青阳之贼上犯池州，不知韦部能坚守否？务请阁下星速进兵救援池州。兹先解饷银四万，前往查收，其余二万亦即日续解也。顺问台安。

825. 复易良翰十一月初二日

官军现距金陵仅二百里，惟兵单未敢深入。曾国荃已回籍募勇。

芝生仁弟姻大人阁下：

得九月十八手书，知近日襄办东征局务，处转输之地，摅擘画之才，0565-01 析钩稽，至为劳勚。

弟忝任江介军事，以饷需之故扰及桑梓，私衷深抱不安。所赖诸君子协力维持，顾全大局，源源接济，庶得常沾河润也。

此间自克安庆后，又连克池州、铜陵、桐、舒、庐江、无为各城，及东关、运漕各隘口，事机极顺。特以鼎湖弓剑之悲，兼抱润帅人琴之痛，衷肠结0592-01 ，惄焉寡欢。现在我军距金陵只二百余里，自当进扼牛渚，俯瞰石头。无如兵力太单，未敢逐利深入。九舍弟所部，分置各处设守，令其回籍添募数千人克期来皖。俟以新兵换出防兵，再图东下。专泐。复问台祉。不具。

826. 复汪士铎十一月初二日

编集刊刻胡宫保奏议、批答、尺牍诸种，要贵精选，不贵多取。寄呈曹平三百金，即希照收。

梅村尊兄大人阁下：

二十六日海航、眉生带到惠书，就审动止万福，良慰驰系。

弟以皖城形胜所在，移驻此间，略有部署。诸务草创未遑，饷需正苦支绌，繁缛鸿阔之举，义固不可，势亦不能。直谅之言，当书座右。

胡宫保著述闳富，现在编集，闻专取其奏议、批答、尺牍诸种，自应急为刊刻，以餍海内庆云先睹之情。其批牍曾蒙抄出二册，惠寄敝处，实为希世之珍；尺牍、奏议二者，计亦美不胜收。然吾辈爱人以德，要贵精选，不贵多取。尝一勺而江水可知，睹片毛而凤德已具，似无庸求益而取盈也。

程生汇款，兹趁人便寄呈曹平三百金，即希照收。俟程生交到，再行归款。天气渐寒，惟为道自重。不宣。

827. 复李瀚章十一月初二日

寿州已为苗沛霖攻陷，然此间兵单饷缺，剿苗则非目前所能筹议。鲍军现由池州进攻青阳。已令曾国荃回籍募勇。浙事日棘，萧、绍失陷，杭垣危在旦夕。保蔡禀业经批准。

小泉仁弟阁下：

接九、十两月手书，备聆一切。胪陈事宜，具征明练。赣厘渐旺，阁下悉心筹画，得以源源接济，慰甚。

国藩忝总师干，屡膺非分。濡鹈之讥，负乘之戒，时切兢兢。远荷揄扬，弥增惭恧。

寿州已为苗逆攻陷，长、淮一带糜烂不堪。翁中丞始则屡疏保其忠良，以贻养痈之患；继则屡疏表其必叛，以著先见之明；迨寿州被围七个月，又屡疏请援请饷；不谓城破之后，既不能引决殉节，反具疏力保苗逆之非叛，团练之有罪。颠倒至此，令人百思不解。前曾有廷寄令各路会剿，未卜此次批折作何处置。严渭春中丞函约敝部致讨，袁午桥星使欲请李希帅来皖剿办。此间兵单饷缺，希帅新调鄂抚，未克遽来，皆非目前所能筹议。

鲍春霆一军现由池州进攻青阳，以图宁国。若宁郡早复，亦可少分浙中之贼势。九舍弟所部，分守安庆、庐江、无为、枞阳、东关、运漕六处，因兵力不敷，奏令回籍募勇。俟新兵到营换出防兵，再议进剿。

浙事日棘，萧山、绍兴俱陷，杭垣危在旦夕。兰、严、金华一带，所在蔓延。惟冀左寺堂扼守江境，不令回窜，则大幸也。

所保蔡守文牧一禀，业经批准。子坚同年稳朴老练，接管局务自甚妥当。泐此。复颂台安。诸惟心照。

828. 复王必达十一月初二日

谢赶解五万军饷，饥军幸得沾润。告已令鲍军进攻青阳，以图规复宁国。章兵裁撤，办理甚善。浙事日棘，惟冀左军扼定信郡，不令西犯。

霞轩仁弟阁下：

小春初旬，两辱贺笺，当即泐复。嗣接三函，并承远惠珍果，颂后皇之佳橘，挹君子之清芬。报玖未遑，分甘滋愧。

敝处军饷，阁下与黼堂方伯悉心筹画，赶解五万，俾饥军得沾河润。前此鲍军赴援，又承诸君子款洽周旋，情文备至，曷胜纫感！

章兵裁撤，办理甚善。至所称乡团误害丁勇，不知系指何案？前此新淦民团杀害湘后营勇一百余人，未加惩办，至今耿耿。然兵勇稍纵，即生事端，亦未敢偶一左袒也。

鲍春霆一军已令进攻青阳，尚未到池。顷接禀报，离池三十里外，贼分数股来犯。当即飞饬进军。若青阳得手，便可规复宁国，借图芜湖。

浙匪日形猖獗，萧山、绍兴相继失陷。若杭垣有事，金、衢一带蔓延尤甚。惟冀左寺堂扼定信郡门户，不令西犯，则大幸也。泐此。复颂台安。不尽所言。

829. 复冯光 [1] 十一月初二日

各项炮位办有头绪，劳勚良多，三帮运解，处置甚妥。皖、浙军事转危，东南大局不知如何收拾。

竹渔尊兄大人阁下：

得七月十五日手书，知各项炮位办有头绪，海滨跋涉，劳勚良多。惟冀眠食俱安，随时保练，至以为系。

三帮运解，处置甚妥。应行各事，弟亦不能遥制于千里之外，斟酌尽善，乃可无弊。近接李小泉信，头帮现在过山，尚未到赣，二、三两帮想亦次第起程矣。

此间军事，五月克复徽州，八月克复安庆，嗣又连克池州、铜陵、无为、庐江、桐、舒各城，及东关、运漕各隘口，事机颇顺。不料鼎湖龙去，空堕乌号。而胡宫保亦攀髯偕逝，哀情吉〔苦〕语，惝恍难双。耿耿寸心，至今惨栗。加以寿州沦陷，苗逆鸱张，浙贼蔓延，绍兴不守，杭省有累棋之势，沪滨切唇齿之忧。东南大局，不知如何收拾也。相见有日，不复缕陈。聊报一二，奉达前旌。诸惟心鉴。并问台祉。不具。

[1] 冯焌光，字竹儒（竹渔），广东南海人，内阁中书。

830. 复李续宜十一月初三日

苗沛霖狼子野心，行路皆知。翁昔年屡疏保其忠良，今春屡疏表其叛逆，屡疏请饷请援，城破之后，又具疏力陈苗之非叛，颠倒反复，令人百思不解。胡奠金概作书院之需，于其宗族不可不别谋慰抚之。

希庵仁弟大人亲家阁下：

顷接二十三复函，敬悉一切。

寿州之陷本在意中，陷后情形却出意外。苗沛霖狼子野心，行路皆知。翁中丞昔年屡疏保其忠良，致养痈而诒患；今春屡疏表其叛逆，请声罪而致讨；逮围六七月之久，又屡疏请饷请援；不谓城破之后不能殉节，反具疏力陈苗逆之非叛。颠倒反复，令人百思不解。不知朝廷俯如所请，姑羁縻之乎？抑急于诛灭之乎？若论其始终本末，较之粤匪、捻匪更为可恶。古人称汤武心事，不过曰为匹夫匹妇复仇耳！我朝廷仁义之师，恐终当为孙、蒙诸家一复此仇。

润帅家葬事，寿山、作梅诸君常有信来否？奠金概作书院之需，计所缺必不甚多。此外，胡氏宗族另有点缀否？似须于奠金之内筹画此层。盖缘书院条约中有不许胡氏经管一节，不可不别谋慰抚之也。鄙怀屡筹询及此，均未得确实信息，尚祈详示。

尊恙近大愈否？方药难于恰当，若非有明医真知灼见，总以不轻服药为是。顺问台安。

831. 复裕麟十一月初四日

兵单饷绌，未能顺流东下。萧、绍俱陷，省城危于累卵。

时卿尊兄大公祖大人阁下：

顷接惠书，猥以晋秩宫衔，远承奖饰，谬膺非分，弥切惭惶。即谂履祉绥愉，勋祺懋著。勤宣豸节，新猷式焕乎金科；恩渥螭阶，宠眷迭邀夫锡命。望风倾企，臆颂良殷。

弟忝任师干，时虞负乘。虽滨江州县连克坚城，而兵力尚单，饷需尤绌，未能顺流东下。浙江贼势猖獗，萧山、绍兴俱陷，省城危于累卵。吴中只上海弹丸之地，尤不可恃。倘有疏失，东南逆氛连为一片，更不知伊于胡底也。专泐。复请台安。谨璧谦版，并颂荣禧。不备。

832. 复钟音鸿十一月初四日

拟先致力青阳，借图宁国，已令鲍军由池州进剿。浙省现益危急，望随时指示可以御敌之计。

子宾同年大公祖大人阁下：

顷接惠书，猥以晋秩宫衔，远承奖饰，谬膺非分，弥切惭惶。即谂道履康愉，勋祺懋介。办理团防，与詹岩星使共摅硕画，保卫珂乡，良殷倾企。

皖北之事，虽经连克各城，严密守御，而和、含贼匪时来窥伺。月前运漕水师曾接数仗，幸俱获胜。以下节节均有贼卡，我兵单薄，未便直捣金陵。拟先致力青阳，借图宁国。已令鲍军由池州进剿，未卜能否得手。

浙省现益危急，萧山、绍兴俱陷，严、兰之贼势益披猖，分股上窜，亦甚可虞。左寺堂曾有援浙之议，亦以边防吃紧，未敢轻离江西境界，但得扼定信郡门户，当无他虞。

弟与阁下昔托谱末，今赋同袍。苟若有可以捍御寇氛之计，尚望随时指示，惠我南车，不胜祷切！肃复。并颂台安。祗完谦版，诸惟心照。不尽。

833. 复刘绎十一月初四日

拟先致力青阳，借图宁国，已令鲍军由池州进剿。浙省现益危急，南路闻又有警报，石达开自粤复出。近日敌之大股动逾数万，决非团练所能防剿。

詹岩老前辈大人阁下：

接小春十八日手书，过蒙揄奖。时艰孔棘，负荷滋难。每思覆0571-01 之占，弥切春冰之戒。即维荩猷懋著，勋祉绥愉，至以为慰。

皖北之事，虽经连克各城，严密守御，而和、含贼匪时来窥伺。月前运漕水师曾接数仗，幸俱获胜。以下节节均有贼卡，我兵单薄，未便直捣金陵。拟先致力青阳，借图宁国。已令鲍军由池州进剿，未卜能否得手。

浙省现益危急，萧山、绍兴俱陷，严、兰之贼势益披猖，分股上窜，亦甚可虞。左寺堂曾有援浙之议，亦以边防吃紧，未敢轻离江西境界。但得扼定信郡门户，当无他虑。

南路闻又有警报，石逆自粤复出，恐仍将假道于楚，肆毒于江。近日贼之大股动逾数万，即劲旅满万尚难抵御，岂团练数千所能防剿？今春武胜军之挫，非尽战守之咎。侍所以不敢轻言团练，一则以大股难防，一则以经费难筹耳。

陈镇驻守吉安，纪律何如？民间有无骚扰？便中尚祈示及一二。肃泐布复，并请台安。诸惟心鉴，不尽。

834. 复赵焕联十一月初四日

皖、江南北军事艰危。石达开若入楚境，望迅速击退，不令蔓延。

玉班尊兄大人阁下：

顷接兰函，备承藻饰。即稔〔谂〕荩猷懋著，筹祉康嘉，至为倾企。

弟忝领师干，幸邀宫秩，恩荣迭贲，编逮雁行，报称无闻，弥惭鹈翼。所冀知我者时匡不逮，以期共济艰难，至祷！至荷！

皖、江南北，虽经克复池州、无为、铜、庐、桐、舒各城，及运漕、东关各隘，而兵力太单，饷项亦绌，未克拔营猛进。昨令九舍弟回湘添募六千人。俟其到营，以新勇替守各处，而腾出防兵，借资进剿，未识年内赶得及否？

石逆窜入楚境，将仍不免假道于湘，肆毒于江。惟望迅速击退，不令蔓延，则南省有长剑截流之力，而江西亦托大云远荫之庥。泐此布复。并颂台安。附缴芳版，诸惟心鉴。

835. 复蔡应嵩十一月初四日

兵单饷绌，未克拔营猛进。已令曾国荃回湘添募六千人。

少彭尊兄大人阁下：

前接兰函，备承藻饰。比谂荣膺丹诏，移守青、齐，懋绩素著于虔川，新猷更彰于表海。引瞻矞霭，驰系良深。

弟忝领师干，幸邀宫秩，恩荣迭贲，编逮雁行，报称无闻，弥惭鹈翼。所冀知我者时匡不逮，以期共济艰难，至祷！至荷！

皖、江南北，虽经克复池州、无为、铜、庐、桐、舒各城，及运漕、东关各要隘，而兵力太单，饷项亦绌，未克拔营猛进。昨令九舍弟回湘添募六千人。俟其到营，以新勇替守各处，而腾出防兵，借资进剿，未识年内赶得及否？泐此。复颂台安。附缴芳版，不具。

836. 复徐荇香十一月初四日

皖北连克数城，而兵单饷绌，未克乘胜东下。萧、绍俱失，浙省危在旦夕。上海并无险隘可恃，徒切杞忧。

荇香老前辈大人阁下：

小春月杪，接展来笺，猥以晋秩宫衔，远承奖饰，谬膺非分，惭悚滋深。即谂升祉0573-01 臻，荩筹懋著，至以为颂。仰金心之在抱，豸节扬晖；企锡命之匪遥，螭坳延祜。翘瞻矞霭，虔颂良殷。

皖北之事，虽经连克池州、无为、铜、庐、桐、舒各城，及运漕、东关各要隘，而兵力尚单，饷项太绌，未克乘胜东下。现令鲍春霆由南岸进剿，先窥青阳，再图宁国，不卜能否得手。

萧山、绍兴俱失，浙省危在旦夕，衢、严一带，逆氛更形猖獗。江右边防有左寺堂驻守，自无他虑。吴中只上海弹丸之地，并无险隘可恃，倘有疏失，大局益不可问。鞭长莫及，徒切杞忧。泐此。复请台安，附璧芳版，不具。

837. 加王必达片十一月初四日

告不能相助摆脱波累，望即委员赶解油烛等物来营。

再，初二日接专差信，续聆一切。

阁下办公勤慎，素可相信，今以属员奉行不力，致相波累。国藩屡致缄方伯，嘱其先惩一二，以儆其余，不谓此次两缺皆系首县。蔚之曾从事敝处，亦复不能相助为理，殊失所望也。

油烛等件，营中刻待需用，望即委员赶解。

838. 复李桓十一月初七日

行减漕新章，必有玩延者，宜加参劾，以儆其余。石达开业已外窜，正宜未雨绸缪，早为防范。升字一军仍当调驻建昌，以固边防。已饬鲍克期进军。

黼堂尊兄大人阁下：

前月二十九日泐复一缄，交饷员带回，计登签室。顷接二十七环章，具聆壹是。左军既承接济，安庆又将续解，硕画精心，至以为佩。

减漕新章，裕饷便民，而于州县则多不利。弟逆料必有玩延者，故此累次函商参劾一二员，以儆其余。南昌、庐陵两案既经核实，自无可贷。此间业已函咨各帅，主稿上陈。浔属告示闻近日业已贴出，其余各属，敝处亦分投委查矣。

浙江之贼，现方并力宁、绍、省垣，无暇分窜。且左军扼守信郡，可杜窥伺。惟石逆一股业经外窜，深恐假道于湘，肆毒于江。未雨绸缪，正宜早计。

中丞所调王沐，其为人尚不深知，既系萧营旧部，谅必可用。招募成军，责令勤加训练，将来调驻抚州，或先赴吉而后移抚，亦无不可。总以抚州为专防之汛，他处为策应之地。升字一军仍当调驻建昌，以固边防。鄙见如此，然未敢胶柱鼓瑟，有因地制宜之处，望与中丞筹议，随时详示。

鲍春霆进攻青阳，尚未行抵池州，而古、赖诸贼分股来犯，将及池州城外，已饬鲍克期进军。若迎击获胜，则青阳有破竹之势矣。泐此。复颂台安。惟希心照，不尽。

839. 加李瀚章片十一月初七日

即着丁令留营试用。哀胡星0470-01 。彭玉麟力辞皖抚，仍请督带水师。下游安谧无事。

再，丁令来营，又接十月初五手书。解来饷项、炮位，办理甚善。丁令既承推荐，即着留营试用。

润帅星0526-01 ，至今抱痛。忧国之诚，进德之猛，好贤之笃，驭将之厚，察吏之严，理财之精，微特同时辈流不逮，即求之古人，亦岂多得？天不慭遗，岂胜悲怆！

彭雪帅擢授皖抚，谢恩折内力辞抚篆，仍请督带水师剿贼。未识上意如何？

前月十四后，贼犯运漕，经水师迎击，连获胜仗。现在下游安谧无事，足慰绮廑。

840. 复单懋谦十一月初七日

江、浙局势，南、北堪忧。望惠锡南车，共济时艰。

地山老前辈大人阁下：

顷奉还云，猥以晋秩宫衔，备承奖饰。谬膺非分，惭恧滋深。即审祜笃星轺，晖澄冰鉴。培西江之杞梓，百尺干云；荷北阙之丝纶，九霄垂露。翘瞻矞霭，虔颂良殷。

侍忝领师干，时虞负乘。虽皖、江南北迭克坚城，而兵力尚单，饷需尤绌，未克长驱东下。浙省逆氛日炽，萧山、绍兴均陷，武林城外营垒失去数座，殊为可虑。曾奏明左寺堂援浙，以江右根本重地，防守吃紧，未克迅速拔营。鲍春霆一军由池州进攻青阳，借图宁国。若宁郡早复，亦可少分浙中贼势。石逆闻又外窜，深恐假道于湘，肆毒于江。茫茫大局，殊难兼顾。尚望南车惠锡，共济时艰。至祷！至荷！肃此布复。并请台安。诸惟心鉴，不尽。

841. 复叶兆兰十一月初七日

望一意御敌，明年再议回籍。苗逆狂悖，以理以势，均不能再事羁縻。

介唐仁弟大人阁下：

得小春下旬来书，知台旆已抵英山，楚军大队谅必陆续东下。

苗逆狂悖已极，非希帅来皖断不能办；非诸君子戮力同仇，亦无以为希帅之助。墨绖从戎，昔有成例。当此时艰孔亟，亦宜先公后私，无庸过执古礼。前函屡嘱代奏，拟于陈心泉调补首府折内夹片附陈。因其时阁下业经希帅挽留，不便再请。望一意办贼，俟明年庐州、寿州以次底定，再议回籍。

翁中丞往年屡疏保苗逆忠良，今春又屡陈其必叛。迨寿州被围六七个月，再三请援请饷；不谓城破之后不能殉节，反具疏力保苗逆之非叛，团练之有罪。颠倒至此，令人百思不解。批折未回，不识如何处置。然以理以势，不能再事羁縻也。闻苗逆现在下蔡，寿城踞匪不过二三千人，确否？以后六、寿情形随时示及。

尊恙犹未痊愈，务宜节劳自爱。泐此。复颂勋安。惟希心照，不尽。

842. 复江允康十一月初七日

已奏请左军援浙，令鲍超进攻青阳，规取宁国，冀分浙敌之势。

松圃尊兄大人阁下：

本月初三日接读惠书，借悉浙省情形待援甚急。阁下督办衢防，勋劳迭著。今以省垣告警，越境乞师，荩虑忠忱，至为倾仰。

弟深知浙省为东南大局所关，故请左寺堂驻扎信郡，固江西之门户，备全浙之声援。嗣闻逆氛益肆，即奏请左军援浙，又令鲍春霆进攻青阳，围剿宁国，冀分浙贼之势。不料绍、萧等处遽至沦陷，杭垣岌岌，未知左寺堂、庆制帅等军援救得及否？敝处除左、鲍二军外，别无大枝劲旅可为游击之师。所有安庆、徽州等城，分守十余处，皆系扼要防戍，万难抽动。遥望武林，鞭长莫及，忧灼如何！愧负如何！复候台安。附缴芳版。诸惟心照，不尽。

843. 复方宗钧 [1] 十一月初七日

皖军事颇顺，然地广兵单，难于进取。已令曾国荃回湘募勇。所荐遽难位置，容当徐为留意。

夔卿仁兄大人阁下：

顷接惠书，备承远注。即审禔躬笃祜，德里延禧，至以为颂。

弟督师江介，忝握军符，时事艰难，深虞负乘。自克安庆后，又连克池州、铜陵、庐江、无为、桐、舒各城，及运漕、东关、三河各隘口，事机颇顺。特以鼎湖弓剑之悲，并抱润帅人琴之痛，抚时感事，惄焉寡欢。皖北地广兵单，虽席屡胜之势，未敢长驱东下。已令九舍弟回湘添募数千人，克期来皖。俟以新勇换出防兵，再图进剿。

承荐令侄来营，刻下人浮于事，遽难位置。容当徐为留意，以副雅怀。泐此。复颂台安，不尽所言。

[1] 方宗钧，字鸣韶，号夔卿，湖南岳阳人。道光六年进士，历官户部员外郎，归德、开封知府。

844. 复毛鸿宾十一月初八日

颇思抗疏严劾刘、翁，徘徊未决，何去何从，祈早惠南针。用人行政倘有不当，亦望随时切实指示。此间军事诸叨平安，惟绍兴失后，杭垣危于累卵。祈时雨宏施，俾熊得沾润三族。

寄云仁兄同年大公祖大人阁下：

冬月初接上月十九惠书并疏稿二件。前件已于邸报中读过；后件弹击承嗣，尤足摧落豪强，维持纲纪，令人肃然起敬。

今年春夏，胡润帅两次贻书，责弟嫉恶不严，渐趋圆熟之风，无复刚方之气。今睹阁下侃侃正言，毫无顾忌，使弟弥惭对润帅于地下矣。近日封疆中如刘鉴泉不遵旨即赴滇督之任，而擅自北上，迟迟吾行；翁药房往年屡疏保苗沛霖之忠良，今春屡疏劾苗沛霖之叛迹，逮寿州被围六七个月，又屡疏请援请饷，乃寿城陷后，不能殉节，反具疏力陈苗逆之非叛，谓曲在寿团，而不在苗党云云。此等行径，鄙人颇思抗疏严劾。则又以愚陋如仆，忝窃高位，又窃虚名，方自攻其恶之不暇，不欲更翘人短以炫己长，以是徘徊未决。祈阁下代为詹尹之卜，何去何从，早惠南针。弟于身家恩怨无所顾惜，所疑者，虚名太盛，又管闲事，恐识者斥为高兴耳。

湘省官吏之贤否，弟不深知，辱承垂询拳拳，后此苟有所闻，必以密达左右。敝处用人行政倘有不当，贱兄弟居家在外，倘有愆尤，亦望随时切实指示。千万之祷！

此间军事，诸叨平安。北岸西梁山等处之贼来窥犯运漕、东关者，均经击退。三河之贼，闻于十一月六日不攻自溃。大约庐州郡城，贼亦无志坚守。南岸鲍军进攻青阳，朱云岩进攻石埭，均于日内前往。惟绍兴失后，杭垣危于累卵，弥月苦无确耗耳。

熊秋白农曹自鄂中来信，极言近状之艰。知渠夙列门墙，沆瀣良深，尚祈时雨宏施，俾得沾润三族，当不徒身受知感也。复请台安。

年治愚弟国藩顿首

845. 复彭玉麟十一月初九日巳刻

三河之敌悉遁，拟令罗逢元、程学启移守三河，吴坤修替守庐江。交往之道，不宜过执0580-01 谦。

雪琴仁弟大人阁下：

初八酉刻接初七日惠缄，敬悉一切。

弢甫赴上海，准于十五前起行，由浔趁轮船，大约腊月可回也。

贡院丈量湖北、江西两处规式尺寸，已派教谕马征麟持札以往，初六日起行去矣。省城内外砖石柱础，今日札善后局专派委员抬归一处。赣州采办木料，即日当札小泉赶办。城内外贼炮，抬于西北两城之上，即日亦当札善后局赶办。其不中用之炮即不必抬。

三河之贼于初六日悉遁，收复伪城，拟令罗逢元、程学启之二千人移守三河，而以竹庄之团防两营替守庐江，不知妥否？此外别无陆兵也。守运漕之陆兵，系陈舫仙作主。现闻舫仙丁内艰，急思回籍，无人可以接统。运漕系前敌最要之区，殊不放心。求阁下妥为经画。至荷至祷！顺问台安。

再，来缄仍称“谨禀”字样，万不敢当。至谦不过称“启”字足矣。阁下英侠盖世，愚劣本不足以为师；纵以师论，督抚于师前亦不称“禀”，京官则翰、詹、科、道于师前概不称“禀”，此皆通例，众所共知者。阁下纵过执0580-01 谦，而国家体式不可违也，特此奉商，以后望勿再施。或画梅屏六幅见惠，捐免“禀”字，即以此纸预发执照何如？再颂雪弟勋安。

初四日至城外奉送行旌，又落后着。阁下之谦固美德，而失信亦未始非凉德也。似亦当画一小幅，以赎微愆，乞酌之。

846. 复姚体备十一月初十日

茶商借夷势抗官一案，已照详批准。

秋浦尊兄年大人阁下：

顷接惠缄并公牍，茶捐一案本应澈底澄办，因该商借夷势以抗官，其情可恶。正案只得如此完结。已照详批准。史令初登仕版，即蒙不洁，亦辜厚望。余进士家殉节，当汇案褒美，率复。即颂台安。

847. 复多隆阿十一月十一日

求多就近调度三河、庐江两处防守事宜，无为、东关、运漕如能兼顾，亦请多调度。

礼堂尊兄大人阁下：

前初七日接收复三河之信，即批令现驻庐江之振字、开字两营往守三河，而分调吴道团防两营替守庐江。顷接惠书，称三河贼弃垒遁窜，势必聚集大股另有诡谋。阁下向来料敌如神，自当确有所见。闻初九日，贼尚踞聚中派河一带，不知两日内复来三河否？振字、开字二营已往三河设守否？尚未吃亏否？弟深为廑系，特此飞函奉恳阁下就近作主。

如贼复来三河，或窜扑庐江，务求雄师迅速援救。吴道团防二营，十三日自安庆开差前往庐江，过桐城时，已嘱其禀谒台端，请示一切。以后三河、庐江两处防守事宜，即求阁下就近调度，另具公牍咨达冰案。至无为州、运漕、东关三处，不知阁下能兼顾否？如能兼顾，亦即备咨请阁下调度。有劳荩虑，尚祈先赐复示。顺问台安。

848. 复刘建德十一月十一日

以地广兵单，特令曾国荃回湘募勇。运漕水师迎剿和、含之敌获胜。鲍、朱进攻青、石，以掣浙江敌势。三河敌遁。苗逆抚局已成。浙敌日益猖獗，杭垣危在旦夕。祈转达安庆报捷一案详细情形。

馨室尊兄大人阁下：

小春望前接读惠书，猥以贱辰，远劳致祝，并贶珍品四种，比时未及复谢。本月又辱来函，揄扬过量，抱歉滋深。即维荣莅新关，勋猷卓著，至以为慰。

此间自克无为州后，又连克东关、运漕各隘口。本宜乘胜东下，以地广兵单不敷分布，特令九舍弟回湘添募数千人。俟新勇到营换出防兵，借资进取。

前月十四后，和、含贼党分股上窜，经运漕水师迎剿，即时击退。鲍春霆由池州进攻青阳，又令朱云岩出岭直趋石埭。若青、石得手，即当合兵围剿宁国，冀以掣浙江之贼势，而保徽州之外藩。三河之贼粮尽势穷，于初六日倾巢溃遁，当经本处练勇乘机收复。得此形胜，庐贼谅亦不能固守。

鄂军进剿苗逆，前队已抵六安，想希帅大纛即在日内到皖。前此翁中丞屡保苗逆忠良，又屡称其必叛。今岁寿州被围六七个月，屡疏请援请饷。城破之后，反谓苗逆非叛，具疏请抚。朝廷宽大，竟如所请，另有寄谕交李、彭、袁三帅。抚局已成，无庸致讨矣。

浙贼日益猖獗，萧山、绍兴俱失，杭垣危在旦夕。左寺堂即日赴援，庆制帅亦将到衢州。不识两军驰救得及否？

安庆报捷一案，敝处先经附片声明，其详细情形，由鄂帅具奏，前后不宜矛盾。是以会稿未经判回，当即另行咨复，并非别有意见也。祈转达为荷！泐此。复颂台安。不尽。

849. 复吴兰如十一月十一日

乾馆有名无实，已饬属裁撤。地广兵单，未克长驱东下，进攻金陵。浙事日坏，杭垣有坐困之势。

兰如尊兄年大人阁下：

前接惠书，因事稽复。小春月杪，再展来笺。就谂道履绥愉，禔躬康胜，至以为慰。

近日乾馆半属有名无实，且不便处甚多，以故饬属裁撤。洪都等处业经有人主讲，似难代谋。拟此后由敝处岁致六十金，聊当乾脩。戋戋之敬，尚勿见哂。承荐高生来营，刻下人浮于事，无从位置。

自克安庆后，又攻克池州、铜陵、庐江、无为、桐、舒各城，及运漕、东关、三河各隘口，我军距金陵只二百余里。以地广兵单，未克长驱东下。已令九舍弟回湘添募数千人，俟以新勇换出防兵，再图进剿。

浙事日坏，萧山、绍兴、诸暨、嵊县先后失陷，富阳、桐、庐一带蔓延尤甚。纵宁波借夷人之力幸而得完，而宁饷为萧、绍之贼所隔，衢兵为严、兰之贼所隔，杭垣诚有坐困之势。左寺堂定议援浙，庆制帅亦督师赴越，未识两军驰救得及否？蒿目时艰，曷胜焦灼！泐此。复问台安。不具。

850. 复毓科十一月十一日

请留加保李桓，当谨会前衔，缮折具奏。拟令王沐一军驻扼抚州。苗逆攻破寿州，已准令就抚。宁波闻已失陷，浙江待援甚急。

右坪仁兄大人阁下：

接本月初四日环章，具聆壹是。

近日南昌、庐陵两案，曾经咨请主稿，计彻台览。黼堂久在江省，吏治、军情均能熟悉，即减漕新章亦赖其竭力维持，任劳任怨。当此吃紧之际，断非他手能代。请留加保，既与尊意相符，并嘱敝处承办，即当谨会前衔，缮折具奏。兹先将拙稿寄呈。

王沐一军拟令驻扼抚州，或先赴吉而后移抚，亦无不可。总以抚州为专防之汛，他处为策应之地。新调驻抚之升字营，将来仍移驻建昌，以固边防。鄙见如此，可否？尚候卓裁。

石逆现窜何所，各处禀报不一，大约尚在楚、黔之交。若得湘军击退，庶可遏其东窜。

苗逆攻破寿州，狂悖已极。翁中丞始则屡疏表其忠良，继则屡疏称其必叛；今岁寿州被围六七个月，屡疏请援请饷；城破之后，又疏保苗逆之非叛，团练之有罪。昨接翁中丞暨彭雪帅来咨，已奉谕旨准令就抚，并有廷寄分交李、彭、袁三帅。而李帅业已发兵讨苗，前队于上月底行抵六安。此时变为抚局，真出人意料之外也。

浙江待援甚急，左寺堂何日启行？闻庆制帅督师来越，将抵衢州。如两军克期赶到，尚可力解城围。惟贼数太多，蔓延太广，批亢捣虚，甚难着手。顷又闻宁波失陷，虽无确据，而事甚可危。弟经营皖事，无力兼顾，忧灼如何！愧负如何！肃此布复。并请台安。诸惟心鉴。

851. 复陈乔枞 [1] 十一月十一日

谢示家传及大著八种。

朴园尊兄大人阁下：

小春月杪接展惠书，承示家传及大著八种。诵芬咏烈，秉渊懿以相承；说礼敦诗，识钻研之有素。初谓淮阳汲黯，通才难限以绳趋；岂知巴蜀文翁，经术更长于吏治。手披甫竟，心折良殷。

弟谬典犀渠，久疏蠹简。虽短檠二尺，结习未忘；而堆案百重，闲身莫掣。值时艰之孔亟，惧任重之难胜。远荷揄扬，弥增惭歉。泐此布复。顺颂台安。惟希荃察，不具。

[1] 陈乔枞，字朴园，一字树滋，号礼堂，福建侯官人。历官江西分宜、弋阳、德化、南城知县，袁州、临江、抚州知府。经学家。

852. 复黄赞汤十一月十一日

两江地广兵单，特令曾国荃回湘募勇。苗逆朝廷已准令就抚。浙省敌势甚炽，省垣甚为岌岌，惟冀左、庆两军会合并力前进，庶可转危为安。曾具一疏力陈胡懋绩。

莘农老前辈大人阁下：

前此两奉教言，曾泐一函奉复。近接小春初旬惠书，知来鸿业经三顾，而去雁曾未一通，愧悚何似？就审福集鼎0586-01 ，勋隆砥柱。金堤奏绩，靡闻瓠子之歌；锡命敷荣，益普林壬之庆。翘瞻矞霭，虔颂良殷。

侍承乏两江，备经艰险。自去冬洎今夏，常有逆贼十余万环绕祁门三面，几于无日不战，无路不梗。入秋以后，事机渐转。八、九两月共克两府五州县。以地广兵单，不敷分布，特令九舍弟回湘募勇，克期来营，借资进剿。现在水陆各军东路驻扎运漕、东关、无为州等处，北路驻扎桐、舒、庐江等处，南路令鲍军门进攻青阳，规复宁国。宁郡为群贼丛集之区，未卜能否得手。

苗逆之变本在意中，其破城后则事出意外。前此翁中丞屡疏保其忠良，又屡疏表其叛迹。今岁寿州被围六七个月，屡疏请援请饷。迨城已攻陷，反疏陈苗逆之非叛，团练之有罪。朝廷俯如所请，准令就抚。圣恩宽大，原不绝人自新之路，然此后将何以为驾驭耶？

浙省贼势甚炽，严州、兰溪、萧山、绍兴、诸暨、嵊县等处先后失陷。又闻宁波亦失，尚无确据。省垣四面皆贼，甚为岌岌。弟曾奏请左寺堂援浙，又屡次函催进兵。闻庆制帅督师度岭将抵衢州。惟冀两军会合并力前进，庶可转危为安。倘武林有事，则湖州、上海益不可保。东南海滨逆氛连为一片，更不知如何收拾。

胡润帅遽尔骑箕，殊深悲怆。忧国之诚，进德之猛，好贤之笃，驭将之厚，察吏之严，理财之精，微特同时辈流不逮，即求之古人，亦岂多得？侍曾具一疏历陈懋绩，盖以相知最深，故悼念尤切也。

六世兄既在养素军营，自当随时留意，以副雅怀。肃此布复。并请台安。不尽。

853. 复吕锦文 [1] 十一月十一日

歙东乡团应与歙、休官兵联络一气，才有立脚地步。

画堂世兄馆丈阁下：

前辱手笺，未即裁答。顷接来翰，猥以晋秩宫衔，远劳奖饰。濡鹈之讥，负乘之戒，鄙人时切兢兢。非分屡膺，惭恧奚似？

阁下督带乡团，保卫桑梓，数月以来，良为劳勚。台旆初驻歙东，此次接仗俱在旌西。旌、泾皆贼，虽获胜仗，犹恐两面受敌。须令练丁南傍各岭，与歙、休官兵联络一气，才有立脚地步耳。

此间于本月初六日克复三河，从此进规庐郡稍为得势。下游东关、运漕等处现俱安谧，足慰绮廑。泐此。复颂台安。不尽。

[1] 吕锦文，字画堂，安徽旌德人。时任翰林院侍读。

854. 复彭申甫十一月十一日

李续宜抚鄂，彭玉麟抚皖，余介卿位置甚宜。李元度败后擅自回籍，已置节义交谊于不顾。

丽生尊兄大人阁下：

关山戎马，音敬久疏。近接惠书，如亲光霁。即维履祺休鬯，颐祉康愉，至以为颂。

弟处两江残破之局，勉强支持，时虞陨越。自夏秋以来，克复徽州、安庆、池州三府，铜陵、庐江、桐城、舒城、无为五州县，及运漕、东关、三河各要隘，事机颇顺。特以鼎湖弓剑之悲，兼抱润帅人琴之痛，是用惄焉寡欢耳！

李希庵调补鄂抚，彭雪琴擢授皖抚。余介卿孝廉已在雪帅麾下，位置甚宜。足慰雅注。

石逆自粤外窜，闻已扰及楚境。惟冀湘军及早击退，则南省有长剑截流之力，而江西亦获大云远荫之庥。

次青守徽，城未破而先遁；既败之后，又不速回大营，共支危局，乃徘徊于浙江、江西境内，经月不归；迨归至敝营，又不能束身待罪，径自回籍；今春又不以一函相商，擅自赴浙。论其自立，则往年抚州一败，去年徽州再覆，既已置节义于不问；论其相与，则以中行待鄙人，而以智伯待浙帅，又尽弃交谊于不顾。公私并绝，无缘再合，内伤而已。辱承垂询，敢布一二。诸惟心鉴。顺请台安。

855. 复邓瀛 [1] 十一月十一日

皖、江南北地广兵单，已令曾国荃回湘募勇。鲍、朱进攻青、石。务祈远示机宜，以济时艰。

介槎老前辈大人阁下：

顷接惠函，备聆壹是。就谂旅祉蕃增，升华茂著。盼卿云之出岫，卜逵路之培风。引睇英晖，良殷驰系。

侍督师江介，谬典军符，虽皖、江南北迭克坚城，而地广兵单，时虞陨越。前令九舍弟回湘募勇，春初当可到营。俟兵力厚集，当即合谋东下。本月初六日，庐江一军克复三河。得此形胜，庐郡或可迎刃以解。鲍春霆进攻青阳，朱云岩进攻石埭，若青、石得手，即可规复宁国。

阁下久在皖南，倘有所见，务祈远示机宜，匡我不逮，共济时艰。交案公牍，即当照办。泐此。复颂台安。祗完谦版，不具。

[1] 邓瀛，字介槎，福建上杭人。道光九年进士。历任翰林院编修、武英殿纂修、兵部给事中、监察御史等职。

856. 复左宗棠十一月十二日

鲍未尝独当一面，然欲图援浙，舍左部无可恃者。三河之敌无故遁去，不知是否别有诡计。乞示信州丁漕新章实施情况。请常申儆稽核张运桂军。

季高仁兄大人阁下：

初九日接二十九夜惠书，敬悉一切。

绍兴以九月二十九日不守，此间闻诸上海来员，宁波却无所闻。来示称九月二十三日继陷，或误传月日耶？杭垣四面被困，米粮已无来路，似难幸全。而徽中探报则谓杭州官兵每战必胜。春霆进攻宁国，本是最要之区，然探称群贼聚于青阳、南陵、泾县等处，似不能直薄宁城。且春霆处四面受敌之地，弟终不甚放心。渠往年屡破狗酋，系与多公合谋，今年破虎酋系与阁下合谋，犹未尝独当一面。至追逐忠逆，系将逸之寇，本不复恋江西矣。欲图援浙，舍贵部无可恃者。然仅此人不满万之兵，内顾江西之门户，外隔数重之寇氛，仓卒焉能达杭？杭倘不守，湖州、上海岂能独存？东南海滨该逆联为一片，思之忧悸。

此间三河之贼于初六日无故遁去，不知与庐郡贼目不和耶？抑别有诡计耶？舍弟一军分守安庆、庐江、枞阳、无为、运漕、东关六处，本嫌其单；今又当拨守三河，殊恐疏失。多公久不进兵，似因克皖一案功高赏薄，不无迟疑。润帅若不病，则疏内必特表多公之劳矣。润帅之勋，不过半年，后人当愈知之、愈思之耳。

信州丁漕新章尚颇踊跃否？便中乞示一二。尊处欠饷五月之久，年内敝处当再解数万金奉济。

张樨园一军既归阁下调度，请常申儆而稽核之。凯章不在营，诸将皆与等夷，虑日懈弛也。顺问台安。

857. 复金藻十一月十三日

皖、浙军事艰危。苗沛霖得抚，时局纷纭，殊出意外。

筑泉仁兄同年大人阁下：

小春下旬，令亲章君来营，递到两次手书并珍贶四种。故人谊重，敢不拜嘉？奖诩过情，良增惭悚！

弟忝窃高位，又窃高名，顷以微劳，谬膺非分。下逮两弟，亦荷殊施。每念负乘之讥，常抱临渊之惧。惟冀知我者匡其不逮，共济时艰，至以为祷！

自入秋以来，连克安庆、池州两府，铜陵、庐江、桐城、舒城、无为五州县，及东关、运漕、三河各要隘。本可长驱直下，以地广兵单，不敷分布，特令九舍弟回湘添募数千人。俟其到营，以新勇换出皖北防兵，再由舒、庐、和、巢等处相机进取。刻下鲍春霆进攻青阳，朱云岩进攻石埭，若青、石得手，合兵围剿宁国，或足牵掣浙中贼势。浙省被围已久，甚为可虑。萧山、绍兴俱陷，宁波饷道不通，严、兰、富、馀，在在滋蔓。倘杭垣不保，则湖州、上海亦难孤立，时事益不可问矣。弟奏请左寺堂援浙，由广信兼道，庆制帅督师来越，将抵衢州。若能合兵驰救，力解重围，则东南一大转圜也。

苗逆沛霖跋扈多年。翁中丞往年保其忠良，继又陈其叛迹；今岁寿州被围六七个月，屡疏请援请饷；不谓城破之后，反谓苗逆非叛，具疏请抚。朝廷宽大，竟如所请。时局纷纭，殊出意外。

弟自闻鼎湖之变，又兼润帅星0526-01 ，衷肠结0592-01 ，惄焉寡欢。阁下啸傲家园，与同志诸贤从容谭宴，乐天任运，汪洋澹泊。此南华所谓鲵桓之渊，非特古井不波而已。

章君既承推荐，容当徐为位置，以副雅怀。肃此布复。并请台安。诸惟心照。

858. 加金藻片十一月十三日

寄对联一付，银百五十两。

再，令亲章君日内尚无善地，将来必妥为位置，请释绮廑。

弟近日作书稍有进步，兹寄对联一付，敬求法鉴指正。外寄呈菲金五十两，为年伯大人含饴之需，又百两为老兄馈岁之资，均希莞存。再问竺虔仁兄同年台安。

859. 致陈湜十一月十三日

祈陈勉留月余，再回籍奔丧。

舫仙尊兄礼次：

顷接公牍，惊悉尊慈太夫人弃养。阁下纯孝性成，终鲜兄弟，哀毁自难言喻。窀穸大事，并无次丁料理，回籍奔丧，自是天理人情之至。鄙人岂忍拂人至性？惟运漕系前敌要区，李、萧二镇，战守或尚可恃，至于调和诸将，审度机宜，实非所长。设一旦贼氛环逼，不过数日，必且号令不一，举措慌乱。盖其智计不能超诸将之上，则其号令断不为诸将所服。运漕若有疏失，则东关、无为亦皆可危，关系极大。不得已求阁下勉留月余，在此度岁。国藩一面催沅甫年内来皖，一面嘱澄侯往尊府代为经理。不情之请，实因大局所关，务望从权少待，至恳！即问孝履。

860. 复庆正轩十一月十三日

此间军事尚为得手，然须添募新军乃能进剿。已奏明左军援浙，鲍军由池州进剿青阳，规取宁国。

正轩尊兄大人阁下：

顷奉惠函，知前泐复书尚未得达左右。敬惟勋高柱石，绩懋封圻。玉节起行，慰两浙云霓之望；金铙奏捷，纾九重宵旰之廑。引睇鸿猷，曷胜企祷！

此间军事，自攻复安庆后，连克池州、铜陵、舒、桐、庐、为各城，夺回运漕、东关、三河等要隘，尚未〔为〕得手。惟新复地方在在紧要，分守之处太多，必须添募新军乃能进剿。

频闻浙江警报，寝馈难安。该逆窜陷金、严，分犯杭、绍，绍旋不守，杭复濒危。宁波纵有饷项，而绍兴、萧兴〔山〕处处阻隔。李道虽由尊处拨饷接济，催其转战而前，闻亦阻于龙游，未能越救杭垣。幸雄师业已分路进发，阁下亲临督剿，当有转机。弟处奏明左寺堂援浙，并备牍咨催起行。鲍镇一军现由池州进剿青阳，规取宁国。宁国距杭州不过三百里，如果鲍镇军威大振，则可以坚杭人固守之志，即可以掣贼匪回救之势，不必真接杭城而后为救援也。左帅由信、衢东下，其势较顺。第程途太远，隔贼太多，不知赶得及否？专肃驰复。敬请勋安。统惟亮察，不备。愚弟顿首

861. 复桂超万十一月十三日

皖中吴、姚二姓，当择其尤为民害者诛锄一二，以儆其余。此间军事颇称得手，惟无余力可以进剿。

丹铭尊兄大人阁下：

两奉手书，敬悉一切。即谂动履康愉，纂著闳富，至以为慰。

池郡甫经克复，必须休息数月，始可渐还旧观。台旌远赐海峤，未能遽谋返棹，旅怀伊郁，不言可知。乃复关心时事，闿直胪陈，足征谋猷素裕，匡济为怀。皇甫、袁某现俱不在。皖中吴、姚二姓，择其尤为民害者，自当诛锄一二，以儆其余。润帅于八月二十六弃世。人琴之盛〔感〕，岂胜悲怆！来书未悉，尚欲通问，闻之定为失声也。

此间军事，自八、九月以来，连克府、州、县城七处，夺回运漕、东关、三河等要隘，颇称得手。惟处处设防，别无余力可以进剿。鲍军门由池州进攻青阳，便可乘胜规取宁郡，冀以分掣浙贼之势。浙事日棘，时切杞忧。

令侄孙在营如常，知念具告。顺候履祺，诸希心照。不一。

862. 复贺竹生十一月十三日

告自攻复安庆后，接连克州夺隘，军事颇称得手。

竹生尊兄大人阁下：

顷奉惠书，借谂文祺馨逸，潭第迪祥，至以为慰。乐器承已清理，邱、李两君业经东下，想把晤在即矣。

此间自攻复安庆后，连克七城，并夺回运漕 [1] 、东关、三河等要隘，颇称得手。惟处处设防，别无余力可以进剿。鲍军门由池州进攻青阳，便可乘胜规取宁郡，冀以分掣浙贼之势。浙事日棘，时切杞忧。令嗣在营如常，知念具告。顺候履绥。诸希心照，不一。

愚弟曾国藩顿首

[1] 此件原稿自此至“时切杞忧”作“并夺回运漕云云，同上桂稿”。

863. 复何应祺十一月十三日

赞何才华逴跞，勉其蓄晖宏概。

镜海尊兄大人足下：

契阔谭宴，鹒蟋改音。展视来笺，衋与笑会。

足下才本逴铄〔跞〕，笔亦倜傥。骋辞则飞泉坌涌，溢气则秋飙迅发。路粹、严象，宜与为比。曩者周旋，为时匪暂。薄有镌裁，遂自引去。徒以馨馐洁膳，循陔采兰。笃天亲之性，守遥涉之诫。芥驷屣乘，栖衡乐泌。士各有志，岂合絷维？且新息大器，仰视鸢跕。文叔出兵，辄为发白。军事危险，诚如所论。获归枌榆，潜精典籍。履坦贞吉，亮愉遂初。揆此两端，遂尔暌隔。道路之言，不揣本末。谓有轩轾，不承权舆。将罢餐钱，几等涸辙。初闻此耗，恻然动怀；既而思之，焉知非福？

夫瑾瑜不掩微瑕，“美疢不如恶石”。好尽之累，气矜之隆，傲岸易颓，狂泉速涸。似闻春夏之际，岛夷来宾好奋朱亥之椎，几启鬼方之衅。时流疑惧，职此之由，仆与足下曾何芥蒂？然莫邪百炼，始化绕指；卞和屡刖，方重连城。果怵口之铄金，遂修德而比玉，是悠悠者大有造于足下也。

且夫蘧瑗知非，已在中岁；卫武悔过，亦届耄年。而足下初日方升，0596-01 云未晚。拳拳服膺，择乎中庸；翼翼小心，聿怀多福。将折节自爱，从陆机以游；讵观过知仁，乏吴椽之誉乎？勉蓄光晖，终宏节概。辄布鄙意，聊祛所惑。惟希省览，不宣。

864. 复厉云官十一月十三日

议核减盐厘及裁撤转运局诸事。

伯符仁兄大人阁下：

月初奉复一函，亮尘清览。顷间载荷惠缄，敬悉一切。借谂政通人和，荣问庥畅，至以为慰。

函开各条，筹画周详。如核减盐厘一节，系为体恤商情，俾无窒碍起见，尚属可行。但敝营暨东征水师共议定七文半之数，须在安庆交纳，以便就近接济饷需。俟详文到日，即行批准。

转运局既无应办事件，自可径裁，亦无庸归并粮台，由尊处禀撤可也。湘新后营、强中营弁勇名册，已札饬催办矣。至江北盐法、吏治各情形，早有所闻。如空设局，造端宏大，物议方滋。亟应总挈全局，截断众流。政不出于多门，利方归于一孔。惟目下正筹进兵，规取宁郡，以固全皖而图吴、越，必须在上游调度，不能遽赴淮、扬。此中权衡，想阁下必能洞鉴也。专此。复颂勋祺。统希台鉴，不宣。

愚弟曾国藩顿首

865. 复饶廷选十一月十三日

此间军事颇称得手，然无游兵可以驰剿他处。已奏明左军援剿浙江，鲍军进剿青阳。希详示浙江现在情形。

枚臣尊兄大人阁下：

顷间接到九月二十三日手书，荩忱溢于楮墨。并谂驻守暨、阳，匝月劳勚，钦佩之至。承示全浙情形，谓当东清金华，西克严郡，以卫江右而固皖南，诚为至愿。

此间自攻复安庆后，连克池州、铜陵、舒、桐、庐、为各城，并夺回运漕、东关、三河等处要隘，颇称得手。惟新复地方在在紧要，分守之处太多，更无游兵可以驰剿他处。此敝部之在江北者也。其在江南岸者，除徽、休、祁门防兵万难抽调外，惟左、鲍两军尚可越境远剿。顷已奏明左寺堂援剿浙江。惟渠现驻广信，距杭太远，隔贼太多，不知赶得及否？鲍镇进剿青阳，规取宁国。如宁国得手，则可坚杭人固守之志，即可掣贼匪回顾之势，大局或有转机。现在情形何似，仍希详示为荷。复请勋安。附完大柬，不备。

愚弟顿首

866. 复刘于浔十一月十三日

皖省军事颇顺，惟杭省频危。已奏明左宗棠援浙，并令鲍军进取宁国，冀掣浙敌之势。

养素尊兄同年大人阁下：

冬月初吉接奉手书，敬谂记名御屏，即日陈臬。口碑遍德，久练四奇四正之兵；肺石达穷，更晰五罚五刑之律。荷丹毫之优注，信青眼之能符。引睇升华，允如豫颂。

敝处自秋涉冬，事机颇顺。下资群力，上赖天威，屡克郡县，兼夺关隘。惟分守之处太多，添募之勇未集，饷糈亦绌，进剿尚稽。频闻该逆窜陷金、严，绍兴不守，杭省濒危。已奏明左寺堂援浙，并令鲍军规取宁国，冀掣浙贼之势。杭城若能坚守待援，尚有转机。大局攸关，曷胜焦灼。知念具告。复贺升祺。附璧衔柬，不备。

年愚弟曾国藩顿首

867. 复胡镛 [1] 十一月十三日

此间军事颇顺，惟兵单饷绌，进剿尚稽。杭省濒危，已奏明左军援浙，并令鲍军规取宁国。

听泉尊兄老公祖大人阁下：

前奉惠函，尚稽裁答。顷接手书，猥以晋秩宫衔，远蒙祓饰，雒诵增惭。借谂政清湘水，福照枌乡。鹿毂宣勤，裕猷为于东局；鱼庭莅治，歌乐只于南山。即卜真除，允符鄙颂。

敝处自秋涉冬 [2] ，事机颇顺。下资群力，上赖天威，屡克郡县，兼夺关隘。惟分守之处太多，添募之军未集，饷糈亦绌，进剿尚稽。频闻该逆窜陷金、严，绍兴不守，杭省濒危。已奏明左寺堂援浙，并令鲍军规取宁国，冀掣浙贼之势。杭城若能坚守待援，尚有转机。大局攸关，曷胜焦灼。知念附告。复请升安。虔璧谦柬，不备。

年愚弟曾国藩顿首

[1] 此件原稿有眉批“仍添四六句乃为谦雅”字样。

[2] 自此至“复请升安”，原作“敝处自秋涉冬云云，同上刘养素稿”。

868. 复左宗棠十一月十六日

左军救援浙江，仍不能不兼顾江西，援浙保江，二者不可得兼，日夜焦思，殊乏善策。张未到之前，求无轻调徽兵，无遽撤婺防。

季高仁兄大人阁下：

梁宝田来，接公牍。知前银二万业已解信，又景镇厘金少旺，稍以为慰。

浙事近日何如？实深忧灼。昨奉廷寄谕旨，谬以鄙人兼办浙江军务。位太高，权太重，虚望太隆，才智太短，殆无不颠蹶之理。即日当具折谨辞，而推阁下督办浙江军务。朝廷恐国藩不兼辖浙之名，则必留贵部雄师以自固，而不复谋及浙事，其用心亦良苦。实则阁下久以援浙为己任，即鄙人稍具天良，亦岂敢置浙事于度外？所最苦者，江西民力已竭，兵力太弱，贵部救援浙江，仍不能不兼顾江西。以大局言之，江西有事则必波累两湖；以私情言之，江西被扰则弟与兄之饷源立竭。此时阁下虽实授浙抚，犹不能不保江西；亦若希庵授皖抚，不能不保湖北也。而尊处兵勇只有此数，援浙保江，二者不可得兼。日夜焦思，殊乏善策。阁下智略远过于弟，敬求卓裁，迅示一切。一面建纛遄发，救杭城倒悬之急；一面另筹劲旅，固江西东北之防。至恳！至祷！

凯章一军，奏明归阁下调度，惟目下不可调动。盖徽、祁万山之中，我守之，则可以通敝处与尊处之气，可以固景镇与湖口之防；贼得之，则隔我三面之气，阻我进兵之路，利害甚巨。凯章未到之前，求阁下无轻调徽兵，无遽撤婺防也。

此间近状平安。三河复后，闻庐州贼亦有遁意，想系弃江北而全吞苏、浙。春霆因雨尚未进兵。楚师不到宁国，浙贼更无顾忌，思之忧悸。顺请台安。

869. 致李续宜十一月十六日

目下兵力未足，饷项未充，楚师但能防苗，不能剿苗。奉旨令兼办浙江军务，已即日具疏辞谢，而荐左督办。

希庵仁弟亲家大人阁下：

久未接惠缄，不审贵体已复元否？至以为系。

苗练之事，十月十六日、二十日两次寄谕，此间甫于昨日奉到。谕中询及应剿应抚。鄙意复奏，陈其必应剿办，断不可抚。目下兵力未足，饷项未充，楚师但能防苗，不能剿苗。俟克复庐州后，即当力除苗党，以慑群丑。不知揆帅与阁下卓裁何如？如以为可，则请揆帅主稿，四衔复奏；或揆帅与阁下合具一疏，国藩与雪琴合具一疏，敬求示复。此间亦即日咨函商之揆帅也。

浙事糜烂，奉旨令国藩兼办浙江军务。位太高，权太重，虚望太隆，才略太短，殆无不颠蹶之理。即日具疏辞谢，而荐左帅督办浙江军务。果当理否？特此奉商。

润帅家事，便中乞示一二。顺问台安。不尽千一。

870. 致郭崑焘十一月十六日

此间敌势稍衰，惟浙事日棘。朝廷令兼辖浙江军务，即日当具疏辞谢，而荐左专任。张位置之道似不甚妥。崔已在沅甫营中当差。若川中军事速了，当可修明吏治。

意城仁弟亲家大人阁下：

前接十月初一、初三日两次惠缄，稍稽裁复。比审兴居安吉为慰。

此间军事，自克复运漕、东关后，贼势稍衰。初六日，三河之贼宵遁。或疑江北之贼将弃庐州、巢县而尽归南岸，殆亦有因。惟浙事日棘，绍兴、萧山失陷，杭州粮路已断。朝廷命季帅督办浙江军务，而令国藩兼辖。体制太隆，权位太重，虚望太盛，才略太短，颠蹶之患，不卜可知。即日当具疏辞谢，而荐季翁专任浙事。惟渠部人数过少，外而援浙，内而保江，殊难兼顾。江西积疲，本已不堪再扰，且一入江境，两湖并受波累。此事势之最可虞者，而奏牍不敢尽言也。

张石帅位置之道似不甚妥。镇、扬一江之隔，有巴、都两将军对峙。二城军事固不合更参一席，盬事则袁、李、薛、王、乔、金诸公迭为主盟，团事则晏、庞二公各开幕府。若以石帅攘臂其间，非主非客，万难措手。顷闻石帅内召，或当入参密勿，否则外间借重此才，为地甚多，要非督抚不足溷之也。

崔世兄已在沅甫营中当差，足慰绮廑。霞仙一飞冲天，较李、彭诸公尤为破格。若川中军事速了，当可修明吏治。此间则毕生与兵事终始，吏治抛荒已极，可愧可叹。

筠仙亲家比来省垣否？前周弢甫寄去一缄，曾注明“学王小二过年”，已入览否？世变方滋，惟有“涿州撕状”、“王二过年”两法。尚是，一了百了；非是，则宁堪其苦恼耶？复问台安。诸希心鉴，不尽。

871. 致官文十一月十七日

苗逆宜剿而不宜抚，楚师宜先庐州而后寿州。拟奏明听从彭辞去巡抚，仍带水师；李仍任皖抚，彭改调鄂抚。朝廷令兼办浙江军务，即日当具折辞谢，而荐左督办，求于便中附奏及之。

秀峰宫太保中堂大公祖阁下：

日未奉问，伏想勋福臻绥。连接寄谕，似朝廷有绝大处分，尚未得见明文。鄂中已有十月中旬邸钞否？敬求示及。兹有要事数件，密函奉商如左：

一，十月二十三日，寄谕问苗练应剿应抚，彭玉麟能否赴颍、寿，曾国荃能否赴滁、全，自应即日复奏。鄙意此时楚师之力，但能防苗，不能剿苗。苗沛霖罪大恶极，必应剿灭，万无抚理。目下姑置之不议不论之列。俟李、多二军将庐州克复，和州、含山一律肃清，桐、舒一路，鄂省无须设防，然后移兵剿苗，势顺而易。盖苗与诸捻为积仇，但患其与发匪勾结，不患其与捻匪联络也。应请阁下主稿，会弟与彭、李四衔复奏，备陈苗逆宜剿而不宜抚，楚师宜先庐州而后寿州。是否有当？敬候卓裁。敝处已另备咨牍奉商矣。

一，雪琴专差具奏辞皖抚一席，目下道途多梗，不知何日始奉朱批。渠方以辞谢后即可不问皖事，而朝廷已以皖中兵事责之矣。雪琴之辞皖抚，弟所以不再三阻止者，以私衷言之，渠久带水师，较有把握，若骤改陆路，招集新兵，恐致败挫，后功难图，前名易损；若不改陆路，断无长在船上为巡抚之理。以公事言之，长江上下数千里，水师船只近千号，非厚庵一人所能照料。万一贼匪再回窜江、鄂，杨、彭二公宜以一人驻湖北上游，以一人驻安庆下游，鄙意亦不欲雪琴去水而改陆。拟奏明听从雪琴辞去巡抚，仍带水师，以后但用巡抚体制专折奏事，却不办陆路军务，庶责任稍轻，公私两益。

一，希公九月十二之折，辞鄂而仍就皖抚，不知近奉谕旨否？前旨令希仍驻鄂、皖之交，弟意以为不如从希之请，实授皖抚较为顺手。盖目下剿庐州，将来剿苗逆，办两路之转运、夫船，收皖属之丁漕、捐厘，皆须实任皖抚，呼应方灵。前此润帅费尽气力，尚多掣肘，希帅未入皖境，更难办矣。弟拟奏请希庵仍任皖抚，雪琴改调鄂抚。希庵一入桐、舒、霍、六，便可接受皖抚之篆；雪琴仍驻水营，但食鄂抚之廉，不接鄂抚之篆，请旨于唐、阎两司中派一人署理抚篆，而阁下总其成。鄙见如此，请阁下与希帅密商示复。弟专疏具奏，不会尊衔，但云函商相同而已。

一，接十月十八日谕旨，令弟兼办浙江军务，有“节制四省”字样。位太高，权太重，才太短，时太艰，皇悚之至！即日当具折辞谢，而荐左帅督办浙江军务。恐朝廷疑我畏难推诿，求阁下于便中附奏及之，言曾某不必有兼辖之名，自不敢存畛域之见，必当竭力谋浙等语。旁敲侧击，胜于弟之自陈矣。我楚军之所以尚足自立者，全在不争权势，不妒功名。若弟权势太盛，泰然居之而不疑，则将来暗启人之争心、妒心而不觉。弟拟再三辞谢，得请而后已。弟与阁下均居崇高之地，总以维持风气为先务。以后弟有大过，敬求俯赐箴规；兄有小失，弟亦必效献替。聊布区区，诸惟心鉴。敬请台安。

此缄或请与希庵亲家、义渠仁弟、丹初同年密商示复，但不宜传播太广。至恳至祷！

872. 复多隆阿十一月十八日

请就近调度庐江、三河两处防兵。告杨辅清、陈玉成屯踞乌沙之说不确。令振字、开字两营搬至三河。

礼堂尊兄大人阁下：

接十四日复示，具悉一切。

台旌已至舒城，想庐郡之贼必畏忌不出，或不至再窜三河，慰甚。

庐江、三河两处防兵，已咨请尊处就近节制调度，亮经接到。诸费清神，嗣后弟不复兼顾该处矣。

伪辅王踞乌沙一带，此说似不甚确。敝处屡次探报，伪辅王实于九月回踞南岸宁国府。即狗逆屯踞乌沙，亦均可疑。此时庐郡北路并无大枝官兵，何防之有？若专防楚师，则狗逆必踞郡城矣。

振字、开字两营米粮、子药，闻足敷正月之粮，应令其即由庐江搬至三河；庐江应须米粮，即由敝处陆续解去。胡宫保仙逝以后，贵军转运一切尚顺手否？如不甚应手，请即示及，弟当代为照料。

苗练断非真心投诚。顷接蒋之纯一禀，抄呈台览。即请勋安。

873. 复左宗棠十一月十八日

请即日建纛遄发援浙，率六千精锐以行，无以人少为虑。钱漕减征一案，渗漏良多，明年当熟商润色补救自下而上之法。

季高仁兄大人阁下：

十八日接初十惠缄，敬悉一切。

宁波无恙，杭州解围，为之少慰。忠逆党虽多而不善战，侍逆党虽悍而不耐久，杭城应无他虞。惟骄兵悍将遍布两浙，雄师若久不赴援，恐再蹈苏州故辙，将有开门揖盗之日。应请即日建纛遄发，率六千精锐以行，留稍劣之营驻广、玉一带，以保后路而藩江西。贼终年扰浙而不能破杭，亦少疲矣。以公之整，乘贼之疲，野战必可大捷，愿公无以人少为虑。

屈、段、王、顾各军会印咨札，近日当已接到。河南为群捻所梗，驲路改由陕西。尊处专衔奏事一疏，恐须来年乃奉朱批。昨已咨请阁下即日自行具奏，朝廷命公节制浙江提镇，岂有管提镇而不专奏之理？慎固美德；慎而无礼，亦不可也。

钱漕减征一案，渗漏良多，今岁只可不论不议。明年润色补救，当就阁下熟商自下而上之法。江、浙七郡民困久矣，润帅亦曾以此相期。如苏、常果有来复之日，行以兹事累左右耳。

七、八月折差均尚未回，明日即专弁赍折封各件，并将款式寄呈二三，次后新折套等再奉赠也。顺问台安。

874. 复高延绶十一月十八日

官军距金陵只二百里，然未克东下。浙事日棘，已奏明左军援浙，并令鲍规取宁国，冀为杭省声援。

小邨尊兄大人阁下：

仲冬上浣，接展惠缄。借谂一麾出守，式焕新猷。本阆苑之群仙，想见文章元、白；由农曹而典郡，定看治谱龚、黄。引睇矞晖，载忻载颂。

吉安地接抚州，现有陈镇各军水陆驻扎，可臻安谧。此间自克安庆后，又攻克池州、铜陵、庐江、无为、桐、舒各城，兼夺回运漕、东关、三河各隘，事机颇顺。我军距金陵只二百里，以地广兵单，处处设防，未克长驱东下。已令九舍弟回湘添募数千人，以新勇换出防兵，再图进剿。

浙事日棘，金华、严州、绍兴、萧山、兰溪先后失陷，富阳、桐庐一带蔓延尤甚。宁波饷项为绍兴之贼所阻，衢州大军为兰、严之贼所隔，杭城岌岌可危。已奏明左寺堂移师援浙，并令鲍军规取宁国，冀为杭省声援，即以防皖贼窥伺饶州也。知念附闻。敬璧谦版，复颂升祺。不备。愚弟曾国藩顿首。

875. 复唐逢辰十一月十八日

皖事颇顺，然兵单饷绌，未克东下，已令曾国荃回湘募勇，再图进剿。浙事日棘，已奏明左军援浙，并令鲍军规取宁国，冀为杭省声援。

萍洲老公祖大人：

顷奉惠书，猥以忝加宫衔，远蒙藻饰。屡膺非分，惭悚奚如。敬谂升祺茂介，履祉绥愉。衡岫开云，秩名山于朱鸟；銮坡渥泽，承温诏于紫鸾。引睇矞晖，良深忻颂。

敝处自克安庆后 [1] ，又攻克池州、铜陵、庐江、无为、桐、舒各城，兼夺回运漕、东关、三河各隘，事机颇顺。我军距金陵只二百里，以地广兵单，处处设防，未克长驱东下。已令九舍弟回湘添募数千人，以新勇换出防兵，再图进剿。

浙事日棘，金华、严州、绍兴、萧山、兰溪先后失陷，富阳、桐庐一带蔓延尤甚。宁波饷项为绍兴之贼所阻，衢州大军为兰、严之贼所隔，杭城岌岌可危。已奏明左寺堂移师援浙，并令鲍军规取宁国，冀为杭省声援，即以防皖贼窥伺江西也。知念附闻。复请升安。虔璧谦柬，不备。治愚弟曾国藩顿首。

[1] 原件从此处至“即以防皖贼窥伺江西也”间仅“云云同上”四字。

876. 复弓嵩保十一月十八日

皖事尚顺，惟募军未集，饷糈亦绌，进剿尚稽。浙事日棘，已奏明左军援浙，并令鲍军规取宁国。

筱芗尊兄同年阁下：

冬月中旬接展来翰，猥以晋秩宫衔，远劳祓饰，雒诵增惭。借谂摄篆东乡，政祺茂介。虽廿年制锦，久滞莺迁；而百里鸣琴，即看骥展。引詹矞霭，欣慰奚如！

此间自秋涉冬，事机颇顺，屡克郡县，兼夺关隘。惟分守之处太多，添募之军未集，饷糈亦绌，进剿尚稽。

浙事日棘，频闻逆陷金、严，绍兴不守，杭省濒危。已奏明左寺堂援浙，并令鲍军规取宁国，以掣浙贼之势。杭城若能坚守待援，尚有转机。大局攸关，曷胜焦灼！顺复。即颂升祺。敬璧，不备。年愚弟曾国藩顿首。

877. 复姚体备十一月十八日

转运各事，责成李办理。朱出岭后，江军全部移驻祁门，无庸分兵留守黟县。张军扼守徽城，断难轻动。当以湘营遥控东南，不能更为游击之师。

秋浦尊兄年大人阁下：

日前手复数行，计达雅览。顷接十四日来函，具聆壹是。

朱镇初拟出羊栈岭，现改由大洪岭，亦无不可。转运各事，即责成李令办理。张令现令随营，务须详细察看。民社之任尚待商酌。石埭杨、陈诸君子向余求贤父母，殊愧无以应之。

朱镇出岭后，江军门全部移驻祁门，无庸分兵留守黟县。盖黟县无形势可恃，虽有疏失，贼亦不能久踞。但令祁、休两处静守十日，漠然不动，黟贼必退矣。祁门天险，易守而难攻，倘有疏失，则徽、休兵无退路，所关极大。故鄙意始终舍黟而守祁。阁下阅历较浅，可不必固争也。至张协一军扼守徽城，断难轻动，更不必令其出哨。现闻浙江有解围之信，深恐逆股回窜。徽、歙与淳、昌接壤，当以湘营遥控东南，不能更为西路游击之师。连日雨雪，春霆未克进兵，晴霁即当拔营。俟霆营克青阳后，朱军再行出岭尚不为迟。

以后公事信件必候回音者，祈改用夹单，以便批发。泐此布复。并颂台安。不尽。

878. 复江长贵十一月十八日

祈鼎力维持祁门防务。浙事日坏，杭垣似难幸全。鲍攻青阳，冀牵掣浙中敌势，舍此更无援浙之策。

良臣尊兄大人阁下：

前复两函，计当次第彻览。顷接来翰，借谂徽防安堵，至以为慰。

春霆久经渡江，尚未行抵池州。将来朱镇出岭后，祁门防务，全仗鼎力维持。

浙事日坏，杭垣四面被困，似难幸全。前据徽营探报，谓杭州官兵每战必胜，但得米粮充足，当可坚守待援。敝处奏请左寺堂援浙，庆制帅亦将到衢，不识两军驰救得及否？春霆进攻青阳，原冀速抵宁国，以牵掣浙中贼势。惟闻青阳、南陵、泾县等处，群贼环聚，必待节节攻剿，深恐旷日持久，终于浙事无济。然舍此亦更无援浙之策。

周军门哲嗣既已南来，俟克宁国后，寻觅忠骸，妥为送归。

三河之贼于初六日倾巢遁去，不知与庐郡贼目不和耶？抑别有诡计耶？若果穷蹙溃散，则庐贼亦必无固志。庐郡早复，则北岸兵力可分拨南岸矣。泐止。复颂勋安。诸惟心照，不尽。

879. 复李宗焘十一月十九日

皖省连克郡县，事机颇顺，惟地广兵单，已令曾国荃添募湘勇。浙事日棘，已奏明左军援浙，并令鲍军规取宁国，冀为杭省声援。

午珊尊兄大人阁下：

仲冬望日接展惠书，猥以忝加宫衔，远蒙藻饰。屡膺非分，惭悚奚如！敬谂政祺茂介，动履绥愉。庭悬不食之鱼，辉生绯袋；楼有飞来之鹤，衔到紫纶。引睇矞晖，良深忭颂。

此间自克安庆后，又攻克池州、铜陵、庐江、无为、桐、舒各城，兼夺回运漕、东关、三河各要隘，事机颇顺。以地广兵单，处处设防，未克长驱东下。已令九舍弟回湘添募数千人，俟以新勇换出防兵，再图进剿。

浙事日棘，金华、严州、绍兴、萧山、兰溪先后失陷，富阳、桐庐一带蔓延尤甚，杭城岌岌可危。已奏明左寺堂移师援浙，并令鲍军规取宁国，冀为杭省声援。知念附闻。敬璧谦版，复颂升安。不备。

年愚弟曾国藩顿首

880. 复周汝筠十一月十九日

皖事颇顺，惟兵单饷绌，进剿尚稽。浙事日棘，已奏明左军援浙，并令鲍军进规宁国。

念慈尊兄大人阁下：

顷接来翰，猥以晋秩宫衔，远劳祓饰，雒诵增惭。借谂动履康愉，政祺茂介。裕龚黄之治绩，兼谱弦歌；莅畿赤之繁区，眴膺纶0611-01 。引詹矞霭，忭颂奚如！

此间自秋涉冬，事机颇顺。屡克郡县，兼夺关隘。惟分守之处太多，添募之军未集，饷糈亦绌，进剿尚稽。

浙事日棘，频闻逆陷金、严，绍兴不守，杭省濒危。已奏明左寺堂援浙，并令鲍军规取宁国，以掣浙贼之势。杭城若能坚守待援，尚有转机。知念附达。复颂升祺。惟希恒照，不备。

愚弟曾国藩顿首

881. 复李桓十一月二十日

信州漕项另具公牍奉达，粮台保单即当酌核汇奏。已具疏力辞兼辖浙江职事。杭围已解，宁波无恙，三河之敌逃遁。

黼堂尊兄大人阁下：

十八日接十二来函，具悉一切。

信州漕项另具公牍奉达。彼时因左帅一函慨然应允，遂忘漕项之上为禁脔，下为私橐，疏阔殊甚。粮台保单即当酌核汇奏。

左帅奉命办理浙江军务，提镇以下均归调遣，自不能不投袂遄征。弟已再三函恳，请其步步顾定江西。惟只此兵力，援浙顾江，二者不可得兼，殊深焦灼！弟亦奉命兼辖浙江。位太高，权太重，虚誉太隆，才略太短，恐遂陨越，以蹈大戾，即日具疏力辞，浙江军务专归左帅督办。渠本有长驾远驭之才，无须敝处更着蛇足也。

昨闻杭围已解，宁波无恙。忠、侍各逆久顿坚城之下，谅亦不能更肆猖獗。三河之贼于初六日倾巢溃遁，从此进规庐郡较为得势。知念附陈。泐此布复，并颂台安。不尽。

882. 复杨春樵十一月二十日

五月以后，剿办尚称得手，以地广兵单，饷项亦绌，未克直趋金陵。浙省危急，已奏请左军赴援，又派鲍军进剿宁国。

春樵尊兄年大人阁下：

顷接惠书，备承远注。即审勋猷丕著，禔祉蕃膺，沛闿泽于五凉，襜帷望重；承0612-01 恩于九陛，珠0611-01 褒荣。引睇矞晖，良殷臆颂。

弟督师江介，谬典军符，时局艰难，深虞陨越。自去冬至今夏，常有十余万贼环绕祁门三面，几于无日不战，无路不梗。五月以后，克复徽州、安庆、池州三府，铜陵、庐江、桐城、舒城、无为五州县及东关、运漕、三河各要隘。剿办尚称得手。以地广兵单，饷项亦绌，未克直趋金陵。现因浙省危急，奏请左寺堂赴援，又派鲍镇一军进剿宁国，以牵掣浙中贼势，未审能拯此厄危否，知念并陈。专此布复。顺颂台安。祗完谦版，不尽。

883. 复钟峻十一月二十日

贺钟荣膺蜀西观察。告三河克复，庐郡可图，杭围已解，宁波无恙。

仲山尊兄大人阁下：

小春月杪接展惠书，借悉尊恙渐次就痊，嗣闻荣膺简命，观察蜀西。锦水宣风，乐职晋中和之颂；卿云出岫，为霖觇闿泽之施。引睇英晖，良殷倾跂。

弟督师江介，谬典军符。入冬以来，各防尚称平顺。本月初六日克复三河，从此进攻庐郡较为得势。浙省贼氛甚炽，曾经奏请左寺堂援浙，并屡次函催进兵。又派鲍春霆一军进攻青阳，规复宁国，以牵掣浙中贼势。宁国距浙省只三百里，若能得手，不难卷甲疾趋，为出奇掩袭之计。顷闻杭围已解，宁波无恙，或者危而复安，则东南大局之幸也。

令郎新占勿药，尚宜安心调摄。泐此布复。顺颂台安。并缴谦版，不尽。

884. 复周宽世 [1] 十一月二十日

寇尚未深，宜会商诸军遏诸境外。此间以地广兵单，不敷分布，特令曾国荃回湘募勇。浙江敌氛甚炽，幸宁波尚存，省城解围。

厚斋军门大人阁下：

冬至前四日接读惠书，具悉湘省军情。川匪既图窥伺，石逆又将外窜，阁下重膺阃寄，筹剿筹防，深为荩虑。现在寇尚未深，宜会商诸军遏诸境外。两路势难并进，或用季梁舍左攻右之谋，仿孙子上驷中驷之意，斟酌机宜，先所当务。一处获胜，不难迎刃以解。惟冀露布早传，非特梓乡蒙福，邻省亦荷大云远荫之庥矣。

此间自克安庆后，又克池州、铜陵、无为、桐、舒各城及东关、运漕、三河各要隘。以地广兵单，不敷分布，特令九舍弟回籍募勇，俟其到营，即当合谋东下。

浙江贼氛甚炽，萧山、绍兴、诸暨、嵊县均经失陷，所幸宁波尚存，省城解围。敝处奏请左寺堂援浙，又拨鲍镇一军进图宁国，以牵掣浙中贼势，或可转危为安也。泐此。复颂台祺。并缴谦版，诸惟心鉴。

[1] 周宽世，字厚斋，湖南湘乡人。时任湖南提督。

885. 复涂心畲十一月二十日

湘省边防甚为吃紧。已令曾国荃回湘募勇，借资进剿。捻军之患日深。曹雨生当妥为位置。

心畲年兄阁下：

小春月杪接展手书，借悉履祉康愉，祥琴在即。云衢逵路，倾企良深。

比闻川匪逼近龙山，石逆扰及绥宁，湘省边防甚为吃紧。惟冀遏诸境外，不令蔓延，匪特梓乡蒙福，即江西亦受赐无量。

此间自克安庆后，又克池州、铜陵、无为、桐、舒各城，及东关、运漕、三河各隘口。以地广兵单，不敷分布，特令九舍弟回籍添募六千人。俟其到营，以新勇换出防兵，借资进剿。

东省捻匪屡经僧邸击败，豫省捻匪亦经严中丞痛剿。无如丑类众多，蚁聚蜂屯，随扑随起。各处豪猾又复乘间为奸，以故北路未得大通。敝处秋初折差历今已逾四月，尚未回营，不知其如何绕道。将来捻匪之患更甚于发匪也。

承荐曹氏雨生，即当妥为位置。西垣则安省人员资望最深，尤以倚重。泐此布复。顺问台祉。不尽。

886. 复王际田 [1] 十一月二十日

嘉千里相投，冀有以相策。此间军事，八月以来差称得手，惟地广兵单，不克乘势东下。

际田尊兄年大人阁下：

仲冬朔日接九月手书，特以“雁序”之亲，来备“兔罝”之选。同袍同泽，嘉千里之相投；难弟难兄，睹一门之竞爽。弟背嵬未练，指画多疏，铃阁不过数人，深惭羊传管库，能延多士，尤愧赵文。

八月以来，克复安、池两府，无为、铜陵、庐江、桐城、舒城各州县，差称得手。惟地广兵单，处处设防，不克乘势东下。而群贼蚁聚于浙中，有苗0616-01 生于淮上。四方多故，补救无由。知爱如君，何以策我？肃泐布复。顺候台安。不一。

[1] 原手稿有眉批云：“△事多艰，变幻莫△，信中不可着一得△语，亦不宜过于衰颓。”

887. 致彭玉麟十一月二十日灯下

苗逆、浙事二端，朝廷深以为虑。苗逆宜剿而不宜抚，惟此时楚师之力只能防苗，不能剿苗。两宫垂帘，尽革前弊，已接部文。

雪琴仁弟大人阁下：

久未接惠缄，不审台旆现驻何处，下游水陆平安否？

连日接奉廷寄谕旨甚多，大约北而苗逆，南而浙事二端，朝廷深以为虑。

苗逆之叛，谕旨似以剿抚机宜倚重阁下。前大旆未赴下游时，已接寄谕一次，五日内又有三次寄谕责成阁下，兹专舢板送呈。望阁下即日旋省，专折复奏。鄙意苗逆宜剿而不宜抚，万难再事羁縻；惟此时楚师之力但能防苗，不能剿苗，必俟庐州克复，乃可并力讨苗。已将此议函商官揆帅，请其主稿，会彭、李、曾四衔复奏，不知渠能速奏否？惟公奏之外，阁下似应另有单衔一折，仰慰圣朝殷殷期望之意。伏候卓裁。

任祖文为捻氛所阻，绕道襄阳。本日接其留襄所发禀，恐十一月不能到京原禀寄阅。阁下辞抚之疏未到，朝廷或疑谢恩之太迟。吾悔前此不谏君之专差，而劝令驲递也。

又七月间受遗诏辅政之八人，近闻皇太后怒其专擅，已将前三人正法，余五人逐出枢廷。虽尚未见明文，而两宫垂帘，尽革前弊，则已接部文矣。顺问台安。

888. 致左宗棠十一月二十二日

祁查收奏折封套及部文样稿。

季翁仁兄大人阁下：

兹专人送黄白奏折封套等件奉达，备阁下发报之用。又另包一分以作样子，部文亦寄样稿，均祈查收。

凡所到之府县，皆可借印。折尾声明“系借用某县印信”云云，抑或奏明即用木质关防封发，均请卓裁。顺候台安。

889. 致马恩溥十一月二十二日

祈见惠少许捞沙膏。

顷承借黄绫折并套三分，感荷！感荷！折差两次不归，不知何日始得奉赵。闻尊处有捞沙膏，更祈见惠少许。即请雨农尊兄馆丈大人台安。

890. 复李续宜十一月二十七日

赞李奏稿、告示。思奏请李仍任皖抚。胡奠金以五千为胡氏义塾，正所以维持箴言书院久而不敝。李拟再解书院之千金，可留待他日赠遗赐福。

希庵仁弟亲家大人阁下：

接二十二日惠书并奏稿一件、告示稿一件，而令酬以一、二赞词，谨遵命赞之。一赞曰：疏稿则分肌擘理，诚贯金石；告示则词严义正，字挟风霜，纯是一种正气弥纶其中，故无影响嗫嚅之处。二赞曰：寓刚劲于和平之中，可与曾文节并驾齐驱。昨左季帅寄示《祭润帅文》，余赞之曰：“几欲与韩昌黎、曾文节你道是谁鼎足而三。”所以酬左公者优矣，渥矣！今之酬阁下者足乎？否乎？至前承惠良马，并拟于一、二赞词之外，又加三、四赞之，五、六赞之。因拙作《润帅荩绩》阒然未闻世人一字之赞，人之多吝，余亦何独不吝？宁令此马之抱屈，不愿鄙人之先施也。

雪琴未带陆兵，势不能不辞皖抚一席。皖中群盗纵横，有发、有捻、有苗，非手握马步强兵，不能龛此大乱；非心精力果，不能辨顺逆邪正之幾，明剿抚先后之序。鄙意实思奏请阁下仍任皖抚，驻扎桐、舒一带，或驻扎安庆，常至桐、舒、霍、六等处一行。不特与袁、翁、贾、李交涉事件，可以一一熟商，即筹饷转运诸细节，亦非旦夕函商，不能妥协。前有信寄揆帅，此时复书想已在途。其鄂中吏事、饷事应如何而后可循润帅之旧，尚祈缕示一切。

润帅浅厝花桥，想因山向不利，抑系未得佳壤，姑厝此而另择耶？其奠分二万金，以五千为胡氏义塾，则宗族咸悦，正所以维持箴言书院久而不敝也。此五千金，不知已交现银否？尚祈留心。斯事妥，则无一不妥矣。鲍春霆续致之二千金，舍弟亦将致三四百金，似均可为箴言书院之用。湖南如毛中丞诸公，计亦必有奠仪，均可增助书院膏火。尊处拟再解书院之千金，似可不必，留待他日赠遗赐福可也。

任吾寄梅村作《行状》，嘱作神道碑，义不容辞。而久不作文，艰于构思。

作梅兄已至尊处，甚慰甚慰。顷阅严中丞奏保耆硕二十人，作兄与焉？如奉文进京，则请速来安庆一叙。顺问台安。

891. 复叶兆兰十一月二十八日

苗沛霖断无抚理。拟奏请李、彭分抚皖、鄂。三河敌遁，杭垣解围，宁波无恙，东南大局或可转危为安。

介唐仁弟大人足下：

月初泐复一缄，计当已达雅览。冬至日接霍山来翰，具悉一切。

翁中丞请抚苗逆，前已奉旨允准。近又频奉廷寄，不以翁奏为然，命敝处与官、李、彭诸帅会商应剿应抚。鄙意苗逆断无抚理。

彭帅以客官来办皖事，究恐呼应不灵，拟即奏请李帅抚皖，而调彭帅抚鄂。缘彭帅只有水师，难办陆路之贼，断无中丞专驻船上之理。且渠谢恩折内曾力辞皖抚一席也。

英、霍雕敝之区，转运极为难办，俟李帅到皖，当与面商转运事宜。如霍防布置已定，足下能自来一行更好。

三河之贼于初六日倾巢溃遁，庐州、巢县均尚未复。浙江贼氛甚炽，曾奏请左寺堂赴援，又拨鲍镇一军进规宁国，以牵掣浙中贼势。顷闻杭围已解，宁波无恙，或可转危为安。知念附陈。复候台祺。诸惟心照，不一。

892. 复严树森十一月二十八日

已具疏力辞兼辖浙省职事，并请旨以左宗棠督办浙江军务，令鲍军攻剿青阳，进规宁国。

渭春尊兄大人阁下：

月前曾布一函，缕述近状，亮达典签。顷奉惠书，猥以忝加宫衔，远蒙祓饰，叼窃非分，惭悚奚如！敬维茂绩申圻，0620-01 谟辰告。长治久安之策，露章上达乎宸聪；推贤进士之书，月旦下孚乎人望。回环披诵，钦佩良多。

弟承乏两江，久已绠短堪虞。近奉谕旨，兼辖浙省，尤虑鞭长莫及。念师克在和，事惟求实，谨于二十五日具疏力辞，并请旨以左寺堂督办浙江军务。一面令鲍镇攻剿青阳，进规宁国，冀掣浙贼之势。知关锦系，并以附闻。肃泐布复，敬请勋安。

来示“后学”字样，万不敢当。千祈屏除客气，无过0580-01 谦，不复再施。至祷！至祷！统希亮察，不备。愚弟曾国藩顿首

893. 复官文十一月二十八日

襄、樊捻军远遁，黔阳股敌指日可以肃清。已力辞兼辖浙省事，并请旨以左督办浙军，令鲍攻剿青阳，俟湘新勇来营换防，相机进剿。

秀峰仁兄大公祖大人阁下：

日前曾肃一函，亮登记阁。兹值阳调葭琯，远蒙惠贲兰言，雒诵临风，良殷铭戢。敬维金瓯熙绩，玉节蕃釐。罗二十八宿于胸中，经文纬武；燮三百六旬于掌上，宅揆调元。引睇勋猷，良殷忭颂。

襄、樊捻众业已远窜，黔阳股匪闻经章、武各营兜剿，指日当可肃清，尤深欣盼。

弟承乏两江，已觉绠短堪虞；奉命兼辖浙省，尤虑鞭长莫及。当此东南雕0621-01 ，岂能畛域区分？惟念师克在和，事须求实，谨已恭疏力奏，并请旨以左寺堂督办浙军。一面令鲍镇攻剿青阳，俟得手后，进规宁国，冀掣浙贼之势，而固皖江之防。俟九舍弟募勇来营，换出防兵，相机进剿。备蒙廑询，并以附闻。敬请勋安。统惟亮察，不备。治愚弟曾国藩顿首。

894. 复庆云浦十一月二十八日

已具疏力辞辖浙职事，荐左督办浙军，饬令鲍军掣浙敌势而固皖防。

云浦尊兄大人阁下：

遥睽鹭堠，罕达鸿邮。顷奉惠书，具纫吉语。敬谂恩承三接，政布双江。来旬来宣，焕新猷于召秬；公才公望，重旧德于郇苗。引企卿晖，曷胜忭颂。

弟承乏江介，每切冰兢。近奉谕旨统辖四省。当此东南雕0621-01 ，岂能畛域区分？惟皖境既绠短堪虞，浙省又鞭长莫及。且事须求实，师克在和。是以具疏力辞，并请旨以左寺堂督办浙军。一面令鲍镇攻剿青阳，进规宁国，冀掣贼势而固皖防。俟新军踵集，即拟进剿。知念附达。复请台安。虔璧衔版，不宣。愚弟曾国藩顿首。

895. 复华日新 [1] 十一月二十八日

贺秩晋苏垣，必俟添募湘军，方能进图吴会。

又斋尊兄大人阁下：

京华簪盍，曾觌丰仪。顷奉惠书，欣谂枫陛恩隆，苏垣秩晋，以略省农曹之政绩，奏司马陈臬之勋猷。兹复奉命旬宣，定卜宣勤。岁会军藉，从容储胥陈告。计霓旌之来贲，实鹄望以逾恒。引睇卿晖，奚如忭颂。

弟承乏江介，琭珞如常。自秋涉冬，复城夺隘，事机颇顺，足慰雅怀。惟兵以分守而见单，尚稽进剿。必俟添募湘军，方能进图吴会耳。专泐布复。敬请台安。虔璧衔版，并缴华履。统希亮察，不宣。愚弟曾国藩顿首。

[1] 华日新，字修德，号又斋，江西铅山人。道光二十四年进士，历任户部福建司，湖广司主事，广西司员外郎，陕西司郎中、盐运使，广西右江道员，广西按察使，江苏布政使。

896. 复黄冕十一月二十八日

谢寄丹药及解到协饷三万。已令祝还湘。不能以洋船护运淮盐入楚。闻杭围已解，浙事或有转机。奉命将处理苗逆剿抚事宜。

南坡仁兄大人阁下：

饷船来，接十月底手书二件，丹药一瓶。寄翁痛痒相关，刀圭见惠，深以为感。即日傅着患处，大约治疮最效，治癣少逊。疮之有脓者奏效最神，无脓者难于粘附。

此次贵局解到十月协饷三万，又给舍沅弟二万，冬月、正月饷项并可年内赶解。阁下大力维持，诸君子同心经画，感赖何极！陈令给与回文，咨请酌委之说，前数批委员未曾办过，碍难独示岐异。

祝贡生书法沉着。因营中缺代起疏草之人，而写手现尚不乏，无从位置，有负雅嘱。已薄送赆资，令其还湘。

淮盐运楚，前此薛中丞、金都转欲以洋船护运。弟以和约内本有不准洋商运盐一条，我若引虎入室，彼将垄断独登，未肯附和。今果有包雇搭带之议。江路未通，势难深究。俟克淮、扬后，当力求整顿耳。

浙江贼甚猖獗。萧山、绍兴、诸暨、嵊县先后失陷，省城亦几危殆。左季帅奉命督办浙江军务，提镇以下均归调遣。弟亦奉命兼辖浙江，位太高，权太重，虚誉太隆，才略太短，恐遂陨越以蹈大戾。已于二十五日具疏力辞，请以浙事全归左帅。另拨鲍镇一军进规宁国，稍分浙贼之势。昨闻杭围已解，或者事有转机。

此间于本月初六克复三河，兵力尚单，未能进攻庐郡。

淮上有苗，逆焰方炽。翁中丞养痈贻患，寿城攻陷后，又为之具疏求抚。朝廷初如所请，旋知翁奏不实，命官、李、彭诸帅暨敝处会筹剿抚事宜。贯盈已极，无可姑容。发、捻而外，又增此心腹之患。时局艰难，益形棘手。知爱如君，何以策我？泐此布复。顺请台安。诸惟心鉴，不既。

897. 复江长贵十一月二十八日

祁门天险，所关极大，宜一意舍黟而守祁。闻杭围已解，宁波无恙，浙事或可转危为安。

良臣尊兄大人阁下：

二十二日接十九日手书，具悉壹是。

祁门防务，前经累函奉恳。朱镇出岭后，贵部全驻祁门，无庸分兵移驻黟县。盖黟县无形势可恃，倘有疏失，贼亦不能久踞。但令祁、休两处静守十日，漠然不动，黟贼必退矣。祁门天险，易守而难攻，倘有疏失，则徽、休兵无退路，所关极大，故敝意始终舍黟而守祁。且朱镇出岭，须俟霆营克青阳之后。青阳肃清，大兵进临石埭，贼亦无从内窜，又事之不必过虑者也。峰、礼等营，久经札归鲍军统辖，未便更改。

左寺堂奉命督办浙江军务，提镇以下均归调遣。弟亦奉命兼辖浙省，位太高，权太重，虚誉太隆，才略太短，恐遂陨越以蹈大戾。已于二十五日具疏力辞，以浙事全归左帅。昨闻杭围已解，宁波无恙，或可转危为安耳。泐此。复颂台祺。诸惟心照。

898. 复吴赞成十一月二十八日

皖北安谧，三河收复，兵力尚单，未能长驱东下。浙、淮孔棘，补救无由。

绳甫尊兄大人阁下：

顷接来书，猥以晋秩宫衔，远承藻饰，良增惭悚。即维履祺懋集，升祉0573-01 臻。颂洽筠州，布五鸠之惠政；恩承枫陛，荷双凤之温纶。引睇矞晖，深为倾跂。

弟督师江介，忝领军符，雁序分荣，并邀异数。鹈梁致儆，时切鄙怀。近日皖北各防尚称安谧。本月初六克复三河，从此进规庐郡或易得势。所惜兵力尚单，未能长驱东下。而群贼蚁聚于浙中，有苗0616-01 生于淮上，时艰孔棘，补救无由，殊觉寝馈难安耳。泐此。复颂台祺。不尽。

899. 复文辅卿十一月二十八日

三河克复，进规庐郡或易得手。浙、淮孔艰，补救无由。

辅卿尊兄大人阁下：

仲冬朔日接展来函，猥以晋秩宫衔，远承藻饰，惭悚滋深。即维勋祉增嘉，筹猷茂著。处度支之剧地，摅擘画之长才。引睇清晖，良殷驰系。

弟督师江介，忝领军符，雁序分荣，并邀异数。鹈梁致儆，时切鄙怀。近日皖北各防尚称安谧。本月初六克复三河，从此进规庐郡或易得势。所惜兵力尚单，未能长驱东下。而群贼蚁聚于浙中，有苗0616-01 生于淮上，时艰孔棘，补救无由，殊觉寝馈难安耳。泐此。复颂台祺。不一。

900. 复彭玉麟十一月二十九日

苗逆之事，李续宜已允主稿四衔会奏。彭疏可缓数日再发。

雪琴仁弟大人阁下：

前接复缄，因闻台旆即日返省，故未续布。兹得惠书，明日即可把0626-01 ，欣慰奚似？

苗逆之事，前请官、李主稿，四衔复奏。接希公复书，已允许矣。敝处又有长信与揆帅。请阁下与希公易位而处。计一二日必有回信，尊疏缓数日再发可也。即问台安。

901. 复胜保十一月二十九日

赞胜疏稿义严语要，气和辞婉。告皖、浙军事近况及力辞兼辖浙江军务事。

克斋宫保尊兄大人阁下：

仲冬二十五接读十月惠书，猥以兼辖四省，远承奖饰。屡膺非分，惭悚滋深。同日又准大咨，捧读疏稿，人所不能言者，阁下毅然言之。义严而语要，气和而辞婉，视平日传诵诸大疏，更觉精深。大政高文，均堪千古。即维大纛南下，迭奏肤功，逖听歌铙，至为倾仰。

弟承乏江介，竭力支持，备经艰险。自去冬至今夏，常有十余万贼环绕祁门三面，几于无日不战，无路不梗。入秋以后，攻克安庆省垣，滨江各城先后收复，皖事渐有转机。而浙中逆氛日益猖獗，严州、兰溪、萧山、绍兴均为贼有。最后宁波又陷，武林岌岌不保。曾经奏请左季帅援浙，另拨鲍镇一军进规宁国，以牵浙贼之势。

近奉寄谕，命左帅办理浙江军务，而以鄙人兼辖。位高而才短，力小而任重，深虞陨越，以蹈大戾。已于二十五日具疏力辞，请归左帅督办，以专责成。棉力所及，仍须随时协助。外钞疏稿附阅，想知我者必不以为推诿也。肃此布复。并请台安。诸惟心鉴，不既。

902. 加黄冕片十一月二十九日

本省需饷当随时通融。已函商薛、吴筹银二十万解皖。

正封缄间，又接十一月望日一书，续聆一切。

本省需饷，桑梓敬恭之地，自当随时通融。正、二月之六万能如数速到固好，不能，亦不敢赊望，或留若干供舍沅弟募勇六千之用，均候卓裁。尊处所闻上海关税月计三十万，其实尚不止此。闻常款可四十万，旺月甚或过之。巨款虚糜，殊为可惜。顷已一函商薛中丞、吴方伯筹银二十万，由轮船附解来皖，不知能否允许。

左青士之冢嗣，赵惠甫曾极称之，与阁下所言相符。可请其来营一叙。随宜位置，仰答爱士雅意。

903. 复黄士瀛十二月初二日

皖疆初有起色，浙事日形糜烂。齐、豫捻患未清，淮上苗党方炽。冀惠赐南车，共济时艰。

仙峤老前辈姻大人阁下：

军务旁午，音敬久疏。顷于仲冬月杪奉到惠书，奖饰殷拳，惭悚无量。即维禔躬休鬯，箸祉康愉。望重龙门，世仰聚星之里；仪占鸿陆，人思出岫之云。翘企祥晖，良殷虔颂。

国藩承乏江介，靡善足陈。自去冬至今夏，常有十余万贼环绕祁门三面，几于无日不战，无路不梗。入秋以后，克复省城，又连下濒江郡县。皖疆方有起色，而浙事日形糜烂。严、兰不守，宁、绍继陷，武林孤危于累卵。曾经奏请左季帅赴援。近奉寄谕，左帅督办浙江军务，而命鄙人兼辖浙省。位太高，权太重，虚誉太隆，才略太短，恐遂陨越以蹈大戾。当经具疏力辞，以浙事全归左帅。渠本有长驾远驭之才，无庸敝处更着蛇足也。

齐、豫捻患未清，淮上苗党方炽。群盗如毛，何从收拾？尚冀南车惠锡，共济时艰。至祷！至荷！

令弟来皖，自当妥为留意，以副雅怀。肃此布复。并请台安。惟希心鉴。

904. 加官文片十二月初二日

目下皖省印委各员尚乏蔗境。求官、李馈遗毕生。

又，李令嘉湜已见两次。荷承谆嘱，自当加意。目下皖省印委各员，均共艰苦，尚乏蔗境也。

有翰林院庶吉士毕保釐，蕲水人，系敝门生。昨来安庆，道及进京散馆，旅费维艰。敝处薄赠赆资百金。渠赴鄂时，尚求阁下与希帅馈遗，壮其行色。感荷！感荷！即请台安。

905. 致左宗棠十二月初二日

宁波失守，杭州被围，敌径犯屯溪、婺源、景镇，援浙保江，求权衡轻重。

季高仁兄大人阁下：

日来未接惠书，不知大纛已启行援浙否？

此间接上海信，知宁波于初九日失守，并称“杭州被围四十余日，米粮、子药皆无接济。上海解送米银已至钱塘江，卒不能运入杭城”等语。似此情形，杭省万无幸全之理。杭若不保，则东而湖州、上海，西而徽州、江西，危急即在目前。昨奉到迭次寄谕，即催阁下迅即启行援浙者，冀犹有万一之可保也。若万分曾无一冀，则阁下摇足前进，无益于浙而徒有损于江西，似又不如姑保江西完善之区。

又，徽州张副将运桂来禀，另股贼有绕越徽州径犯屯溪、婺源、景镇之信。若果窜入，则祁门、徽、休之运道又断，贵军之饷源无出，而江西肪不胜防。特此飞商，求阁下兼顾婺、景两处，或探明浙事万不可为，即请雄师无庸前去；如稍可为力，即请雄师由华埠、徽州以援严、兰，内顾较有把握。以目下机势而论，贼之窥伺江西，似在婺源，不在广、玉也。求阁下权衡轻重，迅速见示。如虑不克践前奏之言，弟当另行奏明，不敢以避难就易之讥上累左右耳。专此飞商。即请台安。

此信由专足送呈，另缮一分由驲飞递。

906. 复汪士铎十二月初二日

请传语邓沃，以后不必再办此事。新春无事，请来一行。

顷接惠书，知息影礼庐五十余日，复出即事。三县情形已悉其概，与此间相闻大致相类。

邓君沃笃实有余而才分较短。前见侮于崇仁，后受屈于建昌；既失慎密之道，复启人轻视之心。请即传语，以后不必再办此事。

阁下新春无事，请来敝处一行。如业已定有馆所，则不必来。附致一月之资，希即莞存。顺候礼绥。

外犒来人银四两。

907. 复毓科十二月初三日

已具疏力辞辖浙之事。信防四军归左节制，其欠饷改由省局拨给，左专管调遣，不管口粮。援浙顾江，二者不可得兼；苗逆断无抚理，刻下但防不剿。

右坪仁兄大人阁下：

接前月二十日环章，具聆壹是。

黼堂保折已于十六日缮发。左帅奉命办理浙江军务，提镇以下均归调遣。弟亦奉命兼辖浙省。位高而才短，力小而任重，恐遂陨越以蹈大戾，即于二十五日具疏力辞，以浙事全归左帅。渠本有长驾远驭之才，无庸敝处更着蛇足。

信防四军仍归左帅节制，既有成议，不宜中止。平江水师及二起潮勇两小营，经尊处补文移送，益臻周密。欠饷一节，前拟以信属丁漕就近解归，业将此议出奏。后查该属未解之款不过十万，内除坐支公费及应拨应免者，仅余一半，甚为不敷。且漕折仅供京饷，与徽、宁协饷之用亦难挪移。该四军欠饷只得改由省局给发。俟遇奏事之便附奏声明。现在咨复左帅专管调遣，不管口粮。另有公牍达冰案矣。前闻杭围已解，昨又得宁波失守之信。诚恐饷源不继，日久坐困。左部仅万余人，援浙顾江二者不可得兼。倘使杭城尚有一息可救，自当披发缨冠而往救之。若万无救全之理，又不〈如〉姑保江西，徐为后图。顷有寄左帅一函，录稿呈览。

石逆一股，闻屡为湘军所挫，上游又可少安。苗逆怙恶不悛，贯盈已极。翁中丞养痈贻患，又受其胁制，为之具奏。朝廷一时权宜，准令就抚；旋知所奏不实，命弟与官、李、彭诸帅会筹剿抚事宜。鄙意断无抚理，惟刻下兵力尚单，但能防苗，不能剿苗。俟克庐州后，即当声罪致讨，不必再事羁縻也。鲍镇行抵池州，青阳、石埭距贼闻皆退出，从此进规宁国或者可期得手。

承示挽润帅联，深情悱恻，令人益增慨慕。弟亦有拙语，附录求政。复请台安。诸惟心鉴，不一。

908. 复李桓十二月初三日

宁波、镇海失守；沪上协解杭城银米，将近钱塘江，卒不能送入省垣。鲍军行抵池州，从此进规宁国可望得手。

黼堂尊兄大人阁下：

前月下旬泐复一缄，计尘青睐。嗣接二十日惠书，所言利害情形，深中肯綮，荩虑周详，至以为佩。

江右甫经肃清，何堪再扰，且为饷源根本，关系极大。故左帅久议援浙而不敢兼程锐进，诚以瞻前虑后，极费周章。迭奉谕旨，饬催进兵，又命督办浙江军务。在左帅已责无旁贷，在弟亦断难推诿。业经函催左帅星速启行，义不返顾。乃昨接上海来信，宁波、镇海先后失守。沪上协解杭城银米，将近钱塘江，卒不能送入省垣。似此情势，又不能不长虑却顾。顷寄左帅一函，录稿呈右翁处，阁下可一借观也。

鲍军由池赴宁，原期牵掣浙贼，却难兼顾徽郡。严、安、淳、遂之贼，有徽兵从中阻隔，当不能绕出休、祁，窜扰浮、景。惟信、玉空虚，无重兵扼守，则淳安一路之贼，恐终蔓延于江西境内耳。霆营行抵池州，闻青阳、石埭距贼均已退出。若系确耗，从此进规宁国可望得手。顺以附陈。复颂台安。诸希亮察，不宣。

909. 复姚体备十二月初三日

浙敌似将内窜，祁、休务必严密防守。史令既知愧奋，自当不咎既往。已具疏力辞辖浙一职。宁波失守，杭垣饷断。

秋浦尊兄年大人阁下：

接前月念四日手书，具聆一切。

朱镇出岭二十里即行扎定，俟鲍军约会再进。持重不苟，至以为慰。春霆行抵池州，青阳、石埭之贼闻均退出，不知确否？宁郡为贼所必争，群逆蚁聚，城垣亦甚坚固，未识能否得手。昨接张樨园禀，浙江余匪扰及街口一带，似有内窜之意。祁、休各营务必严密防守。

史令既知愧奋，尚祈随时戒饬。渠曾有接印之劳，又有悔惧之意，既往在所不咎，恐惧亦可致福。但此后宜以约束家丁为首务耳。

左帅奉命督办浙江军务，提镇以下均归调遣。弟亦奉命兼辖浙省。位太高，权太重，虚誉太隆，才略太短，恐遂陨越而蹈大戾，于二十五日具疏力辞，请以浙事全归左帅。

昨闻宁波于前月初九失守，杭垣饷道已断。遍地逆氛，何从着手？思之忧悸。泐此。复问台安。不尽所言。

910. 复多隆阿十二月初三日

贺多补调蒙古都统、授荆州将军。转运拟陆路由湖北作主，水路由曾代为作主，或者呼应较灵。已具疏力辞兼辖浙军职事。宁波失陷，不识杭城能否坚守待援。

礼堂仁兄大人阁下：

接前月二十五日来书，知前手泐一缄已经照入。近阅邸钞，欣悉阁下荣膺简命，调补蒙古都统，旋授荆州将军。恩眷之隆，实由勋烈之懋，驰贺曷既！

承示进兵及转运事宜。三河甫经克复，庐贼谅无固志。雄师所指，不难迅奏大捷。转运分水陆两路，极为妥洽。惟州县督率绅局办理，仍须大吏代为主持，通盘筹画。如地方经费实在不敷，须由粮台津贴，庶几有益于前敌，无损于百姓。拟陆路由湖北作主，水路由敝处代为作主，或者呼应较灵。即日咨商官、李两帅，再行奉闻。

近奉寄谕，命左帅办理浙江军务，而以鄙人兼辖。权太重，位太高，虚誉太隆，才略太短，恐遂陨越以蹈大戾，业于二十五日具疏力辞，请专归左帅督办。

闻宁波于前月初九失陷，不识杭城能否坚守待援。时局艰难，良深忧灼。泐此。敬颂大喜，并请台安。不一。

911. 复刘建德十二月初三日

三河克复，鲍、朱往攻青、石，张军迎剿严州股匪获胜，然虑徽兵单薄，敌大股麕至。祁、黟捐输，俱经完缴。已具疏力辞辖浙一职。

馨室仁兄大人阁下：

前月初十后裁答一缄，想达雅览。二十三日又接惠书，具悉壹是。

承询皖、江南北情形，三河克复，多将军移扎舒城，拟即进规庐郡。现当雨雪之后，路多阻水，已搭造浮桥相机进取。鲍春霆往攻青阳，朱云岩往攻石埭。鲍军行抵池州，朱军甫经出岭。闻青、石两邑之贼业已遁去，不知确否。严州股匪上犯街口一带，张樨园派队迎剿，曾获胜仗。然恐其大股麇至，徽兵单薄，深以为虑。

祁、黟捐输，俱经完缴。旧日张营未了捐案，现在姚秋浦与前经手张道清理核办。阁下经手之件，现刻指输简明章程发交秋浦，赶紧清厘请奖。兹将刊本寄呈一览。

左帅奉命督办浙江军务，鄙人亦承命兼辖。位高而才短，力小而任重，恐蹈负乘之讥。且行军之道，贵在人和而不争权势，贵求实效而不尚虚名。即于二十五日具疏力辞，以浙事全归左帅。渠本有长驾远驭之才，无俟敝处更着蛇足也。

王、李嘱书之件，得暇即写。李令来皖，容当留意。皖中印委各员，目下同尝艰苦，尚乏蔗境。泐此。复请台安。不具。

912. 复陈湜十二月初三日

冬月水涸，炮船不便施展，专望陆兵严防。营中应严禁洋烟、赌博二事。此间一切如常。

舫仙尊兄阁下：

初二日接二十七日来书，知手泐一缄已蒙鉴纳。勉抑哀情，暂留防所，权衡忠孝之大端，不尽瞻依之至性，至为佩慰。太夫人外家何姓？年寿若干？便中乞示。姊妹几人？想有贤婿可以代为照料，不胜悬系。

冬月水干，炮船不便施展，前此隔水之处半皆涸出。设该逆偷越来犯，水师不能为力，专望陆兵严防，尚乞留意。营中洋烟、赌博二事，最易贻误大局，尚望随时严禁，并约会各营一体禁革。至要！至嘱！

此间一切如常。闻青阳贼已退遁，不知确否？严州之贼由徽州境内犯，闻已窜入屯溪，有窥伺婺源、景镇之意，殊深焦灼。并闻，顺候孝履。

913. 复江长贵十二月初五日

已批令姚、张固守老营，不宜分扎。西路防务专以祁门为重，只宜坚守祁门，不应分扎渔亭、柏溪。以后军情，望随时示悉。

良臣尊兄大人阁下：

初四日接二十九日来书，具悉一切。

连日姚观察、张副将迭有禀报，具经批令固守老营，不宜分扎。盖徽兵数本不多，分扎则益形单薄，恐有大股猝至，非预为准备，断难抵御。惟有顾定老营，伺隙雕剿，方为妥善。雕剿如鸷鸟之击物，破空而来，倏忽而去。探明贼之所在，速往猛剿，无论胜否，迅速归队。根本既固，已先立于不败之地。贼经惩创，逆焰亦可少衰。乃老湘营扎营金川，由金川退至深渡，由深渡退至郡城，贼遂蔓延篁墩、屯溪一带。幸篁墩获一胜仗，军威稍振。

现在西路防务专以祁门为重，贵部只宜坚守祁门，不应分扎渔亭、柏溪。峰、礼等营尚在黟县，即令扎守原处，不必轻于调动。祁门天险，前函剀切言之，望阁下加意守祁。祁门系属汛地，责无旁贷也。昨已飞调朱镇星速回救，扼守渔亭，又函请左寺堂兼顾婺源，遏其旁窜。休城坚固，唐军足敷驻守。各防扎定，贼当不能大肆猖獗。以后军情，更望随时示悉。泐此。复请台安。不宣。

914. 复王必达十二月初六日

欲奏请豁免道、咸年间之交代、流摊，以解牧令之苦。已函商左相度婺、景妥为布置，以固江右门户。

霞轩仁弟大人阁下：

接前月十七手书，一切均悉。

漕务大有起色，深以为慰。比来细思，江西牧令之苦，以流摊、交代二者为最。一次署任，终身受累，虽罢官亦无回籍之期，虽子孙亦有追赔之苦。鄙人欲奏请道、咸年间历任交代一概免算，从同治元年起，凡交代皆不准过三个月，扫除旧迹，咸与维新；道、咸年间摊款一概豁免，同治初元以后，永禁流摊。俾牧令旷然无累，庶几争自濯磨，蒸蒸向上。拟请黼堂方伯查明交代之定例，禁摊之严旨，一一核定，再行入告。阁下领袖列郡，请查明交代任数最多者若干，摊款为数最巨者若干。便中示及，以凭核夺。总使牧令无不洁之身，而后有为善之乐。

鲍春霆进兵池州，闻青阳之贼弃城遁去，不知确否？严州踞匪分窜徽、歙南界，张樨园派队迎剿，曾获胜仗。恐其纠合大股乘间上犯，已饬徽营严密防守，并函商左帅相度婺、景情形，妥为布置，以固江右门户。左帅援浙，黼堂欲其出偏师以扼衢、常，留大队以守广、玉，所见极当。然左帅新奉督办浙江军务之命，鄙人亦奉旨兼辖。朝廷方以浙事为重，实属进退两难。泐此布复。即颂台安。不既。

915. 复张曜孙十二月初六日

骤减各省防兵，各帅未必允从。东征之师亦决非六万所能了。

仲远尊兄大人阁下：

仲冬二十七日接读惠书，并示复宝生阁学一缄，名言快论，深以为佩。

宝生清德谦抑，不欲发宏远之论，以渝其温恭之素，自是天性所近，未能相强。近奉寄谕，知宋雪帆侍郎已将此议入告。其说养兵十三万，以七万人备防剿之用，以六万人为东征之师。鄙意目下五省见兵二十余万，若骤减十万，则各帅未必允从。无论四川相距太远，不能强骆帅以二万之限，即湖南、江西虽幸安谧，亦不能令其大减防兵，致贻后悔。四方多故，群盗如毛，伺隙即入，逐处宜防。弟之不能令江西裁减防兵，犹官帅之不能令湖南裁减防兵也。以此为一劳永逸之计，蒙窃有所未喻。

近珂乡有钱农部、厉委员来此乞师，情词恳切，无异秦廷之哭。此间无兵可分，许以明年另筹一旅驰赴沪滨。左季帅奉旨办理浙江军务，弟亦承命兼辖，虽具疏力辞，要不能置浙事于不问。增此二端，则东征之师亦决非六万所能了。闻宁波亦于冬月八日沦陷，不识武林能否坚守待援。东南大局，百孔千疮，思之忧悸！

尊处旧案既经奏雪，光复在迩，良用欣慰。

寄宝生信已递交九江道蔡介舟，嘱付轮船代寄。泐此奉复。并颂台安。诸惟亮察，不一。

916. 加多隆阿片十二月初六日

告待沈不宜过优，待范宜留心察看；祈教导马步操练之法。

正封缄间，又接二十八日一书，所称庐属被扰情形，深堪悯恻。抚恤招徕，诚非贤守不办。沈丞在潜山任内尚为勤慎，然新经希帅檄撤，敝处待之不宜过优，恐与希意矛盾。且贾中丞已委范守来庐，日内想必进谒台端。尚乞留心察看，如极不得力，再行拣员接署。

闻阁下操练马步队伍，整齐异常，收队尤无懈可击。弟欲派一二人前往尊处学习，祈即一一教告，感荷无既。

贾中丞致舍弟信，容即递交。

917. 复吴棠十二月初六日

剿捻大捷，皖事亦有起色。惟浙遍地皆敌，省垣孤立，甚为可虑。已具疏力辞辖浙一职。

仲宣尊兄大人阁下：

小春泐复一缄，计尘英览。近接九、十两月来书，欣悉剿捻大捷，郯、兰、邳、宿一律肃清，至以为慰。南捻既不得逞，北窜济属，自系走险之计。不识莱、青二府能否安堵？邸帅回车北征淮、徐，重寄全资大力维持。近接胜帅来信，渠到威县后，即亲往朝城、张鲁集督剿，屡战皆利。想此股余匪已成强弩之末，僧、胜两军夹击，不难扑灭也。

此间于前月初六克复三河。多将军进扎舒城，借图庐郡。鲍镇由池州进攻宁国，青阳、石埭之贼均已溃遁。皖事似有起色。惟浙江遍地皆贼，省垣孤立，甚为可虑。弟久经奏请左寺堂援浙，即鲍镇宁国之师，亦为牵掣浙贼起见。乃廷议以左帅督办浙省军务，而命鄙人兼辖。位高而才短，力小而任重，恐蹈覆0571-01 负乘之疚。当经具疏力辞，以浙事全归左帅，棉力所及，则仍随时协助，不敢存畛域之见也。顺以奉闻。复颂台安。附缴谦版，不既。

918. 致左宗棠十二月初七日

请即星速启行援杭，并就便一击犯徽之敌。景镇万不可无驻防之兵。舍河口厘金，则更无涓滴可恃。保案必须静候部文。

季高仁兄大人阁下：

初五日接二十四日惠书，初七日专差归，又接二十六夜复缄，敬承一切。应商之件，条开如左：

一，杭州有庶常范鸿谟来此请兵，十二月初一日自上海起程，面述杭州消息久断。只见王雪轩中丞十一月初七与薛中丞密书，言城中六十万人，米粮极少，饿死者已有万余人；虽满城尚敷三四月之粮，然外城断难久支，请薛代为奏明：有米一日，坚守一日，米尽则死云云。是杭州危急之状，生灵之劫，莫斯为极！大纛万不可不速往一援。前因徽、婺一路过尔空虚，请台旆由徽入严。来示一意由常山、开化境以规严州，恰符鄙人之愿。极好！极好！请即星速启行，或可救出杭城六十万人。

一，张运桂禀“犯徽之贼多而且悍”，渠老湘营于“二十九日在篁墩获一大胜，初一日在南源口获一小胜”等语。此股恐非张、唐二军所能了，必须雄师经过就便一击，驱出徽境。如系杨七麻子亲来，则请麾下认真剿办，不破此股，不能遽赴严州。

一，朱云岩出岭之后，因有徽州、屯溪之变，又须折回渔亭。石埭一路无兵，鲍春霆亦不能独进宁国。既无一旅直抵杭城，即欲进兵宁国以掣浙贼之势，亦不可得。忧愧良深！

一，景镇厘金，月得二万。差慰！差慰！该处万不可无驻防之兵，务求阁下迅速谋之。千万！千万！河口厘金盛时，远胜景镇。然即十分鬯旺，于贵军饷项不过三分之二，舍此则更无涓滴可恃矣。何能遽以廉让鸣高也？

一，梅村遽尔不起，可惜！可惜！请恤请谥，或阁下自行陈奏，或咨敝处代奏，请酌。刘克庵近还营否？公处帮手亦太少耳。

一，乐平保举案，赶于月半前出奏。奏后即专人送单至尊处。近来军机处于保案概不写六行寄去，必须静候部文，大约须二三月矣。

以上各条，诸希心鉴。徽州、婺源一带，弟实照管不到，务求相机调度。此间各军均尚平安，足慰廑注。顺候台安。

919. 致陈士杰十二月初七日

皖、江南北战事渐顺，而皖北一军分守过多，无进剿之师。萧山、绍宁、宁波先后不守，杭垣危于累卵，吴中益形孤立，是以备具公牍请陈出山相助。已具疏力辞辖浙一职。

俊臣年兄阁下：

关山戎马，音问久疏。比闻归侍陔南，欢承馨膳，望风跂踵，良切依驰。

敝处军事，自去冬至今夏，经营皖、江南北，无日不在惊涛骇浪之中。入秋以后，事机渐顺。安庆克复，滨江州县相继并下。数年来残破之局，至此稍定。而皖北一军分守安庆、庐江、无为、枞阳、东关、运漕六处，更无进剿之师。当令九舍弟驰回湘中，添募精锐，期以春初到营，筹议东下。乃数月以来，群贼聚于浙中，萧山、绍兴、宁波等处先后不守，杭垣岌岌，危于累卵。吴中只上海、镇江弹丸之地，益形孤立。苏省士民望救情急，使者数辈，更番迭至。国藩职领兼圻，谊不容诿，许以明春发兵驰援。而现计敝处兵力尚不敷用，即各营统领，亦亟需干城心腹之人。是以备具公牍，敦请大旆出山，相助为理，并令陈游击飞熊、马教谕先槐代达鄙愫。如获许允，即望招集旧部，挑募三千人，已另饬马、陈各另募一营，随同东下，合成四千之数。旧人共事，调度易灵，务望及早着鞭，于明年二月底到皖。其留苏请简一层，以苏省办事乏人，而此军专为东征之用，故如此位置。若不惬尊意，则请到营面商，再行出奏。若阁下不愿赴苏，或带三千人，随鄙人同驻安庆，亦无不可。倘竟不愿躬擐甲胄，则仅令马、陈各招一营，而尊处三千之数，即作罢论。亦祈来营一见，慰我饥渴，飘然旋返，仍遂初志，未敢强事絷维也。

近奉谕旨，命左帅督办浙江军务，而以鄙人兼辖。力小任重，恐速官谤，业经具疏力辞，以浙事全归左帅。惟左部不过万人，援浙顾江，二者不可得兼。淳、遂之贼，已窜皖南。信、玉各防，亦虞窥伺。群盗如毛，何从收拾？思之忧悸。专此布达。顺问台安。不尽所言。

通家生曾国藩顿首

920. 复潘曾玮 [1] 十二月初八日

承解万金助饷，拜登敬谢。刻下杭垣危急，沪城孤立，不得不从权办理，借助外国。然与外国交涉，应以不占小便宜为第一要义。

玉泉尊兄年世大人阁下：

前奉公函，征兵东援，略将拟办情形肃笺泐复。嘉平四日，接展惠书并各件阅悉。推奖过分，下问殷殷，良增惶悚。承解万金助饷，拜登敬谢。军士久渴，得此已不啻万斛蔗浆。饮和食德，乃复过存0580-01 挹，下拟箪壶，高谊隆情，永感弗谖。

敝处东下之师，非仲春不能集事。刻下杭垣危急，沪城孤立。苟有保全之术，不得不从权办理。借助外国，自古为患。然今日泰西诸国，久已遍行内地，又非初入中原者可比。一切利害，均经灼见鉴及，暂与羁縻，深合权变。惟既以借助，则当坦然以至诚相与，虚心相待，不可猜疑。尤不可自矜自炫，存敝处兵力可恃之见。中孚以涉大川，忠信可行蛮貊，能得其心，然后能得其力也。

单开各条，甚为精密。大抵宁波、上海皆系通商码头，洋人与我同其利害，自当共争而共守之。苏、常、金陵本非通商子口，借兵助剿，不胜为笑；胜则后患不测。目前权宜之计，只宜借守沪城，切勿遽务远略。谓苏、常、金陵可以幸袭，非徒无益，而又有害也。况上海孤城，安危未判，安得更有余力以图他处？“见弹而求鹗炙”，亦太早计矣！至于克城所获，必令嗣派分犒，易启争端，不如任其取携，反存大体，一分一粒，官军无所利焉。与外国交涉，以不占小便宜为第一要义。阁下与各绅谋定，即祈慨然举行，所称为难之处，无庸疑虑。〈国藩〉既参末议，即在局中，事成则诸君共任其功，有害则鄙人愿执其咎。至金陵、苏、常，则鄙人不愿与闻。区区浅虑，是否有当？诸候卓裁。泐此布复。并颂台安。诸惟心鉴，不宣。

[1] 潘曾玮，字季玉，又字玉淦，江苏吴县人。历官兵部、刑部郎中。

921. 复刘绎十二月初八日

已奉旨撤裁江西团练。廷命兼辖浙江军务，业经具疏力辞。宁波、镇海失守，杭垣恐难幸全。

詹岩老前辈大人阁下：

前月上旬泐复一缄，计达左右。嗣奉初十日惠书，具聆壹是。所称省局近况，殊为难处。侍深知此中甘苦，故前缄曾略陈之。现已奉旨裁撤江西团练，阁下至孝，永思得以息肩礼庐，而时事棘手之处，亦得摆脱尘鞅，深用企慰。

冬初少仲来皖，匆匆即去。比见甘子大仪部，言渠久已登舟，刻尚未到。俟相见时商量位置，在家在营，听渠自便。

左帅奉旨督办浙江军务，又命鄙人兼辖。位高而才短，力小而任重，恐遂陨越以诒大戾，业经具疏力辞，以浙事全归左帅。节次奉到廷寄，饬催援兵进剿，侍亦力主赴援之议，累函敦促。乃得上海来信：宁波、镇海先后失守，沪上协解杭城银米将近钱唐江，卒不能送入省垣。似此情形，恐无幸全之理。即兼程锐进，亦虞缓不济急。又恐江西完善之区，或有另股阑入。瞻前顾后，竭蹶时形。诸关廑系，附告一二。肃此布复。并请台安。不宣。

922. 复欧阳兆熊十二月初八日

已具疏力辞辖浙军事。宁波、镇海先后失守，杭垣恐难幸全。援浙顾江，已函商左军斟酌进止。

小岑尊兄大人阁下：

仲冬月底接小春二十八日手书，并承惠贶二种。分醯人之嘉酿，尝玉版之清餐，载挹德芬，良殷心泐。

抄件阅悉，果如鄙见所料，辞锋四射，诚属办〔辩〕才，特与鄙人怀抱不甚相类。

黄南坡来信，言石逆屡次挫衄，不卜湘境已肃清否？冬至前奉到寄谕，以左帅督办浙江事务，而命鄙人兼辖四省，巡抚、提镇以下并归节制。位太高，权太重，虚誉太隆，才略太短，恐蹈负乘之讥。当经具疏力辞，以浙事全归左帅。日内上海来信：宁波、镇海先后失守，沪上协解杭城银米，将到钱唐江，卒不能运入省垣。似此情形，恐难幸存。浙若不守，则湖州、上海皆将速飞，东南逆氛联为一片，如何收拾？淳、遂两邑之贼，复分股上犯歙、休境内，恐其蔓延祁、婺，图窜江西。左帅既须援浙，又须顾江，然与其拯将危之城，缓不济急，不如保完善之地，逸以待劳。已函商左帅斟酌进止矣。

复生冢嗣，人尚端静，容当妥为位置，俾资练习。专泐。复颂台安。不宣。

923. 加左宗棠片十二月初八日

杭州危急，不知左果能解此大厄否？

此缄已于初七日飞递。旋范次典庶常欲亲至台端请兵援浙，再缮交范带呈。杭州危急，不知我公果能解此大厄否？

924. 复庞钟璐 [1] 十二月初八日

申述久无一兵达于苏境原委。预告待回湘募勇成军后，即先据镇江，再分师以防上海。

宝生尊兄大人阁下：

小春望日钱农部至，奉到惠书，并读大疏。规划精详，情词剀切。农部复代述尊意，欲效秦廷之请，一拯吴会之危。闻命之余，曷胜愧悚！

国藩猥以辁材，谬膺重寄。自接两江之任，即思亲提一旅驰赴三吴。维时部下不满六千人，自宿松挈以渡江，驻扎祁门，征兵调将，阅数月而各军稍集。乃鲍镇甫出石、太而宁郡不守；李道才接徽防而歙、休遽陷。忠、侍、辅三伪王，刘、黄、赖、古各悍党，环绕徽境，不下二十余万，破我岭防，断我饷道，又分数股绕窜江西，使我腹背受敌。几于无日不战，无路不梗。迨祁防稍定，徽郡收复，入秋以后事机渐顺。安、池各属以次攻克，敝军始有出险之机，下游弥切来苏之望。然距去夏初受命时已阅一年数月矣。当时定议急图安庆，以盬金陵之脑；进兵宁国，以拊升、润之背。意谓安庆纵难速下，宁国之师当可于上年先抵苏境。不料波折如此之多，迁延如此之久，至今无余一兵一将达于苏境。上无以慰九重宵旰之忧，下无以答三吴云霓之望。此则寸心愧憾，终宵负疚，而莫能释者也。

安庆一军自克城以后，拨守各防，已分六处，更无余力可以进剿。因令九舍弟驰回湘中，添募精锐，将以新兵替防各处，换出旧兵驰剿下游。曾经函商薛帅，拟以一旅先赴镇江、上海等处。职分所在，即无台命，亦何敢视同秦、越？重以垂谕谆谆，又筹巨款一万与沪城协饷同时解到。高义隆情，敢不敬应？已函催舍弟募练成军，迅速东来。倘风波羁滞，到皖少迟，即令李少荃廉访先挈万人前往，准于二月成行。水火之急，彼此共之，不敢愆期也。

上海僻在东隅，不足以资控扼。就江苏现存之地而论，惟镇江最据形胜：北可联络淮、扬，南可规复苏、常；内可俯瞰金陵，外可屏蔽里下河。敝处拨兵东行，当水陆布置，先据镇江，再分偏师以防上海。上海东北皆洋，西南皆贼，于筹饷为上腴，于用兵则为绝地。即江南衣冠右族避地转徙，亦宜择淮、扬通海宽闲之处，进退绰绰，不宜丛集沪上，地小人多，未警先扰。凡战争防守之地，宜有一种肃静之气，民情恇扰，亦足摇动军心。若无事时预为移民之策，则有事时断无掬指之争。区区愚虑，未审有当万一否？肃泐布复，顺鸣谢悃。诸希亮察，敬请勋安。

[1] 庞钟璐，字宝生，一字华玉，江苏常熟人。时任内阁学士，署江南督办团练大臣。

925. 复唐训方十二月初九日

此间军事旁午，应接纷如。绍兴、宁波失守，杭垣危如累卵。已具疏力辞兼辖浙军之事。

义渠尊兄大人阁下：

嘉平四日接展惠缄，尚遥饯腊之期，早写宜春之字。想见旬宣政暇，岁会书成。燕寝凝香，馨琼椒而豫颂；龙章辑瑞，颁英0648-01 以荣持。即事多欣，至以为贺。

敝处军事旁午，应接纷如。春霆昨攻青阳，直薄城下；云岩亦已出岭。正可两路兜剿，会图宁国。适浙贼阑入徽属之屯溪、篁墩等处，意在牵缀我军。业经老湘营迎击，迭获胜仗。此股肃清后，岭内诸军方可出剿。

浙中绍兴、宁波先后不守，杭垣岌岌，危于累卵。张军门玉良阵0526-01 ，势益不支。前奉谕旨，命左帅督办浙江军务，而以鄙人兼辖。力小任重，恐速官谤。谨已具疏辞谢，以浙事全归左帅。惟左部不过万人，援浙顾江，二者不可得兼。且兰、严一带节节道梗，未易径达杭城，思之忧悸。知念附闻。复颂岁禧，敬请台安。兼璧大柬，不备。

926. 复文辉十二月初九日

须肃清阑入屯溪、篁墩之敌，方可再出会剿宁国。

又石尊兄大人阁下：

月前良觌，获挹清晖。顷奉惠书，借谂安莅章垣，已履新任。柏台绩懋，明刑达肺石之情；枫陛恩隆，晋秩卜牙幢之建。引詹矞霭，忭颂良多。

此间军事，鲍镇昨攻青阳，已薄城下；朱镇移师出岭，亦抵雷湖。正可两路并力会剿，节节打通，以规宁国。适淳、遂之贼阑入皖南屯溪、篁墩等处，牵缀我军，致朱镇有回顾之虞。必须此股肃清，方可再出会剿。知念附达。复请台安。祗璧衔版，不备。

927. 复景惠十二月初九日

必须肃清阑入屯溪、篁墩之敌，鲍、朱方可再出会剿。

畅亭尊兄大人阁下：

前奉谕旨兼辖浙江，悚膺重任，谨已疏辞。顷接惠书，猥蒙袚饰，纫感奚如！借谂升华益懋，履祉恒绥。谥浦观风，是白太傅曾游之地；銮坡渥泽，知黄次公受禄于天。引睇吉晖，良深欣颂 [1] 。

此间军事，鲍镇昨攻青阳，已薄城下；朱镇移师出岭，亦抵雷湖。正可两路并力会剿，节节打通，以规宁国。适淳、遂之贼阑入皖南屯溪、篁墩等处，牵缀我军，致朱镇有回顾之虞。必须此股肃清，方可再出会剿。知念附达。复请台安。惟希亮照，不备。

[1] 原件此处至“复请台安”间只“此间军事云云同上”八字。

928. 复徐觐光十二月初九日

皖北一军无余力进剿。金华、严州、绍兴、宁波先后不守，杭垣岌岌可危。已具疏力辞兼辖浙江军务。

弼臣尊兄世大人阁下：

关山戎马，笺候多疏。顷于嘉平七日接到春间惠书，借谂安砚海陵，烟墨馨逸。并得奉读元卷，忻知前年秋赋，桂窟搴香，至以为贺。

弟承乏江介，自去冬至今夏，经营皖、江南北，无日不在惊涛海〔骇〕浪之中。入秋以后，事机渐顺。安庆克复，滨江郡县相继并下，数年来残破之区，至此稍定。而皖北一军，分守安庆、庐江、无为、枞阳、运漕、东关六处，更无余力进剿。已令九舍弟驰回湘中，添募精锐，期以春初到营，筹议东下。乃数月以来群贼聚于浙中，金华、严州、绍兴、宁波先后不守，杭垣岌岌可危。前奉谕旨，命左帅督办浙江军务，而以鄙人兼辖。力小任重，恐速官谤，业已具疏力辞，以浙事全归左帅。惟兰、严一带节节道梗，左部未能径达杭省。大局所关，思之忧悸！知念附达。

外寄银五十两，稍佐北上膏秣之资，即希莞存。复颂元安。不备。

929. 复乔松年 [1] 十二月初九日

拟于明春筹拨水师驰赴镇江一带，以防剿发匪之兵兼保护盐务之用。洋船护运入楚未妥。密封附上公牍一件，望妥为料理。公家之利，可言即言，可行即行。

鹤斋尊兄年大人阁下：

前此屡奉惠书，军务倥偬，未克随时具答。曾经两次寄复，道途多梗，亦不识能否递到。嘉平四日，汤委员来皖，接读尊函。初七日又得去冬环章，年余始到，迟滞乃尔。

阁下总持鹾务，力求整顿，遇事咨诹，胥中肯綮，深以为佩。淮盐利弊，具如明论。此时江路未通，殊难着手，弟虽接盐政之篆，未能有所补救。水师护运之议，鄙人去岁曾谋及此，设立水师，首重护场，次兼护运。盖就场征课，本系良法。其所以不能行者，昔年专防出场之偷漏，近来则并防入场而攘夺。大约兵力所到之处，乃为官法所行之处。若非有得力水师护守场灶，严查卡门，则攘夺之不禁，于偷漏乎何有？场之不保，又于运乎何有？来示称李某见盐即封，一人霸占，恐袁帅力不能制云云。若敝处不专筹护盐之兵，亦非空言所能制，奏停所能止也。拟于明春筹拨水师驰赴镇江一带，以防剿发匪之兵兼保护盐务之用，令李少荃率之以行，与尊处就近商办，于过坝及各小口，皆用炮船设卡稽查。凡盐斤出卡，皆须完厘，名为立卡抽厘，实即就场征课。灶丁之盐价不妨酌增，国家之官课亦须大加一税。之后，他处不应抽厘者则查禁之，亦须有护运之炮船乃能令行而禁止。鄙见如此，未审卓裁以谓何如？

至洋船护运入楚，弟意总觉未妥，缘和约内本有不准洋商运盐一条。我既引虎入室，彼将垄断独登。获利甚微，为害滋大。更忍之一年半载，江路通畅，事在意中，固无虑盐之终不能达汉岸也。

金运司设局以来，物议朋兴，都中弹章层见迭出。敝处于前月杪遵旨查办，亦未敢稍涉徇隐，计腊底正初扬州可奉谕旨。兹有公牍一件，密封附上，望即妥为料理。阁下屡有来营相助之意，鸿才卓识，素所倾企。惟盐务难得替人，应俟会晤之日再行酌商。

奏事一节，俟奉到谕旨即可畅所欲言，道途梗阻，不必先相关白。公家之利，可言即言，可行即行，勿过拘泥为幸。

轮船近颇通行，昨上海已解来协饷七万。尊处应解之款，可即付轮船批解。兵食正绌，得沾余润，不无俾〔裨〕益。泐此布复。并请台安。诸惟亮察，不宣。

[1] 乔松年，字健候，一字鹤侪，山西徐沟人。时署两淮盐运使。

930. 复江长贵十二月初十日

杭垣危急，徽郡吃紧。祁门防务尚祈加意固守，勿轻分兵，勿贪锐进。

良臣尊兄大人阁下：

初四日接读来书，当即泐复。顷奉初七酉刻惠函，又浙省帛书二件，一切均悉。

杭垣危急，诚为可虑。前此累函敦请左寺堂进兵，后因贼犯歙、休，恐其阑入江西，又专函请由开化、徽州进兵严州，冀以拯皖南目前之危，而慰浙省待援之望。左帅得书，自必建纛遄发。今夜再为驰告，并帛书一同寄去。此间别无一旅可拨，遥望武林，曷胜愧懑！

徽郡亦极吃紧。两日未接张樨园禀报，不知南路情形如何。朱镇已飞调回救，闻其尚扎雷湖，听候岭内消息，亦系持重之道。祁门防务尚祈加意固守，参用前函雕剿之议，勿轻分兵，勿贪锐进。至祷！至要！

浙江帛书二件，仍求设法寄杭。泐此。复候勋安。不具。

931. 复陈鼐十二月初十日

湘军仍食鄂粮，李续宜移皖之议已作罢论。开征丁漕一事，先与鄂省咨商，商定再行试办，而亩捐足以平人心、息争端，丁漕不可办之论则未敢附和。

作梅仁弟大人阁下：

久疏音敬，惄如0653-01 〔调〕饥。顷奉两次惠书，敬审渡湖北返，兴居多福，至以为慰。来示惠商数端，有应复者，条列如左：

一，来示“欲移皖抚，先筹皖饷”一节，此时皖中山穷水尽，实已无款可筹。鄙意湘军有大功德于鄂，希帅虽移抚皖，而湘军仍食鄂之口粮，希公仍管鄂之军事，不特管舒、桐、英、霍一路，并须北管襄、樊，西管宜、施，南管崇、通等处。鄂饷无论旺歉，先尽湘军，一如昔年润帅所以待希部之法，庶几有益于皖，无损于鄂。今来示谓上游隐存畛域，本省支绌，难济邻封云云，自必确有所见。果尔，则希一出疆，湘军必馁，鄂事必坏。阎丹初同年来缄，亦深恐希帅摇足移皖。谨体二公之意，不复奏请移易，前议已作罢论。

一，来示接敝处咨稿，皖省永远停止亩捐。敝咨记无“永远”字样，不知来缄系指何文言之。现有开征丁漕之意，尚未下札，尚未出示，先与鄂省咨商，商定再行试办。来示盛称亩捐足以平人心，息争端，而极言丁漕之不可办，鄙人未敢附和。大约经手之官绅得人，则二者皆可行，而亩捐之所获较多；不得人则二者皆不可行，而亩捐之虐民更甚。敝处艰于择人，未免因噎而废食耳。

一，介唐朴实精细，夙昔颇相知契。自润帅以王文成、于清端保荐，弥加敬爱。目下渠在霍、六一带。此间交涉事少，安徽事向归巡抚综理，故于敝处亦有尊而不亲之象。鄙人与楚军文武久同甘苦，断无不视为一家、联为一气者，请释廑系。复请台安。

932. 复郭崑焘十二月初十日

谢褒许挽联。此间军事平安，惟舒、庐等处，但有黄蒿白骨，并无民居市镇，现咨请湘、鄂两省借谷二万石赈济难民。浙事殆不可为。鄂省办理夷务，欲夺上海各税，宜其干驳斥。

意城仁弟亲家大人阁下：

十一月杪两接惠缄：一，十月二十七发；一，十一月十二发。敬承一切。

拙作挽润帅联荷蒙褒许，蔚为首选，感谢何极！自纂此联，日夜延颈跂足，以待榜信之至。直至十月十日雪琴自鄂归皖，报称谬充解首，欢喜欲狂，犹以未见全榜为憾。今南省又蒙照应，侥幸高列，犹以未见闱墨为憾。便中寄示一二为荷。

此间军事平安。三河克后，狗逆坚守庐郡，多公尚未进兵。袁午帅克复来安、定远两城。若多军抵庐郡城下，便可与袁军联络一气。惟舒、庐、六、寿、凤、定等处，但有黄蒿白骨，并无民居市镇，或师行竟日，不见一人。鲍军在南岸经行东流、贵池，亦复如是。现咨请湘、鄂两省，借谷二万石赈济难民，实亦万不得已之举。鲍公二十六日抵青阳县，闻下游诸贼多来青阳抵御。朱云岩攻击石埭，本约与鲍军两路同进，因有另股窜扰徽州，唐桂生请朱回援，故虽出岭，而不能遽赴鲍公之约。凯章不在徽营，其弟似不足以资钤辖，现飞调凯君旋营。又缄请左帅取道徽州，以援严州而达杭城，亦所以壮凯部之声援也。

浙事殆不可为。上海所解米粮皆隔绝于澉、浦以外，不能直达城根。城中六十万人，十一月初七闻已有饿死者。今又已月余，宁堪设想？湖州、上海亦不知所以保全之法。东南浩劫，靡所底止，实深忧悸。

鄂省办理夷务，似未分晓。其欲攘取湘省聂家市茶厘归于汉关，犹属争利常情。其欲夺上海正、子各税全隶汉镇，则于条约全未细究，宜其干驳斥也。复候台安。诸惟心照。

933. 致彭玉麟十二月初十日

收到梅花九幅。

雪琴仁弟大人阁下：

梅花九幅领到。生气远出，变态万端。不特应捐免“禀”字，并应捐免“启”字，以后用“顿首”二字代之可也。袁午帅奏请阁下帮办渠处军务，原片日内咨达。即请台安。

934. 致左宗棠十二月初十日

求星速往援浙江、徽州。

季高仁兄大人阁下：

昨初九日仁和范庶常至尊处请兵，附寄一缄，想蒙鉴照。

初十夜接江军门信，内有浙江请援细书二方。王中丞书系二十二日所发，初无文辞，盖不知可达何处，便求何人往援，故不着一语。黄参将忠，系敝处水师旧部，其语多切当，不知何得至江军门处？兹并送呈阅，敬求大纛星速往援。又闻徽州危急，亦非阁下不能解救。至恳！至恳！即问台安。

935. 复阎敬铭十二月十一日

李续宜移节于皖无益，谨即如指，速罢前议，不复陈奏。彭玉麟万难舍水就陆。浙事危殆，然左军救徽不遑，不能不置浙于缓图。

丹初仁兄年大人阁下：

顷奉惠书，知前寄揆帅密缄，上彻清听。所陈拙议，不中肯綮。仰蒙指示详晰，又得陈作梅兄剀切辨诘。从古有事，金陵必注重江、汉，以制下游之命。近岁发、捻交炽，尤以湖北为数省之枢纽。鄙人军势亦以湖北为根本，鄂中稍有疏虞，则敝处之饷道易断，兵心亦摇。倘使希帅移节而无益于皖，徒有损于鄂省，有损于湘军，亦鄙人之大不利也。谨即如指，速罢前议，不复陈奏。

袁、严诸帅迭次奏催雪帅驰赴颍、寿一带，而雪琴万难舍水就陆。渠已两次疏辞，国藩亦当代为入告，明所以不能遽离水师之故，请朝廷另简皖抚迅履新任。封疆重臣，自以中旨特擢为宜。此缺春间袁帅荐希，秋间官帅荐雪，卒不能澹皖民之灾，今亦不欲更循斯辙也。

浙江危殆日甚，正催左帅由徽州进援严州。而徽郡乃被杨逆围攻，安危莫卜。左军救徽不遑，不能不置浙于缓图。东望武林，只增忧愧！

润帅遗集稿本已就绪否？此事端赖梅村兄为主，敝处事繁，恐编校不审也。张廉卿思得阅卷二三处，敬求留心。即请台安。

936. 复左宗棠十二月十二日

已密请简左为浙抚。须保全徽、休、婺源，力守衢州，其最急之务，则求大纛亲援徽州，庶保徽、保江、规浙能三者并办。

季高仁兄大人阁下：

十二日接初三日惠书，敬承一切。

浙江竟于十一月二十八日失守，六十万生灵同遭浩劫，天乎酷哉！弟于二十五日复奏统辖浙江军务，已附片密请简阁下为浙江巡抚。无论是否俞允，目下经营浙事，全仗大力，责无旁贷。

浙东民情极坏，难遽图治，宜先经略浙西。欲复浙西，又须先固江西以为行军之根本。第一，须保全徽、休、婺源，不使浙贼从徽、宁直犯江西，不使安、池各军与阁下隔为两截；第二，须力守衢州，不使浙贼窜江西、福建之路毫无阻梗，且以留吾辈进兵之路。弟一面令江军门稳守祁门，朱云岩回扎渔亭，救援徽州；一面令鲍春霆暂驻青阳，不必遽进宁国，免致被贼包裹；一面飞檄衢防文武坚守郡城，以后由敝处发饷，归尊处调度；一面奏请将蒋芗泉调擢浙江两司，带兵五千前来，为阁下指臂之助。其最急之务，则求大纛亲援徽州。将来阁下似宜于徽、衢、信三府之间，择地驻扎，庶保徽、保江、规浙，三者可并办也。顺问台安。

937. 复多隆阿十二月十二日

所称三策精当。祈示及光、固一路敌情。苗逆宜剿而不宜抚。

礼堂尊兄大人阁下：

初七日泐复一缄，专亲兵赍呈，想经鉴入。嗣接初一、初六两次来书并信稿、供单，阅悉。

夙仰阁下料敌如神，此次信尾所称三策，尤为精当。然希帅现未到皖，成、蒋两军遽尔深入，未必放心，意其必用中策。又闻西趋光、固一路之贼，现据探称，又已折回，不知确否？便中尚祈示及。狗酋所遣奸细，既经擒贼供出，即当通饬密拿。辱承关照，感戢之至！定远克复，袁帅稍可自立，亦以牵掣寿城贼势。并闻来安亦克复矣。

比来迭奉寄谕，垂询苗逆剿抚事宜。弟与官、李、彭诸帅皆主剿而不主抚，但须待庐郡克复之后，乃可一意攻剿苗、捻。李、彭已单衔上陈，弟亦函商官帅挈衔复奏。并以附告。复请勋安。不尽所言。

938. 复姚仰云 [1] 十二月十二日

苏省绅民乞援，许以明春驰往。宁波失守，杭垣恐难幸保。已具疏力辞兼辖浙省之命。

秋墅尊兄大人阁下：

嘉平五日接展惠书，远承藻饰，感戢良多。即维荩猷懋著，筹祉蕃增。武库名高，仰度支之伟略；襜帷望重，荷宠锡之殊施。引睇矞晖，良殷虔颂。

弟督师江介，乏善足称。自克安庆后，本当乘胜直下，以地广兵单，不敷分布，特令舍弟回湘添募精锐，冀以换出分防各城之兵，借资进剿。近日苏省绅民屡次来营乞师，情殊可悯，义不容辞。目下无兵可分，许以来春筹拨万人驰赴下游，先据镇江形胜之地，再分偏师以防上海。其淮、扬应办事宜，容当与尊处就近商榷。宁波失守后，武林益形危急。闻上海协济杭垣银米，已至钱唐江，卒不能运入省城。似此情形，恐难幸保。

弟奉兼辖浙省之命，力小任重，深虞陨越。即已具疏力辞，请专归左季帅督办，相机援剿，不识驰救得及否？附告一二，借慰廑系。复候台安。并缴谦版，不具。

[1] 姚仰云，字秋墅，浙江绍兴人。咸丰间以道员总司江北粮台。

939. 复袁甲三十二月十二日

才疏力薄，当力辞兼辖浙省之任。苗沛霖当剿，但应在克复庐郡之后。清、淮无人经理，请就近选员暂署。杭垣饷道梗塞，已连日驰函左军救援。

午桥仁兄年大人阁下：

前月泐复一缄，计日当彻台览。顷接十五、二十五两次惠书，具聆一切。来安、定远迭经雄师克复，据北路之形胜，剪寿贼之羽翼，于饷道万窘之后，展此丰功，钦仰无似！

弟以安庆奏捷，幸晋宫衔，两弟均邀懋赏。日昨又奉兼辖浙省之命。屡膺非分，报称无闻，重荷揄扬，益增惭悚。浙江本派左帅督办，当经疏请专归左帅，力辞兼辖之任，非敢畏难推诿，实缘才识浅薄，骤握非常之柄，徒贻负乘之讥。即忝窃两江一席，至今无一兵一将达于苏境，业已不胜艰巨，惭悚无地矣。尊处与都帅应办事宜，务照敝咨一循常辙，无过谦抑，重弟之咎。至恳！至恳！

苗逆一事，弟与官、李、彭诸帅皆主剿而不主抚。迭奉寄谕，李、彭已单衔上陈，弟亦函商官帅，即日会奏。惟彭雪琴只有水师，并无陆兵。长江三千里，炮船千余号，只有杨、彭二人统辖。目下杨军门乞假归里，雪琴固不可舍舟登陆。即将来杨帅回营，雪琴仍须专办水军。盖江面太长，如今年贼窜湖北，彭援鄂江，杨剿皖江，相距已千余里。将来若能打下金陵，杨赴下江，彭防上江，亦属缺一不可。弟拟将雪琴不能遽离水师之故，切实陈奏，请朝廷另简皖抚。拜发后再将折稿咨达冰案。

弟于筹兵、筹饷二者，不能为阁下丝毫之助。今雪琴奏派帮办，又不能挈一旅以相从，非吝之也，势有所不便也。李希帅因鄂饷太绌，一时未能来皖。进剿机宜，非成、蒋所能裁决。鄂军之力，刻下只能防苗，不能剿苗。拟先致力于庐州，将此关打破，则楚师与贵军融成一气，合为一家，北可剿捻，西可平苗。现在多将军方进庐郡，闻狗酋旧日悍党所存无多，庐城粮米亦颇不足。各乡团闻官兵将至，皆严守拒贼，似有可乘之势。尊处能由定远出奇袭其后路，可收夹击之效。倘兵单不便分支，则亦不敢请耳。

至清、淮一带，无人经理，殊为可惜。该处有苇荡自然之利。若因其所入，练成大枝劲旅，北可屏蔽山东，南可联络扬、镇，远可策应临、淮，近可保卫里下河，诚为良策。然镇将善练兵者，实难其选。黄镇现带淮扬水师，未能到任，此外敝营无人可委。应请阁下就近遴员暂署，总以久经战阵，能勤训练，方为称职。淮扬道一缺，未尝不可复设，然置一官，必得一官之力，有缺无人与无缺同。俟得胜任之员，再为疏请。夹袋中如有所储，不妨密示互商。

近接各处来信，宁波失陷，张军门玉良阵亡。上海协济杭州银米已到钱唐江，卒不能运入省城。饷道梗塞，诚虞坐困。连日驰函左季帅，请由开化、徽州、淳、安一路进援，未识驰救得及否？时局艰难，无从兼顾，忧灼如何！愧负如何！

徐副将在六安未来，彭帅驻下游水营，想渠亦未克往见也。肃此。复请台安。惟希亮鉴，不宣。

940. 复毛鸿宾十二月十三日

祈代催张运兰迅速回营。苗逆断无抚理，惟目下楚军之力只能防苗，尚难剿苗。王、薛两中丞皆不满于众论。杭垣失守，可为涕泣。以信义与西洋通商各国相处，一时当可相安。

寄云仁兄同年大公祖大人阁下：

前接黄南兄信，辱承分惠丹药，俾瘳疮疥，正深纫感。嗣奉仲冬二十八日环章，并示疏稿及咨复各件，嘉谟硕画，至以为佩。

凯章等回籍，不满人意，诚如尊谕。弟非不力阻其行，惟向来抚驭将佐，专以恩礼相结，殊乏辖制之方。积习相沿，即舍弟南旋，尚不能禁，矧能止杨、张之归思？今蒙指示，良感针砭。目下徽州危急，已札凯章等迅速来营，尚祈阁下代为谆催。至恳！至恳！

敝省防务，仰仗德威，巩于磐石。微特梓乡蒙福，江西邻省亦当受赐无量。

皖北各防，现俱安谧。苗逆阳为求抚，阴与发、捻勾结，实为肘腋之患。弟与官、李、彭诸帅遵旨筹议，皆以为断无抚理。惟目下楚军之力只能防苗，尚难剿苗，须俟庐郡克复，乃克谋及苗、捻。彭雪帅甫擢皖抚，屡奉寄谕，饬令督队驰赴颍、寿。袁帅又奏请帮办军务，竟以剿苗为其专责。奈雪琴只有水师，并无陆兵。长江三千里，战船千余艘，厚庵断难独任，亦无替人可托。节经据实上陈，力辞抚篆，未识能否俞允。袁帅克复来安、定远，军威稍振。与敝处只隔庐州一城，或可联为一气。

王、薛两中丞，都中弹章层见迭出。前月有旨交弟确查，二公皆不满于众论。然王素有能名，此次莅浙，正当万难措手之时，竭力支持，用心良苦。惟勒捐太苛，用人太滥，以致官绅冰炭，物议沸腾，疏中皆为表出。兹将原稿抄呈台览。

自杭省被围，即奏请左帅援浙。正筹议由徽、严进兵，不料杨逆率淳、遂大股突扑徽郡。三面围城，皖南大震，不得不先顾根本，再图赴援。乃顷接上海来信，杭垣已于前月二十八失陷，王中丞殉难。时事如此，可为涕泣！东南浩劫，正不知何所底止。

至西洋通商各国，但以信义自处，一时当可相安。惟逐利居奇，是其本性，当此积弱之际，断难与争锥刀之末。鄂省税务终不妥洽，汉关设在内地，只作子口。比照九江、镇江二口，而何得遂以海关为例？今欲将上海正税、子税并归汉关征收，无论洋人必不允从，即沪关亦岂肯相让？宜其为京中驳诘也。湘茶并归汉关完厘，亦非平允之道。至洋商不宜赴聂家市收买，此层所关极大。然条约本有准赴各乡市镇之语，亦难拒绝。管见如此，如官帅垂询，亦当竭愚告之。

滕副将募勇滋事，鄙人先有所闻。头批四千业经下驶，尚有八千未集。已札饬江苏委员钱主事、厉丞至汉口截留。未募者即行停止，已募者妥为遣散。曾经咨达冰案，幸与大疏不谋而合也。肃此布复。并请台安。诸惟心鉴，不宣。

941. 加毛鸿宾片十二月十三日

函商洋务事，并告拟附片奏驳宋雪帆议减防兵一折。

正封缄间，又接十二月五日惠书并附秀帅、筠公二缄，具承所训。

弟于洋事略无谙究，但以湘中论之，则筠公所谓“湖南但能注定茶厘照旧征收，余非所能与议”二句最为切当，尊处尽可不必具奏。以鄂中论之，则秀帅所谓“宁可不开关收税，不愿免此厘金”二句最为切当，亦尽可不必奏请立一汉关。条约中载明正税、子税皆在上海交纳，乃无端欲攘之，改于汉口交纳。尚未奏准开关，遽请监督、请铸印，亦殊凌遽无序。赫税司已与恭邸面定不完汉口税，而至今尚若未曾醒悟。反复无定，恐终当纳侮耳。

宋雪帆侍郎一折，闻稿本出于张仲远，蒙窃不以为然。无论四川地大贼多，仅留防兵二万，断难强骆公以必从。即安徽仅防兵二万，江西、两湖各仅一万，其能敷堵剿乎？恐加三倍，尚嫌其单耳。敝处拟附片奏驳，即当咨明尊处，各自复奏。是否有当？乞示。再问寄翁仁兄年大人台安。

治年弟曾国藩顿首

942. 复厉云官十二月十三日

盐厘一事，已准暂行，以后须另议章程。徽城三面被围，杭垣失陷，刻下只能先顾皖南，力遏凶焰，再图恢复之计。

伯符仁兄大人阁下：

顷奉上月环章，具悉一切。

盐厘一事，前此接到来牍，当即批准暂行，并饬各局遵照。现在江路未通，借此招徕，亦属权宜之计，但不可为永远定例。以后商贩渐众，盐引渐多，仍须另议章程。缘各局向例，所收合计不止此数也。近接乔都转信，已在下游招商办运。如倡始者获利，则继起者必多。盐务不患利微，只患本绌；不患无承办之商，但患无可通之路。如军务渐顺，终有畅行之一日也。至前函所称，如贞忒氏各弊，都中弹章层见迭出。敝处于前月底遵旨查办，约正、二月可得处分确信。

杨逆由浙回窜，直犯徽郡，三面围城，祁、休俱为震动。正催左帅由徽州进兵，不料上海来信，杭城已于前月二十八日失陷，六十万人同罹浩劫。时事如此，尚复何言！刻下只有先顾皖南，力遏凶焰，徐图恢复。衢州现尚完善，将来常、玉一带终为江西之患，思之忧悸。泐此。复候台安。不尽所言。

943. 复吴煦 [1] 十二月十四日

杭城既陷，惟有力保皖南，以固根本，再图恢复。苏省绅董拟借助夷兵守沪，亦属权宜之策。东下之师二月内当可成行。欲购轮船，充往来运解之用。

晓帆尊兄大人阁下：

本月初二日接读还云，详阅各折，乃知沪款之充盈多属传闻之失实。阅日厉令解到沪饷六万，绅捐一万。十二日续奉惠书，又委张令解来三万。源源接济，在下游有灼艾分痛之情，在敝军无脱巾遽散之虑，感谢何似！

承示杭州失守情形，深堪惨愕！弟与左帅筹议援浙，节经函催进兵，乃左部未出江界，而烽烟已逼皖南。杨逆率淳、遂大股围攻徽郡，休、祁大震。连日函催左帅由徽州赴援，冀徽、严一路节节打通，以达杭省。何意力尽粮穷，名城一旦沦陷，东南大局尚复何言！此时已成燎原，急难扑灭。惟有力保皖南，先固根本，再为恢复之计。侧身东望，愧懑填膺。

沪上闻此大惊，益形吃重。苏省绅董曾拟借助夷兵，亦属权宜之策。此处通商码头，洋人与我同其利害，自当共争而共守之；至欲借以攻取苏、常、金陵，则鄙见未敢附和。一切由各绅经理，亦须中丞与阁下从中主持。鄙人与闻斯议，断不敢置身局外。得则与诸君同享其利，失则愿鄙人独执其咎。来书欲借各国兵船拦截镇海口岸，以杜勾结。如洋人已允守沪，则此事亦必乐从。然窃计发匪窜沪，可虑者在陆而不在水也。

敝处东下之师，非来春不能集事。已函催舍弟招募成军，迅速来皖。倘风波或有阻滞，则令李少荃廉访先率万人前进。二月内当可成行，不致愆期也。

闻洋人有轮船二只出购，价不甚昂，江湖皆可通行。已备文请阁下会商周韬甫主政筹款觅购，迅速上驶，以便往来运解之用，务祈留意。泐此。复颂台安。祗完谦版，诸惟心照，不一。

[1] 吴煦，字晓帆（晓舫），浙江钱塘人。时任苏松太道署江苏布政使。

944. 复都兴阿十二月十四日

淮、扬无人经理，当即函复袁，请其就近委署。苏省绅民乞师，许以明春赴援，黄将随同前往。徽郡被围，杭垣失守，刻下只宜先顾皖南，徐图恢复。

直夫尊兄大人阁下：

前阅邸抄，欣悉台旌荣调江宁，正殷驰贺。顷接小春二十七日来书，以鄙人兼辖四省，厚蒙绂饰。屡膺非分，惭悚滋深。自念任重力微，恐贻陨越。业于闻命后具疏力辞，咨达冰案矣。阁下保障江北，肤功懋著，以孤立之军，当四战之地，非忠勇素孚于部曲，曷克稳固如此？

承示淮、扬情形，欲令黄镇到任整顿水师，诚属江防急务。惟该镇现在运漕、无为州一带，正当防剿吃紧之时，遽难掣动。前接袁午帅来信，亦以此席久虚，淮、扬一带无人经理。当即函复午帅，请其就近委署，不知可派员前来否？

弟久欲整旅入吴，以上游事多周折，屡经迟滞。近日苏省绅民迭来乞师，许以明春赴援，拟于二月间派拨水陆万人驰赴镇江。查苏省现存郡县，惟镇江最据形胜，北可联络淮、扬，南可规复苏、常，内可俯瞰金陵，外可屏蔽里下河。楚军东征，先就此地布置，与贵部互为依倚，息息相通。彼时黄镇亦必同来，尚祈推爱照拂一切。至上海重地，另分偏师防守，以保饷源。区区浅虑，未审有当机宜否？

杨逆由浙回窜，直犯徽郡，三面围攻，祁、休震动。正催左帅由徽州进兵，直达杭郡，不料沪滨来信，杭垣已于二十八日失陷，六十万人同罹浩劫，言之痛心！刻下只有先顾皖南，力遏凶焰，徐图恢复。时局如此，弥觉寝馈难安耳。泐此。复候台安，并颂荣禧。不尽所言。

945. 加欧阳兆熊片十二月十四日

浙江失守。安庆所得，不偿浙之所失甚远。癣疾日剧，殆将忍而与之终古。

再，惠甫尚未到营。其戚周弢甫住此近一月，因事暂赴上海，日内当挈眷西来。

浙江竟于十一月二十八日失守，兵民六十万人同归浩劫。浙省除衢州、湖州两府外，殆无一片净土。湖亦旦夕不保。安庆之得，不偿浙之所失远矣。八、九两月稍得舒眉，今又昼夜忧灼。遥想子云键关，差得自在。少陵句云：“吾兄睡稳方舒膝，不巾不袜踏晓日。”可一诵也。

癣疾日剧，弢甫处方以珍珠研末为丸，外配四五味皆凉血养阴之品，亦未遽收成效。殆将忍而与之终古。再问晓岑仁兄大人台安。

946. 复李续宜十二月十四日

胡子勋赏给举人，足劝劳臣而慰逝者。亩捐明春再定章程。浙江失守，皖南、江西防不胜防，欲添一二得力游击之师。

希庵仁弟亲家大人阁下：

接初四惠书，敬悉一切。

承赞拙疏“放之弥六合，卷之藏于密”，吾则赞惠马“不偏之谓中，不倚之谓庸”。何也？此马亦深稳有余，骁腾不足，故以此称其德，不称其力也。

润帅荩绩折已奉批回，胡子勋赏给举人，差足以劝劳臣而慰逝者。皖、鄂移换一节，丹初、作梅均以为非宜，只好姑置弗论。十二日罗少村具述尊语一二，似亦宜留台从在鄂，匡救流失，扶持正人。阎、陈之指，诚非无见而云然也。

接到亩捐复咨，“永远”字样，系批陈心泉之禀，昨偶忘之。现尚未札州县，未出告示，请将尊见一一详示，明春再定章程。如亩捐、厘金等事多有须面商之处，阁下虽不抚皖，不知可来皖境一图良晤否？

浙江竟于十一月二十八日失守，六十万人同罹浩劫，天乎酷哉！皖南、江西防不胜防。明春恐大波特起，各路决裂。欲添一二支得力游击之师，意中实无统将，阁下能为我设法否？

王梅村沦逝，左帅处亦乏帮手，思之叹惋。复请台安。

947. 复薛焕十二月十四日

谢解到饷银。痛杭州失守。论苏省拟借助洋兵共守，亦属权宜。告已函催曾国荃募军赴皖，以图东下。

觐堂尊兄大人阁下：

朱委员归，接奉环章。厉委员到，接展惠书，并读密缄。十二日又由张委员带到琅函。敬悉一切。

自夏秋以来，纷传沪饷充盈，俯拾即是，因为挹彼注兹之谋，爰有晋饥秦粜之请。直接到复书并吴方伯折开各件，乃知告者过也。外间但知入项之多，不识出款之巨，支绌实情罕能道及。乃蒙饬厉委员解到沪饷六万，绅捐一万，杨委员又解三万，俾灼艾以分痛，遂嘘枯而回生。上游各军久不见此巨款，合营欢忭，同戴大德，感谢无似！

承示杭州失守情形，可为痛哭。弟前此奏请左军援浙，冬至前后迭次函催。正在筹议进兵，而皖南警报迭至。杨逆率淳、遂大股来扑徽州，三面围攻，休、祁大震。又函催左帅由徽州赴援，冀徽、严一路节节打通，以达杭省。何意力尽粮穷，名城一旦沦陷。浙江全省仅存湖州一府，孤悬贼中，岌岌莫保。东南大局尚复何言？王中丞大节懔然，可悯！可敬！其余殉难官绅，望尊处就近查明，开单示悉，以便会衔具奏。

沪上闻此大惊，益形吃重。苏省绅董，曾拟借助洋兵，亦属权宜之策，不识曾否办有头绪，尚望阁下从中主持，斟酌尽善。弟亦不以局外自处。前复潘比部一函，想邀荃鉴，兹复备咨奉商。上海人民财产，固中外官民所当共争而共守之。惟发匪凶焰正炽，不特麾下兵勇各宜深勾高垒，加倍慎守，即西洋各国之兵亦须嘱其稳慎以图，不可轻敌。至要！至要！敝处东下之师，已函催舍弟招募成军，迅速来皖。倘二月间舍弟未到，则令李少荃廉访先率万人启行。惟须以大队扎镇江，以偏师防沪城。苏省现存郡县，惟镇江最据形胜；将来恢复苏、常，须以镇江为根本，实属不可不争之地也。愚见所及，亮邀鉴照。

滕副将嗣林赴湘募勇，头批四千业经下驶，仍有八千未集。恐其难资得力，已札钱户部、厉委员至汉口截留，未募者即行停止，已募者妥为遣散。路远不及奉商，伏乞原谅为幸。

撤团复奏，即由敝处主稿，敬会台衔。大抵团练用之于贼氛方盛之际，断难得力。须待贼气大衰，官兵将撤，然后办团以善其后。俟缮发后录稿咨阅。总理衙门信件，即当照行。专此布复，并请台安。惟希心鉴，不既。

948. 复王必达 [1] 十二月十六日

已恭疏辞谢兼辖事。浙江危殆日甚，徽郡被围，杭垣不保，湖州、上海不知所以保全之法。

霞轩仁弟大人阁下：

腊日曾复一缄，亮登记阁。顷接惠书，借谂升华益楙，履祉恒绥，至以为慰。

前奉谕旨，左帅督办浙江军务，而以鄙人兼辖。力小任重，恐速官谤，已于前月二十五日恭疏辞谢矣。兹蒙袚饰，惭悚奚如？

浙江危殆日甚。本令鲍春霆、朱云岩两路进兵，冀规宁国以掣浙贼之势。鲍已抵青阳县城，朱亦出大洪岭外，正可并力节节打通，而徽郡乃被杨逆围攻。朱既回援，鲍亦不能独进，犯徽之贼多而且悍。老湘营于二十九日在篁墩获一大胜，初一日在南源口获一小胜。该逆胆敢仍逼郡城，已催请左道取道徽州，就便击破此股。朱仍出岭，左可援浙。惟上海解粮赴杭，皆隔绝于澉、浦以外，不能直达城根。城中六十万人，十一月初间，闻已有饿死者。今又已月余，岂堪涉想！昨闻杭垣不保，温、台旋陷，虽尚未得确信，而其势殆不可为。湖州、上海亦不知所以保全之法。东南浩劫，靡所底止，实深忧悸。知念附闻。复请台安。不备。

[1] 此件据曾氏家藏稿本补。

949. 复周腾虎十二月十六日

援沪之师，恐缓不及事，不得不借助西洋兵力。当于曾国荃、李鸿章二人中派一人先赴下游。

弢甫尊兄大人阁下：

十二日接奉惠书，敬悉一切。

浙江遂已不守，兵民百万同罹浩劫，痛愤何极！左帅援杭，方欲成行，而杨七麻一股忽窜围徽州，左部移援浙之师就近援徽，不知赶得及否？鲍军方进图宁国，又有巨股与之迎拒于青阳，何贼之多也！浙、杭既失，海宁、湖州万无幸全之理。沪上富庶，必当设法保守。敝处援沪之师，非二月不能成行，窃恐缓不及事，不得不借助西洋兵力。该处通商已久，本华、洋所当共争而共守之。惟既已求助于人，则宜坦然以至诚相与，虚心相待，不宜少存猜疑。尤不可以敝处兵力略劲，稍怀自矜自炫之私。孟子所谓“有挟则不答”，老子所谓“去汝之躬矜与容，智者也”。弟前复潘季玉缄已陈梗概，兹又咨薛中丞并详函商之。如有差失，弟当独执其咎。惟贼焰方炽，切诫西洋诸国不可轻敌。若合华、洋而不能御一长毛小丑，则真不胜为笑矣。

雪琴手无陆兵，赴沪亦属无益。现屡疏力辞皖抚一席，亦以素无陆军不能援救颍、寿之故。赴下游者，当于舍弟暨少荃二人中派一人先往。若洋兵能保上海，而楚师但驻镇江，直趋苏、常，则善之善者也。

丸药服之腹泄，岂不胜牛黄耶？购买轮船，另有公牍奉达，二十五日发片稿抄呈。即问岁祉。

950. 致彭玉麟十二月十七夜

告奏折已发，所奉廷寄暂不必复奏。

雪琴仁弟大人阁下：

来示具悉。贵折与敝折皆于本日申正拜发。此次所奉廷寄，暂不必复奏，待前三折奉批，再行酌办。即请台安。

951. 复官文十二月十八日

浙江失守，皖南、江西断无安枕之日，请预筹一支劲旅。李、彭对调之说应作罢论。河南捻患日深，骤难收拾，恐南北道梗，当趁此稍暇之时，速行围攻庐州。

秀峰宫保中堂大人阁下：

前得环章，久未续报为歉。

浙江竟于十一月二十八日失守。浙东惟温州一城仅存，浙西惟湖州、海宁二城仅存。然皆孤悬贼中，万难久全。综计惟衢州或可幸保。徽州被贼围逼已逾十日。从此，皖南与江西断无安枕之日。江西有事，即鄂南亦必震惊。今夏兴、冶、武、崇、二通之警，恐明年亦将不免。阁下明烛幾先，请与希帅筹一枝劲旅，预为拟之。弟亦必于江西早为之所，但恐力薄不足御之耳。

希、琴对调之说，论者多以相沮。恐湘勇入皖，朝廷尽以颍、寿、临、淮之事责之，而于鄂中边防或多抛荒。前议应作罢论，已于十七日具疏，略陈苗练不可再抚，彭帅不可离水，请即另简皖抚云云。未审果否俞允，又未知继之者与吾辈针芥契合否。

河南捻患日深，骤难收拾。遂恐南北道梗，楚中奏报当由秦、晋绕递，敝处则或航海达京。鄂边东防渐轻，北防必且日重。鄙意趁此稍暇之时，速行围攻庐州。如其得手，则阁下与希帅专严北防，而弟亦得尽力于南岸矣。是否有当？诸希裁示。即请台安。

952. 致左宗棠十二月十九日

请左一意救徽，新年后必更设法助防剿东路。有粤东解浙银五万二千，即日令溯江转解。

季高仁兄大人阁下：

久未接惠书，不知大纛果拔动否？贵部进援徽州否？

徽军初八日获胜后，九、十、十一等日俱平安。朱云岩由西路往援，贵部由东南往援，当可解围。惟浙江全为贼有，贼欲犯江西以掠米粮，中路必围攻歙、休、祁门；东路必冲突开、遂、常、玉；西路必觊觎东、建、鄱、景。今鲍攻青阳，韦守池州，东路较松。阁下兵不满万，专保东路而兼顾中路，独为其难，日夜为公忧之，为江西危之。现飞调蒋芗泉东来，为阁下指臂之助，请简放浙江两司，不知果否俞允？目前，请贵部壹意救徽，新年后必更设法助公防剿东路也。

保单十八日拜发，兹专人送上。前代递谢折批回，兹亦送呈。接周弢甫上海来信，有粤东解浙银五万二千，由义观察泰解至上海，即日令溯江来皖，转解尊处。有此五万，前缄拟解之三万即不复解去。第为时略迟，近于失信，想亦在正月可到耳。

润帅少君胡子勋，蒙恩赏给举人，稍足以慰逝者而劝劳臣。

鲍军在青阳十一日获一大胜，刘、古、赖皆猾贼，恐小城正不易破耳。并闻。即请台安。

953. 复吴嘉宾十二月十九日

拟奏请革除流摊、交代弊端，俾牧令旷然无累。杭城失陷，惟有力保江、皖，方能再图恢复吴、越。

子序仁兄年大人阁下：

前奉琅函，久稽裁复。顷接仲冬初八日惠书，具聆壹是。即审起居休鬯，颐养绥愉，至为驰慰。

减漕新章甫经更始，殊多疏漏，补苴润色，尚待来年。尊意欲兼为有司及地方公事计及万全，无令束手，诚属通论。弟亦知牧令之苦，久思筹一长策。窃谓弊端所在，以流摊、交代二者为最。一次署任，终身受累，虽罢官亦无回籍之期，虽子孙亦有追赔之苦。鄙人欲奏请：道、咸年间历任交代一概免算。从同治元年起，凡交代皆不准过三个月，扫除旧迹，咸与维新。道、咸年间摊款一概豁免。同治初元以后，永禁流摊，俾牧令旷然无累，庶几争自濯磨，蒸蒸日上。曾函致霞轩太守，嘱与黼堂方伯酌议，查明历来成案，禀复核夺。此外，如办考之费、科场之费、委员出差之费、上司供应之费，以及过往客官、兵差，军饷之夫费、船费，凡州县向例应用之款，皆须代为之谋。弟固不欲朘削平民，亦何肯苛待州县？现拟择江西牧令中之历任最久、更事最多者，与之究昔年丁漕之利弊，定后此永远之章程。阁下凡有所见，亦祈缕晰示我。

盐事已札黄冠北太守经理，现办详细情形，未遽缕禀。官运之法，行之江路犹易经理，行之山径实难遍稽。茶事有厘有捐，无须更筹官运。钞法则弟所素鄙者也。

左寺堂军初拟由衢州援浙，嗣因杨逆围攻徽郡，又改由开化赴徽。冀徽、严一路节节打通，以达杭省。正在筹议进兵，不料上海来信，杭城已于前月二十八日失陷，六十万人同罹浩劫，言之痛心！刻下徽城尚未解围，惟有力保皖南、江西，再为恢复吴、越之计。

承示《姚观察传》，当交慕庭祗领，深为感激。阁下著作日富，又有余闲编定《经说》，不胜健羡。附去银百两，聊为馈岁之敬，希察存。又百两恳代交星房前辈，冗中未及具缄。令弟信来，领到嘉橘十篓，不及另复，烦为道谢。即请台安。诸惟心鉴，不一。

954. 复贾臻 [1] 十二月十九日

探报之言不可尽信。颍上兵单，诚为可虑，幸来安、定远克复。杨逆回窜，武林失陷，此后但能力顾江西、皖南而已。

润生老前辈大人阁下：

接本月初四、初八等日惠书，以前此克城夺隘奖诩逾量，良增惭悚。至谓巢县已拔，庐州已复，则是告者之过。东关、运漕一带，近虽安谧，并未进兵围巢；多将军方拟攻庐，以雨雪后路多隔水，犹未拔队；狗酋踞守庐城，并无率党北窜之事。探报之不可信，往往类此。

阁下以孤立之军，当四战之地，盘根错节，甚为棘手。楚军尚隔庐州，爱莫能助。彭中丞以水师吃重，不能改统陆师，迭次疏辞皖抚一席，未知能否俞允。颍上兵单，诚为可虑，所幸来安、定远均经克复，北路之势稍宽。若庐州更为我有，胜帅抽身南来，则诸军联成一气，操纵可以自如矣。

杨逆自浙回窜，围攻徽郡。正催左寺堂由徽州援浙，冀徽、严一路节节打通，以达杭省。不料上海来信，武林已于前月二十八日失陷，六十万人同罹浩劫，言之痛心！此后敝处但能力顾皖南、江西。其皖北发、捻、苗练三者，不能不专借鄂军之力矣。专此奉复。并请台安。惟希亮察，不备。

[1] 贾臻，字运生，或润生，号退崖，直隶故城人。时任安徽布政使、巡抚。

955. 致彭玉麟十二月二十日

奉有寄谕，应待前折批回再议。拟代杨发二三月勇饷。

雪琴仁弟大人阁下：

来示具悉。此后贵处奉有寄谕，似应待前折批回再议。

弢甫信奉还。与吾信暨各件暂存此间，以便抄寄鄂中催饷。左光培调似无益，姑调之可也。厚庵近来每月扣每勇银八钱，而垫发钱千六百文，略资惠济。厚庵去后，数月未发矣。吾拟代厚发二三月，银数无几，特难办钱耳。顺候台安。

956. 复左宗棠十二月二十三日

若朱、唐、刘三军共破岩寺一股，则粮路通而徽围可解。蒋未到以前，请以全力翼蔽徽、婺两处。断不可辞让景镇、河口厘金。衢南一带恐仍须另筹一支劲旅，闽兵万不足恃。欲留鲍军作活兵。

季翁仁兄大人阁下：

二十二日接十五夜惠书，敬悉一切。所应报者，条列如左：

一，围徽之贼，分大股至西路截住运道。中而岩寺，南而屯溪，北而潜口，三处皆有。十七日朱、唐至屯溪获一胜仗，贼已破走。闻刘克庵已至龙湾，计十九日可与朱、唐会合。若三军共破岩寺一股，则粮路通而徽围可解矣。

一，奉读大疏各片，如此枯窘题而生发不穷，可喜！可慰！然所调各军，取齐总在四月以后，而皖南与江西之安危，所争乃在三月以前。此数月须稳慎图之。第一，保全贵部，为肃清全浙之本；第二，保全徽州，为进规严州之本。芗泉未到以前，请贵军以全力翼蔽徽、婺两处；芗泉、凯章到后，则可分三路以进矣。

一，此次徽围若解，贼必于开、遂、江、常等处内窜江西。贵军人数太少，弟拟调朱军守徽城，腾出张军五千人为游击之师，供阁下之指麾。是否？乞酌裁。待公复信一到，徽围一解，即分别咨札矣。

一，景镇、河口厘金，公断不可辞让，以贵军舍此别无的饷也。以目下而论，婺源一路，公当之；祁门一路，江守之；东、建一路，鲍蔽之；景镇当无他虑。将来须专筹一支人防守景镇耳。

一，贵军以一枝扼守华埠，为固江之师，以一枝由徽入严，为进取之师，皆一定之势。其衢南一带，恐仍须另筹一支，弟当与公合谋之。闽兵万不足恃。

一，春霆顿兵青阳，不能遽下。其石埭、南陵、泾县，该逆处处坚守，万不能速至宁国。渠请增兵合围青阳，弟未之许，盖欲留鲍军作活兵也。万一江西腹地有事，仍可调鲍入援。目下鲍军应作何调度，乞酌示。诸惟心鉴。顺请台安。

957. 致彭玉麟十二月二十三日

黄国尧等恤典早经出奏，不知何处沉失，容日当补行。

雪琴仁弟大人阁下：

来示具悉。少村信璧还，其折稿暂存敝处，容日奉缴。黄国尧等恤典早经出奏，并行知尊处矣。又不知何处沉失，至今未到，容日当补行也。即请台安。

958. 复汪士铎十二月二十三日

商榷编辑胡林翼近著原则，函告浙、皖军事近况。

梅村尊兄大人足下：

两奉手书，具悉一切。借谂兴居安健，纂述闳富，至以为慰。

弟前奉兼辖浙江之命，自惟名太盛，位太高，权太重，才太短，不欲溢量以速官谤，已恭疏辞谢矣。猥蒙见贺，悚惕曷任！

文章之可传者，惟道政事，较有实际。董江都春秋断狱，胡文定经义治事，皆不尚词华。浅儒谓案牍之文为不古，见有登诸集者，辄鄙俗视之，不知经传固多简牍之文。近人会稽章氏尝谓古无私门著述。《六经》皆官守之书，官先其职而后书，师弟子传之以为学业，论者题之。《左传》如“叔鱼鬻狱”、“仲几受牒”，《汉书》如杨恽戴长乐之说、薛瑄申咸之争，皆今世例案。本文不特张江陵而王阳明也。即以张、王二公而论，江陵盛有文藻，而其不朽者乃在筹边、论事诸牍；阳明精于理性，而其不刊者，实在告示、条约诸篇。今足下拳拳于益阳胡公搜辑遗文，谊古情深。甚盛！甚盛！惟胡公近著，批牍感人最深，尺牍次之，奏疏又次之。若刻其遗文，批牍自可贻则方来，何得摈之不登？若欲改选言为纪事，此法颇佳。然昔贤作表之义，在于省文辞而存事实；作谱之道，在于搜幽远而讨佚亡。顾、阎年谱之可贵者，亦以二先生事迹不显，赖旁搜遗集以证之耳。今胡公闻见既近，勋施烂然，几于走卒皆知，日月若揭，似不必更为年谱，求显反晦。细检档案，考核往还诸人笔札，排比成书，亦殊不易。闻贵同年朱君荣实熟于著书体例，或邀之入省，与阁下商榷编辑，刻日成书，亦不必过于矜慎也。

拙作豪无足观，亦无副本。《柏枧山房集》，俟有便人，当为寄呈。示及寄资一节，恐黄鹤之不返，拟白璧之原归，诚属耿介，然何必沾沾于此？程生亦断不背约也。

浙江自金、严、宁、绍不守后，节节道梗。左帅援师甫行，杭垣遽陷，别由淳、遂内犯徽州。老湘营战守兼旬，迭获胜仗。现左帅亦派兵由婺源援徽，必须并力剿除此股，以保皖而顾江，再图恢复吴、越。知念附达。复候著安。不宣。

959. 复葛镇坤十二月二十三日

祝葛寿辰。

顺斋尊兄姻大人阁下：

关山戎马，笺候多疏。忆眉宇之久违，荷手书之远寄。借谂重闱集庆，五世其昌。值鼎祚之书元，恰颐筵之介寿。松筠劲节，询为圣世祥符；桑梓增辉，共羡德门盛事。引詹吉矞，欣抃良多。

弟谊属弦姻，歌宜鲁颂，只因承乏江介，未获登堂。兹者豫添海筹，借伸贺厦，亲书四字，寄祝百龄。惟愿婺女恒明，驾耄耋期颐而上；文孙承庆，兼康疆逢吉之全。专泐布复。敬颂侍安。统希哲照，不宣。

960. 复潘焕龙 [1] 十二月二十三日

告力辞辖浙之职及援浙不及诸事。

四梅尊兄大人阁下：

嘉平既望，接展惠书，并读佳什。对梅花而念我，旧雨关情；0681-01 柏叶以思君，新年志庆。敬谂履祉绥愉，颐筵绾绰。《廿四诗品》，清娱王屋之闲居；七十古稀，雅集香山之高会。掣锦则凤毛济美，授经则燕翼贻谋。即事多欣，至以为颂。

前奉谕旨，以鄙人兼辖浙江，谨具疏辞，以浙事全归左帅。及援师甫行，而杭垣遽陷。其时鲍军正向青、石进攻，冀规宁国。不意该逆别由淳、遂内犯，阑入徽州。幸湘营战守兼施，顷左军队伍亦到。顾江保皖，先务根本之区；取越收吴，再图恢复之策。知关雅系，并以附闻。复请著安，兼颂年祺。不备。

[1] 潘焕龙，字四梅，号卧园，安徽歙县人。道光五年举人，曾任山东邹平知县。

961. 复李逢春十二月二十三日

杭垣遽陷，徽州可望解严。楹联、屏幅，稍闲书就奉寄。

茂斋年兄太守足下：

嘉平中浣，接到惠书。猥以晋秩宫衔，吉词远寄，展视增惭。借谂政美借恂，书新论贾。耀福星于一道，照我枌榆；歌《湛露》之三章，在彼杞棘。真除即授，忭颂良多。

此间军事，自秋涉冬，克城夺隘，颇为得手，乃浙警时闻。援军甫出，而杭垣遽陷，贼计歧趋。我军正攻青、石，以规宁国，该逆别由淳、遂而犯徽州。幸湘营战守兼施，连获胜仗。顷左帅队伍亦到，可望解严。先须保皖顾江，再图恢吴复越。知在念中，并以附达。

属书楹联、屏幅，俟稍闲书就奉寄。复颂升祺。统希恒照，不备。

962. 复钟峻十二月二十三日

贺钟新授监司，告皖军事近况。

仲山尊兄大人阁下：

嘉平中浣，接展惠书。敬谂新授监司，升猷懋介。口碑遍德，甘棠留爱于章江；心简酬庸，英0648-01 分巡于蜀水。引詹吉霭，忭颂良深。

弟经营江、皖，琭珞如常。鲍军进攻青阳，迭获胜仗。伪辅逆近由淳、遂围逼徽州，老湘营战守兼旬，屡挫逆锋。左军亦由婺源赴援，可期并力驱剿。知念附达。复颂升祺。祗璧谦版，不宣。

963. 复唐逢辰十二月二十三日

鲍、左可期并力驱剿杨辅清。

萍洲老公祖大人阁下：

淑景将临，吉词先贲。对梅霙而展视，纫藻采之缤芬。借谂升祉珠联，履祉锡鬯。六身笇亥，占壬林戌茂之祥；九面望衡，得湘转帆随之乐。凤诺与春风而俱至，骈蕃接晋日以弥隆 [1] 。

弟经营江、皖，琭珞如常。鲍军进攻青阳，迭获胜仗。伪辅逆近由淳、遂围逼徽州，老湘营战守兼旬，屡挫逆锋。左军亦由婺源赴援，可期并力驱剿。知念附达，复颂升祺。祗璧谦版，不宣。

[1] 原稿此处以下作“弟云云同上钟观察信”。

964. 复郑元璧 [1] 十二月二十三日

鲍、左并力，当可解救徽州之围。

锡侯同年大公祖大人阁下：

凤纪书元，鸿邮送喜，荷兰言之先贲，纫椒颂之逾恒。借谂迓福青阳，翔华朱绣。自今以始，岁其有鹤糈常盈；润下作咸，时乃功虎盐拜赐。温诏共春风而俱至，蕃釐接晋日以弥隆。引睇矞晖，良深忭颂。

弟经营江、皖，琭珞如常。鲍军进攻青阳，迭获胜仗。伪辅逆近由淳、遂围逼徽州，老湘营战守兼旬，屡挫逆锋。左军亦由婺源赴援，可期并力驱除。知念附达，复颂升祺。祗璧谦版，不宣。

[1] 郑元璧，字用苍，号锡侯，福建长乐人。道光二十年进士，咸丰十年曾助曾国藩办东征局，官至山东盐运使。

965. 复厉云官十二月二十三日

左、鲍并力，可期驱除徽敌。

伯符仁兄大人阁下：

月初曾复一函，亮登记阁。兹者腊尾将阑，年头洊至，荷吉词之先贲，纫袚饰之逾恒。借谂献岁发春，永绥多福。才储梅鼎，象功先设。夫虎盐庆集 [1] 椒盘，燕士腾欢于凫藻。苍珮鸣而祥风协律，紫纶捧而晋日符占。引睇矞晖，良深忭颂。 [2]

弟经营江、皖，琭珞如常。鲍军进攻青阳，迭获胜仗。伪辅逆近由淳、遂围逼徽州，老湘营战守兼旬，屡挫逆锋。左军亦由婺源赴援，可期并力驱除。知念附达。复请台安，敬颂年祺。不备。

[1] 此处疑漏一“以”字。

[2] 原稿自此以下至“复请台安”作“弟云云同钟观察信”。

966. 复李桓十二月二十三日

举李常本出至公，非私乡谊，批折已奉谕旨。

黼堂尊兄大人阁下：

嘉平中浣，接到惠书。猥以短疏上闻，长笺曲谢，比拟过当，展视增惭。敬维懋绩双江，宣勤七载，值水衡之告匮，筹金粟以并生。裕饷赡军，奏课为最。洵践廉能之实，宜登上考之书。朝廷之用弱翁，早知治行；君实之举李常，本出至公。是以中丞荐牍风驰，亦由阁下循声雨及也。方资筹箸之才，表留恂而转饷；知胜屏翰之任，请命召以旬宣。在鄙人不敢蔽贤，非有私于乡谊，顾执事益崇令德，用永荷夫天恩。顷于二十一日递回批折，已奉谕旨，容备公牍送呈冰案。专此布复。即请台安。不宣。

967. 复张培仁十二月二十三日

叹驻师靡善足陈，幸献岁可诵楚词之句。

紫莲老父台大人阁下：

前闻旌麾荣莅下邑，尚稽裁贺。荷手书之先贲，纫心注之逾恒。展视临风，钦仪永日。敬惟政清湘水，福耀张星。君子有酒，旨且多觞，馨椒颂治世之音，安以乐琴谱春声。从知制锦才长，即卜温纶恩渥。引詹吉蔼，欣忭良殷。

弟驻师皖水，靡善足陈。听鼓而思将士之劳，试灯而盼平安之火。我行永久，未陪张仲之筵；献岁发春，遥诵楚词之句。专泐布复。即颂年禧，敬请台安。不备。

968. 复张芾十二月二十四日

杭城失陷，徽郡被围，惟当力保皖南，兼顾江西，再为恢复苏常之计。苗逆断无抚理，惟经营皖南已疲于奔命，更无余力顾及北路。近日朝中大政焕然一新。

小浦老前辈大人阁下：

前月接小春手书，猥以皖垣之捷，过蒙奖饰，惭悚奚似！侍与舍弟承乏行间，屡膺非分，濡鹈之讥，负乘之戒，时切兢兢。惟冀知我者匡其不逮，破此愚顽。

九月以来，续克铜陵、庐江、无为各城，及东关、运漕、三河各要隘，袁午帅又克来安、定远二县，事机颇顺。以地广兵单，到处分防，未克长驱东下。各路窜匪麕集浙中，侍屡催左季帅援浙。未及成行，而杨逆大股围攻徽郡。又接上海来信，杭城已于前月二十八日失陷，军民六十万人同罹浩劫，天乎酷哉！浙东惟衢州无恙，浙西仅存湖州、海宁两城，皆孤悬贼中，岌岌可虑。徽郡被围已逾十日，贼虽屡挫，尚未肯退。如能击却此股，惟当力保皖南，兼顾江西，再为恢复苏、常之计。

苗逆攻陷寿州，阳为求抚，阴怀叵测。侍与官、李、彭诸帅皆以为断无抚理，次第上陈。惟现在楚师之力只能防苗，不能剿苗。敝处经营皖南，疲于奔命，更无余力办北路之贼。

近日朝中大政焕然一新。严中丞疏请征用耆德旧臣，首列大名，不日温纶内召，赞襄密勿，曷胜倾望！报销一事，十月间附片具奏，已奉朱批“该部知道”。似蒙俞允，而部文仍有意追求。如台旌赴都，或须为之道地也。专此泐复。并请台安，顺颂年禧。不宣。

969. 复李瀚章十二月二十四日

杭城失陷，徽郡被围，江西、皖南恐无安枕之日。拟于明春筹拨万人，赴镇江、上海一带防剿。将来当由上海买炮，不再赴粤。

小泉年兄左右：

前月泐复一缄，计达雅览。十七日委员来营，解到竹渔头帮炮位。接诵手书，并惠木器四件，良深纫谢。

来安、定远均经袁帅克复，与楚军只隔庐州一城。多将军方图进攻，未识能否得手。

剿苗一事，朝廷屡以责之彭帅，即袁、贾诸公亦皆拳拳属望。奈雪琴只有水师，并无陆兵，断难舍舟登陆，业经屡次疏辞抚篆。仆亦代为沥陈，即请另简皖抚，俾雪琴得以专办水师。而皖事有人经理，亦稍分敝处之力。

浙中自十月以后，群贼麇聚。左帅援浙之师未及成行，而杨逆大股围攻徽郡。又接上海来信，杭城已于前月二十八日失陷，军民六十万人同罹浩劫，天乎酷哉！徽郡被围已将半月，贼虽屡挫，犹未肯退，已请左师赶紧赴援。此后江西、皖南恐均无安枕之日。浙东惟衢州无恙，温州被土匪窜陷。闻有收复之说，未知确否？浙西仅存湖州、海宁两城，皆孤悬贼中，岌岌可虑。东南逆氛遂将连成一片，恢复之期，未知何日，曷胜忧灼！

苏省官绅屡来乞师，许以明春筹拨万人，赴镇江、上海一带相机防剿，已与令弟少荃商定于二月间督带东下。竹报中想必详及，无俟0687-01 缕。

冯竹渔头帮炮已解到，二、三帮尚未起程，颇费周折。渠因隔省州县呼应不灵，禀请筹备解费，由尊处就近拨付。已嘱将用数酌定，具函奉达，望即照数解粤，以便起运。此次吃亏之后，将来当由上海买炮，不再赴粤也。泐此。复候台安，并颂岁祉。不尽。

通家生曾国藩顿首

970. 复吴嘉善 [1] 十二月二十四日

杭垣失陷，徽郡被围，江西、皖南恐难安枕。惟有先保完善之区，乃可再图恢复之策。循陔之暇，肯乘兴东游否？

子登仁弟馆丈阁下：

嘉平望后，接读惠书，知阁下旅寓长沙，兼司书局。咏缁衣而适馆，被彩服以承欢。萱寿兰馨，良殷额颂。

〈国藩〉督师江介，无善足称。前月奉旨兼辖浙省，才薄任重，恐速官谤，即经疏辞。累次与左帅函商援浙，方议进兵，不意杨逆大股回窜徽郡。又接上海来信，杭垣已于前月二十八日失陷，六十万生灵同罹浩劫。逆焰披猖，深堪痛恨！徽郡被围将近半月，左军就近赴援，未卜能否击退。两浙地方，衢州尚可图存，湖州、海宁皆孤悬贼中，岌岌可虑！此后江西、皖南均难安枕。惟有先保完善之区，再筹恢复之策。百孔千疮，益觉力难兼顾耳。

阁下素精算术，于西人制器之方，均经深究。每思觌面一谈，借窥奥秘。循陔之暇，倘肯乘兴东游否？往返不过两月，不遽以军旅之事相付也。泐此布复。顺问岁祉。不尽。

[1] 吴嘉善，字子登，江西南丰人。时任翰林院编修。

971. 复赵焕联十二月二十四日

徽郡被围，杭城失陷，现请左军先解徽围，兼顾江、皖，再图恢复吴、越。乞催张运兰速归营。

玉班尊兄大人阁下：

嘉平十四日接读还云，喜闻奏捷之章，兼奉宜春之字。即审釐延豸节，勋懋龙韬。笳鼓欢腾，叶画戟清香之咏；丝纶宠渥，诵《彤弓》《湛露》之诗。引睇矞晖，良殷臆颂。

弟屡膺非分，报称无闻；时事多艰，益形棘手。上月疏辞兼辖四省之命，请以浙事全归左帅。屡次函催左军援浙，正议进兵，而杨逆大股已由淳、遂上犯，围攻徽郡，并欲取道婺源，窥伺浮、景。又接上海来信，杭城已于仲冬二十八日失陷。全省糜烂，无处非贼。仅存者温、衢、湖三府及海宁一城，逼处贼中，岌岌可虑。东南浩劫，竟至于此！现请左帅先解徽围，于徽、衢之交择地驻守，兼顾江西、皖南，再图收复吴、越。群盗如毛，殊乏善策，奈何！

凯章久不回营，殊觉失望。顷已具牍饬催，便中乞更走函相速。泐此。复候台安，顺颂年禧。并缴谦版，不具。

972. 复李桓十二月二十四日

丁漕减征一案，尚须细针密缕，以为长久之计。宜核实情况见示，以凭奏请豁免流摊，维新交代。浙江不守，徽郡被围，此后江、皖断无安枕之日。

黼堂尊兄大人阁下：

顷接惠书，猥以会奏一疏，长言申谢，比拟过当，非所敢承。即维动履康愉，岁祺懋介为慰。

丁漕减征一案，经阁下实力整顿，渐次就理。惟九月措手之初，长枪大戟，期于疾雷掩至，耳目一彰。其中节目繁多，尚须细针密缕，更加熨贴之功，以为久长之计。

江西州县之苦，以流摊、交代二者为最。一次署任，终身受累。虽罢官亦无回籍之期，虽子孙亦有追赔之苦。鄙人欲奏请道、咸年间，历任交代一概免算。从同治元年起，凡交代皆不准过三个月，扫除旧迹，咸与维新。道、咸年间摊款，部定之案，奏请豁免；外捐之案，由省城措款抵用。同治初元以后，永禁摊捐。俾牧令旷然无累，庶几争自濯磨，蒸蒸日上。应请阁下查明：二十年内江西交代未结者若干？曾否奏咨有案？奏摊之款，为数最巨者若干？外捐必不可无者若干？一一核定，开一节略见示，以凭筹办。

至丁漕定价，广信、建昌等府，田广粮轻，吉安、临江等府，田少粮重。此次新章，减者固多，增者亦偶有之。如龙南地丁每两收钱二千二百文，庐陵每两收钱二千一百七十文，吉水漕米收钱二千六百文。明年定永远章程，应否将新增各县仍减从该县向例之数？又银价时有涨落，新章以银价一千六百零为率，若涨在一千八百以外，则利在百姓而害在州县；若落至一千四百以内，则利在州县而害在百姓。明年出示，应否并列银、钱两价，抑或改为一律收银？开征本有定期，减价期于踊跃，若不立之限制，势必任意拖延。如漕米开仓折钱三千，逾限一月加钱若干，逾限二月加钱若干，应否于告示注明？此外何利何弊，阁下必有所见，更望周咨博采，于正月内缕晰示复。弟当与左帅酌定永章，于三月内会奏。其目下粗定新章，敝处奉有寄谕查询，且于正初约略复奏。此件现亦交司核详矣。阁下既已兴此端绪，即当穷源竟委，思始图终。至要！至恳！

浙江竟于前月二十八日不守。杨逆率淳、遂大股分窜歙、休。自初二以后，徽郡被围，至今未退。初八、十六等日，贼来扑城，获两大胜；十七日，休宁官兵在屯溪获一大胜。现调朱镇一军驻休、歙之中，往来策应。左帅亦拨九营来援。各城粮饷尚足支持。惟全浙已经糜烂，此后江西、皖南断无安枕之日。拟请左帅于徽、衢、信三府之间择地驻扎，兼顾江、皖门户，再图恢复吴、越耳。诸关廑念，顺以附陈。即候台安。

973. 复汤修十二月二十四日

当具疏力辞兼辖浙省之命。武林失陷，湖州孤城恐无幸保；江、浙逆氛连成一片，大局益不可问。拟请左军驻扎徽、衢之交，先保完善之区，再图恢复之计。

敏斋世兄大人阁下：

军务旁午，笺候久疏。腊八日接诵惠书，眷注殷拳，揄奖过量。并承条示四事，俾获指南，感戢奚似！

弟屡膺非分，报称无闻。顷又奉兼辖浙省之命，力小任重，益虞陨越。当经具疏力辞，请专归左帅督办。一面函催赴援，乃左部未出江西，而杨逆已围徽郡。又催援军取道徽州，迎头截剿，冀徽、严一路节节打通，以达杭省。不料上海来信，武林已于前月二十八日失陷。现在全浙无处非贼，湖州孤城，恐无幸保。江、浙逆氛连成一片，大局益不可问，不仅为珂乡浩劫也。敝处饷缺兵单，未能兼顾，曷胜愧懑！来书控遏江、浙一条，固已预见及此。通盘筹画，尤服卓识。

徽郡围贼未退，显有上窜之意。初八以后，我兵迭次获胜。左部前驱已入徽境，或可转危为安。此后，拟请左帅驻扎徽、衢之交，右顾江西，左顾皖南，先保完善之区，再图恢复之计。惟地面益广，兵力益绌，究恐其蔓延为患耳。

瀛眷同寓长沙，想均安善。加餐自爱，庶慰驰系。泐此。敬问起居。诸惟垂鉴，不宣。

974. 复李续宜十二月二十五日

已罢弃前议，奏明彭玉麟难离水师，请旨另简皖抚。得上海七万以后，继以三万，今冬竟得宽绰度岁。

希庵仁弟亲家大人阁下：

二十一日接十六日惠书，二十二日又接初二日惠书，又承信笺、酥糖之赐。虽无尊命，亦不敢不思以赞之。赞酥糖曰：“其味无穷。”赞信笺曰：“终身用之，有不能尽者矣。”

前此移节来皖之说，在鄙人以为千妥万妥，既遂阁下报国之诚，三河之痛，与不肯避难就易之素抱，又遂雪琴脱弃羁勒，不离水师之本志。而仆以庐州、六安两路兵事委之台端，但须专顾江滨一路，则条理分明而血脉流通。不意丹初与敝处暨申夫信，皆力陈其不可。而作梅来信以切至之词相镌，少村述阁下临别之言，亦殊虑旌从离鄂，吏治遽坏，湘军遽饥。兼是三者，遂决计罢弃前议。已于十七日奏明：彭帅难离水师，请旨另简皖抚。尊缄到时，已在四日后矣。目下且当谨候批旨，如不蒙另简贤员，终当虚席以待台旌耳。

敝处得上海七万之后，继以三万。江西、湖南亦常常协济，今冬竟得宽绰度岁。虽各营尚欠七个月，而尽发一月满饷，实初念所不到此者也。附告一慰。即请台安。

975. 致李士棻 [1] 十二月二十五日

求退宝名堂书二箱，并索还书款。

芋仙年兄阁下：

岁晏伏想政祺佳鬯，为慰。

折弁自京回，带到宝名堂书二箱，开视则非二十四史，仅有《旧唐书》样书一套，外《通鉴辑览》一部、《学津讨源》一部四十函而已。查《学津讨源》在丛书中并非上品，尚不如《津逮秘书》之可贵。仆昨在安庆买一部，仅费十八两。往年在京买《学津讨源》亦不过三十两内外。而此次宝名堂来信，竟开价至百六十两之多，殊属可恶！《通鉴辑览》开价至百二十两，亦属骇人听闻。此等行径，仆所难容。求阁下缄复宝名，将《通鉴》、《学津》二种暨样书一套退去，仍将敝处银四百索还为荷！京信一包附去。顺候岁祺，不一。

[1] 李士棻，字芋仙，四川忠州人。江西彭泽知县。

976. 复左宗棠十二月二十六日

朱、唐不和，至为可虑。徽州之粮足支月余，督同朱军稳慎图之，或可保徽。请常翼蔽徽、婺。

季高仁兄大人阁下：

二十五日接十九及二十夜两次惠缄，敬悉一切。

克庵已到龙湾，距朱、唐两军甚近。若合攻屯溪，似可得手，则郡围易解。不料此时恰为阁下调回。计归并全军再进龙湾、屯溪，当在新岁初四、五间，不知张、唐能坚守待援否？又不知朱军不为贼所乘否？云岩血性过人，打仗亦稳猛可靠，特与唐桂生不和，日来构衅更深，可虑之至。云岩十七日打屯溪，十九日打潜口，均能挫贼凶锋，二十二日万安街亦尚能以寡敌众。唐部战事远不如朱，而守城亦尚有布置。大纛至龙湾、屯溪时，请邀朱军会剿，当可助一臂之力。徽城之米足支月余，阁下督同朱军稳慎图之，或可保徽也。

衢州为谋浙者所必争，人人知之。然阁下进兵之路则不在衢而在严；贵军自全之道，则不重衢而重在徽、婺。请以贵军常常翼蔽徽、婺，而即以徽、婺常常暖贵军之背。千万！千万！至恳！至恳！顺请台安。

977. 复史致谔十二月二十六日

杭垣失守，徽郡被围。一俟徽敌退后，当调左军驻徽、衢、信三府之交，兼顾皖、江门户。总期保全完善之区，再图恢复吴、越。冀时锡南针，以匡不逮。

士良尊兄年大人阁下：

少仲来营，接诵惠函。借悉台旆安抵章门，尊恙已占勿药，欣慰无量。

承示援浙方略，极中肯綮。惟杭垣于前月二十八日失守，业已驰救无及。百万生灵罹此浩劫，闻之痛心。

杨逆率淳、遂大殷分窜歙、休，初二以后，围攻徽郡，至今未退。初八、十六等日，老湘营屡获胜仗。十七日，朱、唐两军又败贼于屯溪。左部援徽九营如能迅速赶到，诸军会合，或可并力驱除。然此后皖南各防益形吃紧，即江西边境亦恐无安枕之日。拟俟徽贼退后，请左帅于徽、衢、信三府之中，择地驻扎，兼顾皖、江门户；并拨张凯章一军为游击之师，归左帅调遣，往来策应；飞调蒋芗泉一军前来，驻扎广信一带，厚左军之后路，卫江西之东藩。总期保全完善之区，再图恢复吴、越。时艰孔亟，寝馈难安。尚冀时锡南针，匡我不逮。泐此布复。顺候台安。附璧谦版，诸惟心鉴。

978. 复毓科十二月二十六日

徽郡被围，杭垣失守，拟请左军于徽、衢、信三府之间择地驻扎，先保完善之区，再为恢复之计。江西腹地空虚，须设大枝游兵往来策应。

右坪仁兄大人阁下：

二十一日接十五日惠书，过承奖借，惭怍无似。

浙江之贼闻左军赴援，另分数股窜入皖南，以牵掣我师。本月初二后，杨逆围攻徽郡，至今未退。弟与左帅往返函商，总以先顾江西、皖南立脚根本，犹冀击退徽贼即乘势入浙。乃十二日接薛中丞来信，杭城已于前月二十八日失守，六十万人同罹浩劫，天乎酷哉！刻下全浙皆贼，金、严、宁、绍、台、处等府，先后沦陷。温州被土匪窜踞，虽有收复之说，未知确否？湖州、海宁两城，皆孤悬贼中，恐难幸保。计惟衢州一府可以图存。此后，江、皖边防断无安枕之日。只有坚守衢州，与徽州、广信互为犄角。拟请左帅于徽、衢、信三府之间，择要驻扎，就近调度，先保完善之区，再为恢复之计。徽郡被围后，老湘营屡打胜仗，初八、十六两日杀贼尤多。十七日，朱、唐两军在屯溪得一大胜，贼势稍挫。左部援徽五营亦将赶到，当可并力驱除。

江西腹地空虚，总须于金、泸、贵、弋之间设一大枝游兵，庶不至任贼长驱，又蹈今春覆辙。现奏调蒋芗泉全军，不知赶得及否？养素一军前经奉旨赴浙。惟据该道禀称，所部并无陆兵，常、玉一路，不能抬船过山，自系实在情形。且浙垣既失，驰救亦已无及，当即批准复奏。容当会列尊衔据实片陈，另文咨达冰案。

王沐驻扎抚州，深得居中策应之道。惟新集之卒，恐亦不甚得力，或者城守有余，野战不足耳。专此布复。并请台安，顺颂年祉。不尽。

979. 复恽世临十二月二十六日

全浙惟衢州一府可以图存，此后当坚守衢州，与广信、徽州为犄角之势。先固江、皖边防，保存完善之区，再筹恢复之计。冀南车时锡，共济时艰。

次山尊兄大公祖大人阁下：

嘉平十四日接读还云，奖饰溢量，至为惭悚。承示吏治军政，以理财为当务之急。荩虑周详，切中时弊。敝省边防未靖，需饷孔殷，又须协济东征，源源挹注。经阁下认真整顿，于虚冒、糜费二端力除积习，俾十余万巨款不至空悬。心精力果，企仰何极！

此间滨江各防尚称安谧。袁午帅克复来安、定远，与楚师只隔庐州一城。若多军能将庐城早克，便可联为一气。浙江之贼闻左军赴援，另分数股窜入皖南，以牵掣我师。本月初二后，杨逆围攻徽郡，至今未退。弟函商左帅顺道赴徽，会合各路援军击退徽贼，即乘势入浙。不料上海来信，杭城已于仲冬二十八日失守，六十万人同罹浩劫，天乎酷哉！金、严、宁、绍、台、处等府，均经沦陷。温州被土匪窜距，虽有收复之说，未知确否。湖州、海宁两城皆孤悬贼中，似难幸保。综计全浙惟衢州一府可以图存。此后当坚守衢州，与江西之广信、皖南之徽州为犄角之势。拟请左帅于徽、衢、信三府间，择要驻扎。先固江、皖边防，保全完善之区，再筹恢复之计。

敝处离浙甚远，本苦鞭长莫及，前月奉兼辖之命，即时疏辞。然大局决裂，补救无方，终须助左帅代谋一切，不敢稍分畛域。尚冀南车时锡，共济时艰，不胜企切。专此泐复。顺颂年禧。附缴谦版，不宣。

980. 复严树森十二月二十六日

李续宜调鄂，不能悉力谋皖。庐州未破，楚师不能剿苗。会奏之议，当俟庐州克后再行商办。杭垣被围，武林失陷，时事如此，尚复何言！

渭春尊兄大人阁下：

仲冬下旬泐复寸笺，计日当达澄览。腊八后又接惠书，具聆壹是。弟疏辞兼辖四省之命，曾于前函奉闻。重荷揄扬，弥增惭悚。

来示欲希帅来皖剿苗，并许拨光属丁漕粮协济鄂军。义愤公忠，允堪钦企。惟希帅调鄂后不能悉力谋皖。润帅未了事件，刻须次第清厘。饷需拮据，迥异曩昔。两月前希帅即欲东来，而左牵右掣，至今尚未出省。所遣成、蒋各军只任防御之责，进取机宜未敢裁决。霍、六一带穷苦异常，转运之难，亦迥非昔年润帅之精心大力可以运掉如意。军乏宿储，岂宜深入？细度形势，庐州未破以前，楚师之力但能防苗，不能剿苗。庐城为狗酋踞守。闻旧日悍党无多，粮米亦不甚足，似有可乘之势。来安、定远均经袁帅收复，日来函催多将军进兵，并密商袁帅出奇掩袭，不卜能否得手。阁下会奏之议，应俟克庐州后再行商办。

彭雪琴只有水师，并无陆兵。长江三千里，炮船千余号，向惟杨、彭二人统辖。现在厚庵乞假归里，雪琴固不可舍舟登陆。即将来杨帅回营，雪琴仍须专办水师，与厚帅一驻上江，一驻下江，庶可照料周到。朝廷以剿苗一事专责雪琴，渠因手无陆兵，屡次疏辞抚篆。弟亦代为上陈，请朝廷另简皖抚，庶几两有裨益。

浙江自入冬后，全省无处非贼。杭垣被围，粮道阻绝。弟奏请左帅援浙。正在筹议进兵，而武林已于前月二十八日失陷，王中丞殉节。时事如此，尚复何言！现惟力保皖南、江西，徐图恢复吴、越。时艰益剧，愧愤曷任！尊谦万不敢当，以后切勿再施为幸。专此布复。并请台安。惟希亮鉴，不宣。

981. 复方宗诚 [1] 十二月十六日

目下只能防苗，无力剿苗。桐城请恤各件，已交忠义局汇案详报。

存之尊兄大人阁下：

前承惠问，久稽裁答。近接仲冬手书，借悉道履胜常，至为驰慰。

荐举疏稿，接严中丞来咨，群谓当出君手。朝列已清，群贤并进，自是中兴景象。阁下首念治本，诚为探源之论。近接竹如廉使信，亦谆谆言此。艮翁海内人望，此次内召，自合畀以疑丞辅弼之位 [2] 。言路宏开，或无须外省建议。朝鲜奉使不过因与盛京相距甚近之故，刻下计亦事竣还朝矣。

此间军事，托庇平顺。舍弟一军分守安庆、庐江、无为、枞阳、运漕、东关、三河七处，更无进剿之师。已令其回湘添募精锐，俟以新勇换出防兵，再图东下。苗逆纵横淮上，不复可制。多将军进图庐州，李希帅遣成、蒋各军分扼霍、六，其力只能防苗，不能剿苗。须待庐郡克复，乃可进图寿州。来书欲彭中丞督师剿苗，犹未深悉此间情形。雪琴只有水师，并无陆兵。长江三千里，炮船千余号，向惟杨、彭二人统辖。目下厚庵乞假归里，雪琴固不可舍舟登陆。即将来杨帅回营，江面太长，渠二人一剿下游，一防上游，亦属缺一不可。皖抚命下之后，迭奉谕旨饬赴颍、寿，又帮办袁营军务，势皆有所不能。雪琴已累疏沥陈请解抚篆，想朝廷亦必见谅也。

皖中各属沦陷过久，地方雕残困苦，不可言状，恐阁下犹未尽闻。弟已商借两湖谷四万石，咨拨江西谷二万石，陆续运皖，分投抚恤。贵县近有施粥之举，明知敝箄不足救盐地，捧土不足塞孟津。仁术所及，聊以少慰孑黎之望。此外善后事宜，但得地方安堵，可期次第兴办。特患逆氛弥恶，奔命不遑耳。桐城请恤各件，已交忠义局汇案详报。泐复。并候近绥。不尽所言。

[1] 方宗诚，字存之，安徽桐城人。时为贡生。

[2] “位”字，原件作“促”，据岳麓书社《曾国藩未刊往来函稿》改。

982. 加刘长佑片十二月二十七日

左部须图浙保江顾皖，可危之至，求商之蒋益澧迅速东往救援。

夏间承专使惠赐田七，比肃复函，言降捐之不甚合例。厥后未奉嗣音，不知此使何日返粤也。

浙江全省沦没，计左帅必拜抚浙之命。渠所部不满万人，既须图浙，又须保江，又须顾皖，左右前后，无一支劲旅助之，可危之至！惟求阁下商之芗泉，迅速东来，能救左帅，乃能救江西而保湖南。浙之可复与否，犹其次也。芗泉之饷，在湘则取之东征局，至江西则取之牙厘局，皆国藩任之，断不推诿。大局阽危，别无可为将伯之呼者，伏希垂亮。即请印渠仁弟大人台安。

983. 加蒋益澧片 [1] 十二月二十七日

左兵不满万，四面受敌，可危之至，务望投袂东来，助左援徽，解左危难。至饷需当一力筹备，决不推诿。

再，目下徽州危急，左帅率所部往援，未知能否得手。纵徽郡幸能解围，而徽、信、衢三省相错之地，明春必为群贼百战之场。左帅兵不满万，四面受敌，可危之至！阁下忠肝侠肠，素肯救人危难，又于左帅有知己之感，务望投袂东来，一面请印帅具奏，一面带兵起行。如能于三月赶到，纵浙事不可猝图，但得左军无恙，江西无恙，大局尚可为也。至贵军饷需，国藩当壹力筹备，决不推诿。六千之数，断不可少。但亦须择将而任，不宜滥竽充数。至恳至嘱！再问芗泉仁棣大人勋绥。

[1] 蒋益澧，字芗泉，湖南湘乡人。时任浙江布政使。

984. 致鲍超十二月二十八日

请速派娄峻山亲往香口、米坑查明路径，准备进岭救援徽州。

春霆仁弟大人阁下：

风雪严寒，士卒辛苦，深以为念。前后解去银九万，均已到否？

贼围徽州，虽老湘营屡获胜仗，但徽、休业已隔断，粮道业已梗塞，可危之至！意欲请阁下进岭救援一次，望即日派人看明路径：由池州至香口若干里闻是八十里？由香口至米坑若干里闻是八十里？到米坑后，进漳岭至黟县不过六十余里耳。通共由池州至黟县大约二百三十里，本不甚远，但山路难行，米粮难运。米坑以外，应由池州运米进来；米坑以内，应由黟县运米出去。闻池州有小河至香口，不知可用小船运米至香口否？请阁下派娄云庆亲至香口、米坑查明，飞速见示，至要！至要！贵军移营进岭时，须留三千人驻防香口。一则恐青、石之贼内窜建德，二则恐青、石之贼抄贵军之后尾也。阁下带七千人进岭，合之峰、礼四营，亦有九千，尽可解徽州之围。先此函商，即日另有公牍奉达。看香口者，或多派几人同娄云庆去更好。即候年祺。

985. 致王明山十二月二十八日

请即派人查明池州、香口、米坑一带路径，飞速见示。鲍军援徽，须留三千人驻扎香口，请查明香口可扎几营。

柱堂总戎尊兄阁下：

接夏委员禀，湖北解到银四万余，想已发一个满月矣。领去之煤，尚可烧否？

徽州被贼围攻，危急之至。拟调鲍军救援徽州，应由池州、香口一路行走，请阁下即日派数人查明路径：池州至大香口究有若干里？小河一道可用小船运米至香口否？由香口至米坑有若干里？请派两班人去查明，飞速回信为要。

鲍军援徽，须留三千人驻扎香口，与池州韦军为犄角之势。一则恐青、石之贼上窜建德，二则恐韦军太孤也。其香口可扎几营，请令韦营派人去查明，迅赐回信。即贺年祺。

索引人名索引

二画

丁峻

丁义方（燕山）

丁取忠（果臣）

三画

于清瑞

万泰

万石臣

万启琛（篪轩）

义泰

弓嵩保（筱芗）

马玉堂

马世职

马光槐

马恩溥（雨农）

马征麟（素臣）

马复震

马辉房

马德顺

四画

王沐

王峻

王錱（璞山）

王开来

王开化（梅村、牧村）王开琳

王文成

王文瑞（钤峰）

王东华

王必达（霞轩）

王永章

王有龄（雪轩）

王廷贵

王庆云（雁汀）

王庆奎

王寿棋

王际田

王明山（柱堂、橘堂）王明庄

王茂荫（椿年、子怀）

王延长（少岩）

王钦牧

王梦麟

王毅卿韦人堂

韦志浚

毛鸿宾（寄云）

文俊（辅卿）

文辉（又石）

文希范（任吾）

方仲舫

方宗诚（存之）

方宗钧（夔卿）

方翊元（子白）

巴栋阿

巴夏哩

邓瀛（介槎）

邓汪琼（寅阶）

五画

甘晋（子大）

古隆贤

左光培

左仁初（青士）

左宗棠（季高）

厉云官（伯符）

石达开叶光岳

叶兆兰（介唐）

申正邦

田晋藩

史聿舟

史致谔（士良）

冯卓怀（树堂）

冯焌光（竹渔）

冯熙文

六画

成大吉（武臣）

成名标成俞卿

毕保釐

吕锦文（画堂）

朱长彪

朱衣点

朱春田

朱品隆（云岩、云崖）

乔松年（健侯、鹤侪）

任星元（松楼）

伊兴额

华日新（又斋）

多隆阿（礼堂）

庆云浦

庆正轩

刘典（克庵）

刘绎（詹岩）

刘蓉（孟容、霞仙）

刘璈

刘于浔（养素）

刘长佑（印渠、荫渠）

刘方蕙（小粤）

刘传莹（菽云）

刘传愈

刘兆璜（幼璠）

刘齐衔（冰如）

刘芳成

刘丽川

刘连捷（南云）

刘玱林

刘岳昭（荩臣、靖臣）

刘良驹（星房）

刘官方

刘官禄

刘胜祥

刘建德（馨室）

刘紫梅

刘腾鸿（峙衡）

刘源灏（鉴泉）

刘德大

刘墨林

江长贵（良臣）

江允康（松圃）

江必胜

江忠义（味根）

汤敏

汤修（敏斋）

许茂才

许振祎（仙屏）

孙昌国

孙毓汶

孙澍人

七画

严树森（渭春）

劳崇光（辛阶）

苏文彪

杨长年（朴庵）

杨世俊

杨占鳌

杨秀清

杨宏胜

杨昌濬（石泉）

杨岳斌（载福、厚庵）

杨春樵

杨逢春

杨辅清

杨锦斌

杨镇南

杨镇魁

杨豫安（芋安、裕庵）

李桓（黼堂、辅堂）

李榕（申夫）

李士棻（仙芋）

李元度（次青）

李长清

李升平

李世贤

李世颜

李成谋（与吾）

李寿蓉（篁仙）

李秀成（寿成）

李作士（少山）

李若珠

李雨沧

李金旸

李宗焘（午珊）

李勉亭

李济元

李继远（营天义）

李卿云

李逢春（茂斋）

李淳元

李续宾（迪庵、忠武）

李续宜（希庵）

李鸿章（少荃）

李鸿裔（眉生）

李嘉湜

李瀚章（筱泉、小泉）

吴棠（仲宣、仲仙）

吴煦（晓帆）

吴大安

吴大廷（彤云、桐云）

吴兰如

吴廷栋（彦甫、竹如）

吴坤修（竹庄）

吴炳昆（贞阶）

吴明善

吴退庵

吴敏树（南屏）

吴嘉宾（子序）

吴嘉善（子登）

吴赞成（绳甫）

岑莲乙（藕舫）

何源（镜芝、敬之）

何元炳

何应祺（镜海）

何绍彩

何秋涛（愿船）

余介卿

余际昌

余述祖

汪士铎（梅村）

汪发生

沈正通

沈宝成（楚珍）

沈葆桢（幼丹）

宋晋（雪帆）

宋国永

宋梦兰（滋九、子久）

张芾（筱浦、小甫）

张仁法

张玉良

张光泰

张光照

张竹汀

张运兰（凯章）

张运桂（樨园）

张秉钧（小山）

张国樑

张亮基（石卿）

张诗华

张恒祥

张晓峰

张培仁（紫莲）

张敬修（德甫、德富）

张遇春

张裕钊（廉卿）

张韶南（伴山、泮山）

张曜孙（仲远）

张璧田

陈艾（虎臣）

陈英

陈湜（舫仙）

陈鼐（作梅）

陈士杰（俊臣）

陈大富（馀庵）

陈与贤

陈飞熊

陈元礼

陈玉成

陈玉恒

陈东友

陈发翔

陈乔枞（朴园）

陈庆溥（心泉）

陈时永

陈伯陵

陈明南

陈品南

陈雪庐

陈源豫（季牧）

陈德园

八画

苗霈霖

范鸿模（次典）

林世发

林用光

林绍璋

欧阳兆熊（筱岑、小岑）

欧阳利见

欧阳昌瑞

欧阳秉铨（牧云）

欧阳犀龄

易良翰（芝生）

易佩绅

易润坛（畇荄）

易敬臣

罗近秋

罗忠祜（少村）

罗逢元

罗泽南（罗山、忠节）

季念贻（君梅）

金藻（竹虔、筑泉）

金云香

金安清（眉生）

金国琛（逸亭）

周万晫

周开锡（寿珊、寿山）

周百禄

周光正

周汝筠（念慈）

周达书

周志甫

周宽世（厚斋）

周喜安

周辑瑞（子佩）

周腾虎（弢甫、韬甫）

庞钟璐（宝生）

郑奠

郑板桥

郑锡侯

单懋谦（地山）

官文（秀峰）

屈蟠（文珍、见田）

九画

赵廷贵

赵振祚

赵烈文（惠甫）

赵焕联（玉班）

胡镛（听泉）

胡大任（莲舫）

胡子勋

胡心庠（蔚之）

胡玉元

胡达轩

胡决明

胡林翼（润之）

胡宝铎

胡家玉（小籧）

胡朝贺

胡鼎文

柯钺（小泉）

钟峻（仲山）

钟世桢

钟音鸿（子宾）

段清和

侯朝栋

侯德兴

胜保（克斋）

饶廷选（枚臣）

奕0725-01

恽世临（次山）

娄云庆（峻山）

洪仁玕

洪秀全

姚体备（秋浦）

姚仰云（秋墅）

贺竹生

骆秉章（籲门）

十画

秦啸若

袁甲三（午桥）

袁芳瑛（漱六）

袁国祥

耆龄（九峰）

都兴阿（直夫）

莫友芝（子偲）

莫祥芝

桂超万（丹铭）

贾臻（闰生）

夏长喜

夏献云（小润）

顾信

恩祥（秋舫）

倭仁（艮峰）

徐兆熊

徐荇香

徐柳臣

徐觐光（弼臣）

翁同书（药房）

高连胜

高延绶（小邨）

郭文荣

郭式源

郭崑焘（意城）

郭嵩焘（筠仙、云仙）

唐鉴（镜海）

唐文训（桂生）

唐仁康

唐训方（义渠）

唐逢辰（0728-01 州）

唐眭章

唐景皋（鹤九）

唐瑶阶

涂心畲

十一画

黄忠

黄冕（南坡）

黄万友

黄万兴

黄文金

黄仙桥

黄有功

黄廷瓒（麓溪）

黄国尧

黄鸣珂（印山、荫山）

黄朋厚

黄胜林

黄冠北

黄家驹

黄盛智

黄淳熙（子春）

黄赞汤（莘农）

黄翼升（昌岐、昌期）

萧广芬

萧古香

萧翰庆（黼臣、辅丞）

梅启照（小岩）

曹贵

曹光汉（西垣）

曹雨生

阎敬铭（丹初）

梁宝田

隋藏珠（龙渊）

十二画

塔齐布（智亭）

彭萱（九峰）

彭玉麟（雪琴）

彭申甫（丽生）

彭星占

彭毓橘（盛南、杏南）

联福（芝圃）

葛镇坤（顺斋）

蒋益澧（芗泉）

蒋嘉炜

蒋凝学（之纯）

景惠（畅亭）

程元振

程永年（绍鸾）

程光国

程桓生（尚斋）

程敬生

普承尧（钦堂）

曾纪泽

曾纪鸿

曾国荃（沅甫）

曾国葆（季洪）

曾国潢（澄侯）

裕麟（时卿）

十三画

瑞相

赖文光

鲍超（春霆）

解璜

十四画

蔡文牧

蔡应嵩（少彭）

蔡锦青（芥舟）

蔚元0734-01

裴人杰

毓科（右坪）

僧格林沁

谭发律

熊应文

熊绍庚（秋白）

熊铁生

十五画

黎道猷

黎福畴（寿民）

滕家胜

滕嗣林

颜俊道

潘焕龙（四梅）

潘曾玮（季玉、玉泉）

十六画

薛焕（觐唐）

薛金榜

穆海航

十七画

魏栋（召亭）

魏喻义（质斋）

十八画

瞿遵训

编制者：纪繁
谭松林

曾国藩全集（二十五）

书信之四

曾国藩

岳麓书社

目录

同治元年

001．复多隆阿　正月初一日

002．复冯焌光　正月初一日

003．复江长贵　正月初一日

004．加冯焌光片　正月初四日

005．加李瀚章片　正月初六日

006．复姚体备　正月初六日

007．复多隆阿　正月初六日

008．复贾臻　正月初六日

009．复文希范周开锡　正月初七日

010．复左宗棠　正月初七日

011．致彭玉麟　正月初八日

012．复郭嵩焘郭崑焘　正月十一日

013．复左宗棠　正月十二日

014．致李续宜　正月十四日

015．复袁甲三　正月十六日

016．加毓科片　正月十六日

017．加王必达片　正月十六日

018．复吴廷栋　正月十六日

019．复陈湜　正月十六日

020．复孙观　正月十六日

021．复都兴阿　正月十六日

022．复曾秉忠　正月十六日

023．复官文　正月十六日

024．复舒保　正月十六日

025．复多隆阿　正月十六日

026．复严咸　正月十六日

027．复杨岳斌　正月十六日

028．复文辉　正月十六日

029．复刘于浔　正月十六日

030．复李宗焘　正月十六日

031．复吴安谷　正月十六日

032．复刘建德　正月十六日

033．复毓科　正月十六日

034．复王必达　正月十六日

035．复徐荇香　正月十六日

036．复恽世临　正月十六日

037．复张曜孙　正月十六日

038．复刘齐衔　正月十六日

039．复唐际盛　正月十六日

040．复栗仲垣　正月十六日

041．复李瀚章　正月十六日

042．复李桓　正月十六日

043．复周宽世　正月十六日

044．复董似穀　正月十六日

045．复联福　正月十六日

046．复吴赞成　正月十六日

047．复单兴诗　正月十六日

048．复景惠　正月十六日

049．复吴全美　正月十六日

050．复蔡锦青　正月十六日

051．复邢春第　正月十六日

052．复联福　正月十六日

053．复陈鸿翊　正月十六日

054．复蔡锦青　正月十六日

055．复恩祥　正月十六日

056．致彭玉麟　正月十七日

057．复左宗棠　正月十八日

058．加刘长佑片　正月十八日

059．加蒋益澧片　正月十九日

060．加杨岳斌片　正月十九日

061．加陈士杰片　正月十九日

062．复多隆阿　正月二十日

063．复李桓　正月二十一日

064．复左宗棠　正月二十三日

065．加毓科片　正月二十三日

066．复倭仁　正月二十三日

067．加吴廷栋片　正月二十三日

068．复毛鸿宾　正月二十六日

069．复潘曾玮　正月二十六日

070．复周腾虎　正月二十七日

071．致李续宜　正月二十七日

072．致左宗棠　正月三十日

073．致李鸿章　二月初二日

074．致官文　二月初二日

075．复姚体备　二月初三日

076．复江长贵　二月初三日

077．加姚体备片　二月初三夜

078．复袁甲三　二月初五日

079．复江长贵　二月初五日

080．复多隆阿　二月初五日

081．复唐训方　二月初五日

082．复李桓　二月初五日

083．复彭玉麟　二月初五日

084．致许振祎　二月初五日

085．复周辑瑞　二月初六日

086．复左宗棠　二月初七日

087．致张运兰　二月初七日

088．复沈葆桢　二月初七日

089．复吴保泰　二月初七日

090．加沈葆桢片　二月初八日

091．加李桓片　二月初八日

092．复冯誉骥　二月十三日

093．复李桓　二月十四日

094．复刘绎　二月十四日

095．复吴保泰　二月十四日

096．复张曜孙　二月十四日

097．复唐景皋　二月十四日

098．复官文　二月十四日

099．复袁甲三　二月十四日

100．复唐训方阎敬铭　二月十五日

101．复左宗棠　二月十五日

102．复薛焕　二月十五日

103．复吴煦　二月十五日

104．复多隆阿　二月十五日

105．复彭畏之　二月十六日

106．加唐景皋片　二月十六日

107．复彭玉麟　二月十六日

108．加多隆阿片　二月十六日

109．复易良翰　二月十六日

110．复王茂荫　二月十六日

111．复吴存义　二月十六日

112．复张沄　二月十六日

113．复冯子材　二月十八日

114．复乔松年　二月十八日

115．复沈葆桢　二月二十二日

116．复左宗棠　二月二十三日

117．复薛焕　二月二十四日

118．复吴煦　二月二十四日

119．复潘曾玮　二月二十四日

120．复钱鼎铭潘馥　二月二十四日

121．复黄赞汤　二月二十四日

122．复李桓　二月二十四日

123．复江长贵　二月二十四日

124．复多隆阿　二月二十四日

125．复吴嘉宾　二月二十四日

126．加张沄片　二月二十四日

127．复吴思澄　二月二十四日

128．复杨岳斌　二月二十四日

129．复张亮基　二月二十四日

130．复黄冕　二月二十四日

131．复刘长佑　二月二十六日

132．复彭玉麟　二月二十六夜

133．复左宗棠　三月初一日

134．致张运兰　三月初一日

135．复沈葆桢　三月初一日

136．加沈葆桢片　三月初二日

137．复左宗棠　三月初四日

138．复彭玉麟　三月初六日

139．复左宗棠　三月初八日

140．复多隆阿　三月初八日

141．复李桓　三月初八日

142．复赵景贤　三月初八日

143．复薛焕　三月初八日

144．加李桓片　三月初九日

145．复沈葆桢　三月初十日

146．复左宗棠　三月十一日

147．加郭嵩焘片　三月十一日

148．复严树森　三月十一日

149．复官文　三月十一日

150．复唐训方　三月十一日

151．复乔松年　三月十一日

152．复黄赞汤　三月十二日

153．复王必达　三月十二日

154．复刘建德　三月十二日

155．复毛鸿宾　三月十二日

156．加严树森片　三月十三日

157．复沈葆桢　三月十五日

158．加毛鸿宾片　三月十五日

159．复左宗棠　三月十六日

160．复李鸿章　三月十七日

161．复袁甲三　三月十八日

162．复吴棠　三月十八日

163．唁李晴川　三月十八日

164．复都兴阿　三月十八日

165．复刘长佑　三月十八日

166．复俞景初　三月十八日

167．复曾雨村　三月十八日

168．复骆秉章　三月十八日

169．复郑元善　三月十八日

170．复刘于浔　三月十八日

171．复唐逢辰　三月十八日

172．复恽世临　三月十八日

173．复郑元璧　三月十八日

174．复史致谔　三月十八日

175．复瑛棨　三月十八日

176．复许本镛　三月十八日

177．复汤修　三月十八日

178．复周玉麟　三月十八日

179．复崇实　三月十八日

180．复文辉　三月十八日

181．复张芾　三月十八日

182．复吴安谷　三月十八日

183．复唐际盛　三月十八日

184．复李桓　三月十八日

185．复联福　三月十八日

186．复董似穀　三月十八日

187．复王子坚　三月十八日

188．复蔡应嵩　三月十八日

189．复张培仁　三月十九日

190．复董似穀　三月十九日

191．复钟峻　三月十九日

192．复王朝纶　三月十九日

193．唁孙济亭　三月十九日

194．复蒋益澧　三月十九日

195．复吴廷栋　三月十九日

196．致彭玉麟　三月十九日

197．复沈葆桢　三月二十日

198．复左宗棠　三月二十日

199．复多隆阿　三月二十一日

200．致赵景贤　三月二十一日

201．复许道身　三月二十一日

202．致毛鸿宾　三月二十二日

203．致李续宜　三月二十二日

204．致高梯　三月二十二日

205．复李鸿章　三月二十四日

206．复左宗棠　三月二十四日

207．致彭玉麟　三月二十六日

208．复左宗棠　三月二十六日

209．复李桓　三月二十六日

210．复夏家泰　三月二十六日

211．复张裕钊　三月二十六日

212．唁张家驹　三月二十八日

213．复郭用中　三月二十八日

214．复郭阶　三月二十八日

215．复袁甲三　三月二十八日

216．复彭申甫　三月二十八日

217．复李续宜　三月二十八日

218．复李鸿章　三月三十日

219．复左宗棠　三月三十日

220．复季念贻　三月

221．复彭玉麟　四月初一日

222．复彭玉麟　四月初二日

223．复李续宜　四月初二日

224．复彭玉麟　四月初三日

225．复李瀚章　四月初三日

226．加袁甲三片　四月初四日

227．复严树森　四月初四日

228．复周学濬　四月初四日

229．复杨岳斌　四月初四日

230．复陈源豫　四月初四日

231．复朱兰　四月初四日

232．复王道墉　四月初四日

233．复江长贵　四月初四日

234．复王必达　四月初四日

235．复沈葆桢　四月初五日

236．加严树森片　四初六日

237．复左宗棠　四月初七日

238．复多隆阿　四月初八日

239．复许乃钊　四月初九日

240．复奕䜣桂良　四月初九日

241．复李续宜　四月初十日

242．加多隆阿片　四月初十日

243．复蔡应嵩　四月十二日

244．复胜保　四月十二日

245．复张芾　四月十二日

246．复陈士杰　四月十二日

247．复刘齐衔　四月十二日

248．复高长绅　四月十二日

249．复英禄　四月十二日

250．复李玉阶　四月十二日

251．复沈葆桢　四月十三日

252．致左宗棠　四月十三日

253．复李寿蓉　四月十四日

254．复何栻　四月十四日

255．复杨石汸　四月十四日

256．复王茂荫　四月十四日

257．复何秋涛　四月十五日

258．复陈吟舫　四月十五日

259．复王雁峰　四月十五日

260．复龙际云张尗平　四月十五日

261．复文竹筠易汉乔柳和台瞿元霖　四月十五日

262．复左仲甫刘琴舫　四月十五日

263．复梁作楫　四月十五日

264．复蔡锦青　四月十五日

265．复厉云官　四月十五日

266．致陈源豫　四月十五日

267．复彭玉麟　四月十六日

268．复李续宜　四月十七日

269．加何秋涛片　四月十七日

270．加毛鸿宾片　四月十七日

271．致周辑瑞　四月十七日

272．复李续宜　四月十八日

273．致左宗棠　四月十九日

274．致左宗棠　四月十九日

275．致张运兰　四月十九日

276．复李鸿章　四月二十日

277．复徐树铭　四月二十一日

278．复陈廷经　四月二十一日

279．复赵焕联　四月二十一日

280．致晏端书　四月二十一日

281．致鲍超　四月二十一日

282．复江长贵　四月二十一日

283．加李鸿章片　四月二十二日

284．复奕䜣等　四月二十二日

285．复姚体备　四月二十三日

286．复郭子山　四月二十三日

287．复黄冕　四月二十四日

288．复黄冕　四月二十四日

289．复欧阳秉铨　四月二十四日

290．复多隆阿　四月二十四日

291．复严树森　四月二十四日

292．加严树森片　四月二十五日

293．加多隆阿片　四月二十五日

294．复彭玉麟　四月二十五日

295．致官文　四月二十五日

296．复袁甲三　四月二十五日

297．加袁甲三片　四月二十六日

298．致李续宜　四月二十六日

299．复彭玉麟　四月二十六日

300．复吴炳崑　四月二十七日

301．致张运兰　四月二十七日

302．复彭玉麟　四月二十九日

303．复蒋凝学　四月二十九日

304．复罗忠祜　四月二十九日

305．复唐景皋　四月二十九日

306．复黄士瀛　四月二十九日

307．复李瀚章　四月二十九日

308．复郭嵩焘郭崑焘　五月初一日

309．复李鸿章　五月初二日

310．复左宗棠　五月初三日

311．复李续宜　五月初四日

312．复彭玉麟　五月初五日

313．复沈葆桢　五月初五日

314．复多隆阿　五月初五日

315．致鲍超　五月初六日

316．复彭玉麟　五月初八日

317．复莫友芝　五月初八日

318．复多隆阿　五月初九日

319．复彭玉麟　五月初十日

320．复李鸿章　五月初十日

321．致劳崇光　五月初十日

322．复郑元善　五月初十日

323．复刘长佑　五月初十日

324．加刘长佑片　五月十一日

325．复胜保　五月十一日

326．复姚体备　五月十一日

327．复薛焕　五月十一日

328．复汪士铎　五月十一日

329．复左宗棠　五月十二日

330．复李续宜　五月十二日

331．复毛鸿宾　五月十三日

332．复黄冕赵焕联　五月十三日

333．加黄冕片　五月十三日

334．复恽世临　五月十四日

335．复丁宝桢　五月十四日

336．复胡镛　五月十四日

337．复唐逢辰　五月十四日

338．复曾竹斋　五月十四日

339．复徐荇香　五月十四日

340．复蔡锦青　五月十四日

341．复厉云官　五月十四日

342．复郑元璧　五月十四日

343．复吴安谷　五月十四日

344．复单兴诗　五月十四日

345．复王小初　五月十四日

346．复多隆阿　五月十四日

347．代答严树森小柬　五月十四日

348．复舒保　五月十四日

349．复文辉　五月十四日

350．复何璟　五月十四日

351．复李明墀　五月十四日

352．复梁作楫　五月十四日

353．复唐际盛　五月十四日

354．复王子坚　五月十四日

355．复彭玉麟　五月十五日

356．复唐景皋　五月十五日

357．复蒋光焴　五月十五日

358．唁金松如　五月十五日

359．复王必达　五月十五日

360．加金藻片　五月十六日

361．复官文　五月十八日

362．复彭玉麟　五月十八日

363．复多隆阿　五月十八日

364．复李鸿章　五月十九日

365．复陈鼐　五月十九日

366．致隋藏珠　五月十九日

367．复彭玉麟　五月十九夜

368．复李续宜　五月二十日

369．复郭嵩焘郭崑焘　五月二十日

370．复郑元善　五月二十日

371．复毛鸿宾　五月二十一日

372．复李桓　五月二十一日

373．复沈葆桢　五月二十二日

374．复万启琛　五月二十二日

375．复左宗棠　五月二十二日

376．复姚体备　五月二十三日

377．复彭玉麟　五月二十三日

378．致李续宜　五月二十三日

379．致李瀚章　五月二十三日

380．唁李逢春　五月二十三日

381．复严树森　五月二十三日

382．加严树森片　五月二十四日

383．复刘郇膏　五月二十四日

384．复毛昶熙　五月二十四日

385．复叶兆熊　五月二十四日

386．复钟谦钧　五月二十四日

387．复聂光銮　五月二十四日

388．复李万杰　五月二十四日

389．复吴煦　五月二十四日

390．复沈葆桢　五月二十四日

391．复乔松年　五月二十四日

392．复董似穀　五月二十五日

393．复联福　五月二十五日

394．复孙长绂　五月二十五日

395．复王少峰　五月二十五日

396．复许如骏　五月二十五日

397．复叶春培　五月二十五日

398．复苏介堂　五月二十五日

399．复许本镛　五月二十五日

400．复王子坚　五月二十五日

401．复吴钧甫　五月二十五日

402．复黄鸣珂　五月二十五日

403．复徐孟卿　五月二十五日

404．复俞景初　五月二十五日

405．复江忠义　五月二十五日

406．复梅世讲　五月二十五日

407．复姚体备　五月二十五日

408．致李续宜　五月二十五日

409．复李鹤章　五月二十五日

410．复梅启照　五月二十五日

411．致沈葆桢　五月二十六日

412．复郭嵩焘郭崑焘　五月二十七日

413．致邓汪琼　五月二十七日

414．致杨岳斌　五月二十七日

415．复李续宜　五月二十七日酉初

416．复史致谔　五月二十八日

417．复彭申甫　五月二十八日

418．复胜保　五月二十八日

419．加袁甲三片　五月二十九日

420．复左宗棠　五月二十九日

421．复王柏心　五月二十九日

422．复李续宜　六月初一日

423．复沈葆桢　六月初五日

424．复李鸿章　六月初六日

425．复李续宜　六月初六日

426．复晏端书　六月初六日

427．复吴棠　六月初六日

428．复袁甲三　六月初六日

429．复刘菊溪　六月初六日

430．复李士棻　六月初六日

431．复黄冕　六月初六日

432．复张曜孙　六月初六日

433．复厉云官　六月初六日

434．复李瀚章　六月初六日

435．复官文　六月初六日

436．复姚体备　六月初六日

437．复冯子材　六月初六日

438．复潘焕龙　六月初六日

439．复彭亲恒　六月初六日

440．复徐石泉　六月初六日

441．复陶寿玉　六月初六日

442．复江长贵　六月初六日

443．复李桓　六月初七日

444．加官文片　六月初八日

445．复李续宜　六月初八日

446．复姚体备　六月初八日

447．复丁寿征　六月初九日

448．复丁松亭　六月初九日

449．复王操　六月初九日

450．复桂超万　六月初九日

451．复严咸　六月初九日

452．复严正基　六月初九日

453．复朱兰　六月初九日

454．致左宗棠　六月初九日

455．复多隆阿　六月初十日

456．致杨岳斌　六月十一日

457．复李鸿章　六月十二日

458．复左宗棠　六月十二日

459．复吕行之　六月十二日

460．复都兴阿　六月十二日

461．复刘长佑　六月十二日

462．复戴鸾翔　六月十二日

463．复董恂　六月十二日

464．复联福　六月十二日

465．复乔松年　六月十二日

466．复马新贻　六月十二日

467．复高延绶　六月十二日

468．复姚仰云　六月十二日

469．复黄文亭　六月十二日

470．复高长绅　六月十二日

471．复丁日昌　六月十二日

472．复蔡应嵩　六月十二日

473．复奕䜣等　六月十三日

474．致李续宜　六月十三日

475．加奕䜣片　六月十四日

476．复李续宜　六月十五日

477．复沈葆桢　六月十六日

478．复彭玉麟　六月十六日

479．复严树森　六月十六日

480．复左宗棠　六月十七日

481．加严树森片　六月十七日

482．复李宗羲　六月二十日

483．复黄鸣珂　六月二十日

484．复金云香　六月二十日

485．复杨岳斌　六月二十日

486．复官文　六月二十二日

487．复姚体备　六月二十二日

488．复李续宜　六月二十二日

489．复彭玉麟　六月二十二日

490．加官文片　六月二十三日

491．加姚体备片　六月二十三日

492．复江长贵　六月二十三日

493．复左宗棠　六月二十五日

494．复李鸿章　六月二十六日

495．复袁甲三　六月二十六日

496．复彭玉麟　六月二十六日

497．复李士棻　六月二十六日

498．致郭用中郭阶　六月二十七日

499．复左宗棠　六月二十八日

500．复刘岳昭　六月二十八日

501．复孙观　六月二十八日

502．复王子坚　六月二十八日

503．复钟音鸿　六月二十八日

504．复刘典　六月二十八日

505．复李铭皖　六月二十八日

506．复英禄　六月二十八日

507．复邢春第　六月二十八日

508．复查文经　六月二十八日

509．复周汝筠　六月二十八日

510．复许本镛　六月二十九日

511．复李世忠　六月二十九日

512．复吴嘉宾　六月二十九日

513．复毛鸿宾　六月二十九日

514．复黄赞汤　六月二十九日

515．复杨岳斌　七月初三日

516．复左宗棠　七月初三日

517．复李续宜　七月初四日

518．致李续宜　七月初七日

519．复严树森　七月初七日

520．复张曜孙　七月初七日

521．复王必达　七月初七日

522．复李鸿章　七月初八日

523．复江长贵　七月初八日

524．复彭玉麟　七月初八日

525．复杨岳斌　七月初九日

526．致鲍超　七月初九日

527．复李续宜　七月初九日戌正

528．加杨岳斌片　七月初十日

529．致李续宜　七月初十日戌正

530．复陈鼐　七月十一日

531．加陈鼐片　七月十二日

532．复欧阳定果　七月十二日

533．致郭崑焘　七月十六日

534．致左宗棠　七月十六日

535．致李鸿章　七月十六日

536．复蒋超伯　七月十八日

537．复赵敬甫　七月十八日

538．复姚体备　七月十八日

539．复李续宜　七月十八日

540．复李续宜　七月二十二日

541．致陈鼐　七月二十二日

542．复沈葆桢　七月二十三日

543．复欧阳兆熊　七月二十四日

544．复左宗棠　七月二十五日

545．复陈源豫　七月二十六日

546．复严树森　七月二十六日

547．复田兴恕　七月二十六日

548．复俞景初　七月二十六日

549．复曾雨村　七月二十六日

550．复杨岳斌　七月二十六日

551．复姚体备　七月二十六日

552．复黄冕　七月二十六日

553．复夏筱润　七月二十六日

554．复晏端书　七月二十六日

555．复劳崇光　七月二十七日

556．复蔡应嵩　七月二十七日

557．致许振祎　七月二十八日

558．复郑元善　七月二十八日

559．加晏端书片　七月二十九日

560．致周辑瑞　七月二十九日

561．复厉云官　七月二十九日

562．复张裕钊　七月二十九日

563．复梅启照　七月二十九日

564．致何源　七月二十九日

565．加黄冕片　八月初一日

566．加陈源豫片　八月初一日

567．复左宗棠　八月初三日

568．复袁甲三　八月初三日

569．复魁玉　八月初四日

570．复冯子材　八月初四日

571．复李鸿章　八月初五日

572．复毛昶熙　八月初六日

573．复耆龄　八月初六日

574．致彭玉麟　八月初七日

575．复杨岳斌　八月初七日

576．加彭玉麟片　八月初九日

577．复官文　八月十二日

578．复郑元善　八月十二日

579．复李鸿章　八月十三日

580．复左宗棠　八月十四日

581．复吴棠　八月十四日

582．复唐训方　八月十四日

583．复张运兰　八月十七日

584．复袁甲三　八月十七日

585．复江长贵　八月十八日

586．复朱兰　八月十八日

587．复潘星农　八月十八日

588．复左宗棠　八月十九日

589．致李鸿章　八月十九日

590．复晏端书　八月十九日

591．复彭玉麟　八月二十日

592．复蔡应嵩　八月二十日

593．复刘良驹　八月二十日

594．复张亮基　八月二十日

595．复王必达　八月二十日

596．加晏端书片　八月二十三日

597．加彭玉麟片　八月二十三日

598．加王子坚片　八月二十三日

599．复黄鸣珂　八月二十三日

600．复唐际盛　八月二十三日

601．复栗仲垣　八月二十三日

602．复颜培鼒　八月二十三日

603．复杨豫成　八月二十三日

604．复袁甲三　八月二十三日

605．致鲍超　八月二十四日

606．复李鸿章　八月二十五日

607．致鲍超　八月二十九日

608．复蔡应嵩　八月二十九日

609．复丛占鳌　八月二十九日

610．复袁青绶　八月二十九日

611．复冯子材　八月二十九日

612．复刘小崧　八月二十九日

613．复刘建德　八月二十九日

614．复刘郇膏　八月二十九日

615．复吴煦　八月二十九日

616．复李俊民　八月二十九日

617．复左宗棠　八月三十日

618．复杨岳斌　八月三十日

619．复彭玉麟　八月三十日

620．致官文　闰八月初一日

621．复毛鸿宾　闰八月初一日

622．复丁善庆　闰八月初一日

623．复厉云官　闰八月初一日

624．复桂超万　闰八月初二日

625．复甘晋　闰八月初二日

626．复严树森　闰八月初二日

627．复彭玉麟　闰八月初三日

628．加彭玉麟片　闰八月初四日

629．复袁甲三　闰八月初四日

630．复甘晋　闰八月初五日

631．复左宗棠　闰八月初五日

632．致李鸿章　闰八月初五日

633．致左宗棠　闰八月初六日

634．复晏端书　闰八月初七日

635．复蔡应嵩　闰八月初七日

636．复官文　闰八月初八日

637．复吴嘉淦　闰八月初八日

638．复郑元善　闰八月初八日

639．加晏端书片　闰八月初八日

640．复李鸿章　闰八月初九日

641．复蒋光焴　闰八月初九日

642．复薛书常　闰八月初九日

643．复刘建德　闰八月初十日

644．复奕䜣　闰八月十一日

645．致范泰亨　闰八月十一日

646．复夏云津　闰八月十一日

647．复黄冕　闰八月十二日

648．复彭玉麟　闰八月十二日

649．复胡约堂　闰八月十二日

650．复王少峰　闰八月十二日

651．复邢春第　闰八月十二日

652．复许本镛　闰八月十二日

653．复张富年　闰八月十二日

654．复多隆阿　闰八月十二日

655．致张运兰　闰八月十三日

656．加彭玉麟片　闰八月十三日

657．复官文　闰八月十四日

658．复毛鸿滨　闰八月十五日

659．复郭崑焘　闰八月十五日

660．复杨岳斌　闰八月十五日

661．复袁甲三　闰八月十五日

662．复李鸿章　闰八月十六日

663．致郭嵩焘　闰八月十六日

664．复吴棠　闰八月十六日

665．复周辑瑞　闰八月十六日

666．复胡寿椿　闰八月十六日

667．复黄赞汤　闰八月十六日

668．加黄赞汤片　闰八月十七日

669．复彭玉麟　闰八月十八日

670．复鲍超　闰八月十九日

671．加彭玉麟片　闰八月十九日

672．致左宗棠　闰八月二十日

673．复杨岳斌　闰八月二十日

674．致李续宜　闰八月二十一日

675．复彭玉麟　闰八月二十一日

676．致倭仁　闰八月二十一日

677．复晏端书　闰八月二十一日

678．复谢孟渔　闰八月二十二日

679．加晏端书片　闰八月二十三日

680．复吴廷栋　闰八月二十三日

681．复左宗棠　闰八月二十三日

682．复耆龄　闰八月二十三日

683．致周辑瑞　闰八月二十四日

684．致郭嵩焘　闰八月二十四日

685．复左宗棠　闰八月二十五日

686．复李鸿章　闰八月二十六日

687．致杨岳斌　闰八月二十七日

688．复僧格林沁　闰八月二十八日

689．复官文　闰八月二十八日

690．复左宗棠　闰八月二十八日

691．致李济青　闰八月二十九日

692．致朱品隆唐义训　闰八月二十九日

693．致李续宜　闰八月二十九日

694．复严树森　闰八月二十九日

695．复胜保　闰八月二十九日

696．复彭玉麟　闰八月二十九日

人名索引

返回总目录

同治元年

001．复多隆阿正月初一日

具陈两处营制之别，询欲仍湘军之营制而习多军阵法，有无妨碍。

礼堂仁兄大人阁下：

嘉平望前泐复一缄，计登签室。差弁回营，接读复书，并阅单开阵法，步伐整严，其出队之法尤为极稳极妙。惟敝处向来营制与尊处微有不同。如每哨之下，敝处仅有护哨六名；尊处则添队长、蓝旗、大炮、喷筒等为一棚。其余八棚，敝处分别枪炮四棚、刀矛四棚；尊处则每棚皆有枪炮、长矛。此营制之略有不同也。

其站队之法，敝处每哨八棚即站八队；尊处则八棚分为十六队。制度既变，即阵法亦因之而变。敝处旧制，枪炮队中不与长矛相间杂，行之已久，骤难更改。兹欲仍敝处之营制，习尊处之阵法，不知无妨碍否？乞详示。专此。布请台安。惟希心鉴，不具。

愚弟曾国藩顿首

002．复冯焌光正月初一日

告拟自筹经费改由上海买炮，不再赴粤；粤省将次肃清，滨江各防安谧，浙江遽尔沦陷；此后惟当力保皖南、江西，再图恢复吴越。

竹渔仁弟阁下：

冬月初泐复一缄，计达雅览。嘉平望后贵本家来营，递到手书。所解头帮炮位、洋枪、千里镜等件，如数收讫。蒙惠书籍及各珍物，锡溢百两，情深千尺，谨将两书拜登，余物俟文旌回营，再行奉璧。二十三日又接惠函，备聆壹是。即维动履康愉，岁祺懋介，至以为颂。

所有运解各情，不谓波折之多一至于此。隔省办事，呼应不灵，诚如尊论。以劳制军之札，尚难行诸各属，又岂敝处空文所能劝谕？计惟自备经费，庶省无数唇舌，且免沿途迟滞。当即函知赣南李筱泉观察筹款拨付，其须用若干，即由阁下斟酌。此次吃亏之后，将来当由上海买炮，不再赴粤也。望阁下赶紧督催，迅速来皖。高州判既有贡差，断难兼顾。应请禀催另委，将来差旋，自当量予鼓励。头帮伍委员，亦必汇案优奖。

近闻粤省北江匪徒将次肃清，高州、罗定一带余匪不多，浔、梧克复，西路亦通。洋人让出省城，官吏俱归本署，珂乡局面焕然一新，良堪欣慰。

此间滨江各防尚称安谧。三河于前月克复，耒安、定远经袁军于本月克复，惟庐、巢两城负隅未下。浙江被围两月，至仲冬二十八日遽尔沦陷，六十万人同罹浩劫。杨逆大股由淳、遂窜至徽州，围攻郡城，兼旬未退。左帅本拟由徽援浙，现拨九营先赴休、歙，与诸军会剿，或能驱贼出境。此后惟有力保皖南、江西，再图恢复吴越。时艰孔亟，补救无方，殊觉寝馈难安耳。泐此。复候台祺。惟希心照，不宣。

愚兄曾国藩顿首

003．复江长贵正月初一日

询商鲍超进援路径；嘱令朱、唐出队至潜口护送、老湘出队至潜口迎接，总须设法在潜口一面打仗，一面运粮。

良臣尊兄大人阁下：

除夕接二十六日惠书，具悉一切。新岁伏审勋履多福，至以为祝！

鲍春霆军业于二十八日飞调援徽，令其由池州至香口、米坑进漳岭，由黟县而援歙北。今来示欲令进大洪岭，由尚溪、屯溪而援歙南。究竟漳岭路近乎？大洪岭路近乎？歙北进粮较易乎？歙南进粮较易乎？望再行查明，飞速详示。惟鲍军一动，又恐青、石之贼上犯建德、景镇。窜建德，则断安庆之文报；窜景镇，则断祁门之粮路，此亦不可不防。现拟令鲍军分三千人驻防香口，遏贼窜建德之路。春霆向来不肯分兵，不知此层能遵行否？

山多雪深，转运极难，计鲍军抵休宁，总在正月下旬。目下徽郡无米，焦灼之至！应令朱、唐出大队至潜口护送，老湘出大队至潜口迎接。若赴潜口与贼野战尚易于取胜，朱、唐单赴潜口野战亦可，老湘单赴潜口野战亦可。若朱、唐与老湘同在潜口会战，更可操必胜之权。请阁下与秋浦会商，飞函告之云岩、桂生、樨园诸公，总须设法在潜口一面打仗，一面运粮。至要！至恳！

来勇送信迅速，弟已赏银四两，并赏蓝翎。此信仍限三日送到祁门，是否依限，亦祈查示。即请新禧。秋浦仁兄均此。

004．加冯焌光片正月初四日

自备经费若太多，则似可不必。

再，自备经费出于万不得已。若在四千金以内，自可勉力筹解；若太多，则似可不必。闻上海炮价颇贱，由轮船运至安庆，不过三日可到。但求沪上不为长毛所扰，购炮当尚不难。惟望台旆速归，商办一切。至要！至要！

005．加李瀚章片正月初六日

请就近裁酌冯处运炮之费，筹济陈镇不时之需，并与沈葆桢商守瑞、临二城。徽城粮路已通，颍城恐不能保。

正封缄间，又接十一月杪惠书，并荷远锡多珍，谨登其六而璧其四，纫谢难名。

竹渔处运炮之费，若在四千金以内，即请尊处妥速拨解；若太多，则似可不必。请阁下就近裁酌，或多或少，仆无成见，不必一一请示，恐往返稽迟也。

江西广、抚、建、吉、赣五城，业已为坚守之计。吉安陈镇处，倘有不时之需，望阁下设法筹济。幼丹新授江抚，更当与之商守瑞、临二城。合省城共守八处，贼虽闯入腹地，亦不能逞志矣。

徽城于二十六日获一大胜，粮路已通，当可保守无虞。惟北路之颍州，下游之镇江、上海三处同时告警，均极危急。颍城恐不能保，镇、沪两处若能守至二月，则上游援兵或可赶到。手此，再颂筱泉仁弟新禧。

006．复姚体备正月初六日

告张运桂、唐义训已将岩市大股击退。峰、礼二营之劫掠行为须痛加惩创。

秋浦尊兄年大人阁下：

除夕接二十二日手书，承惠茶、菜各珍品，拜登谢谢。同日接江军门二十六信，详复一缄，嘱与阁下会商一切，限初三日到祁，想经阅悉。即维台候胜常，宜春多祜，至以为颂！

承示转运各事，深为稳惬。昨阅樨园、桂生两禀，二十六日已将岩市大股击退。其合谋制胜，与弟缄中野战护运等语大略相符。西路既通，歙、休联为一气，再将屯、泾一股肃清，两城安如泰山矣。二十七以后大雪三日，贼匪无米可掳，亦难持久，或可不待左、鲍两军赶到也。

此次老湘营能战能守，颇得民望，可嘉之至。峰、礼二营俟霆营进岭，归并鲍军。闻该二营甚不安分，往往沿途劫掠，虽一衣一裤，亦颠越而攫取之。必须痛加惩创，非告示空文所能禁制，望严查密示为要。泐此。复请台安，并贺新禧。不既。

年愚弟曾国藩顿首

007．复多隆阿 ⁽¹⁾ 正月初六日

拟令另招新勇二千，自编队伍；求选派统带以至什长，并加训练。口粮、军械等概由皖台给发。鄂台犹未解米来皖，实深焦虑。

礼堂仁兄大人阁下：

顷接腊月二十四日惠书，并读致官帅信稿，一切均悉。敝处商拨统领人员，既承允许，曷胜感激！

万人统将本属难得，即统带二三千人，亦足独当一面。拟令另招新勇二千，自编队伍，竟求阁下一手经理。自统带以至营官、哨官、什长，均求阁下选派。其统带之员或先令来皖面晤，或竟不必来，即着该员赴上游招募，悉听尊裁。其营制或用敝处刻本之例，或用贵营编队之法，亦听尊裁。招齐后，宜带至尊处随贵部一同操演，训练月余，稍足自立，然后调至大江南岸。或与他部会剿，或令独守一城，再行酌办。其口粮、军械及初募经费俟大咨到日，即由皖台给发。

至贵军转运事，前议米粮由敝处主持经理者，由安庆、桐城、庐江直送三河，其间陆运近百里，不仅水路也。实因鄂台相隔太远，恐误尊处要需，故弟拟代为经理。将来能否妥速，尚未可知。目下雄师进剿而鄂台犹未解米来皖，实深焦虑。肃泐布复，顺问台安。不一。

愚弟曾国藩顿首

————————————————————

(1)  此件原稿有曾氏眉批：“此稿与前复多将军信连写。”

008．复贾臻正月初六日

麾下各军不能抽拨。札调成、蒋各军，亦须函商鄂中。若请袁甲三派队驰救，当较为神速。围徽之贼逾月不退，不得已调鲍镇入岭援徽。

闰生老前辈大人阁下：

客腊二十日泐复一缄，计登签室。初四日专弁赍到惠书，借悉颍郡吃紧情形，殊深焦急。

南关巨股经雄师击退，凶锋已挫，当不敢遽逼城下。北路各属惟颍州较为完善，阁下频年保障，值此兵单饷绌，益劳荩虑。敝处各军全在大江南岸徽、池二府境内。其在北岸者仅舍弟一军，现分守安庆、庐江、无为、三河等七处，实难再行抽拨。且中隔庐、寿，更难绕越赴援，愧负良多。

承示札调成、蒋各军，霍、六防务向系鄂中主持，该镇、道由官、李两帅节制，敝处未经函商，不便径行调遣。应即函致鄂帅，恳切代请。目下或乞袁帅派队驰救，相距不远，声息易通，往来应援，较为神速。侍于北路未能兼顾，前函曾已略陈。

围徽之贼逾月不退。左帅兵抵婺源，因华埠有警，未克星速赴徽。不得已撤青阳之围，调鲍镇入岭援徽。贼狡且多，蔓延甚广，幸我兵屡战获胜，二十六日又得大捷。如能剿除此股，南岸之事或可支持耳。知念附陈。复请台安，顺颂春祺。不宣。

馆侍曾国藩顿首

009．复文希范周开锡正月初七日

以五千金买胡家义塾田之举必不可少，正可与箴言书院相辅而行。表墓之文，俟人事稍简时敬慎为之。

任吾、寿珊仁弟阁下：

十一月二十一日接任吾十月惠书，腊月二十三日接寿珊十九日惠书并分寄行状清单等件，敬承一切。

买本家义塾田五千金，此举必不可少。得此与箴言书院相辅而行，由家及邑，亲贤等杀，秩然有序，庶可永久不敝。其余用出各款，亦皆斟酌妥善，丰俭得中，润帅可无遗憾于九泉矣。书院工程如嫌其少，不妨于存项四千余金之内，再行提用二三千。务祈工坚料实，为十世百世之计。胡夫人及赐福母子，固不患无日用之需也。

行状稿大致周备，惟于润帅晚年尽忠补过、日新又新之德，尚少阐发。表墓之文，国藩谊不敢辞。特近日簿书鞅掌，刻少暇晷，且久不操笔为文，机轴太生。去年为《箴言书院记》，至今惭沮。俟人事稍简，敬谨为之。目下如刊刻行状，或将敝处所陈荩绩一折附刻，或请两君子代赐福作一行述，散布远近，亦足慰人思慕。何如，何如？即请台安。

010．复左宗棠正月初七日

目下宜将岭南各路扫清，不必急急度岭救徽。虑左部人不满万，无余力分防华埠。河口、玉丰一带，当有一支大游兵，舍芗泉无可属者，请函催刘、蒋二公。徽州用兵，以办米为第一要务，总须占定婺源等处，乃可下手。

季翁仁兄大人阁下：

初六日接二十七夜惠书，敬悉克庵二十六日大捷，欣慰无已。所欲商者，复陈如左：

一，朱、唐、张三军亦于二十六日获一大胜，将岩寺街贼馆、贼垒全数扫清。运道已通，徽郡必可无虞。屯溪之贼，不知尚坚踞否？然南无大鳙、济岭股匪之声援，北有潜口、岩寺分股之屡败，又大雪之后，无粮可掳，计屯溪贼亦将退。尊处且将岭南各路扫清，不必急急度岭救徽。

一，张运桂战守之才，似更胜于其兄凯章。弟现札朱守徽、唐守休，而换出张将老湘营移驻休宁城内，专作游兵。婺源、开化与徽、休隔一大岭，即回岭、新岭、浙岭、马金寺等岭也。岭以北如屯溪、尚溪、龙湾等处，由张氏游兵击之，岭以南如江湾、段莘、清华等处，由尊处派游兵击之。若有大股非常之警，两支游兵皆可越岭互相救应。第贵部人不满万，除派守婺源及白沙关外，可作游兵者不足六千人，更无余力分防华埠，与玉山联络不上，兹可虑耳。

一，江西中丞新放沈幼丹，方伯新放李辅堂，诸事当稍顺手。除广、抚、建、吉、南、赣六府城池业经设守外，更当择人守瑞、临两城，腹地当不致如去年之败坏。惟河口、玉丰一带，当有一支大游兵，舍芗泉无可属者。弟已函求刘、蒋二公，更请阁下函催之。

一，义道泰所解粤东协浙五万二千之饷，已至九江。该道今日来安庆禀见，弟即日派炮船解至景镇，交尊粮台。

一，续接二十四日德兴惠书，尊处所筹各务，与鄙人所见略同。徽州用兵，以办米为第一要务。总须占定婺源、景镇、两河，乃可下手。少荃定于二月杪带兵赴援上海，目下尚不能坐轮船先去也。复问台安。不一。

011．致彭玉麟正月初八日

嘱再送一次会印告示；附告徽州解围。

雪琴仁弟大人阁下：

昨日会印告示，偶尔分咐未明，致仍交来丁带还。劳阁下再送一次。闻贞阶久住尊处，何日可来省一叙？徽州业经解围，附告一慰。即请台安。

012．复郭嵩焘郭崑焘正月十一日

告徽州业已解围。今春广信、徽、衢三府之交必且战事不休，现调蒋益澧赴皖援左。

筠仙、意城亲家大人阁下：

新正八日接意公小除日惠书，敬悉一切。筠公目疾愈而艰于久视，遂不蒙以一字见逮，殆竟值王二度岁时耶？

此间军事粗平。徽州被杨七麻围攻一月，力战七次，遂于二十六日打开饷道，立解郡围。其另股由马金岭入徽阻我援师者，亦经左部刘克庵一战击退，差足慰幸。然浙贼富强，尽收官军降卒三四万人以为前驱。今春广信、徽、衢三府之交，必且战争不休。左帅独当其冲，深为危虑。现调蒋芗泉六千人来皖助之。仆与左帅均有缄托，印渠更求意公作函赞成此举。左军之利钝，不特浙江、江西之安危，即吾乡亦与有祸福者也。江、浙尽失，贼之财力百倍于我，大局殊难挽回。幸朝政清明，求贤剧切，季老抚浙，幼丹抚江，希庵抚皖，努力同心，或尚可潜转于万一。

此间布置，有徽防一札及近日各奏咨达寄云中丞处。阁下细察，有不合者，速以惠告。曾记昔年在江西有一公牍，筠公于稿上核改二字，而旁注九字云：“仿陈广旉改《史记》之法。”此二字者，至今藏在盟府，炳若日星。

润帅之丧，两公有挽联、祭文等件否？文、周诸君属鄙人表墓，匆匆竟不克构思。西清先生之丧，容当敬致薄奠。顺请台安。不一。

013．复左宗棠正月十二日

嘱设法护送衢州防兵所需银米、子药；告拟设鲍、蒋二支为游击之师。

季翁仁兄大人阁下：

初十日接元夕汪口惠书，敬承一切。

大雪封山，士卒如何行走？公亦勤劳至矣！克庵与张、朱均以二十六日大捷。二十七、八、九三日大雪，贼于各巢被破后，衣粮罄尽，冒雪奔逃，死亡必多。或天心亦欲一折凶焰乎？

守衢、攻严，谋浙不外此二着，弟与公意见相同。庆制军虽欲以不赴衢州，镌公只可付之不理，我岂有工夫与闲人拾鼻涕也！惟衢州防兵应由敝处接济银米、子药，应由公处设法护运，否则无以固其坚守之心。已札总粮台解银二万两、米三千石，并子药送玉山转运局递解。如道途有梗，求公设法疏通之；如银到太迟，求公先行垫付。义观察之五万二千两，弟已派炮船由九江送景镇，计二十以前可到尊处。兄若垫发衢饷，江西二万二月初可归款也。

弟现向多礼堂借一统将，拟添一小枝专守东、建，腾出鲍军专为游击之师。蒋香泉到，亦为游击之师。合之贵军与樨园军，则南岸有四支活兵，当可纵横应敌。但须三、四月后乃能集事。不知春间贼势何如耳？

胡氏宗族，寿山已买田五千金济之，当无觖望。请公为墓铭，得暇为之否？文任吾属弟为表，竟不能从容构思，何其惫也！顺问台安。诸维心照。

014．致李续宜正月十四日

嘱李到皖后，须首商颍州防守。且仍应步步顾定湖北，处处以鄂防为己任。防兵不宜动者，切勿调带赴皖。江西边境尚无事。

希庵仁弟亲家大人阁下：

接初八日惠书，敬悉大旆以二十日后来皖，欣慰无已！

老营驻扎六安，恰与敝处初十日一折相符。惟颍郡日益危急，已有万不能支之势。颍州失，则袁营孤悬，临淮亦将岌岌莫保。两淮与豫省逆氛联为一片，朝廷深以北犯为虑。楚军实无北援之力，终日筹思，不得善策。阁下到皖，须首商此段难事也。

德安一路，阁下别有布置否？虽调皖抚，仍应步步顾定湖北。鄂中有事，则下游各军人人有后路梗塞之虞。军士方寸若乱，战守必不得力。国藩虽甚愿阁下之来皖，却深忧鄂边之多事。望阁下不避嫌疑，处处以鄂防为己任。防兵不宜动者，切弗调带来皖。至要！至要！

徽军于二十六日获一胜仗，左军亦于二十六日击退援贼。粮道已通，郡围已解，江西边境尚无事，并闻。即请台安。余容面罄。

国藩顿首

015．复袁甲三正月十六日

今岁皖南、江西断无安枕之日，左军兵不满万，自须以全力助之，以保皖防江。祈相机剿办北路，不必过执谦抑。

午桥仁兄年大人阁下：

嘉平十三日泐复一函，交六安蒋道转付徐副将赍回，想登签室。顷奉腊八后惠函，具仰筹笔之勤，兼荷宜春之字，抚躬多愧，雒诵增惭！即维瑞集柳营，禧延椒斝。庆销兵于首序，止戈而运转鸿调；膺锡福于初元，厘瓒而休扬虎拜。英晖引领，吉颂维殷。

弟谬典军符，频更岁籥。时艰孔亟，补救无方。前以雪帅未克北来，楚师遽难深入，略陈梗概，时皖南犹未甚吃紧。乃浙垣失守后，杨逆围攻徽郡，绝我饷道，老湘营暨朱、唐两军各战获胜，贼犹不退。直待三军会合，击破岩寺一股，运道始通。左帅前部又至江湾击败后路之贼，除夕、元日徽郡渐次解围。惟浙江之贼近五十万，既收宁、绍等郡数千万之财货，又收杭城各军三四万之降兵，今岁皖南、江西断无安枕之日。左寺堂新受抚浙之命，兵不满万，何能御此无数大股？弟自须以全力助之。助左非以图浙，乃以保皖也，以防江也。是弟部下诸军仅能援剿大江以南，万不能拨赴两淮。

至庐州进攻之事，全仗多帅。尊处如能分兵会剿，俟多军进逼城下，再行奉商。

李希帅新回皖任，闻当先至安庆一行，乃于六安扎驻老营。多至庐，李至六，即与尊处成犄角之势矣。

来书不欲分楚师之功，盛德冲怀，固堪钦企。惟楚师向来无争竞习气，虽荷推让，非所敢承。且今日中原大乱，吾辈奉命讨贼，得寸则寸，岂宜因循姑待？以后北路如有可图，即祈相机剿办，不必过执谦抑也。肃此布复。并请台安，敬贺新禧。诸维心鉴。不宣。

世兄均候。

年愚弟曾国藩顿首

016．加毓科片正月十六日

目下左军只能先顾定徽州、婺源及德兴、景镇等处，不能赴援衢州。

再，接腊月二十四日来书，以衢州关系东南大局，欲请庆、左两帅合兵赴援。查浙东诸郡，只此一府仅存，当闽、江、皖三省交界，自属必争之地。左帅初议援浙，亦拟由衢进兵。自杭州不守，杨逆围攻徽郡，欲保江西，先保皖南，自以救徽为当务之急。左帅移兵婺源，而华埠又有警信，徽城亦未解围，若不将此股击退，遽以孤军赴衢，恐贼匪四面包抄，反无退步。此时左帅之力只能顾定徽州、婺源及德兴、景镇等处。应俟徽境肃清后，乃于徽、衢、信三府之间择要驻扎，先固根〈本〉，徐图进取。是否有当？载颂台安。国藩再顿。

017．加王必达片正月十六日

告摊捐各款已逐条批答，交代一事亦经函商李桓。徽郡已于除夕解围。

再，接腊月二十手书，并交代、摊捐两清折阅悉。摊捐各款司详条分缕晰，顷已逐条批答。交代一事，亦经函商黼堂方伯妥为核议，并将丁漕永远章程一同议定。去岁新章疏漏尚多，当举行之初，期于疾雷掩至，不暇细分节目。欲期永久遵行，自当虑周藻密。阁下与各州县如有所见，不妨详悉示知，或即径告方伯。总期正、二月内一一议定，三月即可会奏，九月间再编出告示也。

徽郡被围后，我兵屡获胜仗，二十六日又得大捷，除夕遂已解围。诸关廑注，并以附陈。国藩再顿。

018．复吴廷栋正月十六日

倭仁任师傅一席之事谅必朝廷俞允。苗逆纵横淮上，不复可制。浙省饷道断绝，武林失陷，杨、桂二逆上窜徽州，此后皖南、江西必且无安枕之日。

竹如仁兄大人阁下：

客腊接读惠书，具聆壹是。比维荩绩日新，宜年受福，至以为颂。

新政清明，自是中兴景象。阁下首念治本，诚为探源之论。方存之信来，亦谓师傅一席非艮翁不可。顷河南严中丞咨到疏稿，条陈十二事，首言慎简师傅，即举艮翁及罗椒生少农。近日朝廷用人多采物望，此事谅必俞允。朝鲜使旋，当可即奉明谕。弟自治军以来，不复妄议朝政，亦因虚名太重，稍存敛退，非有所怯而嘿尔也。

此间滨江各防托庇平顺。苗逆纵横淮上，不复可制。多将军进规庐州，李希帅遣成、蒋各军分扼霍、六，其力只能防苗，不能剿苗，须待庐郡克复，乃可图〈进〉取。浙省自十月以后群贼围攻，饷道断绝。弟与左帅筹议赴援，不料武林已于仲冬二十八日失陷，百万生灵，同罹浩劫。杨、桂二逆又由淳、遂上窜徽州，围逼郡城，我军苦战弥月，始得解围。浙贼近五十万，人多粮足，此后皖南、江西必且无安枕之日。拟请左帅于徽、衢、信三府之间，择要驻扎，先顾江西、皖南，再图恢复吴越。时艰孔亟，补救无方，尚期惠锡南针，共期利济。不胜翘祷！肃此布复。并请台安，顺颂新禧。诸维心鉴，不既。

019．复陈湜正月十六日

告三汊河、司家巷须待曾国荃新募湘勇到后，乃可添师驻扎。附呈挽陈母杜氏联一对。

舫仙尊兄大人阁下：

嘉平二十五日接读环章，具聆一切。

各营扎定，自臻稳固。三汊河添扎陆师，诚足补水师之不逮。惟各防无兵可分，且春字一营尚须调回安庆交李道统带训练，应俟舍弟新募湘勇赶到，乃可另筹布置。至司家巷地方为巢县至庐、无之要隘，亦须添扎一支劲旅，曾饬刘道查明形势，未据禀复。亦俟新勇到齐，乃能进驻。

尊慈太夫人事略读悉，阃彝家范，无愧女宗。谨撰挽联一对奉览。俟阁下三月回籍时，再以拙书缮就带呈纬。肃复。即候礼安。诸维心鉴。

愚弟曾国藩顿首 ⁽¹⁾

————————————————————

(1)  此信后附有：“恭拟挽陈母杜太恭人联：寿母古大家，七十年壸范常留，篇传德象；佳儿今太守，二千石兵符兼绾，教秉丸熊。”

020．复孙观正月十六日

告已与官、李、彭诸帅遵旨复奏，皆以为苗逆断无抚理，惟庐郡未复，楚师尚难剿苗；杭州已于仲冬二十八日失陷，徽郡至除夕始得解围。

省斋尊兄大人阁下：

顷奉兰缄，备承藻饰，揄扬溢量，惭惕滋深。借审真授雷琼，即膺恩命。仰蓬山之夙望，绣节风清；驻梅岭之阳春，襜帷日丽。引詹矞霭，臆颂维殷。

弟驻军江干，尚称平顺。惟苏浙糜烂，全皖未清，负疚实多。皖北地方庐、巢、和三城尚为贼踞，苗逆攻陷寿州，大肆荼毒。翁中丞养痈贻患，犹为之具疏求抚。弟与官、李、彭诸帅遵旨筹议，复奏皆以为断无抚理。鄂中拨兵协剿，分扎霍、六等处。现在庐郡未复，楚师只能防苗，尚难剿苗。敝处全力尽注顾皖南，在江北者惟舍弟一军，分守省会及无、庐等七处，更无余力再办两淮之贼。应俟多都护进围庐州，李中丞驻扎六安，庶几渐苏珂乡之困耳。

浙省竟于仲冬二十八日不守。弟与左帅筹议赴援，驰救无及，六十万人同罹浩劫。杨逆率淳、遂踞匪分股上窜以牵掣援师。腊月初二以后徽郡被围，官兵苦战七次，至除夕始获解围。知注并闻。率泐布复，并请台安。祗完谦版，不宣。

馆愚弟曾国藩顿首

021．复都兴阿正月十六日

望随时兼顾，保全镇江，以为规复苏、常根本。

直夫尊兄大人阁下：

望前肃复一缄，以黄镇暂缓到任，具达左右。嗣接仲冬二十五日惠书，猥以幸晋宫衔，重劳祓饰，屡蒙虚誉，良切惭悚。即维福集履綦，春回旌节。东风入律，金铙叶朱鹭之歌；北阙承恩，珠焕紫鸾之采。引詹矞霭，虔颂良殷。

承示镇江军情，经阁下拨兵赴援，谅臻巩固。该处为苏省最要之地，二月下旬敝处拨兵东下，拟先在镇城驻扎，前函曾经略陈。更望阁下随时兼顾，保全名城，以为规复苏、常根本。至祷至要！

浙垣不守后，杨逆上犯徽郡，四面围攻，断我饷道。苦战七次，始得解围。浙中贼氛甚炽，人多粮足，此后江西、皖南恐无安枕之日。诸关绮廑，顺以附陈。复候台安，并颂年禧。不一。

愚弟曾国藩顿首

022．复曾秉忠正月十六日

敝军到达苏境之时，尚望互相联络。外防敌逆冲突，内与洋人交涉，必须纪律严明，庶免不战自焚之患。

允堂军门大人阁下：

嘉平二十六日接诵来函，并阅地图、清折等件，借悉险易形势。即维勋祉蕃臻，壮猷茂著。引詹棨戟，良切依驰。

弟初到两江，即思整旅入吴。乃时局艰难，左支右绌，波折愈多，迁延愈久，至今无一兵一将达于苏境。终宵负疚，怅歉滋深。前此苏省绅民迭来乞师，值各防吃紧之际，无兵可分。许以壬春筹拨水陆万人，于二月间下驶，先赴京口，据江滨形胜，与淮扬遥为犄角；另分偏师协防上海，往来声援，俾下游各军联络一气，庶可进战退守，为规复苏、常之本。敝军到时，尚望互相联络为要。

刻下武林沦陷，湖州孤城恐难幸保。淞、沪等处逼近逆氛，在在可虑。沪局绅董曾有借助洋兵之议，函商鄙人，当即咨请薛帅妥筹办理。倘近日已有成议，亦可稍张吾军。惟凶焰方炽，即洋人亦须素有准备，乃足以资抵御。贵军外防发贼之冲突，内与洋人相交涉，必须纪律严明，秋毫无犯，庶免不战自焚之患。肃泐布复，顺候台安。并完谦版，不既。

愚弟曾国藩顿首

023．复官文正月十六日

答谢新年贺信。

秀峰仁兄宫太保中堂大公祖阁下：

鹭堠遥睽，鸿书远贲。梅花晴雪，颁春先到申圻；甘雨和风，作颂式钦寅亮。敬惟履端集祜，鼎祉延釐。黄阁谟，黼黻同天之郅化；青宫硕辅，笙黄治世之元音。春回七泽三湘，喜见金堤巩固；帝命五侯九伯，群依玉节帡幪。引企台阶，良殷忭庆。

弟经营江、皖，眴度年华。怅吴越之烽烟，旄头待扫；觇荆湘之瑞霭，旗翼增晖。肃泐。敬贺年禧，虔请勋安。统惟亮察。不宣。

治愚弟曾国藩顿首

024．复舒保 ⁽¹⁾ 正月十六日

答谢新年贺信。

辅廷尊兄大人阁下：

远荷瑶华，备承藻饰。敬惟寅阶辑瑞，甲帐宣威。大都护懋建肤功，旄头迅扫；圣天子恩隆心简，旗翼书勋。引睇矞晖，良殷忭颂。

弟经营江、皖，眴度年华，听鼓而思将士之劳，试灯而盼平安之火。际同天之普庆，瞻治日之长春。泰运方新，弥切止戈之愿；丰功迭奏，载吟戬穀之诗。复贺年禧，敬请勋安。统希捷照。不备。

愚弟曾国藩顿首

————————————————————

(1)  舒保，字辅廷，满洲人，咸丰间积功擢副都统。

025．复多隆阿正月十六日

答谢新年贺信。

礼堂尊兄大人阁下：

鹭堠遥睽，鸿邮送喜。荷手书之惠寄，值首祚之春回。敬惟甲帐延祥，壬林辑瑞。凯宴奏昆仑之捷，迅扫旄头；恩言锡带砺之盟，荣旗翼。丰功指顾，豫颂心殷。

弟师驻皖、江，眴更岁籥，际同天之普庆，欣治日之长春。愿祝升平，舞两阶之干羽；载瞻勋绩，铿一路之铙歌。肃泐布复。敬贺年禧，祗请捷安。统希台照。不宣。

愚弟曾国藩顿首

026．复严咸正月十六日

谢荐才雅意，并祈转致求贤殷情。

秋农尊兄世讲阁下：

顷奉惠书，具纫雅意。比荐祢之墨，情见乎辞；胜说项之诗，士甘于肉。想阁下清似镜，既藻鉴之有真；知向君制知如铜，必大器之能铸。丰城之剑，望气称珍；照乘之珠，腾光识宝。当此东南多事，匡济需才。愬武、古通，列之戎行；路粹、严象，比为从事。或众长之悉备，或一艺之可名。但使心术之端，虽悃愊少文而亦取；果能言行相顾，即缓急足恃而无疑。矧如阁下所称，迥出时流之上，年方英妙，学已老成，审素履之不愆，宜缁衣之亟咏。道之云远，未获式庐，惠然肯来，当为悬榻。即希转致，翘企良殷。复请台安，顺颂年祺。不备。

世弟曾国藩顿首

027．复杨岳斌 ⁽¹⁾ 正月十六日

答谢新年贺信，并告近期军情。

厚庵仁弟大人阁下：

昨秋握别，月琯屡更。顷奉惠书，猥以鄙人忝加宫衔，舍弟辈并蒙恩叙，值椒盘之献岁，荷藻翰之先施。雒诵临风，感纫奚似！敬惟履端辑瑞，节钺蕃厘。介曼寿于南陔，春晖常永；迓恩光于北极，湛露弥浓。引睇丰功，良殷豫颂。

国藩经营江、皖，琭珞如常。鲍军进攻青阳，迭获胜仗。伪辅逆由淳、遂围逼徽州，老湘营战守兼施，屡挫逆锋。左军亦由婺源赴援，可期并力驱剿。知念附达。复贺年禧，敬请勋安。统希台照。不宣。

愚兄曾国藩顿首

————————————————————

(1)  原稿尾批：“另自添一片，促其来营。”

028．复文辉正月十六日

答谢新年贺信。

又石尊兄大人阁下：

前布复函，亮登记阁。兹值椒盘献岁，远蒙藻翰先施。借谂履端锡鬯，升祉珠联。溥春泽于西江，祥臻柏府；荷恩光于北阙，瑞辑薇垣。引睇矞晖，良殷忭颂。

弟经营江、皖，眴度年华。喜六幕之回春，同天普庆；欣三阳之开泰，治日方新。盼扫旄头，弥切止戈之愿；吉觇旗翼，载歌戬穀之诗。复贺年禧，敬请台安。祗璧衔版，统希亮察。不宣。

愚弟曾国藩顿首

029．复刘于浔正月十六日

答谢新年贺信，并告辞辖浙、江军事以及徽郡近况。

养素尊兄年大人阁下：

凤纪书元，鸿邮送喜。荷兰言之先贲，纫藻饰之逾恒。敬惟柏府延釐，薇垣笃祜。海曙江春之候，统舟楫以宣威；星纠云缦之天，荷丝纶而晋秩。引詹矞霭，忭颂良殷。

弟师驻皖、江，节更岁籥。前奉谕旨，以鄙人浙、江兼辖，谨具疏辞，以浙事全归左帅，乃援师甫行，而杭垣遽陷。其时鲍军正攻青阳，冀规宁国。不意杨逆别由淳、遂窜入徽州，幸湘营战守兼施，顷左帅队伍亦到，并力击退，徽郡按堵如常。知念附达。复贺年禧，敬请台安。祗璧谦版。不备。

年愚弟曾国藩顿首

030．复李宗焘正月十六日

答谢新年贺信，并告辞辖浙、江军事及徽郡近况。

午珊尊兄同年大人阁下：

淑景将临，吉词先贲。对梅霙而展视，纫藻采之缤芬。敬谂升祉珠联，履祺锡鬯。布阳春之德泽，祥集鹤楼；捧晋日于温纶，恩承螭陛。引詹矞霭，忭颂良殷。

弟师驻皖、江，节更岁籥。前奉谕旨，以鄙人浙、江兼辖，谨具疏辞，以浙事全归左帅，乃援师甫行，而杭垣遽陷。其时鲍军正攻青阳，冀规宁国。不意杨逆别由淳、遂窜入徽州，幸湘营战守兼施，顷左帅队伍亦到，并力击退，徽郡按堵如常。知念附达。复贺年禧，敬请台安。祗璧谦版。不备。

年愚弟曾国藩顿首

031．复吴安谷正月十六日

答谢新年贺信，并告奏疏力辞兼辖浙、江军务诸事。

安谷尊兄大人阁下：

阳回东陆，春到西江。欣首祚之纪元，荷手书之先寄。借谂迓福青阳，翔华朱绣。自今以始，岁其有鹤糈常盈；润下作咸，时乃功虎盐拜赐。温诏共春风而俱至，蕃厘接晋日以弥隆。引睇矞晖，良殷忭颂。

弟师驻皖、江，节更岁籥。前奉谕旨，以鄙人浙、江兼辖，谨具疏辞，以浙事全归左帅，乃援师甫行，而杭垣遽陷。其时鲍军正攻青阳，冀规宁国。不意杨逆别由淳、遂窜入徽州，幸湘营战守兼施，顷左帅队伍亦到，并力击退，徽郡按堵如常。知念附达。复贺年祺，敬请台安。不备。

愚弟曾国藩顿首

032．复刘建德正月十六日

答谢新年贺信，且告奏辞兼辖浙、江军事及徽郡近况。

馨室仁兄大人阁下：

顷奉惠书，缕悉壹是。辰惟延祥令节，懋绩新关。春水方生，集牙樯而饷源泉涌；庆云稠迭，荷心简而恩命荣膺。引睇矞晖，良殷忭颂。

弟师驻皖、江，节更岁籥。前奉谕旨，以鄙人浙、江兼辖，谨具疏辞，以浙事全归左帅，乃援师甫行，而杭垣遽陷。其时鲍军正攻青阳，冀规宁国。不意杨逆别由淳、遂窜入徽州，幸湘营战守兼施，顷左帅队伍亦到，并力击退，徽郡按堵如常。知念附达。复贺年禧，敬请台安。不备。

愚弟曾国藩顿首

033．复毓科正月十六日

答谢新年贺信。

右坪仁兄大人阁下：

六幕春回，先荷郇云之绚采；双江庆浦，式觇晋日之蕃厘。敬惟乌棨延祥，鸿钧布化。润西山而荫南浦，泽普和甘；开东阁而拱北辰，恩隆倚畀。苍珮辑冲牙之瑞，紫纶增旗翼之华。引睇矞晖，良殷忭颂。

弟经营江、皖，岁籥频更。欣看春满寰瀛，同天普庆；切盼烽销吴越，治日升平。情深偃伯之歌，愿作康侯之祝。肃泐布复。敬贺年禧，祗请台安。不备。

愚弟曾国藩顿首

034．复王必达正月十六日

答谢新年贺信。

霞轩仁弟大人阁下：

顷奉惠缄，备承祓饰。敬惟福集壬林，政同戌茂。扬仁从巽，布和煦于南昌；奏课书升，荷恩光于北阙。引詹吉霭，欣颂良多。

国藩师驻皖、江，节更岁籥。际同天之普庆，春满寰瀛；愿治日之舒长，烽销吴越。复贺年祺，顺颂升安。谨璧谦版，统希霭照。不宣。

愚兄曾国藩顿首

035．复徐荇香正月十六日

答谢新年贺信。

荇香老前辈大人阁下：

壬路迎年，庚邮送喜。荷手书之先贲，纫心注之逾恒。敬惟泰祉延釐，履端辑瑞。名斋开府，文章夙重于词林；绩懋官山，金粟并资夫画策。苍珮鸣而和风协律，紫纶捧而晋日符占。引睇谲晖，良殷忭颂。

侍经营江介，眴度年华。欣看春满寰瀛，同天普庆；切盼烽销吴越，治日升平。复贺年禧，敬请台安。祗璧谦版。不备。

馆侍生曾国藩顿首

036．复恽世临正月十六日

答谢新年贺信。

次山尊兄大公祖大人阁下：

凤籥更新，鸿书先贲。望三湘之春满，祝万福之云臻。敬惟政祺锡鬯，台祉珠联。来旬来宣，嘘和甘于梓里；公才公望，隆倚畀于枫宸。引睇卿晖，良殷忭颂。

弟经营江介，眴度年华。欣看春满寰瀛，同天普庆；切盼烽销吴越，治日升平。复贺年禧，敬请台安。祗璧谦版。不备。

治愚弟曾国藩顿首

037．复张曜孙正月十六日

答谢新年贺信。

仲远尊兄大人阁下：

岁星居戌，斗建在寅。荷吉语之先施，与祥风而并穆。借谂履端辑瑞，升祉蕃厘。综庶务于柳营，勤宣旁午；膺珠荣于枫陛，禄受天申。引睇矞晖，良殷忭颂。

弟经营江介，眴度年华。欣看春满寰瀛，同天普庆；切盼烽销吴越，治日升平。复贺年禧，敬请台安。祗璧衔版。不备。

愚弟曾国藩顿首

038．复刘齐衔正月十六日

答谢新年贺信。

冰如尊兄大人阁下：

顷奉琼函，仰承祓饰。借谂顾厨骏望，符绶骈膺。朗一道之福星，辉生豸绣；承九霄之湛露，荣捧龙纶。引睇升华，良殷豫颂。

弟经营江介，眴度年华。欣看春满寰瀛，同天普庆；切盼烽销吴越，治日升平。复贺年禧，敬请台安。祗璧衔版。不宣。

039．复唐际盛正月十六日

答谢新年贺信。

荫云尊兄大人阁下：

宾日初回，朵云远锡。荷吉词之先贲，纫祓饰之逾恒。借谂琯福青阳，翔华朱绣。荆门春霭，萃群山万壑之英；枫陛恩隆，晋五马双旌之瑞。引詹矞霭，忭颂良多。

弟经营江介，眴度年华。欣看春满寰瀛，同天普庆；切盼烽销吴越，治日升平。复贺新禧，敬请台安。不备。

040．复栗仲垣正月十六日

答谢新年贺信。

仲垣尊兄大人阁下：

顷奉惠书，备叨祓饰。借谂延釐椒序，懋绩荆门。霜台司六察之权，头衔已普〔晋〕；春殿锡双旌之命，心简弥隆。引睇矞晖，良殷忭颂。

弟经营江介，眴度年华。欣看春满寰瀛，同天普庆；切盼烽销吴越，治日升平。复贺新禧，敬请台安。祗璧衔版。不备。

041．复李瀚章正月十六日

答谢新年祝贺，并告徽郡解严。

小泉年兄大人阁下：

远辱惠函，备承藻饰。借谂瑞集寅阶，雅符壬路。扬仁风于南赣，露冕宣猷；捧晋日于北辰，星轺持节。喜棣萼棠华之竞美，看薇垣柏府之荣。引睇卿晖，至以为颂。

此间军事，安谧如常。老湘营于去腊二十六日攻破岩市贼垒，斩馘无算，随即冒雪通道，埋根首进 ⁽¹⁾ 。伪辅逆遂于除夕遁去，徽郡解严。南岸大局得此转机，堪以告慰。复贺新禧，敬缴大柬，顺颂台安。不备。

通家生曾国藩顿首

————————————————————

(1)  原稿顶批云：“埋根，胡身之以为坚定不退之象，非进也。”

042．复李桓正月十六日

答谢新年贺信，并告徽郡解严。

黼堂尊兄大人阁下：

年前缕复一函，亮达典签。值玉琯之调阳，荷瑶章之惠寄。借谂绩懋旬宣，福臻岁始。冬畴瑞雪丰亨，占鹤糈之盈；春殿祥云晋秩，捧龙纶之畀。引詹吉霭，忭颂良殷。

此间军事，安谧如常。老湘营于去腊二十六日攻破岩市贼垒，斩馘无算，随即冒雪通道，埋根首进。伪辅逆遂于除夕遁去，徽郡解严。南岸大局得此转机，堪以告慰。复贺新禧。祗璧衔版。不宣。

愚弟曾国藩顿首

043．复周宽世正月十六日

告南北两岸军情。论保皖、顾江、复浙，当以衢、徽、信三郡为根本。

厚斋军门大人阁下：

新正五日，接展惠缄，备悉防秋之情形，并纫宜春之吉语。借谂柳营辑瑞，兰锜宣勤。策戊校以分屯，肤功懋奏；盼辰旂之报捷，心简弥隆。公侯干城，至以为颂。

此间军事，滨江郡邑安谧如常。惟北岸只舍弟一军分防数处，别无进剿之兵。南岸鲍军围攻青阳，迭获胜仗，拟得手后，进规宁国。十一月杪，伪辅逆杨七由遂安窜至徽州，围逼城垣，阻遏粮路，经老湘、湘前、强中各营坚守力战，屡锉贼锋，埋根首进，斩馘无算，该逆遂于除夕遁去。自浙省沦陷后，衢、徽、信三郡最为要区，保皖、顾江、复浙当以此为根本。战守在在需人，若得阁下鼓行而前，不为无补。但桑梓现未肃清，尚当倚台旆为长城，未便遽行奏调也。复颂春祺，并请台安。附璧衔版。不宣。

愚弟曾国藩顿首

044．复董似穀正月十六日

答谢新春贺信。

蓉初尊兄同年大人阁下：

顷奉手函，备承祓饰。借谂升华豫茂，履祉咸亨。朗一道之福星，辉生豸绣；承九霄之湛露，恩渥龙纶。引睇矞辉，良殷忭颂。

弟经营江、皖，眴度年华。喜看春到寰瀛，同天普庆；切盼烽销吴越，治日升平。复贺年祺，敬请台安。附璧衔版。不宣。

年愚弟曾国藩顿首

045．复联福正月十六日

答谢新年贺信。

芝圃尊兄大人阁下：

顷奉手函，备承藻饰。借谂升华豫茂，履祉咸亨。朗一道之福星，辉生豸绣；承九霄之湛露，恩渥龙纶。引睇矞晖，良殷忭颂。

弟经营江、皖，眴度年华。喜看春到寰瀛，同天普庆；切盼烽销吴越，治日升平。复贺年祺，敬请台安。附璧衔版。不宣。

愚弟曾国藩顿首

046．复吴赞成正月十六日

答谢新春贺信，顺告长江南北两岸军情。

绳甫尊兄大人阁下：

顷奉瑶函，备承藻饰。借谂政祺豫茂，台祉咸亨，绩懋西江，治郡兴口碑之颂；恩承北阙，升阶荷心简之隆。引睇矞晖，良殷忻忭。

此间军事，北岸安谧如常。南岸鲍军围攻青阳，迭获胜仗。伪辅逆由浙窜徽，逼犯郡城，阻遏粮路，贼多且狡，逾月螳拒。幸老湘、强中各营战守兼施，剿馘无算，该逆于除夕遁淳、遂而去。徽境肃清，堪以告慰。专泐。复颂春祺，敬请升安。不备。

愚弟曾国藩顿首

047．复单兴诗 ⁽¹⁾ 正月十六日

答谢新春贺信，顺告徽境肃清。

藻林尊兄大人阁下：

顷奉瑶函，备承藻饰。借谂政祺豫茂，台祉咸亨。绩懋西江，治郡兴口碑之颂；恩承北阙，升阶荷心简之隆。引睇矞晖，良殷忻忭。

此间军事，北岸安谧如常。南岸鲍军围攻青阳，迭获胜仗。伪辅逆由浙窜徽，逼犯郡城，阻遏粮路，贼多且狡，逾月螳拒。幸老湘、强中各营战守兼施，剿馘无算，该逆于除夕遁淳、遂而去。徽境肃清，堪以告慰。专泐。复颂春祺，敬请升安。不备。

愚弟曾国藩顿首

————————————————————

(1)  单兴诗，字藻林，广东连州人。道光十五年进士，历官户部浙江司郎中、江西临江府知府等职。

048．复景惠正月十六日

答谢新春贺信，并告南北两岸军情。

畅亭尊兄大人阁下：

顷奉瑶函，备承藻饰。借谂政祺豫茂，台祉咸亨。绩懋西江，治郡兴口碑之颂；恩承北阙，升阶荷心简之隆。引睇矞晖，良殷忻忭。

此间军事，北岸安谧如常。南岸鲍军围攻青阳，迭获胜仗。伪辅逆由浙窜徽，逼犯郡城，阻遏粮路，贼多且狡，逾月螳拒。幸老湘、强中各营战守兼施，剿馘无算，该逆于除夕遁淳、遂而去。徽境肃清，堪以告慰。专泐。复颂春祺，敬请升安。不备。

愚弟曾国藩顿首

049．复吴全美正月十六日

答谢新年贺信。

碧珊尊兄大人阁下：

远荷惠书，备承绮注。敬惟师干茂绩，节钺蕃厘。孟春之月日在奎，星辉武曲；治世之音安以乐，云戛铙歌。指顾升阶，心殷豫颂。

弟忝领兼圻，惭无裨补。遥望吴山越峤，盼切止戈；时当海曙江春，情深共济。复贺年祺，敬请勋安。祗完衔版，并缴华资。统希台照。不备。

愚弟曾国藩顿首

050．复蔡锦青正月十六日

答谢新春贺信，并告徽境军事。

芥舟尊兄大人阁下：

日前布复一函，亮达典签。兹淑景之初临，荷吉词之先贲。借谂详嶰谷，绩懋浔关。春水方生，集赆琛而饷源泉涌；庆云光被，捧纶而晋日恩隆。引睇矞晖，良殷忭颂。

此间军事，安顺如常。伪辅逆围徽逾月，贼多且狡，经老湘营迭次剿击，连获胜仗。二十六日踹铲岩寺贼垒，斩馘最多，冒雪开道，埋根锐进。该逆于除夕宵遁淳、遂而去，徽境肃清，知念附达。复颂新禧，敬请台安。祗璧衔版。不备。

愚弟曾国藩顿首

051．复邢春第正月十六日

贺新授监司，并告江、浙、皖军事。

晓庄尊兄大人阁下：

顷接惠书，借谂荣膺恩命，新授监司。以贾鲁治河之才，任士安煮海之政，荩猷式焕，忻颂良多。乘桴遇大具之风，涉水婴重膇之疾，刻下未审遄喜否？

此间军事，北岸安谧如常。南岸鲍军现攻青阳，大获胜仗。惟徽州被杨逆围攻，迭经老湘营出击连胜，郡城幸已解围。惟浙中全陷，江、皖殆难安枕，实深焦灼。顺复。即请台安。附完衔版。不具。

愚弟曾国藩顿首

052．复联福正月十六日

答谢贺信，并告恭疏辞谢统辖浙省事。

芝圃尊兄大人阁下：

顷奉惠书，猥以忝加宫衔，远蒙祓饰，屡膺非分，惭悚奚如？敬谂履祉绥愉，升华懋介。分巡望重，熊暂驻于章江；直授荣膺，凤诺即颁于朵殿。引詹矞霭，忭颂良殷。

弟承乏江介，绠短堪虞。近奉谕旨，统辖浙省，更虑鞭长莫及。当此东南孔棘，岂能畛域区分？惟念师克在和，事期求实，位权逾量，窃所未安。业已恭疏辞谢，请以左寺堂督办浙军，并令鲍镇攻剿青阳，进规宁郡，冀掣贼势而固皖防。知念附达。复请台安。敬璧衔版。不宣。

愚弟曾国藩顿首

053．复陈鸿翊 ⁽¹⁾ 正月十六日

金、严、宁、绍不守，杭州沦陷，浙、苏之敌壹意上犯，皖南、江西殆将旰食。

仲鸾尊兄同年大人阁下：

嘉平上浣，接展惠书，具纫一切。敬惟政祺安燕，动履延羊。畿辅宣防，运金心于兰锜；谏台懋绩，荷锡命于枫宸。引睇矞晖，至以为颂。

敝处军事，自申秋至酉夏，皖、江南北无日不在惊涛骇浪之中。夏秋以来，事机渐顺。南岸连克徽、池两郡，休宁、铜陵等县。北岸连克安庆、桐城、舒城、庐江、无为等城。数年来残破之区，至此稍定。嗣又克运漕、东关、三河各隘。因新复各处，在在设防，更无余兵进剿。已令九舍弟驰回湘中，添募精锐，期以春初到营，筹议东下。乃数月来，群盗聚于浙中，金、严、宁、绍先后不守，杭州亦已沦陷。奉命左寺堂督办浙江军务，而以鄙人兼辖。力小任重，恐速官谤，已于冬月二十五日已恭疏辞谢，请旨左公专办浙事，而此间亦仍联络声援。方令鲍镇向青阳，朱镇向石埭，两路进兵，以规宁国，以掣浙贼之势。而伪普〔辅〕逆杨贼计护宁国，攻扑徽州，牵缀朱军回援。昨经老湘营暨左公各军屡次血战，始得掣退。此后浙、苏之贼壹意上犯，皖南、江西殆将旰食。时局艰危，实深忧悸。承询附达。复请台安。统希亮察。不宣。

年愚弟曾国藩顿首

再，邢道现已抵沪，函称因航海遇飓落浅受湿，足疾愈后方能来皖，知念附闻。又及。

————————————————————

(1)  陈鸿翊，字仲鸾，顺天宁河人。道光十八年进士，历任吏部主事、汀漳龙道等职，官至山西道监察御史。

054．复蔡锦青正月十六日

答谢贺信，顺告力辞兼辖四省事。

芥舟尊兄大人阁下：

葭月既望，接展惠书，猥以奉命统辖四省，吉语揄扬，奚如惭悚！借审荩猷懋著，政祉康嘉。监缗榷于浔关，罗象琛而裕饷；荷纶言于朵殿，锡鹿毂以行春。引睇矞晖，曷胜抃颂。

弟承乏江介，已觉绠短堪虞；兼辖浙疆，更虑鞭长莫及。且事须求实，固当畛域不分；而师克在和，岂宜位权过量？谨已具疏力辞，并请以左寺堂督办浙军。一面令鲍镇攻剿青阳，进规宁郡，冀掣贼势而固皖防。知念附达。复请台安。祗璧衔版，统希亮察。不宣。

愚弟曾国藩顿首

055．复恩祥正月十六日

答谢新春贺信，并告徽州已于除夕解严。

秋舫尊兄大人阁下：

嘉平中浣，接展惠书，将届饯岁之期，先写宜春之字，借谂升华益懋，履祉恒绥。凤纪书元，椒斝志壬林之庆；豸章授秩，薇垣拜申命之颁。引睇矞晖，良深忭颂。

敝处军事，北岸安谧如常。南岸鲍军现攻青阳，大获胜仗。徽州被杨逆围攻，迭经老湘营屡挫贼锋，相持多日，至除夕始获解严。知念附达。复请台安。祗璧大柬，并贺年祺。不备。

愚弟曾国藩顿首

056．致彭玉麟正月十七日

送阅廷寄、谕旨等件。

雪琴仁弟大人阁下：

本日接奉廷寄一件，谕旨九件，兹特送阅。尊处十一月十七日所发奏折一件、安折三件，一并奉呈。去弁今夕宿黄陂夹，明早再回可也。即问刻安。

057．复左宗棠正月十八日

若不能由徽州攻严，则衢州终有长围之患。由徽进严，米粮仍当由景镇运至祁门，再至渔亭。上海劝捐，须沪事稍定，乃可商办。

季翁仁兄大人阁下：

十六日接正月五日汪口惠书，敬悉一切。

避长围，防后路，是近日办贼最要之语。若不能由徽州攻严，则衢州终有长围之患。如天之福，二、三月间无事，待芗泉军到，阁下所调各营亦陆续到齐，则麾下本部得万余人，而蒋、张两军亦可纵横冲击于徽、信、衢、严之间，江、皖固得稳固，浙事亦必有端绪矣。

顷奉谕旨，芗泉放浙藩，沅甫放浙臬，俊臣放苏臬。即日作缄催促，芗泉或于四月可到。

由徽进严，米粮本极难办。仍当由景镇运至祁门，由祁门至渔亭，陆运仅六十余里。渔亭以下皆水路也。

范太史述及阁下尊指，欲渠往上海劝捐，属敝处给予文书，果有是否？上海自腊月十一后，逆匪六道进攻。虽借洋人之力，幸保孤城，然四面皆贼，岌岌不可终日。商贾不通，厘捐大减。尊处咨派吴方伯煦办捐，敝处至今尚未转札。须沪事稍定，乃可商办。弟遂叨协办之命，无功无能，忝窃至此。兹荣也，只以厚其辱欤？惭悚曷已！顺问台安。

058．加刘长佑片正月十八日

求迅催蒋益澧于二月回湘，三月入江西境。

再，浙贼若由衢州、广信内犯江西，计不出二、三月间。求阁下迅催芗泉成行。能于二月回湘，三月入江西境，则可以先与左军会合；若太迟，则恐难会，江西又或糜烂矣。不胜叩恳。再颂印渠仁弟台安。

059．加蒋益澧片正月十九日

求于二月起程回湘，三月入江西境。

再，贼于腊月围攻徽州，图犯江西。既不得逞，今春必由衢州、广信内犯。广信玉山诸军，但能守城，不能出击。恐其再由抚、建直趋吉、临等府，如辛酉春夏之例，则江西糜烂，湖南亦危。求阁下于二月起程回湘，三月入江西境，则可与左帅收夹击之效。至恳至恳！再问芗泉仁弟台安。

060．加杨岳斌片正月十九日

刻下下游各勇军心大安，士气鼓舞，荻港厘金亦有起色。求速赴安庆共商进兵事宜。

再，去冬因下游各勇口粮欠缺，几有哗扰之虞。曾经专牍飞咨，请阁下迅速回营整理。厥后屡次咨催鄂台，腊尾饷到颇旺。六、七发两个满月，八月亦经发动，鄙人代阁下发津贴钱项五个月。刻下军心大安，士气鼓舞，荻港厘金亦有起色，足慰廑注。惟二月杪必能进兵，不可再迟，求阁下迅速前来共商一切。裕溪口一带，本易得手，得阁下临阵，方有把握。再问厚庵仁弟大人台安。

061．加陈士杰片正月十九日

或直赴上海、镇、扬，或在安庆防守，均无不可；总祈迅速前来面商一切。

再，阁下虽奉苏臬之命，而应否直赴上海、镇、扬，仍应视贵部兵力之强弱何如。下游饷项最足，而援应之兵太少，上游安庆一带饷项常绌，而处处有兵互相援应。阁下新军训练未久，如不愿遽赴下游，即在安庆等处与国藩相依，亦无不可。目下地段太宽，不特战兵宜多，守兵亦须数万，总祈台旆迅速前来面商一切，断不强以所难。再颂俊臣年兄台安。

062．复多隆阿 ⁽¹⁾ 正月二十日

祈酌定新营统领。鄂米已专咨催促，到即赶运。袁甲三约以共图庐州，进兵时务祈函知袁营。

礼堂仁兄大人阁下：

十七日接十三环章，前请招立新营一手经理之处，已蒙俞允。

承示王、杨两镇才具不同。敝处饷项太绌，目下只能添勇二千。将来如经费稍敷，或当添足七八营，俾成一支劲旅。应派何人统领，即祈酌定。敝处营制既不便用，即照贵军章程，俾收驾轻就熟之效。一切应需之件，俟大咨到日遵办。鄂台解米迟滞，顷已专咨催之。俟鄂米到即赶运。

顷接袁帅来信，天长、六合均经克复，约以共图庐州。阁下进兵时，务祈函知袁营，俾拨一旅相助，借通南北之气。至要至要！

希帅仍回皖任，二十日以〈后〉即当东来。先至安庆一晤，再行驻扎六安，想尊处已得信矣。泐此奉复。并请台安。不一。

愚弟曾国藩顿首

————————————————————

(1)  此件原稿有曾氏亲笔眉批：“连前复多两信写。”

063．复李桓 ⁽¹⁾ 正月二十一日

所列各款已逐条详阅批注；衢防粮饷、军火务祈赶紧饬催；如少有余力，更当谋守临江；五省合筹之说颇多窒碍；左宗棠新授浙抚，驻兵婺源、白沙关一带。

黼堂尊兄大人阁下：

人日得腊月二十七惠书并清折一件，十七日得正初华翰，正拟裁复，又奉十三日来函，具聆壹是。敬审薇署真除，节楼兼领。作双江之保障，庆洽止戈；荷三锡之恩，荣逾厘瓒。引詹景矞，驰贺良殷。

前书豫筹省防，具征远虑。此次胪列各款，条分缕析，动中肯綮。嘱就原纸批答，用省楮墨之劳，荩怀曲体，无微不至。已逐条详阅，附注鄙见如下。是否有当，尚希酌夺。

幼丹中丞已有起程确信。江西逼近浙、皖，春间恐已不能无事。查贼匪入江之路有三：北路由池州、建德以达彭湖、鄱都；中路由开化、婺源以达德兴、乐平；东路由常山、江山以达玉山、广丰各属。中、北两路有左、鲍两军，应难闯入。东路已奏调蒋芗泉廉使督率所部迅来信、衢。蒋军未到以前，惟谆饬李镇、江道等坚守衢、江、常三城，与江西之广信、玉山、广丰各营互为犄角。计有六城粘连一片，当可无虞窜越。其衢防粮饷、军火，前已咨商冰案，并派员于玉山设局转运。务祈赶紧饬催，俾无延缓是荷。

近日贼来，动辄十余万，非有节制大队，难以轻战。除讲求城守，更无善策。如少有余力，更当谋守临江，未审卓裁以谓然否？

鄂中自胡公沦谢后，饷项大不如前。即各营军火，亦未能如期运解，更难强以协助邻邦。五省合筹之说，颇多窒碍。原奏谓养兵十三万，以七万备防剿之用，以六万为东征之师。他省无论，即江西现称安谧，仅留防兵一万，何足以资堵剿？方将议增之不暇，岂得更为裁减？敝处即拟奏驳，四川、湖南则先我上陈矣。

徽围已解，附近零股尚未肃清。左帅新授浙抚，驻兵婺源、白沙关一带，须攻克开、遂，渐次打入严州，才有进取之路。史士良同年欲赴渠营，即当妥为函致。肃泐布复。尊柬华资，谦已甚，谨以奉璧。敬请台安，并贺荣禧。不备。

愚弟曾国藩顿首

————————————————————

(1)  此件原稿有曾氏亲笔尾批：“二十一早应复，外批条陈九事一并书还。”

064．复左宗棠正月二十三日

请即调张运桂一军雕剿遂安、开化。李鸿章淮勇拟先驻镇江，而后徐图上海。史致谔可否任玉山粮台一席？

季翁仁兄大人阁下：

二十一日接十四夜惠书，敬悉一切。

贵部三路并进，日内当与钟、袁诸贼决战于华埠等处。华埠为群贼必经之地，犹江北之运漕镇、饶属之景德镇也。若占住此处，则江西之藩篱渐固。惟尊处兵力太单，必有应接不暇之候。张樨园一军，本有咨交阁下调遣，请即调之雕剿遂安、开化，助公一臂之力，无存客气为荷！惟朱、唐、江诸君图近忽远，或且知二五而不知一十，但知樨园一军之忽离徽、休，而不知助剿开、遂之正所以保固徽、休，必将鳃鳃过虑，向敝处力陈樨军之不可远调。弟亦无辞以遽为开解，请公于公牍缕晰说明，并言徽、休有事，星速回顾。樨园亦誓以回顾徽、休自任，则群疑释而众志通，而公之诚心亦开、公道亦布矣。

少荃赴上海，系新募舒、庐一带之勇，名曰淮勇。另拨湘勇二三营与之，令淮勇一法湘勇之营制营规。目下未经战阵，安得号为劲旅？亦别无劲旅可拨，拟先驻镇江，徐图上海也。

史士良观察系浙江道员，欲赴麾下听候差遣。弟与少荃议以玉山粮台一席处之，取其与江西藩署暨各局呼应极灵。公意以为可否？即问台安。

065．加毓科片正月二十三日

询问行期，寄言送别。

前接台旆内召之信，未及走简奉讯。比来行期已定否？共事二年，诸承关爱，感纫无量！无缘执别，惟冀长途珍卫，重践清班，少息六月之鹏，仍翔九霄之凤。诸希心鉴。右坪仁兄大人阁下。

066．复倭仁正月二十三日

告鲍超以腊月进攻宁国受阻，宋林、杨春二人暂寓安庆。

艮峰老前辈大人阁下：

辛酉七月奉复一缄，折弁交提塘转递，而该塘以台旆未遽还朝，竟以本年正月将原函璧还。顷尊处专丁到皖，再奉赐书。敬审道履康愉，荩猷日懋，至以为慰！

此间军事，自去岁秋冬连克数城，机势颇顺。因分防各城，别无进剿之兵，又饷项过绌，不能再接再厉，深用自惜。厥后叛苗猖獗，全浙沦陷，局势日非，补救愈难。鲍军门以腊月进攻宁国，为青阳城贼所阻，屡攻不下。过青阳后，尚须连克石埭、泾县两城，乃能围逼宁国。

宋林、杨春二人，暂寓敝处，每月给银八两，待鲍军将抵宁国，再令随大军前进。冀于克城之日，速入寻觅，当收崤陵之骨，仰慰蹇叔之心。苟有机缘，必不错过，请释廑虑。诸维心鉴。顺问台安。

067．加吴廷栋片正月二十三日

叹苗逆猖獗，全浙沦陷，安庆之喜尚不足抵二事之失。顺询朝中暗修笃行者、部院后进可敬者情况。

再，自去秋以来，大局似有转机。然苗逆猖獗，全浙沦陷，安庆之喜尚不足抵二事之失。朝纲整肃，百度维新。然四凶虽去，尚未必二八之同升。此阴阳交争之会，日夜祷祀，但冀拔茅汇进，中外各怀蹇蹇匪躬之节，以待苍苍默转之机耳。

弟顷接部文，遂拜参政之命。无功无能，忝窃至此。不敢自荣，恐以速辱。

十年以来，未尝与京中卿贰旧游一通音问，此后或亦不能长介介也。尊处距都较近，九列中暗修笃行者何人？部院后进可敬者何人？尚乞示知一二。诸希心鉴。再颂竹如仁兄大人台安。

068．复毛鸿宾正月二十六日

就毛录送的有关中外通商奏稿提出三条疑义，并嘱其与郭意城商处。

寄云仁兄大公祖同年大人阁下：

接展华函，并录大奏，属为推敲疑义。国藩愚陋，于夷务无所通晓，即各国通商条约，亦未尝悉心研究。浅之如起货、落货、验货、剥货、舱单、税单、红单、保单之类，均不能缕晰其名，确指其地。说者或谓内江水道浅狭，与外洋迥异，洋货一抵中国，五口必须加装捆扎，大船换小，重载改轻，乃能驶赴内江；起货是初抵五口之名，剥货是换船入江之名。亦未知其果否，未敢执是与阁下相辩诘也。惟就鄙人平日所知，与来示疏稿所指，则亦有不合者。请献其所疑一二端，仰祈反复开示，冀彼此俱臻涣然豁然之境。

来示谓由江出洋，不必从上海经过，且言内洋只粤海一口。以弟所闻则殊不然。长江之入海，犹敝省湘水之入江也。江口有孤悬之崇明，犹湘口有孤悬之君山。江初出口，循右而下之有吴淞江，犹湘初出口，循右而下之有旋湖港也。吴淞江内六十里为上海县，该监督与领事官虽皆住上海城厢，而关卡则设于吴淞出海之黄浦口；亦犹旋湖港内之人设卡于该港出江之擂鼓台。洋人由海入江，不能不由黄浦口经过，亦犹之鄂人由江入湘，不能不由擂鼓台经过也。沪上绅士来此请援者，携有上海地图，附呈一阅。阅毕，另摹存查，请以原图掷还敝处。至疏稿谓夷船入内洋，必先经过粤海而后可达崇明，尤非事实。西人由印度海而来，一过苏门答腊，即可粤、可闽、可浙、可苏，不必定由粤省经过。如必过粤，则绕越当在五千里以外。而阁下以与黄浦入沪仅绕六十里者相比，亦太不伦矣。此国藩之献疑者一也。

大疏谓内江各口无榷税之权，欲其呈验报单且不可得，遑问稽查，弟亦尝以此层为虑。惟检阅长江章程，在上海有由领事官赴道署领江照之法，又有领军器执照之法，又有派员役同驾送往镇江之法，又有海关红单之法，又有商客人名数单之法；到镇江后，又有呈验单、照四件之法，又有禀递舱口单载明货件斤两、价值之法，又有给镇江红单之法；至九江、汉口，又均有呈验单、照五件之法，均有禀递舱口单注明货件斤两、价值之法。其归也，有镇江派员役送回上海之法。其运油、麻、钢铁等物也，有请汉关、浔关给执照之法，又有呈具保单之法。计洋船由沪至鄂，往返不过十日，而为文凭者八事，为法禁者十三事。种种关防，层层稽查，网亦密矣。而大疏乃云长江数千里防维尽失，往来贸易不受稽查，岂笃论乎？自古圣王以礼让为国，法制宽简，用能息兵安民。至秦用商鞅以“耕战”二字为国，法令如毛，国祚不永。今之西洋，以“商战”二字为国，法令更密如牛毛，断无能久之理。然彼自横其征，而亦不禁中国之榷税；彼自密其法，而亦不禁中国之稽查；则犹有恕道焉。咸丰三年刘丽川攻上海，至五年元旦克复，洋人代收海关之税，犹交还七十余万与监督吴道。国藩尝叹彼虽商贾之国，颇有君子之行。即今沪、镇、浔、汉凡有领事官之处，皆令我国管关者一体稽查、一体呈验舱口单，正税、子税较我厘金科则业已倍之、三之。在彼固自谓仁至义尽矣，而阁下与揆帅必欲令其改赴汉口输纳，沪与鄂同一中国也，朝三暮四，旋令旋改，在沪关必怨楚人之攘利，在西人且笑晋政之多门。此国藩之献疑者二也。

长江通商章程十二条，据总理衙门咨，系恭亲王与英国卜公使议定。又洋货税单、土货运照、三联报单亦据总理衙门咨，系恭亲王所定。而大疏中指劾薛中丞贪婪蒙蔽，极辞丑诋，且云与恭亲王前奏绝不相符。不知阁下因恭邸亲贤柄政，不敢指斥，故嫁其咎于薛公乎？抑别有确据，知此章为薛公所定乎？薛公之于夷务，往岁事不可知。自庚申冬以来，大事秉承恭邸，小事一委吴道，似无所短长于其间。恭邸先以长江有贼，不准通商，旋因英国固请，乃始允许。其不卖军器及油、麻等保单各条，皆辛酉七月以后所定。尊疏尽以诬诋薛公，似不足以服其心。此国藩之献疑者三也。

方今发、捻交炽，苗祸日深，中国实自治之不暇。苟可与洋人相安无事，似不必别寻衅端。汉口纳税之说，发之于沪税未定之先则可，争之于沪议既成之后则不可。大疏发此难端，英、法诸国不从。将默尔而遽息乎？则是壮而启侮。将争辨而不休乎？则且废好而兴戎。二者必居一于此。区区之愚，愿阁下与筠仙亲家熟商审处，幸甚！如鄙言全不当理，则请详晰剖示以资质证。专此布复。谨璧谦简。顺请台安。

069．复潘曾玮正月二十六日

沪滨岌岌，计不得不借助洋人，聊固吾圉，若借力以攻金陵，取苏、常，当婉言劝阻。李鸿章一军二月底当可起程，然布置未定，不宜轻进上海。陈士杰去冬已札饬招集桂勇。

玉泉尊兄年世大人阁下：

顷接初八日环章，并阅附寄两件；又从小雅比部询悉会防各务。荩筹劳勚，至为驰系。

敝处东下之师，非仲春不能集事。先驻镇江，再赴上海，前函俱已陈明。今敝军尚未启行，而沪滨岌岌如此，远隔千里，徒深焦急。计不得不借助洋人，聊固吾圉。惟上海系通商口岸，人民之多，财货之富，中外所共，与洋人共争而共守之，犹自有说。若借力以攻金陵，取苏、常，则鄙人终不谓然。如力能劝阻，自当婉言曲譬。倘因兵船调齐，兵费太巨，必如来书听客所为，则当先与说明：中国用兵自有次第，目下敝处无会剿苏州之兵，克城后无分拨驻守之兵，除上海外，无论所向，利钝概不与闻。不任受德，亦不任受怨。所俘财物，任彼取携，别无犒军酬劳之资。一一议定，行止听之。英、法二国素重信义，成约在先，免贻后悔。近有复奏一片，抄稿附闻。

李少荃一军赶紧募练，二月底当可起程。若尊处能办火轮、夹板等船来接，则水路行走较速；若无船来接，则须由陆路穿过贼中，循和州、天、六而达于扬、镇。敝军初到镇江，究系远来客兵，必周历而后识险易之情，必休息而后有精锐之气，布置未定，不宜轻进上海。此虽俟少荃抵镇斟酌缓急，而亦不能不预白于左右者也。

陈俊臣新授苏臬，去冬已札饬招集桂勇。俟渠到皖，或与少荃同行，或与舍弟同行，二月再行奉告。

闻六合、天长、和州、江浦均经收复。舍弟一军只须攻克巢县、含山，上下即已联成一片，陆师可通行无阻矣。滨江各防，现均安谧，足慰远注。复布区区，诸维心鉴。顺问台安。不宣。

年世愚弟曾国藩顿首

070．复周腾虎正月二十七日

因船价与前函所言相差悬殊，遂中止购买。苏敌投诚之说，恐不可靠。李鸿章军二月底当可启行。劝捐商富，目前未必可办。

韬甫尊兄大人阁下：

顷奉四、五、六等号手函，具悉一切。猥以前疏之故，长言申谢，过蒙奖借，惭惕良深。即维履祉康愉，春祺懋介，至以为慰。

轮舟到皖，弟见朱委员后，与少荃同往看视。惟前此尊函只云船价二万或一万五千，弟即据以札饬方伯，令其购买。今来书又云，小者万二千金购定，中者五万五千金，皆与前函之价不相符合。且未据方伯禀复，其来函亦未详晰言之。弟处若遽允准购买，是价值悬殊，阁下无以取信于敝处，弟亦无以取信于方伯。此五万余金，碍难札饬藩库筹发，遂中止也。

目前沪上防务，只有借助洋兵，聊固吾圉。惟用以攻取苏、常、金陵，则鄙人终不谓然，已于复潘玉泉比部信内详述各情矣。

至苏贼投诚之说，恐不可靠。苏、浙群贼联为一片，其财力、兵数五倍于我，何所怖惧而遽思反正耶？

九舍弟尚未来营。李少荃一军赶紧募练，二月底当可启行。倘上海有船来接，则水行较速；若无船上迓，则当从陆路穿过贼中，由和州、天、六而达于扬、镇。现滕嗣林一军募成已逾四个月，至今无夹板等船来接。敝军东下，亦必无船可雇。闻天长、六合、和州、江浦、浦口等城均经收复，拟俟舍弟到皖，以大队围攻巢、和、含等城，少荃一军即可且战且行，或不必定用船载也。

惠甫顷已到营，来函当经送交。劝捐商富，目前上海岌岌如此，未必可办。俟防务稍定，逆氛渐远，再为斟酌。泐此。复问台安。诸维心鉴，不一。

愚弟曾国藩顿首

071．致李续宜正月二十七日

颍州若能坚守待援，必可立解重围。南岸剿办不易，当另谋自立之法。

希庵仁弟亲家大人阁下：

二十六夜接二十三日惠书，知大旆于二十四日东来。握手有期，无任欢慰！

颖州危急，国藩方深以为虑，大咨已派成、萧两军前往。若能坚守待援，必可立解重围。此外皆不甚紧迫，待阁下来此熟商，再行定夺。

袁帅一军连克天长、六合、浦口、江浦四城，只要运漕各营能克巢县、和、含三处，则北岸滨江二千里联成一片，复我王土矣。南岸侍、忠、辅诸逆，每股二三十万人，剿办却极不易。亦待与阁下相见，另谋所以自立之法。肃此略布，专弁奉迓前旌。诸维心鉴，不一一。

072．致左宗棠正月三十日

即日当催朱品隆入徽州郡城；仍令张运桂移扎休宁，进剿歙县；张运兰花朝前后当可抵达徽郡。

季高仁兄大人阁下：

日来未接惠书，不知雄师分扎何处？大纛现驻何所？至以为念。

闻歙县旱南乡贼匪尚多，东、北两路亦处处有贼，朱云岩一军尚未扎入徽州城内，张樨园一军尚未移扎休宁。盖朱因徽郡三面皆贼，眈眈环伺，恐一经入城，四面被围，求援甚难也。弟即日当催朱入郡城，仍令张樨园将郡南、郡东之贼认真痛剿，须令歙县境内无一贼踪，张军乃可少息。前复阁下一缄，言尊处可调樨军会剿开化、淳、遂之贼，其时弟不知歙南乡内贼多如此也。目下歙、绩之贼，正将甘心于郡城，自应留樨军先剿歙贼，共保郡垣。请阁下暂缓调樨赴开、遂一带，至祷至祷！

凯章在汉口发信，昨日已到。计二月初必来安庆，花朝前后可抵徽郡。待凯到后，阁下再行商调。即请台安。诸维心鉴。

073．致李鸿章二月初二日

周德亶难遽改任，当于忠义局另择一人管理淮阳军械。

少荃仁弟大人阁下：

季弟所收降卒，已批准立为四营。芜城即日可下之说，殆难尽信。周德亶已札管凤皇颈卡，碍难遽改，当于忠义局另择一人管淮阳军械。周生怀思桑梓，自是人情之常。待阁下到镇后，当派之以他差归里晋谒台端也。复问台安。

074．致官文二月初二日

说明方命原由及沿江各城敌逆投诚之说所自，告饷项日绌，祈求协济。

秀峰宫太保中堂大公祖阁下：

前接惠书，饬舍弟回鄂防剿。比以湘、恒二营甫经下驶驻扎繁昌、芜湖一带，欲饬迅速旋归，以道途太远，往返维艰，正尔踌躇莫决。旋接希庵中丞信，知襄阳、德安、麻城三路俱留湘勇一支驻守，鄂中边防暂可无虞。而舍弟在下游驻扎三山夹，顷接其来信，言繁昌、南陵、芜湖各贼颇有投诚之意，芜湖坚城亦有可图，自未便遽令折回皖、鄂。方命之愆，亮蒙鉴恕。

至沿江各城贼党投诚之说，盖亦有故：一则因上年安庆、桐城斩馘极多，群贼寒心，不欲复受杨、黄诸酋之钤束；一则芜、繁、南、宣、泾、太、石、青等县米粮甚少，金陵贼首不肯少为接济，上游为水师所禁阻，又无民米偷买暗济，前此乡民之甘心从贼者，不得不急图反正以为就食之计。现在鲍春霆营次业经收降卒千人，编为春字中营，闻尚有泾县贼党二千余人即日来降；舍弟营次业经收降卒三千人，编为崑字等四营，闻尚有南陵等贼党数千人即日来降。弟批令能打仗者当勇，每日百文；不能打仗者当夫，每日七十文。若使办理顺手，源源而来，或如东汉初年赤眉百万同时归降，积甲齐山，则国家非常之福也。

敝处饷项日绌，现有之营不能养赡，更无余力养此降众。将来再收数千，求阁下惠济银数千金。目下已收之四千，当亦咨请协济。纳降一万人，月费不过二万金，较之练勇剿此万贼，其难易得失，相去天渊矣。是否有当，敬求裁示。

弟昨忝参政之命，无功无能，叨窃至此，愧赧靡极！谬承奖饰，尤增皇悚。并以鸣谢。即问台安。

075．复姚体备二月初三日

朱军当壹意守城，庶张军得以全力雕剿。存谷存米之事，仍希酌夺。祁门防兵当以静镇为主。

秋浦尊兄年大人阁下：

月前接奉手书并清折，阅悉。以李令还祁，台旆即当来省，遂未裁答。顷承惠翰，猥以忝窃参政，远荷揄扬，惭戢奚似！弟名位日盛，常怀悚惧。前此两辞节制四省，尚未奉有俞旨，此次不便再辞，殊为耿耿。知我者当以箴言劝勉，不宜以吉词奖借也。

朱、张换防一事，想已遵照办理。朱军当壹意守城，庶张军得以全力雕剿。歙南、绩溪两路均有大股盘踞，计乡下所掠无几，贼多粮少，势难持久。乘其饥疲击之，当可取胜。

存米已解千四百石，办理甚为妥速。前折所拟存谷之处，尤便存储，无霉变之患。但祁河转运甚难，计一米两谷当增一倍运费，又恐郡城无砻碓可用。两者各有利害，仍希卓裁酌夺。总能办足两个月之食，则灵岩可放心矣。

石、太逆党难保不图内犯。惟嘱祁门防兵以静镇为主，有余力则出队追剿，无余力则坚守营垒。贼犯大洪、禾戍等岭而入，断不能携数日之粮。前有祁门诸军之坚守，后恐休、黟各军之邀截，自无不速退之理也。此复。即候台安。并缴谦版，不具。

年愚弟曾国藩顿首

076．复江长贵二月初三日

祈加意防范石、太等处。营中无事，当以勤操为第一要义。请饬部下以静镇为要，坚守营垒。

良臣尊兄大人阁下：

月前接奉还云，因冗稽复。顷得来书，猥以谬晋参政，过蒙奖借，甚愧甚愧！弟忝窃高位，又窃虚名，非分屡膺，盈满滋惧。惟赖知我者匡其不逮，以期共济时艰。

此次徽郡解围，关系皖南大局。惟歙南、绩溪两路犹有大股盘踞，深为可虑。弟令云岩替守郡城，以樨园为游击之师，相机雕剿，不卜能驱贼出境否？石、太毗连等处，尚祈加意防范。

营中无事，以勤操为第一要义。操队伍则临阵不至散乱，操枪炮则临阵不至早放。近日贼众我寡，非枪炮有准，断难抵御。湘勇枪炮系照绿营兵丁之法，但演放视绿营更勤耳。阁下由绿营行伍出身，贵部亦多由兵丁出身者，于操演枪炮必系内行。但须每日两次，勤操勤习。下雨则在棚内比装数字，总不间断，庶几熟能生巧耳。

石、太之贼窥伺岭防，甚为可虑。弟不主守岭而专主守营，请嘱贵部以静镇为要。贼若窜入大洪、禾戍等岭，贵部不能出队迎剿，弟决不责备；若不能坚守营垒，则必严办，决不稍宽也。复候台安。敬璧大柬，诸维心鉴。

愚弟曾国藩顿首

077．加姚体备片二月初三夜

缕述决意屏斥罗承勋因由。

再，来示推奖溢量，读之悚汗。然此等过情之语，出之于寻常朋知之赠答、僚属之庆贺，亦自见惯不惊；出之于阁下，则殊乖夙昔之望。阁下素以古谊自处，亦宜以古谊处人。德不称位，实不称名，前世之自善其末路者几人？近世此席覆辙相寻，尤可惕惧！阁下相知日深，当代鄙人忧危之不暇，而暇附会谀词，增长客气、扬汤而助沸耶？

罗承勋一员，国藩思之已熟。将领之浮滑者，一遇危险之际，其神情之飞动，足以摇惑军心；其言语之圆滑，足以淆乱是非，故楚军历不喜用善说话之将，非仅弟一人然也。罗承勋于庚申六月不肯竭力送粮入宁国，贻误全局，厥罪甚重，其开复处分，非我所愿。江军门又假之事权，用为诸将之领袖，风气一坏，万难挽回，故决意屏斥。请阁下与江军门熟商，专从危难之际，默察朴拙之人，则几矣。再颂秋浦尊兄年大人近祉。

078．复袁甲三二月初五日

嘱若未与多要约，不可轻进。询颍州是否解围。告李、胜进止及左、蒋等擢任诸事。

午桥仁兄年大人阁下：

前接来函，均经随时泐复。顷奉正月十二、二十等日惠书，敝处近寄两信俱未递到，不知何以迟滞如此！承示一切，并大疏读悉。李军门所向克捷，皆阁下运筹决策之力。楚师何功，敢承推让！

多将军于十八、九等日移营前进，业经函知尊处。刻下扎营庐城二十里铺一带，并已出队城根。贼人死守，未肯接仗，城大且决，殊难力取。雄师欲先夺店埠，不识曾否得手？闻悍贼多在城外，倘有大股来援，若非与多公订约坚确，尊处不宜轻进。

颍州危急，希帅派成、萧两军绕道赴援。此次颍城解围之说，果可信否？鄂军于二十六、七甫自霍山起程。尊处二十一已闻颍郡解严，或苗与张果鹬蚌相争乎？亦未始非利也。

希帅闻已于二十四日起程，不日当可抵皖。胜帅南下，系从贾中丞之请。近读寄谕，于胜、李两公谆谆以和衷为嘱。朝廷用心如此，必能互相体谅，共维大局。

浙垣殉难各官，王中丞、瑞将军、饶军门而外，多未查明。左帅擢授浙抚，藩、臬放蒋芗泉与九舍弟，承询并以附陈。复请台安。不尽所言。

年愚弟曾国藩顿首

079．复江长贵二月初五日

亲兵小队应如议仍留原队，不设营官；望将安营之法详细示及，以凭察核。

良臣尊兄大人阁下：

初三泐复一缄，亮入鉴照。顷接专勇来书，具悉一切。

亲兵小队从征已久，亟难裁撤，又不便归并各营。应如尊议仍留原队，不设营官，即归阁下统带。虽与湘营之制稍异，只要战守得力，事归实用，区区同异之间，鄙人亦不深求也。大咨到日，当即照办。

敝处所以不用零队者，专为守营起见。盖一营内必有一人作主，无主则散，多主则乱。小队百余，不能自扎一垒，必寄于他人营盘之内。万一贼匪围营，小队分守一面乎？抑专扎中央为游击之师乎？此当于平日议定，免致临时慌乱。便中望将亲兵小队安营之法详细示及，以凭察核。率泐布复，诸维亮鉴。顺问台安。不宣。

愚弟曾国藩顿首

080．复多隆阿 ⁽¹⁾ 二月初五日

转告袁甲三约定先夺店埠；担心巢县河窄水浅，水师难以入湖。明示转运仍由刘某承办。

礼堂仁兄大人阁下：

顷接前月二十八日惠函并致袁、彭两帅信稿，阅悉。

弟屡接袁帅来信，谆问尊处进兵消息。师期约定，即拟先夺店埠要隘以助成功。目前雄师逼近城下，又有袁军从后夹击，贼势穷蹙，或易得手。

水师入湖之说，但属力所能办，雪琴当无不应允。惟目下春水太浅，师船当由巢县城下经过，河口太窄，不知果可冲过此卡否？

刘令承办转运，既无贻误，自未便遽易生手。敝处并无改委他人之意，更无调署六安之说。

新营统领、营官均经派定，俟接到大咨，即行照办。希帅遣成、萧二镇绕赴颍州，北路有此援兵，当可无虑。专此奉复。并请台安。

愚弟曾国藩顿首

————————————————————

(1)  此件原稿有眉批：“连前。”

081．复唐训方二月初五日

沿江敌军颇愿投诚，惟需饷益多，力不能继，求竭力佽助饷需。已令朱品隆替守徽城，腾出张运桂一军先清歙境。

义渠仁弟大人阁下：

前月接腊底惠书，具聆一切。

承办赈谷二万石，已分两批运解，感甚慰甚！目下芜、繁、南、宣、泾、太、石、青等县米粮甚少，民与贼均有乏食之虑。沿江贼党颇愿投诚，盖一则鉴于安庆、桐城之覆辙，一则贼中无米，急图反正，以便就食。现在鲍春霆营次业经收降卒千人，编为春字中营，闻尚有泾县贼党二千余人即日来降；满舍弟营次业经收降卒三千人，编为崑字等四营，闻尚有南陵等贼党数千人即日来降。弟批令能打仗者当勇，每日百文；不能打仗者当夫，每日七十文。若使办理顺手，源源而来，或如东汉初年赤眉百万同时归降，积甲齐山，则国家非常之福也。惟需饷益多，敝处力不能继，已函致官帅商请鄂台协济。更求阁下竭力佽助，容日再有公牍奉恳。苟非万不得已，弟亦不肯竭欢尽忠也。

希庵虽调皖抚，于鄂事仍当兼顾。闻襄阳、德安、麻城三路俱留湘勇驻守，鄂边当可无虞。左帅驻军开、遂之交。徽郡解围已逾匝月，而歙之东南尚有大股盘踞。已令朱云岩替守徽城，腾出张樨园一军为雕剿之师，先清歙境，再与左军共图入浙耳。知注并闻，肃此布复。并颂台安。

愚兄曾国藩顿首

082．复李桓 ⁽¹⁾ 二月初五日

刘某不能赴浙一事，可待出奏后再咨庆处。歙县东南尚有大股盘踞，已令朱守徽城，腾出张军雕剿。

黼堂尊兄大人阁下：

初三日接读环章，并阅单开各款，前此奉商各件俱荷允准，良用慰企。

刘廉访不能赴浙，即日当为出奏。庆帅飞催，敝处与尊处均不必汲汲咨复，待出奏后再将片稿咨送为妥。

徽郡解围已逾匝月，歙县东南尚有大股盘踞。已令朱云岩替守徽城，腾出张樨园一军为游击之师，往来雕剿。先将歙境肃清，再图入浙。此军本咨明归左帅调遣。左军欲进遂安，正苦兵单，而樨军须剿歙贼，不能舍此就彼。贼在乡下约有十余万，计所掳米粮无多，不久当即食尽。乘其饥疲击之，或尚不难取胜。只要徽、祁、东、建两路无警，又有左帅屏蔽，婺、德一路阑入江境者，仅防广丰一路，江民或少安乎？复问台安。诸维心鉴。

愚弟曾国藩顿首

————————————————————

(1)  此件原稿末批有“另写一纸”四字。

083．复彭玉麟二月初五日

折弁行期尚在未定，各处谢折暨万寿折恐须十二日成行。

雪琴仁弟大人阁下：

来示具悉。折弁行期尚在未定，明日有一差先行。其各处谢折暨万寿折恐须十二成行，以日期较好也。尊折略改十余字，今日发缮。买纸银当交十二日一差也。即问台安。

084．致许振祎二月初五日

此间军事，平顺如旧。浙事糜烂至此，贼焰大长，竟夕惴栗，震惧失措。以上年七月于宝名堂购书被讹，祈为索偿。

仙屏仁弟阁下：

去腊朔日接十一月朔惠书，敬悉一切。比维安抵京寓，动履康愉，至以为慰！

此间军事，自克复无为、运漕、东关、三河后，北岸各营仅敷分防，未能进剿；南岸惟徽州被围一月，除夕解严。余俱平顺如旧。

浙事糜烂至此，贼焰大长。国藩以东南大局日就阽危，方自忧补救之无术，惭职任之多亏，乃累月以来，天语温纶，有加靡已；殊恩异数，梦想不到。时事之艰危如彼，才力之短绌如此，殆无不颠踣之理。竟夕惴栗，震惧失措。相知如左右，当亦转喜而为危耳。

上年七月，李芋仙与莫偲兄谈及宝名堂有殿板初印《廿四史》，闻之神王。遂专差二人赍四百金入京购之，外备包箱、车价等费百金。七月二十八日成行，至腊月十五归来，则并无所谓《廿四史》者。仅携《旧唐书》一套作样书，索价八百金，云须补银四百而后交书。尤可恶者，另寄《学津讨源》一部，索价百六十金；《通鉴辑览》一部，索价百二十金；竟以国藩为全不知书籍者，任意欺讹。刀锯桎梏，殆正为是人而设！请阁下邀请时贤藏书鉴别之家，并约抚州书贾之久住京师者，评论是非。试问天下有挈五百金与书坊，而仅携样书一套以归者乎？又试问天下有不甚爱惜之丛书如《学津讨源》者，而可索价至百六十金之昂者乎？除用费途次之百金不复索还外，其余存四百金，概求阁下向宝名堂索偿。若其不还，则请送交兵马司比追，决不宽贷！该坊所付来之《学津讨源》、《通鉴辑览》及《旧唐》样书一套，应如何交还之处，祈卓裁酌示。来南时，余已枉费百金，退北时，余不愿再费矣。外，李芋仙寄宝名堂一缄，求一并附致。

闻山东桂未谷先生之《说文》、郝兰皋先生之《尔雅》先后刻成，便中恳代购一二部。琐渎清神，诸维心鉴。即颂台安。

085．复周辑瑞二月初六日

此间军事，平安如常，惟添募日多，饷项日绌，实有饥溃之虞。兹寄百金为湘乡公车之费，嘱查明转给。

子佩仁弟大人阁下：

正月二十一日得腊月十九日惠缄，敬悉一切。惟憾寥寥短纸，不罄所怀，不无觖望。

此间军事，除徽州被围一月，解严后余俱平安如常。惟添募日多，饷项日绌，实有饥溃之虞。国藩屡邀异数，频荷褒纶，时事弥艰，才识不称，清夜自思，感涕悚惧。

去冬炭金各件，费神照料周妥。余存十二金，即备尊宅仆从杯酒犒劳之需。兹又寄百金为湘乡公车之费，请阁下查明转给。若三人分，则每分三十三两零；若四人分，则每分二十五两；若五、六人分，则均匀递减；若仅二人、一人会试，则请每分送三十金，余存留尊宅也。

提塘李福厚之事业已照办。顺问台安。

086．复左宗棠二月初七日

条复拨发衢饷、疏请张亮基抚鄂及关于张运桂、鲍超之调度与上海防守诸事。

季翁仁兄大人阁下：

初六日接三十日惠书，敬悉一切。所欲复者，开具如左：

一，前此弟请尊处于义道粤饷五万中，分拨二万于衢防，系恐江西藩库拨解衢银太缓，故请尊处先行垫拨，以暖衢人之心耳。兹据江西报，委解仲翱解衢饷二万，亦于正月下旬起程，则并不甚迟矣。或请阁下行文照弟前议，将江饷二万截留广信，换发贵部；或以四万均以优给衢军之处，听候卓裁。如其均给衢人，则江饷系敝处所协，粤饷系尊处所拨，请札饬衢台分别办理。

一，弟疏请张石帅抚鄂，因官帅资深位高，舍石帅外无人能匡救其失。顷接寄谕，已派石翁督办云南军务。滇中无厘银粒米，万难措手，且新简潘木君署滇督，亦非可共事者，弟拟疏荐石帅入闽。黜陟大端，弟本不敢妄陈，惟目击闽中之愦愦，不得不稍图补救。新放闽抚之徐宗干树人，亦已衰迈，深恐贼支肆窜建、邵一带，为江西无穷之患，阁下别有良法维持否？

一，张樨园一军，敝处正月二十三日一缄，请阁下调之助剿淳、遂；三十日一缄，又请阁下缓调，留之先清歙、绩，亮入鉴照。来示谓克绩溪、青石、旌德以后，张军宜驻宁国、严州两郡适中之地。鄙意两郡相距太远，张军断联络不上，即令拟拨千余人守遂安城，亦非所宜。此军尚算游击劲旅，不宜分也。至来示谓鲍军暂不攻宁国，尊军亦不攻严州，当积粟拨兵固守城垣，躬率八千人往来寿昌、龙游、淳安一带，诱贼野战，此层鄙见深以为然。若进攻严州，两月不下，锐气顿减，贼反得抄我后路，截我饷道。形见势绌，再行退师，则索然矣。此间幕友有力阻攻严之说者，弟方拟缕晰奉商，而尊函适至，请即坚守此议。以后办贼，以多守几处城池，多办几支游兵为是。俟建德有人守城，鲍军亦当作游兵，贵军则壹意游击，不主故常。朝廷简公为疆吏，而不以寻常守土之律责公，此意最可深感而亦可恪遵也。

一，上海借助洋兵，似可无虞。若用官兵保守，非二万劲旅不可，只在开诚求助于西人。镇江虽久缺饷，然形胜尚属易守。少荃不能速行，已将初二日折抄咨冰案。上海正在危急之际，劝捐似非其时。吴方伯煦处，至今尚未札饬，将有待也。范太史似无甚物望，渠索一札往沪，弟亦未遽与。弢甫归来再行详商一切。顺问台安。

087．致张运兰二月初七日

请专差飞告左宗棠，张运桂军暂不可调，纵调亦不宜分兵。

凯章仁弟大人阁下：

台驾戾止，欣慰之至！

贵部在徽，战功极伟，名声极好，竟与阁下在营时无异。前有札令归左季翁调度。正月二十三日弟复季翁一缄，亦准其调去帮打遂安。旋又于三十日飞函止之，请其缓调樨园一军，先清歙、绩境内之贼。不料顷接左帅咨文，调樨园拨二千人守马金街。鄙意歙、绩尚未肃清，樨军暂不可调，纵其调去，亦断不宜分兵。殊为忧灼，应请阁下专差飞告左帅，力陈不可分兵之故。尊处若有差去，弟亦当加函也。顺问台安。

088．复沈葆桢 ⁽¹⁾ 二月初七日

饶公殉难各情，自当据以入告，至请加官衔之处，向来请恤未开此例，碍难上陈。徽郡解围，左帅连获胜仗，江省暂可少安。

幼丹尊兄大人阁下：

前得台旆起程之信，正深欣慰。旋闻荣膺简命，开府江西，又由庆帅咨到廷寄，温语褒嘉，益彰荩绩。并以江、闽近省，风土不殊，便于迎养，圣慈曲体，无微不至。当国家多事之日，正贤哲图报之秋，不仅以旷世知遇献颂也。

顷奉前月初八手书，以饶军门请恤谆谆见嘱。自冬月浙垣失陷后，即有徽郡被围之警，皖南防务日不暇给，故该省殉难官绅未及详查。而全浙糜烂，亦已无从行查。今饶公殉难各情，出自陈弁及亲兵之口，见闻真确，自当据以入告。敝处先拟疏稿，俟阁下抵任，或会列尊衔入告，亦足征证据之亲切。请加宫衔之处，向来敝处请恤未开此例，碍难上陈。谥法、专祠，当照来函代请。勋劳大节，允堪不朽，而阁下笃念交旧，亦足以少著风义矣。

国藩忝窃高位，又窃虚名，时事艰难，益虞陨越。惟冀出山霖雨，立沛宏施，崇朝泽遍，惠我无穷。

徽郡于正初解围。左帅在开化、马金一带连获胜仗。衢、常、广、玉各城均经设守，尚无逆踪窥伺，江省暂可少安。泐此。奉迓前旌，复颂台祺，敬贺大喜。不尽。

馆愚弟曾国藩顿首

————————————————————

(1)  此件原稿末有批注：“自添一片。”

089．复吴保泰二月初七日

告去冬以来浙江军情大要。以抚藩各官均系无任可到，婉劝不必过虑。

南池尊兄大人阁下：

顷奉琅函，备承绮注。即谂台旌南贲，暂驻章门，仰玉尺之荣膺，荷珠纶之特简。晖澄冰鉴，芳猷久重于三雍；祉介星轺，雅化即旉于两浙。引詹矞霭，虔颂良殷。

弟谬典师干，靡长足述。自去冬浙垣失守后，杨逆率淳、遂大股上窜徽郡，围攻月余。诸军更番苦战，始得转危为安，而附近零股犹未能一律驱除。左帅驻军开、遂之交，须渐次攻克严州，方有入浙之路。惟闻浙贼近五十万，既收宁、绍等郡数千万之财货，又收杭城各军三四万之降兵，势成燎原，非急切所能扑灭。但得徽、衢两路坚守无事，尚可徐图补救。

目下抚藩各官均系无任可到。阁下轩采风，本非地方之责，又不能举行考试，进止裕如，何劳过虑？若大疏据实入告，朝廷必能垂谅也。肃泐布复。顺请台安，并贺荣禧。敬缴大柬，不宣。

馆愚弟曾国藩顿首

090．加沈葆桢片二月初八日

祈据见闻实事，缕述庆正轩之美政劣迹。

再，自闻大纛十一成行之后，未得嗣音。铅山等属亦未报有确实差信，渴想曷已！

庆正轩制军久莅珂乡，近状何似？屡奉寄谕，微词督责，而延访及于鄙人。国藩耳目最隘，比以军事少暇，于邻封得失，尤鲜谙究。阁下息影家园，静者多妙，敢祈将二年有余见闻实事，缕晰惠示。其美政劣迹，不妨拉杂并书，瑕瑜互见，俾得据实胪陈，仰答朝廷殷殷下问之意。其军务咨牍与敝处交涉事件，每每不惬人意，则不待智者而可决也。近日朝廷虚衷博访，明目达聪，其曲体下情，足令中外感涕；其旁烛幽隐，亦足震慑群邪。下走不才，滥叨非分，绝膑之患，负乘之讥，终夕惭汗。所尤愧者，孤陋已甚，不足以备刍荛之询。若阁下药笼尚富，请将所知人才一一开示，为惠更大，祷切祷切！再颂幼丹尊兄大人台安。

091．加李桓片二月初八日

祈与沈葆桢妥商，可否将周念慈与李瀚章互相调署；并求专差投送致沈信件。

正封缄间，又得惠书。念慈喜信，此间已接部文。南赣一带，似仍须念慈在彼驾轻就熟，以备不时之警，不知可与筱泉互相调署否？祈与幼丹兄妥商核夺。

幼翁前旆，计已入境。弟有一信寄渠，理须少密，可否求尊处专差迎投？俟守取回信，仍请钉封递皖为荷。

河口厘卡，已咨复左帅派员接办，并札司另委矣。再颂辅堂尊兄大人台安。

092．复冯誉骥 ⁽¹⁾ 二月十三日

江右岁科等试各属犹未一律举行。朝廷以不得人材为憾，珊网所收，尽可专疏荐达，不必拘守常格。全浙糜烂，江、皖边防处处可虑。

展云尊兄大人阁下：

前阅邸抄，欣悉荣膺简命，视学豫章，正深驰贺。邓守之来营，接读浔阳舟次手书，计星轺业已抵省。伏审道履康愉，福随春集，闳儒持节，多士云兴，忭颂曷既！

江右甫经安集，岁科等试各属犹未一律举行，选拔亦有待补试者。想斫轮巨手，措置自裕。来示谓格于成例，纵得振奇之士，不克破格荐举。方今朝廷孜孜求治，惟以不得人材为憾，珊网所收，尽可专疏荐达。以阁下之令望，似不必拘守常格。而振拔幽隐，亦轩使者分内之事，朝廷当不以成例相绳也。

国藩驻军江干，愧无树立。全浙糜烂，江、皖边防处处可虑。徽郡苦战弥月，危而复安。目下左帅一军与驻徽各军分布休、歙、开、遂之间，再得蒋芗泉驰至，扼定三衢，可杜逆氛入江之路。惟贼中人数十倍于我，饷需五倍于我，燎原已成，深堪焦灼。皖北一军分守安庆、庐江、无为、运漕、东开、三河六处，更无余力进剿。九舍弟所募湘勇将次到营。又令李少荃廉使新募淮勇训练成军，二月底即当东下。袁军连克天长、六合、江浦、浦口、乌江、桥林等处。若楚师攻克巢县、含山、和州，北岸上下即已连成一片，殆亦善者机耶？肃泐布复。敬问台安。不一一。

馆愚弟曾国藩顿首

————————————————————

(1)  冯誉骥，字卓如，号展云，广东高要人。道光进士，时授江西学政。

093．复李桓二月十四日

望赶紧出奏建昌保案。务请再筹五万金迅速委解。江山告警，但嘱其严密坚守，切勿轻易出队。

黼堂尊兄大人阁下：

初五日复布一缄，亮尘雅览。十一日接初六惠书，具悉一切。

詹岩前辈现办交代，似应与阁下会奏方为周妥，已另函具复，希即转致。信、玉保案业经札行，足慰众望。尚有建昌保案，亦望赶紧出奏，且不宜核减。防务吃紧，非此无以鼓动人心。建昌去年守城十八天，其劳绩迥异寻常，较之广信、抚州尤宜优保，较之吉安、瑞州，彼宜严惩，此更宜超奖矣。弟许特保黄印山，久未出奏，至今耿耿。望阁下概允所请，全不驳斥，则抚、建有警，必可踊跃如旧也。

承解皖营军饷三万，深荷接济。惟敝处日内极窘，李少荃淮勇甫经招集，九舍弟新勇六千人亦将募到，需饷浩繁，左支右绌。务请再筹五万金迅速委解，至恳！至恳！

江山告警，难保不图内犯信、玉各城。但嘱其严密坚守，设有大股猝至，切勿轻易出队。顷接左中丞信，江山、衢州信息少松，渠将进攻遂安。江之东北边界，或可少安。泐此。复颂台安。诸维心鉴，不宣。

愚弟曾国藩顿首

094．复刘绎 ⁽¹⁾ 二月十四日

团务交代仍当与中丞会奏，庶几起讫分明，始终不苟。

詹岩老前辈大人阁下：

顷奉惠书，猥以忝窃参政辱承奖饰，良增惭悚。国藩才识短浅，屡膺非分，本拟恭疏辞让，以两辞节制四省未蒙俞允，不便再渎。私衷耿耿，亮邀鉴察。惟冀箴言时锡，俾免大戾，感祷无似！

承示团务交代，报销赢余分别造册，足征办事核实。移咨抚署，径由中丞代奏，亦自可行。惟阁下系特简大员，前已专折言事，且团练兹当交卸之际，似仍当与中丞会奏，庶几起讫分明，始终不苟。愚虑所及，聊备采择。肃此布复。并请台安。摹璧谦，不宣。

馆侍曾国藩顿首

————————————————————

(1)  此件末原另有曾氏批注：“幅末写‘晚生’二字，旁注‘摹璧’二字。”

095．复吴保泰二月十四日

具陈不宜刊送木篆关防缘由。

兰池尊兄大人阁下：

顷接惠书，猥以忝窃参政过蒙奖借，惭戢奚似！国藩数月之间迭膺非分，时艰愈亟，补救愈难。惟冀箴言惠锡，庶以砭我愚顽。

嘱刊木篆关防，自系权宜之计。惟弟兼辖，业已两次疏辞，且究与本省督抚有别，此等事件，弟自未便干预。学政以文臣奉使，例用钦差体制，似不宜外间刊送关防。台旆目下尚未莅浙，并无公事可办，即部颁补铸之印来南稍迟，亦无妨也。肃此布复。顺请台安。并璧大柬，诸维心鉴。

愚弟曾国藩顿首

096．复张曜孙二月十四日

合筹之议因事关五省，势难尽如人意；东征之举则因兵力不足、饷项无着而无法施行。

仲远尊兄大人阁下：

顷接惠书，以五省合筹之议反复开示。国藩忝膺重寄，非不愿合力早图悉师东下，惟事关五省，各帅意见不同，各处情形不同，势难尽如人意。故前得来函，即以献疑左右。嗣后四川、湖南、江西相继奏驳，其不乐从已可概见。

今阁下以东征见责，谓舍此别无可谋。国藩再四熟筹，各省防兵即不限以二万，应留若干，由各督、抚自行酌定，无庸臆度。但就东征而论，方今吴、越贼氛联成一片，皖省发、捻交乘，州郡半为贼踞，欲图大举，当合水、陆、马、步南北两岸分道并进。水师约需二万人，现有一万八千，除淮扬水师二月须驶赴镇、扬一带外，杨、彭两军分任防剿，江面太长，须添一二千人方敷调拨。马队约需四千，以二千五百人分布北岸，隶多、李暨九舍弟三军；以一千五百分布南岸，隶左、鲍暨徽州各军。步队共需五万人，北岸除鄂疆边界及皖省已复州县各留防兵外，尚需三万，分为三路：江边进剿巢县、和、含为一路，中间进剿庐郡为一路，郡北六、寿交界之区为一路；南岸除徽郡五县留防及江西广、玉防军外，尚需二万，分为二路：江边青阳、南、繁、芜湖为一路，山内石埭、泾县、宁国为一路。共计水、陆、马、步七万四千，月需饷银约在四十万以外。

江、皖牙厘筹给皖南北留防兵勇，尚不敷用。目下局势系以防兵即作征兵，是以且防且剿，时时变动抽换。若征兵壹意东向，义不返顾，则防兵断不可轻易抽动。增兵甚多，费饷甚巨，事之成否，只问饷之有无。苟各省均能协拨，集成巨款源源接济，自当即日简练，迅图大举。第环顾五省，除湘省东局每月协我三万外，如蜀如皖，实无分毫惠济敝处。鄂省每月协拨若干，敬求阁下商之抚帅暨诸君子，详实示复，不胜感祷。肃布区区，顺问台祉。不宣。

愚弟曾国藩顿首

097．复唐景皋 ⁽¹⁾ 二月十四日

滨江尚称安谧；徽州解围，皖南暂可支持；惟冀江、皖边防无恙，上游或可少安。许惠瓦砚，刻无便足前领。

鹤九仁弟大人阁下：

去岁屡承惠言，碌碌稽复。近日两接来书，猥以兼辖四省，洊跻参政，迭蒙奖借，惶悚滋深。去冬节制命下，业经再疏恳辞，不谓恩纶稠迭，有加无已。因前奏未蒙俞允，碍难渎陈，私衷负疚，至今耿耿。

目下滨江尚称安谧。徽州解围后，皖南暂可支持。左帅在开化、马金街一带连奏大捷，将攻克遂安，再入严州。惟部下不足万人，蒋芗泉一军尚未赶到。浙贼近五十万，既收宁、绍数千万之财赋，又收杭垣三四万之降兵，燎原已成，遽难扑灭。惟冀江、皖边防无恙，上游或可少安耳。

阁下催科抚字，廉能并著，良堪欣慰。许惠瓦砚，刻无便足来前，心领而已。泐此。复问台安。不一一。

愚兄曾国藩顿首

————————————————————

(1)  此件原稿末有曾氏批注“自添一片，催令来署”字样。

098．复官文二月十四日

春霆纪律不甚严明，求便中赐缄诫之。曾国荃不能入浙缘由，亦求便中附奏。已与希庵熟商，调唐鹤九署六安州，务求饬令速来。

秀峰宫保中堂大公祖大人阁下：

十二日接奉初八日惠书，敬悉一切。舍季弟不能遽旋鄂疆，仰荷鉴照，俯从所请，至为感慰！

鄂之西北边防，处处吃紧，弟与希帅刻刻不忘。一旦有警，必在下游拨兵星夜回援。盖中原以鄂为枢纽，东征以鄂为根本，断不敢置为缓图也。春霆纪律不甚严明，弟必常常儆戒，并求阁下便中赐缄诫之。

舍九弟不能入浙，先清巢县、和、含一带，俟其到营，弟当据实陈明。亦求阁下便中附奏，互相发明。舍弟若遽赴南岸，则多军太孤，恐庐郡难克，而天、六、二浦亦难久保也。

六安产米之区，近日百姓流亡，田荒不耕，关系极大。弟与希庵熟商，调唐鹤九署六安州，专为招集流亡，设法耕种。若今年合州种稻，则秋收后可以供湘军之食。不须由湖北运米赴霍、六一带，则所省多矣。务求阁下饬令速来三月到任，四月尚可下种，并不须至安庆见弟。义渠、丹初两兄处，弟即日当函恳也。顺问台安。

099．复袁甲三二月十四日

婉告知其为饷所窘，拟待道路疏通即当薄助涓滴；劝其等待事机之转，勿作南陔归养之说。并慰言前劾翁同书疏仅是就翁而言，不图波及。

午桥仁兄同年大人阁下：

初九日专差至，接奉惠书。猥以忝窃参政，吉词奖饰，且感且惭。弟以菲材，频叨非分，服之不称，不特鄙人夙夜忧皇，即知交亦代为危惧。盖久窃虚名而又骤膺非常之眷遇，殆难久假而免大戾。忝附谱末，何不蒙提撕悚切，而更褒揄以重咎责耶？

尊处为饷所窘，不获展布伟抱。弟久所深知，每以无力佽助为愧。江西漕折，敝处奏提每月五万，虽不能如期按解，而合之通省厘局，本有十余万可指之款，无奈敝台供支至七万余人之多。左公虽擢浙抚，仍取给于敝处。鲍军现仅发至六月二十一日止，舍弟军仅发至六月初旬。积欠多者八月有奇，少亦五个月。楚军向只挂欠，从未议减，愈累愈多。来示上海月饷二十四万，丝毫无欠，谓尊处独有向隅之叹，不知敝处亦有霄壤之别。弟之愧对阁下者，在江西之漕项谊应分润，不在上海之巨款非由弟管也。至道路不通，系属定、寿一带实在情形。目下多军进攻庐州，指日与贵部会合，道路必可疏通。即当薄助涓滴，以表歉忱。

进捣金陵老巢，敝处初二复奏一折，言须俟克复庐州以后，不知朝廷以为然否。计庐、巢两城能克一处，则敝处与雄师息息相通，自可熟商一切矣。

南陔归养之说，自是艰辛饱尝，缺饷太久，为此少息之念。惟天、六、二浦新复，庐、巢亦似有机可乘，尚祈忍辱负重，以待事机之转。

前劾翁君一疏，因渠两次覆军逃遁，又有去春剿苗之奏，辞义过于刚正，前后矛盾。与尊处情事迥殊，不图波及左右。

金君之事，核算已就绪否？其中曲折，弟不深知，便中尚望示及一二。肃此密复，诸维心照。顺问台安。

100．复唐训方阎敬铭二月十五日

汉镇如有复陷，当固留刘岳昭军就近勾当完毕再行入蜀。务恳迅饬唐景皋径赴六安莅任。

义渠、丹初尊兄年大人阁下：

昨复丹兄一缄，亮邀鉴照。顷接义兄惠书，猥以忝窃参政，仰荷奖饰，感悚交并！

汉镇繁盛，乃有劫案。比想擒获首要各犯来凤，闻有复陷之说，信否？如有此事，似当固留刘荩臣一军，就近勾当完毕再行入蜀。俟得确耗，希帅亦当专缄并牍，谆托荩臣也。

六安为皖北膏腴之地，近来绅庶流亡，田荒不治。弟与希帅熟商，求其安集流民立见速效者，莫如唐君鹤九。顷已具牍奉达，务恳两兄迅饬唐牧前来，即由英、霍径赴六安莅任，不须绕过安庆见弟，更为直捷。能于三月赶到，料理买牛、借种诸务，四月尚可栽插。秋间稻收丰稔，则本地之米，可供湘军之食。不须更由楚境搬运，则为益大矣。区区愚忱，尚祈俯鉴，愈速愈妙。顺问台安。不一。

101．复左宗棠二月十五日

张运兰入徽后，望将意指详告。李鸿章军业已招成，仍须由陆路且战且行，曾国荃亦当由该路致力。

季高仁兄大人阁下：

十二日接初七惠书，十四夜接初九惠书，敬悉一切。

衢州、江山事势稍松，贵军得壹意专谋遂安，其势较顺。老湘暨朱、唐等军，于地势、贼情均不甚了了。吾辈凡有调度，当量其力之所能为，并度其智之所及知。凯章于十三日自安庆赴徽以后，尊处意指望详告，凯章必能体会胜于樨园也。

希庵于初九日到此，舍弟十五日到此。少荃一军业已招成，并无洋船可搭，仍须由陆路穿过贼中，且战且行。应以舍弟一军攻剿巢、和、含三城，如不能即破，亦须舍弟一面围住，少荃由城外冲过。舍弟之军，目下不能遽赴上海，亦难遽入浙境，当由此路致力。一则护送少荃直下瓜镇，一则屏蔽一面，俾多军围攻庐州，成肃清淮南之绩也。

衢、信等处兵力尚薄，刻下无它策相助。接印渠信，二月间芗泉所部先遣一支来江，或可略助左右一臂之力。

承示弟而不晚云云，尝记演戏每出有云“官卑职小，不敢有坐”，则应之曰“恕你无罪，尽管坐下”，此可援以为例。顺问台安。

102．复薛焕二月十五日

苏省绅民借助西洋一事，只可借以保卫上海，不可以之攻取金陵、苏、常。李少荃一军仍须取道陆路赴下游，且战且行，难期迅速。滕嗣林所募之勇将来亦随少荃由陆路东下。鲍军围逼青阳，久持不下。左军屡次获胜。浙贼粮多人众，终恐为江西之患。

觐堂尊兄大人阁下：

本月初八专弁来营，赍到惠书并另抄六件，一一阅悉。

沪滨危局全仗鼎力搘持。比来浦东、高桥连获大捷，威棱远届，逆胆已寒，一时谅不再犯。惟僻处海隅，究非用武之地，守御得宜，仅堪自固。倘欲控制三吴，图攻苏、常，则形胜全不在此。阁下初至沪时，几等会稽之栖，并无少康之旅，亦际欲进规苏垣，不持势有所不顺，更有所不逮。

苏省绅民久困阽危，属望太切，转生怨议。其借助西洋一事，未经奉商，遽行举办，此等情形，鄙人前皆未闻。阁下犹为据情入告，委曲周旋，具征苦心维持。目前权宜之计，舍此亦无善策。迭次函咨奉商，并经附片陈明。沪上通商已久，究与内地不同。弟所谓愿执其咎者，专指保卫上海而言；必欲攻取金陵、苏、常，则始终不敢与闻。至谓事由诸绅为政，恐难主持，则岂特阁下为然？敝处远隔千里，又何从遥为钤制？但知其事之不可，则切以告之；告之不从，终不易吾之初说以相就也。

近复吴方伯、潘比部信，谓金陵、苏、常本非子口，非洋人应管之地，自当以情理劝阻。倘因兵船调齐，兵费太巨，势难中止，则当先与说明：中国用兵，自有次第。敝处目下无会剿苏、常之兵，克城后无分拨驻守之兵，除上海外，无论所向利钝，概不与闻。不任受德，亦不任受怨。所俘财物，任彼取携，别无犒军酬劳之费。西人素重信义，一一议定，庶免贻悔。嘱方伯禀请酌夺。区区愚虑，谅蒙鉴照。

前承解饷九万，此次又将续解，荩怀兼顾，良深感佩。惟入春以来，此间支绌尤甚。李少荃一军屡奉谕旨催赴下游，奈既无途费，又无船只，仍须取道陆路，穿过贼中，循和州、天、六而达于扬、镇。且战且行，难期迅速。去年尊处派赴湖南招勇之滕嗣林，弟因其人数太多，舟行不易，札令截留后二批，专带头批四千人回沪。不料其费尽气力，无船可搭，又经官、李两帅批令全数遣撤。弟批令酌留千人来皖听调，滕嗣林已于正月杪来敝处。刻下饬令认真操练，将来亦随少荃由陆路东下。盖安庆非洋商码头，更无船只可雇也。

鲍军图 ⁽¹⁾ 逼青阳，久持不下。左帅驻军开、遂之交，屡次获胜。徽州解围后，尚有零股未清，我军单薄，遽难深入。闻浙贼近五十万，粮多人众，终恐为江西之患。承询并闻。肃此。复请台安。不具。

愚弟曾国藩顿首

————————————————————

(1)  “图”当为“围”之误。

103．复吴煦二月十五日

购船一事，想已成议交价。少荃一军饷需非得赶紧接济，断难启行前进，尚望力筹速解。皖南尚称安谧。左帅屡获胜仗。

晓帆尊兄大人阁下：

前月二十六日泐复一函，计登签室。顷接惠书，欣悉高桥大捷。将勇兵精，以少击众，懋勋卓著，良堪企慰！

轮船一事，前商阁下购买，闻价在一万以外。嗣周主政来信，购定中者五万五千金，价目悬殊。未据来文声复，是以复信已作罢论。兹尊函仍云购定小者万二千金，与韬甫前函符合，想已成议交价矣。

东征饷需，虽值沪上万难之时，而少荃一军非得尊处赶紧接济，断难启行前进，昨已备牍奉商。阁下谊同袍泽，尚望力筹速解。俟饷项到齐，立刻成行，想别无阻滞也。

皖南自徽州解围后，尚称安谧。左帅驻军开、遂之交，屡获胜仗。惟浙贼近五十万，我军单薄，未敢深入。徽、衢两防，春夏之间必且战争不休，殊觉寝馈难安耳。泐此。复颂台安。敬璧谦版，诸希心鉴，不尽。

愚弟曾国藩顿首

104．复多隆阿 ⁽¹⁾ 二月十五日

嘱宜休息以养精锐，降卒以少留为是。告已委员代为转运鄂米，惟第一次恐不能速，以后必节节严催。庐城难攻，自可静候机会。

礼堂仁兄大人阁下：

顷接十一日惠书，借悉累次大捷并日来筹办情形。快慰之余，益深钦企！

城外贼卡贼垒，均经攻破。该逆踞守城中，已形孤立，再能遏绝外援，自当日见穷蹙。贵军经此血战，亟宜休息以养精锐。其投诚降贼分别遣留，最难委洽，究以少留为是。现在鲍春霆营次收降卒千人，满舍弟营次收降卒二千余人。弟批令能打仗者当勇，每日给钱百文；不能打仗者当夫，每日七十文。尊处所收降卒现给若干？以后人数渐多，仍给若干？大约被扰地方，米粮均少，一则急图反正以便就食，一则鉴于安庆、桐城之覆辙，怵于雄师屡胜之声威，其悔罪来归，未必全不可信。倘得办理顺手，闻风解散，胜于苦剿苦杀远矣。

转运一事，敝处派委员廖宇庆等承办。鄂米昨到六千石，敝处今日代为转解。由神塘河运至庐江，第一次恐不能速。以后必节节严催，请放心也。

袁午帅屡有会攻之议，不识已派队前来否？庐城高大坚固，本难攻取。贵军布置已定，自可静候机会。审满而发，务期破的，亦不必定求速效，恐伤锐卒也。泐此。复请台安。不宣。

愚弟曾国藩顿首

————————————————————

(1)  此件原稿有眉批：“连前多信。”

105．复彭畏之二月十六日

仲远五省合筹之说，顷四川、江西、湖南皆已奏驳，此间不复渎陈。徽郡解围，惟浙贼势众，今岁皖南、江西断无安枕之日。左帅抚浙，兵不满万，惟有先固边防，再图进取。

畏之仁兄大人阁下：

马广文还营，接到惠书。借悉福履康愉，春祺懋介，至为驰慰！

仲远五省合筹之说，宋雪帆侍郎业经据以入告。去腊寄谕垂询，即将原折发阅。其说养兵十三万，以七万人备防剿之用，以六万人为东征之师。鄙意目下五省现兵二十余万，若骤减十万，则各帅未必允从。无论四川地大贼多，不能强骆帅以二万之限；即两湖、江西，亦皆与逆氛邻近，岂能令其大减防兵，致诒后悔？四方多故，群盗如毛，伺隙即入，逐处宜防。弟之不能令江西裁减防兵，犹官帅之不能令湖南裁减防兵也。以此为一劳永逸之计，蒙窃有所未喻。顷四川、湖南、江西皆已奏驳，此间不复渎陈矣。

杨逆由浙窜徽，势甚披猖。老湘营暨朱、唐两军苦战弥月，左帅前部又至江湾击退后路之贼，除夕、元旦徽郡渐次解围。惟浙江之贼近五十万，既收宁、绍等郡数千万之财货，又收杭城各军三四万之降兵，今岁皖南、江西断无安枕之日。左帅奉命抚浙，兵不满万，欲剿此无数大股，何从着手！惟有先就徽、衢之交择要驻扎，渐次打入严州，先固边防，再图进取。此数月间但得徽、衢、信三府坚守无事，即为厚幸。

弟谬承恩旨，幸晋协揆。名位益盛，愧疚益深。尚冀南针惠锡，共济时艰，至祷至荷！

马广文在鄂，诸叨照拂。

皖省贡院现在规画基址，其材木尚未办到，经费亦颇艰难，此愿殆非一时所能了。匾字容先写两三幅，觅便寄呈，以验其合用与否。如其可用，再行全写更换。唐印云兄所写，则断不必换耳。泐此。复请台安。诸维心鉴，不一。

愚弟曾国藩顿首

106．加唐景皋片二月十六日

务恳迅速东来，径赴六安，劝农兴耕。

再者，六安州为皖北膏腴之地，往年茶利甚大。近来户口流亡，田荒不种，湘军从此进兵，军食无资。国藩与希帅熟商，以阁下善于绥辑，才足济变，特飞调台旆前来六安，牧养孑黎，劝农兴耕。务恳即日晋省面禀揆帅暨义、丹两公，迅速东来。即由英、霍径抵六安，不必绕过安庆与鄙人相晤，又致羁延旬日。希帅三月初可抵六安。若阁下赶于三月履任，四月播种，秋间稻收丰稔，本地之米可供湘军之食，则为益于皖、楚两省者大矣。手此奉恳。再颂鹤九仁弟近安。

107．复彭玉麟二月十六日

惠示下仓埠不能派船前往，自是至理。

雪琴仁弟左右：

昨承寄示刘文清小牍卷子，甚为真确，但非公杰构耳。顷接惠示，下仓埠不能派船前往，自是至理。国藩偶欠思量，照例行文，殊愧其疏耳。复请台安。

108．加多隆阿片二月十六日

进围庐州，应分千余人守舒城，分二千余守桐城，后路始为稳固。

再，贵军进围庐州，而后路舒城、桐城留防之兵太少，似非所宜。有利有钝，军家之常。万一大股援贼前来，一面与前敌各营搦战，一面分支直捣舒、桐，亦属可虑。鄙意应分兵千余人守舒城，分二千余守桐城，虽前敌略嫌单薄，而后路究为稳固。是否有当，敬求卓裁示复。再问礼堂仁兄大人台安。

109．复易良翰二月十六日

嘱书楹联，当照单写就寄上。此间皖北各防，尚叨平顺。除夕前徽围已解，惟浙贼势众，左帅兵单，惟有调集各军，再图进取。

芝生仁弟姻大人阁下：

接腊月初五手书，具悉壹是。比维文祺茂介，受福宜年，至以为颂。

仆驻军江介，靡善足称。屡烦桑梓供亿，深抱不安。同局诸君子共力维持，尤为铭感。

嘱书楹联，殊无足观。惟既承雅命，不容藏拙，联纸带到，当照单写就寄上。

此间皖北各防，尚叨平顺。去冬浙垣失守后，杨逆上窜徽郡，围攻月余。凯章之弟樨园代统湘营，竟能苦战苦守，与朱、唐两军合谋击贼，屡获大胜。除夕前徽围已解，凯章尚未还营。而徽城经此大警，亦殊侥幸也。浙贼六十余万，粮多饷足，窟宅已成。左帅新授浙抚，所部仅八千人，逆氛方炽，何从着手！惟有先就徽、衢之交择要驻扎，调集各军，再图进取。仆亦当以全力协助。既保皖南，兼保江西，庶于大局有裨。时艰孔棘，弥觉寝馈难安耳。此复。即颂台祺。惟希心鉴，不宣。

姻愚兄曾国藩顿首

110．复王茂荫二月十六日

询问健康状况，缕述皖、江、浙军事情形，并告所示除莠安良之议，须俟全境肃清后再行酌办。

子怀尊兄大人阁下：

去秋复寄一缄，折差不知尊寓，径自带归。今春复饬带上，嘱交贵县会馆转递。顷接腊月手书，具承教益。古谊忠言，良深感悚！

国藩才识短浅，谬膺阃寄。比来时事日艰而朝廷之委任愈重，虚名日盛而海内之责备愈殷，洊处具瞻，夙夜祗惧。阁下见爱逾恒，故言之剀切如此。尚祈随时指示，惠我无穷。前读严中丞荐举疏稿，旋闻召至枢廷，温谕慰奖。而阁下仍返潞河，杜门引疾，荣恩高节，一时叹羡。近日台候何似？旧恙已健复否？倘得出山霖雨，共济时艰，曷胜企幸！

此间军事，当庐、无克复后，似可乘胜东下。所以不遽深入者，一则地广兵单，九舍弟一军业已分守七处，更无余力进取；一则宁国、广德未复，不能越剿苏、常、和、含，芜湖未复，不能越剿金陵。兵家进易退难，倘后路布置未定，鼓行而前，一有疏失，前功尽弃。鄙人有鉴于寅冬湖口之挫、午冬三河之覆，多方慎重，兢兢自守，亦遂失之迟缓。现在北岸李希帅部下驻扎六安，别遣成、萧两镇绕道固始，救援颍州；多礼帅进规庐州，已至董家冈、八里铺等处，将约袁午帅夹击；九舍弟新勇募到，当与李少荃之淮勇共图和、巢、含三城，少荃即乘势驰过天、六以达镇江。南岸鲍春霆久攻青阳，相持未下；左季帅驻军开、遂之交，图入严州；朱、唐两镇分防休、歙，老湘营为游击之师，归左帅调遣，另调蒋芗泉一军防守衢州。惟全浙皆贼，势将蔓延四出。贼众近五十万，既收宁、绍数千万之财货，又收杭城三四万之降兵，燎原已成，难求速效，江西、皖南恐均无安枕之日。

徽郡去冬被围，我军苦守苦战，逾月不退。直待嘉平二十六日，朱、唐、张三军会合攻破岩寺大股，左军同日击败江湾大股，除夕、元日郡城渐次解围，而绩溪与歙南犹有零股肆扰。日前张军出队至鸿琴、七贤等处，朱军出队至灵溪、孔灵等处，各有斩获，附城数十里均经安堵。贼所盘踞，颇肆焚掠，疮痍未复，蹂躏频仍。珂乡劫运何以至今未满？可胜浩叹！

承示除莠安良，土匪毒害乡民，固堪深恶。惟目下贼踪未净，即欲查拿，何从着手？疾恶如仇之贤员甚不易得，亦须公正绅董参赞其间，庶期无枉无纵。容俟全境肃清后，再行酌办。

闻瀛眷移寓祁门，举家安善。顷寄薄仪五十金，托柯筱泉转交贵家，稍慰远廑。专此泐复。敬请台安。诸维心鉴。

愚弟曾国藩顿首

111．复吴存义 ⁽¹⁾ 二月十六日

徽郡已获转危为安，惟浙中无处非贼，一时难期扑灭。近委汪驾部帮办屯溪厘务。

和甫尊兄年大人阁下：

关山戎马，音敬久疏。去冬奉到惠书，眷注殷拳，如亲光霁。即谂荩猷卓著，茀禄蕃增。仰峻望于银台，龙言懋绩；荷湛恩于玉陛，凤旉荣。引企矞晖，良殷虔颂。

弟驻军江介，靡善足陈，非分屡膺，惭惶备切。去冬杨逆上窜徽郡，围攻月余，诸军更番苦战，始获转危为安。惟浙中无处非贼，人多粮足，窟宅已成，一时难期扑灭。现与左帅筹议，先固皖南、江西，再图乘机进取，或可补救万一耳。

承荐汪驾部，人甚醇谨。营中各差皆已派定，无可位置。近委帮办屯溪厘务，长才小试，良多愧负。肃此布复。并请台安。不宣。

年愚弟曾国藩顿首

————————————————————

(1)  吴存义，字和甫，江苏泰兴人。道光十八年进士，改庶吉士，授编修，官至吏部侍郎。

112．复张沄 ⁽¹⁾ 二月十六日

来凤渐就肃清，惟苏、浙糜烂，逆氛连成一片，拟先保江、皖完善之区，再图恢复吴、越。滨江各防尚称平顺。

竹汀尊兄大人阁下：

客腊奉到惠书，具聆一切。即维升猷茂著，政祉蕃增，至以为颂。

大著十四律，神恬韵远，自是多寿之征。寄郭筠翁信，当经递去。省城近开书局，辑录吾湘近年忠节，筠公实司其事。意城就幕抚署，亦甚相安。

前此石逆扰及来凤，比已渐就肃清。闻败匪窜入川中，不识蔓延何似！弟屡窃非分，建树无闻。前承兼辖四省之命，再辞不获。顷又晋阶参政，力小任重，深惧颠蹶。目下苏、浙糜烂，逆氛连成一片。贼之人数十倍于我，财赋五倍于我。百孔千疮，何从补救！

左帅现驻开、遂之交，渐次进攻淳、严，另调蒋芗泉一军防守衢州。拟先保江、皖完善之区，再图恢复吴、越。

滨江各防尚称平顺。袁军连克天长、六合、江浦、浦口等处。若敝军能克和、含、巢三城，北岸上下打通，军事或有起色耳。泐此。复颂台安。诸希心鉴。

愚弟曾国藩顿首

————————————————————

(1)  张沄，字竹汀，湖南长沙人。咸丰三年进士，官至御史。

113．复冯子材 ⁽¹⁾ 二月十八日

苏省现存郡县，惟镇江最据形胜，上海固属饷源，然尚非用兵要地。接奉廷寄，谕留冯仍驻镇城；望坚守该郡，不过月余，李军即可赶到。

萃亭尊兄大人阁下：

前月接读来函，以弟兼辖四省，远劳奖饰。顷承惠翰，复荷记注因时，吉辞迭贲。愧无建树，徒益汗颜。

阁下保障名城，肤公懋著，中流砥柱，屹为时望。比因京口逆氛渐远，沪城警报频仍，朝廷倚重雄麾，遂有调统沪师之命。鄙意苏省现存郡县，惟镇江最据形胜，将来规复金陵、苏、常，必以此为根本。上海固属饷源，然尚非用兵要地，且业已借助洋人，一时犹可搘拄。缓急轻重，微有权衡。现闻苏、浙逆股希图北窜，难保不复东犯镇江。倘因台旌移驻，新旧交代，或致疏虞，于大局殊有关碍。正拟驰函奉商，接奉廷寄，谕留阁下仍驻镇城，其沪上之行，俟敝军到镇再行商办。已恭录谕旨咨达冰案。

敝处派李少荃廉访督率一军先赴镇郡，行期因无饷可发，稍有耽阁，然总在二月起程。又因无船可搭，改由陆路，须冲过巢县、和、含等城，循天、六一带且战且行，恐到镇不能迅速。惟望贵部坚守该郡，不过月余，即可赶到会办也。专此泐复。并请台安。敬缴谦版，诸维心鉴。

愚弟曾国藩顿首

————————————————————

(1)  冯子材，字萃亭，广东钦州人，时以总兵守镇江。

114．复乔松年二月十八日

拟令李鸿章一军且战且行，乘势东下。护盐各事，全仗大力维持。

鹤侪尊兄年大人阁下：

前月接读环章，具聆壹是。顷奉惠书，猥以忝窃参政，过承奖借，才不称位，深虞陨越。惟冀箴言时锡，俾免大戾，感祷无似！

少荃东援一军，专待沪滨饷到，便可启行。洋船不肯搭载陆兵，民船又不能直冲下游，只有由陆路穿过贼中，循和州、天、六而达于扬、镇。目下北岸惟和、巢、含三城未复，拟以九舍弟一军围攻三城，而令少荃一军且战且行，乘势东下。其驻扎之地，已奏明在镇江府城。盖镇江最据形胜，可为将来规复苏、常之本。

其护盐各事，须与阁下商榷办理。兼综条贯，全仗大力维持，非少荃所能独任也。商人自买轮船，较之洋船揽运，微觉有别。然非江路大通，民船畅行终无把握。泐此。复请台安。敬璧谦版，不尽。

年愚弟曾国藩顿首

115．复沈葆桢二月二十二日

请留心察核杨、陶二人，审定位置，再行会奏开复等事；王德榜不中用，请即飞檄撤之；周念慈果于何席为宜，务求卓夺；抚、建时时可危，拟另练三千人，专为援救抚、建。

幼丹尊兄大人阁下：

二十一日接十五日惠书，二十二日又得十六日一缄，敬悉一切。所欲行复陈者，谨分条具报如左：

一，承保荐杨、陶二人，即日由敝处札调，留于尊处周旋弥月。请留心察核，其宜于军旅者，阁下劝之来营；宜于地方者，即留于江西，审定位置，再行会奏开复等事。

一，长左营因饷鼓噪，玉山去贼太近，殊为可虑。王德榜愚而且狡，早知其不中用，至今始行破败，已为幸矣。来示将王德榜撤委，交顾文彩兼统，目下舍此别无办法，请即由尊处飞檄撤之。至首要各犯，恐顾将未必能一一擒拿。如其能拿，则尽可解省正法，何必远解安庆？左中丞战事极忙，未必兼管此事，应请即由尊处剖决，不必瞻顾。

一，周念慈之为人，弟不深知，微闻气盛而不当于事理。若筱泉调省，则于阁下可为臂指之助，于辅堂亦可期水乳之融，是以前偶饶舌及之。敝处厘务，历系责成辅、筱二君。筱在赣，则省、赣可分为两局；筱回省，则辅、筱仍并为一局。赣卡另派承办之员，道署不必兼管。至念慈之才，果于何席为宜，弟实不深知，务求阁下卓夺。

一，广信纵能幸保，而广丰与闽境处处皆可绕入，抚、建时时可危。闻王沐胆气甚怯，湘勇二千或尚能守一抚城。李升平守建，官绅皆疾之如仇，断难相安，弟已批准由局撤遣。建昌城太空虚，阁下能调数百人驻防该郡否？黄印山毅然以守城自任，其稟请之事，似应一一批准。弟拟另练三千人，专备援救抚、建等腹地之用。计须四月乃有头绪，不知稍足济事否？

饶宅讣件收到，请恤之奏，容即速办。尊谢折稿至情至文，敬佩无已！旧属谦称，万不敢当，大柬谨璧。同馆自有通称，幸勿存客气也。即问台安。

116．复左宗棠二月二十三日

顷令张运兰分兵守婺源，望与函商；已奏明李元度军或全撤或酌留，请就近审度办理，令其速行汰遣；顾文彩能否久辖长左营，亦祈定夺。此间一切平安。

季翁仁兄大人阁下：

二十一日接初十日捷报，二十二日又接十七日惠书，敬悉一切。

马金、杨村两捷，杀贼极多而官军伤亡极少，实惬人意，乃知战事以审机为第一义也。惟贵部人数太少，分防之处太多，仅提五千人与侍逆巨股战于衢州、江常之间，殊用为虑。顷令凯章分一二营守婺源，腾出贵部留婺一营随剿衢、江等处，或亦不无小补。凯章尽可随阁下驰驱于开、遂之间。因绩溪未净，十四日又有贼犯羊栈之事，歙、黟官民，惟恐凯军他往，故不遽札调，即当函商凯章。望阁下亦函商之。凯若追随大纛，化其板滞之故态，有益于阁下，亦大益于凯也。

次青实不能治军，八千人尤嫌太多。弟早年用违其才，渠亦始终不自知其短。顷附片奏明，或全行遣撤，或酌留二、三千，请公就近审度办理，令其速行汰遣，以节糜费。将来芗泉军到，再将衢防各军沙汰一番，期以渐次精核，不使无用之兵，糜此极艰之饷。

玉山顾文彩究竟何如？王德榜之恶劣众所共知，长左营索饷大噪，万不能不参撤。幼丹欲以其营归顾将，目下自无他人可接，将来顾将能久辖否？请卓裁一言定夺。

此间一切平安。多将军破庐州城外各垒后，贼党降者四千余人。鲍军久顿青阳，全失机势，何以药之？顺问台安。

117．复薛焕 ⁽¹⁾ 二月二十四日

承解沪饷八万，感赖曷既。少荃、滕协择于三月初二日由陆路拔队东下，办船一事，应作罢议。敝军初到镇江，布置未定，不宜轻进上海。陈士杰一军恐成虚望。已照会行知鞠某仍回本任。

觐唐尊兄大人阁下：

十五日泐复一缄，计达雅览。厉委员到营，接读惠函，敬悉一切。

国藩非分频膺，遽跻参政。九舍弟不次超擢，同邀旷典。屡次沥忱之请，未获俯俞，五中歉仄之私，殊难言状。远劳奖饰，尤切惭惶。

承解沪饷八万，敝军东援，行粮有资，感赖曷既！洋船搭载陆兵，原不易办。今果周折如此，自未便强以所难。现与少荃廉访筹议，定由陆路，择于三月初二拔队。滕协所带九百人归并李军，均由陆路前往。计北岸滨江地方，尚有巢县、含山、和州三城，西梁山、玉溪口各要隘均为贼踞。冲过此关，以下方无窒碍。现令少荃与舍弟合兵围攻三城，但有一城克复，即掣出少荃一军乘机东下。舍弟则须攻克三城而后放心前进。陆行较水行迂缓，又中隔坚城，且攻且战，不能不稍稽时日。

行军自有次第，亦恐欲速不达。昨经分饬各营严装待发，事期画一，令忌变更，即尊处再有船来，亦不能舍陆就水。办船一事，应作罢议。

敝军初到镇江，究系远来客兵，必周历而后识险易之情，必休息而后有精锐之气。布置未定，不宜轻进上海。此虽俟少荃抵镇斟酌缓急，而亦不能不预白于左右者也。

陈俊臣曾有禀来，以母老辞，时犹未得陈臬之信。嗣后奉到谕旨，闻仍将以独子母老为辞，此军恐成虚望。

鞠镇现驻吴淞，当如尊议仍回本任，敝处已有照会行知矣。京口副将一缺，拟俟敝军到镇，即在营中遴员接署，俾资得力。

至借助洋兵一事，前函业已缕陈。今阅折开各件，鄙人幸与阁下及恭邸意见相同。绅董必欲北行，亦未便强为劝阻，想总理衙门自能折衷群议也。专此布复。敬请台安。摹璧谦，统希心鉴。

愚弟曾国藩顿首

————————————————————

(1)  此件原稿眉头有曾氏批注“连前薛”字样。

118．复吴煦 ⁽¹⁾ 二月二十四日

谢解沪饷八万。告东援一军定由陆路择于三月初二拔队启行，李鸿章亦将伺隙抽身东下，办船一事应作罢议。仪、六间接应断不可少。敝军初抵镇江，布置未定，不宜轻进上海。

晓帆尊兄大人阁下：

本月十五泐复一缄，计尘雅览。顷接初五、初七等日来书，具悉一切。

弟屡膺非分，报称无闻。去冬兼辖四省命下，业经再疏力辞；不图圣恩稠迭，又窃参政。因前奏未蒙俞允，不便再渎。私衷负疚，弥益汗颜。尚冀惠锡箴言，俾免大戾，感祷无似！

承解沪饷八万，东援一军借可启行。时雨应期，益征膏润。洋船搭载陆兵，弟原知其极难，折开各情，实无善策。现与少荃廉访筹议，定由陆路，择于三月初二拔队成行。计北岸滨江地方，尚有和州、巢县、含山三城、西梁山、玉溪口各要隘均为贼踞。冲过此关，以下方无窒碍。现令少荃与舍弟合兵围攻三城。有一城克复，少荃便可抽身东下；舍弟一军则必俟三城全克，各隘肃清，后路无虞，而后壹意前进。陆行较水行迂缓，又中隔坚城，且攻且战，不能不稍稽时日。

行军自有次第，亦恐欲速不达。昨经分饬各营严装待发，事期画一，令忌变更，即尊处再有船来，亦不能舍陆就水。办船一事，应作罢议。

仪、六间接应断不可少，不特饷需有待接济，即米粮子药，途中势难多带，亦宜预为筹备。荩虑周详，想早计及。

陈俊臣一军是否能来，俟渠到皖再定。敝军初抵镇江，究系远来客兵，必周历而后识险易之情，必休息而后有精锐之气，布置未定，不宜轻进上海。此虽俟少荃到镇斟酌缓急，而亦不能不预白于左右者也，诸希亮鉴为幸！专此布复。顺请台安。敬璧谦版，不宣。

愚弟曾国藩顿首

————————————————————

(1)  此件原稿有曾氏眉批“连前吴”字样。

119．复潘曾玮二月二十四日

已驰阻冯子材赴沪。李鸿章军定于三月初二由陆路东下镇江，然恐难迅速。

玉泉尊兄年世大人阁下：

前月二十七日泐复一缄，计当递到。顷承诸君惠示，猥以幸窃参政，过蒙奖饰，才不称位，惭惧滋深。屡次披沥下忱，未荷俯俞，复加超擢，恐蹈负乘之疚，遂贻陨越之讥。惟冀惠锡箴言，俾匡不逮，感祷无似！

承示镇江紧要，冯军门办理得力，不宜移驻。荩筹远大，深合机宜。昨奉寄谕，已饬冯军门不必赴沪，业由敝处咨行，并以尊意加缄飞递。前旨到镇已久，不识驰阻得及否。

李少荃一军待饷遄发。现有厉委员解来八万，可以俶装启行。雇船济师，承诸君极力筹办，尚多窒碍。不如即由陆路，虽行程迂缓，较有把握。北岸入吴之路，尚有和、巢、含三城从中阻隔。先令少荃与舍弟合兵围攻三城，有一处得手，即行分兵前进。专留舍弟一军屏蔽后路，俟三城并克而后放心东下。此间师期定于三月初二。裹粮千里，中途复有大敌，到镇恐难迅速，诸希鉴谅。泐此。复请台安。不宣。

子山尊兄观察均此不另。

年世愚弟曾国藩顿首

120．复钱鼎铭潘馥 ⁽¹⁾ 二月二十四日

沪饷解到八万，李鸿章一军借可成行，现定三月初二拔队，循北岸转战而前。特令曾国荃同行以厚集其势。望与吴旭妥商，多备米粮子药。

调甫尊兄、小雅年兄大人阁下：

十六日接读公函，十九日又得手书，具悉一切。

冯军门已奉寄谕不必赴沪，当即飞函驰告矣。

沪饷解到八万，少荃一军借可成行，为之大慰。载师潜济之议，鄙人前颇疑虑。今既周折如此，即令勉强曲从，亦难妥善。不若径由陆路，虽行程迂缓，较有把握。现定来月初二拔队，循北岸转战而前。和、巢、含三城未复，上下游尚为两截。该处贼方坚守，未必容我假道，计须力战痛剿，方有前进之路。九舍弟昨已到营，特令与少荃同行以厚集其势。若三城能克其一，则令少荃先行，而留舍弟一军肃清后路。

自和、含以下，敝处相距日远，一切难以兼顾。方伯来信许于仪、六间派员接应，最为要着。米粮、子药皆须多备，不特饷需孔亟也。望与方伯妥商为荷！泐此。复颂台安。惟希心鉴。

————————————————————

(1)  潘馥，字小雅，江苏长洲人，刑部员外郎。钱鼎铭，字新之，号调甫，江苏太仓人，户部主事。

121．复黄赞汤 ⁽¹⁾ 二月二十四日

杭垣失守后，全浙糜烂，一时遽难恢复，惟有先保完善之区，再图进取。然浙贼近五十万，燎原已成，终恐蔓延四出。冀胜、袁各帅共力维持，庶以安皖、豫。

莘农老前辈大人阁下：

月来两奉惠书，迭蒙奖饰。侍以东南大局日就阽危，补救无方，时怀惭惧。乃甫辞兼辖四省，又命参知政事。才不称位，实不副名，恐遂陨越，以贻大戾。惟冀箴言远锡，共济时艰，感祷无似！

杭垣失守后，全浙糜烂，与苏逆连成一片，一时遽难恢复。惟有先保完善之区，再图进取。贵省密迩皖浙，其应防之路有三：北路由池州、建德以达彭湖、鄱都；中路由开化、婺源以达德兴、乐平；东路由常山、江山以达玉山、广丰各属。鲍军门围攻青阳，北路可资堵截；左中丞于开化、马金一带迭获胜仗，月初攻克遂安，杀贼尤多，中路遽难窜越；东路奏调蒋芗泉一军迅来信、衢，尚未赶到，目下谆饬衢州、江山、常山坚守待援，与广信、玉山、广丰三城互为犄角。衢防粮饷军火暂由两江粮台接济，暂可无虞。惟浙贼近五十万，既收宁、绍数千万之财赋，又收杭城三四万之降兵，燎原已成，终恐蔓延四出。

敝营欠饷至七八个月不等，暂示羁縻，尚堪用命。东援西剿，深虞竭蹶。颍、寿军事，力难兼顾。惟冀胜、袁各帅共力维持，庶以安皖、豫耳。肃此布复。顺请台安。摹璧晚谦，诸维心鉴。不宣。

馆侍曾国藩顿首

————————————————————

(1)  黄赞汤，字莘农，江西庐陵人。道光进士，累官至刑部左侍郎，咸丰八年任通政史，同治元年调补广东巡抚，九年任河东总督。

122．复李桓二月二十四日

江省迭次保案均经出奏，办理妥速。左军攻克遂安，多军攻破庐州城外敌垒；惟敌军志在死守，庐城遽难速下。

黼堂尊兄大人阁下：

初五日泐复一缄，计登签室。旬日来两接惠书，猥以忝窃参政，远贲吉辞，惭悚无似！前此再辞节制四省，未荷俯俞，不图异数殊恩，有加无已。时事之艰危如彼，才力之短绌如此，相知如阁下，当亦为鄙人忧惧也。

江省迭次保案均经出奏，九年一案亦归并核奖。积年未了之件，一旦清厘，涣汗大号，耳目聿新，办理极为妥速。

左帅攻克遂安，斩馘甚众。淳、遂隔河相望，若再攻克淳城，借河水以资转运，接济较易，后路徽、休亦得所屏蔽矣。庐州城外贼垒均为多军攻破，歼毙三千余人，投诚者亦一二千人。惟我军颇多伤亡，狗酋志在死守，遽难速下，奈何！泐此布复。敬请台安。并璧谦柬，不宣。

愚弟曾国藩顿首

123．复江长贵 ⁽¹⁾ 二月二十四日

峰、礼等营调离黟县之事不可再延。嘱令江军重在祁门，无事之时宜常常挖壕，使营垒安如泰山。

良臣尊兄大人阁下：

前接十五日惠函，以去冬汇保一疏，远荷齿谢，惭悚无似！交来谢折，当即附便代递。

昨接二十日来书，谆谆欲留峰、礼等营。查该营在黟不甚得力，地方亦啧有烦言。其去留本无关轻重，而鲍军添此两营，则青阳可以合围。迭次禀请札调，久经批准，现际攻城吃紧之时，未便再延。且闻礼字二营将领不甚洽浃，纵在一处，亦难为辅车之助。今只调峰字与礼前出岭，其礼后一营，并未饬调。黟县去祁门六十里，去休宁九十里，万一有事，老湘营必出队赴援，贼恐休、祁夹击，势必不敢久踞。渔亭距休较近，策应尤易，似亦可以无虑。皖南大局重在祁门，鄙人以此粗托，即系阁下汛地。平时为桑土之谋，则临事收衣袽之效。日来勤加训练，谅已壁垒一新。无事之时宜常常挖濠，使营垒安如泰山，则军心者恃以不恐。

谭都司病甫就痊，即改委林参将亦无不可。泐此奉复。顺请台安。附缴大柬，不宣。

愚弟曾国藩顿首

————————————————————

(1)  此件原稿有曾氏眉批：“连前江。”

124．复多隆阿 ⁽¹⁾ 二月二十四日

梁园之师不妨借作声援。即日当令曾国荃进兵围攻巢县，次剿和、含、玉溪口一带，一面护李鸿章东下，一面遥为多军之助。桐城须留兵防守，以臻稳固。各营需米，自当严催赶运。

礼堂仁兄大人阁下：

顷接十五、十九等日来书，具悉一切。

庐贼意在死守，原难速下。梁园之师虽不可恃，不妨借作声援。九舍弟募勇到营，即日令其进兵围攻巢县，次剿和、含、玉溪口一带。如巢县得手，可夺庐城之气；玉溪口得手，可通水师入湖之路。李少荃一军原为赴援镇江，不久仍须东下。舍弟则力图三城，一面护少荃东行，一面断庐州接应，遥为尊处之助。

桐、舒两城究系贵军后路。舒城距前敌稍近，回援较易；桐城终须添兵留守，方臻稳固。攻城减去一二营不觉其单，守城多留一二营已形其厚，尚希斟酌留意。

信阳失守之说，尚恐不确。成、萧两军闻二十一、二日自固始起行，计月杪可达颍州。希帅于初九到皖，出月仍往六安驻扎。抄来苗信，业于奏报时录呈御览。

各营需米孔殷，自当严催赶运，以副荩廑。泐此。复问台安。不宣。

愚弟曾国藩顿首

————————————————————

(1)  此件原稿有曾氏眉批“连前多”字样。

125．复吴嘉宾二月二十四日

建郡保案概如所请，即日具折上陈。民间铸钱终未弛禁，盐务亦无从筹议。

子序仁兄年大人阁下：

顷接专差来书，具聆壹是。承惠新刊大著，刻手虽不甚佳，而名论要自不朽。即维道履康愉，潭祺懋介。将启华筵于鹤屋，先张吉席于鲤庭，重喜骈臻，良殷忭颂。

承以屏文见嘱，谊不当辞。惟军中实无刻暇，不获掞张曼福，借侑霞觞。私衷愧歉，尚祈亮鉴。

去岁建郡坚守十八天，其劳绩尤在广信、抚州之上。保案久搁，时为耿耿。昨已函致中丞，概如所请，不驳不扣，即日具折上陈。望阁下先以此意传知，借慰众望。

各省向有铸钱之例，前此通用当十大钱，许外省开炉自铸，而私铸终未弛禁。若民间皆得开炉，则与私铸何别？似难创行。且滇省未通，铜无来源，专取民间之铜，究觉有限，亦恐无铜可用。自滇铜不能解京，部议令民输铜入官，并禁私用铜器。后来京铜日少，终不能办此，已事之可睹者也。

盐务非得江路大通，无从筹议。军兴以来，旧章并废，下而两淮，上而楚岸，皆当实力整顿，不独江西然也。

闻江山、衢州信息少松，左帅进剿遂安，贵省边防暂可无事。顺以告慰，复请台安。不尽所言。

年愚弟曾国藩顿首

126．加张沄片二月二十四日

赞许诗作，并托转交吴某一缄。

正封缄间，又接手书，并读会合吟毘卢阁和韵二章。长吟永诵，想见退食焚香高致。自来秋官多盛文藻，云楼遗韵，至今未沫。惟过承推许，甚不敢当。思澄世兄久与阁下同事，美政清修，克承师训，良用慰企。外复一缄，希转交。载颂台安。

国藩顿首

127．复吴思澄二月二十四日

既已补实缺，内转谏垣，自未便改就他图。现筹水陆万人，令李于二月底督率东下。苏省现存郡县，惟镇江最据形胜，拟先在此扎定，再图进取。

思澄世兄大人阁下：

顷奉手书，具悉一切。前此张竹汀信来，曾述阁下近状，颇深驰溯。敝处京信甚稀，军中鲜暇，遂未一通音敬，悚仄无涯。

阁下已补实缺，内转谏垣，洊阿卿贰，前程方远，自未便改就他图。

弟初到两江，即思整旅入吴，乃经营皖江南北。波折愈多，稽延愈久，东望珂乡，负疚奚似！现在筹拨水陆万人，令李少荃廉访督率东下，于二月底起程，循和州、天、六以达镇江。缘苏省现存郡县，惟镇江最据形胜，北可联络淮、扬，南可规复苏、常，内可俯瞰金陵，外可屏蔽里下河。敝军拟先在此扎定，随宜布置，再图进取。第苏、浙逆氛业已连成一片，遽难深入，而皖南、江西亦苦防不胜防，弥觉寝馈难安耳。专此布复。顺问台祉。不尽欲言。

世愚弟曾国藩顿首

128．复杨岳斌二月二十四日

此间滨江各防，尚叨平顺。拟令曾国荃进攻巢县，令李少荃率陆师和淮扬水师东下。尚祈力疾就道，迅速回营，筹商一切。外江水师饷项目下尚属充裕。

厚庵仁弟大人阁下：

正初泐复一缄，计达雅览。顷接前月十四来函，并读悉续假折稿。贵恙仍是早年旧疾否？迩来服药何状？能遽臻霍然否？深为悬系。

此间滨江各防，尚叨平顺。舍弟于十五日到皖，拟令进攻巢县。令李少荃廉访率陆师东下，淮扬水师全军一同带往，内湖、外江两军分布上下，江面太长，雪琴一人实难兼顾。且进攻裕溪口、西梁山一带，必阁下亲看地势，指示各营，乃有把握。亟望大旆回营，筹商一切。

迭奉廷寄，垂询台旌行抵何处；二十一日又有谕旨饬敝处敦催来营。节经备文咨达左右。朝廷眷注之殷与营中属望之切，均难再缓，尚祈力疾就道，迅速东来。如营中不便调摄，即与鄙人同驻皖垣，庶朝夕得以面商，而各事易于照料。希庵亦在此相候，不胜盼祷之至！

外江水师饷项，腊、正、二三个月内尚属充裕，足慰廑注。荻港厘卡自当仍照旧章，除正月初间已令韦、周二营酌分一二成遽难更改外，以后不另分拨矣。专此布复。并请台安。诸维心鉴，不尽。

愚兄曾国藩顿首

129．复张亮基二月二十四日

苏、浙逆氛业已连成一片，江西、皖南处处宜防。一俟曾国荃到营，即令与李进攻巢县等三城，徐为规复金陵、苏、常之计。商借监照一事，已致牍局中。

石卿仁兄大公祖年大人阁下：

别后久未奉状，忽承翰教，如见故人。猥荷奖饰逾恒，良增惭悚。即谂荣膺简命，持节滇南，元老壮猷，倾仰无似！

前因彭帅力辞皖抚，弟遵旨陈疏，欲屈柱石之才，暂持鄂垣之节。未及上达，而李帅已调皖抚，阁下亦奉新纶。遥望节麾，深以不获瞻对为憾。

苏、浙逆氛业已连成一片，人多饷足，较我军奚翅五倍！江西、皖南处处宜防，左帅一军不满万人，东守西援，驰驱不遑。每一念及，辄有从事独贤之叹。

北岸自去冬以来，来安、定远、天长、六合、江浦、浦口等城，经袁军先后收复。若敝军能克巢县、和州、含山，则北岸上下可期通行无阻。九舍弟到营，即日令与李少荃廉访合兵进攻三城。如有一城克复，先令李军乘势东下，循天、六、扬州以达镇江，即在彼处扎定。另分偏师协防上海，以护饷源，徐为规复金陵、苏、常之计。舍弟一军，须俟三城肃清，而后壹意前进。

弟初到两江，即思驰赴三吴，不料波折如此之多，迁延如此之久。今始得以一旅东向，于珂乡负疚多矣。倘蒙惠示方略，俾免愆尤，实深感祷！

商借东征局监照千张，一如尊议，已牍致局中矣。专此布复。敬请台安，顺贺大喜。不宣。

年愚弟曾国藩顿首

130．复黄冕二月二十四日

赈谷改办民运，极臻妥善。二月协饷既无存款可解，不妨稍缓。李鸿章军定改由陆路于三月初二拔队成行，拟在镇江驻扎。上海于筹饷为上腴，于用兵为绝地。张亮基商借监照，望如数借给。

南坡仁兄大人阁下：

顷接本月初九手书，具悉壹是。

赈谷改办民运，极臻妥善。价值不昂，运费亦省，当左支右绌之际，而能变通尽利，游刃有余，曷胜感赖！运到当即饬台验收，断无索费吹求之事，千祈放心。

二月协饷既无存款可解，不妨稍缓。目下沪饷解到八万，李少荃廉访一军可以敷衍成行。初议搭载洋船下驶，而办船一事极费周章，因思天、六以下均经肃清，惟和、巢、含三城未复，若将此处打通，北岸上下即可通行无阻。已定改由陆路，于三月初二拔队，先与九舍弟合兵围攻和、含等城。如有一城克复，掣出李军乘势东下。其驻扎之地，奏明在镇江府城。苏省现存郡县，惟镇江最据形胜。上海东北皆洋，西南皆贼，于筹饷为上腴，于用兵为绝地。敝军到镇后，另分偏师前往协防。水师全军留扎江滨，不能赴沪。由江出海，本非舢板、长龙所能驾驶，且淞沪原有旧设战船，但得经理有人，仍可复归实用，似无须更议另造。浦东贼踪出没，亦难设立船厂。一切须俟镇城扎定，探明各路情形，方有把握。

九舍弟擢授江苏藩司，并谕无庸回避。屡膺旷典，感极生惧。其东下之期，须俟和、含、巢三城并克，乃可一意前进。

上海刘令曾经有人保荐，或非虚誉。

昨接张石卿星使函咨，商借东征局监照壹千张。渠已请有四千张，到日归还。计转移不过数月，自当通融办理，望阁下如数借给。泐此。复请台安。诸维心鉴，不宣。

愚弟曾国藩顿首

131．复刘长佑二月二十六日

盼蒋益澧部尽早东助左军。谕旨荐达之说，实无其事，不敢冒居荐贤之名。乞示浔、梧一带近日军情。

印渠仁弟大人阁下：

顷奉正月二十四日复函，敬悉一切。芗部能于二月中分起东来，至慰至感！

左军以正月二十日大捷于马金街，二月九日大捷于杨村，克复遂安县城，甚为得手。刻下进援衢州、江山，以五千余人与侍逆十余万巨股相角，殊以为虑。惟盼芗部早到一日，则左帅早得一日之助，而江西亦早舒一日之忧，至以为恳！

此间军事自除夕徽州解围后，诸托平安。昨二十二日奏报近日军情一疏，抄咨冰案，可得梗概。

承示捐例不候核定，遽易新衔，悚仄无已。谕旨荐达之说，实无其事，或因胡帅连类而及。胡帅荐阁下为蜀督，鄙人曾经与闻。其疏中是否附列贱名，则不得知。然在胡帅，系为留骆保湘起见，尚非为荐刘平蜀起见；在鄙人，仅有与议之实，岂得冒居荐贤之名？且荐达以微时识拔为贵，若勋名已显，位列开府，岂复更烦推毂？所谓吾小人，不可以厚诬君子也。降捐之例，若仅一阶半级，仍须捐生找补银两；若阶级太悬，则须户部倒出银两补捐生，乃昭公允。此次左右降尊已甚，除退还田七外，尚须另找巨款。可否俯念敝库支绌，无银可找，收回成谦，另捐别职，至恳至幸！

浔、梧一带近日军情何如？便中再乞示及一二。诸维心鉴。顺问台安。不具。

132．复彭玉麟二月二十六夜

告折稿书写格式。

雪琴仁弟大人阁下：

来示具悉。折稿暂存敝处，明后日核定送还。报仗折用阁下专衔，会敝处后衔可也。抬头等事，当用红格纸誊清。安折三套，当送样子至尊处，以便照缮。阁下宜自发一二次，庶几渐办渐熟，不可再求代于敝处也。即问台安。

133．复左宗棠三月初一日

告已檄张运兰全军赴婺，悉力扼白沙关。鲍超攻青阳久不能下，深忧徽、祁被围。

季翁仁兄大人阁下：

顷接二十三日惠书，敬悉一切。

贼匪一面围遂安，一面窜马金，恐必由婺源白沙关以犯德兴、乐平，断景镇之粮路，困徽、祁之官军，即去年二月伪侍王之故智也。弟前此已檄凯章拨两营替守婺源，兹又檄其全军赴婺，悉力扼白沙关，俾贼不得直犯德、乐二县。惟贼趋马金在二十三、四，弟檄凯章须初五、六乃可接到，凯军抵婺须十一、二日。贼若直窜白沙，在凯军未到以前半月之久，深为可虑，如何如何！

春霆攻青阳，久不能下。近日闻有大股援贼前来，恐其以一支与春霆相牵缀，以一支由石埭、七都穿桃树岭而犯景镇。则两路大围包抄，裹徽、祁官军于中，诚为可虑。若石埭、七都别无贼股，而凯军能御贼于白沙，则事或可为耳。顺问台安。

134．致张运兰三月初一日

务祈即日将全军拔赴婺源，力扼白沙关；并传谕峰、礼两营拔守婺源。

凯章仁弟大人阁下：

别后思念良殷，惟兴居多福为颂。

贼围遂安，恐其以小支牵缀遂城之官军，而以大支由马金岭、大鳙岭、济岭等处直窜婺源白沙关。如破白沙关，则下犯德兴、乐平，而景镇之粮路必立断，徽、祁之官军必坐困矣。务祈阁下即日将全军拔赴婺源，力扼白沙关。若能守截此关，贼不能犯德兴、乐平，则江西之北路可保，而徽、祁之粮运无虞。目下岭外石、太一带，并无大股悍贼，不过古、赖之零党，纵然入岭犯黟，朱、唐出队雕剿，必足御之。贵部本系游击之师，若扼住白沙关，打退马金之贼，不过一月，仍可收回休宁。

峰、礼两营不知已出岭否？若尚在黟、祁等处，请传谕令其拔守婺源，腾出贵部专作活兵，不作守城之兵。即日另檄杨、张二将也。顺问台安。

135．复沈葆桢三月初一日

告左军已抵常山、璞石，机势颇顺。已调张军防守婺源，扼守白沙关。蒋赴粤求饷，一时不能赶到。刘军驻防省河，是其专责。目下洋务，只宜力敦和好。余某所制火枪，祈便中示及价值。

幼丹尊兄大人阁下：

日前奉复一缄，计登签室。顷接二十四日惠书，具悉壹是。

遂安克复，左军已抵常山、璞石，机势颇顺。惟所部仅八千人，既须留防，又须进剿。顷接其二十三日在常山水南发来之信，另股贼由绩溪来围我遂安。据生擒贼供：将由婺源、白沙关等处窜江西之德兴、乐平。敝处已调张凯章全军防守婺源，扼住白沙关。除公牍咨达外，兹将左帅信及敝处复信抄呈台览。

皖、浙群盗如毛，自无不窜江西之理。中路既已岌岌，东路亦别无防兵。蒋芗泉方伯以营中积欠未清，赴粤东求饷，一时不能赶到。衢防兵勇未甚得力，终觉可虑。刘养素一军驻防省河，是其专责。前经庆帅调其援浙，曾为奏留，此时接替无人，自难骤赴新任。俟奉到部文，当会台衔入告。

至目下洋务，只有力敦和好。我之兵力、财力以办发、捻二逆，已觉日不暇给，岂能更为远谋？芥舟在浔办理妥善，既据浔人环请，不宜过拂舆情。望阁下即告芥舟勉为经理，公牍仍留尊处径行为妥。鄙人于洋务向未谙究，朝廷不以此相责，盖既知其愚陋，又亮其事繁也。

余军门所制火枪，或先购数杆一阅。其价值若干，便中再乞示及。泐复。并请台安。不宣。

馆愚弟曾国藩顿首

136．加沈葆桢片三月初二日

告饶廷选已奉旨交部从优议恤，无庸另奏。拟另募一军，为援剿江西腹地之计。

再，顷接庆制军咨录正月二十七日谕旨，饶枚臣已交部从优议恤，入祀本籍昭忠祠。殉难地方建立专祠，自可无庸另奏。想尊处亦接到矣。载颂台安。

再，弟另募一军，为援剿江西腹地之计。若贼势浩大，则新军守建德，腾出鲍军入援腹地。须四月半乃可成军，目下殊无可另调之兵。

137．复左宗棠三月初四日

告遂安、马金已可无虑。李鸿章军业由绅士雇船接往上海。广东协浙之饷当竭力代谋。登极表暨万寿表，以后可代办一分。

季翁仁兄大人阁下：

三月三日接二月二十五日惠书，敬悉一切。

王毅卿等有二十三之捷，遂安城池必保无虞。钟南英二十六日可抵马金。凯章禀报，樨园带八营二十七日自休宁起行，计二十九日可抵马金。两军会合，必能御贼，当不虑其由婺源直窜江西。弟初一日札凯章扼防白沙关，盖恐贼踪已过马金，由婺犯江也。初二日接建德县禀，祁门之西贼犯历口，不知确否？果尔，则又须凯军雕剿一次。否则直入景镇，掣动全局矣。

李少荃一军，上海绅士雇轮船来接，费银至十八万之多，可骇也。而其望救之心，亦殊可怜。少荃新军纪律未娴，战阵未熟，恐不足惬吴人云霓之望，深以为忧。然洋舟能载楚兵航海，此风一开，将来阁下海道伐越之议，或肇其端矣。

广东协浙之饷，弟当竭力为兄谋之，务期月过五万，不托空谈，浙事或稍可为。南中数省，目下惟广东最称富庶，他处无可设法。

张、罗、况诸将宜归并一案，查办较为省事。王副宪事，浙士议论异辞。大抵绍兴绅民之怨王中丞，自邵星使时已成水火，王君继之，特不能挽回众怒，又无保卫之方耳。

登极表暨万寿表皆已过时，以后如此等事，弟可代阁下办一分也。复请台安。

138．复彭玉麟三月初六日

嘱将告示送至下游张贴。李成谋禀当照示中之意批之。李鸿章初八日起行。

雪琴仁弟大人阁下：

告示甚妥，已令印交来丁带还，即祈送至下游张贴。与吾禀尚未批，当照示中之意批之。少荃初七日登舟，初八日成行，并闻。复颂台安。

139．复左宗棠三月初八日

告已募新军三千人，将驻防东、建一带。拟奏请仿江西之例筹饷。

季翁仁兄大人阁下：

初六日接二月晦日惠书，敬悉一切。弟近寄各信，何以未达？顷俱收到否？

遂安于二十三、二十九日两次获胜，城围必解。马金得崔将等先到，樨园亦可继至。婺源、白沙关一路，幸保无虞。赤岭之贼，亦已退出，历口一带无事。弟现募一新军三千人统领王可陞，多公部下之人，将驻防东、建一带，万一江西腹地被扰，好抽出霆军作援兵也。大约自江滨以至衢州分三大路，每路须有守兵二三支，活兵一二支：西路韦、王等为守兵，鲍为活兵；中路朱、唐、江为守兵，张为活兵；东路公所部可分为二支守兵，一支活兵。将来刘竺汀为守兵，蒋芗泉为活兵。规模既定，然后虚实变化，随时酌度。

其饷项大绌，弟奏请仿江西之例，办广东全省之厘金，供江浙三省之兵饷，疏稿即日咨达冰案。尊处有筹饷之疏，亦祈将此事反复申说，期于必成，庶不终穷困也。复请台安。

140．复多隆阿 ⁽¹⁾ 三月初八日

仰攻易伤精锐，尚祈再四斟酌。王镇必不赴武昌以上。庐、巢皆将吃紧，祈妥为防范。

礼堂仁兄大人阁下：

前月二十七日接二十三惠书，初六日又接上巳惠书，敬聆一切。弟频叨非分，骤窃参政，才不称位，实不副名，仰荷褒揄，只增惭悚。庐郡附城逆垒，经雄师铲削殆尽，河水亦将放干，甚以为慰。

仰攻一事，易伤精锐，尚祈再四斟酌。详阅伪文，狗酋情已穷迫，其图窜鄂疆，分我兵力，亦属意中之事。前此李希帅曾留湘勇三支，分守襄阳、德安、麻城等处，鄂防并不空虚。成、萧两军月初业抵距颍四十里之小游河等处，官帅又派周副将凤山由孝感进驻三河尖，为成、萧后路，贼欲绕豫犯鄂，亦甚不便。然既有此信，自当函致鄂中，早为筹备。

王镇招勇资斧原不甚丰，因其在马当有浙省应撤之勇，可以就近招集，故给银较少。昨前、左两营，已由马当招齐来皖点验矣。其右、后两营，赴黄州一带招募，如其缺少银两，王镇或可向鄂省禀请接济，弟当函商官帅，请其照拂。两营人数无多，王镇必不赴武昌以上也。

舍弟攻剿巢县一带，务求阁下随时指示机宜，俾有把握。闻金陵派大股援贼来救江北，或云伪侍王李世贤亲来，或云伪对王洪春元带来，大约庐、巢皆将吃紧，祈阁下妥为防范。此复。顺问台安。不宣。

愚弟曾国藩顿首

————————————————————

(1)  此件原稿有眉批：“连前多。”

141．复李桓三月初八日

条复左军协饷、建昌保案、委缺章程与捐输奖案诸事。

黼堂尊兄大人阁下：

初二日接前月二十五来书，具悉一切。所应复者，条列于左：

一，敝营军饷已承赶解五万，良深感赖。九舍弟与李少荃两军皆已敷衍启行。日来皖台窘迫如故。左帅处顷到沪饷二万，敝处即为截留，有公牍达尊处，请筹银汇解左军矣。嗣后敝处但以景镇、河口两卡协济左军，每月可得三万有奇，此外不谋另协。其江西省遵旨协解之项，当由中丞与阁下筹款，多寡悉候卓裁。解饷之钟委员业已到营一见，官声素好，自宜设法保全。惟敝处现无差事可委，尚宜从容图之。

一，建昌保案既经办定，未便更张。惟闻被控情节不甚确实，一俟查明，仍望给奖。该府去年防守之功甚伟，吾辈当格外青眼，以彰公道。

一，九江绅士禀留芥舟，中丞曾以见商。洋人交涉事件，无不视为畏途。然舆望甚切，芥舟亦当曲从。昨已函请中丞径札赴浔，继而思之，渠已由雪琴处保以道员留皖，恐其不乐从事于浔，想到省时必与幼丹中丞鬯叙一切，当有定议矣。

一，《委缺章程》自当分别轮、酌二宗。酌委未必果得杰俊之才，而轮委最足服大众之心。郑小山在河南方伯任内，闻以轮委较多，立获令誉；武昌克复后纯用酌委，沉滞者退有后言。国藩曾以轮三四、酌六七劝胡宫保，未知果照行否？此次江省章程总须有轮委班，使中人以下皆可勉图上进。其轮、酌各分几成，请阁下禀商中丞核夺。

一，各处捐输奖案，往往迁延日久，遂至失信。其有实据可凭者，自当汇报请奖。城工一案，国藩久抱歉忱，应请阁下速办。团练捐输，毫无实际，流弊滋多，概予停止，最为妥洽。

再，屡接左帅来信，绩溪之贼由歙南渡河，往图遂安。二十三、二十九日两获胜仗，遂安城外之贼已退。另股窜马金者，将由婺源、白沙关等处图窜德兴、乐平。敝处檄调张凯章驻休全军驰往婺源，扼住白沙关。凯章未接札以前，已派其弟带四千人扼堵马金矣。又，接建德县来禀，石、太之贼窜至祁门、历口、榉根岭一带，恐其窥伺景镇。敝处正以无队可拨为虑，旋据唐义训带兵由休宁雕剿，祁门贼已由赤岭退出矣。景镇、德兴两路暂可无事，并闻。泐此布复。即请台安。不宣。

愚弟曾国藩顿首

142．复赵景贤三月初八日

惟有谆饬鲍军速攻青阳、泾县，待兵至宁国，或可稍通声息。节抄寄谕数语，另纸附上。应补详湖郡未奏保案。

竹生尊兄大人阁下：

三月初由沪上赵炳麟处递到二月初九日惠书。阁下保障珂乡，力支危局，坚贞盖世，当万难措手之际，独能激励将士屡挫凶锋，实深钦感！

自去冬杭郡被围，敝处即派鲍春霆一军进攻青阳。原冀由宁国、广德以达湖、杭，乃青阳合围数月，迄不得下。即从此得手，而宁、广各属节节有贼，断难径达湖州，忧灼何极！惟有谆饬鲍军赶紧攻取青阳、泾县，但期兵至宁国，或可与尊处稍通声息。

前奉寄谕，垂询阁下能否赴任。弟与左中丞专人前往，均由半途折回。兹节抄寄谕数语，另纸附上 ⁽¹⁾ 。朝廷爱惜人才之意，中外臣民闻之感涕，然忠贞如阁下，亮不肯弃城中生灵而独出也。

至湖郡未奏保案，应由尊处补详。如能由沪上递到，敝营当即速奏。泐此奉复。并问台安。不宣。

愚弟曾国藩顿首

————————————————————

(1)  所附之件为：“节录正月初十日寄谕：前有旨令赵景贤赴福建粮道新任，此时湖州吃紧，防务能否接替有人，俾该道赴任之处，并着曾国藩等酌度情形，谕令办理。”

143．复薛焕三月初八日

东援之师原已定议并奏明改由陆路，择于初二启行。因上海绅士雇洋船来接，只得因势利导，头批已于初七、八东下，改赴上海。

觐唐尊兄大人阁下：

前月二十四日泐复一缄，计登签室。宋委员到，接到惠书并恭录寄谕，敬悉一切。

承协左军二万，当即派员转解。

借助洋兵各情，尊意与鄙见相同。恭读历次寄谕，亦觉暗合。潘比部、龚上舍到京，向总理衙门沥诉桑梓水火，借助西兵，一解倒悬。顷奉谕旨，仍交敝处核议复奏。

办船一事，弟久知其难行，本不甚愿。迭接大咨及方伯禀复，已定议改由陆路，择于初二启行，并于二十二日奏明矣。乃二十八日钱、潘两绅到皖，业将洋船雇定，陆续驶赴上游。欲不如所请，则十八万巨款竟付虚掷，而苏绅拳拳属望，亦觉难拂舆情。成事不说，只得因势利导，已于初七、八装载头批东下。既经坐船，自当先赴上海，于驻守镇江原议又不相符。军情万变，殊难逆料。二、三批辘轳装运，须月底乃可到齐。

敝军初到，于川原险易均未谙究，尚祈推爱照拂，至为感祷！泐此奉复。敬请台安。摹璧兼谦，诸维心鉴。不宣。

愚弟曾国藩顿首

144．加李桓片三月初九日

求代拟查复江西残破州县与水旱灾区蠲缓折及请豁奏摊片。

再，上年十二月十二日接奉十一月十二日寄谕一件。因有人奏江西被贼窜扰，饬查残破州县及水旱灾区，分别蠲缓，并查周成民、哈尔噶尚阿二员劣迹。比即行司饬核议具详，以凭复奏。又经两次函商尊处，拟将道光年间奏定摊捐二案，附于查复蠲缓折内，夹片陈请豁免。又虑奏定摊捐之部案，恐司中碍难具详请豁，求阁下代拟奏片稿。旋接复函，许以代撰奏片稿。今为日稍久，应即复奏，祈尊处迅速具详，约分三段：一段言被扰被灾各属分别扰据之久暂日期、灾之轻重，以定蠲之成数，将去冬章程缕述；一段言九月所定减征丁漕新章系粗定梗概，稍宽民力，其永远定章，声明由抚署主稿，再行会衔晰奏；一段查周、哈二员劣迹。敝处即照来详略加删润出奏可也。其代拟之请豁、奏摊二款片稿，亦祈迅速寄来为感。

又，禁革摊捐全案，除奏摊一宗由敝处单衔附奏请豁外，其年例、随时二宗，详府一宗，均请再补一详，早早定案，以便督抚会札通饬，以断葛藤。再问黼堂尊兄大人近祉。

145．复沈葆桢三月初十日

顾之不可兼并王军，众见佥同；王部虽难遽撤，而王道不可不早去。抚州断不可空虚，王沐一军目前无调开之理；建昌守城之事，一切宜从黄印山所请。刘胜祥守广信，段起守广丰，顾添数百人守玉山，均已足敷防守，平江营可径行裁撤，不必饬归次青。整顿营伍，补救之法约有二端：一曰挑兵亲练，一曰选将补缺。

幼丹尊兄大人阁下：

初七日接三月一日惠书，敬悉一切。所有复商各件，仍条列于左：

一，顾云彩垂涎王部，情态毕露。顷接左帅初二日信亦云：顾文彩 ⁽¹⁾ 本非可多将之才，若以之兼辖王德榜之众，其部众不服而王德榜亦不甘，似宜于事定之后，撤遣王部为妥云云。是顾之不可兼并王军，众见佥同。而王遭此番胁辱之后，岂宜更居人上？鄙意王部虽难遽撤，而王道不可不早去。段道既洽舆情，应请阁下早为裁夺。左帅函称不敢为越俎之谋，且留为阁下整顿地步等语，想已咨复尊处矣。

一，抚州断不可空虚，王沐一军纵不惬舆望，目前无调开之理。凡地方官绅平日怨兵勇之骚扰，临警又百般呼吁，若求一劣营而不可得。建昌既倚黄印山以守城，则一切宜从其所请。如招团勇五六百、撤升营、萧万春换常安之类，皆请尊处一一照准。至力攻绅士黄家驹，虽未必无涉于意气之处，然冠伯不逮印山远甚，自当袒印而抑冠。王沐晋省，察看究竟何如？求示及。

一，信防诸军无甚得力者，刘胜祥、段起二人较为彼善于此。鄙意若责诸军以野战，则万不可恃；若责令守城，则刘守广信，段守广丰，顾添数百人而守玉山，均已足敷防守。来示谓平江营甚不为众论所许，守城亦甚疏懈，似即可径行裁撤，不必饬归次青。次青袒护平江勇，执迷不悟。前年徽州之役，城未破而全军先遁，其各营官面禀、其侄之函禀少荃，皆称次青先一个时辰出城。诽谤主帅如此，次青不怨恨之，反袒庇之。弟昨据实参奏，意欲与左帅裁撤次青所部平江勇八千五百人三分之二。屈道所管一营，不可再拨归渠处也。伏希鉴察。

一，整顿营伍，殊无良法。弟蓄此意久矣，至今未展一筹。希庵欲将皖兵全数遣散不补，另择佳勇补之。此法可行于安徽，似难行于江西。来示欲弟轮召到营，随同战守。弟并未亲临前敌，若发往他处，谁肯照料训练？稍图补救之法，约有二端：一曰挑兵亲练。选兵之精壮不吸洋烟者，召至贵署左近，酌增口粮，亲自训练。吴瀹斋前辈抚湘时，曾行此法，择牛松山为教师，今杨厚庵军门即其时练技之最著者也。陈伯陵昨防吉安，亦嘱其挑二百兵认真操练。一曰选将补缺。兵部班次虽头绪繁多，动辄违碍，然由尊处与敝处专折奏补，将其不合例之处一一声明，必可邀允。如来示所称善通、韩进春、刘胜祥之类，即请尊处主稿，会鄙人前衔奏补实缺，最足新耳目而鼓士气，不可畏干部诘而预自缩手也。

一，义安钟令即留敝营，徐谋位置。诸维心鉴。顺问台安。

————————————————————

(1)  前为“顾云彩”、此处为“顾文彩”，前后不一，原文如此。

146．复左宗棠三月十一日

陈玉成死守庐州，大约庐郡难遽得手。李续宜可派大枝助剿皖南。祈饬张运兰出岭一击石埭。王德榜军似可归并段道。

季高仁兄大人阁下：

初八日接初二日惠书，敬悉一切。

庐州虽获数次胜仗，踏尽城外贼垒，而狗酋死守如故。又闻伪侍王李世贤、伪对王洪春元渡援江北，已复陷江浦、浦口二城，将进援巢县、庐州，大约庐郡难遽得手。所幸颍州一城经胜帅与成大吉、萧庆衍等两路驰救，已于初五日解围。苟得庐、和继下，则皖北四府、四州皆为我有，大致肃清。希庵可派大枝助剿皖南，可为尊处少分贼势矣。

目下南岸贼氛正炽，初三日陷顺安镇，初五日烧荻港，初六日踞旧县。赖鲍军潜师至铜陵，初七日克复顺安，杀贼颇多。然青、石、铜、繁一带，日内必战争不休也。凯军如不须守婺，当令其出岭一击石埭，法阁下化板为活之意。亦恳尊处饬凯出岭一行，破渠瞻顾胶滞之见。

王德榜军不宜归并顾将，似可归并段道，已商之幼丹兄矣。即请台安。

147．加郭嵩焘片三月十一日

编纂《湖南褒忠录》尚嫌太早，宜先姑取死事诸人各作一传，稍备遗忘。

此缄请赵惠甫代为作答，实以俗务繁冗，无暇泚笔。时时思掣身事外，一法涿州撕状者之所为，则又无法自脱。夙惭贫薄，浏览极少。

来示商订《湖南褒忠录》体例，称引书目，鄙人所未见者十而七八焉，乌足与讨论前载，折衷一是？惟念世变方滋，乱靡有定，楚军之起，时盛时衰，金陵未破，遽尔编纂巨册，如方略馆臣之例，倘其卷土重来，全局翻覆，一言振矜，叛者九国，功或竟亏于一篑，书亦诒笑于方家。见卵而求时夜，殆太早计矣。前欲贡斯谬议，因闻业已开局，碍难停止。鄙意姑取死事诸人各作一传，存其崖略，以殉难之先后为次第，稍备遗忘。待大功果成，然后发凡起例，整齐画一，固非难事。至鄙人虽有经始之名，而五、六、七、八等年，实胡、左、李、杨诸君子经纬其间，不敢攘为己功。敝处奏牍亦无关于全局之得失，如必搜采敝处文牍以备参核，则惟塔、罗、李、萧、胡数君子死时，曾各有一疏表其荩绩，当抄寄贵局。此外无可采录，伏希垂察。

舍弟述及亲家昆仲与寄翁、南翁以敝军缺饷，寤寐忧虑，感何可言！承拟广东筹饷一疏，嫌其造端宏大，终乏下手之方。适有议复朱御史陈奏事件，遂将阁下精意纳入个中，未审果有济否？

台旆何日东来？千万早临。少荃望公一至上海，且云当奏请也。再问筠仙仁弟亲家大人台安。

148．复严树森 ⁽¹⁾ 三月十一日

颍州之围已解。剿苗一事必俟庐州克后乃可徐图。多军围攻庐州，城外敌垒剿除殆尽，然陈玉成用兵惯取远势，应严密备御其图窜鄂疆。王可陞赴黄州招勇，望照拂一切。陈由立不令赴豫。

渭春尊兄大人阁下：

前闻移节鄂疆，正深驰贺。嗣接二月二日暨本月三日惠书，眷逮周至，备聆一切。

阁下久与润帅共事，神明契合，襜帷重莅，一法旧章，听萧曹画一之歌，奏江汉来铺之颂，大云宏荫，倾企弥殷。弟无功无能，频膺非分，甫辞节制四省，又窃参知政事。前疏未能得请，不便再陈。私衷负疚，时虞陨越，吉词奖借，只益汗颜。

颍州之围经成、萧两军赴援，胜军亦自北来，月初屡战获胜，遂于初五解围。

寄谕于胜、李两公，谆谆以和衷为嘱。于抚苗一事，必称慎之又慎。圣明洞烛幽隐，又复苦心维持，自当互相体谅，共支大局。苗逆万无抚理，惟当发、捻交乘，我方左支右绌，更无余力，必俟庐州克复，乃可徐图寿、霍。

多军围攻庐州，城外贼垒剿除殆尽，惟东门外尚有三座。又挖开堤埂，放去河水二尺，拟待城河放干，设法仰攻。前月初杀贼甚多，而我军亦伤亡九百有奇。攻坚本难，庐州城大而固，尤不易图。初二日搜获狗酋伪文，有令伪扶王等逆党分窜信阳、南阳，由豫入鄂之语。计襄阳、德安、麻城等处均有鄂军防守，成、萧又将驻防三河尖，已足遏其内犯。惟庐贼现甚穷迫，狗酋用兵，惯取远势，其图窜鄂疆，分我兵力，亦属意中之事。应如何严密备御，尚祈卓裁预筹。

敝处派王镇可陞赴黄州一带招勇两营，恐途费或至缺乏。如有到省禀求之处，惟望照拂一切。

鲍军围攻青阳，久不得下，南岸铜陵、繁昌处处吃紧。幸霆营于顺安镇大获胜仗，少挫凶锋。陈镇由立业经奏留霆营攻剿，不令赴豫，并以奉闻。泐复。敬请台安，顺颂荣禧。摹璧谦，不宣。

愚弟曾国藩顿首

————————————————————

(1)  此件原稿末注：“外自添一片言铜碾事。”

149．复官文三月十一日

颍州之围初五已解。庐州城外敌垒经多军剿除殆尽，但须防范敌军图窜鄂疆。王可陞到黄州一带招勇，祈加照拂。庐、巢皆将吃紧。赴沪援师经苏绅雇洋船来接，已分批装载。

秀峰宫太保大公祖中堂阁下：

初二日接前月二十六惠书，敬悉一切。

鄂境已清，近复派周将一军进剿，大云宏荫，造福靡涯！

颍州之围经成、萧两军赴援，月初抵距颍四十里之小游河等处；胜军亦距颍不远。闻数次获胜，初五已解颍围。

庐州城外贼垒经多军剿除殆尽，惟东门外尚有三座。又挖开堤埂，放去河水二尺，欲俟城河放干，设法攻城。初二日搜获狗酋伪文，有令伪扶王等逆党分窜信阳、南阳，由豫入鄂之语。计襄阳、麻城、德安等处均有重兵，成、萧将驻守三河尖，鄂防已极巩固。惟狗酋用兵，惯取远势，其图窜鄂疆，分我兵力，自属意中之事。多帅必有信奉闻，应如何防范，想已措置裕如矣。

敝处派王镇可陞赴黄州一带招勇两营，如来省趋谒，尚祈照拂一切。倘途费不敷，恳饬粮台量为接济，不胜感祷！

义观察于正月来营，曾经一见。嗣将沪饷解往九江转解左营，遂未复来。

九舍弟进兵巢、含一带，如能得手，或可断庐州一面接应。闻金陵派大股援贼来救江北，或云伪侍王李世贤亲来，或云伪对王洪春元带来。恐庐、巢皆将吃紧，奈何！

敝处赴沪援师经苏绅雇轮船来接，分三批装载，已令李少荃廉使督带头批于初八日启行。二、三批辘轳装运，须月底乃可讫事。顺以附闻。肃此布复。敬请台安。不宣。

治愚弟曾国藩顿首

150．复唐训方三月十一日

左军攻克遂安，然所部不满万人，蒋军未能克期赶到，随剿之兵实形单薄。闽防不甚可恃。多军拟放干护城河，仰攻庐城。求饬唐景皋早赴六安料理农事。顺询胡林翼遗集编辑情况。

义渠仁弟大人阁下：

接前月十二、二十六等日惠书，借悉一切。承筹协饷万金，并许随后接济，至以为感！

左帅于前月初八攻克遂安，旋即进兵常山。二十后绩溪之贼分股往围遂城，幸即击退。又于常山获一胜仗，将衢、常之路打通。惟所部不满万人，除留防婺、遂两城外，随剿之兵实形单薄。奏调蒋芗泉一军，因积欠未清，亲赴粤东求饷，未能克期赶到。

闽防不甚可恃，恐贼人避实击虚，诚宜通筹兼顾。奈闽事废弛已久，新中丞徐树人猝难履任，亦不识能否整顿，殊深忧灼！

九舍弟进兵巢县一带，遥为多军之助。袁帅亦派兵练三千人来扎梁园。庐贼屡挫，城外几无逆垒。多帅欲将护城河放干，设法攻城。鄙意仰攻恐伤精锐。前月初四攻破四垒，我军伤亡九百余人，似不宜过求速效。庐城东门外搜获狗逆伪文，有嘱逆党伪扶王等绕豫窜鄂，分我兵力之语，事近可信，已函致严帅预筹防范。

希帅尚未赴六。求饬鹤九早抵六安，助希帅料理农事，则秋间可省馈运之劳。

成、萧两军已解颍围，将驻防三河尖，鄂边当更巩固。

润帅建祠各事，处分甚当。编辑遗集，现已得有若干，便中尚祈示悉。泐此。复问台安。不宣。

愚兄曾国藩顿首

151．复乔松年三月十一日

便中尚祈见示冯子材被参原委。东援之师业于初八乘船启行，拟先赴上海，再赴镇江，惟是远来客兵，不谙敌情、地利，尚祈加意维持。

鹤侪尊兄年大人阁下：

上巳日接前月十二惠书，借悉一切。

清、淮逆氛已退，沿江团练经阁下就近劝谕，江北当可少安。

冯军门在镇素称得力，微特镇人不愿其去，即苏省绅士亦以镇城较沪城紧要，不宜另易生手，公函乞留。乃近为海都统奏参欠发厘金、闹饷滋事等情，殊骇听闻。其中原委，尊处必有所闻，便中尚祈见示。

上海兵勇狃于积习，非一时所能整顿。曾军门业经革职，其水师尤虞涣散。

敝处东援之师，以无船可搭，业经奏明改由陆路。乃苏省诸绅恐师行迂缓，仍雇洋船上驶，需费至十八万之多。属望太切，难拂舆情。业于初八日令李少荃督带头批先行，二、三两批辘轳装运，须月底乃可讫事。既经坐船，只得先赴上海。俟规画妥洽，再赴镇江。

水师炮船不能与洋船并行，当候西南风之便，乘势冲下，令黄镇督带赴镇。拟令扎于清江、如、通一带，联络常、阴等沙团勇，以保江北之完善而通镇、沪之声息。惟是远来客兵，于敌情、地利均不谙究，尚祈阁下加意维持。饷需缺乏，商之少荃设法接济，至以为感！泐此。复问台安。敬璧谦版，不宣。

愚弟曾国藩顿首

152．复黄赞汤三月十二日

皖、浙军事艰危，自当不分畛域，全力助左，借以保皖顾江。奏调蒋芗泉一军未能迅速成行。

莘农老前辈大人阁下：

前月二十四日泐复一缄，甫经付邮。旋奉惠书，猥荷谦冲下逮，奖饰逾恒，至为惭悚！

侍治军无功，奉职多愧；幸免督责，实出非望；四省重任，尤惧弗胜。徒以明谕谆谆，不能再渎。两江辽阔，数年来竭力经营，迄无成效。复加浙事，诚有鞭长莫及之势。然苟力所能为，何敢区分畛域？全浙皆贼，不下五六十万。左帅仅八千人，众寡悬殊，侍当以全力助之。盖助左所以保皖，即所以顾江。今岁江、皖边境，必且战争不休。

近日左军机势颇顺，攻克开化、马金街等处，又攻克遂安县城，旋即进驻江山境内。前此二月之初，绩溪之贼突往围攻遂安。据生擒贼供，将由婺源、白沙关等处上窜德兴、乐平。正拟檄调张凯章廉使一军移驻婺源，扼守白沙关，又接皖南来禀，石埭、太平之贼窜至祁门、历口，此路可直趋景镇。幸托福庇，两路俱获保全。

皖、浙群盗如毛，又处处乏食，无不四出掳掠之理。贵省逼近逆氛，伺隙即可阑入。前此奏调蒋芗泉方伯一军，以欠饷太多，亲赴粤东求饷，未能迅速成行。如于四、五月抵江，防剿广信，贵省自彭泽以东直至广丰，千余里间皆有重兵，今岁不至重遭蹂躏，则大幸矣。肃泐。复颂台祺。摹璧谦，诸维心鉴。不宣。

馆侍曾国藩顿首

153．复王必达三月十二日

左军机势颇顺，景镇得保无恙，江省边防幸免决裂。洋人传教一案，难保不别生枝节。冯敬亭《驭吏当议夷情议》一方，可备为泰西交涉参考。

霞轩仁弟大人阁下：

日前张孝廉递到手书，嗣又迭奉惠言，一一均悉。即审黄堂校士，桃李罗门，至为驰企！

国藩屡窃非分，骤跻参政，以累辞节制四省未克如请，不便再渎。才力之短绌如此，时事之艰难如彼，相知如阁下，当亦代为忧惧，不宜更加奖饰也。

左军攻克遂安，已进常山、璞石，机势颇顺。另股贼由绩溪来围遂安，据生擒贼供，将由婺源、白沙关等处上犯德兴、乐平。石、太之贼窜至祁门、历口，祁防固极吃紧，休、歙亦为震动。幸东路经左部与凯军堵住，西路历口之贼闻大队甫至而即退，景镇得保无恙。江省边防不至决裂，至以为慰！

洋人传教一案，一时虽快人心，难保不别生枝节。其真正洋人与汉奸影射附托之辈，必须一一剖析，庶是非易辨而衅端可弭。近传冯敬亭《驭吏当议夷情议》一方，实为洞见垣方，附抄一览。于泰西交涉事件，不至动生疑骇也。专此泐复。即问台安。不具。

愚兄曾国藩顿首

154．复刘建德三月十二日

景镇幸保无恙，颍郡业经解围。鲍军久顿青阳，遽难抽动，南岸尚少游击劲旅往来援应。多军攻破庐州城外敌垒，然城坚且大，似难遽下。已令曾国荃围攻巢县，或可助多军成功。

馨室仁兄大人阁下：

花朝后迭接惠书二函，具聆一切。

弟屡窃非分，骤跻参政，才不副位，实不称名，恐遂陨越，以蹈大戾。阁下相知较深，当亦代为忧惧，谬承过奖，徒益汗颜。

此间徽郡解围后，左帅于开化、马金街一带屡奏大捷。前月初八攻克遂安县城，十五即进常山。嗣有另股由绩溪来围遂安，据生擒贼供，将由婺源、白沙关一带窜江西之德兴、乐平。又接建德来禀，岭外股匪窜至祁门、历口。幸两路均经堵住，景镇得保无恙。南岸群盗如毛，路路可通，尚少一、二枝游击劲旅往来援应。鲍春霆一军，原拟作为活兵，乃久顿青阳，遽难抽动，良深焦灼！颍郡迭次告急，希帅令成、萧两军绕道赴援，初三、四日屡战获胜。胜帅亦已抵颍。初五日业经解围。

多将军攻破庐州城外贼垒，斩馘三千余人，投诚遣散者尤多。惟城坚且大，群贼死守，似难遽下。昨令九舍弟围攻巢县，以次规取和、含。此处得手，则庐城孤立，贼势当益穷蹙，或可助多军成功也。诸承询及，顺以缕陈。即问台安。惟希心鉴，不宣。

愚弟曾国藩顿首

155．复毛鸿宾三月十二日

塔、罗、李、萧、胡等死事疏行当抄寄书局。庐州城外敌垒均经攻破，惟坚城尚难速下。左军剿办颇为得手，江西边境暂称安谧。望催促杨厚庵迅速还营。

寄云仁兄同年大公祖大人阁下：

前月再奉双鱼，猥以忝窃参政，远蒙揄奖，惭悚无似！弟频膺非分，屡经沥情辞让，不图圣恩优渥，有加无已。才略之短绌如此，时事之艰危如彼，相知如阁下，当亦代为忧惧也。

嘱寄敝处疏稿，将交书局。窃念世变方滋，乱靡有定，楚军之起，时盛时衰，金陵未破，遽尔编纂巨册，如方略馆臣之例，微嫌标揭之过高，亦觉作计之太早。今书局已开，碍难停止。敝处惟塔、罗、李、萧、胡诸公死事，曾各有一疏，表其荩绩，行当抄寄尊处。此外无可搜采，伏希鉴亮。

九舍弟于前月十五到皖，二十四日令其进兵巢县，以次攻剿和、含。若能得手，可断庐州之接应，助多军之声援。庐城附近贼垒均已攻破，歼毙三千余人，投诚遣散者近四千人。惟城垣坚大，群贼死守，尚难速下。

左军攻克遂安，即进常山水南，剿办颇为得手。绩溪大股复围遂城，其意欲牵掣左军后路，即乘势由婺源、白沙关等处阑入德兴、乐平。又有另股窜至祁门、历口，亦恐其图犯景德。幸两路均经堵住，江西边境暂称安谧。然皖、浙群盗如毛，左帅兵不满万，奏调蒋芗泉一军，又难迅速赶到，殊深忧灼耳。杨厚庵军门曾请续假，昨奉寄谕，仍饬还营，即经敝处函咨敦促，更望阁下为之速驾，不胜感祷！泐此布复。敬请台安。摹璧谦，不宣。

治年愚弟曾国藩顿首

156．加严树森片三月十三日

方宗诚不久即将归江夏践幕府之约。请协办火药五万斤、牛碾一盘。

再，方存之兄到此，极述阁下虚心求贤，荩虑报国，无任倾佩！渠有同县至交戴存庄、苏厚之诸君，先后死难，岁久未葬。弟具薄资，请其料理葬事。渠急欲返鄂，不克躬亲，转托其友甘君代为经营。大约数日后甘君来此商订一切，存兄即遄归江夏践幕府之约也。皖垣火药太不敷用，昨咨请惠协五万斤，务恳鼎允。并求再惠牛碾一盘，则皖制渐多，不至频求协解矣。载问渭春仁兄大人台安。

157．复沈葆桢三月十五日

请主稿奏留蔡应嵩于江省。曾国荃与鲍超皆系以剿为堵，不可抽动。可否饬王仍守抚州，刘仍守广信？凡批札未当事理者，望随时函示。生童攻逐洋人一案，恐不免于后患。

幼丹尊兄大人阁下：

十二日接初六日惠书，十四夜、十五早又连接初九、初十两次惠缄，应行复商之件，仍条列如左：

一，蔡少彭兄必应留于江省，请尊处主稿挈敝衔入奏。弟于初八日奏请钦派大员办广东之厘金，供江浙之兵饷。如荷俞允，当奏派少彭与丁禹生赴粤经理开局事宜，并思委筱泉至粤一行。此外尚有贤员可去者否？祈酌示。

一，九舍弟进攻巢县、和、含，即以堵御下游之贼不得上犯庐江、安庆，是以剿为堵之局。若抽调此军赴皖南，则贼匪可直犯无、庐、安庆，而太湖、宿松处处空虚，贼纵不围扑安庆，亦可长驱窜湖北矣。鲍军在江南亦系以剿为堵，与舍弟局势相同，皆不可动。

一，王德榜撤省，原营交段道兼统，甚好！甚好！敝处前日奏商之件，与尊处办法不谋而合。

一，现在贼数甚多，动辄数万。官军若非大支劲旅，不特不能野战，并不能守营，惟守城差有把握耳。广丰紧急，阁下以刘胜祥二千为游击之师，以王沐二千副之，饬扼防排山等处。鄙意贼若来扑，刘、王之力必不能固守营盘，无益于广丰而有损于抚州，似不甚妥。段道亦非能统刘、王之才，如王沐尚拔行未远，可否收回成命，饬继果仍守抚州，祥营仍守广信？伏候卓裁。弟所以专派诸军守城，不责其野战，并不责其扼要扎营者，深知其不可恃耳。欲求可以野战之师，在广、玉一带，惟望左军；在抚、建一带，惟望鲍军、蒋军。

一，袁州府协互讦之案，承饬司详参迅结，甚慰！厥后南城互讦一案，弟亦严批，不知有当否？凡弟批札未当事理者，望随时函示为感。

一，生童攻逐洋人一案，恐不免于后患。闻其所居有残杀幼孩，近于采生折割。真天主教士，当不如此。或仍是内地奸民假托，事急则借威势于洋人乎？

昨由首府处寄冯敬亭议一篇，尚祈采览。即请台安。

158．加毛鸿宾片三月十五日

咨达请办广东厘金为江浙三省饷项奏稿。求开示湖南官绅中熟悉厘务、又与广东人地相宜者清单。

再，湖南竭全省绅民之力，办理东征饷务，而阁下暨各位公祖又复多方协助，竭忠尽欢，鄙衷深抱不安。闻诸君子荩虑，均思于广东另借一筹为东饷久大之计。恰有寄谕，饬议复御史朱潮一折，弟因请办广东全省之厘，供江浙三省之饷，拙稿咨达冰案。倘蒙谕允，必须奏派贤员赴粤经理开局事宜。湖南官绅中熟悉厘务，又与广东人地相宜者，求阁下开示一单，以凭速奏，感祷感祷！再问寄云仁兄年大人台安。弟国藩又启。

159．复左宗棠三月十六日

已饬凯军出岭先剿石埭，并致函商止沈葆桢派刘胜祥、王沐扼扎排山。

季翁仁兄大人阁下：

十三日接初七日惠书，敬悉一切。开、遂肃清，以两支剿新塘边，杜贼窜广、玉之路，而本军驻常山策应，各路兵不满万而恢恢有余，至为佩慰！

东路既已安稳，弟已照前次来示，饬徽州凯军出岭一行，先剿石埭之贼，与青阳鲍军相应，或可化板为活。发去一批，未与专札，不知凯老能照办否？

幼丹中丞因广丰告警，派刘胜祥二千、王沐二千扼扎排山一带，而归段道统辖。恐无益于广丰，而徒空抚州之防，顷已函复熟商矣。顺问台安。

160．复李鸿章三月十七日

祈速解银二三万至皖，其接马、陈二营之洋船可待信到再行放往。江西火药被焚七万斤，伤毙至数百人。

少荃仁世弟大人阁下：

十六日接十一日惠书，知台旆率程、韩等营于初十日抵沪，平安迅速。又得初六、七日捷音，至以为慰！由江阴至黄浦口，海汊与彭蠡湖相仿，长龙、舢板出入自由，尤以为幸。

黄昌岐到沪，想已面商一切。待渠归皖，即令率全军下驶，断不少留。惟尚须解银二三万来皖，分给水师九营及马、陈陆营，祈速图之。马、陈到时，如老勇较多，队伍颇整，则迅速发去。否则须在此间训练一月，再令赴沪。其接二营之洋船，待敝处信到再行放来可也。

张景渠查抄一案，此间无员可委，请阁下遴派妥员前去为荷。

上游近尚平顺，颍州于初五日解围。荻港、旧县一带，贼数甚多。江西于初二日火药被焚七万斤，震损皇殿贡院及民间房屋不少，伤毙数百人。

前生童打毁天主堂之案，法国将派兵船来浔开仗。幼丹初到，事机不甚顺手，或者先难后获乎？复颂台安。

161．复袁甲三三月十八日

金陵之敌将救江北，恐庐、巢皆将吃紧。北路捻患稍松。李军头批初八日乘船下驶上海，二、三两批辘轳装运，月底乃可讫事；其军各营马匹绕道皖北押送，经过之处请一体照料。送交湘平银一万两，望饬台查收。已奏请办理广东厘金，获允即按月分解。南岸浙江之敌尚在三山夹一带，不知作何诡计。

午桥仁兄同年大人阁下：

十一日接前月二十八环章，具悉一切。

庐城攻剿甫经得势，九舍弟亦进兵巢县。乃金陵大股援贼遽尔渡江，窜扰江浦、浦口，闻将来救江北。或云伪侍王李世贤亲来，或云伪对王洪春元带来，恐庐、巢皆将吃紧。

希帅于十五日启行，前赴六安。颍州解围后，成、萧两军回驻三河尖，北路捻患稍松，尊处与希部亦可常通声息。

李少荃一军因上海无船来接，已奏明改由陆路冲过贼中，循北岸东下。正在俶装，而苏省诸绅复雇洋船来皖，意在欲速，遂至不惜重费十八万两之多，业于初八日先载头批下驶，令少荃督率以行。尚有二、三两批，辘轳装运，月底乃可讫事。各营马匹，洋船不能装载，令少荃之弟鹤章绕道皖北，押赴下游。并交湘平银一万两，解送壁门，稍资协济，望饬台验收。其马匹经过之处，祈贵部一体照料，至为感祷！

上海关税，弟前亦颇闻其膏润。迩来阅其收支各账，并询之来往官绅，渐悉彼中实情：入款固多，出款尤巨，挪移亏空，已积二百余万。阁下请拨之款，恐非鄙人空函所能为力。东南饷源日涸，微特尊处支绌，即敝营亦欠发八九个月不等。后顾茫茫，绸缪非易。弟奏请办理广东厘金，专济皖、浙军饷。如获允行，当按月按解尊处，决不独私其利。外抄折稿，另文咨达冰案。

南岸浙江之贼来援青阳，连陷顺安镇、荻港、旧县等处。鲍军于初七攻克顺安镇，杀贼数千。水师亦屡获胜仗，以次收复荻港、旧县。贼退未远，尚在三山夹一带，不知作何诡计。并以奉闻。复请台安。诸维心鉴，不宣。

年愚弟曾国藩顿首

162．复吴棠 ⁽¹⁾ 三月十八日

北台新政谅已改观。天、六以下肃清，然该处地面太广，途径四达，不知能否保全。东下之师仍改由水路前进。李军驻地，俟沪事稍有头绪后再定。舟师分扎三山，应由少荃察看情形，再行酌办。

仲宣尊兄大人阁下：

迭接腊、正两月三次惠书，具悉一切。阁下荣晋薇垣，兼权漕篆，温纶优奖，倚作长城，曷胜钦企！

奏委各缺，弟于下游僚属多未深知，既承识拔，必能胜任。北台新政，得阁下实力整顿，谅已改观。

天、六以下并就肃清。该处地面太宽，途径四达，不难于取而难于守，处处留防，分布匪易。近日寄谕欲都营拨兵往守天、六，尊处派船协防浦口。探报金陵逆首悉索丑类窜犯江北，不知天、六、二浦果能保全否？

敝处东下之师，去岁沪上官绅乞援，原议以洋船搭载潜济。嗣因无船可搭，拟改陆路循北岸以达扬、镇，由和、含贼中冲过，业经奏明于三月初起程。而苏省各绅又雇就轮舟来接，费银至十八万之多，遂仍改由水路前进。李少荃廉访督带头批于初八日开船，初十日到沪。其二、三批辘轳装运，计月底可以蒇事。

九舍弟攻和、含、巢三城，如其得手，则与都帅暨尊处渐通声息。少荃驻军之地，奏明本在镇江府城。今先至沪上，俟沪事稍有头绪，再行移驻镇江，或往来镇、沪，轮驻两处。应办各事，自当随时奉商。阁下与少荃素敦石交，想必奏断金之契也。

至舟师分扎三山，巡防江面，应由少荃察看情形，是否力能兼顾，再行酌办。泐此布复。敬颂大喜，并请台安。附缴谦柬，不既。

愚弟曾国藩顿首

————————————————————

(1)  吴棠，字仲宣，安徽盱眙人，署漕运总督。

163．唁李晴川三月十八日

寄奠仪五十金，悼李母仙逝。

晴川老前辈大人礼次：

顷接来讣，惊悉伯母太夫人锦堂弃养，曷胜怆悼！阁下纯孝性成，膺此大故，自必逾常哀毁。惟念太夫人迭荷纶恩，荣跻耋算，花舆就养，循陔赓馨膳之诗；兰砌腾晖，扶杖遂含饴之乐；德高钟郝，福迈冯荀，揆诸在天之灵，固已毫无遗憾。尚望礼庐珍卫，勉抑哀忱，至以为祷！

侍驻军皖垣，不获躬奠帏，抱歉曷既！寄上薄敬五十金，聊代束刍，尚乞鉴入。专此。敬问素履。诸希亮察，不宣。

馆侍曾国藩顿首

164．复都兴阿三月十八日

东援之师由苏省绅士雇洋船来皖。已饬黄镇来省，拟扎靖、如、通、泰等处，尚祈推爱关拂。多、鲍攻庐州、青阳，迄不得下。鲍军克复顺安。李、胜两军分投并进，已解颍州之围。

直夫尊兄大人阁下：

正月惠寄两函，次第领悉。即维柱石勋高，荩劳懋著，倾企无似！

弟频膺非分，骤窃参政，才不称位，实不副名，时事多艰，深虞陨越。辱承奖借，只益汗颜。

敝处东援之师，初议搭载洋船下驶。嗣以无船可搭，拟由北岸陆行，冲过巢县、和州，循天、六而达于扬、镇，业经奏明于三月初起程。乃苏省诸绅恐陆路迂缓，仍雇洋船来皖，需费至十八万之多。属望太切，难拂舆情，改于初八日令李少荃廉使督带头批先行。二、三两批辘轳装运，月底乃可讫事。既经坐船，只得先赴上海，俟规画妥洽，再赴镇江。水师炮船不能与洋船并行，当候西南风之便，乘势冲下。黄镇向扎运漕、黄洛河一带，现另派他营换防。已饬黄镇来省，自坐洋船先赴镇江、上海亲看一次，待其归来，即带全部下驶。拟扎靖、如、通、泰等处，与贵部遥相依倚，并联络常、阴等沙团勇，以助下河之防务而通镇、沪之声息。尚祈推爱照拂，至以为感！

此间多军攻庐州，鲍军攻青阳，皆屡获胜仗，迄不得下。九舍弟进兵巢县，当以次规取和、含。金陵之贼又窜江浦、浦口，计尊处近日必且防剿兼施，应接不暇。闻将有大股悉力上犯，恐庐、巢两处同时吃重。浙江之贼亦派大股来救青阳，连陷顺安、荻港、旧县等处。幸鲍军潜师至铜陵，初七克复顺安，杀贼几七千人，逆焰稍挫。颍州之围，经李希帅派兵绕道赴援，与胜军分投并进，累战皆捷，遂于初五日解围。诸关荩廑，顺以附陈。即请台安。不既。

愚弟曾国藩顿首

165．复刘长佑 ⁽¹⁾ 三月十八日

乞驰书敦催蒋益澧星速东来为左军将伯之助。已令曾国荃进兵巢县、和州一带。江北群盗如毛，防不胜防。

印渠仁弟大人阁下：

仲春泐复一缄后，旋奉正月二十、二月十二两次惠书，借悉一切。

芗泉赴粤东求饷，未有起程消息，深以为念。左帅于二月初十攻克遂安，十六进兵常山。二十后绩溪之贼来围遂城，另股窜马金者，将由婺源上犯德兴、乐平。幸左军两次获胜，迅将围贼击退，而驻徽之老湘营亦拨大队扼截马金，由皖入江之路暂可无虞。惟左部兵不满万，除留防婺、遂两城外，随营征兵实形单薄，亟望芗军东来为将伯之助。尚乞阁下驰书敦催，务嘱星速遄发，愈早愈妙。

九舍弟调补苏藩，现令进兵巢县、和州一带，冀以截断庐州接应，遥为多军声援。闻金陵派大股援贼来救江北，或云伪侍王李世贤亲来，或云伪对王洪春元带来。江浦、浦口甫经收复，又复失陷。群盗如毛，几于防不胜防，奈何！

承荐吴君振声，尚未到皖，容当留意位置，以副雅怀。泐此奉复。并颂台安。摹璧尊谦，不既。

愚兄曾国藩顿首

————————————————————

(1)  此件原稿末批有“自添一片”四字。

166．复俞景初三月十八日

告徽州解围后各路军情。祈代垫四十金并来信一同送交族人曾雨村。

景初仁弟大人阁下：

近接惠书，备承远注。即维履祺懋介，政祉绥愉，至以为颂！

此间徽州解围后，左帅于开化、马金街、杨村一带屡战获胜，月初攻克遂安县城，皖南之事稍定。北岸多将军围攻庐州，破其城外贼垒，杀贼三千余人。九舍弟进攻巢县、含山、和州。李少荃一军坐洋船冲过贼境，直达上海。惟苏、浙逆氛连成一片，蔓延甚广，殊堪焦虑。

闻来凤克复，余匪窜入川中，南省不日撤防，至为欣慰！

敝族人雨村兄近依仁帡，拟稍致薄意而无其便。祈阁下代垫四十金，并来信一同送交。将来由敝处奉还，遇有省中人便即行寄上。泐此布复。顺问台安。不宣。

愚兄曾国藩顿首

167．复曾雨村三月十八日

此间苏、浙皆贼，江、皖边防时形吃紧。致礼四十金，托俞景初转交。

雨村仁兄大人阁下：

近接客腊手书，具悉一切。即谂颐祉康愉，潭祺休畅，至以为颂！

来凤克复，余匪入川，南省当可少安。

此间苏、浙皆贼，江、皖边防时形吃紧。左季帅由婺源进兵开、遂，节节攻剿，屡奏大捷，顷已攻克遂安县城。以数千之众，与侍逆十余万大股相角，可谓独为其难。广、玉、衢、常一路，已奏调蒋芗泉一军来衢防剿，尚未赶到。皖北发、捻交乘。鄂军分布霍、六。李希帅现来皖藩，昨已移驻六安。多将军攻破庐州城外贼垒，杀贼三千余人。九舍弟即日进攻巢县，次剿和、含、玉溪口一带，遥与多军策应，不识能否得手。

弟忝窃高位，又窃虚名，时事艰难，才略短绌，殆无不颠踣之理。老成深识，何以策之？

附去薄敬四十金，托俞景初司马转交，伏乞鉴入。敬请台安。诸维心鉴，不一。

宗愚弟国藩顿首

168．复骆秉章三月十八日

宋晋五省合筹一折，稿本实出张曜孙。饷源日枯，拟请广东办理厘金，专济苏、浙、皖三省兵饷。左师须待芗军东来，方可并力进剿皖北。颍州城围已解。金陵援敌若循江上犯，庐、巢皆将吃紧。

门老前辈大人阁下：

久疏音敬，饥渴良深。顷奉二月十三日惠书，眷逮殷拳，不遗在远。即维德威懋著，绥靖蜀疆，倾仰无似！

宋侍郎五省合筹一折，其稿本实出张仲远。先是仲远邮书见商，当答以五省现兵业已二十余万，若执养兵十三万之说，骤为减去十万，无论四川地大贼多，安徽频年蹂躏，不能强以二万之限；即两湖、江西虽幸安谧，当此群盗如毛，伺隙即入，亦不能令其大减防兵，致贻后悔。自奉谕旨后，阁下首先奏驳，湖南、江西亦皆不谋而合。官帅会奏一疏，并未先商敝处。奉旨后乃得见其折稿，敝处即不另行复奏。

川中兵事孔亟，需饷浩繁，亦不敢遽望惠协。以阁下之极力整顿，蜀事必有起色。将来川饷赢余，且当存作平滇之用，尚难远济江浙之急。惟江浙饷源日枯，积欠累累，实深忧灼！

近日朱侍御复有各省会筹一疏，大旨与宋侍郎疏相近。鄙意粤东最称饶富，又值全省肃清之候，似可稍分膏润。拟请广东办理厘金，专济苏、浙、安徽三省兵饷。请朝廷简派京卿专司其事，敝处亦派妥员前往赞理。裒多益寡，亦系万不得已之举。曾于复奏内缕陈，已抄稿咨达冰案，不识果邀俞允否？

杭垣失守后，全浙皆贼，与苏省连成一片，时来窥伺江、皖。自冬徂春，徽、衢境内战争未休。左帅抚浙，除衢属数县外，并无尺寸之地。所部兵不满万，而浙贼多至五六十万。奏调蒋芗泉一军，一时又难赶到。幸每战皆捷，攻克遂安后，驻军常山水南，专待芗军东来，方可并力进剿皖北。

颍州被围日久，李希帅派兵赴援，已与胜军共解城围。多将军围逼庐州，九舍弟进规巢县，该二处互为犄角，犹坚踞不下。金陵派有大股来救，江北、江浦、浦口甫得复陷。若循江上犯，则庐、巢皆将吃紧。

方子颖比部未有信来。敝处京信甚稀，军中鲜暇，于往日旧游，亦多不及通问，深以为歉。泐此布复。并请台安。诸维心鉴，不宣。

馆侍曾国藩顿首

169．复郑元善三月十八日

冀知己者匡其不逮，以期共济时艰。颍郡解围，豫防当渐臻巩固。

松峰尊兄大人阁下：

前闻荣晋节楼，正殷驰贺。顷奉正月二十六日惠翰，过蒙奖借，惭戢良深。即审荩芷蕃增，新猷茂焕。口碑遍德，仁膏久浃于两河；心简铭勋，湛露益于九陛。矞晖引领，吉颂倾心。

弟非分频膺，骤跻参政，才不称位，实不副名，愧驽驾之莫胜，恐鹈梁之贻诮。惟冀知我者匡其不逮，以期共济时艰，幸甚！

颍郡被围日久，经李希帅派成、萧两镇绕道赴援，胜帅亦督师南下，遂于初五日共解城围。皖边既松，豫防当渐臻巩固。泐此。复颂荣禧。敬璧大柬，诸维心鉴。不备。

愚弟曾国藩顿首

170．复刘于浔三月十八日

贺其升迁，并告前月以来军情。

养素尊兄年大人阁下：

得前月二十一日惠书，远荷荩存，弥增驰系。并审真除柏署，荣莅兰州，吉座允升，颂忱曷既！惟是双江防务夙资保障，一时未得替人。沈中丞信来，欲俟部文到日，会奏乞留。阁下利济情殷，自必拳拳桑梓；珂乡诸君子亦当同赋絷维也。

前月贼围遂安，分股窜至马金，将由婺源上犯德兴、乐平。又有一股窜祁门、历口，亦恐窥伺景镇。幸东路经左军与凯军堵截，西路不久亦退，江省北路边防暂可少安。浙江之贼来救青阳，连陷顺安镇、荻港、旧县等处。经鲍军攻克顺安，杀贼数千。水师亦次第收复荻港、旧县。其青阳之贼，仍然负隅。现调凯军出岭攻剿石埭，以牵掣青阳后路，鲍军或可得势。顺以附闻。复请台安，兼贺大喜。并璧谦柬，不宣。

年愚弟曾国藩顿首

171．复唐逢辰三月十八日

答谢贺信，并告苏、浙、皖战事。

萍洲老公祖大人阁下：

昨奉恩命，谬跻参政。无功无能，忝窃至此。正深兢惕，远辱惠缄。奖借逾恒，弥增惭悚。借谂福臻春蔼，政美风清。峻望弥崇，俪高明于衡岳；真除眴授，荷简畀于台阶。引睇吉晖，奚如忭颂！

弟屡膺非分，建树无闻。目下苏、浙靡烂，逆氛连成一片。贼之人数十倍于我，财赋五倍于我，燎原之势，扑灭綦难。左帅已克开化、遂安，袁军亦复天长、六合，敝军南攻青阳，北剿巢、和，东援镇、沪。现经分路遄行，青阳已于十六日攻克。知念附达。顺颂台安。谨璧衔版。不宣。

治愚弟曾国藩顿首

172．复恽世临三月十八日

答谢贺信，并述受命心情。

次山大公祖大人阁下：

湘云皖水，洄溯时深。顷奉惠缄，猥以忝窃参政，远承藻饰逾恒，雒诵再三，但有惭悚。敬谂政箕绾绰，台祉蕃。来旬来宣，薇署之新猷聿焕；公才公望，枫宸之渥眷弥隆。引睇吉晖，奚如欣颂！

弟以东南大局日就阽危，补救无方，时怀兢惕。不图圣恩稠迭，非分屡膺。恐遂陨越，以贻大戾。惟冀箴言远锡，共济时艰，感祷无似。肃泐复谢。敬请台安。祗璧谦版。不宣。

治愚弟曾国藩顿首

173．复郑元璧三月十八日

答谢贺信，并表受命心情。

锡侯尊兄年大公祖大人阁下：

仲春下浣，承惠华缄。猥以参知政事，祓饰有加，惭悚无既。借谂政通人和，荣问休畅。运筹戎局，均输程润下之功；懋绩湘垣，奏课申自天之禄。引詹吉蔼，忭颂良殷。

弟材辁任重，绠短汲深。念大局之阽危，惭无补救；蒙殊恩之稠迭，只益恐惶。叨附金兰，幸颁药石，俾得免于大戾，庶共济夫时艰。专泐布复。敬请台安。谨缴谦版。不宣。

治年愚弟曾国藩顿首

174．复史致谔三月十八日

答谢贺信，并告皖、浙战事。

士良尊兄年大人阁下：

顷奉惠缄，猥以忝窃参政，远蒙吉语揄扬，才不称位，实不副名，非分屡膺，奚如惭悚！借谂台祺嘉鬯，履祉绥愉。星轺暂驻于章门，贤劳懋著；露毂即通于浙道，真绶荣膺。引睇矞晖，良殷忭颂。

弟力小任重，深惧颠蹶。目下左帅已克开化、遂安，进援衢郡。逆氛麇集，围衢甚力。蒋芗泉方伯一军到浙，尚需时日，殊深殷盼。少荃廉使月初统师东援镇、沪，顷已启行矣。知念附达。专泐布复。敬请台安。祗璧衔版，统希亮察。不宣。

年愚弟曾国藩顿首

175．复瑛棨 ⁽¹⁾ 三月十八日

答谢贺信，并表受命兼辖四省心情。

兰坡尊兄大人阁下：

鹑原遥隔，雁讯频通。顷奉惠书，猥以幸窃参政，远蒙奖饰，才不称位，惭惧滋深。敬惟勋高节钺，福洽井疆。普德泽于关中，望隆萧相；捧恩光于日下，吉叶康侯。仰跂鸿仪，弥殷心颂。

弟屡膺非分，报称无闻。去冬奉命兼辖四省，业经再疏力辞，不图圣恩稠迭，遽跻具瞻。因前奏未蒙俯俞，不便再渎，私衷负疚，兢惕实深。尚冀惠锡箴规，俾免大戾，感祷无似。肃泐复谢。敬请台安。摹璧谦，统希亮察。不备。

愚弟曾国藩顿首

————————————————————

(1)  瑛棨，字兰坡，汉军正白旗人，本姓郑。道光间为内务部笔帖式，后历任开封知府、陕西巡抚、山西按察使。

176．复许本镛三月十八日

答谢贺信，并表受命参政心情。

茨堂老前辈大人阁下：

前布复函，亮达典签。顷奉惠书，猥以忝窃参政，远蒙吉语揄扬，雒诵再三，只增惭悚。敬惟双旌迪吉，五马骈厘。绩懋箸筹，裕府海官山之策；恩隆简畀，晋薇垣柏署之荣。引睇吉晖，良殷忭颂。

侍材辁任重，绠短汲深。念大局之艰危，无方补救；荷殊恩之稠迭，弥切恐惶。尚冀时锡箴规，俾免陨越，不胜祷切。专泐复谢。敬请台安。谨璧谦版。不备。

馆侍生曾国藩顿首

177．复汤修三月十八日

答谢贺信，并表受命心情。

敏斋尊兄世大人阁下：

楚水湘云，时萦洄溯。顷以忝跻参政，远蒙藻饰逾恒，雒诵再三，但有惭悚。敬惟福履吉羊，台祺安燕。揽烟霞于七泽，作楫济川；荷湛露于三霄，觐京依斗。引詹矞霭，忭祝良殷。

弟才识短浅，自受两江之任，已近二年。本期早日饮马金陵，维舟吴会，而江、皖牵掣于前，浙事糜烂于后，遂多波折，致与愿违。上无以慰九重宵旰之廑，下无以答珂乡父老之望，不图非分屡膺，遽列具瞻之地。私衷负疚，弥切恐惶。相知如阁下，当亦为鄙人忧惧也。惟冀时锡箴言，俾免大戾，感祷无似。专泐复谢。敬请台安。摹璧晚谦，统希垂察。不备。

世愚弟曾国藩顿首

178．复周玉麟 ⁽¹⁾ 三月十八日

寄奠仪四十金，悼周母逝世。

韩城尊兄大人礼次：

三月十日，接奉讣音，惊悉伯母太夫人宝婺韬曜，慈云谢晖。素谂至孝性成，奄忽遘闵。念卌年之葼教，抚捲衔悲；恫十月之萱蘦，封防流涕。其为摧迫，如何可言？惟太夫人壸德斯懋，母仪聿昭。迭膺璇轴之鸾封，起居八座；迨驭瑶池之鹤驾，寿届百龄。虽远宦不遑板舆迎养，而归田得请珂里承欢，已备哀荣，似无遗憾。尚冀为国珍卫，以礼节哀，至以为祷。

弟承乏江介，远隔山河，未获躬诸灵帏，虔申奠醊。谨具挽幛一悬，赙仪四十金，用代絮酒，伏希鉴纳。专泐。布唁孝履，并候礼安。不备。

愚弟曾国藩顿首

————————————————————

(1)  周玉麟，字韩城，湖南长沙人，历任浙江道、京畿道监察御史，鸿胪寺、太常寺正卿，内阁学士兼礼部侍郎等职。

179．复崇实 ⁽¹⁾ 三月十八日

议调副将刘车龙事。

朴山尊兄大人阁下：

春日载阳，朵云远贲。勖翘材于纠武，纫绮注之殷肫。借谂节钺延釐，师干著绩。露布腾书于益部，捷奏刈蓝；星轺衔使于甘州，心诚保赤。一路之平安迭报，九重之倚界弥隆。引睇吉晖，良深忭颂。

弟经营江、皖，琭珞如常。鲍春霆围攻青阳，屡获胜仗。惟青邑为宁国外蔽，该逆立意死守，相持未下。

所调副将刘车龙赴营差遣之处，自系因其熟悉行阵，借资指臂。该将曾隶鲍部多年，又经麾下甄陶，自必更臻稳练。待其来皖，当妥为器使也。专泐布复。敬请勋安。统希亮察，不宣。

愚弟曾国藩顿首

————————————————————

(1)  崇实（1820—1876），姓完颜氏，字惕庵，号朴山，满洲人，道光三十年进士。历任内阁学士、户、工部侍郎、太仆寺少卿、驻藏大臣、四川总督、成都将军、刑部尚书、盛京将军等职。

180．复文辉三月十八日

答谢贺信，并告南北两岸近期战况。

又石尊兄大人阁下：

前奉惠缄，尚稽裁复。猥以忝窃参政，复蒙远贲吉词，雒诵再三，但有惶悚。借谂绩懋旬宣，福春蔼。筠筒电扫，函胏〔肺〕石而棠早流甘；节风行，建牙幢而穀还名璧。双江之颂声已遍，九重之恩眷弥隆。引睇鸿仪，良殷鹤跂。

此间军事，北岸楚师已抵巢县，多军已围庐州，旬日之间连获胜仗。南岸自徽郡解围后，左帅于开化、马金街一带迭有捷音。鲍军围攻青阳，已于十六日攻克。事机颇顺，知注谨闻。专泐布复。敬请台安。汇璧谦版，不备。

愚弟曾国藩顿首

181．复张芾三月十八日

告南北两岸近期军情。

筱浦尊兄大人阁下：

月前接奉部文，谬拜参政之命。无功无能，忝窃至此！正兢惕之方深，荷吉词之祓饰，屡膺非分，惭悚曷任！敬惟绩懋旬宣，勋高保障。运金心于兰锜，式听铙歌；承锡命于枫宸，荣持节。引詹矞霭，忭颂良殷。

南岸自徽郡解围后，浙贼时时窥伺，防守之兵未可遽动。鲍军围攻青阳，坚持未下。尚拟济师北岸，安庆一军分防六处，别无进剿之力。顷间九舍弟新军陆续到皖，进攻巢、含一带。多将军围攻庐郡，连获大捷。临淮各营，想已就近约期进攻矣。承询谨复。顺请台安。祗璧衔版，不备。

愚弟曾国藩顿首

182．复吴安谷三月十八日

答谢贺信，冀知己者不惜谠言，以匡不逮。

安谷尊兄大人阁下：

顷奉惠书，猥以洊跻参政，藻饰逾恒，雒诵再三，但有惭悚。借谂翔华豸绣，权篆乌台。鉴澈双江，有人在镜中之颂；恩隆九陛，正露浓天上之时。引睇卿晖，良殷欣忭。

弟才识短浅，谬列具瞻之地，拜命之下，即拟疏辞。因前谢节制四省之任未奉俞允，不敢琐渎上陈，耿耿至今，抚衷滋愧。尚冀知我者不惜谠言，匡予不逮为荷。专泐。复颂台安。谨璧谦版，不备。

愚弟曾国藩顿首

183．复唐际盛三月十八日

答谢贺信，并表受命节制四省、再辞不获心情。冀时锡箴言以获切劘之益。

荫云尊兄大人阁下：

荆山皖水，时切溯洄。顷奉惠书，猥以洊跻参政，吉语揄扬，奚如惭悚！借谂政祺懋介，台祉绥愉。治郡才长，已见头衔之迭晋；酬庸恩渥，更詹心简之频颁。引睇矞晖，良殷忭颂。

弟屡叨非分，建树无闻。前承节制四省之命，再辞不获；兹又谬列具瞻之地，德不称位，实不副名，深惧颠蹶。尚冀时锡箴言，俾获切劘之益，是所企祷。肃泐。复颂台安。祗璧大柬，不备。

愚弟曾国藩顿首

184．复李桓 ⁽¹⁾ 三月十八日

答谢贺信，并告受命心情。冀惠谠言以匡不逮。

黼堂尊兄大人阁下：

顷奉惠书，具纫绮注。借谂恩隆枫陛，荣授薇垣。燕寝凝香，是昔日兼权之地；莺声送喜，正春风和扇之天。踵旧政以增华，式新猷之丕焕。引詹吉蔼，欣忭良多。

弟琭珞如常，靡善可述。北望颍、寿，东望苏、常，南顾皖、浙，念维娄之不易，实寝馈之难安。幸惠谠言，匡予不逮为荷。专泐。复颂大喜，并请台安。祗璧衔版，谨缴华资。不备。

愚弟曾国藩顿首

————————————————————

(1)  原件尾批云：“自添一片。”

185．复联福三月十八日

答谢贺信，并表受命节制四省心情。冀远锡箴规。

芝圃尊兄大人阁下：

前奉惠缄，尚稽裁答。猥以忝窃参政，复蒙吉语揄扬，雒诵再三，弥增惭悚。借谂政祺懋介，履祉绥愉。管钥七城，运金心于兰锜；真除双棨，膺锡命于枫宸。引睇矞晖，良殷忭颂。

弟前此再辞节制四省，未荷俯俞。异数殊〈恩〉，有加无已。时事之艰危如彼，才力之短绌如此，恐〈蹈〉负乘之疚，遂贻陨越之讥。尚冀远锡箴规，俾免大戾，不胜感荷。专泐。复颂台安。汇璧衔版，统希亮察。不宣。

愚弟曾国藩顿首

186．复董似穀三月十八日

答谢贺信，并表承命心情。冀知己者时惠谠言。

蓉初尊兄年大人阁下：

顷奉惠缄，猥以参知政事，远蒙吉语揄扬，雒诵再三，但有惭悚。借谂台祺迪吉，政祉釐。总榷务以句稽，金心宏运；荷温纶之稠迭，锡命蕃膺。引睇矞晖，良殷忭颂。

弟忝窃非分，兢惕滋深。时事之艰危如彼，才力之短绌如此，恐蹈负乘之疚，遂贻陨越之羞。惟冀知我者时惠谠言，箴其过失，感祷奚如！专泐布复。敬颂台安。祗璧谦版，不备。

年愚弟曾国藩顿首

187．复王子坚三月十八日

答谢贺信，并表承命心情。冀惠锡谠言，俾免大戾。

子坚尊兄年大人阁下：

昨蒙恩命，遽跻具瞻。正兢惕之方深，辱吉词之远贲，揄扬溢量，惭悚滋多。〈借〉谂政祺锡鬯，台祉珠联。治郡南虔，兼管牙厘之务；承恩北阙，渥邀心简之颁。引睇矞晖，良殷忭颂。

弟材辁任重，绠短汲深。念江、皖之边防，烽烟未靖；顾东南之大局，郡县沦胥。兵分愈单，饷绌愈匮，私衷负疚，寝馈难安。尚其惠锡谠言，俾免大戾，感祷无似！专泐布复。敬颂台安。谨璧衔版，不宣。

年愚弟曾国藩顿首

188．复蔡应嵩三月十八日

答谢贺信，并表承命参政心情。冀惠锡箴规，俾免大戾。

少彭尊兄大人阁下：

昨拜参政之命，才不副位，兢惕滋深。猥奉惠缄，逾常奖借，只增惭悚。借谂翱华朱绣，绾篆青齐。倚重箸筹，裕饷源而综禺策；膺简畀，沛渥泽而迓温纶。引睇吉晖，奚如忭颂！

弟承乏江介，建树无闻。前此再辞节制四省，未荷俯俞，不谓愚暗之身复跻具瞻之地。材辁任巨，陨越堪虞。尚其惠我箴规，俾免大戾，感祷曷似！专泐布复。顺颂台安。附璧谦版，不宣。

愚弟曾国藩顿首

189．复张培仁三月十九日

答谢贺信，表述受命参政心情。冀时惠谠言，以箴过失。

紫莲老父台大人阁下：

日前肃复一函，亮达台端。顷奉惠书，猥以晋阶参政，奖借逾恒。雒诵再三，弥增恧悚。借谂政通人和，荣问休畅。听山雉江花之颂，下邑歌春；赓谷莺乔木之诗，高柯迎旭。引詹吉蔼，欣忭良殷。

弟屡叨非分，建树无闻。前承兼辖四省之命，再辞不获，顷又谬跻崇班。力小任重，深惧颠蹶。惟冀时惠谠言，箴其过失，是所企祷。肃泐复谢。敬请升安。谨璧谦版，不宣。

治愚弟曾国藩顿首

190．复董似穀三月十九日

告滨江各防，尚称平顺。曾国荃已进兵北岸，南岸青阳已克，江境或可少安。

蓉初尊兄年大人阁下：

顷奉惠缄，猥以借重长才，稽查厘务，殷殷齿谢，具见谦冲。借谂履祉绥愉，政祺懋介。以江都治安之策，为桓宽盐铁之书，定知飞挽东来，欢腾凫藻。即卜恩光北至，荣捧龙纶。引睇吉晖，良殷忭颂。

弟承乏江介，靡善可陈。滨江各防，尚称平顺。舍弟已进兵北岸，若能克和、含、巢三城，军事或有起色。南岸青阳已于十六日攻克。左帅克复开、遂，屏蔽婺源一路。只要徽、祁、东、建两路无警，江境仅防广丰一路，或可少安。顺泐布复。敬颂台安。祗璧衔版，不备。

年愚弟曾国藩顿首

191．复钟峻三月十九日

贺入蜀任职。

仲山尊兄大人阁下：

顷奉惠缄，具纫绮注。借谂星轺入蜀，露冕观风。锦城之父老欢迎，兴歌来暮；章水之云山相送，犹系去思。引企矞辉，定符亿颂。

弟谬典犀渠，如恒鹿珞。怅烽烟于吴越，昕宵弥切经营；盼凯奏于巴渝，早晚愿闻消息。德音频寄，驰系良多。专泐。复贺大喜，敬颂台安。祗璧衔版，统希亮察。不宣。

愚弟曾国藩顿首

192．复王朝纶三月十九日

告江、皖战事。

少峰尊兄大人阁下：

春初两奉惠缄，具纫绮注。借谂宣猷十郡，迓福三春。穀名璧而米绘，裳运金心于转饷；熊画而乌集，棨膺锡命之蕃。引睇吉晖，良殷忭颂。

弟经营江、皖，琭珞如常。现在进规巢、和，驰援镇、沪，若得维娄北岸，即可勾当东征。知在念中，并以附达。专泐布复。顺颂台安。汇璧衔版，统希亮察。不宣。

愚弟曾国藩顿首

193．唁孙济亭三月十九日

寄奠仪四十金，悼孙父去世。目下尚难直抵金陵。

济亭世兄大人素启：

前奉手书，因冗稽复。顷接来讣，惊悉鼎庵年伯大人弃养返真，莫名怆悼！阁下代安舆之奉，抱泣砚之悲，自必逾常哀毁。惟念年伯大人寿迈七旬，身兼五福，俾昌俾炽，仰冠冕之重光；教孝教忠，荷丝纶之迭沛；贻清芬于芑水，娱暮景于林泉；揆诸在天之灵，固已毫无遗憾。尚望仰承先志，勉抑哀忱，是所致嘱！弟驻军皖江，不获躬致束刍，寄上菲仪四十金，借呈帷，稍申奠悃，惟希亮鉴。

目下北岸庐、巢未复，南岸宁国、芜湖节节梗阻，尚难直抵金陵。文节公忠骸既知葬处，克城后自易寻觅。若敝军能进逼石头，彼时再行缄告也。专此。敬问素履。不备。

世愚弟曾国藩顿首

194．复蒋益澧三月十九日

左军兵单，亟待东来相助。近已奏请办广东之厘，专供江浙皖三省兵饷。嘱其若赴广东，尚望极力赞成此举。

芗泉尊兄大人阁下：

接二月二十一日惠书，猥以忝窃参政，过承奖饰，惭悚奚如！国藩无功无能，频膺非分。才略之短绌如此，时事之艰难如彼，匪惟鄙人夙夜悚惕，凡相知爱者，当亦代为忧惧也。

左军于前月攻克遂安，复有大股突来围城，又分窜马金，将由婺源、白沙关上犯德兴、乐平。幸左军两战皆捷，立解遂围。凯章亦拨八营前往马金堵截，江境得以无事。现在季帅驻扎常山水南，所部本不满万，除留防婺、遂两城外，随营征兵，实形单薄，专待雄师东来为将伯之助。前闻将赴粤东求饷，此次来函，尚未言及行期。事多波折，原非咄嗟能办；况阁下志切同仇，踔厉风发，亦无俟鄙人敦催。应如何赶紧俶装，必与印帅筹商妥洽。

至粤东饷事，弟于劳帅缄牍甚稀，骤以空文相商，未必得力。近奏请钦派京卿大员，专办广东全省之厘，供给江、浙、〈皖〉三省之兵饷，即系为左帅与阁下起见。盖浙事若不顺手，不特皖南日危，即江西亦刻刻可虑。阁下若赴广东，尚望极力赞成此举。感切祷切！专泐布复。并请台安。附璧谦柬，不既。

愚弟曾国藩顿首

195．复吴廷栋三月十九日

略抒对朝政的看法，缕述江、浙、皖军情，顺告杨湘筠、何秋涛、方宗诚等人去留。

竹如仁兄大人阁下：

正月泐复一缄，亮登记室。近接花朝前惠书，知帷襜复莅山左，席旬宣之遗爱，宏平恕之仁风，岳东兴云，海右蒙福，倾跂曷既！

都中治象，日益清明。艮峰先生暨祁翁两相国同膺师傅之任，正本清源，与尊意适相吻合。其处置外省事件，亦皆权衡轻重，洞烛幽隐，孜孜求治。中兴之机，中外企祷！惟病重药轻，奏效难期迅速。弟才短任巨，于大局鲜所补救，深抱忧惭。而恩眷日隆，虚名日盛，尤觉寤寐不安。

此间军事，徽、衢两防均经扎定。左帅克复遂安后，驻军常山，江西边界暂可无事。皖北颍州于月之初五日解围。多将军围逼庐州，踏平附城贼垒，又将护城河水设法放干，冀以攻城。李希帅于十五日由安庆进驻六安，策应北路。九舍弟进兵巢、含一带，冀断庐城接应。日前金陵之贼，又窜江浦、浦口。闻有大股悉力上犯，恐庐、巢皆将吃重。南岸浙江之贼来救青阳，连陷顺安镇、荻港、旧县等处。经鲍军与水师分投攻剿，悉数击退，青阳已于十六日克复，事机尚顺。惟群盗如毛，终觉应接不暇，扫荡无期，至以为虑。

杨湘筠农部以前辞润帅之聘，不欲渝其初志，自难相强。愿船处近已寄馈百金，能来与否，俟折弁还营，当可悉其行止。如其贲然南来，当如尊指另寄途费。方存之到皖相访，结契颇深，与朴庵、子偲、琴西、虎臣诸人亦均以古谊相许与，日内仍赴鄂幕。渠与渭帅要约甚笃，敝处未便挽留。诸关荩廑，附以布闻。复请台安。统希心鉴，不一。

愚弟曾国藩顿首

196．致彭玉麟三月十九日

介绍方宗诚、洪汝奎简况。

雪琴仁弟大人阁下：

友人方存之宗诚、洪琴西汝奎仰慕大名，前往叩谒台端，特先奉闻。方君桐城人，学有渊源，好善若渴；洪君泾县人，而乡榜系汉阳籍，志节不苟，识见亦精。国藩本拟留方君在幕中，因严中丞要约甚坚，难以挽留。洪现住内银钱所，并闻。即请台安。

197．复沈葆桢三月二十日

出省赴信，则断不可，应专办省城防守事宜。江西腹地有事，必派鲍军入援。

幼丹仁兄大人阁下：

二十日接十五日复缄，敬悉一切。王沐仍防抚州，与弟前次奉商之件相符，幸甚！幸甚！

浙逆由广丰窥犯江西，左军兵单，弟亦深以为虑。惟台旆出省赴信，则断不可。万泰所部浔兵，略可信者不满二百，以之守九江、湖口城或有把握，守省城已难必其可恃，岂可率以野战！韩进春亦未见过大仗。特此飞缄，奉劝大纛不可出省一步，专办省城防守事宜。若能练得兵五六百、勇一二营，居则守城，出则护卫，或再按临列郡。目下无一卒凭借，万不可也。江西腹地有事，弟必派鲍军入援，不敢失信。即问台安。

198．复左宗棠三月二十日

苦无力佽助左军。嘱裁示鲍军进止。

季翁仁兄大人阁下：

接初九夜惠书，敬悉一切。

克庵初八日先大胜而后小挫，伤人不多，或无大碍。大旆初十日继进，实数能战者四千余人，当足制贼。狗逆屡挫之后，目下贼中惟忠逆党最多，侍逆党最悍。每念阁下分兵三处，独任其难，辄为忧悸，但苦无力佽助。

春霆于十六日攻克青阳，本可扫荡泾、石，直攻宁国，奈青阳、东、建等城都无守兵，稍有疏失，则鄱阳、景镇立即沦陷；又恐江山之贼一面与贵军相持，一面另犯江西腹地；故鲍军进止，不得不略一徘徊审慎，尚希裁示。即问台安。

199．复多隆阿三月二十一日

颍城解围，鄂边暂可无虞。南岸浙江援敌经鲍军、水师击败。青阳克后，城敌分窜，鲍军跟踪追剿。李军分作三批，坐洋船径赴上海。

礼堂仁兄大人阁下：

十九日接十六日来书并各件，阅悉。

庐贼十分穷蹙，若能绝其外援，终当溃遁。下游北渡一股，人数甚众。阁下嘱舍弟缓进巢县，任其来援庐州，意以舍弟之新勇，稍避该逆之凶锋，关爱逾恒，极为可感。又嘱张镇一军退扼吴山庙，惊湍骇浪，以独力当之，大勇不挠，尤堪佩服。

李希帅于十五日自皖启行，计日可到六安，北路声势稍厚，亦可与尊处常通声息。颍城解围后，成、萧两军移扎三河尖，鄂边暂可无虞。南岸浙江之贼来救青阳，连陷顺安镇、荻港、旧县等处。初七日鲍军攻克顺安，水师以次收复荻港、旧县，其败匪屯聚三山夹近处，未经远窜。昨据贵池县禀报及彭雪琴专函，俱称青阳于十六夜克复，贼往南陵、石、太等处分窜，鲍军跟踪追剿。彭帅所闻，自必有据。惟春霆尚无来文，不知确否？

李少荃一军分作三批，坐洋船径赴上海。头批于初八开船，初十到沪；二批亦已起行，约月内可全数下驶。顺以布闻。即请台安。不一。

愚弟曾国藩顿首

200．致赵景贤三月二十一日

自杭郡被围，即派鲍军往援，因节节皆敌而受阻；须待鲍军至宁国扎定后，再筹偏师潜赴湖州救援。

竹生尊兄大人阁下：

前奉正月初十寄谕，欲阁下赴福建新任，饬敝处知照办理。弟与左中丞专人前来，均由半途折回。三月初上海赵守炳麟递到二月初九惠函，当即书帛具复，并节录寄谕附呈，仍交赵守密递。十七日又接泰州许牧道身来文，申送许弁子龙到营，询悉一切。阁下忠贞盖世，即营弁亦皆共矢一心，不避艰险，钦敬无似！

去冬杭郡被围，敝处即派鲍春霆一军进攻青阳。原冀由宁国、广德以达湖、杭，合围四月之久，始于十六日攻克青阳县城。目前窜匪四出，鲍军已分投追剿。以下宁、广各属，节节皆贼，必不容我深入；而后路未清，亦不便于深入。拟即力攻石、太、泾县，以期迅抵宁国。俟鲍公至宁郡扎定，再筹偏师潜赴湖州救援。尊处水火之急，鄙人何敢漠视？奈远隔数重贼氛，势难径达，负疚良深。

至湖郡未奏保案，如能补详，递到敝营，当即速奏。专此。敬问勋安。即交许弁赍回。诸维心鉴，不尽。

愚弟曾国藩顿首

201．复许道身 ⁽¹⁾ 三月二十一日

湖州乞援一事，去冬饬鲍军攻剿青阳，始于本月十六日克复，若其能进至宁国，则当以偏师潜进湖州。

缘仲尊兄大人阁下：

顷接来书，备承远注。即维政祺休畅，勋祉绥愉。凝燕寝之清香，裕饷更资借箸；仰豸华之雅望，酬庸益庆迁乔。引睇矞晖，良增倾跂！

湖州乞援一事，该处四面逆氛，岿然仅存，赵观察忠勇绝伦，坚贞盖世。无路赴援，实深忧愧！前此专人间道前往，业由半途折回。本月初由沪上赵守炳麟寄到湖州印缄一件，仍交赵守寄复，亦不知能否转达。今许弁冒险跋涉，远来敝营，殊堪嘉尚！现经给与帛书，令其径行归报，似不须经过贵治也。

敝处欲赴湖州救援，须由宁国、广德一带。去冬饬鲍军攻剿青阳，原为入浙起见，合围四月之久，始于本月十六日克复。现在窜匪四出，亟应分投追剿。其南陵、泾县、石埭等处，须节节扫荡，乃可放心前进，惟有谆饬鲍军赶紧剿办。若能进至宁国，则当以偏师潜进湖州。惟道远贼多，恐不能速耳。泐此布复。并颂台安。不宣。

愚弟曾国藩顿首

————————————————————

(1)  许道身，字缘仲，浙江仁和人。

202．致毛鸿宾三月二十二日

李鸿章陆师初十日安抵上海，鲍军克复青阳，曾国荃进兵巢县，亦获胜仗。

寄云仁兄同年大公祖阁下：

十五日奉上一缄，亮达台鉴。

十六日接信，少荃率头批陆师已于初十日安抵上海，仅行三日耳。二批亦即日可到上海。初六、七日大获胜仗，松江逼城之贼已退下游。保此一线饷源，想阁下与南、意诸君子必大为喜慰。十六夜鲍军克复青阳县城，杀贼甚多。九舍弟部下十五日进兵巢县，亦获胜仗。特报奉慰，即请台安。

国藩顿首

203．致李续宜三月二十二日

春霆攻克青阳，刘南云、陈舫仙、萧孚泗、曾国荃均获胜仗，少荃于初十日抵上海，左军尚属平安。

希庵仁弟大人阁下：

别后伏维玉躬康胜。日内计已安抵六城，咳嗽全愈否？念念。

春霆于十六夜二更克复青阳县城。刘南云于十五日进扎巢县之望城冈，获一胜仗。陈舫仙、萧孚泗于十八日攻破铜林闸贼巢。舍季弟于十三、四日两获小胜，三山营垒已稳。少荃十六、二十一日来信两次，头批于初十日抵上海。彼间全局已固，贼势亦退。左军在衢州江山，接其初十日信，尚属平安。惟贼势浩大，有假道闽境窜扰江西之意，此路终是可虑。

接严渭春中丞信，已荷许送牛碾一盘。又密件属寄台端一阅，兹特抄呈。即请台安。

姻愚兄曾国藩顿首

204．致高梯三月二十二日

嘱找邓解，务令随来人回皖。

云浦尊兄世讲阁下：

久未奉问，惟兴居佳鬯为慰。

邓委员解自豫字营出后，究在何处？其父守之先生自去腊来皖，思子极切，望眼欲穿，曾专丁至休宁寻览不得。本日又作二函，一寄作卿，一寄阁下，托寻其子一见，不知驲递何时可达尊鉴。兹再专丁至祁，奉托阁下认真找寻，务令随来人回皖。如有需用重费之处，由勉亭处发给可也。顺候近祺。

205．复李鸿章三月二十四日

夷务本难措置，然根本不外孔子忠、信、笃、敬四字。此次专以练兵学战为性命根本，吏治、洋务皆置后图。筠仙若任以沪关，决不相宜，可先署苏臬。火药必按月协解，请派洋舟来接。营制营规、《爱民歌》、《劝诫浅语》等件若未刻，则停刻；已刻，则停散。尚须解银二万速来。

少荃仁世弟大人阁下：

二十一日接三月十五日惠书，敬悉一切。所应复者，条列于左：

一，夷务本难措置，然根本不外孔子忠、信、笃、敬四字。笃者，厚也。敬者，慎也。信，只不说假话耳，然却极难，吾辈当从此一字下手。今日说定之话，明日勿因小利害而变。如必推敝处主持，亦不敢辞。祸福置之度外，但以不知夷情为大虑。沪上若有深悉洋情而又不过软媚者，请邀之来皖一行。

一，上海所出之饷，先尽沪军，其次则解济镇江，又次乃及敝处。坏营劣勇不可不裁，民怨夷谤俱可不顾，但须忖量撤去之勇万一滋事，吾力足以制之否耳。羽毛不丰，不可高飞；训练不精，岂可征战？纵或洋讥绅恳，中旨诘责，阁下可答以敝处坚嘱不令出仗。二三月后各营队伍极整，营官跃跃欲试，然后出队痛打几仗。

一，阁下此次专以练兵学战为性命根本，吏治、洋务皆置后图。吴公关道一席，目下断不可换。筠公芬芳悱恻，然著述之才，非繁剧之才也，若任以沪关，决不相宜。阁下若挚爱迫求，或仿篪仙之例，奏以道员归苏提补，而先署苏臬。得清闲之缺以安其身，收切磋之益以助阁下，庶几进退裕如。否则暂不出奏，待渠到皖后，赴沪一行，再议进止。阁下与筠公别十六年，若但凭人言冒昧一奏，将来多般棘手，既误筠公，又误公事，亦何及哉？

一，陈飞熊营已到，整齐可慰！马先槐未到，到即飞缄奉达。火药必按月协解，请派洋舟来接，但恐不能如数耳。

一，翻刻营制营规、《爱民歌》、《劝诫浅语》之类，皆系从外面说去，不从骨里用功。阁下此时除选将、练兵、筹饷，别无政事；除点名、看操、查墙，别无工夫。诸件若未刻，则停刻；已刻，则停散。少一分播扬标榜，即多一分真实蕴蓄也。至嘱至嘱！

一，此间自十六日克复青阳后，十八日又克复铜城闸，十九日克复雍家镇。现在沅弟已进巢县。若能攻克裕溪口，则淮阳水师驶下时，仅过九洑洲一关矣。惟尚须由尊处解银二万速来，拟熊、垣二营发一个半月，水营添发半个月，皆不可少。

外零件开一单，祈饬办。复请台安。

206．复左宗棠三月二十四日

沈葆桢将有广信之行，然恐无裨于事。江上各军迭有克复，江北恐难遽了。乞示广东官绅中有可奏派办广东厘金者。

季翁仁兄大人阁下：

十六日惠书二十二日接到，敬悉一切。

贼之大队尽萃衢州东南暨江山南境，似是假道于闽以窜江西之象。尊部兵力过单，深以为虑。幼丹中丞将有广信之行，勇往可敬，手无劲兵，恐无裨于事耳。

江上各军自克复青阳后，十八日又克复铜城闸，十九日克复雍家镇，二十日克复巢县、含山两城。自此江北只有庐州、西梁山两处最坚，余皆易于得手。江北若一律肃清，当分一支助剿南岸，则鲍军壹意进图宁国，凯军可赴淳、遂一带，于尊处微有裨补，特江北恐难遽了耳。

士良日内已来安庆否？会咨会札等皆已办好，待渠到交其带去。

汉口、江西劝捐，所得无几。若广东厘金果办得成，则弟与阁下皆有生机。广东官绅中有可奏派相助者否？乞示。即请台安。

207．致彭玉麟三月二十六日

祈派船接谷种。入搜巢湖，一营足可。

雪琴仁弟大人阁下：

来示具悉。

三省解来之谷内，亦有不陈可为籽种者。尊处要用若干，即祈派船来接。

巢湖水极浅小，似不必三营入搜，一营足矣。复候台安。

208．复左宗棠三月二十六日

各路迭有克复。广东抽厘，俟奉旨即派员先行入粤经始，但恐劳崇光仍将掣肘。

季翁仁兄大人阁下：

二十四日接十七夜惠书，敬悉初八、十六日两次获胜究竟。详细战状，想日内必有奏报，俟一读大稿为快也。能不令大股窜入江西，大局乃真有转机矣。

此间自十六夜攻克青阳后，舍沅弟于二十日克复巢县、含山，春霆于二十一二日克复石埭、太平，舍季弟亦于二十一日克复繁昌。闻下游九洑洲之贼四伪王猛扑江浦、浦口，十七八日围扑扬州。若彼处各城幸能保全，则贼股不敢长驱上援，庐郡亦可望得手。

广东抽厘一案，俟奉到俞旨，敝处即奏派委员先行入粤，将韶州、肇庆、佛山各大卡料理经始。计八月必有收获，解至皖、浙，亦不过九月耳。韶卡每月实可八九万金，去赣州甚近，较之湖南宜章、会同等卡，抽办东厘翻为便宜。惟耆中丞虽已入闽，而劳公仍不免掣肘。敝处与之久不通信，何术而得水乳也？复问台安。

209．复李桓三月二十六日

近事尚称顺手。江、浦之敌将援庐、巢，不识能否堵截。

黼堂尊兄大人阁下：

二十三日接十八惠书，胪列各款周详精核，至以为佩！应复商者，逐条分注，缴呈台览。其有不当者，望再反复函商，总期妥洽而后已。

月初浙江之贼来救青阳，连陷顺安镇、荻港、旧县等处。初七日鲍军攻克顺安，水师亦以次收复荻港、旧县。初十后，峰、礼二营调至青阳，于东门外添筑营垒，围攻益急，十六日遂将城池克复。二十一日克复石埭，二十二日克复太平。九舍弟进兵巢县，十五获一胜仗，十八克复铜城闸，十九克复雍家镇，二十日辰刻克复巢县，午刻克复含山县。季舍弟亦克复繁昌。近事尚称顺手。

窜扰江浦、浦口之贼，闻将悉众来援庐、巢，现尚徘徊下游，不识能否堵截。顺以布闻。复请台安。不尽。

愚弟曾国藩顿首

210．复夏家泰三月二十六日

劝勉奋发，顺告自克安庆以来军事情形。

阶平仁弟大人阁下：

顷奉惠书，具承远注。借审鸿猷懋建，豸绣真除，至为驰企！

阁下资望素优，上游同深倚重。目前委办局务，暂缓赴任省中。群材萃处，自易见长；逸翮拂霄，终难久屈。尚祈勿芥云梦之胸，益励兰畹之节。闽疆虽称少安，然内有伏莽，外逼邻氛，桑土绸缪，计亦日昃不暇。新抚树人中丞不识何时到任？能另有设施否？

敝处自克安庆后，兵力不敷，未克逐利深入。顷九舍弟募勇到营，令其进兵，连克巢县、含山两城，与多将军围攻庐州之师遥为呼应。金陵援贼有悉众上犯之信，若将来援击退，庐郡或可得手。南岸鲍军门围攻青阳，历四月之久，始于季春十六日克复。以下宁国、广德各属，处处皆贼，扫荡匪易。左中丞攻克遂安后，驻军常山，兵不满万，与浙逆无数大股相角。凶焰方炽，终恐阑入江西、福建，深觉可虑。附告一二，用慰廑系。复颂台安。谦版华资，谨以附璧，惟希心鉴。不宣。

愚兄曾国藩顿首

211．复张裕钊 ⁽¹⁾ 三月二十六日

属下各军相继获胜，江西边防暂可无虑。李鸿章一军分三批坐洋船赴沪。李续宜移驻六安，鄂边当益稳固。

廉卿年兄足下：

前承惠书，猥以忝窃参政，宏奖殷拳，惭悚无似！足下相知较深，鄙人忧惧之忱，自当鉴及。时事艰难，才略短绌，殆无不颠踣之理。兹荣也，恐适以速辱耳。

九舍弟募勇到营，即日进兵，顷已克复巢县、含山、和州、西梁山、裕溪口等处。多将军围攻庐州，附城贼垒铲削殆尽，狗酋势已穷蹙。闻金陵派大股援贼来救，若能击退，庐郡亦必得手。李少荃一军分三批坐洋船下驶，头批于初八开船，初十到沪。事属创行，实为古所未有。浙江之贼来救青阳，经鲍军击退，即于十六日将青阳克复，又连克石埭、太平两城。左军亦屡次获胜，江西边防暂可无虑。成、萧两军已解颍州之围，退扼三河尖。李希帅自皖移驻六安，北路声势较厚，鄂边当益稳固。泐此。复问近安。不尽欲言。

通家生曾国藩顿首

————————————————————

(1)  此件原稿末有批：“自添一片。”

212．唁张家驹三月二十八日

寄奠仪三十金，悼张母去世。

六琴尊兄大人礼次：

顷接讣函，惊悉太夫人锦堂弃养，曷胜怆悼！阁下纯孝性成，当此大故，自必逾常哀毁。惟念太夫人算迈稀龄，荣膺宠，花舆就养，循陔赓馨膳之诗；兰砌腾晖，扶杖遂含饴之乐；德高钟郝，福媲荀冯，揆诸在天之灵，固已毫无遗憾。尚冀礼庐珍摄，勉抑哀忱，至以为祷！

弟驻军皖垣，不获躬奠帷，寄上薄敬三十金，聊代束刍，尚乞鉴入。专此布唁，顺问素履。不宣。

愚弟曾国藩顿首

213．复郭用中三月二十八日

致袁甲三一节，已为代达。曾国荃迭有克复，多隆阿亦获胜仗，北岸可望将次肃清。

舜民尊兄亲家大人阁下：

屡辱惠书，碌碌稽复。即维起居休畅，旅寓吉祥，至以为颂！弟频膺非分，报称未遑，虎尾春冰，时深祗惧。远劳揄奖，弥益汗颜。

嘱致袁帅一节，去冬阁下业已寄有函禀。时定远克复未久，令兄忠骸当易寻觅，谅袁帅亦必妥为查访。历今数月，不识已有下落否？已接（函）复否？弟得书在仲春之末，为时较迟，业将尊意代达，以副谆嘱。

九舍弟回湘募勇，上月到营，进兵下游，顷已克复巢县、含山、和州三城并铜城闸、雍家镇、裕溪口、西梁山四处要隘。多将军围攻庐州，城外贼垒铲削殆尽，狗酋势已穷蹙，计亦不久可克。若江浦、浦口、天、六等处仍得坚守完固，则北岸将次肃清，安庆与里下河竟可畅行无梗。斯则大局之幸，而尊府东台眷属亦可谋还桑梓也。诸维心鉴。复问台安。不宣。

姻愚弟曾国藩顿首

214．复郭阶 ⁽¹⁾ 三月二十八日

铭幽之文，苦无暇晷，一时难以报命。李少荃一军坐洋船直抵上海。

慕徐姻世讲阁下：

接冬月手书，具悉一切。读礼之余，研治经训，清修姱节，精进未艾。比来祥琴协吉，侍奉版舆，定多禔祉。

尊甫崇祀名宦，前据苏省来详，当经批准。至铭幽之文，谊不当辞。惟军中苦无暇晷，一时难以报命。年谱、行述既经编就，遇便寄示，俾得益知梗概。阁下春秋鼎盛，绎乎所已学而勤乎所未学，业成志树，清晖自远，似不必仓皇投笔，遽蕲小就。

下游之事，敝处现派李少荃一军坐洋船直抵上海。尚有淮扬水师一军，不日令其下驶，分扎通、泰等处，于里下河防务或有裨益。专此。复候近绥。余详复令叔信中，恕不缕。诸希心照。

姻世弟曾国藩顿首

————————————————————

(1)  此件原稿末注有“自添一片”四字。

215．复袁甲三 ⁽¹⁾ 三月二十八日

江西饷项近极窘迫，故只能因便略济区区。此间近事尚属顺手。祈悬赏代觅郭沛霖遗骸。

午桥仁兄同年大人阁下：

十八日泐复一缄，又委李令鹤章解上协饷一万，不日当达柳营。二十一日接初六惠书，具悉一切。

尊处饷需拮据，鄙人同深忧灼，故因李令押马北行之便，稍致区区。明知蹄涔无补于海枯，奈来源甚微，别无可以挹注。欲为长久之计，必待广东厘务办成，方可共沾膏润。江西近极窘迫，除欠解敝军、左军外，其本身急需，尚觉无从筹画。尊处奏拨之款，实非有意迟延。即鄙人知之最悉，亦不复（函）催矣。

此间近事尚属顺手。九舍弟攻克巢县、含山、和州三城，又破西梁山、玉溪口、雍家镇、铜城闸四处要隘。鲍军攻克青阳、石埭、太平三城。舍季弟亦克繁昌县城。闻下游渡江之贼甚多，若二浦、天、六一带皆得坚守无恙，则敝军与贵军业已联络一片，何幸如之！

舍亲郭牧用中来信，其故兄雨三观察名沛霖，在定远城内殉难。去冬克城后，曾禀求阁下代觅遗骸，如尚无下落，望悬赏数百金以募知者。倘沥血可据，即当如数付给。郭牧挈侄名阶者寄寓东台，将来得有确耗，或径由尊处饬知，或仍由敝处转告，不特舍亲一门感激也。并以奉恳。复请台安。不尽所言。

年愚弟曾国藩顿首

————————————————————

(1)  此件原稿末批有：“二十七日又来一信，加一片复之。”

216．复彭申甫三月二十八日

申述三次参革李元度之缘由。东援之师由沪上雇轮船来接，分作三批下驶。鲍军克复青阳，多军攻破庐州附城敌垒，曾国荃连克三城四隘，事机差顺。

丽生尊兄大人阁下：

顷得春初还云，称誉过盛，竦然增愧。比想庆侍曼福，以欣以颂。

阁下拳拳次青，具征金石不渝之谊。弟于次青结契甚深，初不减于阁下。前岁被参之后，始作《小桃源记》，径自回籍，犹可曲谅。厥后脱卸未清，遽尔赴浙，则乖睽深矣。顷于二月二十二日遵旨复奏，仍参革职。至三月初六日接奉惠书，反复追维，耿耿不安。自问平生不多负人，与次青许与之素，而乃由吾手三次参革，仆固寡恩，渠亦违义。今夙缘已尽，无颜再合。渠果发愤为雄，誓洒此耻，或遂切实建立事功，则虽默伤乎私谊，犹将裨益于公家。若更浮沉，不图自立，则非鄙人所敢知也。

尊议借助洋船一节，上海自去冬以来，借洋兵协同防守，尚获幸完。敝处东援之师，由沪上雇轮船来接，分作三批下驶。李少荃督带头批初八开船，初十即已抵沪。事属创行，良足称快。惟苏、浙逆氛连成一片，批亢捣虚，无从下手。吴中营务废弛已久，兵勇五万余人狃于骄惰积习，毫不能用，断非一时所能整顿。敝军跋涉远行，亦不能遽求速效。廓清之期，未知何日。

鲍春霆围攻青阳，历四月之久，始于本月十六日克复。多将军攻破庐州附城贼垒，斩馘颇多。九舍弟进兵下游，顷已连克巢县、含山、和州三城并铜陵闸、雍家镇、裕溪口、西梁山四处要隘。事机差顺，附告以纾远系。泐此布复。并颂台安。不宣。

愚弟曾国藩顿首

217．复李续宜三月二十八日

难于先垫多军米粮，已催湖北飞解。江边各军日内均有克复，左军亦屡获胜仗。省城业已放赈。赵竹生至今坚守无恙。

希庵仁弟亲家大人阁下：

二十四日接二十一日惠书，敬悉玉躬大适，病已全去，至为快慰！比想已抵六安，疮痍满目，亮亦不减于舒、合。得鹤九早来，面承指示，或有良法少舒民困。

多军米粮，敝处竟难先垫，已牍催湖北飞解。

江边各军，日内事机尚顺。九舍弟会同水师克复巢、含、和州三城，铜城闸、雍家镇、玉溪口、西梁山四卡；鲍军克复青阳、石埭、太平三城；季舍弟亦克繁昌县城。惟闻下游扬州、二浦危急，不知都帅尚能支撑否？若幸不失城，则皖北可渐冀肃清矣。左帅在衢州江山一带初八、十六、十八屡获胜仗，侍逆一股不至窜扰江西，尤堪告慰。

省城于二十六日起放赈，大口二合，小口一合。石牌尚未开厂，饷项竟极匮乏，买米之银亦缺。湖州赵竹生观察至今坚守无恙，深可钦服。渠三月初三日尚有信出求援，另行抄咨冰案。拉杂奉报，诸维心鉴，顺问台安。

国藩顿首

218．复李鸿章三月三十日

兵勇训练未熟，人数未齐，不宜出仗。爱民为行军第一义，须日日三令五申。此间近事颇顺。黄翼升军不宜全军调入淞沪。团防营尤不可调。此间准于十日内往援湖州。与洋人交接，只需认定“会防不会剿”五字即可。俟沪事少定，宜谋出镇、扬。

少荃世仁弟大人阁下：

二十四日接二十一日惠书，敬悉一切。

兵勇训练未熟，人数未齐，目下断不宜出仗，尽可以鄙人坚持不允，力却众论。如贼果前来逼扑，有不得不打之势，则尊处自为相机办理，国藩不遥制也。

爱民乃行军第一义，须日日三令五申，视为性命根本之事，毋视为要结粉饰之文。洋兵会剿腹地，吾亦勉为应允，但说明无人可派往会剿耳。

此间近事颇顺。春霆克复青阳后，又克石埭、太平，顷又克泾县。沅甫克巢、含后，又克和州暨西梁山、裕溪口。季弟亦克复繁昌。只要庐郡速下，二浦、天、六无恙，则皖北一律肃清矣。

淮扬水师仅冲过九洑州，当不甚难。惟昌岐至今未回，不知何故。渠全军至淞沪，断不相宜。一则河小船多，恐与洋舟拥挤生事；一则宜驻扬、镇、通、泰一带乃得形势。请先调二三营进沪，一二月后再行细酌分合内外之宜。

竹庄在敝处为宜，团防营尤不可调。缦云可请来相会。久香先生处，即日当复信包生处寄札也。

湖州之急，此间准于十日内往援，分绩溪间道、宁国正道两路前去，不知果有裨否？顺问台安。

正封缄间，又接二十五夜惠书。洋人缠嬲颇难处置，尊处只宜以两言决之曰：会防上海则可，会剿它处则不可。近而嘉定、金南，远而苏、常、金陵，皆它处也，皆腹地也。词气宜和婉，意思宜肫诚，切不可露傲惰之象。阁下向与敌以下交接颇近傲慢，一居高位，则宜时时检点。与外国人相交际，尤宜和顺，不可误认简傲为风骨。风骨者，内足自立，外无所求之谓，非傲慢之谓也。薛公各营挑二三千人随同夷兵操练、驻扎一说，亦断断不可。明知薛营为洋人所鄙弃，而以此愚弄之，可乎？阁下只认定“会防不会剿”五字，自非贼匪逼扑沪城，我与英、法可豪无交涉也。

黄鹤汀初名晃，易名芳，即日当调之前来。人言亦难全凭，且待见面再商。

昌岐水师以大队扎镇、扬一带，先带三营踩明淀山、正谊，一路可入，再由大江全行调入不迟；若先遽全数调入，再行退出大江，则不可也。

阁下俟沪事少定，亦宜谋出镇、扬，与冯同驻，何嫌何疑？厘卡且不必过问，垣、熊两营初八后可放船来接。再候台安。

219．复左宗棠三月三十日

此间日内亦甚得手。现派韦志俊、李楚材往援湖州。张运兰一军为援湖之计，不能再赴开、遂。李元度卸任、乞恩诸事，均祈裁夺。左军似须少与停顿。

季高仁兄大人阁下：

连接二十一、二十三日惠书，敬悉一切。侍逆屡为雄师所摧，当不复能久扰。江西边防得固，感惠无量！

此间日内亦甚得手。春霆克青阳后，又破石埭、太平两县；沅甫克巢、含后，又破和州暨西梁山、裕溪口；舍季弟克繁昌后，又破鲁港坚垒。目下北岸惟庐州，南岸惟宁国、芜湖三坚难攻耳。湖州赵竹生三月十三日有信出来，尚尔坚守无恙。现派韦志俊从宁国往援，李楚材从绩溪间道往援。凯章一军派出守石埭、太平，为保宁国鲍军之后路，即以为韦军援湖之计，不能再赴开、遂，尚希鉴亮。

次青之事，弟亦何能无耿耿？其脱卸未清，遽尔赴浙，渠自不得无亏。而回首许与之情、患难之谊，乃由吾手三次参劾革职，吾亦安能无疚？目下卸任之缓急，将来乞恩之迟早，均听阁下卓裁酌夺，或请左右与幼丹中丞妥商办理。

芗泉来浙，为期尚早。雄师击退巨股之后，似须少与停顿，不遽进取，何如何如？诸希心鉴。顺问台安。

220．复季念贻 ⁽¹⁾ 三月

李军分作三批，辘轳装运赴沪。上游诸军屡获胜仗，然庐州、青阳迄不得下。滨江前敌方将战争不休。嘱撰墓铭须俟军务稍定，乃克濡毫将事。

君梅世仁兄大人阁下：

前奉还云并各件领到。军中鲜暇，未克时修音敬。顷又接诵手书，备悉一切。即维礼祺静泰，潭祉康愉，至为驰系。

弟久欲整旅入吴，年来经营江、皖，动与愿违。波折愈多，迁延愈久，于下游地方，竟有鞭长莫及之势。水火之急，云霓之望，负疚无地。自去冬以来，与沪上诸官绅往返筹商，特派李少荃一军为东援之师。因中隔贼境，议以洋船潜济。嗣因无船可搭，拟由陆路冲过贼中，循和州、天、六以达扬、镇。正在俶装，而沪上雇船赶到，遂将兵勇分作三批，辘轳装运。头批于初八上船，初十到沪；后两批月底亦可到齐。惟敝军远来，于敌情地利均不深悉，难求速效。沪上借洋人之力，暂可支持，其屡次击贼俱获胜仗，似无他虑。该处布置妥洽，敝军仍须分扎镇江，以据形胜。尚有黄镇淮扬水师一军，候西南风之便，亦即令其下驶，分扎靖、如、通、泰一带，联络常阴等沙团勇，以保下河之完善而通镇、沪之声息。

尊意欲复南岸，先固北岸，诚为确论，谨当遵照办理。上游诸军，多将军围庐州，鲍军门围青阳，皆屡获胜仗，迄不得下。九舍弟进兵巢县、含山一带，冀断庐城接应。迩来金陵援贼渡江窜扰江浦、浦口，闻欲上救庐、巢。滨江前敌方将战争不休，又何能遽抵石城？

济亭铨部欲收先人忠骨，前曾以书见嘱。若敝军围逼金陵，自当专使缄达孙宅，令其专丁来住营中，庶便克城之日，就近料理。

嘱撰墓铭，弟才识短浅，不足阐扬师德。诸务棼如，又不敢草草执笔。年来如先祖父母、先严、先慈频当大事，而行述、事略暨表墓之文，俱未能敬谨为之。昆弟用以交讥，神明因而负疚。其他未偿宿诺，歉仄尤多。先师铭幽之文，万不敢辞，然须俟军事稍定，乃克濡毫将事。伏希原宥，复颂礼安。诸维心鉴，不宣。

世愚弟曾国藩顿首

————————————————————

(1)  此件原无时间，据文中内容推断，当作于同治元年三月二十日前后。

221．复彭玉麟四月初一日

凡淮阳十营皆须交黄翼升带往，华阳镇及安庆各卡，请派营往换。

雪琴仁弟大人阁下：

接示，俱悉一切。西梁山等处水师调度，前日已咨达冰案。昨夜又有一批，兹并抄览。王橘堂亦已面商矣。

巢湖水涸，不须三营之多，一营足矣。凡淮阳十营，皆须调齐，交黄昌岐带下去。所有华阳镇及安庆下卡，请阁下派营往换。前营六船似尚可留，敝处此后水师尽敷分布有余矣。复问台安。

222．复彭玉麟四月初二日

询商保举事，顺告调度一咨已派人往查县驿。

雪琴仁弟大人阁下：

来示具悉。华镇及省河下卡，仅由胡友胜一营分拨，不知敷用否？

成发翔尽可随折。吾与阁下前衔会奏，凡保奖、请恤等事，阁下亦应主持斟酌。外江营官应随折保几人？李与吾拟保记名提督，可否？祈速示，初四即发折也。蔡国祥此次不在事，不宜随折，将来可归入大保单内。

调度一咨，二十九日发。不知何以未达尊处，已派人查县驿矣。即问台安。

223．复李续宜四月初二日

南北两岸又获胜绩；李鸿章在上海为洋人纠缠不已，殊觉刚柔两难。

希庵仁弟亲家大人阁下：

接惠书，观皮科之多且有，知尊恙之少且无矣。又得部文，知阁下帮办胜帅军务。当微病之全去，得喜事之鼎来，尤以为贺。

此间自克石埭、太平后，又于二十八日收复泾县，二十六日收复鲁港，北岸亦克裕溪口、西梁山两处。万寿半月之内，事机甚为顺手。左帅在衢州、江山亦屡破伪侍王一股。

少荃至上海，诸事颇顺。惟洋人纠缠不已，今日催出队，明日催会剿，时而借夫，时而牵马。彼中皆奉洋如神明，无敢少撄其锋，殊觉刚柔两难耳。

敝恙疮癣大作，痛痒交加，坐卧不安，而酬应纷繁如故，亦思借巡营之名，出外歇息，可乎？即问台安。

国藩顿首

224．复彭玉麟四月初三日

告奏保安排。

雪琴仁弟左右：

来示具悉，保单收到。前十一人即奏，后六人且缓归于大单可也。王柱堂过尊处，想已将各处布置之法商定矣。复问台安。

225．复李瀚章四月初三日

此间军事，近颇顺适，惟饷项支绌异常，不得已奏请抽广东全省之厘金，济江浙三省之兵饷。俟奉旨后，即奏派贤员先行赴粤料理经始，以待星使之至。请赴粤一行。顺录规劝李鸿章复缄寄览。

筱泉年兄阁下：

久未肃缄，盖因令弟辈在此，竹报必已详晰，遂不复赘述近状。顷接三月十八日惠书，具审兴居康胜，政绩日隆，至以为慰。

此间军事，近颇顺适。鲍春霆于三月十六攻拔青阳，连克石、太、泾四县；舍弟沅甫于十九、二十等日连克巢、和、含山三城并铜城闸、雍家镇、裕溪口、西梁山四处要隘；舍季弟亦克繁昌一城、鲁港一隘。计克八城五隘，均在万寿半月之内。而多帅围伪英王于庐州，左帅御伪侍王于江山，亦均大挫凶锋。惟饷项支绌异常，雪琴与霆、沅三军各欠发九个月、十个月不等。不得已奏请抽广东全省之厘金，济江浙三省之兵饷，兹将原折备牍奉达冰案。俟奉旨后，即奏派贤员先行赴粤，将韶关、肇庆、佛山各巨卡料理经始，以待星使之至。湖南拟派黄鹤汀、赵玉班、颜及庭，江西拟派蔡少彭、丁雨生，当否？此外尚有可派者否？祈飞速复示。

又，拟请阁下赴粤一行，借内正外和之度，经纬一切。庶几条理井然而又宜民宜人，且宜于上游诸座。计往返各一月，留粤三月，即可综理就绪。劳、耆二公向于敝处不无铻，应如何调叶融贯之处，亦祈豫筹。

少荃此次赴沪，机缘尚属顺遂。惟渠接见寅僚武弁，眉宇之际，颇近傲慢。其莅事亦多高明之象，少肫恳之情。敝处复缄略加规劝，录稿便寄一览。即候台安。

226．加袁甲三片四月初四日

北岸或可肃清，江西可免骚扰。

正封缄间，又接十五日惠书并大咨各件。尊处一切为难，弟所深知，惟目前无可相助，良抱愧歉。

浦、六一带，如李军力能保全，贼恐前后受敌，当必不敢上犯。庐贼四面隔断，全无根蒂，自难久抗，北岸或可肃清。现令九舍弟分兵留守和、巢、含三城，令水师分防白茆嘴以下至乌江各要隘。北岸扎定后，舍弟相机自采石渡江，于太平、芜湖中间择要扼扎，冀以横断金陵、芜湖往来之路。左帅在衢州、江山一带初八、十六、十八等日，屡获大捷，侍逆一股不至阑入江西，尤堪快慰。并以奉闻。载请台安。

国藩顿首

227．复严树森 ⁽¹⁾ 四月初四日

务望促唐景皋早日俶装，速赴六安。此间近事尚称顺手，各军迭有克复，惟地方辽阔，无兵可以拨防，无饷可以添募，用为大虑。望饬局赶紧筹解多营军米。

渭春尊兄大人阁下：

二十二日接十九日环章，具悉一切。承许惠军火、牛碾，感戢之至！阁下效法润帅，力维大局，廷旨亦以媲美胡公相期，志业交崇，尤深佩仰。

寄示稿件，业经缄交希帅密阅。顷奉谕旨，命皖、豫两抚帮办胜营军务，即系克帅所请。希帅清刚简重，颇不愿与渠同事，而又不能概行谢绝，殊难妥惬。闻蒋之纯办六安善后各事俱有头绪，惟鹤九尚未来，务望促其早日俶装，至恳！

此间近事尚称顺手。鲍春霆一军十六克青阳，二十一、二克石埭、太平，二十六克泾县；九舍弟一军会同水师各营十八、九克铜城闸、雍家镇，二十、二十二克巢县、含山、和州，二十三、四克西梁山、裕溪口；季舍弟亦于二十一克繁昌，二十八日克鲁港，三十日克南陵。惟地方辽阔，戍守之兵动以万计，无兵可以拨防，亦无饷可以添募，用为大虑。

扬州、二浦前俱危急，闻都将军与李副帅尚能支撑。如下游无援贼上犯，庐州应易得手。多营军米苦难接续，望饬局赶紧筹解，俾一意围攻，得以早日奏捷，至祷至要！泐此奉复。并请台安。摹璧谦，不备。

愚弟曾国藩顿

————————————————————

(1)  此件原稿末批有“自添一片”四字。

228．复周学濬 ⁽¹⁾ 四月初四日

全浙沦陷，已饬鲍超、韦志俊、李楚材进援，湖州必能坚守待援。此间近事尚称顺手。

缦云馆丈仁弟大人阁下：

顷得惠书，备承远注，称誉过盛，殊不敢当。即谂旅寓沪滨，侍祺曼福，至以为慰。

全浙沦陷，敝处与左军驰救不及，至今愧懑。贵府孤悬贼中，竹生观察率众固守，忠贞盖世。举城一心，共矢大义，尤为他处所无。前因鲍军久顿青阳，赴援无路，幸青阳于前月十六日克复，已饬鲍春霆带同韦志俊进规宁国，即分韦军赴湖。另派李楚材一军由绩溪、宁国县一带间道前往。两路可期次第赶到。珂乡义气固结，必能坚守待援。闻近日围城稍松，沪上筹办接济，若能运送入城，士气百倍，当更持久。

此间南北两岸水陆各军连克九城五隘，近事尚称顺手。阁下如欲过访，或即搭载洋船来皖，面罄一切，用抒积愫。诸希心鉴。复问台安，不宣。

馆愚兄曾国藩顿首

————————————————————

(1)  周学濬，字缦云，浙江乌程人。道光进士，时授翰林院编修。

229．复杨岳斌四月初四日

此间军事尚称顺手，各部连克多城，惟防守地面太广，亟望大斾东来综筹全局。

厚庵仁弟大人阁下：

仲春二十四日泐复一缄，计达雅览。近接上巳惠书，猥以忝窃参政远劳奖借，惭悚无似。阁下相知较深，鄙人忧惧之忱，自当鉴及。时事艰难，才略短绌，颠蹶堪虞。

尊恙近日何状？深以为念。二十三日、二十九日迭奉寄谕，仍饬敝处敦催阁下回营，业经咨达冰案。

此间军事尚称得手。鲍春霆攻克青阳后，连下石埭、太平、泾县三城；九舍弟一军与贵部及内湖、淮阳师船会合进剿，自十八至二十四连克巢县、和州、含山三城暨铜城闸、雍家镇、西梁山、玉溪口各要隘；季舍弟亦会同水师克繁昌、南陵二县城暨鲁港一隘。现令舍九弟分兵留守北岸，而嘱李与吾派拨师船分防裕溪口以下至乌江等处，王柱堂则照管白茆嘴以上。惟水陆营头太多，防守地面太广，非九弟所能独任，亟望大旆东来，综筹全局。倘尊体尚未健复，不妨养疴皖垣，借作坐镇，国藩与希帅亦可面商一切，不胜翘祷！复颂台祺。诸维亮鉴，不一。

愚兄曾国藩顿首

230．复陈源豫 ⁽¹⁾ 四月初四日

徐中丞新抚赴闽莅任后能否有所补救。浙江之事，必与左帅往返筹商。半月以来，此间诸事尚称顺手。如都帅力能支持，则北岸上下即可一律肃清。

季牧五弟亲家年大人阁下：

顷得仲春二十日惠书，具悉一切。国藩频膺非分，骤赞辩章，时事艰难，才略短绌，颠踣之患，实在意中。远劳奖借，曷罄惭惶。

闽中各情，敝处先有所闻。积习相沿，自非一时所能整顿。闻新抚徐中丞航海赴闽，花朝前已由通州起程，莅任后新政如何？能有所补救否？

浙江之事，鄙人本不歧视。凡左帅进止，必与往返筹商，即衢防、粮饷、军火亦由两江总粮台随时接济。自冬徂夏，左军屡奏大捷，衢防渐臻稳固，再得蒋芗泉一军赶到，江西一路似可无虞。闽边山路险峻，设守当易为力。

九舍弟资浅功薄，骤擢苏藩，门庭太盛，时切悚惶。前月会同水师进剿，十八至二十四连克巢县、和州、含山三城，铜城闸、雍家镇、裕溪口、西梁山四要隘；季舍弟亦克繁昌、南陵二城，鲁港一隘；鲍春霆一军十六至二十八连克青阳、石埭、太平、泾县四城。半月以来，诸事尚称顺手。皖北仅余庐州一城负隅顽抗，然四面皆已隔绝，似难漏网。

希庵调任皖抚，来省月余，即往六安大营，布置稍定，仍回省垣。

金陵渡江之贼，麇聚于江浦、浦口、扬州等处。如都帅力能支持，不致决裂，则北岸上下即可一律肃清。诸关绮廑，顺以布闻。复请台安。不尽所言。

姻愚兄曾国藩顿首

————————————————————

(1)  稿末批有“自添一片，外徐子芩信托寄”十一字。

231．复朱兰 ⁽¹⁾ 四月初四日

左军兵力不厚，尚难悉力进取。蒋军不克星速赶到。赵竹生忠勇坚贞，举世无匹。已令鲍超、韦志俊、李楚材进援浙江。此间近事尚称顺手。

久香老前辈大人阁下：

久疏音敬，饥渴良深。承翰教之遥颁，荷针车之指示，即审禔躬休鬯，旅寓康愉。引睇矞晖，弥殷倾跂。

侍才识短浅，忝膺重寄。频年经营江、皖，于苏、浙鲜能补救。去冬与左帅筹议援浙，驰救不及，至今愧懑。珂乡殷富急公，王中丞不善调和，卒致决裂，可胜叹惋。比来左军战事颇利，然兵力不厚，只能顾定衢防，尚难悉力进取。奏调蒋芗泉一军，以欠饷太多，途费拮据，不克星速赶到。

湖州孤悬贼中，固守半年，赵竹生忠勇坚贞，当世无匹。前饬鲍军赴援，无路可达。顷幸青阳、石埭、太平、泾县相继克复，已令春霆带同韦志俊进规宁国，即分韦兵赴湖，另派李楚材一军由绩溪、宁国县间道前往。若湖郡得以保全，亦可为浙西进兵之路。

诸暨包立生义勇可嘉，孤寄贼中，亦殊可虑。

此间水陆诸军连克五城五隘，合鲍军所得四城，同在半月之内，近事尚称顺手。谨以附闻。复请台安。诸希心鉴，不备。

馆侍曾国藩顿首

————————————————————

(1)  朱兰，字久香，浙江余姚人，内阁学士。

232．复王道墉 ⁽¹⁾ 四月初四日

此间剿办尚称顺手。承荐县丞徐士，当徐为留意其位置。

崇庵馆丈大人阁下：

近接手书，具承远注。即审履祺休鬯，侍祉康愉，至以为颂。

希帅来皖，曾留湘勇三支分防鄂边。颍州解围后，成、萧两镇退扎三河尖。希帅复亲驻六安大营，鄂防益臻稳固。

此间自前月十六至二十八，北岸九舍弟一军暨水师各营、南岸鲍春霆及季舍弟两军分投并进，连克青阳、繁昌、巢县、和州、含山、石埭、太平、泾县各城，铜城闸、雍家镇、西梁山、裕溪口各要隘，剿办尚称顺手。然兵事利钝无常，正不敢以屡胜为喜。现令九弟由下游渡江，助剿南岸。若皖北能一律肃清，庶可并力东下。

承荐徐县丞士，营中正苦人满，尚无位置之处，容当徐为留意，以副雅怀。泐此。复问台安。不宣。

馆愚弟曾国藩顿首

————————————————————

(1)  王道墉，字崇庵，湖北黄陂人。道光三十年进士，官至御史。

233．复江长贵四月初四日

惟须将部下妥为安顿，方可告假归葬。近日水陆各军尚属得手。

良臣尊兄大人阁下：

二十九日接二十七日惠书，以归葬一事见商，情真语挚，令人感动。惟祁防现仗雄师驻守，锦旋后接统乏人，不无可虑。前此鲍春霆、杨厚庵皆曾假归，弟深知其下均有得力镇将，可以放心。今尊处营官声望素著者未有所闻，而令弟在营舆论颇有不洽，阁下孝思笃至，弟亦未敢强留，惟须将部下妥为安顿，或分隶朱、唐各军，或调来省城，乃为妥洽。俟示复到日再行奏办。

近日水陆各军，北岸连克三城四要隘，南岸连克六城一要隘，尚属得手，顺以附闻。复请台安。并缴大柬，不宣。

愚弟曾国藩顿

234．复王必达四月初四日

幼帅此行必大有裨。天主堂一案尚不致遂形决裂。水陆各军半月以来连克城池九处、要隘五处。湖州三月十三尚有信出城，已饬军赴援。

霞轩仁弟大人阁下：

迭接前月十一、十二等日手书，具悉一切。

前闻幼帅出省，当即飞缄劝止，书未达而已成行。幸左军屡次获胜，侍逆一股不致内犯江省，无中途遇贼之虞。此行训饬诸将，协和浙军，必大有裨也。

天主堂一案，据上海来信，如事出有因，尚可设法解说；万不得已，则令绅民赔修，亦可敷衍云云，自不致遂形决裂。

此间近事尚称顺手。北岸水陆各军连克巢县、含山、和州、铜城闸、雍家镇、裕溪口、西梁山，南岸陆路两军连克繁昌、鲁港、南陵、青阳、石埭、太平、泾县，计半月以来，凡得城池九处，要隘五处。然兵事利钝无常，正不敢以屡胜为喜。现令九弟由下游渡江，相机助剿南岸。若扬州、二浦力能支持，金陵援贼不致上犯，则庐城亦必速下，皖北可一律肃清矣。

湖州赵竹生忠贞盖世，固守至今。三月十三尚有信出城，举城军民群无贰志。顷饬鲍军进围宁国，令韦志俊一军傍城冲过，赴援湖州，又令李楚材一军由绩溪间道赴援。两军能否径达，殊未敢必，聊尽力所能为者而已。泐复。并问台安。不宣。

愚兄曾国藩顿首

235．复沈葆桢四月初五日

丰、铅、贵、泸之间总须有一大支游击之师，请对屈、段、刘、顾再加细察。因秋间当奏定丁漕永远章程，更求裁定广信漕折价额。沿江军事，近颇顺手。

幼丹尊兄大人阁下：

前接二十一日复缄，本日迭接二十六、七日途次惠书，敬悉一切。前所以谏尼行旌，正恐中途遇贼，手无劲旅，进退两难。今侍逆大股已退，自无意外之虞。大纛戾止，召杜重来，绅民慰其讴思，军士因而感奋，佩仰无已！

段道果可统率多人否？王道究以撤省为正办否？想已与左帅熟商定妥。丰、铅、贵、泸之间总须有一大枝游击之师，乃能保全江省东北藩篱。国藩久有此志，不得其人。屈、段、刘、顾似均不胜此任，请阁下再加细察。或于信郡暨丰、玉二县每城酌留统将一人，守兵千余，此外概令跟随左帅学习战事。如钟守足胜守郡之任，则屈、段、刘、顾四人留二人主丰、玉城守，以二人随左公行营可也。

去岁试办丁漕减征一案，发之太骤，条理不密，声明今秋再定永远章程。左公以通省一律，皆巨屦小屦同价，谓宜参差定价，因地制宜。论者亦多以广信科则最轻，即每石征纳五千、六千，较之他府每石完三千者尚属便宜。阁下有德于信州甚厚，绅民无不输情效命。此番更求体察卓裁，是否信属漕折每石可完四千、五千，抑或仍照他郡一律三千之处，伏候详示。今秋当会同奏咨札示，定为永章。

赴粤委员当即以丁、陶为李、蔡之介。惟诸君皆愿速归，尚须求留粤坐办者。

沿江军事，近颇顺手。连克州县九城、关隘四处，其中惟青阳、巢县、西梁山较有关系。复问台安。诸维心鉴。

236．加严树森片四初六日

婉告于乐正以不与交涉为善，询商向鄂省再借数员至皖署事。再次请其协饷。

再，乐正之文笔、胆气，在八旗中皆首屈一指。叔孙指楹，古人曾以相忍为训，若勉强去之，斯世多故，不久仍当复起。苟能推而远之，不与交涉即善矣。

皖省自克复各属，竟无员可以委署。不特贤员难得，即平庸者亦少。意欲向鄂中再借数员来此署事，如蒙惠允，即当以公牍奉恳。

又，各军欠饷太多，不能进兵，机会可惜。昨咨求惠协四万金，务恳鼎允。有贝之才与无贝之才，皆仰余波分润，尚祈鉴亮。再颂渭春仁兄大人台安。

237．复左宗棠四月初七日

应俟水师分布扎定后，陆师再议进取。拟令曾国荃由太平府南渡，扼驻金柱关，经泾县而达宁国。请挈衔奏保岘庄、冰如。

季高仁兄大人阁下：

接二十七日惠书，敬悉一切。

侍逆两年之内两为雄师所摧，皆在二、三月间。浙贼虽多，要以侍逆为剧寇，从此当不敢再犯颜行，浙事必渐次旋转。沿江两岸连克九城五隘，弟不敢引以为喜。独阁下捍御强寇，不令江西东北再遭蹂躏，却是非常之喜。不独为吾辈饷源所在，民间亦不复能堪矣。

此间近未进兵，应俟李成谋等将水师遍布于玉溪口、西梁山、和州、桥林一带，直下至乌江止扎定后，陆师再议进取。拟令舍沅弟由太平府南渡，扼驻金柱关；将水军驶入内河，直达黄池湾沚，由青弋江以达泾县，由水阳江以达宁国，冀通鲍军米粮之路。如其剿办得手，并可遍搜固城、南漪等湖，且可抬船过东坝而入太湖。第芜湖未破，先打太平，此着过险，不知办得到否？

逸亭恐不能赴浙。达川现系何职？余人弟意与公略同。岘庄、冰如似亦可保，请挈衔即奏。顺问台安。

238．复多隆阿四月初八日

宜将和、含、巢被破消息多写告示射入庐城，以绝守敌望援之心。鄂米已派员星速运送。

礼堂仁兄大人阁下：

接前月二十八日惠书，具悉一切。

庐城宽大，实属围不胜围，然势成孤立，断难久踞。所以坚守不出者，慑于雄师之威，微特不敢交锋，亦知溃围不能幸脱也。和、含、巢被破，城中未必得知，或多写告示射入城中，以绝其望援之心，似亦有益无损。雪琴水师已拨两营入湖，计日可达城下。雷、赵两镇移扎东门，不知已与水师相见否？

南岸亦颇顺手。自前月十六后，鲍春霆连克青阳、石埭、太平、泾县，季舍弟连克繁昌、南陵、鲁港等处，计芜湖与宁国皆有可取之机。拟将北岸各城隘分兵守定以固后路，令九舍弟率七八千人由采石渡江以横断芜湖、金陵两处贼势，再设法攻取金柱关，将水师放入内河。此举办成，似可扼贼要害。惟事体重大，舍弟实难独任，若得庐郡早复，移尊处全胜之师一同渡江，则声威益壮。前令舍弟专函奉商，不知果可行否？

鄂米昨到七千，已派人星速运送，顷又缄致严帅续筹接济矣。专泐。复请台安。不备。

愚弟曾国藩顿首

239．复许乃钊四月初九日

江、皖事多波折。湖州孤悬敌中，已饬令鲍、韦、李前往救援。此间大局似有转机，惟地方辽阔，无兵可以拨防，无饷可以添募，用为大虑。二世兄可请来皖一见，容当斟酌位置。

信臣世叔大人阁下：

关山戎马，音敬久疏。顷奉惠书，备承指示周详，并以非分屡膺吉辞奖借，且感且惭。敬谂旋寓海陵，颐养万福。

国藩经营江、皖，事多波折，杭垣沦陷，深以不及赴援为憾。自去冬以来，与左帅筹议衢防，幸战守俱顺，尚未决裂。左部兵力不厚，奏调蒋芗泉一军，以经费拮据，不克星速赶到，一时似难进取。

湖州孤悬贼中，岿然尚存。赵竹生忠勇坚贞，当世无匹。前由缘仲世兄呈送许子龙来营乞援，旋接沪上赵炳麟禀，三月十三尚有密书出城。其时围贼稍却，情形稍松，适鲍军门攻克青阳、石埭、太平、泾县，即饬令带同韦志俊一军进围宁国，分出韦军傍城冲过，以达湖州。又饬李楚材一军由绩溪间道赴援，不卜能否次第赶到。

此间滨江水陆各军连克五城数隘，大局似有转机。惟地方辽阔，戍守之兵动以万计，无兵可以拨防，亦无饷可以添募，用为大虑。

承嘱二世兄事，敝营局面狭陋，如肯相就，可请来皖一见，容当斟酌位置。二世兄处不另作复，即求代达。敬请台安。摹璧尊谦，诸维亮鉴。不宣。

世愚侄曾国藩顿首

240．复奕䜣桂良四月初九日

答所询为炮船配备兵勇、借轮船、以轮船攻打太平军、洋船是否敷用及与洋人会剿诸事。

曾国藩顿首上书恭亲王殿下、中堂大人阁下：

本月初三日接奉钧函，仰荷谦光下逮，训示周详。钦佩之余，益深感悚！

购买船炮一节，前奉寄谕，复奏时尚以楚勇不能出洋为虑。嗣奉二月二十四日谕旨，以购买轮船本拟用于江面，并非施之海洋，则敝处尽可派勇配驾。顷又接劳辛阶总制咨到折稿，其意欲全用外国人，不参杂用之。国藩愚见，既已购得轮船，即应配用江楚兵勇，始而试令司柁、司火，继而试以造船、造炮，一一学习，庶几见惯而不惊，积久而渐熟。

来教询及敝处借得轮船数只一节，国藩前以苏、皖中梗，交涉事件甚多，欲得洋船一只以为运送子药、飞递文报之用，札派周主事腾虎往沪购买。初购宝顺船一只，价已议定，至立契日，嫌小退还。旋购吧吡船一只，因被售者所欺，诡易其名曰“博云”，实不可用。又订定威林密船一只，较吧吡略好，现尚未乘驾来皖，不知果合用否？此外无另借洋船数只之事。

至轮船攻剿发匪，声威雄壮，而地势多不相宜。发匪之猖獗在陆而不在水，官军之单薄亦在陆而不在水，国藩于庚申十月、辛酉七月曾将此四语两次具奏在案。顷于三月克复鲁港、西梁山、裕溪口等处，贼之炮船焚夺殆尽，目下除九洑洲尚有贼船外，余则长江上下一律肃清。仰仗国家威福，水面已无足虑。现拟调派师船由金柱关驶入内河，惟黄池湾沚、宁国青弋江一带，河窄水浅，长龙舢板尚嫌其大，须另造小划数百号乃可适用。即苏、松等处支河小港，岸高桥多，亦须另造小划，庶几进退轻便。是发匪应剿之处与里下河应保之区，即楚军现有之长龙舢板尚嫌太大，若强用轮船，尤不相宜。

来示询及洋船七只是否敷用，以鄙见度之，用七船攻金陵之一面固属有余，即用七船载兵由沪放洋以攻宁波，亦足敷用，似不必再筹添办。至贼匪会银买船之说，此间实未有所闻。窥洋人意颇效顺，与贼有隙，或不至如此牟利。

洋兵会剿内地一节，关系甚重。来示所虑各情，简要精细。国藩所虑者不在他事，而专在派出会剿之人实难其选。大抵拣选将材，必求智略深远之人，又须号令严明，能耐劳苦，三者兼全，乃为上选。今欲派与洋人会剿之将，亦必择三者兼全之人。环观江楚诸军，武臣惟多将军、文臣惟左中丞堪胜斯任。李中丞、杨军门与左相近而耐劳少逊，鲍军门与多相近而智略不如。此数人者，各防剿数百里地面，势不能抽出与洋人会剿一处。至新赴上海之李鸿章二军，惯战者不过二千人，余皆新集之卒，操练未精，胜败难料。故各将弁之心，情愿独战而为发匪所败，不愿会战而为洋人所轻；情愿败而见罪于上司，不愿败而见笑于洋人。即国藩之心，亦深恐该军不整不严，为外国所轻侮。闻洋人常至李鸿章处催促进兵，约期会战，聒聒不休。国藩屡函谆嘱以诚心待之，以婉言谢之，会防上海则可，会剿他处则不可。待训练稍久，队伍整齐，我兵与洋人各剿一处，相踞不远，或洋人果见我兵之可用，不相嘲笑，然后与之会剿。先疏而后亲，先分而后合，亦无不可。前三月二十四日敝处复奏一折，借考试枪替为喻，亦实因无人可派，恐见笑于洋人，贻羞于君国，故为此引愧之辞。区区鄙忱，伏希鉴亮。敬请钧安，无任屏营之至。国藩再拜。

241．复李续宜四月初十日

求借四万金专济徽州各军。允于舒、桐交界之大小关设局放赈。询商严树森所荐马新贻位置，通报拟奏皖北军务由李办理一事。

希庵仁弟亲家大人阁下：

初九日接初五夜惠书，敬悉一切。

饷项存储至十万之多，何其富也！鄙人尝闻俚谚云：懒人自有懒人福。拟将下“懒”字改作“富”字，用以持赠。亦不敢全数挪借，求借四万金专济徽州各军。盖霆、沅两处江滨办米较易，此时惟徽军更苦耳。如蒙惠允，即请用船送至东流，敝处派人由东流送祁门粮台。

舒、桐交界之大小关，即当如尊命派员于该处设局放赈，另以公牍奉达。惟吾二人不居此名，竟无可以假托者，吾二人虽欲避此名而不得。阁下如有妙法，祈即速示。

严渭公一信抄呈。其所荐之马果〔穀〕山新贻，国藩亦久闻其贤，曾署藩司年余。可否调至六安，会札令署藩司，姑令贾方伯得以脱然归去，庶颍州一带之事，阁下得以放手办理？如果马君不堪屏藩之寄，将来物色贤员，再行专折会保亦属易事。可否？敬候卓裁。谕旨饬阁下与敝处派员接署藩司，必有替人到颍，贾公乃可交卸起程，自不宜过缓也。

胜帅奏称李某亦知皖北之难，于捻匪、苗练诸事均未着手等语，以遗大投艰自处，而以畏难取巧处君，已微露排挤之意。其实不过挟苗以自重，谓他人皆不敢触手耳。现奉密旨妥筹，拟即复奏皖北发捻、苗逆各军务，概请阁下办理，鄙人亦可诸事会商，庶几断尽葛藤，免致东瞻西顾，左触右碍。胜帅与毛、郑专办河南，亦纾朝廷北犯之虑。又闻渠参劾袁帅，中伤甚深，恐不得安其位。若果有移动，则李军门一枝亦殊难于处置。今年夏初寒甚，宿松美桃遥遥无期，如何如何！复请台安。

国藩顿首

242．加多隆阿片四月初十日

请派委专员于巢县、长宁河一带专管接收鄂米支放事宜。

再，鄂省解贵军之米由长江绕入巢湖，迂曲近三千里，有风波之苦，有剥载守候之难，有亏短赔偿之虑，故委员与船户皆视之畏途。而委员所尤怕者，与各营官、哨官交涉支放，人众口杂，动多争论。应请阁下派委专员在于巢县、长宁河一带专管接米支放事件，俾押运之员但与贵处委员交割，不与营官、哨官交涉；凡有潮湿量耗，皆由湖北与弟承认，不令委员赔偿。如此体恤，则委员乐于从事，庶粮运可速，军食可饱。至恳！至恳！再问礼堂尊兄大人台安。

243．复蔡应嵩 ⁽¹⁾ 四月十二日

请劝令沈葆桢早回省城。办理广东厘金协济苏、皖、浙军饷之奏获准，拟即奏请先派蔡、李入粤经始。欲于韶关厘税先支四个月办理添募新勇一事。

少彭尊兄大人阁下：

顷接惠书，猥以年前荐牍远荷齿芬，惭悚奚似！即维豸华介祉，虎幄铭勋，留北海之襜帷，佐西江之戎阃，引瞻矞霭，倾跂良殷。

左军战事颇顺，侍逆一股闻已退回金华，信防益臻巩固。幼帅此行，训饬诸将，协和浙军，裨益甚大。惟省城根本重地，百度均须整理，能劝令早日回旆，尤深跂盼。

敝处奏请办理广东厘金，协济苏、皖、浙三省军饷，顷已奉旨派晏彤甫副宪督办。拟即奏请先派熟手数员入广，会同本地官绅粗为经始，以待星使之至。江省道府大员欲屈阁下及小泉观察一行，两君条理精当，物望允孚，抵粤后当不至有所龃龉。

耆中丞赴闽办理援浙军务，奏请于韶关及粤省抽厘济饷，谕旨饬晏星使与劳、耆妥商筹办。敝处新克十县，意欲另募守兵万余戍守各城，而腾出战兵进攻芜湖、金陵。现在各军欠饷九个月，食米尚且不继，焉有余力添募新勇？欲于韶关厘税先支四个月办此急务，拟即函商劳、耆诸公。阁下能迅速差竣，赶办此事，尤为感泐。

廷寄二件，先此抄览，俟奏派后，续以公牍奉达。复颂台祺。附璧谦版，不既。

愚弟曾国藩顿首

————————————————————

(1)  原稿末批有“将此情写信与劳、晏、耆三处”字样。

244．复胜保四月十二日

郑中丞亟望胜回援豫境。庐州城外敌垒均经攻破，惟陈玉成死守庐城。南北水陆各军近多克复。

克斋尊兄大人阁下：

接三月初十日惠书，具悉一是。

颍州危殆已极，雄麾南下，迅解重围，俾鄂中援师随同奏绩，钦企无似！闻余匪入豫，扰及宛属，意图西窜。新蔡解围后，已分股向洛阳、内乡两路。郑中丞出省截剿，亟望大纛回援。想威棱所摄，不难渐次驱除。豫疆早清，则皖军益无牵制。

弟频膺非分，骤窃参政，才不副位，实不称名，虎尾春冰，时弥祗惧。辱承奖借，弥益汗颜。庐城合围已久，城外贼垒均经攻破，狗逆负隅抗拒，意在死守。若早日克复，则淮南肃清，与尊处可联络一气。南北岸水陆各军，近日连克青阳、巢县各城暨西梁山、鲁港各隘，尚称顺手。惟防兵太少，仍多后虑。知注并闻。复请台安。惟希心鉴，不既。

馆愚弟曾国藩顿首

245．复张芾 ⁽¹⁾ 四月十二日

徽州围而得解，敌窜歙南，已饬朱品隆派队截剿。张某料理捐案，已得十八万有奇。月前水陆各军连克州县十城、要隘数处。

小浦老前辈大人阁下：

接仲春十二日还云，猥以忝窃参政，远劳奖饰。自维力小任巨，恐遂陨越以蹈大戾。时艰孔亟，惭惧滋深。

珂乡介处豫、蜀之间，距蜀远而距豫近。闻窜扰新蔡股匪又窜内乡，巡检司曾有边马入商南县境。向来豫捻出掠，不敢过远，荩虑周详，必与当事者共筹备御，衣袽有戒，足资巩固。

承询徽州情形，去冬被围月余，元旦解围。嗣左军攻克开、遂，转战江、常，皖南得以稍安。月初淳安之贼，又由威坪窜至歙南、昌溪、汊口等处，已饬朱镇派队截剿。浙贼未清，徽防殊难安枕，屡经蹂躏，灾黎实不能堪，可胜忧灼。

张观察料理捐案，其捐票履历可稽者，汇册上详，已得十八万有奇。闻有数千金汇兑进京，部馆等费，似亦稍可润色。刘太守来皖数月，竟以病卒。陈观察尚无来信。

月前水陆各军连克州县十城、要隘数处。惟杀贼无多，仍有后虑。拟令鲍春霆进规宁、广，援救湖州，不知赶得及否？专此泐复。并请台安。敬缴大柬，不尽所言。

馆侍曾国藩顿首

————————————————————

(1)  稿末批注“自添一片”四字。

246．复陈士杰四月十二日

援沪之师，头批已至沪，二批望后亦即到沪，三批初十后亦可启行。惟洋人坚执会剿之说，殊不易处。沅、霆各军两旬之间凡得城池十处，要隘五处。江西边防今岁可保无虞。

俊臣年兄阁下：

前接春初手书，以台旆业经东行，遂未裁答。马教谕到营，载展惠函，始知舟抵长沙，幡然返棹。鄙人翘盼方殷，不无觖望。然李密陈情之隐，孟郊游子之思，至性至情，岂宜相强！即朝廷迭次垂询，倚畀优隆，鉴此悃忱，曲加体谅，已准其开缺，另简刘郇膏松岩为苏臬矣。比想元旋梓里，欢侍萱闱，奉寿觞以延年，传楹书而课子，韫玉生辉，盈缶终吉，以慰以祷！

敝处援沪之师，三月初八李少荃督带头批坐洋船下驶，三日而至，望后二批亦即到沪。熊、垣等两营在皖稍加训练，已缄知沪上放船来接，初十后亦可启行。浦东、高桥一带，前经洋兵进击屡胜，逆焰已挫。敝军扎营东门外，舆情颇觉相安，惟洋人坚执会剿之说，频催出队，殊不易处。鄙意会防上海则可，会剿他处则不可。苏绅急于求效，意重会剿，往返缄商，为之指陈利害，终不易吾之说以相就也。

数月后沪事稍定，少荃当赴镇江一行。所苦者阁下既不能来，少荃赴镇，沪上遂无可托之人，深以为虑。兵事方长，处处需才，求其布帛菽粟适于实用者，良不多觏。阁下如有所知，尚祈随时示我。上驷不可必得，则降格而思其次，冀截长补短，陶冶而底于成。

此间近事颇顺。舍九弟、季弟会同水师攻克巢县、含山、和州、繁昌、南陵、铜城闸、雍家镇、裕溪口、西梁山，鲍春霆攻克青阳、石埭、太平、泾县，张凯章攻克旌德。两旬之间，凡得城池十处、要隘五处。惟杀贼无多，仍有后虑。

多帅围伪英王于庐州，左帅御伪侍王于江山，均能大挫凶锋，江西边防今岁可保无恙。劫后遗黎，稍资苏息，足慰廑注，顺以附陈。复颂台安。诸希心鉴。

通家生曾国藩顿首

247．复刘齐衔四月十二日

皖、江南北连克州县九城、要隘五处，颇为顺手。左帅于衢、信之间迭获大胜。

冰如尊兄大人阁下：

顷奉惠缄，具纫绮注，敬谂恩隆日下，荣莅关中。惟帝念功渥泽，洽汉江之水；于时为夏阜财，答虞陛之薰。引睇吉晖，良殷忭颂。

此间军事，自三月望后，皖、江南北连克州县九城、要隘五处，颇为顺手。惟青阳、西梁山两处，用力较猛，杀贼颇多，余则斩馘较少，不无后虑。所堪喜者，左帅于衢、信之间迭获大胜。江西与珂乡边境，冀可安，堪以慰告雅怀。专泐布复。顺颂台安。谨璧谦版，不备。

愚弟曾国藩顿首

248．复高长绅 ⁽¹⁾ 四月十二日

自三月望后，军事颇为顺手。左军迭获大胜，江西边境不至重被蹂躏。

篙渔尊兄大人阁下：

春初忝拜参政之命，兢惕方深，顷奉惠缄，过蒙藻饰，益增惭悚。借谂优政遒福，膺祜翔华。兰锜襄勤壁垒，壮金焦之色；枫宸渥泽台阶，增英之荣。引睇矞晖，良殷忭颂。

弟屡膺非分，建树靡闻。自三月望后，皖、江南北连克州县九城，要隘五处，颇为顺手。惟青阳、西梁山两处，用力较猛，杀贼颇多，余则斩馘较少，不无后虑。所堪喜者，左帅于衢、信之间迭获大胜。江西边境不至重被蹂躏，劫后遗黎略资休息，堪以布慰雅怀。专泐。复颂台安。祗璧谦版，不备。

愚弟曾国藩顿首

————————————————————

(1)  高长绅，字篙渔，陕西米脂人。道光二十五年进士，历官江苏荆溪、南汇、元和等县知县，常镇通海兵备道。

249．复英禄四月十二日

自三月望后，军事颇为顺手。左军迭获大胜，江西边境不至重被蹂躏。

少峰尊兄大人阁下：

清和上浣，接展惠缄，猥以忝晋参政，吉语揄扬，只增惭悚。借谂政谱延光，台祺迪吉。晋头衔于都转，权管鹾纲；荷心简以真除，翔华绣襮。引詹矞霭，欣颂良多。

弟承乏江介，昕夕靡遑。自三月望后，皖、江南北连克州县九城、要隘五处，颇为顺手。惟青阳、西梁山两处，用力较猛，杀贼颇多，余则斩馘较少，不无后虑。所堪喜者，左帅于衢、信之间迭获大胜。江西边境不至重被蹂躏，劫后遗黎略资休息，堪以布慰雅怀。肃泐。复颂台安。谨缴谦版，不备。

愚弟曾国藩顿首

250．复李玉阶四月十二日

鲍军等各军已克青阳等多处州县要隘，惟地广兵单，不敷戍守，颇增后虑。

玉阶尊兄大公祖大人阁下：

三月中浣，接奉惠缄，猥以忝窃参政，吉语揄扬，雒诵再三，但有惭悚。借谂政祺懋介，台祉绥愉。闳才旧重于农曹，鹤储自裕；恩命新承于朵殿，豸绣增华。引睇矞晖，良殷忭颂。

弟屡膺非分，兢惕弥深。前派鲍军进攻青阳，业于十六日克复，乘胜连复石埭、太平、泾县。下游两岸亦克繁昌、巢、和、含山等州县及玉溪口、西梁山各要隘，事机颇顺。惟地广兵单，不敷戍守，颇增后虑。专泐布复。敬颂台安。祗璧谦版，统希亮察。不备。

治愚弟曾国藩顿首

251．复沈葆桢四月十三日

江西边围之患犹未已，请将诸军分别除守三城外，概令随左宗棠学习战事。王必达似以留省为宜。

幼丹尊兄大人阁下：

初十日接弋阳惠书，敬悉一切。

数日不接左帅信，不知侍逆一股果全数遁去否？此间搜获伪文，则伪辅王杨七麻并未驻守宁国，当尚在徽、衢、严三府境内。江西边围之患，犹未已也。请阁下将诸军分别除守三城外，概令随同左帅学习战事，仍望大纛迅回省城。

欲求自强之术，似须另行选将募练新军。池、徽各属现有重兵，饶州防务尚松，霞轩似以留省为宜。该守若熏陶德教，不急炫长，当可渐跻于大方之域。属吏才品，弟不深知，一切均求主持。即问台安。

252．致左宗棠四月十三日

杨逆不知有何诡计。耆中丞奏请办韶关、省城厘金以济援浙官军之饷。介绍朱方达投左伺便寻亲。

季翁仁兄大人阁下：

日来未接惠书，不知侍逆一股已退尽否？杨七麻似在衢、严一带，知宁郡之危急而不回救，不知有何诡计。

顷奉谕旨，简派晏副宪端书督办广东厘金。耆中丞亦奏请办韶关、省城两处厘金，济渠由闽援浙之饷。廷旨饬晏与劳、耆暨敝处妥商，约计当分去数成耳。

朱伯韩之世兄方达由杭州间关来此，穷窘异常。现再赴杭州一带寻其父踪迹，特赠行资，令投宇下，俾得一枝之栖，伺便寻亲，幸甚！顺问台安。

253．复李寿蓉四月十四日

深荷指示“用才”、“认真”二语。暮春以来战事渐顺，然兵无常胜，未敢遂以为喜。

篁仙尊兄大人阁下：

去冬折弁入都，匆遽不及附状，仅于子佩铨部处转致区区。嗣得惠书，称道过盛，恧然不安。

新政清明，祓瑕洗衅，鸿炉锻玉，固自无损。惟子瞻甫经出狱，骑省又赋悼亡，命与仇谋，能无扼腕？慰藉之说未足相劝，达人大观，亮已廓然。初筮明夷之贞，终占考祥之吉，良食自爱，慎勿介介。

弟力小任巨，时惧覆。“用才”、“认真”两语，深荷指示。和璞难求，燕石近似，真鉴亦颇不易。

暮春以来，战事渐顺。南岸五城一隘，北岸三城四隘，半月而举，殆有天幸。兵无常胜，未敢遂以为喜，休息战士，再图深入。苟能规复宛陵以进援吴兴，拔出赵观察一军，或可以劝忠贞而慰人望耳。因便布复。顺问道履，不尽欲言。

愚弟曾国藩顿首

谭农部继洵亦有书来，未知其号，恕不作答，尚祈代达。又启。

254．复何栻四月十四日

此间连克青阳等多处城镇要隘，惟兵力单薄，不敷戍守，后顾增虑。所幸江境可冀平安。

濂舫尊兄大人阁下：

春初忝拜参政之命，无功无能，叨窃至此，正兢惕之方深，蒙吉词之远贲，揄扬溢量，只益悚惭。借谂政通人和，荣问庥畅。诗题快阁，霏麝墨于晴云；绩著安城，荷龙光于湛露。引詹矞霭，欣颂良多。

国藩屡膺非分，恐惧滋深。鲍军围攻青阳数月之久，始于三月十六日克复，乘胜遂克石埭、太平、泾县。九舍弟连克巢、和、含山三城，铜城闸、雍家镇、裕溪口、西梁山四要隘。季舍弟亦克繁昌、南陵两城及鲁港要隘。事机尚顺，惟兵力单薄，不敷戍守，后顾增虑。所幸左帅于衢、信间迭获大胜，江境可冀平安，堪以告慰。顺泐。复颂台安。统希亮察，不备。

愚弟曾国藩顿首

255．复杨石汸四月十四日

贺其子擢秀萃科入都廷试，附告各路军情胜绩。

石汸尊兄同年大人阁下：

陈游击到营，接诵惠书，久别故人，如亲光霁。并知世兄擢秀萃科入都廷试，苏家父子日下齐名，盼雏凤之翱翔，筮逵鸿之仪羽，金台引领，驰企良深。

弟驻师江干，尚叨平顺。南北两岸连克巢县、含、和、青、泾、石、太等九城及裕溪口、西梁山等五隘，均在万寿半月内。多将军围英逆于庐州，四面隔绝，外援已断，可冀得手。左帅在衢州、江山屡获胜仗，侍逆一股不致阑入江西。上海情形稍松。敝处所派李少荃一军上月搭坐洋船赴沪，现已扎定，兵民亦颇相安。此次募来熊、垣二营，俟日内轮船到皖，即令拔队下驶。并以附闻。复候台祺。诸维心鉴，不备。

附呈菲仪三十金为世兄元誊之资，伏希莞存。

年愚弟曾国藩顿首

256．复王茂荫四月十四日

曾饬朱、唐两军雕剿宁国县，因淳安之敌内犯，遂改令先清南路。杨逆不遽回救宁国，未识是何诡计。歙、绩已发米平粜，除莠安良一事已谋补救。

子怀仁兄大人阁下：

仲春望日寄复一缄，亮尘雅览。顷接三月七日环章，猥以忝窃参政，远承奖借，惭悚无似。时事艰难，才略短绌，颠踣堪虞。阁下相知较深，当亦代为忧惧也。

前此贵郡三面邻贼，现东西两路岭外皆已肃清，惟南路与浙接壤，防不胜防。二、三两月，尚无蠢动。曾饬朱、唐两军雕剿宁国县，冀驱除绩溪界外余匪。乃淳安之贼突于月初内犯，至岔口打馆，昌溪掳掠，改令朱、唐先清南路。闻此股系杨七麻，知宁国之危急而徘徊徽、严之间，不遽回救，未识是何诡计。

歙、绩疮痍遍地，骤难苏息。目下米价尚不甚贵，弟亦发米二千五百石交两县平粜。明知敝箄不能救盐池，坯土不足塞盟津，棉力所及，聊尽区区。

至除莠安良一事，两承谆嘱，用宽用猛，自当因时制宜。惟阁下所接南信，多系去冬以前情形。经此浩劫，想人心亦必悔祸。若仍有顽梗之徒，怙恶不悛，则情法均难轻宥。前任伊守良懦不能振作，已改委刘守传祺，人极干练。嘱其到任后虚心体察，无枉无纵，庶可渐为补救。

自前月望后，南北岸水陆诸军连克州县十城、要隘五处，事机尚顺。惟自青阳、西梁山外，杀贼无多，仍有后虑。现嘱鲍军进攻宁国，即设法往救湖州。又派守备李楚材带所部千人，由绩溪间道援湖。闻该处势甚岌岌，不识能否赶到。

多军围伪英王于庐州，左军御伪侍王于江山，均能大挫凶锋。沈中丞驻防广信，江西边防稳固，此间后路当保无虞。附告一二，用慰驰系。此复。并请台安。不宣。

愚弟曾国藩顿首

257．复何秋涛四月十五日

前月未逾两旬，凡克十城五隘，然尚不无后虑。所著《朔方备乘》未便先为作序。

愿船尊兄大人阁下：

四月十日接展惠函，豪楮所及，忠孝斯流，考鉴之林，著录逾富，甚盛！甚盛！惟闻读礼以来，清况日啬，行厨之突不黔，讲院之席甫暖，方当节缩餐钱，以偿写书之直；劬引日力，手缮资治之编，可称苯纷，几无晷刻闲暇。乃复茹度古今，芳馨恺恻。远蒙箴贶，益切感纫。

弟自维愚暗之身，骤跻具瞻之地，才不称位，实不副名，牢让未能，负惭益甚。何敢妄希前哲，谬拟夫晋公、温公；所幸运际中兴，实迈夫元和、元祐。前月万寿期内，屡得捷音，未逾两旬，凡克十城五隘，内惟青阳、西梁斩馘较多，鲁港夺船不少，余则颇有漏网，不无后虑。目下地面益宽，防兵不敷分布，饷糈支绌，无力可以添募，譬之病重药轻，骤难补救。谨佩谠言，思艰图易，冀免大戾。

尊著《朔方备乘》系应遵旨进呈之书，未便先为作序。其寓意深远之处，俟刊刻将竣之日，或附名简末，略述尊恉，亦无不可。至东北域库页岛以西、绥芬河以东，今昔迥殊，诚非编纂时所能料。上溯雍正时以赌咒河地畀诸安南，宪皇谕旨有在云南固为内地，在安南仍系外藩等语，圣谟闳远，可援以为雅证也。

莲池主讲暂为六月之息，如蒙惠然肯来，畅闻伟论，借摅渴悰。营中仍可著述，不必定以军事相烦。命驾有期，先祈示慰。专此布复。顺问礼安。不宣。

愚弟曾国藩顿首

258．复陈吟舫四月十五日

赞所寄示朱卷，附告各路胜绩。

吟舫尊兄大人阁下：

折弁回营，接读惠书。猥以戋戋之敬，远荷齿芬，惭歉奚似！

寄示朱卷，高文典册，允推凤楼手笔。比维学养益深，丹成九转，积年功候，时手定难颉颃。预祝馆元，良殷倾企。

弟驻军江干，尚叨平顺。前月望后，南北岸水陆诸军连克青阳、石埭、巢县、和、含等城暨裕溪口、西梁山等五隘，均在万寿半月之内。多帅围伪英王于庐州，左帅御伪侍王于江山，亦均大挫凶锋。惟地面太宽，戍守之兵不敷分布，而饷项支绌，无力添募。任重时艰，益虞陨越。

吾湘近俱安堵。来凤克复后，余匪窜入川境，毛中丞派兵追剿，全省一律肃清，深堪告慰。泐此布复。顺问开安。附缴大柬，不宣。

馆愚弟曾国藩顿首

259．复王雁峰四月十五日

前月望后，南北岸水陆诸军连克数城隘，多、左二军亦均大挫凶锋。

雁峰尊兄大人阁下：

春初接读惠书，以前致戋戋，远劳称道，愧歉奚如？借谂绩懋纲曹，名题谏院，乔迁指顾，吉颂心殷。

弟驻军江干，尚叨平顺。前月望后，南北岸水陆诸军连克青阳、石埭、巢县、和、含等城暨裕溪口、西梁山等五隘，均在万寿半月之内。多帅围伪英王于庐州，左帅御伪侍王于江山，亦均大挫凶锋。惟地面太宽，戍守之兵不敷分布，而饷项支绌，无力添募。任重时艰，益虞陨越。

吾湘近俱安堵。来凤克复后，余匪窜入川境，毛中丞派兵追剿，全省一律肃清，深堪告慰。专此布复。顺问台安。不一。

馆愚弟曾国藩顿首

260．复龙际云张尗平四月十五日

前月望后，南北岸水陆各军连克九城五隘，多、左二帅亦均大挫凶锋。

际云、尗平尊兄大人阁下：

前接手书，猥以馈岁微忱，齿芬远及，惭歉奚似！阁下敦学厉行，近虽宣勤农、秋署，而玉堂雅望，终难久滞曹司。翘盼泥金，良殷豫颂。

弟驻军江干，尚叨平顺。前月望后，南北岸水陆各军连克青阳、石埭、巢县、含、和等九城暨裕溪口、西梁山等五隘，均在万寿半月之内。多帅围伪英王于庐州，左帅御伪侍王于江山，亦均大挫凶锋。惟地面太宽，戍守之兵不敷分布，而饷项支绌，口粮积欠累累，又无力可以添募。任重时艰，益虞陨越。

吾湘逆氛渐远，来凤克复后，余匪窜入川中。毛中丞派兵出境追剿，梓乡俱臻安堵，深堪告慰。泐此。复颂台安。不宣。

愚弟曾国藩顿首

261．复文竹筠易汉乔柳和台瞿元霖 ⁽¹⁾ 四月十五日

南北岸水陆军情平顺，惟饷项支绌，难添新勇。

竹筠、汉乔、和台、春陔尊兄大人阁下：

前接惠书，猥以馈岁微忱，齿芬远逮，惭歉滋深。即审政祉蕃膺，升猷茂著，至以为颂。

弟驻军江干，尚叨平顺。前月望后，南北岸水陆各军连克青阳、石埭、巢县、含、和等九城暨裕溪口、西梁山等五隘，均在万寿半月之内。多帅围伪英王于庐州，左帅御伪侍王于江山，亦均大挫凶锋。惟地面太宽，戍守之兵不敷分布，而饷项支绌，口粮积欠累累，又无力可以添募。任重时艰，益虞陨越。

吾湘逆氛渐远，来凤克复后，余匪窜入川中。毛中丞派兵出境追剿，梓乡俱臻安堵，深堪告慰。泐此。复颂台安。不宣。

愚弟曾国藩顿首

————————————————————

(1)  瞿元霖，字春陔，湖南善化人。咸丰元年举人，官刑部主事。

262．复左仲甫刘琴舫四月十五日

南北岸水陆军情平顺，梓乡渐臻安堵。

仲甫、琴舫尊兄大人阁下：

前接手书，猥以馈岁微忧，齿芬远逮，惭歉滋深。即审政祉蕃膺，升猷茂著，至以为颂。

弟驻军江干，尚叨平顺。前月望后，南北岸水陆各军连克青阳、石埭、巢县、含、和等九城暨裕溪口、西梁山等五隘，均在万寿半月之内。多帅围伪英王于庐州，左帅伪御侍王于江山，亦均大挫凶锋。惟地面太宽，戍守之兵不敷分布，而饷源支绌，口粮积欠累累，又无力可以添募。任重时艰，益虞陨越。

吾湘逆氛渐远，来凤克复后，余匪窜入川中。毛中丞派兵出境追剿，梓乡俱臻安堵，深堪告慰。泐此，复颂台安。不宣。

馆愚弟曾国藩顿首

263．复梁作楫四月十五日

此间军事，浃旬连克九城五隘。惟虑兵力单薄，不敷戍守。

湘帆尊兄大人阁下：

顷奉惠缄，猥以忝窃参知，藻饰逾恒，但有惭悚。借谂懋绩柳营，宣勤兰锜，颍水之波澜已谧，蒋诚之亭堠胥恬。豸节所临，喜风声之远树；龙纶式贲，詹日接之蕃。引睇矞晖，良殷忻忭。

此间军事，浃旬之间连克九城五隘，尚为得手。现饬水陆各军分道进攻宁、太两郡，惟兵力单薄，不敷戍守，后顾未免增虑，知念附达。顺泐。复颂台安。祗璧衔版，不备。

愚弟曾国藩顿首

264．复蔡锦青四月十五日

已函请沈葆桢回师。请抽粤厘一节，已奏派大员督办经理。此间前月望后连克十城五隘，然不无后虑。

芥舟尊兄大人阁下：

顷承手翰，备荷齿芬。即维履祉康愉，升猷茂焕，至以为颂。

前此幼帅出省，弟曾驰书劝止，欲万镇留守浔城，亦就未起程时言之。目下大营在信，自宜随同驻守。惟省城根本重地，百度均须整理，已函请幼帅及早回旆，居中调度，裨益更大。此间搜获伪文，伪辅王杨七麻并未驻守宁国，当尚在徽、衢、严三府境内。江西边圉之患，犹未已也。

请抽粤厘一节，已奉谕旨简派晏彤甫副宪督办。耆中丞亦奏请韶关、省城两处厘金济渠由闽援浙之饷。廷旨饬晏与劳、耆暨敝处妥商，当即奏派少彭兄等入广先为经始，以待星使之至。

敝军自前月望后共克州县十城、要隘五处。内惟青阳、西梁杀贼不少，余则尚多漏网，不无后虑。泐此。复问台安。附璧谦版，不宣。

愚弟曾国藩顿首

265．复厉云官四月十五日

粤盐运楚，殊乏善策。李鸿章一军已赴沪，江苏防务或可无虑。此间近事尚称顺手。庐州已成孤立。

伯符尊兄大人阁下：

前月二十四日接诵惠书，借审荣荷恩纶，留权鹾篆，至以为颂。

粤盐侵灌楚岸，淮引未能畅行，酌盈剂虚，殊乏善策。前此乔都转欲招沪商办运，数月未见办成。大约江路未通，微特吾辈力难主持，即商人亦茫无把握。现在沿江要隘多为我有，惟金陵上下南岸二百余里尚为贼境，九洑洲亦有逆船。北岸无甚阻滞，或可渐次通行。

李少荃一军于上月坐轮船赴沪，已奉旨署理苏抚，俟沪事布置稍定，仍须移驻镇江，联络江北各营，以保完善而图规复。其窜扰扬州一股，闻至甘泉山即为官军所挫，且多系裹胁之众，易于解散。珂乡防务，谅可无虑。

此间水陆各军前月望后两旬内，共克州县十处，要隘五处，近事尚称顺手。惟自青阳、西梁山二处外，杀贼差少，漏网尚多，不无后虑。庐州四面隔绝，已成孤立。狗逆负隅死守，多军屡攻不下。彭雪帅派船入巢湖搜剿，冀断贼船接济。若无援匪上犯，终当得手。泐此布复。并问台安。不宣。

愚弟曾国藩顿首

266．致陈源豫四月十五日

抄呈抽广东全省之厘金济江浙三省之兵饷奏稿暨寄谕，通报陈侄完婚经过。

季牧仁弟亲家大人阁下：

前日奉复一缄，仓卒多所未尽。此间军事，近日本属极顺，然克复之处无兵拨往戍守，而皖南、浙中群盗如毛，伺隙即入已复之地，殊难深恃。左帅虽竭力支撑，而侍、忠、辅三伪王大股终恐阑入江西、福建。饷项久缺，顷奏请抽调广东全省之厘金，济江浙三省之兵饷，兹将奏稿暨寄谕抄呈一览。如此事果能办到，则真绝处逢生矣。

令侄以正月二十日在敝乡成婚，三月十八日挈妇归里。小儿纪泽送至尊庑，一切平善。贱兄弟忝窃非分，日陟崇高，而舍间不敢尽变寒士之旧，儿女辈亦令学习勤劳。熟知贤昆仲茹蘖耐苦，动忍自立，想群从诸阮亦必能恪守家教，清俭自励。

贱躯托庇粗适，惟癣疾日增，身无完肤。以其万无痊愈之理，亦遂不复诊治。知注附陈。顺请台安。

267．复彭玉麟四月十六日

询部署与地理情形，附告报捷方式与炮位分拨办法。

雪琴仁弟大人阁下：

十四日接惠缄，具悉一切。日内想已与王、李商定何营驻扎何处，祈开单示及。南岸自芜湖以下、采石以上，其与内河黄池湾沚相通者，共有口子几处，陆师应从何处渡江，祈绘图见示。

水陆克复鲁港、南陵，十五日会阁下前函具奏，折尾声明臣彭某现赴前敌云云。

弢甫十六日带来炮二百尊，即交胡友胜手，由阁下分拨内外各营。复请台安。

268．复李续宜四月十七日

养身之道，以“君逸臣劳”四字为要。询米是否敷用、马新贻可否从权接藩司印。度袁甲三引退之志已决，拟接统李世忠一军。因人才极缺，宜会衔广为网罗，并当稍变冷淡为暖热。

希庵仁弟亲家大人阁下：

十五日接十三日惠书，敬悉一切。

尊恙微发，殊不解其病源所在。日内系服何药？养身之道，以“君逸臣劳”四字为要。省思虑、除烦恼，二者皆所以清心，“君逸”之谓也；行步常勤，筋骨常动，“臣劳”之谓也。阁下虽自命为懒人，实则懒于“臣”而不甚懒于“君”。盖早岁褊激之处至今尚未尽化，故思虑、烦恼二者不能悉蠲。以后望全数屏绝，不轻服药，当可渐渐奏效。

惠解之四万金，已派人至桐城迎接。桐城北路放赈，派钟泰、沈贤绍、甘绍盘三人刘兆彭病，换钟，江西官也。沈六安副榜，甘桐城绅士。尊处何以有米解桐？搬运亦极不易，富者固不可测乎？如富人之米果足敷用，望再派一员至桐与该三员商办；如不敷，即由省设法解米前去。

马穀山尚未服阕，不知可从权否？五月内必须有人接藩司印，俾贾公得交卸北行，吾二人办事始无瞻顾，归于一条鞭也。

某公蓄意排挤，千万不必置怀。如有应出头相抵之处，鄙人当代为温挺经以当之。否则，用不见不闻之法最妙。

午帅中伤颇重，恐非丹药所能解。兹将密件抄出，专人送呈台览。午帅久苦无饷，又新因敝处劾翁之案连累严议，兴致本极不佳，又有右手微病，似引退之志已决。敝处亦缄知，劝其见机而作，大约难以复留。而李世忠一军，若归午帅统下，毫无忌惮；若午帅去位，朝廷必令归敝处调度。倘以苗交尊处、李交敝处，虽系极难之事，而亦不可不竭力担当。盖同是江淮祸患，早晚终须吾二人承办，迟接手不如早接手之为愈也。尊意欲留临淮一席，本属稳慎有识，惟午帅难处，阁下或未尽知。兹将渠函抄呈，伏乞卓夺复示。渠要台旆至临淮一行，想玉恙不能遽去。

新克州县甚多，不特无贤员往署，并劣员亦不可多得。拟会列尊衔，奏请本年新进士、新拔贡多分发十数员来皖，并各处有可咨调函调之员，亦会衔调之。略仿胡文忠法，广为网罗。

寿珊毅然径去，殊出意外。渠来辞行，面订留眷口在皖，后二日问之，则全眷皆去，并带沈定均及廖某同赴左营。大约吾二人皆太冷淡，人不乐从，以后当稍变暖热，使人易亲耳。复问台安。

国藩顿首

269．加何秋涛片四月十七日

告已经王茂荫手转致途费。

再，台从南来，膏秣之资自须预为筹画。前吴竹如兄来函商及，即拟措寄。兹由徽商处汇银三百两交王子怀先生手，阁下成行之日，即可向其取出应用。此次系马学使折弁，非敝处专差，故未带现银。亦因道途险阻，不如汇兑之便也。诸维心鉴，再颂愿船尊兄著绥。

270．加毛鸿宾片 ⁽¹⁾ 四月十七日

兵勇掳船大有损于厘金，誓必斩枭数案，挽此浇风。若能备京米数万石解皖，必当设法为之解沪解津；若有意筹办，望不必先奏，庶面面圆稳。

再，兵勇掳船大有损于厘金，近则百弊丛生，实有不可终日之势。如霆营自青阳赴援无为州，本仅百四十里，陆路三日可到，乃掳船一千余号，耽搁七日，致大通、荻港厘金为之顿歇。顷又有叫冤者，连船并米自姑塘掳来，逼令送营给价，实与抢夺无异。弟痛心疾首，誓必斩枭数案，挽此浇风。敝处严禁于下游，阁下严禁于上游，仍请官、严两帅暨新堤刘道、九江蔡道严禁于中段，有犯必惩，庶船户稍遂其生。彭尚安一案，即日亦当惩办。

京米一事，办理诚属万难，然两湖三江不能竭力一筹，更责何省取办？吾辈受恩深重，岂忍坐视京师百官饥饿而不为之所？今岁若年谷稍丰，阁下若能备米数万石解皖，弟必当设法解沪解津。湘省若为之倡，江西、湖北亦不能不从而和之。三省各数万石，沪捐再得数万石，则京师可凑三十万石，又足支持危局矣。阁下若有意筹办，望不必先奏，待米将至皖，尊处再淡淡一奏，不着声色，庶面面圆稳也。

金观察何日东来？舍沅弟才薄任重，深虞陨越，于逸亭外更望阁下与南、意诸公求多贤以扶助之，至感！至感！再颂寄云同年大公祖台安。

国藩顿首

————————————————————

(1)  原函存山东省图书馆。

271．致周辑瑞四月十七日

此间近事尚称顺手，江西边防已固，吾湘全省肃清。特恳饬纪分投马雨农学使便差进京所附带复信十四件。

子佩仁弟大人阁下：

春初折弁回营，接同乡诸君来信，知去冬所致馈问，均承阁下代送，深以为荷。顷接三月初十惠函暨附各谢信，敬审一切。

新政清明，百废具举，夙夜趋公，倍形劳勚。既得记名，简放当在指顾。倘遂贲然南来，共事一方，则公私之幸也。

此间近事尚称顺手。自前月望后，连克十城五隘，南北两岸均有起色。惟自青阳、铜城闸、西梁山三处痛歼外，他处杀贼不多，仍有后虑。扬州、二浦闻均解围，下游情形稍松。俟和、含一带布置稳固，拟令九舍弟由太平渡江攻取金柱关，将水师驶入内河，外以扼江滨险要，内以通宁国围师粮路。鲍军进至宁国，即分偏师赴援吴兴。赵观察坚守半年，忠贞盖世，不知驰救得及否？左军屡挫侍逆于江山、衢州一带，江西边防已固。来凤余匪窜入川中，吾湘全省肃清，尤堪告慰。

适马雨农学使便差进京，附带复信十四件，不知各家住址，均送尊处，特恳饬纪分投。内杨石汸同年寄有三十金，为其世兄元卷，亦由该差送呈转交。琐琐奉渎，诸希亮察。即颂台安。不宣。

愚兄曾国藩顿首

272．复李续宜四月十八日

令鹤九署庐州，邹牧守六安，妥当之至。请酌拨一军三四千人由西梁山一带南渡，会剿金陵。

希庵仁弟亲家阁下：

十七夜接十五夜惠书，知庐郡已克，欣慰无已！

范守万不可恃，鄙见相同。冯守经胜帅奏办文案，亦自难骤履任。尊意令鹤九署庐州，邹牧留六安，妥当之至。请即札委前往，必有裨益。

鄙意趁此机会，以多军进攻九洑洲，沅军进攻金柱关。如两处皆克，即可进剿金陵老巢。惟沅军除分守四城二隘外，仅可带七千人渡江，尚嫌单薄，应请阁下酌拨一军三四千人，由西梁山一带南渡，会剿金陵。前此鄙人之意，本拟俟庐州克后，即请阁下亲统大队东征下游浦、六一带。今玉体未痊，难遽远行。而下游浦、六一律肃清，上游苗、捻糜烂，皖、鄂北防千里，处处须阁下照管，自可不必亲往，只须派贵部东下会剿。若能派中、右两营，即与阁下亲行无异，且可竟令兄忠武未竟之志。计会剿金陵，八旗则多、都两军，湘勇则李、曾两家，水师则杨、彭两公。水陆三万已不为少，惟军事难料，恐顿兵坚城，一切尚祈熟筹示复。即请台安。

国藩顿首

273．致左宗棠四月十九日

嘱裁定张运兰一军行止，说明已着张奉商。抄转李鸿章来信。

季高仁兄大人阁下：

久不接惠书，竟不知尊处近状。仅于公牍中知台旆已抵开化，又于凯章禀大咨中知侍逆去衢未远，各贼麋聚淳安、威坪、港口一带，杨七麻亦在威坪，且遂安十分吃紧。于是粗识尊处军势贼情。

弟前因惠书以青阳未克，宜派凯章一军出岭，即经札调而未遽出。厥后鲍军连克青、石、太、泾，将急攻宁国以救湖州，于是屡催凯军出守石、太，腾出鲍军进围宁国。其时适闻尊处屡捷，侍逆于二十五、六日退遁，故鄙意但思围宁救湖，别无他虑也。厥后凯章出岭，未守石、太而先破旌德，来禀请示，弟又批令凯守旌而鲍守泾。即空石、太不守，亦尚可保宁郡围师之后路，且可兼顾歙南、威坪一带。其时适接朱云岩禀告淳安、威坪警急，又适搜获杨辅清伪文，知七麻不在郡城也。以目下论之，赵竹生苦守湖州，鲍军攻宁国以救湖州，则凯军宜守旌、太以保鲍之粮路，贵军纵横转战，屏蔽数百里而不能兼顾马金、白沙下窜江西之路，则凯军宜回驻马金以保江西之完善，二者皆最要之着。惟马金在歙南，旌、太在歙北，相距甚远，凯军不能两全，弟亦难以遥度。本日飞函告凯，请其自行斟酌，听阁下一言以定行止。请阁下细审贼势，如淳安、威坪大股锐意由济岭、白沙关窥江，则飞调凯章回扼马金一带，会剿淳、威；若贼之势力不能由夹缝中窥窜江西，或尊处兵力足以制之，则仍留凯章在岭外旌、太一带，俾鲍军得壹意围宁以救湖。诸祈卓裁复示。

庐州于十五日克复，皖北发匪将次肃清。弟有复希庵信规画下游大局，不知当否？抄稿请并裁示。

顷十三日朱伯韩之世兄往干台端，弟有一缄，不知到否？即请台安。

正封缄间，又接十三夜惠书，敬悉一切。

凯章处弟今日亦与一缄，嘱其商之台端以定进止。且以江西为吾辈饷源，嘱其以马金为重，当能审度缓急也。

少荃到上海，屡有信来。彼间发匪与洋兵为仇，不待我兵往剿，发逆自无能为。惟洋人势力过强，终是后虑。兹将少荃初二日来信抄呈，渠十五日接署抚印也。

冰如之贤，系希庵所说。弟实寒窘，此事请兄主持。复请台安。

274．致左宗棠四月十九日

分送奏事黄、白折件。

季高仁兄大人阁下：

去岁许为尊处购办奏事黄、白各折件，后折差腊尾归来，竟以钱少未买，敝处二三月皆借学使、希庵黄折。顷万寿差回，始购买各件。兹分送一包，计足供尊处三个月之用，乞查收。

又，本日寄达一函，极关紧要。恐驲递失误，兹照抄一分呈览。即问台安。

275．致张运兰四月十九日

请与左宗棠商定驻守之地。

凯章仁弟大人阁下：

十八日接左帅十二日一咨所批尊处禀辞，知淳安、威坪之贼甚多，遂安吃紧，杨七麻亦在威坪，恐其由马金、白沙关以窜江西，深为焦灼！

阁下一军，论进取前面，则须驻守旌、太，保全粮路，俾鲍军得以攻宁国而救湖州；论回顾后面，则须扼扎马金，会剿淳、威，俾贼匪不能由婺源而犯江西。一南一北，二者不能兼全。鄙人亦难遥度，请阁下商之左帅，酌度施行。江西为吾辈饷源，马金一着，似尤要紧。诸乞卓裁示复。即问台安。

276．复李鸿章四月二十日

诫谕与洋人交际原则及治军办法，条示办理盐政及各部调度事宜。加片复密寄之件，并嘱就黄翼升等任免事主稿具奏。

少荃世仁弟大人阁下：

初十日接初二日惠函，十六日接十一日一缄，二十日又接十三、十五日两函，具悉一切。应复应商之件，条列如左：

一，与洋人交际，其要有四语：曰言忠信，曰行笃敬，曰会防不会剿，曰先疏后亲。忠者，无欺诈之心；信者，无欺诈之言；笃者，质厚；敬者，谦谨。此二语者，无论彼之或顺或逆，我当常常守此而勿失。至会防不会剿一语，鄙人有复奏一疏暨复恭邸一书言之颇详，兹抄呈台览。先疏后亲一语，则务求我之兵力足以自立，先独剿一二处，果其严肃奋勇，不为洋人所笑，然后与洋人相亲，尚不为晚。本此数语以行，目下虽若龂龂不合，久之必可相合相安。

一，二十日外，先派三四千人过浦扎周浦镇，台旆亦宜同去，住于行营之内。其说有三：阁下初当大任，宜学胡文忠五、六年初任鄂抚、左季翁初任浙抚规模，不宜学王公初莅浙任、薛公初莅苏任规模；宜从学习战事、身先士卒处下手，不宜从牢笼将领、敷衍浮文处下手，一也。湘淮各营官志气甚好，战守则除程学启外皆太生疏。即阁下早岁在巢县带勇，亦等儿戏，难当大敌。一年之内，阁下与各营官必须形影不离，卧薪尝胆，朝夕诰诫，俾淮勇皆成劲旅，皆有誉望。目下可使在沪、在常、苏之合肥健儿慕义归正，将来可恃淮勇以平捻匪而定中原。阁下若与各营离开，则淮勇万不能有成，二也。阁下自带五千人东征西剿，留刘松岩驻沪，留湘、淮二三营交刘统辖训练。薛部亦可酌调数营回沪，改用楚师营制营规，并交松岩训练。数月之后，阁下带三四千人赴镇，松岩留沪，此其张本矣，三也。有此三者，故愿阁下力为其难，自赴前敌。大难未平，吾辈当为餐冰茹蘖之劳臣，不为肠肥脑满之达官也。

一，洋提督何伯与阁下会叙，略节阅悉，均尚妥叶。其必欲阁下派兵会剿浦东者，意在觇楚师之强弱，察阁下之胆智耳。吾惟守“忠信笃敬”四字，不激其怒，其或会或不会，仍由阁下作主。鄙意欲私打一二处，察其可用而后与之会剿，否则不可献丑于洋人之前。尊意如何？

一，岱山盐载皖售卖，自有厚利。然淮场是敝处专政，苟可用轮船装载，其利亦厚，似不必更载浙盐。盖浙盐苟可不完厘，淮盐亦可不完矣。

一，庐州即克，多军可进攻九洑洲，沅军可进攻金柱关。其调度大局，有与希庵一信抄览。

一，垣、熊二营一切生疏，尚须大加训练。此次令垣营先发一半，后二船来，再发垣之半营、熊之全营。

一、薛部分守要地，虽不可调，然调一二营至尊处随同操练，亦无不可。曾秉忠一人来皖则可，其部下则难带来，民船亦不能过金陵也。复问台安。

再，密寄之件，林已至九江，过皖时并未进见。刘、米均来皖一见，鄙人嘱其赴左帅处听候查办。尊处既闻恒至九江，似可奏请将四人交沈、左拿办。张在扬州军营，则应由尊处拿办。黄昌岐闻定于数日内下驶，如可署江南提督一席，则请尊处主稿，挈列敝衔具奏。仲远欲奏留会防局，似可允其所请。宝生急欲交卸，阁下亦可申明敝处前奏请旨也。再颂少荃世仁弟台安。

277．复徐树铭 ⁽¹⁾ 四月二十一日

暮春以来，各军尚称顺手。现令鲍军进规宁国，多军进攻九洑洲，曾国荃攻取金柱关。左军屡战皆胜，然兵力单薄，殊为可虑。

寿蘅尊兄世大人阁下：

顷得章门所寄手书，称誉过盛，愧不敢承。借审昼锦元旋，斑衣庆洽，暂驻轩之节，聿增桑梓之光，骧首南云，至为倾跂。

弟材辁任重，时虞陨越。暮春以来，各军尚称顺手。鲍军门克四城，张廉使克一城，舍弟等亦克数城数隘。昨多军攻拔庐州，于皖北大局尤有关系。现令鲍军进规宁国，即分偏师赴援湖州。拟请多帅进攻九洑洲。舍九弟则由太平渡江，攻取金柱关，将水师放入内河，外以扼江滨险要，内以通宁国围师粮路，不识力能办到否？

左季帅于衢州、江、常一带屡战皆胜，其屏敝江西之功，所全甚大。顷闻贼踪窥伺皖南，恐其图窜德兴、乐平，移营开化，以便相机截剿。侍、辅二伪王现俱在浙，我兵尚嫌单薄，终恐扰及江、闽，殊为可虑。

台旆何时北行？介弟在此一切平善，堪以告慰。复请侍安。诸希心鉴，不尽。

馆世愚弟曾国藩顿首

————————————————————

(1)  徐树铭，字寿蘅，湖南长沙人，道光进士，咸丰初累迁内阁学士、兵部左侍郎，后谪迁太常寺少卿。

278．复陈廷经四月二十一日

珂乡之事，大约前此不惬人望之处均非无因，而自莅鄂后之殚竭心力，在当世封疆中尚不多。忠党向定远东窜，皖、鄂大局未至决裂。苗沛霖复叛，然非剧寇。新添太湖水师，专备攻剿苏、浙。

小舫尊兄年大人阁下：

仲春接读手书，猥荷奖借逾恒。所示疏稿，复有称引鄙人之处，伏读增愧。条陈三事，忠谠切直，思深虑远。访闻一疏，尤见忧时苦心。朝廷于阁下所言，盖皆深为嘉纳，西北屡易疆吏，固已见诸施行矣。

珂乡之事，曾有密谕垂询，迟之半年而后复奏。参访舆论，未敢以已意为是非；考求实际，亦不敢以人言为好恶。大约前此不惬人望之处，均非无因，而自莅鄂以后，尽矫前辙，力附清流，事事务宗益阳，才固不逮，而志则可嘉。弟妄加评骘，扬多抑寡，嗣后交涉日久，遇事筹商。此次捻匪自豫南来，发匪由皖西上，鄂疆颇形岌岌。顷见其调度各函牍，洞悉地势，详究机宜，几于无微不到。似此殚竭心力，当可相与有成。全才实难，当世封疆似此者，尚不多觏也。

伪忠王一股续来皖北，围石涧埠者十三日，围庐江、舒城各二日，围六安八日。讯据贼供及搜获忠酋伪文，均称图犯湖北以掣下游兵力。弟檄水陆各军赴鄂协防，幸六安初二解围，忠党向定远东窜，皖、鄂大局未致决裂，实属至幸。

苗沛霖复叛，弟调蒋、毛两观察由六安往援，寿州成军门由麻城进三河尖往援。颍州外间咸谓苗逆猖獗，与发逆相提并论。其实沛霖狡诈反覆，狐鼠进退，闻多携贰。寿州仅团勇数百人，围之数旬而不能下，非剧寇也。

子奉世兄以苏员随带赴浙，就此两省位置始觉相宜。敝处新添太湖水师，专备攻剿苏、浙。中间各属统领李朝斌，人亦朴实可依，因委子奉司其粮台，兼理营务。目下诸事草创，尚未就绪。复请台安。诸希亮鉴。不宣。

年愚弟期曾国藩顿首

279．复赵焕联四月二十一日

此间军事尚称顺手，惟兵力太单，侍、辅二逆均在浙境，终恐应接不暇。奏请抽办粤厘分济江浙三省已奉谕旨允行。

玉班尊兄大人阁下：

前接惠书，猥以忝赞辩章远承祓饰，惭悚无似。时事艰难，才略短绌，颠踣之患，实在意中。阁下相知较深，当亦代为忧惧也。

吾湘逆氛已远，全境肃清。诸君保障之功，同深感赖。

此间军事尚称顺手。前月望后，各军连克十城五隘。本月十五多将军又克庐州府城，北岸除苗、捻占踞二三城外，业已一律肃清。将来多帅一军当即进攻九洑洲，九舍弟一军当进剿南岸，拟先攻金柱关，将水师驶入内河，外以扼江滨险要，内以通宁国围师粮路。宁郡距湖州不远，鲍军一面围宁，一面分兵援湖，冀拔出赵竹生观察，即为浙西进兵之地。左季帅于江山、衢州一带屡获胜仗，江西边防倚为屏蔽。惟兵力尚单，侍、辅二逆均在浙境，终恐应接不暇。

饷源久涸，江浙同忧。顷奏请抽办广东厘金，分济江浙三省，已奉谕旨允行。裒多益寡，庶几绝处逢生耳。泐此。复请台安。附璧谦版，不备。

愚弟曾国藩顿首

280．致晏端书四月二十一日

告兴办粤厘情由及所派官员情况，望于韶关厘税中先支四月之数赶解浙、皖。加片商订粤东所得厘金分配比例。

彤甫尊兄年大人阁下：

军书旁午，音敬久疏，饥渴之忱，时萦寸抱。顷以敝处奏办粤省厘金，朝廷以持节之任畀诸阁下，侯才优转饷，元恺望重度支，开南海之利源，裕东征之军实。福星普照，凫藻群欢。忝在同舟，曷胜虔颂！

近年江浙三省凋敝已极，几于无可罗掘，即江西、两湖亦皆疲于供亿。广东完善之区，地大物阜，裒多益寡，不得不呼将伯之助。耆九峰中丞奉命赴闽，亦请于省城、韶关两处抽解援浙军饷。人心之同，不谋而合。廷议以两处奏请，恐涉纷歧，仍交阁下与劳、耆两帅通筹合办。事权既一，必能共襄盛举。

惟粤厘事属创行，百姓难与图始，又不由本省大府主持，而以客星错处其间，商民倘有浮言，牧令从而扬沸，则大道迷于荆棘，人心险于山川，亦属意中之事。阁下识量闳通，最得事理之平。敝处又拟于江西派李道翰章、蔡道应嵩，于湖南派赵道焕联，于广东派蒋道志章随同经理。此数员皆才识优长，条理精当，而又有温润之象，无拂戾之虞，皆可与星轺先后入粤。应行事宜，随时禀承指授。俟规模略定，李道仍须回江，其余或留或归，及本地官绅如何酌添入局之处，均候尊裁。

弟力小任重，深虞陨越。自去秋以来，兵事渐有转机，以饷需不继，屡失机会。近日连克郡县十一处、要隘五处，随地留防，兵力益形单薄。前此本以防兵为征兵，且防且剿，勉为分布。目下地面太宽，若并趋前敌，则后路空虚之处动辄数百里。意欲另募万人戍守各城，而腾出老勇进攻金陵、芜湖，席此屡胜之势，或者易于奏效。奈各营欠饷至九、十个月之多，食米且不能继，焉有余力添募新勇？欲于韶关厘税先支四个月赶解浙、皖，办此急务。阁下谊同袍泽，于下游桑梓地方尤为关切，望即与劳、耆两帅商定见示，至祷至荷！敝处原奏及两次廷寄，另备公文咨达冰案。专此布恳。并请台安，即颂荣禧。诸希亮鉴，不宣。

年愚弟曾国藩顿首

再，去岁曾接奉手示。其时弟正在祁门围困之际，幕友俱已散去，各处知交惠书多未酬答，至今惭悚，伏希鉴宥。冬间由厉伯符处抄寄尊函一条，言女真事，谨已聆悉。

弟自前岁夏间承乏两江，直至去岁七月艰危万状，不料复有出险之一日。自八月至今，军事幸托顺利，惟饷项窘绌异常。若不另开生面，决裂即在意中。粤东抽厘，实属万不得已之举，明知为邻封所憎嫌，而舍此别无一筹可借。幸阁下公廉素著，又能持事理之平，或可无所铻。耆中丞奏请抽韶关、省城之厘，为由闽援浙之饷，寄谕饬阁下与弟暨劳、耆会商。弟意此举以浙饷为尤急，凡粤东所得之厘，似应以五成济浙，三成济皖、二成济苏。韶关、省城两处济浙之五成，似应以二成半交左，二成半交耆。此外各卡则济浙之五成，全交左处除省、韶外，各卡以四成济浙，六成济皖、苏更妙。济皖、苏之五成，全交弟处。是否允当，敬求阁下与劳、耆核定，主稿会奏。再请彤甫仁兄年大人台安。

281．致鲍超四月二十一日

营头太多，宜赶紧分枝，庶几担子渐轻，照料易周；手下之有才者，亦宜使之独当一面，庶无久居人下之怨。凡利之所在，当与人共分之；名之所在，当与人共享之。

春霆仁弟大人阁下：

顷奉谕旨，知青阳之捷，阁下又蒙天恩赏赐御用各物，慰贺！慰贺！阁下当威望极隆之际，沐朝廷稠迭之恩，务当小心谨慎，谦而又谦，方是载福之道。前此曾以“花未全开月未圆”七字相劝，务望牢记勿忘。

至麾下营头太多，营官、哨官多系镇将大员，管辖实属不易。一人之精神照管不到，莫如择一二人分统之而分管之。如宋国永、娄云庆二员，其资格、才识皆可胜统领之任。霆字十五营中，尽可分五营与宋国永统带，分五营与娄云庆统带，阁下仅亲统五营。此外如仁字、礼字、峰字、春字及马队各营，或全归阁下亲统，或酌交宋、娄分统，亦须早早派定。譬如大树高干，无枝则无叶无荫，必有大枝长条，乃有密叶浓荫，此一定之理也。李希庵部下现分成大吉为一枝，萧庆衍为一枝，金逸亭为一枝，梁作楫、蒋凝学、毛有铭、欧阳崇如各为一枝。多礼堂部下现分雷正绾为一枝，石清吉为一枝，杨朝林为一枝。阁下亦宜赶紧分枝，庶几担子渐轻，照料易周。即手下之有才者，亦宜使之独当一面，俾得各显手段，各建功业，庶无久居人下之怨。如近日陈由立、余大胜舍此而逃往别处，亦因久居人下，思另寻出头之日也。又如近日梅仁富、张遇春之在泾县同伴开仗，亦因该处并无统领，照管不到也。阁下若再不派分统之人，则将来之逃往别处者，恐不止于陈、余；同伴开仗者，恐不止于梅、张。可虑之至！望吾弟早计之。

凡利之所在，当与人共分之；名之所在，当与人共享之。贵军营务处用费浩繁，阁下不能与之同甘共苦。嗣后若派分统之人，须将银钱公平派出，使分统者宽绰有余，则人心皆服矣。特此密嘱，守候回音。顺贺大喜。

282．复江长贵四月二十一日

请假一节，必得旨俞允，乃可起程；所统全军，当交唐义渠就近兼辖。庐州克复，皖北似已全数肃清。

良臣尊兄大人阁下：

顷得十三日环章并抄件，阅悉。

请假一节，大咨到日即当据情入告。去岁杨军门回籍，系五月具奏，八月成行。阁下系一品大员，必得旨俞允，乃可起程。

尊处全军，即交桂生就近兼辖。惟小队一项，难于位置，仍宜一律裁撤。昨于粮台李牧禀内批令照办，亮已转陈出奏。以后台旆如来省垣，更可面罄一切。

庐州于十五日克复，皖北除苗、捻外，似已全数肃清。顺以附闻。复请台安。并璧谦柬，不宣。

愚弟曾国藩顿首

283．加李鸿章片四月二十二日

请将寄晏端书信及文件觅便妥交。

前缄未发。敝处有寄晏彤翁同年一信及文件，应请尊处觅便妥交，并将信稿附抄达览。彤翁过沪时，望与之熟商一切，迅速见示。令兄筱泉日内将奏派赴粤一行，闻其将至省谒见幼丹中丞，计往返总须一月，再由韶关入粤，到广州时恐已在彤翁之后月余矣。

宁波之克，自须由尊处出奏。但无兵往守，敝处已奏明在案。再问少荃世仁弟大人台安。

284．复奕䜣等四月二十二日

李鸿章已于三月由皖起程，所部陆师四月皆可成行，淮阳水师亦可于四月内全数开行。以后交涉洋人应咨事件，当随时备文奉报。

曾国藩顿首上书恭亲王殿下、中堂大人阁下：

月初接读钧函，于初九日详晰具复。十六日又奉三月二十四来谕，敬聆壹是。

李少泉中丞三月初八由皖起程，当经具疏驰奏。近奉二十七日批折、寄谕等件，知此折到京稍迟，致劳垂问。其部下陆师分三批下驶，尚有两营在皖，约定日内放船来接，计四月皆可成行。其淮阳水师，前令黄镇翼升亲坐洋船先往下游察看，据称长江除九洑洲外，余俱无甚阻滞。目下制备行装，亦于四月内全数开行，俟行抵下游，拟以七营驻扎泰州外之三江口一带，而黄镇带三营驰赴上海。若能由松沪节节冲入，直达太湖，则已深入苏之腹地，或又得添一进兵之路，亦不敢固执成见也。

少泉东行，以业有专折，遂未咨明贵衙门，深以为歉。以后交涉洋人应咨事件，当随时备文奉报。专此肃复。敬请钧安。伏希蔼鉴，不宣。国藩再拜。

285．复姚体备四月二十三日

条复张军进止、徽郡委员、抵征章程推行范围与平粜实施办法及陈品三等串同洋人在内地设立茶栈之处置。

秋浦尊兄年大人阁下：

二十日接十七惠书，二十一日又接十三惠书，具悉一切。所应复者条列如左：

一，张凯章一军论前面之进取，则宜驻守旌、太，俾鲍军得以攻宁国而救湖州；论后路之防范，则宜驰赴马金，俾贼匪不得由婺境而犯江西。前闻遂安有警，即于十九飞缄驰商。二十日接凯章来禀，业于十六拔赴石、太，势难复行撤回。只有暂行扎定，与左帅时通声息，静听调度。其转运之法，目下安庆委员解米至青阳，该营派夫至青阳挑取，以后尚须从长计议。

一，徽郡之事，伊守暗弱，不能整躬率属，现换刘守接署，自然气象一新。罗令虽亦碌碌，一时难觅替人，且交刘守严为督率。若仍不知振作，再图另委。

一，抵征章程皖北业已试行。皖南有丁无漕，情形自迥不同。徽郡祁、黟、休各属业已开征，地丁应仍照旧征收。其池州则穷苦尤甚，且青、石皆系新复，道殣相望，自可不必试办抵征。

一，平粜一事，原为其可以持久，故不办赈而办粜。此次歙、绩两邑困苦已极，自宜益加体恤，随粜随买，但得办理妥善，仍为惠而不费。即如尊议，展至稻熟之候一总结算归款，并望随时查察，以期有利无弊。

一，通商条约洋人准在内地制货，不准在内地开行。陈品三、汪旭先串同洋人设立茶栈，当严办以儆其余。不动声色，一经拿获，重则立毙杖下，轻则痛打重枷。不用公牍，不用审供，不提及洋人一字，专用蛮干，自然人知儆畏。

一，匡副郎所乞碑文，承雅命转交，自不当辞。惟军事棼如，实难草草执笔。各知交未偿宿诺甚多，徒深歉仄，尚祈鉴亮。复颂台安。不宣。

年愚弟曾国藩顿首

286．复郭子山四月二十三日

惊悉孟寅前辈仙逝，尚望顺变节哀。寄上薄敬百金、祭幛一悬，乞鉴入。

子山姻世讲礼次：

顷接来讣，惊悉尊公孟寅前辈亲家大人骑箕仙逝，曷胜怆悼！

贤昆玉纯孝性成，膺此大故，自必逾常哀毁。惟念尊公绩著旂常，勋高柱石。合兵刑为一志，柳营瞻豸绣之华；历仕隐以兼全，梓里负龙门之望。积庆而芬流贻穀，返真而悟彻拈花。揆诸在天之灵，固已毫无遗憾。尚望仰承先志，勉慰慈闱，顺变节哀，至以为祷！

国藩驻军皖垣，不获躬奠灵几。寄上薄敬百金、祭幛一悬，聊代束刍，尚乞鉴入。专此。敬问孝履。不备。

令弟等均此致唁。

姻世曾国藩顿首

287．复黄冕四月二十四日

望即广为招徕商贩自行办米来售。此间军事尚属顺手，惟饷项积欠日多，实难支持。日内拟即出奏使粤办厘之员。借运粤盐与奏抽粤厘恐难并举。

南坡仁兄大人阁下：

十九日接初十日惠书，敬悉一切。

民运米谷，胜于鄂省陈谷远甚。委员及商人在此，曾饬局善待之，以后或不致裹足。商贩自行办米来售，价存皖台而咨回东局作抵解款，尤为两便，望即广为招徕。如法行之，惠利无穷。

此间军事尚属顺手。霆、凯暨舍弟各营连克十城五隘，多帅于十四日克复庐州，皖北已算一律肃清。惟四眼狗尚挟万人北窜，恐为河南之患。饷项积欠日多，实难支持。前函托寄翁中丞与阁下诸君定湖南使粤办厘之员，至今未蒙单示，难再久候，日内拟即出奏。绅士中本请玉班、鹤汀两君一行，因少荃急盼鹤汀兄赴沪，只得专派玉兄入粤。官场中亦思派一道员而不知何人相宜。江西拟派李筱泉、蔡少彭两观察，广东拟派蒋璞山观察。以此四人为主。此外小委员中，湖南如颜及庭，江西如丁雨生日昌，潮州人。广东如吴赞诚敝门生，与筱泉相好。翁少昆均属相宜。劳帅与敝处不甚水乳，若得湘绅贤者一人前往联络，尤为妥叶。昨有寄晏彤甫星使一缄，抄送台览。

借运粤盐一节，本属有益于湘，无损于粤，然改多年经制盐法，易干驳诘。且适值敝处奏夺粤中通省厘金，而湘省又奏夺其盐利，二者恐有难以并举之势。筠、意两兄与阁下料之，以为如何？复请台安。

288．复黄冕四月二十四日

嘱转唁信、奠仪。

南坡尊兄大人阁下：

本日由驲递寄一缄，详复一切，亮可先到。兹有寄周韩城兄唁信一缄、挽幛一悬、菲仪四十金，郭西清先生挽幛一悬、菲仪三十金，均求转交。即候近祉。

289．复欧阳秉铨四月二十四日

祝贺喜得长孙，并托存问谭母。皖中军事尚属顺利。

牧云仁兄大人阁下：

自二月杪以来，连接四次惠缄。惟去〈冬〉十一月初三日一书，历四个月始到，不知何故。余正、二、三月各函，均未满一月即到。定果来，备述合潭曼福，外舅、姑高年康健，文孙体魄魁梧，至为欣慰。

兄之作公公，比弟早一届。纪鸿幸取案首，弟之作老太爷，比兄亦早一届。兄昔本有誉兄、誉甥、誉婿三癖，近日当又有誉孙癖矣。头孙不可不贺。兹寄去衣料一件、菲仪十两，为令孙汤饼之贺，伏乞哂收。

定果在营，诸事谨慎。陈飞熊营规亦严。此次令嗣未写家信，日内起行赴上海，必有详信寄回。

谭湘西之妻已故，其母高年孤寂，兹寄银二十两以存问之，即希转交。严瀛清早世实可悯恤，敝处赙仪二十金，已交定果手汇存，将来仍由弟总寄尊处。其饬知下县载入邑志，现有赤城之子欧阳利来此采访，将来即交渠手可也。

皖中军事尚属顺利。多、鲍、张及舍弟诸军连克一府十县及要隘五处，或者天心厌乱，大局日转。知注并闻。即问台安。

290．复多隆阿四月二十四日

拟请亲督万人进攻九洑洲。曾国荃已于二十日渡江进攻金柱关。请裁定示复一路所需之食米如何解运。

礼堂仁兄大人阁下：

十七夜得希帅书，知庐州于十五克复，欣忭无量。二十日接诵惠翰，一一均悉。此城两次沦陷，被踞又已四载，其控制淮南，实为腹地要区。雄师合围三月，克期而举，肤功伟略，远迩钦服。

皖北地方，除苗、捻占踞二三城外，业已一律肃清。下游贼境，南岸惟金柱关、北岸惟九洑洲最为扼要。若得九洑洲，则长江全为我有，盐船可通行无滞；若得金柱关，则金陵、芜湖截为两段，水师驶入内河，绕出芜湖之背，又可通黄池湾址，运宁国围师之粮。制胜之道，似无逾此。舍沅弟克西梁后，即拟渡至南岸，攻剿金柱关。恐其力难独办，欲俟庐州克复，与阁下合谋。曾于前缄略陈梗概，并嘱沅弟专函奉商。今贵军新奏大捷，似可趁此机会出奇制胜。拟请阁下以五千人留守庐州，亲督万人进攻九洑洲，舍沅弟已于二十日渡江进攻金柱关。如两处皆克，即可会剿金陵，并请希帅、都帅拨兵会剿。闻金陵贼极慌乱，或可一鼓而下，则如天之福也。台驾是否可即进九洑洲？后路是否安稳？伏乞卓裁示复。

至贵营军米由鄂运皖后，概由敝处转运。闻庐城取得贼米甚多，倘阁下果进九洑洲，其庐城所留之五千人尚须运米接济否？贵军一路所需之食米，或交舍沅弟处转解，或令水师护送竟至九洑洲，均请尊裁一一示复。专此。敬贺捷喜，并请台安。不宣。

愚弟曾国藩顿首

291．复严树森四月二十四日

条复会攻金陵、剿办皖豫苗捻及选择牧令诸事。

渭春仁兄大人阁下：

迭接初四、初十、十二等日惠书，敬聆一一。兹将应复事件条列如左：

一，多军十五攻克庐州，皖北除苗、捻占踞二三城外，业已一律肃清。前于西梁克后，拟令九舍弟渡江攻取金柱关，将水师放入内河，一以横断金陵、芜湖贼势，一以疏通黄池湾沚水道，运宁国鲍军之米。舍弟定于二十日渡江，不知能稳扎稳打否？庐州克后，多公兵力有余，拟请其（留）五千人守庐州，而多帅自统万人进攻九洑洲。如金柱关、九洑洲两处皆克，即可进捣金陵老巢，并请希帅、都帅派兵会剿。弟已函商希、礼两帅，如可照此办理，则多帅移营东下，鄂省运米较远，敝处派人送交九舍弟，由彼处转送多营，以期妥速。长江直下，较之运入巢湖者反可省费省力。

一，某公于希帅微有排挤之意，于午帅则中伤甚深。午帅右体微病，请假调理，盖将见幾引退，将来皖北之事自当全归希帅。皖之捻、皖之苗，弟当与希帅承办，楚、皖融成一气，合成一家，毫无间隔。其在豫之捻之发之苗，则以某公专办。拟即以此意上陈，不知可邀俞允否？又不知果有益于皖、无损于豫否？

一，马穀山之贤，鄙人亦有所闻，前此曾署臬司年余。现贾方伯急于交卸，拟以马公暂署，料理颍州一路之事。惟闻其服尚未阕，不知可否从权，已与希帅缄商矣。

一，选择牧令，尊论两路搜求之法，至为妥善。已缄告希帅即日会衔奏请，敕吏部于进士拔贡掣签时多分十数员来皖。各处有可咨调函调者，亦会衔调之，略仿胡文忠法，广为搜罗。至谓计其衣食、养其廉耻，弟于牧令苦况颇知体谅。目下皖省准支养廉，江省清厘交代、摊捐，令州县永无官累，盖欲使之无不洁之身，而后有为善之乐。惟皖省凋蔽太甚，新克地方蒿莱满目，即稍助之公费而贤有司尚无从措手，不知何日官民始有蔗境耳。

黄、薛四员当与希公酌量委用。专此布复。即请台安。摹璧尊谦，不具。

愚弟曾国藩顿首

292．加严树森片四月二十五日

金柱关、芜湖县、东梁山已经克复。求妥速应付多隆阿所需银米。

正封缄间，接到来信，舍弟陆军于二十日渡江，水陆力攻金柱关各贼垒，于二十一日酉刻破之。是夜三更克复芜湖县、东梁山，杀贼极多。观此机势，专待多军进攻九洑洲，得手之后，即可会剿金陵老巢。多公所需银米，求阁下妥速应付。再颂渭春仁兄台安。

293．加多隆阿片四月二十五日

通报南岸克复东梁山，专待攻克九洑洲，即可会剿金陵。所需银米已催鄂中赶解。

正封缄间，接到来信，雪琴与舍沅弟两军二十一日酉刻克复芜湖县、东梁山。南岸业经得手，专待雄师进攻九洑洲，克复后即可会剿金陵。贵军所需银米，弟已催鄂中赶解矣。即问台安。

294．复彭玉麟四月二十五日

水营伤亡过多，切不必急急再进。

雪琴仁弟大人阁下：

接二十一夜惠函，欣悉金柱关业经克复。尚斋接贵幕信，则谓东梁、芜湖一并克复，不知确否？然贼匪最怕抄后，金柱关实截芜湖后路，或慌乱而逃亦未可知。

金柱关扼各处贼巢之喉，此处得手，着着皆活。水营伤亡过多，切不必急急再进，姑为养息士卒，待锐气完复，再入内河穷搜。青弋、水阳等江，固城南漪石臼、丹阳等湖，夏水盛涨之时，皖南千港百汊，重湖浩渺，水师大有为之地也。复问捷禧。

295．致官文四月二十五日

拟请多帅自带万人进攻九洑洲，令曾国荃进攻东梁、芜湖。会剿金陵一事似不必早奏。

秀帅宫太保中堂大公祖阁下：

久未奉讯，伏审兴居康吉为慰。

庐郡克复，皖北除苗、捻占据数城外，已算一律肃清，大局之幸。惟四眼狗挟万人逃窜，恐为北路之患。豫省兵力尤弱，虑难抵御。鄂、皖边防完固，当尚足以制之。弟意拟请多帅留五千人防守庐州，而自带万人进攻九洑洲。舍弟于二十日由西梁山渡江进扎太平府，二十一日酉刻水陆会克金柱关，现令其进攻东梁、芜湖。如果南克芜湖，北克九洑洲，即可乘势会攻金陵老巢，并约都帅、希帅派兵会剿，专此奉商。如尊裁以为然，即请函告多公，一面料理庐州防务，一面整装前进九洑洲。惟此事似不必早奏，恐虚声太盛而卒无所成，反足诒笑。当敛晦以谋之，谨慎以图之。是否？伏候复示。即请台安。

296．复袁甲三四月二十五日

曾国荃已渡江向太平筑垒，彭玉麟已克金柱关、东梁山及芜湖县城。庐州之捷，祈与李续宜会奏。

午桥仁兄年大人阁下：

春杪泐复一缄，计登典签。迭接三月二十五、本月十二两次惠书，具聆一切。

尊体素称充实，徒以匪躬蹇蹇，不暇节劳调摄，偶尔失宜，气机因而凝滞。日来服药，谅已奏效。

贵军会剿庐州，果于十五克复，捷报欢传，更可一笑霍然也。皖北除苗、捻占踞二三城外，业已一律肃清。下游贼境，南岸惟金柱关、北岸惟九洑洲最为扼要。前令九舍弟攻取金柱关，即将水师驶入内河。昨又函商多帅，请其进攻九洑洲，而留五千人驻守庐州。若两处皆克，即可会剿金陵。顷接彭雪帅来信，九舍弟于二十渡江，即向太平筑垒。雪帅亲督水军环攻，金柱关业于二十二日克复。此后多军如进九洑洲，其驻马河等处似可无须设守。闻金陵贼甚慌乱，或可趁此机会，出奇制胜也。

李令押马北行，诸承照拂，良殷感谢。泐此。复请台安，顺颂捷喜，不宣。

年愚弟曾国藩顿首

正封缄间，张开甲回营，接十七日复书，谨悉庐州之捷，即请阁下与希帅会奏。多军战事向由官帅主稿具奏，弟未承办也。

顷又接彭帅信，水陆各军克金柱关后，即移兵西向，二十二日三更复将东梁山、芜湖县城一同克复，差堪告慰。

郭雨三事极承费心，至以为荷。

前书邮递太迟，当即饬查。载请台安。国藩顿首。

297．加袁甲三片四月二十六日

待多隆阿克复九洑洲，当可偿会剿金陵素愿。临淮尚无替人，宜暂缓陈情归养。

再，接奉四月十八日密件，敬聆一切。弟亦早知夫已氏处处与阁下为难，不谓其险狠一至于此。读至阻至豫省杂粮三万暨洪贞谦持书示苗等处，令人眦裂。弟前致书时，因阁下为彼中伤甚深，念曾参既见疑于母，恐信陵将再废于魏，是以奉商见幾而作，遂公归养之本志。来示以旧恙增剧，乌私弥切，决计假满即行陈情，自是权衡至当。惟日内局势与半月前又迥不相同：庐州克复，皖北已粗就肃清；雪琴与舍弟等二十一、二日连克金柱关、东梁山两隘，太平府、芜湖县两城，机势甚为顺利。弟顷缄商多公，请其留五千人守庐州，而亲率万人进攻九洑洲。如克复该洲，即可会剿金陵老巢。仰托圣朝威福，或易于得手，亦未可知。阁下数年冰蘖，前此与胡文忠联络并进之约，或此际适偿素愿。特再专函奉商，应请于续假满日，暂缓陈告。待金陵果有佳音，然后陈情养志，拂衣高蹈，亦不失人臣善始善终之义。且希帅身体未痊，临淮尚无替人，亦宜少缓须臾。设金陵难遽会攻，来复尚遥遥无期，则请待阁下与希帅会面以后，再定行止。彼之中伤虽深，然但能动曾母投杼之疑，未必遂有伯奇弃逐之事。何如何如？再问午桥仁兄台安。弟名心叩。

298．致李续宜四月二十六日

即当函嘱曾国荃暂缓进兵，郑重以图。多军进攻九洑洲似不可缓。若会剿金陵，尚望筹拨劲旅同去。皖省州县人才太少，不可不广其途而罗之。

希庵仁弟亲家大人阁下：

二十五日夜专丁归，接复书，具聆一切。

袁帅之事，尊缄所论甚为允惬。敝处今日专弁前往临淮，作函慰留。兹将敝函与袁来函抄呈一览。

下游水陆连克金柱关、东梁山、芜湖县城，可称极顺。尚未接舍弟函牍，雪琴信则言伤亡士卒甚多。兵锋当最锐之时，宜缓进兵，郑重以图。来示数语，极为切当，即当函嘱舍弟遵照。惟相隔五百余里，亦难一一遥制。

多军进攻九洑洲一着，似不可缓。昨夜已函商之矣。

贵部以鄂、皖北防太宽，难再分拨，自是正办。然鄙意湘勇之兴，贤昆仲勋劳最大，若会剿金陵，尚望筹拨劲旅同去。倘虑顿兵坚城，则少拨亦可。

藩司印系张君署理，则贾公但得接守颍州之人，即可脱然归去。潘四近日行径何如？尚不显然与尊处触犯否？皖省州县人才太少，不可不广其途以罗之。吾辈冷淡之处，亦宜略改，使人易亲。

宿松美桃，今日专人去买。即问台安。

国藩顿首

299．复彭玉麟四月二十六日

务嘱加倍小心，格外儆戒维持，暂缓前进。

雪琴仁弟大人阁下：

二十五酉刻接二十二酉刻惠书，敬悉芜湖、东梁一同克复，并知二十及二十一日战事之详，欣慰无既。计青弋、水阳各江，固城南漪丹阳、石臼各湖，我水师皆可遍搜。惟每次大捷之后，弁勇不免疏忽之意。此次务嘱加倍小心，恐伪忠王、伪侍王、伪辅王来援，以疏忽之卒，御拚死之寇，最易吃亏。求阁下格外儆戒维持，至要！至要！

太平去秣陵关不远，本可乘势进攻金陵，惟北岸多军尚未到九洑洲，南岸鲍军尚未围宁国府，阁下与舍弟陆师宜暂缓前进。俟鲍军至宁国扎定、多军攻破九洑洲后，再行会剿金陵，方为稳重。

水师各营官应如何优保，想已开单在途矣。复问台安。

300．复吴炳崑 ⁽¹⁾ 四月二十七日

已函商李续宜会剿金陵，请催杨岳斌速往。

贞阶尊兄大人阁下：

接来示，知厚庵已抵长沙，甚慰！甚慰！

二十五夜接希庵复信，其意不欲遽行会剿金陵。渠尚未知金柱关、芜湖已破也。二十六日弟又寄函商之，请其拨兵会剿，不知希公之意如何。请阁下以芜湖之捷函告厚帅，催其速来为荷。复问台祺。

————————————————————

(1)  吴炳崑，字贞阶，湖南湘阴人，咸丰间佐领杨岳斌部水师，积功保道员留湖北补用，同治二年引疾归。

301．致张运兰四月二十七日

务求训饬诸将弁静镇耐苦，力保后路，以屏蔽徽、池为己任。

凯章仁弟大人阁下：

昨接来牍，知十九日一函尚未达览。据朱、唐禀，淳安、威坪之贼全数窜回宁国，则徽境已可无虑。惟浙境之贼，青、泾、石、太之贼，南繁、芜湖之贼全数窜入宁国，计为数在十万以外，必拚命与官军苦战。鲍军屡捷之余，难免骄矜，又所拨他处劣营归入统下者甚多，尤觉散漫。国藩深以为虑。

贵军现守石、太，百物荡尽，苦况可知。务求训饬诸将弁静镇耐苦，养精蓄锐，不必急求会剿前途，但求力保后路。万一鲍军小有挫失，全靠贵军为后面长城。

韦军守青阳，国藩尤不放心。乞阁下时时派人至前敌探听消息，而以屏蔽徽、池为己任。至祷！至祷！顺问台安。

302．复彭玉麟四月二十九日

内江水师当照来示保奏。东坝暂不必打。大通、荻港赈米，即日解去。

雪琴仁弟大人阁下：

二十八夜接二十三夜惠书，二十九日乃接十九日惠缄，驲递何其迟也。

内江水师当照来示保奏，淮阳水师已由昌岐保来矣。东坝暂不必打，只要太平关、芜湖守得坚稳，则全题在握。探骊得珠，着着皆活，节节易破，不必急于进兵也。望与舍弟等妥筹。

大通、荻港赈米，即日解去。顺问台安。

303．复蒋凝学四月二十九日

唐鹤九已抵新任。闻陈玉成已俘。欲请多军进攻九洑洲，如其得手，即与下游诸军会剿金陵。彭、曾等军机势顺利。

之纯尊兄大人阁下：

顷接惠函，具承存注。即审勋隆借箸，才任作舟，至慰至颂！

前接希帅信，言六安善后各事，均赖精心擘画，毫发无憾。唐鹤九已抵新任，开垦劝课，自必渐次举行。淮南肃清，灾黎庶几复业。闻狗逆为苗党缚送胜营，巨憝既除，可免后患。

弟欲请多军进攻九洑洲，如其得手，即与下游诸军会剿金陵，请希帅亦派一军南渡助剿。均经以此缄商，不卜意见果同否？

雪帅与舍弟等军二十一、二日连克金柱关、东梁山两隘，太平府、芜湖县两城。机势顺利，差堪告慰。

顷间又承专使惠赐佳茗，旨而且多。谨领一篓两瓶，余均奉璧，敬鸣谢悃。复颂台安。顺缴谦版，不宣。

愚弟曾国藩顿首

304．复罗忠祜四月二十九日

石某崇祀一事当由抚署主政，例归题本。皖北州县已一律实施抵征章程。庐州克复，闻陈玉成已俘。近事尚称顺手，拟即请多帅进攻九洑洲。

少村仁弟大人阁下：

使至，接诵手书，谠言剀切，至以为荷。

石君崇祀，当顺众人之请。藩司远驻颍郡，文报往返诚多不便，省中设立善后局，原系权代藩司之任。军务未竣，事难尽如成例，善后局转详亦无不可。惟此事向由抚署主政，例归题本，不归奏折。希帅处现尚无办题本之人，敝处亦有不宜越俎之故，盖非重大事件也。

现办抵征章程，因前此亩捐之法而量为通变，皖北州县均已一律举行。因时制宜，原非得已。定以四、五月征三成，百二十文；八月至腊月征七成，二百八十文；本年未栽种者，概予免征。尚不甚病民否？阁下读礼乡居，与农圃踪迹较亲，苟有所见，尚祈因便缕晰示及。

庐州十五克复，闻狗逆窜至寿州，为苗党缚送胜营。巨憝已除，可免后虑。下游水陆各军二十日渡江，二十一、二日连克太平府、金柱关、东梁山、芜湖县等处，近事尚称顺手。拟即请多帅进攻九洑洲，如获迎刃以解，则会合诸军进捣金陵老巢，不识力能办到否。泐此。复问近安，不尽所言。

愚弟曾国藩顿首

305．复唐景皋四月二十九日

各物嫌于过费，谨领草席七种，余件奉璧，即希查收。庐州善后事宜，招徕劝课最为要务。下游军事颇顺，拟请多军进攻九洑洲。

鹤九仁弟大人阁下：

顷接手书，复承惠贶多珍，锡比百朋，情殷千尺，至以为感！惟各物嫌于过费，万不敢当。谨领草席七种，取借茅无咎、连茹汇征之象，且祝灾区遗黎咸登衽席，颂使君生成之绩也。余件奉璧，即希查收。

庐州善后事宜，较六安艰难数倍。目下招徕劝课，最为要务。可耕之田，但得多为播种，无论秋成丰歉。本境多收一石，即邻省少解一石，利民利兵，两有裨益。凡久经兵燹地方，凋敝太甚，骤难复元，譬犹极饥之人，投食不可以过饱；极弱之病，用药不可以峻补。优游积渐，是在以至诚悱恻弥纶其间，日计不足，月计有余。阁下姑以此为肤寸之云，将来霖雨益广，为惠益大。

下游水陆各军于二十一、二日连克太平府、芜湖县两城，东梁山、金柱关两隘，近事颇为顺手。拟请多军进攻九洑洲，若其得手，即乘胜会剿金陵老巢，不识力能办到否？泐此复谢，顺颂荣禧。不宣。

愚兄曾国藩顿首

306．复黄士瀛四月二十九日

鄂省全境肃清，庐州克复，陈玉成已俘，而苗患终未有艾。已缄商多帅进兵九洑洲，如其得手，即可会剿金陵。左帅屡奏大捷，江西赖以少安。郭舜民叔侄同赴定远，中途遇寇，仅以身免。

仙峤老前辈大人阁下：

近接仲春还云，情眷周洽，兼承奖许过情，惭悚之至！比审潭祉多绥，起居康胜为颂。

鄂省全境肃清，庐州昨又克复。皖、豫毗连之处，均有重兵扼守，足资屏蔽。自前月望后，南岸连克九城三隘，北岸连克四城四隘，前敌各军已在太平、和州一带，距金陵甚近，仅余九洑洲一关梗阻其间。已缄商多帅进兵九洑洲，如其得手，即可会剿金陵，不卜力能办到否？四眼狗窜往寿州，为苗党缚送胜营。巨憝既除，而苗患终未有艾。左帅转战江、常、开、遂之间，以少御众，屡奏大捷，衢防已固，江西赖以少安。国藩材辁任重，时忧陨越，阁下老成深识，尚冀箴训指南。

郭观翁遽归道山，人琴永悼。

舜民侨寓东台，生事日艰。与其侄阶同赴定远，冀收雨三遗蜕，中途遇寇，财物暨敛舍诸件劫夺一空，仅以身免，尤堪扼腕。诸关廑注，顺以布闻。并请台安。诸希心鉴，不宣。

馆晚曾国藩顿首

307．复李瀚章四月二十九日

晏星使雅量闳通，蒋、吴诸君温润缜密，必能持事理之平。此后解款，拟以五成济浙，三成济皖，二成济苏。陈玉成为苗党缚送胜营。雪帅暨沅甫连克两隘两城，现缄请多帅进攻九洑洲。

小泉年兄阁下：

二十三日接十四日手书，具悉一切。

广东办厘一疏，已奉俞旨派晏彤甫副宪督办，即行航海赴粤，并以耆帅奏请在先，恐事权不一，命晏、耆、劳三公会同敝处妥议，凡来函所虑者，皆可释然。拟即奏请诸君次第赴粤。阁下先来豫章，再往岭南，计到粤已在星使之后。所举蒋璞山、吴春帆，皆当奏派，蒋则幼丹中丞先言之矣。星使雅量闳通，诸君温润缜密，必能持事理之平，无拂戾之虑。其加意联络，鄙人亦当函达劳帅，以通殷勤。

至此后解款，拟以五成济浙，三成济皖，二成济苏。耆帅所奏之韶关、省城两卡济浙之五成，拟以一半交左，一半交耆。此外各卡，则济浙之五成全交左处，济苏、皖之五成全交敝处。又因皖、浙待饷尤殷，欲于韶关先支四个月，移缓就急。曾缕晰缄商星使，嘱令弟少荃待其过沪时转达鄙忱，不卜能与劳、耆两公议定否？兹将原函抄寄台览。

庐城于十五日克复，狗逆窜往寿州，为苗党缚送胜营。淮南肃清，于全局大有关系，非特珂乡之庆也。

雪帅暨九舍弟等二十一、二日连克金柱关、东梁山两隘，太平府、芜湖县两城。南陵则月前已克矣。现缄请多帅进攻九洑洲，如能得手，则长江上下已无阻滞，即会合诸军进捣金陵老巢。闻贼中近颇慌乱，或可因此机会出奇制胜。

沪上军情似有起色。洋人肯就羁縻，固属可喜；强盛如此，中国无以胜之，亦甚可虑。黄鹤汀因少荃之请，当改令赴沪。

台旆何时起程到省？幼丹回省尚无准信，恐阁下等候太久，晏公在粤盼望亦切也。专此。复颂勋安。诸维心鉴。

通家生曾国藩顿首

308．复郭嵩焘郭崑焘五月初一日

此间军事近颇顺利。少荃至上海后，军势日稳，惟李庆琛六千人败于太仓，全数覆没，少荃急求筠公以自辅，似宜强起一行。

筠仙、意城亲家大人阁下：

五月一日秦啸石至，得意公四月四日书，而前此商派赴粤之缄未蒙赐答。午节至矣，王小二之年事固未毕耶？

此间军事近颇顺利。多公克庐州后，闻狗逆往投寿州，被苗党缚献胜营，现尚未见明文。雪琴与舍弟等于二十一、二日连克太平、金柱关、东梁山、芜湖等处。鲍公二十四日进攻宁国，计该城亦已孤立无援，倘能迅速得手，进救湖州，拔赵竹生于九死之中，则大幸也。

少荃至上海后，军势日稳。二十一日薛公所派李庆琛之六千人者，败于太仓。闻其全数覆没，沪上为之一震。中外并力防守，当可无虞。少荃急求筠公以自辅，兹将渠来信并片稿寄阅，似宜强起一行。纵不欲遽尔莅官，亦可来皖、吴、淞、沪遨游一周。轮舟来往，腾云驾雾，往返不过十日，亦天下之至快也！如其贲然肯来，俟台旆至汉口时，当放敝处所购轮舟威林密者前往迎迓，敬候复示。顺请台安。

309．复李鸿章五月初二日

湘、淮六千五百人宜合而不宜分，即分亦不宜过四十里。西兵危险之际，亦宜妥为救护。陈玉成被俘，皖北自是少安。

少泉世仁弟大人阁下：

二十九日得二十日惠缄，具聆一切。“禀”字何尚未换去？尝闻老前辈中多愿为黑翰林，不愿为红外官，所争正在此等。阁下开府三吴，宜“启”而不宜“禀”。还君玉堂故物，不必更崇谦抑。顶戴尚未更换，便中或当陈请。

前缄请台旆亲往帐棚，如尊处难耐此酷暑，则且待七月之末再议。要之，湘、淮六千五百人，宜合而不宜分，即分亦不宜过四十里，分为头帮、二帮联络驻扎。头帮打仗，二帮或可驰往援应；头帮受伤，二帮亦可递换休息。

法提督卜公殉节，尊处宜厚为赙恤。西兵危险之际，我军亦宜妥为救护。进剿则邀约而不会，救护则不约而往会，西人必渐亮我之信义无他肠矣。

复奏大疏甚好，奏调筠公片并来缄已寄去。此间雪、沅等于二十日克太平府，二十一日克金柱关、东梁、芜湖，鲍公于二十四日往围宁国。狗逆被苗党捆送胜帅大营，皖北自是少安矣。复请台安。

310．复左宗棠五月初三日

鲍军抵宁国后尚无信来，湖州岿然无恙，雪、沅克芜湖、东梁山后尚未进兵，沅甫将扎至秣陵关一带。陈玉成被苗党缚送胜营。

季翁仁兄大人阁下：

初一日接二十五日惠书，敬悉一切。

风眩搐掣，贵恙当已全愈。尊体在辈流中最为强实，此当为有余之症。鄙人则日形衰疲，未、申以后，然若不能语言者。医者以为脉象极弱，而鉴于润帅之多药，不敢常服补剂。希庵亦恒发吐血之病，均叹羡阁下铁石人也。

鲍军二十四日拔赴宁国，抵防后尚无信来。赵竹生十四日尚有信出城，湖州岿然无恙，可敬可怜！雪、沅于二十二日克复芜湖、东梁山，克后尚未进兵。水师急欲攻九洑洲，而多公陆军不能遽至。沅甫徇耕者之请，将扎至秣陵关一带，弟嘱其待鲍军稳固，多军至九洑洲后，再行会进。

狗逆被苗党缚送胜营，此近事之最可贺者，附告一慰。顺问台安。

311．复李续宜五月初四日

密疏抄呈台览。王明山已进攻九洑洲，曾国荃亦有进兵之意，四顾空虚，深可为虑。苗党新擒陈玉成槛送京师，未便遽行剿办。

希庵仁弟亲家大人阁下：

初二日接二十九日惠书并密件，聆悉一切。朝廷区画尽如人意，曷胜钦感！

尊处前疏之妙，亦实不可思议。左君所谓半用诸葛，半用曹氏，尊疏或亦略仿其意。敝处密疏于初三日拜发，兹抄呈台览，是否平允，祈核示。如果免充帮办，则须谢我以六安之茶、宿松之桃、益阳之米汤，三者阙一不可。

水师王柱堂等闻已于二十八日进攻九洑洲，沅弟亦有进兵之意。余以多军未至九洑洲，鲍军未至宁国扎定，南陵、繁、芜等处空虚，深以为虑。相隔太远，不能遥制，窃恐极盛之际，中伏衰机耳。

苗党新擒狗逆槛送京师，其功甚伟，未便遽行剿办。

十五以后，台旆旋省之约，果践初议否？厚庵节前必自长沙启行，望后当可到皖。冷淡之雅怀本不宜改，惟前此胡公如火，近日季、霞两君如汤，恐贤士皆去皖而适彼，祈更酌之。顺问台安。

国藩顿首

312．复彭玉麟五月初五日

务祈与曾国荃暨王可陞、李成谋慎守南陵、芜湖、金柱关，不可疏忽。

雪琴仁弟大人阁下：

初四日接初二日金柱关惠书，详明远虑，至为佩慰！

舍沅弟此次不候多军至九洑洲，进兵太速，余亦深为忧灼。金柱关两营留防太少，即飞函令沅加一二营守之，尊处暨与吾各派二营驻防金柱，水师既厚，陆兵亦可稍薄。舍季弟将带全军赴太平府以下，亦飞函嘱其留三四营守南陵。其池州府城，已派王可陞二千人守之，先去一千矣。青阳则韦部守之，太平、石埭则凯章守之，上游山内尚可放心，可虑者在南、芜、金柱耳。务祈阁下与舍弟暨王、李等慎守此三处，国藩亦谆致舍弟等留心，不可疏忽。

芜湖、金柱一克，已于初三日会奏。新后、祥后两将未随保，舍沅弟陆军亦未随折保一人，以未开名来也。顺贺节喜。

313．复沈葆桢五月初五日

屈、王二营，王宜早撤，屈可少缓。九江、湖口终不宜久于空虚。似宜另议往浙学战之人。丁漕各属不能一律，众论佥同，已无疑义。兴筑乡堡，坚壁清野，乃团练之本义，而又以择堡主为第一要义。

幼丹尊兄大人阁下：

接奉四月十六日、二十一日惠书，敬悉一切。所欲商者，仍条列如左：

一，信防以刘守郡，以顾守玉，以段守丰，局势既定，则此后不轻更张。屈、王二营，王宜早撤，屈可少缓。屈所部之士卒，近岁有功绩而无过犯；屈观察亦正人而有血性者，且于统领信防任内，屡经艰险，均无贻误。该营若撤，须将欠饷全数发给，不可蒂欠。前年撤普军时，每勇仅给六两，系因其误事太大，扰民太甚，故不足惜。近日遣撤升字营，照遣普勇之例，已不足服将卒之心。左帅撤次青之勇，仅给一月，并不满六两，何能帖服？阁下借银一万，调处熨贴，甚善！甚善！将来撤屈营时，应请主持全发欠饷。江西自邓、耆为政以来，除一二私营外，类皆视将领如寇仇，视士卒如草芥，处处堤防，故客兵、主兵皆不乐为江西用。辅堂虽无私营，而处处堤防之风未改。阁下素为军士所归仰，更望渐革此风。以君子之道待人，或人才自此日兴。

一，九江、湖口终不宜久于空虚，应请于台旆旋省之时，仍调万镇还浔。可否？求酌。

一，外间镇将颇言左帅奖本部将领誉之过情，待他部将领持论过刻，台端亦闻此说否？来示前函诸将入浙，似作罢论，后函刘、韩、王、屈并令前去，想尚无定议。鄙意刘决守郡，王决遣撤，均可不往，似宜另议往浙学战之人。

一，丁漕各属不能一律，犹巨屦小屦不能同价，众论佥同，已无疑义。大约广信漕以五千为率，各属仍以三千为率，其他处小有参差。银价时有涨跌，以及知府之酌盈剂虚，佐杂之漕规换名，均请阁下与方伯裁定见示。永章虽待九月下札出示，而大致不可不早定，使牧令有所适从。

一，兴筑乡堡，坚壁清野，此乃团练之本义也。今河南处处筑寨防捻，每寨有一寨主。寨主有强有弱，捻至之时，有坚守者，有委而去之者。信属筑堡，亦必各立堡主。寇至之时，亦必有坚守者，有委而去之者，断不能堡堡皆完守无恙也。阁下核议章程，必极精当。鄙意尚以择堡主为第一要义，盖主非其人，委而去之，全堡之受害甚大；若不立堡主，更不能守。是否有当？伏候采择。敬请台安，并贺节喜。

314．复多隆阿五月初五日

李续宜执意进剿苗沛霖，北路从此多事。曾国荃孤军深入，后路处处空虚，请宜速进九洑洲，庶可与南岸成犄角之势。庐郡请多驻留千余人，以固后路。

礼堂仁兄大人阁下：

迭接前月二十六、二十八等日惠书三件、抄函二件，敬聆一切。尊体稍有不适，日来已健复否？至以为念。

狗逆自投机阱，实由雄师穷追痛剿，故能致之死地，虽由胜营献俘，而肤功自归阁下，无与比伦。

所论苗、捻办法，言苗之不足虑者三层，荩筹深远，允堪钦佩！敝处昨复希庵信，亦以苗党甫有擒狗之功，未便遽尔进剿。惟希帅仍执成见，闻已令成武臣进剿三河尖，蒋之纯进剿霍邱。尊缄到时，恐已挽救不及。北路从此多事，亦为可虑。

九舍弟一军原令其暂扎金柱关一带，俟贵部到九洑洲，再议进取。乃昨接来信，则已进至六郎桥，计前队已逼近金陵。孤军深入，后路处处空虚，水师亦未会同前进，殊深忧灼。舍弟向来稳慎，或因轻听人言，谓金陵贼有欲遁之意，遂不暇瞻顾后路。应请贵部速进九洑洲，庶可与南岸为犄角之势。如尊恙尚未大痊，或酌拨数营先行，而大纛随后遄发，至感至祷！

二十三日，王军门等师船攻破烈山石卡，又于九洑洲之上攻破大胜关逆垒。该处已有可取之机，雄师东来，或当迎刃以解。

庐郡仅留四营，鄙意嫌其太少，拟请多留千余人，以固后路。合肥本产米之区，以后贵军食米由庐采办，则省力多矣。鄂台前解之米万石，业由安庆经过，兹专弁前往截留，令其在裕溪口停驻，听候尊处提用。复请台安。不宣。

315．致鲍超五月初六日

嘱不可因胜轻敌，祈分兵救援湖州，并照拂倭仁家丁。

春霆仁弟大人阁下：

日来未接惠缄，不知台旆已抵宁郡城外否？闻杨七麻在城内，又闻青、石、芜、太等处败贼、浙江援贼萃于该府，数必不少，务望阁下稳慎图之，不可因屡胜而轻敌，或至疏失。

湖州危急日甚。赵竹生于四月二十一日有信出来，言城内草根树皮皆已食尽，望援如望救焚。阁下如在宁国扎定，即祈分兵援湖，至要至恳！

前任皖南道福咸，系工部尚书倭艮峰先生之少君。福观察于十年七月在宁国殉节，艮峰先生派家丁二名杨春、宋林来南寻收遗骸，在敝处已住五个月。兹特赴宁国，以便破城时收觅忠骨，求阁下加意照拂为荷。顺候台安。

316．复彭玉麟五月初八日

倘金陵克复，务求与曾国荃大力严禁兵勇抢夺。请查示九洑洲与草鞋夹是否二处。

雪琴仁弟大人阁下：

初七酉刻接初三夜江宁城外惠书，敬悉一切。

九洑洲以苦战而得，金陵或亦可得。近日屡函嘱舍弟缓缓再进，今则水陆会剿，势难歇手矣。金陵城大贼多，自难遽破。倘仗皇上威福，幸而得手，务求阁下大力严禁兵勇抢夺。中外皆以该城为银山宝藏，苟其克之，不能不解银进京，与贼酋一并入献。全仗大力与九舍弟保护。至要至要，千恳千恳！

九洑洲一案，缓三四日再奏。即问台安。

正封缄间，又得初四早惠书，以九洑洲即草鞋夹。国藩虽曾经过该处，今不甚记忆。但闻九洑洲在北岸，草鞋夹在南岸，二处实各别也。祈再查示。复问台安。

317．复莫友芝五月初八日

告匡济邵氏兄弟计划。

利叔信阅过，暂存此间。即日函商少荃，俟邵宅两世兄到沪，急思所以济之。敝处凡有私家酬应，概不谋及官中，故不便商之方伯也。复问子偲仁兄著安。

318．复多隆阿五月初九日

雷镇不必赴陕。目下大局，自以江南为重，当以全力会剿金陵。

礼堂仁兄大人阁下：

顷接初二、三等日惠书，具悉一切。

鄂台来米，前已截留裕溪口，听候提用。兹来示复欲饬由长宁河解送贵营，鄙意欲请雄师进扎下游九洑洲，暂不派人去提，姑令其仍在裕溪口等候也。

秀帅奏请雷镇赴陕，其折稿昨已咨到。鄙意川、豫两股阑入陕境，皆系零股败贼，当不足虑。若果大肆猖獗，勾结日众，则雷镇以二千里应援，亦恐驰赴不及。且总兵位望尚轻，仅以数营客兵，内驭全省疲玩之师，外当大股走险之寇，惧无益于陕西，且有损於雷镇。

来书谓非大举不能赴援，固已先为虑及。目下大局，自以江南为重，且系吾辈分内应为之事，较之救陕，更为切要。乘此累胜之势，未便功亏一篑，应请阁下仍如前议，速进九洑洲，共图金陵。若金陵克复，纵苏、常不遽得手，而大局已振。每年盐漕二宗，可解四五百万接济京师，则朝廷根本已固，外省可次第筹办矣。拙见如此，阁下倘以为然，即当会同秀帅奏言雷镇不必赴陕，贵军除留守庐州外，以全力会剿金陵也。舍弟陆师于初一、二日破秣陵关、大胜关等贼垒，已进驻雨花台，距金陵城不过数里。雪琴水师于初三日攻破江心洲、蒲包洲等贼垒。若雄师东下，能从金陵西北进攻，与水师联络一气，最为得势。金陵果克，倘山、陕有事，当请阁下亲统全军西征，乃可迅速蒇事。是否有当，伏候复示。顺请台安。

319．复彭玉麟五月初十日

部署进攻金陵时分处扎营、分头防守办法。

雪琴仁弟大人阁下：

初九日接初五日惠缄，敬悉一切。

江心洲、蒲包洲既为我有，自不能不竭力坚守。惟距贼太近，营头太多，切不可拥挤一处，致有疏失。四年冬湖口之失，亦因营多地窄，布置不清之故。厥后攻九江，老营离城三十里，行营距城亦八九里；攻安庆，老营在黄石矶，距城三十里，行营在盐河一带，离城较近。今进攻金陵，老营与行营务须分为两帮，老营亦宜在上游二三十里，不可因屡胜而稍或疏忽。望与王柱堂熟商，自芜、鲁以至金柱关，则交与吾八营分防；自太平以下，则由阁下与柱堂派防。湘新后、祥后两营，宜仍守芜湖，不可调过针鱼嘴。至要！至要！即请台安。

320．复李鸿章五月初十日

潘、刘二人志定而气充，沪上防务当可令其二人留守。此间军事，春霆进围宁国获一胜仗；曾国荃孤军深入，深为可虑；多军进止，尚无定义；黄昌岐禀初八日定赴九洑洲。邵位西、季君梅二处，均求推爱照拂。

少泉仁弟世大人阁下：

初八日接初二日惠缄，敬悉一切。

薛部太仓之覆，洋兵嘉定之退，虽若有碍大局，然潘、刘留防浦东，各营收保沪城，布置甚妥，应无他虑。潘、刘二人志定而气充，若时时以嘉言浸灌，扩其识量，坚其趋向，将来沪上防务，当可令渠二人留守。阁下秋间出江，驻扎润城可也。

此间军事，鲍春霆进围宁国，初四日获一胜仗。舍弟已进至雨花台，距金陵仅数里，孤军深入，后路空虚，深为可虑。多帅一军，鄙人欲其进九洑洲，会攻金陵，官、严欲其留防皖、鄂，兼援秦、豫，尚无定义。黄昌岐禀初八日定赴九洑洲以下至沪，本日又照会催之矣批件抄阅，黄署提督司，由敝处奏以奉旨饬派也。

来示暨咨到各奏稿，办理均尚妥善。惟责成吴方伯支应全军一片，犹不脱官场远患防身之习，匪贤者全纲独揽之道。

邵位西之世兄来皖，已赠之百二十金，令其迎母西来。季君梅世兄闻亦至沪。此二处，鄙人一师一友，均求推爱照拂。舍亲牧云之子欧阳定果帮办熊字营，若常有家信，祈代寄敝处。余不一一。顺候台安。

321．致劳崇光五月初十日

说明抽办粤厘之原因与分成办法及襄办大员，并求大力维持，共成盛举。

辛阶老前辈大人阁下：

久疏音敬，时切依驰。去岁冯内翰焌光购炮入广，诸荷青垂，饬属照料，纫戢尤深。即审鼎铉延釐，节楼介祉。寰海清而威宣铜柱，两粤销兵；台星朗而望重金瓯，九重锡命。翘瞻景矞，曷罄鼚轩。

侍任重材辁，备经艰险。前岁围困祁门，岌岌然不可终日；去秋连克数城，机势渐转，而冬月杭垣沦陷，全浙皆贼，分股四出，窥伺江西，窜扰皖南，大局又将决裂。诸军苦战苦守，转危为安。左中丞往来徽、衢之间，东援西剿，力遏伪侍王、伪辅王两大股，不令上窜。敝处亦于春末夏初迭有驱除。揆度时事，似尚可为，而饷项支绌万分，动形棘手。江浙三省凋敝已极，无可罗掘。江西、两湖历有协解，亦皆疲于供亿。左帅虽任浙抚，并无尺寸之地，较敝处尤为艰窘。朝廷以东南恢复无期，时劳轸念，而内臣亦皆急于责效。宋雪帆侍郎、朱海门侍御两疏，皆欲各省通力会筹，宋则意重合兵，朱则意重增饷。因思岭南素称富庶，重以仁风布护，益臻繁盛，当此万难之时，不得不呼将伯之助，爰于议复朱侍御折内，奏请抽办全粤厘金，分济江浙军饷。奉旨允准，命晏彤甫星使赴粤兴办。续奉寄谕，知耆九峰中丞亦请于省城、韶关两处抽厘济饷，廷议恐涉两歧，命晏星使与阁下及耆帅会商。耆军本为援浙，事归一致，自当通盘计画。晏公初抵棠疆，于地方情形尚待访求，且不无主客攸分，难遽融洽，总求大力维持，共成盛举。

至分济各省之法，此时贼势以浙江为最多，欠饷以皖军为最巨，即临淮袁军、镇江冯军亦皆贫苦异常。所有粤东厘金，拟以五成济浙，三成济皖，二成济苏；其韶关、省城两处济浙之五成，则以二成半归左，二成半归耆；此外各卡则济浙之五成全交左处，济皖、苏之五成全交敝处，或以六成归敝处分拨各路，尤为允协。是否有当，求阁下综揽全纲，与耆、晏两公商定见示。至祷至荷！

其襄办大员已于江西派李道瀚章、蔡道应嵩，于湖南派黄道冕、赵道焕联，并于贵属派蒋道志章。此数君者，才识闳通，条理精当，必能禀承指授，相与有成。至本地官绅如何添派，均祈鸿裁卓夺。奏稿二件、廷寄两件，另文咨达。专此布恳。敬请台安。诸维心鉴，不宣。

322．复郑元善五月初十日

陈由立擅自离营，日内将具疏严劾。皖北肃清，胜军或可全力谋豫。

松峰尊兄大人阁下：

暮春望后泐复一函，计登签室。顷接惠书，荷承奖饰逾恒，弥增惭悚。闻大旆出省督剿，胜星使亦拔队回援，霆击风驰，自可驱除霾翳，遥听铙吹，倾企良深。

陈镇由立前经严中丞奏调赴豫，以青阳攻剿吃紧，霆营禀请奏留。嗣该镇因病请假，于离营四十里大通地方调治，突于三月间不候销假，翩然竟去，并挈带余大胜等二十余人一同远飏。鲍军门呈请参革，日内即将具疏严劾。论其平日战守，亦仅中材，此次率意妄行，尤出情理之外。人方以骅骝相待，而彼以驾贻羞。辱蒙雅意招致，碍难允从，不胜愧负。

多军攻克庐州，狗逆就擒，皖北略就肃清。胜帅大军或可全力谋豫，中原其渐有瘳乎！泐此。复请台安。摹璧谦，不一。

323．复刘长佑五月初十日

左军战事颇顺，防守已敷分布；进剿则尚嫌单薄。广东办厘已派员料理，所虑在于分成比例能否如数议定。

印渠仁弟大人阁下：

季春十八泐复一函。嗣奉二月二十七日、四月初二等日手书，具悉一切。

鄙人频膺非分，骤赞辩章，才不称位，实不副名，时事艰难，益虞颠蹶。阁下相知较深，当亦代为忧惧。吉辞奖借，弥觉汗颜。芗军俶装，诸荷鼎力主持，感赖曷既！

惟粤东行粮，究不知能否速办。左军数月战事颇顺，衢防暂可无虑。顷刘竺汀又已到浙，防守已敷分布，进剿则尚嫌单薄，必须添蒋部劲旅，庶可控纵如志。

广东办厘一疏已奉俞旨，命晏彤甫副宪督办。敝处亦已奏派黄南坡、赵玉班、李筱泉、蔡少彭、蒋璞山诸公，又派守令四员料理经始，以为星使指臂之助。耆中丞奉命赴闽，亦请于省城、韶关两处抽解援浙军饷。廷议恐涉两歧，仍交晏公与劳、耆两帅会商〈敝处〉 ⁽¹⁾ 。鄙意浙事尤亟，来源尤窘，拟以五成济浙，三成济皖，二成济苏；其省城、韶关济浙之五成，则耆、左各得其半。不识能如数议定否？专此泐复。并请台安。不一。

————————————————————

(1)  据江世荣编《曾国藩未刊信稿》补。

324．加刘长佑片五月十一日

曾国荃一军已直逼雨花台，孤军深入，极为可虑。

舍弟一军，顷已直逼雨花台，距金陵仅数里。孤军深入，后路空虚，极为可虑。本拟请多军会剿，闻陕西警急，恐多公即当西征，金陵又将久持矣。

325．复胜保五月十一日

闻陈玉成已俘，快慰曷既！此间水陆各军近克太平、芜湖等处，即当逼近金陵。惟地面太广，后路空虚，深为可虑。

克斋尊兄大人阁下：

前月十二日泐复一函，计登签室。近奉春杪惠书，欣悉节麾回豫，迭奏大捷；并审恩优褒，晋阶常伯，隆三锡之典，司九伐之权，引企柳营，良殷虔颂。

庐州收复，狗逆窜至寿州，闻已为苗道缚至尊处，槛致京师。该逆系最悍贼渠，允堪献俘告成，仰赖威棱，擒此巨憝，快慰曷既！

此间水陆各军近克太平、芜湖两城及金柱关、东梁山等隘，陆军已进六郎桥，即当逼近金陵。惟地面太广，兵力愈难分布，锐意进剿，则后路动辄空虚，深为可虑。现请多帅速攻九洑洲，冀与南岸成犄角之势，而闻陕西告警，多军当分大半入秦。金陵围师太少，殊无把握。鲍军门进围宁国，闻杨逆已回城内，浙省援贼及青、石、芜、太等县败贼麇集该处，一时恐难奏效。专此布复。敬请台安，并贺大喜。不宣。

326．复姚体备五月十一日

老湘营军米已解。新复各县不能全恃赈贷。鲍军获一胜仗，或可稳慎图之。太平一案，宜曲体商情认真办理。

秋浦尊兄年大人阁下：

前月二十三日缕复一缄，计达典签。顷接二十五日手书，所询各事，半由前函奉答。

老湘营军米顷已解给六百石，由大通、青阳转解石埭，旋据凯章禀请移扎三溪，以该处在旌、泾、石、太之中有小河直达鲁港，可办排运，已批令遵行矣。宁属本产米之区，俟至秋间，即鲍军亦可于附近各圩采办，较水运更觉省力。皖南抵征定议不办，刘守到祁当已面述一切。

莫令事，初三日附片出奏。前劾语甚切实，此次只能开复县丞，俟著有劳绩，自当随时加奖。

新复各县遽难苏息，若全恃赈贷，力亦有所不能。昨于石埭发米七百石。青、泾等处，容徐为推广。博施济众，苦无善策，阿醪投河，聊尽区区之心而已。

杨逆已回宁国，浙省援贼及泾、南、芜、太等处败贼麇集该处，似非一时所能克复。鲍军初四获一胜仗，或可稳慎图之。此复。并问台安。不宣。

正封缄间，又接二十九日手书并另折，阅悉。

太平开行一案，前据曾、李两委员禀复，宝顺、宝泰、琼记等栈只做洋装，并非洋行，所设栈房不过借作栖止。当以洋人请商伙入内地办茶，势不得无栖止之所，但照中国商人一体完厘，即于中外各例均无违碍。于初二日批令照常完厘，既经查明，不宜另有苛索。访闻地棍王煊借词讹诈，一面咨请鲍军门严拿查禁，冀恤商柔远两得其平。今陈、汪两商复由尊处讯供严惩，近有为洋办茶之商来省与之熟论一切。大约我之稽查防备愈严，彼之绕越偷漏愈多。不如概归产茶之处将茶引、茶厘、茶捐三者并收，每引增至二两有奇，则得饷较多，而奸商亦不能出此范围。已与该商等面定章程，兹先行送阅。其告示、札文、三联、引照等均由委员即日带至祁门，随同阁下开局办理。陈、汪所捐之谷及万金巨款势难一时缴出，不妨全数豁免，以广招徕。此事若果办成，计五、六、七月内可得十五六万金，于徽饷不无小补。务恳阁下曲体商情，认真办理。复问台安。

327．复薛焕五月十一日

洋兵不宜会剿，但愿坚守松、沪，不遽图攻他处，或可久而相安。黄镇因丁母忧，其水师致改行期。陈玉成被俘，尤快人心。李楚材一军尚在胡乐司梗阻不前。鲍军难分一旅赴援湖州。

觐唐尊兄大人阁下：

前月十六周主政回营，带到惠书并大疏，聆悉一切。

洋兵不宜会剿，尊意与鄙人始终相同。据少荃来信，英国何提督并无必欲剿苏、常之意。近奉寄谕，驻京公使且谓此事流弊滋多，可见人心不甚相远。本地绅民火热水深，疾呼求救，急不暇择，又当曲为体谅。法国卜提督殉难以后，闻西人与发匪构衅甚深，断不中休，此固中国之利。然中外风气不同，营制亦异，我军与之偕作偕行，殊多不便之处。但愿坚守松、沪，不遽图攻他处，或可久而相安。

密疏据事直书，实为允当。现已散处西、浙各省，查办尚费周折。

黄镇水师，四月本可全数东下，因其丁生母忧，致改行期。俟行抵下游，拟以七营驻扎泰州外之三江口一带，而黄镇带三营赴沪，曾军门师船或可暂令接统。

多帅克庐州后，皖北除苗、捻占踞二、三城外，业已一律肃清。狗逆为苗党所擒，槛送京师，尤快人心。

敝处前月派去援湘之李楚材一军，由绩溪间道前往，二十七日尚在胡乐司梗阻不前。

鲍军进围宁国，闻贼增至二十万之多，亦难分一旅赴援湖州。

赵公坚守半年，终难瓦全。言之陨泪，思之疾心。肃此布复。顺请台安。不宣。

328．复汪士铎五月十一日

索胡林翼遗集，赞《水经注图》。

梅村尊兄大人阁下：

弟过蒙恩遇，骤赞辩章，虎尾春冰，夙夜祗惧。不谓手书奖借，又加斧藻，愧甚愧甚！伏审入春以来起居违和，目翳稍剧，近日服药何似？气海充实，亮易健复。

文忠遗集编纂想已就绪，蠡测无术，先睹为快。寄惠《水经注图》，偶将戴氏遗书校对一二，叹其凭空营构，精邃绝伦。其前幅、后幅、上幅、下幅接缝之处合而校之，间有重复，此自小节，无损大体。自有戴氏而是书犂然可寻其次第，自有贵图而是书确然可见诸施行。谨如尊旨分送各处。

廉卿借《读书杂志》，此间别无副本，难以应命。代谋置砚，即当与严中丞函商。

程生全家寓皖，其弟在沪溘逝，殊欢悰 ⁽¹⁾ 。前项业已全交敝处，请释廑念。复问著安，诸希珍卫。不宣。

————————————————————

(1)  “殊”字后缺一字，似当为“乏”。

329．复左宗棠五月十二日

告彭玉麟、曾国荃、鲍超等军进止及上海军情。因饷项太绌，拟将皖南茶厘、茶捐归并一处抽收。

季高仁兄大人阁下：

初六日差旋，接二十七日惠书，敬悉一切。

杨七麻既回宁国，忠逆方以全力在松、沪与洋人为难，又分余力守苏攻湖。衢、严一带仅有侍逆一股，久已畏公如虎。又新得刘竺亭一军，兵力渐厚，当可控制如意。

此间近状，雪琴率各水师于初三日扫平金陵城外之江心洲、蒲包洲各贼垒二十余座，长三十余里。九洑洲尚在北岸下游，必须陆兵会剿乃可下也。九舍弟亦破秣陵关等处贼垒，初四日进逼雨花台，距城根仅四五里。贼寂处坚伏不动，大约又成持久之局。前约多公下攻九洑洲，近闻陕西警急，官、严奏请多军援秦。此军若去，金陵地势太大，兵少贼多，其何能济！春霆攻宁之师，初四日在城外四十里寒亭地方获一胜仗，初九、十当可围逼城下。惟闻贼数实在十万以外，霆军以能稳扎稳打为幸，更无余力分援湖州。赵公忠贞盖世，竟无保全之法，疚憾曷极！

上海三月间华、洋连获胜仗，气势颇壮。自四月二十日薛部之攻太仓者覆没六千人，于是贼焰日炽。洋兵守嘉定，亦不战而自退。少泉以新兵当此巨寇，心以为虑。

敝处饷项太绌，各军窘迫异常。现拟将皖南茶厘、茶捐归并一处抽收，以济眉急。惟稍有损于尊处及雪琴，即日专咨奉商，伏乞鉴亮。顺问台安。

330．复李续宜五月十二日

杨岳斌到皖后，拟请速赴金陵察看大势，再商行止。军情紧急，皖省州县出缺太多，御下不宜太严，宜降格网罗人才。

希庵仁弟亲家大人阁下：

十一夜接初九日惠书，敬悉一切。

拙疏未蒙米汤之赐，敝处派潘文质至宿松买桃者，亦竟空手归来。公无所投，我无所赠。盖前年闰在春，今年闰在秋，故桃熟较迟。已留一夫在宿松等候，俟买得即送六安奉迓台旌，兼践成诺。阁下若不于五月旋省，即当迟至八月。酷暑遄征，非尊体所宜。

厚庵到皖，如不赴六安一行，即当请其速往金陵察看大势。如一年之内可望克复，当请厚帅久驻金陵，主持一切；若克复遥遥无期，又成昔年向、和局势，则厚帅或改带陆军，或肃清淮河，再当与之面商。惟长淮千里，除寿州、正阳外，一律荡平。苗党本无水师，且在可剿可抚之间，割鸡或无烦于牛刀耳。

恪守冷淡之怀，鄙人何敢相强。惟近日皖省州县出缺太多，无员委署。如敝处前次派委巢县之李、青阳之王、石埭之林、含山之侯，皆不惬物望，且有浮言。和州之方，亦不满人意。近日派委者，惟芜湖刘令较优，南陵之张亦不惬意。尊处派留者，如六安之邹、霍邱之任，亦非称意之选。润、季、霞三公之热，虽不能真得贤士，而尚可网罗中材。皖省则并中材而无之，亦吾二人之耻也。大约上等贤哲，当以天缘遇之，中等人才，可以人力求之。阁下眼界过高，将来恐全无中彀之人。程子告司马温公云：“愿相公宁百受人欺，不可使好贤之心，自此而隳。”乞阁下味此二语，庶几悬格渐低，取士渐广。国藩褊衷与公相近，迩年常自箴砭，略变冷淡之素。拟开一单奉商，商定后，分别奏调、咨调、札调、会衔速办。可否？仍祈复示。即问台安。

国藩顿首

331．复毛鸿宾五月十三日

求告黄冕、赵焕联等迅速赴粤办厘。曾国荃已抵雨花台，正另筹防兵充其后路。

寄翁仁兄同年大公祖阁下：

初二日接奉四月二十二日惠书并另件，敬悉一切。屡用全柬，常有客气见外之意，以后千乞屏除，并恳改“晚”称“弟”，无以一日忝窃之位而忘多年交契之情，至祷！至祷！

赴粤办厘，已奏派黄、赵两君。本拟留南翁在东局综理一切，并俟江路疏通，即请至此间商办淮盐，不欲烦其度岭劳役。接意诚亲家信，粤事经始，必须南公规画乃得要领，敬求阁下告南、玉两君并颜及庭兄俶装速发。如左右须此三君子相助为理，则不令久驻粤中，订定何人先归。闻晏彤翁已至上海，轮舟抵粤极速，应请三君即日遄征，不必待谕旨到也。

此间近事顺平。舍弟遽抵雨花台，距金陵城仅四里，后路芜湖等处空虚，深为可虑。弟现另筹防兵，填此瑕隙，不知赶得及否？诸关廑注，顺以布闻。恭请台安。

大柬敬璧。

国藩顿首

332．复黄冕赵焕联五月十三日

请约同颜培鼒即日俶装启行，赴粤办厘。望劝郭嵩焘迅速东去接苏松粮道印。

南坡、玉班仁兄大人阁下：

昨复南兄一缄，想已上彻。接奉玉兄惠书，揄奖溢量，惭悚无既！

粤东办厘之举，本拟专请玉兄度岭一行，而留南兄东来商办淮盐。意叟书来，以谓粤厘经始，必烦南翁前往擘画，是以敝处初三日之奏，并请两公南征，又以筱泉、少彭偕往。妙选贤俊，疏导宏源，知厝置必裕如也。彤甫星使闻已抵沪，轮舟涉海，到粤不过旬日。应请两公约同颜及庭太守，即日俶装启行。待谕旨到日，敝处办札三件排递东局，由局专足驰送，必在衡、郴一带可以追到。至分拨之法，弟有寄劳辛帅一信，抄稿呈览。大约韶关、省城之厘，则浙省五成，苏、皖共五成；浙江五成之中，又以二成半济左，二成半济耆。除两处外，凡各卡皆以六成济苏、皖，四成济浙，似为公允。晏星使和平圆适，恐失主客之欢，或与劳帅草率定议，则以后转石较难，两兄自以早去为妙。

云仙亲家于初一日简授苏松粮道，望劝其迅速东来，一慰远近喁喁之望，不可效俊臣所为，轻率将事。即或出处各有本志，到沪接印后，尚可进退自由。弟即日另有信达，先此布闻。顺请台安。

333．加黄冕片五月十三日

答许以后将下游军情抄行东局及培植赵景贤之后诸事。

正封缄间，又接五月三日惠书，以后下游军情，当抄行东局一分。盐务急须整理，台从赴粤，此间无熟手相助。赵炳麟现寓安庆。湖州似尚未失。竹生之后，弟当竭力培植，以明不克救援之歉忱。

334．复恽世临五月十四日

大江两岸事机尚顺，望频催军粮。

次山尊兄大公祖大人阁下：

前奉惠缄，正拟肃答，值菖华之应候，荷藻翰之重施，雒诵再三，但有纫戢。借谂绩懋薇垣，福蒲斝。作三湘之舟楫，帆随九面之开；膺五色之丝纶，幢树双牙之建。引詹矞霭，忭颂良殷。

弟谬统师干，频更节序。春夏之交，大江两岸迭有驱除。事机尚顺，堪慰雅怀。惟军中悬釜待炊，对菰黍茭粘而增念，望阁下泛舟相继，与筠筒楚粽以频来。专泐布复。敬颂节禧，并请台安。祗璧衔版，不备。

335．复丁宝桢五月十四日

春、夏以来，南北两岸连克数城，事机尚顺。

稚璜尊兄老公祖大人阁下：

顷奉惠缄，具纫绮注，正值蓄兰之候，弥深采艾之思。敬谂蕃祉绥增，荩犹懋介。扬仁风于首郡，符印生辉；沛甘雨于牙檐，枌榆遍德。五色之思纶迭捧，三台之吉曜常明。引企鸿仪，良殷忭颂。

弟承乏江介，眴又端阳。自春夏以来，南北两岸连克数城，事机尚顺，堪慰雅怀。专泐布复。敬贺节禧，并请台安。谨璧谦版，不备。

336．复胡镛五月十四日

春、夏以来，南北两岸连克数城。

听泉尊兄老公祖大人阁下：

年前布复一函，亮登记阁。兹值菖华应候，远蒙藻翰先施，借谂鹿毂延祥，鸿釐懋介。运金心于饷局，借重箸筹；膺锡命于銮坡，真除符印。引詹矞霭，忭颂良殷。

弟承乏江介，眴又端阳。自春夏以来，南北两岸连克数城，事机尚顺，堪慰雅怀。专泐布复。敬贺节禧，并请台安。谨璧谦版，不备。

337．复唐逢辰五月十四日

春夏以来南北两岸连克数城，事机尚顺。

萍洲尊兄老公祖大人阁下：

春杪曾布复函，亮登记阁。兹值菖华应候，远蒙藻翰先施，展视再三，但有纫戢。借谂端祺嘉鬯，午宴斟酃。篆摹岣嵝之碑，灵符同佩；恩赉丝纶之命，祥缕膺。雨三日而为霖，福一星而载道。引詹吉矞，忭颂良殷。

弟承乏江介，眴又端阳。自春夏以来，南北两岸连克数城，事机尚顺，堪慰雅怀。专泐布复。敬贺节禧，并请台安。谨璧谦版，不备。

338．复曾竹斋五月十四日

曾国荃等军连克数城，现已驻扎雨花台。

竹斋族叔大人阁下：

庚秋一别，午序频更，蒙吉语之遥颁，益私衷之驰系。敬惟襄勤兰锜，福蒲觞。泛醽绿而赏榴丹，情怡日午；绾银黄而彰孔翠，禄自天申。引睇矞晖，良殷忭颂。

国藩经营军事，平顺如常。九弟等连克巢、和、含山、芜、太等城，现已进壁雨花台矣，去金陵城仅数里。知念附达。

德安保案，俟鄂省咨文到日，再行奉闻。专泐。复颂节安。谨缴谦版，不备。

339．复徐荇香五月十四日

春夏之交连克数城，事机颇顺。

荇香老前辈大人阁下：

蕤宾纪时，景风扇物，荷华函之先贲，纫祓饰之逾恒。借谂迓福天中，承恩日下。看双江之帆楫，利涉攸资；捧五色之丝纶，真除即授。引詹矞霭，忭颂良殷。

侍承乏江介，眴又端阳。所幸春夏之交，南北各岸连克数城，事机颇顺，堪慰雅怀。专泐布复。敬贺节釐，并请台安。祗璧谦版，不备。

340．复蔡锦青五月十四日

多、彭、曾等连克数郡、县及要隘，现已进逼金陵。

芥舟尊兄大人阁下：

前布复函，亮登记阁。值兰芳之入咏，蒙藻翰之先施，借谂条达延祥，珮符辑瑞。荷丹毫之记注，名纪榴屏；蓍朱绂之方来，荣艾绶。引詹矞蔼，忭颂良殷。

此间军事，多帅于四月望日克复庐郡，雪帅与舍弟等于二十一、二日连克金柱关、东梁山各要隘，遂复太平府、芜湖县两城，现已进逼金陵，事机颇顺，堪以布慰。复颂节禧，并请台安，祗璧衔版，不备。

341．复厉云官五月十四日

谢其贺节，略告军情。

伯符尊兄大人阁下：

递到筠筒，载披藻翰，感因时之拳注，抚令节以神驰。借谂迓福天中，承恩日下。象功昭德，虎盐配昌歜之馨；膺祜翔华，龙辑蒲圭之瑞。引詹矞霭，忭颂良殷。

此间军事，多帅于四月望日克服庐郡，雪帅与舍弟等于二十一、二日连克金柱关、东梁山各要隘，遂复太平府、芜湖县两城，现已进逼金陵，事机颇顺，堪以告慰。复颂节禧，并请台安。祗璧衔版，不备。

342．复郑元璧五月十四日

春夏之交，南北各岸连克数城，事机极顺。

锡侯尊兄年大公祖大人阁下：

顷奉惠缄，具纫绮注，正值蓄兰之候，弥深采艾之思。借谂懋绩鹾纲，宣勤饷局。菰香角黍，记风土于湘中；昌歜形盐，拜天恩于日下。引詹矞霭，忭颂良殷。

弟承乏江介，眴又端阳。所幸春夏之交，南北各岸连克数城，事机极顺，堪慰雅怀。专泐布复。敬贺节禧，并请台安。祗缴衔版，不宣。

343．复吴安谷五月十四日

春夏之交连克数城，军事极顺。

安谷尊兄大人阁下：

兰芳送馨，藻翰纫惠。借谂延祥条达，绾福佩符。储鹤糈于双江，多黍叶丰年之庆；捧龙纶之五色，形盐拜乾陛之恩。引睇吉晖，良殷忭颂。

弟承乏江介，眴又端阳。所幸春夏之交，南北各岸连克数城。事机极顺，堪慰雅怀。专泐布复。敬贺节禧，并请台安。祗缴衔版，不宣。

344．复单兴诗五月十四日

春夏之交，南北各岸连克数城，事机极顺。

藻林尊兄大人阁下：

清和月杪，接展惠缄，值令节之将临，感因时之存注。借谂延祥鹿毂，绾福虎符。布惠政于桂湖，悬蒲示教；荷隆恩于枫陛，赐葛荣。引睇吉晖，良殷忭颂。

弟承乏江介，眴又端阳。所幸春夏之交南北各岸连克数城，事机极顺，堪慰雅怀。专泐布复。敬贺节禧，并请台安。祗缴衔版，不宣。

345．复王小初五月十四日

春夏之交，南北各岸连克数城，事机极顺。

小初尊兄大人阁下：

清和月杪，接展惠缄，值令节之将临，感因时之存注。借谂延祥鹿毂，绾福虎符。布惠政于筠州，悬蒲示教；荷隆恩于枫陛，赐葛荣。引睇吉晖，良殷忭颂。

弟承乏江介，眴又端阳。所幸春夏之交南北各岸连克数城，事机极顺，堪慰雅怀。专泐布复。敬贺节禧，并请台安。祗缴衔版，不宣。

346．复多隆阿五月十四日

赞多功绩。

礼堂尊兄大人阁下：

菖馨甫挹，藻翰先施。初复金墉，正百端之丛集；远蒙珠记，乃五色之华宣。情深而文，好整以暇，其为钦佩，曷可言诠！敬谂勋建辰旗，釐延午节。俘狗加而献馘，氛驱四目之伥；射枭翮以尝羹，妖索九头之鸟。弛捷音于露布，喜动天颜；画伟貌于云台，位推公首。引詹矞霭，忭颂良殷。

弟承乏江介，眴又端阳。东下师船，盼旄头之迅扫；南薰解阜，颂旗翼之增绥。专泐布复。敬贺节禧，并请勋安。统希台照，不备。

347．代答严树森小柬五月十四日

赞其品格，述己情怀。

蜀扇扬仁，楚舟宏济。拔茅连汇，荐贤庆兰芷之升；修竹弹蕉，钦直下菖蒲之拜。靖枭音于关洛，选将则镜澈毫芒；筹鹤糈于江淮，饷军则盘盈角黍。夏者大也，膺景福以云蒸；帝曰俞哉，锡康侯而昼接。阅荆楚岁时之记，触我乡心；释昌阳引年之文，愿斯人寿。值南薰之解阜，驶东下之楼船。风利石头，切盼环榴。有兆云瞻夏口，弥歌采艾之诗。

348．复舒保五月十四日

南北两岸事机颇顺。

辅廷尊兄大人阁下：

鹑躔日永，虎幄云高，蒙吉语之先施，益私衷之遥戢。借谂釐延蒲节，威镇楚疆。一路榴花，簇拥红旗而报捷；九宸芝检，颁来翠轴以酬庸。引企丰功，良殷豫颂。

弟承乏连圻，瞬逢重午。所幸南北两岸水陆诸军迭有驱除，事机颇顺，堪慰雅怀。专泐布复。敬贺节禧，并请勋安。统希英照，不备。

349．复文辉五月十四日

水陆诸军连克数城，事机颇顺。

又石尊兄大人阁下：

两奉惠缄，具纫绮注，正值蓄兰之候，弥深采艾之思。敬谂蕃祉增绥，荩猷懋介。蝉枝清响，圜扉承槐盖之阴；蜍蕊流馨，方匕荐蒲樽之醁。作舟楫而双江普渡，捧丝纶而五色荣。引睇吉晖，良殷忭颂。

弟经营江、皖，历珞如常。所幸水陆诸军进规南北两岸，连克数城。事机颇顺，堪以告慰。专泐。复贺节禧，敬请台安。祗璧衔版。不备。

350．复何璟五月十四日

庐郡克复，江北肃清，下游各军迭有驱除，事机颇顺。

小宋尊兄馆丈大人阁下：

四月既望接展惠缄，欣谂简命新颁，巡符荣绾。九苞威风，夙蜚鸡树之声；一角神羊，久著乌台之望。兹者庭趋，西蜀爱日方长；即看式是，南邦福星丕焕。引詹矞霭，忭颂良殷。

庐郡于四月十五日业经多帅克复，歼贼甚多。狗酋窜至寿州，为苗练所获，俘送胜营。大憝就擒，江北已算肃清。下游水陆各军迭有驱除，现已进逼金陵，事机颇顺。知在念中，并以附达。肃泐。复贺大喜，敬请台安。统璧资版，不宣。

351．复李明墀五月十四日

告前军已渡秣陵关。

玉阶尊兄大公祖大人阁下：

月前曾布复函，亮登记阁。兹值榴明入咏，远蒙藻翰先施，展视之际，纫戢奚似？借谂延釐日午，懋绩湘南。包匦菁茅，竞龙舟而入贡；桃弧棘矢，赖鹤糈以传餐。酬庸锡昌歜之筵，拜命晋蒲麾之秩。引詹景矞，忭颂良殷。

弟谬统师干，眴更节序。喜楼船之东下，前军已渡秣陵；赓解阜于南薰，遍德有怀梓里。顺泐。复颂节安。谨璧谦版，不备。

352．复梁作楫五月十四日

蒲节酬答。

湘帆尊兄大人阁下：

月前复柬，亮达典签。兹午节之届期，又庚邮之送喜，载披来翰，纫戢良多。借谂兰锜宣勤，蒲樽福。射团训士，挽强命中于雕弓；赐葛承恩，被服增荣于豸绣。引詹矞霭，忭颂奚如！

弟忝领师干，眴更节序。喜东征之士马，已抵秣陵；念北部之旌旗，久劳蒲戍。专泐。复颂节安。祗璧谦版，不备。

353．复唐际盛五月十四日

端阳答筒。

荫云尊兄大人阁下：

午节届期，庚邮送喜，荷华函之先贲，纫藻饰之逾恒。借谂绾福荆符，延祥蒲斝，化民若调鹆聆音，知运以金心极政，验悬鱼入馔，何须于石首，五色之丝纶迭捧，三台之印绶膺。引睇吉晖，良殷忭颂。

弟承乏江介，又度端阳。喜东下之师船，已薄雨花台畔；赓南薰以解阜，奉扬云梦洲前。专泐。复颂节安。祗璧谦版，不备。

354．复王子坚五月十四日

官军已进逼金陵，驻军雨花台畔。

子坚尊兄年大人阁下：

月前布复一函，亮达典签。顷奉惠书，借谂鱼庭春蔼，鹿毂星移。由章水而莅虔州，绩媲薛宣之换郡；惬舆歌而承简命，恩詹黄霸之赐车。引睇吉晖，良殷忭颂。

此间军事，春夏之交，大江两岸迭有驱除。现已进逼金陵，驻军雨花台畔，知念附达。专泐布复。顺颂新禧，并请台安。祗璧衔版。不宣。

355．复彭玉麟五月十五日

王可陞已调往芜湖，另调李济元守池州。湖州失守，新后、祥后断不可离芜湖。

雪琴仁弟大人阁下：

十四日接初十日惠书，敬悉一切。

王可陞已调往芜湖，盖因中段空虚，恐宁国之贼、湖州之贼由东坝以犯芜湖也。其驻池之二营十六开差，王可陞尚在安庆，十八、九开差。另调李济元守池州，已咨冰案矣。

湖州初三日失守，闻贼并不杀人。计日内宁国、上海两处必添贼党，金陵亦恐有援贼前来。新后、祥后两营断不可离芜湖，昨已有公牍，祈阁下告王柱堂也。顺问近好。

356．复唐景皋五月十五日

庐州善后，切忌游移不断。已破秣陵关等，正调各军添守芜湖。

鹤九仁弟大人阁下：

月底奉复一缄，计达雅览。顷接初四惠书，猥荷记注因时，并审荣履新任，至以为慰。

庐州善后原不易办，希帅以此相属，正欲于盘错别利器也。其帖然为民与可民可贼者，一概不必深求，以崇宽大。若著名元恶，则掩捕而决去之，切忌游移不断，反令免脱贻害。此地承平时素多豪猾，周文忠作守，锐意搏击，两年间积蠹殆尽。现当浩劫之余，遗黎固形雕敝，奸党亦多穷困，除恶一层，似尚不难。至培养元气，非积渐不能奏效。究之同处大旱，有一溉之润者，终将后枯，阁下子谅肫肫，固汤世之甘霖也。

陕西告警，雷镇即当赴援。闻多公拨六营西征，而自率大队东下。其守庐防兵，初议仅留四营，鄙人请增数营以固后路，不识允否？

雪琴及舍弟等军，于初二、三日攻破秣陵关、大胜关、江心洲、蒲包洲等处贼垒，乘胜进驻雨花台。距城太近，而芜、太一带尤苦空虚，现赶调各军添守芜湖，以资策应。若多军赶到九洑洲，则北岸声势较厚矣。复请台安，并颂节禧。不具。

357．复蒋光焴 ⁽¹⁾ 五月十五日

沪上与洋兵协守尚觉相安。陆军已进驻雨花台。惟湖州失守，深堪悯恻。

寅昉尊兄大人阁下：

接三月二十四日手书，敬聆一切。拙书楹联，猥承齿谢，惭歉曷既！

位西尚获无恙，慰甚！尊纪至沪，续有所闻否？其大世兄昨来皖营一行，敝处资之百二十金，令其迎母及全眷西来，或寓皖，或寓楚，到时再行熟商。位西存亡，其世兄亦不得确耗。天佑善人，当能脱此重险。

沪上自敝处援军到后，与洋人联络协守，尚觉相安。嘉定、青浦均经洋兵克复。前月薛部李庆琛一军战败，洋兵自嘉定追还，各处又形吃紧。其旧时兵勇，积习已深，骤难整顿，目前只能近防，不能远剿。左军屏蔽江、皖，地面宽而兵力太薄，须俟刘、蒋两军到齐，乃可进取。

此间近事颇顺。陆军已进驻金陵之雨花台。鲍军门进兵宁国，亦获胜仗。惟湖州有初三日失陷之信，深堪悯恻。诸关雅廑，顺以缕陈。即颂台安。不宣。

————————————————————

(1)  蒋光焴，字绳武，号寅昉，亦号吟舫、敬斋，浙江海宁人。清末藏书家、出版家。

358．唁金松如五月十五日

吊金父仙逝，顺告军事近况。

松如尊兄年大人阁下：

顷得仲春手书，惊悉年伯大人骑箕仙逝，并读去腊遗翰，怆悼曷有既极！风木蒿莪，古今同慨，况天性笃挚如阁下者耶？惟念年伯寿逾八旬，德堪千古，全受全归，允无遗憾。贤昆玉孝弟渊懿，人无间言，发祥流庆，方兴未艾。尚冀仰承先志，勉抑哀忱，是所至祷！

弟驻军皖垣，不获躬诣帷。寄去薄敬二百金、祭幛一悬、挽联一对，借申微悃，尚乞鉴入。令亲章云裳已委办文案事件，足纾雅注。

此间军事近颇顺手，共克郡县十余处，前敌各军已进扎雨花台，围逼金陵。并以附闻。敬问孝履，诸祈珍重。不既。

359．复王必达五月十五日

教堂一事，当求不至与洋人决裂。蒋军已陆续由粤赴楚。彭雪琴与曾国荃等军已围逼金陵。

霞轩仁弟大人阁下：

接三月二十七后来书四件，具聆一切。鳞函互答，荷记注之因时；心简荣膺，庆真除而志喜。引瞻吉霭，忭颂良殷。

芝阳尚非要缺，阁下在省日久，自宜仍留首篆以资熟手。前与幼帅函商，彼此意见相同。教堂一事，只得如此办理。现在洋人方败，和好或可不至决裂。

刘军已到，甚慰！闻蒋军头队于四月初一拔营，二队初五拔营，三队初八拔营，陆续由粤赴楚。候芗泉广东行粮领到，即可兼程前来。蒋军未到之先，但求三衢及闽界均获无事，则信防渐次稳固矣。

前月十五多军攻克庐州，狗逆挟万人出窜。延途追剿至寿州，不过六、七百人。经苗练诱入城中，缚送胜营。

前月之杪，雪帅暨舍弟等军攻克太平、芜湖两城及东梁山、金柱关各隘，月初又攻破大胜关等垒，现已进扎雨花台，围逼金陵。惟中段空虚，尚属可虑，当添兵进守芜湖耳。复贺节喜，并颂荣祺。不宣。

360．加金藻片五月十六日

告虽决意居乡，未必能戒奢靡。闽省咨追一案，已咨复毛鸿宾代为担承。

再，来示谓决意居乡，不知有屋可住否？繁华侈靡之风到处皆有，若在己不能力持，则不觉又入奢靡之途。弟于去冬今春夏连嫁三女，每次用嫁资二百金，包诸所有，另备酒席及途费五十金，此亦勉强行之，悍然不顾。若稍恤人言，便不能如此简省。二小女为岱云次子妇，闻陈家亦尚俭朴。阁下素不善治生，恐难过从节啬也。

闽省咨追一案，敝处已咨复毛中丞代为担承，不知尊处曾见此案否？

弟身体如常，癣疾近亦略愈。惟畏暑特甚，往往汗下如雨。又以位太高，任太重，昼夜惴栗，不得少休，而积阁之件尚多，恐终不免于颠蹶。知念附告。再颂竺虔仁兄同年大人礼安。

361．复官文五月十八日

多军会巢金陵，合围西北，当可得手；雷镇西援，应可了事；多公全军入关，似不如雷镇西行最为合宜，求与渭帅、义、丹诸君熟筹。

秀帅官太保中堂大公祖阁下：

四月二十五日奉寄一缄，商多军攻九洑洲之事，想入荃鉴。厥后舍弟一军进逼金陵，屯驻雨花台畔。该逆坚守不出，官军仰攻，则枪炮雨下。金陵地势宏阔，往年以七万人围攻数载，此次仅万余兵驻于南隅，洪逆见惯不惊，了无惧色。

自军兴以来，惟此次三、四两月气势最好。鄙意欲请多军会剿金陵，合围西北，当可得手。顷读大疏，奏以多帅援秦。秦中完善之区，本应力保，惟闻入秦之贼人数不满三千，又皆残败之余，团练击之，业经却退省城，断无有害。阁下前奏以雷镇西援，应可了事。多公全军入关，威名太盛，贼知不敌，恐逼窜南山老林之中，多公进追则疲于奔命，既有牛刀割鸡之喻，不穷追则未能蒇事，又成进退两难之象。揆情度势，似不如雷镇西行最为合宜。

江南贼数之多，比秦何止百倍，财赋之盛，比秦何止十倍。若以多帅劲旅南渡会剿，纵不能遽克金陵，必可为游击之师，攻克旁近十余州县，明春即可办漕百余万石解京。若阁下不以全力助弟，则敝处之力，明岁断不能办多漕解京，不过仍如近两年二十万石上下。盖舍弟围攻南城，仅能屏蔽太平、芜湖一路，不能游击东北。都军太弱，李军扰民，弟不愿调其游击腹地也。特此飞商，求阁下与渭帅、义、丹诸君熟筹。如以刍言为然，则趁此数日多军启行未远，尚在可东可西之间。

敝处昨日奏片亦略提数语，未敢畅言．盖楚军向来和衷之道重在函商，不重在奏请也。诸祈心鉴，速赐复示。顺问台安，不具。

362．复彭玉麟五月十八日

雷定国之勇，系令搭火轮船下去者。祈查凌辱哨官之提饷人员，何人最为无状。

雪琴仁弟大人阁下：

十七日接十二夜惠书，敬悉一切。

雷定国之勇，系令搭火轮船下去者。因周万倬调针鱼嘴，鄙人甚不放心，急欲调回芜湖，故令附轮舟以行，而将各信请尊处转交，不然则不敢奉烦也。雷定国业已归去矣。

提饷之员凌辱哨官，各员贤愚不一，不知何人最为无状？请即密询在尊处赴诉之人，指明某名以凭严究，断不袒护。

尊恙大愈否？能来安庆一叙，大幸！大幸！当以轮舟送君归去耳。复请台安。

363．复多隆阿五月十八日

恳商回师东下，共图金陵。王镇一军盐粮公费等银，当如来书照给。

礼堂仁兄大人阁下：

十七日接十四日环章，知援陕之举，不特雷镇西行，且阁下亲统大队建纛遄发。当此热日炎蒸，尊体又未健复，远道赴援，劳瘁异常，忠勤果毅，曷胜钦企！

惟愚虑所及有不能不再行熟商者：以地势而论，陕省偏在西陲，尚非京师后卫。由京至陕二十四站，由京至江南十八站，两淮群捻常入东境，尚不能扰及畿辅；陕贼仅零股数千，岂能骤为畿辅之害？以时势而论，用兵十载，军威之盛，未有如本年三、四两月者。今北岸全为我有；南岸太平、芜湖既克，亦有建瓴之势。惜城大兵少，洪贼见惯不惊。若得雄师从北路进攻，则扼其吭而拊其背，可期得手。此时不图，以后再求机会如此凑合，恐不可得。以贼势而论，窜陕之粤逆实数不满三千，又皆残败之余，一股深入，与群贼联络不上，亦处必败之道。顷闻杜曲、雒南两股，均被民团击退，省城解严，其并不凶悍可知。雷镇带三四千人赴陕，尽足了之。若以阁下全军临此小丑，有类牛刀割鸡。倘贼人慑于声威，窜入南山老林之中，雄师留秦搜捕，则疲于奔命，凯撤则伏莽复出，亦觉进退两难。年来圣主忧劳，生民涂炭。僭号者，伪太平王也；乱天下者，洪逆也。苗、捻、蜀、滇处处叛乱，皆闻洪逆之风而起者也。吾辈此时不打洪逆，更待何时？江南财赋之区，究竟远胜他省。但使金陵得手，明春即可办漕百余万石解京，俾京师根本重地有恃无恐。若阁下不以全力助弟，明年仍不能办京漕，实深忧愧。特此飞商尊处，并函告官帅。如以刍言为然，则请一面返旆东下，一面由官帅会同阁下与弟驰奏。是否有当，即祈迅速示复。

至王镇一军，承拨精选右营俾为新勇，矜式关爱逾恒，至以为感！其盐粮公费等银，当如来书照给。专此。敬请台安。诸希鉴亮，不宣。

364．复李鸿章五月十九日

胜则让功，败则救急，最足结人欢心，处洋兵尤宜加意。沪薇一席，继者殊难其人，当隐其短而用其长。薛部似非能坚守者。已嘱蔡少彭迅速入粤，并寄语筱泉不必来皖，亦不必至南昌。

少泉世仁弟大人阁下：

接初七日未刻信并公牍各件，知南汇得手，浦东肃清，虽松江危急，大局当可支持。惟湖州于初三日失守，日内必且添贼至沪，殊以为虑。

洋兵近状何如？与他军相处，惟胜则让功、败则救急二事，最足结人欢心。处洋兵尤宜在此等处加意。

密件此际只可秘而不宣。沪薇一席，继者殊难其人，阁下且当隐其短而用其长。

嘉定退兵一案，尊疏似推崇薛部而诋斥西兵。鄙意薛部似亦非能坚守者，惧因此失欢也。

此间诸事平顺。惟多公全军援秦，不克由九洑洲会攻金陵，所关甚大。舍弟兵仅逾万，前逼城贼，后御援贼，单薄可虑。鲍公初四日获胜后，步步进扎。杨七麻兄弟共三伪王部众二十万之多，闻鲍公之力足以制之。芜湖空虚，已拨王可陞一军防守。

蔡少彭来皖住八日，果贤明司道，其嗜好亦已净绝，已嘱其迅速入粤。并寄语筱泉，不特不必来皖，并不必至南昌。彤翁已至沪买舟赴粤否？敝函交到否？客卿固难集事，然得黄、赵、蔡、筱四人，皆一时妙选，彤公当可无为而治。

筠公授苏松粮道，已函请其速来。黄鹤汀计已自湘起行矣。

会防局费可减而不可损其体面。杜公诗云：“高马勿唾面，长鱼勿损鳞。”旨哉言乎！复问台安。

365．复陈鼐五月十九日

决计请李续宜渡江会攻金陵。围攻金陵，非先得九洑洲，则无从下手。

作梅仁弟大人阁下：

十七日接十四日惠书，敬悉一切。

芜，太克复，舍弟不候拙信，进兵太快，多公又不能南渡会剿，仆方深以为虑，幸闻厚庵将到，希帅全愈，复用欣慰！一至八月，决计请希帅渡江会攻金陵，不知届时淮甸诸务料理粗毕否。

金陵不宜围攻，宜断粮道，来示所筹乃不易之理。然非先得九洑洲，无从下手也。

台旌目下尚难归省，似宜先派人回家一问消息，已遣卒去否？

钱生犹似在官者气象，不如雇长夫也。即问台安。国藩顿首。

366．致隋藏珠五月十九日

祈筹发王可陞部饷需。

王镇之陞字、右后两营并精选右营，又亲兵百人，均于明早开差赴芜湖，已面许发半月饷，即祈尊处筹发。王镇统领之费，请照章发一个月，俟后再算。即问龙渊尊兄年大人台安。

367．复彭玉麟五月十九夜

金陵缺少多军，殊难奏效，拟再飞商官、多。

雪琴仁弟大人阁下：

接十七日惠书，知已回铜陵夹老营。日内玉体全愈否？

旱灾将成，今夜忽得大雨，或可苏此遗黎。

多公全军援秦，金陵少此大枝劲旅，殊难奏效，且恐有疏失，当再飞商官、多也。复问台安。

368．复李续宜五月二十日

多公援秦之举断难中辍，特以大局所关，不得不一进刍言。乞于六、七月将苗练、捻党诸务摒挡就绪，八月南渡会攻金陵。顺送宿松桃，并询慈安太后万寿題本事。

希庵仁弟亲家大人阁下：

十八日接十五日惠书，敬悉一切。冷热之说相合，即日会衔分别奏咨札调。秋冬间委署州县，当比近日略佳。耻不可太早，耻亦不宜太迟。玉恙全愈，至慰！至慰！厚庵闻亦将到金陵，一出已安排，正生、正旦将出台矣。

多公援秦之举，鄙意可不必亲行，雷镇似足了之。顷飞函与之熟商，抄稿呈览。官相既已会奏，多公又于十五日专奏，朝廷亦深以秦、晋完善为重，此举断难中辍。鄙人特以大局所关，缓急之际，安危系焉，不得不一进刍言耳。

一至八月，务求台旆南渡会攻金陵。苗练、捻党诸务，乞于六、七月摒挡就绪。天下有非常之懒，其了事必有非常之速。倘有不了者，并恳预筹替人，至要至祷！

宿松桃今日买到，远不逮前年之美，专丁送呈。桃不甚夭，不知之子肯归否？即问台安。

国藩顿首

再，七月十二日慈安皇太后万寿，敝处已办题本，专差即日进京。尊处已办否？如未办，敝处当代办一分。左中丞亦系托此间代办也。再问台安。

国藩又启

369．复郭嵩焘郭崑焘五月二十日

促郭嵩烹即日东下就苏松粮道任，告已任黄冕去粤办厘，但暂不能与星使平列。

筠仙、意城仁弟亲家大人阁下：

接筠公四月十日书，意公二十一日书，敬聆一切。

十三日接奉五月朔日寄谕，筠公简授苏松粮道。今又六日未接部文，想已径行湘抚署中。本拟办一公牍奉达，又恐捉种放于官里，吏朱云于阁中，或因右仰札饬等事，惹动尊气，是用飞函奉促即日东来。如尚有应发之牢骚，请来安庆于鄙人乎骚之，或更有应发之毛包，请至上海于少荃乎包之，幸勿坚伏湘上，牢其所牢而毛其所毛也。庚申三月之退，微嫌草草，有涿州撕状之风。此次果强起乎，尚不失为待价而沽；如终潜乎，亦当另谋。善刀而藏，无徒漫尔已也。至属！至属！

意公所示粤中之行，遵即奏以南翁为首选。惟与星使平列，目下实有未能，容徐图之。

舍弟驻金陵城外，尚托平安。惟多公全军援秦，舍弟军势太孤，用以为虑。即请台安。

370．复郑元善五月二十日

陈由立等务须撤办，募勇差事当另派妥员赴湘接办。

松峰尊兄大人阁下：

十二日泐复一函。旋又接前月底惠书二件，敬聆一切。即审兰锜宣威，蒲觞集瑞。狼燧销而勋崇保艾，甲洗银河；鹭铙奏而欢契歌薰，纶颁玉陛。引瞻矞霭，虔颂良殷。

陈镇由立碍难调豫，前缄略陈梗概。时犹未悉该镇下落，拟于奏参后咨查原籍。接读来示，方知已谒台端，诡称青阳攻拔，业经交卸营务，侥幸录用赴湘募勇。阁下爱士情深，以中原驱策需人，谆谆见嘱。弟虽至愚，何至吝惜一将，不顾大局？惟查该镇才仅中驷，并非冠伦魁能之品。其隶霆营最久，由勇丁保至专阃，朝廷之恩遇甚隆，主将之情谊亦厚。乃不问缓急，借病告假，不候禀批，擅自离营。不遵奏留之旨，而阴怀跋扈之心，不以潜逃为非，而挈多人以去，情理实觉难容。若仅不忠于皖，尚能有裨于豫，海内一家，何妨楚材晋用？但观人者恒在去就进退之际，选将者最忌浮滑取巧之流。以夙昔所依附，功名所从出，一旦弃若弁髦，中道相从，又安能保其晚节？阁下所以拳拳该镇者，以系敝处旧人，不惜千里招致。今所行已无足取，若再有负委任，益觉贻羞。且近来用兵连十余省，倘相率效尤，流弊滋多。迭据霆营请参，已于日前具疏严劾，并以防微杜渐，附片密陈，非敢故违雅命也。仍求阁下撤去该镇，募勇差事另派妥员赴湘接办。弟一面函告毛中丞转饬停止开招，派员押送来皖，其同时诱逃之余大胜等及前此离营之郑阳和等，亦均一律参办。除将疏稿咨达冰案外，特此缕陈鄙臆，并抄密片附闻。诸希亮鉴。复请台安，顺颂节禧。祗缴大柬，不宣。

371．复毛鸿宾五月二十一日

求饬令赵焕联赴粤一行。告借销粤盐之举须再定议。陈由立、郑阳和务须派员押回皖中。

寄云仁兄同年大公祖阁下：

十三日奉呈一缄，计将上彻。二十日接十一夜惠书，敬聆一切。

南翁主办粤厘，业经入奏，并专函奉商。筠翁因少荃求之甚切，不能不浼其赴沪一行。玉翁在湘既可为阁下指臂之助，弟何敢强之度岭。惟岭南之役可久可暂，若至省城一商，往返不过三月，若仅至韶关一商，往返不过两月，求老兄俯念业经奏定，饬令遄往迅归，至祷！至祷！南翁综揽全纲，自宜久驻韶关，然亦可往返湘粤，去住自由。借销粤盐之举，须俟南兄至粤与辛帅相见后，察看情形，再行定议。此时遽欲兼营并举，恐欲速不达，转多窒碍。

陈湘亭主政不知有何长处？现在此间投效者多，而敝处奏疏刑名等要务，转无替手之人，公事丛冗，实深焦灼！

多军决计援秦。九舍弟孤军深入，前拒金陵城贼，后防苏浙援贼，殊为可虑。

陈由立逃奔河南，回湘招勇，求阁下立斥停招，派员押回敝处。参折已咨达冰案，兹将密片抄呈。此风一开，各处军纪皆弛，所关极大，弟不能不认真严办。并求阁下将郑阳和撤营押回皖中，俾弟法令得行，至恳！至恳！诸维心鉴。顺问台安。

国藩顿首

372．复李桓五月二十一日

请迅速开示应蠲各属丁漕减征章程，以便复奏寄谕饬查之案。告奏案摊款应查照前批分案详定。

黼堂尊兄大人阁下：

初五日接二十九日惠书并各件，聆悉一切。荩虑周详，至以为佩！

代拟片稿二件，莹洁稳妥。请停清豁，名异实同，似不如据实上陈，更为直截。若虑大部驳诘，则两者均恐难免。一二次陈奏，殆难遽邀俞允。拟以嘉庆谕旨借作缘起，径请豁免，以省葛藤，并预为迭次吁请之计。会详二套及密单九事，分别批发。

寄谕饬查之案，重在应蠲各属钱漕分数，自应开列清单，一并上陈。即不开全单，亦宜将高安、铅山等属历数七八县叙入疏中，乃不涉于空滑，敬求迅速开示。丁漕减征章程，左公以为骆帅在湖南办法胜于胡帅在湖北之法，其说饬各属牧令与该处绅民定议，赴省立案，虽若参差不齐，实则遵行可久。弟反复思之，不能易其说。兹发去示稿札稿，祈即禀商幼帅，核改刊刻。

奏案摊款，初次即由敝处专衔上陈，以后或会抚衔，或仍专衔吁请，司中可不必管。其年例随时两宗摊款、详府一宗摊款，应请查照前批，迅分两案详定，以安牧令之心，而清丁漕之原。随时年例两宗，应照前详在于津贴军饷，半归江西项下提出抵补。详府一宗，应照此详在于一三副朱〔米〕全解送库项下提出抵补。计皆有赢无绌，十分充裕，断不至贻累州县。

厘卡钱多银少，恰可济此间钱荒之苦。顷接公牍，已批准矣。诸维心照。顺请台安。

373．复沈葆桢五月二十二日

嘱裁定应否派王沐赴浙学战，酌定陈伯陵所募湘勇可否调省或调抚州，并派员速署赣道。顺告解米进京事拟待十月兴办，丁漕减征案另咨协商。

幼丹仁兄大人阁下：

二十日接十四日惠缄，二十一日又接十六日惠缄，敬聆一切。应复各件，仍条列如左：

一、各军在江者，就弟见闻，或昔时所见而近已改变，或得自传闻而实不相符。如王德榜、段起，弟系咸丰六、七年见之。维时王最陋劣，段亦平平，故于玉山闹饷一案，决计商撤王军。厥后左帅咨留，则似必有可取者。段则二年以来，大洽舆情，经阁下法眼明保，想已迥异。吴下阿蒙屈军，弟于十年春间见之。其人才短而有血性，其营系次青亲兵，见仗颇多，在信二年，亦著成效，故弟前缄奖许，而不知其扰民召怨若此之甚。王沐之为人，弟向不知。本年二、三月历询敝同县带勇诸公，均有贬词无褒语，抚州知府曾禀请将该营调开。顷接其帮办杨道洽禀，亦言王沐接家眷来抚，耗千余金，置营务于不问等语此件另咨冰案。弟所闻如此。尊处耳目较近，必更真切，应否派赴浙江学战，伏候卓裁。浔、韩两营戍抚，似无不妥之处，统求定夺。弟实以所见不真，不敢遥度臆断，非谦也。此外又有陈伯陵所募之湘勇两营，因饷项不继，呈请归尊处调遣，意在归省局发饷。该营或亦在可造就之列，可否调省或调抚州，亦求酌定速行。

一、筱泉即日赴粤，已与少彭约，嘱其不可来皖，往返耽延，应请尊处派员速署赣道。芥舟若去，于敝处厘饷亦必尽心。念慈若履粮任，吴、许、王各履本任之处，均求鸿裁定夺。粮台提调，亦求代为遴择，弟无固必之见。至念慈与筱泉对调，久有此说，不特念慈恋恋南赣，该处绅民亦来皖禀留，事尽可行；但筱泉赴粤甚急，目下似尚不能及此，或须待筱泉归来再办。是否，仍求卓定。

一、解米进京，今年江西之力实做不到，明年弟与阁下当竭力办之。似可解银至通、泰一带，买米运至上海，雇沙船放洋抵津，不必雇轮船也。如果九洑洲克复，即在江西买米，用民船运至上海，亦不满两月可到。此事拟展至十月兴办。如卓裁以为可行，即请饬司议详，挈衔会奏。

一、丁漕减征一案，司详甚妥。惟此事由上司通行各县，终不如由各县自行定议之可久。已拟一示稿札稿，另咨奉商。核稿时，恰接来示，即将广信改为三两矣。

一、大奏保七劾八，谨已读悉。弟去年亦思有所甄别，已具稿而未发，中有数员恰符合也。教堂一案极难措手，尊处一缄一疏，恭邸阅后，亮亦难于措手。各路人心纷纷外向，非大力者殆难挽回。

湖州初三日失守，闻杀人乃不过一二百。贼窜秦中，多将军已率全军万余人入关矣。并闻。即请台安。

374．复万启琛 ⁽¹⁾ 五月二十二日

商谈人事。

篪轩仁弟大人阁下：

来示具悉。易光济自须撤委，仓卒无人可换，少迟再商。三河卡员较易觅，明日奉报。复请台安。

————————————————————

(1)  据曾氏日记载，当日受信人至曾处，此信疑未发。

375．复左宗棠五月二十二日

无人可派守宁波，且宁波难保守无失，当置之度外。因曾国荃竟自孤军深入而多隆阿西援关中，不能依原议助左。粤东厘务必须办成。人才惟没干者决当屏斥。请派人将余大胜押至安庆。

季高仁兄大人阁下：

十七日接初十日惠书，敬聆一切。

宁波设守，敝处竟无人可派。坐轮舟由上海以去，可期迅速，然十八万两可偶而不可常。宁波比沪更远，其索价当不止每人二十金已也。玉班闻极为毛公所倚重，不仅敝处奏办广东厘务将奏留不遣前往，即尊处奏保浙臬，亦将专疏请留。则由处州、台州以达宁波之说，又无论矣。比又有宁波复陷之耗，以太仓薛部之覆没，嘉定洋兵之自退，湖州初三之失守参伍观之，宁波殆难保守无失，且当置之度外。

自芜湖、太平克复后，舍弟不候拙信，遽进金陵城下之雨花台。孤军深入，四面受敌。多将军因陕西事急，除留十劣营守庐州外，马步万余全数西援关中。金陵围师太单，弟深以为虑。前拟多军南渡后，弟当拨凯军助阁下一臂之力，今自顾不暇，弥增愧恧。

粤东厘务必须办成，皖、江各军乃有生理。闻彼中豪强包管一卡，获利极多，归官极少。黄南翁好以财利饵人，或可搔着痒处。汉高征黥布，闻其将皆市贾，便知所以与之，不知黄、李诸君能师其意否？弟亦有致劳辛帅一书，抄稿呈览。尊论人才唯好利、没干两种不可用，鄙意好利中尚有偏裨之才，惟没干者决当屏斥。

余大胜在贵处否？已与陈由立、郑阳和三人并参革职，必须勒令回营，一肃纪纲。请派人押至敝处，俾弟法令得行，不过数月仍可送还尊处。即请台安。

376．复姚体备五月二十三日

太平县洋商一案，只好如此将就了结。近日凡关涉夷务者，小事尚无大悖，且以宽舒处之。江军应补之口粮，请于茶捐项下筹补，其应撤应留各营，请会同江、唐先行开单见示。

秋浦尊兄年大人阁下：

十五日接初九日惠书，十七日又接十三日赐缄，敬聆一切。

太平县洋商一案，只好如此将就了结。盖近日凡关涉夷务者，皆初则壮于，后则缄其口，牵一发而全神俱动，往往不克自伸。即如去岁十月禁止民船假张洋旗闯关一案，卒受鬼侮，至今思之不快。又如江西二月拆毁教堂一案，京中责令赔修，沈帅虽自请严议，恐亦尚非了义。以此类推，凡小事苟无大悖，且以宽舒处之。宝顺洋行暨韩商前文，皆可置之不论。昨定茶厘、茶捐新章，亦因奸商挟借洋势，百计绕越偷漏，吾既不能痛惩奸宄，故姑就彼所乐从者而立之制。顷祁门史令具禀力辨，逐条剖示，阁下试取拙批阅之，即识鄙人微意矣。

江军门来省面商，弟许以六月出奏，八月还蜀，拟于奏后咨令裁撤旧营，将来旋营另招新勇。顷敝幕友蒋莼卿述及良臣之意，假满后愿赴鄂履任，不愿再带勇防剿。弟念蜀将死亡太多，江公辛苦太久，业经允许，令莼卿作函告之。但须于六、七两月将各营陆续裁撤，料理清楚，乃可启行。如有应补之口粮，请阁下于茶捐项下筹补。如有应留之营头，则交桂生接统。仍请阁下会同江、唐将应撤应留各营先行开单见示，至要！至要！其祁门一路，即咨调周军门宽世驻防。周与朱、唐同出李部，多年至好，三人必可相与有成，同打一路悍贼。计亦八月可到也。肃复。顺候台安。即望回玉。

377．复彭玉麟五月二十三日

问病，顺告杨岳斌将到皖相会。

雪琴仁弟大人阁下：

二十二日接十九夜惠书，知贵恙又发，深为悬系。比日少愈否？肝燥之症，半宜药调，半宜静养也。

厚庵于本日午刻到皖相会。渠急思一晤希庵，兹飞函请希旋省。台驾若果暂归，则三公可会合矣。顺问台安。

378．致李续宜五月二十三日

杨岳斌到皖，欲商即日会剿金陵，请速回省一行。

希庵仁弟亲家大人阁下：

厚庵本日到皖会晤，欲鄙人飞函请台旆回省一会，并欲请阁下亲督雄师即日会剿金陵。国藩告以前日曾函商阁下八月南渡，同谋金陵，因贵恙未愈也。厚意则欲请大纛速去，以谓打开金陵再行歇息，是否有当？请速回省一行，抑或约中途与厚相会，均祈定示。即请台安。

国藩顿首

379．致李瀚章五月二十三日

已专函托劳崇光主持粤东主客关系。此间兵事尚稳。湖州失后，上海益形吃紧。已嘱少彭速回赣州，当请黄冕综揽大纲。

筱泉年兄阁下：

前接复书，以粤东主客之间难期水乳，欲敝处致缄联络，顷已专函托劳辛帅主持其事，抄稿借达尊览。耆帅则未致缄，恐宿嫌已深，非书所能道意也。

此间兵事尚稳。芜、太克复后，舍弟遽进金陵，屯驻雨花台，孤军深入，四面受敌，实为可虑。多帅全部援陕，此外别无会攻金陵之人。鲍军围剿宁国，贼多地广，难遽得手。湖州失后，上海益形吃紧，旬日未接少荃信，悬系无已。

少彭来皖小住数日，已嘱其速回赣州，与阁下赶紧入粤。奏派一片，计二十七、八可奉谕旨。黄南翁更事最多，善散财以结士心，当请其综揽大纲。彤帅与阁下诸君，以细意熨贴出之，必臻妥善。顺问台安。

380．唁李逢春五月二十三日

吊李母逝世。

茂斋年兄礼次：

顷接讣函，惊悉尊慈太夫人锦堂弃养，曷胜怆悼！阁下纯孝性成，膺此大故，自必逾常哀毁。惟念太夫人望重阃彝，寿隆载算。练冰霜之苦节，荻画心劳；荷纶之荣褒，板舆福备。谢砌之芝兰竟秀，何门之符策方长，少广归真，允无遗憾。尚冀仰承先志，勉抑哀忱，是所至嘱。

国藩驻军皖垣，不克趋诣帷。寄上挽幛一悬、薄敬三十金，聊代束刍，统希鉴入。顺问孝履，惟希珍重，不宣。

通家生曾国藩顿首

381．复严树森五月二十三日

若多帅回军东指，雷镇建旆西行，则秦事必可了，金陵亦可图。陈由立业经奏参革职。

渭春仁兄大人阁下：

接初四、十六等日惠书，敬承一切。

多军大举援陕，自为西北大局起见。鄙意陕贼实数不满三千，均系败残零股，自陕至京尚有二十四站，亦不能扰及畿辅。杜曲、雒南两股均被民团击败，省城解严，逆焰已挫。雷镇带数千人前往，当足了事。临以多公全队，近于牛刀割鸡。而江南少此一军，则声势顿减。军兴以来，机势之好，未有如近三、四月者。失此机会，恐难再得。僭号者，太平王也；乱天下者，洪逆也。捻、苗、滇、蜀处处倡乱，皆闻洪逆之风而起者也。不为擒贼擒王之计，更待何时？舍弟等军已抵雨花台，兵力太单，地势太阔，只能暂图固守，不能大有展布。尊处以全力相助，方能扼其吭而拊其背。若金陵得手，明年可办苏漕百余万石解京 ⁽¹⁾ ，稍济京师之急。否则，弟之棉力，明年京漕仍不能办，实深忧愧。闻多军起行未远，尚在可东可西之间，弟已于十七驰商官、多两帅。不知官帅与阁下如何定议，多公是否意见相同。若多帅回军东指，雷镇建旆西行，以鄙人策之，蠢〔秦〕事必可了，金陵亦可图。是阁下既有功于桑梓，亦大有造于东南也。

陈镇由立不知自爱，业经奏参革职。弟恐风气日坏，流弊滋多，另附密片一件，抄呈台览。顺问勋安。摹璧尊谦，不尽。

————————————————————

(1)  原无“解京”二字，兹据《曾国藩未刊书信稿》补。

382．加严树森片五月二十四日

以陕西民情卜之，雷正绾可了秦事。嘱与阎敬铭默审立决，并以之与多隆阿会议。

再，弟策雷镇可了秦事，匪特于贼势、兵力卜之，亦于陕西民情卜之。弟二十年前曾过关中，见其民间有淳朴安土之风，无从乱如归之象，必不至如江西、湖北游民以被贼掳胁为乐，亦不似蜀民之嚣然不靖。马融和以残败零匪入关，不能不多掳良民。如秦民均不乐从，强者被掳格斗，弱者朝掳夕逃，则贼焰易衰，雷镇必足了之。第此乃弟之私心臆度，不敢料其必然。阁下与阎丹兄处必有确耗，求将此层细细审量。如秦民以被贼掳胁为乐，日聚日多，则乱端宏大，弟亦何肯妄留多军，顾此失彼；如秦民从贼者少，则自以雷镇西行为正办。此中消息，全在阁下与丹兄探信明确，默审立决，弟不敢专执己见。多公倘尚在鄂未发，请以鄙说会议参详。再颂渭春仁兄大人台安。

383．复刘郇膏五月二十四日

江南大营及苏、浙各防向来略于训练，当力与更始，庶几壁垒一新。

松岩尊兄大人阁下：

顷奉惠书，具承雅注。即审延釐柏署，瑞集榴屏。执邦宪而肃军容，合兵刑为一志；咏风薰而歌海晏，荷恩眷于九重。瞻企德晖，良殷倾颂。

沪上近日曾获两次小胜，当可支持。阁下以召杜良材办理营务，拊循体恤，易得士心。惟兵勇狃于积习，整顿亦颇不易。古人谓治民当如曹参之治齐，治军当如商鞅之治秦。语虽过当，而补偏救弊，煞有苦心。江南大营及苏、浙各防向来略于训练，人情恶劳就逸，颓放之后便难振作。今当力与更始，庶几旌旗变色，壁垒一新。

敝军克复芜、太后，连夺关隘数处，进抵金陵之雨花台，拟请多军会剿，而多军将以援陕西征，不克东下。前敌兵单，深以为虑。专此。复请台安，顺颂荣禧。谦版华资，敬以奉璧。诸希心鉴，不宣。

384．复毛昶熙 ⁽¹⁾ 五月二十四日

陈由立一事，已于十七日具疏严劾。近日连克城隘，前队已抵雨花台，然金陵城大敌众，我军过形单薄，深堪焦虑。

旭初尊兄大人阁下：

十九日接四月二十三日惠书，藻饰殷拳，荩筹周至，深以为珮。即维绩懋杞乡，釐凝兰锜。经武肃师贞之律，中夏含霜；洗兵协解阜之歌，两河安堵。恩纶迭沛，虔颂良殷。

陈镇由立调豫一事，郑中丞两次函商，又承阁下谆嘱，弟虽愚陋，何至吝惜一将，不顾大局？惟其中碍难允从之处，恐尊处或未尽悉。查该镇起自勇丁，荐保专阃，隶霆营最久，主将待之甚厚。调豫命下，值青阳攻剿吃紧，奏留原营，已奉俞旨。乃该镇不候克复，托病告假，赴离营四十里大通地方养病；旋即潜诱哨弁三十余人，一同飏去，并不回营销假，亦未禀商候批。鲍军门呈请严参，并咨湖南原籍查访下落。月初郑中丞信来，方知已抵河南，诡称经手事件，均已交卸，侥幸录用，赴湘募勇。若仅不忠于皖，尚能有裨于豫，海内一家，何妨楚材晋用？但观人者恒在出处进退之际，选将者最忌浮滑取巧之流。以夙昔所依附，功名所从出，一旦弃若弁髦，则中道相从者，又安能保其晚节不渝？且近来用兵连十余省，倘相率效尤，流弊滋多。再四踌蹰，于十七日具疏严劾，一面函复郑中丞，请撤去该镇募勇差使。尊函到时，已在发折两日之后，有负雅意，良抱愧歉。除将疏稿咨达冰案外，另抄密片寄阅，诸祈亮鉴。

近日敝军连克城隘多处，前队已抵雨花台，距金陵甚近。初拟请多军会剿，而多公以赴援陕西，不克东下。金陵城大贼众，我军过形单薄，深堪焦虑。专此布复。顺请台安，即颂节禧。不具。

————————————————————

(1)  毛昶熙，字旭初，河南武陟人。时以都察院左副御史衔督办河南团练剿匪事宜。

385．复叶兆熊五月二十四日

答允叶氏回籍省亲，附告急欲多军会剿金陵之意。

介唐仁弟大人阁下：

接初二日惠书，具聆一切。

去冬以来，阁下极为劳勚。于荆棘甫辟之地而筹饷能多，于公私交困之时而支应不匮，盘根错节，具征利器。今以军事稍松，复欲陈情回籍，孝思肫挚，何敢相强？昨晤吴相云，言阁下有来皖之意，如获面罄渴悰，尤为慰企。

九舍弟进逼金陵，驻营雨花台，十二、三日城贼两次来扑，均经击退。惟城大兵少，洪逆见惯不惊，一时难以得手。前请多军会剿，以赴援陕西，不克东下。失此机会，殊为可惜。且窜陕皆系零股败贼，实数不满三千，雷镇一军已足了事，似无须礼帅亲临。曾经缄商官、多两处，不识尚能挽回否？泐此。复问台安。不一。

386．复钟谦钧五月二十四日

告官军已渡秣陵关。

云卿尊兄大人阁下：

顷奉惠缄，具纫祓饰。借谂一麾出守，三日为霖。仍借箸以运筹，糈台管领；值悬蒲而保艾，节序釐延。还我使君，遥听汉江之舆诵；介尔景福，荣承朵殿之纶言。引睇吉晖，良殷忭颂。

弟承乏江介，眴又端阳。东下楼船，已渡秣陵之弱水；南薰解阜，有怀楚国之雄风。专泐。复颂节安。并完衔版，不备。

387．复聂光銮五月二十四日

近期事机颇顺，连克城关，前军已薄金陵。

陶斋年兄足下：

五月上浣，接展惠笺，藻采缤纷，情文斐亹。惟掞张之溢量，觉纫戢以增惭。借谂迓福天中，宣勤汉上。得峨岷之清气，文俪渊云；记荆楚之岁时，政谙风土。即膺真绶黄堂，绾符印之荣；更拜隆恩丹陛，焕丝纶之色。引詹吉蔼，载颂载忻。

此间军事，春夏之交，南北两岸迭收名城。近复连克江心洲、秣陵关等处，前军已直薄金陵。鲍军进攻宣城，亦获胜仗。事机颇顺，堪慰雅怀。专泐。复颂节安。统希亮察，不备。

388．复李万杰五月二十四日

近期连克关隘，前军已薄金陵。

俊人尊兄大人阁下：

端日初临，朵云远贲，揄扬溢量，展视增惭。借谂懋绩苏台，延祥蒲斝。四百里粟，五百里米，待看入贡神仓；事功曰庸，战功曰多，定卜全恢绣壤。荷龙纶之迭锡，詹荐节之荣。引睇吉晖，良殷忭颂。

此间军事，春夏之交，南北两岸迭收名城。近复连克江心洲、秣陵关等处，前军已薄金陵。鲍军进攻宣城，亦获胜仗。事机颇顺，堪慰雅怀。专泐。复颂节安。祗璧衔版，不备。

389．复吴煦五月二十四日

近期军事颇顺，前军直薄金陵，鲍军进攻宣城，亦获胜仗。

晓帆尊兄大人阁下：

菖华应候，藻翰先施，荷绮注于再三，益驰思于重五。敬惟延釐午序，懋绩申江。画鼓朱旗，辉映旬宣之节；紫标彩缕，蔚成岁会之书。引睇鸿猷，良殷鹤跂。

此间军事，春夏之交，南北两岸迭收名城。近复连克江心洲、秣陵关等处，前军已直薄金陵。鲍军进攻宣城，亦获胜仗。事机颇顺，堪慰雅怀。专泐布复。敬颂节安。祗璧谦版，不备。

390．复沈葆桢五月二十四日

水师已抵蒲包洲前，陆师亦壁雨花台下。事机虽顺，惟波折过多，殊增焦灼。

幼丹尊兄大人阁下：

菖馨甫挹，藻翰先施。整旅筹防，正百端之丛集；远蒙绮注，乃五色之华宣。情深而文，至以为佩。敬谂釐延正节，勋建辰旗，一路榴花，族拥红云而报捷；九重芝检，颁来翠轴以酬庸。引睇矞晖，良殷忭颂。

弟承乏江介，眴又端阳。水师已抵荷〔蒲〕包洲前，陆师已壁雨花台下。事机尚顺，堪慰雅怀。惟鲍军虽捷寒亭，而东道未通，莫救湖洲之沦陷；多帅甫收庐郡，而西事孔亟，又援陕省以遄行。波折过多，殊增焦灼。专泐。复颂节安。统希台照，不备。

391．复乔松年五月二十四日

水师已抵蒲包洲前，陆师亦壁雨花台下。惟鲍军莫救湖州之失，多军又援陕省遄行。波折过多，殊增焦灼。

鹤侪尊兄年大人阁下：

顷启筠筒，载披藻翰，贻祥符于重五，深铭篆于再三。敬谂迓福天中，承恩日下。象功昭德，虎盐配昌歜之馨；膺祜翔华，龙辑蒲圭之瑞。引詹矞霭，忭颂良殷。

弟承乏江介，眴又端阳。水师已抵荷〔蒲〕包洲前，陆师已壁雨花台下。事机尚顺，堪慰雅怀。惟鲍军虽捷寒亭，而东道未通，莫救湖州之沦陷；多帅甫收庐郡，而西事孔亟，又援陕省以遄行。波折过多，殊增焦灼。专泐。复颂节安。祗璧谦版，不备。

392．复董似穀五月二十五日

告已驻军雨花台畔。

蓉初尊兄年大人阁下：

顷奉惠缄，具纫绮注。正值蓄兰之候，弥深采艾之思。借谂条达延祥，蕃釐懋介。运金心于饷局，借重箸筹；膺锡命于銮坡，真除符印。引詹矞霭，忭颂良殷。

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧谦版，不备。

393．复联福五月二十五日

告已进逼金陵，驻军雨花台畔。

芝圃尊兄大人阁下：

兰芳送馨，藻翰纫惠。借谂吉旗翼，符佩冲牙。总鱼钥于七城，保艾叶蒙安之庆；捧龙纶之五色，依蒲承巽命之隆。引睇矞晖，良殷忭颂。

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧谦版，不备。

394．复孙长绂 ⁽¹⁾ 五月二十五日

告已进逼金陵，驻军雨花台畔。

小山尊兄大人阁下：

前复一函，亮登记阁。值兰芳之入咏，荷藻翰之先施。借谂福曜双江，釐延五日。襄勤饷局，紫标集锦于蒲编；真授台阶，丹荣于艾绶。引詹吉霭，忭颂良殷。

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧谦版，不备。

————————————————————

(1)  孙长绂，字小山，湖北枣阳人。时授江西布政使。

395．复王少峰五月二十五日

告已进逼金陵，驻军雨花台畔。

少峰尊兄大人阁下：

月前复柬，亮达典签。兹午节之届期，又庚邮之送喜，载披来翰，纫戢良多。借谂蕃祉延羊，荩猷式燕。二等金之第，勋袭执蒲；千艘玉粒之储，诗歌多黍。卜龙章之迭捧，更豸节之荣。引睇吉晖，奚如忭庆？！

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧谦版，不备。

396．复许如骏 ⁽¹⁾ 五月二十五日

告前军已进逼金陵。

次苏尊兄大人阁下：

端阳初临，朵云远贲，揄扬溢量，展视增惭。借谂懋绩南台，承恩北阙，晋头衔于都转，借箸鹤储；荷心简之真除，翔华豸节。引詹矞晖，忭颂良殷。

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧谦版，不备。

————————————————————

(1)  许如骏，字次苏。道光二十四年举人，大桃知县，发南河署盐城县事。

397．复叶春培五月二十五日

已进逼金陵，驻军雨花台畔。

植园尊兄大人阁下：

递到筠筒，欣披藻翰。借谂延祥日午，绥靖颍西。扬桃弧棘矢之威，功成马上；膺凤龙纶之宠，庆洽天中。引睇吉晖，良殷忭颂。

此间军事，春夏之交，大江两岸迭有驱除。现已进逼金陵，驻军雨花台畔。知念附达。专泐布复。敬颂节安。祗璧衔版，不备。

398．复苏介堂五月二十五日

前军已驻雨花台畔，事机颇顺。惟鲍春霆进攻宁国，尚未达到预期目的。

介堂尊兄大人阁下：

榴明入咏，藻翰先施。借谂摄理薇垣，延祥蒲斝。峙云中之雉堞，功在三衢；捧日下之龙纶，恩承九陛。升华不次，豫颂奚如！

弟谬统师干，眴更节序。自春夏以来，大江两岸迭复名城。现已进逼金陵，驻军雨花台畔，事机颇顺。惟鲍军门进攻宁国，本以掣浙贼之势，乃宣州未克，而湖郡沦陷，未遂救援，殊深愤懑。知念附达。专泐。复颂台安。统璧资版，不备。

399．复许本镛五月二十五日

前锋已进逼金陵，驻军雨花台下。惟孤军深入，犹多后虑。

茨堂老前辈大人阁下：

顷启筠筒，载披藻翰，贻祥符于重五，深铭篆于再三。敬谂懋绩鹾纲，延釐端序。昔年雪罗风葛，金门邀恩赐之荣；今日昌歜形盐，锡命式献功之宴。引詹矞霭，忭颂良殷。

侍承乏连圻，眴更节序。所幸春夏以来，迭克名城。现已进逼金陵，驻军雨花台下。惟首逆老巢未可骤图，孤军深入，犹多后虑。知念并闻。肃泐。复颂节安。谨璧谦版，不备。

400．复王子坚五月二十五日

近期军事颇顺，惟孤军进逼金陵，犹多后虑。

子坚尊兄同年大人阁下：

律中蕤宾，正怀兰友，蒙朵云之远锡，益永日以回环。敬谂绾福虎符，延祥鹿毂。悬蒲示教，口碑闻遍于虔州；赐葛荣，牙笏并颁于虞陛。引詹矞霭，忭颂良殷。

弟承乏连圻，泐更节序。所幸春夏之交，迭克名城。现已进逼金陵，驻军雨花台下。惟首逆老巢未可骤图，孤军深入，犹多后虑。知念并闻。肃泐。复颂节安。谨璧谦版，不备。

401．复吴钧甫五月二十五日

告已进逼金陵，驻师雨花台下。

钧甫尊兄大人阁下：

迭奉惠缄，正拟肃答，值菖华之应候，蒙藻翰之重施，雒诵再三，但有纫戢。借谂福蒲斝，绩懋芝阳。夏为长嬴，记嘉名于《尔雅》；吴公第一，期课最于班书。引睇矞晖，载欣载颂。

此间军事，春夏之交，南北两岸迭复名城。现已进逼金陵，驻师雨花台下。事机颇顺，堪以告慰。专泐。复颂节安。祗缴衔版，不备。

402．复黄鸣珂五月二十五日

事机颇顺，已驻师雨花台下。

印山尊兄大人阁下：

顷奉惠缄，具纫绮注。正值蓄兰之候，弥深采艾之思。借谂蕃社绥增，荩猷懋介。郡名建武，兵符书保障之勋；家学次公，车盖拜汉廷之赐。引詹矞霭，忭颂良殷。

此间军事，春夏之交，南北两岸迭复名城。现已进逼金陵，驻师雨花台下。事机颇顺，堪以告慰。专泐。复颂节安。祗缴衔版，不备。

403．复徐孟卿五月二十五日

虽已驻师雨花台下，但因孤军深入，犹多后虑。

孟卿仁弟足下：

燕云皖水，音问久疏。顷展惠缄，具纫绮注。借谂优政遒禄，膺祜翔华。畿辅宣猷，著九能之燕誉；銮坡渥泽，迓五色之龙纶。引睇吉晖，至以为颂。

国藩勾当军事，琭珞如常。所幸春夏之交，大江南北迭复名城，现已驻师雨花台下。惟首逆老巢未可骤图，孤军深入，犹多后虑。知念并闻。专泐。复颂节安。诸维心照，不备。

404．复俞景初五月二十五日

现已进逼金陵，驻军雨花台下，惟孤军深入，犹多后虑。

景初老公祖大人足下：

一别七年，又逢五日，筠筒递到，藻翰欣披。借谂政通人和，荣问休畅。兰防绩懋，凤城弭警露之声；枫陛恩隆，鸾捧祥云之色。引詹吉蔼，忭颂良多。

此间军事，春夏之交，迭克名城。现已进逼金陵，驻军雨花台下。惟首逆老巢未可骤图，孤军深入，犹多后虑。知念并闻。肃此。复颂节安。谨璧谦版，不备。

405．复江忠义五月二十五日

近日军事尚称顺手。惜初旬援兵梗阻，致湖州失陷。

味根尊兄大人阁下：

接四月初十惠书，猥以忝窃参政，远劳奖借，惭歉奚似！即审珂里颐和，起居休鬯，至为驰慰。弟才不副位，实不称名，覆负乘，终虞陨越。

近日军事尚称顺手，南北岸连克城隘多处。舍弟等军逐利深入，已进驻金陵之雨花台。所苦兵力太单，地势太阔，只能暂图固守，不能大有展布。本请多军由北路会剿，而多帅以援陕西行，不克东下，机会未免可惜。

上海与洋人会防，敝处派去之湘、淮各勇，尚觉相安。法国卜提督中枪阵亡，洋人与发逆仇衅已深，未尝非我之利。

湖州竟于本月初三失陷，既悯赵竹生之忠节，又愧敝处援兵屡以梗阻不前，实深负疚。诸关荩廑，顺以附陈。复请台安。敬璧谦柬，不宣。

406．复梅世讲五月二十五日

官军连克城隘多处，已抵金陵之雨花台，然波折孔多，良深忧灼。

世讲尊兄足下：

去冬接诵手书，未悉寓斋何处，无从寄复。夏初又得来函，借审捧撽邗江，宣勤饷局，至以为慰。

军兴屡年，里下河最称完善。扬州解严，浦、六安堵，大局当以巩固。北岸仅余九洑洲一关，若能攻克，则上下毫无阻滞。敝军连克城隘多处，沿江直下，已抵金陵之雨花台。惟兵力太单，地势太阔，目前仅堪自守，尚难施展。本拟请多军会剿，而多公以陕西告警，奉命赴援。鲍军围攻宁国未下，不能调赴金陵。波折孔多，良深忧灼。泐此。便问近安。不宣。

407．复姚体备五月二十五日

朱军不宜移动，已谆嘱留防。曾国荃扎营雨花台，然多军以援陕不克东下，深为焦虑。望查登极诏书系何年何案，再定张帖与否。

秋浦尊兄大人阁下：

二十四日接二十日惠书，具悉一切。其茶引等事，日昨缕晰奉复，计达雅览。委员日亦当到。祁史令禀折，另有批发。

朱军不宜移动，诚如尊论。徽防关系绝大，浙氛未靖，皖南终难安枕，业于云岩禀内，谆嘱留防。金陵城大贼众，舍弟一军扎营雨花台，仅能自固，不能大有施展。即朱镇以数千之众前往，亦觉尚不敷用。本请多将军东下会剿，而礼帅以陕省告警，将督大队西征。失此机会，恐难再得，深为焦虑。

本年登极恩诏并无豁免钱粮一条，张方伯移送尊处誊黄，何以敝处未有所闻？凡此项公事，处处延搁，已成积习。由颍州至皖南又不知几许周折，其必非本年恩诏可知。望专人先赍一张见示，查系何年何案，再定张贴与否。泐此。复问台安。不宣。

408．致李续宜五月二十五日

略告时势有变，抄送密寄谕旨。

希庵仁弟大人阁下：

前日寄一缄，请回省与厚一会，果可来否？天气日热，而六、寿一带多故，厚意欲请阁下迅速东行，势不可也。八月之议，尚须飞天手段，乃能了西就东。本月奉有密寄谕旨，特抄专送，幸吾二人皆已复奏矣。即问台安。

国藩顿首

409．复李鹤章五月二十五日

江西解往之军火存收处需待李鸿章信来再定。

来示具悉。江西解来之军火即归淮扬粮台存收。但目下九洑洲尚过不去，且待黄镇到上海后，少荃信来再看。此复幼泉世仁弟。

410．复梅启照五月二十五日

江西之西北、东北两路均经安堵，珂乡暂可无虑。议立丁漕新章，务求妥善。曾国荃等军业经进扎雨花台，惟兵力太单，曾经飞商官、多两帅，请多军会剿金陵。

筱岩仁弟大人阁下：

前由黼堂方伯递来手书，尚稽裁复。再承惠问，眷逮良殷。借审荣补谏垣，勋猷懋焕，至为驰慰。

江西之西北各属，有鲍、张、朱、唐等军屏蔽；其东北各属，左帅现驻常山，奏调刘镇培元一军亦已到防。两路均经安堵，珂乡暂可无虑。

丁漕新章，去岁立法之初，取其疾雷掩至，不暇细针密缕。近集官绅共议永章，务求妥善。与沈中丞出示令各县绅耆与县官妥议，赴省立案，丁以二千四百为率，漕以三千为率。纵小有参差，而大致归于画一。

九舍弟等军连克滨江城隘多处，业经进扎雨花台。惟兵力太单，地势太宽，只能暂图固守，不能大有展布。原请多军由北岸会剿，而多公以援陕西行，不克东下。鄙意陕贼数千，皆系败残零股，当无大害；金陵为苏、浙根本，洪逆为倡乱首恶，目前贼势甚衰，及今不图，恐贻后悔。承示京仓支绌，鄙人亦深以为虑。若得金陵克复，庶可办漕解京，稍资接济。曾经飞商官、多两帅，请拨雷镇援陕，而多公会剿金陵，不识尚能斡旋否？泐此。复问台安，顺颂大喜。不宣。

411．致沈葆桢五月二十六日

嘱请确定周汝筠职任，并将丁漕案内札稿示稿核改后，交局专差送皖。

幼丹仁兄大人阁下：

二十三日详陈一缄，亮入荃鉴。

二十四日周念慈观察来鬯叙，渠直不欲一履粮道本任，愿径调赣席，以答南安士民惓惓之意。弟面许以函商尊处，应请鸿裁即行定夺。或令念慈速赴赣任以遂其志，或令姑莅粮任，候筱泉冬间自粤归来再行对换，均候卓夺。大咨定后，弟再商赣厘事件也。

丁漕案内札稿示稿，求核改后交局专差送皖为荷。大约由江西至皖，夏间下水，则专差小划为速，上水则由驿排单为速，冬间反是。丁漕、摊捐二者，吾二人与黼堂竭力筹维，期于必成。此后欲求三人如此合手，岂复可得。弟正月所批摊捐一详，是否有当？求指示。即请台安。

412．复郭嵩焘郭崑焘五月二十七日

告黄冕使粤之行已经俞允。力劝郭嵩焘必应东下。嘱托郭崑焘照料曾纪鸿入学。

筠仙、意城仁弟亲家大人阁下：

二十一日接五月七日惠书，敬承一切。

南公使粤之行业经初三日具奏，二十六日奉寄谕俞允，特未得明降谕旨，踌躇而未果满志。然事之通利与否，又不尽系乎此。粤厘之盘结把持，亦尝闻之。汉高闻黥布之将皆系市贾，便知所以与之，南翁此去，或宜略仿其意。玉班可至韶关一行否？

筠公必应东来，非仅答少荃饥渴之求。一身之出处，亦自宜起讫分明，不宜似庚春之草草也。

小儿纪鸿在省应府院试，住曾子庙。恐其侥幸入学，须用银钱较多，求意公于东征局借银四百两付之。内以三百金为两学师及学书、印卷之费，以百金谢其业师邓寅皆先生，此外为制衣及杂费之用。谒圣后，请嘱其迅速归里。今年不应乡试，以其工夫尚早，且年轻体弱，不耐劳苦也。四百金俟便寄省，不由饷内兑汇。复请台安。

413．致邓汪琼五月二十七日

谢教导曾纪鸿有方，并祈于应试间严加约束，并抄示各场前列名单及进学单。此间军事平稳。

寅皆仁兄大人阁下：

前接惠书，小儿仰沐德教，县试幸列首选。家中寄到文章，亦尚清润大方。顽劣之质，若非阁下循循善诱，曷克骤进如是！现在应试省垣城市繁华之地，求严饬小儿静坐寓斋，无事征逐为荷！各场前列名单及进学单，均祈抄示，并祈将世家子弟注出。今年乡试，鸿儿不必入场，因工夫尚早，且不耐辛苦也。

此间军事平稳，舍沅弟已围逼金陵，驻扎雨花台畔。惟多公近有援陕之行，舍弟孤军深入，旁无接应之师，颇为可虑。知注并闻。肃泐鸣谢，顺请台安。

414．致杨岳斌五月二十七日

祈杨或速赴六安与李续宜面商，或与函商而迅赴金陵。

厚庵仁弟大人阁下：

顷接希庵信，欲请台驾至六安一行。渠已接尊处在湖北所发信，尚未接敝处二十三所发邀渠回省之信也。渠为苗党诸事烦杂，或难抽身。台旌能速赴六安一次，与之面商大局固妙，或彼此函商，而阁下迅赴金陵亦好。二者祈酌之。即问台安。

415．复李续宜五月二十七日酉初

询淮甸苗、捻诸务中秋前可否清厘就绪，告杨岳斌已回罗汉洲，拟即刻函商至六安一行。

希庵仁弟亲家大人阁下：

二十六日酉刻专差到，接惠书并赐佳茶，旨而且多；亥刻接二十四日复书；二十七日送桃差归，又接密件；均已聆悉。

二十三日大疏，欲以益阳浓品奉赠，则前此初三日拙疏未蒙一勺之施，难忘复仇之义；欲不以益阳浓品奉赠，则事理之精当、辞气之和厚，有难以恝然置之者。再四踌躇，因思昔人有极赞其姨之美者，诧而叹曰：“与内人并坐，几不能辨别高下矣。”鄙人之诧叹尊疏，得毋类是？

袁怀忠一片，犹嫌其轻。或正法，或新疆，乃为允当。

敝处初三之疏，二十六日奉到密寄谕旨，抄呈台览。

阁下不必定到颍、寿。前读尊处复奏一疏，业经陈明，鄙人拟再为鬯说。惟大旆赴金陵会剿一节，亦拟预为奏及。朝廷虑苗党北犯，必不肯令雄师东下。究竟淮甸苗、捻诸务，阁下自度中秋前可清厘就绪否？求详确示复。大纛东下，约在何月？亦求详示。不将大局画定，则小处亦难复奏明了也。

厚庵已回罗汉洲，即刻函商其至六安一行。渠邀君出江，君邀渠入山，鄙人如媒妁之两边传述；其孰行孰止，孰生孰旦，则不敢决。

七月十二贺表已代办代印，于本日未刻拜发。不复迂道六安，另有咨达。复请台安。

国藩顿首

416．复史致谔五月二十八日

请即来商赴宁波之法。多军以赴援陕西，不克会剿金陵。

士良尊兄年大人阁下：

前奉手书，以台旆即拟来营，致未裁复。再承惠问，深荷远存。即审艾绶凝祥，榴屏集瑞。咏东坡移居之什，择里处仁；和南薰解愠之歌，自天锡福。引詹矞霭，虔颂维殷。

汉上捐事，李方伯委去之张县丞已有回信否？闻胡观察现不在鄂，其家虽殷实，而转徙在外，远不如在杭呼应之灵，此亦意中之事。

左帅前有信来，欲以宁、绍、台一席相处，弟尚未复信。顷接其公牍，业经札委。

阁下渡海入宁，此题极难措手。若非常有劲兵，宁波孤悬贼中，岂能坚守？应请阁下即来敝处商所以前往之法。由皖赴沪，由沪赴宁，轮船往返极便，特劲兵难筹耳。

舍弟等军进驻雨花台，距金陵城甚近。兵力太单，地势太阔，只能暂图自固，不能大有展布。原请多将军前往会剿，而多公以赴援陕西不克东下。事多波折，深为忧灼。泐此。复请台安，顺颂午禧。附璧谦版，不宣。

年愚弟曾国藩顿首

417．复彭申甫五月二十八日

官军抵金陵城外，然多军以援陕不能东下会剿，致金陵克复无期。当使我之兵力、财力均能取胜洋人，庶几可刚可柔。立庙置塾实乃盛举，愧无暇为文祝贺。

丽生仁兄大人阁下：

接四月十三还云，洸洋累纸，骤读不得端倪。以鄙人忝窃参政，教以匡时至计，古谊切直，良深感佩！

弟昔年为学，窃师东坡读书之意，必先通乎此，而后徐及夫彼，良以泛滥难于见功，专壹易于为力。推此以办各事，自知短浅，亦不敢过求远略。初抵两江，处处破碎，几于无从下手。延至今春，尚无一兵一将达于苏境，幸皖疆渐次恢复，援师潜赴上海，力保沪滨一隅。三、四两月机势渐顺，逐利深入，遂抵金陵城外。原议请多军东下会剿，而多公复有援陕之行，别生波折，金陵克复无期。其苏、常各府，又何鞭之能及？分内之事，日不暇给。来书兼筹全局，规模闳远，分藩列镇，尤属非常之原，均不敢轻于建议。至天庾空虚，久深焦虑。所以极图金陵者，实欲于克复之后，筹办京漕。若其得手，自当以北米为第一义。贼人之猖獗，在陆而不在水；我军之单薄，亦在陆而不在水。近来连复沿江要隘，贼船焚毁殆尽，海口、江口有炮船、洋船分防，似不至有航海远逸之事。洋人方敦和好，暂可羁縻。若思深虑远，当使我之兵力、财力均能取胜于彼，庶几可刚可柔。此时此势，实病未能。朝廷孜孜求治，明烛万里，谟定命，无俟外臣干预。惟有竭尽愚忱以办江、浙之事，此外非所敢知也。

次青仍留左营。抚今思昔，何能忘情？渠亦负弟，弟亦负渠，默伤而已。

尊府立庙置塾，深仰盛举。承索拙文，谊不当辞，第军中实苦无暇，未偿夙诺已如积逋，良用愧歉。

令侄暨刘君来营，适无差事可派。伊等不能久待，均于日内归去，尚祈见谅为幸。泐此。复请台安。不宣。

418．复胜保五月二十八日

前敌各军进驻金陵雨花台，然多军以援陕西行，难践会剿金陵之约。鲍军逼近宁国城下。湖州失陷，已于芜湖添设防兵。李军不知能否攻克九洑洲。

克斋尊兄大人阁下：

月初泐复一函，计达典签。近接四月二十二日惠书，借悉颍上、邢湾等处大捷，台旆已回颍州，勋猷日懋，至为倾仰。

敝处前敌各军进驻金陵雨花台，城贼两次来犯，幸俱击退。惟兵力太单，地势太阔，只能暂图自固，不克大有施展。本拟请多将军会剿，而多公以援陕西行，遂难践约。鲍春霆一军攻破寒亭贼垒，逼近宁国城下。湖州亦以是时失陷，宣、浙逆氛连成一片，恐成久持之势。现于芜湖添设防兵，一以杜东坝之窥伺，一以固金陵之后路。九洑洲尚为贼踞，闻袁帅派李军门进攻，亦不知能否得手。各路军事稍有起色，而一波未平，一波复起，如扶醉汉，实深焦虑。专此布复。并请台安。不宣。

419．加袁甲三片五月二十九日

金陵已成持久之局，宜见机引退，其临淮替人，仍以希庵为宜。

再，来示意在引退，而拳拳于我梁我笱，嘱弟预为擘画，不宜归并彼处。弟于五月三日复奏一疏，具陈希庵之才足以绥定皖疆，其力足以制服苗党，请以希庵专办皖事，乐正专办豫事。其剿抚苗练，亦听希庵张弛权衡。顷奉密寄谕允，计不久当有明发谕旨。至阁下告养之意，敝疏亦经复陈及之。前闻临淮一席决将撤去，曾专足缄商台端见幾而作。旋见金陵似有可图，又专足缄请少缓须臾。今多公业已援陕，舍弟围逼雨花台，洪逆并不恇惧，金陵已成持久之局。阁下自宜见幾引退，乃得善始善终之道。其临淮替人，仍以希庵为宜。阁下去年荐希抚皖，若今年举之自代，当可不辱尊命。虽不必定驻临淮，而遵守萧规，维持补救，自可熟商妥洽。至阁下累年并无偾事，固当世贤者所共知共亮也。再问台安。

420．复左宗棠五月二十九日

询问自度能否御忠、侍两支及寄谕饬议英、法调印度兵大举会剿事如何复奏。告史致谔就宁波道须带兵去，如能拨二千人择将带来，当凑借巨款雇船送之。

季翁仁兄大人阁下：

二十八日接十九日惠书，敬悉一切。

十二、十五战状，惜未知其详，日内当有奏稿抄示。公与侍逆一枝周旋日久，近日该逆伎俩较之上年三月，进乎？退乎？如再添忠逆一枝萃于尊处，自度尚足御之否？刘竺亭培元新兵尚整齐可用否？较之次青平江勇孰为优劣？乞示及。

苏道暨包利生弟不深知，宁波之克，则断不可恃。本日奉十七日寄谕另行咨达奉商，饬兄与少荃派兵往守宁波。昨见大咨已派史士良为宁波道，弟函请士良来皖一商，大约舍带兵由沪航海前去，别无他法。既无雇轮船之巨款，又无实可用之劲兵，如何下手？尊处能拨二千人择一统将带来安庆，弟当凑借巨款雇船送之。其款即于韶关厘内归还，弟与兄所公共之银也。

皖南茶捐、茶厘归并办理，于公略损。然七月杪拨还，当在蒋军初到之际，需用正急。

魏质斋何日可到？能拨往宁波否？

英、法调印度兵大举会剿，寄谕饬弟与阁下筹议复奏，尊意云何？弟于夷务向未谙究，如何布置乃不致喧宾夺主，即乞详示。

多公援陕，弟商令回旆东下，渠与官帅复信未允，兹抄阅。即请台安。

421．复王柏心 ⁽¹⁾ 五月二十九日

前敌已抵雨花台，尚需另筹劲旅，并力攻取金陵。贼势趋重浙西，深以为虑。王濮生无差可派，急于还乡。

子寿尊兄大人阁下：

濮生来，接三月二十五手书，具悉一切。弟以愚蒙，迭膺非分，忧惧不暇，敢辱奖饰？

本年春夏之交，军事稍顺。芜、太克复后，前敌已抵金陵雨花台。本请多礼帅东下会剿，而多军奉命援陕，不克践约。金陵城大贼众，敝军过形单薄，又苦无兵可调，恐非一时所能克复。尚须另筹劲旅，或先剪其旁近州县，或由东坝、常州两路进攻，使苏州、金陵隔断，再图并力老巢。尊意欲以两浙委贼，目下左公分布徽、衢之间，屏蔽江西、皖南，已无余力；蒋芗泉到尚需时，势难进取，虽欲不以委贼而不可得。至以闽、粤舟师分扼海口，隔省呼应难灵，殊无把握。然贼人水面伎俩向非所长，其沿江炮船，经我焚夺殆尽，既不能肆行于内地，又何至纵横于外洋？宁波及温、台各属，闻俱克复。似贼势趋重浙西，盖防我沪军进剿，又将回援金陵。乱靡有定，深以为虑。

濮生现无差可派，芜湖新复，渠亦急于还乡。敝处委署芜湖之刘令在省曾与濮生相见，其地方善后各事或有借重之处也。并问台安。不宣。

————————————————————

(1)  王柏心，字子寿，号药亭，又号螺州，湖北监利人。道光二十四年进士，官刑部主事。

422．复李续宜六月初一日

所奉密旨大致相同，将来复奏须商定后发。

希庵仁弟亲家大人阁下：

二十八日接复书，知将至舒城与厚庵晤商大计。初一日接二十八日惠书，抄示密件。敝处所奉十四密旨，与尊处十八密旨大致相同，将来彼此复奏，亦须商定后发。幸见解素符，当不谋而合耳。

国藩二十九日复袁帅一信并渠两次来信二十七到一件，初一到一件，抄寄台览。

厚庵改名，请阁下与之商定二字，以凭附奏。即问台安。

国藩顿首

423．复沈葆桢六月初五日

请速刊刻丁漕章程。告示限期改为闰月初一，不知可否？

幼丹仁兄大人阁下：

初五日申刻接二十九日惠书，敬悉丁漕章程仰承核定以一律征银为妥。黼堂方伯一信，言之尤详。谨将示稿改正呈览，如以为可，则请迅速刊刻；如尚有未妥，则请大笔速改速刻，不必再寄皖中，往返稽延也。养素留心漕务，当可请其集议。

告示张布，民间苦不能速。中秋限期，恐穷乡尚未周知，改限闰月初一定议到齐，不知可否？如可，亦祈随手改定。议加减一钱、二钱之条，无窒碍否？均候裁定。札稿似可不改，尊意以为何如？先此飞布，余俟续陈。复请台安，诸希心照。

424．复李鸿章六月初六日

愿谦抑以待洋人，并一力肩任上海饷务。沪上替人，刘秉璋或可倚托。求将密单及殷兆镰在籍见闻一折两次所指斥之人细心察访汇报。

少泉世仁弟馆丈阁下：

六月二日接五月十一、十六、二十二日二缄三信，具悉一切。

正在悬盼疑虑之际，得闻二十一日虹桥之捷，喜慰何极！从此上海稳固，湘、淮各勇可望练成劲旅。洋人近日气象何如？吾军足以自立，固可使远人詟服，然渠自嘉定、青浦败退，而吾能转危为安，亦恐其恼羞成怒，生出嫌隙。古人言：“战胜以丧礼处之。”又言：“登科者须有一段谦光。”愿阁下谦怀抑抑以待洋人，并遍嘱全军勇夫，切勿自夸兵精，不稀罕洋人帮助云云。吾辈心中有一分矜气，勇夫口中便有十分嚣张，不可不察。

寄谕饬阁下迅至镇江，敝处奏明目下台驾断不能移动。沪上替人，国藩心目中尚无其选。刘秉璋已奏请来沪否？渠稍习战事，或可倚托，嫌于公事太生耳。

上海饷源日涸，阁下当一力肩任，不可推于吴方伯身上。月入若干，应发若干，阁下一一亲权缓急而出之。仲远索鄂饷甚急，阁下宜倾诚恳告，不听则挺身与之争执。不宜使吴方伯任怨，而阁下转为局外和解之人，蹈近日督抚圆滑陋习也。

九舍弟孤军深入，濠墙坚固，或可自立。陕西贼回窜河南、湖北，多公援秦之师若可中止，则会剿金陵大得机势矣。

此间近极缺饷，如何！如何！复问台安。

再，钦奉五月十四日密寄，有人呈递一单，胪列十二条，纠参二十员，铸鼎象奸，穷形尽相。其中得实者多，而莫须有之案亦殊不少。兹抄寄台端，敬求就近访查一二指示。敝处耳目之隘，众所共知，全仗阁下周诹确查乃有端倪。后又有殷詹事兆镰在籍见闻一折，与此呈略同，另咨冰案，亦恳逐条详示。弢甫两次挂名，究竟在沪如何招摇，乞示及。吾尝谓人才随风气为转移，文武兴则民好善，幽厉兴则民好暴。两次指斥之人，似亦不能一一惩究，择其劣绩尤著者严劾一二，以儆其余。请细心察访见告，无漏吞舟而诛及虾蛭也！谨又密启。

425．复李续宜六月初六日

杨厚帅在六安尽可久住。调养切戒欲速。多军或可不入秦中。

希庵仁弟亲家大人阁下：

初四、五日接三十、初二日复缄，借悉玉体又有不适。以阁下之澹然无欲，而心境不甚舒畅，似有淤血停滞于中，作梅之言当有确见。

来函生意盎然，书法亦清健无散漫之气，应占勿药之喜。厚庵到后，同心之言，其臭如兰，尤胜金丹矣。舍弟在金陵，营濠已就，应可稳守。厚帅在六安尽可久住，不必以前敌为虑。医道精深，虽古之圣神或有未达。阁下形懒而神急，调养切戒欲速，似以少服药为上策。

陕西之贼回窜河南、湖北，多公或可不入秦中。昨有献策者言多军宜驻河南，先清中原，再图东下，似亦有理。阁下以为何如？复请台安。

国藩顿首

426．复晏端书六月初六日

此间奏派九员业经照准。黄南坡观察一手经理湘省东征局，当可倚任一切。蔡、李、蒋、赵四人节经分饬起程。曾国荃等军逼近金陵，然城大敌众，尚须另筹劲旅，徐图恢复。

彤甫尊兄大人阁下：

午节后接夏初惠缄，以敝处奉状未久，稍稽裁复。再承手翰，欣悉星轺安抵沪滨。寄呈各件，先蒙览及副墨。弟手呈之函，亦系交少泉转致，不知少泉何以但送抄件而不送正函，殊所未喻。荷承关爱逾恒，至以为感。

轮舟行海甚速，计日当已到粤。耆帅有起程之信，不识能一见否？此间奏派九员，奉前月十四寄谕，业经照准。尊处随带温、叶二员，谅均稳练。本省官绅应添何人，望与劳帅商定见示。

凡创行之事，初时不免扞格，优游积渐，自臻驯习，荩怀和厚闳通，必能安置妥帖。敝省初开东征局，亦颇龂龂不靖，胥动浮言。历今已行数年，筹及百万，皆黄南坡观察一手经理，于此中甚有阅历，阁下当可倚任一切。蔡、李、蒋、赵四人亦必能秉承德教，相与有成，节经分饬起程，即当次第赶到。惟赵观察现办毛帅营务，恐难放手，或至粤谒见后，仍返湘垣。弟于岭南情形未能周知，其经始章程，尚祈裁夺详示。

九舍弟等军进扎雨花台，逼近金陵。本请多军会剿，而多公以援陕西行。城大贼众，我军过形单薄，时觉可虑，尚须另筹劲旅，徐图恢复耳。专此奉复。敬请台安。摹璧尊谦，不宣。

427．复吴棠六月初六日

前敌各军进扎雨花台。李军门若克复九洑洲，北岸当可少安。尚须另筹劲旅，以图并力金陵。

仲宣尊兄大人阁下：

接四月惠书二件，远承藻饰，益荷荩存。即审兰锜凝釐，榴屏集瑞。经武肃师贞之律，中夏含霜；洗兵协解阜之歌，两淮安堵。仰瞻矞采，虔颂良殷。

弟虚度长嬴，时虞短绠。近日连克城隘，机势稍顺。前敌各军进扎金陵之雨花台，原请多礼帅东下会剿，而多公以援陕西行，不克践约。袁午帅派李军门进攻九洑洲，已先破其南岸石埠桥、东洋等贼垒。若九洑洲克复，北岸当可少安。金陵城大贼众，我军过形单薄，难以施展。尚须另筹劲旅，或先剪其旁近州县，或由东坝、常州两路进攻，使金陵、苏州隔断，再图并力老巢。恐非一时所能奏效，深以为虑。此复。即颂台祺。祗缴谦柬，不备。

428．复袁甲三六月初六日

请饷一节，必俟粤厘解到方可佽助。李秀成围攻上海未成，势将往援金陵。

午桥仁兄年大人阁下：

前月二十八详复一函，旋于朔日接二十四惠书，以查办张镇一事，先期示知。案内各员迭奉寄谕饬拿，自当遵旨严办。李军门业将该镇交出，俟押解到营派员审讯，以期无纵无枉。

请饷一节，敝处支绌情形久蒙鉴及，目前无从设法。必俟广东厘金解到，方可稍资饮助。

前读大咨，石埠桥、龙潭、东洋等处贼垒均经克复，声威日壮，九洑洲亦当易于得手。上海前颇吃紧，伪忠王纠合五六万众四面围扑，二十一日少荃督队苦战，获一大捷，次日贼始遁去。该逆不得逞于淞、沪，势将来援金陵；洪逆亦必调集各路悍党与我抗拒。前敌兵单，深以为虑。泐此。复请台安。不宣。

429．复刘菊溪六月初六日

告刘兄归葬事已妥为安排。

菊溪尊兄大人阁下：

顷接来函，具聆一切。即维荩猷茂箸，勋祉蕃增，至以为颂。

令兄前在徽营深资赞助，此次来皖，犹冀病痊后复履徽任，不谓遽归道山。人琴永悼，薄致束刍，猥蒙齿谢，惭歉曷既！

蔡楚香大令往搬厝徽各柩一同归葬，遗爱在人，其旧日僚属，自必妥为照料。吴竹庄观察与令兄金石至交，尤能悉心护持，足纾远廑。俟回籍有期，当再稍助途费。

现值皖、豫多故，道途荆棘，令侄等南来，恐一时不能到皖耳。泐此。复颂台安。不宣。

430．复李士棻六月初六日

以安民防弊为务，不患不为好官。江面抢案太多，亟宜严办。钱粮系藩司专责，不便越俎。

芋仙仁弟阁下：

汪友云来，赍到手书并仙屏函件及退回书价二百金，一一领悉。当将《唐书》一函、《通鉴辑览》、《学津讨源》各一部付交来手，既往不咎，两无容心。

来书拳拳以安民防弊为务，充此一念，不患不为好官。史称安静之吏，悃愊无华，日计不足，月计有余。阁下自谓憨拙，固是不忘本色。然参鲁师辟，亦宜变化，或可少参韦弦之义。君子先实后名，重内轻外，但求所以自立，不必定以强项为高；但期无歉于心，不必动以贝锦为虑。至难进易退，出处之通义，苟能心存淡泊，亦无容薄视轩冕。古之贤者，虽处高官厚禄，而方寸未尝无清凉世界也。

江面抢案太多，亟宜严办。已咨请杨、彭两帅派人查拿，十日内必有炮船多号赴马当一带巡拿，即以专防该处。来禀亦另有批饬矣。

尊处征收各款，前拨补团防营欠饷，故暂由敝处收放。今已还清，自应解归本省，以清眉目。钱粮系藩司专责，有不便于越俎者，亮之。诸希心鉴。复问台安。不宣。

431．复黄冕六月初六日

望代为敦劝赵焕联赴粤。粤中党据盘互，提醒妥为调护。多隆阿赴援陕西，金陵恐又成持久之局。

南坡仁兄大人阁下：

二十五日接十七日手书，具悉一切。

奏请诸君入粤，业奉廷寄照准。玉班既不能去，弟亦未便相强。惟岭南之役可久可暂，若至省城一商，往返不过三月；若仅至韶关一商，往返不过两月。昨缄商寄帅，仍请玉班遄行。玉班来牍，似亦欣然命驾，更望代一敦劝，至祷！阁下综揽全纲，自宜久驻韶关，然亦可往返湘粤，去住自由。晏星使于五月十六由沪上搭载轮舟起行赴粤，计已早抵广州。经始之初，甚费擘画。阁下挥金如土，能使豪杰乐为之用。彼中把持包揽，党据盘互，计必多方阻挠，牵一发而全神俱动，想鸿才必能妥为调护，游刃有余。

多将军赴援陕西，不克会剿金陵，恐又成持久之局。舍弟营垒扎定，尚堪自固。惟食物太贵，薪刍尤乏，殊觉不便。泐此。复请台安。不宣。

愚弟曾国藩顿首

432．复张曜孙六月初六日

沪上倘有款可分，当不难面定，望在沪通盘筹画。黄军门水师计已到沪。多军奉命援陕，不克会剿金陵。

仲远尊兄大人阁下：

接四月二十一日惠书，具聆一切。

沪上出款甚巨，入款日少，其支绌情形，众所共闻，亮难深。阁下奉委提饷已将两月，自必悉其底蕴。倘有款可分，当不难于面定；若实系拮据，又岂鄙人空言所能为力？江楚军务谊同一家，弟与少泉之事，无殊鄂省之事，即无殊阁下之家事也，望与中丞、方伯在沪通盘筹画。如果所入不敷，所出甚多，弟当专疏奏明，请俟英、法二成各结交毕后，再行按月交偿代鄂征税之银。

二十一日虹桥之战颇称得力，不知近日军情奚似？黄军门水师于十三日过九洑洲，计已到沪。九舍弟一军进驻雨花台，距金陵城甚近。兵力太单，地势太阔，殊觉难于施展。本请多礼帅东下会剿，而多军奉命援陕，不克践约。陕西贼本无多，近皆回窜鄂、豫境内，台端若尚在楚，当成五省会剿之夙志，不令多帅西行也。泐此。复问台安。附璧谦版，不一。

愚弟曾国藩顿首

433．复厉云官六月初六日

盐厘一事已据来详批准照行。袁部进攻九洑洲，曾国荃等军进驻雨花台，多军赴援陕西，不克东下会剿。

伯符仁兄大人阁下：

前以盐厘一事惠问，当与万观察议定，嘱其详晰具复，遂未另函。嗣接前月十五日手书，聆悉一切，随据来详批准照行。皖、鄂本为一家，自可通融办理。现在长江上下，仅余九洑洲一关，若此处克复，盐船即可畅行，又当另作计议。珂乡本近盐场，阁下又精于鹾政，如有所见，万望随时指示。至感！至祷！

袁帅派李军门进攻九洑洲，先破其对岸贼垒数座，不卜能得手否？舍弟等军进驻雨花台，逼近金陵，本约与多军会剿，而多公赴援陕西，不克东下。城大贼众，我军过形单薄，又恐苏、浙群逆悉锐来援，殊深忧悸。泐此。复问台安。不宣。

愚弟曾国藩顿首

434．复李瀚章六月初六日

蔡应嵩如已抵赣，即请同赴岭南。上海敌全力来犯，李鸿章督队出击，大获胜仗。

筱泉年兄阁下：

前月二十三泐复一缄，旋于月底接二十日手书，具悉一切。

少彭回江，曾嘱其转致阁下，非惟不必来皖，并可不必至省。来示欲由皖赴沪，鄙人数年饥渴，固甚愿见，阁下亦可归省萱闱，兼遂棣鄂之欢。惟此时尚未交卸，若再挂帆东来，往返必须月余，殊太迟滞。晏公初三到沪，十六自沪启行，轮舟赴粤甚速，恐其在彼久待。少彭如已抵赣，即请台旌同赴岭南，赶办经始。此间奉十四日寄谕，奏派一片均经照准，惟未有明降耳。

上海自嘉定、青浦洋兵退后，贼焰弥炽，以全力来犯，颇形吃紧。二十一日伪忠王、听王、纳王率党五六万直扑虹桥等处营盘。少荃督队出击，各营奋勇苦战，大获胜仗，杀贼二千余名，生擒二百余名，听逆阵殁，纳逆负伤，各头目死者甚多。次日贼皆遁去。此番以少击众，并未借助洋人。逆锋既挫，我军足以自立，亦免为英、法所轻矣。顺以告慰。复请台安。不一。

435．复官文六月初六日

多迭奉寄谕饬催，想已由鄂西征，碍难改辙东还。权衡缓急，如秦事果松，仍望多军东征。

秀峰宫太保中堂大公祖阁下：

接前月二十五日环章，敬承一切。

弟本不敢专执己见，且秦地情形不熟，故于奉商后复函致渭帅，恳其权度缓急，与阁下斟酌定议。今来书擘画详明，具服卓识。礼帅回信亦谓陕西吃紧，迭奉寄谕饬催，又启行多日，碍难改辙东还。此时想已由鄂西征，将抵襄阳矣。

闻秦贼分两股回窜：一至豫之陕州，一至鄂之郧西。不知近日消息若何，伏乞详示。如秦事果松，或仍请礼帅东征。阁下智珠在握，想权衡缓急，必能随时斟酌尽善也。专此布复。敬请台安。不宣。

治愚弟曾国藩顿首

436．复姚体备六月初六日

交代何倅原办事务及茶商夹带他物的处理办法，说明徽郡平粜，不宜移局。

秋浦尊兄年大人阁下：

接十九、二十三等日环章，具悉一切。

何倅本与汪兵部同办屯卡，现何倅调办茶引，其卡务及洋药材一项，自当仍如旧章，即交汪兵部接办。至茶商夹带他物，章程虽未议及，只要所带之物照常完厘，亦可并行不悖。若借此偷漏，随时查出，即予严惩。其防范之法及江安河路应否派员稽查，由阁下就近酌定。

袁令保单阅悉。加衔则可，请封则不可。

徽郡平粜，闻有移局之说。该处设局已历两月，尚无不便，若再移动，又增繁费。且琳村以就水运，移往他处，运道又改，不若守旧为愈也。泐此。复请台安。不宣。

年愚弟曾国藩顿首

437．复冯子材六月初六日

李鸿章有不能抽身之势。关税不旺，沪军同苦支绌。拟拨淮扬水师三营赴沪而留七营分布三江口。此间水陆各军连克城隘多处，前敌已逼金陵城下。多军因奉旨援陕，不克东来。

萃亭尊兄大人阁下：

仲春泐复一缄，计已早达典签。近接二月二十三日惠书，敬聆一切。即维威棱远耀，勋祉增绥，至为驰企。

少荃到沪，即思出江来镇，乃接受抚篆。诸务胥待整顿，又值李守师溃，青、浦、嘉定复陷，遂有不能抽身之势。一俟情形稍松，接替有人，自必星驰前来，与阁下会办一切。

贵营军饷已由少荃奏定，每月拨解三万。关税近颇不旺，沪军同苦支绌，不特尊处为难也。

淮扬水师因黄镇有生母之丧，致改行期，已于五月十三驶过金陵。拟拨三营赴沪而留七营分布三江口一带，与镇、扬两防就近联络。

此间水陆各军连克城隘多处，前敌已逼金陵城下。惟后路地面太宽，尚苦空虚。本请多军规取九洑洲，因渠奉旨援陕，不克东来。事机甫顺，又多波折，用增焦灼。泐此。敬颂台安。顺缴大柬，不既。

愚弟曾国藩顿首

438．复潘焕龙六月初六日

前敌已抵金陵之雨花台，然围师过形单薄，多军奉命援秦，不克践约会剿，深堪焦虑。

四梅尊兄大人阁下：

本月十三日接读手书，情词斐亹。惟兴居多祜为颂。

国藩才识短浅，非分频膺，上无以纾宵旰之忧，下无以慰云霓之望，辱承奖借，只增汗颜。三、四月来，水陆各军连克城隘多处，前敌已抵金陵之雨花台，距城甚近。该处为逆首老巢，前此围师七万，累年不下。今敝军过形单薄，不便施展，曾请多将军移营会剿，值陕西告警，多公奉命援秦，不克践东征之约。事机稍顺，每有意外波折，深堪焦虑。诸关远廑，顺以布陈。复请台安。不宣。

愚弟曾国藩顿首

439．复彭亲恒六月初六日

拟小传一纸录呈。曾国荃等军已抵金陵雨花台，然多军援秦，不克践约会剿。

亲恒姻先生阁下：

顷奉惠书，过蒙奖诩，惭歉奚似！即审履祺休鬯，潭祉康愉，至以为颂。

贵族修纂谱牒，具征盛举。承索拙文，谊不当辞。惟频年戎马，旧章荒废，勉强援翰，不足以阐扬潜德。兹拟小传一纸，录呈台览。

此间三、四月来连克城隘多处，舍弟等军已抵金陵之雨花台，距城甚近。该处为逆首老巢，前此围师七万，累年不下。今敝军过形单薄，不便施展，曾请多将军移营会剿，值陕西告警，多公奉命援秦，不克践东征之约。事机稍顺，每有意外波折，深堪焦虑。诸关远廑，顺以布陈。复请台安。不宣。

曾国藩顿首

440．复徐石泉六月初六日

疥癣渐愈，精神尚足支持。曾国荃等军已抵金陵雨花台，多军不克会剿。

石泉尊兄大人阁下：

顷接惠书，具承远注。即审政祺懋介，勋履绥愉，至以为颂。

弟久患疥癣，近亦渐愈，精神虽不如昔，尚足支持。所称发髯并白，则传闻之过也。

此间三、四月来连克城隘多处，舍弟等军已抵金陵之雨花台，距城甚近。该处为逆首老巢，前此围师七万，累年不下。今敝军过形单薄，不便施展，曾请多将军移营会剿，值陕西告警，多公奉命援秦，不克践东征之约。事机稍顺，每有意外波折，深堪焦虑。诸关远廑，顺以布陈。复请台安。不宣。

愚弟曾国藩顿首

441．复陶寿玉六月初六日

曾国荃等军进驻雨花台，然兵单地阔，未能大有施展。多、鲍皆不能会剿金陵，深为焦虑。

仲渔仁弟大人阁下：

接三月及本月惠书，借悉安抵湘垣，宣勤省局，至以为慰。

此间军事尚称顺利。南北两岸连克城隘多处，舍弟等军进驻雨花台，距金陵甚近。惟兵力太单，地面太阔，只能扎营自固，未能大有施展。本请多军规取九洑洲，渡江会剿，而多公以赴援陕西，不克东下。鲍军门围攻宁国，正当吃紧之际，亦不能调赴金陵。波折孔多，深为焦虑。

子大襄办营务，尊缄比已代交。泐此。复问台安。不宣。

友生曾国藩顿首

442．复江长贵六月初六日

请假疏日内即奏。望将应撤应留之勇分别开单，与唐义训、姚体备商定禀复。

良臣尊兄大人阁下：

前承枉顾敝营，匆匆握别。顷辱惠翰，备荷齿芬，至以为歉！

敝幕蒋莼卿转达一节，既洽雅怀，自当照办。请假疏日内即奏。贵部下议以桂生代统，其撤勇、补饷各事，弟已嘱秋浦帮同照料。望即将应撤应留之勇分别开单，与桂生、秋浦商定见示，弟稍加斟酌，再以公牍奉达。

李楚材散勇办理甚善。苏道信阅悉。浙事渐转，徽防其少安乎？泐此。复问台安。

愚弟曾国藩顿首

443．复李桓六月初七日

示稿已改正缄寄沈葆桢，如尚有不妥，求酌改速刻。札稿不改，恐告示不及遍贴，限期可略延迟。

黼堂尊兄大人阁下：

初五日接三十日惠书并湘潭刊单一件，所论银钱涨落诸弊，反复周详，无微不至。幼帅来信，亦与尊意相同，自以一律征银为妥。业将示稿改正，缄寄幼帅，谅即转商左右。如尚有不妥，求诸君酌改速刻，不必寄皖，以免往返迟延。

札稿似可不改，其定议限期，初拟中秋。恐告示不及遍贴，各处未能周知，或展限截至闰月初一为止。若仍有未来立案者，当先于示尾揭明，届期径行开办，随后再为定案。只要大致妥贴，即有数县参差梗议，亦姑听之，所谓行小变而不失其大常也。

养素留心漕务，或可引与共议。渠留防江西一片，已于初六出奏，亦祈告知。复颂台安。不宣。

愚弟曾国藩顿首

444．加官文片六月初八日

询可否由官与多隆阿会奏回军东指。

正封缄间，又接渭兄信，知礼帅尚未抵鄂，进止似可酌商。陕西搜捕零匪，尽可不须礼帅亲往。屡据探禀，金陵似有可图，可否由阁下与礼帅会奏，回军东指？伏候卓裁，复请台安。

445．复李续宜六月初八日

袁病体不轻，又家有八旬以上之亲，军无分毫可恃之饷，临淮一席不能不累李为之料理。

希庵仁弟亲家大人阁下：

初六夜接初四惠缄，具聆一切。

午帅之事，鄙意以阁下不必躬莅临淮而可兼揽全局。当五月三日复奏之时，不料玉恙复发，则经手之件愈少愈妙也。敝处戈什哈自临淮归者，皆言午帅病体不轻，又家有八旬以上之亲，军无分毫可恃之饷。值朝廷意倦之时，恐信陵再以毁废，故作函以坚其退志，临淮一席不能不累阁下为之料理。惟贵恙尚未康复，不特不能赴临淮，亦不能遽往颍州，而金陵会剿之说，计大纛秋、冬尚不能去。军兴以来，每遇适意之时，常有波折，不知天心何日果厌乱耳！

病后不宜多用心，除苗案外，望一概不问。复候台安。

国藩顿首

446．复姚体备六月初八日

江军定议裁撤，留者宜精不宜多。免粮誊黄应贴出。茶引如不敷用，可专人往领。

秋浦尊兄年大人阁下：

前接两次环章，已于初六泐复。又得三十手书，续聆一切。

江军门事，敝处蒋莼卿致渠一缄，已有回信，并有致弟信，皆定议裁撤。与尊处或未尽言，致滋疑义。顷函告良臣，会商阁下及桂生，将应撤应留之勇，分别开单，即行见示。大约可留者仅数百人，宜精而不宜多。散勇滋事固在意中，然岂可因噎废食？桂生不欲接统，似有畏难之意。第休、祁相距甚近，尚能兼顾，且良臣须奉旨后起程，彼时周军门亦将赶到，桂生不过暂作主人耳。渠禀并未批准，更望以鄙意告之。

免粮誊黄若竟置不贴，亦觉未妥。查所免系失陷州县，如十二月二十一日恩诏以前克复地方，自不当在失陷之列。省中已出示晓谕与誊黄并贴，随后亦即奏明，刻示寄呈台览。皖南新复州县本难开征，其已开征者，皆系去年克复，在恩诏以前，想民间可共谅也。

茶局引照已饬多印多发，如不敷用，不妨专人来领。此复。并颂台安。

愚弟曾国藩顿首

447．复丁寿征六月初九日

翻刻拙著当即停止。多军奉命援陕，金陵围师仅能深沟高垒，暂为自固之计。已令黄镇水军以三营赴沪而留七营分布三江口一带。

子静仁弟足下：

积年饥渴，忽承惠问。借审借箸筹防，勋祺多祜，至以为慰！

前闻沪上翻刻拙著浅语各种，当即驰书停止，不谓流布已及淮扬，益增惭赧。

频年军事周折，今春始以一旅达于苏境，负疚多矣！三、四月来，连克城隘多处，机势稍顺。本约多将军会剿金陵，比舍弟至雨花台，而多公奉命援陕，拔队西行。一时无兵可调，仅能深沟高垒，暂为自固之计。少荃中丞到沪，原议即移驻镇城，奈沪事纠缠，无人接替。前月下旬一战，势甚危险，幸获取胜。倘能离沪出江，庶可联络淮扬各营，并与金陵围师时通声息。黄镇水师一军业经下驶，令以三营赴沪而留七营分布三江口一带，于江北防务或可稍资臂助。

小儿并未更名，号劼刚，年二十三矣。去岁来营一行，仍令还里读书。承询并闻。复问台安。不尽。

友生曾国藩顿首

448．复丁松亭六月初九日

前敌各军已壁金陵城外，而多军援陕，不克东下。豫中发、捻交乘，亦殊可虑。龙大令实缺人员，自当时为留意。

松亭尊兄年大人阁下：

龙大令来，赍到惠书，备录远注。借审锦堂集祜，珂里凝釐。出岫云兴，鸣风应朝阳之瑞；自天露湛，给驺仰司宪之荣。引企德晖，良殷虔颂。

弟戎旃承乏，非分频叨，久历艰难，益虞陨越。三、四月来连克城隘多处，机势稍顺，前敌各军已壁金陵城外。本约多将军会剿，而多公以援陕西行，不克东下。闻自豫入陕之贼，即系前此围颍马融和一股。顷又有出关东归，图窜光州之谣。豫中发、捻交乘，亦殊可虑。邸帅久围金楼寨，计可得手，不识能乘胜南来否？

龙大令实缺人员，本系忠义之门，又具清刚之气，自当时为留意。台从如果还朝，亦当稍致薄忱。泐此。复颂台安。摹璧谦，不具。

年愚弟曾国藩顿首

449．复王操六月初九日

前此筹度大局疏称所必争各城，除苏州难遽进兵外，攻而未克者惟金陵、宁国两城。

鲁园尊兄大人阁下：

顷辱惠书，称道过盛，读之悚汗。

围皖之议发自润帅，中间危疑震撼，众议屡摇，润帅持之益力，故弟于报捷疏内推为首功。此固众议所共知，非一人之私议也。

前此筹度大局疏称，傍江各城为我所必争者三：曰安庆，曰芜湖，曰金陵；不傍江各城为我所必争者三：曰庐州，曰宁国，曰苏州。目下除苏州难遽进兵外，我军已到而未克者惟金陵、宁国两城。本约多帅会剿金陵，比舍弟进驻雨花台，而中旨饬多军援陕。事机一失，恐无速效。鲍军围宁已阅三旬，前月两次大捷，杀贼不少。所冀迅克宣州，庶全皖渐就肃清。惟是蹂躏太久，疮痏太深，亟宜选择牧令，与民休息。本省苦乏贤员，业向外省咨调，得人共理，稍图补救。

阁下老成宿望，他日元旋郑乡，矜式后进，尚冀以时为道自重。专此。复叩起居。不宣。

愚弟曾国藩顿首

450．复桂超万六月初九日

硼炮二尊已抵上海，但不知能否如法铸成。顺告三、四月来军事稍顺。前所设厂放赈及所发赈米，聊尽鄙忱而已。多军不克践会剿金陵之约。

丹盟尊兄大人阁下：

接三月十八日手书，借悉一切。弟以愚蒙，迭膺非分，忧惧不暇，敢辱奖饰？即维颐养康愉，履祺休鬯，至以为颂！

丁观察所办硼炮二尊，据禀业抵上海。此物实系军中利器，如中国能自行制造，不特为攻剿发匪之用，亦可渐夺洋人之长。第不知张炮师果能如法铸成否？果与洋人所铸无异否？顷有洋商容光照来皖，言及硼炮之利，亦令赴沪试办，渐次习其作法，或可有成。

三、四月来军事稍顺。南北岸连克城隘多处，鲍军进围宁国，亦获胜仗。惟新复地方处处疮痏，又苦无贤员为之拊循，寇氛虽远，民困未苏。前于殷家汇、张家滩设厂放赈，又发给贵县及青、太、南、泾等邑赈米各数百石，由地方官分散，譬之黄河投醪〔胶〕，不能止浊，聊尽鄙忱而已。九舍弟等军进逼金陵，驻扎雨花台。原请多将军东下会剿，而多公赴援陕西，不克践约。金陵城大贼众，我军过形单薄，尚须另筹劲旅合力环攻，乃可徐图。泐此。复问台安。不宣。

愚弟曾国藩顿首

451．复严咸六月初九日

已安置向师棣管理私款银钱。皖防近俱平安。前敌各军进薄金陵。

秋农世讲足下：

正月十六奉复一缄。伯常到营，展诵手翰，始知前书未达，不解浮沉何处。尊公颐养康健，笔墨间精神四溢，具仰寿征。足下洁膳陔南，暂敛鹏翮，远大之器，不欲速成，禀过庭之训，励滋畹之节，泓涵演迤，岂可限量？

伯常夙在左右，凡诸称誉，信而有征。其文笔傲岸而有根柢，欲求致用，自以阅历实事为先。现令管理私款银钱，取其事简有暇，兼可读书。

皖防近俱平安。前敌各军迭克城隘，进薄金陵。兵事利钝无常，未敢引以为喜，惟嘱力图稳慎，冀免陨越耳。泐此。复问近安。不尽欲言。

曾国藩顿首

452．复严正基六月初九日

向现属襄办本署银钱出纳。莫春以来，事机渐顺，前敌已逼金陵，然多军奉旨援陕，金陵会剿恐又成持久之局。朝政清明，人心思治，然未知天心何时果遂厌乱。冀有道君子不弃愚蒙，时加箴诲。

仙舫先生阁下：

契阔晤言，几将十载，军事倥偬，愧疏音敬。向伯常来，获读惠书，洋洋千言，鉴古灼今，益征颐养贞固，神明不衰，曷胜钦慰！

伯常资学朴茂，随营练习，当有成就。现属襄办本署银钱出纳，事不甚繁，暇时仍可读书。

弟频膺非分，时虞陨越。莫春以来，机势渐顺，连克两府十三州县并要隘多处，前敌已逼金陵，分扎江东桥、雨花台一带。该城周围百二十里，我军只能扼其南路一角，目前难以奏效。新复地方动辄空虚，无兵分防，无饷添募。来书谓兵、饷二者皆难与贼比较，诚为确论。或者天时人事当有转机，如所称循环之说，则东南之幸也。

豫省窜匪入陕，官帅奏请多将军援陕。多公克庐州后，本宜即进九洑洲，因关中重地，廷旨促之西行。金陵会剿，少此一枝劲旅，恐又成持久之局，焦灼弥深。此复。敬请台安。统希心鉴，不宣。

愚弟曾国藩顿首

自违德教，十有余年，不谓海内大变，几有沧桑之感。中间惊涛迭作，回首心悸。今朝政清明，三奸破碎，人心思治，自是中兴气象。然江滨虽薄有驱除，而发匪实数计尚不下六七十万，齐、豫、秦、蜀、滇、黔之乱尚不在内。遗民之脂膏已竭，将帅之继起无闻。矫首长望，未知天心何时果遂厌乱。

至弟顽陋无似，自列戎行，频遭颠踬，近乃谬居高位，兼窃虚名。一门之中，迭被殊恩，夙夜惴栗，惭惧交并。惟冀有道君子不弃愚蒙，时加箴诲，至感！至祷！

贱躯粗遣旧患，癣疾久亦安之。惟公务猬集，常苦料简未周。知注并闻。再问台祺。

453．复朱兰六月初九日

无力救援宁、绍。多军援陕，会剿金陵遂失机会。求示悉张军兵勇滋事情况。左宗棠札委史致谔署理宁绍道，已商左派劲旅带其至皖，再筹赴宁之法。

久香老前辈大人阁下：

日来两奉手书并潘星农信，敬承一切。世兄高捷南官，想日下胪云已有喜报，良殷驰贺！

湖州援师节节梗阻，遽至沦陷，负疚曷极！前月赵太守炳麟来皖，曾嘱将竹生始终事迹详细开示，国藩将为专折请恤，并自请议处，以明不能驰救之罪。

嘱援宁、绍，微特阁下桑梓情深，国藩于珂乡水火之急，亦岂恝然膜视？奈兵力只此，相隔又远，殊苦鞭长莫及。左军屏蔽江西、皖南，已无余力，非蒋芗泉大队赶到，骤难进取。前月二十以后，左帅在云溪连获胜仗，二十三、四日移驻衢州沐尘，分扼北门峡、莲花峡要隘，贼在龙游、兰溪盘踞未动。鄙意金陵如能合围，群逆必悉锐来援，浙事或可稍松，乃与多将军相约会剿。舍弟先至雨花台，而多公援陕西行，遂失机会。鲍军久顿宁国，亦不能调赴前敌，可胜焦灼！

张观察景渠迭禀克复宁波、镇海、新昌、慈溪、奉化及台州府县各城，究竟出力与否？其兵勇如何滋事？便中示悉。

左帅札委史观察致谔署理宁绍道，即令航海赴任。宁郡孤悬贼中，非带兵前往，断难济事。现苦无兵可拨，更苦无搭载轮船巨款。顷缄嘱史观察来皖面商，并商左帅酌拨劲旅二千，择一统将先带来皖，再筹所以赴宁之法，不识果能办到否？星农兄如附舟来皖，当稍尽东道之谊，再为缄送左营。不另具答，敬求转致。专此。复请台安，顺颂大喜。不宣。

馆侍曾国藩顿首

454．致左宗棠六月初九日

询以魏喻义兵守宁波，由安庆坐轮船前往是否可行。告李秀成以全力救援金陵、李续宜病重吐血等情。

季翁仁兄大人阁下：

久未接惠书，不知近状奚似？

前缄商以魏质斋兵守宁波，由安庆坐轮船前往，是否可行，想复书业已在途。士良尚未到皖，渠若不得楚军挈之同行，恐亦未肯航海而东也。

上海自五月二十一日大捷后，人心大定，贼党亦退，兹将李少荃信抄呈台览。伪忠王不得逞于沪，闻以全力来援金陵，舍九弟孤军深入重地，旁无援应，殊属可虑！

希庵到六安后，办理苗事甚得窾卻。惟五月二十五、六、七等日每吐血四五十口，虽医者言脉象不恶，然固可忧之症。厚庵抵皖后，即赴六安省视希病，将由舒城、三河、巢湖以赴金陵也。

春霆在宁国初四、十五日两次大捷后，近无信息。保浙臬折想已递回。达川已擢皖藩，不知浙臬果放何人？诸求详示。顺问台安。

455．复多隆阿六月初十日

陕事已松，无须亲往，而进攻金陵时机已到，祈与官文熟商，即日奏明回军东指。

礼堂仁兄大人阁下：

前陞字勇归，接复函，敬悉一切。

阁下以陕事为京师之后卫，鄂省之边患，不惮艰苦，冒暑远征，弟自不敢强留。近奉寄谕及各处来信昨接秀帅咨到初一日奏稿，亦只言郧西吃紧，雷镇入陕，皆云陕事已松，贼皆回窜豫、鄂两省。秦中搜捕余匪，尽可不须台驶亲往，即郧西万山之中，亦可不烦贵部分剿。以目下形势言之，阁下为天下第一支劲兵，自当剿天下第一处贼巢。洪逆僭号金陵，十年于兹，乃第一贼巢也。今年南北两岸克城十余处，席此全盛之势，再不进攻金陵，更待何时？务祈阁下与秀帅熟商，务其大者，即日奏明回军东指，全局幸甚！揆帅与阁下会奏，或挈敝衔，或不列敝衔皆可。吾辈数人皆以讨贼为重，初无成见，朝廷亦初不遥制也。

至来示谓围攻金陵，兵权宜归一手，此事舍弟去年曾经专案具禀。待大纛抵金陵后，弟会秀帅衔具奏，各路当无不听命者。肃复，即请台安。

456．致杨岳斌六月十一日

传牌之误，不必专疏检举，请再与李商酌。

厚庵仁弟大人阁下：

日来未得台旆消息。想尚在六安与希庵欢聚数日，欣鬯可知。

二十五日尊处发折前，严中丞以传牌上有“赞襄政务”字样，曾函致敝处，商令阁下自行检举。鄙意以业经错误，似可不必检举，故未函商左右，而贞阶已将严信抄送尊处矣。初十日又接渭春二信：一与阁下，一与鄙人，并将原折专马赶回。兹将二信奉寄台览，而原折则交贞阶收存。应俟阁下回船以后，另行办折具奏。鄙意不必专疏检举，请阁下再与希帅商酌。

敝处初六奏片已将阁下二十三日到皖提及，并声明到舒城一晤李某即赴金陵，片稿另咨冰案。即请台安。

457．复李鸿章六月十二日

告威林密船不肯解火药、不肯带信情形，询上海洋人近状，嘱以和让处之。另询沪上代征鄂税如何具奏，并着将上海入款、出款一一清厘。能否拨三、五万以协济金陵、宁国饥困之卒。

少荃仁弟世大人阁下：

初七日接初三日惠函，意谓俟威林密船归之便奉报。该船由皖赴鄂之时，嘱令自鄂归来，当带火药二万斤解沪，委员及船主嫌其太多，仅允带五千斤。乃初十日酉刻自鄂归来，则云载茶太多，不肯解药，并不肯少待片刻以带信件。此余自买之船，固洋人之横戾，亦见弢甫办事用人全未妥协。

此间军情，春霆自初四、十五两仗后，至今无信。舍沅弟自十二、二十三两次小胜后，亦续无战事。援贼闻已到四五万，尚未动作。

洋人近日何如？不至恼羞变怒否？吾辈惟谆诫各将士以“忠”、“信”、“笃”，“敬”四字为主。为封疆将帅者，虽内怀勾践栖会稽、田单守即墨之志，而外却十分和让。为中国军民者，则但有和让，更无别义。

沪上代征鄂税，不知尊处如何具奏。鄙意待英、法二成各结交单后，再行按月扣还鄂中，已函告仲远，并批晓帆牍中矣。台旌暂不能赴镇江，敝处已附片及之。趁此闲暇之际，务将上海入款出款一一清厘。一出镇江，则该处一篇糊涂大帐，永无清晰之日。军事苟十分轻松，昌岐或可接手。饷事则无人主持，浮费终不能裁。

皖台近报支绌，粤厘毫无消息，实无以对金陵、宁国饥困之卒。能协济三五万否？请卓裁。

左军近日平安，渠顷有二信抄览。顺问台安。不一。

458．复左宗棠六月十二日

依允守宁波之兵由温、台以往。仅李瀚章、蔡应嵩入粤办厘，恐无济于事。请将祁门史令禀之不是处逐一拈出见示。多军或可回戈东指。另商邓辅纶、许雪门可否免议。

季翁仁兄大人阁下：

六月十一日接五月二十七、六月初三日两函，敬聆一切。应复之件，条列如左：

一、守宁波之兵决计由温、台以往，则较之由沪航海难易相去百倍，慰甚慰甚！且轮船近常有因火大炸裂、全舟被焚之事，亦断不宜每船装载数百千人冒暑东去。士良尚未由沪经过，不解何故。

一、玉班牍来，决计不入粤，以寄云中丞留之坚也。南坡牍来，亦请病假，迟迟不行，意似欲与晏星使平行。仅江西李、蔡二观察赴粤，殊恐无济。

一、皖南茶改新章，是粤、徽商人来省所定者，不出徽官之意。祁门史令曾上禀力争，弟因甫定之法，不便反汗，一一批驳。兹将史禀、弟批抄咨冰案。请阁下将不是之处逐一拈出见示，以便明年再改还旧章。来示用法不如用人，用人当先得其心而后得其力，精理名言，至当不易。虽少涉于夸，固可喜也，且哂且佩之。

一、七月十二日万寿贺表业已代公办一分赍呈，以有成约在先也。

一、多将军援陕之议始于严中丞，厥后官、多二公屡次具奏，朝廷谕旨亦适相吻合，遂成一定不易之局。顷陕贼回窜，秦事已松，多公似可不必西行。严公之意已改，多军或可回戈东指。兹将严复弟信暨弟寄多信抄呈台览。顺问勋安。

再，同乡邓弥之、许雪门先后来至敝处，弟皆令其径投台辕，听候查办，各纳轨范之中。现在尊处陆续共到浙员若干？两君皆属有用之才，是否可以免议，伏候酌夺。再颂台安。

459．复吕行之六月十二日

曾国荃等军围逼金陵，兵单地阔，鲍军克宁国后军中疾疫大作，而苏、常之敌悉锐来援。

行之老父台阁下：

顷接来翰，并惠佳篇，过承藻饰，感与惭并。借审鸣琴雅化，著绩大乡，听政声于飞凤蟠龙，慰驰念于恭桑敬梓。引詹吉霭，忭颂良殷。

此间自舍弟等军围逼金陵，兵单地阔，鲍军门克宁国后，正拟前进会剿，苦于疾疫大作，将士多病。现在苏、常之逆悉锐来援，我军战守已经十数昼夜，虽迭次获捷，尚未击退。宁、太境内均有大股蔓延，处处牵缀，军情危险万分。未卜巨浪猛风能否转为恬静耳。知念，顺布一二。即颂台安。附完大柬，不具。

460．复都兴阿六月十二日

答端阳问简。

直夫尊兄大人阁下：

菖馨甫挹，藻翰先施，值六月之行师，得五日之吉语。借谂祥羽葆，望重旄车。淮海维扬，筿敷而功征底定；圭璋特达，谷蒲执而恩赉便蕃。引睇矞晖，良殷忭颂。

弟师干忝领，节序频更。东下楼船，盼旄头之迅扫；南薰解阜，歌旗翼之增绥。专泐布复。敬颂节安。统希台照，不备。

461．复刘长佑六月十二日

答端阳问简，告近时军情。

印渠仁弟大人阁下：

顷启筠筒，载披藻翰，贻祥符于午序，深铭篆于寅衷。借谂福蒲樽，敷猷桂管。荆襄劲旅，随高纛以巡边；浔郁耀师，断大藤而深入。式铿鹭曲，弥荷龙光。引睇吉晖，良殷忭颂。

弟师干忝领，节序频更。春夏之交，南北两岸迭复郡邑，颇有驱除，现已进逼金陵，差堪告慰锦注。专泐。复颂节安。统希亮察，不备。

462．复戴鸾翔六月十二日

答端阳问简，并告春夏以来军情。

莲溪尊兄同年大人阁下：

递到筠筒，载披藻翰，感因时之存注，抚令节以神驰。借谂条达延祥，珮符辑瑞。荷丹毫之记注，名纪榴屏；蓍朱绂之方来，荣艾绶。引詹吉蔼，忭颂良殷。

弟承乏连圻，眴更节序。所幸春夏以来迭克名城，现已进逼金陵，驻军雨花台下。惟首逆老巢未可骤图，孤军深入，犹多后虑。知念并闻。肃泐。复颂台安。谨璧谦版，不备。

463．复董恂六月十二日

答端阳问简，附告近时军情。

酝卿尊兄大人阁下：

兰芳送馨，藻翰纫惠，贻祥符于重五，深铭篆于再三。借谂福迓天中，恩隆日下。赞兵农之硕画，兼管铨衡；卜勋服之频书，增荣章绂。引詹矞霭，忭颂良殷。

弟谬统师干，眴更节序。所幸春夏以来，大江南北颇有驱除，现已进逼金陵，驻兵雨花台下。惟首逆老巢未可骤图，孤军深入，犹多后虑，知念附闻。专泐布复。敬颂节安。摹璧谦称，不备。

464．复联福六月十二日

欣谂新晋头衔。此间军事平顺如常，金陵围师稍嫌单薄。

芝圃尊兄大人阁下：

月前复柬，亮达典签。顷奉惠缄，欣谂心简优加，头衔新晋。荷九陛酬庸之典，都转荣膺；著七城防卫之勋，台阶益峻。引詹吉霭，忭颂良多。

此间军事平顺如常，金陵围师稍嫌单薄，援贼之来尚无确耗。知系雅怀，顺布一二。专泐。复贺大喜，顺颂台安。并完衔版，不备。

465．复乔松年六月十二日

欣谂秩晋臬台。此间军事平顺如常。

鹤侪尊兄年大人阁下：

月前布复一函，亮登签室。顷奉惠书，欣谂枫陛恩隆，柏台秩晋。荷丹毫之记注，典懋酬庸；蓍朱绂之方来，荣膺真授。引詹吉霭，忭颂良殷。

此间军事平顺如常。沪上昨有捷音，宣州续获胜仗。金陵围师稍嫌单薄，援贼闻将大集，亦无确耗。知念附达。专泐。复贺大喜，敬颂台安。祗璧谦版，不备。

466．复马新贻六月十二日

酬答问简，顺告军情。

榖山尊兄大人阁下：

顷奉惠缄，具纫绮注。借谂荣权薇篆，式焕荩猷。当拨起瘠之时，亟须硕画；除佩犊饮羊之俗，借重长才。引睇矞晖，良殷企颂。

此间军事平顺如常。沪上昨有捷音，宣州续获胜仗。金陵围师稍嫌单薄，援贼闻将大集，亦无确耗。知念附达。专泐。复贺大喜，敬颂台安。祗璧谦版，不备。

467．复高延绶六月十二日

官军已进逼金陵，驻壁雨花台畔，然少嫌单薄。

小邨尊兄大人阁下：

顷展筠筒，载披藻翰。借谂新猷懋著，蕃祉增绥。本阆苑之群仙，想见文章元、白；由农曹而典郡，定看治谱龚、黄。引睇矞晖，良殷忭颂。

弟师干忝领，节序频更。春夏以来，大江南北迭复名城，现已进逼金陵，驻壁雨花台畔。城大贼多，我军仅布一角，微嫌单薄。知念并闻。专泐。复颂台安。并完资版，不备。

468．复姚仰云六月十二日

官军进逼金陵，驻壁雨花台畔，然稍嫌单薄。

秋墅尊兄大人阁下：

榴明入咏，藻翰先施。借谂勋履绥愉，因时笃祜。吉占遄喜，昌阳介益寿之樽；恩畀真除，英荡握分巡之节。引詹矞霭，忭颂良殷。

此间军事，春夏以来大江南北迭复名城，现已进逼金陵，驻壁雨花台畔。城大贼多，我军仅布一角，微嫌单薄。知念并闻。专泐。复颂台安。并璧衔版，不备。

469．复黄文亭六月十二日

官军进逼金陵，驻壁雨花台略，然稍嫌单薄。

文亭尊兄大人阁下：

前奉惠缄，正拟裁答，值菖华之应候，蒙藻翰之重施，雒诵再三，但有纫戢。借谂宣勤兰锜，福蒲樽。挽强命中于雕弓，射团训士；书服尊荣于豸绣，赐葛承恩。引睇矞晖，良殷忭颂。

此间军事，春夏以来大江南北迭复名城，现已进逼金陵，驻壁雨花台畔。城大贼多，我军仅布一角，微嫌单薄。知念并闻。专泐。复颂台安。祗璧谦版，不备。

470．复高长绅六月十二日

官军进逼金陵，驻壁雨花台畔，然稍嫌单薄。

篙渔尊兄大人阁下：

月前复柬，亮达典签。兹午节之甫过，又庚邮之送喜，载披来翰，纫戢良多。借谂优政遒禄，膺祜翔华。巡泽国以宣猷，祥传豸节；荷銮坡之锡命，荣捧龙纶。引睇矞晖，至以为颂！

此间军事，春夏以来大江南北迭复名城，现已进逼金陵，驻壁雨花台畔。城大贼多，我军仅布一角，微嫌单薄。知念并闻。专泐。复颂台安。并完资版，不备。

471．复丁日昌六月十二日

祈赶紧入粤。单开六事何利何弊，望与同局诸君子随时商办。前敌各军逼近金陵，多军不能会剿，亦殊可惜。

禹生尊兄阁下：

前接手书并另单阅悉。嗣闻委解赣饷来皖，旋得少彭来信，知已由章门返棹，一同赴赣。俟小泉交卸后，即祈赶紧入粤。晏星使于节前抵沪，目下计已到粤。

弟于珂乡情形，向未深悉。单开六事，具征才大心细。何利何弊，望与同局诸君子随时商办。本省官绅必须添派数员，所举吴道、李守，容后商定再派。至谓属在桑梓，不宜经手银钱，处膏不润，自有公论，望勿过虑。

此间前敌各军进驻雨花台，逼近金陵。原请多将军东下会剿，旋因陕省告警，多公督师赴援，遂未践约。金陵失此机会，亦殊可惜。兵单贼众，尤为焦虑耳。此复。并问台安。不一。

愚弟曾国藩顿首

472．复蔡应嵩六月十二日

请与李瀚章先行赴粤。望与小泉再加访察示知吴寿昌、李福泰才品。多军援陕，曾国荃等军进逼雨花台，兵力单薄，深恐克复无期。

少彭尊兄大人阁下：

接前月二十八日惠书，眷逮殷拳，齿芬远贲，至以为歉。

台旆抵省后即缄致各处，又为丁令交卸饷差，随带前往，计日已将抵虔州矣。晏星使于五月十六由沪上雇轮船前进，现在计当到粤。经始之初，极费擘画，惟望诸君早到，部署妥帖。赵玉班因毛中丞苦留不遣，黄南坡亦因病请假，迟迟不行。请阁下与筱泉着鞭先发，以济急需。奏派一片已奉廷寄照准。晏星使亦派江苏州同温世京、知县叶廷眷，粤省官绅随后酌量添派。丁令曾举吴道寿昌、李守福泰，其才品若何，珂乡自有公论，望阁下与小泉再加访察示知。

此间各军现俱平顺。多礼帅本约与敝处会剿金陵，旋以援陕西行，不获劝阻。舍弟等军驻扎雨花台，逼近老巢，兵力单薄，又无劲旅可调，深恐克复无期耳。泐此。复问台安。附璧谦版，不一。

愚弟曾国藩顿首

473．复奕䜣等六月十三日

申述九洑洲不遽得手及多军宜用于金陵缘由，说明所购美国轮船之管理、汉口焚烧勇船一事之调护、各处兵船竖立黄龙旗之办法及前此议复裁撤五口通商大臣一疏之原因。

曾国藩顿首上书恭亲王殿下、中堂大人阁下：

六月初十日接奉钧函，知前复两件均蒙垂览。猥荷奖借逾恒，愧悚曷既！

前购轮船七只，国藩曾言攻剿金陵、宁波皆可敷用。目下宁波已克，金陵贼船皆聚九洑洲下。我之长龙舢板较彼多至数十倍，所以不遽得手者，该处墙濠深固，水师只能夺其船只，不能破其营垒，必有陆路大队，乃可环攻取胜。

芜、太克复后，屡请多将军攻取九洑洲，由金陵之北路进，令舍弟国荃由金陵之南路进。比舍弟至雨花台，不意陕西告警，多将军奉命援秦，别无劲兵可调。金陵地势太宽，前此和帅围师八万，洪逆见惯不惊，舍弟兵力太单，殊难分布。前此疏称发逆之猖獗、官军之单薄，皆在陆而不在水，正此谓也。

方今各省多故，处处须兵。然僭号者，太平王也；乱天下者，洪逆也。伪忠王、侍王各拥众数十万，踞城数十处，皆秉洪逆之令以行者也；捻、苗、蜀、滇之纷纷不靖，皆闻洪逆之风而起者也。窃谓乘今年军威方盛、上游肃清之时，亟宜以全力会剿金陵，先复江南财赋之区。前曾以拟调多军会剿约略具奏，因陕事未定，不敢昌言。近闻入陕之贼回窜豫、鄂两省，秦事已松，似雷镇正绾一军入陕已足了事，多公劲旅诚宜用之金陵最要之地。顷已函商官、多两帅，俟定议再行会奏。

购买美国轮船一节，虑事深远，弥殷钦佩！惟不知所购共有几号，若为数无多，不妨任其自然。缘此举重在杜其济贼，不在资其立功也。

汉口焚烧勇船一节，该勇系敝部淮扬水师，与国藩并非无涉。前接营官蔡东祥禀报，业将滋事之彭发有咨请官节相就近讯办，而洋人犹复哓哓不休。诚如钧示，其曲较中国人为多。伏读照会各件，藏严明于和婉，最得事理之平。倘该提督竟复来鄂生事，自当妥商官节相，预为调护。

至各处兵船仿外国竖立旗号之例，概用黄色龙旗，使彼一望即知，不敢妄动。诚可省无数事端，且于行军并无窒碍。拟即咨商各处，所有各营旗帜照常竖立外，每船另添龙旗一面。其龙旗尺寸及绘画式样，俟与各处商定，再行咨请贵衙门核夺。

国藩才识愚陋，于洋务尤未谙究。月初议复裁撤五口通商大臣一疏，非敢畏难推诿，诚以四省江西最长，中外交涉，口角词讼愈久愈多，必须专员办理，庶无丛脞之虞。区区管见，不足以副下问，诸求训诲。敬请钧安。不宣。国藩再拜。

474．致李续宜六月十三日

诧杨岳斌未去六安。若六安喧嚣，则可回省静养。金陵官军营壕可稳守。

希庵仁弟亲家大人阁下：

数日未接惠书，不知尊恙何如？

昨日刘小粤来，言厚庵由舒城径赴芜湖，并未至六安一行，颇为诧讶。志节之轩昂与情致之缠绵，二者不可偏废。厚庵平日志节自许，不肯少贬，此次却嫌情致太寡。或因下游别有信息，催之东行乎？

潘立勋之事，接读大咨，知已就我范围。苗之气焰，当已折去一半。

之纯已到颍州否？台旆在六安应酬尚不甚烦否？省中近日亦尚清静，若六安喧嚣，则回省静养亦可。

金陵近到援贼数万，舍弟信言营濠尚固，当可稳守。顺问台安。

国藩顿首

475．加奕䜣片六月十四日

深惜多军必须入陕而失进攻金陵机会。李续宜遘疾，难以亲往颍州、临淮。多隆阿、袁甲三必留一人。

正封缄间，钦奉五月三十日寄谕，多将军必须入陕一次，自应钦遵办理。惟大军西去，断非数月半年即能蒇事东还，所有金陵会剿，已不能指望多军援应缓急矣。当三月间攻克西梁、和、含之后，国藩谆饬水陆各营蓄势以待，一闻多公有克庐州之信，即行南渡猛攻芜湖、太平、东梁、采石一带。原冀两岸齐下，同抵金陵，不料芜、太甫克而陕西告警。一展转间，多军不能进逼九洑洲，仅南岸一路进兵，遂难得手。自军兴以来，无如今年气势之盛，失此机会，深为可惜。

又，袁帅临淮一席，前奉谕旨垂询，当以袁某有因病引退之意据实复奏。其时以多将军在庐州，李中丞在六安，纵少临淮一席，而淮南全局尚可支撑。不料袁病未痊，而李中丞近又遘疾，五月二十五、六等日，日或吐血四五十口。虽据医云脉象无碍，而要须大为调养，颍州、临淮目下难以亲往。倘多军决计入秦而袁帅又引退俞允，则淮南千里实形空虚，是两君之中必留一人，乃足以控制淮甸，联络吴楚。恐敝处前次奏案，将来有不尽符合之处。军情瞬息千变，实非意料所及。除俟官、多两帅复信到日另行会奏外，谨将区区下忱，先达钧听。

目光眵昏，不克庄楷，伏希鉴亮。载颂钧候万福。

476．复李续宜六月十五日

冀少药静养。多军入秦似难挽回。金陵援敌已至濠外，尚未开仗。叹惜赵景贤竟未殉节。

希庵仁弟亲家大人阁下：

十三日接初十日惠书，十四日又接十二日一缄，敬悉尊恙已愈，欣慰无已！譬如一伙强盗，本思以台端出外行劫而鄙人坐地分赃，自尊体违和，少一行劫之人，则可分之赃寡矣。惟冀少服药饵，养以虚静，纵不出外行劫，但能坐地偷闲，老寨之党未散，尚可徐徐振兴也。

多公入秦之行，朝廷之意坚决，似难挽回。金陵援贼已来濠外饱看一次。张胜禄受洋枪子伤，尚不甚重，并未出濠接仗，为飞子所中耳。

湖州失守，赵竹生景贤竟未殉节，可惜！可惜！不为千古钦仰之人，而为一钱不值之人，可谓至愚。

左季兄来信，言洋务甚有道理，兹抄呈一览。少荃信亦抄阅。

贱躯偶患腹泄，旋即痊愈。尊恙实由外感，不可以内伤目之。笃守“君逸臣劳”四字妙诀，当可日起有功。复问台安。

国藩顿首

477．复沈葆桢六月十六日

俟各缺位置皆定，即批定赣局厘务分合。江西不能再办京米，请主稿挈衔入告。王必达将刘青云留襄粮台一案，业已批准。下游军事如常，多军终须入陕。

幼丹仁兄大人阁下：

十三日接初七日惠函，敬悉一切。

继果营之事，不能以一言之誉而招之，一言之毁而撤之，自是至论。即如尊指派令入浙学战。

赣局厘务，黼堂主分，筱泉主合。鄙意亦以分为便，将来与韶关厘局联络一气。现在黼、筱两牍均暂阁未批。不知念慈果履粮任否？子坚兼护之后别有后命否？俟尊处于各缺位置皆定，敝处厘务即批定矣。

江西盖藏本少，今年又薄有水灾，省城户口日增，势不能再办京米，请即主稿挈衔入告。轮船万不可用，近日常有火大炸裂、轮舟全焚之事。九洑洲不克，虽有米亦不能北上，况江西本极窘绌。待尊处会折拜发后，弟当奏拨漕折协济徽饷。盖欠饷太多，粤厘难恃，舍此无可设法耳。

刘青云一案，敝处未经挑斥之先，霞轩亦常有信来往，并未说及诈赃重情。甫经挑驳，霞轩便有手函，谓系诈赃酿命，与正详全不相符。甫经出详之案，便谓详外别有所谓情节者，本详概不足凭，作为废纸，此何说也？该府县于刘青云何所顾惜？若非刑幕受有贿嘱，岂肯枉法徇情，代为改重就轻？大抵一省刑幕自有藩篱，一幕错误被驳，则众幕出死力挽救，以必胜为期。此案初驳之际，敝处诸友即料群幕必怂恿首府，求中丞写信来争，恐因此伤和云云。岂知吾辈交契不因小案遽致差池，亦非群幕所能簸弄。弟既批臬署复详，且俟详到再酌，诸希涵鉴。

下游军事如常。闻金陵到援贼六七万，舍弟处尚未接仗。李世忠派兵由浦口南渡者，营垒被贼重围久困，殆难保全。看来金陵又成持久之局。多公劲旅终须入陕一行，朝廷意已坚决，自难更议。

首府留襄粮台一案，已批准矣。复请台安。

478．复彭玉麟六月十六日

《余忠宣公传跋尾》不便核改。水师保案即日当自行检举更正。

雪琴仁弟大人阁下：

洪琴西归，接初八日惠缄，十三日又接初八日一缄，具悉一切。

《余忠宣公传跋尾》，鄙人却不便核改。盖处处牵涉贱名，词气之间，碍难着手，例应回避。譬如阁下送他人之礼，缺少—二色，敝处可代为添配；送寒门之礼，敝处惟有辞谢而已，不能添配也。

水师保案，内湖二营及李与吾各营照大咨所保不错。王、黄两君部下各营，均未照尊咨入奏。共计十六营，经阁下核销者十四人，核减者二百九十二人，加保者一人。国藩即日当自行检举，概照尊咨更正，不以五月十九日奏单为凭，愿居疏忽之咎，不蹈护短之习。敝处近年保举概照各统领开来之单，鄙人无所核改，一则懒于查核，二则闻官、胡处亦照统领原单也。此次王、黄两单，候再一一细查。如有增改于原单之处，则舞弊甚大，决当重办；若概依原单未改丝毫，则是仍照向例，但因缮写在先，未能悉照尊咨耳。惩究稍轻，其人在湖南而保者，请指示，以便严办。顺问台安。

479．复严树森六月十六日

望与官、多两帅商定一会奏之稿，挈衔上陈，以定多军进止。有献策者言多军当驻河南，约有五利，李续宜亦深以为然，请商之官、多。

渭春尊兄大人阁下：

接月底、月初惠书二件，具悉一切。

陕贼回窜豫、鄂两省，秦中搜捕余匪，似可不必多帅亲往。昨准大咨初一日会奏疏稿，亦只请雷镇一军由郧西入陕。接金逸亭信，郧西亦已无贼矣。弟缄商多帅，仍请回军东指。秀帅休休大度，向无成见，弟亦有缄驰商，均尚未接回信。五月二十七日朝廷因多帅之奏所发寄谕，似不定责多军入秦；三十日因敝处之奏所发寄谕，又似必须多军入秦。揆度圣意，亦初无固必之见。弟昨复恭邸一函，言及此事，云俟官、多两公复函后再行会奏。望阁下即与两帅商定，定一会奏之稿，挈列敝衔迅速上陈。或先将稿本见示，或不先示均可。

顷有在敝处献策者，言多军当驻河南，约有数利：肃清进京驿路，屏蔽山东，一利也；遏截发、捻，不使再由熟路入秦，二利也；鄂省北边安、襄、黄防务均可少松，三利也；发逆若由九洑洲上窜，捻逆若由颍、寿南窜，多公可回庐州堵剿，四利也；豫省无事，仍可会剿金陵，五利也。弟告之希庵，渠亦深以为然。请阁下商之秀相、礼帅，是否可行，亦备一说。专泐。复请台安。摹璧谦，不一。

愚弟曾国藩顿首

480．复左宗棠六月十七日

洋人起印度兵助剿，恐其大队东来而难选文武智略足以应客者。陕乱只回汉仇杀，宜以良有司治之，多军终以会剿金陵为上策。林、米、刘业经到衢，即由浙办。金陵日内无开仗之信。

季高仁兄大人阁下：

十四夜接初七日惠缄，具悉一切。屡次苦战衢北，贼已全遁，计衢南亦易得手。惟进规龙游，盛暑鏖兵，最易生病，兹可念耳。

所论洋人起印度兵助剿一节，卓识名言，见垣一方，无隐不烛，无坚不破，洵足益我神智。惟苏浙士人语及岛夷，一心崇奉，万波齐靡，无术挽回；而封疆将帅中亦乏志识坚定，确乎不拔之才。恐一二不靖之徒自神其媚夷之术，必欲煽动西国大队东来，届时欲选文武智略足以应客者，则难其人耳。

多将军赴秦，朝廷之意已决。实则粤匪马融和一股与捻匪入关者皆已先后窜回，现在陕乱，惟同州之叛回与汉中之蜀匪回汉仇杀，宜以良有司治之，不宜临以多公重兵。且陕回联络甘肃以达哈密及南八城，呼吸相通，党与甚固，但宜设法抚绥，不宜更兴大难。川贼窜入汉中、兴安，又与三省教匪行径相类。以多公马步搜捕此股，犹以骐骥捕鼠，施之失地，必且自弊于山谷之间。鄙意多军终以会剿金陵为上策。弟本日有复严中丞信一缄，又顷奉密寄一件，抄呈台览。敬求规画全局，详悉见示。

林、米、刘均到衢州，自可即由尊处了办，不必更劳冒暑远解。林、米难逭，恒刘末减，持论亦极平允。所有三犯业经到衢，即由浙办。不再解皖之处，由敝处具奏；分别实缓，迅速结案，由尊处具奏。

奉敕密办之件，弟即不另具咨，以此缄为据可也。金陵日内无开仗之信，并闻。顺候台安。

481．加严树森片六月十七日

求代为汪士铎、张裕钊谋事。

再，汪梅村兄为胡文忠公编集遗文，不知已就绪否？闻其景况甚窘，求阁下代谋月修若干金。感祷感祷！

又，张廉卿前客文忠署内，前有函来谋一书院馆，今年已无及矣。求鼎力荐一明年较优之席，感同身受。弟又谨启。

482．复李宗羲六月二十日

多军仍可会剿金陵，而廷旨又似须多入秦。曾国荃等军扎定雨花台，尚未开仗。李部营垒被敌围困，业经击退。

雨亭年兄阁下：

久别饥渴，积愫莫伸。前闻严帅疏荐，日盼祥云出山，崇朝沛泽。顷接手书，知台旆已抵鄂垣，弥深慰企。

川省地面太宽，贼股太多，伏莽滋蔓，扑灭甚难。尊处筑砦自卫，或者流寇不入，瀛眷安吉，无劳过虑。惟川、陕毗连，处处不靖，恐成三省教匪行径。其入陕之马融和一股及河南捻匪，业已先后窜回。鄙意多将军不必赴陕，仍可会剿金陵，而近奉廷旨，又似必须多公入秦。有献策者言，多公宜驻河南，约有数利。昨亦与渭帅缄商，不知果合机宜否？

舍弟等军在雨花台扎定，差堪自固。援贼到六七万，尚未开仗。李军门派兵由浦口南渡者，营垒被贼围困，业经击退，堪以告慰。

何日东来，慰我渴悰？企望无既！此复。并问台安。不宣。

通家生曾国藩顿首

483．复黄鸣珂六月二十日

既嘱补开建郡城守有功人员名单，自必概如所请。对团勇仍宜时加申儆。前敌各军已驻营雨花台，多军以援陕不果东下，金陵围师实形单薄。鲍军围攻宁郡，恐亦成持久之局。

印山尊兄大人阁下：

顷辱手翰，备荷齿芬，良以为歉。

建郡城守之功共见共闻，非鄙人独有所私也。幼帅及黼堂方伯均知此中委曲，既嘱阁下补开名单，自必概如所请。子序同年始终出力，公论允洽，尤可无烦渎告。

左军战事日顺，江省边防自臻巩固，然安不忘危，有备无患。团勇近已成军否？拊循之余，仍宜时加申儆，以作其常新之气。茧丝保障，均惟阁下是赖。

此间前敌各军已逼金陵城下，驻营雨花台。多将军初有会剿之约，以援陕不果东下。近虽陕事稍松，而廷旨仍促多公西行。金陵城大贼众，前此和帅围师多至八万，目前敝军实形单薄，援贼陆续麇至，尤为可虑。鲍军围攻宁郡，前月十六大捷后，又得两次小胜，贼仍坚踞不下，恐亦成持久之局。专此泐复。顺颂台安。不宣。

愚弟曾国藩顿首

484．复金云香六月二十日

唁金父逝，顺询归期。并告前敌军情曲折。

云香世兄阁下：

顷得仲夏手书，具悉一切。

前闻尊公弃养，曷胜人琴之感！军事倥偬，至今未遑寄唁，深以为歉。阁下星奔北上，营兆潞郡，孝思肫挚，已足仰慰先灵。且萱闱康健如常，贤昆玉德业日隆，将来显扬，正未有艾。并州之行，未识何时返旆？长途劳勚，尚冀随时珍卫。

此间三、四月来连克城隘多处。前敌已抵金陵城下，驻营雨花台。本约多将军会剿，值陕西告警，多公奉命援秦，遂未东下。比闻入陕之贼回窜豫、鄂两省，而本地汉、回互相仇杀，又复纷然不靖。秦中戒备久弛，多公西行，自可肃清全陕。所惜无兵会剿金陵，东南大局一时无从补救，殊堪忧灼。泐此。复问礼安。不具。

世弟曾国藩顿首

485．复杨岳斌六月二十日

通报六案并保一折办理情形及以后水师保案奏奖办法，并交代口粮发放事宜，索问子嗣年貌、履历，顺询前敌军情。

厚庵仁弟大人阁下：

十九日接十二专函，具悉一切。

希帅愿见之情郁结甚久，乃以旧恙复发，不克至舒，未得与台从会晤，想军务应商之件，必已往返熟商矣。

贵营保举，自阁下锦旋，均由敝处与雪琴会奏。顷五月十九六案并保一折，内江二营、与吾各营均照雪琴核过之单缮写；其柱堂、昌岐开保之十六营，则是照王、黄原单缮写；其为雪琴核减之三百零六员，匆促未经删改。雪琴既疑承办之员有意舞弊，国藩亦自咎不能画一，不能践言，即日自行检举，奏请更正。即此一端，足见敝处公务繁冗，易致疏忽。以后水师保案，拟概请阁下与雪琴各自奏奖，庶眉目分清，而精神易于周到。芜、太及东梁、金柱克复一案，尚未出保，将来须另案奏奖，即请阁下主办。五月十九单内周万倬已保记名总兵，刘祥胜已保参将加副将衔。该二员应否加保，及此外各营前案有不匀称者，如何补保之处，均由台端酌定汇奏，不必再咨敝处。

李镇不愿带太湖水师，亦难相强。前因舢板不能径入太湖，故饬江西、湖南、吴城、马当四处分造小划各四十号另立一军。今闻舢板可拖过东坝，小划不宜于太湖，不立新军亦无不可。惟既已照会李镇，须嘱其自行具禀，乃可批定停止。

皖仓之谷尚可支持。惟砻碓无多，分给金陵、芜湖、宁国、石、太各营每月竟须米一万九千石之多，碓舂万来不及，只得改发齐米，砻而不碓。尊处所需粮米五千石，已饬善后局再添多砻，设法赶办，分两个半月交发，自七月为始，由贵营派船来运。如水勇不肯食齐米，尚须商之湖北，另办熟米耳。德字营口粮暂照旧章。舍弟招降之盛字、平字营，春霆招降之春字营，皆两次请加口粮，均未批准。拟俟宁国克复后，德、春、盛、平三处同加。然月饷只能照皖勇之例，每勇三两六，不能骤如湘军之数。白茆嘴厘金不敷，再由安庆粮台按月筹发。

本年恩荫，阁下与希、雪两帅均可与敝处同办。望将哲嗣年貌、履历开来，俟下次折差入都，缄托京友代办。

大纛抵金陵后，城贼、援贼有无举动？上海来禀，吴晓帆方伯将带华尔洋枪队以炸弹助攻金陵水西门。华尔已隶中国，非洋兵可比，其事似尚可行。李世忠之兵果可会剿一路否？不甚骚扰否？舍弟等营濠果坚固否？红单船果不通接济否？诸祈细看示复。

十一日奉寄一缄，已入览否？改名一单，祈酌定一名，以凭代奏。专此布复。顺请台安。

愚兄曾国藩顿首

486．复官文六月二十二日

因宁国克复，鲍军可为游击之师，多军不必东下，或秦或豫，望自裁定具奏。洋人在汉滋事，请商之严树森并传知郑观察设法筹备。

秀峰宫太保中堂大公祖阁下：

十八日接读惠书，具悉一切。

郧西收复，鄂边渐松，曷胜驰慰！礼帅疟疾未痊，实因连年积劳太久，必须大为将息，乃可远征。鄂垣医药较便，想已渐臻康复。

来示谓揣度缓急，再定行止，仰见大度休休，毫无成见。弟十四日复恭邸一缄，言及此事，云已与阁下及礼帅缄商，俟两公见复再行会奏。十六日复严帅一缄，恳其转达台端，酌定奏稿，挈列敝衔上陈，或先将稿本寄示，或不先示均可。声明多军之或秦或豫或吴，弟无定见，其时尚未接宁国之信也。顷得禀报，宁国已于十五日克复。此后鲍军可为游击之师援应金陵，多公不必更作东下之想。或秦或豫，二者孰善，即望卓裁具奏，早纾宸廑。

恭邸信内抄录尊处咨奏及都中照会、照复等件，言洋人在汉焚船买地各情，虽自知不合而有意饰非，未遽帖服，至有中国如再不问，当令该国提督自为施行之语，恐其别生事端，函请阁下预为防范，并嘱敝处如有所闻，随时奉达。昨接李少荃中丞十四来信，英领事自汉回沪，以虚辞耸动何提督，谓郑观察强索地价多金，又追念炮船争殴之衅，欲起兵船来汉理论，且将赴京控诉公使。该提督未必因一面之辞率尔轻举，惟既有此信，亦不可不预为防范。望商之严帅，传知郑观察设法筹备。大疏所称示以诚信，处以宽和，已得柔远之道，想鸿才必能妥为调剂，游刃有余也。专此奉复。并请台安。

治愚弟曾国藩顿首

487．复姚体备六月二十二日

祈札饬李、汪会同经理屯卡、茶务。江军撤员已如所请，所留人员仍须大为整顿。李部散勇滋事者须枭示一二。皖南似可兴办团练，或数十人或百人而止，专为办抢案拿游勇之用。

秋浦尊兄年大人阁下：

接十五、十九等日手书，具悉一切。

茶务新章本归县办。前此阁下以太局应否委员、屯局应否照旧两次见询，揆度尊意，必以太令不甚可恃，屯局不便归官，故两处办法稍殊。嗣李令援引新章，禀请归县，亦未便径予批驳，于十七日封发尊处转交，以待核夺。今来书谓屯卡、茶务须官绅会办，方觉平允，即祈札饰该令会同汪主政经理。其公费则全归县署，就中提出若干为汪绅薪水可也。

歙县缺极紧要，杨令尚未满意。既经派员代理，暂令随同刘守当差，一面由省拣员前来接署。

江军先撤八百人，姑如所请。已缄复良臣照办，望阁下督同李牧妥为照料。所留二千人，瘦弱尚多，桂生接手后，仍须大为整顿。李楚材散勇若竟在境内滋事，须枭示一二，以儆其余。

目下宁郡克复，全皖将次肃清。地方已无寇警，惟游勇与土匪迭出为害。歙南抢案尤多，已令易芸陔带兵拿办。此类匪徒多在乡僻之处，官兵耳目难周，未必能时时防范，似可兴办团练，使地方各自为备。团练御大股发逆则不足，而防游勇土匪则有余。弟于去冬议复江南撤团折内，声明俟贼气渐衰，大功将竣，当办团以善其后。目下皖南似已届可办团之时矣。团勇不可太多，或数十人、或百人而止。专为办抢案拿游匪之用，切不可作防御长毛之计。尊意何如？泐此。复问台安。不宣。

愚弟曾国藩顿首

488．复李续宜六月二十二日

可在六安多住数月。拟令薛接署桐城、钟署歙县。宁国克复，鲍军可为游击之师援应金陵。黎难久兼泾篆。请嘱义从营派弁来领微饷。

希庵仁弟亲家大人阁下：

二十日接十七日惠书，具悉尊恙全愈，不觉神王。只要六安应酬稍简，房屋稍宽，尽可在彼多住数月，不必作归省之计。秋凉体健，当烦至颍、庐、临淮一行耳。

薛元启开复之案，月杪当奉批旨，拟令其接署桐城。钟泰奉批俞允，拟令其署歙县。盖刘令不协舆望，而罗令已报病故也。是否可行？祈裁示。

官、多二帅调石清吉十营赴金陵助剿，而请尊处拨兵防守庐州。贵部方以全力经营苗、捻，似难筹大支驻庐之师。顷宁国以十五日克复，鲍军此后可为游击之师援应金陵。石镇十营或南渡，或不南渡，无甚关于得失。俟卓裁定夺，弟再商之官、多二公也。

黎寿民署宁国兼权泾县，当可放心。惟宁郡既克，则泾篆亦难久兼。尊处别有贤员否？义从营弁勇有饥色否？请嘱其派弁来领微饷。顺请台安。

国藩顿首

489．复彭玉麟六月二十二日

即日当札撤刘履祥，乞保一胜大通厘卡之任者。札令黎照柳所禀防护卡局之法开壕办理。

雪琴仁弟大人阁下：

十七日接十一夜惠书，具悉一切。

刘履祥之坏，久已闻之。去冬饬黎寿民查官盐、官钱两局，渠禀复言其不甚为害，是以姑留未撤。今来示剀切指陈，即日当札撤如赵砚香矣。惟陈茂才短，潘鸿焘又不能速来，敝处竟无贤员可委。尊处有胜大通厘卡之任者，乞保一员见示为荷。

柳寿田所禀防护卡局之法，多属可行。现在黎寿民于二十四日赴宁国上任之便，札令在于大通相度指示，即照柳法开濠办理。寿民奉委勘定，则陈、刘无异辞矣。复问台安。

490．加官文片六月二十三日

谢派拨石清吉十营南渡助剿，惟不知李续宜能否派出守庐之兵。

正封缄间，又接十八日赐书。荷蒙垂念金陵兵单，统筹全局，派拨石镇十营南渡助剿，感激何似！鲍军克宁郡后，虽可为援应之兵，而金陵城大贼多，欲求大功之成，非得劲旅多支分布各处要隘，终难得手。石镇果能渡江，则秣陵关、东坝等处可扼一路。惟希帅能否派出守庐之兵，尚难预定，现已咨请定夺。先此布谢。再问秀帅宫太保中堂台安。

491．加姚体备片六月二十三日

以捐修文庙之款借修府城考棚，自可通融办理，但须由六县捐出还之。

再，前接初六日手书，以兴修考棚见商。全皖渐就肃清，学使开考亦属应办之事。今以捐修文庙之款，借修府城考棚，同一地方公举，自可通融办理。此项业经粮台借用，应在茶捐项下拨还一半。考棚系六邑所共，黄姓捐项，当时批定系专指休宁一县之文庙。此次虽由粮台垫借一半，将来须由六县捐出，还之粮台，再由粮台还之休宁以修文庙，以符原案。载颂秋浦尊兄年大人台安。

492．复江长贵六月二十三日

请假片已出奏，望即照所开清单办理交卸。必须严办不靖游勇数人以儆其余。

良臣尊兄大人阁下：

接十九日专函，具悉一切。

台从锦旋一片，已于二十二日出奏。请假六个月并将各营分别撤留，暂交唐镇兼辖，一一陈明。宁郡已克，皖南军务益松，自可仰邀俞允，容即抄录片稿咨达冰案。

开示清单及所虑各情，详明审慎，望即照此办理。酌留二千人，并谆嘱各营官禀承唐镇节制，仍与大纛在防无异，不胜感祷！

尊处旧日川勇本不甚多，后来所收皖勇，如徽、宁两属各州县，现皆有业可归，当无滋事之虑。间有不靖游勇，必须严办数人，以儆其余。唐镇在祁，此后应办事宜，想均筹商妥善矣。此复。顺请台安。

愚弟曾国藩顿首

493．复左宗棠六月二十五日

说明惩办余大胜等缘由，赞遣余归鲍，力全大局。顺告战守部署，并商拨江西派令赴浙学战之屈、王等营或守婺源，或守景镇。

季翁仁兄大人阁下：

二十一日接奉十一日惠书，敬审一切。

余大胜既到，承饬往春霆处，甚慰！弟于霆军诸将，均不过一面之识，无德无怨，并无痛惩一二借以立威之意。不过因春霆公牍私函屡请惩办，不得不为之主持。又见郑、陈、余三人之去，随同飏去者至数十员，恐继之者大去不止，故严行奏禁以截其流，非弟有所不快于三人者也。即春霆于郑阳和，爱其骁悍而惜其他之，盖于“薄送我畿”之后，犹眷恋乎“黾勉同心”之时。其于陈由立则深恶其掷部札于地副将札而径奔河内。至其于余大胜，则恶之迥不似陈，而爱之亦微不逮郑，盖牵连得罪之类。阁下与余有旧，不为保之受之，而遣之归鲍，可谓力全大局。寄云中丞始终留郑不遣，则似不达鲍之情，而亦少乖弟之志。春霆驭下，威多恩寡，弟曾有书戒之，抄稿呈览。

宁国克复，广德州与宁邑、建平之肃清均在意中。弟拟令春霆由东坝、溧阳、溧水、句容取远势盘旋而来以会剿金陵。惟地广兵单，不敷防守。若从远处设防，则守徽守宁之外，又当守广德、宁邑及胡乐司三处；若从近处设防，则守徽守宁之外，又当守旌德、三溪两处。敝处兵力除凯章守宁郡外，断不能再守广、宁、胡乐三处，只好移唐守徽郡，而移朱守旌德、三溪，杜贼由夹缝中横窜太、石、池州之路。是否有当，伏候卓裁示复。

至婺源、景镇两处，最关紧要，弟每不放心。景镇碉堡成后，不过千人足敷守御。可否于江西派令赴浙学战之屈、王诸营拨令西来，或婺或景，惟公指挥，固江西之北边，保徽军之粮路。至要至恳！

今日专丁送札至段廉访处，并闻。复请台安。

494．复李鸿章六月二十六日

谦逊以待夷兵，即孔子忠敬以行蛮貊之道，句践卑辱以骄吴人之法。以李鹤章专管沪中营务，而以刘郇膏专管松沪民事，当较妥洽。务求详查见示诸员劣迹。

少荃世仁弟馆丈阁下：

二十日接十四日惠书，敬聆一切。

夷兵待我兵敬让加礼，何伯待阁下词意和顺，此最好机括〔栝〕。但宜切戒我军弁勇谦卑逊顺，匪骄匪傲，语言之间莫含讥讽，银钱之际莫占便宜。以正理言之，即孔子忠敬以行蛮貊之道；以阴机言之，即句践卑辱以骄吴人之法。闻前此沪上兵勇多为洋人所侮慢，自阁下带湘、淮各勇到防，从无受侮之事。孔子曰：“能治其国家，谁敢侮之？”我苟整齐严肃，百度修明，渠亦自不至无端欺凌。既不被其欺凌，则处处谦逊，自无后患。柔远之道在是，自强之道亦在是。

鄂领事请何伯带兵赴汉一节，已函告官相思所以备之。华尔来金陵助剿，事亦可行。惟口粮比较湘勇多至数倍，共事一方，殊有不便。不若姑令先攻青浦、嘉定，以试炸炮之果效与否，已咨冰案矣。华尔守松江，潘、刘守浦东，必可保全无虞。

松岩守沪，与各营既不浃洽，一与大旆相离，必不相安。或饬令三弟专管沪中营务，而以松岩专管松沪民事，或较妥洽。如尊意以为可，则由敝处附片奏明。刘仲良太史亦于此片调之。仲良虽沈毅，目下治军远不如令三弟之熟也。

两次密寄查诸员劣迹，务求详查见示。即问台安。

495．复袁甲三六月二十六日

希帅旧疾复发，不能遽赴临淮，两淮空虚，似不宜亟亟引退。许观察来请饷，已面允协济米粮火药。宁国克复，鲍军调赴金陵，可以会剿一面。

午桥仁兄同年大人阁下：

二十五日接十六惠缄，具悉一切。

阁下归养之志，远迩共知，弟亦尝闻曾参有三至之疑，信陵有再毁之废，不欲强相絷维。希帅素称同志，本可接手代办，乃上月以来，希帅旧疾复发，不能遽赴临淮，而乐正一军移驻洛中，朝廷以两淮空虚，温谕慰留，似不宜亟亟引退。尚冀节劳珍卫，暂缓续请，伏乞卓裁权衡至当，弥觉绰有余裕。

分抄各折片均已读悉。许观察来此数日，请饷一节，实系无款可筹，弟已面允协济米粮火药。今来书亦以军火为嘱，但属力所能办，非敢吝惜。敝处军火虽江西、湖北均有协解，亦苦不甚充裕。楚军操演颇勤，用药倍于他军，现在无硝可办，已携银赴外洋采买。李军用药不多，当量力拨解以副雅怀。

多将军因患疟疾，尚稽鄂垣。弟屡欲商请东还，而朝廷之意必令入陕一行。幸宁国已于十五克复，将来鲍军调赴金陵，可以会剿一面。

前准大咨复奏东阳撤营情形，其饬查寄谕，敝处尚未奉到，不知何故？

世兄信来不及另复，并为致候。专此。复请台安。不宣。

年愚弟曾国藩顿首

496．复彭玉麟六月二十六日

拟定新添二营规模，交代前次保单中疏漏之补救办法。

雪琴仁弟大人阁下：

二十五日接手书二件，具悉一切。

去腊疏内本言进剿金陵之时，阁下与厚庵须一赴下江，一留上江。来示请厚庵照料前敌，而台端以巡防上游自任，与前疏正相吻合，即可照办。新添二营，不识派何人为营官？鄙意每营只须船二十号、长龙二号、舢板十八号足矣。又，口粮积欠太多，金柱关厘尚不旺，目下只可添哨官二十员，其余二十哨，可从左营拨出十哨，前、亲两营各拨出五哨，分隶清江、澄海两新营。盖左营船嫌太多，前、亲两营营官稍劣也。待今冬明春饷足时，再添二十哨。是否有当，乞卓裁。大咨到日，再令东征局筹给银两。

宁郡克复，广德与宁邑、建平之得手均在意中。拟令春霆由东坝、溧阳、溧水、句容取远势盘旋而来，以会剿金陵之东北。惟地面太宽，设防甚难，既宜扼守宁郡，又宜分防广德、东坝，又恐贼由宁邑横窜石、太、池州，则旌德一路亦不可不防。俟将防兵拨定，再调鲍军前进。

五月十九保单，鄙人实愧不能画一，不能践言，亦由敝处公务繁冗，易致疏忽。尊意恐京内见疑，不欲敝处检举，此次即不更正亦可。以后水师保举，拟概由阁下与厚庵各自奏奖，庶眉目分清，精神亦易周到。日前厚庵以补保各员见商，已请其自行主办矣。黄昌歧开呈芜、太保案一单，国藩已批令归少泉奏奖，并咨明少泉在卷。今前案既不检举，则芜、太续保之案须将黄部优保者前后牵算，细心核定，敝处当咨明不由少泉出奏，而由尊处核奏也。诸希亮鉴。复问台安。不宣。

国藩顿首

497．复李士棻六月二十六日

劝勉办事应有君子坦白之道，不宜处处疑人防人，须凭实据直指，不可故为莫须有之辞。顺告前敌军情。

芋仙仁弟足下：

半月来两接手书，具悉一切。

巡江炮船已由彭帅酌派一营，目下哨勇多病，船亦有待整理，稍迟乃能上驶。审实抢犯，已如禀批发矣。

来书痛自刻责，足征乐于闻过，然处处疑人防人，究非君子坦白之道。如所称挪公项作人情，意必有请冠请带于左右者，其人安在？何妨指以见示。苟无其人而故为莫须有之辞，则殊属无谓。凡无端而作抑塞不平之语，或作举世不容之叹，皆文人之口过也。

宁国于十五日克复，广德、建平、宁邑等处或可以次肃清。俟将皖南防兵妥为布置，再调鲍军前赴金陵。舍弟等营垒现俱扎定，未能进取，尚堪自固，足慰驰系。泐此。复问台安。不具。

友生曾国藩顿首

498．致郭用中郭阶六月二十七日

上游军事，今年春夏极为顺手。请慕徐来安庆一行，面商诸事。

舜民亲家年大人暨贤阮慕徐姻世讲足下：

三月二十八日寄去两缄，托上海李少荃中丞转交，请慕徐附轮舟之便来敝处一会。迄今八十余日未接复示，不知果浮沉否？两接舜民亲家来信，知贤竹林同赴定远，中途劫夺一空，尤为扼腕。观亭亲家仙逝，不知东台已接讣音否？

上游军事，今年春夏极为顺手。长江一律肃清，惟九洑洲尚有贼垒梗塞二十余里，致民船不能畅行，上下文报亦因此阻滞不通。顷闻李军门世忠于九洑洲之北开有新河一道，长二十里，宽十余丈，业于六月告竣，民船均可通行。兹特派委员杨光祖前往察看果否属实。如其可行，则请慕徐即日来敝处一行，面商诸事。若新河不能行船，则请慕徐坐船至浦口，登岸陆行至和州一带，再雇船前来安庆。或请水师派炮船送来，亦甚方便。附去银百两，稍佐川资，查收。

此间近状，可详询杨委员也。顺问台安。

499．复左宗棠六月二十八日

遂安内犯之敌果至马金否？如鲍超乘胜往取广德、东坝得手，则当累左防守马金、婺源一路。金陵之事，专望霆军会剿。

季高仁兄大人阁下：

二十六日接十七日惠缄，敬悉一切。大疏及芗泉信亦均读竟。

遂安内犯之贼，不知果至马金否？该处为弟与阁下汛地交际之所，而弟所部徽军不能急起遏截，每劳贵部应时驱除，常抱不安。今习惯成例，遂若此路非贵军莫属者，后此终以累台端矣。

春霆十四夜克复宁国，至今无公牍私函来报，不解何故。岂乘胜往取广德、东坝耶？如俱得手，则拟以韦志俊守广德，王可陞守东坝，凯章守宁郡、宁邑，云岩守旌德、三溪，唐桂生守徽州、祁门江军门请假回籍。其马金、婺源一路，敝处力不能及，不得不上累台端。或以屈蟠、王沐之类移防此路，可否？俟接春霆确信后，再行专咨奉商。

多将军屡奉谕旨谆催，不能不入关一行。汉、回仇杀之案，窃恐非多公所能了。石逆一股又窜汉中南山一带，多亦断不能不西征。金陵之事，专望霆军会剿。应否如此，尚祈示及。即问台安。

500．复刘岳昭 ⁽¹⁾ 六月二十八日

祝颂入蜀顺利，顺告前敌军情。

荩臣尊兄大人阁下：

顷启筠筒，载披藻翰。借谂二星入蜀，五月渡泸，旌旂指玉垒之山，舲舰下铜罗之峡。鸣甄前去，定将地胏收回；唱凯归来，更卜天颜有喜。引詹矞霭，忭颂良殷。

弟谬统师干，眴更节序，所幸自春涉夏，迭复名城，前军已抵金陵，驻壁雨花台畔，宣州亦经克复，皖省渐就肃清。熏兮南风，切盼解民之愠；逖矣西土，遥知方事之殷。关心益部之全图，三巴经始；屈指陈汤之吉语，五日为期。专泐。复颂节安。并璧谦版，不备。

————————————————————

(1)  刘岳昭，字荩臣，湖南湘乡人，以文童投湘军，咸丰六年领果后营，累擢至以按察使记名，同治二年后历任云南按察使、布政使、巡抚、云贵总督等职。

501．复孙观六月二十八日

春夏以来，事机颇顺，惟地广兵分饷绌，殊增焦灼。

省斋尊兄大人阁下：

顷启筠筒，载披藻翰。猬以忝跻参政，远蒙吉语揄扬，雒诵再三，但有惭悚。借谂政祺锡鬯，台祉珠联。布馨德于雷琼，海国馥旃檀之气；荷恩光于云汉，天章颁纶之荣。引睇矞晖，良殷抃颂。

弟承乏江介，靡善可陈。所幸春夏之交大江两岸迭复名城，前军已进逼金陵，驻壁雨花台畔。宁国围师昨亦报捷，月之望日连克宛陵郡县，事机颇顺。惟地广兵分，不敷戍守，饷需更绌，殊增焦灼。知系雅怀，顺布一二。专泐。复颂台安。祗璧衔版，不备。

502．复王子坚六月二十八日

祝贺兄弟并入翰林，顺告宁国克复。

子坚尊兄年大人阁下：

前布复函，亮登签室。顷听泥金之报，欣纫藻翰之施，借谂家庆，国恩稠迭。学传轼、辙，兄弟并入翰林；绩懋龚、黄，章贡式宏建树。引詹吉蔼，抃颂良殷。

弟勾当军事，平顺如常。金陵围师仅布一角，城大贼多，稍嫌单薄。援贼闻将大集，尚无确耗。所幸宁国于十五日克复，金陵如有援贼大战，鲍军尚可就近援应。承询并闻。专泐。布贺大喜，敬请台安。祗璧衔版，不备。

503．复钟音鸿六月二十八日

金陵城大敌多，围师稍嫌单薄，幸宁国克复，鲍军可就近援应。

子宾尊兄大公祖同年大人阁下：

顷展筠筒，载披藻翰，借谂因时笃祜，动履绥愉。仁育斯民，九两系而门多桃李；世济其美，二八升而庭馥芝兰。引睇矞晖，良殷抃颂。

弟勾当军事，平顺如常。春夏以来，大江南北迭克名城，前军已壁雨花台下。惟金陵城大贼多，围师仅布一角，稍嫌单薄。援贼闻将大集，尚无确耗。所幸宁国于十五日克复，金陵如有援贼大战，鲍军尚可就近援应。知念附达。专泐。复颂台安。谨璧谦版，不宣。

504．复刘典六月二十八日

欣谂秩晋柏台。金陵围师稍嫌单薄，鲍军可就近驰援。

克庵尊兄大人阁下：

六月既望接展惠缄，欣谂枫陛恩隆，柏台秩晋。口碑遍德，久练四奇四正之兵；肺石达穷，更晰五罚五刑之律。引詹矞霭，抃颂良殷。

此间军事平顺如常。金陵围师仅布一角，稍嫌单薄。援贼闻将大集，尚无确耗。鲍军门进攻宁国，幸于十四夜克复。此军不为坚城所牵缀，金陵如果吃紧，即可就近驰援。知系雅怀，顺布一二。专泐。复贺大喜，敬请台安。祗璧资版，不宣。

505．复李铭皖六月二十八日

官军进逼金陵，然微嫌单薄，幸宁国克复，鲍军可为游击之师。

薇生尊兄大人阁下：

前布复柬，亮达典签。顷间接展惠缄，借谂鹿毂延釐，鸿逵叶吉。扬仁风于官柳，遍德云间；移福曜于姑苏，承恩日下。引詹矞霭，抃颂良殷。

此间军事，大江南北迭有驱除，现已进逼金陵，驻壁雨花台畔。城大贼多，我军仅布一角，微嫌单薄。幸宁国克复，鲍军可为游击之师，调拨差为应手。知念附达。专泐布复。敬颂台安。谨缴资版，不备。

506．复英禄六月二十八日

官军进逼金陵，然微嫌单薄，幸宁国克复，鲍军可为游击之师。

少峰尊兄大人阁下：

前布复柬，亮达典签。兹值六月之行师，远蒙五日之吉语，借谂台祉珠联，政祺锡鬯。象功昭德，虎盐配昌歜之馨；膺祜翔华，龙辑蒲圭之瑞。引詹矞霭，抃颂良殷。

此间军事，大江南北迭有驱除，现已进逼金陵，驻壁雨花台畔。城大贼多，我军仅布一角，微嫌单薄。幸宁国克复，鲍军可为游击之师，调拨差为应手。知念附达。专泐布复。敬颂台安。祗璧衔版，不备。

507．复邢春第六月二十八日

宁国克复，鲍军可为进攻金陵游击之师。

晓庄尊兄大人阁下：

顷展筠筒，载披藻翰，借谂蕃祺懋介，动履绥愉。旌麾暂驻于淮，清风载穆；纶荣承于朵殿，晋日符占。引睇矞晖，良殷抃颂。

此间军事，大江南北迭有驱除，现已进逼金陵，驻壁雨花台畔。城大贼多，我军仅布一角，微嫌单薄。幸宁国克复，鲍军可为游击之师，调拨差为应手。知念附达。专泐布复。敬颂台安。祗璧衔版，不备。

508．复查文经 ⁽¹⁾ 六月二十八日

宁国克复，鲍军可为进攻金陵游击之师。

少泉尊兄大人阁下：

顷奉惠缄，具纫绮注，借谂荩猷懋介，蕃祉增绥。核军实于南台，金心独运；告成功于北阙，锡命膺。引睇吉晖，良殷抃颂。

此间军事，大江南北迭有驱除，现已进逼金陵，驻壁雨花台畔。城大贼多，我军仅布一角，微嫌单薄。幸宁国克复，鲍军可为游击之师，调拨差为应手。知念附达。专泐布复。敬颂台安。祗璧衔版，不备。

————————————————————

(1)  查文经，字耕麓，号少泉，湖北京山人。道光六年进士，历任户部主事、员外郎，常州、江宁知府，徐州、淮扬道，福建、江苏按察使，漕运总督等职。

509．复周汝筠六月二十八日

军事平顺如常。鲍军可作游击之师。冀放棹东来一会。

念慈尊兄大人阁下：

月前良觌，获挹清晖。顷奉惠书，借谂安莅章垣，已履新任。荷恩光于北极，庾谷星明；介曼寿于南陔，庄椿日永。引詹吉蔼，抃颂良殷。

弟勾当军事，平顺如常。宣州围师已于月之望日克复郡城，俘馘颇多。鲍军不为坚城所牵缀，可作游击之师。金陵如有大股援贼，即可就近救应，差纾萦虑。

世兄辈均抵省否？尚冀放棹东来，载瞻华度。临江迟企，饥渴曷任！专泐布复。敬颂台安。祗璧衔版，不备。

510．复许本镛六月二十九日

金陵围师稍嫌兵单，幸宁国克复，鲍军可就近调援。

茨堂老前辈大人阁下：

六月下浣接展惠缄，借谂吉叶元旋，猷敷首郡。一五行曰水，作咸懋润下之功；二千石惟良，施惠著协中之化。引詹矞霭，抃颂弥殷。

侍勾当军事，平顺如常。金陵围师仅布一角，稍嫌兵单。群贼闻将麇集，传烽甚急。幸宁国已于本月十四夜克复，鲍军不为坚城所牵缀，可作游击之师就近调援，差为应手。知念附闻。专泐布复。敬请台安。谨璧谦版，不备。

511．复李世忠 ⁽¹⁾ 六月二十九日

饷需须待粤厘办有成效时，于济皖项下酌拨接济，所需米粮子药必竭力相助。务望时加约束部下，力戒扰民为要。

良臣尊兄军门阁下：

许观察来营，接读惠书，具悉一切。

雄师进逼九洑洲，与敝处水师会合，其南渡一军迭复要隘，击退大股援贼，威棱远耀，至为驰企。

承示饷需一节，尊处支绌情形，袁帅来缄亦常道及。弟于袁帅素为关切，久谂临淮拮据，深愧爱莫能助。敝军积欠亦多，至八九个月不等。三月间奏请办理广东厘金，协济江浙三省军饷，幸蒙俞旨允行，派晏彤甫星使前往督办。事属创始，岭南民俗不驯，未易经画。如能办有成效，除分济苏、浙两省外，拟于济皖项下酌拨若干，接济尊处，前此本与袁帅有成约也。

贵部人数甚多，贤愚不一，务望时加约束，力戒扰民为要。许道又面禀贵处子药米粮不甚充足，求量为解济等语。此二者较银钱尤为急需，敝处必竭力相助。尊处缺乏之时，即用公牍来商。泐此。复颂台祺。附缴谦柬，不宣。

愚弟曾国藩顿首

————————————————————

(1)  李世忠，初名昭寿，一名兆受，字良臣，号松崖，河南固始人，咸丰七年补参将，后升提督。

512．复吴嘉宾六月二十九日

完漕逾限加价一节，似不可少；所称激劝鼓励之法，当不可行。宁国克复，俟布置稍定，即调鲍军前赴金陵。

子序仁兄同年大人阁下：

接初六日惠书并《劝农说》阅悉。田功荒政，犁然并举，诚为乱后补救良法。仁心硕画，至以为佩！

完漕逾限加价，各省本有此例，弟与黼堂缄商，仍留定限一条以杜拖欠，并非有司借词加赋也。来示“三不可”内，如官吏先垫以加价入私之弊，鄙人亦曾议及。惟所称激劝鼓励之法，蒙尚有所未喻。生童欠粮，扣其考试举优，自无异辞；他人欠粮而扣生童之考试举优，以为迁怒乎？抑以为连坐乎？若冀其休戚相关，恐妨生童功名而先期完纳，安得一都之内尽人如此存心？若欲生童因此出力劝谕，则农民且反唇相诋曰：“特为尔之功名计耳，于我乎何与！”设有桀黠之徒，又将要求挟制，弊端百出。至乡饮名目，久已无足轻重，大捐议叙，车载斗量，仅举乡饮一名，岂足以资观感！世风日下，民情日浇，不能有化导而无法禁。定限一节，似不可少。现会衔出示，饬令各属官绅妥议，晋省立案，每县各立一案。若各县均以为不便，自必斟酌众议，另为区处。

印山虽补南安，自当留任建昌，未闻有调换之说。

此间前敌各军围逼金陵，多帅入陕后，正苦无兵会剿，幸宁国已于十五克复，俟广、建一带肃清，布置稍定，即调鲍军前赴金陵。顺以附闻。复请台安。不宣。

年愚弟曾国藩顿首

513．复毛鸿宾六月二十九日

奏参陈由立等实系万不得已，更望嘱其迅速赴皖。多军不能会剿金陵，幸宁国克复，可腾出鲍军游击南岸。

寄云仁兄同年大公祖阁下：

二十四日接十五手书，具悉一切。

玉班既难远离，南坡亦因病请假，江西李筱泉亦迟迟未行，独蔡观察先行度岭，晏星使早经抵粤，殊苦久候。顷得晏、劳两公来信，厘事似尚可办，或不至十分棘手。东南数省饷源枯竭，必须得此挹注，方有绝处逢生之望。

敝处奏参陈由立等折片，十四日递到批回。五月三十日已有明谕，业经咨达尊处。前承饬令陈镇停招，更望嘱其迅速来皖。到皖后，弟亦不与之为难也。余大胜并未回湘，已由左帅发往霆营矣。郑阳和降补守备在上年五月，嗣后由浙而湘，遂隶麾下。今以陈镇之故，牵连奏参，亦系万不得已。弟于霆营诸将均不过一面之识，无德无怨，因春霆公牍私信屡请惩办，不能不为之主持。又见郑、陈、余三人之去，随同飏去者至数十员，恐继之者大去不止，故严行奏禁以截其流，非有所不快于三人者也。春霆于郑阳和爱其骁勇而惜其他之，盖于“薄送我畿”之后，犹眷恋乎“黾勉同心”之时，视陈、余两人平日之交谊较厚，后来之嫌隙较轻。来书谓该将一奉行知，即请赴皖，足见郑之于鲍，亦觉不能忘情。务望暂撤营差，仍饬该将来皖，俾弟法令得行，自当妥为处置。弟于此事曾三次函商、两次咨商，所以谆谆不已者，实以霆营关系甚重，用法之处当代为主持，用情之处又当代为调护也。至春霆为人，明论深中其病，弟亦时时劝诫，兹将四月一缄抄呈台览。

迭次谕旨皆催多军入秦。有在敝处献策者，言多军宜驻河南，为居中扼要之活兵。昨奉寄谕，亦有此意。屡经缄商官、严两帅，嘱与多公定议会奏。无论或秦或豫，要皆不能会剿金陵。幸十五日宁国克复，可腾出鲍军游击南岸，将来由东坝、溧阳、溧水、句容取远势盘旋而来，以攻金陵之东北。惟地面太宽，守兵太少，须将各防派定，乃议进取。知念附陈。复请台安。不宣。

治年愚弟曾国藩顿首

514．复黄赞汤六月二十九日

告其故里及金陵前敌军情。

莘农老前辈大人阁下：

前奉朵云，尚稽裁复。顷得本月惠书，眷逮殷拳，揄扬溢量，弥增愧悚！僧邸已克金楼，胜帅亦将移军洛阳，豫中大局当有起色。阁下筹笔宣防，勚劳交集，安澜安堵，胥戴德威，倾颂曷既！

珂乡之西北边界，有徽、宁各军为之屏蔽；其东北边界，左帅现驻衢州、云溪，又分兵进攻龙游，两路均可无虑。

九舍弟克复芜、太后，本约多将军会剿金陵，比舍弟进雨花台，而多公奉命援陕，机会未免可惜。嗣闻陕事已松，屡与官相、多帅缄商，欲仍请回军东下。迭接寄谕，关中之行断难中止。适宁国于月半克复，拟即调鲍军前赴金陵，可无须多公返顾矣。惟金陵地势太宽，前此和帅围师八万，日久无效。目下大股援贼已到，而诸军尚未调齐，对江之九洑洲负嵎如故，殊觉剿办不易耳。专此。复请台安。摹璧尊谦，不宣。

馆侍曾国藩顿首

515．复杨岳斌七月初三日

希军不能赴金陵，拟调鲍军前往。洪容海乞降，已作安置。金陵功在垂成，不必过求速效。黄折及封套交来差带往。

厚庵仁弟大人阁下：

前月二十泐复一函，计澈台览。顷接二十五惠书，具悉一切。

希帅渡江会剿，鄙人先有此议，台旆到皖又经面商。嗣因希帅旧恙复发，其经手苗、捻诸事亦难速了，遂未入奏。今阁下以金陵必须合围特为疏请，惟朝廷方以淮甸为重，专以苗、捻二大患责之希帅，未必肯令东下。而官、多两公奏调石清吉十营会剿金陵，欲希庵派兵替守庐州，希庵且以无兵可分未经允准。由是观之，则希帅不特不能亲赴金陵，恐并不能分兵南渡矣。宁国克复，鄙意拟以鲍军会剿金陵，于前月二十二、本月初二两次附奏陈明，并有专咨奉商台端，想经入览。

广德贼目童〔洪〕容海率众乞降，已令春霆酌留二千人妥为安置。该酋如果受抚，皖南即可肃清。霆军稍为休息，再由东坝，溧阳一带前进，计中秋后可达金陵之东北隅。

迭奉寄谕，皆言金陵功在垂成，务宜慎益加慎，不必过求速效。吾辈谨体此意，但得各防稳固，步步进逼，或亦终有可取之机乎！

李军石埠桥营垒已饬陈东友、赖荣光帮同照料。其窥取九洑洲之师，亦由尊处就近策应。北岸断无米粮接济金陵老巢，至以为慰。

黄折及封套交来差带上九分，可备三次之用。系取之马雨农学使，不无乞邻之愧。至八月，则敝处折差亦可还营矣。复问台安。不宣。

516．复左宗棠七月初三日

今年茶事且俟明年再议。晏与辛似尚投洽，粤厘不至全无指望。朝廷似将袁甲三兵符授李续宜。两宫皇太后上徽号，当进贺表，且不宜再用借印。

季翁仁兄大人阁下：

连接二十一、二十四日惠缄，敬承一切。窜犯遂安之贼，弟深恐其直趋婺源、景镇。今又得雄师却之，江西及徽军均托宏庇，感慰何极！

夷务事，弟复奏一疏，即本尊议而推阐之，已咨达冰案矣。

今年茶事难再反汗，且俟明年再议。

晏公六月初一日到广东，与辛帅似尚投洽，粤厘或不至全无指望。渠所奏一折一片，即当咨送台端。南坡、玉班、筱泉均不即去，独少彭可先度岭。晏公昔为江西主考，与少彭闱中同事相得也。

希庵病尚未全愈，朝廷眷逮极笃，似闻将以袁帅兵符畀之，盖视苗事至重。实则苗亦痴贼，无能为耳。希庵干咳若久不止，终为可虑。能于秋前止咳，则复元尚易，于平苗乎何有？

两宫皇太后上徽号，礼成当进贺表。敝处本可再为代办，第尊处新印已到，似不宜再用借印。浙中院吏当有逃至贵营者，可自办否？复问台安。

517．复李续宜七月初四日

询问病况并议治身、治心之道，说明袁甲三事已于前复奕䜣缄中暗寓翻供之意。金陵各营日内平安。

希庵仁弟大人亲家阁下：

三十日接二十八日惠缄并抄折，读悉一切。

朝廷之推心置腹，阁下之朴直忠诚，均非叔季之世所有，以是卜中兴之机决可操券。惟闻陕西汉、回仇杀，枉死至三十万人之多。一波未平，一波复起。而玉恙虽获小愈，传闻异辞，不知近日眠食若何？尚服药否？作梅诊得脉象何如？殊深系念。每念阁下质地学识，无不可成之勋业，无不可至之古人，惟间或失之稍隘。窃谓治身当以“不药”二字为药，治心当以“广大”二字为药。惜相隔太远，不能朝夕晤谈，相与优游自在而不觉也。

临淮之事，彼此虽微有不同，然扶午而抑克，大致相类。敝处前复恭邸一缄，因多帅西去，尊恙未痊，曾论及午帅不宜遽尔去位，是已暗寓翻供之意。证以尊处二十七日之疏，想临淮必有温谕慰留。

厚庵奏请大纛南渡会剿金陵，不知曾缄商尊处否？贵部方以全力经营苗、捻，正在阴阳交争、应接不暇之际，即分守庐州尚觉无兵可拨，安能率大队以攻南岸？国藩复函详告厚庵，但恐渠疏已先发耳。

金陵各营日内平安。惟张胜禄遽逝，殒一良将，深可悯惜！正阳关已有战事否？祈以公牍示知。即问台安。

国藩顿首

518．致李续宜七月初七日

此间诸事平安。左军击退遂安之敌，少荃将悉力以援金陵。李世忠在九洑洲之北开一小河，商船畅行无阻。

希庵仁弟亲家大人阁下：

日内未接惠书，想玉恙已渐康复。

此间诸事平安，惟风雨作寒，恐有损于收获。上游米谷不来，专望本境丰稔耳。春霆与舍弟数日内均无信到。左军将遂安之贼击退，江西今年竟可无贼入境，斯为大幸！少荃在沪声名果好，不出阁下所料，贼亦全退，将悉力以援金陵。舍弟及杨、彭各营日内疾病极多，死者不少，皆似疫症，斯为可虑！

午帅近已少愈否？此间未接渠信。

李世忠新在九洑洲之北开一小河，商船畅行无碍。李军得私盐厘之大利，于鹾政有损，然江北永无接济入金陵城，亦大局之益也。

兹派陈得月省问尊恙，附布一二。顺问台安。

国藩顿首

519．复严树森七月初七日

多军仍需西行。拟调鲍军援应金陵，石军可稍缓南渡。水勇欲添之饷宜酌减。

渭春尊兄大人阁下：

接前月二十、二十三等日惠书，具悉一切。

弟以援陕行止屡次渎商，然亦初无成见。二十二日缄复官帅，言宁国已克，鲍军可为游击之师援应金陵，多军不必更作东下之想，或秦或豫，由鄂定议。厥后奉六月初七饬弟会商谕旨，又咨请官、多定议挈衔复奏。今官帅仍请多公西行，而以石镇十营助攻金陵，意甚可感。惟庐城系淮南要地，不宜空虚。希帅方以全力经营苗、捻，请其拨兵换防，竟苦无兵可分。鄙意既调鲍军会剿金陵，石镇稍缓南渡亦无不可。目下宁邑之贼亦遁；广德贼目童〔洪〕容海率众乞降，已令春霆酌留二千人。如能就我范围，皖南即可肃清。俟将防兵派定，令春霆由东坝、溧阳、句容、溧水等处取远势盘旋而来，以规取金陵之东北，当不嫌兵单矣。

外江水师口粮，据厚庵军门面称，已与阁下商定，向领月饷三两六钱者，现已加为四两。据雪琴侍郎函称，散勇三两六钱者已加作四两二钱，柁工、炮手各加二钱等因，想系阁下怜水勇之穷苦，因厚帅之婉商慨然应允，计必与秀相及义、丹诸君斟酌定订。惟此事颇有关系。外江水勇既加，则雪琴之内湖水勇、黄镇之淮、扬水勇亦须照加，以其朝夕相见，甘苦相同也。即陆军勇粮亦须酌加。当弟于三年初定章程之时，所以议为陆勇月饷四两二钱、水勇月饷三两六钱者，盖因陆行劳而舟行逸，陆贼悍而水贼弱。厥后水军屡求加饷，弟与胡文忠皆未允许。今江面仅九洑洲尚有贼，船亦并不多不悍，水师战事亦易为力。陆路则骁贼尚多，其难十倍于水军。若水勇增至四两二钱，则陆勇必须酌加，乃得事理之平。鄙意水勇纵加不过三两八钱，极多至三两九钱而止。往昔三、四年间水勇系发半银半钱。厥后胡帅改为发钱三成，九年改为一律发银。厚帅因勇丁吃亏，私行垫发钱文，约计每月津贴银二钱。去年厚帅假归，弟亦代发津贴五个月。此系暗加二钱。阁下若明加二三钱尚无不可，若加至四钱、六钱，则陆勇亦须另加。弟之力薄，固万不能给，即鄂台之力亦日绌矣。特此奉商，如尊意以为然，即请将所加实数咨明敝处，弟当咨请酌减也。

汪、张两君既承推爱，感荷曷极！专此。复请台安。不宣。

520．复张曜孙七月初七日

嘱查清沪关旧欠新收，据实密告，不可轻信浮言。

仲远尊兄大人阁下：

接六月二十三日惠书，反复详示，诚足广所未闻。

弟于此事毫无成见。苟支绌甚巨，断不使属员为难，而坐视其决裂；苟弊端属实，亦不为属员袒护，而一任其侵渔。敝处耳目较隘，向来人言每多不实不尽。少荃莅沪未久，未暇逐件钩稽，虽欲整顿，无从着手。阁下既已悉其底蕴，不特鄂中欠款可借贤使以收之，即沪上漏卮亦何妨借大力以塞之？但得革除积弊，岂惜去一关道？

弟固无庇护吴道之事；即少泉严劾高、吴、俞、闵诸人，亦实无袒护吴道之心。惟吾辈素不轻劾一人，轻上一疏；不比御史，风闻之语，摭拾之词，辄列奏牍，听其介乎或行或罢、半虚半实之间。吾辈忝居高位，属员之黜陟系焉，名节系焉。白简之登必真必当，而后可折服其心。一经定案，不特目下无所遁饰，即他年亦无异辞。阁下谓监收蓄意攘取，胪列四条，洞见隔垣；谓沪饷月入四十余万，兵费不过二十万，出入不敷，与弟信适得其反，恐非确论。敝处章程，养兵一万，月饷六万。阁下久与胡、李诸帅周旋，谅得其详。他处营制纵有参差，而大致相类。约计万人月需六万，制造恤赏尚不在内。沪兵旧有四万，弟拨交少荃者水陆一万一千，少荃又续添六千，共计五万七千，需饷三十三万有奇。华尔一军，闻尚不在此数。镇江军饷，前此固多未解，近由少荃奏定月解三万。据冯帅函报，均已实解。此外，如恭邸饬买轮船之费，会防局供夷之费，皆弟所确知者。计月支四十万之数，亦觉不甚相远。至谓同乡亲友故隐出款数目，不以实告，亦未尽然。凡论人之有无及估计地方出息，往往浮于本数。去岁闻上海税厘等项每月得六十万，珂乡诸君自沪来皖，众口一词。今年少荃密信谓每月实不过三十万。可见悠悠之论，亦难尽信，必须再四查访，水落石出。

拥资网利各节，开洋行必有字号可查，造市房必有地段可查。所置轮船是何船名？所买捐票是何捐户？至借贷充饷，弟亦疑不近人情。究竟有无其事，如何作弊，如何入私，应请阁下再为密查，一一务求实据。即以来书为凭，列入弹章。断不露出大名，使阁下为难，然亦不可不预为质对之地。从此彻底清澄，则旧欠均有着落，新收不至虚糜。是阁下不负差委，亦复有功于桑梓也。

至沪关代征鄂税，少荃接任以后至七月初一汉口设关以前，此两个半月，少荃自当主持。其四月十五以前及上半年欠项，均系薛帅任内之事，恐难一蹴代偿。应俟英、法二成各结交毕，再行按月补偿。总之，在沪在鄂，均属公家之利，鄙人断无歧视。惟向所欲整顿而未能者，愿为我切实图之。复布区区，诸希心鉴。顺问台安。

521．复王必达七月初七日

宁郡已克，洪容海乞降。拟以鲍军会剿金陵东北。婺源、景镇两处已商左宗棠拨兵驻守。

霞轩仁弟大人阁下：

前此迭接惠缄，久稽裁复。月初又承手翰，借悉懋绩糈台，襄勤秋试，至以为慰。

宁郡已克，宁邑之贼亦遁。广德贼目童〔洪〕容海率众乞降，已令春霆酌留二千人。如能就我范围，皖南即可肃清。拟以霆军游击南岸，由东坝、溧阳、溧水、句容取远势盘旋而来，以会剿金陵之东北。惟地面太宽，设防甚难。既宜守徽守宁，又宜分防广德、东坝，又恐贼由宁邑横窜石、太、池州，则旌德一路亦不可不防。俟将防兵拨定，再调鲍军前进。

皖南无事。江西只防衢州一路，其婺源、景镇两处已缄商左帅拨兵驻守矣。复问台安。不宣。

522．复李鸿章七月初八日

问所需枪船大小及上海可否制造。告曾秉忠可留松沪帮同防剿，但须适时惩戒扰民。派兵交洋人训练，断不可多。甄劾六员一片，甚惬人意，不必与仲远生隙。

少荃仁世弟大人阁下：

初二日接二十五日惠书，具悉一切。所应复商者，条列如左：

一、松江泖淀各湖、汊、河处处可通，尊意欲用水师从该处驶入江浙腹地 ⁽¹⁾ ，愈多愈妙，愈小愈灵，自当设法筹办。惟船身究应长若干丈？宽若干丈？较之昌岐现带之舢板，制度应如何更改？上海有木料可为船材否？设厂钉造尚不甚难否？所谓“枪船”者，果可为战舟否？祈一一查明，迅速示复。敝处本派李朝斌统太湖水师，定于马当、吴城、市汊、长沙四处钉船，将兴办矣。兹拟改由上海进兵，不由东坝进兵，应将船式小变，暂行停办，听候尊信。

一、曾秉忠既奋勇无嗜好，自当留于松沪帮同防剿，官绅之言亦有不宜尽信者。惟扰民太甚，则必应大加惩创。淮湘主兵既强，渠部亦易慑服。但须犯事后乃办，不可无端而立威耳。

一、派兵交洋人训练，断不可多，愈少愈好。与洋人交际，孔子忠敬以行蛮貊、句践卑逊以骄吴人二义，均不可少。形迹总以疏淡为妙。我疏淡而足以自立，则彼必愈求亲昵。此一定之情态也。

一、甄劾六员一片，甚惬人意。披其枝者伤其心，吴君必内不自安，恐终不免于一弹。张仲远信来，历数吴公之咎，亦不满于阁下及鄙人，实则吾二人并无袒庇之见。顷复一密信，请妥交仲远手，盖请其代查关税之积弊。而代征之鄂税仍须展限，不能遽偿。原稿及渠信抄呈一览，阁下亦不必与仲远生隙也。是否？希更裁酌。即请台安。

————————————————————

(1)  此句中“水师”二字原稿脱，系据传忠书局发刻本所加。

523．复江长贵七月初八日

百禄军门哲嗣遍访宁郡，仅得其胞叔忠骸；福观察家人收取其遗蜕，亦未接禀报。留祁营员应拔何人，望即咨明。宁波肃清，温、台收复，敌势似已趋重浙西。惟严州未克，徽境终属可虑。

良臣尊兄大人阁下：

初七日接初四日惠书，猥以代奏一疏远劳齿谢，惭歉奚似！

百禄军门哲嗣去冬来皖，原为寻觅父柩。宁郡克复，谅已遍为访查，乃仅得其胞叔忠骸。同时殉难之福观察有家人久住鲍营，俟克城收取遗蜕，有无下落，亦复未接禀报，均不可解。

勘牌向由臬署填用，然必请部颁发。安省久无此物，各处来营请领，均无以应。屡札江西臬司代发，均嫌往返迟延。周君灵柩回籍，将来改用敝处护照，亦无不可。

马怀珍本缺另补留祁营员，应拔何人？望即咨明，以凭核办。

宁波阖境肃清，并无他故。温、台两府及处属之缙云、云和、景、宁等县次第收复，贼势似已趋重浙西。惟严州未复，徽境终属可虑。

撤勇处置妥帖，深为驰慰。专此布复。即请台安。

524．复彭玉麟七月初八日

外江拟加勇粮，欲另议妥善办法。芜、太等处保案仍宜自奏。疮痍再加荒歉，恐军米殊不易办。

雪琴仁弟大人阁下：

初七日接二十八、初一等日手书，具悉一切。

厚庵已派李、蔡两营前来。尊处两营俟弁勇病愈，稍迟再来上游巡缉，亦无不可。两新营即如来示办理，已札饬东征局赶筹万金矣。

外江议加勇粮，厚庵前有加至四两，来示谓加至四两二钱。顷已缄商严帅，略为酌减，另议妥善办法。俟严帅咨到，再由鄙人咨商厚庵定案。

芜、太等处保案，厚庵亦不肯自奏。敝处冗务太多，深虑错误，仍求两君子自奏为祷。

阁下不轻许人，素所深信。萧、樊两君可请其先来一见，容当酌量委用。

阴雨连日，蝗飞如故。虽蝗不为灾，而伏中过寒，秋成恐难丰收。疮痍之后，加以荒歉，地方何能支持？今年江西水灾，出米较少。若各营军米均望两湖接济，殊不易办，曷胜焦虑！泐此。复问台安。不一。

525．复杨岳斌七月初九日

芜、太等处保案求与彭玉麟自奏。将来太湖水师必不可少，但改由上海进兵。

厚庵仁弟大人阁下：

初三日泐复一缄。初七日又接二十七惠书并世兄履历，具聆一切。

外江水师前保未匀，自应补开，以昭平允。此次芜、太等处保案，敝处冗务太多，恐致错误，仍求阁下与雪琴两君子自奏为祷。

前拟由东坝进兵，故议设太湖水师。近日少荃、昌歧察看松江情形，据称泖、淀各湖汊河处处皆通，可入太湖，可编〔遍〕入江浙腹地。将来太湖水师必不可少，但改由上海进兵，不由东坝进兵耳。已嘱少荃酌议船式，较定丈尺及何处制造为宜，迅速缄复，再行兴办。如该处水师办成，将来陆师打至东坝，上游则抬船过坝，以达太湖；下游则由淀湖冲入，以达太湖。两头会抄，或易得手。

奏改大名，容于日内具疏，再行咨达。专此布复。顺问台安。

526．致鲍超七月初九日

望即行查示福咸灵柩是否已有下落。

春霆仁弟大人阁下：

宛陵之捷已于初二日具奏。阁下连克名城，威望日重，并闻抚恤灾黎，散给牛种，申明军律，严禁扰民。喜令名之日彰，知福量之未艾，慰贺曷既！

前有专咨奉商防剿事宜，想早鉴入。日来未得尊处消息，不审广德抚局已处置妥贴否？

前任皖南道福咸，于十年七月在宁郡殉节。其尊人倭尚书派家丁杨春、宋林南来收取忠骸，五月初鄙人曾为具缄，饬令赍赴台端，随营守候。今宁郡克复已久，周军门天培灵柩已由江良臣着人往取，福道灵柩是否已有下落，未据该家丁禀报，弥为悬念，望阁下即行查明示悉。如忠骸无恙，务祈妥为照料，并饬该家丁禀明起程日期，以便给与途费、护照，至祷至要！专此。敬问台安。不一。

愚兄曾国藩顿首

527．复李续宜七月初九日戌正

惊悉太夫人锦堂弃养，务祈于哀号迫切之余，稍为留神珍重家国属望之身。奔丧宜俟奉旨后再行起程，数月后，求仍出治军，共维大局。

希庵仁弟大人亲家礼次：

初九日戌刻接初六日亥刻函牍，惊悉姻伯母太夫人锦堂弃养，哀愕曷极！既伤阁下至性肫笃，永抱终天之痛，又念尊恙新愈，深虑以毁危身。务祈左右于哀号迫切之余，稍为留神珍重家国属望之身，以慰椿庭暮年之景。但能保养支持，安抵里门，入尽抚棺之恸，出承椿庭之欢，则贵恙必速愈全愈。此鄙人所可操券以决者。目下未抵里以前，则全视乎左右之斟酌保护也。

至于奔丧日期，似宜俟奉到谕旨再行起程。终制之事，不特朝廷断不俞允，即国藩亦断难相许。数月后，求台端仍出治军，共维大局。至假期之久暂，恭候圣裁，尚可徐徐商奏。阁下到籍后亦可酌定奏陈。

前日派陈得月省问尊恙，闻其在途患病，不知已到六安否？先此奉唁孝履，余俟明日续布。

国藩顿首

528．加杨岳斌片七月初十日

告李续宜因母逝奔丧回籍。

再，初九日接希庵缄，咨渠于初六日接家信，其母萧太夫人六月十六日弃养，渠即日奔丧回籍。敝处已奏请照胡文忠之例赏假数月，仍回皖署理抚篆。惟苗事甫有头绪，经此波折，恐有他变，至为焦灼。再问台安。

529．致李续宜七月初十日戌正

务祈斟酌保重，无过哀毁。折件今日拜发。乞示守六安责成何人。

希庵仁弟亲家大人阁下：

昨夕奉唁一函，亮入台照。本日接作梅初六日信，得悉尊恙实已痊愈，为之少慰。

两淮苗、捻经阁下数月经营，正有迎刃而解之机，而左右倏膺大故。国家大局千变万态，敝处事务千磨万折，实深忧灼！惟尊恙抵里以后必可速愈全愈，或因祸而得福，则又不幸中之幸也。务祈斟酌保重，无过哀毁，至嘱！至嘱！

折件今日拜发，恐阁下急欲起行，故疏中浑含言之。守六安责成何人？乞示。即问孝履。

国藩顿首

530．复陈鼐七月十一日

不意希庵忽有萱闱之痛，深虑其病躯不堪经此哀毁，尚冀随时解释，妥为调护。已代李续宜具疏请假数月，但宜奉旨后再行起程奔丧。

作梅馆丈仁弟大人阁下：

日来不得六安消息，正深悬念，特派陈得月趋前省问。初九戌刻接希帅初六亥刻缄牍，不意其忽有萱闱之痛，嘱敝处代奏开缺，赶于初十具疏驰陈。旋奉阁下手书，续聆一切。国藩深虑希帅病躯不堪经此哀毁，今来函谓病已痊愈，为之少慰。尚冀阁下随时解释，妥为调护。至要至祷！

现援润帅丁忧之例，奏请赏假数月，仍回皖署理抚篆。朝廷倚畀方殷，必不许其终制。目前之事鄙人暂为代庖。其奔丧日期，似宜奉到谕旨再行起程。因恐归心迫切，或不及待，故疏中只浑含言之。折稿及咨复等件自蒙鉴及。数月来经营苗、捻甫有头绪，又生意外波折。军情千变，莫名焦虑！率复。即问台安。不宣。

531．加陈鼐片七月十二日

希庵假期之久暂，当请旨定夺。

再，假期之久暂，请旨定夺。论希庵之孝思，则愈久愈好，以终制为妙；论其病体，亦宜在家稍久乃可复元；论两淮苗、捻之多变及湘军统率之不易，则希帅离营断不宜久。顷闻其将由省起行，当面商一切耳。再问作梅仁弟台安。

532．复欧阳定果七月十二日

诲勉勤劳、谦恭、信实。

定果姻侄足下：

两接来函，知在下游诸凡清吉，至以为慰！

熊字营操演尚勤否？不扰民否？贤侄有帮办之责，宜常常劝诫各勇严禁骚扰，保全令名，至要！至要！贤侄亦宜立志学作好人。第一贵勤劳，公事则早作夜思，私事则看书习字；第二贵谦恭，貌恭则不招人之侮，心虚则可受人之益；第三贵信实，莫说半句荒唐之言，莫做半点架空之事。修此三者，虽走遍天下，处处顺遂。

安庆一切平安，足慰系念。兹将竹报付去，收到后速写回信，以凭转寄。顺问近好。

533．致郭崑焘七月十六日

金陵会剿计已中秋后事。嘱为胡万本谋事。粤厘之事且待李瀚章到皖再谋善后。陈由立可善待之，而其勇则必撤。

意诚仁弟亲家大人阁下：

日来未得尊书，想兴居康吉为慰。

此间诸务平安。金陵自六月十六、二十五之后未再开仗，专待春霆由东坝、二溧而下赴江宁之东北会剿，计已中秋后事矣。

宁乡胡君湘林万本前在雪琴及润帅等处，今年又在敝处两月有奇，老年眼明，双钩刻石，其速如飞，亦一奇也。兹因倦游归里，渠慕阁下草法近古，倘镌北海之妙迹，愿奏芝鹤之末技；抑或他处有刻石之事、托足之所，愿借嘘植得所依归，伏希垂意。即问近祉。

正封缄间，接七月初六日惠书，敬悉一切。

粤厘之事微有所闻，且待筱泉到皖，与之谋所以善其后。大约星使力薄，非他人所能转旋。陈由立来皖，必善待之，不令其遽赴霆营，或遭挫辱，已令张玉田密函告之矣。其所募之勇，则必宜先行撤散。此间无员可派赴豫，纵其派去，亦须另行自募，不食陈由立之残羹也。令兄筠公之出处，且待到皖后与之熟商，不敢相强。局保一案，遵示不列大名，亦深知其无益于君耳。再颂著绥。

534．致左宗棠七月十六日

李续宜将奔丧旋里而袁甲三因病请退，两淮千里空虚。粤厘不可恃而蒋益澧军指日抵浙，又愧无力协济。

季高仁兄大人阁下：

久未奉惠书，不知近状何若？玉体轻健，劳苦为民，想多佑助。

此间诸事如常。金陵自六月十六、二十五日两战后，贼未再出扑营。发探侦得将以雨夜猛扑一次，已备之矣。春霆办广德州招降之事尚无确耗。霆、沅两军病者极多，金陵至日死三十余人，闻之心悸！希庵于初六日闻讣，初十日弟为代奏。渠将二十前回安庆，面定一切，再行奔丧旋里。苗事甫有头绪，生此波折，深恐其伺隙而动，重烦兵力。袁帅因病请退，两淮千里空虚，岂弟照料所能周？此敝处之大虑。苦雨作寒，有碍秋收，亦一虑也。

芗泉自粤至长沙，可谓至速，尚未闻其自长沙起程。粤厘闻不可恃。星使有与劳帅分成之说，而劳帅实把持牢固，此亦意中之事。惟蒋军指日抵浙，弟无力协济尊处为深愧耳。顺问台安。

535．致李鸿章七月十六日

李续宜将因母丧旋里。李瀚章不知何故至今尚未到此，所济四万金何以至今未到。敬求迅速查示前缄请查之事。

少荃世仁弟馆丈阁下：

久不接惠书，深为系念。

此间近状如恒。希庵以七月六日闻讣丁母忧，敝处初十日为之代奏。渠二十日以内将自六安回省，面商一切，即行奔丧西旋。苗逆之事稍有头绪，忽然生此波折，恐苗民又怀叵测，两淮行且骚然。计谕旨不过赏假百日，而希庵往返必且半年以外。鄙人才力实不能更顾淮北，但愿袁帅病日痊愈，北门资其卧治也。

粤厘殊无佳耗。闻星使议与辛帅分成，而主人尚把持牢固，不知确否？令兄已于六月二十一日行抵南昌，将由皖而沪而粤，至今尚未到此，不知何故？承惠济四万金何以至今未到？沪中出入各款清厘略有眉目否？仲远前信抄阅者果可为典要否？望粗纲举示。

五月十四日密寄因有人递清单十二条而发，五月二十日廷寄因殷公劾奏五条而发，前缄请阁下逐一查示，蒙复书允许。兹拟近日复奏，敬求迅速查示。因两次谕旨指明台端，故敝处不另派员赴沪密查也。

沪防果得替人否？大旆若至镇江，鄙人当轻舟东下，约台从至舍弟营中一会。筠仙信奉上。即问勋祉。不宣。

536．复蒋超伯 ⁽¹⁾ 七月十八日

前敌进逼金陵，多军以秦中告警，奉命西征。现调鲍军克宁之师会剿金陵之东北，惟是城大敌众，围师太单，难期速效。

叔起尊兄大人阁下：

顷接季夏惠书，借审一麾出守，荣莅漓江。富范老之甲兵峻望，久隆于枢密；懋弱翁之治行循声，更荷夫纶褒。引睇矞晖，良殷倾颂。

弟承乏两江，事多波折。延至今春始克以一旅东援沪城，于珂乡负疚多矣。三、四月来连克城隘多处，前敌进逼金陵，扼扎雨花台一带。本约多将军会剿，旋以秦中告警，奉命西征。现调鲍军门克宁之师由东坝、溧阳前进，以会剿金陵之东北。惟是城大贼众，围师太单，难期速效。北岸除九洑洲外，业已一律肃清，里下河等处现均安堵，堪慰雅系。专此布复。顺问台安。不宣。

————————————————————

(1)  蒋超伯，初字梦仙，改字叔起，江苏扬州人，道光进士。咸丰间历任刑部主事、员外郎、郎中，咸丰十一年充广西南宁知府，同治间调广东，五年摄广州知府，后署按察使。

537．复赵敬甫七月十八日

所以亟图金陵者，旨在能拔其本根，使枝叶无所附丽，渐就枯槁。惟谆饬前敌各军得尺得寸，稳守稳进，俟鲍军调到，合力进剿。然金陵城大且坚，惟蓄锐以待援敌，痛打几仗，庶几冀幸万一。

敬甫尊兄大人阁下：

顷接惠书，称道过盛，悚歉奚似！承以金陵之事反复指陈，欣闻至计，弥荷匡益。

弟久思整旅入吴，频岁迁延，负疚已极。今年三、四月间，事机颇顺。欲乘建瓴之势袭取老巢，与多礼帅约定南北并进。不料敝军至雨花台，而多公忽有援陕之行，一辗转间，又将三月。若果无此波折，纵克城需时，或可先取九洑洲以清北岸，雕剿旁近州县以分逆势。所以亟图金陵者，以僭号倡乱，洪逆实为首恶。忠、侍诸悍党皆秉洪逆之令以行者也；苗、捻、蜀、滇纷纷不靖，皆闻洪逆之风而起者也。苟能拔其本根，则枝叶无所附丽，亦将渐就枯槁。多军既难东回，即于克宁国后饬鲍军肃清广德，由东坝、溧阳、句容、溧水等处取远势盘旋而前，以会剿金陵之东北。此即来书所谓先芟枝叶、后刈本根之意也。

至八方并力之议，无论湖州已失，鲍军不便孤入浙西；蒋军未到，左帅不能骤越衢州。阁下现参沪军，亦知李帅镇江之行不能多带劲旅。即此后各处进取，又岂能限以定期？凡集众大举，最难浑融一气，天然凑泊。成如隋师五十万伐陈，而韩、贺渡江，众不满万；败如苻坚百万伐晋，而淝水交锋，不过数万。况今兵力只有此数，方且捉襟而见肘，岂能合围而掩群？惟谆饬前敌各军得尺得寸，稳守稳进，以合来书宁缓无急、宁重无轻之旨。

军情千变，迥出意表。弟曾疏言不轻奏未定之事、预计之说，非特才识愚陋，无先幾之明，亦以事难逆料。如此次多军不能践约，又岂尽由人事哉！

至向、和前辙，敢不引以为鉴！缺额克饷之弊，安乐骄肆之箴，亦当时时儆惕。顷将来书抄示舍弟，俾知向来成败之迹及目前利害之形。

俟鲍军调到，合力进剿。大约发逆人数之众十倍于我，大江南北产米之区尽为我有，其办粮之艰亦将五倍于我。或者所长在此，所短在此。金陵城大且坚，未易以仰攻取效。惟蓄锐以待援贼，痛打数仗，因其隙而乘之，庶几冀幸万一。专此。复问台安。惟希心鉴，不一。

538．复姚体备七月十八日

休、宁不可空虚。望商之江长贵，即将全军及早移交，以便奉旨即可起程。新章固未必尽善，然断无反汗之理。曾守到营尚未一月，碍难允许随折奏保。

秋浦尊兄年大人阁下：

接初六、十二等日惠书，具悉一切。

休、宁不宜空虚，已令唐镇调祁防千人，并自留一营协同驻守。来牍亦另有批答矣。

江军门请假片奏，不日可奉谕旨。周厚斋来皖无期，望商之良臣，即将全军及早移交唐镇，以便奉旨即可起程。目下先调千人赴休，仍二营留护祁台亦不可少。

太平茶局曾准其径解鲍营，阁下能出岭一查，更为妥惬。徽州六属惟婺源有意玩延，阁下严饬去后能否振作？顷接其来禀，报解银四千两，或即系札饬之效。此次新章固未必尽善，然断无反汗之理。尚冀严加督率，其有不便者，不妨密为存记，以待斟酌。

曾守于青阳克复时，春霆请随折奏保，当以到营尚未一月，碍难允许。此后宁国奏保之案，再当酌核办理。

歙县已委前安义令钟泰。渠办桐、舒赈务，本日回省销差，即可赴任。考棚修理垫费，容饬李牧遵办。泐此。复问台安。不宣。

539．复李续宜七月十八日

询陈鼐能否先数日回省一诊吴大廷病。李瀚章到皖，将由沪赴粤襄办厘务，然此事恐终归无着。

希庵仁弟亲家大人礼次：

十六日接十四日复缄，借悉尊恙日就痊愈，至以为慰！陈得月果已到六安否？

此间半月以来未奉廷寄，恐河北、河南或有阻梗。袁帅亦久无信来，未知其病状若何。彤云近日大病，累作书敝处及省中各友托以后事，又各作数语留别尊处及王、郑、左、郭诸公，省城全无知医者，不审尚可挽救否？作梅兄可先数日回省一诊否？

李筱泉于十六日到皖，将坐轮船由沪赴粤襄办厘务。纵能办成，亦必待十月方有银起解。闻主人把持，客卿柔和，此事恐终归无着耳。

有苗近日行径如何？望随时示及一二。将来大旆回籍，虽止数月，恐此事难于措置，良深焦灼。即候孝履。

国藩顿首

540．复李续宜七月二十二日

彭玉麟赴吊已到安庆。彤云病尚未减，袁甲三病闻甚重。请预商都兴阿可否接临淮一席。

希庵仁弟亲家大人阁下：

十八日惠缄二十日接到，代奏谢恩之大咨亦于是日接到，其折件即于二十一日拜发。辞谢出以至诚，着语亦不必过于切实，恐不知者疑为矫也。

尊恙近日大愈，传闻之词亦大改。吾辈当自爱其身，而后精力足以报国。否则空怀忠君之心，全无耐劳之实，则尤悔日多矣。

雪琴来赴尊处之吊，十九夜到。国藩劝之在此少候旬日，以待台旆之至。

作梅兄丁艰，与尊处闻讣先后数日之内。彼此回籍治丧，将来再出，或亦可参差同至。

彤云病尚未减，不食粥饭已十四日矣。

午帅病闻甚重，恐不能再留数月。都直帅可接临淮一席否？请预商之。临、六两处皆空，朝廷必不放心。顺候孝履。

国藩顿首

541．致陈鼐七月二十二日

唁陈母逝，告暂不能遽至溧阳，应俟鲍军克东坝后随同前往。

作梅仁弟大人礼次：

顷得六安州禀牍，惊悉伯母太夫人锦堂弃养。台端至行纯笃，以羁旅之愁，婴终天之憾，任情一恸，深虞以毁危身，友朋之虑，盖无纪极。惟是事亲之道，守身为先；乱离之际，宗祀尤重。尚冀勉抑哀忱，稍护玉体。至要！至要！

前闻瀛眷之在江北者，将溯江西来，卜居皖省；近久无嗣音，想斯议已辍。目下素星奔，不能遽至溧阳，似应俟鲍军克东坝后随同前进，庶克展拜新阡，永伸哀慕。相见伊迩，统容面罄。先此奉唁孝履，不尽。

542．复沈葆桢七月二十三日

里下河办米运费不赀，抵津后，闻杂费亦巨，明岁自不能不办海运。此间深以无藩司为苦。南丰等县团捐请奖之案，榜示之法虽善，然亦请参用武断之法。江西欲练鄂兵为一军，此策最善，陈、万二镇可以集事。刘青云事，断不肯意气用事。李金庚是一佳士，惜未及一见。

幼丹尊兄大人阁下：

二十日接十五日惠书，敬悉一切。筱泉来此，备述起居多福，选将练兵，夙夜匪懈，至为佩慰！应行复商之件，条列如左：

一、里下河办米运费不赀，抵津后，闻杂费亦巨。吾辈量力措办，自当以米价与各款并计。少荃明岁自不能不办海运，江西之米附苏米以行，合吾三人之力办此创行之举。其天津零费，不审有可少减者否？

一、王护赣道，丛署赣守，允惬物望。弟已批赣局交王接办，瑞、袁、临三府归并省局。念慈急于归觐，自不能不允其所请。江西司道委任不至乏员，此间则深以无藩司为苦。近因希庵丁艰，敝处须兼抚篆，弥虞丛脞矣。

一、南丰等县团捐请奖之案，弟久思之不得妥善办法。将姓名榜示通衢，以无人禀揭挑剔为主，自可稍彰公道，然亦恐其雷同附和，并为一谈。鄙意弟与阁下暨黼堂皆久在江西，各县团练出钱之多少，功效之大小，亦差有耳目闻见。如宜黄报捐数二十五万有奇，与吾辈闻见全不符合，则虽供证佥同，亦宜驳之。准此类推，则各县来报捐数者、报团功者，皆可以吾辈平日之闻见、心中之尺寸驳之。皖北宿松县顷以团捐请奖广额，弟以去年失守无功批驳矣。国家定例，督抚以司详为凭，司道以县禀为凭，州县以绅民公呈为凭。论者谓如汉学考据之家，惟恐其说之不出于人。弟则素性武断，拟仿理学陆、王之家，惟恐其说之不出于己。阁下榜示之法善矣，欲更进刍荛，请参用鄙人武断之法。可否？

一、江西须另练一军，弟久有此意。屡向养素、少仲、子大、竹庄诸君征索本地将将，洎无以应，深以江西腹地空虚为虑。来示欲练额兵为一军，此策最善，鄙意愿急赞成之。岁约十万金，不过费养勇千五百人之口粮耳，何足介意？陈镇精明而多疾病，万镇耐劳而少条理，各有所短，然均未染习气，可以集事。惟既经离汛归各辕操练，即不必令半年归汛，竟可留辕长操，与长征之兵无异。又欲整营规，须令其住帐棚、扎垒、挖濠，若近贼相持规模。江西城外苦无扎营之地，若跑大队及枪炮打靶，尤嫌太窄。或令扎驻青云浦，或调兵三千分扎六垒，小操则调之城边，大操则阁下就往，庶几气势较壮，渐成劲旅。

一、刘青云事，阁下亲提审讯，必可洞见垣方。弟恐刑幕回护前失，文员作践武营，故尔加意推敲，断不肯意气用事。

一、李金庚是一佳士，弟亦微有所闻。渠与黎寿民同拣发来皖，寿民称道不容口，惜未及一见。今袁帅因病去位，渠当自临淮晋省矣。

此间金陵暨徽、宁各军俱托平安，足慰廑注。顺问台安。

543．复欧阳兆熊七月二十四日

此间春末夏初军事颇顺，大江两岸迭有驱除，惟金陵克复之说正自遥遥无期。教堂赔修，似不由夷兵勒限威胁。重刻夕堂老人遗书，若云慨然倡首则诬。

筱岑仁兄大人阁下：

七月十二日接六月十九日惠缄，敬承兴居康胜，纂述自怡，至以为慰！

此间春末夏初军事颇顺，大江两岸迭有驱除。舍弟进逼金陵，本约多将军由北岸同进，不意陕西告警，多军西讨，舍弟孤军深入，至为危虑。比幸营垒已固，数战却敌，足以自立。而洪逆巨寇老谋坚守，储峙极富，克复之说正自遥遥难期。又各军冒暑远征，疾役时作，百物昂贵，比常价或增至三四倍，欠饷过久，士卒愁苦。今而知佳兵果不祥之器也。

教堂赔修，闻出于湘帅本意，似不由夷兵勒限威胁。若虑酿成大狱，远引相避，毋意亦捐湘而东游于皖乎？蜩甲两叟，镇日一局，亦天下之至乐也。倘久不惠临，则鄙人专心致志，无复鸿鹄之搅，日进不息，政恐不但于无佛处称尊耳。

夕堂老人遗书，惠甫曾商及重刻，属鄙人为之倡。弟以达官刻书，强作解事，譬如贫儿暴富，初学着靴，举止终觉生涩，然亦不可以已。若云慨然倡首，则诬也。

竹浯闻以二十二日自长沙放棹东来，计不日可申良觌。复问台安。不一。

544．复左宗棠七月二十五日

尊饷太缺，粤厘久无佳音，金陵、宁国各军欠饷皆九个月，今而后知兵果不祥之器。承派魏质斋驻防马金、昏口，感赖无穷。吴方伯不能不查办，难再姑容，抄奇李、张二信，合而观之，略知彼中梗概。

季高仁兄大人阁下：

连接十二、十三日惠书，敬悉一切。前信早到三日，弟二十二日复奏军情一片，略录数语，不意后信详明远过之也。

尊饷太缺，常萦鄙怀。顷阅江西司详措解三万，弟亦凑备一万，与鄂中协饷一万同解，稍备蒋军到时一日之需。粤厘杳无佳音，不仅贵处支绌，弟亦立虞决裂。金陵、宁国各军欠饷皆九个月；米、盐、肉、蔬，百物昂贵，迥异寻常；又疾疫大作，十人六病。今而后知兵果不祥之器也。

承派魏质斋驻防马金、昏口，感赖无穷。此路有可恃之兵，则景、婺、祁、徽处处安稳。否则蚁穴溃堤，泛滥千里，能不儆惧？

少荃久无信到，顷接其一缄抄览。沪上腥膻之地，万目共指，弹劾如麻，吴方伯不能不查办。仲远前有一缄，兹亦抄寄尊览。合少荃信观之，略知彼中梗概。然目下欲得二人为吴道替手，一接藩篆，一接关道，何处得此妙才？吴未交卸之先，不敢与之交涉银钱。弟从不札提沪饷。士良求一札至沪劝捐，并请札饬吴道，弟未之允许者，盖见吴必须查办，难再姑容也。

密折并片读悉，程子所谓“论治便须识体”，殆指此类。新闻纸内载六月七日何根云正法，计尊疏亦必照准。

自后凡有贺表，皆由敝处缮就，送贵营拜发。复问台安。

545．复陈源豫七月二十六日

被扰地方钱粮未能如额，自非征收不力，上游亦必谅此艰难。闽军声势益壮，浙东敌或可无虞窜越。多军援陕，未克会剿金陵。宁郡克复，皖南似可肃清。拟调鲍军会剿金陵之东北。

季牧仁弟亲家大人：

接六月二十五日环章，具悉一切。

被扰地方钱粮未能如额，自非征收不力。阁下虽经调省，并未开缺，想上游亦必谅此艰难。欠解数目，如不甚多，弥补后即可回任。闻徐公正人，当能保全善类，目下无书牍之便，未可无因相干。或果有碍处分，再行奏调咨调。心苟无瑕，必将不辨自明。

耆帅到防后，闽军声势益壮。浙东贼亦屡败，或可无虞窜越。蒋芗泉已由长沙起程，自七月十三起，分四帮前进，计八月内当可到衢。九舍弟等军本约与多帅会剿金陵，比舍弟至雨花台，而多公忽有援陕之行。金陵城大，仅能围逼西南一角，屡次与贼接仗，幸皆获胜。上月鲍军克复宁郡，宁邑又招降广德贼酋，皖南似可肃清。拟即调该军由东坝、溧阳一带取远势盘旋而前，以会剿金陵之东北。

二小儿侥幸入学，嘱其场后回里，不与秋试。盖工夫尚早，且恐年少不耐辛苦也。顺以附陈。复请台安。不备。

546．复严树森七月二十六日

课吏二十四条，诚循良之标准，殿最之衡量。专加水师饷项一事，当为久远之谋。目下长淮南北千里空虚，思之心悸。

渭春仁兄大人阁下：

接十九日环章，具悉一切。

课吏二十四条，纲举目张，事事核实，诚循良之标准，殿最之衡量也。钦佩奚似！

外江水师加饷，阁下本欲见商，尤幸先得我心；惟厚帅与阁下面定该军久食鄂饷，专咨尊处，未咨敝处，非有大咨前来，相商无因。至前未便干预鄂事，亦不便径商厚帅。至水陆两军战事之难易迥别，今昔之情形不同，即润帅尚在，亦未必专加水饷，不顾陆师，不顾他军。目下水军将告成功，一切当为久远之谋，仍祈咨明敝处，以便往复熟商。

希帅约日内来省，奉到赏假恩旨，即行奔丧回籍。近奉谕旨，命其接受袁帅关防，已于二十一日具疏代辞，请暂留袁帅卧镇北路，抑或另行简派，未审朝廷作何处置。目下长淮南北千里空虚，棉力实难兼顾，思之忧悸。专此。复请台安。摹璧尊谦，不宣。

547．复田兴恕 ⁽¹⁾ 七月二十六日

春夏以来迭克城隘，水陆各师已逼金陵城下，拟调鲍军由金陵东北进取。惟地广兵单，诚恐克复无期。

忠谱星使军门阁下：

远荷惠书，备承奖饰。借谂勋祺茂著，戎祉蕃增。遏黔氛而梓里蒙庥，大云宏荫；锡丹而枫廷纪绩，湛露沾。逖听歌铙，良殷倾跂。

弟材辁任重，陨越堪虞。春夏以来，迭克城隘，薄有驱除，前敌水陆各军，已逼金陵城下。本约多将军合兵会剿，嗣以奉旨援陕，不克东行。现拟调鲍军门克宁之师由金陵东北一路进取，如先剪其旁近州县，或易得势。惟地面太宽，兵力究嫌不厚，洪逆老巢群贼必悉众来援，诚恐克复无期耳。专泐。复颂台安。附缴谦柬，不既。

————————————————————

(1)  田兴恕，字忠谱，湖南镇筸人。贵州提督。

548．复俞景初七月二十六日

黔氛不靖，楚疆未可安枕。宁国克复，皖南可冀肃清。拟调鲍军会剿金陵之东北，然兵单饷绌，良深焦虑。承垫四十金如数奉还。

景初仁弟大人阁下：

迭接夏、秋两次惠缄，具悉一切。

黔氛不靖，楚疆未可安枕。尊意恐秋后入寇，欲以剿为防，以团为守，足征虑事深远。惟黔、粤同为边患，粤兵尚能与楚师会合，肃清恭城；黔省武备久弛，不能自强，专恃楚师越境追剿，终恐力难为继耳。

九舍弟等军围逼金陵，驻扎雨花台，本约多将军会剿，以有援陕之行，不克东下。幸宁国于上月克复，皖南可冀肃清。拟以鲍军游击南岸，由东坝、溧阳一带前进，会剿金陵之东北。该处地势太宽，往岁向、和两帅围师多至八万，目前兵力只此，又无饷可以添募，良深焦虑。

雨村回片及复信收到，承垫四十金，至以为荷。兹如数奉还，交东征局觅便寄上，到时查收。又复雨村一缄，烦代交。顺问台安。不具。

549．复曾雨村七月二十六日

此间三、四月来连克城隘，机势颇顺。承示新复地方贵在慎择守令。婉辞曾子来军。

雨村仁兄大人阁下：

顷得本月朔日环章，猥以前致薄敬，远荷齿芬，惭歉奚似！黔匪屡怀窥伺，经湘军越境追剿，遂臻安堵，至以为慰。

此间三、四月来连克城隘，机势颇顺。本约多将军东下会剿，比舍弟进雨花台，而多公有援陕之行，遂未践约。现拟调鲍军门克宣之师进剿金陵东北一路，须广建肃清，乃可拔营。

承示新复地方贵在慎择守令，弟频年治军，于吏治未敢偏废。初驻皖垣，候补人员甚少，每借材于江西、湖北，与希庵中丞会衔咨调，又奏请本科选拔朝考多掣数员来皖。若能拔十得五，庶几渐有起色。至随营当差，尚形拥挤，写手尤不乏人，亲友欲来者率皆未敢延致。哲嗣春秋鼎盛，或仍勉志正途，或即在珂乡办团，保卫桑梓，兼可时亲陔膳。阁下颐养贞固，字画遒洁，益见老眼无花，鹿鸣重赴，敢以预贺。专此奉复。敬请台安。诸希鉴亮，不既。

550．复杨岳斌七月二十六日

所示王令病假一事，即饬在局调理。李续宜简授钦差大臣，此时渠须回籍治丧，遽难接办。长淮千里空虚，苗民叵测，实深焦虑。

厚庵仁弟大人阁下：

二十二日接十六惠书，所示王令病假一事，渠已另有禀请。业于日前批发，即饬在局调理，如病势加重，或来省垣就医。目下局务暂交帮办代理，不必另委，一切均与尊意相符，堪以告慰。二十五日正前营哨官张文彪携来尊缄并大咨，已饬该哨官赴台领米，并另行咨复。

希庵约于日内来省，再行奔丧回籍。雪琴特来赴吊，十九已到，因难久候，二十五日复回下游。昨奉廷旨，希庵简授钦差大臣，畀以袁帅关防。此时渠须回籍治丧，遽难接办，于二十一日代奏力辞，暂留袁帅镇抚。北路惟两公，一病、一丁，长淮千里空虚，鄙人实难兼顾。苗民叵测，难保不生他变，实深焦虑。泐此奉复。即请台安。

551．复姚体备七月二十六日

借粜郡仓存米，以粜价买谷还仓，自属两有裨益。塔坊添设分卡，即当批令照行。袁帅病久不愈，希帅回籍治丧，长淮千里处处空虚，不能不以皖北为重。

秋浦尊兄年大人阁下：

二十五日接十九惠函，具悉一切。

休城留防之议，已于十八奉复。歙、绩平粜，原期实惠及民，既有成效，即稍为宽展亦无不可。尊意借粜郡仓存米，以粜价买谷还仓，自属两有裨益。即由阁下缄商朱镇，并饬局员妥为经理。新稻渐次登场，随粜随买，断不可令此款久悬，或致措办不及。至要！至要！

张道庆安并无面许留皖之说。塔坊添设分卡，已据李牧禀请，即当批令照行。弟因安庆距前敌太远，调度不灵，曾拟移驻宁国，或驻芜湖，并拟至徽一行，以践去岁之约，目下势皆不能。袁帅病久不愈，希帅回籍治丧，往返必须半年。长淮千里，处处空虚，弟不能不以皖北为重也。泐复。顺问台安。不宣。

552．复黄冕七月二十六日

筹饷之事当专案具奏。广德抚局当可有成。李续宜丁忧，已奏请赏假数月。经营苗、捻略有端倪，然恐苗民逆命，深堪焦虑。

南坡尊兄大人阁下：

接本月十一惠函，具聆一切。

弟以筹饷之故，重烦桑梓，于心实抱不安。诸君子共力绸缪，裨益大局，良非浅鲜。前接来牍及此次清折，核定后汇为一单，即当专案具奏。

上月克复宁郡、宁邑，广德贼目乞降，抚局当可有成。再将建平肃清，即调霆营由东坝、溧阳一带取远势盘旋而前，以会剿金陵之东北。九舍弟开仗数次，尚堪自立。希帅近闻母讣，弟援胡文忠丁忧之例，奏请赏假数月，仍回皖署理抚篆，或可仰邀俞允。昨奉谕旨，命希帅接受袁星使关防。奔丧在即，不能不请朝廷另简替人，或仍留袁帅督办。

数月来经营苗、捻略有端倪，经此波折，又恐苗民逆命，别生变态，深堪焦虑。率泐布复。顺问台安。附璧谦版，不宣。

553．复夏筱润七月二十六日

蒋军不日到防，左帅衢、信一路当可无虑。官军围逼金陵，因多军不能会剿，遂难得势。宁郡收复，广德贼目率众归降。俟皖南肃清，即调鲍军会剿金陵之东北。

筱润年兄阁下：

接诵惠缄，备承远注。即维起居多祜，德业日新，至以为慰。

阁下久直枢廷，屡为六月之息，遂稽九万之程。来岁入都驾轻就熟，自然所向如志。

贵省现均安堵。蒋军已由长沙起程，不日到防。左帅声威益壮，衢、信一路当可无虑。九舍弟进兵雨花台，围逼金陵，因多军不能会剿，遂难得势。幸屡战皆胜，尚堪自立。上月宁郡、宁邑次第收复，广德贼目亦愿率众归降。俟皖南肃清后，即调鲍军由东坝、溧阳一带前进以会剿金陵之东北。诸关雅系，顺以附陈。复问台安。不宣。

554．复晏端书七月二十六日

蔡道尽可留粤缓调。近日寄谕均未言及粤厘，倘蒙垂问，自当据实复奏。或今冬暂不分成，先尽皖军与左军度此艰危，来岁分成留用，或以应济耆军之饷而留归本省，均听鸿裁。认缴虽变总包之名，而各行仍有零包之实，至于行商厘金，则必以散抽为是，因地制宜。本年军事虽顺，然波折颇多。

彤甫仁兄年大人阁下：

前月初六泐复一缄，亮登签室。顷接季夏、秋初两次惠函，并读大咨、折片各件，虑事精详，关爱肫挚，且感且佩。

所应复者条列于后：

一，韶关非适中之地，阁下先从省城入手，自可长驾远驭。其外府、州、县能同时举行，固征妥速；设有窒碍，不妨一处办成，再办一处，渐次推广，较易为力。弟前所以奏请星使驻扎韶关者，取其与赣州厘局相近，声息易通；且欲先取韶款以济眉急也。

一，敝处奏派各员，赵道为毛帅所留，黄道因病请假，弟饬蔡道挈同丁、陶两令前约李道度岭，未抵赣州而李道已起程赴省，近又自江西来安庆矣。将来拟坐轮船由沪赴粤，殊苦迟滞。阁下欲蔡道专司局务，不识果否胜任？江西军事渐松，营务尚非要缺，尽可留粤缓调，长侍左右。至吴道昌寿、李令福泰，鄙人亦思添派。伍、潘、梁三公，乡望尤隆，经尊意奏派，当可交孚众志，无不集之事矣。

一，耆帅与弟向无意气不洽之处。九年调任粤抚，弟所奏江西全省肃清，或以功非己出，怏怏颇有左迁之感。自是书问阔稀。至十年冬，弟派都司成名标、李长清、黎登照赴粤购炮，路过韶关，耆帅借查出私盐为名，竟将三员解省羁押。成名标业经押毙，李长清、黎登照至今幽絷三年未放。弟咨请分别惩释，亦未咨复。弟购炮办淮阳水师本系不可缓之公务，而耆借以伸莫须有之私怨，鄙心窃为不平。即此次奉旨后，亦未敢先通一缄。今大疏已将渠所奏不符之处揭明，先解敝处厘金四月亦不与之会商，触怒在所不免。吾辈不吐不茹，但求事理之平，如必多方为难，亦不得不力为剖陈。近日寄谕均未言及粤厘，倘蒙垂问，自当据实奏复。

一，前信拟分成数，以弟所闻粤东理大物博，富庶殷阜，意本省无需乎此，遂未计及。此次辛帅来函，亦未明言分成，而历述其支绌情形，应接不暇。如必量为分润，应请阁下与辛帅商定见示，弟当附片具奏。惟敝处所苦者，在今年下半年。目下舍弟金陵一军及鲍军门宁国一军，米价至七千余文一石，肉至三百文一斤，蔬菜至六十余文。专卒来往宁、池、太三府境内，常竟日不见烟户，不逢行人，实宇宙之大劫，军行之奇苦也。或今冬暂不分成，先尽皖军与左军度此艰危，来岁分成留用，则尤感阁下与辛帅之德矣。闽省尚属完善，或以应济耆军之饷留归本省，俾弟与左公稍得宽裕之处，亦听鸿裁。

一，粤厘兴办数载，章程未能画一。阁下采官绅之议，鉴包抽之弊，无论包抽散抽，均于各行归一承总之人认缴，不敷则准减，有余则令补。鄙意坐贾厘金与其责令认缴，不若各行中择诚实者一人经理，或五日，或十日，按月缴帐，给以薪资。办有成效，一例保举；如有欺隐，轻罚重办。另派官绅稽察，不扰不苛。盖认缴虽变总包之名，而各行仍有零包之实。若各行派定一人，而不限以成数，则不得复以包名之矣。且所派经理之诚实者，不以商贾待之，而以士类待之。若偶得一二贤者，则所获必较认缴更多。有一二行多获，则可渐渐推及于各行矣。至于行商厘金，则必以散抽为是，因地制宜。想智珠在抱，必臻妥善。

一，此次办厘本属创行，目前经始，全仗主持之力。即将来办有成效，斟酌损益，亦须随时卓夺。若仅留一二委员专司领解，一切何所秉承？惟望星轺久驻，共襄盛举，俾东南诸军缓急有恃。大云远荫，即所以造福桑梓也。

本年军事虽顺，然波折颇多。如多军忽有陕西之行，鲍军及金陵一军近日疾疫大作，苗、捻诸事甫经办有头绪，乃午帅因病久离任，希帅又丁内艰。长淮空虚，四顾茫茫，未知天心何日果遂厌乱，曷胜焦虑。专此布复。并请台安，不一。

555．复劳崇光七月二十七日

此次借助粤厘，实因东南饷源涸竭，于万难之中，为非分之请。取粤民之财，先贵得民之心；榷粤商之利，尤贵恤商之困。至于分成之说，或今冬暂不分成，先尽皖军与左军度此艰危，则尤感大德于无既。济人之与求济于人，给人之与仰给于人，未可同日而语。

辛阶老前辈大人阁下：

顷接六月十二环章，指示周详，关爱肫挚，良深感佩。五月惠寄一缄，尚未奉到。本拟俟丁道到皖交出瑶函，再行奉报，乃等候二十日，犹无来皖确音。缘丁道抵沪收领硼炮，英领事延未交出，甚费周折，能来与否，竟不敢必。比想台候康愉，荩绩益懋，祷颂无量。

此次借助粤厘，实因东南饷源涸竭，于万难之中，为非分之请。承示支绌情形，敝处相距太远，前此实未深悉。以一省财力分润数省，诚觉应接不暇。阁下力顾大局，各餍所求，公溥之量，筹画之才，均为人所难能。

星使抵粤后，重荷大力派员开局，业将省城办有规模，其外府、州、县，自必迎刃以解。侍奏派九员，赵道为毛帅所留，黄道因病请假，李道现来安庆，再由沪航海赴粤，仅蔡道与颜、丁、陶诸君先行度岭。蒙添派吴道、李守及伍、潘、梁三绅，皆一时人望，自能相与有成。敝处赴粤各员亦必时加谆戒，务识大体，取粤民之财，先贵得民之心；榷粤商之利，尤贵恤商之困。

若云各路军营未享其利，灾荒一隅先受其害，不特侍与星使不敢出此，即奏派诸公，差负时望，岂其卤莽以耕，灭裂以耘，谩无斟酌？大抵星使与侍秉奉朝命，雷厉风行，期在必成，期在多取，台端则大力护持，各委员则细心熨贴，庶几威惠并施，刚柔互用，或一张而一弛，有相反而相成。昔韩遣郑国凿泾水之渠，本以害秦，然渠成亦秦之利也。颇闻粤厘尚有挂漏，若借星使一律办成，仿照两湖之法，果增三倍之收，则亦未始非粤之利也。

至于分成之说，前奏所以未及本省者，素闻棠疆殷阜，理大物博，或者无需乎此。如因军务未靖，酌留经费若干，祈与星使商定见示。惟敝军积欠累累，早已捉襟见肘，今岁下半年尤为难处。现如九舍弟金陵一军、鲍军门宁国一军，米价至七千余文一石、肉至三百文一斤、蔬菜亦六十余文。专卒来往宁、池、太三府境内，往往竟日不见烟户，不逢行人，又疾疫盛行，死亡枕藉，医药恤赏之费，举无所出。诚宇宙之大劫，军行之奇苦也！或今冬暂不分成，先尽皖军与左军度此艰危，在尊处不过稍迟数月，而蔽处获及时之泽，苏枯回生，为益甚巨，则尤感大德于无既矣。

来示以临淮、镇江两军愈分愈少，具征关注周至。镇江本奏请月拨粤饷三万，奉旨俞允。红单船由粤发饷，久有年例。该军别无大帅主持，时向敝处吁请，义难置之度外。临淮袁帅饷绌，几于不复能军。其所部之李军门世忠屡遏剧贼，而官不能给饷，久失信于降人，损朝廷之大体。又其横征商贾，占据五县，苟不另给以饷，则不能收回利权。国藩具疏时仅以“驾驭降将”四字浑含言之。今则袁帅因病引退，李军归敝处节制，尤须另筹解济，义不容辞。

来示又因厘金而述及关税、盐捐均为他省所夺，外省或不得知，如江南、江北、浙江之军饷，鄙人皆得与闻，岂敢于厘外更有所责？上海之关税，鄙人亦得与闻，岂敢于广东稍有所夺？福建汇兑之说，国藩盖深恶而痛诋之。忝附疆吏之末，好恶自有同情，济人之与求济于人，给人之与仰给于人，未可同日而语。有土地而不能私其货财，固堪懊恼；较之土地沦陷，货财全空，仰给于人者，不犹愈乎？窃不自量，妄思两江肃清，或有济人之一日，即呼吁满前，亦所至愿。跛者不忘趋步，更思扶掖他人，因是揆度台端前在广西求济于人，今在广东疲于济人，孰欣孰戚，必堪共喻。聊证妙偈，一博莞尔。复问台安，诸希心鉴。

556．复蔡应嵩七月二十七日

办理粤厘，大约星使总揽大纲，自以刚断为主；阁下与奏派诸君分理条目，自以和婉为主。爱士恤商，无拂舆情，乃能得民生财。

少彭尊兄大人阁下：

六月十二泐复一缄，想达雅览。嗣接赣州所发惠书，望后小泉到皖，续聆一切。刻计台旆已抵羊城，深以为慰。

晏星使两次来缄，备言省城开局及添派各员创始规模，处置得当，此后自易着手。星使前与阁下共事棘闱，相孚有素，于诸贤中尤为倚重，欲久留在局综理全纲。现在江西军务已松，无庸急急返旆。阁下处半官半绅之间，联主客之情，通上下之志，定能时措咸宜。大约星使总揽大纲，自以刚断为主。凛君命之重，则严于风雷；悯军营之穷，则切于饥溺。阁下与奏派诸君分理条目，自以和婉为主。士为四民之望，能爱士乃能得民；财为商贾之命，能恤商乃能生财。务祈缕告珂乡贤士大夫，拯东南之大局，谅不才之苦衷，辞旨温润，无拂舆情为要。

小泉守候轮舟赴沪。敝处所购威灵密船本约日内来皖，刻闻在途损坏，停泊修理。如果属实，尚须另搭他舟，益形迟滞。泐此。复问台安。附缴谦版，不具。

557．致许振祎七月二十八日

此间军事平顺。求派一人随廖宇庆赴瑞州详细密查刘青云一案。

仙屏仁弟阁下：

久未奉问，闻旌从业已抵里，伏审陔兰养志，潭祉康愉，至以为慰！

此间军事平顺。春夏之交，大江两岸迭有驱除。舍弟进逼金陵，驻扎雨花台畔。本约多军从北岸同进，不意陕西告警，多部入关，舍弟以孤军深悬重地，幸数战获捷，立脚渐稳。刻下宁国克复，鲍军可由东坝、二溧进兵会剿金陵，或不致别有疏虞。

有瑞州都司刘青云者，九年驻扎抚州，见其人尚勤谨。去年在瑞州失守革职之后，又因郑家命案提讯到省。首府具详科刘以妄拿酿命之罪，旋又具禀言刘实有诈赃酿命之罪。国藩阅刘青云来此呈诉，已怀疑端，又因首府后禀与前详不符，所疑滋甚。罪名出入关系甚重，兹特委员廖宇庆赴瑞州详细密查。尊府距瑞州甚近，令廖委员晋访台端，并将抄案一呈尊览。求派一人随廖赴瑞密察，能得精明而熟于瑞营者同往，则可得其底里矣。据刘所诉，则郑系应拿之贼，着令亲属跟交，亦系正办；据府所详，则妄拿酿命与诈赃酿命情节迥殊。伏乞代为推究，至祷！至祷！顺问台安。

558．复郑元善七月二十八日

去冬筹办援沪一军，搜求殆遍，不得统领大员，李少荃求一统将留防上海，亦不可得。现令王可陞驻防芜湖，尚属可用之材。咨商严中丞饬令杨朝林赴长沙，为陈由立之替人，召募新军，迅速赴豫。宁国克复，拟调鲍军会剿金陵。皖南在在堪虞，皖北李帅新有母丧，袁帅病久求退。

松峰尊兄大人阁下：

初秋二日接六月七日惠书，知前布两缄均经鉴照。

渊度汪洋，不责违命之愆，谬许知人之哲，嘱选赴湘统将接办募勇事件，求材之切，下问之殷，且惭且佩。重以谕旨谆谆，弟虽愚陋，亦何敢不顾大局？当即传询各营，思欲得当以报，故迟迟未复。因思此次弹章原非得已，微特敝人负疚无地，即鲍春霆亦深抱不安，因咨商鲍公，责以另觅替人。乃顷据呈复，实系无员可派，渠未敢以不甚深知之人潦草塞责，自愧无夹袋储材之素，致贻求马唐肆之羞，非有所吝惜于其间也。敝处得力统将本不甚多，皆处防剿吃紧之地，万难抽动。去冬筹办援沪一军，搜求殆遍，不得统领大员，即交李少荃中丞统之以行。目下少荃将移驻镇江，求一统将留防上海，亦不可得。去年冬间，弟以防守池、建一路，曾于多将军处商拨一统领大员，多公荐杨朝林、王可陞二人。弟札王募陞字四营，统一小支，现令驻防芜湖，尚属可用之材。其杨朝林一员，前寓汉口，未随多公入秦。曾经具禀请来敝处统率一军，弟以无钱添募，未经批准。兹特专函咨商之严中丞，查明杨朝林如尚在鄂，即饬令前赴长沙，为陈由立之替人，召募新军，迅速赴豫，以应朝命而答阁下殷殷之意。

此间自克复宁国后，拟调鲍军会剿金陵，分一驻徽之师防守宁国、旌德等处。而徽州当浙贼上窜之冲，兵力过单，江军门长贵已奏明请假归葬，祁门亦无人接统，皖南在在堪虞；皖北则李帅新有母丧，袁帅病久求退；两处皆须鄙人兼顾。敝处之地大兵少，力小任重，更有不堪为左右告者，尚冀亮其苦衷，鉴其歉忱，幸甚幸甚！

除鲍军门部下无员可派，及商之鄂抚调杨朝林赴豫各缘由另文咨达外，专此布复。敬颂台安。摹璧尊谦，不尽所言。

愚弟曾国藩顿首

559．加晏端书片七月二十九日

办厘如有难遽就范之处，可待李瀚章到后再议，但须大力设法先解数万金至皖、吴军营。方今大难未平，兵端环生，守土之吏实难称职万一。

再，分成之多少，听阁下与辛帅酌定见示，前函业经详布。其今冬须全解皖、浙，不留本省，亦系因此间与左帅穷窘过甚，关系极大，故为此迫切之求。如果广东亦甚支绌，或今岁即为本省酌留若干，亦听鸿裁卓夺。蔡道精细安详，仰荷奖许，惟绅士办本地之事，颇多窒碍。李道筱泉外圆内方，尤可刚柔互用。如有难遽就范之处，或待筱泉到后再议，亦不过闰月必到也。皖、吴军营近日所苦者，惟米粮太贵、疾疫甚多二事，故需饷尤迫。能仗大力设法先解数万前来，感赖无既！

老兄扬历中外，饱谙宦味，不欲更任封圻，自是见道有得之言。方今大难未平，兵端环生，守土之吏实难称职万一。垂询及此，谨当据实陈对。弟以菲材谬跻高位，恩眷太隆，自顾万分不称，颠踣实在意中。惟战战兢兢，不敢自忘其丑陋，冀无诒友朋羞。风便倾吐一二。再问彤翁仁兄同年大人台安。

560．致周辑瑞七月二十九日

本年军事虽顺，然每有意外波折。力小任重，殊乏兼顾之才，恐有颠蹶之患。纪泽入京考试有无办项应由原籍起咨，本年恩荫给曾国荃之子是否合例，并祈代办彭、杨两家荫生。

子佩仁弟大人阁下：

四月十七日马学使折弁入都，附带一缄，并托分致同乡复信十四件，想登签阁。此差尚未回皖，自因驿路梗滞，计已有复书在途矣。

本年军事虽顺，然每有意外波折。如多军本约会剿金陵，以援陕西行，致舍弟一军孤悬雨花台畔，未能得势。鲍军本思克宁救湖，湖城失陷，十日而后宁国得手。皖北经营苗、捻已有头绪，而希帅忽丁内艰，午帅病久求退，两淮空虚，且将千里。力小任重，殊乏兼顾之才，恐有颠蹶之患。现在广德就抚，建平亦来乞降，皖南似可肃清。拟即调鲍军由东坝、溧阳一带前进，以会剿金陵之东北。吾湘幸俱安堵，惟黔、粤邻境处处逆氛，终虞滋蔓。楚师分道出境，西则援剿铜仁，南则会合粤兵办理恭城土匪，以剿为防，尚觉得力。第恐疲于远征，饷项复难接济，殊多后虑。因便布臆。顺问台安。不宣。

再，小儿纪泽于道光三十年得二品荫生，未与考试。今年已二十四岁，拟令入京考试，不知有何办项，应由原籍起咨否？乞查示。又，本年亦有恩荫，国藩拟给九舍弟之子名纪瑞，是否合例？乞示。又有彭玉麟侍郎、杨厚庵军门两家荫生，兹开一单，祈阁下代办。先附呈百金，再需若干，请酌示再补。

又，盐政敕书提塘李福厚去领，渠索取百金，兹亦寄去百两，请阁下查询，能少减否？敕书即交折差带回为荷。再颂子佩仁弟大人台祉。

561．复厉云官七月二十九日

嘱转告晏端书宜放手办理粤厘，不宜过执谦抑。告李续宜闻母讣，已由六安来皖，日内可到安庆。此后长淮空虚，棉力实难兼顾。

伯符尊兄大人阁下：

接十九日环章，具悉一切。鹾务繁剧，现又总理闱场，益形劳勚，至以为念。

彤甫同年闳才雅量，素所推服。近接其两次缄牍，办理经始，极为妥善，已于二十六日缕晰函复。皖、粤相距太远，本难事事遥商。弟所以奏请星使驻粤者，原赖其总持全局，不特各委员有所禀承，弟亦借得南车之指。今彤翁自视欿然，使鄙人益增惶恐。大约事体重大，或须稍示威严者。彤翁不欲独任其怨，尽可托名敝处以分谪而受过。其余因时制宜，自当临机立断，岂宜过执谦抑？望转达鄙忱为荷。

希帅近闻母讣，弟援胡文忠丁忧之例，代奏请假治丧，仍回皖署理抚篆。又奉谕旨简擢钦差大臣，接受袁帅关防，亦为具疏代辞，仍留袁帅卧镇北路。希帅已由六安起程来皖，日内可到，俟奉赏假恩旨，即行奔丧回籍。惟此后长淮空虚，棉力殊难兼顾，不胜杞人之忧耳。专泐。复问台安，不宣。

562．复张裕钊七月二十九日

严帅复书应允为觅一较优馆地，秋冬间或可定局。下游军事如常，兵力太单，仅能自固。宁国已克，拟调鲍军会剿金陵。希帅丁内艰，已为代奏请假治丧。

廉卿年兄足下：

得月朔手书，借审侍闱多福，篡述闳深，至以为慰。

前致严帅信，恳为足下觅一较优馆地，却未指明何处。严帅复书似亦应允，秋冬间或可定局，刻间未便再以书牍指定黄州也。

下湘〔游〕军事如常，兵力太单，仅能自固。宁国已克，俟广、建肃清后，即调鲍军由东坝、溧阳一带前进，以会剿金陵之东北。希帅近丁内艰，敝处查明胡文忠故事，代奏请假治丧，仍回皖署理抚篆。淮上苗、捻甫经办有头绪，经此波折，虑生他变。皖北有事，则鄂疆亦将掣动。棉力只此，殊觉兼顾为难耳。专泐。复问台安。不一。

563．复梅启照七月二十九日

本年军事虽顺，而波折孔多。宁郡、宁邑克复，皖南可望肃清。俟将各防派定，即调鲍军会剿金陵。沈、李两中丞共筹明年办槽，当尽力以图之。请派人带折弁至永裕厚票号取出所存之银，为购买参枝之用。

筱岩仁弟大人阁下：

接六月二十八日环章，备述都下近状，殊为可虑。

鄙意欲多军会剿金陵，原思先复财赋之区，赶办南漕以固京师根本。多军西行，一辗转间，又已三月。金陵围师只扼西南一角，何能取胜？本年军事虽顺，而波折孔多。如近日袁午帅之乞退，李希帅之丁忧，均须即日回籍。长淮南北，千里空虚，于大局极有关系。陕西之回患弥炽，四川之股匪滋多。乱端日生，不得弭乱之道，又少戡乱之人，隐忧实甚。近之沈、李两中丞共筹明年办漕，若从珂乡运米赴沪，实属万难；拟带江西之银赴里下河一带采办米石，附搭苏漕运津。沈帅与司道商办，不卜能否如议，亦不敢预定多少，当尽力以图之耳。

月来宁郡、宁邑克复，广德就抚，建平亦来乞降，皖南可望肃清。俟将各防派定，即调鲍军由东坝、溧阳一带前进，以会剿金陵之东北。徽、衢两路，现均安谧。蒋芗泉一军不日到衢。开化、马金一带，左部尚能兼顾，可遏其入江之路。贵乡今年无贼入境，实始愿所不及，兹为万幸，足纾远注。因便复布。顺问台安。

再，来示所指各事，正鄙人所亟欲闻者。此后有书见寄，凡京曹苦况、旗人生计，望更详悉见示。都察院及各衙门有暗修之士、干济之才，亦祈访示一二，以广孤陋。至恳！至恳！

此间仍苦饷绌、米贵、病多，士卒甚苦。前奏钦派晏星使赴粤办厘，至今未解到分文。黍任封圻，不能筹解京饷，一济眉急，忧愧曷已！

春间托许仙屏在书店取出银二百两寄存永裕厚票号，兹折弁进京，请阁下派人带至该号，照数取出，为购买参枝之用。琐渎清神，不安之至。再问筱岩仁弟近祺。许信附去。

外附去三十金，哂存。

564．致何源七月二十九日

拟乘建瓴之势攻取金陵，却遇重重波折，思之忧悸。便中乞示及京官中南北两省同乡景况之尤窘者。

敬之仁弟阁下：

久未通问，驰系良深。比闻秦中告警，都下亦为震动。秋曹现审案件数倍于前，想夙夜在公，益形劳勚，惟起居休鬯为颂。

此间数月来克复郡县多处，拟乘建瓴之势攻取金陵，约多将军与舍弟分南、北两路并进。比舍弟至雨花台，而多帅以援陕西行，一辗转间又将三月。金陵城大贼众，前此和帅围师多至八万，敝军仅分布西南一角，实难施展。俟鲍军门肃清皖南，即调该军由东坝、溧阳一带取远势盘旋而前，以会剿金陵之东北。希庵中丞闻讣，敝处奏请援胡宫保署理鄂抚之例，即荷俞允，治丧往返亦须半年。皖北苗、捻甫经办有头绪，恐因此又生他变。袁帅病久不愈，长淮南北，千里空虚，棉力实难兼顾，思之忧悸。专泐布臆。即颂台安。不一。

再，久不奉问，未知阁下热河一差已旋京否？何时可送御史？至为系念。近见条陈纷纷不准奏调京官，即调出，保奖动干驳诘。敝营现有部曹数人，不敢轻于出奏。闻迩日京官极苦，南、北两省同乡景况之尤窘者，便中乞示及一二。再问镜芝仁弟台祉。

565．加黄冕片八月初一日

粤厘尚无起解消息。李瀚章闰月乃可至广州。此间欠饷太巨，殊深焦灼。

粤厘尚无起解消息，劳帅外示和婉，实恐不免坚拒。晏星使阅历甚熟，量而后入，特虑终不能入。筱泉虽不甚能任怨，然作用较大，由皖而沪、而粤，计闰月乃可至广州。此间欠饷太巨，竟无补救之方，殊深焦灼。再问南坡尊兄台安。

566．加陈源豫片八月初一日

夏阶平当能妥为成全其事，万一不了，则当奏调至皖。便中乞示一二徐中丞好善事例。

再，夏阶平现署闽臬，于尊事当能妥为成全。万一不了，则当奏调来皖。此间吏治亟须整顿，正望贤者来作榜样，虽有姻亲之嫌，亦不复引避矣。闻徐中丞好善甚笃，便中乞示一二。季牧仁弟亲家左右。

567．复左宗棠八月初三日

可否以蒋益澧部打淳安、严州，而左部各军打龙游、金华。金陵尚未开仗，鲍超招抚洪容海一股似已办妥。两淮无人管理。

季高仁兄大人阁下：

得二十二日惠书，敬悉一切。

十七日油埠大捷，得绸旗至四五百面之多，则悍贼之大创可知。二十三日再出打行仗，想更得手。芗泉之头队，日内计已过南昌，待其到齐，可否以芗部打淳安、严州，而阁下率各军打龙游、金华？乞示知。若芗泉果打严州一路，则弟可饬朱云岩率勇助剿，唐桂生亦可助力，盖歙、旌去淳、严皆不远也。

此间近状如常。金陵疾疫未止，援贼已到数起，尚未开仗。春霆招抚伪保王童〔洪〕容海一股，似已办妥，留三千人，其五万人须遣散之资尚未筹出。又，米贵难购，看来弟与阁下均患人多，力不能举其体矣。

得京报，何根云改为斩监候，前新闻纸所刻误也。

袁帅病甚，断难再留；希病亦未痊，迫欲回籍。两淮无人管理，如何！复请台安。

568．复袁甲三八月初三日

希帅既遭大故，又久病未痊，不得不令其回籍，请暂缓交卸督师之任。所需饷项，即日当筹解万金。宁郡克复，洪容海率众五万来降，拟俟皖南肃清，即调鲍军会剿金陵。金、宁两军欠饷皆九个月，百物昂贵，疾疫大作，殊深焦虑。

午桥仁兄年大人阁下：

接前月十六日惠书，并读咨抄各件，又于穀山方伯询悉一切。

尊恙未遽脱体，深以为念。素谂禀赋甚厚，病后饮食仍能如旧，足征脾土充实。凡四肢运动皆司于脾，秋气渐爽，则湿热退而脾阳易伸。营中固嫌繁剧，节劳调理，可望奏效。

前缄屈留台旌，原拟俟希帅病势稍轻，再赴临淮，不料其倏丁内艰，而阁下未闻此信之先，遽尔乞退。弟于七月初十代奏希帅丁忧，援照胡文忠成案，请假治丧，仍署皖抚。盖以雄麾在北，希帅回籍，犹有长城之恃。乃二十日接六安来咨，始知阁下业经予告，即以希帅接受关防。而希帅既遭大故，又久病未痊，亦不得不令其回籍，即于二十一日代陈不能遽尔接印之故，请阁下暂缓交卸。请旨定夺，已将折稿咨达冰案。未知朝命果否另简大员，抑即于两贤之中暂留一人，计中秋前可奉批答。目下抚署应行事件，鄙人勉为代庖。现驻安庆，距金陵、皖南已嫌相离太远，调度不能灵速；若再亲赴六安等处，则于南岸益形隔膜，故临、寿、庐、六等处断不可无一重臣为之坐镇。希帅于今日来省候旨，弟与熟商。尊处一局目下实乏替人，如果思得一员勉接此席，亦即飞速商告，不敢强留台旆也。

贵营需饷孔亟，容即日筹解万金稍资敷衍。如粤厘解到，仍可陆续协济。晏星使六月初旬抵粤，已在省城开局，厘务似尚可办。其为人和平浑厚，阅其缄牍等件，颇觉细心，前任浙抚，亦不肯附和巨绅，或者人言未可尽信。

承询鲍军情形，自宁郡克后，宁邑之贼亦遁，广德贼目童〔洪〕容海率众五万来降，挑留三千人，余悉遣散。建平亦有投城〔诚〕之意。拟俟皖南肃清，即调鲍军由东坝、溧阳一带前进，以会剿金陵之东北。

金陵、宁国两军欠饷皆九个月，米、盐、肉、蔬，百物昂贵，迥异寻常，又疾疫大作，死亡颇多，殊深焦虑。

胡宅信件候交希帅带去。专此布复。即请台安。诸希心鉴。

569．复魁玉 ⁽¹⁾ 八月初四日

告拟调鲍军会剿金陵之东北。嘱魁军宜以守为主，不必出城浪战。

时若尊兄大人阁下：

前承惠书，硌硌稽复。顷于初二日展读琅函，借谂戎祉蕃增，荩猷茂著。固京江之保障，柱石勋高；荷魏阙之温纶，金铙凯奏。引詹矞采，倾颂良殷。

敝处金陵围师，因多帅援陕，不克如约会剿，久未得势。幸宁国克复，广德就抚，皖南将次肃清。拟即调鲍军门由东坝、溧阳、句容、溧水等处盘旋前进，以会剿金陵之东北。承示句、阳二邑股匪故作攻镇之势，以牵制我军，诚为洞悉逆情。尊处兵单饷绌，宜专以守为主，不必出城浪战，自无他虑。弟当谆嘱春霆，速将各事办妥，拔营锐进。如能节节扫荡，进驻钟山一带，亦可与尊处联络一气。专此布复。顺颂台安。敬缴谦柬，不宣。

————————————————————

(1)  魁玉，字时若。满洲镶红旗人。先由二品荫生擢凉州副都统，曾署两江总督兼署通商大臣，同治十年调成都将军。

570．复冯子材八月初四日

目下饷绌兵单，不宜轻动浪战，应以勤操为治军第一要义，此外更令挖壕培墙，使兵勇终日有事，无暇滋扰，临阵亦可耐久。

莘亭尊兄大人阁下：

迭奉惠书，备承远注。谦怀冲挹，辄欲遇事见商，惭歉奚似！

弟才本愚陋，与下游相隔太远，微特镇、扬情形不能深悉，即金陵前敌、皖南各防，距安庆各数百里，均苦调度不能灵速。屡思移营前进，值李中丞新有母丧，袁星使因病求退，长淮空虚，弟当兼顾皖北，不克以全力专办江南一岸，焦灼殊甚。广德贼目童〔洪〕容海业经就抚，建平亦来乞降。俟皖南全数肃清，即调鲍军由东坝、溧阳、句容、溧水等处取远势盘旋而前，以会剿金陵之东北。比闻丹阳、句容之贼，有窥伺润州之意；苏逆大股如来援救金陵，亦恐其横溢四出。应请阁下严扼镇防，力保要区，只可言守，不宜浪战。待鲍军门到金陵、钟山一带，或能与镇江联络一气，中间不为贼所梗，届时再请麾下酌拨一旅，共图会剿，乃为万全。目下贵处兵单饷绌，似尚不宜轻动。是否，尚希卓裁。

承示改编营伍，认真简阅，想壁垒一新，士气百倍。大约治军以勤操为第一要义，操队伍则临阵不至散乱，操枪炮则临阵不至早放。近日贼众老而且猾，非枪炮有准，断难抵御。时时演放，庶几熟能生巧。此外更令挖濠培墙。兵勇终日有事，自然无暇滋扰；且平日劳苦，则临阵亦可耐久也。

贵营饷需，曾见李帅七月十三奏稿，自系实心筹画。各路同形艰窘，即敝处金陵、宁国两军，亦积欠至九个月。所尤苦者，米、盐、肉、蔬各物较平常贵至数倍，加以疾疫盛行，死亡颇多，饷源日涸，诚堪焦虑。然苟能同甘共苦，相谅有素，亦自不至决裂，彼此当有同情耳。专此。复颂台安。汇璧谦柬，不宣。

571．复李鸿章八月初五日

刘营勇夫伤毙杨令一案，务须认真查办。黄翼升专防通、泰、里下河，李朝斌专剿泖、淀、太湖，黄、李共防淞沪。镇、扬、长淮无人主持，殊为可虑。协银四万，务祈设法汇解，或在浔、汉洋行兑汇。弢甫潦倒以死，请在沪助其后事。

少荃仁弟馆丈阁下：

七月二十四日接十九日惠缄，八月初三日接二十六日惠缄，敬悉一切。应行商复之件，条列如左：

一、刘营勇夫伤毙杨令一案，关系甚重，务须认真查办。宜杀一弁目或杀数勇乃足伸法，断不可敷衍了事。淮勇野气未除，阁下须苦口教之，严法惩之。从前次青之于平江勇一味宽纵，识者知其无能为。至丙辰三月烧杀辰州勇二百余人，次青不究，又庇护之，鄙人则深恨之矣。今日之与次青决裂，其根尚伏于彼案。阁下设身以处，俨若代为杨令之尸亲而与铭营为仇，则足以伏服各官绅，而淮勇亦知畏惧，渐成证果矣。

一、太湖水师即在上游造船，由通、泰航海入沪，船之尺寸概照来函所拟办理，另备公牍咨达冰案。

一、发逆思从通、泰、靖、如一带北窜，里下河空虚，良为可虑。现咨请杨军门赴彼一看，恐须调杨、彭部下分防该处，徒奏明责成都将军，亦复何补？如上游船少，须令昌岐先顾此路，而略轻松沪、泖、淀一带。通、泰，里下河一带，正淮扬水师之专汛也，望与昌岐商明，分别轻重先后。待太湖船只造成，昌岐专防通、泰、里下河，李朝斌专剿泖、淀、太湖，而松沪则黄、李共防，庶敷分布矣。至新红丹船四十号，闻在粤为飓风所败，或可不来。

一、上海关税、厘局既已分两大宗，则入款不至含混。吴公虽迷离，而目下替人实难。筠仙最不相宜，鹤公亦须到皖察看果否胜任愉快，再行奉商。吴公甄劾，应由尊处主稿，挈衔办理，敝处不宜越俎，且事太多，不能丝丝入扣也。

一、鲍公中秋后可打东坝、高淳、二溧以达金陵。若其顺手，九月可至钟山，届时再札华尔前来会剿。台旌暂不能离沪，镇、扬一段，殊觉无人主持；午病希丁，皆须回籍，长淮亦无人主持。二者皆目下可虑之大端。

一、承协银四万，何以至今未到？务祈设法汇解，或在浔、汉洋行兑汇，亦可速到，万不可再搭威灵密以致迟误。

弢甫潦倒以死，良可悯伤，请阁下在沪助其后事，而鄙人在皖恤其眷口。仲远数家所依，亦不能不有所以恤之。余不一一，诸希心鉴。顺请台安。

572．复毛昶熙八月初六日

李续宜丁忧请假，袁甲三奏请开缺，长淮千里，几无一人主持。拟调鲍军会剿金陵之东北。原拟调杨朝林接替陈镇一事仍作罢议。

旭初尊兄大人阁下：

顷奉前月初七日环章，敬聆一切。

皖、豫群捻蔓延最广，糜烂最久。雄师迭奏大捷，与邸帅大兵席卷南下，殊勋伟绩，卓绝一时，倾企奚似！

邸帅欲希庵中丞移兵亳南，共歼巨寇，不特中原快睹澄清，即皖疆亦受福无量。惟希帅自驻六安以来，督办苗练剿抚事宜，竭力经营，甫有头绪，不料上月初六突闻母讣，而午帅又先于初一奏请开缺，朝廷以临淮兵符转畀希帅，适值万难接手之时。长淮千里，几无一人主持。弟援胡文忠丁忧之例，请希帅假满后仍署皖抚，午帅暂缓交卸，于初十、二十一两次具奏。希帅已来省垣守候谕旨。其奔丧之情甚切，且久病未痊，体气虚弱，拟自行具折陈情，回籍一行，稍伸抚棺之恸而慰椿庭之望。弟因其病势较深，未便强为阻留，目下实不能驰赴蒙、亳。失此机会，殊属可惜。九舍弟一军久驻雨花台，兵力太单，仅堪自固。皖南现将肃清，拟即调鲍军由东坝前进，以会剿金陵之东北。敝处全力方注南岸，于北路益难兼顾，时深焦虑，尚祈转达邸帅为荷。

奏办陈由立一事，至今耿耿。松峰中丞嘱弟另觅替人，当与鲍军门咨商，以各营难易生手，无员可派。因思多将军部下杨镇朝林未随入陕，商之渭春中丞，如尚在鄂垣，即令驰赴长沙接办陈镇募勇之事。甫绎咨商，而松帅信来，李续焘一军业经到豫，无庸另派统将，敝处拟调之杨朝林仍作罢议。兹承齿及，顺以附闻。复请台安。诸希心鉴，不宣。

573．复耆龄八月初六日

本年军事较顺，然每有意外波折。待丁由沪来皖，当饬令赴闽。抽办粤厘之疏，竟不谋而合。敝处各营积欠八、九个月不等，如粤中能有巨款接济，庶几绝处逢生。

九峰尊兄大人阁下：

前闻大旆莅闽，正拟肃修笺候，旋奉六月三十、七月十八两次惠书，猥蒙荩怀远注，奖借逾恒，纫戢奚似！即审履綦集祜，节钺铭勋。虎旅宣威，慰两浙来苏之望；鹭铙奏凯，荷九重倚畀之殷。引企矞晖，良殷虔颂。

弟谬膺艰巨，覆时虞。本年军事较顺，然每有意外波折。自多军西行，不克赴金陵会剿，九舍弟以孤军深入，遂未得势。宣州克后，广德就抚，建平亦来乞降。拟调鲍军由东坝、溧阳进攻金陵之东北。弟亦思移营前进，驻扎宁国、芜湖等处，就近调度。乃李希帅忽丁内艰，袁午帅病久求退，长淮空虚，且将千里。苗、捻诸务甫得端倪，又恐因此生变。弟当兼顾皖北，不克以全力专办南岸，可胜忧灼！

闽军屡奏大捷，浙东郡县克复甚多，贼势日衰，雄师所指，自如拉朽摧枯。左帅得尊处相为犄角，亦可放心前进。嘱饬丁道赴闽，当如台命。渠所解硼炮，系交洋人汇寄来沪，讵英领事延不交出，多方推托，守候数月，至今未曾领到。待其由沪来皖，当饬令趋诣台端，听候驱策。

前读大咨抽办粤厘疏稿，与敝处所奏不谋而合。亦以全浙沦陷，万无可筹，故为此挹注之计也。敝处各营积欠八九个月不等。而金陵、宁国两军苦况尤甚，米至七千余文一石、肉至三百文一斤、蔬菜亦六十余文。专卒往来宁、池、太三府境内，每竟日不见烟户，不逢行人，又疾疫盛行，死亡枕藉，医药恤赏之费，举无所出。诚宇宙之大劫，军行之奇苦。如粤中能有巨款接济，庶几绝处逢生耳。专此布复。敬请台安。摹璧尊谦，诸希心鉴。

574．致彭玉麟八月初七日

希庵归思甚迫，观其病势，亦须回家静养。前议兴办太湖水师仍宜设立，拟即照与昌歧商定四板炮船式样造船一百六十号，分立五营，仍令质堂统领。其中一百二十号，请分饬马当、吴城两厂赶造，余四十号另饬江西船厂代造。

雪琴仁弟大人阁下：

驺从东回，想台候胜常，各营弁勇病势当亦渐减，驰念曷既。

希庵于初三日到省，初四接奉谕旨，赏银八百两治丧，不准回籍。希庵归思甚迫，拟即日具折陈情。观其病势，亦须回家静养，乃可全愈。

前议兴办太湖水师，李质堂禀辞统领，业经批准停止。近接少荃来缄，泖湖、淀山湖等处内通苏、嘉、湖三郡，千港万汊，陆兵难进，水师最易施展。质堂前辞统领，或因太湖风大，船小不能压浪，请改道由镇江、上海驶赴泖、淀以入苏、嘉。其中小河最多，尚难遽入太湖。与昌歧商定四板炮船式样，底板照木尺长二丈七尺，底阔二尺五寸，口面长三丈七尺，宽六尺，头尾不虚。用桨十枝，或十一枝，梢放平，添催梢橹一枝，每船连哨官配驾十二三人，渡海入湖均极稳便。是太湖一军仍宜设立，拟即照此式造船一百六十号，分立五营，仍令质堂统带。

其造船一事，上海现乏木料，亦无得力匠工，因思赣州木排无意停泊铜陵夹。阁下以为天之所赐，窃窥彼苍之意，盖不仅为清江、澄海两营，或者小泉辛苦办来，乃弟少荃亦当与叼其利。计现存材料，足敷制造，请阁下与厚庵分饬马当、吴城两厂船匠，迅速齐集铜陵夹，赶造前项师船一百二十号，至以为感。其余四十号，另饬刘养素廉使就江西船厂代造。其应配炮位，上海存有洋炮，可以拨用。除备文咨商并商厚庵外，专此布恳。即请台安。不宣。

575．复杨岳斌八月初七日

已寄履历代请恩荫。前议兴办太湖水师，仍宜设立，拟照与昌歧商定四板炮船式样造船。请亲赴镇江以下察看形势。

厚庵仁弟大人阁下：

前月二十六日泐复一缄，计达典签。

初一日折差入都，已将敝处及世兄及雪琴之令嗣三家履历寄交京友，代请恩荫。昨得二十三日惠缄，王、李诸君亦以此事见嘱。履历五纸收到。惟忍斋、石臣、质堂三人得实缺总兵，不记系何日谕旨。若在十月初十日恩诏以前，自可照办；若在恩诏以后，则仍以颁诏之日所居官阶为凭。凡封荫皆须实缺，若仅记名加衔，虽一、二品大员亦不合例。望将三君得副将、总兵日期见示，稍迟再办亦可。希庵荫生，拟给其令侄，尚须回家查明，再寄敝处也。其费用未能悬揣，得京友回信，再以奉闻。

前议兴办太湖水师，李质堂禀辞统领，业经批准停止。近接少荃中丞来信，泖湖、淀山湖等处内通苏、嘉、湖三郡，千港万汊，陆兵难进，水师最易施展。质堂前辞统领，或因太湖风大船小，不能压浪，请改道由镇、沪驶泖、淀，以入苏、嘉。其中小河最多，尚难遽入太湖。与昌歧商定四板炮船式样，底板照木尺长二丈七尺，底阔二尺五寸，口面长三丈七尺，宽六尺，头尾不虚，用桨十枝或十一枝，后梢放平，添催梢橹一枝，每船连哨官配驾十二三人，渡海入湖，均极稳便。是太湖一军仍宜设立，拟即照式造船一百六十号，分立五营，于初五日照会李镇，仍令统带。

上海现乏木料，亦无得力工匠，除另饬刘养素廉使就江西船厂代造四十号外，查现在铜陵夹存有木料甚多，是敝处拟办贡院木料缆断排流而下者，尽敷制造。请阁下与雪琴分饬马当、吴城两厂工匠速赴铜陵夹开厂，赶造一百二十号，并于日内派定营哨，交质堂带来安庆面商一切，千万弗迟。

又准少荃来咨，苏州密探及投诚伪职刘万东均称辅、忠、护三伪王图窜里下河一带，咨请都将军派船严防。鄙意通、海、靖、如等处地势散漫，小口甚多，在在可以偷越，都帅一人兼筹扼守，尚恐难免疏漏。且旧日之红单船万不可恃，新调之红单船已在广东为飓风所坏。该处为淮阳水师汛地，已咨商少荃暂缓进剿太湖，于昌岐所部多拨炮船，先来江北竭力防堵。俟质堂成军，以淮阳水师专防通、靖一路，以太湖水师专剿泖、淀一路。目下昌歧不能离沪，其协防江北之船，仅令各营官自为拨派，殊觉不能放心。阁下历年以来，肃清江面最善察看地势，所到之处，周历一遍，应守应战，孰重孰轻，即有成竹在胸，屡操胜算。特恳台旆即日亲赴镇江以下通、海、靖、如一带察看情形，何处首冲、何处次冲、何处需船若干。查明后应否由阁下亲驻该处调度防堵，抑或阁下围攻金陵，请雪琴赴下游防堵，均希熟商复示。贼势日就穷蹙，须令其归并苏、杭，庶蒇事较易。若得渡江北窜，则后患甚长。大局攸关，不能不通筹深虑。除另文咨商外，特此缕陈左右。诸希心鉴。复问台安。不宣。

正封缄间，闻忍斋言阁下已于前月二十八日赴扬州、镇江察看下游形势，惜敝处函咨稍迟，恐台旆不能远赴如、靖、通、海等处。然南岸常熟、江阴之贼若渡江北窜，必在如皋、靖江、通州、海门等处，必不在泰、兴以上，可想而知。如阁下业已自扬、镇返旆回至老营，敬求不惮劳苦，再至通州、海门厅境一行，或乘兴一至上海，更妙更妙。盖水师欲成大功，必由洞庭直至海门乃为圆满，他人看十遍，尚不如阁下看一遍之了然也。特此奉恳。再问台安。

576．加彭玉麟片八月初九日

告萧广芬、庄蕙生等人之安置，请想一妥善办法处理谢洪春冒犯勒少仲一案。

正封缄间，又接初二日惠书，具悉一切。

萧广芬已见，似尚朴实，即当咨明江西，留皖差委。华阳镇卡一缺，目下只好令蕙生接办，俾阎炜得以迅速交卸。如蕙生或因官阶太大，不宜小就，或因天分太高，不耐烦琐，数月之后另行委员更换相安，则不换，亦无不可。陈心泉有一令侄，进士、主事，筱泉言其可管厘卡。现甫至六安帮办卡务，稍迟或可专任大卡。樊梁生帮办银钱所，必能得力后营。

谢洪春冒犯勒少仲一案，敝处亦下一访札，丁义方具禀强辩，又经严批责之，并咨明冰案。顷接大咨，尊处亦有访札。敝札貌严而实稍宽，尊札貌宽而实甚严。谢洪春打仗极勇，有功于景镇，似须留其哨官不革。而其滋事之勇丁，亦尚无可杀之罪。请阁下想一妥善办法，既须为少仲伸理，又须保全谢洪春哨船，又须与吾二人之札两不相背。此极难题目，不知阁下有何佳文？速乞示知。再颂雪琴仁弟大人台安。

577．复官文八月十二日

李续宜目下不能驰赴蒙、亳。北路尚属可虑，金陵围师如常，已嘱厚庵赴镇江以下周历各口，协同都部严防。

秀峰宫太保大公祖中堂阁下：

接七月二十三日惠书，具悉一切。金、梁两军已解南阳之围，德威远播，边防益安，至为忭慰。

会剿蒙、亳一节，上月旭初星使传僧邸之意，嘱弟转商希帅，近日僧邸又专员至希帅处面商，盖皆未得其丁忧之信。希帅所发三次咨牍，僧营均未收到。即简擢钦差大臣，亦系闻讣在后，午帅奏请在先，此等波折，实非意料所及。弟于前月初十代奏请假，仿胡宫保成例，仍署抚篆。又于二十一日代奏不能遽赴临淮接受关防。希帅即以初三来省候旨，初四日接奉寄谕，赏银八百两治丧，不准回籍。惟希帅归思甚切，急欲还湘一行，以伸抚棺之恸而慰椿庭之望。弟见其病势颇深，亦宜家居静养，未敢强留。渠具折陈情而荐义渠方伯暂统临淮一军，于初十日缮发，无论是否俞允，目下断不能驰赴蒙、亳。

会办剿捻之事，僧邸备知委曲，必能见谅。惟苗事既未定局，而捻巢又复稽诛，北路终属可虑。昨准咨到，初一日会筹疏稿，于剿抚利弊洞见症结，可为皖、豫已往殷鉴。现在多军奉旨不必入秦，应如何择要扼扎，荩筹深远，必与礼帅斟酌尽善。

金陵围师如常，宁国疾疫较他处尤甚。广德、建平抚局尚须妥为安顿，故鲍军犹未拔营前进。

闻普、忠、护三伪王有图窜里下河之意，已嘱厚庵赴镇江以下周历各口，察看地势，添调淮扬师船，协同都部严防矣。顺以附陈。复请台安。不宣。

578．复郑元善八月十二日

前议派杨朝林一事应作罢论。应否添设四界镇道、皖南道二缺，已咨请僧邸、吴棠就近定议并挈衔会奏。

松峰尊兄大人阁下：

前月二十八日泐复一缄，以拟派杨朝林前往接办陈由立募勇事宜，缕陈左右。嗣奉夏末秋初两次惠书，知李续焘一军到豫，兵力已厚，无庸添募湘勇，前议应作罢论。弟于杨朝林因去岁多帅之荐，知其可用，终以未经亲试，尚不满意。迨霆营呈复无员可派，乃不得已而思其次。甫经咨商严帅而尊函适至，旋又咨请停止矣。

潘京卿奏设四界镇道，敝处亦奉谕旨垂询。窃思立法非难，得人为难。咸丰四年，议者以皖南为江浙之枢纽，请添设皖南巡抚，部议仿台湾道之例，准设皖南道，假以兵权，专衔奏事，并添设皖南总兵一员，会办防剿。厥后六、七、八、九、十等年，皖南蹂躏殆遍，是添设镇道无裨时艰，已可概见。惟敝处距徐、宿一带相离太远，贼情地利颇难悬揣。僧邸频年经略东豫之间，吴漕帅帮办剿捻多经亲历，于该处情形必能深悉。此二缺应否添设，已咨请两帅就近定议，挈衔复奏。管窥愚陋，未审有当尊旨否？专此布复。顺请台安。摹璧谦，不备。

579．复李鸿章八月十三日

程学启须调归李部。青浦可以不守。与洋人交际，宜带浑含气象。

少荃仁世弟阁下：

连日接八月初四日及七月初八、十七等函，敬悉一切。

程学启战守可恃，似须调归大纛左右以固根本。青浦之守与不守，无关得失。阁下既以鄙人不分兵、不兼顾之说为然，则青浦亦在兼顾之列，必有所弃，而后能有所守也。忠党于松沪战争不休，阁下断不可离沪，顷十二日已专折奏明矣。

复恭亲王书大稿刚正精细，佩甚！佩甚！与洋人交际，丰裁不宜过峻，宜带浑含气象。渠之欺侮诡谲，蔑视一切，吾若知之，若不知之，恍似有几分痴气者，亦善处之道也。

右手酸痛不能作字，略布一二。余与令兄面论较详。复问台安。

580．复左宗棠八月十四日

鲍超又请再留洪容海降众三营。可否免劾李元度？希庵三奉谕旨，坚留不准回籍。李鸿章在上海又获一大胜。

季翁仁兄大人阁下：

接初一日惠书，敬悉一切。

弟日内右手背酸疼，不能执笔，即拈箸亦甚木强，二日不克作字。昨日贴膏药而愈，乃克治事如故。年过五十，行将大还，时时示我朕兆，不足怪也。

伪保王一股，已定留用三千人，余俱遣散，每人给途费千文。顷春霆牍来，又请再留三营。弟昨奏此案，折尾声明如降众另生枝节，随时具奏，断不回护云云，盖亦恐春霆之不能妥办此事也。

次青既将全撤，可否免其一劾？弟既据公义以参之，而尚不能忘昔日之私好。告苍天留点蒂儿，好与朋友看，请为台端诵之。

希庵到省十日，病势渐好，惟思归甚迫。三奉谕旨，坚留不准回籍，恩眷过隆，进退两难。

九舍弟处日内未开仗。金陵、宁国疾疫之多，似更甚于尊处。少荃在上海又于八月初二日获一大胜，较之五月二十一日之役，斩擒更多。洋人坐观成败，少荃虽万分危急，从不求洋兵出队相助，其足以自立者在此，其足以招忌惹是非者，亦未尝不在此。沪中自方伯以逮众流，奉洋如神，积非胜是，竟不得一善处之法，奈何！顺问台安。

581．复吴棠八月十四日

四界添设镇道一节，请与僧邸就近熟商定议，挈衔复奏。徐、宿所需带队之员，实无人可派。李希帅丁母忧，奉旨赏银治丧，不准回籍。长淮上游处处空虚，可胜焦虑。

仲宣尊兄大人阁下：

迭接惠函，具聆硕画。

清淮一带向恃长城保障，凡各路之要隘、群捻之情伪，无不在荩怀洞鉴之中，故四界添设镇道一节，弟于接奉谕旨后即咨商台端，请与僧邸就近定议，未审能否递到？窃意立法非难，得人为难。咸丰四年，议者以皖南地方为江、浙枢纽，请设皖南巡抚，部议照台湾道之例，准设皖南道，假以兵权，专衔奏事，并设皖南总兵会办防剿。嗣后皖南蹂躏殆遍，蔓延五、六载，是添设镇道仍复无裨时艰。四界地面辽阔，尤非皖南一隅可比。诚如来示，简派大员尚难克期扫荡，镇道权位较轻，岂足以资控制？去岁袁帅欲复设淮扬巡道，缄商敝处，亦未敢轻于允许。苟非其人，徒有更张之名，卒无补救之实。昔人谓厩长立而马益癯，反觉多此一举。望阁下与僧邸熟商，挈衔复奏，深以为荷。

至预筹善后以为安置勇众之地，愚虑尚未见及，亦不妨先为陈明。

徐、宿所需带队之员，敝处无人可派，亦祈呈请僧邸斟酌办理。

漕捐一节，已于前月初七转咨江南照行矣。

李希帅近丁母忧，弟代奏仿照胡文忠成例，假满后仍署抚篆。朝廷因袁帅乞退，先令接受临淮关防，又奉旨赏银治丧，不准回籍。渠归思甚迫，且久病未痊，亦须离营调养，已具折陈情，未识能否俞允？

长淮上游处处空虚，可胜焦虑。专此布复。顺颂节安。附缴大柬，不备。

582．复唐训方八月十四日

各防平顺如常，皖南已可肃清。李续宜欲请为暂统其临淮一军，以期奔丧还籍。

义渠仁弟大人阁下：

顷奉惠函，备纫荩注。即审薇垣集祜，桂序延釐。洗兵而秋净银河，鄂江月满；锡而恩玉陛，台极星晖。载咏溯洄，良殷祷颂。

此间各防平顺如常。金陵援贼已来数股，尚未开仗。鲍军门收抚广德降众，建平亦来投诚，皖南已可肃清，当即由东坝、溧阳一带前进，以会剿金陵之东北。

希帅闻讣后，敝处代奏请照胡文忠成例，假满处后仍署抚篆。旋奉旨简授钦差大臣，盖因袁帅乞病，故令接统其众，又为具疏代辞。初四日接奉寄谕赏银八百两治丧，不准回籍。希帅归思甚迫，必欲一伸抚棺之恸而慰椿庭之望，且病势颇深，到家静养，或易痊愈，亦不便于强留。惟长淮空虚，处处可虑。希部暂归鄙人节制，其临淮一军，袁帅不能久留，必须有人接办。希公以阁下威望素著，于楚、皖诸军，必能交孚一气，欲请暂权此席。业于初十日具疏上陈，仍乞奔丧还籍，不审得邀俞允否？专泐。复请台安，并颂节禧。不宣。

583．复张运兰八月十七日

唁张运桂仙逝；务祈留镇数月再作假旋之计。附寄高丽参二十两以医弁勇病者。

凯章仁弟大人阁下：

顷接公牍，惊悉令弟樨园遽尔仙逝，感悼曷任！阁下天性笃挚，友爱逾恒，令原之恸，尤不知若何哀惋！

仆前此不深知樨园之为人，但闻少荃、墨林诸君之论，知其才气恢张，谋足应变。迨至去冬徽城被围，乃知其胆识迥出流辈，方倚以为吴越长城、国家柱石，不仅为敝军幸。岂料遽埋玉树，不竟其用！斯盖东南全局之厄，匪仅德门陨此良器也。

阁下久历戎行，尝尽艰辛，近以弁勇多病，方且忧闷百端，况复遘友于之戚！知必万难遣此。然目下宁国一郡实皖南第一要区，务祈强抑悲怀，留镇数月。待希庵百日假满，自籍来皖，届时国藩移驻宁国，阁下再作假旋之计。特此奉唁，诸希心鉴。顺请台安。

附去高丽参二十两，贵营弁勇患病最重必须服补药者，请阁下酌量匀给，以表鄙人区区之意。此参自上海送来者，价值较贵而参枝较嫩，过伏天力量稍薄矣。

584．复袁甲三八月十七日

李续宜已具折请以临淮军事暂交唐义渠代办。袁处饷需奏明由粤厘拨解。

午桥仁兄年大人阁下：

十七日接初九惠书，以专差回营稍迟，致劳廑虑。弟于初三泐复，即饬粮台筹解万金，初六备文咨达冰案，想已次第入览矣。

希帅至性真挚，又病久未痊，亟宜静养。尊论谓必须回籍，诚能鉴其隐衷。即阁下未便久留，弟与希帅亦深知之而共谅之。渠初三到省，次日接奉谕旨，赏银八百两治丧，不准回籍。无如归思甚迫，必欲一伸抚棺之痛而慰椿庭之望。此往返半年间，阁下万难坐待。环顾诸将，实无替人可觅。希意唐义渠方伯带勇有年，老练醇谨，与楚、皖各营易于融洽，以之专统一军，或可不致偾事。即于初九日具折陈情，力求假旋，请以临淮军事暂交义渠代办。渠已将疏稿随折咨达尊处，并有函奉达，故弟未另函告也。十四日又奉寄谕，仍不准其回籍，毋得再行渎请。其初九一疏，计二十六、七可奉批谕，如不蒙俞允，拟再疏陈请，拜表即行。论君恩，则不能无负；论孝道与病势，则固为仁人君子之所深亮也。惟此次批准，则义渠赴淮较缓，阁下仍有难遽离营之势，爱莫能助，徒深焦灼。至于钦差关防，来函欲赍送敝处暂时封储，似未妥洽。将来义渠接防钦篆，如何封储，似应由阁下请旨定夺。目下长淮空虚，仍仗德威镇抚，不过月余，计台旆亦可交卸起程矣。

尊处饷需，前曾奏明由粤厘拨解，弟与星使函商于韶关项下借提速解，到时自当分润。闽饷十一万，实系三万，但能如期解到，亦足解渴。未识迟速果何如耳？专此布复。敬请台安。不宣。

585．复江长贵八月十八日

几次奏折均已递到朝廷。周天培灵柩待过皖城，当妥为照料。

良臣尊兄大人阁下：

顷奉惠书，备承雅注。即审师贞中吉，履祥元旋。月满天都，骊唱叶羽衣之舞；霜澄鄂渚，鹤楼待牙纛之来。载咏溯洄，弥殷祷颂。

敝处代奏一片，系六月二十二日缮发，历今五十余日，未奉批回。曾于七月二十一将前三次各折片开单附陈，十四奉到寄谕，知已一一递到。盖此次折回，系由河南径递皖北，最为神速。向来奏报均由西路往返，鄂省有时绕入陕境，致多濡滞。一俟接到俞旨，即当咨达冰案。

周军门灵枢已由黎宁另派委员专送，舟过皖城，当妥为照料也。专泐。复颂节禧，并请台安。不宣。

586．复朱兰八月十八日

左军定由浙东进兵。李续宜丁忧，袁午桥乞病，长淮千里，无人主持。鲍军如其顺手，庶可与雨花台围师互为犄角。

久香老前辈大人阁下：

入秋两奉惠函，敬承一切。

史士良观察上月到皖，守候敝处。威灵密船不至，即赴九江另搭轮船，计当早抵沪上矣。

蒋军头队已过南昌，其迟滞之故，实由饷绌。近来办事往往不能应手，或极要之人、极要之事，无故忽生波折，此中甘苦，外间犹未尽知。乱端日生，而弭乱之法日穷，心窃忧之。

载兵赴宁，鄙意拟从海道。左帅以船费太巨，又过于迂回，定由浙东进兵。其师期迟速，约俟士良禀复定夺。龙游一城久持不下，前月油埠大捷，歼贼颇多，当可稍夺其气。沪上初二之战，尚称得力，能不复窥伺否？

此间希帅丁忧，午帅乞病，朝廷即以临淮兵符转畀希帅。侍援胡文忠成例，请其仍署抚篆。迭奉三次谕旨，不准回籍。而渠归思甚迫，又久病未痊，亦难强留，已自行具折陈情，不识能否俞允？长淮千里，无人主持。侍当兼顾皖北，不克以全力专办南岸。鲍春霆一军即当由东坝、溧阳一带前进。如其顺手，九月内赶至钟山，庶可与雨花台围师互为犄角。

阁下骤膺骑省之戚，世兄因此未与引见，可胜叹惋。寄去赙仪四十金，聊代束刍，乞鉴入。

外复星农信求转交。敬请台安。不宣。

587．复潘星农八月十八日

史士良老练醇谨，似不失为正人。左帅实力虚心，但求于事有济，必不稍存成见，亦断不袒护一获咎之员。衢军须待蒋军到齐，才能分拨他路。

星农尊兄大人阁下：

顷得七月二十六惠函，仰蒙垂眷，殷殷缕示一切，至以为佩。

士良观察由九江赴沪，想早相见。渠恐珂乡利弊不能周知，以镜湖廉使前此官声甚好，相邀出山，左帅即札委同往。前月来皖一晤，老练醇谨，似不失为正人。若如来书所云，则吾辈皆未见及。以黄霸之贤而后来政绩不逮颍川，人之才具固有迁地弗良者、有始终迥别者，但得方寸无他，未尝不可共事。阁下情殷桑梓，业已毅然自任，尚冀维持其间，共图补救。果于贵处不甚相安，弟有所闻，即当寄函左帅，将其撤去。左帅实力虚心，但求于事有济，必不稍存成见。

至张道本系获咎之员，近奉寄谕，以庆帅所奏，浙东克复地方多由该道具禀，不准为免罪地步。朝廷明烛万里，自当知所儆惧。左帅亦断不袒护一获咎之员，可共信也。

衢州全军目下方以全力规取龙游，待蒋军到齐，乃能分拨他路。泐复。并问近安。不一。

588．复左宗棠八月十九日

蒋益澧到衢后，须令同扎一处，苦口谆诫。沪上司饷之人不能不谋更置，能理财而略通夷情者，即为上选。李续宜拟力请回籍。金陵、宁国两军如常。

季翁仁兄大人阁下：

接初六日潭石望惠书，敬悉一切。

芗军行程迟滞，闻在长沙亦颇扰民。浙事甚大，蒋、刘二人不能为左右分忧，殊为焦虑。到衢后，似须令芗泉共扎一处，朝夕追从，以阁下之身教，苦口谆诫，或当少变故态。否则彼方矜功负能，专己自足，不复虚心以求所未逮，恐未足以当侍逆也。

沪上司饷之人不能不谋更置，惟心地正大而又娴于夷务、长于理财者，实不可得。不得已而思其次，则能理财而略通夷情者，即为上选。筠仙顷与鹤汀同来此间，筠当小住，鹤可即日赴沪，不知少荃如何位置。

希庵于初九日具疏陈情，计二十六、七批旨如不蒙俞允，尚当再疏续陈，拜表即行。论圣恩，则不能无负；论孝道与病势，则当为仁人君子所共亮。敝处折件由湖北、河南驿递者，六月二十二日发者至今未奉批回；其由临淮、邳、宿驿递者，七月二十一日之件已奉旨五日矣。希庵奏报向由临淮一路，故可计日待命。尊处以后奏事，或填明由安庆、临淮达京，则往返不过三十余天。希庵唁函，亦可由敝处汇寄。

何前督事，京师似分门户，谏官主决，祁、万诸公主缓，谕旨报从缓议。今岁停勾之年，明岁必可及宽政矣。

金陵、宁国两军如常，并闻。即请台安。

589．致李鸿章八月十九日

嘱催李瀚章速赴粤东。求代封赙仪四十金，伴函送寄朱久香。

少泉世仁弟馆丈阁下：

筱泉以十五日乘轮舟下驶，计贤昆季早已相见。尚祈催令兄速赴粤东，无久滞沪，至要！至要！

此间日内各路平安。鹤汀即当赴沪，筠仙尚在此少留。兹有寄朱久香前辈信一件，求尊处代封赙仪四十金，伴函送去。潘星农信亦交久翁手转达，不一。即候台安。

590．复晏端书八月十九日

添办粤厘乃以公济公，望当机立断，迅见施行，不必过执谦抑。

彤甫仁兄年大人阁下：

前月二十六缕复一缄，旋于初四接十六日惠书并另封及大咨各件。既服识力之明断，尤佩条理之精密，创始规模已能大含细入，不吐不茹，钦企曷既！

东道不肯相助，从中掣肘，本属意中之事。弟前接其六月复缄，语虽不平，无甚龃龉之迹。其指驳原奏一信，至今未见，闻交丁道杰带赴上海。丁道虽因领炮迟延，尚未到皖，然断无不将此信寄交之理。往年湖南将开东征局之时，挠之者曾借山长丁伊甫学士之名作一长缄，力诋不便，传播远近，几将停办。厥后局绅亦借贱名作一长函，痛辨其非，浮言遂息。其实丁并无书来，弟亦无书往，皆好事者为之也。劳帅指驳一信，将无类是？其请留本省军饷奏稿，亦至今未准咨到。此二者皆求迅速抄示为感。

办厘于隔省，虽若非常情所有，然东南用兵十年，全赖厘金一项支持。凡三江两湖各属，无论已被兵未被兵，几于无处不设卡，无物不抽厘，而民生乐业如故，商贾流通如故，未闻贼退之后，商贾绝迹。可见取民之道，抽厘尚不失为善政。今三江两湖之利源已竭，而东南之军事方殷，添办粤东之厘，用佐江浙之饷，犹不失为以公济公。同一率土之民，同一天家之利，谓他省办厘则可以裕国，粤省办厘则适以病民，尤非笃论也。阁下奉旨查办之件，不特为外省开饷源，而先为本省塞漏卮。苟能彻底澄清，铲除积弊，则虽取利于粤，而所以利粤者正复不少。阁下廉正和平，于世无争，奉命饬查，固无所用其回护。弟同办一事，劳怨共之。原奏谓州县暗中阻挠，奏咨参撤，盖亦预防髋髀之所，或劳斤斧之力。尊处讯明复陈后，如须敝处续为疏陈，亦断不敢使阁下独任其怨。

包抽一节，具详前函。分成一节，如此时不便筹商，莫若暂不分成，尽解浙、皖，俟此案了结再议定章。大纲既正，则条目均易就理也。相距太远，函牍动需时日，尚祈当机立断，迅见施行，不必过执谦抑为幸。

小泉来皖，守候敝处所购轮船来接，不意其在途损坏，而小泉亦患疟疾。稍加调治，顷始另觅一船于十五日起程赴沪，计闰八月初必可抵粤。许先提七万金解济浙、皖，诸军久渴，得此沾溉，感赖曷既！专泐奉复。敬请台安。

未尽事理，已嘱小泉面陈一切。摹璧尊谦，望勿再施。不宣。

591．复彭玉麟八月二十日

已迭具缄咨请杨岳斌赴镇江下游筹商江北防务。李续宜荐唐义渠暂统临淮一军。谢洪春俟派员讯明，转咨彭惩办。

雪琴仁弟大人阁下：

十五日接初八手书，具悉一切。前于初七奉致一缄，计亦达览。

群贼来援金陵，图扑镇江，均在意中。曾缄嘱冯萃亭坚守镇城，不必浪战。普、忠、护三伪王谋窜里下河，少荃得信来告，即于初五、六日迭具缄咨，请厚庵亲赴镇江以下常、靖、如、通一带察看形势，筹商江北防务。或亲驻彼处就近调度，或渠回剿金陵，而请阁下前往督办。厚庵起程在先，敝处函咨不知在何地接到，曾有信与阁下商及否？

希庵初四奉到慰留恩旨，又于初九具折陈情，并荐唐义渠暂统临淮一军。十四日敝处复奉寄谕，仍不准其回籍，毋得再行渎请。其初九一疏，计二十六、七可奉批谕，如不蒙俞允，希公拟再疏陈请，拜表即行。论君恩，则不能无负；论孝道与病势，则固为仁人君子所深亮也。

寄示丁义方禀与禀敝处者同稿，鄙人曾经批饬。兹阅尊批，亦觉威严峻厉。谢洪春到省数日，容俟派员讯明，转咨尊处惩办。少仲甚不自安，不知曾向尊处乞情否？原禀封还。复请台安，顺颂秋禧。不宣。

592．复蔡应嵩八月二十日

嘱添办粤厘不必稍有瞻顾，并逐一答复办厘诸事。

少彭尊兄大人阁下：

前月十六，泐复一缄。嗣于初四日接读惠书，条分缕晰，详明精密；又接星使缄牍等件，不吐不茹，能持事理之平，均深钦佩。

前缄谓星使综揽大纲，以刚断为主；奏派诸君分理条目，以和婉为主；彼时未知粤中情形，今掣肘如此，断难尽以柔道行之。既奉谕旨饬查，不特星使无所用其回护，即从事各员亦不必稍有瞻顾。

所有应商各件，条复如左：

一、前接辛帅六月复函，语虽不平，无甚龃龉之迹。其指驳原奏一信，至今未见，闻交丁道杰带赴上海。丁道虽因领炮迟延，尚未来皖，然断无不将此信寄交之理。往年湖南初开东征局，挠之者曾借山长丁伊辅学士之名，作一长函，力诋不便，传播远近，几将停办。厥后局绅亦借贱名作一长函，痛辨其非，浮言遂息。其实丁并无来书，弟亦无书往，皆好事者为之也。此信将无类是？已缄请星使抄稿见示。

一、韶州一局，耆帅兴办在先，四月以前，敝处尚未奏准，自可提充闽饷。奉旨后则系闽、浙、苏、皖公物，本省不得复私，乃欲将五月分厘金提归省库，殊觉无理。其盐、茶两宗，均系韶款，何得一概提省？北江勇粮，耆帅奏明由省局支给，已与韶局无涉，星使咨请拨还，甚费苦心。惟茶捐一项，星使来咨尚未言及，此款出入甚巨，必须力争驳正。前用实收，皆由藩署给发。现既归入总局，如能改用总局实收，庶眉目分清，而事易顺手。江西茶捐向用善后局实收，自十年夏改归敝处，即用粮台牙厘局实收矣。可否？望与星使酌夺。

一、来示谓芦包、后沥、白沙、陈村、江门每月可得三万金。果为一处言之乎？抑为五处并言之乎？若五处并计，则为数太少，而司道所开各厂收数清单，本年四月分五处共计不满二万四千金，较来书三万之数，尚觉不敷。现改新章，须大为改观乃妙，否则赊愿难偿矣。

一、乐桂埠商禀减各引盐厘，当事者率尔批准，又多方为之袒庇，其平日夤缘往来，显而易见。星使驳归旧章，理直气壮。据称将附入片奏，似可归前案合办。若辈久无忌惮，惩一儆百，愈严愈妙。至东、西两江，固不能如北江之旺销，亦何至毫无可收？东江业经试办，想西江亦一律举行。以地势论之，西江当远胜于东江。

一、充商包抽，决不可行。星使灼知其弊，力与更新，所有前缴报效银两概行给还，可谓截断众流。前次缄称，无论包抽散抽，均于各行归一承总之人认缴，不敷则准减，有余则令补。鄙意坐贾厘金，与其责令认缴，不若于各行中择诚实者一人经理，或五日或十日，按月缴帐，给以薪资，办有成效，一例保举；如有欺隐，轻罚重办，另派官绅稽察，不扰不苛。盖认缴虽变总包之名，而各行仍有零包之实。若各行派定一人，而不限以成数，则不得复以包名之矣。且所派经理之诚实者，不以商贾待之，而以士类待之。若偶得一二贤者，则所获必较认缴更多；有一二行多获，则可推及于各行矣。至于行商厘金，则必以散抽为是，因地制宜，谅已斟酌妥善。

一、韶局提存七万金先解浙、皖，以济目前之急，良用慰感。惟称七月底委员运解，至今未见解报公牍，殊增悬系。

一、东南用兵十年，全仗厘金一项支持。凡三江两湖各属，无论已被兵，未被兵，几于无处不设卡，无物不抽厘，而民生乐业如故，商贾流通如故。可见以此取民，犹不失为善政。今三江两湖之利源已涸，而东南之军事方殷，添派粤东之厘，用佐江、浙之饷，犹不失为以公济公。同一率土之民，同一天家之利，谓他省办厘则可以裕国，粤省办厘则适以病民，非公论也。湖南于本省全厘之外，又设东厘〔征〕局，以供江、浙；广东不抽本省之厘专供江、浙，而以病民借口，尤非笃论也。珂乡虽称殷阜，现在出款日多，内忧未靖，若因此集成盛举，以备将来缓急，于本省不为无利。辛帅意在分润，未尝不可允许。鄙人欲裕江、浙之军饷，亦岂肯全不顾珂乡之军饷？前已请星使与之面商，酌定成数，今既多方阻挠，未便降心相从。且嫌隙已开，徒劳唇舌。莫如暂不分成，尽解皖、浙，俟前案了结，再议定章。

一，饷源吏治，互相表里，尊论诚为扼要。惟星使有理财之责，无驭吏之权。弟既取隔省之财而瓜分之，又将取隔省之吏而甄别之，亦不能不稍留余地。但使厘务顺手，自可不为已甚。若百计阻挠，久无成效，必须敝处相助，当即切实疏陈，互相发明，断不使星使独任其怨。至厘卡积弊，以重抽私索为最。现当立法之始，如有此事，必须严参数员。盖无益于敝处，又有损于粤民，弟不忍也。

一、镇、扬驻防，红单船本不得力，并传其通贼接济。近因勇丁滋事，致洋人焚毁三船，奉旨交敝处查办，尚无头绪。新调之四十号，少荃已奏请停调，既为飓风所坏，自无庸议。小泉十五起程赴沪，计闰月初当可抵粤，余均嘱渠面达。复颂台安。附璧谦版，不宣。

593．复刘良驹八月二十日

本年军事虽顺，然每有意外波折。

星房前辈大人阁下：

昨由霞轩处递到午节后手书，历四月始到，殊为迟滞。猥承奖誉过盛，并以戋戋微忱远劳齿谢，愧歉奚似！伏惟颐养胜常，潭第多福，至以为颂。

侍才不副位，实不称名，艰巨纷乘，时虞陨越。本年军事虽顺，然每有意外波折。如多将军援陕，不能会剿金陵，致舍弟一军孤悬雨花台畔。鲍军门克复宁国，距湖州之失仅迟十日。皖北经营苗、捻甫有头绪，而李希帅遽丁内艰，虽奉旨署理抚篆，仍须请假回籍。袁午帅因病求退，亦难强留。长淮无人主持，殊苦空虚。金陵、宁国两军疾疫大作，死亡枕藉。百物昂贵，较平常价增数倍，欠饷既多，益形艰窘。现议以霆营全军由东坝、溧阳、句容、溧水盘旋前进，赴钟山一带择要扼扎，以会剿金陵之东北，不识能否应手？附告一二，用慰驰系。复请台安。不宣。

594．复张亮基八月二十日

既需饷尤急，自当量为通融。本年军事似顺非顺，每多波折，殊堪焦虑。

石卿仁兄大公祖年大人阁下：

顷得蜀中惠书，敬承壹是。敝处二月寄复一缄，未卜能否达览？滇民水深火热，闻节麾将至，不啻云霓之望。阁下建纛遄发，虽帅请留，不肯稍为休息，声威所慑，逆胆先寒。行见铙吹腾欢，钩锄复业，颂祷曷既！

敝营欠饷甚巨，多者八九个月不等，前请兴办粤厘，借资挹注。星使抵粤后诸多棘手，尚未能提款解到，支绌情形殊难搘拄，惟尊处需饷尤急，自当量为通融。东南借款一节，谨如大牍办理，另有咨复并札局知照。如尊处力未能还，即乞再以一牍来，改作协款可也。

本年军事似顺非顺，每于紧要处忽生波折。九舍弟本约与多帅会剿金陵，多公援陕西行，舍弟以孤军扼扎雨花台，至今未能得势。皖北经营苗、捻，略有头绪，而李希帅遽丁内艰，又久病未痊，气体虚弱，虽奉旨仍署抚篆，谆谆慰留，终须请假回籍一行。袁午帅乞病开缺，其关防转畀希帅，目下万难接办，急需替人暂统其众。长淮虚空，殊深焦虑。现拟以棉力兼顾皖北，而令鲍军门由东坝、溧阳、句容、溧水等处盘旋前进，至钟山一带择要扼扎，以会剿金陵之东北。未知能应手否？专泐布复。顺请台安。摹璧尊谦，不宣。

595．复王必达八月二十日

李续宜近丁内艰，袁甲三乞病求退。皖北诸务甫有头绪，不意横生波折。金陵援敌渐多，尚未开仗，鲍军或可得势。

霞轩仁弟大人阁下：

迭接月底、月初惠缄，具悉一切。即审勤宣棘院，秋霭芗林。修月功成，仰大雅扶轮之望；咏霓谱就，叶嘉宾鼓瑟之诗。引企清晖，良殷驰颂。

此间李希帅近丁内艰，袁午帅乞病求退。迭奉谕旨，命希帅接受钦差关防，仍署抚篆，并不准其回籍。而希帅归思甚迫，又久病未痊，必须离营静养，亦不便于强留，已自行具折陈情矣。皖北苗、捻诸务甫有头绪，不意生此波折。前因安庆距前敌太远，调度不能灵速，曾拟移驻芜湖及宁国等处，现当兼顾皖北，断难移营前进。

闻金陵续到援贼甚多，尚未开仗。如鲍军东坝一路不致阻滞，迅抵钟山，庶几易于得势。

外复刘星房都转一函，祈为寄交。复问台安，并颂秋禧。不一。

596．加晏端书片八月二十三日

望谆嘱总局及分卡各委员小心和气，多通殷勤，免致挠法者借奸民以生风鼓浪。

正封缄间，又接八月初五日惠书并密函一件，知彼案已于七月二十八日复奏，虽未尽情摅写，而真气满幅，亦自一语千钧。阁下与椒生前辈皆敦厚和平，断非妄攻摘人短者，合观两公之言，则粤事概可想见。弟忝窃高位，又窃虚名，亦不欲率有讥弹。惟是非所在，则未肯涉于媕婀摩棱之习。此事本系敝处切肤之痛，重劳台驾远出经营，任劳任怨，殊抱不安。咸丰九年郭筠仙在山东兴办海口厘务，地方官吏阻挠，不便昌言尼之，则暗嗾奸民恶痞打其局卡。阁下以星使督办数省之饷，固万万不必虑此。然挠法者之伎俩，大抵借奸民以生风鼓浪。望阁下谆嘱总局及分卡各委员小心和气，多通殷勤，不张气焰，则宜民宜人，波浪不兴矣。先复一二，余俟续布。再颂彤甫仁兄同年大人台安。

597．加彭玉麟片八月二十三日

将谢洪春并其勇丁送交彭手处理。

再，丁义方来禀怙过袒庇，尊批严而当理，极是极是！敝批太宽，不足惩恶习也。即日将谢洪春并其勇丁送尊处办理，或宽或严，阁下自有权衡。营中病勇稍少否？念念！再问雪琴仁弟台安。

598．加王子坚片八月二十三日

求饬令各州县妥为照料粤厘过境。

再，南赣四属厘务，仰赖阁下综持全纲，妥为经理。瑞、袁、临三属去赣较远，已归并省局办理。粤东全省厘务，彤甫同年竭力经营，闻事多掣肘，不知果可次第兴办，有裨浙、皖否？如其整理就绪，则银钱起解必度庾岭，经过赣、吉各属，求饬各州县妥为照料。阁下于彤翁亦系同年，于筱泉、少彭皆系寅好世交，凡粤厘消息如有所闻，望随时飞缄见示，并与彤翁、筱、少诸君常通音问，实深感荷。再颂子坚仁兄年大人台安。

599．复黄鸣珂八月二十三日

中秋酬答。

印山尊兄大人阁下：

霓裳天上，露布人间。正桂萼之垂金，蒙藻词之惠锡。借谂宣猷建武，济美次公。介景福于犀尊，红泉新泻；迓隆恩于凤，朱绂方来。引睇吉晖，良殷抃颂。

弟师干忝领，节序频更。铁骑云屯，讲武皖公山下；银蟾月朗，怀人华子冈前。专泐。复贺节禧，并颂台安。不备。

600．复唐际盛八月二十三日

谢复中秋问简。

荫云尊兄大人阁下：

楚云皖水，燕去鸿来。蒙藻翰之先施，值桂华之初绚。借谂绾符荆郡，福樨尊。灿鹤顶之丹砂，晋头衔于上品；炳麟豪之朱露，邀心简以真除。引睇矞晖，良殷抃颂。

弟师干忝领，节序频更。秋宵漏永于春宵，盼昆仑之奏捷；月色光多于雪色，冀淮蔡之能平。忆芬芳橘柚之乡，咏萋菶梧桐之句。专泐布复。敬颂节安。祗璧谦版，不备。

601．复栗仲垣八月二十三日

中秋复简。

仲垣尊兄大人阁下：

丹桂传馨，碧梧报闰。蒙朵云之远贲，正文露之初凝。借谂鹰节延羊，犀尊式燕。管糈台而兼陈鹾簋，筹金粟以并生；荷心简而更晋头衔，筮锡蕃于三接。引詹矞霭，抃颂良殷。

弟视师东向，规复南中。喜全皖之渐清，尚烦鸠；盼前军之告捷，早筑鲸鲵。专泐布复。敬颂节安。祗璧谦版，不备。

602．复颜培鼒八月二十三日

复中秋问简。

及庭尊兄老公祖大人阁下：

顷奉惠缄，具纫绮注。借谂吉旋德里，勚履惠州。运心画于厘金，饱腾有望；晋头衔于尺木，恩眷弥隆。引睇矞晖，良殷抃颂。

弟视师东下，规复南中。幸全皖之将清，尚烦鸠；冀前军之告捷，早筑鲸鲵。专泐布复。顺颂台安。祗璧资版，不备。

603．复杨豫成八月二十三日

答中秋问简。

绎堂尊兄大人阁下：

橘柚宜秋，梧桐兆闰。纫因时之藻饰，正明月之檀栾。借谂郡领梅关，觞称樨斝。直上金鳌之阁，逸兴遄飞；真除铜虎之符，恩光迭捧。引詹吉蔼，抃颂良殷。

弟承乏连圻，眴更节序。盼金陵之克复，露布驰闻；睹玉宇之澄清，霓裳正奏。专泐布复。顺颂节安。统希台照，不备。

604．复袁甲三八月二十三日

中秋赠答。

午桥仁兄年大人阁下：

明蟾三五，气象万千。蒙翰藻之先施，纫秋兰以为佩。敬惟禔躬曼硕，勋节光华。月仪杵妙药以长生，天寿平格；风后剪蚩尤而作相，帝眷优隆。引睇矞晖，良殷抃颂。

弟师干谬领，鼎兢心。盼扫狼烽，图舆地而恭持献舜；欣瞻犀照，抚敦槃而常愿推袁。专泐。复颂节禧，敬请勋安。不备。

605．致鲍超八月二十四日

询宋国永办理遣散及洪容海投诚诸事，嘱鲍全军先至广德州一行，寄高丽参以补剂弁勇病重者。

春霆仁弟大人阁下：

顷奉谕旨，知宁国一案，阁下已得云骑尉世职，至欣至贺！

宋长庆等至广德州办遣散事件已有头绪否？童〔洪〕容海投诚一节，诸事皆妥适否？闻其党中有头目数人不愿归顺，有仍回贼中者，有中途走散者，不知随童〔洪〕投诚者实数若干人？愿领票回籍者实数若干人？乞详示。

顷接浙江左中丞信，浙中之贼欲由徽、宁、广德州以援金陵。敝处现饬朱守旌德、唐守徽州、张军守宁国县，皆主坚守而不主迎剿。阁下待张军至宁国府后，贵部全军宜先至广德州一行，一则童〔洪〕容海降众尚未就绪，须以大军镇驻数日，乃能安心帖服；二则浙贼若由广德赴金陵，贵军可拦截击之。阁下亲至广德一行，不过多延旬日，仍可进攻东坝。

闻贵部病者极多，伤悯之至！兹送去高丽参三十两，烦阁下择弁勇之病重而应补剂者酌量匀给，以表鄙人区区爱士之心。此参自上海购来，价比平常略贵，惜参枝太嫩，过伏以后力稍弱矣。各营官、哨官全好否？念念！手此。奉贺大喜。不具。

606．复李鸿章八月二十五日

韩正国后事乞大力护持。用兵之道，最重自立，不贵求人；驭将之道，最贵推诚，不贵权术。以自立为体，以推诚为用，华尔当可渐为我用。

少荃仁弟世大人阁下：

二十四日接八月十五日惠书，具悉一切。

韩正国锐志自立，方冀其多统数营，渐立声绩，不料遽尔沦没，实可悯惜！仆于七月二日奏请改为武职，以游击补用，二十八日奉旨允准，八月二十二日始行接到。鄙意盖虑文职一保知府，或挂弹章，反损体面，不如改武之前程甚广，后患无虞。拟亲书数语示之，不意其赍志徂逝，奢愿莫偿。二月以来，张胜禄没于金陵，张运桂逝于太平，暨亲兵韩将之丧，皆于军务甚有关系。兹其兄韩峻勋赴沪迎榇，尚乞台端大力护持。请恤似以武职为优，阵亡较伤亡尤优，祈酌之。

威林密、吧吡二船，即日当札华尔副将经管，听候督抚调遣。华尔既为外国所推重，又为吴、杨所依恃，自当牢笼，使为我有。惟鄙意用兵之道，最重自立，不贵求人；驭将之道，最贵推诚，不贵权术。我湘、淮各军若果纪律严明，节概凛然，华尔亦必阴相许可。凡附强不附弱，人与万物之情一也，中国与外夷之情一也。以自立为体，以推诚为用，华尔当可渐为我用；纵不能倾情倒意为我效死，亦必无先亲后疏之弊。若无自立、推诚二者为本，而徒以智术笼络，即驾驭同里将弁且不能久，况异国之人乎？区区愚虑，尚希参酌用之。

薛觐帅欲赴上游察看，便过敝处会商，即当扫榻以待。大约汉口必须设一行馆，此外则仆未深知。

春霆尚未拔营，童〔洪〕容海投诚之事亦未办妥，附告。即问台安。不一。

607．致鲍超八月二十九日

请不赴广德州而全扎宁郡城外，待各军移扎已定，再行拔营进攻东坝。韦、洪二部在宁国扎定后，并请亲往察看一次。

春霆仁弟大人阁下：

二十四日寄达阁下一缄，请亲至广德一行，维时广德尚未再失也。二十六日闻降众内乱、广德再失之信，批复阁下来缄，曾请阁下全军至广德一行，其意不过欲慑服贼众，并非欲必克州城。二日内反复细思，贵军病者极多，即往广德一行亦不易易。且攻之而不克，则贵军难于退回；攻之而克，则各军不敷分守，不如不进攻为是。阁下全军即可不赴广德州矣。请贵军全札〔扎〕宁郡城外，让出府城，俾凯章带四千人来城防守，留一千人分守泾县。韦志俊守宁国县城内，童〔洪〕容海之降众札〔扎〕宁国县城外，朱军仍守旌德、三溪，唐军仍守徽州、休宁。待各军移扎已定，阁下再行拔营进攻东坝。

韦、童〔洪〕二部在宁国县札〔扎〕定后，并请阁下亲往察看一次。单骑往返，不过二日。除另备公文外，特此奉商。诸维心鉴，顺候台祉。

608．复蔡应嵩八月二十九日

中秋应答。

少彭尊兄大人阁下：

昨布复函，计达签室。兹值樨香甫挹，远蒙藻翰先施。借谂豸节延釐，羊城懋绩。雅有泂酌，资挹注于泉源；帝曰汝谐，克修和于府事。引詹吉蔼，抃颂良殷。

弟忝领师干，眴更节序。念东征之悬釜，亟筹金粟以并生；望南海而泛舟，定有银槎之相继。专泐。复颂节安。祗璧谦版，不备。

609．复丛占鳌 ⁽¹⁾ 八月二十九日

答中秋问简。

瀛石尊兄大人阁下：

两奉惠缄，具纫绂饰。借谂延祥鹿毂，福犀樽。桂以老而弥辛，馨德闻于章贡；露得秋而益湛，浓恩洽于台阶。引睇吉晖，良殷抃颂。

弟视师东下，规复南中。喜玉宇之澄清，盼金陵之克捷。事机尚顺，堪慰雅怀。专泐布复。敬颂节安。祗璧资版，不备。

————————————————————

(1)  丛占鳌，字卓之，号瀛石，辽宁朝阳人。道光五年举人，历任江西金溪、弋阳、会昌等知县，吉安府、莲花厅同知，赣州知府。

610．复袁青绶八月二十九日

中秋答赠。

西台老公祖大人阁下：

湘云皖水，音敬久疏，顷奉惠缄，具纫绮注。借谂政祺锡鬯，台祉珠联。福星普照于召陵，枌榆志庆；湛露弥浓于朵殿，杞棘成吟。引睇矞晖，良殷抃颂。

弟勤恢区夏，眴届中秋。幸全皖之将清，尚烦鸠；盼前军之克捷，早筑鲸鲵。专泐布复。顺颂节安。祗璧谦版。不备。

611．复冯子材八月二十九日

复中秋问简。

萃亭尊兄大人阁下：

霓裳天上，露布人间。正桂蕊之垂金，蒙藻词之惠锡。借谂祥酉琯，勋著辰旂。京口风清，飙轪驱长波之气；天心月朗，恩光增湛露之华。引睇吉晖，良殷抃颂。

弟师干忝领，节序频更。盼鹭曲于南中，顺时讲武；溯鸥怀于北固，对景驰思。专泐。复颂节安。祗璧谦版，不备。

612．复刘小崧八月二十九日

中秋酬应。

小崧仁弟大人阁下：

两度鸿邮，载披雁讯。猥以芹香桂馥，远劳藻饰棻敷。借谂懋焕新猷，延釐嘉序。卅六奇峰亘宣歙，都在祥云所护之中；十三瑞荚数梧蓂，欣承湛露斯浓之候。引詹吉蔼，抃颂良殷。

国藩区夏勤恢，中秋眴届。盼东征之报捷，观台早筑鲸鲵；念南皖之甫清，比户尚烦鸠。专此。复颂节绥。统希亮察，不备。

613．复刘建德八月二十九日

答贺中秋。

馨室尊兄大人阁下：

秋露如珠，朵云远锡。借谂荩猷懋著，桂序延嘉。集甲贺于雄关，金粟飘香而并裕；荷申纶于朵殿，银槎得路以通津。引睇吉晖，良殷抃颂。

弟师干忝领，节令频更。盼鹭曲于江南，鲸鲵早筑；系鸥怀于楚北，鱼雁遥传。专泐布复。即颂节禧，并问台安。不备。

614．复刘郇膏八月二十九日

中秋酬答。

松岩尊兄大人阁下：

顷奉惠缄，具纫绮注。正月到天心之候，是风恬海角之时。敬谂福樨尊，凝禧柏署。德馨所被，曾栽金粟于井疆；恩眷弥隆，更卜锡蕃于晋日。引詹吉蔼，抃颂良殷。

弟忝领师干，眴更节序。云屯皖口，喜玉宇之澄清；风利石头，冀金陵之克捷。专泐布复。敬颂节安。祗璧谦版，不备。

615．复吴煦八月二十九日

中秋应酬。

晓帆尊兄大人阁下：

明蟾三五，气象万千。蒙翰藻之先施，纫秋兰以为佩。借谂延祥酉琯，懋绩申圻。已看金粟之并生，鹤储自裕；更卜锡蕃于三接，凤增荣。引睇吉晖，良殷抃颂。

弟师干忝领，鼎兢心。幸全皖之将清，尚烦鸠；盼前军之克捷，早筑鲸鲵。专泐。复颂节安。祗璧谦版，不备。

616．复李俊民八月二十九日

中秋问答。

俊民尊兄大人阁下：

燕雁代飞，鳞鸿互达。荷因时之藻饰，正明月之檀栾。借谂豸节延祥，犀尊介福。万亿及秭，高廪稠金粟之馨；三五而盈，圆灵照银槎之汛。已见西成庆洽，更詹北阙恩隆。引睇吉晖，良殷抃颂。

弟师干忝领，鼎兢心。幸全皖之将清，尚烦鸠；盼前军之克捷，早筑鲸鲵。专泐。复颂节安。祗璧谦版，不备。

617．复左宗棠八月三十日

忧群敌将汇萃广德、建平、宁国一带，而军中多病，得力将弁时有死丧。告粤厘报解七万，询可否向闽中徐树人索海关月饷。希庵准假百日，唐义渠暂署皖抚，袁病太重，恐难支耳。

季高仁兄大人阁下：

连接十二、十五日惠缄，不知何以迟滞若此。侍逆由徽、宁援金陵之说，近果已大露否？

春霆收童〔洪〕容海一起降贼，兄前虑其难于妥善，弟疏中亦言恐其另生枝节。其党朱大椒果内乱，自相残杀。童〔洪〕容海仅带万余人夺门而出，仍投鲍处，带三千人效力赎愆，不知此后事局遂大定否？弟有一奏片、一咨、一批，均已咨达冰案。兹又前后二信抄呈尊览。

目下杨七麻及古、赖、刘、蓝等逆麇集广德、建平一带，侍逆又将假道宁、广，群凶汇萃，可虑之至。而皖南多病更甚于浙。姚秋浦观察一病四日，于二十六日长逝，仓卒竟乏替人。今岁春夏之交气象甚好，五月以后，意思常觉郁郁。各营得力将弁时闻凶耗死丧之威，不寒而栗。德薄位尊，天降大戾，只增愧惧。尊处自冬、春苦战屡捷，共拟能事，可回天地，近亦为病所苦，而刘、蒋两军又不尽惬人意，想公意绪或与鄙人同也。

晏彤甫报解七万，以四数交敝处，三数交尊处，不知何日可到。鲍军及金陵朱、唐各军欠饷多者十一个月，极少者亦八个月，得此稍慰饥渴。闻闽中徐树人雅慕楚军，称道不绝，其于尊处颇有意否？能通殷勤于彼，借以索闽海关月饷否？

希庵初九日一疏陈情，二十六日奉到寄谕，准假百日。唐义渠暂署皖抚，待唐到任，乃许希行；待希假满，乃许袁归。朝廷处分秩然，惟袁病太重，恐难支耳。此问台安。

618．复杨岳斌八月三十日

附录倪涵初虐疾三方，用备采择。柱堂既请回籍，又请赴任，尤难措辞，俟其来省，与之熟商后再行奉报。上海之防可交质堂经理。应在铜城夹速开船厂，昼夜兴造。既将李部哨官惩责，即可咨明李军门，请其自行查办。请亲行里下河察看地势。希庵荐唐义渠接统临淮一军。

厚庵仁弟大人阁下：

二十一日接初八、初十等日惠书，二十六日又接十三、十四、十八等日惠书，具悉一切。所应复者，条列于后：

一、尊体患虐，自因往返劳勚、寒热不时所致。日来服药何似？深为系念。近闻倪涵初虐疾三方极有神效，附录一纸，用备采择。

一、柱堂因病请假，自当准其回籍。至欲赴闽到任，贵营中少此统将，未免可惜。且去岁阁下锦旋，曾奏明江面防剿事宜交王、李两君必能得力，嗣后简放福建实缺。今年克复滨江城隘，迭著战功，王、李等久已为朝廷所属意之员。金陵军务紧要十倍，闽省遽请赴任，殊多未便，亦未必能邀俞允。况各处军营实缺提镇并无请假回籍者。楚军常有请假之事，已属朝廷破格之恩，若既请回籍，又请赴任，则尤难措辞。俟柱堂来省，国藩与之熟商后再行奉报。

一、承拨质堂为太湖统领，并许分数营同赴泖、淀，感赖曷既！查泖、淀一带千港万汊，陆师难进，水师最易施展，业经少荃、昌岐亲诣勘明，往返数函商定，无庸再行察看。惟造船、募勇极速亦须四、五个月，国藩方深虑其迟。今阁下许分数营驶赴泖、淀各湖，则上海之防即可交质堂经理，而通、泰、靖、如、里下河之防即可交昌岐经理，两处皆有专责，极好！极好！惟尊处开营填补亦不可缓，应在铜城夹速开船厂，昼夜兴造，一面造尊处新营之船，一面造质堂略小之船。俟到省面商后，再与阁下面商一切。

一、李部官不给饷，任其自生自长，流弊滋多，最难处置。敝处本月十二复奏折内曾言姑循其旧，不设机心，偶有请求，亦不拒绝，但不甚资其力，亦不轻调其兵，暗销其予智自雄、非我莫属之骄气。若欲收回国家利权，则须另筹巨款按月供支，足以养彼之众，乃能行吾之法。将来专盼粤厘散给此军；如粤厘不能大有起色，则此事殊难措手。目下袁帅未去，固不便于代庖，即以后交敝处节制，亦不能遽令就范。来书欲将二浦、桥林各营调归滁州，既足启该军之疑，且非一纸空文所能办到。现与水营相依最近，交涉最多，亦惟有不设机心暂与羁縻。其平日之骚扰，鄙人亦曾于各次缄复批牍切直言之。此次扣留炮船，枪毙商民，曲直显然。阁下既将哨官惩责，即可咨明李军门，请其自行查办。此番坚忍一次，嗣后渠若凶蛮如故，恐须用罗山四年在蕲州办李光荣川勇之法。此说姑存于阁下之心，不可令我水师各营遽知之也。盖阁下用刚用柔自有分寸，各营官则恐过分矣。

一，苏、常各贼渡江北窜之议，阁下策其未必敢行。然江苏全省糜烂，仅余里下河尚称完善，久为贼所注意，而该处之空虚较甚，都帅之力断难兼顾，红单船尤不可恃。此事既经奏定，仍请台旆亲往一次，以阁下察看地势远胜他人也。若尊恙难以遽痊，则须请雪琴亲往一行。国藩现亦专函求雪琴矣。

一，下游有米可买，最便挽运。拟拨尊处之米，当即饬局停办。前发米价，俟局员报明再行咨达冰案。

一，去年恩诏系十月初十颁行，忍斋、石臣之得副将皆在恩诏之先，其得总兵与质堂并在恩诏之后，质堂自不合例，忍斋、石臣只能照副将官阶请荫，容将履历寄京汇办。

一，希庵于初九具折陈情，附荐唐义渠接统临淮一军。二十六日奉到批谕赏假百日，即以义渠暂署皖抚，仍留袁帅在营，俟希庵假旋乃许交卸，希庵亦俟义渠到皖乃能起程。顺以附闻。复请节安。不具。

愚兄曾国藩顿首

619．复彭玉麟八月三十日

里下河一带空虚，必须详为察看。质堂应造之船，望饬厂赶紧兴造。王柱堂请假事，容当面商。李续宜奉旨赏假百日，回籍奔丧，以义渠暂署皖抚。

雪琴仁弟大人阁下：

二十泐复一缄，计达典签。二十八接二十三手书，具悉一切。

厚庵接敝处缄咨稍迟，果于扬州以上返掉。鄙意尚欲请其复往，而渠回营患疟犹未痊愈。其来缄言苏、常各贼未必敢于北渡，然江苏全省糜烂，仅余里下河一隅完善，久为贼所注意，而该处之空虚较甚，都帅之力断难兼顾，红单船尤不可恃。此事既经奏定，必须详为察看，方足以昭慎重。兹再专商厚庵，如病已就痊，仍请其重赴下游，周历各口；如渠病势难速愈，则须请台旆亲往一行。尚祈不惮烦劳，查照敝处前咨，看明何处首冲、何处次冲，应如何拨船防守，应亲驻何处调度，均望卓裁酌夺。尊处三板若不敷用，或向外江借拨数号带同前往。专看地势，并非战守可比，即仅带数号，亦无不可。祈即与厚庵商定示复。

淮扬本为昌歧专汛，前已嘱其多拨炮船先来北岸防守。兹厚庵许拨数营交质堂带赴泖、淀各湖，果能如此，则上海之防即可交质堂经理，通、泰、靖、如之防即可交昌歧经理。两处皆有专责，极为妥善。质堂日内到省，尚须与之熟商。其质堂应造之船，望饬厂赶紧兴造，愈速愈妙。

柱堂因病请假，自当准其回籍。至欲赴闽到任，水师中少此统将，未免可惜。且去岁厚庵还湘，曾奏明江面防剿事宜交王、李两军必能得力，嗣后简放福建实缺。今年克复滨江城隘，迭著战功，王、李等久为朝廷所属意之员。金陵军务紧要十倍，闽省遽请赴任，殊多未便，亦未必能邀俞允。况各处军营实缺提镇，并无请假回籍者。楚军常有请假之事，已属朝廷破格之恩。若既请回籍，又请赴任，则尤难措词。俟柱堂来省面商，仍当与厚庵商定。

陈金鳌告病，已有禀来。寄上海信已交文报局，即附轮舟递去。

希庵初九一疏，二十六日奉到批谕，赏假百日。即以义渠暂署皖抚，仍留袁帅驻守临淮，俟希庵假旋乃许交卸，希庵亦俟义渠到皖乃能起程。其病势尚无反复，现在归计已遂，当较易调理也。专此布恳。顺问台安。不宣。

620．致官文闰八月初一日

告部下各军病况与洪容海军投诚波折及广、建一带军情，并祈裁定多隆阿军自秦归后驻地。

秀帅宫太保中堂大公祖阁下：

久未奉问，伏审荩猷日懋，玉体康强，至以为慰。

下游各军入夏以来疾疫繁兴，秋后尤盛。鲍军将弁勇夫病者将近万人，舍弟金陵一军乃逾一万以外，死者各日数十人。徽州江、张、朱、唐各军亦十人而病其六七。春霆克宁国后，本拟由东坝进剿溧阳、溧水，以达于金陵之东北隅，因广德州贼目童〔洪〕容海有投诚之意，往复再四，久未就绪，最后缴出伪印、伪照，一律薙发，编立五营。甫经八月十二出奏，而事忽中变，贼党内乱，伪目朱大椒等与童〔洪〕容海相仇杀，童〔洪〕仅带万余人来投鲍营，广德得而忽失。杨、刘、古、赖诸伪王麇集广、建一带，伪侍王亦将由浙假道宁国以救金陵。鲍军积劳久病，口粮欠至十一月，不知足御此巨寇、解此纠纷否？国藩从戎多载，惟八年冬与今年秋士卒极病，今年尤苦，并无买米购药之资。焦灼之余，聊报一二，以答廑系。

多礼帅一军，谕旨屡饬敝处调度。盖因礼堂入关稍迟，又久不接尊处奏报，故有改派胜帅之旨。厥后鄂军已解南阳之围，多部又有入秦之信，朝廷疑虑已释。顷奉八月二十一日寄谕，已令胜剿渭北，多剿渭南，分办回匪。以多公之劲旅，应可所向有功，第蔓延已广，恐亦难期速效。如果蒇事神速，多公凯归以后应否果驻南阳一带，仍求阁下卓裁入奏。敝处前有献策者言多军宜驻河南，弟函告渭春中丞，意见亦合，曾经咨达冰案。即以此议复奏，究竟有益与否，求阁下随时斟酌，弟初无成见也。顺问台安。诸维心鉴。

621．复毛鸿宾闰八月初一日

豫省募勇一事已作罢议。郑阳和、陈由立当可自新。洪容海投诚虽小有波折，尚无大害。所虑者，诸敌麇集广、建，官军多病，浩劫尚不可知，殊深焦灼。

寄云仁兄同年大公祖阁下：

中秋日接初五日惠书，知台从入闱，未即函复。月来督办试事，备极劳勚。枌乡多士，同荷栽培，曷胜纫感！顷读咨到大疏，借悉筹办黔、粤情形，肤公硕画，钦珮奚似！

陈由立参办后，郑中丞奏饬敝处派员接办募勇事宜。复经两次函商，弟思去冬多帅曾荐王可陞、杨朝林可任统领，当饬王可陞募成四营，现在驻守芜湖，因饷绌不能添募。杨朝林遂未留用，闻其未随多帅入秦，旅寓鄂中，拟用作陈镇替人。商之严帅，饬令由鄂赴湘。旋接郑帅来函及尊处咨牍，豫省募勇一事已作罢议，复咨请严帅停止，于八月十二日附片奏明。

至郑阳和一员，因陈、余两人牵连波及，屡次干渎，实有不得已之苦衷。乃蒙鉴其愚忱，饬同陈镇来皖，至将全队遣散。感激之下，益抱不安。复承爱惜将才，拳拳垂念。弟本无严待部曲故示威重之心，亦不欲苛求既往，阻人自新之路。春霆旧情未断，嫌隙易消。待陈、郑二将到皖，弟当好言慰之，令其一谒鲍公，仍还敝处，不留霆营。将来札令各募一营来皖，作为敝处亲兵。数月练成之后，再派赴别处打仗，或仍交春霆统〈领〉，或改交他〈人〉统领，随陈、郑之所愿。此后霆营纪律益明，陈镇等所有成就，皆阁下之所赐也。

广德贼目童〔洪〕容海投诚后，其党人数太多，忽生内变，广德州城复失。童〔洪〕容海率其心腹万人自投鲍营，现仍饬令挑留三千人，余皆遣散。虽小有波折，尚无大害。弟所虑者，杨、刘、古、赖诸逆麇集广、建一带，侍逆亦〈有〉取道徽、宁赴援金陵之谣；而霆营无棚不病，死亡日数十人，设有大股恶战，殊难抵御。金陵水、陆两军病已多时；张凯章一军亦病；其弟运桂去年坚守徽城，智勇兼优，深为得力，因病假旋，殁于途次；皖南道姚观察赴泾、太等邑一行，归即病卒。似此情形，浩劫尚不可知，殊深焦灼。专泐奉复。敬颂秋禧，并请台安。摹璧尊谦，不具。

622．复丁善庆 ⁽¹⁾ 闰八月初一日

广德复失，鲍军遽难拔营进规钟山。李希庵丁忧，袁午帅乞退，长淮空虚，时艰孔棘，尚冀惠赐南针。令侄才气卓荦，将来有可位置之处，自当随时留意。

伊甫老前辈姻大人阁下：

军事倥偬，五年未修音敬。远劳示问，备荷注存。即审道履绥愉，潭祺茂集，龙门引跂，虔颂良殷。

侍驻军皖垣，幸叨平顺。九舍弟围逼金陵，因多军不克会剿，兵力太单，拟调鲍军由东坝、溧阳一带进规钟山。宁国克后，广德亦已就抚。顷因童〔洪〕容海降众内乱，该州城池复失，鲍军为所牵缀，遽难拔营。李希庵中丞闻讣丁忧，奉旨仍署皖抚，不准离营。屡经陈请，始赏假百日，以唐义渠方伯暂摄抚篆。袁午帅乞退未许，其病势已深，恐难速痊。长淮空虚，殊多后虑，时艰孔棘，补救无方。尚冀老成深识惠锡南针，至为感祷！

令侄才气卓荦，曾在敝处禀请募勇，因无饷可筹，未经允准。目下月送薪资，将来有可位置之处，自当随时留意，以副雅怀。泐此奉复。并请台安。不宣。

————————————————————

(1)  丁善庆，字伊辅，号养斋，道光进士，历任国子监司业、詹事府中允、国史馆总纂、文渊阁校理、广西学政等职。

623．复厉云官闰八月初一日

申述办理奏本意见。

伯符尊兄大人阁下：

接八月初四惠书并京信稿件，阅悉。重承挚爱，兼荷秀相许办会咨，良深纫戢。惟此项既归敝处报销，部驳之后，自应由敝处咨复，何以须与秀相会咨？查所录文底，但称仍咨两江。且尊函嘱弟与秀相会衔咨复，而部文则系令江督题复，京信则系令湖督代为题复，所拟题稿亦系湖督前衔代题，末会江督后衔而已。京信又云，必俟部文到鄂方好办理，万不可两处题报。江督之事而必须鄂办，殊不可解。此间久不办题本，凡例件皆改题为奏，未便骤办会题。若咨请鄂中代题，大不顺理，未敢出此。弟于都下毫无消息，一切听其自然，拟稿本非正办，隔省代题，尤多后患。鄙意莫如置之不论不议，任其如何挑剔，姑忍受之。其经手人员张守不甚清晰，李道现赴粤东办厘，必须亲自查核。目下军事繁冗，实无暇剖析毫厘，尚希鉴亮。复颂台安。不宣。

624．复桂超万闰八月初二日

吴道为人究竟何如，尚祈示悉一二。广德复失，鲍军遽难拔营会剿金陵。皖南虽渐肃清，尚有无穷之虑。李丁内艰，袁请开缺，皖北经此波折，诸务尤为棘手。

丹盟尊兄大人阁下：

六月初九奉复一缄，未审何时达览。近接五月十四、六月二十二两书，又由丁道寄到二月二十二惠函，兼承寄示大集，感慰无量！

丁道本拟亲带来皖，缘硼炮久领不出，将回禀劳帅，转询驻粤领事，又搭轮舟赴粤矣。弟一门叨窃，深以盛满为惧，而大作过于揄扬，甚不敢当。胡文忠挽章缠绵沉絷，读之益增凄慕。阁下精神矍铄，时事多艰，正宜出图共济，营平讨寇。自称无逾老臣君实，出山亦由喜闻新政。徐中丞剡牍，亮已奉到谕旨，良殷驰贺。

来书言及上海吴道，忆渠曾依幕下，相处最久，其为人究竟何如？弟于上海之事，自去冬轮舟通行后，始获与闻。观其前后公牍，钩稽擘画，实有过人之才。惟物议沸腾，指摘交集，都下弹章甚多，而湖北以欠还代征洋税专疏参劾。弟于众好众恶不甚轻信，忝居高位，属员之黜陟系焉，名节系焉，既须推求其隐微，尤须综论其平日。阁下于晓帆素有所见，尚祈示悉一二。

此间自多军西行后，舍弟围逼金陵，兵力太单，久未得势。拟调鲍军门克宁之师由东坝、溧阳一带前进至钟山，择要扼扎。顷因广德降而复叛，鲍军为所牵缀，遽难拔营。金陵、宁国两处疾疫大作，军民交病，各营日有死亡。而杨、刘、古、赖诸逆麇集广、建等处，侍逆亦思取道徽、宁赴援金陵。皖南虽渐肃清，尚有无穷之虑。李希帅近丁内艰，奉旨夺情，屡疏陈请还籍治丧，赏假百日，以唐义渠方伯暂署皖抚。袁午帅亦请开缺，其关防即转交希帅，仍须力疾留营，俟希帅回皖乃许交卸。皖北经此波折，诸务尤为棘手，亦鄙人之责也。专此泐复。并颂台安。不宣。

625．复甘晋闰八月初二日

广德复失，洪容海归顺之心似无变动。诸逆麇集广、建，而霆营疾疫未息，殊觉可虑。李续宜赏假百日，回籍治丧。唐义渠暂署皖抚。

子大仁弟阁下：

二十九日接二十手书，并另折，阅悉。广德复失，此间先已得信，仍令挑留三千人，再图克复。招降最不易办，前奏广德投诚折尾陈明恐其另生枝节。三十日奉到谕旨，各头目顶戴均已照给。查霆营前后禀牍，洪容海归顺之心似无变动，此次带来万人分别遣留，尚不知能否就范。闻杨、刘、古、赖诸逆麇集广、建一带，侍逆亦有假道徽、宁赴援金陵之谣，而霆营疾疫未息，殊觉可虑。阁下见闻较确，望将一切情形随时详示。

希帅陈情一疏，奉旨赏假百日，回籍治丧。以唐义渠方伯暂署皖抚，仍留袁帅驻守临淮，俟希帅回营乃许交卸；希帅亦俟义渠到皖，乃能起程。顺以附闻。复颂台安。不一。

626．复严树森闰八月初二日

李续宜急待回籍治丧，乞劝唐训方早为俶装。群敌麇集广、建一带，且有赴援金陵之谣，而官军病勇极多，殊堪忧虑。

渭春仁兄大人阁下：

前接闱中手书，备承雅注。月来督办试事，荩劳倍至，深以为念。

希帅三奉谕旨，不准回籍。旋复具奏陈情，荐义渠方伯暂统临淮一军，幸蒙俞允，赏假百日，以义渠暂署皖抚，仍留袁帅驻守临淮。义渠奉旨后未识何日起程，希帅甚为盼望，必待面交抚篆，乃可就道，祈阁下早劝俶装为要！

多军西行，本非南阳之贼所能阻隔，弟上月十二一疏亦将此节剖陈。昨奉寄谕，胜帅已抵临潼，多帅计亦可到西安省会，令多专办渭南回匪，胜专办渭北回匪；俟陕境剿平，仍调多军回驻南阳一带。此时陕事如何，尊处当有确信。若两军分投剿捕，似亦不难肃清。惟事权不一，究恐各存意见，难遽蒇事。

皖北新设驿站，马匹尚未购齐。其颍川、通许一路，已咨明豫抚办理矣。

广德贼目童〔洪〕容海投诚后，其党人数太多，忽生内变，州城复失。童〔洪〕容海率其心腹万人自投鲍营，仍饬挑留三千人，余皆遣散。虽小有波折，尚无大害。弟所虑者，杨、刘、古、赖诸逆麇集广、建等处，侍逆亦有取道徽、宁赴援金陵之谣；而霆营无棚不病，死亡日数十人，设有大股恶战，殊难抵御；金陵水陆两军病已多时，杨厚帅自镇、扬归来，即患疟疾；王柱堂军门因病禀请回籍；皖南得力之员，如张镇运桂、姚道体备均以病卒。似此情形，浩劫尚不可知，殊深虑灼。

水军加增口粮一节，弟当咨商减作三两九钱。惟厚庵前奏请希军会剿金陵，不甚称旨，其营中近日亦多懊恼之事，且俟少缓，再行咨复。先此。敬请台安。摹璧尊谦。不一。

627．复彭玉麟闰八月初三日

筹防里下河，务恳亲往巡视。李质堂将赴上海；造舢板百号，祈为督催。童、杨、丁各股可望就范，惟诸敌麇集广、建一带，霆营疾疫未息，殊为可虑。

雪琴仁弟大人阁下：

初一日泐布一函，专差赍投。旋奉二十、二十九手书三件，外京信一件，轴费五包，具悉一切。

筹防里下河之议，如厚庵病难速痊，务恳台旆亲往一行。现在太平、金柱关小有波折，该处防兵单薄，业饬驻巢县之吉左营千人移往扼扎；又札周万倬之千八百人、王可陞之二千七百人，各带六成队伍前往金柱助剿，不知何日可以赶到。尊处派船迎剿，曾否击退？至以为念。下游情形，必须明眼人察看一遍，方有把握，且与奏案相符。周历一过，速去速归，并不在下游驻扎，不虑接济之难办也。

质堂将于月半赶赴上海，带去水师三营，上游之船愈单。阁下与厚庵无论何人往看地势，断不宜带多船矣。赖、陈两营，昌岐未到之先，自应由尊处及厚帅调度，都帅札调，碍难照办。赖、陈来禀，敝处即当批驳，阁下面晤都帅，亦可代为一言。曾秉忠部下无从整顿，积习已深，决不可用。船只损坏甚多，其制造本自脆薄，正可不必修理，故望质堂新船尤急。即日须在铜陵造舳板百号，尚祈不时督催，俾得速成为感。各船添立龙旗未必有效，亦自无损。近日恭邸复有缄问，自宜赶紧办成，以便咨请总理衙门照会各国。

广德降众复叛，童〔洪〕容海率亲信万人退扎孙家埠，自投鲍营请罪。仍令挑留三千分立启化五营。昨接甘子大宁国来信，新收五营大致挑妥，分扎孙家埠附近各村。应遣之众约计一万，三五日内当可蒇事。童〔洪〕容海眷口十余人，舟泊宁郡城外，各头目家属皆载赴芜湖，其来归之意似已切实。尚有杨泰德、丁香九两小股，各拥众五六千人愿归韦志俊，亦可望其就范。惟杨、刘、古、赖诸逆麇集广、建等处，眈眈窥伺；而霆营疾疫未息，设有缓急，殊为可虑。该郡死亡枕藉，街市河渠处处臭秽，各物较安庆贵至四倍，诚宇宙之大劫，军行之奇苦也。

万寿专差行期未定，贺折当代办一分，请封信件届时一同交去。泐复。并问台安。不宣。

628．加彭玉麟片闰八月初四日

务乞拨水师助罗逢元守金柱关，并祈会商杨岳斌妥为布置芜湖防守。

正封缄间，又接初一早惠书，知金柱关添贼至数万之多。罗逢元一营恐不足以资镇守，务乞阁下拨水师助之。芜湖有王、周两军四千五百人，陆兵实不为薄，不知水师足敷防守否？亦祈阁下会商厚帅，妥为布置。再候雪弟台绥。

629．复袁甲三闰八月初四日

回籍所筹变通办法尚觉未妥。钦篆储存事，当请旨定夺。俟行期确定，马穀山当令先回营一行。

午桥仁兄年大人阁下：

迭奉前月十七、二十二、二十六三次惠书，具悉一切。

承以疏稿见商，敢不稍竭愚虑。朝廷视临淮为要地，倚阁下为重臣，不得已而有力疾从公之命。令〔今〕尊恙缠绵，归思迫切，原有去留两难之势，所筹变通之法，尚觉未能妥洽。世兄谙练戎行，本有治军之才，骤摄统帅，则资望微嫌不称。本系皖抚调遣之员，忽与署抚会衔奏事，既与谕旨两歧。前经请假随侍回籍，今忽改请留作替人，与原奏不合。计此稿寄回，必经数日缮发，当在初十以外，奉旨当在闰月之杪，纵迅速起程，已入九月矣。

希帅原奏以义渠接统贵军，昨奉谕旨垂询，弟拟即日复奏，义渠当驻临淮。义渠到临淮，度亦不过九月中旬。阁下若奏请专候义渠来临，不候希帅假满，则曲折较少，措辞较顺，世兄亦可随同回籍。

至钦篆如何存储，前缄曾言须由尊处请旨定夺，断不可径赍敝处，大体似应如此。素承挚爱，用敢直陈，尚祈卓裁酌行。

马穀山来省未久，一切承办之件稍为料理，俟阁下行期定后，嘱令先行回营一行。已另备公牍咨复矣。专此。敬请台安。诸希心鉴。

630．复甘晋闰八月初五日

应移鲍营，全扎宁郡城外，俟移扎已定，鲍军即可拔营。今年各营死亡之多实为宇宙奇劫，添募湘勇以补各营之缺，具征远虑。宁郡善后事宜，已饬司另委泾令为黎接替。金保圩系产米之区，请买谷二万石存储郡城和宁国县。句、溧尚可不打，东坝万不可不打。

子大仁弟阁下：

初二日泐复一缄，甫经付邮。旋接二十五日惠书两件，具悉一切。

所应复者，条列于左：

一，洪容海此次来归，似无反复。杨泰德、丁香九交韦营差委，不收其众，亦甚妥洽。计各事日内均已就绪。拟令韦志俊守宁国县城，洪容海扎宁邑城外，并请春霆亲往察看一次。其广德州即不必进攻，盖攻之不克，则大队难于退回；攻之而克，则各营不敷分守。莫如先进东坝，不必恋此一城，为所牵缀。应移霆营，全扎宁郡城外。让出府城，俾凯章带四千人来城防守，留一千人分守泾县；朱军仍守旌德、三溪；唐军仍守徽州、休、宁各防。移扎已定，鲍军即可拔营。已有缄牍与春霆商酌矣。

一，今年各营死亡之多实为宇宙奇劫。哨勇已难数计，又时伤得力将领：金陵营中张胜禄、上海营中韩正国皆以枪子伤亡；老湘营张运桂去冬力保徽州，厥功尤伟，因病假旋，殁于黟县途次，凯章痛弟情切，至欲乞退离营；姚秋浦观察出岭一行，归即溘逝。似此情形，实非人力所能挽回。尊意欲添募湘勇以补各营之缺，具征远虑。春霆亦曾以此呈请，已准其添募三千，在于东征局发银一万作为募资矣。九舍弟拟招三四千，亦经派员回湘；又在安庆募长夫三百名，当可少资填补。惟各处疾疫未息，皖南尤甚。所述宁郡情形，几不忍闻。未知天意如何，徒增忧灼。

一，宁郡善后事宜，自宜郡守督办。惟黎守到泾即病，前犹间有禀牍，旬日来杳无消息。恐病势不轻，一时难到本任。现已饬司另委泾令为之接替，俾黎守病愈后即可赴郡。至宣城沈令来书称其明干，而外间薄有物议，尚祈详加察看。

一，金保圩频年御贼，实与寻常团练不同。前据丁翥等来省具禀，已饬黎守择尤酌保。该处本系产米之区，宁郡克复后，闻有将前年存谷运出粜卖者，今岁丰收，自可借资军食。黎守到尚需时，不能待渠办理。即请阁下买谷二万石，内以一万五千石存储郡城，以五千石存储宁国县。约计谷价若干，候函复到日，饬台筹款委解。

一，小丹阳之贼于月底窜至太平、金柱关，初一日复有大股续到，雪帅已派船前往轰击。此间先调驻巢县之吉左营千人移往驻防，未经赶到。昨札周万倬之千八百人、王可陞之二千七百人各带六成队伍往金柱助剿。如不能迅速击退，则宁、芜皆将吃重。该处防兵本单，贼退后尚须妥筹布置。前议鲍军由东坝、二溧、句容一路进规金陵东北，盖欲盘旋而前以取远势。来书重视宁、太，于句、溧不甚注意，盖恐粮路无着，自是稳慎之计；然句、溧尚可不打，东坝万不可不打。打开东坝，则官圩全为我有，而广、建之贼亦难久踞；若不破东坝，则金宝、官圩日皆足以资贼粮，而宁、芜亦时时可危。

太平袁守赴江西就医，其为人亦难称职。嗣后未得贤员，悬缺已久，容再饬司遴委。专泐布复。并问台安。不宣。

631．复左宗棠闰八月初五日

金柱关防兵殊嫌单薄，现调江南巢县兵前往协防。众敌麇集广、建，伪忠王、伪侍王将援金陵，窃恐春霆不足了此。不能不一参劾黼堂。

季翁仁兄大人阁下：

接八月二十一、二十四日惠缄，敬悉一切。

疾役之多，霆军为最，金陵次之，贵军与徽、旌各军又次之。水师虽多病，而死亡较少，希军则病亦较少。江以北之劫数，固当轻于江南耶？

小丹阳之贼连日窜扰秣陵关，太平府一带，距金陵营不百里，距金柱关仅二三里。该处防兵仅千人，殊嫌单薄。芜湖守兵四千五百，而相隔百里以外，不能相救。现调江南巢县兵至金柱关协防，即朱南桂所带之千人也，不知赶得及否？杨辅清、黄文金、胡鼎文、古隆贤、赖文鸿等酋麇集于广德，建平之间，而伪忠王又有派众酋援救金陵之说，伪侍王亦有假道宁国下救金陵之说。八面受敌，疾役不止，窃恐春霆不足了此。阁下何以策之？

弟办江西厘金有名无实，省局比赣局尤坏，不特不能如东征局之数，亦并不能如河口、景、乐三局月解之数。黼堂总办粮台，又管厘务，半年无书信来往，不图漠不关心若此，恐不能不一参劾。公为我设方略，应如何而厘金乃有起色？顺问台安。

632．致李鸿章闰八月初五日

催速查密示前寄诸件，告金柱关、芜湖、广德、建平等处军情。

少荃世仁弟大人阁下：

久不接惠书，殊深系念。轮舟带信，或弥月不得一函，现派员专驻镇江，每十日专丁送信一次，另咨冰案。刑部奏薛、查、英、王四人禀留之件，已于二十九日会列台衔复奏，外密折密片各一件，不便咨达，兹抄呈尊览。

其五月十四日密寄之清单十二条、五月二十日廷寄之殷兆镛五条，务求速查密示，不可再缓。纵不能逐条查出，但使十得四、五，亦可复奏。

此间近状平安。惟小丹阳之贼窜犯太平府、金柱关等处，众至二三万，不特金柱可虑，即芜湖亦为震动。而杨七麻与古、赖、黄、胡等悍贼麇集广、建一带，宁国防务吃紧。鲍军病者百余，死亡日数十人。凯章之弟樨园物故，凯已心灰意冷，无志治军。鲍军东则恐徽、宁之防不固，鲍军不东则恐金陵之力太单，殊乏良策。

苗沛霖将寿州、正阳退出，蒋之纯已拨兵入守，此近日之快事。义渠署皖抚，待其来省，希庵即可起程回籍。附告一二，诸维心鉴。

633．致左宗棠闰八月初六日

专弁送所代办慈禧太后万寿贺本。

季高仁兄大人阁下：

前函许代尊处办慈禧皇太后万寿贺本，兹办就，专弁送上。其包法另开一纸。已代为包好，但未粘耳；仍备余纸，恐为改包之用。本箱亦带去，查收。外少荃、士良各信一件，并呈。顺问台安。

634．复晏端书闰八月初七日

条复办理粤厘、选择委员、零货抽厘请奖、收取茶捐及袁军给饷诸事。

彤甫仁兄大人阁下：

八月二十一日接初五惠函并咨牍等件，当于前次复函内附述大概。兹将复商之件条列如左：

一，尊处六月十二包封于二十九递到，六月二十四包封于七月十三递到，七月十六包封于八月初四递到。计七、八两月曾经咨复函复各两次。惟初次包封与劳帅来信同到，劳有五月寄函交丁道带来之说，等候并复，致裁答稍迟。丁道久滞沪滨，汇解硼炮，英领事竟不交出。仍搭轮舟返粤，求劳帅设法，誓将硼炮办到。昨接其上海临行一禀，始将劳公五月一信寄来，前求抄稿见示，应请停止。

一，复奏疏稿寓严明于浑厚，不激不随，极有斟酌。虽于正面未尽摅写，而各员实据显然，则主人亦无从置办。闻椒翁过长沙时极言粤厘粤捐皆可办，局面不变则不能办，大约岭南正人皆同此心。朝廷明烛万里，自难遁饰。敝处两月来谕旨均未问及粤厘。弟八月十二折内言李世忠一军，官不给饷，占据五县，苛索商民，侵夺盐课；若欲收回国家利权，必须另筹巨款，足以养彼之众，乃能行吾之法，专盼粤厘散给此军。月初招回，知已寄谕尊处并劳帅催办。此次姑约略言之，以后如须续陈，似应会列尊衔。其权衡缓急之处，已嘱李道面陈，容俟函示酌办。

一，添派六员，朱、徐、冯本系粤官，其浙江之胡丞、汪令、两淮之许大使，敝处亦已加咨。左、吴二帅嘱添道府大员，求其可靠而能任事者，实觉乏人。单开五员，除赵岵存尚未到籍，难遽返粤外，余三官一绅，尊处业经派委，自不必再由敝处具奏。抑人之能否，不限以位之崇卑。胡文忠选择卡员，多用士人，不必定有官职。左季帅亦仿其意，尝谓“绅”、“士”二字当分读。彼之所用，士也，非绅也。且谓用法不如用人，其人有不忍于我之心，而后可期得力。即皖省卡员亦多有以庠生委充者。来示谓知县以下尚易访求，鄙意道府大员少用为妙。如厘卡用秀才，营务用末弁，亦有好处。盖职卑则感激易生，新进则习气尚浅，故号令易行。江西厘卡多用官员，少用寒士，远不如两湖之旺，亦其证也。广东寒士中多可取者否？尚希裁察。

一，停止充商，革换书巡，积弊铲除殆尽，三联票尤为办厘定法，均经大疏于议复五条内陈明。至零货抽厘，断难汇总请奖。两湖办厘多年，从无移奖一说。湖南东征局及江、皖现办厘局，均由鄙人经理，亦未有请奖之法。应请置之不议。

一，茶捐一款，前后大咨均未言及。蔡道前函言阁下屡向劳帅咨商，尚无成议。弟以此款出入甚巨，嘱其禀明阁下，力争驳正。此次蔡道缄称尊意，以韶关每年茶捐所收不及七八万，须代发北江兵饷十余万，议以未及二十两者为厘，归韶局：收二十两以外者为捐，归本省，支发北江兵饷。窃维厘金以盐、茶为两大宗，取盐而舍茶，既〔即〕未公允。

一、茶而以半归本省，半归厘局，拘拘于二十金内外，头绪纷歧，徒滋。阁下前缄有应留本省经费之说，如果议定成数，则可一总按成拨分，何必专指茶捐留为本省之用。

一，李中丞夺情署理皖抚，又命接受袁星使关防。屡疏陈情，已蒙赏假百日，命唐义渠方伯暂署皖抚，仍留袁帅驻守临淮。袁帅病势甚深，终难久支。其军屡呼庚癸，近由弟两次解济二万，犹觉杯水车薪，许以粤厘解到量为分润。尊处所解七万，未据江西总台申报到江，不无悬盼。专此泐复。并请台安。不宣。

635．复蔡应嵩闰八月初七日

办厘人手缺乏，宜于珂乡寒士中选拔廉正精明之才。茶捐为数甚巨，不宜留发勇粮。

少彭尊兄大人阁下：

八月二十日，泐复一函。后三日又接惠书，具悉一切。

读星使七月二十六复奏，寓严明于浑厚，此后批郤导窾，当易为力。大约用法则雷厉风行，用情则细针密缕，一张一弛，定臻妥善。星使以各处同时兴办，尚嫌人不敷用，欲嘱敝处添派，此间实乏可靠之人。珂乡举贡、生监、寒士中当不乏廉正精明之才，礼而用之，习气较少，用志不纷，或于造士生财两收其益。

筱泉中秋由皖赴沪，计不久亦可到粤。本省分成一节，前缄业已缕陈。成数既未议定，未便指定何卡留充粤饷。茶捐为数甚巨，不宜留发勇粮。如谓不及二十两者为厘，归韶局汇解；二十两以外者为捐，归本省发饷，一事两歧，滋多。如成数议定，当一总按成分拨，何必专指茶捐一款供本省之用乎？前请于各行中择诚实者一人经理，或五日、十日缴帐，不限成数，另派官绅稽察，来书谓现在每行各选择公正值事，由总局委员抽查，似与此议暗合。相距太远，悬揣为难。自来立法之初，必有多方龃龉，坚定以持之，平心以处之，终当就我范围耳。泐此。复候台安。附缴谦版，不一。

636．复官文闰八月初八日

望催促唐义渠早来。此次不能会剿蒙、亳，实由袁、李将去，唐君新来，无人统湘军以行。

秀峰宫太保中堂大公祖阁下：

月朔奉布一缄，旋于初四日接三十惠书，敬承壹是。襄、郧固守，二竹解严，鄂防已极安谧，慰企奚似！

希帅陈情一疏，已奉批谕准假百日，以义渠暂署皖抚。希帅病仍未痊，急盼义渠到皖，交卸回籍。义渠如未起程，望阁下催促早来，至以为感。

临准一军，廷旨仍留袁帅驻守。袁病已深，势难坐待希帅假满。闻将即日疏请，若奉旨许其归去，则长淮一带实苦无人主持。希帅本荐义渠接统临军，谕旨亦垂询，弟拟奏明义渠当驻临淮。而义渠来皖赴临尚需时日，新旧接替之间，尤难浑融一气。皖北经此波折，迥非数月前局面可比。纵不至别有疏虞，亦必难力图扫荡。

僧邸函致尊处，盖犹未悉此间情形。弟与僧邸除公牍外，向未通问。上月毛旭初星使以会剿蒙、亳，传僧邸之意见商，当经据实缄复。顷又承阁下从中婉言，必能察军情之委曲，谅希公之苦衷。至僧邸为人，海内同深敬仰，弟与希帅亦何敢稍存意见？若得其大队南下扫除捻巢，诚为皖疆之福。惟此次不能会剿蒙、亳，实由袁、李将去，唐君新来，无人统湘军以行，势处万难，并非有意推诿。楚师向无取巧习气，苟可进取，自不肯为壁上之观。希帅经营苗、捻，苦心孤诣，亦台端所深亮也。专此布复。敬请勋安。不宣。

637．复吴嘉淦 ⁽¹⁾ 闰八月初八日

本年春、夏之间，机势颇顺，而后军情反复，时事正未可知。崇明讲席已致缄李少泉就近延聘。

清如尊兄年大人阁下：

前奉二月初六惠书，知尚有见寄三函。拟俟历次朵云递到，一同裁复，乃鳞鸿迟滞，迄今杳然，良深怅歉。即维道体康愉，旅祺休鬯，祷颂无似！

弟谬膺艰巨，时虞陨越。本年春夏之间，机势颇顺。自多将军援陕西行，不克践会剿金陵之约，九舍弟以孤军扼扎雨花台，久未得势。嗣后檄调鲍军门克宁之师由东坝、溧阳一路进规金陵东北，不意广德降众内乱，州城复失。其原降之洪容海仍以万人来归，现令挑留三千，妥为安插。该处士卒多病，而留守宁国之师与皖南分防各营移扎未定，致鲍公未能拔营前进。皖北则李中丞丁忧乞假，即须回籍治丧；袁星使病久求退。长淮空虚，棉力颇难兼顾。军情反复，时事正未可知。尚冀老成深识惠我南针，至以为感。

所嘱崇明讲席，已致缄李少泉中丞就近延聘。惟现距宝生进京之时已逾年半，未知别有定局否？专此泐复。并问台安。不具。

————————————————————

(1)  吴嘉淦（1790—1865），字清如，江苏吴县人。道光进士，由内阁中书入直军机，升宗人府主事、户部员外郎。

638．复郑元善闰八月初八日

答中秋问简。

松峰尊兄大人阁下：

霓裳天上，露布人间。蒙藻翰之先施，益葭思之洄溯。敬谂釐延酉琯，福洽申圻。崧高维岳峻极天，倚畀弥隆于周翰；仲秋之月日在角，光华长炳于寿躔。引睇吉晖，良殷抃颂。

弟师干忝领，鼎兢心。幸全皖之将清，尚烦鸠；盼前军之克捷，早筑鲸鲵。专泐布复。敬颂节安。祗璧谦柬，不备。

639．加晏端书片闰八月初八日

粤中办厘之缓急刚柔，宜自为权衡。

再，今年皖南疾疫甚行，无论官绅、军民，十人九病。鲍军现在病者七千余人，金陵舍弟一军数又过之。米粮百物昂贵异常，兵勇药资亦无所出，可谓奇苦，盼望粤中厘饷甚于大旱云霓。然创始实难，欲速不达。且官员阻挠尚可力为驳饬，绅民观望，只宜徐为开导。缓急刚柔之际，阁下自有权衡，无因此间迫切之求，而施之或失其序也。

640．复李鸿章闰八月初九日

可留李朝斌赴泖、淀所带之三营协防松沪。蔡东祥、阳利见可调赴靖、如。郭嵩焘宜令专任粮道，不署他缺。沪上兵力尚嫌单薄，急须多选统领营官，日夜训练。

少荃世仁弟大人阁下：

闰月初六接八月二十三夜惠书，具悉一切。应行商复之件，开列如左：

一、太湖水师统领李朝斌欲先赴上海泖、淀一看，带外江三营前往，看明路程地势，渠仍回皖、楚造船募勇。其所带之三营，阁下与昌岐即可留之协防松沪。目下松沪吃紧，昌岐自可不必出江。添此三营，泖、淀、平嘉一带当敷分布矣。其靖、如、通、泰等处，只好暂置不顾，待李朝斌成军后再说。

一、蔡东祥、阳利见可调赴靖、如，赖荣光、陈东友似不可遽离浦口，以其为上下交接之区，甫过九洑洲一卡，不可无营以接应也。轮舟及华尔兵船巡防通海，甚好！甚好！铜陵夹尚无船厂，木料极多。赣州后帮大木又被风所打，全漂入铜陵夹矣。贡院竟恐造不成，不知何故。

一、鹤汀早已起行赴沪。筠仙今日坐轮舟以行。渠与仆儿女姻亲，若必令其履任，须由尊处奏明请旨，或言沪中急需得人，暂不回避。渠性情笃挚，不患其不任事，患其过于任事，急于求效。若爱其人而善处之，宜令其专任粮道，不署他缺，并不管军务饷务。使其权轻而不遭疑忌，事简而可精谋虑，至妥〔要〕至妥〔要〕！切不可使权位兼隆，耳目众属，急于功效，反多损失。

一、青、浦得之已久，此时自无弃而不守之理，来示布置似俱妥善。此后贼势趋重金陵，沪上应无他虞。惟兵力尚嫌单薄，阁下急须多选统领营官，日夜训练。鄙人所期望于淮勇者甚大，寄语珂乡诸君子努力图之，不可以目前立功自足。

一、上海所刻新闻纸谣言太多，能设立禁阻一二否？尊处所寄局抄新闻纸了无足观，而余纸甚多，往往数十字费纸十余叶。能以一纸总抄之否？复问台安。

641．复蒋光焴闰八月初九日

谢赠书笔，惜邵懿辰久无确耗，幸眷属已到安庆。

寅昉尊兄大人阁下：

闰月六日接展惠缄，并书三种、笔十枝。借谂动履绥愉，篡述闳富，旁罗青简金海玉海之编，荟萃丹铅银管斑管之记，自成馨逸，忻慰曷任！惟是红羊劫后，慬余鲁壁之遗文；白马驮来，写入唐家之故事。固应倍加护惜，岂期远道寄将？郝户部之雅笺疏高邢氏、蔡中郎之文集，刻仿宋人，贯以记事之珠，媵以画日之琯。重纫嘉惠，铭戢良殷。

弟谬领师干，兢心鼎。盼鲸鲵之早筑，注虫鱼而未能。古柳斜阳，每爱放翁之句；金匮石室，相期太史之书。所惜者位西久无确耗，可胜悬耿。半生精撰，一字莫传，天厄此才，为之於邑。幸其眷属均到此间，业经粗为停顿，差慰雅廑。专泐布谢。顺颂台安。统希亮察，不备。

642．复薛书常闰八月初九日

中秋应酬。

世香年兄足下：

前奉惠缄，尚稽裁答。值樨馨之甫挹，蒙藻翰之重施。借谂懋绩荩筹，延嘉酉琯。风恬瀛海，吹来金粟之香；露湛琼霄，渥荷锡蕃之瑞。引詹吉蔼，抃颂良殷。

国藩承乏连圻，眴逢佳序。盼前军之克捷，早筑鲸鲵；喜沪渎之平安，顺传鱼雁。专泐。复颂节安。统希亮察，不备。

643．复刘建德闰八月初十日

沅甫等军尚堪自固。宁国兵卒病居大半，得力大员先后物故。多军西行后，波折迭生。粤东厘务，赖晏端书次第为之整顿，可期渐次集事。

馨室仁兄大人阁下：

接奉七月杪惠书，猥以二小儿幸掇一芹，过承奖誉，良增惭悚。前闻此信，曾函嘱于送学后归里，未与秋试，盖因学业尚浅，且恐年少不耐辛苦也。

舍弟等军尚堪自固，各营病亦稍减。目下疫气最重莫如皖南，而宁国尤甚。兵勇十病七八，营哨各官病居大半，春霆亦患疟疾。军民死亡枕籍，其得力大员如姚秋浦、张运桂、伍华瀚先后物故。凯章痛弟情切，至欲乞退离营，而凯章亦自遘疾。广德州降众复叛，仅洪容海部下仍来就抚。杨、蓝、古、赖诸逆麇集广、建一带，小丹阳一股又于月初来朴〔扑〕太平府、金柱关。深恐意外疏虞，或致决裂。希帅即日假旋，义渠来权抚篆，午帅乞退未许，而病势已深，亦难久留。自多军西行后，波折迭生，天意正未可知。

粤东厘务，来书明若烛照。晏星使力除包抽充商之弊，发还前缴报效银两，其余弊窦亦次第为之整顿。惟地主不肯相助，阻挠者多，甚费周章。近有奉旨查办之案，头绪棼如，遽难清结。星使和平浑厚，亦复刚柔并用，可期渐次集事。东南饷源久涸，得此挹注，庶几绝处逢生耳。泐此。复问台安。不一。

644．复奕䜣闰八月十一日

禀复水师添竖龙旗及调配布防情况。

曾国藩顿首上书恭亲王殿下大人阁下：

中秋后八日，接读钧还，知前肃复函已承垂览。

水师添竖龙旗一节，业经咨商各处，拟于各营本有旗帜外，每船另添龙旗一面。其尺寸及绘画式样，拟用三角尖旗，大船旗高一丈，小船旗高七八尺，其斜长及下横长各从其便，均用黄地画龙头向上，业经具牍咨复。

现在长江自二套口以下、金陵以上，均系彭侍郎、杨军门两部分任防剿。武穴以上有湖北师船，鄱湖以内有江西师船。淮扬水师共十四营，六营带赴上海，六营分防泰州外之三江营一带，二营留守浦口。此外如红单船及黄总镇、李军门各炮船，均须归于一律。杨、彭两军已准敝咨照办，应俟各处咨复到齐，即行续咨贵衙门查核。先此肃复。敬请钧安。不宣。

645．致范泰亨闰八月十一日

营中诸务繁冗，恒苦应接不暇，欲借闳才共济，相助为理，倘惠然肯来，即祈及早俶装。

云吉年兄阁下：

前泐唁函，附寄束刍，想经览入。比于申甫、眉生处询悉台旆已抵珂乡。想礼庐珍摄，定臻康胜。申甫等家信甚稀，川省军事未知近日何状，殊切驰系。

此间五月以前，机势颇顺。自多帅援陕，未践会剿金陵之约，舍弟以孤军进扎雨花台，久未得势。嗣调鲍军门由东坝、溧阳一路进规金陵东北，因广德降局中变，为所牵缀。国藩驻军皖垣，于东南各军相距太远，调度不能灵速。拟移驻芜湖或宁国两处，不意希庵中丞丁忧，假旋治丧，午桥星使又乞病求退，长淮空虚，不能兼顾皖北。营中诸务繁冗，恒苦应接不暇，欲借闳才共济，相助为理。阁下前在秋曹，非奏调不能出京，尊意既不甚愿，未敢相强。目下并无官守，且闻讣业经到籍，出外亦无不合。若因前奉服阙引见之旨，所期远大，将来起复入都，尽可自便。敝营现有部曹四五人，均未形诸奏牍，倘惠然肯来，即祈及早俶装。兹交江良臣军门带致八十金，聊助膏秣之费，希察入。专泐。并问礼安。不具。

646．复夏云津闰八月十一日

将来倚重张石帅之处甚多。夏部未便奏调来皖。曾国荃孤军进扎雨花台，久未得势。广德降众复叛，须妥为安插，鲍军乃可拔营进驻钟山。金陵、宁国两军疾疫盛行，死亡枕藉。

云津仁弟大人阁下：

中秋后三日接去岁十月手书，迟滞将及一年。道阻且长，良增驰系。

滇省频年用兵，而戎政仍多废弛。惟阁下简练劲旅，迭奏肤公，中山之谤书不辨自明，万福之威名所向无敌，慰企曷既！

近得张石帅信，已由四川启行赴滇，延途迎剿。石帅豁达公正，素负威望，必能识拔将才，整饬营伍，将来倚重之处甚多。木君总制闻亦锐意求治，正可及时自效。尊意眷眷敝营，目下滇事方殷，贵部最称得力，未便奏调来皖。近日疆吏习气，贤员近在麾下，则忌而疏之；他省或未调用，则又起而争之。各处皆然，滇中恐亦类是。用兵省分本难邀谕旨允准，即幸而俞允，彼中大府亦必不肯放出一头也。

皖中春夏间克复郡县十余处，机势颇顺。已约多将军与九舍弟会剿金陵，旋以秦疆告警，多帅西援，舍弟以孤军进扎雨花台，久未得势。嗣调鲍军克复宁国之师由东坝一路进驻钟山，因广德降众复叛，仅原降之洪容海率万人来投，须妥为安插，乃可拔营。金陵、宁国两军疾疫盛行，死亡枕藉。饷糈大绌，积欠多者至十一个月，专卒来往宁、池、太三府境内，常竟日不见烟户，不逢行人。茫茫浩劫，未知何所究极。附告一二，用慰雅注。复问台安。不宣。

647．复黄冕闰八月十二日

兴办粤厘宜用猛剂。所需军米拟于皖境采办。皖垣枪炮局业经开办，然长沙一局仍不宜停。

南坡仁兄大人阁下：

接八月二十一日环章，具悉一切。

粤厘七月初一日开局，星使派蔡、蒋、李三观察总司其事。李道赴粤稍迟，计闰月中旬可到。查办之案似皆有据。星使刚柔并用，颇费苦心；然好用平味，不施猛剂，主客势殊，恐终无豁然贯通之候，待黄莘农抵粤或可徐有转机。尊意欲于捐款盐务先行接济，现方扞格难施，安望其通融办理？鄙人亦不于厘外求多取益也。

承示筹运军米来皖，良深感赖。以假满回营员弁乘便押解，可免招商派员诸弊。业由尊处先行试办，俟头批到皖，核计谷价运费，较之本地采买，何者合算，应否陆续接办，随后奉商。皖境除栽种失时之所，尚称丰收。厚庵、春霆等军初在皖台领米，七、八月来，业已自行采办。弟拟于无为州买谷三万石，于宁国府买二万石。本省多筹一分，俾外省少解一分，庶挽运较近，经费较省。

皖垣枪炮局业经开办。长沙工匠何时可到皖？长沙一局仍不宜停，盖炭铁产于湘中，匠役亦多熟手，货精而价更廉，必远胜于皖局。容接局中来牍，另具批答。专泐奉复。并颂台安，不宣。

648．复彭玉麟闰八月十二日

窜犯金柱之敌逆锋已挫。下游之行必须亲往。祈饬催吴城工匠速来兴造舢板。保、恤两案均当照办。废枪炮照单收到，此后制造当可敷用。

雪琴仁弟大人阁下：

初九、十一等日连接手书五函并咨牍告示，具悉一切。

所应复者，条列于左：

一，窜犯金柱之贼经成、邓两营轰击获胜，逆锋已挫。水师分扎三处，扼贼西渡，最为得力。官军俱在西岸，贼由东来犯。来书谓该逆藏于堤岸之下，自系东岸之堤下。云收队后将西堤岸挖平，以便贼来好击，窃所不解。至谓非挖平数十丈不可，大约以横阔计之，非谓堤身之高下也。吉左营既到，与罗逢元同扎一处，兵力不嫌单薄。该军距花津、护驾墩较远，不必望其兼顾。贼人并无船只，水师足敷堵截。稳扎稳守，但求其不过西岸足矣。芜湖有防兵四千五百人，缓急当可无虑。至小丹阳、二溧一带，非鲍军大队前来，无从着手。春霆已载至芜湖养病，其部下疾疫如故，死亡枕藉，微特不能开差进攻，亦且不能移营休息，微特不能出队迎剿，亦恐不能坚守城垒。宁郡逼近群凶，又恐苏、常大股前来扑犯。事多棘手，天意难知，徒深焦灼。

一，厚庵病疟未愈，下游之行必须台旆亲往，而金柱战守事宜又须仰候指麾。其行期迟速，卓裁自有权衡，但去则宜速归耳。太湖师船，质堂欲仍造舢板，厚庵亦以前定式样不甚可凭。目下且造大舢板一百号，即日兴工，余俟质堂归来再造略小者可也。吴城工匠，即祈饬催速来兴办。

一，大咨保、恤两案均当照办。厚庵来信，外江保册病中未能亲核，约须九月送来。自宜少待，与尊处会奏。至请恤迟延三五年仍无下落，阁下归咎文案，亦足见鄙人疏懒，不能督饬委员，且公务繁冗，精神苦难周到，良深引愧。

一，废枪炮照单收到，共计铜铁近二万斤，恰应皖局制造之需。东征局解来铁斤甚多。其制成枪炮，顷据南坡来信，除留备应付外，余俱委解来皖，并有工匠同来。此后制造当可敷用矣。

一，皖茶新章亦系权宜之计。其非皖茶而过湖口者，自应明定章程。阁下收回前示，而嘱敝处另办示稿，已嘱篪轩拟稿，会衔印发，交篪轩专送湖口矣。示稿抄阅，仍另有咨复。筠仙尚拟久住，少荃派轮船来接，已于初十开行，尊函容后代寄。专泐。复问台安。

649．复胡约堂闰八月十二日

中秋应答。

约堂尊兄年大人阁下：

前奉惠缄，尚稽裁答。蒙兰言之重贲，正桂序之初临。借谂荣绾铜符，釐延玉斝。德风所被，靖烽燧以弦歌；湛露斯浓，渥恩膏于纶。引詹矞霭，抃颂良殷。

弟忝领师干，眴更节令。念雁行于秋戍，喜得友声；忆鸿爪于春明，有怀仪吉。专泐布复。顺颂节安。祗完资版，不备。

650．复王少峰闰八月十二日

答中秋问简。

少蜂尊兄大人阁下：

前布复函，亮达签室。兹值樨香甫挹，猥蒙藻翰先施。借谂懋绩江防，宣勤糈政。米绘裳而谷名璧，候正西成；露斯湛而云为庆，恩隆北阙。引詹吉蔼，抃颂良殷。

弟忝领师干，眴更节序。幸沿江之安谥〔谧〕，喜全皖之将清。惭乏生金生粟之方，大千普照；欣闻多黍多稌之咏，绥万屡丰。专泐布复。顺颂节安。祗璧谦版，不备。

651．复邢春第闰八月十二日

中秋应酬。

晓庄尊兄大人阁下：

鳞鸿互达，燕雁代飞。展翰藻之衔华，纫骚兰以为佩。借谂延釐豸节，介福犀尊。裕官山府海之才，翘勤正策；权轨里连乡之任，借重提衡。欣看三五月明，渥荷九重露湛。引詹吉蔼，抃颂良殷。

弟忝领师干，眴更节序。云屯皖口，喜玉宇之澄清；风利石头，盼金陵之克捷。专泐。复颂节安。祗完谦版，不备。

652．复许本镛闰八月十二日

中秋赠答。

次苏尊兄大人阁下：

明蟾三五，气象万千。展春藻之衔华，纫秋兰以为佩。藻谂政祺兑悦，民物咸亨。绩懋南台，霏天香于金粟；恩隆北阙，占日接于锡蕃。引睇吉晖，良殷抃颂。

弟师干忝领，鼎兢心。欲求妙药于月仪，祛全皖军民之祲眚；更借威声于风伯，扫大江南北之烟尘。专泐布复。顺颂节安。祗璧谦版，不备。

653．复张富年闰八月十二日

答贺中秋。

屺堂尊兄大人阁下：

秋露如珠，朵云远锡。借谂延釐豸节，介福犀樽。淮海维扬，纪瑶琨而遍德；梧桐知闰，咏萋菶以承恩。引睇吉晖，良殷抃颂。

弟师干忝领，鼎兢心。欲求妙药于月仪，祛全皖军民之祲眚；更借威声于风伯，扫大江南北之烟尘。专泐布复。顺颂节安。祗璧谦版，不备。

654．复多隆阿闰八月十二日

中秋答谢。

礼堂尊兄大人阁下：

鹭堠遥睽，犀香届节。荷朵云之惠锡，正武露之凝金。借谂勋著辰旂，釐延酉琯。握秦关之锁钥，百二森严；舞虞陛之羽干，九重倚畀。召虎扬天子之命，回鹘见大人而还。引睇吉晖。良殷抃颂。

弟师干谬领，鼎兢心。欲求灵药于月仪，苏全皖军民之祲眚；愿借威声于风伯，扫大江南北之烟尘。专泐布复。敬颂节禧。祗请台安。不备。

655．致张运兰闰八月十三日

拔营或迟或速，驻扎或泾或旌或郡，可随时斟酌而行。守局未定，当勉力支持，不宜遽作归计。

凯章仁弟大人阁下：

前闻台旆送令弟灵榇至祁，薄染寒疾，方深系虑。顷闻尊疾痊愈，已回泾县，为之少慰。怔忡复发，尚不甚剧否？合营将士近日渐次就痊否？国藩能鲜德薄，不克感召天和，挽回厄运，累及军士疾疫繁兴，死亡相继，忧愧何极！

贵军十营初定分防宁郡、宁邑，后因广德复失，改以韦部守宁邑而派贵军守宁郡、泾县。顷因鲍公抱病，霆营难遽拔动，又改令贵部暂守泾、旌。三次更改，几令阁下无所适从，抱歉之至！大约宁国县决以韦、洪守之，此外拔营之或迟或速，驻扎之或泾、或旌、或郡，听阁下随时斟酌，敝处不遥制也。

至于阁下回籍之行，必可允许。迟则待明年希庵假满之后，早则今冬起程。目下各营未移，守局未定，尚望勉力支持，不宜遽作归计。至恳至恳！肃布一二，顺问近安。诸希心鉴。

656．加彭玉麟片闰八月十三日

告示稿既封函内，即不另咨。询彭部下近日病势。鲍军今岁已不能进剿。

告示稿既封函内，即不另备咨矣。贵部下近日病势大愈否？乞示。春霆部下纵从此日就痊愈，而元气大伤，今岁已不能进剿矣。军事之不可测如此。

657．复官文闰八月十四日

请调吴廷华两营来皖协防，实乃万不得已。蓝镇三营已照咨转行，留庐七营万望勿再调动。

秀帅宫太保中堂大公祖阁下：

十三日接奉初八日惠书，敬悉一切。

此间皖南诸军为病所苦，死丧之威，令人不寒而栗。弟自度凉德薄才，不足以挽回厄运，奏请简派亲信大臣来南会办，片稿咨达冰案。春霆、凯章若久不愈，皖南实岌岌可危。万不得已，请调吴廷华两营来皖协防。渠籍隶皖南，添招本地劲卒，兼集近县团练，尚可一呼而聚。目前补救，舍此别无良法。而鄂中少此千人，尚不至遽有所损。尚冀俯允，饬吴丞迅速拔营，星夜来皖，不胜感祷！

南岸兵力既不可靠，则北岸亦处处宜防。石清吉十营本有万不可动之势，因多帅飞调蓝镇等三营入陕，而阁下亦调之西行，弟不便阻留，业已照咨转行。此后留庐七营，万望阁下无再调动，至以为恳！若蓝镇等三营能留鄂、皖境内，不令入秦，则更妙矣。

沪上代征楚税奏归敝处，极感厚意。然彼中积弊已深，百孔千疮，竟有不能迅速廓清之势。复问台安。

658．复毛鸿滨闰八月十五日

东征局之开，乃不得已而出此。陈、郑二镇之事自当剪拂而驰驱。下游各军为病所苦，已据实奏明，请简在京亲信大臣来南会办。各军医药无资，已专札申饬粤东厘金。

寄云仁兄同年大公祖大人阁下：

初九日接二十八日惠书，敬悉一切。

东征局之开，以鄙人从军于外，重劳故里，官绅士民殚力费财，寸心久抱不安。其或浮言恐沈下怀，亦非至愿，特以人多饷绌，他处无可借箸，不得已而出此。来示所指数君子任劳任怨，维持调护，久已铭诸肺腑。惟是箕毕殊情，或张其口；圭璋特献，或刖其足，尚当妥谋剡牍以酬劳勚。汾阳则累函辞谢，出于至诚，固不必相强也。

陈、郑二镇之事，前缄业经详陈，兹又承再三谆属，爱才如命，敢不仰体盛意，剪拂而驰驱之？参员赴鄂控案，此间亦有所闻。然九年冬樊镇一案波浪掀天，卒亦风平天霁，帆樯无恙。此次怒涛之兴固当少减，舵师长年正可安眠以待其自定，无遽卒卒也。

下游各军为病所苦，春霆、凯章、厚庵皆抱病颇重，将士死者十而二三，病者至八九成。敝营务处如姚秋浦、甘子大皆染病不起。鄙人凉德菲才，不足以挽回厄运，已据实奏明，请简在京亲信大臣来南会办，不知果否俞允。片稿另达冰案。

各军欠饷至十一个月，医药无资，江西厘务极疲，顷已专札申饬粤东厘金。彤甫同年刚柔互用，苦心经营，卒乏成效。黄萃农前辈新简粤抚，或可于敝处稍一尽力。诸维心鉴。顺请台安。

治年愚弟曾国藩顿首

659．复郭崑焘闰八月十五日

郭筠仙来，屡就商出处之宜，谋议未定而为李少荃轮舟接赴上海。崑焘今日之所处，自世人视之，则为权门，智者择地而蹈，似不如此。今年军事稍顺，而疾疫繁兴，益增惶悚。

意城仁弟亲家阁下：

闰八月初七日接奉八月二十七日惠书，敬悉一切。

令兄筠仙亲家至此，屡就商出处之宜，殊觉季主莫卜，詹尹难决，卒以斯世滔滔，出固莫知所届，处亦难以自由。或本省有警，由大府咨请劝捐办团；或邻邦不靖，由言者奏请募勇赴援；又或书局已毕，当路变更，因谋食而设法干求，因细故而百端龁，皆属意中之事。祝发而仍不免喧嚣，何如早作下山之计，一为酒肉之僧？谋议未定而少荃自上海特放轮舟来皖迎迓，遂于初十日解维东下，杜伯升从此俯首缰锁矣。因思阁下萧然物外，不受羁绊，良为胜算。然抚幕例称腥膻之地，厘局亦有黜陟之权，予夺所在，恩怨归之。筠公言贫士求厘差者，每向山中请阿兄关说尊处。即鄙人远隔二千里外，亦常有湘士求关说尊处，冀得厘差；或湘官冀得美缺，亦以为取决于意城先生之一言。然则阁下今日之所处，自视以为大隐；自世人视之，则权门也。令兄筠公欲急为阁下另谋菟裘，即鄙人亦疑智者择地而蹈，似不如此。因来示有终日防人之语，聊贡一二以备参酌。

此间各军为病所苦。杨、鲍、张三公皆遘疾颇重，霆营如黄庆、伍华瀚之死，凯营如张运桂，皆关系全军之兴衰。今年军事稍顺，而疾疫繁兴，天意茫茫，不可推测。猥以菲才忝此高位，彼苍降罚不于庸陋之身而于无辜之众，益增惶悚。复问台安。

660．复杨岳斌闰八月十五日

冀节劳珍摄，暂停服药，专用静养，切勿急于视事。下游之行，雪琴已允亲去，杨不必赴靖、如、通、泰等处。柱堂不便留营，惟回籍、赴任两事断难并请。潘明顺提到，重责四十以示惩儆，未便再为加重。

厚庵仁弟大人阁下：

接初四、初七等日惠书，知尊恙仍复纠缠，深为驰念。惟冀节劳珍摄，切勿急于视事。如名医难得，方剂不甚应手，或暂停服药，专用静养，亦可取效。

下游之行，雪琴已允亲去。日来贼犯金柱关，成发翔、邓万林两营前往截击，雪琴须就近调度。已嘱其斟酌缓急，自定行期到彼察看一次，星速旋返。台旆即不必赴靖、如、通、泰等处，便中当代〈为〉奏明。水师保册雪部昨经咨到。候尊处汇奏，尽可迟迟送来。柱堂不便留营。阁下具有苦心，惟回籍、赴任两事断难并请。柱堂来皖面晤，已将委曲告知。目下只有先奏因疾乞假，将来回营之日从容计较。

前接与吾禀牍，即将潘明顺提到，重责四十以示惩儆。盖该管营官李忍斋亲自送来，苦求轻办，又面交出与吾寄忍斋一缄，只言在岸辱骂，并未提及抛打泥石之事。鄙人因所争者只在抛石与否，既有与吾一信为凭，自无应杀之罪；又因忍斋亲自送来，恐因此而伤二李之和，办理未免稍宽。发落后始接尊函，未便再为加重。尚祈鉴亮。复请台安。不备。

661．复袁甲三闰八月十五日

临淮为皖北要区，钦使为朝廷重任，去就不宜草草。回籍须待唐训方来临交卸为妥。

午桥仁兄年大人阁下：

十四日接初九排递惠书，次日又奉尊专差一函，遽闻尊嫂夫人鸾驭归真，良为怆悼。贵恙并未痊愈，尚冀抑情自爱，勉付达观。世兄陟屺悲深，尤赖阁下善为慰解。

至因骑省之情，上体倚闾之望，归心迫切，弟亦何敢强留？且日内业已疏陈，当由中旨裁定。嘱催穀山回营，即日当劝其俶装。穀山相从有年，交卸各事，固属驾轻就熟。惟以之接统全军，而阁下一经交手即便起程，尚觉未甚妥洽。临淮为皖北要区，钦使为朝廷重臣，虽当急遽之时，去就不宜草草。弟初四复函请专候义渠来临，不候希帅假满；十二日即奏明义渠当驻临。旋闻其十三由鄂起程，计到皖赴临，不过九月中旬。此次尊处折回，亦当在月底月初，似宜仍待义渠交卸，庶起讫分明，公私交尽。愚虑所及，未敢缄默，尚希鉴亮。泐此奉慰。复请台安。不宣。

662．复李鸿章闰八月十六日

华尔伤亡，宁波殆不可保；然观华尔慈溪之挫，洋人实亦不甚足畏。当师洋人所长而伺其所短，不说大话，不疏礼节。杨岳斌仍宜驻九洑洲以上，不能遽东。李秀成部冒充官军号衣数万之说当不可信。

少荃世仁弟馆丈大人阁下：

闰月十一日接八月二十九日惠书，敬悉一切。

冯日坤即行正法，大快人心，计沪上绅民与外国商贾皆将拍手诵德。华尔伤亡，宁波殆不可保。士良甫放斯缺，即遘大变。吾平日好言“运气”二字，良有以耳。魏质斋现驻马金、昏口，系皖、浙、江西三界要区，断难移动。即使可拨，亦岂能救宁波千里之急？大约洋人器械虽精，若非合各国之力，积累年之愤，亦不能所向克捷。观英、法青、嘉之退，华尔慈溪之挫，实亦不甚足畏。吾辈当细心察看，师其所长而伺其所短，不说大话，不疏礼节。彼若讲信修睦，吾不稍开边衅；彼若弃好败盟，吾亦有以御之。

红丹船四十号，劳帅又奏令来江。飓风打坏以后尤不可用；应请阁下会列鄙人与都帅衔，仍行截之回粤。

厚庵现在抱病，不能遽赴下游。俟太湖水师办成，仍令李朝斌专管松、沪、泖、淀，黄冀升专管淮、扬、里下河，庶几责有专属。厚庵不必东下，且金陵未克以前，上游处处可虑，厚庵仍宜驻九洑洲以上，未可遽东也。

忠贼率数十万众上援金陵，力御鲍军，自是意中之事。然来示有二十一日之期，有冒充官军号衣数万之说则不可信。鲍、张已病，其军几无人不病，何能御此强寇？天意茫茫，未知何所究极。鄙人忧灼之状，具详十二日奏片中，另达冰案。

此第一次专人送镇江之信，以后十日一送。诸希心鉴。顺问台安。

663．致郭嵩焘闰八月十六日

此间各军病势不为少减，忠贼大股上犯，可危之至。李续宜拟于二十三日登舟西上。

筠仙仁弟亲家阁下：

一月之聚未竟，莫鬯所怀，别后果能一至雨花台否？

此间各军病势不为少减。春霆、凯章皆无信来，未知稍痊否？甘子大自宁国染病，回省不起，许世兄亦传染不起。闻忠贼率大股上犯，可危之至！十二日附片具陈艰危，想朝廷亦累欷而无可如何。

十五日寄令弟意城一函，抄稿呈览。意有家信，鄙人拆阅，兹附上，查收。

希帅又吐血一次，渠终自以为无妨，以其眠食如常也。义渠有十三起程之说，希拟二十三登舟西上。顺问台安。

664．复吴棠闰八月十六日

已商请彭玉麟代杨厚庵亲赴靖、如、通、海一带察看情形，再筹堵御。当前兵单，似宜先守后战而不轻进。饬查龚镇一事，即以吴评作为定论。

仲宣尊兄大人阁下：

前月复布寸函，旋又四奉惠书，感雅注之弥殷，荷箴言之时锡。即维萱阶纪闰，兰锜凝釐。卿月光圆，河汉澄而功成洗甲；福星照普，江淮靖而化畅由庚。引睇节麾，良殷祷颂。

黄镇接统田部，近承指画，自足以资保障。苏贼图窜里下河一节，前经咨商少荃中丞，暂缓进攻太湖，先拨淮阳炮船来防江北。又商请杨军门亲赴靖、如、通、海一带察看情形，何处首冲，何处次冲，酌为布置。敝处缄牍未到，杨帅先自镇、扬回营，感冒成疾，至今未愈。沪上又复吃紧，致黄军门未能速来。旋商请彭侍郎代杨帅一行，因太平、金柱关复有贼警，连日派船轰击，稍可抽身，即驰赴下游看明要隘，再筹堵御之法。尊意欲拨船进剿江、常，以分松、沪贼势。无论杨、彭两军现在并无余力，即所闻踞贼无多之说，亦恐不可深恃。向来轻进之患，每因此种谣传易为所惑。方今处处兵单，似宜先守后战，脚跟站定，庶免震撼之虞。

至龚镇为人，阁下知其所短，用其所长，自系持平之论。弟于饬查等事，既须为朝廷慎黜陟，尤须为本人顾名节，未敢稍参私心，致涉武断。下游文武各员，经京曹参劾奉旨饬查者人数颇多。此间见闻甚隘，均经函请少泉中丞就近访查见示，以凭复奏。龚镇一员，即当以尊评为定论耳。专泐。复请秋禧，顺请台安。汇璧谦柬，不备。

665．复周辑瑞闰八月十六日

目下事变迭乘，实有岌岌之势，已奏请简派大臣赴江南会办诸务，以挽时艰。彭雪帅致范鹤生银信，祈为致送。

子佩仁弟大人阁下：

七月杪泐致一函，想经鉴入。中秋后马学使之折弁回皖，接六月朔手书，具悉一切。即维勋猷日懋，政祉蕃增，祷颂无似。

此间广德降众内乱，州城复失。原降之洪容海一股仍来就抚，已挑留三千人，饬扎宁国县城外。鄙意鲍军若进攻广德不克，则大队难于退回；克之，则各军不敷分守。令其先赴金陵与舍弟等军会剿，奈霆营全军皆病，死亡无算，一棚之内，几于无人侍药，无人炊爨。将领十病六七，其得力之黄庆、伍华瀚先后物故。春霆亦染疾不轻，以其关系至大，移至芜湖养病。姑无论不能开差，脱有缓急，何堪设想！金陵及皖南各军亦皆疾疫繁兴，屡损良将，而皖北李、袁两帅皆将归去。事变迭乘，实有岌岌之势。自维德薄不足以回厄运，才菲不足以支危局，终霄负疚，即虞颠蹶。昨已据实上闻，并请简派亲信大臣德器远胜不才者，驰赴江南会办诸务，分重大之责任，挽艰难之气数。区区苦衷，知我者必能见亮。

前次所托封荫等事，想已费心代办。用项不敷，不知尚须找补若干，待示到再行寄交尊处。所存湘乡公车费百金内，以三十金奉赠尊宅为赏犒傔从之资，余则托买高丽参等物，另单呈览。外彭雪帅致范鹤生银信，亦系托办请封，恐来差不悉住址，祈为致送。其银汇徽州茶商处，已饬来差前往面对。专泐。敬问台安。不具。

666．复胡寿椿闰八月十六日

军事迭生波折，深恐皖南疏失，累及其故里。永裕厚票号存金，已缄托梅启照前往取用。

研生尊兄大人阁下：

前奉手翰，备荷雅存。即稔〔谂〕丰祉蕃膺，升猷懋著。树兰台之峻望，鸣凤声高；迓枫陛之恩，给驺宠渥。引詹卿矞，忭颂良殷。

弟艰巨谬膺，时虞陨越。春夏以前，攻剿尚称顺手，自多军西行后，波折迭生。加以疾疫繁兴，士卒死亡太多，又屡损得力将领，微特难期速效，兼恐别有疏虞。珂乡幸臻安谧，东路广信一带赖左帅保障之力居多，西路饶州一带系鲍、张诸军屏蔽之力。今鲍、张各营病卒太多，深恐皖南疏失，累及珂乡。猥承称道，弥增惭悚。

永裕厚票号所存二百金，七月底折差入都，已缄托梅筱岩侍御持仙屏信前往取用矣。专泐布复。并颂台安。不宣。

667．复黄赞汤闰八月十六日

军事迭生波折，棘手处未易言喻。赶办粤厘一事，冀善为晓譬，以收和衷之益，成转圜之功。

莘农老前辈大人阁下：

仲秋两奉惠书，备纫雅注。顷阅邸钞，欣审荣膺简命，建纛岭南。河顺轨而海恬波，胥荷仁施之沦浃；浦还珠而斋运甓，式瞻德政之清明。引企矞晖，良殷虔颂。

敝处军事屡蒙称道，恐负乘之贻误，惧虚名之不祥。自多帅西行后，波折迭生，棘手之处未易言喻。广德复陷，仅洪容海等万人仍来就抚。虽小有枝节，尚无大害。所难者金陵、宁国及徽、池各营无处不病，而霆营尤甚。死者无人掩埋，病者无人侍药，甚至一棚之内，无人炊爨。得力猛将连损数员，春霆军门亦遘疾甚重，以其关系至大，移至芜湖养病。而杨、蓝、古、赖诸逆麇集广、建一带。无论难望开差，猝有缓急，何堪设想！侍久思移驻芜湖或宁国两处就近调度，又以袁、李两帅同时去位，不得不兼顾皖北。而饷项大绌，多者欠十一个月，少亦八九个月。金陵、宁国各物较安庆贵至数倍，恤赏医药之费姑置不论，其日需银米尤为急切。

承同甫星使赶办粤厘，力求解济，奈东道主人多方为难，未解命意所在。同甫和厚闳通，不甚与之较量，而厘奸剔弊，具有苦心。粤省情形朝廷业已周知，即饬同甫查办。其被参各款，均经查有确据。以敝处办厘之故致费无限周折，于心诚觉不安。惟江、浙三省除珂乡完善外，余皆遍地疮痍，无可罗掘。办厘隔省，敝乡东征局久已行之，并非自粤创始，且吾乡本省厘金尚在东局之外。湘、粤肥瘠悬殊，不抽本省之厘，专供东征之饷，其力实足取给。同系天家之利，挹彼注此，犹不失为以公济公。主人成见在胸，未肯相亮，所冀大旆荣莅后善为晓譬，收和衷之益，成转圜之功。不特棠疆治理蒸蒸日上，东南大局亦受福无量矣。

汪驾部来营一见，旋因事赴无为州，尚须回旌德本籍省视田里。养素营中，今时未有战事，一时不办保案，所嘱之处，均俟随后留意。孙倅捐输田产，已饬该县验收，另具咨牍奉复。专泐。敬贺大喜，复请台安。摹璧尊谦，不宣。

668．加黄赞汤片闰八月十七日

抄寄其故里丁漕永章示稿，如有不便之处，祈经过故里时代为调停。

再，侍欲减珂乡丁漕浮收之弊，去年所定地丁每两纳二千四百文，漕粮每石纳三千文。厥后征输不甚踊跃，州县多称不便。今年改立永章，略有变改，不知将来可一律办妥否？兹将示稿抄呈台览，是否妥惬，伏祈指示。如有不便于民之处，敢请台旆于经过珂里之时代为调停，即不便于官之处，亦须体察入微，乃可垂久。目下各属官绅会议，大约从者多而违者少。拟俟大纛行至九江一带，即将要紧卷宗抄送尊览。先此奉布，诸希心鉴。再问莘翁老前辈大人台安。

669．复彭玉麟闰八月十八日

已批令罗、周、王不必冒险渡河。请即酌拨师船迅赴南湖一带防守。宁郡关系重大，应仗大力共保，不必遽赴通、泰以下。

雪琴仁弟大人阁下：

十七日接十三夜手书，具悉一切。

该逆屡经击退，金柱防守益固，水师扼截之功最多。敝处复调团防营至芜湖协守，腾出王可陞一军为宁、芜等处策应之师，此后陆兵亦不单薄矣。

至寺前圩薛镇之贼虽未经扎墙，可以袭取，然分兵渡河终非稳着。设有小挫，进易退难。昨据罗逢元及周、王两镇来禀，已批令力图固守，不必冒险渡河，周、王仍回芜湖本汛，想尊意亦以为然也。

顷又接春霆来缄，东坝贼窜水阳掳掠，民心颇为惶惑。该处为宁国粮道所必由之地，请调炮船一二营前往南湖巡哨。此股或即系太平败退之贼，时出时没，深〈以〉蔓延为患。宁郡病勇既难出队搜剿，该处小河最多，亦非水师不能施展。已具牍咨商台端，请即酌拨师船迅赴南湖一带，相机防守。不知现驻上册渡等处之水营可进水阳否？

至下游之行，前请衡量缓急，自定行期。目下金柱尚未蒇事，宁郡关系皖南大局，尤为紧要，应仗大力共保宁国，先其所急，不必遽赴通、泰以下。其迟缓之故，随后亦即代为奏明。专此泐复。并问台安。不宣。

670．复鲍超闰八月十九日

交代当前急务，并请告知宋、冯、娄等，依次分别缓急办理。解银四万以作鲍军饷项，又以二万以济张军。

春霆仁弟大人阁下：

日内深以贵恙为念，悬系之至！十八日接十五日惠函，业经批答。十九日又接十六日来函，得知尊疾少愈，为之一慰，而犹以未全愈为念也。

贼至金宝圩掳粮，此意中之事。现已函商雪琴侍郎，请其派船赴水阳一带矣。此时急务，第一，望阁下与各将士病体全愈；第二，保宁国府县两城；第三，清水阳等处，保宁国之粮路；第四，救金宝圩之百姓。请阁下告知宋、冯、娄诸公，依此次第，分别缓急办理。

饷项又缺，鄙人愧念之至！今日解银四万以济贵军，又以二万济凯章，五日之内必续解也。顺问台安。

671．加彭玉麟片闰八月十九日

务求派船前往水阳一带，保全宁国粮路。

顷又接春霆十六日信，水阳、东镇、新庄一带甚为危急，鄙人深以宁国粮路为虑。务求阁下派船前往救全大局，至要至恳！

今日折弁进京，将阁下致范鹤生信带去。二十四日折差进京，阁下万寿折可代办代递也。再请雪弟日安。

672．致左宗棠闰八月二十日

敬求详示李世贤所部人数和长短所在。东坝之敌扰及慈溪镇一带，亦大局之忧。李秀成率大股已至丹阳，无生力军以应之。顺商李元度被劾事复奏办法。

季高仁兄大人阁下：

久不接惠书，闻二十九、三十等日雄师大获胜仗。前此尊处探得侍逆将由徽、宁进援金陵，但须与贵部决一大战再行起程。此次业经一决，计徽、宁之警即在目前，金陵之急亦自不远。舍弟与鲍、张各军病者过多，不复成队，何以御之？侍逆所部悍贼究竟若干人？所长安在？所短安在？阁下与之周旋最久，近日伎俩较之去年三月在乐平之役，进乎？退乎？敬求详示。

此间近日贼情，东坝股匪扰及慈溪镇一带，金宝圩岌岌可虑。日呼鲍军往援，士卒病莫能兴，无以应之。该处有失，则芜湖至宁国之粮路中断，亦大局之忧也。春霆仍在芜湖养病，厚庵、凯章病皆未痊，金陵将士之病洎未少息。忠逆由苏州率大股来援，据冯子材报已至丹阳。舍弟以营中病多，战守俱无把握，请预调他军援助，何处更得此生力大军也？

次青又为言者所劾，朝廷命公查核，又命敝处复奏，而无会查之文。是否会衔复陈？抑应各为一疏？应否从轻办理？均候裁示。即请台安。

673．复杨岳斌闰八月二十日

既身患疟疾，宜安心调摄以缓取效。慈禧太后万寿贺折当代为早发。去年八月以后所奉墨批，均可无庸回缴。常嘱质堂从容调治所患虐疾，候痊愈再定赴沪行期，希转致。

厚庵仁弟大人阁下：

十九日接十五惠书，知尊恙犹未大痊，曷深悬系！夜间发者为阴疟，本较阳疟加剧。今年之病往往一经传染，便苦纠缠，惟有安心调摄，以缓取效。截疟古无善法，洋人丸剂，恐其太霸，慎勿轻用。目下无庸急于视事，芜湖保案尽可迟迟核办，敝处静候咨到再行出奏。

慈禧太后万寿，若九月缮发贺折，未免太迟。盖湖北、河南交界极不安静，即山东亦恐梗阻，总以早发为妙。此间即有专差，当代阁下办一分，代雪琴、春霆各办一分，于二十四日一同拜发。尊处此次不必专弁进京可也。

朱批固应恭缴，似不必定在今冬。敝处历奉朱批，亦皆未缴。军事方殷，朝廷必能见谅。至去岁八月以后所奉，皆系墨批，由议政王军机大臣传旨，即与寻常谕旨无异，均可无庸回缴。

质堂亦患疟疾，常嘱其从容调治，候痊愈再定行期。若勉强前往，于沪事未必有济，且恐病势翻复，一时不能脱体，是欲速而反迟也，即希转致为要。专泐。复问台安。不宣。

674．致李续宜 ⁽¹⁾ 闰八月二十一日

送阅寄谕，说明虽与唐训方会衔复奏，而暗中仍须李主持。唐义渠明日接印。

希庵仁弟亲家大人阁下：

顷奉寄谕，送阅。

敝处与义渠应行复奏者，大约三层：一层，令禁军由南路进攻亳州捻巢，捻若西窜，责成禁军追剿，询是否足敷分布，有无窒碍；二层，询蒋凝学是否堪以统带；三层，苗霈霖居心行事，悉心察度具奏。代馆先生尚未上学接手，便遇此等极难题目，鄙人与义渠虽会衔复奏，而暗中仍须阁下主持，两个代馆先生情愿不受束脩也。

义渠闻于今日进城一行，明日接印，国藩即当出城接之。顺问礼安。

国藩顿首

————————————————————

(1)  此件收自岳麓书社1986年版中国社会科学院近代史研究所资料室编《曾国藩未刊往来函稿》。

675．复彭玉麟闰八月二十一日

目下病勇太多，只求自固，不敢冀幸进取。上游宜保，当派船入南湖防剿。已令娄云庆率部扎营新河庄，水师可之联络依护。

雪琴仁弟大人阁下：

二十一日接十六夜手书，具悉一切。

群贼来援金陵及苏、浙乏粮，急图就食各情，均在意中，惟侍逆久与左军相拒。昨得季帅信，二十九、三十获两胜仗。龙游正形穷蹙，所闻侍逆同来之说，似不可信。目下病勇太多，难期得力，鄙意只求自固，不敢冀幸进取。前批令罗逢元等不必冒险渡河，王可陞仍回芜湖，盖恐或有挫失，进易退难也。近又派吴竹庄三营至芜湖驻守，腾出王可陞一军作游击之师，上而宁国，下而金陵，均可相机援应，已咨明尊处矣。

至东坝上窜一股初赴水阳掳掠，春霆即请商调尊处炮船巡防南湖。嗣以金宝圩、东镇一带处处吃紧，春霆复请咨催，十八后曾经函商一次，咨商两次。今读来书，宋、冯两镇业经径禀左右，而阁下亦以先保上游为急，调回金陵中、定两营，想接敝处缄牍，亦即派船入南湖防剿矣。

所虑新河庄、雨水庵河面太窄，无陆师相辅，水师不便深入，与鄙见适相吻合。已令娄云庆带三千人扎营新河庄。该处为宁郡要口，距郡五十里，声息易通，尚无孤立之患。水师至杨泗渡、管家河一带，可与娄镇陆师相依护。即哨船北至水阳，南至南湖，亦可与娄部相联络，似不必以深入为忧。营中有熟于宁国地利者，更与斟酌行之。专泐。复问台安，不具。

676．致倭仁闰八月二十一日

此间春夏以前，军机颇顺。自多军西行后，波折迭生，每多棘手，已奏请派亲信大臣同来会办。新伯世兄灵柩拟于出月护送上路。

艮峰老前辈中堂阁下：

辛酉八月二十七日奉复一函，由折弁交提塘转递，以台旆未遽旋京，复将原函寄还。本年正月二十三日再修笺候，并将去秋原函寄呈，意谓早登签记。近得袁帅来信，始知两信均未达览，怅歉奚似！

阁下内召后，宠眷日隆。膺师傅之荣，跻参政之席，大贤秉钧，海内称庆。素承教益，与有荣施。

此间春夏以前，军机颇顺。自多军西行，未赴金陵会剿，嗣是波折迭生，每多棘手。侍久思移驻芜湖或宁国两处，力图进取。乃袁、李两帅同时去位，长淮无人主持，不得不留顾皖北。南岸各军疾疫繁兴，杨、鲍两军门皆遘疾未愈，得力大员如皖南姚观察、马队伍太守、营务甘京堂动辄物故。士卒死亡无算，宁国营中尤甚，一棚之内或至无人侍药，无人炊爨。自维薄德不足以回厄运，菲才不足以支危局，中夜祗惧，恐遂决裂。已据实上陈，请派亲信大臣同来会办，分重大之责任，挽艰难之气数。更冀惠锡南针，借资补救，不胜感祷。

尊处派来宋、杨两纪纲，前在敝处寓居，月给盘川八金。后鲍军进图宁国，二人随营伺候。克复宁郡入城后，遍访新伯世兄忠骸。经本地绅士鲁欲仁找一向在道署当差之裁缝萧姓指引，得于废圃土中。春霆军门照料棺殓，派人送来安庆。八月十九与尊纪一同护柩到省，暂停安庆城外。因临淮及光、固两路均有梗阻，未敢由豫境北上。拟于出月雇船送至清江，或取道运河，或即由陆路，纵行程稍有迂缓，而途次必期妥洽，一切由侍经理，望释廑系。世兄忠贞千古，业无遗憾，亦祈勿过追悼。专肃。敬请台安。诸希心鉴。

677．复晏端书闰八月二十一日

厘金办理之善否，当视人力为转移。茶捐一款处理妥当。皖南疾疫异常，鲍超目下难望会剿金陵。苗沛霖行踪诡秘，尚多后患。

彤甫仁兄年大人阁下：

初七日泐复一函，旋于十三接前月二十八惠书并大咨等件，敬悉一切。

省城添设分局，每逢单日总局委员前往会议，联官绅之谊，通商民之情，壅蔽既祛，自臻融洽。其认不足数，借词于交易减色，尚不足虑。厘金衰旺，固由于地方之肥瘠；办理善否，则视人力为转移。即如皖省大通一卡，向收一万五六千串不等，今夏更换卡员，增至三万余串。江西向分省、赣两局，咸丰十年定制之初，每局月解八万。彼时贼氛在境，犹或按月报解；今岁全境肃清，自四月至八月，通计省局仅解四万余两。皖省凋敝而收数日增，江西完善而收数大减，其得失不待深究，悉由用人之不当耳。

阁下曾言州县等官尚易访求，今添派各员多系丞令以下，必能真知灼见，人人称职。蔡道又言总局不时派员改装稽查，更觉无可欺隐。敝处虽有查卡委员，不能如此严密也。

茶捐一款，尊处驳归总局改发实收，另案请奖，与敝处缄商适相吻合。惟蔡道缄称仍须代发北江勇粮，内有护厂巡船之费。查护厂巡船不由卡局节制，徒有防护之名，难得指臂之用。未知巡船共有若干，或将此项船只划开，由韶局发饷，即归韶局管辖，亦是一法。江、皖各卡有水营派船防护者，有本卡自制炮船者，尚希裁夺。钱惠清头批七万金，昨据江西来信，本月十一已解总台，欣感之至！

皖南疾疫异常，士卒死亡太多，营哨等官病居大半。春霆亦自遘疾，移至芜湖调养，稍觉痊可，目下断难望其会剿金陵。袁、李两帅即日皆当归去。唐义渠中丞新来，奏明驻扎临淮。苗沛霖让出寿州、正阳关两城。而逆踪诡秘，尚多后患。附告一二，用慰荩系。复请台安。不宣。

678．复谢孟渔闰八月二十二日

近期军事波折迭生，通、泰以下，兵力空虚，殊深焦灼。

孟渔同年馆丈阁下：

前承惠问，备荷远存。即维柏署宣猷，萱堂曼福，至以为颂。

此间春夏以前事机颇顺。自多帅西行未赴金陵会剿，九舍弟等军久未得势。嗣是袁帅乞病，李帅丁忧，南岸疾疫大作，无营不病，而宁国死亡尤多。鲍军门亦自遘疾，遽难拔营前进。日来小丹阳、东坝之贼扰及太平及宁境水阳等处，尚未击退。前因苏、常之贼图窜江北，商请杨军门亲赴通、泰、靖、如一带察看情形，筹商防守，杨帅病未能行。而彭侍郎以宁、太两处防剿吃紧，亦不克遽往。珂乡有都营驻守，足资捍卫。通、泰以下，尚觉空虚，殊深焦虑。因便泐复。顺问台安。不宣。

679．加晏端书片闰八月二十三日

汪宝树等尽可奏派。江西厘金大坏，拟附片一陈其弊。

正封缄间，又接八月初五日惠书，知即入闱代办监临事件，威凤莅止，官绅瞻望。羽仪德望既为众流所归，此后办理诸务当无差池，慰企无已！

汪宝树及前此单开各员，尽可即由尊处奏派。星使体制本宜专断，除任怨之地，敝处可稍分担荷外，余皆请台端一力主持，鄙人不必与闻。筱泉已到粤否？念念！

江西厘金大坏。日内大声疾呼，并拟附片一陈其弊，不知能稍整顿否？少迟再为详陈。再颂台安。诸维心鉴。

680．复吴廷栋闰八月二十三日

训迪僚属，但以“勤”、“廉”二字相勖。自度无知人之明，而又疑封疆将帅由外疏荐，一时之裨益甚少，方来之流弊孔长。派捐之说，望再查明见示。

竹如仁兄大人阁下：

七月杪接奉五月二十八日惠书，裁复稍稽，至为歉仄！仰荷箴诲，拳拳以古人道谊相切劘，感戢曷既！

国藩秉质粗疏，晰理未精，忝窃高位，兼攘虚名。责任之重，属望之众，盖实出于意计之外，亦自日处危机之中。虽积功如山，莫可报称，故不复课程功之多寡，但课每日之勤惰。即训迪僚属，亦但以“勤”、“廉”二字相勖，不更高论要道。至方寸检点，则惟是急功、近利、穿窬、乡原、鄙夫数大端，以免此为至幸。大抵皆是人欲之私，更无所谓天理之私。每日诸务猬集，酬接纷纭，身未及检，事未及毕，旧书未及温习，而光阴忽忽已过，刻漏又尽矣。

来示又以安危得失取决片言，虽不至如此之甚，然亦尝蒙天语垂询，令其汲引善类，厘察贤奸。自以见闻极陋，好恶或淆，多以无员可荐据实复陈。盖既自度无知人之明，而又疑封疆将帅由外疏荐，一时之裨益甚少，方来之流弊孔长也。然鄙人之辜负清问，无补时艰，即此已可见其大凡矣。方存之谓敝幕人才颇盛，此乃过情之誉。珂乡贤达如杨璞庵、陈虎臣昆季、洪琴西、沈介夫皆处以清要之职，知其久游德门，廉正耐劳，渐染有素，故敝处礼而用之，百不失一。存之、朗仙计不久亦来此间。此外尚有贤才可以相助为理否？幸倾夹袋之储，无吝百朋之锡，至祷！至祷！

派捐之说，敝处与李中丞皆无其事。或系传闻之误，望再查明见示。折弁经过山东，肃泐。奉问台安，诸维心鉴。

681．复左宗棠闰八月二十三日

李鸿章报苏敌十余万来抄鲍军之后路。华尔在慈溪中枪而亡。魏喻义军不可远救宁波。黄赞汤补广东抚席。郭嵩焘已去上海。

季高仁兄大人阁下：

接前月二十六、二十九两次惠书，敬悉一切。

寿山所寄舍弟抄家信稿不知系何件，顷已专缄至金陵一询。兄弟私商，尤悔恩怨，琐琐之端岂能尽告外间？舍弟析义未精，阅世亦浅。吾与人交际始终本末，譬如饮水，冷暖自知，舍弟沾沾若唯恐阿兄负人，盖未审也。

徽、宁各营疾疫如故，鲍、张实已不能成军。据少泉报，苏贼十余万前来抄鲍军之后路。顷附片备陈疾疫流行，犹未将苏贼西来一节入奏。李信抄呈台览，奏片另咨奉达。

慈溪又失，宁波可危。士良请拨质斋一军，慈溪去郡仅四十里，魏军远隔千里，何能拯救？华尔锐意赴宁剿贼，誓尽杀广勇之从贼者，亦在慈溪中枪而死。华尔在上海、宁波为中外所推服，既失此人，众志一颓，贼焰愈炽，恐宁波必无完理。质斋尚在马金、昏口一带否？皖南各军既不可恃，则魏营不可轻动。万一贼由歙南窜犯婺源、景镇，则江西腹地又将糜烂，而尊处之厘饷首受其害。除魏军外，更有何法可救宁波？伏候裁示。

江清骥解浙饷一万昨日到此，即札江西另解交广信粮台。黄莘农补广东抚席，于粤厘或可稍一尽力。筠仙在此住二十余日，少泉以轮舟迓之，初十日解维东矣。

承询体中能否不至大还。阁下默察世变，岂三数人所能支梧？必暖暖焉吝于大还，其果为胜算耶？复问台安。不一。

682．复耆龄闰八月二十三日

承示许分硼炮，惟所需放炮之人，实难其选。李希庵丁忧，已蒙赏假百日。长淮空虚，各营贫病交迫，殊深忧悸。

九峰尊兄大人阁下：

接前月二十三惠书，敬聆壹是。嗣读大咨，欣审荣膺简命，总制闽、浙。鹭吹频传，奏凯慰箪壶之望；鸾纶迭沛，匡时铭柱石之勋。翘企矞晖，良殷虔颂。

承示许分硼炮二尊，由江西转解敝营，仰见大公为怀，不分畛域。惟所需放炮之人，实难其选。丁道本带炮师二名同来，以备演放之用，兼习制造之方。到沪后，英领事不肯将炮交出，费尽唇舌，迄无下落。丁道誓将此炮办到，亲自回粤求劳帅设法，一面起程，一面禀知敝处。所带炮师染病甚重，亦经带回医治。皖垣现乏熟手，无可派赴尊处学习之人，拟少候丁道回信，再行酌办。

李希庵中丞奉旨夺情，迭次慰留。渠专疏陈情，必欲一伸抚棺之痛而慰椿庭之望。弟见其病势颇深，未敢强留。已蒙赏假百日，以唐义渠方伯暂权皖抚。

长淮地面辽阔，棉力实难兼顾。杨、蓝〔刘〕、古、赖诸逆麇集广德、建平一带，宁、太境内游氛出没无常，各营贫病交迫，屡伤得力将领。天意茫茫，殊深忧悸。专此泐复。顺请台安，并贺大喜。不备。

683．致周辑瑞闰八月二十四日

恳经手妥办请封事。

子佩仁弟大人阁下：

昨十九日折弁之便附呈一缄，亮达台览。兹更有托者，国藩与李希庵中丞请封事，另开一单，敬恳阁下经手妥办。去岁十月初九、十二月初八、本年四月二十五日恭遇覃恩三次，拟以前后二次请封三代，而中间一次请封本身妻室诰轴，希庵亦仿照办理，不知仍须由敝处咨明吏部否？乞查示。

先附去银壹百两，如有不敷，即祈示知，当于领轴时寄去。琐渎清神，良抱不安。诸维心鉴。顺候台安。

684．致郭嵩焘闰八月二十四日

曾国荃、左宗棠、郭崑焘信件均为一封奉达。

云仙仁弟亲家大人阁下：

二十二日九舍弟奉呈尊处一缄、二十三日季高一缄、二十四日意城一缄，兹均为一封奉达。

轮舟在金陵竟不肯泊，舍弟望极生怨矣。即问台安。

685．复左宗棠闰八月二十五日

请饬芗泉于攻克淳、安后径薄严州。宁国之师粮道恐将中梗。江西厘务参劾之轻重尚无成见，惜不得如胡文忠者料理一番。江清骥欲得一札至沪劝捐，目下似尚未可。

季高仁兄大人阁下：

连接初十、十五日惠缄，敬承一切。

侍逆援金陵之耗，近日已得确报否？芗泉既克寿昌，声威颇壮，贼急欲自固严州门户，或者不暇窜吴，亦未可知。果尔，则阁下派芗军规复北路严、寿一带，正所以伐贼之谋，乃大有造于皖、吴诸军也。如侍逆入吴之志尚未遽死，则请饬芗泉于攻克淳、安后径薄严州。贼欲保杭，断不能不顾严，而霆、沅等军得以将息士卒，戒备以待矣。

春霆尚在芜湖养病，雪琴十八日见之，云两人扶掖以行，神气尚完，或无他虑。东坝之贼连日扰及水阳镇、金宝圩一带，宁国之师向由芜湖运粮，恐将中梗。弟饬宋国永派人三千扎新河庄以救金宝圩，不知霆营病卒尚能成队否？不落后否？

江西厘务，业经严札申饬，其参劾之轻重尚无成见。长江盐务，目下九洑洲未克，票商难行，轮舟拖带民船挽运上驶，强半不肯完厘，大利尽被洋人占夺。两江有为之地，惜不得如胡文忠者料理一番。

江清骥欲得一札至沪劝捐，目下似尚未可。沪上名目太多，治丝而棼，且待筠仙、鹤汀至彼，助少荃清厘一番，裁革无实之名，再添有济之目。江清骥亦乏物望，奉札十个月，仅捐万金以报命，前效盖已可睹。徒以严旨惩斥，欲借此以自见，未必果有当也。诸维心鉴。顺问台安。

686．复李鸿章闰八月二十六日

告上游军情与防守部署，交代华尔一军统辖事宜。

少泉世仁弟馆丈阁下：

二十五日接闰月初八、十二两次惠缄，具悉一切。其八月二十九之函，则至今未到。

上游军情，其有形迹可指者，忠逆巨股已至金陵城谷里村人字桥一带。舍弟十八、九等日信，贼尚未来扑营。东坝之贼内犯水阳镇、金宝圩一带。春霆尚在芜湖养病，宋国永代统宁国全军。现派队至新河庄防御，不知能却之否？凯章虽病，亦已到宁与宋国永合力坚守，或可保全要郡。左帅于八月二十九、三十日连获胜仗，芗泉十四日克复寿昌。侍逆当守严州以保杭垣，或可不入苏境。

华尔军以白法统之而责成吴观察妥办，目下亦只好如此。此军四千余人，究竟骚扰与否？如其扰民，仍以分散为妙，留沪若干，调宁波若干，调金陵若干。分则力弱，裁制较易。

筠、鹤到后，吴公果如何位置？初九日曾有一缄奉商，计复书今已在途。乔公之事，俟接到惠复再行奉报。

此第二次专丁送镇江之信。统希鉴照。顺问台安。

687．致杨岳斌闰八月二十七日

求多带水师往援曾贞幹。此次风浪迥异寻常，全仗大力维持。

厚庵仁弟大人阁下：

久未接惠书，想尊体渐就康泰。

援贼上犯，金陵、宁国两处皆极危急。宁国一军，春霆病尚未痊，恐宋国永不能支撑，雪琴顷已带船前往援助。金陵一军，新营太多，本不得力，又加以十人九病。舍弟事恒江滨数营尤不可恃，求阁下多带水师前往援助，以保陆军之粮路。至感至祷！

贵部病卒太多，不敷分拨，并请留李质堂三营暂不下赴上海，又请添调浦口之陈东友、赖荣光两营以厚尊处兵力，另备公牍奉达冰案。此次风浪迥异寻常，全仗大力维持。诸希心鉴。顺问台安。

688．复僧格林沁闰八月二十八日

南北两岸春夏以后波折迭生，实无余力进剿亳捻。待苗亦宜示以坦白，不设机心。

曾国藩顿首上书僧亲王钧座：

八月初毛旭初星使函述尊谕，嘱楚师会剿捻巢，当将艰难情形恳毛帅缕陈转复，谅蒙鉴察。顷奉本月初一钧函，旋准初七大咨，仰荷谦光下逮，诲示周详，且感且佩！大军所向克捷，拯民水火，秉钺十年，建古今罕有之功勋，尝人世非常之劳苦。贤王大名，中外同仰，德威远被，钦企弥殷。

国藩才识庸愚，谬膺重寄。今岁春夏以前，事机较顺。嗣后波折迭生，动形棘手。南岸疾疫大作，无营不病，死亡枕藉；北岸多将军援陕西行，袁、李两帅同时去位。目下金陵、宁国两军万分危急，敝处八月二十九、闰月十二、二十七等日具奏军情三件，抄呈台览，即可略见鄙人竭蹶之情与近日艰危之状。李中丞初丁母忧，适当袁帅病退之时，国藩以长淮无人主持，本拟奏请夺情，劝以移孝作忠；旋见其旧恙复发，吐血咳嗽，实难支持，渠又具疏力陈哀悃，奉旨赏假百日。顷唐中丞到皖，李帅即于二十三起程回籍，名为陈情归里，稍展孝思，实则病势已深，有万不能不调养之势。至李帅部下人数无多，除留鄂三军外，来皖境者不过万余人，分守颍州、寿州、六安、霍邱、固始五城，三河尖、正阳关两隘，皆系最要之区，实无余力进剿亳南捻巢。楚师虽有虚名，不能耐劳苦，又素乏马队，于追逐捻匪，驰骋中原，亦非所宜。国藩知之最深，不敢不以实告。

苗练之事，李中丞前此壹意主剿，系遵照屡次密谕办理；厥后擒获狗逆，始遵旨宽其既往，予以自新。蒋凝学等不甚知李中丞前后张弛之道悉秉圣谟，犹或拘泥春间办法，不免阳抚阴防之意；又或计谋厘卡之小利，致启苗练之猜嫌。刻下李中丞回籍，蒋凝学等均归敝处调遣，已嘱其坦白相待，不设机心。鄙意待苗之道，赦其罪而不资其力，少假以利权，而不予以威权。谨将复奏一折抄呈，伏乞详示。敬请钧安。惟希涵鉴。

689．复官文闰八月二十八日

大江南岸危如累卵，务乞飞札停止续调守庐之三营，并飞调吴廷华二营赴皖。

秀峰宫太保中堂大公祖阁下：

二十六日接二十二日惠缄，敬悉一切。

上游如此紧急，弟初不知；而下游之危急，则阁下亦有未尽悉者。伪忠王带大股援贼二十余万攻扑金陵官兵营盘，二十日，二十一、二、三连日夜逼扑极猛。据报洋枪之多，贼势之悍，从未有如此股者。伪王黄文金、胡鼎文等股自东坝扑犯宁国。鲍春霆尚在芜湖养病，宋国永代统其众。二十六日拨六营至新河庄迎剿，官军挫败，退回宁国。霆军病者死者合计将近万人，何能御此大敌？大江南岸之危实如累卵，不特江西可虑，即鄂境亦处处可虑。南岸果有疏失，则乘间偷渡北岸，亦属意中之事。

石清吉守庐之十营，前此多帅与阁下调去蓝镇三营经弟截留者，今已不敢再留，札令仍赴鄂中矣。其续调之三营，则务乞阁下飞札停调。庐州关系极大，不特为皖北之枢纽，亦为鄂省之屏蔽。千恳！千恳！

至吴廷华二营，在鄂省不过为附庸之小枝，在皖南则可添招三营，联络团练，或亦保全危局之一计。至于南北两岸、皖鄂两省，不久恐有非常之警，则必求阁下奏调多帅全军回驻黄州境内，然后徐观事变再行调度。秦事既责成胜帅，则多军自以保鄂为主，其次乃援皖，又其次乃援豫也。吴廷华千人，望即飞调惠我感〔为〕感！复请台安。

690．复左宗棠闰八月二十八日

此间近日危险万状，自皖南以至金陵一片糜烂，殆无一处可恃。欲仗大力就近保救徽州和景德镇。

季高仁兄大人阁下：

前得《题名录》，见哲嗣大名，疑是令侄，未及肃贺。顷得二十一日惠书，始知才子挺出阁下应具折谢恩，行将高踞灶觚，欣企何已！

长至、元旦表，二十七月之内似俱不进，俟查明再行奉闻。如须进，则敝处可再代办也。

此间近日危险万状。伪忠王率二十万众攻扑金陵舍弟营垒，据报凶悍实过于四眼狗。新添之营，久病之卒，深为可虑。胡、黄、李等酋由东坝犯水阳、金宝圩，宋国永派六营迎剿，二十日在新河庄败挫一次。鲍春霆养病芜湖，将于二十五日力疾还营。贼若直犯宁国，固虑霆军病卒不足御之。即由湾沚、南陵断我饷道，宁国亦无可守之理。自皖南以至金陵一片糜烂，殆无一处可恃。欲仗阁下大力饬芗泉迅攻淳、安，就近保救徽州；抑或淳、安难破，即从马金岭绕援徽州。胡、黄、李逆股若破南陵，必由青阳、石埭直奔景德镇，亦求阁下早为之所。只要徽州、景镇二处守得住，大局尚堪挽回。弟自愧调度乖方，咎无可辞，惟恳极力挽救。至感至祷！书不千一，诸维心鉴。

691．致李济青闰八月二十九日

应请即日移营防守池州。

忍斋总戎阁下：

日内下游信息极紧。霆营在新河庄小挫一次，宁国十分危急，并恐贼从南陵、青阳上犯池州。应请阁下即日移营防守池州。其该府陆军本有李济元建字营千人，再添喻总兵吉三数百人，会同贵营水师即足以资固守。阁下或今日先去一看，或今、明日全营移去，请与喻总戎商定。除后补公文外，先此飞布。即请台安。

692．致朱品隆唐义训闰八月二十九日

饬令相机分守徽、祁，并各留兵共守休宁。顺告蒋益澧军已与左宗棠商定留作活兵。

云岩、桂生总戎贤弟阁下：

日内下游信息紧急之至，宁国恐不能保。纵使守住宁国，亦恐贼从南陵、青阳上犯，或由石埭犯祁门，或由东、建犯饶、景，皆不可不防。现已调刘胜祥二千、陈拔山千人守景德镇碉堡，特先与阁下商定：如宁国失守，则请云岩退守徽州，桂生退守祁门；其休宁一城，请云留一营、桂留二营守之，概交云岩调度；若宁郡幸而守住，贼已从南陵上窜，果闻青阳、石埭失守之确信，亦请云退徽州、桂退祁门；若宁郡与青、石未失，则不可闻谣言而轻移动也此未定之事，故无公牍。

芗泉方伯一军，已与左帅商定留作活兵，徽州急则援徽，景镇急则援景。兹有寄左帅一函，求桂生专人飞递。顺问台安。

693．致李续宜闰八月二十九日

具告军情危急之状，祈李闻变即出。

希庵仁弟亲家大人阁下：

自台旆去后，鄙人惘惘如有所失。二十五、六以来，警报迭至：伪忠王率大股十余万攻扑金陵官军，闻凶悍实过于狗逆，洋枪洋炮极多；滨江各营系舍季弟所带，营数较稀，士卒又弱，贼现将在该处扎垒，截我粮道，万分危急；黄、胡、李一股自东坝窥窜宁国，宋国永派六营至新河庄迎剿，二十日小挫一次，退回宁郡。现春霆定于二十五日自芜湖力疾回营，而水师既已退出，宁国粮道已断，安能保全两月以内？久知其大有奇变，无法预防。将来变故已成之后，尚求阁下大力挽回。能保徽州固好，否则亦须保全江西。如咸丰十年之局，亦是支一日算一日。

阁下百日假期，本可增而不可减，然大局太坏，则求左右仿胡文忠之例，闻变即出。不情之请，务求格外鉴原。鄙人心已用烂，胆已惊碎，实不堪再更大患。

僧邸与敝处缄牍、与蒋之纯札等件，并抄呈览。求便中寄书与之纯，不必与僧邸常通禀信。敝处复奏苗事一折抄呈，当否？乞示。顺问礼安。

694．复严树森闰八月二十九日

李秀成率众二十余万猛扑金陵，攻势为前所未有。大江南岸实危如累卵。多军当以保鄂为主，援皖，援豫次之。务恳催令李与吾迅速赴皖接统杨岳斌部。

渭春仁兄大人阁下：

接十五、二十三等日惠书，具悉一切。鄂省边防吃重，殊劳荩虑。

夏秋以来事故迭生，至近日而敝处风波尤甚。伪忠王带大股援贼二十余万攻扑金陵官兵，自二十至二十三连日夜逼扑极猛。据报洋枪之多，贼势之悍，从未有如此股者。

黄文金、胡鼎文等股自东坝扑犯宁国。鲍春霆尚在芜湖养病，宋国永代统其众，二十六日拨营至新河庄迎剿，官军挫败，退回宁国。霆军病者死者合计将近万人，何能御此大敌！大江南岸之危，实如累卵。果有疏失，或上窜江西，或偷渡北岸，均属意中之事。

来书又虑梁逆一股下扰英、霍，上游腹地处处可虞。石镇守庐十营，前调蓝镇三营业饬赴鄂，续调三营不能不函请秀相札饬停止。庐州关系极大，不特为皖北之枢纽，亦为鄂省之屏蔽。

至秦中军事责成胜帅，多公业已南还。商南大捷，声威复振。似宜奏调多军回驻黄州境内，徐观事变，再议调度。此军自以保鄂为主，次乃援皖，又次乃援豫也。已将鄙见预商秀相，如尊意以为然，则请迅速具疏。此时四方多难，吾辈但能保江西、两湖及皖北一面，还去冬之旧观，已为大幸。

商调外江炮船，当于二十四日备牍奉复。目下李朝斌三营业经驶赴上海，雪帅亲统师船赶赴宁国。值新河庄陆师失利，又闻金柱关吃紧，仍出江口驻扎。厚帅病又加重，诸务棘手，闻李与吾尚在鄂中，务恳催令迅速来皖接统厚部，不胜祷切！专泐。复请台安。不宣。

695．复胜保闰八月二十九日

夏秋以来疾疫大作，金陵、宁国皆危急万分。汪道前事当早为办结。

克斋尊兄大人阁下：

前奉七月惠书，拟俟汪道到营再行泐复，历今尚无来皖消息。

雄师入陕后，捷奏频闻。上纾宵旰之忧，下慰云霓之望。节麾引领，倾企弥殷。

敝处夏秋以来疾疫大作，南岸无营不病，死亡尤酷。杨厚庵、鲍春霆两军门皆久病未愈。目下忠逆率众二十余万来扑金陵官军营盘，猛攻数昼夜，凶悍异常。黄文金、胡鼎文等股由东坝上犯宁国境内新河庄一带，我军迎击小挫。城内病勇太多，恐难当此大敌。两处皆危急万分，倘有疏虞，则南岸又将糜烂。自维薄德不足以回厄运，菲才不足以支危局，终宵负疚，莫名忧灼。

至汪道前事，弟于饬查各件向无成见。案内金运司先已来此。俟军事稍暇，亦当早为办结也。专泐。复问台安。诸维心鉴，不宣。

696．复彭玉麟闰八月二十九日

遽回老营，殊嫌未能镇定。务请督率水师力保金柱关及芜湖二处。九江开关目下似难兴办。

雪琴仁弟大人阁下：

接十九、二十一、二十四等日手书，军情迭变，殊深骇愕。前饬娄镇扼扎新河庄已落后着，阁下力扎东门渡以保霆营粮道是也，由宁河绕入湾沚以保上游全局亦是也。

接窑头一禀，遽回老营，殊嫌未能镇定。大队退出，则定湘一营势难孤立。宁境病卒太多，本难御贼，水师又不能护其饷道，宁国殆无可守之理。金陵自二十至二十三等日，援贼昼夜扑营，众约二十余万。据称洋枪甚多，贼势甚悍。两处皆危急万分。阁下既已出江，务请督率水师力保金柱关、芜湖二处。至要！至要！

九江开关一节，目下似难兴办。前据廷道禀请，业经咨商幼丹中丞，妥为斟酌。即于二十五日咨复尊处矣。泐此。复问台安。不宣。

人名索引

二　画

丁　杰

丁　翥

丁义方（燕山）

丁日昌（禹生、雨生）

丁寿征（子静）

丁松亭

丁宝桢（稚璜）

丁香久

丁善庆（伊甫）

三　画

万　泰

万启琛（篪轩）

义　泰

马先槐

马怀忠

马恩溥（雨农）

马新贻（穀山）

马融和

四　画

王　沐

王　煊

王　操（鲁园）

王子坚

王小初

王少峰

王可陞

王必达（霞轩）

王茂荫（椿年、子怀）

王明山（柱堂、橘堂）

王柏心（子寿）

王道墉（崇庵）

王朝纶

王雁峰

王德榜（朗青）

王毅卿

韦志俊

牛松山

毛有铭

毛昶熙（旭初）

毛鸿宾（寄云）

文　辉（又石）

文希范（任吾）

方子颖

方宗诚（存之）

邓万林

邓传密（守之）

邓汪琼（寅皆）

邓辅纶（弥之）

五　画

甘　晋（子大）

甘绍盘

古隆贤

左　辅

左宗堂（季高）

厉云官（伯符）

石达开

石清吉

龙际云

田兴恕（忠普）

叶兆熊（介唐）

叶廷春

叶春培（植园）

史致谔（士良）

白　法

丛占鳌（瀛石）

包立生

包利生

冯子材（萃亭）

冯日坤

冯桂芬（敬亭）

冯焌光（竹渔）

冯誉骥（展云）

六　画

邢春第（晓庄）

成大吉（武臣）

成发翔

成名标

成忍斋

吕行之

朱　兰（久香）

朱　琦（伯韩）

朱　潮（海门）

朱大椒

朱方达

朱南桂

朱品隆（云岩）

乔松年（鹤侪）

向　荣

向师棣（伯常）

华　尔

多隆阿（礼堂）

庄蕙生

庆正轩

刘　绎（詹岩）

刘　典（克庵）

刘于浔（养素）

刘万东

刘小崧

刘长佑（印渠）

刘车龙

刘方蕙（小粤）

刘文清

刘传祺

刘仲甫（琴舫）

刘兆彭

刘齐衔（冰如）

刘丽川

刘岳昭（荩臣）

刘良驹（星良）

刘连捷（南云）

刘青云

刘坤一（岘庄）

刘秉璋（仲良）

刘胜祥

刘郇膏（松岩）

刘建德（馨室）

刘祥胜

刘菊溪

刘培元（竺汀、竺亭）

刘履祥

江长贵（良臣）

江忠义（味根）

江忠濬（达川）

江清骥

汤　修（敏斋）

许乃钊（信臣）

许子龙

许本镛（茨堂）

许如骏（次苏）

许振祎（仙屏）

许雪门

许道身（缘仲）

孙　观（省斋）

孙长绂（小山）

孙济亭

孙鼎庵

七　画

严　咸（秋农）

严树森（渭春）

严瀛清

劳崇光（辛阶）

苏廷魁（介堂）

苏厚之

杨　春

杨长年（朴庵、璞庵）

杨石汸

杨光祖

杨岳斌（厚庵）

杨英清

杨泰德

杨辅清

杨朝林

杨湘筠

杨豫成（绎堂）

李　桓（黼堂、辅堂）

李士棻（芋仙）

李万杰（俊人）

李元度（次青）

李长青

李升平

李世贤

李世忠（良臣）

李光荣

李成谋（与吾）

李庆琛

李寿蓉（篁仙）

李秀成

李明墀（玉阶）

李金庚

李宗焘（午珊）

李宗羲（雨亭）

李俊民

李济元

李济青（忍斋）

李逢春（茂斋）

李铭皖（薇生）

李续宾（迪庵、忠武）

李续宜（希庵）

李续焘

李鸿章（少荃、少泉）

李朝斌（质堂）

李晴川

李楚材

李福厚

李福泰

李鹤章（幼泉）

李瀚章（筱泉、小泉）

吴　棠（仲宣）

吴　煦（晓帆）

吴大廷（彤云）

吴廷华

吴廷栋（竹如）

吴全美（碧珊）

吴安谷

吴坤修（竹庄）

吴昌寿（少邦）

吴和甫

吴相云

吴思澄

吴保泰（兰池、南池）

吴均甫

吴炳昆（贞阶）

吴振声

吴嘉宾（子序）

吴嘉淦（清如）

吴赞成（春帆、绳甫）

吴瀹斋

何　伯

何　栻（濂舫）

何　源（敬之）

何　璟（小宋）

何秋涛（愿船）

何桂清（根云）

余大胜

邹墨林

汪士铎（梅村）

汪友云

汪旭先

汪宝树

沈介夫

沈贤绍

沈葆桢（幼丹）

宋　林

宋　晋（雪帆）

宋国永（长庆）

张　芾（筱甫、小浦）

张　沄（竹汀）

张开甲

张文彪

张玉田

张庆安

张运兰（凯章）

张运桂（樨园）

张叔平

张胜禄

张亮基（石卿）

张家驹（六琴）

张培仁（紫莲）

张遇春

张景渠

张富年（屺堂）

张裕钊（廉卿）

张曜孙（仲远）

邵懿辰（位西）

陈　艾（虎臣）

陈　湜（舫仙）

陈　鼐（作梅）

陈士杰（俊臣）

陈广敷

陈飞熊

陈子奉

陈玉成

陈东友

陈由立

陈廷经（小舫）

陈庆溥（心泉）

陈伯陵

陈吟舫

陈茂才

陈拔山

陈金鳌

陈学礼

陈品三

陈鸿翊

陈得月

陈湘亭

陈源兖（岱云）

陈源豫（季牧）

八　画

苗霈霖

英　禄（少峰）

范泰亨（云吉）

范鹤生

欧阳兆熊（筱岑）

欧阳赤诚

欧阳利见

欧阳秉铨（牧云）

欧阳定果

欧阳崇如

易光济

易良翰（芝生）

易润坛（芸陔）

罗忠祜（少村）

罗泽南（罗山）

罗承勋

罗逢元

罗惇衍（椒生）

和　春（雨亭）

季念贻（君梅）

金　藻（竺虔）

金云香

金安清（眉生）

金松如

金国琛（逸亭）

周万倬（汉卿）

周天受（百禄）

周天培

周开锡（寿珊、寿山）

周凤山

周玉麟（韩城）

周成民

周汝筠（念慈）

周学濬（缦云）

周宽世（厚斋）

周辑瑞（子佩）

周腾虎（弢甫、韬甫）

周德亶

庞钟璐（宝生）

郑元善（松峰、小山）

郑阳和

郑元璧（锡侯）

单兴诗（藻林）

官　文（秀峰）

屈　蟠（文珍、见田）

九　画

赵岵存

赵砚香

赵炳麟

赵烈文（惠甫）

赵敬甫

赵焕联（玉班）

赵景贤（竹生）

郝懿辰（兰皋）

胡　镛（听泉）

胡友胜

胡约堂

胡寿椿（研生）

胡林翼（润芝、文忠）

胡鼎文

胡赐福

胡湘林

柯　钺（筱泉）

查文经（少泉）

柳寿田

哈尔噶尚阿

钟　泰

钟　峻（仲山）

钟南英

钟音鸿（子宾）

钟谦钧（云卿）

段　起

俞景初

胜　保（克斋）

饶廷选（枚臣）

奕　䜣

恽世临（次山）

娄云庆

洪贞谦

洪汝奎（琴西）

洪秀全

洪容海（童容海）

洪春元

姚体备（秋浦）

姚仰云（秋墅）

骆秉章

十　画

秦啸石

袁甲三（午桥）

袁怀忠

袁青绶（西台）

聂光銮（陶斋）

都兴阿（直夫）

耆　龄（九峰）

莫友芝（子偲）

莫祥芝

桂　良（燕山）

桂　馥（未谷）

桂超万（丹盟）

栗仲垣

贾　臻（闰生）

夏云津

夏家泰（阶平）

夏筿润

顾文彩

晏端书（彤甫、同甫）

恩　祥（秋舫）

倭　仁（艮峰）

倪涵初

徐士

徐石泉

徐孟卿

徐荇香

徐宗幹（树人）

徐树铭（寿蘅）

殷兆镛（谱经）

翁少昆

翁同书（药房）

高　梯（云浦）

高延绶

高长坤（篙渔）

郭　阶（慕徐）

郭子山

郭用中（舜民）

郭西清

郭观亭

郭孟寅

郭崑焘（昆焘、意城）

郭嵩焘（筠仙、云仙）

唐义训（桂生）

唐训方（义渠）

唐际盛（荫云、印云）

唐逢辰（萍洲）

唐景皋（鹤九）

涂宗瀛（朗仙）

容光照

陶寿玉（仲渔）

十一画

黄　庆

黄　芳（鹤汀）

黄　冕（南坡）

黄士瀛

黄文金

黄文亭

黄鸣珂（印山）

黄家驹

黄赞汤（莘农）

黄翼升（昌岐）

萧万春

萧广芬

萧庆衍

萧孚泗

梅仁富

梅启照（筱岩）

龚上舍

崇　实（朴山）

章云裳

阎　炜

阎敬铭（丹初）

梁作楫（湘帆）

谢洪春

谢孟渔

隋藏珠（龙渊）

十二画

瑛　棨（兰坡）

塔齐布（智亭）

彭玉麟（雪琴、雪芹）

彭申甫（丽生）

彭发有

彭尚安

彭畏之

彭亲恒

联　福（芝圃）

蒋志章（璞山）

蒋益澧（芗泉）

蒋光焴（寅昉）

蒋超伯（叔起）

蒋嘉棫（莼卿）

蒋凝学（之纯）

董　恂（酝卿）

董似穀（蓉初）

韩正国

韩进春

韩峻勋

景　惠（畅亭）

喻吉三

程学启

程桓生（尚斋）

舒　保（辅廷）

善　通

曾竹斋

曾纪泽（劼刚）

曾纪鸿

曾纪瑞

曾雨村

曾国荃（沅甫）

曾国葆（贞幹）

曾秉忠（允堂）

温世京

十三画

靳方锜（少仲）

赖文鸿

赖荣光

雷正绾

雷定国

魁　玉（时若）

鲍　超（春霆）

解仲翱

福　咸

十四画

蔡东祥

蔡应嵩（少彭）

蔡国祥

蔡锦青（芥舟）

毓　科（右坪）

僧格林沁

廖宇庆

谭继洵

谭湘西

十五画

樊梁生

黎　宁

黎登照

黎福焘（寿民）

滕嗣林

颜培鼒（及庭）

潘　四

潘　铎（木君）

潘　馥（小雅）

潘星农

潘文质

潘焕龙（四梅）

潘立勋

潘明顺

潘鸿寿

潘曾玮（玉泉）

十六画以上

薛　焕（觐唐）

薛元启

薛书堂（世香）

戴存庄

戴鸾翔（莲溪）

魏喻义（质斋）

瞿元霖（春陔）

编制者：纪　凡

谭松林

曾国藩全集（二十六）

书信之五

曾国藩

岳麓书社

注释

□□□□□

本书中所出现的如上方框同原版纸书。

目录

同治元年

001．复李鸿章　九月初一日

002．加严树森片　九月初一日

003．复史致谔　九月初一日

004．复赵烈文　九月初一日

005．复杨岳斌　九月初二日

006．复吴棠　九月初三日

007．复赵焕联　九月初三日

008．复袁甲三　九月初三日

009．复沈葆桢　九月初三日

010．致左宗棠　九月初四日

011．致李鸿章　九月初四日

012．致蒋益澧　九月初四日戌刻

013．致吴坤修王可陞　九月初五日巳刻

014．复杨岳斌　九月初五日巳刻

015．复王子坚　九月初五日

016．复黄冕　九月初五日

017．复彭玉麟　九月初五日

018．复钱鼎铭　九月初五日

019．复彭玉麟　九月初六日

020．复李鸿章　九月初六日

021．致左宗棠　九月初七日

022．复唐景皋　九月初七日

023．复官文　九月初七日

024．复彭玉麟　九月初八日

025．复左宗棠　九月初八日

026．致沈葆桢　九月初八日戌正

027．致官文严树森　九月初八夜

028．致李续宜　九月初九日

029．复杨岳斌　九月初九日

030．致李续宜　九月十一日

031．致左宗棠　九月十一日

032．致蒋益澧　九月十二日

033．致李鸿章　九月十二日

034．复郭嵩焘　九月十二日

035．复彭玉麟　九月十二日

036．复吴坤修　九月十三日

037．复杨岳斌　九月十三日

038．复劳崇光　九月十三日

039．致李兴锐　九月十三日

040．致鲍超　九月十四日

041．复左宗棠　九月十五日

042．致鲍超　九月十五夜

043．复沈葆桢　九月十六日

044．致李鸿章　九月十六日

045．致曾望颜　九月十六日

046．复蔡应嵩　九月十六日

047．致郑藻如　九月十六日

048．复吴坤修　九月十六日

049．复晏端书　九月十六日

050．复吴坤修　九月十八日

051．致僧格林沁　九月十八日

052．复左宗棠　九月十八日

053．复杨岳斌　九月十八日

054．复吴嘉宾　九月十九日

055．复袁甲三　九月二十日

056．复马新贻　九月二十日

057．复王必达　九月二十日

058．复薛焕　九月二十日

059．复李鸿章　九月二十日

060．复郭崑焘　九月二十日

061．复唐景皋　九月二十一日

062．复周辑瑞　九月二十二日

063．复江忠濬　九月二十二日

064．复吴棠　九月二十二日

065．复梅启照　九月二十二日

066．复郭嵩焘　九月二十二日

067．加李鸿章片　九月二十二日

068．复吴坤修　九月二十二日

069．复左宗棠　九月二十三日

070．致邓汪琼　九月二十四日

071．复沈葆桢　九月二十五日

072．复萧德甫　九月二十五日

073．致都兴阿　九月二十五日

074．复彭玉麟　九月二十六日

075．复杨岳斌　九月二十六日

076．致官文严树森　九月二十六日

077．致李鸿章　九月二十六日

078．复袁甲三　九月二十七日

079．复黄冕　九月二十九日

080．致李续宜　九月二十九日

081．复鲍超　九月三十日

082．致唐训方　九月三十夜

083．复董恂　九月

084．复胜保　九月

085．复厉云官　九月

086．致鲍超　十月初一日

087．复彭玉麟　十月初二日

088．复袁甲三　十月初二日

089．复李兴锐　十月初二日

090．复严树森　十月初三日

091．复官文　十月初三日

092．复杨岳斌　十月初三日

093．致鲍超　十月初四日

094．复左宗棠　十月初四日

095．复李鸿章　十月初五日

096．复蒋益澧　十月初五日

097．复吴坤修　十月初五日

098．复夏古彝　十月初五日

099．复桂超万　十月初五日

100．复彭玉麟　十月初五日

101．加李鸿章片　十月初六日

102．致鲍超　十月初六日

103．加夏古彝片　十月初七日

104．加彭玉麟片　十月初七日

105．复吴坤修　十月初九日

106．复李续宜　十月初九日

107．与吴坤修李昭庆　十月初十日

108．致官文　十月初十日

109．复许振祎　十月初十日

110．致左宗棠　十月十一日

111．加官文片　十月十二日

112．复晏端书　十月十二日

113．复李瀚章　十月十二日

114．致熙麟　十月十二日

115．复毛鸿宾　十月十二日

116．复袁甲三　十月十二日

117．复郭崑焘　十月十三日

118．加毛鸿宾片　十月十四日

119．加晏端书片　十月十四日

120．致李鸿章　十月十四日

121．致王文瑞　十月十四日

122．加李瀚章片　十月十四日

123．复彭玉麟　十月十五日

124．复左宗棠　十月十五日

125．复徐宗幹　十月十五日

126．复陈源豫　十月十五日

127．复黄冕　十月十五日

128．加黄冕片　十月十六日

129．复李鸿章　十月十六日

130．致欧阳定果　十月十六日

131．复厉云官　十月十六日

132．复吴棠　十月十六日

133．复李兴锐　十月十六日

134．复吴坤修　十月十六日

135．复沈甲联　十月十七日

136．复黄廷瓒　十月十七日

137．复丁善庆　十月十七日

138．复张亮基　十月十七日

139．复袁甲三　十月十八日

140．复唐训方　十月十八日

141．复奕䜣　十月十九日

142．致李续宜　十月十九日

143．致吴廷华　十月二十日

144．复方宗诚　十月二十日

145．复僧格林沁　十月二十日

146．复李昭庆　十月二十一日

147．复杨岳斌　十月二十一日

148．复彭玉麟　十月二十一日

149．复吴坤修　十月二十二日

150．加彭玉麟片　十月二十三日

151．复左宗棠　十月二十二日

152．加杨岳斌片　十月二十二夜

153．复官文　十月二十三日

154．致王文瑞　十月二十三日

155．复左宗棠　十月二十四日

156．复沈葆桢　十月二十五日

157．致吴坤修　十月二十六日

158．致李鸿章　十月二十六日

159．复彭玉麟　十月二十八日

160．复晏端书　十月二十八日

161．复官文　十月二十八日

162．致金国钧　十月二十八日

163．致刘长佑　十月二十八日

164．复易良幹　十月二十八日

165．复黄冕　十月二十八日

166．复杨岳斌　十月二十八日

167．加彭玉麟片　十月二十八日

168．复耆龄　十月二十八日

169．复严树森　十月二十八日

170．复官文　十月二十八日

171．复吴坤修　十月二十八日

172．复邓传密　十月二十九日

173．复陶寿玉　十月二十九日

174．复赵焕联　十月二十九日

175．复李续宜　十月二十九日

176．致吴坤修　十月二十九日酉刻

177．加金国均片　十月二十九日

178．加刘长佑片　十月二十九日

179．加严树森片　十月二十九夜

180．复唁钟启峋　十月

181．复唁薛春黎之子　十月

182．致左宗棠　十一月初一日

183．致蒋凝学　十一月初一日

184．致僧格林沁　十一月初一日

185．复吴坤修　十一月初二日

186．致彭玉麟李昭庆　十一月初二日

187．致唐景皋　十一月初二日

188．致鲍超　十一月初二日

189．致彭玉麟　十一月初三日

190．复吴坤修　十一月初三夜

191．致吴坤修李昭庆　十一月初四日

192．复杨岳斌　十一月初四日

193．复黄冕　十一月初四日

194．复彭玉麟　十一月初四日

195．复王必达　十一月初四日

196．复袁甲三　十一月初四日

197．加彭玉麟片　十一月初五日

198．致官文　十一月初五日

199．复吴坤修　十一月初五日

200．复毛鸿宾　十一月初五日

201．复李鸿章　十一月初六日

202．致吴坤修　十一月初六日

203．复吴坤修　十一月初六日

204．复赵焕联　十一月初七日

205．复李世忠　十一月初七日

206．复李昭庆　十一月初七日

207．复吴嘉善　十一月初七日

208．致萧庆衍　十一月初八日

209．复左宗棠　十一月初八日

210．致李续宜　十一月初九日

211．复倭仁　十一月初九日

212．复唐景皋　十一月初九日

213．复周辑瑞　十一月初九日

214．致吴坤修　十一月初十日

215．复李兴锐　十一月初十日

216．加周正郎片　十一月初十日

217．复吴坤修　十一月十一日

218．复史致谔　十一月十一日

219．复郭用中　十一月十一日

220．复彭玉麟　十一月十二日

221．复唐训方　十一月十二日

222．复郭崑焘　十一月十二日

223．复彭玉麟　十一月十三日

224．复李昭庆　十一月十三日

225．致江忠义　十一月十三日

226．复吴坤修　十一月十四日

227．加李昭庆片　十一月十四日

228．复李昭庆　十一月十五日

229．复唐训方　十一月十六日

230．复吴嘉宾　十一月十七日

231．复刘良驹　十一月十七日

232．复王必达　十一月十七日

233．致廖鸿荃　十一月十七日

234．复吴坤修　十一月十七日

235．致李昭庆　十一月十八日

236．复左宗棠　十一月十八日

237．复沈葆桢　十一月十八日

238．加沈葆桢片　十一月十九日

239．复李续宜　十一月十九日

240．复严树森　十一月十九日

241．致唐景皋　十一月十九日

242．复唐训方　十一月十九日

243．致萧庆衍　十一月十九日

244．复李昭庆　十一月二十日

245．复彭玉麟　十一月二十日

246．复吴坤修　十一月二十夜

247．加唐训方片　十一月二十一日

248．复吴大廷　十一月二十一日

249．复郭崑焘　十一月二十三日

250．复李鸿章　十一月二十三日

251．复刘秉璋　十一月二十三日

252．复徐国桢　十一月二十三日

253．复许乃钊　十一月二十三日

254．复沈锡庆　十一月二十三日

255．复杨岳斌　十一月二十三日

256．复黄芳　十一月二十三日

257．加李鸿章片　十一月二十四日

258．致王文瑞　十一月二十四日

259．复郭嵩焘　十一月二十四日

260．致朱品隆　十一月二十四日

261．复鲍超　十一月二十五日

262．致左宗棠　十一月二十五日

263．致易开俊吴廷华　十一月二十五日

264．复吴坤修　十一月二十五日

265．复彭玉麟　十一月二十六日

266．复杨岳斌　十一月二十六日

267．复李昭庆　十一月二十七日

268．致唐义训　十一月二十七日

269．致朱品隆　十一月二十七日

270．致李兴锐　十一月二十八日

271．复马新贻　十一月二十八日

272．复沈葆桢　十一月二十九日

273．复左宗棠　十一月二十九日

274．致李续宜　十一月二十九日

275．致黄鸣珂　十一月二十九日

276．复毛鸿宾　十二月朔日

277．致杨岳斌　十二月初一日

278．复唐训方　十二月初一日

279．复吴坤修　十二月初一日

280．复吴坤修　十二月初二日

281．复郭崑焘　十二月初二日

282．复李鸿章　十二月初二日

283．复官文　十二月初二日

284．复王吉云　十二月初二日

285．复彭玉麟　十二月初三日

286．复奕䜣　十二月初三日

287．复李昭庆　十二月初三日

288．复吴坤修　十二月初三日

289．复董恂　十二月初四日

290．复唐训方　十二月初六日

291．致郭嵩焘　十二月初七日

292．致朱品隆　十二月初八日

293．复叶兆兰　十二月初八日

294．复吴翰　十二月初八日

295．复李兴锐　十二月初八日

296．复李续宜　十二月初十日

297．复左宗棠　十二月十一日

298．复李昭庆　十二月十一日

299．复吴坤修　十二月十二日

300．复彭玉麟　十二月十二日

301．复李昭庆　十二月十四日

302．复李桓　十二月十四日

303．复马新贻　十二月十四日

304．复杨岳斌　十二月十四日

305．复唐景皋　十二月十四日

306．复吴坤修　十二月十四日

307．复唐训方　十二月十四日

308．复李世忠　十二月十四日

309．复李昭庆　十二月十五日

310．复曾朴山　十二月十七日

311．复沈葆桢　十二月十七日

312．复李瀚章　十二月十七日

313．复蔡应嵩　十二月十七日

314．复王必达　十二月十七日

315．复晏端书　十二月十七日

316．复吴大廷　十二月十七日

317．复官文　十二月十七日

318．加官文片　十二月十八日

319．加李瀚章片　十二月十八日

320．加晏端书片　十二月十八日

321．加沈葆桢片　十二月十八日

322．复彭玉麟　十二月十八日

323．复李续宜　十二月十九日

324．复左宗棠　十二月二十一日

325．复吴坤修　十二月二十一日

326．复唐景皋　十二月二十三日

327．复洪饴生　十二月二十三日

328．复龙湛霖　十二月二十三日

329．复谢维藩　十二月二十三日

330．复王家璧　十二月二十三日

331．复罗惇衍　十二月二十三日

332．复周辑瑞　十二月二十三日

333．复梅启照　十二月二十三日

334．复许振祎　十二月二十三日

335．加许振祎片　十二月二十四日

336．复郭用中　十二月二十四日

337．复王文瑞　十二月二十四日

338．复彭玉麟　十二月二十四日

339．复严树森　十二月二十五日

340．复杨岳斌　十二月二十五日

341．复厉云官　十二月二十五日

342．复文辉　十二月二十五日

343．复吴安穀　十二月二十五日

344．复郑元璧　十二月二十五日

345．复李鸿章　十二月二十六日

346．加严树森片　十二月二十六日

347．复唐训方　十二月二十七日

348．复李世忠　十二月二十七日

349．复张仙舫　十二月二十七日

350．复赵焕联　十二月二十七日

351．复刘建德　十二月二十八日

352．复李续宜　十二月二十九日

353．复毛鸿宾　十二月除日

354．复夏教授　十二月

355．复僧格林沁　十二月

356．复文岳英　十二月

357．复吴棠　十二月

同治二年

358．复彭毓橘　正月初一日

359．致刘蓉　正月初五日

360．复官文　正月初五日

361．复舒保　正月初五日

362．复严树森　正月初五日

363．复李鸿章　正月初六日

364．加严树森片　正月初六日

365．加官文片　正月初六日

366．复沈葆桢　正月初七日

367．复李桓　正月初七日

368．复文辉　正月初七日

369．复黄冕　正月初七日

370．复蔡锦青　正月初七日

371．复董似穀　正月初七日

372．复廷曙　正月初七日

373．复邢春第　正月初七日

374．复欧阳正墉　正月初七日

375．复许如骏　正月初七日

376．复赵炳麟　正月初七日

377．复叶春培　正月初七日

378．复联福　正月初七日

379．复吴全美　正月初七日

380．复毛鸿宾　正月初七日

381．复李续宜　正月初九日

382．复李世忠　正月初九日

383．复文格　正月初九日

384．复恽世临　正月初九日

385．复钟谦钧　正月初九日

386．复曾省三　正月初九日

387．复丛占鳌　正月初九日

388．复王作孚　正月初九日

389．复薛书堂　正月初九日

390．复郑锡詹　正月初九日

391．复盛康　正月初九日

392．复冯子材　正月初九日

393．复魁玉　正月初九日

394．复刘郇膏　正月初九日

395．复苏介堂　正月初九日

396．复黄鸣珂　正月初九日

397．复刘于浔　正月初九日

398．复王子坚　正月初九日

399．复孙长绂　正月初九日

400．复吴坤修　正月初九日

401．复吴安穀　正月初十日

402．复彭玉麟　正月十二日

403．复唐训方　正月十二日

404．复唐景皋　正月十二日

405．复耆龄　正月十二日

406．复富明阿　正月十二日

407．复万启琛　正月十四日

408．复沈葆桢　正月十四日

409．致左宗棠　正月十五日

410．复李鸿章　正月十六日

411．复蒋益澧　正月十六日

412．复郭用中　正月十七日

413．复薛焕　正月十八日

414．复毛鸿宾　正月十八日

415．复郭崑焘　正月十九日

416．致李续宜　正月十九日

417．复杨岳斌　正月十九日

418．复李宗羲　正月十九日

419．复吴坤修　正月二十日

420．复马新贻　正月二十日

421．复吴大廷　正月二十日

422．复左宗棠　正月二十一日

423．复李桓　正月二十二日

424．复李兴锐　正月二十三日

425．复骆秉章　正月二十四日

426．复黄冕　正月二十四日

427．加黄冕片　正月二十五日

428．复李鸿章　正月二十七日

429．复郭嵩焘　正月二十七日

430．复左宗棠　正月二十八日

431．致李续宜　正月二十九日

432．致叶兆兰　正月二十九日

433．致程桓生　正月二十九夜

434．复马恩溥　二月初二日

435．复彭玉麟　二月初二日

436．致江忠濬万启琛　二月初二日

437．复奕䜣　二月初二日

438．复严树森　二月初三日

439．复李宗羲　二月初三日

440．加江忠义片　二月初五日

441．致李榕万启琛江忠濬何璟　二月初六日午刻

442．致程桓生李鸿裔　二月初八日

443．致范伯崇范云吉　二月初八日

444．复唐训方　二月初九日

445．致彭玉麟　二月初十日申刻

446．复李榕万启琛江忠濬何璟　二月初十夜

447．致程桓生李鸿裔　二月十二日

448．致李续宜　二月十二日

449．致李榕万启琛江忠濬何璟　二月十三日

450．复鲍超　二月十三日

451．加鲍超片　二月十四日

452．复彭玉麟　二月十四日

453．复左宗棠　二月十四日

454．致周辑瑞　二月十四日

455．复黄冕　二月十四日

456．复张沄　二月十四日

457．复李宗羲　二月十四日

458．复严树森　二月十四日

459．加张沄片　二月十五日

460．复李榕万启琛江忠濬何璟　二月十七日

461．复李鸿章　二月十七日

462．复刘于浔　二月十七日

463．复吴炳崑　二月十七日

464．复钟音鸿　二月十七日

465．复黄赞汤　二月十七日

466．复郭嵩焘　二月十七日

467．加李鸿章片　二月十八日

468．致朱兰桂罗逢元　二月十八日

469．加张培仁片　二月十八日

470．复僧格林沁　二月十九日

471．复沈葆桢　二月十九日

472．复吴大廷　二月十九日

473．复吴安穀　二月十九日

474．复程桓生李鸿裔　二月二十日巳刻

475．致吴坤修周万倬　二月二十日午刻

476．加沈葆桢片　二月二十日

477．复江忠濬万启琛　二月二十一日

478．复李宗羲　二月二十三日

479．复袁甲三　二月二十三日

480．复唐训方　二月二十三日

481．加唐训方片　二月二十四日

482．复吴棠　二月二十四日

483．复吴坤修　二月二十四日

484．复李榕万启琛江忠濬何璟　二月二十四日未刻

485．复左宗棠　二月二十五日

486．复沈葆桢　二月二十五日

487．加晏端书片　二月二十五日

488．致鲍超　二月二十六日

489．加李瀚章片　二月二十七日

490．加吴大廷片　二月二十八日

491．复王吉云　二月二十八日

492．复李鹤章　二月二十八日

493．复李如篦　二月二十八日

494．复黄芳　二月二十八日

495．加李鹤章片　二月二十九日

496．致沈葆桢　二月二十九日

497．加李如篦片　二月二十九日

498．加沈葆桢片　二月三十日

499．复李鸿章　三月初一日

500．复郭嵩焘　三月初一日

501．致刘于浔　三月初二日

502．复左宗棠　三月初三日

503．致沈葆桢　三月初三日

504．复严树森　三月初三日

505．复李榕　三月初五日

506．复郭崑焘　三月初五日

507．复孙长绂　三月初五日

508．复吴坤修　三月初五日

509．复毛鸿宾　三月初五日

510．复黄冕　三月初五日

511．复文辅卿　三月初五日

512．复唁何栻　三月初五日

513．复唁胡寿椿　三月初五日

514．复乔松年　三月初五日

515．复沈元泰　三月初六日

516．复李春生　三月初六日

517．加毛鸿宾片　三月初六日

518．致李鸿章　三月初六日

519．致鲍超　三月初六日

520．复许道身　三月初七日

521．复蔡应嵩　三月初七日

522．致杨长年　三月初七日

523．复李榕　三月初八日

524．致李济清　三月初八日

525．致鲍超　三月初八日

526．复唐训方　三月初八日

527．复孙省斋　三月初九日

528．复徐树铭　三月初九日

529．复彭玉麟　三月初九日

530．复官文　三月初九日

531．复李续宜　三月初九日

532．复彭申甫　三月十一日

533．复金藻　三月十一日

534．加金藻片　三月十三日

535．加沈葆桢片　三月十三日

536．复吴坤修　三月十四日

537．复彭玉麟　三月十四日

538．复欧阳兆熊　三月十四日

539．复李榕　三月十五日酉刻

540．致彭玉麟彭毓橘　三月十六日

541．复杨岳斌　三月十七日

542．复彭玉麟　三月十七日

543．复李桓　三月十七日

544．复蔡锦青　三月十七日

545．复曾宪德　三月十七日

546．复李鸿章　三月十七日

547．致郭嵩焘　三月十七日

548．复郭崑焘　三月十七日

549．致彭玉麟彭毓橘　三月十八日

550．致黄赞汤　三月十八日

551．复刘于浔　三月十九日

552．复沈葆桢　三月十九日

553．致晏端书　三月十九日

554．复冯志沂　三月十九日

555．复彭毓橘　三月二十日

556．复左宗棠　三月二十日

557．加晏端书片　三月二十日

558．致李续宜　三月二十日

559．致罗忠祜　三月二十一日

560．复彭毓橘　三月二十二日

561．复江忠义　三月二十二日

562．复李鸿章　三月二十三日

563．加江忠义片　三月二十三日

564．复李榕　三月二十四日

565．复严树森　三月二十四日

566．复倪文蔚　三月二十四日

567．复杨岳斌　三月二十五日

568．复唐训方　三月二十五日

569．复彭玉麟　三月二十五日

570．致彭毓橘　三月二十五日

571．复郭嵩焘　三月二十七日

572．复彭毓橘　三月二十七日

573．致官文严树森　三月二十七夜

574．复李榕　三月二十八日

575．复刘长佑　三月二十八日

576．复杨岳斌　三月二十八日

577．复李榕　三月二十八夜

578．复李续宜　三月二十九日

579．复唐训方　三月三十日

580．复彭玉麟　三月三十日

581．复吴大廷　四月初一日

582．复罗忠祜　四月初一日

583．复丁取忠　四月初一日

584．加彭玉麟片　四月初一日

585．复左宗棠　四月初二日

586．加丁取忠片　四月初三日

587．复李宗羲　四月初三日

588．复易良翰　四月初三日

589．复徐志导　四月初三日

590．复沈葆桢　四月初四日

591．复吴棠　四月初四日

592．复唐训方　四月初四日

593．复沈葆桢　四月初四日

594．致吴炳崑　四月初五日

595．复严树森　四月初六日

596．复李鸿章　四月初六日

597．复李榕　四月初六日

598．复厉云官　四月初七日

599．复唐训方　四月初七日

600．复彭玉麟　四月初七日

601．复吴坤修　四月初七日

602．加严树森片　四月初七日

603．致李续宜　四月初九日

604．复彭玉麟　四月十三日

605．复唐训方　四月十四日

606．加彭玉麟片　四月十四日

607．复彭毓橘　四月十四日

608．复左宗棠　四月十五日午刻

609．复李鸿章　四月十六日

610．复郭嵩焘　四月十六日

611．复彭玉麟　四月十七日

612．复李宗羲　四月十七日

613．复刘建德　四月十七日

614．复江忠义　四月十七日

615．复毛鸿宾　四月十七日

616．复黄冕　四月十七日

617．复吴棠　四月十七日

618．复郭崑焘　四月十八日

619．复李续宜　四月十九日

620．复李榕　四月十九日

621．复倭仁　四月二十一日

622．复陈廷经　四月二十一日

623．复罗惇衍　四月二十一日

624．致周辑瑞　四月二十二日

625．复李榕　四月二十二日

626．复李鸿章　四月二十三夜

627．复沈葆桢　四月二十四日

628．复彭毓橘　四月二十六日

629．复吴坤修　四月二十七日

630．复官文　四月二十七日

631．复杨岳斌　四月二十七日

632．复彭玉麟　四月二十七日

633．加彭玉麟片　四月二十八日

634．复黄赞汤　四月二十八日

635．复晏端书　五月初一日

636．复彭玉麟　五月初一日

637．复李瀚章　五月初一日

638．致李续宜　五月初一日

639．致郭崑焘　五月初一日

640．复郭嵩焘　五月初一日

641．复彭玉麟　五月初三日

642．加晏端书片　五月初三日

643．加李瀚章片　五月初三日

644．复官文　五月初三日

645．复沈葆桢　五月初三日

646．复刘于浔　五月初三日

647．复文辉　五月初三日

648．复厉云官　五月初三日

649．复钟仲甫　五月初三日

650．复蔡锦青　五月初三日

651．复张洊山　五月初三日

652．复李明墀　五月初三日

653．复李榕　五月初六日

654．复李鸿章　五月初六日

655．加李榕片　五月初七日

656．复董似穀　五月初七日

657．致彭玉麟　五月初七日

658．复舒保　五月初七日

659．复魁玉　五月初七日

660．复刘郇膏　五月初七日

661．复郑元璧　五月初七日

662．复王子坚　五月初七日

663．复左宗棠　五月初八日

664．致李续宜　五月初九日

665．复唐训方　五月初九日

666．复严树森　五月初九日

667．复吴大廷　五月初九日

668．复刘典　五月初九日

669．复恽世临　五月初九日

670．复孙树人　五月初九日

671．复王必达　五月初九日

672．复钟谦钧　五月初九日

673．复许本镛　五月初九日

674．复吴安穀　五月初九日

675．复王作孚　五月初九日

676．复联福　五月初九日

677．复吴赞成　五月初九日

678．复黄鸣珂　五月初九日

679．加吴大廷片　五月初十日

680．复彭玉麟　五月初十日

681．复李宗羲　五月初十日

682．复李榕　五月初十日

683．复杨岳斌　五月初十日

684．复李铭皖　五月初十日

685．复薛书堂　五月初十日

686．复王少峰　五月初十日

687．复许道身　五月初十日

688．复朱子弓　五月初十日

689．复潘鼎新　五月初十日

690．复孙韫吾　五月初十日

691．复金香圃　五月初十日

692．复丛占鳌　五月初十日

693．加杨岳斌片　五月十一日

694．加彭玉麟片　五月十一日

695．复吴棠　五月十二日

696．复乔松年　五月十二日

697．复冯子材　五月十二日

698．复孙长绂　五月十二日

699．复王文瑞　五月十二日

700．复欧阳正墉　五月十二日

701．复恒敬亭　五月十二日

702．复徐少岩　五月十二日

703．复何栻　五月十三日

704．复何廷谦　五月十三日

705．复李宗羲　五月十七日

706．复蔡应嵩　五月十七日

707．复彭玉麟　五月十七日

708．复沈葆桢　五月十七日

709．复郭崑焘　五月十八日

710．复李续宜　五月十九日

711．复唁陈怡生　五月十九日

712．复蒋益澧　五月十九日

713．复黄赞汤　五月十九日

714．复毛鸿宾　五月十九日

715．复唁徐俞臣　五月十九日

716．复彭玉麟　五月二十日

717．加冯子材片　五月二十日

718．复金国钧　五月二十日

719．复李榕　五月二十日

720．复唐训方　五月二十日

721．复彭玉麟　五月二十二日

722．复李鸿章　五月二十三夜

723．复杨岳斌　五月二十九日

724．复左宗棠　五月二十九日

725．复朱兰　五月二十九日

726．致皮寀瀚　五月二十九日

727．复邵亨豫　五月二十九日

728．复瑞芝生　五月二十九日

729．复董恂　五月二十九日

730．复厉云官　五月二十九日

731．复刘建德　五月二十九日

732．复多隆阿　五月二十九日

733．复刘长佑　五月二十九日

734．复李鹤年　五月二十九日

735．复希懋斋　五月二十九日

736．复希懋斋　五月二十九日

737．致李寿蓉　五月三十日

738．复何源　五月三十日

739．复敖静甫　五月三十日

740．复彭玉麟　五月三十日

741．复曾春甫　五月三十日

742．复张世准　五月三十日

人名索引

返回总目录

同治元年

001．复李鸿章九月初一日

务祈催令李朝斌迅回芜湖、金柱关一带，共保危局。已调陈、赖二营回顾金陵。旧薇不必姑留。都转无称其选者。

少荃世仁弟大人阁下：

日内金陵、宁国两处万分危急。金陵贼自二十至二十四连扑五日，现将于江滨扎营，截我饷道；宁国派六营于二十日在新河庄小挫一次，现在饷道已断，宁郡殆不可保。贼又于东坝拖出船数百号，将打金柱关，尤为可虑。李朝斌已于二十二日由金陵下行，日内想已到沪，务祈阁下催令迅回芜湖、金柱关一带，共保危局，千万！千万！

浦口之陈东友、赖荣光二营，国藩亦已调之回顾金陵，暂交舍沅弟调遣。兹专弁附洋船至上海奉报近状，尊处与黄昌岐如可进攻苏、太等属，稍掣忠贼之势，更妙！更妙！仓卒未具公牍，少迟再补。李朝斌之回，愈早愈好。

阁下与筠仙二十一日来信，均已收到，容再详复。顺问近安。

再，二十一日密件敬悉，晋鹤署薇，楚鹤署关，尊议甚妥。旧薇不必姑留，竟将密谕饬查各件奏请革职，交皖查讯，庶沪俗得一涤除。特都转尚难其人，敝处无称是选者，请再酌。

002．加严树森片九月初一日

请催李成谋迅速东下，以救芜湖、金柱关之急。

顷闻贼自东坝拖出战船二百余号，将力攻芜湖、金柱关，梗我江路。下游水军病卒太多，厚庵虽有力疾赴金柱关之说，不知果能去否。务求阁下催李与吾迅速东来，千恳万恳！容日函告秀相，并备公牍也。

003．复史致谔九月初一日 ⁽¹⁾

魏军扼守马金、昏口，至紧至要，因商之左帅，不令撤动。祈加意稳慎，待根本既固，再图日辟土疆。金陵、宁国两处同时告警，危险万状。浙东或可稍松。

士良仁兄年大人阁下：

前悉阁下真除之信，正拟驰贺，旋闻慈溪、奉化警报纷来，屈计台旌不知何时履任。顷于闰月二十八接读惠书两函，镇定周详，甫经荣莅旬余，而利弊罔不洞悉。寄示上左帅书及札府、札局两稿，分肌擘理之才，济弱扶倾之力，于斯并见。

本地兵勇既不可恃，自以添调劲旅为急。前此商拨魏质斋一军之时，亦曾再四筹思。魏军赴甬，若仿少荃赴沪之例雇用轮船，既苦无此巨款，而徽、池之交驰至安庆，行程已在一月以外；若由衢而处而台以至甬东，则孤军远涉不习之地，无饷无援，质斋之才尚不足以语此，而计期亦在两月以外，断不足救尊处之急。维时皖南诸军疾疫大作，死亡相继，巨贼数股窥伺皖南、江西，恰好质军扼守马金、昏口，正当江、皖与浙交错之区，至紧至要。因商之左帅，不令撤动。盖恐贼从该处窜入景镇，则江西之北防遽隳，而弟与左帅之饷源同坏也。迄今尚未接到左帅复函复咨，想渠亦必以为然。将来尊处需兵，若请援于少荃，则可由沪东渡；若请援于左帅，则须待耆公驻处州、左公驻金华以后，乃可拨兵由台州达甬。目下虽有劲旅，亦不能飞入宁波，势限之也。

阁下致左帅函内，有规取奉化之语。窃谓现兵太单，自守犹嫌不足，未便轻于出队，新集之众，尤难用以野战。布氏兄弟既可倚任，且先用以保守郡垣，待根本既固，再图日辟土疆。祈加意稳慎为要！

魏军既不遽东，无须另筹行粮。沪上浙捐，或先尽尊处缔造之资，未识左帅之意云何？

金陵、宁国两处同时告警，危险万状。金陵已相持五昼夜，逆众二十余万，凶悍异常。宁国病勇太多，亦恐难御大股。此间有闰月十二、二十七奏报军情两片，本日有调防江西一札，抄呈尊览，足以略知竭蹶之状。

苏、浙群逆纷纷出窜，内地必虚，浙东或可稍松乎？专泐。复颂荣祺。敬璧资版，不宣。

————————————————————

(1)  此件收自薛福成抄本《曾文正公书牍》，由南京太平天国历史博物馆提供。

004．复赵烈文九月初一日

夏秋以来，波折迭生，至近日而棘手尤甚，微特不能遽图金陵，恐皖南又将糜烂。韬甫身后各事，既经妥办，亦可对知己于地下矣。

敬甫尊兄大人阁下：

前接仲秋环章，碌碌稽复。即维台候胜常，宣猷帷幄，至以为慰。

敝处夏秋以来，波折迭生，至近日而棘手尤甚。忠逆率党二十余万来援金陵，围攻我军营盘，猛扑数昼夜，凶悍异常。黄文金、胡鼎文等股自东坝上犯宁国，官军击退失利，蔓延新河庄、金宝圩一带，小丹阳一股又窜入太平境内。各军皆久病之余，死亡太多，既形单薄，更苦疲敝，微特不能遽图金陵，恐皖南又将糜烂。自维凉德菲才，不足挽回厄运，莫名忧愧。

韬甫潦倒半生，遽埋玉树，人世泛泛悠悠之口，乃能枉杀磊磊落落之才，足为扼腕。身后各事，均经阁下妥办，令弟复亲往江西，为之挈眷来皖，不日与其哲嗣同来沪上料理葬事，贤昆玉亦可对知己于地下矣。专泐。复问台安。不宣。

005．复杨岳斌九月初二日

金柱关为芜、太中间最要之区，既已到防，江防必可保全。已饬令蔡、李、陈、赖听尊处调遣。

厚庵仁弟大人阁下：

初二日酉刻接二十六夜惠书，知台旆已抵金柱关，病体未复，力疾出援，莫名悬系。该处为芜、太中间最要之区，自雪琴入宁河后，颇不放心，今阁下亲自到防，一切皆有主持。雪琴二十五来信，业经退回老营，次日即往金柱，两公妥筹兼顾，江防必可保全。

嘱调巡湖营助剿，前虑芜、太水营兵单，已于初一飞饬蔡国祥，即督该营下驶，听候尊处调遣。本日又添调李忍斋一军，忍斋二十九已到池州，当可先行赶到。蔡国祥尚在彭泽，赴援不能速也。本日辰刻接舍沅弟二十六信，坚守已七昼夜，破濠外贼垒四座，其凶焰似已少衰。凯章来禀，布置宁郡城守，颇有把握。霆军分布城外，当亦可望支持。此次各处同时告警，惊险万状，过此风波，庶几转危为安。二十八日国藩飞饬陈东友、赖荣光两营上三汊河等处，批令交舍弟沅甫调遣。今江中水师太单，该两营仍应由阁下调遣，明日即函告舍弟。专泐。复问台安。不具。

006．复吴棠九月初三日

太平、金柱关告警，东坝大股上犯宁国，忠逆来援金陵，猛扑官军营垒七昼夜，上游大局未卜能否支持。福咸灵柩已送至皖南，将派船送至袁浦，伏求饬属照料，俾得妥速到京。

仲宣尊兄大人阁下：

中秋前泐复一缄，想登签室。嗣奉惠书，借悉建议防江，绸缪未雨，荩筹深密，至以为佩。

弟前闻苏逆有北渡之意，咨请少荃中丞酌拨炮船，先来北岸协防，复咨商杨军门亲赴下游察看各口情形，乃杨帅自镇、扬回营，久病未愈，改请彭帅亲往。正拟启行而太平、金柱关告警，东坝大股上犯宁国。忠逆率众二十余万来援金陵，围逼官军营盘，自前月十九至二十六已猛扑七昼夜。各军病勇太多，同时吃紧，危险万状，微特彭帅不克抽身，上游大局未卜能否支持，可胜忧灼！

兹有恳者，前任皖南道福咸于咸丰十年在宁国殉难，其尊人艮峰相国派家丁杨春、宋林南来收觅忠骸，弟令随鲍军进剿宁国，克复后多方访求，始于废圃中得其遗蜕，业将灵柩送至皖城。因南阳、光固两路均有逆氛梗阻，敝处派船送至袁浦，即由山东北上，道出棠疆，伏求饬属照料，俾得妥速到京，至祷至感！专泐奉恳。并请台安。附璧大柬，不宣。

007．复赵焕联九月初三日

皖中年岁未臻丰稔，下游需食方殷，仍请买米径解金陵。忠逆迭扑沅军营盘，凶悍异常；黄、胡由东坝上犯宁国，小丹阳一股又蔓延太平、金柱关一带。

玉班尊兄大人阁下：

前奉惠函，以舍弟采买添募等事，重劳荩虑，感赖曷既。旋接来牍，知已委解起行，即于闰月二十五日先行批答。皖中年岁未臻丰稔，仍望上游接济。尊意欲一二批改运谷石，查南翁来信为安庆买谷二万，为沅军买米一万，除此次所解三千三百余石外，尚余六千余石。下游需食方殷，仍请买米径解金陵，以省波折而取迅速。

勇夫一项，营中物故太多，尤须大为填补，舍弟已派员回湘开招，又就近在安庆开招，招募两旬，应者寥寥。其在湘新募者，望设法遣之速来，至感！至感！

自前月十九后，忠逆率二十余〈万〉迭扑沅军营盘，凶悍异常。今早接舍弟二十七来信，已相持八昼夜，曾获小胜两次，营垒当可保全。惟别无援兵从后夹击，此围恐不易解。黄文金、胡鼎文等股由东坝上犯宁国，小丹阳一股又蔓延太平、金柱关一带。各营皆久病之余，同时告警，危险万分，不卜能遏此狂氛，依旧风静波恬否？专泐。复问台安。附璧谦版，不宣。

008．复袁甲三九月初三日

乞退回籍，未敢强留。苗沛霖一事，意在赦其罪而不资其力，稍假以利权而断不予以威权。饷盐与胜帅办理窒碍之处，俟与义渠、穀山熟商酌办。忠逆迭扑金陵我军营盘，宁、太境内逆氛遍地，豫境发匪又有下窜英、霍之信。

午桥仁兄大人阁下：

接十三、十五等日惠书，敬悉一切。

弟十五复函，请仍待义渠交卸。今行旌决难再缓，何敢强相絷维？已嘱穀山于二十七日起程来临矣。义渠二十六日接受抚篆，因穀山业已前来，拟稍候谕旨，将各事略加部署。所有阁下乞退苦衷，中外罔不共谅。惟因勋德隆重，物望所归，不得不一再烦渎。

目下皖北虽若无事，而办理之难正多后虑。希庵所部各营，分守五城两隘，兵力仅能自固，会剿亳州捻巢，力实未逮。苗之行径，大疏洞若观火，谓不宜调赴北路，则尤服幾先之识。弟亦谓该练处处与官为难，而所以逞其狡谋者，仍不能不借官势以为号召挟制之具。现已失所据依，岂宜复假符檄？昨奉寄谕垂询，即于二十七复奏，意在赦其罪而不资其力，稍假以利权，断不予以威权，亦弭乱之一法。

嘱催沪饷二万，前准少荃来咨，实系一万五千。内有“业经匀解”等语，似已批解在途，尊函仍交轮船递送。

去岁艮相派家人杨春、宋林来皖，留在敝营，月给八金。夏间送至鲍营，随大军进攻宁国，克城后遍觅福道忠骸，经绅士鲁欲仁找一向在道署当差之裁缝萧姓带同指引，于废圃中得其遗蜕。鲍军门妥为棺殓送至安庆，即日敝处雇船送往清江，由山东一路北上。如运河可通，则更妥便。弟两寄艮相复书，今承函询，始知均未递到，二十四日折弁入都已专函告知矣。

金陵援贼大至，东坝之贼窜扰宁郡附近、新河庄一带，两处同时告警。病勇太多，恐有意外之患，莫名忧灼。专泐。复请台安。不宣。

再，续接前月十九、二十七两次惠书，穀山接统临军，已奉俞旨，即可暂交代办。义渠因有穀山先来，在省少留。渠在鄂初接抚皖之信，即遣人回籍招集旧部，以作亲兵，拟待此项兵到，乃能俶装来临。弟亦因金陵、宁国异常危急，欲少留义渠在鄂部署诸务，共支危局。阁下倘难久待，尽可先行起程，亦与原奏不悖。

饷盐与胜营办理窒碍之处，枝节颇多，俟与义渠、穀山熟商酌办。

忠逆来援金陵，众盈二十余万。自前月十九至二十七迭扑我军营盘，已相持八昼夜，军心尚能固守。惟别无援军，此围竟不易解。宁、太境内逆氛遍地，杨帅力疾督防金柱关。鲍军门在芜湖养病，驰回宁国，与张凯章一军合力堵剿。豫境发匪，又有由湖北下窜英、霍之信。旬日来如在惊涛骇浪中，片刻鲜暇。草草泐复，惟希心鉴。载请午桥仁兄年大人台安。

009．复沈葆桢九月初三日

此间近日风波之恶，迥异寻常。请饬陈、刘多备米粮、子药，预储堡内。加粮、拔缺，二者乃鼓舞弁兵之实用。入仓之弊、商人裹足情况，敬求缕晰指示。王吉云之事殊难设法。日内望饷甚迫，求饬催。

幼丹仁兄大人阁下：

九月一日接闰月二十四日惠书，敬悉一切。

此间近日风波之恶，迥异寻常。伪忠王率苏、杭全股，挑其悍者十余万援救金陵，自十九至二十五已扑攻七日夜，百计断我饷道，幸已勉力支拄。该逆又以西瓜开花炮打入营内，惊心动魄。我军人少数倍，又病者太多，只能苦守，不能出剿，深虑难于持久。逆首黄老虎等由东坝窥窜宁国，二十日鲍军派去六营，挫败一次。幸春霆病愈，于二十七日由芜湖力疾回宁，凯章日内亦愈。凯章入城守垛，霆军城外扎营，宁郡或可保全。但虑病者太多，不能力剿，又虑贼以一支牵缀，一支内窜南陵、青阳，窥伺祁门、景镇两处。水师病卒亦多，杨军门病尚未愈，上下千余里，布置散漫，又分船至泰州、上海等处太多，兵力弥单；不料贼自东坝抬船入丹阳、南漪等湖，将由芜湖、金柱出江，殊恐无以制之。统计金陵、宁国、水师三大端，一有疏失，全局决裂。中夜以思，寸心如灼，敬求荩画，挽救万一。

陈拔山、刘胜祥已至景德镇否？该处碉堡既成，三千人尽足坚守，请饬多备米粮、子药，预储堡内。

练兵章程甚为妥善，惟口粮究加若干，大咨尚无确数。加粮、拔缺，二者乃鼓舞弁兵之实用，间或遇案保举，亦不可少。绿营积衰之后，非大加奖率不能振也。

司道京米一详已见，殊不惬意。入仓之弊、商人裹足，弟亦夙有所闻，而不甚知其详。阁下洞悉情伪，敬求缕晰指示。弟当附片密陈，并请不问既往。今根本之地如此空虚，吾辈安忍不一尽言，以冀寸补？

王吉云同年之事殊难设法。自林、米案定之后，言官又追劾次青，必欲加罪，谕旨饬左帅与弟查办，而未令会奏，现尚不得系解之法。吉云已定之案，更难无端着义，悯默而已。

日内望饷甚迫，求查照二十九日敝咨饬催，至感！至感！顺问台安。

010．致左宗棠九月初四日

伪忠王在金陵曾国荃营后百道环攻，我军有万难久支之势。请饬蒋益澧军由徽达宁，腾出鲍军下援金陵。

季高仁兄大人阁下：

前奉上一缄，请饬芗军先攻淳安，为救援徽州之地，亮达荃鉴。

以近日军情观之，竟不能不请芗军一援宁国。伪忠王在金陵舍弟营后百道环攻，并有西人落地开花炮打入营中，惊心动魄。自二十以至二十八业已苦守八昼夜，该逆更迭换班，我军无人可换，且病者过多，有万难久支之势。又闻伪侍王于闰八月十四日自龙游起行续至金陵，舍弟之力以支忠逆全股犹形竭蹶万状，岂能再支侍逆一股？此时若得一支劲旅从采石打下，舍弟金陵一军乃有解围之望。鲍军已于二十日在新河庄小挫一次，春霆二十六日自芜湖力疾回营。此时欲由采石以援金陵，不得不专靠鲍军，而鲍军为宁国之贼所牵制，万不能动，动则徽、宁全局糜烂矣。不得已，求阁下饬芗军由徽达宁，支持杨七、黄、胡诸贼，腾出鲍军由南陵、芜湖下援金陵，至祷至感！

由龙游、寿昌至徽，不过三百里，由徽至宁郡二百二十里，芗泉若能趱行，不过十日可到。鲍由芜湖、采石赴金陵，亦不过十余日可到。鲍公一至采石，忠逆或即可解围以去。舍此永无解围之日，伏乞垂察。

宁国杨、黄、胡、李之贼虽多，然皆屡败之股。凯章扎营城内，又附近宁邑、旌、泾三县皆有守兵，加以芗泉劲旅，必能破之。全局所系，舍阁下无可吁救者。专此飞商，顺问台安。

011．致李鸿章九月初四日

请派程学启全军雇坐轮船即至金陵救援。

少荃世仁弟大人阁下：

前泐一缄，请阁下派李朝斌速回上游，不知何日可到？

日内军情愈紧，伪忠王全股攻扑九舍弟营垒，自二十日至二十八日昼夜不息，洋枪洋炮极多，并有落地开花炮打入营中，惊心动魄。贼更番迭换，我军病者太多，无人换班，实难久支。万不得已，求阁下派程学启带其全军雇坐火轮船即至金陵大胜关登岸，救舍弟之急难，千感万感！

程学启现守青浦，尊处弃此一城，专守松沪、浦东，尚无损于大局。无论轮舟之价如何昂贵，求阁下为我垫付，国藩必设法归款。如虑无故弃青浦为绅民所怨，敝处即日奏明，并出示告青浦士庶，俾知我不得已而调兵之由。专此飞恳。即问台安。

012．致蒋益澧九月初四日戌刻

请督率全军即日进援宁国，腾出鲍军由芜湖、采石以援金陵。务求禀商左帅，迅速定议成行。

芗泉仁弟大人阁下：

顷接公牍，得悉雄师于克复寿昌后，又连破太平、祝家、油埠、裘家，至为佩慰！

惟据称伪侍王确于十四日带贼三四万回援金陵，则皖、吴局势弥形危急。自闰月二十日至二十八日伪忠王率大股围扑金陵营盘，昼夜不息，分班迭进，舍弟虽已坚守八日夜，而病勇太多，无人换班，势难久支。若又增侍逆之众，疲病之后，众寡悬殊，深为可虑。他处别无大支援师，惟有鲍军尚可就近调援金陵，而春霆久病新愈，其军又为宁国之贼所牵缀，不能抽动，动则徽、宁糜烂。万不得已，敬求阁下督率全军即日进援宁国，防剿杨、黄、胡、李诸贼，腾出鲍军由芜湖、采石以援金陵，至感至祷！

前有公牍，请阁下先剿淳安，不知现已来否？如至淳安，则去徽甚近。若台旆尚在寿昌、龙游，去徽州不过三百里，去宁国五百余里，趱程十日可到，务求禀商左帅，迅速定议成行。救焚拯溺，莫喻斯急，除尊处外，别无可求之援也。

宁国之贼虽多，而屡败之匪心志不一。凯章驻守城内，阁下分扎城外，又有云岩等在泾、旌相犄角，必可破贼，不仅自保而已。全局所关，手肃奉恳。诸惟心鉴。顺请台安。

013．致吴坤修王可陞九月初五日巳刻

着王可陞全军即日拔赴金陵。

竹庄仁弟、峰臣总戎阁下：

竹庄台旆行后，不知何日可到芜湖？芜湖有团防营会同湘新后、祥后等营，尽可固守。

峰臣之陞字全军，望即日拔赴金陵，帮同舍弟防剿金陵之贼。如掳船难齐，或分作两次下去，或起旱至金柱关登舟亦可。总祈竹庄代为经理，俾峰臣得以迅速赴援金陵，至要至恳！诸惟心鉴。顺问近祺。

014．复杨岳斌九月初五日巳刻

请斟酌调度陈东友、赖荣光、李济清、蔡国祥各营，俾上下往来无梗。

厚庵仁弟大人阁下：

初四日申刻接二十七日惠书，知雄师已扼驻金柱，无虞豕突，至以为慰！

大胜关营头太单，国藩亦深以为虑。已调陈东友、赖荣光两营驻大胜、三汊河一带，不知到否？又调李济清、蔡国祥二营赴金柱助剿，不知何时可到。均请阁下斟酌调度。如大胜、金柱二处兵力已足，即请阁下派陈、赖回扎浦口，俾上下往来无梗，尤为妥善。复问台安。

015．复王子坚九月初五日

头批粤厘，诸承照料，得以妥速抵台。江西厘金，尚祈严加综核。目下太平、宁国、金陵同时告警，势甚危殆。

子坚尊兄年大人阁下：

闰月下旬，接读环章，具悉一切。

头批粤厘，诸承照料，得以妥速抵台。闻二批亦将凑解，又须重劳荩虑，其往来文件并希饬驿速递，至以为感。李小泉绕道皖、沪，到粤较迟，开办之初，颇形棘手。近虽稍有眉目，仍难施措裕如。尊处消息时通，想早悉其原委。

至江西厘金，向分省、赣两局，本年四月以后，省局报解寥寥，而左帅河口等卡日有起色，愈觉相形见绌。昨已严札整饬，未知果有裨益否？理财必先得人，剔弊乃可兴利。赣局各卡，尚祈大力主持，严加综核，为祷为感。

目下太平、宁国、金陵同时告警，各处病勇太多，势甚危殆。贼意盖以数大股牵制鲍军，而忠逆亲率二十余万众来扑金陵。围师悉锐猛攻，连昼夜不息，自前月十九后已相持九日矣。军心尚无恇扰，曾获小胜两次，破贼四垒。顷闻侍逆亦赴金陵，贼势日增，而我无大支援应之师，未卜能度此艰险不致决裂否？泐此。复问台〈安〉。附璧谦版，不宣。

016．复黄冕九月初五日

拟将安庆存谷先拨万石偿湖北去冬借项，金陵军米祈赶紧接运。望催在湘新募之勇速来。贼数日增，勇病不减，警报纷来，如在惊涛骇浪之中。长沙枪炮局不宜停歇。附告救危之兵员调度。

南坡仁兄大人阁下：

闰月十二泐复一函，二十六日又奉初一手书，具悉一切。

皖中年岁未臻丰稔，乃望上游接济。承办安庆存谷，未知何时可解。若价值不贵，弟欲将此谷先拨万石，偿湖北去冬借项，不知尊意以为何如？金陵军米已据玉班报解头批起行，仍祈赶紧接运，以济该军之急。其随载勇夫三百余名，亦可稍资填补。营中物故太多，实形单薄。舍弟已派员回湘开招，又就近在安庆开招，招募两旬，应者寥寥。其在湘新募者，望为催促速来，至以为感。若三千之数尚未招满，或先发一二批来，三百五百亦属有益。其大队随后再行，未为不可。

自前月十九后，忠逆率众二十余万迭扑沅军营盘，凶悍异常。舍弟二十八来信，已相持九昼夜，曾获小胜两次，营垒当可保全。惟别无援兵从后夹击，此围恐不易解。黄文金、胡鼎文等股由东坝上犯宁国，小丹阳一股又蔓延太平、金柱关一带。自舍弟营后大胜关起，直至采石，上接宁国、东坝，无处非贼。顷又接蒋芗泉信，伪侍王于闰八月十四日自浙之龙游驰窜金陵。贼数日增，勇病不减，警报纷来，如在惊涛骇浪之中，未卜能度此艰险不致决裂否？

长沙枪炮局不宜停歇，已于东局公牍批定。龚之棠、廖承泽带各工匠均已到皖。开局之初，诸务草创，尚未就绪。又因前敌需用群子，多而且急，姑令各匠先打熟铁群子，稍迟再办枪炮。复请台安。不宣。

再，此次局势危险，实为近数年所未有。总缘地方太广、病者太多，致霆在宁国战力不足，沅在金陵守力不足。现调芗泉厚宁国之战力，拨上海数营厚金陵之守力，动须月余，不知赶得上否？知关系念，附告一二。

017．复彭玉麟九月初五日

贼势浩大，军宜团聚不宜分散，望督饬各营专防上游。停调罗逢元、转调团防营不知何故并未据报。罗逢元纵勇滋事，自当严办，然现在不宜遽议及此。

雪琴仁弟大人阁下：

接二十五、二十九等日手书，具悉一切。迭据宁国来禀，凯章已在城内守定，春霆回营后赶筑麒麟山营垒。初二日贼分两大股作上犯之势，春霆拟先开一仗，再移扎麒麟山，分扎湾沚。阁下欲西河、湾沚均添旱队，恐霆营一时分拨不及。贼势浩大，军宜团聚不宜分散。湾沚水面较宽，炮船尚易施展。三汊河、清水河等处颇嫌窄狭，无陆师依倚，尤宜加倍稳慎。日内鲍军开仗，若无挫失，则贼势尚不能扰及湾沚。大纛既复入内河，望督饬各营专防上游。其金柱一路，即由厚庵照料。

前虑芜、太水师单薄，于初一、二日飞调蔡国祥、李济清两军前来应援。蔡国祥由彭泽拔营，行程稍迟。李于二十九先抵池州，计已赶到金柱。又飞调陈东友、赖荣光两营，克日驶至大胜关一带帮助陆军，江防应可支持。九舍弟二十八来信，坚守已八昼夜，贼势极悍而军心尚固，惟后路别无援应之师，此围殊不易解。舍弟札调罗逢元一军，咨调王可陞一军，皆经申报。其停调罗逢元、转调团防营并未据报，不知何故？

至罗逢元纵勇滋事，自当严办。现在惊涛骇浪之中，不宜遽议及此也。专泐。复问台安。

018．复钱鼎铭九月初五日

行军最重粮运，宜乘秋成丰稔之时，作未雨绸缪之计。此间水陆各军俱为疾疫所苦，死亡无算；各处同时告警，危险万分。

调甫尊兄大人阁下：

顷接惠书，备纫远注。即维勚劳懋著，蕃祉臻，至以为慰。

行军最重粮运。弟初到祁门，面面皆贼，只景镇一路有小河可资转输，严加督饬，历年余而后运道办通。迨去腊徽郡被围月余，馈饷不绝，未尝不收其利。沪军借资里下河，略同徽军借资江西，而海艘来往甚便，尽可多多益善。乘秋成丰稔之时，作未雨绸缪之计。鸿才擘画，实深倚赖。

此间水陆各军俱为疾疫所苦，死亡无算。闰月以来，小丹阳之贼窜扰太平、金柱关，东坝之贼上犯宁国。忠逆率众二十余万来援金陵，迭扑官军营盘，据舍弟二十八来信，已相持八昼夜。各处同时告警，危险万分。群逆悉锐而来，其内地意必空虚，惟沪上兵力尚不能抽出大支劲旅进剿苏、常。若上游能幸保无事，过此风波，庶几贼氛稍敛耳。泐复。并问台安。不具。

019．复彭玉麟九月初六日

仍请移驻南岸，庶声息较近，调度较速。芜湖为宁、太、金陵上下枢纽，不宜空虚。曾国荃难于久支，必须王可陞入金陵壕内帮同坚守，请饬其陆续前往。望留心查示精于战事之人。

雪琴仁弟大人阁下：

初五泐复一函，初六酉刻接初四手书，驰递甚速，各处防守均有把握，殊为欣慰。惟尊体感冒违和，又增系念。若刻即痊愈，仍请移驻南岸，庶声息较近，调度较速。

春霆来缄，请王可陞移扎湾沚，而该军先经舍弟咨调赴援。刘世墀来禀，又言芜湖紧要，王可陞不宜调开。此间初一日饬石清吉酌带三营驰援金陵。石镇因腿疾不能亲行，改派截留赴鄂之梁美材等三营由舒城折赴无为，至裕溪大营请示。如王可陞已赴金陵，即留梁美材驻守芜湖。该处为宁、太、金陵上下枢纽，关系极大，不宜空虚。如周万倬与团防营实能守住芜湖，确有把握，或令梁美材等去扎湾沚，亦无不可。然兵宜聚不宜散，不如同驻芜湖之为妥也。景镇、祁门一路，鄙人盖先虑及。已预请左帅设计绕援徽州，兼防窜江之路，请幼丹饬陈拔山千人、刘胜祥二千人坚守景镇碉堡，饬唐义训坚守祁门，均派定矣。

昨接蒋芗泉信，侍逆于闰月十四由浙之龙游驰窜金陵，复飞商左帅，调芗军赶赴宁国，换出鲍军进援金陵。舍弟二十九来信，尚坚持无恙，然病者太多，地方太大，人力已疲，难于久支，必须王可陞入金陵濠内帮同坚守。如王可陞难掳多船，请饬其陆续前往。陈、赖两营已调回大胜关，并嘱少荃即促质堂回皖。鄂省来调师船，断难分拨，敝处先经咨复严帅矣。金堡圩战守可靠，前饬宣城沈令传谕嘉奖，许以事后优保，并赏五千金。其中调度必有精于战事之人，望留心查示。专泐。复问台安。

020．复李鸿章九月初六日

求迅发程学启军救援金陵。务即饬李朝斌迅速回皖，共扶危局。陈东友、赖荣光二营已调至金陵。务求协解银二十万。

少荃世仁弟大人阁下：

九月初五日接二十七日惠书，敬悉一切。二十一日信中尚有应复应商之件，一并条具如左：

一，奏调多公一疏，极感盛谊垂注。然舍弟金陵一军安危吉凶，总在一月。自二十日至二十八业已苦守八昼夜，二十九以后尚无信来，忧心如焚。求阁下迅发程学启全军来援，用重价雇轮舟，径送金陵助守营濠。救焚拯溺，莫喻斯迫，千恳万恳！昨日已专一缄一咨，兹又补送一咨，乞查照。

一，李镇朝斌务即饬其迅速回皖，共扶危局。赖荣光、陈东友二营，国藩已调至金陵交舍弟调遣。如上游水师足敷防剿，即仍饬赖、陈回驻浦口。

一，日内局势极危，饷项极绌，务求协解银二十万。实叨舟谊，另咨奉恳。

一，湖北股匪由黄陂、孝感而下，大约由皖北回顾金陵。暂截留张树声等五营在于运漕镇驻防一月，另咨奉商。

一，俊民同年处，承代敝处致送赙仪二百金，甚好！甚好！即于内银钱所项下扣抵。

一，筠仙亲家二信，暂未能复。其所论设通商大臣一节，甚当事理。然鄙意得其人，则缺宜设，不得其人，则缺可省也。

自援贼到后，沅甫已与厚庵通信，彼此相顾矣。附告以慰廑系。顺问台安。

021．致左宗棠九月初七日

务祈迅拨芗军驰至徽州、旌德一带，力争径至宁国，腾出鲍军下解金陵之围，不然则于石埭、太平一带截断上犯江西之敌。马融和一股将由皖北回援金陵，希力筹补救之法。

季高仁兄大人阁下：

昨奉达一缄，请芗军防剿宁国，腾出鲍军由采石下剿，冀解金陵之围，亮达荃鉴。

顷得舍弟二十九日信，业已苦守九昼夜，幸得保全。惟地方太宽，病者太多，贼更番进攻，并未休息。且渠尚未知侍逆之将自浙继往金陵，殊恐难以支持。春霆自宁国初二日来信，渠病已大愈，惟勇丁病者尚多，难以出队，贼亦尚未猛扑郡城，惟一意阻我粮道，我军竟有不得不打之势。又迭据逃出胁从人供称：杨、胡、黄、李诸逆决计上犯江西，以为就食之计。金陵之围不解，江西之防不固，二者皆关系极大。务祈阁下迅拨芗军驰至徽州、旌德一带，能径至宁国，与杨、黄、胡、李相持，抽出鲍军下解金陵之围，上也；即不然，能于石埭、太平一带截断上犯江西之贼，亦犹不失为次也。否则，贼踪一入饶、景，无论官军得手与否，而贼志断不回窜，必蔓延江西腹地矣。再三吁恳，惟希荩筹裁夺。

又有马融和一股，今春救庐州不及，由河南窜入陕西，饱掠而东，比又由河南窜至黄陂、孝感，将由黄州、皖北回援金陵。皖北空虚已极，各城均恐不保，如何！如何！另有一咨陈商。此事祈阁下为我力筹补救之法。

文忠死，希庵归，此间竟罕共谋大局之人。每有大调度，常以缄咨敬商尊处，公每置之不论，岂其未足与语耶？抑自足而拒嘉谟耶？盍亦箴砭而推挽之？顺问台安。

022．复唐景皋九月初七日

庐郡要地，防兵不宜太单。马融和纷扰鄂边，恐皖北即有大警。留庐四营尚嫌其单，请迅速集团千人，协同守城。现奏调多帅回援庐州，须办五十天之米粮、子药。拟以梁美材、张树声分守无为、运漕。

鹤九仁弟大人阁下：

接前月二十三手书，具悉一切。

亩捐印票，准留候明年开征作抵，已于来牍先行批答。庐郡要地，防兵不宜太单。官帅调去蓝斯明三营，敝处又调梁美材等三营，令其暂守芜湖，缘芜湖关系至重，而去庐尚不甚远。北岸有事，亦易调回策应，就近守无为州也。

连接鄂垣缄牍，马融和等股纷挠鄂边，图窜蕲、黄、英、霍，下趋金陵老巢，恐皖北即有大警。官相已奏调多军回驻襄阳，敝处请多公速来舒、桐一带，一面飞商官相，一面专疏驰奏。又调成军门全队先来英山。如贼窜英、霍、宿、太等县，均可截剿。合多、成两军共图马逆，或易得手。惟留庐四营尚嫌其单，应请阁下迅速集团千人，协同守城，并与石镇预筹守具，即日当以公牍奉达。今早接舍弟初一、二日信，尚坚守无恙，附告一慰。复问台安。不宣。

庐州系马融和怀恨之地，或来围攻，亦意中之事。现奏调多帅由荆子关回援，大约须五十天乃能赶到郡城成来只须贼到后数日，须办五十日之米粮、子药，虽未必果有其事，亦不可不预防。贼流窜数千里，子药必极少，应无能攻之理，然初到亦未必不猛攻也。无为、运漕皆膏腴必争之地，故拟以梁美材、张树声分守之。

023．复官文九月初七日

拟调蒋芗泉军赴宁国，腾出鲍军赴援金陵。请飞致多礼堂，使扼守舒、桐。并令李成谋星速回营，共支危局。

秀帅宫太保中堂大公祖阁下：

前月二十八日泐布一缄，初五日接二十九惠书，兼筹皖、鄂全局，深戒以邻为壑。德量公溥，思虑深微，至以为佩。

九舍弟营盘前月十九后贼众昼夜猛扑，至初一犹无退意。自营后大胜关起，直抵采石，上接宁国、东坝，无处非贼。顷又接蒋芗泉信，侍逆于闰月十四自浙之龙游驰窜金陵。我军病勇太多，苦守已久，十分竭蹶，何堪再添侍逆一股！目下别无大支援兵，惟有鲍军能由采石一路打下，庶可力解此围。而鲍军为宁国之贼牵制，断不能动，动则徽、宁皆将糜烂。昨飞商左帅，拟调蒋芗泉一军间道驰往宁国，腾出鲍军赴援金陵，此亦万不得已之计，不审能否办到。

上下游同时多故，实东南非常之警。奏调多军一着，前函甫经奉商，而大疏先已入告，昨见少荃中丞奏稿，亦请多军回剿金陵，三处皆不谋而同。少荃但据舍弟禀牍，未知鄂防情形，此时无论金陵能援与否，而皖、鄂之间断不可无此重兵。弟即日亦具一疏，请多军驻舒、桐等处，兼顾皖、鄂。盖台端具奏之时，贼势犹在上游，多驻襄樊足以居中控驭。现已趋重下游，若不能先扼舒、桐，恐其由蕲、黄窜踞宿、太、舒、桐等县，则皖、鄂中梗，为害更巨。务恳阁下飞致礼帅迅速东来，跟踪追剿马融和一股。弟亦调成军门大吉于英、霍一路截剿。合多、成二军之力共图马逆，或可得手。

留庐十营除已调蓝斯明三营赴鄂外，续调梁美材等三营，前经商请停止，嗣以沅甫之军益紧，饬石镇酌带三营赴援金陵，石镇腿疾未愈，不能亲行，改派梁美材等由舒城折赴下游，弟即令王可陞一军赴援金陵，而饬梁美材三营暂守芜湖。万一北岸有警，亦可回无为州，使多帅之部尚在庐属三百里内，不遽远散他处也。庐州守兵，尚嫌单薄，另饬唐守景皋集团千人帮同石镇防御。

至敝处水师，分布金陵、芜、太、宁国要隘，又分三营，交李朝斌带赴上海，再除各营病勇，实形支绌。厚庵力疾督防金柱关，病势犹未减轻，雪琴往来奔命，亦以感冒骤发寒热。实苦乏人照料，更祈饬令李成谋星速回营，共支危局，至祷至感！专肃奉复。敬请台安，诸希心鉴。

024．复彭玉麟九月初八日

王可陞一军断不能去扎湾沚，金陵必得其帮守濠墙，望促其飞速开行。梁美材等三营亦不宜进扎湾沚，只好暂驻芜湖。邓万林宜少留。

雪琴仁弟大人阁下：

初六泐复一缄，初八戌刻接初四夜手书，具悉一切。

王可陞一军断不能去扎湾沚。该军先经舍弟咨调，已于春霆牍内批明，嗣刘桐阶、吴竹庄先后禀留。国藩亦知芜湖要地，不宜空虚。惟金陵日紧一日，顷得舍弟初三、四信，贼人频挖地道，洋枪洋炮昼夜轰击，苦守已十四日，无人更换，恐难久支，必得王可陞一军前往帮守濠墙。救焚拯溺，莫喻斯急，望促其飞速开行，无论何人请留，不必游移。如难掳多船，则分起陆续前往，至要至祷！

连接鄂中缄牍，马融和等股由孝感东趋，图窜蕲、黄、英、霍，回援金陵。已飞调成武臣出英山截剿。日昨调来梁美材等三营，亦不宜进扎湾沚，只好暂驻芜湖。万一北岸有警，仍可调回守无为州城也。蒋芗泉一军，连日两次函催，昨接秀帅信，眷眷以皖南、金陵为虑，闻此奇警，当令芗泉速来。并言侍逆已病，未赴金陵，可免添一大股。厚庵力扼金柱甚善。尊恙稍愈，亦宜早赴南岸。

邓万林乞假葬亲，虽经月前禀准，然此时何能遽去？宜少留以待风波之定。匆匆布复。即问台安。

025．复左宗棠九月初八日

曾国荃为洋枪洋炮所苦，恐难久支。凡银米、子药、援兵均不能运载下行，尤为焦灼。此间局势可虑之四端，请速饬蒋益澧军由徽入宁。

季高仁兄大人阁下：

初七日接二十八、九两次惠缄，敬悉一切。

所论避贼大围包抄之法，历历堪记。舍弟不明此义，以二万扎雨花台，为伪忠王大围所困。弟亦自愧见之不确，不于六、七月间饬令早退，以避长围而取活势。舍弟现虽已坚守半月，幸托无恙，而为洋枪洋炮所苦，伤者太多，竟恐难更久支。又经旬北风，凡银米、子药、援兵均不能运载下行，尤为焦灼。

承示极力共谋皖南，断不先越后吴，敬感无已。弟于闰月二十八日缄恳阁下饬芗军绕救徽州，九月初四日又函恳芗军径赴宁国，两次皆有咨文。初四日之函咨并缮二份，一专丁径送，一排递也。初七日又函催芗军速至徽、宁，不知是否均达荃鉴？

综计敝处局势，可虑者四端：金陵久困无援，一也；宁国纵能幸守，亦恐贼从南陵、青阳上犯祁、景，二也；东坝抬过贼舟甚多，厚庵未痊，恐其冲出大江，三也；马融和一股由湖北下窜，皖北各城空虚，四也。求阁下迅速饬芗泉一军由徽入宁，或仗大力挽回前二端之厄，至祷！至祷！顺问台安。

026．致沈葆桢九月初八日戌正

请协解火药三万斤、群子万斤、火绳万盘至金陵。

幼丹尊兄大人阁下：

昨奉达一缄，亮尘荃鉴。

舍弟金陵一军，自二十至初三，业已坚守十三昼夜，可冀勉力支撑。惟该逆纯用洋枪洋炮，我军以大炮、火球御之，远不及其精利。而所费火药极多，闻每日用至七八千斤，若再昼夜不息，数日内即无药可用云云，危迫之至！

安庆火药现不满四万斤，且北风太大，寸步难行。敬求阁下惠协火药三万斤、群子万斤、火绳万盘，由陆路运至九江，装运民船，用重价雇轮船拖带东下，至金陵大胜关登岸，务请派一贤员专司其事。如骤难足数，少解亦可。昨咨请饬拨之银，能带二三万至金陵，更妙更妙。除另备公牍外，先此飞商，乞拯危局。敬请台安。不尽千一。

027．致官文严树森九月初八夜

金陵一军火药将用罄，务恳惠拨火药三万斤、群子一万斤、皮纸二万张，用重价雇洋船拖带，派贤员径送沅甫营中。

秀峰宫太保中堂、渭春仁兄大人阁下：

飞启者：舍弟金陵一军，自二十至九月初四业已坚守半月，幸尚勉力支持。惟该逆纯用洋枪、洋炮，我军以大炮、火球御之，远不及其精利，而所费火药极多，刻下药将用罄。安庆存药不满四万，又值北风极大，民船不能下驶，焦灼万分。务恳阁下惠拨火药三万斤、群子一万斤、皮纸二万张，装载民船，用重价雇洋船拖带，并求饬派贤员径送金陵大胜关登岸，入舍弟营中经收。

鄂中火药亦绌，弟必于湘省速拨归款。其轮船拖带之银，或请鄂台垫付，由上海寄还，或竟用公牍至上海兑收，均候卓裁。

北风日夜不息，敝处别无他策。救焚拯溺，莫喻斯迫，专此奉求。诸惟心鉴。顺问台安。

丹初仁兄同年恕不另致。

028．致李续宜九月初九日

金陵坚守已半月，惟火药、群子俱将告罄，深为可虑。芜邑亦极可危。宁郡足资固守，然不能往援金陵、芜湖之急。请裁示贵部各将何军必不可动，何军尚可移缓就急。马融和一股东下，现拟守安庆、庐州、无为、运漕四处。

希庵仁弟亲家大人阁下：

二十九日奉寄一缄，不知从何处达览。台从何日过鄂，此间亦无所闻。

舍弟在金陵坚守已半个月，兹将其初一、二日两次家信抄阅。本可冀其勉力支持，惟火药、群子二者俱将告罄，安庆相距太远，又北风大作，不能运解银米、子药，深为可虑。芜湖王可陞一军于初六日调赴金陵，芜邑四面皆贼，亦极可危。春霆二十七日由芜湖回宁国，宁郡有霆、凯二人，足资固守，惟病者太多，不能出剿环城之贼，更不能往援金陵、芜湖之急。此数处者，终恐不免有一处决裂耳。

毛观察剿各捻圩，尚属得手。蒋之纯在寿，恐苗沛霖终不与之干休。不知苗练读公一疏，心肠略平否？成军门调出英、霍一路，亦出于万不得已。此后如更有必须兵力之处，贵部各将何军必不可动，何军尚可移缓就急，请裁示。

马融和一股从湖北黄州东下，皖北处处空虚，十分可虑。现拟守安庆、庐州、无为、运漕四处，不知能保住否？万一皖北糜烂，不得不求公迅速出山，共扶危局。特此预商，伏乞鉴照。顺请台安。

029．复杨岳斌九月初九日

金陵实难久支，便中恳催王可陞开行。请饬令陈、赖两营仍回浦口。李忍斋一营似宜留于芜湖、金柱一带。

厚庵仁弟大人阁下：

初五泐复一缄，初八戌刻接初三夜惠书并大咨，领悉。

金陵饷道谅仗水师保护，台旆将于金陵、金柱两处上下策应，感赖曷既！惟贼势日紧一日，舍弟初三、四来信，该逆昼夜猛扑，毫无退意，洋枪洋炮极多，又频挖明暗地道，非援兵速至，实难久支。王可陞一军早令调赴金陵，而无船可载，吴竹庄等又从中挽留。已嘱雪琴就近饬令开行，阁下如见王镇，便中亦恳催之。

尊恙已两次未发，即可渐就痊愈。夜不安眠，因督防过劳之故，尤增系念。

连日下水逆风，阻滞巡湖，副、中两营，亦以未克速到金柱。至忍斋赴鄂之议，此间百孔千疮，犹思灼艾分痛，益佩高谊。惟皖事危险，百倍于鄂，鄂多陆贼，水师犹非所急。已于闰月二十四咨复严帅，必能见亮。陈、赖两营，如不须留于大胜关、三汊河一带，即请阁下酌量缓急，饬令仍回浦口。其李忍斋一营，似宜留于芜湖、金柱一带，阁下如恐严帅见怪，鄙人当力任其咎。专泐。复〈问〉台安。不宣。

030．致李续宜九月十一日

金陵营盘业已坚守十六昼夜，王可陞一军初八、九可入壕内帮同防守，或可化险为夷。宁郡一城或不至遽形决裂。

希庵仁弟大人阁下：

初九日寄去一缄，初十日在义渠处得见尊疏奉到批谕，因嘱义渠专人送湘。因罗椒生司农一奏，谕旨催令阁下迅速赴营。计日内闻金陵、宁国奇警，中外必续有具奏者，恐催阁下赴营之旨，行将络绎不绝。而迫望台旆早来者，以鄙人为最切。然不到十分艰危，不忍奏请台旆遽出，想彼此相印相亮耳。

舍弟金陵营盘，自闰月二十日以来，业已坚守十六昼夜，初五早出濠一战，攻破贼垒八座，杀贼闻近二千。王可陞一军初八、九可入濠内帮同防守，仰托福庇，或可化险为夷。鲍春霆以病者伤者尽置宁国城内，简选精锐扎营城外。宁郡一城，凯章主守，春霆主战，或不至遽形决裂，附告一慰。即问礼安。

031．致左宗棠九月十一日

望迅拨芗军救援徽州、旌德二处。金陵一军大致可冀稳固；春霆一军病者太多，贼势太众，殊以为虑。

季高仁兄大人阁下：

顷接春霆初八日信，知宁国县城于初六日失守。该城系韦志俊与新降之洪容海驻守，韦将又已赴芜湖养病，不能坚守，乃意中之事。朱守旌德、唐守徽州，此路必十分危险，务望阁下迅拨芗军救援徽州、旌德二处，至祷至感！

舍弟金陵一军初五早出濠一战，破贼十三垒，贼虽日夜猛扑如故，而大致可冀稳固。春霆移扎宁国西北二十里之高祖山，其来函尚属气壮，惟病者太多，贼势太众，殊以为虑。顺问台安。

032．致蒋益澧九月十二日

务求星速进援徽、旌二城。金陵一军业已坚守十八昼夜，宁国一军比亦整饬就绪。

芗泉仁弟阁下：

前接公牍，知伪侍王于闰月十四日赴援金陵，即经函请贵军驰赴宁国，不知何日可到。

顷接朱云岩信，知宁国县城于初六日失守。该城系派韦志俊、洪容海两军驻防，不能坚守，亦系意中之事。惟一县既失，藩篱已弛，朱云岩守旌德，唐桂生守徽州，两城日内必极吃紧。朱、唐二军兵力本单，病者太众，只能登陴坚守，断难出队接仗，恐该逆扼截粮道，不堪设想。务求雄师星速进援徽、旌两城，如该逆内窜，并求相机拦剿，至恳！至恳！昨夕已有公牍奉达，并缄商左帅迅速赐援，兹因朱营专丁之便，特此奉商，伏乞鉴亮。

舍弟金陵一军自二十日至初八，业已坚守十八昼夜。春霆宁国一军比亦整饬就绪，仰托福庇，或可转危为安。顺问台祉。

033．致李鸿章九月十二日

求迅派程学启全部乘坐轮船驶赴金陵。饷银求酌带数万，洋药、洋枪、铜帽，亦求酌带少许。

少荃仁世弟大人阁下：

前寄二缄告金陵之急，初六日专差至镇，又奉一缄，不审何时得彻尊览。

伪忠王攻金陵官营，已阅十九昼夜，并未少休。初拟以蒋芗泉接办宁国防剿事务，腾出鲍军救援金陵，并以朱云岩一军副之。兹宁国县城失守，朱、唐并扼守要城，十分吃重。鲍亦三面受敌，万无能救金陵之理。不得已，调李军门世忠渡江援剿，未知其肯来与否？即来，亦未必得力。总求阁下迅派程学启全部乘坐轮船驶赴金陵，将来即自濠内打出，与之决一苦战，庶有解围之望，至恳！至恳！如洋人不肯显与长毛为难，或即在乌江一带登岸，再雇小舟南渡可也。

饷银亦求酌带数万，舍弟屡索洋药、洋枪、铜帽，亦求酌带少许。均叨舟谊，无任纫感。顺问台安。

附抄一折一片。

034．复郭嵩焘九月十二日

洋务不宜另设使者之议，请代拟一稿，俟与薛焕商定后腾章上达。伪忠王百道环攻金陵，曾国荃多方防御，幸保无恙。现调王、程二军均入壕内，即拟自内打出，与之决一死战，惟调李世忠一军自外夹击。务乞催程学启雇轮船开行。

筠仙仁弟亲家大人阁下：

接闰月二十六、二十一日惠书，敬承一切。

洋务不宜另设使者，天下事一以常道处之，则身心俱泰。事本轻而视之过重，以为非宜，卓哉至论！久不见贾生，今真不及矣。不惟可补运戊己、庚辛等纲，亦可预提癸巳全纲。此案本应会衔复奏，行当以此议达之朝廷。觐唐中丞曾有信来，力言特设使者之无益于事实，中多切当之语，将来亦可参采入奏。鄙人不敢文过护前，或请阁下代拟一稿，与薛公商定。俟薛公来上游面商一次，果无疑义后咎者，即腾章上达矣。

伪忠王之在金陵，百道环攻，不知何处萃聚许多悍贼，洋枪、洋炮、西瓜磞炮，无一不备。又开掘明地道、暗地道，又起土山以俯瞰官营，决积水以灌我运道。自闰月二十日至九月九日昼夜攻扑，并未休息。舍弟多方防御，幸保无恙。然别无大枝劲旅从外夹击，恐永无解围之望。不得已，调王可陞、程学启二军均入濠内，即拟自内打出，与之决一死战。其可自外夹击者，现惟调李军门世忠一军，尚未知果否应调，能否得力。此外则别无外援可调。程学启如尚未起行，务乞催雇轮船，仗阁下与少荃中丞力主其事，期在必成，至祷！至祷！

近日军情大概，已将一折一片抄寄少荃，亮尘尊览。

自大股贼到，舍弟即与厚庵常通书问，尽释前嫌。此次粮路之获保，厚庵力也。请纾廑系。顺问台安。

035．复彭玉麟九月十二日

金陵防守尚有把握，惟士卒疲乏，望援甚急，请催王可陞开行。现无大支援兵可解金陵之围。江西欠解军火应自行催提。

雪琴仁弟大人阁下：

初八泐复一缄，十二日接初七手书，具悉一切。

九舍弟亦深以地道为虑，昨得初七、八信，明暗地道数处均经堵住，烧死贼人不少，防守尚有把握。惟士卒疲乏，望援甚急。王可陞一军据吴竹庄函称，初八先开二三营，当可陆续前往，仍恳阁下代为一催。季舍弟亲带八哨人往来照料，再添陞字全军，亦足稍资更替。

梁美材等三营计日可到芜湖，尚有张树声新募淮勇五营留扎运漕，遥为声援。孝感之贼已退，或不致阑入皖北。

前调芗泉援宁，腾出鲍军驰救金陵，即来书由上击下之意。嗣又调朱云岩赴宁，偕鲍军由采石东下，以宁郡防剿交芗、凯两军会办。乃迭接春霆、云岩来函，宁国县城于初六日失陷，韦、洪兵溃。若贼窜泾、太、旌、绩等县，皆可直达徽、祁，此时朱军断不能动。且恐徽郡即将被围，芗泉又当先徽后宁，实无大支援兵可迅解金陵之厄，奈何！水师以保全江防为主，敝处调蔡国祥来芜湖、金柱一带，不知到否？李少山借用尊处子药，前日已赶解三万斤，如金陵军情稍松，自可向少山拨还应用。至江西欠解军火，此间当即代催，尊处亦应自行催提。本年仅解正月两万，实属玩延。江省公事，率皆不能振作，亦不独军火一事也。专泐。复问台安。不具。

036．复吴坤修九月十三日

已抽调梁军替守芜湖，该处兵力已不单薄，所留陞字二营，请从速送往金陵。芜湖防守未可松懈，不必亲往金陵。江、粤报解之饷，到即速行分解；军米请在无为、运漕采买。

竹庄仁弟大人阁下：

初五驰布一缄，恳为王镇照料启行。顷接初六、初八手书，知已有三营开赴金陵，良为欣慰。

芜湖要地，鄙人亦知不宜空虚，业于驻庐防兵抽调梁美材等三营替守芜湖，合周军及贵部，兵力已不单薄。所留陞字二营请仍用柴船即日送往金陵。或风色不顺，船只不便，即渡至裕溪口，由北岸陆路而下，到大胜关再行南渡，亦无不可，愈速愈妙。舍弟等苦守已十八昼夜，病勇太多，无人更换，恐难久支。抄示信稿较家信尤为恳切，亦可想见竭蹶之状。

至台旆亲往金陵，似可不必。芜湖防守刻刻未可松懈，既非统军赴援，何必轻离汛地？长城之寄，所望于阁下者甚重也。

连旬江上北风，饷船多不能到。江、粤报解之饷，尚有十余万在途，到即速行分解尊处。贵营军米仍请在无为、运漕采买，此间纵有米石，苦无多船，又无好风，恐误事也。

初六日宁国县城复陷，韦、洪兵溃。黄、胡、古、赖等逆久蓄就食江西之意，若窜入泾、太、旌、绩等县，即可直达徽、祁，上窜景镇。鄙见曾经虑及，先饬刘胜祥等军守景镇碉堡，饬唐桂生守徽、祁，朱云岩守旌德。顷又函商左帅，催调芗泉一军先援徽、旌之急，不识尚堪挽救否？专泐。复问台安。不宣。

037．复杨岳斌九月十三日

台旆不必驻大胜关。金陵坚守如前，湾沚等处深为可虑。鄂防较松，不再函催与吾回营矣。

厚庵仁弟大人阁下：

初九泐复一函，十三接初七惠书，借审尊恙就痊，欣慰无似。

金柱又形吃紧，仍仗大力督防，台旆自可不必驻大胜关。舍沅弟初九来信，坚守如前。濒江运道万石匡等布置后，业臻稳固。舍季弟腾出余力，亲带八哨人，连日在东路帮助。王可陞先带三营于初八拔赴金陵，余二营即日续往。添此一军，稍可支持。郭柱臣力战阵亡，深堪悼惜。

太平逆焰方炽，而宁国县城近又失守，群贼蔓延一片。其分扎湾沚、清水河、三汊横河各船，均无陆师依护，深为可虑。敝处前调蒋芗泉一军由徽赴宁，换出鲍军从采石一路打下。目下宁邑之贼恐已上犯徽州，图窜江西，不识芗军能保全徽州，截其入江之路否？

前因尊体未复，欲调与吾回营，稍分劳勚，函商官、严两帅，均未接有回信。彼闻京山、孝感两处先后解严，鄂防较松，正拟驰书敦促，今阁下欲其就近回籍，鄙人不再缄催矣。专泐。复问台安。不宣。

038．复劳崇光九月十三日

办厘原非得已，办于隔省则尤非得已，然抽厘取民，在诸弊政中犹为彼善于此。此间外有强寇之逼，内有饥溃之虞，艰巨纷乘，莫名忧灼！

辛阶老前辈大人阁下：

七月二十七日泐复一缄，计达典签。屡盼丁道到皖，近接其临行禀牍，沪上领事不肯将磞炮交出，渠搭轮舟回粤面禀台端，仍求设法办到。五月间所交惠函同时寄示，指示周详，具服伟论。闻外间先已传诵，而敝处捧读较迟，致前此于棠疆情形不能备悉，深以为歉。

办厘原非得已，办于隔省则尤非得已。东南用兵十年，全赖厘金一项支持。凡三江两湖各属，无论已被兵未被兵，几于无处不设卡，无物不抽厘，而民生亦能乐业，商贾仍复流通。是抽厘取民，在诸弊政中犹为彼善于此。吾湘于本省全厘外，又添设厘局专抽东征军饷；江西于省、赣两局外，分出河口、景镇、乐平等卡抽归左帅大营，是隔省办厘亦非自粤创始。侍意妄思以公济公，未敢喧宾夺主，所称各省协饷七百余万，侍诚苦不尽知。然江浙四省奏明由粤协解之款，见诸寄谕者，每月实近二十万金，若均在厘金内抵除，亦属一了百了。在各省知甘井之正竭，免致瓢汲之纷来；在粤省设衢尊以普施，亦图耳根之清静。若论民间膏血，微特隔省之财不宜挥霍，即本省之财岂敢浪费？敝处夙夜兢兢，亦颇力求撙节，如闻有分外糜费之处，尚乞台端随时指示，俾知惩改。天下之财当与天下惜之，安忍朘削邻省，委诸泥沙？

此间自闰中秋后，大波轩起，危险异常。伪忠王率全股攻扑金陵官军，纯用洋枪、洋炮、西瓜磞炮更番迭进，至十六昼夜并未收队。宁国、芜湖、金柱关均有大股围扑，士卒病故者多，外有强寇之逼，内有饥溃之虞。皖北袁、李两帅同时去位，均须敝人兼顾。临淮一军久呼庚癸，尤觉难于抚驭。艰巨纷乘，莫名忧灼！兹将八月二十九、闰月十二日两次奏片抄呈台览。阁下体国恤民，不忍粤东之疮痏，若知东南数省危殆万分，或亦仁人之所矜念。

闻星使兴办各厂，仰承大力，渐有端绪。头、二批解款已抵江西总台，远分河润，感赖曷既！专泐奉复。敬请台安。诸惟心鉴，不宣。

馆侍曾国藩顿首

039．致李兴锐九月十三日

询旌、徽、休三城米粮子药是否足用，解去之银是否收到，着派人至祁门迎催江西解银，并嘱祁门守兵一面坚守，一面请援。

勉林仁弟阁下：

日来未得山内信息，想诸务绥愉为慰。

闻宁国县城于初六日失守，目下旌德、徽州两城必已十分吃紧，朱、唐二公当能严防坚守。敝处已于二十八日、初四、十一等日三次飞调蒋芗泉方伯一军驰援徽州，想本月内必可到徽。旌、徽、休三城米粮果充足否？子药尚敷用否？初二日解去之银二万已分交朱、唐否？初七日江西解银二万五千径至祁门，请阁下派人迎催。祁门守兵尚有几分可靠否？如贼匪来扑，请嘱其坚守营垒，不必轻出接仗，一面专卒来敝处请援，一面派人至蒋、唐处请援。安庆发出救兵大约六日可到，蒋兵亦不过十余日可到。

姚世兄尚在祁门否？兹送去奠仪三百金、祭幛一轴，乞尊处转交为荷！叶介唐因病久未赴任，姚世兄若须急赴江西，即由阁下派一妥员，将印送交叶观察可也。顺候台安。

040．致鲍超九月十四日

朱云岩万不可动。恐李世贤回至宁郡，务当增修营濠，先为自固之计。饷银、子药五日内必续行起解，米请自行采买。

春霆仁弟大人阁下：

日内未接来信，不知尊体已复元否？将士渐就痊愈否？银米子药尚足敷用否？宁国县城失后，贼匪更增猖獗否？至为系念。

前有一咨，请贵军与朱云岩由采石下援金陵，而以蒋芗泉接办宁郡防剿事宜。兹宁国县城既失，则旌德首当其冲，朱云岩万不可动，而贵军三面受敌，亦不能遽作抽援金陵之想。且闻伪侍王自浙江来援，已于九月初三四到金陵城外。该逆若不得逞于金陵，则恐其回至宁郡寻阁下开仗。阁下务当增修营濠，先为自固之计，专待芗泉到徽、宁后，乃能添兵助阁下之力。

目下无兵可以拨助，甚为歉然。其饷银、子药五日内必续行起解，米则请尊处自行采买。

顺问近安。

041．复左宗棠九月十五日

金陵官军已守住二十三日。务求迅饬芗军驰赴徽州，保江西之饷源。

季高仁兄大人阁下：

十三日接初三日惠书，敬悉一切。

伪侍王十四日由浙赴金陵，众供相符。舍弟沅甫言伪侍王已于九月初三四到金陵，猛扑官军两昼夜，以弟参伍证之，似不其然。初三四新到猛扑者，伪对王洪春元也。金陵官军自闰月二十至九月十二已守住二十三日，顷又由芜湖拨去千五百人，都将军拨援千八百人，又在上海拨程学启千人，亦日内可到。程学启者，沅甫旧部降将之最悍者也。各营调齐，仰托福庇，或可转危为安。若能出濠与之力战，一折忠、侍、对诸逆之凶焰，仿公上年三月十四日未刻乐平之捷，尤为大妙。特蓄势审机不能如公之精，而弁勇又不如贵部之劲耳。

忠、侍、对既悉萃金陵，杨、黄、胡、李诸贼又在宁国与鲍军相持，其计破宁邑而窥徽、祁者，必赖、古、刘一股，探禀亦正相符。此股败残之余，本不足畏，而穷饿无赖，势必拚命冲窥江西。朱、唐病卒过多，胆气素弱，仅能守旌、徽两城，必不能截其内犯之路。务求阁下迅饬芗军驰赴徽州，先剿此股，保吾两人江西之饷源。徽事定后，仍乞芗军至宁郡一行，会同鲍军共剿杨、黄、胡、李等贼。宁国得手，则金陵之围不攻自解矣。叩恳！叩恳！

两宫长至贺表，代办一分，送上照收。皇上二十七月内不受贺也。顺问近好。

042．致鲍超九月十五夜

芜湖已松，腾出梁美材等三营、周万倬等四营迅至尊处助剿，均归阁下调遣。

春霆仁弟大人阁下：

十四日专送一缄，嘱阁下先为自固之计，不必作援金陵之想，且言目下无兵可以拨助为歉，亮已收到。

兹因芜湖已松，另调张树声等新营守芜湖，而腾出梁美材等三营、周万倬等四营迅至尊处助剿，均归阁下调遣。梁系礼堂之部下，周系厚庵之猛将，当可助阁下一臂之力。若他处腾得兵出，日内再添兵助阁下也。顺颂勋安。

043．复沈葆桢九月十六日

金陵一军业经守定二十三昼夜。宁国失守，敌贼势必图窜江西为就食之计，现饬朱、唐两军坚守徽、旌二城，又已飞调蒋芗泉一军入徽。韩进军五千人须苦练三个月乃可应敌，愿匀分二万金月供韩军。

幼丹尊兄大人阁下：

接奉重九日环章，敬悉一切。

金陵一军已接其十二日信，业经守定二十三昼夜。现虽尚有两处地道未穿，而官军已加修内墙、内濠各一道，又于最冲之营亦掘地道以迎之。敝处又于芜湖拨二千人往濠内助守，都将军亦于扬州拨千八百人来营助守。据左中丞、蒋方伯屡报，伪侍王大股十四日由浙江窜集金陵，若侍逆到日再能坚守经旬，则金陵或可化险为夷，仰慰垂廑。

宁国贼目杨七麻、黄老虎等比忠、侍凶焰少减，然人数亦实不少。春霆回营后，于初六日移扎距郡二十里之高祖山。顷因芜湖稍松，拨三千人往助霆军，若延至二十以后再行开仗，则援助之兵至矣。宁国县城于初六日失守，贼目为赖、古、刘等，即青阳、石埭之败股也。其凶焰又远不如杨、黄，而穷饿特甚，势必图窜江西为就食之计。现饬朱、唐两军坚守旌德、徽州二城，冀可堵截。又恐其由间道内犯，已飞调蒋芗泉一军入徽，扼贼窜江西之路。左帅亦以景德镇、乐平等处为后路饷源，或许我也。

江西本省不可无大枝游击之师，韩进春五千人之举，断不可少。虽微嫌少迟，究胜于终不蓄艾者。到省后须令苦练三个月，乃可调出应敌。幸勿摘未熟之瓜、揠方长之苗，至要！至要！五千人之饷，月须二万八千金，并子药、帐棚共约三万两此敝处最多之数，若稍少，则二万六千、二万四千亦可养五千人，敝处愿匀分二万金，月供韩军。或全提漕折，或漕项一万、厘局一万，皆指有着之款。下欠一万，请公或截部漕、或提地丁补之。先此函商，俟尊疏奉到批谕，再行咨商或奏商也。

敝处奏定新漕，求饬按月酌解，慎无全行截停，至感！至感！即问台安。

044．致李鸿章九月十六日

如程学启尚未起行，则请不必派来。张树声等新招五营，饬令暂驻芜湖。曾国荃索洋枪、洋药甚切，可以少许酬之。

少荃世仁弟馆丈阁下：

久未得惠书，想松沪士气稳固，民情和洽为慰。

此间惊波骇浪，近日略觉恬静。兹将舍弟沅甫十二日信与敝处十六日复幼丹信抄阅，一慰廑系。

舍弟不愿调程学启回援，不欲掣尊处之局势也。曾来两信，请咨札止调。敝处因施占琦坐洋船赴沪，不过初八日可到尊处，或遣程学启速来，或因青浦难弃而未允，均于初八九定计矣。敝处若咨请止调，恐徒觉号令之反复，而无补于青浦之已弃，是以未经咨止。此次专卒送信，由扬转沪，计已在月杪矣。如程学启尚未起行，则请不必派来；若业已起行，则至金陵助打一二仗后，必饬令迅速回沪，断不久羁。张树声等新招五营，饬令暂驻芜湖，腾出守芜之周万倬等赴春霆处助剿，半月以内，必饬其由北岸回沪，尤不久羁。调程留张，皆不甚近人情，实因风波太大，移缓就急，尚希鉴亮。

舍弟索洋枪、洋药甚切，想有书奉浼左右。鄙人诫以在人而不在器，谓和、张洋枪极多而无救于庚申之溃，公或可以少许酬之，不宜多也。饷银亟望多济，能见许否？顺问台安。

045．致曾望颜九月十六日

多军援陕后，变故迭生，棘手益甚。粤厘一事，如何经理，尚祈指示。请劝郑玉轩早来。

卓如老前辈大人阁下：

久疏音敬，时切依驰。冯竹儒回营，询悉道履康愉，禫祺茂鬯。华阳作山中之相，争羡真仙；君实以天下为心，岂宜独乐？引瞻卿矞，倾颂弥殷。

晚才识庸愚，谬膺重寄。本年春夏以前事机较顺，自多将军援陕西行，未践会剿金陵之约，嗣是变故迭生，棘手益甚。李中丞丁忧，袁星使乞病，同时去位。各营疾疫大作，鲍春霆、杨厚庵诸统将亦皆遘疾，士卒死亡无算，历深秋而疫气未息。苏、浙群逆分三路上犯太平，宁国、金陵同时告警。其援金陵者为忠、侍两逆，众约二十余万，攻扑官军营盘，纯用洋枪、洋炮、西瓜磞炮，更番迭进，现已相持二十昼夜，不能休息。宁国县城复经古、赖等逆攻陷，闻赋中乏粮，久有就食江西之意，恐即由徽州窜入江西。前此预商左中丞兼顾徽州，遏贼入江之路，不识能否保全。

各营欠发口粮积至十一个月，东南饷源枯竭，无可罗掘，不得已奏请贵省厘金分济江、浙诸军。开局以来，业经解到十二万金，浙师五万，敝处七万，远分河润，叨益曷既！事当经始，章程最难周妥。晚与彤甫星使往返筹商，总期有裨军实，无拂舆情。惟相距太远，一切未能深悉。应如何经理及现办未善之处，敬求一一指示。俾鄙人既沾大利，而又不敛怨于粤省商民，不见弃于珂乡父老，是即大君子之所以玉成不肖，而又以远惠东南，近顾桑梓者也。至感至祷。

郑玉轩孝廉向承赏拔，久处伯乐之门，必有以迥异凡马者。冯竹儒极称其贤，尤深向慕。兹特专函敦请来营，求尊处转交，并祈早劝俶装，以慰饥渴，无任翘企。肃此布恳。敬请台安。诸希心鉴，不宣。

046．复蔡应嵩九月十六日

欲将北江炮船归韶局管辖，未审有无窒碍。东、西江盐厘必须一律办齐，借力地方之处，仍宜妥为联络。丁杰留总局襄理，未便加札。续收之款，仍请速解。月来宁国、太平、金陵及皖、鄂边境同时告警，金陵尤为危险。求妥交寄曾卓如先生信。

少彭尊兄大人阁下：

前接第三次来函，当于闰月望后批答。顷接四次惠书，具悉一切，彼此情形较不龃龉，深以为慰。

辛帅前信，复经丁道寄来，弟略复一缄，未暇深辨。北江勇粮既由韶局代发，鄙意欲将此项炮船归韶局管辖，如江、皖各卡自制勇船之例。前曾商之星使，未审有无窒碍。一卡五十四船，亦嫌过多，将来可否分拨他处？其陆勇既宜酌减，即请早为之所。

芦包厂收数增多，数分后，沥厂增至一倍，已见经理之效。长江通商后，茶叶多不入广。阁下前言此有所绌则彼有所赢，自属通论。东、西江盐厘必须一律办齐，借力地方之处，仍宜妥为联络。莘农中丞未得起程消息，即绕道回籍，亦无须假途安庆。弟于上月泐致一函，先述梗概。

丁令即留总局襄理，同系奏派之员，量才委任，岂宜泥定原疏？敝处向推星使主持，业经札委者，多不加札，未便于丁令更示歧异。

东南各省办厘多年，犹不免时生枝节，粤厘甫经创始，官民皆未浃洽，又素多毁卡滋事之案，故屡告诸君务从和婉。今各路幸皆帖然，更望迎机开导，俾浮言无从簧鼓。数月以后，纵有一二梗令滋事之徒，亦不足畏，所谓行小变而不失其大常也。阁下不吐不茹，苦心维持，筱泉到后，尤可韦弦互佩，游刃恢恢。二批饷银据报已抵江西总台，续收之款，仍请速解为荷。

月来宁国、太平、金陵及皖、鄂边境同时告警。金陵一军被围二十余昼夜，尤为危险。如能度此风波，则大局犹堪补救。

兹有寄曾卓如先生信一件，敬求妥交。内有一缄，请郑玉轩孝廉藻如来此相助。如其命驾前来，即恳代送八十金，以资膏秣。专泐。复问台安。附璧谦版，不具。

047．致郑藻如 ⁽¹⁾ 九月十六日

请命驾来营，相助为理。

玉轩尊兄大人阁下：

国藩耳目浅隘，鲜所延揽，虽怀从善之诚，辄抱孤陋之愧。冯君竹儒回营，询及珂乡贤达，称道阁下不绝于口，较之昔在祁门叙述尤详。瞻望德范，饥渴良深。闻尊公颐养康强，令弟主持家政，阁下正可及时出山，用摅伟抱。如不鄙夷敝营，即请命驾惠临，相助为理。此间艰巨纷投，力小任重，若涉大川，惊风骇浪，樯倾楫折，危险万端。但望二三贤哲，从容捩舵，济弱扶倾，庶借助于他山，终诞登于彼岸。谨倩竹儒泐函敦请，仍求卓如先生代为劝驾，不胜翘盼。专泐奉迓台旌。顺问文安。不尽所言。

————————————————————

(1)  郑藻如，字志翔，号豫轩，又作玉轩，广东香山人。曾入曾国藩、李鸿章幕，后曾任天津津海关道，以三品衔出使美国、西班牙、秘鲁。官至通政司副使、光禄寺卿。

048．复吴坤修九月十六日

已札饬梁、周共七营均赴宁国，随同鲍营防剿。张树声部新集之卒，仍望妥筹布置。龙山桥一带水师防务，望随时呈商彭帅。金陵守事尚属平稳，但难遽望解围。

竹庄仁弟大人阁下：

十三泐复一缄，十五接第六次惠书，知芜、太、金陵三处情形渐松，至以为慰。

沿江群逆未得逞志，或乘间内窜，并力以袭鲍军，实属意中之事。阁下嘱调飞虎三营赴湾沚一带，梁美材等人数不多，恐难堵截大股，已札饬梁美材、周万倬共七营均赴宁国，随同霆营防剿。另调张树声暂驻运漕五营，替守芜湖。梁美材三营即令开差，速赴鲍公麾下。周万倬四营须俟张树声到防，乃可拔行。张部新集之卒，未经战阵，仍仗阁下督饬贵军，妥筹布置。其龙山桥一带水师防务，亦望随时呈商彭帅办理。侍逆闻在溧阳。左军攻剿龙游、汤溪，贼甚穷蹙。迭次搜获伪文，均催侍逆回援。忠逆精锐，亦伤亡不少。昨日两接舍弟十二来信，金陵守事尚属平稳，但难遽望解围耳。专泐。复问台安。

049．复晏端书九月十六日

豫中发、捻披猖蔓延；敝处自闰中秋后，大波轩起；杨、黄诸股分窜太平、宁国二府，马融和又时有入皖之谣。

彤甫仁兄年大人阁下：

前月二十三泐复一缄，旋于初十接二十三惠书，知现办各厂均经安帖。积年不靖之风，一旦涣若冰释，此皆盛德感化，有以兴美利而惬舆情，佩慰奚似！

抄示劳帅函稿，丁道亦将原信寄到，昨已具复，但求事理平顺，未敢稍存意见。查办一案，未知何时可以奏结。豫中发、捻披猖蔓延。鄂境莘农中丞想因逆氛梗阻，尚未启节。敝处自闰中秋后，大波轩起。忠、侍两逆，率众二十余万来援金陵，围扑官军营盘，纯用洋枪、洋炮、西瓜磞炮，更番迭进，又开掘明地道、暗地道，起土山以瞰我虚实，决积水以灌我运道，昼夜不息。舍弟等军力疾苦守，现已二十余日。

杨七麻、黄文金及胡、刘、古、赖诸股分窜太平、宁国两府，又陷宁国县城，图窜徽州，以入江西上游。马融和一股，又时有入皖之谣。面面传烽，实苦应接不暇。

月来解款寥寥，连旬北风，饷船延途稽滞。危险如彼，支绌如此，深恐难免决裂。尊处二批解项，据报已抵江西总台，远承筹济，深感舟谊。江省厘金，前函略述梗概，兹将片稿抄呈台览。除另复蔡道外，专泐奉布。顺请台安。摹璧尊谦，不宣。

050．复吴坤修九月十八日

梅滩嘴一带宜添营严防，以扼芜、太关键。望饬梁美材等三营迅赴鲍军处。鄂防肃清，皖北暂可无虑。

竹庄仁弟大人阁下：

昨札调梁、周、张三军，已于十六泐复。十七日接五次手书，十八日又接第七次手书。太平贼尚不少，龙山桥、梅滩嘴等处均虞偷渡。振字吉、左两军仅二千人，诚难兼顾。又据张树声禀，枪炮棚械均不齐全，以之专守芜湖，尚不放心。应留周万倬等四营仍驻芜湖，腾出余力分防梅滩嘴等处。已于周镇禀内批令不赴宁国，并有专札昨夜飞送尊处矣。来书仅派四哨往扎梅滩嘴，似嫌单薄，望与周镇妥商，添营严防，以扼芜、太关键，而免朱、罗两军奔驰之劳。张树声五营亦令同驻芜湖，以壮声威。

春霆尚无开仗消息，然兵力太单，深以为虑。望饬梁美材等三营迅赴春霆麾下，至要！至要！该三营应赏之每名二两，即日解往。湖北之贼，已回窜豫境。鄂防肃清，皖北暂可无虑。附告一慰。复问台安。不宣。

051．致僧格林沁九月十八日

金陵、宁、太三处逆焰日张，马融和一股又将回援，金陵营盘已苦守二十四昼夜，宁国失陷，实为非常之警。蒋凝学一军饬令向东南进剿，观其人数无多，恐误大局，不敢率尔应命。其余各军均难抽动。

曾国藩顿首上书僧亲王钧座：

闰月二十八肃复芜函，计邀垂察。嗣是金陵、宁、太三处逆焰日张，而窜鄂之马融和一股，又将取道皖北回援金陵，面面传烽，应接不暇。唐中丞新来，适值危急之际，暂留省垣共图补救，未克遽赴临淮。国藩于十二日汇奏军情一折，抄呈钧览。

连日接下游函牍，忠、侍、对三伪王环攻金陵官军营盘，仍无休息，计苦守已二十四昼夜。该逆决积水以灌运道，起土山以瞰官营，凡洋枪、洋炮、西瓜磞炮之类，无一不备。十二日两处地道同时轰发，幸先备内濠内墙，竭力守住。贼从缺口扑入者，烧毙击毙颇多。群逆二十余万，一时难望解围。宁、太境内之贼，亦各十余万，三百里内几于连成一片。宁国县城又于初六失陷。风波太大，实为非常之警。调度乖方，莫名负疚。

昨奉初八寄谕，以国藩复奏苗练一事，交尊处察度办理。荩筹深远，尚冀不吝指示。谨将谕旨恭录咨呈。

至道员蒋凝学一军，奉到大咨，饬令自沙河向东西进剿。国藩观其人数无多，分驻三处，若抽调一半出剿，尤嫌单薄。恐误大局，不敢率尔应命。自蒋道而外，如成大吉一支，现派至英、霍一带堵剿马融和股匪；毛有铭一支，现派至阜西痛剿胡麻三等捻匪；余则分守霍、六、固始、三河尖等处，均难抽动，伏希鉴原。雄师由北路进剿捻巢，虽百胜之威，断无它虑。亦望稍加慎重，不必冒险深入，仰副朝廷爱惜重臣之意，至恳！至恳！肃请勋安。伏惟钧鉴。

052．复左宗棠九月十八日

金陵一军大致已稳，但无术令敌解围以去。下游之贼，或可不遽内犯，休南一路当可无虞。芗军如未掣动，请饬令力谋汤溪。

季翁仁兄大人阁下：

十六日接九月八日惠书，十八日接重九夜惠书，敬悉一切。简首谓“连奉数函，交景镇绅局带去”，知尚有书在途未到也。

金陵一军于十二日未刻连发地道二处，幸得抢堵缺口，我军阵亡不满三十人，受伤二百余人，贼之伤亡过我数倍。此外尚有地道一处，若复能抢堵，则贼环攻之计已穷。大致已稳，但无术令其解围以去耳。

宁国有凯、霆两军，本极不单，奈病者奇多，凯章至今未痊，霆营自二十日六营小挫后，现闻可派之队不满四千。所幸初六日移营高祖山，今已十日未闻其开仗，或者多休息一日，多整顿一番。顷又于庐州多部拨千三百人济之，二十三、四当可赶到。

守池州者，为李济元千人，守南陵者，为霆营二十日挫后之卒。下游之贼，或可不遽内犯。破宁国县之贼若从间道内犯，不于太平犯黟北，即于绩溪犯休南。承派王钤峰赴徽之急，休南一路当可无虑。

弟前屡调芗军，皆不知其已围汤溪，与贼粘着，不知兄接弟初四告急一缄，掣动芗军否？如未掣动，则请饬令力谋汤溪，无失机会。弟俟得读尊处前数缄，再行咨达。顺问台安。

053．复杨岳斌九月十八日

望谆饬水军，以后断不准登陆打仗。待李朝斌三营回至大胜关以上，再请酌派赖、陈回扎浦口。

厚庵仁弟大人阁下：

十八夜接十二日复缄，具悉一切。

郭柱臣殉节，深堪痛悼！良将难得，忠勋久著，即日当会列台衔，奏请照提督例议恤。以后望谆饬水军，断不准登陆打仗。闻阁下曾坐舢板、竖五色旗遍历金柱关小河之内，四面炮子如雨，不知确否？以后务乞慎重，切不可有意冒险。内河陆贼太多，贵部水军以专保大江为要，阁下尤不可轻入小河陆贼丛中，至嘱！至嘱！

闻李朝斌于九月初一日自上海返棹归来，待渠三营回至大胜关以上，再请酌派赖、陈回扎浦口。炭船即日设法遣赴下游。顺问近安。

054．复吴嘉宾九月十九日

钱粮定价，想经会议立案商定。逾限加收一款，不可不虑。宜黄案已批令中丞核办。金陵已苦守二十三昼夜。赖、古、刘等久有就食江西之意，已饬唐、朱、刘分守徽、祁、旌德和景镇，又请左调芗泉来援徽、旌。

子序仁兄年大人阁下：

前月接诵惠函，并领大著《书说》、手制豨莶丸，珍比百朋，情深千尺，至以为荷。

所论钱粮定价一件，如系六月惠书，业于夏末泐复，不知何以尚未递到。贵县会议立案，想经商定。

逾限加收一款，札中亦有归地方办公者，但不及一半之多。如厘金罚款充赏，或有正款不旺而罚款渐增者，是亦不可不虑。

宜黄案，顷据司道复详，已批令由中丞核办。

闰月以来，日坐惊涛骇浪之中。九舍弟一军经忠逆四面围逼，又纠合对逆、侍逆，众盈二十余万，纯用洋人火器，更番迭进，凶悍异常。昨接十二来信，已苦守二十三昼夜。弟拨芜湖二千人赴援，都将军亦拨千八百人来营助守。贼人屡受惩创，较前稍松。宁国、太平两处，亦皆十分吃紧。其窜陷宁国县城者，为赖、古、刘等贼目，虽不甚悍，而穷饿情急，久有就食江西之意。已饬唐义训守徽州、祁门，朱品隆守旌德，刘胜祥守景镇。又请左帅派芗泉来援徽、旌，兼扼入江之路，冀以补救万一。专泐奉复。顺问台安。不宣。

055．复袁甲三九月二十日

与唐义渠交卸一事，自当与唐商酌，劝其赶紧俶装。盐米已陆续解营，解款乞饬收。金陵苦守已将匝月。宁国失陷，敌有图窜江西之意。

午桥仁兄年大人阁下：

前奉初七、十四两次惠书，正拟裁复，又由徐都司赍到初十专函，具悉一切。

穀山接统临军，原系奏定之案，恐阁下不能久待，故请先行起程。义渠即于十三日具奏暂缓赴临，今尊意仍待义渠交卸，谆谆见嘱。穀山信来亦复谦让未遑，弟当即与义渠商酌，劝其赶紧俶装。虽因此稍缓行旌，而萧规曹随，得以面承指授，益见毫发无憾。

前奉贵军口粮，现有盐米两大宗陆续解营，足征未雨绸缪之效。义渠以初到临营，必欲多备饷需，一博将士初见之观。谆嘱鄙人代为筹画，不能不竭力代谋，迟速殊不敢必。月余北风，江粤报解各款公文久到，而船只稽滞在途，拟留徐都司守候数日，而今日解款适到，即拨万金交渠带回，乞饬收。

九舍弟营盘，经忠逆大股昼夜围扑，纯用洋枪、洋炮、西瓜磞炮更番迭进，起土山以瞰我虚实，决积水以灌我运道。初五日出队袭击，破贼十三垒。十二日营内两处地道同时轰发，我军竭力抢险，毙贼千计。苦守已将匝月，大致可期平稳。惟别无大支援兵力解此围，兹足虑耳。自营后大胜关起，上至采石、金柱关、东坝等处，直接宁国郡城三百余里，无一非贼。宁国县又于初六失陷，且有窥伺徽州、图窜江西之意。来书谓江南军情刻已大定，犹未悉此间竭蹶之状也。专泐。复请台安。不宣。

056．复马新贻九月二十日

唐义渠须稍加部署方可就道。临营盐、米两大宗袁帅可资接济。敝处协款今拨万金交徐都司带回。金陵苦守已二十五昼夜，宁国、太平两处蔓延如前。

穀山尊兄大人阁下：

昨接初九惠书，具悉一切。

阁下接统临军，原系奏定之案，驾轻就熟，必能办理裕如。弟知袁帅归心甚急，故商请先行起程。义渠即于十三日奏明暂不赴临，盖因长城之寄已可放心，而此间军情日急，弟留之在省共图补救。又有训字营旧部，拟俟招到带往临营，以作亲兵。今阁下过执谦抑，必待义渠接办。袁帅又迭次函催，重违两公雅意，自当代为敦催。惟渠以甫统临军，谆嘱鄙人筹饷数万，博将士初见之观。国藩虽勉强应允，刻下实毫无着落。义渠本未遽作行计，克日速驾，亦须稍加部署，乃可就道。

至临营饷项，袁帅信内九十月间有盐、米两大宗可资接济。敝处协款，因月余北风，上游饷船皆不能到，拟留专弁徐都司在此守候，本日恰有船到，因拨万金交该弁带回。

九舍弟处接到月半来信，已苦守二十五昼夜。初五、十二两日尤为危险，杀贼亦颇多，营垒当可守定。惟无大支援兵从后夹击，此围殊不易解。宁国、太平两处蔓延如前，上下三百余里，逆氛连成一片。狂风巨浪，茫无涯涘，望洋窃叹，未卜何时度此重险。专泐。复问台安。附璧谦版，不宣。

057．复王必达九月二十日

金陵营中士卒近多露立，顷以五千金于大通买布，散给各营，自行制造，望谆催尽制尽解。幼帅饬韩进春募勇五千，其饷月需约共三万金，敝处愿匀分二万金，下欠一万，已函商幼帅酌办。金陵营盘坚守如前；宁国失守，已饬朱、唐两军坚守旌、徽两城。

霞轩仁弟大人阁下：

接八、九月惠书三件并《闱墨题名录》，一一领悉。金陵急需，又经专派胡令解银二万、药二万，前此报解各件，亦已陆续在途，至以为慰。惟帐房一项，尤为缺乏。金陵营中士卒近多露立，顷以五千金于大通买布，散给各营，自行制造。此外亦皆纷纷请领，望谆催尽制尽解。各营棚杆尚多可用，往往领帐而不领杆。目下且专解帐棚，不必解杆，三数月后再请照旧办理。

鄙意久思在江省专练一军，以备缓急。前接幼帅函咨，饬韩进春募勇五千，此举自不可少。计五千人，月需二万八千金，加制造杂费，约共三万金。敝处愿匀分二万金，或全提漕折或漕项一万，厘金一万，均指可靠之款。下欠一万，或截部漕，或提地丁，已函商幼帅酌办。

九舍弟营盘经忠逆四面围扑，历今匝月。贼中洋枪、洋炮、西瓜磞炮无一不备，又迭次开掘地道。十二日两处地道同时轰发，我军竭力抢险，毙贼颇多。十七日来信，坚守如前。

宁国县失守后，深恐该逆由徽入江，已函请左帅就近派援。并饬朱、唐两军坚守旌、徽两城，日来尚无警信，差堪告慰。复问台安。不宣。

058．复薛焕九月二十日

俄国兵船愿来助剿，不宜放置于里下河。沿江两督四抚通晓洋务一事，如台从上巡江汉，枉过敝处，面议既定，再行会折复陈。

觐唐尊兄大人阁下：

秋来两奉惠书，备聆硕画。旋以长江通商设立专员各事，咨请台端挈衔复奏。闻阁下有溯江之行，屡盼台旌过皖，面罄鄙忱，遂稽裁答。

初九日接奉寄谕，以俄国兵船愿来助剿，饬弟会商妥为筹办，业经咨达冰案。二十日接恭邸密函，内有片奏二件。即寄谕内协防里下河一节，以未经定议，不欲传播，嘱弟与阁下及都、李两帅密商。弟思俄国此举，自因英、法均经助顺，不欲有所歧异，专为和好，别无他意，不宜拒绝其请。惟用之于里下河，则江、海水性迥别，深恐迁地弗良，外国兵船皆往来飘忽，一日千里，用以攻剿，未必操纵自如，用以稽查，亦难委曲详尽。况里下河本非通商口岸，若令常川停泊，殊多未便。或者安置于通州、海门以下，遥壮声威，亦不拂其敦好之意。顷接少荃中丞来信，言已与阁下商及，欲令驻泊镇江，上可援剿金陵，北可屏蔽瓜、扬，荩筹深远，似亦以里下河并非口岸为嫌。惟恭邸既经入奏，又谆谆垂询，于此节尤为加意。谨将来函并片稿抄呈台览，务乞鸿裁。与少荃商定，斟酌尽善，即由尊处主稿，挈衔会奏，至垦！至恳！

上游近况，少荃当能缕述，兹不复赘。专泐奉布。敬请台安。不宣。

再，八月惠示一函，屡思详报，反复筹维，尚未得所折衷。鄙意所疑者，以沿江两督四抚，欲一一得通晓洋务者而任之，必难其选，不如选通晓洋务之星使一人，庶几遴择较易，历久无弊。而来示层层剖晰，多精当不易之论。顷又接郭筠仙观察来函，亦谓洋务当以平淡出之，似不必专立星使衙门，其指与尊论相近。弟于洋务素未措意，未敢固执己见，强护前说。目下寇氛环逼，惊波四起，无暇推究条理，遽行复奏。如台从上巡江汉，枉过敝处，面议既定，再行会折复陈。再请台安。摹璧尊谦。

059．复李鸿章九月二十日

请饬白齐文迅速西来，惟有两事须与之约定：一则常胜军不可再入濠内：一则倘收复金陵，不准大肆掳掠。金陵军务大致已就平稳。竹庄暂不能赴宁波，另派秦如虎一军赴宁波。暂截留借用留皖之火药与硝，容再归还。

少荃世仁弟馆丈阁下：

九月十七接初六、十三两次惠缄，敬悉一切。

嘉定已克，尊处局势已振，骎骎有规取太仓、昆山之意，忠贼亦不无内顾之忧。程学启既扎南渡扼要之地，自不宜抽动该军以损全局。舍沅弟亦累缄请止调程军，惧有损于尊处也。白齐文之来，殊非鄙意所愿。然既自尊处建议，白与吴、杨又欣然乐从，此时断无尼之使止之理，请即饬其迅速西来。惟有两事须与之约定：一则舍弟困于长濠之内，极不得势，常胜军不可再入濠内，或从下游之下关、九洑洲进兵，或从上游之采石、太平府进兵，庶收夹击之效；一则事机倘顺，忠、侍援贼一退，或城贼因而溃出，乘便收复金陵，则城中货财，白军不得大肆掳掠，须一一查封，以一半解京，余一半各军匀分，白军酌多一倍，如都、沅、杨、彭各军每人一两，则白军每人二两，或三两亦可。若不严禁抢掠，则分财之时，必且各军互斗。此虽必无之事，而亦不可不预约，不可不预防者也。

金陵军务自十二日两处地道同穿，抢堵缺口后，大致已就平稳。惟急切不得解围，尚深悬系。春霆初十以后无信来。忠、侍、对诸伪王皆萃于金陵，在宁国者，惟杨七、黄、胡诸酋，春霆或足制之。

李朝斌归，必由上游派二营守浦口，腾出赖、陈赴沪。竹庄现守芜湖，暂不能赴宁波，其军素非劲旅，去亦不甚得力。已由左帅奏派秦如虎一军由台州赴宁波，当可速到尊处。

留皖之火药与硝，敝处截留借用，容再归还。顺问台安。

060．复郭崑焘九月二十日

闰八月十五手奉寄翁暨左右各一书，乞更查询。金陵业经坚守二十六昼夜，春霆日内尚未接仗，芜湖、金柱关幸俱守定，徽州、旌德各城亦尚无警。催陈、郑、熊、萧等速来。

意城仁弟亲家大人阁下：

十九日接九月十日惠书，似敝处闰八月十五奉致一缄未达荃鉴，颇所不解。是日手奏〔奉〕寄翁暨左右各一书，钉验排递，不应浮沉，乞更查询。

此间自闰中秋后，日处惊涛骇浪之中。伪忠王在金陵百道环攻，接舍弟十五日信，业经坚守二十六昼夜，其两处地道已于十二日轰破，幸得抢堵缺口。闻尚有一洞未穿，大致已就平稳，惟无术令之解围以去。春霆于二十六日自芜湖回营，初六日移扎距郡二十里之高祖山，日内尚未接仗。大病之后继以小挫，能多休养数日，正是佳处。芜湖、金柱关二处，幸俱守定。宁国县陷后，徽州、旌德各城亦尚无警。此次若能化险为夷，则真天幸也。

霆、沅各军赴湘募勇者，向东征局索银甚多，心抱不安。陈、郑、熊、萧等，务恳催之速来。达川方伯处，亦乞阁下为我谆催。

江西厘务，前拟仰仗大力一为转移，今事机相触，既动唇舌，恐须斧斤，亦不复欲置左右于异同猜疑之地矣。肃泐布复。顺问台安。

061．复唐景皋九月二十一日

接奉寄谕，仍饬多帅入秦。成武臣一军已直趋松子关。金陵坚守如前。张树声新勇并未开仗，已留该五营驻守芜湖，而调梁美材三营赴霆营助剿。

鹤九仁弟大人阁下：

接初十、十二等日手书，具悉一切。

蓝斯明三营前经咨明官帅，鄂中事蒇，仍须调回庐州。目下鄂边之贼，均经回窜豫境，皖北可以少安。敝处请调多军，于十二日出奏。旋闻其前队已抵老河口，正拟飞函敦促，十七日接奉寄谕，仍饬多帅入奏〔秦〕。官帅具奏较早，亦到在此旨之后，断难挽回。成武臣一军，前令其来援英、霍。顷接其来牍，已于十四日由望冈集起行直趋松子关，该处去麻城、罗田、黄冈，均不过百余里，去固始、三河尖亦不甚远，诚均属扼要之区。尊处团勇，此时又非急务，惟倏集倏散，亦非政体，尚冀斟酌妥办，以少为妙。

九舍弟十七来信，坚守如前。十二日两处地道同时轰发，我军竭力抢住，毙贼颇多。敝处调去王可陞二千人及都将军派来千八百人，均在营内助守。季舍弟腾出八哨，往来策应，兵力足资周转。张树声新勇并未见仗，恐一时慌乱，掣动大众。其枪炮棚械亦不齐全，未便调赴金陵，已留该五营暂驻芜湖，协同防守。而调梁美材三营赴霆营助剿，以厚宁国兵力。专泐。复问台安。不宣。

062．复周辑瑞九月二十二日

太平、宁国、金陵、芜湖等处次第告警，风波之险，实向所未经。纪泽现尚不能请咨赴京。李提塘应领银款，俟饬照准，查案详复。

子佩仁弟大人阁下：

闰月十六泐复一缄并彭雪帅致范鹤生银信，想彻台览。

嗣是太平、宁国、金陵等处次第告警。杨七麻、黄文金、胡鼎文及古、赖、蓝，刘诸逆由东坝、小丹阳分路内犯，鲍军小挫于新河庄。杨厚帅在金陵闻警，驰至金柱关力疾督防。鲍春霆亦自芜湖力疾驰回宁国。伪忠王率大股二十余万围攻舍弟营盘，纯用洋枪、洋炮、西瓜磞炮，更番迭进，昼夜不息。伪侍王亦自浙前来，群凶会集，拚命一决。我师于初五日出奇袭击，破贼十三垒。十二日两处地道轰发，幸已抢险堵住，杀贼颇多。计相持已阅二十七日，尚无解围之望。十八日芜湖防兵赴金柱关助剿，贼众败窜。太平一路，似已稳固。即日于芜湖抽调一军赴援宁国，以厚鲍军兵力。此次风波之险，实向所未经。如天之福，金陵、宁国两处免于决裂，则大幸也。

前托代办各事，屡次费心，至以为感。

恩荫一节，小儿纪泽年二十三，早经及岁，现尚不能请咨赴京，是否须先声明，乞查示。

盐政敕书，俟腊月用宝后便差来取。

李提塘应领银款，新藩司尚未到任，署藩司现在袁营，俟饬照准，查案详复。

来书所存二百二十金，其公车百金，前函已请动用。余俟此后有事，再行奉恳。专泐。复问台安。

063．复江忠濬九月二十二日

此间大波轩起，惟冀迅速东来，共济时艰。

达川尊兄大人阁下：

前闻简授薇垣，日盼台旌莅皖，至本月初接诵惠书，犹未得命驾定期。托秋水以驰思，望来旬而锡祉。云兴出岫，即觇泽霈崇朝；露湛自天，益卜恩隆不次。吉晖引领，倾颂弥殷。

此间自希帅假旋后，大波轩起。伪忠王率二十余万众围扑金陵官营，昼夜环攻，历今已及一月。贼中洋枪、洋炮、西瓜磞炮无一不备，又开地道多处。初五日获一胜仗，破贼十三垒，十二日两处地道同时轰发，即时堵住，杀贼颇多。营垒可冀幸全，惟别无大支援兵，此围殊不易解。另股窜太平、宁国者，亦约十余万。上下三百里间，逆氛连成一片，终宵警惕，时虞决裂。

唐中丞到省未久，因袁星使屡催交卸，即日驰赴临淮，接统其众。署方伯马穀山亦在袁营未归。诸务棼如，弥形竭蹶，惟冀阁下迅速东来，共济时艰，不胜盼切。专泐。复颂荣禧。敬璧谦版，不具。

064．复吴棠九月二十二日

处苗之道，赦其罪而不资其力，或可相安无事。金陵官军坚守已历一月，此围殊不易解。宁国、太平两处，上下三百里间，逆氛连成一片。

仲宣尊兄大人阁下：

初三泐布一缄，交倭相家人带呈。嗣又接诵惠书，并令抄敝处批发蒙城之件。繁冗中精神不能周到，致失检点，今承指示，且惭且感。

僧邸之意，盖欲驾驭苗练而矜全之。其请尊处探查，盖以所闻异辞，必欲得一确据，以为折衷。年委员等探回一切情形，自邀洞鉴。外间但谓楚师一意主剿，不知希帅前此办法，皆系秉承六次密谕。厥后擒获狗逆，即已宽其既往，予以自新。然希帅所奉密谕，犹令其妥为防范，敝处亦不敢深信其无他。直至八月间苗练退出寿、正两处，然后希帅与弟始皆深信不疑。希帅回籍，鄙人代统其众，谆嘱诸将不设机心，坦白相待。窃意处苗之道，赦其罪而不资其力，或可相安无事。前奉谕旨垂询，即于闰月二十七日奏复。适僧邸以调苗函商，亦即据实转告。日昨折回，尚不以此议为非，饬交僧邸察度办理。其折稿先于初四日抄咨冰案，不审卓裁以谓何如？

金陵官军坚守已历一月。忠逆、侍逆众至二十余万，洋人火器无一不备，屡次开挖地道，均经抢险守住。初五、十二两日杀贼颇多。弟派去芜湖五营与都帅派来四营同在濠内助守，大致可期平稳。惟别无大支援兵从后夹击，此围殊不易解。宁国、太平两处，节节蔓延，上下三百里间，逆氛连成一片。如天之福，均获幸完，庶几化险为夷耳。泐此。复请台安。敬缴谦柬，不备。

065．复梅启照九月二十二日

此间闰中秋后，小丹阳、东坝之贼分窜太平、金柱关、宁国、新河庄等处，伪忠王率众二十余万围攻金陵官军营盘，马融和一股又将回援金陵，面面传烽，应接不暇。

筱岩仁弟阁下：

接八月二十四还云，并惠星凤楼帖全部，拜登谢谢。许仙屏为敝处存项，砚生侍御出闱后谅经取出。叶云崖寄到参一两，值百二十金，闰月折差入都，又托云崖买参，嘱向前项支用，想已交云崖矣。

此间闰中秋后，小丹阳、东坝之贼分窜太平、金柱关、宁国、新河庄等处。伪忠王率众二十余万围攻金陵官军营盘，马融和一股又将由鄂入皖回援金陵。月初宁国县城失守，该逆图窜徽州以入江西，面面传烽，应接不暇。幸鄂贼回窜豫境，皖北借以少安。金陵一军坚守匝月，贼中洋人火器无一不备，屡次开掘地道，均经抢险堵住。守局大致已稳，惟外无援师从后夹击，此围殊不易解。太平一股，顷闻于十八击退。宁国一股与广、建接连，霆营病勇太多，未克出队痛剿。昨调江北梁美材三营赴宁，以厚霆营兵力。如天之福，能将宁国大股击退，则珂乡今年可免风鹤之惊，诚大幸也。肃泐布复。顺问台安。不宣。

066．复郭嵩焘九月二十二日

金陵尚能坚守无恙。白齐文一军未易共事，然断无尼之使止之理，但须与之约定：宜在上、下游夹击，不宜入吉字营濠内，万一克城，不宜纵兵大掠。春霆尚无开仗之信，宁郡当可保全。

筠仙仁弟亲家左右：

接九月初六、十三日惠书并洋枣等珍，感荷无已！

此间已接沅甫金陵十七日信，尚能坚守无恙。十二日两处地道同时轰发，幸均抢堵缺口，毙贼颇多。惟侍逆一股，左季翁屡报十四日自浙起行，会萃金陵，舍弟称其初三四日业已到齐。吾意骤添侍逆巨股，狂风猛浪，宜尚不止于此，不知其更有变症否也。

白齐文一军，未易共事。然沪中建议已成，此间又需兵甚急，断无尼之使止之理，但须与之约定：宜在上、下游一收夹击之效，不宜入舍弟濠内同处重围之中，万一破垒克城，不宜纵兵大掠。请阁下与吴、杨两军宛转预商，再三谆嘱。

攻克嘉定之举，微嫌其速。沪上兵力本单，转恐勤远略而忽近防。

湘中椿案本轻于樊案，骆、左不自先发，而听鄂人之掀风作浪，反得化险为夷。毛公先发而授人以柄，亦可谓不善师前事者矣。

春霆尚无开仗之信，宁郡当可保全。复请台安。

067．加李鸿章片九月二十二日

金陵尚能坚守无恙。已将南渡、四江口大股击退否？俄国颇颇福船不可停里下河。

正封缄间，又接十七日惠缄，知南渡、四江口两处危急，悬系之至！窄河用水师最易误事，比来已将大股击退否？

得舍弟十七日信，尚能坚守无恙，不知此后复有变症否？

俄国颇颇福之船，薛帅令其停泊镇江一带，较之里下河为妥。里下河者，内港之称，非长江之名也。顷又接恭邸密缄，业抄致薛觐翁处，将来此件似宜由薛公与尊处主稿，挈列敝衔复奏，祈裁夺见示。再问台安。

068．复吴坤修九月二十二日

梁美材等三营调拨归鲍军门调遣，仍留周万倬防芜，周、罗、朱与团防四军可再渡河剿贼，张树声等五营即日派李昭庆前往照料。

竹庄仁弟左右：

二十二日午刻接十九日第八次惠书并公牍，知十八日金柱之毙贼颇多，并夺炮船、马匹，为之欣慰。

梁美材等三营十五夜调拨归鲍军门调遣，札件于十六日送去，想接到矣。周万倬一军本亦拨调隶鲍公麾下，因张树声等五营枪械不全，太不得力，故仍留周万倬防芜，待张丞等五营到后，略壮声威。周、罗、朱与团防四军可再渡河剿贼，从中段截击，上有益于霆军，下有益于沅军，所谓首尾皆应也。望商之雪帅及周、罗、朱诸将，稳慎图之。张树声等五营即日派少荃之季弟幼荃前往照料，庶不散漫。顺问近祉。

此信并请送雪帅一阅，匆匆不及另致。周万倬在芜湖附近剿贼，亦可为春霆釜底抽薪之助。闻柳寿田近日办事认真，绅民歌颂，不知雪帅可将翎顶还之否？

069．复左宗棠九月二十三日

如龙游、汤溪城敌之气尚固，则不必以血肉与子弹赌胜。金陵已守二十八日，大致可期稳固；杨、黄、胡、李之类在宁国与鲍军相持；金柱关于十八日获一胜仗。

季高仁兄大人阁下：

接初九、十三日两次惠缄，知贵军正竭力围攻龙游、汤溪两城，芗军一时不能拔动，敬聆一切。

官军与贼相持之际，惟守兵或可于守定之后，偶一抽动，若围师与攻战之师，则只可日增，不可抽减也。苦攻城垒，易损精锐，胡文忠屡以诫春霆，公亦尝以攻坚为下策。如龙、汤城贼之气尚固，似宜斟酌，不必以血肉与子弹赌胜。

金陵十八日信来，已守二十八日，大致可期稳固。贼现开挖地道，仍未停工。忠、侍、对三伪王实皆在金陵，屡获伪文及投出之贼供指相符。在宁国与鲍军相持者，为杨七麻、黄老虎及胡、李之类。忠、侍在金陵似有不得不休之势，竟不知如何而有解围之一日。

金柱关于十八日获一胜仗。该处与芜湖均处要膂之地，从此中段较松，即下而金陵，上而宁国，亦无饷道被扰之患，差为一慰。

春霆久屯高祖山，贼亦未敢寻之开仗，自是慑于夙昔威名。然霆军可出队者，实不过四千人，自治且有未遑，况能远援金陵？念此不无气馁。复问台安。不一。

070．致邓汪琼九月二十四日

金陵一军已坚守匝月，此围恐不易解。敬求明年移馆教督纪鸿、纪瑞、纪官。

寅皆仁兄大人阁下：

久未奉讯，伏审兴居康胜，凡百绥愉，至以为慰。

此间各军夏秋之间疾疫繁兴，死亡相继。闰中秋后，大股援贼诸路环集金陵，舍弟一军危险万状。今虽已坚守匝月，而伪忠、伪侍等逆攻扑如故，并无退志。若非有大支劲旅从后夹击，此围恐不易解。幸军士尚固，或可化险为夷。

小儿纪鸿荷蒙教诲五年，已有成效。舍侄纪瑞、纪官已届舞勺舞象之年，正宜及时着鞭，冀有寸进。敬求阁下明年移馆大夫第，教督舍侄，而鸿儿亦随从受业，不胜感荷。专此奉恳。顺问德安。

071．复沈葆桢九月二十五日

谢其解银与火药。金陵业经勉支一月，未知此围何日得解。漕价既已酌减，则各属丁漕皆须严催力督。

幼丹尊兄大人阁下：

差弁归，接奉十三日复示，荷蒙饬局筹解银二万、火药二万等件，委胡令长芝速解，以应急需，感赖曷既！前此之赣局七万，业已到皖分投转解，尚有省局之银二万、钱二万、粤厘之银三万阻风在途，但求数日顺风，则鲍、张、朱、唐各军皆可点缀。

金陵二十日信来，尚托平稳，业经勉支一月。地道已穿二洞，尚有四洞未穿。据探贼将以雨夜发火轰裂，顷二十三、四夜皆阴雨深黑，不知幸得保全否？闻忠、侍两逆全无引退之意，官军守者太苦，伤亡亦多，别无大支劲旅从外夹击，未知此围得解竟在何日！

前在抚州见广信士民感念德政，沦肌浃髓。漕价略加之事，既非阁下所能劝导，则鄙人更无论已，只好一律照办。价既酌减，则各属丁漕皆须严催力督。威克厥爱，庶不疲玩。顺问台安。

072．复萧德甫九月二十五日

嘱撰碣文，义不当辞，惟须俟军事稍暇。金陵官军与敌已相持二十九昼夜，自营后大胜关起，处处皆贼。

德甫世兄大人足下：

顷接仲秋手书，嘱撰尊公碣文，追念遗范，眷然怆怀！昔昌黎铭贞曜之墓，于古有光；中郎作林宗之碑，自言无愧。仆虽不敏，义不当辞。惟须俟军事稍暇，乃堪援笔属草，定于今岁寄回，以报良友之盛德，而慰孝子之至情。

此间自闰中秋后，伪忠王率大股二十余万围攻金陵官营。贼中洋人火器无一不备，又于营外高起土山，多挖地道，幸将士坚心苦守，现已相持二十九昼夜。我军虽有损伤，而毙贼精锐亦颇不少。自营后大胜关起，上接采石、东坝，直抵宁国，处处皆贼。日昨金柱关获一胜仗，太平一股气焰稍衰。若金陵、宁国均能化险为夷，则如天之福也。

复寄祭幛一悬、挽联一付、赙仪三十金，伏乞代告灵前，略达鄙忱。匆促布复。顺问礼安。不宣。

073．致都兴阿九月二十五日

荷蒙力顾大局，派队南渡，金陵遂得坚守至今，铭感曷既！俄国兵船愿来助剿，不宜拒绝其请，但不宜置之里下河。

直夫尊兄大人阁下：

前此舍弟禀请奏调多军，鄙意该营尚可支持，未便吁请，乃蒙阁下附片上陈，李中丞亦为具疏。嗣是下游军情益急，而上游马融和等股纷扰鄂疆，骎骎入皖。官相奏调多军回驻襄阳，弟亦续请多军来驻舒、桐，不知可邀俞允否？

金陵围久不解，别无援军可调，敝处仅调芜湖王可陞一军赴援。金陵正苦人数无多，适尊处派到杨心纯五营入垒防守，十二日抢堵地道，雄师之功最多。荷蒙阁下力顾大局，不俟敝处咨牍，即行派队南渡，畛域不分，痛痒相关，仰仗福威，遂得坚守至今，铭感曷既！

初九曾奉〈寄〉谕，以俄国兵船愿来助剿，饬弟会商妥办，业经咨达冰案。二十日接恭邸密函，内有片奏二件。即寄谕内协防里下河一节，以未经定议，不欲传播，嘱弟与诸公密商。弟思俄国此举，自因英、法均经助顺，不欲有所歧异，专为和好，别无他意，不宜拒绝其请。惟用之于里下河，则江、海水性迥别，深恐迁地弗良，外国兵船类皆往来飘忽，一日千里，用以攻剿，未必操纵自如；用以稽查，亦难委曲详尽。况里下河本非通商口岸，若令常川停泊，殊多不便。或者安置于通州、海门以下，遥壮声威，亦不拂其和好之意。昨接李中丞信，薛星使欲令驻泊镇江，以其本系子口，且可屏蔽瓜、扬，亦以里下河为非应驻之地。惟恭邸谆谆垂询，剧为加意。谨将来函并片稿抄呈台览。江北完善之区，久恃长城保障，何利何弊，洞悉靡遗，尚祈权衡至当，即赐指南，至以为祷。此事交涉洋务，拟商定后即请薛星使主稿会奏，未识尊意然否？专泐奉布。并请台安。不备。

074．复彭玉麟九月二十六日

商议会攻太平，调拨湖北水师事。

雪琴仁弟大人阁下：

二十二日接十七手书，知有会商进剿之举。旋得竹庄信，则已于十八击退金柱大股，杀贼夺船，均符成算，快慰无似。是日草复竹庄一缄，嘱其转送台端察阅。二十五日接十九日手书，而竹庄之信亦到，所议二十一会攻太平，又与鄙人再请渡河之信暗合。约计芜、太各营陆师不下七千，各出六成队伍，已不单薄，再与水师相依并进，必能制胜。太平实为金陵后路，若果得手，或可遥掣忠逆之势，稍松金陵之围，惟盼吉语速来，蚤释悬念。春霆二十来信，尚未开仗，梁美材等三营已札归霆营调遣，此次会攻太平后，应否即赴宁国，或尚须留之助剿，均俟卓裁定夺。

湖北□□师船，敝处已将下游竭蹶情形先为缕述。旋闻鄂防已松，严帅函请停调副中营，只将罗宏裕炮船留防黄州，此外更无责备之意。厚庵欲拨正左、正右两营赴鄂，似亦可以无需俟严定国、唐修已到皖，即饬折回下驶。金宝圩月初来请火药，曾发子药各千斤，正可应目前之用。尊处军火，已于十六札催江西总台矣。专泐。复问台安。

075．复杨岳斌九月二十六日

金陵守局似已可靠。金柱大捷，殊快人意。鄂贼均回豫境，各防已可安堵。

厚庵仁弟大人阁下：

接十六、十九惠书三件，具悉一切。金陵守局□□似已可靠。阁下回驻大胜关，则粮路益增稳固。质堂既□，□陈两营自当饬回浦口。十八金柱大捷，殊快人意。雪琴、竹庄来信均言二十一入攻太平府，若再能得手，使忠逆回顾后路，或□稍松金陵之围。鄂贼均回豫境，各防已可安堵。迭接官、严两□□牍，业催李与吾回皖，请停副中营，不必赴鄂，严帅仅留罗宏裕炮船七只驻防黄州。另有公牍奉商，请拨罗宏裕未经带去之舢板四只，归并□军。鄙意但将此项舢板应调，无庸多船前往，正左、正右两营□□留于下游。如业已启行上驶，俟………… ⁽¹⁾ 盖鄂境业已肃清，太湖一军最…………坝抬船直入太湖，较之由上海…………质堂晤商，再请酌定。专泐。复……

————————————————————

(1)  原件此处有脱文。下同。

076．致官文严树森九月二十六日

成武臣一军，已嘱其自为裁酌，不复遥制。金陵一军坚守已逾一月，金柱关水、陆获大胜仗，春霆尚未开仗。请调何绍彩七营济唐训方带赴临淮，派吴廷华二营赴皖南。

秀峰宫太保中堂大公祖、渭春仁兄大人阁下：

日来未接惠书，不知孝感、应城之贼果已回窜豫省否？鄂境已一律肃清否？

此间所调成武臣一军，本令其由流波疃以趋英山，渠复呈以为宜直趋麻城之松子关，乃能四面照顾。弟因其熟悉路径，嘱其自为裁酌，不复遥制。闻渠恐贼窜商城，拟在固始少停数日，探确贼踪，邀而击之。想罗、麻、商、固一路，武臣驾轻就熟，必可得力。

金陵舍弟一军坚守已逾一月，自十二日两处地道同轰，抢堵缺口，厥后贼焰少衰。白昼不甚环攻，夜间仍轮班逼扑。十八日金柱关水陆获大胜仗，或足稍掣忠、侍二逆后路之势。春霆回营两旬，尚未开仗，幸病体全愈，军心已固。仰仗鸿庇，各路保全无恙，则如天之福也。

承奏派何绍彩一军来皖相助，感荷之至！第义渠将赴临淮，急欲携何将以北行，未便强之南渡。仍求大力协助，以何绍彩七营济义渠带赴临淮，以吴廷华二营济鄙人派赴皖南，则为惠均矣。

多礼堂一军，朝廷似必欲其留秦，不知尚可设法强之东旋否？即请台安。

077．致李鸿章九月二十六日

金陵守局平稳，金柱关水陆各营大获胜仗，陆兵将渡河再击太平府，春霆尚未开仗。

少荃仁世弟馆丈大人阁下：

二十五日威林密船回沪，奉寄各缄，计达台览。

日来金陵守局尚托平稳，十八日金柱关水陆各营大获胜仗，毙贼六七千，夺贼炮船五十余号。陆兵将官为罗逢元、周万倬、朱宽义等，闻将渡河再击太平府之贼。若该处得手，亦足以掣动忠逆后路之势。春霆回营两旬，尚未开仗。幸病体全好，军心亦固，或可徐图破贼。

多帅一军，圣意决令留秦，敝处与官帅两疏，想俱难邀允。

今日逢六，送扬局信，肃布一二，诸希心鉴。

078．复袁甲三九月二十七日

通报唐训方行期，告袁或先行起程，或少候旬日均可。李世忠军或调或停，并无成见。自月半以后，忠、侍逆党气焰稍衰。附呈刍敬百金、挽幛一悬，乞察收。

午桥仁兄年大人阁下：

二十日泐复一缄，交徐都司解饷带回。近接十八、二十四等日惠书并讣函各件，敬聆一一。

义渠之迟迟吾行，筹饷防省犹属余义，实欲等候亲兵数营携之偕行。今官揆帅奏派何绍彩一军来皖，义渠准于十月初间带赴临淮。顷渠将奏明于初六日起程，计到临当在十五以后。穀山既经接手，台旆或先行起程，或少候旬日，希裁酌。

条陈大疏及奏留李军门一折，荩筹忠悃，曲契圣心，佩仰奚似！前因金陵军情紧急，曾咨请李军门就近派援，嗣敝处抽调芜湖王可陞一军、都将军拨来杨心纯一军，于初十、十一入垒帮同防守，兵力足资周转。而李军门牍致舍弟及敝处，深以江北空虚、恐贼北窜为虑。弟又两次咨明止调，请其专防北岸。顷李军门来咨，有挑选精壮南渡救援之说，延寄亦有饬调数千帮助舍弟之谕。弟又咨会李松崖，请其自行酌度，力能兼顾则分援南岸，力难兼顾则专保北岸，并经咨达冰案。弟之或调或停，初无成见。即如上海程学启一军、浙江蒋芗泉一军，皆奏调在先，据左、李两帅函称，各扎要地，万难抽动，亦即一律停调矣。

自月半以后，忠、侍逆党气焰稍衰，日间不甚猛攻，夜间仍无休息，或明施枪炮于上而暗挖地道于下，近复深沟高垒，将为持久之计，此围恐不易解。十八日金柱关获一胜仗，夺船颇多，水师及芜、太防务似较稳固，拟抽芜湖防军赴霆营助剿，冀先清宁国一路，未知能否得手？

另抄各件极承指示，弟闰月二十七复奏疏稿，曾经咨达冰案。其驭苗拙谋，不知稍合尊意否？近奉寄谕，已交僧邸酌办。弟致僧邸函牍，均以此意婉商，能否不致凿枘，殊不敢必。

张方伯事，当与义渠持平办理。夹版开封，现经查出寄信之人，立予惩斥矣。

两世兄晋阶掇科，萱堂定为加餐。阁下归奉寿觞，则慈颜益臻康豫，尊体亦易健复，曷胜驰慰！附呈刍敬百金、挽幛一悬，借奠尊嫂灵几，乞察入。世兄前恕不另函，希为道唁。专泐。敬请台安。不宣。

年愚弟曾国藩顿首

079．复黄冕九月二十九日

金陵坚守已月有五日，大致可期平稳。米粮不必续办。票盐亦系完厘，但不逢卡抽收，均不准在皖境售卖。

南坡尊兄大人阁下：

二十五日接九月十六日惠书，二十八日又接十九日一缄，荷蒙垂注舍九弟一军，忧谋迫切，无微不至，至以为感！

金陵危险之症，在闰月二十一、二、三日伪忠王初到之时，昼夜围扑，粮路几绝；其次则九月初三、四日伪侍王初到之时，贼之攻扑太猛，官军劳伤过甚，岌岌有不可支之势。逮初五日出濠破贼十三垒，十二日地道轰裂毙贼数千，自是贼势渐衰，军心日壮。现尚有三处地道未穿，然已另开内濠内墙。敝处派去之王可陞千五百人、都将军拨来之杨心纯等千八百人，皆作游兵，未分汛地。计坚守已月有五日，大致可期平稳。

舍弟所受洋枪子伤，子出处虽未全愈，入处业已结痂，请释廑系。

米粮已承买运八千余石，此后不必续办。此间亦饬怀宁、宿松、无为等属征收米石以抵正赋。如冬间所收无几，腊月再当奉商于湖南设法也。

票盐亦系完厘，但不逢卡抽收。行楚岸者，皖抽十文半，楚抽九文半；行西岸者，皖抽十二文，西抽八文，均不准在皖境售卖。盖因小贩零厘为数虽多，而但能运皖，不能行远，欲借票贩之力，稍收回西、楚之引地也。是否有当，尚希裁示。

玉班之千人、刘副将之千人、贵局咨募之千二百人，刻想均已成行。但愿逆风稍息，早抵金陵，舍弟可率本军出濠猛击，则大幸也。顺问台安。

080．致李续宜九月二十九日

金陵一军军心日固，然不知此围何日得解；芜湖、金柱关大获胜仗；春霆至今尚未开仗。毛竹丹、成大吉两军现均驻固始境内，何绍彩七营已交义渠全行带赴临淮。

希庵仁弟亲家大人阁下：

久未接惠书，不知台旆何日安抵礼庐？玉恙是否全愈？至为悬系！

舍弟金陵一军，自十二日地道轰发，竭力堵御，毙贼甚多，嗣后贼势稍衰，军心日固。现尚有三处地道未破，我军已添作内濠内墙。敝处派去之王可陞千五百人、都将军拨来之杨心纯千八百人，皆留作游兵，未分汛地，或可齐心坚守。惟别无大枝劲旅从外夹击，此围未知何日得解。

芜湖、金柱关之守兵无多，竟于十八日过河剿贼，大获胜仗，水师夺贼船五十余号，陆军擒斩尤多。二十五日又获大胜。从此中路得手，上而宁国，下而金陵，俱有裨益。

春霆至今尚未开仗。盖霆则患病兵之太多，贼则畏霆营之积威，皆相持莫敢先发。

毛竹丹办颍西捻巢极为得手，凯归之时，士民感泣挽留。成武臣援鄂之役，亦不果行。两军现均屯固始境内。竹丹翎顶，即于此次给还。

官帅奏派何绍彩七营来皖，已交义渠全行带赴临淮。袁帅信来，胜公近又有弹劾敝处之举。而胜初到陕西，讳败为胜，闻朝廷亦甚恶之，恐将以兵符畀多帅也。拉杂奉报，诸惟心鉴。

081．复鲍超九月三十日

若自度力能取胜，则速战亦可，若力量不足，待援兵到后再行开仗亦无不可。

春霆仁弟大人阁下：

顷接二十五日来信，知二十一日之战未甚得手，深为系念。

黄老虎本系悍贼，又加杨七麻、胡鼎文等酋，均系百战之寇，未可轻视。现由湖北调来何绍彩三千五百人、吴廷华一千人均于五日内可至安庆，到皖后即派赴贵处助剿。梁美材等三营刻下已至贵处否？阁下若自度力能取胜，则速战亦可；若力量不足，则坚守营濠，待梁、何、吴等三营到后再行开仗，亦无不可。大凡客兵多不甚得力，全靠主兵自强，客兵仅助声势而已。梁、何、吴三军虽到齐，而打仗之时，犹全靠霆营自己努力也。

此间于初一日解银一万、钱一万、群子一万至尊处，初五六日当再解饷银一批。顺问近好。

082．致唐训方九月三十夜

送阅鲍超信，并请留何绍彩部五营助剿皖南。

义渠仁弟大人阁下：

顷接春霆信，二十一日似有小挫之象，送呈台览。

宁国如有疏失，则徽、池二府十余县皆不可问。鄙意欲留何绍彩军先至皖南助剿。本日钦奉寄谕，留袁帅暂缓回籍。如台旆少迟再赴临淮，则请以何绍彩七营全让敝处先剿皖南；如台旆初六准赴临淮，则请带何部二营前往，留五营助剿。皖南目下南岸危急百倍北岸。特此奉商，务祈鉴亮。即问台安。

083．复董恂九月 ⁽¹⁾

疫疠繁兴，诸军十病六七。敌军二十余万围攻金陵营盘，又扰楚疆，窥皖境，几于应接不暇。

醖卿尊兄大人阁下：

犀香甫挹，鸿讯遥传，蒙翰藻之先施，纫骚兰以为佩。敬谂宣勤版部，懋绩容台。治学本于江都，渊源夙裕；恩光承于朵殿，倚畀弥隆。引睇吉晖，良殷忭颂。

弟德薄材菲，谬领师干，春夏之交，事机颇顺，不意逆回构衅，多帅西援，午桥引疾乞归，希庵以忧去职，淮南皖北，责任萃于一身。已虞绠短，乃复疫疠繁兴，水陆诸军十病六七，著名猛将，徂〔殂〕谢频闻，随营得力文员，亦多病陨。秋气已深，而祲氛未息。苏、浙逆股二十余万麇集金陵，百计围逼，又分股别寇太平、宁国，牵缀援师。自闰月二十日至今，下游各营，力疾堵剿，血战兼旬，尚未解严，上游发、捻复扰楚疆，图窥皖境，几于应接不暇，殊深忧悸。知系雅怀，附布一二。专泐。复颂台安。统惟心鉴，不备。

————————————————————

(1)  原件未注明日期，兹按内容而定。

084．复胜保九月 ⁽¹⁾

金陵官军与敌相持已逾二十昼夜；宁国县城复陷，恐徽防又形吃紧；芜、太一带，敌军蔓延如故。

克斋尊兄大人阁下：

闰月二十九泐布一缄，顷接闰月初三惠函，并初八日大咨，循诵至感。敬悉雄麾电扫，回焰冰消，唱大凯于西征，千里金城巩固；纾宸廑于北阙，三秋玉宇澄清。引睇吉晖，弥殷忭颂。

此间自苏、浙各逆纠集大股，分路窜犯金陵，官军与之相持，已逾二十昼夜，迭有捷音，尚未击退。宁国北路麇集之众，势将绕西，经鲍军扼要立营，妥为堵住；惟贼党太多，宁国县城复陷，恐其南趋，徽防又形吃紧。芜、太一带，蔓延如故，未能松劲。以病余疲乏之师，支狡悍纷投之寇，经营布置，昕夕焦忧。自顾短才，当此艰巨，益形竭蹶。惟当仰聆硕画，遥锡南车，不胜祷企。专泐布复。敬颂台安。统希心鉴，不具。

————————————————————

(1)  原件未注明日期，兹据内容而定。

085．复厉云官九月 ⁽¹⁾

目下金陵守事似尚稳固，然一时恐难解围。宁国县城又复失陷，徽、旌一带防务皆形吃重。

伯符尊兄大人阁下：

前接惠函，均经泐复。顷蒙来翰，借审荣持使节，吉莅江陵。西巴蜀而东句吴，仰廌肃于上游重镇；汉郭贺而晋陶侃，继鸿声于前代名臣。引睇矞晖，良殷忭颂。

此间金陵、宁、太三处，闰月以来，逆势日炽。九舍弟营盘，忠、侍、对三伪王纠合二十余万贼众，昼夜环攻，起土山以瞰我军，决积水以灌运道，洋枪、洋炮、西瓜磞炮，无一不备，更番迭进，凶悍异常。并开明暗地道多处，十二日两处轰发，幸先备内墙内濠，抢险守住，贼从缺口扑入者烧毙击毙颇多。目下情形略松，守事似尚稳固，惟无大支援兵从后夹击，一时恐难解围。宁、太境内另股亦各十余万，三百余里，蔓延殆遍。宁国县城又于初六失陷，徽、旌一带防务皆形吃重。此次巨浪猛风，实为非常之警，未卜何日转恬静耳。专泐。复问台安，即贺大喜。不宣。

————————————————————

(1)  原件未注明日期，兹据内容而定。

086．致鲍超十月初一日

望稳守稳扎，以待援军。饷银必常常解去。

春霆仁弟大人阁下：

九月三十夜专人送去一缄，想达台鉴。

贼数太众，贵部病者太多，目下总以先固营濠，先保粮路为要。梁美材等三营十月初必至尊处，何绍彩、吴廷华等九营十月半间必至尊处，但望阁下稳守稳扎。此两月内可常常添兵，共可添万余人，饷银亦必常常解去，乞放心。

韦、洪两部皆不可靠，不宜令之同战。

087．复彭玉麟十月初二日

告以各军调派情况及李与吾回湘事。

雪琴仁弟大人阁下：

接二十二、二十六七等日惠书，迭闻捷音并水陆布置情形。芜、太防务，业臻万稳。厚庵不在上游，赖阁下督率诸军，运筹决胜，至慰至感。该处当腰膂之地，上而宁国，下而金陵，皆可遥为声援。昨接沅弟二十四来信，贼之地道，为我军于内掘洞与之相遇，似已技穷。惟我军苦守太久，颇虑疲乏，急盼王可陞两营前去，想已由金柱开行矣。霆营病勇过多，二十一日之战，似有小挫，梁美材三营应饬速赴宁国听春霆调遣。敝处又续调何绍彩五营、吴廷华二营往助春霆，大约十月中旬可到宁国。周万倬既须养伤，即令留驻芜湖。国藩十五日调周万倬往助霆军，十七日即已专札止调矣。至张树声等五营棚械不齐，口粮支绌，该丞等先经禀知，敝处已批给每营银各二千两，准于到芜湖之日起，支大口粮，另发军火油烛等件。其帐房领价自制，并委少荃之弟昭庆亲往芜湖照料，朝夕操演，一切均经派定。阁下欲令径赴上海，系未知此间办法，望仍饬其移扎芜湖，且防且练，将来周万倬伤愈或可腾出湘军助剿宁国一路。李与吾到皖，已面嘱不必下驶，即由此返棹还湘。其气体亦渐健复，堪以告慰。渠到皖后即经官、严咨调赴襄河防剿，往返四十余日，至十九日始自襄返鄂，二十三日由鄂返皖，三十日到此，初一日又嘱其挂帆归里矣。复问台安。不宣。

088．复袁甲三十月初二日

告知各处布防情况。既奉谕旨谆留，起程之日，不能不少缓须臾。松崖宜专保北岸。

午桥仁兄年大人阁下：

前月二十交解饷徐都司带回一函，二十七又专差赍呈一函。三十日接读惠书两件，知台旌正当起程，忽奉谕旨留营。朝廷倚任之意，至为眷眷。惟必待希帅还营，诚苦为日太久。所嘱代陈之处，弟二十七一疏已将金陵守定、皖南稍松情形具述梗概，并将折稿咨达冰案，甫经数日，未便再渎。且大致虽有转机，仍难保别无反复。二十一日宁国已有小挫。霆营病勇太多，恐金陵、太、芜之贼归并宁国，则鲍公抚此孱卒，支持不易。现于芜湖调梁美材三营，于湖北调吴廷华二营，又商之义渠，于何绍彩七营中拨出五营，先救皖南之急。义渠仅带二营同赴临淮，合梁、吴、何三军共助鲍军，亦足见鄙人竭蹶之情与南岸艰难之状。仰托鸿庇，鲍公能再坚守半月，则新添之军，均可陆续赶到。义渠初六起程，业经出奏。惟初六以前何绍彩能否抵皖，所待敝处之饷能否解到，尚未可知。此二事稍有端倪，渠固不肯有意迟延，弟亦必为再三敦促。阁下既奉温旨谆留，似不能不少缓须臾，诸希卓夺。

金陵群逆图窜北岸，本在意中，既于十九日扑犯龙潭营盘，益恐伺隙窜越。弟于十四后，两次咨会松崖军门，一请其不必渡江，专防江北九洑洲一带，一请其自行酌量，力能兼顾则分援南岸，力难兼顾则专防北岸。今既有大股北窜之信，则松崖宜专保北岸，更无疑义矣。贼人船只无多，大股未易偷渡大胜关。水师巡防，即日当分拨驻防下游浦口一带，帮同截击也。专泐。复请台安。诸希心鉴。

089．复李兴锐十月初二日

宁国之敌或可不至内犯；蒋军万难抽动，另调梁美材三营、何绍彩五营、吴廷华二营赴宁国助剿；芜、太一路防务已松；金陵营盘守局大致亦稳。请即将关防送交。良字营当以不扰民为第一义，张、朱两军当加倍优奖。

勉林仁弟阁下：

接十七日复缄，筹画详明，条理精密，至为嘉慰。

宁国县之贼久无动作，或可不至内犯。蒋军攻剿汤溪，功在垂成，万难抽动。左帅另派王钤峰一军专援徽州之急。徽、休、旌三城米粮储足，自守皆当有余。王军相距较近，闻警亦可速到。本拟令蒋军由徽入宁，腾出鲍军下援金陵。芗泉既不能来，即另调梁美材三营赴霆营助剿。又于湖北调何绍彩五营、吴廷华二营，概赴宁国助剿。梁军月初可到，何、吴二军中旬可到。霆军新募之六千人，亦于十月底冬月初可到也。周万倬会合吴、王、朱、罗等营会剿金柱关，十八获一大捷，复经二十一、二十五两次追剿太平府等处，均获胜仗，水师亦夺贼船四十余号，此时芜、太一路防务已松。九舍弟营盘十二日捻〔抢〕堵地道，杀贼极多，嗣后逆焰稍衰。昨接到二十四来信，守局大致亦稳。惟该逆将为持久之计，此围恐不易解。

姚观察身后各事，办理甚为妥洽。叶观察尚在东流，顷又有饬往建德。查办之事，到任不能迅速，应请即将关防送交。良字营积习甚深，王参将有意向善，当以不扰民为第一义。张、朱两军前后驻徽，均获令誉，彼能改效楚军风气，则当加倍优奖，望不时劝勖，俾陶冶而底于成。专泐。复问台安。不宣。

090．复严树森十月初三日

何、吴两军悉令驰赴宁国，又抽调梁美材三营助之坚守。太平一路及水师江防，渐臻稳固。鄂防肃清，或即止严、唐无庸西上。李与吾已挂帆西旋。

渭春仁兄大人阁下：

接九月十三惠书，具悉一切。

弟于二十六商调吴廷华一军，旋读大咨，则已饬派该军来皖，承阁下与秀相痛痒相关，屡蒙协助，感激曷既！前调何绍彩七营，义渠原拟带赴临淮以作亲兵。顷闻宁国二十一出队小挫，霆营病勇太多，深为可虑。弟商之义渠，欲暂借何军先救皖南之急，义渠愿拨老勇五营南渡，而留新勇二营携以北行。计何、吴两军日内均可抵皖外，悉令驰赴宁国。又于芜湖抽调梁美材三营，就近隶霆营助之坚守。自十八金柱关获胜后，二十一、二十五两次追剿均多斩获。太平一路及水师江防，渐臻稳固。金陵二十一夜焚贼炮台一座，二十三夜乘风雨出濠，杀贼数百，尚有地道数处，我亦从内穿出，与之相遇，当不能为大害。所需护卫营舢板，久经缄告厚庵，渠又拟派严定国、唐修己两营来鄂，弟因鄂防肃清，待其到皖之日，或即止之无庸西上。李与吾月底到皖，彭、杨两帅皆以下游稍松，不欲稽其归棹，嘱弟饬令折回，初一日已挂帆西旋矣。

敝处奏调多军一疏，未邀俞允。陕事未有成效，必须多公入秦，以纾西愿〔顾〕之忧。又有旨催希帅出山，而留午帅待希还营，在两公均有所难。来书所述希帅病状，惟冀其到籍速愈，恐朝廷尚有后命，不能拘定假期也。专此。复请台安。诸希亮鉴。

091．复官文十月初三日

何镇及吴守日内均可抵皖，又派梁美材三营上援。金陵坚守如前，大致可期稳固。多公西行，似已无可挽回。

秀帅宫太保中堂大公祖阁下：

前月二十六日奉布一缄，计达典签。旋接二十二手书，又准二十五大咨，知何绍彩、吴廷华两军均承饬派来皖，迭荷云情，铭感无既。

义渠奏明初六前赴临淮，拟带何镇全部以作亲兵。顷闻宁国二十一出队小挫，霆营病勇太多，深为可虑。弟商之义渠，欲暂借何军，先救皖南之急。义渠愿拨老勇五营往助春霆，而自携新勇二营以赴临淮。计何镇与吴守日内均可抵皖，即令其同赴宁国。又派梁美材三营由芜湖上援，先隶鲍公麾下。该三军皆系大力之赐，为惠多矣。

九舍弟处，二十一夜焚贼炮台一座，二十三夜乘风雨出濠，杀贼数百。尚有地道数处，我军亦从内穿出，与之相遇。此间接二十七信，坚守如前，大致可期稳固。

尊函先经寄去，多公西行，似已无可挽回。弟奏调一疏，亦未邀俞允。多部为我楚军中第一支劲旅，目下石镇十营既留皖境，雷公又割隶胜帅麾下，又闻士卒不服水土，颇有逃回鄂境者。秦晋未办军务，局面皆小，多军之子药粮饷，除鄂台运送外，他处恐均难应手。礼帅最强之军，虑其因此数事渐就疲弱。全仗大力维持，庶可保全名将，攸往咸宜也。即请台安。

此番下游风波之巨，迥异寻常。仰叨福庇，金柱关、芜湖已有九分稳固之象，金陵有七分稳固，宁国尚无五分可靠，盖霆营病者尤多。若尊处拨来之何、吴、梁三军先后赶到，化险为夷，则拜赐大矣。弟又启。

092．复杨岳斌十月初三日

咨减水师加饷一节，尚冀仍照前咨办理。哨官薪水，贵部与雪琴部下应改归画一。芜、太肃清，周镇能否赴宁国，尚祈酌度示遵。

厚庵仁弟大人阁下：

接二十三日惠书，以咨减水师加饷一节谆谆复商，仰见阁下爱士之仁，无微不至。国藩亦深知前敌苦况，此数月来疾病死亡，艰难万状，每以不能拊循为愧。惟明定饷章，亦尝再三审慎而后出此。敝处于阁下及希庵所办之事，向不肯稍加驳斥，以两君事事斟酌，不烦敝处再加推敲。贵部向领鄂台之饷，鄙人尤可不必干预，特其中窒碍之处甚多，有不能不反复筹商者。

银价之贱，百物之贵，下游处处皆然。上海百物昂贵，则又增至一倍。阁下与严帅初议，系专加外江一军，由敝处参核，则不能不兼加内湖一军。上海食用奇贵，又不能不加淮扬一军，随后又有太湖一军，亦应归于一律。春霆陆军，无分亲兵、散勇，概系月支四两。敝处所招皖北之淮勇、皖南之皖勇，概系月支三两九钱。若水勇通加至四两二钱，则霆、淮各陆勇亦不能不普律增加。饷源太绌，实苦势难遍给。国藩通盘筹画，但求事理之平，以为久远之计，非敢有吝于贵部也。尊处通行在先，敝处咨减在后，可见并非阁下反汗，其中道变局，皆系鄙人之咎。且照原额业加三钱，亦足稍慰其意。五月之季，阁下在敝处席次，言水勇当加至四两，厥后公牍，已加至四两二钱，实与敝处饷章多所窒碍。是以始拟置之不问，迟至三个余月之久，终不能不具咨奉商。尚冀俯鉴愚忱，仍照前咨办理，至以为祷！

勇丁既定为三两九钱，其哨官薪水，贵部与雪琴部下多寡参差，亦应改归画一。大约贵部各哨宜议增，雪部各哨宜议减，均须趁此次一并议定，庶不终于参差。

周万倬等四营已于十七日改令仍驻芜湖，分防梅滩嘴等处，扼贼上窜，适与尊意不谋而合。十八、二十一、二十五等日攻剿金柱、太平，甚得周镇之力，将来芜、太肃清，周镇能否赴宁国一助春霆，尚祈阁下酌度示遵。专泐。复问台安，不宣。

093．致鲍超十月初四日

战阵时纯靠本营之兵得力，切莫专靠客兵而误事。

春霆仁弟大人阁下：

三十日、初一日连去二信，想俱入览。

梁美材等三营已至宁国否？上游吴廷华、何绍彩二军因风大，尚未到安庆，到即遣赴麾下也。梁美材请添招二百人，余批令由阁下代为呈请，盖使之稍感阁下之恩，或肯出力耳。闻该三营不甚和睦，不知打仗尚齐心否？阁下须留心察看。战阵时纯靠本营之兵得力，切莫专靠客兵，恐误事也。

094．复左宗棠十月初四日

已不复言调芗军，然若忠、侍归并宁国，终不能不烦芗军一为援助，俾芗军作一支活兵，于浙、皖俱有裨益。

季翁仁兄大人阁下：

九月三十日接十九日惠缄，十月初三接二十二日一缄，敬悉一切。

弟之调芗泉军凡三次。初闻各路同警，则调芗军援徽；继闻伪侍王窜并金陵，则于初四日调芗军替防宁国，而抽鲍军往援金陵；继因宁国县城失守，又于十一日调芗军援救徽、旌。三案之中函牍重叠，不啻六七次，然其时只知芗军尚在寿昌、淳安一带，为可东可西之活兵，不知其已围逼汤溪也。迨至十六、十八日连接阁下初八、初九日信，始知芗军业已围攻汤溪，弟即于十八日复书，嗣又于二十三日寄书，不复言调芗军矣。

目下金柱关、芜湖及水师各营业已九分稳固，金陵一军亦有七分可靠。春霆一军二十一日出队小有损折。凯章之病据称十分沉重，殆有不忍言者。杨、黄各逆相持已久，霆军纵可强支，若忠、侍等从金陵折回，归并宁国，恐霆、凯万难支柱，终不能不烦芗军一为援助。汤溪之克如少有端倪，自不可弃垂成之功，若豪无把握，或宜相机撤退，俾芗军作一支活兵，于浙、皖俱有裨益。刍荛之献，尚希卓裁。

舍弟屯驻金陵，鄙人亦患其太呆；于二十一、初三日两次致书，嘱其于忠酋解围后趁势改图另由东坝进兵，不必株守金陵。兹特将家信抄呈台览，是否有当？务求谆切指示，至恳！

095．复李鸿章十月初五日

贤帅亲临督战，奏此奇捷，实为吾党生色。程将久已停调，张树声等五营，亦飞札催其速由芜湖赴沪。此间军事，日来渐就平稳。

少荃仁世弟大人阁下：

初四日王洪陞、施占琦归，接九月二十七、二十九日两次惠缄，知二十二日之战擒斩逾万，无坚不摧。五月、九月两次皆当极危之候，贤帅亲临督战，奏此奇捷，化险为夷，伟哉君侯，足为吾党生色。鄙人从军十载，未尝临阵手歼一贼，读来书，为之大愧，已而大快，遥对江天浮一大白也！

程将为松沪必不可少之人，此间久已停调。张树声等五营，亦飞札催其速由芜湖赴沪矣。白齐文军果于何日成行？前此约法之二条，当于来禀内批明。其打破地方不肯留兵驻守，自是伊等常例，然官军亦有时不能分兵往守，不能听伊硬派，祈于便中预订之。

承惠协银四万，又船捐一万，感谢！感谢！上海竭蹶如此，此后更无奢望。前派黄丽中赴沪提饷，渠自有应往缴凭之事，特借此差以壮其行，将来烦再惠拨少许，令其销差可耳。

此间军事，日来渐就平稳。水师于十八、二十一、三十日三次夺贼炮船近百号，芜湖、金柱关防务稳固，可无渡江北窜之虑，金陵守局已有七分可靠，宁国亦有六分可靠，但不知何日始能解围却敌？又贼多粮少，断无全退之理，恐终不免冒险四窜，内犯江西，兹足忧耳。

096．复蒋益澧十月初五日

请力谋汤溪，无失机会。金陵大致可期平稳。现调梁美材三营、何绍彩五营、吴廷华二营驰赴宁国。请爱惜精锐，养机蓄势。

芗泉仁弟大人阁下：

初三日专勇还营，展诵复书，知正在汤溪攻剿。万紧之时，弃取两难，承许徽、旌有急，舍浙趋皖，感荷曷既！前此敝处危急之时，适闻雄师克服寿昌，计寿、淳两县距徽不远，故请就近赴援。厥后初四日接侍逆续窜金陵之信，初十日接宁国县失守之信，又经两次飞调，其时皆不知贵军已围汤溪也。嗣接季帅重九一函，始知雄师乘胜直进汤溪，正在围攻得手，万难掣动，即于前月十八、二十三两次函告季帅，请阁下力谋汤溪，无失机会。季帅仍以徽事为急，特派王钤峰一军专俟徽州有警，星速驰赴。幸宁国之贼并未内窜，王钤峰派专员在徽坐探，其力当能兼顾。

金陵之最险者在闰月二十后忠逆初到之时，次则九月初侍逆初到之时。逮初五出濠破贼十三垒，十二抢堵两处地道，毙贼数千，自是贼势渐衰，军心日固。尚有未轰地道数处，我军从内穿出，不能为害。敝处派去王可陞一军，都帅派来杨心纯一军，皆作策应之兵帮同守御，大致可期平稳。太平一股亦于十八、二十五日等日击退。惟霆营病勇太多，二十一复有小挫，若黄、杨等股悉锐上窜，恐无制胜之道。现调梁美材三营前往助守，据报初一由芜湖起程。又于湖北调来何绍彩五营、吴廷华二营，约旬日内可望到皖，到即驰赴宁国。鲍军能坚守半月，则援军渐集，其补募新勇亦当陆续抵营。如天之福，此次风波或竟可免于决裂。

阁下以援皖之故，责效太急，围攻太猛，致弁勇伤亡太多，深抱不安。应请阁下不必拔营竟此垂成之功，尤宜爱惜精锐，养机蓄势，伺其衅而后乘之。胡文忠每戒春霆苦攻城垒，季帅亦谓攻坚非善策，尚祈斟酌稳慎为要。专泐。复问台安。不宣。

097．复吴坤修十月初五日

恐敌军窥伺龙山桥，自应照前防守。调张树声军赴沪，何绍彩五营、吴廷华二营赴宁国，帮同坚守。上海派来之常胜军，勿庸入濠助守。贵营饷项，日内即饬粮台拨解。

竹庄仁弟大人阁下：

初三日接十一次手书，具聆一切。

太平败贼犹恐复萌窥伺，龙山桥要隘自应照前防守。张树声五营到芜，即令扎垒勤操，已面嘱幼荃联络乡情，妥为照料看操等事。顷接少荃中丞信，因常胜军四千来援金陵，松江空虚，调张树声等赴沪，已札令速行开差，札交来差，请转交也。鲍军伤一马队营官，想系二十一之仗。此间接春霆来牍，深虑群逆萃集宁国，病余之勇，支持匪易。商之义渠中丞，于所调何绍彩七营中拨出五营先援皖南之急，何军于二十三日自鄂开差。又调来吴廷华二营，于二十四日自黄州开差。俟两军到皖，即饬前赴宁国。目下有梁美材三营，必可帮同坚守。月半后何、吴两军可到。月底出月则霆营自募之八千人亦陆续可到矣。梁部不和一节，今日已函告春霆留心察看。韦志俊失守宁邑，本有应得之咎，调驻池州亦无不可，即日当札调之而派人点验整顿。

上海派来之常胜军，系洋将白高〔齐〕文所带，本非鄙意所愿调，然未便却其拯急之情，阻其图功之念。其启行尚无定期，来时当令攻打七里洲、九洑洲等处，无庸入濠助守，以该军不便离开轮船，又与湘勇情性迥别，亦难同力合作也。贵营饷项，日内即饬粮台拨解。复问台安。不宣。

098．复夏古彝十月初五日

函商依据胡林翼遗愿，筹办书院事宜。告以金陵、宁国、太平军情。

古彝尊兄大人阁下：

顷接手书，借审起居休畅，著述闳深，至以为慰。

润帅议立书院之初，仓卒不得经费，且恐病势不支。弟时驻军东流，曾许与希庵共成其事。厥后九月间寿珊、任吾送柩同至益阳，曾函告两军，外间奠金概存为书院之用，倘有余资，则惠及胡氏宗族，以佐书院所不逮。嗣鲍春霆续致二千，弟函商希庵，此项及续有致奠者，均可为书院之用。迨正月间，寿珊寄到收支清单，又函告书院工程。如嫌其少，不妨于存项四千余金之内，再行提用二三千金。默计建造之费，无待外求，即胡宅日用之需，亦可不必过虑。故至今未一询及，非忘之也。希庵以母忧回籍治丧，俟将尊意转达，再行酌办。武昌县旧有桓公书堂，前在黄州，润帅属为书牍，当时僮仆捡拾弃余，不意今日尚在箧中，聊资覆瓿而已。赐福世兄嘱查谕祭文，俟有折弁入都，代倩京友抄出，来函恕不另复。

此间闰中秋后，伪忠王围扑金陵营盘，百道环攻，危险异常。九月半后，贼势渐衰，军心尚固，刻下犹未解围。另股窜宁国者，亦相持月余，其窜太平者，已经我军击退。附告一二，以慰驰系。复问台安，不具。

099．复桂超万十月初五日

苗练宜赦其罪而不资其力。金陵尚未解围。宁、太吃紧，现调何、吴、梁三军同往助剿。

丹盟尊兄大人阁下：

接闰月二十八惠书，敬聆一切。所寄桐城便足及林令二函均未递到。徐中丞荐牍计已接奉俞旨，曷胜慰颂。

承示行军方向，历数不爽。惜弟于阴阳素不谙究，未喻此中微妙。调苗剿贼，凡主抚者皆为此说。鄙意该练擒狗之功自不可没，然只宜赦其罪而不资其力，或可相安无事。盖各圩之从苗者非心服也，畏彼挟朝命以临之也。假以符檄，即为凭借之具，今日养虎自卫，他日缚虎归柙，殊非易事。近日僧邸奏调苗练剿捻，敝处即以此意复奏，未知果有当否？

晓帆为人，阁下节取和戎、理财两事，其综核之才，诚能高出流辈。惟款目过于胶葛，开报多近迷离，物议沸腾，非尽无因。所办洋务，于英法会防局、洋抢〔枪〕常胜军，渠与杨观察一同经理，颇悉洋人情伪。现在少荃中丞拨常胜军赴援金陵，即请吴、杨两军与洋将白齐文督带同来，闵、高两员则已先经甄别矣。

金陵官军自闰月二十起，忠、侍等逆率众二十余万百道环攻，洋枪、洋炮、西瓜磞炮无一不备，又于营外高起土山，多挖地道，我军昼夜苦守，支持至今。贼之精锐伤亡不少，尚无解围之意。宁国、太平亦同时吃紧，上月十八、二十五等日，始将太平一股击退。宁国病勇太多，贼势颇炽，现调何绍彩、吴廷华、梁美材三军同往助剿。仰托鸿庇，各处转危为安，则如天之福也。

贵县克复后，署任林令尚能与民休息，数月来未据报有土匪案件。吴萃升一名，随后访查杨朴庵、陈虎臣，皆系珂乡贤达，当与两军〔君〕谋之。丁观察复至粤东，闻已购得磞炮五尊，将由赣州一路解来，附告一慰。复问台安。不尽。

100．复彭玉麟十月初五日

少荃亲率大队破贼于黄渡口、四江口一带，伪听王就戮。现调常胜军来援金陵，另专札饬张树声五营即日驰赴上海。芜、太两防，益臻稳固。

雪琴仁弟大人阁下：

初一奉复一缄，初十接二十九两书，具悉一切。

夜间得少荃信，二十一、二日亲督大队破贼于黄渡口、四江口一带，毙贼万余。伪听王就戮，我军亦折损数百，程学启胸受抬炮子，衣破乳肿而骨不伤。现调常胜军来援金陵。松、青防兵过形单薄，亟盼新勇到沪，是张树声五营不便久为羁留，今日专札饬该营无论现抵何处，即日驰赴上海。至赖、陈两营留防浦口，本与少荃商定，倘来调用，仍当缄请停止。十月十七，贼人分股扑犯龙潭营盘，且有渡江北窜之说。浦口要地，断不令其空虚，窑头、上册渡均扎水师，吴竹庄又派两营扼守龙山桥。芜、太两防，益臻稳固。外江及周万倬等营，芜湖、大胜关保案，厚庵前有信来，因病未克亲核。俟其咨到，即合尊处保单汇办。复问台安。不宣。

101．加李鸿章片十月初六日

幸惠数枝佳羊毫笔。义渠拟于十一日起行赴临淮关。

此信于初五日写就，交委员厉鸿飞托轮船带去。今日系专丁送信至镇、扬公局之期，再抄一通奉达。两者究以何处先到，轮船速而不常有故。敝处于逢六送信，仍不废也。

尊处有佳羊毫笔否？幸惠数枝。鄙人向不用羊毫，近年沾染阁下风气，亦好用之，但毫欲其瘦，管欲其小，求木于匠石，索马于伯乐，以其当行也。其许之乎？

义渠拟于十一日起行赴临淮关，并闻。

102．致鲍超十月初六日

以后出队不宜太远，免中敌计。已派副将前往察看。

春霆仁弟大人阁下：

三十日、初一日、初四日三次寄缄，想先后均达台览。

顷闻外间传说，二十一日之战，贵部伤亡士卒数过千人，不知确否？杨七麻向来惯技，上半日总不出队，直至未申以后，官军饥疲思归，贼乃跟队四面包抄。老湘营八年冬在景德镇屡次吃亏，阁下以后出队不宜太远，切莫堕贼计中。

濠墙均坚固否？米粮、子药均充足否？各处解来饷银甚多，惜逆风尚未到皖。到即速解贵营，本月必发满饷。兹派副将滕嗣林特往贵处察看墙濠，并看弁勇病者近日痊愈否，又令进城看凯章之病体。凯部现分两军，易、刘两镇各统二千五百人，望阁下与之联络一气。至要！至嘱！

103．加夏古彝片十月初七日

奠金所入，当以修书院为第一义，如有不足，当续送千金，再不足，乃求助于希庵及官、唐等处，万万不可以田租为弥补修建之资。

箴言书院经费，胡文忠在日不妄取一钱，此项无出，故鄙人愿与希庵薄助费资。至文忠没后，则奠金所入，当以修书院为第一义，不宜以奠金专作私储，而书院又筹别款也。目下奠金尚存若干，请即全数提出修建书院，及早完工。如有不足，敝处当续送千金，再不足，乃求助于希庵及官公、唐公等处。苟可敷衍完工，则不复函求诸公矣。以胡府之世德，文忠之忠勋，其德配哲嗣断无衣食不裕之虑，请放手行之。至以田租为弥补修建之资，则万万不可。未经成事先已欠债，斯岂可久之道？癸亥年一切修理完竣，甲子年延师课读，不可缓也。敝处千金，或今冬或明春可由长沙寄往，联额俟工竣再行寄往。诸惟心鉴。

104．加彭玉麟片十月初七日

招商办票，且待舍弟试办一次再看。兹令韦志浚之营不必招补。拟派员前去整顿吴城百货。

正封缄间，又接朔日两书，欣悉二十九大捷，毁平新市逆垒，夺船四十余号，快慰无既。

大咨保单，留此汇奏。招商办票，且待舍弟试办一次再看。如每月可获数千金，阁下再踵而行之，尚不为迟。若获利太少，徒得贸易之名，则不特阁下不宜踵行，即舍弟亦必速停也。

韦志浚之营，病故者、伤亡者、逃遁者为数不少，兹令其不必招补，缩作三、二营。其渠处向来所分之厘即改拨与尊处，大约每月可得三四千金，或亦不无小补。

吴城百货萃集，若经理得宜，似尚可期起色。拟由此间派员前去整顿一番，以浚饷源。再请雪琴仁兄大人台安。

105．复吴坤修十月初九日

应以芜湖为重，请与周镇合力保此要区。梁美材部应赶紧归并霆营。惟冀鲍军坚守待缓。

竹庄仁弟大人阁下：

初五泐复一函，初九接十四次手书，知贼窜白沙圩，宁、芜各路，在在可通，深为悬系。阁下自应以芜湖为重，请与周镇合力保此要区。三山一路，有内江炮船足资堵截。南陵本系娄云庆驻守，尚不空虚。至梁美材三营移扎西河，鄙意甚觉可虑。西河距高祖山三十里，离大营太远，难于联络，仅恃千三百人，欲其拦击大股，殊无把握。幸而贼不上犯，应嘱其赶紧归并霆营，协同守御。至要！至要！鲍公二十一之仗不止小挫，惟冀其坚守待援，不愿其徼幸浪战。鄂省调来何绍彩五营、吴廷华二营，缘连日逆风，均未到皖，到即饬令趋赴宁国。此外亦实无可调之兵也。复问台安。不宣。

106．复李续宜十月初九日

金陵已坚守四十六日，或可化险为夷。芜湖、金柱关一带已臻稳固。霆军经两次挫衄，难期遽振。胜帅又奏调苗军入秦。广东厘金已报解三批。

希庵仁弟亲家左右：

十月八日接九月十七日惠书，知台旆安抵湘潭，病体日愈，至以为慰。

此间军事，金陵自十二日地道轰裂、大战抢堵后，该逆渐已松劲。二十二、三、四等日，贼之地道被我军掘洞与之相迎，贼洞五六处皆未成功，现已坚守四十六日，或可化险为夷。芜湖、金柱关一带已臻稳固。水师于十八、二十一、五、九日先后抢夺贼之战船近百号，民船更多。春霆在宁国城外之高祖山二十一日又小挫一次，该军病故者独多，又经两次挫衄，难期遽振。然凯军城内主守，霆军城外主战，当可勉力支持。自台旌别去，鄙人忧灼迥异寻常，若各路化险而得安，则如天之福也。

僧邸旬日内无咨缄，不知余复奏苗练一疏，不至大拂其意否？胜帅又奏调苗军入秦，殊为可骇。此公若久司兵柄，但见其败事，断不能了事也。

广东厘金已报解三批，敝处十二万，左处八万。此后印渠为督，莘农为抚，当更顺手。

上海于九月二十二日又获大捷。厚庵病体日愈，水师助守金陵甚为得力。亦曾过沅甫、季洪弟处，畅叙此数事，附告以慰垂廑。

107．与吴坤修李昭庆十月初十日

敌军已至清弋江西岸，实深忧灼。张树声军请暂留芜湖，以壮声威。

竹庄、幼荃仁弟阁下：

昨日得竹庄惠缄，言贼至白沙圩，已在清弋江之西岸，本日业已奉复一缄。顷得雪琴初六一缄，大致相同，实深忧灼。

初五日札调张树声等五营由北岸驰赴上海，不知日内业已北渡否？若尚未渡江，则请幼荃督率暂留芜湖，以壮声威，俾湘后、团防等营可腾出为游击之兵，则有裨于芜湖、宁国者大矣。一俟白齐文有到金陵之信，伪忠王有回苏州之信，然后饬张树声等赶赴上海，尚不为迟。如该五营业已北渡，则不必追回，以免朝令夕更之嫌。仍请幼荃飞催吴长庆等四营，速来芜湖可也。

108．致官文十月初十日

上海已破敌。期月初调常胜军援金陵。望霆营坚守静待援军。毛竹丹迭破颍西捻圩，惜未能全数肃清。乞接济成、毛、萧、蒋四军两月满饷。

秀帅宫太保中堂太公祖阁下：

初三泐复一缄，计登签室。

舍弟一军，自前月二十七后，贼之地道似已技穷，据探有图窜江北之意。又闻忠、侍两酋入城休息，其城外贼党深沟高垒，仍为坚持之计。上海于二十一、二日击破黄渡、四江口大股，毙贼万余，伪听王就戮。期以月初抽调常胜军来援金陵。该军系洋将白齐文所带，利在轮船洋炮，不便入营助守，令其攻打七里洲、九洑洲，遥为声援。太平、金柱关一股，于十八击退，二十一、二十五、二十九等日迭次追剿，踏平新市贼垒，夺贼船百余号，民船更多。春霆二十一小挫后迄未出队。附近丁家圩、白沙圩等处，时有贼踪，业已渡过清弋江之西岸，深恐其上犯青阳、池州，直窜江西。惟望霆营坚守，静待何、吴两军赴援，延至冬月，则所募之新勇陆续可到，大局或不至决裂耳。

义渠前奏初六起程，因何军未来，解期十一以待之。袁帅濒行，接奉谕旨，仍命留营待希庵出山交卸。袁公拟俟义渠到临，援病沥请，不识能否俞允。毛竹丹迭破颍西捻圩，剿平胡麻三老巢，甚为得手。以成武臣调防马融和一股，竹丹不得不回固始，致颍西群捻功亏一篑，未能全数肃清。颍州绅民伏地泣求留兵捍卫，当留亨左、毅左、勋中等营驻防阜阳之西。目下毛军扎往流集，成军扎八里冈。商固一路尚无警信，皖北借可少安。惟成、毛、萧、蒋四军望饷甚殷，求弟转乞接济。弟暂为希庵庖代，用敢专函奉渎。望即饬台筹拨该四军两月满饷，俾得购备寒衣，感赖曷既！敬请台安。诸惟心鉴。

109．复许振祎十月初十日

当将《唐书》等书交人带回。请代购《二十二史》。金陵十分危险之局已有七分可靠。

仙屏仁弟阁下：

秋初廖宇庆回营曾辱手复，九月二十六得七月十六惠书，历百日始达一函，何迟滞乃尔？比想庆侍曼福，陔余多祜，至为慰颂。

六月初宝名堂专人到皖，以尊函及芋仙之信，缴还书价二百金，当将《唐书》一套、《通鉴辑览》《学津讨源》各一部交渠带回。

七月折弁入都，缄致梅筱岩转介胡侍御取出所存票号二百金为买参之用，适胡侍御分校入帘，期于出闱后兑交，九月专差又缄询筱岩矣。

阁下何时北上？所访内城之《二十二史》如系白纸初印，三百金并不为贵，即请留心代购，其价目稍宽，亦无不可。

九舍弟处自闰月二十后，伪忠王率众二十余万，昼夜猛扑，洋枪，洋炮，西瓜磞炮无一不备。九月初侍逆续至，围攻益急。迨初五出濠破贼十三垒，十二抢堵地道两处，杀贼数千。嗣后贼势渐衰，军心日固，迭次出奇，屡获小胜。其未轰地道，我军从内穿出，与之相遇，亦觉技穷。敝处派去王可陞一军，都帅派来杨心纯一军，均在濠内助守。别无大枝援师，从外夹击，未能迅速解围，然十分危险之局已有七分可靠，差足告慰。专泐。复问台安。不宣。

110．致左宗棠十月十一日

霆营粮路已断，深可危虑，求预为筹画共守景镇。

季翁仁兄大人阁下：

久不接惠书，未审九月二十二日以后，复猛攻如故否？所示思得一攻坚之法，拟于二十四日试用者，果试之否？

金陵舍弟一军，刻已稳固，初五日破贼垒甚多。闻忠逆实派六、七万人回救嘉定，盖因少荃九月二十二日之捷杀贼极多，故分贼回顾苏、昆老巢。其伪待王是否回浙，信中并未提及。湾沚之贼窜入清弋江之西，霆营粮路已断，深可危虑。春霆只知蛮打，豪无布置，鄙人久已忧之，而无术代为补救。将来黄文金等内窜江西，恐不能不烦芗军至景镇一行。不知芗泉之力足以独制黄老虎否？又不知届时不为汤溪之贼所牵制否？另咨奉报，求阁下预为筹画。景镇为弟与阁下暨沈帅三人所共守，亦为犯江之贼所必争，自碉堡筑成之后，较往年贵部凭河而守，难易何止霄壤！即靠城出击，亦尚易于见功。若芗泉力能办此，则台端溥惠徽、祁诸军，亦大有造于江西也。

胜帅夸诞，决不能了秦事。朝廷屡催多公入关，必难东旋。

111．加官文片十月十二日

求抄示年终密考折式，俾能依样葫芦。

再启者：总督衙门例有年终密考一折。弟十年冬在祁门，十一年冬在安庆，均未照例具折。盖一则军务倥偬，于地方应行之事常多遗漏；一则皖江诸事草创，苏省又音问梗塞，不甚知属吏之贤否也。今冬不能不呈递密折，敬求阁下示我周行，将上三届折式单式照抄一分，弟即日专人赴戟辕走领。如单中考语有极优极劣不愿示人者，或请将最重之语删去一二句，其余一概全抄，俾弟得依样葫芦，不至差误为荷。

112．复晏端书十月十二日

刘、黄两公到粤，必能极力相照。分成一节，仍祈卓裁；应否仍分粤饷，求与刘、黄两帅商定酌办。金陵坚守至今，近日可望解围；太平一股业经击退；芜湖、金柱关等处一律肃清；宁国一股，鲍军未克取胜。

彤甫仁兄年大人阁下：

九月十六泐复一缄，嗣迭接初六、初九、十八三次函牍，备承指示。宏纲懿矩，粲然毕陈，官绅洽浃，商民就范，不求速效而施措自然裕如。历读复奏大疏，持平切实，已无剩义。又嘱小泉到粤，斟酌缓急，面承指授，以致迟迟未发。此次尊函到后，接阅各处公牍，知广督已放刘公，局面迥变，无俟更参末议。刘帅公忠和厚，形迹虽疏，性情相合。黄帅昔年共事，深相投契，两公到粤，必能极力相照。

至帅一奏，只据传闻之词，朝廷兼听并观，毫无成见。尊意不欲置辩，随事据实敷陈，最得处置之道。

分成一节，于初一先行咨复，所请四成济浙，六成分济皖、苏；韶关、省城两卡，以五成济浙，五成分济皖、苏。其济浙五成中，以二成半归左，二成半归耆。此外各卡，则济浙之四成全交左处，济皖、苏之六成全交敝处。是否允协，仍祈卓裁。耆帅升任闽督，与前稍有不同，应否仍分粤饷，阁下与刘、黄两帅商定酌办。本省用项，无论何款均入分成内扣算，至为公允。刘、黄二帅谊同一家，如本省势宜多留，即请阁下就近权衡，不必更商敝处矣。

此间危险之局，莫如闰月二十后忠逆初到金陵之时，次则九月初侍逆初到金陵之时。迨初五出壕破贼十三垒，十二抢堵两处地道，毙贼数千，自是贼势渐衰，军心日固。又陆续挖穿地道数处，小胜数次，坚守至今。贼已于十月初四五陆续退窜，近日可望解围。太平一股于十八、二十五、二十九累次痛剿，业经击退，芜湖、金柱关等处一律肃清。宁国一股，鲍军病勇太多，未克取胜，贼现窜清弋江之西，梗阻粮路，深为可虑。两月来如处惊涛骇浪之中，近始略有畔岸。函复稍迟，尚希心鉴。敬请台安。不宣。

113．复李瀚章十月十二日

粤厘一事，局面已改观，金陵可望解围。少荃亲督诸军破贼于黄渡口、四江口一带，太平一股业经击退。鲍军孤悬，深为可虑。

小泉年兄阁下：

初五日接前月十七手书，借悉台旆安抵羊城，兴居多祜，至以为慰。

粤厘经始之初，极烦擘画。现已明定章程，有条不紊，以闳才润色其间，计当蒸蒸日上。所称将来办成，每月不过十余万金，殊失所望。以十万金四省瓜分，则苏、皖所得无几。诸君子费尽精神，任劳任怨，鄙人亦负专利之名，而鲜救贫之实。前此上存阻挠，下怀观望，原难见功。现闻印帅为督，莘帅为抚，气谊当易交孚。帅一奏，星使谓不与置办，但遇事据实敷陈，深得处置之道。凡风波之来，静以待之，从容捩舵，涉险不惊。东征局初开，浮议沸腾，几至停歇，今则安之若素，且觉事事应手。夏间椒生大农过长沙时，曾言粤厘粤捐皆可办，局面不变则不能办，足知岭南贤达，不尽存畛域之见也。

金陵官军被围，其最危险者，在闰月二十后忠逆初到之时，及九月初侍逆初到之时。迨初五出濠，破贼十三垒，十二抢堵地道，杀贼数千。嗣是贼势日衰，我军迭次出奇，屡获小胜，地道多处，均经我军从内挖穿，守局似已稳固。忠党陆续退窜，近日可望解围。

少荃二十一、二日亲督诸军破贼于黄渡口、四江口一带，伪听王就戮，歼贼万余，拟即拨常胜军四千人来打九洑洲、七里洲，以援金陵。其太平一股，业经击退，水师夺获贼船甚多，惟宁国病勇难于出队。贼已窜至清弋江之西岸，梗塞粮道，鲍军孤悬重地，深为可虑。已于芜湖调梁美材三营先往助守，又于湖北调何绍彩五营、吴廷华二营续往助剿，不知可等待援兵转危为安否？附以告闻。复问台安。不尽。

114．致熙麟十月十二日

曾国荃进扎雨花台，久未得势。鲍军孤悬，深为可虑。冯焌光遭家多难，扶柩归里，务请推爱关照。

挹云尊兄年大人阁下：

久疏音敬，时切依驰。前阅邸抄，欣审荣膺双节，出总三边。经纶韬武库之奇，烽销青徼；倚畀重长城之寄，露湛彤廷。引企矞晖，良殷虔颂。

弟谬膺艰巨，陨越时虞。本年春夏以前，事机尚顺。自多将军援陕西行，未践会剿金陵之约，舍弟以孤军进扎雨花台，久未得势，嗣是疾疫大作，水陆各营折损过多。闰中秋后，苏、折〔浙〕群逆悉锐上窜，以全力来援金陵，而分股蔓延于宁、太两府，处处告警，危险异常。其援金陵者众约二十余万，洋抢〔枪〕洋炮，西瓜磞炮无一不备，环官军营盘开挖地道，昼夜猛扑。将士力疾苦守，现已相持四十余日。抢堵轰发地道两处，挖穿未轰地道数处，前后毙贼万余，逆势渐衰，又将太平一股击退。惟宁国逆氛尚炽，鲍军门孤悬贼中，粮路已梗，深为可虑。不知能遥托鸿庇，化险为夷否？

兹有恳者，敝营委员冯丞焌光其尊人冯玉衡以知州为赛相随员，旋在广西带勇，经家奴挟嫌诬控，交部审讯，咸丰八年二月定案发往新疆。该丞随到伊犁，复以父命回粤完娶。十年调来敝营，十一年委赴广东购办洋炮，本年闰月还营。九月接到家信，其尊人于春间在伊犁戍所病故，据称已蒙将军参赞会保请释，讵意未奉恩旨，遽嗟溘逝。所遗一妾一女两子，皆幼弱无依。现将亲往扶柩并迎眷口回籍。该丞至性过人，遭家多难，苦心坚忍，此次闻讣出关，艰辛万状，尤堪悯恻，道经棠疆，伏冀推爱矜全，照拂一切，至祷至感！专泐布恳。敬颂台祺。诸希心鉴，不宣。

115．复毛鸿宾十月十二日

此次危局，实为非常之警，承蒙援拯，十分感谢。金陵等处可望缓解。霆军能再相持月余，庶几徼幸保全。

寄云仁兄同年大公祖阁下：

初七日接前月二十六手书，备聆一切。

此次敝处危局，实为非常之警，承阁下与次、意、南、玉诸公痛痒相关，不待鄙人吁求，筹兵筹饷，极力援拯，又惠济火药十一万斤，非公忠高义，急人之困，安能曲体至此，感谢！感谢！

自前月十二后，金陵群贼日间不甚猛攻，开挖地道仍复昼夜不息。我军迭次袭击，塞其穴口，歼毙多贼，又从营内挖洞穿出，与之相遇，贼遂技穷。至本月初五出队痛剿，破贼多垒，逆氛大挫。闻忠逆派去六七万人回救嘉定，盖因上海二十二日黄渡口、四江口之捷，杀贼极多，故分股回顾苏、昆老巢。其留此者凶焰大灭，或可望其解围以去。太平、金柱关一股，于十八、二十一、二十五、二十九等日屡获胜仗，群贼遁退。宁国一股，蔓延湾沚，清弋江一带，渡过河之西岸，梗塞鲍军饷道，恐其上犯青阳、池洲，直窜江西。鲍营为病所苦，不能奋勇截击。弟于芜湖调去梁美材三营〈赴〉援，又续调湖北之何绍彩五营，吴廷华二营，及春霆自募新勇数千，陆续可抵宁国。若霆军能再相持月余，兵力日增，仰托福庇，庶几徼幸保全。

希帅到籍，闻病势渐减。自罗大农一疏，已有旨促之销假。顷又谕袁帅留营，待希公回皖交卸。万一皖南、江西或有疏失，弟亦当敦请出山，共图补救。陕事迄无成效，仍须多军入秦，弟与秀相及都、李两帅先后奏请东旋，均未俞允。专泐。复请台安。不宣。

116．复袁甲三十月十二日

函商查办陈品三、何大升等构衅事。苗练调陕，业奉严谕饬停。

午桥仁兄年大人阁下：

初二泐复一缄，初八接初三、初五等日惠书，并抄寄各件阅悉。

叶家集一案，此间尚无所闻。惟查萧军门前有禀办陈品三、施世亮构衅之事。据称：陈品三即陈百福，前在李军门麾下，历保副将加总兵衔，奉委在叶家集驻扎，不甚安分。其部下时出劫掠，与附集河西施世亮、周正方等挟有宿仇，屡次械斗。七月间，陈品三勾集河南息县捻首卢其恕带来数千人，声称同赴滁州大营，实以攻击施世亮，反为施圩所败，卢其恕率党遁去。陈品三伪造萧字旗帜数十面，扬举出队，被施世亮看破，乘势围攻陈圩。抚标右营盛守备等恐衅端益大，压令施世亮收队。禀知萧军门，查系李营委员，不欲其动辄相残，特为设法排解。派副将赵太守〔和〕 ⁽¹⁾ 往劝陈品三捐私仇而急公愤，即偕何大升等带队赴滁，饬施世亮等平圩缴械，毋得仍前仇杀，彼此均知悔悟。八月初八，陈品三起程赴营，施、周两圩自行平毁，炮械交县存储。初九，赵太和带同施世亮还营，此案即经完结。今何大升如何启衅，无从悬揣，观其归咎施世亮及霍邱县令，恐两事仍不离一事。现将阁下来信与李军门信抄寄萧军门处，待其呈复到日，再行秉公办理。阁下复李军门书层层剖析，虚公明允，弟亦毫无成见，毫不袒护。俟接萧军门复信，即当妥为处置，不致稍有偏倚，以副谆嘱。

苗练调陕，业奉严谕饬停。弟闰月二十七一疏，顷接邸帅复信，颇以为然。

舍弟于初五日破贼多垒，并焚其附近贼馆，不久谅可解围。宁国之贼，蔓延湾沚、方村一带，业已渡过青弋江西岸，恐其上犯青阳、池州，直窜江西，又增忧灼。义渠昨日起程，已托其面陈一切。复请台安。不宣。

————————————————————

(1)  赵太守，下文作“赵太和”，又《捻军史料丛刊》第三集亦作“赵太和”。

117．复郭崑焘十月十三日

金陵不日可解围。宁国则极危险，须再添招兵勇，以作补救。达川来皖，望与味根同行。

意城仁弟亲家阁下：

十月初七接九月二十八日惠书，敬悉一切。

此间军事，金陵日就平稳，而宁国复极阽危。伪忠王等自九月十二轰发地道，万众猛扑，舍弟率师抢堵，毙贼甚多，嗣是贼焰日减。二十三、四等日，又连破其地洞七处。上海二十二日之捷，忠逆又有内顾之忧，初四日遂分贼数万，回救苏州。初五日舍弟又派队出濠，破贼多垒。从此金陵一军更臻稳固，不日当可解围。

春霆自二十一日出队小挫，贼氛益炽。初五日遂由湾沚之上游过江，窜踞西河地方。初八日宋国永带队进剿，复未得手，我军损折不少。若粮路一断，鲍、张两军皆极可危。申夫新开钧字五营自成一军，郑、陈即在其中，盖督标之亲兵，而申甫以营务处综理子药、口粮等事，俾有统纪也。郑阳和业已报二十六日启行，而陈由立尚无开招之信。请阁下就近察看其病已全好否？其才可将多人否？如才尚可用，请即商之寄帅，代为下札，于前札钧字右营之外，再添招钧字副右营，营官由陈由立自行保放，庶兵力稍厚。万一鲍军疏失，或可补救豪末耳。

正封缄间，接南坡翁信，知商之达川方伯带勇数千来皖，此举极妙极妙！江氏部曲，其流风余韵，必尚有胜于他军者。宁国有失，贼必上犯江西。鄙意欲奏调味根全军与达川同由江西打入皖南。是否可行，祈商之寄、南、味、达、王诸公，飞速见示。

118．加毛鸿宾片十月十四日

此间目下之急不在金陵而在宁国，将视鲍军能否支持而定是否奏调江忠义部。

再，顷接黄南翁十月一日信，拟请江达川方伯带勇二三千来皖，极妙！极妙！

此间目下之急不在金陵而在宁国，看来鲍军殆难久支。鲍若疏失，则张军困于宁国城内，亦无幸全之理。皖南危而江西必受其害，吉凶总不出十日之内。如果鲍军不支，宁国决裂，则敝处一面坚守徽、池二府，一面拟奏调味根一军随达川东来，由江西打出皖南，或可补救万一。若鲍军幸而转危为安，则不奏味根之部，专请达川带勇来安庆耳。先此奉布，余俟续陈。再颂寄翁仁兄同年大公祖台安。

国藩顿首

119．加晏端书片十月十四日

粤厘事以三月为约，成则多驻时日，不成则归地方经理。

彤翁仁兄同年大人阁下：

再，接筱泉信云广东厘金，将来办成，不过月得十余万金，殊失所望。不特弟得专利之名，而无救贫之实，即阁下以星使筹饷，若所得太少，亦与体制不称。印帅到任后，诸事可期水乳。请以三个月为约：如三月办成，每月可得二十万金，则借重台旆在粤多驻时日；若印帅到任三个月，而厘金不满二十万金，则请阁下主稿，会列印帅、鄙人三衔具奏，将厘金仍归地方经理。每月协解敝处若干，左处若干，听印帅酌定数目。印与左本系至交，待弟亦甚厚也。

120．致李鸿章十月十四日

不知张军已否赴沪，抑或尚留芜湖。白军可不必来。冯竹渔万里奔丧，望加照顾。

少荃世仁弟馆丈阁下：

旬日未接惠书，未知沪上军情何如。伪忠王以初五夜自金陵退窜，回顾苏、昆，计冬月间松、沪又将吃紧。张树声等五营初五日已札令迅赴上海。旋闻宁国危急异常，又缄告幼荃，令其暂留芜湖。现尚未接复信，不知该五营遵前札而行乎？遵后函而留乎？白齐文一军至今未到，即可不必再来，金陵极危极险之时已早过矣。

冯竹渔丁外艰，奔丧万里，所费不资，渠拟由上海回广东一行，张罗经费，再由轮船进京以达陕甘。道经沪上，以及门之高足，为出塞之孤茕，想阁下必代谋万全，无俟鄙人赘陈也。宁国鲍军近日危险特甚，实深忧灼。

121．致王文瑞十月十四日

请根据敌情，或在篁墩等处两面夹击敌军；或竟扎祁门，保守根本之地。

钤峰尊兄大人阁下：

顷闻贵部已驻草市、篁墩一带，远来援助，感谢无既。此间相距太远，不知徽境贼情如何，不敢遥制。但贼若由歙南来，则请阁下即在篁墩等处与桂生两面夹击；若由太平、黟县北面而来，则请阁下竟札〔扎〕祁门，保守根本之地。

景德镇有三千人守碉堡，当无碍也。

122．加李瀚章片 ⁽¹⁾ 十月十四日

请告之首县将黎登照放出。

再，十年五月派员赴粤买炮，系成名标、李长清、黎登照三人。厥后在南雄关上因私盐案，三人俱押赴省城下狱。近闻成名标、李长清二员均已瘐毙，而黎登照亦尚在押未出。今劳帅即将卸事，可否请阁下告之首县将黎登照放出，酌给途费，令其回营，祈留意。国藩又行。

————————————————————

(1)  此件据广东省立中山图书馆编《曾国藩未刊书札》补。

123．复彭玉麟十月十五日

鲍军孤危，久为忧虑。暂调张树声驻芜湖，令何绍彩赴宁国，请江达川等来皖。如宁国疏虞，群逆上窜，再思保全江西之法。金陵可望解围。

雪琴仁弟大人阁下：

初七泐复一函，初十接初六两书，具悉一切。

春霆一军，鄙人久为忧虑。病后死亡太多，未及整顿，而春霆于“利”字素看不薄，颇有不服众心之处。郑、陈二将革退，黄庆、伍华瀚皆死，骁将日少。初八宋国永进剿西河，又有小挫，奎潭、黄麻渡一带均系贼踪，饷道业经梗滞，大有难支之势。若鲍军有失，则张军之守郡城者亦难幸完，大局决裂，何堪设想。贼在湾沚之上、方山之下渡河，春霆函称系浮桥渡河，来函称系涉滩涉浅而过。该处河宽且深，若果系浮桥渡过，则向、中两营必应参其营哨官也。

国藩暂留张树声五营仍驻芜湖，腾出湘后、团防等营为游击之师。据吴竹庄信言周万倬伤尚未愈，难已出剿。十四日何绍彩到皖，即令带五营驰赴宁国。日内尚有吴廷华二营来，亦饬赴宁国助剿。皆由三山登岸，直赴南陵，不知赶得到否？能保运道否？万一宁国疏虞，该逆必上窜就食，图扰江西。惟有坚守徽、池两城，再思所以保全江西之法。希帅临别，曾商及江西或有大警，则请其销假出山，会兵南昌，由抚州一路打出。昨得黄南波信，已请江达川方伯募勇二三千人督带来皖，又拟奏调江味根一军偕达川东来，由江西打至皖南。若宁国幸而无恙，则不奏调味根矣。

袁帅丧偶后，归思甚急，已奏上月二十七起程，旋奉寄谕仍饬留营，待希帅回皖交卸。又于三十日奏交义渠接办，义渠二十二三可到临淮。袁帅不日起行回籍，其夫人之丧，敝处曾送一幛及奠仪百金。阁下如何应酬，请自酌量，交此间代寄可也。

印渠升任粤督，黄莘农作抚，粤厘可免掣肘。

黎登照事，已函嘱李筱泉设法开释。

金陵初五胜仗，破贼垒极多，闻忠逆因伪听王一股挫败，分谴六七万人回顾苏、昆老巢，或者可望解围。复问台安。

124．复左宗棠十月十五日

宁国军事近日危险殊甚，如鲍军挫失，终将求芗军救援。

季翁仁兄大人阁下：

十四日接奉初五日惠书，敬悉一切。

金陵自初五日出濠一战，毁贼多垒，贼已退窜一半，其余是否退净，已否解围，尚未接舍弟确信。而宁国军事，近日危险殊甚。春霆九月二十一日进攻高岭之贼，十月初八日进攻西河镇之贼，皆以攻坚无利，而收队时又为贼所乘，损折甚多。目下水路粮运已断，陆运又无夫可雇，观其主意之慌乱，布置之散漫，人心之离怨，殆难久支。鲍军若有挫失，则凯章之在郡城，与春间湖州之困无异，将来终不能不求芗军一为救援。盖宁郡若果不保，不特皖、浙之全局决裂，而凯军亦将全数覆没，尤可骇痛。目下环宁郡之旌德、泾县、南阳皆有防兵固守，救援尚易为力。汤溪地道发后，若仍不得手，可否饬芗泉暂行弛围，驰援宁国，伏希卓夺。尊处兵力并不甚厚，钤峰既已援徽，芗军若再援宁，则浙境仅存阁下本部与刘、魏三部，是否足敷分布？弟虽吁援甚切，然未敢顾此而失彼，统俟荩筹酌核。

来示日以怫郁，鄙人则情怀大恶，皖南十余州县几无坚城可恃，兵愈多而愈不中用。沈幼丹中丞与敝处大为龃龉，将漕折全行截留，初不省其开罪之由，以中才而当末流之世，处权势之地，固宜丛尤悔而不自知乎！

125．复徐宗幹 ⁽¹⁾ 十月十五日

金陵或可解围，芜湖、金柱关日臻稳固。惟窜犯清弋江西岸之敌，有重犯江西之势。

树人尊兄大人阁下：

顷奉惠书，备纫雅注。即审釐延双节，化普七闽。民欣宣慰重来，望襜帷而欢腾海澨；帝惟营平是赖，闻铙顺而喜动天颜。翘企矞晖，良殷虔颂。

弟未谙师律，陨越滋虞。偶刻《浅语》、《营规》等编，芜率疏漏，原不足存，乃蒙采及刍荛，转为刊布，愧歉曷既！

春夏以前各事较为顺手，自多将军援陕西行，未践会剿金陵之约，舍弟以孤军进扎雨花台，久未得势，迨宁国克复，拟调鲍军游击南岸，进逼钟山，不意疾疫大作，无营不病，宁国死亡尤多，几至不能成军。苏、浙群逆乘衅上犯，闰中秋后，金陵、宁国、太平三处同时告警。忠逆率众二十余万，围攻舍弟营盘，纯用洋抢〔枪〕、洋炮、西瓜磞炮昼夜猛扑。九月初，侍逆续至，势尤凶悍。我军力疾苦守，初五日出濠破贼十三垒，十二日贼以火药轰发地道两处，抢堵缺口，杀贼数千，嗣是乘间出奇，辄获小胜。其续挖之地道，我亦从内穿出，与之相遇。该逆智尽力索，现已陆续退窜。仰托福庇，或可解此重围。太平一股，迭次挫败，退回东坝、小丹阳等处，芜湖、金柱关两隘业臻稳固。惟宁国一股，渡过清弋江之西岸，鲍军门孤悬贼中，粮路梗塞，深为可虑。且恐其上犯青阳、池州以入江西，重扰完善之区。此间调援宁国之何绍彩、吴廷华两军，均在鄂境未到。仰托鸿庇，皖南不至决裂，则大局之幸也。诸关荩廑，顺以布陈。复颂台祺。摹璧尊谦。不备。

————————————————————

(1)  徐宗幹（1786—？），字树人。嘉庆进士。道光二十二年任四川保宁知府，兼署川北道，同治元年擢福建巡抚。

126．复陈源豫十月十五日

告以金陵、太平、宁国战况以及作战意图。

季牧五弟亲家大人阁下：

八月朔寄复一缄，计达雅览。近接中秋前五日惠书，备聆一切。

徐中丞好善甚笃，闽中风气更新，正群贤汇征之日。垫款既准核抵，则尊事易于斡旋，至以为慰。

九舍弟一军，自闰月二十伪忠王率众二十余万，昼夜环攻，迨九月初伪侍王大股续至，贼中洋抢〔枪〕、洋炮、西瓜磞炮无一不备。又于营外高起土山，多掘地道，我军病勇颇多，坚忍苦守。初五日出濠破贼十三垒，十二日抢堵两处地道，杀贼数千。其未轰地道，次弟为之挖穿，出奇袭击，迭获小胜。舍弟受洋抢〔枪〕子伤，由右唇穿出左颊，幸即就痊。初调浙江蒋芗泉一军替守宁国，腾出鲍军下援金陵。又调上海程学启一军搭轮船载至金陵，均以防剿要地，不克应调。仅于安庆、芜湖调去二千四百人，都将军派来一千八百人，同在濠内助守。鄙意向、和两帅围师多至八万，迄无成功，诚如尊论，城广而坚，盘踞既久，未易以偏师袭取。若株守雨花台，援贼不至，则终年无事；援贼复来，则危险如前。嘱舍弟乘贼人势解围之时，以追为退，另从他处入手。渠引安庆故事，不愿撤归。幸本月初五破贼多垒，逆锋大挫，当易解围。另股窜太平者，先于上月十八后击退。窜宁国者，逆股尤多。鲍军为病所苦，不能出队痛剿，闻已渡过清弋江西岸，鲍军粮路已梗，恐其阑入青阳、池州，上犯江西。前调湖北何绍彩、吴廷华两军来援宁国，均未赶到，良深忧灼。

庐州劫烬之余，房屋所存无几，学廨古梅，均化乌有，必俟修理黉宫，乃可补植嘉树。本年褒忠恩旨，未与此典者甚多，如难仅以令兄一人上请。吉云同年现未到皖，亦曾与幼丹中丞商及此事，因系已定之案，未便无端著议，默悯而已。诸希心鉴。复问台安。不宣。

127．复黄冕十月十五日

告目下之急，不在金陵而在宁国。深恐敌军阑入江西，拟请江达川带勇来皖。

南坡仁兄大人阁下：

前月二十九泐复一缄，十三日接月朔手书，承念下浙军事紧要，特请达川方伯募勇二三千督带来皖。此举裨益大局，良非浅鲜，不独见爱之厚，感佩无似。

金陵未轰地道，经我军从内穿出，与之相遇，又袭掩其穴口。二十三、四等日连破地道七处，初五派队出濠，焚毁多垒，贼势益衰。并闻忠逆因伪听王一股歼于黄渡口、四江口，分遣六七万人回顾苏、昆老巢，似已有解围之机。宁国二十一出队小挫，初八进剿西河，亦未得手，贼已渡过清弋江之西岸。鲍军孤悬贼中，粮路梗阻，目下之急不在金陵，而在宁国。宁国不保，则皖南縻〔糜〕烂，且将阑入江西，重扰完善之区。如鲍军果不能支，拟奏调味根一军偕达川东来，由江西打出皖南，或可补救万一。幸而鲍军转危为安，则不调味根，专请达川带勇来皖。昨已函商寄帅、意老，是否可行，更乞卓裁酌示。至江部新勇口粮，不待敝处奉商，先为筹给三月，尤觉曲体入微。其应补公牍，即谓出自鄙意，亦无不可。专泐。复问台安。不具。

128．加黄冕片十月十六日

鲍军值三次挫衄，粮路被梗，深为可虑。

再，春霆一军于闰月二十一日挫于新河庄，九月二十一日再挫于油榨沟，十月初八日三挫于西河镇。著名骁将郑、陈革退，黄庆、伍华瀚物故，士卒病故太多，又值三次挫衄，粮路被梗，深为可虑。所幸凯章坚守宁国，但有援兵前进，不至弃城遽溃。而徽州、池州、旌德、泾县、休宁、南陵、祁门及江西之湖口、景德镇均已设防坚守，稍慰垂注。

129．复李鸿章十月十六日

宁郡岌岌可危，芜湖亦殊紧急，张军须留半月后再回沪。张景渠之留，应请左帅作主。粤东厘务可不掣肘。

少荃仁世弟大人阁下：

初六、初八两次惠缄，均以十五日接到，敬承所示。

白齐文之军既未启行，即可竟作罢论，已具咨尼之矣。张树声等业经札令由芜湖起程回沪。嗣闻初五日贼由湾沚上游窜过清弋江之西岸，鲍军初八日又在西河小挫一次，粮路之由水运者业已梗塞，春霆大为慌乱，众心亦颇离怨，宁郡岌岌可危，芜湖亦殊紧急。遂于初十日缄商幼荃，仍留树字五营在芜操练，以佐声威。俟吴长庆、疏长庚等四营募就，接守芜湖，即令张树声等回沪，大约极久不过多留半月耳。士翁竟能坚守甬东，可敬可敬。张景渠之留，不能不请左帅作主。敝处自三辞节制浙军之命，嗣于浙事概不与闻，阁下曾奉有审办此案之旨，或当与左帅联衔具奏。

粤东换印渠为督，莘农前辈为抚，厘务可不掣肘。然筱泉书来，每月办成不过十余万金，徒负专利之名，并无救贫之实，则亦不欲久貌腥膻之号耳。

130．致欧阳定果十月十六日

诫以习勤耐苦，慎无一刻偷安。

定果姻侄足下：

前闻贵体违和，不知近已全愈否？屡接家信，知舍间与贵府老幼平安，足慰远怀。

此间军事，金陵于闰八月、九月危险异常，比已得保安全。而宁国鲍军犹觉岌岌可虑，不知能化险为夷否？闻足下前有告假回家之说，如速归则相见不远；如不能遽归，则在沪以习勤耐苦为主，不可外出游荡，不可懒散度日。或帮同点名看操，或自行读书写字，慎无一刻偷安。

131．复厉云官十月十六日

金陵已有解围之机；敌窜太平、芜湖者，均已击退；惟窜宁国者，梗我粮道，且图窜江西。

伯符尊兄大人阁下：

迭接闰月、九月惠函，并寄示医学丛书，领悉一切。即维风清豸节，望重龙山，膺郭公露冕之荣，法陶公运甓之治。新猷式焕，倾颂良殷。

金陵军事，舍弟曾达梗概。自九月半后贼势渐衰，军心日固。二十二、三等日复破地道七处，本月初五又焚贼垒多处。闻忠逆因其党伪听王战死四江口，折损精锐万余，分遣六七万人回顾苏、昆老巢，已有解围之机。另股窜太平、芜湖者，先于十八、二十五、二十九等日击退。窜宁国者，鲍军为病所苦，无力痛剿，贼益猖獗，于初五偷渡清弋江西岸，梗我饷道，且恐其上犯青阳、池州，图窜江西。秀相拨来何绍彩、吴廷华两军，均令驰援宁国。又调芜湖梁美材一军先助鲍军坚守。两月来狂风骇浪，惊险万端，近虽略有畔岸，而反复尚在须臾，惟冀障此危堤，几免于泛滥。

报销一节实觉无暇核办，部中有何议论，姑以不解解之。专泐。复颂台祺。不宣。

132．复吴棠十月十六日

金陵已有解围之机；芜湖、太平之敌，均已击退；惟宁国一股已渡过清弋江西岸，且恐重扰江西完善之区。今年军米欲取之本省，以节运费。狼山一缺，拟于水师将领中选派。

仲宣尊兄大人阁下：

前月二十泐复一函，本月两接惠书，具聆一切。

金陵官军又于二十二、三日破贼地道七处，至初五日派队出击，焚贼多垒，逆焰大衰。闻忠酋因其党伪听王一股歼于黄渡口、四江口，分遣六七万人回顾苏、昆老巢，已有解围之机。芜湖、太平一股，先于十八、二十五、二十九等日击退。宁国一股，势甚猖獗，已渡过清弋江西岸，阻我饷道。鲍军病卒太多，不能奋勇截剿，倘有疏失，则皖南在在可虑，且恐重扰江西完善之区。未卜能侥幸保全否？

里下河米价昂贵，议从上游接济，荩虑至为深远。敝营军米，向从江、楚三省采办，今年欲取之本省，以节运费。秋后收获不丰，又经蝗患，现在市价日增。敝处尚在湖北、湖南两省采买，设法储备。至商贩船只，此间已甚寥寥，又安望其畅行东下？商民资薄胆小，既恐贩米远贸，无利可图，又恐江路梗塞，防长毛之别有警阻，更防李营之设卡横索也。

狼山一缺，另换妥员，于江防最有裨益。吴镇素能打仗，惟嫌其纪律不甚明 ⁽¹⁾ 严明，拟于敝部水师将领中选派一员，商请裁夺。一则以楚师之法试行北岸，一则将来淮扬水师调回本汛，彼此易于联络。尊意如以为然，即当开列数员，请旨简放。复请台安。敬缴谦柬。不备。

————————————————————

(1)  此字疑衍。

133．复李兴锐十月十六日

时以宁国鲍军为虑，已调梁美材三营、何绍彩四营、吴廷华二营往援，金陵可望解围。欲抽添办货厘，应即与刘守妥商斟酌。

勉林仁弟阁下：

接初七、十一等日手书，具悉一切。

歙南边氛甫退，旌德又有警报，山内甚难安枕。自芜湖屡捷，金陵守定，鄙人时以宁国为虑。鲍军伤病过多，骁将日少，又不认真整顿，从前百胜之威，遽变疲弱，殊觉可惜。初五贼在湾沚之上、方山之下渡过西岸，初八宋国永进剿西河，复有小挫。贼扰奎潭、黄麻渡等处，粮船退出鲁港，饷道已梗，似有难支之势。此间调援之梁美材三营先经到防，何绍彩四营 ⁽¹⁾ 十五由安庆开船，吴廷华二营约日内抵皖，均饬其飞速下驶至三山登岸，齐集南陵，往助霆军。又派胡承榘等办霆军陆运，由三山、繁昌以达南陵，不知果有济否？池州现调韦志俊与李济元驻守，石、太等处，实属无兵可拨。该逆图窜江西就食，蓄谋已久，如不沿江上犯，势必假道山内。徽军曾经去〈年〉大险，各事较有把握。王钤峰一军作为游击之师，计亦可以自固。景德镇有刘胜祥三千人，已饬其坚守碉堡。如十分紧急，拟仍调蒋军援救，已与左师函商矣。金陵初五焚贼垒多座，忠逆因其党伪听王一股歼于四江口，分遣六七万人回顾苏、昆老巢，忠酋亦于初五回苏，不久可望解围。

上月刘守禀在屯湾抽收铺厘，准令试办。现欲抽添办货厘，应即与刘守妥商示知，再为斟酌。此间即日解银三万赴祁门，一济急需。复问台安。不宣。

————————————————————

(1)  前此诸信均言“五营”，与此不符。

134．复吴坤修十月十六日

正陆运粮米，接济鲍军。已令吴、何二军会集南陵，张军自以保全芜湖为要。

竹庄仁弟大人阁下：

十五日接十六次手书并地图，阅悉。

初五贼渡西岸，初八西河之战，水陆两军均不得力。又闻霆军米船退出鲁港，水运已梗，昨派胡承榘等往办霆军陆运，在无为州所征米二万石内动用，载往三山，饬繁昌、南陵两县，雇夫挑送，并饬无为州雇夫来南岸挑运。何绍彩四营十五自安庆开船，吴廷华二营日内亦当抵皖，均令驶至三山登岸，会集南陵，不知鲍军能坚守待援否？张树声五营留住甚好，团防、湘后等营以保全芜湖为要。游击之说，周将既不能出队，应作罢论。所需大炮，饷银，当即分饬解济。

上月二十一二日黄渡口、四江口之捷，伪听王全股就歼。闻忠逆实因老巢空虚，初四日分股六七万人回顾苏、昆，初五夜忠酋亦自行回苏。如金陵日内解围，当不致上犯宁国矣。复问台安。不宣。

135．复沈甲联十月十七日

金陵不日可望解围，太平敌军已退，宁国敌军蔓延甚广，鲍军水运饷道受阻，现改为陆运。

霭廷尊兄大人阁下：

顷奉惠函，备纫雅注。即审履祺茂集，潭祉蕃增，至以为颂。

弟谬膺艰巨，陨越滋虞。入秋来疾疫盛行，各营将士折损孔多，群逆乘隙上犯。伪忠王率众二十余万，自闰月二十围攻舍弟雨花台营盘，昼夜不息。九月初，伪侍王大股续至，危险异常。我军于初五出濠，破贼十三垒，十二抢堵轰发地道两处，毙贼数千。嗣是贼势见衰，军心益固。二十二、三等日连破其未轰地道七处，本月初五破贼垒多处，不日可望解围。另股窜太平者，先于十八、二十五、二十九等日击退。惟宁国一股，蔓延甚广，益肆猖獗。鲍军为病所苦，战守皆难得力，其水运饷道业为贼梗，目下改办陆运，飞调新军次第赴援。若能仰托鸿庇，转危为安，则如天之福也。承荐李钦斋来营，业经薄为资赠。专泐。复问台安。不宣。

136．复黄廷瓒十月十七日

感赖诸君任劳任怨，得以安享大利。金陵可望解围。太平、芜湖之敌均已击退。宁国敌军蔓延甚广，且恐图窜江西。

麓溪仁弟亲家大人阁下：

接九月初三惠函，借悉台旆元旋，起居畅适，惟尊目就医未效，深以为念。

前此奉质各条，来示层层剖折〔析〕，洵堪发蒙解惑。鄙意原谓同办一事，毁誉共之，精详审慎以期无懈可击，非敢过事吹求也。近日自湘来者，共道东局用人理财，毫无间言，诸君子任劳任怨，历久愈光。鄙人安享大利，感赖曷既！

此间闰中秋后伪忠王率众二十余万围攻舍弟雨花台营盘，纯用洋抢〔枪〕、洋炮、西瓜磞炮，又于营外高起土山，多掘地道，更番猛扑，昼夜不息。九月初侍逆续至，势益凶悍。我军于初五出濠破贼十三垒，十二抢堵轰发地道两处，毙贼数千，嗣是贼势渐衰，军心日固。二十二、三等日又破未轰地道七处，本月初五焚毁贼垒多处。闻忠逆已回苏州，可望解围。另股窜太平、芜湖者，先于十八、二十五、二十九等日击退，惟宁国一股，蔓延甚广。鲍军为病所苦，战守皆难得力。贼于初五日渡过清弋江西岸，阻我饷道，且恐上犯青阳、池州，图窜江西，已派梁美材一军先往宁国助守。又于湖北调来何绍彩、吴廷华两军由繁昌、南陵一路驰往援救，不卜能侥幸保全否？诸关雅廑，顺以缕陈。复颂台安。附璧谦版。不宣。

137．复丁善庆十月十七日

当传示尊旨，饬令侄返棹旋里，以副雅望。金陵可望解围。太平、芜湖敌军已击退，宁国敌军蔓延甚广，且恐图窜江西。

伊甫老前辈亲家大人阁下：

顷奉还云，始知阿咸之来，非出尊意。龙门声价，人争借重，何况以同堂之子弟，托夙契之丝罗？郑禹杖剑而北游，终童弃而西笑，亦无亏于家范，曾何损于英风？来示恐置之营中，或致误事，仰见端本善，则庭阶之内，肃若朝廷，即当传示尊指，饬令侄返棹旋里，以副雅望。

此间自闰中秋后伪忠王率众二十余万围攻舍弟雨花台营盘，纯用洋抢〔枪〕、洋炮、西瓜磞炮，又于营外高起土山，多掘地道，更番猛扑，昼夜不息。九月初侍逆续至，势益凶悍。我军于初五出濠破贼十三垒，十二抢堵轰发地道两处，毙贼数千，嗣是贼势渐衰，军心日固。二十二、三等日又破未轰地道七处，本月初五焚毁贼垒多处。闻忠逆已回苏州，可望解围。另股窜太平、芜湖者，先于十八、二十五、二十九等日击退，惟宁国一股蔓延甚广。鲍军为病所苦，战守皆难得力。贼于初五日渡过清弋江西岸，阻我饷道，且恐上犯青阳、池州，图窜江西，已派梁美材一军先往宁国助守。又于湖北调来何绍彩、吴廷华两军由繁昌、南陵一路驰往援救，不卜能侥幸保全否？诸关雅廑，顺以缕陈。复问台安。摹璧尊谦。不宣。

138．复张亮基十月十七日

唐义渠驰赴临淮。黄南坡之千二百金已解到，即日寄交袁午桥。金陵可望解围。太平、芜湖之敌均已击退。宁国敌军蔓延甚广，且恐图窜江西。

石卿仁兄大公祖年大人阁下：

八月二十泐复一函，计日可达台览。顷奉八月初七惠书，敬承一切。即维建纛遄征，德威远播，倾颂无似。

希庵中丞回籍，唐义渠署理皖抚，午帅屡奉谕旨留营，其夫人于仲秋仙逝，归心益急，近始奏准以义渠接统其众，交卸回籍。本月十一义渠由安庆驰赴临淮。黄南坡之千二百金于十四解到，敝处即日与尊函一同寄交午帅，其银千二百两请义渠立刻代交，敝处即日偿义渠。若午帅业已起行回汴，则展转托寄，稍嫌稽迟耳。

此间自闰中秋后伪忠王率众二十余万围攻舍弟雨花台营盘，纯用洋抢〔枪〕、洋炮、西瓜磞炮，又于营外高起土山，多掘地道，更番猛扑，昼夜不息。九月初侍逆续至，势益凶悍。我军于初五出濠破贼十三垒，十二抢堵轰发地道两处，毙贼数千，嗣是贼势渐衰，军心日固。二十二、三等日又破未轰地道七处，本月初五焚毁贼垒多处。闻忠逆已回苏州，可望解围。另股窜太平、芜湖者，先于十八、二十五、二十九等日击退，惟宁国一股，蔓延甚广。鲍军为病所苦，战守皆难得力。贼于初五日渡过清弋江西岸，阻我饷道，且恐上犯青阳、池州，图窜江西，已派梁美材一军先往宁国助守。又于湖北调来何绍彩、吴廷华两军，已饬何绍彩浮江下驶，至三山登岸，驰往援应。仰托鸿庇，再能保此一隅，则此次风波或可侥幸稳度。诸关荩廑，顺以缕陈。复请台安。不具。

139．复袁甲三十月十八日

函请唐义渠为张石卿代寄千二百金到徐州里第。预谋为中州选将，敝处骁将日少，实难其选。吕太史南来，尚觉难于位置。

午桥仁兄年大人阁下：

十二泐复一缄，十七接十三惠书，具悉一切。义渠到临，面承指画，萧规曹随，益臻妥善，至以为慰。

昨接张石卿同年信，另有奉恳一缄，外寄千二百金，求台端转致徐州里第。其来缄已由驿寄尊处，想经收到。大旆启行在即，一时无便差赴临，特致函义渠，托其代垫千二百金，送请察收，转寄张宅，再由敝处解还义渠。

多帅自商南击破姜台陵，迤遮〔逦〕东还。前队已入襄阳，奉旨折回，现在不知行抵何处。

承念中州关系南北大局，预谋选将，夹袋中自有所储。鄙人耳目浅隘，部下尤觉乏才。夏间奏参陈由立私自离营走豫，屡将敝处竭蹶情形缄告郑帅，必欲嘱觅替人。适闻多帅部将杨朝林未随入关，尚寓武汉，甫经咨商严帅，饬该员前往接办陈由立募勇。而郑帅信来，以有李续焘一军兵力较厚，嘱为停止。数月来各营死亡太多，骁将日少，现在添募弥补所有营哨等官，几于无从搜索。外间但知敝处虚名，实堪引愧。京员从军，动干挑剔，故敝处未敢轻易奏调。

吕太史既已入都，未必即能南来。且词馆体制，又与六曹不同。如果前来，尚觉难于位置。

前月二十七，抄咨疏稿，延搁太多，当即严饬挨查。复请台安。不宣。

140．复唐训方十月十八日

何、吴二军已先后到皖，赴援鲍军。已派员由陆运粮米接济霆军。李秀成已回苏。请代张石卿寄送千二百金。

义渠仁弟大人阁下：

十六日接十四日手书，所抄寄谕，并未封来，此间亦于十五奉到矣。

何绍彩十四抵皖，即令次早开船，下驶至三山登岸，由繁昌、南陵赴援。吴廷华十八始到。初五贼在湾沚之上、方山之下渡过西岸。初八宋国永进剿西河，又有小挫。闻霆营米船退出鲁港，恐运道中梗，特派胡承榘、胡锦、陈泰荣三员往办霆军陆运，在无为州所征米石内动用，载往三山，饬无为州雇夫过河，同繁昌、南陵两县民夫陆续挑运。昨接春霆十二来牍，清弋江营盘扎稳，运道未断，可望支持。忠酋因伪听王全股上月歼于四江口，苏、昆腹地空虚，初四分遣六七万人回顾老巢。初五我军破贼多垒，忠酋亦即回苏。

张石卿星使寄来千二百金，嘱敝处送交午帅为致徐州里第。午帅行期在即，一时无便可带，特将敝处致午帅信封递台端，恳代送千二百金交午帅带归。如已起程，亦望设法转寄，请午帅迅寄其亲家徐州张宅，稍迟再由此间解还尊处。专泐奉恳。复请台安。

141．复奕䜣十月十九日

商议英国公使欲于安庆、大通、芜湖三处准洋商前往装运茶叶出口事之处置办法。

曾国藩顿首上书恭亲王殿下大人阁下：

九月二十奉到密函，读悉片稿二件，即于次日函商薛星使、李中丞，又专人函商都将军，均嘱其慎密筹议。以事涉洋务，应由通商大臣会奏，请薛星使主稿复陈。顷接薛公复信，已于九月二十九日附片密奏。其未尽事理，俟颇颇福到沪后，再行续陈，想邀钧鉴。其都将军复函，至今未来。报命少迟，伏希亮察。

本月初八又奉钧函，英国公使欲于安庆、大通、芜湖三处准洋商前往装运茶叶出口，询及地方民情有无妨碍，税课有无裨益，并问该三处是否早有洋商在此装货。查安庆、芜湖向来并无洋船停泊，大通与仪征两处，则洋船停泊者多。仪征系拖带盐船以上行，大通则为盐所到岸之处，即为茶所出口之处。该公使所称早有洋船在此装货，系属实情。国藩于洋务素未谙究，然体察情形，参之众论，大抵如卫鞅治秦以“耕战”二字为国，泰西诸洋以“商战”二字为国，用兵之时，则重敛众商之费；无事之时，则曲顺众商之情。众商之所请，其国主无不应允。其公使代请于中国，必允而后已。众商请开之子口，不特便于洋商，并取其便于华商者。大通一口，徽、池茶叶之聚处也；芜湖一口，宁国茶叶之聚处也。凡泊船之埠头，华商之总汇，洋商即就而收货焉。

安庆承平年间，贸易本自寥寥，又非茶叶出江必由之地。以鄙意度之，安庆一处虽许之，而洋船亦必不常来，大通、芜湖两处虽不许，而洋船亦仍难禁止。盖买者、卖者两便之地，我华商亦昵而就之也。自洋船入江以来，华民亦假托洋商包税漏厘，违抗官长。地方妨碍，在所不免。然前此业有汉、浔、镇江三口，今即再添数口，而妨碍之处未必加多，即减去一口，而妨碍之处未必骤少。至税饷有无裨益，国藩于关税之赢绌，生意之衰旺，向欠体验，不敢臆断。

来示又询地方官曾否征税，现未明定章程，地方官岂能过问？且无洋行经纪，无监督理事，官亦难稽查。该公使请发专照及不准他项船只前往，言皆近理。然洋人虽自称坚守信义，亦往往不能力践条约。其称金陵贼扰，从权办理，亦属欺饰之词。将来平靖之后，仍行禁止，殊无把握。应否示以宽大，予以通融，伏候鸿裁酌夺。

赫税司将来过皖，自当优礼款接，仰副柔远德意。其三口通融之处，仍由贵衙门主持，鄙人未敢妄为允诺。专肃奉复。敬请钧安。

国藩再拜

142．致李续宜十月十九日

金陵业已解围，芜湖、金柱关平稳如故，惟宁国鲍军危急。不敢以剿苗之事委之蒋之纯一人，恐画虎不成反类狗。

希庵仁弟亲家大人阁下：

接舍间信，知台旆于九月二十日过县，病体大愈，至以为慰。

此间军情，金陵业已解围，芜湖、金柱关平稳如故。惟宁国鲍军危急，盖营官病者太多，死者亦四五员，而又三次小挫，故强军顿变为孱弱。幸水路粮运虽断，陆运尚未尽梗，老湘营守定郡城，米粮可支两月，春霆老营濠墙坚固，或可转危为安。苗党屡杀颍、寿湘军之勇夫，意在挑衅，欲我军先去打他，彼乃有辞以称乱耳。之纯方伯有禀请示，鄙意此时米粮不足，守无把握；营头太散，战无把握。批令姑且忍耐，将来总不免于打仗，非阁下还营，仆不敢以剿苗之事委之蒋之纯一人。成、萧等军虽皆可会剿，而之纯去苗最近，安危只在呼吸，恐画虎不成反类狗也。尊意以为然否？

143．致吴廷华 ⁽¹⁾ 十月二十日

到泾后请与易开俊、刘松山加意联络，但不宜与霆营先约期打仗。

幹臣贤弟太守阁下：

兹札调贵营驻守泾县，一则恐旌贼窜泾，老湘营七、八两营兵力太单，一则因贵营之规模气味与老湘营相近，与霆营不相近，与新训营尤不相近，是以因类而及，择善而从。阁下到泾后布置粗定，即请至宁国府城一行，与老湘营之易镇开俊、刘镇松山加意联络。凯章廉访虽已回里，两镇亦统将之才，可与有为者也。纵使粮路梗塞，霆营疏失，以老湘合之阁下十二营，尚可保全宣、泾，力战却寇。若能保护金宝圩，联络一气，或间出奇兵助霆营一臂之力，则尤善矣。霆营打仗之日，城内出一支应之乃妙，或烧号烟，或用探马，却不宜与霆营先约。约期打仗，彼此皆易误事，不约期而有援兵到乃妙。祈与易、刘二公商酌行之。

————————————————————

(1)  吴廷华，字幹臣，安徽泾县人。本年从湖北调往江南大营，后官汉阳、施南、安陆知府，卒于荆州道任内。

144．复方宗诚十月二十日

凉德菲才，不足挽回厄运，曾疏请添派大臣共扶危局。金陵幸得解围，或退或留，尚无定议。宁国一军不能振作，已调军赴援。

存之尊兄大人阁下：

上月接手书，称道过盛，愧不敢当。方今天心人事，似有剥极来复之机，然苍昊茫茫，若有意若无意，若可知若不可知。来示所指各端，理若可凭，而乱端环起，无一少弭，吏治日敝，人心愈诈，又未始不疑悔祸之无期。而国藩凉德菲材，尤不足挽回厄运。曾于闰月十二疏请添派大臣德器远胜不才者共扶危局，圣谟谆挚，谕以君臣交警，读诏感涕，益深祗惧。

未几金陵、宁国、芜、太等处同时告警，上下三百里间，逆氛连成一片。诸军力疾战守，至九月初五、十二、二十二、三等日，金陵破垒十三，抢堵地道二处，挖穿地道七处。十八、二十五、二十九等日芜、太屡次获胜，境内渐清。忠酋之党伪听王败于上海四江口，全股就歼。苏、昆腹地空虚，初四分贼六七万人回顾老巢，初五又破逆垒多座。忠酋亦即回苏。舍弟全军幸得解围出险，实属至幸。然昔日向、和两帅围师多至八万，历年无成，卒用倾覆。此次以孤军久驻雨花台，援贼不至，则终年无事；援贼复来，则危险如前。前车不远，后患堪虞。曾嘱舍弟乘贼人解围之时，以追为退，盖与来书量敌进退全军为上之说暗相符合。而舍弟援围皖故事，不愿撤退，且此军一退，内失京师之望，外长群寇之氛，所关亦殊重大。是以或退或留，至今尚无成议。

至宁国一军，病久疲苶，不能振作。贼于初五在湾沚上游渡过西岸，初八官军又复小挫于西河镇。幸清弋江扎有坚垒，粮运未绝，已先调梁美材三营前往助守。承秀相、渭帅惠拨何、吴两军，何镇十四抵皖，吴军十八抵皖，均令浮江下驶，由三山、南陵驰援霆营。目下南岸大局，争此一隅，惟冀力障危堤，庶几免于泛滥。

邵世兄移家寓皖，各处访询竟不得位西确耗，如何！如何！复问台安。不尽所言。

145．复僧格林沁十月二十日

苗练颍、寿掳杀多人两案，应如何惩办，抑或宜一概含容之处，统祈卓裁见示。金陵幸获解围；太平之敌已击退；宁国之敌势甚猖獗，鲍军颇难支持。

曾国潘顿首上书僧亲王钧座：

九月二十肃寄芜函，谅呈钧览。顷奉九月十九复示，不以管见为非，采及刍荛，过蒙奖借，愧歉奚似！

雄师迭奏肤公，肃清亳北，不明阻苗练西行，而饬催进剿捻巢，彼既真心向化，正可及此自效，力任一面。若意存观望，阳奉阴违，亦必难逃洞鉴。国藩谆嘱蒋凝学等勿与争利，所设厘卡，听其抽收，凡可含容之处，务期相安无事。

顷据蒋凝学禀称，驻颍之官兵长夫出外樵采，十月初六日被练众杀死康福清等先后九人，在三里湾朱家圩墙边。驻寿之官兵长夫出外樵采，十月初十日被练众杀伤三人，掳去七人，在潘家圩墙边。查朱家圩系苗党王金奎所带，潘家圩系苗党李万春所带，掳杀勇夫多名，有意挑衅等情。国藩以苗沛霖虽暗有挑衅之心，尚无明言称乱之迹，嘱令忍之又忍，不必深究。又接准袁帅来函，抄寄苗营练众上阁下一禀中，有“祈王爷拔官兵三百名，与寿春镇李璋同守寿州，将楚师撤出”等语，不知阁下如何批发。敬求密速抄示，俾敝处得所遵循，不致办理两歧。其颍、寿掳杀多人两案，应如何惩办，抑或宜一概含容之处，统祈阁下卓裁见示。

此间金陵一军，自九月半后，援贼不甚猛攻，而开挖地道，仍复昼夜不息。我军迭次袭击，塞其穴口，又或从营内穿出，与之相遇，前后破贼地道七处。本月初五焚毁贼垒甚多，逆焰渐衰。又闻忠逆因其党伪听王毙于上海黄渡口，大损精锐，分遣六七万人回顾苏、昆老巢，伪忠王、侍王亦退，托庇幸获解围。太平一股，先于十八、二十五、二十九等日击退。宁国一股，势甚猖獗，已渡过清弋江之西岸，恐其上犯青阳、池州，直窜江西。鲍军门部下为病所苦，不能如昔之得力，又饷道梗阻，颇难支持。艰巨纷乘，昕夕忧灼。尚冀惠示方略，俾获指南，不胜感祷！敬请勋安。伏惟亮鉴。

146．复李昭庆十月二十一日

宁国大局七分可靠。已调何、王军会兵南陵。日内当札饬周万倬赴宁会剿。望催吴长庆早日渡江，换出树字五营赶紧赴沪。

幼荃仁弟阁下：

接十三日复函，具悉一切。

前闻鲍军初八失利，米船退出鲁港，即派胡承榘等往三山办霆营陆运。嗣接春霆十二来信，清弋江营盘已扎稳固，粮道未断。十九凯章到省，言宁国大局七分可靠。此间调援之何绍彩四营十五过皖，吴廷华二营十八过皖，均令驶至三山登岸，会兵南陵。旋因旌德被围，又调吴廷华改守泾县，而调王可陞赴南陵矣。

竹庄前寄芜、南地图，言防守等事，甚得要领。阁下亦言凭险设防，绰有余裕，谅可放心。芜防既有把握，即可调周万倬赴宁会剿，日内当札饬也。

吴长庆四营募就，望催其早日渡江，留于芜湖操练，换出树字五营赶紧赴沪。

金陵援贼已退，厚帅饬赖、陈两营于十三前赴沪矣。彼处近俱平善。

竹报当即代寄，外抄令兄信附阅。复问近绥。不宣。

147．复杨岳斌十月二十一日

春霆添梁、何、周、王四军，应可支持。前恳代造舢板船只，可不必另造。船料未到，此间土桥存木尽可拨用。浦口曾否派营接防，尚祈示悉。

厚庵仁弟大人阁下：

接十三日惠书，具悉一切。

周万倬助剿宁国，前闻该将伤尚未愈，业已停调，兹来示以为可调之由清弋江进剿。春霆十二、十四来信，清弋江营盘扎稳，粮路未断。此间调援之何绍彩四营十五过皖，吴廷华二营十八过皖，均令驶至三山登岸，会兵南陵。旋因旌德被围，又调吴廷华改守泾县，而令王可陞驰赴南陵。春霆兵力本已不薄，又添梁、何、周、王四军，应可支持。李质堂赴沪、雪琴亦拨右营同行，合阁下所拨，共四老营，必能得力。

所有前恳代造舢板船只，即可不必另造。尊处船料未到，此间土桥存木尚多，尽可拨用。其正前、副右、新右三营舢板，应由敝处造齐奉还。现在曹军门所造之舢板，不知即系奉还之船否？若非奉还之船，则补造三营及改造正中营，共近百号，皆须贵厂自造，其木料即由土桥取用，但无杂木耳。

浦口赖、陈两营赴沪，想北岸情形亦松。该处为九洑洲下第一要隘，不宜空虚。曾否派营接防，尚祈示悉。

常胜军来打九洑洲，迟迟不行，已嘱少荃止之。

郭明鳌请恤，十二日出奏，已将会稿咨达冰案矣。复问台安。不宣。

148．复彭玉麟十月二十一日

水师全不得力，应检明参办。金陵敌军并未窜上宁国。旌德当可无虞。徽州、景镇等处，应足堵御。改调吴廷华守泾县，而今王可陞赴南陵，又派胡承榘等办霆军陆运，宁国鲍、张两军应可保全。张树声五营仍饬留防，换出树字五营拔赴上海。陈、赖两营，曾否派人替防？

雪琴仁弟大人阁下：

十五泐复一函，二十接初九惠书，具悉一切。

湾沚以上有浮桥三座，则初五过河之贼，春霆缄称搭造浮桥者，系属实情，其称沙滩涉浅者，系属捏词。水师全不得力，不能不查明参办。接春霆十二、十四来信，清弋江营盘业已稳固，粮运未断，亦未言水师有何事故，向导营三板及霆营三板想均无恙。至湾沚上游由泾县至太平县，皆系滩河，小舟可行。过太平则全系山河，与祁门隔一大岭，无水路可通也。

金陵之贼，据探实因伪听王全股歼于四江口，苏、昆腹地空虚，初四分六七万贼回顾老巢，初五忠酋自行回苏，此股并未窜上宁国。

其古、赖等股图犯江西，本在意中。现尚围扑旌德县城，朱云岩日夜坚守，当可无虞。

徽州一路，既有唐桂生守徽、休二城，又有左帅派王钤峰一军驻扎歙、休之交。景德镇一路，有刘胜祥等陆兵三千人及孙昌国水师，应足以资堵御。吴廷华两营十八过皖，饬其驶至三山登岸，本令其会兵南陵，旋因旌德被围，又改调吴廷华守泾县，而令王可陞赴南陵。又派胡承榘等在三山办霆军陆运，雇民夫由繁昌、南陵一路挑送。计宁国鲍、张两军应可保全。

水师全队上援之说，不致有此大警也。芜湖陆师尚厚，张树声五营仍饬留防，俟吴长庆四营月底渡江，换出树字五营拔赴上海。陈、赖两营，屡经少荃商调，以该营距厚军较近，由厚帅酌量缓急，为定行止。今既遣赴沪，自因北岸已松，曾否派人替防？昨接厚帅来函，亦未明言，已有信商询矣。

承惠醉蟹、蟹种，谢谢。

年下贺折，届时代办。复问台安。不宣。

149．复吴坤修十月二十二日

虽军情逐日更变，亦须审其虚实，探报通病，类多传闻之词塞责，惟冀前敌诸将以真情相告，庶几有所折衷。调吴廷华一军改守泾县，而令王可陞驰赴南陵。已札饬周万倬赴援旌德。树字五营仍令拔赴上海。

竹庄仁弟大人阁下：

二十二日接惠书两件，其十四日十七次信言清弋江官军获胜，营盘、粮路均可稳固，十六日十八次信则言宁国万紧，贼图上窜，颇露慌张之状。虽军情逐日更变，亦须审其虚实，究竟鲁港粮路已断否？鲍在高祖山、宋在清弋江、梁等在寒亭营盘稳固否？鲍派翦炳南在南陵多雇民夫赶办陆运，敝处亦派胡承榘等往办陆运，果办动否？西河之贼有何变症？望细查见示，不可以易为摇惑。凡探报通病，类多传闻之词塞责。鄙人初办军务，亦曾多养探卒，屡试无效，遂为撤去，固阁下所稔知也。皖垣距徽、宁、太各防，均隔数百里，调度本难灵速，惟冀前敌诸将以真情相告，庶几有所折衷。若徒听谣言，则此间谣言纷纷，业已不胜烦渎矣。阁下为营务处，尤不可以谣言见告。

十六日奉复一函，计已入览。吴廷华一军十八过皖，本令与何绍彩会兵南陵，顷闻旌德被围，又调之改守泾县，而令王可陞驰赴南陵。芜湖情形既松，且可调周万倬径赴泾县以援旌德，顷已有札饬矣。树字五营俟吴长庆四营到芜换防，仍令拔赴上海。复问台安。不宣。

150．加彭玉麟片十月二十三日

已与李质堂面商，各补足一营舢板二十号，所需炮位应咨请李少荃分拨济用。敌军进攻池州乃意中事，不可不严加防卫。

正封缄间，又接十五、十七两书。

李质堂带熊殿元等均经到皖，已与质堂面商一切。每营各添长龙一号，四老营、中外江之副右原额舢板十五号，新右原额舢板十九号，现各补足一营二十号，均由厚庵面与订定。曹禹门厂中只能赶造舢板六十号，长龙四号即照此数早日造齐。闻刻已造成者未满十号，仍望不时饬催。所需炮位百三十尊，原照会内本称上海存有洋炮，自应咨请少荃分拨济用。熊殿元本为左营哨官，或仍带太湖左营便造旗帜。由质堂酌派张锦芳、唐敏义两营，以一营留守池州，以一营调归裕溪训练，即如来书轮流更换。

目下贼围旌德，由石埭而窜池州，乃意中之事，不可不严防也。敝处飞调周万倬由泾县往援旌德，不知赶得及否？载颂雪琴仁弟大人台安。

151．复左宗棠十月二十二日

李秀成在金陵，杨、黄、胡、李在宁国，已无疑义。旌德危急，皖南终必决裂，极思调芗泉军救皖南之急。

季高仁兄大人阁下：

二十日接十月十一日惠书，以搜获陈廷香等伪文，来皖南者实系李秀成，似不其然。李秀成在金陵两次与舍弟伪书，狂悖不似他人语气，且由闰月二十日至九月初四昼夜环攻，并未少息，其洋枪之多，人数之众，似亦非他贼可比。且黄文金在宁国已与鲍军三次开仗，旌旗皆所熟睹，杨、黄并未攻扑鲍营。即闰月二十日、九月二十一日、十月初八日霆军每挫之后，该逆亦未再进。似忠酋在金陵，杨、黄、胡、李在宁国，已无疑义。惟侍酋曾否直到金陵，尚无确证。目下春霆高祖山本营、宋国永青弋江分营，似已站住，而旌德又甚危急。守旌者为朱云岩三千五百人，而病者在一千以外。十一、二两日猛扑，幸得坚守无恙。十五日贼三面扎营，我军出城击扑，为贼所败，几至失城。原禀抄阅，前有一牍令王钤峰、唐桂生会援旌德，不知果可去否？不为他贼所牵制否？凯章因病回籍，顷过安庆，言渠部下尚能坚守宣、泾二城，但不能出战。兹因旌德危急，弟又札凯部由泾援旌，此亦无聊之计，固知其无济也。看来皖南终必决裂，不知绳绝始于何处。极思调芗泉生力之军一救皖南之急，又未知尊处近状何如，恐因皖而累及于浙，滋不敢耳。

次青事，应请尊处先奏。奏后抄稿见示，弟亦复奏一片，即可完结。何如？

152．加杨岳斌片十月二十二夜

已调周军往援旌德，请亲往芜湖察看军营。

正封缄间，接朱云岩禀，旌德危急之至，已改调周万倬径赴泾县，会援旌德。盖取宁郡、泾县所驻之兵皆系湘勇，吴廷华系希帅部下之湘勇，与周万倬、朱云岩可联络一气也。惟周镇拔营后，芜湖仅竹庄与张树声等三营，果足资保守否？殊不放心。请阁下亲往一看，片言决之，鄙人乃放心也。至恳！至恳！如芜湖可保，请阁下迅催周万倬赴泾驰救云岩是荷。

153．复官文十月二十三日

洋船拖带票盐，宜一概禁绝，抑或听其拖带而佯为不知，敬求卓裁详示。派将弁兵勇上洋船学习驾驶一事，容与杨、彭熟商后，再行奉商复奏。

秀峰宫太保中堂大公祖阁下：

二十三日接十八日惠书，敬承一切。

汉口定于冬月十二日开关，以后税课当可稍旺。

盐务数案，洋人与奸商偷越，尊处办理最为妥善。江西失之过柔，敝处亦尚未办有条理。盖洋船拖带一节，行之已久，洋人与汉商两相情愿。总理衙门欲一概禁绝，薛星使亦主全行禁止，本系正办，无如九洑洲未克，大江固为贼所阻，而李世忠新开河一卡，商贾亦视为畏途，情愿以重资雇洋船拖带，虽以严刑禁之，亦不能止。而尊处所办票盐行楚一案、敝处所办票盐行西等案，暗中已准洋船拖带，特未昌言说破耳。乔运司详请，只许票商公雇轮船数号拖带官盐，不准小贩奸商私雇洋船，其说理亦欠圆足。弟虽经批准而至今未咨总理衙门与尊处也。究竟此事宜一概禁绝乎？抑宜掩耳盗铃，听其拖带而佯为不知乎？敬求卓裁详示，庶以后办理，不至彼此两歧。

外国轮船到时，弟与阁下派将弁兵勇上船学习驾驶。此事实不易办，容与杨、彭熟商后，再行奉商复奏。

京营及外省学习洋人兵法，现在上海业已行之。洋人不讲队伍，专讲利器，似难制胜也。

昨奉恳折式，兹专人走领，即乞掷下，诸惟心鉴。

154．致王文瑞十月二十三日

赴援旌德，应走西路，最为直捷。

钤峰尊兄大人阁下：

昨二十二日札饬贵军赴援旌德，不知接到否？援旌之路不宜走东路，宜走西路。由休、宁之潜口过汤岭出乌泥关，由谭家桥庙首以至旌德，最为直捷，既可解旌德之围，并可防贼窜太平之路。贼一至太平，则处处空虚，防不胜防矣。阁下素能以少胜众，汤岭一路多山，正用少之地也。

155．复左宗棠十月二十四日

金陵名为重围已解，然敌竟有不能遽退之势，官兵今则除株守外，无能为也。鲍营军米不足十日，弁勇有逃散者，凯军食米可支至十一月二十外，求拨蒋军由徽救宁。已调钤峰往援旌德。

季翁仁兄大人阁下：

二十三日接奉十四日惠书，敬承一切。

其论金陵兵不可退一节，曲中事理。目下舍弟后濠之外贼虽全去，名为重围已解，而稍远如秣陵关、六郎山、板桥等处，尚复多筑坚垒，层层布置，若非大支劲旅，竟有不能遽退之势。舍弟之意，必俟新招勇夫到后，补足缺额，重加整顿，能出濠与之苦战，再议或退或留之策，今则除株守外，无能为也。

鲍军粮路，水运久断，弟派人去繁昌、南陵办理陆运，十七、八日甫有端绪。二十后大雨连绵，万无能运之理。闻鲍营军米不足十日，弁勇有逃散者，实堪忧叹。

城内凯部八营，闻食米可支至十一月二十外。若阁下能拨蒋军由徽救宁，或能保全郡城，保全凯军，至盼！至幸！以尊处兵力之薄，又拨王钤峰早来援助，本不忍再行吁救，然宁国为皖、浙、苏三省共争之地，而附郡之泾、旌、南陵三县现尚皆为我有，犹有可救之理，过是则不堪设想矣。朱云岩守旌德，刘、古、赖三面环攻，十五日之挫，折损约三百人。弟二十三调钤峰由休、宁出乌泥关往援，一以解旌城之围，一以堵贼由太平内犯之路，不知赶得及否？

金陵之贼，分股由九洑洲北窜，十七、八猛扑两日。李世忠军甚不可恃，江北和、含、无、庐，千里空虚，尤为莫大之患。弟数年在外，忧愤无如近时。文忠不作，希庵归去，孤怀郁郁，公将何以教我？

156．复沈葆桢十月二十五日

金陵后路仍未肃清。鲍军粮路水运久梗。九洑洲、浦口十分吃重，江北空虚。韩军未练成之时不令出御大敌。

幼丹尊兄大人阁下：

十八日接奉十三日环书，敬承一切。

国藩近日忧灼，益不可状。金陵虽幸解围，而贼匪尚于秣陵关、六郎山等处多筑坚垒，层层布置，后路仍未肃清，与金柱关犹隔绝不通。舍季弟贞幹抱病甚重，弁勇病者至今未息。春霆粮路水运久梗，弟派人赶办陆运，挑米于百五十里外，本不足以赡大军，近日霪雨连绵，尤多不便，弁勇纷纷逃散，均非佳征。朱云岩守旌德，十五日出城一战，损折近三百人，米粮亦不足。二十日金陵之贼又分股北窜，九洑洲、浦口十分吃重。李世忠本不足恃，于敝处又多违言。江北如和、含、巢、无，上至舒、桐、潜、太，空虚数百里，一经阑入，不堪设想。此数者丛集一时，鄙人实已智尽能索，莫知所届。幸饷项来数较王，为今年所未有，差强人意。若能如此月之入款，即全停江西漕折犹可支持，特恐不可为常。且待万过不去之时，再行缄商尊处通融办理。

韩进春业已成军到省否？其营官十人必须逐一经阁下亲自审定，不宜全凭渠为取舍。李迪庵兄弟之选营官，专取简默朴实，临阵不慌。弟不能于临阵观人，而取简默朴实，略仿李氏之意。阁下素精藻鉴，或可参酌用之。

春霆所御之黄、胡、李等股，云岩所御之赖、古、刘等股，窜入江西，均属意中之事。然韩军未经练成之时，不宜遽令出御大敌，至要！至要！

黼堂于前敌之事，太不关心，今年下游各军疾疫，实属非常灾变，始终无一字慰问。江西厘金，苟经理得宜，亦实不止此数。诸希心鉴。

157．致吴坤修十月二十六日

周万倬是否可以离芜援旌，请作决定。

竹庄仁弟左右：

二十二日有公牍调周万倬由芜湖驰赴泾县，往援旌德，另有一函与厚庵，请其亲自察看周镇赴泾之后，芜湖尚能坚守否。如芜湖守事实无把握，则湘后等营不宜离芜云云。盖因周镇向归厚帅统领，尽可调助鲍公也。兹闻厚庵已赴九洑洲助李世忠防剿北渡之贼，是国〈藩〉二十二日一信，厚庵未能遽见。周万倬是否可以离芜，厚庵未来主持，恐芜防诸军不免疑惑。行止两难，特再缄告，即请阁下作主，商之雪帅与周、李两君。如芜防十分可靠，即令周遵札赴泾援旌，若芜防非周不可，即留周守芜，两言而决。

158．致李鸿章十月二十六日

金陵虽已解围，营濠之外，并未肃清。敌又图犯江北，和、含等处，处处空虚。春霆运道久梗。朱云岩守旌德，恐难持久。此后不宜再辟土地。

少荃世仁弟馆丈阁下：

近于寄谕中见尊衔上无署字，知已真除开府，文经武纬，志业方新，至为企慰。

此间近状，犹在重险之中。金陵虽已解围，尚留悍贼在秣陵关、六郎桥等处，多筑坚垒，层层布置。舍弟营濠之外，并未肃清。又分股力攻九洑洲官营，图犯江北。和、含、巢、无、庐、舒、桐、潜，处处空虚，不知李良臣能力战却寇否？春霆运道久梗，现勉办陆运，挑米百五十里以外，岂能久赡此二万有奇之军？朱云岩守旌德，被古、赖等股围攻十五日，小挫一次，伤亡三百余人，病勇太多，米粮太少，恐难持久。现调左部王钤峰七营由休、宁出岭援救，不知赶得及否？

张树声等尚留芜湖，待吴长庆等成军后，留新营在芜湖操演，换树字等营赴沪。疏长庚并非营官，则不复留芜。白齐文既未西来，想沪上兵力尚敷调遣。惟此后不宜再辟土地，分兵守城，则力不足矣。

沪上有异书可看否？或择尤雅者摘示一二，亦一适也。

159．复彭玉麟十月二十八日

三山陆运已派员承办，又委绅士就近采买。何、吴、王军调赴南陵。周军可不赴泾。北岸和、含以上处处空虚，实深隐虑。

雪琴仁弟大人阁下：

顷读十九日手书，言五、六信未接复函，查初七、十五、二十二等日均有裁答，能次第入览否？其十三日惠寄一函，二十二日始到。清弋江、澄海两营业经尊处轮调点验矣。三山陆运，敝处派委员胡承榘等承办，春霆亦派翦炳南在南陵雇夫挑送矣。又委本地绅士就近采买，嘱屠委员缄告宣城同乡，放心代办，许以公平给价，如霆营给价或有短欠，即由敝处饬台补给，日内当不乏食。

何绍彩十九至三山，吴廷华二十一日至三山，未接改调泾县之札，亦必先萃南陵，该处声势当可一振。王可陞二十一至芜湖，闻由陆路赶往南陵，想径出石硊，不必绕道湾沚矣。至周万倬一军，虽经调援旌德，究不知调开之后，芜防可靠否？曾于二十二日缄请厚庵赴九洑洲之信，又缄嘱竹庄禀商阁下。如芜防十分可靠，则令周镇遵札赴泾援旌；如芜防非周军不可，仍令留守原处。来书谓该镇伤未痊愈，周镇来禀则自称伤已平复，幸旌德于二十一日解围，周军可不赴泾，二十七日已专人送札与周万倬，并咨明尊处矣。

北窜九洑洲之贼虽不甚多，惟李部不甚可恃，而北岸自和、含以上，处处空虚，实深隐虑。

左光培、彭楚汉两员均保以本职请封，下月必可出奏。池铜案内漏保六员，此次芜太案内均为补入。复问台安。不宣。

160．复晏端书十月二十八日

于兴办粤厘事，予以好言相慰，并告以金陵、宁国、旌德战况。

彤甫仁兄年大人阁下：

十三日泐复一缄，嗣接九月二十八惠书，借悉美政日新，荩劳倍著，至为驰系。筱泉派往韶关，当能仰承指授，妥为整顿。莘帅陛见回豫，已有信来，定于本月十三启节，道出江西，恐桑梓小有攀留，莅粤尚需时日。如印帅早到，诸事皆易商酌。阁下任劳任怨，鄙人实抱不安。其在事浮言，原不足为轻重，参之各处舆议，似均能谅公苦衷。况阁下遇事核实，居心持平，尤粤省绅氏所共知共见者也。

金陵一军自初五破贼多垒，忠酋亦即回苏，苦守四十六日，幸解重围。宁国之贼，日益猖獗，初八我军进剿西河镇又有小挫，黄文金、胡鼎文等股与鲍军相持。赖、古、刘等股由间道往围旌德，守将朱品隆出击未能得手。现调何绍彩、王可陞等军援宁，调周万倬、易开俊、吴廷华、王文瑞等军援旌。远托鸿庇，如两处转危为安，则大局之幸也。专泐。复请台安。不既。

161．复官文十月二十八日

金陵解围，宁国敌盛。鲍军水运已断，专办陆运。诸路援军会集南陵，已令坚守旌德，防敌内窜。

秀帅宫太保中堂大公祖阁下：

初十日泐布一缄。亮达典签。嗣奉手复，以舍弟苦守数旬，过蒙奖借，兼嘱相机审慎，纫戢奚似！

上月二十一、二日伪听王全股歼于四江口，忠逆因有内顾之忧，初四分贼数万回援苏、昆老巢。初五我军焚毁逆垒多座，忠酋并余党次第退窜。仰托福庇，雨花台遂获解围。宁国一股日益猖獗，初五贼在湾沚上浙〔游〕偷渡西岸，初八宋国永近剿西河，又未得手。贼扰白沙圩、黄麻渡，运粮米船退出鲁港，此间飞饬胡承榘等往驻三山，专办霆营陆运，春霆亦派翦炳南在南陵雇夫挑送。宋国永将清弋江营盘扎定，似可勉力支持。何绍彩十四抵皖，吴廷华十八抵皖，均令驶至三山登岸，会兵南陵。旋闻贼窜旌德，又改令吴廷华与老湘营协守泾县。弟于夏间即令坚守旌德，以其为徽、宁夹缝中内窜之路，最关紧要，今果有大警。守旌者为朱云岩，系迪庵部下宿将，业于十九、二十一日力战击退，恐其伺隙回窜，未卜能否保全。皖南百孔千疮，几于无从补救，莫名忧灼。义渠计已到临，袁帅顷奉谕旨准其交卸回籍矣。专泐布复。并请台安。不宣。

162．致金国钧十月二十八日

贺其子乡捷，唁其母仙逝。告以金陵解围，芜、太敌退，宁国敌军蔓延。

可亭仁兄年大人阁下：

巴河别后，裘葛屡更，军事倥偬，致疏音敬。顷接香岷世兄来书，寄示乡捷朱卷，喜凤毛之济美，卜鹏路之扶摇，并悉年伯大人讲帷万福，颐养强康，欣忭无既。惟阁下名刺贴用素笺，知有陟屺之戚，与前此传闻相符。敝处未接讣函，岂邮递沉滞耶？年伯母福寿全归，允无遗憾。陔余读礼，务宜随时珍卫，仰慰椿庭，至以为祷！

前此鄂边告警，扰及京山、孝感一带，皖北震动。同时金陵、宁国、芜湖、太平等处亦皆危险万分。幸鄂省即就肃清，先纾后顾之患。其援金陵者，伪忠王率众二十余万，自闰月二十围攻雨花台营盘，至九月初而侍逆续至。贼中洋抢〔枪〕、洋炮、西瓜磞炮无一不备，又于营外高起土山，多挖地道，百道环攻，昼夜不息。我军于初五出濠破贼十三垒，十二抢堵轰发地道两处，毙贼极多，二十二、三等日又破未轰地道七处，本月初五焚贼多垒。该逆陆续退窜，幸获解围。芜、太一股于九月十八、二十五、二十九等日击退，宁国一股蔓延最久。鲍军病卒太多，三次出队皆未得手。贼于初五渡过清弋江西岸。另有大股围攻旌德县城，势甚凶悍。此间抽调徽州之兵出岭赴援，如能仰托鸿庇，保全皖南，则大局可免决裂。诸关雅廑，顺以缕陈。

寄去菲敬五十金，聊佐世兄北上膏秣之资，伏乞察入。世兄前不另具复，烦为道贺。敬请礼安。不备。

163．致刘长佑十月二十八日

道贺总师两粤，并希在粤厘分成方面，惠协皖、浙。告以金陵解围，太平敌退，而皖南逆焰方炽。

印渠仁弟大人阁下：

久未奉问，驰系良深。近闻荣晋兼圻，总师两粤。鹭吹闻而天颜有喜，捷奏苍梧；鲸氛靖而海澨无波，威宣赤节。引瞻矞霭，倾颂弥殷。

敝处五月初十复函，曾将奏办粤厘略陈梗概。厥后晏星使六月抵粤，七月朔开局举行，经始之初，艰难万状。赖星使不吐不茹，苦心维持，于蚕丛荆棘之中，从容揽辔，虽幸免于颠踬，犹未达夫康庄，良由势格情睽，以致事倍功半。今幸台旌荣莅，而莘农中丞亦曾共事有素，德星聚于南天，贤主萃于东道，凡有可惠协皖、浙之处，在阁下必不惜舍己而芸人，凡有宜留济本省之处，在鄙人亦不肯顾此而忘彼。一俟大旆履任，诸事皆易商酌。

此间入秋以来，各营疾疫异常，骁将劲卒，损折孔多。群逆乘隙上犯，伪忠王率众二十余万于闰月二十围攻金陵官军营盘，九月初伪侍王续至。贼中洋抢〔枪〕、洋炮、西瓜磞炮无一不备，又于营外高起土山，多挖地道，昼夜不息。我军力疾苦守，九月初五破贼十三垒，十二抢堵轰发地道两处，二十二、三破未轰地道七处，本月初五又破贼垒数十处。该逆次第退窜，幸解重围。另股窜太平者，先于十八、二十五、二十九等日击退，窜宁国者，日益猖獗。鲍军以病卒御敌，小挫三次。贼于初五渡过清弋江西岸，又有一股围扑旌德县城。十五日朱军出击，亦未得手。皖南逆焰方炽，且恐阑入江西，重扰完善之区。百孔千疮，徒深忧灼。诸关荩廑，顺以附陈。敬贺荣禧，并颂台安。不宣。

164．复易良幹十月二十八日

所领军硝提净后硝力如何？金陵解围，宁国敌军蔓延，又有大股围扑旌德。

芝生姻弟大人阁下：

接九月二十二惠书，并殷孝廉朱卷联纸。领到江、成两员所办军硝，提净后硝力何如？此时军火原不嫌多，即如尊意再令试办，已缄告南翁主持其事，并请阁下随时照料。至已解之款核数清补一节，原札本言到皖给与全价，应由皖垣验收时核办。

此间闰月以来危险之局，想已早有所闻。自九月下旬芜、太一路肃清，本月初五金陵破贼多垒，忠逆退窜回苏，雨花台幸获解围。惟宁国一股蔓延日久，鲍军病卒太多，不能痛剿。该逆已渡清弋江西岸，据逃贼供称，将由皖南上窜江西。敝处坚守徽、池两府，而咨请江西力扼景镇。又有大股围扑旌德县城，十五日官军出队小挫，幸于十九、二十一日力战却之。该处为徽、宁、池夹缝中要道，恐其再来，冲过旌城，突入腹地，又增徽州之累，兹足虑耳。附告一二，用慰驰系。殷孝廉元卷、菲仪十六两，即希转交。复问台安。不宣。

165．复黄冕十月二十八日

函谢许给军旅行资，筹解军火，仍请察看续办，运解来皖。金陵解围，鲍军赶办陆运，敌围攻旌德。

南坡仁兄大人阁下：

十六泐复一缄，十八又接初九手书。达川停止募勇，陈栋添带数营，彼此亦足相抵。开差费用不敷，已承许给行资，并与次山方伯筹解火药多批，又商再借十五万斤由东局制造归还，深情大力，感佩无已。

敝处前委江远悠、成卿孟试办军硝二万斤，据易芝生来信，已在长沙设厂煎熬，该员欲请续办。此时火药本不嫌多，请阁下就近察看。如江、成等办事妥洽，望转饬按月各办二万斤，其采办资本，查照前札按月给领，嘱芝生照料一切，仍由尊处主持运解来皖，发局制药。

初五后，金陵援贼次第退窜，遂获解围。吴晓帆拟带常胜军入江荷汀，遂署关道。该军徘徊不行，顷又飞咨止之。春霆十二、十四来信，清弋江营盘扎定，尚可支持，惟水路粮运已断，目下赶办陆运。另有大股围攻旌德县城，十五日官军出队小挫，势甚危急，旋报于十九、二十一日力战击退，或不致为徽州之害。附告以慰廑系。复问台安。不宣。

166．复杨岳斌十月二十八日

鲍军陆运尚通。已调何、王军驰赴南陵。为防苗练滋事，拟调蒋军移驻庐、无、巢、含一带。

厚庵仁弟大人阁下：

二十二日泐复一缄，以札调周万倬会援旌德，请阁下亲往芜湖一看，决其行止。嗣接十九惠书，知台旆已赴下浙〔游〕，又缄嘱吴竹庄与周镇妥商，究竟此军调开芜防有无把握，令其自为裁夺。顷接朱云岩二十二日禀，旌德业已解围，周万倬可不赴泾县，已于二十七夜飞札止之，并咨明尊处矣。鲍军水运虽梗，陆运尚通。何绍彩四营十九已抵三山，王可陞五营二十一已到芜湖，即日驰赴南陵。若将板桥、黄麻渡两处扎定，粮路通行，鲍军自能坚守皖南，尚可支持。

闻十七、八、九等日九洑洲之贼迭扑李军营盘，甚为吃重。该逆图扰北岸，本在意中，若大股踵至，恐难专恃李军之力。自和、含以上处处空虚，颇苦无兵调防。因思蒋之纯部下常有勇夫樵采被苗圩掳杀之案，显系该练有意挑衅。若与之较量曲直，则于僧邸之抚苗剿捻多所妨碍，一味优容亦非了局，不若调之移驻庐、无、巢、含一带，借为先事防范，兼省无数葛藤。二十七日附片奏明，俟奉旨后，即札调该军南来，先驻庐、巢，以防九洑洲上犯之贼，不知赶得及否？复问台安。不宣。

167．加彭玉麟片十月二十八日

宁国大局七分可靠。旌德已解围。拟调正阳、寿州防兵移驻庐、无、巢、和一带以保北岸，并防苗党挑衅。

再，接二十三日复函，所论湾沚河道冬涸水浅，俟查确再行核办。

凯章十九到皖，病状委顿，殊切隐忧，小住二日，即买舟回湘。据述宁国大局有七分可靠，鲍军纵难得手，郡城亦足自固。所部十营现分两支，派易开俊、刘松山各统五营。鄙人亦曾与两镇从凯章熟识，当能谨守成法，不致偾事。旌德既已解围，宁郡无后路之虞，尤可放心。

寄来京信及质堂等轴费百金，留交下月折差带去。前寄范鹤生银信，系闰月十九赵清益、李长年带去。该弁行至山东郑城，曾有禀来，因土匪梗阻，探路绕道前进，历今七十日尚未回营。袁夫人奠仪四十金，即日觅便寄去。日内袁帅恐已起程，敝处所送百金，业经璧回，此项或未必收。

蒋之纯部下勇夫樵采每被苗圩掳杀，实系有意挑衅。碍于僧邸抚局，诸多不便，现因九洑洲之警，拟调正阳、寿州等城防兵移驻庐、无、巢、和一带，以保北岸之要地，而弭苗党之衅端。二十七日附片陈明矣。再颂雪琴仁弟大人台安。

168．复耆龄十月二十八日

金陵幸解重围，太平敌军已退，宁国之敌，相持如故。敌正围攻旌德，现已分调援军。所购磞炮，不甚得力。

九峰尊兄大人阁下：

接九月十四惠书，具聆种切。即维勋祺茂箸，捷奏频闻，至为慰颂。

敝处闰中秋后，宁国、太平、金陵等处同时告警，危险异常。伪忠王、侍王率众二十余万围逼雨花台营盘，纯用洋抢〔枪〕、洋炮、西瓜磞炮，又于营外高起土山，多掘地道，四面环攻，昼夜不息。我军力疾守御，至九月初五破贼十三垒，十二抢堵轰发地道两处，二十二、三连破未轰地道七处，本月初五复破逆垒多座。该逆陆续退窜，幸解重围。太平一股，先于九月十八、二十五等日击退；惟宁国之贼，相持如故。张军守郡城，鲍军扎高祖山，又分扎清弋江、寒亭、南陵各要地，三次出队，均未得手。另有大股围扑旌德县城，势极凶悍，恐其阑入徽州，上犯江西，现在分调援军。无如贼数太多，遽难扫荡，拟请蒋芗泉方伯由徽援宁，又不知汤溪围师能否撤动，于浙事有无妨碍？艰巨纷投，莫名忧灼！

敝处购炮委员自粤带来磞炮二尊，解往金陵施放一次，不甚得力。贼以磞炮打入营中亦未果伤多人，或者所购不甚道地，抑战胜攻取仍在人而不在器耶？闻丁观察求得磞炮数尊，将由陆路解皖，俟其到营，再与讲求一切。专泐。复请台安。不宣。

169．复严树森十月二十八日

金陵解围，宁国敌甚猖獗，各路援军会集南陵，已令协守泾县，坚守旌德，防敌内窜。

渭春仁兄大人阁下：

初十日奉布一函，嗣接初五、十三等日惠书，备闻鄂防静谧，筹画万全，佩慰无似。

上月二十一、二日，伪听王全股歼于四江口，忠逆因有内顾之忧，初四分贼数万回援苏、昆老巢。初五我军焚毁逆垒多座，忠酋并余党次第退窜。仰托福庇，雨花台遂获解围。宁国一股，日益猖獗，初五贼在湾沚上浙〔游〕偷渡西岸，初八宋国永进剿西河，又未得手。贼扰白沙圩、黄麻渡，运粮米船退出鲁港，此间飞饬胡承榘等往驻三山，专办霆营陆运，春霆亦派翦炳南在南陵雇夫挑送。宋国永将清弋江营盘扎定，似可勉力支持。何绍彩十四抵皖，吴廷华十八抵皖，均令驶至三山登岸，会兵南陵。旋闻贼窜旌德，又改令吴廷华与老湘营协守泾县。弟于夏间即令坚守旌德，以其为徽、宁夹缝中内窜之路，最关紧要，今果有大警。守旌者为朱云岩，系迪庵部下宿将，业于十九、二十一日力战击退，恐其伺隙回窜，未卜能否保全。皖南百孔千疮，几于无从补救，莫名忧灼。义渠计已到临，袁帅顷奉谕旨准其交卸回籍矣。专泐布复，并请台安。不宣。

170．复官文十月二十八日

函商长江皖境不宜新开安庆、大通、芜湖三个通商口岸事。

秀峰宫太保中堂大公祖阁下：

二十六日接二十日惠缄，敬承长江皖境新开三口之事，荩虑周密，为敝处代谋万全，感激何可言喻！

鄙人于洋务关税等事，向未谙究，利弊得失，均未洞晰，又拙于言辞，不克以片语剖决。前接总理衙门函咨，皆就所知者略为陈复。赫税司有呈文一件，亦曾备札复之。兹将三件抄达冰案，是否错误，务求切实指示。其恭邸之来缄来咨，想与寄尊处者相同，不赘抄也。安庆并非泊船马头，生意冷淡，六安茶亦不由此出江，尽可以实告之，不必添此新口。大通生意较盛，徽、池之茶由此出江，又为淮盐畅销之所，若立一新口，于洋商自有大益，于敝处厘务则有大损。芜湖目下生意亦极寂寥。接薛星使信言金陵本约有一口，若添芜湖，则裁金陵，留金陵，则不添芜湖云云。该处俟查明旧约，再行酌议。其安庆、大通二口，能借阁下舌战之力，全行停开，极妙，极妙。若万不能，则只许大通一口。该处厘金每月四万余串，实敝军养命之源。新口既开之后，一切仍照常抽厘，俾将士沾此微利，不致饥溃。俟军务稍松，再将应停之厘停止，亦求阁下代为熟商。盖弟舍此别无筹饷之路也。诸费大力维持，不胜感祷。

171．复吴坤修十月二十八日

旌德已解围，周镇不必前往泾县。王军将赴南陵。李世忠驻守九洑洲，稍有把握。巢、和一带空虚，请调兵防守裕溪。

竹庄仁弟大人阁下：

二十二日泐复一缄，二十六日又驰布一缄，请决周万倬能援旌德与否。今读二十三日所发二十次来书，周镇伤未十分痊愈，且恐贼复犯芜，是芜防非周不可矣。顷接朱品隆二十二来禀，十七、八等日击毙攻城攻垒之贼甚多，十九出队破贼二十余垒，贼退二十里外，旌德业已解围。周镇即可一意守芜，不必前往泾县。十九次来书，王可陞将由三山赴南陵，此间又闻其出芜湖起旱至南陵，其旱道石硊一路是否尚无阻阂？

清弋江舢板九号，雪琴二十三来信及彭营到省委员，均未言有绕回裕溪之说。金陵北渡之贼，闻不甚多，李世忠亲驻九洑洲督防，自必稍有把握。厚庵亦在下浙〔游〕帮同防剿。江浦、六合等城，计亦暂可支撑。玉、和、含、巢、为在在空虚，诚觉可虑。舍弟能拨两营防守裕溪、西梁固好，此间亦拟调希庵部下一军来驻庐、芜一带。二十七日附片奏明矣。复问台安。

172．复邓传密 ⁽¹⁾ 十月二十九日

告援例捐纳之手续，及金陵、宁国、旌德之战况。

守之尊兄大人阁下：

二十六日接闰月十二手书，借审起居万福。寄来尊公法书拓本，深荷嘉贶。令郎如捐指省，无庸咨部，若欲注选，则须自禀本县，详请给咨，或由京中取同乡官印结，不由外省办咨，尤为简捷。

九舍弟营盘闰月二十被围，至十月初五贼破，中间极危极险，凡苦守四十六昼夜。宁国、太平等处之贼，均以闰中秋后窜入境内，九月十八后始将太平一股击退。其在宁国者蔓廷最广，相持最久。鲍军为病所苦，遽难振作，凡经小挫三次。贼于月初渡过清弋江西岸，梗我饷道，又分股围扑旌德县城。此间派员在三山办霆营陆运，以通接济。旌德旋于十九、二十一等日力战解围。皖南屡经兵燹，今秋疫疠尤酷。天心厌乱，未知定在何日，言之慨然。复问台安。不备。

————————————————————

(1)  邓传密，原名玺，字守之，号少白，又号石如子，安徽怀宁人，能诗，善书。

173．复陶寿玉十月二十九日

批内明言例系应领之项，待据实咨复。金陵解围，南陵一带已有重兵把守，旌德敌军已被击退。

仲渔仁弟大人阁下：

顷接惠书，并另抄禀稿，阅悉。批内明言例系应领之项，不过查明在营曾否支领，俟咨到敝处，即行据实咨复。

今年皖南疾疫，实为非常之厄。子大赴宁国一行，归即不起，深堪痛惜。其世兄来皖扶柩，于本月十六买舟回江矣。

雨花台营盘闰月二十被围，忠、侍两逆，众约二十余万，百道环攻，昼夜不息。至九月初间破贼十三垒，十二抢堵轰发地道两处，贼势渐衰，军心益固。二十后连破未轰地道七处，本月初五焚毁多垒，该逆陆续退窜，幸获解围。黄、胡、杨、李群逆蔓延宁、太两府境内，九月半后芜湖、金柱关水陆诸军力战击退。而湾沚一带之贼偷渡西岸，梗阻鲍军运道，此间派员在三山办霆军陆运，已通接济。南陵、清弋江两处，均有重兵扼守。湖北调来何绍彩一军，现亦赶到南陵。古、顿〔赖〕等股围扑旌德，经朱品隆于十九、二十一等日击走。两月来惊涛骇浪，危险异常，每忧皖南溃决，扰及珂乡，迭饬景镇、湖口各要地先为设防，又请左帅兼顾徽州及景镇两路。目下风波稍定，远托茀庇，庶可徐为挽救。附告以慰廑系。复问台安。不尽。

174．复赵焕联十月二十九日

函谢百计扶持危局，并告金陵解围，朱军已退旌德敌军，皖南逆焰渐衰。

玉班仁兄亲家大人阁下：

二十六日接惠函二件，借悉三批军谷，二、三两批勇丁陆续东下，荩筹周密，毫发无憾。此次敝处危局，较前年困守祁门情形尤险，关系尤大。阁下与南、意诸君子云情高谊，百计扶持，此间思虑未及，祷求未至，均能曲体入微，安置妥帖，感佩曷已！

芜、太之贼，九月底均经退窜金陵，幸于初五后解围。然秣陵关、六郎山、板桥等处，贼仍多筑坚垒，与金柱关隔绝不通，后路尚无退步。须俟新勇到齐，补足缺额，或可出濠猛击，力图扫荡。舫仙所带勇丁，俟其抵皖，当与商定分拨。黄文金、胡鼎文等股蔓延宁境，初五日在湾沚之上渡过西岸，初八宋国永进剿西河，亦未得手。鲍军水运已断，目下赶办陆运。清弋江营盘渐次扎定。湖北调援之何绍彩四营、吴廷华二营陆续赶到南陵，大致尚可支持。古、赖等股围扑旌德县城，朱品隆出队迎剿，十五小挫一次，旋于十九、二十一等日力战击退。皖南逆焰渐衰，或不致贻江西之忧。附告一慰。复问台安。不宣。

175．复李续宜十月二十九日

函问葬事及荫侄之故。并告金陵、旌德战况及驭苗之道。

希庵仁弟亲家阁下：

二十八日接十月初三日复缄，敬悉一切。

贵恙视安庆时已愈强半，不久当可全愈。至不耐应酬，不甚耐劳，则阁下生质之本然，以后遍告亲友，全省应酬，人当可以共谅。葬地果用荷塘冲否？发引果用十一月十二否？以德门之孝友忠勋，宜不待十分苦求，即获吉壤也。

令侄光瑜荫生之事，即当以公牍代咨吏部，惟所以不荫亲子而荫胞侄之故，例须声明。请将世兄各名开示，并将不荫之故开示，以便速为代咨，并函托京友也。

此间金陵业已解围。不出阁下所料，宁国粮道已断，现尚处十分危急之际，不知能终如神算，免于决裂否？旌德幸已解围，云岩战守之事，尚不失贤昆仲规模，而其前数禀添波助浪，令人惊骇，不得不归咎于阁下平日之失教也。

僧邸前复敝处书，亦谓驭苗之道，宜赦其罪而不资其力，而十月初与苗之札，则仍是亲苗党而疏楚师之辞。恰值九洑洲贼氛浩大，江北各城空虚，因奏明抽出寿州、正阳之兵力，筹和、含、庐、巢之防。二十八日已札调毛道七营防堵巢县，如贼果由浦、六上犯，即宜加调萧部六营，并元左、亨中同来庐、巢一带堵剿。蒋部退出寿、正，但分守颍州、霍邱二城。成部分守固始、三河二处，与六安、庐巢之军尚不甚远，免致苗党百端欺弄，使我寿、正湘军，如坐针毡，不知卓裁以为谓然否？

176．致吴坤修十月二十九日酉刻

望星夜渡张军至无为防守。

竹庄仁弟阁下：

二十八日闻九洑洲大股上犯之信，即调张树声等五营渡运漕。兹闻贼于二十五日上犯，此时必已至和州等处。若守运漕，张树声等必无把握，不如直守无为州守镇难，守城易。望商之雪帅，星夜渡张军至无为州，千恳万恳！此间已调希部八千人由六安州至庐州，进剿巢、含一带，但须十一月中旬乃到耳。

舍弟二十六日寄阁下信，欲于王、何、吴三军派一军守无为州。何须保鲍之粮路，吴须赴泾，惟王若在三山夹，则可先守无为州，祈酌之。

177．加金国均片十月二十九日

世兄程仪五十金由黄陂会馆面交，乞在竹报中提及。

世兄程仪五十金，由安庆寄至武昌、襄阳，转寄尊府，道路太远，为时过久。兹交折弁带京，由黄陂会馆面交，应较稳妥。乞于竹报中一提为荷。

178．加刘长佑片十月二十九日

告知皖、鄂战况，劝以练兵为先务。

再，舍弟见示尊缄，有“久未蒙核定”云云。前此捐案，业经部驳，自可不必再议。惟阁下素以寒儒，骤作富室，仍拟劝捐巨款，将“晚生”二字，一概捐免，鄙人忝以阿兄自居，可乎？

今日探报，贼已由九洑洲渡江上犯。和、含、巢、庐一带，处处空虚，即上至安庆、桐、舒、潜、太及鄂省之蕲、黄，均无兵卒扼守，可危之至。今年秋冬奇险迭见，上半年辛苦百战所得之土地又将不保，如何如何！看来世变弥大，兵事方殷，粤东虽无巨股，阁下仍当以练兵为先务也。

179．加严树森片十月二十九夜

南岸十分危殆，北岸复有大敌，务祈拨兵二支守黄、桐。寿州、正阳仍还苗党。

再：九洑洲之贼于二十五日冲过九洑洲、江浦、浦口各营，上犯和、含一带。弟调希庵部下毛、萧两军赴庐、巢堵剿，业经咨达冰案。自和州以至武汉，除庐州、安庆有兵外，千里空虚。弟调芜湖五营守无为州，调毛守巢县，调萧至庐州堵剿，计期均赶不及，与上年二月狗逆由霍山、英山窜陷黄州、德安相同。敝处兵力尽防南岸，目下鲍军粮路未通，南岸尚十分危殆，而北岸复有大股内犯，忧灼曷极！此间除希部外，别无可调之兵，务祈尊处拨兵二支，一支近守黄州，一支远守桐城。庶鄂省之外门内户，俱有准备，恳速赐施行为感。希帅部下除毛、萧调防庐、巢外，蒋军分守颍州、霍邱两城，成军分守固始、三河尖两处，王载驷两营守六安，均嫌单薄。

其寿州、正阳两处防兵，不得不抽出，将该城与关仍还苗党，此中亦具有苦心。兹将二十七日密片抄呈台览，并将僧邸与苗札抄阅。邸帅既加意牢笼苗练，目下必无反复之理。

所虑者，马融和一股必图与九洑洲新窜股匪联络一气，大约庐、颍、六安、三河尖、麻城、黄、德七处该逆熟悉之区，又有战争不休之日耳。自愧防范不密，重贻鄂边之患，只增惭愤。

180．复唁钟启峋 ⁽¹⁾ 十月 ⁽²⁾

悼唁钟母去世。

伯平世仁兄馆丈礼次：

九月上浣，接展讣音，惊悉尊慈年嫂夫人鸾驭上仙。素谂贤昆季至孝性成，奄忽遘闵，其为摧迫，如何可言！惟尊大人椿龄已高，庄缶遽鼓，所赖过庭之下，曲慰骑省之悲，顺变节哀，是所至祷！

国藩勾当军事，琭珞如常。远隔关河，末由酹醊。专泐，布唁孝履。并祭幛一轴，薄赙百金，借代束刍，即希察收。并于尊大人前叱名道慰，恕不另致。诸惟珍卫，不宣。

————————————————————

(1)  钟启峋，字伯平，江西兴国人。道光二十五年进士，官至翰林院侍读学士。

(2)  原无日期，此据内容推定。

181．复唁薛春黎 ⁽¹⁾ 之子十月 ⁽²⁾

悼唁薛父逝世。

九月上浣递到讣音，惊悉尊甫淮生先生典试章江，遽归兜率，至为骇惋。足下见星行亟，涉岵悲深，摧迫自难言喻。惟尊大人九苞威凤，夙蜚鸡树之声；一角神羊，懋著乌台之望。恭膺恩简，屡掌文衡，稽古之荣，似无遗憾。尚冀节哀顺变，勉迪前光，是为孝之大者耳。

山川修阻，酹醊末由。谨具薄赙一百金，聊代束刍，即希察收。专泐，复唁孝履。不备。

————————————————————

(1)  薛春黎，字淮生，一字稚农，安徽全椒人。咸丰三年进士，由编修改御史。

(2)  原无日期，此据内容推定。

182．致左宗棠十一月初一日

旌德解围。霆营粮路未通。皖、鄂千里空虚，已调毛、萧二军防守。欲蒋军设法撤退以作活兵。

季翁仁兄大人阁下：

日内未接惠书，想平善也。

此间近状，旌德朱云岩于十九日、二十一日出战获胜，古、赖等解围以去，而距城不远，米粮之路犹梗。其窜陷绩溪者，不知即系古、赖一股否？钤峰、桂生当足御之。霆营粮路至今未通，勉强陆运，亦未就绪。数万人之食，挑运于百五十里之外，本难宿饱，而又时有马贼要截、人夫骇散之事，何能久支？九洑洲北渡之贼甚多，自十七、八至二十三猛扑李世忠九洑洲、浦口各营，幸未溃败。二十四、五日一面攻扑李营，一面冲过营垒，悉众上犯和州、含山等处。自和、含、巢、庐上至武汉，除庐州、安庆微有守兵外，余城并无一兵，千里空虚。此次贼犯皖北，其祸必烈，湖北亦无一支可恃之兵。已飞调希部毛、萧二军由三河尖、霍邱迅赴庐、巢防剿，诚恐落在贼后，难于收拾。希庵百日假期未满，本难遽出，又病势颇重，不忍促之速出。芗泉地道计已毕工，久征惯战之贼，恐非地道所能破。鄙意终欲戒其攻坚，设法撤退以作活兵。

皖南有事，尊处首受其累，不可不蓄锐以待也。

183．致蒋凝学十一月初一日

拟抽出寿、正防兵以释苗练之疑，而筹庐、巢等处之防。送僧邸咨函，总期必到。

芝纯尊兄大人阁下：

二十七日前奏明江北紧急，拟抽出寿州、正阳防兵，以释苗练之疑，而筹庐、巢等处之防。嘱练渠抄片稿先送尊处，不知到否？二十九日闻九洑洲之贼，业已冲过李世忠营盘，上犯和州一带，庐、巢之祸即在目前。已调萧军赴庐，贵军撤出寿州、正阳，专守颍、霍。札件由驲发递，不知何时可到。兹有与僧邸一咨一函，特嘱六安曾守专人送至尊处，阁下或专人送僧邸大营，或由驲递去，听候尊裁，总期必到为荷。至撤寿、正之兵或迟或速，亦听尊裁。但声言南路庐、巢紧急，抽兵回防。苗练肯为僧邸出力，为国家剿捻，便是官兵。撤去寿、正之兵以释其疑，如此立言，平平淡淡，正不必作大惊小怪之辞也。

184．致僧格林沁十一月初一日

敌军已过九洑洲分攻和、含。江北千里空虚，实为可虑。正、寿两处或请派兵驻防，或由苗练防守，均候卓裁。宁国相持如故。

曾国藩顿首上书僧亲王钧座：

十月二十肃上一函，以交涉苗练事件，办理恐致两歧，敬求指示。

自雨花台解围后，金陵之贼陆续渡过九洑洲，众约八九万。李军门世忠亲督大队在九洑洲、江浦一带扎营防守。十七至二十等日，该逆迭次扑犯，势甚猖獗，二十五日冲过李部各营，分党窜犯和州、含山等属。计江北地面下至庐州、巢县，上至鄂之黄州，千里空虚，实为可虑。敝处兵力全在南岸，皆当防剿吃紧之地，难以撤回，因就皖北诸军移缓就急，调萧军门庆衍八营由颍州、霍邱驰守庐州，调毛观察有铭七营由三河尖驻守巢县。道途太远，均恐落在贼后。至蒋观察凝学一军分防正阳、寿州、颍州三城，兵力太单，现今将正阳、寿州防兵撤回，以六营守颍州，以三营守霍邱，腾出余力，以备南来应援。其正、寿两城，拟请尊处派兵接防。苗练素慑德威，近承推诚相待，给以饷项，益当感激图报，可免意外之虞。敝处将寿州、正阳之兵撤开，坦然示以不疑，苗前道得以放心办事，或者竭力剿捻，助阁下荡平淮西，尤为至幸。寿、正两城或由尊处派兵驻防，或即令苗练自行防守，伏候卓裁酌夺。至南岸宁国之贼相持如故，另股围扑旌德，于十九、二十一等日击退，又阑入徽州境内。实属防不胜防，竭蹶情形，想邀亮鉴。敬请钧安。不宣。

185．复吴坤修十一月初二日

商调张树声、吴长庆军扎巢县或无为。

竹庄仁弟大人阁下：

二十九日驰布一缄，改调张树声五营往守无为，又奉商王可陞若在三山夹，亦可调往无为。初一日接二十六、七日两次手书，内抄九舍弟信，言东关、巢县皆骨节灵通之地，当以张树声等军分守两处，所论甚是。如阁下与幼荃商定，业经照信办理，敝札到时，即可不必改动；若尚未定议，望催树军飞速渡江，或分扎东关、巢县，或专扎无为州，听张树声等自酌，度其力之所能行者而行之。昨调希部各军南援，以萧军门八营守庐，以毛观察七营守巢，盖亦知巢县最关紧要，特以重兵驻防。然该军到尚需半月以后，不若树军争先一着也。

吴长庆四营本令驰守无为，闻其尚未募齐，又饬唐鹤九专人往催，并与之熟商，或守无为，或守巢县。若两处均无把握，则专守庐江一城，但得贼踪稍缓，渐次调援，或不致茫无头绪。雪帅来信，太平东路贼均退净，芜防计亦稍松。历接来信于敝处各次复缄从未言及，不知迟误者果系何件？以后每日专人送信至芜可也。复问台安。

186．致彭玉麟李昭庆十一月初二日

张树声军或守东关、巢县，或守无为州，祈与竹庄熟商。沪上兵力有余，张树声等宜姑缓东行。

雪帅仁弟大人、幼荃仁弟世讲阁下：

顷复竹庄信，言树字等五营或守东关、巢县，或守无为州，听张树声等自酌，度其力之所能行者而行之。因思无为州城四面皆水，不知冬令水涸，尚有若干深若干宽。若雪帅部下舢板能扼守水路要津，俾贼不得至无为城外，则幼荃饬树字五营径扎巢县、东关，是两全之道也。若水师不能扼防，则树字等营仍宜先守无为，保全产米之地。祈阁下与竹庄熟商行之。

至上海之事，目下必已大松，忠酋并未回苏州，常胜军又未来金陵，沪上兵力正值有余之际。纵少荃有札来催，张树声等亦宜姑缓东行，且留以保桑梓之地。待半月以后，萧、毛等军到齐，则张等五营、吴等四营可同赴沪也。

187．致唐景皋十一月初二日

庐城即将被围，可先截留欧、董、吴、疏等军帮同守城，再待毛、萧兵到。

鹤九仁弟阁下：

顷善后局送阅阁下二十八日一禀，知和州、含山业已失守，贼踪距巢县仅三十里，是庐城被围指顾间事。石镇军病已全愈否？城内米粮子药究竟可支一月否？国藩所调毛道、萧军门二军由霍邱、三河尖而来，至速亦须冬月十五以后乃可到庐。义渠所带三营赴临淮者，闻二十一日已过庐郡矣。续后又有欧阳胜美所带之义中营二十三日自庆安起行，董家祥所带之义右营二十四日自安庆起行，不知何日经过庐州。阁下尽可截留帮守庐城，一面禀明唐中丞与敝处可也。此处又有少荃派回之吴长庆、疏长庚等四营，若已招募成军，亦可邀之入城助守。但此皆新集之卒，只可在城内略助声威，断不可出外扎营野战。能守住二十日，毛、萧之援兵必至矣。

188．致鲍超十一月初二日

询问运粮，买米、援军等情况。

春霆仁弟大人阁下：

自接阁下十九日一缄后，久无来信。不知全军平安否？米粮尚能接济否？连日阴雨，今日大雪，恐陆运太难，营中阙食，鄙人焦灼之至。十月初四解去银万两、钱万串，十四、二十日又两次解银八万，均收到否？附近绅士买米为数尚多否？吾批令来省城发价，想各绅士必肯相信。无为州穆牧曾解米至贵处否？胡委员承榘等办转运果得力否？何绍彩等四营果扎何处？王可陞五营已到南陵否？该军除精选右营外，余皆今年新募之卒，恐不可靠，不宜令其独扎一路。凡他处调来之营，皆不甚可靠，总宜专靠自己。萧以德所招千一百人，十六日已至武昌，十日内当可至南陵，尊处尚有营官之缺，可放萧以德否？熊铁生尚无抵汉口之信，郑阳和送去之四百人已到营否？祈一一详以告我，用慰驰念。

189．致彭玉麟十一月初三日

和、含失守之信不确。周军留芜防，决不调动。泾县当可无虑。

雪琴仁弟大人阁下：

昨日奉达一缄，由竹庄来丁带呈。今早接侯朝栋二十七夜禀、周万倬二十九日禀，始知唐鹤九所禀和、含二十六、七失守，尚不确凿。

贼匪上窜掳粮，本意中事，只要略缓数日，守住庐州、无为两城，则祸少纾矣。张树声等既已北渡，周万倬必留芜防，决不调动。朱云岩业已解围，泾县有吴廷华二营协守，当可无虑。只要鲍军粮路稍通，则南岸渐稳矣。

190．复吴坤修十一月初三夜

如张军先行守住无为，北岸自可徐徐料理。周军仍以坚守芜湖为是。南北岸以金陵等七处为要。王峰臣之新军不宜用之遽当悍敌。

竹庄仁弟阁下：

初三日接二十八未刻、二十九巳刻、戌刻三次惠缄，具悉一切。所应复者列于左：

一、幼荃能率树字等五营守无为州，极好极慰。惟初一大风，初二大雪大雨，不知果能渡江否？初三晴霁，必可北渡。若贼初一日未破和、含，则树字五营进无为州，尚可抢在贼前。守住该州，北岸总可徐徐料理。

一、周万倬不复赴泾援旌，自二十六以后，已发去三信二札一批矣。芜湖为南北两岸第一要紧地方，团防三营，兵力太单，周镇仍以坚守芜湖为是，不必令其移守庐江。

一、大炮守垒之说，余向不以为然。沅、霆两军，好用大炮，心窃非之。今阁下屡次坚请，明日准解炮五尊，配齐大子、群子、火药及纸，再搭三千金送至尊处。事势虽万分危急，而南岸以金陵、宁国、金柱、芜湖为要，北岸以庐州、巢县、西梁、无为州为要。目下力不能顾巢县，姑且顾此七处，待事机稍转，再顾他处。王峰臣之新军不甚可恃，其二千六百人尚不如周汉卿之千八百人，不宜用之遽当悍贼。

191．致吴坤修李昭庆十一月初四日

令张军移驻无为。

竹庄仁弟大人、幼荃仁弟世讲阁下：

昨夕复竹庄一缄，本日巳刻接幼荃二十八日亥刻信，尚拟过江先扎运漕。嗣接竹庄二十九日戌刻信，则已议定直驻无为州矣。此间二十八夜所发之札，尚令树字五营扎驻运漕，至二十九、初一、初二、初三所发各函牍，则皆令树字五营驻无为城，想均接到。巢县、东关非重兵不能守，运漕亦非六七千人不能守，惟无为城则三四营即可坚守，切莫游移。吴长庆等尚未成军，已札令驻庐江。

少荃二十五日信来，上海平安，抄阅。

192．复杨岳斌十一月初四日

祈缕晰示知敌军如何北渡、所派照料之营扎在何处。已札张树声往守无为，先据扼要之地。

厚庵仁弟大人阁下：

二十八泐复一缄，旋接二十二、二十六两书，具悉该逆北渡，系由浦口往六合中空一段偷越。如赖、陈两营未赴上海，或者可以扼截，殊悔前札失于斟酌。自大胜关至浦口，必经九洑洲前，不知水师如何冲过？其洲后新开河水未全涸否？尊处派往照料之营，是否即扎在新开河以下，泊赖、陈之原处，抑或扎在新开河止，不能照管下游？均祈缕晰示知。

贼踪已到新甸庙，各处探报皆同，其上窜之意显然。九舍弟二十六日缄告吴竹庄，拨张树声五营赶守东关、巢县，先据扼要之地。敝处二十八日札张树声往守无为州，先保产米之区。顷得吴竹庄来信，树字五营定于初一日渡江驻防无为，不知不落后着否？二十七日附奏一片，势难候旨，已于二十八九飞调萧军门八营驰守庐州，毛观察七营驰守巢县，均须十五后赶到。上海新募之吴长庆四营，留其驻守庐江。昨唐鹤九误报和、含二十六、七不守，又李令嘉湜报巢县二十八早失守，不知确否？实深焦灼。复问台安。

193．复黄冕十一月初四日

目下危险之症，在于江北，和、巢已失守。现调萧、毛、张、吴等军分防各处。拟奏调江味根来皖。南岸之急，亦迄未少纾。

南坡仁兄大人阁下：

前月二十八泐复一缄。旋接十八手书，具悉舫仙东来，带解饷银、火药等件，并约冬、腊两月凑解十万。源源接济，如万斛之泉，挹注不竭，至以为感。

目下危险之症，又不在宁国而在江北。金陵忠酋大股并未回苏，于十月十七、八渡江攻九洑洲官营，分股攻浦口各营，至二十四、五日，一面围攻李世忠上下营垒，一面分贼冲过江浦，直窜和州以上。据报含山于二十七酉刻失守，巢县于二十八巳刻失守。自和州以上直至黄州，除安庆，庐州微有守兵外，千里空虚，大股悍贼长驱上犯，何堪设想！弟调希部萧军门八营、毛观察七营赴援庐州，截留上海新勇张树声五营守无为，吴长庆四营守庐江，该三城若能守定，亦足稍资控扼。自多军去后，北岸滨江地方，实少一支重兵，缓急殊不足恃。弟欲奏请多公东旋，既不敢违屡次肫切之旨，又不忍失秦人云霓之望。拟仍奏调味根军门来皖，与达川方伯兄弟相合，驻扎庐州、舒、桐一带，为皖、鄂两省长城。味根现有部卒三千余人，不必添募。到皖后，敝处可拨数千人隶其麾下，鄂军之防桐城等处者，亦可归渠调度。江氏忠勋德望，皖北至今感戴，于地方亦觉相宜。昨缄请寄帅与阁下熟商，如事属可行，当一面出奏，一面咨调也。

南岸之急，亦迄未少纾。伪侍王又在东堤抬船过来，日内金陵、金柱两处必再吃紧。鲍、张宁国粮路，搬运极艰。旌德之贼，因朱云崖坚守，遂越过旌城而窜太平，业已冲入藩篱之内。祁门、建德、景镇必且次第告警，江西将受其敝，如何！如何！复请台安。

194．复彭玉麟十一月初四日

巢，含失守，和州尚无恙。已飞饬李军专防无为，吴军往守庐江。

雪琴仁弟大人阁下：

前月二十三至二十六见寄三函，先后阅悉。初二、初三连修两函，交吴竹庄、周万倬专勇带上，初四未刻又读悉二十七手书。和州本无城池，初二曾于子白禀内批以随同官军守垒，亦无不可。昨晚唐鹤九、吴燮和禀，巢县二十八巳刻失守，李嘉湜自报二十八卯刻失守，复有二十八请援申文。侯朝栋二十七亥刻禀含山失守，二十八未刻又禀贼未踞城，其来差则言二十七晡时失守，实系亲见。且贼来不由和州，其情节彼此不甚符合，均不可解。子白二十七未刻来禀，系亲笔写，和州固尚无恙，张树声五营驻扎无为，当赶得及。敝处哨官自芜湖来，言亲见树军初一渡江。顷又飞饬幼荃专防无为州城，不必分扎他处。盖巢县、东关非重兵不能守，运漕亦非六七千人不能守，惟无为地险城坚，以数营守之，即可扎定。太平驻防战船调回，能放入内河，兼顾水路各隘，益臻周密。至周万倬一军留防芜湖要地，势难抽动，朱南桂一军恐不足以当悍贼，若调朱军至芜湖与团防营同守芜邑，庶可抽周军防守。兹发去一札存阁下处，如金柱关确然无碍，则发札调周至北岸也。萧军门本请亲带六成队伍至六安剿捻，顷闻其业经抵六，则赴庐较可迅速。昨又饬吴长庆四营专守庐江，庐、无两处有备，亦足稍资控扼。至鲍、张两军如获保全，关系大局亦非浅鲜。北岸纵难救药，但得南岸不致决裂，犹为不幸中之大幸耳。

喻俊明谢折随后代办，各营请恤亦即汇齐出奏。复问台安。

195．复王必达十一月初四日

金陵敌军陆续偷渡北岸，上犯和、含、巢等属。北岸千里空虚，无兵可拨。已饬萧、毛、张、吴等军往守巢、无、庐等处。

霞轩仁弟大人阁下：

接九月二十九、十月二十手书，并知有令弟带来一书，久候未至，不知何处迟滞。迎提漕折之船暨何资深等解款陆续抵营，两月来饷项较旺，虽事机万紧，犹不至手张空弮。盖各处皆因此间危急，竭力赶解，意殊可感。

金陵解围后，宁国贼益猖獗，另股围攻旌德县城，深惧皖南决裂，扰及江西。十九、二十一等日朱云岩力战，击退旌德之贼。湖北调来援宁之何绍彩四营、吴廷华二营，均经赶到南陵，驻扎要区，以保粮路。鲍军稍可支持。乃金陵群逆陆续偷渡北岸，迭扑李世忠营盘，二十五日冲过九洑洲、江浦李部各营，上犯和、含等属，或报犹在新甸庙一带，或报和、含、巢县皆已失守，尚无确耗。惟北岸地面，下自和、含、巢县，上至鄂之黄州，千里空虚，无兵可拨。因思李中丞各军与苗练逼处，又碍于僧邸抚局，诸多未便，不如调之南来，借弭苗党构衅之端，兼救沿江目前之急。已檄饬萧军门八营驰守庐州，毛观察七营驰守巢县，又抽调张树声五营由芜湖往守无为，留上海新勇吴长庆等四营暂守庐江，留唐中丞新勇欧阳胜美等二营协防庐州。诚恐贼踪飘忽，各处皆落后着，设有疏虞，何堪设想！大抵南岸决裂，则贻害江西；北岸决裂，则贻害湖北。今北岸已难救药，但求南岸藩篱不坏，犹不幸中之大幸耳。专泐。复问台安。

196．复袁甲三十一月初四日

豫胜营月饷欲妥筹定款之议可行，但目下宜从缓商办。敌军直犯和、含等处，已调萧、毛、蒋、张、刘、李、吴等军分防各要地。

午桥仁兄年大人阁下：

前月十八泐复一缄，外张石卿同年托寄徐州里第千二百金，由义渠先行垫付，想经察入。迭接初八、十六、二十三等日惠函，并缴还前致薄赙，清德谦抑，弥增歉忱。

豫胜营月饷，尊议欲妥筹定款，将饷盐厘卡一并停撤，苟能如此办理，诚省无数葛藤。即拟咨询李军门，而北岸警信迭至，松崖亲驻九洑洲，昼夜督防，正当吃紧之际，姑且从缓商办。松崖因军火缺乏，屡请接济，前后拨给饷银万两、火药两万斤、大炮二十尊并火绳、子弹等件，请其力保北岸。

乃自二十五后，该逆冲过李部各营，直犯和、含等属。计江北地面，下自庐州、巢县，上至鄂之黄州，千里空虚，无兵可拨，因调希帅部下萧军门八营由颍州、霍邱驰守庐州，毛观察七营由三河尖驰守巢县，道途太远，均恐落在贼后。至蒋之纯一军，分防正阳、寿州、颍州三城，兵力太单，现将正阳、寿州防兵撤回，专守颍、霍二城，腾出余力，南防九洑洲上窜之贼。其正、寿二城应否派兵接防，请僧邸斟酌办理。兹将二十七日密片一件，二十九日与僧邸咨一件抄达台览。僧邸急于抚苗剿捻，近复解给该练饷项，推诚相待，或不至遽生他变。蒋部勇夫出外樵采，动被苗党掳杀，时时挑衅，实觉逼处太甚。该练前禀僧邸，有撤出楚师之请，敝处适无援兵可调，不若趁势撤退，就我缓急之用，安彼反侧之心，并以成僧邸抚苗剿捻之志。将来再有翻覆，声罪致讨，亦可无所瞻顾，此鄙人不得已之苦衷也。

顷闻江浦、新甸庙一带，贼来益多，和、含殆难保全，又调张树声等由芜湖往守无为，留义渠新勇义中、义右两营协守庐州，留少荃新勇吴长庆等四营专防庐江。勉强补苴，左支右绌。希帅既未回营，台旌又复归去，力小任重，固知有此颠踬。宁国之贼，相持如故。另股围旌德者于前月十九、二十一等日击退，又于二十四日窜扰绩溪。南岸亦毫无起色，良深惭愤。专泐。复请台安。不宣。

197．加彭玉麟片十一月初五日

务求加意护持穆海航。南北岸同警，须与厚庵分投防剿。

正封函间，又接二十八夜惠书。侯朝栋专差来，言含山实于二十七日晡时失守，而尊缄言和、含未失，岂侯令未禀尊处耶？张树声五营于初一日渡江守无为，而穆海航初一日午刻尚不知此信。海航贤者，为牧令中所仅见，务求阁下加意护持，至恳！至恳！

目下南北岸同警，上下游俱急。阁下与厚庵须分投防剿，南岸金柱关以内归厚部，北岸裕溪口以内归贵部，西梁山以下归厚部，西梁山以上归贵部，何如？

198．致官文十一月初五日

四城四隘，失守即在目前。皖、鄂之十余州县均恐不保。拟奏调多军或江军东来。

秀帅宫太保中堂大公祖阁下：

二十九日闻九洑洲之贼冲过李世忠各营，锐意上犯，即于复渭帅函内添书数叶，缕达钧听。

日内警报纷至，或云含山于二十七夜失守，巢县于二十八早失守，或云和州已失，或云未失。总之和、含、无、巢四城，运漕、东关、铜城闸、玉溪口四隘并无一兵，失陷即在目前。西梁山有舍弟派来之千人，庐郡有石清吉二千人，均嫌单薄，不知能坚守否？自庐郡以上，如庐江、舒、桐、潜、太、宿、望、英、霍及鄂之梅、济、二蕲十余州县，皆阁下鄂军数年苦战而得者，该逆如长驱西犯，均恐不保，奈何！

前见阁下十月十六大疏，鄂中防兵，布置极为周密，然分守要地外，仅有杨朝林、王桐柏两支为游击之师，渭兄所添赵既发一支，不知已成军否？九洑洲北窜之贼，闻为数甚众，洋枪甚多，若窜鄂、皖之交，恐非杨、王、赵三人所能抵御。敝处虽已调萧、毛二军，亦尚嫌其非独当一路之才。国藩欲奏请多将军东旋援皖，既不敢违屡次肫切之旨，又不忍失秦人云霓之望。若以军情论之，多部如穆、杨、王、赵、石诸将皆留鄂、皖，其弁勇亦皆不愿西征，相继逃散，多公入秦则处日孤之势，旋皖则操必胜之权。弟意欲将此等实情入奏，不知阁下与礼帅、渭帅之意略相符合否？若多公万难东旋，则弟拟奏调江味根军门来驻皖、鄂之交。味根新简贵州提督，奉旨入黔。刘印渠拟奏请入粤，尚未定局，其军中三千余人现住长沙。若弟与阁下意见相合，即可一面具奏，一面咨调东来，较之礼堂东旋，则便捷多矣。味根之才，弟不深知，恐尚难统率一路。弟令其兄达川方伯与之相合，达川调度外事，味根专主战守，若驻庐郡、舒、桐一路必可胜任。鄂军及弟军在舒、庐附近者，均可归渠兄弟节制。是否有当？特此奉商。或会衔具奏，或各行陈奏均可。

199．复吴坤修十一月初五日

穆海航不知有救兵将至，当是未给知照之故。调周万倬军北渡事，已嘱彭雪琴斟酌妥办。吴长庆四营，批令专守庐江。萧军门到庐可期迅速。巢、含是否失守，报者参差，情况不明。保全南岸，大局尚可维持。

竹庄仁弟大人阁下：

初三驰致一函，初四又泐一函合致阁下与幼荃。旋接初一卯刻手书，面询敝处哨官，言亲见树军初一渡江，不知初一可渡毕否？初二可赶到无为州城，不落后着否？

穆海航初一日午刻信，尚不知有救兵将至，想阁下未经知照。海航，吾党贤者，务望联络而护惜之。周万倬一军，阁下再四请留，至为谆切，鄙人亦以芜防要地，不为抽动。今尊意又欲其分驻无为或庐江等处，雪帅亦欲调之移守运漕。如果调周镇渡江，必金柱关十分可靠，先调吉左营协防芜湖，然后抽出周军北渡，方无后顾之虑。已嘱雪帅斟酌妥办，并办一调札存雪琴处，请阁下与雪帅酌定，待芜、金十分安稳而后发也。

吴长庆四营，初三夜于吴令燮和禀内，批令专守庐江，萧军门本请亲带六成队伍来六安剿捻，顷闻其业经抵六，到庐可期迅速。惟现在贼踪究不知扰至何处，李嘉湜报二十八巳刻巢县失守，而同日复有请援申文，侯朝栋报二十七含山失守，其来差言亲见贼人晡时入城，该令二十八日又禀贼未踞城，情节支离，殊不可解。湾沚西河之贼，亦曾闻有回窜之意。南陵粮路已固，鲍、张两军或无他虑。但求保全南岸，纵北岸有事，大局尚可维持。复问台安。不宣。

200．复毛鸿宾十一月初五日

刻下危险之症又不在宁国而在江北，和州以上除庐郡、安庆外千里空虚，拟仍奏调江忠义与江忠濬东来。

寄云仁兄同年大公祖阁下：

前接惠书，以军事无利，心绪烦乱，尚未裁复。兹又接十月二十五日环章，知以宁国鲍、张危急之故远劳荩虑，急筹补救，感喟何极！

春霆以十九以后，半月无一信来，不知其陆运粮路已大通否？军心之将涣者近稍完辑否？刻下危险之症又不在宁国而在江北。金陵忠酋大股并未回苏，于十月十七、八渡江攻九洑洲官营，分股攻浦口各营；至二十四、五日，一面围攻李世忠上下营垒，一面分贼冲过江浦，直窜和州以上。据报含山于二十七酉刻失守，巢县于二十八巳刻失守。自和州以上直至黄州，除庐郡、安庆微有守兵外，其余千里空虚，大股悍贼长驱上犯，实属不堪设想。弟调希部萧军门八营赴庐州，毛观察七营赴巢县，又截留少泉新募之张树声五营守无为州，吴长庆四营守庐江，均恐落在贼后。且纵能守而不能剿，则皖北糜烂终无已时。拟仍奏调味根军门东来，与达川方伯兄弟相合，驻扎庐州、舒、桐一带，为皖、鄂两省长城。

味根现有部卒三千余人，不必添募。到皖以后，敝处可拨数千人隶其麾下。鄂军之防桐城等处者，亦可归江氏兄弟调度。如此布置，不知味根乐从否？不知朝廷俞允否？先此奉商，并将本日寄秀帅信抄呈，伏乞与意、南两翁熟筹，俟出奏后再行咨达。意翁处，事即当另函肫劝。顺请台安。诸惟心鉴。

年治弟国藩顿首

201．复李鸿章十一月初六日

敌攻扑九洑洲，含、巢失守。已调各军防守无为及庐江。赫德欲开三口，恐难阻止。

少荃世仁弟大人阁下：

十一月初三日接十月二十五日惠缄，敬悉一切。

常胜军又有十月十九日起程之奏，而初一日尚无到金陵确信。吴方伯自九月中旬议定来援，至今已五十日，前后禀详公牍十余件，但有期会之文，永无到防之日。大股贼匪于二十二、三日以全力攻扑九洑洲、江浦，冲过九洑洲及桥林等处李营，上犯和、含一带。含山、巢县均已失守，上而庐、无、桐、舒，下而淮、扬、里下河，处处可虑，为祸甚烈。向使十九日果尔成行，则二十一、二吃紧之际，恰好会剿九洑洲，或可少挫凶锋。因其屡次失信，遂于晓帆详内严批切责。又因忠酋实未回苏，遂调张树声等五营由芜湖北渡，防守无为州，留吴长庆等将成未成之军防守庐江，不知果有济否？此外，又调希帅部下萧军门八营由霍丘赴庐，毛观察七营由三河尖赴庐，而蒋之纯守寿州、正阳之兵，则抽出专守颍、霍。以寿、正还之苗练，以安反侧之心，而免与僧邸构无形之衅。兹将二十七日密片一件、二十九日寄僧邸一缄一咨抄达台览，未知当否？

宁国鲍、张两军危迫如故，粮运水路久梗，陆路亦未通畅。旌德朱军虽幸解围，而米粮仍不能进。

赫德尚未来此，其欲于安庆、芜湖、大通续设三口，恐难阻止。江浦等处，贼踪纷扰。今日逢六之期，不复专人送信，仍交厉委员觅寄。

202．致吴坤修十一月初六日

无为已守定，希加意防守金陵、金柱。

竹庄仁弟左右：

接海航初五日信，无为城已守定，大慰！大慰！西河、湾沚近状如何？鲍军粮路稍通否？伪忠、伪侍日内恐再攻金陵、金柱，幸加意防维。本日与舍弟信、抄阅幼荃信，求专人递去。

203．复吴坤修十一月初六日

责以何不早告穆海航有树军赴援之信。兹特札调王军专助鲍军，周军专顾芜湖。南岸十分吃重，请与雪、霆等全力支持南岸。

竹庄仁弟大人阁下：

初五泐复一缄，旋接初一戌刻、初三午刻两书并各抄件，阅悉。初六早眉生得海航初二信，犹不知有树军赴援之信，阁下为营务处何不早告之也？海航沉静有为，临警不乱，为牧令中所仅见。城内银钱米粮俱足，树军初三赶到，必能保全此城，兼可保全霆军粮源。

周万倬一军，昨因阁下之请，特办一札存雪帅处，请与阁下商定再发。今来书果言不能往救庐江。且大股又将来扑金柱，想系伪侍王之股，兹特再加一札，令王可陞专助鲍军，周万倬专顾芜湖，请迅速送去。

吾意总觉南岸之事，十分吃重，请阁下商之雪、霆、周、王、罗、朱诸公，以全力支持南岸。其北岸之事，只要无为州不失，自可徐徐料理，鄙人能担当也。庐江县城，已派吴长庆等四新营设守矣。即问台安。

204．复赵焕联十一月初七日

目下危局，不在宁国而在江北，和、巢已失守。现调萧、毛、张、吴军援守各处。拟奏调江味根来皖，为皖、鄂长城。晋省募军之举未必得力。

玉班仁兄亲家大人阁下：

前月二十九泐复一缄，初四接二十三惠书，具悉一切。

李泰山初六到皖，谷米验收后，即令带勇五百名驶赴金陵。赵仁和一起，未知行抵何处。

目下敝处危局，不在宁国而在江北。金陵忠酋大股并未回苏，于十月十七、八渡江攻九洑洲官营，分股攻浦口各营，至二十四、五日一面围攻李世忠上下营垒，一面分贼冲过江浦，直窜和州以上。据报含山于二十七酉刻失守，巢县于二十八巳刻失守。自和州以上直至黄州，除安庆、庐州微有守兵外，千里空虚，大股悍贼长驱上犯，实属不堪设想。弟调希部萧军门八营、毛观察七营赴援庐州，截留上海之新募之张树声五营守无为州，吴长庆四营守庐江。该三城及早守定，犹觉事有可为。

江味根军门奉旨赴黔，印帅欲请其入粤，敝处前因宁国危殆，亦欲请其来皖。寄帅谓皖事较黔、粤尤急，味根亦肯出力相助，已缄商寄帅，拟即奏调味根东来，与达川方伯兄弟相合，驻扎庐州、舒、桐一带，为皖、鄂两省长城。味部现有三千余人，不必添募，到皖后敝处可拨数千人隶其麾下，鄂军之防桐城等处者亦可归江氏兄弟调度，如此布置，庶皖北地方缓急有恃。至晋省募军之举，窃恐未必得力。观多军入秦，士卒沿途溃散，虽责革推杀不能禁止。盖山陕之饮食起居，断非湘人所能服习。土风各异，迁地弗良，外间徒慕楚师虚名，固未体察及此也。专泐。复问台安。附璧谦版。不宣。

205．复李世忠十一月初七日

北岸敌军上犯，已飞调萧、毛、张、吴等军分守各地。和、巢失守。如能追剿，请从后袭击，否则即专防江岸。

松崖尊兄大人阁下：

初五日接二十四惠书，具悉一切。

频闻北渡之贼陆续上窜，已飞调萧军门八营由霍邱驰守庐州，调毛观察七营由三河尖驰守巢县，调张树声五营由芜湖驰守无为，饬吴长庆等四营留守庐江。萧军门未奉檄调，已带六成队伍先至六安，即可星速赴庐。张树声五营初一渡江，不知能赶向贼前否？昨又准二十七日大咨。贼之头队已过雀店集，仍有万余在桥林新店庙集一带。此间亦闻二十七夜含山失守、二十八早巢县失守之信。据报未由和州经过，贼数尚不甚多，谅该逆亦必齐集大股方敢深入。如阁下力能追剿，则请从后袭击，掣其上犯之势；如力难追剿，则请专防江岸，严遏续渡之贼。

至往来文报，驿递迟延，固应严为查究，惟两岸处处贼氛，辗转绕道，亦系实情。嗣后敝处紧要缄牍，皆专丁送舍弟转递尊处，或可无误。舍弟前解尊处之火药万斤，此间亦解火药万斤、大炮八尊、银万两及火绳、子弹等件，不知均收到否？群贼如毛，蹂躏完善之区，实深焦灼。复候台安。不具。

206．复李昭庆十一月初七日

张军迅速赴援，欣慰之至。已通饬各军以劈山炮抵御敌匪。能否分军助守庐江，可自决定。拟调萧、毛驻舒城作为活兵，相机迎剿。

幼荃仁弟世讲阁下：

初五曾泐一缄，合致阁下与竹庄。其时惟恐树军难于渡江，嗣得初一北渡之信，又恐次日雨雪难于成行。今接初二戌刻手书，知已带三营赶到无为，雪帅派船济师，阁下趱程赴援，均极迅速，欣慰之至。

城中银钱米粮现存甚多，尽可动用，已批令海航于抵征项下开报。余勇口粮，准照亲兵支给。子药油烛等件，即日速解。此股贼匪，闻以洋枪擅长，昨通饬各军以劈山炮抵御。盖此炮食群子至五、六千颗之多，轰击至三、四十丈之远，最远者可近百丈，其利过于洋枪，雨花台守垒曾有成效。但于食群子之后，宜用稻草团子封之，用搠杖多杵几下，愈紧愈好，似不必更添大炮。

刻接吴长庆等初五日禀，该营尚未齐集，恐不可恃。如无为守定，尚有余力，或分一营助守庐江，请阁下与诸位营官自行酌度，切勿勉强。鄙人今年常以忠勇劝珂乡子弟，若此次能保一二城池，则食报甚丰且速也。庐州有石清吉四营及新到之义字两营，应足自守。兹飞催萧军门、毛道两军来驻舒城，作为活兵，以便相机迎剿。南岸之事亦甚吃重，王可陞专助鲍军，周万倬专防芜湖，此外无兵可调渡江。日内只求庐、芜守定，自可徐徐料理也。复问台安。

207．复吴嘉善十一月初七日

豫章教堂一案，泛泛悠悠之论，无当是非之实。附告金陵解围后之敌我形势。

子登仁弟馆丈阁下：

月前接诵手书，备聆种切。豫章教堂一案，亦以考试聚众致生事端，其所传檄文，据称实由湘中刊播，今尊寓又于场后为诸生所扰。人世泛泛悠悠之论，一倡百和，起灭无常，徒增意见之私，无当是非之实，皆此类也。慈闱想益康健，移家之说，原非得已，比来尚觉相安否？

前此金陵官军危险万状，苦守四十六日，至十月初五后始获解围。其宁国、太平等处之贼，芜湖、金柱关水陆迭胜，力保滨江要隘。鲍军为病所苦，三次小挫。贼于十月初渡过清弋江西岸，并分股围扑旌德县城。迨二十后旌德解围，又窜扰绩溪境内，深惧皖南糜烂，扰及珂乡。幸左帅派来王文瑞一军先到徽州，湖北调来何绍彩、吴廷华两军驰抵南陵。泾县两路，俱有援兵，稍可支持。惟金陵群逆陆续渡过北岸，一面围扑李世忠九洑洲、江浦各营，一面分股直趋和州以上。敝处飞调李中丞部下萧军门八营驰赴庐州，毛观察七营驰赴巢县，截留上海新募之张树声五营守无为州，吴长庆四营守庐江。旋闻巢县于二十八失守，含山于二十七失守，若大股乘虚上窜，殊觉不堪设想。大约南岸决裂，则贻害江西；北岸决裂，则贻害湖北。今北岸逆氛方炽，但求南岸维持不坏，犹不幸中之大幸耳。附告一二，用慰驰系。复问台安。不宣。

208．致萧庆衍十一月初八日

请即带随身队伍先驻舒城，另调留霍之四成队伍及未来之四营会集竹丹一军于舒城，再以六安为后路进兵援剿。教以攻守之法。

为则贤棣军门阁下：

前因九洑洲逆股上窜，当于上月二十九日备具公牍，飞请贵部驰防庐州，另调毛竹丹观察七营守巢县，留上海新募之张树声五营守无为州，吴长庆四营守庐江，又留唐中丞新募之义中、义右两营先驻庐州，与石清吉四营协防。旋闻阁下已带六成队伍先赴六安，正深欣慰。讵含山于二十七酉刻失守，巢县于二十八巳刻失守，和州亦有不保之信。皖北腹地处处空虚，深恐缓不济急，复于初五日敦催诸军迅速赴援，幸树字五营初一自芜湖渡江，初二冒雪入无为州城，业经布置稳固。现在所虑贼知无为有备，或径窜庐江，或直趋庐州，均未可知。

凡守城之道，内有守兵，尤贵外有援兵，方不堕贼人长围之计。庐城现有六营，尽可竭力坚守，应请阁下即带随身队伍先赴舒城驻扎，遥为庐郡声援，一面调集留霍之四成队伍及未来之四营等候竹丹一军，皆于舒会集大队，再图援剿。由舒城进兵，当以六安州为后路，银米子药概由六安运济，已飞饬曾朴山太守妥速料理。其桐城一路，另请湖北派兵防守。除初七日另牍奉达外，专此驰布。并问台安。不具。

再，现据巢县之贼为数无多，并无刀锚等械，专靠洋枪冲锋。又闻有贼马百余匹，辅以洋枪，亦颇凶悍。我军制之之法，宜用劈山炮，多食群子，连环击之，以抵其洋枪冲锋之贼。前队既败，后队各贼既无刀锚，又无队伍，则易破矣。请阁下告之毛观察及各营哨，务将劈山炮操演一番。贼由北来则先至庐郡；由南来则先至庐江、三河。贵军在舒城最为适中之地，望相机妥为剿办。

209．复左宗棠十一月初八日

和、含、巢失守后，已调集迎剿之师。并拟奏调江味根来皖。已函告钤峰以太平一路为重，然回祁或落敌后。

季翁仁兄大人阁下：

初五、初七连接十月二十五、七惠函，并抄示伪文等件，敬悉一切。

前此猛扑金陵官营，弟亦拟〔疑〕伪侍王尚未在场。近日六郎桥、秣陵关一带贼机大动，又自东坝抬船西来，意者伪侍此时方来猛犯乎？抑分党北犯和、巢，掣动南岸兵力，乃更围扑金陵官营，如忠酋十年故事，掣官兵援浙后，乃折回大战和、张之故智乎？

北岸自和、含、巢三城陷后，贼即踞巢县未动。弟得以数日之内，截义渠之二营助石清吉四营防守庐郡，调芜湖张树声等五营守无为州，截少荃甫招未成之四营守庐江县，调希庵部下萧军门庆衍、毛道有铭二军会集舒城，以为迎剿之师。又拟调江味根一军与达川方伯合驻桐城、潜、太一路，如贼来少缓，或可不遽决裂。

春霆陆运未甚通畅，贼亦尚未猛扑，再待一月，则新勇将次补齐，或可一战。旌德之贼分股陷绩溪者，经钤峰大捷克复，其正股于初三日至太平，初六日至黟县，去祁门仅六十里。弟前函告钤峰，嘱其以太平一路为重。此次初三日钤始自绩回郡，想初四日回草市老营，恐闻信较迟，回祁或落贼后也。

近日事机不顺，一波未平，万波随动，而洋人要挟侵侮之端日新月异。自维浅陋，谬任艰巨，日复一日，诒误方大。即当据实投劾，避贤者路，仍以散秩效力军中，与之终始。

龙、汤之事，果否得手？倘钤峰不能了祁门、景镇一路，又恐掣动尊处全局，滋足愧耳。

210．致李续宜十一月初九日

此间风波愈出愈险。皖江南北两岸大局糜烂，务求迅速出山，共相维持。

希庵仁弟亲家大人阁下：

日来各送信勇丁未回，殊深系念。伏想玉躬日就康泰，葬事将竣，至以为慰。

此间风波愈出愈险，九洑洲北窜之贼迭陷和州、含山、巢县，守庐州者仅石清吉四营。因截留义渠新招之三营入郡协守，截留少荃新招之五营守无为州，四营守庐江县，鹤九又令解先亮招五百人守三河，调萧、毛两军由舒城会齐进兵，以六安为后路根本，庶北剿庐郡，南剿庐江、桐城，均尚得势。旌德贼退后，初三窜太平，初六入黟县。黟县去祁门仅六十里，不知唐桂生、王钤峰能由徽来援剿否？鲍军粮路，至今未通。

阁下假期未满，本不欲遽请出山。然皖江南北两岸，大局糜烂，鄙人智尽能索，不能挽救。务迅速招集数营，于今岁先令成行，阁下即于新正三日起程，共相维持。至感至感！至祷至祷！

211．复倭仁十一月初九日

彰伯世兄忠榇计当早抵都门。敝处闰月以来，事机不顺，辖境太广，贼数太多，奇险环生，惊心动魄。请荐贤哲共济艰难。

艮翁老前辈中堂阁下：

接九月二十七环章，备承奖诲，良增惭悚。敬维翊赞钧衡，道躬康胜，倾颂无既！

彰伯世兄忠榇九月初四由皖起程，敝处派船护送，缄请吴仲宣漕帅妥为照料，计当早抵都门矣。

敝处闰月以来，事机不顺。九舍弟金陵一军，经忠逆大股围攻四十六日，至十月初五幸获解围。皖南之贼蔓延于宁国、太平等属，迨九月下旬太平、芜湖一带粗就肃清。而宁郡之贼愈聚愈盛，鲍军屡战皆挫，贼遂渡过清弋江西岸，梗我河运。此间飞调数起援军往扎南陵要地，以通陆路接济，贼又分股往围旌德，经守将朱品隆击退，旋即窜扰绩溪。其旌德西乡余匪，乘间逾太平以窜黟县。距黟六十里为祁门，即侍前年驻军之所，实皖南之枢纽，江西之屏蔽，倘有疏虞，何堪设想！

至北岸之事，袁、李两帅先后去位，本属力难兼顾，赖鄂省击退马融和股匪，未入皖境。僧邸抚驭苗沛霖之党，尚无变局，意谓渐可小休。不料金陵群逆分股北渡，于十月中旬猛扑李军门世忠九洑洲、浦口各营，二十四、五等日一面围攻李部，一面冲过营垒分股上犯，致含、和、巢县相继失守。江北自和州以至黄州，除庐郡略有守兵外，余则千里空虚，猝不及防，如九年石达开之窜湖南，陈玉成之窜黄、德情形相似。现经截留李少荃新募之张树声五营守无为州，吴长庆四营守庐江。庐州本有石清吉四营，又留唐中丞新募三营协同守御，而调李希庵各军来庐援剿。

辖境太广，贼数太多，奇险环生，惊心动魄，方一波之未平，倏万弩之齐发。自顾菲材，膺兹艰巨，夙夜惴栗，无地自容。昨又疏请简派大臣来南会办，未知曾否俞允。如再有差失，即当据实自劾，陈请开缺，不敢望置身事外，但求不握兵符，不兼数任，或以散秩效力军中，仍当殚竭棉薄，矢报涓埃。一息尚存，讵敢少懈！区区鄙忱，想老前辈能亮之也。

来书谓际此艰虞，人材为急，近日夹袋中不乏贤哲，务望开单见示。或推荐同来阃外，共济艰难，不胜至愿。诸希心鉴，复请台安。不宣。

212．复唐景皋十一月初九日

拟饬义左营赴庐州，希妥为照料。望速与绅董设法多储粮米，以备非常之警。拟调萧、毛、江等军，由桐城进兵，御此强寇。

鹤九仁弟大人阁下：

初八接初五手书，具悉一切。

余祥等带团进攻巢县，断难得力，尽可不必。解先亮扼扎三河，或可守住，此隘最争先着，至以为慰。萧、毛两军，现令先驻舒城，会集大队再进庐州援剿，已于初七日具牍奉达。吴长庆四营初五后，当已成军。义左营初八抵安庆，若令其拔赴庐江，与吴长庆等太不联属，恐多扞格。鄙人亦虑庐江兵单，然添此一营，仍觉无益，不如饬赴庐州，俾归并一气，望阁下将该三营妥为照料，使有宾至如归之乐为荷。庐郡兵愈厚愈好，蓝斯明三营、梁美材三营，将来均须回庐。

石镇禀米粮子药足支四五个月之久，是该营无须另筹。此外支应各军，为将来守城之计，本当早为多备。阁下自前闻湖北之警，至今犹云储积毫无，大失所望，已于来牍详晰批答。合肥本属产米之区，不患无粮可办，应需价值，事后自有下落。敝处前此代还多营米价，如潜山、舒城、怀宁至七八万串之多，民间共闻共见，当可取信。目下暂无解款，望速与绅董设法赶办，尽力多储，以备非常之警。将来敝处必设法归款。

闻贼之头队系伪对王洪春元带来，二队系伪忠王之子带来，风波甚大，望勿轻易视之。鄙意坚守庐郡、安庆、无为、六安四城，而调希部萧、毛两军由舒城进兵，调江达川、味根之兵由桐城进兵，徐徐图之，或可御此强寇。复问台安。不具。

213．复周辑瑞十一月初九日

告以数月来金陵、皖南、皖北战况及奏请添派大臣，共济艰难之事。

子珮仁弟大人阁下：

本月朔接九月二十八手书，另交赵弁一函，该弁等候汇兑部饭公费，随后出京，尚未接到。阁下随张少宰奉使中州，计当差竣还京。承代买各物，并请领封轴，深以为荷。其封轴应可交此次来差带出。胡公〔宫〕保饰终之典，例有祭文、碑文，至今尚未行到益阳本籍，其世兄有信乞查，望阁下托人抄稿见示。

此间闰中秋后，伪忠王大股围扑金陵官营，危险万状，苦守四十六日，至十月初五始获解围。皖南之贼蔓延尤广，始而窜犯芜、太，分扰宁国，迨九月底芜、太肃清，而湾沚西河一带尽为贼踞，横梗鲍军粮路，幸南陵要地有兵扼守，接济得以不断。贼遂分股围扑旌德。比旌德解围，又分窜绩溪、太平、黟县等处。金陵忠酋一股于十月十七后陆续渡过北岸，围扑李军门九洑洲、江浦各营，二十四、五等日，一面围攻李军上下营垒，一面冲过江浦，直犯和州以上。二十七、八等日，巢县、含山相继失守。敝处全力注在南岸，皖北本觉空虚，连日飞调援军，勉将庐州、庐江、无为三城守定。另集大队驻扎舒城，相机迎剿。数月来惊波骇浪，迭起环生，竭蹶情形，匪言可喻。前此江南军务，督符、使符各归一人，徽防、宁防各归一人管辖，苗、李两部降众又另归一人。今以薄德菲材，身兼五人之任，其不汗流而颠踣者几希矣。闰月疏请添派大臣，未蒙俞允，近复重申前请，盖亟欲共济艰难，并未敢稍存推诿。诸希心鉴。复问台安。不宣。

214．致吴坤修十一月初十日

问下游近况如何，请约诸军进攻湾沚。

竹庄仁弟左右：

两日未接来缄，不知下游近状何如？闻周汉卿初四尚在江掳船，有欲北渡之说，尽可不必。目下北岸已布置周密，可虑者仍在鲍军。尊处如有余勇可贾，或约周、朱、罗一攻湾沚，即所以助鲍也。

本日与舍弟信抄阅。

215．复李兴锐十一月初十日

舍祁守黟，尤为失计。目下惟冀铃峰赶赴祁门，庶可徐徐收拾。

勉林仁弟阁下：

昨日介唐禀称贼窜黟县城外，今接初七手书，系由矱、阜二岭窜踞西递，祁门无兵留防，实形岌岌。当贼人未围旌德之先，鄙意即虑其由太平间道内窜黟县，九、十两月与桂生批牍言之再三。迨王、唐两军赴援旌德，令其舍绩溪而出乌泥关，以防贼人弃旌趋太，恰好迎头痛剿。本月初二又告桂生如闻贼至太平、甘棠、郭村，则钤峰一军宜驻防祁门，乃可兼顾三面。讵诸君不察鄙意，反将太平一路看轻，至良字两营调赴黟县四、五都，尤为失计。去冬江良臣、姚秋浦屡请分扎黟县，曾告以并无形势可恃，倘有疏失，贼亦不能久踞，但令祁、休两处静守十日，黟贼必退，祁门天险，易守而难攻，倘有疏失，则徽、休兵无退路，所关极大，不如舍黟守祁。当时良营三千人，犹未许其分兵。今两营尽离祁门，反空要地不守，殊不可解。舍祁门坚深之营濠，而进黟县空旷之散地，岂有把握？目下，惟冀钤峰能于初八赶到祁门，力保要区，庶可徐徐收拾，此外别无星速调援之兵，良深忧愤。复问台安。

216．加周正郎片十一月初十日

请将馈岁之资，转送同乡京官。

再，同乡京官二十三位，兹薄寄菲仪各一封，聊作馈岁之资。不及一一致书奉候，求阁下为我代达歉忱。若子佩兄尚未回京，即请李篁仙兄为我转致。专派一人，偕敝处差弁分送各宅可也。琐渎清神，谢谢。

217．复吴坤修十一月十一日

周、何、王诸军皆不可动，北岸张、石、解等军防守似尚均有把握。唯祁门失守，但求幸保宁郡。

竹庄仁弟阁下：

十一日接初八日巳刻来缄，具悉一切。

伪侍王水陆再攻金陵、金柱、芜湖，仆已两次缄告尊处预筹防御。周万倬驻芜湖，何绍彩驻板桥，王可陞驻黄麻渡，今年皆不可移动。北岸树字五营守无为，庆字四营守庐江，石清吉与义渠新勇共七营守庐郡，解先亮一营守三河，似尚均有把握。只待萧、毛兵到舒城，即行进剿。祁门于初七日失守，徽州全局已坏，但求何、王两军扎定，鲍、张粮路日通，宁郡幸保，即为不幸中之幸耳。

218．复史致谔十一月十一日

洋人嗜利，难与较量，唯有力求自强一法。金陵解围，然含、巢、和相继失守，已调各军会集舒城，相机援剿。祁门失陷，自咎防范多疏，致千金之堤溃于蚁穴，莫名惭愤。

士良仁兄年大人阁下：

前月杪接诵环章，具闻上虞之捷，初五日续展惠翰，知新昌、嵊县次第克复，又读上左帅书稿及另抄各折件。厘捐关务，百度聿新，当艰难丛集之时，独能肆应无方，从容游刃，鉴别群寮，评骘精当，复欲绸缪未雨，解济衢营，伟略忠勤，良殷佩慰。

近奉寄谕，常胜军留宁千人归阁下节制，俟秦啸山军门到后，此项勇丁酌量遣散，未知秦部何时抵防。洋人嗜利，难与较量，惟有力求自强一法。如我之兵力渐厚，战守足恃，自宜遵旨遣撤，即暂留效用，亦易就我范围。第自强之道，颇不易言耳。

舍弟一军闰月二十被围，至九月初五破贼十三垒，十二抢堵轰发地道两处，二十二、三日连破未轰地道七处，十月初五又破逆垒多座，幸获解围。讵忠酋并未回苏，十七以后分股由九洑洲渡江，迭扑李军门世忠营盘，二十四、五日一面围攻李营，一面分股上犯，含山、巢县、和州相继失守。计江北地面，自和州上至黄州，除安庆、庐州略有守兵外，余则千里空虚，猝不及防。弟截留少荃新勇张树声五营守无为州，吴长庆四营守庐江，唐中丞新勇欧阳胜美等三营与原驻之石清吉四营守庐州。该三城布置稍定，又飞调希帅部下萧军门八营、毛观察七营同来驻扎舒城，相机援剿。如无大股续至，似尚可望支持。惟南岸变症迭生，危险莫测。十月初五贼渡清弋江西岸，鲍军水运已断，勉于三山至南陵改办陆运，借通接济。旋闻旌德被围，经守将朱品隆击退。又有一股窜入绩溪。其旌德余匪复于本月初六由太平间道径窜黟县，初七遂陷祁门。失此要地，微特徽军瓦解，即恐阑入景镇，重扰江西完善之区，掣动左军后路。弟时以祁门为虑，屡请左帅兼顾，承派王钤峰一军来援，本拟令扎祁门，因赴援旌德、绩溪，回救不及。自咎防范多疏，致千金之堤溃于蚁穴，莫名惭愤。二年以来，自以才薄任重，时虞颠踣，八月、十月两次疏请特简大臣来南会办。若再有疏失，则不特会办而已，即当据实自劾，陈请开缺。亦不敢置身事外，但以散秩效力军中，竭诚图报，一息尚存，志不敢懈。叨在谱末，先布区区。诸惟心鉴。复问台安。附璧谦版。不具。

219．复郭用中十一月十一日

金陵解围，然和、含、巢县相继失守，南岸亦处处吃重，请鄂省速派一军来防桐城。

舜民仁弟亲家年大人阁下：

接小春十八日惠书，借悉台旆安抵珂乡，履祺畅适，至以为慰。

令兄葬事，能于春前办就，最好。德门厚福，自有牛眠吉壤，尚勿过信形家之言，致稽时日。分发人员在军务省分报，捐者未经引见，许先到省候差，不准补缺。安徽取结到省，曾经善后局详定，目前暂可通融办理。

九舍弟一军，自闰月二十经伪忠王大股二十余万昼夜围扑，贼中洋枪、洋炮、西瓜磞炮无一不备，又于营外高起土山，多掘地道。至九月初五我军出濠破贼十三垒，十二抢堵轰发地道两处，杀贼极多，二十二、三等日连破未轰地道七处，十月初五复破贼垒多处，幸解雨花台之围。十五以后，该逆由九洑洲渡江，迭扑李军门世忠营垒；二十四、五日，一面围攻李部各营，一面冲过江浦直入皖境；二十七、八等日，和、含、巢县相继失守。自和州以至黄州，除安庆、庐州略有守兵外，余则千里空虚，猝不及防，与九年石达开之窜湖南，上年陈玉成之窜黄、德，情形相似。敝处兵力全在南岸，如芜湖、太平、宁国，上至徽州各属，处处吃重。加以北岸之警，益形竭蹶。现经截留上海新勇张树声五营守无为州，吴长庆四营守庐江，唐中丞新勇义字三营守庐州，调希帅部下萧军门、毛观察两军来扎舒城。请鄂省速派一军来防桐城。惟冀皖北竭力支持，不致贻累珂乡，则大局之幸也。远承函询，顺以缕陈。

慕徐嘱寄家信，已为递去，恕不另复。即问台安。

220．复彭玉麟十一月十二日

目下无为、庐江、庐州已守定。旌德解围后收复绩城。祁门失守。徽军粮路已断，景镇甚危。如何、王两军扎定板桥、黄麻渡，则大局犹可收拾。

雪琴仁弟大人阁下：

初五泐复一缄，初九接初二夜手书，具悉一切。

闻树字五营初一渡江，半日而毕，非阁下亲自督催，不能如此神速，至以为荷。目下无为、庐江、庐州均已守定，续到之义左营，初九抵皖，亦饬赴庐协防。唐鹤九复派解先亮五百人扼扎三河。前调萧、毛两军，现令会兵舒城，再图进剿。萧部六成队伍，据报初十由六安拔行，北岸幸可支持，实出望外。惟旌德解围后，另股窜扰绩溪，王钤峰、唐桂生等于初二收复绩城。讵旌德之贼分股由太平间道疾趋黟县，初七窜陷祁门。目下徽军粮路已断，景镇亦甚可危。惟祝宁国不生变症，何绍彩、王可陞两军能于板桥、黄麻渡扎定，疏通霆、凯两营粮路，则大局犹可收拾。

敝处所奏水师之事，即系会阁下前衔一折，会稿久送尊处。大约营哨官果有应参之处，纵寄谕全不提及，吾辈亦宜参办；营哨官果有可恕之处，纵寄谕严切诘问，吾辈亦宜申辩。疏长庚来皖募勇，原系弃瑕录用，程学启曾为禀明，并非令为营官，但令其招至上海即交程管。其平日为人，少荃亦当备知，目下暂守庐江，不过权一时之急，将来寄函少荃，决从屏斥。方子白于二十九至西梁垒内，已有禀牍来矣。复问台安。不宣。

221．复唐训方十一月十二日

告以和、含、巢失守。所调各处援军，业已到防，幸均未落贼后。又奏调江味根军来皖，先救江西之急。惟冀鲍、张两军不生变症，则南岸之事尚可徐徐收拾。

义渠仁弟大人阁下：

初十、十一接二十九、初四等日惠书，借悉台旆莅营，德威并著。柳中丞恩周士卒，李临淮色变旌旗，慰忭曷既！

金陵忠酋大股并未回苏，由九洑洲北渡上窜，致和、含、巢县先后失守。自和州上至黄州，除庐郡外，各城皆无防兵，千里空虚，猝不及防。九舍弟抽拨周惠堂两营先扎西梁山要隘，国藩截留少荃新勇张树声五营守无为州，吴长庆四营守庐江县，以庐州石清吉四营太单，又留尊处新勇三营暂为协守，唐鹤九亦派解先亮五百人往扎三河。各处赶调到防，幸均未落贼后。另调萧军门八营、毛观察七营会兵舒城，为迎剿之师，节经咨达冰案。阁下未接敝咨而请调希帅，正与鄙见暗合。此次多用新勇，原非得已，自守犹虞不足，何敢令其野战！庐郡为淮南重镇，兵力愈厚愈好，业于初九咨调蓝斯明三营。将来宁国稍松，再调梁美材三营，俾同归石镇，原部不令拆散。至舒都护一军，鄂中正深倚仗，郧西又有边警，势难请之东来。国藩屡思奏调多军，既不敢违累次肫切之旨，又不忍失秦人云霓之望。因思奏调江味根军门来皖，与达川兄弟相合，驻扎庐州、舒、桐一带，为皖、鄂两省长城，业于十二日附片上请。复因祁门于初七失守，恐贼人即窜江西，掣动全局，复咨请味根迅速东来，先救江西之急。味部现有三千人，并新招一千人、席宝田一千人，共带五千人，由江西一路入皖，迎剿窜江之贼。

目下徽、休各军已为祁贼隔断，恐难幸完。惟冀宁国鲍、张两军不生变症，则南岸之事，尚可徐徐收拾。何绍彩现扎板桥以护鲍军陆运，王可陞亦即往扎黄麻渡以通水运。其三山夹所运之米，系从无为州抵征项下动支，闻警后抵征已停，又添树字五营日需军米，深虑不敷分济。嘱于该州拨米万石，此时实难代筹，盖无为城外二十里皆是贼踪，官米私米均难取办。至舒、桐二邑提用之款及商调普镇赴营，均即照办。达川方伯已于十一到皖矣。复问台安。不宣。

222．复郭崑焘十一月十二日

江西饶、景一面，处处吃重，不得不改请江味根军门援剿江西，外以保皖、浙之饷源，内以固湖南之东防。

意城仁弟亲家大人阁下：

前接惠缄，未即肃复。本日达川方伯到此，具询兴居康胜为慰。

此间近状，备详十二日汇报军情疏中，想入台览。疏甫缮毕，接祁门失守之信，军势又为一变。徽州、休宁、旌德三城粮路已断，朱、唐万无能守之理。江西饶、景一面，处处吃重，不得不改请味根军门援剿江西。味根万人之约，系因江北庐州一带地势空旷，宜于用众，故有此议。若江西及徽属万山之中，则五千人尽足独当一路。请阁下商之寄帅，就近拨兵接防，腾出味部三千并续招之一千、席道之一千迅赴江西，能于年内驰至袁州一带，俾江西不至糜烂，外以保皖、浙之饷源，内以固湖南之东防，一举而数善备。味根移师江、皖，谕旨未必俞允，然敝处不得不再三恳请。盖味军在江西不特为皖、浙之利、即湖南时有缓急，亦可就近回顾。迩日吾乡亦嫌空虚，祈商寄帅，玉成此事，至恳！至恳！

223．复彭玉麟十一月十三日

请派陆兵坚守西梁、玉溪口，派水兵长驻黄麻渡。

雪琴仁弟大人阁下：

十三日接初九日惠缄，具悉一切。

运漕全无陆兵，水师断无能守之理，徒伤船上之精锐耳。顷据李幼荃信，该镇业已失守，各营战船想已退扎玉溪口。只要玉溪、西梁两处不失，大江上下民船往来无碍，大局总可支持。西梁、玉溪口两处仅有陆兵千人，实嫌单薄，务祈阁下选派好营好哨至该二处协同陆师坚守，至恳！至恳！此外，又有黄麻渡一处，系王可陞新扎之所，鲍军水运所必经。亦求酌派舢板数号长驻彼处，俾鲍、张粮路日稳，则南岸事犹可为。国藩所谆求阁下者惟此三处，此外则阁下自行斟酌调度。

江西所解敝处火药，每月不满三万斤，而乃称一月六万之多。不知系公牍乎？私函乎？兹由舍弟处拨火药二万斤以应尊处急需，请派船持札至大胜关李少山处守领，稍迟旬日，再由安庆拨一万交魏召亭转解阁下。

初四来缄、初八两缄、初九早一缄，均于昨夜、今日接到。运漕既失，惟盼尊处以全副精神保全西梁、玉溪，千万！千万！

224．复李昭庆十一月十三日

告以不必亲赴庐州，亦无须树军往助。庐州所需之物，均已解往。南岸祁门失守，徽、休粮路已断，景镇亦危。

幼荃仁弟世讲阁下：

初七泐复一缄，十二接初九手书，具悉一切。

敝处初六札令周万倬专防芜湖，雪帅初八来信亦言金柱告警，周军不能北渡。此外无可分扎运漕之兵。只要无为守定，纵运漕有失，尚不甚关要害。前请阁下酌拨一营助守庐江，嗣闻吴长庆、王占魁已有二营入城，疏长庚亦于十一入城，即无须树军往助。阁下亦可不必亲赴庐江，一意督防无为。所需劈山炮及火药等件，已派船解送矣。庐江需用之物，初四已解银千两，火药、铅丸各五百斤；初七又发药、铅各三百斤，火绳千六百盘，矛头五百支；十二又发如初四之数，皆由专夫送往。以后陆续接济，则当由船解去。初九添派义左营往守庐州，初十萧军门带六成队由六安拔行，十一已到舒城，北岸之事略有头绪。惟南岸迄未稍松，祁门又于初七失守，徽、休粮路已断，景镇亦甚可危。惟冀鲍、张两军支持无恙，犹为不幸中之幸。

令兄少荃上月十二奉旨真除，想已接竹报矣。敝处不讲繁文缛节，况尺牍尤宜于草书，尊处来缄，尽可从便，淋漓狂草，一效颠张醉素，无自拘挛为也。顺问台安。不具。

225．致江忠义十一月十三日

请东来为皖、鄂保障，先救江西之急，于年内赶至袁州一带。

味根仁弟大人阁下：

前闻荣膺简命，建纛援黔，以会筹募勇，暂驻湘垣。维时令弟达川方伯有带勇来皖之意，敝处宁国军情十分紧急，拟请贤昆玉连辔东来，由江入皖，共扶危局。缄请寄帅及南坡、意城诸君转商左右，荷蒙雅爱殷拳，许同袍泽，感佩无既。

十月望后，金陵之贼陆续渡过北岸，分股上窜，迨月底而和、含、巢县相继失陷。自多军西去，皖北腹地处处空虚，猝不及防。弟截留义渠、少荃两帅新勇十二营分守无为、庐江、庐州等城，调希庵中丞部下萧、毛两军南来援剿，勉强补苴，极形竭蹶。因思庐州、舒、桐一带，不可无大支劲旅居中控扼，贤昆玉忠勋威望，庐人歌颂弗衰，欲仗璘、玠鸿才，来为皖、鄂保障。正在缮具疏草，而达川方伯适至，复与面商一切，即于十二日由驿拜发。旋闻祁门初七失守，而局势又为一变。该处系江、皖枢纽，既为贼踞，则徽、休万难保全。且恐其直趋景镇，重扰江西完善之区，掣动大局，为害甚巨，不得不改请阁下先救江西之急。计贵部现兵三千，尚有续招一千，暨席观察一千，合成五千人，足以独当一面。务望克日俶装，由萍乡趱程前进，能于年内赶至袁州一带，俾江省不至糜烂。外以保皖、浙之饷源，内以固湖南之东防，一举而数善俱备，是阁下既有造于东南，亦复有功于桑梓也。敝处疏稿，业经抄咨冰案。如前奏不蒙俞允，弟当切实沥陈。事关三省大局，不必守候谕旨，致稽时日。一切饷需，已咨请沈、毛两帅酌量协济，并饬江西台局预筹支应。除专咨奉达外，泐此布恳。敬颂台安。惟希心鉴。

226．复吴坤修十一月十四日

告战事调度及祁门收复喜讯。

竹庄仁弟大人阁下：

接初九辰刻、初十申刻两书，具悉一切。

吴长庆等已有三营成军，均入庐江守城。萧军门六成队伍，十一亦抵舒城，专候后队及毛军到齐，即可进剿。运漕虽失，而无为一城必堪自固。周万倬无庸渡江，留保芜湖及金柱要地。东坝抬过贼船，日来有无动作？雪帅来信又添派新右、正右、副右三营协防金柱，水师应不单薄。其龙山桥、查家湾等处水涸岸高，炮船不能驻扎，是否无虞窥伺？阁下熟于芜湖地理，又日日放哨，必能斟酌缓急，妥筹兼顾。舍弟拟由金陵再派二营来守东梁山，可否无须其添营前来，请就近与舍弟函商办理。鄙人终以鲍、张两军为虑，昨请雪帅派舢板数号往扎黄麻渡，与王可陞营垒相为依护。王定镇营垒未知已扎定否？日来粮运能畅行无滞否？祈示悉为盼。复问台安。

正封缄间，又接初九日戌刻惠缄，知王军业于黄麻渡扎营。不知西河之贼，日内果往猛扑否？该处扎定，则鲍军稳矣。

大江上下赶设水站，即当通饬办理。

祁门于初七日失守，初九日唐桂生、王钤峰两军大战，初十日克复。此近日一大快事，乞飞告舍弟及彭、鲍诸公也。申刻

227．加李昭庆片十一月十四日

请专主守城，切勿摇动。周军不能抽调北渡。萧、毛应自北路进兵。

正封函间，接初十手书，运漕、巢于初九失守，无为稍形吃重，阁下更不能前赴庐江。贼既不来扑城，我亦不必轻出。国藩每劝人守城守垒，不愿人轻进浪战，据坚深之墙濠，与就空旷之散地，孰难孰易？新募之众，野战尤无把握。此次祁门之失，系因空营不守，将良字两营调往黟县堵御。初七午后败回祁门，贼已跟踪追至，而王钤峰亦于是日申刻赶到金字牌，所差不过片刻。假令兵不离营，岂有此祸？请阁下专主守城，切勿摇动。四乡地面太广，不必强为照料。如贼来围城，只要坚守两旬余，此间必派大队赴援。

东坝抬过贼船，闻甚不少。周万倬一军当留保芜湖，援剿金柱，万不能抽调北渡。萧、毛两军到舒城后，应令其由庐州进兵，自北路而来，直攻巢县之背，或较得势。若由仓头东关进兵，自南路而往，上则隔湖，下则隔河，恐难得手。请阁下细询树字等各营哨官，绘一详图，专人送两份，一送省城，一送唐鹤九，转交萧、毛之手。至感至要！再颂幼荃仁弟台安。

228．复李昭庆十一月十五日

嘱专主守城，不必兼顾四乡。周军不能渡江。祁门已克复。北岸各城防守，宜预为持久之计，无事时以操练为要。

幼荃仁弟世讲阁下：

十五早接十一夜手书，具悉一切。

昨泐复缄，请阁下专主守城，不必兼顾四乡。仓头虽堪扎营，苦于无兵可分。此次放哨小有斩获，以后谆谕弁勇，切勿逐利深入。城中仍可照常操演，且练且防，候萧、毛兵到巢县，声息相通，然后出队雕剿乡下之贼。

鄙意总觉南岸尤为吃重，周万倬微特不能渡江，亦不能往助鲍军。保全芜、太，则霆、凯两军皆有后路。目下何绍彩扎板桥以护陆运，王可陞扎黄麻渡以护水运，粮道渐稳，应可支持。祁门初七失守，初九日唐桂生、王钤峰合兵进剿，初十即已克复，差足称快。其围扑泾县者，初三日易开俊援旌之兵无意相遇，与守将吴廷华合力击退。此等机括，似有转圜之望。至北岸之事，不敢遽求速效，各城守具，皆当预为持久之计。

兹再解子药各五千斤、火绳五千盘，专送尊处。望与各营哨再三讲求，无事时总以操演为要，切不可一刻抛荒。操演如窗下作文，打仗如场中应试，窗下十分本领，场中不过做出五六分。若窗下全无功夫，临场断难侥幸。任凭近城贼氛如何猖獗，苟非直逼城下，操演尚不可间断。操演之法，《劝诫浅语》中虽只数句，却尚切要。兹付去四本验收。复问台安。

229．复唐训方十一月十六日

苗练业已号称反正，不得复以叛人目之。莫若借调兵赴援为名，趁势撤退，若再有反复，声罪致讨，亦可无所瞻顾。

义渠仁弟大人阁下：

接初七日惠书，极言正阳、寿州防兵不宜撤退，洵属正大之论，切实周详。国藩所虑，非谓我之兵力不能制苗，正以局面既变，全力举无所施。该练就抚，既有胜帅调令援秦之奏，又奉僧营迭令剿捻之札，领饷万金，业已号称反正，不得复以叛人目之矣。而时时挑衅掳杀湘营勇夫，每欲启一朝之忿，以失两处之欢，用刚用柔，均难得当。逼处太甚，如再掳杀蒋部勇夫，不剿之则万难再忍，剿之则大拂僧邸之意，必至南北水火。自古朝端朋党，将帅水火，其祸往往数十年不解。莫若借调兵赴援为名，趁势撤退，坦然示以大公而又不着痕迹。此后由僧邸主持派防，或竟可相安无事。若再有反复，声罪致讨，亦可无所瞻顾。此鄙人权衡利害之微意也。兹将上月二十七、本月十二片稿两件及上月二十八致僧邸函稿一件抄呈台览。昨蒋之纯来禀，拟候僧营兵到再行换防，已批令迅速拔营，不必犹豫矣。诸希心鉴。顺颂台安。

230．复吴嘉宾十一月十七日

减漕新章既定，州县颇不愿更张，而百姓亦未能踊跃，良不可解。金陵解围，而和、含、巢县相继失守。奇险环生，莫知所届。

子序仁兄年大人阁下：

前承寄示《学庸说》二帙，至今稽复。顷蒙专使惠问，重以雅贶，兼珍绎骚人颂橘之词，哦晦翁食蕈之咏，清芬流溢，纫戢良深。

减漕一事，与珂乡官绅屡经商榷，历一年之久，始议定案，实未敢草率从事。请免摊捐交代，盖欲先清办漕之源。去腊曾以此意奉质，至七月初二具奏上陈。计应摊未完之款多至二百十五万四千有奇，蒙朝廷概予豁免，不待再请，实出望外。意谓扫除旧迹，咸与维新，必可期官民两便，皆大欢喜，不料新章既定，州县颇不愿更张，而百姓亦未能踊跃，良不可解。

自闰月以来，军事日亟，未暇竟此端绪。金陵一军，经忠逆大股二十余万悉锐围扑，极危极险。苦守四十六日，至十月初五幸获解围。十七以后，该逆偷渡江北，冲过李军门世忠九洑洲、江浦各营，分股上犯，致和、含、巢县相继失守。自和州上至黄州，千里空虚，猝不及防。弟截留上海新募之张树声、吴长庆等九营分守无为、庐江，唐中丞新募之欧阳胜美各等三营与原驻石清吉一军协守庐州，调李希庵部下萧军门、毛观察两军南来援剿。贼在巢县屯聚，闻将等齐大队，再图上窜。至太平一股，前已粗就肃清，近复重来扑犯。宁国一股相持已逾三月，迄无退意，复分窜旌德，由太平间道内犯黟县，初七遂陷祁门。幸援军兼程赶到，即于初十克复。每念北岸决裂，则贻害湖北；南岸决裂，则贻害江西。奇险环生，莫知所届。来书以孟子不动心为言，殆未知敝处竭蹶之情，与鄙人忧危之状。若阁下穷年著书，闭门自乐，庶几独具真宰，所论轻重得失，即利义几希之办〔辨〕。充此以往，庶几寡尤寡悔。至外来毁誉是非，亦宜并观兼听。闻过之喜，即是养气之功，明者以为何如？

令弟子登秋间来营一行，仍还长沙。曾接其九月来信，均臻安谧。世兄武试入庠，贺贺！附寄菲敬百金，聊为馈岁之资，祈莞存。复问台安。不宣。

231．复刘良驹十一月十七日

收到《李氏长编》及盐务稿案多件，《长编》当觅便寄还。金陵解围，然和、含、巢县相继失守，祁门失陷后经力战克复。

星房老前辈大人阁下：

前月二十日世兄到营，展诵琅函。承惠《李氏长编》一部及盐务稿案多件，敬领。谢谢！敝署文卷，去冬由上海取至杭州，陷于城中，成案已无可稽考。侍于盐务尤未谙究，今荷周行之示，如获指南之车。惟《长编》抄本难得，弟久荒文事，无所用之，即当觅便寄至王霞轩处奉赵。

军事反复，殊非一时所能责效。九舍弟一军，待鲍春霆会剿金陵。乃入秋以来，疾疫盛行，鲍军死亡更甚。迨闰中秋后，群逆悉锐内犯，忠、侍两伪王率众二十余万围攻雨花台营盘，杨七麻，黄文金及胡、刘、古、赖等分窜太平、金柱关、宁国、新河庄等处。迨九月下旬，芜、太粗就肃清。金陵苦守四十六日，亦于十月初五解围。而鲍军三次战败，贼由湾沚上游渡过西岸，分股往围旌德，忠酋又于九洑洲渡江围扑李军门世忠营盘，二十四、五日冲过江浦直入皖境，和、含、巢县相继失守。敝处兵力全在南岸，自和州以达黄州，千里空虚，猝不及防。当截留少荃、义渠两帅新勇共十二营分守无为、庐江、庐州三城，调李希庵部下八千人南来舒、庐一带援剿，各军赶调到防，幸均未落贼后。前因宁国危急，每虑皖南溃裂，贻累珂乡，请左帅兼顾徽、祁及景镇要地。承派王钤峰观察七营赴徽协防，本月初二同唐桂生总戎合取绩溪。其窜旌之贼由间道逾岭，初六驰至黟县，初七遂陷祁门，幸王、唐两军即于初十力战克复。贼踪未远，仍多后虑。顷咨请味根军门带勇五千人由湖南速来江皖，万一贼入江境，即可迎头痛剿。目下南岸尤觉吃重，若能仰托鸿庇，转危为安，则如天之福也。

世兄于初九登舟溯江至樊城北上，薄致百金，聊助膏秣之资。令侄留皖，容当妥为位置，以副厚嘱。复请台安。诸希心鉴。不备。

232．复王必达十一月十七日

巢县之敌，尚无动作。克复绩溪，祁门失而复得。现奏调江味根赴袁州一带。

霞轩仁弟大人阁下：

初四泐复一缄，十三令弟到皖，接读手书，具悉一切。

窜踞巢县之贼，日来尚无动作。萧军门先带六成队伍十四日驰抵舒城，等齐后队及毛竹丹全部，会合进剿。北岸之事似可徐徐收拾。最可危者，旌德解围后，贼窜绩溪。唐桂生、王钤峰于初二日会克绩城，而旌西之贼由太平间道疾趋黟县，驻祁之良字两营往黟迎剿，致内地空虚，初七战败，为贼所乘，是日申刻祁门失守。国藩恐贼踪飘忽，若由景镇阑入江西，为害甚巨，适敝处奏调味根军门来皖，即咨请味帅迅带所部由萍乡驰赴袁州一带，万一贼果入江，即可迎头邀击。旋闻王、唐两军初十日已将祁门克服。该逆仍归太平、石埭。此次虽侥幸保全，惟逆氛太近，股数太众，仍多后虑。鲍军坚持如前。现派何绍彩扎板桥，王可陞扎黄麻渡，以通水陆运道。其新勇已到千五百人，俟陆续补齐缺额，或可转弱为强耳。

兹寄敝座师廖钰夫先生一函，祈阁下于粮台代筹三百金，专足送至福建省城为感。泐此奉恳。即问台安。

233．致廖鸿荃十一月十七日

金陵解围，祁门失而复得，和、巢、含县相继失守，已调各军分守庐江，无为州暨庐州，然辖境过广，贼数过多，奇险环生，惊心动魄。

门下士曾国藩顿首钰夫老夫子大人钧座：

远违绛帐，绵历岁年，军事倥偬，不克时申笺记。伏闻道躬集祜，潭第凝祥，仰企德星，莫名虔颂。

国藩谬膺艰巨，陨越时虞。去岁自冬徂春，事机颇顺。入夏以来，渐多棘手。舍弟国荃进攻金陵，驻军雨花台，以多礼堂将军援陕西行，未践会剿之约，久未得势。江南疾疫大行，士卒损伤几及强半。闰中秋后，伪忠王率众二十余万来围舍弟营盘，纯用洋枪、洋炮、西瓜磞炮，更番迭进，又于营外高起土山，多掘地道，危险异常。我军苦守四十六日，至十月初五幸获解围。同时杨、黄、古、赖等股分窜宁国、太平等属，九月下旬太平粗就肃清。近复有贼船多号，抬过东坝，图犯金柱关要隘。宁国之贼愈聚愈众，鲍春霆军门屡次进剿，均未得手。另股围扑旌德，逾太平、黟县，窜陷祁门，经援军赶到，并力克复。就南岸而论，业已不胜竭蹶。乃金陵之贼又于十月下旬由九洑洲渡江，冲过李军门世忠各营，直入皖境，致和、含、巢县相继失守。自和州以至黄州，除庐郡微有守兵外，余则千里空虚，猝不及防。如九年石达开之窜湖南，上年陈玉成之窜鄂西情形相似。国藩截留李少荃中丞新勇九营分守庐江暨无为州，留唐义渠中丞新勇三营协守庐州，调李希庵中丞部下各军来舒、庐一带援剿。辖境太广，贼数过多，奇险环生，惊心动魄。方一波之未平，倏万努〔弩〕之齐发。自维薄德菲材，不足挽回厄运，夙夜惴栗，无地自容。八月、十月两次疏请简派大臣来南会办。若再有疏失，则不特会办而已，即当据实自劾，陈请开缺。亦不敢置身事外，但以散秩效力军中，仍当殚竭棉薄，矢报涓埃。区区愚忱，敢以陈之函丈，尚希教督为幸。附寄三百金，由江西省城专人送呈，伏乞察收。敬请钧安。诸惟垂鉴。

234．复吴坤修十一月十七日

东梁山不可无营扼守。如易、朱两军攻克太平，则徽防渐松，否则，徽、祁难安，旌德孤悬。拟令朱军回守徽、休，唐军分守祁门，令王军往来游击，严扼入江之路。

竹庄仁弟大人阁下：

十四泐复一函，次日申刻接十二戌刻惠书，具悉一切。

初十后，朱、罗两军续有战事否？东梁山似不可无营扼守，倘先为贼踞，则芜湖、金柱两头隔绝，即江路上下亦多扞格。舍弟拟自金陵派营来扎，不知赶得上否？黄麻渡营垒扎定，宁国粮路可期渐稳，只要鲍军支持无恙，鄙人杞忧，已释五六。至旌德、泾县有吴幹臣、朱云岩，应可坚守无虞。前令易开俊会商朱云岩，夹攻太平，以掣窜徽贼势，顷祁门收复，该逆由赤岭逸出，仍归石埭、太平一路。如朱、易两镇兵到，或者并力痛剿，乘势以克太平，则徽防可冀渐松。如两军不能破贼，古、赖各逆横梗于石、太境内，则徽、祁断难安枕，旌德尤觉孤悬。拟令朱军回守徽、休两城，唐军分守祁门。令王军往来游击，顾祁西以卫景镇，顾歙南以卫婺源，严扼入江之路。然无故而弃旌德一城，致宁郡贼势弥张，亦下策也。泐复。并请台安。

235．致李昭庆十一月十八日

萧、毛两军先从无为进攻运漕，有四利二害，请与梓乡各营官哨官熟商。

幼荃世仁弟阁下：

前此两次批缄，嘱贵军专主守城，不必下乡御贼，想均收到。贼若来攻无为，必系大股。四面长围，远断接济，不知城中已办百日米粮否？闻上海已解到银一万，确否？此间拟即日再解子、药各五千斤，陆师少放大炮，万斤药即可供三个月之用。萧、毛进兵之路，究应由无为先打运漕乎？抑从柘皋先打巢县乎？先赴无为以打运漕，有数利数害：萧、毛由三河以赴无为，米粮、子药均可由水陆运送，人数虽多，不至缺乏，州城之接济亦断不能断，一利也。萧、毛虽系劲旅，然与数万贼相遇，尚嫌彼众我寡，由庐北、柘皋以至巢县，系用众之地，且系用马队之地，萧、毛无马队，又无后继之师，由庐郡、柘皋一路实嫌孤单；若由无为以进运漕，则系用寡之地，且系用水师之地，彭雪琴部下水师船尽可助力，树字等五营亦可微助其力，南岸若松，王可陞、周万倬等皆可调来助力，军有后继，先立不败之地，二利也。贼之前队在巢，则运漕、和、含、铜城闸等处即是贼之后路，我攻运漕，抄贼之尾，截贼之归路，亦贼所最忌者，或以全力御我，不暇进围庐郡，是我用兵一处，而保全两处矣；若由柘皋进兵，则断不能保无、庐二属之粮，三利也。巢县前有坚城，后有旷野，一攻不利，则顿兵城下，无计可施，进退两难；若先攻运漕，纵不得手，上下百余里，处处可以进兵，四利也。北路无一支大军，巢贼得以横行于柘皋、梁园、店埠，军不得势，一害也。贼留数千人坚守巢城，而以大股数万越过庐郡，直冲舒、桐，或由舒以窜六、霍，或由桐以窜潜、太，二害也。二害虽系至巨之患，而四利究属至稳之着。鄙意仍主以萧、毛先从无为进攻运漕。请阁下与梓乡各营官哨官熟商。商定后，一面函复敝处，一面详告鹤九太守为要。

竹报附寄。

236．复左宗棠十一月十八日

函商令朱、易两军会剿太平。告鲍超屡挫而自满如故，深以为虑。

季翁仁兄大人阁下：

十六日接奉初五日惠书二件，并寄示鲍春霆原信，敬承一切。

芗泉军之不能援宁，弟亦深知之。前接重九日惠缄，即不复思芗泉来皖。及至鲍、张粮路梗绝之时，又不克自持而书缄奉商，不仅此次然也。弟当军事危迫之际，明知事不能行，每每不自持而陈说及之。胡润帅昔年亦多不自持之时，独阁下向无此失，从未出决办不到之主意，未发强人以难之公牍，故知贤于弟等远矣。

祁门失守，赖王钤峰进兵极速，古逆遁去，殊堪欣慰。然古、赖、刘皆穷困无聊之贼。昔年古踞青阳，赖踞石埭，刘踞池州，今各失巢穴，又不肯依附忠、侍等酋门户，其志常思就食江西，梦寐不忘。现由祁饱掠三日而出，盘踞石埭、太平及乌泥关内外。弟前令守旌之朱品隆、守泾之易开俊会剿太平一次。若趁贼巢穴未稳，志趋未定，能痛剿太平，挫其凶锋，可得数月安静。若朱、易不能破贼于太平境内，则不久必由建德内犯，祸及饶州、景镇矣。弟俟闻得确耗，即当檄朱镇弃旌德而退守徽、休，令唐镇以数营守祁，以数营为活兵，腾出钤峰一军，好援景镇也。是否有当，伏候卓夺详示。

春霆处新添何绍彩四营、王可陞五营保护粮路，或者可以保全，然终非统率一路之才，其部将不愿相从者颇多。屡挫而自满如故，窃以为虑。承寄示渠信末段批“骗谁吓谁”等处，尤为无礼，即当转寄而严诘之。

北渡之贼，至今未息，闻已渡过十余万。此间虽派守庐郡、无为、庐江、西梁山、三河等处，不知果可恃否？

希帅萧、毛二军尚未全到舒城，进兵当在腊初。

白齐文所带之常胜军，至今未到金陵，花银已在二十万外矣。一叹。

237．复沈葆桢十一月十八日

敌入皖境，北岸和、含、巢失守。已调各路援军分守各地。南岸芜、金吃重，祁门失而复得，适调江味根来皖。拟令左部王钤峰军为活兵，专备援应景镇。因皖南疾疫大作，添募乏人，故于陈由之、郑阳和弃瑕录用。不宜以淮勇补湘军之缺。厘务之衰王，全视卡员之贤否。

幼丹尊兄大人阁下：

十二日接初四手书，具悉一切。

自前月二十五后，金陵北渡之贼冲过九洑洲、江浦李部各营，直入皖境，和州、含山、巢县相继失守。自和州上至黄州，除庐郡有兵外，千里空虚，猝不及防。与九年石达开之窜湖南，上年陈玉成之窜鄂西情形相似。弟截留少荃新募之张树声等五营守无为州，吴长庆等四营守庐江，又留义渠新募之欧阳胜美等三营与原驻石清吉四营守庐州，调希庵部下萧军门八营、毛观察七营会兵舒城，相机迎剿，不审能御此巨股否？敝处兵力全在南岸，除希帅部下，别无可调之兵。毛、萧两军既已来舒，此外蒋军分守颍州、霍邱两城，成军分守固始、三河尖两处，王载驷二营守六安，均嫌单薄。其寿州、正阳两处防兵，不得不抽出，将该城与关仍还苗党，此中亦具有苦心。兹将前月二十七密片，并将顷复义渠一信抄呈台览。

至南岸之事，东坝抬过贼船甚多，芜湖、金柱仍形吃重。鲍春霆分何绍彩一军扎板桥，王可陞一军扎黄麻渡，以通水陆运道，尚堪支持。最可危者，旌德解围后，贼窜绩溪。唐桂生、王钤峰于初二日会克绩城，而旌西之贼由太平间道疾趋黟县，初七窜陷祁门。弟恐贼踪飘忽，若由景镇阑入江西，为害甚巨。适十二日奏调味根军门来皖，即于十三咨请味帅先赴江西，以备迎剿内窜之贼。旋闻王、唐两军初七〔十〕已将祁门收复。古、赖、刘三逆均系穷困无赖之贼，又不肯依附忠、侍诸酋门户，常思就食江西，以营一饱。若旬日内不能于太平击退，则必由建德窜入饶、景，为江西北边之患。弟拟令左部王钤峰一军作为活兵，专备援应景镇，迟至明春，则江军将到，而韩军亦可一试矣。

至陈由立、郑阳和之轻去鲍营，本不思再行录用。湘、豫两省咨函重叠，皆不愿鄙人深究。弟以风气所关，力违两处之请，卒令押解来皖。嗣因皖南疾疫大作，添募乏人，弃瑕录用，不能坚持初意。往尝讥人军律不明，今乃躬蹈前辙，实深愧赧。

各营回湘补募，陆续东来，业已不少。庐、凤之人非不可用，上海多系淮勇，颇称得力。但以补湘军之缺，参杂用之则不相宜耳。

承示厘务须严于局内，而于局外则略加体恤，曲尽人情，诚属名通之论。卡员换银可省搬运解验之烦，亦系至当办法，惟须择卡员而使之，不能一律。厘务之衰王，全视卡员之贤否。卡员得人，则众利毕臻，不得人则诸弊丛集。江西卡员，弟不深知。惟方功浩前在此间，则确见其荒唐，故试撤换一员，以观后效。

舍季弟病势甚重，良深忧灼。复请台安。

238．加沈葆桢片十一月十九日

申述寿州退还苗练一事。深虑古、赖、扬、黄等敌上犯江西。

再，弟日内心绪恶劣，牙痛殊甚。此信倩友代缮，尚希鉴亮。

寿州退还苗练一节，此间人多不以为然，寄谕亦未允许。苗练屡禀，动称楚师勾结捻匪。僧邸屡牍，动称派员详查楚师与苗练不和，孰直孰曲。敝军若与苗党开仗，必与僧邸南北水火。今日之天下，岂堪将帅更有水火之争？弟故不能不早退一步也。

九洑洲北渡贼股至十余万之多，民间纷传李部用银卖放，虽人言原属无稽，而形迹实可多疑。十月再请简派大员会办，又未俞允。如此危局，岂一二人所能支撑？

古、赖、刘等股内窜江西，弟时以为虑。然多而不悍，王、唐等军或足御之。所最虑者，古、赖既由旌德、太平内窜，杨七麻、黄文金等或亦从此路上犯江西，则为患方巨耳。

左帅复敝处信，言江西有事，渠必以全力救援。大约蒋、刘、刘、王四军，左帅必遣两军回援江西，合之味根一军、韩进春一军，总可力扼寇氛。如天之福，江西再得一年安静，皖、浙其终可图乎！

丁漕收数颇王否？新章有无流弊，可久行否？乞示及一二。

239．复李续宜十一月十九日

已令萧、毛由庐、无进兵。望即行就道东来，万莫改期。

希庵仁弟亲家大人阁下：

十一月十八日接十月二十五日惠书，懒人意趣，开缄如睹。咳嗽稍愈，心热当可渐除，至以为慰。葬期究竟用十二否？未得续报，系念无已。

祁门于初七日失守，忧灼之至。幸桂生、钤峰速到，初十日即已收复，贼退入石埭、太平。云岩所守之旌德，是皖南之外藩、太、石则已入藩篱之内。此股必由池、建内犯江西，无大支活兵击之，无如何也！皖北之贼尚占踞和、含、巢县运漕等处。萧军门已至舒城，毛观察明日亦可抵舒。鄙人令其由庐江、无为进兵，取其地窄，尚可用寡也。

朝廷闻九洑洲贼窜江北之信，必再三催促台驾东来。鄙人近日牙疼眼蒙，又因舍季弟大病，心绪极恶，深望阁下来此，旦夕会商。但求贵恙速愈，新正三日即行就道，千万莫再改期。如须酌募新营，则令达聪今冬募之，应须银两，只须寄缄与郭意城便可筹解；如不愿募勇，亦由卓裁自酌。贵部既不用防苗练，目下尚敷调遣。周厚斋来此，饬其添募五营，计腊月中旬必到家耳。

240．复严树森十一月十九日

已令萧、毛两军由巢湖之南进攻运漕。望饬蓝军回皖。又咨请江军驰赴袁州一带。希再筹军饷解往成军。山东军务，碍难兼顾。

渭春仁兄大人阁下：

迭接前月初十二、十九、本月初九惠书三件，具谂鄂边各防布置周密，至以为佩。

九洑洲上窜之贼分居巢县、运漕等处，日以掳粮为事。萧军门先到舒城，其全队十五、六日可以齐集，毛观察十三由三河尖拔行，二十日可赶到舒城，会兵同进。弟令取道巢湖之南，先赴无为，以打运漕。盖以湖北一路由舒、肥以至巢县，旱道三百余里，无夫可雇，转运极艰。巢县前有坚城，后有旷野，一攻不利，进退两难。不若湖南一路可由水运接济，并借滨江水师之力，攻运漕以截贼之后路，使彼不敢深入，而我军亦绰有余地。兵力只此，不能不先求稳慎也。

金陵来信，日内尚有续渡之贼。此股恐难轻易蒇事。皖北实形空虚，尊处未能远防桐城，望饬蓝斯明三营回皖，俾庐州兵力稍厚。初九日曾有一咨，恳即据以转复多帅。弟屡思奏调多军，此次入陕，万难东旋，不得不调味根军门来驻皖北，曾将十二日折稿抄咨冰案。旋因祁门于初七失守，恐贼踪飘忽，即由景镇阑入江西，又咨请味帅迅带所部由萍乡驰赴袁州一带，先救江西之急。祁门虽于初十收复，而该逆屯聚石埭、太平境内，若由建德上窜饶、景，亦甚可虑。味根军门身在长沙，兵在湘、粤交界之区，调回长沙，至速亦须腊底正初。届时或由江以援皖南，或由鄂以援皖北，再行酌度办理。

南岸芜湖一带，并未稍松，又有贼船多号抬过东坝，湾沚、西河之贼迄无退意。现派何绍彩扎板桥以护陆运，王可陞扎黄麻渡以护水运。但求粮路稳固，鲍、张两军无恙，大局尚可支持。

承筹萧、毛月饷四万，及惠寄鄂省舆图，均深纫感。成军门需饷尤迫，望再筹一批解去，千万恳祷。

山东军务，责成两湖兼顾，盖因两湖办有成效，欲推广行之他省。其实敝省之人，不惯面食，不愿远出，除沿江两岸各省外，风土人情，皆不相宜。不特齐省、晋省奏募湘勇断办不到，即秦省、豫省亦皆迁地弗良。以多公久统楚师，尚有中途逃散不能禁止者，新集之众，更难强以乐从。丹初同年在楚日久，必能知此委曲。此事应请阁下与秀相剀切疏陈，俾朝廷洞悉本末。弟遇便亦当陈奏及之。

阁下疏荐三贤，皆笃实君子。惟云吉系敝处拟调之员，已于仲秋寄书敦请。雨亭系安徽之官，今为尊处以大力豪夺，殊深怅怅。

《望溪先生集》并戴存庄书板存长沙，俟刷印后再行奉寄。复请台安。摹璧谦。不宣。

241．致唐景皋十一月十九日

申述萧、毛两军由无为先打运漕有四利。望与萧、毛长通声息。

鹤九仁弟大人阁下：

十四日缄嘱李幼荃绘一庐、巢、无为等处详细地图专送尊处，转交萧、毛两君。盖以自庐州进兵巢县、无为，中隔巢湖，能有两大支南北并进，自无遗憾，今兵数只此，但能并力一路，不得不权其利害，谋定后动。鄙人于该处情形不甚深悉，究竟应由无为先打运漕乎？抑从柘皋先打巢县乎？不敢臆断。顷与在省诸官绅熟商，众议佥同，皆谓宜从南路进兵，先赴无为以打运漕有数利焉：萧、毛由舒、肥以赴巢县，不特无米可办，而且无夫可雇，三百余里，搬运极难；若由三河以赴无为，则内有湖，外有江，节节可由水路运送，人数虽多，不至缺乏，一利也。萧，毛虽系劲旅，然与数万贼相遇，尚嫌彼众我寡，由庐北、柘皋以至巢县系用众之地，且系用马队之地，萧、毛无马队，又无后继之师，实嫌孤单；若由无为以进运漕，则系用寡之地，且系用水师之地，彭雪帅部下师船尽可助力，张树声五营亦可助力，南岸若松，王可陞、周万倬等皆可调来助力，军有后继，先立不败之地，二利也。贼之前队在巢，则运漕、和、含、铜城闸等处即是贼之后路，我攻运漕抄贼之尾，截贼之归路，亦贼所最忌者，或以全力御我，不暇进围庐郡，是我用兵一处，而保全两处矣；若由柘皋进兵，则断不能保无、庐二属之粮，并不能保舒、桐之境，由南路则所保者多，三利也。巢县前有坚城，后有旷野，一攻不利，则顿兵城下，无计可施，进退两难；若先攻运漕，纵不得手，上下百余里，处处可以进兵，四利也。有此四利，此外虽有小害，亦决计从南路进兵。敝处已有公牍私函分致萧、毛两君，请其由三河、盛家桥进无为州。阁下与石镇坚守庐郡，仍时时与萧、毛两军长通声息，至要！至要！专此驰致。即问台安。

242．复唐训方十一月十九日

冬日协款，仅能匀分一万金。萧、毛两军从巢湖之南路进兵有四利。祁门失而复得。

义渠仁弟大人阁下：

十二、十六泐复两缄，旋接惠书，嘱拨冬月协款，此项稍迟未解，未忘之也。十月入款略旺，而出款较巨。南岸诸军积欠皆在十月以外，当兹吃紧之际，不能不稍示宽裕。又添何、吴两新军及北岸截留多营，均须一一分济，颇形拮据。其萧、毛进兵转运之费、米粮之费不能尽求之鄂省，故须由敝处发给。兹承谆嘱，仅能匀分一万金，即交来弁解去，尚希亮鉴。

萧军门全部十五、六可齐集舒城，毛竹丹之兵闻二十日亦可抵舒。其进兵之路，若从巢湖以北，则由柘皋先打巢县，若从巢湖以南，则由无为先打运漕。昨与在省官绅熟商，众议佥同，皆谓宜趋南路。盖由舒、肥以赴巢县，不特无米可办，而且无夫可雇，三百余里，搬运艰难；若由三河以赴无为，则内有湖，外有江，节节可由水陆运送，一利也。由柘皋至巢县，系用众之地，且系用马队之地，萧、毛既无马队，又无后继之师，实嫌孤单；由无为进运漕，则系用寡之地，且系用水师之地，雪部可以助力，张树声五营及南岸之周万倬等亦或者可以助力，二利也。贼之前队在巢，则运漕、铜陵闸等处实为后路，攻其后路，掣其前进之势，或者不暇围扑庐郡，是我用兵一处而保全两处矣，三利也。巢县前有坚城，后有旷野，一攻不利，进退两难；若先攻运漕，纵不得手，上下百余里，处处可以进兵，四利也。有此四利，此外虽有小害，亦决从南路进剿矣。现饬萧、毛由三河进兵，经盛家桥、无为州以达运漕，计日内可以成行。

祁门初七申刻失守，王钤峰即以是时赶到祁南之金字牌，若驻祁之良字两营不赴黟迎剿，或可坚守无事。初十日王、唐两军会合收复，该逆仍归太平、石埭一路。前令易开俊会商朱云崖攻太平，如此时赶到，或可迎机痛剿，并力击退。若太平、石埭均为贼踞，徽、祁固形吃重，尤恐其旁窜建德，上犯饶、景，江西边患，仍无已时。萧以德初七过皖，熊铁生、陈舫仙十八过皖。霆、沅两军新勇陆续东来，稍资添补。复问台安。不宣。

243．致萧庆衍十一月十九日

告以由巢湖南路进兵有四利，勿稍迟疑。

为则仁弟军门阁下：

昨接十四来牍，知元左、亨中两营十五可到，日内贵军全部齐集，专候毛观察七营会合进剿，深以为慰。

十四日批答尊缄，预商进兵之路，或从巢湖以南，或从巢湖以北，请先与石镇酌定。又令驻守无为之李幼荃绘一详细地图，专送唐鹤九转呈尊处，以备查核。顷与省城诸官绅熟商，均言应由南路进兵，从无为先打运漕乃为稳着，众议佥同。盖由无为以打运漕有数利焉：舒城、庐郡皆无米粮，且自舒城至巢三百余里，雇夫搬运，万分艰难；若由三河以赴无为，米粮、子药均可由水路运送，内有湖水，外有江水，节节有船递运，人数虽多，不致缺乏，一利也。贵军与毛军不满八千人，与数万贼相遇，彼众我寡；若由庐北、柘皋以至巢县，系用众之地，又系用马队之地，贵营与毛部均无马队，又无后继之师，实嫌孤单；若由无为以进运漕，则系用寡之地，且系用水师之地，彭雪帅部下师船尽可助力，驻防无为之树字五营亦可助力，南岸若松，王可陞、周万倬等皆可调来助力，军有后继，先立不败之地，二利也。贼之前队在巢，则运漕、铜城闸等处即是贼之后路，我攻运漕抄贼之尾，截贼之归路，亦贼所最忌者，或以全力御我，不暇进围庐郡，是我用兵一处，而保全两处矣；若由柘皋进兵，则断不能保无、庐二属之粮，并不能保舒、桐之境；若由盛家桥进兵，则所保者多，三利也。巢县前有坚城，后有旷野，一攻不利，则顿兵城下，无计可施，进退两难；若先攻运漕，纵不得手，上下百余里，处处可以进兵，四利也。有此四利，故决计从南路进兵，另备公牍奉达。请阁下与竹丹即日由三河进盛家桥，勿稍迟疑，至要！至要！专此驰致。即问台安。

244．复李昭庆十一月二十日

告萧、毛自巢湖南路进军。令分拨各军口粮军饷。请派人为萧、毛向导。芜、太两防，日内即有大警。

幼荃仁弟世讲阁下：

十九日接十六手书，具悉一切。

萧、毛自庐州进兵，有湖南、北两路。国藩十四复函犹谓北路较可得势，嗣思南路利多害少，究属稳着。十八日驰书奉商，复集在省官绅与之熟筹，佥谓宜趋南路。即檄饬萧、毛由三河进兵，经盛家桥、无为州以达运漕。萧之后队十五到舒，毛军约二十到舒，日内即可成行。各处来信均言此股贼数无多，九舍弟则屡言确系大股，日内尚陆续渡江，不特奉致尊处一信，凡沿江郡县皆已分投通知。就常情而论，苟非大股，亦岂肯冒险渡江，悬军深入？目下兵力只此，处处嫌单，总宜先立不败之地，不宜骤贪侥幸之功。萧、毛未到无为，切勿轻出浪战。

抵征所收之米，留俟守城紧急时，支给树字各营。其银钱两项，仍应购米拨解霆营及金陵大营，以资分润。十六日于海航禀内批明树军月饷省中已解二万，闻上海解到一万，目下应无饥乏之患。海鳌一营须二十二、三成军。吴、王、疏三营准于入城之日起支大口粮，照春字营本省出防之例。今日饬解八千金分给四营，合前亦万金矣。庐江距省较近，若由无为转解，反多不便。该营之甘苦，鄙人自能体察，请释远系，亦不必亲往照料也。

萧、毛至盛家桥、开城桥一带，请阁下派人向导。雪帅来信：梅塘嘴、护驾墩均已有贼，闻系侍逆由东坝西来。芜、太两防，恐日内即有大警。复问台安。

245．复彭玉麟十一月二十日

问吴军赶来，果否不落后着，龙山、东梁兵力，是否单薄。通报决计从巢湖南路进兵。所需火药已拨三万斤。

雪琴仁弟大人阁下：

十九日接十五惠书，具悉一切。

舍弟派营来扎东梁，久有此意。国藩两次缄告竹庄，嘱其就近商定，此时赶来，果否不落后着？龙山、东梁各扎一营，是否嫌单？至为悬系。水师添派四营甚好，陆师实无可添。团防、湘后共守芜湖，应足自固，但不望其出战耳。

贼之南北纷窜，无非欲掣动沅军，以解金陵之围。其北渡一股，亦正未可轻视。九洑洲陆续过江，据闻已十余万。我之兵力只此，不能不先求慎重。自庐州进兵，若先打巢县，则取道巢湖以北；若先打运漕，则取道巢湖以南。此事颇费踌躇。因思北路转运太难，又系用众之地，非大队难以施展，不若南路地窄，尚可用寡，米粮子药，均由水路接济，且与水师相近，可以借助尊处。已檄饬萧、毛两军由三河进兵，经盛家桥、无为州以达运漕，日内即可成行。盖不能包出贼头，只有抄贼后路，以掣其上犯之势。蒋军须留防颍、霍，并未檄调南来。

尊处所需火药，十三日有一缄一札请派员至大胜关，先拨二万斤应用，续拨一万，日内即交魏召亭转解。初五见寄一缄，先于十四收到矣。昨日寄萧军门一缄，抄呈尊览。复问台安。

246．复吴坤修十一月二十夜

敌众初来，宜坚壁不出，稍避其锐而老其气，待其再衰三竭后，再伺隙出击。祁门、昌化之敌将上犯饶、景。

竹庄仁弟阁下：

接十八日寅刻信，具悉。

芜、金两防，布置周密。长胜营已至梅塘嘴，至以为慰。来缄所称约朱、罗各军进剿官圩，不知何人所约？惟闻十八日出队迎剿，则甚不放心。贼众初来，锐气方新，我军宜坚壁不出，稍避其锐而老其气。且长胜营濠垒未成，地道最冲，万一我军小挫，贼乘胜过河，则长胜营首受其累。若待贼匪猛扑旬日之后，再衰三竭，我师乃伺隙出击，则可如九月十八日之捷矣。

萧、毛两军二十日可齐抵舒城，由三河、盛家桥至无为州，大约二十六、七可进攻运漕也。祁门之贼退踞石埭、太平，昌化等处之贼亦麇聚该二县，大约必由建德上犯饶、景耳。子药舍弟处甚多，尊处若借用，可由省解还也。

247．加唐训方片十一月二十一日

合肥一缺，应另行委员。李文森如何安置，候面见后再行缄商。

再，徐石泉芝在途次即患下血之病，到省亦未少愈。气象憔悴，迥不似昔，必须大加调养。合肥一缺，目下正值多事之秋，非病躯所能胜任，应饬司另行委员。

李文森甫经奏调南来，应令到省至敝处禀见，暂缓委署。候与鄙人相见，应如何位置之处，再行缄商。

248．复吴大廷十一月二十一日

九洑洲渡江之贼乘虚上窜皖北，已借希部萧、毛八千人南来援剿，定由运漕入手，攻贼后路。望于张德胜勖之以忠义，纳之于纪律。

桐云仁弟大人阁下：

接十二、十四两书，具悉台旆抵营，起居康胜，至以为慰。

此次九洑洲渡江之贼，乘虚上窜皖北。除安、庐两城外，自和州上至黄州，千里无兵，猝不及防。与九年石达开之窜湖南、上年陈玉成之窜鄂西，情形相似。幸该逆徘徊于巢、含之间，未遽深入。敝处得以赶调各军驰守庐州、庐江、无为三城，而借希部萧、毛八千人南来援剿。其实守兵、征兵，皆嫌单薄，幸尚赶在贼前，未落后着。若谓万无他虞，自问实有未逮。九舍弟屡次来信，见贼陆续渡江，实系大股，外间传言贼数无多，恐非确论。似宜持重，以立不败之地，未便锐进，以幸非常之功。其进兵之路，先打巢县，则取道巢湖以北；先打运漕，则取道巢湖以南。北路地势空旷，非用众难于施展，旱路三百余里，无夫可雇，转运艰难，且恐顿兵巢城，进退维谷，不若南路地窄，较可用寡，米粮子药由水陆接济，又可借资水师之力，进攻不利，仍有退步。鄙人与在省官绅再三斟酌，定从运漕入手，或者攻贼后路，彼以全力回顾，不暇上犯庐郡，亦未可知。已饬萧、毛由三河、盛家桥、无为州一路前进矣。

张德胜在临营旧部中最为出色，此间亦有所闻。今春会剿庐郡，多帅未甚满意，盖多公颇有尊己卑人之习，鄙人亦不敢深信。阁下勖之以忠义，纳之于纪律，或可望成一名将。

蒋军退出正阳、寿州两城，义帅见责，均属正大之论。近奉寄谕，亦谓此军不可轻撤。惟国藩别具苦心，苗党纵有反复，其害犹小，若南北失欢，将帅水火，则关系甚大。前将两次奏片并致僧邸函稿抄寄义帅，想邀鉴及。

南岸金柱复有大警，徽、宁两防，亦皆处处吃重。数月来惊涛骇浪，迄未少息。忧心惴惴，正如久涉江湖之人，时以风波为恐。倘能化险为夷，则如天之福也。复问台安。

249．复郭崑焘十一月二十三日

告曾贞幹病故。赞江达川朴实耐劳，多条理而少官气，可与有成。请代催江味根军援救江西。

意城仁弟亲家阁下：

二十三日接十一日惠书，具悉一切。

此间日内方以祁门之变，江北之警，忧危竭蹶，而舍季弟遽以十八日卯刻溘逝。七、八月久疟之后，本难支持，重以援贼到后四十六日之劳苦，故十月初五贼退，遂以初九日大病一发而不可复治，始信忧劳果足伤生也。

达川到此已十余日，朴实耐劳。鄙人夙所期之多条理而少官气者，庶几近之，必可相与有成。

陈由立亦已到此。熊、萧与陈舫仙先后经过，赴霆、沅两处矣。

萧、毛两军二十日齐集舒城，日内由庐江、无为进兵，先攻运漕。春霆亦将于日内开仗，屡挫而骄气未除，营多而众心不一，窃以为忧。

古、赖等股萃于宁南、徽北之太平、石埭等县，不久当为江西之害，务请设法代催味根于腊底驰至萍乡一带援救江西，至感！至感！

家信一缄，所言皆商季弟丧事，求派勇专送。

250．复李鸿章十一月二十三日

缕述曾贞幹击退金陵援敌，为功甚巨，欲求具奏请恤。九营有功桑梓，有功大局，望勿以截留见怪；敬求惠协五万，为远济九营之需。今冬明春，沪无大警，仍望敛兵自守，不必遽勤远略。宜切戒昌歧深入重地。明春可奉酬火药四万斤。

少泉世仁弟馆丈大人阁下：

连接初二、初八、十三、十七日四次惠缄，敬悉一切。

此间自初六寄达一缄，因和州、江浦梗阻十六日，遂未专丁至镇，裁答久稽。来示以使节真除，推原举主，新妇生子而谢及媒媪，苟广其意，则天下媒媪皆可娱老而济贫矣。犹记胡文忠昔年每称通王媪许负之术，决阁下之必贵，则不晓相术，以尊书风骨内劲，神采外腾，自是伟人气象。未知二说孰为近之。

此间军事，危迫如故。公私忧念，益不可状。应商之事甚多，略陈一二如左：

一，舍季弟于七、八月久疟之后，闰月告假回籍，具牍批准。将登舟矣，而援贼大至，力疾支持，苦守四十六日。十月初五日贼退，阅四日复病，一发而不可复治，竟于十八日卯刻溘逝。积劳伤生，实可悯痛。九舍弟意欲求阁下具奏请恤，想另有禀牍奉干。仆尝以季弟才短，不克治军，不欲令统多人。迨本年三月扎营三山夹，四面贼氛环逼，孤军相持，以少御众至两个月之久，竟能屡却悍贼，且独克南陵、繁昌，会克鲁港、芜湖，始知弟才之大进，因加至五千人。此次击退金陵援贼，则为功甚巨。赍志长逝，不忍没其微劳，谨以奉告。

一，张树声等五营，本不应久留此间。吴长庆之本营在沪，疏长庚并非营官，尤无勉强截留之理。断鹤续凫，生吞活剥，全不适兵勇之性，仆平生以此为大忌。此次截留该九营，深恐有乖尊意。惟当贼犯江北，巢、含失守，变出仓卒，事机尚属凑泊。舍九弟于十月二十六日寄信竹庄、幼荃，商调树字五营由芜湖移防无为，其时国藩尚不知九洑洲之贼，有犯北岸二浦者。幼荃连接沅甫二信，遂毅然自任，初一、二日冒大风大雪渡江进至无为。逮守御已定，初五日始接余调防无为之札，该州幸而不继巢而陷。沅甫之见幾尚早，幼荃之力肩其难，皆吾两家佳子弟也。庐江之守，则吴长庆毅然自任。保此二城，皖北不至糜烂。贵部九营有功桑梓，有功大局，感赖实深。望勿以截留见怪，至恳！至恳！该九营已在此间粮台发饷三万余金，敝处已属竭力供支，而新营尚极穷苦，敬求惠协五万，为远济九营之需。

一，祁门初七失守，初十收复。古、赖、刘等股麇集于太平、石埭等县，朱云岩守旌德，反隔在贼外。群贼皆由宁邑、三溪窜入石、太，若内犯东、建、鄱、浮，豪无拦阻，此股必为江西之患。侍逆现在宁郡，而金华、龙游等股请其回援甚迫；忠逆现在金陵，而对王、章王诸酋志在北岸甚坚。看来今冬明春，上海必无异常之警，仍望阁下敛兵自守，不必遽勤远略，遽拓土疆。其张树声、吴长庆等九营应如何陆续抽调赴沪，俾此间不至骤少此军，敬求卓裁酌度，为珂乡谋，为鄙人谋。上游事势少松，决不久留片刻。

一，昌歧屡次失船并失营哨，各官殊不放心。该镇临阵素无谋略，宜切戒其深入重地，能就有旱兵之处，水陆依护，庶不误事。白齐文痛殴杨道，足使挟洋人以自重者爽然自失。然白酋亦殊可恶，能奏请立正军法否？

一，怀宁拔贡舒卓元椒生有信来谆托，兹渠赴上海寻亲，求阁下妥为照料。敝世兄许敏身号述卿，赴沪一行，如有干谒，亦求推爱照料。前借尊处火药二万，来函又索协解若干，明春可以四万斤奉酬，望设法来取。乘威林密之便，拉杂奉报。

251．复刘秉璋十一月二十三日

和、含、巢、运漕失陷，自和州上至黄州，千里空虚，现令萧、毛先攻运漕，未卜能否得手。

仲良尊兄馆丈阁下：

接十月初四手书，具审台旆还营，勋祺畅适，至以为慰。

少荃临阵督战，迥非书生面目，五月、九月两次大捷，至今令人神〈往〉。阁下英明沉毅，志节不凡，勉宏柱石之材，用孚沆瀣之契。国藩每以忠勇敦劝珂乡子弟，目下淮营已能于楚师外另立一帜，而此次皖北奇警，乃借张、吴等营力保无、庐两城，俾上游不至糜烂，则殊讶食报之丰且速也。

九洑洲上窜之贼，连陷和、含、巢三城，运漕一隘。敝处兵力全在南岸。皖北除安、庐两城有兵外，自和州上至黄州，千里空虚，猝不及防。幸先留树字五营协防芜湖，调以渡江，本月初二幼荃冒雪带赴无为，遂将州城守定。又饬吴长庆催集庆字等四营赶守庐江，添派唐中丞新勇义字三营协防庐州，调希帅部下萧、毛两军南来援剿，日内已到舒城，令由三河、盛家桥以达无为，先攻运漕。贼数太多，未卜能否得手。

本年春夏之交，连克城隘，事机极顺。入秋以来，疾疫盛行，各路贼氛，同时交警，惊波迭起，天动地岌。浩劫茫茫，未审何日果遂厌乱，有心人想同此怅惘也。复问台安。不宣。

252．复徐国桢十一月二十三日

告闰中秋后金陵、皖境军情。

国桢世兄大人阁下：

屡承惠问，备荷远存。即维道履增绥，讲帏多祜，至以为颂。

此间金陵、宁国暨芜、太各军，均以闰中秋后同时告警。其援金陵者为忠逆大股，众约二十余万，凶悍异常。我军苦守四十六日，屡濒危险，至十月初五幸获解围。而皖南群逆蔓延不休，忠酋复分股渡江，冲过九洑洲、江浦李军门各营，连陷和州、含山、巢县等城。敝处兵力全在南岸，皖北空虚，猝不及防。弟截留上海新勇九营分守庐江、无为两城，唐中丞新勇三营与原驻石镇四营协防庐州，调李中丞部下萧军门、毛观察两军会兵舒城，即日由庐江、无为一路进剿。兵力尚单，未卜能御此巨股否？数月来奇险环生，惊心动魄，办理竭蹶，忧愤莫名。

前荷两次手书，无暇裁复。兹托许世兄敏身带上百金，稍助薪米之费，尚祈鉴入。复问台安。不宣。

253．复许乃钊十一月二十三日

告以闰中秋后金陵、皖境之战况及曾贞幹卒于军。

信臣世叔大人阁下：

二十一日接诵惠书，敬审道履凝祥，潭禧萃吉，慰颂曷既！

今秋皖中疾疫，殆非寻常劫数。贤员猛将相继沦谢，士卒死亡尤多。藻卿世兄适以是时到皖，曾不旬日，遽赴玉楼，长才早世，可胜叹惋！

闰中秋后，群逆乘隙内犯，金陵暨皖南宁、太等属，同时告警。各营以久病孱卒，力捍强寇。雨花台一军，尤为危险。苦守四十六日，计抢堵轰发地道两处，挖穿未轰地道七处，十月初五幸获解围。舍九弟颊受枪伤，月余始愈。舍季弟本请离营养病，值大警猝临，力疾助守，解围后骤形委顿，延至本月十八，卒于军次。国藩手足之痛，殆难为怀，且恐九弟乏人帮助，不能肩此巨任，尤深忧灼。目下皖南迄未稍松，金陵之贼又陆续渡过北岸，上窜皖境，连陷和、含、巢县等城。国藩截留上海新勇九营、临淮新勇三营，分布庐州、庐江、无为州，赶办守具。另调希庵中丞部下萧军门、毛观察两军齐集舒城，由庐江赴无为州，会合水师相机进剿。贼数太众，一时恐难蒇事。艰危丛集，竭蹶不遑。方一波之未平，倏万弩之齐发，力小任重，负疚莫名。尚冀惠锡南针，俾资启迪，不胜感祷。

述卿世兄东旋海陵，明岁将挈眷来此。此间风鹤频警，未敢信为安土，然日用之需，较下游稍为便益。藻卿世兄灵榇，权厝皖城之北，表以碑石，俾他年易于辨识。四方多故，未知何日果克归葬杭州也。知念并陈，肃此布复。敬请台安。惟希心鉴。

254．复沈锡庆十一月二十三日

告闰中秋后金陵、皖境之战况。

鹭卿尊兄大人阁下：

接诵前月惠书，备承远注，借悉道履绥愉，礼祺休畅，至以为慰。

舍弟金陵一军，经忠逆悉众围扑，苦守四十六日，远托茀庇，幸获解围。讵该逆分股渡江，冲过九洑洲、江浦李军门各营，直入皖境，连陷含山、和、巢等州县。敝处兵力全在南岸，如芜湖、太平、宁国等属，皆与金陵同时告警，迄未少松。皖北处处空虚，猝不及防。弟截留上海新勇九营分守无为、庐江两城，留唐中丞新勇三营与原驻石镇四营共守庐州，调李中丞部下萧军门，毛观察两军齐集舒城，再由巢湖以南进兵无为，先攻运漕要隘。闻该逆后队仍在九洑洲陆续渡江，恐非一时所能蒇事。里下河夙称善地，都帅力扼扬防，足资屏蔽。各港口有兵添守，益臻稳固。专泐布复。顺颂台安。敬缴大柬。不宣。

255．复杨岳斌十一月二十三日

进剿官圩事，颇不放心。白齐文常胜军为乱，少荃已作整顿。萧、毛两军进攻运漕，意在抄敌后路。

厚庵仁弟大人阁下：

日前严定国带到九洑洲等处地图，顷复接读十二惠书，详明缕晰，深荷指示。

东坝一股，闻系侍逆亲来，承阁下添派四营分防，芜、太水师已不单薄。舍弟亦派武明良、朱洪章两营来扎东梁山、龙山桥。十七日湘后、团防等营进剿三里埂，小胜一次。闻十八将合朱、罗进剿官圩，鄙人颇不放心。贼焰方张，当避其锐而击其懈，纵不得利，亦可先立不败之地。目下芜、太吃重，周万倬断难调往他处。

常胜军来打九洑洲，已属子虚。自九月中旬吴、杨两道即建此议，嗣后屡有文书期会，永无到防之日。顷得上海欧来信，白齐文甚不愿来。吴道所留十月勇饷，要其赴镇江补领，白齐文并不赴镇，索饷益急，率众闭松江城，将谋为乱。旋至上海殴伤杨道，劫其寓中存银四万，复赴镇江将轮船多号挟回松江。少荃现派李恒嵩接统其众，外国兵头，皆为撤去。该军跋扈多端，经此整顿，或可省将来无穷之累。

运漕初九失守，贼人四出掳粮，未扑无为，亦未上犯庐境。萧、毛两军均抵舒城，现令由三河进兵，经盛家桥、无为州，以攻运漕，意在抄贼后路，以掣贼势，且依傍江水，米粮、子药，便于接济，兼可借资水师之力，会攻运漕。惟湖北柘皋一路，无一支劲旅夹击，恐其越过庐郡，蔓延为患，亦殊可虑。复问台安。不宣。

256．复黄芳十一月二十三日

理财之法在渐次整顿，不在过求速效。和州、含山、巢县相继失守，现令萧、毛进攻运漕，深恐不易得手。祁门失而复得。皖南群逆丛集，江西边患正有未艾。

鹤汀尊兄大人阁下：

接前月十九惠书，借审勋祉蕃增，新猷茂著，至为慰颂。

自来理财之法，未有无中生有者，虚空腾挪，岂能恃为不竭之府？浮光掠影，百弊丛生。兹欲截断众流，莫如脚踏实地，洁己奉公，乃正本澄源之道。庐奂以清介驭吏，则内外无私；李勉以廉洁居官，而货财自阜。渐次整顿，不在过求速效也。

此间自雨花台解围后，忠酋并未回苏。十月下旬，陆续偷渡江北，冲过九洑洲、江浦李部各营，分股上窜，致和州、含山、巢县相继失守。自和州上至黄州，除安庆、庐州有兵外，千里空虚，猝不及防。幸少荃新军树字五营留在芜湖，调以渡江，先守无为州。其已募将成之吴长庆四营，饬守赶紧齐集，留守庐江。又留义渠新勇三营协防庐州，调希帅部下萧、毛两军南来援剿，幸均未落贼后。现令萧、毛由舒赴庐，循巢湖以南进攻运漕，贼数太多，深恐不易得手。宁国之贼，迄无退意，分股围扑旌德、泾县，幸皆击退。又窜陷徽州之祁门，经左帅派来王钤峰一军，与唐桂生合力收复。皖南群逆丛集，如杨、黄、刘、古、赖等贼，皆已失其巢穴，穷无所归，时思窜扰完区，以营一饱。江西边患，正有未艾。诸关荩廑，顺以附陈。复问台安，顺颂荣喜，并缴华资。不一。

257．加李鸿章片十一月二十四日

南北并台、革黄用吴之疏，已奉谕旨。

再，南北并台、革黄用吴之疏，已奉谕旨。彼善于此，应可少为敛戢。宁藩司既非晋鹤所愿，似宜仍归吴帅兼领。王东华既堪胜苏松镇之任，即请主政挈衔入告。武员中足胜封疆者，此间实不数数觏也。

258．致王文瑞十一月二十四日

请专顾祁门、渔亭一路，千万不可移动。

钤峰尊兄大人阁下：

祁门克复，全赖阁下赴援神速，保全大局，至以为荷。二十一日批答来牍，请专顾祁门、渔亭一路，如左帅檄调他往，须待朱军回扎祁门，接防已定，乃可移营。顷闻石、太之贼分股出掠，将近青阳。该县系滨江要地，为宁郡及泾县、南陵后路，春霆屡请设防。正苦无兵调拨，适准左帅咨称，已派克庵带十营驰赴景、婺等处。徽州有此一支活兵，足以就近援应，即可腾出朱军驰守青阳，已于二十四飞饬云岩，即日拔行矣。朱军既往青阳，则贵军守祁，别无替人，弟即日内缄告左帅，请年内不必来调贵军，想左帅既调克庵来援，断无调贵军他往之理。倘意外有警，或调贵军他往，千万不可移动。盖朱军既调青阳，则祁、徽专恃贵军与唐军也。特此奉恳，日内即当详告左帅。专肃驰布。即问台安。

259．复郭嵩焘十一月二十四日

江达川已到皖，又拟请江味根东来。裁撤通商大臣一事，应有妥善办法。盐务一事，实无法禁用轮船拖带。

筠仙仁弟亲家大人阁下：

连接数次惠书，未得以时奉报，良深悚仄。前此寇氛四逼，顷又遭舍季弟之丧，无复意绪。和、含、二浦之间，群贼麇集，此后通信愈难。谨就应商之件，条报一二如左：

一，江达川方伯到皖已半月，邓伯昭与之同来。前因和、含、巢县之失，奏调味根一军援剿皖北，旋因祁门失守，又缄请味根由江西援剿皖南。中外皆催希庵速出，仆以希病实重，未忍催迫，惟公自能亮之。

一，裁撤通商大臣一疏，至今未发。公与薛公所持之议，自精自正。不才则以江督一席，业不胜其竭蹶，而又重以洋务，则有颠踣而已。鄙人非畏事者，亦非不愿与洋人交涉者。特只此菲材，只此日力，自昧爽以至夜分，从未了本日之事，沛然无恨，实不敢以洋事自任。公有何术能令既裁此缺之后，而诸务仍不由敝处判断，乃为妥善。否则凡事皆有主稿衙门，既裁彼缺，敝处将安逃耶？此疏仍请薛公主稿具奏为是。至薛太公寿，沪上别无以此相告者，敝处或可不必致情。又新有期之丧，尤多未便。

一，尊眷至今无自湘东下消息。在东征局支用若干，意诚亦无来信。由沪寄皖，由皖与湘汇兑，至便且易，不知何以尚无成议。

一，盐务之事非打开九洑洲，长江畅行终无办法。目下官私之盐皆雇轮船拖带，九洑洲一卡，而总理衙门与薛公力持不可用轮船拖带，鄙人实别无良策也。

书不什一，诸惟心鉴。

260．致朱品隆十一月二十四日

请迅赴青阳驻防，并与易、吴军会剿太平。

云岩尊兄总戎阁下：

自徽、宁两防并紧，贵军处群贼之中，粮路易断，鄙人时时虑之。近日贼窜石埭、太平，将扰青阳，将截断南陵、泾县之后路，鄙人尤以为虑。正苦无兵调守青阳，本日接左帅咨，已派刘克庵带十营来景镇、婺源一带。有此一支活兵，则唐军在徽，王军在祁，均可保全。应请阁下迅赴青阳驻防，保泾县、南陵之后路。青阳距池州八十里，距大通四十，均离大江不远，离小河则仅隔五里，贵军从此亦无孤悬贼中之虑。

前有批牍，请阁下与驻泾之易、吴会剿太平之贼，不知日内果进剿否？古、赖均非悍贼，以贵军与易、吴会剿之，可操必胜之权。若不痛剿一次，贵军即欲拔营由旌赴泾，恐途次亦不免疏失，必须竭力一战，乃可安稳拔营。至嘱！

261．复鲍超十一月二十五日

函唁鲍母逝世，望顺变节衰，以军事为重。当请旨从权在营服孝，待克复金陵，再行奏请回籍。

春霆仁弟大人阁下：

顷接来缄，惊悉尊堂太夫人锦堂弃养，宝婺沉辉。阁下至孝性成，骤婴大故，哀恸迥逾寻常，急思奔丧回籍，乃人子之至情。惟阁下统领雄师，独当一路，正值万分吃紧之际，即日当专折奏明，仿咸丰六年福将军在江宁丁忧之例，奉旨后在营旁民房穿孝二十七日。目下请节哀顺变，公而忘私，仍以军事为重，力支危局。

宁国之艰难已历四个月，全赖阁下与各营官勉力撑持。再支一个月，则米粮已运足，朱军必已到青阳，熊镇、冯镇之新勇必已陆续到齐。一交新年，贵军补足劲旅，又可复从前之旧。扫清宁郡之贼，克复金陵，再行奏请回籍，则哀荣备至矣。肃此，奉唁孝履。

262．致左宗棠十一月二十五日

谢派刘克庵军前来援应。朱军已调守青阳，求三个月内勿调钤军。鲍丁母忧，其军心涣散，殊堪隐虑。徽州与江西之事，全仗大力维持。

季高仁兄大人阁下：

前致一函，言祁门复后情事。顷接大咨，已派克庵廉访统带十营来此援应。有此一军，想必从婺源、景镇、江湾、龙湾等处下手，有益于徽、祁，有益于饶、景。实深感佩，实深敬服。

朱云岩旌德一军本防贼由徽、宁夹缝之中窜入太平、石埭，今贼匪业踞太、石两城，则已破我藩篱，而朱军反隔在贼外。粮路四梗，亦终无能守之理。久思撤回朱军，弃旌德而不守，适因青阳为南陵、泾县后路，诸将求派人防守，遂调朱军出守青阳，已咨达冰案矣。惟前此与山内约，如钤峰一军调往他处，则唐军由徽退祁，朱军由旌退徽。今朱军既移青阳，则不能复践此约。钤峰但能作驻祁之兵，不能作游击之师，此寸心所窃不安者。特此奉恳，求于此三个月中，无遽调动钤军。待明年二月敝处另筹一军驻守祁门现令周宽世新募五营，计自灯节前可自湘开差，届时钤军乃可抽动。至以为叩！

江北巢、含之贼无甚动作。萧、毛两军七千人二十二、三日陆续自舒城、庐江进兵。金陵之贼日内蠢蠢欲动，盖侍逆至此始大举也。十三、十七等日已猛扑芜湖、金柱关两次。舍季弟以十八日物故，沅甫久劳之后，继以忧伤，又拨出五千人分守东西梁山、玉溪口等处，不知能再禁此狂风恶浪否？

春霆于十九日闻讣丁母忧，虽以缄牍慰留，而其军心涣散，逃亡相继，殊堪隐虑。

弟秋冬以来，百忧震撼，下游军势便同弩末。徽州与江西之事，全仗大力维持，瞻企何已。

263．致易开俊吴廷华十一月二十五日

请与朱军同时出队，痛剿泾南、旌北、三溪、太平等处。

紫桥总戎、幹臣太守阁下：

自贼踞太平、石埭，鄙人常以泾、旌二军为虑。旌德朱军业已裹在群贼之中，若青阳失守，则泾军亦裹在群贼之中，尤为可虑。昨已檄调朱云岩由旌德拨赴青阳，惟旌、泾交界之区，常常有贼匪往来。凡宁邑、昌化之贼至太、石者，必由三溪等处经过，若不痛剿一次，则此路已梗，云岩拔营亦不能走。请阁下等与云岩会商，两处约同出队，将泾南、旌北、三溪等处痛剿一次，并将太平踞贼痛剿一次，然后云岩乃有拔营行走之路。古、赖、刘并非悍贼，屡为朱、唐、鲍、张所败，今春在青阳擒斩尤多。昨在祁门闻唐、王将到，先行溃退，其并无技俩可知。若以泾军六营、旌军七营会合击之，必易得手。请即速商云岩拚命一战，否则朱军无退路，青阳无防兵，不特为泾、旌之患，亦大局之患。闻云岩在旌储米尚多，若拔赴青阳，则旌德之米全行搬入泾城，亦大有益于泾军也。但非痛打两仗，则营也不好移，米也不好搬。请抄此函与云岩熟商行之。

264．复吴坤修十一月二十五日

嘱固守各垒，并与杨厚庵商办。

竹庄仁弟大人阁下：

迭接十九亥刻、二十一辰刻两书，具悉一切。

目下芜、金两防添有水师四营，中间东梁山、龙山桥复添陆师两营，较前声势颇壮。乃二十一函内微露张皇之意，与前函所称“渐渐松劲，无虑疏虞”等语，遽尔不同。究竟侍酋大股共来若干，擒贼所供，亦难尽信。我军本守江边各石垒，即以石垒为汛地，其旧城无兵可分，本难兼顾。只要阁下与周军各垒万无一失，下游罗、朱，中路武、朱万无一失，则芜防、金防已足自立矣。厚帅每遇大警，不动声色。九月初金柱贼氛甚炽，厚帅赶到，即称卧镇此间，无虞豕突。现既亲来芜湖，各事与之商办，必臻妥善。萧军门二十二拔营由庐江、黄姑闸、襄安一路前进，毛观察续于二十三由三河、盛家桥一路至无为会商。

舍季弟凶耗，二十二已接家信。手足之恸，殆难为怀，且恐沅弟乏人帮助，不能肩此巨任。昨鲍军门来牍，又有继母之丧。事变迭生，可胜忧灼！

石、太之贼，掳至青阳边境，已令云岩由旌德移营往守青阳，另有公牍奉达矣。复问台安。

265．复彭玉麟十一月二十六日

告萧、毛两军已拔行。芜、金恐有大警。曾贞幹病卒。鲍超丁忧。

雪琴仁弟大人阁下：

接十九夜手书，具悉一切。

萧、毛两军二十二、三日陆续自舒城拔行。萧由庐江、黄姑闸，毛由三河、盛家桥，至无为会齐，届时请阁下酌派师船会剿运漕。九舍弟派刘南云来援无为，其营中抽调太多，无为尚非必须添兵之地，已飞檄止之。芜湖、金柱又形吃重，厚庵亲来两处照料。贼数太众，日内恐有大警。

季舍弟以十八日物故。沅弟久劳之后，继以忧伤，又拨出多营，分守东西梁山、龙山桥、裕溪口等处，如金陵之贼再有蠢动，不知能复禁此狂风恶浪否？春霆十九闻讣丁继母忧，呈请奔丧，勉为慰留。二十七日援咸丰六年福将军在江宁丁忧之例，奏请不必开缺。该军粮路甫通，新勇渐集，又复因此担误。事变纷乘，均非意料所及，忧灼曷已！

贵台前存湖口火药，召亭已运来安庆，可与敝处所拨万斤陆续东下。复问台安。不备。

266．复杨岳斌十一月二十六日

芜湖不必强为兼顾。轮船配勇由蔡国祥作主办理。

厚庵仁弟大人阁下：

二十三日泐复一缄，旋得竹庄信，台旆已至芜湖，私幸芜、金两防，已有长城之恃。二十五接二十一惠书，缕晰详明，益慰鄙系。十八之捷，夺船十余号，亦足以寒贼胆。江浙内河之船，向来不能出江。贼中多半民船，当难与我争衡。芜湖旧城，无兵可以分扎，正不必强为兼顾。只要竹庄、汉卿守定江边各石垒，下游朱、罗，中路武、朱等军各保汛地，则芜、金两防，均臻稳固。白齐文之事，具详前函。挟洋人自重者，当可爽然自失。

至轮船配勇一节，前此屡奉谕旨，近来恭邸时有缄牍，虽系为难之事，不可不勉力筹办。蔡镇意不甚愿，亦系人情之常，鄙人自能曲谅。上年七月敝处复奏，即言每船酌留三四洋人司舵司火，其余炮手及驾驶各役，均用楚师水勇。此次赫德所开之单过于参杂，原属难行，日内缄复恭邸，当与明言此层。既系蔡国祥作主，则武官七人听蔡自派，炮手及各水勇均听蔡自募自派，并言明一年之内不出大洋，上至洋口，下至上海为止。从前贵部有清江龙船一营，今蔡镇亦不过管火轮船一营而已，非有甚难之事也。闻轮船明春可到，请饬蔡镇按照单开人数，一一派定，待船到即行登舟。

春霆十九闻讣丁继母忧，已援咸丰六年福将军在江宁丁忧之例，奏请留营，不必开缺。惟该军粮路甫通，新勇渐到，方盼日有起色，又复因此担误。鄙人日来心烦牙疼，思虑多不周到，下游军事，全仗阁下与诸君维持。如敝处有调度错误之处，并恳随时惠示。复问台安。不宣。

267．复李昭庆十一月二十七日

拟舍北趋南，请与刘连捷同袭运漕。金陵不宜再为分兵。

幼泉仁弟世讲阁下：

二十六日接二十一日手书，具悉一切。

尊意欲湖南北两路进兵，苟能如此，自无遗憾。惟贼众我寡，北路尤系空旷之地，萧、毛同进北路，尚嫌其单，分进南北两路，则更嫌其单。鄙人参之众议，舍北趋南，令五兄在此预议，亦力主由湖南进兵。盖以兵力只此，欲求不败之地，恐萧、毛一至柘皋，贼氛遽入舒、桐也。二十日续有一函奉告，计萧、毛二十二、三自舒拔行，日内可到无为，如运漕贼数无多，或易得手。应请贵军与刘南云同袭运漕，而萧、毛同进东关、巢县，虽皆在湖南，而分为两路，究为得势。但此信到日，萧、毛等业已定局矣。

近来金陵营中派出王、周、武、朱等军，已有五千人，岂宜再为分兵？刘南云来援无为，已早飞檄止之，不知舍沅弟已调回金陵否？舍季弟十八病殁，沅弟久劳之后，继以忧伤，又乏帮助之人，殊不放心。春霆十九丁继母忧，今日发折奏留。事变纷乘，百忧交集，未知何日重履坦途也。复问台安。不宣。

268．致唐义训十一月二十七日

告祁门克后军情部署，嘱与朱品隆、王文瑞勉力支持。

桂生仁弟总戎阁下：

祁门克后，贼踞太平、石埭，与徽州各岭路路可通，殊难安枕。

云岩旌德一军，本防贼由徽、宁夹缝中窜入石、太之路，石、太既为贼踞，则已破我藩篱，而朱军反隔在贼外，粮路四梗，亦终无能守之理。又恐贼由建德上犯景镇，久思撤回朱军替守徽、休两城，阁下移驻祁门，腾出王军为游击之师，兼顾景镇一路。近准左帅咨称，已派刘克庵督带十营，由景、婺一带来援。添此一支活兵，则徽、祁、景、婺均可就近援应。因思青阳屡次告警，如该县失守，于临郡泾县、南陵后路均有妨碍，恰有旌德将撤之军可以移防，即于二十四日飞调云岩拔赴青阳，已照会贵处矣。不料公牍发后，又于二十六日接左帅信，刘克庵十营因祁门已复，未来景、婺，仍留浙境。并于二十六日接云岩信，自愿坚守旌德，不愿轻弃该城，只得批准，令其仍驻旌邑。然阁下守徽、休，则患其兵单；云岩守旌德，则患其粮少。鄙人惦念贵军、朱军，刻刻不忘。目下苦无劲兵可以派往相助。

钤峰在祁门，阁下有地主之谊，尚祈加意联络。如休防太单，不审钤峰能分一营助守否？

此间现令李申夫招练五营，约须灯节前乃能赶到安庆；周厚斋招练五营，约须二月中旬乃能赶到安庆。此二军到后，即派一军前往徽、祁相助。此两个月尚望阁下与云岩、钤峰诸公勉力支持，至要！至要！

左帅已将严州克复，歙之东路可以无虞，且龙游、汤溪指日可克，伪侍王必回救浙江，不能再在宁国一带滋扰。其扰宁境者，不过黄、胡之党，扰徽境者，不过古、赖之党，尚不十分凶悍，贵军当能御之耳。顺问台安。

269．致朱品隆十一月二十七日

将派军赴援徽州，望两月内勉力支持。前商会攻太平之议，希度力而行。

云岩尊兄总戎阁下：

二十四日有一牍一缄，请贵军移守青阳，先与易紫桥会商共剿泾、旌交界游匪并太平踞贼，盖以旌军孤悬岭外，终须撤退，而岭内添刘克庵十营，兵力已厚，尽可保全。不料二十六接左帅信，克军因祁门已复，未来景、婺，仍留浙境，与前此情形又变。正在踌蹰间，接到来牍，以旌防确有把握，不愿轻弃该城，恰好留住贵军，为回顾徽州之地，业经批准，仍驻原防。第思贵军独处岭外，馈运艰难，则忧其粮少；唐军兼守两城，又虑其兵单。鄙人惦念两处，刻刻不忘。业与左帅约定，毋遽调回钤军。此间苦无劲兵，可以派往相助。现令李申夫招练五营，约须灯节前乃能赶到安庆。周厚斋招练五营，约须二月中旬乃能赶到安庆。此二军到后，即派一军前来徽州，庶声势较壮，尊处有急，亦可就近援应。此两个月内，尚望阁下与桂生、钤峰诸君勉强支持，至要！至要！

左帅已将严州克复，歙之东路，可以无虞。且龙游、汤溪指日可克。伪侍王必回救浙江，不能再在宁国一带滋扰。其扰宁境者，不过黄、胡之党；扰徽、旌者，不过古、赖之党，均不甚悍。阁下与唐、王之力，当能制之。

前商会剿太平之议，如果可行，请即与紫桥各派数成队伍痛剿一次。倘能得手，则泾、旌两军益臻稳固。如自度力有不逮，亦不敢相强也。顺问台安。

270．致李兴锐十一月二十八日

仍留朱军守旌。请代买好漆。

勉林仁弟阁下：

昨二十四日接左帅咨，派刘克庵十营，方深以为喜。以为徽、祁后路兵厚，则前路不妨稍薄，因调云岩出守青阳，不料二十六日又接克庵停调之信。徽之后面既空，前面不宜再空，只得仍留云岩守旌。兹有寄朱、唐信二件，烦阁下阅后加封，专人送去为荷。

舍季弟以十八日没于金陵军次，灵柩日内可到安庆，意欲加漆数次。闻祁门、休、歙一带皆出好漆，望阁下商之洪赞善及本地贤绅，代买漆十余斤，即日专人送至安庆，至要！至要！朱、唐饷银，业已发至何月？并示。

271．复马新贻十一月二十八日

徐芝、李文森均应另委。萧、毛两军进剿运漕。庐州兵力不厚，芜、太又形吃重。王、唐、朱尚堪自固。饶、景边患，正未有艾。已具折奏留鲍超。

穀山尊兄大人阁下：

十九、二十七两接惠书，具悉一切。

义帅初莅临淮，裁并各营，清厘诸务，全资赞画之力。省中台局各差，势难兼顾，已委达川方伯接管粮台，添派小宋观察会办善后局。阁下与袁帅从事多年，诸将士相孚有素，必能驾轻就熟，悉臻妥善详委。

牧令三员，徐芝到省即病，至今委顿，难期遽痊。合肥一缺，正当多事之秋，非病躯所能胜任。李文森甫经奏调南来，尚未到省，须俟鄙人接见后，察其才具所宜，再为位置。此二员均应另委，已与义帅缄商矣。

萧、毛两军，二十二、三日陆续自舒拔行，循巢湖以南，至无为进剿运漕。所以不由湖北先攻巢县者，以北路地势太宽，我兵尚嫌单薄，旱路三百余里，无夫可雇，转运艰难。故先进运漕，借水路以通接济，抄贼后路以掣其上犯之势。惟北路究少一支劲旅，贼如乘虚上犯，亦殊可虑。庐州兵力不厚，石清吉仍留原防，不令进剿。日内芜、太两防，又形吃重。东坝西来之贼，水陆数皆不少。厚帅亲到两处照料。十七、八日，三里埂、上驷渡各获小胜，水师夺贼船十余号。祁门之贼，退踞石埭、太平。王钤峰守祁，唐桂生守徽、休，朱云岩守旌邑，尚堪自固。古、赖、刘等股，系穷饿无赖之贼，又不肯依傍忠、侍诸酋门户，时思就食江西，以营一饱。饶、景边患，正未有艾。

春霆十九闻讣丁继母忧，昨已专折奏留。

舍季弟十八疫殁，沅弟乏人帮助，又增忧伤。倘事变纷乘，焦灼曷既！专泐。复问台安。附璧谦版。不宣。

272．复沈葆桢十一月二十九日

巢湖南路当可保全。仍留朱军守旌。鲍军不振，韩军训练未久，殊不放心。江西硝磺仍以在湖南采办为妥。

幼丹尊兄大人阁下：

二十七日接奉二十一日惠书，敬悉一切。

此间近事，皖北萧、毛两军二十二、三由舒城进发，计日必已抵无为州。舍弟亦自金陵派三营来守无为，巢湖南路当可保全。惟湖北柘皋一带尚少一支劲兵。祁门复后，闻左帅派刘克庵十营来援景、婺，方幸徽南力厚，即调朱云岩一军弃旌德而出守青阳。不料公牍发后，而克庵停调，徽南既少此一支，则旌德一军未可遽撤，以增徽北之累。

春霆新有母丧，虽勉强慰留，而心绪已乱。两月以来，各处饷项尽解鲍营，共去二十万有奇，而勇丁偷逃如故。屡次败挫而军中骄蹇如故，鄙人实已智尽能索，无可为力。宁若决裂，则徽亦随之，恐终为阁下与左帅之累，愧甚愤甚！

景镇添派段道一军，水陆四千余人，必可保全。乐平为景镇后路，得韩军守之，亦极有益于景镇暨东南各城。惟韩军训练未久，瓜未熟而早摘，殊不放心。

承垂询，舍季弟已于十八日卯刻溘逝，皆由国藩菲德积愆，殃及手足。悲恸之余，弥增悚歉。

江西硝磺，似仍以在湖南采办为妥。此间办有定章，再行咨达。

273．复左宗棠十一月二十九日

已批令朱军仍留守旌。克军望仍置于活处。萧、毛二军已进屯无为。

季翁仁兄大人阁下；

二十七日接奉惠书，敬悉严州克复，龙、汤贼亦内乱，计日内可下。似此则侍逆无不回援金华之理，芜湖、金柱关一带必可大松，企慰无已。

克庵不能来景、婺，徽南少此一枝劲兵，则旌德朱军未可遽撤，以增徽北之累，已批令照旧守旌矣。春霆新有母丧，黄麻渡之粮路又梗，勇丁之逃亡如故，将领之骄蹇如故，宁郡终虞决裂。宁败则徽亦难保，不能不为阁下与沈帅之患，愧愤曷已！克庵一军，仍望置诸活处，无再粘着，以备景、婺非常之警。至恳至荷！

皖北之事，萧、毛二军已从舒城进屯无为，巢县、运漕之贼似亦不甚浩大，虽不能驱之遽东，或不至遍扰各城。

弟以菲材，忝窃非据，朝廷不加罪，僚友不见弃，尚复何郁郁之有！投劾之说，实以久辱高位，卒无成效，自须引咎少退，避贤者路，仍以散秩陈力军中，专办一路之贼，一息苟存，未敢稍懈。尊见以谓何如？

景镇调添段道一军，防务可期稳固。韩军全驻乐平，亦有裨于景镇后路。特新军未经训练，有似揠苗助长，颇以为疑。

274．致李续宜十一月二十九日

告曾贞幹病卒及皖境军事。嘱李假满后务必兼程东下，莫再展假。

希庵仁弟亲家大人阁下：

久未接惠书，不知尊恙痊愈否？至为系念。

舍季弟于本月十八日卯刻溘逝，皆由国藩凉德菲材，忝窃名位，咎积灾生，殃及手足。悲恸之余，弥深歉悚。

皖北军事，萧、毛二公于二十二、三日由舒城拔赴无为。该州本有李幼荃带淮勇五营守之，舍弟又派刘南云三营前来助守，兵力甚厚。而庐北、柘皋一带，少却一支劲兵，终是可虑。

春霆新丁母忧，心绪已乱。其粮路近又梗塞，勇丁之逃散者相继，宁国恐终决裂。徽州、祁门仅唐桂生、王钤峰二人，亦难禁狂风巨浪。

南北两岸同时万紧，阁下正初假满，务望兼程东下。无论贵恙是否痊愈，总求莫再展假。一则阁下老谋深算，可为鄙人分任重负，少减忧灼；二则中外引领而望，疏陈纷纷，钦篆尚交临淮存贮，吾辈受恩过重，亦宜时存惄焉不自安之意；三则鲍军门坚请奔丧回籍，鄙人未允，亦望台旆早来，免致渠得借口。务祈及早登程，副圣主及远近军民之望。千望！千望！贱躯忧思过甚，牙痛异常，每当危疑之际，无可晤商，尤深盼系。

275．致黄鸣珂十一月二十九日

告近期军情。祈迅速查明胡绍曾等为害地方情事。

印山尊兄大人阁下：

久疏笺候，遥想政祉蕃增，勋猷茂焕，至以为颂。

此间事机多蹇，秋冬来竭蹶万状。雨花台解围后，忠逆分股由九洑洲渡江，上窜和州、含山、巢县等处，皖北空虚，猝不及防。弟截留上海新勇九营、临淮新勇三营分布庐州、庐江、无为各城，调李希帅部下萧、毛两军至无为、运漕一带援剿，幸均赶调到防。而南岸东坝之贼，复来扑犯芜湖、金柱关。宁国之贼，相持至今，亦甚吃重。另股由旌德、太平间道窜陷祁门，经王钤峰、唐桂生两军会合克复，该逆退踞太平、石埭。古、赖、刘等股，均系穷困无赖之贼，又不肯依附忠、侍诸酋门户，常思就食完区，以营一饱，恐终贻江西边境之患。弟奏调江味根军门督带五千人由湘赴江，万一贼由饶、景内窜，即可由抚州一带迎头截剿。此军到江约在明春，能否不落后着，尚未可知，良深隐虑。

近闻贵治南丰县内有胡绍曾、赵德堃、汤兆禧各衿，朋比为奸，干预公事。子序亦为众人所訾，物议沸腾。如团练报销一案，全是空中楼阁，借名拨捐，请叙先行，索取部院司费巨万，约以奏下找足，直是绅士开捐所得之钱，多方营解，希图邀准。其实所开捐款，从前俱未逐案报明，既无报案，何从核销？且出钱之人，俱未列名请奖，全系私行贿买，恐致酿成西捐重案。现在胡绍曾、汤兆禧经年蟠踞省寓，迹涉招摇。赵德堃以湖南佐杂，屡次冒功，得升知县加同知衔，往楚候补，近亦差竣在省。汤兆禧以举人冒功，得本班加升衔，捏称湖南候补。此三人者，从前霸管局务，任意杀害良民，婪取财物。而子序初为若辈欺凌，继则深相勾结。上年在省，招致义宁黎姓、丰城万姓二人来丰，诈称委员，专办江省报销之案，遂有此举。近复串通南城绅局张秋浦、李乾六等，令其伺南丰报准后，照样请办。黼堂方伯有饬本地官绅出结之札，早经到县，捺搁不发，并未与绅士阅商。传闻官绅业经禀复，合邑颇为惊诧。其已散团勇常在吴宅奔走，特开公田局夺占民间荒田，令散勇垦种，收租归己。遇有包管讼案及敛钱收捐等事，辄集散勇多人，恐吓挟制。又新漕减征一案，因敝处有官绅酌议立案之示，借势包揽，影射渔利。无论城乡，于收获交租时，每百石扣出三石，以两成归城内义仓，八成存本都堡社仓，名为储谷备荒，实以虚纳。初限漕折代官垫解，其乡民逾限未完者，仍照章加征，以肥私橐。并闻广昌、南城等县，凡有大案词讼，子序无不揽管，其堂弟子范，从中助恶得赃。似此种种不法，为害地方，酿成事端，亦复于己不利。子序好与匪人为缘，是其素性。近来事迹，与敝处所闻，是否符合，祈阁下迅速查明，详晰示复。外抄揭帖一纸，附呈尊览，专此密函奉商。顺问台安。不尽。

愚弟国藩顿首

276．复毛鸿宾十二月朔日

徽、休、祁、旌尚能勉强支持，惟鲍军宁国一路有累卵之危，务求设法催令江味根军迅速成行。待金自难违众优礼。

寄翁仁兄同年大公祖大人阁下：

冬月二十八日接十九惠书，敬承挚谊，关垂一切，感佩曷既！

此间近状危迫如常。皖北既将庐郡及无为、庐江三城守定，又有萧、毛二军从舒城进兵，纵不能驱贼回窜，或不至蔓延西上。伪侍王力攻芜湖、金柱，亦经水陆击退。祁门贼退之后，歙、休、祁、旌四城守兵，亦尚能勉强支持。惟鲍军宁国一路日逼日紧，实有累卵之危。王可陞扎五营于黄麻渡后，甫得护运数日，该逆又于下游偷渡梗阻，且将占踞三山、鲁港。粮路果绝，鲍必不支。鲍若决裂，郡城张军随之，大局何堪设想！

味根军门一军，务求阁下设法催令迅速成行。莲塘替换之营，已蒙另行派往否？味帅之意，极少亦须六千人，尽可如渠所请。弟前月十二日一疏，虽仅指三千人，厥后咨函改由江西以援皖南，即系订明五千人。其时闻达川言味军除莲塘三千人外，另有续招一千人及席道一千也。请阁下即告味公，一面将现部及席营先行起程，一面续募，凑成六千之数。顷奉寄谕，亦饬其添募—二千人，弟即当咨达冰案并味公也。

至意城亲家之意，欲令金逸亭成军来皖。逸亭甫被官、严参劾，希庵、义渠均讥斥之，自难违众优礼，且亦断不能速耳。顺问台安。

弟国藩顿首

277．致杨岳斌十二月初一日

鲍军危急，望统帅刘、周、吴、罗、朱、武军将湾沚打开。

厚庵仁弟大人阁下：

昨复一缄后，旋接大咨。蔡国祥所挑武官七人，均已派定，日内当可复奏。春霆在高祖山、清弋江一带，日内危急如故。黄麻渡之下，小淮窑对岸，又被该逆占踞。水运不通，陆运可危，非竭力一战，将湾沚打开，大局将不可问。九舍弟派刘南云三营来无为州，似可调至南岸，会合周、吴、罗、朱、武、朱六营共八千余人，若以之专剿湾沚，不嫌其单，特此奉商。求阁下传齐诸将，详细指示，共分三路：刘南云与朱洪章、武为一路三千人；周、吴为一路三千三百人；罗、朱为一路二千人。临阵之调度，以南云为主。事前之布置，进兵之路径，概请阁下为主。水师应否同进，亦请酌度。阁下未统陆兵，本不敢以此事奉托，缘春霆十分危急，舍此别无援救之法耳。是以奉恳，另行备咨密商。诸希心鉴。

278．复唐训方十二月初一日

告近期军情及曾贞幹病卒、鲍超丁忧等事。

义渠仁弟大人阁下：

接十六、十九、二十二等日惠书，具悉一切。

台旆亲巡前敌，周历各营，绸缪未雨，士气方新，良为佩慰。

敝处二十一复函，以亳州、合肥二缺，商请另委。昨读咨到疏稿，已将各员委缺陈明。其实徐令病势颇深，断难赴任。李令奏调南来，未经一见，亦不放心。当日前奉商之时，固不料出奏如此之速也。

正、寿两城撤防，中旨亦不谓然。惟逼处太甚，衅端迭生，蒋军不趁此时撤退，终乏善处之道。该练既受僧邸羁縻，力称反正，具禀尊处，词意恭顺，一时当无他虑。阁下收用黄凤鸣及课试生监，优予奖励，亦渐次化导之一法。

李军门因午帅去位，内不自安，于敝处请求，未能尽副所愿，致有违言。欲求饷盐畅行，似非鄙人所能为力。冬月协款，二十一交来弁带去万金。腊月再筹续解，不知能稍多否？

萧、毛两军二十二、三自舒城分起拔行，计已同抵无为。九舍弟亦派刘南云三营来无为助剿。曾嘱李幼荃以树字五营与南云同袭运漕，请萧、毛同进东关、巢县，不知果否可行？

庐北、柘皋一路无兵，终恐该逆乘虚上窜。庐城仅有七营，自守尚嫌其单，未便分队进剿。

季舍弟于十八卯刻溘逝。七、八月久疟之后，本难支持，重以援贼到后四十六日之劳苦，故十月初五贼退，遂以初九日大病，一发而不可复治。国藩菲德积愆，殃及手足，悲痛之余，弥增悚歉。

春霆十九闻讣，丁继母忧，二十七日援咸丰六年福将军在江宁丁忧之例，专折奏留。其黄麻渡粮路近又梗塞，勇丁逃亡相继，军心焕散，恐终难免决裂。

祁门克复，贼退太平、石埭，扰近青阳。闻左帅派刘克庵十营来援景、婺，方幸徽南力厚，即调朱云岩一军，弃旌德而出守青阳。不料公牍发后，而克庵停调，徽南既少此一支，则旌德一军未可遽撤，以增徽北之累，仍令云岩留驻原防。诸关荩系，顺以缕陈。复问台安。不宣。

国藩顿首

279．复吴坤修十二月初一日

鲍军益觉可虑。克军停调，则旌德一军未可撤回。请会诸军打开湾沚或石硊。

竹庄仁弟大人阁下：

二十五泐复一缄。二十八接二十三亥刻手书，具悉一切。

芜、金两防，应足自立，惟鲍军益觉可虑。昨阅其二十六来信，似后路已为贼所抄袭。黄麻渡水运既梗，板桥一路亦甚岌岌。春霆徒有过人之勇，而无了事之才，一遇艰俭〔险〕，茫然罔措。自宁郡初警，迄今四月，迭次告戒，竟不能有所整顿。饷项充裕，而勇丁逃亡如故；挫败频仍，而军中骄蹇如故。加以新闻母讣，心绪益乱。倘有疏失，则皖南全局瓦裂。鄙人智尽能索，无可为力，忧愤曷既！

前调朱云岩移守青阳，因徽南添克庵十营，兵力已厚。不料左帅闻祁门收复，仍〔乃〕将克军停调。徽南少此一支，则旌德一军未可遽撤，以增徽北之累，又无暇顾及青阳矣。刘南云来援无为，因金陵营中抽出人数太多，曾有檄令其撤回，不知已到无为否？如已到无为，曾缄嘱幼荃以树军与南云同攻运漕，而萧、毛同进东关、巢县，亦不知果能行否？若南云三营现尚可以抽拨，请阁下飞函与南云一商，并商之九舍弟与杨、彭两帅及李幼荃，即日请南云南渡，会合阁下与周、罗、武、朱等军，或剿湾沚，或剿石硊，两处能打开一处，鲍军乃有生机，否则宁国全局不堪设想。鄙人亦具函咨商之杨军门等矣。复问台安。不宣。

国藩顿首

280．复吴坤修十二月初二日

祈与诸军熟商，是否可会攻湾沚。

竹庄仁弟大人阁下：

初二巳刻接二十八寅刻手书，具悉进剿石硊大捷，有益于芜防，有益于鲍军，欣慰无量。

昨函请阁下与厚帅等商调刘南云三营，会合芜、太诸军同剿湾沚。旋函告厚帅，拟分三路并进：贵军与湘后等营为一路，南云与金陵派来朱、武等营为一路，金柱之罗、朱两军为一路。盖因春霆十分危急，舍此别无救援之法。今幸打通石硊，鲍军已有生机，稍缓赴援亦无不可。若趁此声势，迅攻湾沚，则转圜尤为神速。不知厚帅如何定议。若鲍军粮路全塞，恐除力攻湾沚，别无良法。惟二十三、四等日，贼已来犯无为州，南云现扎城内，恐已不能抽出。阁下自度芜防之力及罗、武、两朱等军之力，是否尚能会剿湾沚一次，伏乞与各营熟商，稍解鄙人之忧。

朱、罗进剿官圩，闻二十七亦获胜仗，抢贼船至一二百号之多。现尚未接函牍，不知确否？复问台安。

国藩顿首

281．复郭崑焘十二月初二日

安庆足以自固，无为一路兵力颇厚。目下最危者仍是春霆一路，务祈派兵替出江味根一军星速东来。金逸亭事宜作罢论。

意城仁弟亲家大人阁下：

二十九日接二十日惠书，敬悉一切。

郑阳和、陈由立早已到此，又截留赵玉班之赵仁和一营不赴金陵，合之原守省城者，安庆共有陆兵四千六百人，水师近千，足以自固。巢县之贼伪纳王于二十四日攻扑无为州。该州本有李幼荃少荃季弟淮勇五营守之，沅甫自金陵派刘南云三营来，是日亦到，敝处所派萧、毛二军亦于二十六、八可到无为，此路兵力颇厚矣。金柱关亦屡有小胜，芜湖周万倬、吴竹庄等二十七日破石硊贼垒二处，防务亦自稳固。祁门之贼退至太平、石埭，气焰颇弱，亦未窜动。目下最危者仍是春霆一路。黄麻渡扎定后，贼又驻下游之小淮窑，运道仍梗。本地招补之人固极散漫，湖南新到之勇亦多逃亡，决裂实在意中，难期挽回。务祈阁下与寄云贤帅商定，迅派兵赴莲塘，替出味根一军星速东来，由江援皖，不胜感祷。

来示谋及金逸亭观察，沅甫亦谋及于此。惟官、严甫经劾奏，鄂、皖呼吸相通，未便因一人而失欢于邻封。且润帅往年与金甚相龃龉，希庵、义渠亦讥斥之，其中必非无因。金旧部仅于、彭二人回湘，此外另招新勇，亦非两月不能成军，此节且作罢论。

黄伯海元龄闻可倚任，昨令其招两营，敬求照料一切。

282．复李鸿章十二月初二日

用兵之道，在人而不在器。答拜赫德，不过稍示优待。请接济萧军九营两个月满饷。

少荃世仁弟馆丈大人阁下：

初二日接十一月二十五日惠书，敬悉一切。

常胜军不来金陵，亦自无害，来亦未必果有裨益。

九洑洲、下关各贼垒，似非轮舟、炸炮所能遽破。鄙人尝疑用兵之道，在人而不在器。忠逆之攻金陵官营，亦有炸炮，亦雇洋人在内，官军不因此而震骇。舍弟亦还以炸炮御之，彼亦不因此而动。左帅以四十余斤之炸弹打入龙游城内，贼亦不甚慌乱。顷水师在金柱关抢贼船百余号，内有洋人，一律乞降免死。然则洋人洋器，亦会有见惯不惊之一日也。

赫德过此，国藩因恭邸两次来缄，嘱令优待，遂答拜，以示稍优。昌黎造大颠之庐，非崇信其法，求福田利益也。来示以为过谦，自必讲求体制，确有定程；但以内地例之，如此省之州县谒彼省之督抚，不回候自其常例，偶一回候，亦未必大乖于礼，然则施之洋人，亦未必因此纳侮。鄙意求胜于洋，在中国官不要钱，兵不儿戏，不仅在税饷之盈绌，尤不在体制之崇卑。卓见以为何如？

萧、毛均到无为州，二十八日出队击巢贼之近无者，贼未交锋而遁，不知有何诡计。

树字五营守无为，庆字四营守庐江，均极得力，感荷远庇，实无涯涘。惟口粮无着，更望惠施，将该九营各解两月满饷，不特新营弁勇借免饥寒，即鄙人与珂乡士庶皆拜公之赐矣。胡宫保九年派希庵带十营回援宝庆，亦由鄂月解饷项赴湘，请援成案，一丐鸿施。

鲍营粮路梗塞如故。惟二七日周万倬、吴竹庄于石硊获一胜伏〔仗〕，罗、朱南桂于金柱关获一胜仗，春霆亦自于杨柳铺等处获一胜仗，皖南军务似有转机。苗练近无恶意，寿、正退还之后，不至别有他患，所难者转在滁中耳。

胜帅近又革拿，多亦似难了事。西望增慨，云何！云何！

283．复官文十二月初二日

函商设三个通商口岸、轮船拖盐、轮船配勇诸事。齐省招募湘勇，势难办到，祈剀切疏陈。

秀帅宫太保中堂大公祖阁下：

接前月初六手书并年终密考蓝本。诸承指示，感荷无量。

新议三口一节，二十日赫德来皖，与言该三处现在情形，且经请示总理衙门，须待都中裁决。赫德随即赴沪，不知将来如何定议。

轮船拖盐一节，江、楚现办票盐，即系明禁暗不禁之说，虽公牍未经道破，究不免掩耳盗铃。乔都转请令票商公雇轮船数只，由司编号，给照送过贼垒，亦未尽善。既准票商公雇轮船，即难禁散商之私雇。中国散商既违禁雇船拖盐，即难禁外国各船夺我盐利。此事应否一概禁绝，抑或暂如乔都转所请，或仍前掩耳盗铃，亦经分别三层，咨请总理衙门核夺。

轮船配勇一节，上年七月，敝处复奏，即言每船酌留三四洋人司舵司火，其余炮手及驾驶各役，均用楚师水勇。此次赫德所开之单过于参杂，原属难行。近请厚庵派定总兵蔡国祥为管带官，另派游击盛永清等武官七员。其余炮手及各水勇，均听蔡自募自派。拟即以此会列台衔复奏，初一日有密咨奉达矣。

上月初五，曾将皖北情形缄陈左右。嗣后巢县之贼分踞运漕，弟令萧、毛两军由舒城驰赴无为，先剿运漕以抄贼之后路。二十三、四日，贼来扑犯无为，经张树声等出队击退。九舍弟复派刘连捷带三营来无为援剿，合之萧、毛两军，颇不单薄。惟庐北、柘皋一路，究少一支劲旅，恐其绕越庐郡蔓延为患。十二日，奏调味根军门来驻皖北。次日闻祁门初七失守。恐贼踪飘忽，即由景镇阑入江西，又咨请味帅迅带所部由萍乡驰赴袁州一带，先救江西之急。昨日折回，幸蒙俞允，并许添募一二千人。味根旧部，现剿莲塘股匪，须湘省派兵接替，调回长沙，计非开正不能东来。届时或由江以援皖南，或由鄂以援皖北，再行酌度办理。祁门失守二日，即经官军收复。现留浙江援军王文瑞七营驻守该处。

春霆丁继母忧，弟援咸丰六年福将军在江宁丁忧之例，专折奏留。惟自闰月以来，屡次挫败，终不能有所整顿，将领骄蹇，士卒逃亡，其粮路近又梗塞。如鲍军有失，则皖南全局瓦裂，殊切无穷之虑。

舍季弟以前月十八殁于金陵军次。七、八月久疟，未经脱体，本难支持，重以援贼到后四十六日之劳苦，十月初五解围，遂以初九日一发而不可复治。国藩薄德积愆，殁及手足，哀恸之余，弥深悚歉。

承示山东所需兵勇，将拨午帅旧部由徐、曹一路前往，未审曾否具奏。楚师薄有虚名，自节麾莅楚，与诸君子积年整顿，益著成效。朝廷此举，实欲以两湖风气行之山左。临淮并非劲旅，远近皆知，恐未足以应诏。惟蔽省之人不惯面食，不愿远出，除沿江两岸各省外，风土人情，皆不相宜。不特齐省奏募湘勇势难办到，即施之秦、晋、河、洛，亦皆迁地弗良。以多公久统楚军，尚有中途逃散不能禁止者，新募之卒，更难强以乐从。此中委曲，应由阁下剀切疏陈，俾朝廷洞悉本末。丹初同年在楚日久，亦深知而共亮之也。专泐奉复。并请台安。

治愚弟期曾国藩顿首

284．复王吉云十二月初二日

浙案业经奏结，碍难凭空着议。次青事，现犹未克复奏。尊事爱莫能助。此间秋冬以来，奇险环生。贞幹病殁金陵军次。

吉云尊兄同年大人阁下：

屡奉惠书，备纫远注，瞻望德范，驰系益深。

浙事隳坏，积渐已久，本非独力所能挽救。阁下掣肘情形，尤为当世贤者共知共谅。左帅如此定议，盖亦万不得已。案经奏结，碍难凭空著议。弟与幼帅再四踌躇，苦无善策。区区歉忱，业蒙鉴及。

至次青之事，言者未必无意，弟亦深自引愧。谕旨交弟与左帅复查，现犹未克复奏。

尊事由敝处改交左帅，事前既难越俎，事后更觉无因。爱莫能助，徒深扼腕。

此间秋冬以来，奇险环生。金陵一军被围四十六日，幸获瓦全。而皖南之徽、宁、太等属，皖北之和、含、巢等属，处处逆氛，迄无定局。自维力小任重，调度乖方。八月、十月两次奏请简派大臣来南会办，竭蹶之状，有不堪为知己告者。

季舍弟复以久劳疫殁金陵军次，薄德积愆，殃及手足，负疚曷已！专泐布复。并请台安。不宣。

年愚弟期国藩顿首

285．复彭玉麟十二月初三日

如定议刘军南渡，仍仗照料济师。须会诸君猛攻湾沚一次，鲍军乃有生机。李长清、黎登照均已省释。

雪琴仁弟大人阁下：

二十九接二十一、二十三两书，具悉一切。

国藩凉德菲材，忝窃名位，咎积灾生，殃及手足，远劳慰唁，感悚滋深。

前嘱幼荃以树字五营与刘南云三营同攻运漕，请萧、毛同进东关、巢县，嗣因鲍军危急，拟调南云渡江会剿湾沚，嘱竹庄禀商左右，不识南云一军果可抽调否？如定议南渡，仍仗大力照料济师，至以为荷。

初三于竹庄信中，读悉手书一片。二十七护驾墩之捷，焚夺贼船数百号，询足寒侍逆之胆。是日团防、湘后等营亦于石硊杀贼千余，芜、金两防，应足自固。

惟春霆一军终属可危。黄麻渡扎定后，贼又驻下游之小淮窑，运道仍梗。本地招募之勇固极散漫，湖南新到之勇亦多逃亡。连日雨雪，搬运尤难，饥溃实在意中。泾县湘军二十七日亦经大挫，尤深忧灼。鄙意南云纵不能来，尚须会集芜、太诸军痛剿湾沚一次，鲍军乃有生机，舍此亦别无救援之法也。

李长清、黎登照均已省释，十月初自粤起程，不久可回营矣。复问台安。不宣。

国藩顿首

286．复奕䜣十二月初三日

复陈购买轮船可徐求制胜之道，收将来无形之效，但不宜用于长江剿敌。附告派配兵勇安排及闰月以来变故。

曾国藩顿首上书恭亲王殿下大人阁下：

十月十九肃复芜笺，嗣是三奉钧函，以前购轮船七只明春可到，预筹配勇节制及剿贼、进攻各事宜，训迪周详，佩仰无似！

尊处购买之意，不仅为剿办发逆而设，此诚思深虑远、开物成务之至计。某上年七月复奏曾言“恃己之所有，夸人以所无者，世之常情也；忽于所习见，震于所罕见者，亦世之常情也”。轮船之速、洋炮之利，在英、法则夸其所独有，在中华则震于所罕见，若能陆续购买，据为己物，在中华则见惯而不惊，在英、法亦渐失其所恃。即如洋兵初到上海，往往神奇其说，自退出青、嘉二城，内地人民始知洋兵亦有不可尽恃之时。如炮船竟能通行中国，则内地兵民或者尽释疑畏之心，徐求制胜之道，必收将来之效于无形之地。

至轮船用之长江剿办发匪，则地势不甚相宜。发逆之猖獗，在陆而不在水；官兵之单薄，亦在陆而不在水。国藩庚申十月、辛酉七月两次具奏，本年四月十九亦以此复陈左右。来示以剿贼应从金陵、九洑洲两处见询。查金陵惟仪凤门一隅近临江水，其余三面距江尚远。城周百余里，若无三面陆师，则江上轮船尚难制其要害。九洑洲南面傍江，即仪凤门之对岸也，北面新开河不甚宽深，冬月水涸，已成陆地，与北岸之江浦、浦口并无阻隔。该处逆垒坚固，非有大队陆师，殊难环攻取胜。国藩六月十三呈复尊处一缄，亦曾略陈梗概。江面宽处数里，窄处不过二三里，轮船在江但能直行，不能横行，且行则瞬息千里，止则寸步难移。求其操纵运掉，左右盘旋，势有未能。若令驻泊洲前，与筑炮台于江中无异，不见其飞行之妙，反觉有板重之虞。即以开花炸炮攻之，此次雨花台被围，贼以炸弹打入官营，官军不甚畏怯；我军亦购炸弹打入贼营，贼亦不甚慌乱。今以新购轮船进剿九洑洲，实未敢信其确有把握。

承询地势情形，谨绘具粗图附陈台览。

至派配兵勇一节，赫税司单开兼用八旗及各省之人，稍嫌参杂，恐难浑融一气。上年七月复奏，曾言每船酌留三四洋人，其余配用水师勇丁，统带大员于水师镇将中遴选。顷据彭侍郎玉麟、杨军门岳斌咨送派出总兵蔡国祥一员，武官盛永清、袁俊等七员，即日当会同官帅专疏复奏。

此间自闰月以来，危险迭见，仰托圣主威福，金陵大营幸获保全。而皖北各城猝遭沦陷，宁国粮路至今梗塞。舍弟贞幹复病殁金陵，鲍军门新丁母忧。变故纷乘，竭蹶万状，昕宵负疚，惶恐曷胜！杨军门等因战事忙遽，所派蔡国祥等顷始送到。呈复稍迟，伏希鉴原。

赫税司自汉回沪，本月十九来营一见，谨遵来示，稍加优礼，比已解维赴沪矣。敬请钧安，伏惟垂鉴。曾国藩再拜。

287．复李昭庆十二月初三日

应催刘军速赴南岸。希与萧、毛先攻运漕，其东关、巢县一路，姑作缓图。

幼荃仁弟世讲阁下：

二十七泐复一缄，初二接二十六手书并来牍阅悉。

本令萧、毛同进盛家桥，而萧改由黄姑闸。此次上犯之贼，恐与毛军相遇。毛部仅三千人，不知能抵御否？刘南云一军，初令折回金陵，嗣嘱贵军与之同袭运漕，旋因鲍军十分危急，请厚帅调之会剿湾沚。计南云必已缕晰奉商。如可抽拔，应催南云速赴南岸。贵军与萧、毛先剿运漕，其东关、巢县一路，姑作缓图。缘鲍军近又小挫，泾县之湘军二十七日大挫一次，黄麻渡下游小淮窑为贼所踞，粮路仍梗，除痛剿湾沚，别无救援之法。

二十七日芜、金两处出队，均获胜仗，滨江稍可安稳。蒋之纯部下已调三营来六安驻守，如庐北有警，即令驰赴舒城。顺以附闻。复问台安。

曾国藩顿首

288．复吴坤修 ⁽¹⁾ 十二月初三日

望设法会剿湾沚一次。宁郡事益难支，故恳诸君合力助之。

竹庄仁弟大人阁下：

初三巳刻接二十八午刻手书并雪帅原片。昨所闻二十七金柱官军胜仗，果属不虚。该逆两次抬船过坝，均被焚夺殆尽，亦足戢其复逞之志。从此芜、金两防益臻稳固，应可腾出余力以援鲍军，望速与诸将商定，纵南云不能南渡，亦设法会剿湾沚一次。

春霆平日战守，不能化板为活，即运粮一事，不能督率弁勇出死力以图之，连日雨雪，更将坐以待毙。数月来惦念南岸各军，刻刻不忘，近则鲍军尤为危险，二十七日驻泾之湘军又经大挫，宁郡事益难支，故恳诸君合力助之。现派韦志俊一军移扎青阳，而省中拨千人替守池州，令于明日拔行，盖亦为霆营后路计也。复问台安。

————————————————————

(1)  此信据曾氏家藏稿本补。

289．复董恂十二月初四日

告皖境近期军情以及奏请简派大臣南来会办，未蒙俞允事。

醖卿尊兄大人阁下：

本月十三接诵惠函，具谂筹猷茂焕，勋祉蕃膺。征南之领度支，崇称武库；苏卿之典属国，图像禁廷。引企矞晖，良殷虔颂。

此间雨花台解围后，忠酋并未回苏，分股由九洑洲渡江，冲过李军门各营，上窜和州、含山、巢县等处。敝处兵力全在南岸，如芜、太、徽、宁等属，在在吃重，并未稍松，皖北空虚，猝不及防。当截留上海新勇九营、临淮新勇三营分布庐州、庐江、无为三城，另调希庵中丞部下萧军门、毛观察两军由无为、运漕一带进兵邀击。贼数太多，一时恐难得手。自秋疾疫繁兴，良将劲卒，损折过多，弟早虑有他变，近则惊涛骇浪迭起环生。其九洑洲一隘，非不思早为攻克，惟该处墙濠深固，无陆师会剿，则水师断难为力。蚁穴不除，致有溃堤之害，可胜叹诧。

承嘱详绘地图，另摹一纸，附呈台览。

弟才本短绌，值此艰巨纷乘，竭蹶万状。八月、十月两次疏请简派大臣南来会办，未蒙俞允。策驽历险，惴栗滋深，尚祈惠锡南针，远颁方略，至为感祷。复颂台安。摹璧谦。不备。

愚弟国藩顿首

290．复唐训方十二月初六日

寿、正尽可不必派兵驻防。张得胜业经扎定定远，即可无庸移动。姜台凌投诚事，祈就近酌办。金柱、芜湖各获胜仗，春霆连战皆捷，南岸或可支持。

义渠仁弟大人阁下：

初一泐复一缄，初五接二十七来书，具悉一切。

敝处前致僧邸函咨，请其派兵来守正、寿两城，并有或令该练自守之语，盖亦虑及僧邸兵力不敷，而此外各军均不便于替防。若由尊处派人前往，是撤一楚军，易一楚军，其为难之处，仍觉无异于前。况临军已分六起，亦实无兵可派，岂能勉强兼顾！朝廷之意，以该二处形势扼要，收复维艰，不欲轻于弃掷，实则苗练感僧邸抚驭给饷之恩，又无湘军逼处防范之嫌，目下断无它变。以江北和、巢等处非常之警，但有兵力可以腾挪，即当移缓而就急。况明知苗练不至生变，何妨移防苗之兵，先剿巢、和之贼？应由阁下据实复陈，言寿、正尽可不必派兵驻防。

至梁园、店埠一带，当萧、毛进兵湖南，即虑此路空旷，恐该逆乘虚窜越。张得胜之扎定远，人数无多，若进扎店埠，过形单薄，不若定远有城可守。业经扎定，即可无庸移动。近调蒋之纯四营驻六安适中之地，如贼窜近庐郡，即可移防舒城，初二日咨达尊处矣。

姜台凌等捻股投诚，此间亦接苏令禀牍。是否穷困来归，不致反复，尚祈卓裁，就近酌办。国藩向不轻于受降，以其利少而害多也。

二十七日芜湖、金柱两军出队，各获胜仗，东坝拖过贼船，多被焚夺。春霆于二十六、七等日连战皆捷，马头镇、杨柳铺、夹村一带贼馆，均经剿洗，军威渐振，南岸或可支持。

国藩前此欲赴金陵，亦不专为季弟之故。一则沅弟忧伤之余，乏人帮助，意欲稍为料理；一则雨花台围师是否应撤，迄无定议，拟一看该处情形，面定大计。未及成行，闻季弟灵榇已于二十四开船，日内应可到省，稍停旬余，送回本籍。远承慰唁，良增感怆。

亳州一缺，前见大疏陈明，李令复经赴任，即不再议更动矣。

复问台安。不宣。

国藩顿首

291．致郭嵩焘十二月初七日

此间日内信息略好，只要霆军足以自立，明春当有转机。求代购佳书。

云仙仁弟亲家大人阁下：

二十五日乘威林密之便，寄去一缄，计彻听览。

此间日内信息略好。二十七日春霆与芜湖、金柱关三处获胜，泾县一处败挫。鲍军粮路上而小淮窑，下而湾沚，二者有一得通，宁郡乃有生机。左帅克复严州，侍逆计将回浙，或者江、皖可少息肩乎！骥云与意、南诸公一闻祁门失守之信，即令味根招足七千，席宝田再招三千，由江援皖，实为可感。只要霆军足以自立，明春当有转机。

左帅信附去，已拆阅矣。

沪上有佳书可购否？屡求殿板初印《二十四史》，洎不可得，能为我觅致否？桂未谷《说文》刊成已数年，《续三通》亦购求未获，均乞留意。日困簿书之中，本不能一钻故纸，然跛者不忘走趋也。

292．致朱品隆十二月初八日

希匀分米石，以济泾军。

云岩仁弟总戎阁下：

前致一函，请贵军仍守旌城，不必移赴青阳，不知何日可到？

此间改调韦志浚五营防守青阳，而拨在省之陈由立等接守池州，不意陈甫到池，韦未起行，而青阳已于初五失守。此时泾军四面皆贼，又在二十七日新败之后，国藩十分悬念。又别无劲旅可以拨援，惟有敬求阁下就近助之。若能打开旌、泾相通之路，由尊处匀分数百石米济之，泾军乃有生机。阁下前亦少米，近来足支三个月否？

舍季弟于十八日在金陵溘逝，灵榇于初九日可抵安庆，知注并告。

293．复叶兆兰十二月初八日

告本拟亲赴金陵，因群相劝阻而止。望两月内与钤、桂诸君竭力维持，以待援兵。

介唐仁弟大人阁下：

接前月二十五手书，以舍季弟溘逝，远劳慰唁，感怆曷已！

季弟秋间久疟，本难支持，重以援贼到后四十六日之劳苦，遂至一发不治。国藩薄德积愆，殃及手足，痛甚愧甚！当时欲赴金陵，盖亦别有用意。一则沅弟忧伤之余，乏人帮助，欲亲往为之照料；一则雨花台围师是否应撤，迄无定议，拟一看该处情形，面定大计。僚友中未喻鄙意，群相劝阻。旋闻季弟灵榇已于二十四开船，遂未成行。来书谆谆见爱，良深纫戢。

刘克庵不能来徽，云岩仍留旌德，另派韦志俊移守青阳，以陈由立等千二百人填扎池州。陈已到防，韦定初七拔营。旋闻青阳初五失守，又落后着。古、赖等逆时思就食江西，梦寐不忘。石、太、青既已联为一气，或由池、建以达彭湖，或由徽、祁以窥景镇，均属可虑。钤峰一军，已与左帅约定不调回湘。唐军分守徽、休，尚嫌兵单，幸有王沐一军将至五城一带，休南可恃以不恐。朱军独扎旌德，本患粮少，而泾县粮路全断，则又远不如旌。鄙人于山内各军时时惦念，目下苦无劲兵可以派往相助。李申夫所招五营，约灯节前可到安庆。周厚斋所招五营，约二月中旬可到安庆。届时酌派一军以益徽、祁兵力。此两个月内，阁下与钤、桂诸军务当竭力维持。钤系客兵，尤宜妥为照料，无失主人之谊。专泐奉复。并问台安。

曾国藩顿首

294．复吴翰十二月初八日

告前拟亲往金陵，因群相劝阻而止。前议会攻太平，已不能进行。

缵先尊兄大人阁下：

接前月二十五手书，以舍季弟病殁军次，远劳慰唁，并谓鄙人将赴金陵，恳切劝阻。深情雅谊，至以为荷。

国藩薄德积愆，殃及手足，忧愧无状。所以欲赴金陵者，一则沅弟伤感之余，乏人帮助，欲亲往为之照料；一则雨花台围师久顿坚城之下，终非长策，拟一看该处情形，面定大计，未敢专为私谊也。省中寮友佥谓不宜远出，复闻季弟灵柩已于二十四开船，遂不果行。军中殡殓诸从简略，拟迎入省城，稍停旬余，即行送回本籍。连日南风，尚稽滞在途也。

幹臣、紫桥两军二十六进剿晏公堂，一路颇多擒斩，二十七复剿黄村，竟至失利，目下仅能力保泾城。前令与朱云岩会剿太平之议，已不能行。复闻青阳初五失守，泾军粮路已断，批令与云岩妥商，从徽、旌一路设法转运，不知办得到否？复颂台安。不宣。

曾国藩顿首

295．复李兴锐十二月初八日

告旌德、泾县应从速多办多储米粮，庶泾军不至饥溃。

勉林仁弟大人阁下：

迭承惠书，备聆一切。

国藩薄德菲材，忝窃名位，咎积灾生，殃及手足，远劳慰唁，感怆曷已！

祁漆十八斤收到，确未加油，即系漆中佳品。此间在本城及建德各购多斤，以纸蘸之，均不免于油渍。尊处试验并无油渍之痕，所购自较道地。灵榇尚未到省，连日南风，殊苦迟滞。

云岩不肯弃旌就青，意甚可嘉。已另饬韦志俊一军移守青阳，拨省城之陈由立等两营填扎池州。韦军定期初七拔营，而青阳已于初五失守。此时石、太、青三邑联成一气，古、赖等逆时思就食江西，梦寐不忘，徽、池各属，处处可以窜越，恐终为江省边患。鲍军杨柳铺等处胜仗，稍有生机。惟湾沚、西河顽踞如故，粮路仍不甚通。兹青阳复为贼踞，后路尤觉可忧。至会剿太平之议，本嘱云岩量力进退，二十七日易开俊败于黄村，泾县吃重，更无余力会剿。旌德一城，尤形孤立，其存米究有若干？趁此岭路未梗，商之云岩，多办多储，能于旌德分米匀济泾城，庶泾军不至饥溃，望与云岩急谋之。敝处寄云岩信一函，请专送。

复问台安。不宣。

曾国藩顿首

296．复李续宜十二月初十日 ⁽¹⁾

宁国局势可危之至，务望速来协力支撑。

希庵仁弟亲家大人阁下：

初九日接十一月十七惠书，敬悉姻伯母窀穸大事业已完竣，哀荣备至，深以为慰。

大疏稿读过，不特不赞，且须评责。此次贼犯江北，连陷和、含、巢三属，亦系军务之一大变。阁下百日假满，万不可不速出赴营。以私情言之，则鄙人悬望迫切，实难再待；以公义言之，则皇上之待台端至矣极矣，无以复加。若再迟不出，则于“忠”字有亏。吾辈位高望重，他人不敢指摘，惟当奉方寸如严师，畏天理如刑罚，庶几刻刻敬惮。

鄙人今岁忧灼过甚，虽亦近于怔忡，然较之八年情形则异。八年所以内疚者，以忠孝之地而用意气，以朴拙之人而讲权术，是以且愧且憾，无地自容。今岁则忧劳过甚，渐致心疾，而大节无忝，方寸无悔，未尝不坦然也。

舍季弟灵柩昨日到此，抚棺一恸，百感交集。

春霆粮路至今未通，宁国局势可危之至。务望台旆速来，协力支撑，至祷！至祷！

————————————————————

(1)  此件传忠书局稿本标为“初四日”，然首句言“初九日”，文中又言“舍季弟灵柩昨日到此”，可知实系十二月初十日所作。

297．复左宗棠十二月十一日

承商留王沐军驻五城一带，已大助徽、祁之力。皖南近日危急。战船不宜用炸弹。

季高仁兄大人阁下：

顷奉手书，知克庵十营不能仍至婺、景一带。严州复后，尊处兵力弥形单薄，纵克部不赴皖境，尚恐侍逆回浙，不敷防剿。承商留王沐一军驻扎皖南之五城、龙湾一带，即此已大助徽、祁之力。来示仅言令驻婺东，似与咨不合，何也？

近日皖南十分危急，盖匪特诸将战守之不力，亦由鄙人调度之多乖。朱云岩于初四日弃旌德而径赴徽、祁，原檄令其弃去旌德，会合泾军以攻太平，再由泾县移守青阳，今朱但从弃旌一节，而不从攻太赴泾一节，是原檄固乖而半遵半违者又重乖矣。水师于二十七日在金柱关获一胜仗，夺贼舟百余号，侍逆由东坝抬过之船又不得逞。春霆虽报二十七日杨柳铺之捷，杀贼八千，而粮道之梗如故。其报仗向多虚数，尤难深信。默计徽、宁各路，人谋殊为不臧，不知天意尚能佑助，不至全数倾败否？希部萧、毛两军到无为州已十余日，尚无开仗之信，迪庵昔日以少胜众之风邈不可得。

炸弹轮船虽利，然军中制胜，究在人而不在器。战船若用炸弹，似尤不宜。舟中子弹伤人，皆从横穿而不从上落，炸弹须两坚相击乃能炸裂，恐落水者多，中舟者少也。

尊处现造炮船若干，便中尚祈示及。

298．复李昭庆十二月十一日

刘军已令会攻湾沚。无为足以自固。蒋军驻六安，可援庐郡。无为银多钱少，应早为设法。青阳复陷，甚为可忧。

幼荃仁弟世讲阁下：

初三泐复一缄，初八接二十八、初四等日手书，具悉一切。

舍季弟七、八月久疟之余，本难支持，重以援贼到后四十六日之劳苦，遂至一发不治。国藩薄德积愆，殃及手足，远荷慰唁，感怆曷已！

前请贵军与南云同袭运漕，而萧、毛同进东关、巢县，想已与诸军会商。初四函称萧、毛拟攻运漕，是仍从南路入手。南云一军，前因金陵营中抽调太多，曾经檄令停调，后有饬令会剿湾沚之檄，不知已遵办否？无为四面阻水，树军坚守于内，萧、毛游击于外，足以自固。开字营即日当调赴无为，以厚兵力。

至庐北一路，有蒋军四营驻扎六安，如闻庐郡有警，即移舒城，以备援应。统计庐郡、舒城、六安、定远、三河、颍州等处皆有守兵。寿州一城，苗练亦必坚守，贼走庐北，当不能逞其志。

无为银多钱少，应早为设法。或带银至芜湖、大通等处易钱，均属一水可达，搬运尚非难事。

上月二十七芜、太两军及鲍军各获胜仗，而鲍军粮路尚梗，青阳复于初五为贼窜踞，甚为可忧。尊处距芜湖不远，时与竹庄通信，自知南岸情形。

月初及初九日接上海信，平顺如前。抄寄一览，足慰远系。复问台安。不宣。

299．复吴坤修十二月十二日

说明攻剿湾沚以保鲍、张两军之意图。

竹庄仁弟大人阁下：

接初七午刻惠书，具悉一切。

尊处与霆营前此数日必通一信，杨柳铺之捷，相距十日犹云不知，确否？殊失派充营务处求通信息之初意。春霆百胜之威，一经挫损，不复能自振刷。每称扎营护运，无不如其所请，乃板桥、黄麻渡均经扎定，而粮路梗塞如故，高祖山老营亦不能兼顾各处，足知均非扼要之区。曾嘱其提集各营精锐专剿一路，不必东扎西扎，左顾右顾，愈分而愈不支。现请添扎三山，微论无兵可拨，即再扎数营，亦只能于滨江防范，其内节节阻滞，何从着力？故思痛剿湾沚一次，从贼多处下手，击其要害，庶几骨节通灵，此借诸君之力以助鲍军之微意也。

来书虑及震动上游，与雪帅所言略同，而于鄙人之意大乖。鄙意上游如景镇、徽、池、祁门、湖口、乐平数处，皆有重兵守之，此外皆不甚要紧。但能保全宁郡一城，保全鲍、张两军，即上游失去数城，亦所至愿。此事既请厚帅主持，应由厚帅斟酌定议，鄙人毫不相强，总期有益于宁国，无损于芜、金而已。复问台安。

300．复彭玉麟十二月十二日

说明攻剿湾沚在于保全鲍、张两军及宁郡之意。

雪琴仁弟大人阁下：

十一泐复一缄，旋接初四、初七两书，具悉一切。

南云会剿湾止〔沚〕，系因鲍军十分危急，不得已而为此举。宁境处处皆贼，大股实在湾沚，拔其本根，庶枝叶易于剪除。来示虑及驱贼上犯，该逆曾有窥俟三山、峨桥之意，即不进攻湾沚，亦难保终不上犯。鄙意上游如景镇、徽、池、祁门、湖口、乐平数处，皆有重兵守之，此外皆不甚要紧。但能保全宁郡一城，保全鲍、张两军，即上游失去数城，亦所至愿。此事既请厚帅主持，应由厚帅斟酌定议，鄙人毫不相强，总期有益于宁郡，无损于芜、金而已。

三山添扎数营，春霆已嘱竹庄言之，目下实属无兵可发。春霆动言扎营以保粮路，处处可窜，路路梗滞，如此安得许多劲旅扼扎？目前批令提集各营精锐专剿一路之贼，切勿东扎西扎，左顾右顾，愈分而愈不支。自报二十七胜仗后，未有续报，殊为悬虑。

兵部火票本可不缴，黄折朱批及奏折墨批，均不必缴。复问台安。不宣。

301．复李昭庆十二月十四日

宜从运漕、铜城闸一路打下，不必急攻巢县。巢敌势孤，自将不支。疏长庚仍令吴长庆暂行管带。

幼荃仁弟世讲阁下：

接初七、八等日惠书，具悉一切。

旋得为则、海航来信，运漕已于初十克复，败贼退往铜城闸，即当跟踪追剿。鄙意且从运漕、铜城闸一路打下，不必急攻巢县。巢贼势孤，自将不支。盖贼之归路已断，而庐北一片荒瘠，无可掳掠。庐城既为我守，又有蒋军兼顾舒、庐，似亦不敢深入也。南云业经渡江，留守运漕之兵，应由萧、毛酌派。阁下督率各营，正资得力，年内切勿告 ⁽¹⁾ 。俟运漕一带军事大定，再行回省问寝拜年可也。

疏长庚改派一节，据吴长庆等禀留，仍令暂行管带。

本日接程学启禀，请饬疏牧先赴上海，即当批准，另有公牍奉达。复问台安。

————————————————————

(1)  “告”字后疑落一“假”字。

302．复李桓十二月十四日

缕陈曾贞幹病卒事，并谢垂注。

黼堂尊兄大人阁下：

顷接初五惠书，以舍弟溘逝，远劳慰唁，感怆曷已！

国藩初以季弟才短，不克治军，不欲令统多人。迨本年三月扎营三山夹，四面贼氛环逼，孤军相持，不得已增至四千余人。嗣是幸克南陵、繁昌、鲁港、芜湖。秋间在金陵军次，以久疟就医，告假回籍。将登舟而援贼大至，力疾入营，苦守四十六日。十月初五解围，阅四日复病，遂至一发不治。国藩薄德积愆，殃及手足，哀悼之余，弥增悚歉。灵榇现已到皖，即日送还本籍。诸承垂注，顺以缕陈。复请台安。不宣。

愚弟期国藩顿首

303．复马新贻十二月十四日

函谢慰唁曾贞幹病卒，并告以近日战况。

穀山尊兄大人阁下：

前月二十八泐复一缄，计达雅览。顷接初二惠书，以舍季弟病殁军次，远劳慰唁，感怆曷已！

闰月间，季弟以久疟请假回籍，将登舟而援贼大至，力疾支持，苦守四十六日，卒以积劳伤生。国藩薄德积愆，殃及手足，哀恸之余，弥增悚歉。

刻接无为来信，萧军会合水师进攻运漕，已于初十日克复。毛军进石冈埠，树字五营留守州城，布置尚属妥帖。弟调蒋军四营来驻六安，如闻庐郡有警，移驻舒城，以防庐北绕窜之路。张得胜一军，前闻义帅饬扎梁园，即缄请不必移动，盖梁园地势宽旷，不若定远有城可恃也。二十七日金柱关水师出队获胜，夺贼船百余号。东坝两次抬船西来，均来〔未〕得逞。春霆在杨柳铺、夹村一带剿平贼馆多处，声威稍振，似有生机，惟粮路梗阻如故，殊多后虑。复问台安。附璧谦版。不宣。

304．复杨岳斌十二月十四日

谢亲临致奠曾贞幹。说明进攻湾沚，或打石硊、西河等处以求保全鲍军粮路与宁郡之意。

厚庵仁弟大人阁下：

接二十五、初三等日惠书，具悉一切。舍季弟灵榇初九到省，暂停城内，加漆数遍，拟于二十一日送回本籍。前在途中，蒙台驾亲临致奠，感怆曷已！

侍逆抬船过坝，各军禀承指画，均能以少胜众，夺其船炮，使彼不敢复逞，保全江防，裨益甚大。南岸危险之症仍在宁国，虽有二十七日杨柳铺等处之捷，而粮路梗阻如故。国藩欲合刘南云与芜、金诸将竭力一战，打开湾沚以救春霆之急。初一有一咨一缄求阁下主持此事，昨得雪琴、竹庄来信，均谓不便，恐逼贼窜犯上游。鄙意上游地方，如徽、池、祁门、景镇、湖口、乐平等处，均有重兵扼守，其余便不甚关紧要。但能保全宁郡一城，保全鲍、张两军，即上游失去数城，亦所至愿。尚祈卓裁定夺，迅赐调度。如湾沚实难进兵，或打石硊、西河等处，但求于鲍军粮路有益，均听阁下裁度，至祷至荷！

寄谕所询驻防下游一节，此间自大胜关以上，两岸处处吃紧，江面处处宜防，竭蹶如此，两公断难前往下游，若再垂询，当由敝处据实复陈。专泐。复问台安。

305．复唐景皋十二月十四日

谢关注曾贞幹病卒，并告近日军情。

鹤九仁弟大人阁下：

月初接诵手书，以舍季弟溘逝，远劳慰唁，感怆曷已！

季弟秋间久疟，本难支持。重以援贼到后，四十六日之劳苦，遂至一发不治。国藩薄德积愆，殃及手足，痛甚愧甚。当时欲赴金陵，盖亦别有用意：一则沅弟伤感之余，乏人帮助，拟亲往为之照料；一则雨花台围师，久顿坚城之下，终非长策，拟一看该处情形，面定大计。未及成行，闻季弟灵柩业经开船，因思迎入省城，借伸一恸。初九到省，稍停旬余，即当送之回籍。诸关雅廑，顺以复陈。

萧军会合水师进攻运漕，已于初十日克复。毛军进石冈埠，树字五营留守州城，布置尚属妥帖。庐北、柘皋一路，微嫌空虚，现调蒋军四营驻六安适中之地，北顾颍、霍，南顾舒、庐，断无他虑，已有公牍奉达矣。复问台安。不宣。

306．复吴坤修十二月十四日

申述进攻湾沚之意图，是否可行，应待杨载福裁度定夺。

竹庄仁弟大人阁下：

十二月泐复一缄，十三接十一巳刻惠书，具称攻剿湾沚不便，当先顾三山，方有裨益。远处调度，原难尽合机宜。鄙人欲从芜湖进攻湾沚者，为其就近会集芜、金各军，人数较众，可以专剿一路之贼。且武、朱两营，新从金陵派来，罗、朱、周等营，亦曾与南云共事，气谊较易联合。若从三山入手，则距芜、金甚远，各军势难前往，仅恃南云三营未必有济。即合汉卿所部，亦嫌人少，难以抵御大股，王可陞之勇尤不足恃，此举颇不放心。厚帅在乌江未来，闻有感冒之疾，曾请其主持，是否可行，应待厚帅裁决。果于霆营无益，于芜、金有损，仆亦不坚获〔护〕前说也。

德字营口粮，容即解济。复问台安。

307．复唐训方十二月十四日

疏请寿、正派防，殊不相安。运漕克复，拟会剿湾沚。曾贞幹照臬司例议恤。丹初奏调事，祈酌行之。

义渠仁弟大人阁下：

十三接初十惠书并疏稿读悉。

寿、正派防一节，前于初六缄复，请阁下据实复陈，言目下苗练断无它变，寿、正尽可不必派兵驻防。此次大疏，言该二处最为淮西重镇，必须劲兵扼守，仍留僧邸派人驻扎，俟南路防剿稍松，即拔数营换防。此等挪移之法，僧邸未必应允。邸帅部下无兵可派，僧邸言之，寄谕信之，而阁下独不相信，是已与僧邸相触背。鄙意谓寿、正不必派防，而尊疏谓必须劲兵驻防，是又与鄙人相触背，将来朝廷仍须责成阁下。巢、含蒇事后，若不派兵前往，则不能自践其言；若派兵前往，则撤一楚军，易一楚军，殊恐未必相安。阁下既已见商，何妨稍待回信，以备抉择。日前桐云寄到咨僧邸稿，即虑办法未妥，然不料出奏如此之速也。

萧为则初十已克运漕，贼退铜城闸。若追剿得手，先清滨江一带，巢贼势孤，或难久踞。春霆二十七胜仗后，粮路仍然梗阻。刘南云调至芜湖，拟合芜、金各军会剿湾沚，雪帅及吴竹庄均称不便，未识何法可救鲍军之急。

季弟灵榇初九到省，暂停城内，拟于二十送回本籍。此间并未请恤，乃蒙破格，天恩照臬司例议恤，曷禁哀感！谨将谕旨抄呈尊览。

次青事久为御史所劾，寄谕令敝处与左帅分别查复。曾与左帅缄商，将来两处复奏，均拟从轻办理，遂其在家养亲之志。若丹初奏调东省，又须驰骋疆场，反非次青之本愿也，祈酌行之。外附黄绫折封各三分，照入。复颂台安。不宣。

308．复李世忠十二月十四日

希详察何大升一案。所需军饷，已代请饬催山西协款。

松岩尊兄军门阁下：

接上月二十六、七、九等日惠书，具悉一切。

何参将一案，前准袁帅函询。当查萧军门卷内，有陈品三、施世亮构衅之事，何大升亦在事内。先将梗概缄复袁帅，一面檄饬萧军门查复。嗣萧军门呈报，清理霍邱匪圩内有攻毁傅家河何小光棍、王猺、王金狗三匪圩之事，声明何小光棍即何大升。又饬查何大升究竟有何不法，是否由霍邱令勾串施世亮朦禀勒索？兹据萧军门呈复，何大升有奸掳焚杀、苛费索粮、霸占田产、劫掠客商各劣迹。咸丰九年、十一年知县叶春培、英翰两次带勇剿拿未获。去岁擅杀公正监生张书绅，经张妻呈控李中丞在案。今夏该军驻防霍邱，访闻种种恶习，出示严禁，且谕平圩缴械，被其扯毁告示，殴骂勇丁。复据绅民芮本等鳞词禀控，是以派队查究，并不因霍邱令朦禀，亦无勒缴钱文情事。查此案，前因陈品三勾引捻匪，伪造萧字旗帜与施世亮互相仇杀，后因何大升迭被绅民控告，劣迹多端，两次查办，均非无因。陈品三知系贵营委员，不欲其动辄相残，故为设法和解。何大升所委差事，萧军门并未得知，致归匪圩案内办理。大凡军营人员，出外滋事，在所不免，似未可遽凭一面之词，以定曲直，尚希详察为幸。

至吴可乐、曾光华两案，容即分别饬查，再为核办。

贵营饷项支绌，实深惦念，顷于十二日代请饬催山西协款。其陕西协款，该省军务紧急，恐难筹解，请交部另指他省奏拨，其折稿另抄咨达。敝处亦备五千金，稍咨点缀，请即派员来领。即请台安。附璧谦柬。不宣。

309．复李昭庆十二月十五日

不妨缓攻巢县，先攻运漕、铜城闸一带。

幼荃仁弟世讲阁下：

十五接十一手书，具悉一切。

运漕既克，先从铜城闸一路进攻，与十四复缄适合。惟诸君之意，犹欲急图巢县。鄙人则谓巢县不妨从缓。先攻下游运漕、铜城闸一带，巢贼势孤，自必不支。贵军守城，毛军守石涧埠，现皆无庸移动。萧军进剿铜城闸，仍以运漕为老营。如能得手，则萧部分守运漕、铜城两处，毛军分守石涧埠；不能得手，萧仍回运漕度岁，各军坚壁相持。在内既守无、庐、合、舒四城，三河、石涧两隘，在外又守运漕、玉溪、西梁三处。要害之地，处处皆为我所有，巢贼断难久踞。望城冈虽系扼要，然兵少则扎不稳，且业已缓进巢县，该处尚非必争之地。

开字营本约调至无为，因程学启请调疏长庚至沪，业经批准。庐江留防之三营不可再少，无为有五营防守本不为单。即使铜城闸果克，或于树字五营中酌拨一营，助萧军守运漕，留四营驻防州城，亦尚不为单薄。复请台安。不宣。

310．复曾朴山十二月十七日

感荷慰唁之情，并告曾贞幹已蒙特旨，照臬司例议恤。

朴山宗兄阁下：

接初九惠书，以舍季弟溘逝，远劳慰唁，复承寄贶挽幛，深荷雅谊。

季弟秋间久疟，本难支持。重以援贼到后四十六日之劳苦，遂至一发不治。鄙人位尊德薄，咎积灾生，殃及手足，痛甚增愧。灵榇于初九到省，暂停城内，加漆数遍，至二十上船送回本籍。上月廷寄有询及季弟之语，因以病故复陈，并未请恤。乃蒙特旨追赠臬司，照臬司例议恤。恩施逾格，益增怆感。诸承关注。复问台安。不具。

311．复沈葆桢十二月十七日

告皖南、皖北、浙江、江苏等处军情及曾贞幹追赠臬司诸事。

幼丹尊兄大人阁下：

接初六日手书，敬悉一切。

皖南迄未稍松，匪特诸将战守之不力，亦由鄙人调度之多乖。朱云岩于初四日弃旌德而径赴徽、祁，原檄令其弃去旌德，会合泾军以攻太平，再由泾县移守青阳。今朱但从弃旌一节，而不从攻太赴泾一节，是原檄固乖，而半遵半违者又乖矣。另调守青之韦志俊未及拔营，闻贼已入青境，稍迟三日，遂落后着。因令云岩赴池，与韦军共剿窜青之贼。上月二十七金柱关水师获一胜仗，夺船百余号。春霆亦在杨柳铺等村剿洗贼馆多处。惟西陆遍地逆氛，粮运仍然梗塞。弟欲进剿湾沚，从下打上，以通鲍军之气。令沅弟部下派援无为之刘道连捷三营，合芜、金诸军会攻湾沚，刘于初九渡江南来。此外诸将不无畏难之见，尚未定议。默计徽、宁各路，人谋殊为不臧，未知天意尚能助佑不至全数倾败否？承留王沐一军驻扎五城、龙湾一带，恰补休南空隙，且纾左帅回顾之忧，得以一意进取，徽、浙均深利赖。侍逆抬船过坝，并未得逞。龙、汤围攻益急，或当回浙赴援。忠酋因常熟、昭文贼目投诚，恐有内变，已返苏州。九洑洲上窜之贼，气焰稍衰。萧为则初十克复运漕，现令从铜城闸一路打下，不必急攻巢县。而巢贼势孤，或难久踞。唐中丞派张得胜一军扼扎定远，弟调蒋部四营驻六安适中之地，如闻庐郡有警，移扎舒城，皖北似可不致决裂。

目下危险之症仍在南岸，味根援师仍宜先入江境。其旧部三千人攻剿莲塘股匪，遽难撤回。寄帅令席道宝田募三千人先发，而味根凑足七千人继进。闻席观察颇有风骨，味根楚粤之交蒇事，亦非易易。两军果否东来，尚未取必。

劳于求贤，逸于任人，深佩谠论。自愧耳目浅隘，鲜所延揽，而素性钝拙，并非能理烦剧之才，只就各军请领之物、饷源应入之款，稍一料理，业已终日忙乱，负重绝膑，只增悚惶。

舍季弟蒙恩追赠臬司，照臬司例议恤。前奉寄谕，垂询芜湖防务，分条复奏，偶尔及之，实未敢冀幸恩泽。隆施逾格，莫名哀感，已将谕旨抄咨冰案矣。复请台安。不宣。

312．复李瀚章十二月十七日

粤厘如此歉薄，大乖所望。附告沪、皖等处军情。密商粤厘分成事宜。

小泉年兄阁下：

接冬月十二手书，具悉一切。

彤翁现权督篆，谊同一家。应分应留数目，即可主持奏定，鄙人固无异议，刘、黄两帅亦必乐与有成。冬来收数减色，坐贾稍增，恐未足以相抵。粤东殷阜之区，厘金如此歉薄，大乖所望。此后局面迥变，果能有所扩充否？

上海自九月四江口大捷，至今安堵。令弟少荃已奉真除之命，并有特旨垂询季荃功绩。一门恩遇，荣宠非常。

十月下旬九洑洲上窜之贼连陷巢、含、和等州县，皖北空虚，猝不及防。适先留张树声等五营协防芜湖，嘱幼荃率以渡江，赶守无为，催吴长庆等集成四营赶守庐江。幼荃沉毅明干，又可成一将才。国藩每以忠勇敦劝珂乡子弟，此次张、吴等营保全桑梓，俾上游不致糜烂，则殊讶食报之丰而且速也。庐州本有石清吉四营，又留临淮新募义字三营随同驻防，另调希帅部下萧军门、毛观察两军会兵舒城，由庐南进剿。初十日克复运漕。蒋观察派防寿州、正阳两处守兵归并颍、霍，分拨四营来驻六安适中之地。如闻庐郡有警，移扎舒城，以固萧、毛后路。其寿、正两城，姑且还之苗党。此中亦具有苦心。兹将十月二十七一片抄送台览。

上月十二奏调江味根军门来驻皖北，旋闻祁门失守，恐贼踪阑入景镇，重扰江右完区，咨请味帅由湘赴江，以备迎剿窜江之贼。幸祁门即经克复，未至贻害完区。

鲍军屡次挫败，粮路时通时梗。又有继母之丧，军心不固。二十三、四等日后路为贼抄袭，颇形岌岌。二十五以后连次出队，将高祖山、清弋江附〈近〉各村贼馆痛加剿洗，始有绝处逢生之望。芜、太水陆各军分攻石硊、护驾墩两路，均以二十七获胜。傅〔侍〕逆由东坝拖过贼船数百号，多被我军焚夺。现拟腾出芜、太兵力，进攻湾沚，以通鲍军之气，未卜能否得手？

舍季弟秋间久疟，已准给假调养。值援贼猝至，留营防守，辛苦四十六日。十月初五解围，初九病发，迨十一月十八竟以不起。国藩薄德积愆，殃及手足，哀痛之余，弥增悚歉。

丁观察解炮，已于月朔抵皖矣。专泐布复。并问台安。

通家生国藩顿首

再，李长清、黎登照于初八抵营，赍到手书，并领荔支二桶，谢谢。

所论粤厘三事，自系实情。理财之道，只能因利为利，岂能强无为有？前与彤翁约请，俟印帅到任，以三个月为率。如三月后每月不满二十万金，则三衔会奏，将厘金仍归地方经理，每月协解敝处、左处各若干，由印帅酌定。盖以所得太少，不宜虚负专利之名，且与星使体制、现办局面，均觉份量不称。特再密告阁下，务祈留心察度。

少荃拟为季弟请恤，章未及上，此间上月寄谕，有询及季弟之语，因以身故复陈，并未声叙功绩，乃蒙破格优恤。哀怆之余，益难为怀。兹将昨奉恩旨抄呈尊览。载颂筱泉年兄台安。

313．复蔡应嵩十二月十七日

北江五厂炮船之经费请晏端书权衡。攻守之要，在人不在器，慎勿迷信洋枪。江省厘务，拟就大卡酌易数人。

少彭尊兄大人阁下：

接冬月初五惠书，具悉一切。

厘务渐次就理，深仗荩筹擘画，犹复推功小泉，弥持谦抑，佩仰无已。北江五厂炮船，既有益于厘务，自未便遽议裁减。其经费归入本省分成，如有尚须多留之处，请彤翁就近权衡。在珂乡分多润寡，几疑舍己芸人；在敝处饮水思源，亦何敢顾此失彼？彤翁现作主人，谊同一家，益可不存畛域也。

承购洋枪等件，均经解到。鄙意攻守之要，在人而不在器，每戒舍弟不必多用洋枪。而少荃到上海后，盛称洋枪之利，舍弟亦难免习俗之见，开此风气，殊非所愿。洋人号令严明，队伍齐整，实不专以火器取胜。此次金陵援贼洋枪极多，而我军坚持如故，且有开花炸弹打入营中，未伤多人。我以炸弹打入贼营，贼亦不甚慌乱。此事似无必胜之道。粤、沪两口洋器极多，购买极便，特以管见所及，附陈左右。

江省厘务，赣局尚有起色，省局尚无头绪。比来军事竭蹶，未暇悉心整顿，拟就大卡酌易数人，不审果有裨益否？专泐。复问台安。附璧谦版。不宣。

314．复王必达十二月十七日

告近期皖境布防情况及奏调江忠义东来、曾贞幹照臬司例优恤等事。

霞轩仁弟大人阁下：

两旬来迭接惠书，备聆一一。寄钰夫师银信，已承垫款汇寄，深以为荷。

萧、毛两军久到无为，九舍弟亦派刘南云三营来无为助剿。初十日萧军攻克运漕，拟即进攻铜城闸。毛军驻扎石冈埠，张树声五营留守州城，庐北、柘皋一带，亦有贼踪往来。此间调蒋部四营驻扎六安，如闻庐郡有警，移扎舒城，北岸似可支持。上月二十七金柱关水师夺贼船百余号，傅〔侍〕逆两次抬船过坝，均未得逞。春霆亦以是日在杨柳铺等处大捷，而粮路梗塞如故，殊深隐虑。旌德一军隔在石、太贼氛之外，势甚孤悬。曾令与泾军会太平，即由泾县移守青阳，旋以云岩禀请留旌，改派韦志俊往守青阳。而云岩接到前牍，拔赴祁门，但遵弃旌之言，未践赴泾之约。旋闻贼于初五入青境，复饬云岩赴池会合韦部，共剿青阳。此时池州兵力尚厚，而休、徽、祁三城均经守定，又有王沐一军来扎五城，恰补徽南之隙，或不致贻害江西。

奏调江军门一折，已蒙俞允。味根旧部攻剿莲塘股匪，遽难调回，拟以席观察赶募三千人先发，春初应可东来。

舍季弟病殁军次，良由鄙人德薄位尊，殃及手足。辱承函唁，感怆曷已！上月寄谕询及季弟赴金陵后，芜湖防兵是否尚厚，当以病故复陈，乃蒙破格，恩旨照臬司例优恤，哀感之下，益难为怀。顺以附告。并问台安。

315．复晏端书十二月十七日

贺秋闱代办监临，复兼摄督抚两篆。并告皖南军情。

彤甫仁兄年大人阁下：

接十月二十一、上月十二两次惠书，敬承一一。阁下秋闱代办监临，兹复兼摄督抚两篆，舆情允协，荩绩益彰。云出无心，已沛崇朝之泽；春来有脚，弥宏育物之仁。翘企德晖，虔颂无既。

另纸抄件，具征朝廷用心，历次大疏处处斟酌，均得事理之平，不触不背。至现办之事，但就公事转移，已可不劳而理，一切均仗大力主持，无俟更参末议。

此间雨花台解围后，忠酋并未回苏，由九洑洲渡江，上窜皖北，连陷巢、含、和等州县。自和州上至黄州，除安庆、庐郡有兵外，千里空虚，猝不及防。弟截留上海李中丞新勇九营、临淮唐中丞新勇三营分布庐州、庐江、无为三城，调希帅部下萧军门、毛观察两军会兵舒城，循巢湖以南进剿，初十日克复运漕。

南岸自闰月以来迄未稍松。黄、胡等股与鲍军相持，古、赖等股窜陷祁门，经王、唐等军驱之出境，复肆扰泾、旌、石、太之间。鲍军粮路时通时梗，春霆复有母丧，傅〔侍〕逆又于东坝抬船西来，宁、太各属，逆氛几于连成一片。上月二十五、六、七等日，鲍军连战皆捷，将高祖山、清弋江旁近各村贼馆痛加剿洗。芜湖、金柱关各军分途进剿，均获胜仗。军势稍振，或可冀有转机。

舍季弟上月十八殁于金陵军次。七、八月久疟，未经脱体，本难支持。重以援贼到后四十六日之劳苦，遂至一发不治。国藩薄德积愆，殃及手足，哀恸之余，弥增悚歉。

丁令日昌已于十月十二汇保克复芜、太等处，案内奏请开复原官，免缴捐复银两，仍留江西补用。彼时尚未知有饬购洋枪一节也。专泐。复请台安，并贺大喜。不宣。

316．复吴大廷十二月十七日

咨奏寿、正派防之事，尚觉未惬。曾贞幹已经追赠臬司。感谢谆谆慰唁。

桐云仁弟大人阁下：

接前月二十三、本月初一两书，并另抄各件，读悉。

内咨僧邸文稿，尚觉未惬。鄙意初六缄复义帅，言苗练感僧邸抚驭给饷之恩，无湘军逼处防范之嫌，目下断无它变，寿州、正阳两城尽可不必派兵驻防，请其据实复陈。十三日接读义帅疏稿，业已如咨出奏。此等挪移之法，僧邸未必应允，其部下无兵可派，僧邸言之，寄谕信之，而必请其先拨精锐数百名，是已与僧邸相触背；鄙意谓正、寿不必派防，而疏称必须劲兵驻防，是又与鄙人相触背。巢、含蒇事后，若不派兵前往，则与所言不符；若派兵前往，则撤一楚军易一楚军，殊恐未必相安。迭荷虚怀见问，故直陈之。

承惠舍季弟挽幛，谆谆慰唁，良增感怆。灵榇初九到省，至二十下船，送回本籍。此间并未请恤，乃蒙破格，天恩追赠臬司，照臬司例议恤，已将谕旨抄寄义帅，亮邀鉴及。专泐复谢。并问台安。

317．复官文十二月十七日

曾贞幹蒙朝廷赠官给恤，恩出望外。许为奏恤，至为感荷。附告近期军情。

秀帅宫太保中堂大公祖阁下：

顷接月初惠书二件，以舍季弟溘逝，远荷缄唁。复蒙念及微劳，许为奏恤，感怆曷已！沅弟发通禀后，闻李少荃中丞即拟具疏，故初二肃致函内，遂未以此奉恳。兹承垂询，益征盛情，九原有知，能无衔结？敝处冬月二十七复奏疏内，中有一条陈芜湖防务，言及舍季弟之变。不料圣恩优渥，赠官给恤，荷宠荣之逾格，非梦想所敢期。灵榇于初九日到省，暂停城内，二十后上船，径送湘乡茔地。卑幼之丧，赐奠万不敢当，谨先辞谢。

新开三口之议，总理衙门尚无回信。尊论三弊，洞见垣方，第防范甚难，殊无善策。轮船配勇复奏，已于十二缮发，即将折稿抄咨冰案。

萧、毛到无为州，初十日克复运漕。沅弟亦派刘南云三营来无为助剿。因南岸紧急，仍调回芜湖，相机防剿。回 ⁽¹⁾ 庐北一路，终嫌空虚。现调蒋之纯部下四营驻六安适中之地，如闻庐郡有紧〔警〕，移防舒城，以固萧、毛两营，扼其绕窜桐城等处之路。春霆二十七日在杨柳铺等村虽获一胜仗，而粮路仍然梗塞。本地添补之人固多散漫，湖南新到之勇亦多逃亡，春霆复力请离营治丧，心绪颇乱，尤为可虑。金柱关水陆两军亦于二十七大捷，东坝抬过贼船两次，多被焚夺。严州已为左军克复，侍逆一股或当回援浙境，滨江冀可稍松。现嘱芜、太诸军会剿湾沚，以通鲍军之气，不识果能挽救否？肃泐奉复。并请台安。诸惟心鉴。不备。

治愚弟期国藩顿首

————————————————————

(1)  “回”后疑缺一“顾”字。

318．加官文片十二月十八日

承协拨六营，分扎泾县、南陵，附近均有大益。然虑终难保全粮路。

再，运漕既克，北岸声威稍振。又调蒋之纯四营先至六安，以备堵御舒城、桐城一路之用。鄂边应可无虞窜扰。惟南岸鲍军粮路迄未大通，宁郡关系至大。鲍若不支，则皖南数城均恐难保。弟日夕忧灼，专在此路。承阁下协拨六营，吴扎泾县，何扎南陵，附近均有大益。然地势太阔，途径太杂，虑终难保全粮路耳。

胜帅逮治，株连人员颇多。礼帅战守事繁，又须鞫此巨案，不知其幕僚中有好手善办案者否？

319．加李瀚章片十二月十八日

答所论粤厘三事。告曾贞幹蒙破格优恤。

再，李长清，黎登照于初八日抵营，赍到手书并荔支二桶，谢谢。

所论粤厘三事，自是实在情形。然粤中理大物博，苟各处坐贾经理有法，必尚不止于此。

舍季弟故后，寄谕曾一询及，复奏偶陈一二，及 ⁽¹⁾ 蒙破格优恤，存没衔感。谕旨抄呈。再颂小泉年兄台安 ⁽²⁾ 。

————————————————————

(1)  “及”，曾氏家藏稿本作“反”，现据广东省立中山图书馆编《曾国藩未刊书札》改。

(2)  “再颂”等八个字，曾氏家藏稿本无，现据广东省立中山图书馆编《曾国藩未刊书札》补。

320．加晏端书片十二月十八日

欲令黄南坡赴粤，解决增饷一事。

再，自今冬江南江北同时危急，舍弟及春霆两军病卒太多，劲旅变为孱兵，不得已陆续添募至二万人之多。近奏调江味根一军援皖，本拟数只三千、五千，而毛寄云同年令其增募足成一万。计明春三月以后，敝处支领口粮者照今冬增额三万人，每月须增饷银十八、九万，而来源并未稍增，思之寒心。除粤厘外，别无可以生发者。湖南东征局于每月三万之外，常溢解二万、三万不等，意欲令黄南坡赴粤一行，或可另辟门径，大通商情，未知尊意以为何如？彤翁仁兄同年大人台安。

321．加沈葆桢片十二月十八日

祈筹措军需。

再，今冬徽、宁之贼未甚决裂，不遽阑入江境，已非初愿所及，侥幸之至。明春古、赖、黄、胡两股终恐不免为江西之累。景镇为西北重镇，阁下以全神注此，又拨重兵驻守乐平，以保景镇之后路，以理势揆之，可期万全。惟闻米粮子药俱不甚足，似须饬局宽为筹发。江味根一军东来，子药拟全求湖南协济。银米二宗，总台义不容辞，惟力是视，仍求大力设法供应，曷胜祷企！

322．复彭玉麟十二月十八日

所奏沿江保案，俟接部文，即会台衔行知。青阳失守，鲍军后路颇有妨碍。

雪琴仁弟大人阁下：

初三泐复一缄，旋接二十七、二十八、初二等日手书，具悉一切。

季弟灵榇初九到省。过裕溪时，台驾亲临致奠，并惠挽联厚赙，深为感怆。

金柱各军上月十八胜仗，已接厚庵来咨；二十七胜仗，尚未咨到。将来具疏，当合两公大牍详晰叙入。

上月十二所奏沿江保案，曾将清单咨送尊处。单内首开李济清、左光培、蔡国祥三员照提督本衔请封，次开罗进贤、彭楚汉两员照总兵本职请封，来书谓罗、彭、左三员漏保，殊不可解。此折已于初一递回，俟接部文，即会台衔行知。请恤各员，久思汇奏，敝处繁冗太甚，每致积压，即日当行赶办。屡承谆催，愧悚曷已！

萧、毛、刘三军均在无为，兵力甚不单薄。蒋军调四营驻扎六安，如庐郡有警，移防舒城。庐北一路，亦稍有备御。可忧者仍在南岸。鲍军虽有二十七胜仗，粮路尚梗。此间派韦志俊移守青阳，正拟初七拔营，闻初五日青阳已为贼踞，若该逆一时不退，于鲍军后路颇有妨碍。朱云岩一军，已由旌德拔回祁门，现令至池州会合韦军进剿青阳，亦不知果有济否？复问台安。

323．复李续宜十二月十九日

已饬萧军坚守运漕，朱军尚未到池州。曾贞幹已追赠按察使。

希庵仁弟亲家大人阁下：

十七日接十一月惠书，具悉一切。

撤正、寿防兵一节，人皆不以为然，惟阁下力赞其妙。文章佳处，作者难，阅者亦不易也。

萧军门克复运漕后，请调毛军同攻铜城闸。鄙意毛军现扎石涧埠，防巢贼窜庐江、三河、桐、舒之路，不可撤动，因饬萧军坚守运漕，且度岁后再看。盖内而庐郡及无、庐、舒、六等城，三河、石涧埠皆已设守，外而玉溪口、运漕、西梁山皆为我有，巢县贼势已孤，当难久踞皖南。鲍军粮路迄未大通，然相持已久，或亦可以保全。不出阁下所料，云岩弃旌德后，至今未到池州。五年以前沾染之积习，至今未能尽改，殊失所望。

舍季弟灵榇至安庆停留十日，十九开吊，二十登舟西上，蒙特恩追赠按察使，实出望外。存没衔感，报称良难。

324．复左宗棠十二月二十一日

萧军坚守运漕。宁国、泾县、南陵得以少安。朱军进攻青阳。金逸亭可否独当一面？

季高仁兄大人阁下：

接奉初五日惠书，敬悉一切。

萧为则于初十日克复运漕，各贼尽归铜城闸。萧以众寡悬殊，不敢进剿，弟亦批令坚守运漕，暂不进兵。盖合、舒、无、庐四城，三河、石涧埠、运漕、玉溪口、西梁山，凡要害之地，处处皆为我有，巢县与铜城闸之贼亦自不能逞也。春霆近未开仗，恐贼扰三山粮路。弟又于金陵拨刘连捷三营扼扎三山，东驻数营，西驻数营，头痛医头，脚痛医脚。宁国之事，不特春霆漫无成算，即弟亦忙乱可笑，所幸石、太之贼渐少，徽、宁夹缝之中寇氛不恶，泾县、南陵得以少安，宁郡不遽决裂。意者侍逆闻严州之变，稍纠石、太、泾、旌等贼回救浙江乎？

朱云岩近由池州进攻青阳，徽郡防兵益少，所恃钤峰在祁门，王沐在婺北，暂可支持。

周宽世乃有烟瘾，弟实不知。五营之畀，又觉浪费。金逸亭为李营宿将，近则秀、润、希三帅皆薄其人，被劾以后，各处纷纷思起用之，弟重违鄂意，不欲罗致。阁下曾见其人，究可当一面否？乞示及。

营头日多，统将日少；贼匪日多，饷项日少，不知后此如何支持！

325．复吴坤修十二月二十一日

鲍军粮路已通。敌军图窜江境，足资扼截。曾贞幹蒙特旨赠官给恤。

竹庄仁弟大人阁下：

接十六日戌刻惠书并附抄各信稿，阅悉。厚帅先有信来，与缄致尊处大略相同。此事本推厚帅主持，渠意既谓不便，即不必勉强从事。

昨泾县易紫桥处人来，询知各军俱在黄麻渡挑米，小淮窑两岸均经王可陞扎有营垒。果如所言，是鲍军粮路已通。春霆虽未如此呈报，而近日缄牍并不言及缺米，稍释鄙人之忧。

刘南云往扎三山，恰如春霆所愿，惟主兵不能振作，专恃客兵零星分扎，终属无益。朱云岩军已到池州，即日会合韦部进剿青阳、池州一路，声势颇厚。徽、祁俱已坚守，复添王沐一军驻扎五城、龙湾一带，恰补徽南之隙。该逆图窜江境，足资扼截，或不致贻累珂乡耳。

舍季弟灵榇于二十日开船回籍，蒙特旨追赠臬司，照臬司例议恤。前奉寄谕，垂询芜湖防务，分条复奏，偶尔及之，实未敢冀幸恩泽。隆施逾格，莫名哀感。顺以附陈。复问台安。

326．复唐景皋十二月二十三日

谢所赠曾贞幹挽联、赙仪，并述特旨赠官给恤一事，附告近期战况。解银六千两为义中、左、右三营度岁之资。

鹤九仁弟大人阁下：

接十二日手书，承惠舍季弟挽联并赙仪百金，深情拳挚，益增感怆。联语老笔槃槃，细切雄浑，足为诸作压卷，惟下联“洒泪”二字稍未惬意，拟易以“痛定”二字，而上联“成功”改为“功成”，未审当否？厚赙断不敢当，仍交原使带回。国藩亦撰一联，又代沅弟作一联，抄呈台览。灵榇已于二十上船，径送湘乡茔地。上月寄谕有询及季弟之语，因以病故复陈，未敢冀幸恩泽，乃蒙特旨追赠臬司，照臬司例议恤，并谓本将重用，殷殷悼惜。前此迁擢郡守，亦初不因奏请。知遇如此，而不获竟其志，是可哀也！

运漕克后，曾令萧军进攻铜城闸，若一时不能得手，仍回运漕度岁，盖在内既守无、庐、合、舒四城，三河、石涧两隘，在外又守运漕、玉溪、西梁三处，凡要害之地皆为我有。巢贼势孤，应难久踞为患。

义中、左、右三营，唐中丞既难接济，尊处又太穷窘，新招之勇，其苦可念，特解去银六千两为三营度岁之资，阁下必称为雪里送炭矣。专泐复谢。并请台安。

大地干戈十二年，尽室效愚忠，自称荆楚报恩子。

诸兄离散三千里，封书寄涕泪，同哭天涯急难人。

327．复洪饴生十二月二十三日

金陵解围，运漕克复，然忠逆连陷和、含、巢等城，徽、池、太各防，均形吃重。

幼圃仁弟馆丈阁下：

顷接惠书并闱墨两本，借谂起居休畅，著作清华。才蔚词宗，仙槎乘于八月；名题谏院，绣衣耀于三春。引企裔晖，良殷倾颂。

此间军事，自闰月以来，金陵暨皖南各属同时告警，危险万状。迨十月初五击退金陵援贼，保全雨花台一军。忠逆之党复分股由九洑洲渡江，上窜皖北，连陷和州、含山、巢县等城，运漕、铜城闸等隘。本月初十，幸将运漕克复，即当节节进剿，力当〔图〕扫荡南岸。宁国一军，介处群贼之中，徽、池、太各防均形吃重。百孔千疮，莫名忧灼。

专泐布复。顺问台安。不宣。

馆愚兄期国藩顿首

328．复龙湛霖十二月二十三日

告闰八月以来军情，并寄礼金三十。

芝生尊兄大人阁下：

顷奉惠书，并承寄示大卷，借审槐厅集祜，蓬岛翔华。石室金匮之书，文成宫体；上圣主贤臣之颂，喜动天颜。引领矞晖，良殷倾企。

此间军事，自闰月以来，金陵暨皖南各属同时告警，危险万状。迨十月初五击退金陵援贼，保全雨花台一军。忠逆之党复分股由九洑洲渡江，上窜皖北，连陷和州、含山、巢县等城，运漕、铜城闸等隘。本月初十，幸将运漕克复，即当节节进剿，力图扫荡南岸。宁国一军，介处群贼之中，徽、池、太各防均形吃重。百孔千疮，莫名忧灼。

附寄菲敬三十金，尚乞察入。复颂台安，并缴大柬。不宣。

馆愚弟期曾国藩顿首

329．复谢维藩十二月二十三日

告闰月以来军事。并寄礼金三十。

麟伯尊兄大人阁下：

顷奉惠书，并承寄示大卷，借审槐厅集祜，蓬岛翔华。石室金匮之书，文成宫体；上圣主贤臣之颂，喜动天颜。引领矞晖，良殷倾企。

此间军事，自闰月以来，金陵暨皖南各属同时告警，危险万状。迨十月初五击退金陵援贼，保全雨花台一军。忠逆之党复分股由九洑洲渡江，上窜皖北，连陷和州、含山、巢县等城，运漕、铜城闸等隘。本月初十，幸将运漕克复，即当节节进剿，力图扫荡南岸。宁国一军，介处群贼之中，徽、池、太各防均形吃重。百孔千疮，莫名忧灼。

附寄菲敬三十金，尚乞察入。复颂台安，并缴大柬。不宣。

馆愚弟曾国藩顿首

330．复王家璧十二月二十三日

近有好事者痛诋天主教，颇滋事端，宜并观兼听，持平立言。各处布防，尚能兼顾。曾贞幹蒙逾格恩施，赠官议恤。

孝凤仁弟大人阁下：

接小春二十二日手书并医方、石刻，具悉一切。

昔年所作檄文，偶及粤匪之教，天父天兄，昆父姊母，大紊伦纪，文字粗浅，不足称述。近乃有好事者为檄痛诋天主教，词旨鄙秽，展转传播，颇滋事端。鄙意我苟求胜于彼，不必锱铢较量，尤不在语言文字，但令中国之官必廉必正，中国之兵能战能守，自上至下，事事可以对人，使彼无轻视之心，而后有敬服之渐，庶几潜移默运，转弱为强。今审势量力，茫无足恃，一时快意，不过扬汤止沸，将来召侮，仍不免掩耳盗铃。外省情形，都中或未尽悉。阁下若居言路，尚祈并观兼听，持平立言，则所虑者远而所益者大矣。

金陵官军解围后，该逆分股由九洑洲渡江，上窜皖北，连陷巢县、含山、和州、运漕等处。敝部兵力全在南岸，皆当防剿吃紧之际，无从抽拨，当截留上海新勇九营、临淮新勇三营分守无为、庐州、庐江等城，调希帅部下萧军门、毛观察两军由无为、运漕一带进剿，蒋观察拨四营防守六安，为庐北声援。本月初十，运漕克复，皖北似有起色。雪帅驻营裕溪，厚帅驻营乌江，自大胜关以上，沿江要隘，水师逐段分布，尚能兼顾。

舍季弟秋间久疟，请假调治，甫登舟而援贼大至，力疾入营，苦守四十六日，卒以积劳伤生，上月十八殁于金陵军次。国藩薄德积愆，殃及手足，恸甚增愧。当时并未请恤，仅于复奏军事折内附言及之，乃蒙逾格恩施，赠官议恤，曷胜感怆！专泐奉复。并问台安。不宣。

国藩顿首

331．复罗惇衍十二月二十三日

告闰中秋后苏、皖、鄂战况及两次奏请简派大臣南来会办，未蒙俞准事。

椒生年老前辈大人阁下：

仲冬十日，舒苕生来皖，带到惠书，备纫远注。敬谂台阶懋绩，武库铭勋。谢傅再起东山，式符名望；韩公群推北斗，卓立儒宗。引企德晖，良殷虔颂。

侍谬膺艰巨，陨越时虞。本年春夏之间，事机颇顺，嗣后变故迭生，动形棘手。闰中秋后，群逆分道内犯，上而皖、鄂边境，下而金陵及宁、太各属，同时告警，危险万状。迨鄂省击退马融和一股，金陵击退伪忠王各党，风波稍定。乃忠逆分股由九洑洲渡江，冲过李军门世忠江浦、浦口各营，连陷和州、含山、巢县、运漕等处。皖北除安庆、庐州有兵外，千里空虚，猝不及防。侍截留上海新勇九营、临淮新勇三营分布无为、庐州、庐江等城，调希庵中丞部下萧军门、毛观察两军由庐南进剿，蒋观察分拨四营驻扎六安，以顾庐北。本月初十，萧军门已将运漕克复，北岸稍有起色。宁国之贼与鲍军相持数月，日益猖獗，另股分窜泾、旌、石、太、南、青各境内。其窜入徽州者由黟县以陷祁门，即经我军克复。侍思皖南诸贼，穷无所归，时思就食江西，以营一饱。现将徽、池两府要地守定，遏其入江之路，不识能否堵截。贼数大众，蔓延太广，百孔千疮，何从补救？前于八月、十月两次奏请简派大臣南来会办，未蒙俞允。自维身兼数任，负重绝膑，终须陈请开缺，以散秩效力军中，庶几专心一力，得以稍竭涓埃。知己之前，敢布区区，尚希亮察。

苕生赴沪寻亲，已缄嘱少荃中丞为之照料。何令家骢，夙著循声，已调署六安州，并以附陈。复请台安。谨璧谦称。顺颂年禧。不备。

年侍期国藩顿首

332．复周辑瑞十二月二十三日

请荫事年内均可具题。皖北军事已有进展，皖南尚觉可虑。

子佩仁弟大人阁下：

前月初九泐复一缄，至本月十四赵弁回营，接九月二十八手书并代购各物，照单收到。舍下及杨、彭三家请荫，年内均可具题。屡承费心，感荷无既！

皖北军事自庐、无等城守定后，该逆未敢深入。调来萧军门、毛观察两军由庐南一路进剿，初十已克运漕。现议先攻铜城闸，再进巢县，似不致蔓延为害。目下危险之症仍在皖南。鲍军久病之余，迄难振作；春霆新有母丧，不能专心治事；其粮运屡经梗塞，时苦乏食。近在杨柳铺等村获一大捷，军威稍振，而黄麻渡之粮路迄未疏通。惟冀保全该军，则大局可免决裂。皖南群逆，久思窜扰江西，以为就食之地。现坚守徽、池两府，而调味根军门由萍乡驰赴袁州，以备近剿窜江之贼。味部攻剿莲塘正在得手，寄帅令席观察宝田募三千人先发，江省为皖、浙后路饷源，万不可再遭蹂躏。皖南未定，尚觉可忧也。

前托代领封轴，望交此次折差带出。彭雪帅托范鹤生办有数轴，并祈取来，一同寄下为感。复问台安，顺颂年禧。不宣。

333．复梅启照十二月二十三日

金陵克复，忠逆窜陷巢县、含山、和州、运漕等处，古、赖、刘等股时思就食江西。皖南未靖，终恐贻累珂乡。

筱岩仁弟阁下：

九月二十二泐复一缄，想登雅览。顷得闰月十二手书并仙屏原信，具悉一切。存子珮处八十金，渠先有信来告矣。

九舍弟金陵一军被围四十六日，至十月初五解围。忠逆之党又分股由九洑洲渡江，窜陷巢县、含山、和州，运漕等处。当截留上海新勇九营、临淮新勇三营分布庐州、庐江、无为各城，调希帅部下萧、毛等军南来援剿。本月初十克复运漕，现令进攻铜城闸，抄贼后路，以蹙其势。南岸逆股太众，鲍军屡次挫败，上月二十七获一胜仗，尚不能大有振作。其分窜石、太、泾、旌之古、赖、刘等股皆穷饿无赖之贼，又不肯依傍忠、傅〔侍〕门户，时思就食江西，以营一饱。冬月初窜陷祁门，即经官军克复。目下祁门、徽、休均有防军，徽州守局，似可支持。池州一路，有水陆两军同守郡城，令朱云岩会合韦志俊进剿青阳，此外景镇、乐平、湖口等处亦皆有兵扼守。皖南未靖，终恐贻累珂乡。前此奏调江味根军门，本为来驻皖北，嗣咨请改道入江，以备迎剿窜江之贼。味根旧部攻剿莲塘股匪正在得手，遽难抽动。寄云中丞令席观察募三千人先发，春初当可抵袁州一带。若明年能再支一年，俾贼匪不入江西，则贵乡稍可苏息矣。诸关廑系，顺以告慰。复问台安。不宣。

愚兄期曾国藩顿首

334．复许振祎十二月二十三日

议减漕新章及团练捐输事。并告雨花台解围后战况及曾贞幹追赠臬司事。

仙屏仁弟阁下：

接十月二十四手书，具聆一一。

台旆何时抵京，惟祝延誉琼林，令问休鬯，至以为颂。

减漕新章，未必果能尽善，然亦屡经商确〔榷〕，历一年之久。始议定案，又奏免摊捐交代，以清办漕之源。意谓扫除旧迹，咸与维新，必可期官民两便，皆大欢喜。不料新章既定，州县不乐更张，而民间亦不尽踊跃，良非始愿所及。团练捐输各弊，此间先有所闻，曾于宜黄案内严加驳饬，以前此屡办有成案，不能骤遏其流。至谓吏治之坏，由于群幕，求吏才以剔幕弊，诚为探源之论。鄙人平日亦深恶劣幕结习胶固不解，然治事以得人为贵。安省郡县多无幕友，而吏治亦并无起色。贤才难得，良可叹惋。

雨花台解围后，忠逆之党又分股由九洑洲渡江，窜陷巢县、含山、和州、运漕等处，当截留上海新勇九营、临淮新勇三营分布庐州、庐江、无为各城，调希帅部下萧、毛等军南来援剿。本月初十克复运漕，现令进攻铜城闸，抄贼后路，以蹙其势。南岸逆股太众，鲍军屡次挫败，上月二十七获一胜仗，尚不能大有振作。其分窜石、太、泾、旌之古、赖、刘等股，皆穷饿无赖之贼，又不肯依傍忠、侍诸酋门户，时思就食江西，以营一饱。冬月初窜陷祁门，即经官军克复。目下祁门、徽、休均有防军，徽州守局似可支持。池州一路，有水陆两军同守郡城，令朱云岩会合韦志俊进剿青阳，此外景镇、乐平、湖口等处亦皆有兵扼守。皖南未靖，终恐贻累珂乡耳。

舍季弟秋间久疟，本拟离营养病，将登舟而援贼大至，力疾入营，苦守四十六日，卒以积劳伤生，上月十八殁于金陵军次。维时寄谕有询及季弟之语，因以病故复陈，未敢冀幸恩泽。乃蒙追赠臬司，照臬司例议恤，隆施逾格，实出望外。沅弟忧伤之余，乏人帮助，深为可虑。国藩薄德菲材，忝窃名位，咎积灾生，殃及手足，痛甚愧甚！专泐布复。并颂元安。不具。

335．加许振祎片十二月二十四日

拟具疏辞任。求代购《皇清经解》等书。

再，正封缄间，又接十一月十四日惠书，敬悉台旆已于二十二日起程北上。西道处处多梗，不审得平行无滞否？兹寄去菲仪四十金，聊佐旅寓一月之需。

今岁秋冬，金陵、皖南各军，危险迥异寻常。今虽风波少定，犹有余悸。猥以菲材，久辱高位，以一人而兼数人之任，颠蹶实在目前。明岁决当具疏坚辞，不敢置身事外，但以散秩专治军事，庶几责任少轻，愆尤或寡。

《皇清经解》中，国朝巨儒所著各种书，向颇浏览，与鄙性相近，惜其字太小，非老年目力已退者所宜。若有单行专本，乞阁下随意代购数种，仍以初印为妙。周子佩处尚有存银，请就商取用。东雅堂韩文，有初印者亦祈购买。《查初白诗集》亦购寄一部为荷。

336．复郭用中十二月二十四日

曾贞幹病逝，谢远劳函唁。并告近期军情。

舜民仁弟亲家大人阁下：

专使来营，展诵手书，以舍季弟溘逝，远劳函唁，并惠挽幛一悬、赙仪五十金，深情笃挚，感怆曷已！秋间季弟久疟，本拟假旋养病，甫登舟而援贼大至，力疾入营，苦守四十六日，竟以积劳伤生。国藩薄德积愆，殃及手足，痛甚增愧。上月寄谕有询及季弟之语，因以病故复陈，蒙特旨追赠臬司，照臬司例议恤，恩施逾格，实出望外。灵榇以初九到皖，留停城内一旬，二十上船，径送湘乡茔地，延〔沿〕途均无耽搁，切勿枉驾赐奠。此次厚赙，尤不敢当，仍交原使带回，乞察入。

萧、毛两军由庐南赴无为一路进剿，初十已将运漕克复。另调蒋观察四营驻扎六安，如闻庐郡有警，移驻舒城，以防该逆绕出庐北，乘虚上窜。皖北要害之地，均经设守，或不致蔓延为患。顺以附陈。并候岁祉。不尽。

337．复王文瑞十二月二十四日

谢专使致奠曾贞幹。祈大力维持祁门及徽、休各城。

钤峰尊兄大人阁下：

接十九日惠书，以舍季弟溘逝，专使致奠，云情拳挚，感怆曷已！前此灵榇过皖，留停一旬，借伸抚棺之恸。恐重烦各处，嘱首县普为辞谢。乃蒙隆仪远贲，殊觉不当，谨领挽联一对，其呢幛仍交原使带回，尚希亮察。上月寄谕有询及季弟之语，因以病故复陈，并未请恤，蒙特旨追赠臬司，实出望外。弟以薄德积愆，殃及手足，又荷朝廷殊恩，益深负疚。

近闻石、太之贼渐次减少，徽、宁夹缝之中，寇氛稍戢。惟古、赖等股系穷饿无赖之贼，又不肯依傍忠、傅〔侍〕诸酋门户，其图窜江西之意，梦寐不忘。现令朱云岩、韦志俊同剿青阳，实以防滨江上窜之路。祁门及徽、休各城，专仗阁下与桂生合力维持，至祷至荷！专泐复谢。顺问台安。附缴谦版。不宣。

338．复彭玉麟十二月二十四日

目下各军均可不必移动，总以坚守为主。封轴例须年终用宝，乃能领出。曾贞幹蒙特恩追赠臬司。

雪琴仁弟大人阁下：

接初九、十三、十六、十九等日手书，并萧为则原信，阅悉。

毛军驻扎石涧埠，系防巢贼窜庐江、三河、相〔桐〕、舒之路，不可撤动。萧军力能独进，则乘胜攻取铜城闸，不能独进，则稳扎运漕度岁，新年后再行相机剿办。树字五营新募之卒，只宜凭城坚守，不宜出扎石涧空旷之地。开字右营调往上海，庐江现只三营，亦难分兵替守无为。目下各军均可不必移动，内而无、庐、舒、合四城，三河、石涧两隘，外而裕溪、西梁、雍家镇等处，凡要害之地，皆为我有。巢县与铜城闸之贼，似难久踞。迭经分别批饬，十五日复详告幼荃，计已先后接到。闻毛军二十日小挫一次，请阁下坚嘱萧、毛二公，不必急急进攻，总以坚守为主。至要！至要！

会剿湾沚之举，诸公皆谓不便，已作罢论。日昨泾县人来，询知各军皆在黄麻渡挑米，王可陞营垒分扎小淮窑两岸，果如所言，是鲍军粮路渐通，或可支持。

向来咨保各员，部中照例注册，并无回文。此次水师奖案，久经咨部，即可由尊处与厚庵分别行知，清单咨送尊处。前次折差带去范鹤生银信，如数交到。鹤生有回片与洪琴西，其封轴例须年终用宝，乃能领出。敝处二十四专差入都，已缄告周子佩转询鹤生，将轴带归。如今年冬间不能办出，即须明年乃能用宝，盖每年仅腊底用宝一次也。

季弟灵榇至安庆停留十日，十九开吊，二十登舟西上。此间并未请恤，蒙特恩追赠臬司，照臬司例议恤，实出望外。存殁衔感，报称良难。专泐奉复。顺颂岁祉。不宣。

339．复严树森十二月二十五日

申述请多礼堂东还之缘由，并告各处布防情况及曾贞幹追赠臬司事。

渭春仁兄大人阁下：

接冬月二十七、腊月初五惠书，具悉一切。

弟屡次欲请多军东还，固为东南大局起见，亦为爱护多军起见。湘人不惯面食，于西北风土不宜，一也。其部下零星分散，得力统将如石清吉、杨朝林、王可陞等皆未随往，中途逃归哨弁尤多，非回驻皖、鄂，势难收集精锐，以复旧观，二也。楚师用子药动辄累万，枪炮棚械，无不宽备，良由历年扩充，有此局面；西北初办军务，风气未开，未必均能应手，三也。礼帅性情风骨，与吾辈数人共事，尚能互相体谅，施之他处，窃恐不尽合宜，四也。有此数端，是以眷眷欲其东下。至明论所指，鄙人亦早有所见，今且不问其满盈翱翔，难与共事，但求其严禁骚扰，俾秦民稍留生机，斯大幸矣。

胜帅逮治，即交多公查办，株连人员颇多，千绪万端，未易清理，不知其幕僚中有好手善办案者否？

味根旧部攻剿莲塘股匪，正在得手，遽难抽动。寄帅令席砚香募三千人先发，春初应可驰至袁州一带。目下徽、池、祁、休暨景镇、乐平、湖口等处均有重兵扼守，或可不致阑入江境。上月二十七春霆在杨柳铺获一胜仗，水师在金柱关夺贼船百余号。霆营粮路尚未大通，究属可虑。萧、毛到无为后，毛驻石涧埠，以防巢贼上窜庐江、三河、桐、舒之路。萧于初十攻克运漕，令其进剿铜城闸，若力难独进，则稳扎运漕度岁。鄙意内而无、庐、合、舒四城，三河、石涧两隘，外而运漕、裕溪、西梁、雍家镇四隘，凡要害之地，皆为我有。巢县、铜城闸之贼，应难久踞。顷闻毛军二十日在东关挫败，恐皖北不免于决裂，仍贻鄂边之忧，日夕兢兢，以此为虑。承拨成军月饷，深以为荷。弟已调蒋之纯进驻舒城，万一巢贼直犯桐城以上，成、蒋两军，尚可堵剿。

舍季弟秋间久疟，本当假旋调治，甫登舟而援贼大至，力疾入营，苦守四十六日，卒以积劳伤生。上月寄谕有询及季弟之语，曾以病故复陈，并未请恤，蒙特旨追赠臬司，实出望外。弟薄德积愆，殃及手足，又荷朝廷殊恩，益深负疚。远劳缄唁，感怆曷已！专泐。复请台安。敬璧尊谦。不宣。

340．复杨岳斌十二月二十五日

凡要害之地，皆已占有，不必冒险轻进，以求速效。

厚庵仁弟大人阁下：

接初八惠书，知会剿湾沚之举，势多窒碍。前此雪琴、竹庄屡来劝止，国藩力推阁下主持，专待一言裁决。尊意既谓难行，即作罢议。

日前面询泾县来人，据称各军日在黄麻渡挑米。果如所言，是鲍军粮路尚通，昨春霆来信亦未言及缺米，或可支持。刘南云往扎三山，滨江声势较壮。惟陆路挑米接济数万人，究属可暂而不可常。萧为则克复运漕后，令其进攻铜城闸，若力难独进，则稳扎运漕度岁。毛军及树字五营，仍守原处不动。盖内而无、庐、舒、合四城，三河、石涧两隘，外而运漕、西梁、裕溪、雍家镇等处，凡要害之地皆为我有。巢县与铜城闸之贼，似难久踞，不必冒险轻进，以求速效，高明以为何如？复问台安，顺颂岁祉。不宣。

341．复厉云官十二月二十五日

贺升迁，告近期军事。附告贞幹赠恤事。

伯符尊兄大人阁下：

迭奉惠书，借悉晋阶柏署，摄篆薇垣。玉节重临，奏江汉来旬之颂；金科是式，缉春秋决狱之书。引企矞晖，良殷驰贺。

此间军事，自雨花台解围后，忠逆分股由九洑洲渡江，窜陷和州、含山、巢县、运漕等处，当留上海新勇九营、临淮新勇三营分布无为、庐州、庐江三城，调希帅部下萧、毛两军由庐南一路进剿，调蒋军四营扎驻六安以防庐北。本月初十，萧军克复运漕，败贼退踞铜城闸。目下无、庐、合、舒四城，三河、石涧埠、运漕、西梁、裕溪、雍家镇各要隘，均经守定。贼势渐孤，或不致蔓延四窜，上贻鄂边之患。鄙人日夕忧灼，仍在宁国一路。春霆丁艰，奏准留营，上月二十七在杨柳铺获一胜仗，惟贼数太多，面面受敌，其粮路迄未大通。鲍若不支，则皖南全局瓦裂，未卜能侥幸保全否？专泐布复。敬贺大喜，顺颂春祺。并缴谦柬。不宣。

愚弟期国藩顿首

再，舍季弟秋间病疟两月，业已准假养病，甫登舟而援贼大至，力疾入营，苦守四十六日，卒以积劳伤生。良由鄙人德薄位尊，召此殃咎，忧惧曷已！此间并未请恤，蒙特旨追赠臬司，照立功后病故议恤。恩施逾格，报称愈难。远承函慰，并以附陈。

曾国藩再拜

342．复文辉十二月二十五日

告特旨追赠曾贞幹臬司。感谢函唁。

又石尊兄大人阁下：

顷奉惠书，以季舍弟远劳函唁，良增感怆。季弟秋间久疟，本拟离营养病，甫登舟而援贼大至，力疾入营，苦守四十六日，卒以积劳伤生。弟薄德积愆，殃及手足，痛甚增愧。上月寄谕有询及季弟之语，当以病故复陈，并未请恤。蒙特旨追赠臬司，实出望外。存殁衔感，报称逾难。顺以奉闻。复请台安。敬璧谦版。不宣。

愚弟期国藩顿首

343．复吴安穀十二月二十五日

告特旨追赠曾贞幹臬司，感谢函唁。

安穀尊兄大人阁下：

顷奉惠书，以舍季弟溘逝，远劳函唁，良增感怆。季弟秋间久疟，本拟离营养病，甫登舟而援贼大至，力疾入营，苦守四十六日，卒以积劳伤生。弟薄德积愆，殃及手足，痛甚增愧。上月寄谕有询及季弟之语，当以病故复陈，并未请恤。蒙特旨追赠臬司，实出望外。存殁衔感，报称逾难，顺以奉闻。复请台安。敬璧谦版。不宣。

愚弟期国藩顿首

344．复郑元璧十二月二十五日

告特旨追赠曾贞幹臬司，感谢函唁。

锡侯同年公祖大人阁下：

顷奉惠书，以舍季弟溘逝，远劳函唁，良增感怆。季弟秋间久疟，本拟离营养病，甫登舟而援贼大至，力疾入营，苦守四十六日，卒以积劳伤生。国藩薄德积愆，殃及手足，痛甚增愧。上月寄谕有询及季弟之语，当以病故复陈，并未请恤。蒙特旨追赠臬司，实出望外。存殁衔感，报称逾难。顺以奉闻。复请台安。敬璧谦版。不宣。

年愚弟国藩顿首

345．复李鸿章十二月二十六日

谢为曾贞幹请恤并惠解协饷以济各军。皖北不至决裂，皖南鲍军粮路至今未通。

少荃世仁弟大人阁下：

十二、十三、二十二日接奉腊月三次惠书，并为舍季弟请恤折稿及挽联、祭幛，厚赙多金，感怆曷既！舍弟才疏而志远，气郁而数奇，得大疏为之表襮，使志行得以显白，逝者有知，允无遗憾。联幛拜登，赙金谨璧，临风陨涕，阖门衔谢。

又蒙惠解协饷，以四万济安庆各军，以三万济无、庐九营。女富则肥及外家，叶盛则粪及本根。台端去岁自皖垣御轮登舟，则安庆乃公之外家，而庐、巢枌社实公之本根也。

刻下树、庆等营守事稳固。疏牧一营，从程镇之请，令其独先赴沪，正初即可成行。萧军于初十日克复运漕，毛军二十日在东关挫败一次。贼现聚巢县、铜城闸两处，无、庐、合、舒四城及三河、石涧埠、运漕、玉溪口、西梁山、雍家镇等筋脉之地，处处为我所有，皖北之事或不至于决裂。惟皖南旌、石、青、太四城被贼占踞，横亘徽、宁夹缝之中，而鲍军粮路迄未大通，从三山挑运二百余里乃达宁郡，时或为贼马要夺，为雨泥阻滞，相持不决，终恐自溃。只要骆、周坚守，忠逆以全力回救常、昭，侍逆以全力回救金、兰，鲍公专与杨、黄两酋相拒，或支梧少易耳。

承示复总理衙门函稿，精到刚大，良为经世不朽之作。其与若类思相要约一节，尤足折远人之心而作忠正之气。以忠刚慑泰西之魄，而以精思窃制器之术，国耻足兴，于公是望。

346．加严树森片十二月二十六日

商议荐贤之事。

再，尊疏所荐三贤，信足振浮式靡，蔚为时栋。豹岭皖绅，用之此间，诚不如用之鄂中之得所。范、李二君，敬求阁下分让一位，以福皖人。李君本系皖吏，范君则鄙人曾专缄往招。二君者若有一人不遽简放鄂缺，即恳速令东来相助为理。波及晋国，君之余也，至祷！至祷！又闻兴国万君斛泉，全楚之望，敬求台端优礼贤哲，妥为位置。兴国州判高衍，行同无赖，似宜甄劾。

347．复唐训方十二月二十七日

勉分万金作为年终协饷。宋镇不必派往淮西，免生枝节。附告皖省军情及曾国荃部胜绩。

义渠仁弟大人阁下：

十七日江鸿坤来营，赍到惠书，并致二百金为季弟赙仪，云情笃挚，感怆曷已！十九日在省开吊，即二十移榇上船，派吴大安护送回籍。厚赙万不敢领，即当交原使奉璧。另致黎宅百金，已饬吴大安带往长沙忠义局，由寿民之戚罗萱转交黎宅。

嘱筹年终协饷，月来入款不旺，颇形支绌，勉分万金以答台命。自惭歉薄，外解六千金分给庐郡义字三营。新军岁暮寒苦，免致阁下又从临营拨解庐州，徒劳往返。

续接十八、二十二两书并抄件读悉。宋镇由贵营派出，岂得谓非楚军？日厚〔后〕构成衅端，将任宋镇自为处置乎？抑仍须阁下代为主持乎？将径由尊处裁决乎？抑仍令敝处与闻乎？鄙意力主不必派防，庶可一了百了。惟大疏所称淮西重镇，不可无重兵扼守，及难保该练不至反复等语，寄谕一一揭出。若不派人前往，则上拂中旨，下乖前言；若派人前往，则殊失前此撤防之苦心，亦难免将来意外之枝节。欲为尊处转圜，殊无善策。先后奏牍及与僧邸函咨往复，固始终不易初议也。顷又有复陈苗事一条，抄呈尊览。

寿绅禀留毛牧，暂缓另委亦无不可。降捻来归，未知如何安插。收降害多利少，似宜散其党羽，庶鲜后患。

萧军进铜城闸尚未得手，毛军二十在东关挫败一次，恐巢贼乘虚上窜，调蒋之纯亲带三营驻防舒城。综计无、庐、合、舒四城及三河、运漕、石涧埠、玉溪、西梁、雍家镇等要害之地，处处皆为我有，皖北或可免于决裂。惟皖南青、石、旌、太四城被贼占据，横亘徽、宁夹缝之中，而鲍军粮路迄未大通，从三山挑运，运百余里乃达宁郡，时或为贼马要夺，为雨泥阻滞，相持不决，终恐横溢四出耳。

二十一日九舍弟派队袭击谷里村、朱门、六郎桥等处踞贼，破垒十一，歼贼数千，往返百五十里，幸获全胜，附告一慰。泐此奉复。顺颂岁祉。国藩顿首。

348．复李世忠十二月二十七日

解拨饷金一万，并许以按袁甲三旧规，照给银米子药。

松崖尊兄军门阁下：

十四日泐复一缄，想澈台览。日来迭接惠书，并从唐镇询悉一切，即于拟拨五千金之外，再筹五千，凑足万金，业交唐镇领还。

敝处各营口粮，积欠至十个月、十一个月不等。秋冬以来，迭次增兵，如金陵、宁国两处续募之勇，皖北截留上海临淮之勇，及借调李中丞部下萧、毛、蒋等军，需费浩繁，竭蹶万状。节次解济贵军银米子药，皆于无可筹拨之中，勉强匀分，实属力难为继。惟贵军向由袁帅主持，袁帅既经去位，鄙人何敢膜视？十二日折内曾将尊处情形缕晰上达，并请催晋饷，改拨陕饷，均奉谕旨允准，另行咨达冰案。兹复屡承谆嘱，惟有查照袁帅旧章。从前临淮营中月给尊处银米若干，子药若干，敝处亦当照数筹给。从前奏催各处协饷，敝处亦当随时代催，以期无失袁帅相待之规。如敝处军威复振，事势稍松，则银米子药必可酌量增加，随时协解，不拘袁帅旧规。是否有当，尚希裁夺。顺问台安。不宣。

愚弟期曾国藩顿首

349．复张仙舫十二月二十七日

谢唁曾贞幹之逝，顺告办理后事情形。

仙舫尊兄大人阁下：

顷接惠书，以舍季弟溘逝，专使致奠，谆谆慰唁，感怆曷已！

季弟秋间久疟，本拟假旋养病，甫登舟而援贼大至，力疾入营，苦守四十六日，卒以积劳伤生。弟薄德积愆，殃及手足，痛甚增愧。灵榇已于二十日自皖开船，径送本籍茔地。上月寄谕有询及季弟之语，因以病故复陈，并未请恤。蒙特旨追赠臬司，恩施逾格，实出望外。顺以附闻，肃复鸣谢。顺候台祉。敬缴谦版。不宣。

愚弟期曾国藩顿首

350．复赵焕联十二月二十七日

祁门失而复克，皖南局势未定，皖北已无大患，金陵亦无大警。谢唁曾贞幹之逝，并告以蒙恤、灵榇回籍情形。

玉班仁兄亲家大人阁下：

迭奉惠书，备承一切。即审锦旋珂里，膺福宜年，至以为颂！

前荷寄帅与诸君盛意，一闻祁门失守之信，即议以味根招足七千、砚香招足三千，由江援皖。救焚拯溺之情，济困扶倾之德，感佩无量！祁门失守二日，旋即克复。王钤峰暂不回浙，与唐桂生分守徽、休、祁三城，令朱云岩会合韦志俊由池州进剿青阳。此外，景镇、乐平、湖口各要地，亦均有兵扼守，刻刻防贼上犯。惟青、石、旌、太被贼占踞，横亘徽、宁夹缝之中。古、赖、刘等股皆穷饿无赖之众，其就食江西之意，梦寐不忘。鲍军虽有上月二十七胜仗，其粮路迄未大通，从三山挑运二百余里，乃达宁郡，时或为贼马要夺，为雨泥阻滞，其势可暂而不可久。若皖南溃决，终恐贻累江西，未卜席军东来，不落后着否？

味根来信，莲塘贼势已孤，似尚不难奏效。若粤事迅速得手，而皖南暂可支持，则大局之幸也。

皖北初十克复运漕，败贼退踞铜城闸。二十毛军在东关挫败一次，萧军在陶家嘴小胜一次，恐巢贼乘虚绕出庐北，调蒋之纯亲率三营由六安移防舒城。现计无、庐、合、舒四城及三河、石涧埠、西梁、运漕、裕溪等处皆为我有。贼已失势，或不致蔓延为患。

二十一日九舍弟派队袭击谷里村、朱门、六郎桥等处贼巢，破垒十一座，歼毙数千。自季弟溘逝后，金陵营中未有大警，幸尚安谧。

国藩薄德积愆，殃及手足，哀恸之余，弥增悚歉！当时并未请恤，仅于复奏芜湖、金陵军事折内偶一言及，蒙特旨追赠臬司，照立功后病故议恤，实出望外。灵榇过皖时留停一旬，二十开船回籍。远劳慰唁，良增感怆！

赵仁和一营甚为精壮，留守安庆，未赴金陵，并以附陈。复请台安，即颂年禧。敬璧谦版。不宣。

姻愚弟期曾国藩顿首

351．复刘建德十二月二十八日

具告皖省与金陵各路军情、部署及战绩，谢唁曾贞幹之逝。

馨室仁兄大人阁下：

二十七日接前月二十五惠书，并承寄贶多琛，宠溢百朋，情深千尺。专使远来，未敢重拂雅意，拜登谢谢。即审勋祉日新，兴居多祜，至以为颂。

前因贼窜巢、含，皖北空虚，当截留上海少荃新勇九营、临淮义渠新勇三营，分布庐州、庐江、无为等城，调希庵部下萧、毛两军由庐南进剿，调蒋之纯来驻六安，复令带三营移驻舒城，以防庐北。本月初十萧军克复运漕，败贼退踞铜城闸。二十日毛军在东关挫败一次，萧军在陶家嘴小胜一次。现令诸军坚守，以蹙贼势。内而无、庐、舒、合四城，三河、石涧两隘，外而运漕、西梁、雍家镇、裕溪口等处，凡要害之地，皆为我有，巢县与铜城闸之贼或难久踞。

祁门克复迅速，尚无损于大局。粮台银两，幸获保全，米药军械，失去甚多。左帅派来王钤峰一军留守祁门，唐桂生一军分守徽、休，江西派来王沐一军驻扎五城、龙湾，补休南空隙，山内防务稍固。

朱云岩由旌德拔赴池州，会合韦志俊进剿青阳。鲍春霆丁忧，奏准留营，上月二十七在杨柳铺获一胜仗，军威仍未大振。其粮路时通时梗，接济颇难。凯章因病回籍，派易开俊、刘松山分统其众，刘守宁郡，易与吴廷华同驻泾县。皖南贼数太众，蔓延太广，若鲍、张两军有失，则徽防先危而江西将受其敝，日夕兢兢，以此为虑。

雨花台营垒近尚安谧。二十一日出队袭击谷里村、朱门、六郎桥等处，破垒十一，杀贼数千。自舍季弟溘逝，沅弟乏人帮助，幸未有大警，尚可支持。

承惠季弟挽言香烛，慰唁谆挚，感怆曷已！国藩薄德积愆，殃及手足，恸甚增愧。当时并未请恤，仅于复奏芜湖、金陵军事折内偶一及之，蒙特旨追赠臬司，照立功后病故议恤。存没衔感，报称良难。专泐复谢。即请台安，并颂岁禧。不宣。

愚弟期曾国藩顿首

352．复李续宜十二月二十九日

务望即日束装东来，不可再迟。

希庵仁弟亲家大人阁下：

二十八日接腊八日惠书，敬悉一切。

季舍弟七月大病后，本拟回籍调养，适以援贼大至，力疾战守，积劳伤生，皆由鄙人德薄位尊，殃及手足，痛极增愧。

毛竹丹一军于二十日小挫，彭溥泉阵亡，实深悼惜。欧阳爵和宜留此间，不可回湘。初三假满，阁下如尚未起程，务望即日束装东来，不可再迟。若另开新营，俟到营再行札办。

新得名医系何处人？尽可邀之同来。贵恙顽梗肖乎其人，或须苦劳乃能全愈。

近日军情，详抄二十七日一折一片中，不赘。

353．复毛鸿宾十二月除日

谢唁曾贞幹之逝，请敦促江忠义专力莲塘，附告麾下各路军情。

寄翁仁兄大公祖同年大人阁下：

前承手教，以舍季弟之丧殷殷慰唁，弥增感怆！冬月杪以寄谕垂询季弟扎营之处，复奏偶亦陈及，遽蒙优诏褒嘉，赠官给恤。圣主之于寒门恩宠不赀，存没均感，报称良难。灵榇在安庆停留旬日，于二十日登舟，计二月可抵敝乡。舍弟沅甫意欲径送茔地，澄侯之意则欲仍迎入室，择期归窆。志长年促，叹惋何极！

承示江味根军门剿办莲塘股匪，未便令其停顿，致弃前功，应乘此声威，合力蹙之。弟断不敢顾此遗彼，强之东来。请阁下告知味帅，专力莲塘，神不外散，收此九仞及泉之功，再敦千里赴援之义。

此间近状略臻平稳。舍沅弟派刘南云三营屯扎三山，专保春霆粮路。朱云岩甫到池州，青阳之贼即退。大约粮路不梗，即鲍军可全，宁国可保。开春新勇补齐，霆营可期再振。北岸于十一日克复运漕，二十一日在铜城闸获一胜仗，金陵亦于二十一日获一大胜，足慰垂注。

希庵星使起复，已抵长沙否？弟商请添募数营，如须用银钱，诸求饬局供亿。即问台安。

弟国藩顿首

354．复夏教授十二月 ⁽¹⁾

论有宋以来汉宋学派之争。并告曾贞幹赠官给恤事。

△△兄足下：

昨奉手书，备荷心注，并惠寄大著四函，羽书偶暇，时一雒诵。

尊意在于宗紫阳，救时弊，不沉溺于功利，不泛滥于记问，不参错于二氏，于此道中切实折肱，直欲造古人第一等地位，敬服无量。

承示黄南雷、孙苏门、顾亭林、李盩厔诸先生学稍偏，而毛西河、纪河间、阮仪征、戴东原、程棉庄诸君放言高论，集矢洛、闽。陆清献谓明季学术，足以致寇，实非苛论云云，具见日弓月矢，卫道苦心。闽、洛干城，老当益壮。《汉书》申公云：“为政不在多言，为学亦然。”孔孟之学，至宋大明。然诸儒互有异同，不能屏绝门户之见。朱子五十九岁与陆子论无极不合，遂成冰炭，诋陆子为顿悟，陆子亦诋朱子为支离。其实无极矛盾，在字句毫厘之间，可以勿辨。两先生全书具在，朱子主道问学，何尝不洞达本原？陆子主尊德性，何尝不实征践履？姚江宗陆，当湖宗朱。而当湖排击姚江，不遗余力，凡泾阳、景逸、黎洲、苏门诸先生近姚江者，皆遍摭其疵痏无完肌，独心折于汤睢州。雎州尝称姚江致良知，犹孟子道性善，苦心牖世，正学始明。特其门徒龙溪狂谈，艮斋邪说，洸洋放肆，殃及师门，而罗近溪、周海门踵之。然孔门有子夏，子夏之后田子方，子方之后庄周说近荒唐，此不足以病子夏。况庄子《外篇》多后人伪托，《内篇》文字，看似放荡无拘检，细察内行，岌岌若天地不可瞬息。钱珩石给谏曰：“尧、舜、巢、许皆治乱之圣人，有尧、舜而后能养天下之欲，有巢、许而后能息天下之求。”诚至论也！姚江门人，勋业如徐文贞、李襄敏、魏庄靖、郭青螺诸公，风节如陈明水、舒文节、刘晴川、赵忠毅、周恭节、邹忠介诸公，清修如邓文洁、张阳和、杨复所、邓潜谷、万思默诸公，皆由“致良知”三字成德发名者。睢州致书稼书，亦微规攻击姚江之过，而于上孙徵君钟元先生书及墓志铭，则中心悦服于姚江者至矣。盖苏门学姚江，睢州又学苏门者也。当湖学派极正，而象山、姚江亦江河不废之流，苏门则慎独为功，睢州接其传，二曲则反身为学，鄠县存其录，皆有合于尼山赞易损益之指。明儒之不善学姚江而祸人者，莫如“以惩忿窒欲为下乘，以改过迁善为妄萌”二语，人之放心，岂有底止乎？

乾嘉间，经学昌炽，千载一时。阮仪征、王高邮、钱嘉定、朱大兴诸公倡于上，戴东原、程瑶田、段玉裁、焦理堂十余公和于下，群贤辐辏，经明行修。国藩尝谓性命之学，五子为宗；经济之学，诸史咸备，而渊源全在六经。李斯一炷，学者不复睹六经之全。至秦汉之际，又厉禁挟书，举世溺于功利，抱经诸儒，视为性命，身与存毁，非信道之笃不能，天下相尚以伪久矣。陈建之《学蔀通辨》，阿私执政；张烈之《王学质疑》，附和大儒，反不如东原、玉裁辈卓然自立，不失为儒林传中人物。惟东原《孟子字义疏证》一书排斥先贤，独伸己说，诚不可以不辨。姚惜抱尝论毛大可、李刚主、戴东原、程棉庄率皆诋毁程、朱身灭嗣绝，持论似又太过。无程、朱之文章道德，腾其口舌欲与争名，诚学者大病。若博核考辨，大儒或不暇及，苟有纠正，足以羽翼传注，当亦程、朱所心许。若西河驳斥谩骂，则真说经中之洪水猛兽矣。国藩一宗宋儒，不废汉学，足下著作等身，性命、道德与政事干济，相辅而成，名山万仞，岁寒共勉，无谦言草茅占毕也。

皖北巢、含等处，贼氛已清，皖南游魂，尚在石埭一带。鲍军时呼庚癸，难贾余勇，幸祁门尚有他师，不难即歼此寇。事恒舍弟灵柩，安抵皖省，月之二十一日，即由江路扶回里门。仰蒙朝廷高厚，追赠按察使司，酬其战功。窃惟蛾贼未扫，鸰原忽徂，手足之怀，伤心风雨。

冗次率复，偶抒管见，借候著福。节候严冷，伏维为道自卫，不尽愿言。

————————————————————

(1)  原件无日期，受信人之名亦不可确考。

355．复僧格林沁十二月 ⁽¹⁾

陈述处理练众掳杀湘营勇夫两案及驻防正、寿一事之意见。并告皖、江南北两岸之军情。

曾国藩顿首上书僧亲王钧座：

顷奉冬月十五日环章，训迪周详，莫名珮仰。

淮北练众掳杀湘营勇夫两案，应归地方官查拿，不由苗前道根究。于惩办凶犯之中，仍寓不假威权之意，防微杜渐，权衡至当。彼时湘军常驻该处，恐衅端日开，不能不思一善处之策。嗣因和、巢等处告警，檄调萧、毛、蒋三军腾挪赴援，业将寿州、正阳防兵撤出，彼此毫无交涉。其既往之事，亦可不必申论，俾咸知坦白之意，益以安反侧之心。至苗党请尊处派兵驻寿一禀，并未呈到台端，自系敝处传抄之误。上月初肃具一咨一缄，想蒙鉴及。近闻雄师剿捻吃紧，兵力亦难分拨。国藩愚见留兵设守，犹不免阳抚阴防之意，若明知必无它变，又何妨示以大方？该练感阁下抚驭给饷之恩，无湘军逼处防范之嫌，目前断不反复。寿、正两城，无庸派兵驻防，即由苗练自行驻守，自可相安无事。是否有当，尚乞裁示。

九洑洲上窜之贼分踞巢县、运漕等处，萧、毛两军上月底齐集无为州，拟由运漕节节进剿。其庐北、柘皋一路，尚嫌空虚，现调蒋军四营驻扎六安，如闻庐郡有警，移驻舒城，以备援应。南岸迄未稍松，二十六、七等日宁、芜、太三军各获胜仗，而鲍营粮路仍然梗阻。闻该逆有上窜三山之意。三山若被占踞，则鲍军粮路全塞，而宁郡亦裹于重围之内，殊多后虑。诸关荩廑，顺以附陈。敬请钧安。不宣。

曾国藩再拜

————————————————————

(1)  原件无日期，兹据内容推定。

356．复文岳英十二月 ⁽¹⁾

青阳解围，古隆贤投诚，宁邑亦降，水陆各军直取东坝，金陵之师收复秣陵伪城，东南局面大有转机。俟察云逵才具后徐图位置。

小南尊兄大人阁下：

向云逵来皖，获接华函，极承藻饰，临风庄诵，以感以惭。辰维懋著贤劳，力筹济饷，泂酌行潦，挹彼注兹，桑梓高风，弥深感泐。

此间军事，颇称顺适，差慰绮怀。皖南自青阳力战解围之后，军威大振。古隆贤投诚，献石、太、旌德三城。宁邑亦降。彭、鲍水陆各军收复宁郡之水阳江、新河庄、金宝圩，直取东坝。高淳、建平投诚。广德现议降事，不日可与浙军声势联络一片。金陵之师，自八月攻克江东桥、上方桥、赛虹桥，夺扼西南要隘。九月中旬以后，旬日之间昼夜鏖战，攻克上方门、高桥门、双桥门、土山、方山、博望、七瓮桥、中和桥等处坚垒数十座，收复秣陵关伪城，战于朝阳门外，大捷，毙其伪护王。虎踞之贼已成困兽，苏、杭剿办，同时吃紧。该逆救援不暇，大有聚而歼旃之势。长、淮南北各圩练，合力攻苗，人心助顺，蒙围解严，东南局面大有转机。

云逵茂才，俟察其才具奚若，徐图位置也。复颂台安。不备。

————————————————————

(1)  原件无日期，兹据内容推定。

357．复吴棠十二月 ⁽¹⁾

皖南自青阳解围后又得数城，已与浙军联络一片。金陵之师已克秣陵关，正围攻金陵。

仲仙尊兄大人阁下：

九月中旬肃复一函，借陈献芹之意，想邀青照。顷复奉惠书，谬承藻饰，并荷垂询近日军事，关注殷拳，感泐无已。

皖南自青阳解围后，古隆贤投诚，献石、太、旌德三城。宁邑亦降。彭、鲍水陆各军收复宁郡之水阳江、新河庄、金宝圩一带，直取东坝。高淳、建平相继投诚。广德已有降议。如无变局，敝处已与浙军声势联络一片矣。金陵之师，九月间鏖战旬日，攻克坚垒数十，收复秣陵关伪城。虎踞之贼已成困兽，苏、杭剿办同时吃紧。该逆救援不暇，大有聚而歼旃之势。长、淮南北人心助顺，蒙围解严。前函所称圩练民情，投官之意出于至诚，今已著有成效，尤用佩仰也。复颂台安。不备。

————————————————————

(1)  原件未注明日期，现据内容推定。

同治二年

358．复彭毓橘正月初一日

告以军情及作战安排。嘱在“勤俭谨信”上下工夫。

杏南表弟左右：

屡接手书，未及即复为歉。

去岁八、九等月，金陵大营危险异常，十、冬两月，又以舍季弟疾病大故，均劳表弟苦心经营，维持一切，至亲不复言谢。当忠酋初退之际，官军于疫沴之后，继以伤亡，重以疲困，自不能再出征剿。当表弟信到之时，鄙人亦因沅弟之信，不复强之上援矣。刻下额数渐满，元气将复，拟添足三万人，至三月训练成熟，以万五千守金陵老营，以万五千雕剿东坝、句、高、二溧。请表弟与沅弟悉心商酌。墙濠有应加修者，赶紧加工，免致抽兵之日，临时周章。一军分为两帮，剿办近处，更番休息，实有无穷妙用，毫无不妥之处。打开东坝，每月可添厘金二三万两，不比大胜关之时王时衰也。

至表弟两得奖叙，仰邀封典，实皆积劳得来，尚觉不足以酬功。此后惟于“勤俭谨信”四字，更加工夫。勤如天地之阳气，凡立身居家，作官治军，皆赖阳气鼓荡。勤则兴旺，惰则衰颓。俭者可以正风气，可以惜后福。谨即谦恭也，谦则不遭人忌，恭则不受人侮。信即诚实也，一言不欺，一事不假，行之既久，人皆信之，鬼神亦钦之。表弟心地端厚，精力充足，望于此四字再加磨厉，刻刻不懈，无论居官居乡，皆可终身受用。兹值元旦令节，特书此函，以当面晤。

贱躯尚托平安，惟牙疼未愈。正、二月若得稍闲，必至金陵与沅弟及表弟一叙。

359．致刘蓉正月初五日

疫疾、粮荒，良增叹惋。请垫款买米，并告以采买之规。

霞仙仁弟亲家大人阁下：

久未奉书，拟规仿王小二之所为，而不能竟其业。相去已远，蜀事豪无所闻，仅从邸抄中得睹。阁下因蒋京兆一疏，曾以挺经御之。又闻四川军事将次完竣，如是而已。

此间去年春夏事机颇顺，秋冬以来，奇险环生，至今尚在惊涛骇浪之中。尤可痛者，疾疫物故，万有余人，其中良将循吏有裨时艰者，霣折十余人。舍季弟近颇敛抑精进，亦罹斯厄，死丧之威，令人不寒而栗。而贼中广购洋枪炸炮之类，我军伤亡殊众，亦视昔日局势一变，看来东南浩劫，盖无了日，良增叹惋。

上年湖南秋收，闻在七八分之间，江西亦近七分，惟安徽不及五分，且荒芜未种者多，冀采买于湘、鄂、江西，尚不遽至缺乏。不料腊尾谷价骤昂，江西每谷一石，需钱壹千七百文，湖南则竟至二千文之多。向来饥荒阻境，例在青黄不接之时，今乃于隔年见此景象，殊不可解。国藩与希庵、厚、雪等部近十万人，皖中本无米可购，邻省两湖、江西又昂贵若此，三月以后，饥荒殆不堪设想。

往昔蜀中之米，遍行于湖北三江，近年蜀省苦兵，既无余力协济他省，又无巨商远贸东来，蜀粮焉能及吴？计惟以协济之规，而行采买之实，以官运之规，而行贸迁之实，庶可通其变而济其穷。请尊处垫款买米，派员解至荆州。综计米价若干、运费若干、厘金若干、到荆后摊算每石该银若干，敝处派员持银至荆州收买。尊处之员如卖贩，敝处之员如买客，银米互交，豪无蒂欠。另派一员在荆州坐局，如开行之有经纪者然或即派荆州道府，或请湖北派员在蜀境内，巨细全仗大力经营，其价较两湖、江西贱至十之三四，此协济之规也。将东征局之银，先运至荆，现银交易，照章完厘，此又仍不失采买之规也。先此奉商，即日另有公牍达之帅。敬求早赐料理，三月间能运蜀米到皖，则大幸矣。

崇仁谢氏所刻《通典》、《通考》，九年曾以一部奉赠。兹《通志》又已刻成，照旧印刷五部。尊处一部，应否寄至蜀中，抑即寄存湘乡？祈示及。

360．复官文正月初五日

军情平稳。与英国三口通商，应从缓议。

秀帅宫太保中堂大公祖阁下：

立春后，迭接两书。岁事碌碌，未即裁复。初二日载展还云，益纫雅注。敬审青阳迓福，黄阁调元。春回七泽三湘，喜见金瓯巩固；帝命五候九伯，群依玉节帡幪。引企台阶，良殷忭庆。

此间近状，略臻平稳。刘南云三营屯扎三山，专保春霆粮路。朱云岩甫到池州，青阳之贼即退，大约粮路不梗，鲍军可冀保全。北岸克运漕后，毛军在东关挫败一次，萧军在铜城闸获胜一次。九舍弟派队袭击谷里村、朱门、六郎桥等处，破贼垒十一座，斩获颇多，足慰垂注。

新议三口一节，总理衙门来信，以未得阁下及希帅复缄，英国公使亦未催迫，意在从缓商酌。且尊处所议子口税章程，该国既未遵行，则三口通商之事，亦不能率行允准。将来万不得已，亦须该国于中国商办事件应许一二，方能予以通融。恭邸之意，极为慎重，不卜果能停开否？

蔡镇国祥管带轮船，其炮手水手，均已自行挑选。惟本营之勇尚不敷用，日内即往汉镇补募。成军俟轮船驶到，即可派勇登舟。专泐奉复。敬请台安，并贺年禧。不备。

361．复舒保正月初五日

通报所属萧、鲍诸路军情。

辅廷尊兄大人阁下：

远荷惠书，备承雅注。敬维寅阶辑瑞，甲帐宣威。孟春之月，日在奎〈宿〉，星辉武曲，治世之音安以乐，云戛铙歌，引企柳营，良殷藻颂。

弟忝领兼圻，惭无裨补。自秋徂冬，奇险环生，竭蹶万状。承雄师击退马融和股匪，未入皖境。乃九洑洲上窜之贼连陷巢、含等城，至今未退。萧军攻克运漕后，进剿铜城闸，遽难得手，目下严守无、庐、舒、合四城，及三河、石涧埠、运漕、裕溪、西梁各要隘。地广兵单，深虑皖北决裂，上贻鄂边之忧。南岸全局，视鲍军为安危。冬月底，该军在杨柳铺获一胜仗。九舍弟派三营扼扎三山，护其粮路，不识果能保全否？专泐。复请台安，并贺年禧。敬璧谦柬。不宣。

362．复严树森正月初五日

告皖中军情。僧格林沁骄恣误事。

渭春尊兄大人阁下：

客腊二十五日泐复一函，嗣又两接惠书，备纫雅注。即维鸿庥懋萃，骏绩宏敷。春满鹤楼，听甘雨和风之颂；恩隆鸾，荷釐圭锡鬯之荣。引企德辉，良殷忭庆。

弟经营江皖，师老无功，秋冬以来，奇险纷乘，犹获平稳度岁，实为万幸。二十一日萧君在铜城闸获一胜仗，贼以死力抗拒，颇难得手。朱品隆进剿青阳，甫到池州，而青阳之贼即退。九舍弟派刘南云三营屯扎三山，保霆营粮路，闻米粮尚可通来往。馈运不断，新勇陆续补齐，霆营或可复振。舍弟一军袭击谷里村、朱门、六郎桥等处，破贼垒十一座，斩获不少。雨花台守局暂无他虑。

承抄邸报见示，又从雨亭函中，读悉僧邸查复十三条，宸怒不测，字夹风霜。阁下屡次白简，甚有合于古人鹰鹯逐雀之义。此公偾事而不能了事，姑无论骄恣多端，即收降一节，贻今日无穷之患，亦东南之厉阶也。专泐。复请台安，敬贺年禧。不宣。

363．复李鸿章正月初六日

树庆九营须暂留上游，以巩固无为、庐州防务。青阳收复，皖南危急或可勉强支持。

少荃仁世弟大人阁下：

初四日接腊月二十五惠书，敬悉一切。

刘仲良与黄昌期等水陆由福山打入常熟，志气甚盛，炮火可恃，或者易于得手。程、郭进攻昆、太，终嫌地广兵单，攻之难得，得之难守，殊深悬系。树庆九营本不应久留上游，况闻尊处外援常、昭，内攻昆、太，正需人万紧之际，岂忍强留各营，顾此遗彼？惟目下无、庐防务，实有不可遽松者。萧军克复运漕后，二十一、二进攻铜城闸，鏖战竟日，未能得手。毛军驻扎石涧埠，二十一日在芙蓉岭败挫一次。贼虽不甚悍，而人数颇众，洋枪亦多，萧仅足以自立，毛尚恐难支撑。若无、庐不设防兵，则该二城及桐、舒以上，皆将蹂躏不堪。敝处新立之军，有申夫钧字五营、周宽世铨字五营。其湖南调援之江味根，虽未必果来，而席观察宝田之三千人可期必至。此三军者，有一至皖，即令先赴无为替防，而令树庆等营星驰归沪，大约至迟不过三月初旬，早则二月或可成行。伏乞鉴亮。

春霆营中米粮足支一月，勇缺亦将次补足。青阳于腊月二十三日收复，云岩入城防守，皖南危急或可勉强支持。附呈一二，以慰廑系。

364．加严树森片正月初六日

咨商于四川购买军粮事宜。

再，去年江西、两湖收成俱不甚歉薄，约计在七、八分之间，而腊底谷价，湖南与江西均涨至千七百文上下。湖北价亦渐贵。南北两岸，弟与希庵、厚、雪各部，将近十万人，皖省出米极少，本年二月以后，各军饥荒可虑，意欲于四川买米十万石接济皖军。

昨寄霞仙方伯信一件，抄稿呈览。惟闻成都附近米价较贵，夔府附近米价较贱。阁下于珂乡贤哲，随处留心，不知川东各官绅中，有可承办此事者否？若有其人，请阁下先容详致一信，敝处致一函一牍，霞仙亦给一牍，即在夔府等处设局采买，在荆州设局收米。蜀中委员解米到荆，接银回夔，虽有峡滩之险，而江路究不甚远，辘轳转运，其势较易。雨亭籍隶川东，夔、荆两局，雨亭可经理一局否？鄂省尚有贤员熟于夔府一带情形者否？均乞裁示。由东征局筹解银两，岳、常等卡至荆州均不甚远，无须兑汇。惟由荆运米至皖，水程过远，不知荆州满营所发兵米，须由武昌解去否？若可兑汇数千石，由鄂运米至皖，亦可省数百里水运之费。均候鸿裁。

365．加官文片正月初六日

苏州克复之说，系属讹传。

正封缄间，又接惠书。承赐舍弟营马百匹，感激无既。到皖后即当派员转解。

苏州克复之说，系属讹传。因常熟贼目投诚，该处距长江福山一带甚近，下游遂纷传苏州克复。伪忠王因常熟贼已投诚，正拊苏州之背，遂调大队十余万贼围攻常熟，目下十分吃紧。李少荃调常胜军陆勇及水师三营往援，不知有济否？本日接奉寄谕，有江胜海者业经投诚，旋又叛去从贼，不知系常熟附近何卡贼目也？

366．复沈葆桢正月初七日

皖南未靖，日夕兢兢，以此为虑。铜城闸骤难得手。

幼丹尊兄大人阁下：

远荷兰函，备承藻饰。敬审鸿钧布化，乌棨延祥。春满双江，听甘雨和风之颂；眷孚一德，膺釐圭锡鬯之荣。引企节麾，良殷忭庆。

弟谬膺艰巨，筹画多乖，驹隙虚驰，鹈梁滋愧。目下徽、池两防，尚称安堵。朱云岩兵到池州，青阳之贼退回石埭。九舍弟派刘南云三营屯扎三山，专保霆营粮路。闻米粮尚可通行，俟新勇陆续补齐，痛打数仗，或能振衰起懦。皖南未靖，终恐累及棠疆，日夕兢兢，以此为虑。北岸克运漕后，萧军进剿铜城闸，获一胜仗。该逆负嵎顽踞，骤难得手。诸关荩廑，顺以附陈。复请台安，并贺年禧。不宣。

367．复李桓正月初七日

战局平稳。拟痛打几仗，或能振衰起懦。

黼堂尊兄大人阁下：

远荷惠书，备承祓饰。即审釐凝椒斝，瑞集薇垣。春回南浦西山，旬宣化洽；宠渥紫泥翠轴，倚畀恩隆。引睇矞晖，良殷倾颂。

弟谬膺艰巨，筹画多乖。驹隙虚驰，鹈梁滋愧。目下徽、池两防，尚称安堵。朱云岩兵到池州，青阳之贼退回石埭。九舍弟派刘南云三营屯扎三山，专保霆营粮路。闻米粮尚可通行，俟新勇陆续补齐，痛打数仗，或能振衰起懦。皖南未靖，终恐累及棠疆，日夕兢兢，以此为虑。北岸克运漕后，萧军进剿铜城闸，获一胜仗。该逆负嵎顽踞，骤难得手。诸关荩廑，顺以附陈。复请台安，并贺年禧。附璧谦版。不宣。

368．复文辉正月初七日

徽、池两防，尚称安堵。惟皖南未靖，日夕兢兢，以此为虑。铜城闸骤难得手。

又石尊兄大人阁下：

凤籥更新，鱼函远贲。借审柏垣集祜，蓂朔迎祥。玉律金科，人乐熙春之化；鸾书犀带，帝嘉弼教之功。引睇矞晖，良殷虔颂。

弟谬膺艰巨，筹画多乖。驹隙虚驰，鹈梁滋愧。目下徽、池两防，尚称安堵。朱云岩兵到池州，青阳之贼退回石埭。九舍弟派刘南云三营屯扎三山，专保霆营粮路。闻米粮尚可通行，俟新勇陆续补齐，痛打数仗，或能振衰起懦。皖南未靖，终恐累及棠疆。日夕兢兢，以此为虑。北岸克运漕后，萧军进剿铜城闸，获一胜仗。该逆负嵎顽踞，骤难得手。诸关荩廑，顺以附陈。复请台安，并贺年禧。附璧谦版。不宣。

369．复黄冕正月初七日

告江味根、席研香与沅甫诸军作战安排及购买蜀米事宜。

南坡仁兄大人阁下：

年内迭接惠书，碌碌稽复。即审起居多祜，勋祉日新，至以为颂。

秋冬以来，敝处频经危险，屡荷阁下大力与桑梓诸君筹兵筹饷，源源接济，救焚拯溺，不足喻其恳切，感赖何极！

味根赴粤，研香援江，业经寄帅奏定。莲塘功在垂成，未便令其停顿，致留余孽。弟亦何敢顾此失彼，强之东来。应请即留味军，先收九仞及泉之功，再敦千里赴援之义。研军三千，何时可以启行？

目下徽、池两府及景镇、乐平、湖口各要地，均经严守，青阳近亦收复。江滨各城均已派兵防守，足资屏蔽。惟霆营粮运，仍未畅行，从三山挑米至宁郡二百余里，均系陆路，势难持久。逆股太众，又皆穷饿无归，时思窜扰江西，以营一饱，能否不致决裂，尚未敢必。仍望席军迅速抵江，以防未然之患。

腊月初十，萧军克复运漕，二十一进攻铜城闸，获一胜仗。贼虽负嵎抗拒，骤难得手，而无、庐、舒、合四城，及三河、石涧铺、运漕、西梁、裕溪各要隘，均为我有，皖北之祸，似可稍纾。金陵亦于二十一大捷，破谷里村、六郎桥、朱门等处贼垒十一座，足慰垂注。敝意将沅军添足三万人，训练成熟，以万五千守金陵老营，以万五千雕剿东坝、句、高、二溧。一军分为两帮，剿办近处，更番休息，当能化板为活。尊意欲于秣陵关、孝陵卫另增重兵，似可不必。盖九洑洲未克，终难合围，不宜仍循和、张之故辙。

鲍军元气未复，亦不能远赴金陵。陈栋新勇除夕均已到皖，溢数太多，为之酌拨各军，以二营发交宁国鲍军，以一营发交青阳朱军，令陈栋自带六营，驶赴金陵，由沅弟点验挑选，作为另立新营及补换缺额之用。除挑补入伍外，尚有汰去余勇送来安庆，资遣回籍。沅甫舍弟得此项新勇，数即将近三万，力小任重，深用惴惴。希帅假满，如须添募新营，尚祈筹济经费，已有公牍奉达矣。专泐布复。并请台安，顺颂春祺。不宣。

正封缄间，接腊月二十六手书，续聆一切。

购办蜀米，与鄙见适相符合。昨函致霞仙，预恳帅即日咨请代购，今高明已先见及，差幸所筹不谬，或能相与有成。弟因上年安省秋收不及五分，又多荒芜未种之田，时以缺米为虑，冀采买于两湖、江西，以资挹注，不料腊尾谷价遽昂，江西每谷一石，需钱一千七百文，湖南竟至千七、八百文之多。向来饥荒阻境，例在青黄不接之时，今乃于隔年见此景象，数月以后，益恐不堪设想。本境无米可购，邻省两湖、江西又昂贵如此，非远求四川，无从分润。往昔蜀中之米，遍行于湖北三江，近年蜀省苦兵，既无余力协济他省，又无巨商远贸东来，蜀粮焉能及吴都？惟以协济之规，而行采买之实，以官运之规，而行贸迁之实，庶可通其变而济其穷。拟请四川藩库垫款买米，派员解至荆州。综计米价若干、运费若干、厘金若干，到荆州后，摊算每石该钱若干，敝处派员持银至荆州收米给价。蜀省委员如卖贩，敝处委员如买客，银米互交，毫无蒂欠。另派一员在荆州坐局，如开行之有经纪者然。东征局应解敝处之银，就近解至荆州为买米之用，亦与湖南买米解皖无异。一举而数善备。不识、霞两公以为然否？

本日有寄严中丞一函，抄呈台览。印帅到粤，腊月中旬当已接篆。莘帅腊八后由江西启节。两公莅任，厘务当有起色。若接办数月，仍难扩充，则敝处徒得专利之名，而无救贫之实，殊乖初意。

皖局仿造洋硝，未经办过，恐难如法，容当饬令试造。再颂南坡仁兄大人台安。

370．复蔡锦青 ⁽¹⁾ 正月初七日

通报军情。

介舟尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  此系曾氏幕僚起草，原作“复各道”，信末具列各道职衔姓名，今逐一录出。蔡锦青时为记名道员。

371．复董似穀 ⁽¹⁾ 正月初七日

贺新春，报军情。

蓉初同年尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  董似穀时任江西候补道。

372．复廷曙 ⁽¹⁾ 正月初七日

贺新春，报战况。

霞舫尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  廷曙时任广饶九南道。

373．复邢春第 ⁽¹⁾ 正月初七日

贺新春，报军情。

晓庄尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  邢春第时任江南盐巡道。

374．复欧阳正墉 ⁽¹⁾ 正月初七日

贺新禧，告战局。

崇如尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  欧阳正墉时任湖北安襄郧荆道。

375．复许如骏 ⁽¹⁾ 正月初七日

贺新禧，附告战局。

次苏尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  许如骏时为江苏候补道。

376．复赵炳麟 ⁽¹⁾ 正月初七日

贺新岁，附告军情。

吟蕉尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  赵炳麟时任常镇通海道。

377．复叶春培 ⁽¹⁾ 正月初七日

贺新禧，通报军情。

植园尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  叶春培时任庐凤颍道。

378．复联福 ⁽¹⁾ 正月初七日

贺新春，附告军情。

芝圃尊兄大人阁下：

顷承兰翰，备挹藻芬。欣审泰祉延釐，履端集庆。豸章云焕，树六察之芳仪；凤诏春温，荷九重之渥泽。引瞻吉霭，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧之普转，庶鸠拙之堪藏。复颂台安，并贺新禧。附璧谦版。不宣。

愚弟期曾国藩顿首

————————————————————

(1)  联福时为江西候补道。

379．复吴全美正月初七日

望勤训队伍，共成节制之师。

碧珊尊兄大人阁下：

迭荷惠书，备承绮注。敬谂龙骧懋绩，虎拜扬休。峙砥柱于中流，帝重济川之任；听金饶于元夜，人传奏凯之勋。引睇矞晖，弥殷倾颂。

弟经营江皖，瞬度年华。秋冬以来，竭蹶万状。近虽风波稍定，而蔓延太广，贼数太多，旷日持久，殊多后虑。前此李镇督带师船下驶，弟为量给炮位，暂济经过贼卡之用。远劳齿及，惭歉益深。

下游水师此次重加整顿，必能一改旧观。阁下威望素著，熟于战守，尚冀随时训练，俾新勇渐臻驯习，旧勇益知奋兴，共成节制之师，以副澄清之望。兹寄去《劝戒浅语》五本，刍荛一得，聊备采择。复请台安，并贺年禧。附璧谦柬。不宣。

380．复毛鸿宾正月初七日

江皖战事平稳，各防仍然吃重。

寄云仁兄同年大公祖阁下：

远荷琅函，备承瑑饰。敬审鼎禋笃祐，节钺延釐。熙春胪枌社之欢，福星照普；锡命荷芝纶之贲，湛露恩。引企台阶，良殷虔颂。

弟材辁任重，旷日无功。值江、皖多事之时，历秋冬非常之险，仰托福庇，幸度艰危。虽两岸稍可支持，而各防仍形吃重，鹈濡增愧，虎履滋虞。所冀方略时颁，俾叨教益，不胜感祷。复请台安，并贺年禧。敬璧尊谦。不宣。

381．复李续宜正月初九日

催促来营，并告保案汇奖之事。

希庵仁弟亲家大人阁下：

接十二月十三日惠书，敬审一切。

展假四十日之疏，不知已奉朱批俞允否？鄙意殷殷奉劝早出者，一则下游军务紧急，实非鄙人独力所能支撑，全仗大力共出维持；一则圣主之于君家，眷逮优渥，不宜再迟，以负恩知。二月初八之约，千万不可更展，至要！至恳！

杨起益等两营已有缄牍知照东征局。阁下若另添新营，该局亦必妥为筹款也。

新岁惟泾县被围，余尚平稳，足慰廑注。

再，颍州解围，保案已于腊月二十七日出奏，尊缄后到五日，未将炼渠列入。春间尚有应行汇奖之案，即可附入，或届时台驾已到，亦未可知。

382．复李世忠正月初九日

责其办盐失职，拟另派委员前往代收厘税，并允为其具疏求情。

松崖军门大人阁下：

腊月二十七泐复一缄，新正续接惠书，备承绮注。借谂履祺集祜，棨戟延釐。奏元夕之捷书，欢腾鹭吹；膺长城之重寄，略懋龙韬。引睇矞晖，良殷祷颂。

兹有两事，应行婉商尊处。

饷盐一项，前因乔运司禀请暂停旧欠，尽运尽提各营应拨之盐，分成摊派。去岁八、九月间，两次具咨奉达，缘抽提饷盐，必须商情踊跃，运销畅旺，始能源源接济。若旧欠新拨，纷集取偿，商人畏缩不前，盐包将归无着。是顾全商贩，正所以力保饷源。且临营抚营，一律停止积欠，非于贵军独有歧视，当于咨明后，行司遵办，该运司督率分司设法招徕，谕以必不封盐，各贩始肯陆续到坝。自三月至十二月，共提饷盐三十二万余包，贵军摊派十三万包，均经捆运完竣，似所办不为无效。乃十二月初，尊处派到记名总兵杨玉珍特赴西坝，将各栈之盐全行封捆，毋许一包出栈。时有小车推盐二包，云系贵营之盐，送往杨庄，经杨玉珍勇丁杀死车夫，传首示众。如谓出自尊意，则历经咨定之案，不应遽有反复。且阁下久处高位，断不至令属下员弁行此蛮法。如谓杨玉珍借端滋事，则持有大令及札文为凭，虽系该镇之咎，实坏阁下之名。乔运司等无所实从，据实通禀前来。查淮北票运定章，每盐千引缴出三成，抵完正杂课银，其余均系贩本，与官无涉。今不论何项盐斤，概行封捆，是票贩血本，丝毫无存。此次吃亏之后，相率裹足，更无片引出场，盐务从此大坏，饷盐从此无出，即贵军何所取资？凡盐务无他谬巧，有六字诀曰“来得松，销得旺”而已。官运如此，商运亦如此；票商如此，纲商亦如此。甚至大枭私贩，莫不如此。总须依此六字，而后有利可图。此次杨玉珍将商人血本全行捆去，从此众商歇业，更无片引到坝，则来路不松矣。目下大通到盐甚多，不由敝处主持，稍议定价，彼此抢跌贱售，价愈贱而买者愈少，是销路不旺矣。二者皆不得法，虽多捆盐包，亦有何利可图！杨玉珍取快于一时，阁下必贻悔于后日。弟忝兼盐政，利害所关，未容缄默，应请阁下迅饬杨玉珍将西坝所封之盐，发还各栈，俾商贩仍旧来归，利源不致枯竭，大局幸甚。

又访问四坝卡委员黄馥桂等需索多端，凡民船过卡，无论煤米小菜，皆加数倍估计，加数倍完厘，卡勇登舟，强抢行李衣物，毒打船户水手，众怨沸腾，视为畏途。凡商船一过，不敢再至营中采办军米及柴草花篱竹木小菜。经过该卡，有札付路票可凭，亦复百端留难，或勒令完厘，或夺其衣物，前后非止一次。近日又有米船为该卡阻留，验明札付，仍令加倍完厘。此等行径，阁下断不尽知。该员奉委抽厘，敢于欺蒙作弊，殊负委任之意，可否将黄馥桂等撤革惩办，敝处另派委员，代收四坝卡厘税，所入银钱，仍解贵营验收，尊处亦留一员在卡，会同照料，其巡役概用敝处之人，以期妥洽。

特此缕晰奉商，诸希亮察。复问台安，并颂新禧。附缴谦柬。不宣。

正封函间，接腊月二十八来书，愿为胜帅赎罪，嘱敝处据情代奏。此事迭经中外参劾，谕旨严厉，迥异寻常，既交部鞫，原非外臣所宜干预。惟阁下由胜帅麾下累功起家，追念旧恩，情较亲切，且患难相共，古人所难。高谊如此，何敢壅于上闻？容当具疏代陈，以副谆嘱。阁下不肯负胜帅，则其不负朝廷，更可知已。具此义烈肝胆，他日为国宣猷，何可限量？佩慰不已。再颂松崖军门大人台安。

383．复文格正月初九日

通报金陵、皖南军情。

式岩大公祖大人阁下：

军事纷如，久疏音敬。欣襜帷之重莅，荷瑶翰之先施。借审瑞集薇垣，祥凝椒序。熙春化洽，鸠安怀煦育之仁；锡命恩隆，虎拜叶旬宣之颂。引瞻景矞，忭庆良殷。

弟承乏戎旃，惭无裨补。去岁春夏以前，事机较顺，秋后变患迭生。金陵一军及皖南各防，处处告警，危险万状。迨金陵击退援贼，忠逆之党又从九洑洲渡江，窜陷巢、含等州县。弟调希帅部下各军分投防剿，幸未蔓延。惟地广兵单，遽难蒇事。皖南逆股尤众，鲍军为病所苦，致损积威。黄、胡、古、赖等逆横亘宣、池一带，相持日久，恐铤而走险，殃及江西，兼累湘省，用为大虑。专泐。复请台安，并贺鸿禧。敬璧谦版。不宣。

384．复恽世临正月初九日

通报金陵、皖北获胜军情。

次山大公祖大人阁下：

远承惠翰，备荷藻芬。欣审朱绣翔华，青阳集祜。裕东征之军，实武库才闳；迓北阙之恩，光温纶春霭。遥瞻福曜，忭颂良殷。

敝处秋冬以来，频经大险，赖诸君极力相助，幸叨鸿庇，渐度艰危，补募新勇，陆续东来，各营填足缺额，庶可振衰起懦。腊月间收复青阳一城、运漕一隘。金陵沅军、皖北萧军各获胜仗。惟地广贼众，处处须防，有六马驭朽之虞，无千牛奏刀之效，补苴乏术，悚惕滋深。顺颂台安，并贺新禧。敬璧谦版。不宣。

385．复钟谦钧 ⁽¹⁾ 正月初九日

贺新禧，附告战况。

云卿尊兄大人阁下：

顷承惠翰，备挹藻芬。借审美政日新，宏庥云萃。绯鱼缀袋，临绣壤以班春；丹凤颁纶，拜瑶阊而受祜。引瞻吉霭，倾颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。借鸿钧之普转，庶鸠拙之堪藏。复问台安，并颂新禧。不备。

愚弟期曾国藩顿首

————————————————————

(1)  此系曾氏幕僚起草，原作“复各府”，信末具列姓名，今逐一录出。

386．复曾省三正月初九日

贺新禧，附告战况。

佑卿尊兄大人阁下：

顷承惠翰，备挹藻芬。借审美政日新，宏庥云萃。绯鱼缀袋，临绣壤以班春；丹凤颁纶，拜瑶阊而受祜。引瞻吉霭，倾颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，借鸿钧之普转，庶鸠拙之堪藏。复问台安，并颂新禧。不备。

愚弟期曾国藩顿首

387．复丛占鳌正月初九日

贺新禧，附告战况。

瀛石尊兄大人阁下：

顷承惠翰，备挹藻芬。借审美政日新，宏庥云萃。绯鱼缀袋，临绣壤以班春；丹凤颁纶，拜瑶阊而受祜。引瞻吉霭，倾颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。借鸿钧之普转，庶鸠拙之堪藏。复问台安，并颂新禧。不备。

愚弟期曾国藩顿首

388．复王作孚正月初九日

贺新年，报军情。

春浦尊兄大人阁下：

顷承惠翰，备挹藻芬。借审美政日新，宏庥云萃。绯鱼缀袋，临绣壤以班春；丹凤颁纶，拜瑶阊而受祜。引瞻吉霭，倾颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。借鸿钧之普转，庶鸠拙之堪藏。复问台安，并颂新禧。不备。

愚弟期曾国藩顿首

389．复薛书堂正月初九日

贺新年，报军情。

世香世弟馆丈阁下：

顷承惠翰，备挹藻芬。借审美政日新，宏庥云萃。绯鱼缀袋，临绣壤以班春；丹凤颁纶，拜瑶阊而受祜。引瞻吉霭，倾颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。借鸿钧之普转，庶鸠拙之堪藏。复问台安，并颂新禧。不备。

馆愚兄期曾国藩顿首

390．复郑锡詹 ⁽¹⁾ 正月初九日

贺新岁，报战局。

锡詹同年大公祖大人阁下：

春回嶰律，书贲郇云。借谂绩懋鹾纲，釐延绣节。普湘江之利泽，润下作咸；迓魏阙之恩光，自天锡嘏。引瞻矞霭，忭颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不既。

治年愚弟期曾国藩顿首

————————————————————

(1)  此信及下信为曾氏幕僚起草，原写于一纸，今分别录出。

391．复盛康 ⁽¹⁾ 正月初九日

贺新岁，报战局。

旭人尊兄大人阁下：

春回嶰律，书贲郇云。借谂绩懋鹾纲，釐延绣节。普鄂江之利泽，润下作咸；迓魏阙之恩光，自天锡嘏。引瞻矞霭，忭颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁。随鸿钧而普转，庶鸠拙之堪藏。复颂台安，并贺新禧。附璧谦版。不既。

愚弟曾国藩顿首

————————————————————

(1)  盛康，字勖存，号旭人，别号待云庵主，晚号留园主人，江苏常州人。道光二十四年进士，历任工部主事，铜陵县令、庐州、宁国知府，和州直隶州知州、湖北盐法武昌道、浙江杭嘉湖兵备道。

392．复冯子材 ⁽¹⁾ 正月初九日

贺新岁，附报军情。

萃亭尊兄大人阁下：

迭荷惠书，备承祓饰。借谂延釐甲帐，铭绩辰旂。铁瓮城高，狼燧销而春融京口；金门宠渥，鹭铙奏而喜动天颜。引企柳营，良殷芜颂。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复颂台安，并贺新禧。汇缴谦柬。不宣。

————————————————————

(1)  此亦曾氏幕僚起草，与下信写于一纸，今分别录出。

393．复魁玉正月初九日

贺新岁，附报军情。

时若尊兄大人阁下：

远荷惠书，备承祓饰。借谂延釐甲帐，铭绩辰旂，铁瓮城高，狼燧销而春融京口；金门宠渥，鹭铙奏而喜动天颜。引企柳营，良殷芜颂。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复颂台安，并贺新禧。汇缴谦柬。不宣。

394．复刘郇膏 ⁽¹⁾ 正月初九日

新春致贺，顺告军情大略。

松岩尊兄大人阁下：

春回凤籥，云贲鱼函。借谂绩懋薇垣，釐延椒序。三吴奏凯，资阜财裕饷之勋；九陛颁纶，荷锡鬯釐圭之宠。引瞻景矞，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复颂台安，并贺新禧。附璧谦版。不宣。

————————————————————

(1)  此亦曾氏幕僚起草，与下封信写于同一纸上，今分别录出。

395．复苏介堂正月初九日

新春致贺，顺告军情大略。

介堂尊兄大人阁下：

春回凤籥，云贲鱼函。借谂绩懋薇垣，釐延椒序。三衢奏凯，资阜财裕饷之勋；九陛颁纶，荷锡鬯釐圭之宠。引瞻景矞，祷颂良殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复颂台安，并贺新禧。附璧谦版。不宣。

396．复黄鸣珂正月初九日

风波稍定，惟敌股太众，终恐蔓延。

印山尊兄大人阁下：

顷展惠书，备承祓饰。借审虎符绾福，鹿毂迎祥。增秩彰荣，溯颍川之宗范；熙春泳化，沛盱水之仁膏。引企吉晖，弥殷忭庆。

此间军事，秋冬以来，迭经奇险。腊月萧军攻克运漕，朱军收复青阳，鲍军粮路渐次通行，风波稍定。惟皖南逆股太众，此防彼窜，终恐蔓延四出，为江省北边之患，可胜隐虑。复颂台安，并贺新禧。不宣。

397．复刘于浔正月初九日

上游局势稍松，鲍军粮路渐通，颇思力自振作。巢县、铜城闸之贼，顽踞如故。贞幹病殁，谢致奠函慰。

养素尊兄同年大人阁下：

迭接惠书，备纫绮注。欣审履綦集祜，棨戟延釐。被豸绣而练犀军，合兵刑为一志；奏鹭铙而膺马锡，荷恩眷于九重。引企矞晖，良殷祷颂。

弟处秋冬以来，频经大险，皖南逆股尤众，常恐溃决上犯，贻累珂乡。幸徽、池两府及祁门、景镇、乐平、湖口各要地，均经守定，青阳之贼亦退，上游局势稍松。鲍军粮路渐通，新军续至，颇思力自振作。日来泾县又有警信，殊多后虑。

北岸克运漕后，巢县、铜城闸之贼，顽踞如故。萧、毛两军尚嫌兵单，蒇事殊不易易。

舍季弟病殁金陵军次，此间并未请恤。蒙特旨追赠臬司，实为旷典。国藩薄德积愆，殃及手足，痛甚增愧。前蒙多仪致奠，复荷谆谆函慰，感怆曷已，一并泐谢。复请台安，并颂春祺。敬璧谦柬。不宣。

398．复王子坚正月初九日

皖北地广兵单，遽难廓清。南岸徽、池两防，尚称安堵，惟冀痛打数仗，振衰起懦。

子坚尊兄年大人阁下：

顷荷惠书，备承绮注。即审祥凝朱绣，福绾青阳。普美利于虔川，金心在抱；迓新恩于魏阙，锡命敷荣。引企矞晖，良殷祷颂。

敝处秋冬以来，频经大险，幸皖北之贼未至蔓延。我军分守无、庐、舒、合四城及三河、石涧埠、运漕、裕溪各要隘，地广兵单，遽难蒇事。

南岸徽、池两防，尚称安堵。青阳贼退，朱军入城扼守。三山夹添扎三营，以护鲍军粮路。俟新勇陆续补齐，痛打数仗，或能振衰起懦。皖南未靖，终恐贻累江西。日夕兢兢，以此为虑。专泐布复。顺问台安，并颂新禧。敬璧谦版。不宣。

399．复孙长绂正月初九日

皖北地广兵单，遽难蒇事。南岸徽、池两防，尚称安堵，惟冀痛打数仗，振衰起懦。

小山尊兄大人阁下：

远承惠翰，备挹藻芬。借谂绩懋虎盐，祥凝豸绣。泳双江之利泽，润下作咸；迓九陛之恩光，自天锡福。引瞻吉霭，祷颂良殷。

敝处秋冬以来，频经大险，幸皖北之贼未至蔓延。我军分守无、庐、舒、合四城及三河、石涧埠、运漕、裕溪各要隘，地广兵单，遽难蒇事。

南岸徽、池两防，尚称安堵。青阳贼退，朱军入城扼守。三山夹添扎三营，以护鲍军粮路。俟新勇陆续补齐，痛打数仗，或能振衰起懦。皖南未靖，终恐贻累江西。日夕兢兢，以此为虑。专泐布复。顺问台安，并颂新禧。敬璧谦版。不宣。

400．复吴坤修正月初九日

青阳收复，军威可振。拟收用金宝圩逃出难民中之丁壮，点验编队。

竹庄仁弟大人阁下：

接腊月二十六、本月初七两书并地图，阅悉。

春霆因年内二十五阻雨，未经出队，定期初九开仗。昨因泾县告警，又于初四日亲往援泾。

泾、旌、石、太各逆，横亘徽、宁中间，殊多后虑。然青阳现为我据，该逆亦觉四面受敌，本境无粮可掳，势难持久。俟霆营新勇到齐，军威可冀复振。

金宝圩苦守多年，卒难瓦全，深堪悯恻。逃出难民千余，承阁下与雪帅量给钱米，胥赖全活。此起丁壮，鄙意拟为收用。请阁下面询渠等愿当勇否，如愿当勇，则为之点验编队，内中董事者，即可派充哨官，仿照新招小口粮之例，每名日给百文。其不愿当勇者，每名日给五十文，资其口食。传董事数人，来省一见。该勇应归何营统辖，随后酌定，应须经费，即日饬台拨解。复问台安，并颂新禧。

401．复吴安穀正月初十日

皖北地广兵单，遽难蒇事。南岸徽、池两防，尚称安堵，惟冀痛打数仗，振衰起懦。

安穀尊兄大人阁下：

鸿钧乍转，鲤简遥传。借谂六察宣猷，双江布闿。冬畴瑞雪，丰亨占鹤糈之盈；春殿祥云，晋秩荷鸾纶之畀。引瞻吉霭，忭颂良殷。

敝处秋冬以来，频经大险，幸皖北之贼，未至蔓延。我军分守无、庐、舒、合四城及三河、石涧埠、运漕、裕溪各要隘，地广兵单，遽难蒇事。

南岸徽、池两防，尚称安堵。青阳贼退，朱军入城扼守。三山夹添扎三营，以护鲍军粮路。俟新勇陆续补齐，痛打数仗，或能振衰起懦。皖南未靖，终恐贻累江西，日夕兢兢，以此为虑。专泐布复。顺问台安，并颂新禧。敬璧谦版。不宣。

402．复彭玉麟正月十二日

霆、沅、彭谢折，当一同汇办。萧、毛兵力，守有余而剿不足。皖北亦无兵可添，目下惟有严扼各防，待衅而动。拟收用金宝圩逃出之丁壮中愿当营勇者，点验编队。

雪琴仁弟大人阁下：

接腊月二十一、二十五、本月初五日等日手书，具悉一切。

元正首祚，阁下荣膺恩赉，受天之祜，百禄罄宜，慰颂无既。自阁下与厚庵外，如春霆及沅弟，均赏福字，盖不在例赏之列。朝廷德意，极为优渥。霆、沅谢折，向由敝处代缮，尊处之折，自当一同汇办。拟于正月底专差送京。写作之笔资、折差之途费，尊处均不必送来，请以糟蟹五坛代之，可多不可减也。

萧、毛之力，似皆守有余而剿不足，总由庐北、柘皋一路，无一支大兵两面夹击，不能制剿贼之命。惟皖北实系无兵可添，萧、毛同进南路紧凑之地，此时尚形单薄，若进北路空旷之地，则更无从施展，且恐贼已由庐江、桐城上窜矣。目下惟有严扼各防，待衅而动。春水日生，炮船往来无阻，或当借资水师之力耳。

金宝圩苦守多年，卒难瓦全，深堪悯恻。逃出难民千余，承阁下给钱二千串，群赖全活，实佩高谊。此起丁壮，鄙意拟为收用。昨函嘱竹庄面询该练众，如果愿当营勇，则为之点验编队，仿照新招小口粮之例，每名日给百文。其不愿当勇，每名日给五十文，资其口食。传董事数人来省一见。圩内死难男女，尊处查明咨到，自当汇奏请恤。

春霆初五、六日驰解泾县之困，获一大捷。南岸或有起色。复问台安，并贺新禧。

403．复唐训方正月十二日

萧军进剿铜城闸，毛军驻扎石涧埠。柘皋一路，无兵可添。庐营军火，即日饬令解来。杨玉珍赴西坝封盐能否停止，殊不敢必。泾县解围，南岸似有转机。

义渠仁弟大人阁下：

二十七日泐复一缄，旋由何习艺赉到惠书，具悉一切。

年内萧军进剿桐〔铜〕城闸，虽获小胜，未甚得手。毛军驻扎石涧埠，顷添调六安瑞左一营往助，尚有单弱之虑。柘皋一路，无兵可添，不能两路夹击，一时万难蒇事。

嘱拨庐营军火，已发火药七千五百斤、火绳六千盘、抬小枪子各三百斤、引线万支，及布匹、苎麻、皮纸多件，交何弁面领，即日饬令解庐。

杨玉珍赴西坝封盐一节，初五日咨复尊处，初八日函致李军门，商令停止，能否挽回，殊不敢必。兹将函稿抄呈台览，目下暂可不必具奏。俟渠函复到日，再行酌办。

春霆闻泾县被围，初四夜亲督大队疾驰赴援，一日而至。初六日大获胜仗，力解城围，并将黄村一带贼巢悉数剿洗，南岸似有转机。附告一慰。复问台安，顺颂春祺。不宣。

404．复唐景皋正月十二日

萧、毛仅能自固。希帅如能出山，皖北局面庶可一振。勒捐之习，切不可长。

鹤九仁弟大人阁下：

接初五日来书，具悉一切。

铜城闸遽难克服，萧、毛仅能自固。毛军人数较少，虽经添调六安之瑞左一营往助，尚有单弱之虞。此外无兵可添，谅非一时所能蒇事。屡次函催希帅出山，到皖后请其驻扎庐、舒一带，庶皖北局面可以一振。

孔提纲等三人顽梗不驯，自当为地方除害，论其生平劣迹，即置之重典，彼亦咎无可辞。仅奏其不遵办米情，虽可恶而法难加重。鄙人不喜勒捐之习，且董劝捐户与惩办土匪，不能合为一事。如其为可杀之土匪，则彼虽捐资巨万，亦断不可受之。如其为应赦之平民，则彼虽吝捐一毛，亦但可责其太悭，不可吹求他事，俗谚所谓“打则不罚，罚则不打”也。郭冠曾应捐之数，尽可不必追缴。以后查明该三人罪状，秉公定谳，俾咸知除莠所以安良，而取民仍归有制，诸希斟酌妥办。复问台安。不宣。

405．复耆龄正月十二日

告以军情近稍平稳，然仍多后虑。

九峰尊兄大人阁下：

远荷琅函，备承瑑饰。敬审釐延岁首，吉叶师中。帝嘉戡定之勋，命九伯五侯而锡履；人颂生成之德，合七闽两浙以回春。引企节麾，良殷忭庆。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复请台安，并贺新禧。敬璧谦。不宣。

406．复富明阿正月十二日

告以军情近虽平稳，防守仍多后虑。

治安尊兄大人阁下：

迭承惠翰，备荷关垂。借审甲账延釐，寅阶辑瑞。策青骢而却敌，运筹兼黄石之奇；歌朱鹭以铭勋，承宠拜彤弓之赐。引瞻景矞，忭颂维殷。

弟累岁治军，惭无裨补。秋冬以来，奇险环生，竭蹶万状。近虽稍臻平稳，而地面太广，贼数太众，此防彼窜，仍多后虑。所冀元气潜移，尘氛顿豁，随鸿钧而普转，庶鸠拙之堪藏。复请台安，并贺新禧。不宣。

407．复万启琛正月十四日

火药库即借用贡院砖瓦，赶紧兴造。驿站马价，应由藩库支给。

篪轩仁弟大人阁下：

十三泐布一缄，致阁下与江、何、李三君。顷得初八惠书，备悉一切。

火药库即借用贡院砖瓦，赶紧兴造。贡院本非急工，尽可从容筹还。驿站马价，应由藩库支给，望与达川商定行之。明日折差起程，阁下谢折暂存不发，以有请留一片，必附报同发，乃为妥洽。正月二十一谕旨到皖，至二月底谢恩，尚不为迟。复问台安。不宣。

408．复沈葆桢正月十四日

姑苏克复，纯系误传。李秀成将率数十万众窜犯大江以北。拟令陈、阎二人同赴省局，请随时导诲。鲍部大获全胜，擒斩近万。

幼丹尊兄大人阁下：

新正六日接奉惠书，具悉一切。

姑苏克复之说，系属传闻之误。有常熟贼目周兴隆、骆国忠至少荃中丞处献城纳款，福山口贼目江胜海亦已投诚，外间遂纷传苏州收复。伪忠王以常熟扼苏郡之背，福山为北渡之津，亲率数万众前往围攻，周兴隆等求援于沪。少荃以轮船载兵往救，至则福山江贼目复叛而从贼，无从下手。少荃乃调浦东各防之兵并力以攻福山，又以沪中空虚，飞檄来皖，索前此截留防守无为之九营。顷复书略称，羽毛未丰，兵力未厚，尚宜约旨卑思，不宜多拓疆土。计函到之日，彼中已分兵四出援剿矣。

龙汤城贼内犯之说，当不甚确，屡据贼中伪文，侍逆并未回浙。侍部之在龙汤、金兰者，亦皆疲弱无远志。贼中大计，忠逆将率数十万众窜犯大江以北，其南岸宁、池等处，仍以杨、黄、胡、李暨赖、古、刘三股为最多。江西边患，仍在西而不在东，在忠部而不在侍部也。

万牧永熙接替之人，殊难其选。前派往涂家埠管卡之员曰陈茂，操行深为可信，而才调尚欠开展，商情亦难洞悉。有阎炜者，久于厘务。拟令二人同赴省局。阎现患病未愈，陈已抵吴城，当札饬即日前往。尚乞于进谒之际，随时导诲，俾有遵循。黼堂书来，亦极称厘务得人之难，尚稽裁复。

春霆于初五日带队驰九十里，初六日大获全胜，擒斩近万，立解泾县之围。此近事之堪慰者。附闻。

409．致左宗棠正月十五日

李秀成欲率大军北犯。青阳收复，南陵后路无虞。李秀成视绍兴为最重，左部宜直指湖州，味根军亦应驰援皖北。

季高仁兄大人阁下：

新岁尚未展庆，伏维勋福无量，企祷曷已！

此间近状，巢县铜城闸一带贼加修城垒，为稳踞之计。屡获伪文，忠逆欲率二十万众窜犯北岸，下扰扬防，上窜皖、鄂，虽迭催希庵速出，共图防御，然忠部近用洋枪极多，尚未知希帅各军果能制之否？

春霆于初六日获一胜仗，立解泾县之围，差为快慰。然湾沚、高岭、西河、油榨沟等十余处，仍为贼踞如故，我军犹须运米于二百里外，终未稳固。青阳收复，南陵、繁昌无后路之虞，较去冬略善耳。

徽、休兵本极薄，赖阁下派王钤峰久驻祁门，继果营亦扎草市，此路得以高枕无虑。龙、汤两城，当是瓜熟蒂落之候。搜得伪戴王黄呈忠自汤溪寄伪对王文，渠亦志在江北，无心恋浙省各郡。金华、宁波系伪侍王分地，杭、嘉、湖、绍皆伪忠王分地，若雄师能攻克金兰，进围绍兴，则敝处皖南、江北皆可大松。有自贼中逃出者言，闻诸忠逆秘计，论浙省诸城，视绍兴为最重，湖州次之，杭州又次之也。然使阁下果克金兰而指绍兴，则雄师与江西首尾不相应，与敝军声息不相通，亦非计之得者。又不如贵部直指湖州，敝军亦进广德，庶几两相凑拍，局紧机活。但祝天心悔祸，尊处则金兰速克，敝处则宁防速定，今岁军威，庶有冀乎！

两湖、江西之米，去腊价皆骤涨，一则去岁不甚丰稔，一则洋舟装米东下，上游数省空虚。新岁安庆以下，石米已买至五千，二、三月后，岂堪设想！弟与希庵所部，合水师将十万人，无粟可移，思之心悸。尊处近三万人，取给江西一省，亦有不继之势，不知衢台现存若干？荩筹别有良策否？

莲塘股匪已破，味根一军仍可东来。弟初奏本令援剿皖北，旋咨请先救皖南。今南岸稍稳，而忠逆锐意北犯，味军似应仍援皖北，伟画以为何如？乞示。

410．复李鸿章正月十六日

江北并未开仗，鲍部获胜一次，芜湖、金柱关各防安稳。李秀成将窜扰江北，深恐祸及楚、豫，非希庵迅速东来不可。江西厘金奇绌，楚、皖米价奇贵。

少泉世仁弟大人阁下：

十一日接奉正月六日惠书，敬悉一切。

常、昭降将近日苦守情形若何？潘、刘带六营进扎福山，护以黄鞠水师，冀以常胜军之洋炮队，以争要地，而徕归义。雄筹远略，至为佩仰。

树庆等九营本拟俟周宽世兵到，再行调动，兹因尊处有福山伟举，改调韦志俊由青阳接防无为，张树声等速行料理。若有轮舟来接，正月可以抵沪，陆行则缓矣。

此间近状，江北并未开仗，春霆于初六日获胜一次，立解泾县之围。芜湖、金柱关各防安稳，朱云岩守青阳，唐桂生守徽州，王钤峰守祁门，王沐驻休、宁之南岭内，似无他虞。所患者，忠逆伪文将亲率二十万众窜扰江北，萧、毛两军从湖南进兵，依傍水师及无、庐防兵，尚难自立，况以之御忠酋续至之贼，而敢令其角逐于湖北平旷之地哉？若非希庵迅速东来，则皖北之患，延及楚、豫，后事殊不堪设想。

令兄筱泉新调广东粮道，与刘、黄、晏三公皆关切敝处之人，不知厘务能日有起色否？江西厘金奇绌，楚、皖米价奇贵，今年二、三月后，军士困乏，殆非昔比，言之怅然。

411．复蒋益澧正月十六日

萧、毛两军进剿未甚得手。鲍军驰解泾县之围，檎斩颇多。进攻汤溪，当以坚忍胜之，不必过求速效。谢慰唁曾贞幹。

芗泉仁弟大人阁下：

年内迭接惠书，稍稽裁复。即维釐延甲帐，春霭辰旂。虎拜扬休，纪旬宣之懋绩；马蕃用锡，荷倚畀之隆恩。引企柳营，良殷倾颂。

此间近状，北岸萧、毛两军进剿东关、铜城闸，未甚得手。闻忠逆将率大股二十余万陆续北渡，下扰扬防，上窜皖、鄂。南岸鲍军于初六日驰解泾县之围，擒斩颇多，军威稍振。钤峰留守祁门，王沐添扎休南，徽防亦渐稳固。惟石、太踞逆日久未退，横亘徽、宁中间，时思窥伺江西，终属可虑。

贵部围攻汤溪，功在垂成，仍亏一篑，攻坚之难，于此益信。贼以坚忍死拒，我亦当以坚忍胜之。惟有休养士气，观衅而动，不必过求速效，徒伤精锐，迨瓜熟蒂落，自可应手奏功也。

舍季弟病殇金陵军次，此间并未请恤，蒙特旨追赠臬司，实属旷典。国藩薄德积愆，殃及手足，痛甚增愧，远劳慰唁，感怆曷已！肃泐并复。顺请台安，即颂新禧。附缴谦版。不宣。

412．复郭用中正月十七日

嘱撰墓志，无以报命。柘皋一路，只能坚守各防，尚难力图扫荡。迭催希帅出山，共图守御。

舜民仁弟亲家大人阁下：

顷荷专函，借审潭第凝祥，新春多祜，祷企曷已！

令兄雨三观察卜葬有日，其宅兆曾经手定，自系佳城，尤以为慰。嘱撰墓志，谊不当辞，惟鄙人久不作文，机轴已生，日与公牍为缘，去古弥远，芜浅之词，何足表扬忠节！况军中实无刻暇，葬期又迫，殊愧无以报命，尚希亮察。

金陵官军腊月二十一获一胜仗，破朱门、六郎桥、谷里村贼垒多处。北岸萧、毛两军分扎运漕、石涧埠，蒋军由六安移驻舒城，其庐北柘皋一路，无兵可添，只能坚守各防，尚难力图扫荡。诸逆亦在巢县、铜城闸加修城垒，为稳踞之计。屡获伪文，忠逆欲率二十万众渡江，下扰扬防，上窜皖、鄂，迭催希帅出山，共图守御，不识能弭此巨患否？春霆初六日驰解泾县之围，擒斩近万，南岸似有起色。诸关雅廑，顺以布陈。复颂春祺。不宣。

413．复薛焕正月十八日

东南洋务，素赖主持。此处以军务竭蹶，未敢兼办洋务。如另立使署，所需甚巨，望再斟酌。

觐唐尊兄大人阁下：

顷接惠书，并读尊撰疏稿，详明精密，备承指示。旋准部文，知阁下奉诏内召，钦篆暂交少荃中丞兼绾。使节荣旋，至为光宠。东南洋务，素赖台端主持，本无替人可代，惟朝廷倚畀甚殷，嘉召穆之来宣，介韩侯而入觐。以累年之阅历，为入告之嘉谟。各口情形，均无不达之隐，裨益更为远大，祷企曷既！

通商使臣一缺，自闻明论，即未尝坚持初说，今阁下仍以设立具疏，足征两无成见。弟以军务竭蹶，势难兼办洋务，未敢以此自任，而默计另立使署，需费甚巨，颇为国家惜此帑项。此次八条所开委员、书役、通事各费，每年不满二万金，合使臣廉俸，共约四万左右，除目前无庸建立衙署外，其租赁公馆、雇用轮船各杂支，所需尚不为多。惟此缺果设之后，则渐推渐广，日增月益，将来必加至十数万金，若仍有名无实，此费亦觉可惜。而沿江之督抚将军，仍不能置身事外。此疏且暂存不发，望阁下再为斟酌，如竟可裁撤，请于赴阙面陈颠末，由都中定议，颁发明谕，即将南洋通商事宜，归并督抚将军经理。如必须敝处奏请更正前说，容当另办疏稿，不以请设在先，稍存回护。统俟阁下到京之后，与总理衙门商妥，迅赐函示，以凭照办。俄兵助剿会奏，前承椽笔主稿，良深感荷，一并复谢。敬请台安，并贺大喜。摹璧谦。不宣。

414．复毛鸿宾正月十八日

李秀成大举北犯，深虑不能屏蔽楚边。幸鲍部大获胜仗，军威稍振，宁、徽两郡，或可保全。米价日昂，实缘洋人采购，接济贼粮。

寄云仁兄同年大公祖大人阁下：

汤大令来，接奉惠书。敬审荩猷日懋，荣问休畅，至为欣佩。

此间近事，皖北入春以来，并未开仗。萧军驻守运漕，当可支持。毛军驻守石涧埠，尚嫌单薄。迭据探报，伪忠王率众二十万自九洑洲续行北渡，将以下扰扬州，上犯皖、楚。敝处兵力只此，实不能屏蔽楚边，深以为虑。

南岸霆军正月六日驰赴泾县，大获胜仗，擒斩近万，立解重围。虽粮路尚未甚通，而军威业已稍振。宁、徽二郡，或可保全。惟杨、黄、胡、李、古、赖诸酋，穷饥四窜，终不免轶入江西，搅我饷源。金陵及芜湖、金柱关、东西梁山，仰托福庇，安稳如常。

米价逐日昂贵，安庆以下，每石价近五千。南坡翁劝弟采买川米，已札李雨亭驻夔开局，又咨请阁下札派潘倅驻宜开局，请鄂帅派员驻荆开局，不知果有济否？

去岁两湖、江西，虽非上熟，亦非凶年，而早荒如此，实缘洋人采买太多，接济贼粮。湖北华洋杂处，无可查禁。湖南若严行禁遏，非有各营专咨，咨有定数，不准过岳州一卡，或可少戢洋舟济贼之风。不知阁下以谓可行否？

奉到正月五日寄谕，次山已擢湖南方伯，未知文公如何位置。汤令已给予沪上差札，薄赠川资八十金，计其返湘已在午节前后矣。拉杂奉报，诸惟心鉴。

415．复郭崑焘正月十九日

李秀成如大举北犯，则希庵与江、席诸军应并力皖北；如不确，则江、席宜剿皖南。川米设局，不知果有济否？

意城仁弟亲家大人阁下：

初八日汤斐斋来，接腊月十一日惠缄，顷又奉二十七日一缄，敬承一切。此间近状已具本日寄云翁函中，不复赘陈。

席研香言刻期集事，势不能精，此乃三折肱、九折臂之言，应即听其从容训练，不相迫促。迭据探报，伪忠王率众二十万续行北渡，下扰扬防，上犯皖、楚。此信果确，则希庵与江、席诸军皆应并力皖北；如不确，则江、席宜剿皖南。请阁下告味、研二公，舟载军士，且至九江听候调度。如无多舟可雇，则陆行由瑞至九江。自长沙至浔，亦不过千一百里，较之自鄂赴浔近三百余里矣。味根勾当莲塘事毕东来，必不能速。果之生摘者，不适于口，故敝处向不催迫进兵，但不宜如芗泉之赴浙稽迟，迥出意外耳。

江西、广东之厘，均不可恃。今岁饷项奇绌，自在意中。惟米粮、子药二者，不得不竭力筹办。前拟采买川米，曾致霞仙一信，旋接南坡叟书，又饬李雨亭驻夔开局，潘倅驻宜开局，有济与否，尚未可知。江西已札赣、吉二府各买谷四万石，当不落空。买硝一事，仍仗阁下与南翁大力时时佽助。东局保案，南翁乃一无所酬，实深歉仄。

416．致李续宜正月十九日

续请展假必不允准，幸无再行渎陈。鲍军获胜，军威少振。请催罗营官迅速旋营。已许王载驷请假。

希庵仁弟亲家大人阁下：

久未接惠书，不知正月三日果成行否？以平日善懒卜之，即二月八日之期，尚恐迁延不出，然而义不可也。续请展假之疏，计已奉到朱批，必不允准，幸无再行渎陈，千万！千万！

此间军事，具详十二日奏片中，抄呈台览。春霆有初六日之捷，军威少振，南岸或可支持。果不出临别时之神算。毛军太单，顷又拨元中、瑞左益之，并请之纯亲赴三河、无为、石涧埠及庐北之柘皋一带，周历察看，待台驾到日，再行进兵会剿。义从营罗营官假期已满，请催其迅速旋营。王载驷涕泣请假，情辞恳切异常，鄙人已许之，言定阁下寅刻到皖，准渠卯刻起行。若阁下到太迟，准渠二十日起行。先生久不回馆，学生纷纷散学，代馆者之威令不行矣。

417．复杨岳斌正月十九日

添设副哨，雇觅通事，均可照办。去冬三次夺船胜仗，自宜并案开保。已函嘱竹庄将金宝圩逃出难民中丁壮约千人收为一军，札饬归周汉卿统带，另札饬刘胜祥五百人改归刘南云统带。嘱序家谱，当请朋友拟稿，拙笔书之奉寄。

厚庵仁弟大人阁下：

前接除夕及初五等日惠书，因冗稽复。顷得十三尊函，续聆一切。贵恙康复，勋祉日增，慰颂无已！

蔡瑞庵来皖，接见数次，所请添设副哨、应用书识通事等项，均可照办。即日札赴汉镇添募水勇，其通事则浔、汉、上海皆可雇觅，亦由瑞庵自为主持。护驾墩复有警信，阁下以芜、金两处吃重，亲来督防，必臻万稳。

去岁冬月，三次夺船胜仗，自宜并案开保。目下战事方殷，尚无定局，姑从缓办，俟芜湖、金柱两处一律肃清后，再行汇案保奏。

金宝圩苦守多年，卒难瓦全，深堪悯恻。逃出难民千数百人，均在芜湖，已函嘱竹庄挑其丁壮，收为一军，约计可得千人。今将祥后营调开，一时无人填扎，即将此项千人归周汉卿统带，同守芜湖。刘祥胜五百人改归刘南云统带，调扎三山。即日分别札饬。

嘱序家谱，谊不当辞，惟久未作文，机轴生疏，劳形案牍，尤鲜清暇。谨将节略收存，俟诸务稍闲，请朋友拟稿，而拙笔书之奉寄，以副雅命。复问台安，并颂春祺。

418．复李宗羲正月十九日

胜保逮治，明谕极为严厉，未知如何定谳。杜文秀不肯受抚，后患盖未有艾。李秀成北犯，已请官、严两帅预为设备。军需孔急，须径赴夔州设局购米。

雨亭仁弟太守阁下：

接腊月二十一惠书，并抄件阅悉。

胜帅逮治，明谕极为严厉。据多公来牍，业已押送起程，内中牵涉多人，并不解京，皆交多公查办。案分两处，未知如何定谳？

滇省与回目议和，亦只暂图敷衍之举，而杜文秀通计利害，不肯受抚，奸猾阴鸷，咄咄逼人，后患盖未有艾。

此间入春以来，鲍军救援泾县，获一大捷，擒斩近万，其余各防，坚守如前。谍报忠逆将率二十万众渡江，下扰扬防，上窜皖、鄂。已咨请官、严两帅于巴河、黄德等处预为设备，待希帅出山，即由桐城一路进兵，先固鄂疆，再剿皖贼。莲塘逆巢已破，江味根一军，即当全队东来，亦拟置之皖北。但求目前不至决裂，尚可徐图补救。

仆所虑者，上年安省秋收不及五分，又多荒芜未种之田，而南北诸军且十万人，兵食甚觉不敷，冀采买于两湖、江西，以资挹注。不料腊尾谷价陡涨，三省无不昂贵。向来饥荒阻境，例在青黄不接之时，今乃于隔年见此景象。皖垣市米年内每石四千，年外加至五千五六百文。数月以后，饥荒不堪设想。本境无米可购，邻省两湖、江西，又昂贵如此，因思珂乡沃野千里，产粮最多，不得不设法购运。往昔川米遍行于湖北三江，近年蜀中苦兵，既无余力协济他省，复无巨商远贸东来，计惟以协济之规，而行采买之实，以官运之规，而行贸迁之实，庶可通其变而济其穷。业具咨商请骆帅暨刘霞仙方伯，由四川藩库垫款买米，解至荆州局，转解来皖，综计自蜀抵荆，买、运及厘金各费摊算，每石该价若干，收米给银，交川省委员带回归款。惟川省垫银先买，究不可恃。一面饬湖南东征局提岳、常、澧等卡厘金，就近解送荆州，为买米之用。川西之米，则请省库垫办，先运粮而后交价；川东之米，则请阁下采买，或先运后价，或先价后运，听阁下与商人酌议。共设三局，荆州一局，系蜀、皖中间枢纽，已托渭帅遴派贤员总司其事。此外于夔州、宜昌再设两局，分投采买，一总解至荆州，以期多多益善。除宜昌另委湖南候补通判潘敬外，其夔局之事，商之申甫、小宗、眉生，佥谓非君不办。以阁下籍隶东川，熟悉峡中情形，且乡望素著，与桑梓官绅均易浃洽，必能措手裕如。因来函言有沙市之行，未知台旆现抵何处？曾于十五日备具公牍，托渭帅确交，兹得刘馨室信，阁下现留鄂垣专司厘局。特再泐函奉恳，务祈回明渭帅，即日俶装，径赴夔州设局购米。所需银两，由荆局随时搭解到夔，辘轳转运，陆续接办。救灾拯饥，谊不容缓，惟赖闳才硕画，共成斯举，俾岷江德水，波及东南，不胜感祷！复问台安，并颂春祺。不宣。

419．复吴坤修正月二十日

西河之敌，并未穷蹙，应无乞降之理。金宝圩及他圩难民源源踵至，只有煮粥散赈，稍资度日。刘、周甚不相能，不宜同扎一处。

竹庄仁弟大人阁下：

迭接初八、初九、十二等日三函并各抄件，阅悉。

春霆初六之战，差强人意。求其遽能复元，尚有未逮。其开仗迟速，未便遥制，嘱其量力进退而已。

西河之贼，并未穷蹙，应无乞降之理；且不投鲍军而投芜军，亦不可解。去岁古、赖之降，已成子虚。此次苏逆之言，更难轻信。

金宝圩难民不能打仗者尚有四五千名，前此来函未经言明。鄙意该圩逃出者共只一千余人，故拟于挑选勇丁之外，每名日给五十文。今人数如此之多，加以他圩难民源源踵至，势难遍给钱文，惟有煮粥散放，稍资度日。此间拟就徽捐赢余项下拨出五百金，发交刘令，为助赈之资。敝箄无救盐池，坯土难塞盟津，蒿目灾黎，徒深引愧。该圩丁壮一千三百有零，合官圩之二百十余人，挑其精悍出色者，亦不过千人，已编成队伍否？

闻刘祥胜与周万倬甚不相能，不宜同扎一处。应调祥后营移扎三山，改归刘南云统带，以金宝圩新勇交周万倬统带，协守芜湖。望与周镇妥商一切，商定后专人来敝处接管带金宝圩勇之札。其刘将赴三山之札，则此间当即日先发也。复问台安。不宣。

420．复马新贻正月二十日

此间近状略稳。莲塘已克，春霆泾县获胜，皖南似有转机。传李秀成率众二十余万续行北渡，后患正未有艾。

穀山尊兄大人阁下：

远荷惠书，备蒙祓饰。借审豸华迓福，凤承恩。临淮之旌旆欲飞，一新壁垒；元夕之灯光不夜，径夺昆仑。引企矞晖，良殷倾颂。

此间近状略稳，而毫无起色。萧、毛入春以来，并未开仗。毛军在石涧埠颇形单薄，已拨元中、瑞左两营益之。

迭据探报，伪忠王率众二十余万续行北渡，下扰扬防，上窜皖、鄂，此信果确，后患正未有艾。屡次函催希帅出山，不知二月初果克成行否？莲塘老巢已克，江味根一军可冀东来，届时酌度缓急，或可调援桐、舒一带，以保北岸。初六日春霆驰救泾县，获一大捷，擒斩近万，立解城围。皖南似有转机，附告一慰。复请台安，顺贺新禧。敬璧谦版。不宣。

421．复吴大廷正月二十日

此间军情，皖南似有转机。据报李秀成亲率众二十余万北渡，后患正未有艾。

桐云仁弟大人阁下：

前接腊底惠书，猥荷因时记注，祓饰有加。即审朱绂延釐，青阳集祜。从军云乐，清谈纵油幕之欢；草檄余闲，幽赏续灯檠之咏。望风引领，忭庆良深。

此间近状略稳，而毫无起色。萧、毛入春以来，并未开仗。毛军在石涧埠，颇形单薄，已拨元中、瑞左两营益之。

迭据探报，伪忠王率众二十余万，续行北渡，下扰扬防，上窜皖、鄂，此信果确，后患正未有艾。屡次函催希帅出山，不知二月初果克成行否？莲塘老巢已克，江味根一军可冀东来，届时酌度缓急，或可调援桐、舒一带，以保北岸。初六日春霆驰救泾县，获一大捷，擒斩近万，立解城围。皖南似有转机，附告一慰。复问台安，并颂春祺。不宣。

422．复左宗棠正月二十一日

米价昂贵，几无商米可买，拟采米四川。金陵、宁国两军，比尚安稳。印渠只身孤往直隶，窃为虑之。不知希庵为何不右逸亭。

季高仁兄大人阁下：

顷奉惠书，敬审献岁迎祥，动止多绥，至以为慰。

军士欠饷八月，往昔亦所时有。然去年疾疫之余，当浙中食物之贵，良可悯念。敝处去岁饷项，尚属应手。而鲍、张等军欠饷，皆不止八月，有欠十一二月者，盖辛酉年之欠款本多，非壬戌之新债也。最可虑者，米价昂贵，安庆上下近千里，几无商米可买，拟即夔州、宜、荆设局，采买蜀米。顷接严中丞复书，道蜀中亦米少而价昂，十万余人嗷嗷待哺，殊不知所以善其后。

金陵、宁国两军，比尚安稳。少荃索无、庐截留之九营甚急，因令韦志浚由青阳移守无为，腾出树字五营回沪。九洑洲近有贼舟续行北渡，将厚和、含、巢诸逆之力，而旁侵扬州、里下河。都将军经营数年，守局已定，所忧者正在桐城、潜、太以上耳。闻直隶近有数股滋扰，印渠移督畿辅。此席地望极崇，而西北多难，印公只身孤往，窃为虑之。

逸亭观察弟未获与接对。舍弟亟称其才足当一路，而希帅颇不右之，何也？

423．复李桓正月二十二日

所陈厘务利弊，自系确有所见。概选贤员，咄嗟难办。胡、严兴办鄂厘，其法不外“精察耐烦，锱铢必较”二语。改购土硝，自属正办，已批令停买洋硝。

黼堂尊兄大人阁下：

前接腊月初八、十六等日惠书，军中繁冗，稽复为歉。

承以厘务利弊，反复详示，谓商弊卡弊，均属无法可除，而致慨得人之难，思深虑远，皆甘苦阅历之言。窃谓商弊虽难尽除，稍存宽大，未始非惠及小民之道。其行单数目，微有隐匿，盖各省自来皆然，非今日江省始有此弊也。卡弊不除，则为害甚巨。理财之道，莫患乎上不归官，下不归民，而归于中饱之蠹，漏卮日泄，饷源日亏。来书历历指摘，自系确有所见。若虑防弊，反以作弊，遂谓无可信之人，无可行之法，则是因噎而废食，岂能变通而尽利？

江西厘务，立法不为不密，〈只〉因各卡之贤员过少，遂觉前此之成法皆虚。大抵卡员折报，患在条例太繁，不知愈简愈妙；总局册报，患在前后牵搭，不能月清月款。兹因王子坚请示册报之式，辄以鄙意刊发折单二式；又因万永熙应行查办之件，遂将前此怀疑之端与应改之章，趁此时逐一清查，胪列十条，另牍奉达，尚希亮察。

至用人一节，实为万事根本。为德为才，得一已难，两者兼全，更不数觏。必欲概选贤员，分布各卡，是岂咄嗟能办？且先求一二诚实人员，姑改欺饰之习，徐图整顿之方。顷接来牍，派员赴省接办。万牧一席，试派二员前往，未知人地能否相宜。陈茂操守可信，而才欠开展，阎炜厘务较熟，因病尚未起程，到省时，诸祈随时指点训迪。

往年胡、严二公兴办鄂厘，甲于天下，鄂省赖以富强，至今尚蒙其利。其法不外“精察耐烦，锱铢必较”二语。鄙人于江西厘金，未能亲自经理，徒受攘利之名，未得救贫之实。来示尚未满志，敝处尤难甘心。粤东抽厘，名望愈觉腥膻，鄙怀更所不甘。今岁拟稍竭愚虑，将江西厘务，亲自经理一番。先从吴城、饶州二卡下手，如有贤员，再行分布瑞、袁、临；如有微效，再行兼顾他处。半年以后，甘苦得失，自有定衡。

雪帅子药，向由江省协济，去岁欠解甚多，谊应筹补。东征局闻金陵之警，即解火药三十万斤，再令另济雪军，碍难启齿。安庆设局制造，渐有端倪。以后雪军火药，当由江西月解一万，安庆月解一万，即请尊处具牍详定。洋硝价值太昂，改购土硝，自属正办。此间未接尊缄之前，业已批令停买。豫省支绌异常，产硝虽多，未便咨请协济，敝处已派人分投赴湖南购买。如其来源果王，再行知照章门，不敢征求无已也。专泐布复。并颂台安。

424．复李兴锐正月二十三日

左帅连克金华及兰溪三县，军威大振。从此徽河疏通，可食浙米。徽、祁之局，更易料理矣。

勉林仁弟阁下：

接初十惠书，具聆一切。

岭外未清山内，原难安枕，钤峰欲约朱、韦两军会剿旌德、石、太，尚无禀牍。王军来徽，左帅订定不定 ⁽¹⁾ 出岭，盖徽、浙尚易联络，逾徽而入宁、池等境，则与左帅声息隔绝。敝处但留之久守祁门，而不调之出剿岭外，职是故也。顷闻左帅三日之内，连克金华一府，兰溪、龙、汤三县，军威大振，浙事万无一失。若钤峰出岭进剿，亦自可行，听钤峰自为定计可也。

皖北截留树字五营驻守无为，少荃屡乞调往上海，已饬韦部五营赴无为替防。云岩独扎青阳，兵力不厚，且以士卒病后多未复元，禀请休息两月，能否派队会剿，尚未可知。惟金兰、龙、汤既经克服，从此徽河疏通，民间可食浙米，街口亦有厘金可办，徽、祁之局，更易料理矣。

张仙舫所办徽捐请奖，应解部饭公费，去秋折差入都，由徽商汇兑到京，原约发至祁门，交该商吴丽南等分领，目下无解饷到祁之便，该商等急于待用，不欲令其久候。望即由祁台垫发湘平足银五千二百四十四两九钱二分，嘱程仲庠面交吴丽南领去，分给各商。筱泉另有函致仲庠，备述一切，此间饬内银钱所遇便解还祁台，以清款项。专泐。复问台安。不宣。

————————————————————

(1)  此“定”字疑衍。

425．复骆秉章正月二十四日

秋冬以来，疾疫物故万有余人，良将循吏，折损孔多。谷价陡涨，兵食不敷，乞垫款代买米粮。应解皖营厘金，已饬于岳、常、澧等卡就近提解荆州。

门老前辈大人阁下：

自去春一通音敬，碌碌鲜暇，未克以时奉状。比闻肤公迭奏，全蜀就平，歌元老显允之诗，听乐职中和之颂，钦企曷既！

敝处秋冬以来，奇险环生，疾疫物故万有余人，良将循吏，折损孔多，金陵暨皖南各军同时告警，危急万状。迨至冬初，击退金陵援贼，而忠逆之党复由九洑洲渡江，冲过江浦、浦口李军门世忠各营，窜陷含山、巢、和各州县。敝处援剿之师，克复运漕一隘，以兵力单薄，不能迅图扫荡，日夕惴栗，如处惊涛骇浪之中。樯倾楫折，实在意中。

尤可虑者，上年安省秋收不及五分，又多荒芜未种之田，南北岸诸军十万余人，兵食甚觉不敷。冀采买于两湖、江西，以资挹注，不料腊尾谷价陡涨，三省〈无不〉 ⁽¹⁾ 昂贵。向来饥荒阻境，例在青黄不接之时，今先于隔年见此景象。皖垣市米，年内每石四千，新年加至五千数百。数月以后，饥荒不堪设想。本境无米可购，邻省两湖、江西，又昂贵如此，因思棠疆沃野千里，产粮最多，欲分波及之余，借纾东南之困。往昔川米遍行于湖北、三江，自蜀中办理军务，不暇协济，他省复无巨商远贸东来。计惟以协济之规，而行采买之实；以官运之规，而行贸迁之实，庶可通其变而济其穷。伏乞阁下大力佽助，川西则请垫款代买，川东则听敝处自买。川西代买之法，请饬藩库垫款买米，解至荆州，由荆州转解来皖。其荆州一局，已请官、严两帅派员专司其事。待川米到荆，综计米价若干、运费若干、厘金若干、摊算每石该价若干，收米缴银，交尊处委员带回。

敝省东征局应解皖营厘金，已饬于岳、常、澧等卡就近提解荆州，专供此项需用。银米互交，毫无蒂欠。其垫买之多寡，则视蜀库之赢绌为衡，多或数万石，少或二万一万，听阁下与霞翁量力酌办。川东自买之法，则敝处札饬李守宗羲于夔州设局，潘倅敬于宜昌设局，自行招商购运，但期稍有裨益，并不拘定数目。前托霞翁禀商台端，兹复肃具缄咨，缕晰奉恳。救灾拯饥，想仁人必不漠视，叨荷舟谊，度此艰危，较之惠协饷项，尤为感激。敬请台安。惟希心鉴。

馆侍期曾国藩顿首

————————————————————

(1)  据岳麓书社版《曾国藩未刊往来函稿》补。

426．复黄冕正月二十四日

购买川米，已复函具述梗概。川西之米，由霞仙垫买。川东之米，由李、潘分买。湖南办捐输米石是否可行，乞与寄帅及次、意熟商，飞速示及。

南坡仁兄大人阁下：

十六接初八手书，敬聆一切。

敝处购买川米，已于初七复函，具述梗概。嗣思川省垫银先买，或难深恃，又札李守宗羲驻夔设局，招商购运。兹来书言潘敬可赴宜昌采买，复添宜昌一局，派该倅承办。已于十八日咨明寄帅，并另发东局一牍，合荆、宜、夔共设三局。皖、蜀相距甚远，亦须如此分段接递，脉络方易联贯。其川西之米，由霞仙垫买，川东之米，则由李、潘分买，一总运送荆州，转解来皖。东局先发潘倅银二万，以后提取岳、常、澧等卡厘金，就近分解，宜、荆两局陆续接济。应筹之款，仰仗大力经营，必能肆应曲当。惟昨接严中丞信，蜀中不甚丰稔，米少而价不廉，未卜霞仙之力，能否相助，深以为虑。弟另札江西赣、吉二府各买谷二万石，顷又派员至抚州买谷，当不落空。

严中丞信中有劝弟在湖南办捐输米石之说，是否可行，兹将原信抄呈台览，乞与寄帅、次、意三公熟商，飞速示复。本日寄骆帅一信，亦抄呈尊览。诸惟心照，即请台览。

427．加黄冕片正月二十五日

施南宜劝捐米石，望能于湖南再办一月之粮。

再，施南廪生杨炳轩与黄元龄伯海至交，去秋来皖一见，极陈施南尚可劝捐，渠愿躬任其事。旋札饬回籍，帮办黄伯海营务。顷以一札令其至施宜试捐米石，不知此人曾至湖南访寻黄伯海否？阁下颇知其踪迹否？施南距龙山极近，杨君访寻黄君，恐亦但至永顺而不至长沙也。吉、赣、抚三府采买，约可得谷五万石，两川若得米三四万石，则可敷衍三个月。若仰仗大力，再于湖南办一月之粮，则新谷将登矣。未知果克如愿否？

428．复李鸿章正月二十七日

常熟危急，殆不可保。徽州、祁门或可保全。鄂、赣之米，如何转运，屡商无成。议于沪上厘捐，酌加一成，专济安庆饷项，尤为沾感。

少荃世仁弟馆丈阁下：

二十三日接奉十四日惠书，敬悉一切。

常熟危急如此，殆不可保。尊处兵力本薄，散布于福山、昆、太等处老营，空虚已甚。设忠酋引攻常、昭之贼，还向松、沪根本之地，深为可虑。此间虽派树字五营、疏牧一营回沪，而到防已在二月之季，未知赶得及否？鄙人多年在外，屡经挫败，故常有无礼之葸、过计之忧，伏希亮鉴。

此间近状如常。九洑洲北渡之贼，未知实数，而屡获伪文，均言忠酋亲率北渡，下扰扬防，上犯皖、楚。皖北兵力太薄，专待希庵及江味根到此，乃可进剿。左帅连克金华一府，龙、汤、兰溪三县，贼之大股退窜浦江，而於潜、昌化等股连日窥伺徽州，去郡城仅十余里，徽州守将为唐桂生，祁门守将为王钤峰，或可保全。所虑者，休宁、黟县耳。

觐唐星使回京，国藩曾寄一函，言洋务使臣一席，尽可不设。鄙人不敢回护前说，或自京明降谕旨，或由敝处具疏更正，请渠到京商定示复。不知果交到否？

湖北、江西之米，由轮船运解到京，系部臣去夏初议。厥后以轮舟之价太贵，国藩又缄咨幼丹，由江西委员携银至里下河买米运沪，雇沙船放洋，维时四、五月间，尚不知里下河岁恶也。厥后幼公与黼堂等皆不愿办，屡商无成。令兄筱泉过沪时，曾未言及之乎？此项尊处奏申前说，则为时已迟，更无冀矣。

再，九江茶务，委严锡康等抽厘，承许概济舍弟金陵一军，感荷之至。惟敝处引照捐照厘照，载经过江、皖，概不再抽，碍难食言，尚希亮鉴。接云仙书，阁下议于沪上厘捐酌加一成，专济安庆饷项，尤为沾感。今岁并江、席二军，实添二万余人，断难存活，得此遂如天雨金粟，地出银瓮。皖之军民，其自此有生机乎？应否由敝处札饬沪局司道，抑或即由尊处咨札，听候鸿裁，迅求示复。

429．复郭嵩焘正月二十七日

皖南局势稍稳。北渡之敌，其气方新。承盛意在沪代筹厘捐一成，感赖曷已。粤厘毫无起色。

筠仙仁弟亲家大人阁下：

迭奉惠书，并赐挽舍季弟厚赙联幛等件，感怆曷既。谨将联幛寄至敝乡，存没沾荷。赙仪原封奉璧。虽忝在莩末，亦未敢与他处过尔示异，伏希亮察。

此间近状，自春霆正月六日泾县一捷，皖南局势稍稳。惟九洑洲北渡之贼，源源不竭，其气方新，专恃希庵、味根东来，再图进取。萧、毛之才，实不足当大敌。论者皆谓进规巢、含，宜从湖北柘皋入手，不宜从湖南无为入手，鄙人非昧于地利也，虑将非其人也。

承盛意与少荃中丞商在沪代筹厘捐一成，感赖曷已。今岁添兵二万人，实有饥溃之忧，得此何啻天瓢甘露！九江洋税，未尝与幼丹商及，盖诸事方龂龂未已，不欲更设一难。而鄙人于筹饷事件，亦素不工于发端也。粤厘毫无起色，正借印渠一为提挈，而印公已移节北首矣，良用怅惘。

430．复左宗棠正月二十八日

规绍则可，规杭则断不可。金陵围师如可撤退，则分剿东坝。常熟殆难幸完。复奏李元度事，尚请大力转旋。

季翁仁兄大人阁下：

顷奉惠书，敬悉一府三县同时克复，抃慰何极！

芗泉来牍，有进规杭、绍之议。规绍则可，规杭则断不可。敝处兵力本不甚单，自进逼金陵，遂觉处处不敷分布。当时舍弟所以冒昧骤进者，一则恃与多帅有约，可由九洑洲南渡会剿；一则芜湖、梁山连夺重险，军势顺时，有不暇细审耳。贵部精劲远过敝处，而单薄殊甚，一逼杭州，则各路皆不敷分布。固知伟画决不出此，然阅历之言，不敢不以告也。

金、兰等城败贼，闻多退浦江、诸暨，亦分支旁窜於潜、昌化，信否？顷闻於、昌、宁、旌等贼，由绩溪窜近徽州，而春霆亦报宁国贼目伪王十人，特由繁昌、泾县两路窜扰池州，徽、宁两防同时并警。东坝以下，米粮极少，贼之冒死而思就食江西，情势然也。

弟于正月二十八日起行，至金陵审察一番，如果围师可以撤退，则分剿东坝。高淳、二溧一带，兵力足敷分布，局势亦较紧凑。惟舍弟坚持不退，厚庵亦以退兵为耻。去冬曾以奉质阁下，亦谓不宜轻退。顿兵荡荡坚城之下，形见势拙，恐未得者茫如捕风，而已得者又复糜烂。展转图维，羌无定计，敬求荩筹，为我策之。

常熟投诚贼目骆国忠等，坚守迩月，闻忠酋已破城外石垒，殆难幸完。

次青事何时复奏？弟前疏着语过重，致言者以矛陷盾，尚祈大力转旋为荷。

431．致李续宜正月二十九日

将赴金陵、芜湖等处查看营务，再决定是否顿兵坚城。徽州日来吃紧，务恳二月起行，或亲赴前敌，或卧镇安庆。上海老营空虚，殊以为虑。

希庵仁弟亲家大人阁下：

国藩于正月二十八日自安庆起行，将赴金陵、芜湖等处查阅营务。外间多言金陵一军顿兵坚城，宜设法撤退、另作良图者，亦须亲往一看，熟商行之。

徽州日来吃紧，闻系浙江於潜、昌化等股前往围扑，不知桂生等能御之否？宁国有七伪王，日内将并力上窜皖南，局势二月内可决雌雄。九洑洲之贼，正月间续行北渡者，据报数近五万，萧军与水师相依护，必可无虞。毛军孤立一方，虽添元中、瑞右两营，不知果足自固否？务恳台从二月起行。如尊恙全愈，则请亲赴前敌，勾当巢县、和、含之事；如尚未全愈，则请卧镇安庆，调度北岸诸军。幸勿再迟，千万之恳！

少荃处久未得信，其部下劲旅，全行远调，而上海老营空虚，殊以为虑。诸惟心鉴。顺问台安。池州舟次

国藩顿首

432．致叶兆兰正月二十九日

徽、祁相隔日远，甚不放心。有事无事，均请每日发一报。徽、祁兵力单薄，只要稳静不乱，尽足自守。

介唐仁弟大人阁下：

国藩以正月二十八日自省起行，赴金陵等处，距各军皆近，独徽、祁相隔日远，甚不放心。兹专人送公牍一件，请阁下每日发信一封，凡徽、祁山内各文件，均附尊信包封之内，由粮台专人送至贵池李令处，驻池之护军每日专人至行辕，即将敝处之回信回批，带回李令，如提塘然，经理两头专差往返文件。尊处无论有事无事，均请日发一报。徽、祁兵力单薄，只要稳静不乱，尽足自守。他处无兵可调，不必请添兵也。池州舟次

433．致程桓生正月二十九夜

告知少岩，何、郭薪水尚未核定，可先送三百金于何，二百金于郭。

尚斋仁弟大人左右：

昨夜宿黄皮夹，今夜宿池州，天气尚好。出门时匆匆，未及将何观察、郭郎中薪水核定，王少岩所开比较单，亦未带来。请告知少岩，将何处先送三百金，郭处先送二百金，以资用度。俟接牍后，再行扣抵。又江方伯极不敷用，叶观察亦应添支。营务处薪水，请告少岩，将昨所开万、李、陈三君支数单，再开呈阅，并将原定及续增之月日载出。此外又有马、姚、甘三君支数单，一并开出备查。如少岩无案可稽，则询篪、申二公，或能记忆。此虽琐事，却须详明也。

434．复马恩溥二月初二日

批谕未可拟度者，似可不必具奏。绩溪之敌，已退徽郡。

雨农尊兄馆丈大人阁下：

顷接惠书，借悉一切。

元旦折朱批览，照例大学士代书，不比他项折件。批谕未可拟度者，似可不必具奏，如须具奏，则应由敝处附片奏闻。弟于此等琐事，向不轻陈奏也。至咨明山东一节，自不可少。尊处与敝处各备一咨可也。

弟出门三日，天气尚好。今日自土桥起行，风逆浪大，暂尔停泊下游。宁国尚无开仗之信，绩溪之贼，已退徽郡，或可无碍。复问台安。

435．复彭玉麟二月初二日

北岸兵力止此，无可再添。若调出成军，三河尖亦退还苗练，则淮上形胜全失，断乎不可。萧、毛皆不善战，故以守责之。

雪琴仁弟大人阁下：

二十九夜，池州舟次晤程石舟，接奉十九日惠书，敬悉一切。

萧维则信亦读过，添兵之说，鄙人亦筹之再四。北岸兵力止此，无可再添。去冬调萧、毛之兵，将寿州正阳关退出，让还苗练，中外皆不以为然，鄙人亦深以为歉。今若再将成大吉军调出，三河尖亦退还苗练，淮上形胜全失，断断无此办法。自成军外，别无可拨之师，阁下所深知也。

巢、含等处，外间皆言其并不凶悍，萧军不能攻克铜城闸，毛军又有二十日之挫，维则全不知愧耻，反以兵少归咎于上，殊不可解。将来希庵到后，自有定论也。

目下续行北渡之贼，不知实数若干，仆因萧、毛皆不善战，故仅以守责之，岂谓北岸之贼不宜急剿哉？

折费八十金，已交来差带回。蟹五坛之外，其应增之数，候拜访尊处饱啖何如？复问台安。

436．致江忠濬万启琛二月初二日

绩溪敌退，徽事似已稍松。新到之谷，一一均须晒过。

达川、篪轩仁弟大人阁下：

国藩以二十九夜宿池州，初一日宿土桥对过之杨林州，初二遇逆风仅行三十里许，宿无为之大兴洲。

春霆是否开仗，竟无所闻。惟闻绩溪贼退出岭外，徽事似已少松。树字五营初一已自无为拔行，而少荃恰派洋船来接。介唐所禀史令劣迹甚多，望催刘令迅速赴祁任。连日天晴，所有晒谷场、火药库二事，不知申、筱二君赶紧兴办否？春雨不时，务望趁晴日为之。新到之谷，一一均须晒过。顺问台安。

申夫仁弟、远堂前辈、筱宋、心泉尊兄均此敬候。

437．复奕䜣二月初二日

轮船配勇并预筹攻剿九洑洲一节，已肃函呈复。江西教堂一案，缘此间军务猬集，未能兼顾。沈中丞胸有成竹，权衡至当。秋冬来变故纷乘，百孔千疮，迄无起色。

曾国藩顿首上书恭亲王殿下大人阁下：

客腊两奉钧函，备承指示，莫名感佩。

轮船配勇并预筹攻剿九洑洲一节，先于腊月初三肃缄呈复。十二日会同官相、彭、杨两君恭折复奏，计先后得邀尊览，遂未渎陈。所派管带官蔡镇国祥，已将各船弁勇照单分派。本营之勇，稍不敷用，饬令添募足额。顷该镇过皖，细询船中各事，复嘱其速赴武昌，禀商官帅，添招两湖水勇，兼向湖南采办需用各物，计新购轮船驶到，当不误事。

江西教堂一案，在国藩辖境之内，本应与闻，缘此间军务猬集，莫能兼顾。沈中丞胸有成竹，亦未尝通函见商。曾接其咨到折稿，附抄省城揭帖，据称众情汹涌，有不能强遏之势，欲其速就浑融，苦无善策。正初接奉咨牍，知已附入湖南一案，同时奏办。详绎大疏，于羁縻之中，仍寓裁制之意，权衡至当，迥非管窥所及。该教士面承晓谕，业已备知利害，复荷派员给照资送出京，感激既深，猜嫌自释，从此渐次驯习，或可相安无事。目下不知行抵何所，如果来营谒见，自当仰体德意，稍加礼貌。至新议内江三口，尊处不欲率行允准，操纵迟速，益臻审慎。安庆本非生意码头，无货可装，芜湖贼氛未远，商人不能成市，此等实际，驻京各公使谅有所闻，其未遽来续请者，或亦因此。

国藩力小任重，久形竭蹶，秋冬来变故纷乘，百孔千疮，迄无起色。现于正月二十八自安庆登舟，查阅沿江各军，驶赴金陵察看一番，约月余方能旋皖。敬以附闻。虔请钧安，伏希垂鉴。国藩再拜。

438．复严树森二月初三日

东南劫运未已，西北乱端日开。李世忠奏请为胜保赎罪，未便壅于上闻。夔产米无多，当就万县采买。

渭春仁兄大人阁下：

接正月十六环章，并另函密示，具悉一切。

东南劫运未已，西北乱端日开，燕齐逼近畿甸，关系尤重。印、丹两帅仅以只身莅任，殊难展布。都下兵饷两虚，外间解款日少一日。弟于去岁拟办江西京漕，久议无成，至今耿耿。阁下以京款为不忍辞，特解饷银七万，良深企服。

李军门世忠呈请代奏为胜帅赎罪，弟兼辖其众，未便壅于上闻，已斟酌具疏，于渠原函外，未敢增加一字。朝廷赏罚，自有权衡，非外臣所能参预也。

夔府买米一节，仰荷指示，昭若发蒙。雨亭信来，亦言夔产无多，当就万县采买，荐范氏兄弟经理其事。雨亭以眷口东来，将抵沙市，不欲还川，请以荆局自任。弟改委雨亭驻荆，札饬伯崇令办夔、万总局，均经咨明冰案。惟雨亭甫司鄂厘，而促之赴荆，于尊处略有所损。第人地实在相需，而此局并非久设，不过数月，雨亭仍归节辕。云吉或来皖相助，或留万助兄，即当致函询之。此外尚有运米委员及荆局应需帮办，嘱雨亭禀商台端，就近札委。〈分〉珂乡波及之余，借夹袋多才之助，叨荷云谊，同深感激。

前函十万之说，所望过奢，亦非指夔境一处言之。川西之米，业咨帅代买。明知垫款艰难，不拘定数，多或数万，少则一二万，请其量力资助。川东之米，全系敝处自买。除夔、万外，又委通判潘敬另开宜昌一局，兼收并蓄，积少成多。至收捐南米，亦可并行不悖。已将尊函抄示东征局妥议酌办，近复札委施南廪生杨炳轩试捐施、宜米石。捐事难于求速，惟赖各处购运，拯此目前之急耳。

皖南北军事，迄无起色。弟于正月二十八自省起行，由水路驶赴芜湖、金陵等处，察看一番，约月余方能旋皖。顺以布闻。复请台安。不宣。

439．复李宗羲二月初三日

条列赴荆开局，购米、押运、交接诸事。

雨亭仁弟太守阁下：

接正月十七、二十二两书，聆悉一切。采买各事宜，荩筹至为周密，佩慰无似。所应复者条列于后：

一、荆局系蜀、皖中间枢纽，尤为紧要。本请渭帅择人经理，今阁下以此席自任，益可放心。前月十五、十九等日奉致函牍，计均递到。兹另具一牍，请阁下坐办荆局，即行俶装前往。或驻郡城，或驻沙市，均听尊裁。

一、前接渭帅信，极言夔府办米之难，欲令范氏兄弟在万县购买，与尊意吻合，兹改为夔、万收米总局。顷已由排递给伯崇一牍，云吉前有函邀之东来，故此次未给公牍。即日当泐一函，致渠昆仲。云吉或来皖相助，或留万助兄，听其自便。仍请阁下与申、眉二君各致一信与崇、云兄弟，代为谆托。

一、川省垫款，原恐难恃，初拟十万之数，未免奢望。前月缄致骆帅，言川东之米，敝处派员自买，川西之米由蜀库垫款代买；其垫买之多少，惟视库项之赢绌，多或数万石，少或一二万，听其量力资助。东征局之银，除湖南候补通判潘敬已带二万先赴宜昌外，其岳、常、澧等卡厘金，令其赶解荆州，台旆到局即可迎提济用。夔、万所购之米，若能与商人说定，先运后价，到荆给银更妙。如必先价后运，请阁下量提若干，解交范氏兄弟。

一、关防三颗，若由皖刊刻寄去，路远诸多不便，应请各自刊刻。其字样：荆局曰“委办两江军米荆州总局关防”；宜昌曰“委办两江军米宜昌总局关防”；万局曰“委办两江军米夔万总局关防”。即请阁下知会范、潘二公。至三局总办薪水，请阁下月支百金，范、潘二君各月支八十金。

一、荆局应添何人帮办，及由荆运米至皖委员，均乞阁下回明渭帅，就近札委。至由蜀押运出峡入楚，难得许多可靠之员，总以本商自押为妙。请阁下与范、潘熟商行之。

一、蜀斗较他处大近一倍，川东更大于川西。在蜀购买时，尽可照原斗收数，运解到荆，则以汉口之斗为准。综计收数出数若干，以参知各县斗斛大小。

一、川商自贩到荆，若价值合算，尽可收买，以补上游之不足。敝处又于江西抚、赣、吉三府采买，约收谷五万石。再得川米陆续东来，或可侥幸度此饥荒。

皖南北军事迄无起色。国藩以正月二十八自省起行，由水路驶赴芜湖、金陵等处查阅营务。舟中泐此。复问台安。不宣。

440．加江忠义片二月初五日

小淮窑、奎潭、西河之敌皆退，皖南局势渐稳。务望迅速东来相助为理。

正封缄间，接到禀报，小淮窑、奎潭、西河之贼皆退，鲍军粮路大通，皖南局势渐稳。将来定请阁下由北岸进兵，与希庵中丞分两路进，均至九洑洲会齐。该洲贼垒甚小，能攻破固妙，不能攻破，则抽兵三千掘长濠以困之，而希帅与雄师皆渡江会剿金陵。该处系洪逆老巢，虽城大而坚，而群贼实猜嫌无固志，未必全无可图。务望台旆迅速东来相助为理，至感至荷！再颂味根仁弟大人台安。

441．致李榕万启琛江忠濬何璟二月初六日午刻

九洑洲被敌攻陷，浦口继陷敌手。安庆城内外防守，诸祈及早布置。

申夫、篪轩仁弟、达川、小宋仁兄大人阁下：

国藩以初三日至芜湖，初四日至金柱关，初五日宿大胜关，初六日至雨花台陆营，诸托平安。

李世忠之九洑洲营盘，被贼于初二夜攻陷。浦口一城，初三早继陷。现正围扑江浦桥林，大约必不能保。李世忠因盐船被苗沛霖等争占，自赴五河县私斗，其部下极无纪律，又缺军火，此次北渡之贼又多，故不支也。

贼意欲猛扑西梁山、裕溪口，再行扑犯无、庐。舍弟已拨二营增金柱、玉溪之防，又调刘南云三营北渡，厚石涧埠毛军之力，若均赶在贼前，北岸或可支持。一面飞咨希庵、味根二公东来会剿。

安庆城内外防守，诸祈阁下及早布置。国藩亦必迅速归省。火药最为行军根本，各库须赶紧修造，派委妥人守之。群子亦宜多造。鲍军打西河一带，二日尚无确耗也。即请台安。

442．致程桓生李鸿裔二月初八日

日内将陆营及金柱、东西梁水陆各营看遍，即行转棹由无为州西旋。

尚斋、眉生仁弟阁下：

初八日风奇大，未送包封回省。今日风尚不细，鄙人微觉头痛。日内将陆营看遍，十一、二日，或可下河至九洑洲一看，即行转棹遍历金柱、东西梁水陆各营，再由无为州西旋也。十二日当发报一次，专报近日军情及鄙人行踪。十六、七专差进京，则谢恩及万寿各折，一同递送。江北日内无警报，大约江浦县城可无疏失。顺问近祺。

443．致范伯崇范云吉二月初八日

金陵、皖南各军迭次告警。谷价陡涨，本境无米可购，拟请四川藩库垫款购米。

伯崇尊兄广文、云吉年兄比部阁下：

去秋江良臣军门假旋，曾泐一函，附寄菲资，奉请云吉比部来营，计邀鉴入。嗣后金陵暨皖南各军迭次告警，危险万分。迨击退雨花台围贼，该逆复分股由九洑洲渡江上窜皖北，连陷和州、巢县、含山等城。敝处只此兵力，东援西剿，应接不遑，勉强支持，目前幸未决裂。最可虑者，上年安省秋收不及五分，又多荒芜未种之田。南北岸诸军十万余人，兵食甚觉不敷，冀采买于两湖、江西，以资挹注。不料腊尾谷价陡涨，三省无不昂贵。向来饥荒阻境，例在青黄不接之时，今先于隔年见此景象。新年来皖中米价有增无减，数月以后，饥荒不堪设想。

本境无米可购，两湖、江西又昂贵如此，因思珂乡沃野千里，产粮最多，欲分波及之余，借纾东南之困。往昔川米遍行于湖北、三江，近岁蜀中苦兵，无力协济他省，复无巨商远贸出峡东来。计惟以协济之规，而行采买之实，以官运之规，而行贸迁之实，遮可通其变而济其穷。业具函咨，商请骆帅暨刘霞仙方伯，由四川藩库垫款买米，解至荆州局转解来皖。综计自蜀抵荆，买运及厘金各费，摊算每石该价若干，收米给银交川省委员带回，逐次还清，毫无蒂欠。驻荆坐局为李雨亭太守，地当皖、蜀之中，转输银米，商办事件，均以此为枢纽。闻蜀库不甚充裕，恐垫款代买，究难深恃，另设夔、万一局，宜昌一局，分投收买，一总解至荆州，盖以省库垫款购川西之米，以自设两局购川东之米，积少成多。并行不悖。除宜昌另委湖南候补通判潘敬外，其夔、万一局，渭帅、雨亭皆极推君家伯仲，特于月初备具公牍，由驿排递，请伯崇广文综司局务。云吉比部本约来营相助，或即请俶装东来，抑或暂留万局，与令兄会办，均听尊裁自便。至应需经费，已饬湖南东征局提岳、常、澧等卡厘金，就近解至荆，为各处买米之用。如尊处能先运米而后交价，到荆给银，尤为速妙。如必先解现款，祈阁下与雨亭随时商办。所赖闳才硕画，共成盛举，救灾拯饥，弥佩高谊。专泐布复。并颂台安。

444．复唐训方二月初九日

李营散漫骄横，万难容忍。新窜北岸之敌，有先打二浦再犯皖北之语。春霆连破敌军，粮道疏通，南岸大局渐稳。寿、正撤兵之举，原非得已，似不能不为派防。李、朱、蔡三员，当如来书分别札行。

义渠仁弟大人阁下：

接正月二十、二十五等日惠书并抄示各件，一一领悉。密陈豫胜营事，义正辞严，思深虑远，语语斟酌，皆持平切当之论，良以为佩。

国藩以前月二十八由省启行，查阅沿江各军。初六入雨花台营盘，迭闻九洑洲、浦口各李营被贼攻陷，该逆往扑江浦、桥林等处。李良臣仍在五河未归，其部下素无纪律，又缺军火，殆将不支。李营之散漫如此，而行事之骄横，万不能再事容忍，坐待决裂。万一朝廷以发此难端责阁下，鄙人当出分其过，且愿独执其咎。

新窜北岸之贼，前搜伪文，有先打二浦、再犯皖北之语。现饬刘南云三营由南岸三山移扎石涧埠一助毛军，沅弟亦拨二营添守西梁、金柱两隘，安庆有守兵四千余人，尽足敷用，已切嘱司道妥为照料。国藩归舟仍赴裕溪口及芜湖、无为等处一看，若上游紧急，即当兼程还省。

春霆连破西河、高岭之贼，小淮窑、奎潭一带亦经退出，粮路疏通，南岸大局渐稳。江味根一军决意调至皖北，与希部合力援剿，节经敦催希、味两帅迅速东来。希意不愿兼办地方，拟于起程疏内陈明。鄙人亦欲其肃清皖北，会剿金陵、临淮要地，尚赖大力支持耳。

寿、正撤兵之举，原非得已，鄙人亦颇有歉于中。近接僧邸来信，渠营无人可拨，复不令苗练自行驻守。兹将原函抄呈台览。

此次大疏，仍照鄙议复奏，似非所宜。国藩前所以不愿派兵守该二处，恐僧邸袒庇苗练，或与楚军为难也。今苗练既无遽叛之迹，僧邸又无袒苗之心，尊处似不能不为派防。国藩未敢兼护前说，此时若派兵前往，纵与苗练或有口角，断不致与僧邸龃龉。敬祈卓裁权衡至当，迅速示复。

李璋、朱佩棻、蔡昌言三员，当如来书分别札行。普镇应需军装器械，容饬台局拨给。国藩出省时，曾饬解饷一万，送至尊处。点滴挹注，实增颜汗，比想已到临淮矣。复问台安。不宣。

445．致彭玉麟二月初十日申刻

湾沚收复，腾出霆军进剿，庶宁郡、芜湖、金柱可保万全。火药仍由江西按解一万。北岸内河太小，不必处处置船。乞借三分红里黄面折。

雪琴仁弟大人阁下：

初十日接初九夜惠书，具悉一切。

湾沚于初五日收复，至慰！至慰！兹札饬王峰臣全军驻守湾沚，何绍彩四营驻守西河，腾出霆军进剿新河庄、水阳镇、金宝圩、大官圩，直至东坝，必须将大门关闭谨守，使青弋、水阳、两江、固城、石臼、南漪等湖尽为我有，收藏大门之内，庶宁郡、芜湖、金柱可保万全。

尊处火药，安庆只能月济一万，仍由江西按解一万。池郡所防者，乃石埭、太平、旌德之贼，与西河、湾沚无涉。张锦芳一营，仍当留守池州。北岸内河太小，不必处处置船也。

李世忠各营之失，只有炸炮，而无轮舟，丁泗滨所目击者。李部误报，不足凭也。

折差以十六七日起行，谢福字恩四折，及万寿折同去，范信并银均可带去。尊处有红里黄面折否？乞借三分，专船送来为感。复请台安。

446．复李榕万启琛江忠濬何璟二月初十夜

各路信息，均有佳音。闻伪侍王于初一日击毙。北岸之敌，均经击退。如有银到台，请解三四万到金陵。

申夫、篪轩仁弟、达川、小宋仁兄大人阁下：

初十日接达、篪两君初六日惠书，敬悉一切。

此间连日接各路信息，均有佳音。春霆已将西河、小淮窑、红杨树、高岭、油榨沟、仰贤圩、湾沚之贼一律扫清，惟水阳镇、大官圩、金宝圩贼尚未退。顷已札调刘连捷、梁美材两军北渡，刘助守石涧埠，梁助守庐郡城，何绍彩守西河，王可陞守湾沚。其金柱关一路，自初一、初三两获大胜后，贼亦未敢再犯。并闻伪侍王于初一日击毙，江浦日内无信，大约可保无虞。

北岸之贼，初六、七日猛扑玉溪口，均经击退。现拟以鲍军进攻东坝，而待希、味二军会剿北岸，不知赶得及否？

国藩定于十一日自雨花台回船，将遍历九洑洲等处，再旋上游。晒谷场、火药库二事，务望及早为之。即请台安。

如有银到台，望解三四万来金陵大营。再，养素廉访带来小舢板四十号，交护军喻营官收管。盐河水势渐广，即在盐河停泊；若河窄水少，嫌与民船混杂拥挤，则抬入菱湖亦可。每船派二勇看管。养素原派管解之弁勇，即可遣之归去，酌给途费，宜从优也。待鄙人归省，另行经理。谨又启。

447．致程桓生李鸿裔二月十二日

江浦之事，近无所闻。徽州战胜后，尚无嗣音。

尚斋、眉生仁弟阁下：

国藩以十一日自雨花台营盘仍回舟次。日内略有耽阁，尚须至九洑洲一看，乃能解维西旋。

江浦之事，近无所闻，大约贼已全数上窜石涧埠，兵力单薄，不知能待刘南云赶到否？

春霆力求回籍，尚须设法慰留。今日发报，仅报行程及军情梗概，无他折也。沈中丞咨到寄谕，李方伯至汉中接办毛震寿军务。徽州自初三日战胜后，尚无嗣音。南岸未放心者，惟徽、祁耳。顺问台安。大胜关舟次

司道诸公先此致候，即日另有函报。

再，叶云岩薪水，应照冯竹渔之例。若无成例，则先送百金交用。

448．致李续宜二月十二日

宁国附城一律肃清。刻下北岸吃紧，已调军往援。务望迅速出山，主持会剿金陵之全局。

希庵仁弟亲家大人阁下：

久未接惠书，不知尊体近复何如？至为悬系。

国藩以初五日至金陵查阅，一切尚属稳固。宁国附城及西河、湾沚、小淮窑之贼，一律肃清。自去秋各军大病，风波奇险，卒能转危为安，实为天幸。

刻下北岸吃紧，李世忠浦口、九洑洲各营被贼攻陷，上窜巢、含等处。毛竹丹兵力单薄，已调元中、瑞左益之。顷又调刘连捷三营助之。若萧、毛与合、舒、无、庐幸保万全，则恐其直趋桐城，上犯鄂境。务望台从迅速出山，由楚、皖之交入手，攻克巢、含，直下浦口、九洑洲，即行南渡，主持会剿金陵之全局，亦犹七年从上巴河入手，攻复二蕲、广济，直下小池口，乃成浔郡合围之局也。鹄立以俟，幸勿再迟。顺请台安。

国藩顿首

449．致李榕万启琛江忠濬何璟二月十三日

闻江浦日内吃紧。刘连捷三营已北渡。左帅已克复东阳、义乌、诸暨等城，伪忠王必不能全力窜犯皖北。当慰留春霆，不令回籍。

申夫、篪轩仁弟、达川、小宋仁兄大人阁下：

国藩以十一日自雨花台营盘回至舟次，拟至九洑洲一看。日内大风，未得前往。闻江浦日内吃紧，巢、含、无为以上尚无警报。刘连捷三营闻以十一日北渡，此际计已抵石涧埠，但求该处与无为、三河无恙，北岸大局自稳也。

左帅已克复东阳、义乌、诸暨等城。蒋方伯进围绍兴，沪军进援常熟，闻已解围。计伪忠王兼顾杭绍、苏州、东坝三处，必不能以全力窜犯皖北。国藩俟风减转棹西旋，尚须至芜湖一晤春霆，慰留不令归籍。顺问台安。

450．复鲍超二月十三日

此次乘胜痛剿，横扫宁郡西、南、北三面百余里之敌，非寻常勋绩可比。仍望移孝作忠，督师进剿。

春霆仁弟大人阁下：

接初七日惠函，以前致薄奠，远劳齿谢，仍将刍敬一函寄还，惭歉曷既！迭闻贵军捷报，自月朔击退围营大股，乘胜痛剿，遂将宁郡西、南、北三面百余里内之贼一律扫除，百胜之威，于兹复振。计去秋以来，奇险环生，阁下始遘疾病，继遭忧戚，坚忍搘拄，卒能转危为安，非寻常勋绩可比。十二日已将大略入奏，其详细战状，即当专案具奏。

至商及请假一节，自属孝子至情。惟去腊所奉谕旨，必俟江南军务大定，方许给假；且原写“皖南”改作“江南”，朝廷倚任之意，拳拳无已。今春御赏福字，尤出特恩。国藩此时欲代阁下陈奏，既不敢违前次肫切之旨，尤不忍失圣主属望之心。且明知必难邀允，再三渎陈，反失人臣忠敬之义。去岁李希庵中丞回籍，实因咯血症重，必须离营养病，并非专为奔丧，仍望阁下移孝作忠，督师进剿，仰答恩眷之隆，益尽显扬之志，凡此万不得已之处，自为当世共知共亮，即太夫人在天之灵，亦必毫无遗憾也。

目下宁郡将次肃清，应请贵军进攻东坝，先夺要隘，固皖南之藩篱，保金陵之后路。九仞之功，切勿亏此一篑，至嘱至恳！

希庵中丞本月初八由籍起程，味根军门亦即自湘东来，计三月内齐集皖北，两军二万余人由巢、含一路直进九洑洲，即南渡会剿金陵。阁下由东坝进孝陵卫，则四月间金陵可以合围。此十年来未有之机会，何可错过？

国藩现在金陵查阅水陆各军，均尚稳固。闻洪逆众心不甚归附，城中人多粮少，仅恃东坝、二溧等处陆运接济，其势似难持久。惟冀诸军云集，共成大功，不胜企切。专泐奉恳。即请捷安。

451．加鲍超片二月十四日

务必趁此声威，收复东坝，庶宁郡可以安枕，金陵一军亦安如泰山。

再，新河庄、水阳镇、金宝圩之贼，不知已退去否？务祈阁下趁此声威，将此一带贼巢扫清，与下游芜湖、金柱关两处各军联络，一直追至东坝，将该处收复，然后关闭门户，固守藩篱，庶宁郡可以安枕，前功不至尽弃。若不趁此办清，阁下寅刻离营，贼匪卯刻即蔓延于宁郡之左右前后矣。金陵大营，后路空虚，舍弟亦求阁下急攻东坝，庶几金陵一军安如泰山。国藩俟风息即回舟西旋，在芜湖少住，望阁下前来会晤一商。再问春霆仁弟台安。

452．复彭玉麟二月十四日

湾沚兵单，现函催春霆联络芜、金各军，克复东坝，然后稍息兵力。黄面红里折明日拜发。

雪琴仁弟大人左右：

十三夜接奉惠缄，敬悉一切。

湾沚兵单，现函催春霆速进新河庄，攻剿水阳镇、金宝圩、大官圩，联络芜、金各军，一直追至东坝，克复该隘，乃可关闭门户，稍息兵力。池州有柳寿田十余船，可保万全。即数号舢板，亦足绝贼窥伺之心。

黄面红里折，已于大船架上寻得，缮写三分曾、彭、鲍，沅例不具，明日拜发。喻俊明尚未谢恩，下次附报再发。任星元新授广东阳江镇缺，谢折可同发也。复请台安。

453．复左宗棠二月十四日

永康、武义等城收复，军势百倍。忠逆一面图攻常熟，一面图窜江北，或未暇预守绍郡。伪侍王溺毙，从此宁国、芜湖局势稳固。必克东坝，以固宁国之藩篱，保金陵之后路。所虑者在苗、李之大患。

季高仁兄大人阁下：

金陵行次接奉惠书，敬悉永康、武义、义乌、东阳收复，诸暨亦已攻克。蒋军进图绍兴，台旆已驻兰溪，军势百倍，至为忭慰。

弟前商图湖州之说，亦颇知机势不甚便利，而不知瘠险一至于此。浙人自贼中逃出者，言忠酋全力守绍，以为有绍而后有杭。想我军抵绍，必有数次恶战。惟贼中文报最迟，龙、汤、金、兰四城之克，金柱关各贼初一日尚全无所闻。

忠逆方在苏州，一面图攻常熟，一面图窜江北，或未暇以悍贼预守绍郡，则蒋军省力多矣。

弟以二十八日自安庆起行，初六日抵金陵营次。北渡之贼，初二日破九洑洲李世忠各营，初三日破浦口一城，刻下围扑江浦。李世忠因捆盐与苗部寻仇，亲赴五河县私斗方殷，其子李显爵等频函至舍弟处求援。雨花台兵力单薄，本不能以大队北援，而李营又万难共事，只得坐视二浦、来、六之失。李部倾覆不足惜，而大局从此更难收拾矣。幸鲍军于初一日大破围扑老营之贼，乘胜将西河、小淮窑、高岭、梅岭、杨柳铺、湾沚等处贼巢，一律扫除。而金柱关各营，亦于初二、三等日，频获胜仗，并据称伪侍王初一日溺毙，从此宁国、芜湖局势稳固。

自去秋以来，奇险迭见，至是始庆更生，真天幸也！现檄春霆进攻新河庄、水阳镇、金宝圩，一气追至东坝，必克复该处，而后宁国之藩篱可固，金陵之后路无虞。荷蒙盛意，以刘、王会合新军，由徽州打到宁国。目下宁事已稳，尊处若有余力，乞留以援剿歙南及江西之北境，其利大矣。此间饷事之绌更甚尊处，每与僚友言，假令润帅而处鄙人之位，决不至此。

希庵、味根同走皖北一路，诚不知能否契合。然北岸地广贼多，非此两军不足当之。弟所虑者，不在楚师之小隙，而在苗、李之大患也。复问台安。

454．致周辑瑞二月十四日

此间军事渐就平顺。折弁进京，沅甫请封，同乡会试，烦代为料理。

子佩仁弟大人阁下：

去冬奉寄一缄，以台从在梁，未接复示。比想吉旋京邸，动履绥愉，至以为颂。

此间军事渐就平顺。国藩以正月之杪，泛舸东下，查阅沿江各军。十二日在金陵拜发一折，抄呈尊览，可得近状之详。折弁进京，呈万寿贺折，舍弟沅甫有请封事件，仍恳代为办理。又同乡会试公车数人，薄寄卷资及购买零件，亦求费心经理。琐渎清神，无任感荷。顺请台安。不尽百一。金陵舟次

455．复黄冕二月十四日

采买川米，已嘱雨亭与范泰衡、潘倅酌办。铸钱买铜，大不易易。俟铜满二十万，当开局鼓铸。

南坡仁兄大人阁下：

正月二十四泐复一缄，近得二十、二十四等日手书，敬聆一切。

敝处采买川米，分设夔、宜、荆三局，嗣渭帅暨李雨亭太守均言万县为米商聚处，夔局当设，万县因改为夔万收米总局，雨亭以眷口将到沙市，自愿驻荆，又改作荆局委员，而改委范教谕泰衡坐办万局。宜昌一局，由潘倅一手经理，不必另请添派。尊意欲密致不见公牍，然已札委在先，且咨明寄帅矣。

至各处押运，蜀库垫买解荆之米，由川省委员押之；荆局汇收解皖之米，由鄂省委员押之。若宜局、万局分解到京，难得许多可靠之员，不若本商自运自押。已嘱雨亭与范、潘两君酌行。宜局有潘倅带银二万两，万局亦非现银不办。雨亭屡以为言，尊处赶催续解，由宜递万，俾转输有资，至以为感。

钱价不平，由于钱少，此自探源之论。鼓铸裕饷，惟高明能见其大。第向来都中铸钱，每一文需两文工本，今欲以八九文工本铸钱十文，所省不止一倍，果如成算，岂非大妙！白铅一项，有泸州大宗，可以无虑，而买铜则大不易易。皖中久经兵燹，铜器存者无几，熔化废炮，所得亦微。此项未有着落，断难开工，阁下发此伟论，仍宜从办铜入手。所称永定、石门等县铜矿，即当办一公牍，设法开采。湖南铜斤有着，弟当于江西之袁州、广信大为开采。俟现铜满二十万，然后恭疏具奏，开局鼓铸，尚不为迟。

东局奖案，阁下未邀特恩，来书犹复齿及，益增颜汗。胡君当于金陵解围案内奏奖，裕公殊难着笔，姑置后图。

弟以正月二十八由省启行，查阅沿江各军，初六入雨花台营盘。春霆初一以后，迭克西河、湾沚等处要隘。宁郡西、南、北三面百余里内之贼，一律驱除。自去秋各军病疫，风波奇险，今幸转危为安，实出意外。连日在大胜关守风，尚拟至九洑洲一看，再行西上。复请台安。不宣。

456．复张沄二月十四日

此间军事，入春后风波暂定。皖南险象，得此转机，实属天幸。

竹汀尊兄大人阁下：

顷展邮筒，载吟雅什，揄扬过当，徒益汗颜。具见政清时和，委蛇多暇，组织黄绢之字，检点白云之篇，依斗望京，倾驰曷已。

敝处军事，自去秋以来，奇险环生，竭蹶万状，入春后风波渐定。弟以南北两岸，迄无起色，于正月二十八自省启行，巡视沿江各军。初六至金陵之雨花台，查阅营垒，尚称稳固。下游北渡一股攻陷九洑洲、浦口各李营，围逼江浦，分股屡扑裕溪口，意在趋并巢、含，肆扰皖北。弟饬无、庐、舒、合四城及三河、石涧、运槽、裕溪、西梁各防军分段坚守，俟李中丞起复回任，江军门赴援东来，合力剿办。

南岸鲍、张等军于月初数日间，连克西河、湾沚等处逆垒，宁郡西、南、北三面百余里内之贼，一律扫除。金柱关一路，伪侍逆时来扑犯，近亦三获胜仗。历年糜烂，以皖南为最，得此转机，实属天幸。

弟现次大胜关，俟风顺回舟，仍赴芜湖、无为等处一看，再行旋省。率布一二，用慰绮注。即颂台安。不宣。

457．复李宗羲二月十四日

此次商询各事，无微不到，惟三局均经派定，未便更改。本商押运最好，如需官运，须择诚实之士。望函告伯崇，请陈令入局。皖北地广兵单，甚多后虑。

雨亭仁弟太守阁下：

月初曾寄一牍，请阁下解办荆局，嗣又详复一缄，交包封至安庆发递。初十续接手书，以饥军待哺孔亟，不候尊眷东来，于初三日起程西上，热肠磊落，令人感佩。

正在裁复间，闻递送包封之舟，至大通遇风，前缄已没于水。查公牍先经递鄂，虽到鄂已在起程之后，而沿途送交，计已得达左右。如台驾未过沙市，恰好至彼处开局；如已过沙市，亦不难就近返旆。昨已补录前函寄上。此次商询各事，思虑周密，无微不到，惟三局均经派定，宜昌又札委在先，虽小不惬意，未便更改。其买价运价，自当先备现银。本嘱东征局以岳、常、澧等卡就近解荆，阁下尽可迎提到荆，赶解万局蜀库垫买之米，与宜、万自买并行不悖，原不敢恃为可靠，过存奢望，至运米出峡，鄙意终觉本商自押较归实际。如必须派员官运，但求其诚实谨慎，往来妥速，断不肯有意吹求。国藩与人共事，凡为难之处，皆身任之。去岁湖南解谷不符原数，承办者自请认偿。查系舟坏湿损，即为宽免。赔累一层，请嘱各委员无庸疑虑。至价值能否合算，惟赖诸君子随时商度，俾洽酌剂之宜，用收转输之利。

顷渭帅信来，万县厘局委员陈令枝莲可为伯崇帮办。望阁下函告伯崇，请陈令入局，随后再加公牍。

国藩初六至雨花台大营查阅，一切尚属稳固。下游北渡之贼攻陷九洑洲、浦口各李营，陆续上窜，已两次扑犯裕溪口。皖北地旷兵单，甚多后虑。

春霆以月初五日连克西河、湾沚、仰贤圩等贼垒多处，宁郡西、南、北三面百余里内一律扫除。自去秋各军大病，风波奇险，卒能转危为安，实属天幸。附告一慰。复问台安。不宣。

458．复严树森二月十四日

荆、宜、万三局均经派定，未便更改。我军三战三捷，南岸应无害，北岸亦已加强防御。

渭春仁兄大人阁下：

初三泐复一缄，交包封送回安庆发递。初十接正月二十七惠书，重承指示。正在裁复间，闻递送包封之舟，至大通遇风覆没，并有复雨亭信同时失落。弟已改委雨亭坐办荆局，而雨亭信来，期以初三起程赴万，敝处改委之札，到鄂已在起程之后，如蒙尊处转递，计沿途仍可交到。惟冀其行程未远，径赴荆局，庶不致空劳跋涉。昨录前次复函寄呈台端，兹又补致雨亭一缄，请设法飞递，至以为感。

荆、宜、万三局，均经派定，宜昌又札委在先，未便更改。沙市为川舶马头，或将荆局设立该处，均由雨亭作主。至购运各费，均须现款，拟以东征局解荆之银赶解万局，由范、李两君自为转输。陈芗池大令现嘱雨亭请入万局帮办，随后即加公牍。

弟初六至雨花台查阅营垒，尚属稳固。须亲赴九洑洲一看，再由东西梁山、芜湖、裕溪口、无为州等处回皖。

春霆初一至初五等日，击败围扑高祖山大股，乘胜连破西河、马家围、小淮窑、红杨树、仰贤圩、麒麟山各逆垒，水师同时收复湾沚。伪侍逆一股屡扑金柱关，二十四、初一、初三等日，我军三战三捷，南岸应无大害。自去秋各军病疫，风波奇险，仰托鸿庇，犹获解危为安，实属至幸。

下游北渡之贼，初二、初三日攻陷九洑洲、浦口各李营，由江浦、桥林迤逦上窜，初六、七日猛扑裕溪口，经雪帅督军击退。弟前调元中、瑞左两营移扎石涧埠，顷复益以刘南云三营，毛军稍不单薄，又将梁美材三营调归石清吉协守庐州。若萧、毛与合、舒、无、庐等军俱获保全，恐贼由桐城上犯，致贻鄂边之忧，良深廑虑。

江味根一军已请其径援皖北。希帅闻以初八起程，未卜两公到皖果能不落后着否？专泐。复请台安。不宣。

459．加张沄片二月十五日

托办诰封及送元卷买零物。

再，弟托周子佩兄办诰封，及送元卷买零物等事，如子佩尚未回京，即求阁下代为经理。已告知折弁，将周信送尊处拆阅。琐渎清神，统希鉴照。再颂竹汀仁兄大人台安。

460．复李榕万启琛江忠濬何璟二月十七日

闻金柱关大战，先挫后胜。左帅进捣杭省，李秀成必以全力回救苏杭，江北、皖南定有一处松动。洋硝应以另库储之。当以全力经营五局。

申夫、篪轩仁弟、达川、小宋仁兄大人阁下：

十五日接达川惠书，十六日又得申、宋两君书，具悉一切。

国藩以十五日至九洑洲、三汊河，十六日解维西旋，夜宿乌江杨军门处，闻是日金柱关大战，先挫后胜。杨七麻子在宁国为鲍公所败，又来窥伺芜、金，不知各军能力战却之否？刘南云已至石涧埠，北岸或可支持。

绍兴克复，浙东一律肃清。左帅进捣杭省，计忠酋必以全力回救苏、杭，江北、皖南定有一处松动。钧字四营在北门外扎营，便于操演，极是！极是！万一贼逼桐、怀，恐新军难当大敌，仍可暂缩城濠之内。

洋硝既到，如土硝不敷制办，即以洋硝制造，但以另库储之耳。五局是行军根本，吾辈当以全力经营，规模宜大，心思宜细，二者阙一不可。

国藩本拟遍历各营，耽阁略久，因养素兄等候多日，心窃不安。若篪轩能请养素兄来途次一会，则回省之缓急，得自由矣。即问台安。

461．复李鸿章二月十七日

浙东一律肃清。宁郡大致安稳。惟李世忠勇于私斗，导致九洑洲、浦口各营失陷。奉旨将李世忠革职留用。蒋之纯八营均为守局，以待希庵之至。

少荃世仁弟大人阁下：

二月三日芜湖舟次，接奉正月二十三日惠书，敬悉一切。舍季弟蒙大疏褒扬，一一俞允。圣朝旌忠之典，良友推爱之情，感怆何极！

此间军事与鄙人行程，粗具于二月十二日在金陵拜发疏中，业经抄咨冰案。浙东一律肃清，败贼约分两路，一由皖南以图窜江西，一由金陵以图犯江北。皖南自鲍军屡捷后，宁郡大致安稳。惟花旂浙东等股，蔓延歙、绩，古、赖、刘巢等股，蔓延旌、太，而伪侍王扰犯金柱，苦战不休，黄老虎自西河败后，似亦并归。金柱日内正尔吃紧，若能击退侍、堵黄老虎伪堵王也两酋，则芜、金少安。击退古、赖花旗诸酋，则徽、池少安，而江西亦受其福。兵单贼众，窃恐难如人意。

李世忠于西坝强捆军民之盐，苗党率各帮盐船闯越逸去。李亲赴高良涧寻仇私斗，而金陵各贼，遂以是时攻陷九洑洲、浦口各营，现仍急攻江浦、桥林。大约二浦、天六均不能保，而李甘私忿，尚留五河未归。顷以代奏为胜保赎罪一疏，奉旨将李世忠革职留任，将来不知作何变态。上而皖、楚，下而淮扬，并承其弊。世变迁流，浩无纪极，可胜慨叹！

柘皋须扼重兵，议之熟矣。蒋之纯八营四守颍州，一守霍邱，二守舒城，一守三河，诸将皆庸材，故姑为守局，以待希庵之至，非屯运漕以自画，弃柘皋而不防也。阁下高掌远跖，视鄙人之约旨卑思，诚太局促，然授诸将以重任，亦须度其人略胜此任而后授之，窃愿与左右互规而参证之也。

国藩以十六日自金陵返棹，月杪当可旋省。舍季弟灵榇自正月十八日至长沙，二月八日祔葬于先叔墓次。承询附报。复问台安。

462．复刘于浔二月十七日

所带炮船，暂拨护军营勇看守。闻查家湾复有大股扑犯，抚、金两防，又告吃重。可否来途次一晤？

养素仁兄年大人阁下：

顷于乌江舟次接读惠书，眷逮殷拳，良深纫戢。

前接篪轩信，即知台从抵皖，并承带到炮船四十号，当函嘱江、万诸君暂拨护军营勇看守，以便尊处弁勇交卸西旋，计已转达左右。厘金盈余之款，据江外粮台申报，业于初七径收矣。

鲍军屡捷，皖南甫有起色。顷闻查家湾复有大股扑犯，贼船多至千余号，芜、金两防又形吃重。国藩明日亲至芜湖，筹商战守事宜，尚须待春霆前来一见，慰留不令回籍，再由无为州一会萧、毛诸公，乃可旋省。船大风逆，行期难定，累阁下等候多日，悚仄何已。若能枉驾来途次一会，庶台旆不至羁留，可否？尚希裁度。敬问台安。附璧谦柬。不宣。

463．复吴炳崑二月十七日

萧、毛等军与敌相持，久未得手。厚、雪两获胜仗，夺获甚多。水师亦攻克湾沚。南岸获得转机。务请命驾东来，相助为理。

贞陔尊兄大人阁下：

前荷惠书，备承绮注。即审潭居多祜，动止康愉，至以为颂。

敝处秋冬以来，时在惊涛骇浪之中，危险万状。萧、毛等军与巢、含之贼相持，久未得手，复有大股从下游北渡，月初攻陷九洑洲、浦口各李营，围逼江浦、桥林。李世忠与苗练私斗，尚在五河未归，其部下素无纪律，殆难支持。另股屡扑裕溪口，又窜至乌江附近一带，经厚、雪两帅击退。金柱关于月初两获胜仗，顷又击走查家湾之贼，夺获逆船多号。春霆连克高岭、梅岭、竹塘、仰贤圩、小淮窑、西河等贼巢。水师亦攻克湾沚。宁郡西、南、北三面百余里内，一律扫除。南岸得此转机，实属至幸。弟调驻防三山刘南云三营北渡无为，协守石涧埠，调驻防寒亭梁美材三营北渡庐州，协守郡城。俟希帅起复回任，江味根赴援东来，再图合力大举。

弟以正月二十八泛舸东下，查阅沿江营伍，现已自金陵回舟，周历厚、雪两营及芜湖、无为等处，再行旋省。前嘱焦听堂兄缄请阁下出山，计已早达左右。顷至沅弟处，具道向慕之忱，尤为肫切。省中诸务日繁，熟手甚少，务祈命驾东来，径赴安庆相助为理，不胜企盼。另备公牍，由意城处转交，均希鉴照。专泐奉迓。复问台安。敬璧谦版。不宣。

464．复钟音鸿二月十七日

续渡北岸之敌，肆扰皖北。幸南岸鲍军连克宁郡西、南、北三面各贼垒，局势渐臻平稳。

子宾尊兄同年大公祖阁下：

顷接惠书，备纫雅注。即维禔躬多祜，颐养康愉，至以为颂。

尊嫂夫人仙逝，薄致微忱，敢劳齿谢。惟尚有刍敬百金、唁伯平世兄一函，均托李葆斋同年带至豫章，据称已交赣州聚昌钱店坐省者转寄，不识曾否送到？

弟于前月二十八自省启行，查阅沿江营伍，直抵雨花台大营。现由金陵返棹，周历两岸城隘，再回皖垣。

续渡北岸之贼攻陷九洑洲、浦口各李营，围逼江浦、桥林，猛扑裕溪口，图与巢、含合股，肆扰皖北。幸南岸鲍军连克宁郡西、南、北三面各贼垒，百余里内，一律扫除。伪侍王一股，亦屡在金柱关击败。弟调驻防三山刘廉使一军北渡无为，与毛道共守石涧埠，调驻防寒亭梁参将一军北渡庐州，与石镇共守郡城。兵力稍厚，尚堪搘拄。自去秋各军大病，风波奇险，今始渐臻平稳，差足告慰，复问台安。敬璧谦版。不具。

465．复黄赞汤二月十七日

北渡一股，乘虚进犯。南岸之敌，随剿随窜，缠绕不休。酌减江省丁漕新章定后，州县之入款大减，出款仍复如前，非始愿所及。

莘农老前辈大人阁下：

前接去腊惠书，知已启节在途，未即裁复，比审襜帷荣莅，吉座允升。瀛海波恬，丹徼泳熙春之化；台阶星朗，彤廷隆锡福之恩。引企矞晖，良殷虔颂。

敝处秋冬以来，奇险环生，应接不暇。北渡一股，乘皖北空虚，锐意上犯，与九年石达开之窜湖南、十一年陈玉成之窜鄂西，情形相似。侍赶守无、庐、舒、合等城及三河、运漕、石涧埠、裕溪、西梁各要隘。该逆顽踞巢城，坐待续来大股。正月下旬，忠逆之党黄崇发等迭攻九洑洲李营，本月十二日失陷，初三浦口继陷。屡次分扑江浦、桥林，李军散乱无纪，殆不能保。幸鲍军门等于月初连破贼垒多处，宁郡西、南、北三面数十里内之贼一律扫除。南岸局势较松，腾出刘连捷、梁美材等军，檄调北渡，以刘军助守石涧埠，梁军助守庐州。

李希庵中丞回任在即，江味根军门亦可自湘东来，俟兵力厚集，节节进剿，庶北岸不至决裂。南岸鲍军虽幸复振，而石埭、太平之贼，时时窜至黟县，於潜、昌化之贼蔓延歙、绩两境，窥伺徽城。此等零股，随剿随窜，缠绕不休，讯据贼供，每思就食江西，能否不致累及珂乡，尚未敢必。

侍以正月二十八自省起程，查阅沿江营伍，现已自金陵返棹，周历两岸各城隘，再行还省。

粤厘一节，屡荷关垂。目下印帅移节直隶，彤翁仍督两粤，东道皆贤，主人又皆于敝处惠济多年，分德水之余波，仰大云之宏荫，我饥军其自有生机乎？侍酌减江省丁漕，深念州县苦况，又奏免摊捐款二百十数万，意谓扫除旧迹，咸与维新。不谓新章定后，州县之入款大减，而出款如节、寿、办差等事，仍复如前，致属吏多称不便，即民间亦鲜实惠，良由筹画多疏，亦非始愿所及。承为舍弟购办藤牌，谨代鸣谢。复请台安，敬贺荣禧。摹璧尊谦。不宣。

466．复郭嵩焘二月十七日

树字五营决计遣之东下。浙事顺利异常，计杭州亦可得手。承惠黄刻《舆地广记》，宝贵无量。求以重价购寄乾、嘉间好事诸君子所刊刻古书《皇清经解》中各种单行本。

云仙仁弟亲家大人阁下：

芜湖行次，接奉正月二十三日惠书，敬悉一切。

树字五营自闻有常熟、福山之役，即决计遣之东下。顷闻轮舟接者无多，仅树字营成行，余尚留滞无为，不知何日可全数赴沪。又半月未得常、昭消息，殊耿耿也。

此间近状，略具于十二日拙疏及本日寄中丞信中，想邀鉴照。只须芜、金安稳，徽、池无虞，则去秋以来千波万险，竟得平渡彼岸，岂非大幸！

浙事顺利异常，计杭州亦可得手。忠酋自去岁以三十万众援金陵，分党窜犯皖北，其气甚张。今苏、浙贼党屡败，纵使皖北得以一逞，在该逆已得不偿失矣。

承惠黄刻《舆地广记》，宝贵无量。国藩尝谓乾、嘉间好事诸君子刊刻古书，其精雅实超轶宋、元善本。就余所见，如黄荛圃、卢抱经、孔轩、孙渊如、毕秋帆、阮伯元、胡果泉、朱竹君、秦恩复忘其号，江都人，刻《法言》等书、汪孟慈、吴山尊诸家，所刻书籍，每一把玩，使人穆然意远。阁下若遇诸家初印本，幸以重价购寄，言明不打把戏也。又《皇清经解》中各种，若能得其单行本，亦求代购频寄。老年窃位，智短事繁，虽亡羊而补牢，但还珠而买椟，只自哂耳。

李黼堂接办毛震寿汉中一带军事，该处贼虽不多，然万山瘠薄之区，亦难着手。

江西藩司委孙小山长绂接署牙厘，疲乏已极，不知此后又复何如。顺问台安。

467．加李鸿章片二月十八日

郭松林在沪置妾，亏空口粮，必须撤办，不宜姑息。

再，闻郭松林在沪置妾五人，亏空口粮至六七千两之多。令弟季荃因其战守可恃，颇加信任，郭松林遂骄恣自喜。程学启亦不免于骄将骄蹇，而帅好远略，本非佳征，而军中置妾、亏空口粮二者，皆湘勇近日所无之事，不可因郭松林一人而坏此风气。郭在舍弟沅甫营中，声名极劣，舍弟因其能战而姑容之。厥后背此而赴沪，沅军诸将即抱公愤，恶其凉薄，舍弟冀其立功于沪而含忍之。今在沪行径意象，如此不大，偾事不止，应请阁下撤营参办，追缴口粮，不宜姑息。再颂少荃仁世弟台安。

468．致朱兰桂罗逢元二月十八日

目下兵力极疲，五日之内，只宜守营，不宜防河。五日之外，或防河或添兵，另有专扎。

芳甫、旋吉总戎阁下：

本月周历各处，始知贵二军自去秋至今防守之苦。近日贼以全力窥伺金柱关，我军兵力本单，又加初一、十六日两仗伤亡太多，日夜防河，疲乏太甚，故鄙人遣李营官祥和传知各营，将渣家桥新圩角之队伍一概收回，休息数日，想此时业已撤回老营矣。兵有余力则防守长河，无余力则专守老营。目下兵力极疲，五日之内，只宜守营，不宜防河。如贼于五日内过河，或本日驰剿，或次日进剿，听阁下相机商办。至五日之外，或防河或添兵，另有专札也。即问近祉。

469．加张培仁片二月十八日

希于二小儿不吝德诲，俾得立志自励。湘乡文武将士在外宣力，如有恃符藐法，仍当绳之以律。

再，二小儿荷蒙培植，久稽谢笺，悚仄实深。如因事入城，尚希于晋谒之际，不吝德诲，俾得立志自励，不堕世家浮夸之习，庶不负哲匠追琢之心。

敝邑文武将士在外宣力，多蒙奖擢，不乏搢绅之家。弟每与乡人相诰诫，凡归籍者，宜敦桑梓敬恭之谊，一洗军营刚劲之风，同邑诸君子亦颇以乡党恂恂互相规劝。如有恃符藐法，嚣张武断，仍当绳以法律。弟与同邑职位较崇者，均无徇庇之处，仰托仪型，教成仁里，则幸甚也。再颂台安。

470．复僧格林沁二月十九日

函告军队调防及近期战情。

曾国藩顿首上书僧亲王钧座：

顷于金陵行次，接奉正月十二钧函，敬悉雄师屡奏大捷，捻首张落行就擒。德威远播，勋望日崇，佩仰无似！

寿州、正阳两处均据长淮形胜，实系最要之区，前因苗练反正，已就羁縻，故以可否令其自守，渎请指示。今尊意欲该练专心剿捻，不令分兵驻防，仰见阁下规画全局，权衡至当。所有寿、正防务，自当另筹守兵前往接办。目下巢、含未克，又有大股续至，敝处堵剿不遑，无可匀拨，谨如来示，商之义渠中丞，即在临淮部下腾出数营，就近移扎寿、正，庶几仰副廑念要区至意。

国藩巡视沿江各军，初六行抵金陵，查看九洑洲、三汊河等处地势，由东西梁山、芜湖、裕溪、无为州周历还省。

九洑洲李部营垒，已于初二被陷。初三浦口继陷。十六江浦又陷。该逆蓄意上犯，恐皖北即有大警。幸鲍军门等击退围营大股，连破多垒，宁郡西、南、北三面之贼，一律扫除，南岸局势较松。因调驻防三山刘连捷三营北渡无为，与毛有铭协守石涧埠，调驻防寒亭梁美材三营北渡庐州，与石清吉协守郡城，计无、庐、舒、合等境，稍有备御。而桐城、潜、太一带，在在空虚，恐逆氛乘隙阑入，扰及鄂疆。又恐其由天、六扰犯里下河，防不胜防，实深忧悸。专肃奉复。敬请勋安。诸希亮鉴。

471．复沈葆桢二月十九日

浙东一律肃清，江省东防安若磐石。惟皖南零股蔓延，颇多后虑。

幼丹尊兄大人阁下：

国藩查阅沿江营伍，十六自金陵回舟，行次乌江，接初四手书，敬悉一切。

此间近状，粗具于十二金陵拜发疏中，业经录咨冰案。左军消息甚好。浙东一律肃清，江省东防安若磐石。惟皖南零股太多，花祈、浙东等匪蔓延歙、绩，古、赖、刘、蓝等酋蔓延旌、太、徽、池，两路均多后虑。伪侍王频窥金柱关，扰犯不休。杨七麻、黄老虎自西河败后，似亦归并金柱。十六日复有贼船千余号猛扑查家湾，水师彻夜苦战，先挫后胜，杀贼颇多。弟约厚帅同至金柱一看，调王可陞来守查家湾，嘱鲍春霆规复金宝圩，进剿东坝。极危极险之后，甫有转机，未审能否不致反复。左帅恐浙贼重趋皖南，扰乱后路，特调刘祝亭驰赴遂安，刘克庵回守严州，颇争先着，用意亦极可感。忠逆不得逞于常、昭，分地日蹙，又多内顾之虑，或不暇以全力来争北岸。

少荃请调留守无为之树字五营，弟以韦志俊五营接防，换出该军赴沪。刘连捷、梁美材两军先后北渡，兵数较增。而庐北、柘皋一路，桐城、潜、太一路，均尚空虚，姑令诸将坚守，待希庵、味根两帅同来会办。礼帅在秦，苦无熟手帮助，黼堂西上，秦事当有起色。

小山接署薇篆，墨庄接署盐篆，荩筹均极妥惬。弟沿途查阅，到处停留，风逆舟迟，约月底方能旋省。专泐布复。敬颂台安。不宣。

472．复吴大廷二月十九日

苗练与蒙练相安。李、苗构衅，九洑洲、二浦失陷，恐皖北即有大警。

桐云仁弟大人阁下：

前月二十五接上元日手书，时方束装前赴金陵，未暇裁复。十一日由雨花台回大胜关舟次，接正月二十一惠函，并大著八首、少鹤信稿六纸，一一读悉。

苗练既与蒙练相安，王才秀一军，自可不必撤回。因思前撤寿、正两防，中外皆不谓然，而鄙人坚持此议，诚恐僧邸袒庇苗练，或与楚军为难也。近得僧邸信，似已无袒苗之心，该练亦复无遽叛之迹，恐不能不为派防。已将原信抄寄义帅，请其斟酌妥办，不识尊意然否？

豫胜营事，义帅寄到密陈疏稿。语语精当，煞费苦心。顷奉寄谕，前面未列义衔，是否另寄临营一道，已恭录密咨矣。高良涧械斗，都帅已经上陈。

李、苗构衅，而九洑洲、二浦防务无人主持。北渡之贼攻陷洲上陈自明营盘及浦口城池，由江浦、桥林陆续西窜，初六、七日两次猛扑裕溪口，均经雪帅击退。日来江浦益急，恐皖北即有大警。幸春霆等军月初连克西河、湾沚、仰贤圩等处多垒，宁郡西、南、北三面数十里内之贼，一律扫除。金柱关亦屡获胜仗，南岸局势大松。特调刘南云三营北渡无为，与毛有铭协守石涧埠，调梁美材三营北渡庐州，与石清吉协守郡城。俟希帅起复回任，味帅自湘东来，会合两部，节节进剿，或可一折北犯大股之凶焰。自去秋各军大病，风波奇险，今获转危为安，实属至幸。

国藩查勘九洑洲、三汊河地势，回舟西上，由东西梁山、芜湖、裕溪口、无为州周历旋省。少鹤信稿容带交子偲，大著寄还，希捡入。复问台安。

473．复吴安穀二月十九日

九洑洲续渡之敌，意图肆扰皖北。幸宁郡西、南、北三面零股一律扫除，南岸局势较松。

安穀尊兄大人阁下：

正初泐复一缄，想登签室。近奉惠书，欣审权篆柏垣，宣猷节。口碑遍德，千仓占鹤糈之盈；肺石达情，五听昭象刑之用。引瞻吉霭，忭颂良殷。

弟以正月二十八由省起行，查阁沿江军伍。现从金陵回舟，遍历两岸各城隘，再行旋省。

九洑洲续渡之贼，攻陷李部陈自明营盘及浦口城垒，分扑江浦、桥林、裕溪口等处，意图肆扰皖北。幸鲍军连克西河、湾沚、仰贤圩、小淮窑等贼巢，宁郡西、南、北三面数十里内，一律扫除，南岸局势较松。因调驻防三山刘连捷三营北渡无为，协守石涧埠，调驻防寒亭梁美材三营北渡庐州，协守郡城。自去秋各军大病，风波奇险，今幸获此转机，差足告慰。复请台安，并颂荣祺。附璧谦版。不具。

474．复程桓生李鸿裔二月二十日巳刻

大敌压境，形势紧迫。己劝春霆攻克东坝再行回籍。

尚斋、眉生仁弟阁下：

十九日接眉生十五日一缄，具悉一切。

国藩以十八日入金柱关小河，查阅三汊河、龙山桥等处，十九日阅东西梁山、裕溪口等处，此皆筋脉交汇要隘必争之地。目下伪侍王力争金柱关、芜湖，伪忠王派大队北渡，力争西梁、无为。我军处处单薄，未知能保守万全否？江浦县城新河口等李营均于十六被陷，贼焰大长。春霆力求回籍，已劝之攻克东坝再行。国藩明日至无为州，即须赴芜湖会晤士迪佛立英提督，由芜湖一至青阳，即回省矣。顺问台安。裕溪口

475．致吴坤修周万倬二月二十日午刻

特派小炮船迎接英国提督士公来裕溪口一会。

竹庄仁弟、汉卿总戎阁下：

英国提督士公已至芜湖，欲与鄙人相会，鄙人须至运漕、无为州一看。今、明日万不能至芜湖，特派小炮船四号迎接士公来裕溪口一会。请竹庄将鄙意告知士公，或今日或明早皆可来会。如士公不愿来裕溪口，则国藩于二十二日至芜湖相见。倘遇逆风，亦不过二十三日可到也。此问近祉。裕溪口

476．加沈葆桢片二月二十日

前敌各军，万难撤动。忠、侍、堵、辅诸酋，苦攻久犯不止者，皆以无粮之故。我军果能坚守，实足制敌死命。目下重点，仍在防敌窜入江西。

再，弟此次察看前敌各军，本拟金陵若成久顿之势，即当另筹退兵之计。及至各处反复察度，势已万难撤动。而南岸如芜湖、金柱关、宁国、湾沚，北岸如西梁山、裕溪、运漕、无为州等处，皆筋脉必争之地，从前贼中米粮百物，皆取给于此数处。今大小河道，皆为官兵所有，谷米日用之需，丝毫皆须肩挑入城，故贼中大以为不便。屡搜伪文及生擒贼供，群贼皆图争此数处。故伪忠王去年苦攻金陵官营，今年大股北渡图犯西梁、无为，伪侍王屡攻金柱关，伪堵王、辅王久犯宁郡、芜、金一带，皆以无粮之故。较之昔年和、张在金陵时，贼于金柱、裕溪两河广取全皖之米者，局势迥不相同。以是观之，若果能坚守此数处，实足以制贼死命。所虑者，此数处地大兵单，贼有致死于我之心，诚恐一处疏失，全局皆震。尤可虑者，该逆不得逞于此数处，则且横逆旁出，专为就食之谋。忠酋不得逞于无为、运漕，则必东窜里下河，西犯湖北，目下江浦、浦口既破，凶焰已大长矣。侍、辅、堵三酋老巢既失侍巢金华，辅巢宁国，堵巢芜湖，又久不得逞于皖南，则必终思一窜江西，盖苏、浙多未耕种，舍江西无可营一饱也。故外间皆以宁国贼退为喜，而弟则忧犹未已。刻下在徽郡附近者，系古、赖、刘与花旂等股。左帅抽出刘廉访一军，意在援徽以保江西，其谊可感，其力亦足以了之。惟侍、辅、堵三酋，若从宁邑、旌、太阑入江西，殊觉难于收拾。弟当以全神注重此层，敬告阁下，同此兢惕。再颂幼丹尊兄大人台安。裕溪口

477．复江忠濬万启琛二月二十一日

英提督至芜湖，许以到芜面晤。天、六各州县殆皆难保。

达川、篪轩仁弟大人阁下：

十七泐寄复缄，亮邀鉴及。顷接达川十六两书，篪轩十五一书，具聆种切。

十八查阅金柱关、龙山桥、查家湾等处，十九查阅东西梁山、裕溪口等处，此皆筋脉总汇，最关紧要之地。亲历一过，于防剿之难易，布置之缓急，略有所见。

英提督士迪佛立十九至芜湖，以官相及少荃缄牍交竹庄送来求见，许以到芜面晤。而士提督迫不及待，竹庄苦其烦聒，即于次日派舢板送至裕溪口，坐谈一时，许回芜守候轮舟。国藩无事赴芜，今日约同雪帅查阅雍家镇、运漕镇一带，明日至无为州，再由泥汊河出江赴青阳一看，即回省矣。

江浦县、新河口均于十六失陷，李世忠仍在五河未归。天、六各州县殆皆难保。上而皖北，下而扬防，并受其敝。省城现兵不单，钧字营扎北门外，赵仁和移守西门石垒，均臻妥洽。尚赖诸军荩筹，时时照料。义帅商调唐训高赴营，东流一缺，请即遴员接署。复请台安。

478．复李宗羲二月二十三日

无论川米南米，概行收买，但亦不可太贵。

雨亭仁弟大人阁下：

顷接初九惠书，知月初一牍业邀鉴及。台旆即赴荆州开局，良为佩慰。十三、十四两缄，托渭帅转递，计可径送到局矣。

承借荆厘二千金，赶寄万局，力争先着。前议万局米价由荆转解，故第催东征局解银来荆，而未责以解万，此时札令解办，反多辗转。岳、常、澧等卡距荆甚近，如尚未解来，尽可由阁下径禀贵师毛寄翁中丞，迅饬东局赶解。或再借荆厘若干，先济万局急需，前后一同归还，亦无不可。陈令枝莲前得渭帅信，即请阁下告知伯崇，邀入万局。兹补具一牍，希转交。

运米出峡，恐有阻遏，即日咨明骆帅通饬放行。至虑米价有增无减，欲在沙市添买，前次商及此事，专指川米，今无论川米南米，概行收买。但亦不可太贵，照鄂、皖斗斛，每石以四千以内为率。稍候宜、万两处消息，如川中来源尚旺，则此举无庸亟亟。敝处另购吉、赣、抚州之谷五万，据报尽可解到，蕲州买谷委员亦有续解，暂可敷衍目前，以待川米之至。

国藩十六自金陵返棹，遍查沿江各城隘，现抵无为州。尚须至南岸青阳一看，始回省垣。复问台安。不具。

479．复袁甲三二月二十三日

自有苗练以来，忽剿忽抚，忽保忽劾，自相矛盾。巢、含之敌，顽踞至今。季弟力疾御敌，积劳伤生，恤典逾格，图报为难。

午桥仁兄年大人阁下：

迭荷惠书，备承绮注。并审尊恙渐瘳，起居休畅，驰慰曷已。

寿、正撤防之举，原非正办。自有苗练以来，忽剿忽抚，忽保忽劾，往往自相矛盾。弟为赦其罪而不资其力之论，适该处虏杀勇丁，屡次挑衅，又有巢、含大警，遂趁势撤退，借以腾出兵力，乃官兵退出，苗党并未入城。近得僧邸信，亦不肯令该练自守，是苗练尚无显叛之迹，僧邸亦无袒庇之心。又不妨派人驻防，已与义帅函商办理矣。

巢、含之贼，顽踞至今。前月下旬伪爱王等股在金陵陆续渡江，李松崖亲赴五河与苗党械斗，其部将陈自明九洑洲营盘初二被陷，初三浦口继陷，十六江浦复陷，贼势骎骎上犯。幸鲍春霆等于月初连破贼垒多处，宁郡西、南、北三面数十里内，一律驱除。伪侍王一股亦屡在金柱关挫败，南岸局势较松。因调驻防三山刘连捷一军北渡无为，协守石涧埠，调驻防寒亭梁美材一军北渡庐州，协守郡城。俟希帅回任，合江味根援皖之师，共图剿办。

自去秋各军大病，风波奇险。仰托茀庇，犹获转危为安，实属至幸。

弟以正月二十八泛舸东下，查阅前敌各军。现由金陵返棹，周历沿江各城隘，再旋皖垣。舍季弟力疾御贼，积劳伤生，当时并未乞恩，蒙特旨追赠臬司，照立功后病故议恤。嗣以少荃中丞之疏，复予二品恤典，赐谥建祠，交史馆立传。隆施逾格，报称愈难。远承惠寄挽幛，谨领鸣谢。复请台安。不宣。

480．复唐训方二月二十三日

告近日行程。败敌分两路图窜江西江北。李世贤分水陆两路猛扑查家湾，我军先挫后胜。

义渠仁弟大人阁下：

初九在金陵营中泐复一缄。十五亲赴九洑洲、三汊河察看一过，十六回舟西上，晚间接初十惠书。欣审剿抚各圩，德威远播，慰忭无量。

密陈李营大疏，十七奉到寄谕，仅列鄙人单衔，是否尊处另有一分，当经恭录密咨矣。代奏请为胜帅赎罪一折，该提督得革留处分，仍责立功自效。渠久在五河未归，而江浦县、新河口均于十六失陷，其旁近天、六各州县殆难保全。李部不足惜，如大局何？

国藩十九泊裕溪口，二十萧为则来见，二十一亲赴运漕，二十二日至石涧埠、无为州查看，二十三日由神塘河出江。现添刘南云三营协防石涧埠，梁美材三营协防庐州，北岸守局，当足自固。俟希庵、味根两帅东来，再图大举。左军克龙、汤后，势如破竹，浙东一律肃清。败贼分两路，一由皖南以图窜江西，一由金陵以图窜江北。其窜皖南者为花旂贼及谭星之党，蔓延歙、绩两邑，逼近徽城。原踞旌德、石、太赖、古、刘等股，近复窥伺青阳，图窜东建。徽、池诸军，正难安枕。

鲍军屡捷后，宁郡西、南、北三面贼均退窜，惟水阳镇、金宝圩犹未克复。黄老虎、杨七麻两股似皆归并金柱关，与侍逆纠党时来扰犯。十六日水陆两路猛扑查家湾，我军先挫后胜，斩获颇多。

春霆亲来舟次，力请假旋，已劝其收复金宝圩，攻克东坝，再行回籍。未卜能剿办顺手否？令弟调营，当即派员接署东流县缺。外寄袁午帅一缄，祈转递为荷。复问台安。不宣。

481．加唐训方片二月二十四日

苗练剿抚非止一次，未有叛迹，办法不宜遽议更张。豫中捻患未息，巢、含之敌，时思由皖入鄂，成武臣一军不宜他调。

正封缄间，迭接十二、十五两书。苗事如此，诚为可虑。该练被剿非止一次，受抚亦非止一次，饱尝此中况味，凡牢笼防范之法，无不在渠计算之中。国藩前疏盖皆虑及。自去冬以来，外感僧邸之德，内慑楚师之威，幸可相安无事。今该练未有叛迹，而办法遽议更张，既嫌举棋不定，亦觉师出无名，国藩实未敢妄参末议。

至成武臣一军驻扎三河尖，系皖、豫、鄂三省交界要地，豫中捻患未息，而巢、含之贼，时思由皖入鄂，英、霍、潜、太，处处空虚，不得不留此军，以备援剿之用。成军向食鄂饷，尤以顾鄂为重，若调去五营，则兵力太单。前此萧、毛禀请调该军，迄未允许，此次亦难如命。其寿州防务，尊处若无兵可派，只好听之。将来朝廷责以楚师轻撤，寿州复失，国藩愿独任其咎，断不诿过于阁下也。诸希鉴亮。再颂义渠仁弟大人台安。国藩再拜。

482．复吴棠二月二十四日

李营拦截苗练盐船，互相械斗，事端方开，殊难处置。

仲宣尊兄大人阁下：

接腊月二十、二十二等日惠书，备聆壹是。即审釐延甲帐，勋著辰旂。足食足兵，作两淮之保障；懋官懋赏，荷九陛之恩。引企矞晖，良殷虔颂。

李营封盐一事，弟于正初致函婉商，未得回信。旋闻该营拦截苗练盐船，互相械斗，李军门亲率队伍前赴五河，事端方开，岂一时所能定局？弟虽兼辖其众，未暇一为经理。临淮饷盐，患在切肤，尤觉难于处置。

目下北渡之贼，已陷九洑洲、浦口、江浦各城垒。李军门尚未回营，逞私忿而忘大局，后患正未有艾。将来群逆归并巢、含，终为皖北之忧。

鲍春霆等军于月初连破西河、湾沚、仰贤圩等处贼垒，宁郡西、南、北三面数十里内，一律扫除。去秋以来，风波奇险，今幸一隅稍安，实出望外。顷调刘连捷、梁美材两军由南岸北渡，以刘军协守石涧埠，以梁军协守庐州，俟希帅回任，即行节节进剿。专泐。复颂春祺。敬璧谦柬。不宣。

483．复吴坤修二月二十四日

金宝圩练勇，自以遣散为是。请告鲍超先由水阳以攻金宝圩。

竹庄仁弟大人阁下：

昨接惠书，言金宝圩练勇事。兹该圩练首赶至泥汊，与柯、钱等商，自正月二十一日起，至二月二十一日止，照前定每日百文，共该四千五百零三串。自二月二十二日起至三月三十日止改为七折，共三十九天，该钱三千九百六十四串零。除前已领过银二千两、钱二千串，兹于泥汊又发银一千两作钱一千四百五十串，下该钱二千零九十四串一百文，到省再行付来。厚庵既不愿统，自以遣散为是。

国藩于二十三日至泥汊。今日大顺风，拟即挂帆旋省也。顺问台安。

再，春霆分手后，国藩嘱其由水阳进兵，以攻金宝圩，春霆恐金宝圩阻水难攻，有攻东坝之议。兹据该圩练总面禀，打金宝圩进兵甚易。请告春霆，决计先由水阳以攻金宝圩，即令该练总等挑数十人为向导也。国藩再启。

484．复李榕万启琛江忠濬何璟二月二十四日未刻

徽、休两城告警。援兵闻已至威坪，或可保全。恐古、赖由东、建以犯江西。

申夫、篪轩仁弟、达川、小宋仁兄大人阁下：

昨日接达川惠书，顷又得篪轩一缄，具悉一切。

徽、休两城并警，闻唐桂生派王华云一营十七日入休助守。刘克庵援兵闻已至威坪，或可保全。

古、赖等股有攻扑青阳之意，朱军自足支持。但恐其由东、建以犯江西耳。

国藩以二十一日至运漕萧营，二十二日至石涧埠毛营，夜宿无为州，二十三日至泥汊。今日风大未能开船，大约月杪可以还省。无为州米价至今不过二两四钱，惜不甚多，然无荒象也。顺问台安。泥汊口

485．复左宗棠二月二十五日

忠酋大举北窜，欲复昔年旧观。待希庵、味根到日，再以两支虚堵巢敌，而以全力实攻铜城闸。江淮之间，祸变正未有已。务求画一长策，俾三省合力遵守。

季高仁兄大人阁下：

接奉二月初四日惠书，得悉绍兴克复，浙东八郡一律肃清。阁下受事于糜烂之后，如大海巨飓，樯倾楫摧，一旦阴云解驳，稍睹畔岸，远近智愚，畴不忭慰？鄙人则犹在风涛颠波中也。

九洑洲北渡之贼，尽破李世忠洲上各垒及江浦、浦口各城、新河口、桥林各隘，而李世忠方逍遥五河，与苗党及各军盐船酣于私斗，流连不归。

忠酋踪迹，少荃来信谓其调集群贼救杭，而该逆自留苏州，萧为则庆衍，驻运漕则称其实已渡江，于二十三日进巢县城。舍弟处侦探亦言该逆因苏、浙多未耕种，无所得食，欲仍取南岸宣、太之米，北岸庐、和之米，复昔年之旧观，故忠酋大举北窜，侍逆苦攻金柱关，皆伪天王之令也。

弟自金陵西旋，遍阅傍江各城隘，北岸则坚守西梁山、裕溪口、运漕、石涧埠、三河暨无、庐、舒、合四城，待希庵、味根到日，再以两支虚堵巢贼，而以全力实攻铜城闸，若忠酋果未渡江，北局当可支持。南岸则坚守金柱关、东梁山、芜湖、湾沚、西河及宣、泾、南、青等城。屡得伪文及擒获生口，均称伪侍酋誓攻金柱、芜湖，不得不休。十六日之战，官军先挫后胜，所擒有金华余党在内。弟本檄春霆由湾沚进攻水阳、金宝圩直趋东坝，抄侍逆之后路，不意黄、胡、李等股合窜青阳，将由东、建以入江西，不得已调霆军暂回青阳，要击此股。如天之福，春霆能将此股驱之东返，而徽州之花旂、谭星等股，亦由克庵等军击之回窜，则江西其少得安枕乎！

李世忠以自请褫职立功，为胜帅续罪，奉旨革职留任。窃恐恼羞成怒，倒行逆施，则里下河先受其灾。而僧邸以张落行就擒，即欲乘势歼除苗党。忽抚忽剿，师出无名，其力又未必果足制苗，江淮之间，祸变正未有已也。

至徽、宁与江、浙交错，群贼往来纵横，实弟与阁下之公患。务求荩筹，画一长策，俾三省合力遵守，不求速效，但求终足以弊之而已。幸赐教督无吝。即问台安。

486．复沈葆桢二月二十五日

本拟江北坚守四城五隘，江南坚守五城四隘，以御诸酋之窜。不料僧邸意欲速剿苗党，寿、正、临、淮一带，又添一种波澜。川米约于五月可到。求告之霞轩照料吉云。

幼丹尊兄大人阁下：

二十二日无为州途次，接奉十三日惠书，敬承一切。

弟以十六日自金陵转棹，周历两岸各城隘，地大兵单，处处不敷分布。本拟江北坚守四城五隘，以待希庵、味根两军之至；江南坚守五城宣、无、泾、南、青四隘，以御侍、辅、堵、孝诸酋之窜。其拙谋已具于前此奉复函中。不料僧邸近复改图，意欲速剿苗党，寿、正、临、淮一带，又添一种波澜。而朱镇呈报堵、孝各酋，已集青阳，将由东、建以犯江西，不得已檄春霆回军，以截此股。能于青石境内驱之东归，斯为至幸。乞饬诸将加严湖口、景镇之防，以固江西之圉。

川米约于五月可到，能得三四万石，则兵食略可接济矣。

吉云同年西行，薄致赆仪四百金，其眷属留寓江西，仍当不时周济。敬求告之霞轩，即日致送，先达鄙忱。国藩亦当迅函慰吉翁，并托霞轩照料也。顺问台安。

487．加晏端书片二月二十五日

江南所在糜烂。李世忠如恼羞成怒，倒行逆施，则江浙衣冠右族，又将再罹水火。

再，江南一片逆氛，所在糜烂，惟里下河粗为完善。闻阁下昔年办团，亦谆谆思保全该处。此次逆众北窜，连陷二浦、九洑洲、新河口各城垒。闻贼谋上犯楚、皖，下扰里下河，若天、六不保，则都军之力，恐亦未能屏蔽七县。

李世忠以自请褫职立功，愿为胜帅赎罪，奉旨革职留任。适值渠因捆盐与苗党寻仇私斗之际，又当渠军挫败之时，窃恐其恼羞成怒，倒行逆施，则里下河必受其灾，江、浙衣冠右族，强半避地该处，倘再罹水火，则靡有孑遗矣。弟忝膺重寄，思一救此完区而无术。往年曾立淮扬水师，即系为里下河而设。今则专防上海，名实不符。或劝另立陆军专守该处，而饷项十分支绌，又无可恃之将，阁下眷怀珂乡，枌社有人才可属以重任者否？欲为此方筹饷，可别借一箸否？特此奉商，伏希裁示。再颂彤翁仁兄同年大人勋安。

488．致鲍超二月二十六日

请即日率行队上青阳一带援剿，将黄、胡、李一股驱出宁国县。

春霆仁弟大人阁下：

昨在泥汊寄一公牍，由吴竹庄处送交，请阁下由南陵至青阳援剿，想已收到。兹于二十六日至大通晤易云陔，据称现来青阳者，系胡、黄、李一股，至池州者，系古、赖、刘一股。请阁下即日率行队上青阳一带援剿，能将此股由石埭、太平驱出宁国县，则此后诸事顺手矣。

再，此次行队较平日更远老营，亦须布置妥当，特此飞商。

489．加李瀚章片二月二十七日

淮勇在沪，声名不如初去之时。郭松林、程学启骄恣妄为，希严辞痛责，力戒骚扰。

再，闻淮勇在沪，近日声名不如初去之时。张树声等新招五营，去冬截留防守无为州城，驻州三个月，商民颇有违言，城市不敢贸易。顷该五营调回上海，派韦志俊接防，名誉反远胜于淮勇，市上始照常买卖。又舍沅弟部将郭松林，现隶令三弟季荃麾下，闻其骄恣妄为，置妾五人，亏空口粮七八千两，季荃倚信颇深。程镇学启闻亦恃功骄蹇。国藩昨曾致书少荃，以将骄而帅好远略相诫，更望阁下于竹报之便，谆谆勖劝。或致书刘、潘诸君子，反复以禁止骚扰相规。湘勇初起之时，盖亦几经摧挫。与王璞山失欢，系因湘潭铁行一案。厥后罗、王力禁扰民，盖亦国藩厉辞诘责，有以激之。淮勇风气刚劲，名声颇好，然不力戒骚扰，则贤昆仲未必能造福于珂乡子弟矣。

此间去冬风波奇险，今幸化险为夷。惟饷项支绌异常，阁下能设法济以巨款否？不胜企盼。载问筱荃仁弟台安。

490．加吴大廷片二月二十八日

僧邸欲急图苗党，但目下楚军正以全力堵剿北渡之敌，不能派兵与僧军犄角而除苗。若临淮粮断，必派兵从六安水陆下击。

正封缄间，又接二月十四日惠书，知僧邸欲急图苗党。此本堂堂正正之办法，毫无疑义。但嫌去秋抚苗之时，言太甘，意太浓，使该练党得以有词。又惜楚军全力注重江滨，堵剿北渡之贼，前此既撤寿、正之防，目下又不能派兵与僧军犄角而除苗，恐胜之不武，不胜为笑耳。然邸帅声威全盛之际，张落行、孙臭儿、姜台凌次第授首，或苗部闻而胆落，徒党瓦解，则苗沛霖虽欲独叛，亦不可得。事机之利钝倚伏，固难一端论也。

至临淮米粮，苗党未必竟敢阻截。苗沛霖鼠子耳，昼伏夜动，进退瑟缩，去年畏楚军如虎，后因邸营有间可入，则媚邸而拒楚。今既失邸帅之欢，又复阻楚师之粮，公然与两大为敌，沛霖纵有此志，其党未必肯从。如果临淮粮断，敝处必派兵从六安水陆下击，助僧邸之声援，通临淮之运道，或亦不难得手。所怀千端，匆匆不尽。再问桐云仁弟大人台安。

491．复王吉云二月二十八日

南岸连捷，事有转机。而旌德、太平、於潜、昌化之敌，忽窜入徽境。此皆穷饿无归，时思就食江西，不识能否堵截。

吉云尊兄年大人阁下：

顷奉惠函，知前布区区，备蒙鉴亮。即维尊恙就痊，起居珍卫，驰系曷既！

弟以前敌军事，不甚放心，亲赴各处查阅，归舟迟滞，约月底可回皖垣。

北岸九洑洲、浦口、江浦各李营，先后被陷，贼势趋重巢、含，骎骎上犯。南岸鲍春霆等军，连克西河、湾沚等处贼垒，宁郡西、南、北三面一律驱除。甫幸事有转机，而旌德、太平之贼及於潜、昌化之贼，因时窜入徽境，徽、休两城并形吃重。石埭另股又犯青阳县城。此数股皆穷饿无归，时思就食江西，不识能否堵截。辖境太广，贼数太多，昕夕兢兢，弥虞陨越。

台旆未果来皖，西征在即，怅望良深。兹由霞轩太守处寄上四百金，稍助膏秣之资。尊眷寓居章门，幼丹中丞自必妥为照料，弟亦当随时资助，以纾远廑。

舍季弟积劳病殁，初时并未请恤，蒙特旨追赠臬司。嗣以少荃中丞之请，复照二品议恤，予谥建祠，交史馆立传。隆施逾格，报称愈难。重承慰问，益增感怆。复请台安。不宣。

492．复李鹤章二月二十八日

沪上尚嫌空虚。巢、含、全椒之间，我军仅能自固。萧、毛同札湖南，尚嫌单薄。诸敌同时窜入鄂境，黄、古并犯青阳，不识能否堵截。

季荃仁弟世讲阁下：

顷接手函，以季弟在营溘逝，备劳慰唁，感怆曷已！季弟身后，已蒙特赠臬司，又因令兄少荃之奏，破格优恤。国恩友谊，均矢弗谖。

沪上分兵四出，根本之地，尚嫌空虚。令兄高掌远跖之才，鄙人每以约旨卑思，互相规戒。前调树字五营已将遵陆拔行，适轮船赶到，装载东下。

巢、含之贼，春来未甚蠢动。其由金陵续渡者，迭陷九洑洲、浦口、江浦各李营，徘徊于巢、含、全椒之间，我军仅能自固，不克悉锐进剿。

珂乡地势宽旷，萧、毛两军同扎湖南，尚嫌单薄。其湖北柘皋一路，更无可拨之师，只得暂为守局。待希帅出山，合江味根赴援，全部方可大举。

春霆月初屡捷，宁郡西、南、北三面各贼垒，一律扫除。当调驻防寒亭之梁美材三营北渡庐州，协守郡城，调驻防三山之刘南云三营北渡无为，协守石涧埠。甫幸事有转机，而浙东、花旂、谭星等股，及太平、旌德之贼，同时窜入徽境。黄文金、古隆贤等股，又由石埭并犯青阳。此皆穷饿无归之众，意图就食江西，不识能否堵截。

国藩以正月二十八泛舸东下，周历金陵大营及沿江两岸各城隘，现已回至省垣。专泐布复。即问台安。

493．复李如篦二月二十八日

下游续渡之敌，迤逦西窜。闻忠逆实已北渡，图犯皖、鄂。幸鲍军连获胜仗，宁、芜局势较松。徽、祁等处，时有岭外零匪内犯。

竹浯仁兄大人阁下：

顷接手书，缠绵累幅，较促膝笔谭时，尤为详晰，欢慰无已！承惠佳茗薰肉，谨领。谢谢。

弟以正月二十八泛舸东下，查阅沿江各军，初六至雨花台营盘，十六由金陵返棹，现已回至省垣，往返恰及匝月。

皖北入春以来，尚未开仗。下游续渡之贼迭陷九洑洲、浦口、江浦各李营，迤逦西窜，徘徊于巢、含、全椒之间。据上海来信，忠逆因浙东肃清，调集群贼，并守杭省，而自留苏州未出。萧军门探报，则云该逆实已北渡，于十三日入巢县城贼中，图犯皖、鄂，掣我后路，蓄谋已久。目下无、庐、舒、合四城及三河、石涧埠、运漕、裕溪口各隘，虽皆力据要地，究嫌兵力太单，不敷进剿。幸鲍军连克西河、湾沚各贼垒，宁郡西、南、北三面一律驱除，金柱关亦屡获胜仗，宁、芜两处，局势较松。因调驻防三山刘连捷三营协守石涧埠，调驻防寒亭梁美材三营协守郡城。待希帅合江味根之师共图大举。至徽，祁等处，时有岭外零匪内犯，又有浙贼花旂、谭星等股蔓延歙、休境内。初三唐桂生击退歙南之贼，初十王钤峰击退祁西之贼，而另股由歙之东北直趋休宁，围扑县城。古隆贤，黄文金等亦由石埭并犯青阳。此数股皆穷饿无归，时思阑入江西，以营一饱，既成走险之势，益深决裂之虞。

左帅预拨刘克庵一军援应徽州，闻其已抵屯溪。鲍春霆亦约带队来救青阳，或可解两处之厄。自去秋各军大病，风波奇险，今已有转机，实属至幸。

舍季弟积劳伤生，良由鄙人德薄位尊，殃及手足。蒙朝廷特赠臬司，又以少荃中丞之奏，照二品议恤，予谥建祠，交史馆立传。隆施逾格，报称愈难。远承缄慰，曷禁感怆。

吴月樵到皖，申甫令在公馆穿孝百日，至三月底期满，再行入营。月樵在敝处禀请给假，已批归申甫酌办，自必妥为处置也。专泐。复颂台安。

494．复黄芳二月二十八日

下游北渡之敌，迭陷重镇。宁郡西、南、北三面各垒，一律扫除。群敌蔓延徽境，正在堵截中。所赐赙仪百金，仍以璧谢。

鹤汀尊兄大人阁下：

前承惠书，碌碌稽复。即维履祉增绥，筹猷日茂，至以为颂。

弟以正月二十八泛舸东下，遍阅金陵营盘及沿江两岸各城隘，返棹西旋，日内可抵省垣。

下游北渡之贼迭陷九洑洲、浦口、江浦各李营，李世忠亲赴五河私斗，其部下素不足恃，天、六一带殆难保全。上而皖北，下而扬防，并受其敌。

鲍春霆月初屡捷，宁郡西、南、北三面各贼垒一律扫除，南岸局势较松。因调驻防三山刘南云三营北渡无为，协守石涧埠，调驻防寒亭梁美材三营北渡庐州，协守郡城。皖北地旷贼多，现兵尚单，故暂为守局，以待希帅出山，合江味根来援之师，共图大举。

浙东肃清后，花旂、谭星两股蔓延徽境，太平之贼亦分窜入徽。黄文金、古隆贤等并犯青阳。此数股皆穷饿无归，时思窜扰江西，以营一饱，不识能否堵截。

舍季弟身后，迭荷国家殊恩，存殁衔感，愈难报称。各处致奠，均不敢当。少荃、筠仙赙仪，前皆寄还。阁下所赐百金，谨纫雅意，仍以璧谢。外公费千金，不由公牍同送，未便率收，暂存内银钱所。如系例解之款，尚须补办一牍，否则随后解还。门包百二十金，敝署向无此名目，先为寄缴。复颂台安。谨希亮鉴。

495．加李鹤章片二月二十九日

郭松林恃功恃宠，骄矜妄为，须立加惩究。以后禁止骚扰，幸无改初心。

再，郭松林在贵处，闻其恃功恃宠，颇涉骄恣，又有置买多妾、亏空口粮之事。如果属实，务望立加惩究，无令独坏风气。阁下经过淮扬，及到沪上，声名极好，以后禁止骚扰，幸无改初心也。又行。

496．致沈葆桢二月二十九日

罗教士由皖赴江，自当按总理衙门公牍，量为照料。祈将教堂一案迅速办结。

幼丹尊兄大人阁下：

十九日、二十五日泐复二缄，计达典签。国藩溯江西旋，即于二十八日抵省。二十九罗教士自京到皖，赍来总理衙门公牍，复抄法国哥公使前次会议八条，据称即日趋叩节麾，面求一切。

查条款内，有“两湖、两江督抚于该教士到时，待以宾礼、委员护送”等语，总理衙门亦迭有缄牍，嘱从优待。今罗教士由皖赴江，自当量为照料。弟已接见叙谈。因其行程甚促，即派游击徐士衡护送前来，祈阁下于该教士到江之日，即将教堂一案迅速办结，俾中外仍敦和好，幸甚。诸希心鉴。顺请台安。不宣。

497．加李如篦片二月二十九日

春霆一军去秋大病，去冬绝粮，今岁能击退宁国巨股，实有天幸。虑徽、池、青阳之敌欲入江西，九洑洲之敌窥伺鄂疆。

再，金陵舍弟一军，众心甚为固结，足慰阁下肫肫垂念之意。春霆一军，上年秋有大病积尸之咎，冬有道梗绝粮之厄，濒危将裂者屡矣。卒得化险为夷，击退宁国巨股，实有天幸。目下所虑者，山内徽州一股，山外池州、青阳两股，骎骎欲入江西境内，而九洑洲续行北渡之贼，亦欲窥伺鄂疆。若此次风涛幸得稳渡，则今岁当大有转机矣。

弟昨有密片一件，抄呈尊览。弟去冬忧煎迥异往昔，牙疼目蒙，老态顿增，入春军事稍松，烦郁亦减。附告一慰。再问竹屋仁兄大人台安。

498．加沈葆桢片二月三十日

对法国教士罗安当宜稍予体面，以应酬驻京之公使。其法当以守正不挠为是。

再，法国教士罗安当前赴江西，弟亦派武员徐士衡送之以行。因恭邸函嘱殷勤，故亦奉函左右，请将前案速结。然弟观罗教士之气象，不过如我中国之无赖痞棍，其进京干求迫切，在该国公使不过稍与申理，以应酬外国传教之人，在恭邸不过稍予体面，以应酬驻京之公使而已。弟上年闻尊处办理此案刚劲不挠，恐或激而生变。今观罗教士之言语意象，必不足以取信于该国之酋长，法国亦必不因该教士而兴兵动众。疆吏于此等处，但于刚毅之中，微寓浑涵之意，不使恭邸独任其难而已。此外，则自以守正不挠为宜。前函未喻鄙意，再致区区，诸希心鉴。即请幼丹尊兄大人台安。

499．复李鸿章三月初一日

李秀成踪迹，颇为江南北用兵一大关键。英国头目带中国士兵，饷银不应多寡悬殊，苦乐不均。带兵应严禁扰民。善于用奖，不如善于用激。恐北渡之敌由天、六绕犯里下河，幸群捻瓦解，北患或不甚广。

少荃世仁弟大人阁下：

士提督来芜湖，携交尊函。二十三日又接二月初十惠函，敬承一切。

比来常昭周骆守事如何？昆太、福山两处进剿之师，是否得手？浙东败贼是否麇集嘉兴，窥伺浦东？至为系念。

国藩以十六日自金陵返棹，遍历南北两岸各要隘，已于二十八日旋省。鄙人行程及近日军情，业经抄折咨达冰案。另有密片一件，兹寄尊览。忠酋踪迹，颇为江南北用兵一大关键。此间纷传该逆于二十三日入巢县城，仍恳尊处设法确探见示。

英国提督士迪立弗请以英国头目带中国兵勇万有二百人，各头目支薪水五万八千一百余两，兵勇口粮在外，军火器械在外。国藩方苦楚军沿袭各路旧章，月饷太多，无可挽回，岂敢增此巨款，另开风气？同募中国之勇丁，同隶鄙人之部曲，又岂可多寡悬殊、苦乐不均？虽面订作书请示总理衙门，而鄙人固已期期知其不可矣。

树字五营驻防无为，声名甚属平常。韦志俊换防以后，城中始有贸易者。韦部向颇骚扰，而树营物论反出其下，甚失鄙人属望淮勇之初心，亦非阁下造福珂乡之本意。国藩初募湘勇时，盖因严禁扰民，与罗、王诸君大相龃龉，湘潭铁行一案，筠仙当能言之。次青之于平江勇，则有爱而无憎，有奖而无激。柳子厚所谓“虽曰爱之，其实害之”。阁下名位鼎盛，窃谓带兵与百姓交接，择术不可不慎，善于用奖，不如善于用激也。

舍沅弟并无引退之志，不过因家门过盛，才薄位高，夙夜祗惧，思以闲散效力军中，惟事局尚在艰难之际，尊处亦难于措辞，自可置之不议之列。

北渡之贼，巢、含尚无动作，恐其由天、六绕犯里下河，是吾二人难宽之责。幸僧邸军威大振，群捻瓦解，北患或不甚广耳。顺问台安。

500．复郭嵩焘三月初一日

怀光所言，不可尽信，与搜获之伪文大有径庭。近日僧邸大破群捻。所虑者，政在发寇百万，终无了日。都帅忠勇朴实，除多疑近葸外，尚属难得之材。

云仙仁弟亲家大人阁下：

二十三日接二月十日惠书，敬承所示。

国藩以十六日自金陵返棹，二十八日抵皖。近状略具二十七日一折一密片中，均经咨函达少荃处，亮邀雅鉴。

怀光心迹，诚不可问，而钩致诸贼北渡之说，则未可尽信。正月中旬，毛竹丹搜获伪文，系忠酋与巢县伪对王洪春元者，言续行北渡之贼，当力攻二浦，以畅北伐之路。维时国藩与雪、沅等方不深信，今果符其所说。而怀光亦怏怏如丧家之狗，似挟贼自重。或谓与之暗通，则未也。

苗党虽怀叵测，然近日僧邸大破群捻，如张落行、姜台凌、孙臭、龚么之属，生擒缚降，芟夷略尽。闻其移师问罪于苗，或亦不足深虑。所虑者，政在发寇百万，终无了日耳。

都帅忠勇朴实，官、胡、迪、希亟称其人。胡文忠屡函称其忠良，有丰镐故家遗风。除多疑近葸外，尚属难得之材。来示谓其骄昏诒误，果出何人之口，尚望更加考察。闻乔公常诋都，然鄙意吴、冯、富三公尚不如都。阁下如知其详，望一一缕晰见示。

罗小溪近闻为印渠奏调，敝处更事日多，非确有所见，亦不敢轻于保奏。如某某者，亦曾倾心汲引，今则多方掣肘，隔阂万重。自悔不能熟读庄生《人间世篇》，于人何尤？《王氏内传》果佳耶，当以百金稍助刻资。诸希心鉴。顺问台安。

501．致刘于浔三月初二日

寄江西省局及赣局之册折式，请速行分送各卡。

养素尊兄年大人阁下：

早间因有客，未能出城走送，派人至河干奉送，则台旆已挂帆西上矣。

兹有寄江西省局册折式各一千张，赣局册折式各五百张，求阁下带至省局后，专一舢板分送赣局。此案本于正月二十日内应送去者，因弟赴金陵署，遂未专船送去。请阁下回省后，速行分给各卡，为荷。手此，叩送行旌。即问台安。

502．复左宗棠三月初三日

围师难撤，所见极是。但恐群敌全力上犯赣、鄂，则金陵围师仍处困境。但求景镇各军能坚扼昌江，当不致使敌深入江西之腹地。截留饷银八千金，乃逼迫为之。

季高仁兄大人阁下：

接奉二月十三日惠书，敬承一切。

弟以十六日自金陵返棹，二十八日抵皖。围师难撤，诚如尊指，不特厚、沅诸人持之甚坚，即以局势论，苟能力扼芜湖、金柱、宁国、庐州、东西梁山、裕溪、无为，实足制金陵首逆之死命。而欲力保此数处，又必须于雨花台、大胜关置一支重兵，水陆依护，乃足为上游各军之归宿，又以断贼中水路之接济。尊示所谓大着差失，当思补救，而不必改换，诚至论也。惟兵单而地广，力薄而远图，恐贼以全力上犯江西、湖北，敝处更分棉力回顾两省，所谓芜、金、宁、庐数处，一有疏失，则金陵围师仍处臲之势。

顷黄、胡、李及古、赖等股，已分犯青阳、池州，先锋至东流以上。弟撤霆军回援，若不能于东建境内击退，则贼必直趋饶、景。但求景镇各军能坚扼昌江，师阁下昔年之所为，则春霆一军击其后，克庵一军要其旁，当不致深入江西之腹地。惟克庵方与花旂及谭星各股角逐，徽境未知能速了否？芗泉进规杭州，自是一定之理。弟前议无遽谋杭，系因绍兴未复言之；即舍弟沅甫初进金陵，亦为多帅已克庐州，约定即攻九洑洲言之。厥后多军西行援陕，非初意所及也。

敝处近日饷项奇绌，二月入款仅赣局四万耳，江西省局竟至不名一钱。东征局月额三万，正月分因提饷哨船遭风沉溺，愆期不到，而敝台食饷者至七万余人之多。顷截留尊饷八千金，极知不恕，然逼迫为之，非本愿也。复问台安，祗候多福。不具。

503．致沈葆桢三月初三日

敌犯江西，殆难幸免。求严饬段道扼住昌江。饷绌异常，求拨六万金。

幼丹尊兄大人阁下：

二十九日因罗安当之事，连寄两函，想入台览。

连日各路探禀，黄文金、胡鼎文、李远继等逆未扑青阳县城，由池州直上殷家汇、张家滩，其从东流、建德窜入江西之饶、景，毫无疑义。自去秋以来，无日不以贼犯江西为虑，今殆必难幸免。虽曰地广兵单，亦实鄙人调度未善，无所辞咎也。迭次飞檄春霆回援，闻因饷绌，难于拔动，定于初一日起程，不知果成行否？现饬景镇水陆各军坚扼昌江，无令贼得内渡，而使春霆自池、建来，以蹑其后，克庵自徽、婺出，以要其旁，冀得挽回万一。敬求阁下严饬段道等即以能否扼住昌江为考成，一面咨催席研香三千人由湖南驰赴抚州。黄、胡虽屡败之余，然较之古、赖等酋凶悍多矣。

此间正、二月饷绌异常，盖凡饷皆由江西经过，定蒙鉴察。东征局提饷之船，又于洞庭遭风沉溺，以致愆期。据报浔关自十一月十二日起至二月十三日止，共收各税银二十万一千七百五十两零，除各项用费，实存银十二万九千三百有奇。敬求赐拨六万金，以济眉急。其中以若干为惠协之款，以若干为借款，由厘局归还，均候尊裁。肃此奉商，不另具咨。顺问台安。

504．复严树森三月初三日

商调成军，令归调度，决不遥制。巢、含一股，终为皖、鄂隐忧。李世忠部倘有疏失，殊难补救。皖南之贼，锐意图犯江西。

渭春仁兄大人阁下：

弟以前月十六自金陵返棹，二十八抵省。途中所发二十七一折，业经抄咨冰案。初一接二十七、八等日惠书三函，并商调成军咨牍，分投防剿，均争先着，复恐阑入皖境。重荷关垂，曷胜感佩。

前此萧维则、毛竹丹屡请成军助剿巢、含，义渠亦迭次函咨，欲其进剿朱家圩捻匪，移防寿州、正阳两城，弟皆未之允许。原留此军以备援剿罗、麻、英、霍等处。自豫捻犯鄂，武臣于二十四日函告张炼渠，以后路隔断，急须疏通，是日由商城拔抵冯店，次日即赴路口，约同余镇会剿，与尊处调援之意恰相凑合。弟昨嘱炼渠告以相机剿办，鄙人决不遥制。兹再飞致一牍，令归台端调度，合诸军之力，仰承指麾，必能迅速蒇事。张、姜诸大捻，次第芟夷，群凶胆落。邸帅又将问罪于苗。百胜之威，当靡与亢，淮北之祸，应可稍纾。

至巢、含一股，终为皖、鄂隐忧。此间纷传忠酋已入巢城。论苏、浙贼势，正与左、李两帅争战不休，似亦内顾不遑。该酋留苏未出，亦在意中。若萧、毛等军幸能堵截，又恐贼由天、六绕犯里下河。李世忠之众，迭经挫败，近为胜帅赎罪一疏，奉旨革职留任，或恼羞成怒，倒行逆施，则里下先受其敌。该处倘有疏失，一时殊难补救。

皖南之贼，锐意图犯江西。霆军驰救青阳，尚未赶到，贼已上窜殷家汇、张家滩及池州东流一带。现从省中拨去喻吉山之千人助守池州，李申甫之五营驰守东流，先顾滨江一路。其岭内徽州一路，逆股尤多。刘克庵二十赶到屯溪，二十三约唐、王等军出队，为雨所阻。环徽三面皆贼，应接不暇，未卜能驱之回窜否？南岸甫有转机，又复别生波澜，可胜焦虑！专泐奉复。敬请台安。不宣。晚生摹璧尊谦。

505．复李榕三月初五日

敌窜江西，景镇吃重。来信欲沿江探敌，登岸一击，似可不必。春霆进剿景镇，所需粮弹，希代料理。

申夫仁弟左右：

接初四亥刻惠书，具悉一切。

此次贼窜江西，鄙意当分湖口、景镇两路，而景镇贼势尤重。现请春霆由建德直趋景镇，另牍奉达左右。尊意欲用船载七成队沿江探贼，登岸一击，似可不必。一则贼行岸上，距江滨二十里、三十里不等，待我军探明登岸，而贼去又远矣。除湖口外，贼无可停驻之处，湖口若能守，则万泰率兵千人当可保全。若不能守，则安危即在初五、六、七等日之内，亦非贵军所能赶及也。一则春霆进剿景镇一路，荒凉无米可买，渠不善经理此等杂务，必须阁下亲驻建德，代渠料理米粮、子药等件，渠乃放心前进。东流为建德之后路，或酌留两三哨人于东，与水师相依护，听候裁夺。春霆到建德后，望阁下星速前往与之熟商一切，分条见示。复问台安。

506．复郭崑焘三月初五日

日内警报纷至，恳催味帅星速前来。倘发、捻合势，则全局皆震。请询子梅，张更新募勇掳船伤人有无大悖戾。浙东肃清，常熟解围，官军应有起色。

意城仁弟亲家大人左右：

接二月十一日惠书，敬悉一切。

此间自二月初将宁国各贼击退，宣州鲍军无恙，意谓或可小休，不料黄老虎一股由旌德、石、太上窜，分犯湖口、景镇两处。北岸续渡之贼，攻陷江浦、浦口、桥林各李营，由巢县图扑庐江。日内警报纷至，苦无大枝游击之师，承草奏权衡轻重，仍请以味根一军东下，剀切轩豁，已邀俞允。敬恳函催味帅星速前来。

陈大捻匪窜扰黄、麻，鄂军小挫。若巢、含之贼窜入鄂境，发、捻合势，全局皆震。味军终以在北岸为宜。研香三千人似又不能不先赴抚州，以重江西中权之势，而顾吾湘东路之防。味、研本不宜分，鄙人用兵，向亦欲顺该军自然之性，不肯生吞活剥，瓜剖豆分。惟味根自长沙启行，当在一月以后，而南北两岸是否决裂，消息计在一月以内，请令研军先赴抚州，以符初议。而味军到长沙后，则请寄帅与阁下察南北两岸之孰为最急，以定趋向可也。

杨炳轩自是有用之材，而隔省劝捐，其难十倍。应俟与渭春中丞商定，乃可发给实收执照之类。

山东张更新在省募勇掳船伤人一案，据称已亲至刘子梅处赔礼说明，请便中一询子梅，尚无大悖戾否？高脚牌告示，即日当刊刷寄湘。

国藩至各军查阅，往返一月，气象似均安稳，精神亦不散漫。浙军肃清浙东，沪军已解常熟之围。以理推之，官军应有起色。而春来阴雨连绵，乏晴暄朗畅之象，南北岸惊波迭起，抑又何也？复问台安。

507．复孙长绂 ⁽¹⁾ 三月初五日

江省台局，俟商之幼帅，拟于李、蔡二人中奏调一员回江经理，然目下尚须勉力兼任。敌犯彭、鄱，江西殆难幸免。应请加倍多制避疫药丸赶解来皖。

小山尊兄大人阁下：

顷由金陵回皖，途次接读琅函，尚稽裁复。昨辱专使惠问，又由眉生转述一切，清德冲怀，佩仰曷已！

江省台局，向由薇垣综理，牙厘头绪繁多，簿书填委，经画良不易易。来示欲另委大员驻局，总台一并改委，自系为慎重公事起见。养素亦言总台必须另行派员，庶几各有专责，条款分明。惟目下实无贤员可派，拟于李筱泉、蔡少彭二人中，奏调一员回江，庶情形较熟而心志易孚，俟商之幼帅，再行酌办。然到江亦在数月以后，尚乞荩筹兼顾，劳怨并任，至以为荷。

徽州诸军，方与花旂、谭星等股争战不休，而黄、胡、李等股，撇过青阳，由池州、东、建直趋上犯。弟由省中拨去喻吉三之千人助守池州，李申夫之五营驰守东流，均经到防。该逆绕出香口，渐入彭、鄱境内。自去岁以来，无日不以贼犯江西为虑，此次殆难幸免。曾饬湖口、景镇等处，坚守城垒；檄鲍春霆一军由宁国星驰回援；催席研香一军驰抵抚州，相机迎剿。未卜能否挽救，良深忧愧。复颂台安，并贺荣禧。汇缴资版，不宣。

愚弟期曾国藩顿首

再，去秋各营大病，实为非常之厄。尤莫甚于宁国一军，沴气所积，隔年未消。据春霆函报，该营已病十分之二，以后黑雨湿蒸，何堪设想。凡避疫之方，从初起时医治，每多全活，自宜及早筹备。上年总台解来各项药丸，方料精良，历试有效。应请查照成案，加倍多制，赶解来皖，以便散给各营，附此奉恳。载颂小山尊兄大人台安。国藩再拜。

————————————————————

(1)  信尾有曾国藩亲笔批示：“交来人。”

508．复吴坤修三月初五日

连日警报频至。敌由池州直趋彭泽、鄱阳境内，已饬水陆各军严扼昌江，使敌不得内渡。饷项奇绌，一俟有款到台，即当匀拨尊处。

竹庄仁弟大人阁下：

接初二手书，具悉一切。

国藩二十八抵省，连日警报频至。黄、胡、李等逆未扑青阳县城，由池州直上殷家汇、张家滩，当赶拨喻吉三护军两营助守池州，李申夫钧字五营驰守东流。该逆绕出香口，直趋彭泽、鄱阳境内。自去秋以来，无日不以贼窜珂乡为虑，此次殆难幸免，可胜愧愤！

春霆一军前在泥汊时，已檄令缓进东坝，先援青阳。据报初一拔行，若上窜之贼扰乱饶、景，仍须令该军由建德一路追剿。事变纷乘，每出意外。现饬景镇水陆各军严扼昌江，无令贼得内渡。一面催霆军回援，一面催席研香一军驰抵抚州，相机迎剿，以期补救万一。

近日饷项奇绌，二月入款，仅赣局四万金，江西省局竟至不名一钱。东征局正月分银，因提饷炮船在洞庭覆没，愆期不到，贵军月饷及金宝圩应找之款，均无所出。一俟有款到台，即当匀拨若干，先解尊处，以副谆嘱。复问台安。不宣。

509．复毛鸿宾三月初五日

地广兵单，调度未善。皖北敌势日增，专待席、味两公同来剿办，祈敦催味帅迅速启行。钱贵实由钱少，思开铸以平钱价。

寄云仁兄同年大公祖阁下：

顷从金陵回皖，于大通舟次，接二月十三手书，敬承所示。途中两次奏报军情，均经抄折咨达冰案。连日各路探禀，黄文金、胡鼎文、李远继等逆，未扑青阳县城，由池州直上殷家汇、张家滩，逾东流以窥彭泽，其图窜江西饶、景，毫无疑义。

自去秋以来，无日不以贼犯江西为虑，今殆难于幸免。虽曰地广兵单，亦由鄙人调度未善，无所辞咎。迭次飞檄春霆回援，闻因饷绌未能拔动。左帅派援徽州之刘克庵一军，方与花旂、谭星等股争战不休，力扼由徽入江之路。现令段起等坚守景镇，万泰等坚守湖口，春霆由池、建以蹑其后，克庵出徽、婺以击其旁，催席研香赶至抚州，相机迎剿，以期补救万一。

至味根一军，承大疏权衡缓急，仍令东援，昨奉二月二十谕旨，业邀俞允。皖北贼势日增，专待席、味两公同来剿办。江西安危未定，亦须有后继之师，缓急方有所恃。尚祈敦催味帅迅速启行，不胜盼切。

比来饷项奇绌，派往东征局饷船，又在洞庭覆没，不能如期领解。皖中钱米俱贵，无以赡军。近与南老函商，钱贵实由钱少，思开铸以平钱价。所需铜、铅两项，闻四川存铅甚多，可以取用。惟铜斤无着，拟就永定、石门等县设法开采，请南老督率兴办。俟现铜满二十万斤，奏请鼓铸，于饷需或有裨益。另具公牍奉商，尚求主持一切。

敝乡仰托茀庇，四境安，派援之师，所向克捷。东征诸军，叨爱尤深，感佩曷有既极。近年解京之款，其属寥寥，都中无可周转，不得不于完善省分，过存奢望。弟去岁拟办江西京漕，屡议无成。皖省遍地疮痍，徒嗟荒瘠。同为疆吏，乃无涓埃之效，可胜惭恧。专泐奉复。并请台安。不宣。

510．复黄冕三月初五日

各军米粮，略有储备，暂可敷衍。铸钱一节，俟采足现铜二十万之数，当奏请在安庆开炉。发、捻合势，蔓延鄂、赣，已檄成、喻、李、席各部驰援。

南坡仁兄大人阁下：

前月十四由金陵舟次奉复一缄，十六返棹西旋，遍阅沿江各城隘，二十八抵省。途中两接初八、十五等日手书，屡承廑念饥军，代筹鼓铸采买等事，至为感荷！

鄙人初虑二、三月间即有饥荒之患。此次亲历各军，首询存米若干，均称略有储备。省仓续收蕲州、宿松之谷，及江西分购抚、赣、吉三府之谷，暂可敷衍。目前以待川米之至，尊处又代买谷一万一千，湘省存谷不敢多借，且咨借三四万石，不知蒙允许否？但既曰借，则八、九月必须偿还，敬求阁下预为筹画。如秋间不能取偿，则此时少借亦可。此等处失信一次，后来呼应难灵也。捐米本难求速，湖南既不易办，即作罢论。杨炳轩委办施、宜米捐，前已咨明鄂帅，并札行该府。现议由鄂发给捐簿，转饬府县会办，容即咨商渭帅，不识果可行否？

铸钱一节，前书言蜀铅甚多，尽可取用。兹谓四川亦难听命，未解何故？计现铜非满二十万斤，断难兴工。兹办公文一角，先就永定、石门等矿先为开采。湖南之铜，如有端倪，敝处派员至江西袁州、广信等处，续行开采，俟足二十万之数，奏请在安庆开炉，尚不为迟。

周厚斋铨字五营，本订定不可逾额，而渠增至七营，致多需经费，重劳筹画。到皖后饬令遣散两营，嗣达川谆谆请留，拨去两营归喻吉三统带，以符五营原议。

北岸巢、含之贼，意图分股上窜，豫捻又绕越麻城，恐将下趋英、霍。现调成武臣援剿鄂疆，而合、舒、无、庐一带，别无一旅可添。

南岸鲍军屡捷后，正拟进攻东坝，旋以青阳吃紧，调之赴援。尚未赶到，贼已蔓延于东、建、池州，渐入彭泽、饶州境内。弟饬喻吉三带二营助守池州，李申夫带五营驰守东流，檄催席研香驰赴抚州，迎剿窜江之贼。

自去秋以来，时以江省边防为虑，倘有疏虞，何堪设想！味根军门迭有函牍敦促东来，更祈代为速驾，不胜盼切！皖北非添大支游击之师，不能遏贼西犯也。复请台安。不宣。

511．复文辅卿三月初五日

贞幹以上年力疾入营御贼，积劳不起。远劳函唁，感怆曷已。

辅卿尊兄大人阁下：

顷自金陵旋皖，接展惠书，借谂政祉绥愉，荣问庥畅。管厘金于吉郡，牙榷占丰；叶尺木之祥符，头衔即晋。引詹景矞，倾颂良殷。

舍季弟上年秋间在金陵军次以久疟就医，告假出营，将登舟而援贼大至，力疾入营，坚守四十六日，卒以积劳不起。仰蒙圣恩，赠官给恤，并谓本将重用，殷殷悼惜。知遇如此，而不获竟其志，良由鄙人德薄位尊，召此殃咎，痛甚愧甚！远劳函唁，感怆曷已。专泐布复。顺问台安。祗璧衔版。不具。

512．复唁何栻三月初五日

太恭人归真瑶岛，未获躬申奠醊，谨具薄赙百金，即希察收。

濂舫尊兄大人礼次：

二月晦日，接展素书，惊悉尊慈太恭人示疾珂乡，归真瑶岛。值连天之烽火，未遂循陔；得隔岁之音书，遽悲陟屺。其为摧迫，如何可言！惟太恭人钟礼郝法，孟训陶规。子既克家，孙能取义，萃一门之忠节；凡妇孺辈，皆奉母仪，开九秩而康强。在干戈中，亦邀天眷。迨骖鹤驭，已福寿之全归；早受鸾封，洵哀荣之备至。有炜彤管，无憾黄泉。尚望节哀顺变，无过毁伤，是所至祷。

弟驻军皖垣，未获躬申奠醊，谨具薄赙百金，聊代束刍，即希察收。专泐奉唁。顺候礼安。不备。

513．复唁胡寿椿三月初五日

惊悉太夫人仙逝，不获躬申奠醊，谨奉薄赙四十金，即希察收。

研生尊兄大人礼次：

顷奉讣函，惊悉太夫人宝婺韬曜，慈云谢晖。素谂至孝性成，自必逾常哀痛。惟太夫人寿跻鹤算，荣荷鸾封。女师德象之篇，夙昭懿范；令子神羊之誉，早奉母仪。五福全归，九京无憾。尚望礼庐珍卫，勉抑哀忱。弟驻军皖垣，不获躬申奠醊，谨具薄赙四十金，聊代束刍，即希察收。专泐奉唁。顺候礼安。不备。

514．复乔松年三月初五日

贞幹以积劳过剧，遽尔溘逝，屡蒙询及，泐此复谢。

鹤侪尊兄年大人阁下：

顷奉惠书，以舍季弟之戚，远劳慰唁，感怆曷已！

季弟去秋久疟，本拟出营就医，将登舟而援贼大至，力疾入营，坚守四十六日，积劳过剧，遽尔溘逝。良由鄙人德薄积愆，殃及手足，痛甚愧甚！前奉寄谕，有询及季弟之语，复奉中偶附陈之，未敢冀幸恩泽。乃蒙特旨赠官给恤，并谓本将重用，殷殷轸惜。不因奏请，恩遇如此，而不获竟其志，是可悲也！腊月间归榇过皖，留停一旬，径送本籍茔地。

弟正月二十八日由省起行，察看沿江营伍。所过三山夹、南岭、繁昌、芜湖各城隘，皆季弟昔日战守之区，触境追惟，可胜永叹。专泐复谢。顺颂台安。谨璧谦版，统希心鉴。不宣。

515．复沈元泰 ⁽¹⁾ 三月初六日

北岸要区，业已派兵守定。南岸群敌，时思就食江西。

墨庄尊兄年大人阁下：

二月下浣，接展惠书，借谂懋绩鹾纲，兼权巡篆。形盐缕虎，作咸宏下润之功；泽节用龙，洒淡著协中之化。引詹矞霭，抃颂良殷。

弟正月二十八日泛舸东下，周历沿江城隘，察看营伍，现已还省。所有北岸要区，派兵守定，南岸群贼，穷无所归，时思就食江西。昨岁早经虑及，调兵扼要，遏其入江之路。贼踪剽疾，上窜东、建，渐逼彭、湖，未遽歼除，殊深焦灼。知关雅系，聊布一二。复颂台安。谦璧资版，不备。

————————————————————

(1)  沈元泰，字墨庄，浙江会稽人。道光二十年进士，官江西盐法道。

516．复李春生三月初六日

皖江南北先后告警，虽经派兵防守，兵力尚嫌单薄。

春生尊兄大人阁下：

京华簪盍，曾挹清晖。判袂以来，屡更岁籥。顷筠筒之远贲，纫藻饰之逾恒。借谂三接承恩，一麾出守。相如谕蜀之日，乡望弥高；陆贾使粤而还，声华益懋。引詹矞霭，抃颂良殷。

弟忝领师干，惭无裨补。正月杪泛舸东下，周历沿江城隘，察看营伍，现已还省。皖江南北，先后告警，虽经分派防守，兵力尚嫌单薄，未知能处处完固否？诸关廑念，附以告闻。专泐。复颂台安。祗璧谦版，不备。

517．加毛鸿宾片三月初六日

今春饷项支绌，求惠借积谷三四万石。沅弟统率二万余人，欲得一智勇兼全者为之辅，求与南、意密商，设法致金逸亭于其左右。

再，今春饷项之绌，为数年所未见。二月分仅赣局解到银四万两，江西省乃至不名一钱，广东亦渺无音耗。东征局以提饷哨船覆溺洞庭，愆期不到。统辖七万余人，而缺饷若此，决裂之患，即在目前。久思乞援于台端，而尽欢之求竭泽之渔，欲言而辄止。因思军士嗷嗷，无银或尚可搪塞，无米则断难支持，不得已求阁下惠借各属积谷三四万石。一俟新谷登场，即由东征局买补归款。所以不敢多借者，以东局入款有限，恐秋后不能归偿也。如荷慨允，即请指定近河州县仓谷交南、次两君委解，能于四、五两月委船解来，即与协济巨款银两无异。万众食德，实无涯涘。

舍沅弟荷蒙挚爱，有加无已。弟昨观其布置尚属周密，士心亦固结奋发，足慰垂念。惟地大贼多，兵力尚嫌单薄，统辖二万余人，无一智勇兼全者相助，此等巨任，岂一手一足之烈。沅意欲得金逸亭为之辅，曾具通禀一次。弟因系官、严新劾之人，又希庵、义渠均有违言，故前此未遽允许。今沅弟迫求帮手，而遍询雪琴、萧、毛，皆称逸亭昔在湘军劳苦功多，赤心任事，废弃固属可惜，即置之河南等省，亦恐用违其才。敬求阁下与南、意两公密商，设法致逸亭于沅弟左右，或令其告假回籍为名，先过沅营小住，彼此相安，再行入奏。苟有益于沅，希帅必无芥蒂，即各处亦不为已甚也。再问寄翁仁兄同年大公祖台安。

518．致李鸿章三月初六日

沪、浙两路大顺，皖北获庇多矣。黄文金一股，已调霆军由宁国回剿。北岸之敌，势将围扑庐江。饷事奇绌，请惠协八万，以济眉急。各营纷纷请领洋枪，可否饬为代买？

少荃仁世弟馆丈阁下：

日来未接惠书，仅于魏荫亭信中，知常、昭业已解围，以为至庆。从此外而福山、内而昆太，均可得手。沪、浙两路大顺。忠酋或不敢一意窥犯，皖北获庇多矣。

此间南岸之贼，黄老虎由旌德、石、太上窜，三月初一、二日已过东流、建德，径趋湖口、景镇两路。谭星与花旂等股蹂躏歙、休等处，古、赖各股时从石、太入犯各岭，幸左帅派王钤峰守祁，又令刘克庵来徽为游击之师，山内或可保全。黄文金一股，则调霆军由宁国回剿。自宁至景镇七百余里，阴雨泥泞，恐鲍军未到，而贼已深入腹地。又恐鲍军甫动，而贼复更扰宣州，顾此失彼，应接不暇。

北岸之贼，初二日已过盛家桥，势将围扑庐江。该县先有吴长庆三营，顷又截留南岸调回之梁美材三营，协同守城。俟防守稍定，即令梁美材等留庐而吴长庆等还沪，不敢久假不归也。

饷事近又奇绌，为数年来所未见。二月仅收赣局银四万，江西省局与广东厘局皆不名一钱，东征局亦以饷船沉溺，愆期不到。七万余人嗷嗷待哺，其何以支？万不得已，咨请尊处惠协八万，以济眉急。一面札行沪中司道，盖志在必得，故照例之公牍，自不可少，想邀鉴亮。

洋枪风气，开自尊处与舍弟营。今各营纷纷请领，不可遏止。意欲于沪中购买五六百支，以应众将之求。可否饬为代买，亦希裁示。即请台安。

519．致鲍超三月初六日

宁国老营兵力单薄，王、何不知均可恃否？鲍亲统雄师，极远只能打到景镇为止。

春霆仁弟左右：

昨具一咨，请阁下由建德直至景镇，分列三条，想已接到。惟念宁国老营兵力单薄，王在湾沚，何在西河，不知均可恃否？阁下亲统雄师，极远不过打到景镇为止。景镇以南虽有贼踪，阁下亦不必管矣。

三月初一自高祖山起程，一月之内，仍须回到宁国高祖山一带，庶芜、金、宁、南全局不至摇动。阁下至建德后，请与申夫商定一切，见示为要。顺问台安。

520．复许道身三月初七日

北岸要区，虽经分派防守，兵力尚嫌单薄。南岸群敌，时思就食江西。

缘仲尊兄大人阁下：

前布复柬，亮达典签。顷启筠筒，载披藻翰。借谂荣权巡篆，兼管糈台。厘积弊以裕军储，金心独运；懋新猷而登课最，锡命膺。引睇吉晖，良殷抃颂。

弟正月杪泛舸东下，周历沿江城隘，察看营伍，现已还省。所有北岸要区，虽经分派防守，兵力尚嫌单薄。南岸群贼，穷无所归，时思就食江西，昨岁早经虑及。现在浙江宁国分股上窜东、建，渐逼湖口、景镇，重扰完善之区，愧乏驱除之术。专泐。复颂台安。谨璧资版。不备。

521．复蔡应嵩三月初七日

国葆遽尔溘逝，屡蒙询问，专泐复谢。

少彭尊兄大人阁下：

顷奉惠书，以舍季弟之戚，远劳慰唁，感怆曷已。

季弟去秋久疟，本拟出营就医，将登舟而援贼大至，力疾入营，坚守四十六日，积劳过剧，遽尔溘逝。良由鄙人薄德积愆，殃及手足，痛甚愧甚！前奉寄谕，有询及季弟之语，复奏中偶附陈之，未敢冀幸恩泽。乃蒙特旨赠官优恤，又因少荃中丞之疏，予谥建祠，史馆立传。隆施逾格，衔感莫名。腊月间归榇过皖，留停一旬，径送本籍茔地。

弟以正月二十八日由省起行，察看沿江营伍。所过三山夹、南陵、繁昌、芜湖各城隘，皆季弟昔日战守之区，触景追惟，可胜永叹！专泐复谢。顺颂台安。祗璧衔板。不备。

522．致杨长年三月初七日

送去吉林参、燕菜，请试服之。

朴庵仁兄同年大人阁下：

闻尊恙尚未痊愈，日前趋候，未得一见颜色，怅系无已。

顷专弁走询，言医者意得辽参、燕菜可愈。兹送去吉林参五钱，燕菜四两，请试服之，果有验否？

顺问台安。

523．复李榕三月初八日

石涧埠毛营危急之至，指派援军，举棋不定，良用自愧。今后更望从“惧”、“谋”二字加意。

申夫仁弟左右：

接初七日辰刻惠书，具悉一切。

初七夜接海航信，石涧埠毛营危急之至，改调霆军至江北援救无为。计画不精，致霆军忽而东坝，忽而江西，忽而皖北，举棋不定，良自愧也，另牍达览。

临事而惧，好谋而成，足以包括古今兵书。凡初从军者多不知惧，鄙人知惧而又苦不好谋，阁下能谋而亦不甚好行。军贵飙疾，打仗贵勇猛，目下救湘军之短，宜从此二语加意。阁下有志此二语矣，更望从“惧”、“谋”二字加意。余俟续布。即候台安。

524．致李济清三月初八日

石涧埠毛营十分危急，请带太湖中营迅速前往。

忍斋总戎阁下：

顷接萧军初五夜信，石涧埠毛营尚是十分危急，请阁下带同太湖中营迅速前往。其鲍军渡江，宜在大通渡至土桥最为近便。

兹抄去路程单，请阁下专人送交鲍春霆，照此行走。顺问台祺。

525．致鲍超三月初八日

石涧埠接济已断，请照路程单行走，迅速北渡，以解其围。

春霆仁弟阁下：

今日发去一咨一批，请阁下渡江至无为州，解石涧埠之围，不知已接到否？

顷接禀报，知石涧埠接济已断，文报不通。务请阁下迅速北渡，即从大通过江，最为近便。兹抄路程单，请照此行走。顺问台安。

526．复唐训方三月初八日

剿抚两端，若主见既定，不宜屡事更张。皖北安抚各事，委署各缺，实难其选。敌窜犯江西，围扑石涧埠。已令鲍部前去解围。如沈中丞允许借银六万，即分一万拨济尊处。已委朱继之接署东流。

义渠仁弟大人阁下：

前月二十四泐复一函，所论苗事，尚有未尽之意，又于复桐云信中，附致鄙怀。顷接二十六惠书，具聆一切。阁下经过涡河，苗沛霖登舟迎谒，至诚所感，顽梗倾心。台旌尽可改由他道，乃竟践蛇而过，履虎而行，无害无灾，不不竦与辛酉春手刃数人以定鄂乱事略相同。有此二端，足知阁下愈危险愈镇定也。敬佩！敬慰！

桐云恐僧邸移师直东，苗焰复炽，欲请阁下挽留邸帅，暂缓北旋。窃意剿、抚两端，主见既定，不宜屡事更张。若邸帅无直东之行，就此声威全盛，戡除积患，亦系一了百了。若仍不免为敷衍之局，则前此似不宜过露端倪，令彼生心。

皖北安抚各事，并委署各缺，荩筹深细，自臻妥善，来示尚未惬心贵当，舍此则更难其选。此间出缺颇多，委署多不惬心，以缺员之故，遂未一一奉商也。

国藩二十八旋省，连日各路警报纷至沓来。黄文金、胡鼎文等逆始图扑犯青阳，旋由池州、东、建一带，绕过各城，上犯江西。北岸之贼，分股窜过盛家桥，又围扑石涧埠，毛、刘各营初四猛攻一日，尚未得解围之信。国藩初令春霆进攻东坝，嗣改令赴援青阳，又改令驰援江西，今北岸危急如此，且闻忠酋实已亲来，不得已令春霆由荻港渡江，先赴无为，专冀解石涧之围。变故迭生，而调度多乖，可胜忧愧。

敝处饷事奇绌，二月份仅收赣局四万金，江西省局与广东厘局皆不名一钱。东征局提饷之船，至洞庭覆溺，愆期不到。七万余人嗷嗷待哺，万不能支。尊处协款，遽难代筹。顷已专函向沈中丞借银六万，如其允许，即分一万拨济尊处。寄沈函稿，抄呈台鉴。东流县缺，已委朱继之前往接署矣。复颂台安。不宣。

527．复孙省斋三月初九日

皖江南北先后告警，虽经分派防守，未知能处处完固否？

省斋尊兄大人阁下：

三月上浣，接展惠书，值兰亭修禊之时，诵黍谷回春之句。远劳祓饰，纫戢奚如！借谂豸节翔华，鸿渐仪吉。疆理至于南海，德被珠崖；庆赐行于东郊，恩隆玉陛。引詹矞霭，抃颂良殷。

弟忝领师干，惭无裨补，正月杪泛舸东下，周历沿江城隘，察看营伍，现已还省。皖江南北，先后告警，虽经分派防守，兵力尚嫌单薄，未知能处处完固否？诸关廑念，附以布闻。专泐。复颂台安。祗璧衔板。不备。

528．复徐树铭三月初九日

江右边防，甚形岌岌，北岸之贼意图由皖入鄂，现改令鲍军先解石涧之围，敦催李、江、席诸君迅速东来，共扶危局。去秋皖中大疫，春来宁国军中又病十之二三，拟求再惠黄氏医书数部。

寿蘅尊兄世大人阁下：

前承手翰，兼惠昌邑黄氏医书药石之贶，珍逾百朋，纫谢奚似！即维庆侍万福，动止咸宜，定如心祝。

弟以正月二十八泛舸东下，查阅沿江各军，直至金陵。二月二十八还省，往返恰周一月。南岸鲍军连破宁国各贼垒，水师迭挫伪侍逆于金柱关一带。甫有转机，而浙东败匪花旂、谭星等股阑入徽州，石埭、太平踞匪，一面分窜徽州，一面分窜青阳、池州，绕出东流、建德，直趋彭泽、鄱阳。江右边防，甚形岌岌。北岸下游续渡之贼攻陷九洑洲、浦口、江浦、桥林、新河口各李营，归并巢县、含山，分窜盛家桥，复以大股围攻无为州之石涧埠官营，更番猛扑，意图由皖入鄂。敝处兵力只此，辖境太广，兼顾不遑，本令鲍军驰救江西，因北岸危急，改令渡江，先解石涧之围。敦催希庵、味根、研香诸君迅速东来，共扶危局。自维才略短绌，负重绝膑，夙夜惴栗，罔知所届。

去秋皖中大疫，实为非常之厄。沴气所积，隔年未消，春来宁国军中，已病十之二三。以后暑雨湿蒸，仍恐重则生疾，已赶制避疫等药丸，量为散给。拟求尊刻黄氏医书再惠数部，俾分送各处，转相传播，咸知指南。想仁人济世深心，能亮其无厌之请也。专泐布复。并请台安。不宣。

529．复彭玉麟三月初九日

巢贼大股围攻毛、刘石涧埠营垒，因令春霆于荻港渡江，先解石涧埠之围。

雪琴仁弟大人阁下：

前月两过裕溪，备荷云情款接，谈宴尽欢，纫谢无似。二十八归抵省垣，旋得二十四手书，眷注殷殷，益增洄溯。

前此面议，以春霆进攻东坝，迨行次泥汊，即闻青阳吃紧，因令改调援青。嗣闻该逆撇过青阳，沿江上犯，又令喻吉三带二营助守池州，李申夫带五营驰守东流。乃逆踪剽疾，直趋彭泽、鄱阳，又令春霆星驰赴救景镇，业将檄调鲍军援江，咨明冰案。并请阁下与厚帅派任、左各一营同守湾沚。顷接海航来信，初四日巢贼大股围攻毛、刘石涧埠营垒，竟日猛扑，势甚危殆，倘该处疏失，则无为、运漕亦难幸全。北岸事势尤紧，别无援兵可调，因令春霆于荻港渡江，先解石涧埠之围。事多波折，鄙人调度，亦往往舛错，举棋不定，可胜忧愧！

喻、任两谢折，当于此次附报同发，并咨部代请札付遵保水师镇将，拟就尊处及厚、霆、沅部下各荐一人。彭、王两员即为列名入告，目下亦不急急也。专泐布复。顺问台安。

530．复官文三月初九日

英国士提督来芜，欲为中国另练一军，以英国头目统带。然薪水过高，造成军中苦乐不均，期期以为不可。成军门调鄂赴援。巢贼大股围攻石涧埠官营，不得不改令春霆北渡，先解石涧埠之围。

秀帅宫太保中堂大公祖阁下：

国藩以正月底出巡前敌诸军，匝一月而后还省，行踪栗硌，笺候久疏。途中两次奏报军情，均经抄折咨达冰案。二月十九归舟行次裕溪口，驻防芜湖吴道送到尊处函牍，言英国士提督来芜求见，许以到芜晤会。而该提督迫不及待，即于次日坐炮船驶至裕溪，据称欲为中国另练一军，助剿金陵、苏、常，非仅派上海之洋枪队也。其说以英国头目带中国兵勇万有二百人，各头目支薪水五万八千一百余两，兵勇口粮在外，军火器械在外。弟方苦楚军沿袭各路旧章，月饷太多，无可挽回，岂敢增此巨款，另开风气？同募中国之勇丁，同隶鄙人之部下，又岂可多寡悬殊，苦乐不均？虽面订作书请示总理衙门，而鄙人固已期期知其不可矣。

豫捻扰及麻城，成军门调鄂赴援。弟檄令武臣归尊处调度，仰承指画，当可合诸军之力，歼此余孽。

此间旬日以来，黄文金、胡鼎文、李远继等逆初谋扑犯青阳，旋由池州、东、建一带，绕城冲过，直趋彭泽、鄱阳。弟恐江西腹地糜烂，檄春霆跟踪追剿，驰赴景镇。嗣闻巢贼分窜盛家桥，又出大股围攻石涧埠官营，势极危殆。毛竹丹、刘南云迭来乞援，别无劲兵可调，不得不暂缓援江，改令春霆北渡，先解石涧埠之围。事变纷乘，鄙人调度亦往往舛错，举棋不定，可胜忧愧！专泐。复请台安。诸希心鉴。

531．复李续宜三月初九日

石涧埠毛营四面受敌，可危之至，已调鲍军增援。务望星速来皖。

希庵仁弟亲家大人阁下：

自金陵归来，途次匆遽，两番逢九，未及寄书，愆期懒慢，至以为歉。或疑以此作台端久懒之报礼，则非也。

读正月二十日、二月初九惠函，敬悉一切。以贵恙尚未全愈，本不欲催迫东来，然以朝廷眷逮之殷，皖江军务之紧，盼望台旌，实有一日三秋之感。国藩以二月二十一至运漕萧营，二十二日至石涧埠毛营。石涧埠地大兵少，四面受敌，以局势业已久定，援贼又已逼近，未令改图。顷初三、四日贼已围逼毛、刘营盘，接济、文报俱断，可危之至，不得已调春霆援景德镇之兵，改援石涧埠。霆军于初七日已抵青阳，距石涧埠仅一百八十里，纵渡江或有耽阁，亦不过七八日可到。若毛、刘能坚守半个月，则援师至矣。务望大旆星速来皖。如毛军幸能保全，则代馆先生可告无罪；若有差失，尤望大力抚辑挽救。厚斋七营到皖，已拨去五营归渠，而以二营暂归喻吉三带至池州，专待阁下到日，或换营官，或撤散分拨他军，再行定夺。

浙东八府，一律肃清，杭省闻亦可图。上海近克福山口，事机亦顺。惟敝处节节棘手，皖北则李世忠连失江浦、浦口各城，伪忠王又猛犯无、庐萧、毛等处。皖南则浙中各股麇集徽州，黄老虎等股直窜景镇。决裂之患，恐在目前。祈阁下星驰贲来，屦皇剑寝，无更少延。书不百一，顺请台安。

532．复彭申甫三月十一日

太夫人寿近期颐，无疾怛化，惟冀抑情节哀。此间军事，南岸已有转机，北岸下游续渡之贼，意图由皖入鄂。改令鲍军先解石涧埠之围，敦催李、江迅速东来，共扶危局。

丽生仁兄大人阁下：

国藩以正月二十八出巡沿江各军，下抵金陵，至二月二十八还营。前接惠书，屡经稽复，悚歉曷已。

伏闻伯母太夫人锦堂弃养，纯孝如阁下，抚棬悲恸，摧迫益深。惟念二十年来，彩服承欢，敬养兼隆，寿近期颐，无疾怛化，实人生非常之福，求诸古贤母中，盖亦罕觏。且牛眠已卜，庙祀式崇，此外更无遗憾。惟冀礼庐珍卫，抑情节哀，无任企祷。弟驻军皖垣，未克躬亲奠醊，兹寄上薄敬三十金，聊代束刍，尚乞鉴入。

另示次青近状，深情悱恻，左帅往昔芥蒂，似已化去。苟怀宿怨，何时不可甘心而必迟之又久？去冬李太夫人遣抱来皖具呈，当即批答，并令文案委员函告一切，亦屡次函商左帅。顷犹接其复书，言及渠营无幕无吏，纷冗万端，此事未及复奏云云，可知其无他也。

此间军事，上月宁国金柱关屡次大捷，南岸已有转机。而浙东败匪花旂、谭星等股，阑入徽州。宁国、石、太各匪，一面分窜徽州，一面分窜青阳、池州，绕出东流、建德，直趋彭泽、鄱阳。江右边防，甚形岌岌。北岸下游续渡之贼，攻陷九洑洲、浦口、江浦、桥林、新河口各李营，归并巢县、含山，分窜盛家桥，复以大股围攻无为州之石涧埠官营，更番猛扑，意图由皖入鄂。敝处兵力只此，辖境太广，兼顾不遑，本令鲍军驰救江西，因北岸危急，改令渡江，先解石涧埠之围。敦催希庵、味根两帅迅速东来，共扶危局。力小任重，终虞陨越贻羞耳。专泐。敬问礼安。不宣。

533．复金藻三月十一日

贞幹积劳伤生，仰承破格议恤，合门衔感。江右边防，甚形岌岌。北岸下游续渡之贼，意图由皖入鄂，改令鲍军渡江，先解石涧埠之急，敦催希庵、味根速来，共扶危局。

筑泉仁兄大人阁下：

接正月八日手书，眷逮殷拳，良增纫戢。尊府先茔，均得吉壤，慎终大事，已无遗憾。昔蔡白石葬亲后，葺治山居，有四山诸咏，盛称林壑之美。阁下旧疴渐痊，居乡一事，当亦可次第料理矣。

大小儿有志读书，粗解文义，所冀老成矩矱，砭其愚顽，岂可更加扬誉，反失后生就正本意。舍季弟积劳伤生，实由鄙人德薄位尊，殃及手足。蒙特恩追赠臬司，又以少荃中丞之请，照二品例议恤，予谥建祠，立传史馆，合门衔感，报称愈难。

自去秋以来，日在惊涛骇浪之中，竭蹶万状。正月底巡阅沿江各军，泛舸东下，直抵金陵，二月二十八还省。鲍军门攻破西河、湾沚各垒，肃清宁郡西、南、北三面，金柱关水陆两军迭挫伪侍逆大股，南岸甫有转机。而浙东败匪花旂、谭星等股，阑入徽州。宁国、石、太各股，一面分窜徽州，一面分窜青阳、池州，绕出东流、建德，直趋彭泽、鄱阳境内。江右边防，甚形岌岌。北岸下游续渡之贼，攻陷九洑洲、浦口、江浦、桥林各李营，归并巢县、含山，分窜盛家桥，复以大股围扑石涧埠官营，意图由皖入鄂。敝处只此兵力，辖境太广，兼顾不遑，本令鲍军驰救江西，因北岸危急，改令由大通渡江，先解石涧埠之围，敦催希庵、味根两帅迅速东来，共扶危局。不识能仰托茀庇，幸免决裂否？

章云裳因病请假，即日附舟还湘，并以奉闻。复请台安。不既。

534．加金藻片三月十三日

去秋大疫遍作，士卒十丧四五。饷项大绌，军士嗷嗷，志意散漫。可否东来一晤？

再，自辛酉秋至壬戌夏，军事颇顺，论者以为廓清有期。逮六月间，秦中回变，多军西行。七月以后，大疫遍作，士卒十丧四五。自是贼氛弥炽，无日不在惊涛骇浪之中。

希庵中丞假归，弟兼顾其众，所辖至八万余人，而饷项大绌。本年两月有奇，到饷不满十万，军士嗷嗷，志意散漫。淫雨阴霾，气象几与庚申春间相类。不才忝膺重任，值此时艰，百感茫茫，不知何日稍睹畔岸也。所幸贱躯顽适，除牙痛目昏，间一患〔唇〕 ⁽¹⁾ 苦，此外尚足支持。拙性疏懒，不耐琐杂，近亦稍稍能之。

舍间未改穷乡风味，五女已嫁其三，两儿粗解向学，足慰垂注。

老兄解组十载，宴处超然，与世无竞。倘肯乘兴放棹，贲然东来，一访故人乎？兹托章君薄致百金，略将微忱，伏希哂纳。再问竹虔仁兄大人同年台安。

————————————————————

(1)  岳麓书社版《曾国藩未刊往来函稿》作“唇”，是。

535．加沈葆桢片三月十三日

连日大雨，敌难内渡。所虑敌由浮梁翻山窜入婺源，仍可窥伺景镇、乐平，可否饬韩军仍驻乐平。请专弁催席宝田速到。湖北捻股由麻城东下，九江亦必告警，已派水师巡防北岸，省城亦当早有防备。可择一最冲地段责成詹都司防守。

再，接景镇初三日禀报，尚无贼窜石门、洋塘等处确耗。连日大雨，昌江计已盛涨。自饶州以至景镇，炮船足以制之，当难内渡。所虑贼由浮梁以上甲路天宝堂，翻山窜入婺源境内，仍可窥伺景镇、乐平。乐平为紧要关键，甚于石门，可否饬韩军仍驻乐平，较有把握。

春霆为石涧埠所牵制，克庵为徽、休所牵制，景镇苦无游击之师。若席宝田速到，与韩进春合为一路，应可一战，但未接其拔营日期。想尚在袁州一带，到抚尚须时日，祈阁下专弁一催，或酌带银两迎而犒之。

湖北捻股由麻城东下，初八日已至广济境内，九江即日亦必告警。然大江天堑，断难飞越，敝处已派水师巡防北岸矣。省城虽万无他虞，然亦不可不为之备。新补都司之詹鸿宝，往年初充哨官，胆气、弓马、杂技，均有可观，后因受伤过重，不能骑马冲锋。顷已札饬赴省履任，其胆气尚自过人，祈阁下进而训诫之。若布置城守事宜，可择一最冲地段，责成詹都司防守。此外都守中曾经阁下考验者，胆气优者几人？建昌杨锦斌、李卿云曾考过否？城守如分段责成，不至乏员否？乞示。再问幼丹尊兄大人台安。

536．复吴坤修三月十四日

北岸紧急，已令鲍军先解石涧埠之围。金宝圩勇费，已札厘局如数拨交。北岸援兵已厚，周、万两军皆可不必渡江。

竹庄仁弟大人阁下：

初五泐复一函，初十接初六、七两书，并抄件阅悉。

初五三里埂之战，据汉卿来禀，戴德祥身受枪子伤。去岁汉卿亦以追贼伤膝。两人皆勇将，尚须嘱其加意稳慎，不宜轻敌浪战。该军兵力不厚，分扎矶，则两处均形单薄。兹闻拨队渡江，颇不放心。

国藩因北岸紧急，已令鲍军暂缓援江，先赴无为，解石涧埠之围。春霆初得援江之檄，拟由水路上驶，在大通雇船百余号，恰好借此北渡，此间亦派李忍斋水师两营前往帮助，必能迅速赴救。窜江之贼，现尚徘徊于彭、鄱之间，湖口有万泰、丁义方等水陆相依，景镇屯有重兵，必能画江而守。如石涧埠重围速解，令春霆仍践援江之约，不识果能如算否？金宝圩勇费尚欠钱二千一百四十四串，现札大通厘局如数拨交尊处转给，望即妥为遣散。复问台安。不宣。

正封缄间，接初十卯刻、酉刻两书，欣悉彭盛南等初十已抵裕溪，计鲍、彭两军日内皆可赶到石涧。北岸援兵已厚，王可陞、周万倬两军，皆可不必渡江。敝处初调鲍军援江，即令王可陞坚扎湾沚，咨请雪、厚两帅派任星元、左光培两营与之协守，意王军或可停调，周军北渡芜湖，颇嫌空虚，应请阁下函嘱星速撤回。该军助援石涧，所益者小；回顾芜湖，则所存者大也。

至窜江之贼，未犯湖口，似已赴景镇一路，迭请幼帅严饬段道等力扼昌江，不审能否堵截？闻此股尚不甚悍，惜无能战之将前往痛剿。鄙意春霆打退石涧大股，仍令驰援景镇。昨春霆信来，亦以援江自任。韩进春移扎石门，计期恐落后着。新募之勇守易于战，守城又易于守垒。曾函告幼帅，令韩军坚守乐平，似较稳慎，不知果照办否？再颂竹庄仁弟大人台安。

537．复彭玉麟三月十四日

石涧埠危急，改调鲍军驰援北岸。请幼丹严扼昌江，毋令内渡，似可暂为支持。

雪琴仁弟大人阁下：

接初六、七两次手书，具悉一切。

国藩因石涧埠危急，改调鲍军驰援北岸，曾于初八复函具陈梗概。春霆初得援江之檄，拟由水路驶赴上游，绕出贼前，拦头迎剿，在大通雇船百余号，恰有改令北援之举，事机尚为凑泊。省中拨去李忍斋师船两营，帮同照料。忍斋哨船渡毕鲍兵，即可令分札清水河及湾沚等处也。

毛营初四夜遣人来，面询营中情形，尚不慌乱，不知初五以后，又复何如？厚斋新勇究不敢恃，且因其招募逾额，已拨去二营归江方伯统带，而令周带五营往守桐城矣。

南岸上窜之贼，徘徊于彭、鄱境内。万泰已到湖口，闻米粮守具，均尚充足。沈中丞饬韩进春进扎石门至景镇一路，兵力甚厚。前此屡有缄牍，请幼帅谆诫诸将，严扼昌江，无令贼得内渡，似尚可暂为支持。如春霆速解石涧之围，仍令星驰援江，以践前约。复请台安。不宣。

538．复欧阳兆熊三月十四日

皖中颇虑乏食，办米困难。江右边防，甚形岌岌。北岸续渡之敌，意图由皖入鄂。

小岑仁兄大人阁下：

顷得二月望日手书，借悉近祉休畅，深为驰系。

本年皖中颇虑乏食，敝处在两湖、江西采买，尚恐不敷，又设法购办川米，远道劳费，未卜能否集事。湖北之米，闻因轮船在汉口收买，遂至腾贵。洋人利心素重，虽难指其济贼实据，而载至下游，甚不可问。汉口为通商马头，势难禁其收买，不得不从上游禁止，以截其流。故弟与毛寄帅函商严查岳州一卡，非军营采办，不得逾境，出此下策，鄙人亦与有过，应为当事者分任其谤。至阁下假资营运，反致折阅，此中自有命定，古来书生致富者几人？持筹握算，讵能与造物争权？端木氏不受命而屡中，阁下则不受命而屡不中，虽曰天事，毋亦人谋稍有未臧乎？近来军米过卡，动费唇舌，凡给护照者，必填明米石实数，又须咨明所隶督抚某营某弁、姓氏里居，一字不符，动触罗网，非军米而空给护照，诚多未便，若仅为敝处采买核实缴台，毫无膏润，又何必介处嫌疑之间？台旌既许来营，趁此春水方生，轻装东下，弟当悬榻以待，清簟疏帘，长日一局，折阅之数，尚可责夥颐之故人以代偿也。

承示挽季弟联语，深为感怆。季弟已蒙追赠臬司，嗣因少荃中丞之请，照二品例议恤，予谥建祠，史馆立传。隆施逾格，报称愈难。

弟以正月二十八出巡沿江诸军，下至金陵。二月二十八还省，往返恰周一月。鲍军连破宁国各贼垒，水师迭挫侍逆于金柱关一带。南岸甫有转机，而浙东败匪花旂、谭星等股阑入徽州。石埭、太平踞匪，一面分窜徽州，一面分窜青阳、池州，绕出东流、建德，直趋彭泽、鄱阳。江右边防，甚形岌岌。

北岸下游续渡之贼攻陷九洑洲、浦口、江浦、桥林各李营，归并巢县、含山，分窜盛家桥，复以大股围裹石涧埠官营，更番猛扑，意图由皖入鄂。敝处兵力只此，辖境太广，兼顾不遑，本令鲍军驰救江西，因北岸危急，改令由大通渡江，先解石涧埠之围，敦催希庵、味根两帅迅速东来，共扶危局。事变纷乘，昕夕忧灼，附告以慰雅廑。复颂台安。不宣。

539．复李榕三月十五日酉刻

请即日拔营回省。

申夫仁弟左右：

十五未刻接十三夜惠书，具悉一切。

贼匪回窜之说，恐不可信。本日一牍，调贵军回，穷剿北岸捻股，已接到否？外间颇言贼迹已近石牌，省城除湘后、蒙、从三营略佳外，余新三营皆不可恃。应请阁下即于十六日拔营回省，酌留一二营驻东流，待李济元来换班后，再行北渡。阁下可率三四营星速来省也。吴明善之水营酌留十二船，八船于东流，余下全带回省，请阁下即传徐、吴将知之。顺问台安。酉刻天黑时泐

540．致彭玉麟彭毓橘三月十六日

捻踪将近石牌，省城戒严。萧军与鲍军两路赴援，当可解围。此后不能往返熟商。

雪琴仁弟、杏南表弟左右：

昨日复雪帅一信，不知何时可到。旋闻捻踪将近石牌，省城戒严。又留王吉暂驻盐河，待胡友胜回省，再换王镇驶赴上游。杏弟与萧军从黄雒河进，鲍军从无为州进，两路赴援石涧埠，当可解围。解围之后，各军调度亦不可不预先商定。

兹有寄舍沅弟一信，抄呈台览。请雪帅与杏弟商定后，再行商之为则、竹、云三君，并商之春霆军门。国藩近日亦必函商春霆。自此函之后，鄙人相隔太远，不能往返熟商也。顺问台安。

541．复杨岳斌三月十七日

改调鲍军先解石涧埠之围，迭催席研香至抚州迎剿。修谱序文大约本月可交卷。

厚庵仁弟大人阁下：

前诣戟门，备荷云情款洽，纫感实深。嗣于前月二十八抵省，各路警报频至，未遑裁笺致谢。顷接初三惠书，眷逮殷拳，益增洄溯。

初六日檄调鲍军驰救江西，请阁下与雪帅各派师船一营，协守湾沚，当经咨明冰案。旋闻石涧埠营盘被围甚急，改调鲍军先援北岸。九舍弟处，亦因南云迭次告急，派彭盛南带七营来援。十三日自裕溪口登岸，春霆十四在大通上船，将由神塘河赴无为州，计盛南到在春霆之先，而无为州十二来信，似毛、刘尚能坚守待援，不知能迅速解围否？窜江之贼，因湖口有备，趋重鄱、都一带，屡请幼丹中丞饬诸将严扼昌江，无令贼得内渡，迭催席研香至抚州迎剿，尚未得其到江确耗，深以为虑。

豫捻由麻、罗窜陷广济，逼近宿松。成武臣援鄂之师，恐安庆有警，分拨三营由水路东来，而自带七营跟踪追剿。此间亦调李申夫钧字五营，由东流渡江至潜山、太湖一带，会同成军合力剿办。事变纷乘，昕夕忧灼。

尊府修谱序文，久未报命，良用愧歉。现已嘱友人拟稿，容俟亲笔书就，寄呈鉴政，大约本月可交卷也。专泐奉复。并颂台安。

542．复彭玉麟三月十七日

毛、刘守御颇为稳固。俟石涧埠解围后，北岸事势大定，鲍军再行南渡。周万倬一军，应请调回原防。湖北捻股由麻城东下，逼近宿松，已调李申夫五营会合成军，相机剿办。

雪琴仁弟大人阁下：

十四泐复一函，十六续布一函，致阁下与杏南，附抄寄沅弟信稿。是晚接十二夜手书，具悉一切。

阅毛、刘原禀，守御颇为稳固，又知援师将至，必可无虞。春霆十三自大通下驶 ⁽¹⁾ ，计已赶到无为，阁下停调之议，已来不及矣。石涧埠解围后，索性请鲍军先清北岸，俟和、含、巢县克复，北岸事势大定，再行南渡。窜江之贼，并不甚悍，闻湖口有备，即不敢犯。景镇兵力甚厚，连日大雨，昌江计已盛涨，自饶州至景镇，炮船当足制之，不令内渡。

席研香一军，屡次敦催，昨又请幼帅派员往迎，若能合席、韩两军，并打一路，或可无须鲍军回援也。水师攻克三里埂、黄、池各垒，宁军及芜、金等处皆松，深以为慰。

王可陞仍扎湾沚，甚好。芜防虽无事，然北岸兵力已厚，周万倬一军，应请调回原防，较为稳慎。

湖北捻股由麻城东下，十二窜至广济，逼近宿松，成武臣恐其来犯安庆，先拨三营，由水路下驶，而自带七营从后追剿。敝处调李申夫五营由东流渡江，赴潜山、太湖一带，会合成军，相机剿办。前函所称捻踪将近石牌，尚非确耗，并以奉闻。复颂台安。不宣。

————————————————————

(1)  此言“十三自大通下驶”，而三月十七日复杨岳斌信中言“十四在大通上船”，互相矛盾。又，三月十九日复刘于浔信中亦言“该军十四日由大通赴神塘河登岸”。

543．复李桓三月十七日

礼帅迭奏大捷，事机已转。浙东败匪，石、太踞匪同时窜入徽州。黄文金等股直犯彭泽、鄱阳。已转饬诸将严扼昌江，改令鲍军先援北岸。

黼堂尊兄大人阁下：

前接花朝惠书，欣悉荣膺简命，建纛汉中。西平之门多将才，久邀宸眷；南仲之任专师旅，用济时艰。引睇行旌，良殷虔颂。

承示回湘募勇，捐廉备饷，鸿猷硕画，企佩曷已！顷又接准来牍，抵湘后温谕敦催，想简书不遑，即当星驰西上。目下礼帅迭奏大捷，事机已转，得阁下合力经营，庶几早觇戡定。

此间鲍军攻克西河、湾沚各垒，宁郡西、南、北三面，一律驱除。正拟令其进攻东坝，以固皖南门户，乃浙东败匪、石太踞匪同时窜入徽州，经左帅派援之刘克庵一军赶到屯溪，与驻徽各军分投堵剿，相持未下，而黄文金等股又由池州、东、建冲过，直犯彭泽、鄱阳等境。自去岁以来，无日不以贼窜江西为虑，此次逆踪剽疾，尤出意外。迭请幼帅谆饬段道等严扼昌江，无令贼得内渡，飞催席研香赶至抚州，相机迎剿。又拟调鲍军回援景镇，适忠逆率巢县大股围攻石涧埠官营，连日猛扑，接济断绝，不得已改令鲍军先援北岸，如能击退此股，仍令驰援江西。又有陈大捻股由麻城窜至广济，骎骎入皖，成军门援鄂之师，跟踪追剿。敝处亦调李道钧字五营驰赴潜、太一带，与成部合力剿办。百孔千疮，应接不暇，可胜忧悸。复请台安。诸惟心鉴，不宣。

544．复蔡锦青三月十七日

北岸传烽甚急，改令鲍军先解石涧埠之围。闻万署镇业由湖口回顾浸防。

芥舟尊兄大人阁下：

顷启筠筒，载被藻翰。借谂荣权巡篆，兼管浔关。豸节循行，莅旧治而甘棠重憩；龙纶迭捧，奏新猷而英真除。引睇吉晖，良殷抃颂。

弟正月杪泛舸东下，察看沿江营伍，现已旋省。皖南之贼，分窜上游，本令鲍军援剿，因北岸传烽甚急，改令渡江，先解石涧埠之围。日内阴雨稍霁，可抵无为州境。俟解围后，仍令援剿江西。鄂中捻匪由麻城绕陷二蕲、广济，此间已派舟师梭防宿松。闻万署镇业由湖口回顾浔防，殊深欣慰。专泐。复颂台安。祗璧衔版。不备。

545．复曾宪德 ⁽¹⁾ 三月十七日

昨岁春夏之交，事机颇顺。入秋以后，祲沴流行，敌焰复炽。

峻轩年兄阁下：

秋深雁滞，春暮鸿来，展惠问于隔年，益驰思于远道。借谂分巡闽峤，权篆延平。著拨拔薤之猷，端资硕画；叶瑞柏祥薇之兆，即荷恩纶。引睇矞晖，良殷抃颂。

国藩师干忝领，鼎兢心。昨岁春夏之交，连克名城，前军径壁雨花台下，事机颇顺。入秋以后，祲沴流行，将士致多物故。逆氛复炽，围攻金陵官营，四旬始解。方一波之甫平，倏万弩之齐发。北岸续渡之贼，归并巢、含，意图由皖入鄂。南岸浙东败匪阑入徽州，石、太踞匪绕趋江右。自冬涉春，两岸传烽甚急，虽经分派防剿，未知能处处完固否？知关廑念，聊布一二。专泐。复颂台安。不备。

————————————————————

(1)  曾宪德，字峻轩，湖北京山人。历任福建邵武、建宁、泉州、兴化知府，兴泉永道道员。

546．复李鸿章三月十七日

此间近事，南北两岸同时吃紧。饷项十分支绌，前函八万之请，务恳慨允速解。宁波一口近日税务如何？愧住皖年余，吏治毫无起色。

少荃世仁弟馆丈阁下：

三月七日接二月二十七日惠缄，十六日又从金陵寄到十六日一缄，具悉一切。

此间近事，南北两岸同时吃紧。南岸徽、祁各城，与庚冬辛春之祁门相似；北岸石涧埠各营，与壬戌十月之雨花台相似。大致已具于十二日奏片中。昨又有与舍沅弟一缄，尤为详细，兹抄呈台览。

饷项十分支绌，为近年所未有。沅弟派人援无为州者，往返近七百里，每人仅发途费二百文。霆军人数近二万，今年两个半月仅发银六万两，断难支持。议者请由此间派员至沪劝捐，专劝苏、皖、江西三省之寓沪者，是否可行，祈卓裁审度见示。纵使可行，亦尚难济目前之急。前缄八万之请，务恳慨允速解，至祷！至祷！

宁波一口近日税务如何？绍兴计已设卡抽厘，尊处耳目较近，或可得其大凡。如左帅饷入稍王，则景镇、河口厘卡亦可酌还敝处。然左公派克庵、钤峰两军援徽人数将近七千，断非两卡之厘所能养赡。且贼窜江西，两卡必大衰歇也。

荫渠所调人员似多好手，惟邓伯昭在达川处难于抽身，达川请敝处奏留，目下为藩幕，将来或可为皖吏。鄙人住皖年余，吏治毫无起色，良以为愧。

白齐文乃复有还统常胜军之请，殊骇听闻，阁下力持不可，此等处吾辈万不宜屈挠迁就耳。复问台安。

547．致郭嵩焘三月十七日

减苏松浮粮，变屯卫兵制，皆经世不刊之论。饷项太绌，江西厘务日坏，议欲派员赴沪劝捐，不知果有益无碍否？

筠仙仁弟亲家大人阁下：

日来未接尊缄，但见减苏松浮粮、变屯卫兵制二牍，皆经世不刊之作。不特提销甲乙丙丁诸纲，直恐卜纲三十，卜销八百，其利永矣。二事皆期于必成。但粮减浮收，则可即奏即办，减浮额则须待克复金陵、苏、常后，乃可会奏。程正叔云：“是则是有此理，贤却说得太早。”在然乎？否乎？

此间近事，详具于十二日奏片、十六日寄舍弟信中，均抄达少荃中丞处，想蒙垂察。

饷项太绌，江西厘务日坏。若黄老虎等果蹂躏腹地，以后各卡益不可问。彤帅留粤为主人翁，恐反不如客卿之尽力，他处无箸可借，不得不从沪中设法。议欲由敝处派员赴沪劝捐，果否有益于皖营，无碍于沪军？即祈商之中丞，察酌详示。竹报一缄已剪拆，将意城信阅看，兹加封附寄照收。顺问台安。

548．复郭崑焘三月十七日

北岸尚足支持，南岸尚有难于支撑之势。如黄逆被击退，则江、席两军直入皖南，再行相机进止。

意城仁弟亲家大人阁下：

三月十八日接初四惠书 ⁽¹⁾ ，敬承一切。

此间近事，粗具于十二日奏片中，业经咨达湘帅。十六日寄舍沅弟一信，尤为详明，兹抄呈台览。

北岸之事，有霆军与彭、毛、刘各军以御下游忠酋大股，有成、李两军以御上游捻匪一股，应足支持。南岸之事，古、赖等及浙东败匪麇集徽州，克庵、桂生、钤峰诸军尚有难于支撑之势。黄老虎等股从东、建内犯饶、景，则更无活兵制之。沈帅以五千人守景镇，必可保全，其以韩进春五千人防剿石门，则恐未必可靠。前有缄牍，请催席研香速赴抚州，不知已抵何处？再求阁下谆催，愈速愈妙。并请函催江味根建旆东来，定由袁州至抚州，与研香合为一路，专御黄老虎一股。如黄逆幸于饶、景击退，不入江境，则江、席直入皖南，再行相机进止。味军之或南或北，前此本未定计，今所以决归南岸者：一则以鲍军北渡，援解毛军之围，南岸太嫌空虚；二则以黄逆窜江西，席军太单，必江、席合打一路，庶足保江西之腹地，兼可固吾湘之东藩；三则以味根与希帅较疏，与左帅较亲，军行皖南，处处与鄙人及左帅相周旋，诸事联络融洽。因此三者，故定请味帅由江西进兵，求阁下先达鄙意，即日另有函牍催之。

南翁擢迤东道，应仍由寄帅会敝衔奏留。京米实不易办，拟请其至下江一行，商办盐务。黄庆之妻在霆营告状，并无欲以黄胜高承继之说，并云夏令笞辱张氏，春霆与各营官愤愤不平，谓县令打提镇之妻，颇动众怒。究竟责打与否，务祈详查见示。即请台安。

————————————————————

(1)  此句言“三月十八日接初四惠书”，而信件日期则标明三月十七日，疑有误。

549．致彭玉麟彭毓橘三月十八日

石涧埠解围后，以萧守运漕、雍镇，以鲍攻铜城闸之前、杏南等攻铜城闸之背为宜。

雪琴仁弟、杏南表弟左右：

十六日奉寄一缄，并抄与舍沅弟信，言石涧埠解围后，以萧守运漕、雍镇，以鲍从东关攻铜城闸之前，以杏南与毛、刘从西梁山攻铜城闸之背等语，想已入览。本日接舍沅弟公牍私函，亦令毛、刘撤石涧埠迅速进剿。但微有不同者，鄙人系令萧守运漕，杏与毛、刘进剿；沅弟系令杏守运漕，萧、与毛、刘进剿。鄙人系令三军剿闸镇、东关、巢县等处；沅弟系令三军剿庐江、三河、桐、舒等处。鄙意庐江、三河、桐、舒四城，皆有劲兵守之，万无一失，贼匪必不上窜，仍以萧守运漕、雍镇，而杏南与毛、刘为进剿之师，庶为稳妥。请雪帅与杏弟商定后，飞告春霆及萧、毛、刘诸公，照此办理，不必往返多商也。

兹将本日复舍沅弟一缄，抄呈台览。其沅之公牍，俟批发后，再行咨札各处。诸惟心鉴。顺问台安。

550．致黄赞汤三月十八日

黄文金等将阑入江西腹地，忠逆围我石涧埠营盘，北岸事势尤急。春水盛涨，昌江炮船当能阻止群贼内渡。饷项奇绌，可否于广东藩库内借拨数万金，赶解来皖？

莘农老前辈大人阁下：

前月自金陵还省，十八日曾于途次泐复一函，计达典签。维时皖南甫有转机，终以石、太、歙、绩等股未经芟除，恐贻珂乡之累，迨月底归抵省垣，而黄文金等纠合石、太踞匪，由池州、东、建冲过，直犯彭泽、鄱阳，势将阑入江西腹地。弟思湖口、景镇两路，均为入江门户，饬万泰、丁义方等坚守湖口，饬段起等坚守景镇，迭催席研香一军赶至抚州，迎头拦击，另调鲍春霆一军跟追赴援。乃春霆将抵青阳，闻忠逆率巢县大股围我石涧埠营盘，更番猛扑，与去岁环攻雨花台情形相似。北岸事势尤急，别无可调之师，因改令春霆就近由大通雇船北渡，先解石涧之围，若能迅速得手，仍令回军援江。

日来窜江之贼，尚徘徊于石门街，洋塘一带。幼帅调韩进春进扎石门，朱洪春进扎都昌，屈蟠进扎乐平。春水盛涨，昌江炮船应足遏贼内渡。其徽州一路，刘克庵等军方与群贼相持，争战不休，未知能否堵截？两年来每当事机稍顺之际，辄有意外波折。劫运茫茫，天心难测。国藩调度未善，亦实无所辞咎。所尤难者，饷项奇绌，为自来所未有。二月入款，仅赣局四万金，江西省局，竟至不名一钱。东征局饷船过湖覆溺，愆期不到。值兹征调频仍，竭蹶万状。且今年添募新勇，不下三万，合之旧额，已近九万，出入太觉不敷。仰屋窃叹，无所为计。惟有吁求大力佽助，度此艰危。

承尊处解来第六批粤厘四万，已到章门，第七批三万八千，又已起程。屡占河润，何敢更为无厌之请？惟敝处窘迫之状，以目今为最苦，可否于广东藩库借拨数万金，赶解来皖，由粤厘项下陆续拨还？务祈与彤帅商定，慨允速济。叨荷云情，感泐无量。专肃布恳，即请台安。诸惟心鉴。

551．复刘于浔三月十九日

李秀成率大股围攻石涧埠，不得不改调鲍部先援北岸。留防兵力甚少，赖幼帅、左帅及时派军声援，得以保全三城。

养素尊兄年大人阁下：

接初四、初九等日惠书，借悉台旆周历湖滨各防，安抵章门，至以为慰。

此次贼犯珂乡，虽曰地广兵单，力难兼顾，亦实鄙人调度未善，无所辞咎。业檄春霆西上援江，旋因忠逆亲到巢县，纠率大股围攻石涧埠官营，累日猛扑，接济断绝，不得已改调春霆先援北岸。该军十四日由大通赴神塘河登岸，未审解围果在何时？目下湖口较松，景镇一路，迭饬段道等坚扼昌江，久雨水涨，炮船当易施展。都昌一城，昨准幼帅咨牍，已调朱洪春虔字营驻守，合之贵部师船，足资堵御。至席研香一军，节经飞催来江，先驻抚州。又请幼帅派员往迎，计不久亦当赶到。抚、建果安，亦可屏蔽上游徽、祁等处。弟留防兵甚少，赖季帅派刘克庵、王钤峰两军，幼帅派王心初一军，迭次猛战，为我保全三城。若能驱贼出岭，贼不能由徽入江，亦足少纾一路之患。此时上游无事，阁下所部师船似当并力于饶州、安仁一路。大旆应否赴饶一行，请与幼帅商酌。专泐布复。顺请台安。敬璧谦版。不宣。

552．复沈葆桢三月十九日

乐平关键，紧要甚于石门，拟请韩军仍驻乐平。石涧埠毛、刘等营，尚能坚守。现饬朱云岩进攻石、太，以掣岭内敌势。祁门若失，徽、休万难独立。欲于筱泉、少彭、芥舟、子坚四人中择一奏委，总理粮台。

幼丹尊兄大人阁下：

十七接初八手书，具悉一切。蒙饬蔡道赶提洋税六万，径解安庆，且慨许均作协款，大旱望云，不崇朝而甘澍已沛，感谢曷既！

尊意以湖口兵单，欲屈道进扎苏官渡，与韩将石门街之师联络。弟十三日函复尊处，曾言乐平关键，紧要甚于石门，拟请韩军仍驻乐平，较有把握。顷据段道初九来禀，韩军初七、八等日陆续拔赴洋塘，此时断无撤退之理。乐平城中，仅有屈道一军，尚嫌其单。若屈部再移苏官渡，乐平无专防之兵，景镇失犄角之势，似非稳着。至湖口兵虽不多，然城小而坚，守具充足，应堪自固。苏官渡距湖口城十余里，似可不必驻兵。屡承谦商询，竭愚奉质，仍希卓裁权衡至当。

石涧埠毛、刘等营，尚能坚守。春霆十四由大通登舟北渡，九舍弟闻北岸危急，亦派数营来援。仰托鸿庇，或冀幸解此围。

徽州群逆麇聚，赖阁下与左帅派克庵、钤峰、心初三军保全三城。现饬朱云岩进攻石、太，以掣岭内贼势，亦不知果有益否？复请台安。诸惟心鉴。

再，此次徽、祁危急，全仗尊处派心初一军，左帅派克、钤两军，苦战苦守，乃能保全三城。然徽、休之贼虽少退，而黟县之贼仍盘踞黟城及内外各岭，其胡、李、黄大股，因景镇及陶家渡官兵声势颇壮，遂西窜桃树店、闪上、小路口等处，蔓延百里。祁门钤峰一军，与刘、唐、心初各军，业已声息不通，实属异常危迫。若钤峰稍有蹉跌，祁失而徽、休万难独立，则不特坏三省之大局，而弟亦无词以谢客军。每一念及，忧心如焚。敝部派守南北城池至十六处之多，占住兵力，尽成呆着。除鲍军外，别无大支游击之师。所为全力急解石涧埠之围，非仅虑毛军覆没，亦以力保无为、裕溪、西梁山三处也。幸而立解重围。鲍军回援祁、景，总在一月以后。江、席二军由抚州入皖，则当在两月以后。如天之福，此两月内，饶、景、祁、婺皆不决裂，则大幸也。

孙方伯欲于藩署之外，另委大员总理粮台，养素亦以为言。鄙意欲筱泉、少彭、芥舟、子坚四人之中，择一奏委，何人最为妥叶？究竟藩司与粮台应否分办？伏乞卓裁详示。复问幼丹尊兄大人台安。

553．致晏端书三月十九日

黄、胡等股势将阑入江西腹地。忠逆大股围我石涧埠营盘。饷项奇绌，只望扩充粤厘，或借拨藩库，赶解来皖，以度此艰危。

彤甫仁兄年大人阁下：

前月自金陵旋省，二十四日于途次泐复一缄，计达典签。

到省后警报迭至。黄文金、胡鼎文等股由池州、东、建冲过，直犯彭泽、鄱阳等境，势将阑入江西腹地。当令春霆军门缓进东坝，西上援江。乃忠逆亲来巢县，纠合大股，围我石涧埠营盘，更番猛扑，接济断绝；又分股窜过盛家桥，逼近庐江北岸，势尤危殆。不得已改调鲍军北渡，先解石涧埠之围。九舍弟处亦勉拨数营来无为援剿。日内两军当可会合，不知能否得力。又有陈大豫捻，由麻城绕陷二蕲、广济，下窥皖北，幸成军门援鄂之师，跟踪尾追。敝处亦调李道钧字五营驰赴潜山、太湖一带，与成军会剿。浙东肃清后，败贼回窜徽州，左帅派刘克庵兼程援徽，意极可感。奈股数太众，此剿彼窜，不休。两年来每当事机稍顺之际，辄生意外波折。劫运茫茫，天心难测，鄙人调度未善，亦实无所辞咎。所尤难者，饷项奇绌，为自来所未有。二月入款，仅赣局四万金，江西省局竟至不名一钱，东征局月饷因饷船过湖覆溺，愆期未到。值此征调频仍，竭蹶万状，且今年添募新勇，不下三万，合之旧额，已近九万。除游击各军外，专守府县城池至十六处之多。出入太觉不敷，仰屋窃叹，无所为计。惟有吁求大力佽助，度此艰危。前承饬解第六批粤厘四万金已到江西，第七批三万八千，又已起解。源源惠济，叨爱实深，何敢更为无厌之请？惟敝处窘迫之状，数年以来，以今者为最苦。究竟粤厘能否大有扩充，抑或于广东藩库借拨若干，赶解来皖？感荷云谊，实无既极。

至里下河近状，前函略陈梗概。嗣李松崖以失守各城，自请罢斥离营，不得不据咨代奏。惟敝处鞭长莫及，而此人心迹，难于深信，仍恐倒行逆施，为里下河目前之患，密请权为慰留，俾恩出朝廷而怨归敝处，或者知感知愧，不骤决裂。谨将密行抄呈台览，是否有当，并以奉质。敬请台安，诸希心鉴。

554．复冯志沂 ⁽¹⁾ 三月十九日

此间南北交警，应接不暇。伪忠王一股，锐意由皖入鄂。苗党亦与围六安之贼勾连窥伺。

鲁川尊兄大人阁下：

迭荷惠书，备承雅注。具审台旆安抵颍郡，良觌匪遥，驰系曷已。

此间月余以来，南北交警，应接不暇。伪忠王一股，锐意由皖入鄂，初围无为州石涧埠营盘，继围庐、江、舒、六各城，苗党亦到迎河集，与围六之贼勾连窥伺。各军往来驰援，疲于奔命，幸初二六安围解，贼向东北退窜，闻至定远分为二支，一下金陵，一回巢县。弟令鲍军由巢北进兵柘皋，十四已抵庐州。其巢南、巢东两路，则令彭、萧、刘三军分投会剿，抽出李希帅部下成、蒋、毛三军，北剿苗逆。蒋自舒城拔行，毛自石涧埠拔行，至六安会齐，为援寿之师。成军追剿鄂捻，行抵蕲水，即由麻城出三河尖，为援颍之师。去岁颍郡被围，成军赴援，即系由此路前进。目下颍尚无贼，蒋部留防四营，守城当有把握。阁下不存客气，与守令随事筹商，尤深倚赖。待成军到三河尖后，与颍郡声息易通，届时或先赴正阳关对岸，与蒋、毛夹淮而军，或径赴颍郡，请阁下与守令函商成军门，相机办理。颍郡事势稍松，台旆或赴临淮，或来省城，亦免致到处荆棘也。专泐布复。并问台安。汇缴资版，不宣。

————————————————————

(1)  冯志沂，字鲁川，山西代州人。道光十六年进士，历任刑部主事、安徽庐州知府。

555．复彭毓橘三月二十日

预商石涧埠解围后进取机宜，免致临时错乱。

杏南表弟阁下：

十九接十三手书，系初到运漕所发者。穆牧专差送省，此间已闻贤弟于十五日会合萧军，从黄雒河进援石涧埠，而无为州来禀，十六辰刻鲍军犹未到州，不知何日始克两路会剿，深以为念。

国藩十六、十八连寄两函致阁下与雪帅，皆豫商石涧埠解围后进取机宜。盖以援师力量甚厚，解围自在意中，索性趁此声势，夺取巢、含等城，曾将两次寄沅弟信抄呈台览。昨接沅弟来牍，业将进剿各事，与诸公移商，所见不谋而合。第沅未知鲍军渡江，着着防贼内窜，不得不从下打上，今有两支大兵分路并进，应无内窜之虑，尽可从上打下。请鲍军由东关攻铜城闸之前，以无为运漕为后路，请贤弟与毛、刘两军，由五显集攻铜城闸之背，以西梁山、裕溪口为后路。顷将沅牍批发抄录，咨行各军，幸而石涧解围，即可照此办理。去年不知芜湖、金柱遽克，未能预先商定进兵之法，故今年预先商定，免致临时错乱也。诸希心鉴。复问近安。

556．复左宗棠三月二十日

若鲍军自无为西往，萧军自运漕东来，或可解石涧之围。徽、祁四属，群盗如毛。看来江淮之间，乱无已时。乞示及洋人在绍情状。

季翁仁兄大人阁下：

十八日接三月七日专差惠书，敬承一切。此间近状，粗具于十二日奏片中，业经咨达冰案。

李秀成围扑石涧埠毛、刘各营，初十以后，似稍松劲。但于环营二三里外，多筑坚垒以困我军。春霆十六日可到无为州。舍弟亦自金陵派八营来援，十三日到运漕，与萧营合扎。若鲍自无为西往，萧等自运漕东来，或可解石涧之重围。然圩田水多，孤埂难进，未敢操必胜之权也。

徽、祁四属，群盗如毛。浙东之贼由於昌、绩溪而来，岭外之贼，由旌德、石、太而来，黄、胡等自东、建上窜之贼，又由桃树店、闪上横逸于祁门。幸阁下派克、钤两军，沈帅派心初一军，苦战苦守，保全三城。客兵力于原，主兵坐于国，既感且愧。

刻下休、歙虽获少安，而黟贼屯于祁北，黄、胡聚于祁西，实恐钤军不能独支。刘、唐已与祁门声息不通，沈帅又调心初由休回江。弟思勉筹一军，由贵池进大洪岭以援祁北，计非半月后不能赶到，即到亦未必有济。谬统七八万人，而所在竭蹶如此，阁下将何以教我也？

捻股自豫至鄂者，迭陷蕲水、广济，十八日又陷宿松。不知狗党之马融和在其中否？如在此股之内，则必下趋归并伪忠王。巢、含等处群捻，自张落刑就擒后，大局甫转，而僧邸遽奉命北旋，看来江淮之间，乱无已时。

希庵久不回营，且闻其病未愈，此外更乏引重致远之器。四顾茫茫，只增深慨。

洋人在绍，求索无厌，传闻异词，究竟情状若何？便中乞示及一二。即颂大安。不具。

557．加晏端书片三月二十日

宁防甫松，徽事又棘，防剿翻觉不敷，饷项尤为不继，不得不恳求于粤中。

再，弟近日竭蹶之状，反有甚于庚申年祁门被困之际。彼时苏、常新破，徽、宁继失，人人视为糜烂之局，故责望之意尚浅，但能自保，即为至幸。自安庆、徽、宁、庐州、芜湖、东西梁山次第克复，人人皆有澄清之望，望之弥殷，责之弥切。今江浦、浦口各隘，为贼所有，忠酋又以全力窥伺庐、芜、裕溪、西梁山等处，南岸则宁防甫松，徽事又棘，计兵数倍于昔年，而防剿翻觉不敷，饷项尤为不继，决裂实在意中。此次告急于左右，盖亦迫而出此。否则，拙性不肯为无病之呻也。复问彤甫仁兄同年大人台安。

558．致李续宜三月二十日

祁门吃紧，竟无劲旅可以派援，务望迅速东来。

希庵仁弟亲家阁下：

日来未接惠书，想初十日决已成行。此间近事具详于十二日奏片、十六日寄舍弟信中，抄呈台览。

杏南带八营、周万倬三营十三日已至运漕，与萧为则合扎一处，为则先扎四营于黄雒河，距毛营仅十五里。春霆十六日至无为州。拟春霆从州城进，萧、彭、周从黄雒河进，或可解石涧埠之围。祁门亦十分吃紧，竟无大支劲旅可以派援。

自去秋以来，鄙人实已筋疲力尽，务望阁下迅速东来，分任艰巨，代馆先生久盼散学也。顺问台安，不一一。

国藩顿首

559．致罗忠祜三月二十一日

闻敌窜广济，即派炮船十号至下仓埠一带，救护难民。捻匪陷宿城后作何举动，望告知申夫。

少村仁弟世讲阁下：

前闻贼窜广济之信，即派炮船十号至下仓埠、乌池一带，救护贵邑难民。昨阁下专丁至眉生处领得恤银少许，眉生令亲兵四人送去，恐被贼梗阻，未能竟达尊处。兹再派舢板前往问候，并问石帅二家消息。此间派申夫带三千人由石牌进剿宿松，大约二十一日可抵石牌。

捻匪于十八日陷宿城后，作何举动？究竟全系捻子乎？抑去年围攻颍州之发逆？马融和一股在此内乎？请派人至石牌、荆桥等处，详告申夫为荷。肃泐。顺问近佳。

560．复彭毓橘三月二十二日

应乘敌势上趋、后路空虚之际，集力攻取铜城闸。饬令作游击之师。

杏南表弟阁下：

二十日泐致复函，并有通行一牍，预商两路攻取铜城闸。二十一得为则十七信，知已打退石涧埠贼。二十二复接十七惠书，续聆一切。此次解围迅速，深赖诸君兼程赴援，力挽危局，欣慰曷已。

闻小股缩入巢县，大股上窜庐江，已于十九围扑县城，而上游捻匪由宿松、潜山窜过青草塥，将下与巢贼合并。北岸处处吃紧，不得不分投剿办。现调鲍军门由无为西上，速救庐江，调成军门会合李申夫石牌之师，追剿宿松下窜之捻股，其运漕、黄墩、雍家镇三处，仍由为则分营驻守。趁此贼势上趋，后路空虚之际，请贤弟与竹丹、南云合兵一路，迅从西梁山五显集力攻铜城闸。该处得手，此军即作无为、庐、和、含游击之师。北岸共有三大支活兵，纵发、捻交乘，或可纵横驱逐，共图扫荡。本日已有公牍奉达。诸希心鉴。复问近好。

再，闻十九日围扑庐江之贼，实数不过万人。二十日贼股陆续向西北乡绕窜，已至戈家担地方，系向桐城之路，大约将分扑桐、庐两城。桐城有周厚斋五营，应可坚守无虞。春霆既调援庐江，即当久留北岸，无论贼窜桐、舒、潜、太，春霆皆须跟踪追剿。至阁下与毛、刘三人合为一军，则专作和、含、无、庐游击之师，不管桐、潜以上之事。盖浦口、江浦上至含、巢，皆为贼有，北岸不可无大支活兵。即北岸无仗可打，亦可为芜、金等处游击之师。沅弟全军，趁势分出半支活兵在外。务求贤弟办到。再问杏南表弟近佳。

561．复江忠义三月二十二日

目下浮、景、祁、婺一带，苦无大支游击之师，惟望拔军会剿黄老虎一股。

味根仁弟大人阁下：

顷奉惠书，以接敝处二月初七咨牍见复，尚有二月初三一函，未卜曾否达览？

前此奉请台旌先至九江，权度皖南北缓急，再定所向。嗣于本月初八排递一咨，敦催阁下径来皖北。其时因黄老虎等股上窜鄱阳、都昌一带，檄鲍军专援江西，故请阁下径赴北岸也。不料咨文甫发，伪忠王纠合大股围攻无为州、石涧埠官营，几与去冬雨花台被围情形相似。万不得已，改调鲍军由大通渡江先援北岸。九舍弟闻石涧危急，亦派彭杏南带八营来援，赶在鲍军之先，十七日与毛竹丹、刘南云等内外夹击，伟〔幸〕将群贼打退。而该逆上窜庐江，逼近桐城。其麻城捻股，又已窜过宿松，发、捻将联成一片。上下交警，鲍军仍当驰救庐江，留于北岸，一时不能南渡。日来南岸鄱、都之贼，分股横窜桃树店、闪上，直扑祁门。古、赖等逆及浙东各匪纷扰歙、绩、休、黟及祁北柏溪等处。祁门甚为危急，倘有疏失，大局立见决裂。即幸获保全，贼由祁南山径窜入婺源、乐平，亦为江、皖巨患。

目下浮、景、祁、婺一带，苦无大支游击之师，惟望阁下建纛遄发，定计由袁州赶至抚州，会合席军痛剿黄老虎一股，以保江西之腹地，兼顾吾湘之东防。如黄逆幸于饶、景击退，不入江境，则贵部直赴皖南，再行相机进止。昨于十九日备文飞咨，兹复缕晰函恳，务祈及早启行，以慰此间云霓之望，至祷至荷！

尊处所奉正月十一寄谕，毛中丞已将皖、粤情形比较轻重缓急，剀切入奏，仍请贵部东援，业奉廷谕允准。又有旨饬派妥弁迎探，除遵旨派弁奉迓行旌外，专泐奉恳星速东来，无任翘企。复颂台安。敬璧谦柬。不宣。

562．复李鸿章三月二十三日

使松沪与福山、常、昭联为一片，苏州亦有可图。石涧埠重围已解。鄂、豫捻股连陷宿松、太、潜，上下发捻势将粘连。白齐文一事，处置最善。

少荃世仁弟大人阁下：

十七日接初十日惠书，具悉一切。

太仓初九日小挫，无关得失。顷闻该州业于十五日克复，昆、新亦无独存之理。昆、太并得，松沪与福山、常、昭联为一片，即苏州亦有可图。昔尝忧小耿落落难合，直至今日，方信调度自有方也，喜慰何已。

此间石涧埠围困半月，十七日彭杏南与萧军援攻于外，毛、刘二军奋击于内，鲍军甫抵无为，未及登岸，而重围已解矣。惟贼之小股虽退，巢县大股则归并上游，围攻庐江，而鄂、豫捻股亦于十八、九日连陷宿松、太、潜，上下发捻，势将粘连。此间〈现〉檄春霆从下跟追，而令成武臣、李申夫从上驰击。另有公牍奉达冰案。郭松林战守果稳，自未便临警易将。国藩因恶其昔在沅弟处名声本劣，旋又背而轻去，故告左右审慎用之。

筠公兼臬，鄙意无所不可。晋鹤替人，亦非慎于简选，乃实无人应客，枯肠之窘极矣。白齐文一事，处置最善。复总理衙门函稿，无孔不入，无幽不显，天下之至文也。大笔之所独构乎？抑与筠公两军会合而成文乎？令弟幼泉似亦文武兼资之才，敝处欲用之为统领，以储他日栋梁之用，先此奉商。并问台安。诸惟心鉴。

563．加江忠义片三月二十三日

东南大局似有廓清之望。贼入江西，则请一面援江，一面顾湘。望与寄帅、意城熟商行之。

再，目下苏、浙两军，皆极得手，沪军连克十余城，苏州亦有可图。浙军肃清浙东八府，杭州亦有可图。贼势散漫，不似昔年凶悍，东南大局似有廓清之望。惟忠酋力犯皖北，恐为鄂省之患。黄、胡、古、赖诸逆，麇集皖南，恐为江西之患，兼恐贻害于湖南。惟冀阁下早自粤旋湘，振旅东来。如黄、胡、古、赖诸贼尚在皖境，则各军会剿，尚易为力；若已入江西，则请阁下一面援江，一面顾湘。吾湘兵力不厚，处处空虚，与其御贼于本境，不如御贼于江西；与其御贼于抚州以南，不如御之于抚州以北。国藩非敢置广西于不问，盖实见黄、胡、古、赖各党已成流贼之行径，一流于江西之南路，则无法可遏其流，而湖南之乱无已时矣。故思于江西之北路，早截其流，想智者必以鄙言为不谬。望与寄帅、意城诸公熟商行之。再问味根仁弟大人台安。

564．复李榕三月二十四日

目下之敌，实属散漫，总以要击为佳，不可过于持重。当学霆军队伍之整齐，枪炮之敏捷，不可学其掳船扰民。可暂留石牌，仍打南岸。

申夫仁弟阁下：

二十四接二十三手书，知二十一日一牍，已达台览。

北岸共分三大支活兵往来驰逐，而严守各隘紧要之地，该逆应难逞志。据报围庐江一股已窜至桐城东北三十里新店、崇山镇等处，宿松一股亦窜至桐城之西四五里官庄山，幸铨字营先期入城，业将该城守定。成武臣未知行抵何处，可即派人迎催约齐会剿。建字营已于二十日到东流，钧字前营应可拔行过江。阁下等齐前营，便可由桐城一路进剿，不必定候成军。目下之贼，实属散漫，总以要击为佳，不可过于持重也。

春霆闻石涧解围，十八自无为回舟，二十一尚在泥汊，四日行六十里，犹以援江为词，游移观望。现严批责之，饬令赶至王家套登岸，无论贼窜桐、舒，春霆皆当跟踪追剿。发、捻融成一片，我军亦可同剿一路，共收夹击之效。阁下生平极慕霆军，今亲与角逐，益可尽得其妙。但当学其队伍之整齐，枪炮之敏捷，不可学其掳船扰民耳。复问台安。不宣。

正封缄间，接成武臣十七日、十九日两次来文，该军与王桐柏军在蕲水县与捻匪开仗，互有胜负。十九日武臣率六成队追剿回窜上游之贼，留四成队在蕲水。又获伪文，伪忠王欲由舒城、六安上窜黄州、汉口。果尔，则贵军独赴桐城无益，可暂留石牌，仍打南岸也。

565．复严树森三月二十四日

彭杏南所带八营已解石涧之围，但敌军由皖入鄂之意，蓄谋已久，恐其纠合新党，并趋上窜，须预为防备。浙东败匪麇集徽境，实为江、皖巨患，迭催江、席两军东来援江，深虑缓不济急。忠酋有分犯黄州、汉口之意，请早为准备。

渭春仁兄大人阁下：

接初九日环章，具审指麾诸军，规画周密，至以为佩。

此间黄文金一股，由东、建直犯江西，纷窜鄱、都境内。弟檄春霆星驰援江，讵巢县大股围攻石涧埠营盘，更番猛扑，几与去岁雨花台被围情形相类。闻系忠酋亲来，恐非毛、刘等军所能抵御，因调鲍军改援北岸。九舍弟闻石涧危急，派彭杏南带八营来援，先鲍军而赶到，十七日与毛、刘内外夹击，幸解石涧之围。该逆小股缩入巢县，大股直扑庐江，绕窜桐城东北新店、崇山镇等处。其由鄂下窜之捻，闻有发匪在内。发、捻在蕲水分道而行，捻匪十七、八日在蕲水与成、王两军开仗，发匪于十八日已陷宿松，经过太湖、潜山直至桐城之西官庄山，二十一日围扑城池，幸桐城有周厚斋五营，先将该处守定。忠酋近在庐江，即日可与扑桐一股会合。弟令鲍军从庐、桐一路跟踪追剿，令李申夫钧字五营由石牌前进，令彭杏南等速攻铜城闸，以掣贼之后路，业将调遣各军咨明冰案。惟该逆由皖入鄂之意，蓄谋已久，恐鲍军跟追不及，贼挟纠合新党并趋上窜熟路，将复贻棠疆之忧。查鄂边东防上巴河最关紧要，业经穆镇八营赶回驻守。此外黄州、德安、麻城，亦皆筋脉必争之地，扼此数处城隘，自可无虞豕突。想绸缪未雨，必已预策万全矣。

南岸窜江之贼，分股横扰桃树店、闪上，直扑祁门，十一日经王钤峰痛剿获胜。古、赖等逆浙东败匪麇集徽境，实为江、皖巨患。迭催江味根、席研香两军东来援江，深虑缓不济急，现饬景镇等处严扼昌江，无令贼得内渡，或冀保全腹地，则大幸耳。复请台安。摹璧尊谦。不宣。

再，庐江官兵搜获伪文，忠酋欲由舒城、六安、英、霍上窜鄂境，有分犯黄州、汉口之意。兹将伪文抄呈台览。

此时浙、沪两军皆极得手，苏、杭均有可克之势。来无为、庐江者，未必果系忠酋，即果系忠酋，亦未必敢远谋黄、汉，其文未甚可信。然既有此文，不可不防，请阁下商之秀帅，早为准备。希帅过鄂之时，与之熟商一切，届时贼若果由六安而入英、霍，即请希帅暂驻蕲、黄一带，并力堵御，机势亦顺。

弟备文商借火药六万斤，敬求惠济。再问渭春仁兄大人台安。

566．复倪文蔚三月二十四日

石涧之围已解，直扑庐江之敌与连陷广济、宿松之捻，势将联成一片。驻徽兵本不多，深恐大局决裂，殊难补救。

豹岑尊兄大人阁下：

接二月二十九惠书，具审台旆安抵鄂垣，宣勤营务，至以为慰。

弟查阅沿江各军，亲赴金陵一行，上月二十八还省。不数日而警报迭至，黄老虎一股，已由东、建上犯江西，当调鲍军西上援江，讵忠酋大股围攻石涧埠营盘，与去岁猛扑雨花台相似，万不得已令鲍军改援北岸。九舍弟闻石涧危急，亦派彭杏南带八营来援，赶在鲍军之先，十七日与毛、刘两军内外夹击，幸解石涧之围。该逆小股缩入巢县，大股直扑庐江，绕窜桐城东北新店、崇山镇。鄂中捻股连陷广济、宿松，二十一日窜扑桐城，上下发、捻联成一片。幸桐城有周军门五营，先将该处守定。李申夫五营本驻东流，目前调赴石牌迎剿鄂捻。现饬霆军从下追上，令申夫会合成军门从上击下，彭杏南与毛、刘等军进攻铜城闸，以掣贼之后路，请渭帅严守上巴河、黄州、德安、麻城等处，防贼回窜入鄂。北岸共有三支活兵，应可往来驰击。而南岸群逆麇聚徽州，窜江一股，徘徊于石门、洋塘一带，又分窜桃树店、闪上，直扑祁门。驻徽兵本不多，承左帅派王钤峰、刘克庵两军，沈帅派王心初一军帮同战守，勉为支持。近闻心初札调回江，恐徽州或有疏失，则大局决裂，殊难补救，忧灼曷已。专泐。复问台安。不宣。

馆愚弟期曾国藩顿首

567．复杨岳斌三月二十五日

清水河不可撤防，攻克黄、池、三里埂，宁、芜两处皆松。上游捻股由宿松、潜山窜过青草塥，发、捻将成一片。已饬鲍、彭两军追剿并进攻。

厚庵仁弟大人阁下：

十七泐复一函，二十二续接惠书，复商左镇应否移扎湾沚。前此雪琴来信，已言清水河不可撤防，且攻克黄、池、三里埂后，宁、芜两处皆松，湾沚有王可陞、任星元两军水陆相依，尽可稳守等语。渠令左镇分扎方村、清水河，所筹自臻周妥。今尊意亦谓湾沚后路宜防，即可不必移动。鄙人恐下游师船不敷分派，业饬李忍斋率副中全营下驶，听候调遣，计已早抵芜湖。如湾沚、清水河有必应添兵之处，或饬忍斋前往会防，听候尊裁。

目下雪琴方与彭杏南等图剿铜城闸，南岸芜、金、湾沚等处，均由阁下定夺。石涧埠幸于十七力战解围，贼之小股缩入巢县，大股围扑庐江，上趋桐城，上游捻股由宿松、潜山窜过青草塥，发、捻将成一片。现令春霆由庐江、桐城一带追剿上窜之贼，彭杏南等从西梁山五显集进攻铜城闸，未知能得手否。顺以附陈。复问台安。

568．复唐训方三月二十五日

苗练业已复叛，寿、正想已不保。发、捻业已联成一片。北岸共分三支活兵，以备往来驱逐。介唐所保数员，未尽惬意。已拨一万金协解贵营。

义渠仁弟大人阁下：

初八泐复一缄，十八接初七惠书，具悉清查各圩，招抚顺守。阁下此行经营淮北全局，提挈要领，操纵从心，佩慰曷已！

嘱筹寿州防兵，目下周厚斋五营驻守桐城，未能前往，而苗练业已复叛，围攻寿州。寿、正两城，想已不保。如其尚存，此间亦无兵可拨也。

沅弟闻石涧埠被围甚急，派彭杏南带八营来援，赶在鲍军之先，十七日合萧为则、周汉卿等军，与毛、刘内外夹击，幸获解围。该逆小股缩入巢县，大股来扑庐江，旋即上窜桐城。上游捻股亦由宿松、潜山窜至桐城，二十二日攻扑城池，发、捻业已联成一片。春霆闻石涧解围，十八已自无为回舟，现令赶至王家套登岸，追剿桐城之贼。李申夫钧字五营现驻石牌，令其会合成军门从上击下。贼之大股既已上犯，其后路必将空虚，令萧为则分守运漕、黄墩、雍家镇三处，彭杏南合毛、刘为一军，从西梁山五显集攻取铜城闸。此处得手，即作为庐、巢、和、含游击之师。北岸共分三支活兵，以备往来驱逐。其窜江之贼，徘徊于石门、洋塘，闻内地有备，未遽深入，分股横窜桃树店、闪上，直扑祁门，十一日为王钤峰所败。古、赖等逆及浙东败匪纷扰歙、休、祁、黟。此间五六日不得祁门消息，可忧之至。

介唐前有甄别属员一禀，史怿悠一员，已由敝处撤任候参。其所保数员，未尽惬意。休宁县李蔚官声平常，殊非可靠之员，不知介唐何所取之。

李营捆盐一节，经阁下派员开导，竟能妥贴就范，目前暂可相安。本月十二有密片一件，抄呈尊览。前借江西之银已到。本日拨一万金协解贵营，不知桐、舒能不久梗否？复问台安。不宣。

569．复彭玉麟三月二十五日

石涧埠发逆向西北乡绕窜，鄂、豫捻股攻扑桐城，将与发逆合并。王钤峰迎击黄老虎，大获全胜，徽、祁或可保全。已饬向导营赴武穴、龙坪等处巡防，而调胡友胜回省。

雪琴仁弟大人阁下：

二十三接二十手书，十九所寄一函，现尚未到。

石涧埠经此大险，深仗诸公极力拯救，迅速解围，至为佩慰。该逆小股缩入巢县，大股来扑庐江，二十日向西北乡绕窜，将趋桐城。鄂、豫捻股亦由宿松、潜山下窜，二十二日攻扑桐城，将与发逆合并。

此间檄春霆从王家套进剿庐江，彭杏南等仍从西梁山五显集速攻铜城闸，曾备牍咨行尊处。春霆十八在无为州开船，二十一日尚在泥汊，四日仅行六十里，迟滞太甚，已严批责之，饬令赶早登岸，将船只概行释放，无论贼窜桐、舒、潜、太，春霆皆须跟踪追剿，一时不必南渡。其窜江之贼，未敢深入。黄老虎等横窜桃树店、闪上，直扑祁门，王钤峰于十一日迎击，大获全胜。黄逆为南岸贼之最悍者，该逆大败，徽、祁或可保全。

前留向导营暂防省城，已于十五日饬赴武穴、龙坪、九江、老洲头一带巡防，而调胡友胜回省矣。复问台安。

570．致彭毓橘三月二十五日

抄寄李秀成文书，其中有故作大言，亦有实系敌中主意。忠党欺我能守不能战，请即进攻铜城闸，以消敌军凶焰而长官兵士气。

杏南表弟左右：

二十二日作一缄，二十四日专人送去，不知到否？昨夜接庐江吴长庆禀并抄寄伪忠王文书，仆细阅之，知系假函，非真伪忠王文书也。其中有故作大言恐吓，亦有实系贼中主意。兹将朱笔批出原文，送寄弟览。

贼称曾某之兵，守则有余，战则不足，此实忠酋确有所见之言，即群贼亦确有所见。盖两三年来，除鲍春霆在丰城一战外，我军从未与忠党痛打一仗，即雨花台、石涧埠两次，亦皆仅能坚守。故忠酋欺我全不能战，叮嘱群贼，如遇曾某之兵，一到即与交锋，该酋自信战有把握也。

鄙意自西梁山进兵，上攻铜城闸，下攻和、含，系可战之地；贤弟与竹丹、南云共二十二营，系能战之兵；伪来、戴、首、梯四伪王，系好打之贼。务请贤弟与雪帅、竹、南会商，即日由五显集进攻铜城闸，得手后即攻和、含、巢，纵不能大胜，亦无损于大局。若再不痛打几仗，恐官兵愈疲，贼焰愈长矣。至嘱。顺问近好。

571．复郭嵩焘三月二十七日

以忧勤当敌之骄逸，以和辑当敌之猜忌，以严整当敌之浮散，诚为正论。拟招致智巧洋人来为我用，虽数万金不吝也。

云仙仁弟亲家大人阁下：

接三月七日惠书，敬承所示。此间近状，略具于二十七日奏片及咨官、严商湖北军事片中，均经咨达少荃中丞，谅邀鉴照。

来示以忧勤当贼之骄逸，以和辑当贼之猜忌，以严整当贼之浮散。卜弭乱之有日，诚为正论。然岷樵有言，三代以下之大挑，不尽关乎胡子，阁下所论之三者，恐尚不如鄙人所持之一囊也。

容春浦上年曾来安庆，鄙意以其人久处泰西，深得要领，欲借以招致智巧洋人来为我用。果其招徕渐多，则开厂不于浦东，不于湘潭，凡两湖近水偏僻之县，均可开厂。如湘之常、澧，鄂之荆、襄，滨江不乏善地；此间如华若汀、徐雪村、龚春海辈，内地不乏良工。曷与容君熟商，请其出洋，广为罗致？如须赉多金以往，请即谋之少荃，虽数万金不宜吝也。其善造洋火铜冒者，尤以多募为要。

托买之书，幸勿以上驷自暖，而以下驷应客。上海有名产燕菜，请代买几匣速寄。顺问台安。

572．复彭毓橘三月二十七日

攻坚最伤精锐，以后不宜再打。杏、竹、南、为四军除守运、雍外，则作为游击之师。石涧埠营盘宜急撤扎无为城内，腾出兵力打行仗。

杏南表弟左右：

二十七日未刻接二十五日午刻来函，专丁行走极速，可喜可慰。

敝处前日函牍，所以令贤弟与毛、刘攻铜城闸之背者，恐石涧埠之大股尽窜上游，后路必稍空虚，故欲攻闸、攻巢，以断其归路，又恐巢城太坚，故先从闸下手也。

二十六日接雪帅来信，知十八日我军水陆已苦攻闸镇一日，未能得手。攻坚最伤精锐，既经十八日苦打一次，则以后不宜再打矣。既不再打闸镇，则听阁下与竹、为、南三君作主，择可打之处打之，鄙人并不遥制。如开成桥、盛家桥有贼，则先打二桥；如此二桥无贼，则贤弟与三军商议下手之处。至于分别战守，如在巢、含、和境内雕剿，则杏与竹、南出战，为军守运漕、雍镇；如至庐、含、桐、舒等处援剿，则为与竹、南出战，杏军守运漕、雍镇。贵四军除守运、雍外，则作为此八州县游击之师。竹、南两公部下，宜收入无为城内，杏南部下，宜全扎于运漕街中。遇有出外打仗之时，不必留队伍看守老营。若在百余里剿贼，并可不带锅帐。如往年在宿松进剿小池驿之样，最为轻便。复候近好。申正

再，伪忠王实已至皖北，由庐、桐、舒、六上窜湖北矣。前日朱批伪文寄杏弟处者，实忠酋之文也。兹又由上海寄到伪文二纸，抄附一阅。

正封函间，又接二十二夜一函。鲍军二十七早自枞阳开差赴庐江，余令其先打盛家桥，大约三十、初一可到也。

发、捻业在孔城镇大关合股，并闻由舒城上窜矣。巢南贼踪纷纷，贵四军正好猛打，但不知何处屯贼最多。石涧埠营盘宜急撤，全扎无为城内，腾出兵力好打行仗。去年本不应扎石涧埠也。又复。酉刻

573．致官文严树森三月二十七夜

李秀成实已北渡上犯，鄂、江处处吃重。敌犯鄂与至舒二信迟到，固由文报多梗，亦是料敌太疏。

秀峰宫太保中堂、渭春仁兄大人阁下：

二十四夜弟将庐江搜获伪文函寄渭兄，以伪忠王将由舒、六、英、霍上犯汉、黄，窥伺荆、襄，请尊处早为防备，犹疑苏、杭吃紧，忠酋未必亲自犯鄂。乃二十六日接桐城信，知忠逆大股已越桐而向舒城一路。今日又接探信，忠党已过舒而向六安，又接上海信，抄寄忠酋伪文，实已北渡上犯。忠酋既挟全力窜鄂，则鄂、江处处吃重，黄州、上巴河、麻城、德安四处，想荩筹早已守定矣。

目下惟滠口最为要隘，保全汉江、汉阳，必争该隘。弟调成武臣驻防滠口，不知赶得上否？弟十五日曾檄成军作潜、太游击之师，此两日始令毋庸入皖，檄令速赴滠口。十一年，四眼狗犯鄂，正月二十九日破霍山余营，二月初八日即破黄州。此次忠逆犯鄂，亦必飙迅异常。弟方调重兵以解石涧埠之围，不料十七日重围甫解，十九日即扑庐江，二十一日即至舒城。敝处二十四日始得犯鄂之信，今夜始得至舒之信，固由文报之多梗，亦自惭料敌之太疏也。目下但求成大吉早到滠口，王吉、李朝斌早到武汉，分布滠口、沙口、后湖等处，大局不至决裂，则可如十年之例，徐徐补救耳。顺问台安。

574．复李榕三月二十八日

忠酋锐意上犯湖北，可危可虑。成军不必来皖，专心防鄂。休、歙、黟一律肃清，惟祁西尚有零敌，可一痛击逐之。

申夫仁弟左右：

二十六日接二十五日申刻惠书，具悉一切。

自十七日石涧埠解围，忠酋于十九日即扑庐江，二十一日即扑舒城，锐意上犯湖北，刻下想已破霍山，将至英山、蕲水矣。湖北军心远不如胡文忠公之时，可危可虑。

国藩于二十五日批令成军不必来皖，专心防鄂。二十七日调水师王吉、李朝斌援鄂，并请李希帅留鄂会筹，今日拟调萧、毛援鄂下游，无为、庐江境内闻已肃清。春霆于二十六日在枞阳登岸，二十七日向庐江进发，已无贼可打矣。拟即调之打石埭、太平、旌德、宁邑而至东坝，贵军亦可南渡攻打石、太、东、建。闻王钤峰于十一日大破黄文金于小路口，刘克庵大破古、赖、刘、蓝及浙东各股于黟县，休、歙、黟一律肃清。惟祁西尚有零贼，其犯江之心未死，阁下南渡可一痛击逐之，则春霆不必走东、建矣。请即料理，仍赴东流，亦不再发公牍。建、祁交界之贼，请雄师探确猛击，王钤峰亦将至桃树店也。顺问台安。

575．复刘长佑三月二十八日

承示旧部将士散在楚、粤，一时不及抽调。南岸宁郡西、南、北三面为之一清，事有转机。北岸忠逆猛攻石涧埠，已将围敌打退。浙、沪两处，事机渐顺。

印渠仁弟大人阁下：

春初即闻移节直隶之信，迨二月底接读申江惠书，具审远涉重洋，飞轮北上，介圭展觐，牙璋治军。邦畿统千里而遥，望云霓而向化；岳牧列九州之长，赐弓矢以宣威。引企旌麾，良殷虔颂。

承示旧部将士，散在楚、粤，一时不及抽调，其实南北风气悬殊，我湘人不惯面食，不愿远出，除沿江各省外，余皆迁地弗良，大约管带尚可参用湘人，若挈湘勇北行，每多窒碍。比来齐、晋、豫等省，屡募湘勇，似皆未获成效。即多帅部下，沿途脱逃及入关思归者，亦均不能禁止。阁下仅带沪兵三百名，盖已深知此中利弊。燕赵古称劲旅，苍头奋击，雄视中原，本不必借材异地，其营伍之制，战守之宜，仰承指画，不难渐次驯习。惟仗高掌远跖，开此风气，不特消目前潢池之患，并以固将来根本之防。至奏调在皖各员，邓小耘为江达川方伯所留，方濬益为李申夫观察所留，均难应调。马树桢请假回籍一行，再行北上。惟周朝祜即日附轮舟赴沪，到燕当尚迅速，顷始来一展觌，莫知其浅深也。

国藩以正月二十八出巡沿江各军，下抵金陵，二月二十八还省。南岸鲍军连克西河、湾沚各垒，宁郡西、南、北三面为之一清。伪侍王一股，屡经金柱关水师击败，方幸事有转机，乃浙东败匪及古、赖各逆纷窜徽州，黄文金、胡鼎文等股回扑祁门。徽州守兵本单，幸左帅派刘克庵、王钤峰两军，沈帅派王心初一军，协同守御，较主兵尤为出力。其回扑祁门一股，业经钤峰击退，防务稍松。然贼思假道皖南，内犯江西，蓄谋已久，后忧方大。北岸忠逆率巢县大股猛扑石涧埠官营，几与去冬围攻雨花台情形相似。时方调鲍军赴援江西，万不得已，又调之改援北岸。九舍弟处派彭杏南等八营北渡来援，赶在鲍军之先，将石涧围贼打退。该逆大股未回巢县，上窜庐江，由桐、舒、六、霍直犯湖北。另有窜鄂、豫捻在蕲水分为两支，一支回窜黄州，一支由宿松、潜山直趋桐城，与巢贼合股，亦随忠酋扰犯湖北。鄂中地广兵单，发、捻交乘，与十一年狗逆窜陷黄、德时情形相似。希庵中丞起复出山，咨商暂驻黄州，会筹皖、鄂大局。希部之在皖境者，亦令次第援鄂。其江西、皖南两处，则请味根、席研香两军迅速东来，共图补救。

自去秋以来，无日不在惊涛骇浪之中，樯倾楫折，瞬息千变。惟浙、沪两处，事机渐顺。该逆如果悉锐上犯，或苏、浙两军伺隙而动，遭睡得珠，是我输筹于此，得雹于彼，则大幸也。诸关荩廑，顺以缕陈。复问台安，并贺荣禧。不宣。

576．复杨岳斌三月二十八日

嘱代购川米，不能应手。发、捻两股会合，窜往舒城。搜获忠酋伪文，将一出黄州，一出汉口，扰犯湖北，已檄各部防守。

厚庵仁弟大人阁下：

二十五泐复一缄，旋接十八惠书，以湖北阻禁，嘱敝处代购川米。此事官相曾有公牍见商，当复以川米急切不能应手，各营赴鄂买米者，起数虽多，究之每营购资不过三四百金之数，均经敝处随时咨明，目下势不能远赴川省，俟川米办动，不复赴鄂采办等语。今来书欲就便多买万石，敝处买米各员到皖者，现尚无几，姑应允五千石，四月交千石，五、六两月各交二千石，其余仍请贵处派员自行购买，由尊处 ⁽¹⁾ 给咨赴鄂可也。

发、捻两股在桐城之孔城地方会合，窜往舒城一路，庐江及上海两处搜获忠酋伪文，将由舒城、六安而上英、霍、麻城、宋埠，一出黄州，一出汉口，扰犯湖北。闻二十一日大股已至舒城，计此时已抵英、霍。昨已咨请湖北严防上巴河、黄、德等处，调成武臣回驻滠口，拨王吉水师由九江速赴武汉，檄李朝斌水师由湘赴鄂。希帅东来，商请暂驻黄州，会筹皖、鄂大局。今日又咨请贵处再拨一二营援鄂，并调萧、毛两军赴鄂，另备公牍奉商，诸希心鉴。复问台安。

————————————————————

(1)  “尊处”，曾氏家藏稿本原作“敝处”，后划去“敝”字，改作“尊”字。然据上句言“贵处”，似此句中不当换作“尊处”；又上文有“均经敝处随时咨明”之语，疑“尊”字以作“敝”字为是。

577．复李榕三月二十八夜

请统兵至潜山、天堂，伺敌将过，横出要击。

申夫仁弟左右：

本日奉复一函后，旋见司道及幕中诸公，皆谓春霆与阁下不可南渡，萧、毛不可援鄂，而六安州被围紧急，有发、捻、苗练三患交乘之信，不得已檄春霆由舒援六。其由中梅河窜霍山者，闻系较弱之贼，请阁下统兵至潜山、天堂，伺贼将过，横出要击，山中无须多兵，尽可狙击，石牌至天堂亦不过百余里也。先此奉报，继之以牍。顺问台安。

578．复李续宜三月二十九日

石涧埠解围，忠酋扑庐江、舒城，皆解围以去，又围攻六安，已檄鲍军赶援。忠逆狡谋，与英逆相等，须善御之。

希庵仁弟亲家大人阁下：

接三月初八日惠书，知初十日果克成行。姻伯精神强固，尊恙亦日就康复，欢慰无已。

此间近事，具详于二十七日奏片中，抄呈台览。石涧埠十七日解围，忠酋大股十九日扑庐江县，二十一日扑舒城，皆旋即解围以去。二十五日围攻六安，闻其志在必破。本日檄鲍军由庐江赴六安，相去仅二百里，限四日赶到，不知城中二营能坚守十日否？若六安幸得保全，贼必上犯黄、汉。昨咨请台旆暂驻黄州，若阁下果肯留鄂，则调萧、毛两营即赴黄州，庶左右有亲兵可用也。

忠逆之狡谋与英逆相等，而临阵之凶悍远不如英，但头队洋枪甚多，须善御之。

九舍弟遂得拜抚浙之命，忝窃之至。一家受恩过重，报称愈难。顺请台安。

国藩顿首

579．复唐训方三月三十日

苗练叛变，本在意中。苦北岸多故，又无余力相助。鲍军久留北岸，改调味军援救江西。忠酋图窜湖北，鄂中防务，请希帅会筹调度。南岸十一、十七两获胜仗，暂可无虑。

义渠仁弟大人阁下：

二十五泐复一缄，二十八接十八、二十二两书，具悉苗逆叛迹。此次该练之变，本在意中，所苦北岸多故，希部援剿四出，敝处别无余力堪以分拨相助，焦虑之至。台旆驰归临淮，檄调张德胜回营，先固根本，必能不动声色，转危为安。奏请僧邸回剿，如蒙俞允，则回皖尚可迅速。希、味两公均难来临，缘鲍军久留北岸，改调味军援救江西，又以鄂疆紧急，请希帅便道援鄂，暂在黄州驻扎。目下贵部兵力既单，姑饬各防坚守，不必轻于一战。俟皖、鄂局势稍定，容当腾出兵力，共图补救。

迭据庐江、上海两处搜获忠酋伪文，均称图窜湖北，以掣下游兵力。该逆由桐赴舒，又分两支，一窜霍山，一围六安。昨饬春霆由庐江援六，李申夫出潜山，要截入霍之贼。春霆既到六安，或可制苗练不遽猖獗。其鄂中防务，则调成武臣回驻滠口，拨王吉水师由九江速赴武汉，檄李朝斌太湖水师由湖南东来，留鄂防守，请希帅居皖、鄂之中，会筹调度。不卜能幸免决裂否？

南岸祁门十一获胜后，十七刘克庵克复黟县，纵横数十里同时扫荡。徽州有此两捷，暂可无虑。

昨奉谕旨：耆帅调福州将军；左帅擢闽督，仍兼浙抚；沅弟擢浙抚，仍留军营；万篪轩补苏藩；马穀山补皖臬。

国藩前有金陵未克勿再加恩臣家之奏，不图叨窃至此。感激之余，弥深愧惧。

穀山为尊处紧要之员，能否离营履任，尚祈酌示。复问台安。

580．复彭玉麟三月三十日

忠酋欲再犯湖北，甚为可虑。湖北防务，已咨请官、严等人会筹皖、鄂大局。祈与竹、杏诸将熟商用兵之法。

雪琴仁弟大人阁下：

二十五日泐复一缄，续接十九至二十四手书四件，聆悉一一。

石涧埠解围，未甚杀贼，深为可惜。我军乘势攻克东关，进攻铜城闸，颇伤精锐，攻坚之难如此。此次猛打不开，势难再攻。毛、刘两军应撤入无为州城，所论均与鄙见符合。昨以此意详告杏南，即撤毛、刘入城，腾出兵力，择可打之处，痛打数仗，鄙人不复遥制。至于分别战守，如在巢、含、和境内雕剿，则杏与竹、南出战，为军守运漕、雍镇，如至庐、合、桐、舒等处援剿，则为与竹、南出战，杏军守运漕、雍镇。该四军皆作活兵，更番游击。惟此时情形刻刻变换。顷闻忠酋大股已由舒城绕窜六安，二十五围赴州城，讯据贼供，忠酋欲攻破该处，再犯湖北。其城内守兵仅有蒋部二营，单薄之至，甚为可虑。春霆二十七自枞阳开差前往庐江，现飞饬由庐援六，计程仅二百里，不知赶得上否？

至湖北防务，节经咨请官、严两帅坚守上巴河、黄、德等处，调成武臣回驻滠口，水师则令王吉向导营由九江速赴武汉，檄李朝斌新勇由湘赴鄂，请厚帅酌拨一二营由皖赴鄂，并商请希帅暂驻黄州，会筹皖、鄂大局。事变纷乘，忧灼曷已！其萧、毛、彭、刘四军，纵不能攻克巢、闸、和、含四处，然游绎往来于四处之间，坐贼则不攻，行贼则打之，有坚则不攻，有脆则乘之，或亦可期得手。祈阁下与为、竹、杏、云熟商进兵之法，俾贼不得一意上犯。复问台安。不宣。

581．复吴大廷四月初一日

苗逆之叛，本在意中，苦北岸多故，希部援剿四出，别无余力相助。目下临淮似宜坚扼各防，不必轻于一战。发、捻两股在桐城合并，窜至舒城。忠党犯鄂，欲解金陵之围。

桐云仁弟大人阁下：

二十八接十八、二十、二十一三函，聆悉一切。

此次苗逆之叛，本在意中。所苦北岸多故，希部援剿四出，敝处别无余力堪以来临相助，徒深焦虑。临营根本之地，业有朱、张两镇先后调回，义帅亦期于二十三还营，大局当不至决裂。其疏请僧邸回剿，顷奉到寄谕，未蒙俞允。希庵中丞虽于本月初十启行，然旧疾复发，八日仅行百五十里，一时不能抵皖。忠酋锐意犯鄂，敝处曾咨商希公便道援鄂，暂驻黄州。如鄂事日棘，萧、毛等军且不免次第调鄂，目下临淮只此兵力，似宜坚扼各防，不必轻于一战。该逆根深蒂固，党羽众多，殄灭恐非易事。阁下前言尽验，具征料事之明。徙薪虽迟，而补牢未晚。仍祈与义帅从容筹商，共策万全。

皖、鄂局势稍定，鄙人与希公必当竭力相助。目下各路警急，应接不暇，尚希原恕。嘱拨粮饷军火，省台窘迫，为近年所未有。二十五日曾解一万金，不知能速到否？

发、捻两股在桐城合并，窜至舒城，又分两支，一窜霍山，一围六安。已饬春霆由庐江援六，李申夫出潜山，要截入霍之贼。春霆既到六安，或可遥制苗练，不遽猖獗。至忠党犯鄂之意，实欲掣我下游兵力，以解金陵之围。庐江及上海搜获该酋伪文，均相符合。敝处咨商秀相、渭帅，调成武臣移驻滠口，拨王吉水师由九江速赴武汉，檄李朝斌太湖水师由湖南东来，留鄂防守。如希帅肯留鄂境，会筹调度，坚守各防，则北岸之祸稍纾矣。复问台安。不宣。

582．复罗忠祜四月初一日

捻、发合股，横窜舒城。搜获忠酋伪文，均称由皖犯鄂，图解金陵之固，已檄各部回防鄂。

少村仁弟世讲阁下：

使至，接二十六日复书，知尊府及石帅两家均臻安谧，至以为慰。

此股窜捻，已至孔城地方，与发逆合股，横窜舒城，又分为两支，一趋霍山，一围六安。现令春霆驰援六安，申夫出潜山天堂，要击窜霍之贼，未审能否应手。迭据庐江及上海两处搜获忠酋伪文，均称由皖犯鄂，盖欲掣我南岸之兵以援北，掣我下游之兵以援上，无非图解金陵之围，与辛酉年狗逆上窜黄、德，图解安庆之围，正复相似。若霍、六幸获保全，该逆疾趋西上，则鄂中甚为可虑。计黄、德、麻城等处，均有守兵，武汉以上尚觉空虚。成武臣一军，令其回驻滠口，檄王吉水师由九江驶赴武汉，李朝斌水师自湘来鄂，留之协防，商请希帅驻扎黄州，会筹调度。其派防贵邑炮船，除王吉调去六号外，仍留四号驻守，已于刘令禀内批定矣。

左帅擢授闽督，舍沅弟遂拜浙抚之命，忝窃之至。一家受恩过重，报称愈难。顺问台安。

583．复丁取忠四月初一日

嘱撰令侄祠宇楹联，俟军事稍暇，当有以报命。皖南之敌，上犯江西，均经严守，未遽深入。皖北之敌，与捻军合并，图犯鄂境，已檄春霆驰援。

果臣尊兄大人阁下：

前承惠寄治谱四十部，久稽复谢。顷接二月十六手书，眷逮殷殷，弥增驰溯。

敝处分购军米，重荷阁下邀同张、李两君赴宜会办，长才小试，自当游刃裕如。此间米价日贵，亟盼上游接济，不知宜局收数能畅旺否？

承询舍六弟、季弟事实，将为交局立传，感怆曷已。国藩薄德积愆，再膺手足之恸，季弟归葬，自撰墓志一首，久荒文事，无足观览。三河之难，曾有专疏上陈。季弟病故时，并未请恤，蒙特旨追赠臬司，亦有谢恩之折。兹将一志二疏抄呈台览。至令侄祠宇落成，嘱撰楹联，谊不当辞。第数年来，笔墨宿逋，累累山积，诸务丛集，恒觉竭蹶不遑，俟军事稍暇，当有以报命耳。

自去秋至今，无日不在惊涛骇浪之中，樯倾楫折，瞬息千变。皖南之贼上犯江西，幸景镇、乐平等处，均经严守，未遽深入。其窜扰徽州各属者，刘克庵、王钤峰等军力战击退，不致阑入饶、景。皖北之贼围攻石涧埠官营，九舍弟派八营来援解围。其大股上趋桐城，与湖北下窜捻匪合并，又以一支围攻六安州城，以一支旁趋霍山。迭据庐江、上海两处搜获李秀成伪文，均称图窜湖北，以掣下游兵力。现檄鲍春霆驰援六安，如能驱贼下窜，则大局或可幸全。百孔千疮，忧悸曷已！复问台安。不宣。

584．加彭玉麟片四月初一日

围扑六安之敌，分路攻扑，我军坚守无恙。

此信望抄寄厚帅与为、杏、竹、南一阅。

围扑六安之贼，于二十四日已到城下，二十五、六、七等日分路攻扑，我军坚守无恙，二十六日城墙坍塌数丈，贼乘隙猛攻，亦经堵住，大约不久亦可解围。

成武臣于二十八日已至太湖，却难遽回鄂耳。

585．复左宗棠四月初二日

忠酋围扑六安州，苗沛霖新叛，相与应和，湖北捻股与忠酋合股，锐意上犯汉、黄。发、捻之外，重以苗祸，伏求闳谟，救此颠踬。

季翁仁兄大人阁下：

顷奉寄谕，敬审总制闽浙，仍专治浙江军事。圣主任贤之笃，荩臣谋国之忠，良堪庆幸。惟舍弟谬步后尘，深虑不学无术，陨越贻羞。

此间近状，已具于二十七日奏片中，亮达冰案。忠酋十七日自石涧埠解围后，十九日围扑庐江，二十一日围扑舒城，二十五日围扑六安州。庐、舒皆两日解围以去，六安则二十八日尚未解去。该州为希帅部粮台，颇有储蓄，又仅两营守兵，又苗沛霖新叛，距该州仅百余里，与相应和，故忠酋思得该城，为皖与鄂、豫居中绾毂之区。弟现调霆军往援，未知赶得上否？其湖北下窜之捻股，中途在蕲水分支，一支西旋，回窜河南；一支东下，过宿、太等县至桐城，而与忠酋合股，锐意上犯汉、黄，兼窥荆、襄。伪文抄呈台览。

今岁江汉盛涨，弟多调水师援鄂，又以希帅东来，咨请暂驻黄州。闻希公初十日起程，旧病复发，十八日尚在湘乡备咨报病，抵鄂尚需时日。自胡文忠薨后，鄂中军心涣散，恐不足御狂寇。鄂事倘有疏失，皖中首承其敝，而江西、湖南亦将旰食，焦灼曷已！

徽、休仰仗大力，竟获转危为安。钤峰十一日小路口之战，黄文金全股大败，厥功甚伟。克庵小挫一次，转战弥厉，前与王心初迭剿徽、休之贼，皆系以少胜众，而十七日、二十四日大破黟县一役，以四五千之兵，敌二十万之贼，尤为奇捷。惟弟不能派拨一旅，由东、建进援徽、祁，而唐镇又不能自率一队，助刘、王会剿休、黟；客兵裹创而苦战，地主释甲而闭关，感佩之余，愧悚无地。刻下惟祁门西南余匪未靖，其窜犯江西之心至今未死，更烦荩筹，一为廓清。

自寿州、正阳撤去防兵，苗沛霖外有僧邸之煦妪，内无湘军之逼处，本可相安无事。去腊今春，僧邸改图昌言于众，奉辞伐苗；至二月又变其说，谓目前仍宜主抚，与唐中丞会衔出示，谓苗道现已撤练，真心效顺。示于十二、三日张贴，苗即于十七、八日举事。谕旨仍以剿苗事宜，责成弟与希庵。谬以非材，膺兹艰巨，发、捻之外，重以苗祸，伏求闳谟，救此颠踬。诸希心鉴，顺贺大喜。不宣。

586．加丁取忠片四月初三日

商谈采买军粮事宜。

正封缄间，接三月初六手书，续聆一切。

前此雨亭本有宜局移设沙市之请，以发札在先，不便更改。今阁下与云樵均到沙市，复有采办数便，自可无庸再赴宜昌。云樵带二万金，分寄伯崇五千，又承阁下函致南翁商借经费，据南翁函称，已与次山方伯商定，拨借三四万金，交炮船送至荆局，无事敝处缄渎矣。

今年东厘减色，求其多解米价，殊属为难。且局中为敝处采办米谷，合计已运未运，前后得实米三万余石，业已不遗余力。若万、荆、宜亦能办三万石，则敝处可敷衍至七月上旬，新谷将登矣。应寄万局若干，由雨亭与阁下及潘君酌夺。来书谓蒲节后川水封峡，米船难下，只此期月之内，为日无多，即积有筹款，亦恐赶解不及，无须催湘中多解矣。再问果臣尊兄大人台安。

587．复李宗羲四月初三日

前议荆、宜并局之说，可通融办理。皖南黄文金等股上犯江西，伪忠王大股环攻石涧埠官营，已檄春霆、申夫驰援。

雨亭仁弟阁下：

接三月初七手书，聆悉一一。

潘云樵亦到沙市采买，与阁下前议荆、宜并局之说适合，自可通融办理。如价值合算，较之由宜运荆，省却三百里运费，未始非计。

东征局银两，阁下函催后，解到若干？闻寄云中丞已饬方伯为我代筹数万，或不致无款可拨。两次寄万局共七千金，足资转输。以后或由信行续寄，或由米船带交，均听鸿裁随时斟酌。本商押运既属难行，所有运荆运皖事宜，请阁下与伯崇会商本地道府，择人酌派，但求往来妥速，不拘何人充委。所过沿江各卡湖北米厘，向议算明数目，作为鄂中协皖之款扣算，此次自当照办。自二套口、湖口下至安庆，久经普律免厘，更无庸议。惟船料系关税正款，九江既经开关，此项碍难概免，然亦不必实完现钱。敝处札行蔡道，记算历次数目，统于二套口厘金项下拨还。尊处收到之米，随时尽数先解。日来饷项奇窘，候川米到皖，搭放各营，亦救贫之一助也。

皖南黄文金等股上犯江西，蔓延石门街、洋塘一带，闻内地有备，未遽深入，分股回窜祁门，与浙东败匪暨石埭、太平各零股纷扰祁、黟、休、绩。幸左帅派援之刘克庵、王钤峰，沈帅派援之王心初等军屡次苦战，驱贼出岭，保全徽州一隅。伪忠王亲来巢县，纠率大股环攻石涧埠官营，几与去冬雨花台被围情形相似。时方调鲍军援救江西，行抵青阳，调之改援北岸。九舍弟亦派彭杏南带八营来援，先鲍军一日赶到，幸解石涧之围。该逆上趋桐城，与湖北下窜捻匪合股，遂由舒城往围六安，另分一支旁扰霍山。已檄春霆星驰援六，令李申夫出潜山、天堂，要击窜霍之贼。

据庐江、上海两处搜获忠酋伪文，均称图犯湖北，以掣下游兵力。迭咨秀相、渭帅坚守黄、德、麻城、上巴河等处，拨王吉水师速赴武汉，李朝斌水师由湘过鄂，留之协防，调成武臣回驻滠口，请希帅暂驻黄州，会筹调度。事变纷乘，补苴乏术，忧灼曷已！复问台安。不宣。

588．复易良翰四月初三日

此间暂不札派总理之员。饷船带硝，事恐难行，不若仍雇民船，分批起解。

芝生姻仁弟阁下：

接三月初九惠书，具论购硝利弊，分办则事多掣肘，合办则事归画一。筹虑精详，至以为慰。

现接公牍，亦令各绅合办，即当批准，庶免参差歧误。惟总理之员，颇难其选。来示公议一公正之人，每见乡间公议推举为首之人，一经交涉银钱，不久即生嫌隙。如去年来皖之江瑞一、葛山、李恒四，现在来皖之欧阳凌云，皆与鄙人谊属戚好，议推一人，难必众人皆服。阁下与诸君共事较久，望再细心考究，乃行定议，否则遽择总理之人，名为事权归一，反致猜忌而迟误，亦不可不防也。此间暂不札派总理之员，俟阁下与南翁商定见示，再行定夺。

续解之硝，既在东局领取全价，到皖即不另给。至饷船带硝，虽省解费，而事恐难行。长龙舱小，难容多斤，置诸舱面，则有雨湿风火之患，度该船哨勇，亦必不愿。莫若仍雇民船，分批起解，较为直截。肃泐布复，诸惟心鉴。

589．复徐志导四月初三日

南岸宁郡局势渐稳，徽州保全；北岸石涧解围，然发逆上趋桐城，与湖北下窜捻匪合股，往围六安，旁扰霍山。忠酋图犯湖北，已饬诸军防守，并请希帅暂驻黄州，会筹调度。

孟卿仁弟大人阁下：

顷由伯符方伯递到惠书，具审台旆南下，由鄂入黔，以武库之长才，膺盘根之重任。豸章望重，仰安民察吏之能；豹略机深，裕纬武经文之用。引詹矞霭，虔颂良殷。

国藩累岁治军，惭无裨补。去秋以来，奇险环生，竭蹶万状。正月底亲查沿江各军，下抵金陵，至二月底还省。

南岸鲍军攻克西河、湾沚各贼垒，宁郡局势渐稳。而黄文金等股上犯江西，蔓延石门街、洋塘一带。闻内地有备，未遽深入，分股回窜祁门，与浙东败匪暨石埭、太平各零股纷扰祁、黟、休、绩。幸左帅派援之刘克庵、王钤峰、沈帅派援之王心初等军，屡次苦战，驱贼出岭，保全徽州一隅。伪忠王亲来巢县，纠率大股环攻石涧埠官营，几与去冬雨花台被围情形相似。时方调鲍军援救江西，行抵青阳，调之改援北岸。九舍弟亦派彭杏南带八营来援，先鲍军一日赶到，幸解石涧之围。该逆上趋桐城，与湖北下窜捻匪合股，遂由舒城往围六安，另分一支旁扰霍山，已檄春霆星驰援六，令李申夫出潜山、天堂，要击窜霍之贼。

据庐江、上海两处搜获忠酋伪文，均称图犯湖北以掣下游兵力。迭咨秀相、渭帅坚守黄、德、麻城、上巴河等处，拨王吉水师速赴武汉，李朝斌水师由湘过鄂，留之协防，调成武臣回驻滠口，请希帅暂驻黄州，会筹调度。事变纷乘，补苴乏术，忧灼曷已！复问台安，顺颂荣禧。不宣。

590．复沈葆桢四月初四日

忠酋率大股上犯，会合鄂东下窜捻股，径趋舒城。南北岸同时吃紧，发、捻、苗三患萃集，决裂堪虞。

幼丹尊兄大人阁下：

前月三十接二十四手书，具承所示。此间二十七具奏军情一片，业经抄咨冰案。

石涧埠解围后，忠酋率大股上犯，十九围扑庐江，旋至桐城会合鄂东下窜捻股，径趋舒城，遂于二十五往围六安。该城为希帅粮台，储积经年，仅有蒋之纯留防二营，甚形单薄，适春霆追贼已至庐江，檄令就近赴援，被围将近旬日，未卜能否幸保。鲍军为忠党牵缀，致稽南渡。幸窜江之黄老虎一股回扑祁门，已为王钤峰所败，而十七、二十四等日，克庵、心初会剿黟县，以数千之众，破二十万贼，群凶胆落，逆焰稍戢。阁下业调心初回江，又饬留驻渔亭，卒与克庵成此奇捷。弟不能派拨一旅，由东、建往援徽、祁，唐镇亦不克亲率一队，由渔亭助剿黟县，客兵裹创而苦战，地主释甲而闭关，感佩之余，愧悚无地。

刻下祁西、祁南余匪未靖，其犯江之心未死，饶、景、浮、乐各防，经荩筹妥为布置，该逆久不得逞，守局谅已稳固。

江味根援江之师，敝处于前月咨催两次，函催一次，又遵旨专弁探迎，旋闻其起程赴粤，似已绝望。顷得长沙来信，仍议先来江右，味根亦奏明决计赴江，辗转迟延，难如人意。研香则已在东征局领饷，计日当抵袁州矣。

忠逆锐意犯鄂，庐江及上海搜获该酋伪文，均称图窜湖北，以掣下游兵力。弟咨官相、严帅扼守上巴河、麻城、黄州、德安四处，拨王吉、李朝斌等水师协防武汉，请希帅暂驻黄州，会筹调度。惟闻希病复发，十八尚在湘乡，到鄂恐不能速。而淮上有苗复叛，派人随同忠酋会围六安，颍州及临淮粮路均被梗塞。南北岸同时吃紧，而发、捻、苗三患萃集，皖北大局决裂，恐在目前，莫名忧悸。复请台安。不宣。

591．复吴棠四月初四日

苗逆复叛，唐中丞在蒙城闻变，奏请邸帅回皖剿苗，未蒙俞允。鄂捻与忠党合并，围攻六安。徽、祁万分危急。此后书牍幸勿再用手版。

仲仙尊兄大人阁下：

初二日接读惠书，以苗逆复叛，嘱敝处拨兵进剿。查该逆受邸帅抚驭给饷之恩，屡不奉调，邸帅大破群捻后，饬令撤去练众，欲即明正其罪。嗣又与唐中丞会衔出示，谓其效顺撤练，仍事羁縻，而该逆遂借端称乱。邸帅招降各股巨捻，诛其头目而抚其党羽，办法本极妥善，而苗逆谓其诱杀降将，借此以激怒群捻。反复无常，殊堪痛恨。唐中丞在蒙城闻变，奏请邸帅回皖剿苗，顷奉寄谕，此奏未蒙俞允。临淮一军分守七处，其老营兵甚单薄，唐中丞自蒙城驰归，檄调湖沟朱镇、梁园张镇两军回援，或者根本之地，不致摇动。

敝部兵力偏重南岸，去冬贼窜巢、含，借调希帅部下萧、毛、蒋三军分守运漕、石涧埠、三河、舒城、六安各城隘，今春豫捻窜鄂，又调希部驻三河尖之成〈军〉门援鄂。前月黄文金等股由皖南上窜江西，弟檄鲍春霆援江，而忠逆北渡围石涧埠营盘，又改调春霆至北岸，与金陵来援之师先后驰至无为州，幸解石涧之围。该逆遂往扑庐江，上趋桐城，鄂捻亦分股入皖，窜至桐城，与忠党合并，由舒城往围六安。弟令春霆援六，尚未赶到，被围业经旬日，未卜能否保全。

迭据庐江、上海两处搜获忠酋伪文，均称由皖窜鄂，分扰黄州、武汉，以掣下游兵力，冀解金陵之围。目下皖北各军皆当防剿吃紧之地，万难抽动。徽、祁万分危急，尚无兵可往援助，微特不能进剿下蔡，亦且不能赴援临淮。事变纷乘，竭蹶万状，如能仰托鸿庇，皖、鄂大局，不致决裂。俟希帅起复回任，即当腾出兵力，一意剿苗，本系分内之事，亦复何敢推诿。诸希鉴亮。

前于二月二十四泐复一缄，嗣又连奉惠书，军事倥偬，裁答稍迟，兹特汇缴谦柬。共事一方，书牍往来不绝，以后幸勿再用手版，千万！千万！敬请台安。不备。

592．复唐训方四月初四日

僧邸仍留直东，饬催希帅来皖。临淮守局已固，六安亦已解围，当即檄蒋、毛援寿赴颍，春霆攻巢。

义渠仁弟大人阁下：

三十日泐复一缄，初四接读惠书，知大纛已于二十三回营分投布置，人心安定，至以为慰。

日前奉到寄谕，僧邸仍留直东，饬催希帅来皖筹办剿苗事宜。惟希帅于前月初十启行，旧疾复发，十八始到湘乡，八日仅行百五十里。前请留驻黄州之议，当恐不能速到，岂能克期抵皖？且希帅因病体难耐劳瘁，常以军务、地方不能兼办为虑，尚须荩筹分任艰巨，似不必亟言交卸。目下临淮守局已固，该逆围攻寿州，毛维翼五百人竟能坚守，其并无伎俩，可见一斑。

敝处救六安者，春霆而外，沅弟派彭杏南、毛竹丹等十余营来庐江听调，亦令进舒城一路，为霆军后继之师。顷闻六安已于初二解围，如果属实，即当檄蒋、毛二军，一援寿州，一赴颍州，春霆则由舒城、庐州进攻巢县。

前月二十五解尊处饷银一万，曾否到营？省台窘迫如故，暂无可拨之款，俟上游饷船续到，再当匀分速解。复请台安。不宣。

593．复沈葆桢四月初四日

黟、祁败股，已并入饶、浮。石、太各股已败退岭外。苗党与忠酋勾结，围攻六安。文报不通，调度多舛，徽、祁须拨兵回防。

幼丹尊兄大人阁下：

顷间泐函尚未发递，复接三月二十七日赐书，敬承一切。

黟、祁败逆，竟已并入饶、浮，号称二十余万，势若长蛇，诚可深虑。惟闻石、太各股二十四日在黟县刘、王大战，二十五日实已败退岭外，仍回石、太。来示所云牵缀韩营，蔓入浮境，当是二十内外情事，或尚是祁西黄、胡等股，非黟北古、赖等股也。下游实无所得食，该逆冒死内窜江西，以营一饱，其势但愿进死，不愿退生，穷寇狠谋，殊无御之之法。然刘、王等军在徽、祁境内，以少击众，屡获大捷，均出意料之外。若留钤峰守祁，而克庵、心初回剿浮、景，合之段、韩二军，或更有意外之捷。全数驱之东窜，亦未可知。此则全仗阁下与左帅大力维持，与苍苍者悯念江、皖孑黎而已。

六安之围，初一日环攻愈急，春霆以久无口粮，师行甚迟惠协六万，以三万解鲍，现尚未到。淫雨泥泞，城中仅守兵一千，恐难久支。苗沛霖与忠酋勾结，亦派其党水陆来围六安。苗逆伪示抄呈一览。

僧邸招降各捻巨股，斩其头目，抚其党羽，本系妥善办法。时会不妙，苗逆即借此激怒群捻，祸端弥烈矣。

鲍军刻下竟难南渡，愧甚！愧甚！蔡、王位置，即可如指办理。顺问台安。

正封缄间，接克庵二十四通禀，唐镇应分兵扎岩寺，王牧一军不可抽动等情，不知尊处如何批发。昨闻唐营专人面禀，二十四日大获胜仗，黟贼全数退遁岭外。今观克庵二十四日所禀，则群贼尚在岭内庐村一带，距黟城仅二十里。唐营专丁面禀者妄也。弟连日所发公牍私函，皆言黟北一律肃清，文报梗塞，其不便于调度也如此。唐桂生不能带兵助剿渔、黟，弟已批牍切责之。若分扎岩寺，其力却有未逮，渠所部十营，内有江军门长贵二营素不得力。又皖勇马复震一营，近已禀请裁撤，余七营虽稍优，然以扎歙、休两城城皆极大则可，分扎三处则太单矣。敝处俟六安忠酋、寿州苗逆事势少定，纵不能派霆营过江，亦当调三千余人入防徽、祁。目下王心初一军是否可留黟县，静候卓夺。此间文报不通，于渔、黟、饶、景之轻重缓急，全不了了，不敢遥制也。复问幼帅仁兄台安。

594．致吴炳崑四月初五日

苗沛霖复叛，与忠逆合围六安。务祈详查笞辱黄妻一案。

贞陔尊兄大人阁下：

二月十七泐致一缄，奉迓台旆东来，另有公牍，由意城处转交，计达左右。

弟自金陵旋省，月余以来，变故迭生，应接不暇。皖南之贼由东、建上窜江西，弟檄鲍春霆驰援景镇。旋闻忠逆大股来围石涧埠营盘，势急危殆，又将春霆改调北岸，与金陵来援之师先后驰至无为州，幸解石涧之围。该逆遂往扑庐江，上趋桐城。鄂捻亦分股入皖，窜至桐城，与忠党合并，由舒城往围六安。苗沛霖复叛，派人至六安勾结忠逆，随同合围，初一猛扑竟日，城中仅蒋之纯留防二营，岂能久御五六万悍贼？弟令春霆援六，初三始抵舒城，未审能否赶上。迭据庐江、上海两处搜获忠酋伪文，实欲图犯湖北，掣我下游兵力。其南岸胡、黄、古、赖等股，又皆穷饿无归，纷扰徽、祁，横逸鄱、都，锐意阑入江省腹地，以营一饱。处处吃紧，决裂恐在目前，昕夕忧灼，靡知所届。

前请阁下来皖，定于何时俶装？兹有黄庆身后立嗣成讼一案，黄庆妻张氏来霆营告状，言被夏令笞辱。春霆与各营官愤愤不平，诏县令打提镇之妻，颇动众怒，而夏令具禀敝处，言颇支离，并未言及责打一层。此中情节，珂乡自有公论。特将春霆来文并夏令来禀，专勇抄送尊览。务祈一一详查，密速示复，千万勿宣扬也。肃复。顺问台安。

595．复严树森四月初六日

六安解围，敌向庐州下窜。忠酋欲回救苏州。苗党分扑颍、寿，占据三河尖。祁门得胜，黟县克复，窜江之敌，尚未深入东、建。

渭春仁兄大人阁下：

初五接月朔环章，具审麻、安肃清，分布各防，并力以御东路，佩慰无已。

前月二十七夜，弟闻忠酋由舒趋六，泐布一函，驰告阁下与秀相预为之备。旋闻该逆果于二十五围攻六安，即檄春霆星驰援六。顷接其初四舒城来信，六安已于初二解围，贼向庐州下窜，并闻忠酋欲回救苏州，或因沪军克复太仓之故，亦未可知。另股窜霍山者，先从流波折回。六、霍两路，均获保全，不致阑入鄂境，实属天幸。成武臣一军，二十七至太湖之弥陀寺。据报三十接前调滠口之牍，敝处因其已到太湖，又有令赴霍山截贼之檄，究不知行抵何处。目下局势全变，已专人沿途截留，不必再赴滠口，另候调度。苗党分赴颍、寿，占据三河尖。义帅二十三还临，调回湖沟朱军、梁园张军，其老营已可稳守。颍州有湘军四营，寿州仅毛维翼五百人，亦复相持至今，其凶焰尚不甚炽。如忠党不复上犯，当令春霆赴庐，跟追进剿巢县，令成、蒋、毛三军分援颍、寿，规取三河尖。腾出希部一大支，待希公东来经略淮甸。鄂省以上巴河、黄、德、麻、孝为内藩，以桐、舒、六安、三河尖为外藩。尊处既将内藩守定，其外藩如桐、舒、六安，经过此番风波以后，更有把握。待大剿苗党后，成军仍驻三河尖，则周密矣。

苗逆复叛，义帅奏请僧邸回皖，未蒙俞允。僧邸招降各股巨捻，诛其头目，而抚其党羽，本系正办。苗沛霖谓其诱杀降将，借以激怒群捻。上月十二、三日僧邸与义帅会衔出示，言其撤练效顺，而苗逆已于十七、八称乱，豺狼之性，固终不可驯扰也。

祁门自十一胜仗后，十七刘克庵克复黟县，杀贼颇多，窜江之贼，尚未深入东、建。鄱、都一带，蔓延如前，俟北岸稍松，当分一军往援南岸。

承许惠拨火药，谨先鸣谢。待六月后敝处添碾二盘，即可陆续归偿。复请台安。不宣。

596．复李鸿章四月初六日

忠酋围扑六安。敌情约有三计，传令回援苏州，最为近之。洋枪求者极多，求拨二千杆。

少荃仁世弟大人阁下：

三月二十七日，接十七日惠书，敬承远锡多珍衣料，因舍弟欲于此间代制数件，前曾函托代购，谨与蜜食同拜尊赐。参支只取其半，以半存皖城尊寓，或留佐侍闱甘旨之需。往昔胡文忠以此物饷我，亦曾半受半辞，近世非援成案，难期议准也。

忠酋十七日自石涧埠解围后，十九日攻庐江，二十一日攻舒城，均不得逞。二十四日围扑六安，其势似不得不休，乃初二日亦解围以去，闻将由庐州、巢、含回窜。揣度贼情，约有三计：一则复去猛扑雨花台大营，如庚申春得杭不守，回攻和、张之故智；一则窜扑六合、扬州、里下河，冀江北疆土大成片段；一则闻太仓既破，回救苏州。六安获逃贼亦称忠酋传令回援苏州。三者之中，末段最为近之。忠逆若果东窜，弟当檄春霆由柘皋以进巢县，檄彭杏南、萧为则由东关以进铜城闸，檄蒋、成、毛三军由六安救援寿、颍，声罪讨苗。是则沪上渐紧，皖北渐松，但未卜忠逆果东否耳？

洋枪求者极多，风气既开，万难禁遏。敬求惠协二千杆，与协银八万两并解。

舍弟谬任开府，忝窃之至。云公甫得都转，人皆远跖，云独平进，天或以其好言理财而试之耶？顺问台安。

597．复李榕四月初六日

六安于初二日解围，如敌回救苏州，贵军仍须南渡剿击。续拨之米当径解东流。

申夫仁弟左右：

接初三夜惠书，具悉一切。

六安于初二日解围，据报忠酋由庐郡东窜回救苏州，未知确否？如果属实，当檄春霆由柘皋进巢北，檄彭杏南、萧为则由东关进铜城闸；檄蒋、成、毛由六安进援寿、颍，声罪讨苗。贵军则仍须南渡剿东、建之败贼，通祁门之文报。

续拨之米五百石，不必再运潜山，当径解东流耳。先此奉商，俟接六安贼窜确信，再行专牍知照。忠酋果不西犯，鄂、皖之大幸也。复问台安。

598．复厉云官四月初七日

忠酋锐意犯鄂，已请秀相、渭帅严为之备，并檄水陆各军分投协防，该逆闻大军萃集，已退庐州。苗逆复叛，已令各军形成围剿之势。

伯符仁兄大人阁下：

前接惠书并孟卿观察信，具悉一切。

弟自金陵还省，各路迭警，应接不暇。皖南之贼窜入江境，幸内地有备，未能偷越昌江。皖北之贼猛攻石涧埠营盘，弟调鲍军北渡，与九舍弟派援之彭杏南一军，先后驰至无为州，解石涧之围。该逆上窜庐江、桐城，与蕲水分股入皖之捻会合，由舒城往围六安。搜获伪文及讯据贼供，均称忠酋亲来皖北，锐意犯鄂，以掣下游兵力。迭请秀相、渭帅严为之备，请希帅便道过鄂，留驻黄州，调成军门驰扎滠口，檄王吉、李朝斌等水师均赴鄂协防，一面饬春霆、杏南等进援六安。该逆闻大军萃集，于初二退向庐州一路。此次被围各处均获瓦全，不致贻累鄂疆，实属至幸。

苗沛霖占据颍上，围攻蒙城、寿州，杀害濮、蔡二令，叛迹大露。现令鲍军追贼赴庐，由焦湖之北进剿巢县；彭、萧等军由焦湖之南进剿巢县；蒋之纯、毛竹丹、成武臣三军，令其驰援寿州，进剿正阳、蒙城，兼顾颍州。事变迭生，莫名竭蹶。春霆力请归葬，已勉为慰留。约定攻克东坝，再行假旋。今既由北岸进兵，又当稍迁其说矣。肃泐布复。顺颂台安。

599．复唐训方四月初七日

六安之敌，退往庐州一路，现令鲍超追剿，及彭、刘等军两路会攻，抽出毛军及蒋军、成军，同来剿苗。

义渠仁弟大人阁下：

初六接月朔惠书，欣闻二十三蒙城之捷。雄师进规怀远，以争扼要之地，大波轩起，而乃履险不惊，从容捩舵，放胆之处，正由识力过人，预操胜算，敬服无已。

六安之贼，已退往庐州一路。现令春霆追贼赴庐，即由庐北、柘皋、夏阁进兵；彭、刘等军由东关、银朱塔进兵，两路会攻；巢县抽出毛军及舒城之蒋军、援鄂之成军，同来剿苗。另牍咨明冰案。蒋、毛即可拔行，武臣未知行抵何处，已专人沿途截留，饬其速赴正、寿。至义字三营，现由鲍军从庐攻巢，郡防已松，尽调归尊处。自去冬借调贵部及希部各军，今渐次腾还原主，实属至幸。截留少荃之无为五营、庐江三营，亦次第拨还矣。复问台安。

600．复彭玉麟四月初七日

此次北岸调度，号令不一，沅弟过持己见，已连函责之。发、捻合围六安，苗党亦至迎河集勾结忠逆。局势全变，自当另筹办法。

雪琴仁弟大人阁下：

接初一、二、四等日手书，一一领悉。

沅弟谬膺开府，忝窃之至。一家受恩过重，弥深悚惧。耆调福州将军，季帅以闽督兼权浙抚，万篪轩补沅弟之缺，马穀山补篪轩之缺，续又奉到谕旨，筠仙亦迁两淮都转矣。

此次北岸调度，号令不一，将领无所适从，诚如尊论。沅弟过持己见，前已连函责之。发、捻合围六安，苗党亦至迎河集勾结忠逆，维时春霆未到，舒城杏南等恰来庐江，恐春霆或有疏失，即饬杏南等续进，为霆营后继之师。敝处于初四日甫发调札，初五日即接解围之信，贼由庐州下窜。此时局势全变，自当另筹办法。春霆一军由庐北进柘皋、夏阁一路，彭、刘由无为进东关、银朱塔一路，会攻巢县，抽出毛军及上游之成军、蒋军往剿苗逆，另牍咨明冰案。前此僧邸昌言讨苗，至二月间，仍主抚议，与义帅会衔出示，谓其撤练效顺，示以十二、三张贴，苗以十七、八称乱。义帅二十三驰归临淮。苗党之围寿州者，毛维翼当能坚守。其攻蒙城者，马穀山督队出击，破其二十余垒，仍未解围。义帅奏请僧邸回皖，未蒙俞允，朝廷仍以剿苗责之楚师。国藩乘此机会，以成、蒋、毛归还希部，待希公东来经略淮甸。忠酋既不上犯，鄂事无庸代谋，希帅亦无庸留鄂。惟闻希病复发，初十起程，十七到县，二十五日尚在湘乡养病，到皖恐难迅速。比来湘军习于守局，野战诚非所长，然如芜湖、金柱、东西梁山、裕溪、运漕及无、庐、合、舒等城隘，皆山川筋脉必争之地，先为我据，该逆分投狂窜，卒不得逞，未尝不因乎此。尊处搜获侍逆伪文，亦云我得地势，全有长江之险，其所以穷蹙乏食者，盖不特无粮可掳，处处道梗，亦苦于不便搬运。此时奸商接济，纵难尽断，但求南北各城隘，已得者即不复失，该逆终有日蹙之势。闻忠酋将还苏州，或因沪军克复太仓，不能不回顾根本。如果属实，北岸之患，其庶有豸乎？金柱关三次大捷，已于上月二十七会列阁下及厚帅前衔出奏矣。复请台安。

601．复吴坤修四月初七日

忠酋围攻六安，欲回救苏州。苗沛霖占据三河尖，已檄毛、蒋、成三军合力剿苗。俟避疫丸解到，即当分给各营。拟拨交银二千两、米六百石，请派人来领。

竹庄仁弟大人阁下：

接前月二十九惠书，具悉一切。

忠党二十五围攻六安，春霆援六之师，初三赶到舒城，彭杏南等由庐江继进，贼先于初二日解围以去，向庐州下窜。传闻忠酋欲回救苏州，或因沪军克复太仓之故，亦未可知。

苗沛霖复叛，占据三河尖，分攻蒙城、寿州，又遣党至迎河集，勾结围六发、捻。现议贼如舍庐趋巢，则以春霆进巢湖之北柘皋一路；杏南、南云进巢湖之南东关一路，会攻巢县；檄毛、蒋、成三军合力剿苗；蒋部留防舒城、三河者，拨铨字营为之换防。不识果有济否？

尊体感冒，想已霍然。前恐皖南复发疾疫，饬江西总台制办避疫等项药丸，俟其解到，即当分给各营。省台窘迫如前，兹拟拨交贵营银二千两、米六百石，稍咨点缀，请尊处派人来领。复问台安。

602．加严树森片四月初七日

犯鄂是忠酋本计，改东窜是变计，果犯鄂，则诸军皆落后着。

弟此次调派水陆助鄂，自愧稍涉张皇，然据各处擒得逃贼口供与伪文观之，则犯鄂是忠酋本计，改而东窜是变计也。且成大吉三十日尚在太湖，王吉初三日尚在湖口，罗进贤两营今尚未到安庆。忠酋若果犯鄂，则诸军皆落后着，尤为可虑。今贼不西犯，实皖、鄂两省之大幸耳。

603．致李续宜四月初九日

克复太仓，忠酋回救苏州。已檄成、蒋、毛三军进剿苗党。南岸之事，徽、黟将次肃清，江西或无他患。务望迅速东来。

希庵仁弟亲家大人阁下：

久不接惠书，但见在县城所发十九、二十五等日大咨数件，知尊恙又因感冒小有反复，不知比已痊愈否？实深系念。

自六安州被围，忠酋既挟一必得之势，又有捻匪、苗练及狗党之马融和，方虑其必致决裂，不料初二日解围以去。闻忠酋因沪军克复太仓，乃回救苏州，捻与马则不知何往。然未由英、霍而犯鄂疆，实属至幸。

目下檄鲍、萧、彭、刘两路规复巢、含，檄成、蒋、毛三军进剿苗党，另行咨达冰案。南岸之事，徽、黟将次肃清，刘克庵又回援景镇，敝处并派申夫由东、建进军，江西或无他患。阁下贵恙小愈，务望迅速东来，到皖后加意调养，尚不为迟。大义所在，虽疾痛劳苦，亦有所不顾也，努力而已。顺问台安。

国藩顿首

604．复彭玉麟四月十三日

闻六安解围，而寿州十分危急，已檄毛、成、蒋援寿剿苗。进攻巢县、闸镇各事宜，望商之彭、萧、刘三君。

雪琴仁弟大人阁下：

初七泐复一缄，十二接初八手书，承调水陆各军，攻克东关石垒，击退巢县援贼，欣慰无已。初四见寄一函，同日领悉。

国藩前闻彭、刘等齐来庐江，以为石涧埠营盘早经撤退，不知其尚在原处也。初四有饬彭、毛、刘随鲍军剿贼之檄，嗣闻六安解围，而寿州十分危急，初八檄竹丹会合成、蒋援寿剿苗。春霆自为一路，彭、刘、萧共为一路，分投攻取巢县，并咨明尊处，各牍想均递到。既有鉴于号令不一之失，此次或可如牍办理。毛军应速拔赴寿州，不必迟疑。其毛、刘会扎之黄龙岗，刘军尚能独扎否？彭、萧过河规取铜城闸，所筑炮垒果得势否？所有进攻巢县、闸镇各事宜，惟望阁下商之彭、萧、刘三君，指授机宜，鄙人均不遥制。春霆因新勇到营，稍加整顿，即行开差，当催其速进柘皋，共图夹击。常仪庵令侄尚未过皖。复颂台安。

605．复唐训方四月十四日

檄成、蒋、毛三军合力剿苗。苗实无大伎俩，雄师战守得力，足以制苗有余，无须再添兵力。

义渠仁弟大人阁下：

初十接初六、七两书，具悉一切。

敝处檄成、蒋、毛三军合力剿苗，迭有函咨奉闻，未敢以临淮为孤注也。顷奉寄谕，仍命僧邸南下剿苗，戒以不必再抚。堂堂正正之师，奉辞伐罪，自可放手办理。惟由东境至皖，计程约需月余。此间除蒋军已报初十由舒起程外，毛军从石涧埠来援，成军从鄂境来援，不无稍稽时日。毛于初七日攻破东关，不知能速抽动否？现已飞檄催之。成在蕲水，不知严渭帅肯放之东下否？蒋部现仅三营，已批令先入寿城助守。

苗沛霖狡诈多端，实则无大伎俩，观其狐鼠进退，动辄反复，又顾恋老巢，其深浅固已可见。寿州仅五百人，攻半月而不能下，其力量又可见。雄师战守得力，合之南北诸军，足以制苗有余，无庸更添鲍军。鲍军定议由庐攻巢，现在舒城料理新到营头，十一日起行赴巢，断难远赴寿州，进剿淮北。希帅至湘乡复病，接其二十五日来咨，尚无就道确期。昨致书敦促，请其来皖养病，谓大义所在，疾痛劳苦，均不暇顾，未审希公肯力疾遄征否？复问台安。

606．加彭玉麟片四月十四日

铜城闸业已攻破。乞坚嘱杏南先送南云至望城冈扎营，再会萧进剿。

正封函间，又接初十日申刻惠书。铜城闸业已攻破，至慰至慰。惟毛须进援寿州，正值得手之际，抽去此支劲兵，恐巢、含又成持久之局。刻下应照来示所指，令杏南护送南云将望城冈扎定后，春霆从巢北进，萧、彭从巢东进，三面会剿，巢贼断难久踞。若不先将望城冈扎定。又恐巢贼上窜庐江、桐城。乞阁下坚嘱杏南先送南云至望城冈扎营后，探明春霆已自庐郡开差，杏再回铜城闸会萧进剿可也。再问雪琴仁弟大人台安。

607．复彭毓橘四月十四日

东关、铜城闸均已攻破，望与南云同进望城冈，俟六营扎定，鲍军将进柘皋，再与萧军同进巢东会剿。

杏南表弟左右：

十四日接初十日来缄，具悉一切。

东关、铜城闸均已攻破，巢、含大有可乘之机。惜毛军抽援寿州，不能趁势会剿，恐贼又成久踞之局。望贤弟带各营与南云同进望城冈，待南营六营扎定后，鲍军将进柘皋，弟乃回铜城闸，与萧军同进巢东会剿可也。

制备两营，余令之回裕溪口，弟令之回雨花台，沅令之回枞阳，一国三公，号令纷歧。顷周、张专禀请示，余批令至铜城闸随弟剿巢，切勿再更改也。顺问近好。

608．复左宗棠四月十五日午刻

自责驭将失之宽厚，弊端百出。去秋以来，调度多乖。克庵留镇渔、祁，处处独任其难，其勋劳与心术尤堪钦敬。巢县可图之机又稍滞。

季翁仁兄大人阁下：

十三日接三月二十八夜惠书，敬承一切。

唐镇株守徽、休两城，从不带队出与刘、王会剿，弟亦数批责之，今略抄数纸呈览。其中或有渠辈以片纸来禀呈兵事，弟辄就其纸尾亲笔批还，尚是昔在太湖、宿松偶行之章程。朱、唐等呼之曰“小禀批词”，与寻常印发者微有不同。敝处近年驭将失之宽厚，又与诸军相距过远，危险之际，弊端百出。然后知古人所云：“作事威克厥爱，虽小必济，反是，乃败道也。”亦非仅唐镇为然，即鲍、朱亦殊出情理之外。兹亦抄一二批词奉览，以著其概。亦非仅鲍、朱为然，即希部亦非能打恶仗蹈危险者。弟亦不敢概责之诸将。自去秋以来，调度多乖，布置尤疏，如徽、休、祁门以至旌德，始仅江、朱、唐三军，本不足以当巨寇，自江良臣回蜀而将益少矣，自朱云岩由旌德移青阳而兵益单矣。向非公与沈幼帅以刘、王三军来援，则徽、休早已困于长围之中，溃败决裂，岂复为我有哉？然弟所以未能拨兵一顾徽、休者，盖亦有故。二月初五以前，宁国四面皆贼，鲍军久困，自顾不遑，别无大支劲旅，可当一路。逮鲍军出险以后，议定回援江西，已至大通矣，因忠酋围石涧埠而改图。石涧埠解围后，鲍军复登舟西上矣，因忠酋由庐江、桐城犯鄂而又改图。弟非敢重北岸而轻南岸，亦见刘、王进兵神速，苦战力堵，以为可以幸全，而又迭闻刘、王十七之捷，二十五之捷，钤峰十一之捷，韩军二十五之捷音，皆足以寒贼胆而却巨寇，遂尔倚仗客兵，始终置之不顾。不然，鲍军且不应回顾石涧埠之急，又焉敢进援舒、六，进规庐、巢，一意从事于北岸哉？

至唐镇九营内，有两营系江良臣部卒，唐所鄙弃不愿管辖者。又马复震皖勇一营，唐于二月禀请遣撤，业经批准。此外六营，分布徽、休二城，若派队出而会剿，则义不容辞；若分兵另扎岩寺，则力有未逮。此又当分别观之者也。

克庵自肃清祁、黟后，即欲回援浮、景，因王心初率队先行，不得已而留镇渔、祁。处处独任其难，劳而不伐，尤堪钦敬。徽、祁若幸而保全，则克庵之勋劳保之、心术保之也。

六安解围后，忠酋窜至定远，或苏或扬，或回救巢县，或进图临淮，未定所向。舍弟所派之彭、刘两军与萧、毛会克东关及铜城闸，巢县本有可图，因弟调毛军援寿剿苗，其机又稍滞矣。诸惟心鉴。顺问台安。

609．复李鸿章四月十六日

协解六万金，恰济急需。忠酋去向，尚无确耗。南岸徽境，将次肃清，当无足虑。

少荃仁弟世大人阁下：

十三日威灵密到，接初四惠书，十四日接初六日赐函，敬承一切。

惠协六万金，恰济急需。枯旱得雨，众苗勃兴，感荷何极！

忠酋自六安解围后，竟无确耗。定远李令报初九贼匪围城，初十解围。夹板之自定远退回者，则定境十三、四日尚是一片贼氛。该逆之或苏、或扬、或临淮、或巢、和，现尚莫测所向。毛、刘、萧、彭等军于初七日克复东关，九夜克铜城闸，本可乘机速取巢县，因改调毛军援寿剿苗，气机又少钝滞。南岸徽境将次肃清，全赖克庵、二王之力。黄文金锐意上犯江西，屡败之余，气焰大消。席宝田已抵抚州，味根行且继至，当无足虑。

李泰国如此狡猾，将来新到七船，纠缠无已。尊处与总理衙门书，于诸夷酋之性情心术，与中外相处之曲折本末，殆如水银泻地，无孔不入。伸戈登以抑白齐文，伸赫德以抑李泰国，解此抑扬，操纵随处，节皆有间，刃皆无厚，特非明眼人不察耳。水师查复一疏，亦得事理之平，将来敝处查黄镇之案，即傍此为蓝本矣。复问台安。

610．复郭嵩焘四月十六日

六安解围，忠酋东窜。苗逆攻寿州、蒙城，均未得逞。主守而不主剿，是近日用兵一失。然自去秋至今，敌诸大酋于沿江各郡县卒未得一逞其志，亦未尝不由坚守之功。盐政事务，应否奏调黄南翁赴淮助理？

云仙仁弟亲家大人阁下：

十三日接四月二日惠书，敬承所示。

此间自六安解围，忠酋东窜，大局略松。东关及铜城闸次第攻克，苗逆攻寿州、蒙城，均未得逞，江淮间或不遽决裂耶？主守而不主剿，是此间近日用兵一失，然如皖南所守九城五隘宁国、徽、池三府，休宁、青阳、泾县、祁门、南陵、芜湖六县，金柱、东梁、湾沚、西河、青弋江五隘、皖北所守九城四隘安、庐、颍三府，六安、无为、庐江、桐、舒、霍六城，西梁山、裕溪口、三河尖四隘 ⁽¹⁾ ，似皆山川筋脉必争之地，我守之则足以制贼，贼得之则非旦夕所可收复。忠、侍、杨、黄诸大酋，自去秋至今，始终力争沿江各郡县，卒未得一逞其志，亦未尝不由坚守之功。自金陵南至徽州、祁门，北至颍州、六合，动辄千五六百里，与浙、沪之周旋于数百里内，局势迥殊，似未可一律相绳。

味根近有复奏一疏，决计由江赴皖。希庵三月十日成行，途次大病，现留湘乡县城调养。苏漕诚如来示所指，鄙人所改江西漕章，盖不免于束缚困苦，殆无能久之理。苏赋果可改弦更张，必且委曲慎重以出之，不敢卤莽也。

码景翁闳议四十篇，久已抄录一通，以渠索拙文序首，重其事不敢率尔。屡请文之、开生、琴西捉刀，终不与景老大著相称，故未遽奉复，非迟忘也。便中千万致意。顺问台安。

再，阁下荣擢都转，尚未裁贺。同人皆长驱大步跨山超海，公独徐行平进，每门让客，所谓男长三十慢悠悠，贤者固自不同耶？

鄙人忝居盐院三年，而于盐务漫无所解，亦不敢妄作主张。舍弟之意，屡思奏调黄南叟东来共筹盐务，鄙意以非实缺盐官而攘臂其间，易生龃龉。公履斯任，与沅、南二人夙契最笃，应否奏调南翁赴淮相助为理，乞裁酌见示。末世办事，不过少有补救。或献议谓一蹴动增数百万者，祈慎采焉。再颂云仙仁弟著安。

————————————————————

(1)  言“四隘”而实只三隘。

611．复彭玉麟四月十七日

巢、含大有可图。忠党窜至炉桥，今议三面会剿，或可应手而下。

雪琴仁弟大人阁下：

昨得初十申刻惠书，当即泐复。旋接初十寅刻惠书，具悉攻克铜城闸战状，水师功绩尤伟，将来即据来函具疏会奏。

三日间得两要隘，皆筋脉必争之地，巢、含大有可图。虽抽去竹丹一军，不克趁势会剿，然彭、萧、刘三部共二十营，顷又令周惠堂等制备两营随杏南进剿，兵力已不单薄。望城冈应即赶扎。昨复函告杏南，一如尊指办理。春霆十二自舒城开差，鲍军行抵柘皋，则杏军可回铜城闸矣。

忠党自六安解围后，窜至炉桥，初九日扑定远县城，初十退往西南三十里外，敝处夹板十三日自定远折回。忠酋既在定远，是可庐、可巢、可临淮、可滁扬，未知果向何处。巢、含之贼，为我军横断，城内党羽必多摇动。去岁克巢，亦从望城冈、铜城闸两处入手，然其时庐州尚为贼踞，沅军仅能一路进兵。今议三面会剿，局势较紧，声威较壮，或可应手而下也。复请台安。

612．复李宗羲四月十七日

毛寄云代筹之款，已交林克英带解三万到荆。计所得谷米，可敷衍至新谷登场。六安围解，忠党悉数东趋。苗沛霖围扑蒙城、寿州，已调军分两路夹击。

雨亭仁弟阁下：

初三泐复一函，十二接三月二十一手书，具悉一切。

寄帅代筹之款，东征局报已交林克英带解三万到荆，未知分寄伯崇若干？顷接伯崇三月十二来信，极言川米昂贵，万县办米之难，并有函寄尊处。似此情形，万局断无多米可办。蜀库垫买之说，亦以价贵中止。所望者仅沙市一处。前与丁果臣信，曾言万、荆、宜约以三万石为期。现计前后经费，潘云樵初带二万，林克英续解三万，岳卡又另解五千，以沙市、万县两处市价约算，可办二万余石。合之江西、湖南所办谷米，计可敷衍至七月初以后，新谷将登，价亦稍平。尊处三月二十二所解米石，业已到皖，收数自以带来官斛为凭，其耗米即照一升核收。若实因天热发暖，并无他弊，亦不肯过事吹求。至万县运荆应除折耗若干，即由阁下随时核定。鄙人惟其朴实办事，不愿使人为难也。

六安之围，初二已解。忠党悉数东趋，或称其回救苏州，或称其图犯扬州里下河，或称纠合苗党窜扰滨淮各属。苗沛霖现已占据颍上，围扑蒙城、寿州。此间檄鲍军由柘皋进剿巢县，而令彭、萧、刘三军进东关、银朱塔，两路夹击。初七、初九已克东关、铜城闸两隘。另饬成、蒋、毛三军合力剿苗，以援淮上之急。且腾出希部，待希帅东来，便于调度。

此次忠酋锐意上犯，深虑贻害鄂疆。频经奇险，未至决裂，实属天幸。复问台安。不宣。

613．复刘建德四月十七日

近来兵勇掳船，亟应严行禁止。自忠逆续渡皖北，鲍春霆与彭杏南各军次第北援，幸皆解围以去。忠酋图犯湖北，幸由六安窜回，未至贻累楚境。苗沛霖叛逆大露，现令鲍、罗等军会剿巢县，檄毛、成、蒋三军剿办苗逆。

馨室仁兄大人阁下：

初四日接读惠书，具聆一切。

近来兵勇掳船，几成风气，鄙人深恶其害，亟应严行禁止，截断众流。敝营距各处太远，势难周知，间有发觉之案，必俟到营根究，尤恐辗转推延。惟有就地拿办，庶法在必行，而人知畏惮。当备公牍一件、告示四纸，于十六日发交尊处。以后兵勇强掳船只，即请拿讯枭示，再行通知敝处。无论何营部下，自有鄙人主持，不必稍涉瞻徇，因思一处如此，他处可知。并将札示分发汉关、武穴卡，及湖南之岳卡、湘潭卡，江西之九江关，该数处皆船只萃集之所，一体严禁，以期力挽积弊。来函所指钧营哨官高益寿，顷已拿省，派员讯办。高弁另有在武穴滋事之案，候一并讯明，尽法处治。又有霆营参将彭尚安在辰、沅掳船滋事，亦令提省严讯，即予参革。鄙人毫不袒庇部曲，而此恤商筹饷之心，当亦各营所共亮也。

自忠逆续渡皖北，围石涧埠者十三日，围庐江、舒城各二日，围六安八日，鲍春霆与彭杏南各军次第北援，幸皆解围以去。前此讯据贼供，及庐江、上海搜获忠酋伪文，均称图犯湖北，私衷惴惴，弥切无穷之虑，当檄成武臣驰驻滠口，令李朝斌、王吉、罗进贤等水师均赴鄂协防，并拟请希帅暂驻黄州。幸贼由六安窜回，未至贻累楚境。此股尚在定远境内，未知复窜何所。苗沛霖占据颍上，围攻蒙城、寿州，杀害濮、蔡二令，叛迹大露。现令春霆、杏南等军会剿巢县，檄毛竹丹、蒋之纯、成武臣三军驰援颍、寿，剿办苗逆。成军尚在蕲水，即由麻城趋赴三河尖，进解颍州之围，未卜赶得上否？初七、初九雪帅调集水陆各营连克东关、铜城闸两隘，尚称顺手，并以附陈。复问台安。不宣。

614．复江忠义四月十七日

窜江之敌，未敢深入。刘克庵、王心初会剿黟县，连得大捷。江省内地应可恃以无恐。胡鼎文已为韩军击毙。忠酋现尚徘徊于池河、藕塘一带，苗沛霖复叛，有勾结忠党肆扰淮甸之语。

味根仁弟大人阁下：

前月二十二驰致一函，嗣后迭奉手书，并读初四、十七两次奏稿，具审前旌西发，仍承返旆东援，企慰曷已。

窜江之贼，幸饶、景各防严扼昌江，未敢深入。其回窜祁门黄老虎一股，经王钤峰于小路口击退，迨十七、二十五等日刘克庵、王心初会剿黟县，连得大捷，祁、黟、休各属，始获保全。其岭外石、太踞匪，人众无归，穷饿益甚，刻刻以窜徽、窜江为念，由青、池、东、建上至鄱都、浮梁一带，蚊聚蚁附，出没靡常。陶家渡韩字营二十五获一胜仗，二十八至初二，段道、王道等派队出剿枧田街，连获小胜。王心初因徽境较松，由桃树店一路回据景镇。沈中丞闻研香将至，令其驰赴枧田街，与景镇、陶家渡各军互相犄角。研香已过抚州，江省内地应可恃以无恐。前请贵军先到九江，其时南北尚未定局。迨前月十九、二十二各函牍，则定计径赴南岸。今阁下取道衡州，自衡至抚，或由吉安搭船至樟榭登陆，或竟不搭船，从吉水、崇仁以至抚州，亦不甚远。但不必再由长沙、南昌，则迂道太远耳。由抚州进军，赶与研军合并一处，入江后进止机宜，就近与左季帅、沈中丞筹商，必臻妥善。

胡鼎文已为韩军击毙。黄老虎亦屡败之余，逆焰渐衰，似宜星速驰剿，不可失此机会。北岸忠酋一股，由舒城往围六安，初二解围，向东北退窜。初九往赴定远，现尚徘徊于池河、藕塘一带。或称其回救苏州，或称其图犯里下河。苗沛霖复叛，亦有勾结忠党肆扰淮甸之语。现令鲍军与彭、萧、刘等军会攻巢县，毛、蒋、成等军会剿苗党。初七、初九，彭、萧等已克东关、铜城闸。此次皖北风波奇险，今始稍臻平顺，实属至幸。专泐布复。即颂台安。汇缴谦柬，不备。

615．复毛鸿宾四月十七日

皖事近得稍顺，援军勿过催促。东局代办米粮，即可敷衍至新谷登场。今奉旨筹办三省谷米，义不容辞，湘省当为之首倡，共支危局。兵勇掳船，百弊丛生，誓必严办。望与南、意诸公求多贤以扶助沅甫。

寄云仁兄同年大公祖阁下：

接奉三月二十一日手书，诸承挚爱，纫戢无已。敝处近状，粗具于十二日奏报折片，另咨奉览。

此次风波之险，不减去冬，今得稍臻平顺，实属天幸。席研香三千人承给饷项军火，得以迅速成行。据幼帅来咨，已饬该军由临江直达抚州，驰赴饶州之枧田街一带，与景德镇、陶溪渡等军互为犄角。如能遏贼内窜，则江省腹地可冀保全。味帅三月初四奏请赴粤，十七复奏请赴皖，两次折稿，均经抄寄敝处，弟望援虽切，并无相强之意。据称调回赴粤各营，料理行装，约须一月之久，自未便过事催促。

开铸新钱，每百串可得赢余二三十串，南叟言之凿凿。初拟在皖兴办，既恐铜斤无着，复虑经理失宜，今荷大力主持，南叟亦就近照料，必能办有成效。

承嘱次山方伯代筹之款，据报已由林克英带解三万金赴荆州总局，雨亭屡以无款来告，得此可资转输。蜀库垫买之议，已不能行。万局尚未运米出峡，仅潘倅等在沙市买米数千石，报解头二批东下。东局代办谷米两项，合计已运未运共得米三万余石，此皆大德之赐也。敝处在江西亦买二万余石，合省仓所存，或可敷衍至七月初旬以后，新谷登场，价稍平矣。

轮船拖运京漕，本极难办，惟根本之地，窘迫如此，外间苟可为力，似亦谊不容辞。多解一石，究获一石之益，多办一分，亦尽一分之心。弟于上年欲办江西京漕，迭次咨商缄商，或用轮船拖至上海放洋，抑或派员持银至里下河采买。嗣交司道会议，卒不得行。皖中兵荒交迫，无漕可办，弟深引以为愧。今奉旨饬三省筹办，尚未知江、鄂如何定议。台端公忠体国，或当先为之倡。九洑洲、二浦各贼卡，无论何项船只，有轮船拖带，均可驶过，惟雇价大昂，不无多费。然此中甘苦，朝廷亦必能深谅之也。

近来兵勇掳船，几成风气，而霆营尤甚。鲍军门御下极严，所惜不能禁绝骚扰，其种种不法，亦有不及尽知者。彭尚安一员，即当提讯参革，另文咨复。昨复刊告示一纸，密札九江、新堤等关，岳州、湘潭等卡，先杀后禀，严办一二起，以儆其余。示稿抄呈尊览。

南叟不能赴滇，当会台衔奏留。希帅病体反复，深为可忧。闻二十一尚在敝县，此间盼望甚切，不知肯力疾东下否？复请台安。不宣。

再，兵勇掳船，大有损于厘金，近则百弊丛生，实有不可终日之势。如霆营自青阳赴援无为州，本仅百四十里陆路，三日可到，乃掳船一千余号，耽阁七日，致大通荻港厘金为之顿歇。顷又有叫冤者，连船并米自姑塘掳来，逼令送营给价，实与抢夺无异。弟痛心疾首，誓必斩枭数案，挽此浇风。敝处严禁于下游，阁下严禁于上游，仍请官、严两帅暨新堤刘道、九江蔡道严禁于中段。有犯必惩，庶船户稍遂其生。彭尚安一案，即日亦当惩办。

京米一事，办理诚属万难。然两湖三江不能竭力一筹，更责何省取办？吾辈受恩深重，岂忍坐视京师百官饥饿，而不为之所？今岁若年谷稍丰，阁下若能备米数万石解皖，弟必当设法解沪解津。湘省若为之倡，江西、湖北亦不能不从而和之。三省各数万石，沪捐再得数万石，则京师可凑三十万石，又足支危局矣。阁下若有意筹办，望不必先奏，且待米将之皖，尊处淡淡一奏，不着声色，庶面面圆稳也。

金逸亭观察何日东来？舍沅弟才薄任重，深虞陨越。于逸亭外，更望阁下与南、意诸公求多贤以扶助之，至感！至感！再颂寄兄同年大公祖台安。

616．复黄冕四月十七日

两川米价每石均须六金以外，骆帅因价昂未办。铸钱由长沙试办甚好。永定、石门等矿，仍宜设法开采。忠酋回救苏州，皖、鄂大局未致决裂。已檄毛、蒋、成三军进剿苗练。

南坡仁兄大人阁下：

接三月二十二手书，具悉一切。

承陆续代办谷米，许运足四万石以外，又商次山方伯借拨荆局经费三万金，至以为荷。两川米价每石均须六金以外，骆帅因价昂未办。范伯崇言万县一石合沙市三石四升，沙市中米二两六钱一石，万县中下米六两有奇，运至荆州，加局费、运费，合计在八两以外，无甚便宜，而有滩险失船之虑，办理甚为棘手。雨亭初借荆厘，寄万局二千金，又从潘云樵处分寄五千金，想万局艰难如此，亦只能尽此购办。沙市尚可多收，而约计米价除万局七千外，仍存四万八千，将近二万石之价，合之湖南、江西谷，敝处约可敷衍至七月初旬，新谷将登矣。

铸钱由长沙试办甚好，采买难得多铜。永定、石门等矿，仍宜设法开采。湘中办有成效，敝处或可仿照举行。阁下荣除迤东，无任可到，此间倚重之处，不止东征一局，奏留之举，远近佥同，又何必空作四川一行？寄帅约弟会奏，当即具疏上达。舍沅弟欲请台旆东来，共筹盐务，俟云仙履任后，尚望扁舟来皖，畅商一切。

席研香精毅营据报初五已至临江，幼帅令驰赴饶州枧田街一带，与景镇、陶溪渡等军互相联络。刘克庵、王沐两军会克黟县后，王军移扎桃树店，克庵拟即驰援景镇。弟调李申夫驰剿东、建，以掣窜江贼势。忠酋亲来皖北，初围石涧埠营，势甚危殆。弟调鲍军北渡，沅弟亦派彭盛南等来援，该逆解围上窜，纠合湖北下窜捻股，往围六安，亦于初二解围。初七我军克复东关，初九又克铜城闸。此次忠酋锐意犯鄂，迭扑皖北各城隘，尚能坚守无恙。又因沪军克复太仓，该逆急于回救苏州，皖、鄂大局未至决裂，实属至幸。苗沛霖占据颍上，杀害濮、蔡二令，分攻寿州、蒙城，叛迹大露。现令春霆速进柘皋，杏南及萧、刘两军进东关、银朱塔，会攻巢县，毛、蒋、成三军驰援寿州，进剿苗逆。江味根一军，本拟调至皖北，嗣以鲍军北渡，请其专剿南岸。顷见其三月十七奏明赴皖折稿，并缄称非月余不能启行，未知端节前后果能入江否？复请台安，并贺真除大喜。不宣。

617．复吴棠四月十七日

前因六安被围，发、捻图窜鄂疆，皖北处处吃紧，一时无法分兵剿苗。现六安围解，已檄各军会合剿苗，谅不致溃决。忠酋围六安一股，未知果趋何处。

仲仙尊兄大人阁下：

接奉惠书，欣审荣荷恩纶，真除漕节。才闳武库，收轻车就熟路之功；望重长城，符圣主得贤臣之颂。引瞻矞霭，虔颂良殷。

苗逆复叛，承两次谆嘱拨兵进剿，前因六安被围，发、捻图窜鄂疆，皖北处处吃紧，一时无兵可分，曾于初四日具复左右。幸六安旋即解围，该逆向东北窜遁。弟以淮南局势稍松，即当进援淮北，令鲍军门等进规巢县，遏贼上窜，抽出蒋之纯驻防舒城、三河三营，毛竹丹驻防石涧埠七营，成武臣援鄂八营，均令会合剿苗。此三军本系希部分防颍、寿、三河尖等处，今仍拨归原处，待希帅东来，专办剿苗事宜。据报蒋于初十拔营，毛于十二拔营，闻寿州城尚无恙，令蒋军星驰赴寿，入城坚守，毛军继进，并力援寿。成军尚在蕲水，为鄂所留，现檄令由麻城赴三河尖径渡淮北，或先至正阳与蒋、毛夹淮而军，或先顾颍州，听其相机办理。

来书谓苗逆部众携离，人心不定，逼胁之党多不愿从等语，盖皆贼中真情。苗沛霖反复无常，狐鼠进退，其狡诈惯技，将无所不用其欺，既不能取信于官，又岂能取信于众？去岁希帅出示招抚，而苗圩未归者百数，足知群圩被胁，实非得已。顷该逆围扑蒙城，为马穀山所败，其围寿州者，毛维翼团勇五百人，竟能坚守数旬。似此情形，一时纵难歼除，或不至十分溃决。

至六安解围一股，或称忠酋闻沪军克复太仓，回救苏州，或称其图窜里下河，或称其纠合苗党窜扰滨淮各属。顷接定远县禀，此股由炉桥窜扑定城，初十退往城西南三十里外。逆踪诡幻，未知果趋何处。专泐布复。并请台安，敬贺大喜。祗璧尊柬。不宣。

618．复郭崑焘四月十八日

每月两次奏报，略陈军情梗概，是一家则例。此处兵力全萃北岸，南岸布置多疏。兵士掳船，官商同怨，已出示严禁。

意臣仁弟亲家大人阁下：

初十日接四月朔日惠书，而三月八日一缄，乃于十二日始到。伏审动定康绥，至为浣慰。

此间近事略具于十二日奏片中。自去岁闰月以来，恒以月之十二、二十七日两次奏报，每次必有一片陈近日军情梗概，不详叙战状，但期各路缓急，一目了然。此是一家则例。阁下若次第取阅，可得其大凡也。

寿州毛牧维翼以五百人坚守孤城，四面皆苗党围逼，相持弥月，良可敬怜。毛、蒋两军当以二十二、三自六安起行援寿，成军则尚在皖境，只求寿城不陷，苗逆固易与耳。

敝处兵力全萃北岸，南岸布置多疏。虽赖左、沈之力，幸保徽、休、黟、祁，而借人之力，不可长恃。仍求大力代筹江军行粮，俾味根迅速东来，与研香合办一路，庶徽、宁不致摇摇，而霆军免更南渡。敝处亦有数函浼催味根，而成行之迟速，则在银而不在信也。

掳船之事，公私交困，官商同怨。顷出示一律严禁，截断众流。湘中如更有犯者，幸一面严办，一面知照敝处。南翁奏留之案，即由敝处主稿，将援调营筹盐以立言耳。

辗米三十石到此，恰值昔购之威灵密轮船来皖，即日可达沪中。小儿纪泽来营，已过长沙否？乞告刘紫梅酌派炮船护送。顺问台安。

619．复李续宜四月十九日

六安解围，风波少定。巢、含可图之机又滞。淮北无兵，颍州已成孤注，已令成军由三河尖进援。

希庵仁弟亲家大人阁下：

接四月初惠书，并抄示疏稿，知尊恙迄未痊愈，实深廑系。

此间自六安解围，风波少定。萧、彭、毛、刘等于初七、初九攻破东关、铜城闸，巢、含本有可图，因调毛改往援寿，机又滞矣。寿州毛牧竟能以五百人坚守弥月，可敬！可敬！蒋、毛二十一、二可自六安起行赴寿，成军自蕲、黄赴三河尖，则为期稍迟。淮北无兵，颍州已成孤注，故令成由三河尖进也。

义渠初三日一奏，太涉张皇。初八日寄谕催公速来，另行恭录，并唐疏由驿奉达。复问台安。

国藩顿首

620．复李榕四月十九日

请径赴祁台就米，雕剿黟、渔、尚溪、赤岭之敌。景镇群盗如毛，官军多而无统纪，必须克庵赴景一行，乃能了事。请约桂生至渔亭面商专守徽、休二城。

申夫仁弟阁下：

闻台旆于十七开船，想已安抵东流。所有应商事件，条例于左：

一、前日阁下以米粮后路为虑，仆答以就祁台之米粮，惟思贼在距景镇四十里之茅屋岭一带，去东、建甚远。阁下抵建德后，若南行打贼，则不能就祁台之米，若东行就米，则不能打景镇之贼，二者万不得兼。应请阁下径赴祁台就米，雕剿黟、渔、尚溪、赤岭之贼扎渔亭本为适中之地，然守垒之外，出队者不满二千人，不如扎祁门花桥一带，可出全队雕剿，庶收轻车熟路之效。自建德一直冲过祁门后，便无米粮梗塞之虞。

一、刘克庵肃清黟、渔后，本拟回援景镇，因王沐先行，不得已留镇黟、渔。此时景镇群盗如毛，官军多而无统纪，必须克庵赴景一行，乃可了事。阁下到祁后，请单骑与克庵一会，告以鄙意，敝处即不备公牍。一则无路递去，二则贵军不到，黟、渔太空，渠 ⁽¹⁾ 嘱其全部回顾景镇，其黟、渔军事，阁下任之，但主迎击，不主扼防耳。

一、桂生一军，克庵欲其分守岩寺，左帅切责之，桂生自愿分守屯溪。鄙意桂部除良字二营素不亲附，震字一营批准裁撤外，仅余六营，似不如专守徽、休二城，而稍留余力，为雕剿屯、渔之用。请约桂生至渔亭，与阁下面商，敝处亦即有批去也。顺问台安。

国藩顿首

————————————————————

(1)  从“敝处”至“渠”二十四字，系据北京图书馆藏亲笔影印件增。“渠”字疑衍。

621．复倭仁四月二十一日

黄、胡等股窜入江西，忠酋大股续渡皖北，已分拨水陆各军往鄂协防。但求寿州不失，苗逆尚非难平之寇。兵数日增，饷数日绌，实难为计。

艮翁老前辈中堂阁下：

孟夏四日，抚署折弁回皖，赍到惠书，猥荷挚爱逾恒，勖以臣子之义，责无旁贷，此固夙夕之所兢兢自勉者。第以时事日艰，才短任重，终难免于颠蹶，而朝廷恩眷，有加无已，名位益盛，报称无闻，夙夜惴惴，可胜惭惧！

前此二月间，宁国鲍军金柱关水师累次大捷。方幸事有转机，迨三月初黄文金、胡鼎文等股窜入江西，侍檄鲍军门援江，又有伪忠王大股续渡皖北，猛扑石涧埠营盘，势极危殆，又改调鲍军北援，与九舍弟派来彭道等军先后赶至无为州，幸解石涧埠之围。该逆上窜庐江、桐城，与自鄂下窜捻匪合股，由舒城往围六安。讯据贼供及搜获伪文，均称图犯湖北，以掣下游兵力。深虑皖、鄂大局，一朝决裂，迭与严中丞筹商堵御，分拨水陆各军往鄂协防，幸六安之围，本月初二已解。贼窜定远境内，分为二支，一回下游，一归巢县，其捻股则仍回六安。侍令萧镇、彭道等分攻巢县东南，鲍军由庐州、柘皋进攻巢县之北，不审能否得手。苗沛霖占据颍上，分攻蒙城、寿州，侍派蒋道、毛道两军由六安援寿，调成军门由鄂之麻城直趋三河尖，进援颍州，但求寿州无失。苗逆尚非难平之寇，至窜江西之贼，因饶、景各防严扼昌江，未遽深入。左中丞所派刘廉使、王道两军，沈中丞所派段道、韩将、王丞等军，敝处所调李道、席道等军，均将会萃于鄱、浮、祁、婺等属，江省内地或可无虞。惟兵数日增，饷数日绌，各营旧欠已至十四五个月不等，而春夏间入款寥寥，为从来所未有。临淮唐军、滁州李军均向敝处索饷，即李希帅部下向食鄂饷者，近亦向鄙人求济。山穷水尽，实难为计。屯田议唐中丞已委秦道试办，恐旦夕难于责效。

朱实之去冬被参，奉旨查办。李中丞派道员王大经，吴漕帅派扬州府孙恩寿先后访查。据该道守禀称，折内所参仙女镇厘捐事，隶粮台，非该令所能勒加，惟在甘泉任内，指朱姓为教匪，疑有借端需索情事。江都词讼案件，亦腾物议，所收养勇捐，较历办成案有加至三倍者。敝处相距太远，由吴、李两公复核会奏，即当函告两君，从严惩究，决不宽贷。诸希亮鉴。敬请台安。不宣。

馆侍期曾国藩顿首

622．复陈廷经四月二十一日

前者密考评骘，实扬多而抑少。嗣后交涉日久，遇事筹商，当可相与有成。苗逆复叛，无关大局。

小舫尊兄年大人阁下：

仲春接读手书，猥荷奖借逾恒。所示疏稿，复有称引敝人之处，伏读增愧。

条陈三事，忠谠切直，思深虑远，访问一疏，尤见忧时苦心。朝廷于阁下所言，盖皆深为嘉纳。西北屡易疆吏，固已见诸施行矣。

珂乡之事，曾有密谕垂询，迟之半年而后复奏。参访舆论，未敢以己意为是非，考求实际，亦不敢以人言为好恶。大约前此不惬人望之处，均非无因，而自莅鄂以后，尽矫前辙，力附清流，事事务宗益阳，才固不逮，而志则可嘉。弟妄加评骘，扬多抑寡。嗣后交涉日久，遇事筹商。此次捻匪自豫南来，发匪由皖西上，鄂疆颇形岌岌。顷见其调度各函牍，洞悉地势，详究机宜，几于无微不到。似此殚竭心力，当可相与有成。全才实难，当世封疆，似此者尚不多觏也。

伪忠王一股续来皖北，围石涧埠者十三日，围庐江、舒城各二日，围六安八日。讯据贼供及搜获忠酋伪文，均称图犯湖北，以掣下游兵力。弟檄水陆各军赴鄂协防，幸六安初二解围，忠党向定远东窜。皖、鄂大局，未致决裂，实属至幸！

苗沛霖复叛，弟调蒋、毛两观察由六安往援寿州，成军门由麻城进三河尖往援颍州。外间咸谓苗逆猖獗，与发逆相提并论，其实苗沛霖狡诈反复，狐鼠进退，其众闻多携贰。寿州仅团勇数百人，围之数旬而不能下，非剧寇也。

子奉世兄以苏员随带赴浙，就此两省位置，始觉相宜。敝处新添太湖水师，专备攻剿。苏浙中间各属统领李朝斌，人亦朴实可依，因委子奉世兄司其粮台，兼理营务。目下诸事草创，尚未就绪。复请台安。诸希亮鉴，不宣。

年愚弟期曾国藩顿首

623．复罗惇衍四月二十一日

六安解围，窜入江西之敌，因饶、景各防严扼昌江，未遽深入。苗沛霖进攻蒙城、寿州，已分拨大军围剿。惟兵数日增，饷数日绌，到处索饷，实难为计。

椒生年前辈大人阁下：

接腊底春初惠书两函，敬承所示。辰维道躬康胜，勋福延洪，祷颂无既。

侍以正月二十八泛舸东下，查阅沿江营伍，直至金陵，二月二十八还省。维时鲍军攻克西河、湾沚各垒，肃清宁郡。方幸事有转机，迨三月初，黄文金、胡鼎文等股窜入江西，侍檄鲍军门援江，又有伪忠王大股续渡皖北，猛扑石涧埠营盘，势极危殆，又改调鲍军北援，与九舍弟派来之彭道等军，先后赶至无为州，幸解石涧埠之围。该逆上窜庐江、桐城，与自鄂下窜捻匪合股，由舒城往围六安。讯据贼供及搜获伪文，均称图犯湖北，以掣下游兵力。深虑皖、鄂大局，一朝决裂，迭与严中丞筹商堵御，分拨水陆各军往鄂协防，幸六安之围本月初二已解。贼窜定远境内，分为二支，一回下游，一归巢县，其捻股则仍回六安。侍令萧镇、彭道等分攻巢县东南，鲍军由庐州柘皋进攻巢县之北，不审能否得手。

苗沛霖占踞颍上，分攻蒙城、寿州。侍派蒋道、毛道两军由六安援寿，调成军门由鄂之麻城直趋三河尖进援颍州，但求寿州无失。苗逆尚非难平之寇；至窜江西之贼，因饶、景各防严扼昌江，未遽深入。左中丞所派刘廉使、王道两军，沈中丞所派段道、韩将、王丞等军，敝处所调李道、席道等军，均将会萃于鄱、浮、祁、婺等属，江省内地或可无虞。惟兵数日增，饷数日绌，各营旧欠已至十四五个月不等，而春夏间入款寥寥，为从来所未有。临淮唐军、滁州李军均向敝处索饷，即李希帅部下向食鄂饷者，近亦向鄙人求济。山穷水尽，实难为计。

杨雨岩同年去岁来皖，当即留在敝营，月致廪饩。汪芸石派在忠义局当差，足慰廑注。专泐布复。并请台安。敬璧谦称，不宣。

年侍期曾国藩顿首

624．致周辑瑞四月二十二日

苗、捻同时并扰，至今尚在危机骇浪之中。饷项奇绌，兵事反复，殊堪忧虑。温甫因何改谥愍烈，唐竟海赐以何谥，请查示知。

子佩仁弟大人阁下：

久未得惠书，伏想兴居多祉。阅邸报知台旆由豫旋京，凡百绥愉为慰。

此间近状，自二月初宁国肃清，方幸惊波大定，出险就夷，不料李营失利，二浦继陷。伪忠王率巨股上犯，连围四城一隘，幸获保全。而自鄂来皖之捻、寿州再叛之苗，同时并扰，至今尚在危机骇浪之中。

舍弟忝拜抚浙之命，德薄位高，功微赏重。一门宠贵，惭悚无涯。兹专差进京，具疏辞谢。

饷项奇绌，兵事反复，实深惴栗。舍弟温甫前蒙赐谥忠愍，旋又改谥愍烈，不知何故？曾经咨查礼部，未得复咨，请阁下代为细查，原咨抄阅。唐镜海先生之谥，系弟十一年五月奏准；舍季弟贞幹之谥，系李中丞去年冬月奏准。果得何谥，亦请查示。

舍弟国潢，不愿受沅弟之封，曾托皮筱舲代为更正。如皮君尚未到京，即请阁下经理。沅甫弟应得封典，即封本身妻室，不封仲兄国潢也。琐渎清神，诸希心鉴。顺问台安。

625．复李榕四月二十二日

贵部与韩军风气各殊，不必共扎一处，仍须彼此关注。席军系楚勇流派，亦可兼取其长。

申夫仁弟左右：

接二十日午刻惠书，具悉一切。

建德虽未攻克，而贵部多猛士健儿，其气可用，亦足喜也。顷已备公牍，调贵军由彭泽横出鄱境四十里街，系韩军移驻之处，风气各殊，贵军不必共扎一处，以省口角。仍须彼此关注，胜必相让，败必相救，以联众志而遏寇氛。抄示彭泽令致东流信，乃萍乡令三月二十三日席道初入江境之信，挨站递传以至湖彭者也。席军并不由九江行走，计此时已至抚州赴饶，阁下至饶境，当可与席观察会晤，尤望妥为联络。渠军系楚勇流派，有江岷樵、刘印渠之风，于湘霆之外，另有家数，阁下亦可兼取其长。学无常师，道兼众妙，不亦善乎？自彭泽至四十里街，是否定由石门、洋塘，抑亦别有途径？此段办米较难，过此则呼应灵矣。复问台安。

626．复李鸿章四月二十三夜

昆、新之捷，古所未有。程镇进图苏州，当可得手。减漕一案，请尊处主稿，就各县风俗人情为之制，要使小户实有所减。

少荃世仁弟大人阁下：

二十三日接二十日续缄，与前十三、四日赐书并读，敬知昆、新之捷，擒斩实二三万人，伟矣哉，近古所未有也！

令弟与黄昌歧进规江阴、无锡，可免贼窜江北之患。程镇进图苏州，于理于势，皆可得手。向尝疑上海非用武之地，又颇疑左右力薄而遽远谋，或非所宜，定至今日，乃知胜算非碌碌者可及耳。

李朝斌二十一日到此，即日当令其赴沪助剿，惟途费正无可筹发，而杨、彭拨归太湖之三营，尚须赴玉溪、乌江两处交代。若尊处能于数日内寄银二万两，径交李镇，则十营可各分二千，一万则各得一千。敝处若日内倏有银到，亦当迅发，遣之东行，不专候沪银也。

减漕一案，即请尊处主稿，挈敝衔会奏。若苏州克复，此折与红旗同去尤妙。近不用红旗，以专员行走太迟也。若由沪坐轮船赴津，当速，酌之。鄙人之意，第一疏宜专论浮额，不论浮收。敝处十一年九月减江西浮收，黼堂创稿，为数太少，州县之入款顿绌，而出款卒不少减，牧令深以为不便，而绅民于大减之后，仍尔催征不前，苏民亦难免此，殆非可久之道。将来苏松等府减浮收，竟可不必入奏，不必出示，但令每县各立一案，就该县风俗人情而为之制。大户名目，可革则革，办法不必一律，减法不必一价，但使小户实有所减而已。

沅弟辞抚之意，出于至诚。顷已各具一疏，专差进京，录稿呈览。

毛、蒋救寿，二十一日自六安起行。毛牧维翼以五百人而坚持月余，援尽粮绝，良可敬也。顺候台安。

国藩顿首

627．复沈葆桢四月二十四日

彭泽告急，改令申夫由彭赴鄱，会合韩、席等军由内打出。洋酋构怨兴兵，罗安当知难而退，亦自佳事。蒋、毛援寿，不知赶得及否？

幼丹尊兄大人阁下：

徐游击归，接十二日惠书，敬悉一切。

此间近状，略具于十二日军情梗概片中，业经咨达冰案。

申夫一军，本令速赴祁、黟，腾出克庵全军回援饶、景，因建德未克，申夫不敢于贼中冲过，又值彭泽告急，大咨见商，遂改令申夫由彭赴鄱，会合韩、席等军，由内打出。然非克庵南援，恐终不能了也。

研香何日到抚，能迅赴饶、景否？味根一军，顷奉四月九日寄谕，又令往粤。三令三更，此军精力光阴，遂全耗于道途之中。敝处不欲再行陈奏，一则恐政令多门，不成事体；二则七千人之饷，豪无可指也。

罗安当知难而退，亦自佳事。来示决裂与否，听之于天。以鄙见度之，罗安当之伎俩不能耸听，洋酋构怨兴兵，彼畏难作而自退，并非阁下坚拒不见，当无他虞。

二蔡于敝处夙亦契洽。大蔡始为舍弟所佩，继为二李所推；小蔡始为阁下所器，继为雪琴所亲。证以鄙见，知众鉴之不谬，左右何必以会试同年，过自引嫌。惟二王同为实缺知府，忽为糈台堂属，殊不相宜。且广东厘金仅少彭尚是客官，亦当留彼与众主人略持异同。总台暂不派人，且待范云吉比部来此，或令赴江商办，取其与小山交契也。

伪忠王已由定远回救苏州，捻股之附忠者，又自定远、临淮折回六安。蒋、毛二军援寿，二十一日自六安起行，不知赶得及否？苗逆实非剧寇，毛牧以五百人而坚守月余，贼技可知矣。复请台安。

628．复彭毓橘四月二十六日

巢城克复，不知和、含可速下否？子药火绳当即专解裕溪口一带。山内与江滨须分两路进兵。宜稍远霆军。

杏南表弟左右：

二十五日接二十二夜喜报，知巢城遂已克复。现在跟踪追剿，不知和、含可速下否？子药火绳等件，即日当专解裕溪口一带，但恐不如刘咏如处之近且速耳。

春霆全军何日到巢？望与诸统领熟商，萧军派二三营守巢城，弟军派一营守东关，此外各处皆不必留兵防守，合霆、为、杏、云四军，以全力进取和、含、二浦，直至九洑洲，大约山内与江滨须分两路进兵。霆军纪律极坏，弟与萧、刘等宜稍远之，免致口角争闹，至嘱！顺问近好。

629．复吴坤修四月二十七日

一门忝窃高位，惭悚无似。蒋、毛合兵，巢城克复，李秀成上犯毫无所得。饶、景各防，均能坚守。申夫、王沐、席道诸军均将会集饶、景。

竹庄仁弟大人阁下：

迭接惠书，以沅弟谬膺开府，过辱奖借，惭悚无似。国藩去春曾有金陵未克勿再加恩之奏，不图一门忝窃至此。且沅弟前擢苏藩，既免回避，今授浙抚，又不履任，朝廷非常之典，岂可频邀？沅弟力请奏辞，已与鄙人各具一疏，沥陈下悃，二十二专差入都矣。

苗逆围寿月余，蒋之纯十六自六安拔行至谢埠，与回窜之捻相持累日。毛竹丹到六安，以二十一前进，与蒋合兵。春霆十九自庐州开行，未及抵巢，巢城已于二十二日克复。忠党在定远者悉数东窜，当系回救苏州。顷沪军又克昆山、新阳，擒斩二三万贼。忠酋上犯，毫无所得，而根本之地大伤，其焰亦渐衰矣。

饶、景各防，均能坚守。幼帅咨商敝处，进剿彭、鄱两属，已令申夫由建德上赴彭泽，横出鄱境四十里街。其由徽调回之王沐一军，由湘东来之席道一军，均将会集饶、景。珂乡内地，或可无虑。复问台安。不宣。

630．复官文四月二十七日

巢县克复，伪忠回救苏州，沪军连克太仓、昆山，现分三路进兵，敌势将衰。又商谈马队、水师进止。

秀帅宫太保中堂大公祖阁下：

接十二日惠书两函，敬承一切。尊体违和，旋即康复，慰忭无已。

此次忠逆巨股连围皖北四城一隘，锐意上犯，弟调派水陆助鄂，稍涉张皇。仰托福庇，该逆折回东窜，未致决裂，乃蒙齿芬远及，奖借过情，良增惭悚。目下苗焰方张，捻患未息，弟调成、蒋、毛三军分援颍、寿，令鲍、彭、萧、刘等军，会剿巢县，均经咨明冰案。蒋之纯十六日自六安拔行至谢埠，与回窜捻股相持；毛竹丹十九至六安，二十一日拔营前进，与蒋合军；成武臣由麻城赴三河尖，进援颍州，或先至正阳关对岸，与蒋、毛夹淮而军，以掣围寿贼势。惟寿城仅毛维翼团勇五百人，已守四十余日，援军骤难赶到，不审能否保全？初七以后，彭、萧等军连克东关铜城闸、五显集、百旺市各垒。十六，彭、刘两军进扎筲箕山，二十日进望城冈。十九，春霆自庐州开赴柘皋，忠党距城尚远。巢县即于二十二夜克复，伪忠王大股趋赴下游，回救苏州。此后鄂、皖防务，当可少松。

沪军既克太仓，又于本月十四续克昆山，杀贼极多，现分三路进兵。黄昌岐、李鹤章进江阴、无锡一路，戈登常胜军进吴江、平望一路，程学启进规苏州，扎营小唯亭、甪直一带，距城二三十里。计忠逆此行，上游毫无所得，而根本之地迭失要区，贼势其遂衰乎？

去岁左营口马南来，行抵扬州，为都帅截留二百匹。兹所调西林郭尔马匹到鄂，承阁下妥为照料，兼虑该解官不习南中风土，欲令及早北旋，爱人爱物，具徵燮理盛心。所有珠克都尔等二十八名，即由尊处发给回文，遣归销差。其现存马一百四十一匹，留于武汉，暂为牧养。弟即将尊函抄寄左帅，请其派员迎提，将来由江入浙，不必迂道安庆。南岸东、建一带，迄未肃清，此间与徽、浙往来函牍，均须绕道江西也。肃泐布复，诸希心鉴。敬请台安。不宣。

再，来示过执谦抑，令人悚仄不安。成、蒋、萧、毛之陆军，厚庵军门之水师，皆食鄂省之饷，剿江、皖之贼，仰荷高谊，不分畛域，鄙人从无一函申谢。此次酌派水陆数营援鄂，乃本分所当然之事。辱蒙阁下与渭帅齿芬致谢，只增惭恧。大抵鄂省东北，内藩则以黄州、上巴河、麻城、宋埠为扼要，外藩则以桐、舒、六安、三河尖为扼要。成武臣在麻城，不知已起行否？乞饬台速给口粮，令其开赴三河尖，所以为颍、寿犄角之势，即以保鄂省门外之藩，至祷！至祷！

赫德所购轮船七号，不日可到，口粮经费尚无着落。弟昨批蔡国祥禀，拟以沪、浙、闽、粤、鄂、浔、镇七关各养一船。既而思之，中国弁勇初驾轮船，未必能远出重洋，自赴闽、粤领饷。拟于轮船七号三大四小之中，酌派沪、鄂、宁波三关养支三大号，派闽、粤、浔、镇养支四小号。如该关不将经费按月解支，即由该轮船自往守领，庶各有专责，免致互相推诿。如卓裁亦以为然，即请尊处主稿，挈列敝衔会奏，仍以速办为妙。再颂秀帅宫太保中堂大公祖勋安。

631．复杨岳斌四月二十七日

向来荫生可移给胞侄，若族侄则不合例。将饬罗进贤赴南岸、左光培赴东流进剿。沪军分三路进兵。请派船来领五、六两月之米。

厚庵仁弟大人阁下：

接十四日惠书，以沅弟谬膺开府，吉词奖借，惭歉无既。国藩去春曾有金陵未克勿再加恩之奏，无功无能，不图一门忝窃至此。且沅弟前擢苏藩，既免回避，今授浙抚，又不履任，朝廷非常之典，岂可频邀？沅弟力请奏辞，已与鄙人各具辞疏，沥陈下悃，二十二专差入都矣。

向来荫生可移给胞侄，若族侄则不合例。至云骑尉世职与五等之封相类，必须亲子承袭。尊意欲以世职移给族侄，无此办法。

六安解围后，忠逆由定远下窜，皖、鄂均获保全。罗进贤一营到省后，饬令赴南岸黄、溢一带防剿。左光培到省，饬赴东流一带防剿，稍迟当调之还金柱、芜湖老营也。

李质堂二十一来此，少荃屡请该军赴沪，顷已酌给行资，即令于初二日全部东下。沪军克太仓后，又于十四日续克昆山，擒斩二三万人，现分三路进兵。其规苏州者，已扎小唯亭、甪直一带。忠酋回苏，或不能遽来江北，亦上游诸军之利也。嘱解贵营军米，四月分三千石业经解去，五、六两月之米，请尊处派船分起来领。前函嘱筹德字营接济，无款可筹，亦拟酌给米石，稍资点缀。复问台安，并颂节禧。不具。

632．复彭玉麟四月二十七日

李秀成下窜，回救苏州。沅甫请辞浙抚。李质堂率部东下。

雪琴仁弟大人阁下：

接十三日手书，具悉一切。从巢南进兵，以先后次第俱甚合法，巢城遂尔克复，至慰！至慰！

忠逆由定远下窜，大约因沪军克复太仓，回救苏州。而我军已于十四续克昆山，擒斩实二三万人，伪慕王、滦王同时歼毙。黄昌歧、李季荃进规江阴、无锡；程学启进图苏州，扎营至小唯亭、甪直一带；戈登常胜军进剿平望、吴江。三路同进，苏贼必已大震。忠逆内地日蹙，处处受敌，未尝非上游之利。少荃屡催太湖水师赴沪，谊难久留，李质堂二十一到此，日内酌给行资，定于五月初二率全部东下。沅弟请辞浙抚，顷与鄙人各具一疏，沥情辞让，请以开缺藩司，仍办金陵军事，二十二专差入都。阁下前辞皖抚，卒许开缺，不审此次能俞允否？常淡秋等十八日持尊函来见，旋即挂帆西上。复问台安。不宣。

633．加彭玉麟片四月二十八日

攻克东关、铜城闸、巢县，皆水师之力居多。望速咨开单，请保出奏。请力禁春霆部卒扰民，保全名声。

正封缄间，接二十三夜惠书，敬悉一切。

攻克东关、铜城闸、巢县，皆水师之力居多，王吉、任星元本皆可随折保奖，惟任镇业得实缺以后，尽可少保，保亦无益。提督缺少，极难补也。王镇应如何保法，乞速示。芜、金累月苦战，水师功大，亦望速咨开单请保。金陵各营及朱、罗两营已于四月二十七日出奏，水师及吴、刘等营同打芜、金之贼，保奏之期不宜过迟，相形见绌也。

春霆部卒近日骚扰异常，此后进剿和、含、二浦，请阁下随时照料劝之。力禁扰民，保全名声，千万！千万！复请雪琴仁弟大人台安。

634．复黄赞汤四月二十八日

饷项奇绌，积欠甚多，相率饥溃，不堪设想。粤厘留省，断难通融。捻、苗同时窃发，几难收拾，幸各城隘次第解围。附告参奏文格事。

莘农老前辈大人阁下：

三月十七泐布一缄，以敝处需饷甚急，奉恳借拨数万金。正深盼望，乃迭接三月惠书，商及粤厘一项，全留本省。素承挚爱，似不应轻出此言，详绎来示，亦见斡旋苦心，惟此中万难通融之处，有不能不转商左右者。

自去秋以来，事变纷繁，日在惊涛骇浪之中，智尽能索，罔知补救。敝军积欠，多者十四五个月，少亦八九个月不等。除本部八万人应发口粮外，如希帅所统萧、毛、成、蒋四军，向食鄂饷，侍不过暂为兼辖。该军既无大帅主持，凡有缺乏，惟侍是求。临淮袁营及所统滁州李营，向系自行筹饷。袁帅去位，唐中丞、李军门均求敝处协济，公牍私函不绝于道。客军来援者截留上海新勇九营、临淮新勇三营协防皖北，均须代为给饷。左帅派王钤峰七营、刘克庵十二营防剿徽州，因浙饷不敷，亦须筹款津贴。此出款之约略可指者也。其入款则二、三两月支绌情形，前函业已缕述。从前徽、宁两防，每月额饷二十万，皆由浙江借支。侍接办后，庚、辛两年奏拨江西漕折每月五万，壬戌年改为四万，旋经沈中丞截留，而徽、宁两防无一毫可恃之饷矣。

珂乡通省厘金，侍指定河口景镇等卡协济左营，月约二万；指定吴城等卡协济彭雪琴水师，月约二万数千；又拨济刘养素、孙昌国两部水师，月约二万数千。四处共支去八万两，实解敝台者遂无几矣。东征局厘金，以今岁皖中米价昂贵，留楚买米，而实银解皖者亦无几矣。目下征调四出，呼吁满前，动以无饷可领，不能成行，处处棘手。其因无饷逃散者，鲍军门在枞阳登岸，已逃一千余人，毛观察自石涧埠援寿，亦逃数十人。现据禀请将倡逃之官弁参革。敝营积欠虽多，向无饷缺兵逃之事，今岌岌如此，诚不可以终日。

侍到两江以来，从未轻草乞籴之书，上请饷之奏。不肯言贫，人遂莫知其贫。顷奉寄谕，以僧邸讨苗南下，饬侍筹给饷项，似朝廷亦未能深亮。抽办粤厘，则尤获专利之名，外间不知，以谓粤厘皆归曾营，厥款甚巨。其实自去年七月开局至本年四月，共解七批，按月分算，不满三万之数，远不逮湖南东征局所获之厚。今若概归本省，诎然而止，是徒博腥膻之名，无救于饥饿之实，侍诚有所不甘。且广东滨海富饶，环货山积，苟厘务经营得宜，断断不止此数。徒以土匪包抗，奸商沮挠，下以打卡为常，上以激变为戒，遂致将就逡循，厘税日减。窃谓临以星使之朝命，佐以敝处之远势，正可弹压土匪，严究奸商。雷厉风行，火烈民畏。贾生谓髋髀之处，匪斤则斧；程子谓噬嗑之众，诛戮强梗，啮而后合；今日广东之厘务，其下手端有取于此。

来书谓在粤绅商，但见为本省之厘供他省之用，各怀观望，未肯竭诚。夫始以劳公之曲循众情，而征收不旺，继以晏帅之衔命督办，而入数仍歉，谓今日改归本省即可焕然改观，输将踊跃，土匪不复包抗，奸商不复沮挠，岂其然乎？殆不然矣！此必有中梗之辈，故作抑扬之词。阁下虽知其言之未必至诚，知改归本省之未必果旺，然不得不两函见商，以塞悠悠之口。鄙人则谓彤帅与侍，宜猛以锄其梗，阁下宜宽以通其情。一张一弛，竭力经营，全粤厘金，总可办至每月十六万以上。然后以大宗济皖、浙，以分成留本省，譬诸主人有山薮，客兵合围而大猎，获禽之后，与主人剖分而食之。今不责猎子之广取，而但禁客兵之入山，窃恐客既空返，主亦萧条，甚无谓也。前者侍亦颇有改归本省之意，近因皖饷愈绌，粤厘愈少，贫则生愤，拟再恳求彤帅及李、蔡诸君。月不得十六万金，誓不歇手。顷已附片上陈，此项厘金，仍请解济皖、浙，不必截留本省。所以必须奏请者，人知出自朝廷之命，纵有浮言，亦只咎侍之渔利无厌，而于本省督抚，可无舍己芸人之疑矣。

此间伪忠王北渡一股围石涧埠十三日，围庐江、舒城各二日，围六安八日。鄂东下窜之捻，淮北复叛之苗，同时窃发，皖、鄂全局震动，几难收拾。幸各城隘次第解围，忠酋窜赴下游，我军克复铜城闸、东关、巢县，进剿和、含，饬成、蒋、毛三军会剿苗逆。其窜入江西之贼，饶、景各防扼定昌江，未敢深入。沈中丞所派段道、韩将等军，均尚得力。侍调席道一军，由抚州北来，李道一军，由彭、鄱西上，均将荟萃景镇。味根军门，侍奏准东援后，屡次敦催入江，渠拟赴粤西，又经毛中丞奏请来皖，顷复有饬赴粤西之旨，三令三更，此军精力遂耗于道途之中。目下未便渎请，即将函告湘中，速请味军入粤。且七千人之饷毫无可指，亦实觉无力供应也。并以附陈，复请台安。摹璧尊谦，不宣。

馆侍期曾国藩顿首

再者，文式岩方伯前在吾湘，与侍诸形龃龉，东征局初开时，多方挠阻，此次莅粤，必从暗中掣肘。侍惟有据实具疏，不敢有所容隐。谨先白于左右，并恳代告彤帅、璞山、筱泉，无以为疑。渠若不于厘务作梗，侍亦不越境纠参也。谨又启。

635．复晏端书五月初一日

若谓粤厘概归本省，即可焕然改观，殆无可信之理，除切恳莘帅外，仍求与李、蔡诸君合力维持，始终佽助。忠党北渡上犯，鄂省下窜之捻，淮上复叛之苗，同时窃发。吴事渐有起色。已缄告湘中，请江味根一意赴粤。黄南坡目下不能为岭南之行。

彤甫仁兄年大人阁下：

三月十九肃泐一函，以敝处饷项奇绌，奉恳借拨数万金，记邀亮察。嗣接三月初六日惠书，言厘务将有变通之处，正深疑虑。旋闻粤绅献议，截留厘金，专济本省，重荷阁下挚爱，极力阻止，而莘帅两次来书，犹谆谆以截留为言。窃意必有中梗之人，荧惑众听，胥动浮言。弟既冒专利之名，岂能不思救贫之实？前此两次奉商，亦思将厘务改归本省，分协皖、浙。今阁下尚衔使命，委员皆系旧人，乃分羹忽闻轹釜之声，闭关遽下逐客之令，若再挈瓶假人，而欲其予取予求，不我瑕疵，岂可得乎？且使改归本省，苟能壁垒一新，蒸蒸日上，弟亦乐观厥成。惟粤厘之所以不旺者，由于土匪包抗，奸商阻挠，痼疾既深，积重难返。以特旨开办，严谕申诫，有星使主持一切，而敝处亦从旁推挽，稍佐远势，经营一年，所获尚不甚多。若谓概归本省，即可焕然改观，输将踊跃，土匪不复包抗，奸商不复阻挠，殆无可信之理。以鄙人之遥度，参诸朋辈之公评，妄意粤厘必不止于此数，但使严惩打卡之案，明无包抗，暗无阻挠，每月当可办至十六万金。东坡诗云：“饥人忽梦饭甑溢，梦中一饱百忧失。”弟之妄想，得无类是？除切恳莘帅外，仍求阁下与李、蔡诸君合力维持，始终佽助，至感至祷！

昨于二十七日附片上陈，请勿截留粤厘，片稿抄呈尊览。敝处近日竭蹶之状，亦可略见大概。

自忠逆北渡上犯，连围四城一隘，鄂省下窜之捻，淮上复叛之苗，同时窃发，大局几至决裂。幸将忠党驱逐东归，鲍军门、彭道等军连克巢县、含山、和州，现方进规二浦，如天之福，或可打至九洑洲，先清北岸。

沪军连克太仓、昆山，少荃派黄军门等进规江阴、无锡，以防贼窜江北。常胜军进剿吴江、平望，程镇进剿苏州，吴事渐有起色，足慰廑注。

江味根一军援粤援皖，屡令屡更。顷已定计东来，又有旨饬令赴粤。弟既不便渎请，又苦七千人之饷，毫无可指，即缄告湘中，请其一意赴粤。黄南坡新补云南迤东道缺，弟会寄帅奏留东征局，尚拟请来敝营商办淮盐，目下不能为岭南之行也。复请台安。诸希心鉴。

636．复彭玉麟五月初一日

含、和克复，九洑洲或可迎刃而解。解围破苗，均有把握。鲍军如此行径，即当严切责之。克城打仗，总以能多杀贼为贵。

雪琴仁弟大人阁下：

二十八日泐复一缄，顷接二十二至二十六手书四函，迭闻含、和捷音，欣忭无既。趁此声势，速进二浦，攻取九洑洲，或可迎刃以解。九洑洲虽据险隘，而贼垒不大，且现值水涨拍岸之时，炮船便于轰击。水陆四面环攻，未始无隙可乘。

定远早已无贼，据少荃来信，忠酋实系回救苏州，毛竹丹至马头集，捻逆即时退窜。现蒋、毛俱逼寿城而军，据禀解围破苗，均有把握。东下各军，尽可放心前进，不必以后路为虑。

萧为则致尊处信阅悉，鲍军如此行径，情殊可恶，即当严切责之。

鄙意克城打仗，总以能多杀贼为贵，远如九江、安庆之役，近如金柱关之捷，诛戮最多，贼中至今胆寒。去岁春夏间，所克地方未甚杀贼，当时颇切隐忧，来书深恨未能痛剿，实与鄙见相符。

李宏试奏请勇号，该哨官是何本职，祈开示。其余各营官应保何人，亦请卓裁酌开。大咨请恤十四员，即当照办。至前奏阵亡病故员弁，系照来文缮折，兹言中多谬误，殊不可解。仍望备文开单，所有谬误之处，一一指出，以便咨部更正。

刘虞九撤任，上游自有用意。近年寄帅及次山方伯于东征诸军极肯维持，吾辈不宜过示歧异。阁下重违仪庵之请，似宜函商寄帅。可则以尊札调之来营，不必形诸奏牍，免着痕迹。是否？希酌夺。复问台安，顺颂节禧。

637．复李瀚章五月初一日

粤厘截留之议，非但不可，且须力求扩充。北岸各城隘次第解围，江北肃清有望。苗逆复叛，亦究非难平之寇。

小泉年兄阁下：

仲春泐复一缄，计达雅览。二、三月两次惠书，领悉一切。

粤厘截留之议，虽经彤帅阻止，而莘帅犹两函见商，既思暂时通融，难免久假不归。尊意欲将厘金归地方经理，从中拨出协款，此原系鄙人初念，曾经两告彤帅，一告阁下。今收数未见加旺，本不足餍饥渴之求，若改归本省，则将并此区区而不予畀，欲其久要不忘，岂可必得？鄙人虚负专利之名，迄无救贫之实，情殊不甘。顷复商莘帅，微特不可截留，且须力求扩充，大约惩土豪之包抗，难于立威，惩绅富之阻挠，难于任怨，从两者切实讲求，非每月办至十六万金，誓不歇手，虽阁下屡函称难臻此数，而鄙人赊望曾未少减。渴思吞海，饥思舐天，痴人往往有此。

岭南风土，虽与尊体不甚相宜，然此次量移默揣朝廷之意，似以阁下本系实缺，因差久悬，必思所以酬之，且简任地方，呼应较灵，仍为振兴厘务之地。圣明曲体如此，尚祈耐心搘拄，加意维持，是所至祷！

伪忠王率大股北渡，围石涧埠者十三日，围庐江、舒城各二日，围六安八日，意图上犯湖北，掣我下游兵力。此间调春霆一军，沅弟调彭杏南等军，先后援救。

北岸各城隘次第解围，趁势攻克东关、铜城闸，收复巢县、和、含。现各军进攻二浦，意将打至九洑洲，肃清江北，未知能否应手？

少荃连克太仓、昆山，进规苏州，高掌远跖，迥不可及。使忠酋回顾老巢，不敢久扰皖北。其为福桑梓，亦非浅鲜。

苗沛霖复叛，围攻蒙城，为马穀山所败。其围寿州者，毛牧维翼以团勇五百人坚守四十余日，苗党虽负悍名，似尚非难平之寇。现抽出希帅部下成、蒋、毛三军剿办苗逆，毛、蒋由六安援寿，成由鄂之麻城进三河尖援颍，皖北情形或可复去夏之旧观耳。专泐。复问台安。不既。

638．致李续宜五月初一日

巢、含克复，和州投诚。蒋、毛剿苗援寿，解围似有把握。皖南之事，不虞决裂。

希庵仁弟亲家阁下：

日来未接惠书，仅接舍弟信，知尊恙服葛君方药，咳嗽少愈，未知近又大减否？实深系念。

此间军事颇顺，巢、含于二十二、四日克复，和州二十五日投诚。蒋、毛剿苗援寿，业已直逼城下，虽未开仗，而解围似有把握。

舍沅弟坚以不胜抚任为歉，顷已具疏恭辞。敝处公事太多，精力日减，亦请简派大员会办。若阁下能迅速复元东来，则无此请矣。

皖南之事，贼虽未退，大致不虞决裂。惟饷项处处支绌，将来军事不知作何变态。练渠保案已于二十七日附雨花台案出奏，颍西保案近日可奏也。顺问台安。

国藩顿首

639．致郭崑焘五月初一日

近事颇顺，南岸徽境肃清。极思江忠义东来，度粤事无人可了，不得不令其遵旨赴粤。

意城仁弟亲家阁下：

日内未得惠书，伏审起居多祜，至为企祷。

此间近事颇顺。巢、含于二十二、二十四等日克复，和州于二十五日投诚。现檄鲍、萧、彭、刘进剿二浦、九洑洲，蒋、毛援寿剿苗，日内必可解围。南岸徽境肃清，刘、王、段、韩、李、席诸军并萃饶、景一带，当可驱之返皖。

味根一军，四月七日寄谕又令即日赴粤，此军光阴遂恐消磨于道途之中，亦足暗伤锐气。此时若强之东来，未始不可，然闻皖事已松，两粤必屡疏奏调，皇上亦必迭谕促江旋粤，不如此次早遵谕旨，决计不改，省得将来道途仆仆，案牍重重。国藩本极思味根东来，惟度粤事无人可了，必且数奏不休，而敝处饷项奇绌，竟难添供此一军。特此飞布，即日另函寄、味二帅也。顺请台安。

640．复郭嵩焘五月初一日

巢、和、含次第收复，援寿剿苗，机势亦好。南岸徽属肃清。核减浮收，断不可遽奏。

云仙仁弟亲家大人阁下：

接四月十三日惠书，并冯中允奏稿，敬悉一切。

此间军事颇顺。巢县、和州、含山次第收复，鲍、萧、彭、刘诸军，现将会剿二浦、九洑洲，蒋、毛援寿剿苗，机势亦好。据禀救寿、颍而破苗逆，俱有把握。南岸徽属肃清，刘典、王沐、段、韩、李申 ⁽¹⁾ 、席诸军并萃饶、景一带，必可驱贼东还。

中允奏牍，援古证今，无微不晰，稍嫌气象较隘，若与人有积不能平者，又陈义过多，尚有可以删节之处，即照此上陈，已可期其俞允。顷已缄致少荃中丞，请其主稿挈衔速奏专办裁减浮额一案，其核减浮收一节，则断不可遽奏。来示所论，深为精当。鄙人减江西浮收为数极少，州县穷苦异常，而民仍征输不前。大抵风俗既成，如江河之不可使之逆流，虽尧舜生今，不能举斯世而还之唐虞。贤者举事，贵在因俗而立制，所谓治去泰甚者耳。鄙意裁减浮收，不必缕奏，不必由督抚出示，各属之收数不必画一，大户之名目不可不除，而输价之参差不必尽禁，每县各立一案，不期永远遵行，而却有可久之理，不知阁下与诸君子以谓何如？

建燕仍应补价，便中开示，故不致谢。书目惟所择取，似是先生欺予之语。凡送礼专呈单目，而物不随来者，谓之套礼。善馈遗者庭实阗溢，午夜密呈，虽阍者不得见其单目，则廉者亦将适口而充肠矣。左右其有意乎？顺问台安。

————————————————————

(1)  “申”后疑脱一“夫”字。

641．复彭玉麟五月初三日

萧、毛俱系好统领，益信希庵善于选将。二浦未克以前，不宜先攻九洑洲。

雪琴仁弟大人阁下：

专弁至，接二十七日惠函并密件，敬悉一切。即当于数日会衔出奏，萧、毛俱系好统领，希庵善于选将，于兹益信。其随折保单，当照单出奏。

希庵久无信来，闻其咳嗽不止，又兼音哑，殊深廑虑。

鲍与彭、刘进攻二浦，应以一支走江滨，以一支走山内，究竟何军沿江行走，乞阁下与春霆、杏、云妥商。二浦未克以前，似不宜先攻九洑洲，亦祈与厚、沅熟商。萧军不遽赴下游，似宜留作希帅随身之兵。复问台安。

642．加晏端书片五月初三日

局面太大，统军过多，艰险相寻，精力日减，不能久膺此等巨任。饷项奇绌，不能于粤东无赊望。分成之说，夙诺不敢不践。

再，弟请简派大臣会办，已经三次具疏，并非有渐图推诿、置身事外之意。实因局面太大，统军过多，艰险相寻，精力日减，即有才识十倍于弟者，亦不能久膺此等巨任，不得不早为陈明，在弟不致久妨贤路，在朝廷亦宜预储替人，但使责任略轻，弟仍竭其力之所能为，一息尚存，不敢稍懈，仰副知己期许之厚。

目下沪军声威极壮，苏垣可望克复。敝处亦风波大定，江北可望肃清，惟饷项奇绌，故于粤东不能无赊望，尚冀曲垂鉴亮。

分成之说，弟前函业已允许，片稿中虽并抹却此层，然夙诺不敢不践。均候鸿裁酌夺。再颂彤翁仁兄同年大人台安。

643．加李瀚章片五月初三日

粤东厘务，包揽沮挠，不能不改用猛剂，痛加惩创。

再，云仙寄到密信一片，具悉一切。

此间自去秋以来，风波奇险，为近年所未有，今幸出险就夷，而饷项支绌，又为近年所未有。

粤东厘务，若从包揽、沮挠两处下手，自不能不改用猛剂痛加惩创，即民怨沸腾，台谏弹劾，亦属意中之事。然使因循不变，敝处将宝山空返，即本省亦更难振作。黄南坡之善于联络众绅，任怨不辞，本可略开生面，然年已七十，亦恐难远道度岭任此劳怨。黄晓岱编修与陈俊臣顷到此间，似皆有干济之才，二人皆曾客广东，熟于彼中情形。国藩思于此三人中，派一二人赴粤，果于厘务另有生发否？三人之中何人最为有裨，物望孰优？乞审量见示。

晓岱盛称在籍翰林沈史云，请阁下悉心察访，可否调至皖营，同救时艰？再问筱泉仁弟近祉。

644．复官文五月初三日

节序频更，致书问候。

秀峰宫太保中堂大公祖阁下：

端日初临，朵云远贲。贻祥符于重午，深铭篆于同寅。敬惟望重辩章，勋高燮理。日在东井，星躔彰秉钺之威；羲宅南交，云梦秩扶舆之气。运金心于保艾，承锡胙于分茅。引睇矞晖，良殷抃颂。

弟师干谬领，节序频更，尚迟归马之期，又警鸣蜩之候。王事棘矣，念将士之戍蒲；天子葵之，颂元侯于采菽。专泐申谢。祗贺午禧，敬请勋安。统惟台察，不备。

645．复沈葆桢五月初三日

频更节序，赖兰舟之共济，攻萑泽以平胥。

幼丹尊兄大人阁下：

昨闻吉语，顷奉惠缄，值旁午之纡筹，感抚辰之存注。借谂金符绾福，玉节延祥。师行而民志中孚，德颂遍传于艽野；解作而军声大壮，凯歌上答夫薰弦。搘地角以无惊，知天颜之有喜。引詹矞霭，抃颂良殷。

弟忝列戎旃，频更节序。螽动螳生之候，未殄幺；水深火热之民，尚多琐尾。赖兰舟之共济，攻萑泽以平胥。专泐复柬。祗贺节禧，敬颂台安。统希亮察，不备。

646．复刘于浔五月初三日

眴更节序，奉函致贺。沅弟蒙抚浙之命，已恭疏辞谢。

养素尊年兄大人阁下：

律中蕤宾，正怀兰友，蒙朵云之远锡，益永日以回环。借谂保艾宣勤，坐堂理谳。渡犀军于珂里，夺标而凯唱乡音；捧凤于瑶阶，赐葛而辉生命服。引詹景矞，颂祷良殷。

弟忝领师干，眴更节序。诗歌吉午，盼归马于山阳；骚咏良辰，看翔龙于水次。沅弟遂蒙抚浙之命，何功何能，叨窃至此！谨已恭疏辞谢，未审能否仰邀俞允。远劳祓饰，惭悚曷任！巢、和、含山，昨均克复。附以布闻。复贺节禧，顺颂台安。祗璧谦版。不备。

647．复文辉五月初三日

师干谬领，鼎兢心，已与沅弟恭疏辞谢，并请收回抚浙之命。

又石尊兄大人阁下：

菖蒲九节，棠棣双旌。畏夏日之过中，披郇云而歉仄。借谂吉臻旗翼，瑞集幢牙。淑问如皋陶施象，弼虞廷之教；汇泽为彭蠡渡凫，涵章水之波。引睇台端，良殷抃颂。

弟师干谬领，鼎兢心，值螳生螽动之时，凛马驭鹈濡之惧，矧两江之地舆未复，而一门之天泽频邀。何功何能，叨窃至此！谨与沅弟恭疏辞谢，并请收回抚浙之命，兹蒙祓饰，惭悚曷任！巢、和、含山昨均克复，附以布闻。专泐。复问节安。祗璧谦版，不备。

648．复厉云官五月初三日

蒲节问候。南岸建德，北岸巢、和、含山，均已克复。苗逆终当涣散就擒，寿围或不久可解。

伯符尊兄大人阁下：

两奉惠函，具纫绮注。正值蓄兰之候，弥深采艾之思。借谂绩懋薇垣，福蒲斝。紫标彩缕，蔚成岁会之书；画鼓朱旂，辉映旬宣之节。穆清风于楚水，捧晋日于枫宸。引睇吉晖，良殷抃颂。

此间军事，南岸之建德，北岸之巢、和、含山，均已克复。下游自攻克福、太、昆、新以后，水陆三路，规取苏州。伪忠逆回顾不暇，九洑、二浦，或易剿办。

苗逆才本凡劣，性又反复，固属天讨所必诛，亦为群贼所不齿。暂虽迫胁圩党，终当涣散就擒。寿州毛牧维翼，坚忍苦守一月有余，可敬可怜！援军分道前进，迎河等处，迭有驱除，寿围或不久可解。承询并闻，专泐布复。顺颂节安。祗璧谦版，不备。

649．复钟仲甫五月初三日

蒲节答贺。

仲甫尊兄大人阁下：

榴明入咏，藻翰先施，展视再三，但有纫戢。借谂端祺嘉畅，午宴延祥。口碑闻遍于鹅湖，悬蒲示教；牙笏并颁夫鱼袋，赐葛荣。引睇吉晖，良殷抃颂。

弟师干忝领，鼎兢心。伏庚而警鸣蜩，盼诸将承蜩之用志；吉午以差我马，祝熙朝归马之有期。专泐。复颂节安。祗璧谦版，不备。

650．复蔡锦青五月初三日

克铜城闸后，进拔巢县，连复和、含，寿州不日当可解围。

芥舟尊兄大人阁下：

兰芳送馨，藻翰纫惠。贻祥符于重五，深铭篆于再三。借谂绩懋巡轺，釐延榷节。九派浔阳之水，与镜俱清；千帆海国之舟，献琛竞渡。日在东井，星拱北辰。政优禄遒，载欣载颂。

此间军事，自克铜城闸后，进拔巢县，连复和、含，歼贼颇多。寿州坚守月余，援军踵至，已抵城下，不日当可解围。南岸收复，建德钧字营即进援彭湖矣。专泐布复。顺颂节安。祗璧谦版，不备。

651．复张洊山五月初三日

端阳佳节，致函答贺。巢县、和、含，均告克复。

洊山尊兄大人阁下：

清和月杪，接展惠缄。值令节之将临，感因时之存注。借谂延祥蒲斝，绾福荆符。地当楚、蜀之交，看鹾舸艘之竞渡；天锡丝纶之命，拜雪罗风葛以增荣。引睇吉晖，良殷抃颂。

弟承乏江介，眴又端阳，聿求调鹆之方，庶冀飞枭之靖。月前已拔巢县，连克和、含，歼贼颇多，堪以告慰。专泐布复。顺颂节安。祗璧谦版，不备。

652．复李明墀五月初三日

端节致贺。

玉阶尊兄大公祖大人阁下：

宿躔东井，平秩南讹，蒙藻翰之先施，挹兰芳以纫戢。借谂福酃宴，绩懋糈储。采风土于湘中，茭黏应候；拜天恩于日下，昌流馨。引睇矞晖，良殷抃颂。

弟承乏连圻，惭无裨补。三年艾绿，冀苏东南枯瘠之民；五日蒲香，每忆荆楚岁时之记。专泐布复。顺颂节安。祗璧谦版，不备。

653．复李榕五月初六日

所需军米，已扎台局照发五百石。江军又令赴粤。此军精力光阴，遂全耗于道途。

申夫仁弟左右：

接二十五日辰刻复书，知建德之贼已退，欣慰无已。贵军由下隅板山路赴彭，而辎重另由水路，自可并行不悖。所需军米，已札台局照发五百石，即日解济。

赖逆本不甚悍，小赖则尤卑卑无足道者。陈、郑诸将勇气方新，正可及锋一试。

江味根约于端节前启行，其赴粤之众，亦已檄调回湘。顷奉四月九日寄谕，又令往粤。三令三更，此军精力光阴，遂全耗于道途之中。敝处不欲再行陈奏，一则恐政令多门，不成事体，一则七千人之饷，毫无所指也。

北岸水陆官军二十二夜收复巢县。春霆十九自庐州开差，尚未知行抵何处。复问台安。不宣。

654．复李鸿章五月初六日

金陵投出贼目，言慕逆未死，已回苏城，忠逆则尚在江北。沪中米价奇贵。此间硝斤极短绌。望再三催促昌歧赴淮。

少荃世仁弟馆丈阁下：

端午日接四月二十八日惠书，敬悉一切。

金陵投出贼目，言慕逆未死，已回苏城，忠逆则尚在江北。舍沅弟于二十八日攻克雨花台，并城南各垒，计忠逆必暂留金陵，先顾老巢，若尊处果于蒲初攻苏，或可得手。

承解到银二万，李朝斌业于初二日起行赴沪，仅支去途费银九千两。四月之内，获利一万一千之多，在敝处近于讹索，在尊处则可谓厚施矣。春霆饷绌异常，逃者不止，急以此款振之，仍望再解数万，以拯沅军之饥。五年以来，从未如此番之窘，万不得已，拟将谷米变卖。闻沪中米价奇贵，可带银来此交易，而退前寄云信所谓求现不赊者也。

硝斤此间亦极短绌。拟陆续协济火药若干，然亦断不能多。本日批东征局一详抄阅。河南产硝最多，尊处似当派员赴豫采办。长淮现不甚通，李质堂抵沪后，应令黄昌歧带六营由扬入淮，从洪泽、临淮直打至周家口，肃清浍、涡、淮、肥、汝、颍诸河。以目下而论，则苗逆炮船横亘，临、凤、寿、正一段，非得力水师，万不能破；以将来而论，开长淮之盐利，扼苗、捻之筋脉，是阁下有功于桑梓，有益于鄙人及吴、唐，而又兼收采硝之利亳州、寿州一带，亦出硝，一举而数善备矣。苏州未克以前，昌歧与各营必不愿离沪而赴淮，望阁下再三敦促之。敝处亦将奏明催之北驶长洲。

陈硕甫先生，嘉、道间经师，岿然独存，顷自贼中间关达沪，国藩拟迎迓来皖，假馆致饩，俾伏生、申公终无忧生之嗟。应用银钱，先请代送，妥附轮舟，专此奉恳。即请台安。

655．加李榕片五月初七日

如今日之所处，只能屯粮于东流，至添营护粮，此间无营可拨。新集之军，切勿稍存轻敌之心。

再，接月朔手书并附抄各件，阅悉。

傍水四五十里屯聚粮药，以一二营守护，不畏贼劫，不用民夫，似亦未甚确实。去水既有五十里之远，则不能不用夫搬运。或屯粮张家滩，或移屯下隅坂，或移屯柳树下桃树店，偶有移动，皆不能不用夫搬运。两营守护，亦未必不畏贼劫。上年王、唐进攻绩溪，守护祁台之良字两营，即已为贼所破，亦前鉴也。如阁下今日之所处，只能屯粮于东流。距湖近时，移屯湖口，距景近时，移屯景镇，别无它法。

至添营护粮，此间无营可拨。顷因沅军攻克雨花台伪城及聚宝门外石垒，需兵助守，调回彭杏南一军，以周厚斋替守巢县，换出萧为则进剿二浦；又因蒋、毛援寿甚不得手，改调周军进驻六安，保蒋军之后路。目下桐、舒一段中空，敬从营当留防省城，不能令其前来也。

刘克庵二十四日带四千人驰赴景镇，合之段、席、韩、王诸军，兵力甚厚，景、饶俱无可虑。惟由鄱至湖，贼踪蔓延，贵部一至湖口，必有数次恶战。新集之军，切不可以其为流贼，稍存轻敌之心。千万谆嘱！蒋之纯轻敌，遂为苗所困，可为鉴戒。再颂申夫仁弟台安。

国藩顿首

656．复董似穀五月初七日

军事颇有顺机，巢、和、含山均已克复，雨花台及金陵南门外各垒，一律踹平。

蓉初尊兄年大人阁下：

律中蕤宾，正怀兰友，顷朵云之远锡，弥永日以回环。借谂膺祜翔华，优政道禄。晋头衔于都转，虎盐配昌之馨；蒙心简以真除，龙节焕蒲尾之色。引詹晖吉，忻颂良殷。

此间军事，颇有顺机。巢、和、含山均已克复，下游自攻克福、太、昆、新以后，水陆三路规取苏州，伪忠王回顾不暇。现檄鲍、彭诸军进剿，二浦、九洑或易得手。舍沅弟昨将雨花台石垒及金陵南门外各贼垒一律踹平。南岸徽境肃清，我军并萃饶、景一带，必能驱贼东还，江右当可安谧，附以告慰。专泐。复颂节安。祗璧谦版。不备。

657．致彭玉麟五月初七日

攻克雨花台各石垒后，因进援寿州未能得手，周军不能赴巢县，萧军已不能会攻二浦。

雪琴仁弟大人阁下：

自雨花台各石垒攻克之后，本因舍弟调数营回南岸，即檄维则与春霆、南云会攻二浦。旋因蒋、毛进援寿州未能得手，周厚斋不能赴巢县，维则遂不能赴二浦，均有公牍奉达冰案。

折弁自京归，带回寒家与尊府荫生执照，兹寄上查收。又范、王信二件，并呈收。厚庵处荫生执照，据周子佩信，尚未准兵部交出，俟下次折差寄来云云，想不至误。惟近阅邸抄，子佩新放镇江知府，未知渠出京时，又转托何人耳？便中请先告知厚帅。即请台安。

658．复舒保五月初七日

节序频更，事机渐顺。

辅廷尊兄大人阁下：

昨闻吉语，顷奉惠缄。喜楚境之肃清，正蒲觞之饮至。借藉谂釐延午琯，勋建辰旂。萑苻慑弧矢之威，风清银鹘；竹帛书旄车之绩，天赐金貂。引睇吉晖，良殷抃颂。

弟师干忝领，节序频更。期旸雨之应时，幸事机之渐顺。月前已拔巢县，连克和、含，歼贼颇多。九舍弟亦将金陵南门外各贼石垒全行攻克，堪已告慰。专泐复柬。敬颂节安。祗璧谦版，统希台照。不备。

659．复魁玉五月初七日

已克巢县，连拔和、含，金陵南门外敌垒亦全部攻克。

时若尊兄大人阁下：

前奉惠缄，尚稽裁复。值昌华之应候，蒙藻翰之重施。展视再三，但有纫戢。借谂祥辏羽葆，望重旄车。绚京口之榴花，簇红旗而报捷；荷帝心之芝简，颁翠轴以酬庸。引睇英晖，良殷抃颂。

弟承乏江介，眴又端阳。聿求调鹆之方，切盼飞枭之靖，月前已克巢县，连拔和、含。金陵南门外贼垒，亦全行攻克，堪以布慰。专泐。复贺节禧，并颂台安。汇缴大柬，统希亮照。不备。

660．复刘郇膏五月初七日

此间军事，渐有顺机。李秀成回顾苏州，二浦、九洑或易剿办。金陵南门外各贼石垒，亦已全行攻克。

松岩尊兄大人阁下：

昨闻吉语，顷奉惠缄。跂月捷于苏垣，庆天中于蒲序。借谂双符并绾，百禄是遒。瑞柏祥薇，香绚榴屏之彩；雪罗风葛，荣承枫陛之恩。引睇矞晖，良殷抃颂。

此间军事，渐有顺机。自克铜城闸后，进拔巢县，连复和、含，歼馘颇多。伪忠王回顾苏州，二浦、九洑或易剿办。寿州坚守月余，援军踵至，已抵城下，或可解围。金陵南门外各贼石垒，亦已全行攻克。太湖水师昨经饬令东驶，开碇遄行矣。专泐布复。顺颂节安。祗璧谦版。不备。

661．复郑元璧五月初七日

弟承乏连圻，惭无裨补。

锡侯尊兄年大公祖大人阁下：

五月为皋，八风从律，蒙兰言之远贲，正蒲序之将临。借谂轺按星沙，辅徵风土。翘勤鹾簋，虎盐配昌之馨；奏绩糈台，龙绚米裳之绣。引詹吉蔼，抃颂良殷。

弟承乏连圻，惭无裨补。三年艾绿，冀苏东南枯瘵之民；五日茭青，每忆荆楚岁时之记。专泐布复。顺颂节安。祗缴谦版，统希台照。不备。

662．复王子坚五月初七日

此间军事，颇有顺机。

子坚尊兄年大人阁下：

梅子熟时，蕤宾应律。蒙朵云之惠贲，正端日之初临。借谂政最轩，泽涵章贡。有孚在道，持英于双江；受禄于天，颁丝纶之五色。夏日之兰生馥郁，春明之竹报平安。引睇吉晖，良殷抃颂。

此间军事，颇有顺机。巢、和、含山，均已克复。下游自攻克福、太、昆、新以后，水陆三路规取苏州。伪忠王回顾不暇。现檄鲍、彭诸军进剿，二浦、九洑或易得手。舍沅弟昨将雨花台石垒及金陵南门外各贼垒一律踹平。南岸徽境肃清，我军并萃饶、景一带，必能驱贼东还，江右当可安谧。附以告慰。专泐。复颂节安。祗璧谦版。不备。

663．复左宗棠五月初八日

少荃闻忠酋回救苏城，嘱沅甫猛攻金陵。克庵有功于徽，然亦只能就地筹饷，不能插手茶捐。

季高仁兄大人阁下：

连接十三、十七日惠书，相距已远，书到动逾半月，军情无由互达。

此间近状，自东关、铜城闸攻克后，巢县即于二十二日克复，含山、和州于二十四、五日收复。舍弟与彭、杨之意，坚主鲍军下攻二浦，直达九洑洲，定于初六日进兵。少荃闻忠酋回救苏城，函嘱舍弟猛攻金陵等处，无令忠部得全萃苏、沪。沅军遂于二十八日攻破雨花台石垒及南门外各石垒，金陵城贼思欲夺回数垒，连日前来扑濠，鏖战不休，其分股犯仪、杨者，现尚围扑天长、六合。其忠酋果在江北，抑在金陵，抑回苏州，洎未得其详也。

蒋、毛二军救援寿州，二十七日直逼城下，二十八日破苗二垒。我军伤亡至五百余人，官弁死者二十四人，士气顿沮，不特不能解围，且恐为苗逆所乘。闻四眼狗旧部四千尚在苗处，故战守坚悍有法度，绝非苗练未经大敌者所能，未知信否？蒋君滑而轻敌，亦本非破贼之才耳。

弟才力竭蹶，自去秋以来，深自知其不胜此任，兹又益以苗逆巨患，正未知决裂之所届。顷又具疏密申前说，请简大臣会办，抄呈台览。

希庵痨病失音，尚住湘乡城内，轻重反复，深为可虑。操孤舟而涉巨海，环顾篙师柁工，少可倚恃之人。来示谓鄙人喜综核而尚庸材，盖不尽然。近年所见诸将，惟程镇学启谋勇俱优，去年拨赴上海时，舍沅弟坚不肯放，兄弟力争数日，强之东行。厥后程镇屡立奇功，舍弟虽深幸少荃振起一隅，有益全局，而亦未尝不私怨阿兄，坐令彼得一人而强，此失一人而弱。是知喜雄骏而恶阘葺，重干莫而薄铅刀，乃人情之常态。今之碌碌隶敝部者，庸则有之，尚则未也。

克庵有大功于徽，就徽境筹饷，以供其军，事属可行。惟茶捐一节，敝处先已加银四钱，曾经出示，并于四月初十咨明冰案，实难再加，以失信于商民。休宁捐输一节，则民间穷饿者多，府县屡次禀请发赈，寄谕亦饬劝捐赈济难民，达川与司道诸君各凑数百金寄徽赈饥。休捐如有所得，只能赈济徽民，不能遽供刘军。屯溪铺捐，介唐拟概济刘军，刘军在徽一日，此项供给一日，却不必另立科则，号令纷岐。此数者均求阁下婉告克庵。

叶君前有一禀请示，亦经详明批示，咨达左右。敝处事局稍顺，即在茶捐项下，谋所以酬克庵之功者，专款解济，不至过形菲薄也。是否有当？诸希心鉴。顺请台安。

664．致李续宜五月初九日

援寿之师，不特未能解围，而且伤亡惨重，士气顿沮。务望力疾东来，共制叛人。

希庵仁弟亲家大人阁下：

久未接手书，系念无已。敝处家书称尊恙略愈，未得其详。

蒋、毛援寿之师，初意必可得手。之纯信来，称佳音总在初一以前，似有十分把握。不料二十八日一战，伤亡五百余人，士气顿沮，苗焰大张，不特不能解围，且恐别有他虞。顷添调厚斋六营进驻六安，以保后路。若使台旌在此，则布置周妥，诸将亦踊跃用命。代馆先生之不如业师，于此等处见之矣。尊体若稍可支持，务望力疾东来，共制叛人。今日尚有寄谕饬催，另行咨达。诰命八轴奉上，查收。即请台安。

国藩顿首

665．复唐训方五月初九日

援寿之师，伤亡颇多，苗势渐张，已檄黄昌歧亲率六七营驶赴临淮，与贵部陆师共筹防剿。所需军米应请就近采买。此间近事尚称顺手。

义渠仁弟大人阁下：

迭接前月各惠函，敬聆种切。阁下真除开府，仍总师干，恩眷益隆，勋业逾茂，属在榆社，与有荣施。来书犹称禀字，盖因鄙人一日之长，过从抑。惟督抚例不称禀，辛酉雪琴抚皖，壬戌少荃抚苏，初皆袭用禀函，当即辞请更正。望阁下援照成例，勿执谦称，至以为祷。

蒋之纯兵抵寿州，初次来禀，极有把握，且谓解围当在初一以前。讵料二十八日蒋、毛合兵出战，伤亡颇多，微特寿城遽难解围，恐苗势渐张，援军或有疏失，因饬周厚斋铨字营进驻六安，保蒋、毛之后路。苗、李行径各别，春间方有构衅之事，未必遽相勾结。惟长淮千里，无一支得力水师控制其间，致苗党炮划得以纵横上下。昨檄黄昌歧于太湖水师到沪后，分出六七营亲率渡江，由洪泽湖入淮，驶赴临淮，与贵部陆师共筹防剿，冀以肃清淮、淝、浍、涡、汝、颍诸巨川，兼通饷盐粮运之路。此军驶到约在两月以后，虽嫌迂缓，而因病蓄艾，庶几收效将来。

至贵营需饷孔亟，敝处于初七日协解万金，闽省所解二万，亦于初八日过皖。所需军米，陆路实难转运，应请就近采买，较为便捷。

冯守学问淹洽，兼习吏事，以之摄篆颍郡，当可胜任。惟接渠来信，已由颍州绕道楚境，间关来皖一晤。计此时当在麻城、黄州一带，且待到省晤面后，再定委署事宜。

前月二十三、二十五续克含山、和州，已令诸军进规二浦，图取九洑洲。二十八日沅军攻克雨花台伪城及聚宝门外各石垒，近事尚称顺手。复问台安，并贺大喜。

666．复严树森五月初九日

忠党自六安回窜，大局未致决裂。巢县、和、含克复，舍弟与杨、彭坚主鲍军下攻二浦，蒋、毛援寿不利，恐为苗所乘。豫事方棘，鄂边正难安枕。西北劫运日开，东南亦无清澄之兆。许拨火药业经收到三万。

渭春仁兄大人阁下：

日来公私繁冗，迭奉惠书，稽复为歉。

前读寄司道函稿，全鄂地势了如指掌，战守机宜，无微不悉，敬服无已。

此次忠党自六安回窜，大局未致决裂，实出天幸。成、蒋、萧、毛之陆师，厚庵军门之水师，皆食鄂台之饷，剿江、皖之贼，幸荷荩筹兼顾，不分畛域，弟从无一函申谢。敝处调派水陆助鄂，本属分所应为，而来书过执谦抑，谆谆齿及，令人悚仄难安。

此间水陆各军克复巢县后，二十四、五日连下含、和两城。舍弟与杨、彭之意，坚主鲍军下攻二浦，直达九洑洲，定于初六进兵。少荃闻忠酋回救苏州，函嘱舍弟猛攻金陵等处，无令忠部得全萃苏、沪。沅军遂于二十八日攻破雨花台石垒及聚宝门外各垒。金陵城贼思欲夺回数垒，连日前来扑濠，鏖战不休。其分股犯仪、扬者，现尚围扑天长、六合。忠酋果在江北，抑在金陵，抑回苏州，未得确信。

蒋、毛合援寿州，二十七直逼城下，二十八破苗二垒，我军伤亡至五百余人，官弁死者二十四人，士气顿沮，不特不能解围，且恐为苗所乘。昨调桐城铨字营进驻六安，保援寿之后路。复商之少荃，俟太湖水师抵沪后，令黄昌歧带六七营渡江入淮，与临淮唐军共剿苗逆。该逆炮船横亘临、凤、寿、正一带，非得力水师，万不能破。如能肃清浍、涡、淮、淝、汝、颍诸巨川，则可开长淮之盐利，扼苗、捻之筋脉。事虽迂缓，而办成亦似有效。

成武臣一军，承饬台优给饷项，俾利师行，至为纫感。

豫事方棘，鄂边正难安枕。阁下力筹北防，亲赴安州查阅调度，自当绸缪尽善。

冰如秦中来书，不堪卒读。多公似亦未满人望。近方咨报，同歌肃清，岂料省城根本之地，岌岌如此。黼堂遘疾，雨苍丁忧，一时皆难入陕，事机不顺，往往有此波折。西北劫运日开，而东南时事似亦非清澄之兆。弟力小任重，颠踣实在意中。舍弟复骤跻开府，一门叨窃过甚，无可报称。且前补苏藩，既免回避，兹擢浙抚，又不赴任。朝廷非常之典，岂可侥幸频邀？据舍弟呈请代辞，因各具一疏，沥陈下悃，前月二十二专差入都，倘荷圣慈垂谅，庶几稍安愚拙之分，借免陨越之羞。远劳致贺，敢以鄙忱奉质。去岁调皖各员，深叨夹袋之惠，今复以顾令见贻，足知匠门有不竭之材，孙厩无下驷之马，曷胜至愿！

许拨火药六万斤，业经收到三万，先此鸣谢。鄂中购买土硝，不知从何处采取？每月可若干？价值若何？便中敬乞示及。复请台安，并贺节禧。不宣。

667．复吴大廷五月初九日

毛牧苦守四十余日，蒋之纯以轻敌为敌所乘。临营饷项，饬各处拨解。李、苗勾结，未必可信。

桐云仁弟大人阁下：

接四月二十二手书，具悉一切。

毛牧初时无所表见，此次督率团勇苦守四十余日，可嘉可悯。解围后必须大为奖励，专折特保。惟蒋之纯初次来禀，颇以破苗自任，并禀称解围佳音，总在初一以前。讵料二十八日与竹丹合兵出战，竟以轻敌为贼所乘，伤亡甚多，目下已无解围之望。昨饬周厚斋铨字营进驻六安，保蒋军后路，仍望成武臣速到，以助军威而分贼势。

至临营饷项，已奉廷旨，饬各处拨解。其次第到营者，山西万金，乔运司三千金，闽省二万，初八日过皖，敝处亦已饬解万金，目前暂可点缀。敝台二月以后，入款绝少，支绌情形，为向来所未有。而僧邸南下，朝廷犹责敝处筹给饷项，殊不知何以应之。

李、苗勾结，未必可信。春间方以争利私斗，于干亲乎何有？李失二浦等城垒，气焰亦衰，其力不足与官军为难，且西坝封盐，临淮委员前往，尚受商量，或不致借端索饷，截留盐米。鲍、彭等军连克巢、和、含三城，现令进规二浦，图取九洑洲，先清北岸，未知能否得手。复颂节安。不宣。

668．复刘典五月初九日

已拔巢县，连复和、含，金陵南门外敌垒，全行攻克。水陆三路，进逼苏州。

克庵尊兄大人阁下：

屡闻吉语，顷奉惠缄，值万马之遄征，仍双鱼之远寄，益征整暇，良用佩纫。借谂楚剑倚天，湘弦控地。矫虎臣而在泮淑，问如皋陶；渡龙舟以入江汇，泽为彭蠡。蒲觞饮至，芝检酬庸。引企矞晖，载欣载颂。

弟师干忝领，节序频更，期旸雨之应时，幸事机之渐顺。月前已拔巢县，连复和、含，金陵南门外贼垒亦全行攻克。下游昆、新之捷，擒斩颇多，水陆三路，进逼苏州，昨又饬太湖水师东驶会剿矣。知关廑念，附以布慰。专泐。复颂节安。祗璧谦版。不备。

669．复恽世临五月初九日

忝领连圻，惭无裨补。

次山尊兄大人阁下：

祥开日华，欣披云翰，挹菖馨于吉午，纫兰佩于良辰。借谂绩懋旬宣，书成岁会。甘流黍雨，敷恺泽于熊湘；韵答熏风，拜恩光于螭陛。引詹景矞，抃颂良殷。

弟忝领连圻，惭无裨补。三年艾绿，冀苏东南枯瘵之民；五日艾青，每忆荆楚岁时之记。专泐。复颂节安。祗璧谦版。不备。

670．复孙树人五月初九日

贞幹积劳过剧，遽尔溘逝，远劳函唁，泐此复谢。

树人尊兄大人阁下：

五月四日接展惠缄，借谂仁里鸣珂，鄂台奉檄。吉占遄喜，昌阳介眉寿之尊；典懋酬庸，柏府晋头衔之贵。引詹矞霭，抃颂良殷。

舍季弟去秋在金陵军次久疟，适援贼大至，力疾战守四十六日，积劳过剧，遽尔溘逝。仰蒙圣恩赠官优恤，予谥建祠，史馆立传。恩遇如此而不获竟其志，良由鄙人德薄位尊，殃及手足。远劳函唁，感怆曷已！专泐复谢，顺颂节安。不备。

671．复王必达五月初九日

克复巢、和、含山，规取苏州。已檄水陆各军进攻二浦、九洑。金陵南门外敌垒一律踹平，江右可期安谧。

霞轩仁弟大人阁下：

五月七日接展惠缄，存注因时，掞张溢量。借谂荣问庥畅，政祉绥愉。裕鹤于糈台，麦秋日至；捧龙纶于朵殿，槐夏天高。即事多欣，良殷抃颂。

此间军事，颇有顺机，巢、和、含山均已克复，下游昆、新之捷，擒斩盈万，乘胜规取苏州，三路并进，现饬太湖水师东驶会剿，并檄鲍、刘诸军进攻二浦、九洑。沅弟昨将金陵南门外各贼石垒一律踹平。南岸徽郡肃清，我军并萃饶、景一带，必能驱贼东还，江右可期安谧，附以告慰。复颂节安。统希台照，不备。

672．复钟谦钧五月初九日

盼归马之有期。

云卿尊兄大人阁下：

顷启筠筒，载披藻翰，贻祥符于重五，深纫戢于再三。借谂鹿毂延嘉，鹤储裕饷。东流为汉，泛舟慰士饱之心；西陆出冰，赐鉴表人清之目。引詹蔼吉，抃颂良殷。

弟忝领师干，频更节序，值鸣蜩之应候，盼归马之有期。式辟土疆，咏江汉浮浮之什；兴怀云树，题晴川历历之诗。专泐。复颂节安。祗璧衔版。不备。

673．复许本镛五月初九日

此间军事颇顺。

茨堂老前辈大人阁下：

八风从律，五月为皋，蒙藻翰之先施，挹兰芳以纫戢。敬谂延祥鹿毂，绾福虎符。西江首善，吴公称治平第一；东汉名家，叔重推经术无双。集景庆于天中，拜恩光于日下。引詹矞霭，抃颂良殷。

此间军事颇顺，月前已拔巢县，连复和、含，进攻二浦。舍沅弟昨将金陵南门外贼垒全数攻克，附以布慰。专泐。复颂节安。谨璧谦版。不备。

674．复吴安穀五月初九日

此间军事渐有顺机，南岸徽境肃清，江右可期安谧。

安穀尊兄大人阁下：

梅子熟时，蕤宾应律，蒙吉词之祓饰，正佳节之初临。借谂福迓天中，恩隆日下。有孚在道，明功也致多黍多稌之祥；同寅协恭，和衷哉拜五服五章之命。优政遒禄，载颂载忻。

此间军事，渐有顺机。月前已拔巢县，连复和、含，舍弟昨将金陵南门外贼垒全数踹平。南岸徽境肃清，我军并萃饶、景一带。江右边防可期安谧，附以告慰。复颂节安。并璧谦版。不备。

675．复王作孚五月初九日

柷熙朝归马之有期。

春浦尊兄大人阁下：

宿躔东井，平秩南讹，蒙藻翰之先施，挹兰馨以纫戢。借谂符膺铜虎，佩缀金鱼。惠政布于筠州，悬蒲示教；隆恩承于枫陛，赐葛荣。引睇吉晖，良殷抃颂。

弟承乏江介，眴又端阳。伏庚而警蜩鸣，幸诸将承蜩之用志；吉午以班马政，祝熙朝归马之有期。专泐布复。顺颂节安。祗璧衔版。不备。

676．复联福五月初九日

念蒲麾之久秉，盼扫旄头。

芝圃尊兄大人阁下：

梅雨洗兵，熏风解愠，披惠缄于重五，深纫篆于再三。借谂禄受天申，釐延日午。晋头衔于都转，虎盐配昌之馨；蒙心简以真除，龙节绚榴花之彩。引詹吉蔼，抃颂良殷。

弟忝领师干，频更节序。念蒲麾之久秉，盼扫旄头；看竹葆之有筠，欣瞻旗翼。专泐布复。顺颂节安。祗璧谦版。不备。

677．复吴赞成五月初九日

巢、和、含山克复，徽郡肃清，江右可期安谧。

绳甫尊兄大人阁下：

顷展筠筒，载披藻翰，纫因时之祓饰，弥永日以驰思。借谂政谱临川，釐延节序。领名山于江右，毓楩楠竹箭之材；邀渥泽于天中，拜风葛雪罗之赐。引詹吉蔼，抃颂良殷。

此间军事，北岸巢、和、含山均已克复，南岸徽郡肃清。我军并萃饶、景一带，驱贼东还，江右可期安谧，附以布慰。复颂节安。祗璧衔版。不备。

678．复黄鸣珂五月初九日

巢、和、含山克服，徽郡肃清，江右可期安谧。

印山尊兄大人阁下：

蕤宾应律，藻翰先施，纫存注之因时，觉掞张之溢量。借谂延釐蒲序，遍德梅关。绍家学于次公，福应重瞻紫凤；懋循声于上考，温纶更迓青鸾。引睇吉晖，良殷抃颂。

此间军事，北岸巢、和、含山均已克服，南岸徽郡肃清。我军并萃饶、景一带，驱贼东还，江右可期安谧，附以布慰。复颂节安。祗璧衔版。不备。

679．加吴大廷片五月初十日

寿州之不克解围，于大局殊有关系，苗逆以后当更猖獗。临淮一军，业已立定脚跟，饷项亦较前稍裕。折奏应删除夸饰，一归简质。

再，寿州之不克解围，于大局殊有关系。苗逆颇畏希部之威，今见蒋、毛之技不过如此，以后当更猖獗，难于收拾。所幸临淮一军，业已立定脚跟，饷项亦较前稍裕。顷闻河南亦解临营银万金，久旱之余，得此甘雨。唐帅部卒恩谊固结，但使不至断炊，必可一战。临淮之根本既固，六安之要区无失，他处纵有疏失，尚可徐徐补救。惟临营章奏，是否全出巨手，抑义帅与诸客互有润色？

续请僧邸南下一疏，凤、定肃清一疏，稍嫌浮夸失实。我楚军之所以耐久者，亦由办事结实，敦朴之气未尽浇散。若折奏过尔浮伪，不特畏遐迩之指摘，亦恐坏桑梓之风气，可否与义帅熟商以后，删除夸饰，一归简质？再颂桐云仁弟大人台安。

680．复彭玉麟五月初十日

水师随折各员，即照来单开列。内王吉一员，莫若并归金柱关汇保，且已放狼山镇实缺。水陆并进二浦，众议佥同。

雪琴仁弟大人阁下：

初七泐致一函，附寄尊府荫生执照并京信等件，计当收到。接初二、三日两书，一一均悉。克复巢、含、和三城，定于十二出奏。水师随折各员，即照来单开列。内王吉一员，原拟于此次请奖，惟近奉四月二十寄谕，言王吉在汉口一带防堵，与克复三城之期太近，二者一身不能兼到，似未便叙入折内，莫若并归金柱关汇保，请加提督衔，较为妥洽。且顷接部文，王吉已放狼山镇实缺矣。

水陆并进二浦，众议佥同，闻已定于初六进兵，果成行否？霆营素无纪律，积习难返，望阁下与厚庵时时照料，俾知敛戢。申夫初攻建德，弁勇多被砖石击伤，二十二再战克之，旋令进剿彭泽、湖口。初五在彭泽东乡项家山获一胜仗，杀贼颇多。刘克庵亦带四千人驰赴景镇，合之段、席、韩、王诸军，兵力甚厚。味根亦已自湘东来。南岸贼股虽多，要皆饥疲散漫，当无大害。复问台安。

681．复李宗羲五月初十日

沙市米价每石涨至四金，川东川西无处不贵，此时停买，尚不误事。林克英失银之案，已饬该县严缉。鲍、彭等军连克巢、和、含三城，现已进兵二浦。

雨亭仁弟阁下：

初八接二十四、二十六两书，所交林克英荆米一千四百三十石有零，亦于是日带到。

沙市米价每石涨至四金，实出意外。川东、川西无处不贵，湖南谷价亦增至二千数百文。两省皆阻米出境，犹且昂贵如此，今岁荒歉，殆皆不免。此间自四月朔起，截至六月底止，各营食米由省台发给一半，本营自购一半，现计省中存米尚可支至七月初旬。缘两湖、江、皖均有采买，不专恃川米一项，尊处此时停买，尚不误事。伯崇处寄有万金，自必尽银办运。霞仙信来，初以米贵未买，后闻川东尚有可图，即饬伯崇赶办，并招商船贩至沙市，以免自押出峡之难。尊处所接一札，或系初时所发，究不知伯崇如何办理。云吉东来，到荆定可知其详细，届时从长计较，不必急急撤局。此时纵无谷米可买，其银暂存尊处，延至秋间新谷登场再买，蜀谷必烂贱也。

林克英失银之案，已咨寄帅饬该县严缉。该员应得处分，亦俟查明酌定。

鲍、彭等军于二十二、四、五等日连克巢、含、和三城，现已进兵二浦。如其得手，或可直抵九洑洲，肃清北岸。顺以告慰。复问台安。不宣。

682．复李榕五月初十日

贪敌资财，最易误事。新立一军，务以禁贪财为第一义。添兵之请，似可稍缓。下游诸事平安。

申夫仁弟左右：

接初六日未刻惠书，具悉一切。

黄土岭之战，颇为得手。贪贼中资财，最易误事，吾见前此诸军因贪抢贼赃、转胜为败者，指不胜屈。每谓骚扰为人鬼关，贪财为生死关，盖言爱民则人，扰民则鬼，力战遗财则生，贪财忘战则死也。霆营于洋财言之津津，最为恶道。阁下新立一军，欲求临阵不至大败，得手时能多杀，不得不以禁贪财为第一义。若待有转胜为败之祸，而后悔之，则已晚矣。贼财乃其所固有，取之于方战之际，则大祸立至，百弊丛生；取之于收队之后，则诸福骈臻，千祥云集。此实鄙人阅历已久之言，故水师《得胜歌》中有云“第七不可贪贼赃，怕他来杀回马枪”。阁下于立法之宽严，号令之繁简，体验最精，望于此事立一妙法，下一雷令，期于坚明约束，不作游移两可之词，其庶几乎？

日内计抵湖口，必有数番恶战，添兵之请，贤者不免，然必打过十仗之后，再读生书，目下且将旧书温熟。下游诸事平安。春霆定于初六日由和州进攻江浦。沅弟破雨花台各石垒后，贼连日出城寻战，尚可支持。复问台安。

683．复杨岳斌五月初十日

进剿二浦、九洑洲，机不可失。先清北岸，众议佥同。尚祈劝导儆戒春霆，使知爱惜声名，约束部曲。尊府荫照，下次折差准可带回。

厚庵仁弟大人阁下：

接月朔惠书，以进剿二浦、九洑洲，机不可失，力约鲍军东下，与鄙见实相符合。初一接春霆来牍，即以此意批答。复札饬彭、刘两军分道并进，想节后均已拔行矣。

此次先清北岸，众议佥同。以后进取机宜，望阁下与雪帅、沅弟就近商酌，鄙人不为遥制。鲍军克和州时，多取衣物，不甚杀贼，其部众素无纪律，积习使然，所过地方，动辄骚扰。春霆之于阁下敬服有素，尚祈劝导而儆戒之，使知爱惜声名，约束部曲，则玉成者大矣。

初六折差还营，彭宅及寒家荫生执照，由吏部领出者，均已带来。尊府荫照归兵部给领，尚未发出。本系周子佩代办，顷闻其放镇江选缺知府，未知渠转托何人，据称下次折差准可带回，亮不误事也。复问台安。

684．复李铭皖五月初十日

盼逐麋鹿于苏台。

薇生尊兄大人阁下：

菖馨甫挹，藻翰先施，蒙承注于再三，益驰思于重五。借谂延羊午序，式燕申江。口碑已遍于云间，来苏徯望；心简弥隆于日下，赐葛荣。引睇吉晖，良殷抃颂。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

685．复薛书堂五月初十日

盼逐麋鹿于苏台。

世香年兄大人阁下：

顷展筠筒，载披藻翰，借谂恩隆日下，庆集天中。弁冕龚黄，龙节仰邀夫心简；冠缨孔翠，鸿渐叶吉于羽仪。引睇清晖，良殷抃颂。

国藩师干忝领，节序频更。值螳生螽动之时，洗虫沙于萑泽；睇虎翼龙骧之侣，逐麋鹿于苏台。专泐。复颂节安。统希亮察，不备。

686．复王少峰五月初十日

盼逐麋鹿于苏台。

少峰尊兄大人阁下：

律调午琯，喜送庚邮，蒙藻翰之先施，挹兰芳以纫戢。借谂宣勤糈政，懋绩江防。勋袭执浦，二等列金之第；恩隆赐葛，九重颁玉之书。引睇吉晖，良殷抃颂。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

687．复许道身五月初十日

盼逐麋鹿于苏台。

缘仲尊兄大人阁下：

祥开日华，欣披云翰，正届蓄兰之候，弥深采艾之思。借谂午序延羊，申江式燕。晋头衔于都转，昌流馨；蒙心简之真除，榴屏绚彩。引瞻吉蔼，抃颂良殷。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

688．复朱子弓五月初十日

盼逐麋鹿于苏台。

山泉尊兄大人阁下：

蕤宾应律，藻翰先施，纫存注之因时，觉掞扬之溢量。借谂优政遒禄，膺祜翔华。赐勇爵以酬庸，统淮海徐扬而咸瞻威望；肃巡轺以按部，贡瑶琨筿而共乐升平。引睇吉晖，良殷抃颂。

弟师干忝领，节序频更。值螳生螽动之时，洗尘沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

689．复潘鼎新五月初十日

盼逐麋鹿于苏台。

琴轩尊兄大人阁下：

屡闻吉语，顷奉惠函，借谂温诏钦承，巡符荣绾。溯科名于酉榜，早励闻鸡起舞之心；届时节于午筵，益坚策马从戎之志。蒙丹毫之注授，信青眼之不渝。政优禄遒，载欣载颂。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。汇璧资版。不备。

690．复孙韫吾五月初十日

盼逐麋鹿于苏台。

韫吾尊兄大人阁下：

兰芳送馨，藻翰纫惠。借谂延祥豸绣，绾福虎符。布惠政于井疆，悬蒲示教；拜恩光于乾陛，赐葛荣。引睇吉晖，良殷抃颂。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

691．复金香圃五月初十日

盼逐麋鹿于苏台。

香圃尊兄大人阁下：

兰芳送馨，藻翰纫惠。借谂延祥鹿毂，绾福虎符。布惠政于井疆，悬蒲示教；拜恩光于乾陛，赐葛荣。引睇吉晖，良殷抃颂。

弟师干忝领，节序频更。值螳生螽动之时，洗虫沙于萑泽；盼虎翼龙骧之侣，逐麋鹿于苏台。专泐。复颂节安。祗璧谦版。不备。

692．复丛占鳌五月初十日

巢县、和、含收复，进剿二浦、九洑，金陵南城外贼垒一律踹平。

瀛石尊兄大人阁下：

递到筠筒，载披藻翰。借谂佩符集瑞，条达延祥。兰以蓄而弥芳，滋德树老成之望；蒲虽悬而不用，扬仁慰章贡之民。引睇吉晖，良殷抃颂。

此间军事，月前已拔巢县，连复和、含，进剿二浦、九洑，金陵南城外贼垒一律踹平，堪以告慰。专泐。复颂节安。祗璧衔版。不备。

693．加杨岳斌片五月十一日

近日霆军到处搔扰，为患甚大，当设法严禁。

楚军向来颇讲纪律，近日霆军到处搔扰，各处来咨及绅民控告者甚多，皆归咎于鄙人。国藩愧而且憾，情愿不打贼了，不愿部下有此风气。春霆心地却好，颇有忠君爱国之意，志在灭贼，鄙人故取其长而略其短。然霆营弁勇扰民如此，为患甚大，应如何设法严禁，请阁下一面申戒，一面密速复示。

694．加彭玉麟片五月十一日

保奏、请恤皆不能太滥。

再，喻俊民、任星元皆已实缺总兵矣，不必随折保奏。其拟保官阶者，一概不准请恤。近日各陆军皆由敝处删驳矣。必有实阶者，乃可请恤。萧军开随折保者至十四名，未免太多，兹减为四名。合计此次随折保十人，贵军五人成、张、李、曾、唐，萧军四人萧、刘、朱，赵，沅军一人彭。

695．复吴棠五月十二日

沅甫攻破雨花台石垒，以免忠部全萃苏、沪。寿州一时恐难解围。太湖水师尚未到沪，黄军骤难北来，仍须贵部师船先行赴皖，以收夹击苗逆之效。江右或可渐次扫荡。道府两缺即如尊指办理。

仲仙尊兄大人阁下：

迭奉惠书，备承绮注，借审釐凝午琯，勋建辰旂。赓淮截彼之诗，六师既戒；和虞陛熏兮之咏，百谷用成。引企德晖，良殷虔颂。

敝处自六安解围后，官军追贼东下，次第攻克东关、铜城闸、巢、含、和州各城隘，现令进剿二浦。如其得手，并趋九洑洲，先清北岸。少荃中丞闻忠酋回救苏州，函嘱九舍弟猛攻金陵等处，无令忠部得全萃苏、沪。舍弟遂于二十八日攻破雨花台石垒及聚宝门外各垒。金陵城贼思欲夺回数垒，连日前来扑濠，鏖战不休。忠酋果在江北，抑在金陵，抑回苏州，未得确信。

蒋、毛两军赴援寿州，二十八破苗二垒，我军亦多伤亡，一时恐难解围。希帅行至湘乡县城，复病将养，已逾两月，竟有不能遽来之势。临淮一军分防蒙城，进剿怀远，声势尚不散漫。惟水师太单，而苗党炮船横亘临、凤、寿、正一带，不能制贼要害。尊处派拨师船不能遽赴临淮，弟檄黄昌歧军门俟太湖水师抵沪后，亲带六七营渡江，由洪泽湖溯淮而上，与唐军共剿苗逆。目下太湖水师未经到沪，黄军骤难北来，仍须贵部师船先行赴皖，以收夹击之效。

至江右贼踪，自三月初上窜鄱都、彭湖等属，蔓延至今，幸饶、景各防严扼昌江，未得内渡。顷添刘廉访、席观察两军同赴景镇，弟复令李观察五营赴彭湖一带搜剿零匪，或可渐次扫荡。

承商道府两缺，弟于下游僚属多未深悉，朱、顾两员既荷鉴拔，即如尊指办理。复颂台安，并贺午禧。不宣。

696．复乔松年五月十二日

糈台一席，各处皆与大营判而为二。都转篆务，郭云仙不日即可履任。上游危局，幸免决裂，拟以水陆会攻九洑洲，先清北岸。

鹤侪尊兄年大人阁下：

迭奉惠书，欣闻吉语，敬谂恩隆日下，庆洽天中。来旬来宣，领六代江山之胜；懋官懋赏，荷九重纶之褒。引睇矞晖，良殷虔颂。

糈台一席，各处皆与大营判而为二，索饷滋累，诚所不免。阁下鸿才重望，畅彼此之情，权缓急之用，各将弁当不敢仍前歧视，动致勃溪。

都转篆务，郭云仙不日即可履任。渠于两淮利弊，未能遽悉，近叨指南之助，庶得经画之方。

敝部诸军，力御发、捻各股，力解石涧埠、庐江、舒城、六安之围，上游危局，幸免决裂。旋又克复东关、铜城闸及巢、含、和三城，现饬进兵二浦。如其得手，当以水陆会攻九洑洲，先清北岸。昔与阁下商论盐事，每谓江路未通，无从着手，不知此数处能冀幸速下否？

李营前捆临淮饷盐，当经义帅派员开导，当即消释，自可相安无事。

杜小舫来皖，勾留旬余，初二日挂帆西上矣。专泐。复颂节安，敬贺大喜。汇缴资版。不既。

697．复冯子材五月十二日

下游事机尚顺，惟苗逆围寿，迄未能解。皖南徽郡肃清。江西饶、景一路亦可无虑。

萃亭尊兄大人阁下：

迭奉琅函，备承藻饰。借谂釐延午琯，勋建辰旂。一路榴花，拥朱幡而报捷；九宸芝检，颁翠轴以酬庸。引睇矞晖，良殷抃颂。

此间军事自六安解围后，追贼东下，次第收复东关、铜城闸、巢、含、和各城隘，二浦亦经克复。现在并攻九洑洲，未知能否得手。舍弟一军，于前月二十八日攻克雨花台伪城及南门外诸石垒，下游事机尚顺。惟苗逆围攻寿州，已近五旬，署牧毛维翼以五百人与民苦守。敝处派援之毛、蒋两军，先后驰抵近城数里，未能突围而入。能否保存，尚未可知。

皖南徽郡肃清。江西饶、景一路，防兵云集，亦可无虑。其彭湖一带，游氛尚炽，现有李观察钧字营往剿矣。泐此。复颂台安。顺缴谦版。不具。

698．复孙长绂五月十二日

承示不敢兼任三职，甚表同情，惟目前无人分任其劳，尚希荩筹兼顾。下游事机尚顺，惟苗练围攻寿州，援师虽至，尚未解围。

小山尊兄大人阁下：

迭承手翰，备荷注存。借谂勋纪榴屏，猷宣薇署。看西江之帆戢，顺熏风而普渡兰舟；膺北阙之丝纶，承湛露而荣持节。引詹矞霭，抃颂良殷。

承示司署与台局，三者不敢兼任，具征敬慎自恃，冲怀若谷。国藩亦以一人而兼数任，夙夜祗椇，屡疏请简大员来南会办，审己量分，彼此盖有同情。惟阁下自摄理藩篆，相助为理，上下交孚，甫经轻车就路，幼帅未必更易生手。

至台局两务，初意于筱泉、少彭中调回一人。继思粤东厘务，惟少彭尚是客官，不能不留彼与众主人略持异同。筱泉本系奏派专办之员，又经特旨简调粮储，此时若再调回，亦觉难于措词。昨接范云吉比部来函，知五月中必可抵皖，俟到后当属赴江，分任其劳。云吉才具诸练，与阁下素称投契，自可熟商融洽。目前尚乞荩筹兼顾，至以为荷。

此间军事，自巢、含、和克复后，饬霆军与彭、刘两军会攻二浦，已于初六日自和州拔营前进。舍弟于前月二十八日攻克雨花台伪城及南门外石垒，一律铲平。下游事机尚顺，惟苗练围攻寿州，毛牧五百人已苦守五旬。而毛、蒋两军援师到后，离城数里未能突围而入，能否保全，尚未可知。现调周军门铨字营由桐城至六安，以保毛、蒋之后路，并檄淮扬水师进瓜州口达洪泽湖，至淮、淝一带防剿皖南。岭内肃清，刘克庵一军赴景镇，与段、席、韩、王诸军合力堵剿，兵力颇厚，饶、景当可无虑。惟李申夫一军，初五日在彭泽东乡项家山追剿，杀贼颇多，现已进次湖口。若能猛打数仗，或可免江西腹地之患。复颂台安。顺缴芳版。不宣。

699．复王文瑞五月十二日

盼龙骧虎翼之俦，早铿鹭曲。互致问候，共祝胜利。

钤峰尊兄大人阁下：

屡闻吉语，顷奉惠缄，喜五日之届期，正八风之从律。借谂宣勤兰锜，饮福蒲樽。援南皖而保西江，两地之枭音渐靖；拱北辰而躔东井，九天之象纬同符。唱大凯于金饶，拜隆恩于珠。引詹矞霭，抃颂良殷。

弟忝领师干，频更节序。值螽动螳生之候，冀洗虫沙；盼龙骧虎翼之俦，早铿鹭曲。专泐。复颂节安。祗璧谦版。不备。

700．复欧阳正墉五月十二日

盼龙骧虎翼之俦，早铿鹭曲。

崇如尊兄大人阁下：

梅雨洗兵，熏风解愠，披惠缄之祓饰，抚佳节以驰思。借谂福午筵，分屯戊校。地连秦陇，丸封函谷之关；天设荆襄，斧画江陵之水。令肃铜鱼之十二，恩隆锡马于九重。引企矞晖，良殷抃颂。

弟忝领师干，频更节序。值螽动螳生之候，冀洗虫沙；盼龙骧虎翼之俦，早铿鹭曲。专泐。复颂节安。祗璧谦版。不备。

701．复恒敬亭五月十二日

念蒲尾之久秉，盼扫麾头。

敬亭尊兄大人阁下：

祥开日华，欣披云翰，挹菖馨于吉午，纫兰佩于良辰。借谂台福珠联，政祺锡鬯。桃笙葵扇，三衢庆衽席之登；风葛雪罗，五色拜丝纶之命。引詹吉蔼，抃颂良殷。

弟忝领师干，频更节序。念蒲尾之久秉，盼扫旄头；看竹葆之有筠，忻瞻旗翼。专泐布复。顺颂节安。祗璧谦版。不备。

702．复徐少岩五月十二日

月前已拔巢县，连复和、含。

少岩尊兄大人阁下：

天中节届，沪上邮传，蒙藻翰之先施，挹兰芳以纫戢。借谂恩隆玉陛，命守金华。东连五百滩头，蒲帆渡水；北仰九重天上，熏轸歌风。引企吉晖，良殷抃颂。

弟师干忝领，节序频更，期旸雨之应时，幸事机之渐顺。月前已拔巢县，连复和、含。伏庚而警蜩鸣，赖诸将承蜩之用志；吉午以班马政，祝熙朝归马之有期。专泐。复颂节安。祗璧资版。不备。

703．复何栻五月十三日

集苏楹帖收到，佩企无涯。此间事机渐顺，惟寿州危在旦夕，已调水陆援军驰救。

濂舫仁弟大人阁下：

顷奉惠缄，借谂礼庐静摄，著述多暇，至以为慰。

舍季弟去秋在金陵军次久疟，适援贼大至，力疾战守四十六日，积劳过剧，遽尔溘逝。仰蒙圣恩赠官优恤，予谥建祠，史馆立传，恩遇如此，而不获竟其志，良由鄙人德薄位尊，殃及手足，远劳函唁，感怆曷已！

集苏楹帖收到，不特对其隽妙之华，并对其诙诡之趣；不特对其着色之实字，并对其跌宕之虚神；不特对其句中之槎枒曲折，并对其句外之吞吐包涵。鬼设神施，韩惊杜泣，技盖至此，佩企无涯！

此间军事，月前已拔巢县，连复和、含，下游克复福、太、昆、新，进规苏州，九舍弟将雨花台伪城及聚宝门外贼石垒全数踹平，其鄱、浮境内窜股，均屡为官军所败，事机渐顺。惟剿苗援寿之师，虽三克逆垒，而兵弁伤亡颇多，士气稍阻。毛牧维翼以五百饥疲之卒，累月苦守，危在旦夕，已续调水陆援兵驰救，未知赶得及否？殊深焦灼。知关廑注，附报一二。复问礼安。诸惟因时珍卫，不宣。

704．复何廷谦五月十三日

已拔巢县，连复和、含，并克金陵城南一带伪城石垒，然世变方殷，尚冀时赐箴规，以匡不逮。

地山尊兄馆丈大人阁下：

春明一别，夏正屡颁。欣闻星毂按临，猥荷云函远贲；正值蓄兰之候，弥深采艾之思。借谂培材豫章，承恩乾陛。廿载尧陶舜铸，储玉壶金鉴之珍；双江天宝物华，揽牛斗龙光之气。引詹吉蔼，抃颂良殷。

弟忝领师干，频更节序，往岁自领一队，稍藏鸠拙，近则窃位日高，事权弥重，常怀负乘之诫，实深颠踣之虞。月前已拔巢县，连复和、含，并攻克金陵城南一带伪城石垒，堪以告慰。而忠酋披猖于江北，苗逆复蹂躏于淮壖，世变方殷，未知所届，尚翼时锡箴规，匡我不逮。专泐布复。敬颂节安。祗璧大柬。不备。

705．复李宗羲五月十七日

采购谷米，困难甚多。综计各路所购，尚可支至七月底，差堪告慰。鲍、刘克复二浦，现正力攻九洑洲。毛、蒋援寿兵至，未能解围。

雨亭仁弟阁下：

初十日奉答一缄，昨接四月二十九日手函，并与伯崇广文往还信稿均悉。

万局已购之米，又经地方官阻止，盖为霞仙方伯初次详禀所误，万、云两县不知霞仙后信尚有招商贩买之说也。伯崇四月二十二日来禀，亦于昨日递到，其意欲将万金一并解还。现在接阁下复信后，不知将所购之三百九十石起运否？此后滟滪陡长，米船难下，本不能再办，其余银仍即解还荆局存留，俟至秋间新谷登场，再行设法购买。此次川中买米，阁下竭力经营，而乃颗粒无获，益信办事之难。

荆局买米，阁下先以现银未到，不敢放手多买，亦系过于小心。寄帅在湘，鄙人在皖，固断不令阁下买定之米，无银清账也。幸各路采办谷米，现计所存者尚可支至七月下旬，差足告慰。至八月则新谷已登矣。

鲍、刘等军进规江浦、浦口，业已克复，现正力攻九洑洲，不知能否得手。毛、蒋援寿兵至，而未能解围。寿州若竟不保，则苗焰顿张，颇难速了。僧邸以溜川军务未竣，不能南下，此间亦未便奏请返旆也。复问台安。不宣。

706．复蔡应嵩五月十七日

粤东厘务，若概归本省，必无是理。此间军务，下游事机颇顺，惟寿州之围尚未能解。江右兵力颇厚，当可免腹地之惠。

少彭尊兄大人阁下：

两奉手函，备承雅注。借谂勋祉日新，蕃禧云集。蒲觞饮福，裕度支而凫藻腾欢；芝检酬庸，膺简畀而豸章焕采。引詹矞霭，抃颂良殷。

粤东厘务，省外各厂屡有打卡滋事之案，大抵土匪包抗，奸商阻挠，二者均不能免。筱泉来信，拟归地方经理，从中拨出协款。窃意自去岁开办以来，重以星使之朝命，佐以敝处之远势，诸君子竭力经营，所获尚不能多，若概归本省，复还劳制军之科臼，而谓可焕然改观，必无是理。弟复彤、莘两帅及筱泉各函，业已畅所欲言，想达台览。目前众议纷纶之际，惟阁下居客卿之位，可与众主人略持异同，和衷参酌，回江之议，只可从缓再商。若将明抗暗挠者严惩数案，而仍无起色，则鄙人亦不敢更存赊望。刻尚延颈以俟，不胜满篝满车之愿也。

此间军事，自六安解围后，追贼东下，次第攻克东关、铜城闸及巢、含、和三城，并克江浦、浦口。现令并攻九洑洲，未知能否得手。

舍弟于前月二十八日攻破雨花台伪城及聚宝门外诸石垒，下游事机颇顺。惟苗逆围攻寿州，署州牧毛维翼以五百人婴城苦守，已近五旬，希帅部下毛、蒋两军先后赴援，离城数里，未能突围而入。能否保全，尚未可知。

皖南徽郡肃清，左帅派援之刘廉访一军，现已驰赴景镇，与江西诸军会合堵剿。席观察亦已行抵乐平。江军门奉命赴粤，昨来信知仍奏请入江，已于四月二十六日自长沙起程。江右兵力颇厚，当可免腹地之患。知注并闻。复颂台安。顺缴芳版。不具。

707．复彭玉麟五月十七日

各伪王渡江麇聚金陵。目下自宜急攻九洑洲。寿城无恙，而围仍未解。请恤之案，当依来单咨部更正。

雪琴仁弟大人阁下：

初十日奉寄一缄，谅已达览。连接初五日、初九、初十四次手函，具悉一切。

昨春霆来信，知于初十日午刻抵江浦，该逆已于初九晚遁去，各伪王渡江麇聚金陵。此次二浦之克，不见一虏，亦出意料之外。目下自宜急攻九洑洲。春霆禀中言由江浦拔行，隔宽河三道、港河三条，旱队不能前进，不知能设法渡陆师会剿否？如旱兵竟无用武之地，则仍令过江先剿二溧、东坝，以践二月之议。而九洑洲一隘，专归水师设法进剿，全赖阁下与厚庵合力运筹，破此要隘。如须陆师扎于洲上，则令刘连捷三千人扼扎该洲，自不为少。虽泗美一营六月中方能赴沪，想与质堂面晤时，业经商定。质堂初六日由裕溪下乌江，新硎初试，能助攻九洑洲否？朱云岩初八日攻破陵阳镇，进迫石埭城下，杀贼颇多，差强人意。毛、蒋初七日来禀，寿城无恙，而围仍未解。能否保全，尚未可知。

请恤之案，阳柏林之作杨柏林，张宪怀之误陈宪怀，系此间誊写之讹。余靖本一员，查阅底稿，并未漏书“本”字。刘开恭“恭”字改“泰”字，系照尊处二月二十日来文核定，却非笔误。今承开示，当依此次来单一并咨部更正。会馆捐项三百金收到，容交下次折便带去。复问台安。

708．复沈葆桢五月十七日

我愈整齐，敌愈散乱，必可逐之东还。饷项奇绌。保奖大滥。

幼丹尊兄大人阁下：

接初六日惠书，敬悉一切。

克庵已至景镇。尊处檄诸军恪遵调度，我愈整齐，贼愈散乱，必可一律驱除，逐之东还。申夫初八日自彭泽开船，至今尚无到湖口确耗，虽据禀告为逆风所阻，然嫌过于迟滞，莫慰湖民之望。味根果从尊指由瑞、浔而达湖、彭，则西路之江、李，东路之刘、段、席、韩、王、刘，相排并进，声威弥壮。特恐味军濡滞，不能应弦赴节，则东军人数虽多，尚嫌分布不远，不能多杀贼耳。

江、席额饷六万，善后局详请于地丁浔税项下月拨四万，厘金项下月拨二万，此叨惠最大，鄙人所求之不得者，而弟批并此一万而吝之，又奏请月拨浔税三万。黄莘帅两函苦商截留粤饷，弟皆未允许，又奏请敕令无得留粤。左季帅新有援徽大功，而弟遽请索还景、河、乐、婺诸厘卡，此三者俱似不近人情。实因饷项奇绌，军情日涣，迫而出此。私衷愧悚，深惧无以对阁下暨左、晏、黄诸公。兹将四月二十七日一片，抄呈台览，因系密件，故未先咨冰案。

派员会办之请，朝廷终未允许，盖疑去岁疾疫，今岁饷竭，或有托而陈告，未必出于至诚。行当斋祓再奏，期得请而后已。

厘局清查十条，头绪颇繁，尊缄未到之先，业经批发，中有二条奉商，请卓裁一言评定。以全案论之，不得不归咎于万牧永熙，或尊处于交查案内参究，或敝处另案参革，均无不可。

各营请奖，此间批定之案，每百人中，多者准保十四人递减至八人不等，然终嫌其太滥。初次克复武汉，弟仅保三百余人，计百人中裁奖三人；逮官、胡再克武汉，保至三千余人。此风一开，遂不可挽。近年每百人保二十人者，几成常套。弟去年思挽回一二，批定极多不准过十四人。名器日滥，弟等实执其咎，治军多年，愧歉莫大于此。复请台安。不具。

弟国藩顿首

709．复郭崑焘五月十八日

苗逆实非悍寇，而蒋、毛不能制，湘军已显孱弱。办硝一案，拟暂用成、江，保其体面。夏令笞人之妻，必须严办。

意城仁弟亲家大人阁下：

十二日接惠书，内有四月之件，亦有五月三日手简，敬承一切。

此间近事，自克复巢、含、和三城后，旋又于初九日收复桥林、江浦、浦口诸城隘。现在水陆会攻九洑洲，未知能否得手。寿州之围，至今未解。苗逆实非悍寇，蒋、毛并此不能制之，希帅久离营次，湘军稍孱矣。自江味根仍奉赴粤之旨，鄙人本不欲再强之东来，曾专缄奉达左右，并于味帅来牍批答。旋接味根信，抄录复奏，决计援江征皖。而江西善后局详定江、席二军已有四万可靠之饷，敝处因再咨味根，请其建旆东来，并咨明寄帅。不知江军日内果成行否？

办硝一案，东局之详，业经批准。惟解皖仅药三万、硝二万，尚嫌其少。又闻成卿孟、江远悠等杂凑得钱数千串，以为采硝之本，若尽屏此辈不用，则诸人目下有赔累之苦，而敝处将来仍不能不另觅采买之人。拟请芝生与成、江、恒四鳌、李、张等约法三章，稍择老成谨厚之流，去其拆墙扰民之习。诸人顾已凑之资本，保将破之体面，或可兢兢奉法。而敝处于局硝二万之外，又略增采硝少许，予限半年再行全撤。全撤之后，东局于药三硝二之外，再议添解几万。是否有当，统求阁下与南翁、芝生熟商见示。

李葆斋同年去岁来此，无可位置，乃以为采访忠义局之领袖，月致薪资三十金。其眷口尚寓江西省城，顷因清厘经手捐务，回省一行。乱后窘况，托局务以自存，贵同门其有不荒之庄、崇朝之泽乎？顺问台安。

再，三月十七日奉寄一缄，询及黄庆之妻张氏被夏令笞责一节，是否确实？至今未蒙复示。又咨请寄帅将夏令撤委，亦未撤任。敝处派人缄询，湘阴城内公正绅士，云夏令笞责黄庆之妻属实，现在霆营与水师各将弁兵勇纷纷不服。鄙人于营员回籍者，每告诫以恂恂乡党、恭敬桑梓，不许恃符妄为。然保至四五品者，其父母与本身妻室，万无笞杖之理。况黄庆已保至一品乎？夏令与尊府为世交，与左、万皆属至戚，想寄帅碍难纠参，特再奉告。敝处拟将夏令严参革职，永不叙用，但欲一平霆营诸将弁之气，非有所不慊于寄帅也。仍望速赐复音为荷。再颂意城仁弟大人台安。

710．复李续宜五月十九日

蒋、毛获一胜仗，寿州可望围解。鄂中政令纷歧，远非昔年气象。

希庵仁弟亲家大人阁下：

接四月二十三日惠书，词意周详，字画端整，把玩再三，如获至宝。意尊恙其自此日有转机乎？

此间诸事如常。桥林、江浦、浦口，次第收复，均未接仗而贼先遁。目下水陆会攻九洑洲，未知能否得手。蒋、毛于初九日获一胜仗，逼贼而垒，寿城守兵人心应更坚定。蒙城之围，虽未遽解，而贼已渐少，盖将并力于寿以御蒋、毛也。厚斋六营日内必抵六安，已令其移赴前敌，与蒋、毛会办一一，此间不复遥制。但求寿州围解，则代馆先生交卸之时，可告无罪矣。

湖北饷项极绌，各军苦况可怜。成武臣奉檄赴三河尖，至今尚未成行，盖因领饷太少，粮运无着之故。鄂中政令纷歧，远不似胡文忠昔年气象，实可深虑。萧军现扎二浦，以后当由敝处专济米粮。成、蒋、毛三军则尚不能不有望于鄂，然敝处亦必设法佽之，无劳廑念。复问台安。

711．复唁陈怡生五月十九日

唁其父逝。

怡生尊兄大人礼次：

顷奉讣音，惊悉尊甫屏南先生示疾珂乡，归真兜率。素谂贤昆仲至性过人，自必逾常哀痛。惟尊大人寿周花甲，庆集林壬。早懋绩于鹾纲，猷宣淮浦；晚襄勤于兰锜，望重江乡。所学已见设施，国人皆曰有子，洵哀荣之备至，无遗憾之可言。尚冀节哀顺变，无过毁伤，是为至祷！弟羁迹戎行，未获躬亲酹醊，谨具挽幛一悬，遥寄灵右，聊申吊鹤之忱，借慰皋鱼之戚。专泐奉唁。顺候礼安。统希珍卫，不宣。

712．复蒋益澧五月十九日

自克铜城闸后，一路势如破竹。惟剿苗之师，迄今未解寿州之围。

芗泉尊兄大人阁下：

屡闻吉语，顷奉惠缄，喜五日之届期，正八风之从律。借谂宣勤兰锜，饮福蒲樽。弯弧射鹫岭之云，佛皆欢喜；秉钺应鹑躔之宿，帝有恩言。引企矞晖，良殷抃颂。

此间军事，自克铜城闸后，连拔巢、和、含山，遂复江浦、浦口，并将金陵城南一带伪城石垒全数踹平，事机颇顺。惟剿苗之师虽兼旬血战，屡破贼圩，而寿州城围，迄今未解。已续调援兵分道驰救，未知赶得及否？知关廑念，附报一二。复颂节安。祗璧谦版，不备。

713．复黄赞汤五月十九日

自克铜城闸，迭传捷报。而饷项奇绌，尤深焦虑。

莘农老前辈大人阁下：

端阳初临，朵云远贲，贻祥符于重五，深铭篆于再三。敬谂玉节延禧，金樽福。疆理至于南海，德泽宏敷；星躔拱夫北辰，恩光迭焕。引詹矞霭，抃颂良殷。

侍承乏连圻，惭无裨补，常怀负乘之诫，实深颠踣之虞。自克铜城闸后，连拔巢、和、含山，遂复二浦，进攻九洑，并将金陵城南一带伪城石垒扫数踹平，事机渐顺。而忠酋披猖于江北，苗逆蹂躏于淮壖，世变方殷，未知所届，饷项奇绌，尤深焦灼。尚冀时锡箴规，以匡不逮，企祷曷任！专泐肃复。敬颂节安。摹璧谦，统惟台鉴，不宣。

714．复毛鸿宾五月十九日

两江未复，一门荷恩，忝窃至此，报称无由。近来军事，颇为得手，二浦均已收复。

寄翁大公祖年大人阁下：

顷奉惠缄，猥以舍沅弟蒙恩抚浙，备荷揄扬，雒诵再三，但有惭悚。敬谂金符绾福，玉节延釐。惟帝念功，渥泽洽湘江之水；于时为夏，阜厚答虞陛之熏。引企矞晖，良殷抃颂。

弟师干忝领，鼎兢心，实深颠踣之虞，常怀负乘之诫，矧两江之地舆未复，而一门之天泽频邀，何功何能，忝窃至此。谨与舍弟恭疏陈谢，并请收回成命，尚未奉到批折，未审能否仰邀俞允。此间军事，自克复巢、和、含山后，进攻江浦、浦口两城，均已收复，附以告慰。专泐复谢。敬颂台安。统希心鉴，不备。

715．复唁徐俞臣五月十九日

唁其父逝。

俞臣仁兄年大人礼次：

顷奉赴音，惊悉笏亭年伯大人锦堂弃养，骇惋实深！素谂纯孝性成，奄忽遘闵，其为摧迫，如何可言！惟念年伯大人乡国耆英，熙朝人瑞，迭邀露，封一品之崇阶；渥拜奎章，褒重闱之锡羡。固已期颐届庆，绕膝胪欢，有令子双珥貂珰，颔诸孙满床象笏。迨夫两楹梦奠，尚倚杖而逍遥；一笑生天，竟归神于兜率。五福胥备，世罕比伦。尚冀勉抑哀忱，无过毁伤，是所至祷！弟驻军皖垣，未获躬申奠醊，谨具祭幛一轴，薄赙五十金，借代束刍，即希察收。专泐。奉唁孝履，敬候礼安。不备。

716．复彭玉麟五月二十日

水师守草鞋夹、燕子矶之石垒不妥，宜换陆兵守之。南云可扎九洑洲上，使敌不能再窜北岸。霆营先攻二溧、东坝，或先扎孝陵卫，请与厚、霆、沅熟商行之。

雪琴仁弟大人阁下：

十九日接十三日夜惠书，敬悉各水师于十三日攻破草鞋夹，燕子矶之贼舟贼垒已为我有，十四日将轮攻九洑洲，欣慰曷已！惟草鞋夹、燕子矶之石垒，以水师登岸守之，究嫌不妥，仍宜换陆兵守之。刘南云之营，尽可守此数处，祈与舍沅弟商之。

春霆全军不知已渡南岸否？九洑洲若不能克，亦不必十分蛮攻，但令南云扎于洲上，使洲贼不能再窜北岸而已。南云扎于洲北贼垒之后，水师扎于新开河，萧军扎于二浦北岸，已万无窜路，江中已万无接济。然后并力以攻，南岸必易得手。霆营南渡之后，鄙意令其先攻二溧、东坝，沅弟意令其先扎孝陵卫一带。究竟二策敦优，鄙人不敢遥制，请阁下与厚、霆、沅熟商行之。即请台安。

717．加冯子材片五月二十日

已革副将陈步高奏准随营效力，勉赎前愆。

再，发遣已革副将陈步高，经阁下奏准随营效力。该员前在浙江军营溃散情形，律以远戍，实属无可再宽。历奉谕旨，获咎人员不准借词奏留，纲纪所在，自宜恪遵。惟以阁下爱才方殷，冀其收效桑榆，业经奉旨俞允，敝处亦不固执成见，已饬知令其前赴麾下驱策。务望随时严饬，力除积习，勉赎前愆，庶足仰酬朝廷弃瑕录用之意。如不能得力，敝处一有所闻，亦必纠劾不贷也。又启。

718．复金国钧五月二十日

二、三月间奇险环生，大局几至决裂。已将雨花台伪城及南门外石垒一律铲平。格言诗钞弁首，未暇以为。前项大衍之数，专托厉方伯转交。

可亭仁兄同年大人阁下：

奉到环章，顿纾积念。借谂椿庭多祜，餐卫咸宜。以鳌禁之清资，布鹿门之讲幄，桷杞并成于大匠，桃李益富于公门。引企矞晖，无任欣慰。

此间军事，二、三月间奇险环生。忠逆北渡上犯，连围四城一隘，鄂省下窜之捻，淮上复叛之苗，同时窃发，大局几至决裂，幸将忠党驱逐东归。鲍春霆等军连克巢、含、和各城，现已进规二浦。如天之福，或可打通九洑洲，肃清北岸，则剿办稍有眉目。

舍弟一军久顿坚城，前次逆谋上窜，无非冀我撤兵之举，安彼卧榻之旁，坚持不动，牵制逆援，未为无补。前月二十八日，已将雨花台伪城及南门外石垒一律铲平，金陵贼势较蹙。浙、沪各军均已进抵苏、杭城下，各路环逼，该逆正应接不暇、手忙脚乱之际，若将雨花台大营轻于移动，则金陵附近之贼，得以全力往救苏、杭，殆非计也。

弟累岁治军，毫无裨补，有马援据鞍之志，无朱云请剑之风。庚申九月间，疏请督兵北上，事寝未行。辱承垂询，谨将原折抄呈一览。

年来一门之内，迭膺宠遇，舍沅弟骤跻开府，尤为逾分之荣。昨已具疏固辞，不卜能否俞允。舍季弟身后屡蒙恩恤，至优极渥，殁存衔感，报称愈难。重劳慰问，弥增怆感。

命作格言诗钞弁首，军书旁午，凡知交以文字相属者，均未暇以为。积逋愈多，践诺愈少，谅承鉴察。

香岷世兄都中来函，以前项无着见询，盖缘腊月折弁黄齐昂进京时，弟将银五十两函托周子佩至黄坡馆问交世兄，不料子佩随张子青中丞奉使赴汴，黄弁将诸事托李篁仙户曹代为料理，探听世兄尚未到京，遂将此银仍带回皖，三月间无便再寄。兹阅春榜红录，世兄暂蹶骏蹄，小息鹏翼，计已归侍重闱，早还襄汉。兹将前项大衍之数，专寄厉伯符方伯处，托其转交，庶不致误。肃泐。复请台安。不一。

719．复李榕五月二十日

饶、景兵力甚厚。下游军事颇顺。二浦业经克复，已饬萧军门往驻。当饬郑镇速回营中。

申夫仁弟左右：

接十三日手书，具悉一切。南风舟滞，何日始达湖口？殊深企念。

目前饶、景兵力甚厚，沈中丞来信，言请江军门从瑞、浔进援，所见良是。该军前月二十六日自长沙起程，不知何时可与贵部会合？下游军事颇顺，浦口、江浦业经克复。春霆来缄，由江浦至九洑洲，隔宽河三道、港河三道，旱队不能前进。昨已檄令与厚、雪两君相度情形，如陆军实无用武之地，则过江先攻溧水、溧阳、东坝，从下攻上。将来拟请阁下合江、席两军由石太、广海一路进攻东坝，从上打下。此议若成，则金陵城贼有日蹙之势。惟须江西十分放心，方能做到。二浦守兵，已饬萧军门往驻，而以志字全军接防东关、巢县，以梁美材三营分防铜城闸、西梁山等处，北岸将次肃清，兵力足敷调拨矣。

营勇贪取贼财，能以猛剂除此痼疾甚好。郑镇当饬其速赴营中。复问台安。

720．复唐训方五月二十日

二浦收复，群敌麇聚金陵，现饬水陆各军急攻九洑洲。寿州之围，至今未解。范西民难于位置。

义渠仁弟大人阁下：

初九日奉贺一缄，计已达览。接初七日手函，并抄示穀山禀稿，具悉一切。

穀山初一日来禀，叙述二十四日之捷，蒙城之围可解，似有把握。今观初一、初四禀尊处之件，仍因粮路梗塞，情形万紧，不知能设法疏通接济否？殊深惦念。

僧邸南下无期，本月初四日寄谕，业经咨达冰案。所询丁廉访一军应否移调赴皖，即由阁下酌量入告，惟恐添兵而饷需无出，此大难事。且丁公向未带勇，新集之师亦恐难期得力。

浦口、江浦均于初九等日收复，群贼麇聚金陵。现饬水陆各军急攻九洑洲，力破此隘，惟隔水太多，陆师几无用武之地。顷有轮舟自金陵经过，据称九洑洲业已克复，尚未接到函牍，不知确否。尊意欲萧为则一军由庐至宿，相机进剿。现在下游正当得手之时，二浦不可无兵扼守，已令萧军移营前往，一时未能更动。

毛、蒋来禀，初九日获一胜仗。寿州之围至今未解，不知毛牧五百人如何支持，可怜可敬。苗逆实非剧寇，毛、蒋之力不能制之，殊乖所望。

尊处地方公事，均由行营核办，较有归宿，自是正理。范西民熟于例案，敝处向无刑钱等席，难于位置。诸希心鉴。即颂台安。

721．复彭玉麟五月二十二日

九洑洲克复，从此江路肃清。拦江矶伪王投诚后，江中更无余孽。江面全为我有，应请设法严防，力断接济，不过数月，金陵城必可克。

雪琴仁弟大人阁下：

二十日奉答一缄，发递后即有轮船到皖，传言九洑洲业已克复。正深盼望，顷奉十六日手函，欣悉内外江水师合力鏖战，果于十五日将洲垒攻克，从此江路肃清，如喉中去鲠。阁下与厚帅谋定而动，坚忍不移，诸将士于酷暑中血战数昼夜，成此奇捷，劳苦功高，较之往年诸大战，辛苦倍之，欣佩曷已！

拦江矶伪王投诚后，江中更无余孽，应令春霆渡江扎孝陵卫，以成合围之势。江滨前有红单船，后有洋船，皆与贼匪暗通接济，此时江面全为我有，应请阁下与厚帅设法严防，以力断接济为第一义。百余里之城，数十万之贼，决非肩挑陆运所能养活，只要水次之接济断得干净，不过数月，城必可克，不待合围如安庆之久也。

沅弟来信，有忠酋十三日回苏之说。果尔，则金陵城贼必益忙乱，不知有机可乘否？

毛、蒋初九日在寿州城外获一胜仗。成武臣一军十四日在宋埠拔行，昨亦檄令至寿会剿。现惟盼有寿城解围之信，则此月中好事重重矣。复颂台安。不具。

722．复李鸿章五月二十三夜

诸敌麇集，均不足深畏。沪甘而淮苦，人人皆知，昌歧义应赴淮。

少荃仁世弟大人阁下：

二十日接十四日惠书，敬悉一切。

侍、辅、护诸伪王之众，麇集江、常、无、金一带，似均不足深畏。侍逆屡败于金柱关，精锐损耗殆尽，辅、护尤无能为。忠逆有十三日自金陵回救苏州之说，然闻仅带四千之众，盖其锐卒亦多损折于巢、含、九洑洲一带，而洪逆又苦留之共守金陵。自九洑洲克复，霆军南渡金陵，已成合围之势。谓忠酋不肯专顾金陵而忘苏杭，则或有之；谓金陵悍贼全萃苏垣，则未然也。尊处饬各军稳慎以图，自可万无一失。

沪甘而淮苦，人人皆知。质堂之不愿赴淮，与昌歧同。昌歧之义应赴淮，则自十年保淮扬镇实缺，已定之矣。阁下若必留昌歧共剿苏垣，则请于昌歧部下质堂、东华等酌派一人，带三四营驶赴长淮，一助义渠，共诛苗逆。质堂本太湖水师，名实不符，鄙人不能因昌歧梗令而改派质堂也。

温世京远道解饷，如大旱之得雨，恰慰殷盼。渠言业经禀明彤帅，即留江苏候补，不得回粤销差，是否可归入劳绩酌委之班，伏候卓夺。

苏松浮粮减额一折，业经上陈，甚好，甚好。此事不趁今日图之，则永无可望矣。复问台安。

723．复杨岳斌五月二十九日

严断接济，是围攻金陵第一要着。洋人狡诈百端，应禁其在金陵外停泊。

厚庵仁弟大人阁下：

二十八日接十八日手函，具悉一切。

此次由江浦、浦口乘胜疾驱，先克草鞋峡、燕子矶，直捣九洑洲，一鼓而下，皆由阁下老谋胜算，坚忍不移，遂将历年未破之要隘，力战克之。诸将士冒暑鏖战，至五昼夜之久，劳苦功高，欣慰无既。已于二十七日会同台衔入奏，另文咨达冰案。

严断接济一节，此是围攻金陵第一要着。鄙人得九洑洲克复之信，即经筹及，曾于复雪帅信中请与阁下会商办理。日昨陈奏近日军情片中，亦将此意上达，请旨敕下总理衙门，照会公使，不准于金陵城外停泊洋船。惟各国能否实力奉行，殊不敢必。阁下拿获济贼米船，付之一炬，洵为快事。洋船两只，因未肯召衅，剀切晓谕，使之扬去，具见斟酌苦心。详阅伪伺王路凭内有洋商字样，而法国护照则云有叛逆地方不准前往，洋人狡诈百端，隐为通贼之事，而显邂济贼之名，殊为可恶。嗣后如再盘获洋船，不外好言劝之，严词禁之，二者并施，自不得再在金陵停泊。兹将法国伊领事之执照寄还尊处，渠云有叛逆之处不准执照之人前往，吾辈正可以此语为凭，即以禁阻之也。昔十一年间，轮船在安庆经过，我军以舢板送之上下，彼即不敢停泊，今亦可仿照此法行之。至用轮船盘查一节，须俟所购之七船到来，再行酌办。目前且用舢板梭巡稽查。

春霆全部渡江，昨接来函，知已在金川门至神策门一带扎营，趁此机会，亟图合围，不再更动。其部下积习，得阁下反复劝诫，当能渐就范围，有益于大局，有益于春霆，良深感佩。专泐。复颂台安。不具。

724．复左宗棠五月二十九日

李秀成调兵南渡，各处次第解围，东南大有转机。惟饷项奇绌，为可虑耳。

季高仁兄大人阁下：

二十三日接五月九日复示，敬承一切。

弟与各镇公牍，体例少乖，行之已久，今亦难以骤更。兵事不贵遥制，节节代为筹度，机反滞而不灵，则来缄屡经指导，固已敬佩无矣。

自少荃攻克昆山，分道图苏，沅弟攻克雨花台各垒，忠逆调群贼南渡，远救苏州，近救金陵，于是下而天长、六合、仪征、来安，次第解围，上而桥林、江浦、浦口，亦皆不战而先溃，于是杨、彭乘机力攻，将九洑洲、草鞋夹、燕子矶贼垒贼舟，一律扫除，不特舟中垒中之贼斩馘无遗，即北岸回贼之甫抵中洲而未渡南岸者，诛踣亦实逾万，而我军亦伤亡至二千之多，盖水师近年恶战也。现调春霆南渡扎孝陵卫，作合围之势。忠逆本意援苏，洪逆强留共守金陵，现于东北城外，赶修石垒以御鲍军，一面飞调黄、胡、李、古、赖、刘诸逆回援金陵。黄、李现在鄱、都之交，刘、席、段、韩之力本足踣之；古、赖现在石、太、青、泾一带，穷饿不可终日，若皆有金陵之行，则饶、浔、徽、池四府之境，指日可望肃清，江、席可进规广德，克庵可进规湖州矣。东南其果有转机乎？

惟米价日昂，饷项奇绌，本军已百孔千疮，无可剜补，而唐、马在临淮，蒋、毛在寿州，尤为朝不保夕，万不能坐视其呻吟而不一援手，不得已索回河、景、婺、乐四卡，以济眉急。虽相距稍远，而此间艰窘之状，必有道达尊听者，想邀鉴谅。弟所辖多膏腴之区，假若以胡文忠处此，必不至生事蹙蹙如我今日，鄂中近事多不惬人意，亦令人苦思胡公无已也。复问台安。

725．复朱兰五月二十九日

攻克九洑洲，皆彭、杨水师之力。寿州坚守两月，尚未解围。苗逆尚非深根之寇，当可徐议歼除。浙东一律荡平，杭城尚难遽克。

久香老前辈大人阁下：

春间接奉手函，借悉恭承恩命，晋秩崇班，由公望之久孚，致帝心之简在。引詹矞霭，忭颂良殷。

此间军事，四月中驱逐忠酋东下，连复巢、含、和三城，进克江浦、浦口，并将草鞋峡、燕子矶各贼垒先行铲除，遂于五月十五日合力攻克九洑洲。此处为江中咽喉，去岁迁延未克，致有逆众北渡之事，皖北几至糜烂。此次幸就肃清，皆杨、彭两军水师之力。现檄鲍君 ⁽¹⁾ 军门渡江扎孝陵卫，以成合围之势，而令水师严断江中接济。金陵城大贼众，数月之后，当有粮绝内讧之事。苗练复叛，长淮军事方殷，署寿州牧毛维冀以五百人与民苦守，已逾两月。派援之毛、蒋两军，在城外颇获胜仗，而围尚未解。苗逆首鼠两端，尚非深根之寇，但冀寿城无恙，当可徐议歼除。浙东一律荡平，惟富阳久攻未下，杭城尚难骤克。

贵郡收复后，闻颇为外兵所苦，若辈欲壑难填，本不可轻资其力，杜诗所称“此辈少为贵”者也。

舍弟学识浅陋，骤跻开府，恐难膺此巨任，业已具疏固辞，未卜能否俞允。知承关注，用以附闻。专泐布复。即请台安。不具。

————————————————————

(1)  “君”字疑衍。

726．致皮寀瀚五月二十九日

攻克江中咽喉九洑洲，鲍超渡江扎孝陵卫，与曾国荃分任南北两路，合围金陵。朱广文请封事，祈费心代办。

小舲尊兄大人阁下：

春间文旌来皖，借罄积忱，比谂安抵京华，兴居佳鬯，至以为颂。

此间军事，自四月下旬驱逐忠酋东下，连复巢、含、和三城，进克江浦、浦口，乘胜扫除草鞋峡、燕子矶各贼垒，遂于五月十五日将九洑洲攻克。此处为江中咽喉，去岁迁延未克，致有逆众北渡之事，皖北几至糜烂。今幸江面肃清，从此会剿金陵，较有把握。现在鲍军门已渡江扎孝陵卫，与舍弟分任南北两路，以成合围之势。惟城大且坚，不能猛攻，只有严断接济，仿照九江、安庆办法，或可徐徐奏效。

同乡朱广文光孚托办请封事，兹将履历另纸开送，祈即费心代办。其领轴费银十金，并乞查收，是否足敷，便中示悉。泐此。即颂台安。

727．复邵亨豫五月二十九日

徽境渐清，鄂捻挫败，苗逆迭受重创。已檄鲍军渡江合围金陵，城大敌多，不知能否得手。

汴生仁弟馆丈阁下：

五月二十日接展三月二十三日惠缄，借谂履祉绥愉，纂述闳富。星轺甫旋于京邸，禄阁燃藜；瀛眷安寓于文登，邮签报竹。引詹晖吉，载颂载忻。

此间自二月初宁国肃清，方幸惊波大定，不料李营失利，伪忠王率巨股上犯，连围四城一隘，幸获保全，而自浙窜徽之贼、由鄂来皖之捻、寿州再叛之苗同时并扰，几于防不胜防，剿不胜剿。入夏以来，徽境渐清，鄂捻挫败，苗逆围逼蒙寿，迭经我军援剿，城中守兵，人心亦尚坚定。兼以巢、和、含山、二浦、九洑洲、燕子矶诸城要隘，均已次第攻克，金陵聚宝门外一带伪城坚垒，亦尽数踹平。刻下已檄鲍军渡江，合围金陵，断贼粮路，城大贼多，未知能否得手？知关廑念，附报一二。复颂节安。诸惟心鉴。

728．复瑞芝生五月二十九日

已克二浦，又破九洑，金陵合围，然渠魁未就俘馘，尚冀时赐箴规，以匡不逮。

芝生老前辈中堂阁下：

四月既望，吴比部来皖，蒙台函之远贲，纫祓饰之逾恒，雒诵再三，但有惭悚。敬惟勋高燮理，望重辩章。裕皋赓益赞之谟，远猷辰告；荷尧舜熏之泽，恩命申蕃。引企矞晖，良殷抃颂。

侍师干忝领，鼎兢心，时深颠踣之虞，每怀负乘之诫。自克巢县后，连拔和、含，遂复二浦，攻破九洑洲，合围金陵。江面虽已肃清，渠魁未就俘馘，驻兵坚城之下，莫必克敌之期。尚冀时锡箴规，以匡不逮，企祷曷任！专泐肃复。敬请勋安。统惟台鉴，不备。

729．复董恂五月二十九日

攻克巢、含、和，收复二浦、九洑，合围金陵，断其粮路，或者因饥内讧，有机可乘。

醖卿尊兄大人阁下：

两奉惠缄，具纫祓饰，正值蓄兰之候，弥深采艾之恩。借谂台祉珠联，政祺锡鬯。春鸠秋扈，登版籍于司农；北泽西鞮，通梯航而受吏。三辅之黄图克巩，九宸之丹注弥隆。引企矞晖，良殷抃颂。

弟承乏连圻，惭无裨补，往岁自领一队，稍藏鸠拙，近则窃位日高，事权日重，常怀负乘之诫，实深颠踣之虞。入夏以来，巢、和、含山，次第克复，旋又收复桥林、江浦、浦口诸城隘，雨花台、燕子矶一带之贼舰贼垒，尽为我有。月之十五日遂攻破九洑洲，歼贼极多。已饬鲍军壁孝陵卫，合围金陵。惟城大而坚，未易遽拔，断其粮路以困之，或者因饥内讧，有机可乘。知关廑念，附报一二。尚希时惠箴言，以匡不逮，企祷曷任！专泐布复。敬颂台安。统惟心鉴，摹璧谦，不备。

730．复厉云官五月二十九日

长江肃清，合围金陵。断其接济，促彼内讧，或可观衅而动。

伯符尊兄大人阁下：

月之二十二日，接展十七日惠缄。欣谂承恩枫陛，真授薇垣。惟布政之素优，是遒百禄；暨艰食之播奏，乃粒烝民。集中泽之飞鸿，翙高冈之鸣凤。引詹吉蔼，抃颂良殷。

此间近事，初九日收复桥林、江浦、浦口诸城隘，十三日攻破草鞋夹、燕子矶之贼舟贼垒，尽为我有，十五夜攻破九洑洲，歼贼殆尽。我军血战数昼夜，始得克此要隘，长江肃清。已饬鲍军进壁孝陵卫，合围金陵。惟城大而坚，未易遽拔，断其接济，使彼内讧，或可观衅而动。知关麈念，附报一二。专泐。复贺大喜，顺颂台安。不备。

731．复刘建德五月二十九日

沅甫蒙恩抚浙，已恭疏陈谢。长江肃清，金陵有可合围之势。

馨室尊兄大人阁下：

菖蒲九节，棠棣双旌，畏夏日之过中，披郇云而歉仄。借谂釐延午序，绩懋辰猷。茆江当楚蜀之交，看鹾舸艘之竞渡；枫陛锡丝纶之命，拜雪罗风葛以增荣。引睇吉晖，良殷抃颂。

舍沅弟蒙恩抚浙，何功何能，忝窃至此？谨与舍弟恭疏陈谢，并请收回成命，未审能否仰邀俞允。远劳祓饰，惭悚曷任！

此间军事，自克铜城闸后连拔巢、和、含山，遂复桥林、二浦，月之十三日攻破草鞋夹，燕子矶之贼舟贼垒，尽为我有。十五日攻破九洑洲，杀贼殆尽。得此要隘，长江肃清，金陵有可合围之势。昨饬鲍军进扎孝陵卫，与舍弟分任南北两路。知关廑念，附报一二。禁止封船条议，已于公牍批答，另达冰案。专泐。复颂节安。统希台察，不备。

732．复多隆阿五月二十九日

答谢节候，告以事机渐顺，金陵合围之势。

礼堂尊兄大人阁下：

顷启筠筒，远蒙藻翰，贻祥符于重五，深铭篆于再三。借谂迓福天中，宣威陇右。旌旗所指，西人之胆已寒；狁于襄，南仲之师屡捷。蒲觞饮至，芝检酬庸。引企吉晖，良殷抃颂。

弟师干忝领，节序频更，期旸雨之应时，幸事机之渐顺。自克铜城闸后，连拔巢、和、含山，遂复江浦、浦口。月之十三日攻破草鞋夹、燕子矶之贼舟贼垒，尽为我有。十五日攻破九洑洲。得此要隘，长江肃清，金陵有可合围之势。知关廑念，附以告慰。专泐布复。敬颂节安。统希台鉴，不备。

733．复刘长佑五月二十九日

自克巢县后，连拔和、含，遂复二浦，攻破九洑，江面肃清，金陵有可合围之势。

印渠仁弟大人阁下：

屡闻吉语，顷奉惠缄，值五日之届期，正八风之从律。借谂釐延节，凯宴菖樽。听枹鼓之稀鸣，威宣三辅；捧丝纶之迭沛，恩渥九宸。引企矞晖，良殷抃颂。

此间军事，自克巢县后，连拔和、含，遂复二浦，攻破九洑。得此要隘，江面肃清，金陵有可合围之势。已饬霆军扎孝陵卫，与九舍弟分攻南北两路。知关廑念，附报一二。专泐。复颂节安。统希台照，不备。

734．复李鹤年五月二十九日

血战五昼夜，始破要隘九洑。自此江面肃清，金陵或可合围。

子和尊兄大人阁下：

五月下浣，接展惠缄，纫存注之因时，觉掞张之溢量。借谂延釐柏府，福蒲樽。嵩岳峻极于天，歌蕃宣于周翰；皋陶方祇厥叙，美弼教于虞廷。引企矞晖，良殷抃颂。

此间军事，巢、和、含山次第攻克，遂复二浦，进剿九洑。血战五昼夜，破此要隘，歼贼殆尽，江面肃清，金陵或可合围。知关廑注，附以告慰。专泐布复。敬颂节安。祗璧谦版。不备。

735．复希懋斋五月二十九日

问节候。

懋斋尊兄大人阁下：

顷展筠筒，欣披藻翰，借谂恭承天语，夙驾星言。雅重中涓，谨鸧从于温树；分猷外府，裕贡于淮珠。当此候应菖馨，定卜恩隆蕃接。引詹矞霭，抃颂良殷。

弟忝领师干，频更节序。念蒲尾之久秉，盼扫旄头；看竹葆之有筠，载瞻旗翼。专泐。复颂台安。祗璧大柬。不备。

736．复希懋斋 ⁽¹⁾ 五月二十九日

盼旄头之迅速，卜旗翼之增绥。

懋斋尊兄大人阁下：

月前布复一柬，亮达典签。顷启筠筒，载披藻翰，借谂荣膺榷篆，祥绾关符。四渎视侯，听鼓钟于淮水；七月为相，沾雨露于天阶。引企矞晖，良殷抃颂。

弟师干谬领，鼎兢心。勤理旧疆，盼旄头之迅扫；式观新政，卜旗翼之增绥。专泐。复颂台安。祗璧大柬。不备。

————————————————————

(1)  此件系对前函的修改补充。

737．致李寿蓉五月三十日

金陵已成合围之势，只要严断接济，或可徐徐奏效。承询舆图，并未专辑成书，无以报命。新馆修理之费如有不敷，可来函索取。

篁仙仁弟大人阁下：

春间奉到手函，猥以馈岁戋戋，辱承齿及，弥增歉愧。即谂吟怀畅适，即事多欣，至以为慰。寄示大作，嗣宗咏怀、子昂感遇，兼擅其胜，怀抱闳深，情辞凝至，知君于此事三折肱而九折臂矣。

此间军事，春夏之交，迭经奇险。自四月下旬驱逐忠酋东下，连复巢、含、和三城，进克江浦、浦口，并将草鞋峡、燕子矶各贼垒先行铲除，遂于五月十五日合力攻克九洑洲。此处为江中咽喉，去岁迁延未克，致有众逆北渡之事，皖北几至糜烂。此次幸就肃清，皆杨、彭两军水师之力。现在鲍军门已渡江扎孝陵卫，与舍弟分任南北两路，以成合围之势。惟城大且坚，不能猛攻，只有严断接济，仿照从前围攻九江、安庆办法，或可徐徐奏效。

承询舆图，前在春明曾肄业及之，及至军中阅历多年，觉图中所画与目中所睹，往往不相吻合，每遇各处绘送之件，均存以备查，并未专辑成书，无以报命。新馆修理之费，应由竹汀诸君随时支用。如有不敷，仍可寄函敝处索取也。此颂台祺。诸希心鉴。

738．复何源五月三十日

攻克九洑洲，皆杨、彭水师之力。鲍、曾合围金陵，不能猛攻，只有严断接济，或可徐徐奏效。苗逆围攻寿州，尚未解围。潘君无可位置，已薄赠川资。

敬之仁弟阁下：

接奉手函，借悉荣问休鬯，令望日新，至以为慰。

此间军事，三月中，忠逆锐意上犯，连围四城一隘，势颇岌岌，各处守兵得力，幸皆解围以去。四月下旬，悉数驱逐东下，连复巢、含、和三城，进克江浦、浦口，乘胜扫除草鞋峡、燕子矶各贼垒，遂于五月十五日攻克九洑洲。此地为江中咽喉，去岁迁延未克，致有众逆北渡之事，皖北几至糜烂。此次幸就肃清，皆杨、彭两君水师之力。现在鲍军门已渡江扎孝陵卫，与舍弟分任南北两路，以成合围之势。惟城大且坚，不能猛攻，只有严断接济，仿照昔年围攻九江、安庆办法，或可徐徐奏效。苗练复叛，长淮军事方殷，署寿州牧毛维翼以五百人与民苦守，已逾两月。派援之毛、蒋两军，在城外颇获胜仗，而围仍未解。苗逆首鼠两端，尚非深根之寇，但冀寿城无恙，当可徐议剪除。

令亲潘君到皖晤谈，此地无可位置，已薄赠川资矣。复颂台祺。诸惟心鉴。

739．复敖静甫五月三十日

攻克九洑洲，皆彭、杨水师之力。鲍、曾合围金陵，不能猛攻，只有严断接济，或可徐徐奏效。苗逆复叛，寿州牧毛维翼以五百团练，坚守两月，围仍未解。

静甫仁弟阁下：

接奉手函，借悉兴居佳鬯，即事多欣，至以为慰。

此间军事，三月中，忠逆锐意上犯，连围四城一隘，势颇岌岌，各处守兵得力，幸皆解围以去。四月下旬，悉数驱逐东下，连复巢、含、和三城，进克江浦、浦口，乘胜扫除草鞋峡、燕子矶各贼垒，遂于五月十五日攻克九洑洲。此地为江中咽喉，去岁迁延未克，致有众逆北渡之事，皖北几至糜烂。此次幸就肃清，皆杨、彭两君水师之力。现在鲍军门已渡江扎孝陵卫，与舍弟分任南北两路，以成合围之势。惟城大且坚，不能猛攻，只有严断接济，仿照昔年围攻九江、安庆办法，或可徐徐奏效。苗练复叛，长淮军事方殷，署寿州牧毛维翼以五百人与民苦守，已逾两月。派援之毛、蒋两军，在城外颇获胜仗，而围仍未解。苗逆首鼠两端，尚非深根之寇，但冀寿城无恙，当可徐议剪除。

尊甫筮仕粤东，颇著循政，容俟与晏制军通信时，当为述及。复问台祺。不具。

740．复彭玉麟五月三十日

严断接济，实为攻金陵第一要着。请饬各营不准洋船停泊城外。

雪琴仁弟大人阁下：

奉二十六日手函，具悉一切。

忠逆调黄、胡、古、赖、李各酋回援，如果有其事，江西防务必松，江味根、李申夫、席研香各军，便可从上打下，亦是一好机会。

严断接济一节，实为围攻金陵第一要着。二十七日陈奏近日军情片中，已将此意上达。请旨敕下总理衙门，照会各国公使，不准在金陵城外停泊洋船。然公牍不足深恃，全赖我水师随时留心严禁。昨厚帅函中，寄到辰船上搜获法国执照，显系济贼确凭，而执照内载有“叛逆地方，不准前往”云云。彼既假装正经，我即以此语为凭，实力禁阻。昨已将执照寄还厚帅处，请其嗣后盘获洋船，好言劝之，严词禁之，总使不得在金陵停泊，并祈阁下饬各营合力查办为荷。

张小山与乔运司互禀事，诚如尊旨，彼此均有不是，此间批发之件，录奉台览。折弁定于六月初一日启身，尊处贺折，当即代办一分赍递，沅甫、春霆亦各代写一分矣。复颂台安。

741．复曾春甫五月三十日

破要隘九洑洲，歼敌极多，已檄鲍军渡江，合围金陵。

春甫宗兄年大人阁下：

春间接展还云，具纫祓饰，觉掞张之溢量，祇铭戢以增惭。借谂政祉绥愉，荣问庥畅。枢曹肄雅，咏车攻马同之诗；枫陛颁恩，纪葛细罗香之句。引詹吉蔼，抃颂良殷。

弟承乏连圻，惭无裨补，常怀负乘之诫，时深颠踣之虞。入夏以来，巢、和、含山次第克复，旋又收复桥林、二浦诸城隘，雨花台、燕子矶一带之贼舟贼垒，尽为我有。月之十五日遂攻破九洑洲，歼贼极多。已檄鲍军渡江合围金陵，城大而坚，未知能否得手。知关廑念，附报一二。专泐布复。顺颂台安。祗璧大柬。不备。

742．复张世准 ⁽¹⁾ 五月三十日

金陵城大敌多，未易遽拔，断其粮路，或可徐徐图功。

叔平尊兄大人阁下：

前奉惠缄，猥以馈岁戋戋，远劳齿及，并蒙因时存注，溢量掞张，展视再三，但有惭悚。借谂恩隆日下，绩懋云司。契金石而友多闻，博采绝代轩之语；味诗书以饰名法，不事司空城旦之编。即事多欣，良殷抃颂。

弟忝统师干，惭无裨补。往岁自领一队，稍藏鸠拙，近则窃位日高，事权日重，常怀负乘之诫，时深颠踣之虞。所幸入夏以来，事机渐顺。自克巢县后，连拔和、含，遂复二浦，攻破九洑洲，歼贼颇多。已檄鲍军渡江合围金陵，城大贼众，未易遽拔，仿照九江、安庆成法，断其粮路，可徐徐图功。知关廑念，附报一二。专泐。复颂台安。诸惟心鉴，不备。

————————————————————

(1)  张世准，字叔平，湖南永绥人。道光二十三年举人，官刑部主事。

人名索引

二画

丁义方

丁日昌（禹生）

丁取忠（果臣）

丁泗滨

丁善庆（伊甫）

三画

万泰

万永熙

万启琛（篪轩）

士迪佛立

马中和

马复震

马恩溥（雨农）

马新贻（穀山）

马融和

马树桢

四画

王吉

王大经

王才秀

王子坚

王少岩

王少峰

王文瑞（钤峰）

王心初

王可陞

王东华

王必达（霞轩）

王吉云

王华云

王作孚（春浦）

王金狗

王金奎

王定镇

王载驷

王桐柏

王峰臣

王家璧（孝凤）

韦志浚（俊）

戈登

毛有铭（竹丹）

毛鸿宾（寄云）

毛维翼

毛震寿

文格（式岩）

文辉（又石）

文岳英（小南）

文辅卿

方子白

方宗诚（存之）

方濬益

邓小耘

邓传密（守之）

邓伯昭

五画

古隆贤

左光培

左宗棠（季高）

厉云官（伯符）

石清吉

龙湛霖（芝生）

卢其恕

叶兆兰（介唐）

叶春培

史怿悠

史致谔（士良）

白齐文

丛占鳌（瀛石）

冯子材（萃亭）

冯中允

冯志沂（鲁川）

冯焌光（竹渔）

皮寀瀚（小舲）

皮筱龄

六画

邢春第（晓庄）

成大吉（武臣）

成名标

成卿孟

朱兰（久香）

朱广文（光孚）

朱子弓（山泉）

朱兰桂（芳甫）

朱佩棻

朱实之

朱品隆（云岩）

朱洪春

朱洪章

朱继之

廷曙（霞舫）

乔松年（鹤侪）

伍华翰

任星元

华若汀

向云逵

多隆阿（礼堂）

刘典（克庵）

刘蓉（孟容、霞仙）

刘于浔（养素）

刘子梅

刘长佑（印渠、荫渠）

刘连捷（南云）

刘松山

刘秉璋（仲良）

刘郇膏（松岩）

刘祝亭

刘祥胜

刘紫梅

刘虞九

刘毓崧（松崖）

江远悠

江忠义（味根）

江忠濬（达川）

江胜海

江鸿坤

江瑞一

汤兆禧

汤斐斋

许乃钊（信臣）

许本墉（茨堂）

许如骏（次苏）

许振祎（仙屏）

许敏身（述卿）

许道身（缘仲）

许藻卿

孙长绂（小山）

孙昌国

孙树人

孙观（省斋）

孙恩斋

孙臭儿

孙韫吾

阳柏林

七画

严树森（渭春）

严锡康

芮本

劳崇光（辛阶）

苏介堂

杜小舫

杜文秀

杨长年（朴庵）

杨玉珍

杨雨岩

杨岳斌（厚庵）

杨炳轩

杨辅清

杨锦斌

李宏

李桓（黻堂）

李榕（申夫、申甫）

李蔚

李璋

李元度（次青）

李长年

李长清

李文森

李世贤

李世忠（良臣、松崖）

李成谋（与吾）

李兴锐（勉林）

李如篦（竹浯、竹屋）

李寿蓉（篁仙）

李远继

李秀成

李明墀（玉阶）

李宗羲（雨亭）

李春生

李显爵

李昭庆（幼荃）

李钦斋

李恒四

李恒嵩

李济元

李济青（忍斋）

李泰山

李泰国

李卿云

李祥和

李乾六

李铭皖（薇生）

李鸿章（少荃）

李鸿裔（眉生）

李续宜（希庵）

李葆斋

李朝斌（质堂）

李嘉湜

李鹤年（子和）

李瀚章（筱泉）

吴棠（仲宣、仲仙）

吴翰（缵光）

吴大廷（彤云、桐云）

吴大安

吴子范

吴长庆（筱轩）

吴月樵

吴可乐

吴廷华（幹臣）

吴全美（碧珊）

吴安穀

吴丽南

吴坤修（竹庄）

吴明善

吴炳崑（贞陔）

吴嘉宾（子序）

吴嘉善（子登）

吴赞成（绳甫）

吴燮和

何栻（濂舫）

何源（敬之）

何璟（小宋、筱宋）

何大升

何习艺

何廷谦（地山）

何绍彩

何资深

余祥

希懋斋

汪芸石

沈元泰（墨庄）

沈甲联（蔼廷）

沈史云

沈葆桢（幼丹）

沈锡庆（鹭卿）

宋国永（长庆）

张沄（竹汀）

张小山

张子青

张仙舫

张运兰（凯章）

张更新

张树声（海柯）

张秋浦

张亮基（石卿）

张炼渠

张洊山

张宪怀

张培仁

张乐行（落行、洛行）

张锦芳

张德胜

陈茂

陈栋

陈玉成

陈由立

陈芗池

陈廷香

陈廷经（小舫）

陈自明

陈步高

陈枝莲

陈怡生

陈品三（百福）

陈俊臣

陈泰荣

陈舫仙

陈硕甫

邵亨豫（汴生）

八画

武明良

苗沛霖

英翰

范云吉

范西民

范伯崇

范泰衡

范鹤生

林克英

欧阳正墉（崇如）

欧阳兆熊（小岑）

欧阳定果

欧阳胜美

欧阳爵和

易开俊（紫桥）

易云陔

易良翰（芝生）

罗萱

罗安当

罗进贤

罗忠祜（少村）

罗逢元（旋吉）

罗惇衍（椒生）

金藻（筑亭）

金国均（可亭）

金香圃

金逸亭

周万倬（汉卿）

周正方

周汉卿

周兴隆

周厚斋

周宽世

周惠堂

周辑瑞（子佩）

郑元璧（锡侯）

郑阳和

郑锡詹

郑藻如（玉轩）

官文（秀峰）

九画

赵仁和

赵炳麟（吟蕉）

赵烈文（惠甫）

赵焕联（玉班）

赵清益

赵德堃

胡锦

胡友胜

胡寿椿（研生）

胡林翼（润芝）

胡绍曾

胡承榘

胡鼎文

恒敬亭

钟仲甫

钟启峋（伯宇）

钟音鸿（子宾）

钟谦钧（云卿）

段起

侯朝栋

胜保（克斋）

奕䜣

施世亮

施占琦

恽世临（次山）

姜台凌

洪饴孙（幼圃）

洪琴西

洪赞善

骆国忠

骆秉章（门）

十画

秦啸山

敖静甫

袁俊

袁甲三（午桥）

都兴阿（直夫）

耆龄（九峰）

桂超万（丹盟）

夏古彝

夏教授

晏端书（彤甫）

钱鼎铭（调甫）

倭仁（艮峰）

倪文蔚（豹岑）

徐芝（石泉）

徐士衡

徐少岩

徐志导（孟卿）

徐国桢

徐树铭（寿蘅）

徐俞臣

徐雷村

高益寿

郭用中（舜民）

郭松林

郭雨三

郭冠曾

郭崑焘（意城）

郭嵩焘（筠仙、云仙）

唐鉴（镜海）

唐义训（桂生）

唐训方（义渠）

唐训高

唐敏义

唐景皋（鹤九）

席宝田（研香、砚香）

十一画

黄庆

黄芳（鹤汀）

黄冕（南坡）

黄鞠

黄元龄（伯海）

黄文金（黄老虎）

黄廷瓒（麓溪）

黄齐昂

黄呈忠

黄鸣珂（印山）

黄胜高

黄晓岱

黄崇发

黄赞汤（莘农）

黄翼升（昌歧）

黄馥桂

萧以德

萧庆衍（为则、维则）

梅启照（筱岩）

龚春海

盛康（旭人）

盛永清

常仪庵

常淡秋

章云裳

阎炜

梁美材

十二画

彭玉麟（雪琴）

彭申甫（丽生）

彭尚安

彭楚汉

彭溥泉

彭毓橘（杏南、盛南）

联福（芝圃）

瑞芝生

蒋益澧（芗泉）

蒋凝学（之纯、芝纯）

董恂（醖卿）

董似穀（蓉初）

董家祥

韩进春

程石舟

程仲庠

程学启（方忠）

程恒生（尚斋）

焦和堂

舒保（辅廷）

舒苕生

舒卓元（椒生）

曾朴山

曾光华

曾贞幹（国葆）

曾纪泽

曾国华（温甫）

曾国荃（沅甫）

曾国潢（澄侯）

曾国甫

曾省三（佑卿）

曾宪德（峻轩）

曾望颜（卓如）

富明阿（治安）

谢维藩（麟伯）

疏长庚

十三画

蓝斯明

赖荣光

魁玉（时若）

詹鸿宝

鲍超（春霆）

解先亮

十四画

赫德

蔡应嵩（少彭）

蔡国祥

蔡昌言

蔡瑞庵

蔡锦青（芥舟）

熙麟（挹云）

僧格林沁

廖鸿荃（钰夫）

熊铁生

熊殿元

十五画

黎寿民

黎登照

翦炳南

潘敬（倅）

潘云樵

潘鼎新（琴轩）

十六画以上

薛焕（觐堂）

薛春黎（淮生）

薛书堂（世香）

穆海航

戴存庄

戴德祥

魏召亭

魏萌亭

编制者：王子兰　谭松林

曾国藩全集（二十七）

书信之六

曾国藩

岳麓书社

注释

□□□□□

本书中所出现的如上方框同原版纸书。

目录

同治二年

001．加厉云官片　六月初一日

002．加刘某某片　六月初一日

003．致李续宜　六月初一日

004．致许振祎　六月初一日

005．复唐训方　六月初四日

006．复吴大廷　六月初五日

007．复苏介堂　六月初五日

008．复彭玉麟　六月初六日

009．复彭毓橘　六月初六日

010．复李榕　六月初七日

011．致冯子材　六月初七日

012．复吴坤修　六月初八日

013．复彭玉麟　六月初八日

014．复杨岳斌　六月初十日

015．复李鸿章　六月十二日

016．致陈鼐　六月十二日

017．复柏梦青　六月十二日

018．加徐芸渠片　六月十二日

019．复颜培鼒　六月十二日

020．复沈葆桢　六月十三日

021．复李续宜　六月十四日

022．唁王瑞臣　六月十四日

023．复李榕　六月十六日

024．复杨岳斌　六月十六日

025．复彭玉麟　六月十六日

026．复金雩香金仲韶　六月十六日

027．复刘长佑　六月十六日

028．加刘长佑片　六月十八日

029．复史致谔　六月十八日

030．复文格　六月十八日

031．复李世忠　六月十八日

032．复陈士杰　六月十八日

033．复黄锡彤　六月十八日

034．加陈士杰片　六月十九日

035．加黄锡彤片　六月十九日

036．加史致谔片　六月二十日

037．复郭嵩焘　六月二十日

038．复李鸿章　六月二十一日

039．复唐训方　六月二十一日

040．复彭玉麟　六月二十二日

041．复李续宜　六月二十三日

042．复杨岳斌　六月二十三日

043．复刘坤一　六月二十三日

044．复李铭皖　六月二十四日

045．复郭崑焘　六月二十五日

046．复左宗棠　六月二十六日

047．致叶某某　六月二十六日

048．复彭玉麟　六月二十七日

049．复唐训方　六月二十七日

050．复季念贻　六月二十八日

051．复彭毓橘　六月二十九日

052．复杨岳斌　七月初四日

053．复严树森　七月初四日

054．复恽世临　七月初四日

055．复毛鸿宾　七月初六日

056．复郭崑焘　七月初七日

057．复李续宜　七月初八日

058．复王子坚　七月初八日

059．致张运兰　七月初八日

060．复唐训方　七月初八日

061．复李鸿章　七月初九日

062．复郭嵩焘　七月初九日

063．复朱云亭　七月初十日

064．致朱蓂　七月十二日

065．复李兴锐　七月十三日

066．复唐训方　七月十三日

067．复杨岳斌　七月十五日

068．复李鸿章　七月十六日

069．复李明墀　七月十六日

070．复李榕　七月十七夜

071．致沈葆桢　七月十八日

072．复唐训方　七月十九日

073．复庞际云　七月二十日

074．复冯志沂　七月二十日

075．复郭嵩焘　七月二十三日

076．复厉云官　七月二十三日

077．复张之万　七月二十三日

078．复官文　七月二十三日

079．复毛鸿宾　七月二十四日

080．加厉云官片　七月二十四日

081．复唐训方　七月二十四日

082．复左宗棠　七月二十五日

083．复毛鸿宾　七月二十九日

084．复张亮基　七月三十日

085．复吴坤修　七月三十日

086．致李世忠　七月三十日

087．致李榕　八月初一日

088．复杨岳斌　八月初二日

089．复郭嵩焘　八月初三日

090．加杨岳斌片　八月初三日

091．致鲍超　八月初三日

092．复唐训方　八月初四日

093．复李鸿章　八月初五日

094．加郭嵩焘片　八月初五日

095．致彭玉麟　八月初五日

096．致江忠义席宝田　八月初六日卯刻

097．复左宗棠　八月初七日

098．复江忠义席宝田　八月初八日

099．复李榕　八月初八日

100．复李榕　八月十二日

101．致黄冕　八月十二日

102．致厉云官　八月十二日

103．复唐训方　八月十二日

104．复奕䜣　八月十二日

105．致陈鼐　八月十三日

106．致僧格林沁　八月十三日

107．致喻吉三　八月十五日辰刻

108．复李榕　八月十五日巳刻

109．复王文瑞　八月十五日

110．致郭嵩焘　八月十六日

111．复官文　八月十六日

112．复严树森　八月十六日

113．复沈葆桢　八月十六日

114．复舒保　八月十六日

115．复梁湘帆　八月十六日

116．复聂光銮　八月十六日

117．复钟谦钧　八月十六日

118．复厉云官　八月十六日

119．复孙长绂　八月十六日

120．复王子坚　八月十六日

121．复张洊山　八月十六日

122．复盛康　八月十六日

123．复刘建德　八月十六日

124．复黄鸣珂　八月十六日

125．复朱山泉　八月十六日

126．复孙观　八月十六日

127．复唁刘于浔　八月十六日

128．唁刘于浔　八月十六日

129．复李续宜　八月十七日

130．复金国琛　八月十七日

131．致左宗棠　八月十八日

132．致郭崑焘吴炳崑　八月十八日

133．复李榕　八月十八日

134．复严树森　八月十八日

135．复吴棠　八月十八日

136．复李瀚章　八月十九日

137．复赵焕联　八月十九日

138．复郭柏荫　八月十九日

139．复李世忠　八月十九日

140．复李明墀　八月十九日

141．复杨岳斌　八月十九日

142．复文辉　八月十九日

143．复王必达　八月十九日

144．复吴安谷　八月十九日

145．复董似穀　八月十九日

146．复郑元璧　八月十九日

147．复欧阳正镛　八月十九日

148．复恒敬亭　八月十九日

149．复恽世临　八月十九日

150．复魁玉　八月十九日

151．复吴棠　八月十九日

152．复刘郇膏　八月十九日

153．复许如骏　八月十九日

154．复李铭皖　八月十九日

155．复薛书常　八月十九日

156．复潘鼎新　八月十九日

157．复许道身　八月十九日

158．复沈葆桢　八月二十日

159．复严正基　八月二十二日

160．致彭玉麟　八月二十二日

161．复吴引之　八月二十二日

162．复冯子材　八月二十二日

163．复郭嵩焘　八月二十三日

164．复李榕　八月二十三日

165．复江忠义　八月二十三日

166．复唐训方　八月二十四日

167．复皮宷瀚　八月二十四日

168．复刘典　八月二十四日

169．复倭仁　八月二十四日

170．致左宗棠　八月二十五日

171．复李鸿章　八月二十六日

172．复鲍超　八月二十六日

173．复彭玉麟　八月二十六日

174．复蔡应嵩　八月二十七日

175．复耆龄　八月二十七日

176．复许本镛　八月二十七日

177．复王少峰　八月二十七日

178．复联福　八月二十七日

179．复段起　八月二十七日

180．复丛占鳌　八月二十七日

181．复钟仲甫　八月二十七日

182．复曾省三　八月二十七日

183．复孙长绂　八月二十七日

184．复陈晓坪　八月二十七日

185．致万启琛　八月二十八日

186．加孙长绂片　八月二十八日

187．复郭崑焘　八月二十九日

188．复彭玉麟　八月二十九日

189．复许如骏　八月二十九日

190．复李榕　八月二十九日

191．复桂超万　八月二十九日

192．复毛鸿宾　九月初三日

193．致左宗棠　九月初五日

194．复厉云官　九月初五日

195．复陈鼐　九月初六日

196．复官文　九月初七日

197．复史致谔　九月初七日

198．复杨岳斌　九月初八日

199．复彭玉麟　九月初八日

200．复唐训方　九月初八日

201．复刘拱宸　九月初八日

202．复颜培鼒　九月初八日

203．复胡镛　九月初八日

204．复乔松年　九月初八日

205．复富明阿　九月初八日

206．复启香圃　九月初八日

207．复张凯嵩　九月初八日

208．复苏介堂　九月初八日

209．复张富年　九月初八日

210．加邓传密片　九月初九日

211．复马新贻　九月十一日

212．复吴棠　九月十一日

213．复文辉　九月十六日

214．复吴安谷　九月十六日

215．复张运兰　九月十六日

216．致郭崑焘　九月十七日

217．复孙长绂　九月十八日

218．复沈葆桢　九月十九日

219．复李鸿章　九月二十日

220．复彭玉麟　九月二十一日

221．复杨岳斌　九月二十一日

222．复袁保恒　九月二十一日

223．复张凤翥　九月二十一日

224．复唐训方　九月二十一日

225．复马新贻　九月二十三日

226．复郭嵩焘　九月二十三日

227．加严树森片　九月二十四日

228．复左宗棠　九月二十五日

229．复富明阿　九月二十五日

230．复官文　九月二十五日

231．复厉云官　九月二十六日

232．复多隆阿　九月二十七日

233．复唁周豫得　九月二十七日

234．复晏端书　九月二十七日

235．加官文片　九月二十七日

236．复彭玉麟　九月二十九日

237．复李续宜　十月初二日

238．复王必达　十月初六日

239．上廖鸿荃　十月初六日

240．复孙长绂　十月初六日

241．复唐训方　十月初六日

242．复恽世临　十月初六日

243．加恽世临片　十月初七日

244．复彭玉麟　十月初七日

245．复马新贻　十月初九日

246．复李鸿章　十月初九日

247．复梅启照　十月初九日

248．复王清如　十月初九日

249．复汤修　十月初九日

250．复英翰　十月初九日

251．复唁王茂荫　十月初九日

252．复葛封泰　十月初九日

253．复黄泉溪　十月初九日

254．复唁曾省三　十月初九日

255．复唁刘典　十月初九日

256．复曾春甫　十月初九日

257．复吴鸿恩　十月初九日

258．复冯志沂　十月初九日

259．复张之万　十月初九日

260．致吴棠　十月初九日

261．复彭玉麟　十月初十日

262．加彭玉麟片　十月十一日未刻

263．与葛封泰　十月十一日

264．加冯志沂片　十月十二日

265．复程桓生　十月十四日

266．复王鸿洲　十月十四日

267．复朱山泉　十月十四日

268．复吴质庵　十月十四日

269．复刘坤一　十月十四日

270．复金藻　十月十四日

271．复彭玉麟　十月十六日

272．复左宗棠　十月十六日

273．复吴坤修　十月十六日

274．致鲍超　十月十六日

275．复胡墨溪　十月十六日

276．致刘长佑　十月十七日

277．复官文　十月十七日

278．复刘建德　十月十九日

279．复沈葆桢　十月十九日

280．复恽世临　十月二十日

281．复郭崑焘　十月二十日

282．加王鸿洲片　十月二十日

283．加恽世临片　十月二十一日

284．复严树森　十月二十一日

285．复厉云官　十月二十一日

286．加沈葆桢片　十月二十一日

287．加刘建德片　十月二十二日

288．复彭玉麟　十月二十二日

289．复彭玉麟　十月二十三日

290．复程桓生　十月二十三日

291．复熊绍庚　十月二十三日

292．复吴棠　十月二十三日

293．复孙长绂　十月二十三日

294．复文岳英　十月二十三日

295．加程桓生片　十月二十四日

296．复彭玉麟　十月二十五日

297．复李榕　十月二十五日

298．复李鸿章　十月二十五日

299．致毛鸿宾　十月二十五日

300．加毛鸿宾片　十月二十五日

301．复杨岳斌　十月二十八日

302．复马新贻　十月二十九日

303．复邹振杰　十月二十九日

304．复穆其琛　十月二十九日

305．加徐璧如片　十月二十九日

306．复范泰亨　十月二十九日

307．加杨岳斌片　十月二十九日

308．加马新贻片　十月三十日

309．加范泰亨片　十月三十日

310．复赵焕联　十月三十日

311．复郭伯荫　十月三十日

312．复忠鹤皋　十月三十日

313．复唐训方　十一月初一日

314．复李续宜　十一月初三日

315．复李榕　十一月初三日

316．复彭玉麟　十一月初三日

317．复孙葆元　十一月初三日

318．复庞钟璐　十一月初三日

319．复毕保厘　十一月初三日

320．致沈葆桢　十一月初四日

321．复黄冕　十一月初四日

322．复刘于浔　十一月初四日

323．复程桓生　十一月初四日

324．复曾璧光　十一月初四日

325．加程桓生片　十一月初五日

326．复皮宷瀚　十一月初六日

327．复董恂　十一月初六日

328．复朱玉圃　十一月初六日

329．复何源　十一月初六日

330．复邵亨豫　十一月初六日

331．复谭钟麟　十一月初六日

332．复左宗棠　十一月初七日

333．复吴廷栋　十一月初七日

334．复倭仁　十一月初八日

335．复黎培敬　十一月初八日

336．复阎敬铭　十一月初八日

337．复陈廷经　十一月初八日

338．复许乃普　十一月初八日

339．复贺廖鸿荃　十一月初八日

340．复冯志沂　十一月初八日

341．复唐训方　十一月初八日

342．复陈士杰　十一月初九日

343．复薛书常　十一月初九日

344．复冯子材　十一月初九日

345．复蔡应嵩　十一月初九日

346．复李瀚章　十一月初九日

347．复胡兴仁　十一月初九日

348．加吴廷栋片　十一月初九日

349．复杨岳斌　十一月十一日

350．复彭玉麟　十一月十二日

351．复吴棠　十一月十二日

352．复富明阿　十一月十二日

353．复刘郇膏　十一月十二日

354．复陆增祥　十一月十二日

355．复刘良驹　十一月十四日

356．复程桓生　十一月十四日

357．复杨岳斌　十一月十五日

358．加刘良驹片　十一月十五日

359．加程桓生片　十一月十五日

360．复李鸿章　十一月十八日

361．加李瀚章片　十一月十九日

362．复穆其琛　十一月十九日

363．复陶寿玉　十一月十九日

364．复黄鸣珂　十一月十九日

365．复彭玉麟　十一月十九日

366．复吴嘉宾　十一月十九日

367．复官文　十一月十九日

368．复左宗棠　十一月二十日

369．复沈葆桢　十一月二十一日

370．复李榕　十一月二十一日

371．复杨岳斌　十一月十二日

372．复李鸿章　十一月二十二日

373．复乔松年　十一月二十二日

374．加杨岳斌片　十一月二十三日

375．复张凤翥　十一月二十三日

376．复张凤翥　十一月二十六日

377．复唐训方　十一月二十七日

378．复杨岳斌　十一月二十七日

379．复冯子材　十一月二十七日

380．复厉云官　十一月二十七日

381．复徐璧如　十一月二十七日

382．复孙观　十一月二十七日

383．复唁黎福保黎福沅　十一月二十七日

384．复吴炳崑　十一月二十七日

385．复文辉　十一月二十七日

386．复联福　十一月二十七日

387．复晏端书　十一月二十七日

388．复张裕钊　十一月二十八日

389．复庞际云　十一月二十八日

390．复丁取忠　十一月二十八日

391．复范泰亨　十一月二十九日

392．加庞际云片　十二月初一日

393．加范泰亨片　十二月初二日

394．复马新贻　十二月初四日

395．复王必达　十二月初四日

396．加程桓生片　十二月初四日

397．复彭玉麟　十二月初五日

398．加彭玉麟片　十二月初六日

399．复张凤翥　十二月初六日

400．复冯子材　十二月初六日

401．复严树森　十二月初六日

402．复刘建德　十二月初六日

403．复史致谔　十二月初七日

404．致唐训方　十二月初七日

405．复吴棠　十二月初七日

406．复李榕　十二月初七日

407．唁李克轩李续宽　十二月初八日

408．复李鸿裔　十二月初九日

409．复毛鸿宾　十二月初九日

410．复官文　十二月初十日

411．复唐训方　十二月十三日

412．复僧格林沁　十二月十三日

413．加毛鸿宾片　十二月十三日

414．复吴棠　十二月十四日

415．复郭崑焘　十二月十五日

416．复江忠濬　十二月十六日

417．复杨岳斌　十二月十六日

418．复彭玉麟　十二月十六日

419．复李榕　十二月十六日

420．复沈葆桢　十二月十六日

421．加程桓生片　十二月十七日

422．复张之万　十二月十八日

423．加李榕片　十二月十九日

424．复蒋凝学　十二月十九日

425．复李鸿章　十二月二十日

426．复孙长绂　十二月二十日

427．复晏端书　十二月二十四日

428．复奕䜣　十二月二十四日

429．复陈鼐　十二月二十四日

430．复冯子材　十二月二十四日

431．复厉云官　十二月二十四日

432．复彭申甫　十二月二十四日

433．复唁刘岳炳　十二月二十四日

434．复唁钱宝廉　十二月二十四日

435．复唁桂连琛　十二月二十四日

436．复唁吴保泰　十二月二十四日

437．复乔松年　十二月二十五日

438．复刘于浔　十二月二十五日

439．复左宗棠　十二月二十五日

440．复彭毓橘　十二月二十九日

441．复杨岳斌　十二月二十九日

442．复官文　十二月二十九日

443．复沈葆桢　十二月二十九日

444．复严树森　十二月二十九日

445．复舒保　十二月二十九日

446．复富明阿　十二月二十九日

447．复刘镜清　十二月二十九日

448．复何廷谦　十二月二十九日

449．复徐士穀　十二月二十九日

450．复彭玉麟　十二月二十九日

451．复恽世临　十二月二十九日

同治三年

452．加恽世临片　正月初一日

453．复刘蓉　正月初三日

454．复陆增祥　正月初四日

455．复陶寿玉　正月初四日

456．复欧阳信甫　正月初四日

457．复马新贻　正月初四日

458．复恽世临　正月初四日

459．复张培仁　正月初四日

460．复李明墀　正月初四日

461．复郑元璧　正月初四日

462．复胡镛　正月初四日

463．复英翰　正月初四日

464．复黄鸣珂　正月初四日

465．复唐训方　正月初六日

466．复阎敬铭　正月初六日

467．复赵烈文　正月初六日

468．复刘长佑　正月初七日

469．复刘长佑　正月初七日

470．复陈晓坪　正月初七日

471．复张佑之　正月初七日

472．复张凯嵩　正月初七日

473．复魁玉　正月初七日

474．致沈葆桢　正月初八日

475．复吴质庵　正月初八日

476．复欧阳正镛　正月初八日

477．复刘建德　正月初八日

478．复如山　正月初八日

479．复盛康　正月初八日

480．复钟谦钧　正月初八日

481．复张洊山　正月初八日

482．复郭崑焘　正月初九日

483．复杨昌濬　正月初九日

484．复蒋益澧　正月初九日

485．复苏介堂　正月初九日

486．复恒敬亭　正月初九日

487．复吴引之　正月初九日

488．复乔松年　正月初十日

489．复许如骏　正月初十日

490．复许道身　正月初十日

491．复王少峰　正月初十日

492．复黄芳　正月初十日

493．复李铭皖　正月初十日

494．复朱山泉　正月初十日

495．复潘鼎新　正月初十日

496．复刘郇膏　正月初十日

497．复冯子材　正月初十日

498．复忠鹤皋　正月初十日

499．复张富年　正月初十日

500．复薛书常　正月初十日

501．复刘秉璋　正月初十日

502．复李鸿章　正月十一日

503．复孙长绂　正月十一日

504．复文辉　正月十一日

505．复联福　正月十一日

506．复许本镛　正月十一日

507．复吴安谷　正月十一日

508．复钟仲甫　正月十一日

509．复蔡锦青　正月十一日

510．复恽光业　正月十一日

511．复蔡应嵩　正月十一日

512．复王子坚　正月十一日

513．复董似穀　正月十一日

514．复丛占鳌　正月十一日

515．复左宗棠　正月十二日

516．复兆宝岩　正月十二日

517．复李瀚章　正月十二日

518．复鲍超　正月十二日

519．复多隆阿　正月十二日

520．复何栻　正月十六日

521．复周辑瑞　正月十六日

522．复胡兴仁　正月十六日

523．复李兴锐　正月十六日

524．复赵焕联　正月十七日

525．复严树森　正月十七日

526．复王必达　正月十七日

527．复李榕　正月十七日

528．复吴棠　正月十八日

529．复欧阳秉钧　正月十八日

530．加周辑瑞片　正月十九日

531．复郭嵩焘　正月二十二日

532．复李克轩李续宽　正月二十二日

533．复陈鼐　正月二十三日

534．复蔡振武　正月二十三日

535．复刘郇膏　正月二十三日

536．复张之万　正月二十三日

537．复李春生　正月二十三日

538．复李鹤年　正月二十三日

539．复陈学受　正月二十三日

540．加陈鼐片　正月二十四日

541．复萧光浩　正月二十七日

542．复唐际盛　正月二十七日

543．复方濬颐　正月二十七日

544．复吴棠　正月二十七日

545．复季念贻　正月二十七日

546．复贺寿慈　正月二十七日

547．复冯誉骥　正月二十七日

548．复王拯　正月二十七日

549．复皮宷瀚　正月二十八日

550．复乔松年　正月二十八日

551．复沈葆桢　二月初二日

552．复杨岳斌　二月初二日

553．复彭玉麟　二月初二日

554．复江忠濬　二月初二日

555．复邓瑶　二月初二日

556．复唐训方　二月初五日

557．复冯子材　二月初五日

558．致严树森　二月初五日

559．复许振祎　五〔二〕月初二〔五〕日

560．复孙长绂　二月初七日

561．复钱宝廉　二月初九日

562．复孙心农　二月初九日

563．复刘建德　二月初九日

564．复林听孙　二月初九日

565．复周元豹　二月初九日

566．复唁许如骏　二月初九日

567．复郭柏荫　二月初九日

568．复刘齐衔　二月初九日

569．复李兴锐　二月初九日

570．复蔡应蒿　二月初九日

571．复刘坤一　二月初九日

572．复启香圃　二月初九日

573．加季念贻片　二月初十日

574．复李鸿章　二月初十日

575．复吴坤修　二月初十日

576．复都兴阿　二月初十日

577．复左宗棠　二月十一日

578．加沈葆桢片　二月十二日

579．复唁晏端书　二月十二日

580．复唁严咸　二月十二日

581．复吴棠　二月十三日

582．复孙长绂　二月十四日

583．加孙长绂片　二月十五日

584．复吴世熊　二月十五日

585．复毛鸿宾　二月十七日

586．复李瀚章　二月十八日

587．复黄锡彤　二月十八日

588．复应敏斋　二月二十日

589．复程桓生　二月二十日

590．复戚少云　二月二十日

591．复李宗羲　二月二十日

592．复彭玉麟　二月二十日

593．致李鸿章　二月二十一日

594．复李世忠　二月二十三日

595．复李榕　二月二十四日

596．复左宗棠　二月二十六日

597．复彭玉麟　二月二十六日

598．复李榕　二月二十六日

599．复沈葆桢　二月二十七日

600．复严树森　二月二十八日

601．复刘毓嵩　二月二十八日

602．复杨岳斌　二月二十九日

603．复陈鼐　二月二十九日

604．致韩弼元　二月二十九日

605．复朱允功　二月二十九日

606．复江忠濬　三月初三日

607．致鲍超　三月初四日

608．复陈象沛　二〔三〕月初五日

609．复王子坚　三月初五日

610．复徐士穀　三月初五日

611．复都兴阿　三月初五日

612．复富明阿　三月初五日

613．复沈锡庆　三月初五日

614．复孙观　三月初五日

615．复易良翰　三月初五日

616．复陈晓平　三月初五日

617．致僧格林沁　三月初六日

618．复万启琛　三月初六日

619．复刘建德　三月初六日

620．复陈源豫　三月初七日

621．加易良翰片　三月初七日

622．复严树森　三月初八日

623．复金藻　三月十二日

624．复李如箟　三月十二日

625．复胡兴仁　三月十二日

626．复钱宝廉　三月十二日

627．复廖鸿荃　三月十二日

628．加李如箟片　三月十三日

629．复左宗棠　三月十七日

630．致鲍超　三月十七日

631．复乔松年　三月十七日

632．复江忠濬　三月十七日

633．复邓瑶　三月十七日

634．复郭崑焘　三月十九日

635．致鲍超　三月二十日

636．复李兴锐　三月二十日

637．致恽世临　三月二十一日

638．复乔松年　三月二十一日

639．致刘毓崧郭柏荫　三月二十二日

640．致李鸿章　三月二十二日

641．复杨岳斌　三月二十三日

642．复彭玉麟　三月二十三日

643．复李克轩李续宽　三月二十三日

644．复唐景皋　三月二十三日

645．复黄廷瓒　三月二十三日

646．复蔡应嵩　三月二十三日

647．复文辉　三月二十三日

648．复吴棠　三月二十五日

649．复陈士杰　三月二十五日

650．复郭嵩焘　三月二十六日

651．复吴廷栋　三月二十六日

652．复皮宷瀚　三月二十六日

653．复黄锡彤　三月二十六日

654．复谭钟麟　三月二十六日

655．复张沄　三月二十六日

656．复张尧民　三月二十六日

657．复陈廷经　三月二十六日

658．复贺寿慈　三月二十六日

659．复何源　三月二十六日

660．复夏小闰　三月二十六日

661．复许乃普　三月二十六日

662．复邵亨豫　三月二十六日

663．复刘芝泉　三月二十六日

664．复董恂　三月二十六日

665．复孙葆元　三月二十六日

666．复萧光浩　三月二十六日

667．复倭仁　三月二十六日

668．加郭嵩焘片　三月二十七日

669．复左宗棠　三月三十日

670．致冯卓怀　三月三十日

671．复富明阿　四月初一日

672．复吴嘉善　四月初一日

673．复吴嘉淦　四月初一日

674．复王少峰　四月初一日

675．复冯子材　四月初一日

676．复金国琛　四月初一日

677．复张凤翥　四月初一日

678．致鲍超　四月初一夜

679．复官文　四月初二日

680．致李鸿章　四月初三日

681．复江忠濬　四月初四日

682．致刘毓嵩　四月初四日

683．复严树森　四月初五日

684．复李世忠　四月初七日

685．复唁李克轩李续宽　四月初七日

686．复唁孙心农　四月初七日

687．复英翰　四月初八日

688．复黄赞汤　四月初八日

689．复曾祺　四月初八日

690．复富明阿　四月初九日

691．复乔松年　四月初九日

692．复刘建德　四月初九日

693．复刘彤阶　四月初九日

694．复王溥　四月十三日

695．复郭芷修　四月十三日

696．复毛鸿宾　四月十三日

697．复季念贻　四月十三日

698．复周克生　四月十四日

699．复乔松年　四月十四日

700．复恽世临　四月十四日

701．加毛鸿宾片　四月十五日

702．加王溥片　四月十五日

703．复吴坤修　四月十五日

704．复唐训方　四月十五日

705．复杨岳斌　四月十六日

706．复冯子材　四月十六日

707．复江长贵　四月十六日

708．复李鸿章　四月十六日

709．加恽世临片　四月十七日

710．复江忠朝　四月十八日

711．复乔松年　四月十九日

712．复吴棠　四月十九日

713．复郭崑焘　四月二十日

714．致杨岳斌　四月二十一日

715．复富明阿　四月二十三日

716．复冯子材　四月二十三日

717．复吴坤修　四月二十三日

718．复李榕　五月初二日

719．复左宗棠　五月初四日

720．复曾种泉　五月初五日

721．复杨岳斌　五月初五日

722．复黄锡彤　五月初五日

723．复皮宷瀚　五月初五日

724．复丁寿昌　五月初五日

725．复李鸿章　五月初六日

726．复恽世临　五月初七日

727．复乔松年　五月初七日

728．复冯志沂　五月初七日

729．复郭嵩焘　五月初八日

730．复吴坤修　五月初八日

731．复彭玉麟　五月初八日

732．复赵烈文　五月初八日

733．复彭毓橘　五月初八日

734．加彭玉麟片　五月初九日辰刻

735．复唁朱春舫　五月十二日

736．复吴质庵　五月十二日

737．复刘建德　五月十二日

738．复欧阳正镛　五月十二日

739．复厉云官　五月十二日

740．复官文　五月十二日

741．复江长贵　五月十二日

742．复盛康　五月十二日

743．复张洊山　五月十二日

744．复马新贻　五月十三日

745．复李宗羲　五月十四日

746．复吴坤修　五月十四日

747．复唐训方　五月十四日

748．复李鸿章　五月十五日

749．复冯子材　五月十六日

750．致杨岳斌　五月十七日

751．复富明阿　五月十七日

752．复魁玉　五月十七日

753．复英翰　五月十七日

754．复孙衣言　五月十七日

755．复吴棠　五月十七日

756．复彭玉麟　五月十八日

757．复胡兴仁　五月十八日

758．复赵焕联　五月十九日

759．复彭申甫　五月十九日

760．复何香田　五月十九日

761．复张培仁　五月十九日

762．复陆增祥　五月十九日

763．复黄廷瓒　五月十九日

764．复邓汪琼　五月十九日

765．复兆宝岩　五月十九日

766．复郑元璧　五月十九日

767．复李明墀　五月十九日

768．复彭锡之　五月十九日

769．复胡镛　五月十九日

770．加黄廷瓒片　五月二十一日

771．复李榕　五月二十二日

772．复毛鸿宾　五月二十三日

773．复朱山泉　五月二十三日

774．复许道身　五月二十三日

775．复薛书常　五月二十三日

776．复潘鼎新　五月二十三日

777．复金香圃　五月二十三日

778．复忠鹤皋　五月二十三日

779．复刘郇膏　五月二十三日

780．复应敏斋　五月二十三日

781．复郭芷修　五月二十三日

782．复王大经　五月二十三日

783．复毛鸿宾　五月二十四日

784．复袁泳锡　五月二十四日

785．加李鹤章片　五月二十五日

786．致李鸿章　五月二十五日

787．复何廷谦　五月二十七日

788．复彭毓橘　五月二十七日

789．复王子坚　五月二十七日

790．复董似穀　五月二十七日

791．复吴安谷　五月二十七日

792．复黄鸣珂　五月二十七日

793．复王芾南　五月二十七日

794．复蔡锦青　五月二十七日

795．复蒋益澧　五月二十七日

796．复杨昌濬　五月二十七日

797．复苏介堂　五月二十七日

798．复恒敬亭　五月二十七日

799．复蔡应嵩　五月二十七日

800．复张之万　五月二十八日

801．复陈晓坪　五月二十八日

802．复刘拱宸　五月二十八日

803．复官文　五月二十八日

804．复金国均　五月二十九日

805．复郭崑焘　五月三十日

人名索引

返回总目录

同治二年

001．加厉云官片六月初一日

官文立法未善，不但不禁洋船之运米济敌，反而不准各营采买。

再，九洑洲克后，二十日又有洋船停泊中关，运米进城。此项接济不断，将来恐又成持久之局，实深忧愧。秀相严禁运米东下，自是为半平市价、半截贼粮起见，而立法未善，于洋船购米济贼者，全未禁遏，于各营买米自食者，反行禁阻，虽有敝处之护照咨文，亦不准买，且欲令敝处将已发之护照咨文概行撤回。此时散布于江湖港汊之中者，何能逐起撤回？且下游水陆十余万人，若一律禁止买米，何以度日？鄙人已将不能撤回咨照、不能禁营采买之故，咨复秀相矣。又恐营员舞弊营私，或咨照数少而多买，或并无咨照而假冒，特派刘小粤太守芳蕙往鄂会查。奉恳阁下主持一切，其有确凭者，放之东下；其凭少而射多、无凭而假冒者，查禁截留；其掳船而勒买，则照弟掳船告示径行正法。大约营中最恶之风，以米与船并掳为尤可恨，而霆营弁勇居其大半；奸商最恶之风，以重价购米附洋船运济金陵为尤可恨，而宁波与广东人居其大半。弟现于船米并掳之案，痛加惩办，其宁波、广东奸商由鄂购米济金陵之案，不知鄂中能办否？再颂伯符尊兄大人台安。

002．加刘某某片六月初一日

高犯已正法，请出示晓谕。

再，高益寿一犯因尚有在武穴之案，监候待质。昨在监报病，恐其幸逃显戮，已于二十七日正法矣。路遥天热，故不解新堤枭示，即日当以公牍奉达，请尊处出示晓谕。再颂台安。

003．致李续宜六月初一日

金陵未能合围，战势又成持久之局。寿州殊无解围之望。

希庵仁弟亲家大人阁下：

日内未得惠书，而接大咨请假四月回里调治之疏，读之焦灼无似。如蒙圣慈俞允，则从此壹意养病，凡鄂皖军务及部卒依恋之诚、缺饷，一概置之不问，或者渐有转机，以慰中外之望。

此间克复九洑洲，本是极好消息。无如洋船自二十日后，又复停泊中关，运米进城，豪无顾忌。而春霆自下游渡江，扎于燕子矶一带，尚不能直达孝陵卫，与舍沅弟隔绝三十余里，莫能合围。看来又成持久之局。天意茫茫，未知何日始果厌乱也。蒋、毛在寿州，殊无解围之望。成武臣至三河尖后，又檄令由六安州同援寿州。此蒋、毛、张、曾众议所欲得者，未知果有济否？僧邸不能南来剿苗，朝廷遂专责之鄙人。才薄任重，日内奇热，公私事多废阁，弥用悚责。顺问台安。

国藩顿首

004．致许振祎六月初一日

贺中式，并赠寄途费。金陵恐又成持久之局。

仙屏仁弟左右：

阅《题名录》，知中式第四十名，欣慰之至。刻尚未得引见后名单一看，兹因折弁进京，薄寄五十金，以为请假南旋之资，匆匆未及详报。自克复九洑洲，事机渐顺，而洋船运米粮接济金陵，恐又成持久之局，不胜焦灼。顺贺大喜。

005．复唐训方六月初四日

但冀蒙、寿无恙，或可徐图翦除。不痛剿已叛之苗，反而先打未叛之李，是欺弱怕强之举。金陵不能猛攻，惟有严断接济，或可徐徐奏效。

义渠仁弟大人阁下：

二十日奉寄一缄，后连接十八、二十二手函，具悉一切。

所论苗党精悍不过一二万人，其余亦呼应不灵，洵洞悉情形之言。现在但冀蒙、寿无恙，或可徐图翦除。毛牧久无禀到，想文报出城甚难。绝粮已久，不知如何支持至今，可敬可怜！毛、蒋两军自报十二日胜仗后，周厚齐〔斋〕二十三日驰至寿州，二十六日三军合战，未能得手，伤亡至千余人之多，攻坚之难如此。成武臣二十四日已抵固始，日内谅可由迎河集赴寿，并力进剿，未知能否解围。穀山来文，请兵请饷，词甚迫切。敝处兵力实无可再拨，饷则尤为奇窘，想阁下收到各处拨款，必有以匀给之。淮扬水师尚无开行确期，续致少荃信，已切催之。如少荃必欲留昌岐共剿苏垣，请其于昌部王东华等酌派一员，带三四营入淮助剿，当不再缓。吴漕台处借调炮船，可先到否？何绍彩四营留守西河，本属要地，惟尊处亟须添兵，自应先其所急，容即檄令拔赴淮上，随同防剿，以厚兵力。目下酷热异常，途费亦艰，且待秋间，再令北渡。僧邸南下无期，希帅又续请回籍调理，长淮军事，屡次寄谕，责成鄙人与台端专办。此间相离较远，全赖阁下从容布置，以搘危局。

李与苗通，固在意中。然李之向背，全视我处兵势之强弱，目前二浦既破，九洑新克，军威大振，彼必不敢公然构难。彼既不肯破脸，我亦不宜先与挑衅。毛竹丹正月十九搜获忠王伪文，有云：“先攻二浦，以畅北伐之路。”厥后二月初四、十六果破浦口、江浦。是李通发贼之说，亦难尽信。仆与阁下忝主兵柄，目今不能痛剿已叛之苗，而反先打未叛之李，是明明怕强欺弱，徒为鼠辈所笑。日前李来禀，仍以开缺归田为请，拟即作信复之，开诚布公，与渠论解兵归田事宜，一则可以解其疑心，一则可探其真情。至部下倪、董诸人，既在尊处吐款输诚，阁下好与周旋，借得审知滁营虚实，将来以毒攻毒则可，信为干城腹心则不可也。

介唐于皖南不甚相惬，前有乞病之禀，已批令耐心做去，且俟数月后，再看光景。苟终不相安，须听令告病归去，不宜再赴临淮；若见异而屡迁，则敝处不能不参矣。桂令屡禀求退，亦未批准。庐江吴令今年屡次来禀，敝处均不以为然，撤委则可，对调则不可。

杨、彭水师于十五日攻克九洑洲，现在鲍春霆已渡江扎于金陵卫之北，与舍弟分任南北两路，冀成合围之势。金陵城大且坚，不能猛攻，惟有严断接济，仿照昔年围攻九江、安庆成法，或可徐徐奏效。闻忠逆有调黄、胡、古、赖、李等酋回援之说，果尔，则江西防务必松，江味根、席宝田、李申夫诸军，可以从上打下矣。复颂台安。诸维心鉴。

006．复吴大廷六月初五日

叙功当简，不可过事铺张，以为保举地步。李之势焰顿衰，目前未必公然构难。

桐云仁弟大人阁下：

接十四、二十一手函，详悉一切。

临营饷需奇绌，刻刻在念。义帅与士卒同甘共苦，但食杂粮，闻之令人敬佩。今幸闽、皖、豫、晋陆续拨解，僧邸亦有协款，差可放心。此间解去之米千石，如到柘皋后，搬运尚易，以后尚续行解米以资饱。周厚斋已抵寿州南门，二十六之战，伤亡一千余人；成武臣亦将到寿。各军合力，未知能迅解重围否？

承示历次章奏，用意之处，具见苦心斟酌。惟叙述战功以宽宵旰之忧，义无不可，若过事铺张，以为营中保举地步，窃所未安。以后能一归简质甚善 ⁽¹⁾ ，则是各路恶习，楚军向无此风。每年一次保举，尽有机会可图，何必常作张皇之状、浮饰之文？以后尚希留心。

窜捻收抚未成，可免后虑。义渠来函，详论苗、李勾结情形，自是确有可凭。现在九洑洲既克，江浦、浦口均归我兵防守，李之势焰顿衰，目前未必公然构难，此间拟姑推诚相与，以安反侧之心，与尊意适相吻合。顷复义帅函中，业经述及。

辰州土匪尚无大碍，阁下处危地而膺繁剧，尤宜爱护精神，幸弗以此增虑，致损调摄，至以为嘱。复颂台安。不具。

————————————————————

(1)  此处疑有脱漏。

007．复苏介堂六月初五日

告事机渐顺。

介堂尊兄大人阁下：

宿躔东井，平秩南讹，蒙藻翰之先施，挹兰芳以纫戢。借谂双符并绾，百禄是遒。瑞柏祥薇，辉映西湖之色；雪罗风葛，荣承北关〔阙〕之恩。引企矞晖，良殷抃颂。

弟师干忝领，节序频更，喜旸雨之应时，幸事机之渐顺。自克铜城闸后，连拔巢、和、含山，遂复江浦、浦口，燕子矶、九洑洲贼垒全行攻克。知关廑念，附以告慰。专泐。复颂节安。祗璧谦版，不备。

008．复彭玉麟六月初六日

李世忠之向背，全视我处兵势强弱，彼既不肯破脸，我亦不宜先与挑衅。滁营采办之米，全被他军截留，目下亦难为计。寿州城内已久不通消息，不知若何支持？

雪琴仁弟大人阁下：

五月三十日奉答一缄，顷奉二十九日手函并义渠信，具悉一切。义渠来信，亦以此事见商。窃谓李之向背，全视我处兵势之强弱，现在二浦既破，九洑新克，军威大振，彼必不敢公然构难。彼既不肯破脸，我亦不宜先与挑衅。毛竹丹正月十九搜获忠酋伪文，有云：“先攻二浦，以畅北伐之路。”厥后二月初四、十六，果破浦口、江浦，是李通发逆之说，亦难尽信。我辈忝主兵柄，目前不能痛剿已叛之苗，而反先打未叛之李，是明明怕强欺弱，徒为鼠辈所笑。日前李来禀，仍以开缺归田为请，拟即作信复之，开诚布公，与渠详论解兵归田事宜，一则可以解其疑心，一则可以探其真情。

至滁营采办之米，湖北有公牍来，全不肯放舍沅弟，又密札安庆、大通、荻港、大胜各卡，一概截留。将来决裂之后，如自揣确有余力，可以断绝根株，原无不可；如并无把握而姑一试之，仍是不了之局，殊为非计，已泐函致复义渠矣。

毛、蒋、周三军二十六日在寿城外攻垒，受伤至千余人之多，城内已久不通消息，不知若何支持？成武臣日内计已到寿，如能合力解围，庶可慰毛牧倒悬之望。范鹤生信，已交折弁带去，义渠信奉缴。复颂台安。

009．复彭毓橘六月初六日

萧为则既会衔公禀，而私单请托，稍欠光明。望率各属有容有忍，和衷共济。

杏南表弟左右：

接三十日来缄，具悉一切。

克复铜城闸、巢县情形，系照雪琴屡次信缄及足下与萧会禀之件，叙入奏稿。为则并无私禀，渠请随折保举营官，系开单附雪琴信内呈来者，共保八名，余准前三名，兹将原单寄弟一阅，便中仍望付还。为则既与足下会衔公禀，而又私自开单，托雪琴代递，是其欠光明朴实之处。萧与足下两军，事同一例，而独保萧之营官，足下勇号重复，是皆鄙人欠检点之处，幸开单请奖，不久即可出奏，李、熊、张、周之功，不至埋没，即足下之勇号，亦当附片奏请更正，并将沅军应得实缺之员，于此片内陈请速简实缺。方今事机稍顺，九仞一篑，务望表弟率各营官有容有忍，和衷共济，至嘱！至嘱！

天气酷暑，将士病者，能比去年大减否？实深悬系。秋后饷银必有起色，只要病者日少，金陵当有佳音。顺问近好。

010．复李榕六月初七日

统将有一分龃龉，则营哨必有三分，勇夫必有六七分，必须严于责己，薄于责人，方能和衷共济。

申夫仁弟左右：

接二十五日、初三日两次惠缄，敬悉一切。

今年天气酷热，殆为十年来所未有，贵军病者尚多，虽未开仗，远近皆可相亮。南米既到，此间又嘱台解米八百石、银万金，目下当不贫饿。

九洑洲克复，雪琴搜获伪文，忠逆调黄、胡、李、古、赖、刘等悉数下援金陵。闻洋塘之贼二十六日退遁，并未大受惩创，或果回援金陵老巢，亦未可知。洋塘之贼既遁，则都湖群贼亦断无久持之理，阁下与江、席诸军由石、太、旌、宁直捣广德、东坝，江、皖之幸，亦鄙人与将士所至愿也。

凡两军相处，统将有一分龃龉，则营哨必有三分，勇夫必有六七分，故欲求和衷共济，自统将先办一副平恕之心始。人之好名，谁不如我？同打仗则不可讥人之退缩，同行路则不可疑人之骚扰，处处严于治己，而薄于责人，则唇舌自省矣。顺问台安。

011．致冯子材六月初七日

镇防亦属紧要，不宜分兵远出。如攻下丹阳，则于攻苏、攻金陵大有裨益，宜相机进取。所有奏报之件，请自行具奏，以一事权。此际九仞一篑，望勿稍涉大意。

萃亭尊兄大人阁下：

五月二十日裁答一缄，谅登签室。日昨两奉惠函，备承垂问，殷拳弥见，谦怀冲挹，企佩无涯。

下游军事，自九洑洲克复后，鲍军门渡江，扎金川门至神策门一带，与舍弟分任南北两路，尚未能成合围之势。金陵城大且坚，不宜猛攻，现拟严断接济，比照昔年围攻九江、安庆办法，或可徐徐奏效。贵部助剿一层，目前镇防亦属紧要，不宜分兵远出。如果鲍军扎至孝陵卫，金陵或须添兵合围，届时函商尊处拨兵来助。至丹阳一城，为苏、常门户，贼所必守，即为我所必争。阁下酌度情形，整旅进剿，如能一鼓而下，则于攻苏、攻金陵，均属大有裨益。即使一时未能克复，亦可牵掣贼势，而于镇江老营相距不远，尚觉进退裕如，应请阁下随时相机办理。

所有奏报之件，鄙人现统各军，已觉惠顾不遑，应仍由尊处自行具奏，以一事权。朝廷倚畀方殷，所望与扬防各军和衷共济，互为声援。润州要地，自十年以来险症百出，赖有长城始终维持，此际九仞一篑，望勿稍涉大意。专泐布复。即颂台安。顺缴谦柬，不宣。

012．复吴坤修六月初八日

芜防吃紧，不宜分兵远出。欲围金陵，须先拔东坝；欲攻东坝，须先肃清上游，从上打下。

竹庄仁弟大人阁下：

初一日批复一牍，谅已达览。顷接二十八日手函，知台旆至汤沟察看，并绘图见示，冒暑遄行，勤劳倍著，企念无似。

约会各军由高淳进东坝之议，力争先着，固鄙人所深愿。惟石、太、宁、旌逆氛蔓衍，有隙即乘，各军尽赴前敌，深虑后路空虚，前批已详言之。昨雪琴来信，言接阁下函，称杨七麻率大队并船千余只，将由金宝圩犯芜湖云云，雪琴已派成发翔三营回芜堵御，则芜防吃紧，更不宜分兵远出矣。

自九洑洲攻克后，鲍军门渡江，扎金川门至神策门一带，与舍弟分任南北两路，尚未能扎至孝陵卫。欲围金陵，非攻拔东坝不能断贼之后路；而欲攻东坝，非江、李、席各军肃清上游，从上压下，不能得势。现据饶、景防军禀报，陶家渡等处之贼业经攻退，洋塘之贼亦于二十六日遁去，并未大受惩创，其回援金陵之说，似属可信。洋塘之贼既遁，则都、湖各贼，断无持久之理。将来味根、申夫、研香诸军合力追剿，可由石、太、宁、旌一路打下。届时或请贵部会同助剿，直捣东坝，庶几芜、金各防十分稳固，而围攻金陵之师亦无后顾之虞矣。复问台安。不具。

013．复彭玉麟六月初八日

宜亟谋秣陵关，以断东南贼援，而后根株可拔。东坝犹为必争之地，但因后路空虚，暂时不必进剿。

雪琴仁弟大人阁下：

初六日奉答一缄。顷接初二日手函，所论两事，均系洞中窍窾之言。

沅弟来信，自十五日以后，日日出战，先将南城角石垒夺回，以扼秣陵关贼船之来路，次及长干桥外贼卡、印子山石垒，均已陆续攻克，布置稍定。诚如尊旨，宜亟谋秣陵关，以断东南贼援，庶枝叶尽去，而后根株可拔也。

至东坝为金陵后路，尤为我所必争之地。前竹庄来函，拟合训字、陞字、长胜各营及芜防各军，分两路从东水阳进攻高淳，以图东坝，鄙意以石、太、旌、宁逆氛蔓衍，各军尽赴前敌，后路空虚，亦殊可虑，已批令暂时不必进剿，俟上游肃清后，再行商办。昨渠来信，仍申前说，尊意恐其凑合之军号令不一，或致偾事，所虑良是。拟即作函复之，仍如前议，从缓再商。现据饶、景防军禀报，陶家渡等处之贼业经击退，洋塘之贼亦于二十六日遁去，并未大受惩创，回援金陵之说，似属可信。洋塘之贼既退，则都、湖各贼亦无持久之理，将来江、李、席各军可由石、太、宁、旌一路打下，直捣广德、东坝，庶金陵城贼有日蹙之势，或可徐图奏效。目前舍弟与春霆分任南北两路，先求站稳脚跟，未可遽谋合围，已于春霆来牍中屡次批示矣。复问台安。诸维心鉴。

014．复杨岳斌六月初十日

条陈此间军情及不宜过早合围之原因，添调、兼调，或调扬不调镇，均须由安庆大营咨调。

厚庵仁弟大人阁下：

五月二十九奉答一缄，顷接初三日手函，知定议春霆移扎孝陵卫，而令萧为则全部过江，扎神策、仪凤门一带，以保霆军粮路。阁下察看地势最为精当，敝处相离较远，幸得荩筹就近酌度，鄙人断不肯遥制更改。惟近日各路军情，阁下或有不尽知者，兹分条陈布奉商如左：

一，今日毛、蒋来禀，寿州已于初四日被陷，临淮唐义渠中丞一军万分可危。该处为数省枢纽，皖北根本，一有疏失，则朝廷将责成国藩亲赴该处，或于阁下及雪、霆三公中派一人为临淮主帅，皆属意中之事，此时不得不以救援临淮为第一要着。陆师无大支劲旅可调，惟水师往援，事半而功不止于倍。昌岐赴援，尚需时日，缓不济急，是以咨请阁下与雪帅各派舢板四十号由九洑洲下驶，进瓜洲口，经洪泽湖入淮，赶赴临淮助援义帅，并请派丁、彭、喻、王等好手前往。国藩亦深知内外江水师前月恶战，劳苦太甚，极应稍为休息。惟临淮关系重大，非得力水师不能保全，而昌岐所部，须俟质堂到后乃能由沪启行，阁下及雪帅所部可以即日驶行，十余日即可到淮，相较悬殊，故特变通办理。务祈会同雪帅慰谕各镇迅速成行，以搘危局，至以为荷。

一，何绍彩四营系义渠旧部，义渠曾经函调奏调，国藩业经允许。顷檄令拔赴淮上，随同防剿西河，清弋江。两处皆紧要之地，何绍彩既去，洪容海不能再动。春霆屡次来信，欲令洪赴办理内应。此说本属毫无把握，且洪去夏办广德献城之事，几误大局。因其人近荒唐，凡紧要关头，不敢派洪承办。

一，韦志俊五营分守东关巢县，此时苗逆鸱张，不能不留以防堵，未便再行撤调。寿州距定远、巢县，不过二百余里，自巢、含至二浦，节节空虚，恐苗逆勾捻乘隙窜入。巢、定一带只宜增兵，不宜再减。

一，饶州陶溪渡、洋塘之贼均已遁去，并未大受惩创，回援金陵之说似觉可信。洋塘之贼既遁，则都、湖各贼断无持久之理。江西如果一律肃清，江味根与李、席三军可由石、太、宁、旌一路打下，直捣广德、东坝。庶宁国之藩篱已固，金陵之后路无虞，然后再谋合围之举，较为周匝。若目下遽谋合围，无论韦、洪不能调往，即使调到，勉强合围，亦断不能兼打大股援贼。长围既合，援贼齐集，一处稍弱，全局决裂，不可不防。

一，忠酋究在何处，不能确知。今日接少荃信云，忠酋在苏州城内遍贴告示，将多调援贼攻扑浦东、江阴、常、昆，以解苏垣之围，来函则云谍报忠逆在金陵城中布置守御。鄙意洪以金陵为老巢，李以苏州为老巢，此时各顾本巢，其说近理。然即使果在金陵城内，亦不能围住不使逸出。该逆狡诈百端，一到合围之时，单骑片刻即可远扬矣。

一，调扬州防军助剿一层，直夫将军近有乞病之奏，断不能至金陵帮助。其部下如杨心纯等，去年既调之以共患难，今年亦可调之以共功名。冯萃亭有信请调助剿，曾将原信及敝处复信抄寄沅弟处。惟调他处之兵流弊极多，亦于寄沅弟信中详言之。倘阁下与沅弟面商，必须添调或兼调扬、镇两防之兵，或调扬而不调镇，俟示知由敝处咨调可也。泐此。复颂台安。诸希心鉴。

015．复李鸿章六月十二日

以厚庵、沅甫力主合围金陵，此间亦不能过尔持重。义渠危急，公义私情，皆不能不援。便中饬各营查访杨见山被掳之子。

少荃仁世弟馆丈阁下：

六月初九日接五月二十九日惠书，敬悉一切。

顾山以西，攻破贼营七、八十座，从此进逼苏垣，群贼当无固志。金陵城大贼多，鲍、萧诸军尚不能扎孝陵卫。百战剧寇，困兽死斗。以古法论之，本不宜遽谋合围，恐援贼大至，或者一蚁溃堤，全局俱震；以机势论之，又似宜迅图合围，使金陵、苏、杭之贼同时危急。该逆备多力分，或者鏖兵于金陵，收效于苏浙。厚庵、沅甫力主合围之说，鄙人亦不敢过尔持重。惟劲旅无多，虽添调镇、扬两防之兵，犹不能合长围而断接济，必待江西一律肃清，江、席、李诸军由石、太、旌，宁打至广德、东坝，庶无他虑，非可旦夕期也。

寿州失守，苗焰弥炽。马穀山蒙城一军，万难保全。临淮为中原之枢纽，皖抚之根本，万不能坐视不救。现咨请杨、彭两帅，先派舢板八十号，一赴义渠之急，仍求阁下迅催昌岐星速赴淮，勉搘危局。公义私情，皆不能不一援手，务望毋徇昌岐之托而允吴绅之请。至恳！至恳！苗逆若得寿、蒙，其祸孔长，湘勇之力渐不能穿鲁缟，将来荡平此寇，端赖台端淮勇矣。

作梅已附轮舟赴沪，同时善类，多见褒显于世，蔚为国桢，梅公独君平见弃，又家运多屯，佳儿不禄，苍苍者之不可知，类如是耶？顺问台安。

再，湖州杨见山孝廉岘现寓此间，其子去年被掳，乞饬各营留心一查，或出告示，令其至某处自投。杨有一条奉览，系陈硕甫先生之徒，好学君子也。

016．致陈鼐六月十二日

饥荒之年，略致资助。

作梅仁弟大人阁下：

轮船明日果开行否？如此酷热，轮舟便与燔炙无异，务望加意珍摄。送去菲资二封，即希存纳。二溧购食人肉，尤为惨痛，凡亲友之来就尊府乞贷者，皆不能不有以应之，无如何也。少荃信乞袖交。即问台安。

017．复柏梦青六月十二日

端节酬答，顺告军事近况。

梦青尊兄大人阁下：

顷奉惠缄，具纫祓饰，贻祥符于重五，深铭篆于再三。借谂恩锡丝纶，荣黼黻。一人垂裳而治，弦舜轸之薰风；五色作服汝明，绣虞廷之藻火。引詹矞霭，抃颂良殷。

弟忝领师干，频更节序。盼旄头之迅扫，上慰宵衣；瞻旗翼之增绥，生辉昼锦。专泐布复。顺颂节安。祗璧谦版，不备。

018．加徐芸渠片六月十二日

此间事机大转，不料苗沛霖攻陷寿州，波折迭生。

再，前者晋授卿阶，尚稽裁贺，乃蒙惠缄齿及前疏，惭悚曷任！

此间近事，巢、和、含山、二浦、九洑洲各城隘次第攻克，方幸事机大转，澄清可望，不料苗沛霖攻陷寿州，遂为淮南巨患。民生日蹙，波折迭生，曷胜焦灼！知关廑注，附告一二。载问芸渠仁兄年大人礼安。

019．复颜培鼒六月十二日

金陵城大贼众，恐又成持久之局。

及庭老公祖大人阁下：

顷展筠筒，载披藻翰，掞张溢量，纫戢增惭。借谂绾福郡符，宣勤榷政。雅有洞酌，资挹注于泉源；帝曰汝谐，克修和于府事。引詹矞霭，抃颂良殷。

此间军事，自克巢县后，连拔和、含，遂复二浦，攻破燕子矶、九洑洲诸要隘，歼贼颇多。现檄鲍军南渡，作合围金陵之势。城大贼众，接济未能遽断，恐又成持久之局，殊深焦灼。知关廑注，附报一二。专泐。复颂节安。祗璧谦版，不备。

020．复沈葆桢六月十三日

长淮全局将坏，莫知为计。天下之争，皆生于不足。万牧交查之案，可自行复奏。

幼丹尊兄大人阁下：

接前月二十八日惠书，敬承一切。

陶溪渡、洋塘之贼俱退，江军已到湖口，江西当可渐就肃清。惟金陵、苏、浙剿办得手，皖南终为逋逃之薮，江西仍无安枕之日。去冬以来，徽、饶等处，专仗阁下与左帅大力经营，鄙人愧未厝意，此后有事，当通力合作也。

九洑洲克后，方意事机大顺，澄清可望，不料苗逆猖獗，寿州沦陷。该逆素所畏者，希庵之湘勇，今湘军技止于此，彼复何所畏忌？马穀山蒙城一军危在旦夕，唐中丞临淮一军恐亦难保。长淮全局将坏于鄙人之手，而江以南机势可图，又未敢舍此而顾彼。愧悚旁皇，莫知为计。

九江洋税一款，国藩于四月二十七日奏提三万，旋于五月八日接到局详，指此项供江、席两军，当时已难于着批。今江、席正当进剿吃紧之际，此项自当先尽渠军。如收数大旺，或可分润皖台，再行酌商。今年一事可以告慰，谷米先事预筹，将来度过荒月，尚可余谷三万有奇。饷银则奇绌异常，厘金亦毫无起色。有米无银，各军可扎老营，难以开差，浙江之索还景、河等卡，广东之不准截留厘项，均不免石交生隙。而湖北大税，川私占尽，淮南引地及希部欠饷太多，皆不免大起论端。今而后知天下之争，皆生于不足也。

万牧奉旨交查之案，本与敝处清查厘务分为两端，尊处自可先行复奏。将来敝处另行参办，与去年九月参折自为首尾。第十条钱价赔项，俟尊处复奏评定后，再行从轻酌办。支应分江、皖为二总台，厘局与皖中支应，三者归并为一，及军火各派专员等事，荩筹皆极妥善，即请由尊处札饬更张，会衔而不必会印。厘卡得人实难，前此举劾数员，皆据各处禀件，不知当否？此后仍以尊处见示及小山禀牍为凭。敝处派去之员，亦求阁下留心察看，随时函示，不胜感祷。即请台安。

021．复李续宜六月十四日

命运之蹇，无如作梅者。一苗得志，群捻纵横，遂使长淮大坏。金陵近状平安。

希庵仁弟亲家大人阁下：

接五月十九日惠书，敬悉一切。

尊恙服人参有效，则可受补剂，犹是旋转之机。近日无便差进京，已议定特专差一行，俟随择一折，数日内即可启行。宋雪帆处，由陈作梅、叶云岩各致一缄，陈与之同年至交，叶与之姻亲也。作梅之长子在上海物故，渠年来久客不归，专恃此子撑持家政，今天夺之速，益使之意绪无聊，已于十三日赴上海矣。同时善类命运之蹇，殆无如作梅者。

寿州竟于初四日失陷，苗焰弥炽，关系极大。渠所畏者，麾下之湘军耳，今湘勇技俩为彼所轻，此后恐益不可制。向使阁下身在行间，或在六安等处，必不至此。成、蒋均予参惩，毛则情多可原，原折抄览。穀山在蒙城，万无能救之理。义渠临淮一军，现求厚、雪二公派船往救，不知果有济否？一苗得志，群捻纵横，遂使淮南全局坏于鄙人之手，所愿阁下病痊早出，同扶艰危，祷祝曷已！

金陵近状平安，酷暑异常，热病大作。霆军尚不能进扎孝陵卫，厚庵调萧为则会剿南岸，亦因合围无期，尚未南渡。顺请台安。伏希保卫，千万自玉。

022．唁王瑞臣六月十四日

哀悼伯姊之逝。告以“勤俭”二字，无论居家居官，皆不可少。墓志待秋凉再当撰次寄去。

瑞臣贤甥左右：

二月间在金陵闻伯姊之讣，哀悼实深。茹苦含辛三十余年，不获稍享子舍之禄养。近岁处境略丰，忧患略减，而遽一病不起，天之厄吾伯姊，理不可测。以吾之悲痛莫释，知甥昆弟之抱恨无穷期也。然人生境遇，早丰而晚啬者，则暮年难堪；早啬而晚丰者，则如倒啖蔗，渐渐回甘，将死尚有余适。伯姊最苦之境，在道光年间，至咸丰中即渐渐回甘，临没当无遗恨，甥亦不必过于哀恸，或至以毁危身。谨遵遗命，不复入营。

居家之道，以黎明即起为第一要义。吾家自元吉公以下，至今六代百余年，并无一日晏起，甥家可奉以为法。“勤俭”二字，无论居家居官，皆不可少。待兄弟和而不流，财产、衣服、饮食皆推多而让寡，独至礼节所在，则兄先弟后，秩然有序，不可紊乱。课农莳蔬，一一亲自检点，不可一一宽纵。严则家有忌惮，勤则事有功效。治家有暇，常常读书习字，以养其静气。至嘱！至嘱！

此间军事平顺，九洑洲既克，金陵或可得手。余与沅弟俱平安，足慰远念。顺问礼次近状。伯姊墓志，秋凉再当撰次寄去。

023．复李榕六月十六日

韩军失利，以上打下之策，暂难进行。蒙城殆将不保，苗焰顿炽。若江军尚未赴饶，或可从湖、都打出。

申夫仁弟左右：

接十一日手函，具悉一切。

所论细察贼情，与官军易地相观云云，洵是名论。常能如此设想，则心虚而气壮，便是制胜之道。韩军失利，研香来禀两次说及，而未言其在何地接仗。饶防有此波折，味根若果往援，则西路之防，贵部独当一面，恐贼多兵少，难于痛剿。前次拟请阁下与江、席诸军，从石、太、宁、旌一路打下，直捣广海、东坝，此一时又做不到矣。

下游军事，春霆扎金川门、神策门一带，尚不能进扎孝陵卫。厚庵调萧为则会剿南岸，亦因合围无期，尚未南渡。寿州于初四日失陷，现派周厚斋回守六安，成武臣据三河尖，蒋之纯亦至三河尖赶办米粮，即至颍州防守，毛竹丹暂回六安，作为游击之师。临淮万分可危，调何绍彩四营往助，并商厚庵、雪琴赶派舢板八十号，入淮助剿。义渠处新到协饷尚裕，或可搘拄待援。惟蒙城穀山一军无从驰救，殆将不保。苗焰顿炽，殊深焦虑。复问台安。

正封缄间，又接十二日续缄，具悉所示。

此间得屈、王二道初四日禀，言韩军营盘实已全数被陷，幸贼胆久寒，亦未敢竟踞洋塘。看来饶防应可无碍。若江军尚未赴饶，或可从湖、都打出，否则须绕路极远，乃能抵鄱境矣。二日得畅雨，可以告慰。再问近祺。

024．复杨岳斌六月十六日

九洑洲案内请保各员，业经照准。寿州之役，湘军技穷，今后惟赖水师壮我声威。韦志俊回籍省墓之请未经批准，萧为则暂不渡江，东下之说又须稍缓时日。

厚庵仁弟大人阁下：

初十日详致一缄，计可达览。顷奉初八日手函，具悉一切。

芜湖案内各员请封履历，即咨部注册，此时毫无费用，如须领轴，则各人另办，以官阶之大小，分领费之等差，将来随时可以寄京托办。九洑洲案内随折请保各员，昨日奉到谕旨，业已照准。其得记名提督及提督衔者，向惟实缺总兵专折谢恩，未得实缺者均无庸具折。李、成俱蒙赏穿黄马褂，俱应具折谢恩。质堂应催令速赴上海，请嘱其由沪具折，交李中丞附发。成则由敝处代办可也。

前函奉商速派舢板驰至临淮助剿一节，现在义渠待援孔亟，务望与雪帅迅即料理。苗逆向所畏者湘军，今寿州之役，湘军技俩如此，此后凶焰顿炽。若临淮再有疏失，则真有不可遏制之势，所赖我水师之一壮声威也。如金陵攻剿吃重，亦只可稍减船数，而断不可以不去，盼祷之至！

韦志俊昨有回籍省墓之请，未经批准。巢、含专赖此军防守，以距寿州太近也。萧为则暂不渡江，仍守二浦，于北岸大有裨益，即令李部不至江滨与我搅扰，亦是好处。

江西各军屡次获胜，深冀其乘胜而下。昨韩进春一军有初二日洋塘失利之事，恐江军门须往饶防会剿。前次李、席各军由石、太、宁、旌追剿，东下之说，又须稍缓时日矣。复问台安。诸维心鉴。

025．复彭玉麟六月十六日

寿州失陷，唐军万分危急，救援临淮，乃第一要着。祈会同厚帅，慰谕各镇，迅速成行。东下之说须稍缓时日。

雪琴仁弟大人阁下：

初八日奉答一缄，计已达览。接初四日手书。具悉一一。

王吉补狼山镇谢恩折，当为代办。九洑洲克复案内，成发翔蒙赏穿黄马褂，应与前次补巴里坤实缺一并具折，亦由敝处代办可也。

寿州失陷，唐义渠一军万分可危，业于初十日咨请阁下与厚帅各派舢板四十号，由九洑洲下驶进瓜洲口，经洪泽湖入淮，赶赴临淮助援。义帅并请于丁、彭、喻、王酌派好手前往。国藩亦深知内外江水师前月恶战，劳苦太甚，极应稍加休息，今奉来函，知各营病者多至二百余人，闻之实深焦虑。然临淮为数省枢纽，皖北根本，一有疏失，则朝廷将责成国藩亲赴该处，或于阁下及厚、霆三公中派一人为临淮主帅，皆属意中之事，此时不得不以救援临淮为第一要着。陆师仅派何绍彩四营前往，别无劲旅可调。惟水师往援，事半而功不止于倍。昌岐所部须俟质堂到沪后，乃能由沪启行，阁下及厚帅所部，可以即日驶行，十余日即可到淮。相较悬殊，故特变通办理。务祈会同厚帅，慰谕各镇，迅速成行，以搘危局。如实因病卒太多，亦只略减船数，而断不可以不去，盼祷之至！

江西各军，屡次获胜，深冀其乘胜而下。昨韩进春一军有初二洋塘失利之事，恐江军门须往饶防会剿。前次江、李、席诸军由石、太、宁、旌追剿东下之说，又须稍缓时日矣。

营中补缺各官札付，容即咨部催发。泐此。复颂台安。诸维心鉴。

026．复金雩香金仲韶六月十六日

惊悉尊慈年嫂夫人归真瑶岛，尚冀节哀顺变。谨具薄赙五十金，乞察收。

雩香、仲韶尊兄世讲礼次：

六月中浣，接展讣音，惊悉尊慈年嫂夫人示疾潞城，归真瑶岛。三年无改，方悲晏子之书；千里从征，遽辍班家之赋。其为摧迫，如何可言！惟尊慈颂椒有馨，谥柳为惠。助大夫之内政，壸德斯传；勖令子以官箴，母仪久凛。迨骖鹤驭，已福寿之全归；早受鸾封，洵哀荣之备至。有炜彤管，无憾黄泉。尚冀节哀顺变，勿过毁伤，是所至祷！弟驻军皖垣，未获躬亲奠醊，谨具薄赙五十金，聊代束刍，即希察收。专泐奉唁，顺问礼安。不备。

027．复刘长佑六月十六日

各军退敌东下，江路肃清，如喉中去鲠。不料寿州沦陷，苗焰弥炽。所调马队，请派送唐军。

印渠仁弟大人阁下：

顷奉四月十六日手函，具纫一切。昨阅邸抄，知有节制三省之命，倚畀益殷，责任愈重。伏承闳谟远著，硕画荩勤，直省已就肃清，而齐、豫两省，邻氛尚炽，阅阎丹初到任一奏，东省情形，尤为岌岌。运筹兼顾，殊非易事，企念曷已！

敝处自四月下旬忠逆由庐州回窜，鄂疆稳固，大局幸未决裂。各军追贼东下，次第收复巢、含、和三城。五月初十日，继克江浦、浦口，各伪王闻风先遁，麇聚金陵。先是舍弟于四月二十八日攻克雨花台伪城，并踹平聚宝门外石垒，遂与杨、彭两帅会商进攻九洑洲之策，定议先取对面之草鞋峡、下关、燕子矶一带贼垒，十二、三等日环攻破之，十五日合力鏖战，竟将九洑洲克复，歼毙悍贼，实有数万，我军伤亡亦逾二千。水师冒暑猛攻，较之往年大战，劳苦倍之。从此江路肃清，如喉中去鲠，江北差可放心。现令鲍春霆渡江，扎神策门一带，而属厚庵、雪琴严断江中接济。金陵城大贼众，断非肩挑陆运所能养活，若将水次之接济净绝根株，或可徐拔老巢。

惟是一波未平，一波复起。苗练叛后，淮上处处蠢动，围攻寿州两月有余。署州牧毛维翼以五百人与民苦守，希帅部下毛、蒋两军先后驰援，又调周厚斋、成武臣两军继进，乃因苗党炮船横亘寿、正一带，我军无水师不足以制之，竟于初四日寿州沦陷。名城既失，苗焰弥炽。黄昌岐淮扬水师远在松沪，仓卒不能入淮，只得求杨、彭二公先派炮船溯淮而上，纵不能制苗逆之命，或可稍救临淮之急。十二日敝处折，抄呈一览。

义渠屡次告急，敝处兵力止此，无可再拨。马队想所必需，承许赐马队南来，请即派送义渠处收用，为惠实多，同深感佩。

舍弟骤跻开府，倍切悚惶，昨已具疏固辞，未蒙俞允。一门之内，受恩愈重，报称愈难。诸关廑注，用以附闻。专此。复颂台安。诸维心鉴，不具。

028．加刘长佑片六月十八日

身膺重任，时惧陨越。望物色循良人才，以为帮手。

再，近来精神日减，畏热异常，竟日坐卧竹床，令人摇扇，偶有动作，汗下如雨。公私事件，每多废阁，身膺重任，时惧陨越。前后三次疏请简派大臣来南会办，未蒙俞允。希庵请假，在籍养病，渠所部皆归鄙处调度，苗练巨患，亦属责无旁贷。如力仅可负五十斤之重者，今已负之〔至〕千斤，而又累加不已，势不颠蹶不止。军营及地方，二者均乏继起之贤，不似往岁之人材辈出，深用忧灼。尊处近又得好帮手否？郭、邓二贤为毛、江两公所留，幕府似此者实难再得。直隶府厅州县中，已物色得循吏几人？敬求开单见示。广东虽在位未久，属吏中贤哲若干？黄晓岱盛称罗小溪之才、沈史云之德、吴廉访、李福泰一时之杰，究竟若何？敬求评示一二，以广孤陋。再问印渠仁弟大人台安。

029．复史致谔六月十八日

绍郡外兵，理当撤惩。苗沛霖攻陷寿州，围逼蒙城。

士良尊兄年大人阁下：

兰讯送馨，藻缄远贲，并以舍沅弟蒙恩抚浙，祓饰逾恒，曷任惭悚！借谂延釐九夏，遍德四明。昌阳介益寿之樽，吉占遄喜；英握分巡之节，恩命弥隆。引睇矞晖，良殷抃颂。绍郡颇为外兵所苦，此辈少为贵，本不可轻资其力，撤遣之议，捕惩之举，具见荩筹周妥，企佩靡涯。

此间近事，自攻拔巢、和、含山后，遂复二浦，破九洑洲，歼贼颇多。已檄鲍军南渡，与舍弟分任南北两路，作合围金陵之势。方幸事机大转，澄清可望，不料苗逆猖獗，攻陷寿州，围逼蒙城，长淮全局岌岌可危，曷胜焦灼！知关廑注，附报一二。专泐。复颂节安。祗璧谦版，统希心鉴。不备。

030．复文格六月十八日

入夏以来，事机大转，不料苗沛霖攻陷寿州，波折迭生。

式岩大公祖大人阁下：

顷展筠筒，载披藻翰，贻祥符于重五，深纫戢于再三。借谂绩懋薇垣，福蒲斝。疆理至于南海，德泽宏敷；星躔拱夫北辰，恩光迭焕。引詹矞霭，抃颂良殷。

弟忝领师干，频更节序，入夏以来，巢、和、含山、二浦、九洑洲各城隘次第攻克。方幸事机大转，澄清可望，不料苗沛霖攻陷寿州，遂为淮南巨患。波折迭生，曷胜焦灼！知关廑念，附报一二。专泐布复。顺颂节安。祗璧谦版，不备。

031．复李世忠六月十八日

军务未定之时，不便骤然引退。请将退休之果居何地、接统之果派何人一一详复，再行代为陈奏。

松崖尊兄军门阁下：

前接来函，具悉一切。

阁下以二浦既克，拟即乞居田下，安居守业，披肝沥胆，出于至情，阅读之余，良深企佩！古来握兵柄者，总以全始全终为贵。阁下及时引退，具征知足之怀，保身之哲，惟现当军务未定之时，骤然归农，亦尚有为难之处。阁下桑梓之地，并未安静，贵郡附近各县，亦皆捻氛纵横，苗党逼处，或思报复嫌隙，或来掳掠资财，何处可以安身？若谓解职之后，不必还乡，或于两湖、江西等省，别择善地卜居，至问又与阁下还家守业之本意不合，此一难也。贵部各军人数尚多，平时不免骚扰，今年败挫之后，饷项尤绌，弁勇贫困，时有怨言，择人接统，颇难其选。阁下或择一二人统之，或择三五人统之，亦须其人平日物望足以服众，庶交替之时，不至哗噪生事，此又一难也。请阁下再四筹思，如决志解职归田，即将退休之果居何地、接统之果派何人，一一详复，再行代为陈奏，以遂阁下息肩之愿，而副朝廷始终优待之意。专泐奉布。即颂台安。谨璧谦版。诸维心鉴。

032．复陈士杰六月十八日

各军追敌东下，江路肃清。不料寿州被陷，苗焰愈炽，已请水师往援。

俊臣年兄阁下：

接到汉阳再次所发手函，借悉归帆安稳，即事多欣，至以为慰。

致申夫信剀切恳至，深得忠告之义，业已递交。渠现驻湖口，与江味根一军会同防剿。昨因洋塘官军小挫，味根有改援饶防之议，申夫将独当江省，两路稍嫌力单，未能痛剿。渠来函屡以不能多杀贼为恨事，其志甚壮也。

自四月下旬，忠逆由六安州回窜，鄂疆稳固，大局幸未决裂。各军追贼东下，次第收复巢、含、和三城，五月初十日继克江浦、浦口。先是舍弟于四月二十八日攻克雨花台伪城，并踹平聚宝门外石垒，遂与杨、彭两帅会商进攻九洑洲之策，定议先取对面之草鞋峡、下关、燕子矶各贼垒，十二、三等日环攻下之，十五合力鏖战，将九洑洲克复，歼毙悍贼实有数万，我军伤亡亦愈二千。水师冒暑猛攻，较之往年数大战劳苦倍之。从此江路肃清，如喉中去鲠，江北差可放心。现令鲍春霆渡江，扎金川门至神策门一带，而属厚庵、雪琴严断江中接济。金陵城大贼众，断非肩挑陆运所能养活，若将水次之接济净绝根株，或可徐拔老巢。

惟是一波未平，一波复起。苗练叛后，淮上处处蠢动，围攻寿州两月有余，署州牧毛维翼以五百人与民苦守，希帅部下毛、蒋两军先后驰援，又调周厚斋、成武臣继进，乃因苗党炮船横亘寿、正一带，我军无水师不足制之，寿州竟于初四日被陷。名城既失，苗焰弥炽。黄昌岐水师远在松沪，仓卒不能入淮。只能先请杨、彭两帅酌派炮船溯淮而上，纵不能制苗逆之命，或可稍救义渠之急，未知赶得及否？

舍弟骤跻开府，倍切悚惶，昨已具疏固辞，未蒙俞允。一门之内，受恩愈重，报称愈难，夙夜祗惧，惟有互相警诫而已。阁下侍奉南陔，捍卫桑梓，公私可以兼尽。前奉四月初七日寄谕，因江味根有赴粤之议，会询及阁下所部能否援皖，知朝廷倚赖甚殷。所望识力日充，并随时留心物色人才，以储大用，实深企祷。泐此。复颂台安。诸维心鉴。

033．复黄锡彤六月十八日

各军追贼东下，江路肃清。金陵未能合围。寿州沧陷，苗焰顿炽。各军有米无银，难以开差。

晓岱尊兄大人阁下：

奉到手函，具征伟抱闳通，卓识精到，企佩无已。

敝处军事，自四月下旬忠逆由六安州下窜，鄂疆稳固，大局幸未决裂。各军追贼东下，次第收复巢、含、和三城，进克江浦、浦口，先除草鞋峡、下关、燕子矶各贼垒，遂于五月十五日将九洑洲克复，歼毙悍贼实有数万，我军伤亡亦逾二千。水师冒暑鏖战，成此奇捷。江路肃清，如喉中去鲠，江北差可放心。鲍春霆渡江，扎金川门至神策门一带，与舍弟扎营之地相距四十余里，未能合围。现属厚庵、雪琴严断江中接济。金陵城大贼众，断非肩挑陆运所能养活，若将水次之接济净绝根株，或可徐拔老巢。惟是江南之机会可乘，长淮之巨患又起。苗练叛后，围攻寿州两月有余，援兵踵至，迄未解围，竟于初四日沦陷。名城既失，苗焰顿炽，唐中丞一军万分可危。黄昌岐淮扬水师远在松沪，仓卒未能入淮。现请杨、彭二公先派炮船溯淮而上，纵不能制苗逆之命，或可稍救临淮之急，未知赶得及否？

营中饷绌异常，所可幸者，谷米先事预筹，将来度过荒月，尚有赢余。而各军有米无银，但能稳扎老营，一开差则立形支绌。筹饷之法，专恃厘金，粤东厘捐自黄中丞履任后，因本省高州军需有全数截留之议，敝处复函畅所欲言。昨接来函，改为分成匀解。经理本未得宜，又复数处瓜分，徒冒专利之名，终鲜救贫之实。如何！如何！肃泐布复。即问台安。不具。

034．加陈士杰片六月十九日

世变日多，人才日少。所荐各员，希能来安庆一晤。

再，阁下过长沙时，曾小住数日否？敝处调雷宗璇，毛中丞留之，不令东来，想必与阁下谈及，尚祈设法挽回，遣此一将前来相助。用兵日久，各营皆以苟且自保为主，无肯舍命猛战者。应如何多求骁将，为之倡导，此事乃有了日也？前此单开之十三人，有能东游安庆、一谋良觌者否？如有愿来此者，即代为酌送程仪，其银由衡州东征局借支，敝处觅便寄还。其二十三人之单，近有接见者否？此外更有所闻否？均祈详示。

寿州之失，苗逆看破湘军技俩，其祸不知所底。世变日多，人才日少，忝膺重任，实深忧悚。沪上近日军情甚为得手，少荃亦一时之雄才，惟洋中诸酋实逼处此，恐终不免决裂耳。再问俊臣仁弟台安。

035．加黄锡彤片六月十九日

广东厘务，能否设法别开生面？

再，沈太史处，阁下曾否通函？广东厘务，日见减色，欲竟弃之不顾，又未免有鸡肋之惜。阁下能为我设法，另开生面否？财用日绌，人才尤乏，忝膺重任，忧愧实深。复问晓岱尊兄大人台安。

036．加史致谔片六月二十日

东西两路同一窘绌，西路正处鏖战，只能急其所急。

再，另纸飞所示，谨悉一切。

去岁台旆莅任甬东，遍地兵燹，无可着手，幸赖从容布置，迭克名城，创立规模，艰难缔造。当其下车之始，外寇环逼，内讧复作，至今思之，犹为心悸。

左帅由金、衢扫荡而下，直薄杭城，拓地日广，饷源无多，上游各属，蓬蒿翳道，白骨如麻，一片荒土，无筹可展。其于宁、绍，责望甚奢，亦势处于不得不然。贵处筹防善后之费，外兵需索之迫，仅取之于老关，不敷之数必多。然东西两路同一窘绌，而西路方在鏖战吃紧之际，自不能不先其所急。事至万分为难，只好虚与委蛇，徐图旋转。较之去岁初到时，则已有夷险之分，天渊之别矣。

此间饷项奇绌，亦迥异于往年。各营积欠至十七个月，而月支新饷不满四成，坐营尚勉强支持，一遇移调，则纷纷哗诉，无术补救，焦灼实深。贵体积劳已久，诸祈格外珍摄，以慰甬上人民之望，而副朝廷倚畀之殷。一俟杭郡克复，全省肃清，诸事当可顺手。临颖不胜企念，统希心鉴。载颂台安。

037．复郭嵩焘六月二十日

漕局尚赖主持，盐务亦需查核。

筠仙仁弟亲家阁下：

十六日接十一日舟次惠书，知已赴泰州履任。提纲之言既验，幸无徒以口舌得官，载之空言，不如见之行事之深切著明也。通州捕杀会匪一案，但见都帅驳诘一批，不甚严切，其参劾擅杀谬妄一案，未见明文。果有其事，解铃尚易，不必以去就争，可乎？沪上两司一席，中丞有函来商，台从既已北渡，两淮若无替人，自难遽回松沪。然减漕一案，发自鸿文，似亦须台端驻局主持其事，庶可经久无弊。南坡若不东来，求一立谈而提数纲者，颇难其选，是南渡之迟早，殊未可定。莅沪数月，而上下贤愚，乃无间言，先生其为哀骀它与？

何铣声名甚劣，其不准营员下场捆盐，施之李、詹诸营，自是正办，施之雪芹、沅甫各委员，已不免啧有烦言。又激怒乔公，堂见张小山，扣留沅营票盐，至今不得开江，上游尤为不平。据委员单开，亲自下场捆盐者，每引十二包，成本不过十千零三百四十余文；由何铣商栈领运者，每引十三千九百二十文，贵至三千五百有奇，皆何铣浮开中饱云云，信否？楚西两岸已为川私粤私占尽，意欲重税邻私，而稍减淮本以敌之，就场征课，而水师巡场以缉之，二者果可行否？行之稍有裨否？均乞详示。

石访先生之嗣周君诒朴老于淮上，窘迫异常。顷有书来求所以存活者，读之恻然。可否量予善地，抑或别有差遣，俾不至穷老无依，而鄙人亦借以补过？伏希卓裁，原函抄览。诸维心鉴。顺请台安。

038．复李鸿章六月二十一日

总理衙门将兵柄全予李泰国，而令中国大吏居节制之虚号，殊为不妥，然亦恐难补救。各营缺饷太多，沪中务必按月满解。

少荃世仁弟大人阁下：

十六日接奉初九日惠书，敬悉一切。

前见台端致总理衙门书，伸赫德而抑李泰国，以为操纵有法，权衡至当，不意此次总理衙门奏定条议，将兵柄全予李泰国，而令中国大吏居节制之虚号，不特蔡国祥如骈拇枝指，无所用之，即吾二人亦从何处着手？抄示复信稿，委曲周详，无微不达，大局已定，恐难补救。此间即日当复一缄，大致与尊书相表里，昨先去一咨，抄稿奉阅。

都帅颇有引退之志，或不能久虱其间。其劾奏通州一案，敝处尚未见其疏稿，如令黄牧受屈，吾二人尽可会折更正，若专镌此老，则仆病未能，封疆将帅可议者多矣，似不必先问此朽钝者也。云仙甫履新任，未便遽令南渡，应俟数月以后，鹾政觅得替人，再令回至松沪，主持减漕大政。南坡更事孔多，未必肯专任鹾务，更为其难，且当以一缄与意城商之。

四万之请，实出于不得已，务祈饬催司道，按月满解，至感，至祷！沪上诸军月支满饷，若稍为亏欠，月发八九成，则此间获惠多矣。前奏拨浔税三万，旋为幼丹中丞奏罢，先尽江、席二军，江、席亦隶敝部，不忍拂也。即请台安。

039．复唐训方六月二十一日

迎河集、溜子口等处固不可无兵防守，拟以周、毛两军分驻。水师将入淮援助。何镇定十五日由西河拔营。所需火药、炮子等项，容即饬台拨解。

义渠仁弟大人阁下：

连接十二、十七手函，具悉一切。

怀远之捷，阁下亲临前敌，杀贼甚多，声威一振，闻之汴慰。寿城陷后，苗焰顿炽，恐其窜突各处，故将各援师暂退分防，以固藩篱。毛军本令其暂驻六安，作为游击之师，援剿庐州、三河尖等处。今读来示，欲令仍扎寿南，镇抚民圩，并接毛、蒋、成会禀暨六安曾道来禀，均以溜子口、迎河集等处不可无兵防守，拟以毛军分驻。敝处相距较远，不便事事遥制，但求于事有济，断不固执己见。拟即批令周军分扎六安州、迎河集两处，毛军暂扎溜子口。如他处有事，毛军仍可抽出为游击之师。颍郡、三河尖皆属至要之地，成、蒋两军恐不能不照前札办理。大纛驻扎临淮，实为数省枢纽，尤宜立于不败之地。

屡催水师入淮助剿，昨接雪琴来信，已会同厚庵派定王镇吉、丁镇泗滨作为统带。惟九洑洲之役，各船大半损伤，现赶紧修整，约十数日毕工，即可前进。顷又札派连陞作向导，带水军由蒋坝一路行走，较清江近二百余里，当可速到。何绍彩调赴麾下，檄令由三山渡江。此间解付银六千两、米一千石，派员送至神塘河一带交纳。昨何镇来文，定十五日由西河拔营，想到淮必速。

各处协饷，半途多梗，代为焦虑。敝处十三日派徐士衡解送万金，阿英解湖北火药万斤，不知何日达到。所需火药、炮子等项，容即饬台拨解。惟陆运远而无夫，千难万难；若水师将扬州蒋坝道路疏通，则可由水运矣。穀山蒙城一军，粮路既断，无幸全之理。

僧邸马队何日可到？昨接刘印渠来缄，云有马队七八百骑，可以分送敝处，已复函属其径送临淮，归尊处调遣，阁下可飞函迎接也。复颂台安。诸维心鉴。

040．复彭玉麟六月二十二日

萧为则一军，欠饷已久，现正赶办赈济，望代为劝慰，阻其南旋。

雪琴仁弟大人阁下：

十六日奉答一缄，顷接初六日手函，具悉一切。

各营欠饷之久，刻刻在念。所示萧为则一军如此情形，闻之令人气短。为则居心笃厚，讷于言辞，今春一见，即心识之。现在希帅请假回籍养病，一时难望出山。其部下四军，国藩既已代统，岂肯漠视？而本管部卒已逾八万，月计所入匀拨各军，不满四成，非另行筹画，断难兼顾希部。现已檄令沪中司道，每月筹款四万，解至金陵粮台，由舍弟酌量分拨。萧军枯竭已久，每月多则一万，少亦数千，协拨数月，庶几嘘枯回生。少荃休戚相关，必不至空言无补。一面仍当飞催鄂台赶紧接济，望即安慰为则，耐心苦守，不必着急。至要！至要！原札抄呈一阅。为则顷有禀来，请假回籍，未经批准，亦未将其缺饷苦情批出，望尊处代为劝慰，阻其南旋，尤以为祷。此次来函，阅十余日始到，不知何处延阁，已札查矣。复颂台安。诸维心鉴。

041．复李续宜六月二十三日

既准回籍养病，则必须招金逸亭至军，管理营务。附告买参、请荫诸事。

希庵仁弟亲家大人阁下：

二十二日接六月初九复函，具悉一切。

谕旨既准回籍养病，从此可以安心调理。无论军中之或胜或败、或饥或饱，均可毫不系念，待大愈之后，再出视事，早作夜思，尚不为迟。

买参之差，派胡达萼于二十二日进京，择一寻常例折，令胡达萼赍回时，交湖北厉方伯处，敝处另派一弁，至鄂接回，而渠则亲携辽参至湘乡尊府，面为呈交，庶可详询一切。其托宋雪帆侍郎者，系陈作梅、叶云岩两君之函，宋公必有复信，阁下即可拆阅，并将货单存留尊处可也。阁下去年面交一单，托办荫生事件，本拟俟台从来皖，再行咨部，今阁下不能遽来，自应代为咨办，不可再迟。两日内遍寻原单，不知遗失何处，求即日将令侄请荫之名，再开一单寄来，至恳！至恳！

成、蒋、萧、毛诸军，饷绌迥异寻常，阁下既不能出山，此后发饷即与敝部均匀摊放，同甘共苦，均则无贫。惟营中颇多弊端，锐气大减。务求阁下谆托金逸亭星夜来此，往来于六安、三河尖两处，总理各军营务，以补鄙人之不逮。此中关系极大，惟阁下以至诚求之，俟逸亭兄到皖，再行具奏，免致徒托空言。其萧军在二浦，则厚、雪、沅甫就近照应可也。顺问台安。

国藩顿首

042．复杨岳斌六月二十三日

请封之事，只须开写三代存殁，并将保案准给封典、奉旨日期开明，于秋间寄京托人领轴。丁泗滨统带水师入淮，当由洪泽湖一路行走，庶可迅速。

厚庵仁弟大人阁下：

十六日奉答一缄。顷接十四日手函并刘正隆、蔡定发三代两分，均悉。请封之事，尽可不要年貌籍贯，只须开写三代存殁，并将保案准给封典、奉旨日期开明，寄京托人领轴。惟用宝总在年终，每年只用一次，须秋间托人最妥。如尊处未托京友办理，即由敝处代托亦可。

水师入淮助剿一节，昨接雪琴信，知贵部已派丁泗滨统带，甚好，甚慰。雪部因船多损伤，亟须修理，十余日后方能启程。丁镇与王吉同行，亦必有修整之事，惟期以速为妙。昨令江宁城守把总连陞开呈入淮道路清单，颇为明析，已派充水师向导，令其前赴麾下伺候。各营舢板即由蒋坝入洪泽湖一路行走，较之由清江一路入洪泽湖，可近二百余里，到淮庶可迅速。义渠十七日来信，临淮尚无大警，并已接到此间咨文，知贵部与雪部可到在淮扬水师之先，兵气为之一壮。尚望竭力办到，慰其云霓之望。复颂台安。

043．复刘坤一六月二十三日

入夏以来，事机大转，不料苗逆攻陷寿州，围逼蒙城。

岘庄尊兄大人阁下：

屡闻吉语，顷奉惠缄，猥以节纪菖馨，远蒙藻饰，掞张溢量，惭悚曷任！借谂懋绩薇垣，扬仁桂管。荆湘劲旅，随高纛以遄征；浔郁耀师，断大藤而冞入。式铿鹭曲，弥荷龙光。引企矞晖，良殷抃颂。

弟师干忝领，节序频更。往岁自领一队，稍藏鸠拙，自午桥、希庵相继回籍，淮南、皖北责任萃于一身，窃位日高，事权日重，常怀负乘之诫，时深颠踣之虞。入夏以来，巢、和、含山、二浦、九洑洲次第攻克，已檄鲍军南渡，与舍沅弟分任南北两路，作合围金陵之势。方幸事机大转，澄清可望，不料苗逆猖獗，攻陷寿州，围逼蒙城，长淮全局岌岌可危，曷胜焦灼！知关廑念，附报一二。专泐。复颂节安。祗璧谦版，统希心鉴。不备。

044．复李铭皖六月二十四日

金陵似可合围，然一波未平，一波复起。

薇生尊兄大人阁下：

月前曾布复一缄，亮登记阁。筠筒甫递，藻翰重披，借谂懋绩云间，护储天庾。双符荣绾，普福荫于苏松；三接恩隆，拜真除于英。引詹晖吉，欣颂良多。

此间军事，自克巢县后，连拔和、含，遂复二浦，攻破九洑及沿江矶隘，近城碉〈垒〉一律踹平，歼馘颇多，金陵似可合围。惟苗逆猖獗，寿州沦陷，蒙城亦万难保全。一波未平，一波复起，良深焦虑。专泐。复颂台安。祗璧资版，不备。

045．复郭崑焘六月二十五日

金陵疾疫又作，死亡相继。迪、希旧部，欠饷太多。江、李营中，新勇太多，队伍不整，不能制敌。办硝自可专责东局。

意城仁弟亲家大人阁下：

五月二十九日惠书，裁复稍稽，至以为歉。寄帅擢升两广，次帅即抚吾湘，不特为疆域得人之庆，即敝处筹饷，亦阴受其福。第不知台从是否度岭一行，此间朋好，多盼贤者久福桑梓也。

下游军事，金陵大营疾疫又作，死亡相继。鲍公已在钟山修垒，因病者太多，又平毁之，而扎江滨神策门一带。萧军亦扎二浦，未遽南渡，即使萧渡南岸，亦尚不能合围。萧为则请假回籍，其所部欠饷太多，雪芹曾有一信，读之令人气短，抄呈一览。迪、希部曲，昔年胡文忠视之如祥麟威凤，饷项最优，今一落鄙人之手，月饷不满三成，实尝他军所未历之苦。萧军如此，成、蒋、毛亦岌岌不获一饱，士卒既怨，鄂台亦詈，鄙人万难坐视不一匀济也。援寿之役，蒋、毛不甚和协，看来淮上之乱方长，苗非难平，人自不足平之。味根、申夫在湖口，与黄老虎相拒，亦因新勇太多，队伍不整，不能制贼，万一由都、湖再窜鄱、浮，即刘、席诸军，亦恐防不胜防，非特江西腹地之忧，吾湘亦旰食矣。成、江诸人凑资所办之硝，既由阁下照料收受，不令赔累，敝处自可专责东局，以为不二法门，不复多寻头绪，自取烦扰。前已批准东局会详，此时即不另牍饬停矣。

新化、溆浦土匪之案，层见迭出。邓小芸深以为虑，谓邵太守久宦宝庆，力能捍卫斯郡，而恐其调守他府，必思借寇久保桑梓。请阁下便中一言，敝处亦当函托中丞也。复问台安。

046．复左宗棠六月二十六日

军士多病，实用兵第一苦事。春霆扎围金陵，并非无因。六安要隘不保，新谷全为苗有，于事大不利。

季高仁兄大人阁下：

接六月十一日惠书，敬悉一切。

军士多病，实用兵第一苦事，微闻杭、严各军，与江西、金陵诸军多寡相等，而霆营独甚。上年三次派人至湘，募万余人，旋募旋逃，且病且死，今又不满七成，其不病者则不满四成。外间多咎霆军不应围扎金陵，以活兵置之呆地，不知初渡江之际，系厚、雪、沅、霆等乘机定议，敝处甫于二十一日始接克复九洑洲之信，时霆军于十八日起，已分作四日渡江。后之不能遽进孝陵卫，速图合围，又不能抽至皖南，改为活兵者，则皆以酷暑多病之故也。克庵一军，闻亦为暑病所苦，难更纵横驰击。黄文金在湖口，气势尚自浩大，恐非江、李二军所能了，尚烦克军西行，乃能肃清江境。寿州陷后，已将成、周、蒋、毛诸军调防六安、颍州、三河尖等处，诸公旋具禀不保六安各乡要隘，则新谷全为苗有，我军无所得食，而城亦难保。又批令各军分扼要隘，禀批抄咨冰案。

马穀山在蒙城，万无可救之理。义渠在临淮，本足自固其垒，敝处又添调何绍彩四营，并杨、彭水师往援，乃义公老营仅留孱卒千余，而张得胜、普承尧等略可用者，皆在怀远，一为贼梗阻，则决裂堪虞。苗逆窥临淮，黄、李窥江西，日内极忧灼惟此。余尚平善，用以告慰。即问台安。

047．致叶某某六月二十六日

左帅办事，锋芒四射。景镇之卡、休宁之捐、浙盐之厘，一时办理，须有张有弛。请全神关注茶引捐厘，其银须解安庆济急。

附致者，左帅才略冠时，又有功于吾徽甚大，而办事锋芒四射，其部将与委员辈意气尤盛，处之稍不得宜，则易致决裂，恐于大局有碍。索回景、河、婺、乐四卡一事，敝处实出万不得已，现尚未接其复咨。休宁米捐一事，敝处咨请停止，或由左帅札饬停止，或由敝处告示停止，此二者未免稍启衅端，然持之不能不坚。浙盐抽厘一事，自不宜再与争竞，三案于一时办理，须有张有弛也。

王子敷来此，晤谈数次，真气动人，体用俱优，阁下得此好帮手，必可相与有成。茶引捐厘，请阁下全神注之，其银须解安庆济急也。顺问台安。

048．复彭玉麟六月二十七日

义渠驻扎临淮，关系极重。味根、申夫两军，极可危虑，须得水师相助，方保无虞。湖口军情紧急，请亲自赴援。

雪琴仁弟大人阁下：

二十二日奉寄一函，连接十五、二十二两函，具悉一切。

临淮为数省枢纽、皖北根本，义渠一军扼扎该处，关系极重。寿州陷后，屡接来信，尚无大警。今日又接渠十九日所发信，苗逆欲抄袭怀远普、张一军之后路。国藩劝其调回普、张各营，以固临淮老营，渠盼贵部与厚部迅速入淮，不啻云霓之望。今读来信与厚帅公牍，知定于二十二、二十五先后启程，极承关垂大局，催督驶行，不独义渠感佩无既也。

日来湖口一路，贼焰弥炽，黄、李等酋锐意犯江，并未回援金陵。味根、申夫两军十七日小有挫失，十九、二十三等日均围扑甚猛，极可危虑，必须得力水师相为依护，方可放心。王吉留防湖口之八船，已派员持令从华阳镇截留回湖，应请阁下另行抽调八号，交其管带赴淮。如实在不敷，只好少带数号，统乞卓裁定夺。江西贼势如此浩大，顷又备咨请阁下亲赴湖口督饬防剿，亦出于万不得已。昔年围攻安庆，而湖北十分危急，阁下与希庵亲行援鄂，厥后鄂安而安庆亦克。今岁围攻金陵而江西危急，请阁下亲行援江，亦欲套袭辛酉年之成文也。复颂台安。诸维心鉴。

再，黄老虎等股，本系屡挫之后，势将退窜，不料初二日韩军一挫，贼以全力注重湖口，味根、申夫似俱不足御之。自都昌老爷庙直下至马垱、东流，滨湖、滨江，处处皆贼。师船太少，又复散漫，万一贼掳小划载数百人渡湖之西，渡江之北，则全局决裂，而吴城、华阳各厘卡，立时星散，不得已请阁下亲自赴援，庶几数百里水面，在在严防，无隙可乘。如台从惠然肯来，即请带张泰富所管坐船同来。小儿纪泽来此，欲迎其母至皖一行，上游雇船奇贵，恐须张弁之船往接也。再问雪琴仁弟大人近安。

049．复唐训方六月二十七日

应速调怀远一军，以固根本。石镇四营本嫌单薄，未便再调。出月初旬水陆先后到防，可以一壮声威。

义渠仁弟大人阁下：

二十一奉答一缄。顷接十九日手函，具悉一切。

苗逆分股出击大小蚌埠，并趋逼刘府，既欲抄袭普、张两镇后路，且恐以另股突犯临淮。阁下搘拄危局，令人日夜悬念。现在先其所急，应请速即调回怀远一军，以固根本。尊意欲调石镇两营助防，如果有益于长淮，而无损于皖北，自当即日照办。惟查庐州为寿南首冲要之区，关系临淮粮路，且与六安、临淮相为犄角，石镇四营本嫌单薄，此间又别无可以换防之师，未便再调。何绍彩禀报十五日拔营启程，计由西河至巢县，不过二百里，由巢县赴淮，较之由庐州赴淮，程途稍近，至缓亦十日可达，约七月初必可赶到，即使石镇赴援，亦未必能到在何镇之先也。厚部水师派丁泗滨、罗进贤管带，定二十二日驶行。雪部派王吉、成发翔，因修船较迟，现已昕夕催督下水，亦准于二十五日动身。计出月初旬水陆先后到防，可以一壮声威也。丁、王等皆厚、雪部下骁将，尚望格外垂青相待。水师打通此路，以后贵处之米粮、子药，悉由水路运送。阁下或派贺霱若于扬州等处设一转运粮台，而另派一弁于金陵迎接各物，则敝处解官即在金陵交卸，彼此皆不过水路七百里上下，较之庐、巢陆运，难易霄壤矣。肃泐布复。即请台安。

050．复季念贻六月二十八日

历叙年来军情变化。

君梅世仁兄大人阁下：

久疏笺候，悚仄实深。顷奉惠书，敬审动履康愉，荩劳日楙，至以为慰。

此间军事，惟辛酉秋冬、壬戌春夏机势最顺，迭克沿江城隘。自去秋以来，将士多病，奇险环生，日居骇浪之中，悬崖之下，直至四月初间，伪忠王自六安东窜，巢县、和、含次第收复，二浦、九洑旋亦攻克。方幸去危即安，收召惊魂，波恬浪静，不料苗逆复叛，全淮震动，寿州陷没，蒙、宿亦岌岌可危，而另股窜扰江西，为数亦近二十万。天下滔滔，竟不知何日少得休息。弟以非材，忝窃高位，权任过崇，虚名鲜实，日夜兢兢，恒虞颠蹶。去冬以来，业经三次具疏，请简大臣来南会办，未蒙俞允。不敢望置身事外，但求事权略轻，少分谤责，区区鄙忱，想知我者能识其微也。下游苏、松、常、太事机极顺，江阴果克，即北岸通靖团局，亦不至更有他虞。吴江破后，苏贼与杭、嘉消息难通，或者苏城竟有可图，良为至幸。惟群盗如毛，此克彼窜，终乏一了百了之法，是可虑耳。

阁下祥琴已御，而师门墓志，至今未能泚笔构成，尤深愧歉。盖文艺久芜，不敢率尔，非谨以俗冗致迟也。哲嗣已考荫当差否？楞仙常相见否？系念无已。复请台安。

051．复彭毓橘六月二十九日

询问萧为则人品。希部散漫无纪，已催金逸亭来营。

杏南表弟左右：

接六月二十一日来信，奖叙酬庸暨轴费小事，均属寻常例办之件，至亲不必言谢。

为则性情心术究竟何如？临阵有血性否？希、雪两帅皆称其至诚无伪，练渠亦亟称之，蒋之纯则谓其难与共事。吾观萧、毛二人公牍，似不如成、蒋之巧滑。表弟与四人相处最久，才识孰优，德器孰厚，便中一一详示。

希帅请假四月，回籍养病，奉旨俞允，部下四军散漫无纪。昨已函商催调逸亭东来，总管营务，不知果有裨益否？贱躯最畏酷暑，禁食油荤已愈一月，比粗平安，足慰垂念。顺问近好。

052．复杨岳斌七月初四日

雪琴赴援上游，下游是否单薄？再添六七千人，金陵能得手否？

厚庵仁弟大人阁下：

日前接诵二十二日手函并保册，均悉。正拟裁复间，连接二十及二十五日两函，知尊体以劳勚过甚，偶尔违和，而犹冒险渡江至舍弟营中晤谈。比想调卫多绥，勿药有喜，廑系无既。

丁镇等入淮助剿，筹备行粮，于二十二日启程，既服其神速，复羡其富足，不独义渠感泐已也。上游湖口一带，贼势亦甚浩大，已咨请雪帅带船来援，并调左光培由鄂赴湖。下游千里，全仗阁下一人照顾，船只尚不单薄否？霆营病勇过多，死亡相继，闻之恻念。春霆来信，渠抱恙亦颇不轻，不胜悬系。此番幸未移扎，前敌依傍江滨，当可自固。金陵地势，阁下审度数次，当有成竹在胸，再加六七千人，便可全断接济、易于得手否？如需添兵数太多，恐不能不另筹大计。何如？何如？泐此。复颂台安。

053．复严树森七月初四日

霆营进扎金陵城下，事出有因。雪琴赴援湖口，马穀山困蒙城，无从救援。希庵旧部缺饷，望大力资助。

渭春仁兄大人阁下：

接奉惠缄，敬谂巡视各营，大旆元旋，荩劳弥著，无任企仰。

敝处军事，自九洑洲克复后，杨、彭及舍弟辈佥谓浙攻富阳，沪攻苏州，金陵亦宜迅速合围，使该逆备多力分，不遑兼顾，遂定议鲍军渡江，进扎孝陵卫，以成合围之势。旋因酷暑蕴蒸，军中疾疫大作，又平毁钟山营基，暂扎江滨神策门一带。外间恐成持久之局，颇议霆营不应顿于坚城之下，不知敝处于二十一日始闻克复九洑之信，霆军则于十八日业已南渡，厥后士卒多病，且不能进而合围，又安能移剿他处？地势太广。统辖太多，往往不能自主，可愧也。

江西饶、防各军，屡获胜仗，景镇、鄱阳之贼，次第退窜。满拟江境肃清，可由石、太、宁、旌一路直捣广德、东坝，乃韩进春一军在洋塘失利，贼焰复张，趋重湖口一路。该处防兵为江味根、李申夫两军所辖之营，新券居多，恐未足以御强悍之寇，现咨商雪琴亲赴湖口，联络水陆诸军，以保浔、湖要隘。

苗逆陷寿州后，本檄各军暂退分防，嗣以寿南各良圩失所依附，恐将尽驱归苗，改令毛有铭扎老庙集，以杜野掠而保良圩。蒋凝学驻溜子口，周宽世分三营扎迎河集，成大吉则专防三河尖，以为鄂疆屏蔽。颖〔颍〕州未能添兵，幸本有四营守城，现令办足半年米粮，以为固守之计。唐中丞临淮一军，尚足自固。添调何绍彩四营，二十六日已过庐州，厚、雪两帅派舢板八十号援淮，二十二日已报起程，计七月初均可到淮。惟马穀山困守蒙城，无从援救，忧灼徒深。希帅诸部，向为胡文忠格外爱护，给饷独优，于各军譬犹骄子，久饫珍甘，今并粗粝不继，其怨咨倍于常儿，尚望大力维持，俾蒋、毛、萧、成四军稍获宿饱，感佩何极！

雨亭诸君信，均已阅悉，原函奉缴。杨炳轩劝捐一节，承示府县会办，有窒碍之处，自应即由该教职设法筹办。久未接其来禀，想亦难于着手耳。泐此。复颂台安。诸维心鉴。

054．复恽世临七月初四日

金陵疫疾，病者太多。寿州陷后，蒙城难保。诸军防不胜防。新化、溆浦匪事，尚须妥为防剿。

次山尊兄大公祖大人阁下：

六月下浣，接展惠缄，猥以下游小捷，吉语揄扬，曷任惭悚！欣谂恭膺简命，开府吾湘。高翙凤梧，耀九苞于朝日；腾欢凫藻，润千里于洪河。实乃邦家之光，匪仅桑梓之庆。引瞻矞蔼，抃颂良深。

此间军事，幸托平安。九洑洲之捷，机势似顺，而金陵大营疾疫又作，鲍公已在钟山筑垒，因病者太多，又平毁之，而扎江滨神策门一带。萧军仍扎二浦，未遽南渡，即渡亦尚不能合围。寿州陷后，蒙城恐难保全，已将成、周、蒋、毛诸军调防六安、颍州、三河尖，又调何镇绍彩四营并杨、彭水师往援，计本月初间均可赶到。江西鄱、景等处防剿数月，本称得手，自韩军小挫，贼焰复张。味根、申夫在湖口与黄老虎相持，因新勇过多，未能制贼，万一由都、湖再窜鄱、浮，刘、席诸军亦恐防不胜防。非特江西腹地之忧，吾湘亦旰食矣。

新化、淑浦土匪之案，层见迭出，邓小芸深以为虑，谓邵太守久宦宝庆，力能捍卫斯郡，而恐其调守他府，必思借寇久保桑梓。是否可行，统希鸿裁。专泐。复颂大喜，顺颂台安。祗璧谦版，幸勿再施。统惟心鉴，不备。

055．复毛鸿宾七月初六日

两广军事，尤以水师为要。凯章病愈，可携赴粤助理军务。金逸亭则为下游急需，幸勿夺之南趋。此间近事如常。

寄云仁兄同年大公祖大人阁下：

前闻霓旌度岭，晋秩兼圻，笺贺稍稽。顷奉二十一日惠书，牖示周详，佩慰无似。

疏稿分肌擘理，洞若观火，粤事须从军务下手，正与鄙意不谋而合。骊珠既得，鳞爪自不劳而理。拙见尤以水师为要，西江发源云、贵，汇流两广，槃薄万里，论者以谓江河以外第一巨川，即东江、北江，亦复歧港百出，浩瀚逶迤，动与海汊交错，专恃陆师，断难制胜。今之长龙舢板，其初式本出于广东，惟楚军立法较密，纪律特严，杨、彭部下风气素正，多出廉耻之将，遂尔远胜粤东水师之旧。窃谓两广军事，高州之扰乱其偶，而南韶与浔、梧、肇、罗之蠢动乃其常也；陆兵其经，而水师即其纬也。阁下既从军务入手，似宜并讲水师，用杨、彭之纪律，选湖南之将领，挈以俱南，一洗彼中水军官兵伙匪明护暗抢之陋习，必可一振声威，潜移默转。

凯章持躬谨饬，驭下有法，不特战守可靠，亦足少挽风气。如其病体全愈，阁下尽可携以赴粤，弟当作书劝驾。粤中为凯章熟游之地，或亦欣然南征。二年以来，阁下所以惠助敝处至多且大，借此一才，未足云报也。惟金逸亭观察实为敝处目下切求之人，盖希庵部下成、蒋、萧、毛四军，势均力敌，莫能相下，苗逆并非百战悍寇，闻因两军不和，以至援寿无功，欲求联络希部，化散为整，惟逸亭或胜斯任。弟昨于未读尊疏之先，业已函商希庵，谆催逸亭东来，如逸亭经过长沙，尚望无以大力夺之南趋也。

此间近事如常。杨、彭二公业经派船八十号驰援临淮，义渠老营当可保全。霆、沅两军又为疾疫所苦，幸援贼虽到，尚无战事。味根、申夫于二十八、九日迭获胜仗，黄老虎有下窜之信，江西腹地应无他虞。复问台安。

056．复郭崑焘七月初七日

希部四军，舍逸亭外，别无联络之人。逸亭必须来皖。刘开生惮于远游。筠仙欲商贾不贩川粤私盐，实属万难。

意城仁弟亲家阁下：

接六月二十日惠书，敬悉一切。

寄帅抄示入粤疏稿，想大笔所为，分肌擘理，入木三分，精能如此，恐不能不作下山和尚矣。凯章尽可入粤，已于复寄帅信内详之。逸亭必须来皖，则请阁下强为我致之，希部四军，舍逸亭观察外，别无可联络之人，幸凂寄帅无并挈以度岭也。

刘开生学问淹博，文笔亦雅，特章疏笺牍不甚合式。告以岭南之行，渠颇惮于远游，盖其眷口寓于天津，胞弟宦于山东，亲戚朋好多侨居于上海、安庆，一经赴粤，则各处消息难通，故欲前而仍次且耳。

筠仙亲家于六月十五履任，昨日到一详文，欲于各口岸督销淮盐，渐复引地之旧。鄙意欲商贾不贩轻本之川私、粤私，而贩重本之淮盐，欲小民不食贱价之川私、粤私，而食贵价之淮盐，虽杀之而有所不行。筠公前有一信，欲于淮引地面重税邻私，较此详差为易办，差有把握，兹将令兄一详一缄抄寄尊览，鄙人本日复舍弟信亦附抄呈上。将来以此意复告筠公，敬求阁下与南坡翁熟商两策孰善，一面飞函示复，一面请南坡翁星夜东来敝处，即当咨商湖北，俟接到阁下复函，再行具奏。复请台安。

057．复李续宜七月初八日

静心调养，病当不治而愈。此间军事，千万不必系念，但求设法令逸亭来皖。

希庵仁弟亲家阁下：

接六月十九日惠书，知已返旆旋里，从此安心调养，当可日有起色。杨朴庵言其戚友苏姓者，道光初患痨病，群医束手告退。苏姓乃移居山寺，亲属概谢不见，仅带一雇工在旁，目不开，口不言，日用百物，开载一水牌之上，有所需则向牌上指点，而令雇工取办，然不服药饵，不食腥荤，每日所需之物亦极少矣。后二年余，痨病已愈，妻子入山迎之，犹不肯归。五年始归，寿至七十有奇。不知阁下可仿照行之否？

此间军事，无论夷险难易，千万不必系念，此后亦不复以军务相关白，但求设法令逸亭来皖，联络萧、毛、成、蒋诸军，俾贵部不至全改旧观而已。前此十日一寄尊处信函，此后改为一月一致，以免繁扰。顺问台安。

国藩顿首

058．复王子坚七月初八日

金陵未能合围，各军赶援临淮。

子坚尊兄年大人阁下：

顷奉惠缄，猥以大计会疏，远蒙齿及，惭悚曷任！借谂巡符绾福，榷政宣勤。六计上廉，法周官之治典；三载考绩，邀虞陛之隆恩。引企吉晖，良殷抃颂。

此间军事，尚称平安。金陵大营疾疫又作，鲍军仍扎江滨神策门一带，未就合围。寿州陷后，蒙城岌岌，已调成、周、蒋、毛诸军分防六安、颍州、三河尖，添调水陆各营往援临淮，月初均可赶到。江西鄱、景等处，防剿数月，本称得手，自韩军小挫，贼焰复张，趋重湖口一路。幸江、李两军六月二十八、九连获胜仗，或可不致决裂。知关廑念，附报一二。专泐。复颂台安。诸维心鉴，不备。

059．致张运兰七月初八日

粤事积习太深，须得老于戎行者，方能湔除旧染。入粤治军，必将有成，应请速行。鲍军暂扎神策门，事出有因。临淮水陆依附，尚足自立。江西窜贼趋重湖口一路。

凯章仁弟大人阁下：

自台旌旋里后，屡展函牍，并于家乡来人询问起居，欣悉调卫得宜，旧恙渐愈，至以为慰。

昨接毛寄帅来函，以奉命总制两粤。粤事须从军务下手，而该省积习已深，非得一老于戎行者提唱而左右之不能湔除旧染，欲请大纛南征，一新壁垒。敝人固深盼台旆东来，相助为理，然以寄帅之殷殷见商，重违其意，且粤厘分济皖饷，办理一年，毫无起色，若得军务确有把握，则厘务亦必日起有功，阁下入粤治军，仍于皖省大有裨益。粤省本旧游之地，地势人情，想有成竹在胸，又与毛寄帅、郭云帅两贤相处，必可驾轻就熟，水乳交融。贵部在皖分隶易、刘两镇，现已半年有余，战守之事，绰有条理，可以放心。应请台端定计，即作粤东之行，国藩已函致寄帅，属其并请水师，选择将领，挈以俱南。将来水陆各军联络一气，楚军纪律行于岭南，咸奉阁下为准则，鄙人正乐观厥成也。

此间军事，自九洑洲克复后，厚、雪两帅及舍弟定议鲍军渡江，进扎孝陵卫，以成合围之势。旋因酷暑蕴蒸，军中疾疫大作，又平毁钟山营基，暂扎滨江神策门一带。外间恐成持久之局，颇议霆营不应顿于坚城之下，不知敝处二十一日始闻克复九洑之信，霆军则于十八日业已南渡。厥后士卒多病，且不能进而合围，又安能移剿他处？地势太广，统辖太多，往往不能自主，可愧也。

苗逆陷寿州后，现檄毛、蒋、成、周四军分守老庙集、溜子口及三河尖、六安州各城隘。唐中丞临淮一军，关系数省枢纽，已添调何绍彩四营往助，并由厚、雪两帅派舢板八十号入淮助剿。水陆依护，尚足自立。

江西窜贼，股数尚多，目下趋重湖口一路。该处有江味根、李申夫两军，现又咨请雪帅亲带炮船上驶，以保浔、湖要隘。知关廑注，附此奉报。即颂台安。诸维心鉴。

060．复唐训方七月初八日

所论淮南北情形，洞中窾要。冯守贤者，望加意爱护。桐云究竟是真材难用，还是自命过高？

义渠仁弟大人阁下：

二十七日奉答一缄，顷接二十八手函，具悉一切。

所论淮南北情形，瞭然在目，水陆各师到后，应请即如尊旨办理。惟蒋之纯已檄令扎溜子口、霍邱一带，一时未能赴颖〔颍〕。颖〔颍〕州守城只有四营，尚嫌单薄，势难再分。亳州须兵，无从另拨。来信所论苗逆急于收圩而缓于攻城，此是洞中窾要之论，目前亳州或不遽吃紧也。

六安州何牧经该处绅士禀留，业已批准。冯守前因闲住蒙城，并无差事，故札调来省，现既在麾下派办文案，甚为得所。该守学问渊博，文有师法，官刑部近三十年，仅得一麾出守，仕途亦极蹭蹬，尚望加意翦拂，必收指臂之助，不必饬令回省矣。

另函所示，亦已聆悉。桐云前在希庵幕中，相得甚欢，末路忽致龃龉。国藩尚疑希庵持论太高，或者责贤太备，及至重入尊幕，谓必水乳交融，乃复龂龂若此，不近情理，岂真材大难为用耶？抑被虚名所误，自命过亢，遂凡事不顾其安耶？复颂台安。诸维心鉴。

061．复李鸿章七月初九日

昌岐必须速赴临淮，否则严参革职。月提皖饷，四万决不可少。郭粮道业已赴沪。

少荃世仁弟大人阁下：

初六日接六月二十六日惠书，敬悉一切。

伪归王之洋枪队不令西援，有裨于金陵诸军甚大，开花炮则金陵之贼业已不少。初一、二日猛扑刘南云营盘，几不保也。

昌岐宜赴临淮，另咨详陈，如渠接咨十日，再不启程，不能不严参革职。楚军水师，向无梗调之事，昌岐一人欲坏我风气，断难允许。请阁下嘱其将提督关防先送尊处，一面启程赴淮奏派质堂署提督事，再行接印，昌岐不必俟奉旨后乃交印也。

月提皖饷，四万决不可少。霆军此五十日内仅发去银二万两，勇夫共二万余人，每人不满一两，医药之资，油盐之费，皆无所出，想尊处必有见闻。一俟阁下咨复，司道详复，即派员至沪，专收一二厘卡，亦犹前此敝处以景、河、乐、婺济左军也，特苏、松系鄙人分内应筹之饷，不算协款耳。

郭粮道业已赴沪，渠面禀奉阁下书函，催其到任，云仙亦有书催之，果否？惟时适有谕旨，部文迭催，故敝处札饬赴沪。其人才尚明晰，其在籍劣迹，左帅复书亦未详言，尚祈卓裁定夺。粤中督、抚、藩三席俱已内召，毛、郭两帅必与令兄水乳交融，前事姑缓图之，云仙月内必过皖相见矣。顺候台安。

062．复郭嵩焘七月初九日

淮盐当重税邻私，方为正办。雪芹不乐登陆，又不善与诸将相处，不宜令其节制下游水师各军。江西可望肃清。

筠仙仁弟亲家大人阁下：

初六日接六月二十二日惠书并公牍，敬悉一切。

淮盐须从规复引地下手，自是不易之理。前此来示，欲于淮引地面重税邻私，似较此详为易办，办之亦较有把握。次日即将来牍抄寄意城、南坡一阅，并商两策孰善，兹将信稿抄呈尊览。

正拟复商整顿鹾务，连提数纲，而亲家已拜抚粤之命，两淮替人未知谁属，癸甲等纲永不能提矣。来详即不复批发，仍请阁下于前信后详两策中酌定一策，迅速见示，以凭奏办。由江入粤，自必经过安庆，便道归里，谕旨催促，计良觌亦在近日。

雪芹不乐登陆，又不好与群雄周旋，令节制下游水陆，似不相宜。渠日内有湖口之行，且待台从到此，面商一切。何铣究应如何惩办，亦望卓裁酌定，俟相见再为一鸣可也。味根、申夫已将湖口之贼打退，江西可望肃清，堪为一慰。顺问台安，恭贺大喜。

063．复朱云亭七月初十日

死亡太多，饷项支绌，医药无资，实堪悯恻。苗党复叛，长淮震动。

云亭妹夫足下：

屡接惠书，久稽裁复，比维侍闱曼福，潭第均绥，至以为颂。震四外甥受室后，已有弄璋之喜否？其弟现年若干？竹房共得哲嗣几人？已授室否？均深系念。

此间军事，辛酉秋冬、壬戌春夏，极为顺利。自去秋各营病疫，死亡太多，令人不寒而栗。今岁克复江北各城及九洑洲要隘，贼势渐衰，惟各营病者近又过半，饷项支绌，医药无资，实堪悯恻。又以苗党复叛，长淮震动，一波未平，一波复起，浩劫茫茫，竟未知何日果遂厌乱也。所幸贱躯粗适，除齿牙渐脱外，尚未遽臻老态。沅甫弟在金陵，军心亦均鼓舞。今秋拟接眷属来皖一叙，如其各路平稳，即可在此久住。兹寄去寿对及联幅、参枝等物，祈呈姻叔大人之前。夙诺未偿，幸勿哂其太迟也。顺问近祺。不具。

064．致朱蓂七月十二日

名位太重，夙夜不安。干戈之地，肃靖未易。少年深交，蜡屐方忙，致足慕也。

尧阶仁兄亲家大人阁下：

久疏笺候，伏审动履康绥，合潭迪吉，至为慰祷。

弟忝窃高位，兼窃重名，加以兄弟同时开府，并握重兵，揽镜扪心，实无德以堪此。惟是夙夜惴惴，不敢因虚誉之横集而自忘其丑，不敢因军事之偶利而自诩其能，以是冀免大戾，即以是常保本来之面目，以报微时之交知。

数年以来，忧喜情怀，错出互见，家庭骨肉之间，叔父暨一姊、两弟先后沦逝。疆场干戈之地，虽沿江城邑次第克复，而贼数仍不少减，重以西人深入内地，实逼处此。逆炽于秦中，有苗叛于淮上，观其气象，均非仓卒所能戡定。即发逆老巢或能幸克，亦将变为流寇，诒祸南服，故可喜之端无几，而可忧虞者千绪环生，不知所届。所幸贱躯粗适，齿牙初脱，两目眵昏，此外别无所苦。

小儿来营，道及阁下上年六十诞辰，适在舍弟宅中，兹撰寄一联，副以微物，用申补祝之义，伏希莞纳。舍沅弟在金陵，诸托平安，惟疾疫大作，几与去秋相类。筠仙新拜广东巡抚之命。屈指少年深交，次第登用，俱负时望，独兄与啸山高卧不起，藜床欲破，而蜡屐方忙，致足慕也。顺问近祉。不具。

065．复李兴锐七月十三日

先除苗逆，未为无见，然目下兵力实办不到。霆营进扎金陵，亦势所必然。

勉林仁弟阁下：

接初二日手函，具悉一切。猥以令弟平进一阶，远劳致谢，朝廷懋赏，各路通例，非主者所得而私，亦不得而吝也。歙、黟赈粜之事，经理得宜，俾孑黎稍苏残喘，闻之欣慰。

苗逆鸱张，寿城守至七十余日而陷，长淮已酿巨患。尊意欲先除苗，未为无见，然兵力有万难再添者。现在周厚斋所部分守桐城、六安、迎河集等处，蒋之纯所部分防颖〔颍〕州、霍邱、三流集等处，毛竹丹所部扼防老庙集一带，成武臣所部专顾三河尖一带，各军但能坚守要隘，势难并力进攻。而南岸游兵则惟江味根、李申夫两支，前此湖口吃紧，岌岌几不自保。初四日文桥之贼宵遁，始能跟踪追剿。如果江西一律肃清，江、李两军须由石、太、宁、旌一路痛加剿洗，去徽州切近之灾，固江省东北之防，利则直捣东坝，不利亦内顾藩篱，断不能调过北岸。如调北岸剿苗，非一二年不能蒇事，又何能仓卒更回南岸也？

金陵军事，自鲍军渡江后，疾疫大作，尚在神策门、滨江一带扼扎，未能进扎孝陵卫，旬日来逆众出扑，均经击退。就目前形势而论，不能不合力以图金陵。外间恐成持久之局，颇议霆军不应顿于坚城之下，不知敝处二十一日始闻克复九洑洲之信，霆营则于十八日业已南渡，厥后士卒多病，且不能进而合围，又安能移剿他处？地势太广，统辖太多，往往不能自主，可愧也。

祁门同善局，为本地善举，现在需费不敷，即于祁台米项下拨银二百两，聊为补苴，可如尊旨办理。介唐屡次乞退，昨已批准开缺，惟此席关系甚大，思之未得其人。时事孔棘，人才甚难，如何！如何！复问颂安。

066．复唐训方七月十三日

赴援水师，日内即到。李良臣发愤剿苗，似出至诚。火药存数不多，可径向鄂省求助。江境渐次肃清，从此南岸军务较有归宿。

义渠仁弟大人阁下：

初八日奉答一缄，顷接初六日手函，具悉一切。

苗逆麇聚淮河北岸，朱、张两镇营盘被困，而南岸又添垒出队，牵制普营，似此情形，怀远一军势难撤回。详阅来函，镇定从容，不为狂风巨浪所摇撼，鄙怀借以稍慰。

厚庵来信，丁镇各船二十三日行次扬州暂泊，等候王镇船到同行，计算初十内外必已驶抵临淮。若丁、王等能将该逆炮划二百余号一扫而空之，则声威立壮矣。昨又奏催淮扬水师迅速启程，片稿咨达冰案。

李良臣前有解职归田之请，敝处复缄，与之开诚布公，晓以利害。昨得来函，云“五河地方为临淮后路，倘苗逆下窜，誓必坚守五河，决一胜负”等语。彼与苗逆积怨已深，其欲发愤剿苗，既伸公义，又报私仇，似属出于至诚。李显爵带队赴五河，与来信相符，并非无因，我辈坦然相处，当不至别生枝节。兹将敝处前信与渠此次来函抄奉一阅，可以辨其诚伪矣。

蒙围稍松，穀山出驻小涧集，如果能搘拄月余，或可望有转机。

金陵设转运局，业派许郎中专司其事，此后运送各物，必较易达。军火等项，舍弟营中亦不甚足，敝处本日起解药万斤、子万斤、绳万盘，前赴许郎中处转解。惟此间火药存者无几，索者极多，此后恐难源源接济。请阁下函咨官、严两帅，求其每月协药一二万斤，由安庆派员接解，湖北全境肃清，当可允诺。

印渠处马队，初意为尊处所必需，故属其径送临淮，今来函所论良是，再当婉函辞之。

江味根、李申夫两军在湖口驻扎，前次颇形岌岌，初四日文桥之贼宵遁，江境渐次肃清，从此南岸军务较有归宿。附告一慰。复颂台安。

067．复杨岳斌七月十五日

临淮军情岌岌，义渠临危不乱。熟米不敷匀拨，故未能如数送解。江境一律肃清，上游军事已松。

厚庵仁弟大人阁下：

接初三、初五所发手函，得悉丁镇等炮船二十三日抵扬州，待雪部船到，即同启行，计算初十内外已达临淮。昨接义渠初六日信，军情颇形岌岌，而词气极镇定不乱，必可搘拄待援。苗逆炮划二百余号麇聚淮河两岸，我水军到后，能一扫而空之，则声威立振矣。

贵部食米，六月份本拟再解二千石，嗣因谷米局熟米短少，粮台禀请搭解齐米一千石。鄙意以水师营向不购食齐米，即批令赶解熟米一千石，其下少之千石，无庸续解，虽与前函所许之数不符，而此间通省并无碓行，只有官碓行，每日舂米不满二百石，各处不敷匀拨，以致失信。现在七月中元已过，新米上市，想阁下必能谅之也。

初四日文桥之贼悉数遁去，江境一律肃清，上游军事已松。定湘营喻镇已檄令驶赴下关，又经雪琴留扎乌纱夹。雪琴今日甫到，拟小住数日，商定一切，再行返旆。泐此。复颂台安。诸惟心鉴。

068．复李鸿章七月十六日

剿苗尽可缓行，而临淮则不可不急救。望饬昌岐迅速西行。饷项极缺，务望帮衬数月。

少荃仁世弟馆丈阁下：

初十日接初三日惠书，敬悉一切。

群贼夹攻吴江，卒不得逞。苏、浙之贼业已截成两橛，局势极佳。惟忠、侍、辅等著名逆首麇萃金陵，初一、二日扑下关官营，初八、九日印子山之战，皆异常凶悍，未审舍弟终足制之否？潮、为、展三伪王，系何姓名，求便中示及。

义渠近极危险，来信抄寄一览。苗逆尽可缓打，而临淮则不可不急救。临淮倘有疏失，继此席者朝廷必取材于楚军，必征兵于敝处，必征饷于尊处。与其待决裂之后百方补救，不如趁此时早一援手。故国藩既请厚、雪两部往援，而又屡催昌岐继进，盖亦有万不得已之苦衷，伏希鉴亮。筹发粮药，速昌岐西行，至要！至感！昌岐平日之忠良，在沪年余之功劳，鄙人岂尝须臾或忘？特时艰所值，有不得不饬令兼顾淮上者，明者可一望而得也。

江西肃清后，江、席、李三军可由建德、石、太下达旌、宁，机势渐顺。惟饷项极绌，除希部四营外，本部领饷者至九万余人之多，萧庆衍一军，前已于公文内咨达，其他军穷窘，想尊处必有所闻。一由鄙人不善理财，一由食者太众，无术减省。尊处现虽欠饷两月，然使此后只发九成、八成，则可月省四万、八万，敝处则纵月添四万尚不能发足六成之数。务乞指定一二厘卡，帮我数月，即明年索还，亦无不可，胜于指囷之高谊矣。复问台安。

069．复李明墀七月十六日

金陵军中疫气又作，援贼扑营，均经击退。临淮一军本足自固，援军月初定可赶到。江境渐就肃清。

玉阶尊兄大公祖大人阁下：

顷奉惠缄，具纫绮注，借谂政祺锡鬯，台祉珠联。薇垣耀天庚之星，丰年志庆；枫陛谌神霄之露，渥泽频沾。引企矞晖，良殷抃颂。

此间军事，尚称平安。金陵军中疫气又作，援贼屡扑霆、南等营，均经击退。临淮一军本足自固，续调水陆各营往援，月初定可赶到。江西边防布置尚无疏罅，自韩军小挫，贼焰复张，趋重湖口一带，幸江、李两军并力驱除，而刘、席复在鄱北迭获胜仗，江境渐就肃清。知关廑念，附报一二。专泐。复颂台安。祗璧谦版，诸惟心鉴，不备。

070．复李榕七月十七夜

建德无敌，应乘胜直捣石、太，望一面约同江、席二军进剿，一面来省面谈。云岩必来石埭会剿。

申夫仁弟左右：

接本日惠书，知台旆已抵东流。运使之晋，在平世实为不次之擢，而在近日，辈流长驱大步，见惯不惊，则此犹徐行平进耳。建德既已无贼，即应乘胜直捣石、太，望阁下一面函商江、席二军，约其同进，一面来省小叙。雪琴已于十五到此也。云岩之胞弟病故，渠已病，莫能兴，然贵军抵石埭后，渠部必来会剿。袁午帅仙逝，本日接其讣信矣。复问台安。

071．致沈葆桢七月十八日

此后鉴于前辙，即派江、席、李三军为江皖游击之师。苗练猖狂，胜保难辞其咎。

幼丹尊兄大人阁下：

近日笺候少疏，伏想兴居多祜为慰。

前月十七坚山之役，意谓江、李纵能支持，必难破贼，而江西之患且无了日，不料月初大股退窜，饶、浔肃清，江、李并未大战。不知果因黄老虎重伤而退乎？抑被刘、段、席、韩屡创之后，力尽而返乎？此次徽、饶幸保万全，实赖阁下与左帅调派诸军，苦战苦守。敝处仅有钧营会剿，既少且迟，深以为愧。此后鉴于前辙，即派江、席、李军为江皖游击之师，另有公牍奉商。如阁下与左帅意见相符，则一切由三君者自定，进止不复遥制矣。

下游军事，忠、侍、辅诸伪王萃于金陵，方广征各悍酋，共谋解围。鲍春霆已卧病月余，其部卒病故极多。舍弟营内较去年病者稍少，自初一至初九迭次鏖战，该逆炮子打入我垒者，重至三十七斤，洋枪队调动至八千之多，不知天地戾气，何时可减？目前金陵万无得手之理，但求勉力支撑，牵缀忠、侍诸酋，不得分顾苏、浙，即为幸事。

袁午帅仙逝，有遗函寄弟，谆谆以苗事见嘱，抄呈一览。临淮日内十分危急，义渠殆不能支。苗练发端甚微，不谓酿成如此大祸，虽曰气数，胜帅谋之不臧，亦何可逭？希庵病重不出，鄙人不得不独执其咎。数月以来，外而苗患日炽，内而饷项日绌，昼夜忧灼。惟此二端，仰仗大力将江西厘务料量一番，庶有补救。顺问台安。

072．复唐训方七月十九日

援师大捷，士气百倍，惟水营只宜水战，不宜登陆。蒙山重围甫解，似不足以出队进攻。受伤各勇，可令成镇带回。

义渠仁弟大人阁下：

十三日奉答一缄，顷接十四日手函，欣悉内外江水师赶到，正值前敌吃紧，会同六军，奋力鏖战，立将贼划剿获净尽。有此一捷，士气百倍。此次驰援之速，雪、厚两帅力顾大局，实为可感，丁镇等奋勇杀贼，亦属可敬。惟乘胜登岸扑垒，致受伤阵亡者不少，闻之惋惜。水营哨勇，俱系百战之余，而赴淮助剿，尤系精选健者，必宜加意爱护，切不可轻于一试。一船而伤亡数勇，则此船不能出队；一军而减去数船，则此军为之减色。以后望坚属各营，只宜水战，不宜登陆，或酌留三四十号于临淮，其余驰赴上游，搜剿涡河、浍河、颍河、淠河，直至寿州正阳迎河集一带，亦无不可。务祈将鄙意再三言之，俾各水师营官胸有把握，不至临时改换主意。至要！至祷！

琅山逆众悉数窜遁，蒙军饷道已通，亦属意外之喜。现在贼势专注怀远，尊意欲寿、蒙两路进攻，诚为牵制之妙着。然蒙军重围甫解，其能否自立，尚未可知，万难调之出队。毛、蒋、周三军分防各处，局势甚散，欲其合力夹击，亦属势所不能。且各统领分位相埒，无一就近统率之人，一切进止机宜，现均由此间遥制，甚不放心。鄙人于此事日夜筹思，苦无良策。本约金逸亭来皖，拟属其往来六安、三河尖一带，联络各军，必有裨益。现闻逸亭为毛寄帅邀往粤省，不能强之东来。时事孔棘，人才实难，如何！如何！

雪琴于十五日到省，目下江西一律肃清，上游无事，小住数日，再行返旆。今日已将王镇留防之八船，并添派十二号，檄令续行入淮，到后拟令成镇所带各船，仍回大江。其受伤各勇，可令成镇带回，而酌留好勇于淮也。泐此。复颂台安。诸维心鉴。

073．复庞际云七月二十日

南北军情，几起几伏。欲调皖中，未便率尔，可来面谈商定。

省三仁弟大人阁下：

迭接手函，并诵近作，借谂荩祉绥愉，吟怀佳鬯，至以为慰。

此间军事，惟辛酉秋冬、壬戌春夏迭克沿江城隘，机势最顺。自去秋以来，奇险环生，日居骇浪之中，悬崖之下。直至本年二月间，稍稍出险，又以北岸逆众上犯，连围四城、一隘，几至扰及鄂疆。幸守兵得力，该逆连不得逞，折而下窜，遂乘胜克复巢、含、和州、二浦，并攻破九洑洲要隘。方幸浪静波恬，事机大转，而苗练复叛，寿州沦陷，长淮添此巨患，兵力不敷分布。金陵地段太广，势难合围。鲍营渡江后，疾疫大作，现尚屯驻神策门、滨江一带，未能进扎孝陵卫。城内贼数过众，近日常出扑营，洋枪队动至七八千之多，其他凶悍，可以概见。揽观大局，自非仓卒所能戡定。即使老巢幸免，恐将变为流寇，贻祸南服。

国藩忝窃高位，权任过崇，日夜兢兢，恒虞颠蹶，阁下惠然肯来，相助为理，固所深愿，惟敝处近来不轻调人，阁下在张中丞处尚无奏留之案，去留似可自如。如能命驾来皖，容于面晤时商定一切。泐此。复颂台安。诸维心鉴。

074．复冯志沂七月二十日

义渠待人笃挚，甚可因依。待淮事稍松，再来谈艺不迟。金陵屡有战事，江境一律肃清。

鲁川尊兄大人阁下：

四月十九日奉答一函，由麻城、固始以达颍州，适值台旆屡移，邮递相左，未达典签。嗣又两奉手缄，备稔近状，至以为慰。阁下久滞云司，一麾江介，两年来崎岖戎马，险阻备尝，详玩惠简，感旧摅怀，清情斐亹，又复手书精楷逼近黄庭，固由斫鼻之精，亦见从军之乐。古称穷者而诗乃工，今又知危地而字乃妙，政堪为欧梅进一解矣。义渠中丞待人笃挚，甚可因依，昨来书欲借鸿笔，代为草奏，此时自以且住为佳，不必遽图南迈，将来淮上军事稍松，或命驾晋省一叙。此地倾矜谈艺，不乏旧游，亦群盼旌从之遄臻也。

近日金陵各营，屡有战事，江西境内一律肃清，各防军次第拔营东下，拟由石、太、宁、旌一路痛加剿洗，以达东堤南岸，军务较有归宿。附告一慰。泐此。复颂台安。诸维心鉴。

075．复郭嵩焘七月二十三日

商谈运使、鹾使与赴粤路线之安排。

云仙仁弟亲家大人阁下：

十七日戈什哈归，接惠书，敬承一切。

运使实缺，未蒙简放有人，而寄谕已特派候补道忠廉署理，不知忠君比已到泰否？既有特派之员，自未便札派许次苏接署。南坡翁有七月杪起行来皖之信，奏保两淮鹾使。鄙人本有此意，特发之稍迟，昨舍弟已专疏保之金眉生亦经舍沅弟附保，鄙人却不便奏请，恐与前疏矛盾。待谕旨到日，南老亦将至此矣。

台旆赴粤，自可谨遵寄谕，由江入粤。但不必湖南行走，迂道太远，为时太久，宜由九江登岸，驰驲十三天而至大庾，然后由韶郡买舟，一箭放溜，四日可达羊城。一则可免海道轮舟之险，二则可与贱兄弟及杨、彭、沈、晏等晤谈一切晏公将由江西来皖，三则贱眷九月来此，令郎或可便道就昏。是否，均候卓夺。

吏材此间亦极缺乏，在皖年余，吏治毫无起色，可愧之至。奏请于新进士中签分十六员来皖，尚无至者。大抵吏治与军务相表里，皖省群盗如毛，人民相食，或百里不见炊烟，虽有龚、黄良吏，从何施手？顷江西幸已肃清，而苗逆蚕食日广，临淮危如累卵，袁帅沦逝，李公不来，江淮诸艰，一埤遗我。如何！如何！顺问台安。

076．复厉云官七月二十三日

大局非仓卒所能戡定。临淮已岌岌可危。惟南岸军务较有归宿。孔守已接手办理粮台。希部各军欠饷太多，望大力维持。

伯符仁兄大人阁下：

迭奉手函，备悉一切，并承寄到报销折稿清册，具征句稽精细，至以为佩。惟初案因规费不足，至今尚未议复。此后二案、三案，鄙意暂置不议，如果金陵克复，再行次第措办。

此间军事，自九洑洲克复后，鲍军渡江，疾疫大作，尚扎神策门、滨江一带，未能进驻孝陵卫，距舍弟营盘尚有七十余里，地段太广，势难合围。忠、侍、辅诸酋麇聚城内，调集悍党，时出扑营，洋枪队动至七八千之多，贼势并未稍衰。揽观大局，殊非仓卒所能戡定。苗逆猖獗长淮，已酿巨患，毛、蒋、成、周四军，分守城隘，不能合力进剿。唐中丞临淮全军共七千余人，若专顾老营根本之地，尚可自固，乃前以蒙城吃紧，分兵进剿怀远，冀掣其势。现在蒙围幸解，而普、张、朱各镇分驻蚌埠，离临淮七十里，粮路断绝，殆将不保，临淮亦岌岌可危。杨、彭两帅部下水师虽已赶到，立扫贼划，然陆师太单，终恐决裂。此间援兵无可再拨，忧灼曷已！江西幸已肃清，江、席、李各军次第拔营东下，拟由石、太、宁、旌一路痛加剿洗，以达东坝。南岸军务较有归宿，差可告慰。

孔守办理粮台，为钟守替人，屡阅公牍，知已接手，一切秉承指示，无不诸臻妥协。希部各军欠饷太多，艰窘万状，尚望大力维持，俾获宿饱，无任感荷。泐此。复颂台安。诸维心鉴。

077．复张之万七月二十三日

南岸军势较顺，临淮颇形岌岌。午桥沦丧，尤增感怆。

子青尊兄大人阁下：

接奉惠函，备承绮注，借谂雄师所指，扫穴擒渠，听铙吹之频转，卜温纶之迭沛。引詹矞霭，无任钦迟。

敝处军事，自九洑洲克复后，鲍春霆军门渡江，扎神策门、滨江一带，因士卒多病，未能进扎孝陵卫。金陵地段太广，合围甚难。忠、侍、辅诸酋麇聚城中，日调悍党攻扰我军。上游江西一路，贼股甚众，前数月颇形岌岌，自本月初四以后，悉数下窜，亦是回援老巢。现檄江境各防军追剿东下。南岸军务较有归宿。苗逆叛后，长淮已酿巨患，唐中丞临淮一军，搘拄匪易。昨敝处派援之水师到后，扫除贼划颇众，士气为之一振，然张、普、朱各陆军分驻怀远、蚌埠，粮路梗塞，实已危如累卵。希庵中丞部下毛、蒋诸军分防寿南及六安州、霍邱各城隘，成武臣一军则令驻扎三河尖，北以兼顾棠疆，南以屏蔽鄂省。练目潘垲父子屡次来禀，颇以忠义自许，已批令集团固守，同心讨苗，不知果能有效否？兹将一批一札，抄寄台览。

袁午帅遽赋骑箕，老成凋谢，闻之叹惋。循诵遗书，尤增怆感。其令郎筱坞唁函，即日专差另寄，遗折由尊处代奏，谅已奉到恩旨矣。泐此。复颂台安。诸维心鉴。

078．复官文七月二十三日

金陵官军惟先求自固，力御援贼，徐俟事机之转。江西全境肃清，临淮则令人担忧。整复淮纲，应请鄂中主稿，挈衔具奏。

秀帅宫太保中堂大公祖阁下：

接奉惠书，备承绮注，借谂荩勤益懋，动履康愉，至以为慰。

敝处军事，自九洑洲攻克后，鲍军渡江，扎神策门、滨江一带，士卒多病，春霆亦抱恙未愈，不能进扎孝陵卫。金陵地段太广，合围甚难。忠、侍、辅诸酋麇聚城中，日调悍党攻扰我营，洋枪队动至七八千之多，贼势迄未稍衰。外间恐成持久之局，颇议霆营不宜顿于坚城之下，然始以乘胜渡江，系彭、杨与舍弟议定之局，逮弟闻九洑克复之信，已在鲍军南渡之后。继则为疾疫所苦，且不能进而合围，又安能移剿他处？现惟先求自固，力御援贼，徐俟事机之转而已。江西全境肃清，江、李、席各军次第拔营东下，拟由石、太、宁、旌一路痛加剿洗，以达东坝，南岸军务，较有归宿。惟苗逆猖獗，寿城沦陷，希帅部下毛、蒋、成三军暨周厚斋一军，分防六安、颍州迎河集、老庙集、三刘集、三河尖各城隘，局势甚散，不能合力进剿。唐中丞临淮一军，兵力本不甚厚，而普、张、朱各营又以进剿怀远，分驻蚌埠，相距老营七十余里。临淮根本之地，只有四营分扎两岸。杨、彭两帅水师于十一日赶到，十三日扫除贼划甚众，士气一振。然陆师太单，日形岌岌。昨义渠来信，以蒙城围解，欲调马穀山及王才秀所部千三百人回援。恐饥疫之卒，亦不足恃，此间各处防兵，无可再拨，徒深忧灼。如何！如何！

承示整复淮纲，不准商贩淮北之盐侵占淮南引地，自是正办。惟系定例应办之事，似可无须专奏。如因混淆已久，欲以一奏重申旧章，亦无不可，应请尊处主稿，挈衔具奏。将来整顿鹾政，所应复旧者，不止此一端，容俟徐定章程，另函奉商。泐此。复颂台安。诸维心鉴。

079．复毛鸿宾七月二十四日

筠仙抵粤当在冬初。长淮之患，不知何届？

寄翁仁兄大公祖同年大人阁下：

七月初六日肃笺奉复，兼贺大喜，旋又函致凯章，请其募勇入粤，亦由尊署转达。顷接七月九日惠书，知凯章尚未开招，接到拙函，想不至更有迟疑徘徊。

筠仙奉署理粤抚之命，须俟新署运使忠观察廉到任，中秋后乃可成行，在金陵、安庆微有停留。弟劝其由九江登陆，驲路至韶，再行买舟晋省，抵粤当在冬初，计台旌必先到两月矣。

粤厘分成，顷已咨复晏、黄二公，本省酌留三成，仍俟公与筠公到后，通筹妥办。

此间近状平善，江西已一律肃清，金陵自初九日大战以后，贼不复出，惟疾疫尚未大减。义渠所部普、张、朱各军，分扎怀远、蚌埠，被苗逆梗塞，粮道危在旦夕，临淮老营亦复岌岌不支。义渠本乏可恃之将，布置又颇散漫，长淮之患，不知何届？诸艰且并萃于鄙人一身，老兄何以教我？顺问台安。

080．加厉云官片七月二十四日

所辖十万有奇，饷项不过三成以上。蒋、毛、萧、成四军，务求鄂省竭力供支，月饷常发六成以上。

再，此间饷绌情形，台端想已略知其概。敝部统至八万余人，加之江、席二军，已愈九万，舍弟又增募新军，以图合围，通计十万有奇。月发半饷，亦在三十万以外。而雪琴全部食吴城之厘，尚不在此数，协济唐义帅暨李世忠月饷，亦不在此数，而入款则仅江西厘金、皖省水次厘金、湖南东征局厘金及粤东厘金四款。自去岁以来，无论衰旺，从未有一月满二十四万者。通盘筹画，饷项不过三成以上，万难支持。所有蒋、毛、萧、成四军，务求鄂省竭力供支，请阁下上禀两院，下商寅好，惠顾该四军，即所以惠顾鄙人也。月前此间解银一万，接济萧军，因雪琴痛切代为陈诉，近日拨万金为颍郡买米，拨五千金为三河尖买米，因颍、尖为鄂、皖、豫必争之地，不能不多备米石，并非此间稍有余力也。千祈阁下刻刻留心，于蒋、毛、萧、成四军月饷，常发六成以上，不特鄙人感赖，即希庵亦感大德矣。再问伯符仁兄大人台安。

081．复唐训方七月二十四日

近日调遣多有不妥。李良臣必无附苗之意，当推诚相待。

义渠仁弟大人阁下：

十九日奉答一函，顷接十八日手缄，具悉一切。

普、张、朱各营远驻蚌埠，粮路梗塞，水师送粮，均须陷阵而过，多伤精锐，自不能屡送冲过。老营根本之地仅有四营，且分扎两岸，兵力太单，如何能支？四营者，不知即系何绍彩之营否？何军未到之前，阁下左右岂全无一营耶？鄙人前月函咨即以调回怀远一军为言，原欲先求自固，免为逆势所牵制，今则中途横亘，万难回援。阁下以孤军搘拄重地，令人日夜悬系。梁美材一军，尊意欲调之赴援，如果有益，必当速饬驰援。惟计算日期，此间札饬该营，接到后即料理拔营，已在八月初间；其由铜城闸启程至淮，按日计程，至速亦在中秋前后，若待饷到始能启程，则更迟矣。此二十余日中，贵部如能固守，必已转危为安；若不能固守，则岂三营所能挽救？该三营人数尚不满千三百人之数，断不能独当一面，亦未必胜于普、张、朱、何诸军。现在北岸无为州以下，仅巢县有兵防守，萧军已渡江移扎印子山一带，仅留一营在江浦。梁美材之扎铜城闸，于皖北颇有关系，调去则于江滨有损，而于尊处无益，故未如尊旨办理，想明者自能谅之也。

苗逆致李部之信，朱元兴既肯交看，益信李良臣断无附苗之意，我辈更当推诚相待，万不可再生疑虑。至所称方先生者，敝处并无其人，子虚乌有，不足深究。而会垣奸细不能保其必无，容随时严查可也。泐此。复颂台安。不尽。

082．复左宗棠七月二十五日

饷项以人多而愈绌，将领以恬熙而愈孱。江、李诸军须布置妥贴，方能保全江西。

季高仁兄大人阁下：

日来未审近履何如？军士疾疫大愈否？相距过远，甘苦遂不相闻，至以为念。

此间近事，春霆南渡后，即已病疟，洎未就痊，其部卒病者，亦较他军独多。赴湘募补则旋募旋逃，终无足额之一日。舍沅弟初九日之战，杀贼甚多，然金陵贼势实未甚衰。洋枪队动调至七八千之多，舍弟与之相持，竭蹶补苴，救过不暇，若果合围，恐尚有他虞也。湖口贼退，江西一律肃清。江、李、席诸军本应乘胜进剿石埭、太平，而江军病多夫少，至今尚未拔动，李军拔至东流，亦以病卒三成以上，不敢独进。该逆遂以全股围攻青阳，朱云岩卧病甚重，正在料理后事，其七营营官病四人，其胞弟亦带一营，甫经病故。该军近日本不得力，惟青阳若失，则南陵、泾县、宁郡均为可虑。苗逆攻蒙城不得，乃悉力回攻怀远、蚌埠之师。该处为普承尧、张得胜诸将，素不可恃，而义渠倚重之。弟咨调杨、彭水师舢板八十号往援，仅破苗部划船，不能毁其陆路营卡。粮路已绝，普、张固危如累卵，临淮亦恐难保全。袁帅于六月二十四日沦逝，希庵多病，僧邸不来，江淮诸艰，遂萃于鄙人一身。饷项以人多而愈绌，将领以恬熙而愈孱，中夜以思，怛然忧愧。

江、席、李三军前有一牍，令其作为浔、饶、徽、池、宁五郡游击之师。就目前论，浔、饶暂可安枕；就大局论，下游若果得手，群盗固将假道五郡以奔命，以江西、湖南为逋逃之薮，即下游终不得手，亦不久仍思就食江西。克庵一军还徽后，尊指如何调派，江、李、席、段、韩、屈诸军果应如何布置，而后五郡不至靡烂，江西终保万全，尚祈荩筹一一裁酌，函咨惠复。徽、池两郡，处处与江西唇齿安危共之，宁国郡南路泾、旌、太三县，则于江西无甚关系，江、席之力不能遽调谋广德、东坝，是否姑置宁郡北路，亦祈卓裁详示。顺问台安。

083．复毛鸿宾七月二十九日

已派定粤军水师统领、营官，待筠仙过此，即携之以行。皖南之患，未有已时。

寄云仁兄同年大公祖阁下：

接奉十六日惠书，敬悉一切。凯章处弟曾寄一缄，劝其度岭南征，不知日内开募成军否？台从果于何时启节？至以为系。

水师宿将应取材于下游，诚为至论。顷雪琴适来此间，弟与之熟商，既用彭、杨部下之将，仅咨送一二员，亦必不能得力，仍须派统领一员，营官数员，哨官数十员，全仿淮扬水师、太湖水师之例，全军规模略具，在粤中仅添勇丁、船炮而已。现已商派阳江镇总兵任星元为统领，即日函商厚庵将营哨各官派定，俟筠仙中丞过此时，即令携诸将以行。此间水军之稍有名迹者，大抵皆筠仙所熟识，任镇亦其一也。逸亭如果东来，自当专案出奏。惟近日奏调之案，往往屡疏交争，而卒无赴调之日。故弟先函托希帅谆请逸亭东下，俟行期已决，再行疏陈，或亦省笺牍之繁。

黄老虎伏诛之说，自是浪传，其受伤或尚可信，近日全股围攻青阳，四面文报不通。如青阳不保，则下游南陵、泾县、宣城、芜湖皆将大震。皖南积骸成莽，人类将尽，而贼势蔓延其间，未有已时。不知上天何恶于皖，造此古今未有之浩劫，而鄙人薄植，适丁斯厄？终夜以思，但有悚畏而已。复请台安。

084．复张亮基七月三十日

苗逆猖獗，寿城沦陷，临淮岌岌可危。金陵合围甚难，惟先求自固，徐俟事机之转。

石卿仁兄大公祖年大人阁下：

顷奉四月二十六日惠函，敬承一切。借谂恭膺简命，建纛遄征，膺重寄于严疆，宣威棱于旧部。引企矞晖，无任佩慰。

敝处军事，本年三月间，北岸逆众上犯，连围四城一隘，几至扰及鄂疆。幸守兵得力，该逆连不得逞，折而下窜，遂乘胜克复巢、含、和州、二浦，并攻破九洑洲要隘。方幸浪静波恬，事机大转，而苗逆猖獗，寿城沦陷。唐中丞以孤军扼扎临淮，势甚岌岌。长淮添此巨患，兵力不敷分布，金陵地段太广，合围甚难。鲍春霆渡江后，士卒多病，尚扎神策门、滨江一带，未能进驻孝陵卫，距舍弟营盘尚有七十余里。忠、侍、辅诸酋麇聚城内，调集悍党时出扑营，洋枪队动至七八千之多，贼势并未稍衰。现惟先求自固，力御援贼，徐俟事机之转。

舍弟骤跻开府，具疏固辞，未蒙俞允。一门之内，数年之间，渥被恩施，毫无报称。鄙人忝窃高位，权任过崇，日夜兢兢，恒虞颠蹶。曾三次请简大臣来南会办，俱未获命。迩来希庵病旋，午帅溘逝，江淮军事，一埤遗我，尤觉兼顾不遑。承示黔省吏治整理非易，弟在皖两年，吏治豪无起色，悚愧滋深。泐此。复颂台安。诸维心鉴。

085．复吴坤修七月三十日

此时所急，不在攻人而在自守，千万稳慎，无涉大意。临淮岌岌可危。

竹庄仁弟大人阁下：

迭奉手函，具悉一切。

水师攻破双斗门贼垒，并乘胜直抵水阳，闻之甚慰。现在江境肃清，各防军次第东下。申夫扎营东流，昨来省垣一晤，适青阳被围，万分危急，因令李军先往援救，俟江味根到后，会同先保青阳，再攻石、太。如青阳稍有疏失，则泾、宁、芜防，该逆必竭力围扑。

来示所云誓扫水阳、高淳之贼，此时所急者，不在攻人而在自守，请即会商水师，将三山、芜湖一带，严加防备，愈早愈好，愈密愈好。周万倬病体甚重，业经起程回籍，芜防应责成阁下一人。此次黄、胡、李全股下窜，猖獗异常，千万稳慎，无涉大意。唐中丞分普、张各营远驻蚌埠、怀远，已被苗逆围逼，断绝粮路，全数挫退，临淮亦岌岌可危。此间援兵，无可再拨，忧灼曷已！知关廑注，附告一二。复颂台安，诸维心鉴。

086．致李世忠七月三十日

苗党反间之计，彼此皆已识破，自可坦然无疑。所需军饷，亦当尽力拚凑拨解。

松崖尊兄军门阁下：

顷接还缄，具悉一切。阁下以苗逆背叛，志切同仇，坚守五河以遏其下窜之路，具见真心报国，出于至诚。并历数苗逆与贵部积怨情形，更宜及时奋发，以彰公义，兼报私仇。大丈夫心地，磊落光明，毫无遮饰，佩慰无似。

苗逆专以狡诈为能。昨唐中丞来信，言苗沛霖致信于阁下，捏词诡说，以为反间之计，谓敝处有咨与唐帅谋害阁下，有方姓亲见文书云云。此等鬼蜮技俩，想阁下早已窥破。朱元兴仰体尊意，将此书直达于唐帅营中，彼此均可坦然无疑，苗逆反间之计亦不能再施矣。近闻河南张冈逆垒业经剿平，山东淄川亦已克复，僧邸大军不日可以南下，各军同心戮力，苗党当易剪除。

至尊处饷需，刻刻在念，今承明示，极力拚凑，可以支持至年底。又闻贵处盐船在湖北得价极好，良深欣慰。敝处统军过众，欠饷累累，呼吁之声，日接于耳，幸向以诚信待人，各营俱能相谅。将来如稍可匀拨，必当设法协济贵营，断不因阁下之以实情告我，而转存膜视也。泐此。布颂台安。谨璧谦版。诸希心鉴。

087．致李榕八月初一日

明日请派两营勇夫自东流行至黄石矶。其余三营，请自行办船。

申夫仁弟左右：

昨日有轮舟到此，约可载五百人，今日且雇且掳，计可得千人之船，明日派赴黄石矶，请阁下派两营勇夫，于初二日自东流行至黄石矶，夜间或初三早可登舟放行也。其余三营，请尊处自行办船，略迟亦可。顺问台安。

088．复杨岳斌八月初二日

芜防要冲之地，望亲往巡视，指点诸将。粤中兴办水师，拟调任星元等为统领。万镇赴六安，则愈速愈妙。

厚庵仁弟大人阁下：

两奉手函，具悉一切。周汉卿病势甚剧，阁下令其赶紧回籍调治，自是爱惜骁将之意。所有该营事务，参将傅家桂既经阁下酌定，自必才堪胜任，顷已照来咨札饬接办，以专责成。

目前青阳被围，万分危急，已令李申夫先往驰救，俟江味根到后，会同先保青阳，再攻石、太。如青阳稍有疏失，则泾、宁、南陵一路蔓延，芜防必形吃重。周镇离营后不知能否得力，已函告吴竹庄，属其加意防备。求阁下亲至芜湖指示一番，将刘、傅、戴三将再三诰诫，务臻周妥。

毛寄帅总制两粤，整顿军务，已奏派张凯章召募陆师，挈以俱南，现拟并办水师，以资联络。寄帅来缄，欲于贵部暨雪帅部中选择将材，俾有统率。鄙意仅送一二员，势难见效，仍须派统领一员、营官数员、哨官数十员，全仿淮扬水师、太湖水师之例。全军规模略备，入粤后仅添兵丁船炮，庶可事半功倍。昨与雪琴面商，任镇星元本系广东实缺总兵，拟即派为统领，其〈六〉安州应添水师一军，拟即派万镇化林为统领。两军约各辖四营，除两统领各自带一营，暨六安原有营官一员，广东已派孙昌凯一员，应请阁下与雪琴再公派营官四员、哨官七八十员。筠仙中丞约中秋后启程，由皖入粤，彼时即携诸将以行。其万镇赴六安，则愈速愈妙也。贵部得力将材，自以李、丁、彭三镇为最，目下金陵未复，不便调动，大江固属要紧，即金柱关亦恐有事。惟万镇调入六安小河之内，似觉相宜，尊意别有人否？

尊处荫生执照，六、七月折差旋南，未经带来。此事本托周子佩铨部代办，子佩已放镇江遗缺知府，不日即可南来，当必带到无误。尊府谱序，早属友人拟稿，因拙笔迟迟未书，致累梓人久待，殊抱歉怀。日内必书就寄上，以副雅属。万一贵处刻匠已去，敝处有好手，可代刻也。泐此。复颂台安。诸维心鉴。

089．复郭嵩焘八月初三日

苏抚之咨，自以部文为正办。过皖时，可挈水师将领任星元以行。

筠仙仁弟亲家大人阁下：

初二日接七月二十三日惠书，敬悉一切。

谢恩折准江苏巡抚之咨，亦与敝处之咨无异。若正办，自以部文为凭，虽军机处寄出之六行，亦私话也。忠廉奉特派署运司之部文，顷始奉到。如忠君并未在苏，俟接到尊处函牍，再行奏派许次苏署理。寄谕先饬由江赴粤，后饬由洋赴粤，二者可便遵其一。既须乘长龙至安庆一行，即可由浔登陆吉、赣、韶州以达粤。

毛寄帅欲觅水师将领，整顿广东师船，顷已与雪琴派任星元前往，台从过皖，即可挈之以行。兹将近日复寄云、厚庵二信抄稿呈览。景亭中允力纾桑梓数百年之困，深堪佩诵，其疏稿即可照发，仍由沪上主稿。盐务事，鄙人故无所解，杜小舫似极熟悉，现留此间，待南坡公商一切，届时台旆或亦将至也。复问台安。

090．加杨岳斌片八月初三日

请速派精明侦探，查看下游归路，免致丁、王吃亏。

再，丁镇泗滨等近日有信至尊处否？闻渠等战船冲至上游，苗逆于下游河边钉桩置锁，多扎陆营，层层拦截。二十一日陆军挫退，水师亦丢失船只，不知丁、王各营果失船炮若干？苗逆既在临淮之上游钉桩置锁，则临淮下游亦未尝不可钉桩置锁，断我归路。请阁下派一精明好手，前往查办。如长淮果河窄水浅，恐塞归路，则须酌量抽调，或留数十号，依护临淮陆营，抽数十号扎泊下游宽深之处。贵部善看地形者，以何人为最，务请迅速调度，免致丁、王等在淮吃大亏也。再问厚庵仁弟大人台安。

091．致鲍超八月初三日

扎营城北，难于施功。须改从城南进兵。

春霆仁弟大人阁下：

前遣陈斌至尊处，归述一切。知贵恙近已全愈，各营士卒病者日见轻减，至以为慰。

闻金陵米盐菜蔬比前稍贱，军士日用之需少得便益，则苦况亦减矣。贵营扎城北，离孝陵卫太远，难于施功，必须改从城南进兵，庶几粮路易通。兹备咨文二分，一分请援临淮，托辞也；一分赴大胜关，实情也。闻黄、李、古、赖等股，皆将回援金陵，贵军至大胜关后，先扎一不甚当冲之地，俾各营略得安闲。待击退援贼后，再进孝陵卫可也。手此。即候捷安。

092．复唐训方八月初四日

目下关键在于力保下游河道，望与诸将逐节勘验，及早布防。所需军火，已饬台照发。李良臣向与苗党有仇，不宜更以机心待之。

义渠仁弟大人阁下：

二十四日奉答一缄，日来正深悬念，接到二十四日所发手函，知前敌各营突围而出，伤损情形，殊为扼腕。现惟整顿队伍，坚守要隘，力求自固。临淮上游，该逆既于河道钉桩系锁，则下游后路亦未必不可钉桩系锁，米粮、军火均由水路运送，实属万分紧要。计算丁、王等水师，加以吴漕帅派来黄镇所带炮船，两处几及二百号，水军不为不厚。若能力保下游河道，临淮事尚可为。否则，定远陆路不过苗党数百，即可梗塞运道。若水路再梗，大局何堪设想？望与丁、王、黄各镇将下游逐节勘验，何处恐被该逆塞断，即从何处坚守。

寄谕饬令另筹一军驰援，而各防军万难再拨。该逆猖獗如此，亦非二三千人所能奏功，祈阁下量力布置。普、张皆非独当一面之才，无强之以其所不能也。

所需枪炮、子药，已饬台照发。惟火药制办不及，只能拨解万斤，余件皆如数应付，派王令凤仪由水路迅解矣。

李良臣军门向与苗逆有仇，此际胡越同舟，不宜更以机心待之。敝处近有复李一函，抄呈尊览。泐此。复颂台安。诸维心鉴。

093．复李鸿章八月初五日

临淮危如累卵，质堂、昌岐断不能坐视。拟近日亲至沪上，一查地势，二劝捐输。

少荃世仁弟大人阁下：

七月二十六日接十九夜惠书，三十日接初九日一缄，敬悉一切。

湖荡河汊如此之多，质堂又不肯分扎，淮扬师船亦有难于抽调之势。然号令者，吾辈所当共守而共惜之者也。敝处号令不行，亦行及尊处矣。临淮危如累卵，义渠吁救甚切，亦断不能置之不问。顷普、张、朱营之在怀远者，业因粮尽撤退，军火器械委弃殆尽，概由此间搬运挽救。袁帅长逝，希公久病，苗捻诸艰，遂毕萃于鄙人之身。昌岐往援义渠，即所以助鄙人，但恐陆路瓦解，非水师所能为力耳。

筠帅赴粤，忠公不知何日可到，恐须檄许次苏暂署运篆。四万之请，志在必得。顷又严檄司道详复，并拟亲至沪中一行，一则观军容之壮盛，二则查湖荡之形势，三则与各绅商面为劝导，奢望尚溢于四万之外。李泰国所购七船到否？近状何如？总理衙门竟令蔡国祥另住炮船，亦异于初议矣。复问台安。

094．加郭嵩焘片八月初五日

托转致银两。运使咨札，视忠廉之行止或发或不发。

再，敝乡试座师徐晓村先生之世兄，名国桢，现馆许缘仲处；许吉斋先生之世兄，名敏身，与缘仲系族兄弟。兹各寄菲仪百金，请交缘仲观察转交许、徐世兄为感。徐世兄顷有信来，少迟再复也。复颂筠仙亲家大人行祉。

再，正封缄间，得读阁下与舍沅弟书，知忠廉尚未到苏，急须得一替人，以便交卸起程。兹赶办咨札，饬许次苏署理运篆各件，均送尊处转发。若忠君业至泰州，则可不发；若尚在半途，则许须即日接印也。再问筠弟亲家日安。

095．致彭玉麟八月初五日

丁、王在临淮，闻立足已稳，乃大放心。

雪琴仁弟大人阁下：

初一日北风甚大，轮船不甚摇撼乎？丁、王等在临淮，前闻已失去船只，今阅此二禀，乃大放心。但恐该逆于临淮之下游钉桩系锁，塞我归路，昨已函商厚庵，派员往查矣。羊胙领谢，复问台安。

096．致江忠义席宝田八月初六日卯刻

青阳危急，着星夜前赴池州，腾出守池兵员，往援青阳。

味根、砚香仁弟大人阁下：

顷接池州守将喻吉三飞禀，内有青阳易守润坛信一件，阅之不忍卒读。兹专人将原信送呈台览，敬求设法即日往援。前接两君来牍，病勇太多，难以迅速成行。无已则有一策，请味帅挑出千五百人，或二千人，星夜前赴池州，接守该郡，腾出喻镇之千五百人，由池州坐船至大通。喻与朱、易姻好，其去必速，其战必力。又请砚兄挑出本部未病之勇，由东流、安庆雇船续发，为李、喻后继之师。其两部病勇概留东流，派得力帮办委员照料，味帅率未病者继进池州。其或无船可雇，砚军不能舟行，则除病勇留养东流外，两君悉带壮者赴池。此二说者，望择一而速行之。其千五百人或二千人皆防池州，则万不可缓，务望于初七日起行。贵部寅到，喻部即卯发救青也。顺请台安。

097．复左宗棠八月初七日

将兵病死太多，形势处处吃紧。

季翁仁兄大人阁下：

接七月十四日惠章，谨悉一切。贵恙近想霍然，军士病少减否？敝军各防，亦苦多病，沅、霆二部，今病不能战者尚有四成，余军亦略相等，惟青阳朱军独多。云岩病已二月，不省人事，营官死者一人，病者四人。黄、李大股自二十日围攻青邑，四面包裹，文报不通，已十七日矣。城中米粮不足，万难久支，现饬申夫往援。渠军仅三千人，病者什四，岂能解此重围？江、席亦以士卒病困，不能继进。若青阳不保，则南陵、泾县、宁国、芜湖处处吃紧，势且瓦解。弟现调鲍军仍由燕子矶渡回北岸，再由江北渡过南岸，以备上援宁、芜之急。上游无恙，则再进孝陵卫，扼截金陵粮路。是否有当，尚祈卓裁示及。

临淮事日岌岌，普、朱、张军由怀远撤回，军械委弃殆尽，日内由此搬运，不能遽到。临淮四战之地，唐部无一可恃之将，苗逆战事，未知何如。守则过于发逆，营垒一夕必成，一成则无能破者。中原之祸方殷，断非薄劣所能胜，即僧邸恐亦未足了此也。义渠奏怀远退兵一疏，尚属实录，咨达冰案。两淮群盗，需才尤急，尊意颇有其人否？惠示一二为幸。即问台安。

再，次青之事，尊处已复奏否？其母太夫人曾遣人至敝处，陈诉不平，今又已阅半年，敝处拟于月内一为复奏也。

098．复江忠义席宝田八月初八日

到池后，即与喻军合力，从茅坦打入青阳。后需船只，当早自筹备。

味根、砚香尊兄大人阁下：

专弁归，接到环牍，具悉一切。

贵部定由陆赴池，殷家汇零股亮不难一扫而空。顷接申夫信，亦请两军由陆路池州进，兹将原信寄呈台览。雄师一到池州，酌留病弱初愈者守城，但能凑足三千精锐，合之喻镇之千五百人，则尽可从茅坦打入矣。盼望迅速指麾，拯此全局。池州以下，处处须船，望早自筹备。米石由安庆筹解，不至缺乏。顺请台安。

099．复李榕八月初八日

青阳未失，当由木竹潭进援；青阳倘失，则应舟行至三山，以保宁、芜大局。

申夫仁弟阁下：

接初六戌刻惠书，得悉大通铜埠至青阳北门全被水淹，不能援救，曷胜焦灼！江、席二军定由池州陆路救青，顷接渠禀，并批抄呈一览。江、席到茅坦后，贵军若从铜埠渡过西岸进兵，断不讨好，不如改由木竹潭进。但行军最怕后路隔水。大通至木竹潭，究竟阻水几道？尚可进退裕如否？与其将来轻退，又不如初时不轻进也。青阳若有疏失，则易守之泾县，吴守之南陵，刘守之宁郡，王守之湾沚、红杨树，洪守之西河、青弋江，皆当十分吃紧。其并未设守之铜陵、繁昌、三山、黄墓渡等处，更将不堪设想。青阳未失，贵部自应由木竹潭进援；青阳倘失，贵部即应坐船，直下三山，扎刘南云旧垒，共保宁、芜大局。敝处已檄春霆全军上援宁、芜矣。顺问台安。

100．复李榕八月十二日

袁桥既得，已派人扎住否？望与喻镇力战，解此重围，可悬赏数千金，在大通厘卡拨发。

申夫仁弟大人左右：

接十一日未刻惠书，知初九日在狮子开枪亮队，初十日在盛公山展旗攻卡，城中皆开炮应之。袁桥一卡既为我有，已派人扎住否？席营初六日自东流赴池，计初十、十一必可赶到。席军寅到接防，喻军卯发赴青，昨、〈今〉两日或已自池开行，望阁下与喻镇力战，解此重围。或悬赏数千金，解围之后，每勇赏银一两，即在大通厘卡拨发，亦敝处破格事也。请与喻镇商酌行之。顺问台安。

再，贵座师徐稼生、吴清如两先生日内俱到此间。吴〈播〉迁上海，旅食不继，年已七十四矣，徐新丁内艰，家累甚重。其意均望阁下佽助，并托一为先声，幸加意焉。又启。

101．致黄冕八月十二日

西岸盐务，究竟如何办理，俟会晤时细商。

南坡仁兄大人阁下：

前闻台从于七月二十四起程，又闻月初乃发，比想已过湖矣。专弁奉迓前旌，并将郭筠帅与金眉生及舍弟议定盐务先指西岸认运各件，附呈尊览。鄙人复舍弟信亦抄寄一阅。筠仙急于开办，已径详舍弟批准即行，究竟江西销售之旺滞，殊无把握。引地已被粤私占尽，何能全行夺回六万大引？较之四百斤一引者，业已十五、六万引，窃恐未能臻此数也。应如何而改章妥善，俟会晤鬯聆麈谈。顺问台安。

102．致厉云官八月十二日

前嘱折弁将折匣寄存鄂中，现派刘锡崑前来领取。

伯符仁兄大人阁下：

六月二十二日，弟派折弁胡达萼进京，递寻常折件。因便中代李希帅买辽参二、三两，并面谕胡弁“李希帅望药甚切，归至湖北，可将参支亲送湘乡李宅，其折匣京报等件，即暂行寄存厉方伯署内，余另派人去接”云云。今已历五十日，想胡达萼已回过鄂中矣。不知折匣等件寄存尊处否？兹专戈什哈刘锡崑走领，乞查明发给为荷。顺问台安。

103．复唐训方八月十二日

庐凤道、皖南道，拟派英、张分别署理。饷银已交来弁领解起程。

义渠仁弟大人阁下：

初四日奉答一函，顷接初七日手函，具悉一切。

长淮卫、小蚌埠之防兵，未秉尊恉，遽尔撤回，实出情理之外，幸众心尚定，不致骤尔决裂。撤回各军分守凤阳府县及沫河口等处，布置渐臻妥协，深以为慰。穀山总理营务，必可兼综巨细，上下翕服。所有庐凤道篆务，即委英守署理，请由尊处主稿，挈衔具奏。皖南道篆务，拟派张炼渠署理，即由敝处主稿，会列台衔具奏。

饷银一节，此间亏欠甚巨，本已札饬上海司道每月拨解银四万两，少荃龂龂未遽允许，未知能否如愿。纵能添此一款，亦须尽解金陵，不能分润他处。贵部饷绌，鄙人刻刻不忘，各省俱难靠实，自应由此间宽为筹济。昨已饬台凑银二万两，交来弁领解起程。以后当以每月二万为率，米粮、子药，源源协解，不在此数。至皖南本年漕米，地丁仅有三县起征，尽数归山内粮台分济留防各军，兼协左部客兵，并未解至省城也。

袁午帅身后，谅已早有恩旨，此间未见明文。如临淮有抄得者，祈即录示为荷。敝处唁筱坞函件，拟待此始发也。复颂台安。诸维心鉴。

104．复奕䜣八月十二日

李泰国在京所陈轮船条件，暨总理衙门议订章程，与前此购船之初似已失其本意，后此节制之说，恐徒托虚名。购船云者，购之以为己物，令中国之将得为斯船之主也。不如虚与委蛇，疏而远之，使李泰国失其所恃，而折其骄气也。

曾国藩顿首上书恭亲王殿下大人阁下：

敬肃者：前奉江字第一号赐函，少稽呈复，顷又奉到第二号教言，敬承一切。蒙示以中外协谋，始终如一，训诲殷拳，有逾提命，可胜感佩！惟李泰国在京所陈轮船条件暨贵衙门议定章程，与前此购船之初似已失其本意。即后此节制之说，亦恐徒托虚名，不得不略陈鄙见，仰候鸿裁。

购买洋船之议，始于咸丰十一年五月之杪。国藩于七月十八日复奏，叹为救时第一要务，盖不重在剿办发逆，而重在陆续购买，据为己有，在中华则见惯而不惊，在英、法亦渐失其所恃。原奏所云每船酌留外洋三四人，令其司舵司火，其余配用楚军水勇，原期操纵自如，指挥由我。旋于元年冬奉到九月二十九密谕，以外国船炮明春可到，饬令豫派将弁水勇，迅速具奏。国藩于十二月十二日复奏，派蔡国祥统辖七船，盛永清等各领一船，申明前议，每船酌留外洋三四人。令其司舵司火，其余即用楚勇，由蔡国祥豫为派定等语。钦奉谕旨，所筹甚为妥协，是前此并无专用洋人之议。即赫德所呈原单，参用山东、湖南八旗之人，亦无多用洋人之意。敝处自奉旨俞允后，即派蔡国祥赴湖北募勇六百余人，与官秀峰节相商定一切，其经费则鄂、皖各出一半，春间即已募齐，专待轮船之至。等候数月，始奉到五月二十三日寄谕，内附录章程五条，有随时挑选中国人上船学习，并非在船常住，已与奏准配用楚勇之案，不相符合。兹又承准七月十八日大咨，蔡国祥仍须另带中国师船，与轮船同泊一处，其轮船水勇已在外国雇定，毋庸添募等因，则更与购船之初，自相违戾。购船云者，购之以为己物，令中国之将得为斯船之主也。若仍另带中国师船，则蔡国祥仍为长龙舢板之主，不得为轮船之主矣。轮船之于长龙舢板，大小既已悬殊，迟速更若霄壤。假令同泊一处，譬之华岳高耸，众山罗列，有似儿孙。洋人本有欺凌之心，而更授以可凌之势；华人本有畏怯之素，而又逼处可怯之地。及至约期开行，彼则如箭如飞，千里一瞬，此则阻风阻水，寸步难移。求其拖带同行，且不可得，又安能使彼听我号令，以为进止哉？寄谕所示，悉由中国主持，窃恐万办不到，其势使之然也。故自接到轮船章程五条之后，倏经月余，反复筹思，徘徊莫决。欲遵从，则未收购船之益，先短华兵之气；欲不从，则业经议定奏准之案，未便轻于失信。想贵衙门与李泰国集议时，必已百端辩诘，舌敝唇焦。既欲兵柄之归我，又不欲本意之全露，即前此惠书所谓“有谋人之心，而不使人疑者”，其苦衷盖可想见。而彼则挟制恫喝，持之愈坚，万不得已，隐忍而俯从其所请。国藩忝为疆吏，敢不体朝廷深意，委曲求全？现令蔡国祥将已募之勇，遣散四百，酌留二百人，仍住长龙舢板，自为一营。将来轮船到时，不遽以汉总统自居，亦不遽与湾泊一处，且与阿思本往还交际，详细察看。如仪文不甚倨傲，情意不甚隔阂，然后虚与委蛇，渐择同泊之地，徐讲统辖之方。若彼意气凌厉，视轮船为奇货可居，视汉总统如堂下之厮役、倚门之贱客，则不特蔡国祥断不甘心，即水陆将士皆将引为大耻。是又不如早为之谋，疏而远之，视彼七船者，在可有可无之数，既不与之同泊，亦不复言统辖。以中国之大，区区一百七万之船价，每年九十四万之用款，视之直轻如秋毫，了不介意。或竟将此船分赏各国，不索原价，亦足使李泰国失其所恃，而折其骄气也。

现闻此七船尚未到沪。船到之日，李泰国是否别有所求，尚未可知。彼若翻覆无定，更改前议，敬求贵衙门另与筹商。或于七船之中，酌拨数船与阿思本统带，配用洋兵，拨数船与蔡国祥统带，配用华兵，亦是一法。若前议一成而不可改，则国藩所谓虚与委蛇，疏而远之两说者，是否可行，求赐训诲。此后信件，遵编字号，现将此函编列江字一号，续即挨次编列，以便检查。专肃布复。虔请钧安。伏希垂鉴。

105．致陈鼐八月十三日

索饷沪中，救济临淮，亦出于不得已。李泰国会攻金陵、苏、常，有弊无利，当续函阻之。

作梅仁弟大人阁下：

前接六月杪惠书，稍稽裁复。旋又接到赐函，知玉体稍有不适，倩人代缮。比想兴居康胜，即事多绥，至以为慰。

闻少荃中丞勤劬坚卓，夜以继日，其劳苦五倍于敝处，较之他省疆吏，抑又有加。人生之精力有限，而斯世之灾变方长，曷劝之少节劳勚，留此身以久膺艰巨？

鄙人前索沪饷四万，以司道久不详复，心疑不应膜视若此，严札催索，牍甫发而详文已到，饷亦俱至。义渠危如累卵，军心涣散，银米子药，全赖敝处壹力维持。成、萧、蒋、毛四军饷项，鄂台积欠过巨，亦不能不设法补苴。索之上海，即以济之临淮、六安，挹彼注兹，乞醯与邻，在鄙人亦自有不得已之苦衷，想阁下能亮之也。黄昌岐淮扬水师，本应早赴临淮，以拯义渠之急，因少荃屡函称苏、松百湖千汊，师船不敷分布，故此二十天内不复以严檄催调。昌岐亦因丁泗滨、王吉等船，暂可不必调回外江耳。

李泰国七船近日果否到沪？江阴克复，苏、常均有可图，恐彼族攘臂其间，必欲掠为己功。即金陵合围以后，彼亦必驾肩而来，喧宾夺主。夺我将士之功尚不足惜，所最惜者，前则大掠资财，割剥遗黎，日后则百端要挟，损我国威耳。七船到后，并不令蔡国祥在船居住，顷有复总理衙门信稿，抄寄台览。其会剿金陵、苏、常，亦当续函阻之。诸维心鉴。顺问近祺。

106．致僧格林沁八月十三日

临淮危急万分，皖中无可调援，急请迅速南下。

曾国藩顿首上书僧亲王钧座：

二月下旬肃呈一缄，嗣以大旆北征，军书旁午，久稽函牍，驰仰弥殷。侧闻德威宣布，扫穴擒渠，屡奏奇勋，迭膺懋赏，下风引领，欣佩曷任！

敝处军事，三月间北岸逆众上犯，连围四城一隘，几至扰及鄂疆。幸守兵勉力支持，该逆连不得逞，折而下窜，遂乘胜克复巢、和、二浦，并攻破九洑洲要隘。方冀事有转机，而苗逆复叛，寿州沦陷，李希庵中丞甫经出山，又以病剧回籍。其部下除萧庆衍一军现在助剿金陵外，毛有铭、蒋凝学、成大吉三军，合之湖南提督周宽世一军，分守六安、颖〔颍〕州、霍邱、迎河集、老庙集、三刘集、三河尖各城隘，局势甚散，不能合力进剿。唐中丞临淮一军，兵力本单，前以蒙城被围甚紧，分兵进剿怀远，冀掣其势。乃蒙围幸解，而该逆于上游截断粮路，怀远、蚌埠各军突围而归，伤损甚众。敝处〈派〉援之水师暨淮上黄开榜所统师船，均难得力，陆师军械遗失，刻难整顿，临淮实有万分危殆之势。昨奉七月二十四日寄谕，饬令国藩另筹一军驰援，并有切盼贵部“扫除红山教匪后，迅速驰剿”等语。窃惟敝处各军，其驻扎金陵者，正值围攻紧要之际，万难松劲，必须加倍攻剿，俾各逆首牵缀于此，不能回救苏州，庶几致力于金陵，收效于苏、杭。其留防徽、宁、池、太者，现在江西各股悉股下窜，处处吃紧，无可调拨，即或勉抽一二千人，而素非大支劲旅，断不足以制伏苗逆。伏想雄师所至，远近警栗，凡畿辅、齐、豫、皖、苏等省，每闻大纛将到，虽妇孺亦欣欣相告，快慰来苏之望。此次两淮盼望贵部，则更有甚于大旱云霓。务请速旆南下，殄此贼氛，解此倒悬。如其北事可了，惠然南征，国藩当专疏具奏，为民请命。先此奉商，曷胜祷企！敬请勋安。诸维亮察。

107．致喻吉三八月十五日辰刻

若已从池州开船下行，则至铜陵亲自细看，再商进止；若尚未开拔，则不如会同席军，由茅坦打入。

正批发间，又接李运司十三夜来禀，知陈将由立已于十二夜四更突围冲出，三百人之中，伤损不过数十人，军械亦未全失，尚属可喜可慰。惟铜埠至袁桥，必须由水中渡过。袁桥新失之垒，又已为贼所占据，另一路洪山口之贼卡，亦不易攻，是铜埠援青阳北门之策，竟不能行矣。仰该镇再行酌度。若已由池州开船下行，则且至铜埠亲自细看，再商进止；若尚在池州，并未开动，则不如会同席军，由茅坦进兵，或稍易于着手。江、席二军除防池及病勇外，〔计〕尚可得三千余人，合该军共五千人，兵力亦不薄也。手批代信

108．复李榕八月十五日巳刻

行军以渡水为最难。郑将应否参办，请酌之；陈将可怜可敬，必设法奖之。袁桥断非水师用武之地。春霆病颇为沉重。朱洪章亦并无赴援青阳之说。

申夫仁弟左右：

十五日黎明接十三夜惠书，具悉一切。应复事件，条列如左：

一，行军以渡水为最难。不特渡长江阔河为难，即偶渡渐车之水、丈二之沟，亦须再三审慎。恐其半济而击，背水无归，败兵争舟，人马践溺，种种皆兵家所忌。此次渡水扎营，本系冒险之着，又不以全军同往，而仅去两营六百人，又不多带子药等物，致左营以枪炮不齐而先退登舟，右营以子药不继而参用锅铁，此皆调度不善之咎。然阁下本意欲急解城围，冒险轻进，不暇细思，亦欲力挽过于持重之弊，鄙人不深究也。子药尽而打锅铁钮扣，亦败兵口头套语，仆向不信。

一，阁下于午未间垒成后，即坐小划回营，留陈、郑独处危地，此不足服将士之心。惟晚饭后又骑马至棕子店，夜又至沿堤巡哨，此节差足服军心。郑将不顾陈将，弃垒先遁，此最可恶，应否参办，请酌之。陈将守至四更，始带队冲出，可怜可敬。虽不能遽予特保，然亦必设法奖之。应即令其添募一营，并杨春华一营，亦归其调遣，由阁下专案禀请。渠得三营，稍厚其力，而阁下仍与之寸步不离，庶有起色。

一，袁桥新失之垒，为贼占踞，此路已难再进，洪山口亦不易攻，则铜阜进兵之路，已无可下手矣。喻镇似应会同席军由茅坦进兵。顷加批喻镇来禀，抄呈一览。至来书谓进夺袁桥，须得水师猛攻，此却不然。柳寿田十二日仅带舢板四号，受伤至三十余人之多。阁下所坐小划，被困于狮子山，跳入芦苇泥淖之中，始得逃出。则该处之河窄滩浅，已可想见，岂水师用武之地哉？彭帅已派定湘营各船与喻吉三同赴铜埠，不患炮船之少，然该处断不宜多船，此自阁下阅历太少之故耳。

一，春霆病又反复，颇为沉重。其军由燕子矶渡至北岸，又由大胜关渡至南岸，非十日不能渡毕，陆行又须半个月，万不能遽到青阳。朱洪章并无援青之说。若借彼两军以张虚声则可，若靠彼来会战解围，则不可也。复问台安，顺贺节喜。

109．复王文瑞八月十五日

青阳危急，李部援军为敌所乘，岭内务必加强防守。

钤峰尊兄大人阁下：

接诵惠书，备纫绮注。即审釐延桂序，秋肃梅城。虎幄宣威，烽燧销而勋隆保障；鹭铙奏凯，丝纶锡而典懋酬庸。引企矞晖，良殷倾颂。

弟于徽防布置，实多疏略，赖贵部与克军合力保全，夏秋以来，安如磐石。江西肃清后，群逆悉数下窜，即虑皖南将有大警，奈江、席部下病卒甚多，不能星驰追剿。该逆果以全力围攻青阳，自前月二十起，历今已两旬余。云岩久病未愈，营官亦病三人，势极危殆。弟派李申夫由大通赴援，请江军门替防池州，换出喻吉三一军，由茅坦援青。李申夫十一攻破袁桥贼卡，正拟节节打进，乃接青阳来信，十二日陈由立、郑阳和带左右两营，渡水至十里铺扎墙，猝为大股悍贼所乘。郑阳和等当经水师载归，陈由立与部下三百人困在垒内，至四更后冲出。李军挫失，恐青城亦难幸全。如贼志得逞，则泾县、南陵、宁国、芜湖处处可虑，即由石、太以窥岭内，亦属意中之事。阁下援徽留防，已将匝岁，地形险易，均经洞悉，长城之寄，惟望与克庵妥筹兼顾，是所至祷。

闻太夫人开第八秩，老福康强，良深庆抃。兹书匾额一件，附来勇带呈，希鉴入。复颂秋禧。并璧谦版，不具。

110．致郭嵩焘八月十六日

刘开生婉辞赴粤之请。南坡有米盐互市之详，已批定送咨。

筠仙仁弟亲家大人阁下：

十四日金君有使至篪轩处，接奉惠书片纸，邀刘君开生入粤。比请晓岑往商，刘君婉辞。盖因六月间意城有函，凂〔浼〕开生至粤，入毛寄帅之幕，已坚辞在前，故今亦未便遽赴尊召。

敝处于七月二十三日第二次专弁至尊处，不知何以未到。八月初五日第三次专弁至泰，今果到否？王子鉴等认运西岸，先办三万引之详，顷已批准，饬具限状以速厘饷，似亦不可少之节奏。闻台从于初九日自泰起节，至浦口一晤舍弟，即由沪轮舟入粤，此信及前详之批，想俱赶不上矣。南坡有米盐互市之详，即日批定，速咨尊处，未知能在沪赶到否？复问台安。

111．复官文八月十六日

祈补衮之针，匡惠不逮。

秀峰宫太保中堂大公祖阁下：

风月无边，山河全照，蒙藻缄之祓〔袚〕饰，纫兰佩以回环。敬惟祜集鼎，釐延节钺。伯禹八年，作贡洎九载而锡圭；曲江十事，陈谟录千秋之金鉴。荫福云于荆楚，歌湛露于蓼萧。引企矞晖，良殷抃颂。

弟犀渠谬典，蟾影频圆，期百谷之用成，冀三苗之丕叙。深惭伐桂之斧，奏效何迟；尚祈补衮之针，匡惠不逮。专泐申谢。祗贺酉禧，敬请勋安。统惟台察，不备。

112．复严树森八月十六日

冀三苗之丕叙，期百谷之用成。

渭春尊兄大人阁下：

夏口鸿来，秋心鸥溯，蒙朵云之惠锡，正秋月之如珪。敬谂福荫方城，辉延圆峤。靖烽烟于楚水，捷奏金铙；荷湛露于枫宸，宠颁玉。引詹矞霭，抃颂良殷。

弟忝列戎旃，频更令节，暂息狼氛于江右，尚传鹤警于淮壖。夙拜昌言，冀三苗之丕叙；更占箕范，期百谷之用成。专泐复柬。敬颂节安。摹璧晚谦，统惟台照。不备。

113．复沈葆桢八月十六日

盼银潢倒注，一洗尘寰兵甲之污。

幼丹尊兄大人阁下：

樨香甫挹，藻翰先施，纫祓饰之逾垣，觉掞张之溢量。借谂祥桂序，福集樟垣。玉宇风清，听凯歌于朱鹭；琼霄露湛，迓温诏于紫鸾。引企矞晖，良殷抃颂。

弟戎旃久厕，节候频更，但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。统惟台照，不备。

114．复舒保八月十六日

祝贺节安。盼金陵之克捷。

辅廷尊兄大人阁下：

樨照才临，藻缄先贲，盈明蟾于三五，觉气象之万千。借谂望重旄车，祥羽葆。奏射虎封狼之绩，露布人间；铿景星庆云之歌，霓裳天上。引詹矞霭，抃颂良殷。

弟忝领封圻，频更节序。盼金陵之克捷，迅扫欃枪；喜玉宇之澄清，增辉棨戟。专泐。复颂节安。祗璧谦柬，统希台照。不备。

115．复梁湘帆八月十六日

此间军事，诸托平安，惟苗逆猖獗，殊深焦灼。

湘帆尊兄大人阁下：

屡闻吉语，顷展惠缄，值万马之遄征，乃双鱼之远寄，益征整暇，良用佩纫。借谂勋著辰旂，祥凝酉琯。腾汉中之露布，功奏刈蓝；听天上之霓裳，恩隆赐紫。引詹矞霭，抃颂良殷。

此间军事，诸托平安。江西暂已肃清，苏属迭闻克捷。金陵城大贼众，一时未易合围，而夺隘焚舟，战事尚称顺手。惟苗逆猖獗，蹂躏淮壖，殊深焦灼。知关廑系，附报一二。专泐。复颂节安。祗璧谦版，不备。

116．复聂光銮八月十六日

贺节。顺告军情。

陶斋年兄阁下：

顷逢桂序，欣展藻缄，借谂丹毂延嘉，黄堂懋绩。风清堠鹭，喜桴鼓之无惊；露湛螭坳，荷丝纶之迭沛。引詹吉霭，抃颂良殷。

此间军事，诸托平安。江西暂已肃清，苏属迭闻克捷。金陵城大贼众，一时未易合围，而夺隘焚舟，战事尚称顺手。惟苗逆猖獗，蹂躏淮壖，殊深焦灼。知关廑系，附报一二。专泐。复颂节安。统希台照，不备。

117．复钟谦钧八月十六日

冀筑鲸鲵之观，饮马江南。

云卿尊兄大人阁下：

顷奉惠缄，具纫绮注。正桂华之皎洁，益葭水之溯洄。借谂鹿毂延祥，蟾轮驾福。光照晴川之树，三五月明；秋涵汉水之波，九重露湛。引詹矞霭，抃颂良殷。

弟承乏连圻，又逢佳序，冀筑鲸鲵之观，饮马江南；遥思鹦鹉之洲，怀人楚北。专泐。复颂节禧，顺问台安。统希朗照，不备。

118．复厉云官八月十六日

祝颂节禧，怅淮壖之未靖，幸江右之肃清。

伯符尊兄大人阁下：

律中南吕，平秩西成。喜时序之增新，蒙注存之如旧，掞张溢量，纫戢滋惭。借谂绩懋薇垣，祥斟桂斝。九式以均财用，咸征金粟之并生；六功惟奖勋庸，豫卜锡蕃于三接。引詹矞霭，抃颂良殷。

弟驻军皖城，载逢商序，怅淮壖之未靖，幸江右之肃清。盼克捷于金陵，鹭曲写凤皇台上；瞻高寒于玉宇，鱼书寄鹦鹉洲前。专泐。复颂节安。祗璧谦版，统希台照。不备。

119．复孙长绂八月十六日

祝颂秋节。

小山尊兄大人阁下：

鳞鸿互达，燕雁代飞。两奉惠缄，具蒙绂饰，誉前军之小捷，暨佳节之初临。借谂福洽西江，恩隆北阙。薇垣绩懋，五花兼判于节楼；桂序祥凝，众香普熏于粟界。引詹矞霭，抃颂良殷。

弟驻军皖城，又逢商序，怅淮壖之未靖，冀刈乱苗；幸江右之有秋，宜歌多黍。专泐。复颂节安。汇璧谦版，不备。

120．复王子坚八月十六日

新克印子山、江阴，惟青阳被围，苗逆猖獗。

子坚尊兄年大人阁下：

眴矣朱夏，忽焉素秋，蒙兰讯之先施，益葭思之洄溯。借谂政祺兑悦，民物咸亨。一道福星，吉耀普临于南赣；九霄湛露，恩膏渥荷于北宸。引睇矞晖，良殷抃颂。

此间军事，幸托平安。白下一军，新克印子山贼垒，沪军亦攻克江阴，月捷频闻。惟青阳被围，苗逆猖獗，一波未平，一波复起，良堪焦虑。专泐。复颂节禧，并问台安。统希朗照，不备。

121．复张洊山八月十六日

祝颂节安。

洊山尊兄大人阁下：

楚云皖水，燕鸿来，蒙藻翰之先施，值桂华之初绚。借谂延祥廌节，福犀尊。朗吉曜于荆轺，一轮金粟；荷恩光于枫陛，三接锡蕃。引企矞晖，良殷抃颂。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

122．复盛康八月十六日

贺节。

旭人尊兄大人阁下：

丹桂传馨，碧梧流韵。蒙朵云之远贲，正文露之初凝。借谂豸绣翔华，犀尊介福。管糈台而陈鹾簋，已看金粟之并生；荷心简而晋头衔，更卜锡蕃于三接。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

123．复刘建德八月十六日

盼扫烟尘，普照江南之明月。

馨室尊兄大人阁下：

银查泛月，金粟飘香。接展惠缄，曷任纫戢。借谂延禧桂序，懋绩茆江。榷万宝于雄关，月当秋而珠满；捧五云于朵殿，日接昼而锡蕃。引睇吉晖，良殷抃颂。

弟戎行久厕，节序频更。盼扫烟尘，普照江南之明月；驰思云树，遥怀楚北之雄风。专泐。复颂节禧，并问台安。不备。

124．复黄鸣珂八月十六日

贺节。

印山尊兄大人阁下：

犀香甫挹，鸿讯遥传。纫藻饰之逾恒，益葭思之涸溯。借谂政祺兑悦，台祉咸亨。华子名冈，移旌旗于梅岭；次公典郡，赐车盖于枫宸。引睇矞晖，良殷抃颂。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节祺，顺问台安。不备。

125．复朱山泉八月十六日

贺节。

山泉尊兄大人阁下：

顷奉惠缄，具纫藻饰，借谂巡轺驾福，勇爵策勋。明月二分，仰银蟾之普照；昼日三接，占锡马之骈蕃。引睇矞晖，良殷抃颂。

弟久践戎行，频更节序。银河浩浩，难占涤荡之期；璧月年年，只愧迁延之役，专泐。复颂节安。祗璧谦版，不备。

126．复孙观八月十六日

皖北、江西事机颇顺，惟群敌分扰青、石，苗逆蹂躏淮壖，波折弥多。

省斋尊兄大人阁下：

顷奉五月间惠缄，具纫绮注，眴矣朱夏，忽焉素秋。借谂廌节延釐，犀尊介福。风清珠海，馨德遍于雷琼；露湛瑶阶，恩膏沛于云汉。引詹矞霭，抃颂良殷。

弟承乏连圻，频更节序，入夏涉秋，皖北、江西迭有驱除，事机颇顺。惟群盗分扰于青、石，苗逆蹂躏于淮壖，波折弥多，殊深焦灼。知关廑系，聊附一二。专泐。复颂节安。祗璧谦版，不备。

127．复唁刘于浔 ⁽¹⁾ 八月十六日

悼刘父逝世。

养素尊兄年大人礼次：

顷奉讣音，惊悉云峰年伯大人锦堂弃养，骇惋实深。阁下纯孝性成，奄忽遘闵，值筹防于蠡泽，未遂循陔；方奏凯于犀军，遽悲陟岵。其为摧迫，如何可言！惟年伯大人望重耆英，家传孝谨，迭邀芝，封二品之崇阶；历数椿龄，开九旬之上秩。固已期颐届庆，绕膝胪欢。有令子武达文通，看诸孙书香墨馥。洵哀荣之备至，享福寿以全归。尚冀节哀顺变，忽过毁伤，是所至祷！弟羁迹戎行，未获躬亲酧醊，谨具△△，遥寄灵右，聊申吊鹤之忱，借慰皋鱼之戚。专泐。奉唁孝履，顺候礼安。不备。

————————————————————

(1)  此信及下信皆幕僚起草，以意推之，下信或为修正稿。

128．唁刘于浔八月十六日

唁刘丧父。

养素尊兄年大人礼次：

前闻年伯大人锦堂弃养，骇惋实深。军事悾惚，未即奉唁。七月杪接到讣函，借悉倚庐读礼，哀敬备臻。夙谂纯孝性成，奄忽遘闵，其为摧迫，如何可言！惟念年伯大人望重江乡，庆流家弄。龙纶锡羡，跻二品之崇阶；鹤算延釐，开九旬之上秩。江西遭乱以来，无论富贵寒贱，家家荡析分奔，穷年转徙，莫得安居，独尊府聚处中州，楼台完好，鸡犬不惊。虽切近省会，而僻若桃源。又目睹阁下建立奇勋，肃清桑梓，门户则钟鼎勒铭，孙曾则环瑜耀彩，诸福毕集，夫何遗憾！尚冀加意珍摄，勿过毁伤，上答高厚之恩，下慰军民之望，是为孝之大者耳！弟驻军皖垣，未获躬亲奠醊，谨具联幛各一，薄赙一函，聊代牲醴，寄呈灵右，用申吊鹤之忱，借慰皋鱼之戚。专泐。奉唁孝履，祗问礼安。不备。

129．复李续宜八月十七日

水陆迭为苗党所困，失利颇多。成武臣近颇郁郁。当速催逸亭来皖调排。

希庵仁弟亲家大人阁下：

七月杪接惠书，欣悉心境安逸，兴趣不减，虽难刻期康复，定可日起有功，至以为慰。

此间近事，义渠所派普、张诸军围攻怀远者，为苗所困，粮路断绝，七月二十二日溃围突归，士卒伤折颇多，兵械委弃殆尽。黄开榜水师往援，亦失船六七十号。现在陆兵未败者，仅何绍彩四营及去秋招募之义字三营，水师则杨、彭部下丁泗滨、王吉等尚在临淮，与相依护，未知能否瓦全。苗逆破怀远后，复围蒙城，穀山已至临淮，蒙邑恐难幸保。桐云近与义渠大相龃龉，皆义直而桐曲。维则在金陵相得益彰，饷亦稍裕。毛、蒋、周三军在六安、霍邱等处，均属认真，亦得民望。惟成武臣被参稍重，受病已久，又与固始陈令积不相能。潘垲父子首鼠诡谲，成亦且疑且畏，以是郁郁不自得。其守颍四营，孤悬淮北，亦如婴儿失母，寝食不安。是数者皆须逸亭来此调停，庶武臣得舒其抑郁之气，潘垲渐化其猜忌之心，而河南守令亦不至十分作梗。顷得逸亭书，必须奏准乃可东来，敝处定于十日内出奏，令其综理周、成、蒋诸军营务，会办皖、豫交界剿苗事宜，谕旨必可俞允，河南亦必无违言，祈代催逸亭迅速启行。至要！至恳！皖南道缺，无人可委，派炼渠前往，渠深以未禀尊命为歉，想邀鉴亮。顺问台安。

130．复金国琛八月十七日

希部四军，急需管理，望星速前来，拟即上奏，改调豫为赴皖。

逸亭尊兄大人阁下：

接展惠书，承许命驾来皖，欣慰曷已！惟淮甸情形，棘手益甚，阁下早来一日，则此间早获一日之益，既分鄙人之重负，兼释希帅之远念。希部四军，现除萧为则助剿金陵外，成、蒋、毛三军暨周厚斋军门一军，分守六安、颍、霍等城，迎河集、老庙集、三河尖等隘，局势甚散，不能合力会剿。义帅临淮老营，兵力尤单。所派普、张诸军围攻怀远者，为苗所困，粮路断绝。七月二十二日溃围突归，士卒伤折颇多，军械委弃殆尽。黄开榜水师往援，亦失船六七十号。苗逆破怀远后，复围蒙城，马穀山已至临淮，蒙邑恐难幸保。彭、杨派援之水师，素称劲旅，惟陆军既不得力，水师亦孤掌难鸣，又恐水势渐涸，不能不陆续撤回。下游临淮、凤阳、蒙城倘有疏失，则贼势全趋上游，蒋、毛、周、成处处吃重。成武臣遘疾已久，又与固始陈令积不相能，潘垲父子，首鼠诡谲，成亦且疑且畏，以是郁郁，若不自得。蒋部守颍之四营，亦以孤悬淮北，寝食不安。凡此数端，皆须阁下东来，维持调护。庶武臣得舒其抑郁之气，潘垲渐化其猜忌之心，而河南守令亦不至十分作梗。

至虑及迭奉调豫中旨，不便先行赴皖，此当由鄙人切实上陈。盖赴豫、赴皖皆办苗也，苗之为患，皖重豫轻，自宜先皖后豫。拟请阁下综理周、成、毛、蒋诸军营务，往来固始、三河尖等处，会办两省交界剿苗事宜，计朝廷必可俞允，河南亦无违言。敝处定于十日内出奏，务祈星速俶装，不必守候谕旨。至要，至祷！专泐奉迓行旌。顺问台安。并璧谦版，不宣。

131．致左宗棠八月十八日

青阳被围，援兵受挫，倘临淮不支，则上游在在可危。盐政果大有裨益否？

季翁仁兄大人阁下：

日内未得惠书，不审尊体可否全愈，将卒次第痊复否？至以为念。

此间近状，青阳被围，已近一月。申夫十二日败挫一次，东门一路已难再进。席军由西南进，味根换防池州，病者太多，亦不足以御黄、李。接朱镇十三夜与申夫信，城中万难久支，抄呈台览。青邑不保，则泾、南、宁、芜四城，湾沚、青弋江各隘，处处吃紧。现调鲍军上援宁、芜，而春霆抱病甚重，士卒病者缺者尚有四成，皖南之危，殆与去冬相等。敝处兵数九万，而无一支得力游击之师，诚恐一朝决裂，前功尽弃，幸赖阁下惠拨刘、王二军，久戍徽、祁，大局不至瓦解。然宁、池苟有他虞，则唇亡齿寒，亦终累及徽、祁。义渠一军，自普、张七月二十三日溃退后，苗逆再围蒙城，临淮老营，暂可苟安。然陆师无一足恃，水师又以河窄水涸，爱莫能助。临淮倘不能支，则上游颍州、六安、固始、三河尖，在在可危。本日有寄金逸亭一缄，抄呈台览。筠仙履运司任月余，锐意为我谋兴盐利，甫有端绪，而又有岭南开府之行。敝处终日忧贫，而大处洎未能认真区画。尊处经营盐政，果大有裨益否？顺问台安。

132．致郭崑焘吴炳崑八月十八日

黄庆之妻张氏回籍，求妥为照料。勒令黄迅速回营，吴将资财契据缴出。

意城亲家、贞阶尊兄大人阁下：

兹派吴大安炮船送黄庆之夫人张氏回籍，求两君妥为料理。黄夫人已为夏令所辱，以后切不可再行经官，即请两君督同该近处绅耆族邻，处断一切。黄胜高既有物议，勒令迅速回营，不准与其婶母相依。吴汉卿既被控告，勒令将资财契据缴出，不准丝毫侵匿。择一诚妥殷户经理生息，择年岁相当者速行立继，均祈两君精心区画，至以为荷。此间前后发去钱八十千文，途费不至缺乏，或少有饶余也。琐琐奉商。即请台安。

133．复李榕八月十八日

所扎营盘，水涸后是否能自固自全。鲍军只能救南、泾。

申夫仁弟左右：

接十五日未刻惠函，具悉一切。

此间调度已详于十五日函中，今又隔三日，喻军果到铜埠，抑到茅坦，尚不得知。贵处所扎营盘，水涸后尚能自固自全否？深为系念。鲍军纵能速来，亦只能救南、泾，不能及青也。顺问台安。

134．复严树森八月十八日

对付潘垲父子，只可因势利导，不必鸣鼓遽攻。青阳被围，不得已将鲍军撤出金陵，赴援宁、芜。

渭春仁兄大人阁下：

两奉惠书，具悉一切。另纸所示潘垲父子各情，与夙夕所闻者大略相同，而未能如是之详。该练首鼠两端，原不足信，而目前未敢公然背叛，只可因势而利导，不必鸣鼓而遽攻。查苗逆三月中昌言复叛，彼时僧邸北去，希部未到，淮南北一无足恃，潘练久居尖镇，若起而与苗逆响应，早已多树一敌。乃屡次具禀前来，颇知顺逆，虽不能保其心之无他，而尚知顾惜名义，其非甘心从苗，或犹可信。前此无兵之时，未尝揭竿而起，今则成军已进，当更择善而从，牺牲玉帛，待于二境，以待强者而托庇焉。不特潘垲有此心，即凡圩皆有是心。彼既两利而俱存，我亦可羁縻而弗绝。来函“给以虚誉，收其事权”二语，诚洞中窾要之言，目下已少假以团练之权。前札不能收回，所幸另批令其保举不愿从苗〈之〉人，渠以无人可保禀复。此后不必再给札件，谨当按照尊指，斟酌行之。

此间军事，金陵前敌各营迭有战事，援贼踵至，尚能抵御。江西肃清后，贼以全股围扑青阳，该城守兵七营为疾疫所苦，势甚危殆。现饬江、李、席三军驰援，李申夫由水路到大通，登岸进扎铜埠，十二日挫败一次。江、席尚未赶到，城中粮米久绝，恐难解围。若青阳有失，则南陵、泾县、宁郡、芜湖又将处处吃紧。鲍军在神策门、滨江一带，离孝陵卫太远，本欲改从城南进兵，现檄令至芜湖附近驻扎，以御上游之贼，而赴宁国之急。春霆病势尚重，未知能否速来。长淮苗患，日以猖獗。唐中丞临淮一军，前由怀远撤回，士卒伤亡不少，军械抛弃尤多，现分守凤阳府县及淮河上游之沫河口等处。饷绌兵单，支持匪易。僧邸不来，午帅长逝，江淮军事，毕萃于鄙人一身。力小任重，忧灼曷已！复颂台安。诸维心鉴。

135．复吴棠八月十八日

青阳吃紧，只好饬令鲍军西援。淮安城守参将一缺，尽可由王保靖署理。

仲宣尊兄大人阁下：

迭奉惠书，备承绮注。借谂荩勤益懋，动履绥愉，至以为慰。

敝处军事，自九洑洲克后，金陵各营本议亟图合围，而地广兵稀，且以士卒多病，未能迅谋大举。尔来城贼援贼屡次扑营，皆受创而去。上游江西肃清后，逆众悉数下窜，围攻青阳，该处守兵为疾疫所苦，势甚危殆。现饬江、席、李三军驰援，城中粮米久绝，未知能否挽救。若青阳有失，则南陵、泾县、宁郡、芜湖又将处处吃紧。鲍军在神策门、滨江一带，离孝陵卫太远，本欲改从城南进兵，现檄令至芜湖暂驻，一以御青阳之巨股，一以备宁国之警急。唐义渠中丞临淮一军，自二十二日怀远撤退后，危在旦夕，苗逆舍临而复攻蒙城，得以幸保无恙。蒙若不支，临淮、凤阳、高县四面受敌，亦殊不堪设想。弟顷专函请僧邸南下，如果惠然肯来，再当具疏奏请，为民乞命。但祝河北别无牵缀，淮事或有豸乎？

淮安城守参将一缺，王保靖既堪胜任，即如尊恉办理。泐此，复颂台安。诸维心鉴。

136．复李瀚章八月十九日

拟将粤厘三成留本省，七成解皖、浙。淮盐虽办有成效，但仍需粤厘济饷。青阳、临淮吃紧，局势又生波折。

筱泉年兄阁下：

接六月十二日手函，具悉一切。比闻恭膺简命，陈臬珠江，倚畀益崇，荩勤懋著，至以为慰。

粤厘分成之议，本拟俟筠仙中丞过皖时面商酌定。旋接渠来信，启行尚无定期，恐粤中军务急需，未便久候，已咨复彤、莘两帅，以三成留济本省，以七成解济皖、浙，仍俟毛、郭两帅到粤，再行商定。附奏毛帅来函，以粤东各事，须从军务下手，此最得窾要之语。已复函令张凯章召募成军，挈以俱南，并劝其练习水师，令任星元带营哨各官赴粤。寄帅、筠帅两贤相处，得阁下相助为理，张、任分治军事，从此江、粤不啻一家矣。江路畅行，淮盐为自然之利，必宜设法整顿。办盐无别法，总以疏通销路为第一要义。淮盐口岸，两湖、江西近年为川、粤、浙三处之盐侵灌殆遍，今欲规复旧章，惟减淮盐之成本，加邻私之厘税，庶使私盐价贵，不禁自绝，渐可收回引地。云仙到运司任后，竭力经营，已将江西办有端绪，九月必有新盐到岸。南坡自湘来皖，九月必到，再商办两湖各岸。然即使办理顺手，除沿江各卡本有之厘外，每年所得，亦不过数十万金。来函所云淮盐畅行各省，厘金可有可无，非确论也。

此间军事，九洑洲攻克后，鲍军渡江扎神策门、滨江一带，士卒多病，不能进扎孝陵卫，距舍弟营盘尚遥。江西肃清，各股下窜。青阳被围，已历一月，泾、南、宁、芜各城处处吃紧，不得已调霆营上援皖南，保宁国之要区。鲍军为疾疫所苦，春霆亦抱病甚重，未知能否速到。苗逆猖獗，寿城沦陷，希帅部下毛、蒋、成三军暨周厚斋一军，分防六安、颖〔颍〕州、迎河集、老庙集、三刘集、三河尖各城隘，局势甚散，不能合力进剿。唐中丞临淮一军，兵力本不甚厚，又以进剿怀远，分兵驻蚌埠，相距老营七十余里，被苗逆截断粮路，七月二十二日撤退，伤亡甚多，军械全失。虽有彭、杨水师，然陆师太不得力，临淮亦日形岌岌。此间统兵已逾九万，而辖境太广，贼数太多，尚觉不敷分拨，忧灼曷已！惟令弟在苏军威大振，最强人意，想竹报中已悉其详矣。泐此。顺贺大喜。诸维心鉴。

137．复赵焕联八月十九日

皖南吃重，青阳被围，临淮守军，亦接连失利。

玉班仁兄亲家大人阁下：

顷接惠书，备纫雅注。即维起居休畅，勋福咸宜，慰抃无似。

寄帅莅粤，南老东来，梓乡长城，全仗荩筹维持，边防有备，自当日就廓清。

此间江西败匪趋重皖南，江、席两军士卒多病，未能迅速跟追。贼以全力围攻青阳，已匝一月。李申夫钧字营往援，十二日在袁桥小挫，当嘱味根替守池州，换出喻吉三会同研香继进，未审〈该〉三军能否解围。倘青阳不保，则泾、南、宁、芜一带，在在可忧，只有暂缓金陵之围，檄调鲍军回援上游。春霆久患疟疾，病勇亦多未愈。先令宋长庆酌带数营，驰赴芜湖、三山、清弋江等处，相机堵剿。去岁秋冬之险，每饭不忘，但求皖南不致决裂，尚可收效桑榆。

至临淮一军，前月二十二日普、张诸镇由怀远溃退，军械遗失殆尽，黄开榜水师亦失战船五六十号。彭、杨派去水师，尚在临淮，相为依护，然亦孤掌难鸣，又河窄水浅，爱莫能助。自希帅去后，鄙人代统其众，恒虑不能兼顾，事变日生，才略日绌，忧歉曷已！复颂秋禧，并请台安。附璧谦版。不尽。

138．复郭柏荫八月十九日

承解沪上厘捐四万金，惟各军欠饷太多，防剿太重，以后仍当按月速解。

远堂老前辈大人阁下：

迭荷惠书，备聆壹是。借审延祥廌节，福犀樽。当三吴奏捷之时，洗兵银汉；值万宝告成之候，纪瑞金穰。引睇矞晖，良殷驰颂。

沪上厘捐，日前解到四万金，深以为荷。惟此间成、蒋、毛、萧四军，鄂台积欠过巨，萧在金陵，十分竭蹶，成、蒋、毛分扎六安、颍、霍、三河尖、迎河集各城隘，皆防剿最要之地，时以饥溃为忧。唐中丞部下均难宿饱，其派攻怀远之普、张等军，前月二十二日败退，军械全失，临淮危如累卵。而南岸青阳被围匝月，援师未能得手，贼势日益猖獗。自非万不得已，断不肯轻为将伯之呼，更作无厌之请，尚祈诸君亮此苦衷，仍如前议，按月速解。至要，至祷！复颂秋禧。汇璧谦版。不宣。

139．复李世忠八月十九日

檄文义正词严，光明磊落，令人生敬。惟所部每有扰民之案，当严加儆戒。苗沛霖狡诈百出，慎勿轻敌冒进。

松崖尊兄军门阁下：

迭接惠书，具聆壹是。承示苗逆致书反间，即经台端识破，立斩来使，定于本月兴师问罪，义旗所指，实足褫狐鼠之魄，而伸钺之威。详阅尊檄，历数该逆罪状，如铸鼎象物，毫无遁形。自述前后恩遇，则惟以国事为重，以图报为心，甚至叙及出身，豪无遮讳，光明磊落之概，披肝沥胆之言，愈见心地之无愧无怍，令人生敬。阁下如此存心行事，何患不长享令名？

惟贵部下将士在外，每有骚扰百姓之案，累坏阁下声名。即他处劣弁游勇，亦假冒豫胜营之名，到处生事。望阁下严加儆戒，派员查拿，以释远近之疑。

此次雄师剿苗，名正言顺，固当所向克捷。惟该逆狡诈百出，党羽众多，最善挖壕固守，又好断抄粮路，不可不预为防备。夏间楚师援寿，正以轻敌之故，师久无功。尚祈格外加慎，嘱将士不必轻进，傍水安营，自顾粮路。至要！至要！复贺秋禧，并颂台安。汇缴谦柬。不具。

140．复李明墀八月十九日

青阳被围，临淮失利，惟沅甫金陵围师尚觉稳固。渠营回南补募，承为筹饷办装，至为感激。

玉阶大公祖大人阁下：

接奉惠书，备纫绮注。敬审薇垣集祜，桂序延釐。裕生金生粟之才，秋成万宝；懋来旬来宣之绩，眷笃九重。引企吉晖，良殷虔颂。

敝处自江西肃清后，群逆归并皖南，黄文金等股围攻青阳，已匝一月。李申夫全军赴援，小有挫失，现饬席研香、喻吉三等军继进，未知能否挽救。淮上苗焰复炽，唐中丞临淮老营兵力颇单，其部下普、张诸军七月二十二溃退，遽难复振。彭、杨派去水师，虽称劲旅，以陆师不甚得力，孤掌难鸣。秋后水涸，恐须调之出江。环顾全局，殊乏扶危济变之才，弥切履薄临深之惧。九舍弟攻克印子山、上方桥等隘，守局尚觉稳固，将来援贼萃集，风波恐未可量。渠营回南补募，承为筹饷办装，感赖曷已！复颂秋禧，并请台安。敬缴谦柬。不宣。

141．复杨岳斌八月十九日

倘青阳不保，则上游在在可忧。临淮水师，不能撤退。万镇回南，可嘱其先至安庆晤商。护送盐船之议当作罢论。

厚庵仁弟大人阁下：

接初七、初九惠书，敬悉大旆周巡芜、金以内各河，荩劳倍著，企佩曷已！

阁下所历均无贼踪，至初五日回营，吴竹庄十二来函，芜东之贼日增，十一已冲至官圩，想系东坝、新河庄之贼，往来无定。国藩所虑，黄文金等股围攻青阳，已将一月，粮运阻隔，将士多病。李申夫钧字五营往援，十二在十里铺小挫，遽难得力。继进之喻吉三、席宝田两军尚未赶到。倘青阳不保，则泾县、南陵、宁国、芜湖等处，在在可忧。已迭饬霆军回援上游，令宋长庆酌带数营，先赴三山、南陵、清弋江一带，预保宁郡粮路。所有霆军渡江船只，深感大力照料，未知何日可以渡齐。临淮一军，勉力支撑，当能自固，惟陆师既不得力，水师亦孤掌难鸣，况秋水日落，炮船尤不能施展。至于撤退之说，却甚不可。淮河系四渎之一，纵或水涸河窄，然比之衡州大河，当有过之无不及也。所患者，或有一二处浅滩可以沉船钉桩，则必细心察看，预为之所。然亦鄙人之过虑，未必果有极浅之处，比之龙山桥、查家湾等处，则宽过三倍、五倍矣。

任、万两部哨官，阁下与雪琴分派甚好。万镇回南募勇，可嘱其先至安庆晤商，由敝处给牍先往六安一行，再赴长沙兴办。护送盐船之议，雪琴亦言与围攻安庆时情形不同，无庸多此一举，兹准来牍，即作罢论可也。复贺秋禧，并请台安。

142．复文辉八月十九日

贺节，盼一洗尘寰兵甲之污。

又石尊兄大人阁下：

蟾宫犀馥，蠡浦鸿来，蒙藻翰之先施，益葭思之洄溯。借谂猷宣六察，祜集三秋。柏府风清，肃金飙而布令；枫宸露湛，迓玉以增华。引企矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，统希台照。不备。

143．复王必达八月十九日

贺节。盼一洗尘寰兵甲之污。

霞轩仁弟大人阁下：

眴矣朱夏，忽焉素秋。接展惠缄，曷任纫戢！借谂延祥鹿毂，福犀樽。征金粟之并生，糈台绩懋；占锡蕃于三接，朵殿恩隆。引睇吉晖，良殷抃颂。

国藩戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，统希心照。不备。

144．复吴安谷八月十九日

祝颂节禧。

安谷尊兄大人阁下：

律中南吕，平秩西成，蒙藻翰之先施，益葭思之洄溯。借谂延祥廌节，福犀樽。歌万亿及秭之诗，多黍多稌；当三五而盈之候，生粟生金。报最章江，承恩枫陛。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，统希台照。不备。

145．复董似穀八月十九日

祝颂节安。

蓉初尊兄年大人阁下：

甫挹樨香，欣披兰讯，觉掞张之溢量，祗纫戢以增惭。借谂豸节延祥，鸿渐叶吉。揽飞霞于高阁，景入金樽；歌湛露于重霄，恩颁玉。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，统希台照。不备。

146．复郑元璧八月十九日

祝颂节序。

锡侯大公祖年大人阁下：

樨照初临，兰言先贲，蔚郇云之五朵，瞻湘月之同明。借谂绩懋乌台，釐延豸节。演九畴于箕范作咸，宏润下之功；弼五教于虞廷洒澹，著协中之化。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗完谦版，统希台照。不备。

147．复欧阳正镛八月十九日

祝颂节禧。告新克印子山及江阴，而青阳被围，苗逆猖獗。

崇如尊兄大人阁下：

霓裳天上，露布人间。接展惠缄，曷任纫戢！借谂祥斟犀斝，绩著鹿门。画玉斧而志在刈蓝，作边陲之保障；奏金铙而恩隆赐紫，捧朵殿之丝纶。引企矞晖，良殷抃颂。

此间军事，尚称平安。入夏涉秋，皖北、江西迭有驱除。金陵一军新克印子山各贼垒，沪军亦攻克江阴，月捷频闻。惟青阳被围，苗逆猖獗，事变方殷，未知所届，良用焦灼。知系廑怀，附报一二。专泐。复颂节安。祗璧谦版，不备。

148．复恒敬亭八月十九日

祝颂节安。

敬亭尊兄大人阁下：

夏间布复一函，亮登记阁。兹值樨香甫挹，远蒙藻翰先施。借谂清节为秋，有孚在道。金飙荐爽，三衢之烽堠无尘；玉露初浓，九陛之恩膏益湛。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，统希台照。不备。

149．复恽世临八月十九日

敬贺节安。告江右狼烟暂息，淮壖尚传鹤警。

次山尊兄大公祖大人阁下：

酉琯龡和，庚邮送喜。蒙藻缄之祓〔袚〕饰，纫兰佩以回环。借谂福荫熊湘，辉延犀序。靖烽烟于四境，捷奏金铙；荷湛露于九霄，宠颁玉。引詹矞霭，抃颂良殷。

弟久厕戎旃，频更令节，暂息狼氛于江右，尚传鹤警于淮壖。但愿璧月常圆，全照大地山河之影；更盼银潢倒注，一洗尘寰兵甲之污。专泐布复。敬请节安。统希台照，不备。

150．复魁玉八月十九日

祝颂节安。

时若尊兄大人阁下：

霓裳天上，露布人间。正桂蕊之垂金，蒙藻缄之惠锡。借谂祥臻酉琯，勋著辰旂。京口风清，飙轪驱长波之气；天心月朗，恩光增湛露之华。引睇吉晖，良殷抃颂。

弟戎旃久列，节序频更。盼鹭曲于东征，顺时讲武；溯鸥情于北固，对景怀人。专泐。复颂节安。祗璧谦版，不备。

151．复吴棠八月十九日

敬颂节禧。

仲山〔仙〕尊兄大人阁下：

明河洗甲，横汉桴槎。蒙藻翰之先施，益葭思之驰溯。借谂宣威虎幄，式宴犀樽。喜风月之连疆，福荫并垂于珂里；赓星云之复旦，歌凯上答夫枫宸。引企矞晖，良殷抃颂。

弟戎行久厕，节候频更。期百谷之用成，欣占箕范；盼三苗之丕叙，愿拜昌言。专泐复柬。敬颂节禧，顺问勋安。统希台照，不备。

152．复刘郇膏八月十九日

祝颂节禧。

松岩尊兄大人阁下：

月到天心，风恬海角。蒙惠缄之远贲，纫祓〔袚〕饰之逾恒。借谂蕃翰勋高，顾厨望重。花开旌节，双符兼薇柏之馨；露结琼瑶，九陛渥蓼萧之泽。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

153．复许如骏八月十九日

祝颂节安。

次苏尊兄大人阁下：

顷奉惠缄，具纫绮注。正月到天心之候，是风恬海角之时。借谂福樨樽，翘懃鹾簋。形盐镂虎，承锡宴于九重；泽节用龙，穆金波于三五。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

154．复李铭皖八月十九日

贺节。

薇生尊兄大人阁下：

秋露如珠，朵云远锡。霏青莲之藻采，正丹桂之花开。借谂清节为秋，有孚在道。云间遍德，移旌旆于苏门；日下承恩，颁丝纶于枫陛。引詹矞霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

155．复薛书常八月十九日

祝颂节禧。

世香年兄大人阁下：

顷启筠筒，欣披藻翰。正月到天心之候，是风恬海角之时。借谂懋绩申江，延釐酉琯。糈台运箸，咸征金粟之并生；朵殿恩纶，豫卜锡蕃于三接。引詹吉霭，抃颂良殷。

弟久践戎行，频更节序。银河浩浩，难占涤荡之期；璧月年年，只愧迁延之役。专泐。复颂节安。统希朗照，不备。

156．复潘鼎新八月十九日

祝颂节禧。

琴轩尊兄大人阁下：

屡闻吉语，顷奉惠缄。值桂蕊之传馨，益葭思之遥溯。借谂恩隆阙北，绩著浦东。持豸节以宣威，金飙令肃；铿鹭铙而奏凯，湛露膏。引企矞晖，良殷抃颂。

弟师干忝领，节序频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

157．复许道身八月十九日

祝颂节禧。盼洗尘寰兵甲之污。

缘仲尊兄大人阁下：

鳞鸿互达，燕雁代飞。蒙藻翰之先施，正桂华之初绚。借谂釐延豸节，福介犀樽。览山色于金焦，峰峦极净；倬天章于云汉，纶增荣。引睇矞晖，良殷抃颂。

弟师干忝领，节序频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

158．复沈葆桢八月二十日

青阳被围已匝一月，其失则贼焰骤长。前调鲍军回援皖南，然断不能赴青阳之急。苗逆复往攻蒙城，临淮老营得以偷安旦夕。所派厘局委员，求于声名最劣者，以片纸见示，立即撤委。附片密告蔡道所提出九江洋税三分匀解之处置。大乱未平，不当轻言引退。

幼丹尊兄大人阁下：

接奉七月二十七日复函，敬悉一切。日内伏审玉体康复，勿药占喜，至以为祷。

此间近状，青阳被围，已匝一月。十二日申夫在北门外之十里铺扎营，被贼扑陷，士卒伤亡甚多。喻吉三、席砚香由茅坦继进，尚无确信，而城中食尽已久，万难再支。本日接朱云岩信，抄呈台览。不特下游之南陵、泾、宁视青阳之存亡以为存亡，即徽、池、浔、饶各属，实亦防不胜防。青失则贼焰骤长，即使刘、王、段、韩等仍如冬春之苦守苦战，亦在胜负不可知之数。眷言大局，忧愧曷已！前调霆军回援皖南，据报于十二日自金陵拔营，断不能赴青阳之急矣。临淮唐帅一军，自七月二十二日普、张各营自怀远溃退后，伤折颇众，军械全失。苗逆复往攻蒙城，故临淮老营得以偷安旦夕。然饷绌兵单，终虑难以图存。来示谓江、席宜进攻石、太，与浙军步步联络，俾左帅得以次第肃清浙西，良为三省至计。惟贼数太多，官军大支活兵太少，其野战十分可靠者尤少，纵使青阳幸而解围，而下游无食可谋。群贼之回宁、广、湖州者，其偶然也；内犯饶、广腹地者，其本心也。弟之约旨卑思，不敢遽规广德者，盖有鉴于去夏之覆辙耳。来示又以外人技俩，不过如此，当事或不为所胁，似尚难祛此惑。近有复总理衙门一缄，附抄呈览。

厘局各员，台端固执谦退，不置可否，弟现派至江西办厘者已至十五员之多，日夕兢兢，常恐用人不当，不特贻害商民，亦必有损吏治。厘卡之争端，何一不与州县相交涉？不敢求一一稽查，但求于声名最劣者，以片纸见示，立即撤委，则惠我多矣。顺问台安。

再，密启者，接奉初十日大咨，以蔡道将九江关洋税三分匀解一案咨商迅复。查蔡关道于七月二十八日陪冯展云学使坐轮船来安庆，在何小宋处小住三日，初一日冯、蔡与彭雪琴同赴湖口。蔡道在此面禀公事三件：一言京米太少，江西本届须解漕米进京；一言九江洋税可以三分之二解江、席，一分解安庆；一言茶叶落地税洋人纷纷不服，且华商于落地税之外，别无厘税，洋商于落地税之外又别有子口税，亦不公允，宜将新章更改等语。弟比答以京米、洋税二者，须禀抚辕；洋税尚可函禀，京米必须进省面禀；至落地税新章应改之处，准由该道禀请酌改，但须与前次贴出告示不相矛盾等语告之。三十日，渠来禀辞，弟又嘱其晋省禀见阁下，是蔡道归浔后即行晋省之说，敝署人人知之，彭、冯二公知之，九江府县知之，不知南昌有所闻否？又不知厥后何故中止三分匀解？在渠以为遵旨办理，然既未面禀，又未奉批，情理殊不妥叶。渠之申报，弟尚未批，当即批令以后尽解江、席，不解安庆，其现已解到之万五千金，敝处亦可徐解江、席，如昨日解米三千石之类，亦可抵也。此案孙署司之初详，蔡道之申报，弟与阁下之奏咨，四者皆有参差不符之处，谕旨亦作调停之词，弟若备咨奉复，恐稍着斧凿痕迹，故以密函布复，恕不另咨。

又，大咨中“万难恋栈”一语，似有引退之志。自台端莅任江西，劣员淘汰将尽，仕途为之一肃，门包供应，省垣绝迹。若旌从去位，则继之者恐难如此弊绝风清。即主兵如段、韩、屈、王等，皆能竭诚效命，客兵如刘、王、江、席、李等，亦感激无间言，若另易他帅，亦难必众军之用命。弟忝附同舟，窃欲代皇上一为挽留，代百姓一为攀辕。可否涵纳众流，同支危局，伏候卓裁。再问台候多福。

159．复严正基八月二十二日

方幸江北肃清，不料苗党复叛，全淮震动。江南则诸伪王围攻青阳，援尽粮绝，万难保全。武赞臣新军不扰闾里否？

仙舫先生仁兄大人阁下：

接奉四月十三日惠书，稍稽裁复，伏审道履康愉，庞祺川至，颂祝无穷。

此间军事，自伪忠王窜扰江北，迭攻石涧埠及庐、桐、舒、六，均以坚守幸完。该逆连不得逞，折而下窜，官军乘胜攻克巢、和、二浦，并攻九洑洲，下之，江北一律肃清。方意事机大顺，即金陵老巢，或亦可图，不料苗逆复叛，陷踞怀远、寿州，全淮震动。大江以南，则黄、李、古、赖诸伪王由江右下窜，围我青阳，援尽粮绝，万难保全。而宁国、泾、芜诸城，势必处处吃紧。皖南被兵最久，白骨如麻，屠人互市，或百里不见炊烟，而群盗纵横，方兴未艾，不知皖人何辜，遭此奇劫！贱子不幸，膺此艰巨，譬操坏舟而行大海飓风之中，日引月长，靡届靡究，先生将何以拯我也？

武赞臣新军效力桑梓，义不容辞，第不知新集之卒，少有纪律，不扰闾里否？贱躯粗适，舍弟金陵一军，尚属安稳，贱眷拟于今冬来皖，一图聚处。附告以慰垂注。顺问台安。

160．致彭玉麟八月二十二日

求多拨炮船，支援池州。袁藻买米解宁，亦需炮船护送。

雪琴仁弟大人阁下：

十九日出城奉送，尊舟又已开矣。二十日接惠缄，周万倬之丧，是日到此，敝处亦薄致五十金。池州江军果可恃否？敬求多拨炮船，守此要郡。兹派袁藻带银买米，求拨一炮船护送，解至宁国，为守城之米也。顺问台安。

161．复吴引之八月二十二日

黄文金围攻青阳，李、喻赴援，未能得手，深为忧虑。

引之尊兄大人阁下：

接诵惠书，具审勋猷茂著，鹾政维新。平市易而听质剂，功侔调鼎；开利源以供储峙，才裕持筹。引睇矞晖，倍殷倾企。

徽属本为两浙引地，浙引久不上行，淮盐因受浸灌。今兴办浙运，冀复旧观，庶几美利日臻，兵民交裕。刘、王两军援徽，转战廓清，不遗余力，数月来安堵无惊，实深感赖。近所虑者，黄文金等股悉众围攻青阳，已匝一月，粮运久断，危在旦夕。李申夫、喻吉三两军先后赴援，未能得手，江、席大队苦难速到。倘青阳不保，则皖南又成燎原之势，岭内亦增旰食之忧。事变纷乘，可胜焦灼！复问台安。惟希亮鉴，不宣。

162．复冯子材八月二十二日

霆营本围金陵，因上游有警，不能不移缓就急。

萃亭尊兄大人阁下：

迭荷惠书，备纫荩注。敬审在师承宠，乘兑迎秋。月满冰壶，卜银汉洗兵之兆；城高铁瓮，正金郊奏捷之时。引企璧门，良殷虔颂。

弟初意鲍军进至孝陵卫，徐图合围金陵，因该军病勇太多，春霆复抱重恙，久滞江滨。而上游黄文金等股自江西败归，江、席两军亦因病不及跟追，该逆凶焰复炽，以全力围攻青阳。其守兵本系久病之余，粮运隔断，匝月不退。此处如有疏失，则南陵、泾县、宁国、芜湖等处在在可危。恐蹈去岁秋冬之险，复贻南岸大局之忧，业经檄调鲍军陆续上驶，先赴皖南援剿。明知该逆纷驰狂窜，无非图解金陵之围，而兵力只此，不能不移缓就急。前函未敢遽言合围，固因需兵太多，添调匪易，亦虑上游后路未清，终难进退裕如也。复贺秋禧，并请台安。汇缴谦柬，不宣。

163．复郭嵩焘八月二十三日

经手各详，均已批发照准，函中所列各条，均已见诸施行。

筠仙仁弟亲家大人阁下：

十九日两次戈什哈回皖，接奉惠书三缄，二十日又由舍弟寄到浦口惠缄，敬悉一切。

江西督销局已派程尚斋，泰州总局已派张富年，湖广督销局拟派杜文澜。阁下经手各详，均已批发照准，大概规模略定。旬日以内，南坡翁到此议定，收回湖北繁、盛各口岸，或加税邻私，二者商妥，即行具奏。南翁所需千引、阁下令黄上达赶运者，亦候渠到此再行扎提。此外，大函分别各条，均已形诸公牍，见诸施行矣。

言树勋即令趁轮舟赴沪。庄蒿庵有信与眉生，当令眉生复函招之西来。刘伯山当随郭世兄偕来此。吴、康二老，未知能涉江远游否？当函告许次苏，一为存问。方今天下纷纷，衣冠涂炭，文物凌夷，诸儒抱孔氏之礼器，几旁皇无所于归，亦吾辈所宜展省者也。顺问台安。

164．复李榕八月二十三日

行军以失陷营盘为大辱，此次溃败，须认真反省。

申夫仁弟左右：

接十五亥刻惠书，具悉一切。

喻军能在鲢鱼山扎定，而钧军不能在袁桥扎定，喻镇十八日之得处安在？贵部十二日之失处安在？此等须切实讲求一番，不可疏略看过。行军以失陷营盘为大辱，罗、李诸公以比诸妇人之小产损胎，言失陷一次，后即惯陷而不以为耻也。

江、席已至茅坦否？闻贼有回援苏州之说，青阳或有一线生机。春霆十五、六等日由燕子矶渡至北岸，日内当可渡至南岸，渐上芜湖矣。顺问台安。

165．复江忠义八月二十三日

湘军素以赴人之急、救人之难为先，此次数军援青，行动迟缓，已启临事畏难之渐。务望迅速进兵，所需饷项，拟于九江洋税内拨解。

味根仁弟大人阁下：

二十接十八惠书，席部仍与贵军同进，是日甫从青溪启行，不知现已行抵何处？改由中畈铺，系践阁下初议，然茅坦一路，非不可行。喻吉三十七已由茅坦进许家村，查明此地距青城十三里，路甚平坦，并不隔水。十八渠同喻俊明在许村筑垒，即日扎成，惟所部兵单，不能直薄城下。钧营新挫之余，不能分兵会剿。此外别无援师，专望阁下与研香由此路同进，据称已飞函奉迓矣。

云岩十六来禀，城中雀鼠搜尽，食及草木，勉强支到二十五。语语沉痛，不堪卒读，想阁下必已见过。惟既称二十五以前尚能支持，此数日内万难坐视。我楚将帅之有名者，大约以赴人之急、救人之难为先，故义声所感，天下钦服。此次数军赴援，于二百里内累日而不抵城下，既伤扶病死守之心，亦启临事畏难之渐。目下除雄师外，别无他军可以拯此危城，无论由何路进兵，总求迅达城根，庶非空言无补。

至贵军饷项，鄙人刻刻关心，九江洋税，以后仍尽解贵处，蔡道三分之议，即当批驳。青阳危迫如此，即欠饷亦姑置勿论，譬犹焚溺在前，则米盐琐务均不暇计也。

池州应否派船协防，雪帅已亲往该处察看，自当妥为布置，请释廑念。复问台安。诸希心鉴。

166．复唐训方八月二十四日

李世忠剿苗之志甚坚，理应善为抚驭。北盐江运之议，实难措词，借运南引，尤多窒碍。所部饷银已足。

义渠仁弟大人阁下：

接十九日手书，蒙城益形危急，深为悬念。都、李两部踵至，共添七千人，富帅亦奉援临谕旨，兵力日增，当可渐壮声势。李良臣剿苗之志甚坚，先经禀明敝处，情词激切，多系由衷之言。其告示尤为尽情吐露，毫无遮饰。兹将渠信抄呈台览，其告示想贵处有见之者。自朱元兴呈出苗书后，吾辈坦白相待之心，似已共知共谅。顷复解给饷银万两、子药各万斤，以赡该军，冀其力与苗逆为难，稍助尊处之势。贵部与之常在一处，祈善为抚驭。

陈国瑞一军能否速来？冯鲁川欲敝处致书僧邸，请其南下。僧邸之能否来皖，本不关敝处之有书无书，姑从鲁川之请，十三日修致一函，如邸部果可南辕，再为专疏奏请。

北盐江运之议，不特都帅奏驳，官相亦谓不便，两淮运司暨鄂省司道均详请停止。敝处两次咨商漕帅，亦请其停办。今骤为更张，无论害多利少，亦无以对官相暨都、吴两帅。兹将官相来函及此间咨吴帅两牍，附抄一阅。至借运南引，则尤多窒碍。富帅所办之盐，在汉口开局已久，在九洑洲未克之前。目下江路既通，此间亦招商认运，分赴楚西两岸，其西岸现已开办，楚岸亦即日试办。行挨轮之旧章，复淮纲之引地，只准商运，不准营运，恐徒有损于鹾政，毫无补于军饷也。

贵处饷项，鄙人月济二万，淮运司向额一万，敝处亦可严催，源源筹解。合之各处入项，实已大胜于袁营去年景况，较之敝部诸军，其贫富亦略相类，幸无过于焦急。诸希心鉴。复问台安。不宣。

167．复皮宷瀚八月二十四日

青阳被围，援师先后受挫，不得已调鲍军上援。苗逆复叛淮南，酿成巨患。

筱舲尊兄大人阁下：

接奉手函，具悉一切。借谂政祺佳鬯，动履绥愉，至以为慰。

此间军事，金陵各营扫除城外贼垒，时有战事，尚能自立。江西肃清后，贼以全力围攻青阳，已逾匝月。李申夫首先往援，迭次进扎，俱以力单，未能得手。佐以喻吉三护军千五百人暨江味根、席研香两军，先后继进，因病迁延，日内甫能会齐。城中粮食将尽，恐不能固守待援。倘有疏失，则石、太逆氛联成一片，皖南又将处处吃紧。已调鲍军移师上援，而合围金陵之议，因此又生波折矣。

苗逆复叛淮南者，酿成巨患。唐中丞临淮一军，为数省枢纽，敝处选派水陆各营往助，昨又由都将军拨二千人助守，军容较壮，纵不能制苗之命，或可稍纾临淮之急。知关廑注，附报一二。彭、朱两君请封履历，补开奉上，务乞费心，于年内办就为荷。此颂台安。不具。

168．复刘典八月二十四日

江西肃清后，群逆下窜，虑皖南将有大警。青阳邑被围一月，已派李、喻赴援。若果数道出岭，则青阳可解围，岭南亦受庇无穷。

克庵尊兄大人阁下：

屡闻吉语，顷诵惠缄。正桂蕊之传馨，益葭思之遥溯。借谂保障三省，荩绩日隆。引詹矞霭，抃颂良殷。

弟于徽防布置实疏，赖贵部与钤军合力保全，夏秋以来，安如磐石。江西肃清后，群逆悉数下窜，即虑皖南将有大警。奈江、席部下病勇甚多，不能星驰追剿，该逆果以全力围攻青阳，自前月二十起，历今已逾一月。云岩久病未愈，营官亦病三人，势极危殆。弟派李申夫由大通赴援，请江军替防池州，换出喻吉三一军援李申夫。十一攻破袁桥贱〔栈〕卡，正拟节节打进，不意十二日陈由立、郑阳和带左右两营渡水至十里铺扎墙，猝为大股悍贼所乘。郑阳和先由船撤回，陈由立与部下三百人困在垒内，至四更后冲出，申夫一军已难再进。二十日，江、席两军均抵中畈铺，该逆先已弃卡而遁，或称麇集青阳城下，或称回救苏州。如青阳不保，则泾县、南陵、宁国、芜湖处处可虞，即由石、太以窥岭内，亦属意中之事。阁下援徽已将匝岁，地形险易均经洞悉，长城之寄，匪异人任。顷接来牍，雄师出羊栈岭，并约桂生派队出箬岭，钤军出雷湖一带，相机兜剿太、石之贼，复筹发转运夫价以利师行，此正鄙人所祷祀，求之而恐不得者。若果数道出岭，大张挞伐，不特岭内数邑得以安枕，即青阳亦可解围，皖南受庇无穷矣。企切盛切！复颂秋禧。并璧谦版，不备。

169．复倭仁八月二十四日

告当今兵饷支绌并所询六人情况。指出赵景贤大节上的失当之处。又告青阳被围，宁、芜有警，已调鲍军回援上游。

艮翁老前辈中堂阁下：

接奉五月二十六手示，训迪周至，感悚曷已。

兵饷支绌，实当今之大患。即以敝处而论，本部八万余人，积欠已多至十五、六个月不等，近又添江、席两军万人，舍弟亦增募万余规取金陵。此外如李中丞所统萧、毛、成、蒋四军向食鄂饷，侍兼辖一年，凡有缺乏，惟侍是求。临淮袁营、滁州李营向系自行筹饷，袁帅去后，唐中丞、李军门均须敝处协济。客兵来援者，除去岁截留沪军业经拨还外，尚有浙军刘廉访十二营、王观察七营留防徽州，不能不随时津贴。从前徽、宁两防，每月额饷二十万，皆由浙江供支，侍接办后，庚、辛两年奏拨江西漕折每月五万，壬戌年改为四万，旋经沈中丞截留，而徽、宁两防无一毫可恃之饷矣。江西厘金分拨协济左制军、彭侍郎、刘廉访、孙副将四处，而实解敝台者遂亦无几。浔关洋税，夏间奏明月提三万，近以此项专解江、席两军，前议遂不果行。综计出入两款太相悬绝，夙夜战栗，罔知所届。侍深悉劝捐之弊，故丁忧再出以后，历今六年未尝办捐。抽厘亦非善政，而舍此更无可筹。才识短浅，耳目难周，弊端未剔，时时引以为疚。如老前辈闻有办理失宜，用人不当之处，尚求切直指示，即当改弦更张，力图补救。

至询及近读何书，从军以来荒芜日甚，终年碌碌，穷一日之力，每难了一日之事，偶得片刻少暇，或温经书以资检束。本年春夏温《诗经》一过，现温《周礼》尚未卒业。募〔幕〕中诤友亦乏其选，殆因延访之心不诚，故直谅之士不至。

蒙询查六人：黎庶昌三月到营，派司稽查保甲，尚未试以吏事；汪瀚初在采访忠义局，现派皖南牙厘局；汪士铎本约今春来营，因为胡文忠公校刊遗集，尚留鄂省；万斛泉耆德宿望，不能远出，侍去年缄请严中丞加意优礼，聘主鄂垣讲席；甘绍盘去夏曾派赴舒城散赈，今岁派查江西厘金，因病尚未起程；方士超闻尚在山东，未得一见，其族有方宗诚者，现亦在忠义局，颇能访求善类，荐达幽隐。

赵观察《答伪王书》措词固多失当，其殉节亦嫌太迟，与其死于苏州被掳经年之后，何如死于湖州围城甫破之时？缓急一岁之间，殊有泰山、鸿毛之别，侍深惜之。奏牍虽列敝衔，并非敝处主稿，迨上海业经奏准，敝处亦不便申论矣。

目下江西败退之贼萃集皖南，青阳被围匝月，势甚危殆。恐宁国、芜湖等处即有大警，已调鲍军门回援上游。金陵少此大军，一时万难得手。并以附闻。敬请台安。

170．致左宗棠八月二十五日

诸军合力，青阳或可解围。若克庵与二王进攻石、太，青阳纵失，内外夹击，贼亦不能久踞。洋船条约，利少害多。

季翁仁兄大人阁下：

日内未得尊处缄牍。闻富阳于初八日克复，确否？果尔，则雄师必围杭州，而沪军亦攻苏日急，皖南诸贼当分股回救苏、浙，不能久扰青阳、宁、泾等城矣。申夫援救青阳之师，于十二日败挫一次，难以遽振。江、席合喻吉三军，可得五千人，若同时努力，尚可一战解围。春霆援皖之师，已由燕子矶渡过北岸，再从上游渡回南岸，重阳前乃可达三山、南陵等处。青阳粮绝，不能久持，或可保全泾县、宁、芜耳。克庵与二王约分道出岭，进攻石埭、太平。此举可行，青阳纵失，内外夹击，贼亦不能久踞也。蒙城四面围困，万难图存，临淮亦难久支。幸李世忠与苗结怨甚深，誓师进讨，或不至另添一波。兹将李信、告示，抄呈台览。

新购轮船七号，月需各海关银七万五千，其条约利少害多。弟复恭邸一缄，亦抄寄尊览，尚祈密之，恐展转传播，令彼族得见也。诸希心鉴。顺请台安。

171．复李鸿章八月二十六日

鲍军日内可至芜湖，能保芜、宣、泾、南等城，大局或不决裂。苗逆猖獗日甚，蒙城危在旦夕。眼前人才缺乏，如有其选，不妨破格会保。

少荃仁弟馆丈阁下：

接十三、十五日两函，敬悉一切。娄门之贼昼夜扑我新营，程部轮班堵击，卒保万全，从此围攻苏城，益有把握，至以为慰。

此间青阳围困，数年所仅见。申夫部下陈、郑两将，十二日于袁桥扎垒，被贼扑陷。喻吉三于徐村札〔扎〕营，幸已扎稳，二十四日约江、席二军进薄城下，不知能解此重围否？春霆病体渐愈，其全军调援皖南，先渡而北，复渡而南，日内可至芜湖，能保芜、宣、泾、南等城，大局或不决裂。

苗逆猖獗日甚，蒙城危在旦夕。都帅已派兵二千援救临淮，寄谕复催富公亲往，李良臣亦带五千人赴临，与苗决战，人数实为不少。惟一国三公，心志不齐，义帅布置多疏，恐皆非苗逆之敌，思之忧悸无已。来示以扬军宜及时淘洗，良为至论。惟眼前人才缺乏，富公专任扬防，兼顾临淮，果能大过都帅否？敝部别无独当一面之才可以荐达，阁下所稔知也。即江北货弃于地，亦无一好手可以前往经理，遂令滴滴归公夹袋中。如有其选，不妨破格会保，敝处所以诸事因循，只为无贤可举，此心极不忘耳。顺问台安。

172．复鲍超八月二十六日

上游危急，盼星速西驰，力保宁、芜要地。

春霆仁弟大人阁下：

前接惠书，深荷记注因时，吉辞祓〔袚〕饰。嗣得浦口来牍，知雄师陆续北渡，尊恙渐次就痊，欣慰无量。

黄文金等股现在围攻青阳，李申夫十二在袁桥小挫，陈镇两营损伤精锐，不能遽振。喻吉三十八至徐家村筑垒，二十一会同喻俊明水师攻克峡山口两贼卡。江味根由中畈铺一路进至五溪桥，约二十三日拔赴茅坦，与喻、李两军会合同进。所虑者，援兵未抵城下，而城中乏粮已久，食及草根、树皮，云岩病益沉重，恐难久支。刘松山赴泾县助剿，花旗等股即乘间来扑宁郡，幸刘镇先期驰归，于十八日力战击退。目下群逆并趋皖南，如援青各军不能得手，则宁郡、芜湖、西河、青弋江、南陵、湾沚处处可危。惟盼阁下星速西驰，力保宁、芜各要地，纵青阳或有疏虞，而大局不至决裂。祷切，望切！复颂秋禧，顺问台安。不宣。

173．复彭玉麟八月二十六日

闻敌欲赴金陵，如此则青城尚可解围，宁防似可无虑。

雪琴仁弟大人阁下：

接二十一、二十三惠书，知水师收复铜陵，又攻克峡山口两贼卡，深以为慰。

江军进五溪桥，乃味根初议。此间前后函批，令其与喻、李酌度，或会合同进，并不拘定何路。喻吉三兵力本单，屡约江军共为一路，是其改赴茅滩，尚非避重就轻，惟赴援不速，未满人意耳。

池防经阁下添船布置，益臻稳固。闻贼中实欲赴援金陵，故中畈铺各垒不战而遁，如果属实，青城尚可解围。惟连日阴雨，不便出队，城内粮药垂尽，弥深忧灼。

春霆二十自浦口起行，未知何日始抵芜湖。十八日花旗广匪纠合水阳、马山埠等股，乘刘松山援泾之隙，攻扑宁郡城池。该镇已先期驰归，分路出攻，大获胜仗，宁防当可无虑。刘克庵、王钤峰等军，期以日内出剿石埭，似亦可稍掣围青贼势。顺以奉闻。复问台安。

174．复蔡应嵩八月二十七日

金陵一军新克印子山、江东桥，沪军克江阴，惟青阳被围，苗逆猖獗。

少彭尊兄大人阁下：

眴矣朱夏，忽焉素秋。蒙藻翰之先施，益葭思之遥溯。借谂釐延廌节，福介犀樽。集万宝于珂乡，月当秋而珠满；捧五云于朵殿，日接昼而锡蕃。引企矞晖，良殷抃颂。

此间军事，幸托平安。入夏涉秋，皖北、江西迭有驱除。金陵一军新克印子山、江东桥各贼垒，沪军亦攻克江阴，月捷频闻。惟青阳被围，苗逆猖獗，波折弥多，饷项益绌，良堪焦灼。专泐。复颂节安。祗璧谦版，不备。

175．复耆龄八月二十七日

愧战事迁延，难占涤荡之期。

九峰尊兄大人阁下：

鹭堠遥睽，蟾轮普照。蒙朵云之惠锡，正武露之凝金。借谂福荫榕垣，釐延桂序。文铙奏凯，八闽之桴鼓无惊；温诏承恩，九陛之丝纶迭捧。引詹矞霭，抃颂良殷。

弟久践戎行，频更节候。银河浩浩，难占涤荡之期；璧月年年，只愧迁延之役。专泐。复颂节安。摹璧晚谦，不备。

176．复许本镛八月二十七日

敬颂节禧。

茨堂老前辈大人阁下：

甫挹樨香，远蒙藻翰，掞张溢量，纫戢增惭。借谂鹿毂延祥，鸿逵叶吉。揽飞霞于高阁，景入金樽；歌湛露于重霄，恩颁玉。引詹矞霭，抃颂良殷。

侍久践戎行，频更节候。银河浩浩，难占涤荡之期；璧月年年，只愧迁延之役。专泐布复。敬颂节安。祗璧谦版，不备。

177．复王少峰八月二十七日

祝颂节禧。

少峰尊兄大人阁下：

律中南吕，平秩西成。蒙藻翰之先施，益葭思之遥溯。借谂延羊毂璧，绣豸米〔采〕裳。歌万亿及秭之诗，多黍多稌；值三五而盈之候，生粟生金。福犀尊，承恩凤。引詹矞霭，抃颂良殷。

弟久践戎行，频更节候。银河浩浩，难占涤荡之期；璧月年年，只愧迁延之役。专泐。复颂节安。祗璧谦版，不备。

178．复联福八月二十七日

盼一洗尘寰兵甲之污。

芝圃尊兄大人阁下：

蟾光普照，鸿讯遥传。蒙藻翰之先施，益葭思之驰溯。借谂延祥廌绣，集瑞犀樽。征金粟之并生，糈台懋绩；占锡蕃于三接，朵殿恩隆。引企矞晖，良殷抃颂。

弟戎行久厕，节候频更。但愿璧月常圆，全地〔照〕大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

179．复段起八月二十七日

祝颂节禧。

培元尊兄大人阁下：

屡闻吉语，顷奉惠缄。纫藻饰之逾恒，正桂华之初眴。借谂釐延秋爽，绩著新平。虎幄宣威，运金心于兰锜；露铙奏凯，膺锡命于枫宸。引企矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

180．复丛占鳌八月二十七日

祝颂节禧。

瀛石尊兄大人阁下：

顷奉惠缄，具纫绮注。借谂政祺兑悦，民物咸亨。日月躔会于寿星，清光弥永；章贡波涵夫帝泽，湛露斯浓。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

181．复钟仲甫八月二十七日

祝颂节禧。

仲甫尊兄大人阁下：

鳞鸿互达，燕雁代飞。蒙藻翰之先施，正桂华之初绚，借谂政祺兑悦，台祉咸亨。朗吉曜于鹅湖，明蟾三五；迓恩光于螭陛，气象万千。引企矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

182．复曾省三八月二十七日

金陵新克印子山、江东桥各敌垒，沪军攻克江阴，惟青阳被围，苗逆猖獗。

佑卿尊兄大人阁下：

顷奉惠书，陈义甚高，曷任纫戢！阁下政声懋著，舆论已孚，自合量移，敢劳曲谢。尚冀勤恤人隐，弥尽拊循，克践斯言，渥邀恩眷。渤颖之绩，不让龚黄；专美有汉，拭目俟之。

此间军事，幸托平安。金陵一军新克印子山、江东桥各贼垒，沪军亦攻克江阴，月捷频闻。惟青阳被围，苗逆猖獗，一波未平，一波复起，良堪焦虑。专泐。复颂台安。统希亮察，不宣。

183．复孙长绂八月二十七日

贺真授薇垣之喜，顺告军情。

小山尊兄大人阁下：

昨布复柬，谅达典签。顷启筠筒，载披藻翰，欣悉恩隆枫陛，真授薇垣。膺不次之超迁，帝心简在；荷非常之知遇，询谋愈同。引企矞晖，良殷抃颂。

此间军事，幸托平安。金陵一军新克印子山、江东桥各贼垒，沪军亦攻克江阴，月捷频闻。惟青阳被围，苗逆猖獗，一波未平，一波复起，良堪焦虑。专泐。复贺大喜，并颂台安。祗璧谦版，不备。

184．复陈晓坪八月二十七日

沪军进逼苏垣，惟苗逆猖獗，良用焦虑。

晓坪尊兄大人阁下：

迭奉惠缄，具纫绮注，掞张溢量，惭悚曷任！借谂福集柏台，祥臻桂序。自今以始，岁其有鹤糈常盈；润下作咸，时乃功虎盐拜赐。引詹矞霭，抃颂良殷。

此间军事，幸托平安。入夏涉秋，皖南、江西迭有驱除，金陵一军新克印子山、江东桥各贼垒，沪军攻克江阴后进逼苏垣。惟苗逆猖獗，蹂躏淮壖，波折弥多，良用焦虑。专泐。复颂节安。祗璧谦版，不备。

185．致万启琛八月二十八日

盐务须由总督衙门作主，不宜付与金陵大营。眉生说帖刻本，有欠周妥，请另拟条款。

篪轩仁弟大人阁下：

眉生二十五寄到之说帖，昨已批还寄舍弟矣，兹抄阅。本日又寄来一刻本，亦批数语呈览。是否？祈逐一详酌。

盐务须由敝衙门作主，不宜由舍弟金陵大营作主。界限不可不清，始基不可不慎。眉生意欲由金陵大营主持一切，舍弟初无此成心也。眉生所刻之本，条数微嫌甚多，中间尚有不妥协处，请阁下另拟条款，以简明为主，刊刻散布，多〔务〕令官绅商贩见而周知。琐渎清神，惟鉴不一。顺候台安。

说帖刻本并请送小舫太守一阅。

186．加孙长绂片八月二十八日

范云吉不久即来接办台局事务。幼丹引退，深抱不安。

再，二十六日接到惠函，知幼丹中丞奏请开缺，已将关防送交尊处护理。顷又奉赐书，已派文廉访兼署，以粮台、厘局不能兼顾，欲敝处派员接办。范云吉到此，已逾一月，询及与阁下金石至交，久欲令其赴江会办台局诸务，因渠欲将此间公事推寻端绪，讨论是非，是以未遽成行。今贵处既相需甚殷，即当请云吉料理西行，大约九月半前可以启行。台局琐务，仍烦荩劳，与又石方伯妥为经理。

幼丹兄玉体想已日就痊愈，勿药有喜。或因敝处调兵筹饷，措置多乖，抑或公牍私函，言词失当，以致贤者不得安其位，是皆鄙人之咎，愧歉何极！朝廷倚畀柱石，计日必有温旨慰留。弟昨已〔亦〕有密函，略致挽留之忱，不知可勉强絷维否？此外是否别有拂意之事，便中尚祈示及一二。诸维心鉴。再颂筱山尊兄大人台安。

187．复郭崑焘八月二十九日

青阳重围已解。拟重邻私之税，收复淮引之地。梁葆颐轩爽明敏，乃有用之才。安庆铜炮不能解湘。

意城仁弟亲家大人阁下：

接八月初四日惠书，敬悉一切。

此间近状，青阳被围，已愈一月，米粮久尽，掘食野草菜根。守将朱云岩久病，不省人事，营官七人，病者三人，死者一人。以为万难幸全，幸江、席、李、喻四军于二十七日力战，破贼垒数十座，立解重围。临淮及各路军情，详于二十七日奏调金逸亭夹片之中，想邀荃览。

淮南盐务，先办江西一岸，大致粗定。筠仙亲家有一缄，条具盐务近事，抄呈尊览。此间新刻护照，亦附一张备查。其详细章程，须俟奏定后，用公牍咨湘也。两湖一岸，须南坡翁到此，再行商办。其郴、桂、粤盐侵入淮引地面者，似应于东征局酌加厘金，以重邻私之税，收复淮引之地，已札饬县丞梁葆颐禀商东征局，前往察看，尚求阁下体察情形，主持一切。既以税邻保淮为题，自应在于淮引界内议加，不可于郴、桂、粤引界内议加。

梁葆颐者，梁笔珊、俪裳两编修之胞侄，于尊府丁酉、甲辰皆有年谊。其家昔年鼎盛，即敝联中所谓“八年九子四登科”者也，近则凋谢略尽，无以谋生，国藩恻然悯之。又因该员轩爽明敏，似一有用之才，故于其到省之便，特派此差，俾得修谒哲匠之门。或可因材陶铸，渐有成立，则梁氏门户，实有赖焉。

黄庆之夫人张氏，已派吴大安送还湘阴，函托阁下与贞阶照料一切。夏令若全无处分，鄙心窃不能平。刘德亮之妻另继一事，敝处无从发端。若刘宅来此告状，则可批准咨查，或由湘帅访拿族痞，亦可结案。

安庆所存铜炮，废者三十七尊，共重万四千余斤，将留为火药局铜轮之用，不能解湘，计铸钱不满三千串，亦无甚裨益也。诸维心照。复问台安。

188．复彭玉麟八月二十九日

青城解围，败敌不知窜往何处，望与鲍军熟商进止。

雪琴仁弟大人阁下：

接二十七酉刻手书，具审是日调度援青各军，水陆并进，均获大捷，立解城围，至欣至感！云岩苦守三十七日，饥病交困，已无瓦全之望，仰赖大力拯救，脱此奇险。来书归功诸将，而发踪指示，自为众所共钦。败贼悉数下窜，不知由南、泾以趋宁郡，抑由滨江以趋芜湖？南、泾、宁三城守局皆固。鲍军二十日自浦口启行，计八月杪亦当到芜湖，大旆乘流东下，更望与鲍军熟商进止也。复问台安。不宣。

189．复许如骏八月二十九日

王子鉴认运西岸六万引，可于十月前开局兴办，以程道督运，张道督销。泰州吴、王耆德大儒，兵荒无依，请代为资助。

次苏尊兄大人阁下：

日前泐复一函，旋奉惠书，具审吉座允升，新猷茂焕。溥两淮之德泽，润下作咸；荷三锡之恩施，自天申命。引詹矞采，忭庆良殷。

弟谬兼鹾篆，值军事倥偬，未暇研究。筠仙中丞履任未久，亦只粗举条目，不及细针密缕。兹值台旌荣莅，百度维新，以驾轻就熟之才，行酌盈济虚之政，利赖实多。

王子鉴认运西岸六万引，已照筠仙前详，赶于十月菜市前开局兴办，札委张道督运，程道督销，二十二日有公牍奉达矣。

筠仙言泰州有两耆德：一吴让之，工篆、隶，亦通经术，年六十四；一康伯山，能诗，著有《三国志补义》，年七十七。皆贫甚，有子孙之累。近依仁帡，尚祈各为代致百金，以时存问而礼敬之。方今天下纷纷，衣冠涂炭，文物陵夷，诸儒抱孔氏之礼器，几旁皇无所于归，亦吾辈所宜展省者也。复问台安，顺贺荣禧。敬缴资版。不宣。

190．复李榕八月二十九日

行军以稳慎为主，战胜之后，尤戒大意。以后当专顾石、太、旌德一路。

申夫仁弟阁下：

接二十七申刻手书，欣悉是日诸军大捷，力解青阳之围。云岩苦守三十七日，终获保全，实深嘉慰。二十八合队追剿，想亦得机得势，攸往咸宜。第行军以稳慎为主，战胜之后，尤戒大意，阁下经此番阅历，自当日有长进。贼望东分窜，不知系由南、泾以趋宁郡，抑由滨江以趋芜湖？鄙人调鲍军回援皖南，正为该数处不能放心。春霆二十自浦口启行，本月底可到芜湖。现以石、太、旌德责成贵部暨江、席、朱、喻进攻，以芜湖、宁、泾责成鲍军救援，已另具公牍矣。刘克庵本约老湘、继果两军会剿石埭，适徽、歙东北有警，克庵折回赴援，二十八破贼于许村一带，现须先清岭内，无暇遽图石埭。并以奉闻。顺问台安。不宣。

191．复桂超万八月二十九日

鲍军本围金陵，以上游危急，不得已调防宁、芜一带。

丹盟尊兄大人阁下：

接诵惠书，猥荷因时垂注，袚饰有加。敬审柏署延釐，樨樽益寿。帝眷耆旧，望兼达尊之三；民庆咸中，法备祥刑之五。德星远曜，倾颂良殷。

敝处自仲夏克复九洑洲，肃清北岸，鲍军由燕子矶渡江，分扎金川门、神策门一带，九舍弟亦先后克复雨花台、聚宝门、印子山、上方桥、江东桥各贼垒。正拟添兵合围，乃前窜江西之胡、黄、李等股败回皖南，凶焰复炽，七月二十围扑青阳，至今未退。粮运久断，城内食尽。弟派去江军门、李运司各援军，以贼众太多，未能得手。倘该处疏失，则南、泾、宁、芜一带，在在可忧。不得已檄调鲍军渡至浦口，再由西梁山以上渡至南岸，先拯上游之急。数年来每遇事机稍顺，必有意外波折，人谋不臧，而天意亦未厌乱，忧灼曷已！复颂秋祺，并请台安。敬璧谦版。不具。

192．复毛鸿宾九月初三日

青阳解围，皆仗大力。任星元即日调粤。明年太仓堪忧。

寄云仁兄大公祖同年大人阁下：

前接八月六日长沙舟次手书，尚稽裁复，顷又奉到衡州惠缄，敬承一切。驳议固本四镇一疏，义正词严，浩然之气，不可逼视。弟近日破觚为圜，久不进此侃侃之论矣。密片亦忠悃流溢，佩慰曷既！

此间军事，青阳被围三十八日，掘食草根蔬粥。二十七日，江、席、李、喻四军合力大战，尽破贼垒，立解重围，皆阁下决令江、席舍粤从皖之赐也。此外各路军情具详二十七日调逸亭奏片之中，另牍咨达冰案。现令江、席、朱、李等由石、太、旌德进规广德，鲍军由宁国进规建平。两路得手，即可会趋东坝，与浙师成合龙之势。惟各军久病积劳，纷纷请予休息，失此时势，恐冬令水涸，炮船难入，机会难逢，又不能图东坝矣。

任镇星元即日当调令来此，由湘赴粤，在湘需用之资，阁下以一函托恽帅暨意诚诸公，自可呼应灵通。忠都转尚未到苏，筠帅已奏派许次苏代理。黄南翁于二十五日始抵武昌，计重阳后乃可会晤。

京米一事，恐仅有湘省实解米石，江西与湖北均经奏明不征本色，明年太仓奇绌，正不知何以支持也。相去日远，南望怅然。诸希心照。顺问台安。

193．致左宗棠九月初五日

青阳克后，江、席部卒多病，朱、李久困新挫，入冬水涸，今岁又不能图东坝。蒙城万难幸保，苗、捻未知何日可了。已改淮南新章，先试办江西一岸。

季翁仁兄大人阁下：

自富阳克后，不知尊处如何进兵？芗泉已逼会垣否？驰系无已。

此间赖江、席二军同进猛战，青阳幸于二十七日解围。若乘胜长趋，江、席、朱、李从石、太、旌、宁以攻广德，鲍军由宣城以攻建平，本可直趋东坝，亦可与贵军渐渐合龙。无如江、席部卒多病，苦求休息弥月，朱、李则久困新挫，皆难遽振。入冬水涸，看来今岁又不能图东坝也。临淮月来局势已稳，蒙城则万难幸保。苗逆之技，筑垒必逾丈，掘濠必潴水，攻人专断粮道，此外实无足畏。只因滨淮上下无一可靠善战之营，遂养成该逆气候，而群捻亦骎骎附之，未知何日了此一段耳。

尊处兴办盐务，闻商情极为踊跃，不知于饷项大有益否？弟顷亦改淮南新章，先行试办江西一岸。候章程核定，再寄台览。湖北则被川私占尽，骤难措手。弟于鹾务，初无所解，阁下当有特见，脱去臼科，尚祈惠示一二。顺问台安。

194．复厉云官九月初五日

希部四军月饷，不必多于他人，亦不必少于他人。苗焰甚炽，且扰及寿、庐。青阳解围，现进攻石、太等处。

伯符仁兄大人阁下：

迭荷手书，具聆壹是。刘弁领回折件，于初四日到皖，复承惠贶多珍，纫谢曷已！

希部四军月饷，通计鄂台所解，已在六成左右。而鄂中支绌如此，弟亦何敢多求？但求阁下时时留心该四军，不必多于他人，亦不必少于它人，是即所以厚贶国藩也。

目下成、蒋、毛三军暨周厚斋一军，分守六安、颍、霍等城，迎河集、老庙集、三河尖等隘，局势甚散，不能合力会剿。武臣遘疾已久，迄今未愈。蒙城被围剧殆，僧邸派援之陈国瑞一军，闻日内可望到蒙，解围殊未可必。临淮近添都部援军二千人，又李世忠带五千人亦来剿苗，而苗焰甚炽，且分党扰及寿南、庐西一带，甚为可忧。

大江以南，青阳被围三十七日，已无幸全之望。弟恐贼志得逞，遍扰南、泾、宁、芜各处，檄调鲍军回援皖南，先拯上湘之急。鲍军行抵芜湖，江、席、喻、李等军即以是时力解青阳之围。现令援青各军分剿石埭、太平、旌德。如其得手，即由宁邑而进广、泾，鲍军先剿宁郡附近之贼，由建平而进东坝，未审果能办到否？复问台安。不宣。

195．复陈鼐九月初六日

利不什，不变法，人不什，不易旧。都、吴、冯、乔，未便遽言更换。现略整顿盐务，拟由西岸推及楚岸，由盐务而推及厘务。

作梅仁弟大人阁下：

得八月八日惠书，敬承一切。密缄评骘精当，古人所谓戥子上戥来，殆不是过。

逸亭已于二十七日奏调，据毛、李两帅信，皆云一奉谕旨，即可星速东来。武臣一病月余，今尚未痊。其部下驻营固始，未抵尖镇，待其少立功绩，即当先复旧物。希帅有一家丁，七月杪自湘来此，称病已渐愈，薄晚能步行五里，方为大慰。旋接希公八月十三日来缄，实未稍减。兹将原信抄寄台览。

承嘱鄙人以全力经略淮扬，大处着笔，诚为名言至论。惟先哲称引“利不什，不变法”，国藩则谓人不什，不易旧。都、吴、冯、乔诸公，固亦不厌人望，然环观目前人材，求所以易之者，其材德果能什于诸公乎？抑能倍蓰于诸公乎？杨、彭之意，皆欲终老水乡，不复请观它乐，即临之以朝命，强之以其所不欲，而位置何席，亦未敢必其远胜前人。此外则黄茅白苇，弥望皆然，虽楚而未必有材，未郐而已觉无讥。在皖已多苟且迁就，安能更谋淮扬？非国藩甘学赵、孟之偷药，笼中空无一物，毛羽不丰，固不足以语高蜚也。

顷略整顿盐务，试行西岸，拟由西岸而推及楚岸，由盐务而推及厘务，次第更张，盈科后进。至于汰其骄惰而实以朴勇，惩其贪劣而易以悃愊，刻尚未遑及此。敬闻高论，铭刻不忘。复问台安。

196．复官文九月初七日

目下欲图东坝，深恐赶办不及。北盐南运，流弊滋多，现议淮南新章，先从江西试办六万引。

秀帅宫太保中堂大公祖阁下：

中秋泐复一函，计登签室。嗣奉惠书，敬聆壹是。

敝处近状，具详前月二十七各折片，曾经咨达冰案。其时青阳被围，最为危急，恐贼志得逞，遍扰南、泾、宁、芜一带，因抽调鲍军，回援皖南。该军行抵芜湖，而江、席、喻、李等军亦将青阳围贼击退，其大股窜归石埭。弟令该四军分剿石埭及太平、泾阳两城，如能得手，由宁邑而进广德。鲍军先剿新河庄、水阳、金宝圩各股，由建平而进东坝，冀以肃清皖南。无如各军病勇尚多，纷请休息。霜降后河水日涸，炮船不能施展，我军欲图东坝，深恐赶办不及。

北盐南运之议，流弊滋多。前接尊函暨鄂中司道详牍，曾两次咨商漕帅，仍请停止。日前义渠中丞以临淮饷绌，欲暂办南运，弟亦未之许也。现议淮南新章，先从江西试办六万引，如尚可通行，再以楚岸试办事件奉商。其西岸派员设局各事，另备公牍奉达。敬请台安。不宣。

197．复史致谔九月初七日

历来减浮收者，无十年不弊之法，以其参差不齐，不能画一，惟有因地制宜，因俗立法，乃可垂久。青阳解围，各军进图皖南。

士良尊兄年大人阁下：

接诵琅函，备纫绮注，具审釐延豸节，福介犀尊。笙歌敞众乐之亭，月湖澄镜；黼绂赐三公之服，云汉分章。引睇吉晖，倍殷虔颂。

苏省减漕一案，初次疏稿，渗漏原多，比来斟酌减赋分数，苏、松、太三属，似应于三分减一之外，再减一成半成，使最重之则不过半倍于常州，再倍于镇江，庶于部议不甚相悬之义为近，正在往返筹议，尚未上陈。至浮收应减，亦拟于初次附奏。缘发端之初，先举大纲，未遽剖析条目。今遵恉谓减浮收重于减赋，示以民折官办变通之法，并溯录傅中丞折片三件，原委详明洞达，了如指掌，钦佩无似。惟减浮收一事，亦殊不易言。

说帖中第二善，谓米价仅二千文，如本年五、六〈月〉间沪、皖及里下河每米一石均六七千文不等，目下新谷登场，亦尚需钱三千数百文，并非大灾奇贵之年，此处一差，则所谓苏、松、太五串，常、镇四串者，均难遽定为永远遵行之例。鄙意减额赋则一经奏准之后，亦无异议，减浮收则参差不齐，莫能画一。不特此县与彼县不同，即一县之中此乡与彼乡亦或不同，必须因该县该乡之俗，而为之立制，不必详晰具奏，亦不必笼统出示，但令每县官督绅议，章程议定后，于藩署立一案据。有民折官办者，亦有听民自纳本色者；有定价五千、四千者，亦有多于五千之外，减于四千之内者；有将大小户名目全行禁革者，亦有虽禁大户实仍含糊迁就者；有尽收银洋者，亦有兼收制钱者。盖减额赋则为百世不刊之典，减浮收则无十年不敝之法，不如就该县因俗立制，反可垂久。弟办江西减轻浮收一案，十一年定为三千一石，元年定为一两九钱，其错处在定价太少，告示又太画一，将来皆非可久之道，一征本色，即须更改。江苏虽与江西情形不同，而其不宜画一出示则同也。惟傅中丞原奏所云欲减浮费，必先减帮费，欲减帮费必先减通费，此则颠扑不破之论。圣人复起，莫之能易。浮费减法，弟所拟每县各立一案，不知果有当否？帮费减法，将来普律海运，不修漕船，全裁旗丁，自不至复有帮费名目。惟通费竟不易减，须合江苏之众官众绅以全力谋之。阁下既已函告少荃，更求密告珂乡中外诸君子，示我机要，助我不逮，仰承指南，不胜感祷！

敝处军事，自江右肃清后，黄、胡、古、赖诸逆悉数下窜，围我青阳，苦守三十七日，已无幸全之望，并恐其遍扰南、泾、宁、芜一带，因从金陵调回鲍军，驰救皖南。上月二十七，江、席、喻、李等军合战大捷，幸解青阳之围，即令该数军进剿石埭、太平、旌德，将来由宁邑而进广、泾，鲍军进剿宁郡附近之贼，由建平而进东坝。倘各路均能得手，则皖南可冀少安，即徽州一隅，亦稍释浙省兼顾之忧。附告以慰廑系。复颂秋祺。敬璧谦版。不宣。

198．复杨岳斌九月初八日

石埠桥营勇暗中济敌，已密咨李军门迅将该五营撤出，另派水师巡防。青阳解围，现图肃清皖南。周汉卿拟奏照军营立功后病故例从优议恤。丁、王之部尚需暂留临淮，求派船送去棉衣。

厚庵仁弟大人阁下：

接二十八、初三两书，所称石埠桥营勇济贼一节，此间先有所闻，已于初二密咨李军门迅将该五营撤回，并撤通江关卡，咨请阁下与雪帅派拨师船往来梭巡，不必再由李营设守，未知李军门能否照办。扬防现方无事，都帅虽派出二千人往援临淮，其部下再分数营南渡驻守，尚属力所能为。都部如不能来，此间更无别营可拨。然纵空该处而不守，亦较胜于暗中济贼者之为害也。

会保芜、金等处战功一折，谕旨已由部文递到，初六日恭录咨会尊处。彭纪兰谢恩，可据此办折矣。

青阳幸获解围。已饬江、席、朱、李四军分剿石、太、旌三县，由宁邑而进广德。鲍军先剿水阳、新河庄等处，由建平而至东坝。奈江、席两部多病，苦请休息，朱、李久困新挫之余，均难遽振，鲍军须与水师并行，秋日水落，尤恐赶办不及，深以为虑。

周汉卿为吾乡猛将，血性男子，战功卓著，遽尔沦谢，悼惜良深。拟奏请照军营立功后病故例，从优议恤，业于傅参将禀内批定。

尊府谱序，昨已写毕，已交敝处刻字矣。

昌岐尚未抵淮，丁、王二镇不得不勉留临淮，以保粮路而顾大局。惟该营等未带棉衣入淮，尚求阁下派船送去，是所感祷。复问台安。不宣。

199．复彭玉麟九月初八日

合诸军大举共图东坝，恐今年赶办不及，不如以鲍军随水师先进为妙。丁、王须勉留临淮，求派船送去棉衣。

雪琴仁弟大人阁下：

二十九日泐复一函，计期已达。顷得初二手书，嘱派鲍进建平，江进石、太，合诸军大举共图东坝，与敝见不谋而合，至以为佩。此间调度公牍，业经咨明冰案。惟江、席部下病勇尚多，苦请休息弥月，此间批准假二十日。朱系久困之余，李亦新挫之后，均难遽振。初三日批答春霆，若不由建平即可直取东坝，请其由水阳径取东坝，不候江、朱等军至广德可也。广、建二路同进，虽系至稳之着，但霜降水落，炮船不能施展，不如趁九月湖水未涸，与水师同进为妙。未审春霆与阁下如何晤商？若九月不能先进，恐今年赶办不及，机会实觉可惜。

九洑洲续保，尊意欲分两案缮折，未始不可。所有贵部前、后、亲、澄四营，即请开列清单，先行入奏。

昌岐至今无赴淮确耗，丁、王二镇不得不勉留临淮，以保粮路而顾大局。闻该营等未带棉衣入临淮，尚求阁下派船送去，是所感祷。复问台安。不宣。

200．复唐训方九月初八日

淮河水师现尚未可松劲，丁、王两部应剀切挽留。青阳虽已解围，然江、席以久病请假，朱、李均难遽振，恐鲍亦难独进东坝。

义渠仁弟大人阁下：

迭接惠书，欣悉援军渐集，连破逆党圩垒，蒙城可冀解围，抃慰无似。

淮河水师现尚未可松劲，黄殿臣既去，则丁、王两部，万难抽动。前此厚帅虑及内河水涸，思欲调之出江，鄙人则谓淮河系四渎之一，纵或水涸河窄，比之衡州大河，当有过之无不及也。所虑者，或有一、二处浅滩，可以沉船钉桩，则必细心察看，预为之所，切勿遽行撤退。目下昌岐全部牵缀于苏、松境内，少荃迭次请留，亦实有难来苦衷，未便强事催迫。丁、王两部及瓜未代，思归本属人情，似应由阁下剀切挽留，并恳商厚、雪两帅，从长计划，坚其留防之志。所称棉衣不给一节，窃意水师别无辎重，各物均随船只往来，如果毫无预备，即从金陵派船送来，亦不过十日半月之事。国藩即当函商厚、雪二公，速为料理。

南岸青阳幸于二十七解围。鲍军由金陵调回，已至清弋江。当令江、席、朱、李四军分剿石埭、太平、旌德，由宁邑而进广德；鲍军剿水阳、新河庄等股，由建平而进东坝。旋据味根、研香以久病禀请休息弥月。朱系久困之余，李系新挫之后，均难遽振。诸军不能神速，恐霆亦难独进东坝也。复问台安。

201．复刘拱宸 ⁽¹⁾ 九月初八日

贺节。皖、江、金陵军情。

伯瑗尊兄大人阁下：

甫挹樨香，远蒙藻饰。忆春明之鸿迹，共秋序之蟾圆。借谂台祉珠联，政祺锡畅。风清鲖水，喜桴鼓之无惊；湛露螭蚴，荷丝纶之迭沛。引詹矞霭，良殷抃颂。

此间军事，幸托平安。入夏涉秋，皖南、江西迭有驱除，金陵一军，连克印子山、江东桥各贼垒，沪军攻克江阴后进逼苏垣。惟苗逆猖獗，蹂躏淮壖，波折弥多，良用焦虑。专泐。复颂节安。祗璧谦版，不备。

————————————————————

(1)  刘拱宸，字星平，号伯瑗，江西新昌人。道光二十四年进士，历任吉安训导、西华知县、陈州、南阳知府。

202．复颜培鼒九月初八日

金陵一军克印子山、江东桥各贼垒，沪军进逼苏垣。惟苗逆猖獗，良用焦虑。

及庭尊兄老公祖大人阁下：

顷奉惠缄，具纫绮注。借谂祥犀斝，绩懋羊城。披万宝于白沙，月当秋而金穆；捧五云于丹陛，日接昼而锡蕃。引企矞晖，良殷抃颂。

此间军事，幸托平安。入夏涉秋，皖南、江西迭有驱除。金陵一军，连克印子山、江东桥各贼垒，沪军攻克江阴后进逼苏垣。惟苗逆猖獗，蹂躏淮壖，波折弥多，良用焦虑。专泐。复颂节安。祗璧谦版，不备。

203．复胡镛九月初八日

金陵一军克印子山、江东桥各贼垒，沪军进逼苏垣。惟苗逆猖獗，良用焦虑。

听泉尊兄大公祖大人阁下：

文露凝金，朵云迭锡。欣谂恩隆枫陛，福介樨樽。弁冕龚黄，龙节仰邀夫心简；冠缨孔翠，鸿渐叶吉于羽仪。引企矞晖，良殷抃颂。

此间军事，幸托平安。自夏涉秋，皖南、江西迭有驱除。金陵一军，连克印子山、江东桥各贼垒，沪军攻克江阴后进逼苏垣。惟苗逆猖獗，蹂躏淮壖，波折弥多，良用焦虑。专泐。并贺大喜。汇璧谦版，不备。

204．复乔松年九月初八日

青阳之围已解。现令江、席等进规广德，鲍军进规建平。都帅已派兵援救临淮，李良臣亦带五千人到临。每念辖境太广，事变太多，忧悸曷已！

鹤侪尊兄年大人阁下：

樨照初临，兰言先贲。蔚郇云之五朵，瞻江月之同明。敬谂绩懋薇垣，祥斟桂斝。九式以均财用，咸征金粟之并生；六功以奖勋庸，豫卜锡蕃于三接。引詹矞霭，抃颂良殷。

此间军事，幸托平安。青阳被围三十八日，掘食草根蔬粥。八月二十七，江、席、李、喻四军合力大战，尽破贼垒，立解城围。现令江、席、朱、李由石、太、旌德进规广德，鲍军由宁、泾进规建平。各军久病积劳，纷纷请予休息，未能迅赴戎机，殊深焦灼。都帅已派兵二千援救临淮，李良臣亦带五千人到临，与苗决战，人数实为不少，未审能否得手。每念辖境太广，事变太多，以菲材承乏其间，譬操壤〔坏〕舟而行大海飓风之中，不知所届，忧悸曷已！尚祈惠锡箴言，匡我不逮。专泐。复颂节安。祗璧谦版，不备。

205．复富明阿九月初八日

蒙城被围已久，冀迅速启行赴临会剿。南岸青阳之围已解，现令江、席等进规广德，鲍军进规建平。

治安尊兄大人阁下：

霓裳天上，露布人间。正桂蕊之传馨，蒙藻缄之迭惠。敬谂祥酉琯，恩眷申蕃。二分明月之乡，朗银蟾而普照；千里长淮之水，饮铁马以先驱。引企勋猷，良殷抃颂。

临淮一军，兵单饷绌，剧费搘拄。蒙城被围已久，英守所部退回小涧集，城内守兵无多，专盼僧邸所派陈军来拯此厄。幸都帅派援二千人先已到临，兹贵部又续拨二千赴临会剿，劲旅云集，声威自倍。迭奉寄谕，殷殷催促，惟冀大旆迅速启行，以副淮甸云霓之望，是所至荷！

南岸黄、李、古、赖诸酋由江右下窜，围我青阳。恐此处疏失，扰及宁、芜，不得已调回鲍军，先扰〔援〕皖南。旋经江、席、李、喻四军合力苦战，尽破贼垒，幸解青阳城围。现令江、席、朱、李等军由太、石、旌德进规广德，鲍军由泾县、宁国进规建平。两路如能得手，即拟会趋东坝，与浙师成合龙之势。惟各军久病积劳，纷纷请予休息，未能迅赴戎机，殊深焦灼。知关廑系，附布一二。专泐。复颂节安。统惟心鉴，不备。

206．复启香圃九月初八日

师干忝领，愧迁延之役，难占涤荡之期。

香圃尊兄大人阁下：

蜀山皖水，雁鸿来，蒙云翰之先施，正月华之初绚。借谂釐延节，福介犀樽。心简恩隆，宴形盐而镂虎；头纲瑞集，赐精茗以团龙。引睇矞晖，良殷抃颂。

弟师干忝领，节序频更，听鹒之改音，怅鲸鲵之未筑。银河浩浩，难占涤荡之期；璧月年年，只愧迁延之役。专泐布复。顺颂节安。祗璧谦版，不备。

207．复张凯嵩九月初八日

盼一洗尘寰兵甲之污。

月卿尊兄大人阁下：

月朔奉复一函，附报近状，星邮甫递，云翰重披。蒙存注之因时，益溯洄之靡既。敬惟福绥桂管，眷笃枫宸。虎幄宣威，启玉铃而决胜；龙纶锡命，褒金鉴之陈谟。引企矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐布复。敬颂节安。摹璧晚谦，统希台照，不备。

208．复苏介堂九月初八日

盼一洗尘寰兵甲之污。

介堂尊兄大人阁下：

律中南吕，平秩西成。蒙藻翰之先施，正桂花之初绚。借谂祥延豸节，绩著虎林。筹金粟之并生，书成岁会；筮锡蕃于三接，恩向日边。引睇矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐布复。敬颂节安。祗璧谦版，不备。

209．复张富年九月初八日

盼一洗尘寰兵甲之污。

屺堂尊兄大人阁下：

顷奉惠缄，具纫绮注。借谂釐延廌节，福介犀尊。襜帷暂驻于海陵，秋光正肃；纶即承于朵殿，春语弥温。引企矞晖，良殷抃颂。

弟戎旃久厕，节候频更。但愿璧月常圆，全照大地山河之影；更盼银潢倒注，一洗尘寰兵甲之污。专泐。复颂节安。祗璧谦版，不备。

210．加邓传密片九月初九日

哲嗣作卿其病，不获时一省问，抱疚实深。尚祈强自排遣，保护玉躬。

再，哲嗣作卿世讲近年在此，弟未能加意照料，不似往年之日有常课。其病也，弟以俗务倥偬，不获时一省问，抱疚实深，有负阁下付托之意。幸王子云笃于友谊，视同昆弟，病中既殷勤省视，身后尤逐一检点，尚不草率，足慰远怀。吾兄暮年，遘此忧戚，尚祈强自排遣，保护玉躬，俾家属得所瞻依。文孙日以成立，明德之后，必有兴者。惟目下绝续之交，全赖阁下之善于维持耳。再颂守之尊兄大人道安。

211．复马新贻九月十一日

蒙城日内可望解围。临淮定臻稳固，惟丁、王两部仍须留淮助剿。昌岐所部未便促之速来。江、席等虽已力解青阳之围，但均难迅速进兵石、太一带。

穀山尊兄大人阁下：

接八月二十日惠书，欣审蒙城援师连破逆党圩垒，日内可望解围，抃慰无似。临淮添都、李两部七千人，富帮办二千人亦即踵至，军威日盛，定臻稳固。水师赴援者，已届瓜代之期，闻丁、王两镇苦向义帅求归，并称各勇未带棉衣。弟函商厚、雪两帅，仍令该军留淮助剿，从金陵派船送棉衣赴临。昌岐所部牵缀于苏、松境内，少荃屡函请留，竟苏省一篑之功，未便促之速来换防也。

南岸青阳亦极危殆，被围至三十八日，弟恐贼氛遍扰南、泾、宁、芜等处，调鲍军回援皖南。幸江、席、喻、李等军力解青围，即令该数军进剿石埭、太平、旌德，由宁邑而进广德，鲍军剿水阳、新河庄一带，由建平而进东坝，冀将群贼驱出皖境，渐与浙军合龙。旋据江、席两部以病勇太多，禀请休息，守青朱镇，亦以久病请假医治，均难迅速进兵。事机多滞，深为忧灼。复问台安。并缴谦版，不宣。

212．复吴棠九月十一日

李元华非出色之才，办团练亦非制胜之道。蒙城可望解围。

仲仙尊兄大人阁下：

接八月二十三惠书，以札调运司李元华见商，具征爱士盛心，至以为佩。该司前在福帅营中历保官阶，其办团劳绩，未能深知。辛酉冬，曾来敝处一见，尔时三河、庐州尚为贼踞，该司与潘、刘各练均在附近协助官军，其战守似未甚出色。次年少荃募立淮勇，仅携潘、刘赴沪，即今之鼎营、铭营也。嗣后皖北、滨江一带久无团练。弟每见各处办团，弊多利少，不以此责望地方。至苗逆之猖獗，尤非新集练众所能制胜。且团者，本邑附近保卫之名，一经出境数百里，官给口粮，则不得复名为团练，当易名为官勇矣。寄谕虽经垂询，敝处并无派令该司招练剿苗之举。尊处需人差遣，尽可调赴来江。来书既称未与该司谋面，其应否饬令招勇，自须到浦后法眼评定，随材器使，庶收实用。

陈镇抵蒙后，连破该逆圩垒，城内粮运可渐通，可望解围。仰叨鸿庇，淮甸不至决裂，则大局之幸也。复请台安。不宣。

213．复文辉九月十六日

青阳解围，临淮援军渐集，蒙城或可解围。

又石尊兄大人阁下：

月前复柬，亮达典签。顷奉惠缄，欣谂荣权薇篆，绩懋樟垣。正德利用厚生，三事允治；日成月要岁会，九式以均。引睇矞晖，良殷抃颂。

此间军事，幸托平安。南岸青阳解围后，令江、席、朱、李由石、太、旌德进规广德，鲍军由宁、泾进规建平。各军久病积劳，暂准休息。即当会剿，以期先清皖南，再趋东坝，与浙师成合龙之势，未知办得到否？临淮援军渐集，连破逆党圩垒，蒙城或可解围。知关廑系，附报一二。专泐。复颂台安。祗璧谦版，不备。

214．复吴安谷九月十六日

青阳解围，临淮援军渐集，蒙城或可解围。

安谷尊兄大人阁下：

月前布复一函，亮登记阁。顷奉惠书，借谂荣持节，权篆柏台。淑问如皋陶施象，弼虞廷之教；汇泽为彭蠡飞鸿，涵章水之波。引企矞晖，良殷抃颂。

此间军事，幸托平安。南岸青阳解围后，令江、席、朱、李由石、太、旌德进规广德，鲍军由宁、泾进规建平。各军久病积劳，暂准休息。即当会剿，以期先清皖南，再趋东坝，与浙师成合龙之势，未知办得到否？临淮援军渐集，连破逆党圩垒，蒙城或可解围。知关廑系，附报一二。专泐。复颂台安。祗璧谦版，不备。

215．复张运兰九月十六日

目下整顿军务，须革其骄疲浮靡之风。刘、易在皖结实可靠。青阳解围，现拟进取皖南。

凯章仁弟大人阁下：

接八月二十二日惠书，具审玉体康复，即日整军度岭，欣慰无既。

赴粤水师统领已派任镇星元，由彭、杨两部合拨哨官数十员随同南来。水陆一气，必可相与有成。

我楚师风气，大率尚朴实，耐劳苦，老湘营恪守成法，故声名历久不衰。目下整顿岭南军务，不特革其骄疲之习，尤宜挽其浮靡之风。该处殷阜繁缛，甲于东南数省，新勇约束日浅，恐其见异思迁。阁下坚持定力，崇朴去浮，尤宜严诫勇丁，勿染恶习，如红辫线、绿腰带之类，风气一开，则全军立坏，不可不慎之于始。

贵部在皖南者，易、刘两镇分统已历一年，结实可靠，深佩阁下用人之当。八月初八日刘镇自宁援泾，初九、十一与易镇会剿章家渡、陈村等处，两战皆捷。十七贼围宁国郡城，刘镇力战却之。二十二贼至庙埠，又却之。易镇复于八月二十四、九月初三先后破贼于泾县之茶、平垣等处。十营分守两城，犹能腾出兵力，往来驰击，足征守局绰有余裕，堪以仰慰远廑。

青阳被围三十八日，云岩遘疾甚重，其营官亦病三人。贼多粮绝，已无瓦全之望，幸江、席、喻、李等军于前月二十七共解青围。鲍军在金陵者，以青阳围急，调回皖南。因令援青诸军进剿石、太、旌三县，由宁邑而进广德。鲍军进剿水阳、新河庄各股，由建平而进东坝。希冀肃清皖南，东接浙师之气，北绝金陵之援。无如江，席两部多病，苦求休息，云岩病甚请假。一经停顿。遽难应弦赴节，恐东坝进兵之说，又遥遥无期矣。复问台安。附缴衔版，诸惟心鉴。

216．致郭崑焘九月十七日

各军本宜速攻石、太，无奈因故迟迟未进。国荃添募陆兵、水师，饷项万难接济，且水师似与雪、厚分门别户，应即撤去。

意臣仁弟亲家阁下：

日来未得惠书，闻旌从还乡一行，计又返会垣矣。

此间自青阳解围后，各路俱托平安。义渠在临淮，亦当足以自固。惟蒙城粮尽食人，万难支持。春霆至芜湖后，令其由水阳、建平进攻东坝。江、席、李、朱、喻等军，本宜速攻石埭、太平，江以事进省耽阁，席以与江龃龉告病请归，朱以病重准假归养，李以新挫，人数未齐，遂皆迟迟不进。

舍沅弟力求合围，添募陆兵至二万之多，又募水师十二营，皆未与鄙人缄商。饷项日绌，归敝台领口粮者已至九万人，再增二万数千，万难接济。且沅军能战者不过万人，而添新卒至四万之多，若临大敌，断不可恃。水师尤不必募。杨、彭待鄙人兄弟甚好，本年沅弟生日，雪在安庆，厚则驰往拜生，可见其水乳交融，豪无芥蒂；沅若另立水师，显与厚、雪分门别户，痕迹太重。求阁下就近将沅派去之水师营官撤去，不令开招。敝处即不用公牍另咨恽帅，亦少一重斧凿痕也。本日寄沅信抄呈台览。筠帅家报奉寄，闻已于九月初四自沪开行矣。即请台安。

217．复孙长绂九月十八日

饶州一案，拟从轻发落。凡皖派吏员之优劣，皆请赣省代为督察。敌必窜江西，不得不留味根一军扎于江境。

小山尊兄大人阁下：

接诵环章，欣审幼帅病体渐瘥，欢忭无似。前奏计已递回，朝廷必有温旨慰留，重以部下士民攀辕吁请，自宜仰承宸眷，俯顺舆情。弟当重修尺一，敬致絷维之诚，尚赖雅意周旋，从中调护，至以为祷！

前得幼帅手函，九江洋税解皖一节，其形迹可疑之处均经揭明，已无痕迹。蔡芥舟自皖回浔，弟嘱其晋省一行。据湖口孙令面称，九江人人皆知，不知省城何以竟无所闻。

饶州一案，前闻吴守劣迹多端，皆李寅、王廷鉴等为之爪牙。又李、王阻挠厘务，私收厘钱，故遂密札提讯。到皖之日，王托万篪轩来说，乃知并非已革人员，饬首县善为看视，并未传讯一次，仅将李寅等三人派员审问，阻挠均无实据，而吴守劣迹则历历供出。本拟咨商参办，因幼帅尚在假期之内，故暂置勿论。李丞误禀未革为已革，本应究惩，因王廷鉴烟瘾甚重，平日好作状纸，又逐户收窝灯钱，为饶民所怨，系不知自爱之员，故仅将李丞撤去差事，王廷鉴当即释回，李寅等则羁押备质。

江厘为敝军饷源，不得不认真整顿，而相距遥远，弊难周知。敝处更动委员十五人，曾密开名单，请幼帅逐一察看，盖深虑用人不当，贻误匪轻。此后厘务及自皖派去卡员，凡有未妥之处，幼帅尽可切直见示，即阁下与云吉亦当破除客气，匡其不逮，幸甚！幸甚！多筹厘饷，以固军心，鄙人之不得已也。因筹饷而扰累商民，大拂公论，亦鄙人所不敢出此也。

青阳解围后，本令江、席、朱、李四军进剿石、太、旌德，由宁邑而进广德；鲍军剿水阳、新河庄一带，由建平而进东坝。奈江、席两部病卒太多，禀求养息弥月，不得不暂为停顿。顷味根军门来皖，面与商定该军克复石、太后，请其移驻石门、洋塘一带，为江省北边坐镇之师，并顾皖南边界。揆度贼势，无论苏、浙两省何处得手，铤而走险，只有江西是一条生路。故无论小股大股，强贼弱贼，皆有必窜江西之势。克庵业已返浙，培元又复多病，不得不留味根一军扎于江境。一有缓急，江、韩认饶州一路，段、王认景镇一路，庶几稍有把握。席君现与味根龃龉，尚难遽定驻防之所，请禀商幼帅，便中示及，弟亦即函商也。

云吉已札令西来，日内料理行装，即可就道。专泐布复。顺问台安。敬璧谦柬，不具。

218．复沈葆桢九月十九日

皖南各军，因故迟迟未进。江、席龃龆，即拟分驻。饶案拟从轻处理。江西似可以漕折银。

幼丹尊兄大人阁下：

接奉八月二十七日复缄，敬悉前疏计日将奉温旨，上感君恩，下怜民望，知仁人必有不忍决然者。鄙人无状，亦窃附诸绅耆之列，一致攀辕之忱，想鉴之也。

此间军事，本拟调江、席、李、朱、喻诸军由石、太进规广德，鲍军由建平进规东坝，因江、席病勇太多，苦求休息弥月，朱则病体沉重，请假回籍调理，因是迟迟不克遽进。

味根日内来皖城，谈及渠与研香新构嫌隙，难以合军，研香亦禀请回籍养病。弟以诸军势均力敌，不相统属，恐一经轻进，不肯回顾，因与味根熟商，请其打破石埭后，即行回驻石门、洋塘一带，保江西之藩篱。盖苏、杭贼势穷蹙，必难久踞，舍皖南、江西别无可窜之路。一旦有事，饶州有江、韩两军，景镇有段、王两军，庶几有备无患。研香去志颇决，弟慰留之。如果肯留江、皖，则或驻建德，或驻枧田街，请卓裁预筹见示，以便会同饬遵。

饶州一案，非尊处所闻之悬绝，乃敝处办理之未善。李委员禀王廷鉴误以未革为已革，到皖后，篪轩来告，始知之。弟前闻饶州吴守劣迹甚多，以李寅、王廷鉴等为爪牙，李、王又阻挠厘务，私收钱文，故遂密札提讯。近日委员讯鞫，阻挠并无实据，而吴守劣迹则历历供指。本拟咨商参办，因阁下参劾劣员有恶必惩，独遗此人，或有他说。俟台端假满复位接篆，再行奉商会参。李委员误禀“已革”字样，本应究惩，因王廷鉴烟瘾甚重，作状纸甚多，又逐户收窝灯钱，为饶人所怨，系不知自爱之员，拟将王释回，仅撤李差事，以示薄惩。

弟于厘务力求整顿，盖实出于不得已。至于扰累商民，大拂公论，则弟亦不敢出此。所虑卡员奉行不善，流弊日多。来示欲派大员坐局，聚精会神，顷派范云吉赴江，敬求随事训迪，于卡员劣迹，一有所闻，即告云吉惩究。是乃台端所以惠爱商民，亦所以匡助鄙人也。

漕改本色一案，尊疏中“限以成例，官无可赔；准其实销，费无从出”四语，最为破的之论。连日与黄南坡熟商，天津采买商米，毫无把握，有米时二、三两可售一石，无米时十余金不能觅一石，欲求大宗数十万石，则断不可得。必须由东南疆臣运解，乃可不误要需。弟因拟一疏稿，将漕船、屯丁等大政一并陈请更张。兹将拙稿抄呈台览，拟于日内拜发。此议若行，则江西拟解漕折银若干进京，均可改为米石。如拟解四十万银，则可改为十万石米；拟解二十万银，则可解五万石米。每石到津，统计不过四两一钱，弟疏称四两九钱，从宽言之也。尊疏所复者，系复户部与麒、丁等之议，其户部与崇厚、华祝三之议，阁下尚未复奏，可否于复奏时，即照鄙议雷同出之？伏候鸿裁。即请台安。

219．复李鸿章九月二十日

忠、侍赴苏，望坚嘱前敌但图自守，不图进取。统领骄气日深，士卒骚扰日甚，祈反复申诫。昌岐必须即日赴淮，否则将予以参革。

少荃世仁弟大人阁下：

十八日蔡国祥带到初三日惠缄，十九日又接初九日赐书，敬悉一切。

忠、侍皆赴苏州，黄老虎自青阳退后，已回湖州，恐其归并苏属，则尊处愈形吃重。望坚嘱前敌诸军，但图自守，不求进取。如其汛地太多，守兵太少，则攻苏之兵亦未尝不可暂行撤退。《传》称：“战，勇气也。”而以“彼竭我盈”为决胜之机。贵部战无虚日，胜不绝书，恐亦将近再衰三竭之候，而贼当屡挫之余，积愤难遏，不可不加意戒慎。国藩败挫多年，慎极生葸，常恐一处失利，全局瓦解，心所谓危，不敢不告也。闻贵处各统领骄气日深，士卒骚扰日甚，声望远逊于去年，而季、荃与潘观察尤为人所诟病。不知传闻失实，抑或微有端倪？尚祈悉心体察，反复申诫，保全令问。至幸！至幸！

黄昌岐久不赴淮，在沪又不得力，杨、彭两帅均大不以为然。顷将两处来信抄示。昌岐檄令即日赴淮，再迟不能不参，幸亮我苦衷也。厚部战守远胜雪部，国藩久已知之，即质亦较胜于昌，然统带十营，则均不甚称职，再钉多船，尤可不必。近日尊处与舍弟添募甚多，鄙人殊以统领者不称多辖为虑。拙性拘谨，每见高掌远蹠而致疑耳。

松岩因办新漕，请推出一篆，或郭或黄，即请尊处卓夺。白齐文再出投诚，自是汉人之畏洋兵，或可少息。幼丹告病，此间两函挽留，温诏亦必慰留，当不致恝然也。顺问台安。

220．复彭玉麟九月二十一日

会合舟师，先进东坝，各军因事迁延，遂难责以神速。已调黄昌岐所部赴临淮接防。胡文忠祠匾字希酌易。

雪琴仁弟大人阁下：

接初五、十一、十三等日手书，具悉一切。

鲍军剿水阳、新河庄，会合舟师乘河水未涸之时，先进东坝，均与鄙意相合。初八寄去函内，即以此意奉商，于春霆批牍中则屡屡言之。青阳各军，因事延缓，不知春霆尚能先进否？江、席两部以病卒太多，苦求休息弥月，当经批准二十天。而味根忽亲自晋省，至二十一日归去。研香与味根龃龉，告病乞归。云岩病势已深，其父亦久病未愈，不得不准其暂归。申夫挫败之后，人数不齐。有此数端，遂难责以神速。现饬喻吉三兼统朱军，约同李、席二军，先进石、太、旌德。惟替守青阳，就近无营可拨，拟派省中湘、后两营前往。又因捻窜麻城，拟留于北岸，调防〔桐〕、舒。当于朱军留两营守青也。

通江关厘卡，李军门咨复于九月十五裁撤。石埠桥撤营，虽未得来文，谅无不可允从。俟李部撤退，我军即可前往巡防矣。

赴粤营官五员既经派定，无庸更改。寄帅初意未敢求多，故仅请派一二员，及闻派有营官数员、哨官数十员，喜过所望，有“多多益善”之语。昨已将来函抄咨左右，俟各哨派定，饬任镇早带来皖为荷。

丁、王两镇久留临淮，及期未代，原属不情。前函仍请留防者，以临军势处万紧，义帅屡恳转商，不得不勉强挽留，以支危局。嗣得丁、王来禀“衣服未带，煤米俱罄，饥病难堪”等语，即于十六日飞调昌岐率所部数营，务于九月内拔营，十月十一以前赶到临淮。兹奉尊函，复加檄饬催。如文到五日不即拔动，定行据实奏参。昨昌岐来禀，八月三十日在大桥角挫败，失船二十七号。然不得以此推托，仍当严批促之。黄军未到以前，丁、王苦况，应如何接济，尚赖阁下与厚帅大力照料。棉衣曾否派船送去？所需煤米，尚望专船解送，总在十月可回金陵也。

御赏《文宗诗文集》，国藩与沅弟均未谢恩，嘱办谢折，当代缮同发。成镇谢折，稍迟再办。胡文忠祠楹帖第一联较佳，匾字均嫌稍泛，希酌易。复问台安。不宣。

221．复杨岳斌九月二十一日

告已加檄饬催黄昌岐入淮与丁、王换防。黄军未到之前，尚祈转饬丁、王坚忍搘拄。所需接济，望与雪琴大力照拂。

厚庵仁弟大人阁下：

接十一日惠书，嘱催昌岐入淮，为丁、王两军换防。该军久驻临淮，及期未代，本属不情。所以复谆请留防者，以临军势处万紧，义帅嘱恳转商，不得不勉强挽留，以支危局。嗣据丁、王禀称“衣服未带，煤米俱罄，饥病难堪”等语，即于十六日飞调昌岐，令率所部数营，务于九月内拔行，十月十一以前赶到临淮。兹承函嘱，复加檄饬催，如文到五日不即拔动，定行据实奏参。昨昌岐来禀，八月晦日，在大桥角挫败，失船二十七号。然不得以此推托，仍当严批促之。目下蒙城粮尽食人，万难幸保，恐临淮即有大警。陆路援师虽多，而义帅于丁、王两镇尤不啻倚如手足，尚祈转饬两镇坚忍搘拄，度此艰险危 ⁽¹⁾ 。黄军未到以前，所需接济，仍望阁下与雪琴大力照拂。棉衣曾否派船送去？煤米亦宜专送，总在十月内可回金陵也。仆于军中向不失信，此次尚祈鉴亮。复问台安。不宣。

————————————————————

(1)  “危”字衍。

222．复袁保恒九月二十一日

哀悼袁午桥逝世，并颂其功勋。

小午世兄馆丈礼次：

前接讣函，惊悉尊公午翁年大人箕驭返真，莫名怆悼。世兄天性纯孝，连膺大故，摧折殆不可言。窃念尊公同年立朝大节，卓越时贤，厥后历典兵符，屡戡大乱，再莅淮甸，正当群凶猖穰之时，发、捻、苗三患迭起纷乘，而临淮一军截然中居，颠风骇浪，坐镇不惊。敝军虽克安庆，与临军仍为贼隔，迨庐、寿相继肃清，彼此联络一气，咨诹往返，靡不和衷商榷，谊可断金。方赖长城力捍北防，俾东向诸军一意前进，未几而多帅援秦西行，李帅居忧去位，尊公久病不愈，万难挽留，亦即养疴旋里。冬间，皖北风波几至决裂，本年苗逆复叛，贻害至今。犹望东山复出，重福皖疆，乃大星遽陨于中宵，噩耗突来于江上。展诵遗翰，示以“慎益加慎，功愈高而心愈下，勿轻苗逆为易翦，勿视淮地为易收”等语，忧国之忱，直谅之谊，令人感涕悚惕。从前功绩著中外者，固已名满天壤，而引疾以后，拳拳国是，至殁不忘，其忠忱真挚，尤为古人所难。不朽千秋，允无遗憾。

朝廷笃念荩臣，必有逾常恩恤，拟俟读悉谕旨，再行寄挽。乃至今未见邸抄，函询义渠中丞，亦复不知其详。兹因赵守季辅赴泗州之便，特寄联幛薄仪，聊申束刍之敬。尚祈代备牲醴，荐告几筵，并望将谕旨、恤典及谥法二字，一一示悉，至以为盼。

世兄久侍帷幄，具得韬钤心传，将来宣力戎旃，正可成先人未竟之志。且重慈嵫景方长，尤赖虔奉槃以延老福，务宜割哀强食，加意珍卫，不胜祷切！专泐。敬问孝履。不宣。

223．复张凤翥九月二十一日

袁帅薨逝，联幛、赙仪托赵季辅带去。青阳解围后，本拟规取东坝，顷因多种原因，是以迟滞。不得已留味根一军扎于江境。

炼渠尊兄大人阁下：

接十九日惠书并希帅三函，阅悉。

袁帅薨逝，此间久未寄挽，缘恤典、谕旨及谥法二字均无所闻，等候邸抄，因循未办。昨适有赵守季辅赴泗州之便，因将联幛、赙仪并希帅嘱寄联幛同付带去。代撰联语，抄付一览。

冬至折差准于月内北行，麋茸、高丽参两项即令购买。前买辽参之胡达萼，上月二十五始从湖北赴湘。厉伯符未接弟信之先，不肯接收折件，致有耽误。方鉴明及刘、李二弁已为存记，随后汇案附保。

青阳解围后，本令江、席、喻、朱、李五军进剿石、太、旌德，鲍军进剿水阳、新河庄，分广、建两路规取东坝。旋据江、席两部以病卒太多，禀请休息弥月。味根复亲身晋省，至二十一归去。云岩病势已深，不能不准其暂归。左牵右缀，万难神速。现令喻吉三兼统朱军，会同席、李先进，味根一军则俟克复石、太后，移驻石门、洋塘一带，为珂乡北边坐镇之师，亦可兼顾皖南。将来苏、浙败贼只有江西是一条生路，无论小股大股、强贼弱贼，皆有必窜江西之势。克庵返浙，培元多病，不得不留味军扎于江境。一有缓急，江、韩认饶州一路，段、王认景镇一路，庶几稍有把握。研香似难与味根合并，令扎建德，或扎枧田街，已商请沈帅酌定矣。希帅奉致两信，缴还。复问台安。

224．复唐训方九月二十一日

蒙城粮尽食人，危在旦夕。周、毛、成、蒋四军不相统属，冀金逸亭到皖，维持调护。北盐出江，终多窒碍，现方整顿。桐城必赖贤员经理，望俾李令迅来桐城。

义渠仁弟大人阁下：

接初六、初九、十一等日惠书，方幸蒙城可望解围，不意援军猛进，未甚得手。城内粮尽食人，危在旦夕，曷胜忧灼！

贵军与富、李两部分任南北岸，计已扼要扎定，只有先固根本，徐为补救之计。周、毛、成、蒋四军，廷旨归尊处调遣，盖欲事权归一，而阁下自执谦退，仍嘱敝处节制。就现在局势而论，除武臣固始一军外，周、毛、蒋三军皆在六安，其径赴临淮之路，已为苗梗，必绕出庐州，方抵临淮，较六至省，道里更远，则禀命临淮与禀命省城，其迟速亦正相等，且该数军不相统属，能坐守而不能进战，亦为阁下所深知。惟冀金逸亭到皖，周旋其间，维持调护，庶几渐有起色。

北盐出江一节，终多窒碍，现方整顿，南纲力堵邻私，若南北界限不清，纷纭，则是自弛藩篱，更难措手。仲仙漕帅以黄殿臣修补炮船，欲运北盐至楚，借作船费，昨有缄牍来商，亦断不敢允许。尚祈婉达富帅，原谅一切。李金庚虽得民心，然桐城所关极大，必赖贤员经理。现督办抵征者，系刘守芳惠，不能代摄县篆，尚望尊处派员署理盱篆，俾李令迅来桐城，至以为荷。复问台安。不宣。

225．复马新贻九月二十三日

蒙城恐无幸完之望。丁、王两部思归益切，已飞调黄昌岐入淮换防。豫捻分窜入鄂，拟于省中腾出两营，赴桐、舒扼扎。

穀山尊兄大人阁下：

接十三日惠书，知前复一函，尚未达览。

陈帮办初抵蒙城，连破圩垒，满望即可解围，不意贼氛日炽，城内粮食罄尽，恐无幸完之望。

临淮兵力尚厚，其水师虽强留丁、王两部，而该军饥寒交迫，思归益急。杨、彭两帅均欲调之出江，函牍不绝于道。只有飞调黄昌岐入淮换防，限十月内赶到，顷已严催数次矣。其丁、王现需接济，以棉衣、煤、米为最，亟请厚庵、雪琴派船专送，暂支目前危局，不知可赶送至淮否？

豫捻陈大等分窜入鄂，一股由德安、应山而趋黄、麻，一股由应城、云梦而趋黄、孝，沿途焚掳，且掠且奔，大有东趋入皖之势。皖北只此兵力，蒋、毛等军为苗事牵缀，别无大支游击之师往来策应，拟于省中腾出两营，随后赴桐、舒扼扎。事变纷乘，忧灼曷已！复请台安。敬璧谦版，不宣。

226．复郭嵩焘九月二十三日

舍水改陆，决非厚庵所愿。西岸盐务业已办定，米盐互市已出奏。逸亭奏调皖北，任星元调粤。七船之事，最败人意。

云仙仁弟亲家阁下：

十七日接九月一日惠书，敬悉一切。所欲复者，条列如左：

一，江北筹饷大举，归重在以杨军门易扬州统帅。厚庵舍水改陆，决非所愿。国藩曾屡次探问，知之深矣。若径行密奏，请旨简授钦篆，厚自无可辞诿。然自有楚军以来，此等大举，未有不私商而先奏者。且钦篆应由特简，都公尚仅督办，未握大符，当此扬防无事之秋，未便由臣下奏请特重事权。厚之将材，鄙人所深佩，至于管辖吴、詹能否帖服，与李、富、吴、乔交际能否水乳，殊未敢必，筹饷似亦非其所长。坐是因循，未敢轻于变革，乞鉴亮。

一，西岸盐务，业经办定，大致皆本尊裁所定，更改无多，兹将刊本寄呈。楚岸章程，日内正与黄、金、万、杜诸君熟商，俟刊定再行寄呈。至南坡翁米盐互市一案，已于二十二日出奏，另牍抄达冰案。尊处请裁屯卫一详，亦已抄呈御览，请交王大臣集议矣。

一，逸亭业经奏调皖北，奉旨俞允，赴粤者仅有任星元耳。希帅之亲兵曹有升、黄隆瑞，闻其可用，然当希帅病重，宾从星散之时，未忍以此溷之。

一，理泰葛七船之事，最为近日败意之事。国藩上恭邸书，请将七船分赏各洋诸国，免致留此以耗月饷，且贻后患。不知阁下在作梅处曾见拙稿否？舍弟请以此七船巡洋，大干谴责，大抵恭邸亦内疚，讳言此事矣。

一，九洑洲于五月十五夜克复 ⁽¹⁾ ，敝处于二十一日接信，厚、雪、沅等于十六定议，即于十八日接鲍军渡江，二十二日渡毕，即扎神策门一带。厚庵来函，言鲍军所以未候敝檄而南渡，由伊与雪、沅商调之故。国藩复书深赞之，又咨鲍速进孝陵卫。鲍复禀言须萧庆衍、洪容海到，乃可进孝陵云云。李朝斌以失机归咎鄙人，窃所不解。顺问台安。

————————————————————

(1)  旁批云：“克下关是十四日事，来示谓：‘此时城内惊扰，洪逆即思出窜’云云。如果有机可乘，则克城应在十六、七、八、九等日之内。仆于二十一日闻讯，回信到金陵已在二十七、八，固属机会已失，即厚庵速调鲍军二十二日渡毕，机会亦已过矣。至鄙人调鲍扎孝陵卫，则六月初旬之事。李朝斌所说真是梦话。”

227．加严树森片九月二十四日

京仓需米至急，议各省筹办米石运京各节。

再，弟于二十二日复奏户部议崇厚盐漕一案，兹抄稿咨达冰案。

闻京仓需米至急，吾辈为三江两湖之疆吏，在今日犹可勉筹一二之时，特以部价仅一两三钱，而外间运米一石所费在三倍以外，故虽以阁下之公忠体国，而不能不因此缩手；即幼丹中丞之贤，亦因此而不敢办米。弟将窒碍情形一一说出，请特旨准其报销，则外省无赔累之苦。至于由鄂至镇江，由镇江渡海汊至沪，本不易易，弟设法帮同递运，若沙船能至镇江受兑，则鄂船尽可解至镇江，并非难事。承平之世，江督本有护送漕船之责，弟之设法递运，亦属分内之事，不敢揽，亦不敢推也。天下虽大，如鄂之富强足以自立者，能有几省？如阁下与秀相之力顾大局、忧国如家者，能有几人？若湖北不能解米，虽谕旨勉强俞允，究失朝廷之望。望台端与秀相熟商，筹解京米若干万石。户部议崇厚之折，二公本应复奏，弟此折必有寄谕到鄂，亦应复奏，尽可归并一疏。闻湖北漕折银应解京者不足二十万两，即全数办米，不满五万石。合米价、运脚统算到津不过四两一钱可办一石，弟折称每石四两九钱，系于格外从宽打算。 ⁽¹⁾ 若能劝捐商米数万，凑成十万八万，则妙矣。 ⁽²⁾ 先此奉商，即日再当函商秀相。敝折中有不妥之处，求指示为荷！再请渭春仁兄大人台安。

————————————————————

(1)  旁批：“即解四万石，朝廷亦深知东征西剿，力已竭矣。”

(2)  旁批：“皖省亦拟办三万石，特捐无可捐，征无可征，故不敢遽奏。俟尊处议定，皖再酌办。”

228．复左宗棠九月二十五日

军兴日久，诸将视敌如先世之夙债，催之不动，责之不畏。沪军近亦骄矜扰民。刘、王二军仍望在饶、广、徽三府周旋，以惠江、皖，保浙疆。议筹办京米事。

季翁仁兄大人阁下：

十六日接八月二十八日惠复，敬悉一切。

所示“度贼所必至，甫到急击，不宜过于迟回”，正中此间诸军之弊。即如青阳于二十七日解围后，乘胜锐进石、太，古、赖诸逆实无固志。乃江、席以病卒太多，苦求休息；朱以病重求假归；李、喻以孤军人少，不能独当一路；席又以与江龃龉，引疾谢事，坐是迁延，至今未进。石埭去青阳仅八十里，玩寇弥月，而六、颍、固、安诸军，其情形略与此相类。军兴日久，诸将视贼如先世之夙债，得偿固佳，欠亦不恶，催之不动，责之不畏，敝部观之，殆无可以平贼之理。沪军较敝处锐气稍胜，然闻骄矜特盛，扰民亦习为固然。顷以一书规讽少荃，未知能否整顿？贵部徽、祁刘、王两军，其气习远过敝处，不知蒋、魏诸队又复何如？江、席、李、朱辈自以由旌德进剿广德为不易之理，近观其气象散漫，行止迟疑，恐缓急不能应手，已与味根商定：石、太克复后，江军回扎石门、洋塘一带，以保江西藩篱；席军或驻建德，或驻枧田街。已函商沈幼帅，俟复到再定。非弟之姑置广德，不愿与浙师合龙也，深入而难期有功，则不如退守饶、景，保全江西之为愈也。尊处兵力本单，规取杭会，万难再顾江、皖，然饶、广、徽州，处处关系贵军粮路，刘、王二军仍望在此三府附近周旋，所以惠江、皖，亦即所以保浙疆。敝部所调度者，不特江、席保饶，即朱、李、喻三军亦皆可徽可饶，决不由池、宣一意进取也。

闻京仓需米至急，弟顷议复户部崇厚筹备京米一折，抄咨冰案，如有不妥叶处，祈指示。浙江今年是否可办米若干石？若照上海商捐之案，则明春举办尚不为迟；若浙力不能，则沪当竭力图之。顺问台安。

229．复富明阿九月二十五日

告已为丁、王两部专送棉衣、煤、米，并飞催黄军入淮换防。

治安尊兄大人阁下：

顷奉惠书，知中秋后泐复一函，尚未尘览。临淮兵力本单，承雄师兼程赴援，共支危局，曷胜佩仰。

丁、王两镇向尊处面述苦况，辱蒙体恤逾恒，嘱为筹解接济。弟初闻该营未带棉衣，即函请杨、彭两帅派船送棉衣赴淮。嗣后该镇等禀称“饥寒交迫，煤米将罄”，又请杨、彭专送煤米，一面飞催黄军门速带数营入淮换防。自本月十六以后，催调黄军函牍重叠不绝。饬令务于十月半前赶到，以便丁、王师船交卸出江。目下杨、彭两帅必已妥筹接济，由金陵专送临淮，旬日可达，且内外江水师向来各自发饷，亦不在敝台请领也。复请台安。惟希亮鉴。

230．复官文九月二十五日

庆幸官部剿捻迭获胜仗。蒙城接济全断，万无幸全之理。丁、王尚留临淮协防，已连檄飞催黄军入淮瓜代。进规东坝，尚难应弦赴节。

秀帅宫太保中堂大公祖阁下：

两奉惠书，敬承一切。

捻逆多而且速，分投野掠，是其长技。此次西窜入鄂，一折而南，再折而东，蔓延千数百里，幸得贵部三面兜剿，迭获胜仗，遏其方张之焰。若败窜入皖，恐蹈三、四月间故辙。敝处虽饬周、成、蒋、毛各军严密防范，第该数军各保汛地，为苗事牵缀，此外无大支游击之师，若猝至桐、舒、潜、太一带，势将听其所之而休，殊为可虑。

陈镇初抵蒙城，连破圩垒数座，似可解围，乃续战不利。贼于城外环开长濠，接济全断，城中至于食人，万无幸全之望。临淮援军，富帮办二千人，李军门五千人，声势尚壮。水师则丁泗滨、王吉等营尚留临淮协防。该两军本候黄军门来淮瓜代，所带煤、米将次告罄，又兼御寒无衣，苦求换防，已连檄飞催黄军入淮。而黄军新有大桥角之挫，不知能星速拔行否？

南岸青阳解围后，已令霆军由水阳以趋建平，进规东坝。江、席、朱、李等，本令由石、太进规广德，与霆军同时并进。奈江、席两部多病，朱又病重假旋。一经停顿，遂难应弦赴节。苏、杭贼势穷蹙，铤而走险，惟由皖入江是一条生路。拟俟克石、太后，留江、席两军回驻饶州一带，内保江西之藩篱，外备皖南之援应。

舍沅弟一军，近俱平顺。其所上轮船一折，亦深虑轮船入江，必至金陵等处搅局，惟意在此，而言在彼，有失切直敷陈之道。又与此间及总理衙门迭次奏案不符，复与敝处复总理衙门一函不符。弟见其奏稿已在拜发之后，殊觉未安，果至上拂圣意。此项船只如能推出不管，诚所至愿；第朝廷如此办理，具有苦衷，吾辈不得不共相体谅，委曲周全。兹将复总理衙门函稿抄呈尊览。是否有当？尚乞详细指示。复请台安。诸惟心鉴。

231．复厉云官九月二十六日

捻军扰鄂，恐其东趋入皖。皖南各军分进东坝，已延误一月。问晏端书母亲姓氏。

伯符仁兄大人阁下：

接十三日环章，具悉一切，又得十七、十九日两函。贱眷过鄂，仰蒙盛情照拂，感荷曷既！风雨经旬，想尚留滞鄂渚，未能东驶。

捻逆多而且速，分投野掠，是其长技。此次窜扰鄂境，蔓延千数百里，闻鄂师已迭次获胜，其凶焰亦当渐衰。倘东趋入皖，恐蹈三、四月间故辙。敝处虽饬周、成、蒋、毛各军严密防范，第该数军各保汛地，为苗事牵缀，别无大支游击之师。桐、舒、潜、太一带尤觉空虚，用为大虑。

皖南各军分广、建两路同进东坝，初若力所能为。嗣江、席两军以病卒太多，禀请休息；朱云岩久病未愈，又闻其父病重，力请假归；弟饬喻吉三代统其众，约同李、席两军先进石、太。展转因循，计已耽误一月矣。

前接彤甫同年来函，十月下旬为太夫人九秩帨辰，将以九月间由海道旋扬，归奉寿觞。弟拟薄致联幛，缘无同年录，不知其萱堂姓氏，询诸杜小舫，亦复不能记忆。阁下与彤帅至亲，而鄂、皖函牍往来，不过十日可达，为此专泐奉询，敬求飞速见示。即请台安。不宣。

232．复多隆阿九月二十七日

青阳解围，拟乘势分广、建两路进规东坝而未果。蒙城被围，富、唐、都、李已各率所部援蒙。捻股窜鄂，倘东趋入皖，殊为棘手。王吉云过境，望多加照顾。

礼堂尊兄大人阁下：

九月下浣，接展惠缄，纫藻饰之因时，益葭思之遥溯。敬谂恩颁阙北，绩著陇西。建虎节以宣威，商飙令肃；赓鹭铙而奏凯，湛露膏浓。引企矞晖，良殷抃颂。

此间军事，自克九洑洲后，已檄鲍军会剿金陵，与舍沅弟分任南北两路。旋因黄、李、古、赖诸酋由江右下窜，围我青阳，恐此处疏失扰及宁、芜，不得已调回鲍军先援皖南。嗣经援青各军水陆并进，合力苦战，尽破贼垒，幸解城围。即拟乘势分广、建两路进规东坝，而各军久病积劳，纷纷请予休息，未能迅赴戎机，殊深焦灼。

苗逆叛陷寿州后，围逼蒙城，势甚猖獗。都帅已派援兵二千到临，李良臣亦带五千人由淮河南岸进，富帅马步四千人益以义渠所拨各军由淮河北岸进，续拨宋镇庆率所部援蒙，人数实为不少，未审能否得手？

捻股窜扰鄂境，勤〔蔓〕延千数百里，分投野掠，剽疾异常。闻鄂师已迭次获胜，其凶焰亦当渐衰。倘东趋入皖，别无大支游击之师，桐、舒、潜、太一带，尤觉空虚，用为大虑。每念辖境太广，事变太多，以菲材承乏其间，譬操坏舟而行大海飓风之中，未知所届。尚祈惠锡箴言，以匡不逮。

敝同年王吉云副宪被议出塞，昨自潼关来信，称陕甘道梗，即西安亦不能行走，拟由渭南晋谒大营，面倾积愫。敢希垂爱，格外照拂，企盛曷任！专泐布复。敬颂台安。统惟心鉴，不宣。

233．复唁周豫得九月二十七日

悼惜周父殂谢。

九月中浣，接展讣音，惊悉尊大人文之尊兄同年示疾海门，奄复殂谢。忆昨岁皖垣小住，下榻能留；迨今春沪棹催归，回舟莫挽。方谓骊歌虽唱，后会非难；岂期赋遽成，风流顿歇。足下英年遘闵，摧迫如何！惟念尊大人摘髭科第，脱腕文章，出宰花封，洊履黄堂之任；承恩枫陛，迭膺朱绂之华。所学已见设施，于心似无遗憾。尚冀节哀顺变，勉迪前光，勿过毁伤，是所至祷！弟戎行羁迹，酧醊无由，轸念人琴，曷胜悼惜！专泐，布唁孝履。附寄四十金，聊代柬刍。顺问礼安。不备。

234．复晏端书九月二十七日

为晏太夫人祝寿。又告撤销广东厘局，援救青阳诸事。

彤甫仁兄年大人阁下：

前此迭奉惠书，以台旆即由海道旋吴，未敢将复函寄粤，屈指计飞轮迅速，当已安抵珂乡。伏审良月令辰，为年伯母太夫人九旬大庆，琼筵载敞，玉节初回。亲添海屋之筹，槎浮南极；新勒锦堂之记，第启西冈。香挹岭梅，泛流霞而介祉；荫浓台柏，承湛露以敷荣。圣主笃念使臣，来谂情深，老福荷重九之问；熙朝实多人瑞，期颐算永，大年开百岁之先。家庆国恩，莫名荣忭。弟礼殷晋斝，迹阻跻堂，遥占桃实千秋，窃致麦邱三祝。鸿畴备福，释祓褫禧祜之文；燕喜赓诗，上耆艾炽昌之颂。外付联幛微物，乞转呈萱帷，稍申祝敬，即请侍安，恭贺大喜。不具。

再，粤东厘事，仰赖荩劳硕画，终始玉成，感荷曷既！前此屡商欲归地方官经理，而夏秋两次来函，亦以改归本省为是。窃计兴办已历一年，规模既定，阁下持节还朝，小泉补授粤臬，除蔡、颜、丁、陶外，均系本省人员，似不必更分门户，即于八月二十七奏请撤局，派去各员撤回销差。片稿仍咨岭南，未审能否达览？兹复抄一纸附阅。蔡道已于片内奏奖，颜、丁、陶三员亦拟酌予甄叙，统求卓夺见示。

此间军事，江西肃清后，群逆悉数下窜，围攻青阳。城中将士皆病，粮运又绝，苦守三十八日，幸江、席、喻、李四军于上月二十七力战解围。鲍军在金陵者，以青阳危急，调之回援皖南。曾拟合诸军之力进规东坝，奈江、席病卒太多，守青朱镇病甚假归，均难责之速进。宁国内河，秋水日涸，鲍军无水师相依，亦难独进。

皖北苗焰日炽，蒙城久如垒〔累〕卵。陈帮办到后，破圩垒数座，冀可解围，嗣后战复不利。城中粮尽食人，恐难幸保。

希帅不来，午帅长逝，江、淮军事，一埤遗我，终夜以思，但有悚畏。再颂彤甫仁兄年大人台安。

235．加官文片九月二十七日

京仓需米甚急，湖北必须筹捐数万石。淮盐运楚，拟于汉口设督销局。

再，京仓需米至急，弟昨二十二日复奏户部崇厚筹米一案，业经咨达左右，是否有当，伏乞指示。以湖北历年之力顾大局，阁下平日之公忠体国，纵使鄂省不解京米，圣主必不见责，然究竟稍失朝廷之望，且非老兄忠荩之本怀。户部议崇厚之折，阁下例应复奏，弟此疏亦必有寄谕到鄂，尊处似可并案复陈。湖北应解之漕，折银闻不足二十万，渭帅疏中言部拨十五万，若改解本色，则不满四万石矣连米价、运费合计四两一石可以到津，弟疏称四两九钱，乃宽为地步也。必须筹捐数万石，凑成十万或八万石，庶与鄂中平日之魄力相称。俟尊处办有头绪，弟当设法代为递运。盖承平之世，江督本有催运楚漕之责，分内事也。

淮盐运楚，拟于汉口设督销局，派厉、盛、黄、杜总办，郑君荣封随办，不裁公费，不减厘金，不禁邻私，总期无损于鄂饷，而有益于淮鹾。俟章程粗定，再行详商。复请秀帅宫太保中堂钧安。

236．复彭玉麟九月二十九日

丁、王本应换防，已迭催黄军来淮交替。南盐改新章后，已截止运西水贩护照，而鄂贩可照常开运。俟克水阳、新河庄后，再拔营赴通江关。

雪琴仁弟大人阁下：

接十八、二十二、二十三等日手书四件，一一领悉。

十六以后催调昌岐公牍，均经咨明冰案，及二十一日奉复一函，计已次第入览。此番昌岐似无梗调之理，如仍迟延不动，必参之以谢丁、王两部。本限十月十一以前到淮换防，即稍有耽阁，不逾十月，该营总可出江。丁、王等能候至十月二十外，待昌岐到后换防，更为全美，不着痕迹；若必于十月十六拔营出江，亦无不可。如有闲话，仍是国藩一力担承，不令人专怪阁下也。订定两月之约，自七月十一抵淮，至十月十一日已满三月矣。富帅申饬该营之语，无足计较。日前富帅来信代述丁、王苦况，嘱筹接济，以便进攻，并未言令冲怀远一路，当复以丁、王等营本应换防，已迭催黄军于十月来淮交替。渠既知此举，谅亦不再调动矣。

南盐改新章后，许运司曾有请示水贩何时停运详文。敝处九月初六批定：所有以前运西水贩各护照，即于九月初九截止。该司留住尊处盐船，事非无因。兹将原详并批抄呈台览。惟其中有应分别者，初九之限，系截止运西水贩，鄂局并未开办，鄂贩自应照常开运。尊处二十六票有鄂票八张在内，何以该司一概截留？即当札饬将此八票盐斤提出放行。向来水贩皆先印票而后运盐，今盐将出江，犹未盖印，亦办理者之不善也。

水阳、新河庄各股并非悍贼，蒇事尚易。俟克此二处，再拨营赴通江关一带亦无不可。

前、后、亲兵、澄、江五营保单收存汇奏。御赏诗文谢折于二十八专差入都，阁下与沅弟两折，均由此间代缮矣。丁、王前后两信并缴。复问台安。

237．复李续宜十月初二日

青阳解围，临淮足以自存，惟蒙城粮尽援绝。成武臣拟请病回籍，待逸亭来此调停。

希庵仁弟亲家大人阁下：

前接八月十三、十六日两次惠书，敬悉一切。闻尊恙日益增剧，旁皇忧悸，亦不欲以军中琐务相告。兹于十月朔日李星泰来，云得见台端，并无增剧之说，健饭尚如去年，稍慰鄙怀。

此间近状平安。舍弟在雨花台将城外东南各贼垒攻破将尽，接济渐渐可断。青阳亦于二十七日解围。临淮虽急，近得富帮办带四千人、李世忠五千人往助，足以自存。惟蒙城粮尽援绝，决难幸全。蒋、毛、周诸军分守六、霍、颍境，当无他虞。成武臣一劾之后，牢骚偃蹇，不复约束勇夫，以致固始官民大有怨。渠请病回籍，未便批准，专待逸亭来此，调停补救。计贵部曲在此者，萧、周、朱、唐，公私差为顺遂；蒋、毛则以饷项太绌为苦，尚无他怫郁之处；成则前此功绩最多，近来名望最劣，事机亦最滞。然鄙人当谋设法疏通，阁下安心养疾，切不可稍劳廑念。

请荫事已代为咨部，麋葺〔茸〕、丽参已交折弁代购矣。顺问台安。

238．复王必达十月初六日

富明阿已奉旨援蒙。青阳解围，诸军辗转迟延，未克速图东坝。云岩赴石受降。恐苏、浙捻敌铤而走险，江省不可无绸缪之备，拟以江、席两军为江省游击之师。

霞轩仁弟大人阁下：

迭荷手书，备聆种切。

临淮局势尚固，惟蒙城被围太久，粮药俱罄。陈镇来援之师，初破圩垒数座，嗣后屡次猛进，均未得手。现有旨饬富帮办援蒙，已由洪家湾拔营前进，未知能否拯救？

青阳解围后，江、席皆以病卒太多，苦求休息；味根因事晋省，研香复求假旋；朱云岩病甚乞归，以喻吉三代领其众，辗转迟延，未克速进。顷古逆遣人乞降，愿献石、太、旌、广四城。二十八日云岩亲赴石埭受降，二十九太、旌之贼次第退出城池，惟广德事又中变，办理尚多棘手。鄙意苏、浙贼势渐衰，将来铤而走险，惟江西是一条生路。现虽全境肃清，不可无绸缪之备。曾与味根面商，俟克石、太后，请其移驻石门、洋塘一带，为江省北边坐镇之师。一有缓急，江、韩认饶州一路，段、王认景镇一路，庶几稍有把握。研香与味根龃龉，或令扎枧田街，或令扎建德，节经函商幼帅及小山方伯。顷得方伯来函，调席军南固赣防，位置恰当。将来江、席两军皆作江西游击之师，不知果敷调度否？

吉云同年到潼关后，已有信来，顷于寄多帅函内略为先容。其世兄附学尊斋，必有可成，深以为荷。外寄钰夫师一函，恳并二百金交票号带闽。复问台安。不一。

239．上廖鸿荃十月初六日

北岸已复巢、含、和等城，苗党复窜踞寿州、怀远，环攻蒙城。南岸青阳解围，古酋乞降。金陵尚未敢作克复之望。尚乞训诲遥颁，俾获知所循守。

门下士曾国藩顿首钰夫老夫子大人钧座：

去冬肃呈一函，曾蒙赐答，岁时递邅，依恋益深。伏审颐养长春，履祥元吉。翘瞻绛帐，曷罄丹忱。

本年军事，三月间北岸逆众上犯，连围四城一隘，几至扰及鄂疆。幸守兵坚忍相持，该逆连破不得逞，折而下窜，遂乘胜克复巢、含、和州、二浦等城，九洑州、下关等隘。鲍军门全部自燕子矶渡江，分布金川门、神策门一带。方幸浪静波恬，事机大转，不料苗逆复叛，窜踞寿州、怀远，以大股环攻蒙城，持久不退。僧邸派陈国瑞一军来援，先胜后挫，城内粮药俱罄，万难幸保。唐中丞力扼临淮，拮据万状，近得富帮办、李军门两部驰援，稍可支持。

大江以南，则黄、李、古、赖诸伪王由江右下窜，围我青阳，势将遍扰宁国、芜湖等属。该处别无大支劲旅，不得已从金陵抽调鲍军回援皖南，幸江、席、喻、李等军亦即会解青阳之围。当拟乘胜速进，分广、建两路规取东坝，而各军强半多病，休养月余。古逆遣人诣青阳乞降，愿献石、太、旌、广四城。现已收复石埭、太、旌，而广德抚局中变，办理尚多棘手。

九舍弟金陵一军，连克聚宝门、印子山、上方桥、江东桥、七瓮桥各贼垒，城贼气焰渐衰。惟兵力只此，万难合围，不敢遽作克复之望。

国藩薄植菲材，谬膺艰巨，譬操坏舟而行大江飓风之中，日引月长，靡届靡究。去冬以来，三次请简大臣南来会办，均未俞允。日夕兢兢，时虞颠蹶，尚祈训诲遥颁，砭愚订顽，俾获知所循守，不胜至愿。外附二百金，由江西汇寄到闽，薄申馈岁之忱，伏乞鉴存。敬叩起居，不宣。国藩再拜。

240．复孙长绂十月初六日

古隆贤投诚，愿献石、太、旌、广四城。杨友清亦有乞降之说。

小山尊兄大人阁下：

顷接惠书，知幼帅批折已回，赏假四个月，在任调理。阁下面请先期销假，已有不待期满之意，至以为慰。弟前月十九续致幼帅一函，复经谆切挽留。云吉初六起程赴江，仍嘱其代申鄙忱。云吉初到台局，似难遽得要领，尚冀荩筹兼顾，庶几双心一袜，相与有成。

皖南军事，古隆贤诣朱营投诚，愿献石、太、旌、广四城。二十八日云岩亲赴石埭受降，二十九日太、旌两城均已退出。惟广德事忽中变，尚烦兵力。鲍军与内江水师二十七攻克水阳，二十八攻克新河庄。高淳逆首杨友清亦有乞降之说。如能办理顺手，或可速抵东坝。顺以附陈。复问台安。敬缴谦版，不宣。

241．复唐训方十月初六日

蒙城或可冀幸万一，庶几一战解围。丁、王水师万难强令留淮，定议催调黄军换防。

义渠仁弟大人阁下：

接九月二十五惠书，具悉一切。

蒙城久形危殆，然尚能支持至今，或可冀幸万一。富帅全部前往，益以尊处马队，兵力甚厚，庶几一战解围。

丁、王水师万难强令留淮。此间迭接厚、雪两帅函商，即定议催调黄军换防。除上月十八、九两次檄调咨明尊处外，二十一以后复经檄催、批催，限文到五日拔营，如违奏参。雪帅以丁、王急不能待，欲于十月十六日调之出江。国藩谓昌岐来淮，至迟不逾十月，若丁、王能候昌岐交卸，更为全美，不着痕迹；若必于十六拔营出江，亦无不可。是十六日之期，国藩现已允许。盖该军戍淮，本订两月之约，自七月十一抵淮，至本月十一，已满三月，不便再为苦留。而临淮所重，实在陆而不在水。黄镇等师船尚多，亦不必须丁、王而后足以自立。昌岐致阁下信，欲指明抽调某处几营，仍是敷衍之辞。昌岐饷项出自沪中，一切不能不听少荃调遣，而顷接少荃来信，留之甚坚，令人且恼且怜。兹将少荃信抄呈尊览。复问台安。不一。

242．复恽世临十月初六日

陈大或不至阑入皖北。蒙城久困绝粮，未知能否幸完。青阳解围，古、杨乞降，金陵屡获大捷。招勇二万力图合围，奈饷项日绌。米盐互市一案未妥之处，尚求一一指出。

次山尊兄大人大公祖阁下：

接九月十二环章，称道过盛，惭悚交并。

李逆窥伺湘界，仰荷指麾诸军妥为防范，自当安堵无恙。鄂中甫经捻扰，何堪再有边警？陈大等股自枣、随入鄂，蔓延及于黄、孝，幸其饱掠将归，或不至阑入皖北。

唐中丞苦守临淮，得富帮办四千人、李军门五千人先后往助，尚足自存。蒙城久困绝粮，陈镇援军不利，富帅复往驰救，未知能否幸完。

青阳被围剧险，经江、席、喻、李等军力战解围。鲍军由金陵回援皖南，即令会合水师，进规东坝，九月二十七、八日连破水阳、新河庄等股。高淳逆首杨友清来营乞降，朱云岩亦收抚古隆贤等股，议献石、太、旌、广四城。二十八、九已收石埭、旌、太三城，而广德尚有变动。

金陵一军，自九月十七至二十七，旬日之内，屡获大捷，城外东南各贼垒剪除殆尽，并克秣陵关伪城。九舍弟以机势可乘，亟图合围，陆续添募陆兵二万，盖力为恢复之计。奈敝台饷项日绌，万难再供多营。屡承大力佽助，实已尽欢竭忠，愧歉莫可言喻。

米盐互市一案，于九月二十三日具奏，折稿抄呈冰案。其中未妥之处，尚求一一指出。此事全赖台端首先提倡，如果试办就绪，则江西、湖广漕折银两均可改解米石，裨益京仓，实非浅鲜。弟已函商官相、严、沈两帅，不知诸公意见如何。致官、严二帅信，抄呈尊览。南坡商办开局后，初一日放舟东下，沿江体察一番，再行回皖。尊处许解十五万金，已有公牍咨请，只此先后周转之间，惠我良多，敬鸣谢悃。复颂台安。诸希心鉴。

243．加恽世临片十月初七日

议湘、鄂、江、沪共办漕米以济京仓之急。

再，承别纸惠示，聆悉一切。不蹈流俗人之见，则落落大方，彼此俱入君子之林，实惬鄙怀。

十五万之外，南坡兄欲咨请续解。鄙意湘漕十万石，决非仅恃招商所能集事，必须官购商运同时并举，庶多而且速，不误放洋之期。故拙批欲留银在湘办米，未敢遽求续解，另牍咨达冰案。若敝处代为递运，以此十五万金作运津之费，当可有赢无绌。

江西自应多解本色，因沈幼帅前有引退之说，弟前函谆致挽留之忱，未将漕事畅论。顷闻幼帅定于初三日销假视事，候续函议定数目，再行奉报。若湘、鄂、江、沪能共办四十万石，则阁下倡始之功大矣。再请次山尊兄大公祖大人台安。

244．复彭玉麟十月初七日

皖南群敌似将土崩瓦解。杨友清乞降，尽可借资其力。春霆当速进东坝。

雪琴仁弟大人阁下：

迭接手书，自二十七至初二，连克水阳、新河庄、高淳三城隘。数日之内，吉语频闻，石、太、旌等邑均报收复，皖南群逆似将土崩瓦解，大局幸甚！高淳既得，自当亟图东坝。其留防进剿之师，分别檄遵咨明冰案。

收降最不易办，现当剿抚兼施之际，自未便拒其革面之忱，阻其图功之念。杨友清愿作先驱，尽可借资其力，其操纵迟速，悉听尊便。

春霆之进东坝，屡有成约在先，目下机势既顺，当不复徘徊观望也。复问台安。

245．复马新贻十月初九日

援蒙兵力甚厚，应可力战解围。淮上军事似有转机。已收抚古隆贤，收复石、太、旌德、高淳，现令诸军乘势进攻东坝。

穀山尊兄大人阁下：

接九月二十八日惠书，具悉蒙、怀近状，借慰鄙系。援蒙万四千人，兵力甚厚，又截断该逆水路粮道，应可力战解围。怀、凤民练杀逆党以求自赎，足知附苗者并非甘心从逆，官军得手，则胁从自然解散。李军门此次赴援，情真气锐，必能有所树立。昨奉寄谕，僧邸到豫台，将剿捻事宜交张、毛两帅妥办，即可督队南下，先援蒙城之急。淮上军事，似有转机。

朱云岩收抚古隆贤一股，二十八、九日收复石埭、太平。易军于二十七收复旌德。彭帅及吴竹庄等军于二十七、八收复水阳、新河庄，初二续克高淳。现令乘势进攻东坝，如其得手，则皖南可冀肃清，遗黎渐获苏息矣。复问台安。附缴谦版，不具。

246．复李鸿章十月初九日

古、杨投诚献城，太平、旌德敌遁。现檄鲍军进攻东坝，另调席防吉、赣，江驻石门。黄翼升再不应调，不得不参。

少荃仁世弟大人阁下：

初一日接九月二十三日惠书，初六日又接初三日一缄，敬悉一切。

此间近事，古隆贤投诚，献出石埭一城，而太平、旌德之贼一并窜遁，水阳、新河庄、金宝圩次第克复。杨友清亦投诚，献出高淳一城。现檄鲍春霆进攻东坝，若其得手，则霆军上剿广德、建平，而金陵亦可添兵合围，无后路之患矣。石达开之余党窜至道州，孙护院调席宝田一军移南，以防吉、赣，国藩亦檄江味根一军回驻石门，以保景、饶。

幼丹定于初三日销假视事。盖温旨慰留，万民攀辕，而敝处亦有两函谆致絷维之忱，故难恝然也。

昌岐此次再不应调，实不能不参办。渠接限五日启行之檄，尚未呈复。向例总督奏派署提督者，从无不报交卸之理，昌岐并此提督印吝不交出，尤不可解。阁下五、六、七月各缄均称待李质堂军到齐，即令黄部换防赴淮，至八月以后忽变前说。鄙意前此昌岐十营能支持年余之久，今添太湖全军，留淮扬半军，断无反不能支之理。楚军历年之规模，彭、杨与唐之公议，迫我以不得不参。参折中必将前后情节逐节缕晰，免伤和衷之谊，伏希鉴亮。

今冬新漕，湖南拟解十万石。湖北、江西，国藩均有缄往商，大约不能满二十万。松、太两属可办若干万石，应由阁下主持会奏办理。

敝处二十二日盐漕一疏咨达冰案。是否有当，尚求指示。顺问台安。

247．复梅启照十月初九日

克复巢、和、含山等城，檄鲍军会剿金陵。苗逆复叛，陷寿踞怀，扰颍围蒙。青阳解围，古、杨投诚。金陵城气焰渐衰。

小岩仁弟大人：

顷奉惠缄，具纫绮注。借谂一麾典郡，百粤扬仁。誉著东坡，题新诗于白鹤；恩隆北阙，迓温诏于紫鸾。引企吉晖，良殷抃颂。

此间军事，三月间逆众上犯，连围四城一隘，几扰鄂疆。幸守兵坚持，贼不得逞，折而下窜，遂乘机克复巢、和、含山、二浦、九洑洲，檄鲍军渡江会剿金陵。方幸事机渐转，不料苗逆复叛，陷寿踞怀，扰颍围蒙。蒙城粮药俱罄，恐难幸全。临淮守局尚稳，援军大集，民圩助顺，当无它虞。

大江以南，则黄、李、古、赖诸酋由江右下窜，围我青阳。该处倘有疏失，势将扰及宁、芜，不得已调鲍军回援皖南，援青各军亦即会解城围。拟少休息士卒，由广、建两路进规东坝，而古酋先诣青阳乞降，愿献石、太、旌、广四城，现已次第收复，惟广德中变未下。鲍军已会合水陆连破新河庄、水阳等处。高淳踞酋杨友清杀伪辅逆家属，持其金印诣雪帅大营投诚。高淳既得，则东坝、溧水可期规复。

金陵一军连克雨花台、聚宝门、印子山、上方桥、江东桥、秣陵关各伪城，阵斩伪护王陈逆，城贼气焰渐衰。惟兵力只此，虽已扎至孝陵卫一带，尚难合围，不敢遽作克复之想。知关廑系，附报一二。复颂大喜，顺问台安。不备。

248．复王清如十月初九日

金陵、沪上频闻克捷，惟苗逆猖獗，蹂躏淮壖，群捻蔓延鄂境。

清如尊兄大人阁下：

九月下浣，接展惠缄，纫存注之因时，觉掞张之溢量。借谂元旋仁里，奉使吉州。集万宝于秋成，枌榆志庆；闻九华之春语，英重持。引企矞晖，良殷抃颂。

此间军事，幸托平安。入夏涉秋，江西、皖南迭有驱除，金陵、沪上诸军频闻克捷。惟苗逆猖獗，蹂躏淮壖，群捻纵横，蔓延鄂境，波折弥多，殊深忧灼。知关廑系，附报一二。专泐。复颂台安。统希心照，不备。

249．复汤修十月初九日

金陵接济渐断，沪上诸军连克震泽、江阴，进攻苏垣。惟蒙城粮尽援绝，恐难幸全。

敏斋尊兄世大人阁下：

丁直牧来皖，奉到惠缄，备叨存注，掞张溢量，纫戢增惭。敬谂履祉绥愉，台祺迪吉。买田阳羡，苏端明之游迹随缘；蓄宝璇源，王太常之希声彰彻。引詹矞霭，抃颂良殷。

左帅克复富阳后，进规杭城，因江、皖为浙师后路，妥筹兼顾，稍分兵力，必须皖南肃清，方可一意进取，底定全浙。谢遣外兵，珂乡当有宁宇。

此间军事，舍弟在雨花台将城外东南各贼垒攻破殆尽，接济渐渐可断。沪上诸军，连克震泽、江阴，进攻苏垣。娄、葑、盘三门外各桥隘尽为我有，事机均顺。惟苗逆猖獗，蹂躏淮壖。近日援军大集，临淮足以自固。蒙城粮尽围坚，恐难幸全，殊深焦虑。知关廑系，附报一二。专泐布复。顺颂台安。统希心鉴，不备。

250．复英翰十月初九日

贺荣权巡篆。告蒙城被围，各路援军齐集，不知能否解围。

西林尊兄大人阁下：

顷奉惠缄，欣谂荣权巡篆，懋绩戎旃。力捍狼氛，运金心于兰锜；盼歌鹭曲，膺锡命于枫宸。引企矞晖，良殷抃颂。

蒙城被围已久，贵部折回小涧集后，都帅派援二千人先已到临，富帅马步四千人绩〔续〕赴前敌，益以义帅所拨王、蔡、徐克千六百余人，合贵部五千五百人，数已逾万。昨又派宋镇庆率所部千三百人星驱，援蒙兵力不为不厚。惟闻城中粮尽，食及药草根，并食饿毙者之尸，未审能万一幸全否？曷胜焦灼！

捻股由枣、随窜扰应、京、黄、孝等处，寖窥皖疆，波折弥多，倍深忧虑。专泐布复。顺问台安。祗璧资版，不备。

251．复唁王茂荫十月初九日

唁王母仙逝，冀节哀顺变。告已克石、太、旌德、水阳、新河庄、高淳，进规东坝。

子怀尊兄大人礼次：

顷奉讣函，惊悉伯母太夫人舟次樵舍，鸾驭上仙，曷任骇愕！徽郡地介江、浙，为群贼盗所必争，频年苦战不休，讫无宁岁。太夫人崦嵫暮景，尽室播迁，三四令弟复相继下世，连摧玉树，遽损金萱，行道之人，举为流涕。阁下孝友笃于天性，哀痛自逾常情，陟屺悲深，见星行亟，摧迫如何，辛苦如何！

国藩忝任疆寄，辖境太广，兵力太分，愧未能早日肃清全皖，以为君忧，无言奉慰。惟冀节哀顺变，为天下珍有用之身，即以答九京无穷之望，勿过毁伤，是所至祷！

刻下石、太、旌德三城均已收复，水陆诸军连克水阳、新河庄，遂复高淳，进规东坝。如能得手，则广、建踞贼或就驱除，可期肃清皖南。计阁下由京遄发，定早首途，取道江西，再行恭护灵旋徽。专此泐函寄至吴城，奉唁孝履。附具薄赙百金，挽幛一悬，聊表寸忱，即希察收。敬问礼安。不备。

252．复葛封泰十月初九日

此间军事，幸托平安，惟苗逆叛扰淮壖，捻股骎骎附之。贱眷均已到皖。

睪山姻仁弟阁下：

皖垣揖别，眴又经年，顷奉惠缄，具纫存注。借谂履旋叶吉，益进偕时。似竹心虚，裁文章而有斐；如兰气蔼，契师友以传芬。即事多欣，曷任倾颂！

此间军事，幸托平安。入夏涉秋，皖南、江西迭有驱除，金陵、沪上诸军频闻月捷。惟苗逆叛扰淮壖，捻股骎骎附之，重烦兵力，殊深焦灼！

前月杪，贱眷均已到皖，寅翁安吉。知关廑系，附以告慰。大小儿未能〔另〕拜状，承念敬谢。专泐。复颂箸安。不备。

253．复黄泉溪十月初九日

军事顺利，家属平安。世侄似不必来营。

泉溪尊兄亲家大人阁下：

湘云皖水，睽隔频年。顷奉惠缄，具纫绮注。觉掞张之溢量，祗铭戢以惭增。敬谂福履绥愉，庆颐迪吉。谈橘中之乐境，不减商山；顾膝上之佳儿，何殊文度。引詹矞霭，抃颂良殷。

此间军事，幸托平安。入夏涉秋，皖南、江西迭有驱除，金陵、沪上诸军频闻月捷。惟苗逆叛扰淮壖，捻股骎骎附之，重烦兵力，殊深焦灼。

前月杪，贱眷均已到皖，壹是平顺，远蒙廑询，附以布闻。二世兄学业想有端序，忝在葭孚，亦愿载瞻英度，如能放棹东来，固属佳事。惟远涉江湖，不无惊怖。且鄙人俗冗太多，未暇常课文艺，不若亲承庭训之为愈也。专泐布复。顺颂台安。统希亮察，不宣。

254．复唁曾省三十月初九日

唁曾太夫人仙逝。

佑卿宗兄大人礼次：

顷奉讣函，惊悉尊慈太夫人鸾驭上仙，实深愕惋。素谂纯孝性成，自必逾常哀痛。矧太夫人八龄挽鹿，四十载丸熊。蓼苦桂辛，久茹艰难之况；珠沉玉陨，频伤鞠育之慈。迨夫翟茀膺封，板舆迎养，而三医屡谒，已癯作健之身；五鼎空陈，莫遂含饴之乐。兴言及此，摧迫如何！惟念尊大人椿寿渐高，庄盆遽鼓，所赖过庭之下，曲慰骑省之悲，顺变节哀，是所至祷！

弟戎行羁迹，奠醊末由。谨具薄赙五十金，挽幛一悬，聊代束刍，即希察收。专泐奉唁。祗问礼安。不备。

255．复唁刘典十月初九日

唁刘父仙逝，并致墨绖从戎之意。

克庵尊兄大人礼次：

十月上浣，接到讣函，惊悉青翁大人示疾珂乡，归神兜率。值戎行之宣力，未遂循陔；忽远道之传书，顿悲陟岵。衔恤靡至，摧迫如何！惟念青翁大人望重耆英，庆流家弄。龙纶锡羡，跻二品之崇阶；鹤算延釐，开八旬之上秩。亲见阁下保障数省，勋绩日隆，门户则鼎钟勒铭，曾孙则环瑜耀彩，洵诸福之毕集，无遗憾之可言。

浙省军务正在得手之际，季帅倚如长城，是否援金革勿避之义奏留台旆，墨绖从戎？尚冀加意珍摄，勿过毁伤。上答高厚之恩，下慰军民之望，是为孝之大者耳。

弟驻军皖垣，未获躬亲奠醊。谨具挽幛，寄呈灵右。心香遥爇，徒深吊鹤之忱；孝水涌泉，望制皋鱼之泪。专泐奉唁。祗问礼安。不备。

256．复曾春甫十月初九日

此间军事，金陵、沪上诸军月捷频闻，不料苗逆猖獗，攻陷寿州，蒙城万难幸全。捻、发交乱，分我兵力，鄂、皖交警，殊深忧虑。

春甫宗兄年大人阁下：

重阳前日，接展惠缄，纫绮注之因时，益私衷之铭戢。借谂台祺云蔚，令闻日新。按贾耽十道之图，周知兵要；朗文昌三能之宿，弥近恩光。引睇矞晖，良殷抃颂。

此间军事，自克九洑洲后，金陵、沪上诸军月捷频闻。方幸事机渐转，澄清可望，不料苗逆猖獗，攻陷寿州。月来临淮局势已稳，蒙城则万难幸全。苗逆之技，筑垒必逾丈，掘濠必潴水，攻人专断粮道，此外实无足畏。只因发逆窜扰江西、皖南一带，分我兵力，未能一意剿苗。滨淮上下无一可靠善战之营，遂养成该逆气候，而群捻亦骎骎附之，鄂、皖边防一时交警，殊深焦虑。知关廑系，附报一二。专泐布复。顺颂台安。统希心鉴，祗璧大柬，不备。

257．复吴鸿恩 ⁽¹⁾ 十月初九日

叙别情，顺告军中近况。

春海仁弟馆丈阁下：

别来一星周矣。前岁柯小泉带到手书，军务倥偬，阙然未报。重阳前日，接展惠缄并试卷二本，欣谂介福南陔，承恩北阙。兰防襄事，讲武备于丁团；藜阁书，炳文光于乙照。析理而道问学，陈言而见施行，即事多欣，至以为慰！

国藩久践戎行，惭无裨补。往岁自领一队，稍藏鸠拙；近则窃位日高，事权日重，常怀负乘之戒，愈深颠踣之虞。入夏涉秋，皖南、江西迭有驱除，金陵、沪上诸军频闻克捷。惟苗逆猖獗，群捻纵横，淮、浍之波浪未平，鄂、皖之边防交警，事变方殷，莫知所届。来书掞张溢量，只增悚惭。

刻闻尊大人佳想安善，交冬戒寒，长途不易，未遽请假出都否？寄上菲仪三十金，聊佐兰膳之需，莞存为荷！专泐。复颂侍安，并问近祺。不备。

————————————————————

(1)  吴鸿恩，字春海，四川铜梁人。同治元年进士，选翰林院庶吉士，授编修，旋任国史馆纂修。后历任山东道监察御史，山西太原、宁武、泽州、大同等知府。

258．复冯志沂十月初九日

临淮援军已集，局势渐稳。蒙城被围，粮尽援绝。拟分广、建两路进规东坝，因军士久病迁延。古、杨投诚，捻军扰鄂。

鲁川尊兄大人阁下：

顷奉惠缄，知九月朔复书讫今未达。前书大意谓邸帅能否来皖，似不关敝处之有书无书，既承尊意惠此南车，即致一函，为皖民乞拯须臾之命，并将信稿抄呈台览。今已四十余日，尚未得邸帅回信。临淮援军已集，局势渐稳，足以自存。各壖纷纷归正，亦是善机。义帅与李良臣互通款洽，尤强人意。惟陈国瑞一军闻又被围蒙城，粮尽援绝，恐难幸全，殊深焦灼！

青阳解围后，拟本乘势分广、建两路进规东坝，而各军久病积劳，暂予休息，遂稍迁延。古酋穷蹙投诚，石埭、太平、旌德已于前月杪收复。高淳一城亦因杨、苗投诚于初二日收复。

捻逆窜扰鄂境，蔓延千数百里，分投野掠，饱飏回窜，鄂师追剿，迭次获胜，其凶焰亦当渐衰。倘东趋入皖，别无大支游击之师，桐、舒、潜、太一带，空虚可虑。知关廑系，附报一二，余俟公牍到日酌量办理。专泐布复。顺问台安。不具。

259．复张之万十月初九日

委办团练力所能及之地，均应办理。希帅旧部，已奏调金逸亭来皖料理。采办宜发护照。蒙城危急万分。青阳力战解围，收复石棣、太平、旌德、高淳，现令鲍军进规东坝。

子青尊兄大人阁下：

顷奉惠书，具荷指示周详，深为企佩。

敝处委潘垲父子办团，意不仅在该练，亦欲因此收抚群圩，俾人人得以自新，庶逆党易于解散。前札“因三河尖而推及光、固、阜阳，力所能及之地，均应一律办理，即令举各圩练总不愿附苗、才堪济变者，详细密禀，以便给札会办”各等语，非谓潘练果能兼办各处，不过欲广求练总转相劝谕，多一反正之人，即少一从逆之人。嗣潘垲禀复无人可举，顷呈到所拟练规，亦仅办三河尖附近地方。弟因批令潘练专办尖镇及霍、阜一带，暗遵来示办理而不甚著迹。抄批附呈台览。

颍州与正阳、寿、霍等城本系蒋道一军分防，去冬蒋军调剿巢、含，仅留守颍四营。该营久离统领，如婴儿失母，寝食不安。其与颍练抵牾之处，自须有人前往妥办。目下蒋道与周军门、毛道分扎六安境内，万难抽动。成参将久病未愈，尖镇亦系最要之地，不宜空虚，实无可以派赴颍郡之师，另择大将则尤难其选。前因该数军事机多滞，局势散漫，思为补救之策，奏调金道国琛来皖综理诸军营务，幸蒙俞允。折稿、谕旨先后咨达冰案。缘周、毛、蒋、成皆希帅旧部，弟统军太多，为希帅代庖，殊难兼顾。金道久在希帅麾下，与诸将气谊洽浃，必得渠从中疏通，往来调护，庶几思虑周密，情志交孚。其交涉地方事件，亦可与统领、官绅和衷商榷，相与有成。至成军在固始滋事，已据该县众绅来营呈诉，除札蒋道密查外，俟金道到皖，令成参将交卸营务，听候查办。是金道为皖北必不可少之员，由尊处改调来皖，叨荷大惠，实深纫戢！惟是皖、豫均被苗害，金道赴豫赴皖，均为防剿苗逆，使之往来两省境上会同筹画，皖军果有起色，豫边或免贻累，谅亦台端所乐为玉成者也。

断苗接济，诚为要著。沙、洄两河即请分别稽查。淮南各军皆沿江购运，其赴江、楚采办者，敝处给发护照，久有成例；淮北各军就近赴豫采办，是否已有护照，请商之唐中丞酌办。

蒙城被围太久，危急万分。富帅现往援救，不知能否保全？南岸青阳被围时，局势剧险，幸诸军力战解围，贼焰渐衰。九月二十七、八、九等日收复石埭、太平、旌德三城，水阳、新河庄两隘。本月初二续克高淳。现令鲍军进规东坝，不知能否得手？专泐布复。即请台安。摹璧尊谦，不宣。

260．致吴棠十月初九日

同乡欲刊刻《王船山全书》，拟请高伯平挑选写刻高手，并求垫付梓人盘川，以成其事。

仲仙尊兄大人阁下：

九月十八日奉答一缄，想登记室。比来蒙围日亟，临、涣一路为蒙军最要粮道，全赖姚镇设法疏通，想见荩筹擘画，倍着勤劳，弥殷佩仰。

兹有恳者，敝省先哲王船山先生夫之，国史儒林传中次居第二，著书甚富，约有三百万余言。道光年间曾刊十余种，未睹其全。现在同乡创议刊布全书，舍弟等捐集刻资，已有成说。惟敝乡写刻苦无佳手，拟在皖省设局，招致好手开雕。昨检阅郝兰皋先生《尔雅义疏》丙辰年刊本，极为精审，知系袁兴高君伯平一手校雠。似闻写刻各匠均系昔年金陵专门之业，近岁寓居淮城，拟请其挑选十余人，前来安庆开工。已由敝幕钱子密函致高君，详达一切。惟梓人动身须先给盘川等项，奉求阁下一为垫发，即由敝处遇便寄还。琐费清神，至以为荷！闻高君本有西游之意，如以书局自随，一览皖公山色，即当倒屣邀迎。率泐布臆。即颂台安。

261．复彭玉麟十月初十日

已飞檄鲍军速进东坝，如团防等营先进则更为迅速。收降宜少留降卒。以少荃坚留翼升，已复函磋商。

雪琴仁弟大人阁下：

初七泐复一函，顷接初五手书，欣闻续克固城镇，进攻东坝。该处逆党亦有投诚之意，剿办极为顺手。初八已飞檄鲍军，催其速进，谅亦不致迟延。目下机势甚利，贼无固志，如团防等营力能先进，则不必等候霆营，即以前敌为陆师，规取东坝，更为迅速。所议抽调团防两营、水师一营回芜之说，不防暂缓。我军既扼高淳，其后路芜、金等处均在屏蔽之中，万无他虑。

收降诚难于打贼十倍，诚甘苦阅历之言。降卒总以少留为贵，遣散给资，需费虽多，然一了百了，毫无后累。芜、金等卡厘金，即请酌量提用。

前此迭催昌岐，批撤〔檄〕计均递到，未据禀报拔行，殊不可解。少荃来信，仍留昌岐甚坚，令人且恼且怜。昌岐饷项出自沪中，固不能不听少荃调遣，然迭经敝处严切催调，漠然不动，亦属咎无可辞，自应即行奏参。惟尚未禀复奉檄日期，难料以文到五日之限，又一参之后，颇不易处置，故仍复商少荃，冀其幡然改计，免着痕迹。复信抄呈一览。丁、王水师，万难久留，由阁下与厚帅调之出江可也。复问台安。

262．加彭玉麟片十月十一日未刻

喜东坝克复。

正封缄间，又接东坝克复喜报。阁下与厚、春两帅劳苦功多，感慰无已。即日另行详复。

263．与葛封泰十月十一日

请于明年专治举业。作人之道，以刚介为自立之基，以敬恕为养心之要，远法祖德，近式乡闾。

再，近日屡与寅阶兄谈及阁下笔力清健，书法秀劲，掇取科第，实属意中之事，特以外务牵扰，不克专力举业，故不能操必胜之权。欲请于明年屏弃一切，专治举业，即就馆亦当择生徒最少者。寅皆定于今冬回里，明岁拟于外府就一书院。阁下课文如无人阅改，可寄至安庆，敝处代择名师阅看。至于作人之道，以刚介为自立之基，以敬恕为养心之要，远法祖德，近式乡闾，切勿稍自菲薄，但求少异于流俗而即自画也。因阁下志正而心虚，聊进箴言，以备采纳。再问睪山姻仁弟近祉。

264．加冯志沂片十月十二日

欣悉临淮安固，蒙城解严。克复东坝，广德之敌上书投诚，皖南全境可望肃清。

正封缄间，又得惠书，并读所寄伯敷一函，欣悉临淮安固，蒙城又得解严，真属贞疾不死，出人意表。

皖南收复高淳后，旋即克复东坝，而广德之贼亦上书投诚，全境可望肃清。

伯敷每出示尊书，奇趣横溢。庄生所称开口而笑一月不过四五日者，岂其然乎！斯不然矣。再问鲁川尊兄著安。

265．复程桓生十月十四日

邻盐加厘告示，上月发出。军事颇顺，已收复石、太、旌德、高淳等城隘，皖南似可肃清。请即行拟式刊刻水程执照。

尚斋年兄阁下：

接初六日手书，具悉一切。

比维安抵章垣，经始局务，乘此盐未到岸之时赶办就绪，庶几以逸待劳，有条不紊。前请邻盐加厘告示，初以盐未上行，骤禁邻私，市间或难周转，拟俟盐船过皖再发。乃上月二十四业将告示发去，而下游开江之盐犹未知行抵何处，转瞬菜市将过，今年运销未必能多。以来书所计，通年销数不过五六万引，欲其增至十万，亦恐难副所望。新章第五条，给商本息银两多算四分，自应将总数改符散数，此间即令梓人更正。其已发之本，由尊处刻一小戳，用印泥改戳其旁可也。

日来军事颇顺，朱、易两镇收复石、太、旌德三县，彭、鲍等军收复水阳、新河庄、高淳、建平、宁邑、东坝各城隘，皖南似可肃清，珂乡遗黎渐获苏息矣。敝眷前月二十九抵皖，诸叨平顺，堪慰雅注。复问台安。

再，淮盐未到，而加税邻私之告示业已张贴，各卡员无所适从，纷纷具禀请示。拟即批令加抽，不知无甚窒碍否？

水程执照，应请尊处即行拟式刊刻，一面送皖查核。厘务虽非阁下经理，而一闻商民怨言，即请随时见示。去其太甚，则稍慰舆情矣。顺问尚斋年兄近祺。

266．复王鸿洲十月十四日

希放棹东来。近日军事，全皖可就肃清，事机似渐大转。

子蕃仁弟足下：

别来十载，天各一方。顷奉惠缄并诗一帙，欣慰曷任！川中被兵几同蜀碧，荡析离居之状可想而知。惟吾弟宣铎葭萌，弦诵不辍。值传烽之屡警，仍眷聚之均安，积善之家，自有祥云拥护。今则石逆就歼，群盗瓦解，岷山眉展，锦水波澄。昨冬重赴春明，吉旋珂里，上侍兰陔之羞膳，下培芝砌之菁英。即事多欣，良因庆慰。

国藩曩奉入蜀之命，方诣把晤有期，改辍东征，莫展良觌。辄欲奉迓文旌来游江表，颇以蜀事方殷，必多内顾为疑，又未知停云蔼蔼，果否有意出山，耿耿至今，徒怀延企。兹承示及，顺风扬帆，噬肯适我，正惬所望，敬当悬榻以须，已别具咨牍奉调，即希放棹东来。此间如申夫、云吉、眉生、海航皆系贵乡佳士，朋簪所集，耳熟乡音，当不忧岑寂也。

近日军事，全皖可就肃清，金陵附近九洑洲、东坝、秣陵关各要隘次第克复，事机似渐大转。前此则惊涛骇浪，层见迭出，难更仆数，似〔俟〕接晤时细倾积愫。专泐布复。顺问侍安。统希心照，不备。

267．复朱山泉十月十四日

皖南可望肃清。金陵接济渐断。

山泉尊兄大人阁下：

顷奉惠缄，具纫藻饰，借谂恩颁特简，俞授真除。旌旆不移，旧憩之棠阴愈茂；瑶琨待贡，新持之节增荣。引企吉晖，良殷抃颂。

此间军事，幸托平安。前月古隆贤穷蹙乞降，收复石、太、旌德三城。水陆诸军会克水阳、新河庄、金宝圩，本月续复高淳，旋克东坝，而广德踞贼亦上禀投诚，皖南可望肃清。金陵一军连克城外贼垒，移军扎至孝陵卫，接济亦可渐断。知关廑系，附报一二。专泐布复。顺颂台安，并贺大喜。祗璧资版，不备。

268．复吴质庵十月十四日

古隆贤乞降，广德据贼亦上禀投诚，皖南可望肃清。金陵接济渐断。

质庵仁弟馆丈阁下：

顷奉惠缄，具纫绮注，欣谂荣荷龙纶，新持豸节。词曹甫出，上应八谷之星；英遥临，犹捧九霄之日。引詹吉霭，抃颂良殷。

此间军事，幸托平安。前月古隆贤穷蹙乞降，收复石、太、旌德三城。水陆诸军会克水阳、新河庄、金宝圩，本月续复高淳，旋克东坝，而广德踞贼亦上禀投诚，皖南可望肃清。金陵一军连克城外贼垒，移军扎至孝陵卫，接济亦可渐断。知关廑系，附报一二。专泐布复。顺问台安，并贺大喜。不备。

269．复刘坤一十月十四日

此间军事，幸托平安。

岘庄尊兄大人阁下：

十月初吉，接展惠缄，纫藻饰之因时，益葭思之遥溯。敬谂威宣桂管，师统荆襄。听召棠郇黍之歌，谱入鹭铙而更雅；奉扫穴擒渠之绩，恩颁玉以酧庸。引企矞晖，良殷抃颂。

此间军事，幸托平安。前月古隆贤穷蹙乞降，收复石、太、旌德三城。水陆诸军会克水阳、新河庄、金宝圩，本月续复高淳，旋克东坝，而广德踞贼亦上禀投诚，皖南可望肃清。金陵一军连克城外贼垒，移至孝陵卫，接济亦可渐断。知关廑系，附报一二。专泐。复颂台安。祗璧谦版，不备。

270．复金藻十月十四日

蒙城解严，淮上军务似有转机。古、杨投诚，皖南可望肃清。金陵兵力有限，不敢遽作克复之想。

竺虔仁兄年大人阁下：

丁直牧来皖，接八月三日惠缄，借谂兴居康胜，至以为慰。前寄菲仪，聊助浣花草堂之资，未足为姑布子卿之报，猥蒙齿及，弥愧戋戋。居乡之议，是否卜筑它处，抑或仍赴铁炉之约？今冬明春果否买棹东下？别来六载，无缘瞻对，我劳如何？

此间军事，三月间逆众上犯，连围四城一隘，幸守兵坚持，贼不得逞，折而下窜，遂乘机克复巢、和、含山、二浦、九洑洲，檄鲍军渡江会剿金陵。方幸事机渐转，不料苗逆复叛，陷寿踞怀，扰颍围蒙，方一波之未平，已全局之俱震。比幸蒙城解严，僧邸南下，淮上军务似有转机。

大江以南，黄、李、古、赖诸酋由江右下窜，围我青阳，势欲扰及宁、芜，不得已调鲍军回援皖南，援青各军亦即会解城围。正拟分道广、建，规取东坝，而古酋先诣青阳献地乞降，遂收复石埭、太平、旌德等城。高淳踞酋杨友清继诣彭雪帅投诚，遂收复高淳，并克东坝，而广德州之贼亦上禀投诚，皖南全境可望肃清。

金陵一军，连克雨花台、聚宝门、印子山、上方桥、江东桥、秣陵关各伪垒，城贼气焰渐衰。惟兵力只此，虽已扎至孝陵卫一带，尚难合围，不敢遽作克复之想。知关廑系，附报一二。专泐布复。敬问台安。不备。

271．复彭玉麟十月十六日

收降太多，处置甚难，殊深后虑。拟留春霆会克金陵，五月后再听渠回籍。翼升不能如期到淮，只有先尽丁、王出江。

雪琴仁弟大人阁下：

十一前迭次复函，计可先后入览。嗣接初七、初九两书，任镇来省，又得前月二十六一函，聆悉种种。皖南全境肃清，实出望外。溧水一〔以〕下，似亦当望风来归。惟收降太多，处置甚难。此次各处抚局均以多收为戒，然合计总数业已不少，接踵而来，殊深后虑。

春霆回籍之请，本月有成约在先。其恳切至诚，发于天性，原难再为强留。惟目下机势极顺，金陵似有克复之望，能留春霆在营会办防剿，则皖南可保万稳，金陵官军无后顾之忧，城贼出窜无上犯之路。阁下留渠会克金陵，深与鄙见符合。渠虑克复无期，亦属人情。现拟再留五个月，如至明年三月半后，金陵不克，即为具奏请假。届时再成持久之局，只好听渠回籍，于公义、私情，庶几两尽，顷已切致一缄矣。春霆事定，拟以霆军专驻东坝，为附近一带游击之师。除春霆自驻东坝外，其高淳、建平及泾、旌、石、太等城置守事宜，顷已有公牍奉商。是否？尚乞裁示。

收复东坝等处，上月二十七附报大略。俟详报战状，即将陞字五营叙入。杨友清得民如此，足见今日好官并不难做。困苦之极，愈易感恩，惜乏忠信慈惠之师，与收事半功倍之效。俟委员前来署理，即以此事勖之。

承派哨弁多员随任镇同来。回南招募须备衣旗、炮械，成军度岭，均属应办之事。毛、恽两帅谊本一家，临时均经切托，自必妥为照料。

昌岐尚无禀复奉调文牍，诚所不解。此事断难中止，惟屡经延缓，到淮不能如期，只有先尽丁、王出江，不可再迟。好在临淮情形较前已松。此间近与义帅函牍，皆言丁、王不可再留，想谅之也。复问台安。

272．复左宗棠十月十六日

此间近事，气机颇为顺适。广德仅以洪容海拟之，宁邑则竟无防兵，不能与雄师合龙。金陵只可徐图。淮鹾行楚，只得听任鄂中抽厘。

季高仁兄大人阁下：

顷奉惠复，敬悉尊恙全愈，玉躬康胜，至以为颂。

此间近事，古隆贤投诚，收复石埭、太平、旌德三城，宁国县之贼不击自遁，高淳、建平之贼亦以投诚收复，东坝则半降半剿，夺此要隘，广德郑贼酋亦有献城之说，气机颇为顺适。惟群凶皆未就戮，遣散亦复无多，终非了义。现将各城分派守兵，另牍咨达冰案。广德及宁国县皆应有重兵驻守，惜力量不足，广德仅以洪容海拟之，宁邑则竟无防兵，尚不能与雄师合龙。舍弟锐意图合金陵之围，然闻城中米粮尚足，贼气尚固，似须苏、杭全克，各路云集，乃可徐图耳。

蒙城又得解严，殊非意料所及。苗逆逼胁各圩，因诛求太酷，群起叛苗。李世忠亦发愤以剿苗为己任，僧邸亦统师南伐，淮事或不至决裂。

淮南盐务，近亦稍稍整理，先办西岸，次及楚岸。淮鹾行楚，竟不能不听鄂人抽厘，盖如厚庵全军、希庵四部皆食楚饷而剿江贼，皆取给于厘于盐。今夺回淮南之引地，堵截川、粤之私盐，彼骤失百余万之厘，起而力争，情也，势也。故议行淮盐而仍输鄂厘，加邻私而不禁侵淮，尚不知果有裨益否？景镇、河口之厘日旺，由公委任得人之故，自无疑义。顾二处之旺，谓他处之衰为有所侵占，弟却无此疑团，即阁下自恐有侵占，弟亦了不记忆。

幼丹于初三日接印复位。广东高州之贼闻已歼灭，东南其果有豸乎！顺问近安。

273．复吴坤修十月十六日

春霆不宜回籍，商令再留五个月。拟令霆营、钧营合为一路，协同防剿。

竹庄仁弟大人阁下：

旬日来迭闻捷音，皖南境内悉数驱除，贵部会合诸军成此伟绩，快慰无已。接十一日手书，溧水亦来归降，似句容、溧阳均有瓦解之势，十年来无如此顺手者。金陵老巢，或可希冀克复。

春霆不宜回籍，众议佥同。但二月间成约在先，雪琴曾经挽留，未肯应允，已具函来此乞假。兹商令再留五个月，如来年三月半后金陵仍未克复，即代奏请假回籍。不知春霆能允我否？

新克地方处处置守，力量实来不及。拟以鲍军为东坝一带游击之师，上至宁国，下至金陵，皆不出二百里外，既保皖南之全局，兼清金陵之后路。申夫素慕鲍军，钧营风气与霆营相近，拟令其合为一路，协同防剿。其淳、广、宁、建、旌、泾、石、太等城设守事宜，已有另牍奉达矣。复问台安。不宣。

274．致鲍超十月十六日

金陵克复有望，再恳暂缓回籍。

春霆仁弟大人阁下：

自大旆回援皖南，各处军事渐次顺手。半月来吉语频传，皖南全境将遂肃清，克地之多，奏效之捷，为近年所未有。阁下与厚、雪诸君劳苦功高，至为佩慰。

顷接来函，即欲乞假回籍，雪帅复代达尊意，谆谆见嘱。以阁下至性恳切，且有成约在先，何敢更为挽留？惟自去秋以来，雄师克复宁、广，即议会剿金陵，因病未果；本年乘胜渡江，拟扎孝陵卫，又为病所耽延。是会克金陵之心，阁下蓄之已久，苟有机会可乘，岂宜错过？目下贼势几如土崩瓦解，二溧、句容均有望风归顺之意，果能一律驱除，金陵老巢已成孤注。所虑该逆自知必穷，或以全力上犯，仍窜皖南，必得阁下威名，镇驻东坝，则金陵必有克复之望。为此再恳阁下稍缓回籍，了此心愿。倘大功指日告成，渥荷恩纶，回籍营葬，其为显扬，尤非寻常可比。鄙人向于各军不肯失信，实因十年来未有之机会，弃之可惜。自十月半后起，约以五个月为期，如至来年三月半后，金陵尚难克复，即当代奏请假，不再强留。至现在各军驻守事宜，另有公牍奉商。专泐布恳。即问台安。诸惟心鉴。

275．复胡墨溪十月十六日

敕建专祠，向无部颁祭期之例，润帅春秋祀事均可自定。表墓之文，需在军务大定之后。此间军事，幸托平安。

墨溪七世叔大人阁下：

顷奉惠示，祗悉种切。敬审起居康健，福履绥愉，至以为慰。

敕建专祠，向无部颁祭期之例，润帅春秋祀事，可由尊处自定月日，永为常期。谕祭、赐祭先后明降恩旨，早有部文，应由南抚部院派道、府大员诣益阳行礼，希就近向省中探问，敝处遇便亦即代为函催。

昨得夏、张诸君来信，书院须以乙丑开馆，虽与初议未符，实为经费起见，办理极为妥善。国藩久厕戎行，靡佳足述，簿书鞅掌，久不操笔为文，机轴太生。上年为《箴言书院记》，至今惭沮。铭幽之文，尤不敢草草执笔，如先祖父母、先严慈行述、墓表，俱未能敬谨为之，昆弟用以交机〔讥〕，神明因以负疚。此外，师友宿诺，多未遽偿，曷任歉仄！太老伯表墓之文，诣不敢辞，然军务大定，人事稍简，乃克濡毫将事，伏希鉴原。泉交河大祠联额并各楹帙，俟书就时一一寄缴。

此间军事，幸托平安。南岸石、太、旌、宁、广、建、高淳、东坝、秣陵关七城二隘均已收复，溧水踞贼亦上禀投诚。北岸官军直捣苗逆下蔡老巢，蒙城解严，僧邸南下，淮事似有转机。知关廑系，附报一二。专泐布复，敬颂颐安，并问赐福世兄近祉。不备。

276．致刘长佑十月十七日

青阳解围，古隆贤投诚，现令春霆驻防东坝。金陵城内存粮尚多，只可徐图。富、李往援，蒙城渐松。希帅病一时难愈，已调金逸亭来皖综理营务。恳量予柴时林书院一席。

印渠仁弟大人阁下：

自季夏泐复一缄，数月来笺候稍简。伏审荩躬康胜，威德益隆，至以为颂。

敝处攻克九洑后，江右之贼，亦渐肃清。胡、黄、古、赖等股陆续下窜，围我青阳，守城将士皆病，坚持三十八日，危险万状。迨八月二十七，味根、研香诸军力战解围，皖南机势遂转。古隆贤穷蹙投诚，收复石埭、太平、旌德三县。春霆会同水师且剿且抚，收复高淳、东坝、建平、广德、宁国县各城隘，在近年中最为顺手。惟群凶皆未就戮，遣散亦复无多，总非了义。现令春霆驻防东坝，为附近一带游击之师，内保皖南之门户，外作金陵之声援。

九舍弟部下迭克雨花台伪城、聚宝门石垒暨印子山、上方桥、江东桥、七瓮桥、秣陵关等隘，西南一带之贼扫除殆尽。锐意添兵合围，第闻金陵城内存粮甚多，贼志尚固，似须苏、杭全克，各路云集，乃可徐图。

苗逆久围蒙城，历今五十余日。富帮办带四千人往援，李军门袭攻下蔡，该逆分党回顾老巢，蒙城渐松。俟邸帅大军到皖，当可合力扫荡。

希帅病仍未痊，闻其服参有效，专弁购参送至其家，细询病状，一时似难速愈。其部下各军，鄙人代统年余，颇难兼顾。现调金逸亭来皖，综理该数军营务，往来皖、豫境上，商办两省剿匪事宜。前此希帅在位，国藩于皖北不甚厝意，今诸艰并集，终非薄劣所能胜任，忧惧曷已！

任邱有柴时林者，年逾六旬，品学端粹。前为安徽铜陵令，不愿远宦，改教回籍，于今三年。闻其选缺无期，清况日啬，近依仁宇，特恳推爱栽培，量予书院一席。赒恤耆儒，扶持文教，亮亦乐为玉成也。专泐布恳。即请台安。不尽。

277．复官文十月十七日

蒙围渐松，古隆贤就抚，东坝收复。惟拓地太广，守兵不敷。金陵城敌米粮尚足，似须徐图。贵廷芳应请奏明办理。

秀帅宫太保中堂大公祖阁下：

月前泐复一函，计达典签。嗣奉惠书，具审雄师屡捷，豫捻败窜回巢，全鄂肃清，皖北亦蒙福无量，欣抃曷已！

蒙城被围五旬，危殆已极。富帮办全部往援，义帅派马队同进，合陈镇、英道等军，且近万四千人。苗逆复因李军图袭下蔡，分党回救老巢，蒙围渐松，淮上应可不致决裂。

皖南各军收抚古隆贤一股，遂复石埭、太平、旌德三城。宁国县之贼不击自遁，高淳、建平、广德之贼均以投诚。东坝则半降半剿，夺此一隘，于全局颇有关系。惟群凶皆未就戮，遣散亦复无多，终非了义。且拓地益广，守兵愈觉不敷。如广德、宁邑两处，皆应有重兵驻守，目下兵力只能守旌德，暂空宁邑不守，尚难与浙师合龙。鲍军令扎东坝要地，为附近一带游击之师，兼剿救援金陵之贼。九舍弟锐意合围，然闻金陵城中米粮尚足，贼气尚固，似须苏、杭全克，各路云集，乃可徐图耳。

新购轮船，朝廷博采众议，竟令一律撤退，处置极当，可省无数事端。兹将奉到密寄，抄呈台览。

许信臣先生前过敝处，曾言贵廷芳尚能打仗。兹复向阁下言之，重以谆嘱，应请即由尊处奏明办理。复请台安。不宣。

278．复刘建德十月十九日

北岸淮事似有转机，南岸收复七城二隘，金陵尚未合围。

馨室尊兄大人阁下：

两奉惠缄，具纫种切。借谂荣问庥畅，荩绩日隆，至以为慰。

国藩久践戎行，靡佳足述。方愧驹阴之虚度，猥蒙鸿讯之遥传，溢量掞张，只增惭悚。糈船遭风，饬属救晾，极为周妥，费神之至。敝眷已于前月杪到皖，近事幸托平安。北岸官军直捣苗逆下蔡老巢，蒙城解严。僧邸亦统师南下，淮事似有转机。南岸石、太、旌、宁、建平、高淳、溧水七城，东坝、秣陵关二隘，均已次第收复，气机颇为顺适。惟新复各城皆应设守，地广兵分，尚未能合围金陵；闻城中米粮尚足，贼气尚固，亦未敢遽作克复之想。知关廑系，附报一二。复问台安。统希心照，不备。

279．复沈葆桢十月十九日

皖南各军事机颇顺，已调度各军驻守收复各城隘。欲饬霞轩赴任，且将吴守撤委。盐漕奉到部议，再行熟商。

幼丹尊兄大人阁下：

接颂环章，具审玉体康复，荩劳倍著，江右绅民罔不额手称庆。鄙人得遂絷维，慰忭尤深。

皖南各军且剿且抚，续收高淳、东坝、建平、宁国县、溧水各城隘，机势不为不顺。惟黄、杨等酋均未就戮，群凶聚处，势无复之，必将复图上窜，另觅生路。弟不敢贪拓地之广，而深忧置守之难。一穴溃堤，全局皆坏。皖南以东坝为第一门户，现令霆营镇驻其间，兼备往来游击之用。此外护军三营守太平，湘前七营分守青、石，老湘十营分守宁、泾、旌，钧字五营守建平，陞字五营守高淳。宁郡无营可拨，暂空不守。溧水亦无防兵，以其距金陵较近，嘱舍沅弟酌派数营往扎。该处为贼所必争，难保不再失陷。但求各处稳守，即为厚幸。金陵贼多粮足，一时难期幸复。研香顷来省垣，闻韩军赴赣，渠军改调建德，而其队伍已行过建德之南。研香又言建德荒瘠特甚，不便驻军，即单驻城内，贼仍可由利步口、沙滩等处上窜，欲求兼顾彭、湖，反不能扼住饶州一路。因商令驻扎洋塘，而以味根一军驻扎石门，两军相去二十里，犄角联络，屏蔽饶、景。下游如有警报，再请阁下调度，另牍咨达冰案。

吴守所呈节略，谓承审官严刑勒供。凡审讯之时，弟均无暇监察，用刑或所难免，锻炼当不至过甚。其所供吴守劣迹，亦有非勒逼所能及者，弟于此案不敢稍存成见。阁下既欲饬霞轩赴任，且将吴守撤委，此后应否免议，容俟徐商。

盐漕一折，已将奉到谕旨抄呈台览，尊意欲俟湘中办有成效，明年再行察酌。严渭帅来信，鄂中漕折头批及官捐京米头批均已解京，亦拟俟诸明年。且俟奉到部议，再行熟商。复请台安。不具。

280．复恽世临十月二十日

告皖南剿抚军情及置守情况。漕折银两均难再解本色。湘省漕米十万石，应当勉力办成，但必须讲求官碾官解之法。

次山尊兄大人大公祖阁下：

本月初六泐复一函，计达典签。

敝处近状，杨友清献出高淳，伪随王杨柳谷之党内变，官军半抚半剿，进克东坝，宁国县之贼不击自遁，溧水杨光经率众来归，机势颇为顺手。惟黄、杨等酋均未就戮，群凶聚处，势无复之，必将复图上窜，由皖入江，另觅生路。弟不敢贪拓地之广，而深忧置守之难。一穴溃堤，全局皆震。皖南以东坝为第一门户，现令霆营镇驻其间，兼备往来游击之用。其内地则守池、青、石、太、旌、泾六城，而令味根回驻石门，研香回驻洋塘，预保江省北防，未知果有裨否？

盐米互市一折，已将奉到谕旨咨达冰案。初意两湖、江、沪或可共办四十万石，乃迭接沈、严两帅复函，本年漕折银两分批解〈京〉，均难再解本色。吾湘漕米十万，不能不勉力办成，以供天庾之储而慰朝廷之望。办米十万，专恃招商，断难集事，必须讲求官碾官解之法，赶于明年三月内一律到皖，庶可不误夏令放洋之期。前经函咨奉商，如尊意不以为非，即请督率经营，及早筹备，至以为祷！专泐。敬颂台安。不尽。

281．复郭崑焘十月二十日

近事差为顺利。米盐互市一案，黄冕已遭诘责。筹办湘米十万石以济津仓，须勉力为之。国荃募勇太多，深以为虑。请商筠仙不必另募水勇。

意城仁弟亲家阁下：

吴大安来，接九月二十一日赐书，递中又得是夕一片，敬悉一切。

此间近事，差为顺利。古隆贤投诚，献出石埭、太平、旌德三城，宁国、高淳、建平、溧水次第归诚，收复四县。东坝则半降半剿，夺此要隘，几有破竹之势。惟拓地太广，守兵太单，贼酋之就戮者太少，难免更有他变。各路得手，则群贼冒死冲突，不外皖南、江西一路。现饬池、青、石、太、泾、旌六城一一置守，而令江、席两军回驻江西之石门、洋塘，以保饶、景，未知果有裨益否？

米盐互市一案，奉旨交王大臣、户部核议，而寄谕中于黄南翁诘责甚至。原拟片稿以京卿保之，而仍留二品顶戴，鄙人因寄帅三品卿之奏未奉俞旨，一切删去，谨请暂留。着墨无多，不意亦干谴责。台谏昌言之际，弹击生风，彼一是非，此一是非，或者劾章甫入，适逢其会欤！其与鄂极相浃洽之说，似难深恃。

顷得渭春、幼丹二君复信，今年决不解米。大约解本色者仅有湖南十万石。国藩与次帅、南老不能不勉力为之，以求有济于津，无损于湘。米石仅恃招商，断不可恃，宜力讲官砻官解之法。望阁下竭力经营，随时见示。

江西盐章久经刊刻，兹寄一本奉览。楚章、皖章即日刊成另寄。舍弟募勇太多，鄙人深以为虑。渠锐意合围，亦颇有愚公移山之苦衷，屡次规责，诫其智小而谋大，而亦未尝不谅其拙诚也。

吴大安已令赴湘，任星元即日旋里。闻粤东军务已竣，请飞商令兄筠帅，若无须任镇度岭，则不必另募水勇矣。

敝处西席邓寅阶兄欲得一书院馆，已专缄托次帅，尚求加意玉成。复请台安。

282．加王鸿洲片十月二十日

从军十载，吉凶间见。今夏秋之间，连收七县，又处极顺之时。

再，国藩从军十载，艰难危困之时固多，而欢适顺利之事亦所时有，大约吉凶间见，忧乐杂奏。自前岁克复安庆，池、宁、芜湖、东西梁山均为我有。满拟长履坦途，无复危机，不意去秋疾疫繁兴，死亡万计，而群贼援救金陵，凶悍异常，其危险乃为昔年所未见。今夏秋之间，乃始重履清夷，波恬浪静。顷金陵将次合围，群丑投诚，连收七县，又处极顺之时，不知更有他变否？

贱眷自京回籍，已逾十年，本月接至皖署。大小儿年已二十五岁，尚未入京考荫，二儿去年入泮。诸关廑注，顺告一二。再问子藩仁弟近祉。

283．加恽世临片十月二十一日

请于附近为邓寅阶荐主书院一席。

再，敝西席邓寅阶先生汪琼，品望为敝县之冠，在舍间教读六年，不愧经师人师。顷送小儿来皖，因家中无人照料，不愿久留此间。特恳阁下于附近荐主书院一席，不特邓君得以自赡，即于该处之士习亦必有所裨益。复问次山大公祖大人台安。

284．复严树森十月二十一日

江省拟解折色三十万至京，已办有成局。又告皖南及剿苗军事及置守情况。

渭春尊兄大人阁下：

迭荷惠书，备闻吉语。威积远耀，全鄂肃清，犹复选士练兵，绸缪未雨，佩企曷既！

前奏盐漕一案，已将奉到谕旨抄咨冰案。初以湘漕十万为数无多，欲请尊处暨江、沪两处商同添办，集成巨款，连艘北上，稍济京仓之急。今鄂漕折色及官捐京米分批解京，自难再办本色。江省拟解折色三十万，亦有成局。本色之说，沈帅亦欲俟诸明年。且俟奉到部议，再行熟商。

敝处近状，古隆贤投诚，收复石埭、太平、旌德三县。杨友清献出高淳，伪随王杨柳谷之党内变，官军半剿半抚，进克东坝。宁国县之贼不击自遁，溧水杨光经率众来归，机势颇为顺利。惟黄、杨等酋均未就戮，群凶聚处，势无复之，必将复图上窜，由皖入江，另觅生路。弟不敢稍贪拓地之广，而深忧置守之难。一穴溃堤，全局皆震。皖南以东坝为第一门户，现令霆营镇驻其间，兼备往来游击之用。其内地则守池、青、石、太、〈泾〉、旌德六城，而令味根回驻石门，研香回驻洋塘，预保江省北防。未知果有裨否？

李军门锐意剿苗，袭攻下蔡，苗逆围蒙练党回救老巢。富帮办督队援蒙，已抵城下，合陈镇、英守等部，且近万四千人，应有解围之望。淮甸得免决裂，亦意外之幸也。

谢占春告假回籍，接带陞字右营者，能否即作替人，俟札行王镇，再行奉复。敬请台安。不宣。

285．复厉云官十月二十一日

楚岸章程已粗为拟定。告皖南军情及剿苗情况。

伯符仁兄大人阁下：

前承惠寄粟米，尚稽复谢，迭接尊函，续聆一切。敝眷上月二十九日抵皖。过鄂时，诸蒙照料，深以为荷！

南坡赴下游察看京漕剥运事宜，小舫亦回泰州，料理公私事件，再行来鄂。现将楚岸章程粗为拟定，一俟刻成，即先寄请酌改。珂乡为海王之国，而阁下历典鹾政，纤细周知，此后新章应如何变通尽利，务祈随时见示。

敝处近状，古隆贤投诚，收复石埭、太平、旌德三县。杨友清献出高淳，伪随王杨柳谷之党内变，官军半剿半抚，进克东坝。宁国县之贼不击自遁，溧水杨光经率众来归，机势颇为顺利，惟黄、杨等酋均未就戮，群凶聚处，势无复之，必将复图上窜，由皖入江，另觅生路。弟不敢贪拓地之广，而深忧置守之难。一穴溃堤，全局皆震。皖南以东坝为第一门户，现令霆营镇驻其间，兼备往来游击之用。其内地则守池、青、石、太、泾、旌德六城，而令味根回驻石门，研香回驻洋塘，预保江省北防。未知果有裨否？

李军门锐意剿苗，袭攻下蔡，逆苗抽围蒙练党回救老巢。富帮办督队援蒙，已抵城下，合陈镇、英守等部且近万四千人，应有解围之望。淮甸得免决裂，亦意外之幸也。复问台安。不宣。

286．加沈葆桢片十月二十一日

江西门户之防，所缺者惟下隅阪一路，其患在北而不在南，韩军可否暂留中路抚州一带。拟派朱紫卿赴各处一查江西商情。

再，研香来此晤谈两次，似是近日各统领中出色之材，可为喜慰。语及韩参将，渠无贬词，并云操守极为廉洁，打仗亦肯冲锋。前惠书言芥舟误听浮言，谓刘、席愤韩饷足，不往救援，真豪无风影之言矣。研香已属深识大体，况克庵之贤耶！景镇、浮梁一路有段、刘及张子衡之师，石门、洋塘一路有江、席之师，江西门户之防，所缺者惟下隅阪一路。江、席之力稍可横出拦截，弟又分守徽、池七城，大致已算周密，不似去年之疏。然江西之患，在北而不在南，若南赣刻无警信，韩军可否暂留中路抚州一带？可南可北，可广可饶，伏候卓裁。

前派人密查江西商情，据云省河以上设卡太密，商民怨咨，拟派朱紫卿允成赴各处一查，再行分别裁撤。紫卿去岁来时，惠缄以为佳士，与琴西并称，连日与之畅叙，洵佳士也。复问幼丹尊兄大人台安。

287．加刘建德片十月二十二日

家眷途经新堤，谢刘厚贶多珍。

再，二小儿到皖，具述经过新堤时，不知台旆驻扎该处，未及展谒，船已先行。乃蒙厚贶多珍，情文周至，迥异寻常，途次亦未肃函申谢，感愧实深等语。小儿少不更事，礼文多疏，而隆施有加无已，歉仄曷任，敬鸣谢悃。再问馨室仁兄大人台安。

288．复彭玉麟十月二十二日

调度新复各城置守事宜。金陵存粮必多，恐须苏、杭全克以后，方可徐图。

雪琴仁弟大人阁下：

十六泐复一缄，次日接十二夜手书，知溧水又已收复，降众万六、七千，概令自行解散，不留一人。既系极妥之法，亦系极豪之举，曷胜快慰！

前日调度牍内令陞字五营守高淳，新、祥、德三营守新河庄，如得溧水，尚拟暂空不守。今陞营业已进驻溧水，万无撤退之理，只有以洪、海各营留防高淳。新河庄虽在内地，而应防宁邑之贼，仍应以新、祥、德三营守之。峰臣非有禀来，当即批令不必移动。此间相距太远，本难事事遥制。进剿惟赖阁下与厚帅就近主持，筹商至当。论目下机势，溧阳一城不难迎刃以解。惟拓地愈广，守兵益形不敷。春霆现方请假，亦无进兵之意。俟渠留营事定，再行熟商。小丹阳能否扎营，即函告沅弟酌办。

新复各城，即荒瘠如石、太，犹且米谷充溢。金陵老巢存粮必多，一时不致饥困，恐须苏、杭全克，各路云集，乃可徐图耳。复问台安。

289．复彭玉麟十月二十三日

新复各城隘须一一置守，无大支防兵，恐难保其无恙。目前应力筹守局，缓图金陵。此次遣散用费之省，尤为从来所未有。

雪琴仁弟大人阁下：

二十二泐复一函，续接十八手书，具悉种种。

乘此破竹之势，溧阳自有可图。惟拓地愈广，需兵愈多。除各城隘一一置守外，别无进剿之师，更乏留防之师。溧水为贼所必争，陞字五营已嫌单薄，若再得溧阳，而无大支防兵，殊难保其无恙。前经函商沅弟，由金陵派防二溧，取其就近兼顾，且免再分皖南兵力。今陞军既留溧水，无遽令撤退之理。只有以启化五营替守高淳。

广德抚局中变，尚未收复也。外间徒见机势顺利，辄谓金陵可以速图。其实克地虽多，而黄、杨等悍酋均未就歼，群凶聚处，困无所之，必将复图上窜，另觅生路。一处疏虞，全局皆震。目下力筹守局，内则保皖南以保江西，外则清金陵之后路，扼上犯之要冲，责效虽迟，而立脚较稳。尊意缓图金陵，恐其欲速不达，深与鄙见相合。

至此次遣散用费之省，尤为从来所未有。水陆诸将士仰蒙指画，踊跃用命，其劳绩自不可掩。所有南岸克复之处，除石、太、旌先于十二出奏外，其余四城五隘，即于二十七日专疏上陈，请旨汇保。至巢、含、和一案，出月亦即赶办。复问台安。

290．复程桓生十月二十三日

俟水程、税单印出，即行送发。皖南除广德一城外，均一律肃清，又收抚溧水降众。惟拓地太广，守兵太单，难免更有他变。

尚斋年兄阁下：

十四泐复一缄，顷接十三手书，知已抵江开局，淮引尚有销路，良以为慰。新盐开江者，闻尚在大胜关一带。局中经理诸务，绰有余裕，然亦须早定规模，以期事豫则立。水程、税单两项，此间刊刻将竣，俟刷出，一面由驲递发一纸，一面专人送二三百张，由尊处送交盐道，盖用关防。将来如须多印，即请江西刻板可也。

韩字营调防赣州，以江军驻石门，席军驻洋塘，与幼帅、小山累函商定。味根、研香现均来皖，即可次第西上。皖南除广德一城，余均一律肃清，又收抚溧水降众，几有破竹之势。惟拓地太广，守兵太单，贼酋之就戮者太少，难免更有他变。各路得手，群凶冒死冲突，仍不外皖南、江西一路。现守池、青、石、太、〔泾〕、旌德六城，东坝一隘，而江、席回顾江右北防。较之去年，局面稍觉周密，不知果有裨否？复问台安。

291．复熊绍庚十月二十三日

寄帅、筠公已先后接篆。此间近事，淮事或不至决裂，南岸克复六城一隘，惟金陵未敢遽作克复之想。

秋白尊兄大人阁下：

衡秀才来皖，接展惠缄，具纫绮注。借谂襄勤榷政，履祉绥愉。六月抟扶，暂息培风之翼；九天阊阖，常环列宿之躔。引睇吉晖，良殷倾颂。

寄帅、筠公已抵粤东，九月间先后接篆。高州之贼闻已歼灭，殊甚欣慰！

此间近事，北岸诸军直捣苗逆下蔡老巢，僧邸南下，淮事或不至决裂。南岸石、太、旌、宁、建平、高淳、东坝七〔六〕城一隘次第克复，事机颇顺。金陵城外东南一带伪垒铲除殆尽，贼焰渐衰。惟城大而坚，未敢遽作克复之想。知关廑系，附报一二。专泐。复颂台安。统希心照，不备。

292．复吴棠十月二十三日

蒙城至今危困，僧邸即可督队南下。古酋乞降，已收复七城一隘，广德郑酋亦有献城之说。惟兵力不足，尚不能与浙师合围。须苏、杭全克，各路云集，金陵乃可徐图。

仲仙尊兄大人阁下：

顷奉惠书，知中秋后两缄均达典签。九月十八、十月初九续泐各笺，次第到否？

前闻各民圩倒戈攻苗，赴援诸军攻所必救，李良臣亦发愤讨逆，而临、涣为蒙军粮路，姚镇设法疏通，意以蒙城即可解严，不料至今危困如故。迭奉寄谕，僧邸到豫后，将剿捻事宜交张、毛两帅妥办，即可督队南下，未知果能速来拯此一方否也？

青阳解围后，正拟分道进剿，而古酋先诣朱军乞降，收复石、太、旌德三城。宁国县之贼不击自退，高淳、溧水、建平亦以投诚收复，东坝则半降半剿，夺此一隘，广德郑酋亦有献城之说，气机颇顺。惟群凶皆未就戮，遣散亦复无多，终非了义。现将各城分派守兵，惜力量不足，宁邑竟无防兵，尚不能与浙师合龙。舍弟一军虽已扎至孝陵卫，然闻城中米粮尚足，贼氛尚固，似须苏、杭全克，各路云集，乃可徐图耳。专泐。复问台安。统希心鉴，不备。

293．复孙长绂十月二十三日

道州贼已窜黔，吉、赣边防少安。研香以建德荒苦暂令驻洋塘，与江军共保景、饶。江忠义一病甚笃。此间近事，收复七城一隘，但拓地太广，守兵太少，恐终贻江西之患。富帅已抵蒙。

小山尊兄大人阁下：

月之六日布复一函，旋奉初二、初七惠书，知幼帅于初三日复位。俯从民望，仰纾宸廑，幸鉴鄙人絷维之忱，具征阁下斡旋之力，荩绩益隆，曷任佩慰！

道州之贼，闻经湘军击退，已窜入黔，吉、赣边防，或可少安。韩军移南，席军防东，调度极合机宜。惟研香来省，以建德荒苦过甚，难以驻军，且先队业已上驶，势难追回，因商令暂驻洋塘，以听幼帅之后命。该处距石门仅二十里，江军回驻石门，声气可相联络，共保景、饶。味根军门一病甚笃，本日舟泊皖城，见者颇有危词。江西北门之防，仗江、席、段、刘数人，甚望其勿药有喜也。

此间近事，收复石、太、旌德后，宁国县之贼不战自退，高淳、溧水、建平、广德均以投诚先后收复，东坝则半降半剿，夺此要隘，气机颇为顺适。但拓地太广，守兵太少，仍恐终贻江西之患。北岸局势，苗逆逼胁各圩，因诛求太酷，颇有叛苗从官之意。李良臣亦发愤以剿苗为己任，直捣下蔡老巢，攻所必救，以掣蒙城贼势。富帅初七抵蒙，距北门里许，紧逼贼垒扎营，未知能力战解围否？知关廑系，顺以附陈。复问台安。汇璧谦版。不备。

294．复文岳英十月二十三日

僧邸已统师南伐，淮事或不至决裂。南岸收复六城一隘，事机颇顺。惟金陵城大而坚，未敢遽作克复之想。

小南尊兄大人阁下：

贵门人向君来皖，接展惠缄，具纫藻饰，掞张溢量，铭戢增惭。借谂履祉延祥，荩筹懋著。昭泂酌之忠信，挹注攸资；树桑梓之风声，敬恭斯在。引詹吉霭，抃颂良殷。

弟久践戎行，惭无裨补，常怀负乘之诫，时深颠踣之虞。比幸北岸诸军直捣苗逆下蔡老巢，僧邸亦统师南伐，淮事或不至决裂。南岸石、太、旌、宁、建平、高淳、东坝六城一隘次第收复，溧水踞酋亦上禀投诚，事机颇顺。金陵城外东南一带伪垒扫除殆尽，贼焰渐衰，惟城大而坚，未及遽作克复之想。知关廑系，附报一二。专泐。复问台安。诸惟心鉴，不备。

295．加程桓生片十月二十四日

西岸章程是否有不妥之处，牙厘章程是否不便民，望随时函示。

再，楚岸章程、中路安徽章程，皆已发刻，即日寄至尊处阅核。西岸章程究尚有不妥之处否？牙厘章程有甚不便民者否？如有所闻，望随时函示。仆于理财一道，实不得要领也。再问尚斋仁弟台安。

296．复彭玉麟十月二十五日

溧水、东坝、建平等处皆贼所必争，但求处处稳守。春霆固请回籍，已迭缄挽留。蚌埠之役损伤甚多，蒙城围困如故，陈、英近稍得手，不知能否解围。

雪琴仁弟大人阁下：

二十五日接二十一手书，具悉种切。

前次派防公牍咨行后，旋接王镇收复溧水之报，当经批令即以陞字五营驻守溧水，改饬洪海容各营移守高淳，湘、新、祥仍守新河庄。相距过远，不知王镇接到前札后批如何行止，请阁下就近饬其坚驻溧水为望。溧水距金陵较近，塔下一河与秦淮相通，东坝为皖南第一门户，建平为通湖州要道，此数处皆贼所必争。但求处处稳守，不致更有他变，终能制贼死命。金陵城大，粮多贼众，一时诚难幸克。似须苏、杭全克，各路云集，乃可徐图耳。

春霆固请回籍营葬，以践二月成约。鄙人迭有缄牍留之，再与订约，拟俟明年三月半后，再为奏请价〔假〕归，亦不专为共图金陵起见，实因广德未复，必须春霆亲在东坝，以期肃清皖南，免蹈上年覆辙，并可会图溧阳等处。若此时遽许其归，宋镇代理该军，与诸将势均力埒，恐不能如春霆之指如意。且迢迢蜀道，虽复坚订回营之期，迟早究未可必也。

昨得义渠来信，丁、王二军十五、六日已由蚌埠回营，二十以前定可出江，敝处毋庸咨催矣。初十蚌埠之役，义渠欲攻克该处，进图怀远，丁、王亦以换防在即，协力肃清此路。不料贼计狡悍，陆师又参差不齐，致使水师独任其难，伤损至七十人之多，殊堪愤懑。

蒙城危困如故。富帅驰抵城下，紧逼贼垒而营，陈国瑞并力猛攻，轰开贼垒十数丈，即进扎其地。英臬司亦将濠州贼垒攻克其一，未〈知〉能否解围。

达川新授四川藩司，马穀山升补皖藩。味根一病甚笃，舟泊此间，见者颇有危词。江西北门之防，赖江、席、段、刘诸人，甚望其勿药有喜也。复问台安。

297．复李榕十月二十五日

保全皖南，即所以保全江西，规复金陵。建平为边圉之地，望与霆营时通声息，加意稳慎。所需银米已饬发一批。运盐运米事宜，俟南坡回皖，再议次第兴办。

申夫仁弟大人阁下：

接二十日手书，知派防一牍已达左右。此次南岸克地虽多，而悍酋均未就戮，群凶困无所之，仍将上窜江、皖，另觅生路。现守已复各城隘，但求不再阑入，终能制贼死命。保全皖南，所以保全江西，即所以规复金陵。

阁下素慕霆营风气，故令与之同扎一方，以联犄角之势，而收观摩之益。春霆固请回籍营葬，鄙人迭有函牍，留订约五个月。如明年三月半后金陵不克，再为奏请给假。缘机会难得，留之共图金陵，非忘二月间成约也。该军全驻东坝，厚集其力，以备往来游击。建平为边圉之地，广德未复，尤形吃重，望与霆营时通声息，加意稳慎，至以为嘱！

所需银米，已饬发银一万零六百两，米二千二百石，另有批答。互市局粗有端绪，南坡已赴泰州、上海等处察看。运盐运米事宜，俟其回皖，再议次第兴办。兹将二十二日折稿一件、拙批两件，抄寄一览。复问台安。

298．复李鸿章十月二十五日

高淳、东坝收复，金陵已无后路之虞。拟设立铁厂，饬令容宏赴洋采买机器，恳饬司道速拨银一万两，交令成行。

少荃仁世弟大人阁下：

初九日奉致一函，计当有复书在途，而迟迟未至。前数日安迪禄船在大通焚毁，或有尊缄沉失于此乎？

此间近事，自收复高淳后，旋即克复东坝。夺此一隘，金陵无后路之虞。建平、溧水亦以投诚收复，事机颇顺。惟群凶皆未就戮，终非了义。鄙意不敢贪拓地之广，而深忧置守之难。现将池、青、石、太、泾、旌六城各设守兵，而令江、席两军回驻江西之石门、洋塘，以保饶、景，未知果有裨否？

敝处现拟设立铁厂，应用造器之器，须向西洋购买。查有容委员宏，原名光照，号纯甫，往来花旗最久，熟悉语言文字，饬令前往购买器具。其应领费用，请由尊处于应解月厘四万项下，饬提库平银一万两，交该委员承领，克日驰赴粤东，续领二万金，即行出洋采办。除备公牍外，特再函达。伏希照察，即颂台安。惟希朗鉴，不宣。

再，洋人目下虽幸无事，一旦兵端或开，则办船办炮必责成吾辈海疆大吏。不如趁此闲暇之时，稍成三年之艾，免致临渴掘井，购买楛物，又为外人所挟制。容委员今冬出洋，乙丑岁或有成船之望。恳饬司道于月解敝处四万中，速拨一万，交令成行。至要！至要！再颂少荃仁世弟大人台安。

299．致毛鸿宾十月二十五日

询高州荡平后，是否仍如前议需任镇六营。拟即开设铁厂，派容宏往西洋购办制器之器，嘱拨款二万，资其成行。附告新复各城置守情形。

寄云仁兄大公祖同年大人阁下：

接奉大咨，知已于九月初三吉履羊城，荩劳懋著。筠帅亦于二十一日航海踵至。两贤合辙，宏此远谟。日前见赵公玉班观察致南老书，知高州股匪已就扑灭，想见福曜所临，寇氛自息，无任佩慰。凯章陆师闻已檄令从缓入粤，任镇选定营哨各官，在此暂驻数日。现闻高州荡平之信，是否仍如前议，需此六营，抑或酌量裁减，另咨奉商。任镇久未归家，到湘后本欲请假数月，已饬令在湘静候尊檄，以定进止。

新购轮船，朝廷博采众论，竟令一概撤退，处置极当，可省无数事端，想尊处已接到总理衙门咨稿矣。弟前年初次复奏购买轮船，本欲访募覃思之士，智巧之匠，演习试造，以勤远略，未敢遽问九世之仇，亦非稍蓄三年之艾。今所购七船既已化为乌有，不得不另求造船之方，拟即开设铁厂，粗立规模。查有容委员宏，往来花旗最久，熟悉语言文字，派令前往西洋购办制器之器。其应用之项，除由上海拨给万金外，请由尊处于解皖厘金项下筹拨库平银二万两，交该委员承领，克日驰往采办。另备公牍，伏乞照察。

敝处近状，自青阳解围后，各军剿抚兼施，连复石、太、旌、宁暨高淳、东坝、建平、溧水各城隘，机势不为不顺。惟黄、杨等酋均未就戮，群凶聚处，计无复之，恐将再图上窜，另觅生路。弟不敢贪拓地之广，而深忧置守之难，一穴溃堤，全局皆震。皖南以东坝为第一门户，现令霆营驻防，兼备往来游击之用。高淳、建平各置守兵，其内地则守池、青、石、太、旌、泾六城，而令味根回驻石门，研香回驻洋塘，豫保江省北防。未知果有裨否？舍弟一军，锐意合围，然闻金陵城中米粮尚足，贼气尚固，似须苏、杭得手，各路云集，乃可徐图，目前未能一鼓迅下也。专泐。布颂台安。诸惟心鉴。

300．加毛鸿宾片十月二十五日

欲趁此闲暇，构器募匠，试造轮船，求惠拨二万金，以为远谋。

再，洋人目下虽相安无事，而一旦片语微忤，兵端立开，实属意中之事。届时办船办炮，必责成于海疆督抚，弟与兄皆不得置身局外。鄙意欲趁此闲暇，购器募匠，试造轮船。容委员今冬出洋，乙丑岁当有成船之望。若各省观望，不开此端，则所谓苟为不畜，终身不得矣。无论粤厘旺否，总求惠拨此二万金，以为远谋。至感！至感！再颂寄翁仁兄同年台安。

301．复杨岳斌十月二十八日

陈情之举，万不可行。营中若办楚西两岸之盐，须与商贾一律。新、祥、德三营保札希为代发。

厚庵仁弟大人阁下：

接二十日函牍，敬悉太夫人偶感微疴，尊公亦觉违和，阁下情切归省，致触旧恙，曷胜惦念！窃意寻常疾痛，壮盛之人时或不免，堂上年逾古稀，纵侍奉毫无疏懈，而颐养或有参差。阁下见竹报所述稍异于常，遂至不能正履，要知堂上老福方隆，定已勿药有喜。若忧虑太过，有碍尊体，反无以副庭帏之望。至陈情之举，万不可行。朝廷倚畀台端，不啻中流砥柱。酉岁克安庆后偶一锦旋，而壬戌春间四奉廷旨，敦促回营，且有不允再给假之谕。盖阁下与雪帅共领水师，前后十年，中外仰望，皆指为刻不可离之人。而台端声望方隆，现即暂乞数月之假，亦断难邀俞允，况既请引疾，又请终养，似强朝廷以所难，甚或疑及吾辈共事容有不洽之处，为圣明隐忧，均非有所宜。应请阁下安心调摄，一面专人回里叩问起居，不日府上吉语东来，一抒轸结之忱，共臻康复之庆。区区鄙衷，尚希鉴亮，想雪琴亦必恳切挽留也。复请台安。不尽。

再，前接尊函，“欲仿雪琴办盐之例，请票试办”等语。查雪琴新售之盐，仍系上年旧领之票。运西旧票，业经截止。运楚新章，亦已议定不立营运名目，无论官办民办，概与商贾一律。兹将西岸章程付去一本。其楚岸章程与西岸相等，亦将刊毕，另日奉寄。贵营如欲办楚、西两岸之盐，须与商贾一律。雪琴业已在江西请票办运矣。至中路安徽章程，议定较西、楚两岸略为变通，于大通设厘税局，专司招商验照、抽秤收厘各事，另刊护照。将下游大胜关、金柱关、荻港、大通四卡厘金，暂行缓纳，俟盐到大通，每引总完钱六千文，每护照一张，另缴报效军需银三百两。此两项专济贵部、雪部及霆、沅两军，按人数多寡，四处均匀分派。其中路章程刻毕，亦必即寄上。

又，十七日惠书，亦经领悉。谱序于德门纯懿，未克阐扬万一，敢劳齿谢。

新、祥、德三营保札现均办齐，交此次来勇带上，希为转发。前解贵营军米，查四月解湖南米一千石，价银二两九钱，五月解湖南米二千石，价银三两一钱，六月解省局米一千石，价银二两九钱，并以奉复。再请厚庵仁弟大人台安。

302．复马新贻十月二十九日

蒙城至今围困如故，蚌埠之役又未得手，曷胜忧灼。便中希惠示僧邸、留豫马队、丁、王水师行止及义、治二帅近日关系。南岸拓地虽多，置守不易。

穀山尊兄大人阁下：

月之九日曾复一缄，旋闻拜皖藩之命，欣慰曷任！顷接惠书，知已奉到谕旨，丝纶特贲，新颁之节荣持；旌旆不移，旧憩之棠阴愈好。行见金铙奏凯，荩绩日隆，至以为颂。

临淮营务紧要，义帅倚重台端，一时未能旋省；达川遵旨即赴新任，行期亦未可太迟。拟另委替人暂行接署，于军务、地方两有裨益。前闻各圩倒戈攻苗，官军已捣下蔡逆巢，意以蒙城或可解围，不料至今危困如故。富帅驰抵城下，逼贼而营，陈、英两军并力轰击，仅克一二城垒。初十蚌埠之役又未得手，转伤精锐，曷胜忧灼！月之十七等日中旨有僧邸由陈、宋驰抵蒙、亳之谕，义渠亦言委员迎之，刻间行抵何处？留豫马队善庆一军曾否到淮？丁、王水师二十前果否出江？义、治二帅近日有无芥蒂？均系鄙念，便中尚希惠示。

南岸收复高淳后，旋克东坝要隘，宁邑、建平、溧水亦以投诚收复。拓地虽多，置守不易。各路得手，群寇困无所之，仍将上窜江、皖，另觅生路。但求处处稳守，不致另生波折，即为厚幸。复问台安，并贺大喜。汇缴资版。不备。

303．复邹振杰十月二十九日

从军十载，大约吉凶间见，忧乐杂奏。自惟薄植菲材，膺兹艰巨，恒虞颠蹶。大世兄俟到皖后如何位置，再为酌办。

云陔仁兄同年大人阁下：

都城一别，十有余年，戎马关山，久疏音敬，歉仄曷任！顷奉惠缄，掞张溢量，展诵再三，但有惭悚。敬谂玉躬康胜，希古振缨。已筑浣花之堂，秋风不破；更戏老莱之彩，爱日延晖。耳中自有兜元，弗听尘寰之钲鼓；膝上何殊文度，能承通德之琴书。即事多欣，良殷企颂。

弟从军十载，艰难困苦之时固多，而欢适顺利之事亦所时有，大约吉凶间见，忧乐杂奏。自前岁克复池、宁，芜湖、东西梁山均为我有。满拟长履坦途，无复危机，不意去秋疾疫繁兴，死亡万计。而群贼援救金陵，凶悍异常，其危险乃为昔年所未见。今春逆众上犯，连围四城一隘，幸获保全。而自鄂来皖之捻、寿州再叛之苗，同时并扰，日在激涛骇浪之中。夏秋之间，乃始出险就夷，惊波渐定。顷金陵将次合围，群丑投诚，连收七城数隘，苏浙之师亦捷音踵至，又处极顺之时，不知更有他变否？

自惟薄植菲材，膺兹艰巨，虚名过盛，权任过崇，日夜兢兢，恒虞颠蹶。前有“金陵未克，勿再加恩臣家”之奏，后又三次疏请简派大臣来南会办，未蒙俞允。不敢望置身事外，但求事权略轻，少分谤责。区区鄙忱，想知我者能识其微也。

示及大世兄诚悫光明，剧愿载瞻英度。轻帆多便，即可径行前来，毋庸札调，俟到皖后如何位置，再为酌办。专泐。复颂台安。诸惟心鉴，不具。

304．复穆其琛十月二十九日

令郎、令弟殇逝，望达观珍卫，毋过神伤。此间连收七城二隘，然未敢喜拓地之广，而深忧置守之难。

海航仁弟足下：

夏间大小儿来省，请接眷属东来，猥蒙惠缄，吉词祓饰，纫戢曷任！前闻瀛眷将至，舟次武昌，小令郎中道殇逝；甫抵无为，令弟复有沉渊之厄。连出非意，已为愕惋，讵谓棣华才折，梅侣旋摧。元文罢草于入榛，噩梦遽惊夫炊臼。鱼轩远迓，来从蜀道之难；龙剑孤吟，无复延津之合。绵绵此恨，岂有尽期。无言奉慰，惟望达观珍卫。遣安仁之叹逝，好栽河阳之花；为韦淑而营斋，幸有微之之俸。庄盆可鼓，毋过神伤，是所切祷！

此间军事，连收石、太、旌、宁、建、淳、溧水七城，东坝、秣陵关等隘，气机颇顺。惟群凶皆未就戮，终非了义。未敢喜拓地之广，而深忧置守之难。只求处处稳守，别无波折，即为厚幸。建平为通湖州要道，已咨鲍军派防，并檄申夫移营前往驻扎矣。知关廑系，附报一二。复问近祺。不具。

305．加徐璧如片十月二十九日

温语宽慰。

正泐复间，续奉手书，知前寄菲仪已蒙察收，齿及再三，弥增惭歉。阁下鲤对亲承，鸿文早翥，固宜槐厅继武，蓉镜蜚声，乃樊衢未振其一鸣，卞璞奚止于三刖，殊为扼惋。然璇源玉水，彰彻有时，如初日之方升，卜云之未晚。师门积庆，食报无穷，勉蓄光辉，终宏节概。载问璧如尊兄世大人文安。

306．复范泰亨十月二十九日

晚稻甚好，何以米价较秋间更贵？自问昔年勇于自信之弊，近已少减，而锐于求治之意近亦日颓。拓地太广，守兵太单，只求处处稳守，更无它变。

云吉仁兄足下：

顷接十八日惠缄，欣谂十六安抵章门，至以为慰。晚稻甚好，何以米价较秋间更贵？是否囤户居奇，抑系实在歉收？台局事绪不妨从容整理，察看情形，去其太甚，不必骤有纷更。想荩筹素裕，定能斟酌妥善。

幼帅情词真挚，无甚芥蒂，欣慰奚似！鄙人窃位日高，事权日重，常以引重绝膑为虑，故凡事不敢有所执著。自问昔年勇于自信之弊，近已少减，而昔年锐于求治之意，近亦日颓矣。

高淳、溧水、建平三城即以投诚收复，东坝则半降半剿，夺此要隘，金陵可无后路之虞。但拓地太广，守兵太单，贼酋之就僇者太少，仍恐终贻江西之累。现饬徽、池七城一一置守，而景镇、浮梁一路有段、刘及张子衡之师，石门、洋塘有江、席之师，江西边防大致已算周密，只求处处稳守，更无它变即为厚幸。

江军门一病甚笃，本日呈请至南昌养病，业经批准，不知尚能挽回否？江西北门之防，此君尚可倚仗，但望神明祐照，勿药有喜耳。复问台安。诸惟心照，不具。

307．加杨岳斌片十月二十九日

金陵可克，务恳再留数月，竟此一篑之功。盐务新章刻毕。

再，阁下天性笃挚，视功名如脱蓰〔屣〕，深堪佩服。惟内外江水师各营哨全交雪帅统辖，恐诸将敬畏之心不如阁下在营之时。据各降贼供称：金陵实有可克之望。务恳台旆再留数月，约束诸将，兢兢业业，竟此一篑之功。如果洪酋授首，不特阁下夙怀功成身退之志，即国藩亦断不久于恋栈，为大雅君子所笑也。目下实难出奏，伏乞曲亮。

湖北、安徽盐务新章顷已刻毕，兹各寄一本查收。春霆抽东坝之厘，德营分韦军之厘，均属可行。再颂厚庵仁弟大人台安。

308．加马新贻片十月三十日

本省同寅，宜略去仪文，畅所欲言。

本省同寅，但宜常通音问，略去仪文。以后见惠信函，笺纸草书，畅所欲言，切不可再用手版。礼节太周，则真意不能不少减矣，至嘱！

309．加范泰亨片十月三十日

抽收坐贾，民怨颇多，祈悉心查访。东坝收复，然江病危，杨、鲍坚请回籍，黄久不赴淮，不胜忧灼。

再，厘务最不放心者，惟坐贾一事。各处所报收数极少，而传闻民怨颇多。前有一批饬局查穷苦似星子之县，即行停抽坐贾，迄今未据详复。祈阁下悉心查访，其应抽者留之，应停者停之。除坐贾系本年新章外，余皆前三年旧规，只要用人得当，或可相安无事。前派员贩买货物，密查各卡，近已丁忧归去。拟再派朱子钦前往查明，以其宅心平允，又为幼帅所器重也。

收复东坝是此间最适意事。而甚不适意者，如江军门病极危险，杨、鲍两君坚请回籍杨终养，鲍葬亲，黄镇翼升久不赴淮，皆有碍于大局，不胜忧灼。顺报一二，以答廑念。再颂云吉仁弟台安。

310．复赵焕联十月三十日

古酋乞降，收复石、太、旌、宁、高、建、溧水，惟广德抚局中变。现令霆营驻东坝为游击之师，新复各城皆已置守。金陵似难急图，蒙城困围如故。淮事当有转机。

玉班仁兄亲家大人阁下：

接诵惠书，备聆一切。家信琐务，重劳荩虑，良抱不安。此件前经专送来皖，知其仓卒起行之误，怜其往返五千里之劳，又虑其回湘挨打之苦，已一笑置之矣。前因道州警信，赣郡戒严，江西来调席军往戍赣防，幸李逆一股速就驱除，仰赖雄威保障梓乡，即以虑及江西，佩慰曷既！

此间青阳解围后，正拟分道进攻，而古酋先诣朱军乞降，收复石、太、旌德三城。宁国县之贼不击自遁，高淳、建平、溧水均来投诚。东坝则半降半剿，夺此一隘。广德郑酋来降，江酋复率党踞城，抚局中变。现令霆营全驻东坝，为附近一带游击之师，兼备驰剿金陵援贼。舍弟一军虽已扎至孝陵卫，而城中米粮尚足，贼气尚固，似难急图。若群凶冒死冲突，仍不外皖南、江西一路。皖南新复各城隘，除宁邑无兵可拨，余皆一一置守。令江军回驻石门，席军回驻洋塘，与段、刘等军共保江省北防。

味根来皖，泊舟数日，遘疾甚重，见者颇有危词。惟冀其早占勿药，则大幸也。

蒙城困围如故。富帮办督队援蒙，逼城而垒。李良臣发愤剿苗，袭攻下蔡。颍、寿被胁，各圩因诛求太酷，颇有叛苗从官之意。僧邸到豫，以剿捻事宜交张、毛两帅，即可星驰南下。各军合力维持，淮事当有转机。诸关廑注，顺告一二。复问台安。并璧谦版，不宣。

311．复郭伯荫十月三十日

南岸连收七城二隘，北岸不知能力战解围否？各军欠饷太多。新购轮船已撤退，现派容宏出洋，购买造船器物，烦加意凑办其出洋银两。

远堂老前辈大人阁下：

十月下浣，接展惠书，敬谂懋绩糈储，荣权臬篆，皋陶方祗，厥叙象刑，惟明君子之福，攸同龙光不爽。引詹景矞，倾颂良殷。苏垣围师闻已进捣浒关，机势极好，殊深欣慰。

此间近事，南岸青阳解严后，剿抚兼施，连收石、太、旌、宁、建平、高淳、溧水七城，克复东坝、秣陵关诸隘，气机亦颇顺适。但拓地太广，守兵太分，贼酋之就僇者太少，终非了义，只求处处稳守，别无波折，即为厚幸。北岸临淮一路，李军直捣寿州，富、陈亦已抵蒙，紧逼贼垒，不知能力战解围否？各军欠饷太多，唐、李所部，敝处按月筹济，愈形撠挶，焦灼曷任！

新购轮船，朝廷博采众论，已令一概撤退，处置极当。七船既撤，宜另求造船之方。拟即设厂兴办，应用器物，须向西洋购买，现派容委员宏前往。其应领费用已备函牍商请少帅，于月解敝处四万中速拨一万，交该员承领，克日成行。烦阁下加意凑办，不误出洋之期，是为至要。复贺大喜，敬颂台安。祗璧谦版。不备。

312．复忠鹤皋十月三十日

九洑洲克复，江路疏通，渐可整饬鹾务新纲，收复引地。

鹤皋尊兄大人阁下：

秋初闻奉简命摄转淮纲，鹾事方新，日盼旌从南来，蒙惠缄之远贲，知台旆之远临。借谂枫陛日隆，荩猷夙裕。形盐镂虎，作咸宏润下之功；泽节用龙，洒澹著协中之化。引詹吉霭，倾颂良殷。

弟久领师干，兢心鼎，比幸九洑洲克复，江路一律疏通，渐可整饬新纲，收复引地。废井生澜，愧汲深于短绠；巨川作楫，期共济于同舟。专泐。复颂台安。祗璧资版。不备。

313．复唐训方十一月初一日

询蒙城近日军情与人事。告皖南近况及人事安排。

义渠仁弟大人阁下：

接十月十六日惠函，聆悉种种。

承抄示与富将军往还咨稿，来文意气太甚，令人难受，复件层层剖析，据理直陈，当可折服。共办一事，断不宜各怀芥蒂，阁下不遽以此入告，极是！极是！朝廷眷念长、淮，倚畀甚重，若以小有龃龉，上渎宸聪，亦非人臣忠爱之义也。

蒙城迄未解围，不知近日情形何如？富帅与陈镇、英廉访能联络一气否？寿州一路自李军门进兵后，各圩颇有效顺、倒戈攻苗者，其附苗之圩，李军痛加剿洗，亦颇有怨其不分良莠者。此间相距过远，无由得其真际。前经毛、蒋各军禀请进剿，即檄令成部拨三营助蒋军攻颍上，毛军与周军会师进攻正阳，而竹丹前日来禀，又复游移其词，已严批驳诘之。成参将报二十六日启行，与蒋军同攻颍上，不知果能掣动蒙城贼势否？

皖南近事颇顺，除广德一城未复外，余已一律肃清。惟拓地太广，置守颇难。将来各路获胜，群凶冲突，仍不外皖南、江西一路。现分守池、青、石、太、旌、泾、宣、芜、建、淳十城，东坝一隘，而江、席两军回顾江右，北防较之去年，稍觉周匝。能否幸免无事，尚未敢必。

达川即须交卸入蜀，穀山一时未能履任。现拟令篪轩权藩篆，小宋权臬篆。其庐凤道篆，英西林已得臬司实缺，自可无须兼权，拟派孙琴西衣言摄理，仍留省城办事。是否有当？俟接到回示，再行会同台衔附片具奏。特此布复。即问台安。

314．复李续宜十一月初三日

近事甚顺，收复城池甚多，已调军攻正阳、颍上，冀分敌势。

希庵仁弟亲家阁下：

接九月初八、二十六日两次惠书，胡达萼由尊府起行，竟至四十余天始抵皖城，疲滞可恶！差费业已全给，阁下何以又予四十两之多？日内贵恙已稍愈否？续假奏件已发否？逸亭久不至此，不得确耗，深为悬系。

此间近事甚顺，朱云岩招降古隆贤，收复石、太、旌德三城；雪、霆招降数酋，收复高淳、建平、东坝、溧水；少荃且抚且剿，克复城池甚多，苏州省城亦于十月二十五日克复。或者天心厌乱，杭州、金陵均占不远之复。惟忠、侍、辅、堵等酋均未授首，降贼亦不易遣散，犹有后虑。苗逆以全力围攻蒙城，洎今未得少松。国藩调周、毛进攻正阳，蒋、成进攻颍上，冀分贼势。成疾近已少愈，牢骚或亦少减。若鄂省所抽淮盐之厘，肯由敝处径发该四军，则士气欢欣，仍不失为劲旅。

贱躯托庇平安，舍弟金陵军务亦尚顺手。惟饷项积欠愈多，后起之人才日乏，殊深忧灼。书不十一。顺问台安。

315．复李榕十一月初三日

建平为通湖州要道，尤望加意稳慎防守。现订先发一月满饷。苏州克复。拟代垫付五十金，以为吴清如程仪。

申夫仁弟阁下：

前月二十五奉复一函，计当达览。须〔顷〕接二十七手书，知贵军由南陵一路进发，辎重别由芜湖一路随台旆先行，约至前途会合，亦无不可。惟建平为通湖州要道，刻下广德未复，该处由〔尤〕形吃重。贵部到宁郡会商后，必须一同前进，毋更分开。既入建城，尤望加意稳慎，常饬诸将营哨和协，并与霆营时通声息，是为至要。

所需银米已与眉生议定，先发一月满饷。旋接公牍，但求银一万零六百两，米二千二百石，即照数批准，盖台中实极空虚，故得少且少也。留营三员，另有批答。口马俟解到时，除霆营自买外，即饬欧阳利挑买余马，未知果能多至二百匹否？

昨得少荃前月二十二来信，亲督诸军直抵苏州城下，迭获胜仗，气机极好。顷接程学启禀，苏城已于二十五日克复，曷任快慰！

贵座师吴清如先生来此，年七十有四矣，光景窘迫。与眉生商，拟代阁下垫付五十金，以为程仪。原信附达，顺问台安。

316．复彭玉麟十一月初三日

高州之敌已就扑灭，任镇或可不至广东，孙昌凯亦不妨缓行，哨官亦不必挑。苏州已克，昌岐梗调之愆似尚可恕。丁、王二十前定可出江。

雪琴仁弟大人阁下：

前月二十五奉复一函，计日当达台览。顷接二十八手书，孙昌国将哨官二十员调还孙昌凯带去，甚好。惟任镇在此暂住数日，业已旋里矣。前见赵玉班观察致南坡翁书，知高州之贼已就扑灭，并闻寄帅檄令凯章陆师从缓入粤。任镇到湘后，本欲请假数月，已饬其在湘静候，以听寄帅之后命再定进止。并函请意诚京堂飞商筠帅，若无须任镇度岭，则不必更募水勇。近又接凯章信，广东之贼已灭，渠军尚留郴州。看来任镇或可不至广东，孙昌凯亦不妨缓行，哨官亦不必挑也。

少荃前月二十二来信，亲率诸军直抵苏州城下，迭获胜仗，气机极好。顷闻苏城已于二十五日克复。果能如此，则昌岐梗调之愆似尚可恕，此后调回淮阳讯〔汛〕地，更无他辞可托。少荃此次来信，再三引咎，亦实有不得已之苦衷，渠请鄙人海涵，更希阁下曲谅。原函抄呈一览。丁、王二十前定可出江，起程日期径报尊处否？至以为系。复问台安。

317．复孙葆元十一月初三日

告窃位日高，常懔负乘之诫。今春收复巢、含、二浦，其后又解青阳之围，连收七城一隘，惟拓地益广，置守愈难。

莲塘老前辈大人阁下：

违奉大教，眴阅十年，戎马关山，久疏音敬，歉仄曷任！顷间迭蒙惠缄，掞张溢量，但有惭悚。敬谂恩隆倚畀，掌握铨衡。佐圣主知人则哲之明，汇一时拔茅连茹之吉。引詹景矞，企颂良殷。

侍久践戎行，惭无裨补。往年自领一队，稍藏鸠拙，今则窃位日高，事权日重，常懔负乘之诫，时深颠踣之虞。今春逆众上犯，连围四城一隘，紧守幸完，乘势收复巢、和、二浦，克九洑洲，事机颇顺。厥后自鄂来皖之捻、寿州再叛之苗同时并扰，而李、黄、古、赖诸酋别窜江西，遏不得逞，折而下窜，围我青阳，苦守月余，始解重围。正拟分道进攻，而古酋乞降，献出石、太、旌德三城，宁邑之贼不击自退，建平、高淳、溧水均已投诚收复。东坝则半降半剿，夺此要隘。惟群凶皆未就僇，终非了义。不敢贪拓地之广，而深忧置守之难。现将各城分派防兵，但求处处稳守，别无波折，即为厚幸。

金陵城大粮多，贼数极众，舍弟锐意合围，颇有愚公移山之苦衷。屡次规责智小而谋大，未必果克有成。过蒙奖饰，只增愧悚。

示及世大兄贲然南来，获瞻英度，惠我良多。惟营中保举京员，往往遭大部驳诘，尚未出都，幸更裁酌。彭小川轩豁可喜，固知哲匠之门不乏桢干耳。专泐肃复。敬颂台安。摹璧晚谦，统希亮鉴。不宣。

318．复庞钟璐十一月初三日

减赋额为百世不刊之典，减浮收则无十年不弊之法，不如就该县因俗立制，反可垂久。

宝生尊兄大人阁下：

久香先生到皖，接展惠缄并刻折二本，纫谢曷任！借谂懋绩春官，兼掌铨部。不吴不敖，征胡考之休；而炽而臧，赓鲁侯之喜。引詹矞霭，倾颂良殷。

苏垣围师连扫各门贼，遂于二十五日克复会城，珂乡孑遗渐可归复邦族，差为忻慰。然名都文物，为犬羊所窟宅，与风尘而殄瘁，竟不知何年始得挽回元气。

苏省减漕一案，前疏尚多渗漏。比来斟酌减赋分数，苏、松、太三属似应于三分减一之外，再减一成半成，使最重之则不过半倍于常州，再倍于镇江，庶于部议不甚相悬之义为近。正在往返筹议，尚未上陈。至浮收之弊甚于浮粮，亦应议减。鄙意减赋额则一经奏定之后，永无异议；减浮收则参差不齐，莫能兼一，不特此县与彼县不同，即一县之中，此乡与彼乡亦或不同，必须因该县该乡之俗而为之立制，不必详晰入奏，亦不必笼统出示，但令每县官绅议定章程，于藩署立一案据，办法不必一律，减法不必一价，但使小户实有所减而已。盖减额赋则为百世不刊之典，减浮收则无十年不敝之法，不如就该县因俗立制，反可垂久，未知果有当否？尚希惠示南车，以匡不逮。

从祀一案，经鸿裁此番厘定，因可截断众流，不至继纷纷渎请，有加无已，钦企实深。专泐。复颂台安。摹璧晚谦，惟希心鉴。不备。

319．复毕保厘十一月初三日

略告前线军情进展。

东屏仁弟馆丈阁下：

皖垣把，于今三年。前闻留馆授职，曷任欣慰！顷接惠缄，掞张溢量，并以戋戋膏秣之资，齿及再三，弥增惭悚。就谂校文天禄，令誉日隆。宏我汉京，雅称雍容揄扬之选；吞吾云梦，待观俶傥瑰玮之奇。引睇吉晖，至以为颂。

此间军事，昨岁春夏之交，颇为顺适。入秋以后，疾疫繁兴，死亡万计，而群贼援救金陵，凶悍异常，其危险乃为昔年所未见。今夏秋之间乃始重履清夷，波恬浪静。顷金陵将次合围，群丑投诚，连收七城数隘，苏垣亦于二十五日克复，又处极顺之时，未知更有他变否？知关廑注，附报一二。复颂近安。惟希心照，不备。

320．致沈葆桢十一月初四日

闻忠王将挈天王偕窜皖南、江西，务恳饬调檄调韩军回顾饶、景，令凯章回援南赣。求为徐位置江西书院一席。

幼丹仁兄大人阁下：

顷接程镇学启之信，苏州省城于十月二十五日克复，伪纳王等杀伪慕王以降，自足欣慰。惟伪忠王由东窜出，将至金陵挈伪天王以偕窜，此降人所供也。弟思洪逆与忠酋大股出窜，除皖南、江西，别无他路。特此飞商，务恳阁下檄调韩军回顾景、饶等处。前函请留该军暂驻抚州，不知已允行否？江军门赴南昌养病，断难速痊。惟席、韩同堵一路，段、刘同堵一路，庶足自固藩篱。凯章所部六千人尚驻郴州，如南赣有警，弟当函商毛、恽两帅，令凯章由桂东上游来援。可否？伏候卓裁。

徐稼生前辈丁艰旋里，过皖见访，道及兵后荡析，非书院不能自存。嘱先为道达，恳位置江西书院一席，渠到省亦必面浼也。顺候台安。

321．复黄冕十一月初四日

办米十万石，若专恃招商，断难集事。必须官购商运，同时并举，庶几多而且速。各军皆极得心应手，东南盐漕当有更新之望。

南坡仁兄大人阁下：

接十月十七手书，过蒙称誉，愧莫敢承。台旆周历泰、沪，全局在胸，亮已备得要领。弟初意湘、鄂、江、沪或可共办本色四十万石，嗣商之幼丹、渭春两帅，以江、鄂现解折色，万难改辙，均拟俟诸明年。目下仅有湘漕十万石，不能不勉力办成，以供天庾之储，而慰朝廷之望。办米十万，专恃招商，断难集事，必须官购商运，同时并举，庶几多而且速，不误放洋之期。故运费十五万之外，不敢再咨续解，俾多留银两在湘办米。两次函告恽帅，请其讲求官碾官解之法，及早筹备。至沅弟拨借之八万金，据许次苏详报，已有五万解至金陵矣。闻下游米价并不甚贱，就近购买之说是否可行？苏、松废耕已久，群仰食于里下河一隅，而沪上应办之漕，亦不离该处采买，故仍以湘运为重也。阁下到沪后，即望及早旋皖，赶办诸务。鄂局粗定章程，已催小舫前往开办。湘中设局事宜，应俟面商定夺。

比来军事剧顺，皖南连克七城五隘。惟广德降而复叛，留此余孽，未能悉数肃清。苏州竟于二十五日克复。金陵、浙江之贼，为我军从中横断，似两处皆可占不远之复，或亦东南盐漕剥极当复之时耶？顺颂台安。不一。

322．复刘于浔十一月初四日

已派范云吉、朱紫卿会办厘局。又告皖南新复各城置守情形。

养素尊兄年大人阁下：

接读环章，猥以前致菲忱，过蒙齿谢，惭歉曷已！即惟台旆莅防，凫藻交庆。哀戚之余，尚宜节劳珍摄，至以为祷！

小山方伯屡言台、局两席势难兼顾，因派范云吉比部前往会办，又派朱紫卿兵部一查厘卡。范与方伯多年至交，朱则幼帅曾称其贤也。惟此间派去之员太多，诚恐贤愚不一，或有办理未善者，尚求随时示及，俾不至于决裂，幸甚！

南岸军事颇顺，除广德一城外，皖南均已肃清，又进克溧水县城。沅弟部下亦扎至孝陵卫，苏州亦于二十五日克复。惟群酋多未就戮，将来冒死冲突，惟由皖入江是一条生路，非豫筹固守，殊多后患。现令霆军全驻东坝，陞字五营守溧水，启化五营守高淳，钧字五营守建平，护军、湘前等营分守太平、青、石、池州，老湘各营分守宁郡、旌、泾，而令江军回驻石门，席军回驻洋塘。一有缓急，江、席认饶州一路，段、刘及张子衡之师认浮、景一路。又因江军门病势甚重，弟商幼帅，将调防赣州之韩军仍回饶、景，共固北路之防，珂乡之患，究在北而不在南也。弟于贴近饶、景之州县已守七城，若饶、景水陆防兵能如去冬今春之厚，当可稳保藩篱耳。复问台安。并缴谦柬，不宣。

323．复程桓生十一月初四日

水程、税单，应请照样翻刻。加厘以闽私为最难，粤私次之。闽私只有刚柔并用，立法严而行法恕，粤私只能加至十二文。开局应以盐到湖口为期。

尚斋年兄阁下：

接前月二十五日手书并来牍，均悉。

水程、税单两项，二十三日函复后，至本月初二，每项各发二百张，专勇胡长青赍送来江，不日可达左右，应请照样翻刻，以便多用多印。此次寄来税单式，即无庸议。起盐草票两纸，可照来式刊用。

加厘以闽私为最难，粤私次之。闽私打卡滋事之案，只有刚柔并用，立法严而行法恕，以期徐就范围。粤私成本既轻，非大为加厘，不足与淮盐相敌应，然亦只能加至十二文，再多则恐酿成巨案。凌荫庭前有请示之禀，原批抄阅。据招商局报，新盐已有三千余引开江，其迟滞之故，实为风色所阻，不必派员催提。尊处开局应以盐到湖口为期，到吴城则太迟矣。

阁下薪水及拟派各执事人数、辛工均于另牍批答，此外杂用活支准于局费内据实报销。楚、皖认运章程各寄二十一本照入。复问台安。

324．复曾璧光十一月初四日

南岸连收名城要隘多处。苏垣克复，气机大转。

枢元宗兄馆丈阁下：

别来一星周矣，黔水皖江，无缘会合。顷接惠缄，借谂己未之秋，一麾出守。熊初驾，即效登陴；鹭曲甫赓，旋摧叱驭。抵郡以后，兼绾兵符，并护巡篆，瓜虽敦苦，棠自流甘，至以为慰。

国藩从征十载，备历艰辛。顷金陵将次合围，南岸群丑穷蹙投诚，连收名城要隘多处，苏州亦已克复，气机似觉大转。惟渠魁未歼，逆巢未拔，兵事反复，日夕惴惴。不敢贪拓地之广，而深忧置守之难，但愿已复各城处处稳守，即为厚幸。知关远注，聊报一二。复问台安。惟希心照，不宣。

325．加程桓生片十一月初五日

苏州克复，忠酋漏网；张士端叛苗降官，献出怀远一城。

再，近日可慰之事，苏州于二十五日克复，怀远于二十七日克复。苏州降者虽多，而伪忠王漏网，有挈洪逆大股逃窜之说，皖南、江西均为可虑。怀远则苗党张士端叛苗降官，献出怀远一城、炮船六十号、米四千石、钱三千串。似此纷纷叛苗，邸帅大兵又到，淮事当不至决裂耳。附告一慰。再问尚斋仁弟台安。

326．复皮宷瀚十一月初六日

南岸收复七城一隘，苏州克复，蒙城解严，怀远亦已攻克。彭、朱请封轴费，如数交折弁带缴。

小舲尊兄大人阁下：

顷奉环章，具纫种切。借谂台祺云蔚，今〔令〕闻日隆，至以为颂。

此间军事，南岸自青阳解围后，群丑穷蹙乞降，连收石、太、旌、宁、建平、高淳、溧水七城，东坝则半降半剿，夺此要隘。苏州已于二十五日克复。或者天心厌乱，杭州、金陵均占不远之复。惟忠、侍、辅、堵等酋俱未授首，降贼亦不易遣散，犹有后虑。

苗逆以全力围攻蒙城，先经调派周、毛、蒋、成四军分攻正阳、颍上，以掣贼势。援军旋集，民圩返正，僧邸南下，蒙城已于二十六日解严，怀远县城则唐中丞、李军门于二十七日攻克矣。诸蒙廑询，附报一二。

彭廉访、朱广文请封之事，具叨推爱，已为办就。代垫轴费十两，如数交折弁带缴，即希察收，复颂台安。诸惟心鉴，不备。

327．复董恂十一月初六日

苏垣克复，皖南次第肃清。蒙城解围，淮事亦有转机。

醖卿尊兄大人阁下：

仲冬月朔，接中秋惠缄，纫存注之因时，觉掞张之溢量，惭悚曷任！敬谂荩绩日隆，庞祺川至。用箕畴之八政，食货兼充；迓朵殿之十华，丝纶迭贲。引詹景矞，倾颂良殷。

苏垣围师连破浒关及各门贼垒，遂于十月二十五日克复会城，珂乡孑遗渐可归复邦族。然名城文物，为犬羊所窟宅，与风尘而殄瘁，竟不知何年始得挽回元气。

皖南除广德一城未下，余皆肃清。高淳、东坝、溧水亦次第收复。北岸官军收抚蚌埠，旋克怀远。僧邸统师南伐，连破蒙城贼垒，遂解重围，淮事亦有转机。知关廑系，附报一二。专泐布复。顺颂台安。摹璧晚谦，统希心鉴。不备。

328．复朱玉圃十一月初六日

左帅进规杭城，金陵将次合围，连收七城数隘，苏垣亦已克复。

玉圃尊兄阁下：

仲冬初吉，接展惠书，具纫绮注，借谂恩隆日下，绩懋云司。解廌饰冠，表一角神羊之誉；梧桐流韵，蜚九苞威凤之声。引睇吉晖，良殷倾颂。

陇右传烽未息，回纥延蔓甘凉，尊大人摄郡西宁，竹报时通，佳想安善，至以为系。

左帅克富阳后，进规杭城，现闻馀杭重克，渐断贼援，会垣可占不远之复，珂乡当有宁宇。

此间军事，昨岁春夏之交颇为顺适，入秋以后，疾疫繁兴，死亡万计。而群贼援救金陵，凶悍异常，其危险乃为昔年所未见。今夏秋之间，始得重履清夷，波恬浪静。顷金陵将次合围，群丑投诚，连收七城数隘，苏垣亦于十月二十五日克复，又处极顺之时，不知更有他变否？知关廑注，附报一二。复颂台安。惟希心照。不备。

329．复何源十一月初六日

金陵将次合围，苏州克复，蒙城解围。

敬之仁弟阁下：

接展惠缄，具纫存注，并蒙齿及馈岁菲仪，弥增惭歉。借谂懋绩沈阳，政祉顺适。转眴春回凤籥，恩赐豸冠，至以为颂。

此间近事，幸托平安。金陵将次合围，皖南除广德一城未下，余皆肃清。高淳、东坝、溧水亦次第收复，苏州一军于十月二十五日克复会垣，差可快慰。

北岸官军于二十七日收复怀远县城，进攻下蔡。僧邸大兵已抵蒙城，连破贼垒，遂解重围，淮事当有转机。诸蒙廑询，附报一二。复问台安。统希心鉴。

330．复邵亨豫十一月初六日

苗逆踞寿围蒙，援军大集，已解重围。皖南已连收七城一隘，苏垣亦克。竹庄近请病假。

汴生仁弟馆丈阁下：

秋间接诵惠缄，欣谂六月十八蒙恩除授原阶，台祺顺适。瀛眷尚在文登，彼中僻处海隅，传烽较远，佳想安善，至以为颂。

苗逆陷寿州后，唐中丞支搘临淮，守局尚固。苗不得逞志于临，遂以全力围困蒙城，几难幸保。幸先调周、毛、蒋、成四军分攻正阳、颍上，以掣贼势。援军旋集，陆续抵蒙。李良臣亦发愤讨贼，且剿且抚，屡挫逆锋，昨已收复怀远县城，进图下蔡。僧邸大兵又到，连破贼垒，蒙城遂于二十六解围。

皖南自青阳解围后，群贼穷蹙乞降，连收石、太、旌、宁、建平等城，高淳、东坝、溧水亦次第均复。苏州围师迭扫城下坚垒，遂于十月二十五日克复会垣，差为快慰。惟忠逆漏网，有挈洪逆大股逃窜之说，江西、皖南尚多后虑。

竹庄近请病价〔假〕三月，拟回省城调理。今年收复水阳、新河庄、金宝圩、东坝等处，渠甚有力，亦甚劳苦也。知关廑系，附报一二。复问台安。诸惟心照。

331．复谭钟麟 ⁽¹⁾ 十一月初六日

皖南肃清，苏州克复，蒙城解围。

文卿尊兄大人阁下：

顷奉惠书，猥以戋戋馈岁之敬，远蒙齿及，惭歉曷任！借谂使节元旋，天颜有喜。金莲归院，荣施弥过于藜光；绛萼循陔，平安更传夫竹报。引詹吉晖，抃颂良殷。

李复猷股匪秋间窥犯道州，经广、武等军夹击驱除，吾湘又幸安谧，足慰远怀。

此间军事，自青阳解围后，群丑穷蹙乞降，连收七城数隘，十月二十五日克复苏州会垣。或者天心厌乱，杭州、金陵均占不远之复。惟忠、侍诸伪王尚未授首，降贼亦未易遣散，犹有后虑。北岸蚌埠、怀远均已克复。僧邸连破蒙城贼垒，苗党溃退，遂解重围，淮事亦有转机。知关廑系，附报一二。

长郡会馆具承阁下与诸君子照料，新旧廨舍修置周妥，企佩靡涯。涓滴微资，敢劳藻饰。专泐。复颂台安。不备。

————————————————————

(1)  谭钟麟，字文卿，湖南茶陵人。咸丰六年进士，历任翰林院编修，江南道监察御史，杭州知府，河南按察使，陕西布政使，陕西、浙江巡抚，陕甘、闽浙、两广总督。

332．复左宗棠十一月初七日

苏州克复，淮事大转。闻忠王将挈洪酋上窜皖南、江西。杭州克复后，克庵似应回顾景、婺。少荃不遣水师援淮，不无介介，然亦未与深论。

季翁仁兄大人阁下：

接十月十一日惠书，敬悉一切。

近日各路消息俱好。苏、杭、金陵三处并紧，苏州先克，亦意中事。所谓引绳而绝之，其绝必有处也。惟淮事大转，殊为可喜。自十月后，各圩纷纷反苗从官。僧邸至蒙城，用炸炮连破数垒，二十六日得解重围。唐中丞亦于二十六日攻破蚌埠，苗党张士端献怀远城以降。顷闻苗逆业已就擒，虽未知其确否，要之无能为耳。

苏城克复，闻伪忠王之计，将赴金陵挈洪逆以上窜，除却皖南、江西，更无他路。弟令朱、喻、易、刘等分守贴近江西之七城，而以江、席扎驻石门、洋塘，较之去夏，布置稍密。然江、皖之交，尚少大枝游击之师。尊处克复杭州后，可否以克庵回顾景、婺？伏希卓裁，预为筹度。

少荃与尊处意见不合，此间竟无所闻。云仙由海道入粤，并未过皖。弟派太湖水师十营助攻苏、沪，而调淮扬水师六营由沪赴淮以援义渠之急。函牍十返，少荃竟不遣一营入淮，鄙衷不无介介，以苏州兵事方殷，未与深论也。顺问台安。诸希心鉴。

333．复吴廷栋十一月初七日

兵者不祥之器，良有味乎其言之也。在外数载，吏治毫无起色，用为大愧，东南荡平，即当奉身而退避贤者路。

竹如仁兄大人阁下：

接诵惠书，具聆谠论，砭愚订顽，感佩无已！阴消阳长，是倾否交泰之机，阁下与诸君子穆穆在朝，经纶密勿，挽回气运，仍当自京师始。人才不振，各处皆然。捐例、保举两途，有积重难返之势，然明知其弊而无从禁止。譬之医者，知病难矣，而制方更难，或有方而无药，或病重而药轻。故尝谓错枉无益，举直而能使枉者变化则益矣；去邪无益，用贤而能使邪者惩改则益矣。

国藩在外数载，吏治毫无起色，皆坐不能得良吏以风示众僚之咎，用为大愧。皖省用兵太久，蹂躏不堪，人人视为畏途。通省实缺守令不过四、五人，弟向江、鄂等省商调数员来皖，亦乏满意之选。两科进士即用及本届拔贡朝考并大挑教习等班，现在到省者不过二员。每一缺出，时有乏才之叹。而地方之苦，百物荡然，公私赤立，民固无以自活，官亦几难自存。又或到任未久，寇氛踵至，纵有贤员，莫能措手。即行军所过，亦往往百里不见炊烟，竟日不逢行人。忝司兵柄，又为民牧，环顾遗黎，但深内疚。而敝部人逾十万，又兼辖希庵中丞全部，各军积欠已多至十五六个月不等，又须月协临淮二万，李军门一万。自丁忧再出，历今六年，从未办捐，除厘金而外，别无筹饷之法，日执此垂尽之商民，而与之剥肤及髓。来示所云“宽一分则受一分福”者，夙昔亦尝服膺斯言，事势所迫，大负初心。

古人谓“兵者，不祥之器”，良有味乎其言之也。幸迩来军事颇顺，皖南连克七城五隘，金陵合围，苏州克复，苗逆授首，寿州投诚。意者天心厌乱，东南荡平，即当奉身而退避贤者路，不敢久窃高位，重蹈愆尤。相知有素，聊布一二。顺问台安。惟希心鉴。

334．复倭仁十一月初八日

告前敌攻剿进展，解释沈葆桢引疾、何栻被劾之事原委。

艮翁老前辈中堂阁下：

接立冬日手书，援引古谊，期望深远，非所敢承。久香前辈来此，询悉起居多福，进德不倦，常至翰林院与群士讲明正学，诱掖人才，日新月异，钦慕何穷！

此间近事颇顺。皖南自青阳解围后，投诚伪王二人，诛戮巨酋数人，连克七城五隘，金陵遂得合围，苏州亦已克复。长、淮南北，唐、富及李世忠之师次第进剿，各圩纷纷叛苗从官。适僧邸南下，督军大战，蒙城解围，苗逆授首，怀远、寿州各城先后返正。意者天心厌乱，扫荡有期。惟金陵洪逆守御尚坚，忠、侍、辅、堵各酋均未就歼，凶党尚不下百万，降众亦未易安插，未知此后别有波折否？鸟怯弦声，蛇疑弓影，国藩饱更忧患，皇皇焉不胜其后虑也。

来示又引廉、蔺、李、郭相勖，幼丹中丞引疾之举，侍前并无所闻，得信后，即两次专函挽留，适奉赏假四个月之谕，沈帅未待假满，于十月初三接篆复位，似可化去嫌疑。至何守栻被劾，系元年三月之事。当时闻有来皖投效之说，厥后并未前来。其同案被劾之第一名为道员徐文藻，曾来敝处投效，未经收录，何守或因此裹足，亦未可知。今为时将满两年，该员未必果来，来亦必不收录，请释廑念。此事曾由御史入奏，钦奉十月十八日寄谕训饬。其实并无投效之人，岂有簸弄之事。侍亦不欲复奏，恐妨言路也。来书殷殷规劝，聊布一二。伏希鉴亮，复请台安。

335．复黎培敬 ⁽¹⁾ 十一月初八日

皖南肃清，苏州克复，蒙城解围。

简堂尊兄大人阁下：

顷奉惠缄，猥以拙书楹联，远蒙齿及，惭歉曷任。借谂校文天禄，令誉日隆。高会群仙，击钵斗销寒之咏；名经千佛，传薪然无尽之灯。引睇吉晖，良殷抃颂。

李复猷股匪秋间窥犯道州，经广、武等军夹击驱除，吾湘又幸安谧，足慰远怀。

此间军事，自青阳解围后，群丑穷蹙乞降，连收七城数隘，十月二十五日克复苏州会垣。或者天心厌乱，杭州、金陵均占不远之复。惟忠、侍诸伪王尚未授首，降贼亦未易遣散，犹有后虑。北岸蚌埠、怀远均已克复，僧邸连破蒙城贼垒。苗逆授首。遂解重围，淮事亦有转机。知关廑系，附报一二。专泐。复颂台安。不备。

————————————————————

(1)  黎培敬，字开周，号简堂，湖南湘潭人。咸丰十年进士，改庶吉士，授编修，后任贵州学政、布政使、巡抚，调江苏巡抚，迁漕运总督。

336．复阎敬铭十一月初八日

今日山左情形处处棘手，正赖贤才治理，岂宜中道舍去。此间军事，数年以来，机势于斯为大顺。惟黄、杨等酋复图上窜，已于皖南、江西门户要枢一一设守。

丹初仁兄大人阁下：

日前奉到大咨录示疏稿，不特忠孝之忱油然流露，出处之义然不苟，即文笔亦微婉谨严，佩企靡涯。顷奉惠缄，备悉种切。若以今日山左情形而论，吏治未饬，民气未靖，兵饷之积欠，钱漕之疲敝，鹾务之壅滞，河流之泛滥，团练之犷悍，棍幅、水套、枭马诸匪之潜伏伺发，种种棘手，真如疾在膏肓，正赖和缓，良工苦心调剂，岂宜恝然中道舍去？想有温旨慰留，尚祈勉抑至性，共拯时艰。有此一疏，则前此迫于朝命，移孝作忠之故，益可昭然质诸幽明，播诸来叶，无复缺憾。

此间军事，自克九洑洲后，檄鲍军渡江会剿金陵，方幸事机渐转，不料苗逆复叛，陷寿踞怀，扰颖〔颍〕围蒙，方一波之未平，已全局之诸震。大江以南，黄、李诸酋由江右下窜，围我青阳，百道环攻。赖援军数路苦战，始解城围。嗣是伪王古隆贤穷蹙乞降，献出石、太、旌德三城，高淳、建平、宁邑、溧水次第归诚；东坝则半降半剿，夺此要隘，金陵遂得合围，苏州亦经克复；僧邸南下，苗逆授首。数年以来，机势于斯为大顺。惟黄、杨等酋均未就戮，群凶尚近百万，降众亦难安插，恐将复图上窜，别觅生路。弟不敢贪拓地之广，而深忧置守之难，现于皖南、江西门户要枢一一设守，未知果否有裨。

世变孔巨，波折弥多，天下滔滔，不识何日得少安息。弟以菲材忝窃高位，譬操坏舟而行大海飓风之中，日引月长，靡届靡究，尚冀惠我南箴，以匡不逮，是所至祷！复问台安。摹璧晚谦，诸惟心鉴。不备。

337．复陈廷经十一月初八日

青阳解围，连克七城五隘，苏州亦已克复。蒙城解围，苗逆授首。惟金陵洪逆守御尚坚。承荐郭梅溪，然目下暂不便奏调。

小舫尊兄年大人阁下：

接诵环章，具聆壹是。即惟勋猷日茂，动止咸宜，至以为颂。

此间近事颇顺。皖南自青阳解围后，投诚伪王二人，诛戮巨酋数人，连克七城五隘，金陵遂得合围，苏州亦已克复。长、淮南北，唐、富及李世忠之师次第进剿，各圩纷纷叛苗从官，适值僧邸南下，督军大战，蒙城解围，苗逆授首，怀远、寿州各城先后反正。意者天心厌乱，扫荡有期。惟金陵洪逆守御尚坚，忠、侍、辅、堵各酋均未就戮，凶党尚不下百万，降众亦未易安插，未知此后别有波折否？鸟怯弦声，蛇疑弓影，国藩饱更忧患，皇皇焉不胜其后虑也。

郭梅溪司马在珂乡藉藉有声，前岁毕东屏太史亦有函荐。惟系实缺人员例应奏调，且云、贵亦系用兵省分，著名瘠苦，即奏调亦难邀俞允，谨将节略收存，随后再为留意。复请台安。惟希心鉴，不宣。

338．复许乃普 ⁽¹⁾ 十一月初八日

皖南将次肃清，苏垣亦幸克复，苗逆伏诛，杭州、金陵均占不远之复。惟忠、侍、辅、堵诸酋尚未授首，降众亦不易遣散，犹多后虑。仙石沦逝，谨具薄仪二百金，借助执绋之需。

滇生老夫子大人钧座：

国藩从征十载，治军无状，未敢以危苦情形上尘清听，而依系之忱，无时或释于怀。钝冗为罪，宜蒙督责，乃荷远赐手示，曲加奖借，奉缄三复，悚惕滋深。伏审钧候曼福，兰玉环陔。兼康强逢吉之全，总道德文章之备。陋庄椿之八千岁，更享大年；阅虞初之九百家，岂云遣日。天生耆耈，为仪中兴；帝有恩言，永锡纯嘏。翘詹绛帐，颂祷良殷。

国藩薄植菲材，谬膺艰巨。往年自领一队，稍藏鸠拙，近则忝窃非分，覆堪虞。辖地太广，委任太优，事变太多，智识太短，路长道悠，颠踣为惧。比幸上托天威，仰蒙德庇，遂使群丑穷蹙，献地归诚。皖南将次肃清，苏垣亦幸克复，苗党返正，大憝伏诛，千里长、淮，又将顺轨。或者天心厌乱，民困渐苏，杭州、金陵均占不远之复。惟忠、侍、辅、堵诸酋尚未授首，降众亦不易遣散，犹多后虑，仍恐贻朝廷南顾之忧，日夕兢兢，罔知所措。伏冀训诲遥颁，砭愚订顽，俾免陨越，不胜大愿。

仙石观察云蓬山，饮水蛮府，方旸谷之初旭，遽急景而回飚，天夺此才，又坠其嗣，茕茕无告，孑然任昉之妻；耳耳亦佳，剩有左思之女。六槥鲜埋忧之地，一钱乏受赆之遗。似此凄凉，不早闻见，兹蒙垂示，恻然动怀。谨具薄仪二百金，径送其弟芝泉侍御宅内，借助执绋之需，上副脱骖之命。至其著述，足寿枣梨。荀郎虽托于钟君，颜回终附于骥尾。名山千古，出自恩门，精爽长存，亦应衔结。夏间信臣世叔道出皖、江，借申展省精神矍铄。述卿世兄顷来敝处，近履无恙，足纾廑怀。专泐肃复。敬叩起居。不宣。

————————————————————

(1)  许乃普，字季鸿，一字经崖，号滇生，浙江钱塘（今杭州）人。嘉庆二十五年榜眼，历官贵州、江西学政，兵、工、刑、吏部尚书，实录馆总裁。

339．复贺廖鸿荃十一月初八日

贺寿，附告近日军情。

钰夫老夫子大人钧座：

十月六日上书，附呈馈岁之敬，由王霞轩太守寄上，计日当蒙垂察。大夏将尘清之会，小春逢日暖之时，正拟续上贺牍，以介眉寿，适沈令来皖，奉诵赐示，逾恒奖借，悚惕弥深。敬惟鼎福延釐，颐筵曼庆，筹添海屋，如川方至，莫不增笙奏云璈，治世之音安以乐，岁月历五朝之久，恩荣荷四圣之隆。重宴鹿鸣，眴纪上元之甲子；频增鹤算，难穷柱下之春秋。旧史氏窃比老彭，述而不作；耈成人有若君奭，无疆惟庥。游宦海而升沉不惊，归故乡而富贵如昔。问门墙几多桃李，今尽成蹊；啖闽桥三百荔枝，何曾变味。故至诚无息，征则悠远，博厚则高明，是之谓大同，身其康强，子孙其逢吉。卫武公秩开九十，绿竹常青；南华经岁纪八千，大椿愈茂。天为中兴生耆耈，海已宴而河已清；学有缉熙于光明，年弥高而德弥邵。翅詹绛帐，曷罄丹衷。

国藩已知昨非，未觉今是，愧马齿之加长，望龙门而愈遥，艰巨谬膺，颠踣滋惧。比幸上托天威，仰叨福庇，群丑穷蹙，献地投诚。皖南将次肃清，苏垣亦幸克复。苗党返正，大憝伏诛，千里长、淮，又将顺轨。意者天心厌乱，民困渐苏。而国藩饱更忧患，不免过计，常恐惊波复起，大道多歧。鸟怯弦声，蛇疑弓影，众人之所谓喜，一己之所谓危，日夕兢兢，罔知涯涘。伏冀训诲时颁，俾免陨越，不胜大愿。专泐肃复。附呈二百金，借申祝敬，统乞莞鉴。敬叩颐安。不宣。

340．复冯志沂十一月初八日

淮甸当有肃清之望，杭州、金陵均占不远之复。

鲁川尊兄大人阁下：

顷奉手书并诗，藻饰逾恒，曷任惭悚！

义帅函称蚌埠、怀远先后收复，蒙城解严。又接邸帅咨称苗逆业已伏诛，寿州、正阳、颍上亦俱返正，淮甸当有肃清之望。苏州会垣亦于十月二十五日克复。或者天心厌乱，杭州、金陵均占不远之复。惟忠酋漏网，有挈洪逆大股逃窜之说，皖南、江西尚多后虑。现分派各军防守，未知果能自固藩篱否？义帅进驻怀远，阁下自必同行，奏捷余闲，又添几许新诗。养廉者，银子之别名，已于公牍批答矣。复问台安。不具。

341．复唐训方十一月初八日

忠酋有挈洪逆逃窜皖、江之说，已于徽、池一带置守。此月只能筹拨二万两。

义渠仁弟大人阁下：

迭接二十七、初一手书，具悉蚌埠、怀远次第收复，蒙城解围，苗逆伏诛。大憝已歼，进图下蔡，收抚涡北各圩更为顺手。半载以来，搘柱危局，日在惊涛骇浪之中，至今犹为心悸。幸赖荩筹，不不悚，成此伟绩，淮甸当有肃清之望。

苏州省城亦于十月二十五日克复，或者天心厌乱，大难将夷，杭州、金陵均占不远之复，祷祝千万！惟伪忠王漏网，有挈洪逆逃窜之说，皖南、江西不无后虑。徽、池一带已守七城，并函商幼帅檄调韩军回顾饶、景，缘味根军门赴南昌养病，恐难速痊，惟席、韩同堵一路，段、刘同堵一路，庶足固江西之樊篱，助皖省之后劲。

台中实极空虚，此月仍只能筹拨二万两，方命之愆，尚希亮鉴。复问台安。

342．复陈士杰十一月初九日

何汉辉欲说令敌献城，恐此行无益。古隆贤投诚，已收复七城一隘。苗逆就戮，淮甸指日肃清，大快人意。理泰葛七船已议定退回。

俊臣仁弟大人阁下：

前闻台旆亲赴道州一带防剿，保障桑梓，荩绩日隆，曷任企佩！李复猷股匪闻已击退入黔，吾湘边防暂可解严，至以为慰。

十月二十三日何汉辉来皖，接诵惠函，具悉一切。发逆氛焰渐衰，彼中伪官情愿归诚，自属必有之事，然竟欲说令献城，谈何容易。即或令为内应，亦必其人久在贼中，稍有权力，始能笼络群贼，为所欲为。城贼虚实，时有阵获生供，亦无须身入其中而后知。何君此行，恐无所益，然其意自佳。又承台端优助行资，速其东下，敝处已发给咨札，并令其投金陵大营，由舍沅弟察看酌遣。

此间近事，差为顺利。青阳解围后，正拟分道进剿，而古隆贤投诚，献出石埭、太平、旌德三城；宁邑、高淳、建平、溧水均次第归降，收复四县；东坝则半降半剿，夺此要隘；苏州亦于十月二十五日克复，几有破竹之势。惟拓地太广，守兵太单，贼酋之就戮者太少，难免更有他变。各路得手，则群贼冒死冲突，不外皖南、江西一路，现饬池、青、石、太、旌、泾六城一一置守，而令江、席两军回驻江西之石门、洋塘，以保景、饶，未知果有裨否？

苗逆之技，筑垒必逾丈，掘濠必潴水，攻人专断粮道，此外实无足畏。只因发逆窜扰，分我兵力，未能一意剿苗。夏秋以来，官军屡次失利，养成该逆气候，几不可遏。幸援军大集，李良臣亦发愤以剿苗为己任，僧邸亦统师南下，遂于二十六、七日大战，解蒙城之围。苗逆就戮，寿州、怀远等处一律献城归顺，淮甸指日肃清，大快人意。

理泰葛 ⁽¹⁾ 七船之事，前上恭邸书，请将该船分赏各洋诸国，免致留此以耗月饷，且诒后患。兹接准总理衙门来文，已与该国议定退回七船，仍缴原价，并撤去理泰葛税务司。此亦近事之可意者。诸关廑注，附报一二。复问台安。统希心鉴，不备。

————————————————————

(1)  同治二年八月十二日《复奕䜣》与同治二年十二月二十四日《复奕䜣》诸信中，“理泰葛”均作“李泰国”。

343．复薛书常十一月初九日

南岸连收七城二隘，气机极顺；北岸收复蚌、怀县城，蒙城解围，苗逆伏诛，淮甸当有肃清之望。

世香年兄大人阁下：

月之初吉，接展惠缄，欣谂荣权道篆，绩懋糈储。绥万笺诗，夙受家传之章句；捷三奏凯，频闻省会之铙歌。引睇吉晖，良殷欣颂。

此间军事，南岸青阳解围后，剿抚兼施，连收石、太、旌、宁、建平、高淳、溧水七城，克复东坝、秣陵关诸隘，气机极顺。北岸临淮一路，唐中丞、李军门收复蚌埠及怀远县城，僧邸连破蒙城贼垒，遂解重围。苗沛霖业已伏诛，淮甸当有肃清之望。知关廑系，附告一慰。顺问台安。诸惟心照。

344．复冯子材十一月初九日

金陵须待添募之兵齐集，方能合围。苏州克复，纳王投降。进剿丹阳，务须稳慎。苗逆伏诛，淮甸大有澄清之望。

萃亭尊兄大人阁下：

顷接惠函，并读大咨抄示疏稿，荩筹详慎，怀抱谦冲，企佩无已。

金陵一军虽已扎至孝陵卫，而兵力未厚，须待添募之军齐集，方能合围。春间鲍军门请回籍治丧，曾经慰留，订俟东坝克复，代奏请假。昨渠来函力申前约，又经迭函慰留，再与订期五个月，待明年三月始许旋蜀，请其亲驻东坝，先规广德，肃清皖南，免蹈上年覆辙。如果广德幸复，或进攻溧阳、句容，或径合围金陵，届时相机办理。

月前苏州克复，伪纳王等斩慕逆以降，而忠酋漏网，有挈洪逆大股逃窜之说。其分踞丹、句之贼续添巨股，负隅梗道，想系忠酋所嗾。彼不力争丹、句，则金陵之贼无线生路矣。

贵部在防文武踊跃进兵，蒙派马步更番哨击，先由新丰一带，节节扫荡，进剿丹阳。该处与镇江老营相距不远，务祈妥筹兼顾，以“稳慎”二字为主。大疏“不敢轻进致误大局，不敢因循坐失事机”二语最为切要，幸终持之。

僧邸统师南伐，蒙城解围，苗逆伏诛，淮甸大有澄清之望。专泐布复。顺颂台安。祗璧谦版。不宣。

345．复蔡应嵩十一月初九日

广东厘金收数已逾百万，诸君和衷参酌，源源济饷，感赖实深。苗逆就戮，淮甸指日肃清；南岸几有破竹之势。恐群贼阑入江西，现饬徽、池七城一一置守。

少彭尊兄大人阁下：

十月下浣，接到惠缄并清折一件，借谂台祉绥愉，至以为慰。

广东厘金自开局日起，迄本年七月，收数已逾百万，解皖、浙者共七十二万两，虽满篝满车未必尽偿赊愿，而诸君子和衷参酌，竭力经营，源源济饷，感赖实深。阁下综理精密，业于八月二十七日附奏请调回江，钦奉谕旨，另备公牍奉达。台端吉旋在即，倾晤匪遥，曷任欣盼！

此间近事，北岸诸军直捣怀、寿，僧邸亦统师南伐，遂于十月二十六日大捷，蒙城解围，苗逆就戮，怀、寿、颍上各城次第投诚，淮甸指日肃清。南岸自青阳解围后，古隆贤举众乞降，献出石、太、旌德三城，宁邑、高淳、建平、溧水、东坝、秣陵关等城隘次第收复，苏州亦于二十五日克复，几有破竹之势。惟拓地太广，守兵太单，贼酋之就戮者太少，难免更有他变。各路得手，则群贼冒死冲突，仍恐由皖南阑入江西，现饬徽、池七城一一置守。景镇、浮梁有段、刘及张子衡之师，石门、洋塘有江、席之师，大致已算周密，未知果能保固吾圉否？知关廑系，附报一二。复问台安。并缴衔版。不具。

346．复李瀚章十一月初九日

皖南收复七城一隘。少荃克复苏垣，竟成伟绩。李有挈洪逃窜之说，已于近饶各州县一一置守。苗逆伏诛，淮甸当有肃清之望。近拟设厂造船，嘱拨银交容宏，资其出洋购器。

筱泉年兄阁下：

九月五日奉复一缄，计日当达台览。顷接惠书，猥以贱辰，远蒙藻饰，惭悚曷任！高州之贼已就扑灭，海疆清宴，荩绩日隆，至以为颂。

此间军事，青阳解围后，古隆贤乞降，献出石、太、旌德三城，宁邑之贼不击自退，高淳、建平、溧水均以投诚收复，东坝则半降半剿，夺此要隘，事机颇顺。少荃亲督诸军直抵苏州城下，连日猛攻，伪慕王谭绍先〔光〕尚图死守，伪纳、比、康、宁四王斩慕逆以降，遂于十月二十五日克复苏垣。自昨岁三月少荃统淮扬一旅之师赴沪渎一隅之地，仅及一年六个月，竟成伟绩，快慰无既。或者天心厌乱，杭州、金陵将均占不远之复。惟伪忠王漏网，有挈洪逆大股逃窜之说，皖南、江西尚多后虑。贴近饶州之州县已守七城，并函商幼帅调韩军由南赣回顾景、饶。缘味根军门赴南昌养病，恐难速痊，惟席、韩同堵一路，段、刘同堵一路，或可自固樊篱。

苗逆以全力围困蒙城，几难幸保。比幸援军大集，民圩叛苗降官，苗党张士端献出蚌埠及怀远一城，炮船六十号，米四千石，钱三千串。僧邸统兵抵蒙，连破逆垒，遂解重围。苗沛霖伏诛，淮甸当有肃清之望。

新购轮船，朝廷博采众论，已令一概撤退，处置极当。七船既撤，宜另求造船之方。拟即设厂兴办，应用器物须向西洋购买。查有容委员宏，原名光照，号纯甫，往来花旗最久，熟悉语言文字，饬令前往采办。其应领费用已备函牍商请寄、筠两帅，无论粤厘旺否，速拨二万金交该员承领，克日成行。烦阁下加意凑办，不误今冬出洋之期，是为至要！复问台安。

347．复胡兴仁十一月初九日

金陵将次合围，苏垣克复，临淮一路已进攻下蔡敌巢，苗逆伏诛，淮甸可冀肃清。

恕堂仁兄大人阁下：

昨岁李君竹吾来皖，借询起居，未遑笺候，猥蒙绮注，惠问先施，曷任纫戢！就谂侍福绥愉，玉躬康胜。今春辰州之游，轻舟涉险，入水不濡，忠信可狎波涛，洵非虚语。秋间板舆迎养，颐筵豫启，莱彩承欢，尤深抃庆。

弟从征十载，备历艰辛。昨岁春夏之交，颇为顺适。入秋以后，疾疫繁多，死亡万计，而群贼援救金陵，凶悍异常，其危险乃为昔年所未见。直至本年夏秋乃始重履清夷，波恬浪静。顷金陵将次合围，群丑穷蹙投诚，连收七城数隘，苏垣亦于十月二十五日克复。临淮一路迭收蚌埠及怀远县城，进攻下蔡逆巢，僧邸统兵驰抵蒙城，连破贼垒，遂解重围。苗沛霖伏诛，淮甸可冀肃清。又处极顺之时，未知更有他变否？

自惟德薄能菲，谬膺艰巨，日夕惴惴，常恐引重绝膑，尚冀惠锡箴言，以匡不逮。专泐。复颂台安。摹璧晚谦，统希亮察。不备。

348．加吴廷栋片十一月初九日

解释与沈葆桢纠葛之原委。

再，承另函示及江西沈中丞相处之事，箴规恳挚，纫感实深。弟与幼丹中丞本无嫌隙，惟漕折、洋税之事曾经入奏，略有参差。

弟于十一年、元年奏拨江西漕折每月五万，系毓中丞经手之事。二年又奏拨每月四万，奉旨俞允。厥后，沈帅奏请以此项漕折全归江西，未经函商敝处，未免稍存意见。弟恐由此生隙，因致函婉商，请其酌分一二万与敝处，又咨商一次，幼丹皆未允许，弟亦即不再索，不复奏矣。

至九江关之洋税，弟于六月奏请月拨三万两，奉旨俞允。幼丹旋奏请以此项先尽江忠义、席宝田两军，奉旨江、席与敝处酌拨分解。八月间，九江道蔡芥舟以三万解江、席，以一万五千解敝处。幼丹咎蔡道不应擅专，严批斥责蔡道，一面咨询敝处，一面告病开缺。弟恐复咨着语稍劲，或致决裂，因不以公牍复之，而手作密缄复之，一面明弟与蔡道并无私托，一面谆致挽留之忱。九月间又致函留之。幼丹接弟两次留函，适奉准假四月之温旨，遂不俟假满，于十月初三日销假视事。

国藩德薄能鲜，兄弟皆忝窃高位，谬司兵柄，自问无一善一长堪称斯任，故兢兢业业，不敢稍涉于亢。兹将去年十月致幼丹商拨漕折一函及本年八月慰留沈帅密函，抄呈台览，非欲汲汲剖辩，特使故人知我辞气之间不敢忘逊慎之风耳。其他与沈帅来往函牍暨与各省交际文书，大率与此相类。是否有当？尚祈常锡箴言，匡我不逮，至祷！至祷！再颂竹如仁兄大人德安。

外致菲敬一函，莞纳。又寄刘星房之世兄庠银五十两，乞转交。

349．复杨岳斌十一月十一日

既然归志日坚，则不忍勉强挽留，已代据情入奏。

厚庵仁弟大人阁下：

前布复函，请台旆再留数月，竟金陵一篑之功，然后陈情归养。阁下既两全忠孝，国藩亦与有荣施。顷准大咨并接手书，举城南一言以为息壤，具见庭闱念切，归志益坚，威望已著于旂常，天性常依于桑梓，明知大功将竟，懋赏可期，乃功名之念轻于鸿毛，仁孝之怀切于赤子，可敬！可敬！独念久践戎行，同更忧患，视若手足，倚若长城，一旦弃我而归，曷任愧闷！据情入奏能否仰邀俞允，殊不可知，且恐国藩亦蒙朝廷督责，谓共事容有不相洽浃之处。然素知天性笃挚，不忍勉强挽留，不得已代为奏明，恭候命下，另牍咨达冰案。尚望加意静摄，珍卫玉躬，是为至祷！复问台安。

350．复彭玉麟十一月十二日

克无锡之说不足信，苏州之克已具奏。蒙城解围，苗逆授首，惟冀速克无、常，共图金陵。厚庵固请回籍，万难再留。江忠义已逝。

雪琴仁弟大人阁下：

迭接手书，并惠糟蟹二坛，拜领，谢谢。惟尚嫌其少，能再致二坛为妙。不送反得清静，一送反惹是非，君得无悔乎？

元旦贺折，初十专差北行，已为阁下代办一分。致范鹤生信亦经带去。前次鹤生回信并买来京货，由内银钱所交尊处粮台寄呈矣。

初三奉复函内曾报苏州克复，并录少荃请留昌岐原函。嗣据昌岐禀称，少荃商令暂剿援贼，一面派新右、新后、亲右及前、后等六营先行赴淮。昌岐此禀系二十八日自无锡发，二十七克无锡之说自不足信。若苏州之克则二十六日业已具奏，十一日奉到谕旨矣。质堂全军分防宝带桥、澹台湖、叶泽湖等处，均在苏州葑门外一带。目下蒙城解围，苗逆授首，寿州、正阳、颍上次第反正，水师赴淮业已无事可办，惟冀其速克无、常，合吴中兵力，共图金陵，则大妙耳。

厚庵以萱堂病重，固请回籍，国藩迭有函牍挽留。而陈情愈切，万难再留，不得不为具奏，请旨定夺。倘竟邀俞允，所有内外江全军惟赖荩筹兼顾。折稿另咨冰案。

味根军门竟于初四日在吴城长逝。本年肃清江西，保全青阳，功绩甚伟，年甫三旬，而不获竟其用，悼惜曷已！

李幅猷犯湘一股，经本省官兵击退，郴、桂及道州一带均已无事。复问台安。

351．复吴棠十一月十二日

皖南收复各城隘，守局粗定。金陵城内米粮充足，守御尚坚。绅民禀留李令，似难另奏。须在泰州、东台等处添觅写手、刻手多人早日来皖。

仲仙尊兄大人阁下：

迭奉惠书，具聆种切。前此淮甸危险之局，屡蒙尊处派兵赴援，疏通粮路，借以保全至今。值邸帅大兵南下，各军合力扫荡，迅解蒙围，苗逆授首，寿州、正阳、颍上次第反正。仰叨茀芘，除此积年巨患，感赖实深。

南岸收复各城隘，守局粗定。惟广德一城，顽距如故，此间别无进剿之师。黄、杨等酋均未就戮，忠逆既失苏州，亦必横逸四出，另觅生路。皖南适当上犯之冲，防不胜防，殊多后虑。金陵城内米粮充足，守御尚坚。我军开挖地道，初五夜轰陷缺口，被该逆竭力抢堵，未能攻破。

贵县绅民前在唐中丞处禀留李令，义渠曾以见商。因桐城急须贤员，义帅接拙信后决计饬令来桐，又经专疏具奏，仰荷俞允，此时似难另奏，候再与义帅一商。高伯平复子密信阅悉，其写手、刻手须在泰州、东台等处添觅多人，如人数已齐，望早日来皖为感！复请台安。不备。

352．复富明阿十一月十二日

苗逆伏诛，淮甸肃清在即。皖南连收七城四隘，金陵遂得合围。苏垣克复，无锡、溧阳均有投诚之说。惟金陵守御尚坚，忠、侍、辅、堵诸酋均未就俘，犹多后虑。

治安尊兄大人阁下：

迭闻吉语，顷奉惠缄，欣谂亲督雄师，会解蒙城之围，苗逆已为贵部所歼，大憝伏诛，淮甸肃清在即。金铙奏凯，上纾宵旰之廑；玉陛酬庸，即析躬桓之瑞。引詹矞霭，倾颂良殷。

此间近事，亦颇顺适。皖南自青阳解围后，分道进剿，群贼穷蹙，戮巨酋数人以降，连收七城四隘，金陵遂得合围。苏州一军直抵城下，百道环攻，伪纳王等斩谭逆之首诣营乞降，遂将苏垣克复。无锡、溧阳望风瓦解，均有投诚之说。或者天心厌乱，扫荡有期。惟金陵洪逆守御尚坚，忠、侍、辅、堵各酋均未就俘，贼党尚不下百万，降众亦未易安插，犹多后虑。知关廑系，附报一二。专泐。复贺捷喜，祗颂台安。不备。

353．复刘郇膏十一月十二日

克复苏垣，竟成伟绩。金陵合围，蒙城解围，苗逆授首，扫荡有期。惟洪逆守御尚坚，忠、侍、辅、堵各酋均未就歼，未知此后别有波折否？

松岩尊兄大人阁下：

苏垣克复，欣慰同之。上年少荃中丞统淮扬一旅之师赴沪渎一隅之地，与阁下及诸君子经营兵事，筹画饷需，甫阅年半，竟成伟绩。此皆上托天威，文武一心，将士用命所致，鄙人何力之有？惠书称贺，纫戢曷任！苏民之水深火热久矣，今幸肃清，省会孑遗渐复邦族，然名都文物为犬羊所窟宅，与风尘而殄瘁，竟不知何年始得挽回元气。阁下饮水拔薤，早著循声，民望久孚，帝心简在。沪上饷源所系，华夷辐辏，月要岁会，译达鞮通，悉赖荩筹兼权并计，其劳勚可想而知。

近来各路军营更番奏捷，天时人事，大有转机。皖南自青阳解围后，投诚伪王二人，诛戮巨酋数人，连收七城四隘，金陵遂得合围。长、淮南北，唐、富及李良臣之师次第进剿，各圩纷纷叛苗从官，适值僧邸南下，督军大战，蒙城解围，苗逆授首，怀远、寿州各城先后返正。意者天心厌乱，扫荡有期。惟金陵洪逆守御尚坚，忠、侍、辅、堵各酋均未就歼，凶党尚不下百万，降众亦未易安插，未知此后别有波折否？复问台安。并缴谦版。不备。

354．复陆增祥十一月十二日

去秋群贼援救金陵，危险为昔年所未见。今夏秋始得出险就夷，金陵合围，苏州克复，蒙城解围，苗逆伏诛，淮甸指日肃清，杭州、金陵均占不远之复。

星农馆丈大公祖阁下：

都门判，眴已十年。顷接惠书，具纫绮注。借谂荣权通篆，懋绩糈储。节遥临，犹捧九霄之日；榕城旋旆，来看七泽之云。引睇吉晖，良殷欣颂。

国藩戎行久践，备历艰辛。自前岁克复安庆，池、宁、芜湖、东西梁山均为我有。满拟长履坦途，无复危机，不意去秋疾疫繁兴，群贼乘我军士多病，援救金陵，凶悍异常，其危险乃为昔年所未见。今春众逆上犯，连围四城一隘，幸获保全。而自鄂来皖之捻，寿州再叛之苗，同时并扰，日在激涛骇浪之中。夏秋之间始得出险就夷，惊波渐定。顷金陵将次合围，南岸群丑，穷蹙投诚，连收名城要隘共十余处。苏州亦已克复。长、淮南北，官军进剿，各圩反正，连复蚌埠、怀远。适值僧邸南下，督军大战，蒙城解围，苗沛霖伏诛，寿州、正阳、颍上各城隘先后收复，淮甸指日肃清。意者天心厌乱，大难将夷，杭州、金陵均占不远之复，祷祝千万！知关廑系，附报一二。复问台安。

355．复刘良驹十一月十四日

皖南收降二伪王，连克七城五隘。蒙城解围，苗逆授首。已就徽、宁、池各属置守，并调江、席预为江省北防。江忠义于初四日在吴城溘逝。

星房老前辈大人阁下：

前接惠书，备蒙绮注，伏审起居多福，进德不倦。以鲁国灵光之望，修汉儒都授之仪，甄埴群才，奖掖后进，钦慕何穷！寄帅约游岭南，能命驾一访故人否？

此间近事颇顺。皖南自青阳解围后，收降伪王二人，诛戮巨酋数人，连克七城五隘，金陵遂得合围，苏州亦已克复。长、淮南北，唐中丞、富将军、李军门等部次第进剿，各圩纷纷叛苗从官，值僧邸南下督军大战，蒙城解围，苗逆授首，怀远、颍上、正阳等城先后返正。意者天心厌乱，扫荡有期。惟金陵洪逆守御尚坚，我军开挖地道，初五夜轰陷缺口，被该逆竭力抢堵，未能攻破。忠、侍、黄、杨各酋均未就歼，凶党尚不下百万，恐其冒死冲突，并犯上游。如皖南有事，又将贻累珂乡，日夕兢兢，以此为虑。侍就徽、宁、池各属处处置守，调江、席两军回驻石门、洋塘，预为江省北防。乃味根军门行过安庆，病势已深，力疾西上，竟于初四日在吴城溘逝。既念其捍卫江、皖之功，又苦将材难得，遽无替人接统其众，恐留防未能得力，忧灼曷已！久香学使小春下旬莅皖，现已开考安庆府属，顺以奉报。复请台安。不具。

356．复程桓生十一月十四日

议淮盐销运等事宜。

尚斋年兄阁下：

初五泐复一函，顷接初五手书，具悉一切。

盐仓业经让出两处，可堆五六千引，似已足敷头批之用。其抚州门外老仓如一时难于腾挪，似亦无庸亟亟。向来商人雇用江船，例有四十天住日。盐到岸后，总期未满住日之前销出，免多费用而增抛洒，并不必引引上仓。目下既有复字、祥字两仓，或将老仓任穷苦商裔度过残冬，年外察看盐销情形再令还让，未始不可，希斟酌行之。新章全重商运，令彼有利可图乃能行吾之法。如淮盐获利较粤盐稍为厚实，则淮引渐推渐广，粤私自难浸灌，良以为慰。食盐例完厘钱八文外，每银一两又抽八分之多，殊于销数有碍，应裁应减，即由尊处具牍，以便核办。其邻盐加抽之数，自可不必裁减也。

外复刘星房都转一缄，望觅便转寄。复问台安。

357．复杨岳斌十一月十五日

已代折奏请回籍养亲之事。拟核奏九洑洲奖案及革职人员开复案。

厚庵仁弟大人阁下：

十一日布复一缄，并录疏稿另牍咨达，亮均察览。傥荷天鉴仁孝，竟许遂初计，大旆闻命，即行为高堂奉觞上寿，则体中清恙当亦可以大瘥矣。

顷接手书，暨咨到九洑洲奖案，拟即于月内核奏，俾诸将于年内接饬知也。至各项革职人员，在营著有劳绩，例准请复原官，而原衔即在其中。兹马革倅元骧失守一案，既经免罪在先，正不妨汇入总单，叙明开复原衔原官字样，部中本无可驳诘，似不必专片附陈，转于向办章程独有歧异也。复问台安。

358．加刘良驹片十一月十五日

入粤一行，必可稍涤烦襟，一舒累年之郁结。

再，昔在京师及湖北之巴河，每与毛寄帅语及阁下，其钦佩眷恋之忱迥异恒蹊。阁下如入粤一行，必可稍涤烦襟，一舒累年之郁结。

久香翁来此，精神极好，其在京与艮相、竹如及慈民世兄甚密。敝处顷以菲仪寄世兄，不知果能凑足捐数否也？再问星房老前辈仁兄大人台安。

359．加程桓生片十一月十五日

办事必有艰难波折，总以诚心求之，虚心处之。江西厘务卡员虚心、诚心二者皆亏。

再，凡办一事，必有许多艰难波折，如盐务缉私尚未动手，而建昌已有殴毙委员之案，将来棘手之处恐尚不少，吾辈总以诚心求之，虚心处之。心诚则志专而气足，千磨百折而不改其常度，终有顺理成章之一日；心虚则不动客气，不挟私见，终可为人共亮。阁下秉质平和，自可虚心徐入委蛇，以求其有当。更望于“诚心”二字加之磨炼，则无窒不通矣。办盐究竟易于办厘，然厘务亦不外虚心、诚心二法。国藩自问颇有爱民之心，而江西厘务近于虐民之行，则卡员虚心、诚心二者皆亏耳。所以欲阁下常常写信，盖廑系实深也。再问尚斋仁弟台安。

360．复李鸿章十一月十八日

苏州克复，竟成伟绩。常州姚敬巫投诚，溧阳亦有投诚之说。金陵止太平门尚未合围，李秀成有挈洪逃窜皖、江之计。厚庵坚请归养，已代为入告。蒙城解围，苗逆授首，淮甸指日肃清。惟忠、侍、辅、堵各酋均未就歼，未知此后别有波折否？钱秋轩求在上海派一局差，希惠赐翦拂。

少荃仁弟馆丈世大人阁下：

十月二十五日容委员赍去一函，亮呈台览。

苏垣克复，善后事繁，迄今未奉嗣音，良深盼系。阁下统淮扬一旅之师，赴沪渎一隅之地，经营兵事甫及年半，竟成伟绩，功懋懋赏，荣晋宫衔，元吉叶于坤裳，燕喜歌夫鲁颂。国恩家庆，欣贺曷任！顷接大咨初五日奏报军情一片，绸缪慎密之中，具有雄伟非常之慨，佩慰尤深。

常州贼目姚敬巫专人诣水师投诚，雪琴饬令前赴尊处听候办理矣。溧阳亦有投诚之说，侍逆坚悍自雄，当不出此。

金陵一军自朝阳门、紫金山扎定，贼之粮路已断，止太平门尚未合围。初五夜轰开缺口，被城贼竭力抢堵，未能攻破。李秀成于十一日率数百骑由太平门入城，余众分踞丹阳、宝堰及沙子冈、龙潭一带，闻有挈洪逆逃窜之计，皖南、江西殊多后虑。味根一病不起，陈道鸣志代领其军，已到石门防所，与洋塘席军相距仅十余里，声气较易联络，未知果有裨否？

厚庵坚请归养，情词真挚，万难强留。敝处已于十二日代为入告，未知果否俞允？

长、淮南北，唐、富及李世忠之师次第进剿，各圩纷纷叛苗从官，适值僧邸南下，督师大战，蒙城解围，苗逆授首，怀远、寿州、颍上各城先后收复，淮甸指日肃清，珂乡益增宁谧。意者天心厌乱，大难将夷，东南其果有豸乎！惟忠、侍、辅、堵各酋均未就歼，凶党尚不下百万，降众亦未易遣散，未知此后别有波折否？鸟怯弦声，蛇疑弓影，鄙人饱更忧患，皇皇焉不胜其后虑也。

钱秋轩同年廷薰，频年转徙，旅况萧然，求在上海派一局差。即希惠赐翦拂，分邓林一叶之阴，便成浓荫，挹渤海一勺之水，遂沐雨膏，敬为阁下诵之。专泐布臆。顺贺大喜。祗问台祺。

361．加李瀚章片十一月十九日

高州肃清，任镇等可缓入粤。江西厘卡不甚有起色，商民怨谤，幸近范云吉赴江专办厘务，当可力持大体，张弛合度。与沈帅芥蒂应可渐化。

正封函间，接十月十二手书，具悉一切。

任镇前月半后由皖回湘，雪帅复派孙昌凯带哨官二十员赶同任镇赴粤。敝处闻高州肃清，寄帅檄令凯章陆师从缓入粤，又接凯信，渠军尚留郴州。任镇到湘后，本欲请假数月，因饬其在湘静候，以听寄帅之后命。孙凯昌亦可缓行，哨官亦不必遽挑。兹承示及李复猷一股窜至连阳，两帅檄凯章由连州进剿，顷又接湖南信，此股业经投诚，李逆亦解送广州矣。

江西厘卡虽索还数处，卡员虽调换十余，而收数仍不甚有起色，而商民怨谤纷腾，甚至连闹数卡，殴毙委员。一波动而万波随，大弦急而小弦断，幸近范云吉比部赴江专办厘务，当可力持大体，张弛合度。淮盐分销三岸章程已与诸军酌定，刊本附览。

沈帅已于十月三日复位视事，芥蒂应可渐化。鄙人凡事不敢有所执著，自问昔年勇于自信之弊，近已少减；而昔年锐于求治之意，近亦日颓矣。载问筱泉仁弟大人台安。

362．复穆其琛十一月十九日

近日可慰之事：轮船业已撤退；各路更番报捷。不堪意者：忠义沦逝，江西北境无可恃将领；金陵未曾攻破。各营纷赴所购米，望即分米酌量济之。

海航仁弟阁下：

顷接手书，知前函已达，遂能制情壹意勤政如常，至以为慰。

近日可慰之事，内则轮船业已撤退，处置极当，可弭日后无数事端；外则苏州克复，蒙城解围，苗逆授首，淮甸将次肃清。各路更番报捷，天时人事大有转机。而有不堪意者：味根军门一病不起，江西北境无可恃之将领；金陵初五日轰陷缺口，被该逆竭力抢堵，未能攻破，忠、侍、辅、堵诸酋日久稽诛，降众亦未易安插，均深危虑。

闻各营纷赴所治购米，申夫暂扎新河庄，徐往建防，所需食米，殊难接济，望即分舍弟之米酌量济之。沪船沈钱竟得全数捞取，贵境诸务坌集，应接不暇，台端素耐劳勚，自可综理裕如。惟家庭骨肉之痛，尚冀渐远渐忘，割不忍之恩，保不资之体，是为至要！复问近祺。诸希心照，不具。

363．复陶寿玉十一月十九日

今春夏发、捻、苗同时并扰，日在激涛骇浪之中；顷金陵将次合围，南岸群丑投诚，苏州克复，蒙城解围，苗逆授首，淮甸指日肃清。

仲渔年兄老公祖阁下：

令弟鹤亭来皖，述及近祺迪吉，欣慰曷任！顷接惠缄，借谂懋绩糈台，宣猷剧郡。岳阳克复多年，尚未挽回元气，贤太守先忧后乐，养瘠嘘枯，必能纳民春台，兴歌襦袴。引瞻矞霭，祷企无涯。

此间军事，昨岁春夏之交，颇为顺适。入秋以后，疾疫繁兴，群贼乘我军士多病，援救金陵，凶悍异常，其危险乃为昔年所未见。今春逆众上犯，连围四城一隘，幸获保全。而自鄂来皖之捻、寿州再叛之苗同时并扰，日在激涛骇浪之中。夏秋之间始得出险就夷。顷金陵将次合围，南岸群丑穷蹙投诚，连收名城要隘十余处，苏州亦已克复。长、淮南北，官军进剿，各圩返正，迭复蚌埠、怀远。适值僧邸南下，督军大战，蒙城解围，苗沛霖伏诛，淮甸指日肃清。意者天心厌乱，大难将夷，杭州、金陵均占不远之复。知关廑注，顺告一二。复问台安。

364．复黄鸣珂十一月十九日

皖南将次肃清，苏州亦已克复，苗逆伏诛，杭州、金陵均占不远之复。惟忠、侍、辅、堵诸酋尚未授首，犹多后虑。

印山尊兄大人阁下：

顷奉惠书，陈义甚高，曷任纫戢。借谂驺发庾岭，旆移吉州，剧郡需才，敢劳曲谢。尚冀当务之急，弥尽金心，嘉与斯民，苏枯起瘠。慈祥之应，凤见颍川，当不让君家次公专美于前。引企矞晖，弥深倾颂。

近日各路军营更番奏捷，群丑穷蹙，纳土归诚，皖南将次肃清，苏垣亦已克复。苗党返正，大憝伏诛，千里长、淮又将顺轨。意者天心厌乱，大难将夷，杭州、金陵均占不远之复。惟忠、侍、辅、堵诸酋尚未授首，降众亦不易遣散，窃恐皖南、江西犹多后虑。复颂台安。统希亮察，不备。

365．复彭玉麟十一月十九日

议收降诸务。无锡克复，常、溧有瓦解之望，然金陵未可遽图。任镇回湘募勇非宜，以后可再募粤勇。

雪琴仁弟大人阁下：

接本月手书三函，具聆一一。

收降之弊，诚如明论，历次抚局，以阁下所办为最善。朱云岩在石埭遣散降众，亦只用去五百金，不准兵勇掳掠，与尊意暗合。其古、杨等酋，不能不请给虚衔稍示羁縻，较之韦、洪前案，则口粮较轻，留人较少，衔亦较卑矣。姚国亮所禀，已函告少荃就近酌办。

无锡于初二日攻克，常、溧等处或有瓦解之望。金陵贼志尚固，存粮亦多，初五地道轰发，既被该逆抢堵，忠酋复于十一入城，似未可以遽图。沅弟会衔告示，诚太早计。惟严禁争夺财物，非预为要约，临时断来不及，此亦题中应有之义。宜吾辈四衔会札，或刻简明谕单通饬水陆各营，不必出示，则较为妥当。然此间得见示稿，已在张贴之后，不能反汗矣。

代奏厚帅回籍一折，十六日抄咨冰案，未识能邀俞允否？刘祥胜乞假归葬，碍难批准。新、祥、德三营保札久经发去，已据该三营领到禀复。成发翔补巴里坤缺，月初接到部文，该镇札付封发甘肃，已咨请陕甘制军递回安庆，由敝处转发该镇。王、任两镇札付则尚无部文到皖也。

寄帅来函，商及任镇由湘募勇一节，谓湘中亦非宽裕之时，既不能垫此巨款，且楚、粤水性不同，客勇非其所习，或恐迁地弗良，因托次山中丞俟任镇过湘时与之议定，即酌筹资遣前来，到省后再募粤勇。该镇既不募勇，本可迅速度岭，然恐松楼以广东无贼可打，不愿独去也。

顷奉寄谕，以阁下会克九洑洲、东坝等处功绩，赏穿黄马褂，先此驰贺大喜。俟续奉部文，即录谕旨奉咨。顺问台安。不宣。

366．复吴嘉宾十一月十九日

议运销淮盐诸事务。南岸连克七城五隘，淮上转危为安。江忠义长逝。

子序尊兄年大人阁下：

接展惠书，并读见怀长句，指示周详，情眷恺恻。具审道躬增胜，著述日新，倾企曷已！

南丰团练捐输请奖一案，已于另牍奉答，附抄吴漕帅奏片一件，恰与此情节相类。且看部议如何，再行商办。

江省各卡，此间相离太远，利弊每难周知。近因试运南盐，复添加厘、缉私等事，歧又有歧，动触荆棘。邻私本宜禁断，新章改办伊始，未敢操之过急，但将厘税加重，俾邻盐利薄思退，淮引渐次疏通。闽盐仅加八文，浙、粤各加十二文，似皆不为已甚。乃闽匪在德胜关卡滋事，至于殴毙委员，此案办理轻重，殊难适宜。邓、邱各员之贤否？即当留心察看，断不稍存回护。邓委员业已丁艰，继之者非王子章即刘彤皆，当可稍识大体。肩挑与船贩虽有区别，但同为邻盐，亦未便过示参差。如能使往闽肩挑之人转贩淮盐，既可畅我销路，而小贩亦不至失业，岂非善策？惟一时尚做不到耳。

公运公销之议，难于先盐后价，淮贩售盐，总须现银，且各营厘金到岸后不能再缓，局中无款可垫，岂能于领盐一月之后，再令交价？按户行盐，如专恃绅董稽查，则不能逐户亲历；如责成地保，则册报未必核实，派销未必平允；况穷苦小民，往往一饭不饱，而必令计口授盐，毫无纷扰，殊未敢信。计口科盐，本南宋绍兴中一大弊政，黄山谷诗中亦以亲至民间赋盐为极苦也。目下西岸新盐尚未过皖，先派程道在省城经理开局，专司督销，而招商领运则泰州另设一局。谨将新章刊本附呈台览。

江厘添办坐贾，弟本不甚放心，各处所报，收数极少，而传闻民怨颇多。前有一批，饬总局查穷苦县分停抽坐贾，嗣派范比部往接局务，又令悉心访查，应抽者留之，应停者裁之，俟禀复到日，分别办理。大约腊、正两月必可将各处坐贾裁去十之七八，以答尊嘱而苏民困。弟派去各员，原难尽求惬意，然无不勖以廉洁、谕以宽大，若甘蹈竭泽之戒，以求济饷之方，非弟所忍为也。

比来军事剧顺，南岸连克七城五隘，苏州克复，金陵合围，淮上转危为安，苗逆授首。意者天心厌乱，扫荡有期。惟恐苏、浙群逆冒死冲突，仍不外皖南、江西一路。弟分守徽、池、宁各城，而调江、席两军回顾江境北防，乃味根行至吴城，遽尔长逝，目下尚无接统之人，殊多后虑，并以附陈。复请台安。不宣。

367．复官文十一月十九日

苏垣克复，敌目归诚，金陵粮路已断。江忠义病殁，无人可统其军。苗逆剪除，各城返正，皖北可以稍安。调成军回鄂尚须缓期。

秀帅宫太保中堂大公祖阁下：

接初三日惠书，敬承一一。

苏垣幸已克复，听酋归诚，慕酋就戮。李中丞回军无锡，亦于初二日攻克常州，贼目姚敬臣专人至雪琴处乞降，苏境群逆似有瓦解之势。金陵一军自朝阳门、紫金山扎定，贼之粮路已断，止太平门尚未合围。初五夜轰开地道，该逆抢堵缺口，未能攻破。忠酋于十一日率数百骑由太平门入城，余众分踞丹阳、宝堰、沙子冈、龙潭一带，侍酋仍踞溧阳。群凶聚处，必将冒死冲突，微特洪逆老巢遽难攻拔，且恐皖南、江西尚多后虑。弟分守徽、池、宁各城，而调江、席两军回驻石门、洋塘，以固江省北境。该军甫经抵防，味根军门于中途病殁，无人可统其军，殊难得力。淮南北各军暨僧邸南下之师，剪除苗逆，各城圩次第返正，皖北可以稍安。僧邸报捷折稿想达荃鉴。

希帅部下向食鄂饷，频年在皖防剿，叨惠实深。兹调成军回鄂，本不容辞。惟苗党初附，尚怀狐疑，其〔张〕士端、朱万隆、李万春、苗景开等皆苗部最大头目，仍踞怀、寿、正阳各要地，殊难保其无事。群捻亦趋向无定，赖有大军分投弹压，以期渐就范围。颍上、正阳、尖镇一带，现由成军就近照料，是以十五日咨复，请留该军一个月再令赴调，非敢故缓师期，实欲竟此一篑，俾臻万稳。如果淮甸安抚各军迅就妥帖，则令先期拔营，不必定候匝月。至贵廷芳留鄂一节，已读悉尊处片稿，俟奉到谕旨，即当饬赴麾下听候驱策。专泐布复。敬请台安。

368．复左宗棠十一月二十日

剿苗事机极顺，惟苗党巨酋未戮，后患仍不可测。江西有兵无将，景、饶俱难深恃，杭城一下，可分兵回顾景、婺、饶、乐。金陵洪逆坚守一年二年均不可知。各营弊端甚多，不仅缺额一事。

季翁仁兄大人阁下：

接奉十月二十八日惠缄，敬悉一切。

自苏州克复后，无锡亦于初二日收复。自苗逆就戮后，颍上、正阳、下蔡、寿州以次归诚，事机可谓极顺。惟苗党巨酋如张士端、朱万隆、李万春、苗景开等均未诛戮，后患仍不可测。而南岸如忠、侍、辅、堵诸伪王，其党尚众，其力未竭。江西之北境有兵无将，味根长逝，无人堪统其众。段起亦因病请假。研香才识较优，而其部下无得力将领。若贼复从皖南窜江，景、饶两防俱难深恃。闻少荃分兵进剿嘉兴，想杭州、馀杭之贼亦难久抗。杭城一下，尊处当可分兵回顾婺、乐、景、饶一带，但恐忠、侍、辅、堵之窜逸，不待杭城既破之后耳。

金陵洪逆死守弗去，其志甚坚。今冬忠、侍再往救援一次，如果猛扑而官兵不动，则忠、侍必仿石达开之例，改图西窜，而洪逆之坚守一年二年均不可知。鄙意妄度如此，其幸而不出于此，则国家之福也。

朱、唐勇丁缺额，此间亦有所闻。欲求一破除情面之人前往点名，殊不可得。近日各营弊端甚多，不仅缺额一事。鄂中积习有更甚于此间者。若军务不速完竣，正不知迁流之何极耳。

达川将以腊月入蜀，小芸与之同行。知关廑注，顺以布闻。即请台安。不具。

369．复沈葆桢十一月二十一日

李酋解至粤省，江西南境或可暂安。忠义沦逝，军无统率，必不得力，如江忠朝不肯从军，当缄商左择一贤将暂为统理。厘务屡酿巨案，自是办理不善。

幼丹仁兄大人阁下：

接奉十一月初七惠书，敬悉一切。

李复猷股匪，顷得湖南信，业赴凯章处投诚，将李酋解至粤省，似此江西南境或可暂安，而北境则为虑方长，幸贼势已衰，不似昔年之剽疾。韩军于开正后再由抚州以还饶、景，当不为迟。

味根沦逝，深堪痛悼。弟以尊处必先行入告，故至今未为陈奏，望将疏稿抄咨敝处。其族兄达川方伯将赴蜀中，亦欲先睹为快。其部下陈道鸣志，最为味根所许，而资望尚浅，不足统辖各提镇。味根病笃时，达川曾与商及替人，据称惟其从兄江忠朝人较稳练，物望归之。十月间驰函促之来皖，如其肯来，腊月可到，此外无人可承其乏。此达川之论也。弟与楚军同事之日极少，左帅与岷樵兄弟暨印渠、味根诸君子周旋较久，气谊弥笃，如江忠朝不肯从军，尚当缄商左帅择一贤将暂为统理。目下军无统率，必不得力。韩军北行以后，尚乞阁下于韩、段、刘、张中酌派一人至石门一带，与席军为犄角之势。研香识力过人，闻其麾下无一良将，亦足虑也。

厘务屡酿巨案，自是办理不善。当嘱筱、云二君蠲除烦苛，崇尚宽大。仍求阁下体访情形，时加训迪，俾得免于大戾，是所至祷！诸希心鉴。顺问台安。

370．复李榕十一月二十一日

请仍赴建平接防。

申夫仁弟阁下：

接十四日手书，具悉一切。

宁、广一片荒瘠之地，转运本不易办，贵军欲驻新河庄以就水运，具有苦心。惟建平距东坝只四十里，鲍军全扎东坝，食米更多，亦须搬运到营，尊处人力不如鲍军，而食口减至数倍，计办运之难易，当亦不甚悬远。此次派防各军，陞字、湘后等营，其进高淳、溧水，均在未经奉札之先，势难撤回。阁下遵札往戍建平，而中道改计，殊非所宜。霆字三营代防建平，本系暂时之计，现距开春尚远，亦未便令渠久候，请台旆仍赴建平接防。其转运事宜，或与霆营互商办理。如有须多用钱之处，情愿由粮台赔认，不令阁下独有棘手之虞。

贵座师清如先生旋吴，代致程仪五十金，曾于初三复函内奉告。稼生先生亦经返江，随后尽情可也。复问台安。

371．复杨岳斌十一月十二日

处置正右营哨勇滋事致陈品三炮伤身死案。祈谆饬李、万、严三镇仍旧留营。

厚庵仁弟大人阁下：

十七接十三日手书，查明陈品三炮伤身死一案，系正右营哨勇滋事，嘱将该营官参革，哨官、丁勇斩首数人。二十接十四日大咨，已饬李与吾带领五哨弁勇来省听候查办。旋据舍沅弟称，与吾实不知情，曾为面恳左右乞予矜全。鄙意亦谓该镇在营多年，苦战积劳，虽有失察之愆，尚在可原之例，因咨请免令该镇来省。顷得十八手书，案中首要各犯均已分别查明，是李镇尚无纵容情弊，应遵照来函，将首先逞凶之周泰丰、祝广元并开炮之勇斩枭三人，张凤美参革，其余二哨官均予重责，撤去差事。似此处置，深得事理之平，亦足服李营之心。其应在何处发落，前咨奉商，或请阁下与沅弟就近会办，或将为首哨勇委员解省，统希卓裁酌夺，备咨见复。

至李、万、严三镇同时乞假，似非所宜。阁下前次回籍，赖诸将留营照料，今若令三镇同去，又将该营头遣撤，鄙人固不放心，即官、严两帅亦必互生惊疑。目下江面虽若无事，而防维实难稍松。顷奉寄谕，犹以力防贼窜江北为言，岂宜遽裁师船，以乖朝廷之意？且近年收复各城，实赖水师之力，今大功将蒇，阁下浓于孝养，淡于功名，不肯少留数月，亦何妨令诸将留此，同收一篑之功，以慰多年之望？祈谆饬该三镇仍旧留营，如业已开差，上驶过皖时，敝处亦必截留也。

来书两次称禀，过从谦。昔年曾与阁下说及，岂忘之耶？谨以奉璧。复问台安。

372．复李鸿章十一月二十二日

宋庆气焰殊甚，杀李世忠部下；富帅与义渠结怨，均须调停解释。金陵接济已断，洪酋仍将死守。饶、景重地，乏一可恃之统将。李续宜仙逝，黄昌岐赴淮。

少荃仁世弟大人阁下：

前接十月二十二日赐书，旋得克复苏州、无锡各捷报，顷又读初五日筹画大略一片，仰见高掌远蹠，气吞丑虏而智迈群伦，佩慰何涘！戈登之事仅见于寄谕中，不得其详，比已化其枭狼，稍就驯扰否？

此间近事，自苗逆授首，蒙城解围，淮甸大致肃清。惟苗党巨酋如张士端、朱万隆、李万春、苗景开等均未就戮，而邸帅部将宋庆等气焰殊甚，杀李世忠部下提镇朱元兴等数人，反以李部攘功争斗入奏，蒋、毛进攻正阳，宋庆亦以争功罪之。而富副帅与义渠结怨甚深，邸帅亦为所动。必须将此数段者调停解释，而后将苗党、捻酋择尤诛殛，淮上庶有奠安之日。

南岸自进围紫金山后，金陵接济已断。李秀成于十一日入城，苦劝洪逆弃城同逃，洪逆不从。大约猛扑数次之后，忠逆则窜流江、楚，洪逆则死守勿去，未知何年始得永毕永讫也。

皖南之毗连江省者，业派兵分守八城。江西北境如石门、洋塘、景德镇，守兵亦颇不少，惟江味根于十一月初四日沦逝，刘克庵丁忧回籍，段起因病请假，韩进春尚戍赣南，饶、景重地乏一可恃之统将。万一忠、侍、辅、堵诸酋分途上犯，殊为可虑。

希庵亦于十月二十八日仙逝，忠荩廉洁，家无长物，实堪痛惋。

昌岐已报二十六日起程赴淮，而淮事适已先了。始则既疲于东，又骛于西，后则外亦不侮，墙亦不阋。容容者多厚福，昌岐其有之乎！

浙中钱君廷薰来此，携去一函，曾贺官衔、黄马褂之喜，不知何日可到。顺问台安。诸希心鉴。

373．复乔松年十一月二十二日

外间谓金陵可以速克，实乃期望太过，来书商及克城后应办事宜，似嫌早计。所拟交卸粮台事务，朝廷未必允许。黄军门仍须留剿苏境，杨军门以母病将开缺旋湘。

鹤侪尊兄年大人阁下：

接展惠书，具聆硕画。上下游军事同时顺手，诚国家如天之福。外间期望太过，辄谓金陵可以速克。鄙意洪酋老奸巨猾，饱经事变，围攻年余，不甚恇惧。现虽次第进扎，而太平、神策两门尚未合围，城中米粮颇足，贼气尚固。忠、侍、辅、堵诸酋其党尚近百万。忠逆十一入城，十三后屡与官军搏战，据探该酋欲挟洪逆同窜江西，而洪逆顾恋老巢，死守弗去。似此情形，江、皖一路尚多后虑，金陵持久之局更不知延至何时。来书商及克城后应办事宜，似嫌早计。阁下现管粮台，系奉旨督办之员，非奏明不能交卸。历年来皆仗荩筹综理，骤请替人，朝廷未必允许。若竟谓金陵将克，预筹移驻省会，则尤难措辞。弟于去年二月曾陈明不轻奏未定之事，预计之说。目下军务殊无把握，未便凭空著议。万一金陵果克，台旆南渡，料理省城善后事宜，仍不时赴扬州，往来其间，兼顾两岸，亦无不可。至瓜、扬各防，向由都帅主持，敝处未便遽谋越俎。淮甸渐就肃清，富帅即日回扬，无须远筹供亿。

黄军门会克苏州后，本报于二十六日起程赴淮，今闻淮事已了，或仍须留剿苏境。杨军门以母病甚重，固请回籍，弟已据情代奏，即日当开缺旋湘。尊议以杨主上游，黄主下游，此时情形不同，未可改弦易辙，天下事固难尽如人意耳。诸希亮鉴。复请台安。敬璧谦版，不宣。

374．加杨岳斌片十一月二十三日

希庵仙逝，可敬可痛，兹将渠信抄寄台览。

再，顷得希庵遗书，知已于十月二十八日仙逝。苦战十年，忠荩廉介，可敬可痛！而报国灭贼之忱与养亲承欢之志，读书追古之怀，均有大志而不克偿，尤为可悯。兹将渠信抄寄台览，想台端亦必为之泫然也。再问厚庵仁弟大人台安。

375．复张凤翥十一月二十三日

苏州克复，金陵仍是死守持久之局。忠义病故，军无统帅。蒙城解围，苗沛霖伏诛。续宜逝世，不胜哀悼，告筹资为其料理后事及家属自赡之用。

炼渠尊兄大人阁下：

接十一日惠书，具审台旆周历各处，懋著荩劳。地方疾苦之情，善后补救之策，兼咨博采，谅有成竹在胸矣。

皖南现虽无事，惟下游苏、浙各军愈逼愈紧，该逆冒死冲突，仍以由皖入江为一条生路。苏州二十五日克复，降众十余万，虽已分别遣散，不知不再入贼中改隶他酋否？忠逆遁回金陵，苦劝洪逆同逃，洪逆不允，大约金陵仍是死守持久之局，而忠、辅、侍、堵等酋则必冒死上冲，必皖南、江、楚之患。

味根军门在吴城病故，军无统帅。段培元因病请假，韩进春留赣未来，铭〔钤〕峰、心初均在籍未出，徽、池各属少一支游击之师，饶、景两防少一员总辖之将，此可虑之大者也。

淮上诸军次第进剿，收复蚌埠、怀远，各圩纷纷叛苗从官。适僧邸南下，督军大战，遂解蒙城之围。苗沛霖伏诛，寿州、正阳、颍上先后反正，积年巨患，迅就歼除，皖北之事，当较南岸易了。知关廑注，顺以告慰。复问台安。不一。

再，二十日接希庵中丞遗书，痛悉于十月二十八日子时仙逝。十年苦战，家无长物，忠荩廉介，当世罕有其匹。而报国灭贼之忱，养亲承欢之愿，读书希古之怀，均有大志而不克偿。九原有知，不无遗恨。国藩之悲，亦敬其清节而悯其远志，非徒痛其兄弟之有大功而不寿也。

忠武公生前存积万金，拟向各营取出，为渠兄弟临殁寄献老亲之资，不知可追得齐否？此外华阳镇分厘三个月及各处赙仪共凑成若干，为希庵后事及渠昆弟五家自赡之用，无令过于寒窘，使人谓廉吏果不可为也。

希帅所存书籍等物，由阁下经手者，自须专人送至湘乡。或请台旆于正初来省一行，届时逸亭亦必到矣。再问炼渠尊兄台安。

376．复张凤翥十一月二十六日

苗党巨酋均未就戮，皆系陈镇收留部下，后患正未可测。兵勇屯田一节已于公牍批答作罢论。

炼渠尊兄大人阁下：

二十二日缕复一函，旋得十八日手书，具悉一切。

苗党巨酋不独李万春、朱万隆反复可虑，苗景开、苗春年、李东华等均未就戮，皆系陈镇收留部下，后患正未可测。而邸帅部将宋庆等气焰殊甚，杀李世忠部下提镇朱元兴、杜宜魁数人，反以李部攘功争斗为辞。蒋、毛进攻正阳关，宋庆亦以争功混打罪之。而富帅与义渠结怨颇深，邸帅亦为所动。必须将此数段者调停解释，而后苗党、捻酋择尤诛殛，淮上庶有奠安之日。

英臬司统领所部分布阜、蒙一带，会督地方官饬令各圩先缴枪炮、次平濠墙，义帅初八亲赴下蔡、寿、正等处巡阅地方情形，当有一番布置也。著名捻首如相盘、李孛、葛小牛、葛春元等次第伏诛，李大个子等均投诚，捻氛渐可肃清。诸关廑询，顺以奉复。

至兵勇屯田一节，皖南地狭民稠，虽迭遭兵燹之后，田地多荒，而收复以后，孑遗渐复邦族，未便夺其生计。且兵勇亦实不能垦田，前年驻师祁门时，令其种菜尚不肯为之，即可概见。已于公牍批答作罢论矣。复问台安。不备。

377．复唐训方十一月二十七日

练长、圩主等名目概经革除，似不必再立乡长。酌商朱元兴一案之处置与省中各缺人事安排。李续宜仙逝，可敬可痛！

义渠仁弟大人阁下：

接十四日惠函，具悉一切。

善后章程十二条，平允深细。祓去旧染，咸与维新，淮上遗黎，从此得庆再生，佩慰何似！惟练长、圩主等名目概经革除，似不必再立乡长。乡长由官给谕，即可假官作威。凡立法之始，皆谓详慎选择，非公正老实者不派，然各县安得许多贤人？如其果贤，名曰“乡长”可也，名曰“练长”、“圩主”亦可也；如其不肖，此三名又何择焉？目下将平圩、填壕、散练、缴械及严禁仇杀、劫夺等事层层做到，则民间已旷然无累，尽可疏节阔目，相与休息。其乡长之有无，亦不甚关系轻重也。

朱元兴一案，尊处派员调处，具征苦心维持。松崖来文，辞气尚无不顺。僧邸来咨，则不特责李部之攘功，而并怪蒋道之争夺。敝处顷有一咨，请阁下与僧邸就近会查，刻接十七日大咨，已将蒋、康互斗一节请免查办，处置极为妥善。惟李部攘功，僧邸曾以入奏，朱元兴等未经奏及，究应如何立言，尚希荩筹酌度。

省中司道三缺，于二十一日下札。达川交卸后，拟于腊月初三起程。尊处评骘各员，权衡精当，分派各缺，即如来书办理。所需差遣人员，饬司遴开数名派令来临。前商李金庚调署桐城，经阁下奏准，吴仲帅又专函见商，当复以大疏在前，难于另奏。现李令来省禀见，已饬前赴署任矣。芝纯与康副将方有龃龉之迹，奏奖一节，似宜稍缓。

二十日接希庵遗书，竟于十月二十八日仙逝。苦战十年，忠荩廉介，可敬可痛！而报国灭贼之忱，与养亲承欢之志、读书追古之怀，均有大志而不克偿，尤为可悯！遗书抄呈尊览。复问台安。

378．复杨岳斌十一月二十七日

开缺回籍之奏，已为批谕驳回。李秀成回金陵，闻约洪弃城，有图窜江西之议。忠义长逝，军无替人，然自江之北境至皖南均已设防。

厚庵仁弟大人阁下：

二十二日泐复一函，续接十八、二十一等日惠书，以代奏陈情一疏，两承齿谢，殊抱不安。此折二十六日递回，奉到批谕：所请省亲一事，俟克复金陵后再行请旨，此时无庸开缺回籍，并赏人参四两，为太封翁、太夫人调摄之资。同日寄谕，复谆切言之。朝廷拳拳慰留，万难再申前请，尚祈勉抑归思，为国自珍，竟此一篑一〔之〕功，用答九重之望。谕旨另录，奉咨谢恩折件，应由尊处专差呈递。此系非常之恩，近岁各路大帅，无此赏件。咸丰元年，因李石帅先逝，而赏其母参枝，彼以哀悼而赏，不如此以慰留而赏也。近日所接竹报，堂上起居何似？颐养得宜，计已勿药有喜，望示及一一，以慰鄙怀。

承派驰防金柱及沿江巡缉各营，深以为荷！忠逆既回金陵，必有数次恶战。乃自十六以后，尚无动作。闻其约同洪逆弃城同逃，又有向宁国县绕越开化、玉山，图窜江西之议。现所虑者，味根长逝，军无替人，江省内地尚乏大支游击之师；然自江之北境下至皖南，逐段皆已设防，纵使该逆上窜，应难逞志。石达开自湖南败窜后，一蹶不振，忠党尚不如石党之多，而群贼处处失势，或不至燎原为患也。复问台安。

379．复冯子材十一月二十七日

敌踞丹阳，或图径扑京口，务祈稳慎扼守。刻下广德未下，鲍军未便进攻句容。

萃亭尊兄大人阁下：

月初布复一函，亮达典签。顷奉惠书，猥以苏垣克复，祓饰逾恒，曷任纫戢！

自苏州、无锡复后，忠、侍各逆窜聚丹、句一带，势如群川赴壑。镇防首当其冲，尊处调张部回防以厚兵力，并令田军驻扎丹徒，联络东南声势，荩筹周妥，企佩良殷。忠逆于十一日率数百骑入金陵城，十三以后，屡与官军搏战，其余众尚分踞丹阳、宝堰及沙子冈、龙潭、石埠桥等处。丹阳与镇江老营相距不远，或图径扑京口，亦属意中之事。务祈督饬雄师，稳慎扼守，以静待动，庶不致为穷寇所乘。

鲍军门尚驻东坝，刻间广德未下，未便进攻句容。闻溧阳有投诚之说，侍逆坚悍自雄，当不出此。其欲由宁国县、常、玉山以窜江西别觅生路，则亦意中之事。东坝为皖南第一门户，鲍军自未可移动也。专泐布复，顺颂台安。祗璧谦版，不宣。

380．复厉云官十一月二十七日

图泗安虽可固宣防，但必俟恢复广德之后。苏垣克复，慕酋授首，八降王已骈诛。苗逆伏诛，淮甸指日当可肃清。新刊楚岸章程，不知尚有未妥处否，便中尚祈详示。

伯符仁兄大人阁下：

初五日接展惠缄，具悉种切。借谂台祉绥愉，荣问庥畅，至以为慰。

陕南之贼由汉中城固窜陷山阳，寖窥郧郡，宛裕捻众扰至内江，浙、川、鄂西边防孔亟，殊系鄙念。

泗安为通浙门户，假使由东坝进兵，夺此一隘，而广德之贼不击自退，则与上年攻金柱而芜湖遂复，机势略同。第湖州、长兴、安吉、孝丰、广德一片贼氛，必须浙军由昌化、於潜进复孝丰、安吉，皖军由建平、宁国先复广德，后取泗安，方能与浙师合龙。浙师现攻馀杭，势不相联，即使我得泗安，而湖州、广德之贼来争，转运维艰，恐亦能取而不能守。故明知图泗安可固宣防，而不得不俟诸复广德之后。苏州于十月二十五日克复，慕逆授首，八降王亦已骈诛，差为快慰。惟伪忠王漏网，有挈洪逆大股逃窜之说，殊多后虑。

长、淮南北，唐、富及李良臣之师次第进剿，各圩纷纷叛苗返正。适值僧邸南下，督军大战，蒙城解围，苗逆伏诛，怀远、寿州、颍上各城先后收复，淮甸指日当可肃清。俟寿、正、颍、亳等处余氛稍定，即令成武巫〔臣〕上援鄂疆，以应秀相之调。

希帅遽尔沦谢，忠荩廉洁，近世所罕，人琴并悼，可胜於邑。

郑君荣封溘逝，高守接办汉岸局务，阁下知之有素，必能综理精密，将来即作郑君替人，以资熟手。新刊之楚岸章程，国藩博采广询，屡改乃定，不知尚有未妥处否？便中尚祈详示。复问台安。不宣。

381．复徐璧如十一月二十七日

南、北两岸军事极顺。

璧如尊兄世大人阁下：

迭奉惠缄，具纫绮注，借谂文祺顺适，履祉安恬。华萼联辉，日绚棣楼之瑞；芙蓉出水，风传莲幕之香。即事多欣，至以为颂。

此间军事，幸托平安。南岸石、太、旌、宁、建平、高淳、溧水、东坝、秣陵关，七城二隘次第收复，苏垣亦已告克，气机颇顺。北岸官军直捣下蔡老巢，苗逆授首，淮甸肃清。知关廑系，附报一二。

令侄在营一是平顺，堪以告慰。复颂箸安。敬璧大柬。不备。

382．复孙观十一月二十七日

已收复七城二隘，惟地广兵分，尚未能合围金陵。

省斋尊兄大人阁下：

十月二十日接展中秋惠缄，纫存注之因时，觉掞张之溢量，借谂延釐英，遍德雷琼。海波不扬，庆安澜于珠澨；天颜有喜，接晋日以锡蕃。引企矞晖，良殷抃颂。

弟久践戎行，靡佳足述。比幸石、太、旌、宁、建平、高淳、溧水七城，东坝、秣陵关二隘，均已次第收复，气机颇为顺适。惟新复各处皆应设守，地广兵分，尚未能合围金陵，闻城中米粮尚足，贼氛尚固，亦未敢遽作克复之想。知关廑系，附报一二。专泐。复颂台安。祗璧谦版。不备。

383．复唁黎福保黎福沅十一月二十七日

吊唁黎母仙逝。

十月中浣，递到讣函，惊悉尊慈太淑人锦堂弃养，骇谔曷任！

上年皖南祲疫，令兄寿民捐馆宣城，太淑人景迫崦嵫，骤闻噩耗，恫心瘁虑，可想而知。果因玉树之摧，遽谢金萱之荫，贤昆仲孝友笃于天性，哀痛自逾常情。惟太淑人颂椒有馨，谥柳为惠。助大夫之内政，壸德斯传；勖令子以官箴，母仪共懔。九重恩命，鸾封则两世荣膺；七十古稀，鹤算仅一筹未满。矧宣文撤幔之日，值大士证道之期，备福寿于箕畴，游逍遥于莲界，生天成佛，无憾可言。尚冀礼庐珍卫，顺变节哀，勿过毁伤，是所至祷！

弟驻军皖垣，未获躬亲奠醊，仅具赙仪四十金，聊表寸忱，即希察收。专泐奉唁。顺问礼安。不备。

384．复吴炳崑十一月二十七日

处置黄高升欺负孤孀一事。附告军情。

贞阶尊兄大人阁下：

顷接手书，具悉一切。

黄庆已立继嗣，资财契据自应全行发还，捐田入祠一节，既不情愿，可作罢论。黄胜高已赴浙营，如不再回滋事，亦可姑置勿论。惟黄高升欺负孤孀，情殊可恶！所亏谷石本应折价并进庄钱文概令清缴，姑念无力全完，从宽追钱一百串，即给黄希蔚为哺乳之费，余欠免追，以断葛藤。如实追不出，则须重责久押，令其多受苦楚，以惩欺嚼之咎而绝暖昧之言。其黄希蔚一百串须于田租中划出，断不可少。此事极赖台端精心区画，仍希会商断处，详候南抚部院核夺完案，再咨敝处。备黄希蔚之百串亦须载入公牍，乃为周密。

此间近事，皖南将次肃清，苏州、无锡亦均克复。苗逆就戮后，颍上、正阳、下蔡、寿州以次归诚，事机可称顺适。惟苗党巨酋尚多漏网，忠、侍、辅、堵诸伪王均未就歼，凶党尚近百万，未知此后别有波折否？

厚庵军门坚请归养，屡经函牍挽留共规金陵，竟此一篑之功，续接咨缄，归志益决，即经据情入告。顷奉命下，俟金陵克复乃准告假，特赏人参四两，主恩优渥，近世罕伦。知在念中，顺以附达。复问台安。并璧谦版。不备。

385．复文辉十一月二十七日

南岸收复七城二隘，苏垣亦已告克，惟金陵一时难期幸复。

又石尊兄大人阁下：

顷奉惠缄，猥以贱辰，远蒙藻饰，掞张溢量，惭悚曷任！借谂荩绩日隆，庞祺川至。屡丰绥万，占吉梦于鱼；锡晋接三，集祥光于乌棨。引詹矞霭，倾颂良殷。

弟久践戎行，惭无裨补，愧驹阴之虚度，幸鹭曲之频闻。南岸石、太、旌、宁、建平、高淳、溧水七城，东坝、秣陵关二隘次第收复。苏垣亦已告克，气机颇顺。惟拓地既广，置守愈难，但求新复各处安稳无虞，即为厚幸。金陵城大贼众，一时难期幸复。知关廑系，附报一二。专泐。复颂台安。祗璧谦版。不备。

386．复联福十一月二十七日

拓地既广，置守愈难。

芝圃尊兄大人阁下：

顷奉惠缄，猥以贱辰，远蒙藻饰，掞张溢量，惭悚曷任！借谂台祉绥愉，荣问庥畅。运金心于饷局，鹤糈常盈；膺锡命于鸾坡，龙纶迭捧。引詹景矞，倾颂良殷。

弟久践戎行，惭无裨补，愧驹阴之虚度，幸鹭曲之频闻。南岸石、太、旌、宁、建平、高淳、溧水七城，东坝、秣陵关二隘，次第收复，苏垣亦已告克，气机颇顺。惟拓地既广，置守愈难，但求新复各处安稳无虞，即为厚幸。金陵城大贼众，一时难期幸复。知关廑系，附报一二。专泐。复颂台安。祗璧谦版。不备。

387．复晏端书十一月二十七日

吴丞、叶令应如何甄叙，统希卓夺。此间近事颇顺，惟金陵洪逆守御尚坚，忠、侍、辅、堵各酋均未就戮，未知此后别有波折否？

彤甫仁兄年大人阁下：

顷奉十月二十六日环章，齿及微仪，弥增惭歉。就谂玉节元旋，萱闱介寿。驾耄耋期颐而上，兼康强逢吉之全，家庆国恩，良殷倾颂。

舍沅弟寄呈屏幅，写作未工，得仙同年椽笔为之，谬列贱名，荣幸无似。吴丞本粤省实缺，叶令系尊处随员，应如何甄叙之处，并在事出力各员衔名，统希卓夺，开单见示，以便与颜、丁、陶一律保奖，用答鼓励人才之雅意。

此间近事颇顺。皖南自青阳解围后，投诚之伪王二人，诛戮巨酋数人，连克七城四隘，金陵遂将合围，苏州亦已克复。长、淮南北，唐、富及李良臣之师次第进剿，各圩纷纷叛苗从官。适值僧邸南下，督军大战，蒙城解围，苗逆授首，怀远、寿州、颍上各城先后收复。意者天心厌乱，扫荡有期。惟金陵洪逆守御尚坚，忠、侍、辅、堵各酋均未就戮，凶党尚不下百万，降众亦未易安插，未知此后别有波折否？鸟怯弦声，蛇疑弓影，鄙人饱更忧患，皇皇焉不胜其后虑也。尚冀时锡箴言，以匡不逮。复颂台安。摹璧晚谦。不备。

388．复张裕钊十一月二十八日

皖南将次肃清，苏州亦已克复，杭州、金陵均占不远之复。此间人多事少，若非确有长技，位置颇难。

廉卿仁弟足下：

迭奉惠书，具纫绮注，借谂文祺嘉畅，纂述日多。无尘事之相撄，澄古心于独往，修学尚志，企慰良殷。

近日各路军营更番奏捷，群丑穷蹙，纳土归诚，皖南将次肃清，苏州亦已克复，苗党返正，大憝伏诛，千里长、淮，又将顺轨。意者天心厌乱，大难将夷，杭州、金陵均占不远之复。惟忠、侍、辅、堵诸酋尚未授首，凶党尚近百万，未知此后别有波折否？鄙人饱更忧患，皇皇焉不胜其后虑也。

此间人多事少，若非确有长技，位置颇难。天官畴人之学，素未涉其藩篱，此间有李善兰壬叔者，众推为当世无双，刘君顷已到营，当令其与壬叔讨论商榷，再谋所以处之。大著亦俟暇时寄缴。复问近安。

389．复庞际云十一月二十八日

蓝酋已遁窜商南，邸部赴汝宁进剿张总愚。南岸已连克七城四隘，苏州、无锡亦均克复，惟忠、侍等诸酋其党尚众，金陵未敢遽作克复之想。

省三仁弟大人阁下：

接本月七日惠缄，知明春台旆南迈，良觌非遥。并知秋间清恙甫瘳，即为张水部经营身事，交谊之笃，殆过巨卿，美意延年，从此更可操券。瞻充闾之佳气，庆萱阁之鸿釐。引睇吉晖，曷任欣颂！

蓝逆已遁窜商南，张总愚一股，邸部马队已赴汝宁一带进剿矣。苗逆发端甚微，主抚议者，谋之不臧，酿成巨患。希庵中丞适以病归，鄙人辖地太广，兵力太分，未得经营淮甸，早歼此贼。今大憝伏诛，群丑瓦解，幸因人以成事，敢贪天以言功？猥蒙祓饰，只益悚惭。

南岸群丑穷蹙，纳土归诚，连收七城四隘，苏州、无锡亦均克复，气机似觉大转。惟忠、侍、辅、堵诸酋均未就戮，其党尚众，难保不别觅窜路，皖南、江西犹多后虑。金陵一军，虽已合围，而城中米粮尚足，洪逆顾恋老巢，仍是死守持久之局，更不知延至何时，未敢遽作克复之想。知关廑系，附报一二。复问台安。不备。

390．复丁取忠十一月二十八日

胡文忠箴言书院所储书籍尚缺《通志》，如系江西刻本，不难奉寄。金陵合围，苏州、无锡先后克复，苗逆伏诛，事机极顺，惟忠、侍、辅、堵诸酋尚未就歼。

果臣尊兄大人阁下：

南翁来皖，捐惠算书，兹奉手缄，寄示读《易》初稿，得观令兄绪说，企佩靡涯。借谂近祉绥愉，纂述益富。

秋间至胡文忠第，存问其家，快睹祠院之成，可胜人琴之痛，俯仰今昔，敬想同之。前得夏、张诸君来信，书院须以乙丑开馆，虽与初议未符，实为经费起见，办理极为妥善。所储书籍尚缺《通志》一种，俟函询舍沅弟前从何处购得，如果系江西刻本，不难奉寄。

此间近事，幸托平安。自秋涉冬，南岸连收七城四隘，金陵遂得合围。苏州、无锡亦已先后克复，长、淮南北民圩返正，苗逆伏诛，怀远、颍上、寿州一并收复，事机极为顺适。意者天心厌乱，扫荡有期，澄清可望。惟忠、侍、辅、堵诸酋尚未就歼，其党尚众，未知此后别有波折否？知关廑系，附报一二。专泐。复问台安。诸惟心鉴，不备。

391．复范泰亨十一月二十九日

门厘、坐厘已批准停办。江西厘金两起两验外，不准多收丝毫。多添分卡是最恶弊政。卡员之优劣，不关罚款之多少。

云吉仁弟阁下：

接诵惠书，借悉贵体违和，不知日内已痊愈否？念甚。所商诸事均系最要之务，兹逐条详复如左：

第一条，坐厘、门厘，敝处批牍未尝不苦心分明，而各局卡总未办理如法，以至因门厘而酿成事端者层见迭出。国藩于星子县禀请免抽之案，当即批准停办，并饬总局于凡似星子之县，查明停抽，旋又批催一次，至今未据开单详复。顷于凌委员禀吉安坐厘案，已批令自行出示停止，原批抄寄一阅。其省局十属应停之处，即请阁下会小山方伯衔出示停止。其略云：“照得某县某卡生意冷淡，商民清苦，应将坐厘、门厘停止抽收。除详明督抚宪外，为此示，仰即一体遵照”云云。寥寥数语，不说体恤市恩的话，不说普律停止的话，虽系宽政，却宜出之大方，不着声色，先就众所共知之苦卡停起。其可停可办疑似之处，请朱子卿往勘一次，或半月而停一卡，或一案而停两处，不过半年，均可办毕。其应行抽办之处，仍须将坐厘认真，将门厘放松。至曾经打卡闹案之处，或不停，或缓停，请再查酌禀商。如此逐渐分案办理，即不必开单详复矣。

第二条，来书以事涉更改，或系疑难，请批总局核复，嗣后于卡局径禀此等事件，概交总局核复。惟饶州到安庆不过三四日，每专差候批，如事非疑难，必交总局核复，未免往返羁延，应一面批定，一面迅行省局。如系条呈局务，亦必交总局核复，以一事权。

第三条，江西厘金两起两验十分外，在抚、瑞、袁、临有江军之三分，在湖口有彭雪帅之三分，皆系三年前之旧章。此外各卡验票放行，不准再取丝毫。来书谓各卡任意加抽，如果属实，亟须严禁参办。惟盐厘一项，前有客商由省城买盐赴饶，卡员见原执护照月日相距太久，盘诘船户，呈出行户一信，内载代买他人护验照另去钱若干字样。卡员令其起票完厘，尚斋言之凿凿者，恐未知买票之缘由耶？凡完满两起两验之票，行店随货卖与客商，沿途骗厘，此等弊端最难防范。咸丰十年，经总局两次议详，终无善策。本年六月，据吴城分局禀定章程，凡行商到岸起货售买者，将原执护验照盖戳注销，其货不全起者，将原执照内所起货数批明盖戳，其起存行栈未卖之货，发给小票，俟售出时抽收坐贾，缴销小票。行之数月，尚无窒碍。现当力崇宽大之际，吴城之章断不可施于通省。即有货是客非，卖票骗厘之弊，只好置之不问。尊处既闻饶州尤甚，应请阁下与小山、尚斋诸君切实查究，如有于两起两验之外，勒人起票者，严行参办。此等大信，断不可失，敝处亦当通饬各卡局遵照。

第四条，梅林渡地方，上年陈镇金鳌会同知府何守设卡抽厘，以为造船、铸炮、修建东西两卡城上营房、制造军火器械之用。自咸丰十一年十月设卡起，至同治元年闰八月止，办理将及一载，商民尚无违言，曾据造册报销在案。敝营制造火药，江西、湖南办解硝斤，不敷甚巨。吉安产硝甚多，欲派员采买，无款可筹。前据粮台迭次请拨厘金，以为制办军火，未经批准。因厘金专充皖台月饷，不欲拨动，故饬吉安分局会同吉安府查照陈镇向章，复设梅林渡卡抽厘，专备买硝之用。嗣经凌守派员设卡，按货抽收三分，仅五日，即据商民呈出陈镇旧票，按上下卡厘票，每厘钱一千抽三百文，旋即更正，仍照陈镇向章办理，按上下卡一千之数只抽三百，是不满一分矣。此事现归黄印山办理，且待渠禀复再商。

第五条，多添分卡是厘务最恶弊政。本年添设分卡惟抚、建、闽盐税局为最多。七月间据邓丞禀称：水运加抽必先严截旱路，不令无税之盐入境，致使贵贱悬殊。兹据广昌盐贩张鉴臣等联名具禀，情愿每盐百斤完税钱八百文，已经批准，一面刊刻告示晓谕。其旱路要隘，除椒溪、藻坪、大港业已设卡外，尚有刊都、沙洲墟、绕石冈等处分别设卡等情。当经批饬该员，既经批准出示晓谕，准照所拟试办。八月，邓丞又禀：新城桥、樟村、蓉村、杉关等处皆与闽地毗连，拟即添设旱卡，未经批准。十月，邓丞又禀称：黄家隘为宜、崇盐贩绕越之所，已于河桥添设分卡，当批如禀试办。又据申称：暂委知县刘廷选经理樟村正卡，熊村、德胜关为分卡，请委员接办等语。又批：既委刘廷选经理，俟试办两月再行具禀请示。迭据该丞公牍，均系设卡在先，具报在后。其因私盐添卡而未经批驳，是鄙人之疏忽；其因添卡缉盐而并抽货厘，则邓丞之大谬也。此外，批准添设分卡者，又有二处：一为赵少魁禀添荷荛桥卡，一为饶州分局详报鄱阳北门外旱卡。来书谓多一卡，多一查验，往往等候刁难，或正遇顺风，而一泊数日，自系指添水路分卡而言。此间无准添设水路分卡之案。本年四月，据从九潘文琳请添袁郡城外水卡，曾经批驳。十一月初六日接阁下会同小山方伯呈报，始知袁郡北门外设立水卡，亦不出自敝处之意。所有已添之旱卡，应先后从抚、建裁起。请函告刘彤皆就便查明，将邓丞新添之卡次第裁去。此外如有新添水卡，请查明，开单见示，以便饬裁。

第六条，江西罚款，向章罚加十倍，以四成充赏，六成充公。自咸丰十年改设牙厘局，批定章程，减作三倍，以两倍充公，一倍充赏。办理三年，尽归局卡中饱，报解寥寥。今年整顿厘务，报解稍多，而此间迭次批饬，卡员之优劣，不关罚款之多少。来书谓“今年新章以罚款之多寡，定稽查之疏密，应如何收回前命”等语，颇为诧异。此间不特无此通饬之札，并无此批，不知阁下据何牍以立言，希抄寄一阅。本年五月，小山方伯、养素廉访会衔呈报赏罚章程，以巡丁舞弊，或得贿卖放，或串同短报，是以责成下卡稽查，分别记功记过，亦无计较罚款之文，阁下所指或即此耶？厘务若全不稽查，巡丁操可多可少之权，有大票小票之别，致商贾巧者完厘少而跌价抢售，拙者完厘多而折本生怨，流弊极多。故此间通饬之札，以卡员亲督查验为首务，若谓以罚款定功过，则敝处实无此意。

第七条，邻盐加税一节，来函所陈，语语切当。湖南衡州亦系淮南引地，历食粤私已数百年。昨因整顿引地，亦札饬加抽粤厘八文。敝乡有函来请示，国藩复函言：但抽船私，不苛求肩挑之私。吉安分局凌守不敢往良口抽粤盐税，禀请改委。此间亦将复衡州信函之法批示之矣。将来赣关仍循多年旧章抽收八百。至良口加抽四百，则但抽船载之私，不抽肩挑之私。至抚、建抽收闽私，前据邓丞禀称“据广昌盐贩联名禀请抽收陆路盐税，使成本与水运相均，不至贱售，始愿具结照章完税”等语，则陆路减税，水贩或有怨咨，当时以其言近理，故尔批准。今既将新卡裁撤，则陆路肩挑之私过卡者完厘，绕越者纵之，亦网解三面之意。水路则仍照刊定新章加抽八文。

第八条，新城殴毙卡绅一案，彤皆前往，应可查勘明确，不激不随。来书谓“邓丞过猛”，评论最确。但添盐卡而兼收货厘，则不仅“猛”字之咎。王令柏理虽可胜分局之任，而目下多事之秋，暂令彤皆管分局，王令管许湾，相去不远，两人熟商会议，或较妥善。彤皆襄办省局，俟明年夏间再议。建昌各新盐卡有应裁者，即由阁下与小山兄会衔出示裁之。仿照停收门厘告示之例，以短为妙，措词欲不损威重，断不可得，稍损亦自无妨，杀一二要犯，以论抵而惩恶；裁二三新卡，以除苛而安民，并行不悖可也。

第九条，来示“办军装、器械，必须琐琐屑屑，亲身经理，与工匠委蛇渐摩，方能撙节”，诚为破的之论。既派亲信友人经理，又承阁下随事稽核，以后必臻妥善。姚丞镶办理多年，前账冒销太多，批驳台详，时鄙人再三细核，即如火绳一项，此后，现办每根九文半，拙批不以九文半为例，而以前年初克城时之十二文为例，此外各项可以类推。阁下与小山兄悉心推敲，即知此间之持论平恕，不肯苛刻矣。将来此项赔款如何结案，亦期便中熟商见示。诸惟心鉴。复问台安。

392．加庞际云片十二月初一日

请荐贤员。

再，豫中府厅州县素著循声者，亮不乏人，阁下在彼曾与相接见否？便中尚望开示一二，绅士中为阁下所知者亦望开示，以广孤陋。子青中丞幕府中有极好帮手否？办折稿系何人代拟，可示及否？

393．加范泰亨片十二月初二日

请代寄廖钰夫祝敬。

再，来足到此已久，因所复诸件有须查明旧案者，恐阁下于原委不甚清晰，是以言之较详，时日稍稽。

敝座师廖钰夫先生本年已寄炭敬二百金。兹闻其八十寿辰，应再寄祝敬二百金，请尊处设法汇寄。贺信一件，请收存妥递。再问云吉仁弟台安。

394．复马新贻十二月初四日

淮甸肃清，目下平圩填濠，散练缴械，以消反侧之萌。李秀成将图上犯，拟调毛、金同扎南岸。希庵薨逝，可敬可痛！

穀山尊兄大人阁下：

接前月十八手书，具悉一切。

淮甸肃清，诚可欣慰。惟苗党巨酋尚多漏网，后患正未可测。目下将平圩填濠、散练缴械等事一一妥办，祓除旧染，咸与维新，庶以销反侧之萌，而苏孑遗之气。

比来上下游军事顺手，外间辄谓金陵之克指日可待，鄙意洪逆老奸巨猾，饱经事变，围攻年余，不甚恇惧，现虽自紫金山扎定，接济已断，而太平、神策两门尚未合围，上月初五轰发城南地道，竟被竭力抢堵缺口，尚未攻破。忠逆自苏州遁回，十一日率数百骑入城，余众分踞丹、句一带，将图冒死上冲，殊恐金陵终成持久之局，而皖南、江西又遭蹂躏之祸。皖、江交界各属，亦自设防置守，饶、景两防少一员总辖之将，徽、池各属少一枝游击之师，日夕惴惴，用以为虑。拟调毛道一军与金道同扎南岸，或可自固樊篱。

昨得希庵中丞遗书，知已于十月二十八日薨逝。苦战十年，忠荩廉介，可敬可痛！而报国灭贼之忱，与养亲承欢之志、读书追古之怀，均未克偿，尤为可悯！想阁下闻之，亦必为泫然也。知关廑系，附告一二。复问台安。不备。

395．复王必达十二月初四日

忠、侍有上犯皖、江之计，已调韩军回顾饶、景，毛道至南岸，以固江、皖之防。希庵仙逝，可敬可悯！

霞轩仁弟大人阁下：

迭接手书，知寄闽信件已交汇去，并谂台旆莅任芝阳。四载储糈，久借泽袍之力；一麾典郡，定闻襦袴之歌。引睇吉晖，曷任欣慰！

苏州、无锡相继克复，忠酋与侍、堵诸股横溢四出，皖南、江西均为可虑。江西之东北边境如石门、洋塘、景德镇最为冲要，江军门长逝，军无统将，已函商沈中丞檄调韩军回顾景、饶，与席军同堵一路，段、刘同堵一路。阁下亲历各隘，一观形势，兼与各营款洽，极好！极好！并可将地方一切利弊博访周知，随时见示。

金陵一军上月初间轰发城南地道，被该逆竭力抢堵缺口。十一日忠逆入城，十三后屡出搏战，傍城增垒，大约洪逆稳踞金陵，死守弗去，而忠、侍、辅、堵诸酋，均有上犯江、皖之计。徽、池各属，少一枝游击之师，用为大虑。

淮上自苗逆伏诛后，各城隘次第收复，著名捻首如相盘等俱就歼除，皖北之事当较皖南易了。比调毛道一军至南岸，与金道同扎，以厚江、皖之防，未知果有裨否？

希庵中丞竟于十月二十八仙逝，忠荩廉介，当世罕伦，而报国灭贼之忱与养亲读书之志，均不克偿，可敬可悯！非徒痛其兄弟有大功而不寿也。昨已据其遗书入告，抄稿附寄一览。

吉云同年业由多帅奏留渭南营次，奉严旨切责，此后能否生入玉关，殊为於邑。知关廑系，附以奉报。复问台安。

396．加程桓生片十二月初四日

王子鉴朴实可靠。到岸后须确查严守。

再，王子鉴顷亦来此，其人朴实可靠，公事极遵规矩。将来到江西时，阁下可与询商一切。

到岸先后之次，悬牌榜示，挨轮发售，此层关系甚大。务须查之确，守之严，则商情悦服，而价可常保矣。载问尚斋仁弟台安。

397．复彭玉麟十二月初五日

厚帅请假未准，陈品三炮伤案已处置完毕。目下不宜遽撤师船，李、万、严三镇仍须留营。

雪琴仁弟大人阁下：

迭接手书四函，具悉一切。溧水幸未失事，且获胜仗，初一日已得王镇禀报矣。代奏厚帅回籍一折，二十六日奉到谕旨：俟金陵克复乃准告假。已另录奉咨。

陈品三炮伤致命一案，系正右营哨勇滋事，厚庵饬李与吾带领五哨弁勇来省听候查办。鄙意与吾在营多年，苦战积劳，虽有失察之咎，尚在可原之例，咨请免其来省。复得厚庵函称，案中首要各犯，均已分别查明，是与吾尚无纵容情弊。将首先逞凶之周泰丰、祝广元并开炮之勇斩袅三人，张凤美参革，其余二哨官均予重责，撤去差事。如此处置即可完案，与吾尽可不参，敝处咨厚、沅就近讯办，厚已专咨沅处矣。

至李、万、严三镇同时乞假，又将该营头遣撤。目下江面虽若无事，而防务究难稍松。芜、金两防尤关紧要，岂宜遽撤师船？已函嘱厚庵谆饬该三镇仍旧留营。如业已上驶，过皖时亦必截留也。近年收复各城，实赖水师之力。本年克九洑洲之坚隘，解青阳之重围，招抚高淳、溧水，克复东坝，均赖阁下亲督舟师，成此伟绩。功懋懋赏，吉叶黄裳，出自特恩，万难代为疏辞，请预备谢折，俟部文到日即当出奏。

承惠糟蟹三坛，既过于所望，兼羡其富足，来年主顾一定不误。专泐复谢。顾问台安。

398．加彭玉麟片十二月初六日

目下一篑未成，务望忍耐，毕此一役。

再，前次来书，颇多牢骚之词，又有顽皮之语。阁下之遗弃时荣，铢视轩冕，不特鄙人知之甚深，即外间有识君子，亦多能窥测高趣。目下一篑未成，务望忍耐，烦劳稳慎图之。将来侥幸毕此一役，则披褐而出阊阖，恐不独阁下高步追许由也。复问雪弟台安。

399．复张凤翥十二月初六日

催缴湘军存款寄往希帅家中。亳捻犯鄂，已饬成军赴援。凡关系希部之事，均可各抒己见。施家桥据逆勾结薛埠之贼攻扑溧水东门，幸王镇堵御击退。常州闻有克复之说。

练渠尊兄大人阁下：

前月二十六日寄复一函，顷接二十五手书并书目一件，具悉种切。

希庵中丞遗折，由湖南抚院代奏，此间只据其遗书入告。疏稿咨行各处，并录达尊处矣。湘军存款一万零四百两，本由阁下详奉批拨，应仍请备函牍迅至蒋、毛、萧、成、王五处，嘱其设法解缴，敝处待台端明正晋省商寄希帅家中。

现因亳捻张总愚、川匪蓝二顺及另股残捻勾合苗逆余党，纷纷窜近鄂疆，已饬成军即日拔营援鄂，恐不得与阁下会晤。毛军调赴皖南，与逸亭同驻一路，为徽属游击之师，必可常常相见。之纯调赴六安后，或亦可来省一叙。凡关系希部之事，均可各抒所见。来书恸念希帅，情词真挚，阅之弥复凄然。惟冀益宏节概，久要不忘所以立身，所以报君，即所以答知己也。

此间近事，前月二十五夜施家桥踞逆勾结金坛县薛埠之贼攻扑溧水东门，越濠援梯，势颇凶悍，幸王镇堵御击退，追剿三十余里。常州围师屡获胜仗，闻有克复之说，尚未接到明文。知关廑系，附报一二。复问台安。

400．复冯子材十二月初六日

若敌趋京口、润州重地，当实力扼守。鲍军须俟广德得手，方能进图句容。目下当以稳慎为主，不必贪图速效。

萃亭尊兄大人阁下：

前月二十七日布复一函，旋奉惠书，知张镇进扎南路并击退丹阳悍贼，前敌各营仍深沟高垒，以固根本。荩筹妥慎，佩慰曷任！

忠酋入金陵城之后，傍城增垒，尚未猛扑围师。大约洪逆死守弗去，而忠、侍、辅、堵诸伪王均有上犯江、皖之计。皖、江交界各处节节置守，惟徽、池一路尚少一枝游击之师，用以为虑，已饬滨江要隘水陆严防。倘该逆不遂上窜，或趋京口，亦在意中。润州重地，倚赖长城，务希恪遵寄谕，督饬雄师实力扼守，以静待动，不必出队浪战，自可万无一失。金陵一军自紫金山扎定后，神策、太平两门尚未合围，添募新军，未知能否得力。万一援贼城贼前后攻扑，尚属可虞。鲍军门驻守东坝，须俟广德得手，方能进图句容。常州闻有克复之说，尚未有确音。尊处相距较近，当有确耗。常郡果克，贼势或并归丹、句。尊处与金陵之师仍以稳慎为主，不必贪速效也。复颂台安。祗璧谦版。不备。

401．复严树森十二月初六日

皖北捻首相盘等已就歼，淮事略定。已饬令成参将回鄂听调。苏军入浙已进规嘉善。忠、侍等均有上犯江、皖之计，深以徽、池，景、饶为虑。

渭春尊兄大人阁下：

接冬月二十八手书，知奉复前函尚未达览，并谂鄂防各情形俱赖荩筹周密，至以为佩。

皖北著名捻首相盘、李孛、葛小牛等次第就歼，李大个子等均已投诚，淮事略定。成参将昨有禀报，已批令即率所部拔营回鄂，听候调遣，另牍咨达冰案。今接阁下及秀相函牍，再当札催迅赴三关等处。僧邸亦分拨马队赴汝宁一带，追剿张总愚一股。此股扑灭，则苗党当可渐就驱除。将来鄂中边防，当在西而不在东耳。

此间近事，南岸分防各军平顺如前。苏军分兵入浙，攻克张、泾、汇后，进规嘉善，所有平湖、乍浦、海盐、澉浦等城，俱已投诚收复。俟嘉善得手，可期与浙师联络，会攻嘉兴，大局颇为顺适。惟各处败贼求觅生路，恐复横溢四出，窜扰上游。洪逆老奸巨猾，稳踞金陵，死守弗去，而忠、侍、辅、堵诸酋，均有上犯江、皖之计。皖、江交界各属，亦自节节设防。特徽、池少一枝游击之师，饶、景少一员统辖之将，用以为虑。知关廑系，附报一二。专泐。复问台安。摹璧晚谦。不备。

402．复刘建德十二月初六日

苗沛霖伏诛，捻首就戮，淮甸肃清。惟金陵恐成持久之局，而忠、侍、辅、堵诸酋均未就歼，皖南、江西犹多后虑。江忠义病没，李续宜薨逝。亳捻、川匪窜鄂，襄、郧、德、黄同时告警。

馨室仁兄大人阁下：

顷接手书，欣谂慈侍安康，政祺嘉畅，至以为慰。

此间军事，幸托平顺。苗沛霖已于十月二十六日伏诛，各城隘次第收复，民圩散练缴械，一律返正。著名捻首相盘、李孛、葛小牛等亦均就戮，淮甸肃清。苏州、无锡相继克复，进围常州，闻将得手。分兵入浙，收复平湖、乍浦、海盐、澉浦等城，气机似觉大转。外间辄谓金陵之克，指日可待。鄙意洪逆老奸巨猾，饱经事变，围攻年余，不甚恇惧。前月轰发城南地道，竟被竭力抢堵缺口，未能入城，殊恐终成持久之局。而忠、侍、辅、堵诸酋，均未就歼，其党尚众，难保不冒死上窜，皖南、江西犹多后虑。

江味根军门病殁吴城，饶、景两防少一员统辖之将，尤深悼惜。希庵中丞亦于十月二十八日薨逝。苦战十年，忠荩廉介，可敬可痛！而灭贼报国之忱，与养亲读书之志，均不克偿，更为可悯！非徒痛其兄弟有大功而不寿也。

闻亳捻张总愚、川匪蓝二顺及另股残捻勾合苗孽余党纷纷窜近鄂疆，襄、郧、德、黄各边同时告警，昨已饬成大吉率所部援鄂，即日拔营前进，未知果能有裨否？知关廑系，附报一二。儿辈未另拜伏，承念敬谢。复问台安。不备。

403．复史致谔十二月初七日

议减额赋及减浮收，俾遗黎不再苦重赋。如有贤人正士，希随时见示。此间军事，苗逆授首，淮甸肃清，南岸气机颇顺，浙西亦占不远之复，惟金陵未易幸图。

士良尊兄年大人阁下：

接展环章，过蒙奖饰，感惭交并。即维台祺云蔚，令望日隆。引睇吉晖，以欣以颂。

苏省减漕一案，业将冯敬亭中允续后代拟折片，咨请少荃中丞再加斟酌，挈衔复奏，至今未知已出奏否？折中大意，以苏、松、太属赋额，每亩从一斗五升以至一斗七升，或一斗九升起科，比较常州之七升、六升，镇江之五升，本自悬绝，请将苏、松、太原额减去十分之五，则各属每亩皆在一斗以内起科，不过半倍于常州，一倍于镇江，庶于部议轻重不甚相悬之义为近云云。此奏果能邀俞允，吴民应不至大吃累矣。

至减浮收一节，前函拟每县各立一案，不宜强为画一。原以地方情形各有不同，每年办法亦无一定，惟有由各县随时督绅定议，使官与民自为斟酌，庶彼此均可相安。来函道及嘉定、宝山向系民折官办，年年定价详报，是苏省本有随时议价具详立案章程，各属应可推而行之也。现在苏州省城业经克复，无锡相继攻下，常州亦尽有可图，珂乡流离琐尾之民，渐有还定安集之望。所愿减漕一事，得有道诸君子相与匡助，次第办妥，俾遗黎不至再苦重赋，实深企幸。

曹、杨二君，阁下能心折其人，望即转致速回珂里。曹君可入苏州减漕局中，杨君可入常州善后局中，俾各展其所长。敝处亦当函致少荃，就询一切事宜，见之施行。此外如有贤人正士，仍望随时见示，以广孤陋。其减额减收，新章中有未妥者，并望博询众论，转告鄙人，以便随时更正。漕务普改海运一节，弟于九月间曾具一疏，至今未接部议，兹将原稿抄呈台览。

此间军事，北岸苗逆授首，淮甸一律肃清。南岸连复石、太、旌、宁、淳、建、溧水七城，东坝、秣陵关等隘，气机颇顺。惟金陵城大贼众，未易幸图。尤恐忠、侍、辅、堵诸酋不能解南京之围，挟全力以肆窜，各城隘所置守兵，未识能否抵御，悬系无已。沪军分图浙西，已收复平湖、乍浦诸处。闻嘉善亦不日可下，或浙西亦占不远之复也。专泐。复问台安。祇〔祗〕璧谦版。不具。

404．致唐训方十二月初七日

施家桥踞敌攻扑溧水。诸伪酋将图冒死上冲，皖、江交界各城隘已设防置守。惟景、饶、徽、池可虑，拟调金、毛同扎南岸。张总愚窜鄂，已调成武臣回援。

义渠仁弟大人阁下：

前月二十七奉复一函，计当达览。台旆巡阅下蔡、正、寿，并赴邸营会查各件，劳勚可想而知。闻又有蒙城之行，未审何日旋临，至以为系。

南岸分防各军，平顺如前。前月二十五夜，施家桥踞匪勾结金坛、薛埠之贼，攻扑溧水东门，越过濠沟，梯援子墙，经王镇可陞督队堵御击退。建平城外丁山桥、社渚一带，横阔五六十里，亦有贼踪。诸伪酋将图冒死上冲，恐皖南、江西又遭蹂躏之祸。皖、江交界各城隘，亦自设防置守。而饶、景两防少一员总辖之将，徽、池各属少一枝游击之师，用以为虑。拟调毛道一军与逸亭同扎南岸，或可自固樊篱。

张总愚勾合蓝逆苗添罄 ⁽¹⁾ ，依附残捻，纷纷窜近鄂边，襄、郧、德同时告警。秀相、渭帅咨调成武臣一军回援，昨已批令该将即率所部赴鄂矣。达川初三日上船，风色一顺，即扬帆西驶。知关廑系，附以奉报。顺问台安。诸惟心鉴。

————————————————————

(1)  “蓝逆苗添罄”当作“苗逆蓝添罄”。

405．复吴棠十二月初七日

滁、来、天、盱招徕开垦，必使居者宴然不惊而后行者欣然旋返，始可举行。南岸分防各军平顺如前。忠、侍、辅、堵诸酋将图冒死上窜，皖、江交界各城隘亦自设防置守。

仲仙尊兄大人阁下：

前月十二日布复一函，未审达览否？两奉惠书，具聆种切。

滁、来、天、盱一带，地多旷土，由于人有戒心，必使居者宴然不惊，而后行者欣然旋返，招徕开垦，始可举行。鄙人忝任疆寄，当与义渠中丞督同司道妥为商办，乃蒙阁下预筹经费之需，首倡捐资之议，珂乡诸君子闻风兴起，必有乐为输将，共襄盛举者。造福无量，企佩曷任！

南岸分防各军，平顺如前。前月二十五夜，金坛、薛埠贼股攻扑溧水县城，势颇凶悍。经王镇堵御击退。忠、侍、辅、堵诸酋均未就戮，将图冒死上冲，殊恐皖南、江西又遭蹂躏之祸。皖、江交界各城隘，亦自设防置守。而饶、景两防少一员总辖之将，徽、池各属少一枝游击之师，日夕惴惴，用以为虑。知关廑系，附报一二。复颂台安。诸惟心鉴，不备。

406．复李榕十二月初七日

储粮应在事前预备，临时断来不及。忠、侍将由宜、长、广、宁直犯皖、江，宜加意戒备。平、乍、嘉相继克复，须预防败贼由四安入皖。

申夫仁弟阁下：

接前月二十八日来书，具悉一切。

应领饷银万金，已饬粮台如数发齐，并补发米千石，同交来人解回。今岁当再解万金，为贵军度岁之资。春霆于粮运不甚着意，是其所短。储粮全在事前豫备，临时断来不及。如去年高祖山被困，鲁港、奎潭、黄麻渡处处运道梗塞，无法疏通，不可不引以为鉴。阁下亲历一次，若与雪〈琴〉、竹庄细商运道，当不至全无办法。

各处来信均言忠、侍两逆图犯东坝、建平，据鄙人愚见，忠、侍等若猛扑雨花台大营不得逞志，则将由宜兴、长兴、广德、宁邑直犯皖南、江西，未必再攻东坝而后上犯。然逆情诡变难测，吾辈不恃贼之不来，而恃吾有以御之。贵军到防，务宜时时戒备，加意稳慎。平湖、乍浦、嘉善相继克复，沪军渐进嘉兴，恐败贼由四安等处入皖，可虑者，不仅金陵群逆上窜也。北岸渐可无事，现将毛竹丹调赴皖南，俟金逸亭东来，同驻一路，为徽、池游击之师，未知果有裨否？复问台安。

407．唁李克轩李续宽十二月初八日

悼李续宜沦谢，赞其忠荩廉介之品德。

克轩十兄、北冈三兄亲家大人阁下：

顷接希庵亲家遗书，痛悉痼疾沈绵，哲人沦谢，怆悼何极！苦战十年，忠荩廉介，实当世所罕见。大功未竟，梁栋先摧，朝野同声悲悼，不仅贤昆弟友于之爱，鄙人患难之交，轸惜无已也。希帅战守选将之精，富贵浮云之志，外间多知之者。若其灭贼以报国，承欢以事亲，读书以追古，三者尤有远大无穷之意，量百不一偿，赍志长终，可胜哀惋！然逝者不可复生，姻伯衰年多感，尚望贤昆仲勉抑悲怀，以奉椿庭而娱暮景。迪、希二公寿虽不逮五十，名实足以千秋，邦家之光，哀荣备至，夫复何恨！

忠武公在时，曾存公项万金，希庵坚不克储为私用，分寄毛、成、蒋、萧等处。鄙意可作为姻伯养赡之资。迪、希两帅临没以此奉亲，如世俗所谓遗念银者，明春当专差送湘。其赙仪等银，届时亦可同寄。手此奉唁，诸惟心鉴。顺问侍安。

408．复李鸿裔十二月初九日

申夫催解银米及转运用钱二事均可应允。宁国粮台俟刘署事再行设立。

来示并养君信并悉。申夫二事均可应允。此月已去银一万，拟再发一万。米千石，即日催解，阁下可告其来人也。转运用钱月费百千，可嘱申夫自为经理，日后报销请领，必批准也。宁国粮台拟俟刘小粤署事再行设立。云吉薪水月支百金，与尚斋相符为妥。此复眉生仁弟。

409．复毛鸿宾十二月初九日

苗、捻巨酋均已就戮，淮甸肃清，南岸连收七城，苏州、无锡相继克复。李续宜逝世，已具疏入告。拟令金、毛同驻皖南。张、蓝勾合苗孽余党窜鄂，已饬成大吉即日赴援。

寄云仁兄大公祖年大人阁下：

十月二十五日奉布一函，计达台端。顷接十月二十二日惠书，敬悉种切。

陈金刚就歼后，李复猷亦槛送广州，不惟两粤蒙庥，黔、楚举叨福荫。威棱远耀，荩绩弥隆，曷任抃庆！

厘金一事，暂就旧章，去其太甚。“法相因则易成，事以渐则不扰”，最为名论，企佩无已！

此间军事，幸托平顺。苗沛霖已于十月二十六日伏诛，各城隘次第收复，民圩散练缴械，一律返正。著名捻首相盘、李孛等均亦就戮，李大个子等亦俱投诚，淮甸大致肃清。南岸群丑穷蹙，纳土乞降，连收石、太、旌、宁、建平、高淳、溧水七城，东坝则半抚半剿，夺此要隘。沪军东剿西荡，势如破竹，苏州、无锡相继克复，进图常州，城外贼垒扫除殆尽。分兵入浙，迭复平湖、乍浦、海盐、澉浦、嘉善等城，气机似觉大转。外间辄谓金陵之克指日可待。鄙意洪逆老奸巨猾，饱经事变，围攻年余，不甚恇惧。前月轰发城南地道，竟被竭力抢堵缺口，未能入城。忠逆自苏州遁回金陵，屡劝洪逆弃城他窜，洪逆不从，殊恐终成持久之局。忠、侍、辅、堵诸伪王，凶党尚众，难保不冒死上冲，皖南、江西犹多后虑。皖、江交界各属，亦自节节设防，特徽、池少一枝游击之师，味根军门病殁吴城，饶、景两防又少一员总辖之将，用以为虑。

希庵中丞亦于十月二十八薨逝。苦战十年，忠荩廉介，可敬可痛！而灭贼报国之忱，与养亲读书之志，均不克偿，更为可悯！已据其遗书入告。疏稿另录，咨达冰案。

逸亭十月二十一日自湘乡起程，中道闻希庵之赴，折回一奠，仍即东来。到日，拟令带六营同毛道一军驻扎皖南，为游击之师。奏调逸亭之疏，前已奉咨，竟未递到，补录呈览。

亳捻张总愚、川匪蓝二顺及另股残捻勾合苗孽余党，纷纷窜近鄂疆，襄、郧、德，黄各边同时告警。已饬成大吉率所部即日援鄂，邸部马队亦赴汝宁一带剿捻。鄂中边防将来当在西而不在东也。诸关廑注，顺报一二。复问台安。统希心鉴，不宣。

410．复官文十二月初十日

鄂边东西两防吃紧，已批令成武臣及石镇回鄂防剿。苏军入浙，大局顺适，恐各处败敌窜扰上游，已调毛竹丹为游击之师。

秀帅宫太保中堂大公祖阁下：

迭接二十九、初三等日惠书，具审鄂边东西两防同时吃紧，深以为念。成武臣一军前因淮事略定，未待一月期满，批令即日回鄂。嗣得尊处函咨，复札催迅速拔营，驰赴三关等。至石镇驻庐各营，久承台端大惠，留顾皖疆。今尊处有事，敢不移缓就急？已飞饬该镇即赴孝感、小河司一带防剿。两军次第西上，节经咨明冰案。

南岸分防各军坚守如前。苏军分兵入浙，连克平湖、乍浦、嘉善等处。一克嘉兴，即可与浙师联络，大局颇为顺适。惟各处败贼求觅生路，恐复横溢四出，窜扰上游。虽皖南节节设防，而地面太宽，途径太杂，殊多后虑。现调毛竹丹南渡为徽、池游击之师，不知果有裨否？该军向食鄂饷，现调南岸，承惠尤多，以阁下统筹全局，不分畛域，故不复言谢也。

前接希帅遗书，据情代奏，曾抄拙疏奉咨。李氏兄弟年均不满五十，而一门忠荩出于性生。希帅沈毅廉介，战守选将，均与忠武公相类。其报国灭贼之忱，养亲承欢之志，读书追古之怀，皆有大志而不克偿，尤为可悯！专泐奉复。并请台安。不宣。

411．复唐训方十二月十三日

李松崖目前举动，但可责其行军之骚扰，不必疑其居心之反侧。朱、李未便姑容，祈早为裁夺。苗景开系万不可赦之人。请就近查明宋、何争讼之案。

义渠仁弟大人阁下：

接前月二十八手书，筹画精当，至以为佩。茨河置县，凤台移城，均系善后要务。昨读咨到谕旨，拟设州县一节，已蒙允准，即请尊处主稿，挈衔具奏。其茨河弹压之师，自以留勇防守，渐次裁撤为妥，不必另添额兵。凡额兵皆属具文，难期得力也。

李松崖自去岁以来，与从前行径迥别。如西坝捆盐，通江关撤卡，石埠桥撤营，凡此间往商之事，均未违抗。即此次朱、杜被戕以后，见其公私函牍，亦复词气逊顺，内有“受恩深重，断不妄行，君令臣死，不死便为不忠”数语，屡屡言之，似不特无称乱之意，即欲其束身归罪，亦或可俯首听从。外间议论纷纭，不稍假借，总由平日声名太坏，众恶所归。若论目前举动，但可责其行军之骚扰，不必疑其居心之反侧；但可归罪于松崖一人，不必兴师剿其部众。来书谓其“剿苗以自明，乘出力之后作好下场”等语，持论极为平允。渠如肯赴邸帅之召，自可由邸帅权衡处置；若竟疑畏不往，拟由此间函调到营，面谕一切。渠六月间具禀乞退，愿解兵柄，此时正好用渠前言，引而申之，令其及早归田，保全末路。幸而一一听从，即可不露斧凿痕迹，于国家处置降人之道，亦觉得体。兹将十二日复奏一折一片抄呈尊览。其邸帅与漕帅处，则暂不抄送，非敢有所隐秘，恐事局未定之际，或疑我有庇护滁军之心，诸帅各怀参差之见，则以后办理棘手矣。

朱万隆、李万春两人，同系苗逆死党，未便姑容，致滋后患，祈阁下早为裁夺。宋、康既杀朱、杜，又锁押蒋立功，应不致更有余怒。李世忠不敢归咎于宋、康，而指名系苗景开所杀，是其善于避实击虚，即有不敢构难之意。纵无议抵之说，渠亦必不至别生枝节。苗景开纵无应抵之案，亦系万不可赦之人。此案由阁下就近查明，由僧邸主持判断，必可处置妥善，两造咸服。下蔡宋庆与何璜争讼之案，亦请阁下就近查明，会同邸帅奏结，某即不派员往查矣。诸希心鉴。顺问台安。

412．复僧格林沁十二月十三日

对李世忠，但可究其骚扰之罪，不必疑其别有叛乱之心；但可归咎于李一人，不必兴师以剿其部众。朱、杜被戕案由唐悉心查明。康、蒋争论一节，接唐来咨，似可免其查办。

曾国藩顿首上书僧亲王钧座：

接奉尊函并抄陈国瑞、李世忠禀件，敬谨领悉。淮上积年糜烂，秋冬间危险之局，尤为岌岌难支，仰荷雄师南下，星驰霆击，迅解蒙城之围，遂枭苗逆之首。各城圩怀德畏威，相率返正。浃旬之间，长、淮一律肃清。伟烈殊勋，卓越今古。复以筹画善后，仍驻节麾，周原咨诹，大含细入，下风引领，感佩莫名。

十一月十八日密寄谕旨并抄吴漕帅原折，敝处亦经奉到。李世忠之心迹，向不深知，惟闻发逆屡次勾引，苗逆亦屡次勾引，该提督均不为其所惑。国藩自去冬兼统该军，前后接其函牍，颇知感激圣恩，似尚无不轨之心。惟其部下素无纪律，专利扰民，今秋在怀、寿一带焚掠甚惨，民怨沸腾，不能不大加惩究。国藩愚见，但可究其骚扰之罪，不必疑其别有叛乱之心；但可归咎于李世忠一人，不必兴师以剿其部众。国藩自接奉密旨，审度再三，本思作函招李世忠前来安庆，面谕一切。旋接唐中丞来函，李世忠现奉钧谕，令其诣营谒见。如果即赴尊营，则措置操纵，台端自有权衡。万一该提督慑于威严，不敢晋谒铃阁，国藩当谨遵谕旨，给予一函，调至敝营，谕令遣散部众，交还城池，退出厘卡，停给饷盐，将该提督放还田里，保全末路。其部下之必难尽遣者，由国藩另行派员管带，发给官饷。如该提督一一听命，自可不动声色，销患无形；如其函招而不至，或既至而不从令，国藩为细察情形，一面密奏朝廷，一面密告尊处，另商妥善办法。

至谕旨令挑选豫胜营之部众，分隶楚军各营，该部纵恣已惯，难受约束，与其日后另生枝节，似不如趁早悉数遣散。是否有当，伏候钧诲。

至陈国瑞与李世忠互相禀讦，彼此各执一词，尊处初次具奏时，尚未接到李世忠之禀。顷唐中丞来函，朱元兴、杜宜魁被戕之案，拟杀苗景开以议抵。国藩愚见，锁押蒋立功，杀毙朱、杜自足以平宋庆之怒，苗景开抵偿，亦足以服李世忠之心。此案由唐中丞悉心查明，阁下就近判断，必可处置妥善，两造咸服。国藩相距稍远，即不派员往查矣。

康锦文与蒋凝学争论一节，顷据禀咨达冰案。缘康锦文自寿州而往，在正阳之东；毛有铭自六安而往，在正阳之西南；蒋凝学自颍上而往，在正阳之西北。三者各不相谋。当彼此互击之时，不特康锦文官兵在关城之内，蒋凝学尤不得而知，即毛有铭湘军在关城之旁，蒋凝学亦不得而知也。旋经毛有铭飞骑驰告，彼此各自收队。顷接唐中丞来咨，有“亲赴正阳细加访察，实因两下未及知会，并非有心寻衅”等语，似可免其查办。统候尊裁，谨此布复。敬请勋安。诸惟鉴察。国藩再拜。

413．加毛鸿宾片十二月十三日

近日局势，诸多顺适，惟发逆各党及金陵老巢之众，为患犹巨。各军添营，米价昂贵，日夕惴惴。黄冕横遭切责，实为冤枉。

再，近日局势，诸多顺适，人人翘首以望升平。惟发逆如忠、侍、辅、堵各党及金陵老巢之众，尚不下七八十万。如果旁出四溢，为患犹巨。而各军但见添营，不闻减营，就弟所统，已至十二万人之多，并夫役计之，月需食米五万石有奇。目下米价昂贵，已至三两以外。江西、湖南两省，民间遏粜，官亦查禁甚严，湖北、安徽则并无米可买。开春以后，又不知荒象何如。弟智小谋大，局面太宽，深惧甫田多莠，终至决裂，日夕惴惴。欲谋约指卑思之道，而敛之不得遽敛。

黄南叟此次自湘至皖，实欲于盐、漕两事筹一长策，内益天庾，外裕军饷，绝不为一己之名位私利起见，乃谕旨诘责甚严，至有“贪横恣肆”字样。不知何以干此大谴，或言路弹章甫入，而弟疏适逢其会耶！弟所陈南漕永改海运一折，亦至今未准部议复。南叟由皖至泰州、上海，顷又溯江西旋，不日可至安庆，有自陈屈抑之禀，弟拟不批不行，兹抄呈尊览，乞与筠仙亲家一为平章。再问寄云仁兄同年近祺。

414．复吴棠十二月十四日

李世忠平日种种劣迹，众恶所归，本无足惜，惟揆度今日情事及朝廷临驭降人之道，不能不熟审机势，以期节奏不紊。

仲仙尊兄大人阁下：

专弁来营，赍到惠函，诵悉一切。

前件谕旨并抄尊处原折，敝处先经奉到。尊意以该提督占踞五县，肆虐多年，趁此荡秽涤瑕，以期一劳永逸。此固珂乡之公愤，亦属当世之公论。弟自去年九月接统该军，未尝不虑其心迹叵测。至本年三月间，搜获忠逆伪文，有“力攻二浦以畅北伐之路”等语，始知并无勾通发逆之事。即苗逆屡次勾引，亦尚不为所惑。又见其革职以后，尚知感激圣恩，不似蓄怀异志。即敝处往商之事，如西坝封盐、通江撤卡各节，均未违抗，稍变跋扈积习。此次助剿苗逆，慷慨请行，一若自知不为斯世所容，而借此以求表白者；迨部下朱、杜两将被杀，蒋立功被执，该提督公牍私函仍复词气逊顺，不露乖张之迹，又若自知祸谪将至，但委婉以求苟全者。惟其部下素无纪律，专利扰民，今秋在怀、寿一带焚掠甚惨，民怨沸腾，诚如尊疏所指，不能不大加惩究。国藩愚见，但可责其骚扰之罪，不必疑其别有叛乱之心；但可归咎于李世忠一人，不必兴师以剿其部众。自接奉密旨，审度再三，本思作函招之来皖，面谕一切，旋接义渠中丞来函，现奉邸帅之谕，令该提督赴营谒见。如果应召而往，则操纵宽严，邸帅自有权衡。万一慑于威严，不敢往见，弟当谨遵谕旨，给予一函，调至敝营，令〈其〉遣散部众，交还城池，退出厘卡，停给饷盐，将该提督放还田里，全其末路。其部下之必难尽遣者，另行派员接管。倘能一一听命，自可不动声色，销患无形；如其函招而不至，或既至而不从令，届时一面密奏朝廷，一面熟商尊处，声罪致讨，尚不为迟。该提督平日种种劣迹，众恶所归，本无足惜。惟揆度今日情事及朝廷临驭降人之道，不能不熟审机势，以期节奏不紊。是否有当？仍希卓裁酌夺。复请台安。不备。

415．复郭崑焘十二月十五日

所陈南漕普改海运一疏，至今未接户部议复之文，实则经国永远之章。厘、东两局于淮盐督销缉私绰有余裕。衡州加税粤私，只加船载之私。江部已调江忠朝代统。

意城仁弟亲家大人左右：

屡接惠书，缺然久不报，官话则军务倥偬，卒卒少暇，私话则钝且懒耳。兹将应复之件，条列如左：

一，敝处所陈南漕普改海运一疏，至今未接户部议复之文。闻天津采买商米，每石不过三两五六钱，然此偶得数万石或十余万石，欲求数十万石、数百万石则断不可得。即数之少者，亦年无年有，毫无把握。敝疏所陈者，则经国永远之章，非权宜一时之计也。此次之准驳不可知，将来江、广普律海运，恐终不能出拙疏之范围。湖南十万石之说，自不能不候部议准然后兴办。准其据实报销，则外省可以从容展布；若不准报销，而但于部价一两三钱之外，酌增运费数钱，则万分棘手。来示所谓但求免累者计，固不得不出于此。鄙意以为朝廷褒赏湘漕今年之十万石，明年江、鄂或可继起有功，若淡漠置之，则明年仍难办耳。

一，盐务则责成厘、东两局，不复另起炉灶，极是！极是！前此各处东征另立一局，外间已有议其当归并厘局者。兹厘、东两局处处网罗周密，于淮盐督销、缉私，绰有余裕矣。至衡州加税粤私，舍弟澄侯亦有信来说。鄙人筹度再四，定以但加船载之私，不加肩挑之私。盖衡州及敝乡等处，从古皆食粤私，不知有所谓淮引者。道光中督辕督销，虽林文忠之明，周文忠之猛，皆未能禁断粤私，但见衡清差役强送淮盐于民家，勒销扰累而已。顷江西新城加税闽私，竟至屡酿巨案，殴毙委员。不得已改为但税船私，不加肩挑之税。良口之加粤税，亦如此办理。数百年积惯之习，难以骤改。衡阳一卡，请阁下妙为张弛，船私则加税八文，肩挑绕越则但照旧章抽厘，装作痴聋可也。

一，希庵与味根先后沦亡，可悯而亦可虑。希部诸将多乏朴忠之风，周厚斋尤庸庸，殆难振兴。味部自以陈、邓二文员为优，而黄、徐辈殊未肯相下。达川谓江忠朝足以统之，现已飞檄往调，求阁下设法催之。若其不遽来此，或来而不足驭众，当遣之回湘，由阁下妥为经画。希帅身后萧然，家无长物，此间当为筹画谋恤廉吏之家。顷读谕旨，恤典甚优，全赖次帅与阁下维持，褒显之耳。

一，彭永康解来之米，系鄙人议定三千七百文一石，善后局不过画诺而已。当时以公文但有金陵四千一百之价，而此米无明文，又九月初到此，计必以七月底八月初自湘起行，正值登场米贱之际，故如此定议。兹据称成、易两君订定在前，当即批准。究竟成、易系荒月所订乎？登场后所订乎？便中示及。

南翁腊初自金陵起行，日内当到此矣。复问台安。

416．复江忠濬十二月十六日

为防忠、侍上犯皖南、江西，已调韩军赴饶，毛，金为徽、池游击之师。

达川仁弟大人阁下：

接华阳镇递来惠书，称道过盛，深以为歉。台旌西上，此间绅民、僚友咸有去后之思。鄙人诸承匡助，尤增轸结。荩臣总戎处，十一日飞致一牍，由次山中丞转交，昨复函嘱意城早为速驾。

自前月十六后，金陵未有战事，其扑犯溧水者，当经王可陞击退。霆军在东坝扎定，尚称稳固。鄙意忠、侍等股若猛扑雨花台大营不得逞志，则将由宜兴、长兴、广德、宁邑直犯皖南、江西，或竟不由东坝一路上窜。前虑饶州防兵太单，顷沈中丞函称，已将韩军调饶，此间复派毛竹丹、金逸亭两军于明正南渡，为徽、池游击之师，较去岁江、皖局面，稍为周密，不知果有裨否？

上月初一阁下所发谢恩折，十五日赍回，兹饬原弁夏其祥坐一舢板溯江呈送，祈照入。复问台安。敬璧谦版。不宣。

417．复杨岳斌十二月十六日

李、万、严三部抵皖，已截留李、万两营，而令严镇西上赴鄂。欲仿造轮船，已派容宏赴洋采办制器之具。

厚庵仁弟大人阁下：

接初二、初八两书并读另抄竹报，敬悉一切。

凡人身有疾痛，每思所亲在侧，以为慰藉。阁下平日奉养尽欢，故萱闱病中相望尤切。阁下奉到慈谕，宜其神魂飞越，依恋门闾，不能自已，然奉到赏参恩旨，合家感激天恩，勉抑私爱，必可安心调摄，勉加一餐。至金陵克复，归省之行，届时必专疏请旨，遂阁下舞彩之欢，不必预为筹虑。

李、万、严三部同于十一日抵皖，国藩截留李、万两营，而令严镇西上赴鄂。尊处缺饷，鄙人亦深知其苦，鄂台如不能全给，敝处当代筹四五成。忍斋、石臣在营，均历十年，阁下四、五、六年苦战之时，亦赖诸君患难相依，不忍其恝然辞去。金陵大功尚亏一篑，且令渠辈小住为佳，共观厥成，且目下沿江抢案迭出，亦正须派员巡缉。严镇则资格较浅，战功较少，稍有区别。此一营赴鄂，听官、严两帅为之主张，办法微觉参差，想尊意亦以为然也。

瑞庵所购小轮船，日内当放来安庆一观。此间久思摹仿制造，因制器之具不全，特于十月间派容光照携资出洋，采办应用各物，不知将来果有成船之望否？

敝处据希庵遗书具奏，昨已递回。朝廷据恽中丞之奏，先有明谕，恤典极为优渥，兹将恽疏所奉谕旨及拙疏所奉批旨抄呈尊览。李氏兄弟一门忠勋，千古不朽，亦复何憾！特多年艰苦备尝之友，一旦修夜不旸，令人凄然增人琴之感耳。复请台安。不宣。

418．复彭玉麟十二月十六日

常州克复之说不确。溧水危而获安，然须添兵助守。忠、侍将由宜、长、广、宁直犯皖南、江西。

雪琴仁弟大人阁下：

初五泐复一函，嗣又迭荷手书，聆悉一一。

常州克复之说，初见于冯萃亭来信，旋即知其不确。其由苏入浙之师，连克平湖、乍浦、嘉善等处，若再克嘉兴，可与浙师联络。季公力规馀杭，而城贼顽踞如故。蒋军久围杭垣，亦尚无吉语也。

溧水危而获安，竹庄来信，王镇尚能应变，惟须添兵助守，与尊处同惜无可济之师。金陵分兵兼顾二溧，原系鄙人初意，此时布局太宽，抽出一根亦颇不易。该逆复来溧水，图犯东坝，本在意中。然据鄙人愚见，忠、侍等股若猛扑雨花台大营不得逞志，则将由宜兴、长兴、广德、宁邑直犯皖南、江西，不必定由东坝一路。贼情诡谲，究不知横溢何所耳。

敝处据希帅遗书上陈一疏，已奉批谕。昨折差带到邸抄，复见其赐恤谕旨，一并抄寄尊览。寄示挽联，真挚切题，即可照此缮写。鄙人因候所得恤典确信，故迟迟未撰也。复问台安。

419．复李榕十二月十六日

修整城垣，储备粮食，均系要务。未雨绸缪，庶几有备无患。郑镇抑郁，可面加晓谕，如仍不悟，亦不足惜。

申夫仁弟阁下：

初十泐复一函，十五续接手书，具悉到防情形。修整城垣，储备粮食，均系最要之务，未雨绸缪，庶几有备无患。

副右营改为后营，已于另牍批准。郑镇抑郁不安，如仅因袁桥挫败之故，此间并未督责统领，复未薄待，何嫌何疑，而必远逝以自疏？毛帅函招之说，决不可信。微论粤东军务已竣，不添新营，即论元年参劾该镇后，曾与毛帅两次咨商，三次函商，断无遽忘前言之理。既有人谓其前来安庆，可即传谕该镇晋省一行，面加晓谕，仍饬还营当差。渠如始终不悟，亦不足惜。其人精锐之气大减，愚呆之气尚存，恐亦难与图功。周令请发津贴事尚可行。贵营江西青阳并保之案，已于十二日汇奏矣。复问台安。

420．复沈葆桢十二月十六日

开、淳、玉山系浙军米粮运道，拟派金、毛南渡，作为游击之师。议门厘、盐卡诸务。询江忠义替人。

幼丹尊兄大人阁下：

接二十五日惠书，敬悉一切。

韩军东旋，此时计已抵饶。往返二千里，亦甚劳苦，幸冬间久晴，近日始雨耳。尊见以江省所患，徽、婺为急，东、建为缓，与鄙见相合。前批席道一禀，恐伪王由宁国县昌化、淳安、开化以达于玉山，是该逆得意熟路，曾经咨达冰案及左季帅处。左帅留老湘营久驻屯溪，似亦预防徽、婺一路。若开、淳、玉山，则浙军米粮运道，尤切肤之灾也。此间派金逸亭统三千人、毛竹丹统四千人，均拟新正南渡，作为徽、池一带游击之师，合之江、席之万人，韩军之五千余人，两王王沐，开琳之六千人，共得四支活兵，应不至任贼深入。惟江、席与韩二军，应否酌调一军先顾东路广、玉之防，伏候尊裁。进兵广德本是要着，奈敝处诸将，除鲍公应防东坝外，无人堪当此路，又苦艰于运米，遂作罢论。寸心盖深以为歉也。

厘局、盐卡迭次滋事，自是办理不善。现将添设分卡、兴办门厘二事次第裁撤，私盐亦但加船载之税，不加肩挑之税。云吉有一长信，敝处逐条议复。如尚未呈阅，则请阁下索取一阅。淮盐另有余斤一项，泰坝过掣时，用十八两三钱秤，江、楚出售时，用十六两八钱秤，每斤余一两五钱，每引余五十六斤有奇，合之一加一耗，据称可赢百斤以外。商利名为分半，实可得四分内外，此间熟悉盐务者所陈如此。弟于鹾政尚未谙究，来示恐利薄难期踊跃，且俟试行数月，再为察酌变通耳。

味根替人，达川举江忠朝，意城谓宜以陈、邓两文员分统。尊裁以何者为善？乞示及。诸希心鉴。顺问台安。

421．加程桓生片十二月十七日

请将前复云吉信送呈幼帅及小山方伯。鹾政如有差误，祈告。

再，云吉之病，闻初八、九、十等日势甚沉重，不知近稍痊愈否？实深系念。前有复云吉一信，共九条，言厘务事极详。如其病中未能细阅，请阁下代为清出，送幼帅暨小山方伯一阅。盖其中有应速行者，方伯自宜行之，不待云吉病痊会商也。盐务新章，赞者颇多。然国藩于鹾政究系外行，如有差误，祈详告我。再问尚斋仁弟台安。

422．复张之万十二月十八日

捻军分道入鄂，石镇、成参将先后赴援；毛道、金道同赴南岸，为徽州游击之师；自六安以至颍川，仅留蒋道一军。金陵米粮尚足，恐成持久之局。忠、侍若再阑入江、皖，殊难收拾。

子青尊兄大人阁下：

接诵惠书，具审荩画周详，德威丕著，佩企曷已！

苗逆就戮，皖北幸获肃清。惟余党葛藤尚多，群捻趋向未定，善后各事甚不易办。前此防剿诸军，近因张、陈等捻股分道入鄂，官、严两帅商调石镇、成参将先后赴援，该两军本食鄂饷，谊无可辞。又因苏、浙发逆屡有由皖南窜扰江西之说，弟令毛道、金道同赴南岸，为徽、池游击之师。自六安以至颍川，仅留蒋道一军。该军分驻两处城垣，兵力本单，蒋道复因病禀请回湘就医，批令在营调理，此外别无可拨之兵。来书欲敝处派营进扼颍西，昨准大咨又嘱进剿光、固一带，目前绵力实有未逮，尚希原谅。成军援鄂系由固始、三河尖向光、罗一路进发，或者适与陈大等西窜之贼相值，就便堵剿。僧邸大队不日回豫，当可与雄师分投驰击，一清余孽也。

九舍弟金陵一军，自紫金山次第进扎，尚余太平、神策两门未能合围。上月用地道轰开缺口，该逆竭力抢堵，竟难得手。苏、常克复，伪忠王遁至金陵，劝洪逆弃城同逃，洪逆不从。城中米粮尚足，守御尚固，恐成持久之局。而忠、侍、黄、杨等股凶党，尚不下百余万，若再阑入江、皖，殊难收拾。鸟怯弦声，蛇惊弓影，年来饱经忧患，皇皇焉不胜其后虑也。复请台安。摹璧尊谦。不尽。

423．加李榕片十二月十九日

告范云吉溘逝。是否别有郁抑为所不知，望示及。

再，顷得江西信，云吉于十三日戌刻溘逝，不胜骇愕悼恸。阅世已久，每见仁厚正大者，即苦无才识气力，云吉似兼二者而有之。深喜得人相助，而又喜眉生与阁下气类之不孤，不意斯人乃止于是。现催眉生亲往吊临，渠家又苦难脱身，只好买舟挈眷同行耳。先告一致於悒，余俟续布。再颂申夫仁弟近安。

以阁下之胸襟疏阔，言无不吐之意，不应有怔忡之症。岂带勇之后，别有郁抑为鄙人所不知者耶？示及为望。

424．复蒋凝学十二月十九日

湘军欠饷以四成归皖，希帅并无此言。希帅殁后，家无长物，须安排希公身后诸事。

之纯尊兄大人阁下：

接诵惠书并抄冯观察函，具悉一切。

湘军欠饷以四成归皖，希帅并无此言，如果曾告鄂台，断无弟不与闻之理。本年七月二十，弟致厉伯符方伯书，请于希部四军竭力供支，极少亦须发至六成以上，盖对满饷而约言成数，非分皖、鄂而比较成数也。此外前后函牍均无鄂六皖四明文，不知成武臣何所据以立言。至鄂台出力人员，俟湘军开保时，尽可附案保奖。

前有一批，附抄希帅恤典谕旨，并请台旌于正初晋省一行，另约炼渠同来，共商希帅身后之事。拟将忠武公前存公项万四百金，向各营取出，为渠兄弟临殁寄献老亲之资，如世俗所谓遗念银者。各处赙仪共凑若干为丧葬，汇齐概送安庆，由敝处专员会同各军派弁公送湘乡，昨亦有一详批言之。闻希公殁后，家无长物，所欠亲兵口粮，尚待金逸亭借款为之补发。嗣恽中丞寄去千金及敝处札东局寄二千金，始能备礼将事。阁下感激知遇，想必代为筹画也。复问台安。并璧谦版。不宣。

425．复李鸿章十二月二十日

助剿浙西系可缓之图，而程镇助攻金陵，则人情报施之常，亦李分内之事。邸帅诋斥楚军，义渠以藩司降补，相煎太急。

少荃仁弟馆丈阁下：

十二月十九日接奉惠书，具审一切。

调程镇援剿一语，不甚了了。果剿常州乎？抑仍在浙西乎？军事之兴衰，全视一将为转移。程镇实系名将之才，舍沅弟视之如至宝。去岁二月调随阁下赴沪，贱兄弟争论良久，想亦略彻尊听。厥后九月间，金陵危急异常，不得已商调程镇回援。阁下不以程学启应调，而以白齐文应调，颇出意料之外。今岁苏州克复，伟烈将竣，满拟可以程镇还之舍弟，不图又调之远剿浙西。舍弟统至四万人，围一大城，布营至六十里之宽，而处处全恃亲身照料。诸将如彭、萧、刘、陈，俱乏谋略，远不逮程学启之善察贼情而审机宜。侧闻左帅于阁下颇有违言，即于贵军之越境剿浙，亦不以为不分畛域，而以为炫公之长，形彼之短。道路之言，虽未可信，而助剿浙西究系可缓之图，以程镇助攻金陵，则人情报施之常，亦阁下分内之事也。特此奉商，可否即饬程镇酌带二三千人回顾金陵，助舍弟成此一篑之功？伏候尊裁。

忠酋欲由皖、浙之交上犯江西，来函屡经示及。此间亦与左帅、沈帅熟商，虽略有准备，总苦无得力统将分布各处，纵横驰击。将来穷寇四窜，无孔不入，终恐无以御之也。

邸帅诋斥楚军，此间夙有所闻。义渠既以藩司降补，不知足蔽斯狱否？义渠携其傔从往谒邸帅，亦用门包，必有散漫无纪之处，为所嗤笑，即蒋、毛等不肯力战，亦殊可恶，特章旨恐不在此。义老竭力撑持危局，不无微劳，而相煎太急，亦未果得事理之平也。复问台安。

426．复孙长绂十二月二十日

凡仁厚正大者，每患无才识魄力，云吉乃兼二者而有之，不料一病不起，人琴之感，令人短气。台局两席仍望荩筹兼顾。所复九条，其不妥者，请禀商幼帅。

小山尊兄大人阁下：

接十三日亥刻手书，范云吉比部于是日戌刻溘逝，曷胜轸惜！凡仁厚正大者，每患无才识魄力，云吉乃兼二者而有之。满拟储为梁栋，共济时艰，尤喜与阁下多年至交，必可经理台局，同心断金，不料一病不起，人琴之感，令人短气。

前有专足来书，商榷各事，条分缕析，平正精密，比因检查各案，作答稍迟。如除吉安一卡外，一一如其所请，不知云吉属纩之时，已接到此信否？此间一闻噩耗，凡在知好，莫不泫然出涕。眉生则尤为悲惋，拟扁舟往临其丧，日内扬帆西上也。台局两席仍望阁下荩筹兼顾。会办之人欲求如云吉者，实未易得，容当徐为物色。恐委任非人，匪徒无益，反增隔阂也。云吉身后一切，想阁下必妥为料理，无俟鄙人谆托。

敝处所复九条之信，其中有应速行者，即请阁下单衔行之；其不妥者，并请禀商幼帅，反复讨论。顺问台安。附缴谦版。不具。

427．复晏端书十二月二十四日

李部争功一案，已推僧邸主持酌办。洪逆死守老巢不去。溧阳之敌拟上犯江西，已就江、皖各要地节节置守。许道捐款一案未便代奏。

彤甫仁兄年大人阁下：

前月二十七泐复一缄，嗣张令、许道带到两次惠书，敬聆一一。台从即日还朝，不克惠临敝处，翘瞻卿矞，曷罄渴悰！

此间近状如恒。皖北幸获肃清，善后各事由僧邸与唐中丞就近会办，闻已传谕李松崖赴邸营谒见，不知果否前往？其寿州、下蔡李部争功之案，均推僧邸主持酌办，必待此事定局，淮北鹾务乃可渐次经理耳。

九舍弟一军，前在金陵城南轰发地道，被该逆抢堵缺口，未即攻克。嗣在朝阳门外屡次接仗，薄有斩擒。忠逆入城后，屡劝洪逆同窜江西，洪逆顾恋老巢，死守不去。顷接鲍军门来缄，溧阳之贼拟由长兴、广德、孝丰窜犯江西，又有由宁国上犯之说，如群凶冒死冲突，横溢四出，未知蔓延何极。弟就江、皖各要地节节置守，而地面太宽，途径太杂，犹有防不胜防之患，良为忧灼。

许道捐款一案，查部复吴帅原文，言明由漕署自行具奏请旨，此间未便代奏，业将原案咨还吴帅矣。复问台安，并颂岁祉。不尽。

428．复奕䜣十二月二十四日

撤退李泰国所购轮船，处处圆满老到。洋商赴江西办茶须保全落地税，务使华、洋两得其平。

曾国藩顿首上书恭亲王殿下大人阁下：

敬肃者：前奉江字第三号赐书，稍稽裁答，适又奉到第四号钧函。训诲殷拳，筹虑精密，钦佩无量！

李泰国所购轮船七号，尊处博采众论，悉令撤退，刍荛一得，何敢更承嘉许。细绎此次办法，不预露撤退之迹，而引之渐就范围。遣散弁兵一语，出自阿思本，即因其自贻口实，令将弁兵遣散，彼既无可推诿，不能不帖然听命。又虑该洋兵等逗留滋事，赶即拨给薪工经费，责成阿思本迅速押带回国，并将狡狯异常之李泰国趁势革退，不准再干预中国事务。用不测之威，弭无穷之患，一举而数善俱备，固宜中外翕然称快也。其一百七万之船价，即使全不能收回，亦属无关紧要。至此次因资遣回国，拨给薪工经费银三十七万五千两，较之原订四年，每年需银九十万，节省已多。又因卜鲁士有缴还船炮之言，尊处即乘机责令变价归款，取有该公使复允照会存案，并已预收英国划拨银二十一万三千两，又另赏阿思本银万两，令于船炮变价内自行划收。该夷感激称谢，遂使无着之款咸归有着，殊非国藩始念所能及，钦佩无似！

至洋商赴江西办茶，蒙示以保全落地税，又与条约不背为要，自当谨遵办理。敝处本年开办落地税，原因洋人持单照入内地置货，可免厘税，各处华商几尽变为洋商，无法可以整顿。因思洋人不准在内地开设行栈，曾准贵衙门咨明有案，遂裁去向设之茶捐，改为每百斤征落地税一两四钱，责成茶庄取诸土产之业户，不取诸贩运之行商，无论华商洋商，均不与之相涉，免致借口争执，难于分辨。定章之始，商民未能尽悉，犹思借洋商名目把持，是以每有索还税银之案。近则行之既久，稍稍相安。义宁一案，业经办结，另备公牍咨达。瑞洪一案，始由该商人坚不指出茶庄业户，以致迁延月余之久。嗣据九江关道来禀，似前件亦已息销。兹奉钧示，该商索赔跌价银两，经尊处责令完缴复进口税，英使复称不准索赔，亦不必饬缴，此层即可议结。惟前收税银二百余两，嘱令如数发还，该商人如果复行提及，当遵示转饬照发，另提隆记、盛记等严行追究。其实此案所谓隆记、盛记诸人，直至缴银之时，卡员始悉其名，使该商人早为告知，决不至将其茶船扣留。是扣留停延，乃该商之自取，咎不在卡员也。所有一切原委，亦已录案另咨。至英使欲查华商完税与洋商孰轻孰重，其意盖有所在。自洋商准入内地置货，往往以一商人请领单照数十件，私自卖与华商护运，称为洋商华伙，借免厘金。本年敝处改办落地税，华商之花费较轻，洋商之单照难售，故多方设法，必欲使为华商者，其成本仍重于洋商，彼之单照乃可居奇转卖。前据九江关道禀请减轻落地税，加收华商行商税银，经敝处批驳不行，并因其发给单照过多，饬令据实禀复。札文禀批附抄呈览。该洋商等以在外无所施其计，复怂恿公使赴贵衙门申诉，始则欲撤去落地税，继则欲比较完税轻重，无非以专恃洋商，其利有限，必须广招华伙，乃克垄断独登。幸尊处窥破其意，告以“华商只在九江一处稍为便宜，运至镇口、上海，层层完纳厘税，吃亏甚多”等语，开示极为明澈，应足以间执其口。此后，敝处于商贾事件，务使华、洋两得其平。洋商不稍吃亏，庶不别开衅端；华商不稍吃亏，〈庶免〉私买单照冒充洋伙。此各省所宜共知，而尤仗尊处主持者也。专肃奉复。虔请钧安。伏希垂鉴。国藩再拜。

429．复陈鼐十二月二十四日

忠、侍等余党尚众，如横溢四出，为患尤巨。散勇归田，尚可缓筹。筹计希帅身后亲属赡养事宜。

作梅仁弟大人阁下：

十四日接手书，论东南大局如形旺而神衰，诚为可虑。

近日局势诸多顺适，人人翘首以望升平，不知忠、侍、辅、堵各党及金陵老巢之众，尚不下七八十万，如果旁滥四出，为患尤巨。贼之窜路一过长兴、广德，则西而旌德、石、太，东而昌化、淳、开，处处皆该逆熟路，可达江西。此间与左帅、沈帅熟商，虽略有准备，总苦无得力统将分布各处，纵横驰击。将来穷寇四窜，无孔不入，终恐无以御之也。

来书以事竣之后，散勇归田，须费心力，自是远见，然此层尚可缓筹。现在各军但见添营，不见减营。敝处所统已至十二万人之多，并长夫计之，月需食米五万石。目下米价昂贵，以至四两内外。江西、湖南两省，民间遏粜，官亦查禁甚严。湖北、安徽则并无米可买。开春以后，又不知荒象何如！鄙人力小谋大，局面太宽，深惧甫田多莠，终至决裂。欲求约旨卑思之道而敛之，不得遽敛，此则鄙怀所日夕惴惴者耳。

致李北冈信即为递去。希庵身后萧然，家无长物。忠武公在时曾存公项万金，希帅以公牍分寄蒋、毛、成、萧等处，现已饬令设法解缴敝处，汇寄李家，为渠兄弟临没寄献老亲之资，如世俗所谓遗念银者。此外华阳镇分厘三个月及各处赙仪共可凑万余金，为希帅后事及渠昆弟五家自赡之用。无令过于寒窘，使人谓廉吏果不可为也。顷读谕旨，恤典甚优。前据其遗书代奏一折，亦奉批旨，均已咨少荃处，想经阅悉。复问台安。

430．复冯子材十二月二十四日

淮甸甫清，惟亳捻张总愚窜鄂，石、成分道援鄂，仅毛道一军为皖南游击之师。

萃亭尊兄大人阁下：

二十七、腊八迭布复函，旋奉惠书，知冬月初十一缄已达台端，并悉雄师甘棠桥之捷获胜之后，仍饬前敌诸将戒严，持满以守为主，具见荩绩弥隆，冲怀弥挹。仍望镇定稳固，先顾根本，以慰宸廑。

此间军事，平顺如前。淮甸甫清，本拟酌调数军南来，以厚兵力。因亳捻张总愚、川匪蓝二顺及另股残捻勾合苗孽余党，纷纷窜近鄂疆，襄、郧、德、黄各边，同时告警。已拨石镇、成将两军分道援鄂，仅调毛道一军南渡，为皖南游击之师，以防苏、浙窜贼窥犯江西，未知能否有裨。金陵一军，日内未有战事，恐又成持久之局，殊深焦灼。复颂台安。附缴谦版。不备。

431．复厉云官十二月二十四日

鄂边东、西两防同时吃紧，金陵恐成持久之局。广德抚局中变，至今未下。

伯符仁兄大人阁下：

两奉琼函，具纫藻饰，借谂釐延椒斝，瑞集薇垣。春到鹤楼，听甘雨和风之颂；恩隆螭陛，颁紫泥翠轴之书。引企吉晖，良殷抃庆。

鄂边东、西两防同时吃紧，深以为念。前已饬催成武臣迅赴三关等处，续调石镇驻庐各营驰赴孝感小河司一带防剿矣。

南岸分防各军，平顺如前。苏军分兵入浙，连克平湖、乍浦、海盐、澉浦、嘉善等城，大局顺适。外间辄谓金陵之克，指日可待。鄙意洪逆老奸巨猾，饱经事变，围攻年余，不甚恇惧，殊恐又成持久之局。闻忠酋屡欲挈洪逆同窜江西，该逆不从。侍酋因粮不足，决意由宁国县图窜江西。顷已咨请沈幼帅酌调韩将与江、席二军严防东境，以备其内，而鲍军扼守东坝，以御其外，未知果有裨否？

广德抚局中变，至今未下。本应进兵夺此一城，奈敝处诸将，除鲍公外，无人堪当此路，又苦艰于运米，遂作罢论。诸承廑询，附以奉报。

疏畅淮纲之说，雨亭顷已递到手折，容俟详细商榷，再行奉闻。专泐。复颂新禧，顺问台安。并缴谦版。不备。

432．复彭申甫十二月二十四日

复拟稿寄苏会奏，请将吴中苏、松、太赋额十分减五。常州可望得手。金陵恐成持久之局，尤虑敌众上犯。

丽生仁兄大人阁下：

嘉平中浣，接展惠缄，借谂至孝过人，礼庐辛苦，遂袭风湿，玉体违和，近日渐就康复否？至以为系。属撰伯母太夫人墓表，谊不可辞，惟簿书鞅掌，刻少暇晷，至今未能泚笔构成，曷任愧歉。容俟人事稍简，乃克濡毫，再行奉纳。

吴中赋额，苏、松、太三属最重，夏间曾具一疏，请与常、镇二府通融核减十分之六。五月二十四日谕旨俞允，饬苏抚设局办理。嗣因部议苏、松、太按原额三分减一，常、镇原额十分减一。敝处复拟稿寄苏会奏，请将苏、松、太原额十分减五，不过半倍于常州，一倍于镇江，而于部议不甚相悬之义为近。此奏如能仰邀俞允，吴民不至大累矣。

沪军克苏州、无锡后，进图常州，可望得手。分兵入浙，连复平湖、乍浦、海盐、澉浦、嘉善等城，局势似觉顺适。人人翘首以望升平，辄谓金陵之克，指日可待。鄙意洪逆老奸巨猾，饱经事变，围攻年余，不甚恇惧。前月轰发城南地道，竟被竭力抢堵缺口，未能入城，恐又成持久之局。而忠、侍、辅、堵各党，贼众尚不下七八十万，如果旁溢四出，上犯江西、两湖，为患犹巨。日夕惴惴，不胜后虑。尚冀时惠箴言，以匡不逮。复问礼安。惟希珍卫，不宣。

433．复唁刘岳炳十二月二十四日

唁其丧父。

腊月八日接到大讣，骇愕曷任！前闻坦衢老夫子大人芹藻流馨，枌榆归养，方谓悬车以后，福驾弥长，岂期撤瑟之辰，歌声遽歇。瞻梁阴之已缺，仰山影而兴悲。素谂尊兄世大人孝本性生，学承庭训。遗编辍读，惟余祭礼之经；孺慕难穷，竟废蓼莪之什。其为摧迫，如何可言！惟念老夫子大人望重经师，德尊人表。名山坛坫，埒鹿洞之前徽；湘水文章，溉鸿儒于后起。庭有郑公之书带，家传王氏之巾箱。恩光则迭荷鸾封，寿考则八开鹤纪。迨至楹间梦奠，门多树楷之人；地下修文，神返广桑之国。哀荣悉备，夫何遗憾！尚冀礼庐珍卫，勿过毁伤，是所至祷！

国藩戎行羁迹，哭寝未能。绎程表朱里之文，回思绛帐；制濯汉晞阳之诔，待写素旂。谨具挽幛一悬，薄仪百金，借申奠敬，伏希鉴存。专泐奉唁。祗问礼安。不备。

434．复唁钱宝廉 ⁽¹⁾ 十二月二十四日

唁钱父去逝。顺告沪军入浙，已连克平湖、乍浦等县。

湘吟仁弟馆丈礼次：

腊月二十一接到讣函，惊悉尊大人锦堂弃养，骇悼实深。夏间使节来湘，甫试郴郡。泮宫新咏，刚传芹藻之馨；鲁国诸生，遽废蓼莪之什。阁下孝敬笃于天性，哀痛尤异常情，摧迫如何！惟思尊大人针券世家，箕畴曼福，森庭阶之兰玉，并黻珮于蓬瀛。枢府流芬，久重霜台之笔；词曹衔命，又乘星使之轺。皆缘鲤对之亲承，迭荷龙章之宠贲，恩封膺夫二品，寿考届夫七旬，备极哀荣，似无遗憾。尚冀礼庐珍卫，勿过毁伤，是所切祷！

沪军分兵入浙，连克平湖、海盐、澉、乍二浦，进规嘉善，业已告克，珂乡孑遗当可渐复邦族。一俟嘉兴得手，彼时阁下由湘遄发，恭护灵归葬，道出皖垣，再图晤叙。兹具挽幛一悬，薄赙五十金，聊代生刍，即希察收。专泐。复唁孝履，并问礼安。不备。

————————————————————

(1)  钱宝廉，字湘珍，浙江嘉善人。道光三十年进士，改庶吉士，授编修，官至刑部侍郎。

435．复唁桂连琛十二月二十四日

悼桂父去逝。

润生世讲大兄礼次：

腊月二十二接到讣函，惊悉尊大人署理闽臬，遽尔仙逝，曷任愕悼！

尊大人自登第后，筮仕江苏、直隶，久著循声，为名贤所推许，亦天眷所俯垂。观察汀、漳，引疾归田，既恬淡于功名，益沈潜于纂述。不幸而群盗东奔，珂乡涂炭，转徙沪上，间关闽中，甫奉粮储之命，兼摄廉访之篆，渐尝蔗境，稍慰桑榆，而皖、江南北将次肃清，苏州省垣亦已克复，尤堪快频年望治之心，并足惬暮岁还乡之愿。讵意海山兜率，仙龛遽成，撒手归真，如斯之速。不独贤昆仲哀痛逾常，凡在知好，畴不泫然出涕？所冀礼庐珍卫，勉迪前光，妥万里来归之灵，慰九京无穷之望，是为孝者之大耳。

弟戎幄久羁，山川间隔，奠酹云遥，徒深轸惜。谨具挽幛一悬，薄仪五十金，聊代生刍，即希察收。专泐。复唁孝履。不备。

436．复唁吴保泰十二月二十四日

悼吴母逝世。

兰池尊兄大人礼次：

顷奉讣函，惊悉老伯母太夫人鹿城示疾，鸾驭上仙，曷任骇愕！阁下视学两浙，驻节三衢，遽兴陟屺之悲，亟命见星之驾，摧迫如何，辛苦如何！惟念太夫人钟礼郝法，孟训陶规，助雅化于《召南》，鹊巢咏德；述母仪于《鲁颂》，燕喜赓诗。七十古稀，惟善人现寿者相；九重恩渥，有令子为天下师。身膺翟茀之封，庭耀环瑜之彩。诸福胥备，夫何遗憾！尚冀节哀顺变，无过毁伤，为国家珍有用之身，即以慰九京无穷之望，是所切祷！

弟驻军皖垣，未获躬亲奠醊，谨具挽幛一悬，寄呈灵右，用申寸忱。专泐。奉唁孝履，并问礼安。不备。

437．复乔松年十二月二十五日

皖北已粗就肃清。皖南地界江、浙，昔为群盗所力争，今亦败贼所图窜，而宁、池各属白骨如麻，须得良吏以收苏枯起瘠之效。议皖藩、宁藩人事安排。

鹤侪尊兄年大人阁下：

十八日泐复一函，并贺大喜。二十三日接诵惠书，知已奉到谕旨。温纶特贲，正东南连捷之时；玉节遥临，值甲子上元之会。普春膏于全皖，承湛露于重霄。引睇吉晖，良殷抃颂。

弟谬领兼圻，惭无裨补。辖境太广，兵力太分，事变太多，材识太短，日夕惴惴，常虞措置乖方，颠踣随之。兹特简作楫之才，俾获同舟之益。正赖荩筹硕画，匡我不逮，乃复恳恳勤勤，以多问寡，且恐出谋发虑之或有未周，用人行政之或有未当，谦溢量，佩极增惭。

自苗逆伏诛，党羽散落，隳圩填壕，散练缴械，皖北已粗就肃清。惟皖南地界江、浙，昔为群盗所力争，今亦败贼所图窜。忠、侍、辅、堵各党及金陵老巢之众，尚不下七八十万，如果横溢四出，必由皖南以达江西，为患犹巨。而宁、池、广德各属，白骨如麻，或百里不见炊烟，竟日不逢过客，人类相食，群犬争之。开辟以来，殆无如此惨劫。必须得良吏数十辈，散布各府州县，以收苏枯起瘠之效，而目前殊有乏才之叹，斯隐忧之最大者。一言难罄，统俟次第熟商。

此间藩司兼管厘、盐诸务，臬司兼管善后局务，断难并为一手，亦难遽觅替人。部文未到，不知苏藩简放何人。穀山曾否调动？如穀山并未调动，则当催穀山来省履皖藩之任。篪轩乃可接任宁藩，兼办台务。若义渠、穀山二人中有一补苏藩者，则当请其便道先赴泰州，暂署宁藩。俟皖藩抵省，篪轩赴泰，乃可各归本任。此两说者，必须接奉部文明谕，方可定夺，不审卓裁以谓然否？肃复。即问台安，并颂新禧。祗璧谦版，统希心鉴。不备。

438．复刘于浔十二月二十五日

皖江南北之捷全赖少荃、僧邸之力。恐败贼复窜上游，已派出四支活兵作徽、池、广、玉之防。厘局、盐卡迭次滋事，当从诸君崇尚宽大之言，除去苛细。

养素仁兄年大人阁下：

月初接展惠缄，知前信已达典签。猥以南北两岸之捷，祓饰逾垣，曷任纫戢！实则皖北全凭僧邸之威，江南均系少荃之绩，鄙人毫未致力，不敢贪天之功，掠人之美。苗党如苗景开、苗希年、朱万隆、李万春、丁冠军等，均已正法，各圩填壕散练、呈缴军械，将次完毕，淮南一律肃清，初愿盖不及此。沪军东剿西荡，势如破竹，分兵入浙，连克平湖、乍浦、海盐、澉浦、嘉善等城。浙军亦攻破杭州城外贼垒，逼扎凤山、清波、钱塘、涌金各门。大局顺适。惟各处败贼求觅生路，恐复横溢四出，窜扰上游，一过广德、宁国县，则东可由昌化、淳安、开化以达于玉山，西可由旌德、太平、石、青以达于饶、景，曾经咨商左帅、沈帅派兵预防。此间派金逸亭统三千人、毛竹丹统四千人，新正南渡，作为徽、池一带游击之师。合之江、席之万人、韩军之五千余人、王沐、王开琳之六千人，共得四支活兵，应不至任贼深入。惟江、席与韩二军应调一军先顾东路广、玉之防，沈帅之意亦似与鄙见相合。广德一城，本应进兵攻取，奈敝处诸将除鲍公应防东坝外，无人堪当此路，又苦艰于运米，遂作罢论。

厘局、盐卡迭次滋事，自是办理不善，已将添设盐卡、兴办门厘二事，次第裁撤。私盐亦但加船载之税，不加肩挑之税，或不致再生事端。来示谓盐厘新章改为一起一验，专与肩挑负贩争利，敝处似并无此章，不知阁下系据何牍言之，望再详示一切，以凭饬改。近日言厘务者，幼帅有函，云吉有函，子坚有函，朱紫卿有禀，凌问樵有禀，王子旉有禀，皆劝我崇尚宽大，除去苛细。兹又承阁下拳拳规诫。弟生平好以“爱民”二字劝戒僚属，得聆诸君子箴言，敢不拜嘉。云吉比部之信，言门厘盐卡各事最为恳切，敝处逐条议复，兹特抄呈尊览。此信甫发，而云吉溘逝。此君仁厚正大，兼有才识，不料一病不起。人琴之感，曷胜恸惜！诸关廑系，附以奉报。复问礼安。祗璧谦版，不备。

439．复左宗棠十二月二十五日

忠、侍等谋犯江西，拟于江、席及韩将二军中调一军移顾东路。金、毛赴皖南，或令进谋广德，不知能否有济。散营日多，统将日少，殊以为虑。

季高仁兄大人阁下：

接十一月二十四日惠书，敬悉一切。

此间近状平安，各军都无战事。伪忠王至金陵两月有余，并未出城猛扑，不解何故。屡据探报：洪逆决计守金陵老巢，忠、侍等酋则谋上犯江西。广德并未收复，至今尚为贼踞。群酋上窜，一过广德、宁邑之后，西路则旌、太、石、青、池郡连守五城，而饶、景亦有防兵；东路则昌、绩、淳安、开化一片荒凉，均有难于飞越之势。然米粮则两路俱无可掳，防兵则西路较厚，东路较薄，故东路尤为可虑。弟咨沈幼帅，于江、席及韩将二军中，酌调一军，移顾东路，亦经咨达冰案。究竟东路以何处最为扼要？伏乞卓裁。来示欲派兵驻守广德，敝部诸将实无足当此者，粮路又极不易。新正金逸亭、毛竹丹两军赴皖南，或令进谋广德，不知不落后着否。

希庵、味根先后徂谢，散营日多，统将日少，殊以为虑。尊恙想已痊愈，近人气体充实无逾阁下者，来示乃谓远不如前，况弟蒲柳之质，其又足控抟耶？复问台安。

440．复彭毓橘十二月二十九日

苏军分兵入浙，连克平湖、乍浦等城，浙师已逼扎清波、凤山等门。

杏南表弟大人阁下：

接十六日手书，知玉躬康复，常服补剂，并悉各营墙濠均已深浚，至以为慰。天寒岁暮，惟冀倍加珍卫，抚序延釐，以迓天庥，良殷驰祝。

此间近状，幸托平安。下游自克苏州后，进围常州。分兵入浙，连收平湖、乍浦、海盐、澉浦、嘉善等城，大局极为顺适。浙师亦攻破杭州城外各贼垒，逼扎清波、凤山、钱塘、涌金等门。眴交新岁，元气潜移，尘氛顿豁，东南其果有豸乎！复问台安，顺颂年祺。不备。

441．复杨岳斌十二月二十九日

亳捻、川匪窜鄂，已饬石、成分道赴援，南渡仅毛道一军。调志字营防金柱关，未知能胜任否。

厚庵仁弟大人阁下：

顷奉惠缄，备纫祓饰，借谂龙骧懋绩，虎拜扬庥。介曼寿于南陔，椿萱并茂；迓恩光于北极，蒲谷增华。引睇吉晖，良殷抃颂。

此间自淮甸肃清后，拟调数军南来，以厚兵力。因亳捻张总愚、川匪蓝二顺及另股残捻勾合苗孽余党，纷纷窜近鄂疆，襄、郧、德、黄同时告警。已饬石镇、成将两军分道援鄂，仅调毛道一军南渡为皖南游击之师，未知能否有裨。

舍沅弟商调驻防巢县东关之志字营，由西梁山过江赴金柱关，腾出朱镇新老各营，进扎神策、太平两门，敝处已分饬遵照。惟韦将告假，系守备李文合代理。该军能否胜陆路防守之任，尚祈台端随时察核见示。专泐。复问台安，顺颂年禧。不备。

442．复官文十二月二十九日

敬贺年禧。

秀峰宫太保中堂大公祖阁下：

两奉琼函，远蒙缘饰，并以竹丹南渡，仍济军资。瞻瑞日之照邻，正春风之入律，感荷曷任！敬惟黄阁延釐，丹宸锡羡。赐圭封于五侯九伯，共仰仁帡；秉玉节于七泽三湘，久叨福荫。纪崇勋之鼎盛，叶元吉于泰交。引企矞晖，良殷抃庆。

弟戎旃久厕，岁籥频更。烽靖东南，冀鸿钧之普转；元书甲子，祝雉鼎之增绥。肃泐。敬贺年禧，祗请台安。统惟亮鉴，不备。

443．复沈葆桢十二月二十九日

敬贺新禧。

幼丹尊兄大人阁下：

凤籥更新，鸿钧普转，蒙手书之远贲，纫心柱之逾恒。敬惟节钺延釐，履綦集祐。东方列苍龙之宿，兵气全销；西江奏朱鹭之歌，天颜有喜。嘘和甘于樟水，迓福禄于枫宸。引企矞晖，良殷抃颂。

弟谬膺艰巨，眴度年华，怵驹隙之虚驰，懔鹈濡而滋愧。春帆普渡，深有赖于兰舟；佳节当前，益驰思夫椒序。专泐布复。敬贺新禧，祗颂台安。不备。

444．复严树森十二月二十九日

祝贺新禧。

渭春尊兄大人阁下：

宾日初临，朵云远贲，觉掞张之溢量，祗纫戢以增惭。敬谂伟绩日隆，庞祺川至。听甘雨和风之颂，春满鹤楼；膺釐圭锡瓒之荣，恩颁螭陛。引詹矞霭，抃颂良殷。

弟久践戎行，频更岁籥，无千牛奏刀之效，有六马驭朽之虞。所冀元气潜移，尘氛顿豁，随鸿钧而普转，庶鸠拙之堪藏。专泐。复贺新禧，祗颂台安。摹璧晚谦，统希亮察。不备。

445．复舒保十二月二十九日

祝颂年禧。

辅廷尊兄大人阁下：

前闻雄师奏凯，懋赏荣膺，尚稽裁贺。值椒馨之迓岁，蒙藻翰之光施。展视再三，但有纫戢。借谂釐延甲帐，绩著辰旂。护诸将于师中，建靖寇安边之策；迓殊恩于天上，荷锡圭赐瓒之荣。引睇吉晖，良殷抃颂。

弟师干忝领，节序频更。喜凤籥之增新，元运欣题夫甲子；冀鸿钧之普转，尘氛早靖于东南。专泐。复贺年禧，祗颂台安。谨璧谦版。不宣。

446．复富明阿十二月二十九日

贺年。

治安尊兄大人阁下：

日前复贺捷喜，亮达典签。比值柏叶迎年，远蒙藻函祓饰。敬谂寅阶辑瑞，甲帐宣威。金铙叶朱鹭之歌，东风入律；珠焕紫鸾之彩，北阙恩隆。引睇吉晖，良殷抃颂。

弟师干忝领，节序频更，喜凤籥之增新，元气欣题夫甲子；冀鸿钧之普转，尘氛早靖于东南。专泐。复贺年禧，祗颂台安。不备。

447．复刘镜清十二月二十九日

位高权重，常怀负乘之诫。幸近日大局顺适，堪以告慰。

镜清尊兄大人阁下：

都门一别，岁籥频更。顷奉惠缄，远蒙绮注，纫戢曷任！借谂权篆侯官，荣问庥畅。本蓬山之仙侣，鸡树蜚声；挹花县之春光，莺柯集瑞。引詹吉蔼，抃颂良殷。

弟久践戎行，谬膺艰巨。往年自领一队，稍藏鸠拙。近则窃位日高，事权日重，常怀负乘之诫，时深覆之虞。比幸苗逆伏诛，淮壖顺轨。南岸群丑穷蹙，纳土归诚，连收七城数隘。金陵将次合围，苏垣亦已告克。大局尚为顺适。惟各处败贼求觅生路，恐复横溢四出，窜扰上游，江西、皖南犹多后虑。知关廑系，附报一二。专泐。复问台安，顺颂年祺。祗璧谦版。不备。

448．复何廷谦十二月二十九日

苗党、捻酋俱已就戮，淮甸肃清。如金陵幸复，当嘱沅甫饬各军代为查询其亲属下落。

地山尊兄大人阁下：

顷奉惠缄，具纫藻饰，掞张溢量，惭悚曷任！借谂星轺驾福，玉节延釐。多士衔华，揽文光于斗牛；九苞耀采，迓温诏于螭坳。引企吉晖，良殷抃颂。

此间军事，幸托平安。苗逆伏诛，各圩返正。苗党如朱万隆、李万春、苗景开等均已就歼。捻首如相盘、李孛、葛小牛等，亦俱骈戮。淮甸肃清，堪慰廑系。金陵一军，近无战事。闻伪忠酋欲挈洪逆弃城他窜，该逆不从，恐又成持久之局。如果金陵幸复，令侄冬生暨令亲吴培因消息，当嘱舍弟通饬各营，留心察访。有无下落，届时再行奉闻。专泐。复贺年禧，顺颂台安。不备。

449．复徐士穀 ⁽¹⁾ 十二月二十九日

沪军分兵入浙，连克平湖、二浦、海盐等城，大局极顺，惟恐败敌上窜。

稼生老前辈大人阁下：

月前台从见临，诸多简亵，猥蒙惠缄齿谢，惭歉曷任！刻稔云帆无恙，安抵章门。忠信涉波，已慑蛟龙之气；文章寿世，弥延羔雁之誉。引詹矞霭，抃颂良殷。

此间近事，幸托平安。沪军自克苏垣以后，东扫西荡，势如破竹，分兵入浙，连复平湖、乍浦、海盐、澉浦、嘉善等城。进攻嘉兴如能得手，便与浙师联络一气。大局极为顺适。惟各处败贼求觅生路，恐复横溢四出，窜扰上游。现就江、皖各要地节节置守，而地面太宽，途径太杂，犹有防不胜防之虑。所冀元气潜移，尘氛顿豁，借鸿钧之普转，庶鸠拙之堪藏。专泐。复颂新禧，敬请台安。摹璧晚谦，统希心鉴。不备。

————————————————————

(1)  徐士穀，字稼生，号拙翁，江西丰城人。道光进士。

450．复彭玉麟十二月二十九日

李与吾案已发落，说明截留李、万而令严镇西上赴鄂之原委。告乔、万、唐之升降。

雪琴仁弟大人阁下：

两接手书，并各件一一领到。梅花、水仙共六盆，清芬逸趣，洗心砭俗；食品十种，旨而且多。重承厚惠，感谢曷既！

李与吾前案，敝处咨厚、沅会办，厚帅复移交舍弟，归金陵发落，业已杀二哨官，余皆革黜有差。与吾姑且安之，不必遽为他计。

李、万、严三镇同于十一日抵皖，国藩截留李、万两营，而令严镇西上赴鄂。以忍斋、石臣在营均历十年，苦战积劳，不忍其恝然竟去，金陵大功，尚亏一篑，且令渠辈小住为佳，共观厥成；严镇则资格较浅，战功较少，稍有区别。此鄙人留二撤一之微意也。

年终赏福字荷包等物，尊处一分，由此间咨送，计已奉到，与前赏黄马褂恰好专差一同谢恩，两折均由敝处代办。其闰笔之资，即以此次名花珍品当之。以后再有代办折件，冬间请以醉蟹酬我可也。寄范鹤生银、信届时带去。

乔鹤侪擢授皖抚，万篪轩调宁藩，兼管北台。义帅以藩司降补，临淮危局，支持年余，甫有出险之庆，遽尔罢去，殊堪惋惜。复颂年禧。不一。

451．复恽世临十二月二十九日

告前敌诸军之调度。筹议京漕一疏，至今未得户部议复之文。

次山尊兄大公祖大人阁下：

顷奉惠书，猥以苏垣之捷，奖饰过情，悚歉曷已。

少荃东下之初，仅令赴援沪城，意谓尽此兵力，或可保全海滨一隅，厥后拓地日广，卒将省垣克复，本非始愿所可及，亦愧谋略之不如，又何敢贪天之功，掠人之美。苏军分兵入浙，续克平湖、乍浦、海盐、嘉善等城。湘军亦攻破杭州城外多垒，逼扎凤山、清波、钱塘、涌金各门，似可冀不远之复。

伪忠王回援金陵，已近两月，并未出城猛扑。据探报：洪逆决计死守老巢，忠、侍等酋群思就食江西。如果群凶并犯上游，一过广德、宁国县，则东可由昌化、淳安、开化以达于玉山，西可由旌德、太平、石、青以达于饶、景。曾咨商沈中丞，于江、席及韩进春二军中酌调一军移顾东路，并请左帅预为之备。此间俟逸亭到皖，令与毛竹丹各统一军同赴南岸，或游击徽、池各属，或进图广德。不知江、皖各防能支持无恙否？

味根沦逝，其部下虽有得力营官如陈、邓、黄、徐数员，要皆才均位敌，难相统属。达川言江荩臣足以统之，曾备一札托尊处转交沈中丞，因研香之言，复为疏请，想必及早出山以副众望。

弟接希帅遗书，据以上陈，略述其报国灭贼未竟之志。嗣见大疏及所奉谕旨，恤典极优。阐扬褒显，实荷台端之赐，追念人琴，尤增感怆！

筹议京漕一疏，至今未接户部议复之文，自因天津米贱，与此间所拟价值悬殊，部中难于担承。然天津采买，偶得数万石或十余万石，欲求数十万、数百万，则断不可得。即此数万及十余万之数，亦恐年有年无，未必永远可恃。将来筹备京仓，非江、广普办海运，终难源源接济。若办海运，初次试行，恐仍须破除成例，由外间据实报销，永远遵行，恐仍须以四五两之间为常价。此时部议未定，辗转迁延，明年放洋之期已赶不及，吾湘之漕只好解折色。前承惠解敝处十万，业经借发各营口粮，本日拟先解六万至泰州，办盐运湘，明年再解四万，概作官运，以为湖南商运之倡导。

南坡自下游归来，二十四抵皖，约于正初旋鄂。佑之观察如来营一晤，甚惬愿见之忱，惟其事颇难着议。去年十一月谕旨因吕侍御序程之奏，凡休致及永不叙用人员，不准开复捐复，并不准各督抚及统兵大臣保奏云云。此等几无着笔之处，如何！邓寅皆讲席具征推爱盛心，纫戢无已。其人品洁学正，若送干脩，转非所以玉成之道，能于近县得一实到馆者，则于渠及肄业诸生皆有裨益。

《大云山房》四部领到，肃此申谢。复请台安，顺颂岁禧。不宣。

同治三年

452．加恽世临片正月初一日

黄冕事不便遽为剖辩，拟得间再为疏陈。人多米少，敬求大力疏通而维持之。

再，南坡兄顷来安庆，具一禀牍，备言昔官江苏并无劣声。弟历询元、长、吴、武阳、上江等县士绅，俱言南叟当日官此数处，无可訾议。惟寄谕并未饬令复奏，若遽附片剖辩，反多一重斧凿痕迹，只好批答以慰其意，得间再为疏陈一二。大抵任事之人，断不能有誉而无毁，有恩而无怨。自修者但求大闲不逾，不可因讥议而馁沈毅之气；衡人者但求一长可取，不可因微瑕而弃有用之材。苟于峣峣者过事苛求，则庸庸者反得幸全。鄙见如此，不知台端以为何如？

人数太多，谷米太少，是此间极可虑之事，敬求大力多方疏通而维持之，并以为恳。再颂次山大公祖大人台安。

453．复刘蓉正月初三日

癸岁军事无甚可喜可怖之端，各路均有胜绩。米价奇贵，殆甚于去岁春初。淮盐章程刊刻寄览。

霞仙仁弟亲家大人阁下：

去年今日曾贡一缄，嗣于五月初一日接到驿递惠缄，九月五日张镜堂编修过皖，乃得复书。苏氏兄弟相忆诗云：“三年磨我费百书”，吾二人当易之云“百年磨我费三书”耳。相去太远，近状都无所闻，但闻开府秦中，使节未行而前敌诸军败挫，汉中沦陷，旌纛暂驻巴州，待新军四集，由宁、羌节节进剿，口耳遥传，粗得梗概而已。

此间癸岁军事，无甚可喜可怖之端。伪忠王春间突犯江北，自浦口以至六安，围攻七城，意欲直窜武汉。幸处处坚守得完，贼乃折而东退。乘胜收复各城，遂克九洑洲一隘。秋间因江西肃清，青阳解围，剿抚兼施，又乘胜收复七城及东坝一隘。而李少荃屡奏大捷，以十月二十五、六日克复苏州。僧邸亦以是日擒斩苗沛霖。虽鄙人未与其事，而敝处局势为之一纾，兵力亦稍裕矣。比来少荃一军东攻浙之嘉兴，西攻常州；季高一军力攻馀杭，省垣亦已合围；沅甫舍弟一军围金陵十分之八，尚余神策、太平二门，实因城大兵少，难遽合围。洪首逆誓以死守，恐非仓卒可下。忠、侍、辅、堵诸酋则决计由皖南上犯江西，虽分派重兵扼守邀击，而能否不变成流贼，则存乎圣朝之福祚也。

米价奇贵，殆甚于去岁春初。已饬江达川方伯赍三万金入蜀买米，不知可得若干？下游但求有货，不敢论价。宁、羌、汉中一带，粮运艰难，百倍皖、吴。昔之诸葛木牛流马，名为智巧，实不济事，今之诸葛将何法以善之？

自九洑洲克复，江路通畅，始能兴办淮盐，略如来书之指。兹将江、楚二岸刊刻章程寄达尊览。鄙人于鹾政素无所解，盖聚敛众议为之，未知果否有裨。

范云吉果为佳士，派为江西综理厘务，甫经一月，遽于腊月十三日沧逝。人琴之感，可胜唈！

窦兰泉应召入都，闻将由江涉海，取道皖中，不知何以久未见过？大旆由蜀入秦，幕中当不乏名贤。陈艺叔、黄子寿果从行否？诸将可恃者几人？便中祈一示及。敝处胜友无多，而将材尤为寡乏。统辖至十余万人，求其智勇足当一面者，邈不可得。希庵长逝，正气日孤，其旧部亦乏廉耻之将，思之慨然！贱眷以十月初抵皖，大小平安，足慰廑注。诸希心鉴。顺问台安。

454．复陆增祥正月初四日

此间近事，幸托平安，惟皖南、江西犹多后虑。

星农馆丈大公祖阁下：

顷接手书，知前缄已达台览。重蒙藻饰，纫戢曷任！借谂六察宣猷，三湘布闿。冬畴瑞雪，丰亨占鹤糈之盈；春殿卿云，晋秩荷龙纶之畀。引詹吉霭，忭颂良殷。

此间近事，幸托平安。沪军自克苏垣以后，西攻常州，东攻浙之嘉兴；浙军力攻馀杭，并围省坦；金陵一军，亦将次合围。大局均为顺适。惟各处败贼求觅生路，恐复窜扰上游，皖南、江西犹多后虑。所冀元气潜移，尘氛顿豁，借鸿钧之普转，庶鸠拙之堪藏。专泐。复颂新禧，顺问台安。

455．复陶寿玉正月初四日

此间近事，幸托平安，惟皖南、江西犹多后虑。

仲渔年兄阁下：

顷奉手书，知前缄已达台览。重蒙藻饰，纫戢良多。就谂献岁发春，承恩受祜。揽重湖于楼上，弥殷后乐之心；运百甓于斋中，远绍惜阴之绪。引詹吉霭，企颂曷任！

此间近事，幸托平安。沪军自克苏垣以后，西攻常州，东攻浙之嘉兴；浙军力攻馀杭，并围省垣；金陵一军亦将次合围。大局均为顺适。惟各处败贼求觅生路，恐复窜扰上游，皖南、江西犹多后虑。所冀元气潜移，尘氛顿豁，借鸿钧之普转，庶鸠拙之堪藏。专泐。复颂新禧，顺问台安。

456．复欧阳信甫正月初四日

此间军事，大局颇为顺适，惟吾湘不免后虑。家庙跋容题就奉寄。

信甫尊兄世大人阁下：

顷接手书并庙碑一帙，借谂局务告竣，元旋叶吉。扬芬述德，缉家乘之遗文；献岁发春，迓国恩于温诏。引詹吉霭，企颂良殷。

此间军事，北岸则大憝就歼，堕圩散练；南岸则群丑穷蹙，纳地归降。金陵将次合围，苏垣亦已告克，大局均为顺适。意者天心厌乱，大难将夷。惟群贼穷无所归，仍图上窜江西，即吾湘不免后虑。

家庙跋容俟题就奉寄。久从军役，笔墨荒芜，惧不足道扬盛美也。复问台安，顺颂春禧。不备。

457．复马新贻正月初四日

蒋凝学拔赴三河尖事，拟待与其会晤之日商定。务望速赴皖藩之任。

穀山尊兄大人阁下：

迭接手书三缄，具悉一切。就谂献岁发春，承恩受祜。引詹矞霭，企颂靡涯。

成武臣援鄂，三河尖空虚，来书欲令之纯亲带数营前往该处，预防潘党，邸帅既严讯潘立勋，又追拿潘垲，亮必有所惩办，谅必并筹遣散之法。潘立勋所带之勋字营，敝处已札令全数遣撤。此外练众，当不能别兴波澜。蒋之纯一军，前奉调赴陕西之旨，已奏明该军分防颍州、六安，旋接之纯禀请病假，未予批准，而因希帅身后各事，令之纯来省一行，待会悟〔晤〕之日，或商令拨营一赴尖镇也。

义帅左迁，竟为意想所不及。撑持危局，已逾一年，劳苦稳慎，自为当世贤者所共亮。昨接其来信，绝无抑郁之意，冲怀淡定，升沉不惊，尤为可敬。阁下必须速履皖藩之任，篪轩乃可坐轮船前往泰州，接任宁藩，兼办台务；乔中丞乃能赴临淮治事。展转交替，计须两月之久。明知义帅左右深仗台端赞助，而安庆藩、臬两席断非小宋一人所能兼管，况又有牙厘局、善后局及淮盐过掣诸大端，尤不能不资长才料理。务望台旆早回安庆，是为至要。复问台安，顺颂春祺。并缴大柬。不备。

458．复恽世临正月初四日

冀鸿钧普转。

次山尊兄大公祖大人阁下：

昨布复函，甫付邮递，旋奉惠书，远蒙藻饰，纫戢曷任！敬谂泰祉延鸿，履端式燕。五风十雨，和甘嘘七泽之春；六纛双旌，恩命湛九霄之露。引詹矞霭，抃颂良殷。

弟久践戎行，频更岁籥。无千牛奏刀之效，有六马驭朽之虞。烽靖东南，冀鸿钧之普转；春回桑梓，瞻骏福之闳敷。专泐。复贺新禧，敬颂台安。摹璧晚谦，不备。

治愚弟曾国藩顿首

459．复张培仁正月初四日

新春酬答。

紫莲老父台大人阁下：

宾日初临，朵云远贲。掞张溢量，纫戢曷任！借谂迓祜青阳，凝祥朱绣。春生湘水，沾浩荡之恩波；天上张星，仰光华于福曜。引詹吉蔼，抃颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺问台安。祗璧谦版，不备。

治愚弟曾国藩顿首

460．复李明墀正月初四日

贺岁。

玉阶尊兄大公祖大人阁下：

万象回春，双鱼纫惠。觉掞张之溢量，祗铭戢以增惭。借谂绩懋旬宣，祥岁始。穀我士女，薇垣明天庾之星；沛若江河，枫陛湛神霄之露。引詹矞霭，抃颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺问台安。祗璧谦版，不备。

治愚弟曾国藩顿首

461．复郑元璧正月初四日

新岁贺简。

锡侯尊兄大公祖年大人阁下：

椒序初临，兰言远贲。掞张溢量，纫戢增惭。借谂福洽熊封，祥凝乌棨。泽真润下，拜恩锡于形盐；化著协中，达民情于肺石。引詹矞霭，抃颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺问台安。祗缴谦版，不备。

治年愚弟曾国藩顿首

462．复胡镛正月初四日

新春贺禧。

听泉尊兄大公祖大人阁下：

六幕春回，三湘庆洽。蒙琼函之远贲，纫藻饰之逾恒。借谂豸绣延釐，鸿庥懋介。辰山沅水，流兰畹之芳馨；巡节鹾纲，沛枫宸之闿泽。引詹矞霭，抃颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺问台安。祗璧谦版，不备。

治愚弟曾国藩顿首

463．复英翰正月初四日

新年答辞。

西林尊兄大人阁下：

顷奉琅函，具纫瑑饰。借谂釐延椒序，瑞集柏台。施象惟明，在泮纪献功之盛；锡马蕃庶，自天降申命之庥。引睇矞晖，良殷抃颂。

弟师干忝领，节侯频更。喜凤籥之增新，元运欣题夫甲子；冀鸿钧之普转，旧氛早靖于东南。专泐。复贺新禧，顺颂台安。祗璧谦版，不备。

愚弟曾国藩顿首

464．复黄鸣珂正月初四日

此间近状幸托平顺，惟忠、侍两酋图犯江西。饬将硝局与渡卡交凌守经理。

印山尊兄大人阁下：

迭荷惠书，具聆壹是。即维豸华集祜，鹿毂延祥。春回六一堂前，德星焕采；恩沛九重天上，湛露敷荣。引睇矞辉，良殷倾颂。

此间近状，幸托平顺。苗逆余党芟夷殆尽。仅苗添罄、张宗雨等漏网，出窜淮上，应可无事。金陵渐次合围，冬、腊两月，该逆未来扑犯官营。苏军分兵入浙，连克平湖、乍浦、嘉善等城，大局颇有起色。惟迭据探报，忠、侍两酋图由徽、浙交界上犯江西。曾请沈、左两帅预防江境东路，饬皖南各属严为之备，调毛、金两军为徽、池游击之师，不知果有裨否？

吉安分局承阁下与凌守尽心整顿，深为嘉慰。梅林渡卡，前此陈镇经收，将及一载，商民尚无违言。今既悉依旧章，自可相安无事。此项厘税专为买硝而设，苟办硝多而用费少，则所裨良非浅鲜。来书于便商省费层层兼到，具征用心之精实。凌守既无良口之行，阁下又有地方之事，即将梅林渡卡及硝局归凌守一手经理，免致商民视衙门为畏途，又多一重隔阂。台端亦当时时照料会核，慎勿稍存客气，至嘱。其庐陵、泰和等处招商设厂，并行不悖，亦听阁下与凌守商酌兴办，以济急需。专泐。复问台安，并颂春祺。不一。

465．复唐训方正月初六日

商告换防事宜。李世忠愿献城散勇。议李续宜后事。

义渠仁弟大人阁下：

除日曾寄一缄，商及交卸事宜，又有一牍调穀山回省。旋奉嘉平二十四手书，词旨敦厚，不以得失撄心，佩仰曷已！

逆党要犯芟夷至七十余名之多，当可一劳永逸。善后各政均有头绪，不获由台端一手经理，殊为可惜。乔中丞欲来安庆一晤，再赴临淮，然必穀山来省，换出篪轩赴泰，乃可交替西上。昨复函催穀山，冀其愈速愈妙。临营旧部自可移交新任。训、义两军，谨如尊旨调归。惟皖南已添毛竹丹、金逸亭两军，金陵已添韦志俊一军，子文、钦堂暂可不必南渡，姑令驻扎庐郡，另候调遣。李军门之豫胜营将全数遣散，将来普、何等即可移守滁、全、天、六等城。护军营随台从到省，再议去留。

函招李世忠之举，因未得邸营确信，迟迟未发。昨奉寄谕，抄僧邸原奏，仍饬敝处调营酌办。已遵旨给予一函，谕令散兵归田，并令诣皖一见。渠两次来咨，已愿退出城池，助剿江南，或将营伍遣散，所存炮位缴归敝处。词气恭顺，或不难于就范。阁下谓渠自知不容、图好下场者，殆其然乎？

尊处致希帅厚赙，具征友谊之笃。国藩约练渠、之纯均于本月晋省，共商希帅身后之事。拟将忠武公前存各营公项万四千金如数提出，为渠兄弟临殁寄献老亲之资，如世俗所谓“遗念银”者，并各处赙仪汇齐，专送湘乡，除丧葬各费外，为渠五家自赡之用。顺以奉闻。复问台安。

466．复阎敬铭正月初六日

此间军事，淮南一律肃清，沪军进攻嘉兴，浙师力攻馀杭，金陵难遽合围，忠、侍、辅、堵诸酋决计就食江西。米价昂贵，殆甚于去岁春初。成大吉援鄂，蒋道留防颍州、六安，周军门调来省城，毛道南渡，别调石镇一军赴鄂援剿西路。

丹初仁兄年大人阁下：

元日两奉惠书，猥以军务稍顺，节序更新，祓饰逾恒，曷任惭悚！就谂恭膺简命，荣拜真除，湛露浓于屠苏，层云荫于齐鲁，举凡训吏、练军、保甲、河鹾诸大政次第兴办，嘘枯起瘠，妙手回春，佩企靡已！

此间军事，南北两岸同时奏捷。实则皖北全凭僧邸之威，江南均系少荃之绩，鄙人毫未致力，不敢贪天之功，掠人之美。苗党如朱万隆、李万春、苗景开等均已正法，各圩填濠散练、呈缴军械将次完毕，淮南一律肃清，初愿盖不及此。沪军自克苏垣以后，西攻常州，东克浙之平湖、乍浦、海盐、嘉善等城，进攻嘉兴。浙师力攻馀杭，省垣亦已合围，听逆有献城乞降之说，似可冀不远之复。金陵一军，围城十分之八，尚余神策、太平二门，实因城大兵少，难遽合围。洪首逆誓以死守，恐非仓卒可下。忠、侍、辅、堵诸酋则决计就食江西，如果群凶并犯上游，一过广德、宁国县，则东可由昌化、淳安、开化以达于玉山，西可由旌德、太平、石、青以达于饶、景，虽已分派重兵扼守邀击，而能否不变成流贼，则存乎圣朝之福祚也。

米价奇贵，殆甚于去岁春初。敝部十二万人之多，并夫役计之，月需食米五万石有奇。江西、湖南两省民间遏粜，官亦查禁甚严，湖北、安徽则并无米可买。入春以后，尚不知荒象何如。弟智小谋大，局面太宽，深惧甫田多莠，终至决裂。日夕惴惴，欲谋约旨卑思之道，而敛之不得遽敛，尚冀时惠箴言，以匡不逮。

希庵中丞忠荩廉介，出于性生。战守、选将与忠武公相类，而享年亦仅四十，可敬可痛！前据遗书入告，略述其灭贼报国未竟之志，嗣见恽中丞疏及所奉谕旨，恤典极优。追念人琴，弥增怆感。

希帅旧部成参将大吉援鄂，蒋道留防颍州、六安，周军门调来省城，毛道南渡，为徽、池游击之师，或进图广德，别调多部之石镇一军赴鄂援剿西路矣。知关廑系，附报一二。专泐。复问台安，顺颂新禧。摹璧晚谦，统希心鉴。不备。

467．复赵烈文正月初六日

恢复博学鸿词制科，乃天下之大愿，非一人之私庆。

惠甫尊兄阁下：

新被上命，擢任民社，士元骥足，百里先展。翁子本郡，一时美谈，出自特恩，用风多士。巨室得木，岂谓工师之力；良玉辉岫，宁资匠氏之华。贶书曲谢，且憙且愧。昔在圣祖，肇征鸿博，亦越高宗，特设制科，凡夫俶傥瑰玮之才，毕入雍容揄扬之选。脱逢斯盛，休有光辉。自巨典之久旷，幸中兴之快睹，用贤若不及，在野无所遗。潢池之弄兵，闵元元之涂炭。芼藻良吏，衽席黔首，凡厥疏荐，朝闻夕报。敷纳以言，远跞于姚姒；遴选之意，同符于祖宗。此天下之大愿，非一人之私庆。坐言起行，既得所借手；循名核实，将睹其政最。勉崇明德，益宏节概。五人之传，循绩轶于班书；四岳之询，盛典光于虞陛。私怀企祝，不韬于言。复问台祺，顺颂大喜。

468．复刘长佑 ⁽¹⁾ 正月初七日

此间近状，幸托顺平，只望江、皖各军力扼回窜之贼，当不致别生波折。两广及畿辅各员，不宜更有乏才之叹，然托之非人，则缓急仍不可恃。补救时艰，断非贫穷坐困所能为力。讲求吏治即可裕饷息兵之说，只可姑存。现调江忠朝接统忠义之众，调江忠濬任蜀藩。

印渠仁弟大人阁下：

十一月杪接奉十一月初七惠书，敬悉一切。献岁发春，伏惟起居多祜，政祉绥亨，至以为颂。

此间近状，幸托顺平。自苏垣克复，苗逆伏诛，议者辄谓金陵指日可以蒇事。实则洪逆老奸巨滑，牢固不摇。伪城米粮少者久已食粥，多者尚足支年余。鄙人之愚，深虑洪逆坚持不下，而忠、侍、辅、堵诸酋冒死上窜江、皖，又成不了之局。比闻少荃常州围师屡获大捷，不日可期克复，而嘉兴逆首穷蹙，有愿献杭、嘉、湖五城之说。左帅攻杭之师，亦迭次克垒歼渠。如彼四府并下，金陵亦必无久抗之理。只望江、皖各军力扼回窜之贼，当不致别生波折。

两广及畿辅各员，来示所开亦已环宝溢目，不宜更有乏材之叹。豫省责成河北镇道，直省责成大名镇道，东省责成曹济镇道，自是直截了当。惟此六人之中，除姜国仲可恃外，其五人者是否胜此重任？是否各有素练之兵、久战之将？如托之非人，则缓急仍不可恃。

练兵大疏较之薛公原奏，实为识高而当于事理。惟将领实不易得，饷需亦无把握。尊疏奏拨之十一省，必难如期如数。直隶虽无大河要津，然如卫河、直沽及陆路繁盛市镇是否可抽办厘金？大抵军政吏治非财用充足，竟无下手之处。自王介甫以言利为正人所诟病，后之君子例避理财之名，以不言有无、不言多寡为高。实则补救时艰，断非贫穷坐困所能为力。叶水心尝谓“仁人君子，不应置理财于不讲”，良为通论。国藩素无理财之能，故抚有三省，不克游刃有余。阁下精细和厚，即理财一节，想亦能批郤导窾，本末兼该。第处多惧之地，值多口之际，未审因兴利而更增讥议否耳？

至于讲求吏治即可裕饷息兵，虽属正论，究不切于事理，只可姑存其说，以备参核。

味根沦逝，深堪惋悼！现调江荩臣接统其众，而以邓、陈二君综理营务。达川调任蜀藩，景况稍裕，责任亦巨。得伯昭朝夕赞助，应可攸往咸宜。诸关廑注，顺布一二。统希心鉴。即请台安。

————————————————————

(1)  此为曾氏亲笔信。

469．复刘长佑 ⁽¹⁾ 正月初七日

江西肃清，青阳解围，克复苏州，擒斩苗逆。比来沪军东攻嘉兴，西攻常州；左军力攻馀杭；金陵洪逆死守，恐非仓卒可下；忠、侍、辅、堵诸酋决计上窜江西。

印渠仁弟大人阁下：

顷奉惠缄，具纫祓饰。感双鱼之远寄，正万象之回春。借谂荩绩日隆，蕃釐云蔚。雄师萃夫伍两，卫三辅之黄图；恩命荷于九重，颁十华之紫诰。引詹矞霭，忭颂良殷。

此间军事，上年克九洑洲后，江西肃清，青阳解围，又乘胜收复七城及东坝等隘。而李少荃屡奏大捷，克复苏州，僧邸亦擒斩苗逆。虽鄙人未与其事，而敝处局势为之一纾，兵力亦稍裕矣。比来少荃一军东攻浙之嘉兴，西攻常州；季帅一军力攻馀杭，省垣亦已合围；沅甫舍弟一军围金陵十分之八，尚余神策、太平二门，实因城大兵少，难遽合围。洪逆首誓以死守，恐非仓卒可下。忠、侍、辅、堵诸酋则决计由皖南上窜江西，虽分派重兵扼守邀击，总苦无得力统将分布各处纵横驰剿，犹多后虑。知关廑系，附报一二。专泐。复问台安，顺颂春禧。不备。

————————————————————

(1)  此为幕僚代复信。

470．复陈晓坪正月初七日

淮南之捷，全凭僧邸之威。蒙、亳间置县设镇事，已奉旨俟乔松年履任后次第办理。

晓坪尊兄大人阁下：

两奉惠缄，猥以长淮顺轨，大地回春，祓饰逾恒，曷任纫戢！借谂釐延豸节，恩渥龙墀。戬穀赓诗，兆黍稷稻梁之庆；作咸演范，润伊洛瀍涧之波。引睇吉晖，良殷忭颂。

上年淮南之捷，大憝伏诛，悍党如朱万隆、李万春、苗景开等均已就戮，各圩填濠散练，呈缴军械，一律肃清，初愿盖不及此。实则全凭僧邸之威，鄙人毫未致力。幸因人以成事，敢贪天以言功？

比议于蒙、亳适中之地改置州县，添设重镇，以善其后，业经奉有俞旨，一俟乔中丞履任后次第办理，冀遏乱萌。知关廑系，附告一二。专泐。复贺新禧，顺颂台安。并璧谨版，不备。

471．复张佑之正月初七日

望放棹东下，来营一晤。此间军事，北岸大憝就歼，南岸群丑穷蹙，金陵将次合围，苏垣告克。

佑之尊兄大人阁下：

迭接惠缄，具悉一切。就谂履祉绥愉，宜春多祜，引詹矞霭，忭慰良殷。

自戊申岁京华握别，忽忽十有六年，瞻对无缘，消息多梗。披展来翰，始知牧州典郡，升擢监司，晋阶都转，正箫云之得路，忽遇风而回帆。明知宦海升沉，难惊止水；独念家山烽火，莫赋归田。清况旅怀，用为轸系。春水方生，轻舟多便，如果放棹东下，来营一晤，甚惬愿见之忱。

此间军事，北岸则大憝就歼，堕圩散练；南岸则群丑穷蹙，纳土归诚。金陵将次合围，苏垣亦已告克。珂乡孑遗，当可渐复邦族。惟名都文物为狐兔所凭陵，与风尘而珍瘁，不知何年始得挽回元气耳。专泐。复问台安，顺颂新禧。并缴谦版。不备。

472．复张凯嵩正月初七日

答新春贺简。

月卿尊兄大人阁下：

鹭堠遥暌，凤箫应节，荷琼函之远贲，纫瑑饰之逾恒。借谂福椒觞，宣猷桂管。受玑铃于黄石，虎幄筹边；釐圭瓒于彤廷，龙纶锡羡。引詹矞霭，忭颂良殷。

弟久践戎行，频更岁籥，无千牛奏刀之效，有六马驭朽之虞。所冀元气潜移，尘氛顿豁，借鸿钧之普转，庶鸠拙之堪藏。专泐。复贺新禧，祗颂台安。摹璧晚谦。不备。

473．复魁玉正月初七日

复贺新禧。

时若尊兄大人阁下：

顷奉琅函，备叨瑑饰。正东风之入律，望北固以驰思。借谂勋著辰旂，釐延甲帐。狼燧销而春融京口，铁瓮城坚；鹭铙奏而喜动天颜，金门宠渥。引詹矞霭，忭颂良殷。

弟忝领师干，频更岁籥，无千牛奏刀之效，有六马驭朽之虞。所冀元气潜移，尘氛顿豁，借鸿钧之普转，庶鸠拙之堪藏。专泐。复贺新禧，祗颂台安。并璧大柬。不备。

474．致沈葆桢正月初八日

已调毛有铭赴休宁，与老湘营同为活兵，与婺师互相联络。范云吉病逝，所司各务已另委他人。外省筹饷事件，当使华商本利与洋人相等。附询可否特案奏留恽光业。

幼丹尊兄大人阁下：

新岁未获展庆，伏审台候万福，祷企无穷。

顷奉大咨，调韩军至玉山，调精捷营、精毅营至婺源，布置极中要害。婺源城小易守，留千余人登陴，可出八千人为游击之师，粮运亦较石门为便。弟亦调毛道有铭赴休宁，与王道老湘营同为活兵，与婺师互相联络。虽专重中路，而援应东西两路均不甚远。

左帅意在速克广德，自是胜算。奈敝处将材、粮运二者均不逮此，且即能坚守广德一城，而四乡仍可窜越（至宁邑、昌、绩）。穷寇冲犯，无孔不入，只好多守城池，多设游兵而已。

云吉一病不起，实堪悼惜！仁厚正大而有刚气，意可渐任艰巨，赍志长逝，百不一试，令人短气！台、局二务，只得请小山方伯兼顾。抚、饶分局，两王声望较胜前任二员，或可相安无事。赣道已委少彭，即当札饬兼管厘局，亦必悉臻妥惬也。

总理衙门信，弟处亦经接到，同此一稿，腊月杪已专函复之。总理衙门于关系外省筹饷事件，每与各国公使反复争论，不令利权全归洋商。鄙意洋商较华商更为吃亏，渠固不从，亦当使华商本利与洋人相等，庶免纷纷转买单照冒充洋夥。不审台端以谓然否？顺问台安。

再，恽畹芗太守光业分发江西，未及引见而艰于进京之资。意欲先行到省效用，与定例不合。道出皖、江，求一言关白左右，是否可以特案奏留，伏希卓裁。在此虽仅见两面，而轩爽朴干，似是难得之材。任灵璧时亦有贤声，想法鉴更有定衡也。

475．复吴质庵正月初八日

苏垣克复，淮甸肃清，局势为之一纾。比来沪军东攻嘉兴，西攻常州；左军力攻馀杭，官军围金陵十分之八，忠、侍诸酋决计上窜江西。

质庵仁弟馆丈阁下：

顷接惠书，远蒙祓饰，纫戢曷任！就审豸节延祥，鸿釐懋介。君子有穀，占荆楚之年丰；皇泽如春，歌蓼萧之露湛。引詹矞霭，倾颂靡涯。

此间军事，下游则克复苏垣，皖北则肃清淮甸，虽非鄙人之力，而敝处局势为之一纾，兵力亦已稍裕。比来李帅一军东攻浙之嘉兴，西攻常州；左帅一军力攻馀杭，省垣亦已合围；舍沅弟一军围金陵十分之八，尚余神策、太平二门。闻忠、侍诸酋则决计由皖南上窜江西，虽已分派重兵扼守邀击，未知能否有裨。知关廑系，附报一二。复问台安，顺颂春祺。不备。

476．复欧阳正镛正月初八日

鄂防当可益臻稳固。此间南北两岸同时奏捷，沪军西攻常州，东攻嘉兴，金陵似无久抗之理。

崇如尊兄大人阁下：

顷接惠缄，猥以军务稍顺，节序更新，备叨祓饰，纫戢曷任！就谂宣勤兰锜，迓福枫宸，荩绩日隆，良殷企颂。

鄂边西、北两防同时吃紧，先已饬令成将大吉驰援北路，续调石镇清吉由孝感、小河司一带援剿西路。昨得鄂中来信，知王、赵、杨镇三路夹击，郧防当可益臻稳固。

此间军事，南北两岸同时奏捷，实则皖北全凭僧邸之威，江南均系少荃中丞之绩。鄙人毫未致力，不敢贪天之功，掠人之美。沪军自克苏垣以后，西攻常州，东克浙之平湖、乍浦、海盐、嘉善等城，进攻嘉兴。浙师亦连破杭州城外贼垒，逼扎各门，伪归王伏诛，伪听王遂有愿献杭、嘉、湖五城之说。如彼四府并下，金陵亦似无久抗之理。只望江皖各军力扼回窜之贼，当不致别生波折。知关廑系，附告一二。复问台安，顺颂春祺。不备。

477．复刘建德正月初八日

此间军事，沪军进攻嘉兴，浙师连破杭州城外贼垒，忠、侍、辅、堵诸酋决计就食江西。鄂边西、北两防同时吃紧。

馨室仁兄大人阁下：

腊八复函，计达台览。新正四日接展藻缄，因时祓饰，纫戢曷任！就谂侍福康愉，政祺嘉鬯。源长流远，茅江之春水方生；天阔露浓，枫陛之恩膏迭沛。引詹矞霭，忭颂良殷。

此间军事，下游自克澉浦后，收复嘉善一城，进攻嘉兴；浙师亦连破杭州城外贼垒，逼扎清波、凤山、钱塘、涌金等门，听逆遂有献城乞降之说，似可冀不远之复。忠、侍、辅、堵诸酋则决计就食江西，如果群凶并犯上游，一过广德、宁国县，则东可由昌化、淳安、开化以达于玉山，西可由旌德、太平、石、青以达于饶、景，虽已分派重兵扼守邀击，总苦无得力统将分布各处纵横驰剿，犹多后虑。

鄂边西、北两防同时吃紧，前饬成将赴援，续拨石镇清吉一军由孝感、小河司一带进援西路。昨得鄂中来信，知王、赵、杨三镇分道夹击，未知果能了事否？复问台安，顺颂新禧。不备。

478．复如山正月初八日

切盼捷书，早奏凤凰台上。

冠九尊兄同年大人阁下：

椒序初临，兰言远贲，因时存注，纫戢曷任！借谂望重旄车，釐延豸节。揽江光于夏汭，长挹恩波；酌酃醁于春觥，浓承湛露。引詹矞霭，忭颂良殷。

弟久践戎行，频更岁籥。元运欣题夫甲子，春祺普锡于兵民。切盼捷书，早奏凤凰台上；遥看芳草，兴怀鹦鹉洲前。专泐。复贺新禧，顺颂台安。祗璧谦版。不备。

479．复盛康正月初八日

切盼捷书，早奏凤凰台上。

旭人尊兄大人阁下：

宾日初回，朵云远锡。掞张溢量，纫戢增惭。借谂懋绩鹾纲，宣勤饷局。风番廿四，先传梅信于鹤楼；露湛九重，迭锡芝纶于螭陛。引詹晖吉，忭颂良殷。

弟久践戎行，频更岁籥。元运欣题夫甲子，春祺普锡于兵民。切盼捷书，早奏凤凰台上；遥看荒草，兴怀鹦鹉洲前。专泐。复贺新禧，顺颂台安。祗璧谦版。不备。

480．复钟谦钧正月初八日

切盼捷书，早奏凤凰台上。

云卿尊兄大人阁下：

万象回春，双鱼远惠，因时存注，纫戢曷任！借谂懋绩黄堂，延釐朱绂。布阳和之德泽，瑞满晴川；仰纠缦之光华，恩颁春殿。引詹矞霭，忭颂良殷。

弟久践戎行，频更岁籥。元运欣题夫甲子，春祺普锡于兵民。切盼捷书，早奏凤凰台上；遥看芳草，兴怀鹉鹦洲前。专泐。复贺新禧，顺颂台安。祗璧芳版。不备。

481．复张洊山正月初八日

冀鸿钧之普转，烽靖东南。

洊山尊兄大人阁下：

顷奉琅函，具纫瑑饰。借谂恩隆枫陛，庆洽椒樽。西府雄风，荆楚编岁时之记；东郊旭日，轩上康乐之书。引睇矞晖，良殷忭颂。

弟师干忝领，节候频更。喜凤籥之增新，元书甲子；冀鸿钧之普转，烽靖东南。专泐。复贺新禧，顺颂台安。祗璧谦版。不备。

482．复郭崑焘正月初九日

杭、嘉、常三府，春间可期收复，金陵、湖州难遽得手。淮盐行楚纳厘、行湘另立门户，均属破例，尚待议定。

意城仁弟亲家大人阁下：

腊杪由龙委员袖交尊函，顷又得小除日赐函，敬悉一切。新岁伏审起居多福，庆企无量！

此间诸托平安。伪忠王到建康已逾两月，尚未出城搦战，仅有零股至溧水扑城二次。少荃攻围常州，忠酋往援，几破官军营垒，幸以力战得完。大约杭、嘉、常三府春间可期收复，惟金陵、湖州难遽得手耳。

江、皖之交，业经坚守七城，又备三支游击之师，未知果有裨否？江、席二军改驻婺源，江忠朝未到之先，派邓、陈为营务处。研香在青阳与味根虽大决裂，厥后病笃，契好如初。近两军亦无差池，或可和衷共济。

淮盐行楚，本无应纳楚厘之理，鄙人恐鄂中袒川而拒淮，故以九文半之多予之。淮盐行湘，向皆由湖督主政，江督并不过问，故盐行、盐局匣费，皆听鄂省专利，湘省并不过问。此次刊章，于湘省另立门户，不由湖督衙门督销，已属破除常例，偏重湖湘。鄂中颇不谓然，现虽未用公牍驳商，已寄手折来商，欲减敝处之川厘，欲分湘省之七文。原折抄呈台览，候议定后再行奉闻。

东征局仍派玉阶观察办理，米事务期竭力购办，善后局断不刁难也。复问台安。

483．复杨昌濬正月初九日

此间军事，大局均为顺适，惟群贼仍图上窜江西，吾湘不免后虑。

石泉尊兄大人阁下：

顷奉惠缄，欣悉恭膺简命，擢授粮储。虎幄襄勤，听鹭铙之屡奏；龙纶锡羡，颁豸节以荣持。引企矞晖，良殷忭颂。

此间军事，大局均为顺适。惟群贼穷无所归，仍图上窜江西，即吾湘不免后虑。虽经分守冲要之城，多备游击之师，究未识能否有裨耳。复贺大喜，顺问台安。祗璧资版。不备。

484．复蒋益澧正月初九日

洪逆决计坚守老巢，忠、侍、辅、堵诸酋群思就食江西。

芗泉尊兄大人阁下：

言语频闻，藻缄远贲，正东风之入律，望西浙以驰思。就谂绩懋龙韬，威宣鹫岭。元夕之灯光不夜，径夺昆仑；九华之春语弥温，宠颁纶。引詹矞霭，倾颂靡涯。

此间近事，幸托顺平。伪忠王回援金陵，已逾两月，并未出城猛扑。屡据探报，洪逆决计牢守老巢，忠、侍、辅、堵诸酋群思就食江西。如果窜犯上游，一过广德、宁国县，则东可由昌化、淳、开以达于玉山，西可由旌、太、石、青以达于饶、景。虽经坚守冲要之城，分派游击之师，未知果否有裨？专泐。复贺春祺，顺颂台安。不备。

485．复苏介堂正月初九日

氛靖东南，冀鸿钧之普转。

介堂尊兄大人阁下：

顷奉琼函，备蒙瑑饰。正三阳之启泰，瞻两浙以驰思。借谂豸节延祥，鸿釐懋介。阶跻柏府，五花兼判于薇垣；恩渥枫宸，三锡迭膺夫芝轴。引詹矞霭，忭颂良殷。

弟久践戎行，频更节候。元书甲子，喜凤籥之增新；氛靖东南，冀鸿钧之普转。专泐。复贺春祺，顺颂台安。祗璧谦版。不备。

486．复恒敬亭正月初九日

氛靖东南，冀鸿钧之普转。

敬亭尊兄大人阁下：

昨岁八月中浣曾布复函，顷奉惠书，知前缄竟未递到。重蒙存注，纫戢曷任！就谂和神当春，有孚在道。惠风初扇，三衢之烽堠无尘；湛露斯浓，九陛之恩膏益沛。引詹矞霭，忭颂良殷。

弟久践戎行，频更节候。元书甲子，喜凤籥之增新；氛靖东南，冀鸿钧之普转。专泐。复贺春祺，顺颂台安。祗璧谦版。不备。

487．复吴引之正月初九日

氛靖东南，冀鸿钧之普转。

引之尊兄大人阁下：

顷奉琅函，远叨藻饰，掞张益量，纫戢曷任！借谂鹿毂延祥，豸章膺祜。翘懃鹾簋，润黄山白岳之乡；荣捧温纶，拜紫绶绯鱼之命。引詹矞霭，忭颂良殷。

弟久践戎行，频更节候。元书甲子，喜凤籥之增新；氛靖东南，冀鸿钧之普转。专泐。复贺春祺，顺颂台安。祗璧谦版。不备。

488．复乔松年正月初十日

已函催马新贻速履皖藩之任。

鹤侪尊兄年大人阁下：

腊月二十五奉复一函，顷接惠翰，谦溢分，祓饰过情，曷任感悚！敬谂恩隆心简，瑞集牙幢。春生皖伯之台，和甘望泽；画接康侯之日，蕃庶符占。引企矞晖，良殷倾颂。

敝处接准部文，刘松岩补授苏藩，马穀山并未调动。已有函牍催穀山速回安庆履皖藩之任，篪轩俟交替后即坐轮船东驶，接任宁藩，兼办台务，业经咨达冰案。惟展转交替，恐难期迅速耳。专泐布复。祗贺春祺，顺颂台安。谨璧谦版。不备。

489．复许如骏正月初十日

烽靖东南，冀鸿钧之普转。

次苏尊兄大人阁下：

前奉惠书，知康、吴两君处已代各致百金，尚稽裁复，重蒙藻翰，祓饰逾恒，曷任纫戢！就谂豸节延祥，鸿釐懋介。夙翘懃于鹾簋，正两淮；即驾福于巡轺，恩隆九陛。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

490．复许道身正月初十日

烽靖东南，冀鸿钧之普转。

缘仲尊兄大人阁下：

顷奉惠函，具纫藻饰。掞张溢量，铭戢曷任！就谂迓福青阳，翔华朱绣。棠疆垂克，唱大凯于昆陵；椒序延釐，拜隆恩于朵殿。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

491．复王少峰正月初十日

烽靖东南，冀鸿钧之普转。

少峰尊兄大人阁下：

宾日初回，朵云远贲，并悉台旆不日来皖，借展良觌，欣企曷任！就谂福椒樽，宣勤兰锜。千艘玉粒，占鹤糈之丰盈；二等金，荷龙章之晋锡。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。不备。

492．复黄芳正月初十日

烽靖东南，冀鸿钧之普转。

鹤汀尊兄大人阁下：

前闻荣拜真除，尚稽裁贺。蒙藻函之远贲，正椒序之初临。借谂和神当春，有孚在道。勤宣榷政，琛集于梯航；渥荷恩纶，轩载夫英荡。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧资版。不备。

493．复李铭皖正月初十日

烽靖东南，冀鸿钧之普转。

薇生尊兄大人阁下：

万象回春，双鱼远惠。因时祓饰，纫戢曷任！就谂豸节延祥，龙纶锡羡。郁蟠根于仙李，绍五千言慈俭之规；种新柳于姑苏，造亿万人孑遗之命。引詹晖吉，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

494．复朱山泉正月初十日

烽靖东南，冀鸿钧之普转。

山泉尊兄大人阁下：

顷奉惠缄，远蒙祓饰，纫戢曷任！就谂懋绩徐方，承恩魏阙。椒觞春泛，勇爵而弥馨；荡节祥凝，荷温纶之迭锡。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

495．复潘鼎新正月初十日

烽靖东南，冀鸿钧之普转。

琴轩尊兄大人阁下：

昨岁八月中浣，曾布复函，顷接惠书，知前缄竟未递到，远蒙存注，纫戢曷任！就谂懋绩松防，宣威禾郡。元夕之灯光不夜，径夺昆仑；九华之春语弥温，宠颁纶。引詹矞霭，忭颂良殷。

弟久践戎行，频更节序。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

496．复刘郇膏正月初十日

此间近状，诸托顺平，惟穷寇仍图上窜，皖南、江西犹多后虑。

松岩尊兄大人阁下：

两奉惠缄，猥以天恩甄叙，岁序增新，具纫祓饰，惭悚曷任！欣谂宠晋头衔，荣膺心简。薇垣真授，正苏城奏捷之时；芝频颁，值景运上元之会。引詹矞霭，企颂靡涯。

此间近状，诸托顺平。惟穷寇无归，仍图上窜，皖南、江西犹多后虑。虽经分守冲要之城，多备游击之师，未识能否有裨耳？专泐。复贺大喜，并颂春祺。顺问台安。祇璧谦版。不备。

497．复冯子材正月初十日

眴更岁籥，愿占丰亨豫大之祥。

萃亭尊兄大人阁下：

嘉平下浣曾布复函，甫递星邮，载披云翰，掞张溢量，纫戢增惭。借谂绩懋龙韬，威宣虎幄。领雄封于桂管，勋媲大藤；峙重镇于金焦，安如磐石。酌椒觞而饮至，膺芝以酬庸。引企英晖，良殷倾颂。

弟师干忝领，鼎兢心，若涉春冰，时切履薄临深之惧；眴更岁籥，愿占丰亨豫大之祥。专泐布复。祗贺新禧，顺颂台安。谨璧谦版。不宣。

498．复忠鹤皋正月初十日

新春答贺。

鹤皋尊兄大人阁下：

嘉平中浣曾布复函，甫递星邮，载披云翰，掞张溢量，纫戢增惭。就谂望重旄车，恩颁旌节。海王正，端资微管之才；淮水生珠，定裕暨鱼之贡。引詹矞霭，忭颂良殷。

弟忝领师干，兢心鼎。鹾纲兼管，乏桓宽著论之精；椒序欣逢，占箕范庥征之备。专泐。复贺春祺，并颂台安。祗璧谦版。不宣。

499．复张富年正月初十日

新春答贺。

圯堂尊兄大人阁下：

顷奉惠书，因时祓饰，纫戢曷任！借谂懋绩海陵，宣勤鹾局。形盐镂虎，配白黑以承恩；泽节用龙，炳丹青而纪瑞。引詹矞霭，忭颂良殷。

弟忝领师干，兢心鼎。鹾纲兼管，乏恒宽著论之精；椒序欣逢，占箕范庥征之备。专泐。复贺春祺，并颂台安。祗璧谦版。不宣。

500．复薛书常正月初十日

此间近事，诸托顺平，惟穷寇仍图上窜，江西、皖南犹多后虑。

世香年兄馆丈阁下：

两奉惠缄，猥以苏垣克复，椒序初临，祓饰逾恒，曷任惭悚！就谂恩隆螭陛，绩懋鹤储，节新持，荣逾薛宣之换郡；棠疆垂克，欣看李愬之成功。引睇吉晖，良殷忭颂。

此间近事，诸托顺平。惟穷寇无归，仍图上窜，江西、皖南犹多后虑。虽经分守冲要之城，多备游击之师，未知果否有裨。复问台安，顺颂春祺。

501．复刘秉璋正月初十日

此间近事，诸托顺平，惟穷寇仍图上窜，江西、皖南犹多后虑。

仲良尊兄馆丈阁下：

年前接展惠缄，当万马之遄征，乃双鱼之远寄，因时祓饰，纫戢曷任！就谂荩绩日隆，枫宸露湛。向校书于天禄，无此丰功；琨起舞于宵中，逊兹清望。惟后先之世济，乃文武之兼资。引企吉晖，良殷忭颂。

此间近事，诸托顺平。惟穷寇无归，仍图上窜，江西、皖南犹多后虑。虽经分守冲要之城，多备游击之师，未知果否有裨。复问台安，顺颂春祺。

502．复李鸿章正月十一日

此间一冬并无战事。金陵克复殊难期必，前调程学启事作罢。侍逆已至绩溪。皖台米粮奇贵，苏垣积米颇多，便中示及一二。

少荃仁世弟大人阁下：

初四日接腊月二十日惠缄，并承赐馈三万元，军士食德，纫感无量！奔牛之围，苦战得解，并夺飞而复来轮船，从此常城当可操券而获，慰幸无已！

此间一冬并无战事。金陵贼粮尚足，气亦稳固，克复殊难期必。前此商调程镇西来，旋告舍弟沅甫，沅意台旌固无西征之理，即程学启亦断不宜来。想沅必有函达尊处，概作罢论矣。

侍逆勾合黄文金，图犯江西，闻初五日已至绩溪。江西之东北路尚未布置就绪，深为忧灼！

皖台饷项腊月尚为充裕，惟米粮奇贵。闻苏垣积米颇多，并有金银数百万之谣，是否薄有所获？抑全是讹言？便中示及一二，以释群疑。即请台安。

503．复孙长绂正月十一日

欣看瑞雪，愿占丰亨豫大之祥。

小山尊兄大人阁下：

腊月二十日布复一函，旋奉惠书，因时祓饰，纫戢曷任！借谂绩懋薇垣，釐延椒序。听甘雨和风之颂，春满西江；颁紫泥翠轴之书，恩隆北阙。引詹矞霭，忭颂良殷。

弟久践戎行，惭无裨补。虽鹭铙之屡奏，犹鹿铤之堪虞。若涉春冰，时切履薄临深之惧；欣看瑞雪，愿占丰亨豫大之祥。专泐。复贺新禧，顺颂台安。祗璧谦版。不备。

504．复文辉正月十一日

欣看瑞雪，愿占丰亨豫大之祥。

又石尊兄大人阁下：

顷奉惠缄，猥蒙祓饰，纫戢曷任！借谂望重旄车，祥凝乌棨。揽江光于樟水，长挹恩波；酌酃醁于椒樽，浓承湛露。引詹矞霭，忭颂良殷。

弟久践戎行，惭无裨补。虽鹭铙之屡奏，犹鹿铤之堪虞。若涉春冰，时切履薄临深之惧；欣看瑞雪，愿占丰亨豫大之祥。专泐。复贺新禧，顺颂台安。祗璧谦版。不备。

505．复联福正月十一日

欣看瑞雪，愿占丰亨豫大之祥。

芝圃尊兄大人阁下：

顷奉惠缄，猥蒙藻饰，纫戢曷任！就谂望重旄车，釐延节。运金心于饷局，懋绩频书；膺锡命于瑶阊，温纶迭沛。引詹矞霭，忭颂良殷。

弟久践戎行，惭无裨补。虽鹭铙之屡奏，犹鹿铤之堪虞。若涉春冰，时切履薄临深之惧；欣看瑞雪，愿占丰亨豫大之祥。专泐。复贺新禧，顺颂台安。祗璧谦版。不备。

506．复许本镛正月十一日

欣逢玉律调阳，兴怀履。

茨堂老前辈大人阁下：

椒馨甫挹，藻翰先施。祓饰逾恒，曷任纫戢！敬谂鸿釐懋介，鹿毂延祥。恺泽遍于洪都，春绚昌江之色；峻望绍夫太岳，恩隆虞陛之询。引企矞晖，良殷忭颂。

侍戎旃久厕，岁序频更。听鼓而思将士之劳，试灯而盼平安之火。回忆金门待漏，翘首觚棱；欣逢玉律调阳，兴怀履。专泐布复。敬颂台安，并贺新禧。祗璧谦版。不宣。

507．复吴安谷正月十一日

冀鸿钧之普转，烽靖东南。

安谷尊兄大人阁下：

椒馨甫挹，藻翰先施。祓饰逾恒，曷任纫戢！就谂祥凝豸节，绩懋鹤储。敦俗在农桑，快睹丰亨之上瑞；汇泽为彭蠡，弥沾浩荡之恩波。引企矞晖，良殷忭颂。

弟戎行久厕，节候频更。喜凤籥之增新，年书甲子；冀鸿钧之普转，烽靖东南。专泐。复贺春祺，顺颂台安。祗璧谦版。不备。

508．复钟仲甫正月十一日

冀鸿钧之普转，烽靖东南。

仲甫尊兄大人阁下：

顷奉琅函，具纫瑑饰。借谂釐延鹿毂，泽遍鹅湖，头衔已晋夫柏台，荣膺显秩；心简弥隆于枫陛，即拜真除。引睇矞晖，良殷忭颂。

弟戎行久厕，节候频更。喜凤籥之增新，年书甲子；冀鸿钧之普转，烽靖东南。专泐。复贺春祺，顺颂台安。祗璧谦版。不备。

509．复蔡锦青正月十一日

冀鸿钧之普转，烽靖东南。

芥舟尊兄大人阁下：

顷奉琼函，具纫藻饰。就谂恩隆魏阙，绩懋浔关。看春水之方生，琛竞献；瞻祥云之并集，纶荣膺。引睇矞晖，良殷忭颂。

弟戎行久厕，节候频更。喜凤籥之增新，年书甲子；冀鸿钧之普转，烽靖东南。专泐。复贺春祺，顺颂台安。祗璧谦版。不备。

510．复恽光业正月十一日

冀鸿钧之普转，烽靖东南。

畹香尊兄大人阁下：

椒馨甫挹，藻翰先施。祓饰逾恒，曷任纫戢！就谂庞祺川至，令闻日新。绣豸翔华，已拜瑶阊而受祜；绯鱼绯袋，即临芳甸以班春。引睇矞晖，良殷忭颂。

弟戎行久厕，节候频更。喜凤籥之增新，年书甲子；冀鸿钧之普转，烽靖东南。专泐。复贺春祺，顺颂台安。祗璧谦版。不备。

511．复蔡应嵩正月十一日

答贺春禧，并略告上年军情。

少彭尊兄大人阁下：

冬月初九递去复函，十九接手书，知已起程，故未裁答。顷奉惠缄，因时祓饰，纫戢曷任！借谂安抵赣城，宜春多祜。运金心于兰锜，膺锡命于枫宸，政优禄遒。良殷倾颂。

上年南北两岸同时奏捷，局势为之一纾，兵力亦已稍裕。惟群贼无归，计图上窜，一过广德，则东可由昌化、淳、开以达玉山，西可由旌、太、石、青以达饶、景，殊多后虑。虽经分守冲要之城，多备游击之师，未知果否有裨耳？专泐。复问台安，顺颂新祺。祗璧衔版。不备。

512．复王子坚正月十一日

此间近状，大局顺适，惟穷寇思上窜，皖南、江西犹多后虑。

子坚仁兄年大人阁下：

顷奉惠缄，猥蒙藻饰，纫戢曷任！借谂廌节延祥，鸿渐叶吉。波恬章贡，枫宸之渥泽弥浓；春到蓬瀛，兰砌之英华愈茂。引詹矞霭，忭颂良殷。

此间近状，大局顺适。惟穷寇无归，辄思上窜，皖南、江西犹多后虑。虽已分守冲要之城，多备游击之师，未知果否有裨耳。专泐。复颂新禧，并问台安。祗璧谦版。不备。

513．复董似穀正月十一日

此间近状，大局顺适，惟穷寇思上窜，皖南、江西犹多后虑。

蓉初尊兄年大人阁下：

椒馨甫挹，兰翰先施。祓饰逾恒，曷任纫戢！借谂鸿釐懋介，豸节延祥。树六察之芳仪，真除英荡；荷九华之春语，宠贲丝纶。引企矞晖，良殷忭颂。

此间近状，大局顺适。惟穷寇无归，辄思上窜，皖南、江西犹多后虑。虽已分守冲要之城，多备游击之师，未知果否有裨耳？专泐。复颂新禧，并问台安。祗璧谦版。不备。

514．复丛占鳌正月十一日

愿金陵奏凯，捷书夜达于甘泉。

瀛石尊兄大人阁下：

顷奉惠缄，具纫祓饰。就谂泽涵章贡，绩跂龚黄。春气为仁，四始纪庞鸿之瑞；和声鸣盛，九霄闻老凤之音。引睇矞晖，良殷忭颂。

弟经营江皖，频度年华。欣看银海霏霙，乐岁早征于甜雪；更愿金陵奏凯，捷书夜达于甘泉。专泐。复贺春祺，顺问台安。并缴衔版。不备。

515．复左宗棠正月十二日

虽深解逼溜合龙之义，无奈有散营而无统将，米少运艰而力有不能。听逆请以杭、嘉五城归降，请主持妥办。苗逆伏诛，李世忠见机而作，或可渐就范围。

季高仁兄大人阁下：

十二月二十五日接奉腊八日惠书，敬承一切。新岁伏审起居万福，祝庆无量。

逼溜合龙之说，屡承指示，弟亦深解此义，奈弟处有散营而无统将。春霆不肯分兵，由来已久。既令渠扼守东坝，即不能力攻广德，即攻克亦非良将劲兵不能守也。自九月以来，弟私拟霆军而外，惟味根、逸亭可当广德一路，不意味根久病谢世，逸亭至今尚未抵皖。二者沮败人意，而又因米少运艰，力不能供宁邑、广德之师，故舍进剿而言远防，非弟之本意然也。毛羽不丰，不能高飞，是弟之大歉也。自味根不作，仅令江、席两军驻防石门，沈幼帅又调之移防婺源；自逸亭不来，仅令毛观察有铭驻扎休宁，游击歙、绩、淳、遂一带，亦尚不失为自全之策。乃三军皆未成行，而贼已由广德、宁邑上窜，初六日绩溪失陷。该逆若于绩溪小作停顿，各军或可力图堵御；若冒死狂奔，昼夜不停，则江、席未至婺源，韩未至玉山，毛未至休宁，而贼已深入江境矣。连日大雪苦寒，军士冻僵，不能拔营，深用焦虑！

少荃信来，听逆请以杭、嘉五城归降，咨请尊处主持妥办。如果浙事速了，雄师以全力回顾江西，诚为如天之福。否则江西不支，两湖亦旰食矣。

承分惠舍沅弟饷项，谢谢。文牍往返，动多歧误，未知何日解到？

自苗逆伏诛，僧邸将其悍党头目擒斩略尽。李世忠亦见幾而作，愿交出滁、全、天、六数城，请敝处派兵接防，呈缴炮械，请派员验收。或可渐就范围，别无波折。此近事之差堪喜者，附告以慰荩廑。复问台安。

516．复兆宝岩正月十二日

答贺新禧。

宝岩尊兄大公祖大人阁下：

前闻台旆荣莅湘中，尚稽裁贺，蒙朵云之远贲，值宾日之初回，借谂瑞集柏台，釐延椒序。旄车望族，恩言久载于骍盟；乌棨祥晖，福曜新临于熊甸。引詹矞霭，忭颂良殷。

弟谬统师干，频更节序。冀鸿钧之普转，烽靖东南，占鱼梦之绥丰，情殷桑梓。专泐。复贺新禧，顺颂台安。祗璧谦版。不备。

517．复李瀚章正月十二日

李鸿章进围嘉兴，逆首穷蹙，金陵必无久抗之理，惟忠、侍、辅、堵诸酋决计上窜江西，已咨商沈、左预为之备。

筱泉年兄阁下：

冬月初九、十九汇递复函，计达台览。新岁接到惠书，远劳祓饰。就谂政祉绥亨，宜春多福，至以为颂！

少荃克苏垣后，西攻常州，屡获大捷；东攻浙之平湖、乍浦、海盐、嘉善等城，次第收复，进围嘉兴。逆首穷蹙，有欲献杭、嘉、湖五城之说。如彼四府并下，金陵必无久抗之理。惟忠、侍、辅、堵诸酋决计由皖南上窜江西，曾咨商沈、左两帅预为之备，此间分派重兵扼守冲要各城，并调毛竹丹、金逸亭两观察之军游击徽、池，未知果否有裨。诸关廑注，顺布一二。复问台祺。统希心照。

518．复鲍超正月十二日

希就近兼顾建平一防。

春霆仁弟大人阁下：

顷接手书，知御赏福字荷包等件均已祗领。殊恩宠锡，例应恭具谢折，敝处即为代办，拟于本月二十前后专差赍奏。

伪侍王勾合黄文金等股，由广德窜宁国县，疾趋绩溪，意图由徽、婺窜犯江西。现在精毅、精捷两军已于初六、七、八等日分起拔赴婺源，毛道一军即日南渡，如能迎头邀击，或不致阑入江西腹地。建平一防，仍希阁下就近兼顾，与申夫声息时常相通为要。复问台安。

519．复多隆阿正月十二日

欣看瑞雪，冀占丰亨豫大之详。

礼堂尊兄大人阁下：

鹭堠遥睽，凤箫应节，蒙琼函之远贲，纫瑑饰之逾恒。敬谂勋著辰旂，威宣甲帐。握秦关之锁钥，百二森严；舞虞陛之羽干，九重倚畀。酌椒觞而饮至，颁穀璧以酬庸。引企丰功，良殷倾颂。

弟久践戎行，频更岁籥。虽下游之屡捷，犹上窜之堪虞。若涉春冰，常怀履薄临深之惧；欣看瑞雪，冀占丰亨豫大之祥。专泐布复。祗贺新禧，并请台安。不备。

520．复何栻正月十六日

奉缴唐、仇两画。苗逆伏诛，苏垣克复，皆僧、李之绩。金陵恐非仓卒可下，忠、侍、辅、堵诸酋决计上窜江西。

濂舫仁弟大人阁下：

小除日接手书，知读礼多暇，著述益闳，惟枌榆之问讯，已松菊之无存。乱离奚归？旅怀可想！乃复旁罗书画，润饰文房，不特赏鉴之精微，亦见天怀之澹定。

殿本《廿四史》收到，精雅绝伦，容日备价奉纳。藏本《史记》割爱见赠，俾成完书，并惠《五礼通考》、程君房墨雅制印泥，而唐、仇两画尤为希世之珍，拙性素不解此，谨以奉缴。璧仍完于英蔺，剑更返于丰城。虽神物之倏归，实隆情之靡替。

苗逆伏诛，苏垣克复，皆僧邸与李帅之绩，鄙人会逢其适，少弛负担，幸因人以成事，敢贪天以言功？金陵一军将次合围，而城大贼众，米粮尚足，恐非仓卒可下。忠、侍、辅、堵诸酋则决计由皖南上窜江西，虽经分守冲要之城，预备游击之师，究未知果否有裨。鄙人饱更忧患，常恐惊波复起，大道多岐，鸟怯弦声，蛇疑弓影，皇皇焉不胜其后虑也。知关廑注，聊布一二。复问礼安。

521．复周辑瑞正月十六日

不借官利重债，是入仕时第一要义。苏省捐输名目太繁，诚不如抽厘之便。虽大局顺适，尚虑金陵坚持不下，而忠、侍、辅、堵冒窜江皖，又将成不了之局。

子佩仁弟大人阁下：

去夏惠缄，欣知简授镇江遗缺，计当南来，未即裁贺。九月十九接上海汇寄来示，有秋节前后就道之语，更谓把晤非遥。企盼至今，忽已改岁。顷奉手书，始悉冬月方出都门，腊月抵沪。京居清况，首途不易，不借官利重债，是入仕时第一要义，可省日后无数之累。然胡弗早日相闻？未得稍竭绵薄，以备一夕之卫，歉仄曷任！另单琐费清神，尤深纫戢。

苏省捐输名目太繁，诚不如抽厘之便。鄙人自任两江以来，并未办捐一次。厘取之商贾，流转无定；捐取之凡民，只有此数，一摘再摘，不堪其苦，则众怨沸腾矣。大抵军政、吏治，非财用充足，竟无下手之处。自王介甫以言利为正人所诟病，后之君子避理财之名，以不言有无、不言多寡为高。实则补救时艰，断非贫穷坐困所能为力。叶水心尝谓“仁人君子，不应置理财于不讲”，良为通论。诚以仁人君子之心，而行涓滴归公之法，虽复同一搜括，究竟彼善于此，五十步终胜百步也。

台旆何时西上，一倾积愫？近日局势诸多顺适，人人翘首以望澄清，辄谓金陵指日可以蒇事。实则洪逆老奸巨滑，牢固不摇，伪城米粮少者久已食粥，多者尚足支持。鄙意深虑洪逆坚持不下，而忠、侍、辅、堵诸酋冒窜江皖，又成不了之局。比闻常州围师屡获大捷，不日可期克复，而嘉兴逆首穷蹙，有欲献杭、嘉、湖五城之说，杭州围师亦屡次克垒歼渠。如彼四府并下，金陵亦必无久抗之理。只望江、皖各军力扼回窜之贼，不致别生波折，则大幸也。复问台安，顺颂春祺，并贺大喜。祗璧衔版。不备。

522．复胡兴仁正月十六日

沪军进围常州，机势极顺；金陵恐又成持久之局；溧阳之贼拟窜犯江西，犹有防不胜防之虑。

恕堂仁兄大人阁下：

顷接琼函，具纫祓饰。掞张溢量，惭悚曷任！借谂福履春长，庞祺川至。介耄耋期颐之寿，堂北延晖；培芝兰玉树之英，陔南集瑞。引詹矞霭，忭颂良殷。

此间近事，幸托平安。沪军自克苏垣后，续复无锡，进围常州，分兵入浙，连收平湖、乍浦、海盐、澉浦、嘉善等城，机势极顺。金陵一军将次合围，闻忠酋屡欲挈洪逆弃城他窜，该逆不从，恐又成持久之局。溧阳之贼拟由长兴、广德、孝丰窜犯江西，又有由宁国上窜之说。如群凶求觅生路，横溢四出，未知蔓延何极。现就江皖各要地节节置守，而地面太宽，途径太杂，犹有防不胜防之虑。所冀元气潜移，尘氛顿豁，借鸿钧之普转，庶鸠拙之堪藏。专泐。复颂新禧，并问台安。摹璧晚谦。不备。

523．复李兴锐正月十六日

告已派江、席二军拔赴婺源，毛军及义从四营渡江赴祁。

勉林仁弟阁下：

接初七夜手书，绩溪已有贼踪，后队纷纷过胡乐司一带，与刘镇松山所报大略相同。

侍逆图犯江西，蓄意已久。顷连接唐桂生来信，初八日少挫贼锋，初九日收复绩溪。惟歙南贼党尚多，其借径徽、婺以达江西，自在意中。江、席二军定于初六、七、八、九等日分起拔赴婺源，连日大雪，有滞师行，未知不落后着否。毛军于十七日渡江，义从四营于十九日渡江，到祁恐在二十四、五，届时若贼未深入，则与唐、王、江、席等可收夹击之效耳。复问台安。

524．复赵焕联正月十七日

金陵牢固不摇，深虑洪逆坚持不下，而忠、侍、黄、杨等酋冒窜江、皖，又成不了之局。忠酋往援苏州，几破围师营卡。听逆愿以杭、嘉五城归降。

玉班尊兄亲家大人阁下：

接诵惠函，备纫雅注。即审整军禁暴，造福梓乡，佩仰无既。

此间自苏垣克复，淮甸肃清，议者辄谓金陵指日可以蒇事。实则洪逆老奸巨猾，牢固不摇，伪城米粮，少者久已食粥，多者尚支年余。鄙人深虑洪逆坚持不下，而忠、侍、黄、杨等酋冒窜江、皖，又成不了之局。皖南已坚守九城，又商之幼帅，调江、席一军移扎婺源，调韩进春一军移扎玉山，敝处拨毛竹丹一军移扎休宁。连日大雪奇寒，各军难于拔动，而侍逆等股由广德、宁邑疾趋上犯，初六已入绩溪。幸唐、王二军赶紧迎击，初九攻克绩城，十一扫除歙南。如后股踵至，再能力战却之，不令阑入江境，诚为如天之福。苏军围攻常州，忠酋往援，几破围师营垒，幸以力战得完。听逆遣人赴苏，愿以杭、嘉五城归降，李中丞咨请左帅主持妥办，不知抚局能否有成？顺布一二，借慰廑系。复请台安，并颂春祺。不一。

525．复严树森正月十七日

贼欲由徽、浙交界上犯江西，屡与左、沈两帅共商堵御，恐援军未至，而贼已深入江境。李世忠愿交出滁、全、天、六数城，请敝处接防。

渭春尊兄大人阁下：

除日泐复一缄，正初续接惠书，具审调派各军，三路剿捻，运筹决胜，扬耀威棱，至为佩仰。

敝处金陵一军，两月来贼未出城搦战，有零股两次至溧水扑城，当经击退。因探闻贼欲由徽、浙交界上犯江西，屡与左、沈两帅共商堵御。江、席一军本驻石门、洋塘，沈帅调之移防婺源，又调韩进春一军移防玉山。弟候金逸亭未到，令毛竹丹先行南渡，驻扎休宁，游击歙、绩、淳、遂一带。乃三军皆未成行，而贼已由广德、宁邑上窜，初六阑入绩溪。该逆若于绩溪小作停顿，各军或可力围堵截；若冒死狂奔，昼夜不停，则江、席未至婺源，韩未至玉山，毛未至休宁，而贼已深入江境矣。连日大雪苦寒，军士冻僵，不能拔营，深用焦虑。毛军向食鄂饷，今调至南岸，承惠实多。以素荷关爱，不分畛域，故不复言谢也。

自苗逆伏诛，僧邸将其悍党头目擒斩略尽，李世忠亦见机而作，愿交出滁、全、天、六数城，请敝处派兵接防，呈缴炮械，请派员验收，或可渐就范围，无复波折。诸关廑系，顺以布陈。复请台安。摹璧尊谦，不宣。

526．复王必达正月十七日

江西之可忧者，在中路之婺源、东路之玉山，不在西路之建德。毛道为大雪所阻，金道则尚未到皖。

霞轩仁弟大人阁下：

迭荷惠书，具聆壹是。即维新春多祜，政通人和，至以为颂。

江省防务，幼帅曾言徽、婺为急，东、建为缓。鄙人亦以为然。又恐贼由宁国县、昌化、淳安、开化以达于玉山，是该逆得意熟路，请兼筹广、玉之防。幼帅调精毅、精捷营至婺源，调仁右营至玉山，布置极中要害。现伪侍王之党已越广德、宁邑窜至绩溪，该处可由歙南、开化以窜玉山，亦可由歙、休两县以窜婺源。婺、玉两军恰好预争先着，惟两军皆未到防，不知能否赶在贼前，深为焦虑。来书嘱仍扼守石门，系统筹江皖大局，不欲留此空隙。目下贼股趋并绩溪，则江西之可忧者，在中路之婺源、东路之玉山，不在西路之建德也。据徽州禀报，贼分六股上犯，到绩已有三股，余从昌化白牛桥窜往新城、分水。唐镇于初八在雄路获一小胜，初九日唐、王两军攻克绩溪，十一日唐军扫清歙南一带。若从此打退此股，不复上犯，斯为至幸。毛道一军本令驻扎休宁，与老湘营同为活兵，与婺师互相联络，意盖注重中路，而援应东西两路，亦不甚远。该军到省未久，束装将发，为大雪所阻，顷始于十七日拔营南渡。金道则尚未来皖。石门既非必防之地，此外亦别无可调之师，如果建、鄱有警，毛军亦可就近攻剿。李丞评骘极当。

以后厘务有未便者，仍望随时示及。水师炮毙渔人一案，判断允洽，已批如所拟办理。鄱阳报灾公牍，日前曾有批答矣。复问台祺。不一。

527．复李榕正月十七日

侍逆前股受挫，然后股必将踵至，建平边圉之地，尤宜加意严防。

申夫仁弟阁下：

接小除日惠书，具悉一切。贵营江西、青阳并保一案，腊月二十八递回批折。据军机处知会，均已照准，俟接奉部文谕旨，即办行知。

迭据青阳、徽、祁来禀，侍逆等股由广德、宁邑上窜，初六已陷绩溪。此着本在意中，故屡与沈、左两帅筹防江境东路。乃幼丹调江、席移扎婺源，韩进春移扎玉山，均未到防。此间调毛竹丹往扎休宁，又以大雪留滞省垣，未克南渡。幸唐、王二军于初九日攻克绩溪，十一日扫除歙南，前股已大受惩创。该逆既已上犯，其后股必接踵而至，不知能堵御否？建平边圉之地，尤宜加意严防。鲍军全驻东坝，是活兵，不是呆兵，附近二百里均可往来游击。阁下与春霆时通声息，自臻稳慎。

眉生江西之行羁于家累，不克前往。云吉后事，小山方伯均已妥为照料，足纾远廑。复问台安。不宣。

528．复吴棠正月十八日

蒋懋勋一案，纵不加重，亦断不宜改轻。

仲仙尊兄大人阁下：

顷奉惠书并大咨，录示谕旨，以会奏蒋懋勋参款一案仍须查复，询及如何声叙。谦怀冲挹，至为佩仰。查该员革职在去年三月迨十月间，敝处咨复台端，请加以永不叙用处分，经阁下为之核免。弟因业已出奏，不欲屡有异同。少荃嫌其过轻，尚未画稿。今谕旨尚嫌罚重，自因其擅杀徐德嘉夫妇一节，大疏过于洗刷干净，遂致驳诘。此时若就徐家一案着笔，自难措辞；若其平日居官声名，则众所共知，其吸食鸦片，亦有王道原禀可据，李中丞折内亦经声明。在先此等劣员任性妄为，仅予褫职，并未失之太严。目下复奏，纵不加重，亦断不宜改轻。是否有当，尚祈卓裁酌夺。复请台安。不备。

529．复欧阳秉钧正月十八日

绩溪失而复得。浙江敌首愿以杭、嘉五城归降。海宁州抚局已成。

牧云仁兄大人阁下：

前接汉口舟次手书，稍稽裁复。比审安抵珂乡，兴居多祜，至以为颂。

此间近状，沅弟金陵一军，两月来贼未出城搦战，有零股两次至溧水扑城，当经击退。因探闻贼欲由徽、浙交界上犯江西，屡与沈、左两帅共商堵御。沈帅调江、席所部移扎婺源，调韩进春移扎玉山，敝处调毛竹丹往扎休宁。三军皆未成行，而贼已由广德、宁邑窜至绩溪，扰及歙之南鄙。幸唐、王二军于初九日攻克绩溪，十一日扫清歙南，尚有另股由昌化、淳安图窜开化。若徽军能横出截击，不令阑入江境，诚为如天之福。

浙江贼目遣人赴苏，愿以杭、嘉五城归降。李中丞咨请左帅妥办。闻海宁州抚局已成，办理似尚顺手。谭春浦昨来一见，已委至大通查盐。凌森尚未到皖，汤方年回营时，已如来示书给楹联一对矣。复问台安。

530．加周辑瑞片正月十九日

西来以轮船为妥。筹饷办厘诸事，统俟相见熟论之。

再，由沪至皖，非轮船断难迅速。台从西来，似亦以轮船为妥。筹饷实无善政，未有不扰商民者。此间所办江西、安徽之厘，亦多不惬人望。广东之厘、湖南之东征局，尤鄙人抱疚之事，奈目下有不能遽撤之势。统俟相见熟论之。

531．复郭嵩焘正月二十二日

计洪秀全与李秀成不久当出城猛扑，侍、辅、堵诸敌行将变为流寇。淮北盐务一经整顿，当较淮南易为稽查。南漕概改海运，乃必然之势。

云仙仁弟亲家大人阁下：

正月初五日接十二月初十日惠缄，顷又接十一月二十一日一函，具承一切。

寄示四折一片，粤东情形亦已十得八九。省城修炮台一节，明知无益而不能不姑与委蛇。庄生有言：“今也以天下惑。”余虽有祈，向不可得也。

此间近状，幸托平善。少荃克苏，僧邸平苗，虽与鄙人无与，而兵力借以少纾。顷已由皖北拨人六千南渡，为徽、池游击之师。洪逆坚守金陵老巢，伪忠王以母、妻在彼，亦无舍彼它窜之志，计不久当出城猛扑。侍、辅、堵诸逆则决计上窜江、楚，行将变为流寇。正初侍党数股西犯徽州，续〔绩〕溪一股已被唐义训等击退，昌化一股意在玉山、广信，未知能否遏截。辅、堵之党，闻将踵至，深用焦虑！

盐务自厘定西岸章程后，又续刊楚岸、皖岸两章，兹寄呈二本。张芑堂顷来安庆一见，忠鹤皋亦将来此。何铣闻把持如故，终当拿究。张小山亦假官济私，顷已批饬不准干预盐务。李世忠屡有咨牍，愿将所部兵勇遣撤，滁、全、天、六等城交出，请敝处派人接防；炮位呈缴，请派员验收。此段若遂了，则淮北盐务较淮南易于稽查。或者连提数纲，践十年以前谶语，亦未可知。

南漕概改海运，自是天时人事必然之势。敝处九月二十二日一疏，并钞阁下裁革屯卫原详，自谓颇得要领。乃户部复奏一疏含糊影响，略有微辞。又闻议者疑我前疏专为南叟而发，鹪鹩已翔于寥廓，罗者犹倚乎薮泽，可一叹也！

南叟比自沪、扬归来，湘漕已不复解，本色米盐互市之议亦不复行。惟令其来往楚、皖，经营鹾政，粤厘之行已作罢论。昼不臂鹰，宵不入山，或可使人无多获之疑、犬无群吠之怪乎？是又不特南叟宜知此义矣。即问台安。

532．复李克轩李续宽正月二十二日

告讣文等已由张凤翥分发，拟订李续宾、续宜前存之银及李续宜治丧之资与各处赙仪分配办法。

克轩十兄、北冈三兄亲家大人阁下：

昨岁得希庵亲家噩耗，腊八日手致一函奉唁，十七日接惠书，友于之爱，流溢楮墨，怆悼曷已！所喜者姻伯玉躬康胜，眠食均安，希帅卜葬有期，湖泉佳城又系昔日目择心爱之地，足以妥英灵而昌门绪。贤昆仲经营悉当，至以为慰！

十一月二十七日敝处据希帅遗书入告，备述其灭贼报国未竟之志，录稿札知湘乡县转行。嗣见恽中丞疏及所奉谕旨，恤典甚优，尊处亮已奉到行知。寄来讣文百五十封，业交张炼渠填写分发。木器及大轿旗伞等件分送各处，共单四件，皆由炼渠拟定，鄙人加批，想炼渠已寄尊处矣。

迪、希两帅前存之项，除成、萧两处尚未解到，张、毛、蒋三观察及王载驷之款，已解缴银六千四百两，将来合成、萧共一万四百两，即作为迪、希两帅留献姻伯之款，如世俗所谓遗念银者。异日养赡事毕，此项即归贤昆季五家平分。又有华阳镇厘金九千串，系弟于初闻希庵讣信时札饬提用，以佐治丧之资，札稿抄呈尊览。合之各处赙仪，约计共得二万数千两，遗念银之万零四百不在此内。此二万数千者，以一万两分送迪、希两家各五千金酬积年之勋劳，其余万数千金除办希帅丧事外，亦归贤昆弟五家平分。此弟近与炼渠、竹丹、之纯、璞山商定者，雪琴在此亦曾与之道及，不知贤昆仲暨各族戚以为当否？如以为当于理，则请祭告希帅灵前。以后各处赙仪有径送尊处者，请分作三项收存。有交敝处转送者，二月间必可汇齐，三月由东征局汇寄。

□□□礼虽贵于周详，然上有老亲，诸事宜从俭约，亦所以慰希帅九原之灵。

兹送祭幛一幅，挽联一付，专丁走慰，聊表寸忱。外赙仪千金，亦俟三月于东征局一并汇寄。陈作梅一函附上。诸惟心鉴，顺问侍安。

533．复陈鼐正月二十三日

致李北冈信抄寄一览。伪侍王率悍党上犯。唐桂生攻克绩城，扫清歙南。

作梅仁弟大人阁下：

腊月二十四日复函计已递到。顷接手书，知刻下未能赴北冈之约，适专差往湘，便将尊缄附去矣。敝处致北冈信抄寄一览。

伪侍王以三千人守溧阳，而自率悍党勾合堵酋分六股上犯，已有三股越广德、宁邑窜到绩溪，旁溢歙南，余从昌化、白牛桥窜往新城、分水。唐桂生初八在雄路获一小胜，初九在绩溪获一大胜，攻克绩城，十一扫清歙南，贼遁遂安。若从此不复上犯，斯为至幸。复问台安。

534．复蔡振武 ⁽¹⁾ 正月二十三日

金陵恐非仓卒可下；忠、侍诸酋思冒窜上游，江西、皖南犹多后虑。

麟洲老前辈大人阁下：

都门判，十有余年。顷奉贶书，远蒙绮注，掞张溢量，纫戢曷任！敬谂政通人和，荣问庥鬯。苏玉局海天一苇，升沉不惊；元道州舂陵五言，孑遗托命。值春风之转律，筮晋日之承恩。引睇矞晖，良殷企颂。

侍久践戎行，惭无裨补。往年自领一队，稍藏鸠拙。近则忝窃非分，委任太优，艰巨谬膺，颠踣为惧。比幸各路军营更番奏捷，天时人事，大有转机。惟金陵城大贼众，恐非仓卒可下。而忠、侍诸酋穷寇无归，辄思冒窜上游，江西、皖南犹多后虑。虽已分守冲要之城，预备游击之师，未知果否有裨。知关廑注，附报一二。专泐肃复，敬请台安，顺颂春祺。祗璧资版，统惟心鉴。不宣。

————————————————————

(1)  蔡振武，字宜之，号麟洲，浙江杭州人。道光十六年进士，历官翰林院编修、四川学政、广东肇罗道。

535．复刘郇膏正月二十三日

松、太等属冬漕折价，李鸿章已奏准办理。李世贤等分股上犯，已为徽防镇将击退。

松岩尊兄大人阁下：

初十日复函并贺真除之喜，旋接惠书，知已奉到谕旨。丝纶迭贲，新颁之节荣持；旌旆不移，旧憩之棠阴愈茂。引詹吉晖，忭颂良殷。

《海运章程》十八条，业于公牍批答。此次减成酌征冬漕，松、太等属每石折钱六千四百五十，昨准李中丞咨，知已奏奉俞旨，妥速办理矣。

此间近事，伪侍王勾合诸酋分股上犯，已有三股越广德、宁邑窜到绩溪，旁溢歙南，余从昌化、白牛桥窜新城、分水。迭经徽防镇将截击获胜，贼遁遂安。若从此打退，不复冒窜上游，斯为至幸。专泐。复颂台安。祗璧资版。不备。

536．复张之万正月二十三日

此间军事，幸托平安，惟穷寇思冒窜上游，皖南、江西犹多后虑。

子青尊兄大人阁下：

嘉平中浣，曾布复函，计达台览。顷奉惠书，因时祓饰，纫戢曷任！借谂荩绩日新，宜春多祜。治世之音安以乐，捷奏金铙；嵩高惟岳峻于天，恩隆玉陛。引詹矞霭，忭颂靡涯。

闻雄师击剿张逆，攻拔息县捻巢，擒斩邬逆，不日汝南肃清，至以为佩！

此间军事，幸托平安。惟穷寇无归，辄思冒窜上游，皖南、江西犹多后虑。已预为准备，坚守冲要之城，多派游击之师，未知果有裨益否？知关廑注，附报一二。专泐。复颂新禧，顺问台安。摹璧晚谦。不备。

537．复李春生正月二十三日

烽靖东南，冀鸿钧之普转。

春生尊兄大人阁下：

顷奉惠缄，具蒙祓饰，纫戢曷任！就谂迓福青阳，翔华朱绣。棠疆垂克，唱大凯于毗陵；椒序延釐，拜新恩于朵殿。引詹吉霭，忭颂良殷。

弟久践戎行，频更节候。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

538．复李鹤年正月二十三日

烽靖东南，冀鸿钧之普转。

子和尊兄大人阁下：

顷奉琼函，远蒙瑑饰，掞张溢量，纫戢曷任。借谂瑞集柏台，釐延椒序。嘘和风于三辅，春满黄图；承湛露于重霄，恩隆丹陛。引詹矞霭，忭颂良殷。

弟久践戎行，频更节候。年书甲子，喜凤籥之增新；烽靖东南，冀鸿钧之普转。专泐。复贺春祺，顺颂台安。祗璧谦版。不备。

539．复陈学受正月二十三日

自愧德薄能鲜，忝窃名位，谬膺艰巨，日夕惴惴。比幸天时人事，大有转机。惟金陵急切难下，忠、侍诸酋决计冒窜上游，终恐为皖南、江西之患。柏枧山之子绍箕以提举衔州同在江南粮台管军火局，朱濂甫之侄方达已资之往浙，邵位西眷属均在此间。

艺叔尊兄阁下：

别来二十载，无缘瞻对，范云吉东来，略知尊状。昨寄霞仙书，顺问左右曾否入秦，而手缄适至，知由蜀涉湘，拟旋珂里后，再作东游。虽把晤尚难定期，而得此消息，已堪一慰。惟闻道体违和，比来已否康复？赐书千余言，抚今追昔，奖饰逾量，且憙且愧！自惟德薄能鲜，忝窃名位，谬膺艰巨，日夕惴惴，常恐引重绝膑，贻羞朋好。

十载以来，吉凶间见，忧乐杂奏，一言难罄。比幸各路军营更番奏捷，天时人事，大有转机。意者大难将夷，澄清可望。惟逆首顾恋老巢，急切难下，忠、侍诸酋穷蹙无归，决计冒窜上游，终恐为皖南、江西之患。虽已坚守冲要之城，多备游击之师，究未识能否有裨耳？

柏枧山人已归道山，其令子名绍箕，以提举衔州同在江南粮台管军火局。朱君濂甫、邵君位西均遘杭州之难。朱有侄方达，前岁曾过敝处，资之往浙；邵之眷属俱在此间，其第二子读书精进，当可继位西未竟之志。知关廑念，顺以奉报。复问著安。并缴谦版。不宣。

540．加陈鼐片正月二十四日

乞见示韩叔起居止，并为物色幕府帮手。

再，希庵昆仲五家得此次稍为润色，自可渐臻蔗境。惟其太翁暮景侵寻，屡丧贤嗣，实觉难以为情。

韩叔起兄现在何处？前年接渠一信，因不知其居止，迄未作答。如阁下知其踪迹，乞即见示，以凭函复。

少荃中丞幕府有极好帮手否？沪上如有名手，乞为物色。折奏、钱谷两席均须添人也。再问作梅仁弟台安。

541．复萧光浩正月二十七日

苏浙之敌群思上窜江皖。兹特从徽商吴惇成茶行汇兑湘平纹银壹千两，请先验收，所欠尾数随后补寄。

沛之尊兄阁下：

客冬折弁回营，接诵手书，具悉一切。即维德门多祜，动履胜常，至以为颂。

此间近状，皖南除广德一城未复，余皆一律驱除。皖北苗逆就戮，余党芟夷殆尽，各练平圩缴械，淮甸复睹安。金陵官军已合围十分之八，城贼接济渐断。苏州克复之师分道入浙，规取嘉、湖，大局尚称顺适。惟苏、浙群逆别无去路，群思上窜江皖，重扰已复之区，殊多后虑。

前借尊处银项，鄙人壬子丁艰后，曾请毛寄云、袁午桥两同年代为结算，止利归本。频年戎事倥偬，又不知阁下曾否出京，未遽寄归。兹承惠问，特从徽商吴惇成茶行汇兑湘平纹银壹千两，请先验收，仍欠尾数若干，请于复函内开明，随后补寄。惇成处另由渠同乡函致一切。阁下与惇成想非素识，请约同江南提塘李载庵持此信往取。渠与载庵较熟，自可放心照付也。复问台安。不宣。

542．复唐际盛正月二十七日

切盼捷书，早奏凤凰台上。

荫云尊兄大人阁下：

顷奉惠缄，因时祓饰，纫戢曷任！就谂豸节延祥，鸿釐懋介。揽江光于夏汭，长挹恩波；酌酃醁于春觥，浓承湛露。引詹矞霭，忭颂良殷。

弟久践戎行，频更岁龠。元运欣题夫甲子，春祺冀溥于军民。切盼捷书，早奏凤凰台上；遥看芳草，兴怀鹦鹉洲前。专泐。复贺新禧，顺颂台安。祗璧谦版。不备。

543．复方濬颐正月二十七日

欣看瑞日，愿占丰亨豫大之祥。

子贞尊兄馆丈大人阁下：

顷奉惠缄，远蒙祓饰，纫戢曷任！就谂豸节延祥，鸿釐懋介。嘘和风于百粤，春满南韶；承湛露于重霄，恩浓北阙。引詹晖吉，忭颂良殷。

弟久践戎行，频更岁龠。虽下游之屡捷，犹上窜之堪虞。若涉春冰，常怀履薄临深之惧；欣看瑞日，愿占丰亨豫大之祥。复颂台安，顺贺新祺。不备。

544．复吴棠正月二十七日

已复咨令李世忠将豫胜营兵勇遣散。批令黄翼升回沪会剿。梓人抵皖，谢其垫发各款。此间近状，幸托平善。

仲仙尊兄大人阁下：

迭奉惠缄，具聆一切。远叨祓饰，纫戢曷任！新岁伏审荩绩日隆，庞祺川至，大云并荫于珂里，湛露弥浓于枫宸，政优禄遒，良殷倾颂。

豫胜营抄件收到。客腊已将此事函商邸帅，新正初四奉到密谕，抄示腊月十八僧邸密疏，复奏在未接敝函之先，而办法与鄙见适相符合。正拟遵旨调该提督来营，适于初一、初三等日接其两次咨呈，一请所部兵勇作何调遣，或遣散归农，一请呈缴炮位。弟见其知几引退，求保末路，即因势利导，复咨令将该营遣散，并给以复函，示以至诚，原函抄呈台览。十一日复接该提督呈，称已将五河兵勇撤遣回籍，给予饷盐以作川资，其滁、全、天、六等城亦即次第交出等语。观其措词驯谨，或可渐就范围，别无波折。此皆上托朝廷福祚与邸帅威棱，而曲突徙薪，则大疏实发其端，企佩曷已！

前因淮甸肃清，已有两批饬令黄镇翼升毋庸赴淮。近奉寄谕，有即令折回或派在苏、浙一带防剿等因，又经照会该镇听候调拨。初十日已批令回沪会剿矣。太平洲会防一节，请作罢论。

贵戈什盖殿林护送梓人柏继伦等，均已抵皖，揽字收到，种种周密之至。垫发各款四百千，应由敝处奉缴。乃蒙示及作为捐赏手民，不必扣抵，鸠工既费清神，犒匠又叨厚惠，曷胜感荷！

此间近状，幸托平善。正初伪侍王分股西犯。徽州，绩溪一股已经唐镇义训等击退；昌化一股意在玉山、广信，未知能否遏截？辅、堵之党闻将踵至，深用焦虑。知关廑系，附报一二。专泐布复。敬问台安，顺颂新禧。诸惟心鉴，不备。

545．复季念贻正月二十七日

皖北大致肃清，金陵恐成持久之局，溧阳之贼拟窜犯江西。

君梅仁兄世大人阁下：

昨阅邸抄，欣悉恩晋卿衔。旋接冬月二十八日手书，知常属团防、靖江赈务均赖荩筹兼顾，造福珂乡，并知先师卜远有期，蒇事后台旌即可北上，至以为慰。

此间近状如恒。皖北自苗逆伏诛后，捻首相盘、李孛、葛小牛等均已就歼，苗党朱万隆、李万春、苗景开等亦俱骈戮，各圩填濠散练，大致肃清。金陵一军将次合围，闻忠酋屡欲挈洪逆同窜，该逆顾恋老巢，死守勿去，粮食尚未遽罄，恐成持久之局。溧阳之贼拟由长兴、广德、孝丰窜犯江西，前队已至绩溪、遂安。如群凶冒死冲突，横溢四出，未知蔓延何极！现就江皖各要地节节置守，而地面太宽，途径太杂，犹有防不胜防之虑，良用焦灼！知关廑系，附报一二。致许主事信已为付去。复问台安，顺贺大喜。

546．复贺寿慈 ⁽¹⁾ 正月二十七日

金陵恐非仓卒可下，忠、侍诸酋决计上窜江西。

云黼尊兄大人阁下：

都门判，十有余年。昨奉惠缄，备叨绮注，掞张溢量，纫戢曷任！就谂出为使星，入升卿月。执法平钩钤之气，玉李辉腾；文昌值子弟之宫，金桃誉起。国恩家庆，企颂良殷。

弟从军十载，备历艰辛。譬操坏舟而行大海飓风之中，日夕兢兢，恒虞颠覆。比幸南北两岸军务粗平，下游亦更番告捷，大局颇为顺适。惟金陵城大贼众，米粮尚足，恐非仓卒可下。忠、侍诸酋则决计由皖南上窜江西，虽经分守冲要之城，预备游击之师，究未知果否有裨。自惟德薄能鲜，艰巨谬膺，柄任过隆，虚名过甚，引重绝膑，用为大惧。尚冀惠锡南车，以匡不逮。专泐布复。顺颂台安。摹璧晚谦，统希心鉴。不备。

————————————————————

(1)  贺寿慈，初名子逵，继名霖若，字云甫，晚号赘叟，又号楚天渔叟，湖北蒲圻人。道光二十一年进士，历任礼部侍郎、都察院左都御史、工部尚书等职。

547．复冯誉骥正月二十七日

克复苏垣，擒斩苗逆，局势为之一纾。金陵恐非仓卒可下，忠、侍诸酋决计上窜江西。欧阳慎已留敝处随宜位置。

展云尊兄大人阁下：

昨岁惠临，诸多简亵。顷奉八月二十二日手书，猥蒙祓饰，纫戢曷任！借谂勋祉日隆，庞祺川至。珥彤书笏，陈经义于讲筵；赐紫颁纶，荷殊恩于朵殿。引詹矞霭，忭颂良殷。

此间军事，幸托顺平。昨冬沪军克复苏垣，邸帅擒斩苗逆，虽非鄙人之力，而敝处局势为之一纾。金陵一军将次合围，惟城大贼众，米粮尚足，恐非仓卒可下。忠、侍诸酋则决计由皖南上窜江西，已越广德、宁邑，窜扰绩、歙。迭经徽郡守将剿击获胜，扫清绩、歙。若从此打退，不复上犯，斯为至幸。知关廑注，附报一二。欧阳慎已留在敝处，随宜位置矣。复问台安。统希心鉴，不备。

548．复王拯正月二十七日

金陵坚持不下，忠、侍等酋思冒窜江、皖，冀时惠箴言，俾免陨越。

少鹤尊兄大人阁下：

昨岁寄呈楹联，奉祝尊四兄大寿，媭砧课读之图，德门孝友之风，久已传诵海内，方以笔墨荒浅，不克揄扬为歉。乃蒙远贲惠缄，谬加祓饰，惭悚曷任！敬谂台祉日新，勋祺云蔚。谟猷远，辰告懋于枢廷；政优禄遒，申命隆于枫陛。引詹矞霭，忭颂靡涯。

弟薄植菲材，谬膺艰巨。往年自领一队，稍藏鸠拙。近则忝窃非分，谬附崇高，辖境太广，权任过隆，事变弥多，智识愈短，路长道悠，颠踣为惧。比幸上托天威，各路军营更番奏捷，全局四振，敝处亦阴受其福。金陵一城似亦日就穷蹙，然洪逆牢恋老巢，坚持不下。忠、侍等酋辄思冒窜江、皖，虽已坚守冲要之城，多备游击之师，未知果否有裨。仍恐穷寇纷窜，诒朝廷南顾之廑，日夕兢兢，罔知所措。尚冀时惠箴言，俾免陨越。专泐布复。敬请台安。摹璧谦，诸惟心鉴。不备。

549．复皮宷瀚正月二十八日

金陵恐非仓卒可下。忠、侍诸酋决计冒窜江楚，堵、辅之党闻将踵至，深用焦虑。求指示差弁讨还京居时所借萧光浩银项。

小舲尊兄大人阁下：

正月十七差弁回营，接展惠缄，具聆种切。就谂政祉延嘉，宜春多祜，企颂无量。

此间近事，幸托平善。自苏垣克复，苗逆伏诛，外间辄谓金陵指日可以蒇事。其实洪逆老奸巨滑，牢固不摇，伪城米粮尚足支持，恐非仓卒可下。而忠、侍诸酋则决计冒窜江楚，正初侍党数股西犯徽州，绩溪一股已被唐镇等军击退，昌化一股意在玉山、广信，未知能否遏截。堵、辅之党闻将踵至，深用焦虑。

弟京居时所借西顺兴店萧沛之名光浩银项，壬子丁艰后曾请毛寄云、袁午桥两公代为结算，止利还本。兹接沛之来信，索及前项，因从徽商吴惇成茶行汇兑湘纹一千两，函属沛之约同江南提塘李福厚往取。另由叶云崖参将函致李福厚，柯小泉主事函致惇成，该茶行与李提塘熟识，自可放心照付。惟敝处差弁与沛之素未谋面，敢求阁下指示并照拂一切，俾免岐误，曷任感祷！专泐。复颂台安，诸惟心鉴。不宣。

550．复乔松年正月二十八日

闻穀山月初当可抵省，篪轩拟于初六、七东行。唐中丞临淮旧部似须量为整顿。黄镇自应遵旨回苏。侍逆垂涎江西，深用焦虑。

鹤侪尊兄年大人阁下：

顷由忠都转带到惠书，具悉一切。前于腊月二十五、正月初十泐复两缄，计已次第尘览。敝处接部文后迭催穀山晋省，令篪轩交卸后坐轮船东下，已约少荃放威灵密船，于二月初来接。现闻穀山二十二自临淮启程，月初当可抵省。篪轩拟于初六、七东行，倘届期威林密船未到，或另搭洋商船只，星速赴泰。至谕旨饬催各赴新任，昨二十七日已将等候穀山交卸附片陈明矣。唐中丞所带义字、训字等营，现因李军门将次交出城池，檄调该营为滁、全等处接防之师，其临淮旧部似须量为整顿。以后防务渐松，需兵较少，淮河路通，亦可稍等自然之饷，统俟台旌抵淮，随时熟商。

前因苗患已平，曾有两批饬黄镇水师无庸赴淮，近奉寄谕，令其即行折回，或派在苏、浙一带防剿，又于初十日批令回沪会剿矣。去岁苗逆炮船纵横淮〈上〉，临营危险之际，别无援军可调，故添调水师，为一时补救之计。目下淮、淝、浍、涡一律肃清，皖北水路更无他虑，黄镇自应遵旨回苏也。

伪侍王之党月初分股上犯，其窜扰绩溪、歙南者，经唐镇义训等力战击退，其由昌化窜至遂安者，经王镇开琳迎头拦击，尚徘徊于遂安境内。该逆垂涎江西，蓄意求食，恐尚有大股踵至，深用焦虑。复请台安，敬璧大柬。久托谱末，又叨寅谊，开府之后，岂宜更用“禀”字？务望即日改正，无重弟愆，至以为恳！诸希心鉴。

551．复沈葆桢二月初二日

敌股既多，难保不犯江西腹地，尽人力以听天，但求反己无悔而已。印山请以官捐代坐厘，已予批驳，筱山请征银、征钱由官作主，则已批准。专办厘务省局，俟得人再以奉商。

幼丹仁兄大人阁下：

二十七日接二十一日复函，初二日接正月二十六夜惠书，敬悉一切。

毛竹丹已于二十四日至徽，共六千人，合之原驻祁门之新仁、依仁营千人，尽敷祁、休、屯溪之守，并可驰击马金、绩溪之贼。顷已径札继果营迅赴婺源，听候尊处调遣矣。贼股既多，难保不犯江西腹地。然阁下调江、席赴婺源，调韩军赴玉山，实为确不可易。尽人力以听天，但求反己无悔而已。弟不能蚤取广德以与浙师合龙，不为无过，然敝处兵力、粮运实办不到，亦但求反己无悔而已。闻杭州、金陵春间俱可望克复，如两城幸克，则以全力共援江西，当不至于决裂。乞纾荩怀，无过焦灼！

忠酋尚在金陵，侍酋尚在溧阳，辅、堵等亦无西窜的报。此次由遂、开上犯之股，大率侍党及花旂贼也。如闻忠、侍实已舍老巢而图江、楚，敝处必飞函奉闻。

印山请以官捐代坐厘，弟已批驳。印山或出于相助之诚，其属僚何堪此累。且新章一两九钱，因银价太贱，牧令深以为苦。筱山方伯请征银、征钱由官作主，仍改复三千之旧，弟已批准，请台端主持。州县过于穷窘，未有不殃及百姓者也。

专办厘务省局，实难其选，俟得人再以奉商。复问台安。

552．复杨岳斌二月初二日

倘金陵早克，或可腾出兵力上援江西。先筹解杨营饷需万金，俟粮台续有入款，再解万金。

厚庵仁弟大人阁下：

前此旌旆远临，愧未尽欢，猥承惠书齿谢，歉厌曷已！

沅弟来信，金陵幸已合围，仅空后湖一段，如无大股冲出，庶免贻害他处。城贼多至数十万，其众十倍于我，国藩惴惴实深。顷与舍弟一书，以堵塞黄河为喻，恐合龙之时或至走扫耳。由昌化上窜一股，已至广信、玉山，江西腹地空虚，处处可虑。幸而金陵早克，或可腾出兵力，上援江境。江省有事，岂惟皖、浙之扰，吾湘亦将旰食矣。

贵营饷需支绌，现先筹解万金，俟粮台续有入款，再解万金。涓滴之水，未足以供挹注，尚希亮察。复问台安。不一。

553．复彭玉麟二月初二日

金陵除后湖一段，其余均已合围，或不致有大股冲出。富治安代统都兴阿之师，嘱王镇加意谨慎为要。广东停募水师。

雪琴仁弟大人阁下：

接前月二十七日手书，具悉一切。

紫金山各垒扎定，贼之要害全为我有，除后湖一段，其余均已合围，或不至有大股冲出。惟以数万人围数十万之贼，譬之河流，怀襄逼溜，合龙之时，最易走扫，深为惴惴。贼之接济，陆路挑运本不足虑，再将水路断尽，自当坐困。向导营驻北岸严查，即如来示，咨札各处一律照办。下游各军以豫胜营最为。目下李良臣愿将城池交出，部众遣散，五河、长天两处兵勇业已全撤，其滁、全、天、六四处，据称三月底亦可撤尽。除此一军，如吴、冯等统领，尚可理谕情商。

都帅奉旨调赴山西绥远城，防堵回匪，富治安代统其众。去秋王镇驻临淮时，富公曾欲调用该军，兹在北岸一带，常有交涉。嘱王镇加意谨慎为要。

广东停募水师，任镇专人来皖请示，批令亲率数人履任，余悉回营。前经录批奉咨，与尊处函谕恰相符合。与吾水营宿将，季帅必为刮目。其离营赴任缘由，便中当为缄告，并附片具奏也。复问台安。不宣。

554．复江忠濬二月初二日

深虞敌窜江西，饬速运米东来。

达川仁弟大人阁下：

夏其祥回营，赍到惠书，情眷悱恻，令人益增别后之思。即维旌旆安舒，起居康胜，至以为颂。

此间沅弟一军，新克紫金山顶及山下两贼垒。登山以瞰，城中了如指掌，现放老幼男女出城，日以数百计。闻贼中米价每石七十余千，想存粮亦不甚多。我军四面合围，仅空后湖一隅，如无大股冲出，庶鲜后患。

侍逆之党由广德、宁国县窜踞绩溪，旁扰歙南。唐、王两军迅将绩城攻复，扫清歙境。另有一股由昌化窜往遂安，老湘营自徽出岭，截剿窜遂之贼，屡战皆捷。顷忽闻该逆已窜广信、玉山，恐遂蹂躏江西腹地，良深骇愕。精毅、精捷等营自饶州移防婺源，沈中丞恐荩臣未能速来，又为附片奏调，敝处复于正月二十一日驰檄敲催矣。

苗党诛戮殆尽，淮甸肃清，李世忠亦见幾而作，迭据呈称，缴出炮位，将五河兵勇撤遣回籍，给予饷盐以作川资，其滁、全、天、六等城，亦即次第交出。观其措辞驯谨，或可渐就范围，别无波折。篪轩调任宁藩，一切交穀山接办，日内即赴泰州，以便乔中丞交卸来皖。义渠驻淮年余，艰险备尝，遽尔左迁，亦出意外。忠烈公碑字，当照开来尺寸书就，与伯昭所撰碑记同交鹤九上石。

承为敝处购办军米，许以饥饱相恤，曷胜纫感！此次解来之米，牵算每石三两四钱有奇，较之往年荆楚市价，未免稍贵。惟皖中已涨至四两以外，尚无米可买，必须从上游设法，方可源源接济。李雨亭灯节后回鄂，据称严帅留之在省，专办厘局，似难强以再赴荆宜。其夔州购运事宜，惟仗大力督率，赶紧收买，于水未封峡之先，连樯东下，庶此间早沾实惠也。里下河价不甚昂，前此亦有所闻，已发二万金前往试办。闻金陵水陆各营均在该处采买，苏沪各军搬运尤多，恐出产有限，势难持久，未敢深恃。去腊二十七日汇保水师员弁，已将夏其祥加保守备矣。复颂台安。敬璧谦版，不宣。

555．复邓瑶二月初二日

诲其毋以职卑为念。告友朋唱和之状。

筱耘仁兄大人阁下：

接展手书，过承推许，并齿及陈荐一疏，悚歉曷已。

江苏请拣知县，谕旨就中外大臣所保，特用十四人，阁下与子偲、伯常、惠甫及朱铁桥同膺斯选。惟阁下与铁桥较元阶稍有所损，虽枳棘不足以翔鸾凤，曲艰不足以骋骅骝，而征璧之典，自昔所贵，知无撄于伟抱，益将抒此远谟，企想无量。

忠烈公与忠宣并峙千古，立石之举，实出公义，尊撰碑阴记，谨严有法，足以信今传后，当即敬书七字，交鹤九同刻。岱云、叔绩两君附此并传，尤赖阐扬之力，借慰忠毅之灵。另示舟中诸作五迭坡韵，疏宕渊雅，与古为新。此间缦云、芋仙皆尝为坡公作生日，芋仙坐客较寡，缦云则广集胜游，唱和成册。阁下早别两旬，不克与会，同人以为憾事。附告一粲。复问台安。不一。

556．复唐训方二月初五日

筹商换防事宜。办厘总以恤商为主，淮河之商久困虐政，更宜崇尚宽大，以广招徕。

义渠仁弟大人阁下：

接前月二十六日手书，详示各条，犁然悉当。事前无张皇之迹，言外无郁抑之音，良由雅量舂容，故能细意熨贴，佩企曷已！

清厘各军欠饷，部署地方善后，题内已无剩义，阁下尽可来省，等候交印。乔中丞本约先到皖垣，再赴临淮，吾辈三人，一同面商，则各事更易融洽。前令篪轩坐轮舟东下，借用沪上所购威灵密船，刻已赶到。穀山亦于初五抵省，篪轩定于初九成行，抵泰约在十五、六，即可换出乔帅西上矣。

训、义两军应领闽省借款，已咨请左帅筹还。此间所解银米，由尊处核明，饬台接算。其临营旧部万余人，截至正月底一律开销，亦已过于所望。将来能借各卡敷衍，则饷源不患无着。乔帅曾询接手后饷事，国藩亦谓淮河渐通，当徐就本地筹款。今得来书，则此事已有把握，三河尖厘金归并六安总局，下蔡、汪家集两卡一并裁撤，处置均极妥善。办厘总以恤商为主，淮河之商久困虐政，更宜崇尚宽大，以广招徕。此后利源日开，皆阁下惠爱之所贻也。良觌匪遥，诸容面罄。复问台安。不宣。

557．复冯子材二月初五日

扬防由富明阿接统。金陵已合城围。侍党分犯徽州，一股已击退，一股已预派防兵。

萃亭尊兄大人阁下：

腊杪正初两布复函，旋奉惠书，知润防南路各贼遁回丹、句，伏巢不出，尊处饬各营照常扼守，以顾根本，荩筹稳慎，怀抱谦冲，曷任佩慰！

扬防派郑游击启贵一军屯扎丹徒镇一带，现都帅奉命驰赴绥远城，富将军接统扬防，台端与富帅声息常通，当可和衷共济。

金陵一军新克紫金山上下各贼垒，于正月二十四日遂合城围，仅余后湖一段，该逆亦尚未出城搦战。如无大股冲出，庶鲜后患。侍逆之党正初由广德西犯徽州，其绩溪、歙南一股已经唐镇等军击退，窜往遂安，老湘营蹑踪追剿，屡获胜仗；另股由昌化窜犯玉山、广信，虽经预派防兵，未知能否遏截。辅、堵之党闻将踵至，恐遂蹂躏江西腹地，良深焦灼！专泐。复颂台安。祗璧谦版。统希心照，不备。

558．致严树森二月初五日

窜绩、歙之敌已经击退，金陵已四面合围。请截留范泰亨眷属，待孙长绂所派送榇之人到鄂后，即可会合旋蜀。

渭春尊兄大人阁下：

正月十七日泐复一函，计达台览。比惟政祉绥亨，威棱远耀，企颂靡涯。

此间近状，幸托平善。前窜绩、绥〔歙〕之贼已经唐镇义训等军击退，窜往遂安。老湘营跟踪追剿，累战皆捷。另股由昌化冒窜玉山、广信，恐遂蹂躏江西腹地，殊深焦虑。金陵一军新克紫金山顶及山下贼垒，遂已四面合围，仅空后湖一段。围合数日，该逆尚未出城搦战，譬诸堵塞河决，合龙固为可喜，而走扫亦极可虑，良用惴惴。

范云吉比部仁厚正大，兼有才识魄力，满拟储为梁栋，共搘时局，不料昨腊在江西省城一病不起，人琴之感，令人气短。兹闻其眷属于正月初八日出都，取道襄、樊，由鄂赴江。到鄂之日，请尊处即行截留。孙小山方伯派人送云吉之榇，闻正月二十九日自江西起行，二月中亦可到鄂，即可会合旋蜀也。专泐奉布。顺问台安。

559．复许振祎五〔二〕月初二〔五〕日 ⁽¹⁾

金陵将次合龙。侍逆西犯，其徽州、绩溪一股已经击退，另股剽窜玉山、广信，现腾江、席两军驰援江西。永新尹君当已首途。

仙屏仁弟馆丈阁下：

皖垣判，眴已改岁。远劳惠书，情眷悱侧，令人增别后之思。葛布十端收到，谢谢。就谂元旋叶吉，侍福康愉，宫袍绚舞彩之华，椽烛照修书之席。引詹吉蔼，欣颂靡涯。

此间近状，平顺如前。金陵一军新克紫金山顶及山下贼垒，登山一瞰，城中了如指掌。现放老弱出城，日以数百计。闻城中米价每石至七十余千，想存粮已不甚多。我军自正月二十四日遂已四面合围，仅空后湖一隅，城逆亦尚未出搦战。譬如堵塞黄河决口，将次合龙，深为可喜，而狂溜走扫，亦尚可虑。侍逆之党正初由广德、宁邑西犯，其徽州、绩溪一股，已经唐、王等军击退，另股由昌化剽窜玉山、广信，恐遂蹂躏珂乡，良用焦灼。现由安庆派兵接守祁门、婺源，而腾江、席两军万人驰援江西腹地，未知果有裨否？知关廑念，附极一二。

永新尹君尚未来皖，渠得尊函后当已首途矣。复问侍安。

————————————————————

(1)  此抄件存二月稿中，又据信中内容，知“五月初二日”盖为“二月初五日”之误。

560．复孙长绂二月初七日

商量云吉后事。广信等处告急，席、韩兵力单薄，似难制胜。

筱山尊兄大人阁下：

顷奉环章，具聆一切。云吉后事承阁下妥为照料，具征金石之谊，益慰泉壤之灵。闻其眷属于正月初八出都，取道襄樊，由鄂来江，昨已函致渭春中丞，请将该眷属截留在鄂，俟灵梓到鄂，会合旋蜀。厘局之银，本系按月薪水，粮台所送之三百金，应以二百金为身后帮项，由台开报，其余百金，即作为敝处私致赙仪，少迟寄还归款。敝处另致百金，凑成二数，以将薄意。

幼帅函嘱台局添人接办，目下实难其人，尚祈荩筹兼顾，至以为荷。

窜江之贼，不料其遽至广信，除抚州有普军驻守外，腹地各城实形空虚。现令继果营替防婺源，换出精捷、精毅两军，回援广、玉、抚、建一带。昨日甫经咨行，旋接来信，陈、邓之精捷营已至马金街，目下难遽折回，不知席、韩两军能了广、玉之贼否？若兵力不敷，似须再调继果一军，援剿广、玉、抚、建等处。马金、屯溪一带，既有陈、邓、毛道两枝大军，则精捷即分千余人回守婺源，中路已不为薄。请先告幼帅筹酌，弟亦当即日咨商也。复请台安。敬璧谦版，不宣。

561．复钱宝廉二月初九日

浙师将与沪师会剿嘉郡。金陵已合城围。侍逆西犯，其徽境一股已经击退，另股窜犯玉山、广信。

湘吟仁弟馆丈阁下：

正月布唁一函，并致薄赙，亮已寄到。顷承惠问，存注因时，借谂倚庐读礼，孝履自珍，至以为慰。

沪军自克嘉善后，进围嘉兴，屡次获胜。浙师亦连收海宁、桐乡等城，将与沪师会剿嘉郡，当可占不远之复。

此间近状，幸称平顺。金陵一军新克紫金山上下各贼垒，遂合城围，仅余后湖一段，该逆亦未出城搦战。如无大股冲出，庶鲜后患。侍逆之党正初由广德西犯，其徽境一股已经官军击退，另股由昌化窜犯玉山、广信，未知防兵能否遏截。辅、堵之党闻将踵至，恐遂蹂躏江西腹地，良用焦灼。复问礼安。不具。

562．复孙心农二月初九日

金陵已四面合围，宜兴、溧阳亦已克复，惟侍逆西犯，其徽属一股已经击退，昌化一股绕窜玉山、广信。

心农仁弟馆丈阁下：

前布复函，计达台览。新岁接展惠缄，因时祓饰，纫戢曷任！就谂星轺按部，露冕观风。惟楚有材，仰裁量于玉尺；自天申命，荷恩泽于金门。引睇矞晖，良殷倾颂。

此间近状，幸称平顺。金陵一军，新克紫金山上下各贼垒，遂已四面合围。宜兴、溧阳亦经沪军克复。惟侍逆之党正初由广信西犯，其徽属一股已经官军击退，昌化一股绕犯玉山、广信，若兵能认真遏截，不致蹂躏江西腹地，则大幸也。知关廑系，附报一二。顺问台安。不备。

563．复刘建德二月初九日

已先后派成、石赴援鄂边之警，金陵已四面合围，宜兴、溧阳业经克复。侍党西犯，一股已击退，另股虽经预派防兵截击获胜，尚未知能否了事。

馨室仁兄大人阁下：

正月八日递去复函，旋奉惠书，敬悉一切。就谂侍福康愉，政祺迪吉，庆慰无量。

东流一别，忽逾两载。无缘瞻对，云胡不思？惟新关榷务，鄂帅倚重台端一手综理，勉抒荩猷，在楚犹在皖也。

鄂边告警，成将赴援后，续调石镇清吉一军驰援西路，腊月二十五已抵商城。多将军檄令前赴盩厔，该镇以秀相奏调在先，遂于正月七日驰抵鄂防矣。

此间近事，金陵一军新克紫金山上下各贼垒，遂已四面合围，惟余后湖一路尚未尽合，该逆亦未出城搦战。譬如堵塞河决，合龙固为可喜，而狂溜走扫亦尚可虑。宜兴、溧阳业经苏军克复，如再复丹阳、句容，则外援全断，洪逆无一线生路，殆将坐毙。仰仗圣朝威福，或不致贻患他方。惟侍逆之党正初由广德西犯徽州，其绩溪、歙南一股已经官军击退，另股由昌化窜犯玉山、广信，虽经预派防兵截击获胜，未知能否了事。不致蹂躏江西腹地，斯为至幸。知关廑系，附报一二。复问台安。不备。

564．复林听孙二月初九日

金陵虽已四面合围，而走扫亦尚可虑。侍、堵等酋冒窜江、皖，虽经坚守冲要之城，未知果否有禆。

听孙尊兄年大人阁下：

戎马倥偬，久疏音问。蒙琅函之远贲，纫瑑饰之逾恒。借谂绩懋珂城，荣权柏府。民怀君奭，望召虎之扬庥；帝眷希文，待纯仁以大用。引詹晖吉，企颂靡涯。

弟久践戎行，惭无裨补。往年自领一队，稍藏鸠拙。近则忝窃非分，谬附嵩高，辖境太广，柄任过隆，事变弥多，智识愈短，路长道悠，颠覆为惧。比幸上托天威，各路军营更番奏捷，全局四振，敝处亦阴受其福。金陵一军近已四面合围，城逆虽属穷蹙，然譬诸堵塞河决，合龙固为可喜，而走扫亦尚可虑。侍、堵等酋辄已冒窜江、皖，虽经坚守冲要之城，多备游击之师，未知果否有裨。尚冀惠我箴言，以匡不逮。专泐布复。顺颂台安。汇璧资版，诸惟心鉴。不宣。

565．复周元豹二月初九日

金陵已四面合围，而走扫亦尚可虑。侍逆冒窜上游，一股已击退，一股绕趋广、玉，恐遂蹂躏江西腹地。

稚威尊兄阁下：

自弢甫徂谢，私怀轸惜，耿耿至今。忽展惠书，芬芳悱恻，士龙笔妙，不减平原，过事掞张，且喜且愧！

自惟久践戎行，靡佳足述。上年肃清淮甸，克复苏垣，实僧邸与李中丞之绩，鄙人碌碌，何功可言！比幸金陵一军新克紫金山上下各贼垒，遂得四面合围。譬诸堵塞河决，合龙固为可喜，而走扫亦尚可虑。侍逆之党正初冒窜上游，徽境一股虽已击退，昌化一股绕趋广、玉，恐遂蹂躏江西腹地，良用焦灼。

常州围师月捷频闻，珂乡可占不远之复，附报一慰。复问台安，并缴资版。不备。

566．复唁许如骏二月初九日

惊悉封翁大人示疾海陵，归真兜率，尚冀礼庐珍卫，勉抑哀忱。谨具挽幛，即希察收。

次苏尊兄大人礼次：

正月十七日泐复一函，顷奉讣音，惊悉封翁大人示疾海陵，归真兜率，骇愕曷任！素谂纯孝性成，天怀肫挚。霜寒堂北，悲萱荫之先倾；露泣江南，痛椿龄之遽谢。其为摧迫，如何可言！惟念封翁大人望重耆英，理探河洛。龙纶锡羡，跻一品之崇阶；鹤算延釐，届七旬之上秩。亲见阁下题名桂籍，种福花封，握节以分巡，管鹾纲而正，已显扬之克尽，亦定省之无违。偕昆季而几杖承欢，颔孙曾则环瑜耀彩。诸福胥备，夫何遗憾！尚冀礼庐珍卫，勉抑哀忱，扶广柳以西归，树长松于北麓，永肩大事，勿过毁伤，是所至祷！

弟驻军皖垣，未获躬亲奠醊，谨具挽幛，即希察收。专泐。布唁孝履，顺问礼安。不备。

567．复郭柏荫二月初九日

金陵已合城围。侍逆西犯徽州，一股已击退，一股窜犯玉山、广信。

远堂老前辈大人阁下：

前闻简授苏臬，庆抃曷任！新岁两奉惠函，具聆种切。敬审庞祺川至，恩眷日隆。肺石达穷，施□弼虞廷之教；口碑遍德，飞鸿兴安宅之歌。引企矞晖，良殷倾颂。

此间近状，幸托平善。金陵一军新克紫金山上下各贼垒，遂合城围，仅余后湖一段，该逆亦尚未出城搦战。如无大股冲出，庶鲜后患。侍逆之党正初由广德西犯徽州，其绩溪、歙南一股已经唐镇义训等军击退，另股由昌化窜犯玉山、广信，虽经预派防兵，未知能否遏截。辅、堵各党闻将踵至，恐遂蹂躏江西腹地，良用焦灼。知关廑系，附报一二。

陈守闽中来信收到。专泐肃复。敬请台安，祗贺大喜。汇璧资版。不宣。

568．复刘齐衔二月初九日

此间军事颇为顺适，惟穷寇思冒窜上游，江西、皖南犹多后虑。

冰如尊兄大人阁下：

顷奉惠缄，远蒙绮注，纫戢曷任！就审廌绣延祥，鸿釐懋介。自今以始，岁其有美秦地之宜禾；如川方至，莫不增歌周诗之戬谷。引詹矞霭，抃颂良殷。

此间军事，上年秋间南岸收复七城四隘，冬间苗逆伏诛，苏垣克复，入春以来，金陵一军攻克紫金山上下贼垒，遂合城围，事机颇为顺适。惟穷寇无归，辄思冒窜上游，江西、皖南犹多后虑。虽已分守冲要之城，多备游击之师，未知果否有裨耳。知关廑系，附报一二。复问台安。祗璧谦版。不备。

569．复李兴锐二月初九日

赞允其抽解上年存徽州之米往旌德救急，另由祁台筹补。顺告腹地防守之调度，通报金陵合围及宜兴、溧阳克复消息。

勉林仁弟阁下：

接初三日手书，具悉一切。

旌德军食紧要，将上年运存徽州之米抽解往旌，另由祁台筹补徽储，移稳济急，推陈易新，一转移间，悉臻妥协。

玉山之贼，现已窜至广信城外卅余里，除抚州有普镇承忠一军驻守外，腹地各城颇觉空虚。昨令继果营替防婺源，换出精捷、精毅两军回援广、玉、抚、建一带，甫经咨行而精捷营已至马金街，目下难遽折回。不知席、韩两军能了广、玉之贼否？若兵力不敷，仍须再调继果一军援剿广、玉、抚、建等处。马金、屯溪一带既有陈、邓、毛道两枝大军，则精捷即分千余人回守婺源中路，已不为薄。想继果营接到敝处文檄，即可起行赴婺矣。义从前及新依两营回祁接防，顷已赶到否？

金陵一军，新克紫金山上下各贼垒，遂已四面合围，城贼似日就穷蹙。沪军西剿，宜兴于正月二十四日克复，溧阳于二月初二日克复矣。复问台安。

570．复蔡应蒿二月初九日

贺其简授浔关，略告各路军情大要。

少彭尊兄大人阁下：

冬月初九、正月十一两布复函，已否递到？昨闻简授浔关，旋奉惠书，欣谂先摄赣南巡篆，现已荣莅署任，政祺嘉鬯，庆慰曷任！

窜江之贼，不料其遽至广信。除抚州已有普镇承忠一军驻守，现由安庆派兵接守祁门，而令驻祁之继果营替防婺源，换出精捷、精毅两军回援广、玉、抚、建一带。甫经檄行，而精捷营已至马金街，难遽折回。不知席、韩两军能了广、玉之贼，不致蹂躏江西腹地否？金陵一军新克紫金山顶及山下各贼垒，遂已四面合围。宜兴于正月二十四克复，溧阳于二月初二克复，均系沪军之力，附告一慰。复问台安，顺贺大喜。并璧谦版。不备。

571．复刘坤一二月初九日

虽下游之屡捷，犹上窜之堪虞。

岘庄尊兄大人阁下：

昨年奉布复函，已否递到？顷展惠书，因时祓饰，纫戢曷任！就谂绩懋薇垣，威宣桂管。听金铙之奏凯，三捷歌功；颁玉以酬庸，十华锡羡。引詹矞霭，企颂靡涯。

弟久践戎行，频更节序。虽下游之屡捷，犹上窜之堪虞。若涉春冰，时切履薄临深之惧；欣堪〔看〕瑞日，愿占丰亨豫大之祥。专泐。复颂台安。统希心鉴，不备。

572．复启香圃二月初九日

虽下游之屡捷，犹上窜之堪虞。

香圃尊兄大人阁下：

昨秋布复一缄，计当递到。新岁接展琅函，远叨瑑饰，纫戢曷任！就谂绩懋旬宣，釐延岁始。旄车望族，恩言久载于骍盟；乌棨祥辉，吉曜弥光于蜀道。引詹矞霭，企颂良殷。

弟久践戎行，频更节序。虽下游之屡捷，犹上窜之堪虞。若涉春冰，时切履薄临深之惧；欣看瑞日，愿占丰亨豫大之祥。专泐。复问台安。祗璧谦版。不备。

573．加季念贻片二月初十日

略告本人及雨三眷属近况，嘱劝钱楞仙旋京供职。

再，喆嗣世兄先行北上，比已启程否？闻前年进京一次，是否业经考荫？小儿至今尚未赴部一考，年已二十六矣。尊府自遭兵燹，转徙艰难，家藏秘籍及先师手泽是否尚无遗失？至为廑念。

此间军事虽尚顺手，而辖境太广，巨政太多，日夕兢兢，如居漏船之上，常恐陷于大戾，贻羞世好。

雨三之眷属，自东台归来，暂行乔居安庆。蕲水无屋可住，又其亲族穷窘，求济无以应之。楞仙久不通信，闻清江书院入不敷出，何不劝其旋京供职，亦不失金门避世之谊？

兹因万方伯赴任泰州之便，薄致三百金，略佐脂膏之资，乞哂存为幸。再问君梅仁兄世大人台安。

574．复李鸿章二月初十日

金陵业已合围，惟侍党虽屡败而内窜如故，防不胜防。减赋一事，自应以刘松岩为主，苏、松、太三分减一，常镇十分减一，不必求之过深，庶得事理之平，而息纷纭之议。

少荃仁弟世大人阁下：

二月六日接正月二十三日惠书，知已派戈登、郭松林西剿宜、溧。旋闻宜兴于正月二十四日克复，溧阳于二月二日克复。威棱所指，无坚不摧，而驾驭洋将，擒纵在手，有鞭挞龙蛇，视若婴儿之风，尤以为佩！

金陵业已合围，仅剩后湖一段，外援全断。城贼纵冒死冲出，为数当不能多。宜、溧既为我有，丹、句之贼亦难久踞。舍弟处当无意外之虞，较之派程镇特来助围北路者，其裨益正复相等。

浙师参差之见，近已悉泯否？闻其与浙绅颇多龁，实则今日疆吏权重，殊非绅士所能抗衡。以冲车攻燕垒，亦拙于用大矣。

侍党上犯之贼，唐镇、王道败之于歙南，席军败之于婺东。另股由昌化入江，闻韩军败之于玉山。本非凶悍难破之寇，惟计穷求食，义不反顾，虽屡败而内窜如故。比已至铅山之湖坊，非由上清宫以趋抚、建，即假道于闽而仍窥江西。有孔即入，防不胜防，良用焦虑！

减赋一事，自应以刘方伯为主。必求苏、松、太与常镇不甚岐异，此万不能之势。人心难餍，今日求与常镇轻则相等，浸假而求与更轻之楚则相等矣，浸假而求与尤轻之蜀则相等矣。不如墨守部议，苏、松、太三分减一，常镇十分减一，庶得事理之平，而息纷纭之议。惟松岩欲将轻则、重则之乡通融核减，鄙意亦以为不可。即常镇欲于京漕之外议及钱粮，亦似可以不必。不如专认定“三分减一”、“十分减一”二语，遍张晓谕，妇孺皆知，庶大小户一律减则，书吏不得高下其手。若求之过深，议论过多，则弊端丛出矣。俟详复松岩一信，再候卓裁。顺请台安。

575．复吴坤修二月初十日

张葵所带勇丁即当饬令遣散，另募护卡之卒。书院扁额，稍暇即书就寄上。金陵之势益孤，惟恐侍、堵续行上窜，仍为珂乡之患。

竹庄仁弟大人阁下：

接初六日惠书，具悉一切。

老冒最难弋获，总老冒尤不可多得。台从经过大通，遂将老冒陈理诰并积贼郑晓林一并正法，诚堪称快。张葵所带勇丁既不安分，即当饬令遣散，由厘局另募三十名，为护卡之用。

鸠江书院应课者有百数十人，已属难得。其文艺之荒芜，又当从宽体谅。书院匾额，稍暇即书就寄上。

前窜遂安之贼，阑入广信、玉山一带，二十三日韩字营在玉山获一胜仗，其由铅山之安洲窜往湖坊者，势将直趋抚、建。此间令继果营替防婺源，换出精捷、精毅两军，驰援广、玉、抚、建等处。甫经咨行，旋闻精捷营已至马金街，遽难折回江境。因嘱孙方伯商之沈帅，如席道、韩将两军兵力不敷，或添调继果一军同往援剿，不知能驱贼出境否？

宜兴、溧阳既克，金陵之势益孤，惟恐侍、堵等股续行上窜，仍为珂乡之患，忧灼曷已！复问台安。

576．复都兴阿二月初十日

金陵合围，可占不远之复。已遣军往救广信、玉山。黄军近已回沪。

直夫尊兄大人阁下：

接诵惠书，深荷雅注。近奉寄谕，具审大旆西征，督防绥远。频年共事，叨益良多，兹以晋省邻氛，特简柱石闳才，用资边陲保障。遥瞻旌旆，倾跂弥殷。

敝处金陵一军，攻克紫金山各垒，幸得合围，仍空后湖一段，未能尽合。宜兴、溧阳两城经苏军次第规复，倘再克丹阳、句容，则金陵枝叶全芟，外援断绝，可占不远之复。

侍逆之党并花旗广匪由广德、宁国县窜入徽境，即经我军击退，另股由昌化、遂安上犯广信、玉山，势将蹂躏江西腹地。此间飞调各军前往援剿，未审能否扼截，深用轸虑。

淮阳水师协防江面一节，元年黄镇东下之初，曾令带六营赴沪，留四营驻三江营一带。此次黄镇拟扎该处，盖犹不忘前议。惟敝处前奉廷旨，饬该军回苏助剿，于正月初十批令遵旨折回。嗣据禀称，贼有窥伺北岸之意，本月初五批令以三营留驻三江营，余均带往苏、沪。昨得续禀，则已于初二日全军回沪矣。专泐布复。即请台安。不备。

577．复左宗棠二月十一日

窜江之敌大致无碍。中路兵力颇厚，然仍未可恃。金陵已四面合围，惟恐沅甫一人照料难周。

季翁仁兄大人阁下：

二月三日接正月十三日惠书，谨悉一切。

窜江之贼迭为韩、席所败，大致无碍。惟一股绕至铅山之湖坊，该处由上清宫以达抚、建，是历年群贼之熟径。毛竹丹带五千余人，不特可驻守屯溪，亦可分布龙湾等处，扼马金之要隘。弟意欲腾出王沭〔沐〕继果一军驻防婺源，而精捷、精毅两军纵横驰击，兼顾江西腹地。乃咨札甫行而闻精捷已抵马金防所，幼帅调继果扎驻屯溪，是中路兵力颇厚而东路尚嫌其薄。又接夏弢甫禀，言精捷军队伍散漫，骚扰异常。味根没后，固蚤忧其有此。纪律全废，断无能御寇之理。是中路兵虽多而仍未可深恃也。

少荃中丞派戈登、郭松林于二十四、初二等日克复宜兴、溧阳，计必趁势进攻丹、句。其议发于尊疏，而舍弟金陵一军深受裨益。

忠逆为洪逆所留，死守老巢。比已四面合围，仅剩后湖一段，隔水颇宽，计不能以大股冲出，贻患它方。所虑者，周遭九十余里，围困数十万贼，恐舍弟一人照料难周，穷寇致死于我，或似黄河合龙、洪溜走扫耳！侍、辅两酋新岁不知的在何处。堵酋狙伏湖州，其力未竭，将来图犯江西，仍以该酋为最悍。

闻台端近日讲求吏治，孳孳常若不及，闽、浙两省循吏共得若干人？便中乞示及一二。寿山、雪门二君官声何若？邹岳屏曾否署事？并询。即问台安。不一。

578．加沈葆桢片二月十二日

精捷军不可倚以办寇，继果自宜仍驻屯溪、马金。

再，继果营一军，阁下调赴屯溪、马金，敝处调赴婺源，均系驻〔注〕重中路。惟屯溪在北，婺源在南，尊意重在御贼门外，鄙意重在兼顾腹里。湖坊之贼，究竟内犯抚、建否？弟本拟于席军之外，再商请阁下于精捷、继果两军之中添调其一，先清抚、建内地，曾于筱山方伯函中，略批数语，奉达台端。乃顷接夏弢甫广文禀，称精捷军骚扰殊甚，钞呈一览。若果属实，则该军必难深恃，不能倚以办寇。继果自宜仍驻屯溪、马金，遏贼于中路之北，第不知该营接弟札批果已拔赴婺源否耳。

据探称溧阳克复，侍逆已至湖州，不知确否？再问幼丹仁兄大人台安。

579．复唁晏端书二月十二日

惊悉年伯母太夫人鸾驭上仙，尚冀节哀顺变。谨具挽幛一悬、薄赙百金，希察收。

彤甫尊兄年大人礼次：

年前奉复两函，敬问侍安。顷接讣音，惊悉年伯母太夫人鸾驭上仙，曷任骇愕！昨岁玉节荣归，琼宴介寿。查回八月，方添海屋之筹；桃熟千秋，遽返瑶池之驾。谢安埭畔，悬旒云寒；晏婴庐中，寝苫雨泣。摧迫如何！惟念太夫人钟礼郝法，孟训陶规，身膺一品之封，手植三槐之树，亲见阁下起家科名，扬历中外，运荩筹于兰锜，作保障于枌榆。当烽燧之频传，仍定省之无缺；即舟车之偶出，亦鸡犬之不惊。用能曲慰萱心，永锡难老。开百龄之上，仅少九年；见五世之同堂，衍祥七叶。诸福胥备，夫何遗憾。尚冀节哀顺变，无过毁伤，是所至祷！弟驻军皖垣，未获躬亲奠醊，谨具挽幛一悬、薄赙百金，聊表寸忱，即希察收。专泐。布唁孝履，祗问礼安。不备。

580．复唁严咸二月十二日

惊悉尊大人锦堂弃养，尚宜礼庐珍卫，勿过哀伤。谨具挽幛一悬、薄赙百金，乞察收。

秋农尊兄世讲礼次：

二月九日接到讣函，惊悉尊大人锦堂弃养，骇愕曷任！尊大人自通籍后，筮仕中州，宦游六省，历践台司，仰邀天眷，特旨内召，授职银台。悬车以来，潢池告警，犹复筑寨修堡，保卫珂乡。方冀快睹中兴，蔚为人瑞，预耆英之嘉会，修宪乞之彝章，讵意梁木遽摧，风流永歇，凡在知好，莫不泫然出涕。素谂纯孝性成，哀痛迫切，如何可言！惟念阁下抱有用之才，而频年不出，壹意侍奉庭闱，凡所以养志承欢者，固已曲尽孝思，无所于憾。尚宜礼庐珍卫，勉迪前光，勿过毁伤，是所至祷！国藩戎幄久羁，山川间隔，不获躬致束刍，兹乘伯常旋溆之便，谨具挽幛一悬、薄赙百金，聊表寸忱，即希察收。专泐。布唁孝履。不备。

581．复吴棠二月十三日

遣散李良臣所统兵勇，似非易事。闻扶酋欲东援金陵，皖北各城均须防堵。

仲仙尊兄大人阁下：

顷由少峰观察带到惠书，并梨板三百余片，屡费清神，至以为荷。敝处书板俱选八分厚者，来件稍嫌其薄，然雕刻别项，尽可适用，叨惠多也。

另抄李良臣信件，与敝处所见前后缄牍，大略相似。弟于前月底交盖弁赍上复函，曾将函调该提督来营，及该提督三次咨请缴炮散勇等事，娄陈左右。本月初续接该提督一函，又将天长兵勇给资遣散，其余滁、全等城，定于三月底全行交出，言之凿凿，虽多由中之谈，亦微嫌其委婉过甚，近于心疑词枝之列。原函抄呈尊览。该军人数太多，漫无纪律，能否悉尊约束，迅就遣撤，殊未敢必。顷又接其咨呈，索取历年饷盐欠项，至五十四万余包之多，颇与迭次函牍不符，已将渠呈及弟复咨转达冰案。至该提督调皖一节，亦曾虑及，情有所难，且恐良臣离营一日，则遣撤迟延一日，特为开一出路，或先派亲信大员前来代商。兹据函称，已派王廷瑞、陈自明赴皖，尚未知行抵何处。应俟该两员到后，细询情形，妥为处置。至将来交出各城，需人接防，承许助兵助饷，曷胜纫感！

弟以淮上无事，借可腾出兵力，曾将唐义帅部下训、义两军调至庐州，拟为豫胜营接替之师。顷闻伪扶王自陕西汉中逸去，全股东窜，回援金陵。是皖北各城均须防堵，敝处兵力不敷分布，将来求尊处拔兵协防，俟各城交清后，续行商办。复请台安。诸惟心鉴，不尽。

582．复孙长绂二月十四日

抚州之外各城空虚，恐席、韩两军不敷援剿。湖州投诚、嘉兴克复之说，并无其事。湖州堪虞。

筱山尊兄大人阁下：

接初二午刻惠书，具悉一切。

此次贼窜湖坊，必将取道上清宫，直入抚、建。抚州有普镇一军，养素水师已到，当可协同守御。此外各城空虚，鄙人恐席、韩两军不敷援剿，曾请添调精捷一军，不知幼帅业经檄调否？其后股续至之贼，左帅已派王将老湘营扼威坪，黄镇克勇扼华埠，精捷若果移动，弟当催毛道湘勇扼马金，不知能悉力遏截否？

至湖州投诚，嘉兴克复之说，弟接李中丞正月二十四日来缄，并无其事。惟宜兴、溧阳两城，于二十四、初二等日经苏军先后克复，该处败匪势必趋并湖州。王可陞探报，亦有侍逆亲往湖州之语。若侍、堵两逆冒死上犯，则浙皖游兵、江西守兵均嫌单薄，不胜后虑。复问台安。附缴谦版。不宣。

583．加孙长绂片二月十五日

砚香及邓、陈当可在抚、建一带大惩湖坊窜敌。遽闻朱紫卿溘逝，请由局先行代送薄赙百金，觅便寄还。

正泐复间，又接初七日手书，知湖坊之贼已窜闽界，而砚香初七日自安仁来禀，则称已至金溪，幼帅初八日来咨，亦称探报贼抵金溪。砚香已自邓家埠前进，邓、陈亦由马金街回援，当可在抚、建一带大加惩创。惟穷寇觅食，义不返顾，恐败后复南窜也。

朱紫卿驾部宅心平允仁厚，一清澈骨，委令考查各卡，暗中必可消弥多少事端，遽闻溘逝，曷任轸惜！其家清苦，至不能举敛，尤为可悯。蒙饬局另送百金，即作为帮款，敝处亦薄赙百金，请由局先行代送，敝处觅便寄还。此复。再问筱山尊兄大人台安。

584．复吴世熊二月十五日

告知万、乔调迁与金陵围师近况。

紫湄尊兄大人阁下：

前接乔中丞来函，知借重台端，代理薇篆，兼管糈台。顷奉惠书，欣悉初三日已履新任，政祉绥愉，庞祺懋介。引睇矞晖，良殷抃颂。

万方伯于初六交卸皖藩，初九已登轮舟，十七启碇东驶。乔中丞于十五日抵安庆矣。

此间军事，幸托平善。金陵一军，新克钟山上下各贼垒，遂已四面合围。城逆虽属穷蹙，然围师不满五万，城贼多至数倍，譬诸堵塞河决，合龙固为可喜，而走扫亦尚可虑。知关廑系，附报一二。复问台安。祗璧资版，不备。

585．复毛鸿宾二月十七日

金陵业已合围，惟恐兵少敌众，情形艰难。侍党上窜江西，已近流贼行迹。清凉居士近日颇知进退，或不至大生波折。

寄翁仁兄同年大人阁下：

二月六日接正月初十日惠书，敬悉一切。

粤东艰窘如此，诚非初意所及，公与筠帅适当其敝。天若设此盘错以试利器，省会两帅三司皆贤人君子，当无不转之事机也。

此间近状，金陵于正月杪合围，仅剩玄武湖一段无营扼剿。然隔水甚宽，米粮不能运入，城贼亦难冲出，大致可期得手。惟官军不满五万，围逼数倍之众，譬之黄河合龙之际，亦有洪溜走扫之虞。

沪军东攻嘉兴，西围常州，又以其余力进剿宜兴、溧阳，次第克复，大有裨于金陵之师。惟侍逆之党上窜江西，蔓延广、玉、抚、建，虽非凶悍之寇，然避城池而不攻，避官兵而不战，已近流贼行径，将来两广、两湖恐难免于蹂躏。办窃号之贼与办无赖之贼，方略不同，鄙人苦思未得要领，老兄何以策之？

南叟之事，极所不忘。然进言自有时会，古人谓萧相荐淮阴，或累年而不通，苟达变而识次，犹开流而纳泉。阅世已久，动致聱牙，不能不慎也。

清凉居士近日颇知进退，已将五河、滁、全等城限二、三两月交出，厘卡退还，所部悉数遣散，或不至大生波折。承询附告。顺问台安。

586．复李瀚章二月十八日

苗党肃清。汉南发逆将回援金陵，侍党已入江西腹地。筹饷先须恤商，三岸新章，均以恤商为本。将来筹备京仓，仍须普办海运。

筱泉年兄阁下：

正月十二泐复一缄，顷接得客腊除夕惠书，具悉一切。

苗党巨酋如苗景开、张士端、朱万隆、李万春等，均于平苗后次第正法。其各圩匪首前后擒斩七十余人，其逸出复归者又续诛十余人，据义帅正月下旬来信，此外应办要犯，亦不过岁六七人而已。淮南北各圩一律平毁，炮械缴出归官，永禁练总、圩主等名目，移凤台县治于下蔡，酌撤淮河厘卡，以便商贾。善后各事，粗有头绪。惟义帅遽奉左迁之旨，不克一手经理。

汉南发逆将取道鄂、豫，回援金陵。僧邸当移军河南，亦不克久驻皖北。现留蒋之纯一军分防颍州、六安等处，其临营旧部，则待乔中丞莅淮，重为整顿。舍沅弟一军近克紫金山各垒，遂合金陵之围，仅空玄武湖一段，隔水甚宽，似难偷越。所虑以数万人围数十万贼，譬诸堵塞黄河，合龙固属可喜，而走扫亦极可虞。少荃派兵攻克宜、荆、溧阳，此间亦檄春霆酌留东坝守兵，进规丹阳、句容，冀断洪逆之外援，而合苏军为一气。忠酋到金陵后，久未出城扑营。侍逆之党春初由广德、宁邑上窜歙、绩，即经我军击退，另股由徽、浙交界窜至广丰、玉山，阑入金溪。当商同沈帅调精捷、精毅两军由婺源回援江西。初九日精毅营在金溪获一大捷，据该军禀称，贼多且悍，未易剿办，现已深入腹地。路路可通，不胜焦虑。

西岸新盐初颇畅销，因此警信，盐市与厘金均形减色。筹饷先在恤商，鄙人服膺斯义，故核定三岸新章，均以恤商为本。其江省厘金，自去岁以来，一意崇尚宽大，蠲除烦苛，故派范云吉会办总局，朱紫卿稽查各卡。两人皆温厚和平，明于事理，借以补苴调剂，收效无形。不谓云吉沦亡，紫卿继逝，一时遂乏替人，可为痛惜！

漕运一疏，部臣未谅此间用心，又因天津米贱，与所拟价值悬殊，未肯破除成例。除江、鄂两省先解折色外，吾湘拟解本色十万石。遵照部议，仍解折色解都。正月二十七日奏片一件，抄寄尊览。惟天津采买，偶得数万石或十余万石，欲求数十万、数百万，则断不可得。即此数万及十余万之数，亦恐年有年无，未必永远可恃。将来筹备京仓，恐仍须普办海运，乃可源源接济耳。复问台安。不宣。

587．复黄锡彤二月十八日

金陵已四面合围。侍逆窜入江西者，尚游绎抚、建一带。奏调京员，碍难着笔。亲友托办请封事，祈为代办。

晓岱尊兄馆丈阁下：

年前接九月二日手书，时折差先已进京，未及裁复。正月间又奉惠缄，知昨冬尚有一信，虽邮递之浮沈，纫注存之稠迭。就谂文祺嘉鬯，履祉绥愉，与良朋哲弟同居，事简客稀，德业并进，转眴星轺载牵，玉尺量才，曷任企颂！

此间近事，金陵一军新克钟山上下贼垒，遂已四面合围，仅剩后湖一段，隔水颇宽，或不能以大股冲出，诒患他方。所虑者，周遭九十余里，围困数十万贼，恐穷寇致死于我，或似黄河合龙，洪溜走扫耳。侍逆之党初春上窜，入皖南者，业经防兵击退；入江西者，虽迭为官兵所败，尚游绎抚、建一带，若再能认真截击，不致蔓延，则大幸也。

方存之仍在此间忠义局，沈史云编修、黄大令式度既各有所事，目下自不必远来。三水向大令亦未到皖，想因经手事件未遽清结。恩世讲籍隶汉军，非奏调不能离旗，敝处数年来并未奏调京员，碍难着笔，尚希亮鉴。

舍甥王兴韹、王冠珪及同乡王仁舆托办请封事，兹将履历三分另纸开送，祈费清心，即为代办。舍甥等系由保举请封，领轴费若干；王仁舆系捐封，轴费结费若干。今共寄银四十两，希即查收。是否足敷，便中示悉。如阁下奉差出京，即请交筱舲兄代为办理。专泐奉恳。复问台安。不备。

588．复应敏斋二月二十日

贺其升迁。告知金陵围师近况。

敏斋尊兄大人阁下：

顷奉惠缄，具纫绮注，就谂荣权巡篆，兼管沪关。琛赆集于梯航，西旅底贡；轩载于英，北阙颁纶。引睇吉晖，良殷企颂。

此间近事，金陵一军新克钟山上下贼垒，遂已四面合围，仅剩后湖一段，隔水颇宽，或不能以大股冲出，诒患他方。所虑者，周遭九十余里，围困数十万贼，恐穷寇致死于我，或似黄河合龙，洪溜走扫，良用惴惴。复问台安。祗璧资版，不备。

589．复程桓生二月二十日

荐贤愈多愈好，何亲嫌之足避？金溪之贼不难悉数驱除。盐价不减亦不提。总是稳稳静静做去。

尚斋年兄阁下：

十六日递去复函，汪仲伊至，手书阅悉。比接见仲伊，又见其《礼乐一贯录》，虽学术文笔，所诣尚未精深，而于理境殊有会悟，不乏自得之语。气象静笃，佳子弟也。鄙意酌送薪水，令其从方存之游，讲求文艺，并令谒孙琴西、陈虎臣、杨仲乾，与相观摩，当可成就。荐览愈多愈好，何亲嫌之足避？廖钰夫先生八十寿辰，祝敬二百金，十二月初二函交云吉汇寄闽中。云吉病故后，想小山方伯必已检出原信，代为寄去。便中一询。

金溪之贼，经席军击败，十一日收复县城，又有韩军已至许湾，邓、陈亦赴抚、建，当不难悉数驱除。

差弁自金陵回省，据称江西盐船已过大胜关，连樯西上者二万余引。西岸销路，无论疏畅与否，总须拿定主意，断不减价，亦不轻易提价。销数极王之时，不必欢喜，极滞之时，亦不必焦急，总是稳稳静静做去。惟邻私成本轻于淮本，则须设法加重。苦心经营之处，只有二端：第一怕淮私抢跌，第二怕邻私本轻耳。复问台安。

590．复戚少云二月二十日

金陵合围，大致可期得手。侍党近于流寇，两楚、闽、粤恐难免于蹂躏。

少云尊兄老公祖阁下：

二月中浣，接展惠书，祓饰逾恒，曷任纫戢！就谂宣勤衡局，履祉绥愉，引睇矞晖，良殷倾颂。舍弟澄侯共事一方，诸叨教益，佩慰尤深。

此间近状，金陵于正月杪合围，仅剩玄武一段无营扼剿，然隔水甚宽，米粮不能运入，城贼亦难冲出，大致可期得手。惟官军不满五万，围逼数倍之众，譬之黄河合龙之际，亦有洪溜走扫之虞。

侍逆之党春初上窜江西，蔓延广、玉、抚、建，虽非凶悍之寇，然纷奔求食，已近流贼行径，两楚、闽、粤各省恐难免于蹂躏，殊深忧虑。知关廑系，附报一二。专泐。复问台安。祗璧谦版，不备。

591．复李宗羲二月二十日

达川颇以代购米一事自任，必能极力经营。淮盐招商告示，无庸再为晓谕。金陵合围，然情势可虞。窜江之敌，恐成流寇行径。

雨亭仁弟大人阁下：

顷得月初手书，具悉一切。

外江水师月饷，承渭帅力筹接济，曷胜感荷！荆州米局有阁下旧章可循，派员经理，自臻妥洽。达川过鄂时，代购米二千五百石，牵算每石合银三两四钱有奇，较皖中市价在四两以外者，尚觉便宜。渠亦闻夔、万米价涨至九千，需银在八两以外，惟万斛较皖斛大至三倍，以皖斛计算，每石尚在三两以内，较鄂中又稍便宜。渠颇以此事自任，必能极力经营，第未知何时运载东下耳。

淮盐遍行三江两湖，现办之皖岸、西岸暨湘省三处，均未与各帅会衔，故楚岸初亦未会秀相之衔。嗣小舫另刊邻盐税单，改刊双衔，亦即照准。其招商告示，则小舫先经张贴，呈到示底，甚为详明，似无庸再为晓谕。

金陵于前月二十四日合围，仅剩后湖一段无营填扎。惟隔水甚宽，难于偷越。所虑以数万人围困数十万贼，譬诸堵塞黄河，合龙固属可喜，而走扫亦极可虞。宜兴、溧阳均经苏军收复，此间亦檄春霆酌留东坝守兵，进规丹阳、句容，以断洪逆外援，而联苏皖声势。窜江一股，经研香在金溪击退，抚、建腹地或可保全，而随处蔓延，恐成流寇行径，殊多后虑。复问台安。不宣。

592．复彭玉麟二月二十日

抚、建已可无虞，惟恐扰及闽疆。官霖过于糊涂，故借驲站之误而重惩。

雪琴仁弟大人阁下：

接初三、十二两书，具悉一切。十八专差入都，已代尊处办贺折一分，并将京信两件带去矣。

寄来希帅奠分八百金，暂存敝处，俟各处赙仪收齐，一总由东征局汇寄李宅，其唁信当先为寄去。乔中丞十五到省，临淮派员送印前来，即于二十一接篆。义帅十三起程，日内可到。

窜江之贼由广、玉阑入金溪。迭调精捷、精毅等军回江赴援，初九砚香在金溪大捷，十一克复该县城池。据幼帅来信，抚、建内地已可无虞，惟恐扰及闽疆，又将蔓延为患耳。

官霖于去年十月奏参革职，不止撤任处分，因接见数次，过于糊涂，故借驲站之误而重惩，以儆他人也。复问台安。不宣。

593．致李鸿章二月二十一日

平履和买炭未就，已嘱其先行回苏销差。借米事务恳鉴亮筹济。

少荃世仁弟大人阁下：

顷接大咨，饬平丞履和来皖买炭，就难民船只之便回沪，嘱敝处拨给银钱，业经如咨复达冰案。

旋据平委员面禀，安庆行铺及河下客船均无煤炭可买，即求数百石亦不可得；将赴湖北采买，而鄂中钱价奇昂，煤亦不贱，又无难民原船之便；将赴湖南、江西采买，而为途过远，为日过久，又乏可行长江之船。种种窒碍，商之敝处。鄙人嘱其先行回苏销差，给予此函，另候裁夺。

昨有借米二万石之咨，本不欲为此不情之渎，缘江西、两湖民间遏粜，官不能禁，四川又险远难恃，务恳鉴亮，筹济为感！

左帅近一函抄阅。顺问台安。

594．复李世忠二月二十三日

诲以谦和处众；并嘱其勿遽辞职，以得体面。

松崖尊兄军门阁下：

初二日接读复函，过承称谢，至为惭歉。因尊处业已派员前来等候，该员到皖面商，裁复稍迟。十八续接惠书，十九王镇廷瑞、唐镇玉田、陈镇自明同来谒见，询悉滁、全等城兵勇可于三月内一律遣撤，各处存盐足敷遣散之资，仍留二千人交陈镇统带，归敝处调遣，与历次缄牍相符。精心筹画，处置得宜，嘉慰无已。

至散勇后阁下应居何地，屡承虚怀见问，国藩亦尝再三代筹，并与僚友密为商及。有代阁下虑者，谓回固始本籍，则昔时之怨家仇人或恐挟嫌寻衅；如到江南本任，则苏、沪各军多系合、巢、舒、太、六、霍之人，其中亦有衔恨尊处者。两处均难相安。鄙意则谓此两层均无足虑，欲求善处之方，如回固始，阁下当谦和处众，轻财乐施，收回往日声名，鄙人亦札饬县令晓谕绅民，必可尽除前隙；至于苏军弁勇，鄙人与李中丞预为叮嘱，更不致寻事生波。两处调停妥当，阁下尽可放心。阁下去夏引退之志，鄙人奏中曾经提过一次，此时本应回籍，以践前言，但恐谕旨不甚体面，不如趁此北岸肃清，奏请撤防赴任，则顺理成章，自可仰邀温旨，着朝廷始终优待之意。阁下接篆数月，再行呈请开缺，完名全节，虽多一层波折，实增一番体面。请将应散之勇迅速料理，务于三月内蒇事。阁下于四月初亲来安庆，晤商数日，即赴松江履任。除嘱王镇等回营面陈外，泐此布复。即颂台安。汇璧谦柬，不宣。

595．复李榕二月二十四日

军耕自是美事，然恐难以实行。贼窜泸溪、南丰等处，有类流贼行径，亦甚可忧。

申夫仁弟阁下：

接十五日惠书并另折，阅悉散赈只救一时之饥，实济甚少，弊蚀甚多，自不如专办开垦，裨益较大。购买牛种，分段查户，既经克期兴办，当可渐次奏效。惟敝处刊章但给牛种之本，不给饭食之银，若如来示，则费多而所及尤隘矣。

至军耕一说，即屯田之法，湘前营梅守禀请在青、石两城附近地方每棚屯田数亩，已批令会商地方官暨劝农局委绅酌量妥办。原禀及批附抄一览。如果青、石办有成效，未尝不可推广行之。惟此等事件，笔之书籍，形之奏牍，则易而又易；若见诸实事，则难而又难。何则？哨官、什长多不愿为佃户，勇夫多不愿为雇工，号令有所不行也。令勇夫自耕自收，尚且不肯尽力，况令其佐民耕乎？令勇修垒掘濠，尚且不肯出力，况令其耕田乎？若此事果能办到，则其统领营官号令已大过人矣。阁下何不竟一试之？

窜江之贼由广、玉阑入金溪，初九席军力战大捷，十一克复该县城池。贼窜泸溪、南丰等处，饥疲之众，乘虚乱窜，有类流贼行径，亦甚可忧。宁台章程俟小粤禀到，再行核定。复问台安。不宣。

596．复左宗棠二月二十六日

窜江之贼甚多，不能不照咨邻封各省。金陵坚守如故，未知何日可了。湖州贼数近传极多，已令金国琛赴休宁，与毛有铭合为游击之师。

季翁仁兄大人阁下：

得二月二日惠书，敬承一切。

窜江之贼，赖贵部截住后股，又分布华埠等处，俾剿办内地诸军无复后顾之虞，为功最伟。惟前股由湖坊窜抚、建者，据席砚香禀，实有五六万之众，不能不照咨邻封各省，恐变成流寇，疑吾辈之讳之也。

洋船过此者，言常州于十二日克复，至今半月未见明文。常郡果复，则句容、丹阳、金坛均无久踞之理。独洪逆与忠酋老巢坚守如故，并无恇惧之象，亦无粮尽确耗。彼必有所恃而后能固其众，未知此段竟待何日了耳。

湖州贼数近传极多。侍逆既失溧阳，计亦归并湖州。广德股匪于十五日粮尽窜逃，闻亦混入湖州。群凶麇集，能不由安吉、孝丰扰及馀杭否？

金逸亭于二十日抵皖，即日令其赴休宁，与毛竹丹合为一军，除派三四营扼防马金外，余概扎休城以为游击之师。以后尊处有大调度，望檄逸亭知照。

少荃近日来缄甚稀。来书所谓纳不可抚之贼，已钞一通附去矣。复请台安。

597．复彭玉麟二月二十六日

席军复创窜江之敌。据传常州已得，而未见明文。金陵老巢坚守如故。

雪琴仁弟大人阁下：

二十日泐复一缄，顷接十九手书并沅弟奉致信，阅悉米船只到大胜关，不令偷越济贼，仍可照旧稽查。而各营采买稍便，事尚可行。在舍弟亦苦为人所求，不得已也。

窜江之贼，仍在抚、建境内，十八日席军又获大胜，当不至于决裂。其徽、浙交界各隘，左帅已派人严防。金逸亭现抵此间，亦即令驰赴休宁，与竹丹合为一军，除派三四营扼防马金外，余概扎休城，为游击之师。如无大股续窜入江，则席、韩等军尚可渐次驱除。洋船过此者，言常州于十二日克复，至今半月，未见明文。常郡果复，则句容、丹阳、金坛均无久踞之理。独洪逆与忠酋老巢坚守如故，并无恇惧之状，亦无粮尽确耗，彼必有所恃而后能固其众。未知此段竟待何日了耳。

乔中丞二十四已赴临淮，来时实乘轮舟，致尊处所派炮船，无从迎接。义渠二十五已抵省垣矣。复请台安。不具。

598．复李榕二月二十六日

湖州易攻难守，目前不宜设防。金陵成功或亦不远，已批令鲍超暂缓请假。已令金国琛赴休宁，与毛合为一军。

申夫仁弟阁下：

二十四泐复一缄，又接十八手书，知广德之贼遁往湖州。此城本不难取，而难于守，目下仍无可拔之兵，只有暂不设防。其湖州之贼愈聚愈众，或由安吉、孝丰扰及馀杭，亦未可知。

宜、溧克复后，此间檄鲍春霆规取丹阳、句容，春霆急思请假回籍，而另派进剿之师。去岁十月十六慰留原函，本以三月半后为期，届时金陵能否克复，殊不敢必。惟杨厚帅前请回籍，谕旨以金陵未复，未经允许。春霆此时离营，则尤非朝廷之意。即据情代请，难邀谕旨。闻常州十二已克，如果属实，则丹、句两城似难久踞。金陵成功，或亦不远。已批令春霆暂缓请假，更望阁下从旁挽留，至以为嘱。

金逸亭二十日抵皖，即日令赴休宁，与毛竹丹合为一军，除派三四营扼防马金外，余概扎休城，以为游击之师。复问台安。不宣。

599．复沈葆桢二月二十七日

告抚、建、广德敌情及鲍超一军之调遣。官捐之外各款，当能宽则宽。又议商摊捐一事办法。

幼丹仁兄大人阁下：

十九日接奉十四日惠书，敬悉一切。

抚、建之贼，得十八日席、韩、刘、杨四军建昌城外之捷，当不致多扰腹地。惟虑其奔窜广、昌，内可吉、赣，外可闽省，终成不了之局。苟能停留恋战，俾席、韩四军再得痛打几仗，前股解散过半，然后并力以御后股，则三省之公幸也。

广德之贼，米粮久竭，于十五日退遁湖州。敝处亦以无米可运，不能分守广德。

春霆一军，已檄令进攻丹阳、句容，如能得手，当令驻守句容，专备金陵克城时大股冲出之贼。但求洪酋、忠逆不能挟众上犯，则侍、堵诸党或稍易收拾耳。

朱子钦一清澈骨，条理精密，方冀其于厘务大有补救，遽尔沦谢，可胜感怆！渠自以为贤者所器赏，书告敝处而渠曾不知，衔感殊深。眷属在江，当饬厘局仿沈槐卿家之例，月致薄仪，敬求阁下先告筱山方伯。

官捐之不宜办，弟夙持此议。数年以来，朋僚多劝弟办江西民捐者，弟以既抽厘金，不欲重困斯民。近日之办厘不善，大拂民望，非本意也。官捐之外，如节寿、办差、火耗、挪捐数者，能为州县宽得一分，则州县之取民者亦自少一分。火耗一项，弟批筱山禀，请由阁下核减定案。节寿、办差二端，究竟应否全裁，抑尚有窒碍之处，均请卓裁定夺见示。

摊捐一事，处处与交代相牵涉。元年奏豁之二百万，因交代各案未清，致豁如未豁，真亏者与无亏者同为不洁之身，全案不能复奏完结。弟意欲请道光、咸丰年间交代数百案一律豁除免算。闻尊处不欲破此成法，故筱山两次禀商交代事件，弟均未批答。究竟全豁道光年间交代有无巨弊？不豁交代，专求前此摊款一概豁除，后此摊款永远裁革，果有良法否？敬乞赐示。并乞将摊捐案由尊处主稿见示，于一二月内会衔复奏。至恳！至恳！复请台安。

600．复严树森二月二十八日

拟令普、何等军暂留防皖北。扶酋万难渡江，似不足虑。洪逆死守老巢，未知何日始能得手。

渭春尊兄大人阁下：

接二十二日惠书，具悉鄂西防务吃重，深以为念。群捻迭被惩创，慑于威棱，未敢内犯。其汉中窜回发逆，志在救援金陵，势将取道豫、鄂。尊处防维周密，则皖疆阴受其庇。嘱调李、万两部水师，该两军自杨军门遣回后，国藩截留在皖，令分巡上下江面，兹当移缓就急，即檄饬各带所部星驰西上，听候麾下驱策。至皖北各军，自毛竹丹调赴休宁、周厚斋调回省城，庐、无、舒、桐一带，实形空虚。前因李良臣呈请撤勇交城，弟调义渠部下普、何两军移驻庐州，将令接防滁、全、天、六等处。嗣得扶逆东窜之信，即拟令普、何等稍为停顿，留防皖北。至洪逆乞援汉中，系穷迫无奈之举，且师船遍布，扶逆亦万无渡江之理，似不足虑。第合围已逾一月，该逆死守老巢，并无恇惧之状，亦无粮尽确耗。彼必有所恃而后能固其众，未知何日始能得手。宜、荆、溧阳克复，均苏军之力。弟檄春霆进攻丹阳、句容，如两城继下，则金陵之势益孤，当令春霆驻守句容，以防大股冲出之贼，庶免贻患他方耳。前窜江西一股，在抚、建境内屡为我军所挫，腹地或可保全。惟虑其奔窜广昌，内可吉、赣，外可闽省，或成不了之局，仍多后患。

云吉眷属出京，承饬沿途截留，令至沙市守候灵柩回蜀。阁下怜才念旧，深情悱恻，令人益增感怆。复请台安。摹璧尊谦，不宣。

601．复刘毓嵩二月二十八日

漕粮赋额不可强求画一，所拟欲以钱粮与漕米并减之议，断不可行。

松岩尊兄大人阁下：

前拟折稿，原恐未尽妥惬，故咨请少荃中丞集议酌改。兹奉惠书，并办漕节略，擘肌分理，剖析入微，至以为佩。

十分减五与五折七之说，皆不可行，诚如尊议。敝处前次咨商于一斗以内起科，与所拟折稿十分减五之说，亦应作罢论矣。惟必求苏、松、太与常、镇不甚歧异，此万不能之势。漕粮赋额之重，苏省实甲于天下，若壤地相接而科则相悬，不独苏省为然，各省往往有之。物之不齐，物之情也。今欲减重则之苏、松，与轻则之常、镇相等，浸假而求与最轻之楚，则相等矣，浸假而求与尤轻之蜀，则相等矣。敝处前办江西减漕，仅减浮收，未减科则。广信之向浮至十四千者，与他属之向收三千余者，一体减为三千，而广信仍不踊跃，他属亦多觖望，将来均难垂久。此强求画一之失，前事之可鉴者也。通牵合减一层，流弊亦多，不特轻则田亩得执奏减之数，争乞恩施，而裒多益寡之间，吏胥亦得上下其手，窃恐愈办愈乱，愈治愈棼。不如均照部议，苏、松、太三分减一，常、镇十分减一，苏、松、太科则重至一斗九升以上者，亦减三分之一，轻至三、四升以下者，亦减三分之一，常、镇科则维丹徒之最重者，亦仅减十分之一，统照原额，按成核减，绝不通融牵算。遍张晓谕，妇孺皆知，庶大小户群沾减赋之恩，胥役亦无从舞弊。论立法之迹，轻则与重则同减，似未得事理之平；论立法之意，内守一定之部议，外布一定之通章，庶足以齐不齐之人心，息纷争之物议。不识高明以为然否？

至水次给丁耗米，依敝处所查，仅三万七百一十二石有奇，合起运米一百六十三万八千四百八十九石有奇，共米一百六十六万九千二百余石。今照部议，苏、松、太三分减一，尚应征米八十万六千六百余石，常、镇十分减一，尚应征米四十万五千余石，合给丁耗米，苏、松、太、常、镇共应征米一百二十一万一千六百余石，总宜恪遵部议，办到一百二十万石左右，以明体国之道。各州县科则竟有多至五十余则者。乱后档册焚毁，清查颇难，然晰数则多，归并则少，如自第一以至第十概目之为上则，自十一以至三十概目之为中则，自三十以外概目之为下则，亦不过三等而已。认定按成核减，虽十则百则，千户万户，各有所谓“三分之一”、“十分之一”也。来示又以直省每遇偏灾，无不银米共蠲，欲以钱粮与漕米并减，并请常、镇减钱粮而不减漕米，此不特与谕旨部文相背，亦与初次原奏不符，断断不可。天下不乏有丁无漕之县，江苏无有漕无丁之户，一减漕则五属普沾皇恩，何必易以减钱粮而后为惠及吴民哉！鄙意不听五折、五七折之说，强苏、松、太以齐诸常、镇，此尊议之当守者也；不肯以重则与轻则之区通融牵算，不以减漕初奏变为请减钱粮，此拙议之当守者也。此外宏网细目，均求阁下与诸君子妥议具详，由少荃中丞拟稿，会衔复奏。诸希心鉴，复请台安。敬璧谦版，不宣。

602．复杨岳斌二月二十九日

告筹饷发饷诸事安排。已饬忍斋、石臣拔队西上，其原驻守之地，请派营接防。惟恐窜江之贼奔窜广昌，又成不了之局。

厚庵仁弟大人阁下：

接诵惠书，以前解饷项，过承齿谢，深为惭歉。鄂台月饷，曾嘱李雨亭面禀渭帅，务须源源接济。雨亭函复，渭帅许月解六成，顷接其咨牍，已定为仅发六成。黄南翁曾与鄙人道及东征局月解尊饷三千，敝处再添少许，已满七成矣。请即与贵部各营约每月七成，丝毫不欠，以固弁勇之心。此外，如各卡之货厘，江楚之盐厘，暨敝处另解之款，除船厂及加发薪水外，每月可余数千金，以作凑补三成之用。

汉中发逆悉众东趋，将由豫、鄂回援金陵，且将与张总愚等捻合股。郧、襄一带，颇形吃重。渭帅以鄂中水师单薄，商调李、万两部分布江汉之间，国藩未便拂其所请，已饬忍斋、石臣拔队西上。其原驻荻港及池州以上各段，应请尊处派营接防，另文咨明冰案。

窜江之贼，仍在抚、建境内，十八日席、韩等军获一大捷，腹地或可无虞。惟恐其奔窜广昌，内可吉、赣，外可闽省，又成不了之局耳。复问台安。不宣。

603．复陈鼐二月二十九日

湖州贼众，思犯江西。欲令春霆克句容后留驻，以防金陵逸贼。金陵合围已逾一月，未知何日可了。

作梅仁弟大人阁下：

顷奉手书，具悉一切。

常州之贼，初五窜江阴城外，绕趋杨舍、常熟一带，意图北窜。都将军十三日驰赴绥远，富将军接统杨防，闻北岸泰兴等处已节节布置，未知能否遏截。湖州贼数近传极多，侍逆既失溧阳，计亦归并湖州。广德股匪于十五日粮尽，弃城而遁，闻亦混入湖州。群凶麕集，思犯江西，而浙军扼淳、遂、华埠，与徽、宁各防联络要击，该逆或不能遽尔上窜。然饥贼觅食，得孔即入，终不免以江西为尾闾也。前此窜江之贼，屡为官军所败，十八日席、韩等军复有建昌城外之捷，当不至久扰腹地。惟虑其奔窜广昌，内可吉、赣，外可闽省，或成不了之局。

春霆一军，已檄令进攻丹阳、句容。如两城幸复，则金陵贼势益孤。当令春霆驻守句容，专备克城时大股冲出之贼，庶免贻患他方。金陵合围已逾一月，该逆牢守老巢，并无恇惧之状，亦无粮尽确耗。彼必有所恃而后能固其众，未知此段竟待何日了耳。韩叔起比部闻在兴化，有一函希为附去。复问台安。

604．致韩弼元 ⁽¹⁾ 二月二十九日

“拯恤”“捐输”，尚未筹得补救之方。至于勒捐之弊，自当革除旧习，力挽颓风。

叔起尊兄大人阁下：

前岁接展惠缄，称誉过盛，非所敢承。时以凤鹤频惊，恐旌从播迁靡定，又意祥琴既御，或已入都供职，未遂裁复，耿耿至今。顷接作梅来信，欣谂仍寓兴化，动履绥愉，至以为慰。

弟久践戎行，惭无裨补，往年自领一队，稍藏鸠拙，近则忝窃非分，谬附崇高，辖境太广，柄盛过隆，事变弥多，智识愈短，路长道悠，颠覆为惧。来示谬采虚声，勖以古义。

九洑洲未克以前，下游军事、吏事均未措意，昔年金陵、镇、扬三处，治兵筹饷自成风气，积重难返，殆非寻常文札所能转移，亦非一二委员所能挽回，既道途之尚梗，遂姑存而勿论。逮九洑洲既克，上下文报易通，去冬始经营淮南盐务，今春始料理滁州军事，才识短浅，治事迟钝，于尊函所称“拯恤”“捐输”两端，尚未筹得补救之方。二年以来，川、楚、江西，米贵异常，敝部十万之众，动辄乏食，欲移上游之粟，以振吴民之饥，万非力所能及；欲捐当地之钱，以活本郡之命，恐赈者未获一利，捐者先受百害，故踌躇久之，卒难兴办，非敢置嘉谟于度外也。至于勒捐之弊，诚如尊示“鱼肉细民，颠倒任意”，此时粮台大员自皖前往，一切可由敝处主持，自当革除旧习，力挽颓风。厘捐但求日减，不求少增，其指捐、派捐则宜永示厉禁耳。倘有见闻，尚祈开示一二。肃泐布复。顺问台安。诸惟心鉴，不备。

————————————————————

(1)  韩弼元，字叔起，号艮叟，江苏丹徒人。咸丰二年进士。

605．复朱允功二月二十九日

惊悉子钦驾部溘逝，其宅心仁厚，一清澈骨，赍志长往，可胜轸惜，尚望勉抑悲怀，以奉萱帏而娱暮景。

子升尊兄阁下：

前接孙小山方伯来信，惊悉令兄子钦驾部于二月六日溘逝，骇愕曷任！顷奉惠缄，并阅遗书，弥深怆悼。令兄自通籍后，司训国学，观政职方，既仕学之相资，亦禄养之无缺。旋因归省庭闱，灵椿遽，又值珂乡烽火，尽室播迁，由闽达江，间关来皖，接晤谭论，见其宅心仁厚，一清澈骨，委令稽查各卡，方冀其于厘务大有补救，讵意积劳感寒，人琴顿歇，赍志长往，修夜不旸，可胜轸惜！阁下谊笃友于，鸰原之痛，无有已时，然逝者不可复生，太夫人高年多感，尚望勉抑悲怀，以奉萱帏而娱暮景，是为至要！专泐复唁，诸惟心鉴。顺问侍安。不备。

606．复江忠濬三月初三日

已派鲍军进攻句、丹，预防金陵之敌外窜，并咨邻军一体严防。荩臣到营，当可整顿军纪。已嘱雨亭随时禀商。

达川仁弟大人阁下：

前月初二泐复一缄。顷苏罗福回营，带到惠书，具悉一切。比想台旆安抵锦城，勋祺茂集，慰颂无量。

敝处近状，金陵合围月余，该逆并未出城猛扑，亦无粮尽确耗。宜、荆、溧阳经苏军先后攻克。春霆东坝之师，久无战事，因檄令分营进取句容、丹阳，如果得手，以全军驻守句容，专防金陵破后截剿冒死外窜之贼，免致贻患他方。广德州踞匪粮尽，弃城遁往湖州。湖州群匪麇集，皆思上犯江西，以觅生路。幸左帅分派各军扼防淳安、遂安、华埠等处。此间檄金逸亭即赴休宁，与毛竹丹合军扼防马金一带。其业经内窜江西者，二月初九研香驰剿金泾〔溪〕获胜，十一收复该县城池。贼由沪泾〔溪〕潜向建昌，十二、三、四等日，该郡防军在万年桥等处三战三捷。十八研香与韩、刘等军会剿大捷，旋又跟踪往救南丰，计腹地完善之区，或可保全。惟据研香禀，称贼众实有八九万，多而且悍，未可轻视，不得不咨请邻封各省一体严防，恐变成流寇，疑吾辈之讳之也。

精捷一军初与精毅同调援江，以先赴马金，未与席军偕行。嗣令其由马金回防婺源白沙关。旋据陈、邓两道禀称，道〔遵〕沈中丞檄调，前赴抚、建，已由建昌一路前进，与席、韩、等军共团夹击。前接荩臣正月两禀，迭以身病母老为辞，续接二月来禀，渠闻江西警信，始定俶装赴营。自味帅沦逝，纪律渐弛，声名殊不如前，必须荩臣到营，接手经理，庶不失名将家范也。承赴夔、万，代购军米，深以为荷。雨亭羁于厘局，不能前往荆州，已嘱其随时禀商尊处。渠俟接到函复，即派员驻荆，查照上年转运章程，先为部署，当可不致贻误。复请台安。敬璧谦版，不宣。

607．致鲍超三月初四日

闻李秀成以血书求援于湖州侍、堵等，嘱妥慎御之。

春霆仁弟大人阁下：

前檄请阁下统师进攻丹、句，不知近已拔营否？

闻伪忠王以血书求援于湖州贼目侍、堵等逆，侍、堵许以三月间来援金陵。舍弟所部分扎百余里，汛地太广，围城贼则有余，打援贼则不足。如侍、堵果来，务望阁下妥慎御之。如句容已克，即请阁下亲驻句容，一以防侍、堵来援之贼，一以防克城后大股冲出之贼。句容最为扼要之区，侍、堵来时，无句、溧两处驻足，断无能久之理。阁下虽不打援贼，而舍弟军已受福矣。若句容未克，则贵军仍须回驻东坝，侍、堵来时，应请阁下带行队至溧水，等候贼扑舍弟之后，阁下即抄贼之后，亦如在高祖山时出行队打泾县也。

敝处札万方伯为贵军办米万石，阁下可派员至泰州守催，以期迅速。顺候台安。

608．复陈象沛二〔三〕月初五日 ⁽¹⁾

金陵合围，城贼穷蹙，大致可望得手。侍党已近流贼行径，两楚、闽、粤恐难免于蹂躏。

吉农尊兄大公祖大人阁下：

都门判，眴逾十霜。顷奉惠缄，具纫绮注。就谂新持廌节，荣莅熊湘。暂护储胥，已壮风云之气；即看旌旆，遥临岣嵝之峰。引睇吉晖，良殷抃颂。

弟从军十载，备历艰辛，比幸天时人事大有转机，各路军营更番奏捷，全局四振，敝处亦阴受其福。金陵一军，新克钟山贼垒，遂合城围，城贼似已穷蹙，大致可望得手。惟侍逆之党上窜江西，虽屡为官军所败，而纷奔求食，已近流贼行径，两楚、闽、粤各省，恐难免于蹂躏，殊深忧虑。知关廑系，附报一二。专泐。复问台安。祗璧谦版，不备。

————————————————————

(1)  此件抄于三月卷内，“二”字当是“三”字之误。

609．复王子坚三月初五日

贼陷南丰。下游颇得手，欲以回援上游。

子坚仁兄年大人阁下：

前布复函，亮达台览。顷奉惠书，就谂元旋赣郡，政祉绥亨，企慰奚似！

窜江之贼，屡为官军所败，十八日席、韩等军复有建昌城外之捷。满望趁势扫荡，渐就驱除，不料其遽陷南丰，游绎新城，若复奔窜广昌，则内可吉、赣，外可闽省，恐成不了之局，良用忧虑。

金陵合围已逾一月，该逆牢守老巢以待外援。比檄鲍军门进规丹阳、句容，如两城继下，即令驻军句容，以御援贼之外来，而遏城贼之冲出，未知果否有裨？嘉兴已于十八日克复殆尽，杭垣亦有投诚之说，如果属实，则下游兵力尽可腾出，回援上游也。知关廑系，附报一二。复问台安。祗璧谦版，诸惟心鉴，不备。

610．复徐士穀三月初五日

容军务大定，即撰所嘱铭幽之文。金陵合围已逾一月。窜江之贼屡为官军所败，不料其遽陷南丰，恐成不了之局。

稼生老前辈大人阁下：

顷奉惠书，掞张溢量，感悚曷任！敬审敷教濂溪，文祺鬯适，广嘘春于桃李，眴销夏于枌榆，即事多欣，至以为慰。伯母太夫人，壸德母仪，媲美欧阳、魏国，阁下△家鸿笔，自表泷阡，已堪颉颃永叔，乃复以铭幽之文见属，谊何敢辞。容俟军务大定，人事少简，撰就奉寄。久从征役，笔墨荒芜，惧不足道扬懿美也。

此间近状，金陵合围已逾一月，该逆牢守老巢如故。比檄鲍军门进规丹阳、句容，如能得手，即令驻军句容，以御援贼之外来，而防城贼之冲出，当不至诒患他方。前此窜江之贼，屡为官军所败，十八日席、韩等军复有建昌城外之捷。满望渐就驱除，不料其遽陷南丰，游绎新城，若复奔窜广昌，则内可吉、赣，外可闽省，恐成不了之局，殊深忧虑。肃泐布复。敬请台安。诸惟心鉴，不备。

611．复都兴阿三月初五日

告知常州、湖州敌情以及防守布置。

直夫尊兄大人阁下：

二月初十布复一函，方以台旆西征，无缘话别，停云蔼蔼，去而益遥，曷任驰企！顷奉惠缄，敬谂大纛业已启行。保障边陲，祝肤公之迅奏；铭勋太府，卜心简之弥隆。引睇吉晖，良殷企颂。

常州之贼窜江阴城外，绕趋杨舍一带，意图北窜泰兴、靖江等处。富帅已节节布置，该逆亦退回常州。江阴、常、昭一律肃清。敝处檄鲍军门进规丹阳、句容，如两城幸下，即令驻军句容，以御来金陵之贼，而联络南北两岸之声气，未知果否有裨？

湖州贼数近传极多，广德股匪粮尽，弃城而遁，闻亦混入湖州。群凶麕集，思犯江西，而浙军分扼淳、遂、华埠，与徽、宁各防联络邀击，该逆或不能遽尔上窜。知关廑系，附报一二。专泐布复。敬问台安。诸惟心鉴，不备。

612．复富明阿三月初五日

敌踪诡谲，防守需加小心。

治安尊兄大人阁下：

新正复贺一函，旋闻都帅驰防绥远，阁下接统扬军，未知玉躬已否康复？顷奉惠书，欣谂台旆已莅扬营，北岸泰兴等处，节节布置，荩筹周妥，企佩曷任！

前窜福山、杨舍之贼，闻已退回常州，其江阴、常熟、昭文等县，一律肃清，当不致复图北窜。惟逆踪诡谲，仍恐铤而走险，所赖威棱远耀，保障江防。敝处已檄鲍军门进规丹阳、句容，如两城幸下，则金陵贼势益孤，而南北两岸声气更易联络，未知果否有裨？专泐布复。敬颂台安。诸惟心鉴，不备。

613．复沈锡庆三月初五日

此间近事颇为顺适，惟侍逆之党上窜江西，纷奔求食，有防不胜防之虑。令尊应领祭银碑银，便中函告万方伯发给。

鹭卿尊兄馆丈阁下：

顷奉惠缄，具纫藻饰。就谂祥琴已御，北上有期，介曼福于萱闱，秘书于藜阁，引瞻吉蔼，企颂良殷。

此间近事，金陵一军新克钟山贼垒，遂合城围，宜兴、溧阳均经沪军克复，嘉兴府城亦于二月十八日告克，事机颇为顺适。惟侍逆之党上窜江西，游绎广、玉、抚、建境内，虽迭为我军所挫，而纷奔求食，得孔即入，有防不胜防之虑，殊深焦灼。

令尊大前辈应领祭银碑银，候便中函告万方伯迅速发给。专此。复问侍安。诸惟亮察，不备。

614．复孙观三月初五日

金陵合围，然有洪溜走扫之虞。侍党上窜江西，闽、粤、两楚恐难免于蹂躏。

省斋尊兄大人阁下：

仲冬月杪，泐布复函，已否递到？顷奉惠书，因时祓饰，纫戢曷任！就谂豸节延祥，鸿釐懋介。嘘和风于百粤，春满雷琼；承渥泽于重霄，恩颁露。引詹晖吉，倾颂靡涯。

此间军事，幸托顺平。昨冬沪军克复苏垣，邸帅擒斩苗逆，虽非鄙人之力，而敝处局势为之一纾。今春金陵一军攻克钟山贼垒，遂合城围，城贼似已穷蹙，惟官军不满五万，围逼数倍之众，譬之黄河合龙之际，亦有洪溜走扫之虞。侍逆之党春初上窜江西，蔓延广、玉、抚、建，虽非凶悍之寇，然纷窜求食，已近流贼行径，闽、粤、两楚恐难免于蹂躏，殊深忧虑。知关廑系，附报一二。专泐。复颂台安。诸惟心鉴，不备。

615．复易良翰三月初五日

喜金陵合围，忧侍党西犯，纷奔求食，湘、闽、粤恐难免于蹂躏。

芝生仁弟亲家阁下：

顷奉手书，并张君耕云诗草，就谂昨腊元旋珂里，履祉吉祥，新岁回省，经理局务，米粮火药，筹画周妥，佩慰曷任！

此间近状，幸托平顺。昨冬沪军克复苏垣，邸帅擒斩苗逆，虽非鄙人之力，而敝处局势为之一纾。入春以来，金陵一军攻克钟山上下各贼垒，扼断太平、神策两门，遂合城围。宜兴、溧阳相继告克。二月十八，苏、浙两军会克嘉兴郡城，歼贼殆尽。事机均为顺适。惟侍逆之党正初由广德西犯，其徽属一股已经官军击退，昌化一股绕犯玉山、广信，浸趋抚、建境内，屡为我军所败，当不至久扰江西腹地。惟虑其纷奔求食，已近流贼行径，吾湘及闽、粤各省恐难免于蹂躏，殊深忧灼。知关廑系，附报一二。专泐。复问近安。不备。

616．复陈晓平三月初五日

蒙、亳适中之地改置州县，尚须少缓时日，方能次第商办。金陵合围，机局颇为顺适，惟侍党上窜江西，纷奔求食，恐成不了之局。

晓平尊兄大人阁下：

三月朔日，接展惠缄，远蒙绮注，纫戢曷任！就谂政祉绥亨，荣问庥鬯，至以为慰。令弟续报之案，奏奉俞旨旌恤入祠。忠义萃于一门，馨香流于千古。国藩忝任疆寄，分内应办之事，敢劳曲谢。

蒙、亳适中之地改置州县，添设重镇，此议自唐义渠中丞发之，义帅左迁，未竟其事，乔中丞甫经接任，须少缓时日，方能次第商办。捻逆张总愚闻已弃白土冈、李青店老巢，翻山越涧，向西北奔遁。外间虑其与汉中窜逆合股，未审该逆投诚之说果可信否？

此间近事，金陵一军新克钟山贼垒，遂合城围。宜兴、溧阳均经沪军克复，嘉兴郡城亦于二月十八日告克，广德贼股粮尽，弃城遁往湖州，机局颇为顺适。惟侍逆之党春初上窜江西，蔓延广、玉、抚、建，虽屡为官军所败，然纷奔求食，已近流贼行径，恐成不了之局，良用忧虑。专泐。复颂台安。祗璧谦版，不备。

617．致僧格林沁三月初六日

遣散李营，不谋而合，目前正顺利进行。

曾国藩顿首上书僧亲王钧座：

客腊十四日因李世忠事肃泐芜函，以备采择。新正初四接奉密寄，抄示腊月十八大疏，始知尊处复奏在先，尚未接到敝函，而所论办法，与鄙见适相符合。仰见权衡至当，凡愚虑所及，悉在荩筹之中，莫名佩服。正拟遵旨调该提督来营，详示一切，适因初一、初三等日接李军门两次咨呈，皆有自行引退之志。敝处即因势利导，覆咨令将各营妥为遣散，犹恐其游移不定，并给以复函，俾知悚惧，自求保全末路。原函附抄呈览。顷于十一日复接该提督呈，称已将驻守五河兵勇撤遣回籍，其滁、全、来各城，亦拟次第交出。前后来文，均已录咨冰案。果遂如此，消患无形，办理全不费力，盖仗尊处威棱，有以震慑之也。专肃奉报。敬请勋安。不宣。

618．复万启琛三月初六日

办事不外用人，用人必先知人，宜加意延访，以收询事考言之效。至北岸厘金分济金陵，则不计多寡。霆营进攻丹阳，需赶办军米。

篪轩仁弟大人阁下：

迭接前月二十、二十六两书，具审台旆安抵海陵，勋祺茂著，至为驰企。

北台事宜，与乔中丞面商一次，业已先得要领。其余条目繁多，自宜逐渐经理，不必遽议更张。办事不外用人，用人必先知人。知人之道，总须多见几次，亲加察看，方能得其大概。凡有缺有差之员，尚可因事考成；若无缺无差者，非常常接见，何由识其短长？来书重言见客之多，可想劳勚之概。下车伊始，酬应本较倍于平常，以后仍宜加意延访，以收询事考言之效。至下游官场积习，得阁下躬行倡率，自可潜移默运，窠臼一新。衣服舆从，宜崇俭约，而衙门之期，尤宜早见早散，使人得归治公事。

北岸厘金，闻各卡办法，或未能事事核实。阁下于此道为三折肱，试与认真整顿，严查弊窦，计收数必可渐次扩充。所拟加成分济金陵之说，深感厚意。能否加至四成，或仅加三成，由尊处斟酌妥办。即半解苏、常之军，半解金陵之军。舍弟又欲于里下河劝捐，亦出万不得已之计。国藩思里下河之捐，既于泰州设局，则苏、松之捐，亦可于沪中设局。即日当派员赴泰收捐，请阁下主持一切。捐输本系敝政，但去其泰甚，杜其中饱而已。

广德之贼因粮尽遁往湖州，伪忠王以血书乞援于湖州侍、堵群酋。该酋等许以三月赴援金陵。此间令春霆进攻句容、丹阳，如其得手，以全军扼扎句容，外打援贼，内防金陵窜出之贼。二十八日曾有一牍，请阁下会同忠鹤皋，为霆军办米万石，尚祈赶紧购备。渠当派人来泰领解也。

沈太史锡庆信来，其尊人怡园总宪应领祭银碑银，久未发出。如向尊处请领，祈查案速给，敝处覆函已许之矣。窜江之贼自席军克复金泾〔溪〕后，又于二十一日窜踞南丰，吴子序以带团阵亡，深堪悯惜。二十二至二十四等日，席、韩、刘三军迭有斩获。精捷一军二十三日由德兴海口拔赴建昌会剿，继果一军亦续调回江，当不致再扰腹地矣。复问台安。不宣。

619．复刘建德三月初六日

鄂省捻患吃重，已饬李、万西上赴援。霆营进攻句容、丹阳，预防金陵之敌外窜。广德城敌先降后叛，恐其窜至广昌，又成不了之局。

馨室仁兄大人阁下：

二月初九泐复一缄，顷接初六日惠书，并寄贶食物多珍，谨领三色，谢谢！

鄂边时有捻患，近复添伪扶王等一股，由汉南东窜，将与捻逆纠合。郧、襄一带，更形吃重。渭帅商调水师，已饬李、万两镇西上赴援，并将该逆图由豫、鄂回援金陵各情，咨明僧邸，预为之备。

金陵合围，逾四十日，并无大股出城猛扑，仅于水旱西门放出老弱多名，为减人节食之计，存粮似已不多。伪忠王以血书乞援于湖州侍、堵诸酋，该酋等许以三月内赴援金陵。敝处令鲍军进攻句容、丹阳，如其得手，以全军扼扎句容，要击援贼，并拦截城攻破后逸出大股，不知能否赶在贼前。

广德一城，先降后叛，顷始以粮尽遁去。其先由徽、浙交界窜入江西者，分扰广、玉、抚、建等处。初十席军攻克金泾〔溪〕，至二十一又陷南丰，虽屡经我军痛剿，腹地或可无虞，恐其窜至广昌，内可吉、赣，外可闽省，又成不了之局。嘉兴已于十八克复，歼贼殆尽。杭州亦于二十四日克复，或可腾出下游兵力，筹办他处耳。专泐布谢。即颂台安。不宣。

620．复陈源豫三月初七日

此间军事，大致极为得手，然金陵城大敌众，一时尚难速下。家眷来此，每嘱不忘寒士清苦风味。

季牧仁弟亲家大人阁下：

去冬接奉惠书，久稽裁复，深以为歉。比想兴居康胜，政祉蕃臻。光泽厘局，至今尚从事该处否？处分开复后，同知已补缺否？令侄杏生尚在闽近侍否？

此间军事，大致极为得手。苏、杭两会垣次第克复，除湖、常二郡，金坛、丹阳、句容数县外，几于一律肃清。惟舍弟攻逼金陵将近两载，虽经四面合围而城贼并不恇惧，亦无粮尽确耗，城大百余里，该逆新种麦禾，青黄弥望，竟不知何日始能了此一段。沅弟以五万之众围困数倍之贼，并无它帅分统，如昔年和、张各管南北军△△△△黄河合龙之际，不无洪溜走扫之虞。力小任重，深用惴惴。所幸苗逆伏诛，李世忠亦尽撤所部，将城池厘卡退出归官，释兵赴任，江淮之间，当无他变。

国藩身体粗适，贱眷于去岁秋杪来皖，袁、罗两婿同来。闻松生将于闱后挈眷东来。吾两家皆寒士素风，每与眷属辈道及，始终不脱清苦风味，方为可贵。习俗移人，衙署尤甚，不知能久不渐染否？闽中近状何如，亦祈便示一二。诸希心鉴。顺问台安。

621．加易良翰片三月初七日

务恳商之郭意城设法赶解银三万两至下游买米。

再，赵惠甫在舍沅弟大营，昨寄欧阳小岑一缄，读之不胜忧灼。已抄信札东征局，多解银三万两，务请阁下商之郭意城亲家，即日设法赶解，至恳！至恳！里下河之米每担三两四、五钱，似较吾乡稍贱，长沙解米来皖，亦嫌太远，故不如求银至下游买米耳。复问芝生仁弟亲家台安。

622．复严树森三月初八日

万部扎池州，业已到防；李部扎荻港，亦即星速西上。现饬鲍军速进句容，与金陵围师互为声援。当前要着，在于稳慎。

渭春尊兄大人阁下：

接二月二十七日惠书并另抄两件，阅悉陈得才、马融和等股图援金陵，自无疑义。鄂西各防，经荩筹妥为布置，无隙可乘。豫中有僧邸大军，足资遏截。业将函示各情，咨明邸帅，预为之备。至李、万两部水师，前承尊处商调，即令拔营赴鄂，先有复函奉达。万扎池州，刻已到皖。李扎荻港，距皖稍远，亦即星速西上。

伪忠王以血书乞援于湖州侍、堵诸酋，其书为舍弟军中搜获，该酋等许以三月内赴援金陵。弟催春霆速进句容，与金陵围师互为声援，不知能否赶在贼前。嘉兴于十八克复，杭州、馀杭均于二十四克复，大局颇为顺适。惟江西之贼，窜踞南丰，分扰新城，一时尚难驱除，且恐浙境败匪冒死上窜，仍以江西为就食之区。现令毛竹丹等军严扼徽防，分守马金一隘，与华埠遂安之师彼此联络。只求目前稳慎，俟下游腾出兵力，再图筹办他处耳。复请台安。不宣。晚生摹璧尊谦。

623．复金藻三月十二日

此间军事，大致得手，惟沅甫攻逼金陵将近两载，竟不知何日始能了此一段。

竹虔仁兄年大人阁下：

昨冬奉书后，日盼云帆东下，忽已暮春，无缘瞻对。接诵惠缄，敬知道体违和，惮于远涉，一握为笑，又虚所期。惟冀顺时珍摄，勿药遄喜，企祝曷任！

客秋贱眷来皖，舟过省门，即日东驶。二小儿未及展谒，乃劳使者探候江干，奚如纫谢！

此间军事，大致极为得手。去冬沪军克复苏垣，今春浙军克复杭州，鲍军克复句容，除湖、常二郡、金坛、丹阳数城外，几于一律肃清。惟舍弟攻逼金陵将近两载，虽经四面合围，而城贼并不恇惧，亦无粮尽确耗，城大百余里，该逆新种麦禾，青黄弥望，竟不知何日始能了此一段。舍沅弟以五万之众围困数倍之贼，并无它师分统，譬如黄河合龙之际，不无洪溜走扫之虞。力小任重，深用惴惴。所幸苗逆伏诛，李世忠亦尽撤所部，将城池厘卡退出归官，释兵赴任，江淮之间当无它变，堪以告慰廑怀。专泐肃复。顺问台安。诸惟心鉴，不备。

624．复李如箟三月十二日

东南郡邑几于一律肃清，惟洪逆坚守老巢，侍逆之党上窜江西，殊深忧灼。

竹吾仁兄大人阁下：

皖垣判，眴已三年。顷奉惠缄并砚一方，曷任纫谢！就谂玉躬康复，动履绥愉，遄喜之占既符，养正之功斯奏，其得力于易象者深矣，佩慰无似！

自前岁文从旋湘以后，此间疫疠繁兴，病陨万计，而群贼援救金陵，凶悍异常，坚守四十六日，始得解严。去春逆众上犯，连围四城一隘，幸获保全。而自鄂来皖之捻，寿州再叛之苗，同时并扰，日在激涛骇浪之中，夏秋之间始得出险就夷，惊波渐定。继而南岸群丑穷蹙投诚，连收七城数隘，苗逆伏诛，苏垣告克。今春金陵一军攻克钟山贼垒，遂合城围。溧阳、句容先后收复，广德州之贼亦弃城逃遁。二月十八克复嘉兴，二十四克复杭州，馀杭亦同时并下。东南郡邑除湖、常两府、金坛、丹阳数城外，几于一律肃清。惟洪逆坚守老巢，并不恇惧，亦无粮尽确耗，不知何日始能了此一段。侍逆之党春初上窜江西，屡为官军所败，而纷奔求食，已近流贼行径，吾湘及闽、粤各省恐难免于蹂躏，殊深忧灼。知关廑注，聊报一二。

承示黄令元龄、朱尉克敬洵屡有用之才，谨当存记，储为国器。敝眷昨秋来皖，儿辈均未回湘，诸蒙询及，附一奉闻。复问著安。不备。

625．复胡兴仁三月十二日

此间近状，幸托平安，惟洪逆牢守老巢，竟不知何日始能了此一段。侍逆之党上窜江西，纷奔求食，殊深忧灼。

恕堂仁兄大人阁下：

顷奉惠缄，具纫绮注，借谂侍福康愉，履祺集祜，庆慰无量。

此间近状，幸托平安。金陵一军，攻克钟山上下各贼垒，扼断太平、神策两门，遂合城围。溧阳、句容先后告克，广德州之贼粮尽，弃城逃遁。二月十八苏、浙两军会克嘉兴郡城，二十四日浙师克复杭州省垣，馀杭亦同时并下。除湖、常二郡、金坛、丹阳数城外，几于一律肃清。惟洪逆牢守老巢，并不恇惧，亦无粮尽确耗，城大百余里，该逆新种麦禾，青黄弥望，竟不知何日始能了此一段。侍逆之党，春初上窜江西，蔓延广、玉、抚、建，屡为官军所败，虽非凶悍之寇，然纷奔求食，已近流贼行径。吾湘及闽、粤各省，恐难免于蹂躏，殊深忧灼。

黄南翁已于前月回湘。李君竹吾顷有信来，昨秋抱病，近已全愈，为之快慰。专泐布复。顺问台安。摹璧晚谦，不备。

626．复钱宝廉三月十二日

金陵合围已逾一月，但未知何时了此一段。窜江之敌，骚扰堪虑。

湘吟仁弟馆丈阁下：

顷接手书，具悉种切。前次惠寄一缄，迄今尚未递到，未谂粤东之游月内已否成行？寄、筠二公夙敦馆谊，无俟鄙人先容，重违台属，便中当为函致。

收复嘉善系腊月初一日事。二月十八苏、浙两军会克嘉兴郡城，歼贼殆尽。二十四日浙师攻克杭垣，馀杭同时并下，珂乡止余湖州一郡，当亦可占不远之复。广德州贼退后，霆军进攻句容，业于三月初七告克，大致颇为顺手。惟金陵合围已逾一月，城贼殊不恇惧，已无粮尽确耗，彼必有所恃而后能固其众，未知何时了此一段耳。前此窜江之贼蔓延广、玉、抚、建，屡为官军所败，满望渐就驱除，不料其遽陷南丰、新城，游绎广昌，纷奔求食，内可吉、赣，外可闽、粤、两楚，渐成流贼行径，良用焦虑。复问礼安。诸惟心照，不备。

627．复廖鸿荃三月十二日

金陵可期克复。东南郡县几于一律肃清。江淮之间，当无他变。惟侍党上窜江西，纷奔求食，闽、粤、两楚恐难免于蹂躏。

门下士曾国藩顿首钰夫老夫子钧座：

迭奉赐示，谨悉上年馈岁之敬已蒙鉴收，昨腊续上贺启，附呈祝敬，由江西藩司交南昌陈令寄上，计日当蒙垂察。入春以来，伏审钧侯曼福，道履康愉。纪上元甲子之年，鹿鸣重宴；表中兴耆之瑞，凤增荣。翘企绛帷，良殷抃庆。

国藩句当军事，幸托顺平。金陵一军攻克钟山贼垒，扼断太平、神策两门，遂合城围。城贼似已穷蹙，惟官军不满五万，围逼数倍之众，譬诸黄河合龙之际，亦有洪溜走扫之虞。所幸溧阳、句容先后告克，如再克丹阳，则该逆虽牢守老巢，已无一线生路，大致可期得手。自苏垣克复后，沪军续克嘉兴，浙军亦克杭州，除湖、常两府、金坛数县外，东南郡邑几于一律肃清。自苗逆伏诛后，李世忠亦尽撤所部，将城池厘卡退出归官，释兵赴任，江淮之间，当无它变。惟侍逆之党春初上窜江西，虽屡为官军所败，而纷奔求食，已近流贼行径。闽、粤、两楚恐难免于蹂躏，实深忧虑。

沈诚西大令已委署休宁县事，昨腊业经到任。知关廑系，谨以附闻。专泐肃复。敬叩颐安。不宣。

628．加李如箟片三月十三日

入世已深，居位过高，每觉世味日多，天机日浅，倘金陵幸克，则决计引退。

再，弟近日身体托庇粗适，合家大小平安，足慰垂注。惟内人咳嗽已久，脾亏多痰，难于医调。而弟因公事日繁，忙冗异常，并无静摄之时。入世已深，居位过高，中宵默念，但觉世味日多，天机日浅，若不早谋引退，将来斗智竞力，日入于俗吏功利之途而不自觉。倘托皇上威福，金陵幸克，决计与舍弟先后引退，纵有寇贼余氛，亦不能瞻顾徘徊，画蛇著足，又添许多葛藤也。素承挚爱，聊布一二。顺问竹屋仁兄大人台安。

629．复左宗棠三月十七日

鲍军攻克句容，东坝守兵太单，已调宋国永带三、四营往守。湖贼上窜徽郡、江西，旁窜宁郡、东坝，皆意中之事。金陵克复竟无期。李世忠虽允遣撤所部，而意存观望，将来还需用兵解决。湖州若克，请派兵援江。

季翁仁兄大人阁下：

初五日接奉二月二十一日惠复，旋即得杭省克复捷报，伏承勋福并隆为颂。

鲍春霆于初七日攻克句容，而东坝仅留洪容海三营守之，万不可恃。顷飞檄调其派宋国永带三、四营防守东坝，不知来得及否？贵部既得杭城，计必以全力围攻湖州，湖贼不能抗踞，则上窜徽郡、江西，旁窜宁郡、东坝，皆意中之事。敝处各统领，除刘松山差强人意外，竟乏可恃之将，金逸亭虽未深知，亦恐言过于行。金陵搜获伪文，毫无恇惧之意，专望援贼一到，内外夹攻，以图解围，其气尚壮，克复竟无期矣。

李世忠虽允遣撤所部，而意存观望，尚眷恋五河巢穴。其财货积聚该处，其勇丁之名散而实不散者，亦未必不思藏匿，该处将来恐非用兵不能了局。南丰、新城之贼磐踞如故，殆亦非江、席、韩、刘所能了。幼丹截留江西厘金，敝处抗疏争之，以此间需饷之迫，实有不能不争之势，然使皖、浙贼股续行上窜，敝处不能拨兵援江，则又食江厘而滋愧也。湖州果克，尊处或可派兵援江，则既保后路，兼顾吾湘，而鄙人亦暗受其惠矣。复问台安。

630．致鲍超三月十七日

东坝危急，务望速派兵星夜往驻。若东坝不保，请亲率大队回援建、平、芜、金。

春霆仁弟大人阁下：

自杭州克复，余即虑贼窜皖南，东坝十分吃重。今日闻贼意在东坝，尤为焦急！东坝若失，则芜湖、金柱均恐难保，而全局震动矣。务望即派宋镇或唐仁廉星夜往驻东坝，至要！至要！如东坝业已不保，则请留唐仁廉守句容，而阁下自率大队回援建、平、芜、金。顺问台安。

631．复乔松年三月十七日

鲍军攻克句容，金陵以外各城垒皆为我有，惟群逆大股犯徽，故目下不敢望金陵之速克，而深虑江、皖之复扰。闽饷万金，拨归训、义两军。

鹤侪尊兄大人阁下：

顷奉手书，敬审大旆甫抵临营，即往查阅各处，南仲淮浦之威，郇伯黍苗之颂，并入歌咏，倾企弥殷。

承借军米五千石，已饬头批起运。一转移间，借济金陵急需，叨益良多。该处各军积欠已久，竟有食粥度日者，而贼中并无粮尽确耗，城内新种麦禾，青黄弥望。洪逆、忠逆坚忍异常，前此两次掘开地道，及上月初七云梯猛攻，均未得手。幸鲍军于初七攻克句容，金陵以外各城垒均为我有，或不能以大股冲出，贻患他处。

杭垣及馀杭、嘉兴等处先后规复，大局极为顺适。惟群逆归并湖州，顷已大举犯徽。十三日官军失利，十四日急攻郡城，不知能保全否？江西南丰、新城各股尚未驱除，恐其续行上犯，互相纠合。目下不敢望金陵之速克，而深虑江、皖之复扰。弟春初本拟为金陵之行，近复两奉寄谕，垂询能否亲赴金陵，自行酌度。本拟由宁、芜各属以达白下及东坝、高淳、句、溧应防应剿之处，亲历一番，正思日内拜疏即行，兹因徽州奇警，上游无所秉承，又不能东行矣。

义渠商留闽饷万金，尊意必欲指提此款。窃意两公得之，但有痕迹，不若鄙人得之，毫无窒碍。非敢效渔人争利，自矜一网之获，聊复学宜僚弄丸，遂解两家之围。训、义两军，虽归敝处调遣，而现扎庐州亦系临淮后路，拟请将此款仍给该两军，作为月饷，并不提及旧欠。俟闽饷过皖，即饬敝台经收转放，阁下幸勿怪其豪夺也。一笑。尊处饷需，将来如遇支绌之时，弟亦当竭力代筹，不敢稍存膜视。诸希心鉴。复请台安。不宣。

632．复江忠濬三月十七日

金陵围师，时时以乏食为虞。杭、馀之敌窜入徽州。

达川仁弟大人阁下：

前月初二、本月初三两奉复缄，计可先后尘览。顷接夔州所发手书，以敝处购办军米，重费荩筹，计三万金，所购可得川斛三千石，到皖则可抵九千石，不无小补。

金陵围师，平顺如前，惟时时以乏食为虞。月初赵惠甫致欧阳晓岑一缄，言各营积欠太久，食粥度日，犹虞不继，情形极为窘迫。敝处拨六安米一万石，据报甫解一批，又催提苏省借拨军米。据少荃咨，协解万石。洪逆坚忍异常，前此两次掘穿地道，及二月初七云梯猛攻，均未得手。城中新种麦禾，青黄弥望，竟不得粮尽确耗，恐一时尚难蒇事。春霆于本月初六败贼于句容城外，次日遂复县城，擒伪汉王项大英、伪列王方成宗。从此金陵以外，城垒悉为我有，或不能以大股冲出，贻患他方。然杭城克后，浙贼悉数外窜，又恐其窥春霆进攻句容，辄复图窜东坝。春霆所最拳拳者，母丧入城一节，兹承面谕，夔守妥为照料，足以慰其留营之心矣。

正初贼窜绩溪时，杭垣并未收复，至二月二十四，始将杭、馀两城攻克，群贼由德清归并湖州。顷闻其大举犯徽，十三日官军失利，将来觅食上窜，仍为江西、湖南之忧。汉中发逆东归，系因金陵逆首调之赴援，现尚徘徊于南阳一带。僧邸大军已回豫迎剿，鄂西防御亦严，或不能遽入皖境。专泐布复。顺问台安。敬璧谦版，不宣。

633．复邓瑶三月十七日

云吉去世，后事料理粗定。川米东下，愈速愈妙。

筱耘仁兄大人阁下：

仲春泐复一缄，计达雅览。顷接清明前手书，兼示入峡诸咏，想见周览奇胜，逸兴遄飞。郦氏称山水有灵，惊感知己，千载而下，重逢诗伯赞赏，即神山亦慰来暮之思，倾企曷已！

云吉赴江未久，即于冬月十三溘逝。每谓仁厚正大者，苦无才识魄力，云吉乃兼二者而有之，满拟储为栋梁，共济时艰，不料其中道夭阏，人琴之感，令人短气。眉生初拟亲临其丧，羁于家累，不克前往，赖筱山方伯为之料理后事，并派人送柩回籍。其眷属在京，因渠已放吉安府，举家来江。弟函请渭帅截留在鄂，等候灵柩，渭帅因饬荆州厘局止其东下，即在沙市迎丧同归。

云吉之兄伯崇，现为万县教谕，去岁委办敝处军米，知其才堪倚任，达川至万县购米，必可资为臂助。能购至皖斛九千石，所获已多。惟盼速运东下，方济目前之急。其荆州转运事宜，已由雨亭派员前往办理矣。此间近状，详复达川缄中，不复罗缕。顺问台安。不宣。

634．复郭崑焘三月十九日

大股劲敌窜扰皖南，为患大而且长，切勿忽视。江西厘金，众军视以为命根，故不能不具疏力争。东厘局能于三万之外，增与五秉否？

意城仁弟亲家大人阁下：

久不接惠书，方以为疑，顷得三月八日一缄，知尚有交左、张二君带来之书，敬悉一切。

正月窜江之贼，左帅文称仅剩三、四千人窜至广信，而研香力争，以为数过十万。吾辈宁失之慎，毋失之疏，故照研禀奏明，咨行各省。现踞南丰、新城两邑，江、席、韩、刘四军，萃于一处，不能胜之，则数万之说，宜若可信。杭州复后，伪听王等由德清、於潜、昌化、宁国县而至绩溪。毛竹丹于十三日在徽东小挫，贼遂蔓延休、歙之南，十五日已由龙湾下窜，计必由婺源、景镇又入江西矣。此股合杭、馀、嘉兴之贼，计亦不下数万，将来侍、堵、辅三大枝，计又不下二十余万，亦将自湖州冲出，上犯江西。而常州、宜、溧之大股，金陵、丹、句之大股，舍江西以外亦复别无去路，是目下南丰、新城之贼，虽不足为巨患，将来踵至之贼，为患大而且长，不特贻患江西，并为吾湘切近之灾。阁下切勿忽视，至要！至要！

俊臣防堵南路，应尚可靠。鄙意钤峰一军宜由茶陵赴吉，克庵一军宜由醴陵赴袁，穷寇股多，有隙即窜，尚不似九年石达开之入湘，专趋南路也。然贼中号令不一，心志不齐，只要能打几个猛仗，究比蚤年易制耳。

敝处于十二日具疏争江西厘金，与沈幼帅恐遂决裂。今巨股陆续窜江，而不能拨兵往援，问心固已抱愧，而官绅之交口嘲骂，尤为不堪涉想。然众军倚厘为命，有不能不争之势，金陵之役未毕，又有不能拨援之势，此心殆无以求亮于天下也。

秦、豫发捻，环逼襄、樊，不久又及皖北，仅恃蒋之纯、普钦堂、何子文数人，殊难应敌。

南坡翁今日抵皖，即日送数棺西上。邓守之正月别我而西，将由宜昌以达长沙，刻下计将到矣。东厘近状何如？能于三万之外，增与五秉否？顺问台安。

635．致鲍超三月二十日

芜、金两防全恃东坝为屏蔽，务祈派可靠之兵四、五营往守。丹、金若克，请富、冯派兵守之；若未克，万勿再攻。

春霆仁弟大人阁下：

十三日一批，十六日一咨，请阁下派劲旅驻东坝，不知已派去否？目下浙江湖州之贼全数窜出，其上犯者业已扰遍徽州，官军失利；其下犯者日内必窥东坝。芜、金两防全恃东坝为屏蔽，务祈阁下派可靠之兵四、五营往守东坝，而大队仍驻句容。其丹阳、金坛两城如已克复，则请富、冯派兵守之；如未克复，不必再攻。至嘱！至嘱！顺问台安。

636．复李兴锐三月二十日

杨村大败，徽、休、祁、婺、景镇、乐平一带，均属可虑，数年辛苦，恐将毁于一旦。

勉林仁弟阁下：

接十三、十五等日来函，具悉一切。

自杭、馀克复，群贼归并湖州，余即虑其上窜皖南，果已大举犯徽，急攻郡城。顷连接练渠来信，郡城迭次出队，连挫贼锋，大股已窜龙湾，徽城解严，乃十七日复有杨村大败之信，徽、休、祁、婺、景镇、乐平一带，均属可虑。数年辛苦防守，恐将隳于一旦，忧灼何极！

继果营初六、七已到建昌，初九席、韩等军攻破南丰东岸贼垒，逼扎城下，城贼负固不出。精捷营攻新城，败贼于张司岭、南山亭等处。若后股续行窜江，互相纠合，则断非席、韩诸军所能了。只盼金陵克复，庶可腾出兵力回援江楚耳。复问台安。

637．致恽世临三月二十一日

下游军事皆顺，惟金陵难以速下。浙敌窜徽，意在江西，湖南须严加防范。

次山大公祖大人阁下：

久疏笺敬，伏审兴居康胜，荩绩日隆，至以为慰。

下游军事，苏、杭并克，常州、湖州之贼，亦难久踞，大局不为不顺。惟金陵洪、忠二酋坚忍异常，本无粮尽确耗，又城中新种麦禾，青黄数十里，足以疗饥，竟不知何日始克了此一段。

杭城破时，杀贼无多，陈、汪诸酋挟大股冲出，其侍、堵、辅三巨股本在湖州，未受惩创。十三日毛军之挫，系杭州陈、汪等股。十七日唐、毛之败，未知侍、堵、辅等股果系何酋？亦未知湖州之贼果倾巢上犯否？要之皆注意江西，而流毒必及两湖、闽、粤。敝处诸军如舍弟与鲍军皆专力金陵，以防洪、忠大股冲出，为祸更烈，亦遂无余力回援江西，忧愧之至！江西有事，湖南处处宜防。其号令之一，远不如九年石达开窜湘之时，其人数之多，恐亦与之相埒。故特咨商尊处，预为筹画，厚为防维，幸勿以为败残之寇而忽视之，至要！至要！一俟金陵幸克，弟即派大队由九江至瑞州一带，以援江而保湘。惟春霆自壬冬丁艰请假，屡次允许而屡次展期，此后恐难再展，而金陵之能否幸了，又觉茫无把握，用是中心耿耿，如负重疚耳。肃布一二，诸希心鉴。顺问台安。

638．复乔松年三月二十一日

赵春和投诚后，仍通苗通捻，已为蒋凝学所诛。唐、毛两军受挫，徽垣难保。

鹤侪尊兄年大人阁下：

十七日布复一函，十九日接奉手书，敬谂巡视雉河，回节怀远，荩劳日笃，至以为念。承续派谢令趱解军米，接济金陵，曷任感荷。

赵春和本系捻首，投诚后仍通捻通苗，勾结匪类，党与甚众，与绰号“黄毛兽”之倘贯金及拒捕戕兵之文占魁、王廷用等共为淮北巨患。希庵中丞由六安回省时，曾与鄙人言及，必须戮此四人，以绝后患。倘逆旋就擒诛，赵春和之安庆营都司亦已开缺，其升署宿州游击札，付敝处扣留未发，拟俟结案咨销。本年蒋道凝学进省面谕该道，务将赵春和、文占魁、王廷用等设法诛除。昨据绅士禀报，文占魁、文德明并其死党徐老三、文在策、谢金榜等俱在赵春和圩内窝留，正在札饬蒋道派营围拿，该道已将赵春和擒获，就地正法。据称恶党众多，未便解省，亦系实情所办，尚无不合。惟未及奏而先诛，是鄙人欠斟酌之处；其未戮文而先赵，是蒋道失轻重之序也。拟候附片具奏，录稿咨达冰案，先抄批禀寄呈台览，蒋道原禀并以奉缴。

前署含山县侯朝栋私收厘金一案，敝处先有所闻，旋据运漕委员章牧寿麟禀报前来，将该署令撤任，发善后局司道查复，再行奏参。兹蒙询及，即将章委员禀批抄咨呈览。

前此窜徽之贼，蔓延休、歙之南，经我军击败，十五日已由龙湾下窜，徽城解严。乃十七日后股续至，贼数甚众，唐镇、毛道两军会剿，先胜后挫，不能收队入城，徽垣恐难保全。休、祁、婺源、景镇、乐平一带，均属可虑。数年辛苦防守，恐将隳于一旦，忧灼何极！秦、豫发捻环逼襄、樊，不久又及皖北，蒋之纯所部分守颍州、六安，普钦堂守庐州，何子文守巢县，皆仅能守而不能战。其寿州、怀远，请尊处派兵守之。李军若果尽撤，滁州等尚无防守之兵，传闻发捻数股至二三十万之众，何以御之！诸惟心鉴。复问台安。不备。

639．致刘毓崧郭柏荫三月二十二日

金陵围师欠饷无着，至有食粥度日者。不得已在沪、泰设局劝捐，以济眉急，务请多方腾挪，先拔四万，赶解金陵。

松岩尊兄大人、远堂老前辈大人阁下：

前函与松兄商苏、松、太减漕事宜，顷接三月复函，并科则表四纸，缜密详尽，已发交此间僚友，公同参酌，稍迟再行布复。

自苏、杭克复，仅余常、湖两郡，大局不为不顺。惟金陵洪、忠二酋坚忍异常，本无粮尽确耗，城中又新栽麦禾，青黄弥望，竟不知何日始克了此一段。而饷项奇绌，营中至有食粥度日者，萧为则军门所部之亨中营于十六日闹饷，十八日傍夕始息。江西厘金经沈中丞奏请截留一半，户部议准，此声传播，军心愈觉皇皇，不得已檄松兄与篪轩兄在沪、泰设局劝捐，以济眉急。惟里下河已系久竭之泽，泰局万难多获，沪上物博理大，敝处系初次劝捐，绅商或有亮我苦衷者。务乞两公于每月四万之外，无论何款，先拨四万，于四月初解至金陵，以支危局。但得四、五两月各收八万，则众心不至摇动，而老巢可望得手。其每月续添之四万，即在新捐项下归款，纵不能十分踊跃，而三四十万计尚易于集事。松兄责无旁贷，务恳竭力相助。老前辈因驻苏垣，距沪稍远，故前檄未言会办，亦望禀商宫保中丞，多方腾挪，俾金陵一军得以坚持四、五两月，不生它变，至幸！至祷！肃泐奉商。顺请台安，统希心鉴。

640．致李鸿章三月二十二日

金陵难遽攻下，而饷项奇绌，设局劝捐，实出万不得已。敬求于四万之外，加拨四万，速解金陵。徽军迭次挫败，要郡可危。

少荃世仁弟宫保大人阁下：

久未得惠书，系念无涯。但于公牍中得知旌从已赴常州督剿，伏想荩劳益懋，昕夕匪遑。

苏、杭并克，大局不为不顺。惟金陵洪、忠两酋坚忍异常，洎无粮尽确耗，城中又新种麦禾，青黄弥望，看来又成持久之局。而饷项奇绌，萧为则部下亨中营闹饷，至二日半乃息。沈中丞奏截留江厘金一半，人心愈觉皇皇。前檄松岩、篪轩两公劝捐，实出于万不得已。泰州系久竭之泽，万难多取，沪上博大充实，敝处初次劝捐，数十万当不难致。敬求阁下大力主持，四、五两月恳饬于四万之外加拨四万，并解金陵，支此危局，将来在于新捐项下归款。六月以后，新捐应有眉目矣。

杭州汪、陈二酋于三月十三由徽窜江，湖州侍、辅等酋十七日续过徽州，徽军迭次挫败，要郡可危。而襄、樊发捻三十万，又将悉力东下，何以御之！顺问台安。

641．复杨岳斌三月二十三日

暂缓金陵之行，留驻此间相机调度。杭州汪、陈两酋率部冲入江西，侍、堵等酋续由昌化内犯，故截留丁镇，防守湖口。

厚庵仁弟大人阁下：

前接初六惠书，稍稽裁答。

国藩春初本拟为金陵之行，嗣迭奉寄谕，垂询能否亲赴金陵。正思拜疏启行，而徽州警报频来，江省北边，处处可危，仍须留驻此间，以便相机调度。

据报：杭州汪、陈两酋由德清、宁国县窜入绩溪，毛竹丹于十三在徽东小挫，十四猛扑郡城，十五由龙湾直趋婺源，十七唐、毛两军均在杨村大败。闻系湖州侍、堵等酋续由昌化内犯，又蔓延于白际、岭上、溪口等处，股数极多，几如水银泻地，无孔不入。该逆图窜江西，蓄谋已久，此次冒死冲突，殆难幸完。湖口系滨江最要之区，饬九江万镇亲带数营先往守城，尚恐水师不敷分布。丁镇正中营换防池州来此，即令其拔营西上，与万、丁两部共筹防守。国藩就近调拨，未及奉商，尚祈鉴亮。丁镇原保哨官四员，容照来单汇案，续行奏奖。复请台安。不宣。

642．复彭玉麟三月二十三日

徽城紧急，救援受挫。已饬万、丁二镇防守湖口，东坝顷亦添兵。金陵之行，因此耽搁。

雪琴仁弟大人阁下：

接初八日手书，稍稽裁答。顷又接十五日惠函，具悉一切。

季帅克复杭、馀两城，又续克德清、石门等处，浙事极为顺手。惟杀贼不多，群逆分股上窜，伪听王等酋走宁国县胡乐司一路，由绩溪以犯徽城。十三日唐、毛两军分途出剿，毛军在歙东小挫，十四贼扑郡城。其原踞湖州之侍、堵等酋，续由昌化入徽。十七唐、毛两军在杨村大败，所有歙、休之四乡，无处非贼，分股扰及婺源。据称有十四伪王，人数极多。此次该逆图窜江面〔西〕，殆难幸完。曾檄九江万镇迅带数营，与丁义方共守湖口，复拨外江正中营前往佐之。东坝关系吴、皖全局，人数不宜太少。国藩于十三日檄春霆添兵防守，春霆于十七日派谭胜达、洪容海往守，合之张遇春三营，共有八营，应足固守。又嘱春霆不必进攻金坛、丹阳，暂驻大队句容，而慎防东坝后路，幸而金陵速克，当即派重兵西上援江，江省有事，亦吾浙东防之忧也。

僧邸以前月二十八移军赴豫，迎剿南阳之贼。闻发捻数近三十万，皖北仅有普、何、蒋、周数军，殊深隐虑。国藩本拟遵旨亲赴金陵，并往宁、芜及东坝、淳、溧等处，察看一番，兹值徽防奇警留防上游，即奏明暂不东行矣。交来封轴一包，二十七日专差入都，即令带去。顺问台安。不宣。

643．复李克轩李续宽三月二十三日

唐景皋所送希帅奠分八百两，其七百金为苛派各州县摊出，当即行退回。

克轩十兄、北冈三兄亲家大人阁下：

接二月二十二惠书并单一件，均已阅悉，就谂侍福安康，至以为慰。

迪、希两帅，养亲承欢之志均未见偿，前存之项即作为留献姻伯之款，于义甚合，亦不伤廉，请勿固却，鄙人曾与诸君子熟商，皆以为宜尔也。银杏山吉壤系希帅昔年心赏之地，且距尊府不远，贤昆仲斟酌妥善，将来余庆日长，曷任企祷！正月间庐州唐太守景皋专丁送致希帅奠分八百两，此次来单内未开列，已否收到，望速示知。缘此项内除唐守所送百金可受，其余七百金系庐属各州县摊出、唐守勉强苛派者，应行发还。如已收到，即于敝处代存赙仪内，如数划扣七百金，归还唐守，转发各牧令领回，以全希帅生前一介不苛之志。专此布复。敬问侍安。诸惟心鉴，不备。

644．复唐景皋三月二十三日

希帅奠敬中庐属各州县之七百两于摊款中开出，乃一最恶之法门。群逆大举犯徽，图窜江西，秦、豫发捻悉力东下。

鹤九仁弟阁下：

顷接手书，知正月间已将希帅奠敬八百两专足送湘，除阁下所送百金竟不扣还外，庐属各州县之七百两，候饬内银钱所于汇存希帅公分内如数划扣发还，希即函致各牧令，遇有便差来省，即可领回。向来摊派州县出钱，均由省中抚藩作主，从无由府私行硬派者。阁下此举又于摊款中开出，一最恶之法门矣。

杭垣克复后，群逆归并湖州，顷已大举犯徽。张镇、毛道两军会剿，先胜后挫，未能截住。该逆纷奔婺境，围窜江西，而秦、豫发捻环逼襄、樊至二三十万之众，悉力东下，不久恐又扰及皖北，忧灼何极！复问台安。

645．复黄廷瓒三月二十三日

行户本不应染指贷厘。群逆犯徽，或恐为赣、湘之大患。

麓溪仁弟亲家大人阁下：

顷奉惠缄，知湘潭有闭市之事。货厘改为起坡时抽收，不经行户之手，并将广杂药材油花各厘逐一较前减轻，自系力求核实。乃行户因无从染指，把持挟制，殊属可恶。既经南抚部院委员查验，斟酌办理，自臻妥贴。应否改行新章，抑仍照旧抽收，尚希裁酌，便中示及为荷。

金陵围师，平顺如前，惟时时以乏食为虞，而贼中并无粮尽确耗，城内又新种麦禾，青黄弥望，恐一时尚难蒇事。鲍军于本月初七攻克句容，从此金陵以外各城垒悉为我有，或不能以大股冲出，贻患他方。惟杭、馀克复后群逆归并湖州，顷已大举犯徽。徽军迭次挫败，未能截住。该逆纷奔下窜，不特江西可虑，并为吾湘切近之灾，良用忧灼。复问台安。并璧谦版，不备。

646．复蔡应嵩三月二十三日

游勇中习气太深者，断不可用为炮船驾驶。新城克复，南丰亦将得手。浙敌犯徽图赣，拟调鲍军应战。

少彭尊兄大人阁下：

顷接惠书，知前复三缄均已递到，就谂政祉绥亨，至以为慰。添设炮船，募勇配驾必须认真挑选，游勇中习气太深者断不可用。宁都郭牧所募练勇未经战阵，由赣城派勇协守，布置均为周妥。

会昌黄令所报贼由白水寨窜至石城境内，续阅来牍，则石城尚无贼踪。又接精捷营禀报，新城县已于十一日收复，精毅等军亦攻破南丰东岸贼垒，进扎城下，此股可期渐就驱除。惟浙江之贼大举犯徽，据报人数极多，徽军迭次截击，先胜后挫。该逆志在就食江西，饶、景、婺、乐，在在堪虞，其归宿则从抚、建、宁、赣遁回两粤。闻常州不日可复，拟请少荃分兵替守东坝、句容，而腾出鲍军上援江西，不知此愿克副否？复问台安。并璧衔版，不备。

647．复文辉三月二十三日

徽军阻击失利，逆贼势必群窜江西，并恐为闽、粤、两楚之患，拟调鲍军回援江西。

又石尊兄大人阁下：

顷接惠缄，并王吉云副宪来信收到，就谂政祉绥愉，庞祺懋介，至以为慰。

前此窜江之贼，屡为官军所败，精捷营克复新城，精毅等军攻破南丰东岸贼垒，进扎城下。满望渐就驱除，不料一波未平，一波复起。杭、湖之贼大举犯徽，人数极多，徽军迭次截击，先胜后挫，逆贼既已得逞，势必群窜江西，并恐为闽、粤、两楚之患，焦灼何极！闻常州即日可克，拟咨李少帅派兵替防东坝、句容，而腾出鲍军回援江西，不知此愿克副否？复问台安。祗璧谦版，不备。

648．复吴棠三月二十五日

告遣散李营兵勇、位置李营将官以及调兵换防诸安排。

仲仙尊兄大人阁下：

顷奉环章，具承指示。

弟接李提督前函，原不敢信之太过，其索取旧欠饷监〔盐〕，则尤近于要挟。至二月十九所派王廷瑞、陈自明、唐玉田三人同来谒见，据称该营散勇三月内必可办结川资，概由自给，不敢向此间请领；该提督退归何地，静候示遵。又询悉王廷瑞，固始人，看管旧县小城堆存盐粮；唐玉田，衡州人，散勇后即归湖南；陈自明，云南人，该提督令带酌留之勇二千归敝处调遣。察其情辞，尚无遮饰，且用籍隶云南之陈自明带勇，似亦存预避嫌疑之见。当与面约二事：一、散勇务以三月底为期；一、令该提督四月初亲来安庆一见，先赴松江履任，再请开缺回籍。令该三员先往回复。旋又给该提督一函，函稿抄呈台览。

其归田之请，始于去夏六月，屡请应居何地，盖亦自知仇怨太多，动怀疑畏。闻渠希冀到任，因迎其机而顺导之，于朝廷调赴江南之意，不相触背，且明降谕旨，易于措辞，该提督尚知顺逆，亦令其得好下场。鄙人再四筹商，只好如此处置。至所索饷盐，当时复文，即经驳斥，姑念勇数太多，量为体恤，许筹给三万金。顷据来禀辞谢，微特不索旧欠，并此项亦不敢领。至旧县存储辎重，或即王廷瑞所管盐粮，闻遣散之资，取给此项，如果退扎该处，则是仍图占踞，岂能姑容？月初接其复信，尚有拖泥带水之象，即经严批责之，兹将原函并批抄呈尊览。倘约法之三章，一有梗违，即当奏明，声罪致讨。如其一一遵行，亦在此十日必有确信。俟各城交齐，再为次第经理。

此间接防兵勇，如尚不敷分布，即请贵部同来协守。僧邸大队虽经赴豫，已奏派陈总戎一军驻扎徐州，借资控制。想阁下久接公牍矣。专泐布复。即请台安。不宣。

649．复陈士杰三月二十五日

金陵围师，尚未得手。陈、汪、李诸酋窜入皖、赣，殊难收拾。残败之敌，不可稍存侥幸。与沈争厘，实不得已。

俊臣年兄阁下：

接二月十四手书，具悉一切。

敝处近状，苏、杭并克，又得嘉兴、馀杭、德清、石门各郡县，大局不为不顺。惟金陵合围已历两月，洪、忠二酋，坚忍异常，两次掘穿地道，又曾用云梯猛攻，均未得手。外间接济虽断，究无粮尽确耗，且城中新种麦禾，青黄数十里，足以疗饥，未知何日始克了此一段。

杭城破时，杀贼无多，陈、汪诸酋挟大股冲出，由德清、宁国县以入徽州，其湖州侍、堵等股，复由昌化续至，驻徽官军本月十三小挫于东路，十七大挫于南路。该逆陆续窜往婺源，势将并趋江西。其正月窜江之贼，甫经我军攻克新城及南丰城外各垒，若续至之贼深入腹地，互相勾结，万难收拾。江西有事，实吾浙切近之灾。业经飞告恽帅，预筹堵御。贵部驻防南路，尤望大力保障，为梓乡长城。贼中号令不一，心志不齐，远不如九年石达开窜浙之时。其人数之多，实足与之相埒，尚勿以为败残之寇而忽之也。义渠省墓回籍，与尊处相距咫尺，贼若犯湘，两君当可同袍敌忾，互相掎角。

沈帅两年来曾奏留应解敝处漕折、洋税两项，外间视之似为不平，而鄙人并未置办。顷复奏留全省厘金，因众军倚此为命，不得不具疏力争，恐遂与敝处决裂。又值巨股窜江，重兵皆在金陵，虽奏调鲍军回援江西，尚不知何日始到。江右官民，殆将怨我詈我矣。左帅共事有素，其调度各军，辨别将材，实有过人之谋略。渠虽小有町畦，鄙人则坦怀相与，尚无违言，堪慰廑注。

淮盐现改新章，西岸初颇畅销，闻警后不无减色，楚岸开办未久，未知商情能否涌跃？外三岸章程各一本，附尘尊览。复颂台安。不具。

650．复郭嵩焘三月二十六日

金陵敌酋坚忍异常，此段殆无了期。皖南、江西近又吃紧，事变纷乘，诸怨丛集，不久将引嫌谢事。粤防似可不必过于张惶。

筠仙仁弟亲家大人阁下：

三月十四日接二月一日惠书，具悉一切。

此间近状，苏、杭克后，左军又克德清、武康、石门、湖州等城，李军又克嘉兴、宜兴、荆溪、溧阳等城，鲍军亦克句容、金坛二城，事机不为不顺。惟金陵逆首坚忍异常，城中本无粮尽确信，又新种麦禾，绕郭如云，足以自活，此段殆无了期。而浙贼数十万已由徽州悉窜江西，歙、休、祁、黟四城，岌岌难保，江西亦蹂躏将遍。又适值厘金争讼、两院不和之时，又值下游吃紧、敝处无兵可拨援江西之际，江西官绅士商向之讴歌幼丹而怨詈鄙人者，今且日炽，而不知所届。事会相薄，变化乘除，吾尝举功业之成败、名誉之优劣、文章之工拙，概以付之运气一囊之中，久而弥自信其说之不可易也。然吾辈自尽之道，则当与彼囊也者赌乾坤于俄顷，校殿最于锱铢，终不令囊独胜而吾独败。近来体察物情，大抵以鄙人用事太久、兵柄过重、利权过广，远者震惊，近者疑忌，揆之消息盈虚之常，即合藏热收声，引嫌谢事，拟于近日毅然行之，未审遂如人愿否？

群贼既集江西，则两湖、闽、粤亦皆不得安枕。号令之一不似九年石达开窜湖南之时，人数之多殆足与之相埒。到江西后，未必归并一路，广东仅有凯章一军，自难应敌。然贼未近而遽号召数万，不特无将无饷，抑亦无此办法。计惟先讲省垣城守事宜，而令凯军北防南韶一带，粗为之备而已。李世忠事至今尚未了结，兹将今春来往各二缄抄呈一览，可得梗概。

史杰现在何处？岂已来皖耶？其长处何似？广东官绅中近罗得贤者几人？寄帅两案已否完结？便中求一示及。僧邸已由皖赴豫，义渠二十五日自此回籍矣。诸惟心鉴。顺问台安。

651．复吴廷栋三月二十六日

历陈遣散滁州李营、裁减皖北厘卡以及各军欠饷无着诸情。

竹如仁兄大人阁下：

折差回营，接诵惠缄。谠言远贲，纫佩靡涯。

承询及滁州事件，自苗逆伏诛后，接李世忠两次咨呈。一请所部兵勇作何调遣，或遣散归农；一请呈缴炮位。弟见其知见幾引退，求保末路，弟以苟可弥此兵端，即多一事不如少一事，咨令将该营遣散，给以复函，示以至诚。复接其呈稿，称已将五河兵勇撤遣回籍，其滁、全、天、六等城，亦即次第交出。弟犹不敢信之太过。旋又派王廷瑞、陈自明、唐玉田三将同来谒见，据称该营散勇三月内必可办结，川资概由自备，不必由敝处发给。该提督退归何地，静候示遵。当与面约二事：一，散勇务以三月底为期；一，令该提督四月初亲来安庆一见，先赴松江履任，再请开缺回籍，并给复函以申明之。旋又接其来信，借改葬其母为言，似有留恋旧县之意。弟又与之约法三章，不准仍在旧县逗留，倘一有梗违，即当奏明，声罪致讨。如其一一遵行，日内必有确信，再行专疏奏结，请降明谕，以释群疑而安反侧。

又承询及皖北厘卡林立一节，元年春间，李帅初派人至六安设局抽厘，诚不免有太密之处。厥后朗轩来省，弟托其寄信六、霍绅耆，绘一详图见示，裁去数卡，较前似有条理。其官绅中饱一层，察访实难周遍。盖因无直可举，故枉亦难于全错。容再密查惩究，以挽浇风。

金陵一军，正初攻克钟山贼垒，遂合城围，迄今已逾两月。城贼并不恇惧，亦无粮尽确耗。城内又遍种麦禾，青黄弥望，足以疗饥。而我军欠饷十六、七个月，比值米价昂贵，营中多有食粥度日者。时时以乏食为虞，以哗溃为虑，深惧不能竟此一篑之功。

户部疏中，言湖北每月协我五万，四川月协五万，湖南月协二万五千，江西月协三月云云。实则四川、两湖三省四年以来，并无协我丝毫之款，江西除厘金外，亦别无月解之款。去年浔关解到一月洋税万五千金，因沈中丞盛怒，已退还矣。不知户部何故疑我得此巨款？弟尝谓用事日久，恐人疑我兵柄过重，利权太广，以艮翁管理户部，尚疑我广揽利权，则他人之怀疑可知。用是竟日惴惴，如履春冰。比得肝风之疾，未知能否痊愈。

杭湖克复后，群逆大举上犯徽郡，徽军迭次截击，先胜后挫。该逆乘势下窜，不特江西复遭蹂躏，并为闽、粤、两楚之患，尤用忧灼。知关廑注，谨布一二。顺请台安。诸惟心鉴，不宣。

652．复皮宷瀚三月二十六日

金陵围师，平顺如前。群逆大举犯徽，纷奔下窜，秦、豫发捻不久又将扰及皖北。上游奇警，暂不东行。诸将托办请荫，祈费清心，即为代办。

筱舲尊兄大人阁下：

三月十五日范丞来皖，三月十四折弁回营，两奉惠书，具聆种切。就谂台祉增绥，荣问庥鬯，至以为慰。范丞来见后，即饬赴任，已于前月下旬放棹东行矣。

金陵围师，平顺如前，惟时时以乏食为虞，而贼中并无粮尽确耗，城内又新种麦禾，青黄弥望，一时恐难蒇事。鲍军门于本月攻克句容、金坛两城，会剿丹阳，亦可速下。从此金陵以外各城垒悉为我有，或不能以大股冲出，诒患他方。惟杭、馀克复，德清、湖州、石门继下，群逆求觅生路，顷已大举犯徽，徽军迭次挫败，未能截住。该逆纷奔下窜，不特江西又遭蹂躏，并为吾湘切近之灾。而秦、豫发捻环逼襄、樊，数近三十万，不久又将扰及皖北。鄙人本拟亲赴金陵，并往宁、芜、淳、溧等处察看一番，兹值上游奇警，留防调度，奏明暂不东行矣。

李镇济清、万镇化林、李镇成谋托办请荫，除分咨部监外，兹将履历三分另纸开送，祈费清心，即为代办。部费若干，兹共寄银一百二十两，希即查收。是否足敷，便中示悉。专泐布恳。复颂台安。不备。

再，敝部福建陆路提督萧军门孚泗，同治元年两次覃恩封典，应照提督衔河南归德镇总兵请封，兹寄银四十两、履历一分，即希察收，代为办理。俟届领轴之期，并望将轴寄下为荷。再问筱舲尊兄大人台安。

653．复黄锡彤三月二十六日

金陵围师，平顺如前。鲍超获胜，徽军失利。秦、豫发捻图犯皖北。上游奇警，奏明暂不东行。祈代为办理舍甥等请封领轴事。

晓岱尊兄大人阁下：

三月十四日接诵惠函，询前书稽答之故，先于二月十八曾有复缄交折弁附赍，想蒙台览。比谂德业日新，履綦集祜，眴拜恩命，即驾星轺，良殷企颂。

此间近事，金陵围师，平顺如前，惟时时以乏食为虞，而贼中并无粮尽确耗，城内又新种麦禾，青黄弥望，一时恐难蒇事。鲍军门于本月攻克句容、金坛两城，会剿丹阳，亦可速下。从此金陵以外各城垒悉为我有，或不致以大股冲出，诒患他方。惟杭、馀克复，德清、湖州、石门继下，群逆求觅生路，顷已大举犯徽。徽军迭决〔次〕挫败，未能截住。该逆纷奔下窜，不特江西又遭蹂躏，并为吾湘切近之灾。而秦、豫发捻逼环襄、樊，数近三十万，不久将扰及皖北。鄙人本拟亲赴金陵，并往宁、芜、淳、溧等处察看一番，兹值上游奇警，留防调度，奏明暂不东行矣。

前交折差寄去银四十两，托代办舍甥等请封领轴事，计日亮已带到，祈费清心，代为办理〈至〉以为荷！复问台安。诸惟心鉴，不备。

654．复谭钟麟三月二十六日

洪酋坚韧，金陵难遽蒇事。杭、馀克复，群逆大举犯徽，徽军未能截住。集资修葺会馆，以开具公启为宜。

文卿尊兄大人阁下：

顷奉惠书，猥以戋戋馈岁，远辱齿芬，曷任惭歉！借谂兰陔集庆，枫陛承恩。解豸饰冠，表一角神羊之誉；归昌应律，蜚九苞威凤之声。引睇吉晖，良殷倾颂。

此间近事，金陵围师平顺如前，惟时时以乏食为虞，而贼并无粮尽确耗，城内又新种麦禾，青黄弥望，一时恐难蒇事。鲍军门于本月攻克句容、金坛两城，会剿丹阳，亦可速下。从此金陵以外各城垒悉为我有，或不致以大股冲出，诒患他方。惟杭、馀克复，德清、湖州、石门继下，群逆求觅生路，顷已大举犯徽。徽军迭次挫败，未能截住。该逆纷奔下窜，不特江西又遭蹂躏，并为吾湘切近之灾，曷胜焦虑！

南坡翁由金陵移柩归葬，顷间舟过皖江，即日西上。尊函业已面交。长郡新旧两馆，阁下与君子料理修葺，又可支持数载，企佩靡涯。示及大加缮治，拟告同乡助赀一节，请由阁下与诸君子作一公启，详述会馆应情形 ⁽¹⁾ ，分寄各处，较为亲切。其毫无交情者，或由敝处转寄，亦无不可。专泐布复。顺问台安。诸惟心鉴，不备。

————————————————————

(1)  此处似有脱漏。

655．复张沄三月二十六日

哀竹汀失子。金陵围师平顺如前，然一时恐难蒇事。上游奇警，暂不东行。

竹汀尊兄大人阁下：

顷奉惠书，猥以戋戋馈岁，远劳贶咏佳章，曷任纫戢！就谂兴居康胜，政祉绥亨，至以为慰。惟闻小令郎以痘证殇逝，苗而不秀，希踪童鸟，怆惜如何！或冀金环重认，玉燕再投，勿过伤怀，是所企祷！

此间近事，金陵围师平顺如前，惟时时以乏食为虞，而贼中并无粮尽确耗，城内又新种麦禾，青黄弥望，一时恐难蒇事。鲍军门于本月攻克句容、金坛两城，会剿丹阳，亦可速下。从此金陵以外各城垒悉为我有，或不能以大股冲出，诒患他方。惟杭、馀克复，德清、湖州、石门继下，群逆求觅生路，顷已大举犯徽。徽军迭次挫败，未能截住。该逆纷奔下窜，不特江西又遭蹂躏，并为吾湘切近之灾。而秦、豫发捻环逼襄、樊，数近三十万，不久又将扰及皖北。鄙人本拟亲赴金陵，并往宁、芜、淳、溧等处察看一番，兹值上游奇警，留防调度，奏明暂不东行矣。知关廑系，附报一二。复问台安。不备。

656．复张尧民三月二十六日

诲以“坎”流“艮”止，随遇而安。告江、皖近状。

尧民尊兄大人阁下：

顷奉惠函，欣谂台从北上，安抵春明，至以为慰。惟闻在任候选之例，既格于新章，到班得缺之期，又难以年计，殊为轸系。但阁下甫经投供，固未便任意去留，敝处亦未合遽行奏调。“坎”流“艮”止，随遇而安，想少迟时日，自有机缘凑泊，达人不以是介介也。

此间近事，金陵围师平顺如前，惟时时以乏食为虞，而贼中并无粮尽确耗，城内又新种麦禾，青黄弥望，一时恐难蒇事。鲍军门于本月攻克句容、金坛两城，会剿丹阳，亦可速下。从此金陵以外各城垒悉为我有，或不能以大股冲出，诒患他方。惟杭、馀克复，德清、湖州、石门继下，群逆求觅生路，顷已大举犯徽，徽军迭次挫败，未能截住。该逆纷奔下窜，不特江西又遭蹂躏，并为吾湘切近之灾，良用忧灼！复问台安。不备。

657．复陈廷经三月二十六日

郧、襄吃重，已饬李、万、严诸部联防协守。饷项奇缺，军中食粥度日。拟腾出鲍军回援江西。

小舫尊兄年大人阁下：

正月折弁回营，二月范丞来皖，两奉手书，猥以戋戋馈岁，远辱藻芬，曷任惭歉。敬谂台福日隆，荣问休鬯。子奉世兄专管太湖水师粮台，兼理营务，昨岁戈船东驶，克九洑洲，会保道员，已蒙俞旨，国恩家庆，企颂靡涯。范丞过此，接见数次，朴实明练，已饬令赴任矣。

上年鄂省西、北两路告警，此间饬成将大吉、石镇清吉先后回援。今春汉中发逆悉众东趋，将与张捻合股，郧、襄一带吃重。鄂中水师单薄，敝处已饬李镇济清、万镇化林连樯西上，与前次拨去之严镇定国等部分布江汉之间。昨接鄂中来信，成将等近有樊城之捷，贼已窜至豫省内乡、邓州之交，鄂事已松。传闻发捻数股有二三十万众，倘从唐、桐南窜，折而之东，则皖北又将被扰，何以御之？

杭、馀克复后，群逆归并湖州，冒窜皖南，顷已大举犯徽，陷婺窜江，又将为两楚、闽、粤之患。饷项奇绌，金陵营中竟有食粥度日者，深虞哗溃。而贼中并无粮尽确耗，城内又新种麦禾，青黄弥望。洪、忠二逆，坚忍异常，未知何日了此一段。鲍军于本月攻克句容、金坛，闻丹阳亦可速下。从此金陵以外各城垒悉为我有，或不能以大股冲出，诒患他方。昨咨商李少帅派兵换防东坝，腾出鲍军，回援江西，未知果否有裨。知关廑系，附报一二。复问台安。摹璧晚谦，不备。

658．复贺寿慈三月二十六日

鄂北解围，徽南告警。饷短忧深。拟腾出鲍军回援江西。

云黼尊兄大人阁下：

正月二十七奉复一函，二月范丞来皖，接诵手书，藻饰逾恒，曷任纫戢！就谂庞祺懋介，台祉绥嘉，张廷尉为天下之平，裴士行乃人伦之望，引詹矞霭，祷企无穷。范丞过此，接见数次，朴实明练，已饬令赴任矣。

上年鄂省西、北两路告警，此间饬成将大吉、石镇清吉先后回援。今春汉中发逆悉众东趋，将与张捻合股，郧、襄一带吃重。鄂中水师单薄，敝处已饬李镇〈济〉清、万镇化林连樯西上，与前次拨去之严镇定国等部分布江汉之间。昨接鄂中来信，成将等近有樊城之捷，贼已窜至豫省内乡、邓州之交，鄂事已松。传闻发捻数股有二三十万众，倘从唐、桐南窜，折而之东，则皖北又将被扰，何以御之？

杭、馀克复后，群逆归并湖州，冒窜皖南，顷已大举犯徽，陷婺窜江，又将为两楚、粤、闽之患。

饷项奇绌，金陵营中竟有食粥度日者，深虞哗溃。而贼中并无粮尽确耗，城内又新种麦禾，青黄弥望。洪、忠二逆坚忍异常，未知何日了此一段。鲍军于本月攻克句容、金坛，闻丹阳亦可速下。从此金陵以外各城垒悉为我有，或不能以大股冲出，诒患他方。昨咨商李少帅派兵换防东坝，腾出鲍军，回援江西，未知果否有裨。知关廑系，附报一二。复问台安。摹璧晚谦，不备。

659．复何源三月二十六日

鄂事方松，徽境又乱。鹿茸如便见寄，务希开价示知。

敬之仁弟阁下：

昨接腊七日惠书，欣谂荣膺申命，留办滦阳部务，晋秩正郎。令叔观察湘南，令弟作宰西蜀，国恩家庆，倾颂曷任！

上年鄂省西、北两路告警，此间饬成将大吉、石镇清吉先后回援。今春汉中发逆悉众东趋，将与张捻合股，郧、襄一带吃重。鄂中水师单薄，敝处已饬李镇济清、万镇化林连樯西上，与前次拨去之严镇定国等部分布江汉之间。昨接鄂中来信，成将等近有樊城之捷，贼已窜至豫省内乡、邓州之交，鄂事已松。传闻发捻数股有二三十万众，倘从唐、桐南窜，折而之东，则皖北又将被扰，何以御之？

杭、馀克复后，群逆归并湖州，冒窜皖南，顷已大举犯徽，陷婺窜江，又将为两楚、闽、粤之患。饷项奇绌，金陵营中竟有食粥度日者，深虞哗溃。而贼中并无粮尽确耗，城内又新种麦禾，青黄弥望。洪、忠二逆坚忍异常，未知何日了此一段，良用焦灼。

承觅有鹿茸，此间近年亦常购办此物，难得佳者，如便见寄，务希开价示知，至嘱！至嘱！复问台安。

660．复夏小闰三月二十六日

浙贼犯徽，恐将遁回两粤。拟调鲍军援赣。

小闰仁弟阁下：

昨腊接展手书，具叨绮注，就谂祥琴既御，台从业已入都，政履绥亨，至以为慰。

春初窜江之贼，屡为官军所败，满望渐就驱除，不料其遽陷南丰、新城，迨精捷营克复新城，精毅等军攻破南丰东岸贼垒，进逼城下，此股可期扑灭，又不料浙江之贼大举犯徽，徽军迭次截击，先胜后挫。该逆志既得逞，必欲踵窜江西，饶、景、婺、乐，在在堪虞，其归宿则仍从抚、建、宁、赣遁回两粤，不独珂乡之忧，亦为湘、鄂、闽、粤之患。三月窜入建属者，据报数近七八万。三月浙贼全数上窜，乃至三十余万之多，将来常州、金坛、句容等股，计亦必由皖、浙夹缝之中上犯江西。国藩去春巡视各处，见下游无米可食，知浙江之贼必难久踞，曾于二月二十七日附片具奏，恐将变成流寇，分窜各省，若果不幸言中，又不知费几年兵力始能扫除净尽也。顷因鲍军门攻克句容、金坛，咨请少荃中丞分兵替守东坝，而腾出鲍军，上援江西，未审果有裨否？知关廑系，聊报一二。复问台安。

661．复许乃普三月二十六日

汇报军情进展，附告袁氏藏书现状。

门下士曾国藩顿首滇生老夫子大人钧座：

折弁旋营，奉到赐函，仰蒙矩训，奖借逾量，感悚曷任！伏审均候曼福，道履绥愉。喜故乡之湖山，烽烟全净；祝中兴之耆，岁月增长。翘企降帷，良殷抃庆。

国藩句当军事，幸托平顺。金陵一军攻克钟山贼垒，扼断太平、神策两门，遂合城围，城贼似已穷蹙。惟官军不满五万，围逼数倍之众，譬诸黄河合龙之际，亦有洪溜走扫之虞。幸溧阳、句容、金坛先后克复，该逆虽牢守老巢，已无一线生路，或不能以大队冲出，诒患他方。自苏垣克复后，沪军续克嘉兴，浙军亦克杭、湖，江浙郡邑几于一律肃清，机局不为不顺。惟侍逆之党春初上窜江西，漫延广、玉、抚、建，尚未驱除出境，而杭、湖大股续窜徽州，徽军迭次截击，先胜后挫。逆志得逞，势将蹂躏江西，并为闽、粤、两楚之患。秦、豫发捻，为数不下二三十万，又将东援金陵。事变弥多，实深忧虑。

袁雪庐观察手校书籍及所撰著幸未散佚，而箱箧太多，相距过远，竟不得一为发视，睹其弆藏之富。仰承垂询，谨以附闻。专泐肃复。敬叩颐安。不宣。

662．复邵亨豫三月二十六日

金陵已合城围，浙师、鲍军连克多城，然浙江之敌冒窜徽州，阑入江西腹地，恐为闽、粤、两楚之患。

汴生仁弟馆丈阁下：

正月折差回营，三月都令到皖，两接惠缄，猥以馈岁菲仪，远劳藻饰，就谂恩命荣膺，晋阶中允。春间专人前往文登迎护瀛眷，想已安抵京寓。国恩家庆，欣颂靡涯。

此间近状，金陵一军攻克钟山贼垒，遂合城围。苏浙两军会克嘉兴，浙师克复杭垣，馀杭、德清、石门、湖州相继并下，鲍军门攻克句容、金坛等城，大局不为不顺。惟侍逆之党春初上窜江西，漫延广、玉、抚、建，屡为官军所败。满望渐就驱除，不料浙江之贼顷已大举冒窜徽州，徽军迭次截击，先胜后挫，此股又将阑入江西腹地，并恐为闽、粤、两楚之患，曷胜焦虑！凯章尚在粤东，申甫驻军建平，竹庄仍守芜湖，琴西已赴庐凤道署任。诸关廑询，附以奉报。复问台安。

663．复刘芝泉三月二十六日

洪逆牢恋老巢，坚持未下。杭、湖之敌冒窜皖南，纷奔江西，仍诒朝廷南顾之廑。

芝泉尊兄大人阁下：

正月折弁回营，接诵惠函，知前寄令兄仙石观察薄赙已经送到，猥蒙瑑饰，纫戢曷任！借谂台祉日新，勋祺云蔚。谟猷远，辰告懋于柏台；政优禄遒，申命隆于枫陛。引詹矞霭，倾颂靡涯。

弟久践戎行，谬膺艰巨。往岁自领一队，稍藏鸠拙；近则忝窃非分，洊附崇高，辖境太广，柄任过隆，事变弥多，智识愈短，路长道悠，颠覆为惧。比幸上托天威，各路军营更番奏捷，全局四振，敝处亦阴受其福，金陵一城似亦日就穷蹙。然洪逆牢恋老巢，坚持未下，而杭、湖之贼顷已冒窜皖南，纷奔江西，仍诒朝廷南顾之廑。日夕焦虑，积忧成痗，深恐力小任大，引重绝膑。尚希惠我南车，以匡不逮。专泐布复。顺颂台安。祗璧谦。不备。

664．复董恂三月二十六日

沿江腹地肃清，金陵合围。惟群敌冒窜徽郡，恐为两楚、闽、粤之患。

酝卿尊兄大人阁下：

新岁接诵琅函，备叨瑑饰，纫戢曷任！敬谂勋绩日隆，台祺云蔚。扈耘象译，赖荩画之兼施；凤诺龙章，荷枫宸之迭锡。引詹矞霭，抃颂良殷。

春初常州之贼窜江阴杨舍一带，李少帅亲督诸军兜剿，歼贼殆尽，沿江腹地肃清，珂乡益臻安谧。金陵一军，新克钟山贼垒，遂合城围。鲍军门攻克句容、金坛，金陵以外城垒悉为我有，大局颇顺。惟杭、馀、湖州克复后，群贼冒窜徽郡，以达江西，势甚剽疾，并恐为两楚、闽、粤之患，曷胜忧灼！知关廑系，附报一二。专泐。复颂台安。摹璧晚谦。不备。

665．复孙葆元三月二十六日

金陵合围，闻秦、豫发捻又将东援。附告其亲属近况。

莲塘老前辈大人阁下：

正月中浣，接诵惠缄，奖饰过量，惭悚曷任！旋闻悬车谢事，驰系奚如。素谂天怀夷旷，升沉不惊，颐养安闲，祷企无量。

侍句当军事，靡佳足述。春初金陵合围，杭、嘉告克，大局不为不顺。而前此窜江之贼，未尽驱除，后股犯徽之寇，更番踵至，势将蹂躏江西，诒患闽、粤、两楚。闻秦豫发捻为数不下二三十万，又将东援金陵。事变弥多，曷胜焦虑！

彭小山委署霍山，年前业已到任，子珮世兄到皖后，委入善后局，会鞫案件，已经附片入奏，竹报中亮亦禀及矣。专泐肃复。敬请台安。摹璧晚谦。不备。

666．复萧光浩三月二十六日

答复积欠款项归还之事。

沛之尊兄阁下：

弁旋，接展环章，并清单阅悉。就谂尊恙安愈，至以为慰。

汇兑惇成之项，该茶行期至三月汇齐送赵，刻下想已如数察收，即希示复。

国藩于壬子年六月出京，托舍亲欧阳牧云经理家务，厥后差次丁艰回籍，又函托毛、袁两公代为料理一切。贱眷于三年二月出京，毛、袁二公至贵店结算清楚，止利还本。此次尊函寄来之清单，系元年闰八月结算之帐，非三年春之帐单也，敝处清单虽已失落，而家中人略能记忆。该本银一千二百两有零，将来拟再兑三百金交尊处归款，一面函询毛公及舍亲牧云两处，必能记其梗概。

乔中丞已启节前赴临淮，来函早为递去。专泐。复问近安。不备。

667．复倭仁三月二十六日

驳斥户部所谓两湖四川协济湘军之说，附告军情变化。

艮翁老前辈中堂阁下：

接奉昨腊手书，祗悉种切。敬谂起居曼福，德业弥隆，曷任钦慕！

此间近事，金陵合围已逾二月，城贼殊不恇惧，亦无粮尽确耗。我军欠饷十六、七月，又值米价昂贵，时时以乏食为虞，以哗溃为虑，不知何日竟此一篑之功。

顷接户部大疏，言湖北每月协我五万，四川月协五万，湖南月协二万五千，江西月协三万云云。实则四川、两湖三省四年以来并无丝毫协我之款，江西除厘金外亦别无月解之款。去年浔关解到一月洋税万五千金，因沈中丞盛怒，已退还矣。不知户部何以疑我得此巨款？自古柄兵之臣，广揽利权，无不获祸谪者。侍忝附儒林，时凛冰渊，而使人以广揽利权疑我，实觉无地自容。尚祈远惠箴砭，俾有遵循，至为感祷！

杭、湖克后，群逆大举上犯徽州，徽军迭次截击，先胜后挫。该逆纷奔下窜，不特江西复遭蹂躏，并为闽、粤、两楚之患，尤增忧愤。陈幼桥大令尚未来皖，俟接晤时察看再报。专泐肃复。敬请台安。诸惟亮鉴。

668．加郭嵩焘片三月二十七日

江西厘金，毫无可望。以后粤厘，请由海道径解上海，转解金陵，免得江西道梗。

再，江西厘金经部议准，督抚各半，为数本已无多，即令全归敝处，此时大股贼入江西，商贾不通，亦已毫无可望。以后粤厘惠我者，请由海道径解上海，转解金陵，免得江西道梗，为贼所得也。只要过得四、五、六三个月，以后淮北盐厘入款，又稍裕矣。又行。

669．复左宗棠三月三十日

自浙窜徽之敌，为患方长，拟合诸军之力，痛打几仗，驱之入粤。鄂捻援江，亦难为之防。又请求照顾邵、罗后人。

季翁宫保仁兄大人阁下：

二十五、六连接三月初八、九惠书，敬悉一切。

自杭窜徽之贼，初亦未必遽敢猖獗，十三日毛军甫一交手，辄自败溃回郡，由是贼焰顿炽，于屯溪、尚溪、龙湾等处恣意进退，如入无人之境。逮初九日湖州克复，十七日杨村之战，则侍、堵等酋实在焉，宜其大挫。贼本无意于徽、休诸城，并未猛攻，当可幸全。惟诒患江西，其祸方长。计杭、湖、嘉、馀、德、武之贼，合之南丰前股，已不下三十余万，而宜、溧、坛、句、杨舍、江阴之败贼，亦将陆续由徽入江。观其号令不一，心志不齐，较之九年石逆窜江之时，远不能逮，而人数之多，殆将过之。鄙意欲逐贼至广东，俾三江两湖之众不愿随往，庶粤匪终有穷时。计惟严防赣江以西，不令阑入瑞、临、袁、吉，姑委抚、建、宁都一路，除郡城外都不置守，暂任蹂躏。俟春霆自饶而南，黄军门少春自广而南，克庵自袁而东，钤峰自吉而东，并力驱之向粤，得三数猛仗之后，则三江两湖之贼，散者必多，免致纷窜赣江以西，扰及湘、鄂，愈形棘手。顷已备咨奉商沈帅及尊处。如以为可，则此后调度不至两岐，伏候卓裁示复。

自汉中东下之贼，本四眼狗百战悍党，一从颍州窜出，未经小创，裹胁日多，又勾合群捻，号三十万，由襄、樊下窜，图援金陵。长江固难飞渡，而皖北节节空虚，可以直犯浦、六、滁、扬、里下河，江淮祸患，未知所届。以公择将之精，治军之整，而犹自谦曰强弩之末，然则敝处之虚枵浮脆，拥空号而乏实际者，能不废然悟而浩然叹乎！金陵城贼似有难于逸出之理，然无粮尽确耗，其精力尚沛然，未遂枯竭，可为长虑。

邵位西懿辰之世兄顺年归寻父骨，曾否进谒，敬求照拂。罗淡村之世兄忠祜境况甚窘，能否在浙中予一差遣？此间苦无位置，且绅士亦难为入官地也。并此奉恳。即请台安。

670．致冯卓怀三月三十日

劝即日出山，或粤或蜀，勿以一时纤介之嫌，而误终身出处之义。附告前敌军情。

树堂仁弟大人阁下：

久疏音敬，伏想兴居康胜，至以为慰。

顷接舍弟澄侯家书，道及阁下规诲谆谆，嘱其不必晋省干预外事。非爱惜寒门、深明于持盈保泰之道，乌能切至殷勤若此？感谢无穷！舍弟又言郭云仙奏调台从赴粤，而阁下坚不赴云帅之约，且言除敝处外，无论何省奏调，断不出山与闻世事。此则过于介介，转使鄙人跼蹐无以自处。贱子偶乖昆弟之好，急难变为阋墙，台端尚全金石之交，守信坚于抱柱，抚今追昔，愧叹交并。比想祥琴久御，家政料简有绪，特此驰函布谢，奉劝阁下即日出山，或粤或蜀，由敝处备咨寄湘，均可赍任往，决不以一时纤介之嫌，而误终身出处之义，至恳！至祷！

此间近事，江苏、杭州省垣并克，金陵合围，机局不为不顺。惟浙贼数十万纷窜江西，势将阑入闽、粤、两湖，渐成流寇行径。而金陵老巢坚忍异常，熏穴擒渠，尚无把握。敝部十余万人，劲旅极少，虚枵寡实，而饷项日绌，时虞哗溃，忧灼情怀，有愈昔岁。知念顺布一二。诸希心鉴。

671．复富明阿四月初一日

已腾出鲍军上援江西，会剿丹邑。裁汰疲军一节，请随时甄别，陆续裁减。此间饷项，积欠至十八九个月不等。

治安尊兄大人阁下：

月前布复一函，旋闻恭膺恩命，荣权江宁帅篆，忻贺曷任！顷奉惠书，并准大咨，雄师先后南渡，连击援贼，踏平四垒，丹阳不日可下。威棱远耀，荩绩日隆，企佩无已！

鲍军门本拟会剿丹阳，比因东坝守兵太单，分拨数营前往，又因杭湖之贼由皖南踵窜江西，据报人数众多，已咨请李中丞派兵接防东坝、句容，腾出鲍军，上援江西。如丹阳已克，请麾下与镇防拨兵驻守丹、金两城；如丹阳尚有负隅之贼，苏军未接东坝之防，已檄令鲍军趁此时势，会剿丹邑，想春霆能遵办也。

裁汰疲军一节，敝处相距较远，不甚深悉。请阁下随时甄别，陆续裁减。其绿营兵缺在扬募补者，查撤后，将该缺咨回原省另补，不特在扬防可微节饷需，即在该省绿营，亦大有裨益。至裁撤老弱残疲，即以省出之款项，量增留者之月饷。荩筹周妥，尤深倾佩。请即照所拟办理。此间饷项，亦已奇绌，积欠至十八九个月不等。名为金陵各勇月支四两二钱，霆军月支四两，实则自去年以来，从无一月支至二两者，间或一月并未支得一两。霆营转战南北，尤为穷苦。贵部在丹阳等处；与霆军互相往来，当可得其大略。闻沪军所得较优楚军，亦甚窘迫，特比敝处稍丰耳。弟昨札万方伯在泰州设局劝捐，明知绝无补益，不过借此以维系军心。诸关廑注，附报一二。专泐布复。敬请台安。诸惟心鉴，不备。

672．复吴嘉善四月初一日

如果访得技艺精巧之工匠，则由毛、郭咨送来皖。金陵虽已合围，然一时难遽攻克，秦、豫发捻来援，又生波折。

子登仁兄馆丈阁下：

顷奉惠缄，远劳绮注，就谂侍福安康，南游佳善，至以为慰。

此间试造轮船，上年冬间已派容委员出洋，采买应用器物，兼觅工匠。兹闻尊处访得学习洋法之匠，想系中国人，招募较易。如果技艺精巧，可用烦由寄、筠两帅咨送来皖。

昨日〔冬〕苏垣克复，苗逆伏诛，今春金陵已合城围，溧阳、句容、金坛相继告克，嘉兴、杭州、馀杭、湖州等城亦先后并下，江浙郡邑除常州、丹阳外，几于一律肃清，机局不为不顺。惟洪逆坚守老巢，贼气尚固，恐非仓卒可下。侍逆之党，春初上窜江西，屡为官军所败。满望渐就驱除，不料其遽陷南丰，子序同年督团殉难。迨官军攻破南丰东岸贼垒，进逼城下，此股可期扑灭，又不料浙江之贼大举犯徽，踵窜江西，不独珂乡之忧，亦为湘、鄂、闽、粤之患。而秦、豫发捻二三十万，又将鄂境卷土而来，东援金陵。事变弥多，曷胜忧愤。竹报一件已为转交矣。复问台安。

673．复吴嘉淦四月初一日

讲席之事，便中当函促少荃。秦、豫发捻势将东援，金陵殊为棘手。

清如尊兄年大人阁下：

年前台从见临，诸多简亵，猥蒙惠贶诗缄，曷任惭感！就审安抵珂乡，兴居康胜，至以为慰。惟枌榆之问讯，已松菊之无存，在恒情必多抑郁，乃复绘章句，发为咏歌，不特老笔之纷披，亦见天怀之淡定。正谊讲席，少荃既许延订，无俟鄙人敦促，重违台属，便中当为函致。

春初金陵已合城围，溧阳、句容、金坛先后克复，该逆虽牢守老巢，已无一线生路，或不能以大股冲出，诒患他方。惟侍逆之党前此上窜江西，漫延广、玉、抚、建，尚未驱除出境，而杭、湖大股续窜徽州，又将蹂躏江西，并为闽、粤、两楚之患。秦、豫发捻二三十万，势渐东趋，图援金陵。事发弥多，实深忧虑。比得肝风之疾，未知能否速愈。知关廑系，附报一二。复问台安。摹璧晚谦，不备。

674．复王少峰四月初一日

金陵围师，平顺如前。敌窜徽州，江西告警，已命鲍军回援。

少峰尊兄大人阁下：

春初台从来皖，获展良觌，顷接惠书，借谂元旋叶吉，政祉绥亨。挹麦陇之清风，丰年有兆；承枫宸之湛露，渥泽频沾。引睇矞晖，良殷倾颂。

金陵围师，平顺如前，句容、金坛相继告克，丹阳亦可期得手，惟杭、湖之贼大举上犯徽州，徽州军迭次游击，未能截住。该逆纷奔下窜，江、楚、闽、粤，在在堪虞。已咨请李少帅派兵替防东坝、句容，腾出鲍军回援江西，未知果否有裨。知关廑系，附报一二。复颂台安。祗璧谦版，不备。

675．复冯子材四月初一日

敌窜江西，不得已调鲍军回援。如丹阳已克，饬令驻守，如未克，当令鲍军前来会攻。

萃亭尊兄大人阁下：

迭奉惠书，并准大咨，雄师连拔西南贼垒，即由辛丰、马陵进攻，并商请富帅添调马步南渡，分捣丹阳西北两路，进薄丹城，击挫江、常来援之贼，攻夺湖头村逆垒。镇、扬两军合力同心，共奏肤功，曷任佩慰！

惟东南一路空虚，令春霆由此路横截援贼，本应饬即遵照，比因东坝守兵过单，已令分拨数营前往；又因杭、湖之贼由皖南踵窜江西，据报十四伪王人数众多，若与前次窜江各股纠合，恐非现在江境之席、韩等军所能了。顷已咨请李中丞派兵接防东坝、句容，腾出霆营全军上援江西。如丹阳已克，请尊处会同扬防，分拨劲旅，驻守丹、金两城；如丹阳尚未攻克，敝处已函嘱春霆，请其趁苏军未接东坝防务之先，酌量派队会剿丹邑，想春霆接到此信，已照办矣。

金陵围师，平顺如前，惟时时以乏食为虞，城逆并无粮尽确耗。秦、豫发捻二三十万，又将东援金陵，想浦、六上下不免大震，何以御之！专泐。复问台安。汇璧谦版，不备。

676．复金国琛四月初一日

毛有铭贻误军机，断难姑容。宜派八营往驻祁门要地。

逸亭尊兄大人阁下：

接二十四日惠书，并另函阅悉。

十三、十七之挫，唐、毛均难辞咎，而竹丹之贻误更大，至毛军种种骚扰，尤出意外，既隳希部营规，兼坏楚军风气，断难姑容。昨有一牍，令其分出完整者四营，并马队营归阁下统带，竹丹自带三营来省，到省时再为整顿一切。

至阁下与周军门援江之举，系因霆营坐待苏军接防，势难迅速上行。厚斋自告奋勇而兵力稍单，特请贵部偕行，共援饶、景之急。目下新依两营调往东流，祁门要地，不宜空虚，暂以尊处八营分扎祁门、渔亭，俟厚斋行抵桃树店一带，此间另派守祁之师，再请台旌会合西上。

顷接春霆来牍，常州、丹阳城外之贼，纷窜东坝、建平，恐又由广德、宁邑入徽。徽境现虽无贼，正未可一刻稍懈也。复问台安。不尽。

677．复张凤翥四月初一日

已饬周、金两部会合援江。兵乱之后，商贾星散，几于无厘可抽，不必急急开卡。江西闻警，沈帅已派兵堵御。

炼渠尊兄大人阁下：

接二十六日惠书，并抄件阅悉。

毛军不能打仗，贻误事机，本应奏参，其骚扰劫掠，则尤出情理之外。不意希帅殁后，部下风气一坏至此。一军留徽，终难得力。昨有调度一牍，饬厚斋、逸亭会合援江，而令竹丹回省，业经知照尊处。地方蹂躏之后，商贾星散，几于无厘可抽，不必急急开卡。且苏、浙续来之贼，正未有艾，亦难恃为安堵。祁门团练虽较他处整齐，借以御敌，终不放心。新依两营本嫌单薄，现令移驻东流，而以逸亭八营暂防祁门、渔亭两处，俟金部援江，另派数营接防。

至江西贼势，现计不下三十万，其号令不一，心志不齐，较之九年石达开窜江之时，远不能逮。而人数之多，殆将过之。幼帅已檄精捷、精毅两军，向德兴、乐平一带迎剿，令心初专办南丰军事。浙中克庵、钤峰两军，浙中芍坡一军，当可次第赴援。惟霆营坐待苏军接防遽难西上，良深忧愧。复问台安。不宣。

678．致鲍超四月初一夜

嘱迅速开列军功保举名单，以便早日具奏。调援江西，须待苏军接防，途费凑齐，方可成行。询问士卒饷项开支。

春霆仁弟大人阁下：

近日贵部攻克金坛、句容，功绩甚伟。去年东坝一案未开保举，宜趁此次金、句之捷，共保一次，务望十日内开齐送来，以便迅速具奏。至嘱！至嘱！

至援江西一事，贵部过于辛苦，本不应调之远行，一则江西官绅仰望阁下甚切，二则贵军一至江西，银米比在下游稍优，是以调之起行，亦不必急急，必待苏军来接防东坝，又须待敝处解到途费十万八万，乃可起程。至阁下告假一节，已与舍弟一缄转告矣。

今年以来，敝处粮台解贵军之饷，业已十五万两，米在其外，而闻贵部士卒每人仅支八日之饷，不知何故？便中尚乞示复。诸惟心鉴。顺问台安。

679．复官文四月初二日

湖、杭等处窜出之敌，并趋徽州，意将阑入江西，顷调鲍军往援，尚恐缓不济急。又咨请杨、彭率水师巡江，守御天险。金陵合围已久，洪、忠坚忍异常，未知何日始克了此一段。

秀帅宫太保中堂大公祖阁下：

接前月二十七日惠书，具承所示。鄂边逆股经雄师迭次痛剿，凶焰已衰。即日大纛遄征，视师西上，元戎莅止，士气倍增。鄂防固如金汤，则皖北阴受其福，佩企曷已！

敝处与豫、鄂接壤，各隘本应逐段置防，所苦兵力全在南岸，遽难抽调北渡。杭、湖等处窜出之贼，并趋徽州，我军两次失利。该逆由婺源一路上窜江西，据报共有十四伪王，众约三十万。其常州、丹阳城外之贼，闻亦将由广德、宁邑一带窜徽入江。江省为群逆所归，恐成燎原之祸。弟咨请少荃中丞派营接防句容、东坝各要地，换出春霆全部，西上援江，尚恐缓不济急。而皖南续到之贼，后患方长，暂无调赴皖北之师。计之纯部下与普、阿等军，实形单薄。万一贼踪阑入，或滨江东窜，竟至天、六、二浦等处，图援金陵，亦属意中之事。弟得尊处函牍，即咨请厚庵预拨师船，严防下游江面。自三山以至仪征，均归厚部扼守。请雪琴亲赴上游，凡九江以下及鄱湖、都昌等处，由雪琴通筹兼顾。又檄调淮扬水师，迅速入江，协同守御长江天险，或者无虞飞越。惟金陵合围以久，并无粮尽确耗，城中广种麦禾，青黄弥望。又新易旗帜，豪无恇惧之状。洪、忠两酋坚忍异常，竟未知何日始克了此一段。承许派兵入皖，助剿窜贼，重荷关爱，尤深纫戟。复请台安。惟希心鉴，不宣。

680．致李鸿章四月初三日

饷绌异常，霆营有立见哗变之虞。务望速解总理衙门奏拨之银，并海关欠拨之银，以济眉急。外人只见位高权重，不知兵弱饷绌，故思辞去官职，自领一队，专办一路。

少荃宫保世仁弟大人阁下：

日前寄去一缄，想入朗鉴。

此间近状如常，惟金陵城贼并不恇惧，亦无粮尽确耗，似非旦夕可了。而敝台饷绌异常，为近数年所未见，霆营尤有立见哗变之虞。有周堂者，在霆营当差，寄书湖北粮台，言我待霆营独薄，决裂即在。目〔日〕前倪豹存由鄂抄至眉生处，兹将倪信、周信密抄寄尊处一览，千万不可传播。实则霆营今年发饷不满五成，舍弟沅营不满三成，顷由粮台王少岩呈一清单，附寄台览。国藩此中并未敢厚他营而薄霆营也，今霆军不平如此，恐其因上援江西之时，借口于豪无途费，遽生变故。是不止厝火积薪，业已火然及眉矣。特委陈虎臣赴沪，迎提总理衙门奏拨之二十万，并洋银一万六千余元，务望速饬全解，以九万与霆军，以十一万并洋银与沅军，能保四、五月无变，或可蒇金陵一篑之功。此外江海关欠拨之五万，轮船回国经费应找之二十四万，均求设法赶解敝处，感祷无已！

自台从东下，握别以后，此间选将整军、用人治财，都乏实际，而虚枵之象，浮烟涨墨，日甚一日。长江三千里，几无一船不张鄙人之旗帜，外间疑敝处兵权过重，利权过大，盖谓四省厘金，络绎输送，各处兵将，一呼百诺。其相疑良非无因，而兵弱饷绌之实情，乃无一人得知。拟即日将办理竭蹶之概，一一上疏直陈，请将钦篆督篆次第交出，而鄙人亦不敢置身事外，但仅统兵万余，专办一路，如昔八、九等年规模，或可免于大戾。适有肝风之疾，请假调理，附告一二，余俟续布。顺请台安。

681．复江忠濬四月初四日

毛军失利，敌军大股窜入，已令周、金驰赴饶、景。襄阳发捻声言援救金陵，已商请杨、彭水师堵御。徐、郭两员，回皖后当量予鼓励。

达川仁弟大人阁下：

三月十七泐复一函，嗣接万县来书，具悉一切。

南岸军事，自十三日毛军失利，十四贼扑徽城，十五已过屯溪，赴龙湾、上泾口一带，十六唐、毛两军复在杨村大挫。逆焰益炽，陆续由休南赴婺源，上窜江西。据报共有十四伪王，众约三十万，皆浙江各城之党也。其常州、丹阳城外之贼，闻亦将由广德、宁邑窜徽入江。敝处咨请少荃中丞派营接防句容、东坝，换出春霆全部，溯江西上，由九江登陆赴援。恐其换防需时，先令周厚斋、金逸亭两军驰赴饶、景。此外尚有黄南坡一军，自浙来援，克庵、钤峰两军，自浙来援，不知能星速赶到，合力驱除否？

精捷、精毅等营在南丰迭获胜仗，沈帅调赴德兴、乐平一带迎剿。荩臣已报二月二十五起程，旋报二十二日伤创复发，虽催其力疾就道，恐到营太迟。陈、邓诸将，益形竭蹶。皖北现虽无事，而襄阳发捻经鄂军击走后，复窜枣阳，逼近德、随，声言援救金陵。其人数亦且近三十万。此间商请厚帅分防三山以下江面，雪帅分防九江以下江面，调淮扬水师入江助之，冀扼天堑之险。而英、霍、潜、太各隘，颇形空虚，实深焦虑。

台旆以购米一事留驻万县五日，妥为经理，感荷曷既！三、四两月分批起运，即以徐、郭两员押解，无庸沙市设局，尤为直截省费。该两员仰承指示，尚能矢慎矢勤，回皖后自当量予鼓励。所定薪水数目，应即照此开销。专泐奉复。顺问台安。附缴谦版，不备。

682．致刘毓嵩四月初四日

已派陈令赴沪，提解总理衙门奏拨之银与海关欠拨之银，恳派船护送，赶往金陵。

松岩尊兄大人阁下：

日前奉寄一缄，以捐事奉托，而商先拨他款解济金陵之急，将来就捐款弥补，不知日内已有成议否？

江西厘金，部文令督营、抚营各支一半，而总理衙门奏请于轮船回国经费等项下拨银五十万两，专解金陵，以竟将蒇之功。其中有银二十万两零、洋银一万六千余元，原奏称为有着之款，即可起解。兹特委陈令虎臣艾赴沪守提，恳阁下禀商宫保中丞，与敏斋兄立提此款，派人由轮船迅送金陵，至感！至祷！虎臣笃实贞介，钝于言词，因其向为中丞所器，又闻阁下素取朴士，不尚浮华，望无以其陈词稍简，遂疑其情未迫切而置为缓图，幸甚！此二十一万有奇，拟以少半给鲍军，为上援江西之途费，以强半给雨花台一军，冀竟将蒇之功。此外江海关应拨之五万，亦求代为催解，其二十四万则查明已否出洋，另案奏办。捐务曾否就绪，求示及。江西寇氛日炽，厘务大减，不得不专仗大力，济此艰危。诸希心鉴。

683．复严树森四月初五日

皖、赣有警，不得已调出鲍军上援。又奉寄谕，令彭、杨水师分守长江天险。金陵恐又成持久之局。

渭春尊兄大人阁下：

前得三月二十惠书，欣闻雄师屡捷，襄、樊边警已纾。近接大咨并秀相函牍，此股发捻复由枣、随下窜，骎骎入皖，承台端不分畛域，随时兼顾，遏其赴皖之路，感荷曷已！

敝处兵力，注重南岸，致北岸日形空虚。正月间，窜江之贼尚在南丰，而三月初十后，杭、湖各城逸出之贼，并趋徽州，又由婺源续窜江西。其常州、丹阳城外各匪，亦将由广德、宁邑窜徽入江，计前后贼股不下三十万。弟咨请少荃中丞派兵接防句容、东坝各要地，换出春霆全部，西上援江，此亦万不得已之计。若皖北复有大警，实苦左支右绌。前奉寄谕，令彭、杨两帅酌分一人上驶，因请雪琴亲赴上游，自九江下至三山，归雪部师船分守；自三山下至仪征，归厚部师船分守；调黄镇淮扬水师入江，以补两军之不逮。纵不能遏诸境外，或者沿江有备，不令逾此天堑。惟陆路防兵太单，除六、颍责成蒋道，庐州责成普镇，巢县责成何镇，并于芜湖酌调团防一军，移守无为外，其滨淮各城及天、六以下，不得不仰资各处之力，须有预筹。调防一牍，咨明冰案，不知果否有裨？金陵城贼，坚忍异常，既无粮尽确耗，又广种麦禾，青黄弥望。彼必有所恃而能固其众，恐又成持久之局。

云吉眷属，承饬卡员留在沙市，候柩同归，九原有知，亦佩高谊。专泐奉复。并请台安。敬璧尊谦，不宣。晚生摹璧。

684．复李世忠四月初七日

布置撤遣事宜。

松崖尊兄军门阁下：

接二十七日手书，具悉全椒、天长两城，均已退出，其来安、滁州、六合等城，不过四月初二、初六之期，一律撤退。忠诚明决，佩慰曷任！

闻全椒所遣之勇，极为安静，自系台端于饬散各勇时，预先告诫，谆谆开导，尤见荩筹周妥。虽阴雨过久，饷盐未售，而于前此所订撤遣月日，并未愆期。弟在外多年，深知办事之难，断不以延误见责。

哲嗣来省，会晤数次，曾以去岁新收于、李之党不及贵处旧部之安静，请阁下再加简汰，并有一咨奉商，不知已接到否？又不知陈自明业已起程赴池否？如业经起行，则亦不必往返更换，强以所难也。

昨初五日，尊处派唐镇玉田来见，述及助饷三十万串，并将耕牛籽种概给滁民，不取原价。此等高风隆谊，实为近世所罕见。敝处饷项，正值奇绌之候，得兹巨款，三军感德。但必须奏明请奖，乃敢领收。所有阁下遣散各勇，俯给途费，城池、厘卡，一律交清，不愿到任，径请回籍诸事，弟当即日具奏，另咨奉达。其散给滁民牛种、捐助敝处巨饷二事，则俟公牍到日，另行续奏。至来省会晤之期，迟速听阁下自酌，使弟去岁之言，一一不失信于中外，则尽善耳。肃泐布复。即问台安。

685．复唁李克轩李续宽四月初七日

吊唁李父逝世。

克轩十兄、北冈三兄亲家大人礼次：

三月二十四日奉复一函，其时只闻姻伯大人久嗽未愈，高年多有此恙，方冀天气和暖，日渐就痊，讵意复感风寒，遽尔仙逝。接展讣函，曷任悲愕！希帅葬期在即，贤昆仲居倚庐之中，急鸰原之难，孝友笃于天性，哀痛自逾常情。惟念姻伯大人教忠诒穀，名达宸聪，颁锡类之恩纶，赉玉府之珍药，复蒙温谕地方官吏以时存问，如斯殊遇，旷代一逢。生荣殇哀，迥非寻常封翁所能及。福流家巷，余庆方长，且当此王事靡盬之秋，不惶安处，而贤昆仲久依膝下，未尝暂离，凡所以养志承欢者，又已曲尽孝思，无所于憾。尚祈节哀顺变，勿过毁伤，是所切祷！国藩戎幄久羁，山川间隔，不获躬申鹤吊，谨具联幛，聊表寸忱，伏希鉴收。专泐。敬唁孝履。不备。

686．复唁孙心农四月初七日

吊唁孙母逝世。

心农仁弟馆丈礼次：

二月九日曾布复函，顷奉讣书，惊悉尊慈太淑人示疾珂乡，归真瑶岛，骇愕曷任！太淑人淑风早穆，壸范聿昭，侍奉重闱，缉班大家女师之典；从官冷署，纾郑广文内顾之忧。与钟、郝而齐徽，宜冯、荀之比寿，乃以震男徂谢，早伤鞠育之怀，复因井里播迁，备历艰辛之况。迨至阁下视学鄂渚，按试江陵，喜海舶之能通，盼板舆之就养，而迢迢越峤，传来隔岁之书，黯黯萱帏，凄绝见星之驾。兴言及此，摧迫如何！惟念尊大人椿寿渐高，庄盆遽鼓，所赖过庭之下，曲慰骑省之悲。顺变节哀，是所至祷！国藩戎行羁迹，未获躬亲奠醊，谨具挽幛，聊表寸忱，即希察收。专泐。复唁孝履，顺问礼安。不备。

687．复英翰四月初八日

敌窜江西，现已饬添援师。汉南发捻勾结，声称救援金陵，只得咨请乔、富、吴诸军拨员扼守。

西林尊兄大人阁下：

三月十一曾布复函，顷奉惠书，具悉雉河营垒均已扎定，安插降人王怀义等悉臻妥协，督委平圩，除恶务尽，荩筹周密，佩慰曷任！

浙江之贼由徽州踵窜江西，已入德兴、玉山境内，现经添派援师赴江，而汉南发逆勾合豫捻，窜至枣阳、随州一带，行踪剽疾，已绕越楚军之前，声称援救金陵，日内将入皖境。此间兵力多在南岸，暂无大枝劲旅可抽调北渡。除蒋军分守颍州、六安，普军守庐州，何军守巢县外，其寿州、凤阳、怀远已咨请乔中丞派兵守之，又于芜湖调出团防三营，移守无为。昨接李军门函牍，全椒、天长两城均已退出，其来安、滁州、六合等城不过四月初六之期一律撤退。各该处尚无防守之兵，顷有预筹调防一牍，咨商吴漕帅、富将军，请拨兵分防天、六、滁、来，不知力能兼顾否？兹将原咨钞寄尊览。此外豫、鄂交界各城隘疏漏甚多，殊乏补苴之策。传闻发捻数股至二三十万之众，何以御之？殊深焦灼。复问台安。

688．复黄赞汤四月初八日

江路畅通，可至皖一晤。前敌军情，先胜后挫。

莘农老前辈大人阁下：

前闻台旆由粤元旋，未悉已否抵江，至深驰系。顷奉惠示，敬谂安抵珂乡，玉躬康复，转瞬介圭入觐，锡命蕃，引企矞晖，庆祝无量。自攻克九洑洲后，江路久通，若由此北上，可至袁浦登陆，或至沪上，附轮舟径达淀津，亦甚便捷。旌从过皖，当作兼旬之饮，借聆教言，并倾积素，企慕曷既！

此间近状，苏、杭克后，左军又克德清、武康、石门，李军又克嘉兴、宜兴、荆溪、溧阳，鲍军亦克句容、金坛，事机不为不顺。惟金陵逆首坚忍异常，城中本无粮尽确信，又新种麦禾，绕郭如云，足以自活，此段不知何日始了。而前此窜江之贼，未尽驱除，后股犯徽之寇，更番踵至，势将蹂躏江西，贻患湘、鄂、闽、粤。虽经檄调鲍军门、周军门等营先后驰援珂乡，不知果否有裨。秦、豫发捻为数不下二三十万，悉力东窜，已至湖北之枣阳一带，声称援救金陵，日内将入皖境。自安庆下至扬州郡县，各城多未设兵置守。事变弥多，曷胜忧灼！知关廑系，附报一二。肃泐奉复。敬请台安。

689．复曾祺四月初八日

浙江之敌大举犯徽，徽军先胜后挫，该逆遂踵窜德兴、玉山一带，恐为湘、鄂、闽、粤之患，除调鲍军上援外，另调周、金、黄、刘诸军会同援剿江西。

诤泉年兄足下：

七接函报，具悉一切。就谂侍福安康、兴居佳善，至以为慰。

前此窜江之贼，屡为官军所败，金溪、新城先后收复，南丰东岸亦已肃清。满望此股渐就驱除，不料浙江之贼大举犯徽，徽军迭次截击，先胜后挫，该逆遂由婺源踵窜德兴、玉山一带。其归宿恐仍从抚、建、宁、赣遁回两广，不独珂乡之忧，亦为湘、鄂、闽、粤之患。顷因鲍军门攻克句容、金坛，咨请李中丞分兵替守东坝，而腾出鲍军上援江西。其苏军未接防务以前，鲍军未便遽尔西上，诚恐缓不济急，已调周军门率守安庆之铨字等营、金道率守祁门之义从等营会同援剿江西，而浙中黄芍坡军门、湘中刘克庵廉访、王钤峰观察诸军亦将先后到江，并力剿击，当可驱贼出境。惟是江西生灵甫离水火，又遭蹂躏，皆鄙人治军无状之咎，曷胜愧愤！复问侍安。不宣。

690．复富明阿四月初九日

湖州未克，故鲍军一时难于抽调。鄂、豫捻股图援金陵，苦无大支劲旅北渡防堵。求拨一军兼顾六合。

治安尊兄大人阁下：

顷奉惠书，具审尊体康复，荩绩日隆，至为欣慰。

春霆一军急于赴援江西，弟因苏军尚无接防之信，檄令乘此空隙，会剿丹阳，曾于月朔泐函，具达左右，计该军必已遵檄前进，但攻坚之事，毫无把握。春霆与贵部及镇防之兵，三处会剿，号令不一，亦难必其可克期得手。顷接浙江蒋方伯禀，湖州并未克复，是霆军援救江西之说，尚须从缓再议。

连接鄂中函牍，汉南窜回发逆，纠合豫捻，窜至枣、随境内，声称援救金陵，日内将入皖境。敝处兵力，全在南岸，暂无大支劲旅可以抽调北渡。除蒋军分守六安、颍州，普军守庐，何军守巢外，勉于芜湖调出团防三营，移守无为。其豫、鄂交界各城隘疏漏甚多，殊乏补苴之策。至滨淮一带及天、六以下，尤须仰资各处之力。昨有预筹调防一牍，咨商尊处，求拨一军，兼顾六合，不知贵部力能兼顾否？敬求示及。复请台安。不宣。

691．复乔松年四月初九日

敌窜徽州，将谋入赣，应对殊为棘手。不得不求助于四方友军及地方团练。请主稿挈衔奏结孙家泰死事一案。地道轰城，系蛮干之法，无必胜之道。

鹤侪尊兄年大人阁下：

接初二日环章，敬聆一切。闽饷留发训、义两军，既承允许，并勖以同力合作之谊，感荷曷已！

窜徽之贼，自前月十五至二十等日，陆续由龙湾、溪口上趋婺源，蔓延于德兴、乐平、玉山各境，尚未踞城。其前踞南丰之贼，江、席等军屡次攻击，已破城外多垒，适江、席调援饶、景，未克蒇事。顷闻初三日歙、绩两路又有贼踪，此后苏、浙群逆皆将由徽入江，恐遂源源而来，为患甚长。弟初闻常州、湖州均已克复，因咨请少荃中丞派兵替守东坝、句容，腾出鲍军，西上援江。又令春霆于苏军未到之先，乘空先进丹阳，与富、冯两部会剿。后得蒋芗泉信，则湖州尚围攻未下，是东坝仍形吃重。鲍军未可远离，其援江之行，不能不从缓计议。又闻鄂边发捻疾趋东下，骎骎入皖，其英、霍、宿、太诸隘，业已无力远谋，只有以六、颍责成蒋军，庐、巢责成普、何两军，调芜湖团防三营移守无为。至滨淮一带，近接豫疆，尤虞窥伺。所望尊处大力障此洪流。前有预筹调防一牍，咨商台端，是否有当，尚求裁示。

李良臣不愿履任，原可无庸相强，渠来文以葬亲养伤为辞，弟已允为代奏。顷复派唐玉田来营，言助钱三十万串以作军饷，又函称未退三城，定于四月初六前退出，并谢来皖延缓之故。此事当可办理完结，兹将初七日敝处复函抄呈台览。孙家泰死事一案，尊论极为平允，弟现抱采薪之疾，业经请假一月，在营调理。此案即请尊处主稿，挈衔奏结，已面嘱张道速赴崇辕，容再附片陈明奉达。

地道轰城，系蛮干之法，无必胜之道。国藩谆嘱舍弟，总宜稳慎图功，勿令大股逸出，不必强求速效，多伤精锐。洪逆驾驭群枭，坚忍异常，多聚死党，广储金银，岂地道所能奏功？舍弟因合围已久，焦急万分，又于三月中旬，在城之东北抢扎四十余垒，另开地道十余处，现已一律兴工，未便令其中止。城中防守严密，贼志尚固，未知何日始克了此一段。

王峻前任黟县被参一案，拙疏豪无过当之词，后虽将就奏结，而其人心地诈伪，实不可用。诸惟心鉴。复请台安。不宣。

692．复刘建德四月初九日

保留人员均令赴部引见，若因事耽搁，须事先奏请展假。发捻勾结东援，北岸尚多后患。江西近亦生变，已派营往援。

馨室仁兄大人阁下：

两奉手书，具悉一切。就谂侍祺安燕，政祉绥愉，至以为慰。

新章保留人员均令赴部引见，定有限期。其中有经手事件未完者，由本省督抚奏请展限，或可暂缓北上。

鄂省边事，前闻樊城之捷，一律肃清，讵汉南发逆复勾合群捻，窜至枣、随。此股本四眼狗百战悍党，一从颍州逃出，未经小创，裹胁日众，句联捻股，号称二三十万，图援金陵。长江固难飞渡，而皖北节节空虚，敝处兵力多在南岸，暂无大枝劲旅可以抽调北渡。除咨行各营分防庐、巢、颍、六、寿、凤等城外，豫、鄂交界各城隘疏漏甚多，尚无补苴之策。

杭垣克后，群贼上犯徽州，徽军迭次截击，先胜后挫。该逆遂由婺源踵窜德兴、玉山一带，势将蹂躏江西，诒患湘、鄂、闽、粤。虽已抽调水陆各营先后援江，未知果否有裨。金陵围师，平顺如前，句容、金坛亦已告克，而逆首坚忍异常，薰穴擒渠，尚无把握。敝部十余万人，饷项奇缺，积欠太多，时虞哗溃，忧灼情怀，有逾昔岁。知念顺布一二。复问台安。不备。

693．复刘彤阶四月初九日

凡办一事，须以诚心求之，虚心处之。各军欠饷，深虞哗溃。秦、豫发捻东援，已调兵握防。

彤阶仁弟足下：

四月八日令弟来皖，接展手书，借悉襄勤厘局，遇事讲求，经理就绪，至以为慰。

凡办一事，必有许多艰难波折，须以诚心求之，虚心处之。心诚则志专而气足，千磨百折而不改其常度，终有顺理成章之日；心虚则不动客气，不挟私见，终可为人共亮。足下禀质和平，自可虚心徐入，以求有当，更望于“诚心”二字加之，磨炼坚韧，则无窒不通矣。

此间饷缺异常，为近数年所未见。现时大股贼入江西，商贾不通，即令厘金全数解皖，所得亦属无几，况经户部议准，督抚各半，此声传播，军心愈觉惶惶，深虞哗溃。而金陵城贼并无粮尽确耗，恐非仓卒可下。秦、豫发捻数股二三十万悉力东趋，已至枣阳、随州一带，声称援救金陵，日内将入皖境。顷咨行皖北各营严防颍、六、庐、巢、寿、凤等城，咨请彭部堂西扼浔江，就近兼顾吴城、都昌一带。湖州克复之信，系属讹传，李中丞派兵接防东坝之说，恐不可恃。鲍军上援江西，亦难迅速。现调周军门率防守安庆之营、金道率防守祁门之营赴江会剿，未知果否有裨。事变方殷，曷胜忧灼！复问台安。

694．复王溥四月十三日

淮甸肃清，苏、杭告克，金陵合围，大局不为不顺，然事变弥多，殊深忧灼。

静庵仁兄大人同年阁下：

都门判，一纪于兹。王令鸿飞来皖，接诵惠函，远劳存注，纫戢曷任！借谂简授冀宁，巡符荣绾。辉生节，荷魏阙之龙光；庆洽萱帏，歌鲁侯之燕喜。引詹矞霭，抃颂良殷。

弟久践戎行，谬膺艰巨，时懔负乘之诫，常深颠踣之虞。比幸淮甸肃清，苏、杭告克，金陵合围，大局不为不顺。惟逆首坚守老巢，薰穴擒渠，尚稽时日。而浙江之贼扰犯皖南，踵窜江西，殆将诒患湘、鄂、闽、粤，用为大虑。汉南发逆句联豫捻窜至枣阳一带，声称东援金陵。事变弥多，殊深忧灼。知关廑系，顺布一二。专泐。复颂台安。祗璧谦版。不备。

695．复郭芷修四月十三日

金陵平顺如前，敌酋坚忍异常。秦豫发捻东援，势将入皖。

芷修尊兄大人阁下：

顷奉惠缄，具纫瑑饰。就谂台祺云蔚，令闻日隆。厘局宣勤，酂侯之转输不竭；分阴课绩，陶公之综理无遗。引睇吉晖，良殷抃颂。

弟才识疏庸，谬膺巨任，似涉冰而履尾，虞引重而绝膑。金陵围师，平顺如前，城逆坚忍异常，熏穴擒渠，尚无把握。敝部十余万人，饷项奇缺，积欠太多，常恐脱巾哗溃，诒误大局。而秦豫发捻二三十万又由鄂境卷土而来，东援金陵，日内将入皖境。江北淮南不免大震，曷胜忧灼！复颂台安。祗璧资版。不备。

696．复毛鸿宾四月十三日

左、李、鲍三军皆极顺手，惟浙江窜出之敌，为患方长。汉中发捻东援，亦颇棘手。饷项奇绌，时虞哗溃。附告史、谢二人之安排。

寄云仁兄大公祖年大人阁下：

二月十七手肃一函，亮达台览。顷史观察来皖，接二月十六日惠书，敬谂荩绩日隆，庞祺川至，企祝无穷。春江土客之案，剿办得手，邓二、尺七亦已就俘，粤东军务大有转机。惟奇窘如此，实非初意所及，曷任驰系！

此间近状，苏、杭克后，左军又克德清、武康、石门，李军又克嘉兴，鲍军亦克句容、金坛，事机不为不顺。惟金陵逆首驾驭群枭，坚忍异常，多聚死党，广储金银，又绕郭遍种麦禾，迄无粮尽之信。我军四面合围，百道环攻，该逆殊不恇惧，此段不知何日始了。而浙贼数十万由徽州踵窜江西，蹂躏腹地，两湖、闽、粤亦皆不得安枕。观号令不一，粮食不继，江浙被掳之人，盈千累万，纷纷散去，比之九年石达开窜湘、十一年李秀成窜江，自是相去霄壤，而人数之多，恐亦与之相埒。前已咨商尊处，预为筹画。广东仅有凯章一军，正嫌单薄，而寄谕屡次饬令赴闽履任，想尊处不能不抗疏奏留，未知果否俞允。

自汉中东下之贼，本四眼狗百战悍党，一从颍州窜出，未经小创，裹胁日多，又勾合群捻，号三十万，由襄、樊、随、枣下窜，图援金陵。长江固难飞渡，而皖北节节空虚，可以直犯浦、六、滁、扬，江、淮祸患，未知所届。敝部十余万人，劲旅极少，虚枵寡实，而饷项日绌，时虞哗溃。江西厘金，又经户部议准，督抚各半。为数本已无多，即令全归敝处，此时大股贼入江西，商贾不通，亦已毫无可望。忧灼情形，有逾昔岁。顷有沥陈饷绌情形一片，另牍咨达冰案。

史观察事，颇难着笔，俟有时会，更当酌办，刻下姑随宜位置。昨接钰夫师书，言谢令玉汉在粤东候补多年，历署瘠区，未尝蔗境，想亦函致台端，可否量移之处，便中惠示。专泐布复。敬问台安。诸惟心鉴。不备。

697．复季念贻四月十三日

问其家人近况，顺告军情。

君梅世仁兄大人阁下：

接三月朔手书，知寄菲仪已蒙察收。具谂增艇召团，严防沙港，荩筹周妥，劳勚可知。哲嗣世兄以主事分部，是否业经出奏奉旨？二世兄闻入都已久，是否在部当差？想藕舲必已妥为位置。游匪梗途，台从未便言旋。顷闻常州于初六日克复，江阴等处一律肃清，当可从容南渡，重展陇阡。

金陵围师，平顺如前，句容、金坛、丹阳相继告克，逆首虽牢守老巢，已无一线生路，或不能以大股冲出，遗患他方。惟该逆驾驭群枭，坚忍异常，多聚死党，广储金银，又城中遍种麦禾，青黄弥望，援尽而粮未绝，此段不知何日始了。而前此窜江之贼，尚未驱除，后股犯徽之寇，更番踵至，蹂躏江西，并为湘、鄂、闽、粤之患。虽已抽调水陆各营先后西援，未识果否有裨。秦、豫发捻为数不下二三十万，悉力东窜，已至湖北之枣阳一带，声称援救金陵，日内将入皖境。自安庆下至扬州郡县，各城多未设兵置守，皖北、淮南难免大震。事变弥多，曷胜忧虑！比有采薪之疾，业经请假一月，在营调理。知关廑系，顺布一二。复问台安。

698．复周克生四月十四日

金陵围师平顺如前，然窜江之敌、犯徽之寇，更番踵至，秦、豫发捻卷土而来，江北、淮南难免大震。

克生尊兄大人阁下：

顷奉惠缄，具纫绮注。就谂元旋板溆，懋绩鹾场。夜听书声，忆雅游于杜衍；家传治谱，绍清德于胡威。引企吉晖，良殷抃颂。

弟久践戎行，谬膺巨任，似涉冰而履尾，虞引重而绝膑。金陵围师，平顺如前，城贼坚忍异常，薰穴擒渠，尚稽时日。而前此窜江之贼，犹未驱除，后股犯徽之寇，更番踵至，蹂躏江西，并为吾湘及鄂、闽、两粤之患。虽已抽调水陆各营先后西援，不识果否有裨。秦、豫发捻二三十万，又由鄂境卷土而来，东救金陵，将入皖境。江北、淮南难免大震，曷胜忧灼！专泐。复颂台安。统希心鉴。不备。

699．复乔松年四月十四日

已调彭、杨分赴长江上下，以防鄂捻救援金陵。皖北西路，须责成乔部，并提示防守之法。协饷一节，出自圣意。

鹤侪尊兄年大人阁下：

初九布复一函，旋奉初四、初十手书，并示折稿，具悉种切。鄂边发捻东趋，渐逼皖北，蒙函令蒋道有警飞报，派兵接应，如有大股，则以全力赴之，企佩曷已！

昨接鄂中来咨，枣阳之贼，分股扰及钟祥、德安、应山、随州等处，秀相已统师出省，驻军襄河。本日接严中丞信，邸帅已入鄂境，在于随州大获胜仗，秀相将至德安，与邸帅相会。兹将原信抄呈一览。其贼至孝感之说，尚未接有确报。弟前有预筹调防一牍奉咨，旋请杨军门分拨师船，防守下游，彭部堂亲率水师，驰赴上游布置，并调黄镇翼升出江，驶赴金陵以上。贼欲救援金陵，断无飞渡长江之理。惟敝处兵力全在南岸，别无大枝劲旅可以抽调北渡。英、霍、宿、太一带，实属空虚，为楚、皖交界之公患，业于初一、初二等日咨复秀相。

昨有沥陈竭蹶情形一片，奏明皖北西路请尊处专筹防剿，普、何两军，均归阁下调遣，饷项由临淮粮台支发报销，另牍录稿奉咨。庐州、巢县两军应否调往六安、英、霍及简汰整顿之处，悉听卓裁办理。据弟愚见，庐、巢皆必争之地，不可不稍厚兵力，妥筹防守。何军守巢，尽足自固，普军仅四营守庐，尚嫌其单，拟于何部拨一营济之。何军之最扰民者，昨已批令裁撤二营矣。两将皆系庸材，若调至英、霍等处野战，必至偾事；若在庐、巢凭城坚守，或可幸全。弟非敢置英、霍、庐、巢、桐、舒于不顾，预为诿过之地，实以棉力而兼病躯，自度不足捍御贼氛，不得不仰赖大力，同济艰难，伏乞鉴亮。

至协饷一节，出自圣意。盖谓淮甸澄清，利源日广，或尊处稍有余力，挹彼注兹，但残破之余，安能遽有起色？目下彼此同一支绌，尚当酌拨厘卡，为尊处供支普、何饷项之用，将来北盐项下，尊处年额可得五十余万，五河、临淮等卡，计亦大有可观。俟秋冬征收日旺，再求分润敝处为荷。

初九复李良臣函稿，前已抄寄。其资遣部众、交出城卡、呈请开缺回籍，并捐建滁州学宫、捐发滁属农民牛种、又欲捐修雉河新城等事，均已出奏咨达，又别有密片，不便咨行，兹亦抄呈尊览。孙家泰一案，亦已奏明，请尊处就近查讯，主稿会奏矣。

常州初六日克复，丹阳初八日克复，湖州尚无克复确信。自浙江上窜之贼，仍络绎于徽、歙、绩、婺之间，入江之贼已蔓延于广、玉、弋、贵一带，防不胜防，曷胜忧灼！专泐布复。敬问台安。

700．复恽世临四月十四日

金陵外援已断，似无逸出之理。浙中之敌，窜往皖江，为患方长。拟驱之入粤，如鼠入牛角，易于制之。

次山尊兄大公祖大人阁下：

前月二十三手泐一函，计达台览。月初张佑之观察来皖，接诵惠书，猥以滥登上考，藻饰逾恒，曷任惭悚！敬谂兴居多福，政祉绥亨，祝庆无量。

下游军事，句容、金坛两城先后告克，初六苏军克复常州，初八镇、扬两军克服丹阳，金陵枝叶剪除已尽，城贼外援已断，似有难于逸出之理。惟援绝而粮未尽，其精力尚沛然，未遂枯竭，可为长虑。舍弟因合围已久，焦急万分，前月中旬又在城之东北抢扎四十垒，另开地道十余处，不识果否有裨。浙江之贼，窜皖南者仍络绎于徽、歙、婺、绩之间，窜江西者已漫延于广、玉、弋、贵一带，将来湖州果克，冲出之贼，舍江西以外，亦复别无去路，为患方长。计惟严防赣江以西，不令阑入瑞、临、袁、吉。俟鲍军门自饶而南，黄军门少春自广而南，克庵自袁而东，钤峰自吉而东，并力驱除，得三数猛仗之后，则三江两湖裹胁散者必多，其凶酋悍党，驱之入粤，不令扰及湘、鄂，庶如鼠入牛角，愈钻愈小，乃会有尽期耳。此次贼数虽多，而号令不一，心志不齐，逐日掳粮，人苦不继，自徽至婺，逃亡已盈千累万，究比早年易制耳。

鄂边发捻东趋，扰及枣、随。闻邸帅已入鄂境，在于随州大获胜仗，秀相将至德安，与邸帅相会，晤商夹击，亮可邀截。但敝处兵力全在南岸，别无大枝劲旅可以抽调北渡，鄂、皖交界各城隘节节空虚，可以直犯浦、六、滁、扬，江淮祸患，未知所届。而饷项日缺，三、四两个月竟不能发至三成，顷有沥陈饷绌情形一片，另牍奉咨。颠蹶之患，恐在目前，不敢更有讳饰，自蹈大戾，想蒙鉴亮。

胡文忠公先后奉旨，谕祭赐祭，早有部文，已否派大员至益阳行礼，便中示知，因胡宅屡有函询也。专泐。复请台安。摹璧晚谦，诸惟心鉴。

701．加毛鸿宾片四月十五日

兵多饷绌，事事棘手。外间又颇有讥广揽事权者，故思谢事引退。

再者，弟年来不自量度，所添摹新营过多，人数至十一万，而长夫尚不在内。前此舍弟增募时，弟力止之，舍弟以为洪逆坚悍异常，虽各省一律肃清，而金陵老巢，非苦围苦攻不能得手，于是雨花台围师增至五万有奇，虽较之和、张昔年，尚少二万，然顿兵坚城，气不能举其体，百道环攻，而无如之何，饷项遂因之大绌。今苏、浙各城皆已得手，金陵孤城，终有蒇事之望。然外间颇有讥其旷日持久者，舍弟因此郁郁。以一人而统九十余里之围师，困数十万之悍贼，劳苦本非人所能堪，加之忧谗畏讥，郁抑过久，常恐肝疾日深，难于调理，故国藩每作书宽慰之。阁下与筠帅笃爱舍弟，相知最深，聊述一二，以答远怀。弟亦心血过亏，大惧颠覆，诒羞知好，但思引身谢事，少减愆尤。两接户部覆奏之疏，皆疑弟广揽利权，词意颇相煎迫。自古握兵柄而兼窃利权者，无不凶于而国，害于而家。弟虽至愚，岂不知远权避谤之道？惟舍弟引退之志更急于鄙人，此中先后之序，尚须妥商。局势过大，经手头绪太多，未知何日始得脱卸无痕耳？再问寄翁仁兄同年大人台安。

702．加王溥片四月十五日

得悉年伯母业已弃养，尚冀勉抑哀忱，节宣保摄。薄具赙仪二百金，应寄何处，便中求赐确音。

正封缄间，又与贵本家谈及，得悉年伯母业已弃养。以吾兄纯孝性成，深虞泣血柴立，以毁灭性。惟念年伯母寿近九旬，诸福毕集，当此兵戈扰攘，天下纷纷，而颐养官舍，无怖无惊，一以彰德门忠厚之报，一以慰莱衣娱戏之情，即此一端，已足令萱闱含笑九京，而况孙曾蔚起，黉序蜚声，哀荣备至，遗憾毫无。尚冀勉抑哀忱，节宣保摄，是为至祷！弟身羁戎幄，不克亲往奠醊，又不知素旆此时是否已返秦中，抑或尚滞晋省，薄具赙仪二百金，未审应寄何处。或晋或秦，或由京师转交，便中求赐确音，俾得稍达微忱。手肃奉唁，不尽百一，诸希心鉴。再问静庵仁兄同年大人孝履。

703．复吴坤修四月十五日

勉其保持廉介之节。顺告皖、鄂军情。

竹庄仁弟大人阁下：

昨接来牍，知移营北渡，驻防无为，仍暂留一营弹压芜湖，荩筹周妥，至以为慰。惟芜邑五方杂处，人心浮动，台旌北渡之期，愈迟愈妙，曾令已有禀挽留矣。

营中截旷抵正归公，尊处报销向来如此，固不始于今日，而此次三万四千有奇，为数尤巨，豪情介节，久而不渝，信足以风诸将而挽薄俗。区区微仪，聊旌高义，惠书逊谢，并以形人之短为言，益见怀抱谦冲，存心忠厚。阁下从事戎旃，十有余载，仅增数椽之屋、数亩之田、千卷之书、千竿之竹，而止足之传已堪媲美梁书，雌愚之规更欲希踪聃史。私怀欣企，愿终持之。

苏军初六克常州，镇、扬两军初八克丹阳，只俟少荃中丞派兵接防东坝，春霆一军遂可援剿江西。玉山解围后，贼陷弋阳，攻贵溪，势虽剽悍而号令不一，心志不齐，粮食不继，所掳江浙之人逃散者不下万计，当不难渐就澌灭。但求金陵围攻严密，能免大股冲出，贻患他方，东南其有豸乎！秦、豫发捻扰鄂、枣、随，邸帅由豫援鄂，前月三十已到新野，续于随州连获大捷。秀相驻军襄河，将赴德安，与邸帅晤商会剿。此股或无大患，则意外之幸也。复问台安。

704．复唐训方四月十五日

展省事毕，自当如期销假到任。随州发捻，受挫于邸帅。浙中之敌，窜皖窜赣，须严打三数猛仗以制之。金陵围师，平顺如前。

义渠仁弟大人阁下：

别后于本月初九递回代奏一片，钦奉批旨，命署湖北臬篆，赏假一月，回籍省墓，即赴署任，遵即恭录行知。顷接初七惠书，欣谂台从安邸鄂渚，沿途文武士民送迎依恋，与皖人之去思无异。又接渭帅来信，知舟次武昌，适已奉到谕旨，丝纶重贲，新颁之节权持，旌旆不移，旧憩之棠阴愈茂，庆祝曷任！刻下已否旋湘？展省事异，自当如期销假到任，勿更稽迟，至以为念。

随州发捻经邸帅截剿获胜，俘馘数千，鄂边当可肃清。该逆图援金陵，长江固难飞渡，非狂奔豫疆，即侵轶皖北，庐、巢、颍、六均已设防，凤、寿等城，亦咨请鹤帅派兵置守。惟敝部兵力全在南岸，别无大枝劲旅可以抽调北渡，英、霍、桐、舒节节空虚，殊乏补苴之策。浙江之贼，窜皖南者犹络绎于徽、歙、绩、婺之间，入江西者已漫延于广、玉、弋、贵一带。虽经抽拨水陆各营先后西援，未知能否有裨。然贼中号令不一，心志不齐，粮食不继，江浙被掳之人已纷纷逃散，不下万计，比之十一年李秀成窜江，自是霄壤。我军若能打三数猛仗，究比早年易制耳。金陵围师，平顺如前。苏军于初六日克复常州，扬、镇两军初八日克复丹阳，惟湖州未克，广德未复。东坝一防最关紧要，须俟少荃中丞派兵接防，鲍军乃可调援江西，附告一慰。周子瑜前辈一函，顺寄察入。复问台安。

705．复杨岳斌四月十六日

僧邸、官帅南北夹击，鄂边当可肃清。而英、霍、桐、舒节节空虚，可为长虑。玉山解围，敌窜弋阳一带。

厚庵仁弟大人阁下：

接初二日手书，并接布置江防大咨，具悉一切。浦口既难置守，即由舍弟拨兵，增九洑洲之防，其湘新、后、祥后等营不必调动可也。自三山至仪征，均已分派师船扼要防守，荩筹周妥，企慰曷已！

连接鄂中咨函，枣阳之贼分股扰及钟祥，德安、应山、随州等处，秀相统师出省，驻军襄河，邸帅已入鄂境，在随州大获胜仗，秀相将至德安，与邸帅相会，鄂边当可肃清。该逆图窜金陵，长江断难飞渡，非奔河南，即窜皖北，庐、巢、颍、六均已设守，凤、寿等城亦咨请乔中丞派防，而英、霍、桐、舒节节空虚，可以直犯浦、六、滁、扬，直达里下河，可为长虑。

江西之贼，玉山昨报解围，贼窜弋阳、贵溪一带，而后股之自浙来者，尚络绎于徽、婺之间。初六苏军克复常州，初八镇、扬两军克复丹阳，惟湖州未克，广德未复。东坝一防紧要，须俟李中丞派兵接防，春霆一军乃可调援江西耳。复问台安。

706．复冯子材四月十六日

春霆援江，须待李部接防之后。秦、豫发捻东窜，颇为棘手。

萃亭尊兄大人阁下：

顷奉十一日惠书，并准大咨，雄师于初八日克复丹阳，伪英王叔陈时咏授首，仰肤公之入奏，凯唱金铙；卜心简之弥隆，恩颁玉。引詹矞霭，企颂靡涯。

金、丹两城，贵部与扬营分防驻守，益臻稳固。春霆一军，仍须俟李中丞派兵接防东坝，方可驰援江西。玉山县昨报解围，贼窜弋阳、贵溪一带，而后股之自浙来者，尚络绎于徽、婺之间，仍将踵窜江西，可为长虑。秦、豫发捻合扰鄂边，僧邸入鄂，有随州之捷，俘馘数千，鄂疆当可肃清。该逆图援金陵，长江固难飞越，非狂奔豫境，即纷轶皖北，直犯浦、六、滁、扬，里下河亦虞震动，良用忧灼！知关廑系，附报一二。专泐。复颂捷安。祗璧谦版，不备。

707．复江长贵四月十六日

鄂边当可肃清。发捻图援金陵，且将踵入江西，除徽、宁各城原有防兵外，已分兵兼顾石、太、青阳。

良臣尊兄军门阁下：

顷奉惠书，欣谂台旆抵鄂，总办翼长，随节督征，荩绩日隆，曷任企颂！

随州发捻，经邸帅截剿获胜，俘馘数千，鄂边当可肃清。该逆图援金陵，长江固难飞渡，非狂奔河南，即纷窜皖北，庐、巢、颍、六各城，虽已设防置守，未识果否有裨。苏军于初六日克复常州，扬、镇两军初八克复丹阳，惟湖州未克，广德未复。贼踪络绎冒窜徽境，仍将踵入江西，除徽、宁各城原有防兵外，添调梅守数营扎黟县之际村，以通渔亭粮路，分兵兼顾石、太、青阳，俟苏军接防东坝后，换出鲍军西援。知关廑念，附报一二。专泐。复颂台安。不备。

708．复李鸿章四月十六日

常州克复，全股剿灭，奇功伟烈，当世无双。金陵洪、李诸酋坚韧如故，援尽而粮未绝，不知何日始了此一段。敬求腾出鲍军，上援江西，并解交鲍军银九万两，以为援江途费。自问数年以来，未尝挟权市德，此心可质鬼神。

少荃宫保世仁弟大人阁下：

初十日接朔日惠书，敬悉一切。顷又读大咨，知常州克复，全股剿灭，奇功伟烈，不独当世无双，即古人亦罕伦比。自阁下入沪，屡濒危险，皆躬率诸将决战，出死入生，得保全于呼吸之顷。数役之后，贼萃各路悍党，专与尊处为仇，故皖、浙、金陵诸军，皆得少省气力。尊处出奇制胜，如塞洪水，如捕恶蛇，始终无一隙之暇，无一著之懈，不特全吴生灵出水火而登衽席，即东南大局，胥借余威，以臻底定。壮哉！儒生事业，近古未尝有也。

金陵洪、李诸酋坚韧如故，援尽而粮未绝，不知何日始了此一段。舍弟忧灼异常，敝处屡书宽譬，嘱其稍耐而慎图之。尊处兵力计已沛然有余，敬求拨四千人守东坝，三千人守句容，腾出鲍军，上援江西，至要！至感！抑或富部仍须北渡，丹阳亦须贵军分守，又或谕旨饬公亲赴金陵会剿，饬拨一二万人会剿，或遮截洪贼窜路，均不可知，统候裁夺。惟东坝、句容二处，则求迅速派兵替防，并求饬筹银九万两，解交鲍军，以为援江途费。总理衙门饷五十万两，据应观察禀，有三十三万可靠，其余十七万尚不可知。敬求大力将此三十三万星速催解，仍恳将去岁订定之月饷四万源源批解。若能度此三月，不致哗溃，则感惠大矣！

幼丹中丞与敝处私交已绝，自问数年以来，未尝挟权市德，稍有触犯，此心可质鬼神。阁下不与左帅争意气，远近钦企。此间意气孰盛，则壹听公论耳。复问台安。

709．加恽世临片四月十七日

拟派张佑之入安庆转运局任事。春霆一军援救江西，恐在五月之杪、六月之初。穷寇狂奔，有孔即入，不可不厚为之防。

再，张佑之观察与弟别十有六年，虽兴趣少减，而精力未迈，拟派于安庆转运局，即淮盐运湘之局也。以后湘盐过皖，络绎不绝，佑之或乘押运委员便船赴湘，一为经理，亦无不可。

常州、丹阳既克，金陵之枝叶剪尽，外援悉绝。春霆一军本可迅速西上，援救江西，因东坝、句容二处必待苏军派人接防，又须由沪上措办鲍军途费银九万两，得一月满饷，乃可行此二千余里，恐到江已在五月之杪、六月之初。幸贼中逃散甚多，行走甚滞，亦不能据扰瑞、临、袁、吉，延及湘、鄂。然穷寇狂奔，有孔即入，正不可不厚为之防。克庵、钤峰两军东行后，尊处防堵东界之兵，想已蚤经派定。

自贼至江西，厘金已大减色，又部议分拨一半，支绌益甚，始悔前二年不应增募至十万余人之多，已无及矣。昨沥陈办理竭蹶情形一片，业经咨达冰案。实因决裂伊迩，不敢再有讳饰，想蒙鉴及。复请次山大公祖大人台安。

710．复江忠朝四月十八日

精捷营现攻贵溪一带，苏军连获胜仗，皖南亦迭有捷报，惟鄂、皖交界处处空虚，尚多后患。但求金陵围攻严密，已免大股冲出。忠义灵柩还湘，兹专差送去挽幛赙仪。

荩臣尊兄大人阁下：

自味帅溘逝，人琴之感，耿耿至今。阁下谊笃鸰原，悲恸自无已时。惟味帅战功卓著，蒙恩赠恤最优，亦可无恨。精捷一军亟盼接统，谕旨亦屡次饬催，比悉玉躬康复，台旆抵江，业于本月初六自省赴营，至以为慰。

玉山、广丰已报解严，弋阳亦报收复。贵部现攻贵溪一带贼垒，得阁下亲临督率，壁垒一新，自必指挥如意，力遏寇氛。初六苏军克常州，初八镇、扬两军克丹阳，常州悍酋擒斩殆尽，不致有壑邻之患。丹阳败贼数千，则已遁绕溧水、高淳，窜至定埠，谋趋广德、建平，以达江西。其由浙窜徽之贼，尚络绎于歙、休、黟、绩之间。十三日徽军有九弓桥、五拱桥等处之捷，此股败残已甚，或不能归并江西。惟侍逆业经入江，堵逆等酋亦将由湖州窜江，前咨请李中丞派兵接防句容、东坝，腾出鲍军赴援江西。顷闻苏军业至东坝换防，鲍军即日起程赴江，与各军共图扫荡也。

秦、豫发捻合股扰鄂，图援金陵，又将侵轶皖北。此间兵力多在南岸，别无大枝劲旅可以抽拨北渡，鄂、皖交界各城隘节节空虚，殊用焦虑。

金陵围师，平顺如前。累月以来，百道环攻，城逆不甚恇惧，亦无粮绝确耗。然枝叶翦除已尽，终有拔去根株之日。目下但求围攻严密，能免大股冲出，贻患他方，即为至幸。

达川方伯三月间自万县来函，一路平善，计日当可到成都矣。味帅灵榇还湘，已否卜地？兹专差送去挽幛一悬、薄赙二百金，即希鉴收，转寄味帅之家。达川前代万篪轩方伯汇兑曹全庆银一百两，兹篪轩由泰州寄来，如数奉还，并希察入，转寄达川家中归款为荷。顺问台安。不备。

711．复乔松年四月十九日

暂以团练补定远兵力之不足。李世忠开缺，各县牧令已入署办事。汉中之敌东窜，屡次偷渡，均为炮船打退。徽军亦屡获胜仗。鲍军即日西上，赴援江西。

鹤侪尊兄年大人阁下：

初九、十四两布复函，顷接十三惠书，备叨廑系，良用感纫。寿、凤、临、定各防，荩筹擘画，布置周安，佩慰曷既！

现驻雉河、西阳二集之营，难以移动，定远一城，只好以该处团练暂补兵力之不足。万一英、霍有警，由临淮派兵往守定远，亦不为迟。

李良臣开缺来文，系以葬亲养病为辞，敝处疏稿前已奉咨，另片续经缄达台览。接据滁、来、六合各牧令禀报，均已接管城钥，入署办事矣。

鄂境先止捻股窜扰，三月初四至十一，官军有樊城等处之捷，捻逆北遁入豫，鄂边甫望肃清，而汉中之贼复悉数东奔。此股发逆本四眼狗百战悍党，一从颍州逃出，未经小创，节次裹胁，人数已不为少。扶、遵、启、瑞诸伪王窜至邓州，遇陈大，至庐氏遇张总愚，遂与会合犯鄂，是以有如许之多，号称三十万。自僧邸随州大捷，贼势小减，而大股尚在应城、安陆、云梦等处，屡于府河口搭桥偷渡，均经炮船打退。该逆东则阻于府河，北则慑于邸军，南则秀相督军严扼襄河，贼不得逞，刻已向应城一路下奔，恐不久当蹂躏吾皖耳。

江西玉山、广丰已报解严，弋阳亦报收复，而由浙窜徽之贼，络绎不绝。十三至十六等日，徽军屡获胜仗，此股败残已甚，或不能归并江西。惟侍逆业已入江，堵、辅等酋亦将由湖州窜江，丹阳败贼数千，亦绕溧水、东坝，而终欲达江西。前咨李中丞派兵接防东坝、句容，腾出鲍军赴援江西，顷闻苏军业已至东坝换防，鲍军即日起程西上，不知不落后着否？诸承询及，专此布复。敬问台安。统惟心鉴，不备。

712．复吴棠四月十九日

此次江北办捐，实出万不得已，已函嘱万藩司具详立案，暂至秋冬之间再议。李良臣开缺，交出各县，此案遂已了结。徽军连胜，鲍军援江，惟鄂事尚颇棘手。

仲仙尊兄大人阁下：

两奉惠书，具聆种切，借谂兴居曼福，政祉绥亨，庆祝无量。

劝捐本非善政，鄙人亦视之若浼。此次江北办捐之举，实因饷项奇绌，出于万不获已，姑指道傍之梅，以解军士之渴，冀免哗溃。兹蒙示及，拟于统捐分解项下，匀拨数成，解济金陵。在殷户可免重捐，在敝部稍沾实惠，荩筹极为周匝，感荷曷任！已函属万藩司具详立案，俟秋冬之间，察看应否另立一捐，再行商酌。

李良臣不欲赴任，来文以葬亲养伤为辞，请为代奏，复派唐玉田来营，言助钱三十万串以充军饷，又函称滁、来、六合三城定于四月初六退出，并谢来皖迟延之故。敝处于初七日给渠复函，允为代奏，十二日业已出奏。又别有密片，不便咨行，兹与函稿一并抄呈台览。顷据滁、来、六合各牧令禀报，均已接管城钥，入署视事，此案遂已了结。而曲突徙薪，实赖大疏首发其端，鄙人亦何力之有！来示奖誉过情，殊为抱歉。接防各城兵勇不敷分布，前有预筹调防一牍，咨商台端派兵驻守滁、来两城，其六合一城由扬防派守，咨请富将军酌复，想蒙鉴及。

江西玉山、广丰已报肃清，弋阳亦报克复，而由浙窜徽之贼尚络绎不绝。十三日徽军有九弓桥、蓝渡等处之战，歼贼颇多。此股败残已甚，或不能归并江西。苏军克常州，擒斩悍酋殆尽，亦不致有壑邻之患。丹阳败贼数千，则已绕溧水、高淳，将由广德以达江西。前咨请少荃派兵接防句容、东坝，腾出鲍军西援，顷闻苏军已至东坝换防，鲍军即日可以赴江援剿矣。

鄂中发捻经邸帅于随州截剿获胜，而大股尚在应城、安陆、云梦等处，秀相议于东南北三面兜剿，当可渐就驱除。该逆被鄂省剿急，必将侵轶皖北，敝部兵力全在南岸，别无大枝劲旅可以抽调北渡。英、霍、桐、舒节节空虚，曷胜焦虑！专泐布复。敬问台安。诸惟心鉴，不备。

713．复郭崑焘四月二十日

窜江之敌凡六支，皆溃败之余，人数实已不少，所幸不甚凶悍，惜乏良将劲旅，无一人能制此散漫之贼。现调春霆上援江西，五月当可到江。厚庵久厌兵事，退志已决，雪琴亦然。湘盐旱卡缉私，敬求择人为之。

意城仁弟亲家阁下：

十二日接四月朔日惠书，十九日又得浴佛日一缄，敬悉一切。

窜江之贼，第一起为伪陪王等，系溧阳败出者。溧阳本侍逆巢穴，故陪王亦侍党也。第二起为陈炳文、汪海洋等，杭州败出为多，而武康、德清、石门等股亦附陈、汪以行，辎重最多，旗帜最鲜。第三起为伪侍王，由湖州逸出者。敝处因接左帅克复湖州之咨，误疑堵、辅与侍逆同为一起，遂致陈奏不实，顷于十二日奏明更正矣。第四起为江阴、杨舍之败贼、常州城外之垒贼，与夫金坛、句容克后之贼，顷于十二、三、四等日，唐桂生与金、毛辈在休、黟屡获胜仗，击散一股，未知定何酋也。常州于初六日克复，头目及粤逆骈诛无漏网者，余亦投诚遣散，不留余毒。丹阳于初八日克复，逸出之贼甚多，是将为第五起。而湖州之贼将为第六起。皆当由徽入江，人数实已不少，所幸不甚凶悍，号令不一，心志不齐，沿途掳粮，多饥少饱，纷纷逃散，不敢言战，此机势之最可喜者。而敝处各军，江西各军，绝少良将劲旅，无一人能制此散漫之贼，左部差胜，亦多新集之卒，此又时局之最可虑者。现调春霆马步万六千人上援江西，少荃已派兵接防东坝、句容，霆军途费九万金，亦将次第解到，十日内必可成行，五月当可到江。届时贼若未渡赣江以西，则全局稳固矣。

来示所谓另筹大军，无便于此。厚庵久厌兵事，退志已决，不特不肯改统陆军，并不肯久统水师，雪琴亦然。鄙人之力固不能强二公舍舟而登陆也。东征局每月解三千与厚部，早经议定，今日始发一公牍，亦因厚无来牍，故迟迟也。此间米石已足度过荒月，下游价亦日贱，足慰垂廑。湘盐旱卡缉私，究不可少，极是，极是。敬求择人为之，无似建昌之酿成巨案，则幸矣！顺问台安。

714．致杨岳斌四月二十一日

嘱严查夜间江面接济。赏银一千两，派人送上。东征局三千金，已札湘局。

厚庵仁弟大人阁下：

前经咨请尊处，严饬各营查夜间江面接济。其悬赏银一千两，久未付出，兹派人送上，乞查收。东征局之三千金，因尊处久无牍来，亦耽延未办，昨日始札湘局也。顺问近安。

715．复富明阿四月二十三日

鲍军、徽军迭次告捷，惟恐鄂捻窜扰皖北，请派兵驻防六合。万一江北吃重，即可回防。

治安尊兄大人阁下：

二十二日接诵惠缄，并准大咨，雄师于初八日克复丹阳，仰丰功之入奏，铙镯胜欢；卜巽命之弥隆，躬桓析瑞。引詹矞霭，倾颂良殷。丹阳一城，尊处留二千人驻守，并将该处降众、难民分别资遣，擘画周详，曷任企佩！

上游近事，十四日鲍军有东坝之战，俘馘颇多；十三至十六徽军有九弓桥等处之战，杀贼亦众，该逆股败残已甚，或不能归并江西，重贻巨患。惟湖北发捻经官军数路兜剿，鄂事渐松，恐由皖北以犯庐、和、二浦，即扬防里下河一带亦必震动，可为长虑。前咨请尊处派兵驻防六合，不知已蒙允许否？万一贼至庐、和，江北吃紧，弟当咨调苏军接防丹阳，腾出贵部，全回江北，以厚兵力。专泐。复贺捷喜，敬请台安。

716．复冯子材四月二十三日

金坛县城距镇防较近，冯部派兵驻守，便于联络。鲍军东坝之战获胜，然防务亦不可松。入鄂发捻可为长虑。

萃亭尊兄大人阁下：

十六泐复一函，顺贺捷喜。二十二日接诵惠书，具悉丹阳一城已由治安将军派兵驻守，阁下将安抚事宜部署就绪，催督张镇文德驰守金坛，荩画周详，企佩曷已！金坛一城距镇防较近，由尊处派守，便于联络一气。前经奉咨，具疏入奏，未便改议，应请贵部仍往金坛接防。其苏军所派之刘镇等军应令驻守东坝、句容，业经李宫保抄折咨到，敝处亦分别咨札遵照矣。

十四日鲍军东坝之战，歼馘颇多，然湖州未复，东坝防务未可少松。入鄂发捻亦经官军兜剿，恐由皖北以犯滁、和、二浦，里下河一带，难免震动，可为长虑。知关廑系，附报一二。专泐。复颂台安。祗璧谦版，不备。

717．复吴坤修四月二十三日

芜湖元气将复。吴部宜暂缓北渡。军饷军火，已分饬台局照发。鲍军、徽军先后获胜，局势渐稳。

竹庄仁弟大人阁下：

十五日泐复一函，顷接十四手书，具悉台从前赴无为州查看城隘，择要设守，筹画周妥，至以为慰。

该州城河应添水师协防，以顾东路粮运，当即分饬遵照，另牍行知。

芜湖元气将复，具费二十阅月心力，利赖良多。台旆自宜暂缓北渡。迭据该处官绅禀留，已批允准，并函嘱阁下愈迟愈妙，想经鉴及。贵营饷项，四月分可发七成，已饬台如数拨解，所需军火，亦饬局照单发给矣。

十四日鲍军东坝之战，歼馘颇多，丹阳克复之败股也。十三至十六，徽军连次击贼获胜，常、丹前次之败股也。该逆败残已甚，或不能归并江西，重贻巨患。弋阳亦于初九收复，贼向贵溪上清官一带，十六日围扑抚州东岸，珂乡望援甚切。鲍军门已得一月满饷，苏军亦已接防，当可迅速起程赴江援剿，五月到江，乃有济耳。复问台安。

718．复李榕五月初二日

丹阳窜出之敌，败残已甚，不足深虑。但皖南之难未已，须与郭、刘等军声息相通。赣、鄂之敌，闻又伺隙而动，雪琴已分拨戈船分赴南昌、武穴等处扼防。

申夫仁弟阁下：

接十三、二十手书，具悉种切。月来荩劳益笃，体中违和，想已痊可，至以为念。

此次苏军克复常州，伪护王等酋及粤逆骈诛无漏网者，余亦投诚遣散，不留余毒。惟丹阳逸出之贼甚多者，鲍军十四日东坝之战，歼馘颇众，其逃往建平者又为贵部所截。此股败残已甚，不足深虑。但湖州未复，皖南之难未已。此时少荃所派之郑镇国魁水陆五营业已接防东坝，郭镇松林接防金坛，刘镇铭传接防句容，郭、刘均系猛将。尊处仍须与之声息相通，联络一气，是为至要！顷拨沪饷、赣饷等十万以为霆营途费，当可迅速西援。闻江西之贼有图犯南昌之谣，湖北之贼有由黄、广出武穴、田镇抢渡之计，雪帅已分拨戈船，分赴南昌、武穴等处扼防矣。杨军门奉督办江西、皖南军务之命，所有皖南、江西各军俱归节制，并以附闻。复问台安。

719．复左宗棠五月初四日

苏军接防，鲍军已拔赴芜湖，本月必可到江。所派援江之军，厚庵皆可指挥如意。舒都统阵亡，严中丞降补，鄂事堪忧。驱敌入粤，诚为非计，然亦出万不得已。

季翁仁兄大人阁下：

四月二十二日接十三日惠覆，五月初二日接二十日赐缄，并抄示伪文，敬悉一切。

金陵之贼，援绝而粮未尽，坚忍似更胜于九江之林启容、安庆之叶芸来，竟不知何日始是了义。东坝、句容、金坛，苏军业已接防。鲍军各营先后拔至芜湖，定于五月六日自芜湖起行，本月必可到江。

接读大疏，请简厚庵督江西、皖南军务，克庵帮办，业奉俞允。敝处所派援江三军，春霆本系厚帅旧部，周、金在迪庵处，亦夙有事厚如事迪之谊，必可联络一气，指麾如意。惟厚庵素不顾〔愿〕 ⁽¹⁾ 改统陆师，若先商后奏，未必允从，此则恩命先下，无可诿谢。黄翼升已将抵金陵，已飞缄催厚庵迅速西上矣。

湖北之贼尚盘踞于汉、德、安陆之间，二十一日副都统舒保在德安阵亡，亦马队多年名将，贼焰必且益炽。严中丞以道员降补，义渠暂署鄂抚，与官帅以水济水，诸将毫无忌惮。弟既虑发捻之长驱东下，亦未尝不忧鄂军之不振、鄂民之不堪命也。

驱贼入粤，诚为非计，然入湘入鄂，为祸更烈，盖亦两害相形，姑取其轻之意。特恐贼不受驱，且孱将羸卒反为群贼所驱耳。开岁以来，满拟甲子景运，扫除氛祲，不意苏、浙之逆萃于江西，秦、豫之贼盛于江北，世变相寻，乃未知所终极。而贱驱孱弱，然如八九十人，万无可肩此巨任之理。诸关廑注，顺报一二。复问台安。

————————————————————

(1)  据曾氏家藏稿本乙。

720．复曾种泉五月初五日

贼犯省城之谣，断不可信。朝廷命鲍军北渡御捻，现已奏明，仍令霆营速援江西。

种泉年兄足下：

四月初八汇复一函，七接手书，具悉一切。

抚郡已于十八日解严，贼窜建昌，又于二十日大获胜仗，闻有拟犯省城之谣，断不可信。

彭部堂已抽派定、湘等营水师，饬喻镇驰援江西省垣，而后股由浙入徽之贼已从婺源窜至德兴一带。此间调鲍军上援，业经发给一月满饷，苏州官军亦已接东坝之防，鲍军即日拔营西上，五月必可到江。昨又接奉谕旨，命杨军门督办江西、皖南军务，命鲍军门赴皖北堵剿鄂、豫发捻。杨军门须俟接统水师有人，方能赴江，缓不济急。珂乡望援甚切，鄙人已奏明霆营毋庸北渡，仍令迅速西援，以慰江西绅民云霓之望。复问侍安。不备。

721．复杨岳斌五月初五日

询问水师换防交接事宜。介绍江西敌情及诸军调度。湖北之敌，闻欲南渡，雪琴已派丁镇防守。吴贞陔事，自可具奏调回。

厚庵仁弟大人阁下：

二十一专函送去悬赏银一千两，旋接十四、二十三手书，具悉种切。顷奉谕旨，阁下督办江西、皖南军务，遵即恭录，咨达冰案。阁下威望素著，仰邀心简，倚畀弥隆，物望交孚，企颂曷任！

敝处已咨商昌岐接办金陵上下防务，贵部外江水师，何营应交昌岐接统，会攻金陵，何营应随麾下带赴江西，何营应交雪琴代统，分防上下江面，均请卓裁定夺。台旆请即迅赴江西，以纾宸廑而慰民望。便道皖垣，尚可晤叙一切。

江西南丰踞贼负隅如故，抚郡解围后，又于二十日攻扑建昌，官军迎剿获胜。前后窜江之贼约有六起，敝处昨有奏片，抄达台览。如果尽萃江境，人数实已不少，所幸不甚凶悍，号令不一，心志不齐，沿途掳粮，饥多饱少，纷纷逃散，机局尚为可喜。计惟严防赣江以西，不令阑入瑞、临、袁、吉，免致扰及湘、鄂，斯为妥善。计阁下到江之日，春霆全军与各路援师均已赶到，只要打三数好仗，或可迅奏肤功。昨接雪琴函，称江西之贼有图犯省垣之谋，已拨定、湘等营炮船，饬喻镇俊明带往省河，雪帅亦将亲往，沈中丞又调刘克庵自袁州晋省，根本之地，已臻稳固。

湖北之贼有由武穴田镇掳船南渡之说，雪琴派丁镇泗滨带船进内河查看小池口、武穴、黄广各后湖，择要分扎，断不至为九江一带之患矣。

贞陔观察近日并无来信，前此敝处两次寄函，约其东来，渠并婉辞。去冬禀称应否赴粤，应筠仙中丞之招，仆批令赴粤赞襄一切。今阁下奉督办之命，任重事繁，需材尤亟，遇专折奏事之便，径由尊处附片具奏，调吴道回营，毋庸赴粤。或会敝衔出奏之处，悉听鸿裁。复问台安，顺颂大喜。

722．复黄锡彤五月初五日

金陵围师，苦战累月，尚未得手，前因心血过亏，请假调理，现已销假，力疾视事。顷奉谕旨，杨岳斌督办江西、皖南军务。附告王仁舆等请封事。

晓岱尊兄大人阁下：

三月二十六布复一函，四月初九接诵惠书，借谂动履绥亨，荣问嘉畅，惓怀大局，远贲名言，企佩曷已！

此间军事，金陵围攻如前。来示所云必须截贼窜路，方可聚而歼旃，不诒他方之患，鄙人兢兢，始终以此数语为主。惟洪、李诸酋坚韧如故，我军百道环攻，尚未得手，亦知常、丹既克，金陵枝叶剪除已尽，薰穴擒渠，终有蒇事之望，而外间颇有旷日持久之讥。舍弟统九十余里之围师，困数十万之悍贼，劳苦本非人所能堪，加之忧谗畏讥，抑郁过甚，鄙人每作书宽慰之，未知能否勉力撑持，了此一案。弟亦心血过亏，大惧颠覆，贻羞朋好。前以疾作，请假调理，假期已满，病根未去，而苏、浙败贼先后麕窜江西，鄂、豫发捻又将侵轶皖北，事变方殷，不得不强起治事，以维系军民之心，业于前月二十七具疏销假。惟德薄能鲜，谬膺重寄，屡次疏请简派大员来南会办。顷奉谕旨，特派杨军门督办江西、皖南军务，弟檄鲍春霆及周、金三军共二万四千人，概交杨帅统带赴江，由瑞、临一带下手，冀得保全赣江之西岸，兼顾湘、鄂之边防。

至尊函所称黔、粤情形，则非棉力所敢与谋。另单见示舍甥等请封之费，共应补银四十五两，兹如数交折弁带去，即希察入。其王仁舆捐封执照，俟函嘱由湘寄来，再行奉上。若由同乡京官取一印结呈明，即无部照，或亦可办，并祈婉商及之。专泐。复颂台安。诸惟心鉴，不备。

723．复皮宷瀚五月初五日

函请代办湘军将领请封事宜。介绍前线敌情。

筱舲尊兄大人阁下：

三月二十六布复一函，四月初九接诵惠书，借谂动定绥愉，嘉猷日懋，至以为慰。汇还萧沛之一款，知已由惇成付清。诰轴已交彭、朱祗领，属代道谢。前交折弁寄去银一百六十两，托代李成谋、李济清、万化林三镇请恩荫及萧军门请封领轴，祈费清心办理为荷。

此间近事，金陵围师平顺如前。苏军克复常州，诸伪王粤逆骈诛，无一漏网，余亦投诚遣散，不留余毒，差强人意。惟窜江之贼前后约有六起，第一起为伪陪王等，系溧阳败出者，现踞南丰等处；第二起为陈炳文等，杭州败出为多，而武康、德清等股附之，现在铅山、湖坊一带；第三起为伪侍王，由湖州逸出者，现在建昌城外；第四起为江阴杨舍之败贼、常州城外之垒贼，与金坛、句容克后之贼，现由德兴以达贵溪；第五起为丹阳克时逸贼，现在皖、浙交界，尚未入江；而湖州之贼将为第六起。皆将由徽入江，人数实已不少，所幸不甚凶悍，号令不一，心志不齐，沿途掳粮，饥多饱少，纷纷逃散，机局尚为可喜。现调鲍军西援，五月当可到江。又奉谕旨，派杨军门督办江西军务。弟檄鲍春霆、周厚斋、金逸亭三军二万四千人均交杨帅统之援江，从瑞、临一带下手，既可保全赣江以西，亦免致阑入湘、鄂境内，未知克副斯愿否？复颂台安。

兹将请封之事四件、办捐之事一件，一并奉恳，开列于左：

一、顷据彭道毓橘函，称承寄到京办封典，恭阅诰轴内，“毓橘”之名均写为“毓楠”；祖父母轴内止写“彭毓”，并落“橘”字；父母轴内遗漏生母谢氏。封典一道，毓橘恐前报误漏，检查册稿，均未遗讹，想内阁承办最多，或系笔误，禀请更正等情前来。查前此彭雪琴侍郎玉麟请封，托湖北范鹤生代办，其后领到诰轴，错落太多，雪琴商之鹤生，仍寄回京师，交原手承办之人另行换轴。此次彭毓橘之诰轴，亦拟附赍进京，托为更正补缮发给。先此布闻，俟下次折弁北上，另函奉恳。

一、舍亲欧阳柄钧，年四十五岁，身中，面白，有须，系湖南衡州府衡阳县人，由监生报捐光禄寺，署正衔，随带加二级，于同治元年六月二十一日在湖南湘潭滇捐局捐给予父母及本身妻室五品封典，业经领有部照，兹带去领轴费银三十两，敬恳代为办妥。计开三代：曾祖心璥故，祖顺源故，父凝祉岁贡生，存，母邱氏存，本身欧阳柄钧，妻谢氏存。该员所领部照现未在皖，不及寄京，应请代取同乡京官印结，呈明办理。

一、敝部伍道华瀚积劳病故，蒙恩追赠光禄寺卿衔。该员存日，于克复青阳案内随折保奖，同治元年四月初七日奉上谕赏给四品封典，钦此。未及请封，在军营患病时，曾具禀请以本身及妻室应得封典封祖父母等情。查伍华瀚虽已身故，系奉旨赏给封典之员，自请封，于例亦合。兹开具履历三代，并寄上请封领轴费银四十两，奉托代为办理，请给该员父母应得封典及封祖父母四品封典，并领诰轴。如已故之员不应清封，则于履历上不必写明，且该员系生前具禀致敝处，尤为合例。请费心代为妥办。

保举道员锋勇巴图鲁伍华瀚，湖南沅江县人，击退大股援贼案、攻克青阳县城案内，随折汇请封典，同治元年四月初七日内阁奉上谕即补知府，伍华瀚着赏给四品封典，钦此。兹将本身及妻室应得封典，封祖父母，三代曾祖高攀，未仕，殁，彭、萧氏均殁；祖朝赞郡庠、罗氏均殁；父宏鉴，邑庠，阵亡；母熊氏存。

一、道衔候选、知府曾席珍，湖南湘乡县人，随营征剿，曾于克复安庆案内保奖，咸丰十一年八月二十五日内阁奉上谕同知衔知县曾席珍着赏给正五品封典，钦此。前据该员禀，请以本身及妻室应得封典封祖父母，已于同治二年十一月十一日将履历咨送到部，兹特将三代开明，并寄银三十两，请费心代为妥办。计开三代曾祖父戎若，曾祖母龙氏均殁，祖父金声，祖母贺氏均殁，父龙彪庠生，存，母杨氏存。

一、敝处粮台委员高彦骥，于克复休、黟、徽州案内保奖，咸丰十一年十二月初九日奉上谕，着免选教谕，以知县不论双单月，即选并加知州衔，钦此。该员曾选授沅江县教谕，因在营差遣，未便回籍赴任，请咨开缺，嗣奉部文未准，拟遵定章捐免离任，照捐铜局捐例开缺，应交实银一百两，兹将银交折弁带至京师，另有吏、户两部咨文，请派人带该弁至部投交。

724．复丁寿昌五月初五日

津米毫无把握，须由东南疆臣运解。漕解本色之议，已作罢论。

颐伯尊兄大人阁下：

四月九日，接诵惠缄，远叨祓饰，纫戢曷任！借谂政祺云蔚，朴学日新，谟媲于匡刘，家声清于仪廙。引詹矞霭，企颂弥殷。

大撰请减苏、松漕粮及南漕请增本色二疏，此中〔间〕未得稿本，便中寄示，以广见闻。南漕概改海运，自是天时人事必然之势。河运虽可徐复，而漕艘万难遽修，至于漕征本色，则经国永远之章，非权宜一时之计。天津采买米石，豪无把握，有米时，二三两可售一石，无米时，虽多金亦难购觅。欲求大宗数十万石，则断不可必。须由东南疆臣运解，乃不误京仓要需。特以部价仅一两三钱，而江楚运米一石所费在三倍以外，办理实为棘手。敝疏将窒碍情形一一说出，请旨准其报销。则各省无赔累之苦，而天庾无阙乏之虞。一二年后，试行渐有规模，则报销不必参差，章程自可画一。户部复奏一疏，似不以鄙说为然，而漕解本色之议，今春已作罢论。惟祝时和岁丰，津米年年可敷采买，则国家之福也。

刘君伯山出尊函见示，具悉一切。山阳、市河等工应否兴办，敝处相距较远，不甚深悉。前已咨商仲宣漕帅，请其就近主持。俟咨复到日，即当照尊函所指，切实商之。子静前有来敝处之信，因道途梗阻，不果相见。今既远游闽中，未知何日得展良觌也。专泐。复颂台安。诸惟心鉴，不备。

愚弟曾国藩顿首

725．复李鸿章五月初六日

军气日熸，敌焰日长，皖事堪忧，江西省垣戒严。欲求派兵替守溧、高、建三城。每月八万之索，尚求大力玉成。

少荃世仁弟宫保大人阁下：

接四月初九夜惠函，敬悉一切。令弟幼荃回皖，又备询兴居多祜，劳苦不休，至以为念。

此间近状如恒。金陵之贼，援尽而粮未绝，其坚忍乃更倍于平昔。湖北发捻遍扰汉东郡县，副都统舒保四月二十一日在德安阵亡，骑队名将，昔与多礼堂并称者。军气日熸，贼焰日炽，不久即入皖境，何以御之？江西陈、汪一股尚盘踞铅山一带，侍逆大股已由建昌东破宜黄、崇仁，直逼樟树，省垣戒严。敝处咨杨、鲍、周三军门赴援，不知赶得及否？省城三标，沈中丞操练有素，又新调万泰带浔兵入省，助守根本之地，不至动摇。所虑窜渡赣江以西，由瑞、临而出湘、鄂，三省皆震耳。鄙意欲求尊处拨兵替守溧水、高淳、建平三城，腾出敝处三小枝，北则防守桐、舒、无、庐等邑，南则防守饶、景、湖口等处。如蒙惠允，即请一面函覆，一面拨兵前来，至感！至祷！

上海劝捐，国藩亦知其难，惟敝处饷源一一为阁下所深知，江西一片贼氛，平分半厘，四月不满二万，五月以后，尤不堪问，湖南、广东两省之厘不及七万，江、楚两局盐皆不销，皖厘亦因盐滞而大减。反覆思维，除却苏、沪捐、厘二宗，别无可借之筹。以贵部之屡立奇功，振兴全局，鄙人断无瘠苏军以肥皖军之意，此心应为吴中所共亮。然值此山穷水尽之候，又焉能不为将伯之呼？每月八万之索，尚求大力玉成，不必谓各局卡向隶苏军者，概不得分拨敝处也。吴公抚鄂，计令兄当晋粤藩，但尚未见明文耳。顺问台安。诸希心鉴。

726．复恽世临五月初七日

江西闻警，沈帅急调刘、万、彭营入省，诸路皆因故耽搁，幸鲍、周两军可如期赶到。厚庵素不愿改统陆师，恐终不免自行奏辞。舒保阵亡。金陵营中银钱难窘异常，敬求解银若干，以济眉急。

次山尊兄大公祖大人阁下：

前月十七布复一函，二十又复意城一函，谅已转达。二十九奉到手书，具悉壹是。比维玉躬康胜，政祉延釐，庆祝无量。湘东之防，已蒙荩筹布置周妥，刘、王两军赴江，又蒙筹给大饷，俾利师行，兼顾湘中门户，至以为佩！

幼帅因闻该逆已破宜黄、崇仁，恐由樟树以犯省垣，檄调克庵一军自袁州进省，调万镇泰带浔兵自湖口进省，并请雪琴亲自入省。雪帅拨定湘等水营速赴南昌省河，因谕旨令防湖北江面，不克亲往。克庵行至临江，为该郡官民所留，亦难亲入南昌。敝处援江之师共三部，二万四千人。苏军业已接东坝、句容、金坛之防，鲍军各营先后拨至芜湖，定于五月六日自芜湖起程，本月必到江西。周军门由景、饶水路前进，二十内外必到省垣。惟金军难遽西行耳。

左季帅奏请以厚庵督办江西、皖南军务，克庵帮办，已奉俞允。厚庵素不愿改统陆师，若与之先商，未必肯从，此则恩命先下，无可诿谢。黄昌岐恰已将抵金陵，就可接统水师。而厚庵来函，属为代奏辞谢，已飞函告以万难代辞，并催其迅速西上。函稿抄呈台览。顷接其恳辞一咨，即当切实咨复，恐其终不免自行奏辞也。

湖北之贼，尚盘踞于汉、德、安陆之间，二十一日舒辅廷都护在德安阵亡，亦马队多年名将，贼焰必且益炽。边马已到安、麻一带，殆将为皖北之患，曷胜焦灼！

金陵一军，百道环攻，不为不久且力，然城贼援绝而粮未尽，坚韧如故，竟不知何日始将永毕永讫。营中需饷甚急，需垂顾全局，慨允先垫数万金，以济眉急，俟衡州米捐局收缴捐项抵补。不独三军感德，同室争桑而比邻泛粟，愧荷曷已！专泐。复请台安，顺颂节禧。诸惟心鉴，不备。

治愚弟曾国藩顿首

正封缄间，又接四月二十六日惠书，垂询贱恙，纫感曷既！弟病在心肝，两家血亏，左足麻木，手亦运掉无力，非旦夕所能痊愈。欲求捐弃万事，安心调养，此时安得如许闲暇？只得勉强视事，维系军心，已于四月二十七日具疏销假矣。但求江皖事势稍松，再求另谋静养之法，与阁下之微意大略相近。

鲍军必至九江，由瑞、临一带下手，保赣江以西，兼顾湘省之东，即鄂南之兴、冶、崇、通，亦可借资保障。但愿克庵不遽离临江，侍逆于五月以内不渡赣江以西，大局当不至决裂耳。

下游近日米价已跌，金陵营中之米，闻可吃至八月初间，而银钱则难窘异常。承示招商运米万石至金陵，若甫经说妥，尚未起运，敬求饬改解银若干，得济各营燃眉之急，则受惠更大矣。手此。再问次山尊兄大公祖大人台安。

727．复乔松年五月初七日

赖兰舟之共济，一拯水深火热之民。

鹤侪尊兄年大人阁下：

榴明入咏，藻翰先施，纫存注之因时，觉掞张之溢量。敬谂金符绾福，玉节延祥。民志中孚，德颂遍传于艽野；军声大壮，凯歌上答夫薰弦。引企矞晖，庆祝无量。

弟戎行久践，节序频更。念萑泽之未平，又值螽动螳生之候；赖兰舟之共济，一拯水深火热之民。专泐复柬。祗贺节禧，敬请台安。统希亮照。不备。

728．复冯志沂五月初七日

愧乏羹枭之术，聿求调鹆之方。

鲁川尊兄大人阁下：

两奉惠缄，具纫祓饰。借谂新猷日茂，令节天中，政比诗清，廉勺饮庐江之水；恩同醇湛，康樽汉署之醽。引睇吉晖，良殷抃颂。

弟师干忝领，节序频更。满拟甲子书元，氛祲净扫，不意苏浙窜逆萃于江西，秦豫游魂炽于楚北。愧乏羹枭之术，聿求调鹆之方。周设兰防，冀樊篱之自固；系怀棠境，祝匕鬯之无惊。复颂节安。祗璧谦版，不备。

愚弟曾国藩顿首

729．复郭嵩焘五月初八日

金陵围攻如故。鄂中生变，不知吴中丞果能补官帅之短否？江西闻警，已加严防备。杨厚庵不肯离水就陆。祸福在天，毁誉由人，且当忍耐。

筠仙仁弟亲家大人阁下：

四月二十二日接朔日惠书。敬悉一切。

此间近状，金陵围师相持如故，城贼援尽而粮未绝，其坚忍似更胜于九江之林启容、安庆之叶芸来。舍沅弟百计俱穷，饷项弥绌，又畏师老之讥，怀抱郁郁，肝脾受病，亦惟多方宽譬，徐待瓜熟之候而已。湖北之贼虽昌言东援金陵，而尚徘徊于汉、黄、安陆境内。舒都护保于四月二十一日在德安阵亡，盖亦马队名将，官帅倚之为长城者。如久不驱除出境，虽皖北得暂纾一日之难，而鄂民实不堪命，武汉亦恐警急。严公罢斥，未审吴中丞果足补官帅之短否也？

侍逆入江西后，于十六、七日一攻抚州，既不得逞，即东窜建昌，二十二日破万年桥一卡，二十六七日连陷宜黄、崇仁，前锋已逼樟树，省垣戒严。敝处所派援江之师，鲍、周、金三军共二万四千人，鲍军甫于五月六日自芜湖起行，周军由祁门、景、饶买舟而上。计到防过迟，侍逆已渡赣江而西，先犯瑞、临，烽火达于吾湘矣。厚庵奉命督办江西军务，鄙人方忻鲍、周诸军得所依托，而厚庵函咨，不欲去水登陆，请敝处代为疏辞。国藩虽复函敦劝，尚未知渠肯幡然应诏，慷慨西征否？兹将拙函钞呈台览。群寇回粤，本在意中，然使江西先受其毒，则粤祸或可少赊。以仆与沈中丞水火而召寇，则阁下与寄帅和衷，或可销患无形，亦其理也。多口之增，诚不能无介介于怀，然祸福在天，毁誉在人，自有彼巨囊者主之。至于理之是非，情之顺逆，吾辈犹可勉自主持，且当忍耐办去。所进于左右者，始终以躁急为戒而已。即问台候万福。

730．复吴坤修五月初八日

鲍超已拔营西上，赴援江西。厚庵不愿改统陆师，恐渠终不免自行奏辞。所虑侍逆窜渡赣江以西，为患湘、鄂。舒辅廷都护阵亡，边马殆将为皖北之患。

竹庄仁弟大人阁下：

二十三泐复一函，接二十二、初二手书，具悉一切。

霆营为大支劲旅，马步人数至一万七千人之多，节制本难。春霆向日驭将颇严，近因归志甚坚，宋镇又病，经理乏人，以致兵勇过境不免啰唣，早在鄙人虑中，已筹发十万整饷，催令迅速拔营。据报初六开差西上，适杨厚帅奉旨督办江西、皖南军务，敝处已檄鲍、周、金三部均交厚帅统之。春霆本系厚帅旧部，其诸将亦敬畏厚帅有素，一归节制，当可惭还旧观。惟厚帅素不愿改统陆师，顷接其咨函，恳辞督办，比即切实函复，告以万难代辞，并催其早日西援，恐渠终不免自行奏辞也。春霆回籍之议，前已挽留四次，屡爽成约，不能勉强再留，拟即代为奏请回川，补制百日。能否仰邀俞允，则不敢必。

侍逆大股已由建昌东陷崇、宜，直逼樟树，省城戒严，已檄铨营由饶、景进省。惟逸亭一军防守祁门，难遽西行。闻省城三标，沈中丞操练有素，又新调万镇带浔兵入省助守，雪帅亦抽拨定湘、澄海、清江等水营，先后往防南昌省河。根本之地，不至摇动。所虑窜渡赣江以西，由瑞、临四出，为患湘鄂耳。

鄂中发捻尚盘踞于汉、德、安陆之间。二十一日，舒辅廷都护在德安阵亡，骑队名将，昔年与多帅并称者，军气日熸，贼焰必且日炽。边马已到安、麻一带，殆将为皖北之患。昨函请李少荃宫保拨兵替守溧水、高淳、建平，腾出该处防兵，北守桐、舒、庐、芜等城，南防饶、景、湖口等处，未知果否有裨。复问台安。

国藩顿首

731．复彭玉麟五月初八日

江西戒严，已檄催鲍、周赴援。湖口空虚，可暂拨霆军两营留守，而后酌派新后营前往湖口换防。厚庵不愿督办江西、皖南军务，恐渠终不免自行奏辞。春霆归志甚决，拟代为奏请回川，补制百日。舒保阵陨，贼焰日炽。

雪琴仁弟大人阁下：

接二十五、初三手书，知抽拨师船，上顾江西省河，下防武穴、黄、广各湖，又未雨绸缪，荩筹周密，至以为佩。

江西望霆营甚切，上月苏军接东坝、句、金之防，霆营先后拔至芜湖。敝处于沪、赣等饷下拨解十万整饷，速其西援，本月初六已自芜湖起程。旋闻江省戒严，又已加催霆军，星速赴援，并檄周厚斋率铨营由饶、景进省，二十内外必到省垣。惟金逸亭一军防守祁门，难遽西行耳。万镇奉调带浔兵入省，湖口空虚，霆军过湖口时，可暂拔两营留守，俟苏军替守溧水、高淳、建平，腾出各营到来，酌派新后营前往湖口换防。其钧、陞各营，拟令北守桐、舒、庐、无等城，届时酌量办理。

左季帅奏请以厚庵督办江西、皖南军务，克庵帮办，已奉俞允。恰好昌岐已抵金陵，就令接办金陵上下防务。其外江水师，何营应交尊处代统，分防上下江面；何营应交昌岐接统，会攻金陵；何营应随厚庵带赴江西，已函请厚庵议复，并檄鲍、周、金三部二万四千人均归厚庵节制。春霆本系其旧部，周、金在迪庵处，亦夙有事厚如事迪之谊，当可联络一气。而厚庵来函，属为代奏辞谢，已飞函告以万难代辞，并催其迅速西上。旋又接其恳辞一咨，亦经切实咨复，恐渠终不免自行奏辞也。

春霆回籍之议，前已挽留数次，屡展成约。刻下渠归志甚决，不能勉强再留，拟日内代为奏请回川，补制百日，俾遂孝思。能否仰邀俞旨，实不敢必。宋国永现在芜湖养病，能否速痊，代统霆军，亦不可知。事变方殷，而将领乏人，曷胜长虑！鄂中德安皂市之战，副都统舒保阵陨，军气日熸，贼焰日炽，不久即入皖境，何以御之！弥深焦灼。专泐。复问台安。

国藩顿首

732．复赵烈文五月初八日

已具疏销假，力疾视事。汤、周近状平善，陈令文辞富赡。

惠甫尊兄阁下：

前奉手书，俗缘碌碌，久稽裁复。顷接二十五日惠缄，廑询近恙，纫戢曷任！

国藩病在心肝，两家血亏，左足麻木，手亦运掉无力，非旦夕所能痊愈。欲求捐弃万事，安心调理，此时安得如许闲暇？只好勉强视事，维系军心，已于四月二十七日具疏销假矣。开岁以来，满望甲子景运，扫除氛祲，不意苏、浙之逆萃于江西，秦、豫之贼炽于楚北。世变相寻，未知其所终极，而体中孱弱，然如八九十人，万无可肩此巨任之理。但愿江皖事势稍松，再当另谋静养之法耳。

令亲汤衣谷、周孟舆在局校书，近状平善。昨又接陈令钟英来函，文辞富赡，便有孙、洪、汪、赵之风。阁下戚党中抑何多文若是？唐公昉之宅内老幼、奚奴、鸡犬、器物，翛然与之俱仙，殆未足为异也。复问台安。

国藩顿首

733．复彭毓橘五月初八日

诰轴遗漏错落较多，自应更正，望便中将诰轴寄来，俟折差北上，再交原承办人更正。

杏南表弟大人阁下：

月朔接展手书，知诰轴已经祗领。恩荣锡类，足慰孝思，曷任忻贺！

轴中遗漏错落之处，自应更正。敝处前领之轴，错落亦多。如“胞伯祖重五”、“胞伯祖母彭氏”，皆讹为“胞伯”、“胞伯母”之类。自用金笔改正，亦不如意。彭雪帅请封，托范鹤生代办，其后领到诰轴，错落太多。雪琴商之鹤生，仍寄回京，交原手承办之人，另行换给。此次尊处之件，拟照雪帅办法，望便中仍将诰轴寄来，俟有折差北上，附赍进京，托原友转交承办之人，更正缮发。昨已函致京友，预为商及矣。复问台安，顺颂节祺。不备。

愚表兄曾国藩顿首

734．加彭玉麟片五月初九日辰刻

令周、金仍扎祁门，省城戒严，始调周军晋省。省城兵力应足支持，当无他虞。

正封缄间，又接初六日午刻惠书，言江西万紧，究竟如何紧法，来示未经详悉。

周厚斋一军，本令援救景、饶一路，旋因侍逆全股已至抚、建，景、饶数百里并无贼踪，故令周、金仍扎祁门，待剿湖州续至之股。初五日闻宜、崇失守，省城戒严，始调周军由祁门至景、饶，坐船晋省。此檄计今日始达祁门耳。

省城本有兵丁余丁千五百人，沈中丞亲行操练二年之久，又有养素水师，应足支持。又有万、王陆军，喻、张水师自湖口往援省垣，当无他虞。

铨军到江计在二十以外，霆军到江则在下月之初，实难再令迅速，徒切殷忧。手此。再问雪琴仁弟大人台安。

735．复唁朱春舫五月十二日

冀礼庐珍卫，顺变节哀。挽幛一悬，希察收。

春舫尊兄年大人礼次：

顷奉讣函，惊悉年伯母太淑人示疾珂乡，归真瑶岛，骇愕曷任！素谂纯孝性成，天怀肫挚。怵传烽于江右，未遂循陔；盼迎养于扬州，遽悲陟屺。其为摧迫，如何可言！惟念太淑人节比贞筠，旌崇绰楔，缉大家之德象，壸范斯传；训令子而丸熊，母仪久凛。迨骖鹤驭，已逾八秩之高龄；早受鸾封，迭荷九重之锡类。矧宣文撒幔之日，值大士证果之期，成佛生天，夫何遗憾。尚冀礼庐珍卫，顺变节哀，勿过毁伤，是所至祷！弟戎行羁迹，未获躬亲奠醊，谨具挽幛一悬，聊表寸忱，即希察收。专泐。复唁孝履，顺问礼安。不备。

年愚弟曾国藩顿首

736．复吴质庵五月十二日

皖南饥荒，人类相食，已拨款分发宣、南、旌、太等九县，帮助开荒种植。

质庵仁弟馆丈阁下：

端节接展惠书，具纫存注。就谂荣问庥鬯，政祉绥亨，至以为慰。

皖南地介江浙，昔为群盗所必争，今亦败贼所图窜。宁、池、太、广各属，白骨如麻，或百里不见炊烟，竟日不逢过客，人类相食，群犬争之。开辟以来，殆无此惨劫。上年古隆贤投诚后，皖南孑遗稍稍归复邦族，而田地荒芜，以宣、南、泾、旌、太、绩、青、石、建德九县为最。敝处先经筹拨二万七千金，分给九县，交该令及劝农局员承办开荒事件，刊发章程，寄呈一览。泾县劝农局于章程三千两外，续发一千两，并批饬泾令函催在外流寓绅富，酌量捐资，以补不足。珂乡诸君子在武汉、沙市者，不知输助若干？今年农事已过，若能集成巨款，则明年垦辟之田，当百倍今岁耳，企望曷已！复问台安，顺颂节祺。不备。

馆愚兄曾国藩顿首

737．复刘建德五月十二日

鄂中之贼徘徊于汉、黄、安陆境内，舒都护阵亡，武汉亦恐警急。侍逆东窜建昌，省城戒严，已分拨水营及周、鲍等营往援。金陵围师，相持如故。

馨室仁兄大人阁下：

端节接展惠缄，知三月八日一函已达台览。四月九日复书已否递到？比惟萱阁延釐，蒲觞福。引詹矞霭，庆祝无穷。

鄂中之贼虽声言东援金陵，而尚徘徊于汉、黄、安陆境内。舒都护在德安阵亡，军气日熸，贼焰日炽。如久不驱除出境，皖北虽暂纾一日之难，鄂民实不堪命，武汉亦恐警急，可为长虑。

侍逆入江西后，于前月十六、七日一攻抚州，既不得逞，即东窜建昌，旋破万年桥卡，陷宜黄、崇仁，省城已戒严。彭侍郎已抽拨水营往防省河，敝处亦调周军门由祁门取道景、饶进省，调鲍军门由东坝拔营，循南岸上援江西，十一日已至青阳，二十内可至九江，由瑞州一带进兵，兼顾鄂之南境、湘之东境。

金陵围师，相持如故。城贼坚忍异常，竟不知何日始克了此一段。开岁以来，满望甲子景运，净扫氛祲，不意苏、浙之贼萃于江西，秦、豫之逆渐入皖北。事变方殷，曷胜焦灼！复问台安，顺颂节祺。不备。

愚弟曾国藩顿首

738．复欧阳正镛五月十二日

金陵合围，然薰穴擒渠，尚稽时日。苏、浙之逆窜入江西，秦、豫发捻卷土而来，曷胜焦灼。

崇如尊兄大人阁下：

春初布复一函，已否递到？值菖馨之应候，蒙藻翰之先施。就谂釐延豸绣，绩著龙韬。张楚国之雄风，蒲觞饮至；捧枫宸之瑞日，芝酬庸。引企矞晖，良殷抃颂。

此间军事，苏、杭并克，金陵合围，机局不为不顺。惟洪、李二逆坚韧异常，援尽而粮未绝，我军百道环攻，薰穴擒渠，尚稽时日。而苏、浙之逆约分六起，先后由皖南窜入江西，蔓延腹地，秦、豫发捻又将由鄂中卷土而来。事变方殷，曷胜焦灼！专泐。复颂节安。祗璧谦版，不备。

愚弟曾国藩顿首

739．复厉云官五月十二日

已具疏销假。苏、浙之逆萃于江西，秦、豫之贼渐入皖北，金陵城逆坚韧异常，殊深焦灼。

伯符尊兄大人阁下：

迭奉惠缄，具纫存注。借谂抚辰笃福，卓午延釐。敷恺泽于汉江，甘流黍雨；拜恩光于虞陛，韵答薰风。引睇矞晖，良深抃颂。

鄂中军事方殷，转输正亟，乃蒙来示垂询近恙，感泐曷任！弟病在心肝，两家血亏，非旦夕所能全愈。欲求捐弃万事，安心调理，此时安得如许闲暇？只好勉强视事，维系军心，已于四月二十七日具疏销假矣。

开岁以来，满望甲子景运，净扫氛祲，不意苏、浙之逆萃于江西，秦、豫之贼渐入皖北，世变相寻，乃未知其所终极。而金陵城逆坚韧异常，薰穴擒渠，尚无把握，不知何日始克了此一段，弥深焦灼！专泐。复颂节安。祗璧谦版，不备。

愚弟曾国藩顿首

740．复官文五月十二日

怅狼燧之频闻，盼枭音之速靖。

秀峰宫太保中堂大公祖阁下：

接奉惠函，远蒙藻饰，雒诵再三，曷任纫戢！敬惟望崇周召，勋比范韩。保艾功高，大凯赓乎三捷；分茅典懋，殊荣贲于九宸。引企矞晖，庆祝无量。

弟材惭短绠，候届长嬴，怅狼燧之频闻，盼枭音之速靖。香分角黍，未储益智之方；风仰牙幢，弥切扬仁之愿。专泐肃复。敬请台安，祗贺节禧。统惟亮察，不宣。

治愚弟曾国藩顿首

741．复江长贵五月十二日

愧乏羹枭之术，聿求调鹆之方。

良臣尊兄军门阁下：

月前布复一函，已否递到？菖馨甫挹，藻饰先施。就谂勋著辰旂，釐延午琯。辅翼方叔，共奉一月之捷音；嘉奖陈汤，能符五日之吉语。引詹矞霭，抃颂良殷。

弟久践戎行，频更节序。愧乏羹枭之术，聿求调鹆之方。周设兰防，冀樊篱之自固；兴怀楚水，看波浪之胥平。专泐。复颂节禧，顺问台安。不备。

愚弟曾国藩顿首

742．复盛康五月十二日

愧乏羹枭之术，聿求调鹆之方。

旭人尊兄大人阁下：

递到筠筒，欣披藻翰。因时存注，纫戢曷任！借谂迓福天中，承恩日下。象功昭德，虎盐配昌歌之馨；膺祜翔华，龙节焕蒲麾之色。引詹矞霭，抃颂良殷。

弟久践戎行，频更节序。愧乏羹枭之术，聿求调鹆之方。周设兰防，冀樊篱之自固；兴怀楚水，看波浪之胥平。专泐。复颂节禧，顺问台安。不备。

愚弟曾国藩顿首

743．复张洊山五月十二日

端午酬答。

洊山尊兄大人阁下：

五月中浣，接展惠缄。值令节之初过，纫因时之存注。借谂端祺集祜，午宴延釐。德遍荆人，群效昌蒲之拜；恩隆枫陛，特颁罗葛之荣。引睇矞晖，良殷抃颂。

弟戎行久践，节候频更。周设兰防，冀樊篱之益固；兴怀楚水，看波浪之胥平。专泐。复贺节禧，顺颂台安。不备。

愚弟曾国藩顿首

744．复马新贻五月十三日

厘卡章委员应暂缓撤，若速撤则须并撤易令。

来示具悉。章委员及侯、易二令均于八、九年前在敝处当差，易系同县，尤所深知。厘卡委员，贤者本不易得，然州县掣卡员之肘，则卡员尤易见过，虽优者亦谤议繁兴，而劣者尤无论已。从前骆公在湖南，胡公在湖北，其于厘务，皆抑牧令而庇卡员，每有印、委抵牾之案，辄将州县撤委。其时骆、胡所用皆湖南之绅士，故湖南有绅大于官之谣，胡帅有袒护同乡之议。然两省厘金之旺，实由于此。盖印官掣卡员之肘则有余，卡员掣印官之肘则万万不能也。

江西历用佐杂为卡员，其势不敌印官远甚。去年弟欲稍变此风，从皖派去卡员若干人，其后吉安、饶州、抚州、萍乡等处，印官皆与卡员不和，每称卡员苛索商民，抽厘太重，上告抚藩，下告绅董，以致卡员动多怨，而商民遂大长刁风。闹卡之案迭出，而弟与沈中丞之隙亦自此深矣。

皖省向无此风气，今年正月望江周令面禀，该县坐厘太重，请弟札饬会议核减，弟如所请行之。厥后询之高守，则去年本与周令面商办定者，周令又思见好商民耳。章委员应暂缓撤，如速撤则须并撤易令。谨将弟所阅历及办厘机宜附陈一二。复问谷山尊兄大人台安。

745．复李宗羲五月十四日

既卸厘局，或可萧然物外。奏调一节，颇难着笔。已咨请少荃派兵北渡于英、霍、潜、太扼要置守。杨厚帅奉旨督办江西、皖南军务，现以鲍、周、金三部归其节制，日内西援。

雨亭仁弟大人阁下：

接初六日手书，具悉一切。

湘盐头帮，据报现已抵鄂，二帮亦已连樯西上，汉口转运，局务正繁。阁下既卸厘局，专办转运，或亦可萧然物外，如必欲赴荆、宜，瀛眷移寓沙市，且俟稍迟，再行下札。奏调一节，颇难着笔。渭帅如系自行引退，皖员还皖，原属名正言顺。既然系被劾镌职，则所用之员亦宜少安毋躁，不宜痕迹过重，近于分党营行。

鄂中之贼，势欲东趋，诚为可虑。敝处兵力，尽在南岸，英、霍、潜、太各城隘，节节空虚。现已咨请李少荃宫保派兵换溧水、高淳、建平之防，腾出各营北渡，扼要置守，未知果否有禆？杨厚帅督办江西、皖南军务，补授陕甘总督，先后奉到谕旨，日内西援。即以鲍、周、金三部归其节制，周军门已由祁门取道景、饶，进江西省；鲍军由东坝拔营，循南岸西上，已过青阳，二十内可到九江，由瑞州一带进兵，兼顾鄂之南境、湘之东境。知关廑系，附报一二。复问台安。

国藩顿首

746．复吴坤修五月十四日

杨厚庵补授陕甘总督，督办江西、皖南军务，现饬春霆同赴江西，赣中局势，必将大有好转。

竹庄仁弟大人阁下：

初八复函，已否递到？顷接初六、七等日手书，知微仪已经察收，并悉芜湖安谧，至以为慰。

春霆请假回籍，业于十二日代为奏请。十三日杨厚帅奉补授陕甘总督之旨，仍督办江西、皖南军务，幡然应诏，慷慨西征，并饬春霆同赴江西。前疏倘蒙俞允给假，必为厚帅所奏留。然春霆声威素为京朝所推重，即初奏亦必难邀允准。珂乡水深火热，望援甚切，鄙人方以将领乏人为虑，得此转机，不独杨、鲍并往，援江之局极顺，而霆营归杨帅节制，营规当稍敛戢，愁怀借以稍解，聊报一慰。复问台安。

国藩顿首

747．复唐训方五月十四日

杨岳斌补授陕甘总督，仍办江西、皖南军务，现已檄鲍、周、金之部归其节制。皖北六安、颍郡、庐州、巢县等州县布防就绪，另咨请少荃拨兵北渡，于英、霍、桐、舒、庐、无扼要置守。已具疏销假，勉强视事。

义渠仁弟大人阁下：

前奉寄谕，知拜暂权鄂抚之命。顷接初六日手书，得悉接篆视事，新猷益懋，倚畀弥隆，曷任欣颂！

辅廷都统，骑队名将，昔年与多将军并称。舒既以安陆之战阵亡，多亦因盩厔之伤出缺，殊深惋惜。

陕甘总督得旨以杨厚帅补授，仍督办江西、皖南军务，此间已檄鲍、周两军门及金道所部二万四千人交杨帅统之西征。周军已由祁门取道景、饶，进江西省。苏军已接东坝之防，鲍军拔营，循南岸西上，十一日已过青阳，二十内可到九江，由瑞、临一带进兵，冀保赣江以西，兼顾鄂之南境、湘之东境。惟逸亭一军现防祁门，难遽西行耳。

皖北各城，六安、颍郡责成蒋道，庐州责成普镇，巢县责成何镇，凤、寿、定、怀等处，均由临淮拨营分防，天、六两城，由扬防派兵往守，滁、来两城，由漕标就近设防。惟英、霍、桐、舒、庐、无，尚无兵可拨，已咨请李少荃宫保拨兵替守溧水、高淳、建平，腾出该处防兵北渡，扼要置守，未知果否有裨？

国藩病在心肝，两家血亏，左足麻木，手亦运掉无力，非旦夕所能痊愈。欲求捐弃万事，安心调理，此时安得如许闲暇？只好勉强视事，维系军心，已于四月二十七日具疏销假矣。远劳廑询，附以奉报。复问台安，顺贺大喜。

国藩顿首

748．复李鸿章五月十五日

约六月初亲至金陵会剿，并嘱与沅甫预为调停东、西两军。江西之敌，厚庵已挟鲍军西行，当足了之。湖北之敌，深可危虑。

少荃宫保世仁弟大人阁下：

五月十四日虎臣归，接奉惠书，具悉一切。

承许以令弟酌带数将于七月中旬会攻金陵，总揽全局，相维相助，感仰无既。是日恰奉初九日寄谕，饬尊处派人酌带炮队会攻金陵，并有大纛亲莅之命，不揣冒昧，特备咨请阁下亲至金陵会剿，并请不待长兴克复，亦不俟七月中旬，即日遄发，雷轰电掣，总以六月初间赶到为妙。

洪酋坚忍异常，援尽而粮未绝。舍弟掘地洞十余处，志在拼命一攻。此等百战悍贼，岂地洞所能奏功？若以开花炮与地洞同时并举，而辅以尊处洋枪骁悍之队，当可济事。闻地洞定于六月初告成，国藩嘱其少待旬日，以俟雄师之至。

舍弟所部诸将，素知阁下与贱兄弟至交多年，无不欣望大旆之西来，而所疑畏者亦有两端：一则东军富而西军贫，恐相形之下，士气消沮；一则东军屡立奇功，意气较盛，恐平时致生诟谇，城下之日，或争财物。请阁下与舍沅弟将此两层预为调停，如放饷之期，能两军普律匀放，更可翕和无间。先此函恳，即日专疏具奏，再行知照。

江西之贼，侍逆分踞南丰、崇仁两邑，而分布抚、建境内，听、康等党尚在铅山一带。厚庵新授陕甘总督，留办江西军务，即日挟鲍军西行，由瑞、临、樟树下手。有此大枝劲旅，当足了之。

湖北之贼，不久必东入皖境。自英、霍以至扬防，无一支游击之师，深可危虑。阁下会克金陵后，尚烦调派熊罴大队渡江西迈，一救珂乡水深火热之民。苏、皖分闱，鄙人亦力主此议，请即拟一会奏疏稿，由敝处拜发可也。复问台安。不具。

749．复冯子材五月十六日

请即将镇防四千人先行遣撤，以节饷需。金陵逆巢未下，敢请勉再留防，竟此一篑之功。

萃亭尊兄大人阁下：

两奉惠缄，具纫存注。敬谂勋祺懋介，威望弥崇，金焦铭保艾之功，锡命辑执蒲之瑞。引詹矞霭，企祝无穷。

镇防兵勇留守镇江、丹阳、金坛三城外，抽出四千名，疏请派往江皖，或分起遣撤，钦奉寄谕，命国藩酌量调往临淮。接准乔中丞函称，临淮兵力无多，诚愿增兵，但饷项奇绌，增兵而无以养兵，此四千人拟即咨请尊处遣撤。敝处前因缺饷，奏明将防守庐州、巢县之何、普两军由临淮发饷，若更增四千人口粮，临营愈难筹给。已函请乔中丞即照所拟复奏，另行咨达冰案。应请阁下即将四千人先行遣撤，以节饷需。

承示拟解兵柄一节，阁下宣力戎行，已阅十载，珂乡远隔万里，亟思展省松楸，至孝笃行，深堪佩企！惟南岸名城前此纷纷沦陷，而京江重镇巍然仅存，阁下保障岩疆，撑持危局，厥功甚伟。现在苏境虽经收复，而金陵逆巢未拔，润州密迩，防务未可遽松，朝廷倚畀方殷，即使奏请撤销军务，恐难仰邀俞允。敢请台旆勉再留防，竟此一篑之功。如果逆酋授首，东南肃清，同膺懋赏，然后上书北阙，回帆南海，卸上将之征衣，记华堂之昼锦，焚奠告墓，敬展孝思，未为晚也。

江滨卑湿，仍冀因时节宣珍卫，是所切祷！专泐。复颂节安。祗璧谦版，诸惟心鉴。不备。

愚弟曾国藩顿首

750．致杨岳斌五月十七日

此次赴江西，带水师不必太多。

厚庵仁弟大人阁下：

十四日送台旆起行，次日即派人送关防至尊处，想已收到。

本日接沈中丞信，江西事势尚好，抄呈台览。江西自省城以下皆为鄱湖所阻，自省以上直至吉安，不过四百余里，再上则水师不能施展。有刘养素、孙昌国水军防守多年，豪无贻误。阁下此次带水师不必太多，二三营足矣。

舍弟欲留彭楚汉在金陵，可否？即请台安。

751．复富明阿五月十七日

通报鄂敌东入皖境之防御及江西、金陵军情。

治安尊兄大人阁下：

接诵琅函，具纫瑑饰。敬谂釐延午序，勋著辰旂。特赐黄裳，暎风葛雪罗而增采；双提朱印，兼荆州江介以宣威。引企矞晖，良殷抃颂。

六合一城，前蒙尊处饬派安镇带兵防守，续准大咨，又派刘镇等营驻扎天长，并将留守丹阳各营全回江北，以备堵剿，荩筹周密，企佩曷任！

鄂中自辅廷都统致命行间，贼氛日炽。闻已窜至黄陂、孝感，不久必东入皖境，由皖北以犯庐、和、二浦，即扬防里下河一带，亦虞震动。敝处兵力多在南岸，已咨请李宫保拨兵替守溧水、高淳、建平，腾出该处防兵北渡。昨接陈帮办函报，已派郭镇宝昌二千五百人驰抵寿州、下蔡，仍亲督全队续行前进。国藩拟令其驻军寿州，处于淮南、江北适中之地，作为游击之师，以冀共遏寇氛。

江西之贼，伪侍王分踞南丰、崇仁两邑，听、康等酋尚在铅山一带。杨厚帅新授陕甘总督，留办江西军务，即日督同鲍军门上援江西。有此大支劲旅，或可了之。

金陵逆首坚韧如前，援绝而粮未尽。我军百道环攻，薰穴擒渠，尚稽时日，曷胜焦灼！诸承廑询，附报一二。专肃。复贺节禧，敬请台安。统惟心鉴，不备。

愚弟曾国藩顿首

752．复魁玉五月十七日

略告江西、湖北军情。

时若尊兄大人阁下：

两奉惠缄，具纫藻饰。就谂捷传银鹘，香酌金鹅。京口无尘，榴火映红旗之色；天颜有喜，芝泥颁翠轴之华。引睇矞晖，良殷抃颂。

此间军事，幸称平顺。江西之贼虽已蔓延腹地，而水陆各营先后赴援，杨制军、鲍军门亦即日西上，有此大枝劲旅，当足了之。惟湖北之贼遍扰汉东郡县，不久必东入皖境，即浦、六上下亦虞震动，曷胜焦虑！专泐布复。顺颂节安。祗璧大柬。不备。

愚弟曾国藩顿首

753．复英翰五月十七日

贺节，略告江西、湖北军情。

西林尊兄大人阁下：

月前两布复函，已否递到？顷接惠缄，具纫绮注。就谂釐延午序，绩著辰旂，平萑泽以靖民，迓枫宸之锡命。引詹矞霭，企颂靡涯。

雉河城基业已率同彭丞踏看，何日兴工，便中惠示。

江西之贼尚徘徊于南丰、崇仁、铅山等处，杨厚帅新授陕甘总督，留办江西军务，即日督同鲍军上援江西，有此大枝劲旅，或足了之。

湖北之贼窜至黄陂、孝感一带，不久必东入皖境，英、霍、潜、太守备尚虚，已咨请李中丞派兵替守溧水、高淳、建平，腾出各营北渡，扼要置守。昨接陈镇国瑞函报，先派郭镇二千五百人驰抵寿州、下蔡，仍亲督全队前行。拟令其驻军寿州，处于淮南、江北适中之地，以作游击之师，未知果否有裨。专泐。复颂节安。祗璧谦版，不备。

754．复孙衣言五月十七日

具告金陵、江西、湖北及皖北等地军情与部署。

琴西仁弟馆丈阁下：

初二布复一函，初七接展惠书，祓饰增愧。就谂政优禄遒，因时集祜，得枌榆之问讯，庆椿萱之曼绰，瀛眷抵临，壹是多福，至以为慰。

此间近事，金陵首逆坚韧如前，援尽而粮未绝，我军百道环攻，尚未得手。昨奉中旨，饬少荃派队会剿，并谕其亲赴金陵，未知何时始能西迈，同力合作，了此一段。

江西之贼，伪侍王踞南丰、崇仁两邑，听、康等党尚在铅山一带，其后股之在湖州者，冲破围城三营，分窜埭头、武康、新城、临安，有过梅溪、四安屯扎者，或谓其欲犯杭垣，或谓其欲窥金华，实则欲由四安、广德、徽州以达江西，与前股合耳。杨厚帅新授陕甘总督，留办江西、皖南军务，即日率鲍军西行，有此大枝劲旅，当足了之。

湖北自舒都统阵亡后，贼氛日炽，刻下已窜距汉口三十余里。水师节节扼守，断无飞渡长江之理。惟陆路已至黄陂、孝感，不久必东入皖境。英、霍、潜、太，守备空虚，已咨请少荃派兵换溧水、高淳、建平之防，腾出各营北渡，扼要置守。昨接陈镇国瑞函报，已派郭镇宝昌二千五百人驰抵寿州、下蔡，仍亲督全军前进。拟属令驻军寿州，处于淮南、江北适中之地，作为游击之师，未知果否有裨？

皖北风气悍忮，仇杀报复不已，自应严饬牧令严办。必使生杀之权操之于官，民气乃靖，实为名言。义帅任事实心，与皖省亦呼吸一气。惟鄂中两院以水济水，诸将略无忌惮，深恐鄂军不振，鄂民亦不堪命，可为长虑。

蕖田之事，眉生已为函致受三矣。

《望溪集》、《存庄遗书》均未觅得，王船山先生全书俟刻竣印出再行奉寄。复问台安，顺颂节祺。

国藩顿首

755．复吴棠五月十七日

赖兰舟之共济，一拯水深火热之民。

仲仙尊兄大人阁下：

顷奉琅函，具纫瑑饰。正值戍蒲之候，弥深采艾之思。敬谂福午宴，分屯戊校。星明八穀，祥光兼照于珂乡；日飞十华，恩命弥隆于玉陛。引詹矞霭，企祝靡涯。

弟久领师干，频更节序。愧乏羹枭之术，聿求调鹆之方。盼萑泽之胥平，又值螽动螳生之会；赖兰舟之共济，一拯水深火热之民。专泐。复贺节禧，敬颂台安。不备。

愚弟曾国藩顿首

756．复彭玉麟五月十八日

杨岳斌拜陕甘总督，仍督江皖军务，交卸后便当西驶，并已饬鲍超西上。宿松内湖已札丁泗滨派船前往。现咨请李鸿章六月初率部西来，同破金陵。

雪琴仁弟大人阁下：

十六日汇复一函，顷接十五夜手书，具悉一切。

厚帅拜陕甘总督之命，仍督江皖军务，幡然应诏，慷慨西征，并饬春霆同赴江西。春霆业已西上，厚帅暂回金陵，交卸水师营务，即日便当西驶。

昨据宿松刘令报，称鄂中之贼已窜至宋埠、岐高东北，水师之在白湖渡、佘家嘴者，只可防黄、广之内河，难兼顾宿松之内湖。宿松南乡之竹墩庄有水路径达污池，东乡之下仓埠水路径达吉水沟，均可直入大江，已飞札丁镇泗滨派船前往竹墩、污池、下仓埠，并咨请厚帅带三四营迅赴江西，腾出贵部回防北岸并防下游，业已飞咨尊处。俟厚帅到湖口日，台旆即可东下。其定湘、清江等营业入南昌、樟树者，即早为调出，亦无不可。盖江西河道无多，刘、孙二十余营尽敷防剿也。

攻剿金陵，诚非陆师奋力不为功，水师亦断不可少。水师以断江面之接济，截北岸之援贼，陆师则开花炮与地道并举，而辅以苏军洋枪骁队，当可济事。少荃来信，许以俟长兴克复，七月中旬派其弟季荃酌带数将会攻金陵。敝处适奉初九日寄谕，已咨请少荃亲行西迈，不待长兴克复，亦不待七月中旬，即日遄发，雷轰电掣，总以六月初间赶到，与阁下及舍弟会于金陵，同破逆巢，歼厥渠魁，竟此一篑之功，以雪敷天之愤。届时鄙人或力疾一行，稍助邪许，以佐凯歌，亦未可定。复问台定。诸惟心鉴。

国藩顿首

757．复胡兴仁五月十八日

金陵尚未得手。厚帅新督陕甘，兼办江西军务。军事方殷，只好力疾视事。

恕堂仁兄大人阁下：

端节后接诵惠缄，具叨存注。敬谂萱闱集祜，蒲斝延釐。引企矞晖，庆祝无量。

此间近事，金陵逆首坚韧如前，援尽而粮未绝，我军百道环攻，尚未得手。昨奉廷旨，饬李少荃宫保派队会剿，并令其亲赴金陵。未知何日苏军西迈，同力合作，了此一段。窜江之贼，先后约分六起，人数虽众，不甚凶悍，号令不一，心志不齐，沿途掳粮，饥多饱少，纷纷逃散，本非剧寇。而官军之在江西者，少谋勇之将，多新集之卒。敝处所派援江之师，鲍、周等军二万四千人，逸亭一军留防祁门，鲍、周均已赴江。适杨厚帅新督陕甘，留办江西军务，即统此军西征，由瑞、临一带进兵，冀保赣江以西，兼顾鄂之南境、湘之东境。惟湖北之贼刻已下窜黄陂、孝感，不久必东轶皖疆。皖北、淮南虽亦设防置守，恐难力遏寇氛。

国藩前患肝风之证，请假一月，在营调理。假期早满，军事方殷，只好力疾视事，已于月前具疏销假矣。入世已深，居位过高，中宵默念，但觉世味日多，天机日浅，若不早谋引退，将来斗智竞力，日入于俗吏功利之途而不自觉，可哂可虑。

闻玉躬喘嗽，已否就痊？尚冀节宣珍卫。专泐。复请台安，顺颂节禧。并璧晚谦，不备。

愚弟曾国藩顿首

758．复赵焕联五月十九日

金陵围师平顺如前。厚帅新授陕甘总督，留办江西军务，该逆人数虽众，而号令不一，心志不齐，当足了之。惟湖北之贼，寇氛日炽。

玉班尊兄亲家大人阁下：

端节接诵惠函，因时存注，借谂驻军萍醴，保障湘东，荩绩日隆，曷任企佩！

此间近状，金陵围师平顺如前，城逆援尽而粮未绝，其坚韧亦如故。舍弟万分焦急，掘地道多处，志在拚命一攻，辄被该逆由内穿出，隧而相见，劳而无功。昨奉廷旨，命李宫保派队会剿，并谕其亲赴金陵，弟亦奏咨，请其迅速西迈，用其开花炮、洋枪队等制胜之具，庶冀同力合作，了此一段。江西之贼，伪侍王尚踞南丰、崇仁两邑，听、康等酋在铅、贵、金、泸一带。杨厚帅新授陕甘总督，留办江西军务，敝处前调援江之鲍、周等军二万四千人，均交杨帅统之，即日西征。鲍军先已由东坝、芜湖循南岸西上，二十日内可抵九江，由瑞、临一路进兵，冀保赣江以西，兼顾鄂之南境、湘之东境。霆军一至瑞、临，则吾省之防务可以少松。该逆人数虽众，而号令不一，心志不齐，有此大枝劲旅，当足了之。惟湖北之贼，自舒都统阵殉后，寇氛日炽。闻已下窜安、麻、黄、孝，逼近皖疆。颍、六、庐、巢、寿、凤、怀、定等处，均已设防置守，英、霍、潜、太，尚觉空虚。比已咨调苏军替守南岸溧水等城，腾出防兵北渡。适接陈帮办国瑞函报，先派郭镇宝昌二千五百人驰抵寿州、下蔡，渠即督队续行前进。已令其驻于寿州，处淮南、江北适中之地，作为游击之师，以期共遏贼氛，未知果否有裨。知关廑系，附报一二。复问台安，顺颂节祺。并璧谦版，不备。

姻愚弟曾国藩顿首

759．复彭申甫五月十九日

窜江之贼人数虽众，而号令不一，心志不齐，当足了之。惟湖北之贼遍扰汉东郡县，不久必东轶皖疆。我军百道环攻金陵，尚未得手。告已具疏销假，力疾视事。

丽生仁兄大人阁下：

月前接三月七日惠缄，俗缘碌碌，稍稽裁复。比维玉躬康胜，福履绥愉，至以为颂。

平江排饭之党，近日已否解散？此辈因谷贵而起，自可因谷贱而灭，或不致酿成事端。

苏、浙败贼上窜，早在虑中。曾分饬各营防守冲要之城，并调金、毛两军南渡，为南岸游击之师。不虞毛军挫于徽州，贼遂络绎窜江。防范之疏，鄙人亦不能辞其责。续调鲍、周两军门先后赴援，比已遄发，适杨厚帅新授陕甘总督，留办江西、皖南军务，即统鲍、周两军并现驻祁门之金道一军共二万四千人，即日西征，由瑞、临一带进兵，冀保赣江以西，兼顾鄂之南境、湘之东境。伪侍王尚踞南丰、崇仁，听、康等酋游绎铅山、贵溪，人数虽众，号令不一，心志不齐，得此大枝劲旅，当足了之。惟湖北之贼刻已下窜，遍扰汉东郡县，蔓延安、麻、黄、孝，不久必东轶皖疆。皖北、淮南虽亦设防置守，未知果否有裨，殊深忧虑。金陵逆首坚韧如前，援尽而粮未绝。我军百道环攻，尚未得手。昨奉廷旨，饬李少荃宫保派队会剿，并令其亲赴金陵。苏军现规长兴，不知何日始能西迈，同力合作，了此一段。

国藩前患肝风之证，请假调理，病根已深，非旦夕所能全愈。而假期既满，军事又急，只好力疾视事，于前月杪具疏销假。然繁冗实甚，并无静摄之时，笔墨因之愈荒，伯母太夫人墓表至今未能脱稿，愧歉曷已！

令侄康本量移一节，容酌量办理。复问礼安。诸惟心鉴，不备。

愚弟曾国藩顿首

760．复何香田五月十九日

苏、杭告克，金陵合围，而苏、浙之贼窜犯江西，秦、豫发捻侵轶汉东，弥深忧灼。

香田尊兄大公祖大人阁下：

前接敬之比部来函，欣谂简授岳常，巡符荣绾。顷奉惠书，知昨腊业已履任，下车之始，周询利弊，堤工、湖防、义仓诸政灿然备举，仰新猷之懋焕，值佳节之初临，迓祜承恩，庆祝无量。

弟久践戎行，谬膺巨任，时懔负乘之诫，常深颠踣之虞。比幸淮甸肃清，苏、杭告克，金陵合围，大局不为不顺。惟逆首坚踞老巢，援尽而粮未绝，薰穴擒渠，尚稽时日。而苏、浙之贼分起扰犯皖南，踵窜江西，殆将贻患湘、鄂、闽、粤，用为大虑。秦、豫发捻侵轶汉东，不久必将入皖。皖北、淮南各城隘虽亦设防置守，未知果否能遏寇氛，弥深忧灼！专泐。复颂节安，顺贺大喜。不备。

治愚弟曾国藩顿首

761．复张培仁五月十九日

金陵尚未得手，苏、浙之逆窜入江西，鄂中发、捻又将卷土而来，饷需又绌，时有脱巾哗溃之虞。

紫莲老父台大人阁下：

顷奉惠书，具纫绮注。借谂宣勤衡局，擘画糈筹。采风土于湘中，茭粘应候；迓天恩于日下，昌歜流馨。引睇矞晖，良殷抃颂。

此间军事，苏、杭并克，金陵合围，机局不为不顺。惟洪、李二逆坚韧异常，援尽而粮未绝。我军百道环攻，尚未得手。而苏、浙之逆约为六起，先后由皖南窜入江西，并恐贻患湘、鄂。鄂中发、捻又将卷土而来，蹂躏江淮。事变方殷，饷需又绌，时有脱巾哗溃之虞。顷接恽中丞来函，衡、潭捐事颇为踊跃，愁怀借以稍解。然愚兄弟同践戎行，未能早日蒇事，乃烦桑梓转输，重累贤哲筹画，良用愧感！

二小儿在署读书，从周缦云御侍〔侍御〕游，颇获教益。知蒙廑注，并以附闻。专泐布复。敬颂节安。祇璧谦版。不备。

治愚弟曾国藩顿首

762．复陆增祥五月十九日

金陵尚未得手，而苏、浙之逆窜入江西，鄂中发、捻又将侵轶皖北，殊深忧灼。

星农馆丈大公祖阁下：

端节接展惠缄，具纫祓饰。借谂荣问庥鬯，政祉绥愉。裕鹤于糈台，麦秋日至；捧龙纶于朵殿，槐夏天高。引睇吉晖，企颂无量。

此间军事，自苏、杭克复，滨江各郡县以次肃清，金陵枝叶翦除已尽，机局不为不顺。惟洪、李二逆坚韧如前，援尽而粮未绝，我军百道环攻，尚未得手。而苏、浙之逆约分六起，先后由皖南窜入江西，并恐贻患湘、鄂。鄂中发、捻又将侵轶皖北。东疲西骛，殊觉日不暇给。知关廑念，附报一二。复问台安，顺颂节祺。

国藩顿首

763．复黄廷瓒五月十九日

赞湘潭一事查办妥当，附告江、鄂军情。

麓溪仁弟亲家大人阁下：

接奉四月手书，知湘潭一事业经查办妥协，行户不能把持，客商一律踊跃，每月厘银，除茶税不计外，可得六千余金，厘钱称是。增于旧章三分之一，而于裕饷之中，仍寓恤商之意，荩筹平允，佩慰曷任！

此间军事，幸称平顺。江西之贼虽已蔓延腹地，而水陆各营先后赴援，杨制军、鲍军门亦即日西上，由瑞、临进兵，冀保赣江以西，兼顾鄂省南路、吾湘东路，此枝劲旅当可了此散漫之贼。惟鄂中发、捻遍扰汉东郡县，不久必东入皖境，事变方殷，殊深焦灼。专泐。复问台安。摹璧衔版。不备。

姻愚兄曾国藩顿首

764．复邓汪琼五月十九日

金陵尚非仓卒可下，而苏、浙之贼踵窜江西，鄂中发、捻又将侵轶皖北。

寅阶尊兄大人阁下：

皖江判，眴又端阳。接诵惠缄，具纫存注。敬谂道履绥愉，文祺嘉畅。引詹矞霭，企祝何穷。

此间近事，金陵围师平顺如前。城逆坚忍异常，援尽而粮未绝，尚非仓卒可下。而苏、浙之贼踵窜江西，并恐贻患湘、鄂。鄂中发、捻又将侵轶皖北，事变方殷，未知所届。

军务忙冗，并无静摄之时，体气亦自觉孱弱，然如八九十人。阁下其何以广吾意耶？二小儿在署读书，尚知用功，堪慰廑系。刘庠英顷已到此，苦难位置，如何！如何！专泐。复问著安，顺颂节祺。不备。

愚弟曾国藩顿首

765．复兆宝岩五月十九日

五日艾青，每忆荆楚岁时之记。

宝岩尊兄大公祖大人阁下：

春初布复一函，亮登签阁。眴逢端日，欣奉朵云。敬谂望重旄车，祥凝乌棨。挹江光于湘水，铸镜人清；赐汉醁于酃泉，开樽恩湛。引詹矞霭，抃颂良殷。

弟久践戎行，频更节序。三年艾绿，冀苏东南枯瘵之民；五日茭青，每忆荆楚岁时之记。专泐肃复。敬颂节安。祗璧谦版。不备。

治愚弟曾国藩顿首

766．复郑元璧五月十九日

念蒲麾之久秉，盼翦萑苻。

锡侯同年大公祖大人阁下：

律中蕤宾，正怀兰友。蒙朵云之先贲，值端日之初临。敬谂福荫熊封，祥乌棨。樽开醽醁，虎盐配昌歜之馨；简畀丝纶，龙焕榴屏之彩。引詹矞霭，抃颂良殷。

弟谬领师干，频更节令。念蒲麾之久秉，盼翦萑苻；看槐盖之初圆，驰思桑梓。专泐布复。敬请节安。祗璧谦版。不备。

治年愚弟曾国藩顿首

767．复李明墀五月十九日

念蒲麾之久秉，盼翦萑苻。

玉阶大公祖大人阁下：

顷奉惠缄，具叨祓饰。掞张益量，纫戢曷任。借谂泽溥熊封，釐延豸节。糈台懋绩，金穰储穀璧之华；朵殿承恩，玉绚采裳之绣。引詹矞霭，抃颂良殷。

弟谬领师干，频更节令。念蒲麾之久秉，盼翦萑苻；看槐盖之初圆，驰思桑梓。专泐布复。敬请节安。祗璧谦版。不备。

治愚弟曾国藩顿首

768．复彭锡之五月十九日

念蒲麾之久秉，盼翦萑苻。

锡之大公祖大人阁下：

顷展筠筒，载披藻翰。因时祓饰，纫戢曷任。就谂轺按星沙，征风土。荣权鹾簋，虎盐配昌歜之馨；恩锡纶言，龙绚榴屏之彩。引詹矞霭，抃颂良殷。

弟谬领师干，频更节令。念蒲麾之久秉，盼翦萑苻；看槐盖之初圆，驰思桑梓。复颂节安。祗璧资版。不备。

治馆愚弟曾国藩顿首

769．复胡镛五月十九日

念蒲麾之久秉，盼翦萑苻。

听泉大公祖大人阁下：

顷展筠筒，载披藻翰。因时祓饰，纫戢曷任！就谂政祉延釐，台祺懋介。晋头衔于都转，虎盐配昌歜之馨；蒙心简以真除，豸绣暎榴屏之彩。引詹矞霭，抃颂良殷。

弟谬领师干，频更节令。念蒲麾之久秉，盼翦萑苻；看槐盖之初圆，驰思桑梓。复颂节禧，并请台安。不备。

治愚弟曾国藩顿首

770．加黄廷瓒片五月二十一日

捐厘筹饷之事，最易招怨，过久本非所宜。

再，顷接公牍，知阁下辞湘潭局务。凡捐、厘等筹饷之事，最易招怨，过久本非所宜。惟潭局事繁口众，难得替人，而此间饷项奇绌，殊为焦灼。再颂台安。

771．复李榕五月二十二日

有春霆大枝劲旅西援，江西之事当可易了。鄂中发捻逼近皖北，未知苏军何日始到。饷项奇拙，更甚于前。

申夫仁弟阁下：

接十五日手书，知尊恙渐减，建防安谧，并与东坝、金、句各守将联络一气，声息常通，至以为慰。

春霆请假回籍，业于十二日代奏，原稿抄呈一览。十三日杨厚帅奉补授陕甘总督，留办江西、皖南军务之命，慷慨西征，并饬春霆赴江。前疏倘蒙俞允给假，厚帅必为奏留。然春霆声威素为京朝所推重，即初奏亦必难邀允准。有此大枝劲旅西援，江西之事当可易了。惟鄂中发捻已至黄、孝、麻、罗，逼近皖北，英、霍、潜、太守备空虚，前经咨请少荃宫保派兵换建平、高淳、溧水之防，腾出贵部及陞字等营北渡，拟分守桐、舒、庐、无等城，未知苏军何日始到。昨奉廷旨，饬少荃亲赴金陵会剿，亦未知何时西迈，同力合作，了此一段。而饷项奇绌，更甚于前，弥深焦灼。

尊处致李西沤先生之赙，俟委员送交内银钱所即为函寄。郭意城托其径交达川方伯本籍，达川接尊信时，当可由蜀垫银先送李宅矣。复问台安。

国藩顿首

772．复毛鸿宾五月二十三日

疑忌丛生，只得力疾视事。金陵首逆顽抗如故，已奏请少泉前来会剿。目下江西群敌，朝命派杨厚庵制军督办。秦中发捻入鄂，为最大隐忧。世人诽谤，只可一笑置之。文孙殇亡，愿无过郁郁。

寄云仁兄同年大人阁下：

端午日接奉惠书，尚稽裁复。顷又接到四月二十四日赐缄，敬悉一切。

猥以贱恙，上劳垂廑。弟病在心肝，两家血亏，非键户静坐、谢弃万缘不能调摄。世变方殷，安得如许暇日，抽此闲身，独为幸民？而不知者又疑专为与时贤龃龉，引疾于此而激撼于彼，是尤为有识所笑。顷已具疏销假，力疾视事，究之精销力疲，多卧而少行立，书牍如山，动多废阁，实已不复堪此巨任矣。

金陵首逆，顽抗如故。本无粮尽确耗，城中麦熟，又足苟延数月。舍弟焦劳致疾，内病肝脾，外发湿毒。饷项奇绌，时时有饥溃之虞。寄谕迭次催促，顷奏请少泉中丞前来会剿，另牍咨达冰案。

粤东穷窘至此，实非意想所及。然秕政污俗，渐渍日久，而必使善者承其灾。高天藐藐，诚非人世所能推测，如天理惠迪之常犹可凭依，则阁下与筠帅之竭力维持，当自有化险为夷、嘘枯回生之一日。

目下江西群贼，朝命派杨厚庵制军督办，敝处派鲍、周、金三军援剿，既以全力保江，而即以保鄂之南境、湘之东境。驱贼入闽入粤，本属意中之事，然杨、鲍既可援江、援湘，亦即可以援粤，且视寇氛所至，事变所迁，再行筹商。

秦中发捻入鄂，已成流贼行径。官相劾去郑公，虽上下同为一快，然鄂军枵伪日甚，断非一时所能挽回。兵愈多而饷愈绌，江、湘、皖、吴、秦、豫，皆视鄂之安危以为安危。鄙人隐忧，惟此为最大耳。

承示另纸二事，良用骇叹。往在京师，于同人中独佩阁下仁心劲节不易企及。当时杜、孙诸家鼎盛，阁下若稍破觚为圆，必可遇风纵壑，且在鄂五年，不肯佞本堂之佛，岂抚湘以后，反肯媚无因之灶？此情理之必不然者。阁下只可一笑置之，决可不辨自明。至虑及青蝇淆乱，而欲托诸志墓之文，斯则贤哲之过计。东坡诗云：“天有时而定，寿考未易毕。”弟老境侵寻，常恐蒲柳先零，而公之鹤算则真未易毕也。两处复奏之稿，尊处如得抄见，即恳寄示，以慰廑系。

文孙殇亡，自是情怀难遣，然弟亦并未抱孙，而年来骨肉哀感之事，层见迭出，以精力乏，亦遂强自排释，漠然若托于庄周、刘伶之徒者。愿阁下无过郁郁，至祷！至祷！

闻广东刻有袖珍板《二十四史》，信否？可为我致一部否？复请台安。诸希心鉴。

773．复朱山泉五月二十三日

此间军事，尚称平顺，惟湖北之贼不久必入皖境，曷胜焦灼。

山泉尊兄大人阁下：

菖馨甫挹，藻翰先施。借谂台福珠联，政祺锡鬯。淮壖日丽，看保艾于徐方；解阜风清，答歌熏于虞陛。引詹矞霭，抃颂良殷。

此间军事，尚称平顺。江西之贼虽已蔓延腹地，而水陆各营先后赴援。惟湖北之贼遍扰汉东，不久必入皖境，即浦、六上下，亦虞震动，曷胜焦灼！复颂节安。祗璧谦版。不备。

愚弟曾国藩顿首

774．复许道身五月二十三日

此间军事，尚称平顺，惟湖北之贼不久必入皖境，曷胜焦灼。

缘仲尊兄大人阁下：

顷展筠筒，欣披藻翰。因时祓饰，纫戢曷任！借谂政祉延釐，台祺懋介。晋头衔于都转，虎盐配昌歜之馨；蒙心简以真除，龙节焕蒲麾之色。引詹矞霭，抃颂良殷。

此间军事，尚称平顺。江西之贼虽已蔓延腹地，而水陆各营先后赴援。惟湖北之贼遍扰汉东，不久必入皖境，即浦、六上下，亦虞震动，曷胜焦灼！复贺节禧，顺问台安。不备。

愚弟曾国藩顿首

775．复薛书常五月二十三日

此间军事，尚称平顺，惟湖北之贼不久必入皖境，曷胜焦灼。

世香年兄馆丈阁下：

接展惠缄，猥以毗陵告克，端节初临，祓饰为愧。就谂延釐午序，懋绩申江。裕鹤于糈储，麦秋日至；捧龙纶于朵殿，槐夏天高。引睇吉晖，企颂无量。

此间军事，尚称平顺。江西之贼虽已蔓延腹地，而水陆各营先后赴援。惟湖北之贼遍扰汉东，不久必入皖境，即浦、六上下，亦虞震动，曷胜焦灼！复问台安，顺颂节祺。

国藩顿首

776．复潘鼎新五月二十三日

此间军事，尚称平顺，惟湖北之贼不久必入皖境，曷胜焦灼。

琴轩尊兄大人阁下：

屡闻吉语，顷奉惠函，喜五日之届期，正八风之从律。就谂宣勤兰锜，饮福蒲樽。西陆出冰，赐鉴表人清之誉；东山零雨，行枚佐马到之功。引睇矞晖，良殷企颂。

此间军事，尚称平顺。江西之贼虽已蔓延腹地，而水陆各营先后赴援。惟湖北之贼遍扰汉东，不久必入皖境，即浦、六上下，亦虞震动，曷胜焦灼！复颂节安。祗璧谦版。不备。

愚弟曾国藩顿首

777．复金香圃五月二十三日

此间军事，尚称平顺，惟湖北之贼不久必入皖境，曷胜焦灼。

香圃尊兄大人阁下：

顷奉琅函，具纫瑑饰。就谂恩承日下，福集天中。鹿毂权留，即真持夫龙节；豸章迭焕，更拜赐于虎盐。引睇矞晖，良殷抃颂。

此间军事，尚称平顺。江西之贼虽已蔓延腹地，而水陆各营先后赴援。惟湖北之贼遍扰汉东，不久必入皖境，即浦、六七下，亦虞震动，曷胜焦灼！复颂节安。祗璧谦版。不备。

愚弟曾国藩顿首

778．复忠鹤皋五月二十三日

端午答简。

鹤皋尊兄大人阁下：

顷启筠筒，欣披藻翰。诒祥符于重五，深纫篆于再三。敬谂迓福天中，承恩日下。象功昭德，虎盐配昌歜之馨；膺祜翔华，龙焕榴屏之彩。引詹矞霭，抃颂良殷。

弟谬领师干，频更节序。久秉麾于江介，侯届戍蒲；赖正于海王，功参微管。专泐。复颂节安。祗璧谦版。不备。

愚弟曾国藩顿首

779．复刘郇膏五月二十三日

苏浙之逆萃于江西，秦豫之贼炽于楚北。

松岩尊兄大人阁下：

前奉惠缄，备言捐事，已于另牍批答。值菖馨之届侯，蒙藻翰之重施。借谂绩懋旬宣，恩承日下。顾厨望重，持节以宣猷；解阜心殷，答熏而流韵。引詹矞霭，企颂靡涯。

弟久践戎行，频更节令。满拟甲子景运，净扫氛祲，不意苏浙之逆萃于江西，秦豫之贼炽于楚北。愧枭羹之徒啖，念鹤糈之维艰。蒲戍云劳，庶冀樊篱之固；黍香遥挹，预占仓庚之盈。专泐。复颂节安。祗璧谦版。不备。

愚弟曾国藩顿首

780．复应敏斋五月二十三日

苏浙之逆萃于江西，秦豫之贼炽于楚北。

敏斋尊兄大人阁下：

前奉惠函，备言饷事，已于另牍批答。值菖馨之届侯，蒙藻翰之重施。就谂迓福天中，宣猷沪上。翘懃榷政，琛集于梯航；渥荷恩言，丝纶赐夫罗葛。引詹矞霭，抃颂良殷。

弟久践戎行，频更节令。满拟甲子景运，净扫氛祲，不意苏浙之逆萃于江西，秦豫之贼炽于楚北。愧枭羹之徒啖，念鹤糈之维艰。蒲戍云劳，庶冀樊篱之固；黍香遥挹，预占仓庚之盈。专泐。复颂节安。祗璧谦版。不备。

愚弟曾国藩顿首

781．复郭芷修五月二十三日

苏浙之逆萃于江西，秦豫之贼炽于楚北。

芷修尊兄大人阁下：

顷奉惠缄，具叨祓饰。掞张溢量，纫谢曷任！借谂迓福端阳，宣勤厘局。忆蜀江之竞渡，作楫济川；答虞陛之挥，阜财解愠。引詹矞霭，抃颂良殷。

弟久践戎行，频更节令。满拟甲子景运，净扫氛祲，不意苏浙之逆萃于江西，秦豫之贼炽于楚北。愧枭羹之徒啖，念鹤糈之维艰。蒲戍云劳，庶冀樊篱之固；黍香遥挹，预占仓庚之盈。专泐。复颂节安。祗璧谦版。不备。

愚弟曾国藩顿首

782．复王大经五月二十三日

愧乏羹枭之术，聿求调鹆之方。

晓莲尊兄大人阁下：

顷奉藻函，因时祓饰。掞张溢量，纫戢曷任！就谂福介菖樽，釐延节。憩甘棠于皖水，旧荫犹存；歌保艾于吴门，新恩愈渥。引詹矞霭，抃颂良殷。

弟久秉蒲麾，周防兰锜，愧乏羹枭之术，聿求调鹆之方。十六章劝诫殷勤，冀他山之攻错；三万顷波澜浩渺，缅在水而溯洄。复颂节安。祗璧谦版。不备。

愚弟曾国藩顿首

783．复毛鸿宾五月二十四日

揽物华于皖伯，又见螳生螽动之时。

寄翁仁兄大公祖年大人阁下：

端日初临，朵云远贲。正值戍蒲之候，弥深采艾之思。敬惟玉节釐，金樽福。疆理至于南海，水慑蛟螭；星躔拱夫北辰，天垂龙凤。引詹矞霭，企颂麾涯。

弟久典犀渠，屡更鹑序。揽物华于皖伯，又见螳生螽动之时；式雅训于毛公，愿肄车攻马同之传。肃泐。复贺节禧，敬请台安。统惟亮鉴。不备。

治年愚弟曾国藩顿首

784．复袁泳锡 ⁽¹⁾ 五月二十四日

金陵围师平顺如前。苏、浙之逆踵窜江西，皖中发捻遍扰汉东，曷胜焦虑。

雪舟尊兄大人阁下：

皖垣判，眴又端阳。接诵惠缄，远叨存注。就谂安抵羊城，祥鹿毂，荷枫宸之恩命，膺艾绶以真除。引睇吉晖，良殷企颂。

此间近事，金陵围师平顺如前，该逆亦顽抗如故。而苏、浙之逆踵窜江西，并恐贻患湘、鄂、闽、粤。鄂中发捻遍扰汉东，又将侵轶皖北，事变万殷，曷胜焦虑！复问台安。祗璧衔版。不备。

馆愚弟曾国藩顿首

————————————————————

(1)  袁泳锡，字祉轩，号雪舟，又字次山，山东历城人。曾任广西学政、连州直隶州知州。

785．加李鹤章片五月二十五日

望即拣选将领，挑带劲旅，速来会攻金陵。告复奏一疏仅请少荃亲来，盖因寄谕重在其兄一边。

再，十四日陈虎臣归，接令兄少荃宫保信，拟派阁下统军至金陵会攻，感慰无已。望即拣选将领，挑带劲旅，大旆率之西来，帮助舍弟沅甫下此坚城，至盼！至祷！

敝处二十一日复奏一疏，仅请令兄亲来，盖因寄谕重在令兄一边，故立言如此，实则台旆带炸炮先来，亦必可奏速效也。载请季荃世仁弟大人台安。

786．致李鸿章五月二十五日

请速与季泉同来会剿金陵。高淳、溧水、建平三处，并嘱檄调淮军接防。

少泉宫保世仁弟大人阁下：

十四日奉呈一函，由金陵排递，想邀明鉴。

二十二日复奏一疏，请大纛会剿金陵，另牍咨达冰案。令弟季泉处，疏中不便提及，顷亦有函，请同来会剿。务望多运开花炮位，挑选洋枪劲旅，即日西来，愈速愈妙。明知盛暑不宜行兵，台端积劳太剧，然时势所迫，竟有不得不迫求者。盖一经奏请雄师西来，则舍弟所部诸将志兴稍减，精神惑懈，而上游鄂省发捻已至巴河、蕲水一带，一入皖境，则金陵之贼衰气复王，而江西视、听诸逆亦有由青阳、芜湖回救金陵之说。若非临以阁下之声威，增以万余之劲旅，不足以绝其死灰复然之心。

其高淳、溧水、建平三处，并求檄调贵部接防。盖高淳三营已由厚庵带赴江西，溧、建，陞、军〔钧〕二军，顷一调芜湖以接竹庄之防，一调桐城以固安庆之藩也。如尊处兵力不能替防三处，亦求援守两处，无任铭感。顺请台安。

787．复何廷谦五月二十七日

江西贼迒蔓延，鄂氛东逼皖疆，金陵城逆亦仍负固。

地山尊兄大人阁下：

顷奉惠缄，猥以蓄艾之时，并问采薪之疾，纫感曷任！敬谂露冕观风，星轺驾福。镜铸双江之水，藻鉴愈精；丝胪五色之云，芝纶迭焕。引詹矞霭，企颂靡涯。

弟前因末疾请假调理，尚未就痊而兵事方殷，只得勉强销假视事。江西贼迒蔓延，朝命杨厚帅督办，敝处派鲍军援剿，先后赴江，当可了此一段。惟鄂氛东逼皖疆，金陵城逆亦仍负固，比已奏请李少荃中丞统师西迈，会剿逆巢，并拯珂乡之厄。知关廑系，附报一二。专泐。复颂节禧，敬请台安。不备。

馆愚弟曾国藩顿首

788．复彭毓橘五月二十七日

望多方劝慰沅甫，并与诸君子交相儆戒，不可恃苏军来助，稍涉懈怠。

杏南表弟左右：

专差至，接手书，具悉一切。

诰轴收到，折弁于六月八日贲京，是否另需轴费，俟接到京友复信，再行奉闻。沅弟病势大愈，鄙怀欣慰之至。惟金陵一日未克，沅怀一日犹郁郁，望表弟多方劝慰，俾沅弟怀抱开豁，心气和平，竟此一篑之功。至恳！至嘱！

余昔年岳州之败，万众奔回长沙；九江之败，亲身走赴江西。其可耻敦甚！沅弟生平并未败挫，不过此次成功稍迟，初非耻辱之事，大丈夫可屈可伸，何必过于焦愤。望表弟与三萧及刘、张、陈、易诸君子互相劝解，交相儆戒，至幸！至幸！

现虽请李中丞前来会剿，而开花炮果否得力，尚未敢必。其内围城贼、外御援贼及严断接济三事，全仗阁下与萧、刘等诸君竭立〔力〕经营，不可恃有人来助，稍涉懈怠。即无人来助，至八、九月间亦必有粮尽内变、瓜熟蒂落之一日。苏军来此，若能迅速攻破，则沅军专剿外窜之贼，不令余毒贻害他方；苏军若不能速破，则仍靠沅军徐徐收功，始终敬慎图之而已。手复，顺问近好。

信卿、南云、祥云、汉堂、为则、舫仙、峻卿、晴苍诸兄均此敬候，不另。

789．复王子坚五月二十七日

愧乏羹枭之术，聿求调鹆之方。

子坚尊兄年大人阁下：

律中蕤宾，正怀兰友，蒙朵云之远锡，弥永日以回环。敬惟保艾宣勤，坐棠理谳。泽涵章贡，障百川而东之；恩贲丝纶，迓十华于北至。引詹矞霭，抃颂良殷。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。专泐。复贺节禧，敬请台安。不备。

年愚弟曾国藩顿首

790．复董似穀五月二十七日

愧乏羹枭之术，聿求调鹆之方。

蓉初尊兄年大人阁下：

五月为皋，八风从律，蒙兰言之远贲，纫藻饰之愈恒。敬谂福玉杯，釐锡鬯。麦秋日至，裕鹤于糈台；槐夏天高，迓龙于朵殿。引詹矞霭，抃颂良殷。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。专泐。复贺节禧，敬请台安。不备。

年愚弟曾国藩顿首

791．复吴安谷五月二十七日

愧乏羹枭之术，聿求调鹆之方。

安谷尊兄大人阁下：

梅雨洗兵，熏风解愠。披惠缄于重五，深纫篆于再三。就谂膺祜翔华，优政遒禄。书有年于江右，裕金穰玉粒之储；邀渥泽于天中，拜风葛雪罗之赐。引詹矞霭，抃颂良殷。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。专泐。复贺节禧，敬请台安。不备。

愚弟曾国藩顿首

792．复黄鸣珂五月二十七日

愧乏羹枭之术，聿求调鹆之方。

印山尊兄大人阁下：

顷展筠筒，欣披藻翰，因时祓饰，纫戢曷任！就谂福昌樽，承恩枫陛。吉士而治吉郡，吉事有祥；安民以守安城，安土能爱。引詹矞霭，抃颂良殷。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。专泐。复贺节禧，敬请台安。不备。

愚弟曾国藩顿首

793．复王芾南五月二十七日

愧乏羹枭之术，聿求调鹆之方。

芾南尊兄大人阁下：

顷奉惠缄，具纫祓饰。就谂五月初吉，安抵章门，正福于菖尊，即真除夫节。承恩迓祜，企颂靡涯。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。专泐。复贺节禧，敬请台安。不备。

愚弟曾国藩顿首

794．复蔡锦青五月二十七日

愧乏羹枭之术，聿求调鹆之方。

芥舟尊兄大人阁下：

顷展惠缄，具纫绮注。正值蓄兰之候，弥深采艾之思。就谂绩懋浔关，釐延昌斝。师船云护，欢腾竞渡之龙舟；晋马日蕃，恩授分巡之豸节。引詹矞霭，抃颂良殷。

弟久领师干，频更节序。愧乏羹枭之术，聿求调鹆之方。蒲戍云劳，冀樊篱之益固；樟江无恙，看波浪之胥平。复颂节安。并璧谦版。不备。

愚弟曾国藩顿首

795．复蒋益澧五月二十七日

鲍、杨赴援江西，当可迅扫寇氛。请饬邵顺年迅速归来，途次如须护送，亦乞大力照拂。

芗泉尊兄大人阁下：

顷展惠缄，具纫祓饰。借谂崇垣薇茂，勇爵昌馨。恩赐黄裳，暎风葛雪罗而增彩；世延朱绣，媲邢茅胙祭以传芳。引睇吉晖，良殷抃颂。

此间近事，杨帅、鲍军赴援江西，共带二万余人，当可迅扫寇氛。惟湖北之贼逼近皖疆，金陵之逆牢恋老巢，东疲西骛，弥深焦灼。复颂节安。并璧谦版。不备。

愚弟曾国藩顿首

再者，前因邵位西懿辰之世兄顺年赴杭，寻求其父殉难实迹，曾经函托阁下照料一切。顷渠归杭将近两月，无论其父之遗骸能寻与否，均应速回安庆，禀告其母。全家发丧成服，或在杭之故居招魂来皖，敬立木主，妻子朝夕奉祀，庶逝者有所凭依，而家属可致诚敬。请饬邵世兄迅速归来，途次如须护送，亦乞大力照拂，不胜感祷。国藩又启。

796．复杨昌濬五月二十七日

端阳答简。

石泉尊兄大人阁下：

顷展惠缄，具纫祓饰。就谂延釐蒲序，驻节苕城。虎幄襄勤，已听金铙之奏凯；鹤储裕饷，更膺玉以酧庸。引睇矞晖，良殷抃颂。

弟师干久领，节候频更。句当江南，冀甘泉之早达；溯洄浙右，看余浪之全平。复颂节安。并璧谦版。不备。

愚弟曾国藩顿首

797．复苏介堂五月二十七日

端日答谢。

介堂尊兄大人阁下：

顷展惠缄，具纫祓饰。就谂釐延节，福介菖樽。正盐于海王，功参微管；膏黍苗于郇伯，望慰来苏。引睇矞晖，良殷抃颂。

弟师干久领，节候频更。句当江南，冀甘泉之早达；溯洄浙右，看余浪之全平。复颂节安。并璧谦版。不备。

愚弟曾国藩顿首

798．复恒敬亭五月二十七日

端午应酬。

敬亭尊兄大人阁下：

顷展惠缄，具纫祓饰。就谂吉旗翼，瑞集幢牙。敷恺泽于金衢，甘流黍雨；拜恩言于玉阶，愠解熏风。引睇矞晖，良殷抃颂。

弟师干久领，节候频更。句当江南，冀甘流之早达；溯洄浙右，看余浪之全平。复颂节安。并璧谦版。不备。

愚弟曾国藩顿首

799．复蔡应嵩五月二十七日

有鲍、杨援江之师，当可迅扫寇氛。惟发捻遍扰汉东，金陵逆巢仍前负固，饷需奇拙，忧灼曷已！

少彭尊兄大人阁下：

端节接展惠函，具纫藻饰。借谂泽涵章贡，政最轩，集琛于双江，迓丝纶之五色。引詹矞霭，企祝无穷。

此间援江之师，鲍军门十九日已过浔阳，其所部大队陆续渡湖，杨制军二十五日自金陵起程赴江，有此大枝劲旅，当可迅扫寇氛。惟鄂中发捻遍扰汉东，殆将侵轶皖北，金陵逆巢仍前负固，饷需奇绌，时时有哗溃之虞，忧灼曷已！复颂节安。并璧谦版。不备。

愚弟曾国藩顿首

800．复张之万五月二十八日

贺节。并希转致寄金可亭函。

子青尊兄大人阁下：

端日初临，朵云远贲。正值戍蒲之侯，弥深蓄艾之思。敬惟望峻嵩高，辉延张宿。龙头名贵，夺标闳作楫之才；凤尾诺新，釐瓒拜弨弓之命。引詹矞霭，企颂靡涯。

弟忝领师干，兢心鼎。纪丙丁于月令，校戊己以星屯。豫皖连疆，幸扼鸿沟之险；涧瀍顺轨，欣看鲸浪之平。专泐。复颂节安。摹璧晚谦。不备。

馆愚弟曾国藩顿首

附寄金可亭敝同年一函，希即转致为荷。

801．复陈晓坪五月二十八日

贺节。

晓坪尊兄大人阁下：

前奉惠函，寄还复柬，眴榴明之入咏，蒙藻翰之重施。借谂遍德中州，延釐端序。尊开昌歜，虎盐配白黑之馨；恩贲芝纶，龙节炳丹青之色。引詹矞霭，抃颂良殷。

弟忝领师干，兢心鼎。纪丙丁于月令，校戊己以星屯。豫皖连疆，幸扼鸿沟之险；涧瀍顺轨，欣看鲸浪之平。专泐。复颂节安。仍附前缄，并璧谦版。不备。

愚弟曾国藩顿首

802．复刘拱宸五月二十八日

贺节。

伯瑗尊兄大人阁下：

五月为皋，八风从律。蒙琅函之远贲，纫瑑饰之逾恒。就谂绩懋鲖阳，祥鹿毂。午延介祉，蒲觞流昌歜之馨；申命真除，节暎榴屏之彩。引詹矞霭，抃颂良殷。

弟忝领师干，兢心鼎。纪丙丁于月令，校戊己以星屯。豫皖连疆，幸扼鸿沟之险；涧瀍顺轨，欣看鲸浪之平。专泐。复颂节安。祗璧谦版，不备。

愚弟曾国藩顿首

803．复官文五月二十八日

陈国瑞援鄂之师已抵寿州、下蔡，鲍超、杨岳斌已相继西援江西。有旨命李鸿章、彭玉麟亲赴金陵会剿，本人届时或亦力疾一行。

秀峰宫太保中堂大公祖阁下：

顷奉惠示，敬悉一切。

此次发捻窜扰汉东，秦中援师日久未至，节下以万余人当十余万悍贼，保全鄂疆，复亲督雄师，移驻孝感，兼顾下游，预筹夹击，勋劳益懋，荩策万全，企佩无极！

陈镇国瑞一军，据报已派郭宝昌二千五百人先抵寿州、下蔡，全队续行前进。顷奏令该军驻扎寿州，处淮南、江北适中之地，以为庐、寿、舒、六游击之师，疏稿咨达冰案。

江西之贼尚徘徊于抚、建之间，江军屡获小胜，贼中逃散者颇多。春霆单舟进省，全队由湖口渡湖，取道九江、瑞州进剿，兼顾鄂之南境、湘之东境。厚庵奉旨补授陕甘总督，仍留办江西、皖南军务，慷慨西征，定于二十五日自金陵起程，先派水师数营上驶，二十二日已过安庆矣。

金陵首逆，顽抗如前。我军百道环攻，并掘地道多处，辄被该逆由内穿出，劳而无功。迭奉寄谕催促，并命少荃、雪琴均亲赴金陵会剿。俟厚庵到湖口时，雪琴方可东下。少荃本拟七月中旬派兵前来，比已咨函请其亲行，于六月初赶到，共图逆巢。用其开花炮、洋枪队等制胜之具，庶冀同力合作，了此一段，未识克副斯愿否？届时皖北如果稍松，国藩或力疾一行，亦未可定。诸关廑注，附以奉闻。肃泐布复。敬请台安。统惟心鉴，不备。

治愚弟曾国藩顿首

804．复金国均五月二十九日

万一金陵克复，拟即引退。鄂中兵事散漫，思之怅然。

再，来示多箴规之辞，感激无已。年来忝窃高位，饱聆誉言，虽同年至亲如寄云、筠仙辈，亦但有赞美而无针砭，大有独夫之象，可为悚惶！惟自知之明尚未尽泯，不敢因幸获之战功、倘来之虚名，遂自忘其鄙陋，此差可为故人告者。然辖境太广，统军太多，责任太重，才力太绌，正不知以何日颠蹶，以何事取戾。万一金陵克复，拟即引退，避贤者路。非爱惜微名而求自全也，实自度精神不复堪此繁剧也。记阁下曾言，黄陂人心未平，乱端未已，非可遽谋安居。今年珂乡蹂躏特甚，先见之明，洞若观火，而郧郡亦凋残几遍，不知瀛眷果择避何所？豫省究可久居否？

鄂中兵事散漫，似难遽就整饬，是尤数省安危所系也，思之怅然！再颂可亭仁兄年大人台安。

805．复郭崑焘五月三十日

金陵围师所掘地道，尽被敌军从内凿出，劳而无功。少荃亦难速来会剿。附告湘鄂防务。

意臣仁弟亲家大人阁下：

二十六日接四月二十八及五月十八日惠书，敬悉一切。

此间近事，舍沅弟金陵围师所掘地道，尽被该逆由内凿出，隧而相见，劳而无功。舍弟智力俱穷，适值寄谕迭催少泉中丞亲来会剿，国藩因迭次函咨请之，舍弟亦屡函速之。二十二、二十七日两次奏催疏稿，均达次帅处。顷接少泉咨，言炮队尚须教练，似六、七月尚不能遽来。饷需奇绌如此，深恐又生他变，焦灼之情，有逾昔岁。

周厚斋以二十二日入江西，春霆亦单舸入省，计二十四、五可到。其全队由九江、瑞、临进兵，既保赣江以西，亦兼顾鄂之南境、湘之东境。吾乡浏、醴防兵，或可少节糜费。厚庵交替水师事务，定于二十五日起程赴江。侍逆及听、康诸酋实散漫无远志，若杨、鲍剿办，定可纷纷逃散，尚不能如石逆由宝庆窜粤时之整齐也。

鄂中发捻徘徊于黄、孝、麻城之交，若深怜我英、霍、潜、太、桐城之无备，而不欲迫我于危者。狗党数酋均有投诚之说，密约刘维桢前往定议。维桢者，狗部一酋，十一年德安投诚，蒋之纯用其计以破黄州者也。发逆若果投诚，则群捻必不久扰滨江各属，而敝处之患或可以少纾。其滨淮各属，僧邸即日将抵三河尖，陈国瑞将抵正阳关，应足以遏寇氛。

李廷璋之贤，久闻希庵谈及。俊臣与玉班昆季及刘晓沧、王永章俱属缓急可恃，吾乡似不甚空虚。黄伯海究竟何如？便中敬求详示。

麓溪辞湘潭一席，抚署如何批答？捐厘本易于丛怨，久任尤非所宜。然湘潭为东征大宗，此间凝望，切于乳哺，又虞继之者益难为工也。顺问台安。诸惟心鉴。

人名索引

二画

丁义方

丁泗滨

丁取忠（果臣）

丁冠军

丁寿昌（颐伯）

三画

万化林

万启琛（篪轩）

万泰

万斛泉

马新贻（穀山）

马融和

四画

文占魁

文在策

文岳英（小南）

文格（式岩）

文辉（又石）

文德明

方士超

方成宗（伪列王）

方宗诚（存之）

方鉴明

方濬颐（子贞）

王大经（晓莲）

王才秀

王子云

王子坚

王子章

王子鉴

王子敷（子旉）

王文瑞（钤峰）

王开琳

王少岩

王少峰

王凤仪

王仁舆

王必达（霞轩）

王可陞

王东华

王兴韹

王吉

王吉云

王廷用

王廷鉴

王廷瑞

王沐

王怀义

王芾南

王茂荫（子怀）

王永章

王冠珪

王柏理

王拯（少鹤）

王保靖

王峻

王清如

王鸿洲（子蕃）

王錱（璞山）

王溥（静庵）

戈登

毛有铭（竹丹）

毛鸿宾（寄云）

毛维翼

邓传密（守之）

邓小芸

邓作卿

邓汪琼（寅阶）

邓瑶（筱耘）

五画

冯子材（萃亭）

冯志沂（鲁川）

冯卓怀（树堂）

冯敬亭

冯誉骥（展云）

平履和

甘绍盘

古隆贤

左光培

左宗棠（季高）

厉云官（伯符）

石达开（伪翼王）

石清吉

史杰

史致谔（士良）

叶云岩

叶云崖

叶兆兰（介唐）

叶芸来

白齐文

丛占鳌（瀛石）

皮采瀚（筱舲、小舲）

六画

江长贵（良臣）

江忠义（味根）

江忠朝（荩臣）

江忠濬（达川）

江岷樵

汤方言

汤衣谷

汤修（敏斋）

庄蒿庵

刘于浔（养素）

刘开生

刘云峰

刘长佑（印渠）

刘正隆

刘仙石

刘齐衔（冰如）

刘芝泉

刘廷选

刘良驹（星房）

刘芳蕙（小粤）

刘伯山

刘彤皆（彤阶）

刘坦衙

刘坤一（岘庄）

刘松山

刘典（克庵）

刘秉璋（仲良）

刘岳炳

刘郇膏（松岩）

刘建德（馨室）

刘庠英

刘南云

刘拱宸（星平、伯瑗）

刘晓沧

刘祥胜

刘铭传

刘锡崑

刘蓉（霞仙）

刘毓嵩（松岩）

刘镜清

刘德亮

许乃普（季鸿、经崖、滇生）

许本镛

许吉斋

许如骏（次苏）

许信臣

许振祎（仙屏）

许敏生

许道身（缘仲）

成大吉（武臣）

成发翔

毕保厘（东屏）

朱万隆

朱广文

朱山泉

朱方达

朱元兴

朱云亭

朱允功（子升）

朱允成（子钦、子卿）

朱玉圃

朱克敬

朱洪章

朱春舫

朱品隆（云岩）

朱铁桥

朱蓂（尧阶）

朱濂甫

乔松年（鹤侪）

伍华瀚

伍宏鉴

伍高攀

伍朝赞

任星元（松楼）

华祝三

兆宝岩

多隆阿（礼堂）

孙心农

孙长绂（小山）

孙衣言（琴西）

孙观（省斋）

孙昌国

孙昌凯

孙家泰

孙葆元（莲塘）

如山（冠九）

七画

沈史云

沈诚西

沈葆桢（幼丹）

沈槐卿

沈锡庆（鹭卿）

汪士铎（梅村）

汪仲伊

汪海洋

汪瀚初

宋长庆

宋庆

宋国永

宋雪帆

言树勋

应敏斋

启香圃

严正基（仙舫）

严定国

严咸（秋农）

严树森（渭春）

苏介堂

苏罗福

杜小舫

杜文澜

杜宜魁

李万春

李元度（次青）

李元华

李世忠（良臣、松崖）

李世贤

李幼筌

李兴锐（勉林）

李西沤

李成谋（与吾）

李廷璋

李如箟（竹吾、竹屋）

李孛

李克轩

李秀成

李宗羲（雨亭）

李明墀（玉阶）

李金庚

李质堂

李济清

李显爵

李星泰

李复猷

李泰国（理泰葛）

李铭皖（薇生）

李寅

李鸿章（少荃、少泉）

李鸿裔（眉生）

李续宜（希庵）

李续宽（北冈）

李续宾（迪庵）

李善兰（壬叔）

李朝斌

李福厚（载庵）

李福泰

李榕（申甫、申夫）

李鹤年（子和）

李鹤章（季筌、季泉）

李瀚章（筱泉、筱筌）

杨心纯

杨友清

杨长年（朴庵）

杨光经

杨仲乾

杨岘（见山）

杨昌濬（石泉）

杨岳斌（厚庵）

杨柳谷

杨春华

杨炳轩

杨辅清

吴大安

吴大廷（桐云、彤云）

吴引之

吴让之

吴世熊（紫湄）

吴汉卿

吴安谷

吴廷栋（竹如）

吴坤修（竹庄）

吴质庵

吴炳崑（贞阶）

吴保泰

吴鸿恩（春海）

吴惇成

吴培因

吴棠（仲仙、仲宣）

吴嘉宾（子序）

吴嘉淦（清如）

吴嘉善（子登）

何子文

何冬生

何汉辉

何廷谦（地山）

何英

何绍彩

何香田

何栻（濂舫）

何铣

何源（敬之）

何璜

邹岳屏

邹振杰（云陔）

张之万（次青）

张子衡

张文德

张凤美

张凤翥（炼渠）

张运兰（凯章）

张佑之

张沄（竹汀）

张凯嵩（月卿）

张秉钧（小山、筱山）

张洊山

张总愚

张亮基（石卿）

张泰富

张耕云

张培仁（紫莲）

张遇春

张得胜

张裕钊（廉卿）

张富年（垲堂）

张鉴臣

张镜堂

陈士杰（俊臣）

陈大

陈子奉

陈由立

陈自明

陈幼桥

陈廷经（小舫）

陈杏生

陈时咏

陈学受（艺叔）

陈虎臣

陈国瑞

陈金刚

陈金鳌

陈炳文

陈品三

陈钟英

陈晓坪（晓平）

陈硕甫

陈理诰

陈得才

陈象沛（吉农）

陈源豫（季牧）

陈鼐（作梅）

陆增祥（星农）

阿恩生

邵亨豫（汴生）

邵顺年

邵懿辰（位西）

八画

郑元璧（锡侯）

郑阳和

郑启贵

郑国魁

郑荣封

郑晓林

官文（秀峰）

官霖

庞际云（省三）

庞钟璐（宝生）

武赞成

范伯崇

范泰亨（云吉）

范鹤生

苗希生

苗沛霖

苗春年

苗景开

英瀚（西林）

林听孙

林启容

欧阳心璥

欧阳正镛（崇如）

欧阳秉钧（炳钧、牧云）

欧阳信甫

欧阳顺源

欧阳晓岑（小岑）

欧阳慎

欧阳凝祉

易良瀚（芝生）

易润坛（畇荄）

忠廉

忠鹤皋

罗小溪

罗进贤

罗忠祜（少村）

罗淡村

季念贻（君梅）

金仲韶

金安清（眉生）

金国均（可亭）

金国琛（逸亭）

金香圃

金雩香

金藻（竹虔）

周万倬（汉卿）

周子瑜

周文之

周元豹（稚威）

周石访

周诒朴

周克生

周孟舆

周堂

周宽世（厚斋）

周泰丰

周辑瑞（子佩）

周豫得

九画

洪秀全

洪容海

姜国仲

奕䜣

恽世临（次山）

恽光业（畹香、畹芗）

恒敬亭

祝广元

赵少魁

赵季辅

赵春和

赵俊臣

赵烈文（惠甫）

赵焕联（玉班）

赵景贤

项大英（伪汉王）

胡长青

胡兴仁（恕堂）

胡达萼

胡林翼（润芝）

胡赐福

胡墨溪

胡镛（听泉）

柯钺（小泉）

相盘

柏枧山

柏绍箕

柏继伦

柏梦青

柳寿田

贵廷芳

钟仲甫

钟谦钧（云卿）

段起

侯朝栋

姚国亮

姚敬巫

姚镶

胜保

贺寿慈（云黼）

贺霱若

骆秉章

十画

凌问樵

凌荫庭

凌森

容闳（光照、纯甫）

高伯平

高彦骥

高益寿

郭芷修

郭伯荫（远堂）

郭松林

郭宝昌

郭梅溪

郭崑焘（意城）

郭嵩焘（筠仙）

席宝田（砚香）

唐仁廉

唐训方（义渠）

唐玉田

唐际盛

唐桂生

唐景皋（鹤九）

袁甲三（午桥）

袁泳锡（雪舟）

袁保恒（小午）

袁雪庐

袁筱坞

袁藻

聂光銮（陶斋）

都兴阿（直夫）

耆龄（九峰）

桂连琛（润生）

桂超万（丹铭）

夏小润

夏广文（弢甫）

夏其祥

柴时林

晏端书（彤甫）

钱子密

钱宝廉（湘吟）

钱秋轩（廷熏）

钱楞仙

倘贯金

倭仁（艮峰）

倪豹存

徐士縠（稼生）

徐士衡

徐文藻

徐芸渠

徐克

徐国桢

徐晓村

徐德嘉

徐璧如

陶寿玉（仲渔）

陶鹤亭

十一画

梁美材

梁俪裳

梁笔珊

梁湘帆

梁葆颐

盖殿林

章寿麟

康伯山

康锦文

阎敬铭（丹初）

黄上达

黄子寿

黄文金

黄开榜

黄元龄

黄少春

黄庆

黄式度

黄廷瓒（麓溪）

黄芍坡

黄芳（鹤汀）

黄伯海

黄希蔚

黄胜高

黄鸣柯（印山）

黄泉溪

黄高升

黄隆瑞

黄冕（南坡）

黄锡彤（晓岱）

黄殿臣

黄赞汤（萃农）

黄翼升（昌岐）

萧为则

萧庆衍

萧光浩（沛之）

萧孚泗

梅启照（小岩）

曹有升

曹全庆

戚少云

盛永清

盛康（旭人）

崇厚

十二画

普承尧（钦堂）

普承忠

曾龙彪

曾戎若

曾纪泽

曾国荃（沅甫）

曾国葆

曾国璜（澄侯）

曾金声

曾春甫

曾省三（佑卿）

曾种泉

曾席珍

曾祺（诤泉）

曾璧光（枢元）

富明阿（治安）

谢玉汉

谢占春

谢金榜

彭小山

彭小川

彭玉麟（雪琴）

彭永康

彭申甫（丽生）

彭纪兰

彭康本

彭锡之

彭毓橘（杏南、盛南）

联福（芝圃）

蒋凝学（之纯）

蒋立功

蒋益澧（芗泉）

蒋懋勋

韩进春

韩弼元（叔起）

葛小牛

葛春元

葛封泰（睪山）

董似穀（蓉初）

董恂（醖卿）

喻吉三

喻俊明

舒保（辅廷）

程学启

程桓生（尚斋）

傅家桂

十三画

窦兰泉

蓝二顺

赖文光

鲍超（春霆）

十四画

廖鸿荃（钰夫）

谭绍光（伪慕王）

谭春浦

谭钟麟（文卿）

谭胜达

赫德

蔡应嵩（少彭）

蔡定发

蔡国祥

蔡振武（麟洲）

蔡锦青（芥舟）

僧格林沁

熊绍庚（秋白）

十五画

潘文琳

潘立勋

潘垲

潘鼎新（琴轩）

颜培鼒（及庭）

黎庶昌

黎培敬（简堂）

黎福沅

黎福保

黎福畴（寿民）

十六画

薛书常（世香）

穆其琛（海航）

编制者：王子兰

谭松林

曾国藩全集（二十八）

书信之七

曾国藩

岳麓书社

注释

□□□□□

本书中所出现的如上方框同原版纸书。

目录

同治三年

001．复史致谔　六月初一日

002．复王文瑞　六月初一日

003．复刘岳昭　六月初一日

004．复启香圃　六月初一日

005．复阎敬铭　六月初一日

006．复李鹤年　六月初一日

007．复张凯嵩　六月初一日

008．复丁日昌　六月初一日

009．复徐健堂　六月初一日

010．复陈士杰　六月初一日

011．复刘长佑　六月初一日

012．复徐宗幹　六月初一日

013．复廖鸿荃　六月初一日

014．复富明阿　六月初二日

015．复彭玉麟　六月初二日

016．复江长贵　六月初二日

017．复王家璧　六月初二日

018．复聂光銮　六月初二日

019．复郭嵩焘　六月初三日

020．复李克轩李续宽　六月初三日

021．复唁欧阳正镛　六月初三日

022．复徐士穀　六月初三日

023．复周玉麟　六月初三日

024．复晏端书　六月初三日

025．复吴坤修　六月初三日

026．复吴质庵　六月初三日

027．复潘锡恩　六月初三日

028．复皮寀瀚　六月初七日

029．复魏子穀　六月初七日

030．复吴廷栋　六月初七日

031．复黄锡彤　六月初七日

032．复杨吉人　六月初七日

033．复张沄　六月初七日

034．复刘于浔　六月初八日

035．复夏廷渠李道生徐士穀　六月初八日

036．复黄翼升　六月十三日

037．复冯子材　六月十四日

038．复王荫堂　六月十五日

039．复彭玉麟　六月十五日

040．复曾种泉　六月十五日

041．复姚仰云　六月十五日

042．复刘蓉　六月十五日

043．复刘齐衔　六月十五日

044．复刘坤一　六月十五日

045．复王必达　六月十五日

046．复徐云溪　六月十五日

047．复尹耕云　六月十六日

048．加刘蓉片　六月十七日

049．复李子真　六月十七日

050．复左宗棠　七月初二日

051．复李鸿章　七月初二日

052．复张凤翥　七月初五日

053．复蒋益澧　七月初五日

054．复冯志沂　七月初七日

055．加冯志沂片　七月初八日

056．复蒋嘉棫钱应溥程鸿诏　七月初八日

057．致马新贻何璟　七月初九日

058．致黄冕　七月初九日

059．复沈葆桢　七月初九日

060．复李宗羲　七月初九日

061．复丁日昌　七月初九日

062．复官文　七月初九日

063．复乔松年　七月初九日

064．复彭玉麟　七月初九日

065．复唐训方　七月初九日

066．复富明阿　七月初十日

067．复杨岳斌　七月初十日

068．复吴棠　七月初十日

069．复钱应溥程鸿诏　七月十一日

070．复金国琛　七月十一日

071．复厉云官　七月十一日

072．复王荫堂　七月十一日

073．复马新贻　七月十二日

074．复李鸿章　七月十四日

075．复吴碧珊　七月十四日

076．复王必达　七月十四日

077．复盛康　七月十四日

078．复李朝斌　七月十四日

079．复郭柏荫　七月十四日

080．复刘郇膏　七月十四日

081．复奇叙五　七月十四日

082．复金香圃　七月十四日

083．复许道身　七月十四日

084．复李铭皖　七月十四日

085．复李春生　七月十四日

086．复汪晴溪　七月十六日

087．复孙衣言　七月十六日

088．复刘于浔　七月十六日

089．复孙长绂　七月十六日

090．复文辉　七月十六日

091．复吴安谷　七月十六日

092．复蔡锦青　七月十六日

093．复杨岳斌　七月十六日

094．复鲍超　七月十七日

095．复何璟马新贻陈庆溥　七月二十二日

096．复蒋嘉棫钱应溥周学濬程鸿诏　七月二十二日

097．复乔松年　七月二十三日

098．复郭崑焘　七月二十四日

099．复彭玉麟　七月二十五日

100．复恽世临　七月二十七日

101．复杨岳斌　七月二十七日

102．复富明阿　八月初二日

103．复吴棠　八月初二日

104．复朱兰　八月初二日

105．复乔松年　八月初二日

106．复魁玉　八月初二日

107．复詹龙轩　八月初二日

108．复汪士铎　八月初二日

109．复乔松年　八月初五日

110．复周辑瑞　八月初六日

111．与潘曾玮　八月初六日

112．复李鹤章　八月初六日

113．复刘郇膏　八月初七日

114．加丁日昌片　八月初八日

115．复吴昌寿　八月初八日

116．复江长贵　八月初八日

117．复孙家鼐　八月初八日

118．复唐训方　八月初八日

119．复钟谦钧　八月初八日

120．复王家璧　八月初八日

121．复刘建德　八月初八日

122．复官文　八月初八日

123．复富明阿　八月十四日

124．复杨岳斌　八月十四日

125．复郭崑焘　八月十六日

126．复丁取忠　八月十六日

127．复谭钟麟　八月十六日

128．复张沄　八月十六日

129．复皮寀瀚　八月十六日

130．复黎培敬　八月十六日

131．复吴棠　八月十六日

132．复朱兰　八月十六日

133．复英翰　八月十六日

134．复乔松年　八月十六日

135．复李榕　八月十六日

136．复邵亨豫　八月十六日

137．复李瀚章　八月十六日

138．复鲍超　八月十七日

139．复吴炳崑　八月十七日

140．复王子坚　八月十七日

141．复刘于浔　八月十七日

142．复蔡应嵩　八月十七日

143．复黄赞汤　八月十七日

144．复许本镛　八月十七日

145．复赵焕联　八月十七日

146．加李瀚章片　八月十八日

147．复恽世临　八月十八日

148．复郑元璧　八月十八日

149．复陈象沛　八月十八日

150．复胡镛　八月十八日

151．复胡兴仁　八月十八日

152．复郭嵩焘　八月十九日

153．复陈鼐　八月十九日

154．复官文　八月十九日

155．复僧格林沁　八月十九日

156．复苏廷魁　八月二十日

157．复刘长佑　八月二十日

158．复阎敬铭　八月二十日

159．复张之万　八月二十日

160．复庞际云　八月二十一日

161．复甘清如　八月二十一日

162．复魏莲西　八月二十一日

163．复郭柏荫　八月二十一日

164．复郭芷修　八月二十一日

165．复朱山泉　八月二十一日

166．复周辑瑞　八月二十一日

167．复吴嘉淦　八月二十一日

168．复冯志沂　八月二十一日

169．复史致谔　八月二十一日

170．复文辉　八月二十一日

171．复蔡锦青　八月二十一日

172．复吴安谷　八月二十一日

173．复薛书常　八月二十一日

174．复孙衣言　八月二十一日

175．复周顼　八月二十一日

176．复陶寿玉　八月二十一日

177．复唁孙如瑾　八月二十一日

178．复夏廷渠李道生徐士穀　八月二十一日

179．复丁仲文　八月二十三日

180．复万启琛　八月二十三日

181．复吴棠　八月二十三日

182．复乔松年　八月二十三日

183．复冯子材　八月二十三日

184．复官文　八月二十九日

185．复黄锡彤　八月二十九日

186．复萧光浩　八月二十九日

187．复邓瑶　八月二十九日

188．复唁汪文铸　八月二十九日

189．复季念贻　八月二十九日

190．复彭申甫　八月二十九日

191．复江忠濬　八月二十九日

192．复徐宗幹　八月二十九日

193．复范伯崇　八月二十九日

194．复黄廷瓒　八月二十九日

195．复邓传密　八月二十九日

196．复富明阿　八月二十九日

197．复杨岳斌　八月二十九日

198．复彭玉麟　八月二十九日

199．复何廷谦　八月三十日

200．致李鸿章　九月初四日

201．致冯桂芬　九月初五日

202．复富明阿　九月初五日

203．复杨岳斌　九月初六日

204．复龙耀臣　九月十三日

205．复富明阿　九月十三日

206．复乔松年　九月十三日

207．复鲍超　九月十五日

208．复乔松年　九月十五日

209．复彭玉麟　九月十五日

210．复吴棠　九月十五日

211．复马新贻　九月十八日

212．复张运兰　九月二十日

213．复杨岳斌　九月二十日

214．复胡兴仁　九月二十日

215．复刘秉璋　九月二十日

216．复陈士杰　九月二十日

217．复曾雨村　九月二十日

218．复丁日昌　九月二十三日

219．复吴坤修　九月二十三日

220．复贺寿慈陈廷经　九月二十四日

221．复裘小华　九月二十四日

222．复李鸿章　九月二十五日

223．复黄冕郭崑焘　九月二十六日

224．复陈庆溥　九月二十七日

225．复李榕　九月二十七日

226．复马新贻　九月二十七日

227．复朱兰　九月二十七日

228．复乔松年　九月二十七日

229．复彭慰高　九月二十七日

230．复袁保恒　九月二十八日

231．复邵璞山　九月二十八日

232．复丁取忠　九月二十八日

233．复徐棻　九月二十八日

234．复周祖培　十月初二日

235．复祁藻　十月初二日

236．复吴廷栋　十月初二日

237．复皮寀瀚　十月初五日

238．复杨岳斌　十月初五日

239．致官文　十月初七日

240．复杨襄云　十月初七日

241．复厉云官　十月初七日

242．复乔松年　十月初十日

243．复马新贻　十月初十日

244．复何璟　十月初十日

245．复陈庆溥　十月初十日

246．复穆图善　十月十一日

247．复刘齐衔　十月十一日

248．复彭玉麟　十月十一日

249．复吴棠　十月十一日

250．复胡大任　十月十五日

251．复毛鸿宾　十月十五日

252．复李瀚章　十月十五日

253．复吴嘉善　十月十五日

254．复钱宝廉　十月十五日

255．复姚雨人　十月十五日

256．复康伯山　十月十五日

257．复刘竺汀　十月二十日

258．复翁学本　十月二十二日

259．复陈源豫　十月二十二日

260．复刘于浔　十月二十三日

261．复夏廷渠徐士穀李道生　十月二十三日

262．复刘岳昭　十月二十三日

263．复乔松年　十月二十三日

264．复马新贻　十月二十三日

265．加乔松年片　十月二十四日

266．加马新贻片　十月二十四日

267．复周辑瑞　十月二十四日

268．复冯志沂　十月二十四日

269．复李榕　十月二十四日

270．复陈庆溥　十月二十四日

271．复彭玉麟　十月二十四日

272．加乔松年片　十月二十五日

273．加胡大任片　十月二十六日

274．加李瀚章片　十月二十六日

275．加毛鸿宾片　十月二十六日

276．加陈源豫片　十月二十六日

277．复刘庠　十月二十六日

278．复刘良驹　十月二十六日

279．复富明阿　十月二十七日

280．复郭嵩焘　十月二十九日

281．复乔松年　十月三十日

282．复魏承樾　十月三十日

283．复丁日昌　十月三十日

284．复马恩溥　十月三十日

285．复何璟　十月三十日

286．复马新贻　十月三十日

287．复郭崑焘　十一月初五日

288．与程桓生　十一月初五日

289．复马新贻　十一月初五日

290．复李世忠　十一月初五日

291．复沙翊清　十一月初七日

292．复李子真　十一月初七日

293．复黄彭年　十一月初九日

294．复吴昌寿　十一月初九日

295．复马新贻　十一月初九日

296．复何璟　十一月初九日

297．复富明阿　十一月初九日

298．复刘建德　十一月初九日

299．复厉云官　十一月初九日

300．复乔松年　十一月初九日

301．复陈湜　十一月十一日

302．复吴炳崑　十一月十一日

303．复欧阳信甫　十一月十一日

304．复李如篦　十一月十一日

305．复李元度　十一月十一日

306．复丁日昌　十一月十一日

307．复陈庆溥　十一月十一日

308．复杨岳斌　十一月十一日

309．加何璟片　十一月十二日

310．致金藻　十一月十四日

311．致易良瀚　十一月十四日

312．复邹振杰　十一月十七日

313．复官文　十一月十七日

314．复富明阿　十一月十七日

315．复吴坤修　十一月二十三日

316．复马新贻　十一月二十三日

317．复吴棠　十一月二十三日

318．复陈庆溥　十一月二十三日

319．复何璟　十一月二十三日

320．复孙锵鸣　十一月二十五日

321．复金国琛　十一月二十六日

322．复魁玉　十一月二十六日

323．复祁藻　十一月二十六日

324．复谭钟麟　十一月二十六日

325．复贺寿慈　十一月二十六日

326．复罗惇衍　十一月二十六日

327．复孙葆元　十一月二十六日

328．复何源　十一月二十六日

329．复周寿昌　十一月二十六日

330．复邵亨豫　十一月二十六日

331．复张沄　十一月二十六日

332．复萧倚笙　十一月二十七日

333．复唁朱应元　十一月二十七日

334．复内阁文许十侍读　十一月二十七日

335．复鲍超　十一月二十七日

336．复李文森　十一月二十九日

337．复乔松年　十一月二十九日

338．复官文　十二月初二日

339．复富明阿　十二月初二日

340．复唐训方　十二月初二日

341．复刘于浔　十二月初六日

342．复王茂荫　十二月初六日

343．复冯卓怀　十二月初六日

344．复唁廖铭勋　十二月初十日

345．复张裕钊　十二月初十日

346．复李瀚章　十二月初十日

347．复彭玉麟　十二月初十日

348．复乔松年　十二月初十日

349．复魏承樾　十二月初十日

350．复马恩溥　十二月十六日

351．复陈庆溥　十二月十六日

352．复朱兰　十二月十六日

353．复乔松年　十二月十六日

354．复吴坤修　十二月十七日

355．复杨岳斌　十二月十七日

356．复彭嘉玉　十二月十七日

357．复李宗羲　十二月十七日

358．复富明阿　十二月十七日

359．致李瀚章附片　十二月十八日

360．复许乃钊　十二月二十三日

361．复邓瑶　十二月二十三日

362．复江忠濬　十二月二十三日

363．复吴世熊　十二月二十五日

364．复吴棠　十二月二十五日

365．复陈鸿翊　十二月二十五日

366．复何绍基　十二月二十五日

367．复李宗羲　十二月二十六日

368．复周辑瑞　十二月二十七日

369．复陈鼐　十二月二十九日

370．复周琨　十二月二十九日

371．复周顼　十二月二十九日

372．复魏承樾　十二月二十九日

373．复丁日昌　十二月二十九日

374．复沈锡庆　十二月二十九日

375．复李鸿章　十二月三十日

同治四年

376．复郭嵩焘　正月初二日

377．致刘蓉　正月初三日

378．复官文　正月初四日

379．复富明阿　正月初四日

380．复恽世临　正月初四日

381．复张培仁　正月初四日

382．复李明墀　正月初四日

383．复郑元璧　正月初四日

384．复胡镛　正月初四日

385．复英翰　正月初四日

386．复乔松年　正月初四日

387．复冯志沂　正月初四日

388．复刘连捷　正月初四日

389．复李鹤章　正月初四日

390．复彭玉麟　正月初四日

391．复陈庆溥　正月初四日

392．复何璟　正月初四日

393．复刘镜清　正月初五日

394．复段起　正月初五日

395．复康伯山　正月初五日

396．复吴嘉淦　正月初五日

397．复雷以　正月初五日

398．复王子坚　正月初五日

399．加何绍基片　正月初八日

400．致李联琇　正月十六日

401．复郭崑焘　正月十八日

402．复许振祎　正月十九日

403．复冯誉骥　正月十九日

404．复郭家镛　正月十九日

405．复皮寀瀚　正月二十日

406．复丁松亭　正月二十日

407．复全庆齐承彦　正月二十日

408．复刘崑　正月二十日

409．加皮寀瀚片　正月二十一日

410．复唐训方　正月二十三日

411．复唁张裕钊　正月二十三日

412．复刘长佑　正月二十三日

413．复刘岳昭　正月二十三日

414．复赵焕联　正月二十三日

415．复恽世临　正月二十三日

416．复林鸿年　正月二十三日

417．复马新贻　正月二十四日

418．复阎敬铭　正月二十四日

419．复潘锡恩　正月二十四日

420．复蒋益澧　正月二十四日

421．复许瑶光　正月二十四日

422．复厉云官　正月二十四日

423．加马新贻片　正月二十五日

424．复彭玉麟　正月二十六日

425．复刘建德　正月二十六日

426．复刘秉璋　正月二十六日

427．复梅启照　正月二十六日

428．复朱兰　正月二十六日

429．复季念贻　正月二十六日

430．复毛鸿宾　正月二十六日

431．复李瀚章　正月二十六日

432．复杨襄云　正月二十六日

433．复英翰　正月二十六日

434．复刘齐衔　正月二十六日

435．复彭申甫　正月二十六日

436．复乔松年　正月二十八日

437．复李鸿章　正月二十九日

438．复黄钰　二月初三日

439．复李鹤章　二月初三日

440．复吴棠　二月初三日

441．加吴棠片　二月初四日

442．复王必达　二月初五日

443．复徐士穀　二月初五日

444．复刘成忠　二月初五日

445．复李鸿章　二月初九日

446．致骆秉章　二月初十日

447．致江忠濬　二月初十日

448．复唐景皋　二月十九日

449．复彭玉麟　二月十九日

450．复魁玉　二月二十三日

451．复马新贻　二月二十四日

452．复富明阿　二月二十四日

453．复乔松年　二月二十四日

454．复黄锡彤　二月二十五日

455．复贺寿慈　二月二十五日

456．复陈廷经　二月二十五日

457．复贾桢　二月二十五日

458．复张亮基　三月初一日

459．复都兴阿　三月初一日

460．复穆图善　三月初一日

461．复薛书常　三月初一日

462．复唁嵩骏　三月初二日

463．复吴嘉勋　三月初二日

464．复何璟　三月初二日

465．加何璟片　三月初三日

466．复张凤翥　三月初三日

467．复刘于浔　三月初三日

468．复吴棠　三月初四日

469．复陈士杰　三月初四日

470．复李鸿章　三月初五日

471．复乔松年　三月初十日

472．致彭玉麟　三月十六日

473．复周顼　三月十七日

474．复江忠濬　三月十七日

475．复邓瑶　三月十七日

476．复丁日昌　三月十七日

477．复刘秉璋　三月十七日

478．复恽世临　三月十七日

479．复唐训方　三月十七日

480．复厉云官　三月十七日

481．复季念贻　三月十七日

482．复富明阿　三月十八日

483．复李鸿章　三月十九日

484．加唐训方片　三月十九日

485．复何璟　三月二十一日

486．致何绍基　三月二十二日

487．复吴棠　三月二十二日

488．复皮寀瀚　三月二十六日

489．复吴棠　三月二十九夜

490．复刘崑　四月初三日

491．复丁日昌　四月初三日

492．复陈庆溥　四月初三日

493．复吴坤修　四月初六日

494．复吴棠　四月初六日

495．复乔松年　四月初六日

496．复李文森　四月初六日

497．复杨岳斌　四月初七日

498．复孙长绂　四月初七日

499．加杨岳斌片　四月初八日

500．复李瀚章　四月初九日

501．加李瀚章片　四月初十日

502．复赵焕联　四月初十日

503．复曾璧光　四月初十日

504．复马新贻　四月初十日

505．复刘建德　四月初十日

506．加马新贻片　四月十二日

507．复彭玉麟　四月十二日

508．复马恩溥　四月十六日

509．复吴棠　四月十六日

510．致孙长绂　四月十六日

511．复李鸿章　四月十七日

512．复乔松年　四月十八日

513．复吴棠　四月二十三日

514．复杨岳斌　四月二十三日

515．复乔松年　四月二十六日

516．复鲍超　四月二十七日

517．复沈笠湖　四月二十七日

518．复吴坤修　四月二十八日

519．复孙长绂　四月二十八日

520．复何璟　四月二十八日

521．复江长贵　五月初三日

522．复孙长绂　五月初三日

523．复吴坤修　五月初三日

524．复李鸿章　五月初四日

525．加孙长绂片　五月初四日

526．复夏廷渠李道生徐士穀　五月初四日

527．复马新贻　五月初五日

528．复刘秉璋　五月初五日

529．复丁日昌　五月初六日

530．致郑元善　五月初八日

531．致李鸿章　五月初十日

532．复朱凤台　五月十一日

533．复朱蓂　五月十一日

534．复欧阳赤城　五月十一日

535．复恽世临　五月十一日

536．致郭嵩焘　五月十二日

537．复李鹤年　五月十二日

538．复刘长佑　五月十二日

539．复唐训方　五月十二日

540．复陈庆溥　五月十二日

541．复何璟　五月十二日

542．复孙长绂　五月十四日

543．复李鸿章　五月十五日

544．复阎敬铭　五月十六日

545．复刘蓉　五月十六日

546．复乔松年　五月十七日

547．复官文　五月十七日

548．复张裕钊　五月十七日

549．复李瀚章　五月十七日

550．复朱兰　五月十七日

551．复孙长绂　五月十七日

552．复彭玉麟　五月十七日

553．复吴棠　五月十七日

554．加吴棠片　五月十八日

555．复国瑞　五月十八日

556．复何璟　五月十八日

557．复马新贻　五月十九日

558．复陈源豫　五月十九日

559．复赵焕联　五月十九日

560．复刘建德　五月十九日

561．复魏莲西　五月二十二日

562．复贺麓樵　五月二十二日

563．复乔松年　五月二十四日

564．复何璟　五月二十七日

565．复陈庆溥　五月二十七日

566．复唐景皋　五月二十七日

567．复孙长绂　五月二十八日

568．复魏喻义　五月二十九日

569．复鲍超　闰五月初一日

570．复英翰　闰五月初一日

571．复吴棠　闰五月初一日

572．复丁日昌　闰五月初二日

573．复冯竣光　闰五月初三日

574．致郭崑焘　闰五月初五日

575．复季念贻　闰五月初五日

576．复杨岳斌　闰五月初五日

577．复朱富春　闰五月初五日

578．复罗晓屏　闰五月初五日

579．复刘郇膏　闰五月初五日

580．复马恩溥　闰五月初六日

581．复郭柏荫　闰五月初六日

582．复王大经　闰五月初六日

583．复李鸿章　闰五月初七日

584．致蒋嘉棫　闰五月初九日

585．复乔松年　闰五月初九日

586．复冯志沂　闰五月初九日

587．复吴坤修　闰五月初九日

588．复程桓生　闰五月初九日

589．复赵焕联　闰五月十一日

590．复沈桂芬　闰五月十一日

591．复张凯嵩　闰五月十一日

592．复莫友芝　闰五月十一日

593．复鲍超　闰五月十三日

594．复乔松年　闰五月十四日

595．复万启琛　闰五月十四日

596．复孙长绂　闰五月十四日

597．复黄辅辰　闰五月十四日

598．复何璟　闰五月十四日

599．复李鸿章　闰五月十七日

600．复苏廷魁　闰五月十七日

601．复吴昌寿　闰五月十七日

602．复阎敬铭　闰五月十七日

603．复阎敬铭　闰五月十七日

604．复林鸿年　闰五月十八日

605．复庞际云　闰五月十八日

606．复欧阳兆熊　闰五月十八日

607．复陈方坦　闰五月十八日

608．复黄廷瓒　闰五月十八日

609．复程桓生　闰五月十八日

610．复刘于浔　闰五月十八日

611．致刘崑　闰五月十九日

612．复方鼎锐　闰五月十九日

613．复贺寿慈　闰五月十九日

614．致宝鋆　闰五月十九日

615．致黄倬　闰五月十九日

616．复徐树铭　闰五月十九日

617．致刘长佑　闰五月十九日

618．致吴棠　闰五月二十二日

619．复乔松年　闰五月二十三日

620．复吴昌寿　闰五月二十四日

621．复朱兰　闰五月二十五日

622．复王成谦　闰五月二十六日

623．复阎敬铭　闰五月二十六日

624．复吴棠　闰五月二十八日

625．致毛鸿宾　闰五月二十八日

626．复李瀚章　闰五月二十八日

627．复陈士杰　闰五月二十八日

628．复陈庆溥　闰五月二十八日

629．复孙长绂　闰五月二十八日

630．复何璟　闰五月二十八日

631．复赵焕联　闰五月二十八日

632．复陶寿玉　闰五月二十八日

633．复乔松年　闰五月二十八日

634．复刘长佑　闰五月二十八日

635．致郭嵩焘　闰五月二十九日

636．复乔松年　闰五月二十九日

637．加李瀚章片　闰五月三十日

638．致李鸿章　闰五月三十日

639．复马新贻　闰五月三十日

640．复崇厚　闰五月三十日

641．复阎敬铭　闰五月三十日

642．加乔松年片　六月初一日

643．复吴昌寿　六月初二日

644．复李寿蓉　六月初二日

645．复乔松年　六月初二日

646．复万启琛　六月初五日

647．复江忠濬　六月初五日

648．复张亮基　六月初五日

649．复朱兰　六月初五日

650．复吴坤修　六月初五日

651．复邓瑶　六月初五日

652．复唐训方　六月初五日

653．复乔松年　六月初六日

654．致李鸿章　六月初八日

655．复阎敬铭　六月初九日

656．复李明墀　六月初九日

657．复周辑瑞　六月初九日

658．复钱宝廉　六月初九日

659．复王必达　六月初九日

660．复盛康　六月初九日

661．复金香圃　六月初九日

662．复孙观　六月初九日

663．复蔡锦青　六月初九日

664．复俊达　六月初九日

665．复吴安谷　六月初九日

666．复王文瑞　六月初九日

667．复联福　六月十一日

668．复苏廷魁　六月十三日

669．复彭玉麟　六月十四日

670．复李鸿裔　六月十四日

671．复王鸿洲　六月十四日

672．复李宗羲　六月十四日

673．复陈方坦　六月十四日

674．复许振祎　六月十四日

675．复汪承元　六月十四日

676．复张沄　六月十四日

677．复张世准　六月十四日

678．复唁贺仪仲　六月十四日

679．复唁罗庭　六月十四日

680．复唁熙德元　六月十四日

681．复何绍京　六月十四日

682．复蒋彬蔚　六月十四日

683．复温葆琛　六月十四日

684．加李鸿裔片　六月十六日

685．复廷署　六月十八日

686．复阎敬铭　六月十八日

687．复孙长绂　六月十八日

688．复赵烈文　六月十八日

689．复邹玉堂　六月十八日

690．复李榕　六月十八日

691．复莫友芝　六月十八日

692．复黄锡彤　六月十八日

693．复刘长佑　六月十八日

694．复江长贵　六月十八日

695．复王正谊　六月十八日

696．致李鸿章　六月二十日

697．复李宗羲　六月二十日

698．复朱兰　六月二十日

699．复马新贻　六月二十日

700．复李文森　六月二十日

701．复陈庆溥　六月二十日

702．复唐景皋　六月二十日

703．复欧阳兆熊　六月二十日

704．加李鸿章片　六月二十一日

705．复常孺　六月二十二日

706．复蒋嘉棫　六月二十二日

707．致阎敬铭　六月二十二日

708．复乔松年　六月二十二日

709．复程桓生　六月二十二日

710．复周学濬　六月二十二日

711．复陈方坦　六月二十六日

712．复李鹤章　六月二十六日

713．复万启琛　六月二十六日

714．复官文　六月二十六日

715．复庞际云　六月二十六日

716．复朱兰　六月二十六日

717．复乔松年　六月二十六日

718．复吴棠　六月二十六日

719．加庞际云片　六月二十七日

720．复尹耕云　六月二十七日

721．复刘秉璋　六月二十七日

722．复靳方锜　六月二十七日

723．复刘建德　六月二十七日

724．复毛鸿宾　六月二十七日

725．复李宗焘　六月二十七日

726．复兆琛　六月二十七日

727．复顾嘉衡　六月二十七日

728．复刘成忠　六月二十七日

729．复吴信中　六月二十七日

730．复蒋养吾　六月二十七日

731．复杨能格　六月二十九日

732．复马恩溥　六月二十九日

733．复杨岳斌　六月二十九日

734．复薛书常　六月二十九日

735．复吴炳崑　六月二十九日

736．复丁日昌　六月二十九日

737．复彭申甫　六月二十九日

738．复李鸿章　七月初二日

739．致彭玉麟　七月初五日

740．复乔松年　七月初八日

741．复冯志沂　七月初八日

742．致彭玉麟　七月十一日

743．复邵顺国　七月十一日

744．复富陞　七月十四日

745．复许道身　七月十四日

746．复瑞麟　七月十四日

747．复杨翰　七月十四日

748．复敬琴舫　七月十四日

749．复李瀚章　七月十四日

750．复乔松年　七月十四日

751．复李鸿章　七月十五日

752．加李瀚章片　七月十七日

753．复彭玉麟　七月十九日

754．复刘崑　七月二十日

755．复陈廷经　七月二十日

756．复邵亨豫　七月二十日

757．复皮寀瀚　七月二十日

758．复刘坤一　七月二十六日

759．致靳兰友　七月二十七日

760．致江忠濬　七月二十七日

761．复李鸿章　七月二十八夜

762．加朱蓂片　八月初六日

763．复乔松年　八月初七日

764．复张沄　八月初七日

765．加乔松年片　八月初八日

766．加刘崑片　八月初八日

767．复陈湜　八月初九日

768．复彭玉麟　八月初九日

769．复吴棠　八月初九日

770．加陈湜片　八月初十日

771．复乔松年　八月十三日

772．复冯志沂　八月十三日

773．复马新贻　八月十三日

774．加马新贻片　八月十五日

775．复程国熙　八月十八日

776．复陈艾　八月十八日

777．复万启琛　八月十八日

778．复陈鼐　八月十八日

779．复蒋嘉棫　八月十八日

780．复刘长佑　八月十八日

781．复靳方锜　八月十八日

782．复李宗羲　八月十八日

783．复李鹤年　八月十八日

784．复蒋养吾　八月十八日

785．复郭嵩焘　八月二十日

786．复李鸿章　八月二十日

787．加李鸿章片　八月二十一日

788．复李瀚章　八月二十二日

789．复官文　八月二十二日

790．复江长贵　八月二十二日

791．复兆琛　八月二十二日

792．复陶寿玉　八月二十二日

793．复王葆生　八月二十二日

794．复赵焕联　八月二十二日

795．复何璟　八月二十二日

796．复乔松年　八月二十二日

797．复张洊山　八月二十二日

798．加李瀚章片　八月二十三日

799．复段起　八月二十三日

800．复程桓生　八月二十三日

801．复孙长绂　八月二十三日

802．复俊达　八月二十三日

803．复刘连捷　八月二十三日

804．复刘于浔　八月二十三日

805．加阎敬铭片　八月二十四日

806．复蒋益澧　八月二十五日

807．复廷署　八月二十五日

808．复蔡锦青　八月二十五日

809．复苏廷魁　八月二十五日

810．复王正谊　八月二十五日

811．复吴世熊　八月二十五日

812．复许道身　八月二十五日

813．复刘秉璋　八月二十五日

814．复丁日昌　八月二十五日

815．复应宝时　八月二十五日

816．复张之汉　八月二十五日

817．复王大经　八月二十五日

818．复陈庆溥　八月二十五日

819．复盛康　八月二十五日

820．复李文森　八月二十五日

821．复王文瑞　八月二十五日

822．复杨昌濬　八月二十五日

823．复恩锡　八月二十五日

824．复李朝斌　八月二十五日

825．复陆增祥　八月二十五日

826．加阎敬铭片　八月

827．致李瀚章　九月初二日

828．复曾荫园　九月初二日

829．复乔瀛槎　九月初二日

830．复刘郇膏　九月初二日

831．复陈象沛　九月初二日

832．复吴棠　九月初二日

833．复乔松年　九月初三日

834．复万启琛　九月初三日

835．复唁李明墀　九月初三日

836．复何廷谦　九月初四日

837．复方浚颐　九月初四日

838．复杨襄云　九月初四日

839．复孙长绂　九月初四日

840．复聂光銮　九月初四日

841．加阎敬铭片　九月初五日

842．致潘鼎新　九月初五日

843．加陈湜片　九月初六日

844．复杨岳斌　九月初七日

845．复唐训方　九月初七日

846．复鲍超　九月初七日

847．复薛仲贞　九月初八日

848．复唁周焕鑫周焕云　九月初十日

849．复文辉　九月十一日

850．复马恩溥　九月十一日

851．复蒋嘉棫　九月十一日

852．复乔松年　九月十一日

853．复李鸿章　九月十四日

854．复皮寀瀚　九月十五日

855．加阎敬铭片　九月十六夜

856．复阎敬铭　九月二十日午刻

857．复彭玉麟　九月二十一日

858．复吴棠　九月二十一日

859．复乔松年　九月二十一日

860．复穆图善　九月二十一日

861．复都兴阿　九月二十一日

862．复刘长佑　九月二十一日

863．复李鹤章　九月二十五日

864．复丁日昌　九月二十五日

865．复马新贻　九月二十五日

866．加潘鼎新片　九月二十六日

867．加阎敬铭片　九月二十八日

868．复乔松年　十月初一日

869．复吴棠　十月初二日

870．复吴嘉善　十月初三日

871．复杨岳斌　十月初三日

872．复瑞麟　十月初三日

873．复冯志沂　十月初四日

874．复李春生　十月初四日

875．复杨子厚　十月初四日

876．复应宝时　十月初四日

877．复杨沂孙　十月初四日

878．复李鸿章　十月初五日

879．加吴敏树片　十月初七日

880．复官文　十月初七日

881．复刘建德　十月初七日

882．复彭玉麟　十月十一日

883．复乔松年　十月十二日

884．复吴棠　十月十二日

885．复郭嵩焘　十月十七日

886．复程国熙　十月十七日

887．复蒋嘉棫　十月十七日

888．复陈方坦　十月十七日

889．复万启琛　十月十七日

890．复敖金甫　十月十七日

891．复李鸿裔　十月十七日

892．加李鸿裔片　十月十八日

893．复李善兰　十月十九日

894．复汪士铎　十月十九日

895．复乔松年　十月二十四日

896．复鲍超　十月二十四日

897．复程桓生　十月二十四日

898．复徐子苓　十月二十四日

899．复梅锦源　十月二十四日

900．复靳兰友　十月二十四日

901．复刘坤一　十月二十四日

902．复孙长绂　十月二十四日

903．复王必达　十月二十四日

904．复王凯泰　十月二十四日

905．加彭毓橘片　十月二十五日

906．加陈湜片　十月二十五日

907．复厉云官　十月二十九日

908．复丁日昌　十月二十九日

909．复刘郇膏　十月二十九日

910．复陈鸣志　十月二十九日

911．加徐嵩峻片　十月三十日

912．复刘长佑　十一月初一日

913．复唐训方　十一月初一日

914．复李瀚章　十一月初一日

915．复陈鼐　十一月初一日

916．加李瀚章片　十一月初三日

917．加庞际云片　十一月初三日

918．加阎敬铭片　十一月初五日

919．加陈鼐片　十一月初五日

920．复彭玉麟　十一月十一日

921．复马新贻　十一月十一日

922．复乔松年　十一月十一日

923．复官文　十一月十一日

924．加彭玉麟片　十一月十二日

925．复李鸿章　十一月十二日

926．加乔松年片　十一月十三日

927．致黄冕　十一月十六日

928．致皮寀瀚　十一月二十日

929．复陈廷经　十一月二十七日

930．复彭玉麟　十一月二十七日

931．复渠崑圃　十一月二十七日

932．复刘建德　十一月二十七日

933．复俊达　十一月二十七日

934．致毛鸿宾　十一月二十八日

935．复刘铭传　十一月二十八日

936．与袁保垣　十一月二十八日

937．复潘鼎新　十一月二十八日

938．复乔松年　十一月二十九日

939．复吴坤修　十一月二十九日

940．复苏廷魁　十一月二十九日

941．复吴昌寿　十一月二十九日

942．加彭玉麟片　十一月三十日

943．复丁日昌　十二月初二日

944．复许道身　十二月初三日

945．复陈方坦　十二月初三日

946．复阎敬铭　十二月初三日

947．复李宗羲　十二月初四日

948．复唐景皋　十二月初四日

949．复冯志沂　十二月初四日

950．复刘长佑　十二月初四日

951．复杨岳斌　十二月初五日

952．复马恩溥　十二月初五日

953．复唁吴文杜　十二月初五日

954．复李鸿章　十二月初六日

955．复潘鼎新　十二月初七日

956．复朱孔扬　十二月初九日

957．复曾春甫　十二月初九日

958．复平步青　十二月初九日

959．复田治庭　十二月初九日

960．复黄锡彤　十二月初九日

961．复谭钟麟　十二月初九日

962．复方鼎锐　十二月初九日

963．复邵亨豫　十二月初九日

964．复许其光　十二月初九日

965．复皮寀瀚　十二月初九日

966．复刘崑　十二月初九日

967．复贺寿慈　十二月初九日

968．复董恂　十二月初九日

969．复祁藻　十二月初九日

970．致吴廷栋　十二月初九日

971．复徐树铭　十二月初九日

972．致黄倬　十二月初九日

973．加徐树铭片　十二月十一日

974．加黄倬片　十二月十一日

975．致周寿昌　十二月十一日

976．加皮寀瀚片　十二月十二日

977．加黄锡彤片　十二月十二日

978．加吴廷栋片　十二月十二日

979．加刘崑片　十二月十二日

980．复李鸿章　十二月十四日

981．复薛书常　十二月十四日

982．复乔松年　十二月十五日

983．复彭玉麟　十二月十六日

984．加彭玉麟片　十二月十七日

985．与丁日昌　十二月十七日

986．复李瀚章　十二月十七日

987．复李鹤章　十二月十七日

988．复吴坤修　十二月十七日

989．复李鸿裔　十二月十八日

990．加李瀚章片　十二月十九日

991．复刘铭传　十二月二十二日

992．致蒋益澧　十二月二十三日

993．复官文　十二月二十三日

994．加蒋益澧片　十二月二十四日

995．复丁日昌　十二月二十五日

人名索引

返回总目录

同治三年

001．复史致谔六月初一日

端节酬答。

士良尊兄年大人阁下：

律中蕤宾，正怀兰友。蒙朵云之远锡，益永日以回环。敬谂樾荫四明，菖华九节。珂里之枭音早靖，议赋惟贞；金门之凤喏频颁，承恩愈渥。引詹矞霭，抃颂靡涯。

弟求艾方殷，戍蒲又亟。地收建业，尚稽王濬之成功；天祚中兴，愿随史岑而作颂。专泐布复。敬请节安。祗璧谦版。不备。

年愚弟曾国藩顿首

002．复王文瑞六月初一日

函谢节候。

钤峰尊兄大人阁下：

日在东井，平秩南讹。蒙藻翰之先施，挹兰芳以纫戢。就谂捷传银鹘，香酌金鹅。赣水投醪，欢洽三湘之子弟；尧天就日，长承九陛之恩光。引睇矞晖，良殷抃颂。

弟师干久领，节候频更。蒲戍云劳，冀樊篱之益固；樟流无恙，盼波浪之胥平。专泐。复颂节安。祗璧谦版。不备。

愚弟曾国藩顿首

003．复刘岳昭六月初一日

函答节候。

荩臣尊兄大人阁下：

屡闻吉语，顷接惠缄，值五日之应期，正八风之从律。就谂釐延午琯，绩著辰旂。统劲旅于三湘，金铙奏凯；领岩疆于六诏，玉酬庸。引睇矞晖，良殷抃颂。

弟戎行久践，节序频更。谬秉蒲麾，盼萑苻之速翦；兴怀枌社，祝桑梓之增荣。专泐。复颂节祺。祗璧谦版。不备。

愚弟曾国藩顿首

004．复启香圃六月初一日

端节答谢。

香圃尊兄大人阁下：

顷奉惠缄，远叨祓饰。借谂釐延节，庆洽菖樽。心简弥隆，宴形盐而镂虎；头纲入贡，赐琛茗以团龙。引睇矞晖，良殷抃颂。

弟久 ⁽¹⁾ 戎行久践，节序频更。盼薰穴以擒渠，金陵速下；羡浣花与濯锦，蜀水先清。专泐。复颂节禧，顺请台安。不备。

愚弟曾国藩顿首

————————————————————

(1)  “久”疑衍。

005．复阎敬铭六月初一日

共和气节，互道佳音。

丹初尊兄年大人阁下：

梅雨洗兵，薰风解愠。蒙琅函之远贲，纫瑑饰之逾恒。借谂福荫青齐，釐延绛节。听珂乡之捷报，送喜榴旗；迓玉陛之恩光，生辉蒲璧。引詹矞霭，抃颂靡涯。

弟久典犀渠，又逢鹑序。捧赫赫当阳之日，销此氛祲；扬泱泱表海之风，慰兹黎庶。专泐。复请节安。摹璧晚谦。不备。

年愚弟曾国藩顿首

006．复李鹤年六月初一日

答谢节日问候。

子和尊兄大人阁下：

庚伏初临，午云遥贲。因时祓饰，纫戢曷任。敬谂懋绩薇垣，延釐蒲序。嘘南薰于三辅，韵答虞弦；拱北极于重霄，光生李宿。引詹矞霭，抃颂良殷。

弟久典犀渠，又觇鹑次。心中种黍，愧益智之未能；首善美禾，祝绥丰之有兆。专泐。复颂节祺，敬请台安。祗璧谦版。不备。

馆愚弟曾国藩顿首

007．复张凯嵩六月初一日

共庆节序，瓦申友谊。

月卿尊兄大人阁下：

梅雨洗兵，薰风解愠。荷琅函之远贲，纫瑑饰之逾恒。敬谂庆集樽罍，釐延节钺。受鱼钤于黄石，桂管筹边；迓凤诏于紫泥，蒲圭析瑞。引詹矞霭，倾颂靡涯。

弟久典犀渠，又逢鹑序。三年蓄艾，冀苏东南枯瘵之民；五日缠菰，同忆荆楚岁时之记。专泐。复颂节禧，敬请台安。摹璧谦版。不备。

愚弟曾国藩顿首

008．复丁日昌六月初一日

赣、鄂告警，强起视事。金陵围师劳而无功，已请苏军前来会剿。

禹生尊兄大人阁下：

五月二十八接展惠函，猥以蒲节兼问近状，纫戢曷任。就谂新捧恩纶，荣摄关道，喜嘉猷之懋介，正夏日之舒长。引詹矞霭，欣慰良殷。

裁遣常胜军，固由李中丞至诚感格，而其中法言巽语，宽严兼济，全仗长才妥为经画。戈登日前过此，亦尚恭顺，不特李帅之诚足动之，亦苏军之威足慑之也。

鄙人前因心血过亏，肝气间作，请假调理。假期届满，病未就痊，而江西、湖北警报日至，不得不强起视事，以维军心，四月杪已具疏销假矣。江西之贼，尚徘徊于抚、建之间。鲍军门已单舟进南昌省城，其全队亦已渡湖抵浔。杨制军督办江西军务，亦于二十五日自金陵启行西上。有此大枝劲旅，或可迅扫寇氛。湖北之贼东窜黄、孝、麻、罗，殆将侵轶吾皖，图援金陵。昨闻发股头目有赴黄州乞降之说，如果办妥，则捻股势孤。然不恃贼之不来，而恃吾之有备。皖北兵单力薄，列城空虚，可胜长虑。

金陵地道屡被该逆穿截，劳而无功，计惟以开花炮、洋枪队合力协攻，或可奏效。已迭有咨函请李中丞亲统得胜之师、制胜之具，前来会剿。天时太热，将士苦劳过甚，未知中丞何时可来，企盼靡已！复问台安，顺颂节祺。并璧衔版。不具。

009．复徐健堂六月初一日

略告军情。梁守事未便准行。

健堂老前辈大人阁下：

春明一别，瞬已十霜。顷奉惠函，奖饰过情，谦溢分，惭悚曷任！敬谂乐志林泉，兴居康胜。引詹矞霭，庆祝无穷。

侍猥以疏庸，谬膺巨任。前此惊涛骇浪，层见迭出，比年长江三千里一律肃清，苏、杭两会垣以次克复，金陵亦已合围。满拟甲子景运，净扫氛祲，不意苏、浙之逆萃于江西，秦、豫之贼炽于楚北，殆将侵轶皖省，并贻患湘中。事变弥多，曷胜长虑！

承示梁守一事，格于成例，未便准行，已于该守禀内批答，诸希鉴亮。专泐。复请台安。谨璧谦版。不宣。

010．复陈士杰六月初一日

敌势散漫，仍以扼界坚守为是。鄂军枵伪日甚，断非一时所能挽回。金陵围师，屡未得手，朝命李少荃统师会攻。

俊臣年兄阁下：

接五月七日手书，具悉种切。阁下驻师南路，保障梓乡，相机而行，自可出奇制胜。然贼势散漫，必无大股麇犯之事，仍以扼界坚守为是。

目下江军屡次小胜，贼中逃散颇多，江西军务，朝命杨厚庵制军督办。敝处以鲍军门全部万七千人概交杨帅统之赴江，取道九江、瑞州进剿，兼顾鄂之南境，湘之东境。有此大枝劲旅，驱贼出境，固在意中。或竟就地歼除，则尤意外之幸。惟江、湘、皖、吴皆视鄂之安危以为安危，尊函谓楚省兵单，又乏良将统辖，诚为可虑。鄂军枵伪日甚，断非一时所能挽回。兵愈多而粮愈绌，尤堪隐忧。比闻发股二三等头目遣人诣黄州投诚，并请攻未降之贼以自赎。发灭则捻势渐孤，或易收拾。

金陵首逆顽抗如前，本无粮尽确耗，城中麦熟，又足苟延数月。我军节次猛攻，并掘地道多处，辄被该逆从内挖出，隧而相见，劳而无功。迭奉寄谕催促，并谕李少荃中丞亲赴金陵会剿。少荃本拟派兵前来，顷已奏咨加函，请速亲行，统师西迈，用其炸炮利器、洋枪骁队，共破逆巢，冀歼巨憝。而苏军现围长兴，已抵城下，意俟克攻该城，进攻湖郡，肃清后路，方能西征。未识何时了此一段，良用焦灼。国藩心血过亏，肝气间作，尚未就痊，而军事方殷，只得销假，力疾视事。远承廑询，附以奉达。复问台安。不备。

通家生曾国藩顿首

011．复刘长佑六月初一日

告销假视事及檄调鲍军赴江、奏请淮军会攻诸事。

印渠仁弟大人阁下：

端节接诵惠书，因时祓饰，纫戢曷任！借谂春间介圭入觐，天颜有喜，旋节三辅以来，雨旸时若，兵民晏然。际兹夏日之舒，益卜恩光之近。引詹矞霭，企颂无穷。

国藩宿恙未痊，传烽又急，只得销假，力疾从公。杨厚庵制军督办江西军务，敝处檄鲍军全部交杨帅统带赴江，由瑞临进剿，兼顾鄂之南境、湘之东境，冀扫寇氛。惟鄂中之贼，东逼皖疆，金陵城逆亦尚负固，奏请李少荃中丞统其炸炮骁队，会攻逆巢，未知能速到否耳。知关廑系，附报一二。复问台安，顺颂节祺。诸惟心鉴，不具。

愚兄曾国藩顿首

012．复徐宗幹六月初一日

窜江之敌，败散颇多。比檄鲍军归杨节制，当可成兜剿之功。

树人尊兄大人阁下：

顷奉惠书，备纫雅注。敬谂泽敷闽峤，恩渥虞廷。玉酬庸，与风葛雪罗而并赐；金铙奏凯，共星云缦以同赓。引企矞晖，曷胜倾颂。承示台阳军务已竣，建宁亦经攻复，凯章将自粤至，康道比从浙来，劲旅云集，不难力遏寇氛，佩慰无已。

窜江之贼，屡经江军击败，解散颇多。谕旨命杨厚庵制军督办，敝处檄鲍军全部交杨帅统带赴江，当可截续窜之匪，而成兜剿之功。惟鄂中之贼遍扰汉东，殆将侵轶皖境。金陵城逆亦尚负固，我军百道环攻，讫未得手。奏请李少荃中丞统师会剿，未识何日始到。诸关廑系，附以奉报。肃泐布复。敬请节安。摹璧谦称。不备。

愚弟曾国藩顿首

附寄敝座师廖钰夫先生一函，祈为转递是祷！

013．复廖鸿荃六月初一日

报告江皖各路军情大要及销假从公诸事。

门下士曾国藩顿首钰夫老夫子大人钧座：

顷奉三月望赐示，谨悉昨腊寄呈祝敬已蒙鉴收。本年三月十二续上寸启，计月当邀垂察。比值端午令节，伏审颐筵集祜，鼎阀均禧。昌阳介益寿之樽，难穷鹤算；景运启中兴之箓，瞬宴鹿鸣。翘企师门，庆祝无量。

国藩勾当军事，昕夕靡宁。自苏、杭克复，即虑败贼上窜，贻患江西、闽、粤。曾饬各营分守冲要之城，并调皖北官军南渡，冀遏贼氛。不虞徽州防军先胜后挫，贼遂络绎窜江，旁溢贵省边境，皆国藩治军无状之咎，曷胜愧愤！顷奉谕旨，命杨制军岳斌督办江西军务，敝处亦调鲍军门超全部赴江进剿，当可殄除寇氛。惟秦、豫发捻窜扰鄂疆，殆将侵轶皖北。

金陵首逆，顽强如前。我军百道环攻，尚未得手。饷项奇绌，时虞哗溃，忧灼情形，有逾昔岁。前因心血过亏，肝气间作，乞假调理。假期届满，疾未霍然，军情紧要，只得恭疏销假，力疾从公。知关垂廑，谨以附陈。谢秋槎大令事，早经函致毛寄云同年矣。专泐肃复。敬叩起居，并贺节禧。不宣。

国藩再拜

014．复富明阿六月初二日

京口防兵额饷已转咨李少荃核办。发捻尚徘徊于黄、孝、麻、罗一带，且有乞降之说。金陵城逆，顽抗如前。

治安尊兄大人阁下：

五月十七肃复一函，亮达台览。顷奉惠书，备聆一切。天、六两城，已蒙尊处派队驻守，并布置水陆各防，荩策周妥，企佩曷已。

京口驻防官兵，自咸丰三年以来，防剿出力，久历艰辛。其俸饷奏减五成，领不及额，米石又须俟丹徒开征，方关本色，房屋亦多毁坏，种种情形，殊堪悯恻。此项俸饷米石及心红等项，照额全支之处，已转咨少荃中丞核办。至房屋、器械、马干等款，应归江苏善后案内议办，一并咨明，饬司妥议矣。

鄂中发捻尚徘徊于黄、孝、麻、罗一带，秀相移节孝感，督师剿办。闻发股二三等头目何、马、范、陶等酋遣人诣黄州乞降，并愿攻未降之贼以自赎。如果办妥，发灭则捻孤，或易收拾。又闻邸帅已至息县，拟移营三河尖。豫省贼势渐衰，皖北大兵日集，当可遏东窜。

金陵城逆，顽抗如前。闻欲由中关出窜浦口，顷已调兵增浦口之戍矣。上游江西之贼，蔓延抚、建境内，此间援江之师鲍军全部已抵浔阳。杨制军二十五日自金陵启行西上，先派水师数营赴江，月前已过安庆。俟杨帅到江，彭部堂遵旨东下，与李中丞会剿金陵，届时国藩或力疾一行，亦未可定。诸承廑询，附报一二。专泐布复。敬请台安。统惟心鉴，不备。

愚弟曾国藩顿首

015．复彭玉麟六月初二日

会攻金陵，少荃迟迟未行。闻敌欲突围，已檄王军防守。长江水师之设，当慎重从事。

雪琴仁弟大人阁下：

二十八汇复一函，顷接二十九手书，领悉种切。

彭、罗、蔡、颜四营到江西省城，喻、张、彭三营自应调之出江。少荃未接敝函之先，奏称苏军现抵长兴城下，须俟克复该城，进攻湖郡，肃清苏省后路，又须将戈登、程学启两军所遗炮队练熟，方能西征。不知接到敝处奏牍咨函，果能迅速西来否？城逆欲由中关出窜浦口，已檄王可陞赴浦口防守。其中关三垒，据戈登言，须用轮船炸炮击之。台旆到金陵后，当可与少荃、沅弟商酌办理。

长江水师提督一缺，已于五月二十七日奏陈大略，录稿奉咨。其一切规模，俟奉旨后咨请阁下与沿江督抚会议具奏。创设之始，不得不审慎详议，免贻后来罅隙。春霆奉旨赏银五百两，温语慰留，回籍之事，可以中止矣。复问台安。

国藩顿首

016．复江长贵六月初二日

告皖北设防及发酋乞降诸事。

良臣尊兄军门阁下：

五月十二泐复一缄，顷接十五日手书，具悉一切。此次发捻窜扰汉东，秀峰中堂督师出剿，保全鄂疆，驻军孝感，预筹夹击。阁下随节防剿，荩绩日隆，曷任企佩。

皖北各城，庐、巢、颍、六，均已设防，凤、寿、怀、定，亦由临淮派兵往守。惟英、霍、桐、舒，尚觉空虚，而陈庆云帮办一军，已到怀远，邸帅拟在三河尖扎营，当可力遏寇氛。闻发股伪酋有赴黄州乞降之说，并请自备口粮，攻未降之贼以自赎。如果办妥，发降则捻势渐孤矣。复问台安。诸惟心鉴，不具。

愚弟曾国藩顿首

017．复王家璧六月初二日

嘱撰志铭，因事不果。皖北各城，均已设防。九江以西，当无风鹤之警。

孝凤尊兄礼次：

接五月初三至二十手书，具悉一切。借谂安抵珂乡，倚庐读礼，龙眠卜吉，封树有期，哀敬备臻，劳荩可想。

属撰志铭，军中鲜暇，未克泚笔，至以为歉。承示鄂中军情，与各处禀报大略相同。黄州降众如果办妥，则捻股势孤，或易剿办。

此间近状，皖北各城，如庐、巢、颍、六、凤、寿、怀、定，均已设防，英、霍一带，虽尚空虚，而陈帮办一军已到怀远，邸帅亦由息县移节三河尖，或可共遏寇氛。上游窜江之贼，尚在抚、建之间，江军屡获小胜，未就驱除。鲍军全部已抵九江。杨厚庵制军日内由金陵启行西上，从瑞、临进兵，兼顾鄂之南境、湘之东境。九江以西，当无风鹤之警。惟金陵城逆顽抗如前，我军百道环攻，尚未得手。饷项奇绌，时忧哗溃，曷胜焦灼！四令弟遽尔溘逝，惋惜无已。王子章现来皖垣，暂不赴抚、建分局矣。复问礼安。

国藩顿首

018．复聂光銮六月初二日

苏浙窜逆，未就驱除。鄂中发股有乞降之说。金陵城逆顽抗如前。

陶斋年兄阁下：

顷接惠缄，欣谂懋绩彝陵，棠封安谧。尊大人吉旋锦里，益寿花开，哲嗣新列芹宫，科名草长，国恩家庆，企颂曷任。

苏、浙窜逆，蔓延江西。江军屡获小胜，未就驱除。此间檄鲍军门全部赴江援剿，杨制军奉旨督办，亦已启行西上，从瑞、临一带进兵，兼顾鄂之南境、湘之东境。有此大枝劲旅，当可迅扫寇氛。闻鄂中发股有赴黄州乞降之说，未知已否办妥。发降则捻股势孤，或易收拾。金陵城逆，顽抗如前。我军百道环攻，讫未得手。奏请李少荃宫保亲统炸炮骁队前来会剿，不识可迅速西来否？诸关廑系，附报一二。王子藩尚未抵皖，途间当无阻梗，殊萦鄙念。复问台安。不备。

通家生曾国藩顿首

019．复郭嵩焘六月初三日

江鄂战事方殷，未知何日可了。知人晓事皆不易速成，君子小人亦不能恒别。

云仙仁弟亲家大人阁下：

接奉四月十五日惠书，敬悉一切。

此间近状，金陵洪、李诸酋顽抗如故，舍弟焦愤异常，小疾间作，幸周朗山治之得法，以为肝郁难医，专以保脾为主。标轻而本亦可少减，故病不加剧，亦未遽脱然也。所掘地洞一十二处，皆为该逆横濠所穿，隧而相见，劳而无功。谕旨迭催少泉派拨炮队助攻，或亲来会剿，敝处两次复奏，请少帅督师亲来，咨达冰案。少帅气盖一世，辅以炸炮之利、枪队之猛，或可薰穴擒渠，了此一段。社稷之灵，非司事者所敢必也。

江西之贼，侍逆盘踞于宜、崇、南丰，康、听诸逆蔓延于金溪、东乡一带。厚庵率鲍军入江，由瑞州、临江进兵，先保赣江以西，兼顾鄂之南境、湘之东境。以理卜之，江西当可速靖。然使坚踞数城，旷日不下，则虽精兵云集，亦无如何。鲍部昔攻休宁、青阳，盖亦顿兵数月，虽能举之，又难以臆计也。

鄂贼徘徊于孝感、黄麻，皖北空虚，处处可虑。幸僧邸将至三河尖，陈国瑞一军将至正阳关，均系老于剿捻之营。而发逆四眼狗之党又纷纷相率投诚，或不至长驱东下，援救金陵。

承示别纸所询，此古今难判昏晓之事。鄙人半生与世龂龂，所争大率在是。盖大非易辨，似是之非难辨。窃谓居高位者以知人、晓事二者为职。知人诚不易学，晓事则可以阅历黾勉得之。晓事则无论同己异己，均可徐徐开悟，以冀和衷。不晓事则挟私固谬，秉公亦谬；小人固谬，君子亦谬；乡原固谬，狂狷亦谬。重以不知人，则终古相背而驰，决非和协之理。故恒言皆以分别君子小人为要，而鄙论则谓天下无一成不变之君子，无一成不变之小人。今日能知人，能晓事，则为君子；明日不知人，不晓事，即为小人。寅刻公正光明，则为君子；卯刻偏私晻暧，即为小人。故群誉群毁之所在，下走常穆然深念，不敢附和。阁下之于某公，亦不随曹好为推移，得毋有类于此乎？

少鹤去位，虽不足芥达者之怀，然居州得志，识者滋惧。史杰已到，此间苦无位置之方。事浮于人者，天下久无此风，敝处近尤冗杂矣。即问台安。

020．复李克轩李续宽六月初三日

告迪、希两人存银及各处赙仪之用项。

克轩十兄、北冈三兄亲家大人阁下：

接四月二十九日手书，孝思溢于楮墨，介节彻于幽明，佩系无已。

迪、希两帅存项一万四百两，作为留献姻伯之款。养赡事毕，应照前议，此项即归贤昆仲五家平分。鄙人曾与雪琴、炼渠、竹丹、之纯、璞山熟商，皆以为当于理，并不伤廉，请勿固却。所有各处奠仪并公项等银，共凑足二万金，于五月二十七日札饬东征局兑汇，径送湘乡尊府，不知何时可到。兹特将原单开呈备查。内惟华阳镇厘金二千四百九十六两零，取之稍觉伤廉。国藩本令厘卡送三个月，共得九千串之数。今贤昆弟谆谆见嘱，体希帅生平不肯苟取之意，以后即将华阳镇之四千六百余金璧还该卡。其业经汇湘之二千四百有奇，即不复璧矣。

卜地之事，自宜审择。德门忠孝友悌，积厚流光，定有佳城以待卜兆。将来余庆方长，曷任企祷。尊处致赵镇一信，即为寄去。所该船银，如能取齐，即交雪琴，以终希帅遗意。自二万金外，又有祭幛等物，拟于六月付战船带交长沙易芝生处。专此布复。敬问礼安。不备。

姻愚弟曾国藩顿首

021．复唁欧阳正镛六月初三日

唁欧父丧。

崇如尊兄大人礼次：

顷接讣函，惊悉封翁大人锦堂弃养，愕悼曷任！素谂纯孝性成，天怀肫挚。昨年迎养，剖冬鲤以承欢；今岁修防，伐春蛟而告慰。才过蒲节，遽毕椿龄，摧迫哀忱，自难言喻。惟念封翁怡情文史，乐志山林，泉名让以型乡，藻昭忠而教子。龙纶锡类，跻二品之崇阶；鸠杖引年，庆七旬之上秩。亲见阁下戎行宣力，仕籍营，握节以分巡，绥楚疆而完保，已显扬之克尽，亦定省之无违。偕哲弟而簪绂联华，颔诸孙则环瑜耀彩。五福胥备，无憾可言。尚冀节哀顺变，勿过毁伤，是所至祷。弟驻军皖垣，未获躬亲奠醊，谨具祭幛一悬，赙仪五十金，径寄湘乡尊府，稍将鄙忱。专泐布唁孝履。顺问礼安。不备。

愚弟曾国藩顿首

022．复徐士穀六月初三日

江西有警，已调鲍军赴援。金陵尚未得手，而饷项奇绌，有逾昔岁。军情紧急，只得力疾从公。

稼生老前辈大人阁下：

顷奉五月二十日手书，敬谂礼庐多暇，道履安善。珍卫咸宜，良深驰企。

苏、浙败贼上窜，早在虑中，曾分饬各营坚守冲要之城，并调皖北官军南渡截剿。不虞徽军挫衄，贼遂络绎窜江。江西生灵，甫离水火，又遭蹂躏，皆鄙人治军无状之咎，曷胜愧愤！珂乡望援甚急，已调鲍、周两军门先后赴江。顷奉谕旨，命杨制军督办，即日西征，当可殄除寇氛。惟秦、豫发捻窜扰鄂疆，殆将侵轶皖北。金陵首逆，顽抗如前。我军百道环攻，尚未得手。饷项奇绌，时虞哗溃，忧灼情怀，有逾昔岁。前患末疾，请假届满，未能霍然。军情紧要，只得销假，力疾从公。而繁冗实甚，并无静摄之时。笔墨因之愈荒，伯母太夫人墓表至今未能脱稿，歉仄曷已。尊函已示眉生、芋仙，外二件即封寄申夫、伯符矣。肃复。敬请礼安。摹璧晚谦，不备。

馆侍曾国藩顿首

023．复周玉麟六月初三日

略述军情大要。

韩城尊兄大人阁下：

壬戌三月，肃函唁赙。嗣是军务倥偬，久疏音敬。顷奉四月二十二日惠书，敬谂祥琴早御，北上有期。璧躬违和，稍迟脂牵。比定玉体康复，重谒承明，益隆倚畀，企颂无穷。令弟彤寿从军病故，奏蒙恩恤，此分内应办之事，敢劳曲谢？

国藩才识疏庸，谬膺巨任，似涉冰而履尾，虞引重而绝膑。比岁淮甸肃清，苏、杭告克，金陵合围，事机颇顺。满拟甲子景运，净扫氛祲，不意苏、浙群逆萃于江西，秦、豫发捻炽于楚北。世变相寻，乃未知所终极，曷胜惴惴。尚冀惠我南车，以匡不逮。专泐。复请台安。诸惟心鉴，不备。

馆愚弟曾国藩顿首

024．复晏端书六月初三日

介绍前敌各路军情。

彤甫尊兄年大人阁下：

顷奉惠函，备纫存注。敬谂倚庐寅慕，卜兆辛勤，则平仲之孝思，践元献之清德，定获骍眠，吉壤永瞻。骏鬣崇封，积庆方长。曷任企祷！

苏、浙败贼上窜，早在虑中，曾饬各营分守冲要之城，并调北军南渡，预备截击。不料徽军先胜后挫，贼遂踵窜江西，目下尚徘徊于抚、建之间，屡经官军击败，解散颇多。朝命杨厚庵制军督办，敝处亦檄鲍军门全部赴江援剿，当可殄除寇氛。惟秦、豫发捻遍扰汉东，殆将侵轶皖北，蹂躏江淮，即滁、扬、浦、六上下亦虞震动。金陵城逆顽抗如前，我军百道环攻，并掘地道多处，屡被该逆穿截，劳而无功。奏请李少荃中丞亲统苏军炸炮、洋枪等队西来会剿，未知何时方到。而饷项奇绌，时时有哗溃之虞。忧灼情怀，实逾昔岁。诸蒙廑询，附报一二。肃泐布复。敬请礼安。摹璧晚谦，不备。

年愚弟曾国藩顿首

025．复吴坤修六月初三日

当加派柳营，巡防芜湖，期以戢盗风而安行旅。鄂酋乞降，发灭则捻孤。已奏请令李少荃统苏军洋队会攻金陵。

竹庄仁弟大人阁下：

接二十九日手书，具悉一切。闻贵体尚未康复，曷任驰系。务须珍贵玉躬，加意调摄为要。

伪造印札一案，牵涉太多，暂不深究，姑办陈汉卿四犯以儆其余。芜湖上下三十里尚有抢案，尊意请派水师梭巡。前此黄军门接金陵江防，已派一营分巡东坝、高淳、芜湖，即日当加派柳寿田之亲兵营专防芜湖，实力梭巡，以戢盗风而安行旅。太平府缺久悬，俟饬司遴员委署，以重职守。曾令及各绅之事存记酌办。军兴以来，劣绅倚局藐官，动辄挟制，实属可恶。此间阅历孔多，断不肯纵绅以抑官也。

鄂中之贼，发股二三等头目何、马、范、陶诸酋遣人诣黄州投诚，并愿攻未降之贼以自赎。如果办妥，发灭则捻孤，或易剿办。僧邸大军已由息县移营三河尖，陈国瑞一军已抵怀远。比饬其驻扎寿州，以作游击之师，并奏咨加函请李少荃中丞统苏军洋队西来，会剿金陵，兼顾皖北，未识能速到否耳？复问台安。

国藩顿首

026．复吴质庵六月初三日

婉拒东来之请。

质庵仁弟馆丈阁下：

五月十二日泐复一函，二十二接手书，具悉种切。

从前送部引见之案，多有仰邀睿鉴因而拔擢者。今朝廷求贤审官，兼视广听，未必轻信一人之言。况阁下词馆谏垣，久居清切之地，自当遵旨赴部引见，恭俟候命。顷商之王子怀侍郎及洪琴西，并谓北上为是，不必东来。目下皖南传烽，珂乡尚无宁宇，乱离奚归？各属书院羔雁久空，各路军营饩牵多竭。安砚一节，未易伐谋。惟愿瞻觐天颜，恩光重焕，是则私怀所企祝者耳。专泐布复，诸惟亮鉴。顺问台安。

国藩顿首

027．复潘锡恩六月初三日

略陈军情梗概。

芸阁老前辈大人阁下：

皖江判，瞬又端阳。接诵惠缄，具纫雅注。敬谂嘉平中浣安抵济南。梓舍承欢，颐养灵椿之寿；祗园课梵，心安贝叶之书。即事多欣，曷任企颂！

国藩戎行久厕，靡善可陈。今春金陵合围，杭垣告克。满望甲子景运，净扫氛祲，不意苏、浙之逆萃于江西，秦豫之贼炽于楚北，事变相寻，未知所届。洪、李首逆顽抗如前，援绝而粮未尽，我军百道环攻，迄未得手，曷胜焦灼。自惟德薄能鲜，常虞引重绝膑。尚冀惠贶箴言，以匡不逮。专泐肃复。敬请台安。摹璧晚谦，诸惟心鉴。不备。

馆晚曾国藩顿首

028．复皮寀瀚六月初七日

托办部将请封之事，附告前敌军情。

筱舲尊兄大人阁下：

端午泐复一函，并单开各件，交折弁附赍。旋接四月十八日惠书，敬谂兴居迪吉，德业日新，至以为颂。

承示三镇荫典准于五六月内领照，此时计已领出，希交折差带转。其前次奉托代萧军门孚泗及伍华瀚、欧阳柄钧、曾席珍请封之事，高彦骥办捐之事，仍费心办理。此次彭毓橘将原领诰轴附赍进京，请查照前单所开，嘱原办之人妥为更正。补缮发出后，求阁下代为校对一遍，再行寄来。又有恳者，敝部熊登武、王仕益、何玉贵三镇托办请封，开具履历三代三分，并寄上银各三十两，即希查收代办。是否足敷，便中惠示。黄令嘉瑞咨留之案已经部驳，即或奏留，而新章仍须照限赴部，恐不免北上之行耳。

此间近状，金陵城逆顽抗如故，地道无功。奏咨函催李中丞亲统洋炮骁队西来会剿，未知能否速到。杨帅已率鲍军援江，由瑞、临进兵，兼顾鄂之南路，湘之东路，吾乡当无风鹤之警。鄂中发股有赴黄州投诚之说，久无成议，终不免为皖北之患。知关廑念，附报一二。专泐奉恳。敬问台安。不备。

提督衔记名总兵熊登武，湖南湘乡县人。同治二年金陵官军迭克城隘六案并保，奏奉谕旨：“赏给正一品封典。钦此。”曾祖父秀进、曾祖母宋氏、刘氏，均故；祖父世阶、祖母张氏、左氏，均故；父基柏、母何氏，均故；本生父基仕，故；本生母何氏，存。

提督衔记名总兵王仕益，湖南湘乡县人。同治二年金陵官军迭克城隘六案并保，奏奉谕旨：“赏给正一品封典。钦此。”曾祖父赐江、曾祖母何氏，均故；祖父琢玉、祖母罗氏，均故；父寿尔、母匡氏，均存。

记名总兵劲勇巴图鲁何玉贵，湖南邵阳县人。同治元年在副将任内雨花台解围随折保奏，十一月初六日奉上谕：“赏给正二品封典。钦此。”曾祖父万礼、曾祖母李氏，均故；祖父国秀、曾母李氏，均故；父永义，故；母唐氏，存。

029．复魏子穀六月初七日

答谢存问，附寄赠银。

子穀尊兄大人阁下：

春明判，十有八年。顷奉惠缄，并赐玄卷，具纫存注。敬谂荣登蕊榜，懋绩农曹。炳蔚新猷，卜承恩之弥渥；檀栾仙眷，知迓福之无穷。引睇吉晖，良殷抃颂。

弟戎行久厕，备历艰辛。比岁以来，事机幸转，长江肃清，苏杭并克。方谓擒渠犁穴，快睹升平，不意苏浙之逆萃于江西，秦豫之贼炽于楚北，世变相寻，未知所届。饷项奇绌，时时以乏食为虞，尤深忧灼。大小儿纪泽随侍皖署，尚未入都考荫。谨寄菲敬二十四金，聊伴荒函。专泐布复。敬贺大喜，祗请台安。不备。

愚弟曾国藩顿首

030．复吴廷栋六月初七日

目下军务吃重，苗逆只可缓图，时会一到，当为民除害。为速下金陵，已催李少荃西来会办。

竹如仁兄大人阁下：

两奉手书，教以除恶务尽，勖以贞固干事，名言古谊，佩企曷任！上年苗逆伏诛以后，皖北诸军搜捕余党，隳毁逆圩，唐义渠中丞、英西林廉访先后擒获党人以百数十计，均以明正典刑。今阅来单，寿属遗孽尚有如许之多，庐、凤、颍属助虐者，犹不在此单之内。珂乡之忧，实未有艾。国藩忝任疆寄，自当为民除害，以安良善。惟日下鄂、豫寇氛密迩，皖境豫胜营遣散之勇，苏州遣散之降众，如蜂如蚁，未必尽归窠穴。若明张晓示，拿办苗党，诚恐该匪等复聚死党，逃附发捻，勾结游勇降众，以求缓须臾之死，重烦兵力。鄙意暂时存记，俟遴得严明果决者一二员，遵照来示办法，密札前往，会同施牧，按名拿办。不求赫赫之名，但求杀一人即除一害，去一匪即靖一乱。虽未必遽净根株，总之邪气日销，正气日伸，俾善良稍有安业之日。其宋镇、方令，即当商之乔中丞迅撤另委。黄牧则新为中丞所撤，此间亦闻其烟瘾太重，未便遽有除擢。此外如有见闻，仍祈惠示为荷。

近日军事，江西兵力极厚，不难尽殄贼氛。皖北列城空虚，鄂贼现在麻城、罗田、蕲水等处，一摇足即入皖境，殊深焦虑。总之，金陵速下，则群贼瓦解。现已迭具咨函，催请李少荃中丞亲统苏军洋炮骁队前来，与彭雪琴侍郎及舍沅弟会于金陵，共破逆巢，竟此一篑之功。惟饷项奇绌，协饷固有名无实，即奉拨轮船经费一项，江海关先后批解近二十二万。饥困之际，获此巨款，正如久旱得雨。但此项银两，以五万分济鲍军，四万提解皖台，余十三万拨归金陵大营，转瞬已罄。不敢谓筹款之尚少，而深悔募勇之太多。惴惴然恐生他变，贻误大局，寝馈靡安。阁下其何以广吾意耶？专泐布复。敬问台安。诸惟心鉴，不宣。

愚弟曾国藩顿首

031．复黄锡彤六月初七日

告金陵会攻、江西防剿及湘省捐输各事。

晓岱尊兄大人阁下：

端午泐复一函，并补足请封银两，交折差附赍。旋接四月十九日惠书，及折扇一柄领到，谢谢。

江西、湖北之贼图援金陵，分我兵力，来示谓力举老巢，然后分剿各路，诚为上策。计自合围以来，将近四个月，百道环攻，不为不力。而洪、李诸酋，顽梗如故，地道十许处，尽为逆濠横截，劳而无功。谕旨迭催李少荃中丞派拨炮队助攻，或亲来会剿。敝处两次复奏，请少荃督师亲来，并加函咨催。而苏军现围长兴，助剿湖州，须克复该城，肃清江苏后路，又须将各炮队练熟，方能西征，未知何日了此一段。

江西之贼，蔓延抚、建之间，杨厚帅率鲍军入江，由瑞州、临江进兵，先保赣江以西，兼顾鄂省南境、吾湘东境。以理势论之，江西当可速靖，吾乡浏、醴防兵或可少节糜费。惟江、湘、皖、吴皆视鄂之安危以为安危。尊函谓鄂省军务不及胡文忠在日，国藩亦虑鄂军枵伪日甚，断非一时所能挽回。目下发捻窜至孝、麻、黄、罗，皖北空虚，处处可虑。幸僧邸将至三河尖，陈国瑞一军将至正阳关，均系老于剿捻之营，当可共遏寇氛。

示及吾湘“空虚已极，精华已尽”等语，忧深思远。然欲保全桑梓，总以使贼不入境为上策。有贼则虽尽免捐厘诸政，而所失已多；无贼则虽捐厘稍涉虐取，而所全已多。弟所以令杨、鲍、周军全力援江，即所以内顾吾湘也。平江之党闻已解散，此辈因谷贵而起，自可因谷贱而灭，该不酿成事端。陈俊臣昨有信来，防守桂阳，军事平顺，足以保障南路矣。诸关廑询，附报一二。专泐布复。敬问台安。不备。

愚弟曾国藩顿首

032．复杨吉人六月初七日

略告军事，婉拒调归之请。

吉人尊兄世讲阁下：

五月十九接展惠缄，借谂懋绩农曹，头衔荣晋，引詹矞霭，欣抃良殷。闻尊大人读礼家居，哀敬兼至，驰系曷任！

此间军事，自淮甸肃清，苏、杭并克，金陵合围，大局极顺。不意苏浙之逆萃于江西，秦豫之贼炽于楚北。金陵首逆顽抗如前，百道环攻，迄未得手。饷项奇绌，时时以哗溃为虞。忧灼情怀，有逾昔岁。军营艰苦，实不如京官之清贵。且保举京员，每为部中所驳诘，敝处近来亦不轻调京员。诸希鉴亮。复问侍安。

世愚弟曾国藩顿首

033．复张沄六月初七日

维修新馆，得不偿失，不如径买新屋。金陵、抚、建及三河尖，战事方殷。

竹汀尊兄大人阁下：

五月七日折弁回营，接诵手书，具悉一切。借谂荣问嘉畅，履祉绥愉，至以为慰。

谭文卿侍御前次示及长郡新旧两馆大加缮治，拟函告同乡助资，比泐复函，即请诸君子作一公启，分寄各处，其毫无交情者，或由敝处转寄。兹承示及新馆颓坏，亟应大修。鄙意新馆若果大修，苦于地势太窄，基址太低，恐费钱费力而仍不能栖止多人。若所费在千金以外，则不如另买房屋，反为直捷。吕鹤缘太史久在沪上，未曾来皖，不能悉其行踪。

此间近事，舍沅弟金陵围师所掘地道，尽被该逆由内凿出，隧而相见，劳而无功。饷项愈绌，弥深忧灼。寄谕迭催李少荃中丞亲来会剿，敝处亦迭有奏牍咨函，速其西来，未知能否速到。江西之贼，蔓延抚、建之间，杨厚帅已率鲍军西援，由瑞、临进兵，先保赣江以西，兼顾鄂之南境、湘之东境。有此大枝劲旅，当可迅扫寇氛。鄂中之贼，闻发股狗酋余党有赴黄州投诚之说，久无成议。邸部将来三河尖，陈国瑞一军将扎正阳关，迎头截击，均系老于剿捻之营，皖北之患或可少纾。知关廑系，附报一二。顺问台安。不备。

愚弟曾国藩顿首

034．复刘于浔六月初八日

通报江皖各路军情。

养素尊兄大人阁下：

前闻荣擢薇垣，仰邀丹注，尚稽裁贺。顷蒙惠书谦谢，欣歉交并。敬审典率犀军，屡平鲸浪。作珂乡之保障，墨绖宣勤；捧玉阶之丝纶，紫泥迭焕。引詹矞霭，企颂靡涯。

弟宿恙未痊，寇氛又急，只得销假，力疾治军。杨厚帅昨由金陵过皖，挂帆西上，先带水陆七营，随后再调两营，合之鲍军两万余人，江西尽敷剿办。惟鄂中发逆乞降，久无成议，蕲、麻、罗、田，遍地皆贼，摇足便入皖境。据报人数实多于江西之贼，皖北列城空虚，曷胜忧灼！金陵城逆顽抗如前，地道无功。奏咨函催李少荃宫保统师西迈，会剿逆巢，亦未知果能速到否耳？专泐。复颂大喜，顺问礼安。祗璧谦版。不备。

年愚弟曾国藩顿首

035．复夏廷渠李道生徐士穀六月初八日

皖境有警，不得不调周军回援。

石山、晴川、稼生老前辈大人阁下：

顷奉公函，具悉一切。

苏、浙败贼上窜，早在虑中，曾饬各营分守冲要之城，并调皖北官军南渡截剿。不虞徽军挫衄，贼遂络绎窜江。江西生灵，甫离水火，又遭蹂躏，皆鄙人治军无状之咎，曷胜愧愤！前因珂乡望援甚急，调鲍、周两军门先后赴江，旋奉谕旨，命杨制军督办。杨帅面称共带水陆十营西上，合之鲍军，共两万人，江西尽敷剿办。而鄂中发捻已窜黄、孝、蕲水，逼近皖疆。此间安庆、六、庐所属十县虚无一兵，不得不抽回周军援剿皖北。又因金陵踞逆有由中关偷渡浦口之意，檄调周军驰防浦口。兹接来函，东乡、进贤吃紧，请留周军门暂防进邑，沈中丞亦先有函咨见商，已咨饬周军暂赴进贤驻守。俟鲍军到樟树后，由中丞另拨一队接防进贤，腾出周军，回顾皖江北岸。缘湖北发逆投诚，久无成议，日内蕲、麻、罗田，遍地皆贼，摇足便入皖境，不能不统筹而兼顾耳。专泐肃复。敬请台安。摹璧晚谦，并请采臣喻秉钦、子峻童毓英、心泉万良、秋帆曾作舟、研生胡寿禧、棣裔吴增逵、少岩梅启照、凤冈高梧尊兄均安。不备。

国藩顿首

036．复黄翼升六月十三日

水师设官分汛之事，谕令沿江督抚议定上奏。罗少村赴苏，请派兵船护送。

昌岐仁弟阁下：

前月二十七日附奏新设水师提督请铸造印信颁发一片，本月初十日奉到寄谕，已饬部办理。所有设官分汛一切事宜，即着详悉定议具奏等因，候咨会沿江督抚与彭部堂先议大概规模，鄙人再加复核，请旨遵行。尊处之谢恩折近日当代为缮发也。

兹有罗淡村中丞之子少村员外，前赴杭州，敝处已饬轮船送至上海。惟天气暑热，恐轮船不便久坐，即在金陵换船。请阁下速拨长龙一只，派弁护送，或由镇江，或由江阴进口，送至苏州，另自换船赴杭。沿途妥为照料是祷。专此布达。顺问台安。

国藩顿首

037．复冯子材六月十四日

问病。告沿江军情及各路调遣。

萃亭尊兄大人阁下：

顷奉惠函，并准大咨，敬谂简阅贵部留守镇江、金、丹三城外，凯撤四千名，即交回籍之将弁六十三员分起管束资送，荩筹周妥，企佩曷任！惟尊恙尚未全愈，疏请假期一月，在营调理，近日已否就痊，至为系念。务望因时节宣，加意珍卫，定占勿药之喜，莫兴当归之思，是所切祷。

下游军事，苏军已克长兴，进规湖郡。俟克复该城，李宫保即统师西迈，会剿金陵逆巢。上游江西之贼，蔓延抚、建一带，杨帅、鲍军业已抵江，可期节节扫荡，靖此寇氛。鄂中发股投诚诸酋，惜为赖逆所觉，自相残杀，事已不成。贼踪阑入英山县境，昨虽退回罗田，旁走商、麻，而摇足仍可入皖。敝处已调陈镇自明池州一军驰防庐江，并檄溧水之陞营、建平之钧营北渡，分守无为、桐城，未知能否有裨。知关廑系，附报一二。专泐布复。敬问台安。祗璧谦版。不备。

愚弟曾国藩顿首

038．复王荫堂六月十五日

略述救援江西之事。

芾南尊兄大人阁下：

五月二十七布复一函，顷接惠书，称誉过当，非所敢承。

兹苏、浙败贼上窜，早在虑中。先经分饬各营坚守冲要之城，并预调皖北官军南渡截剿。不虞徽军挫衄，贼遂络绎窜江。江西生灵，甫离水火，又遭蹂躏，皆鄙人治军无状之咎，曷胜愧愤！檄调鲍、周两军门先后援江，自系分内应办之事，又蒙朝命杨制军赴江督办，当可迅扫寇氛。至于饷需短绌，各省皆然，极力筹画，殆无善策。鄙人久阅世变，深知办事之难，亦未敢刻于绳人，薄于自责也。复问台安。并缴衔版，不备。

愚弟曾国藩顿首

039．复彭玉麟六月十五日

告江、皖诸军调防安排。

雪琴仁弟大人阁下：

初二日泐复一函，接初五手书，知玉体违和，比来想已康复，至以为念。

厚帅初五到皖，初七起碇西上。所调江之营，惟湘后两营同去，其德字营旋经厚帅饬令仍回高淳，听敝处调遣，该营业已东旋矣。闻中关偷渡之说，檄调周厚斋防守浦口，因进贤吃紧，沈中丞咨留周军守进，此间改调陞营守浦口。舍沅弟函称城逆万无大队出窜北渡之理，浦口不必置守，与前者厚帅所言相同。适鄂贼阑入英山县境，檄调陞营往守无为，池江之陈自明一军往守庐江，钧营往守桐城。少荃已克复长兴，敝处咨请由长兴拔兵替守建平，未知苏军何日抵建，钧营能否速日北渡。英山界内之贼，据报退回罗田，旁走商、麻，而摇足仍可入皖。陈镇国瑞一军已到正阳，邸帅亦有三河尖扎营之说，当可共遏寇氛。

瑞昌奸细一案，此间亦接九江景守禀报。芥舟两信奉缴察收。长江水师提督一切事宜，已奉寄谕饬部办理，并着详议具奏，另牍奉咨矣。复问台安。

国藩顿首

040．复曾种泉六月十五日

杨、鲍赴援江西。周军须俟鲍军到后，方能回顾皖北。

种泉年兄阁下：

接十五至二十号手书，具悉一切。

崇、宜等县之贼，分股窜逼抚郡，难民纷纷入城，见阁下瀛眷俱在城中，人心益固。普军质营守于内，水师江军御于外，当可力保郡城。

日前杨帅过皖，面称共带水陆十营西上，合之鲍军，共两万人，江西尽敷剿办。鄂中发捻窜近皖北，列城空虚，不得不抽回周军防剿皖江北岸。正檄调间，周军门已进西省，适值东乡、进贤吃紧，珂乡绅民请留该军，沈中丞亦有咨函见商，已檄令暂守进贤。俟鲍军到樟树后，由中丞另拨一队接进贤之防，腾出周军回顾皖北。缘英山境内已有贼踪，比虽退回罗田，旁窜商、麻，而摇足仍可入皖，不能不统筹兼顾。杨帅、鲍军先后入江，不日当可进兵，迅扫贼氛也。复问侍安。

国藩顿首

041．复姚仰云六月十五日

事变方殷，兵端未艾。

秋墅尊兄大人阁下：

六月八日接展惠缄，具纫存注。借谂宣勤泰局，集福履綦。明月二分，照江乡以骑鹤；昼日三接，颁泽节而用龙。引睇吉晖，良殷企颂。

弟久践戎行，靡佳足述。幸下游顺轨，苏境全清。方谓薰穴擒渠，蒇功可望，而洪、李首酋负固如前，江鄂连疆，传烽又急。饷源愈绌，兵端未艾。焦灼情怀，有逾昔岁。专泐。复颂台安。祗璧衔版。不备。

愚弟曾国藩顿首

042．复刘蓉六月十五日

通报军情，以答存问。

霞仙仁弟亲家大人阁下：

梅雨洗兵，薰风解愠。蒙琅函之远贲，纫瑑饰之逾恒。敬谂勋著辰旗，威宣甲帐。握秦关之锁钥，百二森严；舞虞陛之羽干，九重倚畀。引詹矞霭，抃祝靡涯。

此间近事，苏浙群贼蔓延江西，杨帅、鲍军共带二万余人赴援，当可迅扫寇氛。惟湖北之贼，逼近皖疆，金陵之逆，牢恋老巢。东疲西骛，弥深焦灼。专泐布复。敬请节安。诸惟心鉴，不备。

姻愚兄曾国藩顿首

043．复刘齐衔六月十五日

介绍近日军情。

冰如尊兄大人阁下：

六月初吉接诵惠缄，具纫存注。借谂釐延豸节，绩懋鹤储。敷恺泽于三秦，甘流黍雨；拜恩言于九陛，愠解薰风。引睇矞晖，良殷抃颂。

此间近事，苏、浙群贼蔓延江西，杨帅、鲍军共带二万余人赴援，当可迅扫寇氛。惟湖北之贼，逼近皖疆，金陵之逆，牢恋老巢。东疲西骛，弥深焦灼。专泐。复颂节安。祗璧谦版。不备。

愚弟曾国藩顿首

044．复刘坤一六月十五日

答谢节日问候。

岘庄尊兄大人阁下：

仲春泐复一函，已否递到？顷展惠书，因时祓饰，纫戢曷任。借谂懋绩薇垣，宣威桂管。捷传银鹘，铿铙镯以腾欢；赐出金鹅，酌醁醽而饮至。引詹矞霭，抃颂良殷。

弟久典犀渠，又逢鹑序。三年蓄艾，冀苏东南枯瘵之民；五日缠菰，同忆荆楚岁时之记。专泐。复颂节安。祗璧谦版。不备。

愚弟曾国藩顿首

045．复王必达六月十五日

通告各路防军调遣。

霞轩仁弟阁下：

接初五日手书，饶境安谧，赈毕停捐，政履绥愉，至以为慰。

周军门为江西绅民所留，沈中丞亦有函咨见商，已咨饬铨营暂赴进贤驻守矣。崇、宜等县之贼，分股窜逼抚郡，该郡有普军质营守城，江军水师又有上顿渡之捷，抚城当益稳固。惟鄂中之贼已阑入英山县境，虽暂时退回罗田，旁窜商城，而摇足仍可入皖。皖北列城空虚，殊为可虑。幸苏军已克复长兴，此间咨请由长兴派兵接建平之防，腾出钧营北渡，以守桐、舒，未知何日得替耳。会剿金陵之议，李中丞请俟湖郡克复，肃清后路，并将炮队练熟，方可统师西迈，共破逆巢。诸承廑询，顺报一二。复问台安。

国藩顿首

046．复徐云溪六月十五日

告前敌军情近状。

云溪尊兄大人阁下：

顷接惠缄，具悉种切。借谂荣权柏府，懋绩兰防。凯唱金铙，已见闽疆之胥靖；恩承玉陛，即看豸节之真除。引睇矞晖，良殷抃颂。

此间军事，江西群贼蔓延抚、建一带，敝处檄调鲍、周两军门先后到江，杨制军亦已督师西上，当可迅扫寇氛。惟金陵首逆顽梗如前，百道环攻，迄未得手。鄂中发捻东逼皖疆，据报人数多于江西之贼，防剿方殷，曷胜焦灼！专泐布复。敬颂台安。祗璧芳版。不备。

愚弟曾国藩顿首

047．复尹耕云六月十六日

略告军情。

杏农仁弟大人阁下：

顷奉惠缄，具纫存注。敬谂荣权巡篆，驻节陕州。一角神羊，夙著乌台之誉；九苞威凤，新衔丹诏之恩。引睇矞晖，良殷抃颂。

国藩戎行久践，备历艰辛。比岁淮甸肃清，苏、杭告克，金陵合围，事机大转。满拟甲子景运，净扫氛祲，不意苏、浙之逆萃于江西，秦蜀之贼炽于楚北，世变相寻，乃未知所终极，曷胜惴惴！尚冀惠我南车，以匡不逮。专泐。复请台安。诸惟心鉴。不备。

愚兄曾国藩顿首

048．加刘蓉片六月十七日

偶得一信，何以仅作书信之套语？家眷粗安，军情孔急。

本年正月三日奉致一缄，未知已达左右否？此次喜得复书，开视则仅书启之套信，既学王小二过年，又作此游戏之笔邪？敝寓小大平安，儿辈读书颇有长进，足娱老怀。惟金陵百计环攻，洎不得下，舍弟忧灼异常。江西得杨、鲍二公，或可幸全。再问霞仙仁弟亲家大人台安。

049．复李子真六月十七日

郭宅买田之事，近日当交割清楚。皖北兵事稍松，拟赴金陵作一巡视。

子真尊兄阁下：

十五日接手书，具悉一切。此次贼匪蹂躏蕲水西北一带，河东尚好，德门积善，自有祥云拥护，至以为慰。

郭宅买田之事，询据郭世兄云，前恐新买之田今岁不能收租，故于八百金外，酌留少许，以为日用之需，并因田价须二千串，无力找足，故不愿买。兹接来函，已知兑价交业，本年秋收即可得百余石，所找田价，仅三百七十串零，已承代付期票，自应勉强凑集还清，封交来使带上。渠亦另有函复，察阅照收，妥为交割清楚。推税管业，饬佃如期交租，看养树木，毋得窃伐。其田契佃字税单，俟阁下来皖面交郭世兄手收，了此一事。

此间近状，上游江西之贼尚在抚、建一带，杨帅、鲍军先后到江，可期殄灭寇氛。下游苏军克复长兴，进规湖郡。俟克该城后，李中丞统师西迈，会剿金陵老巢。目下九舍弟冒暑督师，连日肉薄攻城，殊萦鄙念。皖北兵事稍松，拟亲赴金陵一巡视也。复问台安。

国藩顿首

050．复左宗棠七月初二日

李秀成俟录供正法，传首各省。江西敌众，不知能否制之。席宝田非战守能手。鄂事不振，而自家亦孱疲交加矣。

季翁仁兄大人阁下：

前接五月十八日复函，敬悉一切。

金陵复后，弟以六月二十五日至江宁，将士积劳过久，人人思归。城内自伪宫逆府以及民房，悉付一炷。据伪忠王供，湖州、广德之贼均可不击自退，江西伪侍王一股，渠与订有成约，三、四、五、六等月皆在江西掳粮，以饱侍王之党，一至八月即回皖南，掳宁国各属之粮，内外力战，运济金陵。今金陵既破，侍逆等如何定计，忠亦不能知，但力劝官兵不宜专杀两广人，致粤贼心愈固结，军事仍无了日等语。俟各供取定，即当正法，仿陈玉成、石达开之例，传首各省。

江西兵逾七万，以剿现有之贼，当不甚难。再加湖州、广德二股，则贼势浩大，剿办尚无把握。研香之险诈与否，尚不深知，观其前后禀报，战守要非能手，而矜诩未免太过。厚庵就弟索取希庵旧部，除成大吉久回鄂省外，如萧、蒋、金、毛等部，弟概举以畀之，无所惜。金观察之能否大有为，不敢知。此外，则皆难当大敌。成军于鄂省为巨擘，近日屡为捻匪围困，岌岌难以自存。此外，则更无一旅可恃。官、唐似均难振作，未知新任吴中丞复何如耳？

弟精力日颓，说话逾二十句，辄蹇涩而气不能续。此间善后事宜，百绪繁兴，殊非孱躯所能胜任，如何！如何！即问台安。

051．复李鸿章七月初二日

金陵乃苦攻得之，善后实难于下手。鄂中之敌，终将窜皖，祈派队御之。

少荃宫保世仁弟大人阁下：

前得五月三十日惠复，久未续报。金陵克复，国藩以六月二十五日东来，省视诸将憔悴可怜之色，几于不可辨识。盖自六月初一日以至十六，昼夜苦攻，曾无片刻少休，而四方各营并出，行队至钟山一隅，别无帐棚可支，日晒夜露，全无遮蔽。自舍沅弟暨各将领皆出入地洞之中，故形色迥变。舍弟熟〔热〕毒久不愈，其克城首功之李臣典，竟以积劳，一病不起，盖与程学启同一，可敬可悯！此城虽以力争得之，而将士劳苦过甚，乃亦若生摘之果，不适于口。城中伪宫贼馆以及民居，概付一炷，百物荡尽，而群尸山积，善后事宜，竟不知如何下手。据伪忠王供称，侍逆之盘踞崇、宜等处，系渠与之约定，三、四、五、六等月则掳江西之粮，以饱侍逆等股之贼。今金陵既克，侍逆等之去向不可知，惟劝官军不宜多杀两广人，恐粤贼势孤而心愈固结，则军事仍无了日等语。拟日内即行正法，仿陈、石二逆之例，传首各省，以快人心。国藩与舍弟粗商一切，仍回安庆，至八、九月再来。

湖北之贼，尚在黄冈、麻城一带，不久终当入皖。拟请雄师北渡，肃清淮南北各属，以保珂乡，亦即以卫苏疆。一至淮北，湘勇远不如淮勇也。此请台安。金陵大营

052．复张凤翥七月初五日

金陵克复，欣慰同之。抚今追昔，悲喜交加。

炼渠尊兄大人阁下：

金陵克复，欣慰同之。接展惠缄，远劳称贺，纫戢曷任！

此次群贼由皖南踵窜珂乡，杨帅、鲍军先后西援，彭帅亦上防江、鄂。方虑金陵围师过单，奏请李中丞统师会剿，苏军适规湖州，未能前来，而舍弟一军已攻克坚城，擒斩元恶，尽歼丑类，实非始愿所及。此皆朝廷福威，将士用命所致，鄙人何力之有！既恸先皇不及目睹献馘告成，又念胡文忠暨塔、罗、二李诸荩臣不获亲见荡平。抚今追昔，悲喜交集。顷于二十三日拜疏东行，现抵江宁省会，阅视城中一片焦土，可胜闵恻！惟冀江、皖余氛一律扫荡，以苏孑黎之困，休养生息，次第挽回元气，斯至幸耳。复问台安。并缴衔版，不备。

愚弟曾国藩顿首

053．复蒋益澧七月初五日

略告金陵克复经过。请费心查访邵位西忠骸。

芗泉尊兄大人阁下：

顷奉惠书，具悉一切。长兴、孝丰相继攻克，湖郡枝叶翦除渐尽，台旆出驻菱湖，督率贵部即合长围。飞走既穷，澄清不远，盼捷书之迅奏，卜恩命之弥隆。引睇矞晖，奚如企颂。

此间军事，自彭、杨两帅暨鲍军西征后，方虑金陵围师过单，奏请苏军会剿，适李中丞会攻吴兴，未能西迈。舍沅弟焦灼万分，自五月三十日起，亲督将士肉薄攻城，至六月十六日地道轰开龙膊子，入城鏖战，尽歼全股悍贼，生擒伪忠王李秀成等，伪天王府聚众自焚，金陵省垣遂已克复。弟于二十三日拜疏东行，现已抵江宁城，拟将善后事宜布置略定，仍暂旋皖。

邵世兄顺年到浙，诸承照拂，顷又佽助北还，刻下想已就道。仍费清心，随时查访邵位西郎中忠骸，便中惠示为荷。专泐布复。顺颂台安。祗璧谦版。不备。

054．复冯志沂七月初七日

介绍金陵克复经过及近来局势。

鲁川尊兄大人阁下：

前书黄诗，末缀数语，书既陋劣，跋尤浅率，猥劳函谢。适值金陵克复，句当一切，裁答稍稽。顷接惠书，重蒙称贺，纫戢曷任。就谂新猷懋介，阖境晏然，至以为慰。

庐属各防，此间添调陞营守无为，忠朴营守庐江，由临淮派黄镇鸣铎暂统普军，接防郡城，大致已算周密。前此列城空虚，该逆以援救老巢为名，意谓摇足便至，而乃迁延观望，至今尚徘徊于罗、蕲一带，若怜我之兵力不足，而待我从容布署者，固知其无能为也。

金陵之役，彭、杨两帅与鲍军门既均西上，苏军又规取湖州，未能前来会剿。鄙人方虑围师过单，奏催苏军会剿，不意屡掘地道，终克坚城，铲除元恶，尽歼群丑。此皆上托朝廷福威，将士用命，愚兄弟何力之有？顷于二十三日拜疏东行，已抵江宁省会。阅视城中，焚毁殆尽，善后事宜，百绪繁兴。慨念名都文物，殄瘁风尘，不知何年始得挽回元气耳。专泐布置。敬问台安。祗璧谦版。不备。

愚弟曾国藩顿首

055．加冯志沂片七月初八日

来书以涪翁相比，实不敢当。比至金陵，目睹白骨山积，惨不成欢。

再，承惠书以鄙人与涪翁相提并论，此何敢当？宋代文人如欧、苏、曾、黄诸公，皆以大儒之学术，兼名世之襟度，岂区区所能攀跻？若谓下走遭逢际会，得与平寇之役，则彼数君子者特未遇其时，得一借手耳。假令秉斧钺之任，成李、郭之勋，在数君子视之，固当如蚊虻鹳雀之过乎前，曾不置有无于胸中。弟无数君子之学识，而颇愿师其襟怀。所憾久托兵间，终不得宴处静观，媚我幽独。而昨者东来金陵，且睹万室烧焚，白骨山积，益复惨不成欢。自五季以来，生灵涂炭，殆无逾于今日。国藩忝窃兵柄，又窃虚名，乃一筹之莫展，如何！如何！梅言翁及各世家室庐荡然，而贡院幸存，亦可异也。复问鲁川尊兄著安。

056．复蒋嘉棫钱应溥程鸿诏七月初八日

到金陵后，巡城鞠俘，遂少暇日。心泉请兵，而各营疲劳太重，无以应之。

莼卿仁兄、子密仁弟、伯旉仁弟阁下：

初四日接二十九日惠书，具悉一切。

自到金陵，遍历各营，兼一巡视城内，近又定李秀成亲供，遂少暇晷。李酋八日之内，在囚笼中共写三万余字，删其重复谀言，尚近三万字，甫于初七日出奏。其二十三日一疏，至今未接批旨，与平日计期可到者不同。

小泉清才而有正气，竟以毁死，实可惋悼，不独柯氏之不幸也。心泉请兵预防皖北，鄙人亦久有此意。察看此间各营，疲劳太甚，人人思归，竟不能拨出一支游击之师。若第言守兵，则李、王、陈三军皆将到防矣。复问近祉。筱浦仁兄均此敬候。

057．致马新贻何璟七月初九日

兄弟谬膺褒封，寸心深抱不安。善后局务繁剧，邢君可引疾告退。

穀山、小宋尊兄大人阁下：

昨复穀兄一缄，亮入朗鉴。顷接富将军咨，贱兄弟谬膺褒封，而弟二十三日之批折与普赏之恩旨，尚未接到，似闻得五等者尚少，下走借人之力，翻窃上赏，寸心深抱不安。篪轩方伯尚未来省，善后事宜极难措手。邢晓庄观察朴实忠厚，而才调较短耳，亦重听，难期振作。本拟专察甄别，以所居尚系闲曹，故未遽发。今江宁善后局务繁剧异常，请阁下告知邢君，即可引疾告退。弟当奏保一员，先署斯缺，速办善后诸务。统希心鉴。即请台安。

058．致黄冕七月初九日

金陵之克，所赖尤多。纪鸿回省乡试，务恳随时指示。

南坡仁兄大人阁下：

前复一缄，想入台览。

金陵克复，多蒙阁下竭力经营，梓乡诸君子垂情扶助，每于艰难绝续之交，得东征局饷弥缝补救，俾免决裂，感赖实深。弟以二十三日东来江宁，浩劫余灰，目不忍睹。贱兄弟猥膺懋赏，而同事诸公尚多向隅，寸心深抱不安。

儿子纪鸿学术浅陋，而舍弟欲令其回省乡试，特令寓居尊处，务恳随时指示。第一不宜与州县来往，无送条子，以息物议，减省应酬，谦谨自持。均望事事启迪，不胜铭感。即请台安。

059．复沈葆桢七月初九日

克城之奏，录稿咨达。讯报洪福瑱已入广德。贺折格式，不知两湖、江苏如何拟法。

幼丹尊兄大人阁下：

顷奉惠书，猥以金陵克复，远蒙藻饰，感悚曷任！枝叶剪尽，克城本意中事。而贼粮未罄，乃以无数地洞苦攻得之。详细情形，已于二十三日具奏，录稿咨达冰案。

弟拜疏后，即日东行，二十五日抵江宁省城矣。提讯伪忠王李秀成，自写亲供至三万字之多。洪逆之子洪福瑱，忠酋供已挟之出城，而后分散。敝处追兵之将禀称围杀净尽。附近如溧水、句容、溧阳、丹阳、东坝、高淳、建平各处，两旬以来，均未据报有窜贼经过之事。初九日接宁国守将禀，称难民所说有逃贼数百已入广德之事，并云伪幼主在内，不知果否？

承询贺折成式，敝处并无旧案，此次亦尚未议及。惟皖省朱学使、镇江冯督办均以见询，想系不可少之仪文。拟即办四六贺表一通，款式仿三大节之例，八月间专差赍京。不知两湖、江苏如何办法耳？专泐肃复。敬请台安。诸惟亮察，不备。

馆愚弟曾国藩顿首

060．复李宗羲七月初九日

金陵克复，杀敌十余万。顷抵江宁巡视，善后事宜，尚多棘手。

雨亭仁弟大人阁下：

顷奉惠书，猥以金陵克复，远劳称贺。并恐网漏吞舟，而引怀桐旧事为鉴，纫戢曷任。

此次克城之夜，有贼千余向太平门缺口冲突。经我军截击，毙贼多名，仅六七百人冲出，向孝陵卫一带而逃。复经我军追至湖熟镇，将十伪王及各逃贼全数斩刈，更无余孽。伪忠王李秀成城破受伤，匿于山内民房，亦经萧军门搜出就俘。其余各悍贼均经我军分段搜杀，三日之内，毙贼十余万。其自焚自溺之贼不在此数。似已全股殄灭，不致贻患他方。顷接宁国守将禀，尚有数百贼挟伪幼主由建平七十里之河口地方逃入广德，不知确否？

国藩于二十三日将详细情形具奏。即于是日东行，二十五日抵江宁省城。氛祲尽销，山川如故。惟名都文物，为狐兔所窟穴，与风尘而殄瘁，疮痍满目，无款抚绥。善后事宜，不知何处下手。而各营纷纷告假，禀请全数裁撤，势不能遽尔移营他去，正与十年春间潜、太之兵相似，弥深焦灼耳！肃复。即问台安。不备。

国藩顿首

061．复丁日昌七月初九日

告裱匠到皖及金陵善后、赣鄂防剿诸事。

禹生尊兄大人阁下：

前布复函，并贺莅任之喜，计当递到。

六月朔日，裱匠董德松到皖，接展惠缄并皮纸三种，如数收讫。纸价及该匠人盘费一月工钱，尊处已经发给，俟届满一月后，此间照原议续行发给工食也。

金陵一城，幸已攻克，全股悍贼，尽数歼灭。二十三日已将详细情形具奏。鄙人拜疏后即日东下，二十五日抵江宁省城。善后事宜，百绪繁兴，经费支绌，几于无可措手，焦灼奚似！江西之贼，仍游绎于抚、建一带，鲍军门已由丰城进剿，当可迅殄寇氛。湖北之贼，尚徘徊于黄、麻、罗、蕲等处。皖北各防粗有布置，或可不虞决裂。知关廑系，附报一二。复问台安。并缴谦版，不备。

愚弟曾国藩顿首

062．复官文七月初九日

金陵克复，彼此同庆。抚今追昔，曷胜感叹。

秀峰宫太保中堂大公祖阁下：

金陵克复，谨会台衔奏报，录稿奉咨。顷诵惠书，掞张溢量，自惟碌碌，何功可言！幸逢景运中兴，并仰威棱远耀。十年树木，楚材早隶于帡幪；六月行师，江介遂收夫版籍。蒇斯一役，端赖元勋。引企矞晖，弥殷企祝。

弟六月二十三日拜疏东行，二十五日抵江宁省会。江山如故，烽火全销。惟念扫穴擒渠，告成献馘，而我先皇不及目睹，胡文忠暨诸荩臣亦不获亲见。俯仰今昔，曷胜痛定之思；涤荡孽余，冀苏孑遗之困。幸邻辉之常照，颂福荫之靡涯。专肃复谢。祗贺大喜，敬请台安。不备。

治愚弟曾国藩顿首

063．复乔松年七月初九日

李秀成已捕获正法。忠、朴、陞字各营，未可移动。会衔连名之例，终以正众为宜。

鹤侪尊兄年大人阁下：

日前布复一函，顷接二十五日手书，敬悉移驻寿州大疏已奉俞旨，大纛即于初四日启节。荩劳益笃，驰系曷任！

伪忠王李秀成十九日经萧信臣军门搜获，供认不讳。二十五日鄙人抵江宁城，旋即提讯。该逆自写亲供至三万余字之多，拟刊刻分咨各处备查。即于初六正法，传首各省，初七日抄供驰奏。初八日富将军咨到寄谕，饬令槛送京师。而敝处二十三日红旗一报，至今未接批旨，殊不可解。

金陵之役，将士冒暑攻城，与悍贼鏖战，伤亡至八九千之多，幸获蒇事，自应暂令休息，以示体恤。且苏、浙两军迭复长兴、孝丰，进规湖郡。该郡踞逆，势将遁窜。其东坝、皖南各防，尚须由金陵派兵兼顾，一时未能分兵北渡。昨接李中丞来咨，已调张副将志字二营赴建平接防，腾出钧营，驰赴皖北，当令驻札桐、舒一带。庐江、无为有忠、朴、陞字等营，守则必可保全，战则实无把握，未可移动，以免该处民心惊惶。至杨、鲍援江之师，共拨去二万余人，兵力不为不厚，似不必更由金陵济师往江也。诸承示及，专此布复。敬请台安。统希心鉴，不备。

正肃缄间，接二十二、二十四日手书，重承称贺，弥增感悚。会衔连名之例，久已不行，阁下欲循旧章，益征谦德。惟近来俱系平列，各省皆然，终以从众为宜。弟在金陵少住，即回安庆，篪轩闻亦即来江宁一会。应否再回泰州，俟晤商再行定夺。再问鹤侪尊兄年大人台安。

弟国藩顿首

064．复彭玉麟七月初九日

金陵克复情形，昨已具奏，录稿奉咨。忠酋伏法，传首示众。上游战船，可登岸修整。

雪琴仁弟大人阁下：

接二十三日手书，知台旆赴鄂，巡视要隘，吉旋湖口，至以为慰。

此次克复金陵，洪逆先已服毒伏诛，忠逆就擒，逃贼追斩殆尽，幸不贻患他方。详细情形，二十三日会列台衔具奏，录稿奉咨。国藩即于是日东下，二十五日抵江宁省城，提讯伪忠王。在囚笼中写亲供至三万余字，业经抄送军机处，拟即刊刻咨送各处。即于七月初六日正法，照狗酋例，传首示众，以快人心。水陆各营出力员弁，随折保奏者业已先递，其余均大案汇保，昨已函复矣。上游战船毋庸东驶，趁此炎日，尽可登岸修艌。其派防江、鄂、皖边之船，暂请缓修，想阁下一一成竹在胸也。复贺捷喜，顺问台安。不备。

国藩顿首

065．复唐训方七月初九日

展省事毕，仍望如期销假。比至江宁巡视，深叹不知何年可复旧观。

义渠仁弟大人阁下：

接六月二十四日惠缄，猥以金陵蒇事，远劳称贺，并由粮台寄到舆图二十部，纫谢曷任！就谂防守鄂垣，荩筹周密，盼凯音之迅奏，卜恩命之弥隆。暂假一疏，已申前请。曾否奉到俞旨？展省事毕，仍望如期销假，以副朝廷倚畀之殷，良深企祝。

金陵之役，元恶就俘，全股悍贼，尽数歼灭。详细情形，六月二十三日恭折具奏，录稿咨达冰案。鄙人即于是日拜疏东行，二十五日抵江宁省城。兵火全销，江山如故，既悯将士频年攻剿之苦与祲疫伤亡之多，又念生灵涂炭，为时过久，名都文物，殄瘁风尘，不知何年始得挽回元气，仍复旧观耳。孱躯幸托平安，远承廑询，附报一慰。复问台安。不备。

国藩顿首

066．复富明阿七月初十日

金陵克复，倚赖甚多。江、鄂追剿，亦皆顺适。

治安尊兄大人阁下：

两奉惠书，具纫瑑饰。

此次金陵之役，仰托朝廷福威，铲除元恶。自惟碌碌，何功可言？且敝军围逼老巢，而南岸丹、句之捷，北岸杨、仪、浦、六之防，均赖贵部声威，俾鄙人得以专意环攻，幸而蒇事。瞻邻辉之远耀，佩舟谊于靡涯。

弟六月二十三日拜疏东行，来此已逾半月。拟将善后事宜大略布置，仍暂回皖，秋深移营前来。昨于专弁来此，已肃函奉布矣。

上游军事，据报江境之贼，屡经官军击败，杨制军督师攻剿，当可得手。鄂境之贼，尚徘徊于麻、罗一带，秀相亲督秦楚各营兜剿，邸帅饬令陈帮办、英臬司等军分进商、固，亦可收夹击之效。诸承廑询，附报一二。专泐。复贺大喜，敬请台安。不备。

愚弟曾国藩顿首

067．复杨岳斌七月初十日

金陵告克，水师之功甚伟。李秀成已正法。鄂省追剿事，业已布置。

厚庵仁弟大人阁下：

前奉惠缄，适拜疏东行，稍稽裁复。金陵详细情形，二十三日已会台衔具奏，录稿奉咨。顷接手书，猥蒙称贺，自惟碌碌，何功可言？际景运之中兴，仰庙谋之素裕。而阁下与雪琴肃清长江，断贼接济，该逆日就穷蹙，实由水面失所凭依。以诸君子久居前敌，而鄙人安坐皖垣，坐享其利，寸心深抱不安。

国藩二十五日抵江宁省城，饬将伪天王逆骸掘出，戮尸焚化。委讯伪忠王，自写亲供至三万余字之多，初六日正法，初七日抄供具奏。拟即刊刻逆供，分咨各处。国藩将善后事宜略为部置，仍暂回皖。鄂中之贼，跧伏麻、罗。英臬司进剿麻城，陈庆云直捣罗田，当可遏之境外。周厚斋一军，准来咨留江协剿，即照所拟办理，敝处先已另牍咨达矣。霆营先剿宜黄之说，按大咨后，又接春霆来信，意欲先捣许湾，不知究竟从何处下手。专泐。复贺大喜，顺问台安。

国藩顿首

068．复吴棠七月初十日

金陵之克，所赖良多。李秀成昨已正法，其自供俟刊刻咨送。

仲仙尊兄大人阁下：

顷奉惠书，猥以金陵之役，远蒙瑑饰，并拨解舍弟沅处饷银万五千两，纫荷曷已。

此次肃清省会，铲除元恶，实托朝廷福威，并仰桪辉远照，鄙人碌碌，何功可言？自该逆窃踞名都，江北伏莽，所在响应。嗣经大旆扼驻清淮，与杨镇各防共相犄角，北岸新复诸城，又承分兵协守，俾南岸诸军得以一意围攻，幸而蒇事。兴怀舟谊，企佩靡涯。

弟六月二十三日拜疏东行，二十五日抵江宁省城，饬将伪天王逆骸掘出，戮尸焚化。提讯伪忠王，自写亲供至三万余字之多，已于初六日正法，初七日抄供具奏，仍俟刊刻亲供，咨送各处。弟拟将善后事宜大略部署，仍暂回皖。秋深当可移营金陵，筹办一切。知关廑系，附报一二。专泐。敬请台安。诸惟心鉴，不备。

国藩顿首

069．复钱应溥程鸿诏七月十一日

告朝廷封赏、将士请假及折、供刊刻事宜。

子密、伯旉仁弟阁下：

初八日接初四日惠书，具悉一切。

此间于初十日接奉恩旨，不特贱兄弟渥邀异数，而金陵全军均受非常之赏，感激涕零，何以克称！舍弟前许诸将戏酒酬劳，恰逢万寿吉期，开筵三日，拟十五后启行回皖。各军纷纷请假，萧庆衍、梁美材亦请回籍。目下竟无一兵可以拨赴皖北，深为愧歉。蒋之纯自请进御霍山，虽经批准，亦以兵单难当巨敌也。恩旨二道，乞交内银钱所刊刻，与二十三日一折、初七日一折，汇装一本，字数行款，均须相合。李秀成之亲供亦付回发刊，行款亦可一律。但清朝字用平抬，不必出格可也。即问台安。

此次无谕纪泽之函，请即以此示之。小泉拟与云吉同奏请恤。

070．复金国琛七月十一日

江宁之行，感慨万分。目下苏、浙两军会攻湖州，徽州防军已严守待之。

逸亭尊兄大人阁下：

顷接惠缄，见贺金陵之捷，并报广德、湖州情形，具悉一切。

此次克复省会，巨憝就俘，皆托国家福威与将士苦战之力，鄙人兄弟，何功可言？比已拜疏东下，抵江宁城。阅视战地，知攻剿之綦难；周览名都，喜江山之如故。惟恸先皇不及目睹献馘告成之日，胡文忠、李希帅诸荩臣，俱不及身亲其事，又念生民涂炭，为时过久，挽回元气，正非易易。切盼江、鄂、皖、浙余氛一律肃清，与诸君子共宣朝廷德意，拊慰斯民，生聚教训，去浇返朴，同底敦庞。此则私怀所企祝者耳。

目下苏、浙两军会攻湖州，该逆势难久踞，纠合泗安、广德之贼，分股上窜，自在意中。徽郡首当其冲，乘此老巢已拔，群酋震詟之际，合力截剿，或稍易于着手。复问台安。不备。

愚弟曾国藩顿首

071．复厉云官七月十一日

坚城虽幸克复，善后尚非易易。鄂边劲兵四集，皖省已挥兵往守。

伯符尊兄大人阁下：

顷奉惠书，猥以克复金陵，远蒙瑑饰。鄙人兄弟，同践戎行，愧未能早下坚城，久累湘鄂桑梓之邦，转输相继，并劳贤哲筹画，数载于兹。幸托朝廷福威，将士苦战，始获蒇事，何功可言？差堪告慰者，此次克城，擒俘巨憝，锄刈群丑。两旬以来，据丹、句、二溧、东坝、高、建来信，并无逃贼经过之事，当不致贻患他方。国藩于二十三日拜疏东下，二十五日抵江宁城，阅视战地，知攻剿之綦难；周览名都，喜江山之如故。惟念生灵涂炭，为时过久，挽回元气，殊非易易。切盼江湖余烬，一律肃清，嘉与斯民，重登衽席，企祷曷任！

承示鄂边情形，楚师既逼贼而垒，秦师亦自襄阳东发，邸部又由光山赴援，并闻陈帮办直捣罗田。劲兵四集，当可共殄寇氛。此间乔中丞移营寿州，英臬司进兵商城，颍州之兵，亦归并六安矣。知关廑系，附报一二。专泐布复。敬问台安。诸惟心鉴，不备。

愚弟曾国藩顿首

072．复王荫堂七月十一日

坚城虽克，尚须儆惕，善持其终。更当谋求吏事，勤恤民隐，以期挽回元气。

芾南尊兄大人阁下：

石头城畔，久顿围师。比托朝廷福威，将士苦战，克蒇斯役，鄙人兄弟，何功可言？远劳惠书，掞张溢量，深以为愧。克城之日，歼贼十余万，此亦苍生，念之转为心恻。所幸逆酋伏法，元憝就俘，全股悍酋，尽数殄灭，不致贻患他方，重烦兵力。惟念江湖余寇尚未肃清，仍当与诸将士倍相儆惕，善持其终，以冀一律荡平，衽席黔首。又念生灵涂炭，阅时大久，挽回元气，殊非易易。尤愿与诸君子谋求吏事，勤恤民隐，生聚教训，拊循而噢咻之，庶几去浇返朴，共跻康乐。

前函阅历世变之言，来示深为即可。大抵初入仕途，每患议论之过激；阅世稍久，又患泾渭之太淆。若是非皎然于胸，而一毫不露，刚气常抱于内，而百挫不渝，斯则难能可贵。愿与贤者共勖之耳。专泐。复问台安。并缴衔版，不备。

愚弟曾国藩顿首

073．复马新贻七月十二日

之纯出队，应足当一路。盛暑开差，各军除发足口粮外，尚须酌发现银。

穀山尊兄大人阁下：

十一日接初九日惠书，具悉一切。

贼由罗田东窜，自是英、霍之患。蒋之纯请带兵出剿，中丞业将颍州四营拨还六安，应足以当一路。申夫一军若抵桐城，又可进扎六安，俾蒋军得以全数西行。惟钧、陞等军盛暑开差，口粮太少，万行不动。阁下告之少岩，该二军六、七两月除食米全给外，尚须发足七成现银。此外如朱、刘、易、吴等军，除米外，亦须发足五成为妥。太平委易令往署，宁郡各学先委一员，均属可行。藩、运两司及泰州、扬州各员，均于今日到此一晤。复问台安。

074．复李鸿章七月十四日

贺捷感旧，悲喜交加。沅、冯及富部，均拟撤军。

少泉宫保世仁弟大人阁下：

初九日接奉初六夜惠书。此间捷报一疏，批谕由安庆递回。初十日乃奉恩旨，欣悉阁下荣膺显爵，而贱兄弟亦忝附骥尾。舍弟前敌多年，与阁下躬冒矢石，屡尝奇险，鄙人则安居皖垣，尤为忝窃非分。又念塔、罗、胡、李诸公艰难百战，不得同邀懋赏，愧歉之余，翻增悲感。

李秀成于初六日定供，初七日出奏，初八日始接富将军咨到寄谕，初十日始奉槛车解京之旨。洪仁达于初三日病重不食，已于初四日处决矣。日内当具疏复奏，备陈所以。尊处既以郭、刘四镇直捣中坚，而又以张树声等并力东路，刘铭传等并力西路，敝处应办之广德州，亦蒙大力相助，再接再厉，片刻不自休息。既钦阁下之忠荩闳远，而又私幸下走创立淮勇新军，正所以济湘勇之穷，而为鄙人弥缝无限之缺憾也。舍弟所部，除由鄂来者分别拨还外，拟留万人守金陵，以万五千人作两支游击之师，其应撤者，尚近二万。镇江防兵，请尊处即行拨往。冯部自应全撤，即富部亦宜次第裁撤，均如钧裁。复问台安。

国藩拟于二十前回皖，并闻。

075．复吴碧珊七月十四日

切盼余氛涤荡，更占四海升平。

碧珊尊兄军门阁下：

顷奉琅函，猥以金陵告克，远劳藻饰，感悚曷任！借谂恩承螭陛，绩著犀军。屡率艨艟，蹴江间之蜃雾；迨铿铙镯，归海上之螺舟。引睇矞晖，良殷倾颂。

弟昨抵江宁省会，覆阅战地，重鞫俘囚。悯将士之辛勤，慨孑黎之困苦。切盼江、湖、皖、浙，余氛有涤荡之期；更占南朔东西，四海享升平之福。专泐。复颂台安。祗璧衔版。不备。

愚弟曾国藩顿首

076．复王必达七月十四日

霆营仍留抚郡，先剿许湾。金陵善后事宜，尚须次第经画。

霞轩仁弟大人阁下：

顷奉惠书，猥以金陵告克，远劳称贺，自惟碌碌，何功可言？阁下四载储胥，一麾典郡。久咏泽袍之什，刍峙频供；聿宜保障之勤，兰防载辑。引詹矞霭，企颂靡涯。

霆营改道宜黄，已作罢论，仍留抚郡，先剿许湾，当可迅殄寇氛。

鄙人抵江宁后，覆阅战地，知攻剿之綦难；周览名都，喜江山之如故。念疲氓之孔瘵，挽元气以何年？善后事宜，尚须次第经画。切盼双江顺轨，连圻一律澄清；更占四海无尘，万姓共安耕凿。专泐。复问台安。不备。

国藩顿首

077．复盛康七月十四日

金陵克复，远近同庆。但愿自此之后，天下长享太平。

旭人尊兄大人阁下：

顷奉惠书，猥以金陵之捷，远劳称贺。此皆上托天威，旁资群策，鄙人兄弟，何功可言？就谂懋绩鹾纲，荣权柏府。糈台兼管，久宣转饷之勤；泮水同歌，快睹献功之盛。引詹矞霭，抃颂良殷。

弟拜疏东行，已抵江宁省会，周览名都，山川如故。念孑黎之甫集，挽元气以何年？切盼鄂渚烟波，迅奏澄清之绩；更祝环瀛士女，普登康乐之书。专泐布复。敬颂台安。祗璧衔版。不备。

愚弟曾国藩顿首

078．复李朝斌七月十四日

坚城之克，乃资群力。现余氛未净，尚须儆惕，善持其终。

质堂贤弟军门阁下：

顷接惠缄，见贺金陵之捷。此实国家如天之福，诸将士苦战之力，鄙人碌碌，何功可言？阁下自四年从征，转战数省，与水师诸君子历尽苦辛，屡遭奇险。国藩借资众力，幸成虚名，欣慰之余，弥增愧歉。

此次克城，俘馘巨憝，歼灭全股悍贼，幸不贻患他方。然江、鄂余氛尚未扫荡，皖、浙州郡尚未肃清，愿与诸君子互相警惕，善持其终，以底定东南，衽席黔首。二十三日拜折东下，已抵江宁。善后事宣，百绪繁兴，俟粗为经画，仍须回皖一行。知关廑系，附以奉报。复问台安。并缴衔版，不宣。

愚兄曾国藩顿首

079．复郭柏荫七月十四日

切盼余孽肃清，连圻安谧。

远堂老前辈大人阁下：

石城围合，久顿重兵，上托天威，下资群力，幸蒇斯役，何功可言？顷奉惠书，掞张为愧。敬谂嘉谟懋著，淑问光昭。节宣猷，施象弼虞廷之教；兰台绎史，封狼纪汉将之铭。庆慰攸同，倾怀弥切。

侍于前月二十五驰抵金陵，抚将士之云劳，悯遗黎之孔瘵。切盼余孽肃清，连圻安谧。慎终如始，不改临深履薄之心；徯福致祥，愿占豫大丰亨之庆。专泐肃复。敬请台安。祗璧谦版。不备。

馆侍曾国藩顿首

080．复刘郇膏七月十四日

盼余氛有涤荡之日，占四海享升平之福。

松崖尊兄大人阁下：

金陵告克，巨憝就俘，此皆上托天威，旁资群策，鄙人兄弟，何功可言？顷奉惠书，掞张为愧。就谂维娄沪渎，综理苏台。务财训农，翊中兴之景运；则壤成赋，苏下户之烦冤。引企矞晖，弥殷企想。

弟忝领师干，久劳将士，幸收虎踞龙蟠之地，稍慰水深火热之民。愧薄德而鲜能，莫嘘枯而起瘠。切盼江湖皖浙，余氛有涤荡之期；更冀南朔东西，四海享升平之福。专泐。复颂台安。祗璧衔版。不备。

愚弟曾国藩顿首

081．复奇叙五七月十四日

愿余孽速净，天下久安。

叙五尊兄大人阁下：

两奉惠缄，具纫藻饰，借谂恭膺简命，荣绾巡符。占乐岁于苏门，鱼有兆；听凯歌于江介，鲵观胥封。引企矞晖，同深庆抃。

弟忝领师干，久劳将士，幸收虎踞龙蟠之地，稍慰水深火热之民。愧薄德而鲜能，莫嘘枯而起瘠。切盼江湖皖浙，余氛有涤荡之期；更占南朔东西，四海享升平之福。专泐。复颂台安。汇璧资版。不备。

愚弟曾国藩顿首

082．复金香圃七月十四日

盼早歼残敌，愿天下久安。

香圃尊兄大人阁下：

顷奉惠书，猥以金陵告克，远劳藻饰。自维碌碌，何功可言？就谂台祉珠联，政祺锡鬯。头衔迭晋，已列秩于薇垣；心简荣膺，卜真除夫节。引詹矞霭，抃颂良殷。

弟忝领师干，久劳将士，幸收虎踞龙蟠之地，稍慰水深火热之民。愧薄德而鲜能，莫嘘枯而起瘠。切盼江湖皖浙，余氛有涤荡之期；更冀南朔东西，四海享升平之福。专泐。复颂台安。祗璧衔版。不备。

愚弟曾国藩顿首

083．复许道身七月十四日

冀余氛尽扫，四海久安。

缘仲尊兄大人阁下：

顷奉惠缄，猥以金陵告克，远劳见贺，纫戢曷任！就谂令闻日新，台祺云蔚。才听毗陵之大捷，欢溢棠疆；又腾建业之凯歌，韵赓枫陛。引詹吉霭，抃颂良殷。

弟忝领师干，久劳将士，幸收虎踞龙蟠之地，稍慰水深火热之民。愧薄德而鲜能，莫嘘枯而起瘠。切盼江湖皖浙，余氛有涤荡之期；更冀南朔东西，四海享升平之福。专泐。复颂台安。祗璧衔版。不备。

愚弟曾国藩顿首

084．复李铭皖七月十四日

愿余氛速净，四海太平。

薇生尊兄大人阁下：

接诵惠书，猥以金陵告克，远蒙藻饰，愧悚难任！就谂荫浓仙李，泽遍姑苏。拜日下之新恩，真除节；纪云间之旧政，蔽芾棠阴。引睇矞晖，良殷抃颂。

弟忝领师干，久劳将士，幸收虎踞龙蟠之地，稍慰水深火热之民。愧薄德而鲜能，莫嘘枯而起瘠。切盼江湖皖浙，余氛有涤荡之期；更冀南朔东西，四海享升平之福。专泐。复颂台安。祗璧衔版。不备。

愚弟曾国藩顿首

085．复李春生七月十四日

盼东南早平，四海久安。

春生尊兄大人阁下：

顷奉惠书，猥以金陵告克，远劳藻饰，感戢曷任！就谂政祉日新，台祺云蔚。甫见毗陵告克，庆洽棠疆；又闻建业蒇功，欢迎竹葆。引詹矞霭，抃颂良殷。

弟忝领师干，久劳将士，幸收虎踞龙蟠之地，稍慰水深火热之民，愧薄德而鲜能，莫嘘枯而起瘠。切盼江湖皖浙，余氛有涤荡之期；更冀南朔东西，四海享升平之福。专泐。复颂台安。祗璧衔版。不备。

愚弟曾国藩顿首

086．复汪晴溪七月十六日

待天下太平，将幅巾还里，重理经生故业，以增炳烛之明。

晴溪尊兄阁下：

顷展惠书，见贺金陵之捷，揄扬过当，纫战〔戢〕曷任！

此次杨、彭两帅暨鲍、周两军驰援珂乡，方虑金陵围师单薄，奏调苏军会剿，而李中丞方规湖郡，未能前来。幸托朝廷福威，将士苦战，遂蒇斯役。鄙人兄弟，何力之有？比已拜疏东下，驰抵江宁。氛祲甫销，江山如故。然名都文物，为狐兔所窟穴，与风尘而殄瘁，不知何年始得挽回元气？惟望江鄂皖浙，余氛一律肃清。俾亭堠无风鹤之声，山泽遂田渔之乐；归马脱剑，不复用兵，妙选循良，衽席黔首。鄙人得幅巾还里，养拙息机，重理经生故业，稍增炳烛之明，则幸甚也？专泐。复问台安。并缴芳版。不备。

愚弟曾国藩顿首

087．复孙衣言七月十六日

凋蔽之后，贤员无多，民情吏风，一时亦难为力。鲍军许湾大胜，江西当可无事。鄂防大军云集，亦足了之。建平接防，李营即可移扎桐、舒。

琴西仁弟馆丈阁下：

立秋日接手书，见贺金陵之捷，并示大著，重贶名言。借谂中元前后，台从将赴寿春，荩劳益笃，动定增绥，至以为慰。

此次克城之夜，贼逸数百骑，追及于湖熟镇，尽数围歼。旋于山内民居搜获伪忠王等酋，幸无狡脱。详细情形，二十三日具奏。国藩拜疏东行，二十五日抵江宁省城，饬将伪天王逆尸掘出戮之，讯录伪忠王逆供，就地正法，传首四边。比日周阅内外城池，钟阜秦淮，山川如故，名都文物，荡然无存，不知何年始得挽回元气？

来书谓江南民情异于江北之浮剽，其农工商贾之善因地利以自生殖而相为委输者，亦略倍于两淮，诚得亲民之官拊循噢咻之，而不使武夫俗吏参错于其间，不数年而气象当有可观，询为名论。国藩在安庆时，私拟贤员数人，储为金陵之用，惟苦雕残太甚，循吏无多，而慈祥岂弟之君子，又多不能权时济变，于仓皇扰攘之中，暗寓生聚教训之法。毛羽不丰，不能高飞，恐鄙人之不得行其志者，正多矣。

江西之贼，顽梗如前。杨帅近又添调许将云发等七营由金陵赴江。鲍军门由抚郡进兵，初四在许湾大获胜仗，杀贼数万，当可迅扫寇氛。

鄂边之贼，尚麇聚于麻城之白杲，分窜安、岗、蕲、罗。楚师逼贼而垒，秦师姜、萧、谭、蓝步卒二十二营、马队千五百骑，已自襄阳东发。邸帅驻师申、息，遣苏、张各部自光山赴援，并饬英臬司、陈庆云分捣麻、罗。乘此首逆伏诛，群酋震詟，合力痛剿，当可了此一段。霍、舒、潜、太诚无可恃之兵。金陵各部冒暑苦战，须稍予休息，以示体恤。酌量缓急，徐令北渡。建平之防，苏军志字二营昨已接替，腾出李都转钧字营，即可移赴桐、舒也。复问台安。诸惟心鉴，不备。

国藩顿首

088．复刘于浔七月十六日

金陵之克，乃上托天威，旁资群力。切盼上游早平，天下久安。

养素尊兄年大人阁下：

顷奉惠书，猥以金陵告克，远劳见贺。此皆上托天威，旁资群力，鄙人碌碌，何功可言？阁下典率犀军，屡平鲸浪，珂里共叨夫保障，瑶阊迭贲夫恩荣。兹复墨绖临戎，扫余氛于樟水；即看紫纶锡命，拜真授于薇垣。引睇矞晖，企祝无量。

弟前月二十三日拜疏东下，已抵省城。氛祲甫销，江山如故。念疲羸之未泰，挽元气以何年？切盼上游迅殄萑苻之泽，肃清余寇，同光竹帛之书。专泐布复。敬请台安。祗璧谦版。不备。

年愚弟曾国藩顿首

089．复孙长绂七月十六日

金陵之克，所赖良多。愿速扫氛祲，长享太平。

小山尊兄大人阁下：

顷奉琅函，猥以金陵告克，远劳藻饰。际中兴之景运，实元恶之贯盈。适逢其会，幸蒇斯役。鄙人兄弟，何力之有？阁下绩懋旬宣，书成岁会。转输不绝，泉源挹注于西江；腾饱攸资，烽燧肃清夫南服。引詹矞霭，企慰无穷。

弟忝领师干，久劳将士，幸天人之协应，竟蟊虱之胥除。拜疏东行，已抵省会。周阅战地，知攻剿之綦难；环顾孑黎，念拊循之不易。已见钟山雾净，祥岚映朱雀之桁；更期章水波澄，时雨洗红羊之劫。专泐。复颂台安。祗璧衔版。不备。

愚弟曾国藩顿首

090．复文辉七月十六日

克复坚城，欣慰同之。愿自此之后，永保太平。

又石尊兄大人阁下：

石头城畔，久顿围师。比托天威，兼资群力，幸蒇斯役，何功可言？顷展惠缄，远劳见贺，瞻言国庆，欣慰同之。阁下望著骍盟，祥臻乌棨。钧金由慰，久宣弼法之勤；泮水兴歌，快睹献功之盛。引詹吉霭，抃颂靡涯。

弟前月二十三日拜疏东行，驶抵江宁省会。江山如故，烽燧全消。喜螟虱之胥除，闵疲羸之未泰。切盼双江顺轨，连圻普庆夫澄清；更占四海无尘，万姓共安夫耕凿。专泐布复。敬颂台安。祗璧谦版。不备。

愚弟曾国藩顿首

091．复吴安谷七月十六日

金陵之克，彼此同之。盼四海澄清，百姓安康。

安谷尊兄大人阁下：

顷奉惠书，猥以金陵之捷，远劳见贺。谬领师干，久劳征戍，赖天威之震迭，始地轴之收回，何功可言，掞张为愧。阁下权绾巡符，勤宣糈政。雅有泂酌，资挹注于泉源；颂上中兴，纪升平之岁月。引詹矞霭，抃庆良多。

弟前月二十三日拜疏东行，驶抵江宁省会。江山如故，烽燧全消。喜螟虱之胥除，闵疲羸之未泰。切盼双江顺轨，连圻普庆夫澄清；更占四海无尘，万姓共安夫耕凿。专泐布复。敬颂台安。祗璧谦版。不备。

愚弟曾国藩顿首

092．复蔡锦青七月十六日

克城之后，又获忠酋，顷已录供正法。九月之后，拟再行东下，办理江宁各务。

芥舟尊兄大人阁下：

顷奉惠书，猥以金陵克复，远劳称贺，惭悚曷任！借谂宣勤关榷，政祉绥愉。引睇矞晖，良殷抃颂。

此次克城之后，幸获伪忠王一酋，足慰快远近人心。详细情形，二十三日具奏拜折。后即乘尊处轮船东抵江宁省城，饬将伪天王逆尸掘出戮之。复讯忠逆，录供正法，传首各省。拟将善后事宜大略部署，仍暂回皖。九月间再行东下，办理江宁各务。惟盼江鄂余氛，一律扫荡，各处孑黎，均复邦族，徐求挽回元氛。未知何时得偿斯愿耳？复问台安。祗璧谦版。不备。

愚弟曾国藩顿首

093．复杨岳斌七月十六日

许将赴江，为风所阻。霆营进剿许湾，大获胜仗。乔、李皆已换防，皖北平安。

厚庵仁弟大人阁下：

日前奉复一函，亮达雅照。顷接初一日手书，具悉一切。

崇仁之贼，顽梗如前，图袭江、席两军。台旆出省，驻节丰城，就近调度，自可迅扫寇氛。亲兵随节入江，为数过少，添募陆师，饷项既恐不敷，又难迅速集事。许将荣发等营赴江，比已启碇西上，但为逆风所阻，今日始转北风，当可速到。霆营到抚州后，改命进兵宜黄，抚郡官绅纷纷禀留。昨接大咨疏稿，知宜黄之调，已作罢论，仍令霆军进剿许湾。接各处来禀，已于初四日大获胜仗。军威既振，崇、宜等处，当易得手。

鄙人抵江宁省城，善后事宜，百绪繁兴。大略经画，七月底暂回安庆，九月再行东下。

皖北各防，幸托平安，乔中丞于初四日移营寿州。建平钧营已得苏军替防，即日可令北渡，驻防桐城一带。探报泗安、广德之贼有由宁国县上窜之意；湖州之贼，仍图稳踞浙中，未知确实否也？专泐。复问台安。诸惟心鉴。

国藩顿首

094．复鲍超七月十七日

巨憝虽平，不可遽生骄心，轻视残敌。望速平江西，以邀懋赏。

春霆仁弟大人阁下：

初五日接手书，见贺金陵之捷，此实国家如天之福，将士苦战之功，鄙人碌碌，何力之有？阁下前敌十年，转战数省，凡有艰难之事，棘手之处，均赖贵军独当其冲，转危为安。上年进扎孝陵卫，同围逆巢，旋以江皖传烽，不得不徇官民之请，借重威望，移旆驰援上游。今幸仰托朝廷福威，克复金陵，而阁下去此稍远，寸衷深抱不安。

伪忠王录供之后，业经正法。掘锉伪天王逆尸，一雪敷天之愤。然巨憝虽平，吾辈不可遽生骄心，轻视余寇，愿与诸君子互相儆惕，善持其终，尤愿阁下早日肃清江西，迅奏肤公，懋赏亦当不远耳。诸惟心鉴。顺问台安。

国藩顿首

095．复何璟马新贻陈庆溥七月二十二日

酬庸优渥，何以克称？金陵善后粗举大纲，拟即买舟旋皖。

小宋、穀山、心泉尊兄大人阁下：

十七日接奉宋兄惠书，尚稽裁复，二十日又接三兄贺函暨穀、宋兄公函二件、穀兄复函一件，敬悉一切。

国朝酬庸之典，此次最为优渥。而寒门兄弟，同膺非分，尤为梦想所不到。感涕旁皇，何以克称？金陵善后事宜，百绪繁兴，粗举大纲，令舍弟暂为经理。弟即二十日买舟旋皖，途次将江西讼案折稿核改拜发，月杪或可抵省。江宁巡道一缺，弟意中尚无堪保实缺之人，只可派员署理。邢道暂缓开缺，即如来示办理。黄牧事暨各琐件均俟相见面商。诸希心鉴。谦版五件谨璧。

096．复蒋嘉棫钱应溥周学濬程鸿诏七月二十二日

告返棹行程及处置州县办考事。

莼卿、子密仁兄、缦云、伯旉仁弟阁下：

十八日接奉公缄，猥以不次之赏，损辱盛誉。连日所得各处宠贺之函，美不胜收，若夫惊才绝艳，情深文明，断推此为独步。太阿在匣，人或忽视，及异地以观，而后知其气干牛斗也。

金陵善后事宜，百绪繁兴，粗举大要，令舍弟暂为经理。国藩于二十日登舟西旋，途次核办江西讼案，月杪当可抵省。久香先生来信，以池州府县办考不力，意欲饬司撤换。又称二十二日准即按临。究竟是日果起程否？如已成行，则临考换人，呼应尤觉不灵；如未起行，则鄙人旋省后再商，或尚不迟。子密为我先达此意。顺问台安。

筱浦仁兄均此道候。

097．复乔松年七月二十三日

朝廷酬庸至优极渥，常怀人满天概之忧。寿州要地，自应驻守。皖北军务，仍请主持。贺表成式拟仿三大节之例，但仍需查明两湖是否进表。

鹤侪尊兄年大人阁下：

初九布复一函，亮邀崇鉴。顷间迭奉五次惠书，具悉一切。猥以渥邀异数，历举前贤相况。自惟德薄能鲜，忝窃非分，值圣代中兴，百灵效顺之际，而不才会逢其适。一门之中，两膺懋赏，又复天语褒崇，重于泰、华，感涕旁皇，何以克称？来示以文臣授钺，南士分茅，鲜有完人，自惭弱植，弥逊前修。张、孙既踬于前，徐、叶复颠于后，仪监不远，敢忘祗惧？

台旆巡视正阳，移节寿春，奏明驻正不如驻寿，已否接奉谕旨？鄙意亦以寿州自古雄镇，迥非正阳可比，便中当一附陈。蒋之纯六安七营，尊处奏令进扎英山，该道来禀，敝处业经批准。其留二营驻六，系该道自顾口粮根本之地，亦不能不允其所请。

金陵各营纷纷告假，禀请全数裁撤。弟即趁势遣撤一半，势不能遽尔移营他去。二十日有一奏片，容当咨达冰案。目下无兵可以拨赴皖北，深为愧歉。

承示皖北军务由鄙人核办，断不可如此具奏。刻下鲍军大捷，江西将次肃清。敝处兵力有余，将来必调劲旅会剿皖北，岂敢置之度外？弟拟于九月移驻金陵，善后事宜，未知何处下手。本难兼顾，而皖北相距又远，军情变动，更难遥制。仍赖荩筹硕画，照旧主持，幸勿过存谦抑。且楚北督抚同在省城，此间向系分驻，亦大有区别也。易镇派防皖南，其寿春本缺，管印收文，暂可不必拣员委署。指日湖州克复，即令易镇驰赴寿春本任，亦尊处一好帮手耳。

承询贺表成式，敝处并无旧案，此次亦尚未议及。惟朱学使、冯督办、沈中丞均以见询，想系不可少之仪文。拟即办四六贺表一通，款式仿三大节之例，八月间专差赍京。仍需查明两湖是否进表，若官帅尚未举行，弟亦不敢为天下先矣。专泐肃复。敬请台安。诸惟心鉴，不备。

年愚弟曾国藩顿首

098．复郭崑焘七月二十四日

幸克坚城，百感交集。饷项奇绌，东征局未可遽撤，八、九两月，务求多解一二万。康酋被歼，听酋投诚，江西可指日肃清。

意城仁弟亲家大人阁下：

十二日金陵行次接奉惠书，猥以江宁告克，远劳笺贺。阁下关注之殷，补助之厚，其为欢欣，有过于身亲其事者。惟追思同袍诸君，或百战功高而蚤薶黄壤，或患难与共而中更差池，或出死力相扶而闻望不彰，而贱兄弟独遭逢际会，同膺上赏，感涕之余，弥增惭悚！

鄙人在金陵小住二十余日，苦热相困，营中又无办公之地，酬应纷繁。二十日登舟西上，回安庆料理月余，再至江宁筹办善后事宜。舍弟一军定拟裁撤一半，片稿钞阅。饷顷奇绌，乃为近年所未有。东征局裁撤之议，尚须俟之冬间。八、九两月，务求多解一二万。至祷！至祷！

康逆在许湾，仿舍弟守雨花之例，七十垒之外，包以长围，固以深濠。不意为鲍公所破，无一得脱。此处得手，三县相继克复。听逆率六万人投诚，江西当可指日肃清，吾乡东顾无忧。畇荄之去留，一听尊裁可也。复问台安。繁昌舟次

国藩顿首

099．复彭玉麟七月二十五日

同袍诸君，千磨百折，今日受封，益觉有愧。月末旋皖，祈来一晤。归隐之衷，断不负约。

雪琴宫保仁弟大人阁下：

二十四日接二十一夜惠书，猥以贱兄弟谬膺懋赏，远劳奖饰，愧悚曷任！此军之兴，同袍诸君千磨百折，零落将尽。惟吾辈数人仅存，而酬庸旷典，乃独寒门先邀异数，实乖鄙人之初志，弥伤已逝之忠魂。往昔患难相从，为日最久者，惟阁下与次青情谊最挚。今不才幸了初愿，膺此殊荣，所负者惟愧对次青，而于阁下亦钦钦怀歉，不能自已。

在金陵小住二十余日，十九日登舟西上，日杪当抵安庆。务望阁下迅速来皖，一倾难言之隐。阁下志抗浮云，敝蹝轩冕，十年前已深知雅尚。待大局初定，长江水师位置就绪，即听阁下长揖还山，并将范少伯之高风代为详奏，断不强为羁留，致负宿约。国藩经手各件，首尾繁多，稍俟料简有方，亦引疾闲居，决不饕情富贵，溺而不返，致负忧劳殉节诸友。舍弟一军，先撤二万数千，折片即日咨达冰案。谢恩折件，即当代为写作，专差赍京。折费酌留二十四金，余奉璧。复请台安。诸希心鉴。铜陵舟次

100．复恽世临七月二十七日

因人成事，何功可言。到江宁后，提讯忠酋，顷已将其正法。此间欠饷甚巨，尚需东局支持数月。鲍军于许湾大获胜仗，伪听、宁、奖三王率众投诚。

次山尊兄大公祖大人阁下：

顷奉惠书，猥以克复金陵，远蒙藻饰，惭悚曷任！鄙人兄弟同践戎行，愧未能早下坚城，久累桑梓转输，重劳贤哲筹画，数载于兹。幸托朝廷福威，将士苦战，获蒇斯役，何功可言？湘中边防孔亟，东增赣成，西遏黔氛，悉赖荩筹周密，企佩靡涯。承示玉躬违和，雅意静摄，民怀正切，帝眷方殷，尚冀节宣珍卫，久镇湖湘，福我邦人，祷祝无既。

弟六月二十三日拜疏东行，到江宁后，饬将伪天王逆骸掘出，戮尸焚弃。提讯伪忠王，自写亲供三万余字，业经抄送军机处，即于七月初六日正法，照狗酋例，传首各省。仍刊逆供，分咨各处。将善后事宜大略部署，令舍弟暂为经理。弟于二十日登舟西旋，二十八日可抵皖垣，九月再行东下。

历年以来，中外纷传洪逆之富，乃克复老巢，而伪宫贼馆一炬成灰，全无货财，实出意外。敝部人数太多，奏明先将金陵一军裁撤一半，二万数千人，以节糜费。应撤者欠饷无着，不能遽遣回籍；应留者行粮无措，亦不能遽剿他处。拟在上海劝捐，函请珂乡贤绅经理其事，不审果否有济。承示现与司局筹措巨款，拟济敝营急需，惠顾大局，感荷曷已！

又承询及东征局应否裁撤，本年三月业经奏明，俟军务稍定，即当先还广东七成之厘，次罢湖南东征之饷。目下拟奏明停解粤厘，后以粤中颇有怨咨，而本省又太枯渴，不得不速践成诺。东征局则以本省在籍之商贾养本省出征之勇丁，目下尚难遽撤，当俟年底再议。

江西之贼，初四日鲍军击之于许湾，大获胜仗。初十以后，崇仁、东乡、金溪、宜黄相继收复。伪听、宁、奖三王率众投诚，贼势已孤。侍、康诸酋仅南丰一城，亮难久踞。惟湖州之贼围困蔡元吉等营，芗泉驰救，亦未得手。闻堵逆仍图稳踞，苏军已由东坝、建平进规广德，别由长兴一带进规四安以掣湖郡贼势矣。诸承廑询，附报一二。专泐复谢。敬请台安。不备。

101．复杨岳斌七月二十七日

金陵告克，彼此同庆，抚今追昔，既怆且惭。刘、周赴皖南，少泉不必亲往。饷银无着，撤留两难。所应保奖人员，请与雪琴商定。

厚庵宫保仁弟大人阁下：

顷奉惠书，知日前布复两函尚未递到。猥以渥邀异数，重蒙藻饰，感悚曷任！敬谂恩纶特贲，宠晋宫衔，世延车骑之荣，即析躬桓之瑞，同此庆慰，抃贺无量。

自楚军之兴，同袍诸友，艰难筹画，百战千磨。如塔、罗、胡、李诸君，其智勇忠勋远胜鄙人，先后沮谢，赍志重泉，而贱兄弟乃谬膺殊荣。抚今追昔，既怆且惭。

自大纛西征，军威日振，崇仁、东乡、金溪、宜黄等城，相继收复，听、宁、奖三伪王率众投诚，侍、康诸酋，其势渐孤，南丰一城，谅难久踞。又准大咨，调度诸军，分路堵剿，不特江右可期肃清，即湘、鄂、闽、粤各省，亦阴受其福。乃荩筹愈密，怀抱弥冲，拟请另行简派办理皖南军务，并调苏军赴徽、宁，刘、朱两军赴江。鄙意皖南地势，徽、宁当江浙之冲，诚宜扼守，而广德东达湖郡，西通东坝，北接建平，尤为皖浙枢纽。若得而守之，则湖州之贼不易旁溢徽、宁，江西之贼不易归并湖州。惟该处山多人少，河路不通，转运极难，是以屡议分兵攻守，而绵力有所未逮。目下少泉中丞已派刘军门铭传、周军门盛波各营由东坝、建平进规广德，当可得手，似不必少泉亲来。

舍沅弟前奉尚须驻扎江宁之谕，鄙人遵将金陵善后事宜粗举大要，令舍弟暂为经理，于二十日登舟，二十八日可抵皖垣，九月间再行东下。现时舍弟自难移驻他处，且因攻城多日，随众露处，遍发湿毒，尚未就痊。而各营将士伤病山积，其稍可支持者，亦均有憔悴可怜之色，纷纷告假，禀请全数裁撤。国藩奏明先裁一半，酌留二万数千人。以无银之故，裁者欠饷无着，不能遽遣；留者行粮无措，亦不能遽尔移营他去。昨奉谕旨，饬拨万人赴皖北防剿，亦以无饷之故，未能成行，深为愧歉！饷项之所以十分窘绌者，江西厘金除饶、景留备徽军买米外，余概充鲍、周两军之饷，不解安庆；广东厘金，即日奏明停止，以有成约在先，曾经奏过也。仅东局之三万与皖、江之数卡，何能养此八万余人？敝处之不能不力筹裁遣，职是之故。刘南云亦力求遣撤，现尚未与议定。朱芳浦则必留之，若有银拔行，当先剿广德一路，尚难遽赴江西，伏希鉴亮。

东坝保案，已恭录明谕，奉咨请尊处刊刻饬知，分别填发。此次金陵水师出力员弁，除随折保奏外，其余均归大案汇保。雪琴所部，东坝一案未保，此次似应略多，贵部似应略少。每百人应保若干之处，请阁下与雪琴商定，即由尊处开单出奏，不须更咨敝处，以其太多也。复贺大喜，顺问台安。

102．复富明阿八月初二日

鲍军赴赣，收复崇仁等城，江境可望肃清。鄂边之敌全窜蕲水，英、蒋、李已率队迎击。

治安尊兄大人阁下：

金陵良觌，欣接英晖。猥以贱兄弟忝窃非分，吉语揄扬，曷任感悚！营次草创，诸多简亵，耿耿至今。顷奉惠书，重蒙绮注，敬谂元旋协吉，倚畀弥隆，世延车骑之荣，即析躬桓之瑞。引詹矞霭，企颂靡涯。

金陵善后事宜，需费繁多，巨款无措，前次饬拨贵旗营之项，甚愧涓滴。金陵驻防兵饷，按月全数支给，亦系分内应办之事。当年之屠戮无多，目下之人数无多，较之镇江、杭△ ⁽¹⁾ 等处，自易为力，乃蒙齿及，弥增惭歉。

弟二十日登舟西上，二十八日已抵皖垣。上游江西之贼，迭经鲍军剿击，崇仁、东乡、金溪、宜黄、南丰等城均已收复，伪听、宁、奖三王率众投诚，江境可望肃清。鄂边之贼，二十一日由罗田全窜蕲水，连扑官军营垒，意图掳粮东窜。英臬司一军进剿麻城，蒋道一军进扎英、霍，李运司一军已抵桐城，未知能否力遏寇氛。诸承廑询，附报一二。专泐布复。敬请台安。不备。

————————————————————

(1)  原抄件此处空缺一字。

103．复吴棠八月初二日

一门之内，两膺懋赏，感涕旁皇。据报江西解围，苏军已进击广德，惟鄂边吃重，已派队迎剿。

仲山〔仙〕尊兄大人阁下：

初十日肃复一函，亮达台览。顷奉惠书，猥以渥邀异数，重蒙藻饰，感悚曷任！敬谂宣威淮浦，保障徐方。荷恩命之酬庸，头衔荣晋；登司勋之纪绩，心简弥隆。引企矞晖，庆抃无量。

弟德薄能鲜，谬践戎行，值圣代中兴，百灵效顺之际，而不才会逢其适，一门之内，两膺懋赏，感涕旁皇，何以克称？金陵善后事宜粗举大纲，暂交舍弟经理，二十日登舟，月杪已抵省垣。屡接上游军报，崇、宜、金溪、东乡、南丰等城相继收复，听、宁、奖三伪王率众投诚，江西可望肃清。苏军已由句、溧各防移营，进剿广德，当可得手。惟鄂边之贼逼近皖北，陈镇、英臬司两军出剿麻城，蒋道一军进剿英、霍，未知能力遏寇氛否耳？专泐复谢。敬请台安，顺贺大喜。诸惟心鉴，不备。

104．复朱兰八月初二日

告返皖行程及会考安排。

久香老前辈大人阁下：

顷奉惠书，猥以渥邀异数，备叨藻饰。自惟德薄能鲜，忝窃非分，值圣代中兴，百灵效顺之际，而不才会逢其适，一门之中，两膺懋赏，又复天语褒崇，重于泰华，感涕旁皇，惭悚曷任！敬惟轺车按试，早抵池阳，辉良玉于穷山，搜奇干于岩岫，信儒林之模范，卜帝眷之优隆。仰企矞晖，倾颂无既。

侍昨在金陵小住二十余日，将善后事宜粗举大纲，令舍弟暂为经理，于二十日登舟，二十八日已抵皖垣，九月间再行东下。过池州时，曾以一函奉讯起居，想入朗鉴。承示定期八月底、九月初先行会考，安、庐、六、池四郡选拔，彼时尚未东行，当可共襄盛典。惟会考向系巡抚之事，应由尊处函商皖抚，皖抚咨请敝处会考，以符定例。专泐复谢。敬请台安。诸惟崇鉴，不备。

105．复乔松年八月初二日

梁、蒋被围，已派刘军往援。所需军火，已如数拨解。皖省会考，需省中咨到，乃为合例。

鹤侪尊兄年大人阁下：

二十七日汇复一函，计达台览。顷接惠书二件，具悉一切。借谂奉到谕旨，驻扎正阳，日内已否改旆前往？至以为慰。

昨据蕲水守将梁洪胜报称，罗田之贼全窜蕲水，二十二、三等日连扑该营，众寡不敌，该逆意图掳粮东窜等语，本日又据太湖禀称，蒋军在英山被围，不知确否？前接惠书，嘱弟在金陵拨兵援剿皖北，顷已调刘臬司连捷带六千人来皖，进剿宿、太一带。而金陵饷项奇绌，因嘱穀山措银二万，明日解去，以作行粮，未知何日可到。尊处所需军火，已由善后局如数拨解，嗣后亦当随时应付，不误要需。

弟二十八日已抵皖垣，奏明九月间即须东行。缘金陵善后事宜，舍弟只可暂为经理，圣意仍责成鄙人亲自筹办。如皖北不甚吃紧，恐未能久驻安庆耳。昨接朱学使函商，安、庐、六、池四郡选拔生先令到皖，请敝处会考，其颍、凤等属，请尊处会考，是否可行？应俟尊处有咨到日，弟权为会考，乃合例耳。专此布复。敬请台安。不备。

106．复魁玉八月初二日

告旋皖行程及鄂、赣军情。

时若尊兄大人阁下：

日前布复一函，计达台览。顷接惠缄，猥以渥邀异数，重蒙藻饰，感悚曷任！借念〔谂〕纶新颁，恩光世及，秩云麾于鼎阀，卓江介之师旗。引企吉晖，良殷抃颂。

弟二十日自金陵登舟，二十八日已抵安庆，料理上游军事，九月间再赴江宁。杨、鲍各军屡获胜仗，迭复名城。伪听王等率众投诚，江右可望肃清。鄂边之贼尚在蕲水一带，英臬司、蒋道诸军进剿麻城，分防英、霍，未知能否力遏寇氛耳。专泐。复颂台安。并璧大柬，不备。

107．复詹龙轩八月初二日

告近日行程及军情。

龙轩尊兄军门阁下：

迭展惠缄，猥以克复金陵，渥蒙锡命，远承藻饰，感悚曷任！借念〔谂〕绩懋徐方，名书枢府，明月二分之地，鹤警销声；昼日三接之天，马蕃谐筮。引詹矞霭，抃颂良殷。

弟昨至金陵，将善后事宜大略部署，交舍弟暂为经理，二十日买舟西上，二十八日已抵安庆。上游军事，江西崇、宜、东乡、南丰、金溪等城相继收复，伪听、宁、奖各王率众投诚，大致可望肃清，不致贻患湘鄂。鄂边之贼尚在蕲水一带，陈帮办、英臬司两军进剿麻城，当可遏之境外耳。专泐。复颂台安。汇缴衔版。不备。

108．复汪士铎八月初二日

不次之赏，只增愧歉。兵乱之后，元气难复。目下亦难遂息机之愿。

梅村尊兄大人阁下：

顷奉惠书，猥以不次之赏，损辱盛誉。自惟德薄能鲜，忝窃非分，又念胡、李、塔、罗诸公艰难百战，金石精诚，鼎钟勋绩，什倍鄙人，乃不得同膺懋赏，而贱兄弟独遭逢际会，一门之中，两邀异数，又复天语褒嘉，重于泰华。感涕旁皇，弥增愧歉！

弟前月在金陵小住二十余日，苦热相困，而目睹万室焚烧，白骨山积，益复惨不成欢。自五季以来，生灵涂炭，殆无愈于今日，珂乡文物，殄瘁风尘，不知何时始得挽回元气？惟冀江湖一律肃清，亭堠无风鹤之惊，山泽遂田渔之乐。然后芼藻循吏，衽席黔首，鄙人得幅巾还里，养拙息机，重理经生之业，稍增炳烛之明，则幸甚也。顷于二十八日回皖，九月间再赴江宁，经画一切。劳人草草，不得宴处静观，媚我幽独，如何！如何！专泐复谢。顺问著安。不备。

109．复乔松年八月初五日

罗、蕲之敌受创而去。刘军赴皖，日内当可北渡。皖饷支绌，穀山已为凑拨。袁守当开缺，刘令可劾免。

鹤侪尊兄年大人阁下：

初二日泐函布复，旋接惠书三件，祗悉种切。并准大咨，知已钦奉谕旨，仍驻寿州，不赴正阳，敝处可不必附陈矣。

罗、蕲之贼，势已东窜。山内二路，据蒋道禀，二十七、八日面面受敌，幸稳打稳守，贼已受创而去。巢县何镇一军、庐江陈镇一军，均非善战之将，只可令其守城，未便调往前敌。滨江一路，敝处所调金陵刘臬司连捷六千人，顷又札催来皖进剿，想日内即当拔营北渡矣。

承示皖饷支绌，属饬司库凑拨二万金解寿州粮台。正苦无以应命，幸穀山赶紧凑解，想渠已详禀矣。本年举行乡试，应否请学使监临，届期酌商，再行奉达。

袁守太华，元年八月初一日准吏部咨，专以江苏道员补用，又准苏抚来咨相同。比即分别札遵，并饬司报明贵衙门，查考有案。该道先在太平府任内请给病假，批准委员接署，亦有案，未便以不知下落奏参，请即奏开太平府缺另选。至撤任庐江县刘令兆彭，声名平常，难期振作。既据唐守面禀，应否即行甄劾，伏候卓裁。鄙人在皖三年，吏治毫无起色，因直者不可多得，遂致枉者亦未遽错。因循日久，殊增愧恧。

南岸广德尚有踞贼，前接少荃中丞来文，已派刘、周两军门自句、溧、东坝进剿，日内当已抵建平，规取广德矣。知关廑系，附以奉报。复请台安。诸惟心鉴，不备。

110．复周辑瑞八月初六日

金陵之克，实资群力。善后事项，动需巨款。苏军现规湖州、四安、广德，抚、建已报肃清。

子佩仁弟大人阁下：

迭奉惠缄，猥以克复金陵，渥蒙锡命，远承藻饰，感悚曷任！敬谂荣莅润州，新猷懋介，听舆歌于襦裤，荷简命于丝纶。引睇吉晖，庆祝无量。

鄙人兄弟同践戎行，未能早下坚城，致累桑梓之邦，转输相继，数载于兹。每当艰难绝续之交，得东征局饷弥缝补救，俾免决裂。比托朝廷福威，将士苦战，始蒇斯役。自惟碌碌，何功可言？乃蒙异数酬庸，尤为忝窃非分。又念塔、罗、胡、李诸公艰难百战，金石精神，诚鼎钟勋绩，什倍不才，乃不得同邀懋赏，愧歉之余，翻增悲感！

前月在金陵小住二十余日，目睹万室焚烧，白骨山积，益复惨不成欢。略将善后事宜举其大纲，交舍弟暂为经理，买舟西旋，月杪抵皖，九月间再行东下，筹办一切。惟是饷项奇绌，不得不将金陵各营遣撤一半，而应撤者欠饷无着，应留者行粮无措。此外修城浚河，兴造贡院公廨，抚恤八属难民，种种需用巨款，无从筹画，曷胜焦灼！

镇防全军已遵旨议撤，须俟李中丞派兵到镇接防，冯军门方可交卸防务。苏军现规湖州、四安、广德。七月二十九日广德已复，该州之贼由宁国县上窜，计图由徽入江，自在意中。江西之贼，听、宁、奖等伪王率众投诚，抚、建一带已算肃清。惟侍逆窜逼赣南，吾湘东面之防又已增戍，至〔顷〕赵玉班方伯督同锐字等营分投剿堵。若能扼之境外，斯为至幸。专泐复谢。敬请台安。不备。

111．与潘曾玮八月初六日

乡试仍定于金陵举行。拟于上海设局劝捐，以作善后之需。

季玉世仁兄大人阁下：

军〈务〉倥偬，久疏笺候。比维履祺迪吉，令闻日隆，至以为颂。闻黄昌岐言阁下襄办军事，殚精竭力，无微不至，且又短衣草屦，躬冒险艰，以贵胄通儒而与贱卒同其艰苦，令人远想钦慕。

夏间接展公牍，议于苏州分建贡院，正拟批答，旋闻金陵克复，鄙人即以六月二十五日东抵江宁，目睹万室焚烧，百物荡尽，而贡院幸存。亲往察看一次，号舍一万六千间，尚属完好。至公堂、衡鉴堂、明远楼亦未毁坏，惟号板全无存者。监临、提调、监试、主考房官各屋，誊录、对读、弥封各所，均须从新添造。顷已札饬金陵善后局、江安〔宁〕布政司赶紧修葺，拟九月具奏，十一月举行乡试。前此鄙人力主上下江分闱之议，壬戌年业在皖省买定善地，鸩工庀材。旋因南北两岸寇氛甚恶，而皖省诸绅多谓安庆规模狭小，不欲竟舍金陵雄秀之地，是以中止。及接来牍，踌躇屡日，既观江宁贡院基址亦不宏廓，而数百年来江南科第之盛，贤才之众，巨儒辈出，甲于各省，远轶前代，意者金陵地脉必大有合于风水家言，不特非安庆所可及，即苏州或亦稍逊。已于公牍批复，由江苏布政司转移，即请珂乡诸君子于十一月齐集金陵，会议分闱之事。众论并萃，至理斯彰，当易于裁决耳。

国藩七月二十八日已回皖垣，九月间再赴江宁，办理一切。惟是善后事宜，百绪繁兴，需款甚巨。最要者，兵勇十万，欠饷已逾五百余万两。若不急筹遣撤，将来愈欠愈多，资遣愈难，后患无穷。应遣者欠项固多，应留者额饷亦巨。此外如填塞地洞、补筑城垣、开浚河道、修葺贡院、新造满营、抚恤难民，均须筹款办理，应即在江苏、上海等处劝捐接济。元年蒙惠公函，征兵东援轮船之费，多至二十余万。即此一事，而珂乡贤绅精诚之专，气魄之大，举可想见。迨李中丞抵沪，募勇置械，需费日巨，皆赖诸君子襄办大政，同建殊勋。兹金陵饷项竭蹶，亦望相助为理。特备公牍，先请阁下与苕甫兄邀同前年公函中诸君子在上海设局，劝捐银八十万两，陆续解赴江宁善后局，以济要需。仍札刘藩司、丁关道会同督催。绅士中有应行补札者，即求函示，以便补发。弟深知捐政病民，数年不敢举行，此次为欠饷过巨，实出万不得已，尚希亮鉴。顺请台安。不备。

112．复李鹤章八月初六日

广德克复，皖南可望肃清。幼泉请保花翎，事属可行。

季泉仁世弟阁下：

前奉惠书，稍稽裁复。旋以金陵告克，重劳宠贺，愧悚曷任！前此杨、彭二帅暨鲍军门驰援上游，金陵兵单，商请会剿，而令兄宫保方规湖州，未遽西迈。又值阁下玉躬违和，不获前来相助，驰系之余，弥增焦灼！幸托朝廷鸿福，将士苦战，得蒇斯役。鄙人兄弟，何功可言？

六月杪东抵江宁，金陵善后事宜粗举大纲，交舍弟经理，已于七月底旋皖，九月间再行东下，办理一切。昨接建平县信，广德州业于七月二十九日经铭志等营克复，官军已入州城，余贼由宁邑窜胡乐司一带。若徽军堵剿得手，则皖南一律肃清，皆由令兄大力相助。国藩创立淮勇新军，本欲济湘军之穷，而为鄙人弥缝缺憾，今竟如愿相偿，亦天幸也。令兄忠荩宏远，躬冒矢石，屡尝艰险，固宜荣膺显爵。而贱兄弟亦忝付骥尾，复蒙天语褒崇，重于泰华，感涕旁皇，何以克称？此次宣捷，不惟金陵全军俱蒙恩赏，内外大小臣工、满蒙官兵普沾渥泽，宣力枢廷者，子侄亦邀优赉，况如贤昆仲身在行间？幼泉曾经留守庐、无，苦战苏、沪，请保花翎，事属可行，俟归入大案汇奖。比出奏时，当早闻鹿鸣好音矣。复问台安，顺颂大喜。诸惟节宣珍卫，不备。

113．复刘郇膏八月初七日

善后事项，需饷甚巨，已札委潘季玉等于上海设局劝捐，望认真督办。

松岩尊兄大人阁下：

前布复函，计达台览。顷奉惠书，猥以渥邀异数，重蒙藻饰，愧悚曷任！国朝酬庸之典，此次最为优渥。而寒门兄弟同膺非分，复蒙天语褒嘉，重于泰华，尤为梦想所不到。感涕旁皇，何以克称！

国藩在金陵小住二十余日，苦热相困。营中又无办公之地，酬应纷繁。二十日登舟西上，二十八抵皖。九月间再至江宁，筹办一切。惟是善后事宜百绪繁兴，动需巨款。最要者，兵勇十万，欠饷已逾五百余万两。若不急筹遣撤，将来愈欠愈多，资遣愈难，后患无穷。应遣者欠项固多，应留者额饷尤巨。此外如填塞地洞、补筑城垣、开浚河道、修葺贡院、新造满营、抚恤难民，均需筹款办理。广东七成之厘，业经奏明停止，以践成诺。江西一半之厘，除留备徽防军米外，其余概充鲍、周两军援江之饷，更无涓滴解及皖台。仅湖南之三万与皖江之数卡，断难敷用。应即在于江苏、上海等处劝捐接济，已札委潘季玉观察、钱苕甫太守邀同前年来皖请兵公函中各贤绅，在上海设局，劝捐银八十万两，陆续解赴江宁善后局，以济要需。仍请阁下会同丁雨生观察认真催办。弟向不肯轻言捐事，此次为欠饷所迫，出于万不得已。前此统捐分解之说，太无实济，此案务恳鼎力相助，共济时艰。除出示晓谕，并另备公牍外，专此〈布达〉。复颂台安。诸惟心鉴，并璧谦版。不备。

114．加丁日昌片八月初八日

局务仍须官为主持。汰裁兵勇，势在必行。

再，公牍似以绅为主，俾阁下与松岩方伯易于立言，实则仍须官为主持。务恳任劳任怨，期于如数而速到。盖多撤万人，则每月省饷六万，其创之在后者太巨，不得不剜肉而先医之。祈阁下竭力以图，弟亦即有信求李宫保也。再问雨生尊兄台安。

115．复吴昌寿八月初八日

自惟碌碌，何功可言？材辁任重，善后尚多棘手。

少村尊兄大人阁下：

前奉惠缄，计台旆尚未抵鄂，稍稽裁复。顷以金陵告克，重蒙藻饰，感悚曷任！敬惟荣莅楚垣，新猷懋介。移珠江之膏雨，泽普方城；荷玉陛之恩光，辉延圆□。引詹吉蔼，抃颂良殷。

弟久践戎行，惭无裨补。际中兴之景运，实元恶之贯盈，遂收益地之图，稍雪敷天之愤。自惟碌碌，何功可言？月前巡视江宁，昨已旋皖。回思战地，悯将士之云劳；环顾名都，惧孑黎之将尽。善后事宜，殊难措手，材辁任重，焦灼奚如！湖郡已于七月二十六夜克复，珂乡全省肃清，附报一慰。专泐肃复。敬贺大喜，并请台安。汇璧谦柬。前函有一耳签，尤使人悚皇无地，谨以奉璧。诸希心鉴。

愚弟曾国藩顿首

116．复江长贵八月初八日

前者小住金陵，区画善后事宜。顷湖州、广德相继克复，浙、皖一律肃清。

良臣尊兄军门阁下：

顷接惠缄，猥以金陵告捷，忝荷恩纶，远劳见贺。自惟德薄能鲜，谬践戎行，幸托朝廷威福，克复名都，翦除元恶，实因人以成事，敢贪天以言功？乃叨朝廷逾量之恩，更承僚友过情之誉，抚躬循分，感悚曷任！

前月拜疏东行，小住金陵，覆视战地，重鞫俘囚，并将善后事宜粗举大略，旋抵皖垣。秋深再行移驻江宁，筹办一切。湖郡于七月二十六日夜克复，广德州于二十九日克复，浙、皖遂已肃清。切盼江、鄂余氛一律扫荡，斯为至幸。专泐复谢。敬问台安。并缴大柬。不备。

117．复孙家鼐八月初八日

金陵克后，浙、皖一律肃清。

燮臣尊兄年大人阁下：

顷奉惠缄，猥以克复金陵，渥蒙宠命，备叨藻饰，感悚曷任！敬惟露冕观风，星轺按部。龙头名贵，兴云蒸汉水之材；凤尾诺新，捧日迓虞廷之诏。引詹矞霭，抃颂良殷。

弟忝领师干，久劳将士，赖天威之震迭，始地轴之收回。乃蒙温语褒嘉，重于五岳，湛恩汪，萃于一门。感涕旁徨，何以克称？月前巡视江宁，顷已旋皖。九月间再行东下，筹办一切。吴兴、广德均已告克，江西抚、建各属亦就肃清。惟冀鄂边之氛祲全销，淮西之樊篱自固，斯为至幸。专泐复谢。敬请台安。祗璧大柬。不备。

118．复唐训方八月初八日

湖、广克复，抚、建肃清，皖北、鄂东，亦分兵把守，当可无虞。

义渠仁弟大人阁下：

顷奉惠书，知前函已经递到。欣念〔谂〕新承恩命，简授薇垣，莅三辅以旬宣，荷九宸之倚畀，庆慰无量。目下计已奉到谕旨，启节北上，长途劳勚，珍卫为宜，曷任驰系。

国藩月前在金陵小住二十余日，善后事宜粗举大纲，交舍弟暂为经理，二十八日回抵皖垣。九月间再行东下，办理一切。惟饷项奇绌，甚于往岁，诸务繁兴，亦多于往岁，不知从何措手，弥深焦灼。湖州、广德七月底相继克复，逸贼数万，当仍由皖窜江。江西抚、建一带已就肃清。侍逆游绎赣南，吾湘东面之防，闻已增戍，当遏诸境外。皖北各防，派有守兵，苦少战将。蒋之纯前在英山，面面受敌，幸稳打稳守，贼已被创而去。滨江一路，已调金陵刘藩司南云一军北渡。英臬司在麻城屡获胜仗，而陈国瑞复叛，多此波折，真匪夷所思也。复贺大喜，顺问台安。

119．复钟谦钧八月初八日

鄂边追剿顺适，皖北亦已布防。皖、浙余氛，秋冬之间可望一律肃清。

云卿尊兄大人阁下：

顷奉惠缄，猥以克复金陵，渥蒙锡命，远承藻饰。自惟德薄能鲜，忝窃非分，愧悚曷任！借念荣摄巡符，勤宣榷政。听铙歌于朱鹭，棠境风清；迓纶诏于紫鸾，芝华日丽。引詹矞霭，企颂靡涯。

罗、蕲之贼悉数败窜，麻城之贼经官兵击却，倪逆宵遁，宋酋率众投诚，鄂边将次肃清。皖北各防，均经设守。顷又添调金陵刘方伯一军北渡，进剿滨江一路，或可力遏寇氛。湘〔湖〕郡、广德州七月杪相继克复，江西抚、建各属俱无贼踪。侍逆窜逼赣南，鲍军大队仍留抚、建待剿。皖、浙余氛，秋冬之间或可期一律肃清。知关廑系，附报一二。专泐。复颂台安。祗璧衔版。不备。

120．复王家璧八月初八日

金陵善后事宜，粗举大纲，惟饷项奇绌，需用巨款，不知从何处措手。湖、广克复，浙、皖肃清。

孝凤仁弟大人礼次：

两接惠缄，猥以金陵告克，渥邀懋赏，远劳称贺。鄙人兄弟同践戎行，久顿围师，幸托朝廷福威，将士苦战，获蒇斯役，何功可言？乃蒙异数酬庸，曷任感悚！又念昔年同袍诸公既霾忠而长往，今日前敌诸将尚转战而未休，而贱兄弟遭逢际会，忝窃非分，愧歉之余，翻增感怆！

月前在金陵小住二十余日，目睹万室灰烬，白骨山积，益复惨不成欢。比已派员查询诸世家房屋存否，饬令各营兵勇不得樵苏墓垅。陆立夫先生葬处，亦据该家丁和祥报明矣。善后事宜，粗举大纲，交舍弟经理，七月杪回抵皖垣。九月再赴江宁，筹办一切。惟饷项奇绌，甚于往岁，需用巨款，亦多于往岁，不知从何处措手。湖郡、广德州业于七月底相继克复，浙、皖遂已肃清。切盼江、鄂余氛一律扫荡，斯为至幸。陆、涂二公死事实绩，俟确查酌办。复问台安。

121．复刘建德八月初八日

不次之赏，只增愧悚。资金奇缺，善后极难措手。军事粗顺，而陈国瑞复又叛乱，将又费一番周折。

馨室仁兄大人阁下：

迭奉惠函，猥以克复金陵，渥蒙锡命，远承藻饰，感悚曷任！借谂轩北上之期可暂从缓，仍理茆江之榷务，长娱萱阁之颐龄，至以为慰。

鄙人兄弟同践戎行，未能早下坚城，致累湘、鄂桑梓之乡转输相继。比托朝廷福威，将士苦战，始蒇斯役，何功可言？乃蒙异数酬庸，尤为忝窃非分。又追思同袍诸君，或百战功高而早霾黄壤，或患难与共而闻望不彰，而贱兄弟独遭逢际会，同膺不次之赏。感涕之余，弥增愧歉！

前月在金陵小住二十余日，将善后事宜略举大纲，交舍弟暂为经理，二十八日回抵皖垣。九月再赴江宁，筹办一切。惟是饷项奇绌，甚于昔岁，需用巨款亦多于昔岁，不知从何措手，曷胜焦灼！湖郡、广德州七月杪相继克复，江西抚、建肃清。侍逆窜逼赣南，湘、鄂边防又须增戍。罗、蕲之贼窥伺英、霍，蒋之纯在英山稳打稳守，贼已受创而去。英臬司在麻城屡获胜仗，而降将陈国瑞复叛。多此波折，又费一番处分也。专泐复谢。顺问台安。

122．复官文八月初八日

金陵克复，彼此同庆，惟善后尚需巨款。皖南鄂西，先后肃清，皖北亦布防粗定，似无大患。

秀峰宫太保爵中堂大公祖阁下：

顷奉惠书，猥以忝附骥尾，渥邀异数，备蒙藻饰，感悚曷任！敬惟荣膺爵土，望显骍盟，瞻日月之重光，焕云霄之一羽，懋赏殊恩，皆公所宜固有。惟抬旗之褒宠，尤近世所罕闻。盖天鉴十载之忠贞，特旌九宗之光显。引企矞晖，庆祝无量。

弟德薄能鲜，谬膺戎行，久劳桑梓之转输，悉赖桪辉之远照，始蒇斯役，何功可言？乃蒙温语褒嘉，重于五岳，湛恩汪，萃于一门，感涕旁徨，何以克称！又念从前同事诸公，既霾忠而长往，今日前敌诸将，尚苦战而未休，而贱兄弟独遭逢际会，忝窃非分。愧歉之余，翻增悲感！月前在金陵小住二十余日，目睹万室焚烧，白骨山积，益复惨不成欢。略将善后事宜举其大纲，交舍弟暂为经理，买舟西旋，月杪抵皖。九月间再行东下，筹办一切。饷项奇绌，不得不将金陵各营遣撤一半，而应撤者欠饷无着，应留者行粮无措。此外修城浚河，兴造贡院公廨，抚恤八属难民，重葺驻防满营，种种需用巨款，无从筹画，曷胜焦灼！

湘〔湖〕郡于七月二十六夜克复，苏军直追逸贼至广德州。该州旋于二十九日克复，余贼窜至宁国县，经刘镇松山截击，降众四千余人。闻堵逆遁往孝丰一带，计图由徽入江，已饬徽军合力痛剿矣。江西抚、建各属已就肃清，惟侍逆窜逼赣南，湘省东面之防，闻各已增戍，当可扼之境外。皖北各城隘派有守兵，苦少战将。二十七、八日蒋道凝学一军在英山面面受敌，幸稳打稳守，贼已受创而去。滨江一路，已调金陵刘藩司连捷等带七八千人来皖进剿，日内当可北渡。英臬司剿办麻城东北一路，方称得手，而陈国瑞复叛。多此波折，真百思不到也。肃泐复谢。敬贺大喜，祗请台安。不备。

123．复富明阿八月十四日

工作有先后之分，庶筹办有措手之处。修理旗营，挑补京旗诸事，均当缓图。鄂境军情，又添波折。

治安尊兄大人阁下：

初三日泐布复函，想经崇鉴。顷奉惠书，并另单二件，备悉种切。敬念〔谂〕威望弥隆，荩筹周密，企佩曷任！

驻防旗营亟应修理，弟七月初七陈奏及之，旋奉谕旨，饬令筹办，妥商具奏，昨已恭疏复陈。一时大工毕举，筹款实难，拟候贡院工竣，次修江宁旗营，又次京口旗营。工作有先后之分，庶筹办有措手之处。昔年江宁旗营三万余人尽陷贼中，被害之惨甚于京口，殉节之烈，甲于天下。十余年来陆续增添，合计不过数百人，筹饷尚易为力，现拟概发全饷。京口兵额业已补足，俸饷较巨，应照现章暂给半饷，俟库藏渐裕，再议全支。至挑闲散京旗以实江宁兵额，亦俟修盖营房规模粗定，续行会奏办理。均经复奏，录稿奉咨，核与尊函意见相同。弟已复奏在先，请尊处另疏复陈。其调来官兵择有家室者，按户挑拨，及来南盘费由部给发，并额设官员分别由京由外挑补之处，统俟弟到金陵后商定，再行入告。

承询江、鄂军情，江境抚、建已就肃请，伪侍王窜逼赣南一带。七月二十七、九等日，湖郡、广德州相继克复，浙、皖余贼数万图窜江西。鲍军留驻抚、建，以御此股，或可剿灭寇氛。鄂境之贼尚徘徊于麻、罗等处。英臬司剿麻城正得手间，陈国瑞忽叛。多此波折，真百思不到也。专泐布复。敬请台安。诸惟心鉴，不备。

124．复杨岳斌八月十四日

函商江西军务之调度，询问赴甘之布置。

厚庵宫保仁弟大人阁下：

七月二十七日布复一函，计达台览。顷接惠书，因时祓饰，纫戢曷任！敬念〔谂〕延秋集祜，勋绩弥隆。引企矞晖，庆祝无量。

抚、建已就肃清，湖州、广德相继克复，贼众数万仍图窜江。鄙意江西军务应分两路办理。春霆似宜留驻抚、建，专顾北路，备剿浙皖续到之贼；刘、席、江、王及祥、韩等军已赴宁、赣，自可专顾南路，追剿侍、康等逆上窜之贼。阁下与沈中丞居中调度，并筹南北。如台旌即赴新任，则中丞在省亦必调度合宜。前奉谕旨，命阁下迅赴陕、甘，比以江西军务虽已得手，而侍逆未受大创，趋至南赣，湖州等股又将入江，咨商台端暂缓赴任。正在具疏复陈，顷间再奉八月初二日谕旨，新疆三城失陷，又经飞咨冰案，请即前赴甘肃。想阁下接奉此次寄谕，亦必专疏复奏。敝处已于十三日复奏，另咨抄送。何日启节北行，道出何省，陆兵共带若干营，统将系何人，江西军事是否即可肃清，均祈示及。专泐。复颂节安。诸惟心鉴，不备。

125．复郭崑焘八月十六日

湖州、广德虽下，而敌窜徽、浙山中。杨须赴甘，沅甫、春霆思归甚迫，深恐兵事反复，无以应之。粤东事急，粤厘亦不可恃。东岭之事，冬间当委曲上陈。

意臣仁弟亲家大人阁下：

连接七月二十四、六日惠缄，敬悉一切。猥以寒门迭邀异数，远辱庆誉。非常之荣，而以碌碌者当之，恐塞翁不以为福，而候人转以为讥。若果薄海息兵，戍卒归农，然后举樽相庆，斯真乐耳。

湖州、广德于七月二十六日、二十九日克复，余贼窜匿徽、浙山中，不久必至江西。此股颇甚狼狈，当不似听、康、侍、陪等酋之整齐难制。第贼虽无能为役，而官兵之果足制贼者，亦不数数觏也。新疆连陷三城，厚庵奉旨，谆催速赴甘肃，势难久留江楚。春霆归心箭激，江西全境肃清，亦难须臾淹留。舍沅弟肝郁未舒，湿毒如旧，梦寐思归，迫不可遏。刘南云病甚沉笃，难期速痊。万一兵事更有反复，后患仍未可量。

粤东兵单饷绌，深可危虑。吾湘兵力远胜于粤，然贼所欲甘心者，不在粤而在湘。若能留杨、鲍诸公与侍、堵、康、陪等周旋于江、闽、楚、越之交，或易为力，而无如不能也。停止粤厘一疏，谕旨仍令照旧征收，然粤东事棘，必应多留以支本省之饷，即日当函商寄、筠两帅耳。

东岭之事，每饭不忘，冬间当委曲上陈。然中伤颇深，不知近日果孰弹射？次帅之意聆悉，信仁人君子光明洞达之言。然所以向隅之由，亦足见平日不径不窦之素矣。复问台安。

126．复丁取忠八月十六日

书院以举业为主，其山长当以精熟八股为上选，汪梅村似非其人。

果臣尊兄大人阁下：

顷接惠缄，具纫存注。借谂著祺安吉，即事多欣，至以为慰。

承示箴言书院来岁开馆，拟请汪梅村兄主讲。鄙意书院常课，必当以举业为主，非精熟八股、八韵之学，则群弟子不相亲附；若八股、八韵既足服应试者之心，而经史古文又足厌高才生之望，此为山长上选，不可多得。其次则以八股、八韵为重，易以鼓舞士心。盖应试者多而高才者少，天下皆然。譬之蒉桴土鼓，古则古矣，而不适于耳；茹毛饮血，古则古矣，而不适于口。谁复亲之？梅村兄学问淹雅，人品高洁，鄙人素所企佩。但弃置帖括，为时太久，目疾亦难痊愈，阅文费力。若掌教乡间书院，恐曲高和寡，从者寥寥，终岁更无跫然之音。来书谓系文忠遗言，自不可违。顷已函致梅村，姑为劝驾。俟接其复书，再行奉闻。诸希心鉴。顺问著安。不备。

愚弟曾国藩顿首

127．复谭钟麟八月十六日

略陈军情大要，函商会馆修购诸事。

文卿尊兄大人阁下：

顷奉惠函，猥以克复金陵，渥邀异数，备叨藻饰，感悚曷任！敬惟侍福庞鸿，台祺誉燕，树柏台之令望，荷枫陛之恩光。引企矞晖，抃庆无量。

国藩兄弟同践戎行，未能早下坚城，致累桑梓转输相继，数载于兹。比托朝廷福威，将士苦战，始蒇斯役。自惟碌碌，何功可言？乃蒙温语褒嘉，重于五岳，湛恩汪，萃于一门，感涕旁徨，何以克称！前月小住金陵，将善后事宜略举大纲，交舍弟暂为经理，旋回皖垣。秋深再行东下，筹办一切。惟是饷项奇绌，甚于昔岁，需用巨款，多于昔岁，不知从何措手。湖郡、广德州相继克复，逸贼数万仍图由皖窜江。江西抚、建肃清，侍逆游绎南赣。吾湘东面之防亦已增戍，不知可御境外否？

重修会馆公启，似宜用书写之函。函中前款后款分别称谓，措词宜谦。与诸君子略有交情者，由京分寄；其毫无交情者，由敝处转寄。大略不过一二十处，即祈开单见示，何函由京中径寄，何函由敝处转寄，并请注明。承寄来刊刻之件，词气稍涉于傲，未敢代为分致，伏希鉴亮。新馆暂时稍加修葺，自无不可，兹寄去百金，以为小小补苴之资。若果大修，而地窄址低，徒费资力，仍不能居住多人，则可不必。至另购一区，须俟捐项集有成数，乃可妥议办理；若不满千金，则不宜轻于购买，恐初买即有亏空，以后更难修理。尊意以为何如？楹联收到，容书就奉缴。复问台安。

128．复张沄八月十六日

告金陵善后、会馆修购及苏、松赋漕核减诸事。

竹汀尊兄大人阁下：

顷奉惠书三函，具聆种切。猥以金陵克复，渥邀异数，掞张溢量，感悚曷任！敬惟令闻日新，台祺云蔚。引詹矞霭，企颂良殷。

国藩兄弟同践戎行，未能早下坚城，致累桑梓转输相继，数载于兹。比托朝廷福威，将士苦战，始蒇斯役。自惟碌碌，何功可言，乃蒙温语褒嘉，重于五岳，湛恩汪，萃于一门，感涕旁皇，何以克称！前月小住金陵，将善后事宜略举大纲，交舍弟暂为经理，旋回皖垣。深秋再行东下，筹办一切。惟是饷项奇绌，甚于昔岁，需用巨款，亦多于昔岁，不知从何措手。湖郡、广德州相继克复，逸贼数万仍图由皖窜江。江西抚、建肃清，侍逆游绎南赣。吾湘东面之防亦已增戍，不知可御之境外否？

修理会馆一节，已详复文卿侍御函中，并希亮察。尊意于新馆旁舍收买，以拓规模。鄙意本馆基址太低，木料已坏，断难经久，若馆旁收买新业，而旧者全数倾圮，则无可附丽矣，似可不必。

苏、松赋额丁漕已会同苏抚奏请核减。奉有谕旨，苏、松、太减漕三分之一，常镇减漕十分之一，天恩浩荡，自古罕闻。至各关税课自有常则，未便轻议更张。盖赋出于民，税出于商，商之利博而无定，民之财则只有此数，不能无所区别耳。令亲黄参将志配于咸丰十年在丹徒营中徇节一案，俟到金陵，饬忠义局详请汇奏，再行奉闻。专泐复谢。敬问台安。诸惟心鉴，不备。

129．复皮寀瀚八月十六日

金陵虽克，善后尚费周折。镇将请封轴费之欠款若干，现予补齐。

筱舲尊兄大人阁下：

六月中旬，接展手书，适拜疏东下，稍稽裁复。顷间折弁回营，赍到惠函。猥以克复金陵，渥邀异数，掞张溢量，感悚曷任！敬惟令闻日新，台祺云蔚。引詹矞霭，企颂良殷。

国藩兄弟同践戎行，未能早下坚城，致累桑梓转输相继，数载于兹。比托朝廷福威，将士苦战，始蒇斯役。自惟碌碌，何功可言？乃蒙温语褒嘉，重于五岳，湛恩汪，萃于一门，感涕旁皇，何以克称！前月小住金陵，将善后事宜略举大纲，交舍弟暂为经理，旋回皖垣。秋深再行东下，筹办一切。惟是饷项奇绌，甚于昔岁，需用巨款，亦多于昔岁，不知从何措手。湖郡、广德州相继克复，逸贼数万仍图由皖窜江。江西抚、建肃清，侍逆游绎南赣。吾湘东面之防亦已增戍，不知可御之境外否？

修理会馆一节，已详复文卿侍御函中，并希亮察。三镇轴费，除何镇玉贵系请正二品外，王镇仕益、熊镇登五俱系请一品，应各补银六两。舍亲欧阳柄钧捐封结费，应照五月二十六日尊函，补银十五两。兹共寄上二十七金，即希察收代办。高令彦骥捐免离任，铜局云尚少十余金，未蒙核有确数，仍望详示。渠不由举人出身，捐免保举三百四十金，恐渠无从措办，俟再询明奉报。彭方伯毓橘轴内遗漏伊生母谢氏封典一道，不止错落数字，断难洗填，应请全换另写为妥。李镇济清等荫照各件，均交此次折弁带回。诸费清神，专泐复 ⁽¹⁾ 。

————————————————————

(1)  原抄件下缺。

130．复黎培敬八月十六日

金陵幸克，乃资群力而得，不次之赏，只增惭愧。拟深秋再行东下，筹办恢复金陵旧观诸事。

简堂尊兄大人阁下：

顷接惠缄，猥以克复金陵，渥邀恩命，感悚曷任！借念〔谂〕骏誉日隆，鸿文云蔚。胪传朵殿，称盛事于庚年；光照藜编，校秘书于乙夜。引詹矞霭，倾颂良殷。

国藩兄弟久践戎行，未能早下坚城，致累桑梓转输相继，数载于兹。比托朝廷福威，将士苦战，始蒇斯役。自惟碌碌，何功可言？乃蒙温语褒嘉，重于五岳，湛恩汪，萃于一门，感涕旁皇，何以克称！前月小住金陵，将善后事宜略举大纲，交舍弟暂为经理，旋回皖垣。秋深再行东下，筹办一切。惟是饷项奇绌，甚于昔岁，需用巨款，亦多于昔岁，不知从何措手。湖郡、广德州相继克复，逸贼数万仍图由皖窜江。江西抚、建肃清，侍逆游绎南赣。吾湘东面之防亦已增戍，不知可御之境外否？知关廑系，附报一二。专泐复谢。顺问台安。不备。

131．复吴棠八月十六日

告知近状，商议淮扬人事安排。

仲山〔仙〕尊兄大人阁下：

顷奉惠缄，祗悉月前复书已蒙雅照。本月二日续泐一函，并贺大喜，亮经递到。辰惟恩纶新贲，荩绩弥隆。引企矞晖，庆祝无量。

弟前在金陵小住二十余日，七月杪已回皖垣。九月间再赴江宁，筹办一切。惟饷奇绌，甚于往岁，诸务繁兴，亦多于往岁，不知从何措手。南岸湖州、广德相继克复，逸贼数万仍图由皖窜江。江西抚、建肃清，暂留鲍军在彼待剿浙皖余氛。北岸英、六边界近有贼踪，蒋道等稳打稳守，添调金陵刘南云方伯各军北渡，径剿英、霍。行粮支绌，未卜能否迅速前来。英臬司协剿麻城，方期得手，而陈国瑞忽叛。多此波折，真百思不到也。淮扬道一缺，有河务地方案件，徐道相距太远，运司鹾务日繁，均难兼顾。似应复设淮南道员缺，即请尊处主稿见示，核定后再行会奏。专泐布复。敬请台安。不备。

132．复朱兰八月十六日

吏才乏满意之选，实无可奈何之事。军情顺适，而陈镇复叛，又多一重波折。乡试拟十一月举行。

久香老前辈大人阁下：

初二日肃复一函，计蒙朗鉴。顷奉手书，敬悉一切。

吏才难得，是在诚心以求。国藩久拟贤员数人，储为金陵之用，惟苦雕残太甚，循吏无多，而慈祥守令又或不能权时济变，于仓皇扰攘之间，暗寓生聚教训之法。吏材乏满意之选，则鄙人不得行其志，斯民不得被其泽者正多矣。

江右抚、建肃清，侍逆尚游绎于赣南，并未擒获。湖郡、广德州七月二十六、二十九相继克复，逸贼数万图由皖而南，仍窜江西，已留鲍军在抚、建豫备迎击。英臬司系在麻城获胜仗，倪逆宵遁，宋酋乞降。正期得手，而帮办之陈国瑞忽叛，多此波折。英、霍边界亦有贼迹，已由金陵抽调刘、朱等军万人北渡进剿，冀收夹击之效，未知能否速到。

闽、苏两省续放何人，此间未见明文。调考宁属士子，洪琴西接刘守方蕙信，云届期定即来省办考，不再迟延，想尊处已接该守禀报矣。徽属亦有调考之议，以日期太迫而止，诚为可惜。若调考优生，会考优拔，俟轺车到金时，可与录科先后办理。乡试拟十一月举行，九月出奏，九月二十二日简放主考，十月初出都，当不为迟。专泐缕复。敬请台安。摹璧谦版。诸惟心鉴。不宣。

133．复英翰八月十六日

郭、康、骆等归附，当细察其居心行事。江西抚、建甫就肃清，浙、皖余氛或可扫荡。

西林尊兄大人阁下：

顷奉惠缄，猥以金陵之捷，远劳藻饰。此次克复名都，翦除元恶，实托朝廷福威，将士苦战，鄙人兄弟，何功可言？过叨宠贺，曷任感悚！就谂恩纶新贲，勇爵荣膺，荩续日隆，良殷企颂。

麻城之贼，屡经贵部剿办，倪逆宵遁，宋酋乞降。方期顺手，而陈国瑞忽叛，多此波折。郭、康、骆等将率三千人归附麾下，郭、康平日为人，居心行事果可靠否？陈国瑞之叛迹，有可指否？想邸帅察看情伪，处分必允当也。

山内二路，前经蒋道稳打稳守，贼已受伤而去，粮路亦当略通。敝处调刘南云方伯等军万人自金陵北渡，由滨江一路进剿，未知何日可到。弟前月杪自江宁回皖，九月间皖北无事，再行东下，经画一切。湖郡、广德州七月底相继克复，逸贼数万仍图由皖窜江。江西抚、建甫就肃清，刘、鲍军在彼待剿，浙、皖余氛或可一律扫荡耳。专泐复谢。敬请台安，顺贺大喜。祗璧谦版。不备。

134．复乔松年八月十六日

何镇实系庸才，不可野战，只能守城。拔赴皖北之军，须给足饷银，方可成行。

鹤侪尊兄年大人阁下：

初二、初五迭布复函，旋接惠书五件，具悉种切。

蒋道一军粮路稍梗，尊意径札何镇绍朝由巢县向霍山进扎。据弟愚见，何镇实系庸材，调至英、霍等处野战，必至偾事；若在巢县凭城坚守，尚足自固。弟与诸将相处较久，深知其短，故每置之距贼稍远之地。在彼得以藏其拙，在我亦可养其威。若轻于一试，一经败挫，各处胆寒，贼焰亦顿长矣。区区愚见，卓裁以谓为然否？

前次抽调金陵刘方伯及朱镇洪章两军赴皖北，朱镇南桂一军赴皖南，目下湖州、广德均报克复，已饬朱镇南桂亦赴皖北。因饷项短绌，须筹足四五万金，给令遄行来皖，径赴英、霍堵剿。刘方伯刻下病势颇重，二朱当可先到也。蒋军前次被围，近已击退，该军本可野战，嫌力薄耳。文占魁经张镇掩捕正法，六安又去一害。陈国瑞徘徊于麻城之三河，邸帅既至白杲察看，当有一番处分。专泐布复。敬问台安。不备。

135．复李榕八月十六日

蒋军击退敌股，粮路已通。援赴皖北，以饷绌而迟迟未行。

申夫仁弟大人阁下：

接初八日手书，知安抵桐城，军米已运足三千石，可支两月，至以为慰。

霍、六接壤之流波疃、麻埠均有贼踪。英山蒋军粮路稍梗。目下业已击退。此间抽调金陵刘南云方伯、朱镇洪章两军赴皖北，朱镇南桂一军赴皖南。目下湖州、广德克复，朱镇南桂亦可北渡。但须筹四五万金，发给该三军，方能行动。刘南云病势颇重，未知能否速愈，曷胜焦灼。复问台安。

136．复邵亨豫八月十六日

众将用命，金陵始得幸克。善后事宜，已粗举大纲。浙、皖将次肃清，鄂、赣仍多后患。

汴生仁弟馆丈阁下：

夏间接展手书，俗缘碌碌，稍稽裁答。顷奉惠函，猥以克复金陵，渥邀宠命，远劳见贺，感悚曷任！借谂台祉绥愉，荣问庥畅，瀛眷已由文登安抵京寓，兰玉环阶，奚如抃慰。

鄙人兄弟久践戎行，惭无裨补。比托朝廷威福，将士苦战，幸蒇斯役，何功可言？乃蒙天语褒嘉，重于五岳，湛恩汪，萃于一门，感涕旁皇，何以克称！前月小住金陵，目睹万室焚烧，白骨山积，益复惨不成欢。自五季以来，生灵涂炭，无逾今日。纵得良有司百辈拊循而噢咻之，而起瘠嘘枯，殊不易易，不知何年始得挽回元气耳。善后事宜，百绪繁兴，粗举大纲，交舍弟经理，鄙人回抵皖垣。九月间再赴江宁，筹办一切。

湖州、广德均经克复，浙、皖将次肃清。江西抚、建一带，亦经鲍军驱除。惟侍逆窜逼南赣，未遽殄灭；鄂边之贼游绎麻、罗之间，楚、皖各军久疲剿堵。鄙意厌苦兵间，亦疲苶不堪事事矣。肃布一二，诸希心鉴。复问台安。

137．复李瀚章八月十六日

金陵既克，故奏明停止粤厘，是以缺饷更甚。长江水师章程，今冬尚难定议出奏。现正赶修贡院，冬月将举行乡试。

筱泉年兄阁下：

前奉手书两函，稍稽裁答。顷以金陵告克，重劳宠贺，愧悚曷任！

前此彭、杨二帅暨鲍军门驰援上游，金陵兵单，商请会剿，而令弟少筌宫保方规湖州，未遽西迈。幸托朝廷福威，将士苦战，得蒇斯役。鄙人兄弟，何功可言？六月杪东抵江宁，将善后事宜粗举大纲，交舍弟经理，七月底回抵皖垣。九月再行东下，筹办一切。惟是饷项奇绌，甚于往岁，需用巨款，亦多于往岁。粤省七成之厘，业于七月二十九日奏明停止，以践成诺，录稿咨行。江西一半之厘，除留备徽防军米外，其余概充鲍、周两军援江之饷，更无涓滴解皖。仅湘南之三万，皖江之数卡，断难敷用，曷胜焦灼！

承示军政一端应及时改立章程，洵为思深虑远。安徽绿营，业经奏明停募；江西绿营，近概由抚辕主政；江苏绿营，当与少筌会商，悉心区画。为东南计，则水师尤为至要。前经疏请添设长江水师提督一缺，已蒙简放黄昌岐补授，现与杨、彭及沿江督抚会商水师章程，分汛、设官、廉俸、缉捕、差操、修船诸务，头绪繁多，今冬恐尚难定议出奏。

承询及贡院情形，前在江宁亲往察看一次，号舍均尚完好，至公堂、衡鉴堂、明远楼亦未毁坏。监临、提调、监试、主考房官各屋，誊录、对读各所，均须从新添造。已札善后局江安〔宁〕布政司赶紧修葺。拟于九月具奏，十一月举行乡试。其捐输广额，亦应出奏。上下江分闱之议，已行知苏皖绅士，十一月齐集金陵会议。众论所萃，至理斯彰，或合或分，当易裁决耳。

湖郡、广德州均已克复，皆由少筌大力相助。国藩创立淮勇新军，本欲济湘军之穷，而为鄙人弥缝其阙，今竟如愿相偿，附告一慰。令弟荣膺显爵，阁下真授薇垣，德门盛事，络绎辏，尤深庆祝。专泐。复问台安，顺贺大喜。

138．复鲍超八月十七日

克复坚城，倚赖甚多。湖、广克后，残敌数万意图窜江，当仍驻抚、建，备剿此股。

春霆仁弟大人阁下：

七月十七日泐复一函，八月初十迭接惠书，猥以鄙人渥邀恩命，远劳称贺，并以阁下荣膺世职谦言谢，悚愧曷任！阁下前敌多年，肃清数省，每遇大股悍贼，狂风骇浪，悉赖贵军捍御，化险为夷，固宜天语褒嘉，赏延于世。而六月二十九日谕旨特将“此次虽已加恩，仍俟江皖肃清，同膺上赏”之处温纶宣示，尤为非常之荣，企祝曷已！国藩谬践戎行，德薄能鲜，全赖阁下与杨、彭、胡、李诸公维持一切，实因人以成事，敢贪天以言功？乃叨朝廷逾量之恩，更承僚友过情之誉，寸衷深抱不安。

湖州、广德克复后，余贼数万仍图窜江，贵军宜留驻抚、建，备剿此股。已于公牍批答，并于十三日出奏。谢恩折亦已办好，十七日专差进京，即当抄稿咨送尊处。此复。即贺大喜，顺问台安。

国藩顿首

139．复吴炳崑八月十七日

厚庵奉迅赴甘肃之命，同赴兰州时，尚希珍卫。善后事宜百绪繁兴，不知从何着手。

贞阶尊兄大人阁下：

顷奉惠书，猥以贱兄弟渥邀懋赏，远劳宠贺，愧悚曷任！此军之兴，同袍诸君，千磨百折，零落将尽，存者不过数人，而独寒门先膺异数。抚今追昔，弥切感惭！敬谂安抵江西，台祉绥愉，至以为慰。厚帅未审督办之先，早盼阁下东来相助为理。及赴江西之后，军务益繁，企望愈殷。今阁下惠然肯来，不惟厚帅倚重，其裨益于敝处者亦复不少，在江犹在皖也。目下厚帅奉迅赴本任之命，如果成行，台端想必同赴兰州。长途劳勚，尚希珍卫。

国藩在金陵小住二十余日，七月杪回抵皖垣。九月间再行东下，移驻江宁，筹办一切。惟是善后事宜百绪繁兴，饷项奇绌，甚于往岁，不知从何措手耳。专泐复谢。敬问台安。祗璧衔版。不备。

140．复王子坚八月十七日

告近状及皖、赣战事。

子坚尊兄年大人阁下：

两奉惠函，猥以克复金陵，忝邀恩命，又樨香之届候，叨藻饰之兼施，感悚之余，弥深纫戢。敬谂政祺笃祐，家庆祥。梓舍持衡，驻星轺于汉水；兰防奏凯，迓露于虞廷。引睇吉晖，良殷抃颂。

弟久践戎行，惭无裨补。比托朝廷威福、将士苦战，获蒇斯役，何功可言？乃蒙圣主逾量之褒崇，并群僚友过情之宠誉，抚躬循分，感愧交并。前月小住金陵，将善后事宜略举大纲，旋回皖垣。九月移驻江宁，筹办一切。湖郡、广德相继克复，逸贼数万仍图窜江。鲍军仍留抚、建，备剿北路。刘、席、江、王及祥、韩等营已赴宁、赣，自可专顾南路。闻精捷徐镇初六抵赣，诸军陆续云集，当可力遏寇氛也。专泐布复。敬颂节安。汇璧谦版。不备。

141．复刘于浔八月十七日

告金陵善后及皖、赣军情。

养素尊兄年大人阁下：

七月十六泐布复函，计达台览，顷奉两次惠书，备叨藻饰，感悚曷任！抚州之捷，悉赖水陆各军，而贵部累月勤劳，驱除剧寇，保障珂乡，尤堪佩慰。闻尊体违和，初五由抚州进省，想已安抵章门。务祈节宣珍卫，至以为念。

弟久践戎行，惭无裨补。比托朝廷威福，将士苦战，获蒇金陵之役，何功可言？乃蒙圣主逾量之褒，并叨僚友过情之誉，抚躬循分，感愧交并。前月小住金陵，将善后事宜略举大纲，旋回皖垣。九月再行东下，筹办一切。湖郡、广德相继克复，逸贼数万，仍图窜江。鲍军留驻抚、建，备剿北路。精捷等军已赴宁、赣，自可专顾南路。厚庵宫保奉迅赴陕甘之命，因新疆匪回连陷三城，都帅已赴伊犁剿办，而甘肃军务亟须厚庵办理也。专泐复谢。敬问台安。并璧谦版。不备。

142．复蔡应嵩八月十七日

告金陵善后安排及皖赣作战进展。

少彭尊兄大人阁下：

两奉惠缄，猥以克复金陵，渥邀恩命，又樨香之届候，叨藻饰之兼施。感悚之余，弥深纫戢。敬谂福桂斝，勤著兰防，章贡台前，定遏黄巾之寇；丝纶阁下，即增朱绂之华。引睇吉晖，良殷企颂。

弟久践戎行，惭无裨补。比托朝廷威福，将士苦战，获蒇斯役，何功可言？乃蒙圣主逾量之褒，并承僚友过情之誉，抚躬循分，感慨交并。前月小住金陵，将善后事宜略举大纲，旋回皖垣。九月移驻江宁，筹办一切。湖郡、广德相继克复，逸贼数万，仍图窜江。鲍军仍留抚、建，备剿北路。刘、席、江、王及祥、韩等营已赴宁、赣，自可专顾南路。闻精捷徐镇初六抵赣，诸军陆续云集，当可力遏寇氛也。专泐布复。敬颂节安。汇璧谦版。不备。

143．复黄赞汤八月十七日

略陈近况。

莘农老前辈大人阁下：

两奉惠书，猥以克复金陵，忝邀恩赏，掞张溢量，感悚曷任！敬惟吉叶元旋，玉躬康复，定符勿药之占，弥养大椿之寿。引詹矞霭，企祝靡涯。

侍久践戎行，略无裨补。比托朝廷威福，将士苦战，获蒇斯役，何功可言？乃蒙温语褒嘉，重于五岳，湛恩汪，萃于一门，感涕旁皇，奚以克称！前月拜疏东下，小住金陵，将善后事宜粗举大略，交舍弟经理，回抵皖垣。秋深再移驻江宁，筹办一切。湖郡、广德州均已克复，逸贼数万，仍图窜江。比檄鲍军留驻抚、建，备剿浙、皖续至之贼，当可力遏寇氛。专泐复谢。敬请台安。摹璧晚谦，诸惟崇鉴。不备。

144．复许本镛八月十七日

忝窃非分，夙夜怀惭，惟望天下太平，江山稳固。

茨堂老前辈大人阁下：

顷奉惠缄，猥以克复金陵，忝邀恩命，又樨香之届候，叨藻饰之重施，感悚之余，弥深纫戢。敬惟政成第一，誉重无双。翼轸分星，开祥云于玉宇；羽觞醉月，承湛露于金樽。引企矞晖，良殷抃颂。

侍合围白下，已阅三秋。方疑地道无成，徒费巨灵之擘，幸托天威有赫，竟僇贰负之尸。赖群策群力以蒇功，蒙懋赏懋官之用勤，忝窃非分，夙夜怀惭。惟愿璧月常圆，全照大地山河之影；更冀银潢倒注，净洗尘寰兵甲之污。专泐复谢。敬请台安。祗璧谦版。不备。

145．复赵焕联八月十七日

敌股数万，仍图窜江，已留霆军驻扎抚、建，刘、席等部进赴宁、赣。

玉班尊兄亲家大人阁下：

两奉惠函，猥以克复金陵，渥邀异数，远劳暖贺，感悚曷任！鄙人兄弟同践戎行，未能早下坚城，致累桑梓之乡转输相继。比托朝廷福威，将士苦战，始蒇斯役，何功可言？乃蒙旷典酬庸，忝窃非分，又念从前同袍诸公，既霾忠而长往，今日前敌诸将，尚转战而未休，而贱兄弟遭逢际会，同膺懋赏，感涕之余，弥增愧歉！

承示台旆督军出境，前部已抵泰和一带，湘中东面之防益臻稳固，江省南赣之贼亦可驱除，荩绩日隆，奚如企佩？目下浙之湖郡、皖之广德相继告克，逸贼数万，仍图窜江，已留霆军驻扎抚、建，专顾北路，备剿浙、皖续到之贼；刘、席、江、王及祥、韩等营已赴宁赣，责令专顾南路，追剿侍、康等逆上窜之贼，未识能否尽殄寇氛。

弟前月杪自金陵返棹回皖，九月间舟赴江宁筹办。善后事宜，百绪繁兴，饷项奇绌，不知从何措手耳。专泐复谢。顺问台安。祗璧谦版。不备。

146．加李瀚章片八月十八日

告谕旨免办报销及照征粤厘诸事。

再，各路军营免办报销，近日皇恩浩荡，此旨尤为出人意表。敝处头批报销虽已入奏，尚未了结，二、三批及十年以后各案全未办动。闻此恩旨，直如罪人遇赦，大病将愈，感激涕零。因阁下经手多年，特将部文行知，以慰廑念。

此外难了之事，则募勇太多，遣散极不易易。欠饷已逾五百余万，一日不遣，愈欠愈多，思之可惧。少泉淮勇欠饷尚少。惟战争之兴未阑，而应防之患尚多，势难遽遣粤东厘金。敝处奏请停止，不特以践夙诺，亦因本省兵事方殷，非此不足以支持。乃圣恩优渥，仍令收解，敝处弥增惭愧。将来或本省与两江各分其半，候与寄帅商定，再行复奏。手此。载颂筱泉世仁弟台安。

147．复恽世临八月十八日

赣中布防已定。皖北之防，刘、朱等军以缺饷太多，尚未开拔。而粤东生事，其厘银再不可恃。

次山尊兄大公祖大人阁下：

七月二十七肃函复谢，亮达台览。顷奉惠书，掞张溢量。自惟德薄能鲜，谬践戎行，久劳梓里之转输，悉赖桪辉之远照，遂人〈力〉以成事，敢贪天以言功？乃蒙朝廷逾格之褒崇，并叨僚友过情之宠誉，感悚曷任！辰维荩绩弥隆，威棱远耀，西讨黔省之贼，东遏赣江之寇，湘中边防，益臻稳固，企佩靡涯。前闻玉体违和，比想调摄康胜，尤深驰系。

弟七月杪已抵皖垣，诸叨平顺。南岸湖郡、广德州相继克复，逸贼数万，殆将由徽窜江。鲍军留驻抚、建，专顾江西北路，备剿浙、皖续到之贼；刘、席、江、王等军先后赴赣南一带，专顾南路，追剿侍、康等逆上窜之贼。厚庵宫保奉迅赴陕甘本任之命，新疆匪回连陷三城，都帅移师往剿，厚庵不能不驰赴甘省，接办军务也。皖江北岸各城隘派有守兵，苦少战将。鄂边贼踪阑入英、霍界内，经蒋道击退。微嫌力薄，续调金陵刘南云方伯、朱镇南桂等军，由滨江一路来皖进剿。而刘南云病势颇重，各该军欠饷过巨，须筹足四五万金方能行动。到防尚须时日，曷胜焦灼！

停解粤厘之奏，十四日接奉谕旨，未邀俞允，仍令照旧分成接解。盖朝廷深知敝处饷项奇窘，势难另筹，因仍旧贯，俾资挹注。而鄙人既不得遽践成诺，又念江贼南犯，粤东军事方殷，断非三成厘饷所能支持，当与寄、筠两帅函商添分几成，另行复奏耳。敬问台安。诸惟心鉴。

148．复郑元璧八月十八日

克复坚城，彼此同庆。愿普天安谧，早享太平。

锡侯大公祖年大人阁下：

顷奉惠书，猥以金陵克复，远劳见贺。鄙人兄弟同践戎行，未能早下坚城，久累桑梓转输，并烦贤哲筹画。比托朝廷威福，将士苦战，获蒇斯役，何功可言？敬惟懋绩鹾纲，荣权柏府。糈台兼管，久宣转饷之勤；泮水同歌，快睹献功之盛。引詹矞霭，抃颂弥殷。

弟前月拜疏东行，顷已旋皖，秋深再赴江宁，筹办一切。湖郡、广德州相继告克，江西抚、建各属亦就肃清。侍逆窜逼赣南一带，湘东之防又已增戍，当可御诸境外。切盼江、鄂余氛尽数扫荡，迅奏澄清之绩，普登康乐之书，斯为至幸。专泐复谢。敬请台安。祗璧谦版。不备。

149．复陈象沛八月十八日

金陵之克，欣慰同之。愿余氛尽扫，四海安夷。

吉农尊兄大公祖大人阁下：

顷奉惠函，猥以金陵之捷，远蒙藻饰，感悚曷任！自惟德薄能鲜，谬领师干，久劳征戍，比托朝廷威福，将士苦战，获蒇斯役，何功可言？敬惟荣莅湘衡，新猷懋介。运金心于兰锜，戍谨秋防；膺锡命于芝纶，语颁春殿。引詹矞霭，企颂良殷。

弟前月拜疏东行，顷已旋皖。秋深再赴江宁，筹办一切。湖郡、广德州相继告克，江西抚、建各属亦就肃清。侍逆窜逼赣南一带，湘东之防又已增戍，当可御诸境外。切盼江、鄂余氛尽数扫荡，迅奏澄清之绩，普登康乐之书，斯为至幸。专泐复谢。敬请台安。祗璧谦版。不备。

150．复胡镛八月十八日

金陵之克，实资群力。普天静谧，乃为至幸。

听泉尊兄大公祖大人阁下：

顷奉惠书，见贺金陵之捷，感悚曷任！鄙人兄弟同践戎行，未能早下坚城，久累桑梓转输，并烦贤哲筹画。比托朝廷福威，将士苦战，获蒇斯役，何功可言？借谂泽布五溪，星辉一道。清畏人知之操，远绍家风；禄自天申之诗，载歌令德。引詹矞霭，企颂良殷。

弟前月拜疏东行，顷已旋皖。秋深再赴江宁，筹办一切。湖郡、广德州相继告克，江西抚、建各属亦就肃清。侍逆窜逼赣南一带，湘东之防又已增戍，当可御诸境外。切盼江、鄂余氛尽数扫荡，迅奏澄清之绩，普登康乐之书，斯为幸甚。专泐复谢。敬请台安。祗缴谦版。不备。

151．复胡兴仁八月十八日

金陵虽克，善后各务尚极费周折。余敌四窜，不知何日可了。

恕堂仁兄大人阁下：

顷奉惠书，猥以金陵克复，远叨宠贺，感悚曷任！敬谂侍福康愉，玉躬安健，看凤池之济美，即蟾窟之攀香。引企矞晖，庆祝无量。

国藩兄弟同践戎行，未能早下坚城，致累桑梓之邦转输相继，共济时艰。比托朝廷福威，将士苦战，获蒇斯役，何功可言？前月小住金陵，将善后事宜略举大纲，交舍弟经理，旋回皖垣。秋深再行移驻江宁，筹办一切。惟是饷项奇绌，甚于昔岁，诸务繁兴，亦多于昔岁，不知从何措手。湖郡、广德相继克复，逸贼数万，仍图由皖窜江。江西抚、建肃清，侍逆游绎南赣，吾湘东面之防亦已增戍，不知可御之境外否？鄂边之贼徘徊楚、豫、皖交界之间，各军久疲剿堵，鄙人厌苦兵间，亦疲苶不堪事事。如何！如何！肃布一二，诸希心鉴。复问台安。不备。

152．复郭嵩焘八月十九日

金陵虽下，余事尚多费周折，亦难多调部队援粤。粤东事急，可取厘捐之半以应之。人事胶葛，望洒脱置之。

筠仙仁弟亲家大人阁下：

接奉七月一日惠书，敬知一切。

此间自金陵克复，湖州、广德相继而下，耳中所闻，无非吉语，纸上所见，无非谀词。然前此侍、陪、康诸逆，即将由江入闽入粤，目下堵、祐诸逆，又将由徽入江入粤，皆将为棠疆之累。惟群贼所甘心者，实不在粤而在楚，而三江两湖之贼，又实不愿从诸酋还粤，此情事之的然者，当非广东不解之祸。江、席诸军已抵赣南，似可由尊处奏调援粤，但苦俱不得力。王钤峰略胜一筹，亦惜全系新营。此外则皆须留江西之南路，鲍、刘则防江西之北路，御浙、皖之续股。厚庵则以回疆连陷三城，奉旨谆催赴甘肃新任。欲为尊处请将调兵，殊难应手。

土苴视粤之说，鄙人亦无是心，然莫能辞矣。停止粤厘一疏，谕旨尚未允准。此时本省三成，万不敷用，请阁下与寄帅商酌，江、粤各分一半，俟一二月后，彼此再行奏明。厘税加中额四名，或可间执阻挠者之口，而稍见踊跃。人谓粤东昔年办捐，始终未奏奖一次，欲阁下追奖旧捐而新捐乃旺，信否？

国藩在金陵不及一月，七月杪乃回安庆，九月初再赴江宁。舍沅弟之病迄未痊愈，功成名立，异数殊恩，而肝疾犹郁郁未已，真有如退之所云“余澜怒不已，喧聒鸣瓮盎”者。众情激撞，触绪增懊。计阁下与沅弟之褊衷，皆将与天地无终极，视鄙人昔岁，殆不多让也。盍一稍纾怀抱，一脱桎梏乎？焦孟不欲往从任镇，雪琴有文奉咨矣。诸惟心鉴。顺问台安。

153．复陈鼐八月十九日

资金短缺，善后事几无可措手。杨当赴甘，鲍思请假，刘病沉笃，局势尚多忧患。

作梅仁弟大人阁下：

前接江苏咨文，欣谂恩授观察，尚稽裁贺。顷展惠函，以江、浙肃清相庆，以善后各务相勖，纫戢曷任。

国藩六月杪拜疏东行，小住金陵二十余日，目睹万室焚烧，白骨山积，惨然不怡。略将善后事宜各举其大纲，交舍弟经理，买舟西旋，七月杪抵皖。九月间再行移驻江宁，筹办一切。饷项奇绌，不得不将金陵各营遣撤一半。而应撤者欠项无着，应留者行粮无措。此外诸务繁兴，动需巨款，不知从何措手。

鄂边之贼时时图窜皖北。湖州、广德余贼匿徽、浙山中，不久必至江西。杨厚帅因新疆连陷三城，奉旨催速赴甘，势难久留江楚。春霆归心箭激，江西全境如果肃清，亦难须臾淹留。舍弟肝郁未舒，湿毒如旧，梦寐思归，迫不可遏。刘南云方伯病甚沈笃，难期速痊。万一兵事更有反复，后患仍未可量，焦虑曷已！沈疴甫起，调摄诚难，但求不至复病，则缓缓将息，当可渐渐复元耳。宝应长令谨已存记。复问台安。

154．复官文八月十九日

刘、朱等军需给足欠饷，方可拔动。届时再商进止。

秀峰宫太保爵中堂大公祖阁下：

初八日肃函布谢，亮蒙崇鉴。顷奉惠书，祗聆一切。敬惟亲督虎旅，驻节鹅湖，净扫罗、蕲之寇氛，统筹皖、豫之边备。尽劳督笃，企佩曷任！

承示发捻势将东趋，由宿、太以窥安庆，屡饬刘南云一军稳固安庆门户，由宿松、太湖兜剿而上，至陈德园、张家塝会合雄师，二面夹击；朱镇一军由桐城、潜山进剿，使贼无暇可乘，具见硕画周详。敝处前调刘军及朱镇洪章所部同赴皖北，本令从滨江一路由宿、太进剿，别调朱镇南桂一军赴皖南，适湘〔湖〕郡、广德均报克复，饬朱南桂示赴皖北。因各该军欠饷太多，饬台等足四五万金，给令遄行。而刘南云病甚沈笃，难期速痊，二朱亦未知何日可到，比又檄催迅速北渡。俟到皖时，酌照尊示进兵，再行咨达。专泐布复。敬请台安。诸惟心鉴，不备。

155．复僧格林沁八月十九日

皖南肃清，惟英、霍一带兵力稍单，而刘、朱等军又因欠饷而未能开拔。

曾国藩顿首上书僧亲王钧座：

顷奉赐书，仰蒙奖饰，感悚交并。伏读谕旨，亲王忠勇性成，不避艰险，军麾所莅，威望允孚，恩赐加贝勒，令世子受封，天语褒崇，重于泰华，王猷赫业，冠于古今。佩服良深，忭贺无既。

国藩才识庸愚，谬膺重寄，未能早下坚城，尽歼发逆，以纾朝庭南顾之廑。仰托圣主鸿福，并赖贤王声威，幸蒇斯役，何功可言？乃蒙异数殊恩，实梦想所不到，感激旁皇，弥增祗惧。六月二十三日拜疏东下，在金陵营次将善后事宜粗举大纲，交舍弟暂代经理，七月底已回安庆，料理上游军务。定于九月初移驻江宁，筹办一切。

南岸湖郡、广德州相继克复，逸贼尚匿徽、浙山中，图窜江西。已饬徽防各军悉力堵剿，并檄鲍提督超肃清抚、建，即在该处扎营，预备迎剿窜江之贼，或可扫除寇氛。皖江北岸英、霍一路贼焰甚炽，虽经蒋道凝学击退，尚嫌兵单力薄。已抽调金陵刘藩司连捷、朱镇洪章、朱镇南桂等军万人北渡，由太湖、英山一路进剿。各该军欠饷太多，赶措川资，方能行动。蒙示鄂边贼踪如果被击东趋，大军即移驻三河尖相机兜剿，荩筹周密，感荷曷任！专肃布谢。敬请勋安，祗贺大喜。伏祈钧鉴，不备。

156．复苏廷魁八月二十日

金陵乃将士苦战得之，而今百废待举，实不堪胜任。

根堂老前辈大人阁下：

顷奉惠书，并窦侍御函，猥以克复金陵，忝邀恩命，掞张溢量，感悚曷任！敬惟凤德五文，豸章一角。直声播于天下，昔日阳城；福曜丽于中州，今时召伯。引詹矞霭，企颂靡涯。

侍久践戎行，毫无裨补，陈师白下，已阅岁时，愧未能早克坚城，拯民水火。比托朝廷福威，将士苦战，获蒇斯役，何功可言？乃蒙圣主逾格之褒，并叨僚友过情之誉，抚躬循分，但有祗惧。前月小住金陵，旋回皖省，简料上游军务。秋深即当移驻江宁，经画一切。惟是求贤审官，苏枯起瘠，以及水陆营制、江海防务、监漕丁赋诸大政，在在均须妥筹。才识本极薄劣，精力近更衰颓，深虞措置乖方，贻讥大雅。尚希惠锡南车，以匡不逮。专泐复谢。敬请台安。谨璧谦版。不备。

157．复刘长佑八月二十日

旷典酬庸，弥深愧歉。款项无着，将士思归，善后实难。

印渠仁弟大人阁下：

六月朔泐复寸函，十一日陈将飞熊赍到手书，稍稽裁复。顷接惠缄，猥以克复金陵，寒门迭邀异数，远蒙庆誉，感悚曷任！敬惟玉节巡边，尽劳益笃，巩黄图之营卫，答丹陛之眷廑。引睇矞晖，企颂无量。

国藩德薄能鲜，久践戎行，未能早下坚城，致累桑梓之乡转输相继。比托朝廷福威，诸将露处环攻，累月兼旬，竟以地道攻克逆巢，擒僇元恶，实因人以成事，敢贪天以言功？乃蒙旷典酬庸，忝窃非分，又念此军之兴，同袍诸君，千磨百折，零落将尽，惟吾辈数人仅存，而贱兄弟先膺懋赏。抚今追昔，弥深愧歉。月前金陵小住二十余日，目睹万室焚烧，白骨山积，惨然不怡。将善后事宜略举大纲，交舍弟经理，旋回安庆。俟上游军事布置稍定，即当移驻江宁，筹办一切。饷项奇绌，只得将各营遣撤一半。而应撤者欠款无着，应留者行粮无措。此外诸务繁兴，动需巨款，不知从何措手。

鄂边之贼窥逼皖疆，英、霍一路，经防军击却，而兵力尚单，抽金陵万人北渡，筹给行资，方能拔营来皖。南岸湖州、广德克复后，余贼尚匿徽、浙山中，不久必至江西。此股颇甚狼狈，堵逆闻已就歼，当不似侍、康等酋之整齐难制。厚庵奉速赴陕甘本任之旨，势难久留江楚。春霆归心箭激，江西全境如果肃清，亦难须臾淹留。舍弟肝郁未舒，湿毒未愈，梦寐思归，迫不可遏。诸关廑注，顺以布闻。

158．复阎敬铭八月二十日

饷项奇绌，善后几无处下手。将领或调或病，万一兵事反复，尚多后患。

丹初仁兄年大人阁下：

顷奉惠书，猥以克复金陵，忝邀恩命，备蒙藻饰，感悚曷任！敬惟荩绩日隆，蕃釐川至。帡幪齐鲁，清慎勤久已交推；神化丹青，德功言并垂不朽。引詹矞霭，企祝无穷。

弟久践戎行，略无裨补。比托朝廷威福，幸蒇斯役，实因人以成事，敢贪天以言功？乃蒙温语褒崇，重于五岳，湛恩汪，被于一门，感涕旁皇，何以克称？前月小住金陵，旋回安庆。俟上游布置稍定，即当移驻江宁，筹办一切。饷项奇绌，甚于往岁，诸务繁兴，亦多于往岁，不知从何措手。

鄂边之贼，窥伺皖疆，英、霍二山，寇氛逼近，虽经防军击退，尚嫌兵单，添调金陵万人北渡援皖。湖郡、广德克复，逸贼狂奔徽、浙山中，殆将续行窜江。江西抚、建肃清，伪听王等投诚，侍、康诸酋窜逼南赣，尚未就歼。新疆连陷三城，都将军移师往剿。杨厚帅奉到谕旨，催赴甘肃，势难久留江楚。各营将士纷纷请给病假，恳求遣撤，万一兵事更有反复，后患仍未可量。鄙人饱更事变，不免兢兢过计，尚希惠锡南车，以匡不逮。专泐复谢。敬颂节安。致厚庵、雪琴各一函，已付递去。诸惟崇鉴，不备。

159．复张之万八月二十日

俟上游布置稍定，即当移驻江宁。添调万人赴皖，尚未到防。

子青尊兄大人阁下：

顷奉惠书，猥以克复金陵，忝邀恩命，又樨香之届候，叨藻饰之先施，感悚之余，弥深纫戢。敬惟福耀张躔，望崇嵩岳。受玑钤于黄石，千里纡筹；进金鉴于丹墀，十华锡羡。引詹吉霭，企颂靡涯。

弟谬践戎行，久劳征戍，比托朝廷威福，将士苦战，获蒇斯役，何功可言？乃蒙圣主逾格之褒，并叨僚友过情之誉，抚躬循分，感愧曷任！前月小住金陵，旋回安庆。俟上游布置稍定，即当移驻江宁，筹办一切。

湖郡、广德州相继告克，逸贼数万殆将窜江，已檄鲍军预备迎剿。皖北英、霍一路贼氛甚炽，添调金陵万余人北渡，来皖进剿，尚未到防。闻雄师会战麻城，并歼灭申、正、新、息之匪，奚如欣佩！专泐复谢。敬颂节安。摹璧晚谦。不备。

160．复庞际云八月二十一日

沅甫肝病太重，望多加劝慰。俟轮船到安庆，即便东行筹办一切。英、霍兵力稍嫌单薄。

省三仁弟阁下：

接十六日手书，欣悉安抵江宁，拟在三元街作善后局，并知城中商民云集，至以为慰。惟闻舍弟湿毒又发，肝火亦旺，刘南云病势沈笃，均深系念。舍弟自带勇九年，人第知其屡克名城，未尝败挫，诸事顺手，而不知其用心最苦，怄气最多，皆隐忍于众所不见之地，遂至郁结而不可解。此次以坚苦而立大功，本可自慰之事，亦稍堪吐气之候，而犹郁抑不已，此则肝家有病，不能善自开豁之故。望阁下劝令勇以去之，静以和之。至要！至要！比已扎〔札〕调九江轮船，俟船到安庆，鄙人于九月初一、二即便东行，省视舍弟，并筹办一切。

皖北英、霍颇有贼踪。蒋道虽已将逆股击却，究嫌力薄，日盼刘、朱等军北渡进剿。而南云既病，二朱亦不知何日可到，焦灼何已！复问台安。

161．复甘清如八月二十一日

乱后巡视金陵，惨不成欢。挽回元气，殊非易易。

清如尊兄大人阁下：

顷接惠缄，远蒙藻饰，感悚曷任！借谂移旆榕垣，台祺迪吉。珂里之枭音已靖，松菊应存；金门之凤诺新颁，星云并焕。引詹矞霭，抃颂良殷。

弟久践戎行，惭无裨补。比托朝廷威福，将士苦战，获蒇斯役，何功可言？乃蒙圣主逾格之褒，并叨僚友过情之誉，抚躬循分，但有祗惧。月前拜疏东下，小住金陵，目睹万室焚烧，白骨山积，惨然不怡。略将善后事宜粗举大纲，仍回安庆。上游布置稍定，即当移住江宁，筹办一切。惟是名都文物殄瘁风尘，挽回元气，殊非易易。如何，如何！专泐复谢。敬问台安。附缴衔版。不备。

162．复魏莲西八月二十一日

金陵善后事宜交沅甫经理。湖、广告克，浙、皖将次肃清。

莲西尊兄大人阁下：

顷接五月十日惠缄，并萧心庄墨屏四幅、石刻两种、大著一篇，远分珍箧之藏，兼示瑰琦之制，纫谢曷任！敬谂纂祺迪吉，即事多欣，至以为慰。

金陵一城，竟以地道攻克。鄙人六月杪拜疏东行，慰劳将士，俱有憔悴可怜之色，围攻劳苦可知。城中万室焚烧，白骨山积，惨然不怡。粗将善后事宜誉〔举〕其大纲，交舍弟经理，七月杪返棹抵皖。秋深再行移驻江宁，筹办一切。湖州、广德相继告克，浙、皖将次肃清。切盼江、鄂余氛一律扫荡，斯为至幸！

选事已邮托敬臣代办，尊处复有函询，不知果有可恃否？肃泐布复。顺问台安。诸希心鉴，不备。

163．复郭柏荫八月二十一日

上下褒奖，只增祗惧。

远堂老前辈大人阁下：

前布复一函，计达台览。顷奉惠书，远蒙藻饰，感悚曷任！敬惟迓福承恩，延秋笃祜。对苏台之明月，乌棨凝辉；捧朵殿之祥云，龙纶锡羡。引詹吉蔼，企颂无穷。

侍谬践戎行，久劳将士，幸收建业，何功可言？乃蒙朝廷逾格之褒，并叨僚友过情之誉，抚躬循分，但有祗惧。月前返棹皖江，料理上游军事。秋深再移驻江宁，经画一切。知关廑念，肃布一二。专泐复谢。敬颂节安。祗璧谦版。不备。

164．复郭芷修八月二十一日

克城乃将士用命，褒奖过甚，只增愧悚。

芷修尊兄大人阁下：

两奉惠函，猥以奏捷蒙恩，并荷因时祓饰，感悚曷任！敬谂履祉秋清，襟怀月朗。运筹厘局，成生金生粟之书；握节分巡，拜用虎用龙之命。引詹矞霭，抃颂良殷。

弟谬践戎行，久劳将士，幸收建业，何功可言？乃蒙朝廷逾格之褒，并叨僚友过情之誉，抚躬循分，但有祗惧。前月返棹皖江，料理上游军事。秋深再移驻江宁，经画一切。知关廑系，肃布一二。专泐复谢。敬颂节安。祗璧谦版。不备。

165．复朱山泉八月二十一日

坚城幸克，功在将士。

山泉尊兄大人阁下：

迭奉惠缄，猥以告捷承恩，并荷因时祓饰，感悚曷任！借谂遍德徐方，延辉篯里。樨尊香满，陈勇爵以斟醽；枫陛恩高，迓温纶于湛露。引詹矞霭，抃颂弥殷。

弟谬践戎行，久劳将士，幸收建业，何功可言？乃蒙朝廷逾格之褒，并叨僚友过情之誉，抚躬循分，但有祗惧。月前返棹皖江，料理上游军事。秋深再移驻江宁，经画一切。知关廑系，肃布一二。专泐复谢。敬颂节安。祗璧谦版。不备。

166．复周辑瑞八月二十一日

少筌派张军换防镇江，已否赶到？赵军驻防吉郡，湘东自可无虑。会馆须俟捐资集有成数，乃可酌议大修。

子佩仁弟大人阁下：

初六日布复一函，十四接展惠书，因时存注，纫戢曷任！借谂政祉增绥，延秋集祜。引詹矞霭，企颂靡涯。

镇江防务，少筌中丞派张树声一军接替，已否到防？江西之贼窜信丰、广昌、宁都者经官剿击，解围而遁。赵玉班方伯驻军吉郡，前部分投剿堵，吾湘东面之防益臻稳固。鄙人俟上游布置稍定，即当移驻江宁，筹办一切。

文卿侍御来函，拟请同乡捐资，重修会馆，目下暂将新馆稍加修葺。敝处已寄去百金，为小小补苴之资，并嘱由京办一公函，分寄各处。俟捐项集有成数，乃可酌议大修。知关尊廑，附布一二。复问台安。并缴衔版。不备。

167．复吴嘉淦八月二十一日

俟上游布置稍定，即当移驻江宁。钟山书院尚需修葺，目下似不能即开讲堂。

清如尊兄同年阁下：

前奉惠书，稍稽裁复。猥以金陵之捷，重蒙诗缄宠贺，感悚曷任！借谂履祉绥愉，纂述闳富。寿逾古稀，而诗律益细；境处奇啬，而襟怀自超。即事多欣，至以为慰。

弟陈师白下，久阅岁时。比托朝廷威福，将士苦战，始蒇斯役，何功可言？乃蒙圣主逾量之褒，并叨僚友过情之誉，而来书复远称裴文，近俪阿尹，德薄能鲜，何敢窃比前贤？愧歉之余，但有祗惧。前月小住金陵，旋回安庆。俟上游布置稍定，即当移驻江宁，筹办一切。钟山书院兵燹之后，尚须修葺，能否即开讲堂，候察看情形再行定夺。专泐复谢。敬问台安。摹璧晚谦。不备。

168．复冯志沂八月二十一日

告近期行止及军情调度。

鲁川尊兄大人阁下：

接展惠书，猥以忝邀异数，远辱盛誉。非常之荣而以碌碌者当之，恐塞翁不以为福，而候人转以为讥，感悚何似！辰维延秋笃祜，勤雨志民。余事作诗，有歌唐咏虞之乐；既醉备福，施令闻广誉于身。引睇吉晖，企颂无量。

弟前月之杪回抵皖垣。上游军事布置稍定，即当移驻江宁，筹办一切。鄂边之贼窥逼英、霍，迭经蒋军击却。此间抽调金陵万人北渡，由英山、太湖一路进剿，兵约于月杪可到。知关廑系，附布一二。敬问节安。并缴衔版。不备。

169．复史致谔八月二十一日

抚躬循分，但存祗惧。

士良尊兄年大人阁下：

顷奉惠缄，猥以克复金陵，远劳藻饰，感悚曷任！敬惟敷泽四明，受天百禄。箕裘世德，景三卫如矢之称；黼黻中兴，媲两京出师之颂。引詹矞霭，企祝靡涯。

弟久践戎行，惭无裨补。比托朝廷威福，将士苦战，获蒇斯役，何功可言？乃蒙圣主逾格之褒，并叨执友过情之誉，拊躬循分，但有祗惧。月前小住金陵，将善后事宜粗举大纲，交舍弟经理，旋回安庆。俟上游布置稍定，即当移驻江宁。筹办一切。惟是名都文物，殄瘁风尘，挽回元气，殊非易易。如何！如何！专泐复谢。敬问台安。祗璧谦版。不备。

170．复文辉八月二十一日

懋赏懋官，夙夜怀惭。

又石尊兄大人阁下：

七月十七肃函布复，亮达典签。顷奉惠书，猥以忝窃茅封，又逢桂序，重劳祓饰，感悚曷任！敬谂柏府延釐，樨樽福。汇泽为彭蠡，久遍德于章江；淑问如皋陶，更承恩于虞陛。引詹吉蔼，企颂靡涯。

弟久践戎行，略无裨补。赖天威之震迭，幸地轴之收回。资群策群力以蒇功，蒙懋赏懋官之用劝，抚躬循分，夙夜怀惭。惟愿璧月常圆，全照大地山河之影；更冀银潢倒注，净洗尘寰兵甲之污。专泐。复颂节安。祗璧谦版。不备。

171．复蔡锦青八月二十一日

愿兵甲早销，天下太平。

芥舟尊兄大人阁下：

七月十七泐布复函，计达台览。顷接惠缄，猥以忝窃茅封，又逢桂序，重劳祓饰，感悚曷任！借谂清节为秋，有孚在道。江流九派，泉飞不涸之源；露湛重霄，天霈无穷之泽。引詹吉蔼，企颂良殷。

弟久践戎行，略无裨补。赖天威之震迭，幸地轴之收回。资群策群力以蒇功，蒙懋赏懋官之用劝，抚躬循分，夙夜怀惭。惟愿璧月常圆，全照大地河山之影；更冀银潢倒注，净洗尘寰兵甲之污。专泐。复颂节安。祗璧谦版。不备。

172．复吴安谷八月二十一日

资群策群力以成功，蒙懋功懋赏而怀惭。

安谷尊兄大人阁下：

七月十七布复寸函，计达台览。顷接惠书，猥以忝窃茅封，又逢桂序，重劳祓饰，感悚曷任！敬谂节延釐，樨樽福。万亿及秭，庆乐岁于西城；三五而盈，迓恩光于北阙。引詹矞霭，抃颂良殷。

弟久践戎行，略无裨补。赖天威之震迭，幸地轴之收回。资群策群力以成功，蒙懋赏懋官之用劝。抚躬循分，夙夜怀惭。惟愿日月常圆，全照大地山河之影；更冀银潢倒注，净洗尘寰兵甲之污。专泐。复颂节安。祗璧谦版。不备。

173．复薛书常八月二十一日

俟上游布置稍定，即移驻江宁，筹办一切。

世香年兄馆丈阁下：

迭接惠缄，猥以告捷承恩，掞张溢量，感悚曷任！就谂荣莅苏垣，新猷懋介，听兴歌于襦袴，荷简命于丝纶。引睇吉晖，庆颂无量。

国藩陈师白下，久阅岁时，比托朝廷福威，将士苦战，获蒇斯役，何功可言？乃蒙圣主逾格之褒，并叨僚友过情之誉，抚躬循分，但有祗惧。前月小住金陵，旋回皖省。俟上游布置稍定，即当移驻江宁，筹办一切。专泐复谢。顺问台安。附璧资版。不备。

174．复孙衣言八月二十一日

非常之荣以碌碌者当之，恐塞翁不以为福，而候人转以为讥。蕖田事亦只可审幾而动。

琴西仁弟馆丈阁下：

接七月杪手书，猥以渥邀异数，远荷揄施，而颂不忘规，独敦古谊。自惟德薄能鲜，忝窃非分。值圣代中兴，百灵效顺之际，而不才会逢其适，一门之中，两膺懋赏，又复天语褒崇，重于泰华。非常之荣以碌碌者当之，恐塞翁不以〈为〉福，而候人转以为讥。抚己思危，敢忘祗惧！前月二十八自金陵回皖，上游军事布置稍定，即当移驻江宁，筹办一切。劳人草草，不得宴处静观，媚我幽独。切盼薄海息兵，戍卒归农，芼藻循良，衽席黔首。鄙人得幅巾还里，养拙息机，重理经生之业，稍增炳烛之明，则幸甚也。

蕖田兄接对数次，好学不倦。机同堕甑，谁能遣此情怀；事异戴盆，更耻言夫昭雪。庄生之善刀而藏，必先为之四顾，为之踌躇，古今亮有同心欤？专泐复谢。敬问台安。不备。

175．复周顼八月二十一日

赏誉过分，只增愧歉。俟上游军事布置稍定，即当移驻江宁，筹办一切。

子瑜老前辈大人阁下：

两奉惠函，猥以克复金陵，忝邀恩命，掞张溢量，感悚曷任！敬谂履祉绥愉，筹祺懋介。花飞吉庆，占金粟之并生；月影团，喜山河之普照。引詹矞霭，企颂良殷。

侍久践戎行，惭无裨补。托天威之震迭，始地轴之收回。乃蒙朝廷逾格之褒，并叨僚友过情之誉，抚躬循分，但有祗惧。前月小住金陵，旋回皖水。俟上游军事布置稍定，即当移驻江宁，筹办一切。义渠奉旨补授直隶藩司，闻已由鄂北上。知关廑系，肃布一二。复请台安。敬璧谦版。不宣。

176．复陶寿玉八月二十一日

前月小住金陵，略举善后大纲。赣、皖布置粗定，未知能否得手。隔省现任人员，只可在金陵第二案内酌量奏保。

仲渔年兄阁下：

迭接手书，猥以克捷蒙恩，因时祓饰，感悚曷任！借谂运甓缵勤，登楼迓福，揽重湖之风月，荷九陛之恩光。引睇矞晖，良殷企颂。

国藩久践戎行，略无裨补。夏间杨、彭二帅，鲍、周两军驰援珂乡，方虑金陵围师单薄，奏调苏军会剿，而李中丞进规湖郡，未遽西迈。舍弟亲率将士，露处兼旬，始下坚城，翦除元恶。此皆上托天威，下资群力，鄙人兄弟，何功可言？而乃蒙异数酬庸，忝窃非分。追思同袍诸君，或百战功高而早霾黄壤，或患难与共而尚滞下僚，而寒门独先邀懋赏，感激之余，弥增愧歉！前月小住金陵，将善后事宜略举大纲，交舍弟经理，月杪回皖。九月再赴江宁，筹办一切。湖郡、广德州相继告克，逸贼数万又由皖窜江。抚、建比已肃清，檄鲍军留驻抚州一带，预备迎剿浙、皖续至之贼；刘、席等军赴赣南一路，追剿侍、康等股上窜之贼，未知能有裨否？金陵保奖第一案，业经出奏。

隔省现任人员，似未便附入金陵案内，俟第二案叙保时，再行酌量办理。诸惟心鉴。复问台安，顺颂节祺。不备。

177．复唁孙如瑾八月二十一日

唁孙丧母。

松坪尊兄大人礼次：

顷奉讣缄，惊悉伯母太夫人鸾驭上仙，实深愕惋。素谂纯孝性成，自必异常哀痛。矧太夫人勤劬挽鹿，辛苦丸熊。侍重荫于金萱，培群英于玉树。迨龙头之名贵，正鹤发之欢愉。同扶灵寿之筇，屡握衡文之节。而乃连天烽火，方阻板舆，七夕云霞，遽迎驾。四牡来谂，摧迫如何！惟念椿寿渐高，庄盆忽鼓，所赖过庭之下，曲慰骑省之悲，更期为国家珍有用之身，即以答九京无穷之望。节哀顺变，勿过毁伤，是所切祷！弟戎行羁迹，奠醊末由，谨具薄赙百金，聊表寸忱，即希察收。专泐布唁孝履。祗问礼安。不备。

178．复夏廷渠李道生徐士穀八月二十一日

因人成事，敢劳称贺？皖、浙布防周妥，大致无虞。

石山、晴川、稼轩老前辈大人阁下：

顷奉公函，猥以金陵之捷，远蒙藻饰，感悚曷任！敬惟台祉均绥，德星翕聚。引詹矞霭，企颂靡涯。

侍谬践戎行，久劳将士，陈师白下，已阅岁时，赖天威之震迭，幸地轴之收回，何功可言，敢劳称贺？前月小住金陵，旋回皖垣。料量上游军事，即当移驻江宁，区画一切。湖州、广德相继克复，群贼势将入江。浙、皖追兵蹑之于后，鲍、周劲旅拒之于前，大致当可无虞。所冀章贡烟波，迅奏澄清之绩；更祝寰瀛士女，普登康乐之书。专泐复谢。敬请台安。摹璧晚谦，不备。

179．复丁仲文八月二十三日

金陵告克，皖、赣顺适。军务粗定，位置实难。

仲文尊兄大人阁下：

顷奉惠书，具谂安抵珂乡，封筑事竣，适占鸿羽之吉，遂为闽海之行。迓福承恩，至以为慰。

此间军事，金陵于六月十六日告克，鄙人拜疏东行，粗将善后事宜举其大纲，旋回安庆，料理上游军事。湖州、广德相继收复，抚、建亦无贼迹。其上窜赣南之贼，经官军追剿，可期渐次肃清。鄂边之贼，迭经楚、豫、皖军稳打稳守，比又抽调金陵各军北渡援剿。布置略定，即日移驻江宁，筹办一切。皖省地方事务应仍归抚辕专办，苏省亦人浮于事，台从即无庸来江。军务粗定，位置尤难。诸希鉴亮。复问台安。并缴衔版。不备。

180．复万启琛八月二十三日

告各路军情进展及赴宁日期。

篪轩仁弟大人阁下：

顷接手书，因时祓饰，纫戢何任！就谂迓福承恩，延秋笃祜，至以为慰。

国藩返棹皖江，瞬将一月。北岸英、霍二山鄂氛游绎，迭经蒋道击追，微嫌力薄。俟金陵刘、朱等军北渡，从太湖、英山一路进剿。南岸湖郡、广德州克复后，逸贼数万尚匿徽、浙山中，经各防军截击，该股甚为狼狈。堵逆闻已就歼，当不至如侍、康等匪之整齐难制。抚、建肃清后，即留霆营驻扎该处，预备迎剿浙、皖继至之贼，席、江等军追剿侍、康等上窜之贼。宁都、信丰、会昌均已解围，贼势渐衰，珂乡可望次第肃清。惟新疆连陷三城，杨制军奉速赴陕甘本任之旨，恐难久留江西。鲍军门亦求假回籍，养素、荩臣、研香纷纷乞病，冯标亦奉旨饬赴凉州本任。将领乏人，殊堪远虑。上游布置略定，即乘轮舟东下，九月初一、二定启行也。肃泐奉布。复问台安，顺颂秋祺。

181．复吴棠八月二十三日

陈镇一案，谕旨交僧邸查办。金陵援军赴皖，大约月末可到。

仲山〔仙〕尊兄大人阁下：

本月三次肃函，计达台览。顷奉惠书，具悉一切。

前据英臬司禀揭陈镇一案，情事多有可疑，批候邸帅察夺。另复该司一函，问陈镇叛踪有无可指，郭宝昌等居心行事果否可靠。旋接陈镇国瑞禀，称英臬轻听谋害，挟嫌飞诬，经潼关周道、南汝光蒯道及商城县绅民连名出保，邸帅七月二十九札调陈镇带老队二千赴营，随剿西路，该镇八月初三驰赴罗山面诉矣。此案业经乔中丞奏奉谕旨，交僧邸查办，当能剖晰明允。

英、霍一路之贼，迭经蒋道击却。敝处添调金陵万人援皖，由英山、太湖进兵，大约月杪可到。上游布置稍定，鄙人即于九月初移驻江宁，区画一切。知关廑系，肃布一二。复请台安。诸惟心鉴，不备。

182．复乔松年八月二十三日

顷已派兵赴援皖北，何镇可无庸前往。陈案将由僧邸查办。赴宁行期在即，不能在安庆会考。

鹤侪尊兄年大人阁下：

初二、初五、十六迭布寸函，计达台览。顷接手书两件，备聆种切。

何镇不可移营霍山，敝函前已细述。尊处奉奏谕，令国藩派该镇赴霍。目下金陵援皖之军，大约月杪可到，由太湖、英山进兵，不必调何镇矣。

英臬司禀揭陈镇一案，情节可疑。曾函询该司陈镇叛迹有无可指，并批令候邸帅察夺。旋接陈镇禀，称英臬司轻听挟嫌，商城绅民连名出保，邸帅札调带老队赴营，随剿西路，该镇八月初三已赴罗山面诉。此案昨奉交僧邸查办之旨，必有一番处分也。

皖属抵征报销司详，批饬该司将拨充军饷解存司库，分别开报。总数候据会奏，并咨达冰案。

会考优拔贡生，俟准大咨再办。出月初间，国藩即当移驻江宁，区画善后事宜，不能在安庆会考矣。专泐布复。敬请台安。诸惟心鉴，不备。

183．复冯子材八月二十三日

抚、建肃清，湖、广克复。树字营已抵镇江否？

萃亭尊兄大人阁下：

金陵良觌，欣接英晖，营次草创，诸多简亵。拙书楹联，聊以将意，乃蒙惠缄齿及，重荷因时藻饰，感歉曷任！敬惟凯宴樨樽，釐延桂序。秋山一色，眺好景于金陵；春殿九华，荷恩言于纶。引詹矞霭，企颂无穷。

弟返棹皖江，瞬将一月。上游抚、建肃清，南赣贼氛亦经各军堵剿。湖郡、广德克复，逸贼意图窜江，已饬春霆军门预备迎击。北岸英、霍之贼经蒋军迭次击退，俟续调金陵之军北渡援剿。布置略定，即日移驻江宁，筹办一切。

张振轩观察树字营已到镇江否？润防久蒙荩画，利赖良多。该道到日，仍祈指示，俾免陨越。专泐肃复。敬请台安。不备。

184．复官文八月二十九日

僧部已添步队，不日进兵。刘、朱等军即由潜山一带出击。缓裁厘金，无需续奏。

秀峰宫太保爵中堂大公祖阁下：

十九日肃复寸函，亮蒙崇鉴。顷奉惠书，祗聆种切。敬谂移节黄州，督师进取，已获大小岭之捷，蕲境渐次肃清，曷任佩慰！

邸部罗田小挫，贼焰稍张，闻已添募步队，作为向导，不日进兵。该逆屡窥英、霍，连不得逞，绕掠潜山之天堂司。此间先调金陵刘、朱等军，即令由潜山一带进剿。弟定于九月初移驻江宁，筹画一切。

承示大疏函稿二件，缓裁厘金，不但有裨于各路兵饷，而且有裨于京营内库。荩谋深远，当荷褒俞，无俟敝处续奏。况厘金之法始于雷鹤皋侍郎，行之仙女庙，两湖相继兴办，成效甚多，怨言却少。盖厘项取之商贾，流转无穷；捐输取之凡民，为数有限。阁下阅历深远，闿切上陈，佩慰曷已！专肃布复。敬请台安。诸惟心鉴，不备。

185．复黄锡彤八月二十九日

幸成之绩，何劳称贺？善后事务繁兴，措手实难。嘱撰谱序，俟有暇日再为泚笔。

晓岱尊兄大人阁下：

五月十八日手书由令弟汇寄，欣悉奉命典试粤西，星轺驾福，企慰无似。八月中旬后奉惠函，猥以金陵告克，远承盛誉。兄弟同践戎行，未能早下坚城，致累桑梓之乡转输相继，数载于今。比托朝廷福威，将士苦战，获蒇斯役，何功可言？乃蒙远道驰笺，奖其幸成之绩，勖以善后之策，感悚之余，弥深纫戢。

国藩以六月杪拜疏东行，小住金陵，目睹万室焚烧，白骨山积，惨然不怡。七月杪回皖，简料上游军事。湖郡、广德克复，余贼逸出，为浙、皖诸军所扼，匿于遂安，计图窜江。鲍军肃清抚、建，即留该处，预备迎剿续至之股。其上窜南赣者迭经蹑击，已窜出大庾。厚帅尚驻赣州，赵玉班方伯督队吉安，分兵上游，吾湘东面之防益增稳固。鄂边发捻窥伺皖北，屡经防军击却。续调金陵万余人北渡，进剿英、霍一带。布置略定，国藩即日驻江宁，筹办一切。惟是求贤审官，苏枯起瘠以及水陆军政、江海防务、盐漕丁赋诸大端，在在均须区画，才识本极薄劣，精力近更衰颓，深虞措置乖方，贻讥知好。尚希惠贶南车，以匡不及。

嘱撰谱序，何敢当道德文章之目，重违雅意，谨将节略收存，俟以有暇日再为泚笔，未知能副台嘱否？诸惟亮鉴。复问台安。不备。

186．复萧光浩八月二十九日

归还茶行尾数银两。

沛之尊兄阁下：

顷接惠缄，猥以克复金陵，寒门迭邀恩命，远劳盛誉，感悚曷任！就谂尊恙渐愈，动履绥愉，至以为慰。

前接京信，并阅来函，知汇兑惇成之项，该茶行汇银一千两送赵，业经察收。此尾数询毛公及欧阳舍亲两处，均称照癸丑春结账之单，应找二百两有零。兹交折弁带去银叁百两，送至尊处归款，即希照收示复。泐此。复问近祺。不备。

187．复邓瑶八月二十九日

天下尚未太平，未可遽尔相贺。料理上游军务后，九月即移驻江宁。

筱耘仁兄大人阁下：

八月十九日接诵惠书，猥以金陵之役，远蒙称贺，感悚曷任！频年操坏舟而行大海飓风之中，自愧碌碌三老，捩舵无方，致舟中人不得安坐。邀天之幸，仅乃获济，而港汊纷歧，恶风未靖，瓮盎喧聒，余澜犹怒，正未可遽尔相贺。若果薄海澄清，同登彼岸，真当举白浮君耳。

弟自六月之杪驰赴金陵，将善后事宜粗举大略，七月仍返皖垣，料理上游军务，九月即移驻江宁。六代佳丽之地，久为犬羊窟宅，万室焚烧，积骸成莽，不知何年始得挽回元气。莫子偲、杨见山、方存之诸君相随东下，惟琴西新有母丧，毅甫归耕合肥，继见为难。想阁下远隔万里，尤少欢悰也。诸惟心鉴。顺问台安。不宣。

188．复唁汪文铸八月二十九日

唁汪丧父。

六月中浣，接到讣函，惊悉上年腊月尊甫艮山老前辈大人锦堂弃养，骇愕曷任！素谂贤昆仲纯孝性成，自必逾常哀痛。惟念尊大人脱腕文章，摘髭科第，早登史馆，屡掌文衡。迨节之将持，又皋比之坐拥。振鸿文于后起，享鹤算于古稀。子舍则五桂齐芳，孙枝亦三株并茂。诸福胥备，夫何遗憾？尚冀节哀顺变，勿过毁伤，是所切祷。国藩戎行羁迹，奠醊云遥，谨具薄赙二十金，聊表寸忱，即希察入。专泐。布唁孝履，顺问礼安。不备。

189．复季念贻八月二十九日

江皖鄂赣，追剿甚为得手。俟布置稍定，即移驻江宁，筹办一切。

君楳世仁兄大人阁下：

顷奉惠书，猥以渥邀异数，掞张益量，感悚曷任！国朝酬庸之典，此次最优，而寒门兄弟同膺非分，尤为梦想所不到。感激之余，但有祗惧。敬谂秋间元旋江阴，复阅吉壤，先师吉庆流光，定获骍眠佳兆，企祝无穷。

国藩前月小住金陵二十余日，旋回安庆。湖郡、广德相继克复，逸贼图窜江西，为浙、徽诸军所扼。鲍军肃清抚、建后即驻该处，预备迎剿此股。其上窜南赣之侍、康等股，迭经官军追剿，遁出江境，已过大庾，仍令蹑追入粤。鄂边之贼，连窥皖北英、霍二山，屡经防军击却，绕掠潜山县界。前调金陵万人北渡援剿，不日可到。弟俟布置稍定，九月初间即移驻江宁，筹办一切。知关廑系，肃布一二。复问台安。诸惟心鉴，不备。

190．复彭申甫八月二十九日

百绪繁兴，东征局暂不能撤。将士思归，遣散当不太难。

丽生仁兄大人阁下：

顷接惠函，具纫一切。国藩德薄能鲜，久践戎行，未能早下坚城，致累桑梓之乡转输相继，数载于兹。比幸上托天威，下资群力，蒇斯一役，何功可言？乃蒙殊恩异数，忝窃非分，恐塞翁不以为福，而候人转以为讥，损辱盛誉，但有祗惧。月前小住金陵，目睹万室焚烧，白骨山积，惨然不怡，将善后事宜粗举大纲，旋回安庆。上游布置稍定，九月初即移驻江宁，区画各务。饷项奇绌，百绪繁兴，厘输未可遽罢，东征局亦难遽撤。俟东南一律肃清，然后蠲除苛政，与民休息，必思有以慰藉众情，明吾本心耳。

至于散勇一节，军兴日久，将士卒 ⁽¹⁾ 厌苦兵间，思归者多，或不致另生枝节。若果发捻匪回渐就殄灭，我能自强，即腹心之患，当亦勿药有喜。惟是材力孱薄，近更衰颓，实复不堪引重致远。倘得幅巾还里，养拙息机，斯为至幸！次青之事，耿耿不忘，比已具疏上陈，因系密件，不敢奉布。诸惟心鉴。复问台安。

————————————————————

(1)  “卒”字衍。

191．复江忠濬八月二十九日

岷樵、汝舟近又重沐新恩，此后似不便再行渎请。东南粗定，西北回乱又起，战事尚无了日。九月初移驻江宁，筹办一切。

达川仁弟大人阁下：

八月十九日接展惠缄，猥以克复金陵，并荷因时祓饰，感悚曷任！欣谂荣莅蜀垣以来，用人行政，开诚布公，洁清率属，上下大和，又值银贱米贵，劝捐谷石，设局平粜，实心实政，佩慰无穷。至谓远隔鄙人，心目中若有师保督过于旁，虽语太谦退，而情极真挚，益见进德之勇，律己之严。

此间春夏之交，苏、浙败贼群窜江西，秦、豫发捻又以援救洪逆为名，窜扰鄂疆，厚庵率春霆全军西上援江，雪琴亦移防江、鄂，深虑金陵围师过单，难于奏绩。赖将士各怀愤怒，如报私仇，露处环攻，累月兼旬，竟以地道轰开坚城，擒戮元恶，克复老巢。此皆上托天威，下资群力，贱兄弟何功可言？乃蒙朝廷逾格之恩，感激旁皇，奚以克称！追思同袍诸君千磨百折，零落将尽，惟吾辈数人仅存，而酬庸旷典，乃独寒门先邀异数，实乖鄙人之初志，弥伤已逝之忠魂。令兄忠烈公以书生首倡楚军，剿贼粤西，转战东南，金石精诚，旂常勋绩，度越时英，而饰终之典，未甚惬于物情，国藩所刻不忘怀。兹幸大功告蒇，感恩念旧，弥增愧歉！业于八月十三日将鄙人负疚之忱密片上陈。旋阅邸钞，知忠烈与令弟汝舟并于七月二十六日重沐新恩，而舍弟二人亦得邀恩褒宠。继奉八月二十一日批谕，颇以恩纶稠迭为难，此后似不便再行渎请。兹将敝处八月十三日密片及七月二十六日恩旨、八月二十一日寄谕，抄呈台览。

近日军情，南岸湖州、广德相继告克，逸贼图窜江西，为浙、徽诸军前后堵截，其势甚衰，不足为患。鲍军肃清抚、建后仍留该处，备剿此股。令弟荩臣及研香等军追剿侍、康等股，迭复宁都、信丰等城，贼之前队已窜过大庾。玉班督带锐、和等营出驻吉安一带，吾湘东面之防可臻稳固。惟新疆连陷三城，厚帅奉速赴陕甘本任之旨，势难久留江楚。春霆归心箭激，如果江西全境肃清，亦难须臾淹留。荩臣、研香、养素纷纷告病。舍沅弟旧疾复发，肝郁未舒，梦寐思归，迫不可遏。良将名材均有厌苦兵间之意，而鄂边之贼窥伺皖北，蔓延英、霍、江、淮之间，战事尚无了日。鄙人布置略定，九月初即仍东下，移驻江宁，筹办一切。饷项奇绌，甚于昔岁，需用巨款亦多于昔岁，不知从何措手，殊为焦灼。诸叨廑询，肃布一二。

伯昭兄事容酌量办理，郭守备占彪已到皖销差矣。复问台安，顺颂秋祺。并璧衔版。不宣。

192．复徐宗幹八月二十九日

资人成事，何功可言？暂驻安庆布置军务，出月仍当移驻金陵。

树人尊兄大人阁下：

顷奉惠函，猥以告捷承恩，并荷因时祓饰，悚感曷任！敬惟福介犀樽，泽敷闽峤。运金心于兰锜，铙镯腾声；膺锡命于枫宸，丝纶增宠。引詹矞霭，抃颂良殷。

弟谬践戎行，久劳征戍，比托朝廷威福，幸蒇金陵之役，何功可言？乃蒙圣主逾格之褒，并叨僚友过情之誉，抚躬循分，但有祗惧。月前小住江宁，旋回安庆。上游抚、建肃清，南赣侍、康等股更创窜大庾，江军跟踪蹑剿。其湖州、广德逸贼图续窜江，经徽、浙诸军夹击，势甚狼狈。鲍军仍住抚、建，预备迎剿，当可殄此寇氛。弟布置略定，出月移驻金陵，筹办一切。知关廑念，附报一二，敬请节安。摹璧晚谦。不备。

193．复范伯崇八月二十九日

云吉俊才，遽尔溘逝，可胜太息。金陵克复，浙、皖亦将次肃清。

伯崇尊兄大人阁下：

接展惠书，情辞肫挚，一再披阅，怆感曷任！

令弟云吉赴江未久，遽尔溘逝。补授吉安之任，渠亦未及亲见，可胜扼腕！每谓仁厚正大者，苦无才识魄力，云吉乃兼二者而有之。满拟储为梁栋，共济时艰，不料其中道捐弃，修夜不旸，令人短气。凡在知好，莫不太息，矧如阁下鸰原急难，垂老弥笃，以情则兄，以义则师，其为悲念，宁有已乎？时诵来书“兄存弟亡”诸语，辄为酸鼻。惟念春秋渐高，守身为大，尚冀善自排遣，庶云吉藐孤有所依恃，至以为嘱！示及秋间护柩挈眷旋返珂乡，比来想已就道。吉卜龙眠，余庆孔长，企祝曷已！

金陵于六月十六日克复，大憝就歼，浙、皖亦将次肃清，附告一慰。惜云吉之不获目睹荡平也。复问台安。诸惟心鉴。

194．复黄廷瓒八月二十九日

饷项奇绌，所部撤留两难，东征局自难遽撤。

麓溪仁弟亲家大人阁下：

顷奉惠函，猥以克捷承恩，远劳暖贺。鄙人兄弟同践戎行，未能早下坚城，久累桑梓转输，并烦贤哲筹画。比托朝廷威福，将士苦战，蒇斯一役，何功可言？乃蒙旷典酬庸，忝窃非分，恐塞翁不以为福，而候人转以为讥。损辱盛誉，但有祗惧。前日小住金陵，旋回安庆，上游布置略定，日内即当移驻江宁，筹办一切。惟是饷项奇绌，只得将各营遣撤一半，而应撤者欠饷无着，应留者行粮无措。此外需用巨款，更不知从何处措手。前次奏请停撤粤厘，未蒙俞允，盖深知此间筹款之难，留此隔省之厘，以资挹注。东征局则以本省在籍之商贾，养本省出征之勇丁，目下自难遽撤。承示七月杪已抵湘潭，办理局务，兼分销淮盐，一切照常，佩慰曷已！专泐。复问台安。并缴衔版，诸惟心鉴。不备。

195．复邓传密八月二十九日

金陵克复，江西可望肃清。鄂边之敌，亦当无大患。

守之尊兄阁下：

接六月二十二日手书，欣谂安抵衡阳，主讲石鼓书院，兴居迪吉，至以为慰。院宇倾圮，属在湘局捐百余金以资修理，当于家书中便言及之。

此间军事，金陵于六月告克，国藩拜疏东行，粗将善后事宜举其大纲，旋回安庆，料理上游军务。湖州、广德相继复收，抚、建亦无贼踪。其上窜南赣之贼，官军追剿入粤，江西可期肃清。鄂边之贼迭经楚、豫、皖军剿堵，比又抽调金陵万人北渡援剿，不日由太湖、英山进兵。布置略定，即日移驻江宁，筹办一切。知关廑念，聊报一二。

张皋文先生篆刻两联，尊大人法书二种领到，谢谢。致刘、杨信件并已付去。复问台安。不备。

196．复富明阿八月二十九日

侍、康被创后窜入粤界，湖、广败股计图窜江，皆已分投堵击。

治安尊兄大人阁下：

樨香甫挹，藻翰先施，曷任纫戢！敬惟釐延酉琯，勋著辰旂。明月二分，仰银蟾之采焕；昼日三接，占锡马之恩多。引企矞晖，庆祝无量。

弟旋棹皖、江，眴将一月。上游江西抚、建肃清，南赣侍、康等股被创，窜过庾岭，已入粤界，江军跟踪蹑剿。其湖郡、广德逸出余贼尚匿淳、遂等处，计图窜江，经浙军逐之于后，徽军截之于前，并檄鲍军驻抚、建，预备迎剿，或可就殄寇氛。北岸英、霍一路，蒋军稳打稳守，贼趋潜山边境，此间调金陵万人来皖援剿。布置略定，出月初一、二即当起程东下，移驻江宁，筹办一切。诸关廑系，肃布一二。敬请节安。统惟朗鉴，不备。

197．复杨岳斌八月二十九日

究竟何时启节西征，可自决之。

厚庵宫保仁弟大人阁下：

接十四日手书，敬悉驻节赣州，派援南安，分堵皖南，并令鲍军由抚州迎剿，荩筹周妥，至以为慰。

敝处前奉谕旨，命阁下赴陕甘之任，比以侍逆趋重南赣，湖州、广德逸贼计图窜江，咨商暂缓赴任。正拟复奏，旋奉八月初二日谕旨，新疆三城失陷，务当酌带劲兵，克日起程。又经飞咨请即前赴甘肃，十三日复奏抄咨，十四日加函，敬询何日启节专行、道出何省、陆兵共带若干营，计已递到，复函当在途矣。旋又奉八月二十三日廷寄，有虑及阁下难遽赴任，鄙人亦因南安水城之失，于二十七日奏称阁下难遽赴甘，究竟台旆何时西行，敝处不能悬按，仍候卓裁。侍、康等股所甘心者，不在粤而在湘，若能台旆在江楚之交，固鄙人所祷祝而求。而无如迭奉谕旨敦催，势难久留，如何！如何！国藩定于九月朔移驻江宁，筹办一切，附以奉报。复问台安。诸惟心鉴。

198．复彭玉麟八月二十九日

水师汛地太广，自难兼顾陆路。英、霍告警，已拨兵赴援。谕旨追念劳臣，胡李诸人又得恩赏。

雪琴宫保仁弟大人阁下：

接二十二日手书，敬悉台旆巡视宿、太诸内湖，旋抵营次，至以为慰。

九江轮船已到，刍生已先乘之东下。亭子船尚未赶到，国藩借喻吉三船以行。家眷等则借金逸亭船，定于初一日登舟也。

安庆防守善后事宜，饬两司及喻总兵会办。其长江水师提督所辖，上至岳州，下至崇明，旁及两湖三江之湖荡河汊，何处立营汛，何处创立衙署，开设船厂，均须阁下周历巡察，不能专驻安庆，兼顾陆路。附片已于二十七日出奏，录稿奉咨。金陵陆营取去三板船炮，俟告舍沅弟饬行呈缴，仍请 ⁽¹⁾

英、霍、潜、太连日告警。南云一军已过巢县，吉左、长胜等军十九日过无为，檄令均由潜山进英山。别调陞、钧、训等营由六安进霍山，计日内可次第成行。

七月二十七日谕旨追念劳臣，给轻车都尉世职者六人，胡文忠一等，李忠武二等，塔、江、张国梁、程学启三等；给云骑尉世职三人，罗、多及舍弟温甫；而希庵及舍季弟之子并给直隶州补用。朝廷笃念忠荩，有加无已，感怆何极！复问台安。不备。

————————————————————

(1)  原抄件此处脱落。

199．复何廷谦八月三十日

湖、广逸股或不致有上窜之虞。九月朔移驻江宁，筹办一切。

地山尊兄大人阁下：

顷奉惠缄，猥以克复金陵，忝邀懋赏，远蒙藻饰，感悚曷任！敬惟星轺按部，校试广、饶，搜荒洞之英奇，长龙门之声价，企颂奚如？

湖州、广德逸贼，迭经徽、浙防军蹑之于后，又檄鲍、周劲旅御之于前，或不致有上窜之虞。广信能否如常，试想钟守体察情形，早经禀复矣。弟前在金陵小住两旬，七月杪回皖，兹定于九月朔移驻江宁，筹办一切。相去日远，寤想云劳。尚冀惠赐南车，以匡不逮。专泐复谢。敬请节安。摹璧谦。不备。

200．致李鸿章九月初四日

江西似可无事，而粤东之患尚深。兵端未息，湘勇当裁，淮勇当养。此间乡试，已备咨请充监临。减漕大政，俟乡试前相见会议。

少泉宫保世仁弟大人阁下：

自七月二十八日回皖，俗务纷集，稍疏音敬。顷以九月朔日买舟东下，回驻金陵。上游军事，湖州、广德之贼由徽境入江者，据报实止数千，而由歙县、开、遂之交逸出者，闻尚有二三万。春霆、克庵等军俱迎剿于抚、建、广、信等属，此外兜剿跟追之军尚多，此股当不足虑。南路侍、康等股，其志在湘而不在粤。然粤太空虚，自南康往者已抵仁化。彼中兵饷两绌，深为可虞。敝处停止粤厘请还本省一疏，未蒙俞允。业经飞函分致筠仙与令兄小泉，请本省与敝处各支其半。又檄周厚斋军门由赣援粤。如果大股深入，半厘尚不足济粤之穷，周军亦不足解其难也。鄙人与寄、筠、筱三公皆有休戚相关之谊，又曾用粤饷二年，当别谋所以拯之。道远力不能遽及，歉悚无已！

皖北英、霍之贼，已派金陵刘南云等万人赴英，钧、陞、训字等营八千人赴霍，应足遏其东趋。惟湘勇强弩之末，锐气全销，力不足以制捻，将来戡定两淮，必须贵部淮勇任之。国藩蚤持此议，幸阁下为证成此言。兵端未息，自须培养朝气，涤除暮气。淮勇气方强盛，必不宜裁，而湘勇则宜多裁速裁。顷舍弟沅甫部下已裁撤万人。国藩拟于今冬明春共撤四五万人，但苦欠饷无着。前札刘、丁、潘、钱诸君等捐八十万金，又欲与阁下商拨苏、沪厘金三成。厘饷可分若干，伏候裁示，捐务则志在必成，尚恳鼎力扶助。敝处若果裁撤四万人，则除鲍、周两军仍食江西半厘外，以后当粗足自了。

十一月举行乡试，顷已备咨请阁下监临，即日出奏，再行咨达。上下江应否分闱，集两省之贤绅会议定夺。减漕大政，国藩力主常镇十分减一，不与苏、松、太牵算，亦不另奏请减地丁。六月间奉咨后，未接尊处复咨，亦未再接松岩函牍，统俟乡试前相见会议，以期折衷至当。诸惟心鉴。即请台安。铜陵舟次

201．致冯桂芬九月初五日

《校邠庐抗议》博古通今，必为世人取法。自惟浅陋，不足以为序。乡试、漕政，均需面聆指教。

景亭仁兄大人阁下：

辛酉岁接奉惠书，猥以诗人所称，方召盛轨，远辱勖勉，祓饰逾量，非所敢承。又蒙示以校邠庐大论四十首，属为序跋。诵再四，便如聆叶水心、马贵与一辈人议论，足以通难解之结，释古今之纷。至其拊心外患，究极世变，则又敷天义士所切齿而不得一当者，一旦昭若发蒙，游刃有地，岂胜快慰？顾如国藩之陋，奚足弁言简端？是以操笔辄止，不克报命，亦遂不复以一笺相酬答。盖始则过于矜慎，继则益之内疚，冀有道者能亮之也。自大著珍藏敝斋，传钞日广，京师暨长沙均有友人写去副本。天下之大，岂无贤哲窥见阁下苦心，而思所以竟厥功绪？尊论必为世所取法，盖无疑义。

国藩于六月杪驰至金陵，粗举善后事宜。因周览贡院内外，乐其易于修葺，遂定本年十一月举行乡试，一以慰群士进取之志，一以招转徙无归之氓。其上下江分闱之议，俟闱场既毕，两省贤绅会商定夺。届时务恳台从枉过金陵，借展良觌，而斯事亦得折衷至当。

减漕一节，洎无定论。鄙意常镇十分减一，不在原奏之内，必须遵照谕旨部文，不宜与苏、松、太牵算，亦不宜另请再减地丁。此自直截简便，易知易从。至于苏、松、太三属，或普律三分减一，或按科则之轻重，定减赋之多寡，弟不敢拘执己见。俟台旌至金陵之日，鬯聆至论，以祛疑滞。书不百一，诸希心鉴。顺请著安。

大著俟相见日面还。芜湖舟次

202．复富明阿九月初五日

陈国瑞一案，乔松年奉旨交僧邸查办，应可无虑。万、忠已分赴宁、扬。

治安尊兄大人阁下：

二十九日肃复寸函，本日奉到惠书二件，敬悉种切。尊处调拨马队，助剿皖北，英选两营驰赴兰州，并将邵宝、里下河各防严密布置，企佩曷已！

前据英臬司禀揭陈镇一案，情节多有可疑，批候邸帅察夺。另复该司一函，问陈镇叛迹有无可指，郭宝昌、康锦文等居心行事果否可靠。旋接陈镇国瑞禀，称英臬司轻听谋害，挟嫌飞诬，经潼关周道、南汝光蒯道及商城县绅民连名出保，七月二十九日邸帅札调陈镇带老队赴营随剿西路，该镇八月初三驰赴罗山面诉矣。此案业经乔中丞奏奉谕旨，交僧邸查办，当能剖析明允。以鄙见揆之，目下军威大振，陈镇手下不过千人，此时万无叛理，虽至愚亦不出此。该镇义子虽在宝应城内，断可无虑，浮言亦必渐息，诸请放心。如有疏失，弟可担承。

弟已于九月朔起碇东下，移驻江宁。万藩司及忠署运司，弟已于初三日札调赴宁赴扬，并经咨明尊处。万藩司有办扬州粮台之责，到江宁后，仍令照常经理，不得稍有推延，但须另派一员，驻扬支应耳。相去日近，音问易通，良用快慰。专泐布复。敬请台安。诸惟心鉴，不备。

愚弟曾国藩顿首

203．复杨岳斌九月初六日

缕析前后奏疏变动之原因。所需枪药，俟到金陵后再为分发。

厚庵宫保仁弟大人阁下：

二十九日布复一函，三十、初一连接手书，敬谂尊体违和，旧恙复发，系念奚似。

此次台旆援江，调度诸军，迭克名城，并亲赴丰、乐、宁、赣等处督剿，备历艰辛，有逾昔岁。尊意蒇斯一役陈情归养，自属仁孝之念。鄙人相距过远，于尊处行止久速之机，均难悬揣。前奉饬赴甘肃之命，其时江西南路有侍、康之上窜，北路有浙、皖之余氛，咨商暂缓赴任。正具奏间，而新疆三城失陷，奉旨敦催西行，遂复奏言阁下可以赴甘，于十三日拜发，十四日肃函布闻。又因南安水城之失，奏明阁下难遽赴甘，于二十七日拜发，二十九日肃函布闻。均经抄折咨达。在国藩但论江西与甘省之缓急，而所奏已不甚合机宜，尚未计及阁下屺岵瞻望，不愿赴甘一节也。阁下受朝廷之殊恩，负海内之重望，西事方殷，大旆自宜赴甘，以慰中外瞻企之情。即此时鄙人与阁下一室晤对，彼此熟商，亦必殷勤劝驾，求有裨于时艰。至于告养之果否具奏，起行之是否稍缓，悉听卓裁内断于心。旬日以来，或尊疏业已上陈，驰系曷已！

国藩初一启碇东下，比舣芜湖，日内可抵江宁，筹办一切。旧购洋枪洋药，各营纷纷请领，存者无几，现俱随同移营。俟到金陵后，查明实存若干，酌分解送。诸惟亮鉴。复问台安。

曾国藩顿首

204．复龙耀臣九月十三日

金陵告克，余股星散，不难歼灭。此间人浮于事，未便札调。

耀臣尊兄阁下：

使至，接展手书。猥以克复金陵，忝邀异数，远劳称贺，感悚曷任！就谂捧檄青州，履祺迪吉，闻弦歌于邹鲁，介福寿于庭闱。引睇矞晖，良殷欣颂。

此间军事，自金陵克后，湖州、广德相继并下，逸贼遁匿徽、浙山中，屡经防军击败。其溃窜江西玉山、广丰一带者，为数不过数千，势极狼狈。其前股之扰赣南者窜入粤境，余贼尚踞瑞金，不久亦将澌灭，珂乡可冀肃清。

国藩顷已移驻江宁，筹办一切。军务粗定，人浮于事，应裁汰者甚多，未便添调人员。阁下需次山左，已经两载，资历渐深，亦不必舍旧而新是谋。诸希鉴亮。复问台安。不具。

曾国藩顿首

205．复富明阿九月十三日

告万、忠之调动、贡院之修复与皖、鄂追剿之布置。

治安尊兄大人阁下：

十二日李参将镇安赍到环章，具叨绮注。敬闻尊恙复发，日来玉躬已否安康，至以为系。

弟初十日抵江宁省垣，十一日恭疏奏报一切。附陈调万藩司、忠运司各归旧驻地方，仍责成藩司照常经理北台，疏稿抄咨冰案。镇防兵勇欠饷，尽数报效。扬防情形不同，一切均听卓裁，弟饬司妥为筹备。

贡院房屋不日可以告竣，旗营房屋，即当筹款兴修。城中既有三员带兵看守，其余各兵，自可缓缓回城。目下房屋甚多，乡试时人数拥挤，弟颇虑士子与兵勇聚处，或生口角也。

陈镇国瑞向来打仗勇敢，本属有用之才，此次已赴邸营带队，在前敌自效。其义子亦在漕帅处，浮言尽息，良用欣慰。鄂边发捻窥逼英山，比经蒋道凝学剿退，英山已无贼踪，大股遁回楚境。金陵援皖之师，先后到防，当肃清皖北。知关廑系，附以奉报。专泐布复。敬请台安。诸惟心鉴，不备。

愚弟曾国藩顿首

206．复乔松年九月十三日

英山敌退。鄂境吃重。江西之事，鲍军自足了之。顺告陈心泉、冯鲁川、洪琴西之安排。

鹤侪尊兄年大人阁下：

接二十一、二十八日惠书，敬悉一切。

昨据蒋道禀，称初二进剿英山南路，该逆悉数下窜，由上巴河折趋北路，英山已无贼踪。英藩司、郭镇等军均抵英山。蒋道于初四率六营西赴罗田会剿矣。贼之大股横扎百余里，西至罗田上五堡，东薄太湖边界，鄂境吃重，秀相檄令蒋军赴楚，亦是正办。弟昨于蒋道禀内批令迅速援楚，仍饬兼顾皖境。金陵刘、朱各军，由潜、太、英、霍进兵，纵使群贼回窜，皖境已有两路重兵，当足御之。江西南安之贼，已窜南雄，尾股尚在瑞金。其皖、浙续至之贼，迭经防军截击，狼狈狂奔，由玉山绕窜广丰，亦为平江仁、右等营所败，遁向铅山，计趋抚、建，鲍军当足了之。

杨厚帅自请开缺归养，二十四日出奏，未知能否俞允。舍沅弟开缺回籍一疏，已奉恩旨允准，并蒙赏给人参六两。温语褒嘉，曷胜感激！

弟初一自安庆起行，初七抵江宁省城，筹画一切。此间距皖稍远，皖省各务，应悉由尊处主政。庐凤道缺，应派何人接署？陈心泉、冯鲁川两君，资望学识均迈等伦，于两守中酌委一人，伏候卓裁。金陵案内拟列保安庆随驻人员，心泉应保一阶，尚未出奏。琴西学术风骨，足济时艰，惟皖省军务将次肃清，是否可援金革不避之列，奏请复出，尚祈核夺。至目前奔丧回籍，自不容稍缓，乃足以慰仁孝之心。专泐。复请台安。诸惟心鉴，不备。

年愚弟曾国藩顿首

207．复鲍超九月十五日

敌窜江西，嘱趁便痛剿。附告行程。

春霆仁弟大人阁下：

接初二手书，知贵恙尚未全愈，沿途服药，比定安好，至以为念。

湖州败贼，由淳、遂狂奔玉山，绕窜广丰，为平江仁、右等营所败，遁向铅山陈坊，为王道、黄镇等军所败。余贼由金、泸山内遁窜。阁下至建昌、南丰，当可绕出贼前，趁便痛剿，江西可就肃清，企盼曷已！

国藩初一自安庆起行，初七抵江宁省城。九舍弟开缺回籍一疏，已奉恩旨允准，并蒙赏给人参六两。温语褒嘉，实深感激。知关廑系，附以奉报。复问台安。

曾国藩顿首

208．复乔松年九月十五日

贡院不日告竣，主考约在十月出都。蒋军义当援楚。普镇不甚得力，拟调易镇防守寿春。败敌窜赣，已命鲍超趁便击之。

鹤侪尊兄年大人阁下：

十三日布复一函，十四日接初六手书，具叨绮注，纫戢奚似！

贡院房屋，不日可以告竣。请简考官，业于本月十二出奏，十月初主考当可出都矣。敝疏抄咨冰案。

蒋军援楚，因皖事太松而后行，自属正办，前函业已详述。该军向食楚饷，楚境吃重，未便咨留。至刘、朱等军，据报已至潜山，将来应作皖北游击之师，亦不能株守英山。义字营不甚得力，普镇亦非统领之材，不知黄副将与将士水乳否？请阁下详加察看，如果黄为众心所归，即可不令普镇接管。弟拟檄易镇于十月到寿春，任义营亦在可撤之列。

江西铅山境内之贼，败遁金、泸一带，图任窜瑞金、宁都。鲍军由建昌迎头剿击，当可聚而歼旃。惟楚北战将甚少，可虑甚于江西耳。专泐布复。敬请台安。诸惟心鉴，不备。

年愚弟曾国藩顿首

209．复彭玉麟九月十五日

告已批令蒋军援楚，而英、郭、刘、朱等军近日亦将到防，加以水师，当足御之。附告杨岳斌及曾国荃近状。

雪琴宫保仁弟大人阁下：

接初八日手书，敬悉派援武穴、田镇，分防塞口、吉水沟等处，外江内湖均可无虞偷渡，至以为慰。此股系由英山败窜蕲、罗，鄂境吃重，秀相檄令蒋之纯赴楚，敝处亦批令之纯迅速援楚，兼顾皖境。英西林、郭宝昌等军均抵英山，张镇得胜四营已赴霍山，刘、朱、李、王、何之出英霍两路者，日内亦可到防。纵使群贼回窜皖境，陆路已有重兵，湖港尚未大涸，水师上下联络声气，当足御之。惟鄂军战将甚少，仅恃成武臣一军，孤掌难鸣，诚为可虑。而豫境之贼势复猖獗，邸营及豫军近颇不甚得手，终恐为鄂省之忧耳。

西事方殷，厚庵自宜赴甘，乃坚请病假，开缺归养，函来见商。甫经复书，劝驾西行，而二十四日业已自行出奏，未知能否俞允。国藩重九日舟抵江宁，初十入署视事。舍沅弟开缺回籍一疏，恩旨允准，并蒙赏给人参六两。温语褒嘉，曷胜感激！复问台安。

国藩顿首

210．复吴棠九月十五日

骤复河运，似非所宜。鄂、皖之防业已部署。

仲仙尊兄大人阁下：

两奉惠函，具纫绮注。敬惟迓福延秋，勋祺懋介，至以为颂。

复设淮扬道员缺一疏，大稿详明周妥，请即挈衔由尊处缮发。数百年来，修治河道，耗尽帑藏，费尽智力，其间专固河堤以防溃决之工，不过十之三四，益修运道以送漕舟之工，实占十之六七。今若骤复河运，则黄、运两河之岁修从此大增，而钉造漕艘数千，亦需另筹巨款。故扬道之缺虽请复设，而鄙意仍主海运之说。惟才识短浅，未能通盘筹画。阁下专主漕政，智珠在握，究竟湖、广、江、安概改海运，有无十分窒碍之处？其海运之费，较之重整运河之费，孰多孰寡？便中尚求详示，不胜企望。

陈庆云小挫两次，此间亦有所闻。其全军覆没，则未得确耗。英山之贼败遁蕲、罗，鄂边吃重，已檄蒋道一军援楚。前调金陵万人进英山，续调庐、巢、桐城防军八千进霍山，先后到防，未识果否有裨。

弟初一日自安庆东下，初七抵江宁省垣。相去日近，音问易通，良用快慰。祁中堂来信收到，俟折弁北上，再行裁复。幼章方伯灵榇西归，一切俱承照拂，具见古风古谊，佩慰无量。专泐布复。敬请台安。诸惟心鉴，不备。

愚弟曾国藩顿首

211．复马新贻九月十八日

已调蒋之纯等五军分防鄂皖，嘱竭力供支粮饷，以免决裂。顺告英、易诸军之调遣。

穀山尊兄大人阁下：

初十日抵江宁省，接奉谕旨，命阁下开府越中，留驻安庆，筹办一切。比即恭录咨行，庆抃无量！顷接初六日惠书，欣悉皖垣安谧如常，英山肃清，并蒙筹备援皖各军米粮，至以为慰。

鄂边贼氛甚重，业经批令蒋之纯迅速援楚，兼顾皖境。钧、陞等营已抵中梅河一带。该处难于办米，顷已批令钧军回驻桐城，陞军移驻六安，皆为易于采米起见。并拟檄朱南桂驻宿松，朱洪章驻太湖，刘南云驻安庆。宿、太皆通水运，且系最要门户。刘则在省，便于养病，非有大股入皖，不轻调出。鄙见如此，现尚未檄行也。此五军皆须饷甚急，请将皖仓之米竭力供支。江外粮台，目下无银可发，弟忧灼之至。嗣后拟将东征局之月饷、盐河华阳镇大通应解金陵之厘金、江楚两局应解金陵及镇江之盐厘、正阳卡北盐之厘，此四款者，概解江外粮台充饷。即日分别咨行。刻下燃眉之急，则求阁下于司库设法腾挪接济，以免决裂。阁下交卸藩篆后，粮台、厘局二事，仍屈长才妥为经理，至以为恳！英西林由西路漫水河移扎霍山境内，禀请调驻六、寿平坦之地，统兵颇多，恐未必能回安庆遽履新任。皖南肃清，旌防无事，拟檄易镇于十月到寿春任。朱令锡圭如回旌德之任，听候卓裁。专泐布复。敬贺大喜，顺问台安。不宣。

愚弟曾国藩顿首

212．复张运兰九月二十日

平实勤廉，乃修己治人之要义，望多引同志，始终持之。金陵克复，皖、浙肃清，皆资群力。

凯章仁弟大人阁下：

自台旆入粤后，音问稍疏。每闻捷音，知肃清连州、英德，俘斩巨逆，翦除余匪。嗣以闽疆告警，朝命速赴本任，而设措行粮，添募勇夫，种种棘手，殊为系念。顷接手书，欣谂八月朔日安抵榕垣，已接臬篆，视师汀州，荩劳益笃，勋望弥隆，曷任企慰！闽中兵事史〔吏〕事，较之江、楚、粤等省，优绌何似？平实勤廉，自是修己治人要义，惟一省之中，众心向慕，乃成风尚。若一人立异，亦恐难于持久。愿阁下多引同志，始终持之。

国藩德薄能鲜，谬践戎行，略无裨补。比托朝廷威福，将士苦战，获蒇金陵之役，鄙人兄弟，何功可言？乃蒙异数酬庸，至优极渥，抚躬循分，感惧方深。猥劳函贺，弥增愧悚！自金陵克后，湖州、广德相继并下，浙、皖肃清，分兵援剿江、鄂余寇，如能一律荡平，斯为至幸。顷将上游军务布置粗定，已移驻江宁。诸务繁兴，饷需仍绌，附以布闻。姚雨人同人来信收到，已另行裁答矣。诸惟心鉴。复问台安。不备。

愚兄曾国藩顿首

213．复杨岳斌九月二十日

疏请归籍，必难允准。水师有功江面，必当竭力维持其所需口粮。

厚庵仁弟大人阁下：

抵江宁后，两奉手书，知前月十四复函已蒙雅照。二十九、初四两函计当递到，次第入览。尊疏于二十四出奏，在未接敝函之先，或者天鉴仁孝，竟许遂初，亦未可知。然朝廷倚畀方殷，想必温旨慰留，催促西行也。

外江水师及湘新、后等营口粮，鄂台拟照多将军援陕之案，由江西支给。大咨层层分晰，驳诘周到，未知鄂中如何奉复？如仍照旧约拨解六成，暂可不必议撤；若鄂中竟置之度外，撤则欠饷无着，留则口粮无措，实为棘手。然水师有功江面，鄙人当竭力维持，不使其流离困苦，穷无所归也。专泐布复。敬问台安。不宣。

国藩顿首

214．复胡兴仁九月二十日

金陵幸克，乃因人成事。目下百废待举，区画维艰。上游肃清，湘防已固。沅甫归养，已获允准。

恕堂仁兄大人阁下：

八月中浣，泐布复函，计达台览。顷自安庆移驻江宁，接展惠书，猥以忝邀恩命，远贲吉词，曷任感悚！敬惟侍祺安燕，福履绥愉。引企矞晖，抃祝无既。

弟陈师白下，久阅岁时。值甲子之昌期，复东南之重地。实因人以成事，敢贪天以言功？乃蒙圣主逾格之褒，并叨执友过情之誉。抚躬循分，但有祗惧。抵江宁后，百废待举，碌碌鲜暇。凯撤兵勇，抚恤孑黎，动需巨款。区画维艰，殊深焦灼。

上游军事，皖北已报肃清，江西南赣余氛趋闽、粤。吾湘东面之防，闻已稳固，当无风鹤之虞。九舍弟请假开缺，昨奉恩旨允准，赏给人参六两，并蒙温语褒嘉，曷胜感激！诸关廑系，附以奉报。专泐复谢。敬请台安。摹璧晚谦。不备。

愚弟曾国藩顿首

215．复刘秉璋九月二十日

受逾格之褒，闻过情之誉，抚躬循分，但有祗惧。鄂、皖军务，布置粗定，可保平顺。

仲良尊兄馆丈阁下：

顷接惠缄，猥以克捷蒙恩，因时祓饰，感悚曷任！敬谂吴兴奏捷，勋祉增绥，范、韩虽在于军中，颇、牧未离乎禁署。引詹矞霭，抃庆良殷。

国藩陈师白下，已阅岁时。幸托朝廷威福，将士苦战，蒇斯一役，何功可言？乃蒙圣主逾格之褒，并叨知好过情之誉。抚躬循分，但有祗惧。前者小住金陵，旋回皖省料量上游军事。布置粗定，顷已移驻江宁，筹办一切。鄂边之贼，前窜英、霍，经防军击败，遁往蕲、罗，珂乡业已肃清。前调金陵万人援皖，即令分扎皖北，为游击之师。列城要隘，亦并设防置守，当可自固樊篱。知关廑系，附以奉报。复问节安，顺贺大喜。

国藩顿首

216．复陈士杰九月二十日

金陵幸克，酬庸至优，感悚交并。侍、康等酋，志在湘中，故沅甫带兵旋省，以备不虞。目下鄂境吃重，已调兵援剿。

俊臣年兄阁下：

六月朔日，泐复寸函。方谓金陵一役，不知何时可了，乃猛攻半月，竟以地道克之。此皆仰托天威，旁资群力，而不才兄弟借得免于谤责，为幸已多。乃蒙异数酬庸，至优极渥，忝窃非分，感惧交并！顷接惠书，远劳宠贺，称誉过情，弥增愧悚。就谂侍福康愉，勋祺懋介。台旆自桂阳移师，分扼城口、长江，吾湘东面之防，益臻稳固，企慰曷任！

南赣之贼，遁入粤境，已知窜入牛角，愈钻愈小，会有尽期。惟侍、康等酋志不在粤而在湘，尚多后虑。金陵撤散回湘兵将甚多，舍弟又挑选马队、洋枪队二千余人回湘，未遽遣撤，以备桑梓之不虞。国藩六月杪小住金陵，七月杪回皖。上游军事，部署粗定。九月初旬，移驻江宁，诸叨平顺。惟善后各务，百绪繁兴，饷项奇绌，甚于昔岁。鄂边之贼，前窜皖境，受创而去。鄂境吃重，业经檄令蒋道一军往援，而调金陵万余人分扎皖北，为游击之师。列城要隘，亦并设防置守，当可自固樊篱。

九舍弟带勇九年，用心颇苦。此次督队攻城，露处十数昼夜，遍身温毒，已逾半年。加以忧谗畏讥，肝疾复发，梦寐思归。八月底奏请开缺，已奉恩旨允准，并蒙赏给人参六两。温语褒嘉，曷胜感激！知关廑系，附以奉报。复问台安。不具。

通家生曾国藩顿首

217．复曾雨村九月二十日

异数殊荣，萃于一门，感涕旁皇，弥增祗惧。月初移驻江宁，眷属同至署中。

雨村仁兄大人阁下：

顷由湖北台局递到七月十八日手书，猥以金陵之捷，远荷奖饰，曷任感悚！敬谂庆于八秩，福履绥愉。伏郑传经，并登上寿；松佺比算，靡有穷期。不独重宴鹿鸣，预为企祝耳。

弟久践戎行，备历艰险，力小任重，常虞颠踣，诒羞宗祊。比托朝廷福威，将士苦战，蒇斯一役，国藩兄弟，何功可言？乃蒙圣恩，锡封列爵，晋加宫衔，并拜双眼花翎之赐。而温甫、事恒两弟之子，复邀云骑尉世职、直隶州之赏。异数殊荣，萃于一门，感涕旁皇，弥增祗惧！

自金陵克后，湖州、广德相继并下，浙、皖肃清。分兵援剿江、鄂，如能一律荡平，斯为至幸。九月初旬，弟自安庆移驻江宁，眷属随同抵任。大小儿尚未上京考荫，二小儿前岁已入县学，现应乡试。具蒙廑询，附以奉报。杨海琴观察与敝处素未往还，碍难致辞。诸惟心鉴。复请颐安。不宣。

宗愚弟曾国藩顿首

218．复丁日昌九月二十三日

饷需甚迫，过于昔岁，故拟于苏沪劝捐一次。闽关四万，月额四万，皆须赶催速解。

雨生尊兄大人阁下：

初十抵江宁，接手书两件，具悉种切。借谂安舆迎养，小憩南雄，竹报时通，比已度岭否？南雄贼股，回窜江境，信丰、瑞金、宁、雩、安、会，一片贼氛。鲍、周两军，先后驰剿，并令周军门径援珂乡矣。

停止粤厘请还本省一疏，未邀俞允。粤中兵事方殷，断非三成厘饷所能支持。业经函致寄、筠两帅，小泉方伯，请本省与此间各支其半。然侍、康等逆，其志实不在粤而在江楚。凡统兵将帅大败而还故乡，则有无面目见江东之耻。贼酋之不愿竟归故土，当亦犹是也。来书楚、粤、苏、皖按月指款集解，不无小补，然兵勇不撤，随收随放，各营之旧欠如故，新欠又增，仍无所益。故必多裁兵勇，而后可节饷需；必筹捐巨款，而后可裁兵勇。亩捐之议，潘、钱两君来信相同。果能办到八十万两，即行亩捐一次亦可。而刘方伯函称，亩捐约收一百数十万，以一半买米抵漕，一半为金陵、苏州善后之用，仍是统捐分解。少泉宫保来信，言解敝处者不过二十余万串，大失所望。弟需饷甚迫，却不欲过事朘削。忝任江督五年，前此并未至苏境劝捐分文。以苏绅元年请兵，情词甚迫，魄力甚厚，故欲劝捐一次，以清积欠。揆度苏沪物力，究竟可助济敝处若干？请卓裁约略见示。

九舍弟请假开缺一折，已奉恩旨允准，并蒙赏人参六两。温语褒嘉，实深感激！出月即拟回湘。目前急需之款二十余万，所短尚多。闽海关续报之四万，尊处月额之四万，敬求赶催速解。盼切！盼切！专泐。复问台安。汇璧衔版，诸惟心鉴。不备。

愚弟曾国藩顿首

219．复吴坤修九月二十三日

贞幹之祠，谢费心料理。祠中联扁，祈录稿见示。

竹庄仁弟大人阁下：

别后寄和拙诗三迭，前韵层出不穷，愈唱愈高。而抚今追昔，一往情深，曷任感珮！二十日专差赍到手书，敬悉台旆抵芜，地方安静，至以为慰。

舍季弟专祠兴造，一切具费清心，料量周妥。俟工竣后，九舍弟前往一祭。祠中联扁，阁下必有鸿题，便祈录稿见示。鄙人所撰，写就寄去，尚妥叶否？曾令之事，容酌量办理。诸惟心鉴。复问台安。

国藩顿首

220．复贺寿慈陈廷经九月二十四日

金陵克后，曾前往巡视一番。目下我军大将伤亡，敌氛愈炽。所荐鲍、裘两君，未便奏调。

云浦尊兄大人、小舫尊兄年大人阁下：

顷奉惠缄，猥以克捷蒙恩，吉词祓饰，感悚曷任！敬维懋绩乌台，承恩螭陛，庞祺川至，企祝靡涯。

国藩德薄能鲜，久践戎行，老师糜饷，阅有岁年。比托朝廷威福，将士苦战，获蒇斯役，何功可言？乃蒙圣主逾格之褒，并叨知好过情之誉，抚躬循分，但有祗惧。前者小住金陵，旋回皖省，料量上游军事。部署初定，九月初旬已移驻江宁，筹办一切。鄂中发捻前窜英、霍，受创而去。鄂境吃重，业饬蒋道一军往援。甫抵罗田，而成军门大吉战受子伤，富都统马队营垒失陷，石镇清吉赴援阵陨。贼氛愈炽，不独珂乡之忧，亦皖、吴所视为安危也。

承示鲍、裘两观察亮节闳才，殊深倾企。惟军务粗定，苏、皖两省目下已无贼踪，未便奏调人员。而贵州系军务省分，棘手异常。鲍君奉旨发往差委，奏调来江，尤难措辞。诸祈鉴亮，专泐布复。敬请台安。摹璧晚谦。不备。

愚弟曾国藩顿首

221．复裘小华九月二十四日

因人成事，何敢言功？军务粗定，未便奏调。

小华年兄阁下：

使至，接展惠书，猥以克复金陵，忝邀恩命，远劳宠贺，感悚曷任。借谂令闻日隆，台祺云蔚，荷芝纶之迭贲，卜节之真除。引睇矞晖，良殷企颂。

国藩陈师白下，已阅岁时。值甲子之昌期，复东南之重地。实因人以成事，敢贪天以言功？乃蒙异数殊恩，至优极渥，抚躬循分，但有祗惧。自金陵克后，湖州、广德相继并下，浙、皖肃清。分兵援剿江、鄂，切盼余氛一律涤荡，薄海共庆升平，斯为至幸。顷于九月初旬，自安庆移驻江宁，筹办一切。

贺副宪、陈侍御来函，备述尊况。直声亮节，殊深企慰。惟此间军务粗定，苏、皖两省目下已无贼踪，奏调难于措辞，尚希鉴亮。读《幽通》、《思元》诸赋，流行坎止，正须随遇而安。仇我未必非福，恩我未必非祸，达人当能观其通也。专泐，复问台安。附缴资版，不具。

通家生曾国藩顿首

222．复李鸿章九月二十五日

冬月举行乡试，务请拨冗前来监临。饷银大缺，几无法撤兵。承拨三十万串，尚嫌其褊。

少泉宫保世仁弟大人阁下：

十六日接九月十三日惠书，敬悉一切。

举行乡试一疏，昨日已接奉批旨。虽允许简放主考，而圣意甚不放心，又虑及台旆不能前来入闱监临，询及朱学使、万方伯能否代办。鄙意安徽学政向无代办之案，宜学使又无入境之耗；篪轩办本任提调事件，已觉日不暇给，安能更兼监临之任？务求阁下拨冗前来，主持一切。国藩七月初创此议时，不过借此风声，招集流亡，初不敢必其有成。一回安庆，则群士欢欣鼓舞，宁、徽、颍州三府纷纷求学使考试，以便新生入闱。迨定议宁国生童调省考试，而徽、太、颍、凤又若东考西怨，呈诉不休。国藩观此气象，势难中辍，是以闻贡院工程将竣，即一面咨请阁下监临，一面札江西印办试卷。今因圣意十分慎重，鄙人亦怀疑虑，特恐画虎不成，贻笑远近。敬求阁下速来相助，盼切！盼切 ⁽¹⁾ ！

九舍弟回籍一疏，仰蒙俞允，并荷温纶慰问，珍药下颁，感激曷已！现定于十月还湘。裁勇过二万，无论何处银钱，概尽遣营，先行给放。欠饷不敷甚巨，若今冬能勉强敷衍，则敝处人数渐减，饷源如常，明年或可渐入佳境。惟目下腾挪欠款，或用长沙期票，或用此间期票，届时难践成诺。来示许于苏捐内分二三十万串见惠，尚嫌其褊，俟相见更当请益。鄂中兵事日坏，珂乡难望安枕，贵部留以龛定两淮，切勿轻议裁汰。湘勇则锐气消减，倦飞思还，稍有余资，续即裁撤。此鄙人确有所见，幸垂采纳。即请台安。

————————————————————

(1)  旁批云：“万一台端不能入闱，亦望来金陵一行，面商代办之人，在此会奏，并请带科甲道府数人来。”

223．复黄冕郭崑焘九月二十六日

前批文辅卿所禀厘捐、盐政各事，并非有意为难湘中。办事欲求经久，总须四面相安。

南坡仁兄大人、意城仁弟亲家阁下：

前接意城八月二十五日惠函，顷又接南兄九月初十赐函，并意叟附列数条，大有怒发冲冠之意。前此文辅卿所具三禀，若出两君信缄，自可一一照准；以辅卿尚非督销专政之人，而所禀又不尽合轨辙，是以间有驳诘，非明知两君暗中主持而故为舛错其说以沮难之也。麓西于敝处饷务竭力相助，鄙人并无不慊之处。特以其在湘潭积有违言，故欲其脱离该邑，稍远诟侮，与意叟所云“万万不可离潭”者判若两义。至牍中“督率帮同”字样，偶有未检，非以是为上下其手之别。既曰“帮”，则固不在可“率”之列矣。船价一节，既在湘中长雇，自不必在泰州先交几成。泰州所雇虽昂，似不关局弊，无事过于秘密矣。商人愿将银交局解泰，非畏泰州之难交，实畏途中之难带，洵为一语破的。即每起商人派一炮船护之，亦吾辈所愿为之事，况众商凑资数万，汇解一次乎？湘中盐务，既有两君区画一切，而又得次帅鼎力扶助，则以下各衙门自无沮难。鄙人前批犹不免拘文牵义，亦未知次帅推诚相助，巨细不遗，至于如此。鄙人虽茫昧，亦何至不信抚札，而转以道札为重？朱耀奎饬汉口截留，则敝处并无此批 ⁽¹⁾ 。请钞原案见示。鄂引运湘，系国藩恐湘中无盐可售，故酌分鄂盐行湘，以免脱档之患，并非商贩所禀、官帅所批。兹将原批及两次信缄另行札知湘局，以备查考。盐到湘岸，一切皆须就湘中之范围，如有窒碍，请飞缄驰示，以便饬停。盐道不肯速印水程，究竟索费若干，便乞密示。所谓含糊具复之牍，尚未接到，此事以委曲求全为妙。盐道不能会印水程，必且郁郁不平，或禀官帅，或写京信，以不遵刊章归咎于局；而渠以需索陋规，延不用印，亦不能自立于无过之地。欲求经久可行，总须四面相安，尚求三思。

舍弟湿毒未愈，肝疾日减，十月初可以成行。鄙人办理科场，诸事繁冗，他务多未遑也。复问台安。

————————————————————

(1)  旁批云：“陈樾令盐道会委，亦无此批。”

224．复陈庆溥九月二十七日

安庆巡防各务，近日何似？设官、廉俸、缉捕、差操、修船诸务，须腊尾定议出奏。江面如出抢案，处分仍应从轻。

心泉尊兄大人阁下：

顷接惠缄，具纫绮注。借谂政祺迪吉，至以为慰。

弟抵江宁后，百废待举，碌碌鲜暇。距皖稍远，安庆城市巡防各务，近日何似？殊为系念。金保门外抢案，已否踩获？江面果否安静？长江水师提督所辖，上至岳州，下至崇明，旁及两湖、三江之湖荡河汊，何处立营分汛，何处创立衙署，须俟彭部堂周历巡察一番，并与沿江督抚会商章程。设官、廉俸、缉捕、差操、修船诸务，头绪繁多，今冬当可定议出奏，然亦须腊尾矣。目下江面有水师炮船分段巡缉，江中如出抢案，州县处分，仍应从轻。至城厢内外，则应由地方官严密查办，责无旁贷。

弟到此匆匆已及两旬。酬应纷繁，诸事尚无头绪，须将科场料理粗定，乃可经营他务耳。知注并闻。复问台安。祗璧衔版。不备。

愚弟国藩顿首

225．复李榕九月二十七日

已饬皖抚将省仓之米分拨各军。鄂事紧急，只得将刘、朱分驻宿、太，以顾皖北。

申夫仁弟阁下：

接十八日手书，具悉一切。

何子文一军，业经乔中丞调赴英山。此间已批檄贵部回驻桐城，陞营移驻六安，皆为易于采米起见，并函致马中丞，将皖仓之米分拨，接济贵部及各军矣。鄂边之贼势甚猖獗，成武臣战受子伤，石清吉阵亡，富都统马队营盘失陷。官相咨调刘、朱援鄂，已令王军门清泉介正三营自金陵赴楚，刘、朱分驻宿松、太湖，以顾皖北。兵力尚单，又无统辖诸军之将，势难往援鄂中也。

九舍弟开缺回籍一疏，已奉恩旨允准，并蒙赏人参六两。温语褒嘉，曷胜感激！知关廑系，附以奉报。复问台安。

国藩顿首

226．复马新贻九月二十七日

奏奖太多，可分两案。军情复又紧迫，顷已派兵分防。请速解弹药至宿松、太湖。

穀山尊兄大人阁下：

十八日泐复一函，并贺大喜。二十一日接手书两件，具悉种切。安徽抵征一案，顷已出奏，抄折咨行。坐贾局应奖人等，已如数饬发功牌，到日转给该局。歙邑都令暂缓撤委，仍须随时查察。刘守禀称，该令幕友娄姓、门丁程姓，前此颇招物议。是敝处所闻，不为无因。安省悬缺太多，除已详请奏补外，未补者共四十四缺。统归一案请补，微嫌太多，似可分作两案，应由乔中丞主政。科目虽当稍重，而军功一途，亦不可过于向隅。曹光汉未保直牧，薛元启未保捐复，银两均宜稍缓再补。

鄂边贼焰甚炽，石镇阵亡，富营失陷，成军门受伤。蒋道进援，兵力稍单，已令王军门清泉带介正三营赴鄂，檄刘军门专驻太湖，二朱军并驻宿松，复抽调易镇泾防之军北渡，以保首府六属。至陞营留驻六安，钧营回驻桐城，则专为易于办米起见。刘、朱之三军需饷甚急，求阁下随时接济银米。山内粮台，昨日札提四万，想尊处已派人去接。其需用子药，则请专员速解宿、太，两处皆有水路可通也。诸惟心鉴。复问台安。

愚弟曾国藩顿首

227．复朱兰九月二十七日

少荃定于十月中旬来省监临。乡试期近，加定额事，恐办不及。鄂边已派兵赴援，皖北已设防置守。

久香老前辈大人阁下：

别后初十抵江宁，十九日接诵惠书，具纫绮注。谦光下逮，如接吉晖，曷任企佩！

宁国郡属，兵燹多年，生童未能应试，群材久郁。今得就绳墨于大匠之门，咏藻歌芹，欢声可想。本年乡试，奏请苏抚前来监临。接奉谕旨，以苏境肃清，善后事宜仍须少荃筹办，另牍咨达台端。顷观少荃与舍弟信，定于十月中旬前来，想与台旆先后莅此也。上江中额，前经张小浦前辈奏广二名，侍于元年闰月奏广二名，皆系捐输案内请广永远中额，均奉俞允。目下乡试期近，请加定额，恐办不及，亦无案可援。即有已捐未奖之案，广额以银数为断，捐款无多，仍不能及大省之额也。

鄂边贼氛甚炽，已饬蒋道凝学、王军门清泉先后赴援。皖北列城，并已设防置守，当可自固樊篱。安庆城外抢案，严饬该管地方官会营踩捕巡查矣。专泐肃复。敬请台安。摹璧晚谦。不备。

馆侍曾国藩顿首

228．复乔松年九月二十七日

告鄂皖布防调遣，又函商皖省藩、臬人选。

鹤侪尊兄年大人阁下：

十三、十五等日迭布复函，计达台览。连接四次手书，敬悉一切。

蒋之纯援鄂，甫抵罗田，而成军门大吉战受子伤，富都统马队营垒失陷，石镇清吉赴援阵亡，贼氛甚炽。秀相咨调刘、朱等军援鄂。比以各该军病者甚多，目下只能自顾皖境，难遽赴援鄂中。咨复秀相，顷复抽调易镇开俊所部北渡，将来亦驻潜山一带，为游击之师。英、霍两县，有英、郭、何等军分防，当可自固樊篱。何绍彩进驻英山，似有难色。该邑办米极难，专供何军，犹虞不给，断不可再添他营。弟之令钧军驻桐、陞军驻六，亦专为易于办米起见，并无他意。平日得营一饱，临急庶肯出力。历观行军不先算运米子药者，类多败挫。

英西林现在统兵，自难遽回安庆，接履新任藩司一缺。或请穀山暂缓交卸，或令小宋升署，听候卓裁。穀山业经开府，而督抚尚以札文施之。纵渠或情愿，吾辈终觉不安。如小宋专署藩司，其臬司一缺，勒道尚未服阕，碍难派署。博、叶、王三员，均不相宜。有吴坤修号竹庄者，军务、地方均算好手，曾放南韶连道，被劾后又经累保至记名臬使。寄谕以西北需人问过两次，弟以在此带勇相安，故未令去。或令张署臬司，吴署皖南道，或竟令吴署臬司，均听尊裁。张拟于肃清皖南案内保实援皖南道，目下则尚系湖南道员。吴系布政司衔，记名臬司，尚非皖官。二人皆不甚合例，然勒道亦不合例。目下择员，自以二人为相宜，祈酌之。至庐凤道缺，前经函复，请于陈心泉、冯鲁川两守中酌委一人，已否札行？心泉拟保道员，不日出奏。孙琴西来信，已由淮回籍，偏亲年老，无意出山，自是君子之正道，亦人子之至情，留营一节，应作罢论。蒋道、英司及出力各员保奖，应俟军情大定，由尊处主稿会奏。敝疏请简考官，已奉谕旨，即着礼部改题为奏，迅速办理。具折时仓卒未及会列台端与少泉之衔，此弟之疏忽，伏乞恕亮。安徽抵征一案，顷已双衔出奏，抄咨冰案。敬请台安。统惟心鉴，不备。

年愚弟曾国藩顿首

229．复彭慰高九月二十七日

百务繁兴，区画殊非易易。冀继志述事，勉迪前光。

讷生年兄阁下：

顷奉惠书，具叨藻饰。借谂宣勤申浦，履祉绥亨。引睇吉晖，良殷企颂。

国藩陈师白下，久阅岁时。值甲子之昌期，复东南之重地。实因人以成事，敢贪天以言功？乃蒙异数殊恩，至优极渥，抚躬循分，但有祗惧。自金陵克后，湖州、广德相继并下，浙、皖肃清。分兵援剿江、鄂，切盼余氛一律扫荡，斯为至幸。顷于九月初旬自安庆移驻江宁，筹办一切。百务繁兴，饷需仍绌，区画殊非易易。

尊公年谱收到。追维畴昔，清慎勤久已交推；传之将来，德功言并垂不朽。尚冀贤昆仲继志述事，勉迪前光，曷任企盼！专泐。复问台安。不备。

通家生曾国藩顿首

230．复袁保恒九月二十八日

良友赍志长没，不及目睹成功，实为憾事。表墓之文，或可请人代笔。上奏陈情，为日太近，转圜稍嫌于迫促。

小午世兄馆丈：

前接手书，俗缘碌碌，有稽裁复。顷奉惠缄，具悉一切。

国藩昔与尊公午翁同年大人投分最早，相知颇深。洎同事一方，共支危局，军咨往复，和衷商榷，谊可断金。迨尊公引疾以后，灭贼报国之志，至属纩而不忘，梁木云摧，可胜怆感！兹者金陵之役，上托天威，下资群力，幸获蒇事。而尊公不及亲见荡平，鄙人独遭逢际会，渥邀异数，抚今追昔，愧歉曷任！六月杪小住金陵，七月杪旋皖，将上游军事布置粗定，九月初旬移驻江宁。百务繁兴，饷需仍绌。而徽、浙败贼窜江入粤，秦、豫发捻扰鄂窥皖，东南之余患未除，西北之回氛又炽。天意茫茫，未知何年果扫除氛祲，载戢载櫜。

尊公表墓之文，迄今阙然未报。顾念金石糈诚，旂常勋绩，被于天语，孚于舆论，载于史馆，表于泷冈，自足以信今传后，垂之无穷。鄙人精力孱弱，日就衰颓，学术短浅，重以荒芜，自度不足以表扬盛美。若能别倩巨手而署贱名于末，或犹愈于拙笔亲裁耳。

寿州一案，奉行之员办理未善，有累盛德。在尊公为日月之食，在世兄有霜露之悲。欲纳官阶，吁复祠祀，属为据情代奏，谊不容辞。惟目下为日太近，转圜稍嫌于迫促，应俟迟之明春。请世兄备一公牍，具陈愿贬己阶以复先祀，并临淮绅民具一公禀，具陈业已兴工，未可中辍，呈递敝处，以凭入告，当可上邀俞允。专泐。复问礼安。诸惟心鉴，不具。

231．复邵璞山九月二十八日

酬庸至极，但有祗惧。挽河洗甲，斯为至幸。

璞山尊兄公祖大人阁下：

顷奉惠缄，猥以克捷蒙恩，吉词远贲，感悚曷任！敬维政通人和，荣问庥畅。听舆歌之早遍，愿借寇君；秉世德以相承，前有召父。引詹矞霭，企颂靡涯。

弟久践戎行，略无裨补。比托朝廷威福，将士苦战，获蒇金陵之役，何功可言？乃蒙异数殊恩，至优极渥，抚躬循分，但有祗惧。自金陵克后，湖州、广德相继并下，浙、皖肃清。分兵援剿江、鄂，切盼余氛一律荡平，挽河洗甲，斯为至幸。专泐布复。敬请台安。诸惟心鉴，不备。

治愚弟曾国藩顿首

232．复丁取忠九月二十八日

箴言书院山长一席，希就近延访。

果臣尊兄大人阁下：

二十三日接手书，知前函已达台览。借谂著述崇闳，履祺迪吉，至以为慰。

箴言书院山长一席，据张、姚诸君函称，已订请令兄秩臣先生主讲。兹承示及秩兄来岁仍在求忠书院，不欲远出，而梅村兄亦亟欲东归。顷复敝处一信，与姚君桂轩面晤之言相符，未便强之西游。台端属鄙人另行酌荐，此间人士，不乏通材，而或已有馆地，或惮于远行。国藩离家多年，于湘中学者均不深知，且终岁以课士为事，此语即不易办。一时实无以应命，仍希阁下就近延访，以应张、姚诸君之求，至以为恳。专泐。复问台安。诸惟心鉴，不宣。

愚弟曾国藩顿首

233．复徐棻 ⁽¹⁾ 九月二十八日

克复坚城，实资群力。敌窜南赣，志在图湘，沅甫率队回防，以备不虞。

芸渠仁兄年大人阁下：

顷奉惠缄，猥以克复金陵，忝邀恩命，吉词暖贺，感悚曷任！敬谂履祉绥愉，兴居康胜，至以为慰。

国藩兄弟同践戎行，多蒙梓乡诸君子垂情扶助，每于艰难绝续之交，得东征局饷弥缝补救，俾免决裂。比托朝廷威福，将士苦战，蒇斯一役，何功可言？乃荷异数殊恩，至优极渥，抚躬循分，但有祗惧。自金陵克后，湖州、广德相继并下，逸贼窜江，踵趋南赣。吾湘东面之防，幸已稳固。该逆遂遁入粤边，然其志不在粤而在湘，尚多后虑。金陵撤散回湘兵将甚多，舍弟又挑选洋枪马队二千余人回湘，未遽遣撤，以备桑梓之不虞。鄙人以九月初旬自安庆移驻江宁，区画善后，料理科场。诸事繁冗，碌碌鲜暇。舍弟八月底疏请回籍，已奉俞旨，温语嘉慰，珍药下颁，感激曷已！现拟于十月初还湘。知关廑系，附以奉报。专泐复谢。敬请礼安。祗璧大柬，诸惟心鉴。不备。

年愚弟曾国藩顿首

————————————————————

(1)  徐棻，字芸渠，号养性居士，湖南望城人。道光二十一年进士，入翰林，改庶吉士，后官中书、员外郎。晚年掌城南书院、岳麓书院二十五年。

234．复周祖培十月初二日

受恩深重，感激旁皇。氛祲未销，未知何日方可一了百了。

门下晚生曾国藩顿首谨启宫太保中堂太老夫子钧座：

国藩从征十载，治军无状，未敢以危苦情形上尘清听，音敬久疏。顷奉赐书，猥以克捷蒙恩，曲加奖借，悚惕弥深。伏审望重辩章，勋高燮理。首建纪元之议，预兆中兴；果符偃武之占，聿臻上治。际兹尧舜薰之盛，悉由皋赓益赞之勤。翘企德晖，庆抃无量。

国藩智识短浅，谬践戎行，未能早克坚城，拯民水火。比托朝廷威福，获蒇斯役。实因人以成事，敢贪天以言功？乃蒙天语褒崇，重于五岳，湛恩汪，萃于一门。感激旁皇，弥增祗惧。顷自安庆移驻江宁，区画善后，办理科场。诸务繁冗，碌碌鲜暇。而徽、浙败贼窜江入粤，秦、豫发捻扰鄂窥皖，人数犹众，氛祲未销。天意茫茫，未知何日乃克一了百了。至于新复地方，创夷满目，苏枯起瘠，亟须妥筹。国藩才识本极薄劣，精力近更衰颓，回思秋曹供职，追随杖履，鸣佩雍容，不特有玉堂天上之怀，抑且有蒲柳望秋之感。尚冀训诲遥颁，俾免陨越，不胜大愿。专泐肃复，伏祈崇鉴。敬叩钧安。不宣。

曾国藩再拜

235．复祁藻 ⁽¹⁾ 十月初二日

坚城幸克，而余氛难销。幼章灵柩现已北渡。忠愤殉难，当名垂青史。

年晚生曾国藩顿首谨启宫太保中堂年大前辈钧座：

倚斗望京，久疏音敬。顷奉赐书，猥蒙奖饰，弥增感悚。伏惟密勿侍学，启沃宣勤。复间道体违和，比想禔躬康胜，入直讲幄。天生耆耇，为仪中兴，帝有恩言，永锡纯嘏。仰企德晖，庆祝无量。

国藩才识薄劣，谬膺艰巨，陈师白下，已阅岁时，未能早克坚城，拯民水火。比托朝廷威福，将士苦战，幸蒇斯役，何功可言？乃蒙异数酬庸，至优极渥，忝窃非分，但有祗惧。顷自安庆移驻江宁，区画善后，办理科场，诸务繁冗。而窜江入粤之贼，扰鄂窥皖之寇，人数犹众，氛祲未销，久困兵间，弥增焦灼。

令弟幼章方伯同年灵于八月二十日已由袁浦西归，吴仲宣漕帅就近料理，一切周妥。国藩于七月初札饬地方官访寻幼章同年及诸贤忠骸，未接禀复，即已返棹旋皖。逮九月再来金陵，则幼兄灵榇业经北渡。现在陆制军瘗处已有端绪，祥将军、涂观察、孙学史及上元令刘君尚未访获，俟陆续寻得，再当恭疏汇陈。幼章兄忠愤殉难，尤当据实表章，大撰行略，忠义之气，凛然如生，友爱之情，油然流露。国藩追维畴昔苔岑之契，重以今日沧桑之感，泫然不知涕泗之何从也。惟念天鉴忠诚，民怀惠泽，名垂史乘，灵返故乡，在幼章同年似无遗憾。尚冀颐养珍摄，勿过追悼，是所切祷！专泐肃复。敬请钧安。诸惟崇鉴，不宣。

曾国藩再拜

————————————————————

(1)  祁藻（1793—1866），字叔颖，号春圃，山西寿阳人，嘉庆进士。积官至礼部尚书，授体仁阁大学士。

236．复吴廷栋十月初二日

金陵之克，实资群力。沅甫以肝疾奏请开缺，已蒙允准。末世人才，类多短长互见，必须奖其是而督其非。乡试期近，请广中额，恐来不及。

竹如仁兄大人阁下：

前布复函，方虑金陵一役难遽蒇事，厥后猛攻逾时，侥幸克之。此皆仰托天威，旁资群力，而不才兄弟借得免于谤责，为幸已多。乃蒙异数殊恩，实梦想所不到。何功何能，忝窃至此？恐塞翁不以为福，而候人转以为讥。抚己思危，敢忘祗惧！接诵惠书，以泰之二爻、谦之繁辞为贱兄弟勖，谠言古谊，纫佩弗谖。

舍弟此次督队攻城，昼夜露处，遍身湿毒，已逾半年。加以忧谗畏讥，肝疾复发。前月奏请开缺，荷蒙俞旨，温语嘉慰，珍药下颁，曷胜感激！十月朔已起程还湘，若得久处田里，安心静摄，或可调理复元，再商出处之义。

国藩九月初旬已自安庆移驻江宁，筹办一切。承示休养生息，必在慎选循良。在安庆时，久拟贤员数人为金陵之用，惟苦雕残太甚，循吏无多。而末世人材，类多短长互见，必须奖劝其是，董督其非，乃克砥砺有成。国藩在外多年，饱阅世变，才识本极薄劣，精力近更衰颓，诸务猬集，已觉照料难周，更无余力教育群吏，固不宜久于恋栈，贻误时局耳。

举行乡试之议，本欲借此风声，招集流亡，而群士闻知，欢欣鼓舞，宁、徽、颍州三府，纷纷求学使考试，以便新生入闱。观此氛象，势难中辍。是以赶催贡院竣工，一面出奏，一面咨请苏抚监临，札饬江西印办试卷，并请查皖属捐案核办。请广中额，尚未具疏。适接尊函，蒙检查部册，录示捐数，容复核专案具奏。但试期已近，请广中额，未知本科能赶办得及否耳？专泐布复，诸惟心鉴。敬请台安。不备。

愚弟曾国藩顿首

237．复皮寀瀚十月初五日

告各路防剿近况，嘱代办本年历次请封诸事，并将诰轴托折弁带回。

筱舲尊兄大人阁下：

折弁回营，接九月八日环章，具纫存注。借谂动履增绥，嘉猷益懋，至以为慰。

国藩九月初旬自安庆移驻江宁，区画善后，办理科场，诸务繁冗，碌碌鲜暇。而窜江入粤之贼，扰鄂窥皖之寇，人数犹众，氛祲未销，不知何日始得永毕永讫。

舍沅弟蒙恩开缺回籍，珍药下颁，感激曷已！十月朔已起程还湘。吾湘东面之防，前经赵玉班方伯、陈俊臣廉访节节堵剿，侍、康等逆遂由南赣遁入粤边。然其志不在粤而在湘，尚多后虑。舍弟挑选洋枪马队二千余人回湘，未遽遣撤，以备桑梓之不虞。此外撤散回湘兵将甚多，欠饷太巨，或用长沙期票，或用此间期票，届时能否践诺，殊未可知，弥深焦灼！三月间托代李成谋、李济清、万化林三镇请办恩荫，及萧军门孚泗请封领轴，五月间托代曾守席珍、伍道华瀚及舍亲欧阴柄钧请封，六月间托代王仕益、熊登武、何玉贵三镇请封及彭方伯毓橘更正诰轴等件，均祈查交此次折弁带回，至为企祷。专泐布复。敬请台安。不备。

再，五品衔捐职州同随带加二级，王仁舆为其父守策、母陈氏捐请封典，同治二年七月十三日在湖南省局上兑领有实收。今年二月十八日，由敝处并王兴韹、王冠珪请封，共寄银四十两，函托黄晓岱兄，请交阁下代办。旋接晓岱兄信，属将王仁舆捐封执照寄京，并言王兴韹三人请封之费，共应补银四十五两，随于五月五日如数寄银，交折差带去，函请由同乡京官取印结办理。厥后晓岱兄出京，未知已否办就？兹王仁舆寄来捐职部照一道、捐封部照一道，并交此次折差赍上，敬求验收，代为请封领出诰轴，希将捐照一并付回。王兴韹、王冠珪之封轴，亦祈查交来差带转。至欧阳柄钧之捐职请封，是否必须寄执照到京，抑即可取同乡官印结办理，仍祈确示。诸费清神，再问筱舫尊兄大人台安。

国藩顿首

238．复杨岳斌十月初五日

告筹措粮饷、挑选兵将以及驭下用兵之法。

厚庵宫保仁弟大人阁下：

十月朔刘副将长清赍到手书，并准大咨疏稿，敬悉九月二十一日启节还湘。陔南展省，陇右专征，既申仁孝之忱，复笃公忠之谊，企慰曷任。由湘至甘肃四千余里，长途劳勚，尚冀因时珍卫。

金陵撤遣回湘兵将颇多，招募尚易集事。军装、行粮，需款较巨，江西已有成议，湘、鄂、苏、浙、闽、粤等省，亦经尊处奏请拨解。敝处裁勇，已逾二万，积欠百余万金。无论何项银钱，一概尽发欠饷，不敷甚巨。或用长沙期票，或用此间期票，到期能否践诺，尚未可知。善后各务，动需巨款，目下匮乏异常。承属八万之数，竟不能立交来使带去，愧歉曷已！伏希鉴亮。唐桂生行粮，来示嘱由敝处发三个月，义不容辞，即当竭力措办。蒋之纯行粮，此间与湖北各发一月半，以利师行。此二款者，计已与尊示八万之数，有其过之无不及矣。桂生在徽防多年，情形最熟，昨已奏补皖南镇实缺。渠自戊午年丁艰，未能回籍。昨有信来，不愿随同西征，国藩未经批准。蒋之纯一军本食鄂饷，鄂中贼焰甚炽，奏令该军往援，已由罗田进抵蕲水一带。此二军者，纵使果能西行，亦当在大旆起程之后。盖蒋之行止，须由官帅作主，唐则必请回籍补孝。而敝处欠饷太多，不能遽清也。

承询到陕、甘后如何用兵。西北情形，鄙人未能悬揣。大抵回党用兵之道，不逮发逆十之一二。楚军赴甘，非战守制敌之难，而在抚驭部众之难。楚人惯食大米，不惯麦面杂粮。若能设法筹办大米，则楚军虽间有遁逃者，亦必有乐于远征者。阁下久历戎行，威望素著，军麾所至，自必迅奏肤公。至于饷项短绌，到处皆然。月前接奉寄谕，江西、苏、浙、川、广、山、陕、河南等省将历年欠甘饷项下，先行各筹二三十万解往甘肃，又经尊疏上陈，朝廷廑顾西陲，迭次谆催，亦可源源接济也。专泐布复。敬请台安。诸惟心鉴，不备。

国藩顿首

239．致官文十月初七日

王、萧二军并无截旷银两，顷已从宽处置，照发欠饷，实为大局着想。朱、刘援鄂，须筹足军饷，方可拔动。

秀峰宫太保爵中堂大公祖阁下：

八月杪肃布寸函，亮邀崇鉴。九月朔自安庆东下，抵江宁后，诸务猬集，碌碌鲜暇，音敬稍疏。比维钧候曼福，勋绩弥隆，企祝无量。

自蒋道凝学赴鄂后，旋闻贼氛甚炽，弥深忧灼！顷接禀报，该道袭击罗田，进兵蕲水，攻克贼垒，成军门业已解围，鄂省东界已松。群匪下窜潜山境内，仍为两省之公患，未知荩筹近日如何调度，廑系之至。

王军门清泉介正三营前经咨商遣散，后因鄂境吃重，该营系鄂军劲旅，批令西上，听候调遣。旋奉大咨，饬查截旷银两，札行禀复。据王清泉禀称，实无空旷，请仍筹给欠项，并恳遣散。业经批令该三营仍应速拔赴鄂，并饬金陵粮台尽十月内筹发银一万八千两，以作路费，再于今冬续发二万五千五百有零，以足三成。其余欠款，咨请尊处陆续筹给。其截旷一款，鄂台如何折算，将来由敝处照数弥补。名为代补旷银，实则敝处多出二万金，为鄂台稍分重担。又萧军门庆衍贞中八营，亦因饬查截旷，呈称该八营系遵湘军旧章，多募余丁，以备挑补，并无空旷，敝处批云“自系实情”。此二案者，非尊处从严，而敝处故为从宽以市恩也，实因该两军前此窘苦异常，积有怨言，此次金陵遣撤各营，皆系满发欠饷。若萧、王之欠饷独无着落，相形之下，立见决裂，不得不从宽筹给，俾两军将士欢欣而去。萧军全撤，过鄂时固无半点罗唣。王军回鄂助剿，今冬已由敝处发五个月满饷有奇，亦可努力剿贼，必无半语索饷，贻累尊处。此三营皆未经败挫，望无轻视为要。

刘南云一军，奉旨速赴湖北，归阁下调遣，以厚兵力。鄙意刘军十一营病勇颇多，尚嫌单薄，必合朱镇洪章、朱镇南桂两军，俱令赴鄂，共一万五百人，足为大枝游击之师。即日赶筹饷银四万，方能迅速拔营。九舍弟蒙恩开缺回籍，并荷温语嘉慰，珍药下颁，实深感激，已于本月朔买舟上驶。知关廑系，附以奉报。专肃。敬请台安。诸惟心鉴，不备。

治愚弟曾国藩顿首

240．复杨襄云十月初七日

余敌窜粤，汀州当可无虞。惟东南余波未平，西北回氛又炽，未知何日可一了百了。

襄云尊兄大人阁下：

借甚直声，钦迟已久，无缘瞻对，驰系奚如。顷奉惠书，猥以克捷蒙恩，吉词祓饰，曷任感悚！敬谂分巡山右，弭节河东。以十全寿世之心，苏枯起瘠；以四元步天之法，正策运筹。荩绩弥隆，庆抃无量。

国藩从戎十载，颇历艰辛，未能早靖烽烟，拯民水火。比托朝廷威福，获蒇金陵之役，实因人以成事，敢贪天以言功？乃蒙圣主逾格之褒，并叨友朋过情之誉，抚躬循分，但有祗惧。自金陵克后，湖州、广德继下，逸贼窜江，踵趋南赣，分遁闽、粤，已饬周军门追入粤边。闽中张凯章廉访本敝处旧部，目下驻军汀州，珂乡当无风鹤之虞。惟鄂边贼势猖獗，扰豫窥皖。东南之余患犹多，西北之回氛又炽。天意茫茫，未知何时一律扫荡，载戢载櫜也。专泐复谢。敬请台安。不备。

241．复厉云官十月初七日

乡试定于十一月举行，宜促鄂省书办速来江宁。蒋、成大捷，可为一慰。鄂事吃重，介正之营不便遽撤。萧、王自诉并无空旷之事，比已从宽批准。

伯符尊兄大人阁下：

前月下浣，接展环章，具纫存注。比维台祺益懋，勋祉增绥，至以为颂。

国藩抵江宁后，区画一切，碌碌鲜暇。江南乡试定于十一月举行，贡院比已竣工，科场事宜，次第办理。惟书办殊少熟手，咨借鄂省书办，乘轮舟东下，不知赶得及否？乞阁下力赞成之。

皖北肃清，即檄蒋之纯援鄂。旋闻石镇蹉跌，富营失陷，贼氛愈炽。续调介正等营赴鄂，尚未起行。接之纯禀，称进兵蕲水会合成武臣，攻克贼垒，大获胜仗，为之稍慰。介正三营前经咨商，分别遣散，因鄂境吃重，该营本系鄂军劲旅，是以批令西上援鄂，不遽撤遣。据禀拟于九月二十八日起程。旋接秀相咨，据鄂台详查截旷银两，饬令折算札行禀复。据萧庆衍、王清泉两军禀称实无空旷，敝处从宽批准，非市恩也，实见该二军困苦太久，目下立见决裂，如此弥缝，以全体面，具有苦心。一则使该二军欢欣而去，一则使鄂台今冬无索饷之苦。其详载弟此次与官相函中，阁下可一索阅。介正三营尚属鄂中劲旅，似可不必遽撤。萧军欠饷既由敝处全付，将来应由鄂台还敝处者，尚求设法筹还，至以为恳。专泐肃布，诸希心鉴。敬请台安。不备。

愚弟曾国藩顿首

242．复乔松年十月初十日

小宋可升署臬司。援鄂之师，不日可至潜、太，易、王等部继之。蒋军已解成武臣之围。

鹤侪尊兄年大人阁下：

前月三次函复，均达台览否？月初两奉惠书，重询一切。递署司道各缺，敝函前已详复。穀山暂缓交卸，于文移体制不便，自以小宋升署为是。臬司一缺，前函所陈，不知可采否？

刘南云一军续奉谕旨，速赴湖北，归官相调遣。该军十一营尚嫌单薄，必合并两朱军门所部，俱令赴鄂，共一万五百人，方足为大枝游击之师。敝处赶筹饷银四万，计十五、六日可至潜、太。饬令该三军迅速援鄂，添调寿春易镇由泾防北渡，与钧、陞等营守皖北边要各城，为刘、朱等后继之师。无论在鄂在皖，均可照此办理。蒋之纯已破蕲水贼垒，解成武臣之围。群贼下窜潜山、霍山境内，不知近状又复何如。弟相隔太远，殊不敢遥度也。诸惟心鉴。敬请台安。不备。

年愚弟曾国藩顿首

243．复马新贻十月初十日

之纯能否赴甘，须待官相复奏。无论在鄂在皖，均以刘、朱为前敌之师，李、王、易为后继之师。

穀山尊兄大人阁下：

前月二十七续布一函，计达台览。本月初旬迭接三次惠书，祗悉一切，并以贱辰，猥蒙藻饰，纫谢奚如！敬谂拜表铭恩，留云布泽，皖士之讴歌未已，越人之徯望弥殷。引企吉晖，良深抃颂。

鄂中败贼下窜潜、霍，皖境现有重兵分投堵剿，当可力遏寇氛。谕旨饬蒋之纯带兵赴甘肃本任，饬刘南云速赴湖北，归官相调遣。之纯能否赴甘，须待官相复奏。如果西行，此间应筹给行粮，拟与鄂台各发一月半满饷。刘军十一营援鄂，尚嫌单薄，必合并二朱所部，共一万五百人，同赴湖北，乃足为大枝劲旅。昨由轮船赶筹解四万，专供刘、朱，又解三万，交江外粮台。杜小舫亦解二万赴皖。山内粮台之四万，如已解到，则尊处稍可展布。弟意总以刘、朱为前敌之师，以李、王、易三军为后继之师。无论在鄂在皖，终持此议。望阁下详告诸军，守此勿失。西岸盐款采买赣谷，已批局照办，并札行尚斋处矣。诸惟心鉴，专泐布复。敬请台安。汇璧谦版。不备。

愚弟曾国藩顿首

244．复何璟十月初十日

刘、朱、朱为前敌之师，王、李、易为后继之师，当嘱诸将严守此义。徐树钊、叶云岩宜速来营襄办一切。

小宋尊兄大人阁下：

顷接惠书，知月前恭录谕旨比已递到。丝纶重捧，履柏府而如新；旌旆不移，憩棠荫而愈好。引詹吉蔼，欣颂靡涯。安庆城厢内外并沿河均派巡逻，台从亲行稽察，地方一律安谧，深以为慰。

鄂中之贼，下窜潜、霍二山，钧、陞等营业已分投驻守，又调易军自泾防北渡，以厚兵力。鄙意刘、朱、朱三军为前敌之师，以王、李、易三军为后继之师，无论在皖在鄂，均守此义。请阁下遍告诸军为荷。借江岸盐款在赣买谷，业经批准照办，并行知尚斋矣。徐令树钊秋季报销办竣，即交王令庆奎接管，饬令来营。此间城市纷如乱麻，远不及安庆之肃清，请饬叶云岩来此襄办一切。五局应奖人等，如数饬发功牌，到日转给军械所。存件一单收到。江达川方伯一信，阅过奉璧。

弟到此匆匆已及一月，酬应纷繁，诸事尚无头绪。须将科场料理粗定，乃可办理他务。知注附闻。复贺大喜，顺颂台安。祗璧资版。不备。

馆愚弟曾国藩顿首

245．复陈庆溥十月初十日

饬严查城防，告刘、易调遣。

心泉尊兄大人阁下：

二十七日泐复一函，计当递到。顷接惠缄，猥以贱辰，远蒙藻饰，感悚曷任！就谂政祉绥亨，荣问庥鬯，至以为慰。

鄂中之贼下窜潜山境内，陞营已抵潜守城。省垣现有重兵，江面亦有炮船，人心想均安帖。城厢巡防各务，仍须严饬稽查为要。刘方伯等营虽将拔赴湖北，然必先顾皖境，再援鄂疆。泾防易镇一军，亦经檄调北渡，以保首府六属。上游窜江之贼，分遁入闽。张凯章臬使驻军汀州，珂乡可恃以无恐。闻九月十三日漳郡被贼窜陷，未知确否？弟到此已及匝月，百绪繁冗，匆匆鲜暇。俟将科场事宜大致办妥，方能料理他务。知关廑念，附布一二。复问台安。谨缴衔版。不备。

馆愚弟曾国藩顿首

246．复穆图善十月十一日

因人成事，不敢言功。期督师回鄂，共拯时艰。

春岩尊兄大人阁下：

两奉惠缄，猥以克捷蒙恩，因时祓饬，感悚曷任！敬维望重旄车，祥臻犀序。握秦关之锁钥，百二森严；舞虞陛之羽干，九重倚畀。引詹矞霭，抃颂良殷。

弟谬践戎行，略无裨补。陈师白下，已阅岁时。值甲子之昌期，复东南之重地。实因人以成事，敢贪天以言功？乃蒙朝廷逾格之褒，并叨僚友过情之誉，抚躬循分，但有祗惧。自金陵克后，湖州、广德相继并下，浙、皖、江西一律肃清。鄂境寇氛甚炽，闻阁下疏请督师回鄂，未知能否成行，共拯此厄，斯为至幸。专泐复谢。敬请节安。谨璧谦版，幸勿再施。统希心鉴，不备。

愚弟曾国藩顿首

247．复刘齐衔十月十一日

金陵克后，浙、皖肃清，赣边敌股窜闽，张军已前往堵击。

冰如尊兄大人阁下：

迭接惠缄，猥以克复金陵，忝邀异数，远蒙藻饰，感悚曷任！敬谂绩懋鹤储，釐延豸节。听金铙之奏凯，声遏秦云；登玉粒以告丰，膏含郇雨。引詹矞霭，抃颂良殷。

弟久践戎行，惭无裨补。比托朝廷威福，将士苦战，获蒇斯役，何功可言？乃蒙天语褒嘉，重于五岳，湛恩汪，萃于一门。感激旁皇，弥深祗惧。金陵克后，湖州、广德相继并下，浙、皖肃清，分兵援剿江、鄂。江西之贼由宁、赣分窜闽边，张凯章廉访已抵汀防，督师剿堵，珂乡当无风鹤之虞。知注并闻，肃泐复谢。敬请节安。汇缴谦版。不备。

愚弟曾国藩顿首

248．复彭玉麟十月十一日

厚庵募勇赴甘，需饷颇巨，此间一时难以筹齐。蒋军解成部之围，而败敌窜入潜、霍，顷已分派驻守。

雪琴宫保仁弟大人阁下：

前月十五日泐复一函，计当递到。本月六日接手书两件，敬悉派防黄、广，击退贼众，沿江稍安，至以为慰。广济德令、黄梅史令畏葸无能，而德令演戏捏功，尤为可恶。尊处既已函知厉伯符，当必稍加惩办。

厚庵回湘，募勇赴甘，需饷颇巨。江西七万已有成议。湘、鄂、浙、苏及东征局四万六处 ⁽¹⁾ ，以鄙人计之，鄂、粤两处，未必应手；湘、浙、苏及东征局四处，当可得二十余万金。敝处银钱，概为遣勇耗去，除给途费外，尚给此间之期票与长沙之期票。就鄂省协剿金陵之两军而言，萧庆衍一军遣散，由敝处全给三十七万；梁美材等一军回鄂，由敝处酌给六万三千，皆订四个月交楚。而舍沅弟所部吉中各军，则较之萧、梁两军欠饷更巨矣。刘、朱等军由宿、太援剿蕲、黄，又不能不筹发行粮。厚庵嘱国藩筹助八万，竟不能立时付去。渠奏调唐桂生、蒋之纯两军西征，唐之行粮，拟由此间发三个月；蒋之行粮，此间与湖北拟各发一月半。此二款者，敝台须筹十余万，较之八万之数，有其过之，无不及矣。

之纯援鄂，袭击罗田，进兵蕲水，攻克贼垒，解成武臣之围。群匪下窜潜山、霍山，皖境吃重。国藩添调泾防易开俊一军北渡，拟以刘、朱三军为前进之师，而以李、王、易三军为后继之师。其梁美材、王清泉等介正三营，亦自金陵回鄂助剿，不知果能力遏寇氛否？厚庵以水师十营归敝处调遣，义不容辞。其水师立营分汛，务请迅速派定，以凭具奏。九舍弟十月朔已起程还湘，途次当可接晤吉晖。弟之湿毒与肝郁两者，病俱不轻，殊深焦灼！诸惟心鉴。复问台安。

国藩顿首

————————————————————

(1)  此句末言“六处”，实则只湘、鄂、浙、苏及东征局五处，而据下文所言鄂、粤两处，湘、浙、苏及东征局四处，合计为六处，故疑此句中当脱一“粤”字。

249．复吴棠十月十一日

权衡利弊，不能不以海运为主，漕运为辅。乡试及皖西防务均已部署就绪。

仲仙尊兄大人阁下：

两奉惠函，祗悉一切。敬谂勋祺懋介，动履增绥，企慰无量。

南漕概改海运，自是天时人事穷变推移之势。承示江北各属及皖北之由洪泽湖北达者，先办河运，以免纡途运沪出洋，而旧制亦不致全废，具见卓裁斟酌妥善。弟虽主海运之说，而亦不敢竟废河运。盖以北运河一水，经数百年劳臣经营而成巨川，岂宜以停运之故，隳昔人莫大之功？惟修造漕艘，弟意不欲太骤，不欲太大，不欲以例价责成旗丁自造。太骤，则无此巨款。太大，则难于浮送；或者千里深通，一节胶浅，又增无数浚河之费。责成旗丁自造，往往一丁造船，举族敛费。能趁阁下任内，革此虐政为幸。将顾全此三者，则江、广三省，似不能不以海运为主，而河运仅堪为辅。刍尧之见，仍求切实指示为荷。

本科乡试，已咨请苏抚监临。少荃宫保来信，定于月半前到此，办理一切。宜春畲学使如已到淮，请催其刻日渡江；如尚未到，即将学政关防派员赍至江宁，由少荃代办录科。

鄂中贼氛甚炽，蒋道由英山援鄂，攻克蕲水贼垒，解成武臣之围。鄂省东界已松，皖省西界吃重。比饬刘、朱等军赴鄂合剿，而调泾防易镇一军北渡，与钧、陞等营防守皖北，为刘、朱后继之师，未知能否有裨。专泐肃复。敬请台安。不备。

愚弟曾国藩顿首

250．复胡大任十月十五日

兵饷两绌，战事仍甚紧迫。陶令早已奏请开复，俟部文无复驳诘，即当再加甄叙。

莲舫尊兄年大人阁下：

军事倥偬，久疏音敬。顷奉惠书，猥以金陵之捷，远辱盛誉，感悚曷既！敬维兴居康胜，筹画周详。引詹矞霭，企颂靡涯。

弟谬践戎行，略无裨补，老师麋饷，阅有岁年。比托朝廷福威，幸蒇斯役。追思同袍诸君，或百战功高而早霾黄壤，或患难与共而闻望未彰，而不才乃遭逢际会，渥邀异数，何功何能，忝窃至此？感激之余，弥增愧歉。前月初旬自安庆移驻金陵，区画善后，办理科场，碌碌鲜暇。

上游军事，浙西皖南之贼尽窜江西，分遁闽、粤之中。兵饷两绌，深为可虞。敝处停止粤厘请还本省一疏，未蒙俞允。业经函致筠帅，请本省与敝处各支其半。旋奉江三粤七之命，又经商之寄帅，或请全留。又檄周厚斋军门由赣援粤，未知能否有裨。鄂中兵事日棘，前令蒋道由英山援鄂，甫抵罗田，而贼已至蕲水。石镇阵亡，富都统营盘失陷，成军门被围。蒋军进兵蕲水，攻克贼垒，解成军之围。鄂省东界已松，群贼下窜潜山境内，仍为鄂、皖两省公患。比又添调金陵万余人到皖援鄂，如能迅殄寇氛，斯为至幸。

承示陶令庆仍〔云〕劳绩一节，敝处上年八月业经附片上陈，奉旨准其酌奖。今年五月又经汇案奏请开复，仍留江西，以知县尽先补用，并免缴捐复银两。已奉明旨俞允，恭录行知，不知何以未到。兹再备饬知一角，求转交陶令手。俟部文无驳诘处，尚可再加甄叙也。余详致寄帅函中。诸惟心鉴。复问台安。不备。

年愚弟曾国藩顿首

251．复毛鸿宾十月十五日

沅甫以肝疾复发，十月朔已起程还湘。春霆坚请由籍，其部只可留江固防，未能赴粤迎敌。如省中事急，粤厘可尽归本省。鄂中兵事日坏，贼氛日炽。

寄云仁兄大公祖年大人阁下：

国藩九月朔自安庆东下，初十抵江宁，迭接三次惠书，奖饰过情，曷任感悚！敬谂荩绩日隆，庞祺川至，企祝无穷。

金陵之役，侥幸蒇事。以阁下关注之殷，资助之厚，其为欢欣，有过于身亲其事者。惟追思塔、罗、胡、李诸公金石精诚，旂常勋绩，什百鄙人，而不获亲见荡平，共膺懋赏，而贱兄弟遭逢际会，渥邀异数，感激之余，弥增愧歉。舍沅弟此次督队攻城，昼夜露处，遍身湿毒，已逾半年。加以忧谗畏讥，肝疾复发。疏请开缺，蒙恩俞允，温语嘉慰，珍药下颁，十月朔已起程还湘。国藩精力衰颓，亦不宜久于恋栈，贻误时局。惟经手各件，首尾繁多，料简殊非易易。

窜江之贼遁入粤边，为棠疆之累，已饬周军蹑剿出援，但苦不甚得力。鲍部系敝处劲旅，然春霆坚请回籍，万难强留。娄云庆、宋国永虽皆宿将，然不足以弹压。霆字全军以之留江而固边防则可，以之援粤而剿巨股则难。寸心廑念尊处，而不能以一将一兵相助，抱歉曷已！

停止粤厘一疏，未蒙俞允。前以本省三成，万不敷用，曾经函请筠帅商之阁下，粤省与两江各支一半，想蒙鉴及。顷又奉到寄谕，粤七江三。如尊处军事紧急，尽可全留本省。如接到来函，彼此可同辞复奏也。

鄂中兵事日坏，贼氛日炽。前令蒋军由英山援鄂，已破蕲水贼垒，解成大吉之围。鄂省东界稍松，群贼下窜潜山境内。现饬刘南云等军万余人至鄂合剿，而调南岸易镇一军北渡，与陞、钧等营防守皖境。如能迅殄寇氛，斯为至幸。

承念胡文忠公后命，七月二十七日谕旨追念劳臣，给轻车都慰〔尉〕世职者六人，文忠独得一等。出自特恩，非由追论陈乞，尤深怆感。南翁之事，每饭不忘，当为委曲上陈。诸惟心鉴，专泐复谢。敬请台安。不备。

治年愚弟曾国藩顿首

252．复李瀚章十月十五日

贡院竣工，已咨请少荃来省监临。侍、康游绎粤边，其志实在江楚。

筱泉年兄阁下：

八月间泐复一函，九月间两接惠书，猥以忝邀异数，因时祓饰，感悚曷任！国朝酬庸之典，此次最为优渥。而愚兄弟同膺懋赏，实梦想所不到。舍弟前敌多年，与令弟少荃躬冒矢石，屡尝奇险。鄙人则安居皖垣，尤为忝窃非分，弥增愧歉。

前月初旬已自安庆移驻金陵，筹办一切。贡院比已竣工，咨请少荃监临，月半前后可到。上下江应否分围，集两省之贤绅会议定夺。江西南赣已报肃清。侍、康等股游绎粤边，前经檄令周厚斋军门援粤，然该逆酋志不在粤而在江楚。凡统兵将帅挫败而还故乡，则有无面目见江东之耻，贼酋之不愿竟归故土，当亦犹是。鄂中兵事日坏，珂乡难望安枕。先后调拨南岸诸军北渡，防皖援鄂，未知能否有裨。九舍弟疏请开缺回籍，蒙恩俞允，温语嘉慰，珍药下颁，曷胜感激！十月朔已起程还湘。知关廑系，附以奉报。复问台安。

愚弟曾国藩顿首

253．复吴嘉善十月十五日

既掌教同文馆，自不必急于言旋。东南创痍满目，未知何年始得挽回元气。

子登仁兄馆丈阁下：

秋间贾义来营，赍到手书，碌碌稽复。比维侍福康愉，履祺迪吉，至以为颂。

此间军事，自金陵克后，湖州、广德继下，徽、浙逸贼踵窜江西，被创遁入粤、闽。鲍、周诸军星驰追击，已饬周军径援粤边。目下珂乡已报肃清，而毗连闽、粤、楚省，余氛未靖，尚多后虑。留鲍军在抚、建一带，当足制之。同文馆总教习既可久于其事，不必急于言旋。鄙人九月初旬已自安庆移驻江宁，筹办一切。军务粗定，料理善后事宜，只应责之地方官吏，分任其事耳。惟是大难初夷，创痍满目，抚绥孑黎，殊非易易。未知何年始得挽回元气，弥增心恻。

贾义已交军械所委用，酌给薪粮矣。令兄俟有差便，当饬赴粤，借可展省庭闱，言欢棣馆也。专泐布复，诸惟心鉴。敬问台安。

愚弟曾国藩顿首

254．复钱宝廉十月十五日

东南余患未平，西北回氛复炽。

湘吟仁弟馆丈阁下：

月前接展惠缄，猥以克复金陵，忝邀恩命，因时祓饰，感悚曷任！敬谂履祉绥亨，烟墨馨逸，已闻捷音于珂里，将砻巍表于泷冈，至以为慰。

国藩兄弟同践戎行，愧未能早下坚城，拯民水火。值中兴之景运，适元恶之贯盈，幸蒇斯役，乃蒙异数殊恩，至优极渥，何功何能，忝窃至此？感激之余，弥深祗惧。自金陵克后，湖州继下，浙境肃清。逸贼窜徽入江，踵趋南赣，分遁闽、粤。而秦、豫发捻扰鄂窥皖，此击彼窜。东南之余患未除，西北之逆回复炽。天意茫茫，未知何时始得一律扫荡，薄海澄清耳。专泐。复问礼安。诸惟心鉴。

国藩顿首

255．复姚雨人十月十五日

败敌南窜，其志仍在湘中。此间援鄂防皖，布置粗定。

雨人尊兄同年阁下：

春明判，十有余年。顷接惠缄，远叨存注。借谂分符粤海，佐治陵江。清比梅花，甫就南枝而向暖；情同李萼，每怀前度之从军。引睇吉晖，良深倾颂。

弟戎旃久厕，备历艰辛。比托朝廷威福，克复金陵，湖州、广德相继并下，逸贼窜江，踵移南赣。吾湘东面之防，幸先稳固。侍、康等逆遂遁出庾岭，业饬周军门援粤。然该逆酋志不在粤而在湘，尚多后虑。金陵撤散回湘兵将甚多，舍弟又挑选洋枪马队二千余人回湘，未遽裁遣，以备桑梓之不虞。鄂边发捻贼焰甚炽，窥伺皖北，迭经调拨南岸诸军北渡，援鄂防皖。而贼穷无路，此击彼窜，未知何时了此一段耳。肃布一二。复问台安。附缴资版，诸惟心鉴。不备。

年愚弟曾国藩顿首

256．复康伯山十月十五日

告近日军情，并附寄克城疏稿及李供副本。

伯山尊兄阁下：

前承惠示大著，伏读累日，惊叹讽玩不能已。顷接手缄，猥以金陵告克，损辱佳篇，称誉过情，弥增愧悚。就谂纂述崇闳，履祺迪吉，至以为慰。

近日军事，自金陵克后，湖州、广德继下，浙、皖遂已肃清。分兵援剿江西余寇，一律驱除。惟楚北粤东，穷贼奔窜，求觅生路，尚未尽数就歼，不知何日始得一了百了。鄙人移驻江宁，筹画善后，料理科场，百绪繁兴，不获宴处静观，媚我幽独。切盼薄海息兵，戍卒归农，芼藻循良，衽席黔首，幅巾还里，养拙息机，重理经生之业，稍增炳烛之明，则幸甚也。尊函以克城事实传闻不真，附去疏稿二本，李秀成供辞一本，即希察入。专泐布复。敬问台安。不备。

愚弟曾国藩顿首

257．复刘竺汀十月二十日

唁刘丧父。

竺汀军门礼次：

顷接讣函，惊悉封翁大人锦堂弃养，愕悼曷任！素谂纯孝性成，天怀肫挚。值三衢之作镇，未遂循陔；忽九月之传书，顿悲陟岵。其为摧迫，如何可言？惟念封翁望重耆英，庆流家巷。龙纶锡羡，跻一品之崇阶；鸠杖引年，开七旬之上秩。诸福胥备，夫何余憾？尚冀节哀顺变，毋过毁伤，是所至祷！国藩羁迹戎旃，未获躬亲奠醊，谨具祭幛，寄呈灵右，即希察收。专泐。布唁孝履，顺问礼安。不备。

曾国藩顿首

258．复翁学本 ⁽¹⁾ 十月二十二日

坚城幸克，后患仍多。

兰畦尊兄大人阁下：

顷接惠缄，远叨藻饰，并贶多珍，曷任纫谢！借谂荣权东野，政祉绥亨。谱旧治于青廉，爱留棠舍；焕新猷于赤紧，德偏花封。引睇吉晖，良殷抃颂。

弟戎旃久厕，备历艰辛。比托朝廷福威，获蒇金陵之役，实因人以成事，敢贪天以言功？乃蒙圣主逾格之褒，并叨友朋过情之誉，抚躬循分，但有祗惧。自金陵克后，湖州、广德继下，逸贼窜江，踵趋南赣，吾湘东面之防幸先稳固。贼遁闽、粤，蔓延汀、漳。闻浙师三路援闽，当可迅殄寇氛。鄂边发捻窥犯皖北，迭经调拨南岸诸军北渡，援鄂防皖。而贼穷无路，此击彼窜，未知何时了此一段耳。专泐复谢。顺问台安。祗璧谦版。不备。

愚弟曾国藩顿首

————————————————————

(1)  翁学本，字小轩，号兰畦，湖南善化人。历任永春知州、福建盐法道、福建按察使。

259．复陈源豫十月二十二日

沅甫克城伤身，已开缺回籍。又告奉旨赴皖、鄂交界处剿办发捻。

季牧五弟亲家年大人阁下：

十月十八日使至，接展手书，具悉种切。敬念〔谂〕兴居康胜，履祉绥亨，良用欣慰。钱粮处分开复，尚未回任，同知选期能早得缺否？张凯章廉使汀军挫失，未知台从已否应调到营，殊为驰系。

金陵之役，侥幸蒇事。以阁下关注之殷，其为欢忻，当有过于身亲其事者。远蒙暖贺，奖饰逾量，感愧交并。然谓人但羡今日之顺利，而不知历年之艰苦，诚为相恤相爱之深。顾念同袍诸君，千磨百折，辛苦什百于鄙人，而或则早霾黄壤，或则尚滞下僚，而贱兄弟遭逢际会，渥邀异数，何功何能，忝窃至此？抚今追昔，弥增悚歉。

国藩六月杪自安庆东下，小住金陵。七月杪回皖，布置上游军事。九月初移驻江宁，敝眷亦已同来，诸叨平顺。九舍弟因攻城露处太久，遍身湿毒，肝疾复发，疏请开缺回籍，蒙恩俞允，温语嘉慰，珍药下颁，十月朔已起程还湘。国藩精力衰颓，亦不宜久于恋栈，惟经手事件，首尾繁多，非一两年所能简料清楚。而秦、豫发捻扰鄂窥皖，迭经派兵援剿。比又奉命亲赴皖、鄂交界剿贼，江督交李少泉中丞暂署，冬月即当卸篆西行。皖、鄂交界，自系分内之事。若余寇一律荡平，不再别任兵事，得以幅巾还里，养拙息机，斯为至幸。

示及闽中各情，积习相沾，非一时所能转移。目下汀、漳传烽甚急，浙师三路入闽，并由海道先赴福垣。左帅移驻衢州，谕旨饬令亲行赴闽履任，当可整顿一切耳。

松生有冬间东来之信，刻尚未到。杏生随侍左右，自不必遽尔言旋。承惠多珍，远道见贻，未便返璧，谨已拜登，谢谢！专泐布复。敬问台安。附复翁大令一函，并希转交。诸惟心鉴，祗缴谦版，不宣。

姻年愚兄曾国藩顿首

260．复刘于浔十月二十三日

西北事急，未便代请病假。此间亦奉西征之命，不久即当起行。

养素尊兄年大人阁下：

前闻玉体违和，甫经回省就医，旋赴抚防，力疾剿贼，保卫珂乡，既珮公忠之忱，弥深贤劳之叹，驰系曷已！本月七日，接奉寄谕，命阁下赴甘履任。朝廷廑念西陲，敦催杨厚帅带兵前往，又饬蒋之纯到甘肃任，复简李季荃为甘凉道，金逸亭为巩秦阶道，而皖南唐镇义训、凉州冯镇标、巴里坤成镇发翔均奉命赴甘。良由江楚诸军素有声名，因而以东南之劲旅作西北之干城，朝廷不得已之苦衷，盖可想见。顷接手书，属为代请病假，开缺终制，情辞迫切，不忍卒读。正踌躇间，接准沈中丞来咨，知初六日业已据情代奏，或者仰蒙天鉴，俯如所请。弟以唐、成各镇皆禀请养病开缺，难于措辞，概未代奏。尊处之事，亦未敢更为渎陈，伏乞鉴亮。

弟抵江宁后，碌碌鲜暇。比又奉命赴皖、鄂交界剿贼，江督交李少荃暂署，即当卸篆西上，移驻安庆、六安一带，派兵径往黄州援剿。知关廑系，并以附报。复请台安。诸祈珍卫，不宣。

261．复夏廷渠徐士穀李道生十月二十三日

朝命赴皖、鄂交界征剿，冬月当卸篆西行。

石山、稼生、晴川老前辈大人阁下：

前接公函，八月二十一日业已肃复。顷以忝邀异数，重蒙藻饰，弥增感悚。敬维德辉聚曜，履祉均绥，至以为颂。

侍久从征役，毫无裨补。比托朝廷威福，克复江宁，实因人以成事，敢贪天以言功？乃蒙圣主逾格之褒，并叨知好过情之誉，抚躬循分，但有祗惧。前月初旬，自安庆移驻金陵，区画一切，碌碌鲜暇。而鄂边发捻窥犯皖北，迭经派兵援剿。昨奉谕旨，命赴皖、鄂交界剿贼，江督交李少荃中丞署理，冬月即当卸篆西行。自揣精力衰颓，不宜久于恋栈，如能了此一段，不堪再任兵事矣。目下珂乡已报肃清，闽、粤邻氛未靖，留鲍军在抚、建一带，当足制之。养素廉使因病骤难赴任，业经沈中丞据情代奏，敝处未便再渎。诸惟心鉴。专泐复谢，敬请台安。摹璧晚谦。不备。

馆侍曾国藩顿首

采臣、凤冈、心泉、棣斋、研生、秋帆、少岩、子峻、心畊尊兄均安。

262．复刘岳昭十月二十三日

峙衡战殁，八月已密疏上陈。至腾鹤合祠事，当由骆秉璋出奏。

荩臣尊兄大人阁下：

初七日肃复一函，十六续接惠书。猥以忝邀异数，宠誉过情，曷任感悚！适阅邸报，敬谂简授滇藩，勋祺懋介。荷恩光于北极，玉节增辉；听吉言于西川，金铙奏凯。引詹矞霭，抃颂良殷。

弟久践戎行，略无裨补。乃以金陵蒇事，渥荷殊恩，实梦想所不到。追思同袍诸君，千磨百折，零落将尽，仅存吾辈数人。而寒门兄弟同膺懋赏，何功何能，忝窃至此？抚今追昔，弥增愧歉。令弟峙衡治军整严，历著劳绩，瑞州功成之际，致命行间，鄙人至今负疚，不能去怀。业于八月十三日密疏上陈，廷旨如何加恩之处，查明具奏，容即复议，奏请恩施予谥。至季弟腾鹤合祀湘乡、瑞州，应由骆制军出奏，均于来牍批答矣。肃布一二。复请台安，顺贺大喜。诸惟心鉴，不备。

愚弟曾国藩顿首

263．复乔松年十月二十三日

援鄂防皖之军，宜合为一路，不宜分驻太远。皖省设官可自行主稿奏报。袁家之事，明春再奏为稳。

鹤侪尊兄年大人阁下：

迭接惠书，敬聆一切。

江宁、皖北，相隔太远，军情变动，瞬息不同，殊难遥度。只应多筹银米、子药，算计运道，接济诸军，而不为遥制。总以刘、朱、朱三军为前敌之师，李、王、易三军为后继之师，无论在鄂在皖，终持此议。前以鄙意布达台端，想邀鉴照。十三日接奉寄谕，命国藩赴皖、鄂交界剿贼，江督交李少荃中丞署理。适少荃以监临来宁，面商会调淮勇随剿，已檄刘军门铭传等自广德拔营，由芜湖北渡。国藩交卸督篆，即当西上，仍驻安庆。业经复奏陈明，另咨冰案矣。刘军必合两朱所部共为一路，易军必合钧、陞等营共为一路，皆不宜分驻过远，易军亦不能株守庐郡。黄将鸣铎与义字营尚为水乳，已批令普镇不必接管。

穀山中丞奉命速赴浙抚之任，安庆善后防务，拟派吴臬司坤修前往接办。弟亦不久可抵安庆。穀山不待弟与吴到，即可起程也。臬司一缺或令李道文森署，或令吴署，听候尊裁。炼渠在皖南，方资熟手，可不必调省矣。皖省州县未补者四十四缺，穀山函商，统归一案请补，微嫌太多，似可分作两案，已函复穀山，请由尊处主政。金道以诚业经请假，回籍营葬，一时恐难销假，似须一面奏调，一面行知该道前赴皖营。安徽宁池太广道旧驻芜湖，虽在南岸，而与北岸安庆一府，形势联络，南北互相控引，具有深意。自军兴以来，奏改为皖南道，其部颁关防，只称徽宁池太广道，而安庆已不列于关防之中，名实遂不相符。尊意拟分皖北为安庐和滁及凤颍泗六两道，汇入复设淮阳道案内出奏，复设扬道一疏，系由吴漕帅主稿，见示会列少荃及敝衔具奏。如果皖北添设巡道，应另案由尊处主稿，弟于此等事，从不多着议论，轻改成宪，伏希鉴亮。

袁小午学士前有函来，欲纳官阶，请复祠祀，属为据情代奏。比以为日太近，转圜稍嫌于迫促，应俟迟之明春，请小午具一公牍，并临淮绅民具一公禀，呈递敝处，以凭入告。函复去后，小午适有泾阳之行，先将呈文寄来，临淮绅民公禀亦详到，尚未核办。兹蒙尊示疏稿，鄙意仍以明年再奏为稳。弟既函复小午，未敢爽约，届时由敝处缮发可也。杜筠巢来信收到，俟折差北上，再行裁复。昨接英西林报，称马融和投诚，安置郭镇宝昌营中。此外贼匪头目率众乞怜者甚多，不知近状又复何如耳？专泐布复。敬请台安。诸惟心鉴，不备。

年愚弟曾国藩顿首

264．复马新贻十月二十三日

嘱来金陵，面订一切。

穀山尊兄大人阁下：

初十日布复一函，计达台览。十一日惠书于十七递到，诵悉种切。

十八日接奉寄谕，以闽事日棘，左帅恐须亲行赴闽，命阁下速履新任。比即恭录咨达，并札吴臬司坤修接办安庆防务。英、霍已报肃清，马融和率众投诚，陈得才股下头目亦多降者。惟陈倪二逆、张总愚一捻尚未就歼。此间距皖太远，军事殊难遥度。适奉谕旨，命赴皖、鄂交界剿贼，俟交卸督篆，十一月中旬西上，仍驻安庆，就近调度。皖北军事大松，阁下不待弟与竹庄到安，即可起程东下来金陵，或途次相见，面订一切可也。专泐布复。敬请台安。诸惟心鉴，不备。

愚弟曾国藩顿首

265．加乔松年片十月二十四日

驻安之奏，只好缓缓再议。委署司道之札，自可就近发行，不必再商。

正封函间，接十八日惠缄，并准大咨疏稿。发众投诚，捻股远窜，皖境肃清，固由邸帅督剿迅速，诸将用命，而皖军相为犄角，张镇得胜力扼六安，悉出阁下指纵之力，佩慰无似。

弟奉旨剿办皖、鄂交界之贼，已于二十二日奏明，仍驻安庆，另牍咨达冰案。尊处请驻安庆之奏，彼此均不便上陈，只好缓缓再议。穀山行期宜速，弟已函请穀山不待吴竹庄到安，即可起程东下来金陵，或途次与弟相见，面订一切。委署司道之札，自应由台端就近发行，可勿再商，致延时日。专此肃复。再请鹤侪尊兄年大人台安。

弟曾国藩顿首

266．加马新贻片十月二十四日

朝廷注意西北，蒋之纯恐终当带兵赴甘。

正封函间，接十六日手书，并军报一件，与各处咨禀大略相同。发降捻遁，皖北遂又肃清，欣慰奚似！

蒋之纯本能打仗，此次带三千余人赴鄂援剿，颇为得力，官相未必遽令西行。然朝廷廑念西陲，敦催杨厚帅前往，又简李季荃为甘凉道，金逸亭为巩秦阶道，而皖南唐镇义训、凉州冯镇标、巴里坤成镇发翔、江军水师刘臬司于浔先后奉命赴甘。以东南之劲旅，作西北之干城，圣意盖可想见。鄂事大松，之纯恐终当带兵赴甘也。再问穀山尊兄大人台安。

国藩顿首

267．复周辑瑞十月二十四日

由京曹而莅外任，则如从内港而放外洋，惟冀稳慎忠信，终将有成。抵江宁甫逾一月，又将率师西上。

子佩仁弟大人阁下：

邓君来，接手书，并酒、蟹各一器收到。谢谢！敬谂政祺迪吉，至以为慰。

镇郡善后事宜，百绪繁兴，既有乏才之叹，又鲜生财之道。膺此盘错，劳勚可知。宦途原如大海，由京曹而莅外任，则如从内港而放外洋，乍见风涛奇险，目眩神骇，回顾无涯，觉独泛孤舟之可危，思舣近岛屿以求安，而不知三神山亦自无有定所。惟冀稳慎捩舵，以忠信涉波，或有如履平地，终登彼岸之一日，幸无过于焦灼也。

鄙人抵江宁后，甫逾一月，区画各务，繁冗鲜暇。而秦、豫发捻扰鄂窥皖，迭经派兵援剿。比又奉命亲赴皖、鄂交界剿贼，江督暂交李少荃中丞署理。适李中丞十七日来宁，即当先卸督篆，率师西上。皖、楚交界，自系分内之事，然自揣精力已衰，不堪再任兵事，顷已附陈大略，抄呈专览。

邓君远来，重违尊属，当与篪轩方伯妥商位置。此后惠函笺纸，草书畅所欲言，不必过于拘泥。老年小楷，亦天下最苦之事也。复问台安。诸惟心鉴，不备。

国藩顿首

268．复冯志沂十月二十四日

学殖本浅，军务又重，愧难为作序言。

鲁川尊兄大人阁下：

顷接惠缄，并大集八本，谢谢！敬谂荣摄巡符，兼综营务，引詹吉蔼，庆慰靡涯。

此间距皖较远，军事瞬息万变，本难遥制。前经派令刘、朱三军为前敌之师，李、王、易三军为后继之师，无论在皖在鄂，终持此议。接奉谕旨，命弟亲赴鄂、皖交界剿贼，日内交卸督篆，即当西上，仍驻安庆，就近调度。自揣精力衰颓，不宜久于恋栈，贻误时局。如能了此一段，不堪再任兵事矣。自抵江宁，甫逾一月，区画各务，略无暇晷。今又将移师北渡，益觉倥偬。承属大集序言，愧难应命。昔年于兹事所得已浅，近更为簿书所困，何足为尊集轻重？

柏枧山人令子名绍箕，字耀南，已来敝处读书，就应乡试。位西之次子在此，亦日新而月异。顷闻鄙人西行之信，颇觉怅怅然无依耳。复颂大喜，顺请台安。并缴衔版。不备。

愚弟曾国藩顿首

269．复李榕十月二十四日

发捻尚未就歼，自当勤探严防。昨奉旨西征，已檄调铭军北渡随剿。

申夫仁弟阁下：

接初十、十五手书，具悉一切。

此间隔皖北太远，军情瞬息变动，殊难悬揣，故不为遥制。总以刘、朱、朱三军为前敌之师，贵部与王、易等军为后继之师，无论在皖在鄂，终持此议，已咨明乔中丞矣。探报本难尽信，局绅与难民所报，尤不足据。至马融和投诚一节，英西林言已安置于郭宝昌军中，听候邸帅酌办，自系确凿无疑。马酋虽降，而发股陈得才、倪漋淮，捻股张总愚尚未就歼，自应勤探严防。

国藩十三日奉命赴皖、鄂交界剿贼，江督交李少荃署理。俟卸督篆，即当于十一月中旬西上，仍驻安庆。已檄调刘铭传一军自广德拔营，由芜湖北渡随剿，并于复奏陈明一切矣。复问台安。

国藩顿首

270．复陈庆溥十月二十四日

奉命剿办鄂、皖之敌，已奏请仍驻安庆，就近调度。闽省事急，浙军三路援救，当无大患。

心泉尊兄大人阁下：

初十布复一函，十六日续接惠书，敬悉玉躬康胜，皖垣安谧，至以为慰。

英山已报肃清，马融和率众投诚，其余头目降者甚多，惟发股陈得才、倪漋淮，捻股张总愚尚未就歼。十三日接奉谕旨，命国藩赴皖、鄂交界剿贼，江督交李中丞暂署。少荃十七日来宁，商调刘军门铭传等随剿，已檄令自广德拔营，由芜湖北渡。鄙人交卸督篆，即当西上，仍驻安庆，就近调度。楚、皖交界，自系分内之事。若此段速了，自揣精力衰颓，实难再任兵事，不宜久于恋栈，亦当复疏上陈也。

张凯章臬使汀军挫失，漳州、龙岩一片贼氛。浙军三路援闽，别由海道先赴福州，防顾兴泉，珂乡当可小安。知关廑系，肃布一二。复请台安。谨璧衔版。不备。

馆愚弟曾国藩顿首

271．复彭玉麟十月二十四日

此次处置柳寿田事，莫名惊诧。究竟沅甫以何事得罪，而竟恨之若是？已檄调铭军北渡。祈垫款供支德字营路费。

雪琴宫保仁弟大人阁下：

迭接手书六件，敬悉种种。国藩亦有无数事件急欲熟商。柳寿田曾充敝处戈什哈。亲兵营之立，柳寿田及各哨官皆系鄙人自放。鄙人现尚有兼辖水师之责，乃昨撤柳寿田之委，阁下竟不令其卸事一日，离营一日，亦不许其来金陵一行，反借成发翔兼管之名，俾柳寿田任事如常。此等举动，若他人以施之阁下，阁下能受之乎？阁下于十一年冬间及此次皆劝鄙人大义灭亲，舍弟并无管、蔡叛逆之迹，不知何以应诛？不知舍弟何处开罪阁下，恨之若是？来示谓国藩将兵则紊乱。鄙人在军十年，自问聋聩不至于此。舍弟之贤否，吉中营之好歹，鄙心亦自泾渭分明，亦自能访察外间之议论。痛诋吉中营者，以阁下为最。此外官绅商民、水陆各军，有贬吉中者，亦有褒吉中者。若如阁下之所诋，则安庆、金陵之绅民必痛恨吉中营入骨髓矣。柳寿田明知阁下与舍弟积不相能，而故重责割耳，谓非有意挑衅，其谁信之？吉中之勇，既有所挟以凌人，而反不说出营名，露出号补，直待打毕割毕，始行说出“吉中”二字，又谁信之？

国藩拟于十一月初交卸督篆，挂帆西上，仍驻安庆，就近调度。比与少荃熟商，已檄调刘铭传等带淮勇北渡随剿，并饬刘南云等军径赴黄州，追剿鄂贼。德字营愿赴鄂省，归李与吾处。所欠之饷，暂给三四千金作路费，其余在厘卡领取，领至十月底止，即可照此饬行。敝处匮乏异常，即求尊处先垫三四千两，代发该营路费，稍迟亦由戴分厘卡解还归款。熊令炳南之子被劫毙命一案，尚有正凶未经缉获。许鼎臣等拿办此案，极为妥速可嘉，必须优保。专泐布复。诸惟心鉴。

272．加乔松年片十月二十五日

李先义系积匪逸犯，当行知英西林，将该犯逮捕处治。

再，上年五月间，据曾道广翼禀，据六安州东南乡绅董尤世谟等报称，合肥土匪李先义在舒、六交界扎圩，聚众抢劫，杀人放火，扰害地方，积有巨案。当经札饬石镇清吉、唐守景皋带兵前往查办，该匪潜逃未获。今秋回六安州，经孙家岗绅民扭住，该匪出英西林饬令回籍招勇之札，遂即释放。旋称失银万两，请英西林檄六安州拿究尤世谟、卞以润等，计图报复。李先义系积匪逸犯，胆敢朦投营伍，陷害良民，实属怙恶不悛，亟应拿办。即请阁下行知英西林，将李先义锁解，押送尊处，就近处治，并希示复。诸惟台察。

国藩又顿首

273．加胡大任片十月二十六日

粤中有事，已奏明将粤厘全归本省。军事纷乘，不知能否相安无事。

再，广东厘金所以裨益尊处者至大，然目下粤中军事方殷，弟何敢久假不归？已于十月二十二日奏明全归本省。俟奉俞旨，即将阁下两年勋劳上陈，而各员亦皆调回本省。粤东大寮皆一时之贤俊，而忧谗畏讥，增兹多口，军事又复相乘，不知均能化险为夷否，鄙心实深焦灼。再问莲舫仁兄同年大人台安。

274．加李瀚章片十月二十六日

继泉、少泉兄弟皆无骄盈之气，淮军亦蒸蒸日上。筠帅任事躁急，望劝其镇定应之。

再，前在安庆，时闻人言令弟继泉物望日损，屡次寄信诫之。顷继泉来金陵，会晤多次，一切未改常度，绝不似曾统数万之众屡立奇功者。少泉亦豪无骄盈之气，淮勇诸统将亦皆谨厚不佻，以此卜德门福泽方长，而皖勇蒸蒸日上也，为之大慰。筠帅锐于任事，而颇涉躁急，近日军务方殷，能劝其镇定应之，则善矣。再问筱泉年兄台安。

275．加毛鸿宾片十月二十六日

略陈近日情状及奏请停征粤厘诸事。

再，尊处之事，刻刻不忘。鄂台复奏，参以活笔，反有帷灯匣影之嫌，宜阁下郁郁不能自释。舍弟亦忧谗畏讥，终日焦灼。今虽奏请开缺，尚不知浮言能从此衰息否？弟精力久衰，心思不耐苦索，偶说话多至三十句，则气竭而舌若缩短者。本拟于明年春夏之间陈情引退，今值交卸督篆，附片预陈下情，钞寄台览。广东厘金亦即于此次奏明全归本省，另牍咨达冰案。俟奉到俞旨，即将在粤办厘各员调回原省。莲舫同年之事，亦届时上陈。雪嵋大令，舍弟已列单请奖。吴帅现权苏抚，殆亦多所窒碍。粤东军情，近尚不甚棘手否？爱莫能助，愧歉！愧歉！再问寄云仁兄同年大公祖大人台安。

276．加陈源豫片十月二十六日

盛名难副，功成难居，亟思引退，故尔不必调至此间。

再，屡读来书，知尊处殊不称意。欲移宫换羽，调至此间，闽中必多方尼之。而鄙人才力竭蹶，久有退志。顷因交卸江督篆务，附片密陈下情，钞呈一览。盛名难副，成功难居。二者兼之，即贤哲尚虞颠踬，况鄙人固中才以下乎？舍弟近岁以来，尤为增兹多口，今谢事归去，不知能否免于咎戾。知关廑注，略布一二。

惠赐多诊，本不敢领。国藩五年以来，亦实却谢一切。因系年姻至好，敬谨拜登。兰畦处尤不敢当，以与尊处同来，亦即拜登。道途太远，不敢过示区别，竟无薄少仪物，稍申木瓜之报，歉仄无已。惟各致湖北新刻地舆图一分、墨刻二种，伏希哂存，并转致兰畦为荷。再问季牧仁弟亲家年大人台安。

277．复刘庠十月二十六日

略告金陵克后情状。

慈民世兄阁下：

九月杪接展惠书，猥以克捷蒙恩，远劳称贺。就谂凤池延誉，近祉增绥，至以为慰。

此间军事，自金陵克后，湖州、广德继下，逸贼踵窜江西，败遁闽、粤，珂乡业已肃清。邻氛虽尚密迩，鲍军留驻抚、建一带，当足制之。鄙人移驻江宁，甫逾一月，区画各务，刻无暇晷。又以鄂中发捻窥伺皖北，奉命亲赴皖、鄂交界剿贼，江督暂交李中丞署理。俟卸督篆，即当驰往安庆，调度一切。昨得尊大人书，知兵燹之后，宅居无恙，清况弥甚，比已稍致薄少，聊作承筐之好。复问近祺。

国藩顿首

278．复刘良驹十月二十六日

告受命出省征剿及省中乡试筹备诸事。

星房老前辈仁兄大人阁下：

顷奉惠书，称誉过当，非所敢承。苏、浙败贼上窜，早在虑中。昨冬派兵，预备防剿，不虞今春浙、杭大股冲出，徽军小挫，贼遂窜江。迨金陵告克，湖州、广德继下，浙、皖逸贼又窜江西。珂乡甫离水火，仍遭蹂躏，皆鄙人治军无状之咎，曷胜愧愤！今幸江境肃清，闽、鄂邻氛尚未全靖，留鲍军在抚、建一带，当足制之。惟岭南道梗，台从未遽度岭，一践寄帅之约。而兵燹之后，松菊鲜存，米盐久绌，驰系无似。

国藩六月杪自安庆东下，小住金陵。七月回皖，简料上游军事。九月初旬移驻江宁，甫逾一月，区画各务，碌碌鲜暇。又以秦、豫发捻扰鄂窥皖，奉旨命亲赴皖、鄂交界剿贼，江督交李少荃中丞暂署。俟卸督篆，即当西上，仍驻安庆，就近调度。自揣精力衰颓，如能了此一段，不堪再任兵事矣。

二世兄赴省乡试，切盼捷音。王霞轩之少君秋闱已中，可胜欣慰。江南乡试之议，本欲借此招集流亡，而群士闻知，欢欣鼓舞，势难中辍。是以赶催贡院竣工，一面出奏，一面料理科场事宜。上下江学使现已录科，主考不日可到。承询附闻，专泐布复。并菲敬百金，聊伴荒函，即希察入。顺请台安。不备。

馆侍曾国藩顿首

279．复富明阿十月二十七日

告督抚交卸及收降诸事。

治安尊兄大人阁下：

使至，接诵惠书，具叨注饰。敬维荣兼漕篆，倚畀弥隆，引睇吉晖，庆抃无量。

吴帅来函，知已派送关防，赍交台端。李少荃中丞俟吴帅来宁，交卸抚篆。弟定于初三日交卸督篆，奉旨剿办皖、鄂交界之贼，已于二十二日奏明，仍驻安庆、六安一带，不日统师西上。发捻马酋率众投诚，扶逆服毒伏诛，捻股败窜豫境，皖北遂又肃清。鄂中闻亦无贼踪，不知确否？附慰廑系，专肃布复。敬请台安，祗贺大喜。诸惟心鉴，不备。

愚弟曾国藩顿首

280．复郭嵩焘十月二十九日

告奏请停解粤厘、沅甫带勇返湘诸事，并解释“驱贼入粤”说之原委。

云仙仁弟亲家大人阁下：

九月十三日接七月二十六日惠函，裁复稍稽。闻贼至湖、嘉一带，连陷数城，旋复回窜江西，归并闽境。不知近日广东军情如何？愧无劲旅前往相援。又竭粤中厘饷以事吾吴，久抱不安，因于十月二十日再疏请粤厘全归本省。又舍弟撤勇之便，暗带精锐三千回湘，以备桑梓缓急之需，使湘军得以全力援粤，不知得如所期否？驱贼入粤之说，当时以贼入湘、鄂，为患较长，恐掣动金陵围攻之局，不若驱入闽、粤，为害稍短。为此两害相形，姑取其轻之议。厥后鲍超大捷于许湾，各城悉克，大股投诚，余匪胆落，官军七万余人，其力足以制贼，则不特不令西犯吾湘，亦宜不使南入粤界。言一也，传此言者非其人，则言一迁而谬矣；用此言者非其时，则言再迁而大谬矣。自斯言既出，至今私心疚憾，但冀粤事不果糜烂，稍赎余愆。

舍弟于克城之后，遍发热毒，行坐维艰。加以忧谗畏讥，颇怀郁郁。值其生日，曾为小诗以宽譬之，录呈台览。鄙人精力日衰，饱阅世变，自问不复堪任艰巨。昨因交卸督篆，附片密陈下情，曾钞达毛寄帅处，亮邀鉴照。方君事当如尊指。即请台安。金陵行馆

281．复乔松年十月三十日

李道升署皖臬、易镇驻扎寿州，皆可付诸实施。

鹤侪尊兄年大人阁下：

二十五日汇复一函，旋接两次惠书，并大疏抄稿。敬谂皖北肃清，荩绩弥隆，佩慰曷已！

弟定于初三日交卸督篆，待三场完毕，即行移驻安庆，恭候后命。张道在皖南方资熟手，吴臬司究非皖官，应照来示以李道署理皖臬。前经函复，想蒙崇鉴。潜、桐、宿、太及楚之黄梅、广济二蕲已无贼踪，易镇即可赴寿春本任，昨已檄饬遵照，并令派员前来接领。寿春镇关防仍当附片会奏，镇标兵丁尚未复设，应令该镇统带所部，驻扎寿州，均如尊指办理。诸惟心鉴。敬请台安。不备。

年愚弟曾国藩顿首

282．复魏承樾十月三十日

发捻或降或毙，皖北又报肃清。沅甫已谢事回籍。

荫庭尊兄亲家大人阁下：

顷接惠缄，具纫存注。借谂留守苏垣，勋祺懋介，至以为慰。

国藩抵江宁后区画善后，料理科场，碌碌鲜暇。而秦、豫发捻扰鄂窥皖，奉命督师往剿，交卸督篆，即当移驻安庆。接据军报，发逆穷蹙投诚，逆酋伪扶王服毒伏诛，捻股败窜豫境，皖北遂又肃清。鄂中闻亦无贼踪，不知确否？九舍弟前此督队攻城，露处太久，遍身湿毒，加以肝郁，病颇不轻。今虽谢事回湘，未知能否静摄，早日就痊，殊深焦灼。国藩自揣精力衰颓，不堪再任兵事，比已附片密陈。知关廑系，肃布一二。复问台安。诸惟心鉴，不备。

姻愚弟曾国藩顿首

283．复丁日昌十月三十日

春霆请假回籍，其部只可留守，不能远征。顷已奏请粤、赣之厘悉归本省，旋又奉命出省征剿。

雨生尊兄大人阁下：

前接环章，具悉一切。

江西之贼分窜闽、粤，左帅奉命入闽，先派浙师三路赴援，或遂歼除，不令勾结洋匪为患。粤中兵饷两绌，深为可虞。已饬周军门援粤，苦于不甚得力。鲍军门坚请回籍，得旨赏假两月，假满由川募勇，赴新疆剿贼。娄、宋二镇代统霆军，以之留江而固边防则可，以之援粤而剿巨股则难。寸心廑念珂乡，而不能以一兵一将相援，抱歉曷已！粤中需饷甚殷，已于十月二十二日奏明广东厘金全归本省。俟奉俞旨，即将在粤办厘各员调回原省。江西厘金，亦经奏明全归本省。此间筹还欠饷，筹给行粮，愈形支绌。

国藩奉命赴皖、鄂交界剿贼，定于十三日交卸督篆，望后起程，移驻安庆。自揣精力久衰，不堪再任艰巨。惟经手各务，首尾繁多，非一两年所能简料清楚耳。鄂边发股，或降或诛，收拾净尽。捻股败遁入豫，皖北遂又肃清。鄂境闻亦无贼踪，不知确否？附布一二。复问台安。并缴衔版。不备。

愚弟曾国藩顿首

284．复马恩溥十月三十日

奉命出省征剿，已具奏陈请谢事。刘韫斋果放江南主考。

雨农尊兄大人阁下：

月前文从东游，重展良觌。匆匆揖别，弥切溯洄。顷奉惠书，敬谂安抵皖城，履綦集祜，至以为慰。

国藩奉命赴皖、鄂交界剿贼，江督交李少荃中丞署理。定于冬月初三日交卸督篆，即当移驻安庆。自揣精力衰颓，不堪久任兵事，比已附片预陈下情。九舍弟湿毒肝郁，二者病俱不轻，加以忧谗畏讥，终日焦灼。今虽谢事归去，未知能否速痊，殊深系念。刘韫斋太常果放江南主考，多言幸中，亦自一段佳话。第出榜之后，鄙人已赴上游，恐不得把鬯谈也。专肃布复。敬请台安。诸惟心鉴，不备。

馆愚弟曾国藩顿首

晚生摹璧尊谦。

285．复何璟十月三十日

发灭捻窜，皖北解围。敌窜闽粤，其志实在湘赣。

小宋尊兄大人阁下：

二十五日接手书，借谂台祉绥愉，皖垣安谧，至以为慰。

穀山中丞奉命速履新任，已札吴竹庄接办安庆防务，阁下接署薇篆，穀山即可起程东下。弟定于初三日交卸督篆，待此间三场完毕，即当统师西上。马融和投诚后，倪漋淮亦降，蓝成春、陈得才伏诛。发股净尽，捻股窜豫，皖北遂又肃清。鄂中闻亦无贼踪，未知确否？江贼窜粤，为珂乡之累，已饬周军出援。又于本月二十二日奏明，广东厘金全归本省，以资腾饱。凡官军将帅统兵较多者，败挫之后，每每不愿回家，各有无面目见江东之意。贼之资格较久、伪职较尊者，何独不然？故两广之贼，其志皆不在粤。今之蔓延于闽者，将来仍不免为湖南、江西之患。诸关廑系，附以奉报。复问台安。诸惟心鉴，不备。

馆愚弟曾国藩顿首

286．复马新贻十月三十日

李文森升署臬篆，乔中丞已奏委鲁川署庐凤道。

穀山尊兄大人阁下：

二十四汇复一函，旋接两次惠书。敬悉一切。

遴署臬篆，前经乔中丞来函见商。鄙人初意，拟张炼渠或吴竹庄，而炼渠在皖南，方资熟手，不能遽离；竹庄尚非皖官，不甚合例，复函即照鹤帅所指，以李道文森升署矣。金陵案内，拟列保安庆随驻人员，心泉应保一阶，尚未出奏。前此庐凤道缺，乔中丞令冯守护理，并以函见商。弟以心泉、鲁川两君资望学识均迈等伦，请于两守中酌委一人接署。敝函未到之先，中丞已奏委鲁川矣。敝处办理折奏，本无多人，外间亦罕闻长于章疏者，仓卒无以应之。雨亭述尊意不欲请浙人以远嫌疑，容再甄访，徐图报命，诸希鉴亮。专泐肃复。敬请台安。不备。

愚弟曾国藩顿首

287．复郭崑焘十一月初五日

科场筹备顺利。沅甫带兵入湘，暗备桑梓之不虞。岷樵事目下未便再陈。粤厘请广中额，为东征局先树一的。

意城仁弟亲家大人阁下：

十月二十三日恽仲清等两世兄来，得九月十九日惠书，具悉一切。

此间科场事件，俱有头绪。主考于初四日进城，应试者约一万三千人。上下初意，举行乡试，但为招集流亡起见，不意外间颇不为然。但求三场平安，乃可放心。楚界之行，因湖北并无余匪，是以迟迟其行。科场本系鄙人主持，万事草创，亦须帮同经理。楚、皖均报肃清，计近日别有后命也。

江、粤之贼，目下虽全萃闽省，然闽中地瘠米少，终当迁入粤东。窥江窥湘，吾湘东路之防，断不可以少弛。舍沅弟有精锐三千带回故里，暗备桑梓之不虞。留之糜费饷项，遣之则莫备缓急，想次帅与阁下必已熟商妥议矣。

江忠烈事，八月曾发一密片，兹钞呈台览。旋奉寄谕，于忠烈报功之典，似已满志踌躇，未便再行渎请，俟稍迟再当复奏。王壮武身后，未闻加恩子嗣，来示欲援罗、王之例，或误记迪庵二子为王家事耶？

粤厘请广中额，为东征局先树一的。昨见部文，又颇虞其驳饬，学额不准逾十名中额，似无此限。前事矢志必办到也。沅弟途次久无信来，不知过省时病状何如？务望嘉言宽譬，广其胸臆，至感至荷！即问台安。

288．与程桓生十一月初五日

略告军事，嘱代寄银至刘星房处。

尚斋年兄阁下：

二十日寄去一函，想已递到。比来尊事何似？至以为念。

国藩奉命督师剿贼，二十二日奏明仍驻安庆，初三日交卸督篆，即当西上。马融和、倪漋淮投诚，蓝成春、陈得才伏法。发股全了，捻股窜豫，皖北遂又肃清。鄂中闻亦无贼踪，不知确否？江西毗连闽、粤，邻氛未靖。鲍军门奉旨赏假回籍，娄、宋代统霆军，留扎抚、建一带，当足固江省边防耳。刘星房都转来信，光景清苦异常，寄去回信，并由尊处汇银一百两，妥速寄至南丰，交刘都转查收，函致为祷。顺问台安。

289．复马新贻十一月初五日

嘱将经手事务交卸何、叶，速赴浙抚之任。

穀山尊兄大人阁下：

接二十日、二十三日等手书，敬悉履任之旨业已奉到。安庆防务已派竹庄，渠由吴城请假五日，回籍展墓，不日可以旋皖。即竹庄不遽到皖，鄙人不遽西上，阁下可将牙厘事务先交小宋，粮台事务即交少岩，迅速赴浙，乃足上慰宸廑。恽畹芗管理正阳盐卡，甫经任事，未变更动。请于陈牧祖襄、靳令芝亭两员中，酌带一员赴浙，仍希见示定调何人，以便派委接替。未尽事理，请来金陵面商。即问台安。

290．复李世忠十一月初五日

原订助饷二十一万，现尚少五万数千。盐、布船只失去，应俟查明酌夺。

松崖尊兄军门阁下：

二十六日接手书，猥以忝邀恩命，远蒙藻饰。借谂侍福康愉，至以为颂。

唐镇解来湘汉平金皖盐，均如数收到。尊处订助饷钱三十万串，核作银数约计二十一万有奇。迭次所收各款，通共约银十五万数千两，下短银数约五万数千两。鄙人深知饷事之难，断不以爽约见责，仍当据实奏明，请旨奖叙。至盐、布船只在于正阳失去，来函属勿深究。敝处相距较远，未知其详，应俟查明酌夺。目下奉命督师赴皖、鄂交界剿贼，出月移驻安庆，匆匆不暇料理他务。诸惟心鉴。致问台安。并缴衔版。不备。

291．复沙翊清十一月初七日

皖北肃清，得旨免于西征。记名请奖，近已中止；补署优缺，当由本省作主，不便越俎代庖。

鉴堂尊兄大人阁下：

湘垣判，瞬阅十霜。顷接惠缄，猥以克捷蒙恩，远劳称贺，曷任感悚！就谂绾符瀛澳，分校文闱，近履绥亨，良用欣慰。

弟久从征役，毫无裨补，乃以金陵蒇事，渥荷殊恩，实梦想所不到。追思同袍诸君，千磨百折，或则早霾黄壤，或则尚滞下僚，而不才遭逢际会，忝邀懋赏，感激之余，弥增愧歉。自金陵克复，湖州、广德继下，浙、皖逸贼，群窜江西。目下虽全趋闽中，然逆酋之志，终不在闽、粤而在湘、鄂，尚多后虑。秦、豫发捻扰鄂窥皖，国藩奉命亲赴鄂、皖交界，督师剿贼。正拟起行，而发股或降或诛，收拾净尽。捻股败窜豫境，皖北遂又肃清。得旨免其西行，仍驻江宁，筹画一切。自揣精力久衰，实不堪再任艰巨耳。

另示之件，并已阅悉。自军兴以来，记名简用人员，颇有积薪之叹。近日新章更不准率以记名请奖。至于补署优缺，则本省大吏自有权衡，尤未便越俎而谋。阁下荣莅广宁，屡膺盘错，洎升司马，两守名邦，蔗境渐甘，当有机缘凑泊之日，幸勿过于焦灼也。诸希鉴亮。致问台安。附缴资版。不备。

292．复李子真十一月初七日

嘱其部署家务，即行东下。楚皖肃清，毋庸西征。

子真尊兄阁下：

顷接手书，具悉一切。

蕲水迭次被寇蹂躏，焚烧殆遍，而尊居晏然独完，德门积善，余庆方长，殊堪欣慰。闻于仓皇转徙之时，照料郭宅田事，不遗余力，尤见为谋之忠，存心之厚。目下鄂中发股或降或诛，收拾净尽。捻股远窜河南，邸部蹑追，当可一律歼除。珂乡已无贼踪，应可部署家务，并将郭田交割清楚，即行东下。

国藩抵江宁后，区画善后，料理科场，分兵援鄂防皖，倥偬鲜暇。又奉命赴鄂、皖交界剿贼，方拟督师西行，而楚皖已报肃清，得旨毋庸前往，仍在金陵督办一切。知关廑念，附以奉报。复问台安。

293．复黄彭年十一月初九日

发股或降或诛，得旨免于西征。

子寿尊兄阁下：

顷奉惠书，远叨存注。就谂元旋叶吉，侍福康愉，头衔荣晋于薇垣，心简弥隆于枫陛。引詹矞霭，抃颂良殷。

国藩抵江宁后，区画各务，碌碌鲜暇。前因秦、豫发捻扰鄂窥皖，奉命赴楚界督师剿贼。正拟部署起程，而发股或降或诛，收拾殆尽，捻股远窜河南，皖境肃清，得旨命国藩无庸前往，仍驻金陵督办一切。知关廑系，附报一二。复问台祺，顺贺大喜。不备。

294．复吴昌寿十一月初九日

发股或降或诛，捻股远遁豫境，得旨命仍驻江宁，督办一切。二刘率部进赴黄州，分投防剿。此间乡试，士子已经入闱。

少村尊兄大人阁下：

接诵惠函，具纫存注。敬谂勋祺懋介，动履增绥。引企矞晖，庆祝无量。

弟抵江宁后，区画各务，碌碌鲜暇。奉命督师赴鄂、皖交界剿贼，正拟起行，而发股或降或诛，收拾净尽，捻股远遁豫境，皖北肃清，得旨命国藩仍驻金陵，督办一切，并饬刘方伯连捷及续调之刘提督铭传等军迅赴黄州一带，分投防剿。承借楚省承办科场，委员书吏均已到此。科场条例，亦经杜道文澜交到，诸费清神。日昨士子入闱，均叨安谧，堪以告慰廑系。专泐肃复。敬请台安。谨缴谦柬。不具。

295．复马新贻十一月初九日

潜山并无敌踪，易镇当仍赴寿春本任。谕命仍驻金陵，已饬刘、吴各军西上。黄际昌旅况清苦，可酌给川资五十金。

穀山尊兄大人阁下：

月初两布复函，旋接手书二件，并粮台旬报清折收到。易镇拔赴潜山，搜捕余匪。鹤帅来函，据英西林查明，所谓余匪系马融和降众，业经遣散完竣，此外实无贼踪，易镇应即遵檄前赴寿春本任。

弟遵赴鄂、皖剿贼一疏，奉到谕旨，毋庸前往，仍驻金陵，督办一切。刘南云各军应仍赴黄州，刘铭传各军应赴三河尖。吴竹庄顷到金陵一晤，即日西上，令其与南云等同上黄州矣。

黄委员际昌补领撤委以后薪水银两，碍难准行。惟念该员效力日久，旅况艰难，请饬粮台王少岩酌给川资五十金，以示体恤。专泐布复。敬请台安。余容面罄，不备。

296．复何璟十一月初九日

派员采买军粮，当可陆续解仓。叶云岩可仍留安庆，俾得两便。

小宋尊兄大人阁下：

三十日泐复二函，初六接到手书，具悉种切。

遵赴鄂、皖剿贼一疏，钦奉谕旨，以皖省一律肃清，命国藩无庸前赴安庆，仍驻金陵，督办一切，比已恭录咨行。刘南云等军仍应迅速赴黄州，刘提督等军仍应饬赴三河尖，该军淮勇粮饷，应由苏台解去。皖仓存米不多，先后拨银一万八千，解赴无为采办，又拨银二万，委员分赴庐江、三河尖及饶州采买，当可陆续解仓。前次批令借江岸盐款在赣买谷，想亦运解在途。九、十两月不雨，麦多未种，春荒诚为可虑。初八日此间微得雨雪，距冬至尚有半月，向来皖省农家于冬至前可种晚麦，或亦不无小补耳。

金陵城市前此纷如乱麻，故饬叶云岩来此襄办。目下善后、保甲诸局，粗有头绪。安庆谷米局务，杨永芳既未熟悉，暂留云岩在皖会办亦可。复问台安。诸惟心鉴，不备。

297．复富明阿十一月初九日

城中既有三员看守房屋，其余各兵自可从缓回城。目下无款可修八旗营房。皖境肃清，捻股败遁信阳、光山一带。

治安尊兄大人阁下：

两奉惠缄，知前函已达台览。弟交卸督篆，正拟督师剿贼，旋奉谕旨，无庸前往，仍在江宁督办一切，业经恭录咨达冰案。前因乡试人数拥挤，颇虑士子与兵勇聚处，或生口角。城中既有三员看守房屋，其余各兵自可从缓回城。兹蒙示及，业已一律前来，俟到省后，当如尊指随时照料。至修盖八旗营房，仍照原奏办理，目下实无款项，难以速修。

皖境已报肃清，仍饬前敌各军前往楚北黄州一带。捻股败遁信阳、光山一带，闻邸帅已派兵进击，弟亦拟派兵至三河尖也。承询并闻，专泐布复。敬请台安。不备。

298．复刘建德十一月初九日

敌窜闽粤，其志实在湘、赣。得旨仍驻金陵，筹办一切。

馨室仁兄大人阁下：

两奉惠书，具悉种切。猥以贱辰，远蒙藻饰，感愧交并。敬谂侍福绥愉，兴居迪吉，至以为慰。新堤关务又届一年之期，闻台从晋省，拟请暂假南旋，不知果成行否？

前者江贼窜粤，为珂乡之累，已饬周军门出援，又奏将广东厘金全归本省，以资腾饱。目下贼股已全趋闽中，凡官军将帅统兵较多者，败挫之后，每每不愿还家，各有无面目见江东之意。贼中之资格较久、伪职较尊者，何独不然？故两广之贼，其志皆不在粤，今之蔓延于闽者，将来仍恐为湖南、江西之患耳。

国藩九月初旬自安庆移驻江宁，区画善后，料理科场，分兵援鄂防皖，倥偬鲜暇。前月奉命赴鄂、皖剿贼，正拟起行，而发股或降或诛，收拾净尽。捻股远窜豫境，皖北遂又肃清。得旨命国藩无庸前往，仍驻金陵，筹办一切。顷又催饬刘方伯连捷等军，及续调之苏军淮勇迅赴黄州、三河尖一带助剿矣。附布一二。敬问台安。诸惟心鉴，不备。

299．复厉云官十一月初九日

头场入闱，一切安谧。顷调湘、淮各部，迅赴黄州、三河尖助剿，不知京山一带，近复何似？

伯符尊兄大人阁下：

两接手书，并惠珍食，谢谢！敬谂文闱蒇事，接办武闱，荩劳益笃，动履增绥，至以为慰。

炳、胡两委员及书手八名均已到此，日昨头场入闱，一切安谧。适值点名之时，雨雪纷纷，寸心深为焦灼。幸次日天霁，尚不甚寒。世兄庭训亲承，积学深邃，桂树冬荣，可为预颂。国藩遵旨赴鄂皖剿贼，本拟三场完毕即便起行，而皖省比已肃清，奉命毋庸前往，仍驻金陵督办各务。鄂中京山一带情形，近复何似？已饬刘方伯连捷等及续调之刘提督铭传诸军，迅赴黄州、三河尖等处助剿矣。九舍弟舟过汉皋，有劳台从渡江存问。闻其湿毒尚未就痊，殊深系念。专泐复谢。敬请台安。诸惟心鉴，不备。

300．复乔松年十一月初九日

以勇改兵，事属可行。惟绿营习气太深，难于临阵，兵只可裁而不可增。

鹤侪尊兄年大人阁下：

前月杪肃复二函，计达台览。初七日两奉惠书，敬悉安插降众，饬捕零匪，荩筹周妥，佩慰曷任！

淮南协饷，前因盐务疲敝，月解三千本不敷用。目下鹾事稍有起色，尊处需饷甚迫，应饬运司宽为筹拨，业照大咨转行运司矣。统计皖北兵额六千有奇，尊意以勇改兵，先行全补，该勇等籍隶本省，亦无不愿，事属可行。惟皖北勇丁、淮勇之隶少泉中丞部下者，现尚出征，未遽议撤。此外各军皖勇，求其枪炮娴熟、队伍整齐者，殊不多觏，恐补足亦未必有益。至皖省额定兵数八千六百七十三名，征调诚属不敷。然承平日久，绿营兵丁实难整顿。弟官京曹时，曾上疏请裁额兵五万。近在行间，阅历多年，益觉绿营习气过深，难于挽回。将来东南大定，勇丁全撤，弟仍主裁兵之说，不主增兵之说。盖平日养兵之饷虽少于勇，一经征调出境，则调兵一千较之募勇一千，其费更多。而数至千人必杂凑十余营之将弁以成军，临阵殊不得力。弟所以病之而不轻用也。

遵赴皖、鄂剿贼一疏，奉到谕旨，命国藩无庸前往，仍驻江宁，督办一切，比已咨达冰案。专泐肃复。敬请台安。诸惟心鉴，不备。

年愚弟曾国藩顿首

301．复陈湜十一月十一日

沅甫已回籍养病。现饬刘、朱诸军移防黄州。

舫仙尊兄大人阁下：

皖垣别后，移驻金陵，十月初接手书，具叨存注。就谂元旋叶吉，动履绥愉，至以为慰。

九舍弟疏请开缺回籍，蒙恩俞允，温语嘉慰，珍药下颁。于十月初一日起程还湘，二十后已抵汉阳，一路平安。惟湿毒未愈，殊深系念。国藩到江宁后，区画善后，料理科场，分兵援鄂防皖，倥偬鲜暇。前月奉命赴楚督剿，正拟督师西上，而发股或降或诛，收拾殆尽，捻股败窜豫境，皖省肃清。得旨命国藩无庸前往，仍驻金陵，督办一切。已饬刘、朱诸军移赴黄州一带助剿。知关廑系，附以奉报。复问台安。并缴衔版。不备。

302．复吴炳崑十一月十一日

楚人不惯杂粮面食，到甘之日，必须设法筹办大米。发股降诛，捻股败遁，皖境肃清，得旨仍驻金陵督办一切。

贞陔尊兄大人阁下：

十月初旬接展惠缄，具悉一切。

西北匪回众用兵之伎，不逮发逆远甚。厚帅久历戎行，威望素著，军麾所至，自必迅奏肤功。又得阁下偕行，相助为理，益臻妥协。惟楚人不惯杂粮面食，到甘之日，必须设法筹办大米，此系一棘手之端耳。

国藩抵江宁后，区画善后，料理科场，分兵援鄂防皖，匆匆鲜暇。前奉赴楚督剿之命，正拟冬月起行，而发股降诛，捻股败遁，皖境肃清。得旨命国藩无庸前往，仍驻金陵督办一切。已饬前敌诸军驰赴黄州一带助剿。自揣精力久衰，若此段速了，不堪再任兵事矣。知关廑系，附报一二。专泐。复颂台安。诸惟心鉴，不备。

303．复欧阳信甫十一月十一日

皖境肃清，鄂事亦松。已饬前敌诸军迅赴黄州一带助剿。家庙跋容俟稍闲题就。回籍事既已报部，碍难归入金陵案内保奖。

信甫尊兄世大人阁下：

接展惠缄，远叨注饰。借谂近祺嘉善，动履绥愉，至以为慰。

国藩六月杪自安庆东下，小住金陵。七月杪回皖，料简上游军事。九月初旬移驻江宁，区画善后，办理科场，分兵援鄂防皖。旋奉赴楚督剿之命，正拟起行而发股或降或诛，收拾殆尽，捻股远遁河南，皖境肃清，鄂事亦松。得旨无庸前往，仍驻金陵，督办一切。并饬前敌诸军迅赴黄州一带助剿。各务繁冗，刻无暇晷。家庙跋尚未泚笔，容俟少闲题就奉寄。抄件阅悉。阁下回籍，业经报部，碍难归入金陵保奖案内，诸惟亮察。复问台安。不备。

304．复李如篦十一月十一日

金陵幸克，而余患未除，尚不能遽尔还山，养拙息机。归田之想，能稍缓否？

竹吾仁兄大人阁下：

接八月杪惠书，知春间肃函已达台览。彼时方虑金陵一役难遽蒇事，厥后猛攻逾时，侥幸克之。此皆仰托天威，下资群力，而不才兄弟借得免于谤责，为幸已多。乃蒙异数殊恩，实梦想所不到。何功何能，忝窃至此？恐塞翁不以为福，而候人转以为讥。抚已思危，敢忘祗惧！九舍弟此次攻城，露处太久，遍身湿毒，加以忧谗畏讥，肝疾复发。疏请开缺回籍，蒙恩俞允，温语嘉慰，珍药下颁，十月朔已起程还湘。

国藩精力衰颓，亦不宜久于恋栈。惟经手事件首尾繁多，非一两年不能料简清楚，未可遽请入觐，亦难骤乞还山，此中尚费踌躇耳。秦、豫发捻，前此扰鄂窥皖，奉命赴楚督剿。正拟冬月起行，比以发股降诛，捻股败遁，得旨无庸前往，仍驻金陵，督办一切。并饬前敌各军驰赴黄州一带助剿。若余寇一律荡平，不再别任兵事，得以幅巾还里，养拙息机，斯为至幸。

尊函书法秀润，不似耄年衰态，足征因病得闲，老而益壮。归田之计，能稍缓否？冷署清资，本无簿书期会之劳，亦鲜宦途风波之险，且住为佳，想黄霸必不轻逐许丞也。专泐布复。敬问台安。诸惟心鉴，不备。

305．复李元度十一月十一日

抚今追昔，既感且愧。比因发降捻遁，谕令无庸西征，仍驻金陵。

次青仁弟阁下：

睽隔以来，耿耿至今。顷接惠书，猥以军事粗蒇，历举古今勋臣、吾乡先正相况，又推及三才之交应，勖以百废之待举，崇论闳议，情深文明，既感且愧。

此军之兴，同袍诸君千磨百折，零落将尽，而不才遭逢际会，忝窃殊荣，感恩怀旧，百端交集。既伤已逝之忠魂，益念仅存之夙好。往昔患难相从为日最久者，于今已无多人。而事会乘除，乖违素志，尤觉钦钦抱歉，不能自已。八月间曾将此忱密达天听，以见虽邀旷古之荣，实无解于内省之疚。

九月初自安庆移驻江宁，区画各务，碌碌鲜暇。旋奉命赴鄂、皖督剿，正拟束装西行，而发降捻遁，皖境肃清，谕令无庸前往，仍驻金陵，督办一切。惟是大难之后，百度繁兴，才识本极薄劣，精力近更衰颓，实不复堪引重致远，行当陈情投绂，养拙息机，重理经生之业，冀增炳烛之明，斯幸甚也。闻陔余多暇，纂述闳富，不知又添新著几许，至为企仰。复问台安。诸惟心鉴，不备。

306．复丁日昌十一月十一日

奉旨无庸西征，仍驻金陵督办一切。凡中外交涉事件，总以诚信为主。“渐”、“恒”二义，愿终持之。

雨生尊兄大人阁下：

三十日泐复一函，初二日接手书，具纫存注。

初三日交卸督篆，拟俟三场完毕，李中丞出闱，鄙人督师西上。旋以发股诸酋，或率众投诚，或诛僇殆尽，捻股孤窜豫境，皖北遂又肃清，初五日奉旨，命国藩无庸前往，仍驻金陵督办一切。并饬前敌各军分赴黄州、三河尖一带助剿矣。

洋泾滨向为盗薮，此次擒斩多名，办理甚好。凡中外交涉之事，总以必诚必信为主。稍涉欺饰，为其所窥，则以后虽千言之实，不能挽回一次之虚。前函所云“渐”、“恒”二义，愿终持之。

粤中贼股闻已全趋闽境，珂乡当可小安。太夫人瀛眷等，想早经度岭北来，或可由浔登舟，用洋船拖带抵沪也。复颂侍安，顺问台祺。并缴衔版。不备。

307．复陈庆溥十一月十一日

战事连绵，谢事无期，相处之日尚多。匪踪虽戢，仍当严加巡防。

心泉尊兄大人阁下：

顷接手书，具纫存注。

遵赴鄂、皖剿贼一疏，钦奉谕旨，以皖省一律肃清，命国藩无庸前赴安庆，仍驻金陵督办一切。比已恭录行知，并饬刘方伯等军驰赴黄州，刘军门等军赴三河尖，分投助剿矣。鄙人精力衰颓，自揣不堪久任兵事，惟经手各件首尾繁多，非一两年所能料简清楚，计与阁下相处，为日亦尚长耳。

皖垣秋冬未得雨泽，蔬麦受伤。初八日此间微有雨雪，初十、十一雨雪较大，不知皖中雨否？若冬至前不能补种，来岁春荒，深为可虑。匪踪虽稍敛戢，而城厢内外，仍应饬属如常梭缉，庶无疏虞。专泐布复。顺颂台安。并缴衔版。不备。

308．复杨岳斌十一月十一日

饷项奇缺，八万之数，一时实难凑齐。明春撤勇节饷，即可月解三万。得旨无庸西征，仍驻金陵督办一切。

厚庵宫保仁弟大人阁下：

十月初五肃复寸函，交刘将长清赍回。初六日续接手书，见商事理，已详前次敝函之中。顷奉惠缄，敬谂安抵湘垣，玉躬康胜，至以为慰。

募勇赴甘，需饷颇巨，江西七万，已有成议。鄂、粤、浙、苏四处，恐亦未能如数。东局因金陵撤散勇丁回湘，筹还欠饷，为数过多，以致尊处四万难以办到，只好勉令上紧筹解二万，以济急需。敝处银钱概为遣勇耗去，除给途费外，尚给此间之期票与长沙之期票。就鄂省协剿金陵之两军而言，萧庆衍一军遣散，由敝处全给三十七万有奇；梁美材等一军回鄂，由敝处酌给六万三千有零，皆订四个月交楚。而九舍弟所部吉中各军，则较之萧、梁两军欠饷多逾数倍。至刘连捷、朱洪章等三军由皖援鄂，又经筹发行粮，实属匮乏异常。

尊处嘱筹助八万，竟不能立时应付。其唐桂生行粮由此间发三个月，蒋之纯行粮此间与湖北各发一月半，业经分别咨行。即此二款，敝台须筹十余万，较之八万之数，亦已过之。惟桂生有禀请开缺、不愿赴甘之意，敝处未经批准，不知尊处如何批答。其八年丁忧后，并未回籍，不能不允其回湘一次也。当此西事方殷，阁下独任艰巨，敝处自应力谋协助之道，此刻尚力不从心，诸希鉴亮。

本年三月国藩奏明俟军务稍定，即当先还广东七成之厘，次罢湖南东征之饷。今粤厘已经奏准停解，东征局亦必于明年端节前停撤。届时敝部勇丁当可裁减四万以外，腾出饷项，拟每月协解尊处三万，当不至食言也。

月前国藩奉命赴楚剿贼，正拟束装西行，而发股或降或诛，收拾殆尽，捻股败窜河南，皖省肃清。得旨无庸前往，仍驻金陵督办一切，并饬刘、朱等军上黄州助剿，附以奉报。复问台安。不备。

309．加何璟片十一月十二日

住皖三年，上下相安，今犹眷念不已。

来示雅意谆挚，铭感无已。前疏请仍驻安庆，实因住皖三年，上下皆有反朴还醇之意。若不兼地方，专治军务，而驻安庆当更萧闲自得，真意相孚，故亦欣然西行。今停止此行，寸心尚眷念皖垣。若乘轮舟赴黄州一次，当在皖小住也。

310．致金藻十一月十四日

盛名难副，成功难居。比以发降捻窜，得旨仍驻金陵，督办一切。

竺虔仁兄年大人阁下：

三月间布复一函，计早达台览。厥后俗缘碌碌，音敬稍疏。遥谂玉躬康胜，动履绥愉，至以为祝。

金陵之役，侥幸蒇事。此皆上托天威，旁资群策，并赖梓乡诸君子佽助之力。不才兄弟借得免于谤责，为幸已多，乃蒙异数殊荣，实梦想所不到。盛名难副，成功难居。二者兼之，即贤哲尚虞颠踣，况国藩固中才以下乎？抚己思危，敢忘祗惧！

九舍弟仰托天恩，得以谢事归去。其湿毒尚未痊愈，弥深悬系。国藩自抵江宁，区画善后，料理科场，分兵援鄂防皖，倥偬少暇。鄂边发捻，前此势颇猖獗，奉命赴楚督剿。正拟冬月起行，比以发股降诛，捻股败遁，得旨无庸前往，仍驻金陵，督办一切。并饬前敌各军驰赴黄州一带助剿，鄙人或亲往黄州巡视一番，亦未可定。知关廑系，肃布一二。附去菲敬百金，聊申馈岁之忱，即希察收。顺请台安。不备。

311．致易良瀚十一月十四日

鄂氛净尽，得旨仍驻金陵，免于西驰。湘乡修理学宫，已寄信告知澄侯捐钱五百串。

芝生仁弟亲家阁下：

秋间接诵惠缄，猥以金陵告克，远劳称贺。其时闻文从即将东去，遂未裁复，久虚瞻对，歉仄曷任！比维履祉绥愉，兴居迪吉，至以为颂。

国藩九月初旬自安庆移驻江宁，区画善后，料理科场，分兵援鄂防皖，倥偬鲜暇。旋奉赴楚督剿之命，正拟冬月中旬束装西上，适发股降诛，捻股败窜，皖省肃清，鄂氛净尽。得旨命国藩无庸前往，仍驻金陵督办一切。

九舍弟前奉温谕，允其回籍，并颁珍药。十月朔起程还湘，二十后已抵汉阳，一路平安。惟湿毒尚未大好，殊深系念。

湘乡修理学宫，敝处寄信告知澄侯舍弟捐钱五百串，以银四百两抵交。兹由湘盐局汇银一千两：请阁下以五百两交此次专丁某等赍交寒舍，由澄侯分送各亲友；其学宫捐款四百两，或并交澄侯，或请尊处付交县城总局照收均可；又附去信一件，并银壹百两，请阁下在省交金竺虔兄手收。诸费清神。顺问台安。不备。

312．复邹振杰十一月十七日

因人成事，不敢言功。发降捻遁，得免西征。

云陔仁兄年大人阁下：

顷接惠缄，猥以金陵告克，忝窃殊荣，远蒙奖饰，感悚奚似！敬维兴居康胜，动履绥愉，筮嘉遁之五爻，谱群芳于百药。引睇德晖，庆祝无量。

弟久践戎行，毫无裨补。比托朝廷威福，将士苦戮，并赖梓乡诸君子佽助之力，蒇斯一役，实因人以成事，敢贪天以言功？乃蒙圣主逾格之褒，并叨执友过情之誉，抚躬循分，但有祗惧。自金陵克复，匆匆东下，旋复归至皖江，料简一切。九月初旬甫驻江宁省，十月间奉赴楚督剿之命，正拟束装起行，比以发降捻遁，得旨无庸前往，仍驻金陵督办一切。

九舍弟仰荷天恩，谢事归去，闻已舟抵汉阳，一路平安。惟湿毒未痊，殊深悬系。阁下鼻观无尘，乃属郢人运斤代斫，愧乏成风之巧，难施修月之功，尚祈鉴亮。去岁冬间大世兄有东来之意，其时军事未竣，函请来皖，目下军事粗定，人浮于事，重违台命，到日再商位置。专泐布复。敬请台安。诸惟心鉴，不备。

313．复官文十一月十七日

鄂事既松，谕旨令无庸前往，故尔仅派刘南云、刘铭传等军分防鄂皖。厚庵募勇赴甘，需饷甚多，求大力资助。援鄂之军，宜合而不宜分。

秀峰宫太保爵中堂大公祖阁下：

顷奉环章，敬悉种切。此次秦、豫发捻合股东趋，以援救老巢为名，实则窥伺汉、黄、德等处，分投野掠，为鄂、皖两省之患。仰托元老壮犹，剿抚兼施，寇氛净尽。余捻败窜，不久亦当殄灭。威棱远耀，珮慰曷任！

弟前奉会剿之命，奏明移驻安庆、六安，得旨鄂事已松，无庸前往，仍驻金陵，筹办一切。比已恭录咨达，并饬刘南云等军迅赴黄州，刘铭传等军往扎三河尖。弟拟亲赴黄州一行，面嘱诸将，妥商一切。目前科场未竣，李中丞抱病，未能遽定行期。鄂中既已无贼，王清泉等营自应遣撤，以节饷需。厚庵募勇赴甘，需饷颇巨，函嘱国藩筹助八万。敝处银钱概为遣勇耗去，除给途费外，尚给此间之期票及长沙之期票，实不能应厚庵之求。惟唐义训一军赴甘，敝处需给行粮三万，则义不容辞耳。萧军遣资三十七万有奇，王军遣资六万三千有奇，皆订四个月交楚。除长沙期票外，金陵期票须十九万余两之多，敬求阁下酌量速解若干。弟亦深知鄂中匮乏异常，但求稍分敝处之重担，则为惠多矣。

刘、朱等三军奉旨归尊处调遣，弟已谆嘱该军等恭听指麾。惟三人皆系平行，彼此不相统属。又刘连捷之病近于内伤，一军不能独当一路，以后尊处如有调遣，总须合为一路，不宜分散。调则同调，进则同进。其小小分支，则听三人自行斟酌可也，并以为恳。专泐肃复。敬请台安。诸惟心鉴，不备。

治愚弟曾国藩顿首

314．复富明阿十一月十七日

裁撤兵勇，需费甚巨，只可设法腾挪。旗兵田房，需善后局总其成。沙田柴洲之事，自可遵部议而行。

治安尊兄大人阁下：

初九布复一函，计达台览。顷接惠缄，具悉种切。

大疏请撤扬防兵勇，与此间会奏之折，意见相同。遣撤之资，为数甚巨，凡各处有可设法之处，均须挪移，先尽欠饷，从容归补挪款。尊奏借用漕折，如奉部议准，则得此巨宗，此外可不需零挪矣。

旗兵房铺田地，自应分别查明。尊意另设一局，立限呈报清理，事属可行，但须由善后局总其成。盖各省善后局之案卷，将来皆移存藩司衙门，即旗兵之田房，亦须藩司衙门存有案卷，乃可经久也。其会衔告示札饬，俟阁下移驻省城，再行会办。

沙田柴洲进款甚巨，曾经户部具奏，谕旨饬弟等查办。弟前驻上游，故由少荃中丞派员办理，至今尚未复奏。此时举办，俟遵照部议而行，无须专奏。尊处如实查有新洲沙田之数，有善为筹办之人，请令其具一详细说帖，传观参酌，以凭复奏。少荃中丞现在闱中，抱病颇重。俟其出闱，当与之缕商此事，再行奉闻。专此布复。敬请台安。诸惟心鉴，不备。

愚弟曾国藩顿首

315．复吴坤修十一月二十三日

俟科场事竣，灯节前后再酌量西上。沅甫病已愈大半，堪以告慰。

竹庄仁弟大人阁下：

两接手书，知台旆于十六日起程赴皖，计已早抵安庆一带，接晤南云及二朱矣。

此间乡试三场完毕，一切安谧。惟少荃抱病颇重，王子蕃入闱诊治，近已就痊。俟少荃出闱后，科场事竣，鄙人再酌量西上，恐已在灯节前后耳。芜湖距金陵较近，见闻易周，该处防务，尽可放心。团防营勇遣撤得法，若使各军尽能如此，岂不大快？九舍弟过黄州时，风浪大作，沉覆勇船，出于意外，所幸尚未伤人。其病已愈十之六七，抵湘后静摄数月，可望复元，堪以告慰。复问台安。

316．复马新贻十一月二十三日

靳令随行，当择人接管武穴卡务。俟乡试事毕，拟赴安庆、黄州巡视。

穀山尊兄大人阁下：

初九布复一函，十一、十五等日连接手书，敬谂台旆即日东来。顷奉惠缄，知上游船少，尚未雇定。目下已否成行？曷任驰企！靳令芝亭随节前往，即当选员接管武穴卡务，以便该令交卸起程。

此间乡试三场完毕，诸叨安谧。少荃在闱中抱病颇重，比亦就痊，堪为一慰。俟诸务就绪，国藩仍拟乘坐轮船赴安庆、黄州巡视一次。送主考起程，恐已在祭灶后矣。复问台安。余容面罄。不备。

317．复吴棠十一月二十三日

鄂、豫、皖系捻股往来熟径，当防其回窜。

仲仙尊兄大人阁下：

前接惠缄，欣悉台旆定于月初南来，良觌非遥，遂未肃复。顷奉手书，敬谂尊处已奉批谕，仍驻清淮，鄙人愿见之忱，不获遽尔瞻对，驰企曷任！

月之三日，国藩交卸督篆，正拟料理西行。初五日钦奉无庸前往之旨，遵于十七日接篆，仍驻金陵，业经咨达冰案。鄂边发股虽已降诛殆尽，而捻逆败遁入豫。凡鄂、豫、皖三省交界，均系该逆往来熟径，仍应防备回窜。已饬前敌各军分赴黄州三河尖，弟亦拟乘坐轮船至安庆、黄州巡视一次。

此间乡试三场完毕，诸叨安谧。少荃中丞抱病颇重，近已痊愈，月杪当可出闱。知关廑系，肃布一二。敬请台安。诸惟心鉴，不备。

318．复陈庆溥十一月二十三日

捻股窜豫，已饬湘淮各军扼要防守。科试已毕，少荃之病亦已痊愈。

心泉尊兄大人阁下：

十一日泐复寸函，计当递到。顷接惠书，具叨注饰，情眷悱恻，良用感纫。

鄂中发贼虽已全数殄灭，而捻匪窜豫。凡鄂、豫、皖三省交界，均系往来熟径，刘、朱等军仍应往黄州，苏军铭、盛等营应扎三河尖。鄙人拟乘轮舟仍赴安庆、黄州一次。如果成行，当在灯节前后。此次举行乡试，廷旨十分郑重，国藩亦深恐贻误。兹已三场完毕，一切安谧。少荃中丞在闱中患病颇重，比亦大愈，均堪告慰廑系。专泐布复。敬问台安。附缴衔版。不备。

319．复何璟十一月二十三日

竹庄须料理刘、朱等军营务，不能驻皖。江外粮台及善后局务，分别责之少岩、心泉。

小宋尊兄大人阁下：

初九日泐复一函，计达台览。顷接惠缄，欣谂荣权薇篆，政履绥亨，至以为颂。

两司及营务善后、牙厘、粮台数大宗，一人诚难兼顾。前接乔中丞来函，初拟俟续守到颍，再令李道交卸，复以李道署臬，另行遴员署理颍州府事。是李道不日交卸，即可到署臬之任。竹庄十六日已由芜湖上驶，到皖后应赴黄州料理刘、朱等军营务，不能驻皖。然皖境业已肃清，安庆防务亦自易于料理。苏军盛传九营由高淳北渡，铭志十七营由芜湖北渡，均令前往三河尖，可由桐、舒直抵六安，均不由安庆经过。江外粮台事务，已函请穀山中丞即交王少岩办理。惟牙厘事务，应请阁下综理。即令陈心泉专办善后局务，候即分别札行。专此。复问台安。汇缴资版，顺颂大喜。不备。

320．复孙锵鸣 ⁽¹⁾ 十一月二十五日

告前敌战况及孙之兄近状。

蕖田尊兄大人礼次：

舟过金陵，匆匆一叙，诸多亵。月前炮船回营，接到手书，知已安抵苏垣。甫卸征帆，即劳惠问，情眷悱恻，良用感惭。

其时国藩奉命赴楚督剿，碌碌鲜暇。比以发股诸酋或降或诛，收拾殆尽，捻股败窜入豫，皖境肃清，得旨无庸前往，仍驻金陵。冬至日令兄由丹阳陆行来此，不日即赴苏州。闻乔中丞已奏调令兄于回籍百日后前赴皖营，计可迎侍吴中，长遂过庭之乐。马穀山中丞开府珂乡，日内亦将赴任。目下全浙安谧，鸡犬不惊。阁下俭德韬光，礼庐多暇，乱离磨折，或天所以玉成千秋盛业也。专泐。复问礼安。诸惟心鉴，不备。

————————————————————

(1)  孙锵鸣，字绍甫，号蕖田，晚号止园、止庵，浙江温州人。道光二十一年进士，官至侍讲学士。

321．复金国琛十一月二十六日

已饬前敌各军分赴黄州及三河尖。

逸亭尊兄大人阁下：

接初五日惠缄，具纫注饰。

国藩前奉赴楚督剿之命，正拟束装起行，而鄂中发降捻遁，皖境肃清，得旨毋庸前往，仍驻金陵。已饬前敌各军分赴黄州及三河尖。鄙人仍拟乘坐轮船至安庆、黄州巡视一次，亦未可定。阁下光复原阶，旋蒙简授甘肃巩秦阶道，业经恭录行知。闻尊体违和，比来定已痊愈，诸惟珍卫。复问台安，顺颂大喜。附缴衔版。不备。

322．复魁玉十一月二十六日

钱将乞假，业经核例批准。发降捻遁，谕令仍驻金陵。

时若尊兄大人阁下：

前布复函，计达台览。顷接惠书，具悉一切。

钱参将朝举乞休一禀，业经核例批准，候新岁具题请旨祗遵。弟前奉赴楚督剿之命，正拟束装西上，比以发股或降或诛，收拾净尽，捻股败遁入豫，皖境肃清，得旨毋庸前往，仍驻金陵督办一切。知念附告。肃泐布复。敬问台安。附缴大柬。不备。

323．复祁藻十一月二十六日

前敌布防粗定，金陵乡试已毕。

年晚生曾国藩顿首谨启宫太保中堂年大前辈钧座：

月之十三日差弁回营，奉到赐答，仰蒙祓饰，惭悚曷任？伏惟钧候万福，道履增绥。跻斯世于大同，身其康疆，子孙其逢吉；法至诚之不息，征则悠远，博厚则高明。翘企德晖，良殷抃颂。

国藩前月遵旨赴鄂、皖督剿，旋以皖境肃清，奉命无庸前往。已饬前敌诸军分赴楚、豫、皖三省交界备御回窜，或须亲往上游巡视一次，届时酌量进止。

此间举行乡试，初意借以招集流亡，而群士欢欣鼓舞，势难中辍，赶办一切，深以草率为虞。比幸三场完毕，尚无贻误。此外善后事宜，粗有端绪。别设一局，专为采访金陵忠义，俟祥、涂、孙、刘诸君寻访确实，汇案具奏。时届严寒，伏祈节宣餐卫，葆啬玉躬，企祝无已。专泐肃复。敬请钧安，祗颂岁禧。诸惟崇鉴，不宣。

324．复谭钟麟十一月二十六日

发降捻遁，得旨无庸西征。沅甫病已愈十之六七。

文卿尊兄大人阁下：

秋末差弁回营，冬月刻字店郑氏抵省，两奉手书，具聆种切。适阅邸报，欣谂荣承恩命，将秉一麾。本东观之群仙，文章元白；由西台而典郡，治谱龚黄。引企矞晖，良殷抃颂。

国藩九月初旬移驻江宁，甫逾一月，奉命赴楚督剿。旋以发股酋众降诛殆尽，捻股远窜，得旨命国藩无庸前往，仍驻金陵筹办一切。九舍弟仰荷天恩，谢事归去，计程当已抵湘。闻其病愈十之六七，到家静摄，可望复元，堪以告慰。专肃布复。敬问台安。诸惟心鉴，不备。

325．复贺寿慈十一月二十六日

捻股入豫，为患正长，顷已调兵防剿。郑梓人留营，当令刊刻公文。

云黼尊兄大人阁下：

九月杪使至，接到公函，比即肃复，顷间郑长发南来，重辱惠书，过蒙瑑饰，感与惭并。敬维懋著勋猷，扬历清要，荷恩光之迭焕，詹倚畀之弥隆。引企矞晖，良殷抃颂。

弟抵江宁后，区画各务，匆匆鲜暇。赴楚督剿之行，虽经钦奉谕旨无庸前往，而捻股入豫，可鄂可皖，不能不严为之防。已饬前敌诸军分赴黄州及三河尖扼要堵御，或须亲至安庆、黄州巡视一次，亦未可定。尘劳鞅掌，不获常事铅椠，重理经生之业，更增炳烛之明。郑梓人留营，当令刊刻公牍文件耳。肃泐布复。敬请台安。摹璧晚谦。不备。

326．复罗惇衍十一月二十六日

仍驻金陵筹办一切，并告友朋近状。

椒生年前辈大人阁下：

前奉惠书，猥蒙奖饰，俗缘碌碌，稍稽裁答，感歉交并。敬维典试京兆，为国储才，勋德弥隆，企颂无既！

国藩才识薄劣，谬膺艰巨，老师糜饷，阅有几年。比托朝廷福威，获蒇斯役，不才兄弟借得免于谤责，为幸已多。乃蒙异数殊恩，实梦想所不到。何功何能，忝窃至此？恐塞翁不以为福，而候人转以为讥。抚己思危，敢忘祗惧！九月初旬自安庆移驻江宁，区画善后，料理科场，匆匆鲜暇。奉命赴鄂督剿，正拟束装起行，旋以鄂事大松，皖境肃清，得旨无庸前往，仍驻金陵筹办一切。大难初夷，生灵久困，抚绥安集，正非易易。国藩智识本极短浅，精力近更衰颓，深虞措置乖方，贻讥大雅。

王道荫棠来皖，接见数次。赴江西后，常有函牍。观其语言文字，知其志趋甚正。黎守兆棠前在饶州，继署南安，均有贤声。八月间奉其母教，坚守危城，蒙恩给奖，并旌其母，洵佳话也。舒苕生在彭雷琴处，方存之已相随来此，并应乡试。惟柯筱泉于七月初竟以毁卒，清才正气，不获永年，可胜惋惜！诸关垂询，附以奉报。久香先生录试来宁，时常接晤，虽精力渐不如前，而抑邪扶正之志，老而弥笃，殊足敬也。肃泐布复。敬请台安。摹璧谦称。不备。

327．复孙葆元十一月二十六日

皖境肃清，得旨无庸西征。

莲塘老前辈大人阁下：

春杪布复一函，计已早达台览。顷接惠缄，掞张溢量，感悚曷任！敬维福复康愉，兴居迪吉，引詹矞霭，企颂无穷。

侍久践戎行，略无裨补。比托朝廷威福，获蒇金陵之役，实因人以成事，敢贪天以言功？乃蒙圣王逾格之褒，并叨知好过情之誉，抚躬循分，但有祗惧。自抵宁后，料简一切，匆匆鲜暇。十月间奉命赴楚督办，旋以发降捻遁，皖境肃清，得旨无庸前往，仍饬前敌诸军分赴鄂、豫、皖三省交界扼要堵御。专肃布复。敬请台安，顺颂岁祺。摹璧晚谦。不备。

328．复何源十一月二十六日

略述年来军务大要。嘱代买鹿茸。

敬之仁弟阁下：

三月二十六日布复一函，已否递到？接七月杪惠书，猥以金陵告克，远劳宠贺，感悚曷任！借谂政祉绥亨，荣问庥鬯。留办滦阳部务，又届一年，开春旋都，定卜渥承恩简，企颂奚如！

上年鄂省西、北两路吃紧，敝处饬成军门大吉、石镇清吉回援。今春汉中发逆东趋，与捻匪合股扰鄂，敝处又饬水师诸军连樯西上，成军旋有樊城之捷。贼遂窜豫，折窥皖疆，已复入鄂。迨金陵贼巢拔后，秦、豫发捻穷无所归，蔓延鄂中，分投野掠，石镇阵陨，贼氛愈炽。敝处续令蒋道凝学由皖援鄂，别调金陵万人前往。鄙人于九月初自安庆移驻江宁，甫逾一月，奉命赴楚督剿。尚未起行，而发股酋众降殆尽，捻股败遁入豫，珂乡遂又无贼，皖境亦已肃清。得旨命国藩无庸前往，仍饬前敌各军分防黄州及三河尖，扼豫捻回窜之路。此股败残余匪或尚不难扑灭耳。

昨腊来函，云觅有鹿茸，南中购办此物，难得佳者。明春台从还京，携有佳茸，便希惠寄一二，并祈开价见示，至嘱！至嘱！彭信已代寄去。复问台安。

329．复周寿昌十一月二十六日

金陵虽下，而余患未平，且西北回氛又炽，尚多后虑。

荇农尊兄大人阁下：

皖垣判，瞬已三年。顷接惠缄，猥以奏捷蒙恩，吉词祓饰，悚感曷任！敬谂安抵春明，荣问庥鬯，令德日新，至以为慰。

国藩兄弟同践戎行，未能早下坚城，至累梓乡转输相继，数载于兹。仰托天威，旁资群力，侥幸蒇事，何功可言？乃荷朝廷逾格之褒，并叨〈知〉好过情之誉，抚躬循分，但有祗惧。九月初旬自安庆移驻金陵，区画善后事宜，分兵援鄂防皖。旋奉赴楚督剿之命，比以发股诸酋降诛殆尽，捻股窜遁河南，得旨无庸前往，仍驻金陵。已饬前敌诸军驰赴黄州及三河尖，分投备御回窜之捻。此股败残余匪，或尚不难扑灭。惟西北回氛颇炽，天意茫茫，不知何日始能一律扫荡，载戢载櫜也。专泐复谢。敬问台安。不备。

330．复邵亨豫十一月二十六日

略告皖、鄂军情及杨、鲍等人近状。

汴生仁弟馆丈阁下：

秋杪接到环章，欣谂荣膺恩叙，遇缺题奏。比已得真除否？企念无涯。

国藩九月初旬移驻江宁，区画善后，料理科场，碌碌鲜暇。江西已报肃清，而秦、豫发捻扰鄂窥皖，遂奉督剿之命。旋以发降捻遁，得旨免其西行，仍饬前敌诸军分赴黄州、三河尖，备御回窜之捻。此股败残余匪，或不难于扑灭。惟西北回党猖獗，不知何时始得一了百了。杨、鲍二帅先后各回本籍，招募川、湖之勇。遵旨西征，大约明岁春夏之交方能成行。九舍弟十月朔起程还湘，一路平顺。其病已愈十之五六，到家后静摄数月，或可复元。肃布一二。诸希心鉴，复问台安。

331．复张沄十一月二十六日

两淮盐务为国帑大宗，章程已定，非外族所得擅其利权。捻股入豫，已饬前敌各军分赴黄州及三河尖扼要堵御。

竹汀尊兄大人阁下：

前次差弁南旋，接展环章，具纫注饰。敬谂兴居康胜，动履绥愉，至以为慰。

两淮盐务为国帑大宗，军兴以来，淮南设局收税，所销无几，淮北以盐抵课，悉变成规，皆由于江淮梗阻，毫无销路。自九洑洲克复，长江通畅，已定淮南新章。及苗逆伏诛，李营遣散，淮甸澄清，又议淮北新章。现在淮南之西岸业有起色，楚岸湘省销数亦旺，鄂省尚未畅销。淮北鹾纲本年五月始行开运，章程已定，非他族所得擅其利权。中外交涉，自有条约，彼亦无从觊觎也。

国藩抵江宁后区画各务，料理科场，匆匆鲜暇。赴楚督剿之行，虽奉命无庸前往，而捻股入豫，可鄂可皖，不能不周为之备。已饬前敌各军分赴黄州及三河尖扼要堵御。金陵现在设局，采访忠义，俟接据局报，即将令亲黄参戎事汇案出奏，大约总在来春矣。专泐布复。敬问台安。诸惟心鉴，不备。

332．复萧倚笙十一月二十七日

发降捻遁，得旨无庸西征。沅甫病已愈十之五六。

倚笙尊兄阁下：

皖江送别，瞬已半年。顷接惠书，欣谂台从早抵都中，观政冬曹，入闱秋试，文祺嘉畅，瀛眷平安，至以为慰。

金陵克复，实托朝廷福威，并赖将士苦战，与梓乡厘局诸君子佽助之力。鄙人兄弟，何功可言？乃蒙异数殊荣，忝窃非分，远叨盛誉，感悚曷任！

自金陵克后，国藩匆匆东下，旋回皖垣，料简一切。九月初移驻江宁，十月间奉命赴楚督剿。正拟俶装起行，旋以发降捻遁，得旨无庸前往，仍驻金陵，诸叨平顺。九舍弟秋间疏请回籍，蒙恩俞允，珍药下颁。冬初起程还湘，归舟安稳，其病已愈十之五六。到家静摄，可冀复元。知关廑念，附告一慰，复问台安。并缴衔柬。不备。

333．复唁朱应元 ⁽¹⁾ 十一月二十七日

唁朱丧母。

慎庵老前辈大人礼次：

前接玉圃世兄来信，惊悉老伯母太恭人锦堂弃养，骇愕曷任！昨奉素书，知上年秋间权篆西宁，始闻此耗。关山迢递，陟屺悲深，哀痛尤难言喻。惟念太恭人壸德母仪，久标彤史，大年曼福，备协箕畴。徽音留忠孝之规，养志有孙曾之乐。当狼氛之遍地，而鸡犬不惊；迨鹤驭之升天，而松楸无恙。殁宁存顺，夫何遗憾！尚冀礼庐珍卫，勿过毁伤。目下秦陇传烽，甘凉道梗，未知台从何时北上，就养鲤庭，至以为念。专泐，布唁孝履。谨具薄赙一函，聊表生刍之敬，即希察收。敬请礼安。不备。玉圃世兄均此致候。

————————————————————

(1)  朱应元，字慎庵，浙江秀水人。道光六年进士，历任工部主事、庆阳知府。

334．复内阁文许十侍读十一月二十七日

幸克名城，何敢言功！普天澄清，斯为至幸。

前接公函，猥以奏捷蒙恩，吉词祓饰，感悚曷任！敬维大兄大人鳌禁盍簪，凤池锵珮。共掌丝纶之职，儤直宣勤；同瞻日月之光，销兵志喜。周室储十人之选，唐贤重三字之荣。引企吉晖，良殷抃颂。

国藩师干忝领，鼎兢心，规取建康，久劳征戍。比托圣主如天之福，并赖诸军累月之谋，值元恶之贯盈，遂名城之告克。自惟碌碌，何功可言？乃蒙朝廷逾格之褒，远叨僚友过情之誉，抚躬循分，但有悚惭。所幸江、鄂肃清，皖、吴安谧。适秋闱之甫蒇，正冬序之添长。气转东南，乐岁豫占夫甜雪；氛清西北，捷书盼达于甘泉。专泐复谢。敬请台安。祗璧大柬。不备。

335．复鲍超十一月二十七日

逐条批复续假、募勇、筹饷、买马及用人诸事。

春霆仁弟爵军门阁下：

十一月二十日接到惠缄，具悉一切。敬谂钦奉谕旨，赏戴双眼花翎，锡封一等子爵，圣恩优渥，勋望崇隆，抃贺曷既！

前次来文，请假一年回川茔葬，业经据情代奏请假六个月，奉旨仅准两月。诚以甘省回匪日炽，朝廷之眷顾西陲至切，而急盼阁下之督队出关又至殷。纵使假期过促，茔葬未能蒇事，亦只好临时咨请骆制军奏恳量为展限，断不可再由敝处渎请。阁下抵家将满两月之际，备咨送省，请骆帅代奏，再展两月。迨接奉批旨，由京而省而夔，往返已近两月矣。合计以四个月为止，不可再久也。

旧部兵勇，得力将弁，原奉谕旨，准其酌量奏调，随带同行，余交宋、娄两镇分领赴闽。若遽调至二十五、六营之多，则赴闽者所余无几，亦难形诸奏牍。国藩代为酌度，应请阁下带谭胜达新五营、唐仁廉一营、亲兵一营，合计已四千余人矣。此外，张遇春、洪容海、陈炳文、杨忠等各军中，酌带二千人，或带其将而遣其勇。总之，由江西带往者，以六千人为率。由四川续调续募者，以四千人为率。万人西征，足以横行塞外，断不可以再多，再多则运粮更难矣。

除带六千人至回疆外，留江西者尚有万余人。宋、娄二镇皆实缺总兵、得力统将，二人中须留一人在江西统带。援闽之师，遵旨悉归左制军节制，其口粮系由江西筹发，仍须照国藩所奏，谆嘱宋、娄二镇暨留江诸将听候沈中丞调度。即阁下此次万里出关，所带兵勇，所需行粮，亦须一一与沈中丞往返函商。俟商定后，一面由沈中丞具奏，迅速起程回蜀，一面咨复敝处具奏，互相印证，以慰圣怀。随带各营之行粮，不能不取诸江西，望阁下与沈中丞联络细商，至嘱！至嘱！广武左军虽称得力，然现在陈俊臣廉访士杰部下，应由阁下函商俊臣，并咨商湖南恽中丞办理，敝处不能为力。至川省调募兵勇，亦请阁下就近与骆制军商办。新营所需粮饷军装，应即由川省筹拨。闻川兵气习素坏，不能得力，不如多募川勇，认真训练，或稍胜于绿营兵丁耳。谕旨不令阁下带全部西征，而令在四川募勇，盖深知两湖之勇不惯面食，不耐严寒，与甘肃关外风气不同，水土不服，故召募川勇，为其稍与西路相近也。阁下回蜀调募兵勇，尚不宜用川东之人，宜用川北保宁、龙安两府之人。由龙安而至甘肃之阶州，山险难行，古所谓阴平道也。由保宁、昭化而至阶州，近日水陆通行之道也。保、龙二府兵勇，与甘肃风气不甚相远。若两湖兵勇必须带至阶州，稍予休息，察其能服水土与否。倘阶州已不相安，则不宜带之出关，但宜遵旨换募川勇矣。风土人情，远近异宜，此不可不知者也。

又如霆军马队，本系阁下与各营官捐出截旷银两购买之马，西北又系马队见长之地，理应全带出关。惟查由江西、湖北而入三峡，又由夔州、重庆而至保宁，以上达甘肃阶州，水路约六七千里，换船数次，节节上水滩河，万不能载马以行。若人舟行而马陆行，则驰驱太远，毙者必多。且甘肃、新疆之马甲于天下，既多且贱，不若酌带操熟之马勇，并带买马之银二万两，俟入甘后多购良马，最易成军。其霆营现有马匹，仍留江西，归宋、娄二镇管辖，庶为两便。如阁下以为可行，则购马之二万金可由敝处筹解甘省也。昨已逐条批答，兹再专函奉商。

阁下万里远征，必须聘请文员有才略而优于文艺者相随以行，一切书函奏折，请其主持，庶几不至仓皇失措，文理荒谬，为人所笑。承嘱代办谢恩折，已为缮就。并元旦贺折，于十一月二十八日专差恭赍进京，录稿咨达。专泐布复。敬问台安，顺颂大喜。

336．复李文森十一月二十九日

询已否起程赴任。

恕皆尊兄大人阁下：

顷接惠缄，猥蒙谦谢。就谂温纶新贲，巡篆真除。凤方见于颍川，九苞叶瑞；乌早翔于皖水，双棨增祥。引睇吉晖，良殷抃颂。

前此金陵奏捷，远辱藻词，掞张溢量。匆匆移驻江宁，区画善后，料理科场，分兵援鄂防皖，诸务繁冗，未遑裁答。比来试事将竣，一切均叨平顺。何小宋廉使升署薇司，尚兼臬事。目下台旆已否起程，前赴安庆接履署任？至以为系。专泐。复问台安，顺颂大喜。附缴衔版。不备。

337．复乔松年十一月二十九日

易镇所部，不可令其分扎。李文森尚未起程，小宋望之甚迫。

鹤侪尊兄年大人阁下：

接初四、十六手书，知前月杪两次复函先后递到。本月初九日信达台览否？解散降众，一切安贴，荩筹周妥，佩慰无量。挑留人数过多，口粮过巨，可再陆续汰遣否？

易镇所部五旗马步二千五百余名、义勇五百名，不必令其分扎，以便就近训练约束。遇有缓急，可令其独当一路。敝处向来每以一将专统一军，从不令其分拨，盖以一心而统四肢百体。若分割肢体以属他处，则体之在彼者已死，而心之在此者亦伤。细察军情，确系如此。

闻小宋切盼恕皆晋省，而恕皆十一日来禀，尚未交卸起程。想尊处业经委员接替，饬其速赴安庆矣。此间科场将次竣事，诸叨安谧。少荃中丞病已大愈，即日出闱。平太史号景孙，前承缄询，顺以奉闻。肃复。敬请台安。诸惟心鉴，不备。

338．复官文十二月初二日

邸部失挫，谕令楚省拨军截击，而令江省饬将卫鄂。比已行知铭军，速赴黄郡。然三军总须合为一路，不宜分散。其所需银米子药，鄂台不必兼顾。

秀峰宫太保爵中堂大公祖阁下：

前月十七日肃复寸函，计达崇览。续奉惠书，详示受降追剿各情形，迭准大咨，鄂省将次肃清，台旆由黄、孝回驻汉阳，前敌各军全赴襄樊，足敷剿办，令刘连捷等军不必赴黄。国藩愚见，鄂中发股虽经降诛略尽，而捻股窜豫，可鄂可皖，皆其熟径，仍须通力合作，协同防剿。除饬续调之刘铭传等军扎三河尖防皖、豫交界外，刘连捷等军仍应赴鄂，扎黄州上巴河。业于十月二十二、十一月十八日两次具奏，抄折咨会。接据该军禀报，正在拔营起程间，接尊处尼止之札，请示进止，弟已抄敝处复咨批示矣。顷奉二十二、二十六等日两次严谕，以邸部失挫，现驻邓州，必须由楚省调拨劲军，绕前截击，遏贼入陕之路，而令国藩迅饬刘连捷等军星驰入鄂，归阁下调遣，以便腾出鄂省兵力赴陕助剿。比已恭录行知刘连捷等，催令速赴黄郡矣。该三军到楚后，仍祈查照前次敝函。如有调遣，总须合为一路，调则同调，进则同进，不宜分散，是所至恳。所需银米子药，概由敝处供支，鄂台不必兼顾。间或通融米粮，请饬台在于萧庆衍军欠饷项下划扣，弟亦严诫军士秋毫无犯也。专泐布复。敬请均安。诸惟心鉴，不备。

339．复富明阿十二月初二日

应即饬司将各属漕折尽数速解，以备撤防。

治安尊兄大人阁下：

冬月十七日肃布复函，二十八日接手书，知前函尚未递到。并准大咨，借用漕折，奉旨允准，拟将江北各军于年前扫数全裁。调甘马队于腊月朔起行，适值尊体违和，力疾筹办，佩系无涯。

今年漕折，部议令以抵京仓档甲之需，经大疏闿切奏准。得此巨宗，辘轳输转，欠饷既可全清，漕价仍可归款，诚为尽善。应即饬司赶紧将各属漕折尽数催提，径解尊处，以备撤防。此项漕折约收银二十余万两，向年十一月开仓，至来春三月始能解齐。比饬该司趱催趱解，务令各属于年内全完，未知能一律办到否？专泐布复。敬请台安。诸惟节宣珍卫。不备。

340．复唐训方十二月初二日

告鄂、豫、皖之防务与沅甫近状。

义渠仁弟大人阁下：

前阅邸报，知台从已抵都门。顷接惠缄，敬谂恩承三接，吉叶元旋。畿辅初临，式奏旬宣之绩；德车甫下，即成岁会之书。引睇矞晖，庆忭无量。

国藩九月初旬移驻江宁，区画善后，料理科场，匆匆鲜暇。江西已报肃清，而秦、豫发捻扰鄂窥皖，遂奉督剿之命。正拟俶装赴楚，旋以发股诸酋降诛殆尽，捻股败遁河南，得旨无庸前往，仍赴金陵。凡鄂、豫、皖三省交界皆系捻匪往来熟径，仍应严防，已饬前敌诸军分赴黄州、三河尖扼要堵御。诚恐该逆驶窜入陕，又成不了之局耳。九舍弟仰荷天恩，谢事归去，十月初自金陵起程，目下平安抵湘。其病已愈十之五六，安心静养，当可复元。知叨廑系，附布一二。复问台安，顺颂大喜。

341．复刘于浔十二月初六日

赴楚督剿之行，奉命无庸前往。比已饬前敌各军分赴黄州、三河尖。

养素尊兄年大人阁下：

十月二十三日肃复寸函，计达台览。嗣准沈幼帅咨，代奏一疏，得皆俞允，钦慰曷任！顷接惠书，就谂舟次吉郡，已奉恩纶，免持豸节于兰垣，仍典犀军于樟水，作珂乡之保障，占玉体之康愉。引企矞晖，庆祝无量。

弟赴楚督剿之行，奉命无庸前往，鄂边发股降诛殆尽。捻股败遁入豫，可鄂可皖，皆其熟径，仍应周为之备，前敌各军已赴黄州及三河尖分投堵御。知念附告。复请台安。祗缴谦版。不备。

342．复王茂荫十二月初六日

重刊经籍之意，难遽实行。皖省积欠钱粮各款，部议早已捐豁。抵征之事，亦已札饬停止。

子怀尊兄大人阁下：

冬月中旬接展手书，具悉一切。敬谂兴居康胜，履祉绥愉，企慰曷已！

弟抵江宁后，区画各务，料理科场，分兵援鄂防皖，匆匆鲜暇。比来试事将竣，诸叨平顺。赴楚督剿之行，业经奉命无庸前往，而入豫之捻可鄂可皖，仍当周为之备，已饬前敌各军分赴黄州、三河尖扼要堵御。尘事鞅掌，未获常亲铅椠，九经三传，久不接于目而挂于口，重刊经籍之意，愧难遽尔举行。

皖省积欠钱粮各款，七月二十三日户部奏请截至克复江宁日止，分别蠲豁，得旨允准，令国藩与乔中丞查明汇奏。八月初间接准部文，即经咨行，饬司详由抚署主稿会奏，乔中丞固咨请部示，至今尚未出奏。顷与马中丞面商，改于年内由敝处出奏。抵征之法，因革亩捐之弊而设，一则取之有制，二则稍助军需，三则根查田粮以备开征。行之二年，民颇称便。本年军事大定，业经札饬停止抵征，一律开办丁漕，以复旧制。示及珂乡现今仍办抵征，殊堪诧异，已札该道府查复核夺矣。复请台安。摹璧晚谦。不备。

343．复冯卓怀十二月初六日

感恩念旧，百端交集。盛名难副，成功难居，终日惴惴，恐获大戾。

树堂仁弟大人阁下：

春间寄去一函，厥后南坡翁还湘，曾与道述鄙意。六月间由意城处递到手书，知敝函已达而尊意益坚。耿耿至今，奚如系念！顷接惠缄，猥以金陵之捷，远劳称贺，弥增愧歉。追思同袍诸君，或百战功高而霾忠黄壤，或患难与共而名位未隆，而鄙人兄弟遭逢际会，忝窃非分。感恩念旧，百端交集，不能自已。承示里居多暇，文史自娱，遂停入蜀西迈之车，复罢使粤南游之棹，素位无求，宴处超然，良用佩仰。

自金陵克复，匆匆东下。旋复归至皖江，料简一切。九月初旬甫驻江宁，十月间奉命赴楚督剿。正拟束装起行，比以发降捻遁，得旨无庸前往，仍驻金陵督办各务。盛名难副，成功难居，终日惴惴，恐获大戾。九舍弟攻城露处，遍身湿毒。疏请回籍，仰荷温旨俞允，珍药下颁，已于十月朔起程还湘，计此时已抵敝里。远叨廑询，肃布一二。复问台安。

344．复唁廖铭勋十二月初十日

吊唁座师之丧。

冬月下浣接到讣函，惊悉宫保老夫子大人锦堂弃养，骇悼莫名！前者克复金陵，猥蒙赐示，奖饰逾量，并以闽省冬闱，切盼轼辙齐名，籍咸济美，同扶鸠杖，重宴鹿鸣。乃因边警之频闻，试期中辍；讵意梁阴之遽缺，噩梦旋臻。瞻望师门，岂胜悲涕？矧在纯孝，摧迫如何！伏念老夫子大人扬历中外四十余年，颐养冲和八十一载，溯自胪云五色，就日三天。莲炬分辉，照春坊之宝字；蒿羹选馔，记詹事之箴言。祭酒为天下之师，廷尉作台中之长。六官历其五，弼教无俟于明刑；三长总其全，校文兼综夫述史。升之卿月，耀以使星，举凡吴越文轺，秦黔试节，持衡畿辅，握尺礼闱，莫不感蕤宾之应弦，铸昆吾而跃冶。监陪京之櫜鼓，五凤成楼；督中牟之堤防，三犀立石。遂权漕政，继总河渠，迭邀倚畀之隆，懋著恪恭之度。迨夫帆回宦海，升沈不惊，剑泣鼎湖，勤劳弥笃。摹天绘日，旧史氏修尧典之经；投绂抽簪，先皇帝赐尚书之履。甫作归田之录，赤眉扰及珂乡；爰奏轨里之勋，翠羽颁于玉陛。阅干枝之周匝，数科第之环联。喜今日荷龙彤廷，新晋春宫之僚佐；忆当年鸣鸾紫禁，曾乘夏缦以趋跄。论寿考则为五朝之耆英，纪功名则蒙四圣之恩遇。信哀荣之悉备，无遗憾之可言。而况马帐人多，奚止崇宣之侍坐；鲤庭学邃，久闻诗礼之传家。颔孙曾则银鹿连绷，荣戚党亦金鱼列珮。贞大福于终古，知余庆之孔长。尚冀顺变节哀，勿过毁伤，是所至祷。国藩戎行羁迹，哭寝未能。遥瞻种荔之乡，未由树楷；凭吊广桑之国，但有焚檀。肃唁素履，附具祭幛奠敬二百金，谨代牲醴，乞荐几筵，并祈珍卫。不备。

345．复张裕钊十二月初十日

告前敌军情。婉拒其求职之请。

廉卿仁弟阁下：

顷接手书，具悉一切。金陵之役侥幸蒇事，谬荷殊荣，何功何能，忝窃至此。远辱盛誉，感悚曷任！

自金陵克复，匆匆东下。旋回皖江，料简上游军事。九月初移驻江宁，区画善后，办理科场，分兵援鄂防皖，碌碌鲜暇。鄂警日炽，遂奉赴楚督剿之命。正拟俶装前往，旋以发股诸酋降诛殆尽，捻股败遁河南，得旨仍回本任，毋庸赴鄂。鄂、豫、皖三省交界皆系捻逆往来熟径，仍应严防，已饬前敌各军分投堵御。

目下鄂境肃清，仁里宴然无事。遥想陔余多暇，修学尚志，不懈而及于古，良用欣慰。惟湖北书院既无可谋，汉口鹾局亦未便推荐，从前盐务冗费多端，新立章程概从删汰，并无干脩之例，碍难措辞。诸希鉴亮。复问著安。

346．复李瀚章十二月初十日

告诸军调度与欠饷无着诸事。

筱泉年兄阁下：

十月望日泐复一函，冬月二十日接展惠书。猥以贱辰，远叨藻饰，并悉种切。

此间乡试，将次揭晓。少泉已于腊月朔出闱，初六坐轮船回苏。国藩赴楚督剿之行，业经奉命中止。鄂边发股降诛殆尽，捻股败窜河南，势将趋陕。而鄂、皖皆其熟径，仍应严防，已饬刘铭传等军赴三河尖扼皖、豫交界，并令季荃同往，料理该军营务，暂缓赴甘凉道之任。刘南云等军则仍驰往黄州，以便腾出湖北兵力赴陕助剿。

淮纲初复，各岸渐有起色。而月入之数尚少，裁勇已逾二万，积欠百余万金。无论何项银钱，一概尽发欠项，不敷甚巨。或用长沙期票，或用此间期票，到期不知能否践诺。从前收支总数，积年稍久，头绪繁多，亦尚未暇清算咨部。九舍弟归舟安稳，已抵湘乡，其病亦渐痊愈，安心静摄，可冀复元。诸关廑询，聊布一二。复问台安。

347．复彭玉麟十二月初十日

甘省事迫，而各省协饷一时未集，厚庵难遽成行。窜闽之敌，有回江过年之谣。柳寿田气焰太张，不能不稍示惩儆。

雪琴宫保仁弟大人阁下：

前月二十日、本月初六两次手书，并咨送水师保单，均已收到，应即赶办出奏。送陆立夫先生之银收到，垫发德字营之银俟由戴分厘卡解还归款。

甘省情形，静宁被围，宁夏未复，安、会、河、狄均有贼氛，盐关回党出扰，秦州又复戒严。朝廷切盼厚帅入甘剿办，而各省协饷一时未集，难遽成行，殊为悬系。敝部勇丁明岁当可裁减四万以外，届时腾出饷项，拟五月以后每月协解厚帅处三万，冬间即可月解八万，或不至食言也。

窜闽之贼不愿入粤，有回江过年之谣。凡官军将帅统兵较多者，败挫后每每不愿回家，各有无面目见江东之意。贼中之资格较久、伪职较尊者，何独不然？故侍、康诸酋其志皆不在粤，今之蔓延于闽者，将来仍恐为江西、湖南之患。

国藩久在兵间，饱更事变，心血之亏，亦何待言？然于人之情伪，颇能洞见症结，于阁下则毫无疑心。柳寿田割耳一事，实不平妥，平日亦气焰太大，不能不稍示惩儆。诸希鉴亮。复问台安。

348．复乔松年十二月初十日

铭军布防已定，不便朝令夕改。蠲豁皖赋一案，不能再缓，即当出奏。

鹤侪尊兄年大人阁下：

前月二十九日泐复一函，旋接两次手书，腊月八日又奉惠缄，具悉种切。

杨厚帅抵长沙后，业已开募勇丁，而各省协饷未集，难遽西行。刘南云等军本不能赴甘，又迭奉严旨，催令入鄂助剿，腾出湖北兵力，绕遏豫捻入陕之路，并与刘铭传等军均归邸帅调度。此间相距过远，一切难以遥揣，殊觉大费踌躇耳。以一将专统一军，不令分拨，敝处向来如此，少荃中丞处亦如此。铭军若赴商、固，仅留二营于三河尖，实无所益。该军应以三河尖、固始为老营，前经奏明在案，并已行知该提督，未便朝令夕改也。

皖省兵额分年募补，前咨以明年为始，届期再行会奏。年终密考疏式，抄呈尊览。肃复。敬请台安。诸惟心鉴，不备。

再，户部奏请蠲豁皖赋一案，七月二十二日奉旨允准，令国藩会同阁下查明汇奏，比已咨行。司详到日，又经批由尊处主政，录批奉咨。闻阁下因咨请部示至今尚未出奏，岁将终矣，万难再缓。须与穀山面商，改于年内由敝处出奏，容即办稿，会列台衔，奏请蠲豁皖赋，另录咨达冰案。其尊处咨请部示之文，不知能录一稿飞速见示否？万一赶不到，亦只得于腊杪径奏矣。特此奉布。再请鹤侪尊兄年大人台安。

349．复魏承樾十二月初十日

历年所保人员，特旨着照原单一律奖叙，无庸加考报部。各处均可参照办理。赴楚督剿中辍，黄州及三河尖已分投堵御。

荫庭三兄亲家大人阁下：

两接手书，具悉一切。敝处积年所保人员，业于八月间奏奉特旨，均着照原单一体给予奖叙，毋庸加考报部核议，各处或可踵而行之。

此间乡试，将次竣事。少荃中丞月朔出闱，初六坐轮舟东旋，计已抵苏垣矣。国藩赴楚督剿之行，奉命无庸前往，鄂边发股降诛殆尽。捻股败遁入豫，可鄂可皖，皆其熟径，仍应周为之备。前调金陵万人，续调铭、盛等军，已赴黄州及三河尖分投堵御。诚恐该逆驶窜入陕，又成不了之局耳。九舍弟归舟安稳，已抵里中。其病亦愈十之五六，安心静养，当可复元。远叨廑询，肃布一二。复问台安。诸惟心鉴，不备。

350．复马恩溥十二月十六日

赞闱墨之佳，顺告军情。

雨农尊兄大人阁下：

接展惠书，并诵大撰拟墨，洵足模楷士林，曷任佩仰！此间乡试，已于十五日揭晓。闱墨雄深肃穆，气象光昌，宗匠持衡，实为允当。敬敷都讲多列榜中，陵沚之菁莪，即门墙之桃李，庆慰弥殷。

国藩赴楚督剿之行虽已中止，而豫捻尚未能歼，计图入陕。鄂、皖皆其熟径，亦应周防，不知何日了此一段。九舍弟归舟安稳，已抵敝里。病亦大愈，安心静养，可冀复元。远叨廑念，良深铭戢。专泐布复。敬请台安。诸惟心鉴，不备。

附寄题名录二纸，闱墨一本。

351．复陈庆溥十二月十六日

安庆东门外之抢案，犯人是否抓获？浙师与霆营先后援闽，当可无虞。乡试揭晓，安庆府属及敬敷书院诸生中式最多。

心泉尊兄大人阁下：

初十日接到惠缄，借谂会办局务，筹祉增绥，至以为慰。

前月三十日夜间，安庆东门外抢劫二家，虽失物不多，而情节较重。经今半月，已否弋获？现届岁暮，城厢内外，务祈谆饬加意巡查，以免疏虞。

穀山中丞初六日自金陵起程赴浙，浙师已三路入闽。刘克庵廉访所部八千人进驻汀州，鲍军门所部娄镇一军亦俱陆续援闽，珂乡军事，当有转机。

此间科场比已竣事，十五日揭晓，闱墨博大昌明，尽多杰构。安庆府属及肄业敬敷书院诸生取中最多，均堪告慰。复问台安。并缴衔版。不备。

附题名录一纸，闱墨一本。

352．复朱兰十二月十六日

函告科场闱墨盛况及省中人事安排。

久香老前辈大人阁下：

两奉惠书，敬谂星轺旋皖，道履康愉。适阅邸报，欣悉二世兄十一月初八日引见，旨改庶常。家庆国恩，抃贺无量。优贡解卷，改题为奏，想亦可行。向系抚署会题，此次改奏，不知尊处主稿乎？抑抚署主稿乎？祈函致乔中丞一商。

此间科场已于十五日揭晓，闱墨博大昌明，美不胜收。而榜前赏识如王恩培等卷，果列前茅。第六名贺廷寿，不知即水西门送别时所示者否？安庆拔贡八人，而得隽者五，衡鉴之精，允推正法眼藏也。少荃初一日出闱，初六坐轮船回苏，穀山亦于是日起程赴浙。珂乡人士，无借江南贡院之说，穀山拟到浙后，筹款兴造贡院，当不致苛派累人。

蒋芗泉改官提督，此间尚无所闻，想系谣传。安庆城外抢案，已批饬严拿务获。小宋兼任两司，诚为劳勚。顷闻李道晋省，已接臬篆矣。穀山言豹岑于灯节后进京供职，想系确信。杨永芳已加札派委。孝凤素守礼经，未必肯无故夺情。此间亦有人浮于事之患也。

《春秋传》服氏逸注见本经“正义”，与他经疏中《史记正义》、《汉书注》、《文选注》、《太平御览》等书亦多引之。李君杏邨集本，定已大备。此间书局刘伯山之父孟瞻先生亦治《左氏传》逸注者，伯山或可任校勘也。肃复。敬请台安。摹璧晚谦。不备。

附题名录二纸，闱墨一本。

353．复乔松年十二月十六日

铭军不可拔赴商、固，已令仍驻三河尖。光州、信阳及邓州等处，转运维艰，大军皆不宜去。

鹤侪尊兄年大人阁下：

二十九、初十迭布复函，计当递到。顷接初三手书两件，知刘提督铭传一军径由尊处奏令拔赴商、固。该提督来禀请示，据称苏军入皖，转运已远，入豫更难济接，其军火数万，亦尚留于建平。凡行军应先算粮米、军火运道，已批令由六安仍进扎三河尖矣。该军与刘、朱等部均奉两次谕旨，归僧邸调遣，尊意刘、朱可扎光州、信阳。敝处相距过远，殊难遥度。总之各该军入豫，转运维艰。水运则淠河、史河干涸无比，即淮河自正阳以上，闻亦节节浅滞；陆运则搬一石之米行百里之遥，脚价已在八百文上下，故弟之畏转运甚于畏贼。故光州、信阳及邓州等处，大军均不易去。

阁下留英西林一军在皖，顷奉初九日廷旨，催令迅速入豫，并归邸帅节制，想尊处亦已奉到。不知西林曾商及运米一事否？寿春镇关防，前月该镇派副将彭长春来接，已交赍去。肃复。敬请台安。诸惟崇鉴，不备。

354．复吴坤修十二月十七日

刘、朱等军之调拨一改再改，几于无所适从。

竹庄仁弟阁下：

前月二十三日泐复一函，本月初二、初十迭接手书，知前信尚未递到。闻台旆拟由太湖至浔阳放舟东下，不知已否成行？

捻匪在豫，应防回窜，南云等军仍宜赴黄，而鄂中尼止之。甫经咨复官相，请照前议。旋奉二十二、二十六两次严旨，以邸部失挫，现驻邓州，必须由楚省调拨劲军绕前截击，遏贼入陕之路。而令国藩迅饬刘军入鄂，归官相调遣，以便腾出鄂省兵力赴陕助剿。正咨行间，又奉谕旨，刘连捷等军归僧邸调遣。此间相距太远，一切难以遥揣。旋又接官相续咨，尼止刘、朱，不令赴黄。只得札饬刘、朱等军，无论行抵何处，即行停扎，听候后命。想南云等连接数檄，靡所适从，此时不知果达何地也。诸惟心鉴。复问台安。

355．复杨岳斌十二月十七日

告协饷、剿捻及保奏诸事。

厚庵宫保仁弟大人阁下：

两接手书，敬谂侍福绥愉，兴居康胜，至以为慰。

东征局筹解二万，知已收到。尊意由此间再筹一二万，交昌歧派船解湘，当如来示以一万奉济，愧不能多。俟敝部勇丁明年裁撤四万以外，腾出饷项，拟于五月以后协解尊处三万，当可践言。蒋之纯一军，鄂中所给之银，仅能还前欠之米价，此外行粮丝毫未给。敝处批令在安庆粮台、六安厘局共领二万金，伊子泽沄又到此面诉艰苦，勉力再付二万。虽为湖北稍分重担，而行资尚恐不敷。豫捻猖獗，邸帅退驻邓州，札令之纯前赴商城扼剿，西行之期，恐又未能迅速。

唐桂生八年丁忧后未经回籍，不能不允其回湘一次。已派刘松山接署皖南镇缺，俟桂生到籍后，面诣台端，禀商一切。如可不需该镇赴甘，应由尊处出奏。阁下奏调之员，敝处自不宜奏留也。

外江水师保案，冬月十八已据昌歧开单奏咨一次。顷准大咨，除赴江各营业经尊处奏保外，现扎金陵各营一单，俟核对前次折稿有无重复，即行汇奏。雪琴处保单亦于日内始到，大约正月可奏也。复问台安。诸惟心鉴，不备。

356．复彭嘉玉十二月十七日

难以骤乞还山，并询所谓奏报之失，究何所指。

笛仙尊兄阁下：

两接惠缄，获闻谠论。就谂吉卜允升，恩纶新贲，虽未足展士元之足，犹得一试言偃之刀，企慰无量。

皖省地方虽极雕敝，而民风质朴，官场亦不虚华，与笃实之贤者颇为合宜。国藩驻皖三载，兵事倥偬，未能一意教督群吏，共收苏枯起瘠之效。比抵江宁，区画各务，愈无暇晷。才识本极薄劣，精力近更衰颓，惧成功之难居，忧盛名之莫副，亟思辞权谢事，养拙息机。而经手各件首尾繁多，非一两年不能料简清楚，难以骤乞还山，业于十月间具疏密陈下情，抄呈一览。词气之间，不过当否？

敝处公牍私函无不亲加核定，折奏则尤审慎，似与前官京曹、近任阃外上书陈言始终一致。来示所谓近日奏报微有未尽者，不知系指何折言之。远辱忠告，敢不拜嘉！文旆何时东下，谨当扫榻以俟。专泐复谢。敬问台安，顺颂大喜。祗缴衔版。不备。

357．复李宗羲十二月十七日

莫、陈均难赴局，应另行择选。扬防撤勇，欠饷甚巨，应尽收尽放，以济急需。

雨亭仁弟阁下：

接初四日手书，具悉一切。

局员习气太重，拟于莫、陈二令中酌派一人相助为理。莫令现办保甲，陈令现请病假，均难赴局，应候另行遴委。

裁撤扬防会稿谕旨，抄录行知。晓示商民，只须节去数语。漕折一项，向年三月解齐，现经趱催趱解，二月间或可办完。据长令来禀，扬防撤勇，并调甘马队，共需银二十九万余两。漕折、运库、厘捐，年内仅可收至十五六万两，是不敷之数尚巨。此间昨已勉力挪拨，借三万解赴扬台。闻调甘马队已于初一起程，扬勇初十前已撤十二营，其余十三营月饷亦于初十住支，陆续缓撤，当无他虑。尊处应尽收尽放，交支应局领解，以济扬营急需耳。复问台安。

358．复富明阿十二月十七日

所欠饷项，正月必可解齐。未齐之前，亦不必过于急急。

治安尊兄大人阁下：

初二泐复寸函，旋接二十九日惠书，敬悉尊体违和，尚未康复，系念曷已！

承示借用漕折，将来应由敝处饬司清理归还。国藩顷已遵旨复奏，俟扬防撤竣，来年先提江北入款，尽数解部抵还本年所留漕折，再按月分成拨解甘省，以济要需。现在尊处需款甚巨，迭经饬司赶将各属漕折尽数催提，据禀已催各该州县十一月赶解一半，十二月解齐。虽未必果践斯语，然大约正月必可解齐。弟久在兵间，深知饷事之难，是以金陵甫经克复，即将敝部勇丁陆续裁撤，以节饷需。但人数过多，须至明岁始能裁减五万人，以便腾出饷项协解甘肃。闻阁下催迫甚严，自为急欲腾出饷项。公忠之笃，远近共闻，然银款未齐，亦不必过于急急，反伤贵体也。专泐肃复。敬请台安。诸惟心鉴，不备。

359．致李瀚章附片 ⁽¹⁾ 十二月十八日

少泉病已全愈。刘铭传等归僧邸调度事，殊费调停。次青之事实深焦虑。

再，少泉在此病势殊为不轻，幸转平尚快，又得生子喜信，初六起程时业经全愈。

淮勇刘铭传等调至皖北，奉旨归僧邸调度，渠辈颇不甚愿，目下尚未复奏，殊费调停。

次青之事又多部议，实深焦虑。自金陵幸克，鄙人忝窃殊荣，每念次青，寸心抱疚之至，此后恐难挽回矣。

国藩再拜

黄莘翁助我筹饷，亦愧无以报之。仲渝此次附保，并闻。

————————————————————

(1)  此件据广东省立中山图书馆编《曾国藩未刊书札》补。原件无年份，以金陵攻取在同治三年六月，而信中有“金陵幸克”字样；又信中言“刘铭传等……奉旨归僧邸调度”，正与同治三年十二月十六日《复乔松年》信中所言“刘提督铭传一军……与刘、朱等部均奉两次谕旨，归僧邸调遣”相合，据此，则当写于同治三年。

360．复许乃钊十二月二十三日

告军情及许氏亲眷近状。

信臣世叔大人阁下：

上年汉江惠书，未审台旌何时抵蜀，裁复稍稽。顷奉赐函，敬谂安抵泸署，颐养康愉，翘企德晖，庆慰无量。

国藩才识薄劣，谬膺艰巨，陈师白下，已阅岁时。仰托朝廷福威，获蒇斯役，实因人以成事，敢贪天以言功？乃蒙异数殊荣，至优极渥，忝窃非分，祗惧方深。远荷褒扬，弥殷感悚。九月初旬自安庆移驻江宁，区画各务，碌碌鲜暇。比幸辖境安谧，流亡渐复，而由江入闽之贼，自鄂遁豫之捻，人数犹众，氛祲未销。天意茫茫，未知何日乃克一了百了，何敢驰观域外，遽作远图？述卿世兄挈眷来此，在内军械所年余，一切平安，堪以告慰廑系。专泐肃复。敬请台安。摹璧晚谦。不宣。

361．复邓瑶十二月二十三日

告知鄂、皖军情及友朋近状。

筱耘仁兄大人阁下：

嘉平中浣，接展惠书，怀忠念旧之情，感时望治之意，溢于楮墨。而德业日新，犹复自视欿然，思寡尤悔，道高心下，企仰曷任！

国藩久役兵间，未能一意教督群吏，共收苏枯起瘠之效。比来江宁区画各务，愈无暇晷。才识本极薄劣，精力近更衰颓，惧成功之难居，忧盛名之莫副，日夕惴惴，恐蹈大戾。亟思辞权谢事，养拙息机，而经手各件首尾繁多，非一两年不能料简清楚。赴鄂督剿之行虽已中止，而豫捻未歼，尚可西逸崤函，东窥梁宋。皖省处处接境，不识能无滋蔓否？闽中余氛复炽，终恐为江西、湖南之患。西北军事方殷，亦不知何时始得一了百了。天意茫茫，殊不可测。

九舍弟冬初还湘，平安抵里。病亦大愈，静摄数月，可冀复元。琴西于冬至日到此一晤，即便回浙。百日后应乔中丞之调，或仍来皖。其弟蕖田学士，则李少荃接至苏州，足相依倚，知念附告。黄琴坞兄补凤邠道，何日赴陕？子寿想当随侍西行，便中惠示一二。川中循吏、贤绅及士类中好学能文者几辈，并乞开单见示，不胜感企。复问台安。

362．复江忠濬十二月二十三日

江军援鄂，杨、鲍赴甘，霆营入闽。岷樵碑早已写就，表墓之文，稍暇再为撰述。

达川仁弟大人阁下：

接十月杪惠书，猥以忝邀异数，重辱盛誉。非常之荣，以碌碌者当之，恐塞翁不以为福，而候人转以为讥，感悚奚似？借稔代判院事，荩劳益笃，勋望弥隆，曷任企慰！帅目疾，比已大愈否？至以为念。

国藩九月初旬移驻江宁，区画善后，料理科场，分兵防皖援鄂。鄂警日炽，遂奉督剿之命。旋以发股诸酋降诛殆尽，捻股败遁河南，得旨毋庸前往，仍饬前敌各军赴鄂、豫、皖三省交界，分投堵御。闻豫捻西驶，头队薄荆子关，计图窜陕，不知果入秦境否？

厚庵宫保抵长沙开募勇丁，协饷未集，难遽西行。春霆军门奉旨给假两月，回川茔葬，募勇出关剿贼。前经敝处咨函，请其由江西带旧部六千人，由四川续募续调四千人，万人西征，足以横行塞外，再多则粮饷更难。旋接来咨，由江带往者八千三百人，由川调拨四千制兵。再招募马步各勇，统计新旧成军，月饷约需十万，业经江西奏奉谕旨，饬各处筹拨蜀中，想已接到廷旨。春霆到川，尚望鼎力禀商帅，照料一切为感。

江西已报肃清，侍、康等酋蔓延闽中。霆军留江者尚有万人，交娄镇云庆统带援闽，归左帅节制。左帅已抵浦城，刘典、王德榜等亦陆续入闽。精捷一军由江西遣撤，荩臣告养开缺，闻已起程还湘，想竹报早达蜀中矣。

九舍弟十月朔自金陵起程，归舟安稳，已抵敝里。病亦渐愈，静摄数月，可冀复元。尊函即便寄湘。唐训导焕章十月东来，刻尚未到。俟接收忠烈遗集，再为分致李、郭两处。鹤九补太平府缺，仍署庐州府篆。忠烈碑七字早经敬书，交鹤九手，并属其代写伯昭兄撰文，一并上石。表墓之文，容稍暇再为撰述。年来俗冗猬集，久荒文字，不敢轻于下笔。然令兄忠烈与胡、罗三公之碑，不敢不力践宿诺也。诸惟心鉴。复问台安。不宣。

363．复吴世熊十二月二十五日

河运雇用民船，可省造船之费，一年之后，利弊自见。

紫湄尊兄大人阁下：

顷接惠缄，因时祓饰，纫戢曷任！就谂安抵清淮，元旋叶吉。春回黍谷，吹铜先兆夫年丰；恩渥枫宸，用锡预占夫昼接。引瞻矞霭，抃颂良殷。

漕帅试行河运，系雇民船，可省钉造漕艘之费。船身既小，浮送亦易。试办一年，则一切利弊，上下周知。其不合者，可以徐徐补救，欣慰奚似！专泐。复颂新祺，顺问台安。附璧谦版。不备。

364．复吴棠十二月二十五日

援鄂之师，止于太湖。河运、海运，可试行一年，以较其利弊，悉其难易。

仲仙尊兄大人阁下：

前接环章，具聆种切。值椒馨之甫届，蒙藻翰之先施。敬维迓福承恩，宜春多祜，咏周诗之戬榖，如川方至 ⁽¹⁾ ，莫不增修禹贡以达河，自今以始岁其有。引詹吉霭，抃颂靡涯。

此间近状，诸叨平顺。豫捻游氛，尚可西逸崤函，东窥梁宋。皖省处处接境，虽经分派堵御，未知能否有裨。前次调赴黄州各军，迭经鄂中尼止其行，暂令驻于太湖。弟上游之行亦拟中辍矣。

承示试行河运，筹解京仓，雇用民船，暂不钉造漕艘，试行一年，则利弊毕见。江、广漕米海运，亦须试行一年，乃能悉其难易。户部不允报销之说，则试办亦难于创行耳。肃泐布复。敬贺崇禧，并请台安。不备。

————————————————————

(1)  此处疑有脱落。

365．复陈鸿翊十二月二十五日

告金陵克复及皖、鄂征剿诸事。

仲鸾尊兄年大人阁下：

前岁春间泐复寸函，顷接惠书，似前函竟未得达。阁下端忧读礼，此间亦未接讣音，致疏慰唁，歉仄曷任！比谂祥琴早御，脂辖出游，揽胜大梁，履祺嘉鬯。闻珂乡之安报，定瀛眷之均绥。何时重谒承明，弥宏令闻，企颂靡涯。

弟久践戎行，惭无裨补。陈师白下，已阅岁时。仰托朝廷福威，获蒇斯役，实因人以成事，敢贪天以言功？乃蒙异数殊荣，至优极渥，忝窃非分，祗惧方深。远辱褒扬，弥增感悚。自金陵克后，匆匆东下。旋回皖江，布置上游军务。九月初旬移驻江宁，区画善后，料理科场，分兵防皖援鄂。鄂警日炽，奉命赴楚督剿，旋以发降捻遁，免其西行，仍驻此间，筹办一切。才识本极薄劣，精力近更衰颓，惧成功之难居，忧盛名之莫副。亟思辞权谢事，养拙息机，而经手事件首尾繁多，一时不能料简清楚，尚难骤乞还山。勉力经营疆事，已形竭蹶，何敢出位敷陈也。

兰泉兄出守黔省，已否出都？尊处曾得其音问否？肃泐布复。敬请台安。诸惟心鉴，不备。

366．复何绍基十二月二十五日

盛赞《金陵杂述》，顺告各路军情及恽、黄诸事。

贞翁老前辈年大人阁下：

旧雨惠来，翩然别去，私怀驰系，我劳如何！接诵惠书，敬审安抵润州，甫卸征帆，即蹑游屐。揽胜金、焦，怆怀今昔，又添几许新诗？悬知百感交集，虽襟抱恬愉，无以掩其声情之激越也。金陵佳丽，自昔所称。丧乱以来，名都文物，为狐兔所窟穴，与风尘而殄瘁。今岁幸克孤城，百物荡尽。朝廷下宽大之诏，遐迩上中兴之颂，曾无解于鄙心之忾叹。惟大撰四十诗，丕张盛构，发皇耳目，读之苍凉，殆难为怀。不独此邦人士十手抄疲，抑郦生所谓山水有灵，亦惊知己。惟不才兄弟遭逢际会，何功何能，忝窃非分，损辱盛誉，只增愧悚。

此间近状，诸叨平善。遁豫之捻，窜闽之寇，关陇之回党，滇黔之贼匪，东面征而西面怨，一波动而万波随。天意茫茫，不知何时始得永毕永讫，载戢载櫜。吾湘东西两路之防，次帅绸缪尽善，其人之贤，贱兄弟素所珮仰，久镇湖湘，梓乡之福。前闻颇有退志，拟即函致攀留之忱。如星使别有牵涉，则非此间所能与闻。南坡翁开缺一疏，得旨允准，从此安居静处，浮议亦当少息。胡氏《仪礼证义》板在江北何家，国藩尚不得知。如可刷印，自当多印数十部，便寄湘中，一如尊旨。肃泐布复。敬问台安。摹璧晚谦，惟以道自卫。不宣。

367．复李宗羲十二月二十六日

厘捐总局不必移动。江北局卡，须大力撤并。甫经到局，宜自为物色委员。

雨亭仁弟阁下：

十七日泐复一函，计当递到。二十二日接手书，并清单三件，阅悉一切。

初意扬州距金陵较近，拟将厘捐总局移设该处。兹据相度地势，移局扬州，未能兼顾通海等处，自仍以泰州适中之地为是，不必移局矣。江北厘捐为各省之倡，成效甚多。惟行之日久，续增局卡，名目太繁，收数愈少，流弊滋生。所有内河二十五局五十一卡、沿江十六局六十九卡，应俟扬防撤竣后，酌量情形，分别裁并，纵少亦须裁去一半，届时函商办理。

目下阁下甫经到局，人地俱生，稍久自然熟习。总局委员七人，朝夕共事，贤否易见。其沿江内河各卡，人员众多，习气重者固属不少，而实心任事之员亦未必全无。究竟孰贤孰否，务望详细察看，开单密示为祷。众心所向，乃成风尚，若一人孤立，亦恐难挽积习。松如既须回籍，善征又不能遽离保甲局，前批令刘彤阶速来金陵，顷接孙方伯来详，留办江西。总局此外竟乏可信之员足以翼助左右者。愿阁下自为物色，引掖同志也。复问台安，顺颂年祺。

368．复周辑瑞十二月二十七日

告各路军情大要。

子佩仁弟大人阁下：

月前良觌，瞬届迎年。接展惠书，因时祓饰 ⁽¹⁾ 。借谂庞祺川至，荣问日新，揽春色于金焦，迓恩光于纶，企颂曷任！

此间近状，诸叨平顺。豫捻由南召鲁山窥伺河、汝，分股自许州窜扰太康，有过冬入陕之说。闻前股已薄荆子关，未知已否入秦。皖、豫连疆，处处皆其熟径，仍应严防，已饬前敌各军分投堵御，当可无虞。侍、康诸酋蔓延漳、龙一带，自上杭至漳州，纵横数百里，一片贼氛。闽、浙官军屡次失挫，逆焰愈张，终恐回窜江西，或为吾湘之患。黔省苗教斋匪又复勾结出巢，恽中丞奏调万人分道深入，大举援黔，吾湘西面之防，当无他虑。

九舍弟归舟安稳，已抵里中，病亦渐愈。知关廑系，肃布一二。复问台安，顺颂年祺。并缴衔版。不宣。

————————————————————

(1)  “饰”字后疑有脱漏。

369．复陈鼐十二月二十九日

此次湘、淮两军北援，实为杂凑，顷已令其分驻矣。贼氛仍炽，未知何日能一了百了。

作梅仁弟大人阁下：

八月布复一信，许久未得嗣音。顷接手书，敬谂台从秋杪旋溧，砻表泷冈，比已回苏，兴居佳善，至以为慰。

此间善后事宜粗有端绪，惜吏才不多，积习太重，非三数人所能补救。豫境捻踪西轶崤函，东窥梁宋，均未可定。鄂、皖处处接境，尚多后虑。湘、淮诸军远赴豫中，不以打仗为苦，而以转运为难。行军各有家数，万难强使齐同。大帅与南军本未相习，此军与彼军又不相下，名为统归节制，无异杂凑成军。兹定湘勇仍驻太湖，明岁陆续裁撤。淮勇暂驻尖、固，明岁多运军火米粮，再行赴豫，以周家口为老营。若得筱泉移官大梁，呼应方能灵通，然未敢率尔上阵也。

侍、康诸酋踞扰漳龙，纵横数百里，一片贼氛。闽、浙官军屡挫，逆焰愈张，终恐为江楚之患。天意茫茫，何时能一了百了也。荫庭、云浦格于新章，不能留苏，即回皖亦难遽尔署补，终须引见，方成证果耳。复问台安，顺颂年祺。

370．复周琨十二月二十九日

近状平顺。江西、两湖犹多后虑。沅病可冀复元。

朗山尊兄年大人阁下：

顷接惠书，具纫存注。就谂台从小住常熟，料简文之兄家事，再赴珂乡，展省松楸。孝友肫挚，佩仰曷任！

此间近状，诸称平顺。捻股入豫，尚可西逸崤函，东窥梁宋，皖省处处接境，虽经分派堵御，未知能否有裨。闽中官军屡挫，贼焰遂张，亦未知何时能就殄灭。江西、两湖犹多后虑。

九舍弟归舟安稳，已抵敝里。病愈十之六七，安心静摄，可冀复元。前次尊处惠寄之信，舍弟想因途次匆匆，未遑裁复。远承廑系，感纫曷已！肃泐。复问台安。诸惟心鉴，不备。

371．复周顼十二月二十九日

近状平顺，惟豫闽氛祲未销。

子瑜老前辈大人阁下：

月前金陵良觌，场务匆匆，诸多简亵。判以后，瞬又迎年。接展惠缄，因时祓饰，纫戢曷任！敬谂迓福承恩，宜春多祜。乙藜曾照，弥增鸠杖之辉；丑纫初旋，普转鸿钧之气。引詹矞霭，抃颂无涯。

此间近状，诸叨平顺。惟自鄂入豫之捻，由江窜闽之寇，人数犹众，氛祲未销，不知何时能得永毕永讫，载戢载櫜。义渠履任后曾有书来，畿辅地方安谧，虽有岁会之劳，而无兵事之困，堪以告慰廑系。复颂年祺，敬请台安。附璧谦版。不备。

372．复魏承樾十二月二十九日

近状平顺，惟侍、康等蔓延闽中，恐为江西、湖南之患。金陵善后事宜，亟思贤哲相助。

荫庭三兄亲家大人阁下：

初十泐复一函，计当递到。顷接惠书，因时祓饰，纫戢曷任！借谂迓福承恩，宜春多祜，引詹矞霭，企颂无穷。

此间近状，诸叨平顺。豫捻游氛，尚可西逸崤函，东窥梁宋，皖省处处接境，虽经分派堵御，未知能否有裨。前次调赴黄州各军，迭经鄂中尼止其行，续奉廷旨饬令该军赴豫，鄙人上游之行，亦拟中辍矣。侍、康等逆蔓延闽中，官军屡次挫失，贼焰愈张，仍恐为江西、湖南之患，曷胜焦虑！

金陵善后事宜粗有端绪，惟官场习气太重，殊乏满意之选，亟思贤哲相助为理。但阁下与云浦兄均系少荃中丞调营，仍应由苏奏明咨回皖省，方为正办。专泐。复问台安，顺颂新禧。附缴衔版。不备。云浦兄均此。

373．复丁日昌十二月二十九日

告诸军战况、友朋近状及买书与减捐各事。

雨生尊兄大人阁下：

初间台从来宁，匆匆一晤，瞬届迎年。接展惠缄，因时祓饰 ⁽¹⁾ 。借谂延釐寅琯，懋绩申江，泉源共春水俱生，家庆与国恩并永，企祝曷任？

此间近状，诸叨平顺。豫捻游氛，尚可西逸崤函，东窥梁宋，皖省处处接境，犹多后虑。侍、康诸酋踞扰漳、龙，自上杭以至漳州，纵横数百里，一片贼氛。闽、浙官军屡次失挫，逆焰愈张，仍恐为江、楚之患。霆军奏调西征，留江尚有万人，娄镇率之援闽，未知果能遏御否？

刘蕴斋冏卿、平景孙太史典试江南，属篪轩方伯代寄京信，已由方伯函致尊处，想经妥为转寄矣。沈怡园总宪之世兄鹭卿太史，赴苏州请咨北上，道出沪渎，望为照拂一切。肃泐布复。敬请台安，顺颂新祺。附缴衔版。不备。

正泐函间，接二十一日手书，并食物水果收到，谢谢！汇京庄票已于二十八日收到。郁氏二十四史既非棉丝，即可无庸代购。《李小湖集》迟迟尚望留意。沙船进出口捐各减三成，此后当可流通。新岁果来此间，当可鬯叙一切。九舍弟来信，已于十一月十六日抵家，腊月初二为儿纳妇。病已十愈其八，日渐复元，堪以告慰。再问雨生尊兄台安。

————————————————————

(1)  “饰”字后疑有脱漏。

374．复沈锡庆十二月二十九日

上海之行，已致函雨生，托其照料。赴楚督剿虽中止，然闽浙贼焰复炽，终恐为江西、两湖之患。

鹭卿尊兄大人阁下：

秋间布复一函，计当递到。顷接手书，敬谂安抵苏垣，履祺佳善，至以为慰。

少荃中丞初六日自金陵返旆，闻初十已到苏省，咨文想经办就，开春旌从北上矣。闻将有上海之行，该处迩年光景大逊于前。顷已函致雨生观察，未知能稍壮行色否？

国藩抵江宁后，区画各务，料理科场，匆匆鲜暇。赴楚督剿之役，虽经奉命中止，而豫捻未歼，尚可西逸崤函，东窥梁宋，皖省处处接境，仍须严为之备。侍、康诸酋由江入闽，闽、浙官军屡次失利，贼焰复炽，终恐为江西、两湖之患。天意茫茫，不识何时乃克一了百了也。专泐。复问台安，顺颂年祺。不备。

375．复李鸿章十二月三十日

铭军办捻，义无可辞。淮勇锐气未渫，当令其立功吃苦。明春撤勇之银，尚指望苏捐。缦云、小湖可分任尊经、钟山两书院。

少荃世仁弟宫保大人阁下：

二十六、二十八连接二十三、四日两次惠书，敬悉一切。玉体尚未全愈，想因公私猥积，无暇将养，新岁量与休沐，以意节适，定臻康胜。

此间诸托平善。主试于二十六日启行，宾主尽欢。闱墨气象峥嵘，或两江厄运已满，无复后患。刘连捷内伤已成，必须撤遣。刘铭传江淮骁将，责以剿捻，义无可辞，已于昨日复奏，钞稿先呈。淮勇锐气未渫，鄙意不欲遽撤，亦须令其立功吃苦，庶几实大声宏。爱之能勿劳乎？帅之待士，亦犹父之教子也。承解租捐五万，谢谢！明春撤金陵七千人，专望苏州租捐，以清欠饷三十万之数，望勿稍减。汇票八百金亦到，将来交丁道乎？交尊处乎？

尊经书院定请缦云侍御，钟山一席尚未议定。冯中允极赞李小湖博雅诚恳，苏士慕向，顷遍觅其新刻文集，不可遽得。苏垣如有藏本，幸速寄示。此外如李雨人、何子贞均堪胜任，彤甫、子怀亦惬人望，待新正再行关聘。克庵之挫，似尚能军。高军之挫，或传闻不实与？即颂新祉。不具。

同治四年

376．复郭嵩焘正月初二日

僧邸在鄂挫败，拟遣刘铭传等赴豫，一净捻氛。既蒙诟毁，则宜俯默精勤，以冀心志之大白，不宜草草赋归。令嗣今年请来金陵就婚。

云仙仁弟亲家大人阁下：

顷奉十月二十九、十一月六日惠书，敬承一切。金陵克复，曾寄去八月十九、十月二十九两缄，而来示均未之见，颇不可解。

此间近事平善。乡试初疑赶办不及，后亦无他。闱墨声光并茂，不似丧乱后气象。

前奉派赴楚、皖之旨，旋以湖北、安徽一律肃清，谕饬无庸西上，仍回本任。惟因僧邸在鄂州挫败，令刘连捷、刘铭传等赴豫，概归邸帅节制调度。诸军素以邸部左右气焰逼人，本有望而却步之意，又因鄂将常星阿、姜玉顺两提督上年在黄州曾受邸帅鞭击棍责之辱，弥觉凛凛难近。刘连捷病系内伤，势难久履戎行，拟即裁遣该军。刘铭传等以淮勇剿捻，人地相宜，义无可辞，拟由淮、颍多运粮仗，遣之赴豫，一净捻氛。顷有复奏一疏，抄呈尊览。

尊处意绪怫郁，此间亦有所闻。凡名之成毁，虽曰人事，亦有天机凑泊其间。如近日移奖子弟一案，胡、张查办毛帅一案，皆系巧于凑泊，推波助澜，增人懊恼。退之所谓“变化咀嚼，有鬼有神”者也。国藩昔在湖南、江西，几于通国不能相容，六、七年间，浩然不欲复闻世事。然造端过大，本以不顾死生自命，宁当更问毁誉？以拙进而以巧退，以忠义劝人而以苟且自全，即魂魄犹有余羞。是以戊午复出，誓不反顾。阁下之进退，视鄙人昔年，虽稍绰绰，然既蒙诟毁，则宜俯默精勤，以冀吾志之大白，不宜草草遽赋归与也。金陵储蓄之奏，措辞诚多未善，然言之见信与否，皆在言外，奏岂足道哉？

令嗣今年无论何月，请遣来金陵就婚，一两月后敝处即派船送之，或至湘阴，或至岭南，一唯尊命。方濬益业已保留江苏，仰副雅嘱。诸惟心鉴。顺问台安。

377．致刘蓉正月初三日

金陵克复，余股窜闽之后，闽中贫民从乱如归。鄂、皖发捻窜豫中者亦复不少。比来精力远不如昔，但求从容蝉蜕而已。沅病殊非旦夕可愈。询诸友朋近况。

霞仙仁弟亲家大人阁下：

癸、甲二年均于正月初三日奉致一缄，未得复书。想盛德坚定，固守王小二之要约，蕲胜于人而取于人。第闻屡乞病假，不知玉体果否康豫，公私是否顺适，至为廑念！

此间近事想多上彻清听。金陵克复，贱兄弟忝窃异数，至优极渥。江、浙旋即一律肃清，洋人气焰亦稍敛戢，似皆可用庆慰之象。然余匪窜闽之后，凶焰复炽。张廉访运兰、林总戎文察皆已殉难，刘克庵近亦大挫。闽中贫民从乱如归。死灰再燃，势将仍为江西、两湖之患。鄂、皖发捻投诚虽多，而回窜豫中者亦复不少。群言杂进，任事者多不自安。贱兄弟亦忧谗畏讥，筠仙尤增兹多口。环顾后起之英，真能返朴还醇、捍御外侮、讲求吏治者，似亦不可多得。日夕惴惴，念此阴阳交争之会，未识消长之机竟复何如。

贱躯粗适而精力远不如昔。去岁盛暑困人，自五月至八月，竟日汗下如洗，两目昏花，不复能辨细字。齿牙虽仅脱其一，而动摇几遍，说话至二十句后，舌便蹇涩，气亦不属，自度万难任此艰巨。而舍弟甫经谢去，不能不稍与徘徊。但求闽寇不犯江、浙，豫匪不窥鄂、皖，波恬浪静，从容蝉蜕，养拙息机，则幸甚也。

舍弟之病，医者径以恶疮治之。已获痊愈，旋又翻复，是认症固有未审。而其彻夜不眠，极似怔忡，殊非旦夕可愈。其余小大平安，足慰垂注。

闻伯固世兄之长子已殇，而次者诞生伊迩，昔年于儿孙不甚厝意，近则老态日增，颇以抱孙为望。阁下想有同情也。

秦中属吏，有几俊才足裨时艰？林方伯在京誉望尚隆，长短何如？张廉访曾为弊处所纠，在秦风旨何如？黄子寿数数相见否？达川、伯昭常通书问否？便中示及一二。诸惟心鉴。顺问台安。

378．复官文正月初四日

新春贺禧。湘勇剿捻难期得手，淮勇人地相宜，然亦难于速行。拟将刘连捷军陆续裁撤。

秀峰宫太保爵中堂大公祖阁下：

接诵惠缄，因时祓饰，纫戢曷任！敬惟金鼎调元，玉钤制胜。销兵楚境，助劲旅于中原；锡祜茅封，翊皇猷于下武。引瞻矞霭，庆祝无涯。

弟移师江介，瞬度年华。幸鸠户之复归，冀鸿钧之普转。维桑与梓，仰久照于桪辉；献岁发春，抒积怀于椒颂。肃泐。敬贺年禧，恭请钧安。统惟台鉴，不备。

正泐函间，续奉手书，祗悉一切。

前奉迭次谕旨，饬刘连捷等军星驰入鄂。旋以邸部有邓州之挫，谕旨又令刘连捷、刘铭传等军赴豫，归邸帅调遣。维时少筌中丞尚在金陵，国藩与之面商，捻匪出没无定，马队颇多，湘勇不善驰骋，于剿捻难期得力，惟淮勇居址相近，熟悉捻匪行径，足以制贼死命。少筌亦以淮勇剿捻，人地相宜。惟刘铭传等所部淮勇所长全在火器，所用洋炮军火最为笨重，应由水路运送，米粮亦须方舟济运。自扬州、洪泽、临淮、颍州以达于河南之周家口，路遥水涸，冬间万难达豫。少筌回苏后，业将此情奏明在案。

刘连捷患病颇深，朱洪章等不能代领该军。而敝处饷项奇绌，亦舍裁勇无节饷之法。拟将该军等陆续裁撤，已于十二月二十八日恭疏复陈，抄咨冰案。特再缕陈，以慰廑念。再请台安。

379．复富明阿正月初四日

敬贺年禧。扬州撤防，赖大力支助，始不致过于窘迫。李宗羲办事益加勖勉，并告沅甫病情。

治安尊兄大人阁下：

接展琼函，因时瑑饰，纫戢曷任！敬惟瑞集旌牙，福绥旗翼。采薇还戍，人歌柳雪之诗；颂柏称觞，天赐桐雷之醴。引詹矞霭，抃庆良殷。

弟移师江介，瞬度年华。幸鸠户之渐归，方间启夏；冀鸿钧之普转，六合同春。肃泐。敬贺年禧，祗请台安。统惟崇鉴，不备。

再，接诵手书并续示二件，具悉一切。

扬防凯撤，赖尊处奏准借用漕价，年前提至十五万两。得此巨款，始不致过于支绌。敝处前拨三万，聊应急用，甚愧戋戋。三起兵勇尚有四千余名，漕尾、厘金当可陆续解送。詹翼长启纶奉旨赴豫，所部现存一千余人，添募七百，凑足两千，找发欠项，再给口粮及军火锅帐，均候催局员速办，以利师行。

厘捐旬报，自系局员分内之事。李守宗羲办事尚为朴实，向无装头盖面之习，荷蒙奖借，当益加勖勉耳。

九舍弟归舟安稳，十一月十六已抵敝乡。其病渐见起色，尚未复元。仰叨廑询，并惠书函，即便寄去，纫感曷已！

登州豫守此次来寻福壮敏公忠骸，俟访有端倪，即当妥为照料。诸希心鉴。再请治安尊兄大人台安。

380．复恽世临正月初四日

新年贺禧。

次山尊兄大公祖大人阁下：

昨布复函，甫付邮递。旋奉惠书，远蒙藻饰，纫戢曷任！敬谂泰祉延鸿，履端式燕。五风十雨，和甘嘘七泽之春；六纛双旌，恩命湛九霄之露。引詹矞霭，忭颂良殷。

弟久践戎行，频更岁籥，无千牛奏刀之效，有六马驭朽之虞。烽靖东南，冀鸿钧之普转；春回桑梓，瞻骏福之闳敷。专泐。复贺新禧，敬颂台安。摹璧晚谦。不备。

381．复张培仁正月初四日

新春贺禧。

紫莲老父台大人阁下：

宾日初临，朵云远贲，掞张溢量，纫戢曷任！借谂迓祜青阳，凝祥朱绣。春生湘水，沾浩荡之恩波；天上张星，仰光华于福曜。引詹吉霭，忭颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复颂新禧，顺颂台安。祗璧谦版。不备。

382．复李明墀正月初四日

新年贺禧。

玉阶尊兄大公祖大人阁下：

万象回春，双鱼纫惠，觉掞张之溢量，只铭戢以增惭。借谂绩懋旬宣，祥岁始。穀我士女，薇垣明天庾之星；沛若江河，枫陛湛神霄之露。引詹矞霭，忭颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺颂台安。祗璧谦版。不备。

383．复郑元璧正月初四日

新春贺禧。

锡侯尊兄大公祖年大人阁下：

椒序初临，兰言远贲，掞张溢量，纫戢增惭。借谂福洽熊封，祥凝乌棨。泽真润下，拜恩赐于形盐；化著协中，达民情于肺石。引詹矞霭，忭颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺颂台安。祗缴谦版。不备。

384．复胡镛正月初四日

新年贺禧。

听泉尊兄大公祖大人阁下：

六幕春回，三湘庆洽，蒙琼函之远贲，纫藻饰之逾恒。借谂豸绣延釐，鸿庥懋介。辰山沅水，流兰畹之芳馨；巡节鹾纲，沛枫宸之闿泽。引詹矞霭，忭颂良殷。

弟谬统师干，频更节序。冀鸿钧之普转，烽靖东南；占鱼梦之绥丰，情殷桑梓。复贺新禧，顺颂台安。祗璧谦版。不备。

385．复英翰正月初四日

新春贺禧。

西林尊兄大人阁下：

顷奉琅函，具纫瑑饰。借谂釐延椒序，瑞集柏台。施象惟明，在泮纪献功之盛；锡马蕃庶，自天隆申命之庥。引睇矞晖，良殷抃颂。

弟师干忝领，节候频更。喜凤籥之增新，元运欣题夫甲子；冀鸿钧之普转，尘氛早靖于东南。专泐。复贺新禧，顺颂台安。祗璧谦版。不备。

386．复乔松年正月初四日

刘省三等军赴豫剿捻，俟淮、颍春涨可以转运，再令进兵。易镇饷银食米，决不再以相累。今年甲子科及补带最前之乙卯科武乡试，展至下年文闱后举办。

鹤侪尊兄年大人阁下：

岁杪接诵两次惠缄，因时祓饰，纫戢曷任！敬惟玉节釐，金樽福。驻寿春而鞠旅，潜销鄂豫皖之兵；赐昭夏以酬庸，式奏樊遏渠之乐。引詹矞霭，抃颂靡涯。

此间近状，诸叨平顺。刘省三等军自应赴豫剿捻，惟军火米粮须由水路运送，俟淮、颍春涨可以转送，再令进兵。少荃中丞与敝处已先后复奏矣。

易镇饷银，批令由安庆粮台发给，并咨请尊处在于寿州附近筹给该军食米，随时酌济，敝处亦必随时解银归还。明知尊处饷源极隘，决不再以相累。

今年甲子科及补带最前之乙卯科江南武乡试，展至下届文闱后再行举办。已于十二月十三日会列台衔出奏，抄稿奉咨。肃复。敬贺新禧，祗请台安。不备。

387．复冯志沂正月初四日

略告军情。嘱撰诗序，无奈簿书鞅掌。下笔实难。

鲁川尊兄大人阁下：

接展惠缄，因时祓饰，纫戢曷任！就谂节釐，芝纶锡羡。风清传鹘，吉已叶于师中；春暖观鱼，乐自饶于濠上。引詹矞霭，抃颂靡涯。

此间近状，诸称平善。遁豫之捻，窜闽之寇，关陇之回党，滇黔之苗教会匪，均尚绎骚。东面征而西面怨，一波动而万波随。天意茫茫，未知何时始得永毕永讫，载戢载櫜！

何贞翁年前来此小住兼旬，旋游金、焦，兴复不浅。其留题金陵七绝四十首，怆怀今昔，读之增忾，惜鄙事冗迫，阁下又远隔千里，无与酬和者耳。

大集远宗山谷，近骖柏枧，而选韵深稳，尤征福泽之厚。承嘱序言，未敢或拒。所憾百重堆案，匆匆鲜暇，每欲泚笔，辄有俗缘来败人意。东坡诗云：“簿书鞅掌梦魂间，知我疏慵肯见原。”敢以为从者诵。复问台安，顺颂新祺。附缴衔版。不备。

388．复刘连捷正月初四日

定议淮勇剿捻，刘与二朱等军毋庸赴豫，暂驻太湖。

南云贤弟阁下：

接展惠缄，具纫祓饰。就谂宜春多祜，迓福承恩，庆祝无量。尊恙近日何似？已否康复？征戍劳苦，未得少休，曷任系念！

鄂中尼止贵部赴黄，迭奉谕旨，饬令入豫剿捻。兹国藩定议以淮勇剿捻，贵部与二朱等军毋庸赴豫，暂驻太湖。已于二十八日复奏，未知能邀俞允否？

九舍弟来信，已于十一月十六日抵家。腊月初二为儿纳妇。病已十愈其八，日渐复元，堪以告慰廑系。复问台安，顺颂新祺。不备。

389．复李鹤章正月初四日

淮勇入豫剿捻，俟军火米粮运足，即以周家口为老营。闽军屡挫。淮军调赴皖南或往豫剿捻，须视战机而定。

季泉仁世弟阁下：

腊杪接手书，知台旆十四日抵皖。新年伏想兴居多祜，至以为颂。

淮勇入豫剿捻，人地相宜，令兄少荃亦以为然。惟铭、盛等军军火粮米须由水路运送，路遥河涸，目下不能达豫，业经少荃由苏具奏，敝处亦于腊月二十八日复奏，抄寄一览。俟河水春涨，将军火米粮运足，该军再行赴豫，以周家口为老营。少荃来信，以刘、周等距苏太远，一切由敝处调度。

闻闽军屡次大挫，张凯章、林文察先后阵亡，刘克庵、康国器先后败溃。若贼匪回窜江西、浙江，则淮勇尚须调赴皖南，铭、盛诸军尚可不遽赴豫，鄙人即亦不赴安庆；若江、皖、浙、闽一律肃清，则铭、盛诸军一意往豫剿捻，义无可辞。届时国藩到皖，再与阁下面商可也。复问台安，顺颂新禧。

390．复彭玉麟正月初四日

拟裁湘军而令淮勇赴豫剿捻。以后江西如有波澜，可调春霆赴江。

雪琴宫保仁弟大人阁下：

腊月初九泐复一函，岁杪接十四、二十五手书两件，具悉一切。比维献岁发春，承恩迓福，至以为颂。

此间近状，诸称平顺。捻匪入豫后，意图窜陕，闻头队已薄荆子关，未知曾否入秦。鄂、豫、皖三省接境，仍应严为之备。前次调赴黄州各军，迭经鄂中尼止其行，续奉廷旨，饬令该军赴豫。兹定仍驻太湖，拟于今岁陆续裁撤，以节饷需，而令淮勇赴豫剿捻。鄙人上游之行，自应中辍，无须红船矣。

侍、康诸酋蔓延漳、龙，纵横数百里，一片贼氛。闽、浙官军屡次失利，总兵林文察与凯章廉访先后阵亡，刘克庵与康国器先后挫败。贼焰复炽，终恐为江西、两湖之患。

春霆西征，拟带旧部八千三百人前去，留江万人交娄云庆统之援闽。江西官绅颇欲留霆营全军先清闽匪，国藩亦以为然。春霆回川营葬，待数月假满，一面由夔府赴川北招募新勇，大加训练；宋国永一面由江西管带旧部赴川东，续行入甘，约计已在五月以后矣。届时江西如有波澜，再调春霆来江亦无不可。

副将刘世玉复姓颜氏及水师保案，均于正月间可以出奏。定湘营之丁良骏都司，彭昭山之游击衔，均于单内更正矣。复颂年祺，顺问台安。

391．复陈庆溥正月初四日

李世贤等踞扰漳、龙一带，闽、浙官军迭有挫失。

心泉尊兄大人阁下：

腊月十六日泐复一函，旋接惠书，因时祓饰，并悉一切。比惟政祉绥亨，宜春多祜。口碑已浮于皖水，襦袴兴歌；心简即贲于彤廷，丝纶锡羡。引詹吉蔼，抃颂无穷。

此间近状，诸称平善。豫捻游氛，尚可西轶崤、函，东窥梁、宋，皖省处处接境，未知能不蔓延否？

侍、康诸酋踞扰漳、龙一带，纵横数百里，一片贼氛。闽、浙官军迭次挫失，逆焰愈张，不独珂乡之忧，亦恐为江西、湖南之患。霆营全军尚在江西，尽可先清闽匪。惟春霆先行回籍，宋、娄二镇接统该军，未必果能得力。

安庆东门外抢劫一案，经今一月，已否踩获？其详细情形，喻镇面禀已悉。该镇现已告假回籍，汉军营已准其裁撤。毛军既不得力，亦已全撤。王可陞接守省会，未知能否昼夜严查，以免疏虞。肃复。敬颂新祺，并请台安，附缴衔版。不备。

392．复何璟正月初四日

湘军剿捻，人地两不相宜，拟陆续裁撤，而专令淮勇赴豫征剿。闽、浙官军屡挫。

小宋尊兄大人阁下：

年前接两次惠书，因时祓饰，并悉一切。借谂懋绩薇垣，承恩枫陛。乙藜曾照，趋庭增鸩杖之辉；丑纽初旋，辖境转鸿钧之气。引詹吉霭，庆抃无穷。

此间近状，诸称平顺。豫捻西轶崤、函，东窥梁、宋，尚无定向，皖省处处接境，仍应防备。前次调赴黄州各军，迭经鄂中尼止其行，续奉谕旨，饬令该军赴豫。国藩以湘军剿捻，人地不相宜，南云病亦未愈，应令驻军太湖，陆续裁撤，以节饷需，而专令淮勇赴豫剿捻。已于年底出奏。闽省漳、龙一带，贼势蔓延，闽、浙官军屡挫，逆焰愈张。江西官绅欲留霆营全军先清闽匪，国藩亦以为然。

池州、六安、阜阳三缺应以何员奏补，悉由乔中丞主政。另牍各件，均已批答。粮台旬报三折阅悉。承惠笋、橘收到，谢谢！肃复。敬问台安，顺颂新祺。附缴衔版。不备。

393．复刘镜清正月初五日

李世贤等入闽，防军屡挫。鄂、皖肃清，发降捻遁。

镜清尊兄大人阁下：

腊月接展惠书，敬谂吉寓榕垣，履祺嘉鬯。目下已否回任？至为驰系。

江西败贼窜入闽疆，蔓延汀、漳、龙一带，纵横数百里，一片寇氛。官军屡挫，逆焰愈张。侍、康等酋皆百战悍贼，不独闽省之忧，恐复为江、楚之患。闻左帅已由蒲城进驻延平，贵治当无他虑。

此间近状，自金陵克复以后，江表无事。而秦、豫发捻扰鄂窥皖，旋经分派堵剿，发降捻遁，鄂、皖肃清。豫境捻踪尚可西轶殽、函，东窥梁、宋，未知何时始克了此一段耳。

白寄生观察来此，碍难位置，薄致赆仪，业已返棹矣。肃复。敬问台安。附缴衔版。不备。

394．复段起正月初五日

豫捻西轶东趋，鄂、皖尚多后虑。侍、康入闽，援师小挫，仍恐为江西之患。

培元尊兄大人阁下：

岁杪接展惠缄，因时祓饰，纫戢曷任！借谂迓福承恩，宜春多祜。采薇还戍，陈上策以销兵；转粟飞刍，裕中都而足食。引詹吉霭，抃颂良殷。

此间近状，诸称平顺。豫捻西轶东趋，未有定向，鄂、皖皆其熟径，尚多后虑。侍、康诸酋蔓延闽中，援师小挫，逆焰益张，仍恐为江西之患，如果能留霆营全军暂缓分队出关，俾大枝劲旅先清闽匪，庶民望胥惬耳。复颂新禧，顺问台安。并缴衔版。不备。

395．复康伯山正月初五日

金陵善后粗有端绪。豫、闽、关、陇、滇、黔氛祲未销，殊深忧灼。

伯山尊兄阁下：

岁杪接展诗函，掞张溢量，感愧曷任！就谂动履绥愉，宜春集祜，书带生砌，兰玉环陔，即事多欣，至以为颂。

承示桃花水涨，拟棹轻航来游白下，足慰鄙人愿见之忱。此间善后各务，粗有端绪，惟大难之后，地方元气未易骤复。料简一切，匆匆鲜暇。而豫境之捻，闽中之寇，关陇之回党，滇、黔之贼匪，人数犹众，氛祲未销，不知何时始得一了百了，殊深忧灼。

哲嗣前此来见，获瞻英度，无庸介怀。复问著安，顺颂春祺。不备。

396．复吴嘉淦正月初五日

书院劳苦，非强有力者不能任。耆年硕德，不宜任此。

清如尊兄年大人阁下：

金陵良觌，瞬又新年。接展惠书，具纫注饰。就审颐筵曼绰，道履绥愉，庆慰无量。

此间近状，诸叨平顺。惟自鄂遁豫之捻，由江窜闽之寇，关陇之回党，滇、黔之苗教会匪，均未一律肃清。久困兵间，殊深长虑。

金陵善后各务，粗有端绪。然大难初夷，孑遗蕉萃，尚不知何年始得挽回元气。四大书院，亦未能全开讲席，拟先葺一两处，以教生徒。闻向来院中常课，每次卷子颇多，必须首首批改；接见肄业诸生，仍须细细讲说。诸多劳勚，非强有力者似不能胜。耆年硕德，以颐养寡营为宜，遂不欲以青毡相烦，手口并劬也。伏希鉴亮。肃泐布复。敬请台安。附致菲敬百金，聊佐春盘之需。顺颂新禧。不备。

397．复雷以正月初五日

金陵之克，实因人以成事，敢贪天以言功？余匪四扰，不知何时始得薄海销兵，普罢征榷。

鹤皋尊兄大人阁下：

曩岁损辱手教，军事倥偬，久稽肃复，歉仄曷任！顷接惠书，掞张溢量，但有愧悚。敬惟兴居康胜，道履绥愉，令尹之喜愠不形，伏波之矍铄犹昔，企祝无穷。

国藩德薄能鲜，谬践戎行，未能早下坚城，拯民水火。仰托朝廷福威，获蒇斯役，实因人以成事，敢贪天以言功？乃蒙异数殊荣，至优极渥，忝窃非分，祗惧方深。远荷褒扬，弥增惭感。军兴以来，各路饷需多赖厘金，不才亦得所借手，幸平巨寇。追维创始之功，自不可没。目下善后各务，百绪繁兴，动需巨款。而自鄂遁豫之捻，由江窜闽之寇，关陇之回党，滇、黔之贼匪，一波动而万波随，东面征而西面怨。天意茫茫，不知何时始得薄海销兵，普罢征榷！

国藩九月初旬移驻江宁，十月间奉命赴楚督剿，随以发降捻遁，得旨无庸前往，仍驻金陵筹办一切。才识本极薄劣，精力近渐衰颓，惧成功之难居，忧盛名之莫副。日夕惴惴，恐蹈大戾，更何敢希踪名臣？乃承惠赠韩瓶砚，并拓装图卷。此砚取象背嵬，书勋藤峡，作铭于新建，制匣于广庭，后先辉映。自维碌碌，何以克称拜登什袭，愧谢曷已！

陈元已留敝处，仰副雅属。肃泐复谢。敬请台安。诸惟心鉴，不备。

398．复王子坚正月初五日

豫捻未有定向，楚、皖尚多后虑。侍、康入闽，屡挫援师。

子坚尊兄年大人阁下：

新岁接展惠缄，因时祓饰，纫戢曷任！敬谂迓福承恩，宜春多祜。回轺车于汉驿，鲤庭之桃李方新；洗兵马于赣江，鸩户之桑麻如旧。引詹晖吉，企颂靡涯。

弟久领师干，频更岁籥，自移建业，诸托顺平。赴鄂之行，虽经中止，而豫捻西轶东趋，未有定向，楚、皖连疆，尚多后虑。侍康诸酋踞扰闽中，援师屡挫，贼焰复张。若果能留霆营全军先清闽境，以固江西樊篱，斯为至善而惬民望耳。复颂新禧，敬请台安。祗璧谦版。不备。

399．加何绍基片正月初八日

《诗草》先寄呈一份，余交张芑堂带呈。查办之案系专指椿、李二人所控之事。

再，此间纷传老前辈在焦山过年。许缘仲来，始知台从已于腊杪赴苏。《诗草》直至除夕始得刻毕，而无便寄苏，兹先寄呈一份，外交张芑堂带去四十份，到苏当在放灯后矣。

令侄事已函商少泉，尚未接其复信。年尾接南坡翁信，言查办之案专指椿、李二人所控之事，似于厘局无涉，而未言其是否牵连次帅。敝处不甚通京信，诸事忙〔茫〕如捕风，苏州当较多闻耳。再问贞翁年老前辈大人著安！

400．致李联琇正月十六日

载葺讲堂，重开学舍，祈请为师。

小湖尊兄大人阁下：

京华盍戠，曾觌光仪。近岁展转兵间，无缘瞻对。伏审乘轺闽峤，移节吴门。为国储材，矩司空之家法；明刑弼教，践大理之世官。方资礼乐之风，以靖干戈之气；而乃文成誓墓，录就归田。回宦海之征帆，主师山之讲席。仙云弥好，卿月自高。逖听之余，倾企何已！

国藩夙秉疏庸，谬膺艰巨。际中兴之景运，值元恶之贯盈，幸收建业之城，稍雪敷天之愤。思欲荡涤瑕秽，润色山川，爰开甲子之科，冀采东南之美，牛斗之英光依旧，龙云之际会方新。既占二八之升，于斯为盛；更思九两之系，以道得民。登彼钟山，问谁鼓箧！周彦伦之隐庐何在，雷次宗之精室焉存？眷焉顾之，可胜喟叹！将投戈而论道，拟置葩而习仪。载葺讲堂，重开学舍。议择太宗师而从事，乃集都人士而共谋。佥以为阁下天人通贯，望实并隆，正直刚柔之德三，文行忠信之教四，早已施于有政，可以为师。不揣愚蒙，敢为礼请。聆群伦之陈说，识众志之归依，试述一二，略尘清听。

或谓地以人传，文与年进。昔使星之戾止，犹祆彗之方张，金陵适陷于黄巾，玉节莫游于白下，钟阜之烟云寡色，蒋山之香火无缘。今则虎踞龙蟠，江山如故，鸾飞鼍振，旗鼓一新。培此邦之英华，补当年之缺憾。咨询碑碣，凭吊沧桑，扶杖而吟，皆成诗料，携朋而出，亦有胜游。蹑惜抢之前尘，定卜伏生寿永；沿随园之旧例，何恨崔慎儿迟！兹一说也。

或谓古学凌夷，今文旁衍。江南之顾、惠、秦、钱、孙、洪、张、段，江北之阎、贾、王、任、刘、阮、焦、汪，并皆吴会儒宗，熙朝耆硕，似流风之渐沫，惧坠绪之将沦。阁下则哜古得胾，接人用枻，枕周葄孔，包嬴越刘，崔儦之卷五千，支公之签三百，未足喻其宏通。自合资之提倡，集中经解策问诸目，小游学海，即是津梁。兹一说也。

或又谓土鼓不能嗤九成，椎轮不能禁五路。徇俗之艺，羔雁借以先资；大惭之文，蜣蝉岂能速化？或非丹而是素，遂爱古而薄今。技纵屠龙，骨谁市骏？阁下则以郑许之学，渊云之才，濂洛之传，正嘉之格，合之于一手，沛之于寸心。洗洮庸音，追轨前哲，谈艺必衷于古，教人必尽其才。下至试帖小诗律赋末节，亦复力排佻巧，崇尚清真。余技足了乎十人，端仪合光于四国。兹又一说也。

或谓儒生贵在识时，经术原以致用。倘使千言落纸，词尽筌蹄，遂致一策莫筹，儒为诟病。阁下则亲编尧典，总答蕃书，摹天日之昭垂，纪海沙之渐被，中更潢池之儆，屡陈轨里之条。天人治安，远睎夫董贾；经义治事，定继夫苏湖。此间百度维新，五咨并用，广设中衢之酌，乐闻乡校之言。咨政乃魏之客乡，议兵即齐之祭酒。通名郑里，应仲远之誉望弥；折节陆生，周孝侯之风裁益峻。兹亦一说也。

综是群言，敢祈一诺。辄令傔从，祗迓高轩。毋金玉尔音，愿庚絷维之雅；如松柏之茂，共培梁栋之材。区区寸忱，伏惟垂察。专肃奉布。敬请台安。

馆愚弟曾国藩顿首

401．复郭崑焘正月十八日

皖中之行，系自奏请。东征局虽有功金陵，似不宜再得褒宠，而应以加湘省中额为主。

意城仁弟亲家大人阁下：

去冬接奉惠函，裁答稍稽。顷又接到腊底赐书，具悉一切。

皖中之行，本系敝处于回任时自行奏请。厥后僧邸大捷，豫省将次肃清，刘连捷、刘铭传俱奉无庸赴豫之旨，则鄙人西行自可以已。

东局有功金陵，似已中外共喻。现已奏明于夏间停撤，届时再行详述。东局之功，南叟之劳已在，南叟开缺数月之后，则议者不疑，全篇皆因南翁而发。七十老翁，身外之荣，本无所求，但求致仕时内无严谕，外无闲言，即足差慰。众意至东局应得褒宠，鄙意以加中额为主，仿照广东之例。在事诸君子二年冬业经奖叙，此时未便再请。江西厘金，四年共解七百余万，亦仅去冬请奖一次，尚不如二年冬东局保案之多且优。今夏若再请满保，恐并中额而议驳也。且湘人过此者，多议厘、东两局之员薪水太丰，保举过优，气焰甚大，如不加畏惧，恐为言所纠，又有星使查办之事。

次帅之案，已奏结否？究系何人所劾？有无挂碍？湘事如毕，尚须赴粤否？阁下岳游之约，能否远引？

十一年曾有一函，劝阁下见幾高举，为寄云所匿。此际次帅危疑之时，似亦难于果决。

树堂两信皆到。四月之信，七月始达，稍嫌其迟。兹请鲁秋航寄信于树，阁下可拆阅付去，鄙人不经寄信，挺未阑也，即请台安。

402．复许振祎正月十九日

入豫捻踪西轶东窥，鄂、皖犹多后虑。侍、康踞闽，援军屡挫，如能遏御，斯为至幸。

仙屏仁弟馆丈阁下：

正月十二日接腊杪手书，敬悉文从由浔江北上，飞轮迅速，刻间想已安抵春明，校文天禄，企慰曷任！

国藩昨秋移驻江宁，区画善后，料理科场，碌碌鲜暇。赴鄂督剿之行虽经中止，而入豫捻踪尚可西轶崤函，东窥梁宋，鄂、皖连疆，犹多后虑。侍、康诸酋踞扰闽中，漳、龙一带遍地贼氛。前此官军屡挫，近闻援师稳战稳守，如能遏御回窜，不复为珂乡之患，斯为至幸。

上年阁下来皖，下榻柯筱泉斋中，共数晨夕。昨秋筱泉竟以毁卒，清才正气，不获永年，闻之当为惋惜也。尹君湜轩顷间过此，接晤片时，老成笃厚，经术湛深。匆匆别去，未竟所怀。兹寄去菲仪二十金，聊佐卷资，即希转致湜轩察收，并道歉忱。专泐。复问台安。诸惟心鉴，不备。

403．复冯誉骥正月十九日

金陵蒇役，无功可言。豫捻趋向未定，鄂、皖边境仍应严防。侍、康入闽，仍恐为赣、楚、粤之患。

展云尊兄大人阁下：

腊杪接七月二十日惠书，猥以奏捷蒙恩，吉词祓饰，掞张溢量，感悚曷任！敬惟令闻日新，庞祺川至。蒿筵选馔，箴言上契夫宸衷；莱彩承欢，侍福永延于家弄。引詹矞霭，抃颂良殷。

弟久践戎行，略无裨补，老师糜饷，阅有岁年。仰托朝廷福威，获蒇金陵之役。自维碌碌，何功可言？乃蒙圣主逾格之褒，并叨知好过情之誉，抚躬循分，但有祗惧。自抵江宁后，区画一切，匆匆鲜暇。赴楚督剿之行虽已中止，而豫捻趋向未定，鄂、皖边境仍应严防。侍、康诸酋前此由江入粤，厥后由粤入闽。珂乡肃清，而闽境贼氛蔓延漳、龙一带，仍恐为江西、楚、粤之患。

国藩才识本极薄劣，精力近更衰颓。每忆昔年都门讲艺，风雨过从，不但有玉堂天上之怀，抑且有蒲柳望秋之感。远承垂注殷拳，情眷悱恻，感荷曷已！专泐复谢，敬请台安。摹璧晚谦，不备。

404．复郭家镛正月十九日

告近期军情，贺其中举。

笙陔世兄阁下：

营次分襟，几更寒暑。前阅秋录，欣悉桂籍题名，裁贺稍稽。岁杪接展手书，知公车北上，取道樊城，比定安抵都门，望实并茂。春风得意，倾颂维殷。

此间近状，诸叨平善。惟入豫之捻，窜闽之寇，关陇之回党，滇、黔之贼匪，尚未就歼。一波动而万波随，东面征而西面怨。不知何时始得永毕永讫，载辑载櫜，企望弥殷。

两湖会试中额，官节相疏请照中省人数，得旨交部核议，未知能照准否？差便泐贺元喜，附寄菲仪三十金，聊佐泥金报帖之资，即希察收。顺问台安。

405．复皮寀瀚正月二十日

余匪四扰，氛祲未销，不知何时始得一了百了。荫照领出，封轴各件希即交折差带回。

筱舲尊兄大人阁下：

正月十八日折弁回营，赍到环章并各处信件。戋戋馈岁，何足言谢！敬谂迓福承恩，宜春多祜，至以为颂。

此间近状，诸托顺平。惟入豫之捻，窜闽之寇，滇、黔之贼匪，关陇之回党，氛祲未销，江、湘、皖、鄂处处接境，仍多后虑。西北军兴，征兵协饷，应接不暇，未知何时始得一了百了也。

《七政台历》、《中星更录》收到，仰荷厚贶，谢谢！另有《中星历》，每岁一换，亦祈留意代购一部。

荫照领出，具费清神。封轴各件，希即交此次折差带回。同治二年二月十五日，弟遣折弁杨长贵进京，函托周子佩请封，系舍弟沅甫之名，封外祖父母江家。子佩于二年外放，至今未得诰轴。请阁下一查，果在何处，能于此次折弁带回更妙，否则请代办为感。

何敬之有今春差满之说，目下已否回京？敖金甫眷属在京，请将银信交其家中。此外未经致送之处，黄中瓒、尹承纶、贺运纶，兹补去三分，各二十金。又湖广馆团拜费二百金，并乞妥交。诸惟心鉴。复问台安。不备。

406．复丁松亭正月二十日

豫、闽之敌，犹多后虑。许长怡被撤，乃因其妄动文移。

松亭尊兄年大人阁下：

昨岁秋杪，接诵惠缄，奖饰逾量，感悚何任！俗缘碌碌，稍稽肃复，至以为歉。献岁发春，伏审荣问日新，庞祺川至，鸣朝阳之丹凤，迓温诏于紫鸾。引企吉晖，庆祝无量。

弟久从征役，毫无裨补。仰托朝廷福威，获蒇金陵之事，免于谤责，为幸已多。乃蒙圣主逾格之褒，并叨知好过情之誉，抚躬循分，但有祗惧。

自金陵克后，移驻此间。奉命赴楚督剿，旋以鄂境无贼，免其西行。豫省捻踪尚可西轶崤函，东窥梁宋，不独珂乡之忧，亦鄂、皖之公患。闽中贼势蔓延，援师前挫。江西、楚、粤皆接闽疆，犹多后虑。

国藩才识本极薄劣，精力近更衰颓，久处兵间，疲苶不堪事事。回忆西江奉使，并辔南行，昕夕晤言，可胜今昔之感！

张令绍英未来敝处，无由悉其行止。许主事长怡于敝处亦有世谊，前经委办江西粮台文案，每月薪水四十金，亦不甚薄，乃干预本籍地方事件，妄动文移。渠身在江西，行文原籍徽州府则用照会，行文歙县则用札饬，皆毫不干己之事。弟恶其谬妄，撤去粮台差事。渠颇怨望，扬言到京必请御史参奏。不知在尊处如何措辞，乃迁怒于其乡人程桓生，诬枉多款。

弟在外十年，从无一字议及京中长短，惟许长怡年少猖狂，颠倒黑白。弟若非念许玉翁家式微太甚，必当据实参奏。因便密布一二，伏希鉴照。复颂春禧，敬请台安。摹璧尊谦。不备。

407．复全庆齐承彦正月二十日

拟续裁勇，腾出有用之饷以济急需。部院及各衙门之款，仍视鹾盐销数畅滞为断。

倚斗望京，久疏音敬，岁杪诵公缄，具悉种切。敬维老前辈大人威凤九苞，神羊一角。总持风宪，同寅协恭和衷哉；共迓天庥，有孚在道明功也。引詹吉霭，企颂靡涯。

国藩久领师干，毫无裨补。自抵江宁，区画善后事宜，略有端绪，而孑黎蕉萃，百物荡尽，不知何年始得挽回元气。饷源日绌，入不敷出，为数甚巨，舍裁勇别无良法。去岁已遣撤三万，今年当续裁二万余人，腾出有用之饷，备济尤急之需。

贵院办公饭银，向由鹾务报解。军兴以来，淮盐毫无销路。去年粗定新章，淮南之西岸稍有起色，楚岸仍未畅销，淮北则旧盐拥滞，销数极少。应解贵院及各衙门之款，为数甚巨，拟即奏明，交户部分别议裁议减。每年或按引酌征若干，统解户部，由农曹转拨各部院。其多少之数，现尚不能预定，仍视销数之畅滞为断，伏希鉴照。专泐布复。敬请均安。诸惟台察，不备。

408．复刘崑正月二十日

江南中试士子每人发三十金，以便趱程北上。

蕴斋老夫子大人阁下：

金陵良觌，获亲麈教，匆匆话别，怅歉实深。人日接诵惠书，奖饰逾量，曷任感悚！伏审使节元旋，兴居多祜，庆祝靡涯。

此间近状，诸托平顺。九舍弟抵里后，病已渐愈，安心静摄，当可复元。江南中试士子，例应由苏、皖巡抚衙门给咨。现因为期太促，其离寿州、苏州较远各属，由敝处通融给咨，俾新中诸生趱程北上，业于正月十四日附片奏明。又各举子多系寒士，川资拮据，现酌将旧章旗、扁各项，由布政司及善后局合凑银两，每人发给三十金。得此一款，计偕者或可稍多。知关廑系，附布一二。

武巡捕张弁存记拔补，谨如尊旨。专泐肃复，敬请台安。摹璧谦。不备。

409．加皮寀瀚片正月二十一日

祈代办罗麓森曾祖父母二品封典。

再，布政使衔罗道麓森于克复金陵案内，奏奉上谕赏给二品封典。据该道呈称，愿将本身及妻室应得封典，封曾祖父母。其祖父母、父母前经请过五品封，领过诰轴，此次请二品封轴内，应有“晋封”字样等情。兹寄银六十两，履历一分，即希察收，代为办理。俟届领轴之期，并望将轴寄下为荷。再问筱舲尊兄大人台安。

410．复唐训方正月二十三日

豫捻尚无定向。侍、康踞闽漳、龙一带。沅病已渐愈。

义渠仁弟大人阁下：

十二月初泐复一函，腊杪接展惠书，因时祓饰，纫戢曷任！就谂迓福承恩，宜春笃祜，引瞻吉霭，抃庆无穷。

此间近状，诸称平顺。豫境捻踪尚无定向，鄂、皖处处接境，犹多后虑。闻邸帅逼贼而营，大获胜仗，当可迅殄寇氛。侍、康诸酋蔓延闽中漳、龙一带，援师前挫。比闻我军稳战稳守，或可遏御回窜，不复为江、楚之患，斯幸甚耳。

九舍弟抵里后，病已渐愈。知关廑系，附布一二。复颂春祺，敬请台安。

411．复唁张裕钊正月二十三日

唁张父弃养，冀顺变节哀。

廉卿仁弟礼次：

腊月初十布复一函，新正接到赴书，惊悉尊大人锦堂弃养，骇愕曷任！尊大人身通六艺，齿届七旬，郑广文道出羲黄，韩博士学窥姚姒，诗礼早传于令子，环瑜更辉于诸孙。方期松格之弥高，讵意椿龄之遽谢？礼庐哀痛，如何可言！惟念足下握瑾怀瑜，而远游是戒，依侍庭闱，凡所以养志承欢者，固已曲尽孝思，无所于憾。尚冀顺变节哀，仰慰慈侍，勿过毁伤，是所至祷！专泐，布唁孝履。附具祭幛一悬，奠仪二十金，即希察收。诸惟珍卫。不备。

412．复刘长佑正月二十三日

豫捻尚无定向，侍、康诸酋踞扰闽中。饷项奇绌，舍裁勇别无良法。

印渠仁弟大人阁下：

昨秋泐复一函，久阔嗣音。顷接惠书，因时祓饰，纫戢曷任！敬惟迓福承恩，宜春多祜，嘘和甘于畿甸，勤训练于戎行，荩绩弥隆，企颂无量。

此间近状，诸托顺平。豫境捻踪尚无定向，鄂、皖连疆，犹多后虑。侍、康诸酋踞扰闽中，援师前次挫失，比闻稳战稳守，漳州之贼出窜长泰。如能遏御回窜，不复为江、楚之患，斯幸甚耳。

敝处饷项奇绌，入款日见其少，出款反觉其增，舍裁勇别无良法。去岁已遣撤三万，今年当续裁二万余人，腾出有用之饷，备济尤急之需，未知能否如愿。

九舍弟昨冬已抵里门，病渐痊愈，尚未复元。知关廑系，附布一二。复颂新禧，敬问台安。不备。

413．复刘岳昭正月二十三日

豫捻东轶西趋，侍、康蔓延漳、龙一带。峙衡请谥允准。

荩臣尊兄大人阁下：

昨冬两布复函，计当递到。新岁接展惠书，因时祓饰，纫戢曷任！就谂迓福承恩，宜春多祜。两川笳鼓，将为弦诵之声；六诏旌旗，弥壮风云之色。引瞻吉霭，企颂靡涯。

弟移驻金陵，瞬更岁籥。豫捻东轶西趋，尚无定向，鄂、皖接境，仍应周防。侍、康诸酋蔓延漳、龙一带，亦恐回窜江西，或为湖湘之患。天意茫茫，不知何时始克一了百了。闻滇省贼势迤东稍衰，迤西逆回负固，其氛甚炽，未卜雄师何日可达彼中也。

令弟峙衡请谥一案，十二月二十八日复奏，正月十二日接奉谕旨允准，恭录咨行。知关廑系，附以奉告。复颂新禧，敬问台安。并缴衔版。不备。

414．复赵焕联正月二十三日

豫捻趋向未定，侍、康蔓延汀、漳、龙一带。入黔之师须稳进稳剿，万勿轻敌。滇省杜文秀剿办棘手。

玉班尊兄亲家大人阁下：

前阅邸抄，欣谂简授滇臬，尚稽裁贺。腊杪接展惠书，因时存注，并悉种切。比维驻节湘东，保卫桑梓，先顾楚、粤，再剿黔、滇。仰荩绩之弥隆，荷恩光之迭贲，庆祝靡涯。

此间近状，诸叨平善。窜豫之捻趋向未定，鄂、皖处处接境，皆系该逆往来熟径，尚多后虑。闻僧邸逼贼而营，大获胜仗，当可迅殄寇氛。侍、康诸酋蔓延汀、漳、龙一带，闽、浙官军前屡挫失，比闻扼要坚守，军威渐振。若能就地歼除，不致复为江楚之患，斯幸甚耳。

黔中苗教各股勾结会匪，余烬复燃，得雄师鼓行而前，想亦不难扑灭。惟老林深谷，径路崎岖，彼熟而我生，似须稳进稳剿，万勿轻敌。滇省回党负嵎日久，闻迤东逆焰渐衰，迤西数郡杜文秀盘踞如故，剿办棘手。林中丞切盼台旌赴滇，有如望岁，未知何时始果西征也？肃复。敬贺新禧，顺问台安。不备。

415．复恽世临正月二十三日

豫捻未有定向，侍、康踞扰闽境。杜文秀负嵎顽抗，滇中切盼援师，亟求协饷。

次山尊兄大公祖大人阁下：

昨秋泐复寸函，久阔嗣音，岁杪接展惠书，因时祓饰，纫戢曷任！比维迓福承恩，宜春多祜。甘霖洒润，邻氛涤而湘水愈清；旭日迎晖，天鉴明而池冰尽释。引詹吉霭，庆祝无穷。

弟移驻金陵，瞬更岁籥。赴鄂之役虽经中止，而豫捻西轶东趋，未有定向，楚、皖连疆，犹多后虑。侍、康诸酉踞扰闽境，逆焰颇张。近闻官军稳守稳战，或可遏御回窜，不复诒患江、楚。

玉班方伯暂留湘东，足固吾圉。滇中贼势，迤东稍衰，迤西数郡杜回负嵎。林勿村中丞切盼援师，亟求协饷，函属国藩代呼将伯，云有咨牍奉达台端，欲于湖南厘款月拨万金。年来协助敝处，为数极巨，万众饱德，寤寤不忘。业已三施乎晋粟，岂敢再乞乎邻醯？然求者殷殷，不能不为转达。能否协助滇军，伏祈卓夺。附布一二。复贺新禧，敬请台安。摹璧晚谦。不备。

416．复林鸿年正月二十三日

金陵获蒇，岂敢言功？贼匪余氛未息，犹多后虑。此间饷源日匮，实无余力协济。

勿村老前辈大人阁下：

顷接惠缄，远蒙祓饰，感悚曷任！敬惟开府滇南，荩猷懋介。龙头名贵，为霖洒六诏之尘；凤尾诺新，捧日绚十华之色。引詹吉霭，企祝靡涯。

侍久践戎行，惭无裨补。仰托朝廷威福，获蒇金陵之役，实因人以成事，敢贪天以言功？乃蒙圣主逾格之褒，并叨知好过情之誉，抚躬循分，但有祗惧。昨秋自安庆移驻江宁，诸称平顺。豫省捻匪尚未就歼，鄂、皖连疆，犹多后虑。侍、康诸逆踞扰闽境，漳、龙一片贼氛。不独珂乡之忧，仍恐为江、粤、湘、鄂之公患。

此间饷源日匮。江西、广东之厘金业经归还该省，湖南东征之半厘，除留清遣勇欠饷外，今岁亦将停止。入款日见其隘，出款不见其减，反觉其增。楚军赴甘之途费，杨制军西征之协饷，金陵科场及浚河、修城、抚恤难民，均须巨款。仍应续裁兵勇，或可腾出一二，以供留防之军。鲍爵军门本系敝部，此次出关剿贼，亦无余力稍为协济，殊深愧歉。滇省兵事方殷，需饷尤急，闻已奏咨催提粤饷，并于两湖厘捐项下每月各拨万金协助滇军。粤、楚诸帅皆公忠体国，素顾大局，无俟鄙人致辞，重违台属，便当函布，未知能否有裨。

刘荩臣方伯尚在蜀中，赵玉班廉使驻军湘东。楚、粤边警稍息，方能由黔入滇耳。专泐肃复。敬请台安。诸惟心鉴。附璧谦柬。不备。

417．复马新贻正月二十四日

饷项之绌，到处皆然。此间舍裁勇别无良法。皖省豁赋，奉旨分别被扰轻重年分蠲免。

穀山尊兄大人阁下：

金陵判，瞬已迎年。接展惠书，因时祓饰，纫戢曷任！敬谂安莅杭垣，承恩笃祜，值始和之布令，斡元气以回春。引睇矞晖，企颂无量。

浙省善后事宜，规模略具。又得阁下与诸君子虚心实力，同济艰难，定收苏枯起瘠之功，固不必急求速效。

闽中军报，长左营获一小胜，古田之贼弃垒遁去。黄少春逼规漳州，岁杪获胜。稳战稳守，或可渐殄贼氛。惟饷项之绌，到处皆然。此间入款日少，出款日多，舍裁勇别无良法。前已撤三万人，今岁仍当裁去二万余人，以节饷需。豫捻趋向未定，邸部逼贼而营，已获胜仗。鄂、皖连疆，未知能不蔓延否。

皖属豁赋一案，奏奉恩旨，分别被扰轻重年分蠲免，业经咨达冰案。兹将誊黄附寄一张。茶捐奖案，顷亦具奏。知念附告。专泐。复颂春祺，敬请台安。不备。

418．复阎敬铭正月二十四日

已催令春霆回川募勇出关，留江万人交娄云庆统之援闽。

丹初仁兄年大人阁下：

昨秋泐布复函，久阔嗣音。腊杪接展惠缄，因时祓饰，纫戢曷任！献岁发春，伏审庞祺川至，荩绩日隆。嘘甘布和，闿泽周乎十郡；登岱观海，恩光接于层霄。引企吉晖，庆祝无量。

弟抵江宁后，区画一切，碌碌鲜暇。赴楚督剿之行，虽经中止，而豫捻未歼，鄂、皖连疆，犹多后虑。闽省贼氛蔓延漳、龙一带，官军前挫，逆焰颇张。比闻援师踵集，稳战稳守，如能遏其回窜，不复诒患江、湘，斯为至幸。江西官绅请留霆营全军，未蒙俞允。催令春霆回川募勇，不待假满，即带新勇并其旧部出关剿贼；留江尚有万人，交娄云庆统之援闽，未知能否有裨。专泐布复。祗请台安，并颂春祺。摹璧晚谦。不备。

419．复潘锡恩正月二十四日

余寇氛祲未销，不知何时始得一了百了。昨岁江南乡试，闱墨为近年所罕觏。宁国粮台文册宜由皖抚复奏。

芸阁老前辈大人阁下：

接诵惠书，因时祓饰，并悉一切。伏审兴居康胜，道履增绥，喜兰玉之环阶，絜松乔而比算。引詹矞霭，企颂靡涯。

此间近状，诸叨平善。惟入豫之捻，窜闽之寇，滇、黔之苗教，关陇之回匪，氛祲未销，不知何时始得一了百了。

昨岁江南举行乡试，初意借此风声招集流亡，而群士闻知，欢欣鼓舞。珂乡遂请调省考试，以便新生入闱。迨临场之期，天寒晷短，深虞草率，幸一切安谧。闱墨博大昌明，为近年所罕觏，堪告一慰。

宁国粮台稿案文册，既由尊处专人赴婺取至山东，将来应请乔中丞处复奏。金陵城内马道街尊居，业经聚垣，妥为料理矣。肃复。敬请台安，并颂春祺。摹璧谦。不备。

420．复蒋益澧正月二十四日

邸部逼捻获胜。闽军漳州大捷。

芗泉尊兄大人阁下：

新岁接展惠缄，因时祓饰，纫戢曷任！敬谂绩懋薇垣，釐延椒序。风和三径，嘘为越峤之春；露湛九霄，浓作杭州之酒。引詹矞霭，抃颂良殷。

此间近状，诸称平顺。豫省捻踪尚无定向，楚、皖连疆，犹多后虑。闻邸帅逼贼而营，大获胜仗，当可殄灭寇氛。闽中高、黄二军，闻已在漳州大捷。我军稳战稳守，未知近日情形何似，殊为遥系。专泐。复问台安，顺颂春祺。并缴衔版。不备。

421．复许瑶光 ⁽¹⁾ 正月二十四日

邸部逼捻大胜。闽军漳州大捷。

雪门年兄阁下：

新岁接展惠书，因时存注。就谂芝纶渥贲，椒序祥，循声上达乎宸聪，惠泽益周夫民隐，欣慰曷任！

国藩抵江宁后，区画一切，碌碌鲜暇。赴鄂督剿之行，虽经中止，而豫省捻踪尚无定向，楚、皖连疆，犹多后虑。闻邸帅逼贼而营，大获胜仗，当可殄灭寇氛。闽中高、黄二军，闻已在漳州大捷。我军稳战稳守，未知近日情形何似，殊深遥系。专泐。复问台安，顺颂春祺。

————————————————————

(1)  许瑶光，字雪门，号复斋，晚号复叟，湖南善化人。道光二十九年拔贡，历任桐庐、淳安、常山、诸暨、仁和等知县。

422．复厉云官正月二十四日

邸部宝丰获胜。湘军刘、朱等部业已奏明遣撤，以节饷需。楚军遣撤三营，当筹款垫发。

伯符尊兄大人阁下：

腊杪两接惠书，因时祓饰，纫戢曷任！敬维迓福承恩，宜春多祜，际始和之布令，喜边境之销兵，企颂无量。

此间近状，诸叨平顺。豫中捻匪闻尚在鲁山、宝丰一带，邸帅驻军宝丰，逼贼而营，大获胜仗。已奉谕旨，令湘军、淮勇均毋庸赴豫助剿。淮勇铭、盛等军，由少荃中丞咨商闽省，应否入闽援剿，再行酌夺。湘军刘、朱等部，业经国藩奏明遣撤，以节饷需。比来饷源日匮，入款见少，出款见增，舍裁勇别无良法。上年已裁三万，今年仍应裁二万余人。

楚军介正、刚勇等三营，官相檄令遣撤。每营各发两个半月饷银，三营共发路费钱千五百串。据王清泉等禀称，领到此项合前领皖饷，仅及五成，不敷遣撤。请再发两成，凑足七成之数，约须二三万金。鄙人既有成言在先，为鄂中分此重担，应即筹款垫发，将来仍由鄂台设法筹还敝处。或萧、梁、毛三军欠饷，鄂、皖各认一半，亦极平允。请阁下先禀商两院及同事诸君子，弟亦续当函商咨商也。肃布一二。复颂春祺，敬请台安。附缴谦版。不备。

423．加马新贻片正月二十五日

询问浙中减漕章程共办定几府及较安徽新章程异同如何。

正封缄间，又接惠书，索取安徽请豁丁漕奏稿，业经咨达冰案，想已到矣。浙中减漕章程已办定几府？闻立法至为详妥。较安徽新章程异同如何？敬求抄示为荷。

石泉本与希帅同学，其志事操履相等，惟将略稍逊，而其不好用权术似又过之。弟虽同县而不多相见，得诸邑人之论如此。芗泉才气迈伦，昔所深知，近亦十年未与共事。许、薛二太守亦闻人称其贤，究竟才识孰优？此外守令中，出色之员当不乏人，便中乞示及一二，以广孤陋。吴桐云目下在浙在闽，琴西兄弟出处如何，均祈见告。再颂穀山尊兄大人台安。

424．复彭玉麟正月二十六日

荐王子蕃诊病，嘱咨复长江水师章程。

雪琴宫保仁弟大人阁下：

两接手书，敬知台旆元旋，濡须营次，玉体违和，心摇似乎怔忡，手足麻木似乎风痹，殊深驰系。未知日来何似？务祈珍卫节宣，无过劳勚。心血肝血，以静养而得凝聚，则百病胥除矣。新任江宁令王子蕃，医理颇深，屡著奇效，侪辈推服。可否移驾就诊，听候尊裁。

长江水师章程久未议定，务望尊处近日咨复，以凭会奏。水师四营官改请封典及张秉钧改奖，均照来咨并单更正，二月当可缮奏。厚庵处已协付万金，原函缴还察收。黄委员顷已来此，一切面悉。复问台安。

425．复刘建德正月二十六日

豫捻已挫。闽中侍、康甚张。沅甫抵里后病已渐愈。

馨室仁兄大人阁下：

新岁接展惠书，因时祓饰，并悉一切。敬谂迓福承恩，宜春多祜，旋茅江而仍司榷务，侍萱阁而长介鸿釐，庆祝曷既！

此间近状，诸叨平顺。国藩赴鄂之行，虽经中止，而豫捻未歼，鄂、皖皆其熟径，犹多后虑。比闻邸帅驻军宝丰，逼贼而营，大获胜仗，当可殄灭寇氛。侍、康诸酋入闽后，踞扰汀、漳、龙一带。张凯章廉使、林军门文察先后殉节，贼焰遂张。浙、闽官军屡次败挫，近日稳战稳守，如能遏其回窜，不复为江、楚与珂乡之患，斯幸甚耳。

九舍弟舟过新堤，多劳盛宴。抵里后病已渐愈，静摄数月，当可复元。附告一慰。专泐。复颂春祺，敬请台安。不备。

426．复刘秉璋正月二十六日

余匪未歼，不知何时始克一了百了。皖省豁赋旨准分别蠲免。来信过谦，嘱一准玉堂旧仪。

仲良尊兄馆丈阁下：

金陵良觌，瞬度新年。元日接展惠书，因时祓饰，纫戢曷任！敬维亲督淮军，移防定埠。勋猷益懋，承天宠于师中；恩遇弥隆，绍春华于宗绪。引詹吉霭，企颂无穷。

此间近状，诸称平顺。惟入豫之捻，窜闽之寇，滇、黔之贼匪，关陇之回党，均未就歼，不知何时始克一了百了，殊深殷盼。

皖省豁赋一案，十二月二十八日复奏，正月十二日奉到恩旨允准分别蠲免。恭录咨行，誊黄宣布，珂乡孑黎稍获休息。兹将誊黄附寄一阅。

来示称谓过于谦，令人悚仄无地。翰林衙门自有定式，凡受业之师，不复原其所从授业者，而援门下门生之例。况少荃宫保之于鄙人，始以世谊而致敬，续以兄师而例称，并无受业之实，安敢居此过崇之名？求阁下迅赐更改，一准玉堂旧仪，至恳！至恳！复颂春祺，敬问台安。

427．复梅启照正月二十六日

邸军进逼豫捻获胜，高、黄二军进剿侍、康，亦获胜仗。

小岩仁弟阁下：

新岁接展惠书，因时祓饰，纫戢曷任！就谂德遍五羊，祜绥百鹿。吉语传于珂里，秋戍风清；恩膏沛于瑶阊，春觥露湛。引詹矞蔼，欣颂靡涯。

国藩久践戎行，频更岁籥。自移建业，诸托顺平。豫境捻踪尚可西逸崤函，东窥梁宋，鄂、皖接壤，犹虞蔓延。比闻邸军逼贼而营，已获胜仗，当可渐殄寇氛。侍、康诸酋踞扰漳、龙，援师屡挫。岁杪高、黄二军进剿获胜，如能遏其窜路，不致复为贵省及楚、粤之患，斯至幸耳。复问台安，顺颂春祺。不备。

428．复朱兰正月二十六日

江南中式士子，督署通融给咨，并发三十金，资其北上。

久翁老前辈大人阁下：

新岁接诵惠书，知前函已蒙崇鉴。敬审星轺驾福，按试有期，一路春风，百昌豫茂，企祝无穷。

此间近状，诸叨平善。前调赴鄂各军，鄂中尼止其行。续奉廷旨，饬令该军赴豫，旋以邸帅剿捻获胜，刘铭传、刘连捷等均毋庸前往河南。国藩上游之行，亦中辍矣。

江南中式士子，例由苏、皖抚署给咨，现因期促，其离寿州、苏州较远各属，由敝署通融给咨，俾新中诸生趱程北上，业于正月十四日附片奏明。又各举子多系寒士，酌将旧章旗、扁等项，由布政司及善后局合凑银两，每人发给三十金，以资膏秣，计偕人数或可稍多。知关廑系，肃布一二。

爱棠、秩九之事，俟与乔中丞一商，不令循吏失所也。专泐肃复。敬请台安。摹璧谦。不备。

429．复季念贻正月二十六日

曩承师命属纪丰碑，容俟撰就洁本寄奉。

君梅世仁兄大人阁下：

年前哲嗣惠临，诸多简亵。除日接诵手书，因时注饰，并劳齿谢，弥增惭悚。敬审兴居多祜，家庆蕃，引企吉晖，欣慰无量。

国藩曩在江西，亲承师命，属纪丰碑。奄忽数年，梁阴遽缺，亟思撰述，以答遗训而表寸忱。所憾堆案百重，闲身莫掣，每欲泚笔，辄有俗缘来败人意。不惟师友宿诺多未遽偿，先祖父母、先严慈行述墓表亦至今未克敬谨为之，负疚何极！今闻先师卜吉东阡，封树有期，不敢不力践前言，容俟撰就洁本寄呈。迟钝之愆，伏希鉴亮。转瞬春涨风和，台从来此鬯叙，扫榻以待。届时如碑文未往，请君坐索可也。

此间近状，诸叨平善。惟豫捻、闽寇及关陇、滇、黔贼匪，人数犹众，氛祲未销。不知何时始得永毕永讫，企盼无已。肃复。敬问台安，顺颂寿祺。

430．复毛鸿宾正月二十六日

闽患似不足虑，湘军仍当裁撤。椿、李所控之案，何以屡查不已？江南五郡吏治及江北六州郡吏治，暂由漕辕主持。

寄云仁兄大公祖年大人阁下：

十二月初间惠书于新正六日接到，诵悉一切。伏审迓福承恩，宜春多祜。甘霖洒润，邻氛涤而粤海胥澄；旭日迎晖，天鉴临而池冰尽释。仰詹卿矞，企颂无穷。

上年江西败贼，窥粤寇闽，迭经雄师肃清棠境，越收武平，续歼肇庆客匪，内安外攘，威棱远耀，曷任珮慰！凯章从征数省，夙称能军。此次由粤入闽，饷绌兵单，遽至蹉跌。贼焰遂张，官军屡挫。闽中粮少，贼志必不在彼，仍恐为江、粤、湘、鄂之公患。近接军报，长左营在古田获一小胜，黄、高二军在漳州获一大胜，稳战稳守，或可渐殄逆氛。

弟赴鄂督剿之行，虽经中止，而豫捻未歼，鄂、皖连疆，仍应周防。前调湘、淮各军，分赴黄州及三河尖，续奉廷旨，饬令该军入豫，归僧邸调遣。比以邸部在宝丰剿贼获胜，命湘军、淮勇无庸赴豫。淮勇铭、盛等营，由少荃咨商闽省，应否令其援闽，再行定夺。湘军南、连等营万人，业经国藩奏明裁撤，以节饷需。此间饷项，入款日隘，出款日增，舍裁勇别无良法。前已撤三万人，今岁仍当裁去二万余人，腾出有用之饷，以供最急之需，未知能否如愿。

滇省林勿村中丞函称，咨达台端，敦催粤饷，属国藩代呼将伯。年来协助敝处厘金，为数甚巨，业已三施乎晋粟，岂敢再乞乎邻醯？然求者殷殷，不能不为转达也。

南坡翁开缺一疏，十二月二十六日得旨允准，恭录奉咨。陶令庆仍〔云〕开复一案，系以留江入奏，嗣经尊处奏留在粤，应无庸再令回江。史伟堂拟保开复原衔，以副雅属，然此间人多事少，实无片席可以位置。渠现回粤，请阁下留之左右，随宜驱策。九舍弟归舟安稳，冬月抵里，病渐痊愈，安心静摄，可冀复元。诸蒙廑念，附报一二。专泐布复。敬请台安，顺颂新祺。不备。

再，闻星使至湖南查办事件，仍牵涉椿、李二员所控之案，恽帅为言者所劾，一并严查。椿、李以劣员获咎，讦告上司，有识者皆知其反噬之端，志在讹索，不审何以屡查不已？恽帅才大心细，办事能破除文网，而又不悖乎今日之轨辙，舍沅弟屡称其才识似胡文忠，精能过汪蘅甫。顷何子贞前辈过此，亦称诵不置。弟方佩阁下知人之明，种福敝省。此番磋磨，不卜果能镜明冰解否？

此间江南五郡吏治向归苏州中丞主政、江北六州郡吏治向归督署主政者，顷奉旨仍照近年事例，暂由漕辕主持。弟不与闻吏事，政务较简，一意裁撤各营，以节饷需。惟欠款过巨，罗掘一空，尊处如可腾挪，能惠协十万金，则贶我者大矣。再颂寄翁同年大公祖大人台安。

431．复李瀚章正月二十六日

邸部获胜，湘、淮各军毋庸赴豫。左季高盛气凌人，淮军如援闽，各将多不乐为用。皖属豁赋，奉旨允准分别蠲免。

筱泉年兄阁下：

腊月十日泐复一函，新岁接展惠书，因时祓饰，并悉种切。比谂政通人和，宜春多祜，迓国恩之优渥，增家庆之蕃，企颂无量。

此间近状，诸称平顺。豫境捻踪尚无定向，邸部在于宝丰逼贼而营，获一胜仗。得旨令湘、淮各军毋庸赴豫。刘铭传等现驻六安，候少荃咨商闽省，如须该军援闽，恐须南渡，由徽州一带入闽协剿。癸亥秋间，季泉曾与侍逆搏战百日，能知贼情，如果率淮勇援闽，或有裨益，且可暂辍甘凉之行。然左帅盛气凌人，各军多不乐为用，恐季荃亦当望而却步。闽中贼势蔓延汀、漳、龙一带，官军前次屡挫。比闻长左营在古田获一小胜，高、黄二军在漳州获一大胜。稳战稳守，或可渐殄寇氛，不复为江、粤、湘、鄂之患，斯幸甚耳。

皖属豁赋一案，十二月二十八日出奏，正月十二日已奉恩旨允准分别被扰轻重年分蠲免，珂乡孑黎咸获苏息。兹将誊黄附寄一纸照收。

江南新中举子，原籍距抚署较远者，奏明由督署给咨，俾得无误会试之期。并筹款每人给三十金，以资膏秣，计偕人数当可稍多。

次青之事，鄙人曾有信与少荃密商，未知能否挽救，想竹报或略述及。诸惟心鉴。复问台安，顺颂春祺。

432．复杨襄云正月二十六日

侍、康入闽，张凯章、林文察先后殉难。

襄云尊兄大人阁下：

新岁接展惠书，因时祓饰，纫戢曷任！敬惟迓福承恩，宜春多祜。播直声于天下，事比裂麻；溥大利于海王，功参微管。引詹吉霭，倾颂靡涯。

此间近状，诸叨平善。豫境捻踪尚无定向，鄂、皖连疆，犹多后虑。侍、康诸酋踞扰闽中，汀、漳一带遍地贼氛。张凯章廉使、林军门文察先后殉难，逆焰遂张，不独珂乡之忧，亦恐仍为江、楚、两广之患。比闻援师获胜，稳战稳守，或可渐就驱除，殊深殷盼。专泐布复。敬请台安，祗颂春祺。附璧谦版。不备。

433．复英翰 ⁽¹⁾ 正月二十六日

僧邸获胜，湘、淮各勇毋庸入豫。不知黄部已起行赴豫否？

西林尊兄大人阁下：

新岁接展惠缄，因时祓饰，纫戢曷任！敬谂迓福承恩，延釐笃祜。金铙奏凯，吉已叶于师中；玉荣，春更浓于天上。引詹矞霭，抃颂良殷。

此间近状，诸称平顺。豫境捻匪经僧邸督剿获胜，湘、淮各勇已奉谕旨毋庸入豫随征。闻中丞两次疏留台旆驻颍，而令黄副将秉忠所部赴豫，未知该军已起行否？专泐。复颂新禧，敬请台安。祗璧谦版。不备。

————————————————————

(1)  传忠书局稿本误题为“复吴方伯”。

434．复刘齐衔正月二十六日

豫捻西轶东窥，鄂、皖犹多后虑。侍、康扰闽，张、林先后殉难，恐将为江西、楚、粤之患。

冰如尊兄大人阁下：

昨冬复函，计达台览。新岁接展惠书，因时祓饰，纫戢曷任！敬维迓福承恩，宜春多祜。盼陇云之敛彗，兵气全销；美秦地之宜禾，丰年屡告。引詹吉霭，企颂无穷。

弟久领师干，频更岁籥。自移江表，诸托顺平。惟豫境捻踪尚可西轶崤函，东窥梁宋，鄂、皖处处接境，犹多后虑。侍、康诸酋窜扰闽中，汀、漳、龙一片贼氛。张凯章廉使、林军门文察先后殉难，逆焰方张，不独珂乡之忧，仍恐为江西、楚、粤之患。比闻援师获胜，稳战稳守，或可渐就驱除。知注并闻。复颂春祺，敬请台安。附璧谦版，不备。

435．复彭申甫正月二十六日

章疏及批答文字中不当处，祈予指示。表墓之文，容稍暇再为撰述。

丽生仁兄大人阁下：

前闻世兄题名桂籍，裁贺稍稽。顷接惠书，祗聆谠论，曷任感佩！伏审兴居康胜，动履绥和，喜兰玉之敷荣，卜泥金之迭报，企颂靡涯。

世兄来信，已由汉镇取道汴梁北上，未果东来，俟有便差入都，再致贺忱。

此间近状，诸托平顺。入豫之捻，窜闽之寇，滇、黔之贼匪，关陇之回党，人数犹众，氛祲未销，不知何时始得一了百了。国藩久从征役，日履危机，惧成功之难居，忧盛名之莫副，亟思辞权谢事，而经手各件首尾繁多，非一两年不能料简清楚。才识本极薄劣，精力近更衰颓，日夕惴惴，恐蹈大戾。所有公牍、私函亲加核定，折奏则尤审慎。来示谓章疏及批答文字，宜加谦退，无设宣露，不知指何折何牍言之？便中祈再指示。远蒙忠告，敢不拜嘉？

老伯母太夫人表墓之文，容稍暇再为撰述。年来俗冗猬集，久荒文字，不敢轻于下笔，先祖父母、先严慈行述墓表，俱未能敬谨为之。此外，师友宿诺多未遽偿，实深愧歉，尚希鉴原。专泐肃复。敬请台安，祗贺大喜。不备。

436．复乔松年正月二十八日

长官店不必添县。将领武弁中贤者少而不肖者多，暂不拟添缺。皖南道终须回驻芜湖。饷项奇绌，舍裁勇别无良法。

鹤侪尊兄年大人阁下：

正初泐布复函，续接手书数件，具悉种切。令弟观察留江，猥蒙专缄谦谢，非所敢承。阁下疏请回驻皖省，比已接奉谕旨否？会奏蠲豁皖赋，十二日钦奉恩旨，恭录咨达。同日廷寄，以僧邸剿捻获胜，令刘铭传等无庸赴豫，亦经录咨在案。铭军暂扎六安，候少荃咨商闽省，如须该军援闽，固当移营南渡；即不赴闽，亦必调至江以南，不赴尖镇。王才秀应否留尖，伏候卓夺。目下西林留颍，紫樵驻寿，钧营在桐城，皖北有此数军，当敷防守。紫樵来此一晤，已于二十三日动身回防矣。

承示疏稿，雉河新县系奏准之案，长官店再添一县，似可不必。弟前批答李守，已言该处无庸添县，抄呈台览。龙山若添副将，即须增兵增饷。弟与将领武弁交接日久，总觉贤者少而不肖者多，添缺而补一贤员，有事未必能御侮；添缺而补一劣员，平时反恐其扰民，似亦在可已之列。淮河水师应在淮扬镇标拨船分汛，俟复议长江水师营制一并定议，由敝处主稿，咨送尊处酌核后再行具奏。皖南道终须回驻芜湖，该处虽在南岸，而与北岸之安庆亦可互相控引。尊稿拟析皖北为两道，画安庆以隶之，自系审时度势，因地制宜。第上年漕帅会弟奏复设淮扬道缺，台谏又请毋庸复设，奉饬交王大臣会议。应候接准部复，彼案定后再议此案。是否？仍候鸿裁。张贯忠拟补全椒把总，即如尊旨办理。扬、镇两台报销清单，前咨请由尊处复奏，想已接到。顷潘芸阁河帅函询，咸丰年间宁国粮台报销，应由何处奏报，已复函请其径送尊处办理。亦以绅士之事，以呈明抚署咨奏为宜也。李先义不安本分，原应重惩，据供悔悟，姑准自新，具如尊旨。

此间近状，诸叨平顺。饷项奇绌，入款日隘，出款日增，舍裁勇别无良法。前裁三万，今岁仍应裁二万余人。刘、朱等军均经奏撤。安庆毛道、喻镇两军并已裁遣，调王镇陞字营驻防皖垣，可资巡守。知关廑系，附布一二。肃复。敬请台安。不备。

437．复李鸿章正月二十九日

刘铭传等二军须令仍回大江以南。江浙肃清，淮勇别无用武之地，似不能不遣之入闽。减赋之事，祈一并核夺。

少泉宫保世仁弟阁下：

十二日松岩方伯带到惠书，聆悉一切。新岁为客多所困，裁复稍稽。比审侍闱万福，玉躬康胜为慰。

刘铭传等二军既免中州之行，自须令其仍回大江以南。若入闽归左帅调度，敝处诸将俱不甚愿，不知铭、盛等军毫无意见否？果乐为之用否？目下江浙一律肃清，淮勇精锐未渫，别无用武之地，似不能不遣之入闽，竟东南之全功，绝皖吴之后祸。左帅近有信与尊处商定否？此事应由卓夺复奏，敝处即不疏告矣。

减赋之事，与松岩再三商榷，常镇普减十分之一，另案办理。苏、松、太仓按科则核减，减漕之外再疏请减钱粮，三者皆已议定。尚有未甚定者，苏、松、太仓虽按科则，而轻则亦普减十分之一。鄙意欲将此层奏明，恳请明降谕旨，俾轻则者不至再生觖望。松岩之意，以为轻则者得减十分之一，已属格外优厚，尽可不必奏明。五郡请减钱粮，松岩之意请普减十分之二五，鄙意嫌其太多，欲以十分之二为止。斯二者尚未议定，敬恳阁下折衷裁酌。于已定三端，未定两端，一并核夺，拟一疏稿寄示，将来仍由尊处拜发，以符原案。扬州须淮军四营驻防，必不可少，请速筹之。苏、松之捐，乃能增益十万串，感赖何极！敝处今年裁二万五千人，计须百七十万金也 ⁽¹⁾ 。复问台安。

————————————————————

(1)  旁批：“补去年裁营之饷在内。”

438．复黄钰 ⁽¹⁾ 二月初三日

略告豫捻防剿情形，说明河、漕、盐三大政处置办法。

孝侯仁弟馆丈阁下：

前接惠书，掞张溢量，并聆崇论，良用感纫！冗务匆匆，阙然未报。比维星轺按试，恩命联膺，采《唐风·蟋蟀》之篇，赓《卷阿》“凤凰”之咏，引詹吉蔼，企颂靡涯。

国藩久践戎行，略无裨补，老师糜饷，阅有岁时。仰托朝廷福威，获蒇金陵之役，实因人以成事，敢贪天以言功？乃蒙圣主逾格之褒，并叨友朋过情之誉，抚躬循分，但有祗惧！昨秋自安庆移驻江宁，区画善后，料理科场，碌碌鲜暇。冬初鄂寇方张，奉命赴楚督剿，旋以发降捻遁，遂辍西行。而豫捻未就驱除，皖疆犹多后虑。侍、康诸酋由江窜闽，踞扰漳、龙，官军屡挫，岁杪稍稍获胜。鲍部留江各营，苏军、洋枪各队先后援闽，或可殄灭寇氛，曷胜殷盼！

徽郡地介江浙，群盗所争，频年苦战不休，今始少定。国藩忝任疆寄，未能早清全皖，区区都亭赋粥，何补纤毫！至于采访忠义，罢撤户捐，皆地方应办之事，敢劳称谢？昨冬复奏蠲豁皖赋，以各属被扰之重轻为蠲免年分之多寡，已蒙恩旨俞允，珂乡孑遗，咸获苏息。惟是东南浩劫，创巨痛深，虽大难之初夷，仍抚绥之未遍。悯生灵之久困，复元气以何年？

承示河、漕、盐三大政，洵目前之要务。河运难以骤复，鄙见亦以为然。癸亥九月疏请南漕普改海运，概征本色，部议未遽施行。今江北各属及皖北之由洪泽湖北达者，业经漕帅先行试办河运，雇用民船，暂不钉造粮艘，试行一年，利弊自见。吴中漕赋，苏、松、太最重，癸亥五月会奏请减，旋经部议，苏、松、太按原额三分减一，常、镇照原额十分减一，现饬司将苏、松、太三属按照科则递减，而总数仍以三分之一为断。常、镇二属不分科则，统减十分之一，与苏、松、太分案办理，并无去七留三之议。此次奏定，即为定额，亦不必先以三成起征，递年加减，至适中而止也。盐课为国帑大宗，尊意直省统赋盐税，此项盐税若赋之灶户，求如农人之输租，则灶户滨海蓬栖，终岁鬻盐，仅能糊口。一旦责令按纳赋，逋欠必多。若赋之场官，求如州县之收粮，则向来岁征折价，每场仅数千金，尚不能年清年款。一旦责令按场赋盐，以两淮课额摊计，大场须摊五六十万，小场亦二三十万，断难办到。且直省盐纲各分引地，难以统治，不能不就淮论淮，但使利绝中饱，弊去太甚，保本恤商，则行票未始非策。自江路畅通，淮甸澄清，两淮票盐章程业经刊定通行，尚无窒碍。他族亦不得擅此利权。中外交涉自有条约，彼亦无从觊觎也。远承筹议，辄报一二。诸惟心鉴。敬问台安。不备。

馆愚兄曾国藩顿首

————————————————————

(1)  黄钰，字孝侯，安徽休宁人，时任山西学政。

439．复李鹤章二月初三日

略告豫、闽军情及裁撤兵勇事。

季泉世仁弟阁下：

接十四日手书，具悉一切。

豫中捻匪闻尚在鲁山、宝丰一带。邸帅驻军宝丰，逼贼而营，大获胜仗，得旨湘、淮各军无庸赴豫助剿。湘军刘、朱等部已如国藩前奏，着即遣撤。淮军铭、盛等营本奉旨赴闽交左帅调遣，少泉改调松、勋两军援闽南，则铭、盛尚可暂驻皖北六安一带。如河南一律肃清，再定所向。

闽省军报，长左营在古田获一小胜，高、黄二军在漳州获一大胜。皆腊底之事，不知近日情形何似。外间谣传浙境有贼，马穀山中丞十九日来信，浙江安堵，当无它虑。

此间饷源日匮，入款见少，出款见增，不能不多裁湘勇。上年已裁三万，今年仍应裁二万余人，以节饷需。且湘勇锐气渐销，实赖淮勇以济其穷。鄙人设立淮勇之初，早已见及此层也。复问台安。

国藩顿首

440．复吴棠二月初三日

贺其子弟亲友一并中试，谢赠《清河县志》。

仲仙尊兄大人阁下：

迭接惠缄，欣审昨岁榜发，庆集德门，子弟亲友并与苹鹿笙簧之礼，抃贺曷任！

令侄与万、王诸君来此，获瞻英度，匆匆别去。淮属张景煌等十三名及全椒、金峘旗扁、银两均交来使，并备牍咨复矣。

承惠《清河县志》，搜废起坠，综纲挈维，有裨治理，足继康、陆诸作。阅诵后跋，淮水沧桑之感，通甫人琴之恸，岂胜慨喟！远蒙持赠，纫谢奚如？

豫境之捻经邸军逼剿获胜，贼踪渐西。得旨令刘连捷、刘铭传等军无庸赴豫助剿，而令少荃咨商左帅，应否须铭军援闽。少荃先已饬提督郭松林等松、勋各营，由海道赴厦门入闽援剿矣。附布一二。肃复。敬请台安。诸惟崇鉴，不备。

愚弟曾国藩顿首

441．加吴棠片二月初四日

请谕饬官绅竭诚劝办江北新捐。

再，上年夏初敝处饷绌，饬司在于江北劝捐，未果举行，仅于统捐项下匀拨数成。迨金陵克复，善后各务需款更多，饬司复理前捐，据禀先行捐借少许，展至腊月开局以舒民力。目下江北向有之统捐、沪捐、团练筹防筹捐均经停止，民力稍纾而敝处饷源愈匮，裁撤兵勇，欠饷尤巨，亟应筹画。比已札饬司道在于江北里下河再行劝捐一次，并备文奉咨在案。篪轩面称奉到台函，尊处统捐款项亦已停解，全尽敝处办捐，足纫舟谊。所有此次江北新捐，仍祈鼎力维持，谕饬官绅竭诚相助，洗心剔弊，俾于敝处大有裨益，不胜感祷！再请仲仙尊兄大人台安。

弟国藩顿首

442．复王必达二月初五日

略告豫、闽军情部署。

霞轩仁弟阁下：

新岁哲嗣公车过此，获瞻英度，接披手翰，藻饰为惭。旋以汇保一疏猥劳缄谢，非所敢承。就谂荣晋豸章，华飘翠羽，卜真除之在即，更吉语之频传，家庆国恩，企祝无量！

国藩赴鄂督剿之行虽经中止，而豫境捻踪尚无定向，鄂、皖连疆，皆其熟径，犹多后虑。侍、康诸酋踞扰漳、龙，闽、浙官军前此小挫。比闻长左营在古田获一小胜，高、黄二军在漳州获一大胜，苏省又调松、勋等营，洋枪炮队由海道入闽援剿，或可共殄寇氛，不复为江西之患，斯幸甚耳！

昨岁秋冬之交小有旱灾，腊前春后连番雨雪，当可占丰年之庆也。复问台安，顺颂大喜。

国藩顿首

443．复徐士穀二月初五日

略告豫、闽军情及江南乡试情况，白鹿书院之事，难于措辞。

稼生老前辈大人阁下：

正初接冬月，望日环章，祗悉一切。敬维兴居康胜，纂述崇闳，企慰曷已！

此间近状，诸叨平顺。豫境捻踪趋向未定，鄂、皖连疆，皆其熟径，犹多后虑。侍、康诸酋窜扰闽境，漳、龙一带遍地贼氛。闻援师于岁杪获胜，如能遏其回窜，不复为贵省及楚、粤之患，斯幸甚耳！

江南乡试腊月十五揭晓，主试刘蕴斋冏卿业已进京，平景孙太史回籍后再行北上。闱墨博大昌明，观者谓为近年所罕觏。张香涛策卷收到，谢谢！尊函已交便差带京。

白鹿书院现系胡研生侍御主讲，碍难措辞。江西大小事件，此间亦丝毫未得与闻，伏希鉴亮。肃复。敬请台安。摹璧谦。不备。

馆侍曾国藩顿首

444．复刘成忠 ⁽¹⁾ 二月初五日

答谢贺简，顺询豫中近状。

子恕仁弟馆丈阁下：

春明判，十有余年。昨腊接展惠缄，稍纾离绪。借审东观清华，西台峻整，一麾出守，众志成城，屡奏肤功，迭荷褒宠。龚遂化民于渤海，张乔平寇于岭南，方之古人，亦何多让！引詹矞霭，倾企无涯。

国藩戎行久践，颇历艰辛，未能早靖烽烟，拯民水火。仰托朝廷威福，获蒇金陵之役，实因人以成事，敢贪天以言功？乃蒙圣主逾格之褒，并叨友朋过情之誉，抚躬循分，祗惧方深。而尊函谓一介之有容，只千古而无对，既掞张于往事，复敦勖夫岁寒，情眷弥殷，感悚何极？自惟才识薄劣，精力衰颓，怵成功之难居，忧盛名之难副，夙夜惴惴，恐蹈大戾。况入豫之捻、窜闽之寇、滇黔之贼匪、关陇之回党人数犹众，氛祲未销，天意茫茫，不知何日始得永毕永讫。即以珂乡言之，名都文物殄瘁风尘，丁口孑遗十不存一，田芜莫治，蓬蒿没人。幸蒙皇恩浩荡，蠲赋轻徭，而创巨痛深，挽回无术，兴言及此，危虑如何！尚冀惠我箴规，以匡不逮。

承示豫省军情，惩涓遏流，观焰虞灼，具征卓识。比闻邸部在于宝丰大捷，当可迅殄捻氛。湘、淮各军业已奉命，无庸赴豫助剿。近日豫境情形又复何似？便中惠示一二。专泐复谢。敬问台安。诸惟心鉴，不宣。

曾国藩顿首

————————————————————

(1)  刘成忠，字子恕，江苏丹徒人。咸丰二年进士，历官翰林院庶吉士、编修、河南汝宁知府、汝光道。

445．复李鸿章二月初九日

减赋之奏，由苏拟稿后，或由苏发，或由宁发，均无不可。松勋八千人自足以靖闽难，铭、盛两军请仍留皖北，以备豫捻。魏荫亭急思回籍一行，请即派员接管。

少泉世仁弟宫保阁下：

初四日接奉惠书，知前复一缄尚未达览。此间近状平安，雷雨风雪，严寒逼人。春行夏令，兼行冬令，于麦收必大不利，恐兵事仍有反复。天意茫茫，不审东南孑遗果得脱离水火否？

减赋一事，请尊处定拟奏稿。初非有所推诿，特以鄙人于钱漕中原委条目不甚明了，幕中亦乏熟手。由苏拟稿后，吾两人悉心核定，或由苏发，或由宁发，均无不可。松勋八千人赴闽，自足以靖闽难，铭、盛两军请仍留皖北，以备豫捻。另牍咨达冰案。苏饷本不甚裕，而皖、宁近撤七千人，需费甚巨，故咨请速解苏捐，尚祈俯充饬筹为荷。

魏荫亭观察急思回籍一行，求为代达下情。其所司之事，请即派员接管，俾得乞假放归，同深感赖。浙江所奏织造停收关税，月拨万串，酌量办贡，此间拟即仿照具奏，不知苏州亦欲稍变科臼否？谕旨催季泉、逸亭赴甘，敝处拟以甘肃饷绌，仅供都、杨、鲍、蒋等军不敷已巨，李、金均不宜带兵赴甘。杨奏七省各分三成厘金，亦拟奏驳。尊处于此二端如何复奏，祈将大稿抄示。顺请台安。诸惟心鉴。

446．致骆秉章二月初十日

饷源日匮，必应多裁兵勇以供急需。祈饬司购谷二万石，分批委解安庆。

籲门宫太保老前辈大人阁下：

前闻尊体违和，良深驰系。比想玉躬康胜，勋福弥隆。翘企崇晖，敬祝无量。

国藩于去岁九月移驻江宁区画各务，百绪繁兴，碌碌鲜暇。赴楚督剿之行，奉命中止，而豫捻尚未就歼，皖疆犹多后虑。侍、康诸酋踞扰闽境，贫民从乱如归，势将仍为江、粤、两湖之患。饷源日匮，贵省及江西厘金均经归还，东征局之半厘除留清遣勇欠饷外，亦奏明于五月停止。入款日见其隘，出款反觉其增，必应多裁兵勇，或可腾出一二以供急需。

金陵兵燹之余，百物荡尽，谷米尤为缺乏。上年秋冬久旱，入春雷电雨雪，阴阳交争，殊有荒歉之虑，亟宜预筹储蓄以济兵民之食。业经札饬司道在于湖南、湖北、江西等处各采办谷二万石，另备咨牍，奉请尊处饬司在于川省购谷二万石，分批委解安庆。所需谷价，或由东征等局汇兑，或在荆宜盐厘项下专员解川，均俟达川复函到日定夺归还。伏祈鼎力维持，谆嘱购办，于水未封峡之先，连樯东下，以济急需。望切祷切！专肃布恳。敬请台安。诸惟崇鉴，不备。

馆侍曾国藩顿首

447．致江忠濬二月初十日

所撰江忠源神道碑文当即寄呈。嘱在川省委员购谷二万石，分批解赴安庆粮台。

达川仁弟大人阁下：

腊月二十三日泐复一函，计达台览。辰维政通人和，荣问嘉鬯，企颂无穷。

唐训导焕章比抵江宁，带到令兄忠烈遗集行状，均已照收。拙撰忠烈神道碑文，顷亦脱稿，寄呈台鉴，并求伯昭兄指正得失，至感！至感！

此间近状，诸托平顺。惟豫捻未歼，闽寇未灭，江、皖、楚、粤与豫、闽接境，犹多后虑。江北六州郡吏治向归督署主政者，现仍暂由漕帅主持，鄙人不甚检校吏事，一意裁撤各营以节饷需。前此已裁三万，今岁仍应裁二万余人，腾出有用之饷，以供最急之需，未知能否如愿。

目下江、皖兵勇尚多，金陵米谷缺少。去岁秋冬久旱，今春雷电雨雪，阴阳交争，虑有荒歉之象，亟应预筹储蓄，以济兵民之食。业经札饬楚、皖分销盐局在于湖南、湖北、江西等处各采办谷二万石，仍恐不敷，另备公牍，请阁下在于川省产米之区，委员代购谷二万石，分批解赴安庆粮台交收。所需谷价银两，川中如有应解湘省之项截留汇兑，敝处即于东征等局拨还，如无款可以汇拨，俟尊处复牍到日，即在荆、宜盐厘项下专员解川归款，断无蒂欠。前次台旆由皖赴蜀，留驻夔、万代购军米，休戚相关，固已万众感德。此次仍仗大力督饬贤员，赶紧收买，于水未封峡之先连樯东下，以济急需。感切祷切！专泐布恳。敬问台安。迅候示复。不宣。

国藩顿首

448．复唐景皋二月十九日

孔提纲一案，当置之重典。因抚署相距较近，仍应请示定夺。

鹤九仁弟阁下：

专差赍到来函，阅悉。

孔提纲一案，前此派兵剿办，本应捕获正法，彼时糊涂了事，实不妥善。该匪幸免刑诛之后，若能悔罪自新，或可恕其既往。乃去年复有打卡之事，如果审实，应照强盗打劫仓库无论已未得财斩枭之例办理。即使打卡之事不尽确实，就本案拆节孝坊一节，亦可从重惩办。余令何故代求抚辕免究，殊不可解。该匪私铸致富，从贼通苗，率众抗官，重利殃民，均为常赦所不原。今仍怙恶不悛，终恐为地方之害。既经尊处提讯核详，鄙意欲即置之重典。惟抚署相距较近，阁下仍应请示定夺，国藩亦不执成见也。复问台安。

国藩顿首

449．复彭玉麟二月十九日

起造会馆之料以另办为是。长江水师各条俟咨商沿江督抚妥议会奏。长江地图俟绘就寄呈。

雪琴仁弟大人阁下：

迭接手书，知贵恙渐就轻减，不须医治，至以为慰。

上年所刊金陵房屋条款，未经焚毁之屋概不许拆。此次起造会馆之料，自以另行采办为是。更正之札，业已会印饬行。大咨长江水师各条，俟复核咨商沿江督抚，妥议会奏。万寿折即为代办，本月二十七日专差赍京。康熙四年未奉恩诏，十龄庆典向不举行也。戴德祥加衔，刘光裕请封，并俟汇案出奏。刘开生派往江北查勘河工，顷始回省。长江地图即请幕中方元征摹绘，惟画如茧丝，字如牛毛，不易蒇工，绘就再行寄上。

豫捻有窜向蒙、亳之信，已檄饬铭、盛等军及寿春易镇相机防剿。闽中之贼踞扰漳、龙如故，少荃已派松、勋十六营航海援闽矣。

前约二月间国藩自安庆归来，与阁下同游焦山，兹因上游无事，鄙人不复赴安庆。俟天气稳晴，三月清和，再专函请阁下来此间践焦山之约可也。复问台安。

国藩顿首

450．复魁玉二月二十三日

开缺之请可援案办理。留省一节，暂无缺可补。饷项奇绌，舍裁勇别无良法。

时若尊兄大人阁下：

使至，接展惠缄，借谂台祉绥亨，军民安谧，至以为慰。

奎参将全家殉难，情殊可悯。所请暂开广西游击之缺，俟照来咨援案办理。惟留省一节，目下无缺可补，颇觉难于位置。

此间近状，诸称平善。惟饷项奇绌，入少出多，舍裁勇别无良法。上年已裁三万，今岁尚应遣撤二万余人，以节饷需。豫省捻踪有窜向蒙、亳之信，皖防吃重，徐、宿、淮海等处亦虞震动。已檄皖北各军相机防剿，未知能否有裨。附布一二。复问台安。并缴大柬，不备。

愚弟曾国藩顿首

451．复马新贻二月二十四日

任兰生不能应调。闽中贼势蔓延，苏军、娄镇往援，另令宋国永带霆军赴蜀。湘勇必须裁撤，以节饷需。豫捻有窜向蒙、亳之信。

穀山尊兄大人阁下：

两接惠书，借谂玉节巡工，元旋叶吉，企慰靡涯！

宁、嘉减赋章程收到，所谓地漕等银每两连耗征银一两一钱者，即指功令之一正一耗言之乎？抑一耗之外又加一钱乎？即使加征一钱，亦极轻矣。俟全漕减有定章，仍希饬承抄示。

此间议减苏漕，减额赋已有定议，减浮收则尚无端绪。江北厘务仍令雨亭兼办，泰局已移至扬州，可以就近兼顾。畹芗办理正阳盐局，厘剔鹾弊，尚须随时晤商。一手经管，难得替人，未便应调，伏祈鉴亮。

示及浙省守令中颇不乏才，良用欣慰。闽中贼势蔓延，苏军已航海往援。鲍部留江万人，娄镇已统之援闽。江西奏留春霆，未蒙俞允，饬令不待假满即速趱程出关剿贼，断难再奏。顷江西已备途费十六万，令宋国永带霆军赴蜀矣。

敝处湘勇必须裁撤，以节饷需。苏军、淮勇锐气未减，迭商少荃不撤淮勇以备不虞，必能协防棠疆，策应江、皖。

豫捻窜扰新郑、尉氏，又有窜向蒙、亳之信，已檄刘铭传、周盛波、易开俊等军相机防剿。鹤帅亦令黄鸣铎守亳、英西林驻颍矣。知念附告。复问台安。诸惟心鉴，不备。

愚弟曾国藩顿首

452．复富明阿二月二十四日

江宁驻防坐饷，于新定章程后仍旧提放。所奏马干银两应饬司筹给。向在江北所领行粮则例应停支。

治安尊兄大人阁下：

十六日接到手书，敬悉尊恙尚未痊愈，曷胜系念！天气渐暖，顺时节宣，当易复元。

扬防比已撤竣。将来江宁旗营仍须荩筹经画一切，鄙人亦得时常晤对，企盼良殷！

江宁驻防坐饷，上年据藩司议详，于金陵加成厘捐内按月提拨银一千六百四十两，由司核数放给，当经敝处批准在案。目下新定章程，加成厘金归并正捐，而此项坐饷为官兵计口授食之需，自应仍由藩司于地丁内照旧提放。其马干银两，既经尊处奏明，亦应饬司筹给。至该官兵向在江北支领行粮，既已归伍，例应停支。敝处饷源日匮，所统马队千余业已全撤。绿营归伍者坐饷尚不能给发一半，旗营虽可稍优，而行粮则实难增添。有方台命，尚祈鉴原。肃复。敬请台安。不备。

愚弟曾国藩顿首

453．复乔松年二月二十四日

易部银款当令安庆粮台妥为筹济。前奏改拨皖饷二万系给刘连捷等军，难于改拨铭军。何署司请留漕折一案，批令确查详复再行会奏。

鹤侪尊兄年大人阁下：

前月二十八日汇复寸函，定蒙鉴照。续接迭次惠书，敬谂旋节皖垣之疏已奉俞旨，比因豫捻东趋，暂缓启行。

颍、亳之防，英、黄等军分投堵御。此间亦于初十飞饬刘、易各部相机防剿，咨达冰案。易部虑在缺粮，是以函请接济食米，拨银归款。承示借银给令自行采买，良用感荷！尊处银款奇绌，弟所深知，嗣后当令安庆粮台妥为筹济，不敢更劳贵台经画。

国藩前次奏定江北粮台改拨皖饷之二万，系拨给刘连捷等军，并非指拨刘铭传等军，碍难改拨尊处。盖铭军本食苏饷，或可转抵江、海关项。刘连捷军由敝处发饷，与江、海关无涉也。

何署司请留漕折一案，昨经详到来文，于米数、银数均未声叙，奏准豁漕各属，先征续停之处亦未言及，批令确查详复再行会奏，录批奉咨。

朱道守谟腊月来此一见，早已回楚。此时或在湖北，或在原籍泾县，或在湖南平江寄寓，不知其详。大旆至安庆，当可踪迹而劝谕之也。专泐布复。敬请台安。诸惟心鉴，不备。

年愚弟曾国藩顿首

454．复黄锡彤二月二十五日

豫捻未歼，闽寇未灭，深虞兵事反复。代办封轴，已请小舲汇交带转。

晓岱尊兄大人阁下：

顷接惠书并广西闱墨，纫谢曷任！敬惟使节元旋，荣问庥畅，引詹吉蔼，企颂无穷。

此间近状，诸托平顺。惟豫捻未歼，闽寇未灭，江、皖、楚、粤与豫、闽接境，犹多后虑。入春以来，雷电雨雪，阴阳交争，深虞兵事反复，抑或年谷不登，日夕惴惴，焦灼实深。江北六州郡吏治向归督署主政者，现仍暂由漕帅主持。国藩不甚检校吏事，一意裁撤各营以节饷需。前此已裁三万，今岁仍应裁二万余人，腾出有用之饷，以供最急之需，未知能否如愿耳。

承示代办封轴，去岁腊杪领齐，正月间敝处折弁进京，函请小舲兄汇交带转，想已见付，诸费清神。肃复。敬问台安。统惟心鉴，不备。

馆愚弟曾国藩顿首

令弟均此致候。

455．复贺寿慈二月二十五日

豫捻未歼，侍、康踞扰闽境，官军饷源日匮。

云黼尊兄大人阁下：

顷接惠书，猥以戋戋馈岁远辱藻芬，弥增愧歉。敬惟宣猷宪府，懋绩容台，历清要而允升，荷恩光之迭贲，引詹吉蔼，抃庆靡涯。

此间近状，幸叨平顺。惟豫捻尚未就歼，鄂、皖犹多后虑，侍、康诸酋踞扰闽境，贫民从乱如归，亦恐仍为江、粤、两湖之患。敝处饷源日匮，入不敷出，为数甚巨，本应多裁兵勇以节饷需。上年调赴鄂境诸军，银米概由皖台供支，原以备御捻匪回窜，旋接鄂中咨称，本省官兵足敷防剿，敝军遂已遣撤，而令淮勇暂留皖防。如果楚中复有寇氛，自可移师协剿，不敢稍分畛域也。专肃布复。敬请台安。摹璧晚谦。不备。

愚弟曾国藩顿首

456．复陈廷经二月二十五日

所示重税木棉一节，俟饬局员妥议核办。所疏海防各条，轮船早已试造，火器已有专局。长江水师提督一席，业已简放有人。饷项奇绌，舍裁勇别无良法。

小舫尊兄年大人阁下：

顷奉惠书，猥以馈岁微仪，远蒙藻饰，弥增愧歉。敬维台祺懋介，福履绥愉，企慰曷已！

承示重税木棉一节，查通商章程，英、法、美三国俱有棉花进口，似不独产于花旗一处。内地棉花出口每百斤纳银三钱五分，税则甚轻。江北厘捐向以通海花布为大宗，抽收久有定章。目下整顿厘务，应否将此项加重，俟饬局员妥议核办。

大疏海防等条，上年十二月十五日钦奉谕旨，交国藩与少泉会商奏办。国藩辛酉年初次复奏购买轮船一折，即欲访募覃思之士、智巧之匠演习试造。厥后所购七船撤退，锐意另求造船之方，曾在安庆试办，派员出洋购买造器之器，将来开设铁厂，未知果有成船之望否？制造火器则少泉处已有专局，似可渐图自强之计。至于长江以内，轮船太大，难以纵横取势，仍以长龙、舢板为宜。前经疏请添设长江水师提督一缺，已蒙简放有人。现与彭侍郎及沿江督抚会商水师章程，上至岳州，下至崇明，分讯设官，差掺缉捕诸务头绪繁多，须俟定议方能出奏。虽未敢遽问九世之仇，亦欲稍蓄三年之艾。仰承询及，辄布区区。

此间近状诸叨平顺。惟饷项奇绌，入款日隘，出款日多，舍裁勇别无良法。前次已裁三万，今岁仍应裁二万余人。而豫捻未歼，闽寇未灭，楚、粤、江、皖犹多后虑，曷胜焦灼！专泐布复。敬请台安。摹璧晚谦。诸惟心鉴，不备。

年愚弟曾国藩顿首

457．复贾桢二月二十五日

答谢奖饰。顺告贾迪之灵榇眷属平行无滞。

筠堂宫太保中堂老前辈阁下：

倚斗望京，久疏音敬。顷奉赐书，猥蒙奖饰，感悚交并。敬维望重辩章，勋高燮理。山东出相，翊封禅于中兴；天下销兵，赖治安之上策。引詹矞霭，抃颂靡涯。

国藩久践戎行，略无裨补。仰托朝廷威福，获蒇金陵之役，实因人以成事，敢贪天以言功？乃蒙天语褒崇，重于五岳，湛恩汪，萃于一门，感激旁皇，弥增祗惧！自移驻江宁，区画善后，料理科场，匆匆鲜暇。而自鄂入豫之捻，由江窜闽之寇，人数犹众，氛祲未销。久困兵间，曷胜焦灼！

令侄迪之观察灵榇、眷属顷间过此，平行无滞，足纾廑注。专肃布复。敬请钧安。诸惟崇鉴，不宣。

馆晚曾国藩顿首

458．复张亮基三月初一日

答谢奖饰。顺告裁兵、减赋办法。

石卿仁兄大公祖年大人阁下：

壬岁以来，久疏音敬，企想实深。顷奉惠书，远蒙祓饰，弥增感悚！敬维勋祺懋介，恩眷优隆，受黄石之玑钤，销黔疆之烽燧，倾佩曷已！闻玉体违和，节宣珍卫，定占勿药有喜。朝廷倚畀方殷，似未可遽题昼锦。私怀驰系，楮墨难穷。

弟久践戎行，略无裨补。金陵之役，实因人以成事，敢贪天以言功？乃蒙圣主逾格之褒，并叨执友过情之誉。自惟德薄能鲜，忝窃非分，恐塞翁不以为福，而候人转以为讥。抚已思危，但有祗惧！昨秋移驻江宁，区画善后，料理科场，碌碌鲜暇。冬初鄂寇方张，奉命赴楚督剿，旋因鄂事已纾，遂辍西行。而入豫之捻、窜闽之贼人数犹众，氛祲未销，辖境连疆，边防孔棘，愧无余力更涤邻氛。饷需日绌，舍裁勇别无良法。上年敝部已裁三万，今岁仍陆续裁二万余人，仅留防军而已。

次山中丞前有大举援黔之疏，比闻已挂吏议。移宫换羽，俟小泉中丞抵湘后函商一切。或能助剿棠疆，即以保障梓里，曷胜殷盼！

吴中兵燹之后，丁口孑遗，十存一二，田芜莫治，蓬蒿没人。仰蒙皇恩浩荡，蠲赋轻徭，稍获苏息。苏、松、太漕赋最重，前经会奏请减，部议苏、松、太按原额三分减一，常、镇照原额十分减一，饬司遵照。减额赋已有定议，其裁减浮收，则尚无端绪也。知关廑系，附布一二。专泐肃复。敬请台安。摹璧晚谦。诸惟心鉴，不备。

治年愚弟曾国藩顿首

459．复都兴阿三月初一日

饷源日匮，须待还清漕折借款，方可月解三万，与杨分用。

直夫尊兄大人阁下：

顷奉惠书，远蒙注饰，纫戢曷任！敬维德绥银夏，威震玉关。栉沐宣勤，仰勋劳之益懋；躬桓析瑞，卜恩命之弥隆。引企矞晖，庆抃无量！

弟移驻江宁，瞬更岁序。由鄂入豫之捻，自江窜闽之寇，均未一律就歼，江、皖边防，犹多后虑。饷源日匮，除裁勇别无良法。上年已裁三万，今岁仍当遣撤二万余人，腾出有用之饷，以备最急之需，未知能否如愿。

英、选两营，本由扬州防军派出，扬防撤勇之费，系奏明借用漕折。俟将漕款还清，即可月解甘肃三万，由尊处与厚庵制军分用，已于二月初十咨复奉达。诸惟鉴照。专泐。复颂春祺，敬请台安。不备。

愚弟曾国藩顿首

460．复穆图善三月初一日

询已否出关，告鲍超已回川招勇及鄂捻窜豫、闽贼未歼、官军饷源日匮诸事。

春岩尊兄大人阁下：

昨冬复函，计当递到。顷接惠书，因时祓饰，并悉一切。敬谂威棱远耀，勋绩崇隆。谱八声之甘州，春生铙鼓；迓九宸之温诏，瑞析躬桓。引睇矞晖，良殷抃颂。

前闻伊犁告急，命督雄师出关，已否启节？鲍爵军门业已驰回四川，招募成军，即当西行协剿。惟饷需未集，不知能迅速出塞否？

此间近状，诸托平善。鄂境肃清后，捻匪窜豫，扰及汝宁一带。鄂、皖连疆，犹多后虑。闽中之贼亦未就歼，仍恐为江、浙、楚、粤之患。敝处饷源日匮，不得不多裁兵勇。昨岁已裁三万，今岁仍应裁二万余人，以节饷需。扬防业已撤竣，遣勇之费系奏明借用漕折，俟将漕款还清，即可月解甘饷三万也。知关廑系，附布一二。肃复。敬请台安。诸惟鉴照，不备。

愚弟曾国藩顿首

461．复薛书常三月初一日

谢贺夫人诞辰，并略告近状。

世香年兄馆丈阁下：

顷接惠书，猥以内子诞辰远蒙厚贶。当此兵革未休之际，本非臣僚称庆之时，况居中馈无遂之爻，尤在恒言不称之列。辱承存注，纫戢曷任！就谂筹运京储，督催缗饷，荩劳益笃，倾企良殷！

此间近状，诸叨平善。饷源日匮，一意裁遣兵勇。皖、宁近撤七千人，需费甚巨，专望苏州租捐以清欠饷。阁下亲历各属，收解必有起色。豫境捻匪分扰汝宁一带，皖、鄂边防犹多后虑。闽中龙岩收复，古田、南阳亦获连胜，而侍、康诸酋，党类犹众，仍恐为江、浙、楚、粤之患。

多仪实不敢当，谨登绛蜡，聊增炳烛之明，以志德辉之远，余珍奉璧。专复致谢。敬问台安。

国藩顿首

462．复唁嵩骏三月初二日

悼其父逝。

正月初旬惊闻尊甫鹤皋大兄大人仙逝，曷任骇悼！顷接讣函，弥增怆惋。尊甫莅任以来，于淮南鹾务实力整顿，掺履之洁，治事之忠，实所敬佩！方期运筹正策，共济时艰，乃因督办盐河工程，积劳感寒，遽尔捐馆。贤昆仲奉职京曹，应试礼闱，骤丁大故，见星南来，哀痛摧迫，自难言喻。惟长途归旐，在在不易，尚冀顺变节哀，勿过毁伤，以当大事而慰慈闱，是所切祷！

国藩羁迹会垣，未获躬亲奠醊，谨具祭幛一悬、薄赙百金，聊代生刍，伏希察收。复唁孝履。诸惟珍卫，不宣。

世愚弟曾国藩顿首

463．复吴嘉勋三月初二日

唁吴嘉宾之逝。

子猷仁弟阁下：

上年秋冬两次手书并令兄子序同年讣函，顷始接到，曷胜追悼！

苏浙败贼上窜，早在虑中。比即派兵赴援，而逆踪剽疾，遽尔由信入建，攻陷南丰，蹂躏珂乡，子序同年督团殉难，皆鄙人治军无状之咎，实深愧愤！

国藩与令兄相知有素，博学覃思，著述闳富，久所佩仰。晚年酷好兵事，思济时艰，李广数奇，动多龃龉，谓白虹之可贯，已碧血之长埋。不获亲见金陵捷音，一抒愤懑，虽蒙恩建祠赐恤，而身后清苦之况，不言可知。只以久无赴告，尚未致唁。兹承示及一切，知马鬣已封，鸰原急难，怆惋弥深。惟念令兄一生牢落，千古馨香，继述有人，克传礼学，似无遗憾。尚冀勿过悲痛，善教藐孤，是所切祷！专泐奉慰。

寄去薄赙百金，由督销局转达，即希察收。顺问近安，并唁良筹世兄孝履。不备。

年愚弟曾国藩顿首

464．复何璟三月初二日

谢贺夫人诞辰，告预筹储粮及认真究诘汉军营饷项缘由。

小宋尊兄大人阁下：

迭接手书，具悉一切。猥以内子诞辰吉词远贲，当此兵革未休之际，本非臣僚称庆之时，况居中馈无遂之爻，尤在恒言不称之列。乃蒙惠贶锦屏，弥增感悚！

谢恩折稿略加核定，请幕中屠晋卿代缮，已于二月二十七日交折弁赍京。篪轩谢折亦于是日同发，尚不为迟。

闻安庆二麦冻损，比已晴霁，未损之麦尚有几分收成否？前因风雷雨雪，阴阳交争，虑有荒歉之象，预筹储蓄以济兵民之食，除在两湖、江西采办谷石径解金陵外，咨行川省，请达川委员代购谷二万石，分批解赴安庆粮台。将来湖南之谷即在安庆收储亦无不可。四川谷石于水未封峡之先，当可连樯东下。赣州及无为采买之谷，比已解济到局否？

少岩到此接晤数次，汉军营饷项一事已悉。因毛竹丹太守在此曾经征色发声，大加申饬，前批所以认真究诘者，恐人疑为厚于喻而薄于毛也。今毛守业已全数回湘，当不复有后言耳。专泐复谢，顺问台安，并颂大喜。汇璧资版。不备。

馆愚弟曾国藩顿首

465．加何璟片三月初三日

喻镇之失，不能不加申饬。易开俊一军，需饷一万，须星速解去。陈自明部在庐江，乞随时拨解银米，以资约束。

再，喻镇之失，在面禀缴截旷万两，而回皖具禀时不符前议。至敝处批驳，斥其不应少缴，则恐喻镇在安庆时亦未接到，不独粮台接两批时已在喻镇起行之后也。各营放饷之多寡迟速，向由少岩主持，隋、江、勒三君与阁下皆未甚措意，亦鄙人所素知，特以所禀不符所言，不能不申饬喻镇，即不能不兼饬粮台耳。

昨有牍提银五万来宁，不知已起解否？此间所撤八营已逾一月，尚未发动，欠饷殊为焦急。易开俊一军，需饷一万，亦恳星速解去为荷。陈自明在庐江，其部卒向不安分，现有狱讼在金陵未结，恐弁勇寻衅生事，亦乞尊处随时拨解银米，俾不至厥食，庶足以资约束。学使棚规一案已议定否？乞速示。再问小宋尊兄大人台安。

466．复张凤翥三月初三日

谢贺夫人诞辰。略告军情，顺询皖南麦事。

炼渠尊兄大人阁下：

新岁台从来宁，匆匆一别。顷接惠书，猥以内子诞辰吉词祓饰，并由安庆寄到锦屏。忆庚申岁驻军祁门，兵事正棘，鄙人生日适巡视羊栈岭防，未敢以一酌宴劳友朋。今虽江表粗平，而东南余孽、西北妖氛未悉销除，正值宵旰忧廑之际，夫岂臣僚称庆之时？况居中馈之爻，尚非下寿之岁，辱蒙廑注，惭悚奚涯？

此间近状，诸叨平善。豫捻分扰汝宁一带，鄂、皖边防犹多后虑。闽中龙岩收复，南阳小胜，苏军航海往援。如能共遏寇氛，不复回窜江西，斯至幸耳！皖南麦事何如？今春多寒，殊有荒歉之虑。专泐复谢。顺问台安。附缴衔版。不备。

愚弟曾国藩顿首

467．复刘于浔三月初三日

谢贺夫人诞辰，嘱以后更改谦称。

养素尊兄年大人阁下：

上巳使至，接诵惠书，猥以内子诞辰远蒙厚贶。当此兵革未休之际，本非臣僚称庆之时，况居中馈无遂之爻，尤在恒言不称之列。辱承存注，感悚实深。

弟甲午乡科忝附同谱，尊称过于冲挹，久抱不安。屡次面求更改，未蒙俯从。此次隆仪，本拟谨登华幛，因幛上所书之款万不敢当，只得谨璧锦幛，敬领如意，并将全函奉缴，亦以称谓过当，悚仄无地也。以后与敝处笺简往还，尚祈改此谦称，事从其朔，无弃三十余载之年谊，至幸至感！

此间近状，诸叨平善。豫捻窜扰汝宁，皖鄂犹多后虑。侍、康诸逆闻有图窜江楚、广东之说，未知援闽诸军果能就地歼除否？殊深殷盼。肃泐复谢。敬请台安。不备。

年愚弟曾国藩顿首

468．复吴棠三月初四日

彭玉麟已奏请开缺。徐道、扬道、江宁盐巡道各缺及万启琛禀请开缺事，拟函商李鸿章定夺。

仲仙尊兄大人阁下：

前复二函，计当递到。顷奉惠书，敬谂新捧恩纶，荣权粤督。卜真除之在即，威镇五羊；荷倚畀之弥隆，福绥百鹿。引詹吉蔼，抃贺靡涯。

雪琴宫保日前来此，疏辞署理漕篆，并请开兵部侍郎之缺，已于初二日由驿出奏，想经咨达冰案。漕、辕各务稍可从容料简，俟台旆南来，一展良觌，欣企曷已！

徐道、扬道二缺，尊意拟以颜、吴两观察请补，自必允惬众望。惟弟自去年九月到宁，除江宁府、县及运司三缺委署外，余缺均未主持。此两缺闻尊处曾与少荃函商，弟亦拟函商一次。此间有江宁盐巡道缺，即日一并函商定夺。篪轩方伯因病禀请开缺，本拟批准速奏，因委署难得其人，暂令力疾治事，亦须一商少荃。弟于苏垣、清淮两处官员均未熟悉，故不敢遽决，伏希垂鉴。至淮安章守一缺，顷间业见司详，自当批准，无庸更商。

雪琴既已疏辞，如不获命，闻尚当再辞三辞，展转耽延，恐尊处成行须迟一月以外。届时新漕三万当已渡黄，则伟画业有成局，后来者易于规随矣。专泐肃复。敬贺大喜，顺请台安。不备。

愚弟曾国藩顿首

469．复陈士杰三月初四日

闽贼图窜江西、广东，豫捻窜扰汝、光。饷源日匮，只能拨济甘肃。彭玉麟已疏请开侍郎之缺。

俊臣年兄阁下：

接二月二十三日手书，敬谂侍福康愉，勋祺懋介，至以为慰。

闽中之贼闻有图窜江西、广东之说，吾湘边防犹多后虑。贵部稍觉单薄，如果增募训练成军，保障梓乡，益臻稳固。比闻闽军获胜，苏军洋枪炮队航海援闽，三月中旬可到，当能共殄寇氛，殊深殷盼。

豫境捻股窜扰汝、光，图犯罗、麻，鄂、皖处处连疆，皆其熟径。上年调赴黄州诸军，本以备御此捻，旋接鄂中咨称，本省之兵足敷防剿，敝军遂扎皖边太湖、宿松一带，而令淮勇暂留六安，饬令相机堵剿。

饷源日匮，不得不多裁兵勇。上年已裁三万，今年仍应裁二万余人，腾出饷项，备供急需。西北兵事方殷，饷需尤巨。敝处只能拨济甘肃，无力更助关外之军。关外回氛，亦恐非鲍帅所能了。

雪琴奉署理漕督之命，坚辞不赴，并请开侍郎之缺，业经具疏入奏。知关廑念，附布一二。复问台安。不具。

通家生曾国藩顿首

470．复李鸿章三月初五日

雪琴坚辞漕督。扬防腾出之饷，自应依议起解。苏、松捐款分惠，尚求赶催速解。拟请刘仲良移驻金陵。

少泉世仁弟宫保大人阁下：

接二月十七日复缄，敬聆一切。旋以内子生日猥蒙公惠私贶，情文稠迭。当此兵革未休之际，本非臣僚称庆之时，况居中馈之爻，未臻下寿之岁，远蒙存注，感悚奚涯！

令兄荣抚吾湘，固属楚南之福，而离长沙十有三年，弭节重莅旧治，亦令兄之一乐也。

雪琴具疏坚辞漕督一席，已于初二日拜发。如不获命，尚拟再辞三辞。计仲宜赴粤，必须展转迟回，当在四月下旬矣。吴道四营驻扬，扬民当可小休，而雨亭因此大获咎戾。

扬防腾出之饷，每月约厘金三万，监课二万。去岁奏明二万解皖，三万协甘，议定于五月起解，厚庵如未抵甘，自应先解都营。而詹镇援豫之师，每月分去七千，关陇三万之数，亦不能月月如额。此间兵势实成强弩之末，急思多撤以节饷需，而正月所裁金陵八营，至今未清欠饷，不能成行。苏、松捐款，承分惠四十万串，尚求赶催速解，以便续撤。

金陵城垣太大，匪类丛集，城外如雨花台、江东桥等石垒，皆不可不扎营。拟请刘仲良学士移驻于此，借其心精力果，以药湘勇之暮气。而鄙人亦常以老生腐谈与仲良相切磨，储为封疆砥柱之材，不知尊意以为何如？

闽事似已大松，豫捻又将窥鄂，上下携贰，军无固志，恐生它变。如何！如何！即问台安。

471．复乔松年三月初十日

说明铭、盛等军扎营六安及刘、朱、朱等部暂未撤遣之由，商议不移安庆协副将而另添游击营头事。告皖北荒田逆产案毋庸再奏，杨岳斌分厘之奏拟驳。

鹤侪尊兄大人阁下：

迭接手书，敬悉一切。

铭、盛等军在于六安扎营，以该处米薪易办而距颍、寿、英、霍、尖镇、光固均不甚远，一闻贼近皖境，即可相机迎剿，并非株守六安，业经咨复在案。

刘、朱、朱等部暂未撤遣。已饬朱洪章所部移赴英山，南云方伯、芳圃镇军所部作为往来游击之师。如贼由英山、蕲水窜入，即责成该三军会剿，亦经分别咨行。敝处以一将统一军，不令分拨；以数军为一路，亦不令分散。其小小分支，则听该将自行斟酌，鄙人不为遥制。此近年之规模也。

淮扬道已准复设。尊意添设安庆一道，亦无不可。安庆协副将移于龙山而安庆营改为参将，则协、标左右两营之分驻怀宁、贵池者，营制均应议改，似涉纷更。鄙意不如即在雉河新县添游击营头稍资缉捕，高明以为何如？

皖北荒田逆产一案，敝处二月初三批发司详，令其录批报明尊处会核出奏。司报未到之先，二月十一日业经大疏附片奏明，目下可毋庸再奏。其章程十四条内续定之四条，于二月二十六接到先定之十条，未准粘咨，伏希查示，并将新刊皖北开垦简明章程见寄为感。

霍山贡茶经费，应如何酌给津贴？前月十八日备牍咨商，兹承示及，拟于茶厘局酌提若干，俾办茶贡最为简便，应如尊指饬该县遵照。外委陈祥已批准发盐捕营收标补用，咨达冰案。厚帅奏七省各分三成厘金，敝处拟驳，尚未复奏。承询并闻。肃复。敬请台安。不备。

年愚弟曾国藩顿首

472．致彭玉麟三月十六日

拟令刘传愈赴安庆照料郭宅姻事，祈派张德富管驾同去。

雪琴仁弟阁下：

日内天气清和，想玉体康胜为慰。

兹派戈什哈刘传愈赴安庆照料郭宅姻事。请弓筱芗同年为大媒，坐龙有升长龙前去，乞阁下派张德富管驾坐船同去。弓筱翁可坐大船赴皖。将来自皖东下，筱翁或坐炮船，或坐大船，听郭世兄名阶，字慕徐斟酌。郭亦弓之年侄也。

初二日所发尊疏，今日尚未到此，想由驿径达裕溪口矣。如阁下须再行具疏，则二十以后数日，台驾可小住金陵办理奏件，过二十五、六日同至焦山一行可也。顺问台安。

473．复周顼三月十七日

闻泰州劫署案犯，业在泰兴境内拿获。以后应复举团务，防患此等劫盗。

子瑜老前辈大人阁下：

专足赍到手书，具悉一切。

里下河盗风未戢，国藩久有所闻。前于扬防遣撤之际，即调苏军吴道四营驻防，以资弹压，因富帅尚未成行，暂驻镇江。泰州距扬城百余里，亦非该营所能保护。伙劫州署之案，殊骇听闻。顷又据禀，业在泰兴境内拿获，不知果系真赃实犯否。

团练有名无实，局员敛财，徒滋流弊。国藩从戎多年，向不以办团为然。然御大股发捻则不足，防小窃劫案则有余。如泰州此等劫盗，若使有团勇百人，或可登时格杀。以后应复举团务，每城以百人为率。其如何敛费派董，则又当妥议章程，期于利多弊少，斯为善耳。专泐肃复。敬问台安。并缴谦版。不备。

馆侍曾国藩顿首

474．复江忠濬三月十七日

同意暂缓奏停川盐运楚，祈告与骆秉章所商定议，通报购买谷米价格，顺告防剿闽、豫兵力布置。

达川仁弟大人阁下：

二月初十专泐一函，旋接腊底惠书。因时注饰，纫戢曷已！

川盐运楚，承嘱暂缓奏停，鄙人亦知蜀中饷源以盐厘为大宗。上年淮引销数不及川盐十分之二，商人停盐待售，不免觖望，屡请奏停川盐，复还引地，自属正办。敝处徘徊迟疑，尚未出奏，盖因鄂饷以川盐为大宗。近日鄂台支绌，军心涣散，与昔年有霄壤之别。利于淮即大不利于鄂，是以欲奏停而中止。大局所在，不能不兼顾也。今尊处亦嘱缓停，惟前仅鄂省一邻，敝处尚知恤之，兹兼蜀省二邻，岂反置之不恤？应如来函所指，仍准川引行楚，暂不遏阻。阁下禀商骆帅，想有定议，即希切实见示，再行核夺。

此间自停止江西、广东及东征局厘金后，入款极少。来示拟于蜀中设法调剂，以补淮课之不足，此诚大君子之用心。敝处相需甚殷而不敢遽尔要求，近于市道，统祈鉴察。

前恳买谷之事，想已派委贤员陆续购运。昨接湖北来信，汉河谷少价昂，鄂局之二万石已饬停办。川中素产米谷，价值较之鄂省必廉，以皖中台斗计之，每谷一石价在一两五钱上下，米一石在三两上下，乃可购办。否则不必多购也。

闽中之贼闻有图窜江西、广东之说，吾湘边防犹多后虑。苏军航海援闽，兵力愈厚，当可共殄寇氛。豫境捻股前窥鄂边，继复西趋确山，东窜虞城，北向曹单。江南之徐州、丰、砀戒严，已调淮勇前往堵御矣。上年调赴黄州诸军，本以备御此捻，鄂中来咨，本省之兵足敷防剿，敝军遂回扎皖北太湖、宿松一带。现经饬令作为游击之师，以备英山、蕲水一路，而令淮勇在于六安扎营，相机会剿，或可自固樊篱。诸承廑询，附布一二。

谢藻鉴既已遣令回籍，应无庸议。其人粗躁，前有所闻，但不深知，故未奉告耳。复问台安。附缴衔版。不宣。

国藩顿首

475．复邓瑶三月十七日

通报闽、豫近状，附告已再奏西北用兵之策，抄寄谋划滇黔疏稿。

筱耘仁兄大人阁下：

腊杪布复一函，计当递到。顷接惠书，注饰殷殷，良用铭戢！敬谂履祺佳善，著述崇闳，既德进而业修，可信今而传后，乃复兴怀出处，思寡愆尤，实腹虚心，曷任佩仰！

此间近事，粗称平顺。惟闽寇、豫捻尚未歼除，犹多后虑。闽事比已稍松，援军坌集，或可渐殄贼氛。捻匪纵横旁溢，又将窥鄂。鄂中上下携贰，军无固志，恐生它变。武昌为南北枢纽，殊深杞人之忧。

西北军事方殷，朝廷廑念关陇，亟张挞伐。鄙意必须先剿甘省，将嘉峪关以内一律肃清，再行大举出塞，业于昨腊具疏上陈，未蒙乾断。顷又再奏，申陈前议，未知得邀俞允否？

滇、黔糜烂十有余年，几于不可收拾。谕旨命国藩区画该省兵饷，昨经通筹复奏，谓谋滇当以蜀为根本，谋黔当以湘为根本，疏稿抄寄一览。是否有当，尚希指正。

承示筱房太守遗诗，神明不乱，辞旨深厚，洵非学养兼到者不能。良友雕谢，可胜太息！此外循吏佳士，蜀中当不乏人，便中见示一二为感！复问台安。

国藩顿首

476．复丁日昌三月十七日

金陵通商租地一案，应俟通商衙门派员酌夺。豫捻游绎，患及鄂、皖，正调湘、淮等军防剿。

雨生尊兄大人阁下：

前接手书，知来省有期，未即裁答。顷承示及俟铁皮轮船巡洋旋沪，护饷前来，相见伊迩，当可一罄积愫，企盼曷已！

苏军航海援闽，雇船拨运，悉资荩画，劳勚可知。昔年由皖迎师至沪，每名船价几及二十两。此次海道更远，乃仅费四元之少，事无定态，得人则理，良增感喟！

厦门领事与侍逆交通，闻由尊处转商英、布各使，致书约束，果能就我范围否？

金陵通商租地一案，应俟通商衙门派员前来再行酌夺。自强诚为要义，然须由渐而致。今发捻、回教尚未就绪，业已筋疲力竭，而又欲从事海岛，则惟望天生虎臣英才辈出，可遇而不可必也。

豫境捻匪游绎汝、光，侵轶罗、麻，将为鄂、皖公患。湘、淮各军仍前扼扎皖北，相机堵剿，当可自固樊篱。其趋下游者，已至徐州之丰、砀边界。顷调张臬司树声赴徐防剿，未知赶得及否？

鹭卿太史读书本色，素日稳重。此次函中词句不全，有似疯语，殊为可诧！复问台安。汇缴衔版。不备。

愚弟曾国藩顿首

477．复刘秉璋三月十七日

贺授学士，略告闽、豫近状。

仲良尊兄馆丈阁下：

昨阅邸报，欣悉简授学士，抃贺良殷！顷接惠缄，谦怀冲挹，弥切感惭。敬维荩绩日隆，蕃祺云蔚。运金心于兰锜，荷军中一范之称；膺锡命于芝纶，副天下四夔之望。引詹吉蔼，企颂无穷！

此间近状，诸叨平善。闽事似已稍松，豫捻势将旁溢，鄂、皖边防犹多后虑。顷又报大股已至单县，萧、砀、丰、沛一带处处震动。顷调张廉访树声进驻徐州，不知赶得到否？

来示称谓仍不敢当。虽馆阁有此常例，略胜于前称之不典者，然下走终惭非其人也。专泐布复。敬问台安，顺贺大喜。

国藩顿首

478．复恽世临三月十七日

嘱安闲静摄，保重身体，顺告军情。

次山尊兄大公祖大人阁下：

前闻尊耗，驰系良殷。顷接手书，筹画湘省边防，一如处置家事，弥深感佩！

阁下才大心细，办事能破除文网而又不悖乎今日之轨辙，贱兄弟与梓乡诸君子素所企仰。上年七月尊体违和，雅意谢事，比经函致攀留之忱，方期久镇湖湘，福我邦人。此番波折，出于意外。惟念频年劳勚，未暇葆啬玉躬，比稍安闲，借得静摄，未始非福。君子立身行己，但求寸心之安，成与毁听诸天，爱与憎听诸人，有非我所得主者。公道自在天壤，亦无久而不明之理。尚祈节宣餐卫，迓福方来，至为企祷！

此间近事，诸叨平善。闽中自龙岩克后，康逆弃巢窜遁，谍报谓将合侍股北窥江、浙。闻江、闽各军由东北兜进，浙军亦入建宁，似可无虑。滨海南路添贼不少，意将勾结盗艘、洋船窜扰海边。苏省援闽之军，正由此路进攻，三月中旬可到。三面剿急，逆股必由西路入粤。湘、粤连疆，犹多后虑。

刘、朱等军暂未遣撤，仍令驻于皖北预备剿捻，未能还湘。俟皖事大定，或竟行裁撤，或回湘协防，再行酌核。诸关廑念，附以奉报。复问台安。不备。

治愚弟曾国藩顿首

479．复唐训方三月十七日

通报对闽、豫防剿部署，顺告周子瑜事碍难着笔。

义渠仁弟大人阁下：

顷接手书，借谂政祉绥亨，荣问庥畅，至以为慰！

此间近状，诸称平善。闽中之贼闻有图窜江西、广东之说，吾湘边防犹多后虑。比闻闽、浙诸军及鲍部留江各队由东北节节防剿，苏军洋枪炮队航海进援，当能共殄寇氛。豫境捻股窜扰汝、光，图犯罗、麻，西趋确山一带。鄂防稍松，比复分轶许、睢，北薄曹、单。徐州戒严，已调镇江防军前往堵御矣。上年调赴黄州诸军，本以备御此捻，旋接鄂中咨称，本省之兵足敷防剿，敝军遂回扎皖北太湖、宿松，而令淮勇在于六安扎营，相机迎击，或可自固樊篱耳。

周子瑜观察之事，碍难着笔。远承雅嘱，具见师弟情殷，遇便再行斟酌办理。复问台安。诸惟亮察，不备。

国藩顿首

480．复厉云官三月十七日

豫捻窜近江境，已调苏军进防徐郡。鄂省撤勇所给欠饷太少，已向官文进言。张铮即行札委。鄂谷不须遽买。

伯符尊兄大人阁下：

迭接手书，具悉种切。

豫捻西趋确山一带，鄂防稍松。而此间徐州、丰、砀等县警报纷至，盖由河南之宁陵、山东之单县窜近江境。徐、宿、清、淮兵力本薄，扬防新撤，江北尤觉空虚。已调苏军三千人进防徐郡，不知赶得及否？

鄂省诸军遣撤勇所给欠饷太少，此间久有所闻。弟与秀相同办一事，休戚相关，顷寄一书稍进忠告之言。秀相德量恢宏，当不咎其戆直。抄稿呈台览。

缓加川厘一节，鄙人亦不固执。惟川厘既不再加，鄂厘必须量减方可疏准。敌〔达〕川函内亦已商及。杜道已于月初回楚。敝处批渠禀件，前经抄发陶令，比已差旋否？

新堤、沙市盐价确实何如？张大令铮前岁十一月护解饷盐赴楚，过皖省时曾经接晤。晏彤甫副宪与有亲旧，函致敝处称其熟悉鹾务。阁下既与之深交多年，谓为老练结实，候即行札委，以副雅嘱。

金陵谷少，去岁秋冬久旱，今春风雷雨雪，阴阳交争，虑有荒歉之象，亟宜预筹储蓄，故有湖北买谷之举。目下汉河谷少价昂，采买既不合算，即俟秋间新谷登场再办，亦无不可。届时再行知照，夏间不须遽买也。复问台安。诸惟心鉴，不备。

愚弟曾国藩顿首

481．复季念贻三月十七日

碑铭已撰，未足揄扬盛美。此间近状，诸叨平善。

君梅世仁兄大人阁下：

金陵小住，简亵为惭。顷接手书，祓饰逾量，弥增感愧。就谂安抵珂乡，兴居迪吉，已定骍眠之佳壤，将营马鬣之崇封。积庆孔长，至为企颂！

国藩久从征役，笔墨荒芜，重违先师遗命，勉撰碑铭，未足揄扬盛美。俟书丹时将地名等字补入，镌石奉呈，不误八月之期也。

此间近状，诸叨平善。闽事似已渐松。豫捻前窥鄂边，比已西趋确山，东窜虞城，北向曹、单。徐州之砀山、丰县亦报戒严。已调苏军六千人前往堵剿，当可无虞侵轶。复问台安。诸惟心鉴。

国藩顿首

482．复富明阿三月十八日

远荷谠言箴规，自当遵指查察。俟李镇安到省，定遵嘱酌委。

治安尊兄大人阁下：

两接惠书，具聆种切。敬谂兴居康胜，恩命优隆。引睇卿辉，良殷倾颂！

弟戎行久践，疆寄谬膺，念雕瘵之过深，愧抚绥之乏术。方期台旆移驻省垣，同舟共济，兹闻奉诏回京，未获躬送，歉仄殊深。远荷谠言箴规，尤见相知之深。即当遵来书所指，一一查察，纠其阙失而勉其常度。

扬防凯撤，在事各员量予存记。参将李镇安俟到省时归标酌委，以副雅嘱。长途跋涉，尚冀加意调摄，为国家珍惜柱石之身，企祷曷已！专此肃复。敬请台安。诸惟心鉴，不备。

愚弟曾国藩顿首

483．复李鸿章三月十九日

宜令李瀚章率张镇赴徐，就近赴任。仲良可不来金陵。减赋一事，应概从松岩之说。

少泉宫保世仁弟爵前：

昨接初四、初九日两缄，尚未载复。顷又接到十七日惠书，敬悉一切。

此间亦于十七日接初八日寄谕，“军机大臣”之上删去三字，疑骇旁皇，正欲奉告而尊缄适至。

次青再交刑部，必难免矣。吴道仍驻扬州，树字各营赴浦，与鄙见不谋而合。惟北防所重在徐而不在浦，而张镇又不如张臬司之谋勇兼优，不若令乃兄率之前去，即可就近赴任。张道补淮徐一缺，即日当函告吴帅，并当与尊处会札先署后补也。金陵无薪可采，各营买柴而炊。镇军既已北渡，仲良即可不来耳。

减赋一事，松岩苦心孤诣，五升以下不减，亦应概从其说。惟所拟折稿尚未朗畅，顷已复缄，请其再行核改。

密件一一聆悉。艮、椒二公，敝处相与落落两年余，不过通信一二次。去冬汇票八百金，亦竟未分致丝豪，盖恐挂一漏万，反失常度。至于中处谤议，自知不免。乙、丙等年，丛谤如山，见惯不惊尔。复问台安。

484．加唐训方片三月十九日

子瑜之事，容便图之。同乡贺祥麟，意欲得署一缺，祈为量予善地。

再，子瑜前辈之事，仅还原品而非实职，当不至干部诘，容便图之。同乡贺麓樵兄祥麟，品学俱优，骈文与诗尤为时所罕觏。在直隶州县日久，年已老矣，意欲得署一缺，稍足润色暮景。顷有书至敝处，请为函致台端，可否量予善地，伏候裁酌。即问台安。

485．复何璟三月二十一日

皖仓谷米计可略度荒月。拟再分济安庆、金陵若干，另解银三万以接济皖省各军。府县考费，似须酌提解司之款。

小宋尊兄大人阁下：

专差赍到手书，具悉一切。

皖属后种之麦多伤，先种之麦无损。二月中旬以来，春晴和暖，下游之麦茂美异常。据农民云，可得十分收成。皖境之麦计亦可丰收矣。

五河之米，业经批令再买三千石解皖，并札贺委员霱若在于五河盐厘项下拨用，合前为六千石。此外又有赣州之谷、饶州之米、无为之谷米及存仓之谷米四者，合计共得米一万八千有奇。加以五河六千之项，各处续解之项，计皖仓近三万石，可略度荒月矣。

湖北谷价每石一两五钱，并无多谷可买，已饬停办。闻川省现时米价每石七八两，以皖斛计算，米一石在二两七钱以内，谷一石在一两四钱以内，尚不甚贵。弟又在湖南买谷二万石，在江西买谷二万石，纵不能全到，稍到数千，亦可分济安庆、金陵两处。

此间遣撤八营，业于十五日全数起行。前拟令一营过皖时再提一万数千补之，此时可不补矣。

刘方伯、二朱军门及易镇、王镇、陈镇各军之饷均绌，顷特由此解银三万至尊处，以资接济。义字等四营五十五日之饷，前有一牍，今于漕折正项款下支银二万发给。顷接乔中丞咨，该四营业撤三营，仅发欠饷二成，此项即可不必再解寿州。或弟与中丞各用一万，应再商酌。

棚规名目与州县之耗羡，提镇之随丁，名粮相似，碍难革除。其府县考费，上年原详在于漕折一钱七分捐款内，每府发银二百，州县四百，作为殿试之费，补试一次减四分之一等语。此次阁下与恕皆、心泉两兄拟于考费四百金内拨出百金，再于别款酌提数千，凑成一万四五千，作为送学辕之数。州县少此百金，恐不足敷办考。似须酌提解司之款，别立名目，使可以公牍支领批解，庶学使足以自赡，不至向州县索取旧额。即希早日定议。并五行杂费等款，悉照前次函牍所指，一一妥议，禀商中丞，并函复敝处为荷。

豫捻之趋北路者，前此窜至徐州之丰、砀边界，已调张廉访树声所部赴徐防剿。比闻该捻北窜汶上、东平一带，徐防稍松，未知能免回窜否？复问台安。不备。

486．致何绍基三月二十二日

豫省发捻分为两股：南窥随、枣；北趋山东后，一逼济南，一窜蒙阴。山东境内处处可虑。

子贞年老前辈大人阁下：

前接二月二十二日惠书，意谓台从即当由浙西旋，未遽奉报。顷丁雨生来，乃知尚留沪上，跌宕文游，低回故垒，吴郡新诗，杭州旧酒，其亦有今昔之感乎？抑立誓乾坤，不发牢骚，不使万物之盛衰忻戚，一溷高怀，如集万夫，筑金堤以防蹄涔之水乎？

湘中一案，毛、恽两帅镌职。恽公之贤，乡人过此多称道之，不仅得贤者齿颊之芬。闻所坐故甚微薄，或不久于磷缁。

豫省发捻分为两股，南股由唐、泌以窥随、枣；北股由陈、宋以趋山东。过兖州后又分为两股：一逼济南，一窜蒙阴。北有黄河天险，或可无虞，东则进而青、莱，退而沂、海，处处可虑。世乱民贫，动辄裹胁累万，多难殆未已耶？

此间粗托安谧。饷项过绌，应撤之兵不能及时裁撤，无告穷民亦不能加意存恤。阡陌荒芜，跨州连县无资买牛，无人开垦。抚事伤情，只增惭悚。旌从已入浙否？何日果还故乡？顺便惠示一二。书不尽言，诸希心鉴。敬问台候多福。

487．复吴棠三月二十二日

拟派张树声率营前赴徐州，就近策应清江。吴紫湄可补扬道一缺。雪琴坚意具疏再辞。

仲仙尊兄大人阁下：

迭接惠书，敬悉邳、宿等处均经调派防守，荩筹周密，企佩曷任！

此股贼踪，势甚剽疾。前由曹、单窥伺丰、砀，敝处甫调树字等营赴徐，而贼已窜东平、汶上，分趋济宁、蒙阴。北有黄河天险，畿辅当可无虑，东则青、莱、兖、沂在在可虞。若蹙而南向，轶入兰、郯，毗连江境，防不胜防。尊处商调树字等军，少荃来咨，业已饬令该营赴浦，与淮阳镇水师依护扼扎，借保门户，而令吴道毓芬仍驻扬州，以资镇压。鄙意亦以为然。惟张海柯镇军不如其兄振轩廉使树声谋勇兼优，应令振轩率树字等营前赴徐州，即可就近策应清江。目下清江有淮扬欧阳镇水师，足敷防剿。如贼踪渐近，再令昌岐援应，当亦不落后着。

徐道一缺，少荃来函商以张振轩题补。扬道一缺，即如尊指以吴紫湄题补，由敝处主稿会疏，弟复函允许。如尊意相合，即当饬令张道赴任，先署后补。颜道资望已深，本应先补实缺。然徐州四战之地，值多事之秋，若道员有本部兵将惯战善守者，免致临警之际，再由江南调兵，缓不济急，此亦因时制宜之道。

雪琴顷间来此，坚意具疏再辞。若仍不获命，闻尚须固辞，附以奉告。台旆南行，因此稍濡滞矣。肃复。敬请台安。诸惟心鉴，不备。

愚弟曾国藩顿首

488．复皮寀瀚三月二十六日

谢惠箴言，略告豫、闽防守部署。朱南桂之子朱贤来入部验看引见，托与黄锡彤指示照拂。

筱舲尊兄大人阁下：

三月十九日折差回营，接到环章并诰轴各件，具悉种切，借谂政祉绥亨，调摄百适，至以为慰！

此间善后各务诸凡草创，未能尽如人意，正在查察整顿，冀臻妥善。承惠箴言，足征关爱逾恒。而朱侍御参折，亦已由廷寄抄示。弟凡闻讥讽之语、参劾之章，反求其所以失，立为更改，不敢护短饰非，其未失者，亦不肯徇人干誉。

豫捻已入齐境，北有黄河天险，畿辅当可无虑。若折而南趋，江南之徐、宿、里下河俱形吃重。比调苏军、淮勇分投淮、徐一带预备堵剿矣。闽中之贼尚未就歼，援师坌集，会合闽军，东、北、南三路兜进。逆股既被剿急，必由西路入粤，湘、粤连疆，犹多后虑。黔寇亦负固如前，东防西戍，未有已时，曷胜系念！

湘乡朱守贤来自咸丰五年到营，从征湖北、江西、安庆、金陵，积功保至知府，留于江苏补用，例应赴部验看引见。顷由敝处给咨北上部中，一切尚祈指示照拂为感！渠系归德镇总兵朱芳圃南桂之子，其父宣劳最久，立功最伟。近年提镇之子弟赴部引见者甚少，渠恐不谙仪节，陨越贻羞，故托阁下详细指示。晓岱兄处未及另函，亦求一为照拂也。肃泐。复问台安。不备。

愚弟曾国藩顿首

489．复吴棠三月二十九夜

东、西之敌确系两股并重，抑或一系零支，一系巨股？已调刘铭传进防徐、宿，又已面催张树珊协防清江。欧阳利见之水师业已北驶，黄军门四日内亦必成行。

仲仙尊兄大人阁下：

弟于二十七日出省赴瓜州镇一带查看盐务事宜，二十九戌刻由署内包封递到二十四、五日两次惠书。二十四之书，又有专差赍到之件，皆言贼至邳州，商令刘铭传进防邳、宿。而李雨亭接到尊书，又知东贼已至沭阳。不知东西确系两股并重，抑或一系零支，一系巨股？

弟未出省时，已调刘铭传由六安、临淮进防徐、宿，与尊见不谋而合，即当飞檄催之。至于清江协防之兵，已面催张树珊于四月一日由镇江北渡，计六日可以到浦。其欧阳利见之水师，已于二十八日由瓜州北驶，约计初三可以到浦。所带炮船四十号，若分半驻射阳湖，当足以资扼截。黄军门因各营炮船尚未调齐，起行稍迟，然四日内亦必成行矣。舟次未带印封，手此奉复。即问台安。

490．复刘崑四月初三日

誉其江南乡试衡鉴之精，略告近状及沅甫病况，祈寄示王船山《书经稗疏》、《春秋家说》序及《国史》儒林、文苑、循吏三传。

蕴斋老夫子大人阁下：

三月中浣折差回营，接诵二月二十七日惠书，敬审使节还朝，恩承昼接，誉望弥隆，至为企慰。江南闱墨，朝士众口交推，一时纸贵。复试褒然举首，列上等者几二十人，具征衡鉴之精，妙采东南之美。国藩承乏江介，举行乡试，与有光荣，曷胜佩仰！

此间近状，粗称平善，善后各务诸凡草创，未能尽如人意。廷寄抄示言官章疏，自当反求其所以失，立为更改，不敢护短饰非。其未失者，亦不肯徇人干誉。

豫捻比入齐境，江南之徐、邳、里下河俱形吃重。现经檄调水陆各军前赴清江、徐宿两处分投堵剿，当不致落后着。闽事比已稍松，逆股分遁粤边，江西、湖南与粤连疆，犹多后虑。滇、黔兵饷支绌，谕旨命国藩区画，业经通筹复奏，谓谋滇当以蜀为根本，谋黔当以湘为根本，与其道谋寡效，不如专责一人，未审得蒙采纳否？

九舍弟回湘后病势大减。旋闻湿疮稍发，夜不成寐之证讫未痊愈。国藩嘱以此证宜捐弃万事，凝神静摄，不宜杂进药剂，遽求速效。前蒙温旨垂询，恭录传知，究竟病体近复何如，能否入都陛见，令其自行具折，寄至金陵代奏，尚未接其来信。兹承函训殷殷，谨已封寄舍弟祗领。仰荷关垂逾格，实深铭感。

前次尊处及平太史汇京之件，顷于三月间沪道丁雨生观察来省始行面交，在于上海银号取有会票如数寄上，即希察收，并分致景孙兄为祷。

王船山先生《书经稗疏》、《春秋家说》序写出时即祈寄下。又，《国史》儒林、文苑、循吏三传亦求饬抄一分。需费若干，并恳示及汇寄。琐渎清神，窃抱不安。专泐肃复。敬请台安。摹璧尊谦。不备。

通家生曾国藩顿首

491．复丁日昌四月初三日

邸报所载变故如有下文，即请飞寄见示。金陵善后各条，即发局更改。刘崑、平景孙汇京之项，请在洋行取具会票寄去。

雨生尊兄大人阁下：

轮船赍到惠书并笔二十枝，谢谢。敬谂元旋叶吉，政祉多绥。献寿南陔，似兰斯馨著其洁；添筹东海，如川方至莫不增。引睇吉晖，庆忭无量！拙书联语，聊表祝忱，猥蒙函谢，弥增惭歉。

邸报收阅，风雷之变，出于意外。此事关系至重，殆有不能遽了者。复有下文，即请飞寄见示。

弟于二十七日泛舟东下，二十八至焦山，二十九至镇江，因赴七濠口察看开河设栈事宜，初一至扬，初二日返棹，初三抵省。金陵善后各条，具见筹议详密，俟即发交善后局将前此之不便民者悉为更改，刊定后另寄尊览。

豫捻之入齐境者，由兰山窜近赣榆、沭阳。弟催令树字六营速赴清淮，初一日已由镇江北渡，并拨水师炮船驶防射阳湖，当可力遏寇氛。其西路之窜近邳州者，调刘铭传等万余人由六安赴徐、宿堵剿，日内幸无续警。

刘太仆及平太史汇京之项，总共湘平四千一百八十一两一分。前次面交一条，请阁下带回上海，在于洋行取具会票，妥寄京中北半截胡同刘宅查收。兹有致刘太仆一函，并希附去。

许仁山侍郎在焦山交纸一幅，嘱写匾额，本日回省匆匆写就，交张国英带去，亦求转交许公为荷。书籍碑版暂留一览。俟下次船便，除拜登少许外，余仍奉璧。顺请台安。祗缴衔版。不备。

愚弟曾国藩顿首

492．复陈庆溥四月初三日

赞陈课艺独标清真，典型未坠。略告豫捻、闽敌防剿情形。

心泉尊兄大人阁下：

三月二十八日叶云岩参将来宁，接手书并敬敷书院课艺二十部收到。而正月杪尊函亦于三月二十三始到，驿站迟延，比已饬司查究。

书院二月课期已过，相距路远，俟七、八月再由敝处出题一课可也。新举人李魁第、王钟会试川资各三十两，当饬金陵善后局觅便寄至尊处转给该家属具领。

弟在安庆多年，愧未与书院士子讲求修身力学之事，并未至院招进诸生诲晤一二次。而来示谬以相许，大序亦归美鄙人，读之只增惭悚。《刻艺》略观十数首，大抵说理欲精，审题欲细，犹存先正风格，前明及国朝诸老工制艺者，皆以说理审题为重，故作文与作人之道不分为二事。自后风会屡变，此调久已不弹。而阁下与璞庵兄独笃守而不渝，又得雨农兄崇尚雅正，殷殷化导，遂令此编独标清真，典型未坠。涵濡日久，皖中当有学道之儒喟然兴起，跂望何穷！

国藩顷赴下游，巡视瓜洲一带江防，并勘盐务改栈情形，比已旋省。沿途二麦茂美，据云可望十分收成。皖境之麦计亦可卜丰收，尤为殷盼。

豫捻已入齐境，折而南趋，徐、邳、里下河俱形吃重。先经札调镇防之树字六营前赴清江，六安之铭、盛等军移防徐州，淮扬水师亦经扼驻淮浦，当可遏御寇氛。闽中之贼，经各路援军东、南、北三面会剿，该逆将由西路窜入粤边，贵省防务当可日松。粤境毗连江楚，犹多后虑耳。复问台安。附缴衔版，并璧华资。不备。

馆愚弟曾国藩顿首

493．复吴坤修四月初六日

略告东下巡视情形与豫捻防剿部署，说明皖南劫案已札饬查拿，鸠江书院园中平台仍须更拓一层。

竹庄仁弟大人阁下：

月前接展手书，稍稽裁复。国藩于二十七日泛舟东下，二十八至焦山，二十九至镇江，因赴七濠口察看开河设栈事宜，初一至扬州，初二返棹，初三抵省。

豫捻之入东境者，由沂属窜至赣、沭。邸帅蹑踪追剿，二十八日闻陈国瑞已抵沭阳。此间协防清江之兵，树字营陆军、淮阳镇水师均已先后抵浦。续调长江水师援应，昌期于初五日督同张光泰等营起碇北驶，当足以资扼截。其西路窜近邳州者，调刘铭传等由六安、临淮进驻徐、宿堵剿。

上游盗风颇炽，尊处将芜湖抢犯正法，当可稍获安静。湾沚闻系盗薮，即饬皖南镇拿办。皖南抢劫之案层见迭出，前经札行炼渠饬属查拿。团防左营欠饷，拟积数月厘款了之。若各处遣勇悉能如此，岂不甚善！

鸠江书院肄业诸生，上年乡试获中二名，足征振兴之效。兹复分廉开课，益卜蒸蒸日上，欣慰何如！园中平台仅揽三面，仍须更拓一层，则雨花台一带皆可望见也。复问台安。

国藩顿首

494．复吴棠四月初六日

告清江协防之兵及续调水陆各军行止。

仲仙尊兄大人阁下：

初三日回署，初四接到月朔手书，敬悉一切。

邳、宿迤北刻已无贼，不知归并海、沭，抑分遁他处？其铜山与滕县接境，果无续至之贼否？闻雄师驰赴沭阳，随同邸部剿击。其桃源、宿、邳运河亦经尊处派有炮船，扼贼窜路，布置周密，企慰曷已！

清江协防之兵，欧阳镇初一到浦，所带炮船业已分半驻射阳湖。其树字营陆军，计日内亦已到防。弟到省后面催黄昌岐调齐炮船，带同张军门光泰、易镇洪达等营于初五日启碇北驶，该营应驻扼运河之处，仍祈就近商酌。其刘铭传一军，迭经檄催由六安拔赴徐、宿，计期须四月杪乃可赶到，不知不落后着否？肃复。敬请台安。诸惟崇鉴，不备。

愚弟曾国藩顿首

495．复乔松年四月初六日

豫捻防剿已分投部署，刘、朱、朱等部因饷绌不能及时裁撤。拟奏留李宗羲暂缓赴皖接篆，何璟亦可缓赴湖北。

鹤侪尊兄年大人阁下：

接初十、二十六两次惠书，敬谂台旆回抵寿春，颍、亳、宿、临之防均经布置周妥，佩慰曷已！

豫捻之由沂州东趋者，窜近海、沭。邸帅蹑踪追剿，二十八日闻陈国瑞已抵沭阳。敝处所调协防清江之兵，树字营陆军三千人、淮阳镇师船四十号，日内计俱已抵浦，分派炮船驶防射阳湖。续调之黄军门水师，亦已启行赴浦，当足以资扼截。其西路之贼，前经饬令刘铭传等军赴徐、宿堵剿，续又檄催速由六安、临淮前进。比闻邳、宿迤北均有贼踪，想与海、沭一股分道四窜。刘、周自六安前往，不知不落后着否？

刘、朱、朱等部因饷项过绌，不能及时裁撤，暂仍驻于皖北。万一罗田、麻城有警，宿、太仍不可无兵。义字营本不得力，业经尊处将索饷之三营撤去，此外酌留之营当不致滋事矣。

弟前月杪泛舟东下，巡视镇、扬一带。在于七濠口迤西三里许察看盐务开河设栈事宜，初三回署。

雨亭升补皖臬，尊意令其接署薇篆，弟因厘务定于五月初一日改章，瓜洲盐栈定于闰五月初一日定章，拟奏留雨亭仍理淮鹾，暂缓赴皖。小宋亦可缓赴湖北。盖鄂中本不乏可署藩篆之人，而皖中英方伯不能遽尔回省接印，李恕皆资望较浅，又不宜骤摄薇垣。如尊意亦以为然，即当会衔具奏，敬恳迅赐复示。肃复。敬请台安。不备。

年愚弟曾国藩顿首

496．复李文森四月初六日

抄咨谋滇、黔事奏稿。寄谕着俟湘、川两省防务稍有头绪，会商议奏，再行降旨办理。

恕皆尊兄大人阁下：

接展手书筹商黔事，谓合湘、蜀两省之力，以剿苗教各股之匪，然后大举入滇。此议与先清贵州，后攻云南之谕旨相合。国藩愚见，谋滇当以蜀为根本，谋黔当以湘为根本，与其道谋寡效，不如专责一人，专谋一方，不必兼顾他省，业经通筹复奏，抄稿咨行。计安徽善后局一分已达台览。

昨奉寄谕，以国藩所筹各节，扼要立论，切中机宜，与朝廷之意亦相吻合。惟楚南尚须东面屯兵，预防闽匪，而川省亦须北顾甘境，东防酉、秀，南剿叙永，总俟两省防务稍有头绪，届时或照前次谕旨，川、湘两省督抚并力，先清贵州，后攻云南，或分道进兵，各谋一方，专任其事，会商议奏，再行降旨办理等因，自应钦遵，恭俟后命。

李小泉中丞三月十四自粤起程，四月中旬当可抵湘。九舍弟病体尚未痊愈。承念附告。复请台安。祗缴衔版。不备。

愚弟曾国藩顿首

497．复杨岳斌四月初七日

东征局仍当裁停，不能改设西局，拟由江苏等四省每月合解十万，于东局向来旺收之处另立名目收取一万，以济甘饷。

厚庵宫保仁弟大人阁下：

迭接惠书，敬谂台旆道出汉江，督师西迈。慰关陇云霓之望，纾九重宵旰之廑，迅奏肤公，良殷企颂！

尊处饷项，国藩断无漠不关心之理。惟在外多年，深知奏准之饷全不可靠，必须十分关切者应允一两乃算一两。五、六两年在江西，从无整批二万之饷。八、九等年胡宫保每月协我三万，如期如额，风雨无阻，至今感之。上年冬月十一、腊月十七两次函订，于今年五月以后，敝处每月协解甘饷三万，必不食言。诚以西事方殷，亦以胡公之待鄙人者待阁下，即可使贵军免于饥溃。复见尊疏，请令各省百货厘、盐厘各解甘饷三成，果其如愿相偿，每月可得三十余万，岂不大妙！然实纸上兵谈，万办不到。嗣接台函寄示改设西征局疏稿，此较之各省三成之说略有把握。然国藩前用东局之银，实心寸甚抱歉。早经订定，金陵克复即停该局，万难失信于桑梓，故于三月十五日复奏一片，抄稿咨达，计蒙详览。

顷奉寄谕，饬江苏等四省每月各接济甘饷若干之处，筹定数目确有把握，再将东征局裁撤等因。闻湖北奏明停止各省协款，专协甘肃一省，计亦必有三万，苏、浙、江西三省每月合解四万必不甚难。少筌、穀山两处，敝处尽可代劝代催，俟十万之饷有着，国藩仍当告之筱泉中丞，裁停东征局以践前言。但于东局向来旺收之处另立名目，酌留数卡，按月收取万金解送台端。通计尊处月可得有着之款十一万两，既纾桑梓之困，又济阁下之急，伏希鉴亮。

国藩久厕戎行，自四年以至九年，饷项之绌固不待言，即十年忝任江督，亦从无一月得银十万者。直至十一年八月以后，每月乃逾十万以外。阁下膺兹艰巨，于军事宜求稳慎，不必求速效；于饷事宜求确数，不必求多款。刍荛之见，并祈采纳。

豫捻由山东沂州回窜江南之海州，凡赣榆、沭阳及清江浦、里下河处处戒严。又另股由滕县回窜徐州，邳、宿等处亦复防不胜防。迭饬水陆诸军分投扼剿，未知能殄寇氛否？附布一二。复问台安。

国藩顿首

498．复孙长绂四月初七日

豫捻回窜海州，相关之地，处处戒严。另股回窜徐州，北路堵剿事宜尚无把握。嘱另派委员支应娄镇一军。

小山尊兄大人阁下：

顷接惠缄，因弟赴镇江、扬州一行，裁复稍稽。敬谂新捧恩纶，荣摄抚篆。节楼重到，清阴憩昨岁之棠；章水胥澄，瑞气濯深春之柳。引詹卿矞，企颂靡涯。

此间近状，诸叨平善。惟豫捻前分扰许、睢，北薄曹、单，回窜济宁、蒙阴等处，旋由沂州回窜江南之海州。凡赣榆、沭阳及清江浦、里下河，处处戒严。又另股由滕县回窜徐州，邳、宿等属亦复防不胜防。吴漕帅将赴两广新任，而彭雪帅又坚辞漕督之命，北路堵剿事宜，尚无把握。闽中漳郡久未克复。闻新添悍党甚多，若江西堵扼整严，恐终不免为楚、粤之患。而江西兵多饷绌，亦有难于久支之势。

霆军沙井之哗，闻之心悸。娄镇一军，近日纪律何如？尚不十分骚扰否？弟所派支应委员李宗潮，尚系循湖北原派之旧，现在两目俱盲。其副员刘藻侵蚀不法，现提金陵查讯。敬求尊处另派委员支应该军，但令米粮盐菜差足度日，应不至似沙井之猖獗。弟虽奏明将霆军归江西节制调遣，然苟大哗生事，则弟心亦深为抱疚。特此奉恳。复问台安，顺贺大喜。祗璧谦版。不备。

愚弟曾国藩顿首

499．加杨岳斌片四月初八日

李辅堂不知何日可以到鄂，月协三万，拟先交汉口督销局，祈派员迎提。霆营不宜独令出关，春霆不宜独当一面，当设法保全其功名。

再，前接大咨，奏派李辅堂驻扎武昌，总领各路协甘饷项，奉旨允准，不知辅堂何日可以到鄂。其未到之先，敝处月协三万，拟交汉口督销局，听阁下派员迎提。

霆营出关，较之甘肃用兵，其难数倍。鄙人深虑春霆作此难题，身名俱裂，故具片密奏不宜独令出关。语虽近于参劾，意实设法保全，顷将原片抄达冰案。将来春霆行至甘肃，如询及此事，乞阁下以鄙意告之。春霆之才识，不宜令其独当一面。若打仗、筹饷、用人、奏事四者皆由一手经理，则春霆必急遽杂乱，易于动气。阁下与直夫将军熟商，能使春霆统兵不至过多，不居首座独办一路，正所以保全春霆之功名也。区区愚见，未审以为然否？顺问厚庵仁弟宫保大人台安。

500．复李瀚章四月初九日

同意东征局半厘另立名目，归本省办理，请其大力合谋裁停东局。滇、黔之事，自应恭俟后命。刘、朱、朱三军仍留皖北，将来备湘中之用。

筱泉年兄大公祖阁下：

前闻拜命开府吾湘，曷任欣忭！顷接三月六日手书，敬谂台旆业已启行，四月望前抵湘接篆，不独桑梓蒙庥，交知称庆，即阁下离长沙十有余载，弭节重莅旧治，亦一佳话。贤昆仲名位俱隆，德门之庆如川方增，而来书犹以盛满为惧，足征冲怀谦抱，持福之源，益深企慰！

近岁湘中情形大致如旧。惟东防西戍，兵事未休，协饷收捐，民力久困。尊意东征局半厘另立名目，归本省办理，与鄙见不谋而合。杨厚帅有请改西征局之奏，张石卿、林勿村两中丞又奏分东征饷项协济滇、黔，国藩于三月十五日分别复奏通筹滇、黔大局一疏，请撤东局并筹甘饷一片，均已抄稿咨达冰案。

东局之事，顷奉寄谕，饬苏、浙、江西、湖北等四省每月各协济甘饷若干，筹定数目确有把握，再将东征局裁撤等因。甘肃之饷，敝处本与厚帅订定每月协济三万，比闻湖北奏停各省协饷，专协甘省，计必亦有三万。苏、浙、江西三省每月合解四万亦不甚难。国藩顷复厚庵一信，抄寄一阅。东征局设立五年，于敝处有扶危定倾之功，惠莫大焉。而鄙人侥幸成功，使父母之邦困于征输，寸心抱歉，较之用各省之饷而尤甚。且广东、江西之厘皆停，而东征另添之半厘不停，亦实无以对故乡父老。务求大力与鄙人合谋，裁停东局，至感至荷！但于东局向来旺收之处，另立名目酌留数卡，按月收取万金解充甘饷，此外酌添本省之厘，以济尊处之用，均听卓裁办理。

滇、黔之事，寄谕俟湘、蜀两省防务稍有头绪，或并力先清贵州，后攻云南，或分道进兵，各谋一方，专任其事，会商议奏，降旨办理。自应恭俟后命。

周洪印、戈鉴等人材何如，敝处不能深知。玉班俟湘中东防稍蒇，应由黔赴滇，履臬司之任。滇中监司如玉班者，恐亦不多。

刘南云、朱芳圃、朱焕文三军暂不遣撤，仍留皖北，备剿捻匪。俟捻事大定，令其回湘。九舍弟所部诸将，以南云为最，屡临大敌，坚定异常。二朱亦宣力最久，立功并伟，焕文又新授永州总兵，将来均可备湘中干城之选。

此间近状平善。惟豫捻由山东之沂州回窜江南之海州，凡赣榆、沭阳及清江浦、里下河处处戒严。又另股由滕县回窜徐州，邳、宿等处亦复防不胜防。吴仲帅将赴两广署任，而雪琴又坚辞漕督之命，北路防剿事宜尚无把握。

闽中漳郡久未克复，闻新添悍党甚众。江楚、两广犹多后虑。如何！如何！

杨岘字见山，乃陈硕甫先生之高弟，经术湛深。钱子密在敝处办理折奏，李眉生现办善后局务。意城处鄙人屡有书函劝其退藏，筠帅亦以谓然。暂时相助为理，当无不可。次青之事，少荃会彭、鲍等衔已奏一次，仍交部议，不知下文如何。诸惟心鉴。复贺大喜，顺问台安。

国藩顿首

501．加李瀚章片四月初十日

草奏好手，仍宜在湘中托意城一荐。东征局务，祈妥为调停。

再，令弟少泉宫保述及尊意欲于苏营及此间觅请作奏好手，敝处现仅钱子密、蒋莼卿二人代为草奏，前马穀山托代觅能者，无以应之。少泉之幕除凌晓岚外，似亦别无高手，似仍宜在湘中托意城一荐。〈国藩〉 ⁽¹⁾ 昔年遇陈奏紧要之件，每好亲为草稿，或大加削改。近尚沿此旧习，而精力日减，目光愈退，殊以为苦。

东征局务，急思停撤以求无失信于桑梓，而又恐人疑为掣厚庵之肘者。敬求阁下妥为调停，两面圆到为荷。

次青之事，鄙人负疚最深。在军十年，于患难之交，处此独薄。近岁事机大顺，悔已无及。

少泉一疏，高义至文，不意未邀俞允。似闻同时另有弹章，殆真所谓前定者耶？载问筱泉仁弟大公祖近祉。

————————————————————

(1)  “国藩”二字据广东省立中山图书馆编《曾国藩未刊书札》补。

502．复赵焕联四月初十日

滇黔之事应遵寄谕所示，俟川、湘两省防务稍有头绪，再行会议办理。

玉班尊兄亲家大人阁下：

月前接展惠书，敬谂侍福绥愉，玉躬康胜，驻军金岭，保卫梓乡，荩绩弥隆，企慰曷已！

闽省之贼分窜粤边，而漳州仍未克复，添贼甚多，终恐为江楚之患，吾湘东面之防遽难蒇事。

台旆暂不由黔赴滇。滇、黔兵饷，前奉谕旨，命国藩区画，业经通筹复奏，谓谋滇当以蜀为根本，谋黔当以湘为根本，与其通谋寡效，不如专责一人，专谋一方。接奉寄谕，以楚南尚须东面屯兵预防闽匪，而川省亦须北顾甘境、东防酉秀、南剿叙永，总俟两省防务稍有头绪，再行会议办理等因，自应恭俟后命。

李筱泉中丞闻已由粤启程来湘，月望前后当可抵长沙矣。

此间近状平善。惟豫省发捻分趋齐境，由沂州回窜江南之海、沭，清江浦、里下河处处戒严。又另股由滕县回窜徐州，邳、宿等处亦复防不胜防，曷胜焦灼！复问台安。祗璧谦版。不备。

姻愚弟曾国藩顿首

503．复曾璧光四月初十日

略告所奏滇黔兵饷事。

枢元尊兄馆丈阁下：

接冬月八日惠书，远蒙注饰。就谂荣权粮篆，吉叶允升，企慰无量！惟闻所治荒凉，干戈遍地，殊为驰系。阁下一麾出守，六载艰辛，荷恩命之频颁，已巡符之真授，苏枯起瘠，设施方远，未可遽求谢事也。

国藩久践戎行，略无裨补。金陵之役，实因人以成事，敢贪天以言功？乃蒙圣主逾格之褒，并叨知好过情之誉，抚躬循分，但有悚惧。前奉谕旨，命国藩区画滇、黔兵饷，业经通筹复奏，谓谋滇当以蜀为根本，谋黔当以湘为根本，与其通谋寡效，不如专责一人，专谋一方。接奉寄谕，以楚南尚须东面屯兵预防闽匪，而川省亦须北顾甘境、东防酉秀、南剿叙永，总俟两省防务稍有头绪，再行会议办理等因，自应恭俟后命。切盼楚、蜀烽销，得以早日扫荡苗、回，斯为至愿。复问台安。附缴衔版。不具。

国藩顿首

504．复马新贻四月初十日

略告闽、豫军情与部署。询协济甘饷数目是否拟定，何日复奏。

穀山尊兄大人阁下：

前接环章，具悉一切。比维兴居百适，政祉增绥，曷任企颂！

闽中漳郡尚为贼踞，闻添悍党甚多，终恐为江楚、两广之患。浙师分扼建、衢，棠疆门户益臻稳固。豫境发捻前分两股，南由唐、泌以窥湖北，北由陈、宋以趋山东，过兖州后又分逼济宁、蒙阴，珂乡处处戒严。旋由沂州回窜江南之海州，凡赣榆、沭阳及清江浦、里下河俱形吃紧。另股由滕县回窜徐州，邳、宿各属防不胜防。迭饬水陆诸军协防清淮，并令刘军门铭传等部由六安移营徐州，而令刘南云方伯等军仍驻皖北宿松、太湖一带，以备堵剿而固樊篱。

杨厚庵制军奏令各省货厘、盐厘各解甘饷三成，尊处如何议奏？西征一军，每月必得有着之款十数万，敝处已与厚帅订定，每月协济甘肃三万，于三月十五日附片奏明。接奉二十四日寄谕，饬苏、浙、江西、湖北四省每月各协甘饷若干，筹定数目等因。尊处已否拟定数目？何日复奏？伏希惠示为感。肃泐。敬问台安。诸惟心鉴，不备。

愚弟曾国藩顿首

505．复刘建德四月初十日

略告豫、闽军情部署。李炳涛难于位置。

馨室仁兄大人阁下：

李丞来，接正月二十六日惠书，具悉一切。敝处于正月二十六亦有一函奉寄，谅达台览。比维慈侍曼福，榷政绥亨，企颂曷已！

此间近状诸称平善。豫省发捻前分两股，南股由唐、泌以窥随、枣；北股由陈、宋以趋山东，过兖州后又分两支，一逼济宁，一窜蒙阴，旋由沂州回窜江南之海州，凡赣榆、沭阳及清江浦、里下河处处戒严。又别走滕县回窜徐州，邳、宿等处防不胜防。迭经调派水陆诸军分投清淮、徐、宿扼截堵剿，而令刘南云方伯、朱芳圃军门等部驻于皖北，万一罗田、麻城有警，相机援剿，以固樊篱。吴中丞闻已督师出省，当可力遏寇氛。闽中漳郡久未克复，闻新添悍党甚多，不独贵省之患，终恐不免为江楚之忧，殊深长虑。

李丞炳涛接晤一次，目下事少人繁，殊难位置。新章应赴部一行，然后到省方成证果耳。复问台安。不备。

愚弟曾国藩顿首

506．加马新贻片四月十二日

各省分三成厘饷，系厚庵托求。赴甘霆军于金口南行，不知是溃逃还是叛乱。

再，各省分三成厘饷之奏，本不惬于人意。而厚庵信来，托敝处函达尊处，代为恳求，想即日亦当复奏。闽事未了，能协若干？闽事毕后，订增少许，则大慰西军之望，而鄙人亦借以报命于厚庵矣。

顷闻霆军分八千人赴甘肃，舟次鄂之金口，悉数登岸南行。不知系溃逃乎？抑叛乱乎？世变方多，殷忧无已！即问穀山尊兄大人台安。

507．复彭玉麟四月十二日

咨达吴棠暂留漕督本任及着彭防剿清淮寄谕，说明防务已松，不必亲行会剿。附告霆军金口之变及江必胜之参劾诸事。

雪琴宫保仁弟大人阁下：

初九、初十连接手书，知尊体违和，自系立夏节气发动宿恙，日来定已就痊。至为驰系。

昨奉初四日寄谕，命仲仙暂留漕督本任，亦未开漕督之缺，其所请不赴两广，似亦俞允，但不知漕督果另简放否？谕旨令阁下迅拨炮船前赴清淮一带扼防，或亲自统带前往会剿等因，恭录咨达。先经尊处派喻镇俊明率船三十号往商昌岐，力保里下河，与此次旨意不谋而合，日内即当代奏。刻下捻股西趋，邳、宿、清淮防务已松，续无警信，阁下似无庸亲行会剿矣。

霆军西行，在于金口忽然弃舟登岸，宋国永、冯标及各营官弹压不服，均已回省。各哨勇大队齐趋，不知果叛逆耶？抑仅溃散耶？实深焦虑。芜湖抢案迭见。亲兵营调芜换防，当可与陆师联络，共戢盗风。江必胜于洋人交涉事件妄动文移，仅将委札撤去，尚为轻纵。查明当即严参。

会馆工程即专委竹庄亦无不可。柳寿田心无条理，不必令其监工。至复还营官一节，去年与阁下面订半年之期，刻下或将满矣。即问台安。

国藩顿首

508．复马恩溥四月十六日

敬敷书院崇尚雅正，存先正风格。顺告豫捻防剿部署。

雨农尊兄大人阁下：

前奉环章，顷披惠翰并敬敷书院条规，借谂兴居安宴，教思无穷，佩仰曷已！

弟在安庆多年，愧未与书院士子讲求修身力学之事，并未暇至院招进诸生诲晤一二次。昨陈心泉观察寄来敬敷课艺，略观十数首，大抵说理欲精，审题欲细，犹存先正风格。前明及国朝诸老工制艺者，皆以说理审题为重，故作文与作人之道不分为二事。自后风会屡变，此调久已不弹。惟璞庵笃守不渝，又得阁下崇尚雅正，殷殷化导，遂令此编独标清真，典型未坠。复设立条规，先德行而后文艺，俾诸生涵濡日久，皖中当有学道之儒喟然兴起，跂望良殷。

此间近状平善。惟豫捻由齐境分趋江南之海州，清江浦、里下河处处戒严。又别走滕县回窜徐、邳，迭派水陆诸军分扼淮、徐，而令刘南云方伯等军驻于皖北，万一罗田、麻城有警，相机援剿以固樊篱，未知果有备无患否？肃复。敬请台安。摹璧晚谦。不备。

馆愚弟曾国藩顿首

509．复吴棠四月十六日

清淮防务较松，彭玉麟不必亲行会剿。水师炮船不宜用于岸高河窄之地。徐、扬道可先委署任，随即会折奏补。

仲仙尊兄大人阁下：

初六日布复一函，续接迭次惠书。敬谂接奉谕旨，温语褒嘉，暂留贵任，倾佩曷已！

雪琴未奉此次廷寄之先，已派喻镇俊明带船三十号协防里下河。比闻捻股已由邳、宿窜向山东郯城，清淮防务较松，雪琴似可不必亲行会剿。

昌岐察看运河，已否启碇？国藩愚见，水师炮船宜用于长江大川之中，不宜于岸高河窄之地。岸高则大炮难于仰攻，陆贼离岸稍远，我之子弹斜上，即不能平击命中矣。河窄则战船难于转旋，而陆路之贼转得据高俯击，两岸之枪子、火球一一落我船中，无可躲避，师船虽多，可以立烬。故水师入窄河而无陆兵护之，必败之道也。刍荛之见，本诸阅历，尚祈与昌岐熟商。

徐州城防紧要，拟令颜道缓行交卸。兹承示及徐郡城守事宜，可令汪守尧辰代办。张臬司一军已入徐道辖境，呼应较灵，即令在营接署徐道，俟与吴观察署扬道之处一并会札，先委署任，随即会折奏补，具如尊指。专泐肃复，诸惟心鉴。顺请台安。不备。

愚弟曾国藩顿首

510．致孙长绂四月十六日

不知霆军金口溃勇现状究竟如何，须防娄镇一军与之同叛。三月十五日密片乃力阻霆军，不宜出关。

小山尊兄大人阁下：

前因霆军沙井之哗，闻之心悸。函致台端，询娄镇一军近日纪律何如，并请尊处另派委员支应该军，令其米粮盐菜足敷度日。此函计达崇鉴，派员妥办。旋闻宋国永等所统霆军行至湖北金口，索饷滋事，弃舟登岸。宋镇等及各营官弹压不服，均已回武昌省城。各哨勇大队齐趋纸坊、山陂、咸宁一带。据官帅咨称，尚未滋事；据郑观察函言，掳掠而不烧杀。不知究竟何如？闻该溃勇等声言欲走江西，约娄军勇丁同叛。其言虽不足信，亦不可不防。

顷接娄镇禀称，自入闽境，将满一月，银米俱罄，食粥餐薯，卖马充饥，忍饥待饷，情形极为迫切。若不速筹接济，恐其与湖北八千人同叛。应请阁下速发一月满饷七万三千余金并食米六千余石，即日起解，俾免哗溃生事，感切祷切！

霆军昔在鄂省四年，欠饷无多。自十年六月调至敝处，至去夏已满四年，积欠本已不少。而该营官、哨官每于发饷之时，借划还米价为名，又复多方克扣，早虑其有溃散之祸。而新疆万里之外，人人闻之胆寒，不独霆营惮于远征。故弟三月十五密片非劾鲍帅也，力阻该军，不宜出关也。兹将原片抄呈台览。现飞咨鲍军门由夔东下，速赴江、鄂，弭此巨患。尤望阁下先行安慰娄镇一军，不令与鄂溃之八千人相合，乃可徐为收拾。

弟去冬奏明，应分半厘留于江西供支鲍、周二军，不知近月半厘可得若干，以济娄、周二军，可满七八成之数否？并祈示及。除将娄镇一禀抄冰案外，专此飞布，伏希鉴照。顺请台安。不备。

愚弟曾国藩顿首

511．复李鸿章四月十七日

恭邸近事，殊觉未满人意。霆营索饷生变，已戕官掳人。须合铭、盛、树三军之力，痛剿捻军于邳、宿一带。开军不可北渡。厚庵索饷，亦必有以酬应。

少荃宫保世仁弟大人阁下：

初九日接初六夜惠书，具悉一切。

恭邸近事虽有后命，殊觉未满人意。初八诏旨措辞过重，读之战栗。

应守到此数日，洋人亦来。现尚未经勘定形胜津要之地，自不能不与力争。惟条约指定金陵，则上下离省稍远者，渠不愿去，亦难强也。

霆营行至武昌上六十里之金口，忽然生变，歃血饮盟，汹汹索饷。宋国永及各营官弹压不服，避之进省。各叛勇声言至江西索饷，行至咸宁已戕官掳人。如不陆续溃散，则此祸之烈，恐尚过于苗沛霖耳。

捻匪横行河南、山东、徐海，未受小创一次。其窥伺里下河之意，迄未少衰。恐须合铭、盛、树三军之力，痛剿于邳、宿一带。仲帅欲再调常州开字各营前往，鄙意大江以南过于空虚，既恐闽贼回窜，又虑霆营叛卒，俯视一切，仍非贵部不足制之。开军自宜留置左右，不可北渡。

令兄筱泉托觅草奏好手，此间亦无以应。厚庵专员至尊处索饷，厘金三成自不能允，然阁下亦必有以答其意。兹将敝处复厚信一缄，抄呈台览。若鄙人与贤昆仲三处意见悉符，则厚庵可释然矣。

复总理衙门信稿二件，博学伟识，信杰构也。复问台安。

512．复乔松年四月十八日

兵部误发咨文，俟折差回营再行检送。何璟可缓赴湖北，祈主稿挈衔会奏。六安厘金可依指分拨，请派员接管。霆军哗溃，实深焦虑。

鹤侪尊兄大人阁下：

迭接惠书，知初六日复函已达台览。

初七日准兵部咨称，富都统随带员弁一片，奉旨“知道了，钦此。”敝处并无此奏。兹收到请补营缺一片，知与尊片互易。折差尚未回宁，俟其到营再行检送，仍应咨部查照。

大撰皖北添设文武一疏，详明妥协，已将回稿移还，请即出奏。

江北厘务、淮南盐栈均立新章，须留雨亭一手经理，五、六月间方能就绪。请简运司到淮，再饬雨亭赴皖，业于十六日奏明，抄咨冰案。

鄂中薇篆不乏可署之人，小宋似可缓赴湖北。尊见既以为然，请即主稿挈衔会奏，即由敝处十六日一片说入可也。

六安厘金，从前专济湖北协剿皖省之军成、萧、蒋、毛四部之饷，各该军或撤或调，不复在于六安筹饷。此款归还本省，尊意以一半接济贵部，一半拨给易军，为惠已多，感荷无已！据陈牧祖襄禀，奉台札自四月初一起将此款统解寿州，听候分拨，自应悉如尊指饬行。陈祖襄请假回籍，早经批准，所遗六安厘务，即由尊处派员接管。渠系心泉之侄，如阁下仍须倚任，即函告心泉，嘱其回籍一行，迅速回六可也。

前窜海、沭之捻，又由邳、宿趋入郯城，江南之东防渐松，西路稍紧。刘铭传等军已报全队拔行，备御西路。俟抵徐州后，应否即令驻于徐郡，或只驻宿州，专固皖圉，断不令其出剿东、豫，转致本境空虚。

霆军调赴甘肃者，行至湖北金口忽然哗溃。宋国永、冯标及各营官弹压不服，各哨勇大队齐趋山陂、咸宁一带。鄂中函牍或言尚未滋事，或言掳掠人财，戕杀数官，不知究竟如何，实深焦虑。肃复。敬请台安。不备。

年愚弟曾国藩顿首

513．复吴棠四月二十三日

师船不可驶进东境防河，宜采纳彭玉麟、黄翼升会筹之议。所需饷项将设法拨解。

仲仙尊兄大人阁下：

十六日泐复一函，续接十三、十四等日惠书，知清淮防务已松，刘铭传一军不必拨归淮东，自应仍照前次调度，驻于徐、宿。

奏派师船至东境防河，鄙人未见其可。清江至济宁七百余里，河道久淤，处处搁浅。台庄一带堤岸愈高，河面愈狭，仅容一舟。有闸二十余处，闸口陡险，必须多人绞车而上，水师断难施展。若无陆兵随处相护，师船实有必败之道。昌岐既察看一番，闻已回抵邳州。雪琴亦于日内亲率向、左两营水师，由金陵驶赴清淮，阁下可与熟商。雪琴久统师船，阅历更深于鄙人，运河情形，昌岐又已目睹，二君会筹，谅必确有定见，阁下亦必博采而深信矣。

尊处需饷甚殷，月拨津贴之四千金，即饬运司批解。奏请月协万金一款，当于扬防节省项下分拨。然奏定甘饷三万，敝处二万，加以尊处一万、詹营七千，即更不能再还漕折，容当专疏陈明。诸惟心鉴。肃请台安。不备。

愚弟曾国藩顿首

514．复杨岳斌四月二十三日

饷项月协三万，正饬司预筹解款。霆营生变，实深忧灼！加片请照拂朱应元之子。

厚庵宫保仁弟大人阁下：

本月初七缕复一函，十七日接惠书，敬谂台旆西征，已由樊城取道荆关，向商洛进发。威棱远耀，企慰曷已！

尊处饷项，前经迭次函订月协三万，正在饬司预筹解款。十九日贵委员彭登焯赍到函咨，即便将五月分协饷三万两交该员解去，定于五月初兑毕。嗣后仍按月批解武昌，交后路粮台，或即在湖北盐局拨付。苏、浙两处均经代为函劝，尚未接少荃回信。穀山处已奏定自四月起每月协解甘饷二万矣。

捻匪横行河南、山东，前窜徐海，未受小创，其窥伺里下河之意尚未少衰。雪琴、昌岐各带师船赴援清江，力保里下河。

霆营赴甘之八千人行至武昌上六十里之金口，忽然生变，歃血饮盟，汹汹索饷。宋国永、冯标及各营官弹压不服，避之进省。各哨勇大队声言至江西约娄军勇丁同叛，行至咸宁已戕官掳人。现飞咨春霆由夔东下，速赴江鄂弭此巨患。并咨江西速拨银米解交娄镇，安慰该军，不令与鄂溃之众相合，乃可徐为收拾。事变迭生，实深忧灼！附布一二。复问台安。

国藩顿首

再，朱慎安太守应元由翰林御史出守庆阳，颇有政声。去腊在兰州府任内病故，清苦异常。其世兄玉圃系敝通家，现官监察御史，在京闻讣，驰赴甘肃扶榇回浙，闻五月间当抵兰垣。计台旆到甘，玉圃侍御必当奉谒，一切尚祈照拂为感！再问台安。

国藩顿首

515．复乔松年四月二十六日

武职考拔既有旧章，亦有循例，所奏欲将向归督署主政办理者概行改由抚院主办，则全失总督专管绿营之制，容当陈奏再办。

鹤侪尊兄年大人阁下：

顷接惠书拟补游击、都司各缺等因，宿州营都司一缺，姚镇既函商尊处，以程先鸣拟补，俟接该镇来牍即行照准。寿右营都司推缺扣归军营，易镇禀请以贾凤章拟补，业于三月二十五日会奏，奉旨允准，抄录咨行。广德营都司亦系推缺扣留外补，应由敝处核办。

查安徽省额设十八营，内惟安抚左、右二营系隶抚院亲标，归其专属，其余十六营从前概归江南提督节制，一切升迁调补及题奉咨达事件，均由总督衙门主政办理，即抚标二营之守备以上，亦归督署遴员请补。嘉庆八年间，安徽巡抚兼提督衔案内，将安徽各营改归巡抚节制。其武职考拔章程，曾由安徽藩司按照道路远近，议定分隶事宜档册，除守备以上各缺仍循旧制，概归督院在于江、安两省合例隔省人员内通融较补外，千总以下，如距安庆较近之安徽潜山、徽州、池州等营，则归抚院考核较补，咨会督院给委。其距江宁较近之宁国、芜、采、广德游兵 ⁽¹⁾ ，泗州及寿镇所辖之寿春中、右，六安，庐州，颍州，亳州，徐镇所辖之宿州等营，则归督院分别考拔较补。凡隶营务、题奏、咨达事件，均概归督院办理。因抚署从提督体制也。当将所议分隶事宜档册咨明兵部，历经循照办理在案。咸丰六年，因皖南地方紧要，添设皖南镇总兵，将徽、宁、池、芜、广五营并归皖南镇统辖。

今尊处奏请将距宁较近各营之向归督署主政办理者，概行改由抚院主办，则各营距安较远者，往返请示，仍觉不免稽迟，考核恐亦未能周悉，似与定例旧章未合。且安省参将、游击由外题补者，例只徽州营参将一缺，颍州、潜山、宿州营游击三缺，其余均系部推之缺。若如尊奏，都、守以下不分道路远近，概由抚院拣补，则安徽各营几与总督衙门毫无关涉，与统辖三省之体制实有未符。

近年江西自副、参以至千、把，升迁调补、疏防参处概由西抚主政。而苏州武职缺出，李中丞亦随时奏补。尝有狼山镇右营游击一缺，弟奏补一人，少荃又奏补一人。政出多门，事辄两歧。弟在外多年，本不甚以绿营为重，亦绝不欲专揽武职补缺之权。惟江西既全紊旧章，苏省亦政令歧出，尊处又仅留四缺归敝处题补，则于总督专管绿营之制全失其旧，弟亦当陈奏一次，无使后人谓数百年之成宪，自我而隳。如其复还旧章，尊处有人地相宜之员，尽可随时函商会办，国藩断不独执己见。伏希亮察，肃复。敬请台安。不备。

年愚弟曾国藩顿首

————————————————————

(1)  南京图书馆藏薛福成抄本作“滁州”。

516．复鲍超四月二十七日

告知金口、上杭之变，咨行所奉寄谕，嘱令速赴湖北，剿抚叛卒散勇。

春霆仁弟爵军门阁下：

接四月初八手书，知台旆于三月杪安抵夔州，至以为慰。

阁下前在江西起行时，本约定俟有信到江，再令贵部由江启行。厥后沈中丞檄调贵部留于吉安之八千人即行赴甘，行至沙井大哗，得六个月满饷始行开差。行至汉阳，经鄂中给发水脚犒赏。进次金口，忽然生变，弃舟登陆。宋国永、冯标及各营官弹压不服，避之进省。各哨勇大队声言往江西索饷，并约娄军勇丁同叛。行至咸宁，戕官数人。沿途焚掠，势甚狂悖。比已飞咨，请阁下速赴湖北、江西，弭此巨患。并咨江西，速拨银米解交娄镇，安慰该军，不令与鄂溃之众相合，乃可徐为收拾。

续奉四月十八日寄谕，饬拿叛将欧阳辉等，撤去宋国永、冯标记名提督，革职效力。谕阁下赶紧起程，取道湖北一带，顺便将已散勇丁招集若干，统之赴闽剿贼，毋庸西行等因，恭录咨行。想骆制军处先已接到此旨，咨明尊处矣。

该叛勇自咸宁走通山、崇阳，闻已出湖北境，至江西义宁州界，不知确否？唐仁廉在蓝图岭追截，解散千余。其沿途自拔遁去者亦复不少。趁此羽翼未成之际，尚易剿抚，务望阁下星速东下，勿稍迟延，是为至要！

本日又接江西席研香、段培元信，言娄云庆一军在上杭者，亦于四月初九日闹饷生变。一波未平，一波复起，焦灼何极！

阁下系专统该军之员，国藩亦总辖多年，一旦生此大变，吾与阁下声名俱毁。务望台旆即日赴鄂，极力设法挽回大局。切盼！切盼！诸惟心鉴。复问台安。

国藩顿首

517．复沈笠湖四月二十七日

捐款至二三两限须一律解清。上年欠款应按月分成扣还。畸零小户应照准免捐。里下河办捐系万不得已，嘱为宣示。

笠湖尊兄大人阁下：

顷接惠书，知前月十七日在于通州设立金陵善后捐局会办一切。荩筹周妥，企慰良多。

城中绅富业已赴局书捐，具见踊跃急公。其散处各乡者，必须官绅分行劝办。一时未能集事，自系实在情形，即不必拘定四月之限按数解交，暂行尽收尽缴，按月批解亦无不可。至二、三两限，为期稍宽，届时尚望一律解清，勿更逾延，以免有名无实。至感！至祷！

上年万方伯经手借款二万五千两，应于此次捐款之内按月分成扣还，以示大信，仍随批册报以清款项。

旧捐册内畸零小户捐数在四十千以下者，既经黄守出示晓谕概予免捐，应即照准，并希随时查察距城较远之小户，无令吏胥借端重索旧捐，用一缓二，庶民间稍沾惠泽。

里下河虽属完善之区，而年来重捐迭输，筋疲力尽。弟本不欲重困斯民，因各处无可设措，万不得已而为是举。尚祈阁下将鄙意略为宣布，冀远近之共谅。专泐。复问台安。附缴衔版。不备。

愚弟曾国藩顿首

518．复吴坤修四月二十八日

赞吴划去截旷清欠办法，说明霆营生变情形及防范部署。

竹庄仁弟大人阁下：

使至，接手书并惠纱、陈酒，谢谢！二小儿完姻，本不敢劳贺客，台从未来，正合鄙意。“毅勇”二字，何以克称？俟接部文，尚拟疏辞，乃蒙宠贺，愧悚曷已！

贵部积欠十五万有奇，划去截旷，只欠七万有奇，阁下办法实为军兴所未见，良深嘉慰。各营若能如此，岂非至幸！

霆军湖北之溃，各哨勇大队声言往江西索饷，并约娄军勇丁同叛。行至咸宁，已戕官掳人，势甚狂悖。此间飞咨鲍军门速日东下，冀弭巨患。并咨江西速拨银米，解交娄镇拊慰该军，不令与鄂溃之众相合，乃可徐为收拾。不意娄镇一军因米粮缺乏，于本月初九日生变，娄镇弹压不住，现带全军由闽之上杭回江就食，不知不致终叛否？咸宁之股走通山、崇阳，闻已出鄂境至江西义宁州界。鄂、闽交讧，贵省腹背受敌，水陆兵力过单，若发逆乘机内窜，为祸何可胜言！比已飞调刘南云、二朱等军万余人拔渡九江，径赴瑞州，分扎瑞、临两府，并咨请雪帅速派内江水军上驶援剿，未知能迅拯此厄否？事变迭生，殊深焦灼！

封爵尚觉抱惭无地，况加字哉！其荣也，只所以为辱耳。诸惟心鉴。复问台安。

国藩顿首

519．复孙长绂四月二十八日

通报娄军生变情形及防遏部署，嘱告程桓生速解银至九江。

小山尊兄大人阁下：

二十七日接到环章，知已派黎守转运娄军粮饷，并飞函密嘱娄镇抚慰该军。旋接研香、培元来信，言娄军已在上杭闹饷生变。本日又接尊函，与席、段所报相同，曷胜焦虑！

又接娄镇来禀，全军虽未遽变，而因饥滋事，已带之由闽回江就食，难保其不勾结金口叛卒为祸江西。长左、老湘等营既赴闽中，江境陆师惟韩铨平江等营万人分驻宁、赣，万、普两镇及精毅、祥字等军驰防宁武，此外更无他兵，亟应派援。比已飞调刘南云方伯、朱芳圃、朱焕文两军门即率所部万余人，由宿松、太湖拔渡九江，径赴瑞州，分扎瑞、临两府。有此大枝劲旅，赣江以西当可防遏。请阁下告知尚斋，筹银三四万解至九江，速济刘、朱、朱三军银米以利师行，到防当不过迟。水路赣河长亘千里，抚、建河道亦数百里，又须兼防鄱湖，江军暨内河水师实不敷用。已如尊指咨请彭宫保速派外江水师防守湖口、南康、吴城、饶郡等处，俾江省刘、孙水师得以专顾赣、抚两河。

彭帅迭奉谕旨，令赴运河一带防剿捻匪，现率水师两营赴清江巡防。拟再函商，请其亲赴湖口督办江防也。并当附折具奏。

霆营之变，皆由弟平日处置不善，恩信不孚，惭对江西官绅士民。苟有可以为力之处，自当竭力与阁下稳慎图之。专泐。复问台安。顺缴谦版。不备。

愚弟曾国藩顿首

520．复何璟四月二十八日

赴鄂之期，似可暂缓。告霆军生变情形与援剿部署，着解刘、朱、朱等军银米。

小宋尊兄大人阁下：

顷接惠书，欣谂简授薇垣，旬宣鄂渚，以精勤之久著，卜倚畀之日隆。瞻言矞蔼，庆抃良殷。

西林带兵皖北，一时未能回省。鹤帅拟以李雨亭廉使接署薇篆，现在江北厘务、淮南盐栈均立新章，须留雨亭一手经理，五、六月间方能就绪，请简运司到淮。再饬雨亭赴皖，业于十六日奏明。鄂中薇篆不乏可署之人，阁下似可缓赴湖北，已请鹤帅主政会衔出奏，并于前次来牍批答矣。

霆营之赴甘者，在于湖北生变。自咸宁戕官后，走通山、崇阳，闻已出鄂境，至江西义宁州界。而霆营之援闽者，又在上杭滋事，闻亦将回江索饷。江西腹背受敌，若复勾结闽境发逆乘机内窜，其祸何可胜言！

江西水陆兵力过单，亟应调派援剿。比已飞咨彭宫保速派水军上援，并檄刘南云方伯暨二朱军门即率所部拔渡九江，径赴瑞州，分扎瑞、临两府。有此大支劲旅，陆路当可遏击。所有刘、朱、朱等军银米，务祈阁下速于粮台拨解前去，以利师行。如全无可拨，则用上次所提筹发义营之漕折二万金以济眉急，即日当专案奏明，想鹤帅亦可见亮也。专泐。敬请台安，顺贺大喜。并缴衔版。不备。

馆愚弟曾国藩顿首

521．复江长贵五月初三日

略告剿捻部署与霆营生变事，附告已备公牍、护照交其孙前往江南启榇回川。

良臣尊兄大人阁下：

二十九日泐复一函，初二日令孙东来，接展惠书，借谂勋绩弥增，荩劳益笃。引詹矞霭，企颂靡涯。

此间近状，粗称平善。捻匪游弋黄河南岸，奔突无定，散布于郓、菏、范、濮之间，界近开州。虽距江境已远，不宜听贼渡黄，震惊畿辅。业经饬令刘铭传军门驻于徐州，相机进剿，遏贼于黄河以南，不令北渡。国藩或亲自出省督剿，亦未可定。

鲍军门所部赴川之八千人在鄂境生变，窜入江西义宁、新昌等境。其援闽之霆营亦在上杭饥噪，旋经娄镇拊定，带回江西，不致与鄂溃之众勾结。已飞咨鲍军门速日东下，弭此巨患，曷胜殷盼！

示及大世兄于咸丰七年从征江南，效命行阵，埋碧丹阳，殊堪敬悯！已备公牍、护照交令孙前去启榇回川。专此。复请台安。诸惟心鉴，不备。

愚弟曾国藩顿首

522．复孙长绂五月初三日

抚慰上杭饥军，解散金口叛卒，又调水陆各军赴江防遏。邸部失利，奉旨迅赴山东防剿。

小山尊兄大人阁下：

日前泐复函牍，业将此间调度一切缕达台端，其时已知娄镇率带该军回江就食。续接手书，知筹拨饷项，委员解送，迎交娄军，具征荩画周妥，此军当可不致决裂。又见该营勇丁揭贴一纸，中有云：复往江西地界，必须安分守己，如有一人再闹，我等众人不依。其词有儆戒畏祸之意。大氐因饥生变，别无他故，似可以情喻导。敝处业出告示二纸，一解散金口叛卒，一抚慰上杭饥军，另录咨行。鲍军门已奉谕旨毋庸出关，饬令速行东下，招安已散之卒。弟已一面函催春霆速赴江西，一面将刘、朱、朱陆师及内江水师赴江，扼扎之处，于初一日奏明。并请旨令彭侍郎由清江回驻湖口，会商阁下筹度防剿叛勇及闽匪诸事，抄稿奉咨。

正拟与阁下协力图维，先抚上杭之饥军，再剿金口之叛卒，共拯此厄，不料豫东发捻猖獗，邸部于四月二十四日在郓城西北接仗失利，僧王阵亡。该逆势将北渡黄河，畿辅震动。谕旨饬令弟迅赴山东剿贼，李少荃署江督，刘松岩护苏抚。现定于十日内外起行，不能亲赴江西。此后江省军情随时见示，并与少荃中丞筹商一切，苟有为力之处，弟断不膜视。但敝军一入东境，相距日远，不能兼顾，诸惟亮鉴。

鄂中李与吾军门所统飞虎四营内二营在汉口鼓噪，与吾亲自开导，该勇放枪拒捕。闻已开仗，杀乱勇数百名，余数百名西窜德安，欲与该处拟撤之勇勾结滋事。变故迭生，曷胜焦灼！复请台安，顺颂节祺。祗璧谦版。不备。

523．复吴坤修五月初三日

通报霆军滋事情形与抚剿部署。邸帅阵亡，奉旨迅赴山东，不能迂行江西，请即日驰往九江，与刘、朱同往瑞、临。飞虎四营滋事，余勇西窜德安。

竹庄仁弟大人阁下：

顷接手书并抄养素、研生信稿，均已阅悉。

前次尊使回芜，赍去复函，业将鄂、闽两处霆勇情形及此间调度详细达知。旋接娄镇来禀，该军实未全变，不过因饥滋事，已带之由闽回江就食。该营帮办黎尊光致敝处委员李载珪信称，初九夜系霆正左营史兴邦部下勇丁哗噪，声言出关各营在南昌已发前欠六个月满饷，何独我营缺饷，食粥不饱？必须拔回江西索饷。其词似有忿激思乱之情，却非与鄂溃之众先有要约。初十、十一等日又哗噪三次。俟行至武平，拾得勇丁揭帖一纸，中有云：复往江西地界，必须安分守己，如有一人再闹，我等众人不依。其词又有儆戒畏祸之意。大抵因饥生变，别无它故。鄙意先抚上杭之饥军，再办金口之叛卒。闻孙小山方伯已解银六万中途迎交娄军，或可不致决裂。其金口叛卒，已由义宁至新昌境内，有刘、朱、朱等军驰扎瑞、临，以保赣西陆路，有内江水师驶防湖口、南康、吴城、饶郡等处，俾江省刘、孙水师得以专顾抚、赣。两河兵力已厚，足敷援剿。又出告示二纸，一解散金口叛卒，一拊慰上杭饥军。其告示另札知照。一面函催春霆速来江西，招安已散之卒；一面奏请令雪帅由清江回驻湖口，会筹防剿叛勇及闽匪等事，已于初一日出奏。俟奉到俞旨，雪琴即可回军镇抚上游。

珂乡诸君子顷有来函，请国藩乘坐轮舟驰赴往江西。本属义不容辞，不料僧王于二十四日接仗失利，邸帅阵亡，谕旨饬令国藩迅赴山东剿贼，李少荃署江督，刘松岩护苏抚。现定于十日内外起行，万不能迂赴江西。阁下既接胡、刘之函，桑梓有急，不能置之不顾。应请即日驰往九江，与刘、朱、朱三军同往瑞、临照料一切，另有专札饬遵。贵部不能接战，丁峻一营无须抽派前去。阁下若嫌民船迟缓，即赴镇江搭轮舟赴鄂，便中可至金陵一晤也。

鄂中令李成谋同飞虎四营移扎义宁交界之通城、兴国，二十七夜该营在汉口后湖鼓噪，将营哨官捆殴，经地方官弹压不复。二十九夜李与吾带马队一营并四营内未滋事二营亲往开导，该勇放枪拒捕。与吾开仗，杀乱勇四五百名，余数百名西窜德安，闻欲与德安拟撤之勇勾结。一波未平，一波复起，曷胜焦灼！复问台安，顺颂节祺。

国藩顿首

524．复李鸿章五月初四日

铭、盛、树各军离苏赴齐，尚能心性相孚否？拟约季泉、幼泉同往山东协调诸军。减漕一疏，请与松岩迅速出奏。请精心经理盐务及江北厘捐。

少泉世仁弟宫保大人阁下：

连得四月二十四、二十六惠书，敬悉一切。

此间接奉四月二十七日寄谕，饬出省督师。昨又奉二十九日寄谕，则僧邸业已殉节，饬即驰赴山东，阁下署理江督，松岩护理苏抚，想尊处亦经奉到。谕旨令不待驾到金陵，先将篆交篪轩，星速启行。此城过大，伏莽颇多，抢案层见迭出，必待台旆到此乃敢放心启行。护卫之兵，亦请阁下酌带三四千人，乃足以资镇抚。

湘勇早已定议全数遣散，因遣资未备，又挑秦淮淤土出城，土功最巨，尚未裁遣。今闻此信，畏缩不愿北征者十人而九。勉强派去，终属强弩之末，难期得力。贵部淮勇铭、盛、树各军，平日颇有一家之谊，不识离苏赴齐，尚能心性相孚否？

拟约季泉、幼泉同往相助，祈阁下于竹报中一为劝驾。季泉请开甘凉一缺，迟迟未敢入告，此次乘便一奏，或可仰邀俞允。

减漕一疏，本拟悉心核改，以助松岩成此盛举。今心绪繁冗，不暇构思，即用松岩原稿。请两君迅速出奏，不宜更列敝衔。

盐务及江北捐厘，系敝处饷项所出，请阁下精心经理，全以拨交敝军，即可大为分润铭、盛等营。敝眷暂住署内，数月后乃能腾出。台从暂住下江，考棚已饬赶紧修理。次青之事，尊处接有部文否？顷折弁自京归，闻部议得及宽政，免其北戍矣。果否？乞示。年来此事最为疚心。近霆军溃叛之事，其疾憾尤难言喻。承抄示他处京信一纸，乃宋雪帆与金梅生者，敝处早经遍传。恭邸虽复旧位，而挟制离间等语，尚未湔涤。霆营及邸军非常之变，适承其后，岂天人合应，乱机亦有相召者耶？

贱体畏热异常，实不堪此艰巨。如何！如何！即问台安。

525．加孙长绂片五月初四日

僧邸之变，朝野震惊。娄部之事，只宜筹后之补救。协解银两八万，用于解散金口叛勇。

正封函间，接二十六日手书。娄军十五日已过白埠，十六日全抵会昌，十八日开往赣郡，沿途骚扰，声言至省索饷。此等汹汹之势，闻之实深忧愤。既经尊处于解往六万之外，咨明娄镇允许续添饷银。饥鹰得饱，或不致复有它变。未知刻下情形何似？

敝处所调水陆诸军，均落后着。万泰既已出省，省城防守事宜，不知武职大员系派何人主持？若非仓卒剽掠省城，则上杭一军终可设法安抚，金口叛卒，亦断不能成大气候。苟刘、朱三军，彭、鲍两帅次第赶到，大局总可无碍。

承示江西诸绅公请鄙人驰往南昌，共图补救，霆营系弟统带多年之军，本属义不容辞。无如僧邸之变，朝廷及北三省震惊异常，弟不能不迅赴山东，稍扶危局。乞将鄙意婉告诸贤绅，共为鉴亮。

承示各单，江省厘局、米局、司库共解过霆军饷数六十余万，各属办解军米尚不在内。沙井、上杭滋事后，续解近二十万亦不在内。可谓优待该军，不遗余力。前恐娄部煽乱，思销患于未萌，故询及给饷之数。今事已如此，只宜筹后之补救，不必问前之衅端，恐烦言徒乱人意耳。

弟于金口溃勇告示中，每人赏银十两，计八千人共须八万两。兹咨明由湖南协解江西，归于尊处给发。如能解散叛卒，固为大妙，否则此八万金听阁下拨用，稍佐江西之眉急。肃此布复，敬璧谦版。再问小山尊兄大人台安。国藩又顿首。

526．复夏廷渠李道生徐士穀五月初四日

霆营闹饷哗变，已多方调遣，冀弥事端。郓城失利，僧王殒命，奉旨迅赴山东，万难迂行江西。

石山、晴川、稼生老前辈大人阁下：

顷接公函，属国藩乘坐轮舟，驰赴江西，督筹剿抚。并先后接到养素、竹庄两兄来信，均已阅悉。

霆营之变，皆由国藩平日处置不善，恩信不孚，惭对贵省官绅士民，自应力图补救，义不容辞。前闻金口叛勇有约娄军勇丁同叛之说，比即函请小山中丞速发银米解闽，俾免勾结。续闻鄂中叛勇由咸宁踵窜义宁一带，娄部史兴邦一营又在上杭饥噪，娄镇率全军回江就食。国藩一面咨催鲍军门由夔东下，速赴江西，冀弭此患；一面调刘南云方伯等军万余人由宿、太拔渡九江，进扼瑞、临两府，以保赣西。咨调内江水师驶防湖口、南康、吴城、饶郡等处，并奏请彭宫保由清江回军湖口与小山中丞会筹防剿。又刊刻告示二纸，一解散金口叛卒，一拊慰上杭饥军，由湖南拨银八万解江，以济眉急。又札令竹庄驰往九江，刘、朱、朱三军同赴瑞、临，会商进止。国藩或应亲赴九江等处，亦决无推委之念。

正筹画间，不料豫东发捻猖獗，邸部于四月二十四日在山东郓城之北接仗失利，僧王阵亡，逆踪势将北渡黄河，震惊畿辅。谕旨饬令国藩迅赴山东剿贼，李少泉中丞暂署江督。国藩现定于十日内外起行，万不能迂赴江西。去年调霆军前往，本欲拯豫章之危，不料反贻豫章之患，惭对珂乡父老，愧悚之至。此后江省军务应由少荃中丞办理，敝军一入东境，相距日远，势难兼顾，曷胜焦灼！诸祈鉴亮。专肃布复。敬请台安。祗璧谦柬。不备。

527．复马新贻五月初五日

霆勇哗变，正在剿抚之中，而僧王忽殒，又须北上督战。请开单告绅士中熟悉东南情形者。

穀山尊兄大人阁下：

迭接惠函，因时祓饰，并悉种切。敬维政祺夏大，勋望日隆。越甲不鸣，爰启翘材之宇；虞弦正奏，载赓解愠之风。引睇吉晖，倾颂无既。

近月以来，豫捻东窜，南逼清、淮，北逾兖、沂，游弋黄河南岸。正深远虑，而霆营赴甘之八千人行至湖北金口闹饷溃变，声言前往江西，约娄镇所部援闽之霆军勇丁同叛。比即函请孙小山中丞速发银米解闽，俾免勾结。续闻金口叛勇在咸宁戕官掳人，由崇阳、通城扰及江西之义宁一带。娄部史兴邦一营，又在上杭饥噪，逼胁娄镇率全军回江就食。国藩一面咨催鲍军门由夔东下，速赴江西，冀弭此患；一面调刘、朱、朱等军万余人由宿、太拔渡九江，进扼瑞、临两府，以保赣西。咨调内江水师驶防湖口、南康、吴城、饶郡等处，并奏请彭宫保由清江回军湖口，镇抚上游。又刊刻告示二纸，一解散金口叛卒，一拊慰上杭饥军。顷闻叛卒已至新昌，铜鼓饥军亦到会昌，开往赣郡，欲赴南昌省城，弥增焦灼。

尤可骇者，豫东发捻猖獗，邸部于四月二十四日在郓城西北接仗失利，僧王阵亡。逆踪势将北渡黄河，震惊畿辅。谕旨饬令国藩迅赴山东剿贼，少荃暂署江督。现因金陵城大兵少，伏莽亦多，不能不先顾根本，已飞请少荃星速前来。鄙人于月内起行，驰驻济宁督剿。若贼踪尚在贵省，未经北渡黄河，大局犹可挽救。国藩智小谋大，精力日颓，事变纷乘，未知所届，曷胜忧灼！

闻闽省贡院闰月可竣，具见尽筹妥速。敝处上年奏请举行乡试，疏稿抄呈台览。少荃有闱后补行录遗一奏，未知亦须照办否？珂乡贤绅士中有熟悉东省情形者若干人，务祈开单见示，至感至祷！肃泐。复请节安。诸惟心鉴，不备。

528．复刘秉璋五月初五日

霆勇叛于前，僧王殁于后。俟少荃接篆，即督师北上。

仲良尊兄馆丈阁下：

顷接惠书，因时祓饰，感愧交并。敬维勋望日隆，庞祺夏大。荷恩光之迭贲，实文武之兼资。引睇吉晖，倾颂无既。

国藩智小谋大，精力日颓，前次复奏关陇滇黔军务一疏，只竭寸忱，敢言远略？过蒙宠誉，弥切悚惭。霆营之赴甘者溃叛于金口，其援闽者饥噪于上杭，正在调派水陆诸军，分投防剿，并设法拊慰解散，冀弭此患。不料一波未平，一波复起。豫东发捻猖獗，邸部失利，僧王竟以忠勇遇害，畿辅隳此长城，朝廷霆悼，远近寒心。逆焰从此益张，殊为危虑。接奉谕旨，命国藩迅赴山东剿贼，自应克期遄行，先赴徐州，进驻济宁，率师讨贼。金陵根本之地，城大兵少，伏莽尚多，少荃中丞不日西来，鄙人将城守、军资、粮饷各要务面商妥善，即当起程。附寄新刻告示呈览，未知有补万一否？肃复。敬请节安。伏希心鉴，不备。

529．复丁日昌五月初六日

告撤抚霆勇、北上剿捻及南京通商口岸诸项安排。

雨生尊兄大人阁下：

迭接惠书，具悉种切。并蒙因时祓饰，纫戢曷任！就谂迓福天中，承恩日下。渡菖蒲之海，西旅来宾；吹华黍之笙，南陔益寿。瞻言矞霭，倾颂良殷。

京报题名录等件，均已收到。方谓风雷无恙，文昌有辉，脱剑櫜弓，企踵可待，乃不意霆营一军赴甘者溃叛于金口，援闽者饥噪于上杭。比即函致孙中丞速发银米，由江解闽，接济娄军。一面飞咨鲍军门由夔东下，速赴江西，冀弭此患；一面檄调刘南云方伯、两朱军门所部万余人由宿、太拔渡九江，进扼瑞、临两郡，以保赣西。咨调内江水师驶防湖口、南康、吴城、饶郡等处，并奏请彭宫保由清江回军湖口，镇抚上游。又刊刻告示二纸，一解散金口叛卒，一拊慰上杭饥军。正筹办间，不料豫东发捻猖獗，邸部在郓城失利，僧王阵殁。逆踪势将北渡黄河，震惊畿辅。谕旨饬令国藩迅赴山东剿贼，李少泉中丞暂署江督。现因金陵城大兵少，伏莽甚多，必须先顾根本，飞请中丞速日西迈，来宁接篆。弟于月内起程，先赴徐州，进驻济宁。智小谋大，精力日颓，事变纷乘，未知所届，曷胜忧灼！

应敏斋太守回沪，金陵马头之议，定经详述。形势津要之地，自不能不与力争。既条约指定金陵，则上下离省稍远者，渠不顾〔愿〕去，今已择定下关之下。巴夏礼亦并未前来，此段或可相安无事。九舍弟病尚未痊，承惠之函，昨已寄去。新刻告示二纸，附呈一览。复问台安，顺颂节祺。祗璧谦版。不备。

530．致郑元善五月初八日

谕令率勇北上剿捻，深恐难以得力。近派黄道办理盐务，祈多关照。

筱珊年老前辈大人阁下：

军事倥偬，久疏音敬。每怀雅度，企想良殷。比维勋望弥崇，恩光迭贲。移河东之德水，润瘠苏枯；畅鄂北之仁风，阜财解愠。瞻言矞霭，倾颂靡涯。

国藩久践戎行，略无裨补，常怀负乘之诫，时深覆之虞。近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于金口，援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。邸部剿捻失利，僧王竟以忠勇遇害。畿辅隳此长城，逆焰益张。接奉谕旨，命国藩迅赴山东剿贼。自应克期遄行，先赴徐州，进驻济宁，相机防剿。楚勇在下游者，久成强弩之末，淮勇又非相习之部，恐难得力。

饷项支绌，恃盐厘为大宗。楚岸总无起色，兹派黄道家驹办理督销局务。该道本隶仁帡，又系乙未年谊，心地朴实，阅历较少，伏祈赐加训诲，俾有遵循，感祷曷已！肃泐。敬请台安，祗贺大喜。伏祈心鉴，不备。

531．致李鸿章五月初十日

若使省三独当一路，绕经汶上回击郓、曹可胜任否？琴轩赴津，似不可少。谢代练千人以佐征调。

少泉宫保世仁弟大人阁下：

初五夜接初四日惠书，顷又接初七日一缄，具悉一切。

此间自奉山东之命，因湘勇在金陵者人人思归，不愿北征，久未复奏。本日始具疏复陈，兹抄稿先呈台览。甫经出奏，又接奉初四夜谕旨，令国藩绕赴山东，节制直、东、河南三省。敝奏迂缓异常，而北路望援急于星火，贱躯颓备已极，而复假以绝重之事权，其不至绝膑颠蹶者几希！贵部铭、盛、树三军，自须资为干城腹心。然树营须留于江境淮、徐、韩庄等处，能出境者，恐止刘、周二军。以将来剿捻之全局言之，自须开幕府于徐州，专力于十二府州；以目下危急之情形言之，则须绕至泰安、济南，顺河南岸而击之，驱贼回窜西路，庶宵旰之忧廑少释而直、东之人心稍定。然绕前而逼贼使西，必亲自骑马督队，鄙人实不任此。承示密片，已代我一陈矣。若使省三独当一路，由滕、邹、兖州绕至汶上 ⁽¹⁾ ，然后回击郓、曹之贼，果能胜此任否？

鄙意琴轩由海道赴津，似须贼已渡河，乃下此着。顷读初四夜寄谕，则无论贼果北渡与否，此着似不可少。贵部虽多且劲，然刘、潘、周、张皆以北征，郭、杨又将自闽而楚，则左右人数太少，万一贼由江西窜皖，北军恐不能不回顾耳。

国藩带金陵数营随行，其中良者多已先归，此皆替代暂署，鳞爪仅存。顷檄调刘松山由宁国来金陵，易开俊亦有禀来，告请随征。二将差强人意。其部勇愿北征与否，尚未可知。湘军锐气久渫，真强弩之末欤！

承示代练千人佐我征调，感甚！感甚！徐州四战之地，古多豪将健勇，与尊处风气相近。若能化其枭悍之习，道以忠朴之风，则淮勇之波澜弥阔，枝叶弥茂矣。阁下独无意乎？

远堂前辈署藩司，自是一人一缺。晓莲署臬，允惬人意。篪轩去志殊坚，应以何人接署？敬候卓裁。敬请台安。诸惟心鉴。

————————————————————

(1)  旁批：皆驿道也。

532．复朱凤台五月十一日

霆营溃叛，僧邸阵亡，奉命迅赴山东督剿。

凤台太亲翁大人阁下：

军事倥偬，久疏音敬。顷蒙惠示，备荷注存，曷任纫戢！敬维兴居多福，动履康愉。引企矞晖，倾颂无量。

令孙震四外甥英年不寿，亡妹祜薄，不能荫及所生，可胜悼惜！芸田妹丈恫念佳儿，怆怀故剑，情况可想而知。现已移荫宗支，择立继嗣，在德门为曾孙之庆，在舍妹有母子之依，感慰奚似！

国藩昨秋移驻金陵，敝眷及儿女辈随侍东来，四月间二小儿亦已完姻，诸叨平顺。方期措置善后，遣撤勇丁，徐图谢事，养拙息机。不料霆营一军赴甘者溃叛于鄂渚，援闽者饥噪于上杭。正在调派防御，设法解散，冀弭此患。更不料豫东发捻猖獗，僧邸阵亡，逆焰逾炽。国藩奉命迅赴山东督剿，月内即须起行，驻军徐州，派兵进剿东境，并亲往济宁察看一次。智小谋大，精力日颓。久困兵间，实深焦灼。知关廑系，聊布一二。肃复。敬请颐安。诸惟崇鉴，不备。

533．复朱蓂五月十一日

霆营溃叛，僧邸阵亡，谕旨命迅赴山东督剿。

尧阶仁兄亲家大人阁下：

彭二尹先仁来，接展手书，嘉勉贱兄弟者至为深厚，感怍交并。敬维福履绥愉，兴居康适，金紫光于里闬，兰玉生于庭阶。引睇吉晖，良殷倾颂。

舍季弟下世忽阅四载，鸰原之恸，无有已时。兹闻舍侄奠雁德门，共敦朴素之风，永结朱陈之好，舍季弟虽不获亲见，定当感慰于九京矣。

弟智小谋大，精力日颓，惧成功之难居，忧盛名之莫副，屡疏谢事，未荷圣俞。远则关陇滇黔烽烟正急，近则闽粤楚豫发捻纷乘。事变方殷，正深焦虑，而霆营一军赴甘者溃叛于鄂渚，援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。僧邸剿捻失利，竟以忠勇遇害，逆焰益张。接奉谕旨，命国藩迅赴山东督剿，现定于月内起行，驻军徐州，并亲往济宁察看形势。舍沅弟屡蒙温旨垂询，催令入都，或招集旧部，来营助剿。厥疾未瘳，断难重膺艰巨，已由沅弟具疏陈谢。诸陈廑询，附布一二。复请台安。小儿辈禀笔叩安，恕未拜状。伏希心鉴，不备。

534．复欧阳赤城五月十一日

霆营溃叛，僧邸阵亡，谕旨命迅赴山东督剿。附告欧子位置。

赤城尊兄大人阁下：

接展手书，并惠佳什，祓饰逾量，感怍交并。敬维兴居康健，纂述崇闳。引睇矞晖，企颂曷既！

弟久践戎行，毫无裨补，常怀负乘之诫，时深覆之虞。近月以来，豫捻东窜，逼淮逾兖，游弋黄河南岸。正切隐忧，而霆营之赴甘者溃叛于金口，其援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。邸部剿捻失利，僧王遇害，逆焰益张。势将北渡黄河，震惊畿辅。接奉谕旨，命国藩迅赴山东督剿。现定月内起行，驻军徐州，派兵前往东境，相机剿办，仍拟亲至济宁察看一次。智小谋大，精力日颓，久困兵间，弥深忧灼。

三世兄此次来宁，已在金陵保甲局差委，聊副雅嘱。诸惟心鉴。复请台安。

535．复恽世临五月十一日

陈鼐在常城设劝农局，毋庸再由东征局借资。霆营溃叛，僧邸阵亡，谕旨令迅赴山东督剿。秋初东还，已嘱潘观察代购行馆迎候。

次山尊兄大公祖大人阁下：

迭接惠书，备聆种切。敬念〔谂〕兴居百适，动履绥愉，甘棠留召伯之思，上药得仓公之效，企慰曷任！

前闻阁下捐集千余金，购米接济常州，桑梓情殷，不遗在远。续经珂乡诸君子公请由东局借银二万，协赈毗陵，维时少荃中丞筹拨巨款，遴委陈作梅观察等在常城设劝农总局，给发牛种，开垦荒田甚多。老弱遗黎，另局收养。办理均有成效，毋庸再由东局借资，已将作梅观察等原禀抄发，批令东局转行，诸祈鉴亮。

近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于金口，援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。邸部剿捻失利，僧王以忠勇遇害，逆焰益张。接奉谕旨，命国藩迅赴山东剿贼，自应克期先遄行，驻军徐州、济宁一带。楚勇在下游者久成强弩之末，淮勇又非相习之部，恐难得力，曷胜忧灼！张佑之观察春秋已高，未便约赴行营，已属其仍在安庆转运湘盐。其事甚便，不必驻局，亦可料理。

台从秋初东还，小住白下，会馆系阖省公屋，诸多不便。已嘱敝粮台潘伊卿观察代购行馆，届时必可经营就绪。愧无夏屋礼贤之谊，稍申缁衣适馆之情。惟弟于役北征，不获一展良觌，借豁积怀，良深怅歉。肃复。敬问台安。诸惟心鉴，不备。

536．致郭嵩焘五月十二日

谕旨命赴山东督剿，委实不堪再膺艰巨，自当抗疏辞谢，但以闲散留营效力而已。是非无定，爱憎翻覆，自古以然。

云仙仁弟亲家大人阁下：

四月十二日接三月惠书，匆匆未得速复。比想动定康胜，政祉佳善。

闽贼自漳州窜出，计将全数入粤。虽将来终为江楚之患，而目下遍布棠疆，焦劳可知。

此间自金陵克复，人以为渐入佳境，而不知乃日处愁城。湘军锐气已渫，功成意满。良者次第散去，留者骄泆不检，杂以游勇、奸民，与居人积不相得，遂至台谏纠弹。而各军分布皖、江南北，亦皆强弩之末，暮气乘之。既虑一旦有警，无以应敌，又恐准绳全弛，不戢自焚。未几而果有霆营金口之变，未几而又有霆营上杭之哗。方派刘南云等万余人进驻瑞、临，防御金口叛勇，保固江、湘两省，又出示招抚解散 ⁽¹⁾ 。不料一波未平，一波复起，僧邸追贼郓城，中伏阵亡，直隶、山东大震。

谕旨令国藩赴山东督剿。湘军既无可恃，淮勇虽属劲旅，而上下素不相习，未知能指麾如意否？畿辅望援，急如星火，而湘、淮皆无马队，黄河尚无战船，何能遽言战事？鄙人精力日颓，夏暑竟日困卧，不能治事，岂堪再膺艰巨？自当抗疏辞谢，但以闲散留营效力，以明尽瘁之义。

眷口暂留江南署内，四小女当于秋间送归。请令世兄回湘小住，即在长沙成婚。令弟澄侯在长沙主持两家各事则可，未便令其送粤，伏希鉴谅。即问台安。

再，另纸所示，敬悉一切。初不料二公龃龉一至于此！庚岁保升苏藩，始终不肯一至祁门，益阳公深恶次骨，鄙人亦自悔之。其于益阳，亦忘大德而思小怨。受人德而忘之，则施德于人必不能忘，或因此介介于公乎？然阅世过久，则亦见惯不惊。昔年与门、石翘恼终隙末，犹得曰彼此各有过当，情状令人难堪。至幼丹则自问实无开罪之处，而其相逼已甚，迥出意外。石翘之于霞仙，相欢愈于胶漆，近见其刻诗，注以讥霞，真山谷所称“石交化豺虎”矣。竹如不独贬霞，亦颇讥议下走。顷下蔡弹刻恭邸，艮、竹两公乃上手蔡而下手恭，此又何说也？是非无定，爱憎翻覆，自古以然。《幽通》《思元》，所以百读而不厌乎？再问台安。诸惟心鉴。

————————————————————

(1)  旁批：“告示二纸附呈。”

537．复李鹤年五月十二日

霆营有闹饷之变，僧王有郓北之失，变故纷乘，祸乱无已。

子和尊兄大人阁下：

顷奉惠缄，因时祓饰，感怍交并。敬维豸节筹边，龙纶锡命。征苗拜益，久知赞画之勤；在泮如皋，即睹献功之盛。引瞻矞霭，企颂靡涯。

弟久领师干，频更节序，常怀负乘之诫，时深覆之虞。近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于鄂渚，援闽者饥噪于上杭。比即调派水陆诸军分投防御，并设法拊慰解散，冀弭此患。不料僧邸有郓北之失，贤王新陨，剧寇方张，势将北渡黄河，震惊畿辅。朝廷责令国藩讨贼，拟赴徐州、济宁一带驻扎，相机剿办。现有兵力不敷调派，尚须添募马步训练成军，战事方有把握。迟钝之愆，知不能辞。以理势度之，黄河夏秋盛涨，印帅亲统大军防堵河北，该逆应难飞渡。切冀北岸无事，专力南岸，与齐、豫、苏、皖四省通力合作，或可徐图收拾。智小谋大，精力日颓，变故纷乘，曷胜忧灼！肃复。敬颂节安。祗璧谦版。不备。

538．复刘长佑五月十二日

刘、潘南北分进，冀扼敌于南岸，不使北渡。黄河造船为直隶第一要务，切望迅速兴办。

印渠仁弟大人阁下：

两奉惠书，因时祓饰，并悉种切。敬念〔谂〕金符绾福，玉节筹边，黄图臻磐石之安，丹陛锡介圭之瑞，企颂曷任！

近月以来，捻踪东窜，逼淮逾兖，游弋黄河南岸。正切隐患，而霆营一军赴甘者溃叛于鄂渚，援闽者饥噪于上杭。比即调派水陆诸军分投防御，设法拊慰解散，冀弭此患。不料一波未平，一波复起。僧邸竟以忠勇遇害，贼焰方张。迭奉谕旨，命国藩赴山东一带督剿，并饬保卫畿疆。受命以来，筹思累日，有急不俟驾之情，而有万难迅速之势。业于初九日具疏奏明，抄咨冰案。乃甫经出奏，旋奉节制三省之旨。虽度德量力，决计专疏恭辞宠命，然宵旰忧劳，刻不容缓，已流露于意言之表。为臣子者，岂敢置畿疆于后图？以理势揆之，阁下久历行间，忠勇为体，慎密为用，鄙人素所深知。亲统各军内有新练八千之众，又值黄河盛涨之时，该逆断无能渡黄河之理。然理之所无，或为事之所有。国藩愧不能着翅奋飞，亲赴直境。刘铭传一军，顷据报称，已于初八日自徐州起程，计此时已过滕县。因批令径赴济宁，与国将军会商进止。万一贼竟渡河，刘铭传应由东阿、平阴一带渡黄，在于东昌境内迎剿，不可南赴大名，绕出贼后。若贼未渡河，仍当驻扎济宁，尽可相机进剿郓城之贼，俟国藩到徐，续行调遣。李少荃中丞处，又派潘道鼎新十营航海，前赴天津，并派龚文林挑选水勇二百，整理大炮五十位，由济宁驰赴直隶。该逆若果渡黄，尊处北添潘军，南添刘军，兵力渐厚，当可力遏寇氛。然总以扼贼南岸，不使渡河为妙。张镇诗日现经派令带勇同赴徐州。敝处近年将材甚少，回籍者又不愿出山。无以应命，实深愧歉，尚祈鉴亮。

黄河造船一事，实直隶第一要务。不知何处木料较多，可以开厂钉造？切望迅速兴办。敝处解炮前赴济宁，日内可起程也。专泐布复。敬请节安。不备。

539．复唐训方五月十二日

捻氛骤炽，仓促奉旨北征，现正筹划买马训勇诸事。

义渠仁弟大人阁下：

顷接手书，因时祓饰，并悉种切。敬谂迓福承恩，精勤布治，清厘积案四百余件，扫解地粮五十余处，选募壮勇，训练巡哨，保障畿辅，尽劳弥笃，企佩良殷。

近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于金口，援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。邸部剿捻失利，僧王以忠勇遇害。逆焰方张，势将北渡黄河，震惊畿辅。接奉谕旨，命国藩迅赴山东督剿，拟于月内起程，赴徐州、济宁一带驻扎，相机防剿。楚勇在下游者已成强弩之末，淮勇又非相习之部，尚须添募勇丁，派员出口买马。俟马步各勇一律训练成军，战事方有把握，万难迅速奏效，业于初九日具疏奏明。国藩智小谋大，精力日颓，事变纷乘，未知所届，曷胜忧灼！专泐。复问节安。诸惟心鉴，不备。

540．复陈庆溥五月十二日

霆营溃叛，僧邸阵亡，奉旨迅赴山东讨捻。敬敷书院五月课题密封寄去，请代为录试。

心泉尊兄大人阁下：

接展惠缄，因时祓饰，纫戢曷任！敬谂泽遍同安，荣问嘉鬯。蓂阶报闰，知夏景之添长；薰殿歌风，卜民财之益阜。引瞻晖吉，倾颂靡涯。

近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于金口，援闽者饥噪于上杭。比即调派水陆诸军分投防御，并设法拊慰解散，冀弭此患。不料一波未平，一波复起。邸部剿捻失利，僧王遇害，逆焰益张。接奉谕旨，命国藩迅赴山东讨贼，自应克期遄行。拟即驻扎徐州、济宁一带，相机防剿。楚勇在下游者久成强弩之末，淮勇又不敷调遣，尚须添募马步各队，万难迅速奏效，曷胜焦灼！

漳州于四月二十一日克复，珂乡渐就肃清。而粤边贼数犹众，殆将复窜江西。幸娄镇所部饥军渐已安帖，刘、朱、朱等军，内江水师均先后援江，当可内御叛卒，外御粤寇耳。

敬敷书院五月课题密封寄去。届时请阁下代为录试，课卷即烦阁下偕雨农学士一阅。照旧给奖，由粮台垫发，随后归还。专泐。复颂节安。祗缴谦版。不备。

541．复何璟五月十二日

奉旨迅赴山东讨捻，然尚须添募马步新勇。江国华应仍留于皖省差委署补。

小宋尊兄大人阁下：

前月二十八日肃泐寸函，计已递到。顷接惠书，因时祓饰，感悚交并。敬谂福迓天中，恩承日下。留棠阴于皖国，夏景添长；答薰轸于虞廷，民财益阜。瞻言矞霭，倾颂靡涯。

前因霆营勇丁在鄂溃叛，在闽饥哗，檄刘、朱、朱等军拔扼瑞、临，函请尊处筹济银米。随即刊刻告示，分别拊慰解散，冀弭此患。不料一波未平，一波复起。豫东发捻猖獗，僧王以忠勇遇害。畿辅隳此长城，逆焰愈张。接奉谕旨，命国藩迅赴山东讨贼，拟于月内起程，驻扎徐州、济宁一带，相机防剿。楚勇在下游者已成强弩之末，淮勇又不敷调遣，尚须添募马步新勇，训练成军，战事方有把握。万难迅速奏效，良深焦灼。

江丞国华前署黔县，颇有政声。曾于祈营饷匮之时，捐集巨款。其时敝军竭蹶，实深嘉赖。尚未有以酬其劳，旋即丁忧回粤。襄办粤厘，不避劳怨。兹服满由皖来宁，接晤数次。闻其无力赴部，应仍留于皖省差委署补，俟补缺后再行赴部。即祈尊处禀商鹤侪中丞，遇便附奏，弟亦借此稍答其勤也。肃泐。复颂节安。祗缴谦版，诸惟心鉴。不备。

542．复孙长绂五月十四日

娄镇所带之勇只可劝抚，观察两月，再作解散之计，断不可令其远征。闽事已松，少荃奏请调师入赣。

筱山尊兄大人阁下：

二十八、初三、初四等日，迭布复函。续接钤峰、子坚、召民来牍，有娄军到赣，鱼贯而进，相安无事，号令严明等语，鄙怀稍慰。顷接初二日惠书，尊处又筹银四万拨解娄军，而该镇仍请遣撤，或另换统领，虑其不能挽回。适接娄镇来禀，似因人情疑惧，故请遣撤。本应严加批饬，姑念该镇自上杭饥军哗噪以后，尚能约束回江，途次无抢夺压买、凌辱州县等事，不得不格外原情批令曲为开导，先安众心；俟两月后，如愿遣散，则准发欠饷一半，余赴台守领一半，必当全清欠饷，不少丝毫。无论在江南，在山东，该镇尽可坚坐赣州，禀请由敝处作主等语。如此批答，以冀娄镇设法拊慰该军，又冀该勇丁见刊发告示，或竟悔悟。从容两月，如求遣撤，弟与尊处合力筹给半饷，以示大信，则此难可纾。适又接铃〔钤〕峰诸君二十九日公函，娄军亦尚无不服约束之处，或不致另生枝节。惟初三日钤峰一禀，又请娄军驰援永定。军心未固，而遽令远征，殊不相宜。仍祈阁下密饬赣州道府妥为调济，勿令彼此疑忌，激成他变。至感，至祷！

金口叛卒窜扰万载，围攻袁州府城，闻亦迅即解围，不知续窜何处？日来情形又复何似？敝处已令竹庄带告示多张赴江，并催刘、朱、朱三军速至瑞、临。彭雪帅昨日已由金陵上驶，前赴湖口。

漳州于四月二十一日克复，所有漳浦、南靖、平和、云霄各城发逆断难久踞，闽事已松。少荃中丞奏请谕饬闽中迅拨兵将，绕道兼顾江西。苏军郭、杨等部亦由闽绕赴江西、湖南边境，相机迎堵。北有刘、朱，南有郭、杨，则赣江以西声威大壮。江西席、祥诸军专顾省河以东，当敷分布矣。国藩现定于月内驰赴徐州，仍亲至济宁察看形势。相距日远，一切未能遥度，殊深系念。诸惟心鉴。复问台安。敬璧谦版。不宣。

543．复李鸿章五月十五日

嘱速来宁接署理江督篆印。松岩苏抚篆印可于二十二日送去。

少泉宫保世仁弟大人阁下：

十五日接十三日惠书。拙疏计当为世诟病，乃反损辱盛誉，殊为惭恧。日内正与敝幕称颂尊处密陈一片、潘军一疏，口角流沫。今谬蒙褒许，则互相标榜之目，不待发自旁观矣。

潘、刘果皆上驷，周镇尚不深知，即张、吴气象，亦殊不得以中下目之。善觇国者，固卜淮勇之莫与京矣。

松岩定于二十二日接印，似可留印于首府，二十二日始送去。阁下务于十八、九日起行来宁，亦于二十二日接印。国藩即于二十五日起程，断难再迟。非畏清议，寸心自不安耳。

顷奉诏旨，催国藩航海北上。鄙人心神恍惚，不能浮海，且又不能鞍马，不能前敌亲冒矢石，行当一一奏明。但愿贼不渡黄，或可免于大戾耳。复问台安。

544．复阎敬铭五月十六日

奉旨办捻，即将起程北赴济宁。刘怿现在何处？铭军不能置之无用之地。造船事望速办。

丹初仁兄年大人阁下：

春间泐布寸函，久阔嗣音。顷接惠书，因时祓饰，曷任感悚！伏审釐延午序，德遍申圻。设兰锜以为防，风扬表海；酌蒲觞而饮至，捷奏甘泉。引企矞晖，倾颂无量。

弟师干谬领，节候频更。近月以来，捻踪东窜，逼淮逾兖，游弋黄河南岸。正切隐忧，霆营一军在鄂溃叛，在闽饥哗。调派水陆诸军分投防御，设法拊慰解散，冀弭此患。不料一波未平，一波复起。僧邸竟以忠勇遇害，贼焰方张。迭奉谕旨，命国藩赴山东一带督剿。筹思累日，有急不俟驾之情，而有万难迅速之势。业于初九日奏明，抄稿奉咨。旋奉节制三省之旨，度德量力，不能膺此艰巨。十三日专疏恭辞，另牍咨达冰案。刻下部署起程，拟赴济宁，相度形势，派兵力击曹、济之贼，驱使西窜。俟风波稍定，仍当回驻徐州，相机调度，分道防剿。刘铭传一军由徐州驰赴济宁，若贼未渡河，铭军尽可留于南岸，进剿郓城之贼。顷奉廷寄，饬刘铭传前赴济、汶，或扎张秋。济、汶自是应至之区，张秋则在河北。若贼未渡黄，似不宜以劲旅置之无用之地，敬候卓裁。造船一事，实为直、东、豫等省要务，切望尊处迅速兴办。敝处解炮前往济宁，日内可起程也。此后军情，仍祈随时惠示为荷。肃复。顺请节安。摹璧晚谦，诸惟心鉴。不备。

正泐函间，接初七日惠缄，得悉东省饷事、兵力及贼势大略，并承贵治官绅士民殷殷企望之意，感怍交并。国藩愧不能着翅奋飞，迅赴东境。一俟少荃中丞到来，接守金陵，即便起程赴东。定于月内就道，不致过迟。

前任高唐县刘令怿尚在东省否？其兄开生太守翰清，久居敝处，淹雅笃实，数言其弟熟于东事，望饬至敝处，询访一切。此外有熟悉贼情者，亦望于弟至棠疆后，遣一二员来营，以便咨诹。伏惟鉴照。再问丹初仁兄年大人台安。

545．复刘蓉五月十六日

告东南军情及办捻策略。

霞仙仁弟亲家大人阁下：

接四月二十一日手书，久旱得澍，无比快慰！并读大咨疏稿，粹然儒者之言，而严正之气，复如太阿出匣，懔然不可逼视，曷任倾佩！功成身退，足见介石之贞，然帝眷方殷，民望正切，恐未能被褐阊阖，高步许由。今年阁下甫庆五旬，闻髭发颁白，劳勚可知。

国藩智小谋大，精力日颓，惧成功之难居，忧盛名之莫副，屡疏谢事，未荷俞允。闽、粤、楚、豫，余寇未歼。正深焦虑，而霆营一军赴甘者溃叛于鄂渚，援闽者饥噪于上杭。调派水陆诸军分投防御，并设法拊慰解散，冀弭此患。不料一波未平，一波复起。豫东发捻猖獗，僧邸竟以忠勇遇害，逆焰愈张。国藩奉命赴山东督剿，筹思累日，有急不俟驾之情，有万难迅速之势。业于初九、十三等日两次具疏，另牍咨达冰案。刻下部署各务，定于月内起程，驰赴徐州、济宁一带驻扎，相机剿办。现有兵力不敷调遣，尚须添募马步，训练成军，战事方有把握。切冀河北无事，专力黄河南岸，与济、豫、苏、皖四省通力合作，或可徐图收拾。惟疲苶日甚，公事废弛，心神则无端惊怖，多语则舌端蹇涩。老态日增，时至则然，香山所谓“贵人不曾饶”者也。

舍沅弟屡蒙谕旨垂询，催令入都。厥疾未瘳，已由沅弟具折陈谢。知关廑系，附以奉报。敝处报销一事，头绪繁多，尚未办动。江苏办过一次，部中挑斥，经少泉复奏，亦未知终竟如何？所有款目格式章程，目下无以应命。诸惟心鉴。肃复。敬问台安。不备。

546．复乔松年五月十七日

捻股已成流寇，拟驱之西窜，以重兵歼之。金口叛军已多散乱，上杭饥军近已安稳。

鹤侪尊兄年大人阁下：

迭接惠书续件，并悉种切。猥以重五令节，因时祓饰，敬惟庞祺夏大，勋望日隆，皖疆臻磐石之安，虞陛锡介圭之瑞，企颂曷任！

承示剿捻各节，卓识名言，至为佩仰。国藩愚见，此贼已成流寇，飘忽靡常，而山东之兖、沂、曹、济，河南之归、陈，江苏之徐、海，安徽之庐、凤、颍、泗，此四省十二府州者，纵横千里，从古四战之场，历年捻匪出没最熟之区，必专力于此十二府州，庶足弭此巨祸，而军务渐有归宿。国藩受命以来，筹思再四，有急不俟驾之忱，有万难迅速之势。业于初九日奏明，抄稿咨达。十三日又具疏恭辞节制三省之命，一面部署调募兵勇各务，拟稍就绪，即于月内驰赴济宁，相度地势，先击漕〔曹〕、济之贼，驱使西窜。俟风波少定，仍当回驻徐州，训练马步重兵，分道兜剿，务使捻匪东出西没，不能出吾网罗之外，庶几彼劳我逸，致人而不致于人。未知能否办到。

刘、朱、朱等军前经檄饬援江，未便调回。刘铭传一军已由徐州驰赴济宁，现调皖南刘镇松山一军随剿。该镇顷已来此，欣然请行。其部众积欠饷项甚巨，亦无幾微见于语言。适接易镇来牍，亦愿随征，已批照准。并于正阳盐厘款下拨给一月满饷，令其拔赴徐州，等候调度。此二镇者，皆老湘营宿将，踊跃争先，差强人意。

霆营金口叛卒入江境后，窜扰万载、宜春，围攻袁州。旋即解围，顷已窜江、湘交界茶陵等处，散者颇多，似已不足深虑。上杭饥军，比经拊慰，渐就绪安帖，稳扎赣州，亦不至另生枝节。此则南事之稍堪私慰者也。诸承廑询，附布一二。复颂节安。统惟心鉴，不备。

547．复官文五月十七日

贺节。附告营勇闹饷、朝命北征、核复水师章程诸事。

秀峰宫太保爵中堂大公祖阁下：

捧承华翰，具荷藻存。兹际艾虎呈祥，槐龙布荫，敬惟禧延重午，绩懋五辰。旌门则云阵亲调，功收羽扇；黼扆则天章迭锡，瑞霭牙幢。引企矞辉，良殷抃颂。弟久厕戎行，倏逢令序。悬符消沴，愧边圉之多虞；铸镜澍甘，冀农夫之有庆。专泐奉复。敬贺午禧，顺请勋安。不备。

再，霆营之变，皆由弟平日处置不善，恩信不孚，曷胜愧愤！蒙尊处派员犒赏于前，调兵蹑击于后，恩威兼济，裨益良多。敝处调派水陆诸军，分投防御，并出示解散。该叛卒入江西后，窜扰义宁、新昌、万载、袁州，闻已至莲厅、茶陵交界，遁散颇多，不知续窜何处。其援闽一军在上杭饥噪，娄镇率之回江，抵扎赣州，拊慰安贴，或不致另生枝节。飞虎、训字等营亦有闹饷之事。用兵日久，欠饷太多，良用忧灼。

豫东发捻猖獗，僧亲王竟以忠勇遇难，殊出意外。贤王星陨，逆焰方张，势将北渡黄河，震惊畿辅。国藩奉命讨贼，定于月内驰赴徐州、济宁一带驻扎，相机剿办。现有兵力不敷调派，尚须添募马步，训练成军，战事方有把握。迟钝之愆，知不能辞。切冀河北无事，专力黄河南岸，与齐、豫、苏、皖四省通力合作，或可徐图收拾。智小谋大，精力日颓，深虞偾事。奏请另简大臣督办，未识能邀俞允否？

长江水师营制各条，系彭雪琴宫保所拟，弟尚未参赞一字。前奉尊函，奖饰太过。此案旧经奏明应由沿江督抚会议具奏，敬祈阁下赐阅，逐条指正。咨复到日，再行会疏。诸惟鉴照。再请秀峰宫太保爵中堂大公祖台安。

548．复张裕钊五月十七日

吊唁张之父母丧亡。僧邸阵陨，奉命北征。黎庶昌、吴汝纶及纪泽之古文可望有成。

廉卿仁弟礼次：

春间迭接赴书，惊悉尊严慈相继弃养，骇愕曷任！素谂至性过人，天怀肫笃，方椿龄之告谢，又萱荫之旋催，自必异常哀痛。惟念足下握瑾怀瑜，而远游是戒，依侍庭闱，凡所以养志承欢者，固已曲尽孝思，无所于憾。兹复居庐守礼，期年之内，不再出游，揆之九原在天之灵，谅亦鉴慰。尚冀节哀顺变，无过毁伤，是所至祷。

近月以来，捻踪东窜，霆勇西趋，事变迭生，正深焦虑。不料僧邸阵陨，贼势方张。国藩奉命北征，克期就道。倥偬鲜暇，裁唁稍稽。现定于二十五日督师启行，前赴徐州、济宁一带驻扎，相机防剿。

匆匆布唁孝履，附具祭幛一悬，奠仪五十金，即希察收。诸惟珍卫，不备。

前本拟邀阁下来金陵一晤，今既有山东之行，则此后相见之期殊未可知。国藩今年衰态日增，学业就荒，计亦不复能再作文字。正月曾作《江忠烈神道碑》，足下视之，不甚退否？后生为古文者，遵义黎庶昌、桐城吴汝纶可望有成，小儿亦可望也。又及。

549．复李瀚章五月十七日

告剿捻部署与东征局停罢及潘令委补诸事。

筱泉年兄大公祖阁下：

前接乐昌途次惠书，垂询一切，具详于上次敝函之中，未另肃复。顷接四月二十九日手缄，猥以重五令节，因时祓饰，并以爵号见贺，感怍曷任！敬谂荣莅湘中，勋祺懋介，企颂奚如！

霆营金口之溃，事起仓卒。楚南边防，得次青、玉班之力，良以为慰。此间调派援江，陆路系刘南云方伯及朱芳圃、焕文两军门之军，水路系内江水师，并请雪帅亲驻湖口，而该叛卒已由万载、袁州逸出莲花厅一带，不知是否入湘。其上杭饥军，娄镇率之回江，抵扎赣郡。迭经飞函江西速发银米，已就安帖，不致更生他变。鄙人因霆军之事，焦虑殊深，不料北事更有大于此者。僧邸殉难，捻势益张。朝廷责令国藩讨贼，并节制直、东、豫三省，先后奏明，万难迅速，恭辞宠命。一面部署各务，俟少泉来宁接篆，即赴徐州，扎定老营，再往济宁察看形势，相机剿办。现有兵力不敷调遣，尚须添募马步，训练成军，战事方有把握。切盼河北无事，专力黄河南岸，与齐、豫、苏、皖四省通力合作，或可徐图收拾。此行随带老湘等营外，淮军万六七千人先已北驻徐、宿一带。昨经奏请季泉开缺随营，并奏调幼泉同来，冀可联络诸将。

少泉前此派郭、杨航海援闽，此次又派潘琴轩航海赴直。又因漳州、漳浦、云霄次第克复，闽事已松，调郭、杨等部由闽绕赴湖南边境，可谓高掌远跖，魄力过人。吾乡之东路，北有刘、朱，南有郭、杨，又益以本省赵、陈诸军，当可无虞窜扰。

隔省委署，近日少泉行于浙江，从前胡文忠行之于安徽，并非阁下之创调。东征局实不能不停。各省皆抽厘一分，独湖南于本省一分之外，添抽东征一分，业已行之数年，商民急盼停止，望眼久穿。及今不停，永无了期。百姓归咎鄙人与黄南坡，怨詈亦无休日。且国藩奏停广东、江西之厘，而独不停东征之厘，何以对故乡父老？北上在即，拟近日奏请停罢。但参一活笔，令于本省厘金之中，择其货之可以加抽者酌量加抽，以为协甘之需，而本省如有最急之需，即可就此中通融提用。区区愚忱，诸希鉴照。顺贺节祺。不备。

再，潘令兆奎在敝处十二年之久，备历艰辛，未尝蔗境。上年金陵续保案内着俟补缺，后以直隶州知州仍留原省，尽先补用。兹请咨赴湘候补，并请酌委一次，业经照准给咨，前赴台端。务祈加以翦拂，酬其劳勚为祷。再问台安。

550．复朱兰五月十七日

豫捻事急，朝命征剿。

久翁老前辈大人阁下：

顷奉月朔赐书，敬谂道履康愉，德辉广被，企祝无穷。从前宽办苗党，以安反侧，此等党类，不应复令经理公局。闻斥革诸生，三年无过，再行酌予开复，并将该学教官严参。猛以济宽，良用倾佩。

近月以来，豫捻东窜，逼淮逾兖，游弋黄河南岸。正切隐忧，而霆营一军赴甘者溃叛于金口，援闽者饥噪于上杭。比即调派刘南云方伯、朱芳圃、焕文两军门所部万余人及外江水师各营赴援江西，咨请彭雪帅亲驻湖口，并刊刻告示两纸，解散叛卒，抚慰饥军，冀弥此患。不料一波未平，一波复起。豫东发捻猖獗，僧邸阵陨，逆焰方张。国藩奉命赴东督剿，并节制直、东、豫三省。虽度德量力，疏请收回成命，另简大臣督办，而事机紧急，固不敢孟浪，行师亦深恐迂缓误事。现定于二十五日起程，赴徐州、济宁一带驻扎。连日军报徐属已有贼踪，黄河南岸，一片贼氛，急切难于收拾。国藩智小谋大，精力日颓，事变纷乘，未知所届，曷胜忧灼！

散馆名单刻尚未到，俟接邸抄，即当奉闻。二世兄家学渊源，瀛洲接武，定符臆颂。肃复。敬请节安。摹璧晚谦。不备。

551．复孙长绂五月十七日

通报叛卒及捻股动态，告知行将北上征剿。

筱山尊兄大人阁下：

十四日泐复一函，十六日接到初九惠书，具悉种切。

娄军甫经拊定，尚未休息，遽令驰援永定，似不相宜。未知已否拔行前赴白埠？殊为悬系。金口叛卒西窜萍乡，闻将至茶陵界上，逃散者多，似不足为大患。席、刘等部料理此事后，仍当回顾东路。刘、朱、朱三军已报拔扎瑞、临，苏军郭、杨两部，亦经少荃中丞奏请由闽绕赴江西、湖南边境。北有刘、朱，南有郭、杨，赣西声威大壮，当可力遏寇氛。国藩奏命赴东督剿，度德量力，实难再任艰巨，疏请另简大臣前来督办，尚未接奏批谕。现闻少荃二十二日交卸抚篆，乘坐轮舟西迈，俟到金陵接篆，弟于二十五日起程，赴徐州、济宁一带驻扎。连日军报，徐属丰沛、砀山等处，均有捻踪，势已东趋，当无北渡黄河之事。黄河南岸，一片贼氛。急切难于收拾，殊为忧灼。肃复。敬问台安。附璧谦版。不备。

552．复彭玉麟五月十七日

通报各路军情及北上行期。

雪琴仁弟大人阁下：

接十五日手书，知中、左、定湘等营陆续赴江，台旆不日驶驻湖口，至以为慰。

现在娄军业经抚定，毫无怨言，不致生变。金口一队，已窜至吉安、茶陵之交，断不致再犯北路。饶州、吴城一带，均不必派船矣。江船不能入黄、运两河，敝处及吴漕帅均已奏明。丹初咨请雄师由运入黄，自系未接咨稿之先，应作罢论。王吉运炮到济宁后，应令回防裕溪。其泗源沟、中关卡等处，会商昌歧，派船防护，布置均为妥协。娄镇所统霆军到赣州，尚为安静。惟闽中老湘营在永定被围，钤峰请娄军驰援永定，军心未固而遽令远征，恐不相宜。漳州克复后，漳浦、云霄闻已无贼。少荃奏请谕饬闽中拨兵绕顾江西，苏军郭、杨等部亦由闽绕赴江西、湖南边境。此间所调刘、朱等军已报驰扎瑞、临，目下亦不必防矣。

国藩前次奏折未回，迭奉廷寄，敦催赴东。少荃二十二日交卸苏抚，出江阴，坐轮船来宁。俟其到此，鄙人定于二十五日起程。连日徐州禀报丰沛、砀山皆有捻踪，势已东趋，当无北渡黄河之事。寿春易镇一军由皖移赴徐州，并饬树字全营守徐，兵力不为不厚，当可力遏寇氛。

尊处寄范鹤生信件字画收到，暂存敝处，折便再为带京。所需汇票四百可不必用，敝处八百将全数退交少荃也。金陵续保陆师及外江水师外奖员弁，即饬抄咨冰案。复问台安。

553．复吴棠五月十七日

告北上行期及部队安排。

仲仙尊兄大人阁下：

迭接惠书，敬悉一切。

雪琴、昌岐先后来此，述及运河情形，并准大咨，知已将黄河水性与南船殊异之处出奏，续奉谕旨，饬令直、东三省造船矣。

此股悍贼之内，有赖文光等酋，乃发逆余党，百战悍寇，颇能矜巧斗智。僧邸竟以忠勇遇伏殒没，曷胜悼惜！贤王新逝，剧寇方张，国藩猥以薄劣，谬膺艰巨。受命以来，筹思累日，有急不俟驾之情，有万难迅速之势，业于初九日奏明咨达，十三日又具折恭辞节制之命。一面部署各务，拟于月内起程，先赴徐州，扎定老营，仍亲往济宁察看形势，相机剿办。俟风波少定，当回徐州，训练马步新军，分道扼截，稳战稳守，与齐、豫、苏、皖四省通力合作，徐图收拾。惟智小谋大，精力日颓，未知能少有裨补否？刘铭传一军已批令驻于济宁，听候调度。该军所需食米，咨商尊处惠借二千石，交淮扬欧阳镇、徐海张道转运接济，随后拨款归还，具纫舟谊。陈镇国瑞奉旨赴直隶军营，此后倘能接晤，自当推诚相待。肃复。敬请台安。不备。

554．加吴棠片五月十八日

树字全军断难调赴东省，长江水师可以缓调，周军不知刻下尚在宿迁否？

正封函间，接十三、十四等日手书，知济宁之贼东窜兖州，分趋徐属，与各处禀报大略相同。树字全军自应驻守徐州，断难调赴东省。业经批令张道树声等遵照，并函复国将军矣。长江水师可以缓调，已将尊意转告昌岐。周盛波一军，弟久令驻徐州，后接其到防禀报，云阁下饬令驻扎宿迁，不知刻下尚在宿迁否？少荃二十二日交卸苏抚，出江阴，乘轮舟来宁。弟俟其到此，即便起程，定于二十五日就道。过清淮时，面叙一切。肃此。再请台安。

555．复国瑞五月十八日

铭军当留防济宁。张、周等军，应暂驻徐州、韩庄等处。

英晖遥隔，企仰良殷。顷接惠书，具聆种切。敬惟将军大兄大人望重天潢，名高星使。渑池再奋，益宣栉沐之勤；朵殿重申，即丝系纶之贲。引詹矞霭，企颂靡涯。

弟久践戎行，愧无裨补。兹复奉命迅赴山东讨贼，智小谋大，艰巨谬膺。比即部署各务，定于二十五日起程，先檄刘军门铭传率八千人驰赴济宁，会商进止，伏候指挥。连接军报，江南之徐州府属已有贼踪，势渐东趋，当无北渡黄河之事。刘铭传一军应留济宁，毋庸渡黄北上。其张树声、周盛波等军，应驻徐州、韩庄等处，相机防剿。俟弟到徐郡后，酌量调度。敝营扎定，弟亲赴济宁察看形势，即与阁下会筹一切，稳慎图之。专此肃复。敬请台安。诸惟崇鉴，不备。

556．复何璟五月十八日

各营欠饷，迟早当发。州县缉案不力，当严撤以惩积习。拟于二十五日赴徐督剿。

小宋尊兄大人阁下：

十二日泐复寸函，续接初七惠书两件，情眷悱恻，感愧曷已！刘、朱等军银米已由尊处拨解，深慰鄙怀。该军既赴瑞、临，未便改驻九江。现在江西娄军业经抚定，毫无怨言。金口叛卒，至吉安、茶陵之交，逃散甚多，亦当不为大患。若闽贼不复阑入江境，刘、朱等军或再调回皖防，亦未可定。

训营之饷，鄂中来咨认发旧欠一半，皖台已发七千，具见斟酌妥善。应仍发足一月满饷，以符前批之言。义营五十五天之饷，不在鹤帅所发二成之内。如应补发，俟接鹤帅批示，议详核夺。弟如〔于〕各处之饷，皆不肯欠丝毫。义、训两营之应由弟找发者，尽可允许，但迟早难定尔。韦营欠饷，敝处已专船送五万至江外粮台，其余准于两个月内找清，想五河及湖北盐厘必可敷用。此外鄂欠三万余金，另给札往鄂台收领，已批令韦将遵照矣。

马当、枞阳等处，江面不靖，昨经咨请彭宫保、黄军门严饬水师各营分汛严辑，上下梭巡。其六安劫饷之案，日来已否踩获？应饬该州上紧缉捕，务须破案，获犯正法，以弥盗风。近日州县不畏参而畏撤，凡缉捕不力，文报迟报，均须力撤，以惩积习。前有文报太迟之案，不知恕皆何以久未请撤也？

豫东发捻比窜兖州，分扰徐州府属，丰沛、砀山均有贼踪。少荃中丞二十日交卸苏抚，弟俟其到此，即于二十五日起程，赴徐州济宁督剿。相距日远，殊深驰溯。肃复。敬问台安。附缴谦版。不备。

557．复马新贻五月十九日

告征剿策略及诸军安排。

穀山尊兄大人阁下：

迭接十一、十三等日手书，敬悉种切。

剿捻之法，须收抚民圩，训练马队，鄙意亦以谓然。该逆即不北渡黄河，而蔓延南岸，不易收拾，尤为远虑。国藩愚见，此贼已成流寇，飘忽靡常。而山东之兖、沂、曹、济，河南之归德、陈州，江苏之淮安、徐、海，安徽之庐、凤、颍、泗，此四省十二府州者 ⁽¹⁾ ，纵横千里，从古四战之场，历年捻匪出没最熟之区。必专力于此十二府州，庶足弭此巨祸，而军务乃有归宿。业于初九、十三等日两次疏奏，抄咨冰案。刻下捻踪东窜兖州，分趋徐属，丰、沛、砀山纷纷告警。国藩定于二十五日起程，驰赴徐州，扎定老营，再赴济宁察看形势，先击曹、济之贼，驱使西窜。俟风波少定，仍当回驻徐州，训练马步重兵，分道兜剿。务使捻匪东出西没，不能出吾网罗之外，庶几彼劳我逸，致人而不致于人。未知能否办到。

此次从征之军，淮勇万七千人，又潘琴轩航海至天津者五千人，金陵士卒不愿北征，撤而重招者亲兵三千人，皖南刘镇松山、寿春易镇开俊等老湘全军六千人，具调随剿。人数本不为少，惟全无马队，恐难得力。幕中钱、程两君从行，向令师棣、黎令庶昌亦俱同往，襄办文案。

承示贵省官绅名单，谨已存记，俟入东境，随时延访。并询令弟消息，再行奉报。德门积庆，定有祥云拥护，幸释尊怀。

霆营叛卒入江西后，窜扰万载、袁州一带。顷已逸至江湘交界，散者颇多，似已不足深虑。上杭饥军比经拊慰，渐就安帖，稳扎赣州，亦不至另生枝节。此则南事之稍堪私慰者也。诸承廑询，附布一二。复颂节安。统惟心鉴，不备。

————————————————————

(1)  此处言“四省十二府州”，实为十三府州。查五月十七日“复乔松年”信中“四省十二府州”中无“淮安”。此处疑有误。

558．复陈源豫五月十九日

霆营溃叛饥哗。僧王阵陨，朝令讨捻，尚须添募马步，训练成军，战事方有把握。

季牧五弟亲家年大人阁下：

五月二日接春杪惠书，敬谂台旆于昨冬抵漳，履祺迪吉。正初蒙恩留闽，即补清军，欣慰无量。漳郡闻已克复，漳浦、云霄相继并下，闽事渐松。永定被围，比来已解严否？松生昨冬到此，与儿辈同研席读书，二小儿夏初完姻，敝眷等诸称平顺。

国藩方拟措置善后，遣撤勇丁，徐图谢事，避位让贤，不料霆营一军在鄂溃叛，在闽饥哗。正在调派防御，设法解散，更不料豫东发捻猖獗，僧王阵陨，逆焰方张。朝廷责令国藩讨贼，节制直、东、豫等省。虽度德量力，恭疏辞谢，而事机紧急，自应克期起程。现已部署一切，定于月之二十五日驰赴徐州、济宁一带驻扎，相机剿办。兵力不敷，尚须添募马步，训练成军，战事方有把握。智小谋大，精力日颓，久困兵间，曷胜忧灼！

舍弟旧疾未痊，屡奉入都之命，节经疏辞，无率师西征之事。想因杨厚帅赴甘肃传闻之误。承念感甚，肃复。敬问台安。祗璧谦称。不备。

559．复赵焕联五月十九日

霆营哗变之事，幸未酿成大乱。惟豫捻骤张，已受命北上征剿。

玉班尊兄亲家大人阁下：

月前泐复寸函，计当递到。顷接惠书，敬谂台旆留驻湘东，督防岳、醴，荩劳益笃，企慰曷任！

霆营金口之变，皆由弟平日处置未善，恩信未孚，实深愧愤。比即调派刘南云、朱芳圃、朱焕文等军万余人驰赴江西，分扎瑞、临。旋闻该叛卒已由万载、袁州逸出莲花厅一带，不知是否入湘。漳州、漳浦、云霄等城次第告克，闽事已松。苏军郭、杨等部，由闽绕赴湖南边境。吾乡之东路，北有刘、朱，南有郭、杨，本省又赖有雄师暨俊臣等部，当可无虞窜扰。

豫东发捻猖獗，僧王阵殁，逆焰益张。朝廷命国藩赴东讨贼，先后复奏，恭辞宠命。一面部署各务，定于本月二十五日驰赴徐州、济宁一带驻扎，相机剿办。连日军报江南徐州府属已有贼踪，势渐东趋，黄河南岸一片贼氛。急切难以收拾，曷胜焦灼！复问台安，顺颂节祺。祗璧谦版。不备。

560．复刘建德五月十九日

略陈军情大要，顺告刘侄位置。

馨室仁兄大人阁下：

前月十日泐布复函，本月望日接到手书，言令侄赴淮之事，具悉一切。续于递中接展惠缄，猥以端午令节，因时祓饰，纫感曷任！就谂福偕夏大，禄与闰增，蒲觞献寿于南陔，绶荣于北阙，企颂靡涯。

近月以来，豫捻东窜，逼淮逾兖，正切隐忧。而霆营一军在鄂溃叛，在闽饥哗。调派水陆诸军分投防御，设法拊慰解散，冀弥此患。不料一波未平，一波复起。邸部剿捻挫失，僧王殉难，逆焰益张。朝廷责令国藩讨贼，比经疏辞宠命，一面部置各务，定于月之二十五日驰赴徐州、济宁一带驻扎，相机剿办。连日军报徐属丰沛、砀山皆有捻踪，势渐东趋，黄河南岸一片贼氛。急切殊难收拾，曷胜焦灼！

令侄所选临兴场大使一缺，因文凭遗失，开缺留淮另补。鄙人适卸盐篆，愧难为力。过扬州时，当与雨亭一商。肃泐布复。敬颂节安。不备。

561．复魏莲西五月二十二日

既已捐足选期，自可到省考验署缺。船山遗稿，俟刻就奉寄。

莲西尊兄大人阁下：

上巳接诵惠缄，敬谂兴居康胜，动履绥愉，至以为慰。尊阶业经援例捐足选期，想必在即未选之前，亦可到省考验署缺也。

此间近状，诸叨平善。惟豫境捻匪窜扰汝、光，图犯罗、麻，鄂皖连疆，犹多后虑。侍、康诸酋踞扰漳州，贫民从乱如归，亦恐仍为江、楚、浙、粤之患。比闻龙岩已经收复，苏军亦由海道援闽，或可共殄寇氛，曷胜殷盼！

王船山先生遗稿，俟刻就装刷，再行奉寄尊览。专此布复。敬问台安。诸惟心鉴，不备。

562．复贺麓樵五月二十二日

金陵虽克，氛祲未销，不知何时始可了结。

麓樵尊兄大人阁下：

顷接惠书，并凯歌三十二首，掞张溢量，感悚曷任。就谂政通人和，荣问庥畅。宏二十年之建树，稍莺迁；骧百里以呈材，即着骥展。引瞻吉霭，企颂靡涯。

国藩久践戎行，略无裨补。仰托朝廷威福，获蒇金陵之役。实因人以成事，敢贪天以言功？乃蒙圣主逾格之褒，并叨友朋过情之誉，抚躬循分，祗惧方深。损辱佳篇，弥增感愧。移驻江宁，倏逾半载，区画善后各务，若理棼丝。比虽渐有端绪，而兵燹之后，雕瘵过深，挽回乏术。况入豫之捻，窜闽之寇，滇黔之贼匪，关陇之回党，人数犹众，氛气未销。天意茫茫，不知何日始得永毕永讫。载辑载櫜，曷胜殷盼！复问近祺。祗璧谦版。不备。

563．复乔松年五月二十四日

零捐为抽厘之别名，已饬雨亭将所有厘卡概行撤去。敌窜蒙、亳，已飞檄令易部回顾凤、寿。蒋嘉棫至皖省候补，祈加剪拂。

鹤侪尊兄年大人阁下：

十七日泐复寸函，计达台览。续接手书三件，敬悉一切。

训营之饷，鄂中认发旧欠一半，尊处已给过二万，皖台除发七千外，业经饬令补足一月满饷，当不致仍有哗噪。其未噪之三营，应否留交何子文带领，悉听尊裁。皖省在于江北劝捐一节，茶木布商只愿零捐，不愿趸捐，亦尚近情。然零捐者，抽厘之别名也。江北厘务，自扬防既撤以后，即由弟派雨亭经理，于杨守、县守、围练、筹防等厘卡，概行裁去，未便独任皖员于隔省抽厘，伏希鉴亮。

连日军报贼欲东扑清淮，旋由萧县西南窜向蒙、亳，有回巢勾结伏莽、爰后出窜之说，西林军已预备堵剿。易紫樵所部如已起行赴徐，自可中途迎击。弟已飞檄令其回顾凤、寿。

敝处此次从征之军，淮勇万七千人，又潘琴轩航海至天津者五千人，金陵士卒不顾北征，撤而重招者亲兵三千人，皖南刘镇老湘营三千人，人数本不为少。惟全无马队，恐不得力。少荃二十二日到此接署江督，弟定于二十五日起程。俟到徐后，更可与尊处随事函商。蒋道嘉棫前在张小浦幕中多年，在敝处办理折奏亦已四年，廉明精细，谙悉戎机。兹以家累，未能北行，咨送皖省候补。到省后尚祈加以剪拂，随宜器使。诸希心鉴，专泐肃复。敬请台安。不备。

564．复何璟五月二十七日

皖省应否添兵，应由少荃与鹤帅会商妥办。刘、朱、朱三军须俟江西无事乃可回皖。已于二十五日起程。各处之饷，终须一一清理。请秉商鹤帅随宜位置蒋、王。

小宋尊兄大人阁下：

十八日泐复寸函，续接十五日手书，情意肫挚，思虑周详，曷任纫戢！

现在捻踪渐向蒙、亳，皖防兵事，鹤帅自可就近调度。闻西林一军已预备堵剿。寿春易镇拔赴徐州，亦批令在蒙、宿之间迎击，当能共御寇氛。弟到徐州，尚可调周盛波一军回顾皖疆。少荃宫保顷已接署江督，皖省应否添兵，应由少荃与鹤帅会商妥办，未便奏请雪帅主持。刘、朱、朱三军须俟江西无事，乃可回皖。顷闻霆营叛勇已至湖南，恐该三军将被湘抚调之回援耳。弟于二十五日起程，如果长驻徐州，凡于皖北军情有可以为力之处，兼筹并顾，断不漠置。王峰臣约束兵丁，缉查游勇，均堪倚任，应即札派营务。其江面巡查之水师各营，早经咨请彭宫保、黄军门严饬认真梭缉矣。用兵日久，积欠太多，闹饷之事，层见迭出。然弟于各处之饷，皆不肯欠其丝毫，迟早终须一一清理，可无过虑。

蒋莼卿观察、王霍生太守相从日久，劳勚为多，此次回皖候补，请阁下禀商鹤帅，随宜位置。诸希鉴照。顺问台安。祗璧谦版。不备。

565．复陈庆溥五月二十七日

告已卸篆登程。

心泉尊兄大人阁下：

昨布寸函并敬敷书院课题，谅已入览。续接惠函，备承注饰，铭戢曷任！借念〔谂〕犀带翔华，熊幡集瑞。沐层霄之珠露，恩锡枫宸；荫皖浦之璚云，欢腾蔀屋。引詹矞采，抃颂良殷。

弟于二十二日交卸督篆，二十五日登程。俟各营陆续先发，即行解缆。昨闻逆踪南窜，皖北戒严，济宁一路渐松，姑免渡黄北窜之患。承示敬观察调营一节，俟赴东后再行酌量可也。专泐。复颂台安。附璧芳版。不备。

566．复唐景皋五月二十七日

告已奉旨北上剿捻，托照拂弓、李二人。

鹤九仁弟阁下：

昨接惠书，备承注饰，铭戢无似。借谂绩播榆篱，祥凝桃绶。仁风和煦，征虎渡之循猷；湛露湑浓，荷螭坳之笃眷。引詹矞采，抃颂良殷。

此间近事，幸托平安。豫捻披猖，窜扰淮海，折赴东省。僧邸阵亡，曹、兖数百里间悉遭蹂躏。国藩奉命北征，定于月之二十五日启行，赴济宁、徐州一带驻扎。昨闻逆踪南趋，北路稍松，而颍、亳一带又形吃紧。此股贼众虽系乌合之徒，而马队太多，数以万计，东奔西突，殊未易制之也。专泐布复。即颂台安。附璧芳版。不备。

再，敝同年弓筱芗大令嵩保，自戊戌岁即用江西，资格最久，宦况蹭蹬。此次回江候补，其年虽老，精神尚好。李令士棻调至敝处，随营差委吏事，虽欠谙练，心地尚属谨厚。弟今于役山东，需员较少，仍咨送该二员回江候补，尚望加之剪拂，随宜位置为荷。再颂台安。

567．复孙长绂五月二十八日

知悉前次咨送告示刊发情状。娄军尚可抚之，闽股亦无须深虑。

筱山尊兄大人阁下：

十四、十七等日泐布复函。续接十三、十四日两次惠书，知前次咨送告示二稿，已蒙尊处先将晓谕金口叛卒者发局刊印，委员张帖；其晓谕娄部者，暂缓刊发。惟金陵业将两示同刊，交吴竹庄带赴瑞州。顷接竹庄来信，所派送告示之黄副将十二日已过吴城，所携告示早经两路张贴，而敝处亦于公牍内封两张与娄镇矣。娄军甫经抚定，不知见此示后又有他变否？

当五月初一、二日敝处作告示之时，但虑金口叛卒之由瑞、临而逼犯省城，不知其由袁、萍而窜湘也；但虑娄部之仍由瑞、石、建昌而回省，不知其改由赣州行走也；但虑娄部之索饷求撤而生变故，告以休息两月，缓其必欲速撤之祸，告以概由敝处发给，缓其专咎江西之祸，不知其到赣州后安帖无哗，尚可抚之而策其后效也。今幸金口叛卒全数出境，娄部虽力求遣撤，尚不至挟制哗噪。弟昨批娄镇求撤之禀，只准撤五营，此外十余营皆不准撤。抄咨冰案，未知果有当否？

闽贼窥伺江西，诚为可虑。然赣江以西，北有刘、朱、朱万余人，南有苏军郭、杨等部，而娄镇席、祥各军，皆在南路。声势联络，当可共御寇氛。彭宫保因金口叛卒全出江境，不欲再赴湖口。岘庄中丞不久当可到江，亦无须雪帅会商耳。

弟二十五日登舟，二十八日启碇北行。虽相距日远，江境军事凡有可以为力之处，必不漠置。专泐。复问台安。敬璧谦版。不备。

568．复魏喻义五月二十九日

豫捻猖獗，僧王星陨，奉命北征。扁额、对联书就，长联难遽应命。

质斋贤弟阁下：

二十七日专差赍到惠书，并参燕两种，谢谢。借谂台旆行次章门，元旋协吉，祝椿萱之并茂，迓纶之重申，企颂曷既！

近月以来，豫东发捻猖獗，僧王星陨，贼焰方张。国藩奉命北征，于二十五日启行，赴徐州、济宁一带驻扎。比闻逆踪南趋，北路稍松，而蒙、亳等处又形吃紧。此股贼众虽系乌合之徒，马队太多，数以万计，东奔西突，殊未易制之也。久困兵间，精力衰颓，重任再荷，偾事实在意中。俯仰身世，曷胜焦灼！

属书各件扁额及对联三付，均书就交使带去。长联二付，舟次匆匆，难遽应命。燕菜拜登一匣，余一匣及丽参二匣，谨即璧还。诸希心鉴。复问台安。附缴谦版。不备。

569．复鲍超闰五月初一日

告遣散叛勇、抚慰饥军等安排。嘱速来统带部伍，挽回声名。

春霆仁弟爵军门阁下：

四月底泐寄一函。五月初接奉谕旨，命国藩赴山东督剿。二十五日由金陵启行，顷于燕子矶舟次接展手书，猥以端阳令节，远劳祓饰。就谂吉旋珂里，履祉绥亨，至以为慰。

贵部勇丁前此溃叛于金口，饥噪于上杭，先后闻报，寝食难安。不料吾与阁下统辖多年之勇，一旦生此大变，声名俱毁，曷胜忧愧！比经迭次函咨，飞请阁下速赴湖北、江西，以弥此患。并咨请江西孙中丞速发大批银米，接济娄军，不令与金口叛卒相合。又刊刻告示二纸，一则晓谕金口叛勇，准其具禀归诚，不但不治其罪，并每人赏给途费银十两，俾令解散；一则抚慰上杭饥军，令其回江休息，两个月后，如愿遣散，则准发欠饷现银一半，余一半赴台守领，断不稍欠丝毫；如不愿遣散，则调至各处防剿。此二告示者，均已抄稿咨送江西、湖南，代刊张贴，并咨达冰案矣。国藩之意，总欲将霆营极好声名争回，不但金口勇丁溃叛之名必须设法争回，即上杭勇丁饥噪之名亦须立志挽转。金口一起虽已由鄂入江，由江入湘，窜扰攸县、安仁、郴、桂，但使见我告示，有一二千人归诚就抚，亦可将名声争回一半。上杭一起娄镇率之回江，途次无抢夺滋扰情事，到赣州后安帖无哗，尚可抚之而策其后效。若目下全行遣散，下场究不体面。昨接娄镇来禀力求遣撤，已批令于休息两月之后，只准将春字五营遣散，此外正五营、副五营、亲兵、礼字、马队等营皆不准撤。待阁下到后，统带立功，或再打几次胜仗，再克几处城池，不特饥噪之名可以挽回无迹，即金口溃叛之名亦可代为遮盖，而鄙人与阁下之颜面庶几完全。将来此军或留于江西，或调至他处，均候咨商尊处办理。兹将娄镇禀批一件、告示二件，再行抄阅。

国藩此次北征，赴徐州、济宁一带驻扎，距江西日远，势难兼顾。务望台旆迅速东下，早日抵江，统率旧部，挽回大局，保全声名。切盼！切盼！诸惟心鉴。复问台安。

国藩顿首

570．复英翰闰五月初一日

铭军克长沟，敌窜巨野。已檄易军防剿蒙、宿。

西林尊兄大人阁下：

顷接惠函，猥以督师北征，掞张溢量，感怍曷任！

国藩才识本极短浅，精力近更衰颓，实不堪再任艰巨。前经恭疏辞谢，未蒙俞允，度德量力，弥深祗惧。顷于二十五日自金陵启行，守候遣撤各营陆续先发，二十八日解缆，比已行抵仪征，不日可由袁浦赴徐州驻扎。前敌铭字等营攻克长沟贼圩，该逆窜往巨野，马队甚多，数以万计，东奔西突，殊未易制。其南趋皖境之匪，闻已窜至龙山，经贵部迎击获胜，良用佩慰。前调寿春易镇一军来徐随征，昨已檄令仍在蒙、宿之间相机防剿。其周军门盛波一军，或再进曹、济，或回顾皖疆，俟弟到徐后，察酌调度。专此布复。敬请台安。祗璧谦版。不备。

愚弟曾国藩顿首

571．复吴棠闰五月初一日

铭军、英部先后小捷。比令易军仍驻蒙、宿之交。周盛波一军拟再相机调度。

仲仙尊兄大人阁下：

迭接惠书，知布寸函已达台览。

国藩于二十二日交卸督篆，二十五日登舟，俟遣撤各营陆续先发。二十八日解缆启行，顷抵真州，陆师尚未赶到。舟过扬郡时，待陆师齐集，弟即先赴袁浦，畅聆麈谈。连日军报嘉祥解围，长沟小捷，杀贼不多。该逆未受大创，逸向巨野一带。而陈国瑞闯入长沟刘营，夺取洋枪，彼此私斗，杀伤多人。强寇在门，内乱又生，良深焦灼。捻匪之趋皖境者，窜至龙山，经英西林迎击，十八日获一小胜，贼踪尚未远去。

敝处前调寿春易镇一军赴徐州随剿，比令仍驻蒙、宿之交，回顾凤、寿。周盛波所部现驻成子河，俟弟到徐州后，或令进曹、济，或仍顾苏、皖，再行相机调度。目下东路防务稍松，姚止斋镇军如须赴浦，应以何人署理徐镇，俟弟过清淮时面为商酌，余容晤罄。专此肃复。敬请台安。不备。

愚弟曾国藩顿首

572．复丁日昌闰五月初二日

已抵扬州。制捻须马军。韩军哗噪倡乱。

雨生尊兄大人阁下：

前月下浣，两接惠书，猥以督师北征，吉词祓饰，感悚曷任！顷阅江苏咨文，欣谂阁下以渡师援闽，漳州告克，钦奉恩纶，晋阶三品，并锡鸾封，抃庆无量！少荃宫保既以郭、杨援闽，复以琴轩赴津，可谓高掌远跖。而两次航海皆赖荩筹赞画，大含细入，委曲该备，良用佩慰。闻尊体违和，节宣珍卫，自卜勿药遄喜。任重道远，未可遽萌退志也。

国藩二十五日自金陵登舟，守候遣撤各营陆续先发，二十八日解缆。连日天气尚不炎热，顷已行抵扬州，小泊五台山，待陆师齐集，即由袁浦赴徐驻扎。刘省三军门报克长沟贼圩，该逆逸向巨野一带。而陈国瑞闯入长沟刘营，夺取洋枪，彼此私斗，杀伤多人。强寇在门，内乱又作，殊深焦灼。

捻匪之南趋者系张总愚一股，窜至皖境，经皖军迎击，在龙山获一小胜。贼骑近万，东奔西突，往来飘忽，殊未易制。昔年胡文忠公尝言制捻之法，须简练马兵万人，步兵一二万人，不为近防，而布远势，不期速效，而勤远谋，实为卓论。现在从征之军，步队人数已不为少，惟全无马队，恐难得力耳。赣州不闻警报，霆营勇丁，金口一起已由袁、萍入湘，逼近郴州。上杭一起，到赣州后，安帖无哗。分援永定者，亦尚安静，堪以告慰。惟韩进春一军近又哗噪倡乱。

冯竹渔来信，言尊处新购洋人铁厂一座，其中机器极为美备，不知即系前日面述价昂者否？兹有复竹渔一函，便祈转交。复问台安，顺贺大喜。祗璧谦版。不备。

愚弟曾国藩顿首

573．复冯竣光闰五月初三日

办厂造械，乃强国之本。剿捻各军虽迭有捷报，然虑捻逆马队太多，殊未易制。

竹渔仁弟阁下：

上年夏间接到手书，知文从业已出关。邮程乏便，裁答遂稽。顷展惠缄，猥以克复江宁，督师山左，吉词祓饰，感悚交并。就谂孝履辛劬，度漠万里，值传烽之西梗，乃航海以南旋，比由苏垣回抵沪渎，会办铁厂事宜。此举若得蒇工，轮舶之利，固可水栗蛟螭，枪炮之精，尤可陆詟犀象。振刷国耻，恢廓远漠，将在于斯。阁下精思造微，果力洞的，当无不成之事也。

国藩精力衰颓，再膺艰巨，大畏不克胜任，恭疏辞谢，未邀俞允。五月二十五日自金陵启行，守候遣撤各营陆续先发，二十八日解缆，顷已行抵扬郡。待陆师齐集，即由袁浦进赴徐州驻扎。前敌铭字等营攻克长沟贼圩，该逆窜往巨野。其南趋之股窜入皖边，官军迎击，获一小胜。捻匪虽乌合之众，而马队太多，数以万计，东奔西突，殊未易制，实深焦灼。

此行如久驻徐州，阁下俟铁厂章程议定后，或能拨冗北来，把晤彭城，畅叙素北征之苦，兼论时局剥复之机，悲愉交集，当非旬日所能罄也。复问台安。诸惟心鉴，不备。

愚兄曾国藩顿首

574．致郭崑焘闰五月初五日

因僧邸之变与山东之役，将由清江进驻徐州。恽帅罢官之后，几至无以自存。霞仙一疏，大为吾辈吐气。儿女喜事，祈作主即在长沙办理。

意城仁弟亲家大人阁下：

前接三月杪惠书，尚稽裁复。顷又奉四月二十八日赐书，而排单于五月十七日始发，此间于闰月三日接到，不知何故。自去岁来所见尊书，多效怀宁邓氏，此函则完白告退，而石庵、方滋书殆圣欤？何多能也？

国藩精神疲倦，实已不堪事事。比来眼涩殊甚，舌端无故蹇钝，梦魂无故惊怖，抚躬循分，决当解位谢事。乃以僧邸之变，又有山东之役，已于五月二十五日交卸督篆，二十八日解缆将由清江进驻徐州。全撤金陵之湘勇而新招三千挈之以北，又调寿春易镇、皖南刘镇之老湘营各三千人，少荃所拨淮勇见畀者万七千人。步队本不为少，惟贼骑逾万，非练马队二三千不能制敌。而清江以北粮运极艰，柴草尤少，殊非南军所宜。久困兵间，重荷兹任，颠踬殆不远耳。

恽帅罢官之后，几至无以自存。廉正深可钦敬，然廉吏可为而不可为，自古叹之。舍弟沅甫商借金陵之湖南会馆，权作寓公行窝。仆以公所势难久居，另购居室以待，属潘伊卿经纪其事。今鄙人有事徐、兖，次帅未必仍寄寓金陵，阁下得有确耗，便中示及。

筱泉中丞莅任后，闻台从不一入城市，深闭固拒，逾于段干，自不容以盐局琐事更溷清听，欧建吾称以汉局相累，则告者过也。翁公薪水，南局不言，此间亦未发端。霞老辨诬一疏，乃大为吾辈吐气。胡、张复奏东局各情，仆乃一无所闻，墨白贸乱，宁独此哉？

四小女婚事，儿辈实难径送广东，敬求阁下作主，即在长沙办喜事。令侄回湘，往返不过两月，而敝处嫁送较易。诸希鉴亮。即请台安。高邮舟次。

575．复季念贻闰五月初五日

豫捻已成流寇，必专力于四省十二府州，军务乃有归宿。张令以不调为妥。

君梅世仁兄大人阁下：

月前布复寸函，计达台览。顷于扬州途次接展惠书，猥以督师北征，殷殷注饰，感怍交并。借谂履祉绥亨，兴居百适，企慰曷已！

国藩二十五日自金陵登舟，守候遣撤各营陆续先发，二十八日解缆，闰月初二行抵广陵。不日即由袁浦进驻徐州，扎定老营，训练马步重兵，再行分道兜剿。前敌铭字等营报克长沟贼圩，该逆窜向巨野。其南趋皖境者，窜至龙山，官军获一小胜。此贼已成流寇，行径飘忽靡常。山东之兖、沂、曹、济，河南之归德、陈州，江苏之徐、海，安徽之庐、颍、泗，四省十二府州 ⁽¹⁾ ，纵横千里，从古四战之场，历年捻匪出没最熟之区，必专力于此十二府州，庶足弭此巨祸，而军务乃有归宿。惟贼骑太多，数以万计，东奔西突，殊未易制。敝处步兵合计湘淮各勇二万六千人，本不为少，但全无马队，恐难得力。国藩智小谋大，精力衰颓，不堪再肩重任。而僧邸之变，中外震动，又不能不应诏北行。俯仰身世，曷胜焦灼！

张令彭年本可酌调来营，以副雅嘱。惟现接各路禀报，济宁已无贼踪，曹贼亦经南窜，山东即可全境肃清，鄙人不必赴东。若调张令回至徐州，则是绅而非官，殊不相宜，仍以不调为妥。专泐。复问台安。诸惟心鉴。

国藩顿首

————————————————————

(1)  此处言“四省十二府州”，实则十一府州，“庐”字下当脱一“凤”字。

576．复杨岳斌闰五月初五日

月协三万不减。甘饷既有着落，东征局不能不停，停后仍留其厘协甘。月饷三十万，为数过巨。

厚庵宫保仁弟大人阁下：

四月下浣，五月中旬，两布复函，顷接手书，知四月初间敝函业已递到。借谂大纛入秦，驻军省会，擒戮溃卒，分防豫晋，威棱远耀，倚畀弥隆，企慰无似。

国藩奉命北征，于五月二十二日交卸督篆，二十五日启行，前赴徐州驻扎，相机调度，分道防剿。五月分协解尊处饷项三万两，初间已兑交彭委员登棹解去，闰五月分初二日由扬州解赴金陵，转解湖北。面嘱朱藩司、李运司、潘道，嗣后于尊处饷项，月协三万，断不稍减，迭次咨达冰案。此外浙江奏定月解三万，江苏奏定月解一万，湖北奏明停止各路协饷，闻议定每月解甘三万两，湖南亦议月解一万，通计甘肃军饷，每月可得十万五千两。鄙人自咸丰四年带兵起，至九年止，从无月得现饷五万者。即十年、十一年忝任江督，亦无月得现饷十万者。今甘肃月饷十万有奇确有把握，而本省所出之饷，尚不在内。是甘饷既已有着，东征局不能不停止。盖各省皆抽厘一分，独吾湘于本省一分之外，添抽东征一分，业已行之五年，商民急盼停止。望眼久穿，及今不停，永无了期。百姓归咎鄙人与黄南坡，怨詈亦无休日。且国藩奏停广东、江西之厘，而独不停东征之厘，何以对故乡父老？比又移师山东，断不敢再留东征局名目，以重困于商民，而食言于桑梓。业于二十四日附片奏明，抄咨冰案。一面札饬湘局委员将东征局卡概行停止，一面函商筱泉中丞于向抽东征货厘之中，酌择货物数种，仍留厘金数成，增写本省厘票之内，作为协济甘肃之饷。是虽无西征局之名，而亦暗留协助甘饷之实，不特鄙人于尊处饷需断无膜视之理，即筱泉亦当休戚相关也。区区寸忱，诸祈鉴照。承示通省兵力月需饷项不下三十万两，为数过巨，无论何人督甘，总难办到此数，并非荩筹之未善耳。专泐。复问台安。

国藩顿首

577．复朱富春闰五月初五日

告已奉命起程北征。须添募马队。令星鉴带勇随往。

啸山姻仁兄大人阁下：

春间奉到惠书，尚稽裁答。五月二十七日又接四月晦日来书，奖饰逾量，悚怍曷任！敬惟福履绥愉，纂述闳富。森庭阶之兰玉，勒门户之鼎钟。引睇吉晖，倾颂无既。

弟智小谋大，精力日颓，惧成功之难居，忧盛名之莫副，屡次疏请谢事，未蒙俞允。近因豫东发捻猖獗，僧邸星陨，逆焰方张，朝廷责令国藩督师北讨，于二十五日自金陵启程，顷已行抵扬郡。不日可由袁浦进赴徐州，扎定老营，再往济宁察看形势，相机调度，分道防剿。此股贼匪已成流寇，往来飘忽靡常。贼骑太多，数以万计，殊未易制。我军全无马队，亟须添募，训练成军，战事方有把握。

星鉴世兄英姿飒爽，绰有将才，可为吾乡后起之英，业经派令管带星字左右两营，随行北征矣。敝眷留住金陵，小儿辈俱叨平顺，荷蒙垂问，附报一二。专泐肃复。敬请台安。诸惟心鉴，不备。

姻愚弟曾国藩顿首

578．复罗晓屏闰五月初五日

奉旨北上剿捻。须添募骑兵。允吉已挈眷回湘。

晓屏尊兄亲家大人阁下：

昨岁台从东来，获展良觌，简亵为惭。顷接手书，远劳注饰，弥增歉悚。借谂兴居百适，动履绥愉。引睇矞晖，企颂无量。

金陵善后事宜，次第就绪。遗黎渐复邦族，挑浚秦淮，亦甫蒇工。而豫东发捻披猖，僧邸阵陨，贼焰方张。朝廷责令国藩督师北讨，前月二十五日自金陵启程，允吉亦于是日挈眷登舟还湘。敝眷仍在江宁，小儿辈均叨平顺。国藩守候遣撤各营陆续先发，二十八日解缆，顷已行抵扬郡。不日即由袁浦进驻徐州，扎定老营，再往济宁察看形势，相机调度，分道防剿。贼骑太多，数以万计，东奔西突，殊未易制。我军全无马队，尚须添募训练骑兵，战事方有把握。智小谋大，精力衰颓，不堪再膺艰巨。俯仰身世，曷胜忧灼！复问台安。诸惟心鉴，不备。

姻愚弟曾国藩顿首

579．复刘郇膏闰五月初五日

告北征行程及剿捻近况。

松岩尊兄大人阁下：

两接惠缄，猥以督师北征，吉词祓饰，感怍交并。敬维新奉恩伦，荣摄抚篆。饮水拔薤，清慎勤久已交推；起瘠苏枯，庶富教益臻大备。企颂曷任！

国藩二十五日自金陵登舟，守候遣撤各营陆续先发，二十八日解缆。顷已行抵高邮，换坐小舟，溯淮前进，赴徐驻扎。刘省三军报克长沟贼圩，该逆逸向巨野，分窜曹、单。顷又全入豫境，山东已无贼踪。其张总愚一股南趋皖境，经皖军迎击，两次小胜。而豫之夏邑、永城、商丘，皖之宿州、蒙、亳一带，捻踪络绎，贼骑近万，东奔西突，殊未易制。敝部步队人数已不为少，惟全无马队，恐难得力。尚须添募骑兵，战事方有把握。饷银四万收到，深资馈。专泐。复贺大喜，敬请台安。汇璧谦版。不备。

愚弟曾国藩顿首

580．复马恩溥闰五月初六日

办捻之计，当布远势，以务稳固。黔省军情已有转机，切盼得以专力谋滇。

雨农尊兄大人阁下：

前月下旬，两接手书，部署北征，稍稽裁复。比惟兴居百适，祜与闰增，企颂无既。

国藩二十五自金陵启行，顷过高邮，溯淮前进。不日可由袁浦以达彭城，扎定老营，相机派剿。积年捻匪已成流寇，东出西没，飘忽靡常，计当收抚民圩，添练马队，不为近防而布远势，不期速效而务稳固，未知果否有裨。

张仙舫办理鹾关卡务，极为认真，未便更易生手。皖城尊寓不知有无业主，可否作为公所。弟既卸督篆，未敢更为儳言。前次复奏通筹滇黔大局一疏，略抒管见，敢言远略。续闻曲靖纳降，马龙、寻甸等州相继收复，贵省迤东，已有转机。切盼关陇销兵，西蜀无事，得以专力谋滇，曷胜企祝！复请台安。诸惟心鉴，不备。

馆愚弟曾国藩顿首

581．复郭柏荫闰五月初六日

铭军攻克长沟，捻股窜入豫境。尚须募练骑兵，战事方有把握。

远堂老前辈大人阁下：

前月杪肃复一函，闰月朔迭接惠书，猥以督师北征，吉词祓饰，感怍交并。敬维荣摄藩垣，勋祺懋介，仰精勤之素著，卜倚畀之弥隆。引企矞晖，抃庆无量。

国藩二十五自金陵登舟，守候遣撤各营陆续先发，二十八日解缆。顷已行抵高邮，换坐小舟，溯淮前进，赴徐驻扎。济宁之贼，经铭字营攻克长沟逆圩，遁向巨野，悉由曹、单窜豫，山东已无贼踪。其张总愚一股南趋皖境，经皖军迎击获胜，该逆未受大创。贼骑近万，东奔西突，殊未易制。敝处步队人数已不为少，全无马队，恐难得力。到徐州后，尚须添募骑兵，训练成军，战事方有把握。

贵省军报，侍逆围攻永定，经老湘营王镇开琳等击斩多人，投诚者二万余众。降目何春贵供称亲见李世贤溺水伏诛，未知确否？汪广〔海〕 ⁽¹⁾ 洋一股十余万人则尚聚于嘉应，分扰汀州，未知近状复何如也。复贺大喜，敬请台安。祗璧资谦大柬。不备。

馆侍曾国藩顿首

————————————————————

(1)  据闰五月十一日复赵焕联、闰五月十八日复刘于浔二信改。

582．复王大经闰五月初六日

济宁之贼窜豫。张总愚未受大创。尚须添募马队，战事方有把握。

晓莲尊兄大人阁下：

闰月朔日接展惠书，祓饰逾量，只增惭恧。借谂荣摄柏台，允升叶吉。明五刑以弼教，肺石达穷；严六察以安民，口碑遍德。瞻言矞霭，抃颂良殷。

弟二十五日自金陵登舟，守候遣撤各营陆续先发，二十八日解缆。顷已行抵高邮，换坐小舟，溯淮前进，赴徐驻扎。济宁之贼，经铭字营攻克长沟逆圩，遁向巨野，悉由曹、单窜豫，山东已无贼踪。其张总愚一股南趋皖境，经皖军迎击获胜，该逆未受大创。贼骑近万，东奔西突，殊未易制。敝处步队人数已不为少，全无马队，恐难得力。到徐州后，尚须添募骑兵，训练成军，战事方有把握耳。专泐。复贺大喜，敬问台安。汇璧资衔谦版。不备。

愚弟曾国藩顿首

583．复李鸿章闰五月初七日

遣勇概发全饷，不欲以厚于沅军而薄于诸军，贻之口实。接统江皖各军后，其饷尽可按月满支。

少荃世仁弟宫保阁下：

接初三、初五日两次惠书，以朱、金、唐三军哗饷之故见示。

敝处遣勇之发全饷，以六月克复金陵，七月即由舍沅弟遣散多营，以甫立大功，势难扣减欠饷。舍弟并未见商，即行全发，鄙人亦以为情顺理当，未尝相非。厥后萧庆衍虽非沅弟所部，而同攻金陵，事难两岐，亦给全饷 ⁽¹⁾ 。其余毛、喻、李、韦各军续撤者，只令统领营官缴出截旷一、二、三万或数千不等，其勇丁欠饷仍亦全发。因各处皆疑我厚于沅军而薄于诸军，不欲歧视以诒口实也。意谓平日积欠愈多，临撤得饷愈巨，各勇必可相亮，帖然无事，不谓乃反以此生事。现在飞拨各处银十二万两，分济朱、金、唐三军，皆非无着之款。万一解到少迟，请阁下垫出先发为感。

江皖各军交尊处接统者，计其饷尽可按月满支，兹另备一咨，逐一开出。若阁下于沿江及皖南两处厘金经理得法，所获必增于今日，以支应各军而有余。嗣后请饬各台月发满饷，少亦发七八成，使以前此之绌，归怨下走，后此之丰，归德台端，则可惟命是听。至遣散之迟早，须由在上者主持，不能因哗迫而遂撤也。

发捻全数趋重皖北，英方伯在雉河被围紧急，易镇在蒙城粮路亦绝，临淮、寿江均属可危。现拟奏调省三由齐回皖两次谕旨留防山东，而令周盛波驻宿州，国藩亲驻临淮，姑以屏蔽安、庐、滁、泗腹地，未知果有裨否？复问台安。

————————————————————

(1)  原注云：“今尚欠一万九千两。”

584．致蒋嘉棫闰五月初九日

捻股全集皖北，英方伯在雉河被围，易紫乔在蒙城粮路亦梗，现请昌岐带水师援救。

莼卿仁弟大人阁下：

接初四夜惠书并折稿等件，知以甥馆家艰急，欲赴苏一月后，仍来金陵襄办少帅奏议诸务。此后筹兵筹饷虽分两署，而谊同一家。阁下与小浦商酌其间，则翕于一律，绝无移宫换羽之痕矣。

国藩于初八日行抵袁浦，闻捻股全集皖北，英方伯在雉河被围，易紫乔在蒙城粮路亦梗。现请昌岐带水师由洪湖、临淮入涡援救，而自留浦待罗、刘军至，再行赴徐。知注附告。即请台安。

585．复乔松年闰五月初九日

论目前之紧要，则临淮为关键；论办捻之全势，则徐州为枢纽。汤令因公赴萧县，祈准缓其销差。

鹤侪尊兄年大人阁下：

二十四缕复一函，二十五日登舟，途次连接手书数件，具聆种切。

易镇一军，国藩于未启行之先，飞檄令其回顾凤、寿，驻于蒙、宿之间。比闻张总愚一股窜入皖边，英西林御于龙山，先胜后挫。该逆围攻临涣营，陷高炉集圩。任、牛等逆大股踵至，宿州、蒙、亳一带，遍地贼氛，锐意围扑雉河营盘。易镇二十七日驰抵蒙城，因涡河南北两岸民圩被贼胁从甚多，易军六营防守蒙城，尚虞力薄。若援雉河，节节道梗，更恐孤军偾事。禀报请示前来，已批令稳守待援，不可轻进贻误。一面饬长江水师由高良涧进洪泽湖以达于临淮，驶入涡河，请黄军门亲率以行；一面飞檄刘铭传一军由济宁回徐，周盛波一军由徐州赴宿。弟初八日行抵清江，暂驻浦上，俟随征陆师到齐，或亲赴临淮督剿，或仍赴徐州，扎定老营，相机调度。论目前之紧要，则临淮为关键；论办捻之全势，则徐州为枢纽。此次贼匪回窜老巢，如果久踞，与官军相持雉河，蒙、宿诸军均应作守而不战之局，不可轻于接仗，再致挫损。俟省三大枝劲旅到齐，并力一战，或可冀有转机耳。

何子文所部先锋、仁字、马队等三营交王开胜接带，其余各营令何镇率之回鄂。鄂中认发该营旧欠一半，下短一半，照义营遣撤办法，以二成发给。该勇欲找足五成，现由尊处派员察看，拟再给数千金，未知果能了结否？弟于各处之饷，除统领营官饬缴出截旷银外，其勇夫之银，皆不肯欠丝毫。前经函告小宋，训营之饷应由弟处找发者，尽可允许也。

六安劫饷之案，秩九官声素好，又经获犯十余，尽可由尊处归于外结。弟前照例一批，偶未熟思，然实无苛求良吏之意。张炼渠实授皖南道，已于皖南肃清案内大单列保，奏奉俞允，恭录咨达矣。诸惟心鉴。复请台安。不备。

年愚弟曾国藩顿首

再，汤守寿铭顷来一见，语及联络各圩，总须识绅耆圩主之可靠者，宣道鄙意，渐冀各圩与官兵通同一气，庶不至相率从捻。渠因言其戚萧县王某亦大族可靠之圩，弟请其亲至萧县一为劝导。渠因离营太久，急欲回尊处销差。特此奉告，大约不过多耽搁半个月耳。又及。

586．复冯志沂闰五月初九日

通报办捻近状。

鲁川尊兄大人阁下：

接展惠缄，猥以督师北征，掞张溢量，感怍曷任！

国藩才识短浅，精力日衰，实不堪再膺艰巨，前经恭疏辞谢，未蒙俞允。度德量力，弥深祗惧。比于二十五日自金陵起行，守候遣撤各营陆续先发，二十八日解缆，初八日已抵清江。闻东境已无贼踪，悉数由豫踵窜皖边，宿州、蒙、亳，一片贼氛。英西林方伯一军在雉河被困危急，易子翘镇军已抵蒙城，而涡河南北两岸民圩悉变，节节道梗。该军势难舍蒙援雉，此间已檄刘军门铭传由济宁回徐，周军门盛波由徐州赴宿，陆续南援，并令水师由洪泽湖速赴临淮，驶入涡河。弟俟陆兵到后，即赴徐州扎定老营，再行筹画一切。此贼马队甚多，数以万计，敝部全无马队，恐难得力。尚须添募骑兵，训练成军，战事方有把握，非可遽求速效也。肃复。敬问台安。附缴衔谦。不备。

愚弟曾国藩顿首

587．复吴坤修闰五月初九日

所需饷银，尽可随时与江外粮台酌办。续行撤勇之事，暂无庸议。捻军由豫入皖，已飞檄刘、周诸军赴援英西林。

竹庄仁弟大人阁下：

前接手书，知告示已经张贴。当五月初间作告示之时，但虑娄部之仍由瑞、石、建昌而回省索饷，不知其改由赣州行走，到赣后安帖无哗也；但虑金口叛卒之由瑞、临而逼犯省城，不知其由袁、萍而窜湘也。该勇窜入攸县、安仁，业经湘军击散，逸往郴、桂。刘、朱、朱等军应令在瑞、临等境，择一有柴之地驻扎，或回扎潜山、移军就薪亦可。其饷自鄙人启行日起，由江西督销局月发满饷，至少须发至七八成。如有必应遣撤者，欠饷由江西盐局发三四成，湘盐局六七成。然四方多故，劲旅难得，总以不撤为是。已饬尚斋禀商筱泉中丞办理矣。贵部欠饷七万有奇，以阁下向来办法，应无不可之事，尽可随时与江外粮台王少岩酌办。惟芜湖亦不可无兵驻防，断难续撤，所商陆续裁勇之处，暂无庸议。

国藩二十五日自金陵启程，守候遣撤各营先发，二十八日解缆，顷于初八日抵清江浦。山东境内已无贼踪，该逆由豫入皖，雉河、蒙、宿一片贼氛。英西林被困危急，易镇坚守蒙城，不能赴援。此间飞檄刘铭传由济宁、周盛波由徐州陆续援皖，未知英司能固守待援否？国藩暂驻清江，俟陆师齐到，即赴徐州，相机援剿。比已先令水师由洪泽湖驶防临淮矣。复问台安。

国藩顿首

588．复程桓生闰五月初九日

饬令保障供饷，缓撤劲旅。附告剿捻诸军战况。

尚斋仁弟阁下：

二十五日自金陵登舟，接十一日手书，知刘、朱军饷已由九江汇兑四万，分济各该军，甚慰鄙怀。此三军之饷，自国藩启行北征之日起，每月应由尊处发给满饷，至少亦须发至七八成。贵局如有不足，即请阁下函商筱泉中丞，由湘局协发。以后江西盐厘除划出雪琴应分之成外，余概发该三军，不解他处矣。如朱焕文一军应撤，其欠饷仍由尊处发三四成，湘盐局发六七成，均由阁下禀商筱泉中丞办理。现在各路多故，劲旅极少，南云、芳浦二军，断不宜速撤也。永定闻已解围，投诚者二万余众。降目供称伪侍王溺水伏诛，不知确否？江西边防似已稍松，销市当有起色，殊为系念。

国藩登舟后，守候遣撤各营陆续先发，二十八日解缆，初八日抵清江浦。济宁之贼，经铭字营攻克长沟逆圩，遁向巨野，悉由曹、单窜豫，山东已无贼踪。其张总愚一股南趋皖境，皖军迎击小胜，旋失去高炉集一圩。而窜豫之任、牛各逆，复踵入皖，宿州、蒙、亳一片贼氛。英西林被困危急，易子翘驻守蒙城，不能赴援。此间飞檄刘铭传由济宁、周盛波由徐州拔营援皖，并令水师由洪泽湖驶防临淮。国藩俟陆师齐到，即行前赴徐州，相机剿办。此贼马队近万，东奔西突，殊未易制，曷胜焦灼！致吴竹庄一信，妥为转交。复问台安。

国藩顿首

589．复赵焕联闰五月十一日

汪逆分扰汀州，湘东之防，未遽解严。捻股回窜，已调军赴皖援剿。

玉班尊兄亲家大人阁下：

五月十九泐布复函，续接手书，敬谂雄师驻防浏、醴，连复安仁、攸县。荩绩弥隆，企慰无既！

闻金口叛卒在桂阳州受创，业已入粤，近日情形又复何似？闽中永定解围，投诚者二万余众。降目供称伪侍王溺水伏诛，不知确否？汪海洋十万余人，则尚聚于嘉应，分扰汀州。吾湘东防，未遽解严。刘南云、朱芳圃等军现驻瑞、临，将来须备皖北之缓急，不能回湘助防也。

国藩二十五日自金陵起程，初八日行抵袁浦。前敌诸军攻克济宁之长沟贼圩，逆股窜入豫境，山东遂已肃清。其张总愚一股南趋皖边，而窜豫之任、牛各股踵逼皖疆，宿州、蒙、亳一带遍地贼氛。比已调派水陆各营陆续赴皖援剿。弟即日进驻徐州，筹画一切。智小谋大，精力日衰，实不堪再膺艰巨。俯仰身世，曷胜焦灼！知念附告。复问台安。祗璧谦版。不备。

姻愚弟国藩顿首

590．复沈桂芬闰五月十一日

捻股回窜，英部被围，已派水陆诸军援救。所协饷银，希饬解徐州。

经笙尊兄大人阁下：

久疏音敬，驰企良殷。顷奉惠书，远蒙注饰，曷任感悚！敬惟泽敷三晋，勋望崇隆，运黄石之六弢，荷紫宸之三锡。詹言吉蔼，倾颂靡涯。

弟久践戎行，略无裨补。兹复奉命督师，剿办捻匪。艰巨谬膺，弥深兢惕。五月二十五日自金陵起程，闰月八日行抵袁浦。闻东境已无贼踪，张、赖、任、牛等逆踵窜皖疆，袭胁民圩，蒙、亳、永、宿，一片寇氛。英西林在雉河集被困甚急，寿春易镇驻守蒙城，粮道已梗。鹤侪中丞驻军寿州，兵分力单。此间调派水师请黄军门率赴临淮，驶入涡河，飞檄刘铭传自济宁回徐，周盛波自徐州移宿，陆续南援，未知能解此重围否？弟俟陆兵到齐，即赴徐郡，扎定老营，设立粮台，银米、军械，概储该处。

承示尊处协济月饷二万，此后源源接济，具纫舟谊，铭诸寸忱。即希饬解徐州，径交敝营为感。诸惟心鉴。敬请台安。摹璧晚谦。不备。

馆愚弟曾国藩顿首

591．复张凯嵩闰五月十一日

山东肃清，豫捻踵逼皖北，已调水陆各营援剿。

月卿尊兄大人阁下：

顷接惠缄，猥以端午令节，远蒙祓饰。敬谂福偕夏大，祜与闰增。连黄石之六韬，风清桂管；荷紫泥之三锡，露湛枫宸。引企吉晖，良殷抃颂。

弟戎行久践，节候频更。近因豫东发捻猖獗，僧邸星陨，逆焰方张，朝廷责令国藩督师北征，五月二十五日自金陵起行，顷抵袁浦。前敌诸军，攻克济宁贼圩，逆股窜入豫境，山东遂已肃清。豫捻踵逼皖北，比已调派水陆各营迅速援剿。弟即日进驻徐州，筹画一切。智小谋大，绠短汲深，曷胜焦灼！肃泐。复颂节安。摹璧晚谦。不备。

愚弟曾国藩顿首

592．复莫友芝闰五月十一日

略告赴山东剿捻部署。《九通》聚珍板诸书尽可不必购买。

子偲尊兄大人阁下：

顷接五月十四日手书，具审琴从已抵上海，起居佳胜，至以为慰。

弟以菲材忝握兵符，数年以来，仗国威灵，薄有驱除。德薄能鲜，屡膺上赏，毅勇爵号，尤深惭竦。方且顾名思义，惴惴不安。而阁下不加规勉，反以不能作四六笺贺为恨，果相庆乎，抑靳之也？

端午节前奉赴山东剿贼之命，部署一切，二十八日后始能成行。奏定以徐州为老营，专力于捻匪出没最熟之十二府州，其非败窜不到之地，则令各省严为防堵，遏其奔轶。远远盘旋，俾征镇各有汛地，庶兵事各有归宿。

镇、扬两阁四库书既遭一炬，所谓存十一于千百者，又仓猝无从究问，只好徐徐图之。《九通》聚珍板诸书，尽可不必购买。凡贵人巨室专求大部宏编，庋阁华屋，与金玉玩器杂陈，饰为观美。而书贾精装巨册，亦专拟之一二贵人，取索巨等之价。阁下之视鄙人，遂尽于是耶？临别语及购书，曾言但求零编小种及国朝说经诸书之单行本。非果深恶大部，盖自策劳人暮齿，不能多读，而不耻夫贵家巨室陈设诸书者，此之陋也。

文旌何时返棹金陵？如秋间辱临彭城，戎马交驰之地，得聆名论，亦足少涤尘襟耳。复颂近安。不具。

愚弟曾国藩顿首

593．复鲍超闰五月十三日

各营皆有哗噪之虞，嘱迅来营视事。附告临淮军情。

春霆仁弟大人阁下：

初一日奉报一函，初九日接五月十七日复书，具审一切。

尊恙仍未痊可，殊深悬念。金口叛勇由江西窜入湖南，复由湖南窜入粤东，已令娄镇、王道严防江西上游，相机剿办。席臬司一军亦由茶陵移扎龙泉，务令叛勇与闽贼声气隔绝，不能合拢。潮、嘉等处贼股，经官军迭次击败，汀、漳各府亦已先后收复，贼势渐衰，办理较前更易。然目今各营俱因索饷哗噪，有岌岌不可终日之势。兴言及此，焦灼万状。仍望吾弟力疾东来，一面调养玉体，一面勉强视事。天相吉人，必占勿药之喜。

国藩于初八日行抵袁浦，刻下捻匪大股麇聚淮北，蒙城、亳州，万分危急，已请黄昌岐统率水军驶赴临淮。鄙人奏定以徐州为老营，因皖事极紧，亦须先赴临淮一行。兵事利钝无常，随身又乏良将，瞻前顾后，隐忧曷已！复颂台安。诸惟心照，不宣。

国藩顿首

594．复乔松年闰五月十四日

皖事紧急，已拨兵救援。英西林轻去其军，守局未必可保。

鹤侪尊兄年大人阁下：

迭接初四日手书一件，初六两件，知皖事极紧，莫名焦灼！此间早饬水师由洪泽湖以达临淮，驶入涡河，飞檄刘铭传由济宁回徐，周盛波由徐州赴宿，业于初九日肃函奉报，十一日出奏，抄咨冰案。十二日黄昌岐军门亲率师船，启碇趱行。弟现驻淮浦，待随征陆兵到后，即亲赴临淮一行。前次奏定驻徐者，据办捻之全局；此次改赴临淮者，救目前之急着。将来皖之临淮、苏之徐州、东之济宁、豫之陈州，俱应各驻重兵，方能以有定之兵，击无定之贼，军务庶有归宿。目下发捻全数趋重皖北，自不能不先救皖疆耳。

承示皖北各营清单，英西林所部八千人，亦不为少。闻西林留军雉河，自带二十余骑而出，已至西阳集。统将轻去其军，雉河守局，未必可保。近日情形何似？殊深忧虑。水师难入小港，不能径达雉河，应如尊指，作为防淮之用。黄军门既经亲行，毋庸雪帅会防矣。周盛波已自徐州起程，不日可抵宿州。卓胜营现未归陈国瑞管带，该镇奉旨饬赴皖北助剿，亦已于十三日成行。卓胜军亦已回皖，大约均由徐、宿赴蒙。惟陈镇于刘、英等均有参商，殊难放心。另示奏片互易一案，俟即会疏具奏，抄稿奉咨。蒋道嘉棫闻少筌留于幕中，一时未能赴皖。复请台安。诸惟心鉴，不备。

年愚弟曾国藩顿首

595．复万启琛闰五月十四日

皖中有急，各军皆已回援。皖南诸军闹饷，当设法补救。

篪轩仁弟大人阁下：

十三日接到手书，具纫存注。

国藩自二十八日解缆后，天气不甚炎热，间日微雨，体中尚称顺适。初八日行抵袁浦，闻捻股全集皖北，英西林在雉河被围，易子翘在蒙城粮路亦梗。现请昌岐带水师由洪湖入临淮，飞檄刘省三由济宁回徐，周海舲由徐州赴宿，陆续南援。鄙人奏定以徐州为老营，因皖事极紧，亦须先赴临淮一行，刻下暂驻清江。俟罗、刘军至，再行由水路驶赴临淮，姑以屏蔽安、庐、滁、泗，未知果有裨否？

皖南朱、金、唐等军纷纷闹饷，殊出意料之外。飞拨各处银十二万两，分济各该军，令王少岩到大通经理其事。闻刘镇松山所部亦忽生事，弥深焦灼。所幸筹兵筹饷，少筌宫保谊本一家，用人行政亦复不改常度，足以弥缝鄙人之阙。阁下商酌其间，利赖良多。甘饷三万，知已交彭委员解去，此后仍望如期如额委解湖北为望。季泉信顷已交去。复问台安。诸惟心鉴，不备。

国藩顿首

596．复孙长绂闰五月十四日

朱军品流最杂，补足欠饷后，当不令其久驻瑞、临。雉河营盘被围，顷已拨兵援救。

筱山尊兄大人阁下：

五月二十八日泐布复函，顷接二十九日惠书，知娄军业已大定，韩军亦经遣撤，并派防南安、宁、赣。荩筹周妥，佩慰良深。

南云、芳圃两军已扎瑞、临，焕文一军现扎省城，是否系阁下所调，抑系自行晋省？该军品流最杂，又有咸丰六、七年江西旧欠之饷，屡求弟处咨索，能否不借口滋闹，深为悬系。该三军之饷，自鄙人启行北征之日起，由西盐局月发满饷，至少亦须发至七八成，均经函告尚斋，将来须备皖北缓急，或令回扎潜山，亦不令其久驻瑞、临也。

国藩二十八日自金陵解缆，初八日抵清江浦。济宁之贼，经前敌铭军攻克长沟逆圩，遁向巨野，悉曲〔由〕曹、单窜豫，山东已无贼踪。其张总愚一股南趋皖边，而窜豫之任、牛各股踵逼皖境，宿州、蒙、亳一片贼氛。雉河营盘被困危急，此间飞檄刘省三由济宁，周海舲由徐州拔营援皖，并令水师由洪泽湖驶防临淮。国藩俟陆兵到齐，亦须亲赴临淮一行。而皖南驻防各营，纷纷索饷哗噪。寇在门庭，内变迭作，焦灼曷已！复问台安。祗缴谦版。不备。

愚弟曾国藩顿首

597．复黄辅辰闰五月十四日

余氛未净，变故迭作，捻股骤张，内讧交作，殊未易制。

琴坞尊兄大人阁下：

都门判，十有余年。顷接惠书，情眷悱恻。借谂台驺入陕，履祉绥愉，至以为慰。往岁黔、蜀、燕、晋之游，手足家庭之变，忧劳情况，可想而知。而青史褒忠，彤管表德，亦足以释鸰原之痛，慰故剑之思。今者西行到秦，关尹占气，国恩友谊，借手酬知，令子贤孙，承欢养志。亨衢洊辟，企颂靡涯。

国藩戎行久践，备历艰辛。仰托朝廷福威，获蒇金陵之役，实因人以成事，敢贪天以言功？方期遣戍归农，经营善后，徐图谢事，避位让贤。而余寇未歼，变故迭作。复奉谕旨，督师剿办捻匪，艰巨再膺，弥深兢惕。五月杪自江宁启程，闰月初行抵袁浦。前敌诸军攻克济宁之长沟贼圩，逆踪遁窜，麇集皖疆，淮北一片寇氛。游骑逾万，殊未易制。计当收抚民圩，增练马队，不为近防而布远势，不期速效而务稳图，未知能否有裨。

自霆军金口溃变之故，皖南、江西各处索饷滋闹，惊心动魄。寇贼方殷，内讧交作。鄙人智小谋大，精力日衰，实已不堪事事。重荷兹任，颠踬殆不远耳。来书称誉过情，只增惭恧。聊布一二，敬问台安。附缴衔版，并询子寿世兄近祺。不备。

国藩顿首

598．复何璟闰五月十四日

函商抚慰闹饷之军、保守安庆城防及裁撤湘前四营诸事。

小宋尊兄大人阁下：

前月二十七泐复一函，顷于清江途次接初四、初五手书两件，具悉种切。

湘前强中、义从等营在石埭、休、歙闹饷，迭据云岩、炼渠、勉林、小崧及唐丞义谟禀报。批饬去后兹接尊函抄件，知祁门亦有闹饷之事，殊深焦灼。自克复金陵后，裁撤五万余人，无不全清积欠，只令统领营官缴出截旷银两，其勇丁欠饷，不少丝毫。意谓平日积欠已多，临撤得饷愈巨，各勇必可相谅，帖然无事，不谓乃反以此生事；总由营官一向不能洁己服众，业将湘前之洪、陶、湖〔胡〕三总兵撤委，瑞左之王福顺、义从之刘秉珩饬查核办。一面飞催桂生星速回营，逸亭日内亦当赶到休宁；一面札提安庆牙厘局、淮运司及大通、汉口中关各盐局，合筹银十二万两，以四万解济朱军，匀拨七营，以八万分解唐、金两军，请少岩亲至大通，经理其事。犹恐各处解到少迟，已函致少荃宫保垫出先发，并咨开江皖各军，交少帅接统，嗣后月发满饷，至少亦须七八成，兹将函稿抄寄一览。

尊处禀请少帅酌派数营赴防安庆，殊可不必。安庆城小而坚，三面皆水，内有王峰臣陆军，外有彭宫保水军，即使数十万强寇，尚足御之，况虚声哃喝之溃勇乎？以霆营金口叛卒八千之多，一败于义宁团勇，再败于新昌团勇。围袁三日，围萍乡二日，皆以守令号召团丁数百，保守无恙。即至湖南境内，飘忽一过，亦不敢久留而入粤东，将来不过投入贼中，添数千人而已，况朱军又不如霆营之多且悍乎？

湘前四营，尊议或竟裁撤，或暂安置，鄙意此次发饷之后，该军如能赶紧移防，安然无事，自可照旧不撤。倘竟号令不行，惟有速将该四营先行裁撤。但因闹饷而撤，断不能全清积欠，只能酌给五成，以示分别。业于朱镇禀内批明。李勉林亦有将各营或撤或调之议。调则在徽，如此岂能迁地而为良？撤则必须银两有着，方能陆续分遣。且皖南止此数军，苟非万不得已，断无尽撤樊篱之理。至各营因鄙人北征，或疑饷项不能清给一节，尊意须剀切示谕，俾知迟早遣撤，饷悉有着，不致减成搭票。此议可行，兹即办稿抄发，由尊处刊刻，代印过朱，转行张贴，未知果否有裨。

国藩初八日行抵袁浦，闻发捻全数趋重皖北，雉河被围，英西林带二十余骑出赴西阳集，易子翘在蒙城粮路亦梗。现奏调刘省三由齐回皖，飞檄周海舲由徐赴援宿州，请黄昌岐带水师由洪泽、临淮入涡。国藩奏定以徐州为老营，因皖事极紧，俟陆师到后，亦须先赴临淮一行，冀以屏蔽安、庐、滁、泗。到临淮后，即与安庆息息相通矣。复问台安。并缴谦版。不备。

馆愚弟曾国藩顿首

599．复李鸿章闰五月十七日

徽、休大乱，金、唐两军闹饷，皆似上下商同一气，断难如其所请。须待唐、金到后，严行奏参，勒令交出首倡之人，审讯正法。江皖各军可发满饷。

少泉宫保世仁弟阁下：

十六日接十二夜来函，十七日又接尊处排单，封递张炼渠初八日密禀。

炼渠此次奇辱，较之山东兵之辱毕方伯，镇筸兵之辱福中丞，殆又加甚。八个月之饷，仓卒断难办足。即使能办，而大闹之后银钱大批立至，各路湘勇皆当纷纷效尤，后患何可胜言！且如此猖獗，而各营官安然无恙，似上下商同一气。蒋之纯所部在襄阳闹饷，统领营官亦各无恙，决非不知情者。两个月之限，八个月之数，断难如其所请，决裂亦所不恤。阁下接统之前，业已生事，尽可推诿不管。敝处前批发之十二万金时，尚未闻金、唐两军之变，今亦不复反汗。十二万之外不愿再拨，亦实无可再拨。

徽、休大闹，各函禀刻不批发，炼渠密禀亦不遽批，且看十日半月之后情形如何。倘竟照金口叛卒之样，亦只好付之数定。若苟且安帖，须待唐、金到后，严行奏参，勒令每营交出二三人审讯正法，其勇夫仍发全饷；如不交出倡首之人，凡欠饷一笔勾销，逼令反叛，通行数省并力防剿，其祸或烈于霆勇，或轻于霆勇，均所不计。先此奉商，半月后再行酌办。

唐镇在家，业已屡檄催之。金道则据报于四月底起程回营，不知何以未到。

江皖各军，敝处积欠三百余万。然自裁六万人之后，目下每月实可悉发满饷，亦有余资凑清旧欠。兹将出入各款咨达冰案。其中如沿江之厘，近日实不得人。若阁下认真经理，每月收数当倍于今日，皖南厘金亦然。幸留意焉。

英西林脱身出营后，雉河之垒尚属无恙。刘松山二十日可到此，俟一晤后即赴临淮。茂堂等则十九日开行也。顺问台安。

600．复苏廷魁闰五月十七日

综观敌情，定计于临淮、徐州、济宁、周家口分驻四军。陈国瑞骄劣成性，当与之要约数事。

赓堂老前辈大人阁下：

初五日接奉前月二十五日惠书，敬聆一是。雒诵数四，具审大君子悉心体国，于军事成败，贼情得失，洞若观火，感佩奚如！

国藩自奉北征之命，于时贤王新殒，曹、郓一带捻氛麇集，因疏请以徐州为老营，济宁为行营，专用力于山东之兖、沂、曹、济，河南之归、陈，江苏之淮、徐、海，安徽之庐、凤、颍、泗等十三州郡，庶用兵各有汛地，军务渐有归宿，即来示所谓“合围蹙之，勿与浪战”之意也。及闰月八日行抵清江，迭据各路禀报，张总愚一股回窜皖疆，赖文光、任柱等股悉数南趋蒙、宿、亳州，纵横一二百里间，竟成渊薮，其势不惟不分，且益日见其合。欲处处设防，则备多力分，适中诡计；欲择要严守，而长淮以北，平原千里，实亦无险可扼。缓之则如上年随、枣等处，游奕数月，从容饱掠而去，卒不闻其自相图害；急之则有曹南前车之鉴。踌躇已久，骤无殄灭之计。因定议于临淮、徐州、济宁、周家口，分驻四军，亦非旦夕所能集事。刻下蒙、亳、临淮，俱形吃紧，英藩司一军由雉河退至西洋集，不得已奏调刘铭传一军由东省回剿，周盛波一军由宿州进援，黄翼升水师一军由洪泽湖赴淮。国藩亦拟先赴临淮，以壮声援，俟皖事稍纾，再驻徐州。言战言守，须数月后规画大定，乃有把握。

陈国瑞虽称骁将，而新衄之后，精锐销亡。闻现在补募成军，多录降人，殊难深靠，且其勇于私斗，层见迭出。如吴中丞善于驾驭而台端为之调护，当即派赴河南，以备驱策。若归敝处调遣，则当令其捐弃故技，扫除更张，要约数事，庶可渐就范围。然美而不骄，骄而能降，盖自古所鲜。国藩才短识浅，实难胜此艰巨，奏寝成命，未蒙恩允。劳人暮齿，纵竭蹶以图，未必有济万一。尚祈惠赐箴言，俾资韦佩。肃复。敬请台安。不备。

馆侍曾国藩顿首

601．复吴昌寿闰五月十七日

通报奉旨办捻战略部署，函商各军调遣与军粮运输诸事。

少村尊兄大人阁下：

顷奉初七日惠书，敬承种切。又读奏稿中“会合诸军，四面进捣老巢”等语，具见雄才伟略如神，速求荡寇。展玩再四，佩仰无既。

弟初八日行抵袁浦，因带来之亲兵六营、宁国六营沿途有哗饷情事，尚未到齐，而徽州诸军闹饷，尤骇听闻，故尔迟迟其行。弟初奏以徐州为老营，专力于四省十二〔三〕 ⁽¹⁾ 府州之地，大局虽已粗定，段落尚未分明。现拟筹备劲旅四支，分扎四省扼要之地。山东以济宁为老营。河南以周家口为老营。江苏、安徽以徐州、临淮为老营，外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。淮勇诸将中刘铭传、潘鼎新俱可独当一面。张树声、周盛波二军相合，可当一面。湘勇则刘松山、易开俊二军相合，可当一面。李幼荃昭庆新练马队合之邸部马步各军，可为游击之师，与贼上下追逐。弟私意区画如此，军情瞬息千变，不知将来能成此规模否？刘铭传一军本应留于济宁，因皖事十分吃紧，不得已调之回援。拟奏调潘鼎新驻扎济宁。弟目下不能赴东，拟奏派李申甫榕至济，会同潘道接领国将军交代事件。尚求阁下主持一切，俾潘、李二君有所禀承。

粮运为用兵第一要义。鄙见周口、临淮两军，以淮河、颍河为运道；济宁、徐州两军，以运河为运道。俱以清江浦为后路。现札淮扬吴道办理转运事件，业经咨达。黄河水性湍悍，易于下驶，难于上溯，置设炮船，断不能如长江水师之操纵自若，不如但求坚实，分布向可津渡之处，不求上行，不求下行，但求处湍流而不坏，震大炮而不裂。虽不如长龙舢板之灵活，而已足御。南岸之民船，又可为济陆师之渡船，不知尊处已开厂钉船否？

张逆一股窜回蒙、亳。任、赖诸逆亦由曹、单狂奔淮北，麇聚涡河、雉河集一带。捻匪专恃剽悍，而赖逆则百战发贼，诡谲多端，尤不可以力取。英西林初扎雉河集，嗣以寇氛围逼，退回西洋集，力求各军援解雉河之围。弟因皖事危急，拟于日内至临淮一行。俟皖事稍松，即当进驻徐州，以符原议。肃此缕陈。复颂台安。统希心照，不宣。

愚弟曾国藩顿首

————————————————————

(1)  “三”字据闰五月十七日复苏廷魁、闰五月十八日复林鸿年二信改。

602．复阎敬铭闰五月十七日

通报征剿战况及今后作战部署。

丹初仁兄年大人阁下：

接初二日惠书，缕示一切。具见硕画周详，荩筹慎密，感佩无既。

弟二十五日自金陵起程，守候遣撤各营陆续先发，二十八日解缆，初八日抵清江浦。闻棠境已无贼踪，张总愚一股南趋皖边，皖军迎击，先胜后挫，失去高炉集一圩。而窜豫之任、牛各逆，复踵入皖。宿州、蒙、亳一片贼氛。英西林在雉河被困危急，寿春易镇驻守蒙城涡河，南北两岸，民圩悉被贼胁，节节道梗。鹤侪中丞处兵分力单，此间已檄刘铭传由济宁回徐，周盛波由徐州赴宿，陆续南援，并令长江水师由洪泽湖速赴临淮，驶入涡河，请黄昌岐亲率以行。弟俟陆兵到后，即赴徐郡，扎定老营，再行筹画一切。贼骑逾万，殊未易制，行踪飘忽，恐难蹙之南向，不复更趋平原。四省十二〔三〕 ⁽¹⁾ 府州，亦不能处处设防，备多而力分，战与守俱不得宜。应先顾全大局及紧要不可失之处，厚集兵力以守之，另筹活兵，觇贼所向，并力剿除。昔胡文忠公言制捻之法，须简练马兵万人，步兵一二万人，不为近防而布远势，不期速效而勤远谋，实为至论。现在敝部步队人数已不为少，惟全无马队，尚须添募骑兵，训练成军，战事方有把握。兵将非自选自练，虽有亦不得力。邸营马队将领，俟调营遴选，酌派教练，亦不定执成见也。

刘、陈私斗一案，业奉寄谕，免其查办。如果陈国瑞痛自悛改，真心出力剿捻，不再任性妄为，弟仍当推诚相待耳。专泐。复请台安。摹璧晚谦。不备。

年愚弟曾国藩顿首

————————————————————

(1)  据闰五月十七日复苏廷魁、闰五月十八日复林鸿年二信改。

603．复阎敬铭闰五月十七日

拟备劲旅四支，分扎四省扼要之地，各专战守，互相接济。运河宜速筹疏浚之法。黄河置设炮船，不如但求坚实，分布向可津渡之处。

丹初尊兄年大人阁下：

初七日接诵初二日手书，具见老谋深识，擘画精详。拙疏论剿办捻匪，自谓迂远而阔于事情，乃蒙奖饰逾恒，竦愧尤深。

弟于前月二十五日由金陵解缆北行，初八日抵清江浦。因带来之亲兵六营、宁国六营沿途有哗饷情事，尚未到齐，而徽州诸军闹饷尤骇听闻，故尔迟迟其行。

弟初奏以徐州为老营，专力于四省十二〔三〕 ⁽¹⁾ 府州之地，大局虽已粗定，段落尚未分明。现拟筹备劲旅四支，分扎四省扼要之地：山东以济宁为老营，河南以周家口为老营，江苏、安徽以徐州、临淮为老营，外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。淮勇诸将中，刘铭传、潘鼎新俱可独当一面，张树声、周盛波二军相合可当一面。湘勇则刘松山、易开俊二军相合可当一面，李幼荃昭庆新练马队合之邸部马步各军，可为游击之师，与贼上下追逐。弟私意区画如此。军情瞬息千变，不知将来能成此规模否？

刘铭传一军本应留于济宁，因皖事十分吃紧，不得已调之回援。拟奏调潘鼎新驻扎济宁。弟目下不能赴东，拟奏派李申甫榕至济，会同潘道接领国将军交代事件。求阁下主持一切，俾潘、李二君有所禀承。

粮运为用兵第一要义。鄙见周口、临淮两军，以淮河、颍河为运道，济宁、徐州两军，以运河为运道，俱以清江浦为后路。现札淮扬吴道办理转运事件，业经咨达冰案。

来示所论运河自黄流改道东北，日就淤浅，转运辎重，动虞浅阻，应请阁下亟筹疏浚之法，克日兴工。此事一成，不但目前行军便于运饷，将来规复漕运亦必易于措手，务恳迅赐施行。黄河水性湍悍，易于下驶，难于上溯，置设炮船，断不能如长江水师之操纵自若。不如但求坚实，分布向可津渡之处，不求上行，不求下行，但求处湍流而不坏，震大炮而不裂。虽不如长龙舢板之灵活，而已足御。南岸之民船，又可为济陆师之渡船，不审尊处已开厂钉造否？

张逆一股窜回蒙、亳，任、赖诸逆亦由曹、单狂奔淮北，麇聚涡河、雉河集一带。捻匪专恃剽悍，而赖逆则百战发贼，诡谲多端，尤不可以力取。

英西林初扎雉河集，嗣以寇氛围逼，退回西洋集，力求各军援解雉河之围。弟因皖事危急，拟于日内至临淮一行。俟皖事稍松，即当进驻徐州，以符原议。

棠境一律肃清。阁下选将练兵，力图自强，想桑土绸缪，刻间荩劳方剧也。复颂台安。诸惟亮察，不宣。

年愚弟曾国藩顿首

————————————————————

(1)  据闰五月十七日复苏廷魁、闰五月十八日复林鸿年二信改。

604．复林鸿年闰五月十八日

所统十余万众，欠饷三百余万，时有哗溃之虞，实无力协济滇饷。

勿村老前辈大人阁下：

顷奉端节惠书，恭读奏稿，具见谋国苦心，洞中窾要，佩仰良深。

侍于端节前奉命前赴山东剿贼，部署一切。二十五日带兵出省，本月初八日行抵袁浦。所有张、任、牛、赖各酋，先后由曹、单窜回皖北老巢，蒙城、亳州一带危急万状。侍初奉剿贼之命，即奏定以徐州为老营，专办山东之兖、沂、曹、济，河南之归、陈，安徽之庐、凤、颍、泗，江苏之淮、徐、海四省十三府州之地。现因皖事极紧，拟赴临淮调度一切，暂缓徐州之行。敝部水陆兵勇十余万人，欠饷十一二月至十七八个月不等。克复金陵后，裁撤过半，除将就找清欠饷外，尚欠三百余万两。刻下皖南各营皆借口索饷，蠢蠢欲动。其祸始于霆营，风气一开，遂致诸军纷纷效尤。外患内祸，方兴未艾，终日如在惊涛骇浪之中，心胆俱碎。点金乏术，避债无台。极知尊处情形吃紧，兵饷两难，国藩又处危窘，爱莫能助。且时恐徽军生变，尤不敢率尔操觚，冒昧渎奏。空呼负负，竦愧曷既！肃复。即请台安，统希亮察。摹璧晚谦。不具。

馆侍曾国藩顿首

605．复庞际云闰五月十八日

发捻勾结，图之殊未易易。近来各营纷纷索饷滋事，亦甚棘手。

省三仁弟馆丈阁下：

接初十日手书，具悉种切。

国藩于初八日行抵袁浦，因刘松山一军未到，又闻徽军哗噪，故尚迟迟其行。迭据各路军报，张逆一股经刘铭传击败，即由长沟南窜，任、牛、赖各股相继由曹、单窜向淮北。颍、亳一带，寇氛遍布。而蒙城为各捻老巢，麇聚涡河上下，有岌岌不可终日之势。英方伯旧扎雉河集，旋以捻匪大至，势难抵御，率二十余骑退回西阳集。捻匪无他长，专恃剽悍，尚不足虑。惟赖文光系百战发贼，凶狡异常，久与捻合，图之殊未易易。顷请黄昌岐亲率水军由洪湖驶赴临淮，又奏调刘铭传回皖助剿，周盛波一军，饬令由徐州进援蒙、亳。国藩因皖事极急，亦拟于二十间赴临淮一行。湘营俱因索饷滋事，发难于霆营，各军纷纷效尤。日来形囚神悴，未知世变之所终极，焦闷万状。诸希心鉴。复颂台安。

国藩顿首

606．复欧阳兆熊闰五月十八日

各营噪饷，真如子弟悖逆，弃之不忍，听之不可。

小岑仁兄大人阁下：

接初九日手书，具承一切。比审尊体佳善，凡百遂怀。

弟于初八日行抵清江浦，迭据各路禀报，张总愚自长沟败后，与任、牛、赖各逆先后奔回淮北老巢，蒙、亳、颍上一带，寇氛遍地。顷请黄昌岐率水军驶赴临淮，又调刘铭传、周盛波各军赴皖剿贼。弟因皖事极紧，亦拟于二十间赴临淮，筹度一切，暂缓徐州之行。各营噪饷，真如子弟悖逆，弃之不忍，听之不可，日来为此焦灼万状。世变方殷，莫知所届，煎熬不已，翻以竟夭之龚生为足羡也。

见山入湘幕，甚佳，所需川资五十金，即由粮台致送，以为赆仪，不须寄还，请以此信示知。潘伊卿亦不另致牍函也，见山处亦未函复，诸希转达。台安。不具。

国藩顿首

607．复陈方坦闰五月十八日

浙盐侵灌入江，自应画清引界。捻股全集皖北，顷已饬军回援。皖南防军纷纷闹饷，殊深忧灼。

小浦尊兄阁下：

接初六日惠书，知在寓办公，动履多福。莼卿赴苏一行，仍回金陵，襄办少帅奏议诸务。此后筹兵筹饷，虽分两署，而谊同一家。阁下与莼卿商酌其间，则翕如一律，绝无移宫换羽之痕矣。

浙私侵灌入江，自应划清引界。尚斋来信，言及此事，昨又函称西岸销市，五月上、中两旬，渐有起色，下旬多雨，销市遂滞。不知近有旺机否？湘潭局黄道来信，言潭市淮盐滞销，由于邻私壅积，亦由于淮盐色低，拟照旧缉私，并按场定价。业经函复麓溪，请其径禀少帅酌办。黄信抄寄一览。

国藩初八日行抵袁浦。闻捻股全集皖北，英方伯由雉河退至西阳集，易镇军在蒙城，粮路亦梗。现请黄军门带水师由洪湖入临淮，飞檄刘铭传由济宁回徐，周军门盛波由徐州赴宿，陆续南援。鄙人亦先赴临淮，筹办一切。

皖南防军纷纷闹饷，飞拨淮运司及各局银十二万两，未知速就安帖否？殊深焦灼！顷有咨少帅，言饷项出入交代一案，不知数目有舛误否，祈为核正。复问台安。

国藩顿首

608．复黄廷瓒闰五月十八日

按场定价之议，请具公牍，由李少荃核办。皖北吃紧，已调水陆诸军分投援剿。

麓溪仁弟亲家大人阁下：

顷接五月二十日惠书，借谂兴居百适，动履绥愉，至以为慰。

潭市淮盐滞销，迭经荩筹，加抽邻税，轮销船盐，而销市仍无起色，固由邻私壅积，亦由淮盐色低。按场定价之议，似属可行。即请阁下另具公牍，由李少荃宫保酌核办理。敝处虽亦飞函往商，然公事究应由盐院主政也。

国藩五月初间奉命赴山东督办捻匪，二十二日交卸起程，闰月初八行抵清江。闻济宁州之长沟贼圩，经前敌诸军攻克，该逆遁往豫境，合窜皖疆。现时山东已无贼踪，皖北蒙、亳、颍、宿一带，极为吃紧，此间已调水陆诸军分投援剿。鄙人即于日内由清江驶入洪泽湖，进驻临淮，相机调度。智小谋大，精力日衰，艰巨再膺，弥深焦灼。复问台安。附缴衔版。不备。

姻愚兄曾国藩顿首

609．复程桓生闰五月十八日

北征人数虽多，然全无马队，恐难得力。雪琴水师之饷如果不足，可请筱泉由湘局发放。

尚斋仁弟阁下：

初九寄去一函，并致吴竹庄信。顷接二十八日手书，情眷悱恻。国藩此行，因僧邸之变，中外震动，不能不应诏北征。所带各军，淮勇刘、周等部万七千人，又潘琴轩航海至天津移驻张秋者五千人，金陵士卒不愿北行，撤而重招者亲兵三千人，皖南刘镇老湘营三千人。人数本不为少，惟全无马队，恐难得力。寿春易镇一军本亦随剿，旋以发捻全集皖北，令其回顾凤、寿，现在蒙城，粮路稍梗。英西林由雉河冲出，退至西阳集。此间所调水陆援军，黄昌岐十二日自清江启碇，由洪湖驶入临淮，周盛波自徐郡赴宿州，刘铭传在济宁接到札调，计已回军南援。鄙人奏定以徐州为老营，今皖事极紧，改道临淮，日内即须启行赴临，不遽往徐州驻扎矣。

前月下旬，西岸销市停滞，近日已否渐有起色？浙私入江，自应划清引界，业经少帅咨西、浙两抚照办。刘、朱、朱三军月饷，此后贵局尽收尽解，甚好。但须将雪帅应分之成划出。如有不足，即请阁下函商筱泉中丞，由湘局协发。敝处撤兵已过六万，现留之兵，计算现筹之饷，尽敷支发。昨与少荃宫保交代一咨，录行尊处，望阁下与诸君子互相维持。皖南朱、金、唐等军在石埭、歙休、祁门纷纷闹饷，飞拨各处银十二万两，未知能速安帖否？殊为焦灼！复问台安。

国藩顿首

610．复刘于浔闰五月十八日

发捻全集皖北，已派随征各营分投援剿。叛卒败寇，不足深虞。

养素尊兄年大人阁下：

顷接惠书，猥以督师北征，吉词祓饰，悚愧交并。就谂驻军抚郡，保卫珂乡，荩绩弥隆，良殷倾佩。

弟精力衰颓，实不堪再膺艰巨。事会所乘，又不能不勉强任事。五月杪自金陵启程，闰月初行抵袁浦。因带来之亲兵六营、宁国六营尚未到齐，而皖南诸军纷纷闹饷，尤骇听闻，故尔迟迟吾行。山东肃清，发捻全集皖北，危急异常。调派水陆诸军分投援剿，先后已抵淮、宿，随征各营亦齐集清江。弟即于二十二日启程，顷已渡过洪湖，不日即到临淮驻扎，筹办一切。俟皖事稍纾，再赴徐州，相机调度。言战言守，须数月后规画稍定，乃有把握耳。

金口叛卒，败散甚多，入粤不足千人。李世贤亦败残之寇，纵与汪海洋合股，窥伺江湘，度两省兵力，尽足御之。南云诸军聊助声势，敢辱盛誉？前以尊称过于冲挹，敦求更改，无弃三十余载之年谊，乃此次仍荷谦施，悚仄无似！谨璧全函，伏惟鉴照。敬请台安。不备。

年愚弟曾国藩顿首

611．致刘崑闰五月十九日

淮北一片贼氛，已调水陆各营迅速赴援。陈舫仙立功颇伟，嘱面求训诲，俾有遵循。

韫斋老夫子大人阁下：

四月三日肃具寸函，交上海丁道妥寄，知蒙察收。比维兴居多祜，福与闰增。引企崇晖，倾颂无量。

国藩前以善后各务不称人意，正在赶撤兵勇，区画一切。拟俟清厘就绪，即当避位让贤，稍藏鸠拙。乃以僧邸之变，又有北征之命，已于五月杪交卸督篆，率师起程。奏定以徐州为老营，闰月初行抵袁浦。闻前敌诸军攻克济宁之长沟，贼踪遁窜，麇集皖疆，淮北一片贼氛。游骑逾万，殊未易制。比已调派水陆各营，迅速赴皖援剿。国藩亦于日内亲赴临淮一行，暂不前往徐州。将来皖之临淮，苏之徐郡，东之济宁，豫之陈州，俱应各驻有定之兵，以击无定之贼，征镇各有专责，军务庶有归宿。智小谋大，精力日衰，朝夕惴惴，若履春冰。自霆营金口溃变之后，皖南、江西、湖北各处索饷滋闹，动成叛逆，惊心动魄。寇在门庭，内讧交作，尤深忧悸。

新授陕西臬司陈舫仙在舍沅弟营中多年，立功颇伟。此次迎折北上，嘱其叩谒崇阶，面求训诲，指示一切，俾有遵循。至感至祷！专肃。敬请台安。诸惟心鉴，不备。

通家晚生曾国藩顿首

612．复方鼎锐 ⁽¹⁾ 闰五月十九日

久历戎行，老师糜饷，方庆粗平大难，不意又赋北征。竭蹶以图，深惧颠覆。陈湜进京陛见，尚祈指示一切。

子颍尊兄大人阁下：

企仰清晖，无缘瞻对。四月下浣，展诵惠书，麈谭如接。既掞张夫往事，复敦勖以岁寒，感怍奚似！伏审宣猷枢部，儤直精勤，以望实之并隆，卜恩光之迭贲。詹言矞霭，倾颂靡涯。

国藩久践戎行，略无裨补，老师糜饷，阅有岁年，未能早定江南，拯民水火，仰托朝廷威福，克复金陵。虽大难之粗平，愧抚绥之乏术。区区设局劝农、筹给牛种，纤毫小惠，何补于民！吏材尤难其选，署置多不惬意。加以智识短浅，精力衰颓，日夕惴惴，若蹈春冰。近则言语稍多，舌端蹇涩，自度不堪更为世用，乃复奉命督办捻匪。已于前月二十五日自江宁启程，疏请以徐州为老营，济宁为行营，专用力于齐之兖、沂、曹、济，豫之归、陈，苏之淮、徐、海，皖之庐、凤、颍、泗等十三府州，庶征镇各有专责，军务渐有归宿。乃闰月八日行抵清江，连接军报，山东已无贼踪，发捻各股悉数南趋，麇集淮北，皖事十分危急。只得奏调刘铭传一军由东省回剿，周盛波一军由宿州进援，黄翼升水师一军由洪泽湖赴淮。国藩亦拟先至临淮一行，俟皖难稍纾，再驻徐州。言战言守，须数月后规划稍定，乃有把握。劳人暮齿，实难胜此艰巨。纵竭蹶以图，未必有济万一。尚祈惠赐箴言，俾资韦佩，企祷曷任！钱子密偕行北来，诸称平善，附以告慰。

陈舫仙廉使湜在敝营多年，兹新授陕西臬司，进京陛见，仪节恐有未谙。晋谒台端，伏希指示一切，俾免陨越为荷。诸惟心鉴。敬请台安。摹璧晚谦。不备。

愚弟曾国藩顿首

————————————————————

(1)  方鼎锐，字子颍，号退斋，江苏仪征人，咸丰三年举人，官至浙江温处道。

613．复贺寿慈闰五月十九日

捻股行踪飘忽，剿办实难。陈湜未谙京辇仪节，尚祈指示一切。李福厚领款事，已移交署任核办。

云黼尊兄大人阁下：

二月底肃复一函，四月底接春初惠书，言李提塘之事，具悉种切。比维勋偕夏大，福与闰增，倚畀弥隆，倾颂无既。

国藩智小谋大，精力日颓。前因霆营赴甘，行至金口，闹饷哗溃，调派防御，正切隐忧。不意豫东发捻猖獗，僧邸星陨，逆焰方张。国藩复奉谕旨赴山东督剿，于五月杪交卸督篆，自金陵启程，闰月初行抵袁浦。闻山东已无贼踪，逆股全集皖北，危急异常。论办捻之全势，以徐州为枢纽；论目前之紧要，则临淮为关键。比已飞檄水陆诸军赴皖援剿。国藩亦即亲赴临淮，筹办一切。贼骑逾万，行踪飘忽，闻又有窥鄂之说，实深焦灼。

陈舫仙新授陕西臬司，进京陛见，一向从事戎行，于京辇仪节恐有未谙。两湖同乡自须遍拜，晋谒台端，尚祈指示一切，俾免陨越为祷。李福厚领款，前经批令减半给发，续据禀称，江省稍有支领，皖省应付缺如，及从前应领之项，愿作报捐之款等情，适鄙人交卸江督，已移交署任核办矣。诸惟鉴照。敬请台安。摹璧晚谦。不备。

愚弟曾国藩顿首

614．致宝鋆 ⁽¹⁾ 闰五月十九日

发捻麇集皖北，业经调派水陆诸军分投援剿。陈湜未谙京朝仪节，尚乞训示一切。

佩蘅尊兄同年大人阁下：

京华握别，十有四年。军事倥偬，久疏音敬，每怀雅度，企想良殷。伏审勋懋枢廷，恩承枫陛。春鸠秋，顺黄道以均民；南象西鞮，验青云而受史。詹言矞霭，倾颂靡涯。

弟久厕戎旃，略无裨补，常怀负乘之诫，时深覆之虞。兹复奉命督办捻匪，于五月杪自金陵启程，闰月初行抵清江。接据各路军报，山东已无贼踪，发捻全股麇窜皖北，业经调派水陆诸军分投援剿。国藩亦即奏明亲赴临淮，俟皖事稍纾，再驻徐州，筹办一切。前以金陵幸克，巨憝就歼，满拟澄清有日，即可裁兵减饷，与民休息。不意贤王星陨，寇氛大炽。而江西、湖北、皖南各军纷纷闹饷，形同叛逆。其派出防御之人，亦皆欠饷未清之勇，变端迭生，不知底止。弟智小谋大，精力衰颓，艰巨久膺，昕宵惴惴。深恐蹈于大戾，并贻同谱之羞。尚祈惠锡箴言，俾资韦佩。

新授陕西臬司陈湜，在敝营多年，历著劳绩。兹进京陛见，自以久事戎行，于京朝仪节，诸多未谙，晋谒台阶，伏乞训示一切，俾有遵循。曷胜企祷！敬请台安。诸惟崇鉴，不备。

年愚弟曾国藩顿首

————————————————————

(1)  宝鋆，字锐卿，号佩蘅，满州镶白旗人。道光十八年中进士，官至兵部尚书，武英殿大学士。

615．致黄倬闰五月十九日

山东已无贼踪，而蒙、宿、颍、亳一片寇氛，已调水陆等军迅援皖境。陈湜未谙京辇仪节，伏乞俯赐指教。

恕皆仁兄大人阁下：

长沙判，倏阅八年。展转兵间，久疏音敬，歉仄良多。敬惟勋望崇隆，恩光稠迭。荣持使节，甫回西蜀之轺；懋赞枢衡，渥荷北宸之命。引詹矞霭，企颂靡涯。

弟久践戎行，略无裨补。兹复奉命督办捻匪，艰巨谬膺，弥深兢惕。五月杪自金陵启程，闰月初行抵袁浦。闻山东已无贼踪，张、赖、任、牛等逆踵窜皖疆，袭胁民圩。蒙、宿、颍、亳一片寇氛，十分危急。比已调派长江水师黄军门驶赴临淮，淮勇刘、周等军迅援皖境。弟前次奏定以徐州为老营，兹皖事极紧，必须亲往督剿，日内即由洪泽湖进驻临淮，筹办一切。智小谋大，绠短汲深，曷胜焦灼！

陈舫仙廉使湜在营多年，立功颇伟，兹新授陕西臬司，进京陛见。一向从事戎行，于京辇仪节诸多未谙，晋谒台端，伏乞俯赐指教，俾免陨越。至感至祷！专肃。敬请台安。诸惟心鉴，不备。

616．复徐树铭闰五月十九日

发捻窜扰皖北，已调水陆诸军分投援剿。陈舫仙不谙京朝仪节，尚乞指示一切。

寿蘅仁弟世大人阁下：

金陵小住，简亵为惭。三月间接诵惠书，祓饰逾量，感怍交并。比维勋祉日隆，荣问亨畅，詹言矞霭，企颂无穷。

自与阁下别后，江界尚称平顺。而余寇之入闽者，传烽未息；霆军之赴甘者，溃变迭生。正深焦虑，不意豫东发捻猖獗，僧王星陨，贼焰方张。朝廷责令国藩督师北讨，有急不俟驾之忱，而有万难迅速之势。部署一切，于五月杪交卸起程，奏定以徐州为老营。顷抵袁浦，则山东已无贼踪，张、赖、任、牛等逆踵窜皖北，蒙、宿、颍、亳一片贼氛。调派水陆诸军分投援剿，国藩亦于日内亲赴临淮，以救目前之急。将来加练马步，分驻皖之临淮，苏之徐郡，齐之济宁，豫之周家口，以有定之兵，击无定之贼，军务庶有归宿。楚军纷纷闹饷，已成强弩之末，须借淮勇与新募之军，未知能否次第训练，悉符鄙愿。智小谋大，精力日衰，实不堪再任艰巨。俯仰身世，弥增忧灼。

陈舫仙在营多年，历著劳绩。兹以陕西臬司北上，自以久事戎行，于京朝仪节诸多未谙，晋谒台阶，尚祈指示一切，俾免陨越。是所企祷。敬问台安。不备。

世愚弟曾国藩顿首

617．致刘长佑闰五月十九日

通报北征战略部署，函商各军调度与军粮之运输诸事。

印渠仁弟大人阁下：

前复一函，亮达荃照。比审荩绩益勤，勋福川至，为颂为慰。

国藩于前月二十五日由金陵解缆北行，初八日抵清江浦。因带来之亲兵六营、宁国六营沿途有哗饷情事，尚未到齐，而徽州诸军闹饷，尤骇听闻，故尔迟迟其行。敝处初奏以徐州为老营，专力于四省十三府州之地，大局虽已粗定，段落尚未分明。现拟筹备劲旅四支，分扎四省扼要之地：山东以济宁为老营，河南以周家口为老营，江苏、安徽以徐州、临淮为老营。外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。淮勇诸将中，刘铭传、潘鼎新俱可独当一面，张树声、周盛波二军相合可当一面。湘勇则刘松山、易开俊二军相合可当一面。李幼荃昭庆新练马队，合之邸部马步各军，可为游击之师，与贼上下追逐。弟私意区画如此，军情瞬息千变，不知将来能成此规模否？

刘铭传一军本应留于济宁，因皖事十分吃紧，不得已调之回援。拟奏调潘琴轩驻扎济宁。国藩目下不能赴东，拟奏派李申夫榕至济，会同潘道接领国将军交代事件。琴轩一军，前有旨令至张秋驻扎，又以劲旅置无用之地为可惜，饬国藩酌量调遣。兹调至济宁，想于尊处无损。如嫌距直隶稍远，则驻扎曹郡亦可。或琴轩一人先赴济宁一行亦可。

粮运为用兵第一要义。鄙见周口、临淮两军，以淮河、颍河为运道；济宁、徐州两军，以运河为运道。俱以清江浦为后路，已札淮扬吴道办理转运事件矣。黄河水性湍悍，易于下驶，难于上溯。置设炮船，断不能如长江水师之操纵自若，不如但求坚实。分布向可津渡之处，不求上行，不求下行，但求处湍流而不坏，震大炮而不裂。虽不如长龙舢板之灵活，而已足御。南岸之民船，又可为济陆师之渡船，不审尊处已开厂钉造否？

张逆一股窜回蒙、亳，任、赖诸逆亦由曹、单狂奔淮北，麇聚涡河、雉河集一带。捻匪专恃剽悍，而赖逆则百战发贼，诡谲多端，尤不可以力取。英西林初扎雉河集，嗣以寇氛围逼，退回西洋集，力求各军援解。弟因皖事危急，拟于日内至临淮一行。皖事稍松，即当进驻徐州，以符原议。

陈舫仙廉访进京陛见，一切仪节都未娴悉。兹渠赴保定晋谒，尚祈阁下详细告知，俾免陨越，感企无已。敬请台安。诸惟心鉴，不宣。

愚兄曾国藩顿首

618．致吴棠闰五月二十二日

恐须奏调数百骑前来助剿。前承代请之钱谷幕友，尚希飞函止之。陈镇劣迹一纸，是否属实，祈一一批出。

仲仙尊兄大人阁下：

相聚数日，诸承关爱。

本日奉到寄谕，国将军所奏之件照准。弟处无一马队，恐须奏调数百骑前来助剿。

自启程后，敝处钱谷文件极少。偶有一二言及军饷者，又非寻常钱谷幕友所能洞悉。顷与诸友谈及，尽可不必添请此席。前承阁下代请之友，尚希飞函止之。

陈镇劣迹一纸，恐其中有传闻不实之处。求一一批出，冀得真际。

捻众又闹至濉溪口，不知何意。顺问台安。

619．复乔松年闰五月二十三日

通报皖北发捻防剿部署。易开俊不能不予参劾，陈国瑞军难于深恃，附告皖南各军闹饷事。

鹤侪尊兄年大人阁下：

十四日泐复寸函，旋接初八日惠书两件，十三、四等日各一件，敬悉种切。

发捻全趋皖北，颍水东岸之江口集已为所据。寿州守兵千余人，不能再分。西林出重围而求援，子翘临大敌而婴疾，均属十分危急。敝处援皖各军，水师炮船八十二号已于十八日到临淮，陆师周盛波已到宿州，刘铭传报于十八日自济宁拔营，大约出月初间可以全抵雉河。此外卓胜营十六日至徐郡，十七日赴宿州。豫中所拨张、宋两镇初八到亳，会同黄镇守城，毋庸再咨少村中丞矣。十三日随征之金陵六营齐抵清江，皖南刘镇所部二十日始到。弟即于二十二日启行，先赴临淮驻扎，具疏奏明，抄咨冰案。

将来临淮、徐州、济宁、周家口四处各驻重兵，多储粮草子药，为四省之重镇。一省有急，三省往援，援军粮药即取给于受援之地，庶几往来神速，呼吸相通。四路专汛之外，仍须另筹游兵一支，以为往来游击之用。军情瞬息万变，不知果能成此规模否？

易镇目疾甚重，乃无故离营而赴徐州，不能不予参劾。俟刘松山到后，可以兼统该军。

陈国瑞虽称骁将，而新衄之后，精锐销亡。闻现在补募成军，多录降人，殊难深恃。且素与西林、省三不叶。顷奉廷旨止其赴皖，或留山东，国藩比已附奏请将该镇留豫防剿矣。

卢道朝安向刘省三口称经手邸饷，现存四十余万。而本日奉到寄谕，只有二十万在陈州，屠门不远，弟与阁下似均可一染指。

皖南各军纷纷闹饷，殊为焦灼。业将各营官分别撤委查办，并催唐镇、金道回营，一面飞拨各处银十二万分解石埭、青阳、歙、休、祁门诸军。续据司道等报，石、青朱军，休、祁金军均已安帖，歙县唐军逼勒张道书券刻期索八个月满饷，情节较重，不能不痛加惩治也。

巡盐炮船一事，已据运司报，解驶赴淮北扬防万斤大炮一尊，篪轩接奉尊处函札，想已遵照办理。敝处亦尝铸万斤炮数次，绝无可用，且易炸裂，尽可不必远调。

直隶州州判谭祖钧曾考教习，出敝门下，兹指发安徽，已赴寿州禀到，叩谒台端，即希随宜器使为荷。诸惟心鉴。敬请台安，不备。

年愚弟曾国藩顿首

620．复吴昌寿闰五月二十四日

张、宋须顾住亳州以为饷道，张得胜、易开俊亦须顾住蒙城以为饷道。已令周盛波、刘铭传进兵，饷道尚待深虑。赖、任合股，不可轻视。

少村尊兄大人阁下：

十七日泐布复函，将改赴临淮及区画一切情形奉报。二十二日自清江起行，二十三日吕参将赍到惠书，知张、宋二镇由亳东进援雉河，已扎十九里沟、钓鱼台等处，已令其滚营前进，而虑其难顾饷道。敝处接张、宋二君文，亦自以饷道为虑。窃意捻氛正炽，民圩之向背无常，张、宋由涡河上游而来，居雉河之西，必须顾住亳州以为饷道；张得胜、易开俊由涡河下游而来，居雉河之东，亦须顾住蒙城以为饷道。二处皆可水运，较易为力。

周盛波一军已到宿州，亦令其滚营前进。其饷道全仗陆运，尤易梗绝。刘铭传一军，十八日自济宁拔营，月初可到濉溪口一带，正由雉河之北路进兵。其饷道如何运送，尚未深考。敝处步队已尽于此，此外更无他队可以绕扼永城。马队全未开练，所有邸部马队，国将军单内并未分一骑拨归弟处，尚须募勇买马，训练成军，殊非旦夕所能集事。就目前而论，若以各路重兵至雉河与之大战痛剿，诚亦善策。但云雉营不能坚守待援，又恐援兵将齐，贼即扬去耳。

赖文光乃发逆余党，百战悍寇，殊有智计。任柱亦最称善战。群贼合股，又值邸帅新逝，气势百倍之际，岂可轻视，将奋迅以图功，恐卤莽而灭裂。

鄙人久践戎行，饱更事变，如操敝舟而行大海飓风之中，慎重则有之，致远则未也。诸惟鉴照。敬请台安。摹璧晚谦。不备。

愚弟曾国藩顿首

621．复朱兰闰五月二十五日

因迭闻留防皖南各军索饷滋闹，发捻麇集皖北而暂驻临淮。拟荐倪豹岑主敬敷书院。

久翁老前辈大人阁下：

顷诵惠书，敬谂按试盱眙，兴居康胜。二世兄奉旨留馆，罗世兄亦得庶常。阁下与椒生大农，师生皆为当代名卿，皆有哲嗣接武蓬瀛，亦佳话也。

侍初八日行抵清江，本拟步队到齐即赴徐郡。迭闻留防皖南各军索饷滋闹，力筹拨银镇抚。又闻发捻麇集皖北，雉河、蒙、亳，一片贼氛，十分危急。飞檄刘铭传由济宁、周盛波由徐州先后南援，并调黄军门翼升亲率水师驶赴临淮。国藩亦于二十二日自清江启行，由洪湖进驻临淮。俟皖事稍纾，再赴徐州。言战言守，须数月后规画大定，乃有把握。

前此航海北援者，系贵门下潘道鼎新一军。比因直隶兵力尽敷分布，奏调该军回驻济宁矣。

马队将领颇难得人，少荃之弟幼泉似堪胜训练之任。其带队冲锋者，尚须另选骁将，容徐谋之。

陈镇国瑞虽无异志，然毁者十七，誉者十三，言人人殊。庚堂方伯书来，称其可用，因奏明归于河南调遣。少村中丞又奏释回张学醇以监护之，或可一收其用。张牧应翔谨已存记。

凡阁下奖许之人，类多佳士。计芾村顷已携之同来，惟倪豹岑以祖母笃老，未克从来。侍思所以位置而不可得，欲荐主敬敷书院一席，不知尊见以为可否？皖中尚多先达，而鲁翁重听，槐翁语蹇，似于讲席不甚相宜，岵存服缺，当可出山。此外辈行稍近者，俱不深知。如豹岑足孚乡望，即当与阁下合函推荐。肃复。敬请台安。摹璧晚谦。不备。

馆侍曾国藩顿首

622．复王成谦闰五月二十六日

发捻全股悉窜皖北，已调水陆诸军分投援剿。

伯贞尊兄世讲阁下：

顷接惠书，猥以督师北伐，吉词祓饰。借谂留摄费邑，襄理沂营，仰荩绩之弥隆，卜真除之在即。引詹吉霭，企慰奚如！

国藩五月杪自金陵启行，闰月初行抵清江。本拟陆师齐集，即赴徐郡。连接各路军报，山东已无贼踪，发捻全股悉窜皖北，蒙、宿、颍、亳一片寇氛，十分危急。调派水陆诸军分投援剿，国藩亦于二十二日起行，亲赴临淮，筹画一切。俟皖事稍纾，再驻徐州，相机督办。智小谋大，精力日衰，实不堪再膺艰巨。各路军事方殷，而索饷叛溃之案，重见迭出。俯仰身世，曷胜焦灼！

闻尊大人灵榇去秋已归葬珂乡，骍眠卜吉，积庆方长，至以为慰。复问台安。附缴衔版。不备。

世愚弟曾国藩顿首

623．复阎敬铭闰五月二十六日

邸部马队已分拨各省，此间未得一骑。如拨皖之马队调归统率，宜东省协发军饷。

丹初仁兄年大人阁下：

十七日泐布复函，二十四日接诵十九日惠书，具悉一切。借谂台旆出巡兖、济，抚绥筹防，训兵简阅，荩劳益笃，倾企曷任！

发捻全萃皖北，势甚危急。敝处援皖各军，水师已到临淮，陆师周盛波已到宿州，刘铭传闰月十八自济宁起行，月底可到徐州，随征之金陵皖南各营，二十日齐到清江。弟即于二十二日启行，先赴临淮驻扎，具疏奏明，抄咨冰案。贼骑逾万，东奔西突，诚非步队所能制。添练马队一节，阁下前次函示，谓必以三省将领专司教练，乃易为功，洵为名论，惠我良多。惟新练者亦须见仗，兵力方可层出不穷，非徒用作奇兵耳。邸部马队前奉谕旨，派色尔固善统带，归国藩调遣。兹国将军吉林、黑龙江、土默特、察哈尔各起马队一千三百余员名，暂交尊处接收。东境现无贼踪，此项马队，尊意一面具奏，一面令赴敝营，并饬造花名口分，另牍见示。具纫舟谊，铭感曷既！昨奉十九日寄谕，此项马队一千三百余名，着国将军挑拨精锐数成，驰赴雉河集，交乔中丞调遣，其余移交阁下调遣等因，未知接奉此旨后，尊处如何办理。此外托伦布马队四百九十六员名，富森保马队三百余名，均交豫省吴中丞调遣。是邸营马队已分拨各省，敝处未得分拨一骑。申夫赴东，已无可接之交代矣。弟于二十三日已咨复国将军，调托伦布所部迅速来皖省会剿，尚未具奏。尊处惠拨来皖之马队一千三百余员名，阁下业经出奏，如奉旨允准，并求协发月饷。弟因皖南诸军闹饷，将各台局搜拨一空，更无以支应北征诸军，尚希鉴亮。

陈国瑞一军，尊函未到之先，已附片复奏，请将该镇留豫防剿矣。祗请台安，摹璧晚谦。诸惟心鉴，不备。

年愚弟曾国藩顿首

624．复吴棠闰五月二十八日

略告行程，托将手函交毛鸿宾。

仲仙尊兄大人阁下：

二十七日使至，接诵环章，并另件收到，具仰持论平恕，毫无偏倚。濉溪口南段庄之警，据徐州萧县守令禀报，系该逆边马所及，不知日来情形又复何似。乔鹤帅来函，则言陈大有西窜之说。弟二十四日自马头镇开船，是夕宿泊，距高良涧尚欠十里。次日顺风，径渡洪湖，舣舟珂乡。二十六日自盱眙启程，二十七日已到五河。候罗道陆兵今日齐到，明日即赴临淮矣。

闻毛寄翁到清淮，弟亦甚欲相见。惜先后相左，仅隔三日，良用驰溯。洪泽大而且浅，顺风三日可过，逆风则动逾兼旬，寄翁未必能命驾远来。容手致数行与寄帅，略达拳拳，即乞转交。奏调马队四百九十余员名一疏，顷已拜发。专此肃复。敬请台安。诸惟崇鉴，不备。

愚弟曾国藩顿首

625．致毛鸿宾闰五月二十八日

俟后奉约一晤。

寄云仁兄同年大人阁下：

在袁浦临发时，曾闻吴仲帅言台从已至金陵，以弟此行稍嫌迟滞，不敢再驻浦奉候，亦意阁下携眷偕行，未必能遽抵清淮也。乃弟行甫三日，而台旆已至。咫尺天涯，曷胜怅惘！

弟于二十四日至高良涧，二十五、六两日乘风渡洪泽湖，二十七日至五河县，始接吴帅专弁来信。清江至临淮水程五百里，弟意欲请枉驾至临，作平原十日之谈，无如洪泽湖大而且浅，顺风三日可渡，逆风则有行至兼旬弥月者，不敢奉邀辱临，怅结无似！八、九月后，弟倘有济宁之行，再当奉约一晤。

贱体日就衰颓，不耐烦剧。捻匪之事，自度万难勾当，姑尽力图之而已。顺问台安。五河舟次

626．复李瀚章闰五月二十八日

告湘省防守、湘厘济甘、北征剿击诸事及季泉、幼泉近状。

筱泉年兄大公祖阁下：

接闰月四日手书，具悉一切。

闽贼窜粤，诚为湘患。然郭、杨御之于外，陈、赵备之于内，吾湘东面之防，可臻稳固。南云、芳圃已驻吉安，焕文扎于临江，娄峻山扎于信丰，赣南声息，亦自相接。东路现未蒇事，西路越境置戍，亦足聊固吾圉。俟东寇悉歼，再将西师之零星过甚者，择一大将统之，大举入黔，次第剿办苗教各匪。固知阁下之力所优为，而亦湘帅之责无旁贷也。

金口叛卒败于湘中，迭受大创，次青、俊臣、玉班之功为多，而先事预防，具见荩筹周密。叛卒余股不足千人，投入贼中，谅亦不能更为大患。或有自拔来归者，人数无多，酌提遣资数千金，留于尊处，其余陆续解江，转给娄营，补发欠饷，亦无不可。五月初间敝处函告小山中丞，本有“此八万金听其拨用，稍佐江西眉急”之语也。

停撤东征局一疏，业经奉旨俞允。湘省月协甘饷万金，并已奏明。其以何项货物酌添厘金，局中想已有定议。无西征之名，而暗有协甘之实，又借协甘之名，而暗裕本省之饷。区区委曲之情，不知果有当否？

国藩五月杪自金陵启程，闰月初八抵清江浦。本俟步队到齐，即赴徐州，而皖南留防各营纷纷闹饷，力筹拨银镇抚，昼夜焦灼。又闻山东已无贼踪，发捻全萃皖北，雉河官军被围，蒙、亳、颍、宿一片寇氛。安、庐、滁、泗亦将震动。遂定议改道，亲赴临淮，而先饬黄军门水师赴临、□，檄刘省三自济宁、周海舲自徐州先后援皖。鄙人于二十二日自清江启程，顷已渡过洪湖，进驻临淮，以救目前之急。俟皖事稍松，再驻徐州，筹办一切。智小谋大，精力衰颓，实不堪再膺艰巨。前月初九附片辞谢，措词知未尽当。本月十一复经疏辞，未蒙收回成命。二十八日又以疏辞，不居极大之名，但求会办之实，想蒙垂鉴。

季泉此次偕行，议论军事，语语中肯，近来名将中所罕见。惜病体未愈，归志颇切，已札委庐州查办城守、圩堡、招募等事。幼泉往苏州一行，即日来营，已奏明派练马队矣。匝月以来，天气不甚炎热，间日微雨。素性畏暑，得此稍足自存。附告一慰。复问台安。不宣。

治通家生曾国藩顿首

627．复陈士杰闰五月二十八日

自金陵克后，无一日安宁，勇叛捻张，事变纷乘，实不堪再任艰巨。

俊臣年兄阁下：

接五月二十六日手书，知春间一函业已递到。借谂侍祺安吉，荩绩崇隆，企慰曷已！

霆营金口之变，由于鄙人处置未善，恩信未孚，贻患桑梓，实深愧愤！文明司之战，以奇制胜，以少克多，殊为快慰。惟以骤雨倏来，致令闻风遁去，天意茫茫，殊不可测。侍、康等逆踵窜粤境，吾湘东面之防，正赖雄师保障，未可遽卸军事也。威信营系刘守德谦所部，其人毕竟何如？渡头之役，闻颇得力，而议者犹有巧抗之讥。然耶？否耶？

自金陵克后，天下引领以望升平，而风雷之变作于上，簧鼓之言盈于廷。铤走之余寇，处处未歼；索饷之勇丁，纷纷交哄。默观时局，正切隐忧。更不料豫东发捻猖獗，僧邸星陨，逆焰方张。朝廷责令国藩督师北征，有急不俟驾之忱，有万难迅速之势。部署一切，于五月杪自金陵启行，本拟驻军徐州，相机剿办。及闰月初抵清江浦，则山东已无贼踪，逆股群萃皖北，危急异常。调派水陆诸军分道援皖，国藩亦带亲兵各营驶赴临淮，先救目前之急。俟皖事略定，仍驻徐郡，分派重兵，扼扎苏、皖、齐、豫四省要区，另练马队大支，以为游击之师，未知能否办成。劳人暮齿，精力日衰，实不堪再膺艰巨。而事会相乘，又难蝉蜕物外。俯仰身世，曷胜焦灼！陈培之少尉尚未到来。属书七字联两对，俟军事稍暇，书就奉寄。复问台安。不备。

通家生曾国藩顿首

628．复陈庆溥闰五月二十八日

随征各营齐集清江。并告已至五河，不日可到临淮。皖南闹饷各军近已安静。

心泉尊兄大人阁下：

顷接惠书，并敬敷院课名单。借谂教思容保，政祉绥亨，至以为慰。

国藩初八日行抵清江，闻山东已无贼踪。发捻全股萃于皖北，英司出重围而求援，易镇临大敌而婴疾，均属十分危急。比即派兵南援，黄军门水师十八日到临淮，陆师周军门已到宿州，刘省三军门自济宁拔营，出月初间可抵雉河，金陵、皖南随征各营，二十日全数齐到清江。鄙人即于二十二日启行，二十五渡洪泽湖，风水顺利，已至五河，不日可到临淮驻扎。俟皖事稍松，仍赴徐州督剿，兼顾南北全局。

前此皖南各军纷纷闹饷，飞拨各处银两，分解石、青、歙、休、祁门。顷闻朱军、金军均已安帖。唐军逼勒张道，情节较为可恶。寇在门庭，内变交讧，曷胜焦灼！廖钰夫先生函件，希觅妥便寄去，诸费清神。闽中自丁酋全股投诚后，侍逆败残，余贼无多，与汪海洋一股均窜入粤，珂乡遂已肃清矣。复问台安。附缴衔版。不备。

馆愚弟曾国藩顿首

629．复孙长绂闰五月二十八日

徽防闹饷，处置已定，霆营叛卒当无大患。北上各营，不日可到临淮。

筱山尊兄大人阁下：

十四日布复一函。顷接初七惠书，知调派各营分投南、赣、信丰、吉、临边境腹地，悉臻周密，佩慰曷已！

徽防各军索饷哗噪，此间飞拨各处银两，派员解济去后，溥瑞、义从等营已就安帖，强中、礼后等营逼索欠饷，情节尤为可恶，尚须痛加惩治。蒙尊处饬饶州分局将征存税厘悉解山内，另行筹银二万以资凑放，斡回大局，足纫舟谊。金口叛卒八千之多，沿途败散，入湘境后又受大创，仅剩千余人，窜至粤边，投入发股，当不能为大患。

皖北贼势较重，雉河一军尚未解围。前次所调水师，已抵临淮，陆师刘、周两军先后入皖。敝部随征各营二十日齐到清江，弟已于二十二日启行，顷渡洪湖，风水顺利，不日即到临淮筹办一切。俟皖事稍纾，仍当驻扎徐州，相机调度，以符初议。附布一二。复问台安。祗璧谦版。不备。

愚弟曾国藩顿首

630．复何璟闰五月二十八日

皖赣留防之师，发足欠饷，当可无事。剿捻诸军皆已齐集，共援皖北。

小宋尊兄大人阁下：

迭接初六、初九、十四等日手书，具悉种切。

皖南诸军闹饷，前经拨银十二万两，出示晓谕，函请台端刊刻印发。江西孙中丞亦饬饶局将征存税厘悉解山内，仍由西省筹银二万，解祁凑放。兹闻朱云岩在安庆领去银四万七千两、米一千四百石，该营已可无事。休、祁金军亦已安帖。惟徽州唐军索饷最多，逼勒张道，各情节尤为可恶，不能不痛加惩治，再行分别留撤。祁台供支二军，每月可发满饷，曾有一清单行知尊处，已接到否？江西盐局专供刘、朱、朱三军之饷，不解他处，单内亦经列明。该三军现在分防吉安、临江，以备粤寇而保赣西。将来或须调回皖北，亦未可定。

目下发捻全集皖疆，西林出重围而求援，子翘临大敌而婴疾，均属十分危急。此间援皖各军，水师炮船八十二号十八日到临淮，陆师周海舲已到宿州，刘省三于十八日自济宁拔营，月初可抵雉河。此外卓胜营十七日到宿州，豫中所拨张、宋两镇，初八到亳州，兵力渐厚。金陵、皖南随征各营，二十日全到清江，国藩即于二十二日启行，顷已渡过洪泽。风水顺利，不日可抵临淮，筹办一切。距安庆较近，声息更易通矣。

闻皖省雨旸时若，稻秫畅茂，米价廉平，江面安静，良用欣慰。前五月下旬，接李恕皆廉使来函，商请月支善后局薪水，业已先行批答矣。诸惟心鉴。复问台安。附缴衔版。不备。

馆愚弟曾国藩顿首

631．复赵焕联闰五月二十八日

湘东之防未可疏懈。捻股东奔西突，殊未易制。

玉班尊兄亲家大人阁下：

前月十九，本月二十一迭布复函，已否递到？顷接初五日惠书，猥以督师北征，远劳吉词祓饰，只增愧恧。就谂雄师克复攸、安，进收兴邑，荩劳弥笃，企慰曷任！侍、康等逆踵窜粤境，吾湘东面之防未可疏懈。郭、杨两军须至南、赣，刘、朱三军现扎吉、临，未能赴湘。然已足遮蔽东方，长城可倚。

国藩抵袁浦后，本拟进驻徐州。因发捻各股全萃皖北，蒙、亳、颍、宿一片贼氛，势甚危急。因调派水陆各营，赴皖援剿。鄙人亦亲赴临淮关，督办一切。俟皖事稍松，再行赴徐，相机调度，以符原议。贼骑逾万，东奔西突，殊未易制。必须添募马队，训练成军，非旦暮所能集事，曷胜焦灼！复问台安。祗璧衔谦。不备。

姻愚弟曾国藩顿首

632．复陶寿玉闰五月二十八日

捻股麇集皖北，已调水陆诸军分道赴皖援剿。

仲渔年兄阁下：

前布复函，已否递到？顷接惠书，猥以督师北征，远劳注饰。就谂综理军储，精勤益著，至以为慰。

国藩奉命赴山东督办捻匪，于五月杪自金陵启程，本拟驻扎徐州。闰月初间行抵清江，则东境已无贼踪，逆股麇集皖北，围攻雉河官军，危急异常。调派水陆诸军分道赴皖援剿，鄙人亦由清江带随征各营亲赴临淮驻扎。俟皖事稍纾，再到徐郡，相机调度。近月以来，天气不甚炎热，间有微雨，洒豁暑氛，体中尚称平顺。劳人暮齿，精力日颓，实不堪再膺艰巨。俯仰身世，曷胜焦灼！金陵续保一案，行知已交鹤亭寄去，展转遗失，俟即补发。复问台安。不备。

国藩顿首

633．复乔松年闰五月二十八日

雉河当可固守待援。颍州要地，要商调劲旅驻之。

鹤侪尊兄年大人阁下：

十四、二十三等日泐布复函，顷接十七日手书，知初九一信已达台览。雉河情形，迭据西林禀报，尚有小捷。昨接其来禀，系十九日所发，该营当可固守待援。至其单骑先出，营存则系权宜之计，营失则有取巧之咎。周海舲言贼匪眷属、辎重在龙山石弓山，须得一军径捣该处，攻其所必救。海舲即由宿州滚营前进，以解雉围。所筹亦是，批令照办。大约非待刘省三军到，周营不敢深入，弟亦不放心也。捻匪踪迹飘忽，赖逆又有智计，本无肯待官兵合围之理。分股旁窜，自在意中。所虑贼不遽窜，雉河难以久待，或致决裂耳。训营终不可恃，颍州要地，要商调劲旅驻之。

弟昨渡洪湖，风色顺利，已抵五河。即日前进，到临淮后，即与尊处息息相通。俟皖事稍松，自当仍驻彭城，兼顾南北全局也。诸惟心鉴。敬请台安。不备。

年愚弟曾国藩顿首

634．复刘长佑闰五月二十八日

揆度军情，潘军仍以驻扎济宁为宜。俟随征陆兵到齐，即赴临淮督剿。

荫渠仁弟大人阁下：

顷接十五日惠书，询及潘军应驻何处。敬谂勋祺懋介，威望弥隆，企慰无似。

国藩自奉北征之命，即将筹办大概情形于五月十二日函达台端。及行抵清江，改道临淮，又将续筹一切事宜，于闰月十八日奉报。维时贼萃皖北，危急异常，不得已调刘铭传回援，而拟令潘鼎新所部填扎济宁。前函并以奉商，旋即具疏复陈。潘道一军，国藩所以令驻济宁者，一则曹、济等处败兵游勇极多，必须有重兵镇驻以资弹压；一则徐州、济宁两军互相犄角，可以伐贼回窜之谋。此二十一日敝疏已陈之辞。其未陈者，则米粮子药由江南运送山东，惟济宁最便也。自济宁而外，曹州极为紧要，一则近黄河南岸，可略省直隶防河之兵；一则曹、考为直隶、豫、苏三省交会，尤足扼该匪熟窜之路。故论贼情则曹、济并重，而论转运则曹州不便。鄙意该军月饷蒙六、七、八等月伏秋二汛尚盛，尊处防兵未撤，炮船将成，该逆断无渡黄之理，宜令潘军先驻济宁，扎定老营，将米粮子药运足，俾该军有恃不恐。逮霜降安澜以后，或留一二营守济，而大队移驻曹州，亦无不可。如尊意以为然，即请行知潘道遵照，饬司筹给，并咨东省宽为措备。具纫舟谊，感荷曷已！

统筹三省，国藩度德量力，实难任此事权。棠疆远在河北，尤非绵力所能逮。徒冒虚名，全无实际，寸心深抱不安。业经两次疏辞宠命，未邀俞允。本日又恭疏辞谢，得请乃已。前议刘铭传一军宜驻黄河以南，扼贼北渡，系据理事而言。军情万变，不可逆料，深恐理之所无，或为事之所有。幸赖阁下亲统雄师，分布河防，贼计遂阻，折而南趋，非是鄙人之先见也。皖北贼势，现尚游绎于蒙、亳、颍、宿一带，援皖水陆诸军先后赶到。国藩于二十七日已抵五河，候随征陆兵到齐，即赴临淮驻军，相机督剿。智小谋大，精力日颓，尚冀惠我南箴，以匡不逮。专此布复。敬问台安。诸惟心鉴，不备。

愚兄曾国藩顿首

635．致郭嵩焘闰五月二十九日

霆营金口叛卒当不足为大患，近来朱、唐及金逸亭、蒋之纯各部闹饷则堪忧。欠饷近四百万，概求少荃昆仲了之。

筠仙仁弟亲家大人阁下：

在金陵将北行时，曾为一书奉报，厥后以五月二十五日启程，闰五月初二在扬州接五月初八日赐书，二十八日在五河舟次，又接五月二十六日一函，敬承所示。

金陵善后事宜，乃一无足观，盖公私扫地，荡无一存。无财既不可为悦，而从事诸人亦实乏经纶草昧、条理始终之才。其保甲房屋章程，则为人所诟病，上元朱侍御镇专疏参劾，不得已，乃姑与少休，撕状而退，负墙而立。百废未举之际，而来书乃闻其规画闳深，索观条教。毁誉之悠悠无定，类如是哉？

国藩以闰月八日至清江浦，闻山东已无贼踪，全萃皖北蒙、亳一带，因改道先驻临淮。俟皖氛少定，再驻徐州，以符初议。近日区画大意，略抄文牍，附呈用慰远念。

霆营金口叛卒，为江湘剿败，解散甚多。闻入粤不满千人，当不足为大患，行将入闽贼党中，赋诗会合。近来朱、唐及金逸亭、蒋之纯各部，纷纷闹饷滋变，世乱方殷，诚未知所底止耳。

督、抚同城，诚为两难，而胡文忠乃独得少行其志。世多言官帅休休有容，不佞观其用人行政，自度万难与之共事，然后知胡公所处极难耳。前劝阁下不宜轻于去就，盖其时粤人盛毁左右，谤焰方腾，自应俯默内修，以待其定。若群议少息，则进退之间，阁下自有权衡。譬如饮水，冷暖自知，固非鄙人所敢与闻矣。

眉生现署十府粮道，申夫、子密从征北来，此外幕中数人，皆与公无相知一日之雅。王瑞征仍来文案当差。自淮勇外，楚军留江皖及从行者尚有三万数千人，欠饷近四百万，概求少荃昆仲为我了之。

秋冬间婚事，两家儿女俱送长沙，请意城、澄侯主办，似最妥善。务求俯允，至恳！至恳！即问台安。五河以上舟中

636．复乔松年闰五月二十九日

函商随征各军部署、饷项及火炮征调诸事。

鹤侪尊兄年大人阁下：

十四日泐复寸函，旋接初八日惠书两件，十三、四等日各一件，敬悉种切。

发捻全趋皖北，颍水东岸之江口集已为所踞。寿州守兵千余人，不能再分，西林出重围而求援，子翘临大敌而婴疾，均属十分危急。敝处援皖各军，水师炮船八十二号已于十八日到临淮，陆师周盛波已到宿州，刘铭传报于十八日自济宁拔营，大约出月初间可以全抵雉河。此外卓胜营十六日至徐郡，十七日赴宿州。豫中所拨张、宋两镇，初八到亳，会同黄镇守城，毋庸再咨少村中丞矣。

十三日随征之金陵六营齐抵清江，皖南刘镇所部二十日始到。弟即于二十二日启行，先赴临淮驻扎，具疏奏明，抄咨冰案。将来临淮、徐州、济宁、周家口四处各驻重兵，多储粮草子药，为四省之重镇。一省有急，三省往援。援军粮药，即取给于受援之地，庶几往来神速，呼吸相通。四路专汛之外，仍需另筹游兵一支，以为往来游击之用。军情瞬息万变，不知果能成此规模否？

易镇目疾甚重，乃无故离营而赴徐州，不能不予参劾。俟刘松山到后，可以兼统该军。陈国瑞虽称骁将，而新衄之后，精锐销亡。闻现在补募成军，多录降人，殊难深恃。且素与西林、省三不叶。顷奉廷旨，止其赴皖，或留山东。国藩比已附奏，请将该镇留豫防剿矣。卢道朝安向刘省三口称，经手邸饷现存四十余万，而本日奉到寄谕，只有二十万在陈州。屠门不远，弟与阁下似均可一染指。

皖南各军纷纷闹饷，殊为焦灼。业将各营官分别撤委查办，并催唐镇、金道回营，一面飞拨各处银十二万分解石埭、青阳、歙、休、祁门诸军。续据司道报，石、青朱军，休、祁金军，均已安帖。歙县唐军逼勒张道书券，刻期索八个月满饷，情节较重，不能不痛加惩治也。

巡盐炮船一半，已据运司报解驶赴淮北。扬防万斤大炮一尊，篪轩接奉尊处函札，想已遵照办理。敝处亦尝铸万斤炮数次，绝无可用，且易炸裂，尽可不必远调。有直隶州州判谭祖钧，曾考教习，出敝门下。兹指发安徽，已赴寿州禀到。叩谒台端，即希随宜器使为荷。诸惟心鉴。敬请台安。不备。

年愚弟曾国藩顿首

637．加李瀚章片闰五月三十日

若使各局盐厘入数稍旺，则一年之内，似可将欠饷清理就绪。

再，前复尊处一咨，欠饷尚四百五十余万。近日金口叛卒除去一万，钧字营除去一万，金陵十五营除去一万 ⁽¹⁾ ，下欠约三百余万。在清江浦时，曾作一咨，将饷项出入开具清单，与少泉宫保交代一切，亦经抄咨冰案。若使各局盐厘入数稍旺，则一年之内，似可将欠款清理就绪。

国藩老态日增，常以久疲之勇、积欠之饷为虑，仰仗贤昆仲大力小心，就单中所指，或可代我料理，至以为荷。再问筱泉仁弟大公祖台安。

————————————————————

(1)  此三处“一万”，原抄件顶批：“一万字样，恐有错误。”

638．致李鸿章闰五月三十日

雉河集围困如故，刘军尚无到徐消息。

少荃世仁弟宫保阁下：

日内未得惠书，至为系念。

刘松山二十日至清江。国藩即于二十二日启行，二十五日渡洪泽湖，东北顺风，二十九日已至临淮。

洪泽之大，略与洞庭相等，而水浅，动辄碍舵，泥深不能下篙，一片荒凉，无栖泊之处。若非连朝顺风，恐终月尚不能达。此行一帆迅利，气似早秋，良以为快。而盛夏阴寒，气象愁暗，亦殊以为虑也。

雉河集围困如故，刘军尚无到徐消息。罗茂堂等六营初二、三可到临淮，刘松山亦于初四、五可到。幼荃来此，宜由蒋坝至盱眙也。略报一二。顺问台安。

639．复马新贻闰五月三十日

告北征诸军之部署及发股残余之动向。

穀山尊兄大人阁下：

迭奉五月二十八日、本月初十日惠书，猥以拙疏论剿捻匪事宜尚能得其要领，褒扬过当，非所敢承。

弟于初八日行抵袁浦，因带来之亲兵六营、宁国六营沿途哗饷，尚未到齐，而徽州诸军闹饷，尤骇听闻，故且迟迟吾行。弟初奏以徐州为老营，粗筹大局，未分段落。顷又奏筹备劲旅四支，分扎四省扼要之地：山东以济宁为老营，河南以周家口为老营，江苏、安徽以徐州、临淮为老营。外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。拟派潘鼎新驻扎济宁，刘铭传驻扎周家口，刘松山、易开俊二军驻扎临淮，张树声、周盛波二军驻扎徐州。李幼荃新练马队，合之邸部马步各军，可为游击之师，与贼上下追逐。

粮运为用兵第一要义。周口、临淮两军，以淮河、颍河为运道；济宁、徐州两军，以运河为运道。俱以清江浦为后路，札派淮扬吴道办理转运事件。弟私意区画如此，军情瞬息千变，未知将来能成此规模否？

刻间东省肃清，捻匪趋重淮北，张、牛、赖、任各酋，麇聚蒙、亳一带。英西林自雉河集退回西阳集，留诸将尚守雉河。易开俊目疾将瞽，外援猝不能至，危急万状。顷调刘铭传一军回皖助剿，周盛波一军由徐州进援蒙城，又请黄昌岐亲率水军，驶赴临淮，防守长淮一带。国藩因皖事吃紧，奏明先赴临淮，调度一切，已于二十二日启行。俟皖患稍纾，即当进驻徐州，以符原议。

承示河套湖团俱为土匪渊薮，顷奉廷寄，饬令加意搜剿，以儆顽梗，与尊意不谋而合。霆营叛勇由江西而湖南，由湖南而广东，屡经官军击败，现止千余人，将与发逆合并。然发逆丁太阳一股业已缴印投城〔诚〕，侍逆一股亦投降六万余人。惟汪海洋一股窜匿江、闽、粤三省交界之所，已成釜底游魂。三省会剿，当不难一举荡平。惟捻祸方殷，鄙人力小，实难肩此巨任，竭蹶不遑，时虞颠越。肃复。即请台安。诸希亮察。

国藩顿首

640．复崇厚闰五月三十日

制发捻之法，惟以有定之兵，制无定之贼，或者渐有归宿。

地山尊兄大人阁下：

顷奉瑶函，具承藻饰。比维勤宣管榷，绩懋枢垣。天眷弥隆，声威腾乎三辅；神机独握，智术裕于六弢。引睇矞晖，曷胜欣颂！

弟于初八日行抵清江浦，初奏以徐州为老营。嗣因东省肃清，捻匪大股陆续回窜皖北，涡河两岸，一片寇氛。雉河集介居蒙、亳之间，素称要隘。英西林驻军其间，被贼攻围，万分危急。弟恐雉河集一失，淮北震动，遂奏明先赴临淮，筹度一切。俟皖患稍纾，仍扎徐州，以符原议。鄙意保卫畿辅，当以炮船防河为主。其黄河以南数省，则当筹备劲旅四支，分扎山东之济宁，河南之周家口，安徽之临淮，江苏之徐州，外筹游兵一支，亦扎徐州。一省有事，三省往救。自顾汛地为先，有余力乃可救人。兵事各专责成，战守庶有把握。捻匪各酋万马奔突，剽悍异常。赖文光系发捻百战之余，诡诈百出，二贼相合两年，已成流寇行径。若官军与之俱流，势将着着落后，疲于奔命。惟以有定之兵，制无定之贼，以堤之止，制水之流，或者渐有归宿。区区浅见，是否有当，尚望惠锡南车，匡我不逮。顺请台安。敬璧谦柬，诸希心鉴。

愚弟曾国藩顿首

641．复阎敬铭闰五月三十日

嘱檄令国永拨交之马队迅速赴徐。托伦布等统带之马队亦已咨调并奏明。两起马队之口分，亦宜筹发。邸部步勇挑选之余，悉拟遣撤。

丹初仁兄年大人阁下：

二十六日泐布复函，二十八日接二十四日惠书，敬承一切。借悉旌麾已抵兖郡，起居多福，企慰无似。

弟于二十九日行抵临淮，闻雉河集危急如故。贼马四出滋扰，北至宿州城外及濉溪口等集，西至颍上县之江口集，蒙、亳数百里间一片贼氛，非马队断不能制胜。国将军拨交尊处之吉林、黑龙江、土默特、察哈尔各起马队一千三百余员名，顷奉二十五日谕旨，饬弟与阁下体察，全数调皖，兹特备咨商调，请檄令迅速来徐。其托伦布等统带之吉林、黑龙江马队四百九十六员名，弟亦于二十三日咨调，二十八日奏明，均经咨达冰案。

其两起马队之口分，恳求尊处筹发，即在协饷数内扣除。弟因诸军闹饷，各台局搜括无遗。而少泉所部淮勇各军，近来饷项亦绌，去年一年仅发七个月，今年亦将如此，诸军皆向我求益。弟意于东、豫、晋三省协款内酌拨少许转协苏军，而虑其不可深恃。

承示各军协饷清折，东省亦极短绌。许以每月拨足三万，即此已见舟谊谱谊，公私并隆，不敢再有奢望。请即先尽发托、乌两起马队。其次则邸部各队恐尚有交代，敝处亦以东饷济之，有余则以给苏军之驻济宁者。请阁下就近告知李、潘二君为荷。

至邸部所遗步勇四千，除尊处挑选二营外，余者悉拟遣撤，亦求阁下妥办。詹启纶一军，则于砀山境内遣撤，深知其扰民而不能战也。

晋、豫协敝处之饷，拟令李幼荃新练马队以辅邸部之不足，但不知可得确数若干。弟更事日久，稔知部拨协饷十案九空，故言之多惧耳。

临淮距周家口八百余里，颍河运道稍长，宜于阜阳、颍上一带酌分一军，荷蒙指示，贶我实多。将来必谋置军颍郡，以联声势。

运河自南漕停运后，十余年未经挑修，从新修浚，自难筹此巨款。且旋浚旋淤，从前东河岁费数百万经营而不足，目今亦断无此物力。且趁河湖水旺尚可浮运之时，多为运输，九月即宜停运。

阁下募兵讲武，力图自强，与胡文忠当日抚鄂先后同揆。惟实心任事之统领营官，各处乏人，不独贵部为然。天下非无兵之患，而无饷之患，尤无将才之患，胡公昔亦数数言之矣。肃复。即请勋安。摹璧晚谦。诸惟心鉴，不宣。

年愚弟曾国藩顿首

642．加乔松年片六月初一日

乌尔图那逊等马队一千三百余名，奉旨全数归皖。

再，弟已于二十九日申刻舟抵临淮，步队六千约六月初五以前可以到齐。乌尔图那逊等马队一千三百余名，前有旨半交尊处，半留山东者，顷奉旨全数归皖，弟即拟咨调之，本出自丹初同年意也。又启。

643．复吴昌寿六月初二日

当飞饬陈国瑞不宜赴皖。陈州库储之款应遵旨作四股均分。

少村尊兄大人阁下：

闰五月十七日奉报一函，二十四日又交尊使一函，三十日接二十五日惠书，敬聆种切。比维威声远播，荩绩日隆，为欣为颂。

弟于闰五月二十九日行抵临淮，迭接各路禀报，捻匪屡次扑攻雉河集，我军坚守苦战。二十六日，英西林饬令部将黄秉忠等暨张镇得胜猛攻高炉集，连踏二营，鏖战一夜，遂将高炉贼圩与对河之张圩同时克复，自西阳集至雉河集，声息渐可相通。刘铭传月前已抵徐州，弟令其由濉溪口先由石弓山、龙山进解雉河之围。盖各军皆由东南进，故令刘绕由西北进兵，与贵部钓鱼台等营相联络。

阁下又檄陈镇国瑞取道归德，进援蒙、亳，是西北之力更厚。但刘、陈仇隙极深，陈、英亦有不解之怨，弟前檄陈军无入皖境，盖深虑内讧非常之变，业经附片具奏，咨达冰案。尚求阁下飞饬陈镇，不宜来皖，至要！至要！

承示贵部马步骤增万余，需饷浩繁，欲将陈州库储之款酌量提用。弟所统皖南诸军纷纷闹饷，动辄殴官闭城，各台局搜括一空，尚不足以靖乱，更无银济北征之师。而此间新添马步五千余人，嗷嗷待哺。李少泉宫保所部淮勇各军，近来饷项亦绌，去年仅发七个月，今年亦将如此。诸军皆向弟求益，无以应之。乔中丞亦以兵增饷绌为虑。

鄙意陈州一款，应遵照谕旨所指，即作四股均分：尊处、敝处及李、乔二公各提五万。李所分者，就近拨解刘、周、张三军万七千人。弟所分者，就近支发临淮万人及新自山东拨来之五千余人，兼为遣撤詹营之用。弟处急在眉睫，恐尊处亦难久候部议，拟即一面具奏，一面咨行各处派员提解。区区分画，是否有当？敬请台安。摹璧晚谦，诸希亮察。不备。

愚弟曾国藩顿首

644．复李寿蓉六月初二日

事功气节，皆须从学问中来。雉河集一军业已解围，附告一慰。

篁仙尊兄大人阁下：

两奉手书，猥以区区薄赠，重加齿芬，愧恧滋深。即维起居多福为颂。

杨应山慷慨负气，至性过人，孤忠亮节，照耀千古。书法雄秀，亦入鲁公之室。三札虽未过眼，既经鉴赏，自是希世之宝。国藩频年劳碌，戎马驰驱，旧学荒芜，蹉跎待老，无暇及此，实亦无心图此。又以为事功气节，皆须从学问中来。观感兴起，似仍在彼而不在此也。

国藩奉命剿贼，初拟驻扎徐州。寻因山东肃清，捻匪大股南窜蒙、亳一带，改驻临淮，就近筹度。顷调各路援军陆续到齐，雉河集一军已于初三日解围矣 ⁽¹⁾ 。附闻一慰。复询台安。不具。

愚弟曾国藩顿首

————————————————————

(1)  此处言“雉河集一军已于初三日解围”，而信写于六月初二日，疑有误。

645．复乔松年六月初二日

通报前敌各军之进止，函商邸部步队之撤留。

鹤侪尊兄年大人阁下：

抵临淮后，连接手书三件，敬承命驾见访，谦光远逮，殊抱不安。正拟肃函尼谢，顷知鲁川当来，即可晤叙一切。军咨孔亟，荩画方殷，不敢更劳从者，弟亦不复拿舟奉候。

前闻雉营之粮月尽为度，实为焦灼。二十九日晤凤阳太守，劳问其弟念祖，据称粮食尚可勉支旬日。旋接军报，高炉集于二十六收复，张圩亦经平复，雉河声气已通，军心益固。西林可以设法运粮入营矣。周海舲一军，二十四、五等日先后拔赴西阳集。刘省三于二十八日自徐州拔营入皖，弟批令从濉溪口进兵，先攻石弓山，留兵守住石弓，再进龙山，以解雉围。未知果有裨否？河南张、宋两镇由涡河上游而来，居雉河之西，必须顾住亳州以为饷道。兹谭军门已到亳州，二镇可无后路之忧，应催其进剿。义门集副将刘先文等苦守苦战，不可不救。金巡检系何名字，并希查明见示。黄昌岐由临淮进驻怀远，派炮船数营往涡河，察看水势，日内约抵蒙城。此间陆师随征之罗道六营、刘镇六营，二日内可以到齐，与陈镇忠朴四营分扎袁营旧址。弟暂住舟中，尚未登岸。

邸部步队四千本拟遣撤，而其中刘添幅、魏希元二千人径由徐州前来，将近到营，未便遽撤驱之为寇。已专弁持檄迎之，饬令暂扎凤阳，与南军隔一淮水，免致生事。

皖南哗饷之案，前月二十一日奏赴临淮折内略及数语，业经抄咨冰案。俟料理就绪，惩办数员，再行专疏出奏。目下虽归少泉接统，拟仍由敝处主政。张护、陈军遂得生入玉门，自系有人缓颊。圣朝崇尚宽大，以军务废斤者，往往以军务湔洗，所谓解酲当以酒也。复请台安。诸惟心鉴，不备。

年愚弟曾国藩顿首

646．复万启琛六月初五日

函商协饷事宜，顺告军情。

篪轩仁弟大人阁下：

十四日寄去一函，十六、初一接到惠书两件。知皖饷七万已解大通，续将台中垫款收清，甘饷闰月分三万亦已交彭委员解去。今届六月，应解甘饷三万，仍祈如额委解湖北，切勿愆期为望。清淮协饷一万，上月江北厘局既无存银，应酌量于淮扬丁漕项下拨解漕辕若干。敝处所算交代大款，咨中亦详言之，录咨行知贵署矣。黄、龚两营协饷六千余金，系江北粮台历任积欠，未便于现收正厘增厘项内提解。累年相承旧债，列入亏空项下，以一“展”字了之，此官场中之秘诀也。鄙人到临淮后始接来缄，无由与漕帅面商了结之法，原信寄缴。

委署各缺，少泉宫保主政，自必允协。眉生初膺外任，与阁下随时商酌，当更练达。国藩二十二日自清江启碇，顺风径渡洪湖，二十九日抵临淮。连得澍雨，豪无暑氛。高炉集业已收复，雉河声气已通，军心益固。刘、周等军不日会剿石弓山等处，或可共解雉围。附以奉报。复问台安。

国藩顿首

647．复江忠濬六月初五日

前函调剂之说，应作罢论。援军次第齐集，雉河营盘或可解围。

达川仁弟大人阁下：

入夏以来，迭接三次惠书，猥以拙撰令兄忠烈碑文，并金陵续保一疏，具蒙缄谢，愧歉良多。借谂兴居康胜，荩绩日隆，庆忭无量。

令弟幼陶会攻阶州，闻已告克，首逆骈诛。蜀中腾出兵力，可以协剿黔匪。湘中越境西戍，亦足聊固吾圉。俟闽、粤余寇悉就驱除，东面无事，乃能专力谋黔耳。

川盐行楚，暂不阻遏，本意为顾恤川、鄂两省。其蜀省设法调剂以补淮课之不足，系前次尊函见商之语，鄙人原未敢遽尔要求，近于市道。比已明晰奉复，重劳荩画。询及淮引之销于湘、鄂者课厘若干，拟合楚蜀所抽，计其盈绌，乃定提拨之数，以抵淮纲，此则可以不必。川省如可稍为分润，鄙人敬拜大惠，西向额手。若鄙人因引地被占之故，而索偿于川、鄂等省，则敝处断不敢出此言。阁下前函调剂之说，应作罢论。购米一事，两湖亦经停办。江西之二万石，全数解皖。里下河及六安米价尚平，可无乏食之虞，望纾远注。

国藩奉督师北征之命，于五月杪自金陵启行，本拟驻军徐州。及行抵清江，则山东已无贼踪，逆股群萃皖北。雉河营盘被围，蒙、亳、颍、宿一片寇氛。安、庐、滁、泗亦虞震动。檄调水陆诸军分道援皖，鄙人自带随征各营，由清江改道临淮。雉河营盘现尚固守，援军次第齐集，或可解围。俟皖事稍定，仍当移驻徐州，筹办一切。智小谋大，精力日颓，朝夕惴惴，若履春冰。自霆营京口溃变之后，湖北、皖南、江西各处索饷滋闹，其派出防御之人，亦皆欠饷未清之勇。变故迭生，未知底止，曷胜忧灼！复问台安。附缴衔版。不宣。

国藩顿首

648．复张亮基六月初五日

前曾奉旨通筹滇、黔大局，后因事未成其谋。群捻北扰，奉命赴山东剿捻。江、皖各军纷纷闹饷，骇人听闻。

石卿同年大公祖大人阁下：

三月初一日曾肃一函，谅登签阁。四月初四日复奉惠书，并准大咨，稍稽裁答。借谂集兵筹饷，忠谟荩虑，委曲周详，可胜钦佩！

国藩即于是月遵奉谕旨，饬令通筹滇、黔大局。窃谓谋滇当以蜀为根本，即以筹兵筹饷责之川督；谋黔当以湘为根本，即以筹兵筹饷责之湘抚。因山川之气脉，决进剿之机宜，恤邻即所以自防，专任则别无旁贷。三月间将此意入告，虽俯蒙采纳，而又因蜀有西事，湘有东防，饬俟缓办，骤无以慰滇、黔云霓之望，抱歉良深！

东征局务，本为湖南商贾积不能平之事。国藩于上年春间，奏陈金陵一克，即行停止；复于腊月奏陈一次，订定本年春杪裁撤。先期函告各官绅，业有成议。厥后杨厚庵制军奏请改为西征局，国藩不欲食言桑梓，再疏请撤，遂邀俞允。以夙诺在前，势必停止。未敢厚于江、粤而薄于敝乡、阁下，有所吝也。

自群捻北扰，邸帅战没，国藩奉命赴山东剿捻，奏定以徐州为老营。二十五日由金陵起程，行抵清江，闻群捻悉趋皖北，围攻雉河，现又改赴临淮督剿。俟解围后，仍当进扎珂乡，以符原议。月来江、皖各军纷纷闹饷，骇人听闻，各台局搜发一空，尚不足以靖乱。吾辈焦灼之情，殆无时可息也。阁下同病。

刻下霆营一股，窜入广东、江西边境，湘防渐松。顷已函致筱泉中丞，请将西师之零星凑合者归并一处，择一将领统之大举入黔，以剿代防矣。区区愚见，不知当否？复请台安。摹璧晚谦，诸希心鉴。不备。

年愚弟曾国藩顿首

649．复朱兰六月初五日

英部攻剿得手，我军声息渐通，现饬水陆各军分驻要区堵剿。李恕皆论兵一奏，洞中肯綮，可付实施。

久香老前辈大人阁下：

闰月二十五日肃复一函，谅登签记。初一日接闰月二十四日惠书，敬承种切。借谂按试太郡，兴居纳祜，为慰为颂。

侍于闰月二十九日行抵临淮，迭据各路禀报，捻匪屡次扑攻雉河集，我军坚守苦战，二十六日英西林方伯饬令部将张得胜、黄秉忠等猛攻高炉集，连踏二营，鏖战一夜，遂将高炉贼圩与对河之张圩同时克复。自西阳集至雉河集，声息渐可相通。刘省三一军月前已抵徐州，侍令其由濉溪口进兵，先剿石弓山、龙山贼巢。周盛波亦抵蒙城。两军分路并进，冀解雉河之围。三河尖一带，稍乏防兵，现饬黄军门水师上溯正阳，一赴颍州，一赴三河尖，不知能保六安以西否？

李恕皆论兵事书，不知即是两司会衔一禀否？洞中肯綮，实能见诸行事，容当次第采用。寿州施牧，舆论颇佳，凤、颍优劣，与尊评亦相符合。足征老成谋国，无时无地不留心人才也。倾佩曷已！另单谨已记存。复请台安。诸惟亮察，不具。

馆侍曾国藩顿首

650．复吴坤修六月初五日

叛勇投敌，人数实已不多，三省会剿，当不难歼灭。群捻扑攻雉河集，已檄调刘、周诸军助剿。

竹庄仁弟大人阁下：

闰五月初九日泐复一函，计达台览。三十日接十三日手书，具悉一切。

金口叛勇由广东窜至信丰，娄军前锋甫至，未及交手，即向闽省逃窜，势将与汪逆合而为一。叛勇自湖南败后，仅存千余人，曾几何时，又聚至万余人之多，或难尽信。发逆大酋，死亡殆尽。闽、粤、湘三省防御甚严，江西上游有娄、席两支大兵屏蔽其间，又有副后、吉左、长胜及李宫保所派郭、杨诸军，统计不下五万余人，兵力不为不厚。三省会剿，当不难聚而歼旃。刘、朱、朱三军饷银既有湘省之协济，一切帐房军火，江西粮台或可竭力筹办。

国藩初奏以徐州为老营，另筹劲旅分扎济宁。旋因山东捻匪陆续由曹、单南窜蒙、亳，皖北吃紧，遂于闰月下旬由清江浦渡洪泽湖，二十九日行抵临淮。刻间群捻并力扑攻雉河集，英西林于前月初七日自雉河集大营率二十余骑冲出，求援甚切。幸其部将程文炳、史念祖等抵死固守。国藩虑雉河集一失，淮北震动，已于月前奏调刘省三军门回皖助剿，又檄周盛波一军由徐州进援，日内当可抵雉。皖事稍松，仍拟进驻徐州，以符原议。复颂台安。诸惟心鉴，不具。

国藩顿首

651．复邓瑶六月初五日

发捻猖獗，僧邸星陨，朝廷责令督师北征，而逆股群萃皖北，改调水陆诸军援皖。多次具奏请停东征局，已蒙俞允。

小耘仁兄大人阁下：

接三月二十八环章，聆悉一切。顷又奉到五月杪一函。其四月二十三日惠缄尚未收到，不知何处浮沉也。闻贵体偶患热疖，比想痊愈康胜，至以为念。

春间天气异常，雷雨交乘，阴阳相搏，深忧兵事反复，又虞年不顺成。预备荒月之需，爰作买谷之举。方幸天心仁爱，免于饥馑，岂意政府之上，噂沓背憎，赤舌烧城，几摇根本。外则铤走之余寇，处处未歼；索饷之勇丁，纷纷交哄。默观人事，正切隐忧，更不料发捻猖獗，僧邸星陨。朝廷责令国藩督师北征，有急不俟驾之忱，有万难迅速之势。部署各务，于五月杪自金陵启行。本拟驻军徐州，相机剿办，及行抵清江，而山东已无贼迹，逆股群萃皖北，危急异常。调派水陆诸军援皖，亦带亲兵各营于闰月杪驾抵临淮关驻扎。俟皖事略定，仍赴彭城，分派重兵，扼守苏、皖、齐、豫四省要区，另练大支劲旅以为游击之师。征镇各有专责，军务庶有归宿。贼骑逾万，非步队所能制胜，必以东三省将领教练马队，乃易为功。闻邸部尚有其人，比经奏调，将次到营。至其所遗步队，多系降众，并非蒙古旧兵，未可恃也。

闽寇入粤，汪海洋尚有万众，李世贤残股无多。霆营金口叛卒，败散之余，不足千人，纵令与汪逆合股窥伺江、湘，度两省兵力足以御之。

意城处鄙人屡有书函劝其退藏，筠帅亦以谓然，不必强之复出。

东征局于敝处有扶危定倾之功，贱兄弟得所借手削平大憝，而使父母之邦困于征输，寸心抱歉，较之用各省之饷而尤甚。盖各省皆抽厘一分，吾湘于本省一分之外，添抽东征半厘，业已行之五年。商民急盼停止，望眼久穿。及今不停，永无了期，其归咎鄙人与黄南翁者，怨詈亦无休日。且国藩奏停广东、江西之厘而独不停东征之厘，何以对故乡父老？是以三次具奏，议于本年夏间撤局。嗣因杨厚帅有改设西征局之请，又经复奏两次，请撤东局，乃蒙俞允。已札饬局员将东征局卡概行停止，并函商李筱泉中丞，于向抽东征货厘之中，酌留数成，增为本省厘票之内，作为协济甘肃之饷，按月收取万金解甘。是虽无西征之名，而暗留协甘之实，又借协甘之名而隐裕本省之饷，于外剿内防，仍有裨益。不识高明以为何如？

蜀中循吏十四人、贤绅十二人、寓公三人名单收到，贶我良多，谨已分别存记。

黄子寿书稿，诚如尊评平确之论。其所言拙撰江忠烈碑文应节去二十五字，亦即删改。霞老一疏，粹然儒者之言，而严正之气复如太阿出匣，不可逼视，亦足间执谗匿之口矣。子偲往扬镇查访官阁遗书，顺游沪渎，秋初当回金陵。眉生现署十府粮道，伯存在善后局。莼斋、伯常俱偕北来。莼斋有一信附去。诸惟心鉴。敬问台安。

曾国藩顿首

652．复唐训方六月初五日

发捻全萃皖北，已调援军剿击无虞。霆营生变后各处纷纷哗饷，正在多方补救。

义渠仁弟大人阁下：

六月朔日接到手书，知保阳守御事宜俱已就绪，荩筹周妥，勋绩益隆，曷任企慰！昔时俦侣，强半分睽，无缘会合，远承盛意，许赞军咨，在公谊则弥笃忠忱，论私情则不忘雅素，感何可言！

畿辅防务紧要，练兵筹饷须与荫帅共策安全，即鄙人亦遥深嘉赖，初不必同事一方也。

国藩五月杪自金陵督师北征，本拟驻军徐州。及行抵清江，则山东已无贼迹，发捻全萃皖北，围攻雉河营盘。蒙、宿、颍、亳一片寇氛，民圩十九背畔，危急异常。调刘军门铭传由济宁回援，周军门盛波自徐州赴皖，黄军门翼升水师驶扼淮、涡，国藩自带金陵、皖南随征十二营，于闰月杪抵临淮关驻扎。旋接军报，各路援师陆续到皖，高炉集业已克复，雉河粮路渐通，当可不致决裂。俟皖事稍定，仍应移驻徐郡，分派重兵扼扎苏、皖、齐、豫四省要区，另练马队大支为游击之师，未知可否有裨。

闽中久绝书问，闻丁酋全股投诚，待〔侍〕逆败残，余贼与汪海洋合股窜粤，闽境肃清。金口叛卒，沿途败散，入湘迭受大创，所剩不足千人。窜至粤边，闻亦投入汪逆股内。赣西、湘东之防，犹多后虑。

自霆营生变，各处效尤，纷纷哗饷。李兴吾、蒋之莼各军噪于湖北，义、训两军噪于皖北，桂生、逸亭、云岩等部噪于皖南，韩进春数营噪于江西。惟娄峻山分统之霆营噪于上杭，实因饥饿而起，回江就饷后，不但照常安帖，并能制伏韩营闹饷之众，足以挽回霆营声名，差强人意耳。义营欠饷，鹤帅发二成遣撤，敝处又找足五十五天之饷。训营鄂省发五成，皖省发二成，又补给半成遣撤。老勇将倡乱之参将胡得福及勇目六名一并正法，新勇三营留交王镇开胜统带，现已安静。敝处亦已函嘱小宋补发五十五天之饷，其二年十二月分饷项，尊处开单寄皖，于银盐留款内请小宋核放，便中即为函托小宋酌办。

刘道策先，是何别号？月前亦有信见寄，闻在崇侍郎处办营务，不必调其来此矣。周子瑜先生之事，鄙人匆匆北行，未及办理，深以为歉。九舍弟养疴里中，病体尚未痊愈，承念附报。复问台安。诸惟心鉴。

曾国藩顿首

653．复乔松年六月初六日

雉河解围，又已派兵屏蔽六安。陈州一款，应归四处分用。乌、托、温三起马队，均当调徐。

鹤侪尊兄年大人阁下：

二十八、初二迭布复函，续接三十、初一惠书两件，知二十三日敝函已达台览。

皖境重兵皆在东面，尊意调周海舲并檄催豫省之谭仁芳遏贼西窜。现据易镇报称，雉河集已于初三日解围，未知贼窜何处。俟得确信，再行酌量调度。初五日弟饬黄昌岐带船上溯正阳，分派二队，一赴颍州，一赴三河尖，冀以炮船虚声扼贼不敢渡颍渡淮，或可屏蔽六安，未知赶得上否？将来尚须筹陆兵一支，驻于颍郡，临淮距周家口八百里，中间应有一军联络声势也。

陈州一款，阁下欲以先济皖南军饷，良深感荷。惟此款系专指剿捻之饷，未敢移用于皖南，应归鄙人与苏、皖、豫三处分用。候派员至陈州与□道委员交代清楚后，另咨酌拨。

李、詹之富，众所共知。徐道亦会禀请饬詹自清积欠，未经允许。盖从前李之捐助军饷，出于本人情愿，詹则并无此意。严参其官则可，强罚其银则不必也。

乌都统马队，尊处批令归此间调遣，阎中丞分拨之半，亦附奏送交敝营，已恭录闰月二十五日寄谕，咨饬全数调来徐州，会同刘铭传援皖。此外，托部马队咨调赴徐，色副都统接带之温部马队，亦将到徐。三处马队，将近三千，作为游击之师以符原奏。将领若不得力，则马队虽多亦难奏效。

弟暂扎临淮，入秋即赴徐州。所有皖军前敌情形，无论缓急，均应仍由阁下奏报，万勿过存谦让。或会敝处后衔，亦无不可。弟于刘、周、易三军进止战守，亦仍照常具奏。在何台领饷，即由何辕奏报。年来各路军营规模，皆如此也。诸惟心鉴。敬请台安。不备。

年愚弟曾国藩顿首

654．致李鸿章六月初八日

刘铭传之事，待其来此一见后，再商转圜之法。徽、休一案，拟将各劣员提至临淮审讯。

少泉世仁弟宫保大人阁下：

六月六日接闰月二十九日惠书，敬悉一切。

省三之事，亦尝再三思虑。观其将才似在礼堂、厚庵之间，经阁下多方培植，苦心琢磨，而成此令器，鄙人断无不知爱惜之理。惟渠调托副都统，尽可自行咨商。乃于敝咨之尾，添出一层，适足见笑于国将军，故国帅有专咨来询。国藩于季荃细商两次，始定为二批：一宣示，一密告。顷已将此二批咨达冰案。

二十三日批发后，旋又转念省三最爱体面，恐因此而名望太坏，遂将前拟宣示之批，一并秘之，全未咨行各处。至二十七、八日后闻官绅言铭营所过，秋毫无犯，颂声载道，遂将参劾之意解释一半。比批令省三来此一见，少迟再商转圜之法。

徽、休一案，闻逸亭业已回营，桂生亦于初三日自湘起程。俟其到防，拟将唐义谟暨张道密禀中所指各劣员，提至临淮审讯。一面饬唐、金查倡首滋事之人，至临一并研讯。明知其将激变，而万不可不一惩办。是否别有上策，务乞熟筹详示，切弗推诿拱默。敝处自愿做恶人头，决不累阁下分此怨谤，但恐画虎不成反至类狗耳。

雉河解围，虽仗刘、周之威棱，而程、史等坚守之功，究不可没。从此四路设立重镇之局，可以办成，拟派琴轩在济宁，振轩在徐州，锦堂在临淮，各综理营务处，即提调存储米粮军火事件。惟周家口尚少提调大员，省三须休一两月，顷已于批中言之，豫若有急不能遽往援也。幼泉尚未到临淮。季泉消瘦可怜，俟三伏过后再当招之来营。国藩近年畏暑迥异寻常，而出师已四十日尚不甚热，天亦稍悯劳人乎？然终不免火云烧肉山耳。即问台安。

655．复阎敬铭六月初九日

通报刘、英各军战况。

丹初尊兄年大人阁下：

闰月三十日奉报一函，计彻台览。顷刘、宋二君来营，递到惠书，敬承一是。比谂驻节兖郡，训兵耀武，旌旗生色，壁垒一新。

弟自抵临淮，因营中房屋倾败过甚，仍住舟中。月来天气凉爽，大类深秋。鄙人素性畏热，得此稍足自存。迭接各路禀报，刘省三一军由濉溪口进剿龙山、石弓山贼巢，周盛波与英西林两军于初二、三等日沿涡并进，连破十余贼垒，遂解雉河之围。先是英西林退回西阳集，留其部将程文炳、史念祖等守雉。一片寇氛，粮路梗阻，势成孤注。今幸得保无恙，固赖援军之力，而程、史苦守之功，亦可嘉可悯也。宋君接谈数次，洵如尊评，容当妥为位置，以副雅属。肃此布复。敬请台安。摹璧晚谦，诸希心鉴。不备。

年愚弟曾国藩顿首

656．复李明墀六月初九日

略告剿捻近状。

玉阶尊兄大公祖阁下：

初三日接闰月十一日惠书，比维勋随夏大，祉与时增。纲举目张，丰碑传于众口；亮功熙绩，特简重于帝心。引睇矞晖，曷胜忭颂！

弟于月前行抵清江，闻山东无贼，捻酋张总愚等南窜蒙、亳，皖北吃紧，暂赴临淮调度一切。英西林方伯驻军雉河集，捻酋屡率悍众扑攻四十余日。幸于初三日各路援军节节滚进，连破十余贼垒，立解雉河之围，稍戢寇氛。附告一慰。复请台安。敬璧芳版。不具。

治愚弟曾国藩顿首

657．复周辑瑞六月初九日

雉河解围。残敌与汪股合窜粤边，湘防闻已布置周密。

子珮仁弟大人阁下：

接展惠书，猥以督师北征，掞张溢量，并以会疏之故，具蒙谦谢，非所敢承。敬谂政祉增绥，勋祺懋介。以公廉之素著，卜恩命之弥隆，企颂何既！

金坛、溧阳元气未苏，诸生艰于赴郡，台从按试两邑，核阅精勤。

国藩舟过扬郡，小泊一日，致未获展良觌。旋抵袁浦，闻山东已无贼迹，逆股群萃皖北，围攻雉河营盘，危急异常。调派水陆诸军分投援剿，而自带亲兵各营，驶驻临淮，途中连遇顺风，稳渡洪湖，天气亦不甚热，体中粗适，堪以告慰。顷接前敌军报，援师到皖，已于初三日解雉河之围。俟皖事略定，鄙人即仍赴徐州，筹办一切。

闽省肃清后，侍逆残股与汪海洋之众合窜粤边。吾湘东西之防，闻已布置周密，当足以御之也。附布一二。复问台安，顺颂大喜。祗缴资衔大柬，不备。

愚兄曾国藩顿首

658．复钱宝廉六月初九日

告督办剿捻近状及难为所托情由。

湘吟仁弟馆丈阁下：

上年三月十二泐复一函，冬间接粤中来书，于十月十五寄复。顷展惠缄，知两信均未递到，不知何处浮沉也。就谂台从还湘，祥琴将御，拟于冬初北上，至以为慰。

国藩奉命督办捻匪，五月杪自金陵启程，行抵袁浦，闻山东已无贼迹，逆股群萃皖北，围攻雉河官军营盘，万分危急。调派水陆诸军往援，而自带亲兵各营驶抵临淮关。顷闻前敌诸将会克圩寨多处，遂解雉河之围。俟皖境肃清，鄙人即赴徐州驻扎，筹办一切。精力衰颓，不堪膺此艰巨，而事会所乘，又不能不勉力支持。统兵日久，欠饷日多，各处勇丁纷纷哗噪。变故迭生，未知底止，何胜焦灼！

从前缘事降革人员，多以军营为湔洗之地。近因言官论列，钦奉严旨不准奏调留营，通行在案。令弟之事，碍难着笔。诸祈鉴亮。复问台安。不备。

馆愚兄曾国藩顿首

659．复王必达六月初九日

雉河围而得解。徽、休两军索饷滋闹者拟绳之以法。

霞轩仁弟大人阁下：

临淮舟次接五月二十七日手书，猥以督师北征，吉词祓饰，情眷悱恻，良用感纫。就谂政祉绥愉，兴居百适，至以为慰。

国藩精力日衰，实不堪再膺艰巨。而事会所乘，又不能不勉强任事。五月杪自金陵启程，本拟驻军徐州，及行至袁浦，闻山东已无贼踪，群逆萃于皖北，围攻雉河营盘。蒙、亳、颍、宿一片寇氛，安、庐、滁、泗亦虞震动。调派水陆诸军分道援剿，而自带亲兵各营驶驻临淮。顷接前敌军报，雉河已于初三解围，宿境贼圩亦经刘军门铭传连破数处。俟皖事略定，鄙人即仍驻彭城，以符初议。

自霆营金口溃变之后，江西、湖北、皖南各处索饷滋闹，变故迭生，未知底止。徽、休两军，将来绳之以法，不知尚有他变否？景、饶相距咫尺，殊为系念。复问台安。

曾国藩顿首

660．复盛康六月初九日

雉河之围已解。饷项支绌，故派黄冠伯接办楚岸盐厘。

旭人尊兄大人阁下：

临淮军次接展惠书，知前布复函业已递到。猥以督师北征，吉祠〔词〕祓饰，感悚曷任！就谂懋绩鹾纲，宣猷鄂渚，仰精勤之素著，卜恩命之弥隆。引睇矞晖，企颂无既。

弟五月杪自金陵启程，行抵清江，闻山东已无贼迹，逆股群萃皖北，危急异常。檄调水陆诸军分道援皖，自率亲兵各营驶抵临淮。前敌诸将顷已报克贼圩数处，遂解雉河之围。俟皖境肃清，鄙人仍赴徐州驻扎，筹办一切。

饷项支绌，恃盐厘为大宗。楚岸未见起色，故派黄冠伯接办督销。渠心地朴实，阅历微少，得与阁下随时会商妥办，当可兴利除弊，日新月异也。复颂台安。祗璧衔版。不备。

愚弟曾国藩顿首

661．复金香圃六月初九日

雉河解围，群捻窜向西北。

香圃尊兄大人阁下：

金陵良觌，瞬已数旬。顷接惠书，猥以于役北征，掞张溢量，只增惭恧。就谂台从安抵寿春，履祺顺适。风清传鹘，吉已叶于师中；波静观鱼，乐自饶于濠上。引詹矞霭，企慰奚如！

弟自金陵启程后，行次清江，闻山东肃清，群贼萃于皖北，雉河营盘被围。调派水陆诸军分道援剿，而自带亲兵各营驶抵临淮。俟皖事稍纾，再赴徐州驻扎。顷闻雉河围解，贼踪窜向西北。如系遁至归德，陈庆云一军适在彼处，未知能力御寇氛否？复颂台安。附缴衔版。不备。

愚弟曾国藩顿首

662．复孙观六月初九日

奉命剿捻，途中调派水陆诸军解雉河之围。

省斋尊兄大人阁下：

临淮军次接展惠书，知春间复函业已递到。猥以端午令节，因时祓饰，纫戢曷任！借谂祜与闰增，勋偕夏大。本蓬岛瀛洲之仙侣，誉重西清；领琼山珠澨之名区，泽敷南海。引詹矞霭，企颂靡涯。

弟久践戎行，频更节候。常怀负乘之诫，时深覆之虞。兹复奉命督办捻匪，于五月杪自金陵启程。本拟驻军徐州，及行抵清江，则山东已无贼踪，发捻各股群萃皖北，蒙、亳、颍、宿遍地寇氛，珂乡一带亦将震动。调派水陆诸军分道援剿，鄙人亦带亲兵，驶驻临淮。顷据前敌诸将报克圩寨，已解雉河之围。俟皖事稍纾，即赴徐郡，筹办一切。知关廑系，附以奉报。复请节安。祗璧谦版。不备。

馆愚弟曾国藩顿首

663．复蔡锦青六月初九日

雉河之围已解。

芥舟尊兄大人阁下：

两接惠书，猥以督师北征，掞张溢量，并以前疏之故，远蒙缄谢，非所敢承。就谂懋绩浔关，晋阶柏府，以公勤之素著，卜恩命之弥隆。引睇吉晖，良殷抃颂。

国藩五月杪自金陵启程，行抵清江，闻山东已无贼踪，逆股群萃皖北，危急异常。檄调水陆诸军分道援皖，自率亲兵各营驶抵临淮。前敌诸将顷已报克贼圩数处，遂解雉河之围。俟皖北境肃清，鄙人仍赴徐州驻扎，筹办一切。知念附告。复颂台安。祗璧衔版。不备。

愚弟曾国藩顿首

664．复俊达六月初九日

自清江援皖，已解雉河之围。

质堂尊兄大人阁下：

顷接惠书，猥以督师北征，吉词祓饰，感怍交并。就谂懋绩浔关，有孚在道。旄车受氏，恩言久著于骍盟；卉服来宾，德意能宣于象译。引詹矞霭，抃颂靡涯。

弟五月杪自金陵启程，行抵清江，闻山东已无贼踪，逆股群萃皖北，危急异常。檄调水陆诸军分道援皖，自率亲兵各营驶抵临淮。前敌诸将顷已报克贼圩数处，遂解雉河之围。俟皖境肃清，鄙人仍赴徐州驻扎，筹办一切。知念附告。复颂台安。祗璧衔版。不备。

愚弟曾国藩顿首

665．复吴安谷六月初九日

前敌诸将已解雉河之围。

安谷尊兄大人阁下：

五月中浣，泐布复函。顷接惠书，猥以督师北征，吉词祓饰，感怍曷任！就谂政祉绥亨，荣问庥鬯。遏烽烟于邻境，警息鸣桴；溥膏泽于章江，功资正策。引詹矞霭，企颂良殷。

国藩五月杪自金陵启程，行抵清江，闻山东已无贼踪，逆股群萃皖北，危急异常。檄调水陆诸军分道援皖，自率亲兵各营驶抵临淮。前敌诸将顷已报克贼圩数处，遂解雉河之围。俟皖境肃清，鄙人仍赴徐州驻扎，筹办一切。知念附告。复颂台安。祗璧衔版。不备。

愚弟曾国藩顿首

666．复王文瑞六月初九日

雉河之围已解，赣西、湘东之防稳固。

钤峰尊兄大人阁下：

六月朔日，接展惠书，知前布复函，业已递到。猥以于役北征，吉词祓饰，感怍交并。借谂政绩懋昭，韬钤素裕。喜邻氛之渐远，章贡波澄；卜天泽之频叨，云霄露湛。引詹矞霭，企颂靡涯。

国藩五月杪自金陵启程，行抵清江，闻山东已无贼踪，逆股群萃皖北，危急异常。檄调水陆诸军分道援皖，自率亲兵各营驶抵临淮。前敌诸将顷已报克贼圩数处，遂解雉河之围。俟皖境肃清，鄙人仍赴徐州驻扎，筹办一切。

前此娄军至赣，荩筹和辑，利赖良多。金口叛卒沿途败散入粤者，不足千人，侍逆亦败残之寇，纵与汪逆合股，窥伺江、湘，赣西兵力颇厚，吾湘东面之防亦臻稳固，当足以御之也。复问台安。附璧衔版。不备。

愚弟曾国藩顿首

667．复联福六月十一日

雉河之围已解，入秋仍赴徐郡驻扎。

芝圃尊兄大人阁下：

五月中浣，泐布复函。顷接惠书，猥以督师北征，吉词祓饰，感怍曷任！借谂综理省局，履祉绥愉，仰勤慎之交推，卜恩光之迭贲。引詹矞霭，企颂靡涯。

弟五月杪自金陵启程，拟驻徐州。及行抵袁浦，闻山东已无贼踪，逆股群萃皖北。檄调水陆诸军分道援剿，自率亲兵驶抵临淮。前敌诸将顷已报克圩寨，解雉河之围。皖事就松，入秋仍赴徐郡驻扎，筹办一切，以符初议。复颂台安。敬璧衔版。不备。

愚弟曾国藩顿首

668．复苏廷魁六月十三日

已商乔松年将英西林向驻雉河之八千人移驻颍州。陈国瑞军已奏请归吴昌寿节制调遣。周、英等军已解雉河之围，张、宋等军亦攻克义门集。

赓堂老前辈大人阁下：

闰五月十七肃布复函，初八日接闰五月三十日惠书，敬承一切。

前函规画大局，筹备劲旅四支分扎四省要区，惟临淮距周家口八百里，相隔太遥。阎丹初中丞曾以为言，来示亦谓证以前事，尚虞瓯脱，应即另添一军。顷与乔中丞商，将英方伯向驻雉河之八千人移驻颍州，不使陈东寿西过于空虚，以符尊指。其刘军门铭字一军，在敝处为最多且精，拟令驻扎周家口，与豫军互相犄角。军情瞬息千变，未审能如区区筹画否？

刘军月初由濉溪口进兵，将龙山、石弓山各处贼巢攻破。周盛波一军于初二、三等日会同英军沿涡并进，连破十余贼垒，遂解雉河之围。同时张耀、宋庆等军亦将义门集攻克，军威为之一振，贼势却未稍衰。鄙意四路安置重兵以遏其冲，又搜查颍、凤、归、陈四属匪圩以清其源，即日当备清查圩寨告示咨行各处，不知稍有裨益否？

陈国瑞一时骁将，誉者十三，毁者十七，言人人殊。侍因渠与刘军门曾在长沟私斗，又与英西林方伯旧有仇衅，不欲令其来皖，致生他变，故奏明归豫省中丞调遣。然此人气矜太甚，又其部下诸将不乐为用，终难独当一面。顷有与该镇一长批，业咨吴中丞处，便中请一查阅。

来示虑及客军驻豫，远禀敝处节制，一切进止，豫中不能参预，此自断非所宜，鄙人亦虑及此。前曾密奏请将陈镇归吴中丞节制调遣，各处协陈之饷概交河南粮台转发，顷又于长批中一一说及。将来仍拟再奏一次，请旨革去帮办字样，饷由豫发，利权所在，即威权亦归之矣。惟目前八千之众宜大裁减，只留三千，不宜因贼已入豫，姑令全留以资追剿，则嗣后扰民愈甚，约束愈难，请禀商吴中丞坚持行之。

国藩频年驰驱，精力日就衰颓，三省幅员辽阔，万难兼顾。有名无实，时虞陨越。月前四次奏辞节制之命，未蒙俞允，容当恭疏再陈，得请乃已。

承示宜将各省防剿汛地逐段派定，责成各省大吏相机剿击，侍于第一折内即言皖之庐、凤、颍、泗，齐之兖、沂、曹、济，苏之徐、海，豫之归、陈十二府州当由督办大员任之，其余各属，四省督抚任之，即是画分汛地之说。实则历年捻踪皆在十二府州之境，四省之分段甚轻，鄙人之汛地则万难践言也。复请台安。附璧衔柬。不具。

馆侍曾国藩顿首

669．复彭玉麟六月十四日

务祈安居调养。《长江水师永远章程》已细阅一遍，俟月杪核定送阅，七月出奏。

雪琴宫保仁弟大人阁下：

顷奉安庆惠书，知阁下积年辛苦，迥异他人。在舢板小艇之中，受风霜烈日，虽金石亦将刓敝，而况血肉之躯乎！故近年力劝改住屋宇，无再以船为家，盖深虑病之一发而难支也。此次病虽在标，然非禀赋素厚，何能禁此风波！务祈即在皖城觅一精洁之室，安居调养，万不可再周旋于孤舟风涛之中，至嘱！至嘱！

《长江水师永远章程》，国藩在洪泽湖中细阅一遍，知阁下用心良苦。惟船与官皆太多，必干部驳，且眼中诸将均难胜此重任。日内酷暑逼人，尚未悉心核改，俟月杪核定送阅，七月出奏。弁勇请恤及金宝圩两案，则准于六月出奏。

国藩身体尚适，惟畏热甚于昔年，不耐烦劳。雉河解围，差堪一慰。复问台安。

670．复李鸿裔六月十四日

皖事似已就纾，马队尚须选将。

眉生仁弟阁下：

别后忽已数旬，接闰月三十日手书，情眷悱恻。就审荣摄十府粮篆，讲求漕政，不以暂署便安，欣慰曷已！

工程局渐推渐广，火药库、兵房、机局、文庙皆宜次第兴修，出款最巨，头绪最杂，侵漏最易，是非最多，即得洁清精密之委员，仍须亲自照料。想荩筹周妥，必能办理裕如。所谓君知其难，则易者至矣。会禀木价一案，昨已批发。

皖南防军哗饷，唐营情节尤为可恶。顷闻金勇多人在徽郡试院与唐勇会饮，不知又欲作何狡狯。拟俟该统领将倡首之人交出，痛绳以法，再议留撤，自不可稍涉将就也。

国藩自清江开行，沿途连遇顺风，稳渡洪湖，二十九日抵临淮关。初拟住朱家圩，屋亦不多，仍在袁营旧址添改数间。暂居舟中，工竣再行登岸。天气不甚炎热，间日得雨，体中粗适。应办之事太多，殊鲜片暇，安得静摄以收一溉之益耶？高炉集二十六克复，雉河初三解围，皖事似已就纾。入秋由陆路赴徐州驻扎，以符初议。

四处驻兵，周家口距临淮八百里，应于颍郡添扎陆师一支，联络声势。邸部所遗马队三起，将近三千，可作游击之师。幼泉顷已到营，可任训练。其带队冲锋者，尚须另选骁将。将领若不得力，则马队虽多，亦属无益。此贼已成流寇，兜剿之计，数月后方有把握。目下大局粗定，究未可遽求速效也。

申夫往山东接国将军与此间交代事件，家信即递济宁。兹有寄王子蕃一信，如已动身，尊处妥为寄去。行营奏咨札稿应行善后局者，照旧全行。近有亲笔批陈镇国瑞禀件咨至李宫保处，便中可索取一览。复问台安。

国藩顿首

671．复王鸿洲六月十四日

雉河之围已解，俟皖事略定，即拟移驻徐州。

子蕃仁弟足下：

临淮营次接到手书并牛种清册，猥以前致薄赙及点定尊甫墓志，具蒙言谢，只增惭歉。就谂素西还，布帆安稳，稍慰远念。蜀中边境用兵，腹地无事，珂里晏然，从容筮择佳城，定获骍眠吉壤，流庆无穷。读礼余闲，益储经世之学，以备他日施用，借慰显扬素抱，企祷曷已！

国藩精力日颓，再膺艰巨，惴惴若履春冰。别后行抵清江，闻皖南防军闹饷，皖北官军被围，弥深焦灼。比经筹拨巨款，解济皖南，檄调水陆各营驰援皖北，而自率亲兵驶驻临淮。前敌诸军顷已报克圩寨数处，解雉河之围。俟皖事略定，仍驻徐州筹办一切，以符初议。

申夫偕至清江，派往山东勾当营务，雨亭、眉生、海航各事一方，足下又言旋西蜀，劳人于役，朋旧分睽，殊少欢悰也。复问礼安。

国藩顿首

672．复李宗羲六月十四日

雉河之围已解，入秋当赴徐州驻扎。

雨亭仁弟大人阁下：

接前月望日手书，知台旆晋省。比想回抵广陵，兴居百适，政祉增绥，企慰无似。新开盐河，雨阻未能速竣，闻六月当可蒇工。尊处拨银三万解济皖南防军，已据潘道先垫后收，详报阅悉。

金、唐各营哗饷一案，俟该统领交出倡首之人，解讯审办，自应绳之以法。每营痛惩一二人，未知能办到否？

国藩自扬州别后，旋抵清江。闻山东已无贼踪，逆股群萃皖北。檄调黄军门水师，刘、周陆师，分道援皖，而自率亲兵驶驻临淮。沿途连遇顺风，稳渡洪湖。天气亦不甚热，体中粗适，堪以告慰。顷接前敌军报，迭次攻克圩寨数处，已解雉河之围，皖事似可渐松。入秋即仍赴徐州驻扎，以符初议。复问台安。附缴大柬。不备。

国藩顿首

673．复陈方坦六月十四日

各岸章程办妥，雉河之围已解。

筱浦尊兄阁下：

前月十八日泐复一函，续接十六、二十六两次手书，知前信尚未递到。贵省乡闱，闻已奏准举行，秋初元旆遄发。星槎载月，桂窟搴香。观阁下之文笔清畅，无微不达，卜必由科第发名也，企祝何既！

各岸章程经鄙人再三商定，少荃宫保接办，不用条陈之言，觏若画一。楚局之盐，按场定价，湘岸之引，先开半纲，大胜关之厘，改钱为银，均属妥善。新开盐河，前被雨阻，本月竣工，亦尚不迟。

前因发捻群萃皖北，英方伯出重围而救援，易镇军临大敌而婴疾，危急异常。檄调水陆诸军分道援皖，而自率亲兵驶驻临淮。顷接前敌军报，连克圩寨数处，雉河集营盘已于初三解围。皖事较松，入秋即仍赴徐州驻军，以符初议。

乔中丞昨到此间，晤叙数次，即回寿州。知念附告。复问台安。

国藩顿首

674．复许振祎六月十四日

默观恭王、霞仙二事，益信荀子之言不诬。奉旨剿捻山左，因敌窜皖北而改赴临淮督剿。

仙屏仁弟大人阁下：

接二月二十八、三月十二惠书，并辱嘉贶，吉词饰祓，感与愧并。借谂荣留瀛馆，令问宣昭，至以为颂。

恭邸被劾之案，密勿之地，噂沓背憎，几令赤舌烧城，动摇根本。厥后霞仙中丞辨诬一疏，稍足吐气，而曹南之祸，至不旋踵。奸声感人，而逆气相应，荀氏之言，殆不吾欺。

舍沅弟养疴在籍，尚未痊愈，前有旨饬令入都陛见，或即径赴军营。小泉中丞复奏，谓已咨催北上，盖未知病势之万难就道也。

国藩奉命剿捻山左，有迫不俟驾之忱，有万难迅速之势。因奏定驻扎徐州，兼筹南北。及行抵清江，而山东已无贼踪，全窜皖北，围攻雉河集。遂改赴临淮督剿，调刘铭传一军由徐州进剿石弓山，周盛波一军由宿州进援雉河。该逆顷已解围西窜。将来仍当驻扎徐州，以符原议。

珂乡军事，近日仅剩汪海洋一股由闽入粤，游奕于潮、嘉之间，觊觎江境。又有霆营叛勇千余与之合并。然统计目下兵数，娄军万余人驻扎信丰，周军三千人驻长宁，席、王、刘等军二万余人驻赣西，而吉、临等郡又有刘、朱、朱三军万余人，兵力厚而且劲，当能了此一段矣。

承示姚密斋等四君，谨当存记，储为白珩之献。散馆后果否出京，抑待领秋俸后再行，亦近世之通例也。系念无已。诸惟心鉴。复问台安。

愚兄曾国藩顿首

675．复汪承元六月十四日

雉河集解围，长淮全局当不致于决裂。

慕杜仁弟馆丈阁下：

端节后接展惠书，具纫绮注。借谂瑞霭槐厅，光分莲炬。玉清翔步，披锦绣于缥囊；金匮编摩，拜丝纶于朵殿。引詹矞采，忭颂良殷。

国藩久事兵间，精力衰惫，德薄能鲜，滥窃宠荣。方以受任无状，惴惴不安，来书祓饰过当，非所敢承。顷因捻匪南窜，皖北吃紧，驻扎临淮，就近筹度。雉河集一军已于初三日解围，长淮全局当不致于决裂。陈农部尚未至白门，想或别有濡滞。复颂台安。附璧大柬。不具。

馆愚兄曾国藩顿首

676．复张沄六月十四日

嘱开列黄参戎殉难状，并托办封爵敕书。皖事稍松，仍拟进驻徐州。

竹汀尊兄大人阁下：

春间折弁回宁，两奉手书，具承一切。借谂望重谏垣，兴居康胜为颂。

本年会试，吾省公车北上者，甚属寥寥，中额乃多于从前一倍，可云极盛，令侄两珊是否留京？承示黄参戎殉难一节，屡次查访，茫无实据，未便冒昧陈奏。尚祈阁下将黄君死事状详悉示知，以便随时附奏。

弟自五月奉旨剿捻，初拟驻扎徐州。旋闻山东肃清，捻匪大股相继南窜，蒙、亳一带尤为吃紧，改驻临淮，筹度一切。顷调各路援军陆续到齐，雉河集已于初三日解围。皖事稍松，仍拟进驻徐州，以符初议。

舍沅弟请领封轴，已转寄回湘。惟封外祖父母一节，洎未办妥，敬求阁下详查见示。琐渎清神，谢谢。又闻彭雪琴侍郎有函，奉托尊处办理世袭轻车都尉敕书，并将贱兄弟封爵应得敕书开入单内，亦求尊处同办。未知其函已否寄到？需费若干，便中惠示。顺请台安。不一。

愚弟曾国藩顿首

677．复张世准六月十四日

雉河集解围，皖事稍松。

叔平尊兄大人阁下：

春间辱赐手书，并贶佳什。把诵数过，真气逼人，戛戛独造，与白乐天、张文昌乐府为近，倾佩无既。

国藩自五月奉旨剿捻，初拟驻扎徐州。旋闻山东肃清，捻匪大股相继南窜，蒙、亳一带尤为吃紧，改驻临淮，就近筹度。顷调各路援军陆续到齐，雉河集已于初三日解围。皖事稍松，仍当进驻徐州，以符原议。知关廑注，顺布一二。复请台安。不具。

愚弟曾国藩顿首

678．复唁贺仪仲六月十四日

唁其父丧。

仪仲年兄礼次：

顷接讣书，惊悉尊大人锦堂弃养，骇悼曷任！贤昆仲至性过人，自必逾常哀痛。阁下甫抵保阳，遽闻忧耗，见星行亟，陟岵悲深，尤难言喻。惟念尊大人明经著誉，州倅分猷，膺五色之鸾封，开八旬之鹤算。亲见贤昆仲科名济美，仕谱同登。既子舍之联辉，亦孙枝之竞秀。诸福胥备，夫何遗憾！尚冀节哀顺变，勿过毁伤，是所切祷！

国藩驻军临淮，未获躬申奠醊，谨具挽幛一悬，附寄衡州，想台从亦即回湘，即希察收。复言孝履，不备。

国藩顿首

679．复唁罗庭六月十四日

唁罗母丧。

庭尊兄年大人礼次：

接展讣书，惊悉年伯母太恭人示疾珂乡，归真瑶岛，骇愕曷任！素谂至孝性成，自必逾常哀痛。前此连天烽火，久阻扶鸠；今兹远道音书，遽悲陟屺。其为摧迫，尤难言喻。惟念太恭人钟礼郝法，孟训陶规。七十古稀，惟善人现寿者相；九重恩渥，有令子为文学臣。身膺翟茀之封，庭耀环瑜之彩。当四明之告警，虽尽室以播迁，而鸡犬不惊，松楸无恙，安居庐里，重乐升平。揆诸九原，似无遗憾。尚冀节哀顺变，勿过毁伤，是所切祷！

国藩羁迹戎行，未获躬亲奠醊，谨具薄赙，聊表寸忱，即希察收。专泐布唁孝履，敬问礼安。不备。

年愚弟曾国藩顿首

680．复唁熙德元六月十四日

唁熙父丧。

接奉讣函，惊悉尊甫挹云同年大人锦堂弃养，骇愕曷任！尊大人丰镐世家，科名济美。扬历中外二十余年，值秦陇之军兴，秉节麾而出镇，筹兵筹饷，缔造艰难。恢复名城，鞠躬尽瘁。方遂还朝之请，遽陨柱石之身。凡属同谱知交，畴不泫然出涕。矧在纯孝，摧迫如何！伏闻钦派贝勒奠醊，谕赐祭葬，予谥忠勤，典懋饰终，至优极渥。洵哀荣之胥备，无遗憾之可言。尚冀节哀顺变，勿过毁伤，勉迪前光，是所切祷！

国藩戎行羁迹，未获吊唁礼庐，谨具薄赙五十金，聊表寸忱，即希察收。顺问孝履，不备。

世愚弟曾国藩顿首

681．复何绍京 ⁽¹⁾ 六月十四日

奉命办捻，途中调派水陆诸军解雉河之围。赣、鄂、皖各军哗饷，未知所止。

子愚尊兄年大人阁下：

前接惠缄，俗缘碌碌，稍稽裁复。比维台祺嘉鬯，动履增绥，至为企慰。

昨冬贞翁惠过金陵，小住数旬，旋往润州。今春雅游沪渎，闻将由杭还湘。旅况清吉，足慰廑怀。竹报早经寄去。

国藩久厕戎行，略无裨补。兹复奉命督办捻匪，五月杪自金陵启程，拟驻徐州。及行抵清江，闻山东已无贼踪，逆股群萃皖北。调派水陆诸军分道援剿，而自率亲兵驶驻临淮。顷接前敌军报，连克圩寨，已解雉河之围。皖事就纾，仍当驻军彭城，以符初议。

自霆营京口溃变之后，江西、湖北、皖南各军纷纷哗饷，变端迭生，未知所止。劳人暮齿，精力日颓，艰巨再膺，昕夕惴惴。肃布一二。敬问台安。

年愚弟曾国藩顿首

————————————————————

(1)  何绍京，字子愚，湖南道州人。何绍基弟。道光十九年举人。以诗词、书法及鉴赏名于时。

682．复蒋彬蔚六月十四日

雉河之围已解。皖事就纾，仍当驻军彭城。赣、鄂、皖各军哗饷，何胜焦虑！

子良仁弟馆丈阁下：

金陵把晤，简亵为惭。顷接手书，猥蒙称谢，并以北征之役，吉词祓饰，弥增愧悚。比维使节元旋，恩承昼接，鸣朝阳之丹凤，迓温诏于紫鸾。引睇矞晖，企颂无量。

国藩精力日颓，不堪再任艰巨。而事会所乘，又不能〈不〉勉力支持。五月杪自金陵启程，拟驻徐州。及行抵清江，闻山东已无贼踪，逆股群萃皖北。调派水陆诸军分道援剿，而自率亲兵驶驻临淮。顷接前敌军报，连克圩寨，已解雉河之围。皖事就纾，仍当驻军彭城，以符初议。

自霆营金口溃变之后，江西、湖北、皖南各军纷纷哗饷。捻氛未靖，内讧迭生，何胜焦虑！莼卿以家累未能偕行，少荃宫保礼入幕中。知念附告。敬问台安。不备。

馆愚兄曾国藩顿首

683．复温葆琛 ⁽¹⁾ 六月十四日

奉命北征，途中调兵援皖，已解雉河之围。

明叔老前辈大人阁下：

军事倥偬，久疏音敬。闰月八日接诵惠书，掞张溢量，感怍交并。敬维勋福崇隆，履祺懋介。修一夔之礼乐，教胄宗潢；迓五凤之丝纶，承恩虞陛。詹言矞霭，企颂靡涯。

侍久践戎行，略无裨补。仰托朝廷威福，克复金陵。虽大难之粗平，愧抚绥之乏术。善后各务，措置乖方，无以慰珂乡之望。捻患方炽，又奉北征之命。五月杪自金陵启程，拟驻徐州，及行抵清江，闻山东已无贼踪，逆股群萃皖北。调派水陆诸军分道援剿，而自率亲兵驶驻临淮。顷接前敌军报，连克圩寨，已解雉河之围。皖事就纾，仍当驻军彭城，以符初议。智小谋大，精力日颓，艰巨久膺，弥增祗惕。令亲陈千总毓芝，因值卸篆以后，难谋位置。肃复。敬请台安。摹璧谦。不备。

馆侍晚生曾国藩顿首

————————————————————

(1)  温葆琛，字明叔，南京人。道光二年进士，咸、同二帝之师，授光禄大夫、太子少保。曾任户部侍郎。

684．加李鸿裔片六月十六日

淮水盛涨，各营南渡。

顷已于十三日移居陆营，而淮水盛涨，一片汪洋。各营盘皆筑堤捍水，犹不可恃，已将八营渡过南岸，老湘六营明日亦即南渡。国藩所住营址，尚高于水尺余，断难久居。沿淮水灾已成，临淮苦境异常，乃知昔日滨江行兵皆乐国也。

贱躯它无所苦，惟眼蒙日甚，舌端蹇涩，稍热则汗出如注。老态日增，时至则然，无足怪者。所至之处，老幼困踣，奄奄垂尽，山童地赤，诛求无已，实不忍睹耳！再问眉生仁弟台安。

685．复廷署六月十八日

雉河围解，皖事就松，入秋仍赴徐郡驻扎。

霞舫尊兄大人阁下：

闰月中浣，接展惠书，欣谂台从安抵浔阳，玉躬康胜。棠疆重憩，政以旧而告新；卉服咸宾，经柔远而能迩。引詹吉蔼，企颂良殷。

弟五月杪自金陵启程，拟驻徐州，及行抵袁浦，闻山东已无贼踪，逆股群萃皖北。檄调水陆诸军分道援剿，自率亲兵驶抵临淮。前敌诸将顷已报克圩寨，解雉河之围。皖事就松，入秋仍赴徐郡驻扎，筹办一切，以符初议。复颂台安。祗璧衔版。不备。

愚弟曾国藩顿首

686．复阎敬铭六月十八日

徐州马勇应就近酌撤。拟令色部应鄂中之调而留色专司训练。刘、魏步队未便遽遣。晋省协饷，已函告沈帅全解徐州。

丹初同年大人阁下：

本月初九泐布寸函，言刘、宋两君已抵敝营。顷接初七日环章，知申夫已到兖州，前月两次敝函均达台览。借谂兴居多福，硕画精勤，至为企慰。

前贼势全萃皖北，亟须马队以遏贼骑。而国将军来咨未将色都护接统之温部明晰开列，故有二十八日之奏。其留东之乌、达等部千三百余员名，寄谕饬挑数成赴皖。先经尊函商令全数南行，旋奉二十五日谕旨，饬弟与阁下体察，全数调皖，故又有三十日之咨函。嗣于雉河解围之后，接乌、春两总管报称该部已到亳州，计七百余员名，另起六百余员名留东。兹蒙示及，已饬达尔济等由兖来淮。此起之内，察哈尔兵虽止二百四十余名，俟续调之千名到来，可以归并一起。惟徐州马勇四百余名，内多新补之人，恐不得力，应如尊指，就近酌撤。托部改拨豫省，未知行抵何处。色部已入徐境，扎临涣集。官相奏调温、常等赴鄂，即指此起马队，盖未知新添色君统带也。顷色都护到临淮，接晤数次，人甚明练。鄙意或令该部应鄂中之调，而留色都护在此专司训练，悉如第一次惠函之议。是否有当，尚希裁示。

此次由兖南来之马队口分四千金，刘军二万金，分别发解，具纫舟谊。并蒙示拟两三月力可兼顾，仍于三万之外另筹解款，尤深感企。

刘、魏两营步队本令在徐遣撤，因其由徐来投临淮，未便遽遣，驱之为寇。改令暂驻长淮卫，试验两月，再定去留。鼎字营初八由德州拔行，目下想已全抵济宁。

晋省协敝处之饷，弟前次函复沈中丞，请其全解徐州，并经函告台端。兹晋省解国营万五千金，承饬交济宁州库，作为敝营协饷，诸费清神。即希派解徐郡，交张道弹收，以符初议。

捻踪入豫境归德一带，比檄刘省三移驻周家口，而令英西林八千人驻于颍州。国藩入秋仍当赴徐驻扎。目下淮水陡涨，柴草缺乏，殊为可虑。

复申夫一函，祈即转交。祗请台安。谨璧晚谦。不备。

年愚弟曾国藩顿首

687．复孙长绂六月十八日

春五营从缓议撤，郭、杨两军奉令援剿山东，不赴江西。雉河之围已解，拟入秋移驻徐州。

筱山尊兄大人阁下：

临淮军次接本月初二环章，知五月底敝函业已递到。闰月十四、二十八两次复书，计日亦当达览。借谂调派诸军分投防剿，筹办周妥，至为企慰。

饶局全厘悉解山内，并另拨银二万以济皖南眉急，前函曾为致谢。娄军饷项由江协发，春五营从缓议撤，应如尊指。峻山顷有禀来，亦议定暂不遣撤。该军自回江后，不但安帖无哗，且能制驭韩营。闻现在大塘铺、铁石口等处筑扎营垒，以扼龙安、长宁总路，亦似得力。

郭、杨两军本由闽入江协防，旋经闽中奏令援剿山东，业已航海到沪，不赴江西。然长宁本有铨营，又益以精毅万人、霆军二十四营，此外，会昌有平江营，南安有祥字营，老湘营尚在赣州，刘、朱、朱分扎吉、临，兵力极厚，制此败残之贼绰绰有余。

弟二十九日抵临淮关，前敌诸军迭次攻克贼圩，初三日遂解雉河集之围。赖、牛二逆由涡南，张、任二逆由涡北，分路窜遁，均入豫境，皖事已松。鄙人入秋仍移驻徐州筹办一切，以符初议。知关廑念，附以奉报。复问台安。祗缴谦版。不备。

愚弟曾国藩顿首

688．复赵烈文六月十八日

求索《仪礼图》初印本。高炉集克复，雉河营盘解围，皖事就纾。

惠甫仁弟阁下：

前劳文从远送，淮壖握别，依依殊难为怀。顷接手书，猥以一日之长见推，只增惭恧。净明心地，自是儒先教指。二氏虽亦明心，而释以御神为主，可静不可动；老以守气为主，能逸不能劳。明净略同，善用其明净之心则异。昔刘荫渠制军于咸丰十一年误听何人之言，谓敝处曾有密保之疏，忽欲换帖改称。国藩复书力辩其诬，请以广西所产之三七见贶而捐免“门生”二字。荫渠亦复书寄三七二斤，封面写云“捐缴三七若干，请饬局核明给奖”。敝处因将新帖璧还以代实收部照，不改称谓，仍为友朋如初。此事虽小，颇有逸趣。敢援斯例，请阁下惠我以皋文先生《仪礼图》之初印本，亦即捐免新称，饬局给奖。贤如子厚，不敢为众人之师；贵如卫青，亦岂无长揖之客？请存此义，留作一段佳话可也。国藩何足语此，直以久困兵间，时时返观内照，稍涤尘襟则有之耳。

国藩自邗沟别后，旋抵清江。闻皖南防军哗饷，皖北官军被围，日夕焦灼。檄调水陆各营驰援皖北，而自率亲兵驶驻临淮。沿途连遇顺风，稳渡洪湖。天气亦不甚热，间日得雨，体中粗适，堪以告慰。高炉集二十六克复，雉河营盘初三解围，皖事就纾。入秋仍驻徐州，以符初议。言战言守，数月后方有把握，未易遽求速效。劳人暮齿，艰巨再膺，不知何时始得脱此羁勒重理经生之业，稍增炳烛之明也。复问台安。

国藩顿首

689．复邹玉堂六月十八日

前敌已解雉河之围，祈移驾临淮面叙。

玉堂尊兄大人阁下：

梓乡判，瞬已七年。顷接手书，奖饰往事，只增惭恧。

文从于夏初东来，顷抵金陵，而鄙人于役北征，未获遽展良觌。

此次奉命督办捻匪，本拟驻军徐州。及行至清江，则山东已无贼踪，逆股群萃皖北。调派水陆诸军分道援剿，自率亲兵驶驻临淮。前敌军报迭克贼圩，遂解雉河之围，皖事已松。入秋仍赴徐郡驻扎，以符原议。目下尚须小住此间，即请移驾前来，以慰愿见之怀，由陆路到此，不过数日程也。复问台安。余俟面罄，不备。

愚弟曾国藩顿首

690．复李榕六月十八日

雉河解围，入秋即移驻徐郡。曹州应添劲旅，徐州马勇宜就近遣散。

申夫仁弟阁下：

接初五日手书，知已安抵兖州，履祺顺适，至以为慰。

国将军业已回京，无可接之交代。台从自可暂住泰安，夜上天门一宾出日，亦人生不可少之举也。潘琴轩初八由德州动身，望后当到济宁与阁下会晤矣。

雉河初三解围，贼匪一走陈州，一走颍州，尚无确实去向。陈镇国瑞现扎归德，英西林已往颍州。国藩入秋移驻徐郡，阁下可在济宁小住，回至徐州相见也。

丹初中丞励精讲武，纠吏禁虣，大有造于东人。官民兵三乱之说，颇似杂剧之“三怕”。天下中才多而贤才少，安所得不乱之官以弭兵民之乱？兰山长令、费孙王令，素闻其贤，此外更有佳吏否？

曹州伏莽尚多。该处为直、豫、苏三省交会，亦捻匪熟窜之路，应添劲旅。前咨东省拨防，顷闻曹南、单西之郭村及城武、定陶间之冉堌集，已经丹帅派十一营驻之，具臻周妥。协解此间月饷三万，前经复函订定。另有一咨，请将刘军所领四万全归闰五月分，于五万之数酌减一万，至六月以后，每月三万，不复请益。此次丹帅来信言两三月力可兼顾，拟于三万之外另为解款，尤深感企。

徐州马勇恐不得力，筹及就近遣散，极是极是。东勇五百人之营，月支银千八百两，每人仅二两六钱，柴草皆在其内，可谓最俭。然统领营官必须从丰，否则未必能战。幼泉言苏军章程每兵一名，日用柴四斤，铺宿之草不在其内，有马之草亦不在内。铭军勇夫万一千余人，日用柴草共八万斤，稍嫌其多，价钱二百千，每斤不过二文半。临淮则昂贵而且无草可买。济宁之小菜、酱菜甲于天下，请多买数种带回。至要！至要！复问台安。

国藩顿首

691．复莫友芝六月十八日

捻发相合，已成流寇，庶几以筑堤制水之法方可取胜。铁厂若得办成，人器并储，乃可自强。

子偲尊兄大人阁下：

临淮军次接展手书，知文从吉旋白下。出游数月甫还行窝，宜少燕息以资调摄。凉秋命驾访我彭城，或者羽服黄楼，重寻坡老之乐，亦一快也。

外间小视此捻，谓可蹙之于老巢，而平之于旦夕。诚能如此，宁非快事？捻酋万马奔突，剽悍异常。赖逆发股百战之余，诡诈百出。二贼相合，已成流寇，断无坐待官军合围之理。

此次雉河之役，援师略集，重围遽解。贼势未衰，分遁归、陈，计趋巩、洛。若官兵与之俱流，殆将着着落后，罢于奔命。鄙意于临淮、徐州、济宁、周家口四路安置重兵，以遏其冲；又搜查颍、凤、归、陈四属匪圩，以清其源；另练马步大支劲旅以为游击之师，庶几以堤之止，制水之流，或者渐有归宿。然次第办理，尚须时日，未可遽求速效也。

自金陵解缆以来，天气不甚炎热，颇足自存。近则伏暑蕴，舟中竟不可居。登岸入营，新息土窟，引足观战，想亦类此。入秋移驻徐州，当稍臻蔗境矣。雨生新购铁厂，竹儒来信亦曾言及，而不若来书之详。《周官·考工》，逻之《画记》，方此文笔，殆与颉颃。此举若得办成，更当师安南之武力，而不仅尚日本之巧工。人器并储，乃可自强耳。少荃宫保用人行政不改常度，而高掌远跖，治事精核，实鄙人所不逮。善征能得民心，堪为欣慰。惟闻大水破圩，公私交困之际，又当议蠲议赈，不知能耐此否？兵戈未息而凶岁洊臻，此天下之公患，非一人一家之厄也。诸惟心鉴。复问台安。

国藩顿首

692．复黄锡彤六月十八日

顷因北征，金陵善后不果。嘱撰谱序，可否请人代笔。雉河集已解围。

晓岱尊兄大人阁下：

春间两奉手书，并闱墨一本，一一领悉。比维望实日隆，起居佳胜为颂。本年会试，吾省公车到京者不上百人，中额几倍从前，亦一快事。

金陵善后事宜，无一可观，春间曾经朱侍御参劾。盖洪逆窃据十有余年，克复之后，公私扫地，办理无所借手。从事诸人又乏经纶草昧之才，以致房屋诸案胶葛尤多。入夏来头绪暂清，盗案亦少，适有北征之役，不获因端竟委，一解褚衣伍畴之傍。然拙性于殄愠之道，固素不深求也。

前承属撰谱序，尚未拟就。戎马倥偬，无须臾之闲得竭志意。近来精力衰惫，心绪不佳，事关谱牒，尤不敢率尔操觚。京师人文渊薮，台端即擅燕许手笔，可否代为一挥，末署贱名，尤为感赖。

弟自五月奉旨剿捻，初拟驻扎徐州。旋闻山东肃清，捻匪大股南窜皖境蒙、亳一带，改驻临淮，就近筹度。顷调各路援军陆续到齐，雉河集已于初三日解围。拟于七月内仍驻徐州。王舍亲封典五轴收讫，谢谢。复请台安。不具。

愚弟曾国藩顿首

693．复刘长佑六月十八日

剿办流寇，只能以静制动。待冬间黄河结冰，此间当派兵防守南岸。并拟于淮北招兵，训练成军，专作征捻之用。

荫渠仁弟大人阁下：

顷奉闰月十五日惠书，当即裁复。兹接初三日复函，具悉一切。比审荩劳益笃，起居佳胜，为慰为颂。

捻匪飘忽无常，已成流寇，若官军与之俱流，势将着着落后，疲于奔命。惟以有定之兵，制无定之贼，以堤之止，制水之流，或者渐有归宿。国藩先后筹捻两疏，分扎四省要地。前得阎中丞信，谓临淮至周家口相距七八百里，声息难通，与乔中丞商派英西林方伯驻扎颍州雉河，被围四十日。赖英部程文炳、史念祖等矢志苦守，效死勿去。刘省三一军月初由濉溪口进兵，攻破石弓山等处贼巢，初三日周盛波偕英军夹涡并进，连破十余贼垒，遂解雉河之围。其时正值阁下发书，何以预知解严？遥遥千里，乃能息息相通，可谓未卜先知矣。

承示河水每交冬令彻底成冰，诚有防不胜防之虑。鄙意黄河虽长，而可以津渡之处甚少，虽冰壮之时亦然。凡履冰而渡，例须先垫秫秆，继填土路，须二三日乃能集事，尚属易于防范。届时敝处徐州、济宁兵力必厚，可于南岸助防也。尊处既派重兵节节设防，疏密相间，已臻稳固。然鄙意以四方未定，西北之患方长，不但楚军人地不宜，即淮南之勇亦不能尽展其技。惟淮北之人专啖麦面，与北方风土相宜，若能练成一支劲旅，便可投之所向，无不如意。拟添募淮北人训练成军，未知果有裨于大局否？复请台安。敬璧大柬，诸惟心鉴。不具。

愚兄曾国藩顿首

694．复江长贵六月十八日

告军情及将官请恤诸事。

良臣尊兄大人阁下：

月前接展惠书，当即裁答。顷奉前月二十三日来翰，并准大咨，一一具悉。比维荩猷懋著，勋福骈臻为颂。

弟于前月杪行抵临淮，群捻悉萃蒙、亳。经各路援军迭次剿洗，先后攻破数十贼圩，军威稍为一振。拟俟料理就绪，七、八月间仍驻徐州，居中调度。苏游击等四员阵亡请恤，并江思山等拔补给委，俱照大咨办理，业已咨复冰案矣。复请台安。诸惟亮察，不备。

愚弟曾国藩顿首

695．复王正谊六月十八日

豫省昔年亏空，似可奏请一概豁免，豫勇口粮亦宜酌量增加。欲坚壁清野，必须官民一气乃为有益。

筱泉尊兄大人阁下：

顷奉闰五月二十五日惠书，猥以国藩奉命剿捻，吉辞祓饰，非所敢承。比维荩猷卓著，禔福懋臻为颂。

承示豫省粮赋漕税以及厘捐各项，每年应得五六百万金，而岁入乃不及三分之一，谓损下即以损上，良为名论。抽厘劝捐，一时权宜之计，办理得人，实有裨于军务，无甚损于民生。近来筹饷之路愈广，养兵之资愈绌，非所筹饷之不得其术，乃委员之不得其人。此天下之通病，非仅河南一省而已。

清查昔年之亏空，捐扣现任之廉俸，已为弊政。至无可捐扣，则又令另行筹银赔补官项，以致上下苟且，虐取百姓，此则各省所无。往时张凯章廉访并未到开归道任，豫省行文至敝处，令其解银赴豫，以补前任亏空，阅之深为骇叹。友人严仙舫先生曾任河南州县十余载，尝谓豫省亏空有日盛之势，无弥补之期，作《论豫省亏空书》数千言，至详且切，大致与阁下所论相符。弟在江西将摊捐亏空奏请一概豁免，河南似可仿照办理。否则大小官吏视河南为畏途，势必率一二自爱者而并趋贪污。江河日下，诚未知世变之所终极矣。

豫勇日食银一钱，马日食草料银五分，口粮太少，日用不敷，势必百弊丛生。似宜酌量增加，俾令衣食有资，而后可责以不扰民圩。兵不扰民，而后可责民圩以不抗官长，完纳丁赋。其论似迂，其效颇速。兵勇虽贱，亦人子也。彼负血肉之躯，正与吾辈同耳！饥寒之不免，而欲其争先死敌，秋毫无犯，此必不可得之数。今敝处拨刘军门大军驻扎周家口，河南即可省出万人之饷，匀加于他军。由少而增多，虽一钱人亦知感。刍荛之论，聊备采择。

圩寨间有赂贼求免之事，大抵迫于无可如何。目今欲办坚壁清野之法，必须官民一气，分别良莠，乃为有益。风行草偃，惟上所令。去其害马者，而众民之不愿为匪者，固尚多也。

雉河一军已于初三日解围。弟暂驻临淮，拟俟凉风到树，仍驻徐州，以符原议。复请台安。敬璧芳版。不宣。

愚弟曾国藩顿首

696．致李鸿章六月二十日

已面允刘铭传自练马队，其余各军只宜于旧队中挑选。

少泉宫保世仁弟大人阁下：

初九寄去一函，论省三军门及徽军等事，尚未接到复示。

省三来此小住三日，仍回临淮。临行请自练马队二营，已面允之。此外鼎、树、盛及湘勇则不令其自练，即于吉林、黑龙江、察哈尔等处三千马队中挑选而分拨之。幼泉及李恒清即日当至徐州经理此事。

淮水盛涨，所住之营，筑堤捍御，水高于内尺许。徽事务望速示，日内当发动也。余不一一。即问台安。不宣。

697．复李宗羲六月二十日

盐法败坏已久，少荃当能整顿一新。英、刘诸军均已调度扎定。

雨亭仁弟大人阁下：

十四日泐布复函。十五日接初五日惠书，具审台从于前月二十三日回抵广陵，政体绥和，凡百畅遂，至以为慰。

盐法坏败已久，鄙人初因军务倥偬，未暇措意。自克复九洑洲，江路通畅，原欲次第整饬，规复旧章，适有北伐之役，未获因端竟委。少荃宫保诸事练核，精力过人，极力整顿，当不独鹾政日有起色也。淮水盛涨，沿河两岸一片汪洋，居民转徙他方。里下河一带若无水患，钱漕厘捐诸项乃亦不致十分短绌。此系各军命脉所关，诵杜子美“忧国愿年丰”句，为之慨然！新开河工，是否蒇事？催运场盐赶赴瓜洲，饬令官委先期移瓜办理，极为妥协。

寄云制军顷有信来，言途中事甚悉。国藩于闰月二十二日自清江启行，寄帅旋即接踵而至，相去不过三日，可谓失之交臂。张、牛、赖、任各酋现窜陈、颍，此间已派英方伯驻扎颍郡，刘军门一军驻扎周家口矣。复请台安。附缴芳版。不宣。

国藩顿首

698．复朱兰六月二十日

雉河与义门集相继解围。徽、休两军哗饷，其部未撤之前，当应暂不按临徽郡。何案可结，不必深究。

久翁老前辈大人阁下：

初五日奉报一函，初十日接初五日手书，敬聆一是。即维禔躬康豫，杖履绥和为颂。

此间自攻克高楼张圩，军威顿振。初三日英军与周镇盛波夹涡并进，连破十余贼垒，遂解雉河之围。同时刘省三军门亦将石弓山等处贼巢次第攻克，豫军张、宋两镇亦解义门集之围。军情稍觉顺手，贼势仍未大挫。月初曾派水师分防颍州、三河尖等处，顷与乔鹤侪中丞面齐〔商〕，又饬英西林等驻扎颍郡一带，扼要防守。英部此次苦守四十日之程文炳、史念祖等仍留雉河老营。侍现在刊刻晓谕淮北被胁各圩告示，冀安反侧之心，且以解散捻匪党羽，使彼自相图杀。未审能如区区筹画否？

皖南诸军哗饷，月前已饬各台司筹拨十二万金，按营散发，刻间尚未十分安帖。将来拿办倡首之人，又恐互相煽诱，别生事变。徽、休两军未撤之前，应请使节暂不按临徽郡，敬以奉商。查首犯之檄，因统领唐镇未到，尚未遽发，仍祈阁下于公牍内托词。另考何处，不必遽行说明。

此间淮水暴涨，濒河民屋尽被水淹。敝营咫尺波涛，亦有其鱼之虑。惟贱躯畏热殊甚，今岁多雨作凉，殆与深秋无异，亦一快也。

何秩九官声素好，劫饷之案，侍与乔中丞来往各函，议定不参。既经获犯十余，此案当可结局，何必更令着赔，连累六民与？大君子多方佽助，容再与乔帅商之。十六日遣弁赍送贺万寿折，尊函业已附去。复请台安。摹璧晚谦。不具。

馆侍曾国藩顿首

699．复马新贻六月二十日

英部程、史二将苦守雉河四十余日，可嘉可悯。刘铭传气象不凡，盖在多礼堂、杨厚庵之间。

穀山尊兄大人阁下：

闰五月二十三日泐布复函，谅达台览。六月十四日接初三日惠书，具承一切。比维荩绩日隆，勋祺川至为颂。

弟于闰五月二十九日行抵临淮，连日东北风甚大，渡湖溯淮，舟行甚疾。日来大雨频仍，淮水盛涨，濒河民居悉在水中，沿淮两岸一片汪洋。弟现驻袁午帅旧营，水高于营尺许，日事筑堤。刘松山一军顷已移扎南岸。繁盛之区，百物荡尽，抚今追昔，真有对此茫茫、百感交集之慨。

刘省三一军，月初由濉溪口进兵，先后攻破石弓山、临涣集各处贼巢。周盛波自宿至蒙，屡有斩获。初三日同英西林夹涡并进，周攻其北，英攻其南，连破十余贼垒，遂解雉河之围。是役得力于援军者固多，而英部之程文炳、史念祖以饥罢之军，苦守四十余日，效死勿去，则尤可嘉可悯也。刘省三顷已来营，接谈数次，气象似在礼堂、厚庵之间，拟令其驻扎周家口。英西林现扎太和，拟令进驻颍州，与刘营相联络。又派张锦堂编修为临淮营务处，将添募淮北勇丁，庶几专食麦面，可至直隶、齐、豫，攸往咸宜。弟俟部署略定，仍当进驻徐州，以符初议。

蒋蔚亭中丞死事状察诵一过，乃知传闻之词与目击其事者，相去悬殊，容当与鹤侪中丞商定复奏，以副阁下谆嘱。龙井茶浙之佳品，因便乞惠寄少许，求其好，不求其多。此系不枉法赃，幸勿我吝也。复颂台安。诸惟心鉴，不具。

700．复李文森六月二十日

告淮北之军事布防。

恕皆尊兄大人阁下：

接十二日惠书，具悉种切。即审荩绩益勤，起居多祜为颂。前得阁下与小宋联衔一书，畅论兵事，因皖南之事，唐镇未到，不欲早为宣揭。顷始缕晰批发，以答盛意。

雉河解围后，张、任、牛、赖诸酋各率悍党，分窜陈、颍。顷与乔中丞商派英方伯驻扎颍郡，与临淮大营及周家口之刘军门一军，遥遥相应，互为犄角。又有黄军门之水师，分驶颍州、三河尖一带，左萦右拂，似可防其窜突。惟该逆万马奔突，剽悍异常，我军马队太少，刘、周各军虽屡破贼圩，所向风靡，而远来罢弊，劳苦殊甚，僧邸所遗之色、乌、托各起马队，亦复零星分拨，人病马阙，猝难倚以集事。论者多谓捻匪易剿，可以乘其未出皖境，聚而歼旃。鄙人智略短浅，殊觉茫无把握。

淮水盛涨，沿河两岸悉成泽国，居民大半转徙他方。刘松山及朱、张各营均已移扎南岸高埠。国藩所驻之营，宛在水中，筑堤捍御，时虞溃没。薪米阙乏，百物昂贵，诸用焦虑。幸天气尚不甚热，间时得雨，于贱体最为相宜。拟俟稍为料理，七月后仍当进驻徐州，以符原议。复颂台安。附璧芳版。不具。

愚弟曾国藩顿首

701．复陈庆溥六月二十日

略告淮北军情与水患。

惺泉尊兄大人阁下：

十七日接初九惠书，并课卷三十本，一一具悉。借谂政祺日懋，福体绥和为颂。

此间自雉河解围后，任、赖、张、牛各酋一窜颍、太，一窜归属柘城一带。军威为之一振，贼势却未大衰。顷派刘省三军门驻扎周家口，又与乔中丞商派英方伯驻扎颍郡，与周家口、临淮两军遥为犄角。国藩拟俟七、八月间仍驻徐州，以符原议。淮水陡涨，濒河居民悉在水中。水高于营尺许，时虞溃没。薪米阙如，可胜焦灼！

闽省现已肃清，道途无虞，廖师奠仪、函件当易觅便寄去。课卷清真可诵，去取惬当，费心之至。附函寄还，尚祈鉴收。复请台安。统维亮察，不具。

馆愚弟曾国藩顿首

702．复唐景皋六月二十日

军情始松，而淮水陡涨，为患甚重。庐郡要区，不可轻离。

鹤九仁弟阁下：

接十一日惠书，具悉一切。

国藩此次奉命剿捻，初奏以徐州为老营。嗣因山东无贼，淮北吃紧，移驻临淮，就近调度。雉河一军，幸于初三日解围，军威为之一振。贼势尚未大挫，张、任、牛、赖各酋分窜陈、颍。此间前派陈国瑞驻扎归德，豫省张、宋各军，亦已由皖调回。国藩复派刘省三军门驻扎周家口，英方伯驻扎颍郡，或可驱之西去，不再来皖。俟天气稍凉，仍驻徐以符原议。淮水盛涨，沿河两岸一片汪洋，水高于营盘者尺余。薪米阙乏，百物腾贵，诸用焦闷。庐郡剧要之区，比又添募新营，诸费区画。台从不必来临，以重职守。今年并未毒热，体中粗适，附告一慰。复颂台安。顺璧芳版。不具。

国藩顿首

703．复欧阳兆熊六月二十日

淮水暴涨，薪米阙乏。饱阅世变，只增感怆。

晓岑仁兄大人阁下：

十九日接初十手书，具承一切。近想兴居纳祜，即事多欣为颂。

此间自雉河解围后，军势为之一振。赖文光、牛洪窜至归德所属柘城一带，张总愚、任柱窜至颍、太，经英方伯所部驱之出境。现派刘省三军门驻扎周家口，又与乔中丞商派英军驻扎颍郡，与临淮一军互相犄角。日来天气凉爽，体中粗适。惟淮水暴涨，濒淮民居，悉在水中。水高于营盘尺许，日事筑堤，时虞溃没。刘松山及朱、张各军，现已移扎南岸。薪米阙乏，诸用焦闷。弟拟七月间仍驻徐州，料理马队事宜。

鄙人去后，金陵诸君子或投笔相从，或仕宦而之他方，尊况遂尔岑寂。莫偲兄信来，亦有风流云散之慨。聚散无常，从古以然。年来饱阅世变，觉身世之盛衰，名誉之隆替，朋旧之离合，爱憎之薄厚，皆若有冥冥者暗为尸之。乃知“不信书，信运气”二语，实将来铭文中必不可少之句也。

船山书将次刊遍，刷印或在金陵，或在扬州，俱听卓裁。去岁托刘韫斋抄件，接其复信，云近日当可寄出。少荃宫保诸事精练，魄力过人，整饬鹾务，自当日有起色。台从如果驻扬局，令孙东来，当以挈眷为妥。少年远离家室，恐其易逾闲检也。复请台安。诸惟心鉴，不宣。

愚弟曾国藩顿首

704．加李鸿章片六月二十一日

徽军当拿办首犯，东坝防军不必进驻旌德。拟另委皖南道改驻芜湖。

昨夕一函未发，二更时接十七日惠书并折件、谕旨各件。至哉斯言，足以间执利口，而为任事者吐气矣！谕旨亦平允畅达。惟末世气象丑正恶直，波澜撞激，仍有寻隙报复之虑。苟非极有关系，如粪桶捐四千万之类，断不能不动色相争。此外少有违言，即可置之不问。德门兄弟棨戟功业，烜赫高朋之家，鬼神亦忌。总宜处处多留余地，以延无穷之祜。

徽军给饷遣撤，不办一人，后患方长。拿办首犯，则变速而祸小，否则变迟而祸恐更大。

东坝防军进驻旌德，殊可不必。只要守住金陵、安庆、南昌，他处且可听其蹂躏。未反之前，不能在在先设防兵。惟炼渠、勉亭所筹巨款不可先发，即可严檄止之。若欠饷全清而更叛，则尤不值矣炼渠不应出票，不应驻婺。鄙意拟将炼渠撤省听参另委意中有人否？带兵者更好。皖南道改驻芜湖，将唐义谟及张禀所指营官之劣者拿问，而另檄金、唐每营交出刁勇二人。如以为可，务祈迅速回示即发也。

密件亦悉，仲帅所荐者，亦非当意之选。再问台安。

705．复常孺六月二十二日

征捻诸军虽迭有胜仗，但一时尚难收拾干净。霆营叛卒想不碍事。雪琴患病，当劝其认真调养。

仪庵仁弟亲家阁下：

六月二十日接五月初四日手书，具悉一切。比维潭第凝禧，起居佳胜为颂。

国藩自五月奉旨，前赴山东剿捻，初奏以徐州为老营，行至清江，而山东已无贼踪。捻匪大股群萃淮北，皖事吃紧，遂于闰月二十二日由清江驰赴临淮，就近调度。幸各路援师陆续到齐，先后攻克贼圩数十所，遂解雉河集之围，军威稍振。刻下捻匪分窜陈、颍，猝难收拾。国藩拟俟料理就绪，仍驻徐州，以符原议。春间金陵一带雨水亦稀，现在淮水盛涨，沿河民屋，尽被水淹。闻金陵、苏、浙俱有水灾，未审湘省六月来情形何如？

霆营叛卒屡经官军击败，仅余千数百人，求入粤匪队内，又不见纳于汪、李等酋，想不碍事。雪琴宫保旧有咯血症，近来怕热畏寒，体气远不如昔。昨在安庆省城，大病虽已就痊可，而从此恐不能如往时之壮健。十年苦辛，虽金石亦当销铄，不可不劝其认真调养也。复颂台安。不具。

706．复蒋嘉棫六月二十二日

告抚恤邵懿辰家事宜。雉河逸捻尚无定向，淮水盛涨，薪米阙如，焦灼何已！

莼卿仁弟阁下：

顷接十四日手书，欣谂文从自珂乡返棹，已抵江宁，兴居百适，至以为慰。

位西朴学通儒，笃行君子，身徇杭城之难，既无从觅获忠骸，而子龄又遽夭逝，天道殊不可知，实堪闵恻。已命大小儿致赙其家，并告粮台自鄙人启行以后，照旧支给薪水之资。并语潘伊卿，如须补札，亦日内饬行该台也。

钟书舫观察业经张侍御观钧奏请交国藩差委，此间于闰月三十日接奉寄谕允准，不知庄方伯与钟君果来此否？

所拟山东军务六策，暂存备览。彭芍亭京卿原信寄缴察收。

雉河解围后，贼踪一走陈州，一走颍州，尚无定向。比令刘省三驻周家口，英西林驻颍州。鄙人入秋仍驻徐州，以符初议。

淮水盛涨，环垒汪洋，筑堤捍卫，或可免泛滥之患。暴雨连日不止，薪米阙如，百物昂贵。闻江安各属大水破圩，又将议蠲议振。兵戈未息而淫潦为灾，子黎何堪此厄，焦灼何已！复问台安。

国藩顿首

707．致阎敬铭六月二十二日

淮流盛涨，驿路阻水，不能遽赴徐郡。杨子厚祈为推爱惠荐。

丹初仁兄同年大人阁下：

十八奉复寸函，附寄申夫一信，亮尘朗鉴。

刘省三由临淮回防，因饬令拔驻周家口。英西林初八、九、十等日在颍州剿贼，连获小胜。陈、颍各贼去向尚无确耗。

此间淮流盛涨，浸没民居无数。环垒汪洋，日啮堤埂，抢筑捍卫，差免泛滥。驿路阻水，恐不能遽赴徐郡，曷胜焦灼！

敝同年杨子厚太守由词馆出守凤阳，改简回籍。昨来此晤叙多日，知在东省主讲，岁入馆谷仅百余金，清苦异常。幸隶仁帡之下，伏祈推爱，惠荐明年书院一席，或济南、武定等处，择其束脩较丰者预为位置，实深感荷。适馆授衣，夙仰司徒好贤之雅；择珉弃瑁，敢诵昌黎荐士之诗。诸惟心鉴。敬请台安。不备。

年愚弟曾国藩顿首

708．复乔松年六月二十二日

江、皖各属大水破圩，各营柴米缺乏。近日京报，祈借一阅。

鹤侪尊兄大人阁下：

日前台从辱临，获展良觌。别后移住营中，淮流日涨，防水甚于防兵。顷接手书，知寿州亦有水警。大纛元旋，兴居多祜为颂。

闻江、皖各属大水破圩，公私交困之际，又当议蠲议赈，兵戈未息而凶岁洊臻，天意殊不可测。此间水若不退，各营柴米均虞缺乏，实深焦灼！

北窜之贼至归德者，闻初八围柘城，初九到鹿邑；南窜之贼至太和者，经西林连战获胜，驱之出境，不知日来情形又复何似？

乌总管马队归敝处粮台发饷，业经批准，比已发银二千两交来弁领去矣。康锦文军饷之旨，未交国藩核议。雉河解围一折，计日亦当奉到批旨。

闻瑞芝翁、罗椒生星轺西指，不知果赴何省，查办何事，尊处近有京报否？祈借一阅。专此布复。敬请台安。不备。

年愚弟曾国藩顿首

709．复程桓生六月二十二日

销市淡月军饷倘有不敷，应禀商筱泉饬湘局协发，旺月盈余则解往金陵。皖南闹饷一案，欠饷全给，但须每营交出倡首滋事者二人。金口叛卒不足为虑。雉河集解围，逸匪尚无确实去向。淮水陡涨，柴草缺乏。

尚斋仁弟阁下：

十九日接初八手书，知西岸销市闰月颇旺，刘、朱、朱三军六月分已发满饷，良慰鄙怀。

此后销市旺否无定。若遇淡月，盐厘所入，除划出雪琴应分之成及姑塘关税外，概发该三军满饷，尚恐不敷，仍应禀商筱泉中丞饬湘局协发。如系旺月发全饷外果有盈余，解往金陵，听少荃宫保酌拨。

国藩前在清江曾办一咨，开列饷项出入清册，与少荃交代清楚。盖后此北征新饷请其解济，前此各军旧饷请其理落，鄙人既卸督篆，即不复揽利权，一切请少荃主持。抄册札行贵处，想已接到，请均照册办理。

皖南闹饷一案，朱部粗已安帖，唐营情节最为可恶。顷闻金勇多人在徽郡试院与唐勇会饮，唐部之罗、杨，金部之龙姓互相争长，尤属不成事体。逸亭早已回营。桂生前月十八自湘起程。俟其到徽，各将倡首之人交出，痛绳以法，再议留撤。

此间所拨十二万两，唐、金共得八万。小宋所拨二万五千，是否在此八万之内，孙中丞所拨二万及饶局全厘，是否即在来函所云八万之内，尚未深悉。炼渠又禀，马中丞借屯溪浙盐引销局四千余金，又在徽郡五属茶厘丁地项下，歙、休、祁、黟约十万，婺源约独十万，纷纷罗掘，总计已在四十万以外。若六邑再办捐输，何以堪此扰累？若各军皆如此哗闹，遂得全饷滚滚而去，遂得遣撤扬扬而去，则处处皆将闹饷，何以弹压？鄙意欠饷自应全给，但须将倡首滋事者每营交出二人，乃可发饷遣撤。江西之银，如有未解及在途者，请禀商筱山兄即行截留，切弗再解徽、婺。

金口叛卒之入粤者，迭经官军民围击败，所剩无几，汪逆亦不肯收与合股。汪、李尚居镇平，虽与江境密迩，而长宁本有铨营，又益以精毅万人、霆军二十余营。此外，会昌有平江营，南安有祥营，老湘营在赣州，刘、朱、朱分扎吉、临，兵力极厚，制此败残之贼，绰绰有余。

国藩抵临淮后，前敌援军齐集，迭克贼圩，初三日遂解雉河集之围。贼匪一走陈州，一走颍州，尚无确实去向。俟皖事大定，鄙人入秋仍移驻徐州，以符初议。

旬日间淮水陡涨，柴草缺乏。营外筑堤防水，劳于防兵，殊深焦灼！复问台安。

国藩顿首

710．复周学濬六月二十二日

缕析隐忧及剿捻计划。

缦云仁弟大人阁下：

别后瞬将两月，企想良殷。顷接惠缄，敬审侍福康愉，兴居佳胜，循陔多暇，纂述崇闳，至以为慰。令侄胪传之后，邮报参差。比悉观政选曹，太夫人闻之，喜可知已。

频年以来，晨夕接对，儿辈幸坐春风，诸叨教益。方以简亵为惭，乃蒙来书叙积岁之周旋，推一日之雅故，情挚语重，愧不敢任。

国藩此次北征，疏称万难迅速。外间微有规讽之词，尊函转以持重为劝，贶我良多。吏事与兵事相为枢纽，固宜慎择仓、扁，医此疮痍，不特善后之要图，实即目前之急务。惟近日变材殊乏满意之选，豫、东等省又非尸祝所敢代治。且杞人之隐优〔忧〕者尚有数端：桑土方彻而风雨已摇，则忧在根本；日月事新而浮云或滓，则忧在言路；回山倒海之苦功，不旋踵而弃若土苴，讲学谈道之君子，临淮大事而视若儿戏，则忧在公道之不明。至于财用之虚枵，民情之浮动，勇丁之哗噪，岛夷之诡谲深悍，又其显然易见者。静观时局，岂胜长虑！

皖中近事，雉河之围已解而贼势未衰，分遁陈、颍，计窥巩、洛，已成流寇。若官兵与之俱流，着着落后，又将罢于奔命。现于临淮、徐州、济宁、周家口四路安置重兵以遏其冲，搜查颍、凤、归、陈四属匪圩以清其源，另练马步大支劲旅以为游击之师。次第布置，规模略具。征镇各有专责，军务庶有归宿。未知果能符斯愿否？

贱体近年畏暑弥甚。自金陵解缆以来，天时多雨，不甚炎热，稍足自存。望前数日，伏暑温，舟居不复可耐。登岸入营，有似新息土窟，曳足观战。而淮流盛涨，环垒汪洋，筑提〔堤〕捍御，时虞溃决。江安滨水各属，洚洞告儆。兵戈未息而凶岁洊臻，天意殊不可测。闻珂乡亦有水厄，几同道光季年。此则天下之公患，非独一方之私忧。读大撰《苦雨叹》，仁人之心，才人之笔，一唱三叹，弦外尚有遗音，倾佩曷已！

《诗序》“木榻生幕中”，无能知其出处者，便祈惠示，以广孤陋。世兄书法秀整，将来玉版朱阑，妙工院体，蓬山接武，拭目俟之。复问台安。诸惟心鉴。

国藩顿首

711．复陈方坦六月二十六日

瓜洲河工已竣，业饬盐运各官先期移彼办公。雉河逸捻已分窜许、沈一带。

筱浦尊兄阁下：

十四日递去复函，续接初六、十六两次惠书，知西岸省、吴两局销数颇旺，鄂岸亦较前略胜，为之一慰。

湘、鄂两岸盐色按场定价，各岸春秋二纲定期加引起票，已认之引，先纳一两之厘，具见变通尽利。此间饷项交代一咨，盐款之下少除提涨牌价，官贴场商一半，即烦添入卷内。

瓜洲河工已竣，十九日改道。雨亭来信，口岸运盐十五日截止，催运场盐赶赴瓜洲。业饬栈委、栈商及南掣批验各官先期移瓜，房屋赶办不及，暂住舟中办公。下游欲设扬栈之意，可以息矣。

雉河解围后，贼趋陈、颍。陈州之股已过扶沟、鄢陵，扰及许州；颍郡之股经皖军驱之出境，窜往沈丘一带。

鄙人十三日移居陆营。淮水盛涨，高于营内尺许，筑提〔堤〕捍卫，时虞溃决。日来水势渐退，俟七月中旬即当移驻徐州。闻珂乡亦有水患。兵变之后，荒岁洊臻，天意殊不可测也。复问台安。

国藩顿首

712．复李鹤章六月二十六日

雉河解围，四路重镇之局可以办成。皖南恐有兵变，松勋、开奇二军不宜北渡。拟七月初移驻徐郡。

季泉世仁弟阁下：

清江别后，瞬已匝月。接十七日手书，知台旆回抵金陵，换坐飞轮到皖，贵恙渐就痊愈，精神尚未复元，至为系念。

临淮南岸朱圩房屋无多，北岸袁营旧址略加改葺，已于十三日移居营中。淮水盛涨，一片汪洋。刘、张、朱等营渡扎南岸，鄙人与罗茂堂尚在北岸。营外之水高于墙内尺许，筑堤捍卫，时虞溃决。日来水势渐落，蚋蠓又多。贱体他无所苦，惟眼蒙日甚，舌端蹇涩。诸务猬集，安能节劳耶？

雉河解围，乃刘、周之威棱与程、史等之坚守。从此四路设立重镇之局，可以办成。琴轩在济宁，振轩在徐州，张锦堂在临淮，各综理营务处，即提调米粮军火事件，惟周家口尚少提调大员。省三来此小住三日，即回临涣。临行请自练马队二营，已面许之。令即移驻周家口，休息一两月再言战事。目下豫省有急，除归、陈两府外，亦不能遽令往援也。

贼自雉河解围后，分窜陈、颍。窜陈之股已过扶沟、鄢陵，扰及许州；窜颍之股，由太和窜往沈丘一带，去皖界尚不甚远。吴道毓芬之弟新募千人留防庐郡，益臻稳固。松勋、开奇诸军，少荃亦拟拨令助剿，不知何时能来。鄙意皖南恐有兵变，二军暂不宜北渡。

阁下言马队须以步队为体，马队不以冲突为奇，兵将须一手练出等语，确是名论，与掘〔拙〕见针芥相符。郑板桥诗云：“隔靴搔痒赞可厌，入木三分骂亦佳。”阁下论兵，可谓句句入木三分矣，时贤殆无及此。秋凉病痊，尚望迅速来营，至祷！至祷！

李恒清于二十三日赴徐州，幼泉二十五日起程。国藩俟将皖事稍稍布置，七月初旬亦即移驻徐郡。九舍弟顷奉谕旨，简拔晋抚，附以奉报。复问台安。

国藩顿首

713．复万启琛六月二十六日

扬台旧欠黄、龚营饷已经办妥，七月甘饷仍需如额解给。皖北已无贼踪，豫省又纷纷告警。

篪轩仁弟大人阁下：

接十九日手书，欣悉贵体外感全退，旧恙尚未霍然，良用驰系。少仲暂代薇篆，阁下得以安心静养，两月之后，如果玉躬康胜，似不必坚意引退也。

扬台旧欠黄、龚营饷五千两，漕帅已在五河盐款划收，拟于各属欠解扬台二、三两年钱粮款下提还。金陵粮台稍宽时日，业于公牍批准，亦前信所谓“展字诀”矣。甘饷六月分知已解去。转瞬七月，仍嘱雨亭、少仲如期如额交彭委员解甘为要。

国藩十三日移居陆营。淮水盛涨，高于垒内尺许，筑堤捍卫，时虞溃决。日来水势渐退，蚋蠓成阵，殊为可厌。

颍州之贼，经西林等军击逐出境，皖北已无贼踪，豫省又纷纷告警。鄙人出月初旬仍驻军徐州，料简一切。

九舍弟顷奉谕旨简授晋抚，闰月初六至十四日曾经大病一次，不知近日全愈否？知念附告。复问台安。

国藩顿首

714．复官文六月二十六日

告北征行程与前敌军情部署。自金口之变以后，驻襄阳、英山等军亦相继哗变。雪琴所拟《长江水师章程》，尚须斟酌核改。

秀峰宫太保爵中堂大公祖阁下：

月前接诵环章，猥以北征之役辱蒙奖饰，感怍交并。比维禔福绥愉，庞祺川至，企慰无穷。

国藩精力衰颓，实不堪再膺艰巨。而贤王星陨，狂寇鸱张，谕旨谆切责令讨贼，不能不勉力支持。自维德薄能鲜，断不敢与邸帅齐衡。业经三次疏辞节制，未邀俞允，弥深祗惧！

五月杪自金陵启行，拟驻徐州，及抵清江，闻山东已无贼踪，逆股全萃皖北。调派水陆分投援剿，而自率亲兵驻扎临淮。前敌诸将迭克圩寨，遂解雉河之围。张、赖等酋忽分忽合，踵窜豫境，有窥伺巩、洛之意，或不复觊觎鄂边。尊处派杨飞熊赴东，姜玉顺援豫，御之境外，较之近防，当更有把握。敝处亦于豫之周家口、皖之临淮、齐之济宁、苏之徐州四处各驻重兵以遏其冲，次第布置。规模略具，尚须亲驻徐州，简练马步大支劲旅以为游击之师。即当启程前往，以符初议。

春霆尚未有东下确信，金口叛卒在湘东已受大创。续接各路军报，该卒由湘入粤，沿途经民团击败，无几存者。投入发股，又不为所纳，当不复虑其蔓延。自金口之变以后，襄阳之蒋军，英山之何军，江西之韩军，皖南之朱、金、唐等军，相继哗噪，何胜焦灼！

雪琴所拟长江水师章程，顷于洪泽湖中细核一遍。船与官皆嫌太多，尚须斟酌核改，七月方能出奏，咨达冰案。

九舍弟蒙恩简授晋抚，闻其新病已就痊愈，旧证尚未复元，不知能应诏北上否？附布一二。敬请台安。诸惟崇鉴，不备。

治愚弟曾国藩顿首

715．复庞际云六月二十六日

告豫皖军情，询捐局存银。

省三仁弟馆丈阁下：

接十八日手书，借审尊体偶患腹疾，旋占勿药之喜，至以为慰。

贼自雉河解围后，分股狂奔。张总愚、任柱等股由西北窜入豫省之柘、太、鄢、许、洧川、尉氏等处，将入巩、洛。赖文光、牛洪等股由西南太和一带窜入豫之沈、项等处，渐逼汝、光。张、任各逆，吴中丞有谭、陈、张、宋诸军追逐驰击，当可日去日远。赖、牛各逆，此间虽派英西林驻扎颍郡，刘军门驰赴周家口一带，而刘军转战数月，劳苦殊甚，日内难遽到防，恐将学孔之“不保其往”，孟之“往者不追”也。金陵苦雨，顷得缦云信，言苏浙亦有水灾。此间淮水盛涨，沿河民居，悉在水中。敝营咫尺波涛，日事筑堤。二三日来，始减退三四寸。定于七月中旬，进驻徐州。

考棚尚有余金，足见学使诸从节省。局中月支万金，亦不为多，惟善后捐局，经敝处迭提多金，不知尚能源源解至省局否？深以为念。复颂台安。不具。

国藩顿首

716．复朱兰六月二十六日

告豫鲁军情及金、唐各军之处置。

久翁老前辈大人阁下：

二十三日接十八日手书，知初六日奉报一缄，已达台览。比想尔日起居康胜为颂。

捻匪自雉河解围后，分股狂奔。任柱、张总愚等股由亳州西北一路阑入豫疆，现已窜过柘城、太康、扶沟、鄢陵、许州等处，盘旋于洧川、尉氏境内，有西窜三秦之说。吴少村中丞已将张曜、宋庆各军调回，又派兵严守虎牢，当不致于决裂。其牛洪、赖文光等股，由颍、太窜至豫之沈丘。侍顷与乔中丞商派英方伯驻扎颍郡，又饬刘省三驰赴周家口，相机剿办。西路兵力较厚，当可驱之出境，不再来皖。

皖南金、唐各军，侍拟惩办后再行撤遣。前函请星轺暂缓赴徽，想已接到。豹岑已为少荃宫保召去，不知可回皖否？折弁递万寿折后，当以七月底回临。椒生大农与芝生协揆同奉西使之命，不审果指何方？查办何事？肃泐布复。敬请台安。摹璧晚谦。不具。

馆侍曾国藩顿首

717．复乔松年六月二十六日

俟张锦堂到，即拟移驻徐州。颍捻西窜，许州之捻已逐至尉氏。

鹤侪尊兄年大人阁下：

二十二日泐复一函，二十三接到二十日手书，以使星西迈见示，并知安庐新道已放陈心泉。此间未得邸抄，见闻殊觉僻陋。

雉河解围一折，昨日接奉寄谕，以贼匪由皖入豫，国藩拟驻徐州，鞭长莫及等因，现在四路置兵，规模略具，大支马步游击之师尚未简练，不敢遽言远略。鄙意俟张锦堂太史到此，布置临淮守御各务，即须移驻徐州。不但欲符初议，实以各路骑兵先后到徐，或撤或留，或分或并，必应在彼处经画一切也。

西林所追之捻，闻由沈丘走沙河北岸槐店等处西窜。张镇所追之捻，闻由柘城、淮宁、太康窜过扶沟、鄢陵，扰及许州，豫军已由太康追至尉氏矣。

弟到淮后，尚未发报。此后若有军情章疏，自必抄稿奉咨。

九舍弟蒙恩简授晋抚，闻其病虽已渐愈，精神尚未复元，不知果能应诏北上否？附布一二。敬请台安。不备。

年愚弟曾国藩顿首

718．复吴棠六月二十六日

皖北已无捻踪，俟淮涨稍退，即移扎徐郡。告陈国瑞近况。

仲仙尊兄大人阁下：

两奉惠书并毛寄翁信，敬悉一切。

国藩二十九日抵临淮关，初三雉河解围，贼股分窜陈、颍。窜陈之股，闻由淮宁、太康过扶沟、鄢陵，扰及许州；窜颍之股，经英西林等驱之出境，踵窜豫之沈丘，皖北已无贼踪。陈庆云适奉毋庸赴皖之旨，尚在归德。少村中丞檄令该镇由北路睢州一带追剿北股，不知赶得上否？此间檄刘省三由淮涣进驻周家口，亦可助豫军声势。现在四路驻兵规模略具，马步大支游击之师尚未简练成军，遽难远剿。俟淮涨稍退，驿路无水，国藩即移扎徐郡，料简一切。已先令李幼泉、李恒清赴徐经理马队营务矣。

阅陈镇禀尊处稿件，词意驯谨。敝处亦屡接来禀，尚无桀骜之气。欲劝试之，俾成证果。

有一长批抄咨冰案，不知药方是否对症，果能去其外邪扶其元气否？亮蒙鉴照。复请台安。不备。

愚弟曾国藩顿首

719．加庞际云片六月二十七日

经手事件太多且巨，断不能再接地方之篆。

来示以敝疏之意决将引退，情见乎辞，此志蓄之已久。惟经手事件太多且巨，有不得一一自由者。但断不再接地方之篆，可以自作主张。至军务何日谢事，则尚须相时审幾也。知注附陈。又手启。

720．复尹耕云六月二十七日

略陈史书所载之不实。缕告分兵驻扎四省与坐镇临淮之由。

杏农仁弟阁下：

两接惠书，援古证今，陈义甚高。细绎尊指，大约谓临淮非扼要之区，分兵驻扎四省，不如驻于近贼之一路，尤于兵贵神速之义再三致意，勤勤启迪，所以惠我者良厚。惟其中有与愚见稍异者，不能不略陈固陋，以资参究。

来示引亚夫委梁故事。吴楚反时，条侯知梁孝王足以抗贼，故聊委之以挫贼之锐。使委之而梁竟破，则贼踞名城，凶焰骤长，盗粮顿富，天下事将不可知，尚何破寇之有？雉河虽属蕞尔之区，而既有英部八千坚守其中，断无不救之理。若谓饷道不可不通，而贼围不必遽解，是犹医瘟疫者，谓但求吃饭之照常，却不欲壮热之遽退，且须酌留此次之壮热，借以攻治多年之旧病，有是理乎？国藩久处兵间，虽薄立功绩，而自问所办皆极拙极钝之事，于“神速”二字几乎相背。即于古人论兵成法，亦千百中而无什一之合。私心既深自愧叹，又因此颇疑古人之书皆事装饰成文，而不可尽信。敝部如塔、罗、李、鲍，外间有文人叙其战绩，已与当时实事迥不相符，窃疑古书亦复尔尔。儒者纪兵事，以迁史为最善，迁史以《淮阴传》为最详，其中如木罂渡河、沙囊壅潍，国藩颇疑其并无是事。今临晋之黄河尚在，果木罂所能渡乎？沙囊堵水，溢漏如故，断不能顷刻而成堰。水大则不能忽堵忽决，水小则决之而无损于敌。以物理推之，迁书尚可疑如此，则此外诸史叙述兵事，其与当年实迹相合者盖寡矣。因来示谆谆启告，聊述近所抱愧与素所蓄疑者以相质证，幸无惜反复商论，匡我不逮。

改驻临淮，不过就近调度，遮蔽淮南庐、滁各属，初无他意。阁下深以为疑，则亦失之太拘。

捻匪万马奔突，飘忽异常，雉河围解之后，分为两路西窜。敝处拟以步队分扎四处，规模粗定，马队则尚未经画就绪。无一骑可供追剿之用，良以为歉。诸希心照。复颂台安。不具。

国藩顿首

721．复刘秉璋六月二十七日

晓谕霆军告示风气一开，鄂、赣、皖各军纷纷哗噪，可胜愧愤。皖捻窜豫，已饬刘铭传扼扎周家口。

仲良仁弟馆丈阁下：

六月既望接展惠书，猥以北征之役备叨藻饰，感怍曷任！借谂台旆留镇苏、松，宣勤兰锜，荩劳益笃，倾颂靡涯。

晓谕霆军告示，过蒙称赞。当五月初作告示之时，但虑娄部之回江索饷，不知其由上杭到赣安帖无哗也；但虑金口叛卒之逼犯章门，不知其由袁、萍而窜湘也。入湘之后，渐有陆续归正领银而去者，大股均经湘军击败遁往粤边，欲合发逆，不为汪、李所纳，谅亦不能为患。惟此风一开，而湖北、江西、皖南各军纷纷哗噪，可胜愧愤！

国藩此次北行，拟驻徐州，及抵清江，则山东无贼，皖北告警。蒙、亳、颍、宿一片寇氛，珂乡一带亦虞震动。调派水陆诸军分道援剿，自率亲兵驶驻临淮。刘、周等部迭克圩寨，遂解雉河之围。贼股踵窜入豫，已饬刘省三扼扎周家口。鄙人出月仍驻徐州，以符初议。复问台安。

国藩顿首

顷又作办捻告示一件，附寄台览，不知果有裨益否？其中不妥之处，尚求指示。曹广泽现回营否？并乞见告。又启。

722．复靳方锜六月二十七日

雉河之围已解，征镇亦已规模略具。拟出月初旬仍驻徐州。

少仲尊兄大人阁下：

临淮军次接展惠书，藻采缤纷，词华工秀，愧感交并！就谂荣摄薇垣，勋祺懋介，以精勤之素著，卜恩命之弥隆，企慰曷已！

此间近事，雉河之围已解，贼势未衰，分遁归、陈，计窥巩、洛，已成流寇。若官兵与之俱流、又将罢于奔命。现于临淮、徐州、济宁、周家口四路安置重兵以遏其冲，搜查颍、凤、归、陈四路匪圩以清其源，另练马步大支劲旅以为游击之师。次第布置，规模略具。征镇各有专责，军务庶有归宿。未知果能符斯愿否？

贱体素畏酷暑，自金陵解缆以来，天时多雨，不甚炎热，颇足自存。望前数日，伏暑蕴，舟居不复可耐。登岸入营，有似新息土窟，曳足观战。

淮流盛涨，环垒汪洋，筑提〔堤〕捍卫，时虞溃决。日来水势渐退，拟出月初旬仍驻徐州，简练马队，以符初议。

九舍弟昨奉谕旨，简授晋抚。闰月曾经大病，不知近稍痊愈能应诏北上否？知念附告。复问台安。祗缴资谦大柬。不备。

国藩顿首

723．复刘建德六月二十七日

捻股已成流寇，剿办规模正在经画，马队尚需大加整训。饷需仍恃江北厘金、两淮厘课为大宗。金口叛勇及侍逆余寇，不足为虑。

馨室仁兄大人阁下：

五月十九泐复寸函，以北征之期奉告。顷接五月二十四日手书，猥以忝加爵字，远荷藻饰，只增惭恧。就谂侍祺康绰，政祉亨嘉，至为企慰。

国藩此行，因僧邸星陨，中外震动，不能不应诏北上。五月杪自金陵启程，行抵淮浦。山东已无贼踪，逆股群萃皖北。调派水陆援剿，自率亲兵驶驻临淮。雉河之围旋解，该逆由皖窜豫，已越归、陈。西则由洧川以窥巩、洛，南则由沈、项以伺光、固。此贼已成流寇，骑贼逾万。若官兵与之俱流，又将罢于奔命。现于临淮、周家口、徐州、济宁四处各驻重兵以遏贼之冲，搜查凤、颍、归、陈四属匪圩以清捻之源，另练马步大支劲旅以为游击之师。经画两三月，规模应可粗定。

敝处向无马队，此次由各处拨来托步〔部〕马队近五百名，乌、达等部一千三百余名，色、温等部七百余名。续调察哈尔者千名，多系败残之余，零凑之军，或撤或并，尚须大加整理。

至饷需所出，部拨每月协饷十万，不能如数解全，旺月或可得半。仍恃江北厘金、两淮厘课为大宗，不知足敷支放否？诸承廑询，聊布一二。

九舍弟昨奉谕旨，简抚山西。闰月间感疾颇重，近始痊愈。旧证亦未复元，不识能即日陛见赴任否？

金口叛勇败于湘、粤，所存无几，欲投发股，不为所纳。侍逆存亡尚无确耗，所部余匪则已合并康逆股内，与来逆陆顺德一股人数稍众。其余或降或诛，合江、湘、闽、粤四省之兵力，度能了此残寇，当不致久扰珂乡也。

李丞炳涛已携之同来，月给薪水，随宜位置，以副雅嘱。复问台安。不备。

愚弟曾国藩顿首

724．复毛鸿宾六月二十七日

雉河之围已解，捻敌已成流寇，业已奏明征剿大指，稍迟即当移营徐郡。若幸而后死，墓志之嘱必践夙诺。

寄翁仁兄年大公祖大人阁下：

接初六、初八两次惠书，情眷悱恻。自巴河一别，六载于兹。此次谓可重叨麈教，又复相左，岂胜溯洄！比维台从安抵珂乡，兴居康胜，瀛眷增绥，企颂无量。

新会陈氏《二十四史》蒙饬补刊完善，嘉惠士林，以初印本远道持赠，贶我良多。大小儿抠谒之次获奉训言，愧未一尽地主之礼。顷寄到三函，纸墨精妍，与殿板初印无异。人谓异书似借荆州，弟则疑重价远过赵璧。拜登之余，且感且愧！

上年犒军六万，已拜大惠。下余四数，筠帅尚未践诺。此如送礼之件，未便以夙逋索赏也。

弟到临淮后，前敌诸将迭克圩寨，已解雉河之围，贼股分窜陈、颍。窜陈者豫军蹑追已过尉氏，窜颍者皖军驱之出境，已至沈、项一带。鄙人奏明剿捻大指，派重兵驻周家口、临淮、徐州、济宁四处以遏其冲，搜查凤、颍、归、陈四属匪圩以清其源，另练马步大支劲旅以为游击之师。次第办理，未知何日成此规模。日来淮水稍涨，稍迟即当移营徐郡，以符初议。

九舍弟闰月间感疾颇重，幸获痊愈，旧证尚未复元。顷蒙恩命，简授晋抚，并谕国藩嘱其勿以病辞。拟即劝之强起，由徐州入都陛见，再赴新任，不识舍弟能如所嘱否？

阁下六秩大庆，国藩应有寿言以表寸忱而扬盛美。惟久从征役，笔墨荒芜，并无须臾之闲得竭志意，营构文章。虽先人两代之行述墓表，舍弟辈屡催而迄未下笔，则此外应作之文，其废业失信者概可知矣。至阁下去年有墓志之嘱，弟若幸而后死，必践夙诺。第以弟之衰颓疲苶而老兄方康强纯固，恐荀郎年少，后事反托钟君，则当翻劳鸿笔为谀墓之文以歆我也。何如？何如？一笑一笑。复问台安。诸惟心鉴，不备。

年愚弟曾国藩顿首

日内水大异常，几于无处可避。弟又眼蒙，故具稿倩友代缮，乞亮之。

725．复李宗焘六月二十七日

奉命北征办捻，途中解雉河之围，拟七月仍驻徐州。

午山尊兄同年大人阁下：

军事倥偬，久疏笺候。顷接惠书并陈小舫同年来信，具悉种切。就谂一麾出守，三接承恩。持豸节以观民，丹毫早记；荷龙纶之锡羡，朱绂方来。引睇矞晖，欣祝无量。

闻台从五月初吉由陕到京，迄今三易蓂荚，计已荣莅大梁矣。

弟久践戎行，略无裨补。兹复奉命督办捻匪，五月杪自金陵启程，拟驻徐州，及行抵袁浦，闻山东肃清，皖北告警，改道临淮，调派援剿。雉河解围，贼复窜豫，已越归、陈。北股将由洧、许以窥巩、洛，南股将由沈、项以窥光、固。陈镇国瑞驻兵归德，闻已跟踪追剿，不知能赶上否？刘军门铭传一军，已檄令进扎周家口，不知何日可到。鄙人俟临淮布置粗定，七月仍驻徐郡，简练马队以为游击之师。知关廑注，附布一二。复请台安。祗璧谦版，诸惟心鉴。不备。

年愚弟曾国藩顿首

726．复兆琛六月二十七日

告北征行程与雉河解围事。

宝岩尊兄大公祖大人阁下：

顷接惠缄，猥以督师北征，吉词祓饰，感怍交并。借谂望重旄车，泽敷熊甸。扇仁风而却暑，薇院香清；歌湛露以延秋，枫宸恩渥。引詹矞霭，抃颂靡涯。

弟五月杪自金陵启程，行抵清江，闻山东已无贼踪，逆股群萃皖北。檄调水陆诸军分投援剿，自率亲兵各营改驻临淮。前敌诸将迭克圩寨，遂解雉河之围。该逆分窜归、陈，计窥巩、洛，比已派兵扼扎周家口等处。弟即拟移驻徐州，以符初议。专泐布复。敬请台安。祗璧谦版。不备。

治愚弟曾国藩顿首

727．复顾嘉衡 ⁽¹⁾ 六月二十七日

奉命北征，途中解雉河之围，俟临淮布置粗定，仍移驻徐郡，简练马队以为游击之师。

湘坡尊兄年大人阁下：

春明判十有余年。顷接惠书，掞张溢量，曷任感怍！敬谂蜚声东观，懋绩南阳，五至此邦，口碑遍德。龚遂化民于渤海，张乔平寇于岭南，方之古人，亦何多让！以循声之久著，卜恩命之弥隆。引睇矞晖，企颂无量。

弟久践戎行，略无裨补。兹复奉命督办捻匪，五月杪自金陵起程，拟驻徐州。及行抵袁浦，闻山东肃清，皖北告警。改道临淮，调派援剿。雉河围解，贼复窜豫，已越归、陈。北股将由洧、许以窥巩、洛，南股将由沈、项以窥光、固。陈镇国瑞驻兵归德，闻已跟踪追剿，不知能赶上否？刘军门铭传一军，已檄令进扎周家口，不知何日可到。鄙人俟临淮布置粗定，七月仍移驻徐郡，简练马队以为游击之师。知关廑注，附布一二。专泐布复。敬请台安。祗璧资谦大柬，诸惟心鉴。不备。

年愚弟曾国藩顿首

————————————————————

(1)  顾嘉衡，字湘坡，湖北宜昌人。道光二十年进士，授翰林院编修，出任河南南阳知府。

728．复刘成忠六月二十七日

奉命剿捻，途次调兵援皖，解雉河之围，七月仍驻徐郡。

子恕仁弟馆丈阁下：

二月初间泐复寸函，顷接惠书，似前信竟未递到，不知何处浮沉。比维荣摄大梁，勋猷懋介，以精勤之素著，卜恩命之弥隆。引睇矞晖，良殷抃颂。

国藩久践戎行，略无裨补。兹复奉命督办捻匪，五月杪自金陵起程，拟驻徐州。及行抵袁浦，闻山东肃清，皖北告警。改道临淮，调派援剿。雉河围解，贼复窜豫，已越归、陈。北股将由洧、许以窥巩、洛，南股将由沈、项以窥光、固。陈镇国瑞驻兵归德，闻已跟踪追剿，不知能赶上否？刘军门铭传一军，已檄令进扎周家口，不知何日可到。鄙人俟临淮布置粗定，七月仍驻徐郡，简练马队以为游击之师。知关廑注，附布一二。复请台安。汇璧资谦大柬。不备。

馆愚兄曾国藩顿首

729．复吴信中 ⁽¹⁾ 六月二十七日

告奉命北征行程，说明其子改任事将俟便向阎敬铭致辞。

蔼人尊兄同年大人阁下：

军事倥偬，久疏音候。顷接手告，知去岁曾叨惠缄，未经收到，不知何处浮沉。兹以北征之役，猥蒙祓饰，弥增感怍！敬谂台从安驻济宁，禧延萱阁，庆笃兰陔，荷恩眷之攸隆，卜真除之在即。翘瞻芝范，企颂无涯。

弟五月杪自金陵启程，本拟驻军徐州，或至济宁察看一次。行抵清江，闻山东肃清，皖北告警。调派各军援剿，另饬李运司代往济宁勾当一切，而自率亲兵改道临淮，就近筹划。目下贼踪由皖窜豫，已越归、陈，计窥巩、洛。敝处向无得力马队，不能跟追痛剿，蔓延日广，焦灼实深。

承示尊况清苦，世兄叙补范县，又系瘠区。忝在谱末，能不动怀？惟事属隔省，吏治未便越俎而谋。如阎帅有书偶然说及吏事，则可因便致辞，否则难于发端。伏希鉴照。敬请台安。祗璧谦版。不备。

年愚弟曾国藩顿首

————————————————————

(1)  吴信中，字阅甫，号蔼人，安徽休宁人。嘉庆十三年状元，授翰林院修撰，官至侍读学士。

730．复蒋养吾六月二十七日

雉围获解，皖捻窜豫，拟即训练一军以备游击。

养吾尊兄大人阁下：

丁岁辱临敝庐，日月不居，瞬已九年。顷接惠书，猥以督师北征，远蒙藻饰，良用感怍。就谂襄勤两粤，入觐九宸，握豸节于畿疆，筹鹤储于糈。荩猷益懋，企颂无穷。

国藩戎行久践，颇历艰辛。舍弟辈急难相从，备尝险阻。乃金陵垂克而季弟先徂，辱荷隆情，九京知感。去岁金陵告克，舍沅弟因病谢事。鄙人精力亦自衰颓，不堪再膺艰巨。岂意僧邸之变，震惊畿辅。朝廷责令国藩督办捻匪，不能不勉强从事。

五月杪自江宁启程，拟驻徐州。贼已由东犯皖，因于袁浦行次改道临淮。前敌诸军迭有驱除，雉河之围得解，贼又由皖窜豫。敝处向无马队，拟即训练一军以备游击。不日仍驻徐郡，以符初议。

潘道一军，已令其驻于济宁。黄河以南节节遏截，或可稍纾河北之患耳。复请台安。祗璧谦版。不备。

愚弟曾国藩顿首

731．复杨能格 ⁽¹⁾ 六月二十九日

原定协饷断不食言。

简侯老前辈大人阁下：

久疏音敬，企想良殷。顷接惠书，奖饰逾量，曷任感悚！伏审综理糈政，驻节庆阳。转饷关中，帝叙酂侯之绩；治谳棠下，民歌召伯之诗。引睇矞晖，倾颂靡既。

侍久践戎行，惭无裨补。昨岁金陵甫克，即议裁撤勇丁。亦知四方多故，尚非归马之时，而馈大难，恐致脱巾之变，不得不速筹遣散以节饷需。今岁湖北、江西、皖南各军自赴甘之霆勇金口变叛以后，纷纷效尤，索饷哗噪。力筹解济，台库为之一空。又奉北征之命，督带湘淮新军，添练马勇，需饷更巨，支绌益甚。

承示尊处亟须协饷，属于淮课、海关各筹银二十万，分批解甘。侍已交卸督盐各篆，无从代筹。上年奏定于扬防节省款下月协甘饷三万，则仍如期如额饬台交甘省委员解去，断不食言，诸祈亮察。专肃奉复。敬请台安。谨缴谦版。不备。

馆侍曾国藩顿首

————————————————————

(1)  杨能格，字简侯，号季良，汉军正红旗人。道光十六年进士，官至江宁布政使。

732．复马恩溥六月二十九日

所用车辆均系雇自民间。剿捻事议八条，谨当次第酌办。马队已到，出月拟移驻徐郡，训练骑兵。

雨农尊兄大人阁下：

临淮军次接展惠书并剿捻事议八条，具审敷教之暇，廑怀时事，筹画精详，曷胜倾佩！

敝处转运所用人、牛大小等车，皆系雇自民间，由行营粮台发价，不累民，并不累官。刘省三军门前有自行出费造车之禀，尚未办成。

凤、颍、归、陈四属民圩，业经出示晓谕。其条目曰坚壁清野，分别良莠，发给执照，询访英贤。兹将刊本寄呈尊览。似与尊函前四条之意大同小异。后四条安农田、护商旅、励劝俭、兴义学，谨当次第酌办。

国藩抵淮浦后，闻山东肃清，皖北吃紧，改道临淮。前敌诸军迭有驱除，雉河围解，贼窜河南。皖、豫各营分投追蹑，刘省三亦由临涣进扎周家口。贼骑剽疾，不知赶得上否？

邸部马队及续调口马，均已到徐。鄙人出月仍驻徐郡，简练骑兵，以符初议。

劳人暮齿，勾当此间军事，自觉竭蹶不遑，何敢更言远略也！复请台安。摹璧晚谦。不备。

馆愚弟曾国藩顿首

733．复杨岳斌六月二十九日

此后甘饷仍如期如额解济不误。金口叛卒，可不复虑其蔓延。皖捻踵窜豫境，拟简练劲旅以为游击之师。杨君可悯，祈予照拂。

厚庵宫保仁弟大人阁下：

闰月五日泐布复函，续接五月二十七、闰月初九手书两件，敬悉大纛东援畿辅，将次首途，旋复奉命启节西征，想已安抵兰垣。威棱远耀，勋望弥隆，企颂曷既！闻阶州五月十三克复，蔡逆伏诛，启逆就擒，殊为快慰。

甘饷三万，自国藩北征以后，闰五月、六月分俱经敝台措交彭委员解去，此后仍如期如额解济不误。

春霆尚未有东下确信。金口叛卒前扰攸、安、兴宁，经郴、桂防军痛击，已受大创，遁入粤边。节经民团击败，所存无几。投入发股，又不为汪、李所纳，当不复虑其蔓延。惟自该勇滋事以后，汉口之李军，襄阳之蒋军，英山之何军，江西之韩军，皖南之朱、金、唐等军，相继哗噪，变故迭生，曷胜愧愤！

鄙人前月行抵清江，闻山东肃清，皖北告警，调派水陆分投援剿，自率亲兵驻扎临淮。前敌诸将迭克圩寨，遂解雉河之围。张、赖等酋忽分忽合，踵窜豫境。敝处现无得力马队，遽难穷追痛剿。已于豫之周家口、皖之临淮、苏之徐州、齐之济宁四处各驻重兵以遏其冲。仍当亲赴徐郡，简练马步大支劲旅以为游击之师。各处拨来马队，多系败残之余零凑之军，或撤或并，必须大加整理，战事方有把握。

此间兼旬苦雨，淮水盛涨，环垒汪洋，筑堤捍御，时虞溃决。沿淮水灾已成，老幼困踣，苦境异常，乃知昔日滨江行兵皆乐国也。

朱玉圃侍御已否接晤？盛意殷殷，良用感荷。

敝同年杨君锃，云南大理人，前在甘凉道任内缘事降调滇池。万里一片烽烟，无家可归，殊堪轸系。计已晋谒台端，敢祈推爱，加以剪拂，随宜位置。俾依帡幪之下，冀有湔洗之期，企祷之至。复请台安。诸惟心鉴。

国藩顿首

734．复薛书常六月二十九日

捻股已成流寇，拟简练劲旅追剿。民团可使各自为守，不可令其出战，更不必出境追击。

世香年兄阁下：

六月中浣接展惠书，猥以北征之役祓饰溢量，并承开示大端，贶我良多。就谂政通人和，荣问庥畅，至以为慰。

苏州民物，渐还旧观。富教正资经画，减漕新政，尤赖贤者共赞其成。尊意欲赋从军，恐吴人竞有借寇之请也。

国藩精力衰颓，实不堪再膺艰巨，而事会所乘，不能不勉强支持。前在金陵拜疏北行，拟驻徐州，及抵淮浦，闻山东肃清，皖北告警。调派水陆诸军援剿，自率亲兵改驻临淮。前敌诸将迭有驱除，遂解雉河之围。贼窜归、陈一带，贵省戒严。先经敝处奏令陈镇国瑞留扎归德，续檄刘军门铭传由临涣进驻周家口。豫中谭军门，张、宋两镇亦分路追击，未知赶得上否？此贼已成流寇，若官兵与之俱流，又将疲于奔命。现于徐州、济宁、临淮、周家口四处各驻重兵以遏其冲，尚须简练大支马队以为游击之师，战事方有把握。其凤、颍、归、陈四属匪圩，业经出示晓谕，搜查分别良莠，询访英贤，以收坚壁清野之实效。

尊意令圩寨团练出境助战，鄙人之意只可使民圩各自为守，不令助战，更不必随同官军马队出境追剿。各处拨来之马队及续调续买之马，足敷训练成军，无须民圩买马以补官骑之不足。兵非自练终不可用，马非自练断不合群，未可惮劳惜费也。兹将刊示附寄一阅。

黄河天险，伏秋汛涨，万难飞渡。

袁观察保庆业经马中丞奏调赴浙，奉旨允准。梁水部璨前事未经湔洗，难遽奏调来营。诸惟心鉴。复问台安。

国藩顿首

735．复吴炳崑六月二十九日

北征途次调兵解雉河之围，拟即移驻徐郡，简练劲旅以备远剿。甘饷此后仍源源接济，断不衍期。

贞陔尊兄大人阁下：

五月杪接初四惠书，猥以端午令节远劳祓饰。维时部署北征，稍稽裁答。比谂台从由秦关进发，定已安抵兰垣。勋祺懋介，企慰靡涯。

国藩久践戎行，频更节序。五月间奉命督办捻匪，自金陵启行，拟驻徐州。及抵清江，闻山东已无贼踪，逆股全萃皖北。调派水陆分投援剿，自率亲兵驻扎临淮。前敌诸将迭克圩寨，遂解雉河之围。而贼势未衰，马队逾万踵窜豫疆。敝处向无马队，遽难跟追蹑剿。新由各处拨来骑兵，多系败残之余零凑之军，或撤或并，尚须大加整理。即当移营徐郡，经理此事，以备运剿而符初议。

甘饷三万，自鄙人北行后，连月如数解去。此后仍源源接济，断不衍期。

九舍弟蒙恩简授晋抚。闰月大病一次，闻稍痊愈。旧证尚未复元，不知能应诏北上否？知念附报。复问台安。顺璧衔版。不备。

愚弟曾国藩顿首

736．复丁日昌六月二十九日

劝不必坚意引退，告剿捻及军中近况。

雨生尊兄大人阁下：

月前泐布复函，并贺荣封加秩之喜。旋蒙缄谢，非所敢承。顷接本月十五日手书，具悉一切。

沪上榷政、夷务，年来实赖荩筹。自强为体，精勤为用，以蕲合乎渐、恒二义。劳心劳力，迥异寻常。比闻尊体违和，敏斋暂代大篆，阁下得以安心静养。三四月后，如果玉躬康胜，似不必坚意引退。一则中外交涉，庶事方殷，正烦经画；一则恩眷方隆，物望允翕，似宜强台之直上，不宜弱水之引回；一则甫迓慈舆就养关署，锦旋之后，两袖清风，与其罢官而重为橐笔之游，不若在任而犹得循陔之乐。公义私情，尚宜三思。

洋酋纳赎自献铁厂，选聪颖特达之士学习以究精微，往年拙疏亦曾道及斯义，不谓贤者果能力践斯言，欣慰曷已！

国藩抵临淮后，前敌援军齐集，迭有驱除，遂解雉河之围。贼势未衰，分遁陈、颍。窜陈者，豫军蹑追已过尉氏，将由洧川以窥巩、洛；窜颍者，皖军驱之出境，将由沈、项以伺光、固。敝处向无得力马队，遽难跟追痛剿。现于临淮、周家口、济宁、徐州四处安置重兵以遏其冲，另调英方伯一部驻于颍州以联临淮、周家口之气。俟部署粗定，七月仍驻徐郡，简练马队以为游击之师。

此次由各处拨来马队三千有余，多系败残零凑之军，或撤或并，尚须大加整理。已令幼泉先行赴徐经理其事矣。

贱体近年怯暑弥甚。自金陵解缆以来，天时多雨，不甚炎热，稍足自存。望前数日，伏暑蕴，舟居不复可耐，移入陆营。淮流盛涨，环垒汪洋，旋落旋涨，筑堤捍御，甚于防兵。闻江、浙各处洚洞告警，兵戈未息而凶岁洊臻，天意殊不可测。

皖南防军哗饷一案，尚未了结。郭、杨二军暂在镇江休息，恐须调至芜湖以备徽、池兵变。琴轩鼎营比已驻扎济宁。刘省三一军由临涣进扎周家口，连日雨大，未知已否到防也。刘太仆来信收到。九舍弟蒙恩简授晋抚。闰月初六至十四日大病一次，已就痊愈。旧证闻未复元，不知能应诏北上否？附报一二。复问台安。祗缴衔版。不备。

愚弟曾国藩顿首

737．复彭申甫六月二十九日

淮北就将肃清，适淮水陡涨，为患甚重。饱阅世变，知身世之盛衰，皆不足挂怀。

丽生尊兄大人阁下：

六月二十三日接五月初四日手书，具承一切。即审潭第延釐，起居多祜为颂。

国藩自五月奉旨，前赴山东剿捻，行至清江，而山东已无贼踪。捻匪大股相继南窜，皖事吃紧，遂由清江驰赴临淮，就近调度。幸各路援军陆续到齐，先后攻破贼垒数十座，雉河解围，军威稍振，淮北就将肃清。捻酋张总愚、赖文光等败股窜入豫境，敝处一面派兵跟踪追剿，一面派员清查淮北被胁各圩，刊刻告示章程，分别晓谕，冀安反侧之心。一俟料理就绪，七、八月间便当进驻徐州。刻下淮水盛涨，沿河两岸悉成泽国，秫豆俱坏，居民转徙他方。水高于营者尺余，日事筑堤。薪米阙乏，诸用焦闷。

承示乡邦士论参差不齐，拙疏素多不检，乃蒙一一笺释，一似阁下于鄙人别有阿好。流言止于智者。然与？否与？国藩年来饱阅世变，视身世之盛衰，名誉之隆替，皆若冥冥者暗为尸之，而毁人者与受毁者，皆不能自主。

金口叛卒前由江西窜入湘境，力堵力战，驱之出境，次青与陈俊臣之功为多。意城闭门不出，久无信来，亦未审其近况云何也。复颂台安。不尽欲言。

愚弟曾国藩顿首

738．复李鸿章七月初二日

对王疏自无忍而不辩之理。徽州改委乃不得不然。郭宅姻事宜送郭家成礼。

少荃宫保世仁弟大人阁下：

前承函寄筠仙一信，议及姻事。二十七日接二十四日赐缄，初二日又接二十八日一缄，敬悉一切。

王侍御疏中竟有“罪不容诛”等语，自无忍而不辩之理。良善可为而不可为，国藩涉世多年，盖亦深明其旨。然如左公之强梁，乃由禀诸天赋，而人事又足以济之。鄙人本无子路好强之资，又恐运气不济，每讼辄输，用是敛手而退。阁下刚劲之质，度越时贤，而世乱言庞，讼端方多，运气之或济或否，究不敢必。其惟处于一张一弛、一龙一蛇之间乎？

徽事查办一札告示一纸，咨达冰案。

金道以诚系徽州原籍，二月间曾在金陵说及，故改委竹庄，取其久在芜湖，毫不费力。明知势将激变，而万不能不出此下策。如果效金口叛卒之为，敬求阁下以全力赴之，不使有不胜为笑之患。至恳！至恳！

郭宅姻事，或送至湘阴郭家，或在长沙成礼，实不欲由轮舟入粤。既以海涛飓风为畏，又以钱宅往事为忌。招赘则非筠仙所愿，故以送湘阴郭家为正办也。开纲认引章程第五、第六两条，僭批数字，刊章只宜用阁下单衔，断不可用双衔。复问台安。

739．致彭玉麟七月初五日

询病情，告近状。

雪琴仁弟宫保大人阁下：

六月十二日闻老弟在安庆大病之信，十四日复函奉问起居。今又二十日未接续信，不知玉体果否全愈？惦念之至！

此间近状平安。昌期在正阳关，王吉在颍州，张光泰在三河尖，俱无寇警。贼在陈州、周家口一带，已派刘省三军往剿。周盛波军在亳州，亦可续进，皖境应可无虞。

临淮水大未退，秋收无望，可畏可叹！舍弟蒙恩放山西巡抚。渠闰五月大病一次，不知可应诏北上否？特此再询尊恙，敬求详示，以慰悬悬。

740．复乔松年七月初八日

康之步队似须大加整顿。陈州一款仍作四分。徽、休闹饷事件须大加惩办。雉河解围请奖折另行补咨。

鹤侪尊兄年大人阁下：

二十六日泐复寸函，续接二十三至二十九手书数件、京报一封，并准大咨疏稿。饬张镇扎鹿邑，英、克、康扎沈丘，朱、黄扎太和，荩筹周妥。

闻英、张病皆未痊，英方伯已报起程，不知张镇可成行否？刘省三过亳州，禀请同乌都护马队前进，业已照准，并发给马队口分，交乌部来弁领去。西林一军本应照前次面议仍令驻颍，惟既入豫境，则贼未远退之前，断难调回。克之马队，自应随英入豫。康之步队，闻骚扰甚于各军，百姓苦之，各军亦不愿与共事，或撤或减，似须申明纪律，大加整顿。即令入豫，亦于吾辈声名有损。

此次水灾甚广，各军行积潦中，薪蔬难购，又多疟痢之疾。故弟并未催令进剿，亦月余未发奏报。

前奏请将陈州一款四股匀分，旋奉谕旨，归、陈似各有二十万，准河南提用十五万。顷豫省咨称归德并无存款，只有陈州库储之二十万。比已函咨吴中丞，请照前议仍作四分，或弟与少荃、尊处各于五万内暂减一万，借与豫省，秋冬间归还亦可。不知吴帅允许否？

徽、休闹饷各营，不能不大加惩办。炼渠措置不善，应行撤委，以吴竹庄接署。竹庄原带营头本在芜湖，又久习兵事，于此缺相当。弟交卸督篆，凡地方事件应由督抚主政，此件因闹饷而起，从权由敝处主稿。昨已咨达冰案，本日附片具奏矣。

雉河解围出力员弁请奖一折，六月十八日谕旨，都司刘廷幹着以游击尽先补用，并赏给果勇巴图鲁名号等因，前次敝咨遗漏，已将经书严饬，另行补咨。

恽守光业一案，已札该守明白禀复。千石之米，该守亦经亲解来临。

九舍弟久在兵间，吏治尚未阅历，所幸贵省风气淳朴，易于学治，或可稍藏鸠拙。闰五月曾大病一次，不知能否应诏北上。时事多艰，而贱兄弟同膺重任，不敢自喜，但觉可惧耳。复请台安。不备。

741．复冯志沂七月初八日

淮水稍退，沿淮已成灾。俟张锦堂到，即移彭城。

鲁川尊兄大人阁下：

临淮判，瞬已两旬。顷展惠书，如亲晤语。三十局之成败，蛮触纷争，追奔千里，不知后世复有阮生过临淮而重兴广武之叹乎？闻贵体违和，乃能于红纸上作此端楷，九十珍从，当不负善祷也。

别后淮流日涨，环垒汪洋，筑堤捍御，甚于防寇。各军薪米欲匮，百物价高，此兵间之又一变境。近日水已稍退，而沿淮业经成灾，五谷瘀败，饥馑洊臻，老幼困踣，目不忍睹。

张锦堂太史回灵璧募勇，俟其到营，鄙人移驻彭城。幕中木器即交锦堂收用，同拜嘉惠。

邵位西之大世兄子龄前月病故，可胜悯恻！其二世兄顺国，字子进，能读父书，现仍奉母侨寓江宁。敝处月助薪资，粗足自存。知念附告。复问台安。顺缴衔版。不备。

742．致彭玉麟七月十一日

询病是否全愈。

雪琴仁弟宫保阁下：

前接阁下在安庆大病初愈之信，当即泐函奉复。七月初又寄一函，奉讯尊恙是否全愈。顷接浔关告示大咨，系六月二十三在湖口发。既由皖城移赴湖口，似玉体必已大痊。惟稿上判行似非阁下亲笔，因此又生疑虑。不知近状何如？特再专函奉询，务乞亲书数行见示，用慰拳拳。

国藩身体如恒，因积潦盈途，须月底乃至徐州也。顺问台安。

743．复邵顺国七月十一日

悼叹其兄之逝，勉其读书守身，庄敬日强。

子进世兄足下：

前接金陵来信，知令兄子龄世讲于十三日溘逝，轸惜实深。顷得缄报，弥增悼叹！

曩者杭城之变，衣冠士族同罹浩劫，尊府尽室播迁，间关江皖，粗就休息。方期贤昆仲共读楹书，克继先志，而子龄前在安庆大病一次，昨岁自浙江回，形气益见萧索。亦只谓素千里，心劳神瘁，初不料遽有他厄！

国藩俗冗太多，未得常常存问。近复有北征之役，行次临淮，闻此噩耗，为之恻然。以尊公之清德硕学，笃孝至行，当躬既百不一施，冢嗣又英年摧折，揆之天理，实所难喻。尊慈旧悲未渫，新恸骤增，更难为怀。尚冀循陔之下，曲事排慰，尤望读书守身，时时以庄敬日强，自绥多福，是所切祷！

薪水之资，已札行粮台自闰月起照旧发给矣。复问侍安。

744．复富陞七月十四日

雉围解后，发捻分南北两路西窜，业已檄调马步驰援南路。

军事倥偬，稍疏笺候。顷接惠缄，猥以北征之役远劳祓饰，感怍交并！敬谂都护尊兄大人望重旄车，祥辏羽葆。承恩玉陛，迓温诏于紫鸾；莅任金陵，肃军容于朱雀。引詹矞霭，抃颂良殷。

此间近事，诸叨平善。自雉河解围后，发捻西窜，分为两路。北路为张、任等酋，由柘、太、扶、洧径趋许州，窜至襄、郏；南路为赖、李等酋，由颍州窜至沈丘，蹂躏陈郡、周家口，已越西华，奔突临郾。业经檄刘省三军门步队、乌都护马队同赴周口驰援南路。积潦没途，不知行走能迅速否？

弟俟水势稍落，即由临淮移驻徐州，以符初议。专泐布复。敬请台安。祗璧谦版。不备。

745．复许道身七月十四日

告雉河解围后军情与部署。

缘仲尊兄大人阁下：

临淮军次接展惠书，猥以会疏之故，远蒙缄谢，非所敢承。就谂荣膺简命，督办粮储。常润诸州，久听欢声于凫藻，江安十郡，即占吉梦于鱼，引睇矞晖，企颂无量。

此间近事，雉河解围后，贼分两路踵窜豫境：北路张、任等酋已过许州，窜至襄、郏；南路赖、李诸逆亦越陈郡，奔突临、郾。皖军英部先后入豫，未知能否追及。刘省三军门步队、乌都护马队同赴周家口，比已到防。鄙人不日即移驻徐州，以符初议。潘琴轩观察早经驻军济宁矣。附布一二。复颂大喜，敬请台安。汇缴资谦大柬。不备。

746．复瑞麟七月十四日

略告北征行程并金口溃卒歼馘解散情形。

澄泉尊兄中堂阁下：

顷接六月朔日环章，猥以北征之役远蒙藻饰，感怍交并。敬维威镇五羊，祜绥百荒。听金铙之奏凯，钟鼎书勋；卜玉之酬庸，躬桓辑瑞。引詹矞霭，抃颂靡涯。

弟久践戎行，略无裨补，再膺艰巨，弥切冰兢。前自金陵启程，拟驻徐州。及行抵袁浦，闻山东肃清，皖北告警，改道临淮。前敌迭有驱除，遂解雉河之围。贼踪踵窜豫境，派兵蹑剿。仍当移驻彭城，简练骑队，以为游击之师，冀图殄寇之效，未知能符所愿否？

霆营金口溃卒迭经江、湘诸军歼馘颇众，解散亦多，所余无几。欲投发逆，不为所纳，闻近在粤中投诚，不知人数尚有若干。

郭、杨两军，闽中奏令回沪，未能协援棠疆。粤边近日军情何似？殊为系念。

国祚亭将军业已奉旨回京，无缘接晤，想尊处亦早见邸抄矣。诸惟鉴照。敬请台安。不备。

愚弟曾国藩顿首

747．复杨翰 ⁽¹⁾ 七月十四日

略告剿捻部署，抄示通筹滇、黔兵事之奏。

海琴尊兄大公祖大人阁下：

春明判，十有余年。顷接惠书并碑刻数种，情眷悱恻，感怍曷任！敬维荣莅三湘，分巡五篁。久著防边之绩，兰锜宣勤；屡书御寇之勋，枫宸锡命。引詹矞霭，倾颂靡涯。

弟久践戎行，毫无裨补。金陵之役，实因人以成事，敢贪天以言功？乃蒙朝廷逾格之褒，并叨知好过情之誉，抚躬循分，正切悚惭。兹复奉命督办捻匪，五月杪自江宁启程，行抵袁浦，闻山东肃清，皖北告警，调派水陆诸军分投援剿，而自率亲兵改道临淮。前敌各将迭有驱除，遂解雉河之围。贼股分遁豫境，已越陈、许，将窥宛、洛，皖军蹑追入豫。敝处檄令刘军门、乌台护马步各队驰扎周家口，别于临淮、济宁、徐州各驻重兵。国藩即日移驻徐郡料简骑兵，训练成军，以备游击，未知能否有裨。

才识本极薄劣，精力近更衰颓，惧成功之难居，忧盛名之莫副，日夕惴惴，若履春冰，何敢希踪前哲？乃蒙惠贶《中兴颂》，次山、三铭复集楹联加以题识，奖借逾恒，弥增惭恧。谷朗碑及唐宋各拓完白各种俱已拜登，大撰《纪事》展诵一过，尤深企珮。

承示黔、楚、川、粤四省会剿之议，吾湘利赖良多。春间接奉谕旨，命国藩区画滇、黔兵饷，曾经通筹复奏，谓谋滇当以蜀为根本，谋黔当以湘为根本，兹将拙疏抄呈尊览。旋奉廷旨，俟四川、湖南两省防务稍有头绪，再行会议办理。劳人暮齿，勾当此间军事，自觉竭蹶不遑，奚敢更言远略！

邓守之安砚敝乡，每道阁下好贤之笃，访碑之勤，津津不倦。渠年逾七十，远游究非所宜，颇劝其收帆皖江，息肩绝游，量予忠义局一差，月得薪资廿金。守翁意有未慊，衰年冒涉江涛，鄙意亦未安也。寄去拙书联幅，聊达拳拳，伏希哂存。祗璧谦版，诸惟心鉴。不备。

治馆愚弟曾国藩顿首

————————————————————

(1)  杨翰，字海琴，号息柯，直隶宛平人。道光二十五年进士，官湖南辰永沅靖道。

748．复敬琴舫七月十四日

略告五月杪启程北征以来军情部署。

琴舫尊兄大人阁下：

春明判，十有余年。顷接惠书，猥以督师北征吉词祓饰，感怍交并。敬谂台从安驻济宁，兴居康胜，卜真除之在即，荷恩眷之攸隆。引睇矞晖，企颂无量。

弟五月杪自金陵启程，本拟驻军徐州，或至济宁察看一次。行抵清江，闻山东肃清，皖北告警，调派各军援剿，另饬李运司前往济宁，会同潘道勾当一切，而自率亲兵改道临淮，就近筹画。目下贼踪由皖窜豫，已越陈、许，将窥宛、洛。敝处向无马队，拟即训练一军为游击之师，不日仍驻徐州，以符初议。

劳人暮齿，艰巨再膺，日夕惴惴，若履春冰。停云在望，怅结曷胜！复请台安。敬璧谦版。不备。

愚弟曾国藩顿首

749．复李瀚章七月十四日

咨达惩办叛勇札稿奏稿及告示。嘱与李鸿章、孙长绂熟商裁撤刘、朱、朱三军。祈垫交百金作为刊行《湖南耆旧文征》之资。

筱泉年兄大公祖阁下：

接六月十七日手书，具悉种切。闰月十一日大疏及南路扎营批禀已于咨牍阅悉。陈、赵、王、刘四军分扎三处，首尾一气，东防既已稳固，西路又拔正安，邻氛渐戢。雨旸时若，可卜有年，良用欣慰。

闽省肃清，侍逆余党合并康逆一股，与来逆陆顺德踞扰粤边，粤中切盼郭、杨往援。而此二军业已回抵上海，扎防镇江。少荃初意拨令前来剿捻，鄙意皖南恐有兵变，商令移扎芜湖，以备不虞。

唐桂生六月二十四始抵徽防。哗饷一案，分别惩办，札稿奏稿及告示等咨达冰案。金口残卒入粤，欲投发逆，不为所纳，闻又在广东投诚，不知果否？上杭一军回江以后安帖无事，并能制伏韩进春闹饷之勇，江西官绅称誉娄峻山者颇多，是已挽回霆营声名。春霆不久仍当出山，霆字似不必更改。

刘、朱三军于西局四万之外，尊处又饬湘盐局月供二万二千，足称士饱马腾。敝处勇丁，一年以来撤去七万之多，不为不决。现存四万人，皖南金、唐二军苟不叛乱，应即撤遣。此外本可不必全裁，无如刘、朱、朱三公从戎太久，老勇皆困倦思归，请阁下审时度势，苟欠饷渐有着落，即于今冬裁撤，实可消患无形，仍与少荃、筱山熟商为荷。如有缓急，不妨另招，亦可咄嗟立办。

鄂谷运皖，系敝处专咨所借。前批由皖归款，近又有咨即于鄂欠皖饷内划抵，亦咨明尊处矣。

国藩闰月二十八疏辞节制之命，仍未仰邀俞允。二十九到临淮，六月三日雉河解围，贼分两路窜豫。北路张、任等酋由柘、太、扶、洧西越许州，已至襄、郏；南路赖、李等酋由颍州窜扰沈丘、陈州、周口，已至临颍、郾城，皖军蹑追入豫。刘省三已由临涣进扎周家口，并令乌都护马队同往，应足以制南路之贼。鼎营在济宁，树营在徐州，老湘等营在临淮，四路设立重镇，此局似已办成。鄙人月内移驻徐郡。幼泉前月二十五日由临淮动身，初七到徐。必须简练骑兵，庶足与此寇角逐耳。

此间淮水盛涨，兵民交困，江、皖各属大水破圩，干戈未息而饥馑洊臻，天意殊不可测。

《湖南耆旧文征》公启收到，请阁下先垫百金，送交书局以为刊资，稍迟寄还。奉安山陵应否递折，向未谙究。敝处则不办折也。

九舍弟蒙恩简授晋抚，闻其新病痊愈，旧证尚未复元，能否应诏北上，殊不可必。时事多艰，而贱兄弟同膺重任，不敢自喜，只觉可惧耳。复问台安。不具。

治通家生曾国藩顿首

750．复乔松年七月十四日

查圩委员尚拟蒙、亳各派二人而宿派一人。詹镇禀请病假开缺回籍，业经照准。皖营马队应毋庸派交刘铭传。

鹤侪尊兄年大人阁下：

初八泐复寸函，续接初三、初五等日惠书两件、京报八本，具悉一切。

皖军英、克入豫，张、朱、黄留皖，初九日咨复冰案。康部难隶铭营，初八日敝函先经奉达。顷闻贼去周家口已远，则英军不久亦可调回矣。周海舲一军暂扎亳州，尚未调赴徐郡。渠求赴亳，想以柴草方便之故。归德各属现无贼踪，可不添兵设台，将来仍令扎临涣、龙山一带，俾张军独居亳为妥。

查圩委员，尚拟蒙、亳各派二人而宿派一人。朱令名璪拟即派赴蒙城，刘牧兰馨未悉其人，邹丞瘾大而才短，似难任此劳勚。博询僚友，多荐桂中行、薛元启者，俟再酌二人咨达冰案。

詹镇亳州一案，昨已咨还。该镇到此求见，禀请病假开缺回籍，业经照准。此次撤营，并未请遣资及欠饷分文，即闰五月应领之七千两，业经批司准发者，亦未敢领，尚属善刀而藏，豪无桀骜之气，与平日所闻不符。而遣勇亦绝无罗唣，颇出意外。

皖营马队散隶于各将部下，尊意令其凑集千人交刘省三统带，鄙意凑集之军，人不相习，马不合群，淮勇得此马队，难施训练之功，皖营舍此马队，转乏追逐之用，应请毋庸派往。省三前次面请自练马兵两营，业已许之，顷又拨乌部附之，足当一路矣。

唐桂生前月二十四日已到徽州防所拿办哗饷勇丁，不知果无它变否？日夕兢兢，以此为虑。国藩拟于月内移驻徐州。现在派员放赈，稍济临淮两岸难民，并以附闻。复请台安，诸惟心鉴，不备。

年愚弟曾国藩顿首

751．复李鸿章七月十五日

湘、淮诸勇不宜调赴秦晋等省，拟再陈奏。晏端书主讲梅花书院一席，祈作函关聘。

少荃宫保仁弟大人阁下：

十二日接初九日惠书，具悉一切。

松、勋、开、奇四营留备徽事之变，应足了之。惟该勇等畏尊处威棱，或南趋婺、饶、广、信，则收拾较难耳。

朝廷屡催刘铭传等军进援山西，并调陈舫仙为晋臬。又以久未接敝处奏报，严旨诘责。鄙意淮勇吃面虽稍胜于湘勇，然亦只可一饭一面。若秦、晋等省终年吃面，则刘、周等亦决不相宜，拟再剀切陈奏。

湖南若有大警，苏军驰援太远，须与令兄言定刘、朱、席、娄等军皆可援湘。如果湘急而江缓，刘、孙二公亦必可商拨也。

王子槐、周子佩二公，敝处赙仪拟稍从厚。子佩倘有官事未了，敬求推情照拂。

前过清江，钱楞仙出示彤甫同年一函，求梅花书院甚切。国藩不肯因一事而开罪于两同年，遂慨然允许。求阁下于近日作函关聘，函中不必提及楞仙与敝处有托也。

六条概作罢论，极是极是。敝处亦颇闻浮言耳。复问台安。

752．加李瀚章片七月十七日

江西、湖南应无同时危急之理。湖南如有大警，不必远征苏军。

再，闻少泉宫保谓阁下与之订约，湖南如有大警，调苏军前往湘中救援。此在郭、杨未回上海之前，尚易为力，目下则有鞭长不及之虞。鄙意江西、湖南，彼紧则此松，无同时危急之理。如刘、朱、席、娄、周等，无不愿回救桑梓者。阁下如与筱山预为订商，或不需远征苏军也。

杨海琴一信，托即妥寄。渠远贶碑帖等甚多，思欲报以楹联，俟有便再交尊处转寄，可与刊书之资同达也。再颂筱泉仁弟台安。

753．复彭玉麟七月十九日

缕述同治近年汇奏恤案情形，顺告雉河解围后军情部署。

雪琴宫保仁弟大人阁下：

前月十四奉复一函，久乏嗣音，惦念无似。本月初五、十一续寄两信，专询兴居，顷间接到初六日手书，如获拱璧。欣悉台旆移驻石钟山，贵恙日就康愈，书法业已如常，鄙怀大慰。余热未尽，怯风乏力，自系病后气虚，尚宜多服补剂，节劳静摄。

三令弟二十载远引，今幸生还，喜出望外。乃以瘾大之故，痛加惩诫，复曲为调护，遽令别去。目下玉躬尚未复元，务须加意珍卫，勿以家庭琐事感触天怀，至嘱至祷！

同治二年春间敝处汇奏恤案共一百八十九员名，内有贵部四十五员名。三年冬接准十月二十二日大咨，除张国胜等五名俟另查送外，所有外委杨名声等四十员名履历册三分各四十本，敝处即于十月二十六日咨送部科，咨复冰案。此外，二年十一月二十七日敝处续奏一案，共八百四十三员名，内有贵部四十一员名，三年十二月接准大咨，除周镇万倬查复另送外，游击李长安等四十员名清册，敝处即于十二月二十日咨送部科，咨复冰案。惟三年十月二十四日尊处续报之成名标等十员未有清册，游击胡荣清等三十一员名已有清册，敝处尚未汇奏，应俟奏明后再行分咨部科，此外并无它案矣。

国藩到临淮时，初在舟居，旋移入北岸陆营。淮水盛涨，环垒汪洋，筑堤捍御，甚于防寇。月初水势渐落，昨复苦雨大风，兵民交困，殊深焦灼。

贼自雉河解围后，分股先后窜豫。前股扰至襄、郏、鲁山、南台等处，后股亦由陈州扰至临、颍、郾城、许州一带，势将合并，窥伺鄂边。此间分设周家口、临淮、济宁、徐州四镇重兵，次第就绪，惟马队亟须简练，拟于二十日后择期启行，移驻徐郡料理一切，以符初议。附报一二。复问台安。

国藩顿首

754．复刘崑七月二十日

略告前敌军情与国荃近况，嘱将王船山书交弁带回。

韫斋老夫子大人阁下：

六月十九接到五月十九环章，注饰殷殷，只增感怍。伏审台候万福，动履绥愉，至为企慰。闻尊目微恙，比想安痊，睇使星之有耀，卜岩电之如常，驰颂曷任！

闰月十九陈舫仙北上，国藩时由袁浦改道临淮，曾肃寸函交舫仙带呈崇览。抵临淮后，前敌诸将迭有驱除，遂解雉河之围。而贼势未衰，万骑奔突，剽悍如故。比檄刘省三步队、乌都护马队赴周家口防剿，步多马少，万难追及。现在窜入豫省，前股已至襄、郏、鲁、南、裕、叶，后股亦至临、郾、舞阳，近又回窜上蔡。若非轶入鄂省，则当仍犯皖疆。

谕旨屡催刘军迅赴洛阳以西，鄙意捻之老巢与其熟悉必由之途仍不外凤、颍、归、陈、淮、徐等郡，拟再切实陈奏。洛阳以西及山、陕两省全无大米饭食，淮军亦性不能惯，强之使往，必难得力。

此间淮水盛涨，沿河居民尽在洚洞之中。敝营咫尺波涛，筑堤捍御，时虞溃决。大小道路处处被淹，不特行军难期迅速，即国藩久欲赴徐州，亦尚迟迟未能成行。兵革未休，继以饥岁，曷胜焦灼！

九舍弟闰月间大病一次，旋奉抚晋之命。谕令国藩催其北上，业经函嘱自揣精力，迅即就道，尚未得其回信。昨奉批折，敦催督同陈舫仙共筹山西防务，勿再迟缓，不知九舍弟新旧病证目下是否痊愈，果能赴阙陛见否？仰蒙垂询，实深铭感。

王船山书抄齐，此次专弁进京，即祈掷付带回。儒林、文苑、循吏各传，知蒙饬抄，统俟抄毕，将用费寄还。琐烦清神，窃抱不安。诸惟鉴照，肃复。敬请台安。摹璧尊谦。不备。

通家晚生曾国藩顿首

755．复陈廷经七月二十日

四镇重兵业已办成，马队尚需训练。陆建瀛案难翻。李宗焘欲改发湖北委用，当由鄂中奏请。

小舫尊兄年大人阁下：

临淮军次接诵环章，敬悉种切。借谂兴居康胜，望实并隆，倾企无量。

国藩精力衰颓，实不堪再膺艰巨。而贤王星陨，狂寇鸱张，谕旨谆切责令讨贼，不能不勉力支持。五月杪自金陵北行，拟驻徐州。及抵袁浦，闻东境肃清，皖北告警，调兵援剿，改道临淮。前敌诸将迭有驱除，遂解雉河之围。张、赖等酋忽分忽合，踵窜豫境，有窥伺巩、洛之意。顷闻陈大回窜上蔡，若不复觊觎鄂边，即恐仍犯皖境。敝处所筹周家口、临淮、济宁、徐州四镇重兵亦已次第办成，惟马队尚未训练成军，万难跟踪追击。

连月雨多水涨，大小道路处处被淹。不特行军难期迅速，即国藩久欲移驻徐州，亦尚迟迟未能成行。兵革未息，凶岁方臻，曷胜焦灼！

霆军之由上杭回江西者，早已安帖。其由金口、江湘入粤者，沿途为官军民团所歼，余悉向粤军方耀部下投诚。

闽贼侍逆存亡未得确耗，其余党并入康逆一股。贼势渐衰，当不复为楚、皖、吴越之忧。惟用兵太久，欠饷过多，湖北、江西、皖南各军纷纷哗噪，变端迭生，不知底止，可为长虑耳。

陆立夫先生殉难情形，五月二十三日国藩已附片具奏，得旨报闻。当时隆平军败，自应即在该处殉难，千里奔北，复不能保全金陵，以致中外讥责，似难更翻此案。

李午山同年敝处曾经保荐一次，兹欲改发湖北委用，应由鄂中奏请，鄙人未敢越俎而谋。伏希鉴亮。敬请台安。摹璧晚谦，不备。

年愚弟曾国藩顿首

756．复邵亨豫七月二十日

告金陵克后军情。

汴生仁弟馆丈阁下：

七月初临淮军次接到四月十四日惠缄，欣谂晋阶侍讲，望实并隆，抃庆曷既！

上年金陵幸克，巨憝就歼。满拟澄清有日，乃闽粤之余寇未平，关陇之回氛复炽，霆营赴甘，变于金口。正切隐忧，不意豫东发捻猖獗，僧王星陨，畿辅震惊。国藩奉北征之命，五月杪自江宁启程，行抵袁浦，则山东肃清，皖北告急，改道临淮，前敌迭有驱除，遂解雉河之围。贼窜河南，先后两起踵趋陈、许、裕、叶一带，我军进剿，步多马少，万难追及。又因雨大水涨，道路被淹，不特行军难期迅速，即鄙人久欲移驻徐郡，亦尚迟迟未能成行，曷胜焦灼！

属书楹联，兹书就奉寄。年来作字颇多，而军次匆遽，殊不足观，聊代觌面而已。复问台安。不备。

馆愚兄曾国藩顿首

757．复皮寀瀚七月二十日

略告北征军情，嘱查明何、刘、毕等人谥法。

筱舲尊兄大人阁下：

七月八日接展惠书，具悉种切。借谂政祺日懋，履祉秋高，至以为慰。

国藩此次北征，疏称万难迅速，知不免迟钝之讥。承示都中见敝稿后尚无咎言，弥增惭恧。五月杪自金陵启程，本拟驻军徐州，及行抵袁浦，闻山东肃清，皖北告警，改道临淮。前敌诸将解雉河之围，皖难遂纾。又因淮水盛涨，道路被淹，不能遽赴徐郡。所筹四镇重兵，业已分派各营驻扎周家口、临淮、济宁、徐州等处，规模略具。俟马队训练成军，方可纵横追剿。现在贼踪窜豫，前股已至叶县，后股亦至舞阳，势将合并。贼骑逾万，断非步队所能追及。

洛阳以西及秦、晋等处全无大米饭食，不但湘勇不能远征，即淮勇亦性不能惯。谕旨迭令敝处拨兵西援，尚当将窒碍情形切实复奏。

金口霆勇由湘入粤，悉数归诚，此段已了。侍、康发股衰残，余匪尚踞粤边。吾湘东面之防闻布置严密，当无风鹤之虞。

朱景垣、李恢吾赴部，一切有叨照拂。尊拟数条，欲除吏胥掯索之弊，用意良厚，未知已施行否？

去年敝处奏准何桂珍、刘腾鸿、毕金科三人予谥，不知谥法如何，敬求查示。又唐镜海先生、李希庵中丞、萧浚川方伯启江谥法，并求查明见示为感。复颂台安。不备。

愚弟曾国藩顿首

758．复刘坤一七月二十六日

略告前敌军情部署。

岘庄尊兄大人阁下：

前闻开府西江，未及裁贺。顷于临淮军次接展惠书，敬谂大纛现驻永、淳，督剿山泽、那坛，威棱远耀，倚畀弥隆。靖桂管之烽烟，金铙屡奏；溥樟江之膏泽，玉节将临。引企吉晖，倾颂曷已！

国藩久从征役，毫无裨补。再膺艰巨，益切冰兢。五月杪自金陵启程，拟驻徐州，及行抵袁浦，闻山东肃清，皖北告警，调派水陆分投援剿，自率亲军改道临淮。前敌迭有驱除，贼股踵窜豫境。比于周口、临淮、济宁、徐州四处各驻重兵以遏其冲，清查蒙、亳、宿、永四属匪圩以清其源，月内即移驻徐郡，简练骑队以为游击之师，征镇各有专责，军务庶有归宿，未知能副斯愿否？

闽中现无贼踪，侍、康残股窜踞粤界，江西腹地安谧如常，边境尚劳防戍。兵力甚厚，足固樊篱。转瞬台旆荣莅章门，壁垒一新，旌旗变色，不独辉生桑梓，符楚营三杰之言，抑且名并籍咸，齐竹林七贤之望。专泐。复贺大喜，敬问台安。祗缴谦柬。不备。

愚弟曾国藩顿首

759．致靳兰友七月二十七日

告豫、东军情部署，嘱就近代为照料邵懿辰夫人及其长子葬事。

兰友年兄阁下：

月前批答公牍一件，计已递到。比想清节弥高，动履多适，良用企慰。

国藩驻军临淮五十余日，简兵储粮，部署粗定。月之二十四日启行，由泗州登陆，移驻徐郡。捻股入豫后，前股张、任等酋由襄、郏、裕、叶西趋，闻将至枣阳；后股赖、李等酋由陈州窜扰周家口一带，刘省三军门驰抵周家口，进剿洪桥等处。贼已闻风南遁，将至汝宁，避官军而行。其踪飘忽，竟难相遇痛打几仗，良用焦灼！

潘琴轩观察一军现扎济宁，有此大支劲旅镇驻东境，又得阎中丞训练新军，力图自强，若战船次第造成，珂乡当可日臻安谧矣。

仁和邵位西郎中与国藩二十年至交，朴学孤忠，身殉杭城之难，经马中丞奏奉恩旨优恤建祠。其眷属避难江皖多年，敝处月给薪资，稍足自存，不意邵夫人及其大少君顺年于七月间后先病故。其婿郑兴仪随营临淮，鄙人派令驰回金陵，同邵二世兄顺国号子进者，送其母、兄之柩归浙营葬。子进年纪尚轻，浙中久乏亲旧，此次回籍，百务生疏，务望阁下就近代为切实照料，俾臻妥善。事毕早日仍还金陵，至嘱至祷！顺问台安。

国藩顿首

760．致江忠濬七月二十七日

通报各路军情部署，嘱咐照拂门生王培桢。

达川仁弟大人阁下：

六月五日泐复一函，计入台照。比维荩猷日懋，履祉秋高，企颂无量。

国藩抵临淮后，前敌诸将迭有驱除，遂解雉河之围，皖难已纾。因淮水盛涨，道路被淹，驻军临淮五十余日，顷于七月二十四日始克成行，移驻徐郡。

捻踪由皖入豫，分为两股：北股张、任等酋由柘、太、扶、洧、襄、郏、裕、叶径趋而西，将薄鄂之枣阳；南路赖、李等酋由太和窜扰陈州、周家口一带。先经檄调刘军门铭传步队、乌都护马队自亳州抵周家口，驰往洪桥等处追剿。该逆闻风南遁，将至汝宁，专避官军而行，竟难邂逅相遇痛打几仗，殊用焦灼！

金口霆勇由湘入粤，悉数归诚，此段已了。侍、康发股余匪尚踞粤边，吾湘东面之防闻布置严密，当无风鹤之虞。

九舍弟闰月间大病一次，甫经医治小愈。旋奉抚晋之命，谕国藩催其迅速北上。顷接来信，言病体未痊，实难遽出任事，即由湘拜疏固辞矣。

敝门生王令培桢向官山东知县，兹改教回籍，两袖清风。到籍之后，能早得委署教缺，庶几阑干苜蓿，稍给饔飧。幸隶仁帡，务祈随时翦拂为祷！诸惟心鉴。顺问台安。不宣。

国藩顿首

761．复李鸿章七月二十八夜

恽光业处当速派妥员接办，正阳盐卡宜派贤员由陆路速来。请嘱琴轩不必尽信官场谤辞。

少泉宫保仁弟阁下：

二十六日五河途次接二十二日惠书，具悉一切。

国藩于二十四自临淮起行，次日至五河，二十六至泗州，二十七小住一日，二十八至灵璧。天尚晴明，惟路多隔水，幕府坐小车或牛车，迟笨异常。途次又无一物可买，若下雨则寸步难行矣。

恽守光业明白禀复之案，已自认钱价出入不符，而谓另有不能报销之公费取给于此项钱价。闻发觉后，近日弊端更多，务乞尊处迅派妥员接办。

正阳盐卡案尚未结，尊处公牍但称据曾函称恽守有被控查办之案，亟须委员接办云云。阁下前谓魏荫亭可办大通，昌期因荐高云浦可办正阳代理常郡者。国藩恐其来淮不能迅速，请派贤员总以由陆路速来为妙。

蝯叟之侄可来敝处差委，以慰其意。蝯叟与敝处信商此书院，到在晏、钱订约之后，至今尚未作复。

山东解琴轩协饷并入敝款三万之内，此间尚未闻是说。果尔，自当争之。

丹初所与敝处函牍，均属诚恳，不涉虚伪。闻其居官亦极廉正耐劳，而谤议朋兴，几于烁金销骨。寄谕交敝处确查者二次，一密一明，所抄参折，皆肆口丑诋，至不忍读。恶正丑直，古今同慨！阁下与琴轩通信，请嘱其无尽信官场谤辞，遂疑丹帅难与共事。

祁门粮台两月内已发三十余万，如再叛乱，殊属不值。一人一缺，鄙人所素知，前书“拟陪”字样，因曩者尊函言及运缺，有此二字，承上文而申之耳。

舍沅弟初四日来信，因病体未痊，决辞晋抚之任。此实恐以孱躯误公，当不致以抗违贻讥。即请台安。灵璧城中

762．加朱蓂片八月初六日

有子万事足，况居然秀才，岂不足而又足乎？

前信于五月书就，其时匆匆戎行，未能亲书数行奉达。其后驻军临淮，则以大水盛涨，处处为积潦阻隔，遣使回湘，屡滨危险，故世兄入泮之喜，久未肃贺为歉。顷弟由临淮移驻徐州，水潦消涸，兹寄菲仪为世兄采芹之贺。

回忆吾辈携笔囊、挟大烟袋往返于东长街、文运街之间啸山去年来信说及，日或过从数次，谈谐不倦，忽忽三十余年。而弟与啸山、阁下幸俱有子继入黉官，古称有子万事足，况居然秀才，岂不足而又足乎？

闻世兄文气清华，颇有跨灶之意，烂柴格字则更跨过百重。啸山令嗣星槛深稳开扩，为吾乡后起之大器。啸山之灶觚虽高，恐已驾而上之矣。再颂尧阶仁兄亲家大人台安，并贺大喜。

763．复乔松年八月初七日

陈国瑞已经参革。蒙、亳、宿须添派贤员数人。金、唐两军闹饷事正在处置。马队尚未料理。

鹤侪尊兄年大人阁下：

前接十二日环章，具悉种切。二十四日自临淮启行，二十七日泗州舟次接二十日惠书，未及肃复。二十八日自泗登陆，初四已抵徐郡。天气放晴，积潦渐销，诸叨平顺。

大疏剿捻宜拦击不宜尾追，已奉俞旨会筹办理。遍询诸将，谓邸帅近年无好步队，拦击则动致败挫，不得不取尾追之势，不知确否？

康军调归河南，张、黄移扎固始，英部驻颍，调度极妥。若再远出，则转运艰难。尊处本极饷绌，何能筹此运费？谕旨如再督催，似可据实详陈。

国藩二十四日拜发之疏，亦已均邀俞允。刘省三仍驻周家口，可不赴洛阳以西。周海舲即可驻扎亳州，为省三后继之师，以其距归、陈、颍、寿均不甚远也。

陈国瑞复禀，情词虽极谦谨，而毫无悔过之意，不能不参。已奉明谕撤去帮办，褫去黄马褂，责令戴罪立功。敝疏业已抄咨冰案。豫中曾否纠劾该镇，此间毫无所闻。

陈州饷项，少村中丞提去十万，其余十万弟与阁下及少荃均分，亦已咨达左右。

李令萃华既胜查圩之任，请即饬令来徐一见。询访各处，蒙、亳各二人，宿州一人，均嫌太少，尚须添派贤员数人，亦非三月限期所能了事。顷又咨调张云吉专办查圩。此外有缺人员中，尚有贤明可办此事者否？敬求详示。

徽防金、唐回营后，金处撤换营官数员，唐处拿办滋事首犯勇丁二人正法，金亦正法一人，各该军尚无他变。告假回籍之勇千余名，空额不补。鄙人必欲索拿十余人解徐严讯，不知办得到否？

李世忠招捻之说，未接续报。敝处批令将醇邸、富将军原函抄来，现尚未据呈送。

承示追剿捻匪，须马队练成，以骁将统之乃可得力，诚确切不磨之论。国藩初议以徐州为老营，训练马队为游击之师，须半年后乃可言战。近在临淮耽搁两月工夫，马队全未料理，而受命业已四个月，恐再两月后尚无游击之师可以追逐。邸部马队中亦乏骁将，马匹病毙极多，余亦瘦瘠全未上膘，难遽临阵。前言又不克践，良用焦灼！肃复。敬请台安。不备。

764．复张沄八月初七日

通报前敌军情。嘱速代办敕书。并告保奖须俟续有保案方可酌核具奏。黄参戎请恤事，应商侯定贵禀请。

竹汀尊兄大人阁下：

顷接环章，敬悉一切。借谂兴居康胜，瀛眷吉旋，至以为慰。

国藩驻军临淮五十余日，因淮水盛涨，道路被淹，至七月二十四日始克成行，移驻徐郡。初四到徐，诸叨平顺。

捻匪入豫后分为两股：北股张、任等酋由襄、郏、裕、叶西趋，将至枣阳；南股赖、李等酋由陈州窜扰周家口一带，先经檄调刘军门、乌都护马步各队自亳州驰抵周家口，该逆闻风南遁新、息等处，专避官军而行，竟难相遇痛打几仗，殊用焦灼！

侍、康发股余匪尚踞粤边，吾湘东面之防闻布置严密，当无风鹤之虞。

九舍弟闰月间大病一次，甫经医治小愈。旋奉抚晋之命，谕国藩催其迅速北上。顷接家信，言病体未痊，实难遽出任事，即由湘拜疏固辞矣。

封外祖父母，照例无庸捐封，务祈阁下代为补办，赶今年腊月用宝寄下，至恳。雪琴、昌期世职敕书各需四十金，弟与舍沅弟封爵敕书各需九十金，亦恳代为速办。所需之费，如阁下九、十月间决不出京，当于十一月寄至尊处。否则请转托筱舲、晓岱诸君，将来径寄渠处也。

令侄雨珊前办米捐解济金陵，本年闰月据衡局道府禀请保奖，单内拟请以知县归本班前先选，并加五品衔。原无“遇缺”字样，业经批准。俟续有保案，酌核具奏。

令岳黄参戎殉难情节，既有都司侯定贵目击，并代葬于靖江，自可遇便附奏。惟官事必须有人禀请，应由阁下商之侯定贵，专案具禀请恤，乃可照办。

昌期军门此次由金陵同至临淮，回棹泗州，已返江宁。尊函即为寄去。复请台安。不备。

愚弟曾国藩顿首

765．加乔松年片八月初八日

询可否派邹笥接署宿州印务，尚有上选可派阜阳、永城、蒙、亳否？

再，弟前札派魏倅铭办理宿州查圩事宜，旋经访得该员操守不甚可信，而甫经委用，劣迹未著，难遽撤去。又遍询众论，宿州非一委员所能了，恐魏倅下手一错，后难挽回，因定以张牧云吉为宿州查圩正委员，则魏倅之权自轻。适邹牧笥在宿，张牧因力荐邹可接宿篆务。弟因既卸督篆，不便与闻州县调署事宜，故咨牍中仅调张牧来营差委。可否即派邹牧接署宿州印务？伏候卓裁。如或另委他员，亦求择其十日半月可以迅履宿任者，俾张牧得以卸印而就委。至要至恳！

弟于查圩分别良莠一事，看得极难极重，须择廉明而兼任劳怨者假以事权，竭力图之。宿之张，蒙之桂、朱，亳之薛，阁下颇许可否？此外又有尹沛清，闻亦系一能手。阜阳似须派一委员，永城须派两员，蒙、亳须各添一员，夹袋中尚有上选否？派定后拟专案具奏，将来仍予优奖也。缕晰奉商。再颂鹤侪尊兄同年大人台安。

766．加刘崑片八月初八日

谢其赠书。婉拒易笏山事。

前缄已于临淮书就，折弁未成行。旋接家信，舍沅弟因病体未痊，实难遽出任事，已于七月初十日由湘具疏恭辞，想此时京中见诸邸抄矣。

国藩于二十四日自临淮拔营，八月初四日抵徐，接奉七月初二惠书并《书经稗疏》、《春秋家说序》各抄本。《国史》三传并蒙手自校阅，感何可言！重以钧命，竟不敢将垫项奉还，肃谢！肃谢！

晋省去徐二千余里，此间力难兼顾，业已恭疏复陈。舫仙阅历尚浅，不知能胜防务之任否？系念无已。再颂蕴斋老夫子大人台安。

再，易笏山之贤，敝处亦久有所闻。惟此时星使入秦，霞仙自谋不暇，其力未必能速拯笏山。国藩于咸丰十年接王子槐之信，曾经札调笏山一次，洎未接其回文，亦不便再调也。又启。

767．复陈湜八月初九日

四路重镇之局已成，马队尚待经理。曾国荃病体未痊，已固辞抚晋之命。

舫仙仁弟大人阁下：

清淮判，月琯屡更。顷接惠书，欣谂台旆安抵都门，恩承三接，移臬山右，计已早莅棠疆。以韬略之久谙，卜勋猷之益懋，企颂曷既！

别后驻军临淮，雉河之围旋解，四路设立重镇之局业已办成。而贼势未衰，分股踵窜豫境，或窥鄂边，或恋皖巢，踪迹飘忽，专避官军而行，仅与刘省三周家口之兵遇于洪桥，不战南遁。必须精练骑兵，乃可上下追逐。因淮水盛涨，道路被淹，未能速移徐州，经理马队。迟至七月二十四始克成行，八月初四抵徐，简阅满蒙各起马队，其中既乏骁将，器械又不齐全，马匹病毙极多，余亦瘦瘠，全未上膘，难遽临阵，殊为焦灼！

九舍弟闰月间大病一次，甫经医治小愈，尚未复元。旋奉抚晋之命，谕国藩催其迅速北上，并奉批折敦催督同阁下筹办山西防务，勿再迟缓。迭经函嘱自揣精力可出，迅即就道北上。顷接家信，言病体未痊，实难遽出任事，已由湘拜疏固辞，未知能仰邀俞允否？闻晋省兵勇无多，专恃黄河天险设防置守，练兵造船，想阁下必能经画周妥。目下情形何似？尚冀随时见示，以纾驰系。

承惠高丽参两斤，远道相贻，谨即拜登，谢谢。复问台安。附缴谦版。不备。

愚兄曾国藩顿首

768．复彭玉麟八月初九日

唐、金处各拿办滋事勇丁，各该军尚无它变。抄示所撰会馆二联，并为彭改定一联。

雪琴宫保仁弟大人阁下：

七月十九泐复一函。二十四日临淮启行，二十八日由泗州登陆，八月朔行次宿州，接前月十八日手书并大撰会馆联文。初四抵徐州，续接二十八日惠缄，知初五、十一两次敝函均已递到。欣悉玉躬康胜，兴居如常，再加静摄，辅以药力，精神定见复元，至为企祝！

前以徽防兵勇滋事，咨请派巡江面并顾饶郡。兹承示及，已派中营驻饶，人心安谧，江面亦均平静。又接徽营禀报，桂生处拿办滋事首犯勇丁二人正法，逸亭处亦正法一人，并撤换营官数员，各该军尚无它变。告假回籍之勇千余名，空缺不补。鄙人必欲索拿十余人解徐严讯，不知办得到否？

前在临淮面属昌岐饬向导营回裕溪口，昨据报，二十六日已由颍州动身。惟该营舢板二只护送赴陈州提饷之委员，尚未回营耳。

尊处所寄萧、范两信并汇票银两，金陵启行，匆匆未及代寄。顷已查出，交折差胡正盛妥为带京。

《会馆记》尚未暇作，撰联二对，抄呈一览。尊作会馆四联，似以“洞庭八百里”及“入门尽是乡音”二联为佳；戏台三联，似以首联为佳。兹改数字呈阅。

九舍弟昨有家信，言病体未痊，实难遽出任事，已由湘拜疏固辞，未知能否仰邀俞允。

豫捻前股窜鄂之枣阳，后股由周家口窜洪桥一带，经刘省三邀击，南遁新、息，溢入皖之阜阳。此间满蒙各起马队殊乏骁将，器械亦不齐全，马匹病毙极多，尚难整顿就绪，良用焦灼。

今岁秋潦太大，滨水之区灾黎满目。兵戈未息而饥馑洊臻，天意殊不可测。如何！如何！复问台安。

国藩顿首

附联语

地仍虎踞龙蟠，洗涤江山，重开宾馆；
人似澧兰沅芷，招邀贤俊，共话乡关。

会馆联

荆楚九歌，客中聊作枌榆社；
江山六代，劫后重闻雅歌声。

会馆戏台联

彭玉麟撰联

洞庭八百里，浩淼烟波，直下大江，觞咏齐思建业水；
衡岳七二峰，葱茏佳气，挺生名世，楼台重启秣陵春。

入门尽是乡音，彼此天涯同作客；
适馆欣依夏屋，清凉山色解迎人。

浮桑三宿亦因缘，迨客子归时，都成陈梦；
烟柳六朝感兴废，看行吟来者，并入楚骚。

峰头回雁湘波绿；
柳色藏鸦客舍青。

以上馆联

以下戏台联

六代名都，丝竹犹闻清夜月；
三闾遗韵，风骚应识故乡音。

舞低杨柳楼心月，
歌尽桃花扇底风。

北部音声，檀板金樽新乐府；
南朝风月，庭花玉树旧歌词。

769．复吴棠八月初九日

须俟马队练成，乃可追剿入皖捻股。陈国瑞毫无悔过之意，已具疏补参。沅甫辞谢晋抚之命。

仲仙尊兄大人阁下：

前奉环章，具聆一切。续于灵璧途次接到惠缄，猥以九舍弟拜抚晋之命吉词祓饰，感悚曷任！敬维台祉绥愉，延秋笃祜。金堤巩固，正天汉之波澄；玉粒转输，庆神仓之谷满。詹言矞霭，企颂良殷。

国藩二十四日自临淮启碇，二十八由泗州登陆，初四日抵徐郡，诸叨平顺。捻股之由沈丘犯周家口者，经刘省三击之于洪桥，南遁新、息，别扰阜阳边境，亦经皖军分投堵剿。贼踪飘忽，专避官军而行，必俟马队练成，乃可纵横追剿。现阅满、蒙各起马队中殊乏骁将，器械亦不齐全，马匹病毙极多，尚难整顿就绪，良用焦灼！

前给陈镇国瑞长批，原以该镇天分素优，冀其力矫积习，成就将材。接阅复禀，情词虽极谦谨，而毫无悔过之意，恐难望其回心向道。顷已具疏补参，抄咨冰案。同罪异罚，不能不一纠劾。该镇此后如果自艾，仍当推诚相待也。复禀附抄一阅。

方比部信收到。九舍弟闰月间大病一次，讫今病体未痊，由湘拜疏辞谢，不能遽出任事。时局多艰，本应竭诚以报国，而疆寄甚重，又恐覆而误公，殆亦踌躇再四，万不得已而避位逊谢耳！肃泐布复。敬请台安，顺颂节祺。不备。

愚弟曾国藩顿首

770．加陈湜片八月初十日

物议与枢密消息宜置于度外，唯专求自立之道。造船防河诸事当与河南商办。

再，另纸所示闻见各条暨抄出之件，均已阅悉，专人送交舍沅弟查核。

京师物议与枢密消息随时变迁。每有上下交推，众望所归者，转瞬为人所唾弃；亦有群疑众谤，浮议沸腾者，转瞬又风平浪静。惟卓然自立之士，历常变红黑而终不改其度。阁下此次进京，时日无几，而天眷物论似均优许，望阁下弗引之以自喜。将来设有訾议吹求，恩眷少替，望阁下弗因之以自沮。蚤夜孜孜，专求自立之道。私事则行己与读书二者并进，公事则吏治与防务二者兼营，以勤为本而以诚字辅之。勤则虽柔必强，虽愚必明；诚则金石可穿，鬼神可格。鄙陋之讥，若倾黄河以涤凝污，岂待辨哉？

晋省情形，闻动用款项虽数百千金亦须具奏咨部，犹是承平时之轨辙。

黄河自潼关以东至垣曲，皆北岸晋而南岸豫，再东则南北两岸皆属豫境，造船防河似须处处与河南商办，不知果能联络一气否？造船之木料尚易购求否？炮位须敝处协解否？至为系念，便中尚望详示。再问舫仙仁弟台祉。

771．复乔松年八月十三日

通报各部马队汰留情形，附告乌、春两部暂不可抽拨；寿春镇缺，酌补宜咨商李鸿章会委署理。六安厘金易镇应分半厘。

鹤侪尊兄年大人阁下：

初七泐复寸函，旋接初四、初六惠书，并以佳节相庆，纫谢曷已！敬维台侯绥愉，延秋笃祜，顺金行而合狝，挽银汉以洗兵，仰企矞晖，良殷藻颂！

捻匪窜扰颍境，连破二十余圩，已檄周海舲由亳驰剿。闻尊处派史道迎击获胜，续调张、克马步继进，日内已否接仗？

西林来此，接晤数次，业令旋颍。乌、春二将顷来徐郡，禀请简汰撤归，业已批准。连日点验温、高、常三部，并归高福管带，将病弱者汰遣回旗外，共留五百人。托部除汰遣外，仅留四百人。略加训练，即交色都护统带赴豫。俟到河南，再调乌、春两部回徐点验，分别汰留。目下不可抽拨该队由周家口回击，恐不得力。色副都统带高、托两起由徐赴豫，尽可在颍州协剿，特恐太迟耳。

寿春镇缺即请阁下于黄、徐两镇中酌定一人，咨商少荃会委署理。其程、黄等战将中将来择尤密保实缺，似亦可资鼓励。

六安半厘应还尊处，敢劳齿谢。其未撤并之先，易镇应分半厘，仍希饬照补解为荷。复颂节禧，敬请台安。不备。

年愚弟曾国藩顿首

772．复冯志沂八月十三日

骑兵精锐无多，尚须另招马勇。赖酋复扰颍属，连陷二十余圩。

鲁川尊兄大人阁下：

前接环章，匆匆戎行，未及裁答。瞬逢佳节，猥蒙惠书相庆，纫戢良多。就审台候绥愉，延秋笃福。简能断事，救热而濯清风；异不施劳，论功而居大树。詹言吉蔼，倾颂靡涯。

此次临淮阻水，驻军五十余日，有类迁延之役。前月二十四始克成行，本月初四抵徐。连日简阅骑兵，分别汰留，精锐无多，尚须另招马勇，又乏上驷可供驱策，焦灼万分。

赖酋复扰颍属，连陷二十余圩，不知周海舲、史绳之等军果足制之否？时事多艰，何日始得了此一局！益信橘中之乐不减商山也。复问台安，顺颂节祺。汇璧谦版。不备。

愚弟曾国藩顿首

773．复马新贻八月十三日

通报徽防弁勇滋事一案之处置、前敌军情及张锡嵘募勇情形。

穀山尊兄大人阁下：

七月二十四自临淮启行，八月朔宿州途次接诵环章，初四抵徐郡。初九使至，赍到惠书并龙井茶十二瓶，甘分越地之云腴，数合周天之月琯，拜登敬谢。递中续展琼函，猥以樨香应候，因时瑑饰，纫戢弥殷。敬惟政祉绥亨，延秋笃祜。临桂宫而试士，曲听霓裳；设兰锜以防边，歌腾露布。詹言矞霭，企颂靡涯。

此间近状诸叨平顺。徽防弁勇滋事一案，桂生回营，拿办首犯二名正法，逸亭处亦正法四名，并撤换营官数员，各该军尚无它变。鄙人必欲索拿二十余人解徐严讯，然后给饷遣撤，虽激成大变亦所不顾，不知究竟何如。

捻匪自雉河解围后分股窜豫。北股张、任等酋游绎于南阳百里内外，南股赖、李等酋由陈州、周家口窜洪桥一带，经刘省三邀击，南遁新、息，溢入皖之阜阳。史、程等军战于迎仙集，已获小胜。必俟马队练成，乃能纵横追击。此间满蒙各起马队殊乏骁将，器械亦不齐全，马匹病毙极多，尚难整顿就绪，良用焦灼。

张敬堂太史坚忍耐苦，所募之勇专取淮北能食麦面杂粮之人，其在淮水以南不惯面食者，概不准募。其营制悉照楚军旧章办理。

林竹畦太守派往怀远清查民圩，不在幕中。高在午大令比屡接晤，老成清介，舆论允孚，足慰廑注。蒋蔚亭中丞殉难事实，稍暇即为具奏。

拙书楹联，俟得便再行寄去。秀才人情，似不足报佳茗之惠。敬问台安，顺颂节祺。不备。

愚弟曾国藩顿首

774．加马新贻片八月十五日

托存恤邵懿辰遗属并代购《周易传义音训》。

再，仁和邵位西十一年殉杭城之难，已蒙阁下于下车时专案具奏，足以表章潜德硕学。乃其长子顺年、其配余恭人又于今年六、七月先后弃世，远近伤悼。今其次子顺国及其婿郑兴仪扶榇归葬于杭，将与位西葬衣冠之柩同为一穴，前已函托靳芝亭照料一切。敬求仁人君子俯加存恤，至为感祷。

又有恳者，浦城祝桐君凤喈前在杭刊刻《周易传义音训》，系伊遇羹乐尧所校，实读本之尤精者。闻乱后板片并未全失，不知在杭在浦，抑在他处？杭州如可觅此书，敬求购一二部见惠。如板片不全，似可询访祝君，设法补刊。海宁蒋寅昉病若全愈，此事可一商也。再问穀山仁兄台安。

775．复程国熙八月十八日

连日简阅骑兵，正拟援剿窜颍捻股。

敬之尊兄阁下：

顷接惠书，猥以九舍弟抚晋并佳节相庆。借谂延秋多祜，动履增绥，至以为慰。

国藩驻军临淮五十余日，前月二十四始克成行，本月初四抵徐。连日简阅骑兵，分别汰留，精锐无多。尚须另招马勇，又乏上驷可供驱策，焦灼万分。

捻酋回窜颍属，连占二十余圩，前敌英、史等军略有斩获。此间添派色子良马队赴颍，并檄刘省三、周海舲分道援剿，冀收夹击之效，未知果否有裨。

里下河一带，秋涨渐落。瓜城湾处，闻已竣工。六闸安澜，盐船上驶，定可平行无滞也。复颂节祺。附缴衔版。不具。

国藩顿首

776．复陈艾八月十八日

抵徐后尚须另招马勇，以供驱策。捻酋回窜颍属，已调兵援剿。

虎臣仁弟阁下：

别后四经晦朔，瞬已中秋。接展手书，具悉一切。即谂玉躬康复，动履绥愉。哲嗣在朱学使幕中德业并进，至以为慰。

忠义局务，阁下与诸君子经理数年，诸称妥叶。来书犹以疏忽为虞，具见敬慎之深。方存之兄已返皖城，比派杨仲乾入局矣。

国藩此次临淮阻水，驻军五十余日。前月二十四始克成行，本月初四抵徐。连日简阅骑兵，分别汰留，精锐无多。尚须另招马勇，又乏上驷可供驱策，焦灼万分。

捻酋回窜颍属，连占二十余圩。前敌英、史等军，略有斩获。此间添派色子良马队赴颍，并檄刘省三、周海舲分道援剿，冀收夹击之效。未知果否有裨。复问台安，局中诸君子统此致候。顺缴大柬。不宣。

777．复万启琛八月十八日

曾国荃因病未痊，已固辞朝命。豫捻回窜颍境，已派马队由徐赴颍，并檄刘、周二军分道会剿。

篪轩仁弟大人阁下：

两接惠书，猥以九舍弟抚晋见贺，又以佳节相庆，纫谢曷已！闻玉体违和，谢事静摄，比来秋爽气清，兴居何似？良用驰系。

九舍弟家信言病体尚未痊愈，医者谓须静养一两年可望复元。目下不能遽出任事，已由湘具疏固辞。

国藩此次北征，本谓区画一切，半年后方可言战。乃临淮阻水，驻军五十余日，至本月初四始到徐州，简阅马队，分别汰留，殊非可当大敌之兵，亦未别筹游击之师。而捻匪回窜颍境，连陷二十余圩，不得不派马队由徐赴颍，并檄刘、周两军分道会剿。能否得手，殊无把握。

李眉生函称阁下以人参见寄，前由少荃宫保处带到一匣，顷钱调甫送来陈作梅兄信并参匣一件，云系眉生托寄，想即尊处代购。需价若干？便中惠示。闻月内台从移居扬州，距此间更近，音问尤易通矣。复颂节安。顺缴大柬。不具。

国藩顿首

778．复陈鼐八月十八日

皖事甚紧，已调马队赴颍追剿。时局多艰，淮军未可轻议裁撤。

作梅仁弟阁下：

八月六日钱调甫兄递到六月望日手书并参匣一件，借谂兴居百适，动履绥愉，至以为慰。

捻逆自雉河解围后，分股窜豫。前股尚游弋于南阳二百里内外，后股回窜颍州属境，颍防诸军出队，小有斩获，而贼踞迎仙店一带如故。鄙人到徐州后，简阅马队，分别汰留，稍稍就绪，尚未训练多次，因皖事较紧，已檄色都护带高、托两队赴颍，并饬刘、周两军分道驰援。

清理民圩一节，早经刊示，派员查办。

鄂中尚无乞邻之举。闻鲍春霆自蜀带勇东下，计必为鄂中所留。

皖南防军，桂生、逸亭处虽各拿滋事弁勇数名正法，尚须再拿多人解徐讯办，方准发饷遣撤。即或因此生变，亦所不顾。此事若能了结如法，湘军当可撤竣。淮军则锐气方新，营规整肃，时局多艰，似未可轻议裁撤。然必须苦口告诫，防其以盈满而生暮气也。复问台安。

国藩顿首

779．复蒋嘉棫八月十八日

略告前敌军情、部署与徽防滋事弁勇处置情形。悼惜张凤翥病故，附告邵家丧葬安排。

莼卿仁弟阁下：

接七月七日至八月六日手书数件，知贵体违和，良用驰系。比已秋高气爽，定卜兴居康胜，餐卫咸宜，至以为慰！

捻匪又窜颍境，英方伯所部出队截击，小有斩擒，而贼踞迎仙店一带如故。国藩到徐州后，简阅马队，分别汰留，大致就绪。本应训练数次，再派出征，因皖事较紧，已檄色都护带高、托两队赴颍，并饬周海舲由亳州前进，刘省三由周家口回援，未知果足制之否？

徽防滋事弁勇，唐、金两处均经正法数人，尚须严拿多名解徐讯办，方准发饷遣撤完案。

炼渠竟于八月三日在安庆病故，因伤致疾，较之姚之因疫骤徂，尤堪悼惜。

邵宅连次遭丧，业令郑兴仪回金陵偕邵子进回杭营葬。比又函致马中丞及靳兰友，嘱为照料矣。

季公碑本业由省寓寄一二分。陈筱浦试事已竣，不久当可返棹江宁。九舍弟病体未痊，不能遽出任事，已由湘具折固辞，未审能仰邀俞允否？复问台安。

国藩顿首

780．复刘长佑八月十八日

马队甫经派定，旋檄高、托二队赴颍征剿。吉林、黑龙江马队未便再行奏调以隶铭军。月协甘饷自五月起已如期如额拨解不误。刘蓉虽以微罪行，终恐风波未定。沅甫辞朝命。

荫渠仁弟大人阁下：

前月杪泐布一函，本月朔接到藻翰，猥以佳节相庆。续展初六日惠书，敬承一切。借谂台旆吉旋保阳，延秋笃祜。防河列戍，已陈三辅之兵；除道清尘，将扈九游之跸。企佩曷已！

国藩初四抵徐，旬日以来，简阅满蒙各起马队，将高、常、温三部七百余员名汰留五百人，托部五百余员名汰留不及四百人，其余老弱病废遣撤回旗，其留者均交色都护统带。现在周家口之乌、春两部，亦据禀请简汰撤归，拟俟周家口防务稍松，调回徐州点验整顿。邸部马队之精者，已尽于此。此外富森保所部已回湖北，讷穆锦所部之徐州马勇四百，本年新调之察哈尔官兵千人，均不得力。此千人中仅挑留五百余人，令温德勒克西管带。分派甫定，尚拟亲阅操演数次，再行酌调征剿。而牛、任、陈、赖等匪回窜颍州属境，占踞各圩，颍防诸军出击小胜，禀请济师。不得已，檄色都护统高、托两起马队由徐赴颍，并檄周盛波由亳州前进，刘铭传由周口回援，未知能收夹击之效否？

前在临淮，刘省三来见，请自练马队二营，比已许之。顷闻购齐马匹，挑募骑兵，于旧有之张景春一营外，增刘盛瑺、崔万荣两营。当捻众猖獗之时，马队固不可少，而饷项支绌之际，三营已嫌其多。尊处之吉林、黑龙江马队千名，未便再行奏调以隶铭军。且京东剿办入关马贼，亦正需骑队也。复问台安，顺颂节祺。不备。

愚兄曾国藩顿首

再，肃函间接十三日环章，知前次敝函已达台览。闻舟师操习娴熟，河北之防可臻稳固，马贼入关，势渐横溢，已调洺防马队分布堵剿，并疏请履勘边墙，再回查桥道，荩劳益笃，弥深佩仰。

甘肃雷军挫后，回氛愈炽。厚帅来信，亦以奇穷相告。敝处月协甘饷三万，自五月起至今已五个月，如期如额拨解不误。

霞仙早欲引退，今以微罪行，未始非塞翁之福。惟星使尚在秦中，正恐风波未定。退之诗云“余澜怒未已，喧聒鸣瓮盎”，亦可虑也。

九舍弟病体未痊，实难遽出任事，已由湘拜疏固辞。舫仙办理晋防，能按楚军操练之法，陆师当有起色。造船防河，亦属要务，前已驰书谆嘱之矣。

承寄京报十本，并许此后按期见寄，感谢之至。计此时大纛已赴永遵一带，旋旆当在冬初，边关盛寒，诸惟珍卫。再问台安。

国藩顿首

781．复靳方锜八月十八日

尚须另招马勇，然乏上驷可供驱策。捻酋回窜颍属，已调马、步各军分道援剿。

少仲尊兄大人阁下：

六月二十七泐复一函，计早递到。续接两次惠书，猥以九舍弟抚晋见贺，又以佳节相庆，纫谢曷已！比维迓福承恩，延秋笃祜，懋著旬宣之绩，早成岁会之书，引睇吉晖，企颂无既。

此次临淮阻水，驻军五十余日，前月二十四始克成行，本月初四抵徐。连日简阅骑兵，分别汰留，精锐无多。尚需另招马勇，又乏上驷可供驱策，焦灼万分。

捻酋回窜颍属，连占二十余圩。前敌英、史等军略有斩获。此间添派色子良马队赴颍，并檄刘省三、周海舲分道援剿，冀收夹击之效。时事多艰而重负难释，只增悚惧。

九舍弟病未痊愈，业经由湘拜疏固辞，未知能仰邀俞允否？附布一二。复问台安。汇缴谦版。不备。

愚弟曾国藩顿首

782．复李宗羲八月十八日

捻酋回窜颍属，已派马步夹击。瓜城湾闸坝闻已竣工。

雨亭仁弟大人阁下：

前月二十二日接到环章，具悉一切。顷展惠书，猥以佳节相庆，借谂延秋笃祜，动履绥愉，以望实之并隆，卜恩光之迭贲，企颂无穷。

国藩驻军临淮五十余日，前月二十四始克成行，本月初四抵徐。连日简阅骑兵，分别汰留，精锐无多。尚须另招马勇，又乏上驷可供驱策，焦灼万分。

捻酋回窜颍属，连占二十余圩。前敌英、史等军略有斩获。此间添派色子良马队赴颍，并檄刘省三、周海舲分道援剿，冀收夹击之效，未知果否有裨。

里下河一带秋涨渐落，瓜城湾处闻已竣工。六闸安澜，盐船上驶定可平行无滞也。复颂节祺，顺问台安。不具。

国藩顿首

783．复李鹤年八月十八日

拟亲训骑兵，再行调派征剿。捻匪回窜颍属，已调马、步分道会剿。

子和尊兄大人阁下：

前接环章，具承一切。顷樨香之甫挹，蒙藻翰之先施。敬谂豸节延釐，乌台集瑞。运金心于兰锜，三辅风清；膺锡命于枫宸，九霄露湛。引詹矞采，抃颂良殷。

弟久践戎行，频更节序。此次临淮阻水，驻军五十余日，七月杪始克成行，本月初四抵徐。连日简阅骑兵，分别汰留。精锐无多，尚拟亲加训练，再行调派征剿。捻匪回窜颍州属境，占踞各圩。前敌诸军出击，略有斩擒，禀请济师。不得已，檄色都护统带骑兵前往，别檄刘、周步队分道会剿，冀收夹击之效，未知果否有裨。附报一二。复颂节祺，敬问台安。祗璧谦版。不备。

馆愚弟曾国藩顿首

784．复蒋养吾八月十八日

捻匪回窜颍境，已调马、步各队夹击。

养吾尊兄大人阁下：

顷接惠书，知前次敝函已经递到。猥以樨香应候，藻翰先施，敬审清节秋高，庞祺川至。花开蒋径，霏金粟以饷军；苗格虞廷，看银潢之洗甲。詹言矞霭，抃颂靡涯。

弟久践戎行，频更节序。七月底自临淮启行，八月初抵徐。简阅马队，规模甫定。捻匪回窜颍境，连陷民圩，前敌诸军迎击获胜，添派马步各队分道继进，冀收夹击之效，未知果否有裨。

闻口外马贼入关肆掠，荫帅派兵剿捕，想荩筹馈，倍觉勤劳也。复颂节祺，顺请台安。祗缴谦版。不备。

愚弟曾国藩顿首

785．复郭嵩焘八月二十日

告雉河解围后军情部署。叹刘蓉降调。喜期尽可遵办，但求在湘阴成婚。

云仙仁弟亲家大人阁下：

七月杪得六月下旬惠书，八月三日儿子纪泽寄呈尊函，敬悉一切。

此间近状，自雉河解围后，捻匪分为两支：西支蹂躏于宛、邓等处，逼近随、枣，未遽入楚；东支游弋于沈、项、周家口，顷更回窜皖之颍州。

鄙人初议四路各驻重兵，外筹大支游击之师往来追逐。今徐州、济宁、临淮、周家口四处防兵业已办定，惟游击之师尚无头绪。盖邸部马队汰留不足二千人，新调之察哈尔兵及添募马勇技生马劣，全未见仗，断难驱之向敌，与捻匪精骑相拒。而廷旨迫促，数令移营河南许州等处。外间物议督责尤峻。前此拙疏数通，阁下所称为盛得水住者，今则适为口实。观河南军政吏治之弊，捻祸殆无已时。身膺艰巨，焦灼曷极！

霞仙辨诬一疏，有识叹仰。顷阅邸抄，吏部议以降调。瑞、罗两星使在秦，计尚他有吹求。去年两使入湘，或作一灯谜云：“钦差进省。打《文选》二句。”野鸟入室，主人将去。霞去乃并不待野鸟之祥。亦足见世途崄巇，任事非易矣！

九舍弟蒙恩简授晋抚，以怔忡之症未愈，五月又大病一次，在籍恭疏辞谢，陈请开缺，不知得仰邀俞允否？

敝居之腰里，去年右头倒坍一次，今年门首大塘溺毙一人，眷属不欲复居是屋，新居又不易觅，贱眷果否还乡，尚难遽定。而十二月初二日之喜期，尽可遵办。但求即在湘阴成婚，则敝处送亲可省二千里，实为近便。闻去年令爱于归左宅，亦在湘阴，尊府由意城主持一切。今年似可踵而行之。如蒙允许，十月间即命儿子送妹还湘，不至愆期。

席、娄两军定以本月由江入粤会剿，粤事当有转机。

石角藤枝何处不有？公昔在京，于诸老多所许可，与仆异趣。近年莅外，于诸公多所龃龉，又似与仆昔日同符。不知后世复有为吾辈辨早晚异同否？顺问台安。

786．复李鸿章八月二十日

请代为经画游击之师之步队。两书院俸银断不宜大减。

少泉宫保世仁弟大人阁下：

十二日接初四日惠书并抄片一件，敬悉此件计已奉到批谕，藩、运果为两雨否？

此间接奉寄谕，饬移驻河南之许州。不行则屡违诏旨，并失民望；遽去则局势全散，有损军事。反复筹思，焦灼无似！

松、勋两军，鄙意欲留防徽、休之变，朝命亦令移以剿捻。俟金、唐案结，似可量调庐、寿之间，以为入豫之渐。

游击之师茫无端绪，顷嘱幼泉一力担承，以五千步队、二千马队为率。步队须由阁下挑拨劲营，妙选将材，代为经画；马队则无上驷，又乏良将，即操演临阵，初试时亦无佳营为之榜样，殊无把握。

金、唐饷项既截至闰月初二日止，腾出此项口粮，拟即全供幼泉游击一军之用。

梅花、安定之所以可羡者，以其金多也。五百则不特蝯叟失望，即彤公亦非其所愿。李石吾制军于镜海先生主讲钟山时，特加火食银三百，鄙人不敢尽裁，尚加百六十金，尊经亦毫无所减。此等一经减定，后世归怨甚长。阁下欲兼兴两院，稍减三百犹可，大减则断不宜。国藩既在局外，亦不函商蝯叟矣。

琴轩订于节后来徐。近日淮军均有令名，良以为慰。然当随事训戒，不可宽弛。

丹初物议犹烦。少村莅任未久，台中已有弹章。甚哉，封疆可为而不可为也！此候台安。

787．加李鸿章片八月二十一日

询问户部驳诘之由。

再，户部驳苏州减赋、嘉定折色、借还漕折三案，语有激射，锋芒逼人，似于敝处、尊处均有甚不平者。究竟开罪之由以何事为最？主稿司员果属何人？将来有碍于藩、运两司否？尊处耳目较广，示及一二。又启。

788．复李瀚章八月二十二日

唐、金两军遣撤已有安排。外间望湘饷者尽可不顾。捻股闻有回窜山东之说，徐、济两军将有战事。

筱泉年兄大公祖阁下：

接初二日手书，承以佳节相庆，并悉种切。借谂台祉绥愉，延秋笃祜，企颂无穷。

吾湘西路各营闻已整顿，周镇回军沅、晃，足备苗匪。东路粤边之贼势将窜动，俊臣、玉班诸军照前扼扎，可以自固樊篱。刘、朱、朱等军裁撤，清欠之法，节后闻可举办，甚好甚好。西盐局本指供该三军饷项，此次清欠，自应以盐局为正宗，而尊处仅通力协助乃为合宜。

皖南唐、金两军已各拿弁勇数名就地正法，尚须再拿多名解徐讯办，方准发饷遣撤。少荃函称楚西请引商多，预提两岸二两、楚岸一两，八月后可凑二十余万，即储为撤徽军之用。此外皖南丁粮、茶厘均可拨用，当不致再烦湘中相助。

截旷一项，吴竹庄办理最好。金、唐两军之旷项，已将公牍咨达冰案。朱云岩一军哗饷后旋即安帖，将来遣撤时旷项亦不深究耳。

各省视吾湘为不涸之源，以东征局为道旁之井，鄙人早见及此，是以坚持停撤东厘之议。酌留之数，除厚庵万金外，概充本省军饷，似觉情顺理顺。乃外间谓东厘非湖南素有之资，喧宾夺主，可厌亦复可哂。胡文忠昔年不急京饷，骆宫保近年不顾滇饷，老气横冬，或可仿而行之。

国藩驻军临淮五十余日，前月二十四始克成行，本月初四抵徐，诸称平顺。四路重镇业已办成，游击之师尚无头绪，已嘱幼泉力任其事。满蒙各起马队分别汰留，得力者少。马勇操练尤难，殊深焦灼。捻匪前股游绎豫之南阳，后股回窜皖之颍州，连占多圩，顷刘省三于十二、十四日连战获胜。闻有回窜山东之说，徐、济两军不久当有战事。

九舍弟专差进京后，尊处由驿附奏。计已接奉批旨，未知仰邀俞允否？

春霆东下，计必为鄂中所留，不知已否抵鄂。复问台安，顺颂节祺。不备。

治通家生曾国藩顿首

789．复官文八月二十二日

捻踪回窜颍州，已调马、步分道夹击。

秀峰宫太保爵中堂大公祖阁下：

前奉环章，祗聆种切。顷以樨香应候，复蒙藻翰先施，感谢曷任！敬维福荫方城，辉延圆峤。销兵志喜，同度量衡于仲秋；赐乐酬庸，奏樊遏渠之三夏 ⁽¹⁾ 。詹言矞采，倾颂靡涯。

承示尊处裁兵节饷，训练绿营，境外则姜军出剿，境内则蓝、刘、杨、成诸部分布孝、枣、光、黄等防。荩画周详，尤深企佩。

弟自临淮营次移抵彭城，简阅骑兵，分别汰留，规模初定。捻踪回窜颍州，颍防诸军小有斩获。添调色子良马队赴颍，并檄周盛波由亳州前进，刘铭传自周口回援，冀收夹击之效，未知能否有裨。深惭伐桂之斧，奏效犹迟；尚祈补衮之针，惠匡不逮。肃贺节釐，敬请台安。诸惟崇鉴，不备。

治愚弟曾国藩顿首

————————————————————

(1)  此件草稿上有曾国藩旁批：“对得好，对得妙。”

790．复江长贵八月二十二日

捻匪后股回窜颍州，已派马、步诸军分道进剿。

良臣尊兄军门阁下：

顷接手书，猥以中秋令节远蒙藻饰，纫戢曷任！就谂威镇鹿门，祥延犀序。黄山卅六弓刀，曾挂夫峰前；紫极九重纶，更颁夫天上。詹言矞霭，抃颂良殷。

弟久领师干，频更节候。顷自临淮移驻徐州，简阅骑队，大致就绪。捻匪前股尚在豫之南阳一带，后股回窜皖之颍州，已派马步诸军由徐、亳分道进剿，并檄周家口防军驰回夹击，未卜能否得手。

闻刘镇维桢扎营枣阳，杨镇朝林分防光化、老河口，均听指挥，鄂边定臻稳固也。复颂节祺，顺问台安。不备。

愚弟曾国藩顿首

791．复兆琛八月二十二日

捻匪后股回窜颍州，已派马、步诸军分道进剿。

宝岩大公祖大人阁下：

樨香应候，藻翰先施。敬维釐延豸节，福荫熊封。寿躔征旗翼之祥，自天申禄；兵气看旄头之靖，在泮献功。引企矞晖，良殷抃颂。

弟师干久领，节序频更。顷自临淮移驻徐州，简阅骑队，大致就绪。捻匪前股尚在豫之南阳一带，后股回窜皖之颍州，已派马步诸军由徐、亳分道进剿，并檄周家口防军驰回夹击，未卜能否得手，殊深焦灼。敬颂节禧，顺请台安。祗璧谦版。不备。

治愚弟曾国藩顿首

792．复陶寿玉八月二十二日

捻匪后股回窜颍州，已派马、步诸军分道进剿。粤边发股又将窜动。曾国荃已疏辞抚晋之命。

仲瑜年兄阁下：

前接环章，具悉一切。顷以中秋令节载辱廑怀，借谂履祉吉祥，顺时笃祜，至以为慰。

国藩顷于月之四日已抵徐州，简阅马队，大致就绪。捻匪前股尚在豫之南阳一带，后股回窜皖之颍州，已派马步诸军由徐、亳分道进剿，并檄周家口防军驰回夹击，未卜能否得手，殊深焦灼。

粤边发股收合溃卒，又将窜动。江西兵力甚厚，闻将出境会剿。珂乡可无风鹤之虞，湘中东面之防亦臻稳固。

九舍弟病未痊愈，未能遽出任事，已由湘疏辞抚晋之命。承念附报，顺问节祺。

国藩顿首

793．复王葆生八月二十二日

捻匪后股回窜颍州，已派马、步诸军分道进剿。

初田尊兄大公祖大人阁下：

前闻荣绾粮储，尚稽裁贺。猥以中秋令节远荷注存，借谂芾增华，履綦戬穀。万亿及秭，占鱼梦于西成；三五而盈，迓龙光于北阙。詹言景矞，企颂靡涯。

弟久领师干，频更节候。顷自临淮移驻徐州。简阅骑队，大致就绪。捻匪前股尚在豫之南阳一带，后股回窜皖之颍州，已派马步诸军由徐、亳分道进剿，并檄周家口防军驰回夹击，未卜能否得手，殊深焦灼。复颂节安。顺缴谦版。不备。

治愚弟曾国藩顿首

794．复赵焕联八月二十二日

捻匪后股回窜颍州，已派马、步分道驰援会剿。

玉班尊兄亲家大人阁下：

接七月二十八惠书，猥以佳节相庆，并悉一切。借谂台旆驻军文明，延秋笃祜，至为企慰。

康、林二逆踞扰粤边，收合溃卒，又将窜动。江、闽、粤军有会剿之说，吾湘郴、宜一带节节设守，阁下亲行察看乐、桂交界各隘，择要进扎，东面之防益臻周妥。

国藩此次临淮阻水五十余日，前月底始克成行。本月初抵徐州，简阅马队，分别汰留，稍稍就绪。捻匪自雉河解围后分遁豫境，前股游绎南阳、唐、邓一带，逼近鄂边。后股南绕沈、项，回窜颍州，连占多圩，经该防军迭击获胜，添派马步分道驰援会剿，未知能否一收夹击之效，殊深焦灼。复问节安，顺缴谦版。不备。

姻愚弟曾国藩顿首

795．复何璟八月二十二日

谢贺曾国荃拜抚晋之命，并答谢中秋问候，略告前敌军情部署。

小宋尊兄大人阁下：

前接惠书，猥以九舍弟拜抚晋之命吉词宠贺。顷值樨香应候，复蒙藻翰先施，纫谢曷已！敬惟台祉绥愉，延秋笃祜。寿星正朗，介景福于南陔；湛露斯浓，荷恩纶于北阙。引詹吉蔼，企颂靡涯。

弟驻军彭城，诸叨平顺。捻匪前股游绎南阳、唐、邓一带，逼近鄂边，后股窜扰颍郡，连占多圩。已檄色都护马队赴颍，并饬刘、周两军分道驰援。刘省三军门于十二日在瓦店，十四、五日在周口、南顿连次获胜。该逆有回窜山东之说，徐、济两军不日当有战事，皖北或可稍松。

九舍弟病未痊愈，由湘专折陈谢固辞，未知能否仰邀俞允。承念附报。敬问节安。顺璧谦版。不备。

馆愚弟曾国藩顿首

796．复乔松年八月二十二日

捻股将回窜山东，徐、济两军当有战事。廖新接署宿州，有益于查圩。桂令仍当随时告诫。张凤翥已准从优周恤并拟依例请恤。

鹤侪尊兄年大人阁下：

接初七、十三等日手书，敬承种切。弟十三日亦有一函，英司回防、色部马队赴颍，均经布达台端。

刘省三于十一日派刘盛藻、唐殿魁五千人由沈丘追贼至李家桥，十二日在瓦店接仗获胜。省三率乌、春两队继进，贼遂折窜周家口，十四日又为省三击败，十五日复在南顿获胜。闻将回窜山东，果尔则皖防渐松，徐、济两军不久当有战事。周海舲驰赴归德截剿，不知截得住否？张总愚窜近枣阳，该处有鄂军刘维桢五营驻守，鲍春霆由蜀带勇抵鄂，闻将留之剿捻，西路当可放心。

廖新在滁大著循声，接署宿州，必有益于查圩事宜。桂令前在合肥交代款项，弟曾严批饬之，仍当随时告诫，俾励清操。尊处如有所闻，并望随时见示。

不准兵勇入城，事极难行，已于阜阳程令禀中批驳。入城而不甚骚扰，即属节制之师，敢苛求乎？

炼渠受伤致病，赍憾以终，较之姚道因疫骤徂尤堪悼惜。已批准从优周恤银两，并照军营立功后病故例请恤，俟唐、金两军定案再行出奏。

陈国瑞并未来徐，闻与豫帅不叶而去，径回清江矣。复请台安。诸惟崇鉴，不备。

年愚弟曾国藩顿首

797．复张洊山八月二十二日

顷自临淮移驻徐州。已派兵夹击前后两股窜捻。

洊山尊兄大人阁下：

顷接惠缄，猥以中秋令节远叨祓饰，纫戢曷已！敬谂延釐节，介福樨尊。星朗张躔，迓龙光而拱北；风雄楚国，看鹏奋以图南。引睇矞晖，良殷抃颂。

弟久领师干，频更节候。顷自临淮移驻徐州，简阅骑队，大致就绪。捻匪前股尚在豫之南阳一带，后股回窜皖之颍州。已派马步诸军由徐、亳分道进剿，并檄周家口防军驰回夹击。未卜能否得手，殊深焦灼！复颂节安。祗缴谦版。不备。

798．加李瀚章片八月二十三日

是否进驻许州，实为进退两难。

再，昨奉寄谕，饬国藩进驻河南之许州。不行则既违屡次诏旨，又失豫省民望；遽行则迭次之奏议不符，行军之局势全散。进退两难，焦灼无似！接省三军门十七日信，谓贼已渡贾鲁河而东，志在决犯山东。果尔，则许州之行自可中辍。惟桥山事严之时，又恐震惊畿辅。闻捻匪此次北奔，一日夜行百六十里，尚过河二道。飘忽若此，将来何以制之？鄙人自离金陵后，公事较简，体气稍适。惟以捻事未了，徽军生变，忧灼莫释耳。知念附告。再颂筱泉仁弟大公祖近祉。

799．复段起八月二十三日

捻匪后股回窜颍州，已调马、步分道援剿。江右官军当足御粤寇于境外。

培元尊兄大人阁下：

顷接惠书，猥以佳节相庆，借谂柏府延釐，樨樽介福。汇泽为彭蠡，久遍德于章江；淑问如皋陶，更承恩于虞陛。引詹吉蔼，抃颂良殷。

此间近事，诸称平善。鄙人抵徐州后，简阅骑队，大致就绪。捻匪前股尚在豫之南阳，后股回窜皖之颍州。檄调马步分道援剿，未知能遂得手否？

粤边残寇踞扰镇平，长乐殆将窜动。江右兵力甚厚，当足御之境外也。复问节安。附缴衔版。不备。

愚弟曾国藩顿首

800．复程桓生八月二十三日

略告国荃近况与唐、金等军遣撤诸事及张凤翥抚恤安排，并交代淮盐价格不可再减。

尚斋仁弟阁下：

七月五日、八月二日两次手书均已接到。就谂公勤益著，望实并隆，至以为慰。

九舍弟闰月间大病一次，甫经医治小愈，旋蒙恩授晋抚，敦催北上。顷接家信，言病体未痊，已由湘具疏固辞。远叨廑念，谢谢。

国藩驻军临淮五十余日，七月二十四始克成行，本月初四抵徐州府。简阅马队，分别汰留，规模甫定，尚未训练多次。捻匪回窜颍州属境，迭陷民圩。不得已，派马队赴颍，并檄刘、周两军步队分道会剿。能否得手，殊无把握。

徽防唐、金两军已各拿滋事弁勇数名正法，仍须再拿多人解至徐营讯办，方准发饷遣撤。

炼渠因伤致疾，月初在安庆病故，较之姚秋浦因役骤徂，尤堪悼惜。俟此案奏结，照军营立功后病故例请恤。其周恤银两，已批令安庆局从优拨给矣。

吉安自津贴后领运渐畅，淮价自不必再减。粤、浙两私侵占既少，淮盐应可畅销。前次此间与少荃交代，咨稿业已行知贵局及总粮台，厥后果否递到？

刘、朱三军从征日久，老勇皆困倦思归，拟于今冬裁撤。函商筱泉，亦以谓然。如有缓急，不妨另招，亦可咄嗟立办也。附以奉告。复问台安。

国藩顿首

801．复孙长绂八月二十三日

捻股窜颍，已檄马步夹击。张股虽逼近襄、枣，鲍军将自蜀抵鄂，楚事当可无虑。唐、金两军已各拿滋事弁勇数名正法。景、饶防兵尚不可弛。

小山尊兄大人阁下：

前接环章，具悉一切。顷展惠书，猥以佳节相庆，纫谢曷已！敬审延秋笃祜，勋福弥隆。翼轸分星，验销兵于象纬；羽觞醉月，膺锡鬯于龙纶。引睇吉晖，企颂无量。

弟戎旃久厕，节候频更。前月杪自临淮启行，本月初抵徐。简阅骑兵，分别汰留，规模甫定。尚未训练多次，因牛、任、陈、赖等酋回窜颍州，不得不派马队赴颍助剿，并檄刘、周两军门分投夹击，未知能否得手。其张总愚一股逼近襄、枣，珂乡戒严。鲍春霆军门自蜀带勇抵鄂，闻将留之办捻，楚事当可无虑。

徽防唐、金两军已各拿滋事弁勇数名正法，仍须再拿多人解至安庆，方准发饷遣撤，业经咨达冰案。即因此生变，亦所不顾。

景、饶防兵尚不可弛。刘、朱、朱三军从征太久，老勇皆困倦思归。苟欠饷渐有着落，即请阁下与筱泉中丞商酌，次第裁撤，庶可消患无形。并希鉴照。复颂节安。祗璧谦版。不备。

愚弟曾国藩顿首

802．复俊达八月二十三日

捻匪后股回窜颍州，已调马、步分道会剿。

质堂尊兄大人阁下：

两接惠缄，猥以九舍弟新捧恩纶，吉词祓饰，并因中秋令节载荷绮廑，纫谢曷已！就谂釐延翼，端集牙幢。朗吉曜于浔关，明蟾三五；迓恩光于朵殿，气象万千。引睇矞晖，良殷抃颂。

弟师干久领，节候频更。此次驻军临淮五十余日，本月初已到徐郡。捻匪前股尚在豫之南阳，后股回窜皖之颍州，檄调马步分道会剿，未知能否得手。幸看璧月常圆，全照大地山河之影；更愿银潢倒注，一洗尘寰兵甲之污。复颂节安。祗璧谦版。不备。

愚弟曾国藩顿首

803．复刘连捷八月二十三日

捻匪后股回窜颍州，已调马、步分道会剿。曾国荃已具疏辞谢抚晋之命。

南云贤弟阁下：

顷接惠书，猥以佳节相庆，即谂荩绩日隆，延秋笃祜，至以为慰。

湘西两局知已月解尊饷，自金陵克复后各部陆续凯撤，惟贵军及二朱军久劳于外，良用弛系。

国藩驻军临淮五十余日，前月二十四始行，本月初四抵徐，诸称平顺。捻匪前股游绎豫之南阳，后股回窜皖之颍州，檄调马、步分道会剿，未知能否得手。

九舍弟闰月间大病一次，甫经医治小愈，旋奉抚晋之命，谕令迅速北上。顷接家信，知病体未痊，实难遽出任事，已由湘专差赍折辞谢。承询附告。复问节祺。并缴大柬。不具。

国藩顿首

804．复刘于浔八月二十三日

剿办窜捻能否得手，殊无把握；各省兵甲何时得休，尚未可期。

养素尊兄年大人阁下：

前接环章，谦弥甚，非所敢承。顷以樨香应候，复蒙藻翰先施。敬谂台祉绥愉，延秋笃祜。在师叶吉，仍披中垒之书；惟帝念功，载缵大刀之绪。引詹矞霭，企颂靡涯。

弟久践戎行，屡更节序。此次驻军临淮五十余日，前月杪始克成行。月初驰抵徐郡，简阅骑队，分别汰留，殊乏上驷之材，足救中原之难。

捻匪前股游弋南阳，后股回窜颍境。虽经檄调马、步分道援剿，能否得手，殊无把握。粤东之残寇未除，江右之边防尚棘。滇黔涂炭，关陇烽烟，天意茫茫，不知何时倒注银潢，一洗尘寰兵甲之污也。复颂节禧，顺问台安。祗璧谦柬。不备。

805．加阎敬铭片八月二十四日

告已檄诸军分投堵剿东窜之捻，拟再拨八千人续进。

再，二十二日甫接省三十五日信，言贼有回窜山东之说，二十三日弟檄诸军分投堵剿，今早始递冰案。旋接大咨，曹州已有贼踪，不知何以飘忽若此？琴轩即刻回济，再当拨八千人续进也。又启。

806．复蒋益澧八月二十五日

捻匪将窜山东，业经调派驰剿。

芗泉尊兄大人阁下：

顷接惠缄，猥以佳节相庆，纫戢曷任！借谂荩绩弥隆，延秋笃祜。溯钱塘之旧事，八月潮回；拜玉陛之新恩，九霄露湛。引詹晖吉，企颂靡涯。

国藩久践戎行，频更节候。顷自临淮移驻彭城，诸称平善。捻匪窜扰豫之南阳、皖之颍郡，前敌诸将连战获胜，贼不得逞，将窜山东。业经调派驰剿，未知果否有裨，复颂节安。顺缴衔版。不备。

愚弟曾国藩顿首

807．复廷署八月二十五日

捻匪将窜山东，业经调派驰剿。

霞舫尊兄大人阁下：

顷接惠缄，猥以中秋令节远荷绮廑。就谂履祉绥愉，顺时笃祜。风平九派，通象译以来宾；露湛重霄，荷龙章之迭贲。詹言矞霭，抃颂良殷。

弟久践戎行，频更节候。顷自临淮移驻彭城，诸称平善。捻匪窜扰豫之南阳、皖之颍郡，前敌诸将连战获胜，贼不得逞，将窜山东。业经调派驰剿，未知果否有裨。复颂节安。附缴衔版。不备。

愚弟曾国藩顿首

808．复蔡锦青八月二十五日

捻匪将窜山东，业经调派驰剿。

芥舟尊兄大人阁下：

顷接惠缄，猥以中秋令节远荷绮廑。就谂履祉绥愉，顺时笃祜。风平九派，通象译以来宾；露湛重霄，荷龙章之迭贲。詹言矞霭，抃颂良殷。

弟久践戎行，频更节候。顷自临淮移驻彭城，诸称平善。捻匪窜扰豫之南阳、皖之颍郡，前敌诸将连战获胜，贼不得逞，将窜山东。业经调派驰剿，未知果否有裨。复颂节安。附缴衔版。不备。

愚弟曾国藩顿首

809．复苏廷魁八月二十五日

捻股将轶山东，周军已赴归德堵截。

赓堂老前辈大人阁下：

顷奉尊函，猥以佳节相庆，传烽未已，抚序增惭。伏审台候绥愉，延秋笃祜。璚楼咏月，天上传坡老之词；银海涌泉，人间重许公之笔。詹言吉霭，企颂靡涯。

国藩驻军彭城，料简骑队，甫有端绪。捻窜豫、皖之交，经刘铭传痛剿获胜，渡过沙河以北，将轶山东。周盛波已赴归德，不知能否截住。肃泐布复。敬请节安。祗璧谦柬。不备。

馆侍曾国藩顿首

810．复王正谊八月二十五日

捻股将轶山东，周军已赴归德堵截。

小泉尊兄大人阁下：

顷接惠函，猥以中秋令节远辱绮廑。就谂绩懋柏台，祥桂序。治世之音安以乐，曲听霓裳；好生之德洽于民，风宣露冕。引詹吉霭，企颂靡涯。

弟驻军彭城，料简骑队，甫有端绪。捻匪窜扰汝颍之交，经刘军门铭传痛剿获胜，渡过沙河以北，将轶山东。周军门盛波已赴归德，未知果能截住否。复颂节安。祗璧谦版。不备。

愚弟曾国藩顿首

811．复吴世熊八月二十五日

捻股将窜山东，须大支游击之师办成，乃可纵横追剿。

紫湄尊兄大人阁下：

前接惠书，猥以九舍弟抚晋见贺。兹值樨香应候，复叨藻翰先施。就谂迓福承恩，延秋笃福。金堤巩固，庆辖境之平安；玉粒转输，资前军之腾饱。詹言吉霭，企颂无穷。

国藩驻师彭城，诸叨平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳。复问节安。附缴衔版。不备。

愚弟曾国藩顿首

812．复许道身八月二十五日

捻股将窜山东，须大支游击之师办成，乃可纵横追剿。

缘仲尊兄大人阁下：

樨香甫挹，藻翰先施。借谂清节秋高，庞祺川至。揽金山之秀色，风景增新；荷玉陛之恩光，月华正绚。詹言吉霭，企颂靡涯。

弟驻军彭城，诸叨平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳。复问节安。附缴衔版。不备。

愚弟曾国藩顿首

813．复刘秉璋八月二十五日

查圩一事，业经遴员妥办。捻股将窜山东，须大支游击之师办成，乃可纵横追剿。

仲良仁弟馆丈阁下：

前接环章，具悉一切。顷以樨香应候，复蒙藻翰先施。借谂荩绩日隆，延秋笃祜。太微宵朗，将星恰接乎三台；文笔秋垂，湛露正承乎九陛。詹言吉霭，企颂靡涯！

国藩驻军彭城，诸叨平善。查圩一事，业经遴员妥办。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大枝游击之师办成，乃可纵横追剿耳。复颂节祺，顺问台安。

国藩顿首

814．复丁日昌八月二十五日

捻股将窜山东，须大支游击之师办成，乃可纵横追剿。

雨生尊兄大人阁下：

顷接惠书，承以佳节相庆。借谂延釐桂序，介福萱闱。秋爽气清，想精神之益健；天高露湛，卜恩眷之弥隆。引睇吉晖，良殷企颂。

国藩驻军彭城，诸叨平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳。复问节安。附缴谦版。不备。

愚弟曾国藩顿首

815．复应宝时八月二十五日

捻股将窜山东，须大支游击之师办成，乃可纵横追剿。

敏斋尊兄大人阁下：

前闻荣绾关符，瞬逢秋节，猥蒙惠书，吉词祓饰。就谂台祉绥愉，延秋笃祜。宣九重之德意，象译来宾；荷三殿之恩光，龙章宠贲。引詹吉霭，抃颂良殷。

国藩驻军彭城，诸叨平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大枝游击之师办成，乃可纵横追剿耳。复问节安。附缴衔版。不备。

愚弟曾国藩顿首

816．复张之汉八月二十五日

捻股将窜山东，须大支游击之师办成，乃可纵横追剿。曾国荃已专折固辞抚晋。

仙舫尊兄大人阁下：

两接惠函，猥以九舍弟抚晋见贺，并以佳节相庆，纫戢曷已！就谂延秋笃祜，榷政增绥。星朗张躔，箕毕之性情胥协；云赓虞陛，元恺之兄弟同升。引企吉晖，抃颂无量。

弟驻军彭城，诸称平顺。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿。

九舍弟病未痊愈，已专折固辞新命，附以奉报。敬问节安。祗璧谦版。不备。

愚弟曾国藩顿首

817．复王大经八月二十五日

捻匪将窜山东，须大支游击之师办成，乃可纵横追剿。

晓莲尊兄大人阁下：

顷接惠缄，猥以佳节相庆，纫戢奚如！借谂柏府延釐，苏台遍德。秋闱送喜，遥听珂里之霓裳；春殿承恩，更荷瑶华于露。引詹吉霭，抃颂靡涯。

弟驻军彭城，诸叨平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳。复问节安。附璧谦版。不备。

愚弟曾国藩顿首

818．复陈庆溥八月二十五日

捻匪将窜山东，须大支游击之师办成，乃可纵横追剿。

心泉尊兄大人阁下：

顷接琼函，猥以佳节相庆。借谂履綦笃祜，芾延釐。缵先德于吴中，棠阴犹在；拜新恩于日下，节真除。引睇矞晖，良殷企颂。

国藩驻军彭城，诸称平善。捻匪西股渐逼楚边，东股比扰颍州。铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳。复问节安。附缴衔版。不备。

愚弟曾国藩顿首

819．复盛康八月二十五日

捻匪东股将犯山东，徐、济诸军不日当有战事。

旭人尊兄大人阁下：

顷展惠书，猥以樨香应候，远辱绮廑。就谂台祉绥愉，延秋笃祜。楼登黄鹤，喜月色之增辉；诏迓紫鸾，镂盐形而式宴。詹言吉霭，企颂良殷。

弟驻军彭城，诸称平善。捻匪东股扰及颍州，经刘军门痛剿获胜，渡过沙河以北，将犯山东，徐、济诸军不日当有战事。其西股由唐、邓逼近枣阳，贼数较少，鄂力当足制之。复颂节安。祗璧谦版。不备。

820．复李文森八月二十五日

徐、济诸军不日当有战事，皖防或可稍松。

恕皆尊兄大人阁下：

顷接惠书，猥以佳节相庆。就谂釐延柏署，恩渥枫宸。听皖北之金铙，霓裳正奏；盼黔中之竹报，露布遄飞。引睇吉晖，良殷抃颂。

弟驻军徐郡，诸托顺平。捻股窜扰颍州，经刘省三军门痛剿获胜，贼不得逞，遁往沙河以北，将犯山东。徐、济诸军不日当有战事，皖防或可稍松矣。复问台安，顺颂节祺。祗缴大柬。不备。

愚弟曾国藩顿首

821．复王文瑞八月二十五日

捻股将犯山东，徐、济诸军不日当有战事。

钤峰尊兄大人阁下：

樨香应候，藻翰先施。就谂德遍赣南，承恩阙北。纪旧劳于御寇，修尔车马弓矢戎兵；课新绩于保民，树之榛栗椅桐梓漆。詹言吉霭，企颂良殷。

弟驻军彭城，诸托顺平。捻股窜扰颍州，经刘省三军门痛剿获胜，贼不得逞，遁往沙河以北，将犯山东，徐、济诸军不日当有战事。附布一二。复问节安。顺缴衔版。不备。

愚弟曾国藩顿首

822．复杨昌濬八月二十五日

捻股将窜山东，业经调派驰剿。

石泉尊兄大人阁下：

樨香甫挹，藻翰先施。借谂台候绥愉，延秋笃祜。顺金行而执矩，遍德虎林；膺锡命以书勋，承恩螭陛。詹言矞采，企颂良殷。

国藩久践戎行，频更节候。顷自临淮移驻彭城，诸称平善。捻匪窜扰豫之南阳、皖之颍郡，前敌诸将连战获胜，贼不得逞，将窜山东。业经调派驰剿，未知果否有裨。复颂节安。顺缴衔版。不备。

823．复恩锡八月二十五日

捻股将去山东，徐、济当有战事。

竹樵尊兄大人阁下：

顷接惠函，猥以中秋令节远辱绮廑。就谂绩懋柏台，祥桂序。治世之音安以乐，曲听霓裳；好生之德洽于民，风宣露冕。引詹吉霭，企颂靡涯。

弟驻军彭城，料简骑队，甫有端绪。捻匪窜扰汝、颍之交，经刘军门铭传痛剿获胜，渡过沙河以北，将轶山东。徐、济两军不久当有战事。潘琴轩观察来此，已令即日回防矣。复颂节安。祗璧谦版。不备。

824．复李朝斌八月二十五日

捻军西股渐逼楚边，东股将窜山东。

质堂贤弟阁下：

顷接惠书，猥以佳节相庆。借谂釐延酉琯，勋著辰旗。明月清风，三万顷波平湖上；虚心实腹，五千言绪缵家传。引睇吉晖，企颂曷已！

国藩驻军彭城，诸称平顺。捻匪西股渐逼楚边，东股比扰颍州，铭军三战三胜，逆不得逞，渡过沙河以北，将窜山东。盛营驰赴归德，鼎营现驻济宁，当可共遏寇氛。大支游击之师办成，乃可纵横追剿耳！复问节祺。顺缴大柬。

825．复陆增祥八月二十五日

捻匪东股将犯山东，徐、济诸军不日当有战事。

星农馆丈大公祖阁下：

顷接惠书，猥以佳节相庆，就谂延秋笃祜，动履绥愉。金粟芬芳，花浥九霄之露；银查安稳，帆开七泽之云。引睇吉晖，欣颂无量。

国藩驻军彭城，诸称平善。捻匪东股扰及颍州，经刘军门痛剿获胜，渡过沙河以北，将犯山东，徐、济诸军不日当有战事。其西股由唐、邓逼近枣阳，贼数较少，鄂力当足制之。复问节安。

826．加阎敬铭片八月

马队须有好步队，乃可协力同战。

邸部晚年，马队不甚得力，本思认真操演一月，再行派出，而目下捻匪东窜，迫不及待，必须有好步队如潘军、张军者，乃可协力同战也。又启。

827．致李瀚章九月初二日

告剿捻军情部署，嘱为王钧泽于厘、盐各局位置一席。

筱泉年兄大公祖阁下：

前月二十二日寄去一函，已否递到？比维兴居百适，履祉增绥，企颂曷已！

此间近状，自刘省三在阜阳、沈丘剿捻两次获胜，皖北遂又肃清。贼渡沙河以北，又经刘军追击于太康、睢州，迭次受创，狂奔曹、考，窜至定陶，势将由郓、巨东去，图于东平、汶上渡运河而窥济、泰。已饬潘琴轩一军扼守运河，调张海柯步队、色子良马队率徐州全军驰赴山东协剿，又调临淮四千人接防徐州，二千人续往山东，调周海舲驻于归德以备回窜，仍留刘省三于周家口以扼陈、汝最要之区。惜无大支马队纵横追逐，游击之师久未办成，骤乏破寇之术，曷胜焦灼！

目下贼势趋重东方，自当先剿东路，已奏明不必遽赴许州矣。

王少庚兄钧泽系国藩甲午同年，在翰林待诏任内告假出京，部中将伊开缺，现由此间还湘，奉谒台端，务祈惠加剪拂，于厘、盐各局位置一席，至感至祷！诸惟鉴照。顺问台安。不备。

治通家生曾国藩顿首

828．复曾荫园九月初二日

捻股由皖而豫而东，若防守宗圣林庙需用枪炮、火药，可派人接领。昭寅有志从戎，容当随宜位置。

荫园尊兄大人阁下：

谱分南北，瞻对无由。顷接惠书，具纫注饰。敬谂名标翰苑，望重宗祊。修禴祀于《孝经》，箕裘祖武；策治平于《大学》，黼黻皇猷。引企吉晖，良殷倾颂。

国藩久践戎行，谬膺艰巨，常怀负乘之诫，时深履之虞。此次奉命督办捻匪，初议驻军徐州，嗣因贼扰皖北，改扎临淮五十余日之久，始克来徐。甫抵此间，而贼之由皖窜豫者，复由豫犯皖。经刘军门迭次痛剿获胜，皖境遂又肃清，跟追至太康、睢州一带。该逆受创狂奔，已由曹、考窜至定陶，势将走郓、巨而轶汶、东，渡运河以窥济、泰，为东三府之患。已檄济宁潘廉使相机迎击，又调徐州马步全军先后赴东协剿，克日启行。嘉祥距济宁仅四十五里，潘军或可就近兼顾。若防守南慰山宗圣林庙需用枪炮、火药，候饬潘廉使拨发，由尊处派人接领，以备不虞。

闻钦拨祭田半在郓城，半在湖区，近岁歉收。兵戈扰攘已越十年，东南圣庙多遭焚荡，孔林亦被毁伤，不独宗圣林庙罹此浩劫。切盼寇氛尽净，整理耕种，当有转机。

承示时务四条，各营不准出入城寨一节，事属难行；合寨之议，亦须听从民便，不能勉强；击贼击马，候饬各营照此筹办；坚壁、清野二者互相为用，尤为名论。敝处近日奏定告示四条，业经刊布，附呈尊览。

昭寅有志从戎，容当随宜位置，以副葛藟之义。专此布复。敬请台安。祗璧大柬，不备。

宗愚弟曾国藩顿首

829．复乔瀛槎九月初二日

捻匪窜犯山东，已派马、步赴东剿办。

瀛槎尊兄年大人阁下：

樨香甫挹，藻翰先施。就谂豸节延祥，鸿渐叶吉。揽飞霞于高阁，景入金樽；歌湛露于重霄，恩颁玉。引詹矞霭，企颂靡涯。

国藩驻军彭城，诸称平顺。捻匪东股回窜颍州，皖军堵剿经旬，刘省三军门以周家口之师援击，连次获胜，皖境遂又肃清。贼窜山东，已派马步赴东剿办，未知能否得手。复问节安。顺缴谦版。不备。

年愚弟曾国藩顿首

830．复刘郇膏九月初二日

捻逆已成流寇行径，宜于其必经之途四处驻扎重兵，并练就大支游击之师与之上下追逐，援剿乃可纵横如意。

松岩尊兄大人阁下：

前接环章，具聆一切。顷承藻翰，猥以佳节相庆。传烽未已，抚序增惭。伏审台候绥愉，延秋笃祜。盼珂乡之竹报，露布遄飞；迓玉陛之芝泥，云章迭贲。引詹吉蔼，企颂无穷。

弟久践戎行，频更节候。此次督办捻匪，驰驱淮徐，瞬经数月。挽河乏力，难占涤荡之期；伐桂何迟，只愧迁延之役。专泐。复颂节祺，敬请台安。祗璧谦柬，不备。

愚弟曾国藩顿首

再，前次惠书擘画军事，至为详晰，贶我良多。尊意贼之窜路，入洛则犯山陆，不入洛则入宛与信阳，或犯襄、郧、汉中，而入楚之势居多。谓宜困之于豫西山中，不宜驱之于豫东平原，我军马步宜全驻许州。近奉三次寄谕，亦饬国藩移驻许州。

国藩细观贼情，已成流寇行径。若贼流而官兵与之俱流，则节节尾追，着着落后。不但贼不受困，亦不受驱。时而山中，时而平原，东驰西骛，终岁奔波，仍无大损于贼。故欲坚持初议，于捻匪必经之途，四处驻扎重兵，以有定之兵，制无定之寇。四处驻兵之外，又须练成大支之师与贼上下追逐，略仿邸帅昔年之法。惟游兵须得二千剽悍之马队，五千轻迅之步队，乃可纵横如意。自〔目〕下淮、徐及济宁、周家口四处驻兵之局已定，而游击之师尚未办成，实深焦灼！

流贼初无定向，兵强则避，有隙则趋。此次避刘省三而趋山东，即出众人意计之外。弟屡次复奏皆言先保东路。顷九月初一日复奏一疏、密陈一片抄呈台览，尚冀反复讨论，匡我不逮。幸甚！再问台安。

国藩又顿首

831．复陈象沛九月初二日

酬答中秋，略告剿捻部署。

吉农尊兄大公祖大人阁下：

瑞露如珠，朵云远锡。借谂釐延豸节，福介犀樽。岷山之阳至于衡，品望高于南岳；仲秋之月日在角，恩光贲于北辰。引睇矞晖，抃颂曷既！

弟驻军彭城，诸称平顺。捻匪窜扰颍州，迭经前敌诸军痛剿数次，遁越睢、太，窜至曹、考、定陶，珂乡戒严。已飞檄济宁防军迎击，并调徐州全军赴东助剿矣。附布一二。复颂节安。祗璧谦版，不备。

治愚弟曾国藩顿首

832．复吴棠九月初二日

剿捻自当先顾东路之防，不宜遽赴许州。陈国瑞经接晤察看，尚可转圜。

仲仙尊兄大人阁下：

前接环章，敬承一切。续诵惠书，垂询复奏折稿。国藩于十八、二十六、二十七等日迭次接奉谕旨，饬令进驻许州。而窜颍之捻自刘铭传在阜阳、沈丘两次痛剿后，渡过沙河以北；复经刘军追击，于太康、睢州连次受创，狂奔曹、考，窜至定陶。贼势已趋重山东，断不宜舍东而事西，舍近而图远。且山东完富，京饷所出，毗连畿辅，动虞北犯。自当先顾东路之防，不必遽赴许州。顷已恭疏复陈，抄咨冰案。另有谕旨饬弟节制鄂军，亦经附片密陈，兹亦抄呈一览。

临淮替防一军尚未到徐，色都护等马队千四百人初四日先行启程，张海柯步队俟临军接防，乃可起程。潘琴轩济宁一军，东省冉堌、沙土两军，如可先接数仗，则此间马步渐渐赶到，或不致落后着。

陈镇国瑞日前到此，接晤三次，前禀惟无悔过之意，而此次察看神情，似非不肯受教者。弟因甫经参劾，尚未谆恳教之，观其绝顶聪明，转圜当亦不难。惟僧邸既资其力，而磨折过甚，锐气未免少减耳。复请台安。诸惟心鉴，不备。

愚弟曾国藩顿首

833．复乔松年九月初三日

剿捻部署似已节节设备。请令徐清泉派弁赴徐州领取寿春镇关防。瀛槎保案仍应由江西复奏。

鹤侪尊兄年大人阁下：

二十二日泐寄寸函，续接十九、二十二手书三件，诵悉种切。

捻股犯颍，英军前扼，康军后追，刘省三亦恰来助剿，遂以奏功。驱贼渡颍，又追击于睢州、太康等处。该逆迭次受创，狂奔曹、考，窜至定陶，势将由汶上、东平渡运河而窥济、泰，为东三府之患。已檄济宁潘军扼守运河，又调徐州之树营步队、色部马队由徐赴东，而调临淮四千人来徐接防，二千人续往山东协剿。周海舲前由归德请回亳州，弟批令仍驻归德，遏贼回窜。刘省三则仍驻周家口，以扼陈、汝要冲，并可顾皖。大致似已节节设备。惟游击之师尚未办成，不克纵横驰剿，殊深焦灼。

西股逼近随、枣，廷旨命国藩移驻许州，兼顾鄂事。现在贼势趋重东方，垂涎齐省完富之区，又处处毗连畿辅，动虞北犯，自应先办东路，不必遽赴许州，业经恭疏复奏，奉咨冰案。同日又有密片一件，兹亦抄呈台览。

李镇祥和此次已调来徐，其寿春镇关防，易子翘缴存敝处，请令徐清泉派弁来徐领取，即便接篆任事。廖丞颇有循声，一病不起，殊为可惜。令弟瀛槎观察保案部中驳查，仍应由江西查明劳绩，晰叙复奏。诸惟鉴照。复请台安。不备。

年愚弟曾国藩顿首

834．复万启琛九月初三日

宜将经手事件一一清厘，以免后累。皖捻已窜定陶，将窥济、泰，已部署防守。请告科场一案实情，以凭核办。

篪轩仁弟大人阁下：

前月十八寄去一函，已否递到？顷接手书，知已蒙开缺谢事，将以月初移寓扬州，经理扬镇粮台报销。此案办竣，阁下可以□□□□□□□□□□□□□□□□□□□其余粮已□□金陵粮台，其支应局之垫款另筹给领。经手事件一一清厘，以免后累。鄙人在外多年，报销全未办动，银款尚多胶葛。譬如老马服辕，日暮途长，忽睹脱衔顿尘之马，不胜羡慕之至！

此间近事，诸称平善。窜颍之捻经刘省三连次剿击获胜，驱贼渡颍，又追击于睢州、太康等处。该逆迭次受创，狂奔曹、考，窜至定陶，势将由汶上、东平渡运河而窥济、泰，为东三府之患。已檄济宁潘军扼守运河，又调徐州之树营步队、色部马队由徐赴东，而调临淮四千人来徐接防，二千人续往山东协剿，未知果否有裨。

孙小山方伯来信，言前窜长乐之林逆一股，已在卓镇处投诚；汪逆一股，亦经娄、席二军于初十及十一、二等日大战获胜。粤事可望就蒇，珂乡当无风鹤之虞。复问台安。

国藩顿首

再，上年科场一案，经阁下面禀，连修贡院在内不满十万金。此次报销册乃为十二万五千六百有奇之多，驳则逐款稽核，不胜其驳，准则嫌太离经。请将实情详以告我，以凭核办。

又及

835．复唁李明墀九月初三日

悼唁李父去世。

玉阶尊兄大公祖礼次：

顷接讣函，惊悉尊大人锦堂弃养，骇悼曷任！夙谂纯孝性成，奄忽遘闵，见星行亟，陟岵悲深，自难言喻。惟念尊大人望重江乡，庆流家弄。龙纶锡羡，跻二品之崇阶；鹤算延釐，开七旬之上秩。亲见阁下宣猷农部，握节粮储，并兰玉之环陔，亦芸香之接武。诸福胥备，夫何遗憾！尚冀礼庐珍卫，节哀顺变，勿过毁伤，是所切祷！

国藩驻军彭城，未获躬亲奠醊。肃泐寸函，奉唁孝履。祗问礼安。不备。

治愚弟曾国藩顿首

836．复何廷谦九月初四日

山东告警，已檄马、步各军进剿。

地山尊兄大人阁下：

顷接惠书，猥以中秋令节，远蒙藻饰。伏审星轺载福，按试南康。采奇干于豫章，环材秋实；迓恩言于乾陛，诏语春温。引睇吉晖，企颂曷已！

国藩驻军徐郡，粗托顺平。捻匪自雉河解围后，分股窜豫，复由豫窜颍，迭经刘军门铭传痛剿获胜，珂乡遂又肃清。山东告警，檄调徐防马步各军赴东，会同济宁防兵进剿，不知可少遏寇氛否？复颂节安。摹璧晚谦，不备。

馆愚弟曾国藩顿首

837．复方浚颐 ⁽¹⁾ 九月初四日

山东告警，已檄马、步各军进剿。粤中军事当有转机。

子箴尊兄大人阁下：

顷接惠书，猥以师行北伐，节届西成，远蒙藻饰。就谂延秋笃祜，迓福承恩。综策政于海王，功参微管；摄薇条于粤峤，绩懋来旬。引企矞晖，良殷倾颂。

国藩驻军徐郡，粗托顺平。捻匪自雉河解围后，分股窜豫，复由豫窜颍，迭经刘军门铭传痛剿获胜，珂乡遂又肃清。山东告警，檄调徐防马、步全军赴东，会同济宁防兵进剿，不知可少遏寇氛否？

承示粤中军情，比闻林逆投诚，汪逆屡经娄、席诸将击败，军事当有转机。饷项支绌，到处皆然。牙厘得人而理，或可渐资挹注乎？复颂节安。祗璧谦版。不备。

愚弟曾国藩顿首

————————————————————

(1)  方浚颐，字子箴，号梦园，安徽定远人。道光二十四年进士，官至两广、两淮盐运使，广东布政使，四川按察使。

838．复杨襄云九月初四日

颍州败捻趋重山东，张总愚亦蓄计东趋，群捻将合而为一。

襄云尊兄大人阁下：

彭城军次接诵惠缄，猥以节届樨香，远蒙藻饰。伏审延秋笃祜，动履绥愉。管秦晋豫之鹾纲，惠泽广敷于三省；懋清慎勤之治谱，直声早达于九重。仰企吉晖，倾颂无量。

此间近状，赖、任、陈、李诸捻回窜颍州，前敌官军迭次剿洗，追奔数百里之遥。此股已趋重山东，檄调马步诸军赴东会剿。其张总愚一股游弋宛、汝，亦蓄计东趋，群捻将合而为一。如果河南肃清，晋省南路防务或可解严。复颂节祺，敬问台安。祗璧谦柬。不备。

愚弟曾国藩顿首

839．复孙长绂九月初四日

捻股窜向定陶，将窥济、泰，已部署援剿。半济楚军之津贴，应拨归江西统作提补捐款之用。嘱禀商刘坤一将请豁免江西摊捐末两层专案奏结。

筱山尊兄大人阁下：

前月二十三泐复寸函，续接十一、二十一惠书两件。敬审勋祺懋介，动履绥愉，暂循旧憩之棠阴，更荷新恩于枫陛，企颂曷已！

岘庄中丞久历戎行，勤求吏治，此次来江，两贤共事，必能相得益彰。昨据娄、席两军禀报，八月初十、十一二等日大捷三次，汪逆一股当有了期。阁下调护诸军，水乳交融，同心协力，竟奏肤功，无任企佩。

此间军事，自捻踪窜颍后，迭经刘省三军门追蹑痛剿，渡过沙河以北，又经截击于太康、睢州一带。该逆受创狂奔，已越曹、考，窜至定陶、郓、巨，将渡运河以窥济、泰，并为登、莱、青三府之患。比调徐防全军克日赴东，会同济宁防军剿办，而以临淮之兵赴徐接防，未知能否有裨。知关廑注，附报一二。复问台安。并缴谦版。不备。

愚弟曾国藩顿首

再，江省议减丁漕一案，咸丰十一年创议时，鄙人颇费经营。迨奉行不善，訾议蜂起，几自悔立法之失当，迟迟数年迄未入告。今承阁下厘订章程，挈衔会奏，俾此事得有归宿，实为至幸。并于折内未尽之言，引伸其说，见示四条。一、丁漕收数仍照十一年原定钱价，如将来银价大涨，仍照每两一千六百文扣算收银。一、各衙门公费，归入提补捐款银内合为一款，以免部诘而示防闲。一、万安、乐平漕折之稍多，数县丁漕之稍少，分别声明，而以一三副米仍归州县济公。此三条参酌时势，权衡均极允当，声叙亦无罅隙。钱价与一三副米，弟当时所力为主持者，正与尊意相合。各衙门公费难于入奏，弟亦尝以为忧。今得阁下如此弥缝，当无后虑。

至第二条所论津贴军饷一项，楚军应得一半概归江省一节，查此项津贴银两，去年以来并未解过皖台，想系凑放霆、铨各营月饷。本年闰五月间山内粮台所收尊处由司库拨解之二万两，不知有无此款在内。承询江北各军饷项情形，目前尽可敷衍，即使十分支绌，亦断不指望江西之丁漕津贴一款。如皖南唐、金、朱军同时并撤，祁门粮台李守或禀请尊处助饷，亦只作为江西协济，敝处不可指为津贴应得之款。此项半济楚军之津贴，应如来示拨归江西，统作提补捐款之用。如须有公牍立案，即请阁下酌办。

再有恳者，弟于同治元年七月初二日奏请豁免江西摊捐一疏，末云“如蒙恩旨俞允，臣当饬司再查各州县已完及请免各细数，造册送部查核。其本省需用之款，向由州县摊出者，臣与抚臣当另筹一项。永禁摊捐，专案奏办”等语，厥后因事多龃龉，久未会商复奏，亦未造册送部。今丁漕减收既由尊处奏定，而摊捐豁免细数，究须造册报部。弟疏之所谓“另筹一项，永禁摊捐”者，即尊疏之所谓“提补捐款亦须切实声明”，前后两疏互相照应，乃为完善。敬求阁下禀商岘庄中丞，将弟疏末两层专案奏结，了弟未竟心事。感甚祷甚！诸惟心鉴。再颂筱山尊兄大人台安。

国藩又启

840．复聂光銮九月初四日

捻匪由皖窜豫，由豫犯皖，复窥济、泰，张总愚亦蓄计东窜，群捻将合而为一。

陶斋年兄阁下：

顷接手书，猥以督师北征，吉词祓饰，并以佳节相庆。借谂台旆北上，引觐天颜，吉旋汉皋，荣摄郡篆。询珂乡之椿荫，鲐背延釐；采璧水之芹香，凤毛济美。国恩家庆，欣颂靡涯。

国藩督办捻匪，初议驻军徐州。嗣因贼扰皖北，改扎临淮五十余日之久，始克来徐。甫抵此间，而贼之由皖窜豫者，复由豫犯皖。经刘铭传等迭次痛剿，皖境遂又肃清，追至太康、睢州一带。该逆受创狂奔，已由曹、考、定陶分扰郓、巨、菏泽，图于东平、汶上渡运河而窥济、泰，并为登、莱、青三府之患。已檄济宁防兵迎击，又调徐州马步全军赴东协剿，冀遏寇氛。惟游击之师尚未办成，无大支马队纵横追逐，骤乏破贼之术，曷胜焦灼！

张总愚一股游弋宛、汝之间，闻亦蓄计东窜，将与任、赖等酋合而为一，当不致逼犯鄂边也。复问台安。顺缴衔版。不备。

通家生曾国藩顿首

841．加阎敬铭片九月初五日

函商追剿窜捻部署。

再，贼若果已渡运河而东，或趋济南，或入东三府，应令琴轩督率全军跟踪追剿。此次带三千人至巨野，留二千五百于济宁，颇嫌兵分力单。若跟追则须全军同行，不宜更分。官军纵不如贼骑之速，而有一军尾之以行，贼究有所顾忌，不敢肆行掳掠，又不敢留东三府为久踞之计。弟当续调归德周军进扼曹州，海州一军进扼沂州，而徐州已去之马步八千人，则听阁下相机调遣，总期与潘军为犄角之势。若使贼在东境大受惩创，则此后稍易为力耳。再问丹初尊兄同年大人台安。

842．致潘鼎新九月初五日

嘱率军跟踪追剿，并时与张、色诸将函牍熟商。

琴轩尊兄大人阁下：

别后闻膺简命，陈臬山东。荷倚畀之弥隆，卜勋猷之益懋，庆祝曷已！

贼踪徘徊运河以西，台旆已抵巨野，或可痛打几仗，不令渡运而东。此间派去色部马队，初四起程，初五临淮之营到徐接防，树字七营步队定于初六起程。此外徐防马步千人，临淮陈镇忠朴营二千人，初九、十间亦可起程。又商之少泉宫保，酌调一军扼扎海州、沂州之间。目下贼若已渡运河以东，或趋济南，或入登、莱、青三府，应请阁下督率全军跟踪追剿。

此次带三千人到巨野，留二千五百人于济宁，颇嫌兵分力单。若跟追，则须全军同行，不宜更分。官军虽不如贼骑之速，而有一军尾之以行，贼究有所顾忌，不敢肆行掳掠，又不敢留东三府为久踞之计。此间当续调归德周海舲一军进扼曹州，调海州一军进扼沂州，而徐州已去之马步八千人，则听阎中丞相机调遣，总期与贵军为犄角之势。阁下亦可时时与张、色诸君函牍熟商。

阁下军行所到，现无定向，故张、色诸军只能先赴济宁。如未到济宁之前，即须改赴他处，应请阁下算明日期，与之飞商。色军马队已订定与贵军处处相依，张军则可与贵军分为两路。贼在山东，若受大创数次，此后或稍易为力耳。顺问台安，并贺大喜。

国藩顿首

843．加陈湜片九月初六日

南方水师目下实不能赴晋，国荃冬杪或可勉强出山。

再，调南方水师赴晋之说，苟可为力，鄙人必不惮烦。无如再三筹画，实办不到。目下节过霜降，不特水涸胶浅，且运河自清江北至张秋及黄河数千里，冬间例皆冰冻。若待明年夏间再令南船北驶，自不如在晋造船之便且速。

舍沅弟辞抚晋之命，据沅弟信言病不能睡，不能吃，头晕目眩，小便极多等语，深堪廑虑。据舍澄弟言，如果调理得宜，冬杪或可勉强出山。似沅病亦与今春相等，未必大有增加。

鄙人亦苦头昏舌蹇，老态日笃。因新事则办理毫无头绪，旧事则皖南各军尚未遣撤。金、唐应办之首犯虽已正法七人，而营官等应解徐州者，尚未解到。不知果有它变否？舍弟未出，仆不得不强为支撑。来示面面皆圆，认真治事者，例不能取说于人。但虽与人龃龉，而此心出之以公，言辞又不过激，或于不圆之中结怨较少耳。再颂舫仙仁弟台安。

844．复杨岳斌九月初七日

通报剿捻战况部署、霆军近况及哗饷结案诸事。

厚庵宫保仁弟大人阁下：

六月二十九泐布复函，八月间接到惠书。敬悉大纛吉抵兰垣，经画一切，即拟督师出剿，荩劳弥笃，勋绩益隆，企颂曷已！

闻回焰方张，关内之河狄、西宁、宁夏等处巨股蔓延，零星小股亦蠢动于肃州甘、凉一带，关外奇台、哈密又报失陷，洵为奇变。本省饷源久绌，各处协款纡迟。而无粮可买，尤为楚军所不便。阁下筹画劳勚，想数倍于东征之时，曷胜驰系！

敝处军事，四镇驻兵之局业已办成，大支游击之师尚未就绪。因在临淮阻水五十余日之久，到八月初始到徐州，整顿马队，故办理未能迅速。而捻匪之由雉河集败窜入豫者，分为东西两股：东股赖文光、任柱等股旋复由豫回窜皖境，迭经诸军痛剿，该逆受创奔遁山东，比檄调马步各队赴东会剿；其西路张总愚一股久踞南阳，屡窥鄂边，闻亦将东窜，与赖、任等酋合股。此贼已成流寇行径，东奔西突，无有定处，较之剿办发逆尤为棘手。

春霆由川带勇东下，七月底到鄂。鄂中初议留之剿捻，继而不果。闻将招募数营，仍赴江西。霆营之留于江西者，近日声名颇好。娄镇云庆统之赴粤会剿，迭将伪康逆一股击败。花旗股林酋亦已在粤中投诚，江省防务当可渐松。

皖南防军哗饷一案，桂生、逸亭均已拿办滋事弁勇数人正法，尚应再拿多人解至敝营讯办，方准发饷遣撤。现在此案未结，逸亭不得他往，置身事外也。

李雨亭由两淮运司新授宁藩，月协甘饷一款，已饬其仍前按期报解，每月三万，不致延误。复问台安。诸惟心鉴。

国藩顿首

845．复唐训方九月初七日

告雉河解围后军情部署，嘱每十日汇寄京报一次。

义渠仁弟大人阁下：

六月间寄去一信，八月初接到惠函。猥以佳节相庆，借谂台候绥愉，延秋笃祜，企颂无量。

临淮山童土瘠，加以水潦成灾，老幼困踣，苦境异常。此次驻军五十余日，始知袁午帅与阁下先后久驻于此，诚为艰辛。八月移驻徐州，诸叨平善。捻匪自雉河解围后，分为两支。东支任柱、赖汶光等窜豫未久，旋回颍州。经刘省三周家口一军痛剿数次，该逆受创，狂奔山东，已至曹、考、郓、巨，徘徊运河以西，将窥济、泰、青、莱等府。现调临淮之兵接防徐州，调徐防马步全军赴东会剿。西支张总愚等久扰南阳，屡窥鄂边，闻亦将窜入东路。自当并力先剿山东。前奉移驻许州之命，国藩比已恭疏复奏，似可中辍。惟桥山事严之时，又恐震惊畿辅，实用忧灼。

前闻京东办剿入关马贼，比来情形何似？荫帅赴永、遵一带，何时旋省？此间于京畿近事殊乏见闻，曾托荫帅代寄京报，递到一次，未接续寄之件，想因出省之故。即祈阁下每过十日惠寄京报一次，至以为荷。复问台安。诸惟心鉴。

国藩顿首

846．复鲍超九月初七日

诫饬以后不宜轻招降人，致败军纪。附告剿捻军情部署。

春霆仁弟爵军门阁下：

闰五月间寄去两函，久未接尊处音信。续闻台旆于六月底东下，七月底到鄂，鄂中有奏留之说。顷接八月二十三日惠书，知留鄂之议比已中止，尊意仍赴江西，整顿旧部。未知添募数营，已否办妥？何日自鄂起程？至以为念。

林逆一股在粤中投诚，汪逆一股经娄、席两军出境会剿，八月初十、十一二等日大捷三次，江西防务较松。留江贵部近日声名极好，嗣后不宜轻招降人，又败美名。

此间军事，捻匪赖文光、任柱、牛洪等股由河南回窜颍州，经派防周家口之刘军迭次痛剿，追奔数百里。该逆窜扰山东，将窥伺登、莱、青三府，已调临淮之兵到徐州接防，调徐防马步全军赴东，会同济宁防军剿办，未知果有裨否？前次逼近随枣之贼，系张总愚一股，尚在河南界内，闻亦蓄计东窜，将与赖、任等匪合股，或不致窜入湖北。

国藩驻军徐郡，诸称平善。惟游击之师尚未办成，无大支马队纵横追剿，身边亦令〔乏〕良将，实为焦灼！知念附告。复问台安。

国藩顿首

847．复薛仲贞九月初八日

讨论《流寇论》中所议截前追后之办法，附告有关军情与部署。

仲贞世兄阁下：

顷接八月十七日手书并《流寇论》一首，推许过当，非所敢任。叔耘、季怀并纯笃好学，不染纤尘，德门信多异才耶！大作笔势精劲，文辞尔雅，锲而不舍，必当追古作者而与之并驱，企佩曷已！

论中谓游击之师，以一军战，一军抄出贼前。“抄出贼前”四字，言之甚易，为之实难。不特近世并未经见，即古籍亦所罕闻。鄙意以镇驻之兵迎截贼前，而以游击之师追逐贼后，目前尚未办到。

屡据禀报，赖文洸、任柱各酋为刘军门击败后，已窜至曹、菏、郓、巨，将轶汶东而窥济、泰，并恐扰及东三府，则为祸益烈。财赋之地，亟宜早与绸缪，因饬潘廉使严守运河，另派马、步八千前往助剿，又檄周海舲移驻归德，遏贼回窜，刘省三仍驻周口以扼陈、汝要冲。淮军精锐尽萃于此，惟苦马队无多，不克纵横驰击，是用焦灼耳。

此贼已成流寇，并无定向，亦无成谋，乘间抵隙，防不胜防。官军能战，则宛转相避，往往穷年累月，不得一当。前日沈丘之捷，贼疾渡沙河，一日百六十里，我军敝敝然裹粮从其后，终处于不及之势。前代方镇，力强者流贼之祸少衰，今之四镇，略师古意。惟十二府州地段太长，东顾齐，西顾豫，又自顾江皖门户，分防益多，则战兵益少。夙夜筹思，实无破寇之策。尚冀惠锡良谋，匡我不逮。复请台安。

世愚弟曾国藩顿首

848．复唁周焕鑫周焕云九月初十日

悼周辑瑞之逝。

前闻令尊子佩太守在任沦逝，愕惋曷任！顷接讣书，备悉贤昆仲髫龄遘闵，近况艰辛，尤深忉念。素谂尊大人京官多年，甫膺外任，清风两袖，众所共知。早经函托李宫保照拂一切，俾得速日还湘。兹阅来函，知帮款千金尚未寄到。俟即再为函询，必能从速佽助。国藩驻军彭城，未获躬申奠醊，薄具祭幛一悬、赙仪二百金，即希察收。复唁孝履，诸惟珍卫。不具。

世侍生曾国藩顿首

849．复文辉九月十一日

捻匪败遁山东，已檄马、步诸军赴东会剿。

又石尊兄大人阁下：

重九日接展惠缄，猥以佳节相庆。借谂台候绥愉，延秋笃祜。顺金飙而布令，柏府风清；迓玉以增华，枫宸露湛。詹言吉霭，企颂无穷。

国藩驻军彭城，诸叨平善。捻匪自雉河解围后，分股窜豫，复由豫窜皖。迭经刘军门痛剿，败遁山东，曹、济戒严。檄饬济宁防军迎击，并派马、步诸军赴东会剿，不知可少遏寇氛否？复颂节安。祗缴谦版。不备。

愚弟曾国藩顿首

850．复马恩溥九月十一日

已嘱乔松年奏折中代为声叙就近起复事。此间近事，诸托顺平。

雨农尊兄大人阁下：

彭城军次接展惠缄，敬谂祥琴已御，动履增绥，至为企慰。

前此使节来皖，正值安庆初复，百务草创。甫经料简一切，遽丁太夫人大事，未获按试各属，而士心翕服，舆论佥同。比年主讲敬敷，春风翔洽，尤所佩仰。

此次就近起复，鹤侪中丞自必于疏中详细声叙。国藩顷已函致鹤帅，代达尊意矣。

此间近事，诸托顺平。捻股窜扰山东，曹、济戒严。檄饬济宁防军迎击，并调徐防马、步诸军赴东会剿，未识果否有裨。

九舍弟病未痊愈，疏辞新命，已奉谕旨予假六个月，毋庸开缺。远叨廑询，附以奉报。复请台安。诸惟心鉴。不备。

馆愚弟曾国藩顿首

851．复蒋嘉棫九月十一日

捻股败窜东境，奉旨仍驻徐州，已先后部署各部赴东会剿。沅甫已奉旨予假。

莼卿仁弟阁下：

接中秋后三次手函，清恙知未全愈，而书法如常，词意绵密。寓斋调摄，餐卫咸宜，即日定占勿药之喜，至为企祝。

国藩迭奉驻许之谕，不行则中外责望颇峻，遽行则与屡次之奏议不符，行军之局势全散。任、赖、牛、李等匪败窜东境，张逆闻亦将趋并东路，自当专力剿办山东。初一日复奏一疏，业奉寄谕仍驻徐州，就近督剿。昨又接奉廷旨，拟令少泉宫保督师河洛，尊函所称人言不虚也。

山东捻股由曹州西北窜定陶之西、菏泽之南。潘琴轩初七由巨野进扎曹郡，色部马队、树营步队已先后赴东，续调徐州董镇千三百人，今日启程前去。此数军者如能痛打几仗，挫贼凶锋，此后或稍易为力耳。

九舍弟疏辞晋抚，奉旨予假六个月，毋庸开缺。知念附告。青豆收到，种自三径之中，远胜八珍之味。谢谢！筱浦已否回宁？子密初十动身回金陵矣。复问台安。

国藩顿首

852．复乔松年九月十一日

奉旨仍驻徐州。股捻徘徊运河以西，已调派各军分投防剿。陈国瑞恐不能如昔日之骁悍。徽、鄂各有关人事委署事宜，请与李鸿章商定。

鹤翁尊兄年大人阁下：

初三泐复寸函并抄片稿，续接二十九、初一惠书两件，另准大咨折片，附论许州之行，切当事理。言一也，出之敝处则似私，出之尊处则大公，亦古人所称公父父伯母之说也。

敝处初一之折已奉谕旨，令国藩仍驻徐州，就近督剿。昨又奉到廷寄，拟令少荃带兵前赴河洛。朝廷重视西事甚于东路，殆以晋省为京师屏蔽，预为之地耳。

山东之贼并未窜向东昌，现由曹州西北窜定陶、菏泽一带，徘徊运河以西。东省兵力单薄，不敷分布。潘琴轩廉使初七由巨野进扎曹郡，此间调去色部马队、树营步队约计先后抵防，续调徐州董镇千人，亦已起程前往。如果贼过运河以东，仍拟调周海舲由归德进扼曹州，别调海州一军进扼沂州。若使贼在山东受创数次，此后或稍易为力耳。

康镇锦文此次亦应奖叙。陈国瑞前月底到此接晤三次，察看情形，似非不肯受教者。但锐气已减，世故太深，恐不能如昔日之骁悍。其旧部归张革司接带，则更不如陈镇之得力矣。徽防滋事弁勇，尚未续拿多人解讯，然为日已久，或不致另生事端。即叛变亦在徽境，不至扰及芜湖。

吴竹庄尽可卸署道篆，即履臬任，鲁川即可赴芜湖道任。少荃来信，言小宋苦求卸事赴鄂，拟令竹庄接署薇篆。弟以竹庄昔年在湖南、江西颇滋物议，不敢令其骤摄薇垣，致招弹射。如准小宋履鄂，应请阁下于三道中遴委方伯，并与少荃一商，弟不应参议也。

霞仙本有引退之意，今得以微罪行，未始非塞翁之福。惟前疏以文字获咎，则近日所罕闻。而此疏颇为人传诵，洵所谓此一是非，彼一是非耶？

马雨农学士服阕，闻恳尊处附奏。渠崎岖来皖，未及按试各属，遽丁母忧。掌教敬敷书院，深得士心，清介足尚。折中可否叙入，伏祈卓裁。复请台安。诸惟心鉴，不备。

年愚弟曾国藩顿首

853．复李鸿章九月十四日

嘱催松、勋二军迎击东捻，函商复奏督兵赴豫之事。闰月初二以后，金、唐二部决不准发饷丝毫。

少荃宫保世仁弟阁下：

前接复书，具悉以松军赴徐而鼎军驻扎宿迁，妥善之至。仍不啻两军同扎一处，呼吸相通。连日探报，东贼将由城武、单县南窜鱼台，丰、沛适当其冲。松、勋二军早到，或可迎头截击，乞一催之。

国藩前不西驻豫境，几于一国非之，天下非之。乃自任柱、牛、赖等东窜后，贼之骁悍者全萃齐境，而非之者如故。奉初六日寄谕，欲令阁下督兵赴豫，而吴帅、李、丁递膺三席，饬令函商复奏。鄙意黜陟封疆将帅，本非阃外之臣所宜干预。昔年密询一人，尚不敢率尔置对。若三臣会商复奏，尤觉非宜。而李、丁二君资望尚浅，亦不宜迁擢太骤，遽跻开府。淮勇大支劲旅业经尽数北调，江南仅留刘、王二军，万不可少。大旆若赴河洛，带去淮军数支，则东路仍不敷剿办。拟即以此数者复奏，折尾声明疆臣不应上干进退大权，故不商李、吴会奏。是否有当，祈裁酌。

饬金、唐解多犯赴徐，严檄既出，此时不便放松。万一叛变，尚须调淮军南渡剿之。闰月初二以后，决不准发饷丝毫，既已发难，未可中辍。

小宋求卸任赴鄂。竹庄不宜遽署藩篆，渠在江西、湖南，物议颇多，过显则恐惹弹劾。或于三道中派一人署藩，阁下与鹤翁酌商，亦爱人以德之道也。顺问台安。

854．复皮寀瀚九月十五日

略告前敌军情部署。嘱查示唐鉴等谥法，并代办沅甫封外祖父母诰轴及彭玉麟、黄翼升世职敕书。

筱舲尊兄大人阁下：

重九日折弁回营，接八月二十三日环章，敬谂台候绥和，兴居百适，至以为慰。

国藩驻军彭城，诸称平顺。四路重镇虽已办成，游击之师尚未就绪。新旧马队甫经分别汰留，亦未训练多次。而捻匪之由皖窜豫者，复由豫窜皖，迭经周家口防军剿洗数次，败遁山东，曹、济戒严。檄饬济宁防军迎击，并派徐防马步各队赴东会剿，抽调临淮之师填扎徐防，除刘军尚扎周家口外，余悉注重东路，未知果否有裨。

杨厚帅到甘后，有陈奏军情、饷务、吏治、民生一折，切中窾要，不知出于何人手笔。霞仙本欲引退，今以微罪行，未始非塞翁之福。

九舍弟蒙恩给假六个月，毋庸开缺。晋省为京师屏蔽，朝廷西顾方殷，舍弟如果病痊，自当速图北上，竭诚报国。

何、刘、毕三人谥法已准部文。惟唐镜海先生、李希庵中丞、萧濬川方伯谥法未接部文，仍求查明见示。

九舍弟前请封外祖父母，系托张竹汀兄代办。顷接晓岱兄来信，知张君业已出京，务祈阁下代为补办，赶今年腊月用宝寄下，至恳！至恳！

再，彭雪琴宫保、黄昌岐军门世职敕书各需四十金，国藩与九舍弟封爵敕书各需九十金，亦经函托竹汀兄代为速办。并告以如果出京，即请转托阁下与晓岱兄代办，渠出都时不知曾否言及？兹交折差带去银一百八十两，即希察收，代为办理。俟年底敝弁进京，恳将封诰轴及敕书各件交领带回。诸费清神，谢谢。肃复附恳。顺问台安。不备。

愚弟曾国藩顿首

855．加阎敬铭片九月十六夜

询东捻来路。

本日得禀报，捻匪攻破铜山境内之辛家集，去徐州城仅百里，不知果从何处来？此间现已戒严，不审系全股回窜否？

856．复阎敬铭九月二十日午刻

捻既东窜，未必肯不大掠而遽归，祈为加意。

丹翁尊兄同年大人阁下：

二十日午刻接十八日亥刻惠书，知防贼窜沂、赣，已派杨营至滕县防御，大慰！大慰！

弟始则恐贼分二支由长沟、韩庄两路渡运而东，业经写入正折。旋闻贼实未犯长沟，又加一片补行声叙。而恐其由韩庄一带渡窜沂、海，则未尝一刻稍释。今得阁下虑及此层，私怀为之稍开。贼既东窜，非北窥济、泰、东三府，即南窥沂、海、里下河，未必肯不大掠而遽归。求阁下更于此加意请与琴轩一商，或令一军在滕、峄防遏于微山湖之东，令一军在鱼沛跟追于微山湖之西，尤为周密三营尚嫌其薄，且未必越境。

琴轩可出境追剿否？昨有一牍商办，想入荃鉴。自十五夜破铜山境之辛家集后，群捻游绎于铜、沛二邑已阅四五日，似非遽回皖、豫者。长沟幸未抢渡，若南路亦不得渡运，则东省稍纾而大局亦归于一条鞭耳。

昨日一折一片录呈台览。理宜稍密，故不以咨达。即请勋安。

857．复彭玉麟九月二十一日

《长江水师章程》尚未核奏。前敌军情未靖，若鄂防吃紧，请派师船往援。春霆尽可驰赴河南。

雪琴宫保仁弟大人阁下：

接八月二十八日手书，知初九一函递到，借悉兴居百适，令弟无恙，至以为慰。

九江获盗，两次枭示十数名，又派船入内河搜捕余党，甚好！甚好！《长江水师章程》尚未核奏。缘到徐后整顿马队，料简一切，匆匆鲜暇。

前奉谕旨，命国藩移驻许州。因贼势趋重东路，遂已中止。又接廷寄，欲令少荃视师河洛，春霆剿贼豫南，顷已专疏复奏，咨达冰案。

山东捻踪遍布菏泽、曹、定等处，我军甫集曹、济，该逆已由城武、金乡南趋丰、沛、砀、铜一带，边马距徐城数十里。徐州马步各营先已东行，抽调临淮之兵到徐，只能坚守，不能迎剿，曷胜焦灼！此股图窥沂、海、里下河，或回窜雉河老巢，均未可定。张总愚一股由南阳西南窜近鄂境，其人马不若东股之多，鄂防颇严，似无大碍。若果鄂紧，尊处应派师船往援。

春霆过鄂时，官相欲留之剿捻，已而不果，仍赴江西，已否路过尊处一晤？目下江闽各军迭次获胜，汪逆等已十分穷蹙，可望就歼。春霆尽可驰赴河南也。

九舍弟已奉谕旨予假六个月，毋庸开缺。湘中书局刻耆旧文集，敝处助资百金，已由筱泉处交去。湖北修黄鹤楼，未接来启。樊城修湖南会馆，虽接来禀，敝处亦未捐助。台旆月底能否仍回裕溪？随时见示，以纾远系。复问台安。

国藩顿首

858．复吴棠九月二十一日

李鸿章所部淮勇目下万不能拨赴河洛。陈庆云是否愿意倾诚效力，祈为试探。

仲仙尊兄大人阁下：

接诵环章并大咨疏稿，敬悉尊体违和，系念奚似！比想玉躬康复，餐卫咸宜，至以为颂。

国藩许州之行奉命中止。续奉初六日寄谕，欲令少荃督师赴豫，阁下接署江督，并饬函商复奏。鄙意少荃所部淮勇，现在俱归鄙人调度，均置最要之地，万不能拨赴河洛，安能更顾秦晋？而皖南闹饷之营，弟虑尚有他变，且阃外之臣不宜干预进退大权。故不俟商定。已于十九日恭折复陈。抄咨冰案，伏希亮鉴。

捻踪东窜，敝处赴东各队甫集济宁，潘臬使一军由巨野进赴曹郡。而贼已由城武、金乡南趋丰、沛，十五夜攻陷铜山之辛家集，边马已至郑家集、李家瓦店一带，距徐城三五十里。前由临淮调来之兵只敷守御，必俟赴东各队赶回及松军抵徐，乃可言战。据擒贼供称，该逆欲回雉河老巢，固在意中，而由韩庄至沂、海，以窥里下河，尤为可虑。已饬留防临淮各军，并咨会乔中丞拨兵备御入皖之路，又函商阎中丞分军滕、峄，遏贼于微山湖之东。此间派去傅敏才水师驻防韩江闸一带，惟船只太少。承尊处派拨欧阳镇等水师分泊邳、宿、运河一带，并修防桃源、成子河圩，运河之防益臻稳固，该逆或不能东趋也。

陈庆云何时旋鄂？弟处向来用人无他惠泽，惟银钱不掣其肘，驱策不尽其力。此二者颇有体贴，亦颇为诸将所深信。庆云如果愿为弟用，弟月给以二千人之饷，不问出入，或马或步，听渠自行募练，与各军更番迭休，不肯束缚驰骤，终岁不息。阁下试为探渠心志，若甘为敝处效命，何时可以檄调，请即约定见示。如非倾诚效力，则不可勉强相劝，致他日不能善始善终。诸希心鉴。复请台安。不备。

愚弟曾国藩顿首

859．复乔松年九月二十一日

通报前敌军情部署，抄录有关李鸿章赴洛督剿事复奏折片，附告徐镇关防已发，霆营哗饷事已准结案。

鹤翁尊兄年大人阁下：

接初九日环章，具悉一切。

捻股东趋，遍布菏泽、曹、定等处。潘琴轩臬使一军由巨野进援曹郡，张海柯、色子良、董梧轩马步诸军由徐州均抵济宁，正可协力痛剿。而该逆已由城武、金乡南趋丰、砀，十五日陷辛家集后，游绎铜、沛二邑境内，边马已至郑家集、李家瓦店，距徐城三五十里。临淮抽调来徐之兵只敷守御，不能迎击。必俟赴东各队赶回，乃可言战。沂、海、里下河之防，已派水师驻于韩庄一带，并函商丹初同年分军滕、峄，防遏东渡运河之路。据擒贼供称，该逆欲回雉河老巢，英西林亦报称石弓山有逃回贼马二三百匹之多，皖北之防恐又吃重。然与其窜轶于沂、海、青、莱一带，似不如角逐于凤、颍、归、陈等处较易措手。

少荃奉有赴豫督剿之旨，敝处十九日复奏一折一片，抄呈台览。虽廷谕无密寄字样，然亦理宜稍密，故不以咨达也。

徐镇派员领取寿春镇关防，即便发去。炼渠请恤，俟本案奏结时，仍由敝处会列台衔出奏。唐桂生处前后正法十人，又报解营官二员来徐，弟即批准结案。知念附告。复请台安。不备。

年愚弟曾国藩顿首

860．复穆图善九月二十一日

捻股败遁山东，已饬马、步各队会剿。

春岩尊兄大人阁下：

九月中浣接到七月二十二日惠函，猥以中秋佳节远蒙藻饰。敬谂勋祺懋介，威望弥隆。驻虎旅于银州，捷传铙镯；迓龙章于玉陛，瑞析躬桓。引企矞晖，良殷倾颂。

弟戎行久践，节序频更。驻军彭城，诸叨平顺。捻股前窜皖豫之交，迭经派兵剿洗，败遁山东。檄饬济宁防军迎击，并调徐防马步各队赴东会剿，不知可少遏寇氛否？附布一二，复颂节安。诸惟台照，不备。

愚弟曾国藩顿首

861．复都兴阿九月二十一日

饷项支绌特甚。月协二万当从何处供支，应由李鸿章核办。

直夫尊兄大人阁下：

顷接七月八日惠书，敬谂勋祺懋介，威望崇隆。督劲旅于西州，迓殊恩于北陛，企颂曷已！

弟五月间奉命剿办捻匪，交卸督、盐各篆，由江宁驰赴临淮。八月初由临淮移驻徐郡，迭次派兵剿洗，皖北肃清，河南、山东贼氛尚炽。敝部勇丁自克金陵后，节经裁撤，筹还巨欠。又因江西、湖北、皖南各军纷纷哗饷，力筹解济，台库一空。此次随征湘淮步兵、满蒙马队并添练游击之师，需饷更巨，支绌弥甚。上年奏定月协甘饷三万，自本年五月起，每月拨交甘省委员解至杨厚帅处分用，以践前言。至阁下奏准月协二万，是否即在厚帅每月三万内分拨若干，应由现署江督李少荃宫保核办，敝处无从代筹。惟念萧守等远道前来，勉措万金交其赍回，聊犒立功边城之军，兼尽共苦分甘之谊。伏希亮察。复请台安。不备。

愚弟曾国藩顿首

862．复刘长佑九月二十一日

豫捻南趋，刻下无虞北犯，不致震动三辅。

荫渠仁弟大人阁下：

接初八日惠书并京报，敬审台旆出巡边关，旋京展觐，勋福弥隆，至为企慰。

豫捻东窜，雄师在于大名扼扎黄河北岸，敝处济防潘军由巨野进抵曹州，此间马、步各军由徐州驰赴济宁。该逆见曹、济俱有重兵，未敢北窜，已由城武、金乡南趋丰、砀、铜、沛一带。边马距徐城三四十里。徐防全军已赴山东。临淮各营抽调来徐，兵力颇单，只堪坚守，不能迎剿。拟调回赴东各队以顾徐郡，该逆又将纷窜他处，亟肄疲我，或图窥沂、海、里下河，或回窜雉河老巢，均未可定。但既趋南路，刻下无虞北犯，不致震动三辅，亦足少纾宸廑耳。肃泐布复。敬请台安。诸惟心鉴，不备。

愚兄曾国藩顿首

863．复李鹤章九月二十五日

不可因小小疾苦遽自颓弛，而宜坚持定力，再接再厉，了偿夙志。此间兵力尚单，须俟赴东各队回徐，乃可言战。驻徐初议幸邀俞允。

季泉世仁弟阁下：

月前接展手书，知敝函递到。猥以秋节见贺，并悉尊恙尚未就痊，至以为念。惟医家一二年静摄之说，则断不可信。阁下统兵数万，艰苦备尝，立功甚伟，而名位实未足酬，怀抱尤未尽展，岂可因小小疾苦，遽自颓弛？望坚持定力，再接再厉，偿君往岁未了之志，助我衰年难竟之功。如病体全愈，则统率马、步驰驱中原；如尚未复元，则挈眷而来安居徐城，代我筹画一切，至望至嘱！

游击之师已属幼泉一力担承，以五千步队、二千马队为率。步队拨松军隶之，马队则尚须募练，难遽成军。

捻匪自窜山东，琴轩甫由巨野至曹州，张、色、董等甫抵济宁，该逆忽由城武、金乡南趋丰、砀、铜、沛等处，本月十五夜陷辛家集。边马已至郑家集、李家瓦房一带，距徐城三四十里，此间兵力只敷守御，不能迎剿。俟赴东各队回徐，乃可言战。

国藩前奉移驻许州之命，比经复奏坚持初议，幸邀俞允。续奉两次谕旨，欲令少泉视师豫西，鲍军门剿贼豫南。国藩已于十九日具折复奏，抄寄一览。

九舍弟疏辞晋抚，奉旨予假六个月，毋庸开缺。知念附告。复问台安。

国藩顿首

864．复丁日昌九月二十五日

接篆后宜慎听酌裁，不可轻改《淮鹾章程》。嘱派差赵氏，以便就近照料孙铭恩家事。

雨生尊兄大人阁下：

八月杪寄去一函，旋闻简授运使，欣庆无已。顷接惠书，猥蒙曲谢，非所敢承。就审贵恙安痊，即履新任，以望实之并隆，卜恩宠之日渥，企颂无穷。

《淮鹾章程》刊行数载，北征以后，群议纷更。李宫保坚持旧章，似甚相安。古称利不什，不变法也。阁下接篆以后，计必有献策改章者，尚祈慎听酌裁，不轻一发为荷。

捻踪东窜，调去徐防马步全军甫抵济宁，贼已南趋丰、沛，攻陷铜属圩寨，游骑距徐城三二十里。临淮抽调来徐之兵，只敷守御，俟赴东各队赶回，乃可出击。该逆非回窜雉河老巢，即图窥沂、海一路，防不胜防，良用焦灼。

前奉初六日寄谕，欲令少荃宫保督师赴豫。苏抚一席，知阁下必以骤膺重任为惧，物情亦有积薪居上之疑。业于十九日恭折复奏，兹将疏稿抄寄一览。

容委员所购洋器二百余件，闻系专造轮船之用。是否与尊处所购归并一厂，或另移设，应由李宫保酌办，前已接准金陵来咨矣。复颂大喜，顺问台安。祗缴资衔谦版。不备。

愚弟曾国藩顿首

再，正泐函间，接十八日手书。所筹五端，多中窾卻，与敝疏适相符合。而自视欿然之意，溢于楮墨，尤足征器识之宏雅，所谓君知其难，则易者至矣。勉蓄光辉，终增位业，且慰且祷。

今春敝同年孙文节公铭恩之眷属至金陵寻觅忠骸，扶榇归葬，薄有赆赙。近闻其世兄又复夭折，新立继嗣，年甫二龄，现住通州宗党中，倚赖乏人。惟两淮知事赵家系孙夫人胞弟，求阁下酌派该员通州一差，俾可就近照料文节家事，至感至嘱！孙夫人来信，附抄一阅。载问台安。并璧谦柬。

国藩又顿首

865．复马新贻九月二十五日

闽粤余捻不久可望歼除，鲍超尽可赴豫协剿，皖南哗饷一案已可了结。

穀山尊兄大人阁下：

迭接初十、十一日惠书并《浙江题名录》，敬谂台从出闱，兴居康胜，至为企慰。

国藩许州之行已奉命中止。捻匪之在豫境者，仅张总愚一股，人马亦不甚多，已由南阳西南窜近鄂边。其任、赖、牛、李等股，经刘军门铭传在颍州击败，遁入东境，遍布菏泽、曹、定等处，势将为东三府之患。敝处抽调临淮之兵来徐，替出徐防马、步全军赴东，甫抵济宁，济防潘琴轩臬使一军甫由巨野进至曹郡，捻股忽由城武、金乡南趋丰、沛，本月十五夜陷铜境之辛家集，游骑距徐城仅二三十里。此间兵力只敷守御，不能迎击，俟赴东各队回徐，乃可言战。据擒贼供称，该逆欲回雉河老巢，固在意中，而偷渡运河，窥伺沂、海，尤为可虑。已派水师扼防韩庄一带，并函请阎中丞分军滕、峄。若不得渡运回窜，则贵省稍纾，而大局亦归于一条鞭，剿办或易为力。

鲍春霆军门由四川带勇到鄂，鄂中欲留之剿捻，既而不果。续奉谕旨，饬春霆驰赴南阳等处。现在闽粤余孽经三省会剿，势极穷蹙，不久可望歼除，春霆尽可赴豫协剿捻匪也。

皖南哗饷一案，续经拿解营官数人到徐，即便了结，年内可以遣撤完竣。

张炼渠受伤病殒，较之姚秋浦因疫溘逝，尤为可悯。俟即附奏请恤。邵世兄知已到杭，仰蒙格外垂恤，谆嘱靳兰友妥为照料，感谢无既。

九舍弟蒙恩赏假。得接家信，温热疮毒已去十分之八，怔忡之症尚未全愈。远录廑询，附告一二。前交子密带去对联一付、横披一纸，聊将鄙忱。肃复。敬问台安。不备。

愚弟曾国藩顿首

866．加潘鼎新片九月二十六日

打仗最忌约会，尤不可恃人接应。

幼荃定于二十八日出队，大约初一日可以见仗。若贵军与色、张亦约初一、二日开仗，则有夹击之势。凡见仗最忌约会。然约定而恃人之接应，则不可；若彼此皆能自立，则约会虽未信，亦无碍也。

867．加阎敬铭片九月二十八日

捻窜西南，不知当往何处。

此信写毕未发。本日徐州派队赴湖团迎剿，闻贼向西南窜，不知当往何处也。又及。

868．复乔松年十月初一日

官军剿捻颇有斩获，捻逆遁窜西南，将回窜雉河。吴坤修履臬司之任事，应与李鸿章商定办理。

鹤翁尊兄年大人阁下：

二十一日复笺并抄折稿，旋接十七手书，知十一日敝函已蒙台览。

二十一日以后，捻股仍在丰、沛、湖团一带，边马至距城五十余里之郑家集。二十八日派李幼泉与张镇诗日、乌参领、温都护率马步七千出城迎剿，二十九日在柳新庄等处接仗，颇有斩获。该逆遁窜西南，初一日至萧县一带，殆将回窜雉河老巢，本日已咨达冰案。如果窜至蒙、亳，弟当令色、乌两部马队前往，冀与刘、刘、英、周各军共收夹击之效。

鄂中尚未咨催小宋赴任，尊意令竹庄履臬司之任，两三月后再令接署薇篆，应由阁下与少荃商定办理。竹庄所奉谕旨，少“无庸进京”字样，想折中须请陛见也。十九日复奏一折留中。知念附布一二。诸惟心鉴。敬问台安。不备。

年愚弟曾国藩顿首

869．复吴棠十月初二日

捻逆遁窜西南，恐由宿迁窜清江，请预为布置。捻马太多，似必回窜西路。

仲仙尊兄大人阁下：

前月二十四日接到二十一日惠书，垂询复奏之事。敝处十九日折稿先经抄咨，又于二十一日泐函奉寄，续准军机处知会，敝疏留中，亦经咨达冰案，亮蒙鉴照。

捻匪自窜丰、沛、湖团一带，后股去丰县十余里，与潘琴轩、张海柯、色子良等军相持，边马去徐州甚近。二十八日徐军李幼泉及张镇诗日、乌参领、温都护等军出队，二十九日即在柳新庄接仗，小有斩获。该逆遁窜西南，初一日至萧县一带，恐其回窜雉河老巢，檄令刘省三、刘寿卿、周海舲、英西林等军预备迎击。又据擒贼供称，该逆有由宿迁窜清江之说，咨请尊处预为布置。

松、勋两军前承派弁赍文催令北来，松军当已过清江，勋军二十六日始由镇江北渡，目下或甫至清江。弟俟接窜西窜东确信，再派马队驰往会剿。以贼势观之，似必回窜西路，以贼马太多，利于陆而不利于水也。弟前调欧阳镇带船上驶，又黄昌岐抽拨一营协防射阳湖一带。其时闻贼决计东窜，韩庄吃重，今此路已松，可不添拨马队前往梭巡。

玉体已全愈否？驰系无已。敬请台安。不备。

愚弟曾国藩顿首

870．复吴嘉善十月初三日

《中西合璧字汇》可另辑一书，详加考订。吴子让俟有保案，拟进一阶。四镇之局已成，一俟游击之师练成，便成纵横剿逐。

子登尊兄馆文阁下：

九月下浣接展惠书，敬悉履祉绥愉，纂述闳富，至为企慰。

《中西合璧字汇》撰自西士，其中文字不全，似是而非。能另辑一书，详加考订，洵足以资参证。同文馆名目若须更正，应由粤中咨商办洋务之大臣酌定嘉名。

令兄子让，俟有保案，拟进一阶。不能改留江苏，恐干部驳。前已于禀中批明，并准假三月归省矣。

此间近状诸称平善。捻匪剽疾而多马，数月以来，流转于皖、豫、山东、江苏四省边境，尤顾恋蒙、亳老巢。前月半后由东境南趋丰、沛，边马距徐城三二十里，甫经官军出击，忽又远飏。敝处四镇设兵之局早已办成，现在添练大支马步游击之师，一俟练成，方能纵横剿逐耳。

闽、粤余孽诛降殆尽，仅剩汪逆一股，势极穷蹙，不久可望歼灭。江西兵力甚厚，边防稳固，珂乡定无风鹤之虞，附告一慰。复问台安。

国藩顿首

871．复杨岳斌十月初三日

解饷办法已咨明李鸿章，并行江淮藩、运二司照办。凤、颍、归、陈之间，不日当有战事。春霆尽可移师河南。

厚庵宫保仁弟大人阁下：

九月初七泐复一函，续接八月十六、二十四手书两件。敬悉督师出省，剿除香匪，扫穴擒渠。又准咨抄疏稿，军情、饷务、吏治、民生，悉中窾要，至为珮仰。

月协甘饷三万，来咨嘱统解湖北后路粮台，转解陕西，由尊处月拨六千，解往宁夏，敝处已咨明李宫保，并行江淮藩、运二司照办，仍如期如额拨解，不致延误。

此间军事，自捻踪东窜以后，徐防马、步全军驰赴山东，甫集曹、济，而贼已南趋丰、沛，边马距徐城三二十里。昨经派兵出击，薄有斩擒。该逆未受大创，忽又窜去，图回雉河老巢。凤、颍、归、陈之间，不日当有战事。

张总愚一股由南阳西南屡犯鄂边，迭经鄂军击却。其人马不若东股之多，当不致西窥秦、晋。

春霆已由鄂赴江，续奉廷旨，令其赴豫剿捻。现在闽、粤余孽势极穷蹙，不久可望歼除，春霆尽可移师河南也。附布一二。敬问台安。

国藩顿首

872．复瑞麟十月初三日

捻股图回雉河老巢，凤、颍防兵不日当有战事。

澄泉尊兄中堂阁下：

顷奉八月二十五日惠书两件，知前肃寸函已蒙台览。重承注饰，纫戢曷任！敬惟玉节延釐，金樽福。靖游氛于百粤，鹭曲频赓；荷湛露于九霄，龙纶迭贲。詹言景矞，倾颂靡涯。

弟驻军彭城，诸称平顺。捻匪前由皖北败窜河南，复游绎于皖、豫之交。迭经剿洗，狂奔山东。敝处派兵至济宁会剿，该逆忽又南趋，扰及丰、沛。甫与官军接仗，未受大创，忽又他窜，图回雉河老巢，凤、颍防兵不日当有战事。此贼得利则进，稍失利则狂奔远遁，终不能大有损伤。军事殊无了期，实深焦灼！知蒙垂廑，附布一二。敬请台安。诸惟崇鉴。不备。

愚弟曾国藩顿首

873．复冯志沂十月初四日

部议皖南道改归芜湖，从此祓除不祥，官民俱泰。捻股图回雉河，恐由宿迁窜西河。

鲁川尊兄大人阁下：

前闻荣膺简命，观察徽宁，尚稽裁贺。以望实之并隆，宜恩宠之日渥，猥蒙惠书谦谢，非所敢承。

自咸丰五年皖南设道，历任率鲜亨衢。本年部议改归芜湖，尽复道光以前旧制。鄙意从此祓除不祥，官民俱泰。曾以函告竹庄，渠果甫摄斯篆，遂有佳除。信前言之有征，知后验之不爽，敢以为从者贺。

国藩前奉移师许州之命，奏准仍驻徐郡。外间物论责望颇峻，而贼已由豫、皖之交窜扰山东。比派徐防马步全军赴东会剿，甫集曹、济，而该逆又南趋丰、沛，边马逼近徐城。二十八日派队出击，二十九日在柳新庄接仗，薄有斩擒。逆股遽向西南窜去，图回雉河老巢，又有由宿迁窜清江之说。贼骑太多，利于陆而不利于水，恐必回走西路。如果窜近蒙、亳，此间当令马队前往，与刘、刘、英、周各军共收夹击之效，未知果否有裨。复问台安，顺颂大喜。汇璧资衔谦柬。不备。

愚弟曾国藩顿首

874．复李春生十月初四日

捻股行踪不定，已檄饬四镇防兵相机迎剿。

春生尊兄大人阁下：

顷接惠缄，猥以简守润州谦曲谢，非所敢承。借谂芾延釐，允升叶吉。驾熊而问俗，揽胜金焦；迓凤诏之荣，承恩纶。引詹矞霭，抃颂良殷。

弟驻军彭城，诸称平顺。前月望后捻股由山东窜扰丰、沛，边马逼近徐城。派队出击，小有斩擒，该逆忽又飏去。已檄饬四镇防兵相机迎剿，未识果否有裨。复请台安，顺颂大喜。祗璧资衔谦版。不备。

愚弟曾国藩顿首

875．复杨子厚十月初四日

叙别后行止与军情大略。

子厚尊兄年大人阁下：

临淮良觌，简亵为惭。顷接手书，猥蒙奖饰。借谂台从雅游白下，旋抵济营，动履绥愉，至以为慰。

别后阻水多时，七月杪始由临淮启行，八月初抵徐料简一切。而豫捻复犯颍州，被击东窜。此间派去马步全军赴东会剿，甫集曹、济，贼又南趋丰、沛，边马逼近徐城。二十八日派兵出击，二十九日在柳新庄一带接仗，薄有斩擒。该逆忽又飏去，图回雉河老巢，或欲窥清江。趋向未定，仍恐回窜山东。潘廉使一军现扎丰县，当足遏之境外也。复问台安。顺缴谦柬。不备。

年愚弟曾国藩顿首

876．复应宝时十月初四日

凡中外交涉之事，总以必诚必信为主。捻踪图回雉河老巢，凤、颍、归、陈之间，不久当有战事。

敏斋尊兄大人阁下：

顷接惠书，敬谂简署沪关，荣膺巡篆。诵芬缵绪，谱百一之新诗；柔远陈谟，荷九重之温诏。翘詹矞采，欣庆无已。

洋务税课，阁下本系熟手。雨生都转亦必旧政告新，乃怀抱谦冲，殷殷见询。凡中外交涉之事，总以必诚必信为主。古史称善绥边者，或曰恩信，或曰威信。刚柔虽有互用，信则彻始彻终。稍涉欺饰，为其所窥，则以后虽千言之实，不能挽回一次之虚。此鄙人所以告雨生者，更为左右诵之。

此间军事，自捻踪东窜以后，徐防马步全军赴东会剿，甫集曹、济，而贼已南趋丰、沛，边马去徐城甚近。昨经派兵出击，薄有斩擒。该逆忽又窜去，图回雉河老巢，凤、颍、归、陈之间，不久当有战事。此贼得利则进，稍挫则退，从不肯与官军苦战一次。俟大支游击之师办成，乃能痛加剿洗耳。复问台安，顺颂大喜。祗缴资衔谦版。不备。

愚弟曾国藩顿首

877．复杨沂孙十月初四日

祝贺荣莅凤阳。捻匪回窜雉河，拟派马队由徐州前进，冀与周、归、颍、临各军共收夹击之效。

咏春尊兄大人阁下：

皖垣判，瞬已经年。顷接惠书，敬谂荣莅凤阳，允升叶吉，以精勤之素著，卜恩眷之弥隆。引睇矞晖，倾颂曷既！

此间近状，诸称平顺。捻匪剽疾而多马，数月以来，流转于东、豫、苏、皖四省边境，尤顾恋蒙、亳老巢。前月望后，由山东南趋丰、沛，边马距徐城三二十里。甫经官军出击，忽又远飏，闻欲回窜雉河。俟得确报，即派马队由徐州前进，冀与周家口、归德、颍州、临淮各军共收夹击之效，未识果否有裨。复颂大喜，顺问台安。汇缴资衔谦版。不备。

愚弟曾国藩顿首

878．复李鸿章十月初五日

告近日军事，并请奏补缺员，安置旧属。

少泉宫保世仁弟阁下：

接九月十四、十六夜两次惠书，俱商初六日寄谕中入洛之事，其时鄙人已决计不商而专奏。十九日复陈一疏，二十八日奉旨留中，此事不应别无后命。近六日乃无续谕，岂拙疏果立言失体耶？抑已成之局不宜妄为异同耶？

此间军事，幼泉与张诗日等二十八日出队，二十九日获一小胜。该逆窜入萧县，初一、二日又折回丰县，初三日潘琴轩接仗，大获全胜。有此一捷，或不敢再窥曹、济、清江。只要朱、唐、金三军及江西刘、朱等军次第遣撤，腾出各饷全养淮军，以与此捻周旋，似不至全无把握。一有更动，则全局皆非矣。

接儿辈信，知太夫人病十愈七八，实为欣慰，日内想已复元。凡涉疫症，补剂不宜太早，祈慎之。

子偲兄于初一日到此，言尊处开局刊书。梅世兄信来，欲为其弟谋食，可否于书局中添一收掌小席？祈卓裁。汪梅村为金陵读书种子，梅氏亦累叶清通，均希格外关垂。

莫善征保案已为部驳，应请阁下专案奏补一缺，或变寻常补缺奏稿旧样，竟作保举人材之式。陈虎臣似亦可补一缺，于官场之风俗，民生之困苦，总有裨益。禹级三前因差来营，意欲仍署一缺。渠撤任时，本无咎而去职，而苏、皖之未引见而署事者，尚有数员，故禹不能无所冀。莫、陈二君则从仆日久，其行义又可嘉也。

回任金陵之说，思之已熟。目下每日公牍，较之两江任内减去三分之二，然犹嫌其繁冗。老年心绪雕疏，精力日颓，但求少承一事，少接一人，即若俯仰少安。若以两江重大事件而假手幕书，草率了之，又非鄙人平日之常度，故以不复任为善始善终。阁下以谓何如？复问台安，并问太夫人福安。

879．加吴敏树片十月初七日

捻股飘忽无常，终不得痛击而大创之。精力日颓，意绪雕疏，而惮于文事，无甚佳作。

前书写就时无便可寄。弟旋于五月二十五日由金陵北行，由清江、洪泽湖至临淮，小驻两月有奇，八月初始来徐州。今又两月矣，此书卒未寄达，杜公亦竟未至。

自弟北征后，捻匪已由山东回窜蒙、亳，围攻雉河老巢，力战得解。旋窜河南，分为东西两股，西股蹂躏南阳，东股回窜山东之曹、济。甫经调兵齐集济宁，贼又奔窜江苏之丰、沛。我师夹击二次，贼又纷窜山东之鱼台等处。飘忽无常，伺隙则逞，稍一失势，则电掣飏去，终不得痛击而大创之。故捻匪之人多志大远不如粤匪，而其狡黠多马则反过之。中原之民穷财尽，难于行军则又倍于江南也。

弟精力日颓，厌苦兵事。虽卸江督篆务，公事减去三分之二，犹若嫌其繁冗。劳人暮齿，意绪雕疏，殆古今人之恒态也。幕僚多好学之士，足慰老怀，而鲜所造述，无新著诗文相与证发。弟亦惮于文事，今岁得一二首，都无精思。过是以往，抑又可知。阁下迩年又增鸿文几何？前后巨制名篇，是否写定成帙？无惜示及，一豁鄙襟。再问南屏老兄道安。

880．复官文十月初七日

鲍超重出，军有朝气，赴豫剿捻甚宜，其饷拟商李鸿章由江南协解数成。捻股流窜不定，防不胜防，实深焦灼！张秉钧赴鄂候补知府，祈量材器使。

秀翁宫太保爵中堂大公祖阁下：

接诵惠书，敬承一切。新、邓捻股经雄师出境会剿，迭克营寨，襄防已松，佩慰无既。

春霆承尊处协济饷项，由鄂赴江。敝处续奉九月十一日寄谕，饬渠驰赴河南。国藩愚见，粤贼降诛殆尽，仅余汪逆一股，势极穷蹙。江闽兵力甚厚，似可共殄寇氛，春霆尽可赴豫剿捻。

前接荫云方伯信，欲调刘南云等三军赴鄂，为出境剿捻之师。该三军求撤已久，归心似箭，强之征捻，士卒一种暮气，必难得力。似不如春霆此次重出，新发于硎，军有朝气，较为可用。惟该军之饷，鄂中恐难全解，拟商少荃由江南协解数成，稍分重担。业于十九日复奏及之，兹将折稿抄呈台览。此件系与前奉初六日廷旨一并复陈，事应稍密，故不备牍咨达。旋奉谕旨留中，亦未知果邀俞允否？

沈、项捻股前犯颍州，经周家口防军击败，狂奔山东。派去徐防马步全军赴东会剿，甫集曹、济，贼忽南趋丰、沛，边马距徐城甚近。二十九日徐军出击，薄有斩擒，该逆飏去。初三日又在丰县之南经我军剿杀千余，初四日复又奔窜山东鱼台等处。此贼剽疾多马，得利则进，少挫则奔。在我终不能痛剿一次，在彼则头头是道，防不胜防，实深焦灼。

九舍弟仰蒙赏假调理，圣恩高厚，捐糜难报，不审届时果能全愈，出膺艰巨否？猥叨奖饰，弥增感悚。

张守秉钧旧在敝营帮办粮台，又在彭雪琴处当差，洊保湖北知府。顷引见出京，赴鄂候补。该员人尚稳练，敢祈量材器使为荷。肃复。敬请台安。诸惟心鉴，不备。

治愚弟曾国藩顿首

881．复刘建德十月初七日

询问行止，略报军情及曾国荃、李炳涛近状。

馨室仁兄大人阁下：

接八月六日惠书，猥以佳节相庆，并知夏间一函业已递到。比谂侍福绥愉，政祺懋介，企慰曷已！闻台从进省请代回粤，不审行止定否？至以为念。

国藩驻军临淮五十余日，八月初间始到徐州，诸叨平顺。清查圩寨一节，已派员分投办理。满蒙各起马队亦经分别汰留，正在料简游击之师。而贼之由皖窜豫者，复由豫犯皖。迭经周家口防军痛剿，败遁山东。比派徐防马步全军赴东会剿，甫集济宁，该逆忽又南趋丰、沛，边马距徐城三二十里。昨经派兵出击，在于铜山、丰县境内连日接仗，擒斩颇多。逆踪又复回窜山东鱼台等处，防不胜防，殊深焦灼。

闽、粤余孽降诛殆尽。仅剩汪逆一股，势极穷蹙，不久当可就歼，珂乡渐臻安谧。

九舍弟疏辞晋抚，蒙恩予假六个月，在籍养病，毋庸开缺。闻其湿热疮毒已去十分之八，怔仲之症尚未全愈。知念附告。李丞炳涛已派往亳州查圩矣。复问台安。诸惟心鉴，不备。

愚弟曾国藩顿首

882．复彭玉麟十月十一日

谢赠糟蟹，顺告前敌军情近况。

雪琴宫保仁弟大人阁下：

前月二十一日寄去一函，顷接十一、二十七日两次手书，并惠赐糟蟹交昌岐寄。远隔二千余里，尚循往年之常例，曷胜感谢！尊体精神刻未复元，旋裕溪后，宜加意保摄，勿太劳苦。至嘱！至嘱！

国藩许州之行已奉命中止。少荃入洛之事，十九日复奏一疏，已抄稿奉咨。二十八日奉旨留中，讫今旬日，未有续谕。惟春霆赴豫一节，因官相另有所奏，已奉寄谕，仍令其赴江西督剿矣。

此间军事，自二十一日以后，捻股仍在丰、沛、湖团一带，边马逼近徐城。二十八日派李幼泉等马步七千出城迎剿，二十九在柳新庄等处接仗获胜，贼窜萧县。初二又折回丰县，初三日潘琴轩在丰南陈家庄开仗，贼马我步，众寡悬殊，鏖战数时，毙贼千余，为近来第一恶战。初四贼窜鱼台，潘军追击，又获大胜。该逆狂奔单县，回窜归德一带。琴轩已回济宁，徐防张、董各军扼扎丰县。此贼飘忽无常，伺隙则进，稍一失利，电掣飏去，终不得痛击而大创之。军事殊无了期，曷胜焦灼！

国藩近状平善，惟心血远不如从前。日行公事较前减去三分之二，犹若嫌其繁冗。劳人暮齿，意绪雕疏，殆古今人之常态也。

《长江水师章程》，今冬必为出奏。复问台安。

国藩顿首

883．复乔松年十月十二日

剿捻连日获胜，拟作跟踪追击。去留皖豫，以听其自然为善。雉河解围保奖事，可先行出奏。

鹤翁尊兄年大人阁下：

二十四、二十六等日尊函均于初二接到，初一甫寄寸函，故未即复。续接二十七日缄示疏稿，敬承一切。

捻匪窜萧，初一夜尚与我军相持，有回扰雉河之势。初二折至丰县，初三琴轩在丰县陈家庄接仗，以步卒二千为贼马步二万人所包裹，幸而获胜，为近来第一恶战。初四贼窜鱼台，琴轩兄弟一迎一追，又获大胜。丹初同年所派东治营在鱼台者，亦经出击获胜。该逆狂奔单县等处，初七日回窜归德一带，不知山东尚有余匪否？若贼果入蒙、亳，弟必派张、色等军与临淮刘军、亳州周军及尊处英、张等军协力会剿。若径奔开、陈以西，亦当派大支游击之师赴豫会剿。

十九日敝疏过承盛誉。此疏留中，今已旬日未奉续谕，岂立言未当，抑已成之局不宜妄为异同耶？责备吹求等语，即系代丁雨生预为虑及。若果署抚任，刘松岩必将挂冠先去，而物望民誉，丁亦较逊于刘，是以稍持正论以备采择。至封疆大员不敢密保，黜陟赏罚不宜干预，则国藩素持此议，具奏亦非仅一次。

尊意欲去皖而即豫，实系去易而就难。然弟甫奏称阃外不干内政，亦未便遽尔上陈，自涉矛盾。且阁下明而善让，在皖两年，弟受福实多。若阁下移豫为我同声之应，他人来皖或有掣肘之端，则亦得失参半，仍不如听其自然之为善也。

豫中匿败实在情形，由诸将全不得力。弟意欲将河南军政吏治积习日坏，剀切具奏，欲与改弦更张，尚不能知其详，尚祈示及一二。

雉河解围一案，周海舲所部应予保奖，前次会疏内已声明。此次清单查无海舲等在内，敝处亦尚未接据海舲开保之禀。如可稍缓一月，俟周镇禀到，由弟移单寄尊处汇奏，即会挈弟衔。否则先由尊处出奏，毋庸会衔，敝处当将周军另行具奏也。附保团练出力人员一片，甚妥。复问台安。诸惟心鉴，不备。

884．复吴棠十月十二日

月初连获胜仗，原所咨调各军，均经分别批行回防。

仲仙尊兄大人阁下：

初二泐复寸函，续接二十七日惠书两件，初四、初七各一件，敬承种切。

前因捻窜萧县，又有欲窥清江之说，咨请尊处调度布置。初二日该逆折回丰县，初三鼎营在丰南陈家庄开仗，贼马我步，众寡悬殊，鏖战数时，歼贼千余。初四贼窜鱼台，鼎营与东治各军在丰北夹击，又获大胜，贼往西奔。潘琴轩驰回济宁布置，阎中丞调韩庄杨军回兖，以顾济、泰一路，弟亦调色、张诸军赴东。而贼已由曹、单西窜归德，曹、济、清江一带防务已松。欧阳镇续调之船，即可不必上驶。勋军留扎宿迁，松军来徐，交李幼泉统带，作为游击之师，均经分别批行，咨达冰案。吴参将凤、柱马队，亦饬令回驻宿迁矣。

陈庆云续假养病，若能趁此时将烟戒断，则磨炼培养，将来终可成一名将也。复请台安。诸惟心鉴，不备。

愚弟曾国藩顿首

885．复郭嵩焘十月十七日

剿捻迭次获胜，恐不能仍驻徐州。时事尚未可知，自非谢事耦耕之时。

云仙仁弟亲家阁下：

前接八月二十四日赐书，顷又奉到九月十六日复缄，敬承一切。

此间军事，自任柱等捻回窜山东，图渡运河以北，窥伺登、莱、青完富之区，济宁潘军力与相持，贼乃改窜江苏丰、沛。将由韩庄等处渡运，又为水陆诸军所扼，迄不得逞。正旁皇无计之际，九月二十九日李幼泉于徐州城北三十里外获一小胜，初一日色尔固善于萧县小胜，初三、四日潘琴轩于丰县两获大胜，贼遂回窜河南。初九日周盛波率归德所驻淮军于宁陵获一大胜。皆拦头迎击，一变向来尾追之局，差为少慰。

前此雉河解围，全股西窜。中外皆谓鄙人不应再驻徐州，几于一国非之，天下非之。国藩以皖、豫艰于觅食，贼断不恋于西而忘齐、苏滨海膏腴之区，其志终欲东耳。此次东窜，虽受创而去，然尚不能忘情于齐。数月之后，仍当电掣东趋，垂涎于青、莱各属。特鄙人久为豫中所责望，此后恐不复能抗疏坚持初议，顽驻徐州。时乎时乎，会当有变时也。闽粤汪逆，亮无久存之理。

督抚同城之言，果遂一发挥否？即更鬯所欲言，亦未必能拂衣高蹈。与霞公及舍沅弟耦耕之说，吾闻其语，未见其人。文辅卿出京过此，言霞老虽偶镌职，物望无损。以同为蔡人所谤，元公引为同调。霞老疏中，亦有请假四月即行进京之议。舍沅弟赏假六月，比亦颇有再起之志。时事尚未可知，若其风尘不靖，林下岂得安枕？如果大段肃清，则扶杖课农者，恐当先耦耕者而往，不在东阡而在北陌矣。

儿女姻事，谨遵来指，明年再办。湘阴湫隘之宅，既可嫁女，何为不可取妇？夫子其犹有蓬之心也夫。

上月十九、本月十一日两折一片，附钞呈览。复请台安。

886．复程国熙十月十七日

运贩纷议欲改刊章，断不可行。与海分司会议盐价、斤重、驳运诸事，业经李鸿章照准。所请来春勿再借北盐一节，亦已采纳。捻逆累败，应不复图东趋。

敬之尊兄阁下：

专差赍到手书并抄件，阅悉。前因秋涨，六闸水溜，盐船停顿，自非改道之故。厥后水势稍定，河路畅行，现饬栈商每日过盐逾二千引，足敷岸销，办理极为妥协。

楚西、皖岸同时开纲，运贩认引过多，急于得盐，纷纷议论欲改口岸，并欲通融加斤，断不可行，自以坚守刊章为是。丁运使接篆后，计必有献策改章者，敝处业有函信嘱其慎听酌裁，不轻一发。

瓜洲既无不便，其坞河未成，仓栈未竣，小口溃岸未堵，新河潮淤未疏，应即次第趱办。鄙人三月在瓜洲时曾手画新河塘坞坝栈草图一纸，不知扬州尚有副本否？乞一查阅。

北盐南运，暂借五万引，本系一时权宜之计。尊处与海分司会议盐价、斤重、驳运各事宜，业经李宫保照准。所请来春勿再借北盐一节，亦经采纳。国藩在任时，亦有呈借运北盐之策者，以其利甚暂，其害甚长，勉强拒止。闻南盐产数尚望，来岁自毋庸再借矣。凡任事之人，但求脚踏实地，颠扑不破。其初或多磨折，久后著有成效，则浮言自息也。

捻匪前由颍州败窜曹、济，此间派兵抵济宁州，贼忽南趋徐属。徐、济各军夹击，小胜三次，大胜二次，该逆窜由山东西趋归德。周军门在宁陵接仗，又获一大胜，应不复图东趋矣。附布一二。复问台安。

国藩顿首

887．复蒋嘉棫十月十七日

嘱善保身体，告前敌军情。

莼卿仁弟阁下：

前月十五接到惠书，甫于十一日寄去一函，故未即复。比闻清恙尚未复元，又新遭令兄之丧，鸰原茹痛，如何可言！惟冀善自排遣，葆卫玉躬，是为至要！

鄙人许州之行早经中止，前此坚持驻徐之议，几于一国非之，天下非之。中外责望颇峻，而捻股已由山东南趋丰、沛，游骑逼近徐城。二十九、初一我军迭获胜仗，贼窜萧县，初一夜犹在萧与色军相持。意谓当回蒙、亳，乃复折回丰县。初三、初四潘琴轩廉使在丰南、丰北两获大胜，该逆狂奔曹、单，窜出东境，至归德，围宁陵。初九又为周海舲所败，遂走太康。若径奔开、陈以西，当派大支游击之师赴豫会剿。机局又变，不能如来函所算就东境歼之矣。

勋军尚扎宿迁。松军现饬来徐，归幼泉统辖，益以忠朴四营，以为游击步队。马勇则操练颇难，马匹亦不易购办，未知何日始有铁骑千群，与此贼纵横驰逐耳？复问台安。

国藩顿首

888．复陈方坦十月十七日

南场运盐船只稀少，祈酌议见示增多之法。剿捻迭获胜仗。

筱浦尊兄阁下：

两接手书，知文从已旋江宁，兴居百适，至以为慰。

此次秋闱，贵体感受暑湿，致未完场。以文笔之清妙，卜科名之终跻，暂蹶霜蹄，瞬苶云路。我相夫子非癯仙，可一诵苏句也。

闻新河口掣盐甚旺，人烟稠密，差慰鄙怀。北盐南运，敬之以为可一不可再，并抄寄会议一牍一批，坚守刊章，不轻变法，自是正办。此盐行南，自坏藩篱，其利甚暂，其害实长。尊意亦言南场产数尚旺，来岁应毋庸再借矣。船只稀少，应如何设法增多，俾资趱运，便中酌议见示。

此间军事，捻匪月前由山东南趋徐属，二十九、初一我军迭获胜仗，贼遁萧县，旋又折回丰县。潘琴轩廉使一军两获大胜，贼由金乡、单县一带西窜归德。初九又为周海舲军门败之于宁陵，遂解该县城围，贼走太康。若径奔开、陈以西，当派大支游击之师赴豫会剿。

子密抵江宁后已否赴皖？龙井茶承交儿辈收存，有费清神，谢谢。复问台安。

国藩顿首

889．复万启琛十月十七日

上年科场一案差数，已准附军需案内奏销。剿捻迭获胜仗。

篪轩仁弟大人阁下：

接九月二十三日手书，知台从移寓扬城，兴居康胜，瀛眷均绥，至以为慰。

上年科场一案，报销册数多于面禀之数近三万金，是以函询实情。顷接来书，已于公牍批明仓卒兴办，百物昂贵之故，准附军需案内奏销矣。

此间军事，捻匪月前由山东南趋徐属，二十九、初一我军迭获胜仗，贼遁萧县，旋又折回丰县。潘琴轩廉使一军两获大胜，贼由金乡、单县一带西窜归德。初九又为周海舲军门败之于宁陵，遂解该县城围，贼走太康。若径奔开、陈以西，当派大支游击之师赴豫会剿。知念附告。复问台安。

国藩顿首

890．复敖金甫十月十七日

告金陵克复后接办科场与奉命剿捻经历及近况。

金甫年兄阁下：

眉生寄到闰月三日手书，知素出都，早抵羊城，趋侍椿庭，履祺顺适，至以为慰。

上年金陵克复后，接办科场，匆匆改岁。今春料理善后，各务粗有端绪。捻匪猖獗，僧邸星陨，畿辅震惊，遂奉督办捻匪之命。五月杪自金陵起程，甫抵清江，该逆已由山东窜犯皖北之雉河，改驻临淮。至八月初始来徐州，区画一切。

捻逆自雉河败窜豫境，分为两支。西支游绎宛、汝，窥伺鄂边。东支出没沈、项，复轶皖界，疾走山东，旋趋徐郡。我军迭次战胜，贼又窜回曹、单，狂奔归德，复为防军所败。现时两支俱在河南，各自为股，行踪飘忽，骑贼甚众。敝处已于周家口、临淮、济宁、徐州四路各设重兵，另练大支游击之师与贼驰逐。大致就绪，未知果否有裨。

贱躯粗遣，惟老年意绪雕疏，不耐烦剧。自交卸两江篆务，公事已减去三分之二，然犹嫌其猥杂，动多沉阁。知关廑注，聊布一二。复问侍安。不备。

国藩顿首

891．复李鸿裔十月十七日

通告前敌军情与裁撤湘勇计划，附述曾国荃等人近况。

眉生仁弟阁下：

接九月二日手书，稍稽裁答。比想各工粗竣，公余退食，尚可时还读书否？

前此坚持驻徐之议，中外责望颇峻。及捻窜山东，南趋徐郡，迭次击却，稍解贼决不东之嘲。该逆自初三、四日连为潘军所败，仍由曹、单窜至归德，围攻宁陵。幸周海舲一军在彼，初九日接仗全胜，贼遁太康。张总愚一股亦至禹州一带，两股虽不相合并，而皆在豫境。豫中兵事吏事之坏，不可胜言，拟派大支游兵前往追剿。

淮勇颇多劲旅。除四镇驻兵外，尚可分两支游击之师，以幼泉为一支，周、张与色合为一支。而二刘一潘亦皆可换作游击之师，与李、周、张等更番互休。但使时局不复更动，湘军以次遣撤，腾出各饷全养淮军，以与此捻周旋，似不至全无把握。

朱、唐、金等军比粗完案撤遣，不知果可安帖无事否？刘、朱等军现须赴湘换防郴、宜，一时未能遽撤。

九舍弟疏辞晋抚，蒙恩予假六个月，毋庸开缺。闻疮毒已好，怔忡尚未全愈，不知假满后能遂出而任事否？

舫仙在晋颇欲振作。而资望稍浅，与人共事，难尽如意。

国藩近状平善，日行公事减去三分之二，然犹嫌其繁冗。老年心绪雕疏，殆亦古今人之常态。

莫子偲初一到此，稍慰岑寂。昨吴挚甫汝纶来徐接晤，清癯若不胜衣，而古文时艺俱已卓然不群。又有河南孙育均者，亦于日内来见，英沉挚，可称令器。比于徐城设馆礼贤，令计芾村专任其事。

外间见查圩告示，纷纷陈言。求试留用者，未必果才，才者又不肯轻留。浮阳而来者，类非嘉鱼，摇翮而去者，乃是威凤，盖自古而然矣。告示前已行局，兹再寄去一本。

敖金甫一信，察收转寄。伊卿请假还湘，湖南会馆工程，已派魏委员襄办，行知尊处。唐伯存部驳咨调一案，已经附片奏明矣。复问台安。

国藩顿首

892．加李鸿裔片十月十八日

亟宜常看《聪训斋语》与《庭训格言》，借以进德、居业、惜福、养身。

再，申夫新刻之《聪训斋语》与吴漕帅所刻之《庭训格言》，不特可以进德，可以居业，亦并可以惜福，可以养身却病。阁下重听之恙已全愈否？如尚未愈，除酌服补剂外，似宜常常看此二书，以资静摄。

昔年曾与阁下道及逆亿命数是一薄德，大约读书人犯此弊者最多。聪明而运蹇者，厥弊尤深。富贵志得之人，亦未尝不扰扰焉沉溺于逆命亿数之中。惟熟读《聪训斋语》，可祛此弊。

凡病在根本者，贵于内外交养。养内之道，第一将此心放在太平地方，久久自有功效。近将张公书告舍沅弟及儿侄辈，兹并以奉勖。再问眉生仁弟台安。

893．复李善兰十月十九日

略告出师剿捻以来军情战况，寄去《几何原本序》。

壬叔尊兄阁下：

金陵判，瞬已半年。月前接展手书，具蒙祓饰。借审兴居康胜，精心造微，至为佩慰。

弟自出师以来，由清江、洪泽湖至临淮，小驻两月有奇，八月初始来徐州料简一切，匆匆鲜暇。自抵清江时，捻匪已由山东回窜蒙、亳，围攻雉河营盘。力战得解，旋窜河南，分为东西两股。西股蹂躏南阳，东股由沈、项复犯颍州，被击败走曹、济。调兵甫集济宁，贼又南趋丰、沛。我师夹击，小胜三次，大胜二次，遂由山东曹、单窜至归德。周军败之于宁陵，刘军败之于扶沟，该逆已窜开、陈以西。当饬李幼泉与刘省三为两大支游击之师，赴豫会剿，与该逆纵横追逐，不知果有裨益否？

鄙人精力日衰，久膺艰巨，大惧弗胜。故屡疏上陈，力辞节制之名，冀安疏拙之分，未邀俞允，正切悚惭。来书乃复掞张往事，勖以岁寒，更举昔贤以相譬况，而推本于天。自顾庸劣，曷克当此，但有愧恧而已。

《几何原本》经阁下续绎，始成完书。闻已刻竣，小儿代撰一序，已核过寄回，敬求台端审定，然后付刻。复问著安。

国藩顿首

啸山尊兄均此致候。

894．复汪士铎十月十九日

梅绍裘若入书局，祈为教诲扶掖。剿捻虽迭获胜仗，然言抚尚非其时。

梅村尊兄阁下：

石城判，瞬阅半载。接展九月二十二日手书，敬审动履绥愉，校雠精密。以伏生之大年，甄刘向之《别录》，修学不倦，企仰何穷！

金陵本文物荟萃之区，自粤逆扰乱以来，风尘殄瘁，群籍荡然。往昔绩学能文之士，百不一存。独阁下岿然灵光，楷模后进，庄生有言，鲁国而儒者一人耳。

梅言翁之次子绍裘，昨经函商李宫保，请于书局添一收掌小席。如其入局，求阁下教诲扶掖，俾得成立为荷。

此间近状诸称平顺。捻匪前由颍州败窜曹、济，我军甫抵山东，贼复南趋丰、沛，徐、济各军夹击连胜，该逆复走曹、单，窜至归德。周镇一军败之于宁陵，刘军门一军败之于扶沟，终未能大加惩创。逆踪飘忽无常，又狡黠而多马，非痛加剿洗，断无屈膝归降之事。胡文忠尝谓办捻者不言剿而言抚，是奉熊文灿为祖师，诚为不刊之论。近日外间颇有议抚者，鄙意尚非其时。率泐布复。敬问台安。不具。

愚弟曾国藩顿首

895．复乔松年十月二十四日

通报豫境剿捻近况，附告保奖请补诸事。

鹤翁尊兄年大人阁下：

十三日接奉初九日环章，兹又接到十八日惠函，敬悉一切。

贼窜归德，初九日周海舲败之于宁陵，十二日刘省三又败之于扶沟，皆系拦头迎击。一变向来尾追之局，差为少慰。

东西两股向来不叶，比闻任、赖屡败，求与张逆合股。据扶沟县禀，则十二日之役，两股已合并为一。无论或合或分，豫境总为吃重。十七日派乌部马队赴省三处，十八日檄色部马队、树营步队由丰县拔赴周家口，替出刘、乌马步全军，作为游击之师赴豫会剿。不复拘十二府州之地，凡薪粮无缺之处，均可竭力与贼纵横追逐，业经咨达冰案。

少荃入洛之议，接奉十五日寄谕，业已中止，并饬调鲍春霆剿贼河南。兹录寄台览。

皖南防军，除在徽诛二十余人外，又密咨湖南正法一员，解徐审讯者六员，拟即平情奏结。

海舲兄弟保单业呈尊处，即请挈列敝衔具奏。敝处欲添保二人，兹附名条，祈查照增入。弟在江督任内所补武员缺极少，五年之内，大小未补至四十人。自卸督篆，未补一人。海舲请补四缺，碍难照准，原单奉璧。惟总兵实缺间有密片请补者。贵部如程、黄、徐诸将孰为最优？便中见示，或可相机推毂。复问台安。不备。

年愚弟曾国藩顿首

896．复鲍超十月二十四日

略告剿捻战况，通报所选派将弁尚未到来。

春霆仁弟爵军门阁下：

接九月二十三、十月初一两次惠书，知台旆安抵章门，整饬旧部，锐气一新，至以为慰。

国藩此次北征，湘淮各军分扎临淮、周家口、济宁、徐州四处，比又思办两支马步游击之师，尚未集事，大约明春可以练成。捻匪骑队太多，行踪飘忽。其凶悍善战不如发匪，而狡猾迅速过之。任、赖等股前月由山东南趋丰、沛，边马逼近徐城，经徐、济诸军夹击，小胜三次，大胜二次，遂窜河南。周镇一军败之于宁陵，刘省三军门又败之于扶沟，均系拦头迎击，一变向来尾追之局，差为少慰。豫境如果剿办得手，则该逆当窜楚北。

尊处选派将弁数员尚未到来。闽、粤汪逆断无久存之理，豫捻则尚无歼灭之期。若雄师剿尽发匪，俾湘省从此净息烽火之警，则阁下移旆北征，可与鄙人共事一方也。复问台安。

国藩顿首

897．复程桓生十月二十四日

嘱议整顿闽盐税卡之法。顺告裁撤湘军计划与剿捻军情部署。

尚斋仁弟阁下：

接九月十四手书，具悉一切。

西岸销市，九月较逊，存岸之盐不足四万引。秋纲新盐闻产数颇旺，认引者多，腊前当可赶到，不致脱空。闽盐税卡收数仍无起色，应如何设法整顿之处，尚冀随时酌议妥办。

徽州防军即将完案撤遣，幸尚安帖。康逆踞伏连平，殆欲乘隙出窜，或江或湘，均未可定。防剿吃紧，刘、朱三军自应缓撤。此间现撤朱、唐、金军，所欠之饷，年内可以全清。年外再撤刘军，已与小泉中丞及舍沅弟函商及之。

捻匪前犯颍州，刘省三军门痛剿数次，飏遁山东。调兵往剿，甫集曹、济，贼忽南趋丰、沛，边马逼近徐城。九月二十九至十月初四，李幼泉、潘琴轩等军先后剿击，获胜五次，遂窜河南。初九周海舲率归德所驻淮军，败贼于宁陵，十二刘省三率周家口淮军，又败贼于扶沟。皆系拦头迎击，一变向来尾追之局，差为一慰。现时张、任各股均萃豫境，或合或分，虽无确耗，而豫省开、陈以西一片贼氛。已檄色、树等部由丰县移扎周家口，替出刘军，作为大支游击之师，与此捻纵横追逐，未知果否有裨。顺问台安。

国藩顿首

898．复徐子苓十月二十四日

必以有定之兵，而制无定之捻，乃可痛击而大创，然亦不可遽求速效。办捻宛如治病，不可轻易医者。

毅甫尊兄阁下：

前接六月望日惠书，情眷悱恻，稍稽裁复。借知文从舆疾还山，瘅入心络，杜老之屋既破于秋风，韩康之牛亦殒于苦雨。顷又闻令孙夭逝之耗，鲁川约赴寿州，一豁老怀，不知已否成行？比来兴居何似？至以为念。

国藩八月初旬自临淮来徐，奉命移驻许州。坚持初议，疏请仍营徐郡，得旨报可。捻匪自雉河解围后，分支窜豫。西支游绎南阳，东支由沈、项犯颍，经我军击走山东。弟又派兵驰赴东境，甫集曹、济，贼又南趋丰、沛，游骑逼近徐城。出击小胜，复折回丰县。月之初三、四日，我军两战皆捷。贼走东境，全趋河南，珂乡暂无风鹤之虞。此贼狡黠多马，飘忽无常，伺隙则逞，稍一失势，电掣飏去，终不得痛击而大创之。鄙意必以有定之兵，制无定之贼。故于临淮、周口、济宁、徐州四处各设重兵，另练大支马步游击之师，与该逆纵横驰逐。虽不至全无把握，然实不能遽求速效。

来书以治病为喻，深切著明。夫未病之时，桓公遇扁鹊，弗之信也。既病之后，又委诸庸医，施治失序。针药杂试，攻伐溃烂，乃别求一新医而试之。则疗治之疾徐甘苦，宜壹听新医家主张，而他人不得道谋。乃病家之妇孺臧获，竟欲掉舌伸指，指麾新医，使听命焉。虽俞、扁亦难为功，况智识短浅不如俞、扁者乎？偶尔触及，聊布区区，以博莞尔。惟努力崇德，加餐珍卫。不宣。

国藩顿首

899．复梅锦源十月二十四日

剿捻迭获胜仗，皆系拦头迎击。

掬海尊兄世讲阁下：

十九日接到惠函，借谂台从出都，比已安抵皖垣。宣歙行军，久识此邦之风俗；龚黄典郡，勉崇循吏之声名。引睇吉晖，企颂曷已！

国藩驻军彭城，诸叨平顺。捻匪前由颍州败窜曹、济，此间派兵甫抵济宁，贼忽南趋丰、沛。徐、济各军夹击，小胜三次，大胜二次，该逆遂由山东窜至归德。周军败之于宁陵，刘军又败之于扶沟，均系拦头迎击，一变向来尾追之局，差为少慰。知念附告。复问台安。顺缴衔资大柬，不备。

世愚弟曾国藩顿首

900．复靳兰友十月二十四日

贺署任海宁，并讽勿以缺分肥瘠为意。剿捻迭获胜仗，均系拦头迎击。

兰友年兄阁下：

接九月十六日手书，欣谂荣署海宁，允升叶吉，至以为慰。

嘉道年间出仕者，但问地方利病，不问缺分肥瘠。近岁补署人员每得一缺，动称苦累，不知我能节俭则缺苦亦甘，我若奢靡则缺腴亦累也。

国藩驻军彭城，诸叨平顺。捻匪前由颍州败窜曹、济，此间派兵甫抵济宁，贼忽南趋丰、沛。徐、济各军夹击，小胜三次，大胜二次，该逆遂由山东窜至归德。周军败之于宁陵，刘军又败之于扶沟，均系拦头迎击，一变向来尾追之局，差堪少慰。贼踪现在均萃豫境，珂乡暂已肃清。惟豫中艰于觅食，该逆不能忘情于青、莱各属膏腴之区，恐不久又将电掣东趋耳。

邵二世兄承嘱周生偕往营葬，想必料理妥善。复问台安。

国藩顿首

901．复刘坤一十月二十四日

如江湘防务俱有把握，即与瀚章商令刘连捷一军速撤。剿捻迭获胜仗，然不能大加惩创。

岘庄尊兄大人阁下：

接诵环章，敬知荣莅章垣甫届二旬，即出省督剿，驻节赣州。巡边察吏，经画周密，荩绩弥隆，企佩曷已！

汪逆强弩之末，当无久存之理。诸军会剿，仰承指踪，当不难殄此穷寇。南云一军屡请撤遣，弟以贼股踞伏连平，筑垒自固，分扰各边，殆欲乘我兵气稍懈之时，并力狂窜江、湘，正须厚集兵力，以冀万全，未便遽议裁撤，业已函牍饬遵。如果江、湘防务俱有把握，南云积劳病躯，即请阁下与筱泉中丞商令速撤，以保令名，至以为荷。

此间军事，自任、赖等捻由豫、皖回窜山东，图渡运河以北，窥伺登、莱、青完富之区，济宁潘军力与相持，贼乃回窜丰、沛。将由韩庄等处渡运，又为水陆诸军所扼，讫不得逞。九月二十九至十月初四，徐、济诸军迭次剿击获胜，遂窜河南。初九日归德周军败之于宁陵，十二日周家口刘军又败之于扶沟，皆系拦头迎击，一变向来尾追之局，足为少慰。惟逆踪飘忽异常，偶尔小挫，便已狂奔远遁，不能大加惩创。现筹大支游击之兵赴豫会剿，与此贼纵横追逐，未知果否有裨。知关廑念，附布一二。敬请台安。摹璧谦。不备。

愚弟曾国藩顿首

902．复孙长绂十月二十四日

徽防各军不久可以奏结完案，遣撤幸尚安贴。前敌现筹大支游击之兵赴豫，当可纵横驰剿。

筱山尊兄大人阁下：

九月初四泐复一函，并言丁漕、摊捐之事，计蒙鉴照。续接九月十一日惠书，敬谂政祉绥亨，兴居康胜，企慰无穷。

徽防各军，唐、金在徽已擒诛弁勇二十余人，又解六员来徐州讯办，又在长沙处治一员，不久可以奏结完案，遣撤幸尚安贴。不知在途回籍更复滋事否？

此间军事，任、赖等捻窜山东后，敝处派兵甫集济宁，贼忽南趋丰、沛，边马逼近徐城。九月二十九至十月初四，徐、济诸军迭次剿击获胜，遂窜河南。初九日归德周军败之于宁陵，十二日周家口刘军又败之于扶沟，皆系拦头迎击，一变向来尾追之局，足为少慰。惟逆踪飘忽异常，偶尔小挫，便已狂奔远遁，不能大加惩创。现筹大支游击之兵赴豫会剿，与此贼纵横追逐，未知果否有裨。复请台安，附缴谦版。不备。

愚弟曾国藩顿首

903．复王必达十月二十四日

询问徽防各军续撤之勇过饶境时，是否一律妥帖。顺告前敌军情部署。

霞轩仁弟阁下：

初间接展环章，欣悉台祉绥愉，饶、景安谧，至以为慰。

徽防各军哗饷一案，节次拿办弁勇多人，又分别在湘正法，解徐审讯，不久即可撤毕奏结。所欠之饷，年底可以全清。闻先撤之勇过饶境时，一路尚为安静。续遣之勇不知一律妥帖否？

国藩驻军临淮五十余日，八月初始抵徐郡，料简一切，诸称平顺。捻匪自雉河解围后，窜入豫境，分为两支。西支游绎南阳，系张总愚一股。东支由沈、项复犯颍州，系任柱、赖文光等股，人数多于张逆，经我军剿洗，败遁山东，图渡运河以北，窥伺登、莱、青完富之区。济宁潘军力与相持，贼乃回窜丰、沛。将由韩庄等处渡运，又为水陆诸军所扼，讫不得逞。九月二十九至十月初四，徐、济诸军迭次剿击获胜，遂窜河南。初九日归德周军败之于宁陵，十二日周家口刘军又败之于扶沟。皆系拦头迎击，一变向来尾追之局，足为少慰。惟逆踪飘忽异常，偶尔小挫，便已狂奔远遁，不能大加惩创。现筹大支游击之兵赴豫会剿，与此贼纵横追逐，未知果否有裨。复问台安。

国藩顿首

904．复王凯泰十月二十四日

略报前敌战况与部署。

补帆馆丈阁下：

瓜洲把晤，瞬已半年。接展惠书，欣悉台旆抵浙后，监试文闱，荣摄粮篆。以令闻之素著，卜恩眷之弥隆，企慰曷已！

国藩自出师以来，由清江、洪泽湖至临淮，小驻两月有奇，八月初始来徐州料简一切。前抵清江之时，捻匪已由山东回窜蒙、亳，围攻雉河营盘，力战得解，旋窜河南，分为东西两股。西股蹂躏南阳；东股由沈、项复犯颍州，被击败走曹、济。调兵甫集济宁，贼又南趋丰、沛，游骑逼近徐城。我师夹击，小胜三次，大胜二次，遂遁曹、单，窜至归德。周镇盛波败之于宁陵，刘军门铭传败之于扶沟。皆系拦头迎击，一变尾追之局，差为少慰。东西贼股均萃豫境，拟令幼荃与刘军门为两支游击之师，赴豫会剿，与贼纵横追逐，不知果否有裨。复问台安，顺颂大喜。

国藩顿首

905．加彭毓橘片十月二十五日

望以清俭敬慎为邑中先导。

再，闻表弟在乡勤俭谨慎，不改寒素风味，至以为慰。

我邑文武搢绅在籍者多，惟得三数有识者清俭敬慎以为之倡，则众人仿效，渐成风气。望弟一面看书，一面以此义为先导也。杏南表弟左右。

906．加陈湜片十月二十五日

今冬断无炮船抵晋。

正封缄间，又奉十月二十一日寄谕，因王护院之奏，饬催炮船赴晋。

鄙人前次接到谕旨及咨来折件，即咨彭雪帅、李少帅。敝处向于舟师事宜，皆请彭作主。自本年五月后，凡船炮军火银米事宜，皆请李作主。此次但去一咨，未加信函。其“未冰以前万办不到”之说，亦仅告之阁下，并未告彭、李二公也。然至今未接二公咨复。纵使十一月能勉强起程，亦必须明年春和冰解，乃能出运入黄，今冬断无炮船抵晋。请先告荫堂兄，不久亦当附片奏明。再请舫仙仁弟台安。

907．复厉云官十月二十九日

若以鹾业治生，当不出重资，以避物议而免损失。前存鄂台万金，拟予索还。剿捻迭获胜仗，皆系拦头迎击。

伯符尊兄大人阁下：

接十一日惠书，敬知台从抵珂乡后，玉躬违和，又遭骑省之戚，伤如之何？无言奉慰，惟冀达观珍卫，无过悲怆，是所切祷！补制三年，足展孝思。然于部定新章，未知果有合否？

治生之策，鹾业虽善，然监河借润，在己实费周章，而薏苡明珠，外间必多浮议。或者不出重资，小试其技，有利则物议不滋，无利则所失亦少，尚有当于古人廉贾之说乎？闻篪轩亦欲寄迹其中，不知比已试办否？

敝处前存鄂台万金，已阅七载，既未代交京中，似应仍旧索还。其谷价一节，已将萧、毛各军鄂台应补之欠饷咨明抵拨，原咨抄寄尊览。

国藩自扬州与阁下别后，由清江、洪泽湖至临淮小驻两月有奇，八月初始来徐州料简一切。前抵清江之时，捻匪已由山东回窜蒙、亳，围攻雉河营盘，力战得解，旋窜河南，分为东西两股。西股蹂躏南阳，东股由沈、项复犯颍州，被击败走曹、济。调兵甫集济宁，贼又南趋丰、沛，游骑逼近徐城。我师夹击，小胜三次，大胜二次，遂遁曹、单，窜至归德。周镇盛波败之于宁陵，刘军门铭传败之于扶沟。皆系拦头迎击，一变尾追之局，差为少慰。东西贼股均萃豫境，拟令幼荃与刘军门为两支游击之师，赴豫会剿，与贼纵横追逐，不知果否有裨。复问台安。诸惟心鉴。不备。

愚弟曾国藩顿首

908．复丁日昌十月二十九日

北盐可不必再借，宜坚持不再南运。捻匪败后两股或分或合，均萃豫境，拟为游击之师赴豫会剿。

雨生尊兄大人阁下：

九月二十五复贺一函，顷接十月六日惠书，欣谂荣莅鹾垣，允升叶卜。文武吉甫，藩翰重于有周；淮海维扬，谟猷参于微管。引詹矞采，企颂良殷。

北盐南运，雨亭、敬之并谓可一不可再。国藩在任时，亦有陈借运北盐之策者，以其为利甚暂，为虑颇长，勉强拒止。此次借运五万引，系一时权宜之计。闻南阳产数尚旺，来岁可不必再借，愿阁下坚持之。

捻匪前月二十五以后尚在徐属，经徐、济诸军夹击，小胜三次，大胜二次，遂由曹、单窜至归德。周海舲败之于宁陵，刘省三败之于扶沟。两股或合或分，均萃豫境，当饬幼泉与省三为两大支游击之师，赴豫会剿，与该逆纵横追逐，不知果有裨益否？

昨奉本月十五日廷旨，少荃宫保入洛之议业已中止，想尊处已悉其详矣。复颂大喜，顺问台安。祗璧资衔大柬，不备。

愚弟曾国藩顿首

909．复刘郇膏十月二十九日

慰刘母病，略告前敌战况与部署。

松岩尊兄大人阁下：

顷接环章，并读疏稿，敬知太夫人玉体违和。南方食性稍异中州，珍从乏味。又因迭遭贤昆仲之戚，高年多感，益切乡思。阁下陈情归养，语语真挚，出于仁孝之诚，毫无矫饰，可敬可慕。朝廷倚畀方殷，不知果邀俞允否？

此间军事，任、赖等酋自山东南趋丰、沛，经徐、济诸军夹击，小胜三次，大胜二次，遂由曹、单窜至归德。周海舲败之于宁陵，刘省三败之于扶沟。两股均萃豫境，贵省最为吃重。敝处已檄色部马队、树营步兵移扎周家口，替出铭军作为游击之师。其幼泉所部马、步万人，亦可作为游兵，春初赴豫会剿。不拘前此历奏十二府州之地，但使薪粮无缺之处，均可与贼纵横追逐，未知果否有裨。知关廑念，附布一二。顺请台安。祗璧谦版。不备。

愚弟曾国藩顿首

910．复陈鸣志 ⁽¹⁾ 十月二十九日

贺安抵保阳，嘱预筹冬春之防。

展堂尊兄大人阁下：

顷接初八日惠书，敬谂台旆安抵保阳，综理营务。运精心于兰锜，迓恩命于芝纶。引睇吉晖，企颂曷既！

国藩驻军徐郡，诸托顺平。捻匪于前月望后，由山东南趋丰、沛。我军夹击，迭次获胜，遂窜河南。又经归德防军败之于宁陵，周家口防军又败之于扶沟，现窜襄、叶、舞阳一带。拟调大支游击之师赴豫会剿，与此贼纵横驰逐。该逆现萃南、汝以西，去直境已远，似可弛防。惟贼踪飘忽异常，黄河冰冻将合，冬春之防更重于夏秋。不恃贼之不来，而恃我之有备，想荩筹已熟计之矣。远承见询，聊布一二。复颂台安。附缴谦版。不备。

愚弟曾国藩顿首

————————————————————

(1)  陈鸣志，字展堂，湖南新宁人。先随刘坤一总办江宁筹防局，后随刘铭传收复台湾、澎湖，任台湾按察使兼学政。

911．加徐嵩峻片十月三十日

告欲请人代致馈岁之仪。

再，弟欲致微仪稍申馈岁之忱。如台从尚在寿州，即请鲁川先为代送；若在庐州，即请鹤九先为代送，弟再觅便寄还。此信托鲁川转交，不知何日得达也。

912．复刘长佑十一月初一日

通报军情部署，顺嘱每十日寄京报一次，井祈转告唐训方不必再寄。

荫渠仁弟大人阁下：

接初五、十四两次惠书并京报二封，敬审玉节元旋，兴居多福，至以为慰。

承示河冰将合，北岸未可撤防。国藩亦以捻匪注意山东，则直隶不宜减戍，故有安部暂缓赴豫之奏。厥后贼窜豫疆，去直境较远，河防稍松，安副都统业已起程赴豫。该逆甫经西窜，断无遽尔回东之理，半年以内，直、东必可无事。

自任、赖等股南趋，经徐、济诸军迭次迎剿获胜。周军又败之于宁陵，刘军又败之于扶沟。皆系拦头迎击，一变向来尾追之局，差为一慰。

据各路禀报，贼踪已至确山。豫中来咨，襄、叶、舞阳一片寇氛，势将入鄂。敝处派色部马队、树营步兵移驻周口，替出刘军作为游击之师。不拘前此历奏十二府州之地，但使薪粮无阙之处，均可纵横驰逐。李幼泉所部马、步万人，亦可作为游兵，明年春初赴豫会剿，未知果有裨益否？

自前月未蒙续寄邸钞，鄙人又函恳义渠速寄一分。今阁下既已回保，请即告之义渠，以后不必两署同寄，专由尊处惠寄。亦不必别写信函，但嘱典签每十日寄报一次，将报本夹一名片，用皮纸包入官封之内。无论阁下在署与否，均可照办。渎烦清神，复问台安。诸惟心鉴，不备。

愚兄曾国藩顿首

913．复唐训方十一月初一日

劝勉勿因小病遽萌退志，通报前敌军情与战况，顺告邸钞以后可不另寄。

义渠仁弟大人阁下：

接十三日手书并京报，借谂台旆扈跸东行，敬慎将事，渥蒙温语褒嘉，至为企慰。尊体比定康复，兴居如常。风寒外感，医治易痊，切勿因此遽萌退志。

马贼入关，偶疏防范，经此次整顿之后，边圉当可渐臻稳固。饷需支绌，到处皆然。直境毗连齐豫，密迩寇氛，置戍增兵，更烦馈矣。知筹画一切，弥觉劳勚也。

此间军事，任、赖等匪南趋丰、沛，游骑逼近徐城。九月二十九至十月初七，徐、济诸军五次迎剿获胜，贼窜河南归德。周军败之于宁陵，周口刘军败之于扶沟，皆系拦头迎击，一变向来尾追之局。比檄色部马队、树营步兵移驻周口，替出刘军作为游击之师。不拘前此历奏十二府州之地，但使薪粮无阙之处，均可纵横驰逐。李幼泉所部马、步万人，亦可作为游兵，明年春初赴豫会剿。

现据各路咨禀，贼踪全聚宛、叶，势将入鄂，去直境较远。河冰虽合，冬春断无风鹤之虞。

邸钞专求印帅十日一寄，以后尊处即可不另寄矣。复问台安。诸惟心鉴，不宣。

国藩顿首

914．复李瀚章十一月初一日

江湘防务若俱有把握，可令刘连捷军速撤。鲍超驻扎襄阳，游击宛、洛，军火米粮责成鄂台作主。皖南防军，拟即平情奏结。

筱泉年兄大公祖阁下：

九月初二王少庚兄带去一信，续接二十三手书，知八月杪复笺已经递到。兹又接十月九日藻函，猥以贱辰见贺，愧谢曷已！

铜仁教匪、凉雪苗贼经雄师先后击败，力解重围。吾湘西路之防已固，东路汪逆踞伏连平，势极穷蹙，必无久存之理。郴、宜一带，内有陈、赵，外有刘、朱，声势联络，边防当益稳妥。刘军请撤，节经函牍慰留。如果江、湘防务俱有把握，南云病躯，可令速撤，以保令名。

春霆留鄂不果。鄙意陕、洛、襄、郏以西，此间鞭长莫及。如得春霆统带十数营驻扎襄阳，游击宛、洛，与敝处息息相通。江南可助协饷数成，而不能照料细事，军火、米粮均当责成鄂台作主。前于九月十九复奏及之，顷又于十月三十日附片奏明，不知圣意果俞允否？官相果乐从否？

此间军事，自九月望后捻匪由山东南趋丰、沛，二十三日张海柯等在丰、鱼交界小胜，二十九日幼泉等在徐州三十里之柳新庄小胜，初三、初四潘琴轩兄弟在丰南、丰北两次大胜，贼窜河南。初九周海舲败之于宁陵，十二刘省三败之于扶沟。此六战者，皆系拦头迎击，一变向来尾追之局，差堪告慰。

闻任、赖等酋已与张总愚合股窜至叶、裕、舞阳等处，势将入鄂。已派色部马队、树营步兵移防周口，替出铭军作为游击之师，与贼纵横驰逐。不拘前此历奏十二府州之地，但使柴米无缺，辎重易运，即可相机剿办。勋军留扎宿迁，松军归幼泉统辖，并忠、朴、桂字亲兵等营及新募星骑四营，马步大共万人，亦为游击之师，明春即进京买鞍，令赴豫会剿。此外周口、归德、济、徐、临淮等军，仍旧镇驻不动，以便要截经过之贼，未知果否有裨。

皖南防军除在徽诛二十余人外，尊处拿办王品高，尤为妥速。续由徽解徐审讯者六员，拟即平情奏结。唐、金到营后，办理尚为妥善，法令亦尚得伸。但不知遣撤各勇到籍后，果一律肃静否？若湘勇散得平安，将来淮勇亦可仿照办理。复问台安。并缴大柬。不备。

治通家生曾国藩顿首

915．复陈鼐十一月初一日

问病况，并告行抵清江以来军情部署。

作梅仁弟阁下：

十月十九接九月二十四手书，知尊体前此违和，比想调摄百适，兴居多祉，至以为念。

国藩前抵清江，闻皖南有哗饷之事。及到临淮，阻水多时，未克料理马队。洎来徐郡，接奉移师许州之命，坚持初议，奏准驻徐，中外责望颇峻。厥后少荃宫保奉入洛之旨，若携淮勇以行，则敝处布置各路别无劲旅，弥深焦灼！今少荃入洛之事幸已中止。皖南饷案拿办多人，遣撤亦将了结。此间游击之师并已办成，事机均属顺适，足慰廑注。

捻匪前由皖、豫回窜山东，南趋徐郡，稍解贼不东来之嘲。自九月二十三至十月十二两旬之间，张、李、二潘、刘、周大小六战，迭次获胜，皆系拦头迎击，稍变向来尾追之局。目下捻踪萃于宛、叶一带，窥向楚疆，楚师御之境外，而惑于议抚之说。豫中兵事吏事毫无条理，敝处已檄色、树等军移防周口，替出刘军作游击之师，明春再令幼泉统带万人赴豫会剿。昨又奏令鲍春霆移军襄阳，剿办宛、洛一带，未知果能如愿否？诸关远念，顺布一二。即问台安。

国藩顿首

916．加李瀚章片十一月初三日

湘勇决欲全行遣散。

再，前十月初间钦奉寄谕，饬令弟少泉至河洛办理军务，并令函商易置疆吏。鄙人于十九日复奏陈其不便，少泉旋亦据实具奏。已奉谕旨即作罢论，想令弟已缕告尊处矣。

顷吴少村一疏，沥陈豫省万难情形，并称奉职无状，请另简贤能等语，有旨慰留。又闻有荐少泉入粤者。如果更动目下局势，则敝处饷项呼应不灵，兵力亦不敷调遣，殊为焦虑。

湘勇除刘松山一军外，余实强弩之末。鄙意决欲全行遣散，善始善终。淮勇尚无暮气，近亦谆谆劝谕，力戒骚扰，以保令名。刘、潘、周等所在，士悦民怀，足慰远念。树、松、勋等军不久皆当专征一路，能否宜民宜人，尚未可知。

幼泉深稳英峙，自是令器。至勋名果否速成，则仍视乎运气也。

唐、金此次办理尚属认真，朱云岩一至长沙，务恳饬局将欠饷速为结清。刘、朱三军亦恳次第裁撤，至以为荷。再颂小泉仁弟大公祖台安。

917．加庞际云片十一月初三日

询前缺交部议奏已否有信。

再，前缺交部议奏，或准或驳，近日已有信否？闻此等权皆操之书吏，主之钱神，动辄索价颇巨，不知果委心而任运乎？抑将枉尺而直寻乎？殊深系念。再颂省三仁弟台安。

918．加阎敬铭片十一月初五日

王成谦必募新营，宜全用湘军淮军之法，使得别开生面。

　　再，潘琴轩来此，弟与之论王伯尊英峙明决，荷阁下激赏非常，此次带勇当能卓有表见，因托伊照料陶镕，并商同扎一处。琴轩以为伯尊必求振奋有为，不可但用旧营，必须另募新勇 ⁽¹⁾ ，改弦更张。因言山东银钱丝毫皆当咨奏，历年均有定式。哨勇薪粮，悉从节省，各营均有定章，未可一旦更改，尤未便一人独优。弟以伯尊必募新营，尽脱东省窠臼，纵不用敝台四两二钱之例，亦须用三两六钱之例。或实系山东之营，而托名隶鄙人之部。若带三四营，除在山东藩库应领例银外，余由敝台津贴若干。长依潘营左右，朝夕不离，全用湘军、淮军之法，使伯尊得以另开生面，而阁下亦得干城腹心之寄，于奏咨报销亦无妨碍。如尊意以为可，则大致如此。其中细节调停，请阁下督同伯尊熟商办理。再颂丹翁尊兄同年大人台安。

————————————————————

(1)  旁批：“拆帮换底。”

919．加陈鼐片十一月初五日

鉴衡不爽，惜未尽及。李鸿章入洛事之复奏，祈为评析。

再，另纸所示，已与幼泉逐一评核。叹鉴衡之不爽，惟间及一二开府，而又不遍加品藻，而苏、皖津要之员，亦有未尽及者。岂本不足深论，抑偶尔遗漏耶？

少泉入洛一事，所关颇巨。鄙处复奏一疏，抄呈台览。是否当理，便中示及。少泉复疏曾得见未？再问作梅仁弟大人台安。

920．复彭玉麟十一月十一日

成发翔只应请恤，近日即为具奏。《长江水师章程》腊月出奏，不致再延。豫捻似有窜鄂之意，已派诸军与敌纵横驰逐。

雪琴宫保仁弟大人阁下：

十月十一泐寄复函，顷接二十六日手书，知敝函尚未递到，有劳廑系。并闻成镇发翔溘逝，身后一切悉由阁下料理，悼惜伤感，咯血之症复发，鄙怀深为悬念。务望葆摄玉躬，善自排遣，勿过抑郁，至嘱！至嘱！

成镇先经开缺，此次只应请恤，近日即为具奏。丁镇泗滨到黄岩之任，俟渠有禀来，即行批发。《长江水师章程》，顷始细核一遍。腊月出奏，不至再迟。

捻匪自徐、济诸军迭次剿击后窜往河南，周海舲败之于宁陵，刘省三败之于扶沟。皆系拦头迎击，稍变向来尾追之局。张、赖等酋现已合股，窜扰襄、叶、桐、舞、西、遂等处，似有窜鄂之意。此间已派色、树等军往周家口，替出刘军作为游兵，与贼纵横驰逐。明春再派李幼泉所部马、步万人，赴豫助剿。刘、李皆为游击之师，其周口、归德、济、徐、临淮等军，仍旧镇驻不动，以便邀击经过之贼。战守并筹，较有把握。

昨奉寄谕，仍令国藩进扎河南。拟于明春移驻周口，就近调度，亦未可定。诸承廑询，缕布奉复。顺问台安。

国藩顿首

921．复马新贻十一月十一日

前敌稍变向来尾追之局，张、任等股当不遽东趋。鲍超虽经俞允而只能暂缓调赴河南。丁寿昌在任内去世，祈照拂其父。

穀山尊兄大人阁下：

接十月二十三日环章，敬悉台祉绥愉，秋成丰稔，武闱蒇事，按部浙东，至为企慰。

上月潘琴轩廉使在丰南、丰北两获胜仗，捻匪狂奔河南。刘省三、周海舲两军败之于宁陵、扶沟，皆系拦头迎击，稍变向来尾追之局。张、任等酋现已合股窜扰襄、舞、桐、柏、西平一带，意图窥鄂，不遽东趋，珂乡当可少安。近又商之丹初中丞，于东治等营之外，委王守成谦字伯尊者另练一军，参以湘、淮营制，随同琴轩，东境或可有备无患。

春霆军门本拟令其赴豫剿捻，驻军襄阳，奏蒙俞允。商诸秀峰中堂与少筌宫保，兹得复函，鄂中以筹饷为难，少筌以汪逆余氛尚炽，欲留春霆在江督剿粤寇，暂缓调赴河南。鄙意亦不执成见，拟即奏明，俟汪逆就歼，再调鲍公赴豫。

现在入豫游击之师，已派刘省三马步全军自周口前进，与贼纵横驰逐，不复拘十二府州之地。李幼泉所部马、步万人，明春亦可赴豫，作为游兵。其徐、济、归德、周口、临淮各军，则仍旧镇驻不动，备击流窜之贼，局势似尚紧辏。国藩亦拟明春进驻周口，就近调度。

邵世兄荷蒙厚赙，营葬事毕，比已回至金陵，感谢曷已！

丁颐伯太守寿昌与弟旧契，在严州任内溘逝。其尊人俭卿封翁老年遭此噩况，殊堪轸念！倘有官事未了，或他可佽助之处，敬求推情照拂，至为感祷！敬问台安。诸惟心鉴，不备。

愚弟曾国藩顿首

922．复乔松年十一月十一日

张凯臣应得廉俸可照旧商拨，毋庸另查他案。刘铭传等议将徐、济各军悉数赴豫，未予允许。鲍超赴豫之议，虽得俞允，只能暂缓。

鹤翁尊兄年大人阁下：

二十四日泐复一函，续接二十五、二十七两次惠书。张、宋二镇尊处拟请交部优叙，斟酌甚妥。

敝部湘军实缺员弁，应得廉俸不领者居多。间有由本省支领者，听该员自行办理，敝处并未去过一咨一函。有求咨者，亦未允许，无案可查。张凯臣从前在午桥同年任内领过，渠可照旧商拨，毋庸另查他案矣。

张、赖等酋合股窜扰襄、叶、舞、桐、西、遂一带，殆将窥鄂，不遽东趋。刘省三等议将徐、济各军悉数赴豫，扼扎沙河，毋令贼渡，即可于河南了之。鄙意东路不宜空虚，沙河绵亘四五百里，亦防不胜防。贼若探知徐、济无兵，抵死冲突，阑入腹地，我军反落后着，故未之许。仍照初议，以省三、幼泉两大支游兵与贼驰逐，而徐、济、归德、周口、临淮诸军仍旧镇驻不动，备击窜贼。战守兼筹，较有把握。

昨奉寄谕，仍令国藩进扎河南。盖因吴少村万难之奏，有岌岌不可终日之势，其责望之意，至竣且迫。弟拟于明春进驻周口，就近调度，届时再行入奏。知关廑注，附报一二。诸惟心鉴。敬问台安。不备。

年愚弟曾国藩顿首

正泐函间，接初三日手书，知前次敝函业已递到。又准初六日大咨，雉河保案折片均已出奏。此时贼萃豫境，省三、西林俱在前敌，台旆莅皖会考，为时不过两旬，尽可放心。

鲍春霆赴豫之议，顷奉初六日廷旨俞允。官相来信，则以鄂省筹饷为难。少荃来信，则以闽、粤之贼势尚燃，宜留鲍于江西，暂缓调赴河南。鄙意江西兵力虽厚，而得力者甚少，春霆既到赣州，不如乘便将此段了却，再令剿捻，少迟又当复奏矣。承询并复。再问鹤翁尊兄年大人台安。

弟国藩又顿首

923．复官文十一月十一日

调鲍超剿捻之奏，已接寄谕如请，既欲暂缓调其移襄，则应请具疏出奏。拟于明春进驻周口。

秀翁宫太保爵中堂大公祖阁下：

初六日接诵环章、抄寄各件，并以前次敝疏猥蒙奖饰，感愧无已。

捻匪图窥鄂边，雄师越境会剿，当可御之境外。惟自襄、郧以达枣、黄，途长数千里，防兵不敷分布，尚烦荩虑，殷殷下问。国藩本意，亦恐鄂防稍单，宛、洛一带，敝处兵力又未能遽及，故有调春霆剿捻之奏，并函商台端。旋奉十月十五日廷旨，饬与李少荃妥为商酌。弟于三十日附片具奏，申明前疏之意，请令春霆驻扎襄阳，游击宛、洛，业经抄咨冰案。

顷接奉本月初六日寄谕，悉如所请。乃接少荃来信，则以粤逆之势尚燃，闽、粤诸军不尽得力，尚须春霆撑持，难遽赴豫。尊示则恐鲍军难于支应，除江南协饷外，须再有一二省协济之款。是阁下与少荃均不欲春霆赴鄂。弟再四筹思，若径调春霆移扎襄阳，在湖北则多一军应筹之饷，在江西则少一支得力之师，不如俟闽、粤全数肃清，江右撤防，彼时再调鲍军剿捻，尚不为迟。拟将此意复奏，暂缓调鲍移襄。应请阁下具疏，亦将此意出奏，彼此不致参差。诸祈鉴照。

捻匪自宁陵、扶沟受创后，合股窜扰襄、叶、舞阳。现据禀报，桐、柏、西平等处亦有贼踪。已檄刘铭传一军作为游兵，与贼纵横驰逐。李幼泉一军，明正亦可驰赴河南。其徐、济、周口、归德、临淮各军仍旧镇驻不动，备击流窜之贼。战守兼筹，较有把握。弟亦拟于明春进驻周口，就近调度，届时再行入奏。知关廑注，附布一二。敬请台安。统惟崇鉴。不备。

治愚弟曾国藩顿首

924．加彭玉麟片十一月十二日

询问辽参效验。

再，前因淮扬哨官之便，寄去辽参一两，曾服过否？如有效验，请迅速见示。当于腊月折差之便 ⁽¹⁾ ，再买一两奉赠。如前参不佳，当另购佳者。阁下积劳已久，不可不稍微培补。移居岸上房屋以御严寒，无太自苦也。

————————————————————

(1)  旁批：“初十、十一、二起程。”

925．复李鸿章十一月十二日

拟待游击之师训练就绪，即当挈以西行，驻扎周家口。鲍超剿捻之说，当作罢论。苏协一万或有或无，或杨或都，可随时酌拨。

少泉宫保世仁弟阁下：

前接十月十五日复函，顷又接十一月初二惠书，敬悉侍闱多祜，病体全愈，远近同庆。

此间近状平安。贼去日远，即消息亦难速通。吴少村中丞沥陈豫事万难，奉职无状，语多激射，严旨诘责。然幼泉鞍马未齐，游击之师未成，难遽驱之向敌。待其训练就绪，即当挈以西行，驻扎周家口耳。

春霆一军，前因有旨垂询，又于上月晦日奏令驻扎襄阳，规取南、汝。甫经拜发，即接官相书，力陈鄂台不能再顾霆饷，而来示又欲留霆军撑持江境。敝处虽奉旨俞允，而不敢拘执成见，即日当附片复陈。鲍公剿捻之说，当作罢论。

甘饷四万，惟江北厘金三万可靠。苏协一万，阁下前谓恐难如期如额，近数月果如额否？或将宁协之三万每月定为杨二都一，而苏协之一万则或有或无，或杨或都，由阁下随时酌拨，亦一道也。此等敝处不应干预。因来函垂商，辄附及之。

恕皆来宁见过三面，才具开展，血性尚不深知。入世已深，要不免多所瞻顾耳。

申夫寄吴清如同年信一封、银一百两，兹将信附去，求阁下于金陵粮台取银百两，妥寄苏州。粮台有应解徐州之银，就中扣去可也。

王令治覃既邀鉴赏，尽可留用。昔令赴江西办厘，曾函告沈中丞力保之，而沈公不予一见，遇合固有时耶？复问台安。

926．加乔松年片十一月十三日

询商贺云舫位置。

　　再，五河盐卡委员贺云舫矞若居心端谨，治事廉明。以举人在湖北保举两次，八年挑发安徽，资格颇深。上年五月弟派办五河厘务，本年在临淮屡次接见。弟恐其急欲署事，或者惮于卡差，语次及之，渠乃深以州县不易称职，绝不以未能握篆临民为意，其识趣又觉可敬。弟在皖所阅牧令资历才识如云舫者，亦不多得。渠既不急求署事，可否补一同知实缺，仍令在盐卡当差之处，伏候鸿裁。再颂鹤翁尊兄同年大人台安。

927．致黄冕十一月十六日

游击之师新岁进驻豫境。托于湘盐局兑银七百两交来勇带归湘乡，另百金转致金树荣。求代拟奏稿，申请增加湘省中额。

南坡仁兄大人阁下：

久疏音敬，伏审动履康愉，合潭多祜，至以为慰。

弟自奉命北征，不知捻匪伎俩究竟何如，未敢轻视。先于徐州、临淮、周家口、济南设立重兵，而持重不遽与之角逐，颇为时议所非。十月间诸将与之接战数次，略谙该逆长短所在，似淮勇已足制之。敝处两支游击之师年内即可办成，新岁当进驻豫境，与该逆纵横追逐，未知果否有裨。

弟自十年冬起，每年寄数百金分赠家乡亲属族戚凡数十家，已行之四载。去年系托易芝生兄经手，共东征局汇兑，共七百金。今年公牍中似未将此项扣除，不知已归款否？芝生尚在省城否？今又届冬杪馈岁之际，从营中专勇道出长沙，求阁下于湘盐局兑汇银八百两，以七百金交来勇带归湘乡，以百金赠金竹虔同年树荣，即求阁下封好致送。此八百金与去年芝生经手之款 ⁽¹⁾ ，若未归还，即一并拨与湘中盐商。俟该商到扬时，敝处将银送局转交，决不致误。琐渎之至。顺问台安。

再，东征局初立之际，实不料集此巨款，助此大功。今幸各局撤竣，善始善终，感荷大惠，曷有既极！

局详请奖各员未经批准，弟非吝于一保，实志在请加湖南中额。广东前请加中额，亦未保卡员也。湖南现已加满十名否？四川骆制军有请于十名之外，再加蜀省中额之奏，不知部议准否？求阁下商之意城暨同乡诸君子，详查近年事例，代拟一奏稿，一面送筱泉中丞，一面寄至敝处。俟剿捻大有起色时再行出奏，尊裁以为何如？再问台祉。

————————————————————

(1)  旁批：“不记七百有奇零否？另有交湘乡学官捐款，亦系芝生经手，不知扣还否？”

928．致皮寀瀚十一月二十日

具告九月以来军情部署，询问封爵敕书是否办妥。专送银千二百余两，嘱为腊月分致各处炭敬。

筱舲尊兄大人阁下：

九月十五泐复寸函，计达台览。比维釐延冬序，福介春觵，企颂无已。

此间军事，自九月望后贼由山东南趋徐境，我军夹击，迭次获胜，遂窜河南。又经归德防军败之于宁陵，周口防军败之于扶沟，现窜襄、叶、裕、舞、西、遂一带，窥伺鄂边。已檄色部马队、树营步兵移防周口，替出刘军作为游击之师，与贼纵横驰逐，不拘前此历奏十二府州之地。李幼泉马步万人，亦为游兵，明正即令赴豫会剿。此外徐、济、归德、周口、临淮等军仍旧镇驻不动，备击流窜之贼，未知果否有裨。

前交折差带去银一百八十两，国藩与九舍弟封爵敕书想蒙办妥。其差因办马鞍，至今未归。兹专弁曾恒德赍银千二百余两，送至尊处收存。俟腊月折差进京，再将各处信函、炭敬开单寄请，察阅分致。先此奉布。敬问台安。不备。

愚弟曾国藩顿首

929．复陈廷经十一月二十七日

略告奉命剿捻以来军情近况。

筱帆年兄阁下：

接展惠书，具纫祓饰。就审绾符佐郡，懋绩宣防。缵先德于津门，棠阴犹在；拜新恩于朵殿，芝轴膺。引睇吉晖，欣颂曷已！

国藩戎行久践，颇历艰辛。本年奉剿捻之命，五月杪自金陵启程，甫抵清江，该逆已由山东窜犯皖北之雉河。改驻临淮，至八月初始来徐州区画一切。捻匪自雉河败窜豫境，敝处于徐、济、周口、归德、临淮等处各驻一军，另练两支游击之师与贼驰逐。新岁当进驻周家口，就近调度。

贱躯粗适，惟老年意绪雕疏，不耐烦剧。自交卸两江篆务，公事已减去三分之二，然犹嫌其猥杂，殆亦古今人之常态也。知关廑念，聊布一二。复问台安。

国藩顿首

930．复彭玉麟十一月二十七日

元旦贺折将为代办，《随园图》俟军务稍暇再为题咏。拟于明春进驻周家口。

雪琴宫保仁弟大人阁下：

十二日寄去一函，续接初五、初八手书两件，知前月十一敝函已到。戋戋参枝，猥劳齿谢。比想台旆安抵裕溪，兴居顺适，企颂无已。

折差腊月初十进京，元旦贺折敬为代办，范、萧两信即并附去。尊札一件，已发成鸿纲收领。丁泗滨来禀，批令赴任，业经抄咨冰案。

袁起竹畦前次送来《随园图》，手批数行。俟军务稍暇，再为题咏。

兹复寄到诗稿数本，留览图册题辞，大作慷忾沉雄，足称压卷。画梅两绝句，俯仰今昔，感慨沧桑，诗孙得此可以传矣。

此间近状平安。贼去日远，即消息亦难速通。邓州报称，贼由该州窜往湖北光化之老河口；陈州报称，贼由信阳有窜应、随、黄、麻之说，均无确耗。已饬刘省三作游击之师，与贼纵横追逐。国藩明春当进驻周家口，并带幼泉前往，与刘省三作两大支游兵。相去愈远，实切系念。

向伯常卧病数日，竟至不起。才长命短，殊深惋惜！附布一二。复问台安。

国藩顿首

931．复渠崑圃十一月二十七日

此间近状平安，拟于明年春初移驻周口。

崑圃年兄阁下：

二十五日使至，赍到惠书并珍食五种，均已愧登，谢谢！闻台旆安抵济南，前事业经清结，不日请咨旋楚，省侍庭闱，欣慰无已。

此间近状平安。捻匪前由东境南趋，经徐、济、归德、周口诸军拦头迎击，迭次获胜，窜萃豫境，窥伺鄂边。已檄色、树等部驰扎周口，替出刘军作为游击之师，与此贼纵横追逐，而周口、临淮、归德、徐、济各营仍旧镇驻不动，备击流窜之贼。明年正月，再令李幼泉率游兵万人，入豫会剿。鄙人亦拟于春初移驻周口。知念附告。复问台安。

国藩顿首

932．复刘建德十一月二十七日

答谢贺寿，附告剿捻部署与江、闽军情。

馨室仁兄大人阁下：

前月初七泐复寸函，本月十九接到惠书，猥以贱辰见贺，感谢曷已！顷阅邸钞，欣审留办新关税务，已蒙俞允。以精穷之素著，卜恩命之弥隆，欣颂无量。

此间近状平善。捻匪自徐、济诸军迭次剿击后，窜往河南，归德周军败之于宁陵，周口刘军败之于扶沟，皆系拦头迎击，稍变向来尾追之局。现时贼萃豫境，图犯鄂边，已派色、树等营驰赴周口，换出刘军作为游兵，与贼纵横追逐。李幼泉一军，明正亦可赴豫会剿。此外徐州、济宁、周口、临淮之兵仍旧镇驻不动，以便邀击经过之贼。战守并筹，较有把握。迭奉寄谕，令国藩进驻河南，拟于明春移师周口，就近调度，未知果否有裨。

汪海洋余焰复炽，又陷嘉、应。闻贵省与江、闽诸军有会剿之议，切盼迅扫寇氛，腾出江西兵力、厘饷以助剿捻耳。附布一二。复问台安。不备。

愚弟曾国藩顿首

933．复俊达十一月二十七日

婉阻法领事欲进省传教事尚为得体，办理洋务宜守条约。平居无事，当勤廉自励，内自强则外夷服。

质堂尊兄大人阁下：

接初九日惠书，知法国领事达伯里由汉口来浔，欲进省传教，经阁下再三婉阻，已回汉口。此举尚为得体。惟洋务宜守条约，乃有准绳，不致失信于外夷。平居无事，则大小各官勤廉自励，求所以自强之道。久之政通人和，上下一心，正气盛而邪气自衰，外夷慑服，亦不敢多所要求也。

此间近状平善。捻匪自在徐境迭次受创，狂奔河南。归德周军败之于宁陵，周口刘军败之于扶沟，皆系拦头迎击，一变向来尾追之局。现时贼萃豫境，已派色部马队、树营步兵驰往周口，替出刘军作为游击之师，纵横追逐矣。附布一二。复问台安。顺缴衔版。不备。

愚弟曾国藩顿首

934．致毛鸿宾十一月二十八日

略告北征以来战略部署与处理湖团争讼案计划。祈代查山东被参各款。

寄翁仁兄年大公祖大人阁下：

六月杪在临淮肃复一函，厥后移营徐州，倥偬鲜暇，音敬稍稽。比维台候绥愉，兴居康胜。引詹晖吉，企颂无穷。

弟此次北征，不知捻匪伎俩究竟何如，未敢轻视。先于徐、济、周口、临淮设立重兵，而持重不遽与之角逐，颇为时议所非。十月间诸将与之接战数次，略谙该逆长短所在，似淮勇已足制之。现在贼萃豫境，已令刘军门铭传督率所部作为游击之师，相机剿办。新岁再令少泉宫保之弟幼泉率马步游兵万人，赴豫会剿。弟亦拟于正月由济宁、兖、曹一带查看地势，并阅黄河炮船，再由归、陈进驻周家口。

因湖团客民与铜、沛居民积不相能，仇杀争讼不休，必应早为之所，以杜后患。现经派员前往郓、巨等处察看团民原籍，如可安插，则资遣东归。俟办理完竣，方能移师河南。如其不可安插，则亦不复勉强驱遣，而弟即可早日赴豫矣。知关廑系，附以奉报。敬请台安。诸惟心鉴，不备。

年愚弟曾国藩顿首

再，顷胡莲舫同年过此，鬯谈信宿，始知阁下与云仙小有龃龉之由，据所述多由玉左辈从中簸弄。两帅同城共事固难，而粤中好造蜚语亦他处所罕也。

弟于夏末秋初两次奉旨，饬查山东被参各款。现虽派员往查，而委员人地生疏，恐难得实。特专弁走尊处，敬求代为确查，逐条见示。其中最有关系者，弟已略注数字于旁。将来复奏断不占涉阁下半字，务请放心。弟向于查办事件，说人长每增一分，说人短每减一分也。再问寄云仁兄同年大公祖台安。

935．复刘铭传十一月二十八日

询车辆已否到齐，着自定分合进止。并告处置湖团案后拟即赴周家口，又嘱代查河南事件。

省三仁弟阁下：

别后风雪连番，伏想督师冲寒，劳勚可念。日来晴霁，车辆已否到齐？

捻踪由光州窜入固始之春河铺，贵军或径赴光、固，或另剿别路。游击之师分合进止，自行酌定，此间不为遥制，已于公牍批答矣。

幼泉一军明年正月由徐州拔赴河南，与贵军分途进剿。彼时国藩亦由济宁、兖、曹一带巡视地势，查阅黄河炮船，再由归、陈以抵周家口，驻扎老营，距尊处较近，息息相通。惟湖团一案与剿捻大有关系，拟将通捻之团酌量惩办，而其余数万人全数资遣回籍。已派员赴郓、巨等处察看情形，并派琴轩一查。如其可以安插，则遣之东归。国藩须俟资遣事宜妥办就绪，方能赴豫。如其不可安插，即亦不勉强驱遣团民，而移师河南可以稍速，顷已具疏奏明矣，知念附告。顺问台安。不具。

曾国藩顿首

再，前奉旨饬查河南事件，顷始派员至汴梁访查。惟恐委员不甚确实，周诹不厌详慎，具牍至尊处，请代为细查。其中如张曜之骚扰及底阁寨一案，营中访察，较之委员易于得实，求阁下派一心腹正人至通、许询明。此外如吴中丞及文玉、黄缙昌、蕴琛之优劣，尊处凡有见闻，务祈尽言无隐。将来复奏断不占涉阁下半字，尽可放心。

近日贼情望常常见示，或告幼泉、振轩，亦可共闻也。再问省三仁弟勋祉。

936．与袁保垣十一月二十八日

略告剿捻部署与处置湖团案计划。嘱协查河南事件。

小午世兄馆丈阁下：

月前子久世兄来徐成礼，获瞻英度，不愧太丘之子、元方之弟，佩慰无已。比想萼楼翕庆，瀛眷均绥，欣颂奚似！

国藩前驻临淮五十余日，该处山童土瘠，加以水潦成灾，老幼困踣，苦境异常。始知尊公昔年久驻于此，诚为艰辛。捻匪人众马多，行踪飘忽，当日我军甚单，备御亦良不易。

鄙人此次挈湘淮诸军北来，初不知该逆伎俩何如，故持重不遽与之角逐。及诸将与之接战数次，略谙此贼长短所在，似淮军已足制之。现在贼萃贵省境内，已令刘省三军门所部作为游击之师，相机剿办，新岁再令幼泉率马步万人赴豫会剿。国藩亦拟于正月由济宁、兖、曹一带查看地势，并阅黄河炮船，再回〔由〕归、陈进驻周家口。

因湖团客民与铜、沛居民积不相能，仇杀争讼不休，必应早为之所，以杜后患。现经派员前往郓、巨等处察看团民原籍，如可安插，则资遣东归，俟办理完竣，方能移师河南。如其不可安插，则亦不勉强驱遣，而国藩即可早日移驻周口，调度一切。知关雅廑，附布一二。顺问台安。

国藩顿首

子久世兄统此致候。

再，前奉两次谕旨，饬查河南事件。现虽派员赴豫访查，而委员见闻不出官场中一种公家言，未必果为真是真非。因思贤昆仲寓居外郡，留心时事，当合乎好恶之公，特摘抄原参折件，专足至陈，求阁下就所知者，逐条示复。其所不知，有可就近访察者，亦望速访见示。年内必须复奏，尊处复函须于二十一二到徐为荷。再问小午、子久世兄台祉。

937．复潘鼎新十一月二十八日

湖团一案与剿捻大有关系，不知郓、巨等处情形究竟何如？山东被参事件，委员闻见恐不甚确，特摘抄原折，敬求就所知者逐条示复。

琴轩尊兄阁下：

别后瞬又数旬，遥想台候绥愉，勋祺懋介，至以为颂。

此间近状平善。捻匪由光州窜入固始之春河铺，已批令刘省三自行酌度，赴光、固迎剿，开年再令幼泉赴豫会剿。彼时国藩亦拟起程，先到济宁与阁下一晤，即由曹、兖一带巡视地势，查阅黄河炮船，再由归、陈以抵周家口，驻扎老营。惟湖团一案与剿捻大有关系，拟将通捻之团酌量惩办，而其余数万人全行资遣回籍，不知郓、巨等处情形究竟何如。前面请阁下一查，昨又加具公牍，不审已查过〈否〉？若果可以安插，则遣之东归，须俟资遣事宜办理完竣，国藩方能赴豫。如其不可安插，即亦不勉强驱遣团民，而移师河南可以稍速。知关廑注，顺以布闻。敬问台安。诸惟心鉴，不备。

愚弟曾国藩顿首

再，前奉两次寄谕，饬查山东被参事件。现虽派员赴东访查，而委员闻见，恐不甚确，阁下尚未履任，犹是敝营统将，特摘抄原折，敬求就所知者逐条示复。其不知者，纵不能一一细查，而于丁之骚扰、卢之声名，皆济宁一带之事务，祈确查详告。将来复奏，断不占涉阁下一字，可请放心。年内必须出奏，尊处复函须于二十一、二到徐为望。再颂琴轩仁弟台安。

938．复乔松年十一月二十九日

皖属棚规之款，宜听州县自筹。团湖一案办理就绪后，即进驻周家口。

鹤翁尊兄年大人阁下：

十一日复函计达台览。顷接二十日惠书，敬审旋节寿春，兴居迪吉，至为企慰。

雪琴与阁下会晤后，已回裕溪否？其旧病时常举发，深萦鄙念。

陞营声名尚好，团防营素有纪律，亦必能与皖民相安。前此该营遣勇，竹庄办理最妥。截旷一项，节省甚巨。观其阅历之深，操守之洁，似亦可胜藩司之任。

皖属棚规之议，弟在两江任内，节经函嘱司道酌议，禀商台端。拟于漕价提司款下分出若干以为棚规，别立名目，使可以公牍支取批解，庶学使足以自赡。一虽所获或稍逊于承平之旧，而取之光明，不必向州县索取，动有德色，亦免首县纷纷摊派，浮于所用之数。是学使既得有着之款，而牧令无复浮派之费，故以为便也。今来示司中议于考费内划出棚规，而考费至开漕便当停止，是学使既无有着之款，徒令减其常规，失其故步，殊觉无谓。尊意不如听州县之自筹，前议宜作罢论。弟既交卸地方篆务，此等本不宜干预，即使在位，亦必作罢论矣。

捻匪窜至固始，曹牧光汉请兵防守三河尖。闻西林已令黄镇秉忠四营驰扎尖镇，当可稍遏寇氛。色、树等营换出省三之军，便可作为游兵，与此贼纵横追逐，明春即令李幼泉率马步万人，赴豫会剿。此间湖团一案办理就绪后，弟亦即由兖、济、归、陈一带进驻周口也。

秦陇回氛甚恶，民穷财尽，厚庵此席殊不易居。都帅老成谨厚，胡文忠称其有丰镐遗风，当非好排人者。至因争扬州协饷而攘臂陈言，则贤者处此亦不免也。复请台安。诸惟心鉴，不备。

年愚弟曾国藩顿首

939．复吴坤修十一月二十九日

安庆开设报销局，务请代作主人，迅速妥办，一切从丰。此间近状诸称平顺。明岁春初，即移驻周口，就近调度。

竹庄仁弟大人阁下：

接十三日手书，情眷悱恻。就谂台旆晋省接篆，吉叶允升，庆慰无已。

皖南防军平安遣撤，足释鄙虑，即日具疏出奏。陞营在安庆声名甚好，贵部接防，必能兵民相安，岂肯反让锋臣放出一头！皖鄂之交现无大警，两营暂可驻守。万一有警，届时李宫保处自必添拨劲兵。

筹防之暇清厘积案，稽查驿站，洵为要务。现在敝军在安庆开设报销局，务求阁下与诸君子为我迅速妥办。鸿雁先到者为主，后到者为宾，阁下来敝处最先，务祈代作主人，款待诸客。此场筵席将散，一切宜从其丰也。

此间近状诸称平顺。捻匪经我军数次剿击后，狂奔河南，窥伺鄂边。现闻窜扰光、固一带，皖军驰戍三河尖，稍资捍御。敝处色、树等营换防周家口，腾出刘军作为游击之师，与贼纵横追逐。李幼泉所部马步万人亦为游兵，明正赴豫会剿。其徐、济、周口、归德、临淮之兵，仍旧镇驻不动，备击流窜之贼。明岁春初，国藩亦即移驻周口，就近调度。

皖北民圩派员清查，渐有端绪。蒙、宿等处擒斩多名，皆系著名捻党，或可少清其源。实繁有徒，正恐诛不胜诛也。附布一二。复问台安，顺颂大喜。

国藩顿首

940．复苏廷魁十一月二十九日

刘军所到及张、色、周诸军驻扎之处，祈饬属多办柴草，或准作正开销。湖团客民与铜、沛居民积不相能，必应早为之所，以杜后患。

赓堂老前辈大人阁下：

接诵手教，奖饰逾量，只增悚恧。伏审荩筹周到，硕画精详，笃棐协恭之雅，灿然楮墨，倾佩无穷。

国藩此次北征，初不知捻匪伎俩何如，未敢轻视，力图稳着，不遽与贼角逐。及诸将于月初接仗数次，略谙该逆长短所在，敝处两支游击之师亦已办成，业经檄令刘省三军门相机驰剿，不复拘前奏十二府州之地，但使薪粮无缺，辎重易运，即可纵横驱逐。其刘军所到之处及张、色、周军驻扎之处，敬求饬属多办柴草，或准作正开销，至以为祷。

李幼泉一军，明年正月亦可赴豫会剿。该员虽未多历行阵，而器识深稳，似亦足以办贼。湘勇久同强弩之末，淮勇尚在发硎之际。国藩目下所部淮军，其将领皆李少泉所选练者。来示以得人之盛见推，不知皆系借才于友，乞师于邻，内省滋愧。

献岁发春，国藩拟由济宁、兖、曹一带查看地势，再由归、陈进周家口。惟湖团客民与铜、沛居民积不相能，争讼不休，与剿捻大有关系，必应早为之所，以杜后患。现经派员前往郓、巨等处察看团民原籍，如可安插，则资遣东归，俟办完竣，方能移师河南。如其不可安插，则不复勉强驱遣，而国藩可以早日赴豫，调度一切。泐布一二。敬请台安。衔谦万不敢当，谨以奉璧。诸惟崇鉴，不宣。

馆侍曾国藩顿首

941．复吴昌寿十一月二十九日

已批令刘铭传自定进止，相机游击。祈于刘军所到及张、色、周诸军驻扎之处，饬属多办柴草。湖团客民与铜、沛居民积不相能，必应早为之所，以杜后患。

少村尊兄大人阁下：

前月晦日泐复寸函，续接惠书，称誉过当，非所敢承。

捻踪窜至光、固，已批令刘省三相机游击，自行酌定进止，此间不为遥制。该军数近万人，本可独当一面。渠素以纪律自诩，亦欲稍自表异，不愿与他处之兵并萃一路，弟故因其来文，即予批准，令马自明另由一路驻扎进剿，曾经咨达冰案，非于马君有所恶而远之也。其刘军所到之处，张、色、周军驻扎之处，尚祈饬属多办柴草，俾无缺乏，至以为祷。

李幼泉一军明年正月拔赴河南，彼时国藩亦由济宁、兖、曹一带查看地势，再由归、陈进周家口。惟湖团客民与铜、沛居民积不相能，争讼不休，与剿捻大有关系，必应早为之所，以杜后患。现经派员前往郓、巨等处察看团民原籍，如可安插，则资遣东归，俟办完竣，方能移师河南。如其不可安插，则不复勉强驱遣，而国藩可以早日赴豫。

商提洋枪诸物，想少泉有函牍奉复矣。肃布一二。敬请台安。摹璧晚谦。不备。

愚弟曾国藩顿首

942．加彭玉麟片十一月三十日

长江水师营制事宜，拟用四人前衔，而折尾声明系曾、彭主稿。提督养廉拟加两倍，此外则皆已核减。

　　正封缄间，又接二十四日裕溪口惠书，具悉一切。

胡莲舫到此，鬯谈三日而别，精神意兴虽好，而酒后颇露老态。甲寅、乙卯间同事之人，今已寥寥，纵衰颓亦难得耳。

长江水师营制事宜，核定已逾半月。因提督本应兼用文武，不知何时始专用武臣，写信至金陵一查，究未查出。而莲舫言阁下望此至切，兹特具公牍咨达冰案。尊处与少泉处，则俟复咨到日再奏。官相处则先奏后咨。拟用四人前衔，而折尾声明系曾、彭主稿，妥否？

提督养廉，尊意请加一倍，而鄙意则加两倍，此外则皆已核减。凡减处皆再三斟酌，一则恐干部驳，二则恐将来营规日坏，归咎于初议者之官太多，饷太优也。其与尊意不合处，尚求详示。再问雪琴仁弟宫保台安。

943．复丁日昌十二月初二日

验资、掣签、劝让三者若办理得法，盐务可期常旺。改道六濠，害少利多。

雨生尊兄大人阁下：

两接手书，欣审侍福康愉，醇修日密，佩慰无已。

承示淮鹾利弊，洒洒数千言，至为详悉。所云“局外之论，公正而不合事情；局中之言，亲切而或多私意。善揣摩者，不顾物力之盈虚；议变法者，不计善后之繁重”，此数语尤中肯綮。国藩前书欲阁下审听慎择而不轻一发者，正是此意。

岸无真商，商无真本，大乱之后，此乃必然之势，不足为怪。当同治二年初议改章之时，但虑并无一商前来认引。今虽无真正巨商，而散商熙熙而来，已为初愿所不及。验资、掣签、劝让三者，诚皆有流弊。然鄙意不加额引以杜抢跌，严缉私贩以防拥滞，二者并行，则认引者虽多，向隅之商而得引者，究无亏本之虑。是盐务可期常旺，不至顿坏。且验资、劝让纵不可行，掣签则未尝不可行。掣签以定先后固属可行，即掣签以定有无多寡亦未尝不可行。假如配签十支，中有两支无引者，其八支则自三成、四成，以至十成不等。抽得三成者，认百引准行三十引；抽得十成者，认百引即准行百引；抽得无引者，彼亦无可怨尤。现闻湘纲认引改归岸局，李宫保处近又有纲须暂闭、商不续招之议，似认引太多一节，尚不至无法可施。

来源不旺，场政不清，约有三病。经阁下饬分司赴场剔弊，来春复亲往察看，量予劝惩，并讲求损益输转之道，场政既清，来源自旺，是三病亦非无药可治。

改道六濠，经国藩亲自阅看，再三审定，尚属害少利多。阁下所虑，一在洋人之侵我利权。鄙意中外交涉，总以条约为凭。约中无洋人运盐之条，彼本无从觊觎。若彼不守约而侵占，我不执约而拒之，则六濠可侵，口岸亦可侵，仪征亦可侵也。窃谓七濠口之洋商，总宜坚持定力，令其移至镇江，均归南岸与北岸盐务马头。界限既清，乃无夹杂，比之汉口之盐船、洋船终岁同泊北岸者，已有间矣。

一虑在船只拥挤。鄙意运船与场船之相挤者，过掣积压之故。若如现时每日过掣至二三千之多，随掣随放，可免拥挤。国藩初定新河口过掣之时，意谓七濠口非洋船应驻之地，宜令腾出。自六濠口及七濠口以下，凡十余里，均可为盐艘停泊之所。大江虽数千里，而可以泊船之地极少，故舟人皆泊于西岸支河小港之内，其江中可泊船者，舵师必寻料上而泊之。凡岸之耸出江心者，高峭则曰矶，低平则曰洲，凡矶之下必有深水，古人曰洑，俗语曰洄溜；凡洲之下必有浅滩，古人曰皋，俗语曰料，如散花料、盘塘料、金刚料、鲤鱼料之类，皆江中可以泊船。六濠、七濠口以下，亦所谓料也。六濠以上则尚有风波之险。若依鄙人初议，江船尽泊六濠以下，不许收入瓜口以内，何至与拨船拥挤？仪征所以不便者，一则口外之江不可泊船，必须收入小河；二则河太淤塞，挑浚四十余里，不比新河之近而易修。至患铜船、粮船之拥挤，则来去各有时日。其难在三汊河以上，瓜口与仪征所共也。一虑岸堤、盐栈之溃圮，则排以木桩，厢以料扫，筑以石堤，随时可以补救。一虑损夫水手之滋事，则无论何处掣盐，皆不能免。数者似均无足深虑，毋庸议复仪征故道。

国藩向来办事不执己见，亦不轻徇人言，必确见利害所在而后舍己从之。阁下精思锐入，每多独得之奥，而求之太深，处处视同荆棘，亦未免舍康庄而由鼠穴，厌刍豢而思螺蛤。聊布浅见，以相质证。幸无惜往复再商，折衷一是。顺候台安。并缴衔版。不备。

愚弟曾国藩顿首

944．复许道身十二月初三日

七濠口洋商迁移事，望商之少荃速办。西坞开闸坝须不惜重资，修造木码头亦须工坚料实。中外交涉事件，总宜坚守条约。

缘仲尊兄大人阁下：

顷接惠书，具悉一切。

金陵捐款，除通、如、泰州、海门、泰兴等属今岁可符原派之数，此外州县展至来春捐足亦无不可。

河运、海运之费孰多孰少，本拟咨商各辕，拟俟复咨到日，酌议具奏。顷接阎中丞咨，知已会同张子青河帅具奏暂停河运，全解折色，想部议亦不能不准。

七濠口洋商迁移镇江，已在簰湾挑浚旧河以便停泊。其搬移之费，拟免厘捐一年，约计万金，为数无几，尽可允许。新河口停泊盐船，六濠口以上尚不免风波之险，惟七濠口以下一带极好泊船。若被洋人占住，则盐船须在六濠口以上至瓜口等处，既患江深不能下锚，又与小河内之拨船相混，全失鄙人之初意。务望阁下禀商李宫保，速令洋船渡泊南岸，则事事妥善矣。

尊意欲在西坞开一闸坝，又在江岸起一木马头，事属可行。惟目下新河两岸之坝、塘江中隔之堤、盐栈下筑之基、东西藏船之坞，工程均十分草减。若再于西边开闸出江，则一片混淆，全无遮拦。必须将河工、堤工、坞工、栈基工大加修造，不惜重资，乃可议及开闸放江。其木马头一事，即日可以修造，但须工坚料实，动作数十百年之计为妙。

中外交涉事件，总宜坚守条约。条约所无之事，彼亦未便侵我之利权。

顷复雨生都转一函，抄寄台览。

此间近状平善。贼踪现窜光、固一带，已令刘省三军门相机游击，开年再令幼泉一军拔赴河南。鄙人亦拟进驻周家口，就近调度。俟湖团一案办理就绪，即便启行也。附布一二。复问台安。顺缴衔版。不备。

945．复陈方坦十二月初三日

验资、减折、掣签三者虽均有流弊，然病在引少商多，不必别立名目。

筱浦尊兄阁下：

两接手书，具悉一切。

鄂纲认引过多，批令截止，甚好。

验资、减折、掣签三者，均有流弊。尊拟节略，欲令已认之贩销出一票，陈完本厘外，并令预纳后运之厘，约有五利，诚为苦心筹画善处之法。惟鄙人办事，最喜光明洞达，妇孺皆知，不喜文不对题，药不对病。

刊本截定先盐后厘，今若改令预纳厘金若干，则当由李宫保刊一小告示，每商发给一纸，说明所以先厘之故。不当由督销局出此号令，勒令预纳之厘，此所谓“文不对题”也。

至节略中称“厘可渐加、酌加正税”二语，尤为难行。厘固不可稍加，加税亦必减厘，成本所关，分毫皆须斟酌。刊章所载均系票盐之法。凡票商今年请引者，明年再来亦不拒，不来亦不究。今令销出一票，即须预纳后运之厘，不准多请，不准少运，是票商而责以纲商之道，亦所谓“文不对题”也。鄙意饬招商、督销两局，物色真正殷商维持而护惜之，使其辘轳转运，暗寓纲法于票盐之中则可，勒令票贩尽充纲商则不可。

目今所难者，额引少而请者多，恐不得引者向隅而叹，乃欲令得引者预纳后厘，接办后引。以后扬州全不准请引，则恐楚西销局接办之人不能认满新引之额。若扬州仍准请引乎？则恐请引之多如故，即向隅之叹亦如故，此所谓“药不对病”也。鄙意以引给商，而令商本亏折者，盐政之咎。额引已满，不能遍给众商者，非盐政之咎。验资、劝让或不可行，而减折、掣签究属可行。假如配签十支，以两支写无引，以八支写三成、四成、五成，以至十成不等，掣得十成签者，请百引即准百引；掣得三成、四成签者，请百引只准三十、四十引；掣无引签者，各挟资本归去。谁敢怨之？又如配签十支，不写三成、四成、九、十成，但写无引者二签，五成、六成、七成、八成各二签，谁敢怨之？推之百签千签皆然。只要司局并无私弊，商贩自无怨言。病在引少商多，即于引少处用药，不必别立名目从预纳厘金着手，反使人生疑惑也。区区愚见，望再筹思见示为感。

顷复雨生、缘仲两信，一并抄览。

捻匪现窜光、固一带，皖军驰戍三河尖。敝处已令刘省三军门酌度游击，开年再令幼泉一军拔赴河南。鄙人亦拟由济宁、曹、兖察看地势，并阅河防，再由归、陈进驻周口，调度一切。惟湖团一案尚未办有端绪，如须资遣团民东归，则移师之期又稍稽缓矣。

都孝廉朱卷收到，俟寄菲仪致贺，先为道念。复问台安。

愚弟曾国藩顿首

946．复阎敬铭十二月初三日

前议酌增伯尊新营勇粮事应作罢论。雇车之事，务祈通饬示喻，晓以诚信。拟将通捻之团酌量惩办。

丹翁尊兄年大人阁下：

杨千总赍到手书并碑帖三封，除分寄子偲外，谨领拜谢。闻尊恙秋冬辄发，本月中旬即交新春，定占遄喜，企祝曷任！

胡文忠公尝言勇粮太少，不足以赡其身，即不能得其力。又言军事最忌参差，有加饷，有不加饷，势必窒碍难行。国藩亦以谓然，故商请酌增伯尊新营勇粮，而托隶敝部量为津贴。今来示以南勇口粮虽多而不免欠饷，东勇欠饷不惯，即难增口粮。伯尊来禀亦有厚薄之嫌，前议应作罢论。

至枪炮娴熟、队伍整齐为制敌最要之务，伯尊带勇不可不从此下手。必令与琴轩同驻一处，庶几相观而善，事半功倍。

雇车之难，大抵乡民客贩恐有扰累，给价之说或系骗局，遂怀观望。若见行坐各价按日给发，毫无折扣，未必不欣然乐从。东省所雇之车，仅刘大庆押来十辆。杨镗所押之车，全行逃走。未知他属雇车果否能符百辆之数。务祈阁下通饬示谕，言明敝处决不骗人，明正李幼泉赴豫不至为无车所阻，遄利师行，至感至祷！

国藩拟于明春移驻周口，先到兖、济，借展良觌，再由归、陈前进。业经具奏，咨达冰案。惟湖团一案与剿捻大有关系，拟将通捻之团酌量惩办，而其余数万人全行资遣回籍。不知郓、巨等处情形究竟何如。前嘱琴轩一查，续又加具公牍，未识已否查过。若果可以安插，则资遣东归。敝处当给还租资，酌予途费，俾其安心回乡，断不肯遗害于棠疆。如其无可安插，弟亦不勉强驱遣。张道及府县等拟有章程数条，附呈一览。是否可行，求阁下详察示复。

寄来邸报，妙在汇装成本，不致散失。此次寄到者检出奉还，从前数次中有抽出寄付湘中者，即不还矣。复请台安。摹璧晚谦。不备。

947．复李宗羲十二月初四日

六濠口新坝掣盐，尚属利多害少。七濠口洋商，自宜坚持定力，令其移至镇江，均归南岸。此间近状平善。拟俟湖团一案办有端绪，春初即移扎周口老营。

雨亭仁弟大人阁下：

接冬月二十四日惠书，具悉一切。

六濠口新坝掣盐，经国藩亲自阅看，再三审定，尚属利多害少。雨生虑洋人垂涎，将来换约恐费唇舌。鄙意中外交涉事件，总以初定条约为凭。约中无洋人运盐之条，彼本无从觊觎。若彼不守原约而图侵占，我不执原约而拒之，则六濠可侵，口岸亦可侵，仪征亦可侵。现在七濠口之洋商，自宜坚持定力，令其移至镇江，均归南岸。与北岸盐务马头界限既清，乃无夹杂。比之汉口之盐船、洋船终岁同泊北岸者，已有间矣。缘仲来信已在簰湾浚河，以便洋船停泊，并拟免该商厘捐一年，以为搬移之费，想可陆续过江，不致借延。断不能因此遂复仪征故道。仪征口外之江不可泊船，必须收入小河，河又淤塞太久，挑浚四十余里，路亦太长，实属不便。敝处有复雨生、缘仲各一函，业已抄寄小浦处，可一借阅。

魁将军欲于西岸年加万引，未有信到。引多每虞滞销抢跌，不知李宫保能许之否？

此间近状平善。贼扰光、固一带，刘省三由周口酌度进兵，幼泉开岁拔赴河南。国藩俟湖团一案办有端绪，春初当由济、兖、归、陈以达周口，驻扎老营。

汪致轩事，国藩既卸督篆，未便奏留。复问台安。

国藩顿首

948．复唐景皋十二月初四日

告到徐后剿捻战略，嘱代送五十金付徐毅甫家。

鹤九仁弟阁下：

七月底接到惠书，匆匆移营，遂稽裁答。比想台候绥亨，兴居顺适，至以为颂。

国藩到徐郡以后，奉命移师许州。坚持初议，奏准驻徐，中外责望颇峻。捻匪旋由山东南趋丰、沛，自九月二十三至十月十二两旬之间，徐、济、周口、归德诸军，大小六战，迭次获胜。皆系拦头迎击，一变向来尾追之局。目下捻踪张总愚仍在南、汝，赖、任、牛、李等已窜光、固，窥伺鄂边。此间派色、树等军往周家口，替出刘军作为游兵，与贼纵横驰逐。其李幼泉所部马步万人，明正亦令赴豫作为游兵。其徐、济、临淮、周口、归德各营，镇驻不动，备击流窜之寇。战守并筹，未知果否有裨。

查圩一节，派员分投办理，渐有端绪。王子敷已经少荃宫保留于金陵矣。徐毅甫清况可念，请阁下代送五十金，径付其家，遇便即行寄还。闻毅甫现赴颍、寿，不知回庐否？顺问台安。诸惟心鉴。

国藩顿首

949．复冯志沂十二月初四日

告近状与向师棣去世事。

鲁川尊兄大人阁下：

接初八日惠书，知毅甫暂往颍州，不久仍还寿春，老境可念，逸情又可羡也。已函致鹤九以五十金代送其家，稍佐买揵之资。

此间近状平安。贼去日远，即消息亦难速通。国藩明春挈李幼泉所部马步万人移驻周家口，就近调度。年内刘省三一军至光、固一带，作为游击之师，与此贼纵横追逐，当可扼其东趋。色部马队、树营步队填扎周口不动，颍州、临淮均有重兵，皖北之防可臻稳固。清查圩寨各员，办理亦渐有头绪。鄙人于此事不惜重资，未知果收实效否？

溆浦向君伯常英年绩学，明体达用，相从北征，在临淮时曾与阁下相见。到徐州后略无疾痛，忽病癃闭之症，数日竟至不起。陨兹令器，殊深惋惜！附以奉告。敬问台安。顺璧大柬。不备。

950．复刘长佑十二月初四日

通报剿捻进止与湖团争讼案之处理，顺告拟奏留张树声暂缓赴直。

荫渠仁弟大人阁下：

迭接惠书并京报，知前次敝函已经迟到。借谂釐延冬序，福介春觵，企颂曷既！

闻关外马贼猖狂，雄师驻防迁、安一带，神机营出关剿办，内外协力，当易驱除，不致蔓延于根本重地，至为廑系。

国藩此次北征，初不知捻匪伎俩究竟何如，故力图稳着，不遽与贼角逐。及诸将于冬初接仗数次，略谙该逆长短所在，似淮勇已足制之。两支游击之师比已办成，惟军火粮药转运维艰。中州地势平衍，不通舟楫，亟须雇备车辆，尚未齐集，以致师行未能迅速。河南之车雇妥，刘省三一军即可自周口拔赴光、固等处。山东之车雇足，李幼泉一军即可自徐州拔赴河南。国藩亦拟于明年春初由济宁、兖、曹一带查看地势，并阅黄河炮船，再由归、陈进驻周口。

因湖团客民与铜、沛居民积不相能，争讼不休，必应早为之所，以杜后患。现经派员往郓、巨等县察看，团民原籍如可安插，则资遣东归。俟办理完毕，方能移师周口。如其不可安插，则不复勉强驱遣，而赴豫可以稍速。知念附告。

张振轩经手各事繁多，淮勇分驻齐、豫者，须渠在中路为之联络。敝处徐州粮台亦难骤易生手，拟奏留暂缓赴直。先此奉商，伏希鉴照，顺请台安。不备。

951．复杨岳斌十二月初五日

五至十月协饷已解，十一月因济都帅，不能照旧。接李鸿章信，将来似仍可专解三万。剿捻迭获胜仗，皆系拦头迎击。拟正月间移师周口，就近调度。

厚庵宫保仁弟大人阁下：

接九月初三至十月十七手书数件，知敝处九月初七、十月初三寄去信函尚未递到。远劳廑念，感荷曷已！

回匪合窜北山，经阁下出省督剿，贼遂西窜。兰垣稳固，宁、巩先后解围，至为珮慰。

协饷解到不多，自系驿道梗滞。此间自五月至十月共解过甘饷二十一万两，此时计可陆续入陇。十一月之饷，本议定照旧拨解。嗣因都帅委员乞饷，情词迫切，除由敝处拨济一万外，另由李宫保行司于月饷三万内拨出一万，交都营委员领解前去。于尊处所定六千之数，微觉其多，于都帅所奏二万之数，则已较少，似亦适中之道。鄙人交卸督篆后，饷事概由少泉主政。接渠信函，似将来仍可专解尊处三万也。

此间军事，十月初捻匪在徐境迭次受创，窜往河南之宁陵、扶沟，又为敝部刘、周两军所败。皆系拦头迎击，一变向来尾追之局。两支游击之师比已办成，明春陆续进兵豫境，与此贼纵横驰逐。其徐、济、周口、归德、临淮之兵，则仍旧镇驻不动，备御流窜之贼。战守兼筹，虽不至全无把握，然实不能遽求速效。

目下贼踪全萃河南，去徐州日远。国藩拟于正月间移师周口，就近调度。劳人暮齿，久困兵间，但觉精力日衰，难于支拄。知念〈附陈〉。顺问台安。诸惟心鉴，不备。

国藩顿首

952．复马恩溥十二月初五日

略告近状，贺迁金陵。

雨农尊兄大人阁下：

前接环章，敬审台从将以冬月二十四放棹东下，比想安抵金陵，兴居康胜。皖中人士久坐春风，送行佳篇，定以灿然成帙。子偲来此小住一月，风雪遄归，计此时早到江宁。杜老门阑，已多喜气；谢庭兰玉，新缔良缘。欣贺曷既！

此间近状平善。捻匪自在徐境迭次受创，狂奔河南，又连为刘、周两军所败。皆系拦头迎击，稍变向来尾追之局。续派色、张等部驰驻周口，换出刘军作为游兵纵横追逐。开岁再令李幼泉率马、步万人前往会剿。弟亦拟于正月由济宁、兖、曹查看地势，再由归、陈进驻周家口，调度一切。知关雅廑，附布一二。复请台安，顺颂大喜。摹璧晚谦。不备。

馆愚弟曾国藩顿首

953．复唁吴文杜十二月初五日

悼唁吴父之逝。

若州世兄礼次：

顷接讣书，惊悉尊甫清如同年大人锦堂弃养，骇愕曷任！

上年金陵别后，屡接音书，知寿逾古稀而诗律益细，境处奇啬而襟怀自超。方谓颐性驻龄，永锡难老，岂期一别，遽尔千秋！忝附兰交，深为伤悼。矧在至孝，摧迫如何！惟念尊大人耆年硕德，望重三吴，屡掌文衡，久参枢部。迨遘红羊之劫，珂里为墟；终慰黄鸟之歌，乡邦旋复。既中兴之快睹，亦上寿之全归。撰之恒情，似无遗憾。尚冀节哀顺变，勿过毁伤，勉迪前光，斯为孝之大者耳。

国藩驻军彭城，未获躬亲奠醊，谨具薄赙五十金，挽幛一悬，聊代束刍，即希察入。复唁孝履，顺问礼安。不备。

世愚弟国藩顿首

954．复李鸿章十二月初六日

询可否奏请将豫省现兵全数裁撤。嘱拣派二员，年内于蒋坝、正阳关两处设转运局。附问晏、何等人之位置。

少泉宫保世仁弟左右：

接十一月二十六日惠书，具悉一切。

吴少村处奏咨信函，前后皆不斗榫合缝，大约杂出诸人之手，而在己无所权衡于其间。业已六次报胜仗、三次请保奖，而又言贼是百狼，兵是一羊。

河南诸将中，自以陈国瑞、张曜为稍优。以彼侈然自大，均不乐为之用，掉臂散去。闻豫中文武僚属，亦皆离心离德。或称其体肥气促，难治公事，一概假手于人。鄙意欲奏请将豫省现兵全数裁撤，免得薰莸同器，或以扰民之事贻累淮军。尊意以为可否？

湖团自以资遣回东为上策，而阎丹帅拒之颇坚。鄙人亦不坚执己见，尊见以为何如？

大军驻周家口，自以蒋坝、正阳关两处设转运局为便。即请拣派二员，年内设局。二月春水生时，日日运输。米粮则购之庐、六，子药则取之苏局，均求鼎力妥为办理。

陈小浦欲令票商预纳后运之厘，丁雨生欲改道仪征，鄙意俱不谓然。信稿三件 ⁽¹⁾ ，敬求卓裁酌示。即问台安。

再，晏彤甫梅花书院一席，已下关聘否？如尚未下，敬求即日速办。此信万不可失，失则得罪钱、晏二同年，而疑鄙人与阁下廓而忘旧矣。何贞翁处已定一席否？祈示知。金陵李、周两院长明年尚如故否？今年肄业诸生颇有长进否？均祈详示。

————————————————————

(1)  旁批：“已由小浦呈阅。”

955．复潘鼎新十二月初七日

嘱调停湖团一案。

琴轩尊兄阁下：

初五日接到手书并折件，借悉台旆周历曹属，回抵济营，至以为慰。

民圩向苦兵勇骚扰，致有闭关绝市之事。此番延访绅董，剀切开导，他日兵勇过境，又能秋毫无犯，示以大信，则兵民相安矣。

湖团一案，国藩奏奉初一日谕旨，会筹资遣，妥为安插，顷已恭录咨行。兹阅来函，郓城陈令、巨野赵令皆以团民回籍为便。该处绅民则有两说：其谓遣归之后，良圩不收者，半属私见；其谓主客仇衅已久，不如遣回为安者，颇近公论。尊意应乘此时为一劳永逸之计，妥筹安置，以免后患，与鄙见略同。

至安土重迁一节，鄙意东民与沛民争斗讦讼，积久不解，必致酿成大患。身家不保，犹异日之事。今年大水之后，继以十月捻到，大掠大焚，业已焦头烂额，何土之能安！其所以重迁之故，大抵虑资斧无措耳，非尽贪恋此土也。敝处当给还租资，酌予途费，俾其安心回乡。振轩与府县等拟有章程数条，抄呈一览。

初三日已将此章程函请阎中丞详察。甫经封递，旋接中丞来信，专商此事有五难三可虑之说，自应反复酌议，不厌其详。其紧要关键，今在赵、陈二令妥议安插之法，使巨、郓之居者不以为骇，则归者自觉其安。若中丞暨赵、陈二令皆有难色，郓、巨居人或有违言，弟不勉强驱遣。此三者阁下能妥为调停否？静候详示。诸惟鉴照。复问台安。

国藩顿首

956．复朱孔扬十二月初九日

不可以会意之“老”、形声之“考”焯然已知，而疑许氏合此二字为转注者为失之赘。凡部首之可指数者皆转注之部，而转注之字部首不尽为会意。

仲我尊兄左右：

来函具悉。所论转注，谓戴氏专以训诂解转注，义有未尽，诚为确论。

至谓会意之“老”、形声之“考”焯然已知，而疑许氏合此二字为转注者为失之赘，则窃以为不可。许君固非绝无可议者，惟指“考”、“老”为转注，则在不可议之列。尊意“履”本训“践”，其所为践之具者，为转注，是以虚用者为本训，实用者为转注。凡古今文字，何字不可虚实两用？如“屦”字以实用者为本训，而《羽猎赋》之“屦般首”，则虚用矣。“舄”字以实用者为本训，而《鲁颂》之“松桷有舄”，则虚用矣。推之衣、巾、冠、带，皆实字也，而《孟子》之“衣褐”、《周礼》之“巾车”、《史记》之“冠玉”、《月令》之“带弓”，则虚用矣。宫、室、门、户，皆实字也，而《尔雅》之“大山宫小山”，《左传》之“复室其子”、《公羊》之“无人门焉者”、《汉书》之“王嘉户殿门”，则虚用矣。将循“履”字之例，概以虚者为本义，实者为转注乎？抑有时以虚者命为转注乎？

曩尝讥戴、段二家以一部《尔雅》全目为转注，以五百四十部首全目为转注，以为何必六书，只此一书足矣。今来函所述庭训，其病殆亦近之。

不佞窃不自揆，谬立一说，笃守许氏“考”、“老”之指，以谓“老”者，会意字也；“考”者，转注字也。部首之可指数者，如犛部、爨部、画部、眉部、冓部、筋部、稽部、部、部、重都、老部、履部、部、盐部、弦部、酉部皆转注之部也。凡形声之字，大抵以左体为母，以右体之得声者为子，而母子从无省画者。凡转注之字，大抵以会意之字为母，亦以得声者为子，而母字从无不省画者。省画则母字之形不全，何以知子之所自来？惟好学深思，精心研究，则形虽不全，而意可相受。如“老”字虽省去“匕”字，而可知“考”、“耋”等字之意从“老”而来。履字虽省去“舟”文，而可知“屦”、“屐”等字之意从履而来。“ ”字虽省去“豕”字，而可知“囊”、“橐”等字之意从“ ”而来。“ ”字虽省去“梦”字，而可知“寤”、“寐”等字之意从“ ”而来。推之犛、爨、画、眉等部，莫不皆然。其曰建类一首者，母字之形模尚具也。其曰同意相受者，母字之画省而意存也。抑又有进者，转注之字其部首固多会意者矣，亦有不尽然者。如“盐”从卤、监声，形声字也。而所属“盐”、“碱”等字，仍不害其为转注之字。“ ”从欠、酓声，形声字也。而所属之“歠”，仍不害其为转注之字。至于“酉”者，象形字也。本不得目为转注之部，特以“酉”字之才不足以统所属之字，似应别立酒部。而于“醖”、“釀”、“ ”、“醋”、“醇”、“醨”等字，增曰从酒省，昷声，从酒省，襄声，从酒省，寿声、昔声、享声、离声云云，乃与全书义例相合。盖此等字本不仅胚胎于酉字，实由酒字贯注而来。斯又许君所未指为转注而不害其为转注者也。

此说蓄诸鄙心历有岁年，间语朋辈，疑信参半。以生平于小学致力甚浅，不敢有所造述。因来函陈义颇坚，辄复贡其肤末以相质证，惟希雅鉴。

957．复曾春甫十二月初九日

剿捻迭获胜仗，拟于正月间进驻周口，调度一切。

春甫宗兄年大人阁下：

秋杪接展惠缄，远叨绮注。就谂宣猷枢部，荣晋台阶，以望实之并隆，卜恩光之迭贲，企颂无已。

此间近状平善。捻匪前在徐境迭次受创，窜至河南之宁陵、扶沟，又为敝部刘、周两军所败。皆系拦头迎击，一变向来尾追之局。两支游击之师比已办成，明春陆续进兵，与此贼纵横驰逐。其徐、济、周口、归德、临淮之兵仍旧镇驻不动，备御流窜之贼。战守兼筹，虽不至全无把握，然实不能遽求速效。目下贼踪全萃河南，去徐州日远，国藩拟于正月间由兖、济、归、陈一带进驻周口，就近调度。

承嘱参将陈英一事，节奉谕旨，获遣人员不准奏调，碍难着笔。诸惟鉴照。复问台安。顺缴衔谦。不备。

宗年愚弟曾国藩顿首

958．复平步青十二月初九日

剿捻迭获胜仗，拟于正月间进驻周口，调度一切。

景孙尊兄大人阁下：

前接惠书，敬知使节元旋，欣慰无已。倥偬于役，裁答稍稽。比维迓福承恩，荣问庥畅。校文南国，光同刘向之青藜；缵绪西京，名埒韦家之黄阁。詹言吉蔼，企颂良殷。

弟驻军彭城，诸称平顺。捻匪前逼徐属，经我师迭次击却，窜往河南，窥伺鄂边。敝处两支游击之兵比粗办成，开岁即令全数赴豫会剿。弟亦拟于正月间由济、兖、归、陈一带进驻周口，调度一切。知关廑系，附以奉报。敬问台安，顺颂岁祺。祗璧大柬。不备。

馆愚弟曾国藩顿首

959．复田治庭十二月初九日

游击之师比粗办成，开岁即令剿豫。

治庭尊兄世讲阁下：

接展惠书，远叨祓饰。就谂宣猷水部，令闻日新。介景福于重闱，椿萱并茂；迓湛恩于三殿，纶增荣。引睇吉晖，良殷欣颂。

国藩驻军徐郡，诸托顺平。捻匪前此南趋，迭经派兵迎击，数次获胜，遂窜河南，窥伺皖、鄂，当不致西犯晋疆。闻贵省防务尚为严密，可无风鹤之虞。敝处两支游击之师比粗办成，开岁即令赴豫会剿。鄙人亦拟于春初移驻周口，调度一切。知关雅注，附以奉告。复问台安，顺缴大柬。不备。

世愚弟曾国藩顿首

960．复黄锡彤十二月初九日

拟于明正进驻周口，就近调度军事。便中希开示同乡京官别号。

晓岱尊兄大人阁下：

接十月十日惠书，敬悉一切。比惟釐延冬序，福介春觵，迓祜承恩，允如心祝。

此间近状平善。捻匪前在徐境迭次受创，窜至河南之宁陵、扶沟，又为敝部刘、周两军所败。皆系拦头迎击，一变向来尾追之局。两支游击之师比已办成，明春陆续进兵，与此贼纵横驰逐。其徐、济、周口、归德、临淮之兵，仍旧镇驻不动，备御流窜之贼。战守兼筹，虽不至全无把握，然实不能遽求速效。目下贼踪全萃河南，去徐州日远，国藩拟于正月间由兖、济、归、陈一带进驻周口，就近调度。

同乡京官住址名单收到。多半不悉其别号，便中仍希开示为荷。拙书楹联，前次漏未寄去，兹捡呈雅鉴。附致菲仪，借申馈岁之敬，伏冀哂存。两次购物余资，暂留尊处。明岁或托卖物，再当函达。敬问台安，并颂年祺。不备。

961．复谭钟麟十二月初九日

拟于明正进驻周口，就近调度剿捻。王鼎丞已令随营练习。

文卿尊兄大人阁下：

春初泐复寸函，久阔嗣音。顷接惠书并阅邸报，敬审简理京畿，荣问嘉鬯，至以为慰。

承示随声附和、党同伐异之事，志不屑为，足征学养纯粹，节概坚卓。朝阳威凤，不轻一鸣，曷胜倾珮！

此间军事，自秋杪冬初徐、济、归德、周口诸军迭次击捻获胜，贼窜河南。已檄刘省三军门进兵游击，开岁即令李幼泉率马、步万人赴豫会剿。国藩亦拟于正月间由济、兖、归、陈进驻周口，就近调度。劳人暮齿，久困兵间，精力衰颓，实不堪任此艰巨。而事会所乘，又不能不勉强从事耳。

王鼎丞大令器识闳远，可称佳士。已令随营练习，以副雅嘱。复候台安，顺颂岁祺。不备。

馆愚弟曾国藩顿首

962．复方鼎锐十二月初九日

开岁拟进驻周口，就近调度剿捻。事简人浮，程子美殊难位置。

子颖尊兄大人阁下：

迭接手书，敬承一切。比维勋祺懋介，令望弥隆，企颂曷已！

国藩此次北征，初不知捻匪伎俩究竟何如，未敢轻视。又因东北则畿辅，为天下之根本，东南则江苏，为敝军之根本。故视东路略重，不敢悉锐西面。现在济、宁、徐州、宿迁等处，东路布置粗定，西支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办，节经派员察看。如可安插，俟办理竣事，移营前进。

九舍弟病症尚未全愈，不知假期满后，果能北上否？钱子密回浙营葬，尚未旋营，尊函已为寄去。程子美来徐，业经接晤。事简人浮，殊难位置。薄致菲仪，以答雅意。专泐布复。敬问台安。摹璧晚谦，诸惟心鉴。不备。

愚弟曾国藩顿首

963．复邵亨豫十二月初九日

拟于明春移师周口，就近调度剿捻。

汴生仁弟馆丈阁下：

秋杪接到环章，具悉一切。倥偬于役，盼〔瞬〕又迎年。遥想台候增绥，宜春多祜，国恩家庆，欣颂无穷。

国藩前驻临淮五十余日，八月初到徐，整顿马队，甫稍就绪。捻匪已由山东南趋，经我军数次迎剿获胜，一变向来尾追之局，该逆遂窜河南。敝处两支游击之师比已办成，开春即令全数赴豫会剿。其临淮、归德、周口、徐、济之兵，仍旧镇驻不动，足敷战守，无须再图征调。国藩亦拟于明春移师周口，就近调度。复问台安，顺颂年祺。不备。

馆愚弟曾国藩顿首

964．复许其光 ⁽¹⁾ 十二月初九日

拟办妥湖团之案，即移驻周口。

涑文尊兄馆丈阁下：

秋间接展惠书，借审翔义东观，著誉西清，以望实之并隆，卜恩光之迭贲，欣颂曷已！

国藩夏初奉命剿捻，驰驱淮徐。初不知捻匪伎俩如何，未敢轻视，故于临淮、徐州、济宁、周口、归德等处合设镇兵。又因东北则畿辅，为天下之根本；东南则江苏，为敝军之根本。故视东路略重，不敢悉锐西面。现已在济宁、徐州、宿迁等处东路布置粗定，而两支游击之师亦已办成，开岁即令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员察看，如可安插，俟办理竣事，移营前进。知关廑系，谨以奉告。

龄友山廉访家属禀件，业经奏奉恩谕，都中想早见钞报矣。复问台安。顺缴大柬。不备。

馆愚弟曾国藩顿首

————————————————————

(1)  许其光，字耀斗，一字懋昭，号涑文，广东番禺人。道光三十年榜眼，累官清河道。

965．复皮寀瀚十二月初九日

略告近状，托办代领封轴、敕书诸事。

筱舲尊兄大人阁下：

冬月二十日专差曾恒德带去银、信，旋接手书，知秋杪一函已经寄到。比维迓福承恩，宜春多祜，至为企颂。

此间近状平善。前月下旬捻踪窜至光、固一带，已檄游击之师相机剿办，惟军火粮药转运维艰。中州地势平衍，不通舟楫，雇备车辆，尚未齐集，以致师行未能迅速。河南之车雇妥，刘省三一军即可自周口进兵光、固；山东之车雇足，李幼泉一军即可自徐州拔赴河南。国藩亦拟于明年春初由济宁、兖、曹查看地势，并阅河防，再由归、陈进驻周家口调度一切。

前次托领敕书，知由范鹤生主政办妥。封诰轴，想蒙阁下已代领出。又，春间罗道麓森托办封轴，均祈交此次折差一并带转。

彭雪帅有寄鹤生兄一信，兹付差弁携交。外致各处信函炭敬，另开一单请为查照，于前次带京银两内分别转致。附呈菲仪，稍申馈岁之敬，即希察收。顺颂年祺，并候台安。不备。

966．复刘崑十二月初九日

迎年致贺，附告剿捻部署及曾国荃、吴汝纶近况。

韫斋老夫子大人阁下：

秋间接诵环章，敬承一切。倥偬于役，瞬届迎年。伏审履祉春长，庞祺川至。备椒觞之百福，盛德弥馨；迓芝之十华，新恩愈渥。詹言景矞，企颂靡涯。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西面。现在济宁、徐州、宿迁等处东路布置粗定，而两支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员查看，如可安插，俟办理竣事，移营前进。

九舍弟病症尚未全愈，不知假期满后，果能北上否？吴挚甫舍人过徐接晤，清癯若不胜衣，而古文已卓然可观，加以学力所诣，正未可量。其尊人育泉，已派在皖省忠义局中，每月薪资十六金，稍嫌薄劣耳。专肃奉复。附呈菲敬百金，聊佐春盘之需，即希莞存。顺颂岁禧，敬请台安。不备。晚生摹璧尊谦。

967．复贺寿慈十二月初九日

新岁即移师周口，调度剿捻。

云黼尊兄大人阁下：

王鼎丞大令来徐，接诵环章，猥叨瑑饰，感怍交并！敬惟台候绥亨，荣问嘉鬯。台垣望峻，兼考工治谳以敷猷；朵殿恩多，值献岁发春而锡福。詹言景矞，倾颂靡涯。

弟驻军彭城，诸称平顺。前此捻踪南窜，迭经我军击却，狂奔豫境，窥伺鄂边，楚师御诸徼外，鄂省可无风鹤之虞。敝处两支游击之兵亦已办成，新岁即令全数赴豫会剿。彼时弟亦移师周口，调度一切。未知果能靖此寇氛否？

鼎丞器识闳雅，已令随营练习。知念附告。敬颂年安。不备。晚生摹璧尊谦。

968．复董恂十二月初九日

两支游击之师比粗办成，开岁即令全数赴豫剿捻。

醖卿尊兄大人阁下：

前接惠书，稍稽肃复。倥偬于役，瞬届迎年。敬惟黼黻延釐，丝纶锡羡。春鸠秋扈，顺黄道以均民；南象西鞮，验青云而受史。詹言景矞，顷颂无穷。

弟驻军彭城，诸叨平顺。捻匪前逼徐境，迭经剿击，窜往河南。敝处两支游击之师比粗办成，开岁即令全数赴豫，与此贼纵横追逐。其徐、济、归德、周口、临淮之兵，仍旧镇驻不动，备御流匪。战守兼筹，虽不至全无把握，然不能遽求速效。材辁任重，只切悚惶。附布一二。敬请台安，祗颂岁祺。摹璧谦。不备。

969．复祁藻十二月初九日

俟湖团一案办理竣事，即移营周口，就近调度剿捻。

年晚生曾国藩顿首谨启宫太保中堂年大前辈钧座：

前奉赐书，猥以幼章同年蒙恩秩祀齿及敝疏，曷任悚仄！伏惟钧祺曼福，道履康愉。三寿作朋，晋国昌黄羊之绪；八元济美，虞廷重朱虎之才。詹企德晖，倾颂无量。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西面。现在济宁、徐州、宿迁等处东路布置粗定，而两支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员察看，如可安插，俟办理竣事，移营前进。知关尊廑，附布一二。敬请钧安，祗贺岁禧。伏希崇鉴。不宣。

970．致吴廷栋十二月初九日

俟湖团一案办理竣事，即移营周口，调度剿捻。

竹如仁兄大人阁下：

昨冬肃寄寸函，瞬已匝岁。倥偬于役，音敬久疏，至为歉仄。比维勋望崇隆，醇修益密，企颂曷已！

弟此次北征，初不知捻匪伎俩究竟何如，未敢轻视，故于临淮、徐州、济宁、周口、归德等处合设镇兵。又因东北则畿辅，为天下之根本；东南则江苏，为敝军之根本。故视东路略重，不敢悉锐西向。现在济宁、徐州、宿迁等处，东路布置粗定，而两支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员察看，如可安插，俟办理竣事，移营前进。知关廑系，谨以奉告。附呈菲仪百金，聊佐春盘之需，即希莞存。顺请台安，并颂年禧。不备。

971．复徐树铭十二月初九日

开岁即可令游击之师赴豫会剿。方小东已荐至刘铭传处。

寿蘅仁弟世大人阁下：

方小东带到手书，敬承一切。比惟勋望日隆，庞祺川至。听平安于竹报，福介南陔；迓宠命于芝纶，恩承北阙。引詹吉蔼，企祝无穷。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西向。现在济宁、徐州、宿迁等处东路布置粗定，而两支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员察看，如可安插，俟办理竣事，移营前进。

方小东已荐至刘省三军门处矣。专泐布复。附呈菲仪百金，聊佐春盘之需，即希莞存。顺问台安，并颂岁祺。不备。

972．致黄倬十二月初九日

俟湖团一案办理竣事，即移营周口，调度剿捻。

恕皆仁兄大人阁下：

闰五月间陈舫仙带去一函，知蒙台览。倥偬于役，瞬届迎年。敬惟祜履春长，庞祺川至。赞枢衡之庶务，峻望弥崇；迓芝之十华，新恩愈渥。詹言景矞，企颂靡涯。

弟此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西向。现在济宁、徐州、宿迁等处东路布置粗定，而两支游击之师亦已办成，开岁即全令赴豫会剿。国藩亦由兖、济、归、陈进驻周口，就近调度。惟因湖团一案与剿捻颇有关系，遵旨会筹妥办。节经派员察看，如可安插，俟办理竣事，移营前进。知关尊廑，谨以奉报。

附呈菲仪百金，聊佐春盘之需，伏希莞存。敬请台安年祺。诸惟心鉴，不备。

973．加徐树铭片十二月十一日

托觅紫毫。

再，文辅卿过徐，具述阁下手不释卷，挥翰靡辍。鄙人以目视昏花，久不能作小字。至于联幅应酬，尚不能免。羊毫写生纸，殊以为苦。紫豪之管小而极肥者，当便于作条幅，能觅一二见惠为感。寿衡世仁弟大人左右。

974．加黄倬片十二月十一日

述老态，求匡救。

再，文辅卿出京来徐，具述台从勤于趋公，玉躬康胜，片刻鲜暇。弟精力迥不如前。齿虽仅脱其二，而动摇者大半。目用极老之镜，尚不能视细字。兵事未阑，头绪繁多。一波未平，一波复起。久膺艰巨，终虞偾事。夙叨知好，尚希匡救。恕皆仁兄大人左右。

975．致周寿昌十二月十一日

祝颂新岁，略告军情。附陈老态，并索新著。

荇农尊兄大人阁下：

昨冬泐寄寸函，瞬已匝岁。倥偬于役，音敬久疏。比维履祉春长，庞祺川至。备椒觞之百福，令德弥馨；迓芝之十华，新恩愈渥。詹言景矞，倾颂靡涯。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西向。现在东路布置粗定，两支游兵亦已办成，开岁即令全数赴豫会剿。国藩亦由兖、济、归、陈进驻周口，就近调度。知关雅廑，附报一二。并具菲仪一函，聊将馈岁之意，伏希莞存。敬问台安，顺颂年祺。不备。

再，国藩近来体气，与十一年冬间相见时略同，而精力迥殊。说话至二十句，舌即蹇滞；阅文至三十余件，目即须少闭。饱历忧虞，早衰亦固其理。闻阁下好学不倦，绝无老态，不知近添纂著几许？便中乞示一二。再问杏农仁兄大人台安。

976．加皮寀瀚片十二月十二日

尚剩炭资，请与黄锡彤择新当京官应送者，酌量补送一二。

再，寄存尊处之炭资，计百金者四份、四十金者一份，三十金者四份、二十金者三十份。其后接到晓岱兄寄来同乡住址单，则去年曾送者，已有六位出京，而新当京官者，又有二十余位，愧不能一一遍致。其二十金者尚剩六份，请阁下与晓岱兄择其应送者，酌量补送一二，单中均已详开。伏乞鉴照。筱舲尊兄大人年禧。

977．加黄锡彤片十二月十二日

侯上加“毅勇”二字，接廷寄后未接部文，祈示应否谢恩。前曾挪用长郡会馆公费百金，请查帐归偿。

弟于春间接奉廷寄，于侯上加“毅勇”二字。嗣后洎未接到部文，折奏写衔至今未加此字，不知究应谢恩否？九舍弟与鲍春霆、萧孚泗亦曾加二字否？便中尚祈查示。

弟欲买书数种、笔数色，敬求代为购买。

道光末年黄恕翁管长郡会馆时，弟曾挪用公费百金，咸丰十年曾寄银于周子佩处，请其归款。请阁下一查帐目，已归楚否？如尚未销帐，或从炭资余项归偿，或另行寄还，均求详示。

弟精力日颓，每思经手未了之件极多，辄用焦虑。幸湘勇撤去十之七八，现存不及三万人，少释重负耳。再问晓岱尊兄馆丈岁禧。

978．加吴廷栋片十二月十二日

告老态，问近状，求贤才。

再，本年三月之事，外间纷纷非议艮相，并及阁下。比拟作书询问，而大波旋即平复。

弟自交卸督、盐二篆，公事省去三分之二，本可勉力支撑。无如老态日增，说话十余句舌即蹇滞；作字数十，目即昏涩，须停笔少闭乃可续之。久膺艰巨，终必偾事。

阁下精神矍铄，闻与十年以前气象略同，自是静中具有工夫。唯近复调刑部，较之司农尤为繁剧，究之目光，不以多阅文牍为苦否？兰泉久无来信，有传其业已作古者，京中有确耗否？都门后进中有讲求学识、卓然自立者，可否示及一二？再颂竹如仁兄大人岁祺。

979．加刘崑片十二月十二日

告交卸督、盐二篆后感受。

再，国藩自交卸督、盐二篆后，公事减去大半，本可勉力支撑。无如老态日增，说话十余句，舌即蹇滞；目光昏涩，不耐多视。久膺艰巨，终必偾事。惟湘勇已撤去十之七八，尚未滋事。夙关垂廑，堪以告慰。再问韫斋老夫子大人岁禧。

980．复李鸿章十二月十四日

水师口粮暂定为三两，官俸比陆营略加三分之一。轮船不可不赶紧试造，且当与枪炮兼营并举。

少泉宫保世仁弟大人阁下：

顷接大咨，将水师营制事宜签出各条，极为精审，即当一一更正。惟口粮一节，三两微嫌其多，但原议二两，部中亦不免驳饬。而此案接奉部复后，吾辈终不免续有申陈，不如即照尊指宽留地步。惟兵丁既远胜于马粮，则自总兵以至千、把之廉俸，亦似宜优于陆军。雪琴原议比陆营之官加一倍，似不能如此立言。鄙意酌加三分之一，可否？务望星速示复，二十四五日必须出奏。

枪炮固属目前急需之物，而轮船亦不可不赶紧试造。造成此物，则显以定中国之人心，即隐以折彼族之异谋。敝处试造三年，刻楮不成，有同儿戏。亦当效愚公移山，勉卒此功。金陵军械所即请阁下裁撤，归并上海之铁厂。枪炮与轮舟二者兼营并举，似须派司道大员总理其事。雨生可以遥领否？吴子登可专管否？应敏斋能统辖众委员否？

仲仙毅然告病，专为拙疏否？抑因尊疏及藩运之详乎？诸希心照。顺问台安。

981．复薛书常十二月十四日

俟湖团一案办理竣事，即移营周口，就近调度剿捻。

世香年兄阁下：

接开封府递到惠书并另件，具悉一切。借谂台旆已于二十三日出省，比想安抵珂乡，兴居百适，至以为慰。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本；东南则江苏，为敝军之根本。故视东路略重，不敢悉锐西向。现在东路布置粗定，省三、幼泉两支游击之师亦已办成，开岁即令全数赴豫会剿。国藩亦由济、兖、归、陈进驻周口，就近调度。因湖团一案与剿捻颇有关系，遵旨会筹妥办。节经派员察看，如山东本籍郓城、巨野等县尚可安插，俟办理竣事，再行移营前进。

刘松岩中丞奉旨慰留，苏松漕务当可料理妥善，大苏民困。知关廑念，附以奉报。复问礼安。顺缴大柬。不备。

982．复乔松年十二月十五日

已批令刘铭传相机游击，自定进止。嘱查处徐、史两营攻破高圩案及办理刘、康两军保奖事。

鹤翁尊兄年大人阁下：

二十九日泐复寸函，续接二十九、初三惠书两件。敬悉台旆安抵寿春，起居多福，至以为慰。

贼窜固始，经黄镇小胜后，闻该逆于二十七日复回攻阳关，不知近日情形又复何如。刘省三因车辆未齐，尚在周口。渠素以纪律自诩，不欲与豫军并萃一路，已批令相机游击，自行酌定进止，此间不为遥制。并咨明吴中丞令马德昭另由一路驻扎进剿。

徐、史两营攻破高圩一案，豫中来咨指为妄杀。前月二十九敝处已咨请尊处派员确查，径复河南，本月初一又于英司禀中批明矣。来示属弟派员查办，如系奉旨□查，自是义不容辞。若出自尊意，弟虽秉公核断，河南犹疑其袒皖而抑豫，殊未敢与闻也。

八月间刘、康两军攻拔张寨及瓦店获胜一案，奉旨准其保奖，刘省三尚未开保到来。渠平素于此等小胜之案，殊不以保奖为意，故尔迟迟。若竟不开送，弟亦不复深求，即请尊处专案另保。

贺丞矞若如蒙径补同知，尤足以资鼓励。静候卓裁。复请台安。不备。

983．复彭玉麟十二月十六日

炮台终以不筑为是。身后长江水师终必大坏。捻窜河南。拟新正移师周家口调度，并令幼泉一军赴豫会剿。

雪琴宫保仁弟大人阁下：

接初八日手书并咨牍，阅悉一切。

长江水师章程内，尊拟添设炮台一条，思深虑远。鄙人亦尝筹及再四。水师不宜登岸，断不能兼顾陆路炮台。若洋人以小船入江，我军舢板即足御之；若以轮船来，虽有炮台，彼亦不畏。广东所筑百余炮台，终皆无用，仍以不筑为是。千、把各与书识一条，事属可行。副、参、游出缺全归长江提督遴补一条，恐不可行。吾与贤弟二人身后，长江水师终必大坏。目下吸食洋烟者业已不少，将来哨官中必系湖北、三江人多，未必胜于闽、粤之人。三分归部，似难再减。京口、湖口等营拟将原兵裁出考缺会阅一条，俟再酌定。兹将少荃签出各条钞咨冰案。此件本月二十四、五定即出奏，足纾尊廑。

贵族谱序，义不容辞，上年为厚庵谱序，系孙琴西拟稿，删润用之。此次方存之来敝处，当嘱其代拟一稿，鄙人再为之删润，书就奉寄。

此间近状平善。捻匪悉数窜扰河南，开岁即令幼泉一军赴豫会剿。国藩亦拟于正月间由济宁、兖、曹察看地势河防，再由归、陈以达周口，驻扎老营。惟东民之在湖团者，与沛民争斗不休，后患无穷。奏奉谕旨会筹妥办，节经派员查看。如该团民原籍尚可安插，则须俟资遣事宜办竣后方能启程。移师之期或又稍缓，亦未可定。

闻贵恙小愈，夜梦不宁，总宜节啬思虑，养欢喜神，毋自太苦。至以为嘱。

正二月间断不可枉驾来营，俟周家口扎营已定，再行函商会面之法。复问台安，并贺岁祺。

984．加彭玉麟片十二月十七日

嘱将内外江淮扬各营联络一气。

再，顷闻成武臣一军在于黄州叛变，直上汉口，并云江中有炮船与之相通。务请阁下将内外江淮扬各营联络一气，免致为陆军叛卒沟通为要。雪琴宫保仁弟台安。

985．与丁日昌十二月十七日

俟湖团一案办理竣事，即移营周口，就近调度剿捻。张德坚熟悉盐务，请派一差。

雨生尊兄大人阁下：

初二日寄去复函，计达台览。比维釐延冬序，福介春觵，欣颂无已。

闻阁下阅勘瓜栈，以江岸新堤时虞漏水，拟于北水关外旧河影另开五百余丈，撇去险工。不知已议妥否？

此间近状平善。贼扰光、固一带，刘省三由周口酌度进兵，以无车马之故，尚未起程。李幼泉开岁拔赴河南。国藩亦由济、兖、归、陈进驻周口，就近调度。因湖团一案与剿捻颇有关系，遵旨会筹妥办。节经派员察看，如该团民本籍郓、巨等县尚可安插，俟办理竣事，再行移营前进。

张令德坚字石朋者，从前在敝营当差有年。嗣赴湖北候补知县，缘事被劾落职，游幕山西繁畤。昨岁信来，条陈鹾务，甚有卓识。今年冬月自晋来徐，将奉母南归维扬。敝处事少人浮，难于位置。渠于盐务尚为熟悉，笔下亦好，令其进谒台端，请派一差，月得三四十金即可自存。因系十年前相从之员，故眷眷也。顺颂年禧。诸惟心鉴，不备。

986．复李瀚章十二月十七日

议论诸军遣撤之事，顺告刘铭传、李幼泉所部之安排及湖团一案处置计划。

筱泉年兄大公祖阁下：

接冬月二十四日手书，并以岁节相庆。鸿钧普转，彼此同之。吾湘仰叨樾荫，瑞雪应时，合属宁谧，戍卒归农，亦均安静，至以为慰。

黔中积匪本非旦暮所能荡平。自凉雪捷后，又毁山洞苗巢，稍戢西路之氛，亦足以固吾圉东防。撤去数营，固为节省饷需，而去怯留强，去巧留朴，则万二千当亦足敷防守。

汪逆死灰复燃，粤军本不甚得力，江、闽诸军亦同强弩之末。少荃商留春霆在江支撑，官相亦以鄂中饷绌，难供鲍军。国藩不敢坚执己见，业经奏明，暂不调鲍剿捻矣。

吉左一军遣撤完毕，欠饷全清，甚好！甚好！

南云一军接尊处批牍后，即于冬月二十五日自南安拔赴吉安。俟江、湘两局饷到，先尽银数撤五六营，其余之营自带赴湘潭候饷。此南云来禀所言，不知岘帅果复坚留之否？鄙意总以全撤为是，或隔数月再行招集，又有一番新锐之气。

徽防遣撤以后，王峰臣移防芜湖，分扎宁国、湾沚。万一有警，东坝尚有大支劲兵，少荃自必妥筹调度。

此间军事，捻踪全萃河南，刘省三因车辆未齐，尚在周口。渠不欲与豫军并行一路，已批令相机游击，自定进止，不为遥制。幼泉虽未多历行阵，而器识深稳，能胜万人之任，正月间即令拔赴河南。国藩亦拟由济宁、兖、曹察看地势河防，再由归、陈进驻周家口。因东民之在湖团者，与沛民积不相能，争斗不休，必应早为之所，以弭后患。奏准会筹妥办。节经派员查看，该团民原籍如尚可安插，则俟资遣事竣，仍能移营赴豫。知念附报。复问台安，顺颂岁祺。不备。

987．复李鹤章十二月十七日

邀约来营助理，嘱视身体强弱自定进止。

季泉世仁弟阁下：

接到惠书，猥以饯岁相庆。就审贵恙尚未痊愈，不知近日兴居何如？至为系念。

前此捻众南趋，注意东路，国藩尚宜驻军徐州，故请阁下挈眷来徐。厥后贼踪全窜河南，去徐州日远，东路亦已布置粗定，拟于开年令幼泉一军赴豫会剿。鄙人亦拟于正月由济、兖、归、陈以达周口，驻扎老营，就近调度。

因湖团一案奏准筹办，节经派员查看。该团民原籍如可安插，则俟资遣事竣，方能起程。届时清恙想渐安痊，天气亦遂和暖，或可移旆来营相助为理。至盼至嘱！视玉体之强弱以为进止，阁下自为斟酌可也。复问台安，顺颂岁祺。

988．复吴坤修十二月十七日

拟开春移驻周口，并让李幼泉出一头地。皖垣紧要，嘱坐镇其间以安民心而释隐虑。

竹庄仁弟大人阁下：

接初八日环章，并以饯岁相庆。借审履任以来，清厘积牍，商办报销，劳勚可念。乃以鄙人于役，廑系再三，情真语挚，感喟曷已！

国藩卸督篆后，专管兵符，一意办贼。在外间视之，颇觉辛苦，在鄙人视之，则反觉轻松。若谓日处与贼逼近之地，愈以忧危而耗损心血，则虽处金陵衙斋，而忧危亦未少减。既不能退休，则专管兵事，不管地方，犹为择善而处。开春移驻周口，挈幼泉一军万人与刘省三之军会剿捻贼，或竟能稍挫寇锋，渐有了期，亦未可知。湘勇久同强弩之末，淮勇尚在发硎之际。其将领皆与幼泉声气联络，呼应较灵。故令其驰驱中原，助我暮年难竟之功，分公等积岁相从之劳，不妨让渠出一头地也。

阁下血性过人，夙所深知。惟皖垣紧要，必赖知兵之大员坐镇其间，显以安皖民之心，即隐以释鄙人之虑。

顷又接到来函，知武臣湘军叛变，乱端迭生。一波未平，一波复起，政恐滨江州郡亦不能长为乐土，全赖君辈竭力维持耳。伏希鉴照。复问台安，顺颂岁祺。

989．复李鸿裔十二月十八日

略告近状，详述虚实、譬喻、异诂之学。

眉生仁弟阁下：

接初三日手书，借审台候绥愉，醇脩日密，公余读书，日有常课，欣慰无已。

粮台及银钱所各札件，前已印发，计当递到。

江浦陆运，其费若较水脚不甚悬绝，临淮之饷自可改由陆路。然如本年夏雨秋涨，旱道处处隔水，二把手车恐亦难行，且有劫夺之患。明年到刘寿卿移驻徐州，则临淮之需饷无多，局势又变矣。

此间近状平善。捻匪悉数西扰，去徐州日远，自应移驻周口，就近调度。豫省艰于觅食，贼断不久恋于西而忘情于齐、苏膏腴之区，其志终欲东耳。

自子密南归，伯常下世，幕中气象远不如在安庆时之团聚。鄙人精力亦已远不如昔。

承询虚实、譬喻、异诂等门，嘱以破格相告，若鄙人有所秘惜也者。仆虽无状，亦敢何稍怀吝心？特以年近六十，学问之事一无所成，未言而先自愧赧。昔在京师读王怀祖、段茂堂诸书，亦尝研究古文家用字之法。来函所询三门：

虚实者，实字而虚用，虚字而实用也。

何以谓之实字虚用？如“春风风人，夏雨雨人”，上“风”、“雨”，实字也，下“风”、“雨”，则当作“养”字解，是虚用矣。“解衣衣我，推食食我”，上“衣”、“食”，实字也，下“衣”、“食”则当作“惠”字解，是虚用矣。“春朝朝日，秋夕夕月”，上“朝”、“夕”，实字也，下“朝”、“夕”，则当作“祭”字解，是虚用矣。“入其门无人门焉者，入其闺无人闺焉者”，上“门”、“闺”，实字也，下“门”、“闺”，则当作“守”字解，是虚用矣。后人或以实者作本音读，虚者破作他音读，若风读如讽，雨读如吁，衣读如裔，食读如嗣之类，古人曾无是也。

何以谓之虚字实用？如步，行也，虚字也。然《管子》之“六尺为步”，韩文之“步有新船”，《舆地》之“瓜步邀笛步”，《诗经》之“国步”“天步”则实用矣。薄，迫也，虚字也。然因其丛密而林，曰“林薄”，因其不厚而帘，曰“帷薄”，以及《尔雅》之“屋上薄”，《庄子》之“高门悬薄”，则实用矣。覆，败也。虚字也。然《左传》设伏以败人之兵，其伏兵即名曰“覆”，如“郑突为三覆以待之”，“韩穿帅七覆于敖前”，是虚字而实用矣。从，顺也，虚字也。然《左传》于位次有定者，其次序即名曰“从”。如“荀伯不设从”、“竖牛乱大从”，是虚字而实用矣。然此犹就虚字之本义而引伸之也。亦有与本义全不相涉而借此字以名彼物也。如收，敛也，虚字也。而车之名曰“收贤长也”，虚字也。而车毂之大穿名曰“贤畏惧也”，虚字也。而弓之渊名曰“畏峻高也”，虚字也。而弓之拄弦处名曰“峻”。此又器物命名虚字实用之别为一类也。

至用字有譬喻之法，后世须数句而喻意始明，古人只一字而喻意已明。如骏，良马也，因其良而美之。故《尔雅》“骏”训为“大马行必疾”，故“骏”又训为“速”。《商颂》之“下国骏厖”、《周颂》之“骏发尔私”，是取“大”之义为喻也；《武成》之“侯卫骏奔”、《管子》之“弟子骏作”，是取“速”之义为喻也。“膍，牛百叶也”，或作“肶”，或作“ ”，音义并同。牛百叶重叠而体厚，故《尔雅》、《毛传》皆训为“厚”；《节南山》之“天子是 ”、《采菽》之“福禄膍之”，是取“厚”之义为喻也。宿，夜止也。止则有留义，又有久义。子路之“无宿诺”、孟子之“不宿怨”，是取“留”之义为喻也；《史记》之“宿将”“宿儒”，是取“久”之义为喻也。渴，欲饮也。欲之则有切望之义，又有急就之之义。郑笺《云汉诗》曰“渴雨之甚”、石苞《檄吴书》曰“渴赏之士”，是取切望之义为喻也；《公羊传》曰“渴葬”，是取急就之义为喻也。

至于异诂云者，则无论何书，处处有之。大抵人所共知则为常语，人所罕闻则为异诂。昔郭景纯注《尔雅》、近世王伯申著《经传释词》，于众所易晓者，皆指为常语而不甚置论，惟难晓者则深究而详办〔辨〕之。如“淫”训为“淫乱”，此常语，人所共知也。然如《诗》之“既有淫威”，则“淫”训为“大”；《左传》之“淫刑以逞”，则“淫”训为“滥”；《书》之“淫舍梏牛马”，《左》之“淫刍荛者”，则“淫”当训为“纵”；《庄子》之“淫文章”、“淫于性”，则“淫”字又当训为“赘”。皆异诂也。党训乡党，此常语，人所共知也。然《说文》云“党，不鲜也”，党字从黑，则色不鲜，乃是本义。《方言》又云“党，智也”，郭注以为“解寤之貌”；《乡射礼》云“侯党”，郑注以为“党，旁也”；《左传》“何党之乎”，杜注以为“党，所也”。皆异诂也。展，训为舒展，此常语也。即《说文》训“展”为“转”，《尔雅》训“展”为“诚”，亦常语，人所共知之也。然《仪礼》“有司展群币”，则“展”训为“陈”；《周礼》“展其功绪”，则“展”训为“录”；《旅獒》“时庸展亲”，则“展”当训为“存省”；《周礼》之“展牺牲”、“展钟”、“展乐”、“展器”，则“展”又当训为“察验”，皆异诂也。

国藩讲求故训分立三门之微意也。古人用字不主故常，初无定例，要之各有精意运乎其间。且如高平曰“阜”，大道曰“路”，土之高者曰“冢”、曰“坟”，皆实字也。然以其有高广之意，故《尔雅》、《毛传》于此四字均训为大，“四牡孔阜”、“尔殽既阜”、“火烈具阜”、“阜成兆民”，其用“阜”字，俱有盛大之意。长子曰“冢” ⁽¹⁾ 、曰“路门寝”、曰“路寝车”、曰“路车马”、曰“路马”，其用“路”字，俱有正大之意。长子曰“冢子”、长妇曰“冢妇”、天官曰“冢宰”、友邦曰“冢君”，其用“冢”字，俱有重大之意。《小雅》之“牂羊坟首”、《司烜》之“共坟烛”，其用“坟”字，俱有肥大之意；至三坟五典，则高大矣。凡此等类，谓之实字虚用也可，谓之譬喻也可，即谓之异诂也亦可。

阁下现读《通鉴》，司马公本精于小学，胡身之亦博极群书，即就《通鉴》异诂之字偶亦抄记，或他人视为常语而己心以为异，则且抄之；或明日视为常语而今日以为异，亦姑抄之。久之，多识雅训，不特譬喻、虚实二门可通，即其他各门亦可触类而贯澈矣。聊述鄙见以答盛意，诸惟心鉴。复问台安。

国藩顿首

————————————————————

(1)  “长子曰‘冢’”四字疑衍。

990．加李瀚章片十二月十九日

鄂中军情又形吃紧。唯望淮军爱惜声名，将来不滋事变。

　　再，近接官相函咨，成武臣一军正在闹饷晋省，而捻匪适于是时深入腹地，一支至黄冈，一支至黄陂。又接各处禀，成军勾捻入鄂，并有与炮船勾通之说，而南阳一股亦已扰及樊城。是鄂中情形吃紧，几与十一年春间风波相等。恐廷旨饬敝处拨兵援鄂，则省三与幼泉必有一军西入楚疆。而移驻周家口之议，局势恐当小变。

目下湘勇仅刘寿卿一支尚属可用，此外全系淮勇。鄙人兢兢业业，但求淮军讲求纪律，爱惜声名，将来不滋事变，大不蹈霆、成之覆辙，小不似徽、休之哗闹，是贤昆仲桑梓之光，亦即鄙人之福也。

昨树字营在丰县颇为骚扰，心窃虑之，并闻。再颂筱泉仁弟大公祖新禧。

991．复刘铭传十二月二十二日

坚嘱不可轻敌，仍请驰赴光、固。

省三仁弟阁下：

接到手书及密件，精细详慎，持论平允，至为佩慰。

赖、牛等股较之张总愚尤为凶悍。近因成大吉所部勇丁叛变，勾引赖、牛入鄂，已至黄陂、孝感一带，黄冈、团风、麻城一片贼氛。赖逆本系粤匪余党，狡谲异常，其众颇能持矛与人鏖战。成部在湘军资格颇深，队伍亦整，虽叛变之后大半逃散，然必有娴于战守者甘心从逆，溷入捻匪之中，联为一气。闻任、牛裹胁日众，掳马日多，加之以赖党成部，三者凑合，实为劲敌，不可轻视。

阁下欲先剿张总愚一股，张逆现由新野窜至樊城，去周家口七八百里，往返实属不易。而东路过于空虚，豫之东南，皖之西北，均属可虑。鄙意光、固一路亟应临以重兵，仍请贵军驰赴光、固。该逆若不得逞于鄂，由汉、黄回窜豫境，可从光、固进兵，拦头迎击。若该逆斜窜皖之英、六、宿、太，亦可跟踪追剿。若果各贼并萃鄂境，廷旨饬令淮军援鄂，由固始赴楚，亦尚近便，届时续有公牍奉达。

古称常胜之家，难与料敌。贵军亦屡胜之余，务望戒饬将领随处小心，以迪临事而惧之义。至嘱！至嘱！随时函报为盼。复问台安。

曾国藩顿首

992．致蒋益澧十二月二十三日

游击之师比已办成，拟开岁入豫会剿。鄂事日棘，已檄刘军进兵援鄂。许敏品学俱优，祈委署稍优之缺。

芗泉尊兄大人阁下：

八月二十五泐寄寸函，亮达台览。倥偬于役，瞬届迎年。敬谂祜集薇垣，釐延椒序。虎林遍德，春回三径之风；螭陛承恩，光捧九霄之日。詹言吉采，企颂良殷。

国藩驻军彭城，倏更岁籥。捻匪于秋杪冬初由山东南趋，经徐、济诸军迭次击挫，遁往河南，又为周口、归德两军所败，徘徊豫境，窥伺鄂边。〈敝〉处两支游击之师比已办成，正拟开岁入豫会剿，而鄂中成武臣部勇叛变，勾捻入楚，黄、孝、冈、麻一片贼氛。其南阳一股，亦窜扰襄、樊，鄂事日棘。此间已檄刘军由光、固进兵援鄂，不知赶得及否？

许述卿广文敏身系国藩乡试座师吉齐先生之世兄，品学俱优，在敝营襄事数年，保选教职，兹请咨回浙候补，两袖清风。能早得委署稍优之缺，庶几阑干苜蓿，可给盘飧。幸隶仁帡，祈加剪拂，至以为祷！诸惟心鉴。敬问台安，顺颂新禧。

993．复官文十二月二十三日

已闻鄂中警信，正在筹度派援。鲍超未便调令剿捻，业已复奏咨达。

秀翁宫太保爵中堂大公祖阁下：

前奉环章，言鲍军之事。顷间接准尊函大咨，成大吉一军叛变，赖、牛等捻乘隙窜扰黄、孝一带，汉口吃紧。张逆溢入襄阳上游，无可调之兵，望援甚切。

弟未奉尊处函咨之先，已闻鄂中警信，正在筹度派援。除咨请彭雪帅速拨水师添防巴河、田镇、武穴等处外，敝处两支游击之师，李昭庆一军现在徐州，距鄂甚远，鞭长莫及，刘铭传一军现在周口，距鄂略近，前经檄令进驻光、固，因车辆未齐，尚未起程。兹已飞催该军速日拔光、固、麻、罗一带，进至黄州援剿。俟有起程日期，另行咨报。

湘军向来日行数十里，淮勇亦照此例。其军火辎重多而且笨，向来行走迟钝甚于湘军，此次幸买有骆驼，雇有大车小车，较平日当可迅速。

春霆好收降卒，喜用多兵，诚如尊论，未便调令剿捻。国藩已于十一月二十七复奏，业经抄稿咨达冰案。渠在广东亦万不能遽回耳。诸惟鉴照。敬请台安。不备。

994．加蒋益澧片十二月二十四日

嘱多留兵勇，以防不虞。

再，许述卿在此缕述阁下惠政，农工商贾无不讴颂，不独群士感慕也，且恐将擢升他省，意欲设法攀留。惟询及阁下现在带兵若干，渠不知其详。闻粤中贼尚猖獗，而捻逆日裹日众，又添鄂境之叛卒游勇，将成燎原之势。皖、浙仍难安枕，贵部似多留为妙。再问芗泉仁弟台安。

995．复丁日昌十二月二十五日

北盐南运，自应坚持初论。鄂中成武臣一军叛变，勾引任、赖等捻扰及鄂境，已檄刘军援剿。

雨生尊兄大人阁下：

初二日递去复函，十六张令德坚带去一信，续接藻缄，猥以岁节相庆。使至又展惠书，并以粤橙见贻，谢谢！比维迓福承恩，宜春多祜。不吴不敖，征胡考之庥；而炽而臧，歌鲁侯之喜。引詹吉矞，欣颂靡涯。

闻整顿场垣渐有端绪，瓜栈过盐引数日多，新桥添筑外坝并浚城北旧河，均臻周妥。北盐南运，利少害多，自应坚持初论，力排众议。

何铣既为言路纠参，即使不深求往事，此人终不可复用，想李宫保自有权衡也。

国藩驻军彭城，倏更岁籥。本拟开春移营周口，比闻鄂中成武臣一军叛变，勾引赖、任等捻扰及黄陂、孝感一带，黄冈、麻城一片贼氛，二汉吃紧。张逆亦由新野窜至襄、樊，各贼殆将并萃鄂境。已檄刘军进驻光、固，入鄂援剿，机局似又有变更矣。附布一二。复候台安，顺颂新禧。并璧谦版。不备。

人名索引

二　画

丁　峻

丁太阳

丁日昌（雨生　禹生）

丁仲文

丁寿昌

丁良骏

丁取忠（果臣）

丁松亭

丁泗滨

丁秩臣

三　画

万　良（心泉）

万　泰

万化林

万启琛（篪轩）

弓筱乡

马自明

马贵与

马恩溥（雨农）

马新贻（穀山）

马德昭

马融和

四　画

王　吉

王　钟

王大经（晓莲）

王才秀

王子坚

王子敷

王子藩

王开胜

王开琳

王少岩

王仁舆

王文瑞（钤峰）

王正谊（筱泉　小泉）

王仕益

王必达（霞轩）

王成谦（伯贞　伯尊）

王庆奎

王兴韹

王守策

王茂荫（子怀　子槐）

王凯泰（补帆）

王治覃

王品高

王荫堂（芾南）

王钧泽（少庚）

王冠珪

王家璧（孝凤）

王恩培

王峰臣

王培桢

王清泉

王葆生（初田）

王瑞征

王福顺

王德榜

王霍生

尤世谟

戈　登

戈　鉴

牛　洪

毛鸿宾（寄云）

卞以润

文　玉

文　辉（右石）

文占魁

文辅卿

方存之

方俊颐（子箴　梦园）

方鼎锐（子颍）

方濬益

尹沛清

尹承纶

尹耕云（杏农）

尹湜轩

巴夏礼

邓　瑶（伯昭　筱耘）

邓传密（守之）

五　画

甘清如

左宗棠（季高）

厉云官（伯符）

石清吉

龙有升

龙耀臣

平步清（景孙）

叶水心

叶云岩

卢朝安

田治庭

史兴邦

史伟堂

史念祖

史致谔（士良）

史绳之

白寄生

冯　标

冯子材（萃亭）

冯志沂（鲁川）

冯卓怀（树堂）

冯桂芬（景亭）

冯竣光（竹渔）

冯誉骥（展云）

皮寀瀚（筱舲）

六　画

邢晓庄

达伯里

成大吉（武臣）

成发翔

成鸿纲

毕金科

托伦布

吕鹤缘

朱　兰（久香）

朱　蓂（尧阶）

朱山泉

朱凤台

朱孔扬（仲我）

朱玉圃

朱名璪

朱应元（慎庵　慎安）

朱守谟

朱贤来

朱南桂（芳圃）

朱星鉴

朱洪章（焕文）

朱富春

朱景垣

朱锡圭

朱耀奎

乔松年（鹤侪）

乔瀛槎

任　柱（化邦）

伍华翰

向师棣（伯常）

全　庆

兆　琛（宝岩）

多隆阿（礼堂）

色子良

色尔固善

刘　典（克庵）

刘　怿

刘　庠（慈民）

刘　崑（韫斋）

刘　蓉（孟容　霞仙）

刘　藻

刘于浔（养素）

刘大庆

刘长佑（印渠　荫渠）

刘长清

刘方蕙

刘世玉

刘兰馨

刘成忠（子恕）

刘光裕

刘先文

刘传愈

刘兆彭

刘齐衔（冰如）

刘连捷（南云）

刘廷幹

刘伯山

刘彤阶

刘松山（寿卿）

刘坤一（岘庄）

刘竺汀

刘秉珩

刘秉璋（仲良）

刘岳昭（荩臣）

刘郇膏（松岩　松崖）

刘孟瞻

刘峙衡

刘盛瑺

刘盛藻

刘铭传（省三）

刘添幅

刘维桢

刘策先

刘腾鸿

刘德谦

刘镜清

齐承彦

江长贵（良臣）

江汝舟

江必胜

江幼陶

江国华

江忠源（岷樵）

江忠濬（达川）

汤寿铭

祁幼章

祁藻（叔颖）

讷穆锦

许　敏（述卿）

许乃钊（信臣）

许云发（荣发）

许长怡

许其光（耀斗　涑文）

许振袆（仙屏）

许道身（缘仲）

许鼎臣

许瑶光（雪门）

孙长绂（小山　筱山）

孙衣言（琴西）

孙如瑾（松坪）

孙育均

孙家鼐（燮臣）

孙铭恩

孙葆元（莲塘）

孙蒋鸣（蕖田）

七　画

苏廷魁（根堂　赓堂）

杜文秀

杜文澜

杜小舫

杜筠巢

杨　岘（见山）

杨　忠

杨　翰（海琴）

杨　镗

杨飞熊

杨子厚

杨长贵

杨永芳

杨吉人

杨应山

杨沂孙（咏春）

杨仲乾

杨名声

杨昌濬（石泉）

杨岳斌（厚庵）

杨锃

杨能格（简侯　季度）

杨朝林

杨襄云

李　榕（申夫）

李士棻（芋仙）

李与吾

李子真

李元度（次青）

李午山

李长安

李文森（树皆　恕皆）

李世贤

李世忠（松崖）

李石吾

李成谋

李臣典

李先义

李如篦（竹吾）

李寿蓉（篁仙）

李克轩

李杏邨

李秀成

李雨人

李明墀（玉阶）

李宗潮

李宗羲（雨亭）

李春生

李昭庆（幼荃　幼泉）

李勉林

李恒清

李恢吾

李炳涛

李济清

李载珪

李辅堂

李铭皖（薇生）

李萃华

李鸿章（少荃　少泉）

李鸿裔（眉生）

李续宜（希庵）

李续宽（北冈）

李联琇（小湖）

李朝斌（质堂）

李善兰（壬叔）

李道生（晴川）

李魁第

李镇安

李鹤年（子和）

李鹤章（季荃　季泉）

李瀚章（筱泉　小泉）

吴　棠（仲仙　仲宣）

吴子让

吴文杜（若州）

吴世熊（紫湄）

吴廷栋（竹如）

吴汝纶（挚甫）

吴安谷

吴坤修（竹庄）

吴昌寿（少村）

吴质庵

吴信中（蔼人）

吴炳崑（贞阶）

吴嘉勋（子猷）

吴嘉宾（子序）

吴嘉淦（清如）

吴嘉善（子登）

吴碧珊

吴增逵（棣斋）

吴毓芬

何　铣

何　源（敬之）

何　璟（小宋）

何子文

何玉贵

何廷谦（地山）

何绍京（子愚）

何绍基（子贞　蝯叟）

何绍朝

何春贵

何桂珍

邹　笥

邹玉堂

邹振杰（云陔）

应宝时（敏斋）

汪士铎（梅村）

汪文铸

汪尧辰

汪承元（慕杜）

汪致轩

汪海洋

汪晴溪

沈怡园

沈笠湖

沙翊清（鉴堂）

沈葆桢（幼丹）

沈锡庆（鹭卿）

宋国永（长庆）

宋雪帆

启香圃

张　沄（竹汀）

张　铮

张　曜

张之汉（仙舫）

张之万（子青）

张云吉

张凤翥（炼渠）

张世雄（叔平）

张岂堂

张光泰

张应翔

张观钧

张运兰（凯章）

张雨珊

张国英

张国梁

张凯臣

张凯嵩（月卿）

张秉钧

张学醇

张宗禹（总愚 ⁽¹⁾ ）

张诗日

张绍英

张树声（振轩）

张香涛

张亮基（石卿）

张贯忠

张海柯

张培仁（紫莲）

张遇春

张得胜

张彭年

张景春

张景煌

张裕钊（廉卿）

张锡嵘（敬堂）

张锦堂

张德坚（石朋）

陆顺德

陆增祥（星农）

陆建瀛（立夫）

陈　元

陈　艾（虎臣）

陈　英

陈　湜（舫仙）

陈　鼐（作梅）

陈士杰（俊臣）

陈飞熊

陈方坦（小浦　筱浦）

陈自明

陈廷经（小舫　筱舫）

陈庆溥（心泉　惺泉）

陈忠朴

陈国瑞（庆云）

陈鸣志（展堂）

陈炳文

陈培之

陈祖襄

陈硕甫

陈得才

陈象沛（吉农）

陈鸿翊（仲鸾）

陈源豫（季牧）

陈毓芝

邵亨豫（汴生）

邵顺年（子龄）

邵顺国（子进）

邵璞山

邵懿辰（位西）

八　画

英　翰（西林）

范云吉

范伯崇

林文察

林竹畦

林鸿年（勿村）

奇叙五

欧阳辉

欧建吾

欧阳正镛（崇如）

欧阳兆熊（小岑）

欧阳赤诚

欧阳利见

欧阳信甫

国　瑞

国祚亭

易子翘

易开俊（紫桥）

易良翰（芝生）

易笏山

易洪达

罗少村

罗庭

罗茂堂

罗晓屏

罗惇衍（椒生）

罗淡村

罗麓森

季念贻（君梅）

金　藻（竺虔）

金以诚

金国琛（逸亭）

金树荣

金香圃

金梅生

周　顼（子瑜）

周　琨（朗山）

周万倬

周玉麟（韩城）

周寿昌（荇农　杏农）

周学濬（缦云）

周洪印

周祖培

周宽世（厚斋）

周盛波（海舲）

周焕云

周焕鑫

周辑瑞（子佩）

庞际云（省三）

郑元善（筱珊）

郑元璧（锡侯）

郑长发（梓人）

郑兴仪

宝　鋆（锐卿　佩蘅）

官　文（秀峰）

九　画

赵烈文（惠甫）

赵家

赵焕联（玉班）

胡　镛（听泉）

胡大任（莲舫）

胡兴仁（恕堂）

胡寿禧（研生）

胡林翼（润之）

胡荣清

柯筱泉

柳寿田

钟书舫

钟谦钧（云卿）

段　起（培元）

俊　达（质堂）

侯定贵

奕　䜣

恽世临（次山）

恽光业

恽仲清

恽畹芗

姜玉顺

娄云庆（峻山）

洪仁达

洪秀全

洪容海

洪琴西

洪福瑱

洪蕖田

贺仪仲

贺廷寿

贺寿慈（云浦）

贺运纶

贺祥麟

贺麓樵

贺霱若

姚雨人

姚仰云（秋墅）

姚桂轩

敖金甫

骆秉章（籲门）

十　画

袁　起（竹畦）

袁太华

袁甲三（午桥）

袁保恒（小午）

袁保庆

都兴阿（直夫）

聂光銮（陶斋）

莫友芝（子偲）

莫善征

贾　义

贾　桢（筠堂）

贾凤章

贾迪之

桂中行

夏廷渠（石山）

顾嘉衡（湘波）

晏端书（彤甫）

恩　锡（竹樵）

钱应溥（子密）

钱苕甫

钱宝廉（湘吟）

钱调甫

钱朝举

钱楞仙

倭　仁（艮峰）

倪豹岑

倪漋淮

徐　棻（芸渠）

徐士穀（稼生　稼轩）

徐子苓（毅甫）

徐云溪

徐宗幹（树人）

徐树铭（寿蘅）

徐树钊

徐健堂

徐清泉

高　梧（凤冈）

高云浦

高在午

高彦骥

郭　阶（慕徐）

郭占彪

郭芷修

郭伯荫（远堂）

郭宝昌

郭家镛（笙陔）

郭松林

郭崑焘（意城）

郭嵩焘（筠仙　云仙）

席保田（研香）

唐　鉴（镜海）

唐义谟

唐仁廉

唐训方（义渠）

唐桂生

唐焕章

唐景皋（鹤九）

唐殿魁

凌晓岚

容　闳（春浦）

陶庆云

陶寿玉（仲渔）

十一画

黄　钰（孝侯）

黄　倬（恕皆）

黄　冕（兰坡　南坡）

黄少春

黄中瓒

黄廷瓒（麓溪　麓西）

黄志配

黄际昌

黄鸣铎

黄秉忠

黄辅辰（琴坞）

黄家驹

黄彭年（子寿）

黄锡彤（晓岱）

黄缙昌

黄嘉瑞

黄赞汤（莘农）

黄翼升（昌岐　昌期）

萧心庄

萧光浩（沛之）

萧庆衍

萧孚泗

萧启江（浚川）

萧倚笙

梅启照（小岩）

梅绍裘

梅锦源（掬海）

曹广泽

曹光汉

龚文林

盛　康（旭人）

常　孺（仪庵）

常星阿

崔万荣

崇　厚（地山）

康伯山

康国器

康锦文

阎敬铭（丹初）

渠崑圃

梁　璨

梁美材

梁洪胜

十二画

韩　铨

彭长春

彭玉麟（雪琴）

彭申甫（丽生）

彭芍亭

彭昭山

彭登焯

彭嘉玉（笛仙）

彭毓橘（盛南　杏南）

彭慰高（讷生）

蒋养吾

蒋益澧（芗泉）

蒋寅昉

蒋彬蔚（子良）

蒋嘉棫（莼卿）

蒋蔚亭

蒋凝学（之纯）

董　恂（醖卿）

敬琴舫

喻秉钦（采臣）

喻俊明

程子美

程文炳

程先鸣

程国熙（敬之）

程学启（方忠）

程桓生（尚斋）

程鸿诏（伯旉）

傅敏才

舒苕生

鲁秋航

童毓英（子峻）

曾广翼

曾作舟（秋帆）

曾雨村

曾国华（温甫）

曾国荃（沅甫）

曾国潢（澄侯）

曾春甫

曾荫园

曾恒德

曾种泉

曾席畛

曾璧光（枢元）

温葆琛（明叔）

温德勒克西

富　陞

富明阿（治安）

富森保

谢藻鉴

十三画

瑞　麟（澄泉）

靳方锜（少仲）

靳兰友

靳芝亭

蓝成春

赖文光（汶光 ⁽²⁾ ）

雷以（鹤皋）

裘小华

嵩　骏

嵩鹤皋

魁　玉（时若）

詹龙轩

鲍　超（春霆）

十四画

蔡元吉

蔡应嵩（少彭）

蔡锦青（芥舟）

熙挹云

熙德元

僧格林沁

廖铭勋

廖鸿荃（钰夫）

谭仁芳

谭钟麟（文卿）

谭胜达

谭祖钧

熊文灿

熊炳南

熊登武

十五画

蕰　琛

黎兆棠

黎培敬（简堂）

黎庶昌（莼斋）

黎尊光

潘伊卿

潘兆奎

潘曾玮（季玉）

潘鼎新（琴轩）

十六画以上

薛元启

薛书堂（世香）

薛仲贞

穆图善（春岩）

戴德祥

魏　铭

魏子穀

魏希元

魏承樾（荫庭　荫亭）

魏莲西

编制者：王子兰

谭松林

————————————————————

(1)  信中称“总愚”，是对张宗禹的诬称。

(2)  “汶光”系诬称。

曾国藩全集（二十九）

书信之八

曾国藩

岳麓书社

注释

□□□□□

本书中所出现的如上方框同原版纸书。

目录

同治五年

001．致刘蓉　正月初三日

002．复彭玉麟　正月初三日

003．复乔松年　正月初三日

004．复冯志沂　正月初三日

005．复李文森　正月初三日

006．复英翰　正月初三日

007．复王成谦　正月初三日

008．复陈鼐　正月初三日

009．复何璟　正月初三日

010．复孙育均　正月初四日

011．复吴昌寿　正月初五日

012．复蒋益澧　正月初五日

013．复徐子苓　正月初五日

014．复崇实　正月初五日

015．复蒋养吾　正月初五日

016．复蒯贺荪　正月初五日

017．复杨襄云　正月初五日

018．复宗稷辰　正月初五日

019．复陈湜　正月初五日

020．复王榕吉　正月初五日

021．复马新贻　正月初五日

022．复李鹤年　正月初五日

023．复阎敬铭　正月初五日

024．复毛鸿宾　正月初五日

025．复刘成忠　正月初五日

026．复孙长绂　正月初五日

027．复李鸿章　正月初八日

028．加陈鼐片　正月初八日

029．复胡大任　正月初八日

030．复刘坤一　正月初八日

031．复刘连捷　正月初八日

032．复鲍超　正月初八日

033．复程桓生　正月初八日

034．复许振祎　正月初八日

035．复欧阳兆熊　正月十一日

036．加毛鸿宾片　正月十二日

037．复欧健吾　正月十三日

038．致郑敦谨　正月十三日

039．复唐际盛　正月十三日

040．复陈方坦　正月十三日

041．复程国熙　正月十三日

042．复官文　正月十四日

043．复吴昌寿　正月十四日

044．复乔松年　正月十四日

045．复鲍超　正月十四日

046．复刘长佑　正月十四日

047．复唐训方　正月十四日

048．复孙翼谋　正月十四日

049．复德樾亭　正月十四日

050．复朱兰　正月十五日

051．复刘秉璋　正月十五日

052．复刘郇膏　正月十五日

053．复王大经　正月十五日

054．复应宝时　正月十五日

055．复许道身　正月十五日

056．复郭崑焘　正月十六日

057．复沈戟门　正月十六日

058．复李宗羲　正月十六日

059．复庞际云　正月十六日

060．复万启琛　正月十六日

061．复勒方锜　正月十六日

062．复蒋嘉棫　正月十六日

063．复厉云官　正月十六日

064．加朱兰片　正月十七日

065．复乔松年　正月十七日

066．复刘建德　正月十七日

067．复马恩溥　正月十七日

068．复曾广莆　正月十七日

069．复周学濬　正月十七日

070．复陈璚　正月十七日

071．加庞际云片　正月十九日

072．复李瀚章　正月二十日

073．复李如篦　正月二十日

074．复赵焕联　正月二十日

075．复欧阳信甫　正月二十日

076．复陈士杰　正月二十日

077．复文辅卿　正月二十日

078．复陶寿玉　正月二十日

079．复易良翰　正月二十日

080．复黄廷瓒　正月二十日

081．复何源　正月二十日

082．复邓传密　正月二十日

083．复唐景皋　正月二十日

084．复丁宝桢　正月二十日

085．复文祥　正月二十日

086．复郭嵩焘　正月二十二日

087．加郭嵩焘片　正月二十三日

088．加李瀚章片　正月二十三日

089．复李鸿章　正月二十三日

090．复陈方坦　正月二十七日

091．复丁宝桢　正月二十七日

092．复乔松年　正月二十七日

093．复刘长佑　正月二十七日

094．复彭玉麟　正月二十七日

095．复吴棠　二月初二日

096．复李昭庆　二月初五日

097．致乔松年　二月初五日

098．复史致谔　二月初七日

099．复阎敬铭　二月初七日

100．复吴昌寿　二月初七日

101．复潘鸿焘　二月初七日

102．复蒋益澧　二月初七日

103．复李昭庆　二月初七日

104．致毛鸿宾　二月十二日

105．复阎敬铭　二月十二日

106．复刘铭传　二月十三日

107．复李昭庆　二月十三日

108．复唐际盛　二月十五日

109．复鲍超　二月十五日

110．复丁宝桢　二月十五日

111．复吴棠　二月十五日

112．复乔松年　二月十五日

113．复彭玉麟　二月十五日

114．复李昭庆　二月十八日

115．复刘秉璋　二月二十一日

116．复李鸿章　二月二十一日

117．复阎敬铭　二月二十一日

118．复李昭庆　二月二十三日

119．加李昭庆片　二月二十四日

120．唁吴世熊　二月二十五日

121．复德樾亭　二月二十五日

122．复乔松年　二月二十五日

123．复阎敬铭　二月二十五日

124．复丁日昌　二月二十六日

125．致李鸿章　二月二十七日

126．复刘岳昭　二月二十七日

127．复彭玉麟　二月二十七日

128．复唐训方　二月二十七日

129．复李宗焘　二月二十八日

130．复陈庆溥　二月二十八日

131．复高丙谋　二月二十八日

132．复卞宝第　二月二十八日

133．与李昭庆　二月二十八日

134．加李昭庆片　二月二十八日

135．复丁宝桢　二月二十八日

136．复李昭庆　二月二十九日

137．加李昭庆片　二月二十九日

138．复鲍超　二月二十九日

139．复郑敦谨　二月二十九日

140．复孙长绂　二月二十九日

141．复文辉　二月二十九日

142．复刘坤一　二月二十九日

143．复官文　二月二十九日

144．致潘鼎新　三月初一日巳刻

145．复李昭庆　三月初一日巳刻

146．复苏廷魁　三月初一日

147．复李昭庆　三月初二日

148．复张凯嵩　三月初五日

149．复唐景皋　三月初五日

150．复应宝时　三月初五日

151．复翁同爵　三月初五日

152．复刘受庭　三月初五日

153．复李昭庆　三月初六日

154．复阎敬铭　三月初八日酉刻

155．复李昭庆　三月初九日巳刻

156．致李鸿章　三月初九日巳刻

157．加陈湜片　三月初十日

158．复李昭庆　三月十一夜

159．加李昭庆片　三月十二早

160．加阎敬铭片　三月十二早

161．复刘达善　三月十三日

162．复冼斌　三月十三日

163．复杜文澜　三月十三日

164．复支清彦　三月十三日

165．复李鸿章　三月十六日

166．致潘鼎新　三月十七日卯刻

167．与李昭庆　三月十七酉刻

168．复陈筱帆　三月十七日

169．复陈蓉谿　三月十七日

170．复张树声　三月十七日

171．与李昭庆　三月十八日卯刻

172．致阎敬铭　三月十八日巳初

173．致刘松山　三月二十二日辰刻

174．致刘松山　三月二十六日巳刻

175．加孙育均片　三四月间

176．加张锡嵘片　三四月间

177．复刘长佑　四月初二日

178．复吴棠　四月初二日

179．复乔松年　四月初二日

180．复毛鸿宾　四月初二日

181．复李鸿裔　四月初二日

182．复江长贵　四月初三日

183．复王必达　四月初三日

184．复徐国桢　四月初三日

185．复陈鸣志　四月初三日

186．复徐继　四月初三日

187．复彭玉麟　四月初五日

188．复刘铭传　四月初五日

189．加毛鸿宾片　四月初六日

190．复刘坤一　四月初六日

191．复李瀚章　四月初六日

192．加李瀚章片　四月初七日

193．复李昭庆　四月十二日

194．复刘秉璋　四月十二日

195．复阎敬铭　四月十六日

196．复刘铭传　四月十八日

197．复李昭庆　四月十九日

198．复李昭庆　四月十九日

199．复刘秉璋　四月二十日

200．复李鸿章　四月二十一日

201．复郭嵩焘　四月二十二日

202．复吴棠　四月二十二日

203．复乔松年　四月二十二日

204．复李鹤年　四月二十三日

205．复阎敬铭　四月二十三日

206．复李宗羲　四月二十三日

207．复李昭庆　四月二十四日

208．致刘铭传　四月二十八日

209．复刘蓉　四月二十八日

210．复刘秉璋　四月二十八日

211．复乔松年　四月二十八日

212．复刘长佑　四月二十八日

213．复阎敬铭　四月二十九日

214．复李昭庆　四月二十九日

215．复刘秉璋　四月三十日

216．复李鸿裔　四月三十日

217．复邓传密　五月初二日

218．复刘建德　五月初二日

219．复杜兰溪　五月初二日

220．复唐景皋　五月初二日

221．致黄赞汤　五月初二日

222．复程桓生　五月初二日

223．复文祥　五月初二日

224．复朱富春　五月初二日

225．复李元度　五月初二日

226．复穆图善　五月初二日

227．复郭崑焘　五月初二日

228．复杨岳斌　五月初二日

229．复王凯泰　五月初三日

230．复孔祥珂　五月初三日

231．复卢五峰　五月初三日

232．复俊达　五月初三日

233．复世华堂　五月初三日

234．复苏廷魁　五月初三日

235．复许道身　五月初三日

236．复英翰　五月初三日

237．复王正谊　五月初三日

238．复丁宝桢　五月初三日

239．复文彬　五月初三日

240．加郭崑焘片　五月初四日

241．加李元度片　五月初四日

242．复刘秉璋　五月初四日

243．复李昭庆　五月初五日

244．复欧阳兆熊　五月初六日

245．复官文　五月初六日

246．复阎敬铭　五月初六日

247．复吴棠　五月初六日

248．复马新贻　五月初六日

249．唁刘郇膏　五月初七日

250．复萧培元　五月初七日

251．复万启琛　五月初七日

252．复陶寿玉　五月初七日

253．复刘于浔　五月初七日

254．复刘齐衔　五月初七日

255．复朱兰　五月初八日

256．复刘长佑　五月初八日

257．复李鹤年　五月初八日

258．复王榕吉　五月初八日

259．复乔松年　五月初八日

260．复李鸿裔　五月初九日

261．致刘蓉　五月初九日

262．复邵顺国　五月初九日

263．加刘蓉片　五月初十日

264．加李鸿裔片　五月初十夜

265．加朱兰片　五月十一日

266．复刘秉璋　五月十一日

267．复陈远济　五月十二日

268．复江忠濬　五月十二日

269．复曾广莆　五月十二日

270．复鲍超　五月十二日

271．复段起　五月十二日

272．复王文瑞　五月十二日

273．复聂光銮　五月十二日

274．复蒋嘉棫　五月十三日

275．复方骏谟　五月十三日

276．复陈方坦　五月十三日

277．复吴廷栋　五月十三日

278．复周学濬　五月十三日

279．复徐树铭　五月十四日

280．复黄倬　五月十四日

281．复张锦瑞　五月十五日

282．加黄倬片　五月十六日

283．加徐树铭片　五月十六日

284．复乔松年　五月十六日

285．复阎敬铭　五月十六日

286．复刘翰清　五月十六日

287．复刘达善　五月十六日

288．复刘连捷　五月十六日

289．复李宗羲　五月十七日

290．复庞际云　五月十七日

291．复李鹤章　五月十八日

292．复刘秉璋　五月十九日

293．加刘秉璋片　五月二十日

294．复李鹤年　五月二十日

295．复何璟　五月二十日

296．复刘建德　五月二十日

297．复刘咏如　五月二十日

298．复杨翰　五月二十日

299．复李善兰　五月二十日

300．复陈庆溥　五月二十日

301．复吴坤修　五月二十日

302．复陈鸣志　五月二十日

303．复刘坤一　五月二十日

304．复蒋养吾　五月二十日

305．复勒方锜　五月二十二日

306．复冯志沂　五月二十二日

307．复陈湜　五月二十二日

308．复彭玉麟　五月二十二日

309．复阎敬铭　五月二十三日

310．复乔松年　五月二十三日

311．复潘鼎新　五月二十三日

312．复刘铭传　五月二十三日

313．复魏喻义　五月二十三日

314．复程桓生　五月二十四日

315．复丁日昌　五月二十四日

316．复应宝时　五月二十四日

317．复李瀚章　五月二十五日

318．复史致谔　五月二十五日

319．复严树森　五月二十五日

320．复潘鸿焘　五月二十五日

321．复张之万　五月二十五日

322．复乔松年　五月二十六日

323．复瑞麟　五月二十六日

324．复潘鼎新　五月二十六日

325．复文辉　五月二十六日

326．复王大经　五月二十六日

327．复李鸿章　五月二十七日

328．加李瀚章片　五月二十七日

329．复郭嵩焘　五月二十九日

330．复刘秉璋　六月初三日

331．复唐树森　六月初三日

332．复潘鼎新　六月初七日

333．复李昭庆　六月初七日

334．复乔松年　六月十一日

335．复李鹤年　六月十一日

336．复刘秉璋　六月十一日

337．复官文　六月十二日

338．复彭玉麟　六月十二日

339．复穆图善　六月十二日

340．复欧健吾　六月十二日

341．复吴棠　六月十二日

342．复鲍超　六月十二日

343．复丁晏　六月十二日

344．复张树声　六月十二日

345．复刘长佑　六月十二日

346．复杨岳斌　六月十二日

347．复朱兰　六月十二日

348．复兆琛　六月十二日

349．复启芳　六月十三日

350．复程桓生　六月十三日

351．加李鹤年片　六月十四日

352．复李瀚章　六月十六日

353．复毛鸿宾　六月十六日

354．复马新贻　六月十六日

355．复蒋琦龄　六月十六日

356．复刘坤一　六月十六日

357．复洪汝舟　六月十七日

358．复李昭庆　六月十七日

359．复潘鼎新　六月十七日

360．复陈方坦　六月十七日

361．复赵烈文　六月十七日

362．复皮寀瀚　六月十九日

363．复黄锡彤　六月十九日

364．复宜振　六月十九日

365．复方鼎锐　六月十九日

366．复董恂　六月十九日

367．复祁藻　六月十九日

368．复祁世佶　六月十九日

369．复刘崑　六月十九日

370．复单懋谦　六月十九日

371．加刘崑片　六月二十日

372．复李鸿章　六月二十二日

373．复赵元卿　六月二十二日

374．复范运鹏　六月二十二日

375．复唐训方　六月二十二日

376．复胡大任　六月二十二日

377．复贺寿慈　六月二十二日

378．复吴棠　六月二十七日

379．与阎敬铭　六月二十七日

380．复萧良城　六月

381．复刘秉璋　七月初一日

382．复李昭庆　七月初一日

383．致李鸿章　七月初二日

384．复吴育泉　七月初九日

385．复胡肇智　七月初九日

386．复董似穀　七月初九日

387．复莫友芝　七月初九日

388．复陈筱帆　七月初九日

389．复德樾亭　七月初九日

390．复颜夏庭　七月初九日

391．复冼斌　七月十二日

392．复李鸿章　七月十八日

393．复阎敬铭　七月十九日

394．复潘鼎新　七月十九日

395．加潘鼎新片　七月二十日

396．复李瀚章　七月二十一日

397．复杜文澜　七月二十一日

398．复梅启照　七月二十一日

399．复李鹤年　七月二十一日

400．复乔松年　七月二十一日

401．复鲍超　七月二十一日

402．复彭玉麟　七月二十一日

403．复李昭庆　八月初五日

404．复李鹤年　八月初十日

405．复刘秉璋　八月十二日

406．复朱兰　八月十三日

407．复李鸿裔　八月十三日

408．复李宗羲　八月十三日

409．复刘坤一　八月十三日

410．复官文　八月十三日

411．复庞际云　八月十三日

412．复李鹤年　八月十四日

413．加朱兰片　八月十五日

414．加李鸿裔片　八月十五日

415．复吴坤修　八月十五日

416．致刘铭传　八月十六日

417．复何璟　八月十六日

418．复陈方坦　八月十六日

419．复程桓生　八月十六日

420．复陈湜　八月十六日

421．加吴坤修片　八月十七日

422．复李鸿章　八月十七日

423．致李鹤年　八月十七日

424．复乔松年　八月十八日

425．复鲍超　八月十九日

426．复李昭庆　八月十九日

427．复李鸿章　八月二十三日

428．复彭玉麟　八月二十五日

429．复庞际云　八月二十五日

430．复李宗羲　八月二十五日

431．复李榕　八月二十五日

432．复刘长佑　八月二十五日

433．复洪汝奎　八月二十五日

434．复潘鸿焘　八月二十五日

435．复张树声　八月二十六日

436．复李鹤年　八月二十六日

437．复方宗诚　八月二十六日

438．复刘齐衔　八月二十七日

439．复郭阶　八月二十七日

440．复李鹤章　八月二十七日

441．复万启琛　八月二十七日

442．复吴棠　八月

443．复江长贵　九月初一日

444．复乔松年　九月初一日

445．复英翰　九月初一日

446．复陈湜　九月初一日

447．复阎敬铭　九月初一日

448．复郭嵩焘　九月初三日

449．复程桓生　九月初四日

450．复程鸿诏　九月初五日

451．复蒋嘉棫　九月初五日

452．复陈方坦　九月初五日

453．复黄家驹　九月初七日

454．复魏承樾　九月初八日

455．复卢午峰　九月初八日

456．复英翰　九月初九日

457．复杨岳斌　九月初九日

458．复彭毓橘　九月十一日

459．复乔松年　九月十一日

460．复李鹤年　九月十一日

461．复阎敬铭　九月十一日

462．复范梁　九月十一日

463．复穆图善　九月十一日

464．复聂光銮　九月十一日

465．复陈庆溥　九月十二日

466．复王鸿训　九月十二日

467．复欧阳星泉　九月十二日

468．复陈璚　九月十二日

469．加王鸿训片　九月十三日

470．复刘铭传　九月十三日

471．复李鸿裔　九月十三日

472．复鲍超　九月十三日

473．加李鸿裔片　九月十四日

474．复吴棠　九月十四日

475．复刘秉璋　九月十四日

476．加刘秉璋片　九月十五日

477．复李鹤年　九月十六日

478．复阎敬铭　九月十六日

479．复董似穀　九月十六日

480．复孔祥珂　九月十六日

481．复鲍源深　九月十六日

482．复梅启照　九月十六日

483．复瑞麟　九月十六日

484．复何廷谦　九月十六日

485．复应宝时　九月十六日

486．复欧阳正镛　九月十六日

487．复陈鸣志　九月十六日

488．复俊达　九月十六日

489．复刘咏如　九月十六日

490．复张培仁　九月十六日

491．加阎敬铭片　九月十七日

492．复单懋谦　九月十九日

493．复鲍超　九月十九日

494．复刘崑　九月十九日

495．复胡大任　九月十九日

496．复方鼎锐　九月十九日

497．加刘崑片　九月二十日

498．复英翰　九月二十一日

499．复欧阳兆熊　九月二十一日

500．复李昭庆　九月二十二日

501．复杨襄云　九月二十二日

502．复史致谔　九月二十二日

503．复蒋益澧　九月二十二日

504．复方濬颐　九月二十二日

505．复刘建德　九月二十二日

506．复张岳龄　九月二十二日

507．复苏廷魁　九月二十五日

508．复刘成忠　九月二十五日

509．复李鸿章　九月二十六日

510．复李鹤年　九月二十七日

511．复程桓生　九月二十七日

512．复刘于浔　九月二十七日

513．复文辉　九月二十七日

514．复启芳　九月二十七日

515．复文彬　九月二十七日

516．复蒋养吾　九月二十七日

517．复鲍超　九月二十七日

518．复吴大廷　九月二十七日

519．加李鹤年片　九月二十八日

520．复张凯嵩　十月初四日

521．复钟峻　十月初四日

522．复李宗焘　十月初四日

523．复勒方锜　十月初四日

524．复瑞麟　十月初四日

525．复杜文澜　十月初四日

526．复李宗羲　十月初四日

527．复杨岳斌　十月初四日

528．复英翰　十月初四日

529．加勒方锜片　十月初六日

530．复王必达　十月初六日

531．复唐景皋　十月初六日

532．复易良翰　十月初六日

533．复蒯贺荪　十月初六日

534．复彭毓橘　十月初六日

535．复何璟　十月初六日

536．复邹至堂　十月初六日

537．复俊达　十月初六日

538．复庞际云　十月初六日

539．复刘建德　十月初六日

540．复陈湜　十月初九日

541．复潘鸿焘　十月初九日

542．复吴棠　十月初九日

543．复陈方坦　十月初九日

544．加陈湜片　十月初十日

545．加吴棠片　十月初十日

546．唁许道身　十月十四日

547．复俊达　十月十四日

548．复李廷樟　十月十四日

549．复欧阳保恒　十月十四日

550．复孙家鼐　十月十四日

551．复李鸿章　十月十五日

552．复庞际云　十月十七日

553．复程桓生　十月十七日

554．复万启琛　十月十七日

555．复杜文澜　十月十七日

556．加程桓生片　十月十八日

557．复袁泳锡　十月十八日

558．复欧阳秉铨　十月十八日

559．复何栻　十月十八日

560．复易佩绅　十月十八日

561．复李鹤年　十月二十四日

562．复刘坤一　十月二十四日

563．致李鸿章　十月二十六日

564．复刘崑　十月二十八日

565．复英翰　十月二十八日

566．复刘秉璋　十月二十八日

567．致陈湜　十月三十日

568．致赵长龄　十月三十日

569．复皮寀瀚　十月三十日

570．复方鼎锐　十月三十日

571．复李鹤年　十月三十日

572．加刘崑片　十一月初一日

573．加鲍超片　十一月初四日

574．复卞宝第　十一月初四日

575．复程鸿诏　十一月初四日

576．复勒方锜　十一月初四日

577．复刘建德　十一月初四日

578．复郭柏荫　十一月初四日

579．复唁萧子受萧子锡　十一月初四日

580．复李昭庆　十一月初五日

581．复英翰　十一月初五日

582．复李鸿章　十一月初六日

583．复陈湜　十一月初六日

584．复张树声　十一月初六日

585．复郭阶　十一月初六日

586．复陈远济　十一月初七日

587．复刘齐衔　十一月初七日

588．复陈庆溥　十一月初七日

589．复李鹤年　十一月初八日

590．复刘蓉　十一月十一日

591．复陈鼐　十一月十三日

592．复程桓生　十一月十三日

593．复吴棠　十一月十三日

594．复李宗羲　十一月十三日

595．复何璟　十一月十三日

596．复英翰　十一月十四日

597．复李昭庆　十一月十四日

598．复段起　十一月十七日

599．复文辉　十一月十七日

600．唁秦缃业　十一月十七日

601．复张之万　十一月十七日

602．复谭钟麟　十一月十七日

603．复仓景恬　十一月十七日

604．复何源　十一月十七日

605．复徐志导　十一月十七日

606．复薛书常　十一月十七日

607．复奕䜣　十一月十七日

608．复李鸿章　十一月十八日

609．复鲍超　十一月十九日

610．复彭玉麟　十一月十九日

611．复李鸿裔　十一月二十日

612．致李鸿章　十一月二十三日

613．复乔松年　十一月二十三日

614．复蒋嘉棫　十一月二十三日

615．复金藻　十一月二十四日

616．复李鹤章　十一月二十四日

617．复程桓生　十一月二十五日

618．复英翰　十一月二十五日

619．复吴坤修　十一月二十六日

620．复陈方坦　十一月二十六日

621．复董似穀　十一月二十七日

622．复刘岳昭　十一月二十七日

623．复张亮基　十一月二十七日

624．复陈庆溥　十一月二十七日

625．复陈庆长　十一月二十七日

626．复李朝斌　十一月二十七日

627．复刘长佑　十一月二十七日

628．复邓辅纶　十一月二十九日

629．复尹耕云　十一月二十九日

630．复彭玉麟　十二月初一日

631．复鲍超　十二月初三日

632．复李鸿章　十二月初四日

633．复郭嵩焘　十二月初五日

634．复库克吉泰　十二月初六日

635．复欧阳保恒　十二月初六日

636．复李宗焘　十二月初六日

637．复陶寿玉　十二月初六日

638．复应宝时　十二月初六日

639．复蔡锦青　十二月初六日

640．复吴大廷　十二月初六日

641．复钟秀　十二月初六日

642．复黄倬　十二月初七日

643．复薛福辰　十二月初七日

644．复唐训方　十二月初七日

645．复涂心畬　十二月初七日

646．复黄锡彤　十二月初七日

647．复刘崑　十二月初七日

648．复皮寀瀚　十二月初七日

649．致徐树铭　十二月初七日

650．复方鼎锐　十二月初七日

651．复单懋谦　十二月初七日

652．复毕莼斋　十二月初八日

653．复周寿昌　十二月初八日

654．复平步青　十二月初八日

655．复沈锡庆　十二月初八日

656．复王维珍　十二月初八日

657．复曾祺　十二月初八日

658．复李昭庆　十二月初九日

659．复田治庭　十二月初九日

660．复邵亨豫　十二月初九日

661．复许振祎　十二月初九日

662．复马恩溥　十二月初九日

663．复张世准　十二月初九日

664．复英翰　十二月初九日

665．复李鸿章　十二月初十日

666．致刘松山　十二月初十日

667．复胡大任　十二月初十日

668．加黄倬片　十二月十一日

669．加许振祎片　十二月十一日

670．加刘崑片　十二月十一日

671．加皮寀瀚片　十二月十一日

672．加胡大任片　十二月十一日

673．复李宗羲　十二月十三日

674．复陈湜　十二月十四日

675．复程桓生　十二月十四日

676．复潘鸿焘　十二月十四日

677．复吴坤修　十二月十九日

678．复郭崑焘　十二月十九日

679．复易佩绅　十二月十九日

680．复李鸿章　十二月二十日

681．复乔松年　十二月二十一日

682．复英翰　十二月二十一日

683．复金国均　十二月二十二日

684．复李鸿章　十二月二十三日

685．加郭崑焘片　十二月二十三日

686．复苏廷魁　十二月二十四日

687．复李鹤年　十二月二十四日

688．复赵长龄　十二月二十四日

689．复马新贻　十二月二十四日

690．复何璟　十二月二十四日

691．唁徐毓海　十二月二十四日

692．唁吴信中　十二月二十四日

693．复丁晏　十二月二十四日

694．复冯志沂　十二月二十四日

695．复谭廷襄　十二月二十四日

696．复张之万　十二月二十四日

697．复文辅卿　十二月二十四日

698．复朱兰　十二月二十四日

699．加毛鸿宾片　十二月二十五日

700．加朱兰片　十二月二十五日

701．复刘成忠　十二月二十五日

702．复李鹤年　十二月二十五日

703．复陈湜　十二月二十六日

704．复丁宝桢　十二月二十六日

705．复张树声　十二月二十六日

706．复朱蓂　十二月二十六日

707．复彭玉麟　十二月二十六日

708．复李元度　十二月二十七日

709．复程鸿诏　十二月二十七日

710．复万启琛　十二月二十七日

711．复鲍源深　十二月二十七日

712．复魁玉　十二月二十七日

713．复孔祥珂　十二月二十七日

714．复范梁　十二月二十七日

715．复王榕吉　十二月二十七日

716．复王凯泰　十二月二十七日

717．复俊达　十二月二十七日

718．复张岳龄　十二月二十七日

719．复陆增祥　十二月二十七日

720．复李宗羲　十二月二十七日

721．致李鸿章　十二月二十八日

722．致鲍超　十二月二十八日

723．加李元度片　十二月二十九日

人名索引

返回总目录

同治五年

001．致刘蓉正月初三日

告秋冬间遭疑谤之由与捻众窜汉、黄，檄刘铭传跟踪援鄂部署。说明湘军裁撤殆尽，本人精力久颓，深恐偾事。附告郭嵩焘近况。

霞仙仁弟亲家大人阁下：

岁序如流，又值正月初三之期。伏想动履康愉，政声益懋。去岁惊波迭起，洞心骇耳，卒能从容出险，不陨厥问，良以为慰。

文辅卿出京过此，具言君子之厄于陈蔡，由朱石樵怂恿而成，怨毒于人，一至于此。

国藩自上年五月奉剿捻之命，即奏定于临淮、徐州、济宁、周家口四处驻防重兵，以静制动，另筹两支游击之师，与贼追逐。建议之时，人亦鲜所非议。秋冬之间，四镇甫有端绪，两游尚未成军，而群贼蹂躏河南，未克驰援，由是中外交讥，疑谤丛集。目下游兵粗就，意欲悉数赴豫，谓可与此贼纵横角逐，或一间执悠悠之口。乃全军尚未西迈，而捻众已窜汉、黄，距此间又二千里矣。不得已，檄刘军门铭传跟踪援鄂，政恐我方南行，而贼又北旋，破寇之方漫无把握。

昔年所部十余万人多系湘军，近日裁撤殆尽，存者不及二万。现在黄州叛变之成大吉一军，即系希庵最亲之部，而敝处徽、休二军，去夏亦几酿巨祸。世变日新，而人情益幻。

下走精力久颓，齿落其二，而余悉动摇；目视昏花，阅文牍至三四纸即须少闭，以节其力；说话至二十句许，舌即蹇涩不灵，久膺艰巨，断无不偾事之理。眷属尚在江宁，今春拟遣之回湘。

云仙在粤，亦无好怀。强寇久踞嘉应，兵将无一可恃，又与瑞、左二公大有乖忤，郁郁思去，又有不能脱然之势。阁下虽处艰窘之境，闻与厚庵水乳交融，此外尚有拂意之事否？僚属中果有相视莫逆、利可断金者否？便中惠告一二。幸无坚守小二之前盟也。顺问台安。不具。

002．复彭玉麟正月初三日

告因任柱、赖文光至黄、孝、冈、麻，鄂省请援，已飞催刘铭传一军赴援。《长江水师章程》已出奏，仍以狼山镇改隶长江水师。

雪琴宫保仁弟大人阁下：

腊月十六泐复一函，续接二十六、十二、十七等日手书，具悉一切。

敝处初闻鄂中成部叛变，即经函请阁下，将内外江淮、扬各镇营联络一气，免致为陆军叛卒勾通。嗣闻任、赖等匪窜至黄、孝、冈、麻，二汉吃紧，鄂省飞咨请援。除咨请尊处调拨水营驶防汉、黄外，陆路之兵，徐州李幼泉一军距鄂甚远，鞭长莫及，周口刘省三一军距鄂略近，前经檄令进驻光、固，因车辆未齐，尚未起程，兹已飞催该军连日拔赴光、固、麻、罗一带，进至黄州援剿。省三适有禀来，自请援鄂，并买有骆驼，雇有大车、小车，行走当可迅速。连日各处禀报，武、汉似尚无事，田镇、武穴一带，既有彭昌禧在彼联络巴河之丁、蕲州之曾，而喻俊明又带定、左两营赴沙口，以顾汉口，荩筹周妥，当可以稍定人心。国藩本拟正月移驻周口，现时鄂事日棘，豫事暂松，局势恐当小变矣。

《长江水师章程》已于腊月二十八日出奏。福山镇所管苏州城守等营，是陆路，不尽是水师，故仍以狼山镇改隶长江水师也。丁泗滨已补给咨文，饬令赴浙到黄岩镇任矣。复问台安，载颂新禧。

曾国藩顿首

003．复乔松年正月初三日

告湖团一案欲只将莠团惩逐一二，鄂中警报日至，已檄刘铭传由光、固驰援黄州。蒋文庆谥议请酌定主稿复奏。因闻请劾杨岳斌之词而虑人情日幻。

鹤翁尊兄大人阁下：

腊月十四肃复寸函，续接初十、十四、十五等日惠书，猥以岁节相庆，鸿钧普转，彼此同之。伏惟勋福崇隆，宜春多祜，詹言吉矞，抃祝无穷。

湖团一案，该东民原籍难于安插，弟亦不勉强驱遣，欲只将莠团惩逐一二。已于腊月二十二日出一严批，新正又出一告示，抄呈台览。俟此案了，即移营周口。

鄂中警报日至，成部叛勇勾引任、赖等捻入鄂，已至黄陂、孝感，黄冈、黄安一带一片贼氛。闻任、牛裹胁日众，掳马日多，加以赖逆之异常狡悍，成部之久娴战守，三者凑合，实为劲敌。而张总愚一股，亦已扰及襄、樊，是鄂省上下游同时吃紧。豫省之东南，皖省之西北，均属可虑。光、固一路不可不临以重兵，已檄刘省三由光、固驰援黄州。该逆若由汉、黄回窜豫境，固可拦头迎击；若斜趋皖之英、六、宿、太，亦可跟踪追剿。尊函筹防安庆之兵，少荃已令东坝防军移驻宿松之二郎河，当可与省三军互相犄角。

蒋蔚亭中丞谥议，前已咨商冰案，请尊处酌定主稿复奏。

厚庵来信，但以甘省奇穷相告，绝不言及排挤之事；金陵来信，则请参劾厚庵之词，颇骇听闻。世变方殷，而人情日幻，亦可虑也。复颂新禧，敬请台安。不备。

年愚弟曾国藩顿首

004．复冯志沂 ⁽¹⁾ 正月初三日

告本拟移营周口，因成部叛勇勾捻入鄂，局势似当小变。已令刘铭传即赴光、固、麻、罗，进援黄州。

鲁川尊兄大人阁下：

腊月初四泐复寸函，计早递到。顷接惠书，猥以岁节相庆，鸿钧普转，彼此同之。伏审台候增绥，宜春多祜，备椒觞之百福，诗味弥醇；迓芝之十华，恩言愈渥。引詹晖吉，企颂无穷。

国藩驻军彭城，瞬更岁序。本拟新正移营周口，专办豫事，比闻成部叛勇勾捻入鄂，扰及黄、孝，张逆亦窜襄、樊，鄂中望援甚切，局势似当小变。刘省三一军，前檄进驻光、固，因车辆未齐，尚未起程。兹据禀，〈自〉告奋勇，并买有骆驼，雇有大车小车，足利师行，已令其即赴光、固、麻、罗，进援黄州。若该逆回窜皖境，亦可跟踪剿击。李宫保处亦调开字十营驻防宿松之二郎河，与皖北各军声势联络，当可共遏寇氛。复问台安，顺颂新祺。祗璧谦版，不备。

愚弟曾国藩顿首

————————————————————

(1)  冯志沂，字鲁川，山西代州人。道光十六年进士，授刑部主事，后官安徽庐州知府。

005．复李文森正月初三日

告鄂事吃紧，已檄刘军由光、固进兵援救。

恕皆尊兄大人阁下：

顷接惠书，猥以岁节相庆。借谂台旆吉莅鸠江，宜春多祜，备椒觞之百福，令德弥声；迓芝之十华，湛恩愈渥。詹言矞霭，抃颂良殷。

弟驻军彭城，倏更岁籥。捻匪前此南趋，经徐、济诸军迭次击挫，遁往豫境，窥伺鄂边。敝处两支游击之师，比已办成，正拟开岁入豫会剿，而鄂中成部叛变，勾捻入楚，黄、孝、冈、麻一片贼氛，南阳一股，亦窜襄、樊，鄂事吃紧。此间已檄刘军由光、固进兵援鄂，未知果否有裨。复请台安，顺颂新禧。附璧谦版，不备。

愚弟曾国藩顿首

006．复英翰正月初三日

告捻军乘成部勇丁叛变入鄂，已檄刘铭传由光、固、麻、罗进援黄州，本人将湖团莠圩办理就绪，即移师进剿。

西林尊兄大人阁下：

秋间良觌，瞬已迎年，接展藻函，猥叨琢饰。借谂釐延椒序，福集薇垣，淑气转于军中，曲赓朱鹭；湛恩承夫北阙，诏迓紫鸾。引睇吉晖，良殷抃颂。

弟驻军徐郡，岁序更新。捻匪乘成部勇丁叛变，窜入鄂疆，黄、孝、冈、麻一片贼氛。此间已檄刘省三军门由光、固、麻、罗进援黄州。李宫保亦拨开字十营移防宿、太，与皖北各军声势联络。国藩将湖团莠圩办理就绪，亦即移师进剿也。复请台安，顺颂新禧。祗璧谦版，不备。

007．复王成谦正月初三日

唁其母逝。

伯尊世讲尊兄礼次：

顷接讣音，惊悉尊慈太夫人于十一日仙逝，骇愕曷任！素谂至孝性成，天怀肫挚。频年驰驱戎马，定省不遑，心伤椿荫之摧，祥琴才御，瞬遘萱闱之痛，墨绖重婴，哀迫之情，自难言喻。惟念太夫人壸德母仪，久辉彤史，膺鸾封之稠迭，享鹤算于古稀。迨至示疾之期，正值从军之日，而驰回旧治，犹得亲侍慈颜，躬理大事，似亦无复遗憾。尚冀节哀顺变，勿过毁伤，珍重有用之身，藉慰九京之望，是所切祷。

国藩驻军彭城，不获躬申奠醊，谨具祭幛，伏希察收。专此，布唁孝履。不备。

世愚弟曾国藩顿首

008．复陈鼐正月初三日

告本拟俟湖团一案办毕进驻周口，专办豫事，因敌萃鄂境而有小变。鲍超一军已奏明不调。《长江水师章程》已出奏。

作梅仁弟大人阁下：

两接手书，猥以前疏过蒙激赏，并以岁节相庆。就谂台候绥愉，宜春多祜，至为企颂。

此间近状平善。本拟俟湖团一案办毕，国藩亦即进驻周口，专办豫事。比闻鄂中成武臣十营叛变，勾引任、赖等匪扰及黄陂、孝感一带，黄冈、麻城一片贼氛；张逆亦由新野窜至襄、樊，各贼殆将并萃鄂境。已檄刘省三进兵光、固、黄、麻，由黄州一路援剿，机局似又有小变。

春霆一军，鄂中以供应饷项为难，少荃以闽粤余寇复炽，留渠支撑，鄙人亦不执己见，业于冬月底奏明不调该军北来。现在渠已入粤，亦万难遽回耳。

《长江水师章程》比已缮折出奏。承示两条，上下游各设提督一员，似不可行；裁减陆营兵额，至为精当，与鄙见相合。已将尊指叙入正折之内，疏稿抄咨少荃处，可借一览。复问台安，顺颂新祺。

曾国藩顿首

009．复何璟正月初三日

告因鄂事吃紧，已飞檄刘铭传军援剿。王延长应增薪水，李兴锐如须酌加，请与吴坤修商定。前商棚规考费应作罢论。

小宋尊兄大人阁下：

顷接惠书，情眷悱恻，并以岁节相庆，鸿钧普转，彼此同之。伏审迓福承恩，宜春多祜，不吴不敖，征胡考之庥；而炽而昌，歌鲁侯之喜。詹言吉采，企颂无穷。

国藩驻军彭城，倏更岁籥。本拟开正移师周口，专办豫事，比闻成部叛勇勾捻入鄂，黄、孝、冈、麻一片贼氛，张逆亦窜襄、樊，豫事暂松，鄂事吃紧，局势似当小变。业经飞檄刘军驰赴光、固、麻、罗，进至黄州援剿。若该逆回窜皖边，刘军自可跟踪痛剿。十九日李宫保亦已派开字十营移防宿、太交界之二郎河，皖之西北不患空虚。闻皖垣巡查勤密，江面水营梭缉亦尚认真，谷米火药存储充足，暂缓探买制造，均慰鄙怀。

王少岩办粮台五年，精明稳慎，实深嘉赖。此次开办报销，应即每月酌增薪水二十两。李勉林尚须俟山内撤台事毕，乃到安庆，如须酌加薪资，请阁下与竹庄商定见示。张令其翰留皖之处，公牍到日照准。

棚规考费，此次由漕折捐款提拨。为数若干，前接乔中丞文函，应仍听各州县自行料理，敝处复函亦以为然。前商之说应作罢论。复请台安，顺颂新禧。祗璧谦版，不备。

馆愚弟曾国藩顿首

010．复孙育均正月初四日

告豫鄂军情及部署，拟先至济南一行，再从归、陈进驻周口。

雨农尊兄阁下：

接展惠书，悯念时艰，眷怀桑梓，外而忧国之诚，内而修身之道，悉流溢于字里行间，深为佩慰。至所敦勖于鄙人者，尤为宏远。国藩猥以疏庸，谬膺巨任，才识本极短浅，精力近更衰颓。于分内之事黾勉图维，犹形竭蹶，若辅翼圣德，匡弼贤藩，愧乏积诚之素，难为出位之谋。远辱谠言，只增悚恧。亦惟是毖始惩终，就吾力所能为者，逐一料量，以期稍稍补救，免于大戾而已。

捻匪游绎豫境，本拟令刘、李两军齐集贵省，纵横角逐，鄙人亦移营周口，专办豫事。比闻湖北宋埠防军叛勇勾通任、赖、牛、李各酋麇入楚境，黄、孝、冈、麻一片贼氛，张逆亦已窜至襄、樊，鄂省吃紧，豫事暂松，机局又当小变。业经飞檄刘军由光、固、麻、罗进至黄州援剿，而李幼泉亦于节后驰赴周家口，以备该逆回窜豫疆，与刘军分途夹击。国藩则先至济南一行，再从归、陈进驻周口。届时相距已近，或可来营一展良觌也。复候台安，顺颂新祺。不一。

曾国藩顿首

011．复吴昌寿正月初五日

告捻军两股趋楚北，淮军、豫军两路备御，业经咨复。余俟进驻周口再行商酌调度。

少村尊兄大人阁下：

迭接惠书，谦过当，非所敢承。献岁发春，伏审台祉绥亨，延釐笃祜，引詹吉矞，抃贺良殷。

前请尊处饬属预备柴薪，代雇车辆，续接函咨，悉如所商，通饬照办，感荷无已。

承询雄师与敝部分合一节，现在捻匪两股趋楚北，敝处调刘军驰援黄州，即可备御光、固一路，与任、赖、牛、李等酋相犄角；应请尊处以全力备御张总愚一股，专扼南阳一路，业经咨复冰案。李幼泉一军灯节后拔赴周口，亦系注重光、固、陈、许等属。国藩将湖团一案赶办完结，先至济宁一行，再从归、陈进驻周口。届时相距较近，再行商酌调度。诸惟鉴照。敬请台安，顺颂新禧。谨璧谦柬，不备。

愚弟曾国藩顿首

012．复蒋益澧正月初五日

告对改武阶，自可不必。略告军情、部署，乘便寄去对联等物。

芗泉仁弟大人阁下：

年前许述卿世兄带去一信，旋接琼函，猥以岁节相庆。使至又展惠书，并以笔墨、佳茗各物远道见贻，愧登祗谢。伏审政祉绥亨，醇修日密。希踪先哲，流览格言，以学仕之并优，卜恩光之迭贲，企颂无已。

闽粤余寇现将窜动，毗连浙境，防务方殷。马中丞疏留暂缓入觐，想蒙俞允。对改武阶，自可不必。尊府累叶清通，甲科鼎盛，祖砚犹存。当右文左武之世，而忽为人弃我取之谋，则众不信其谦德，而但觉其矫情。

此间近状，诸叨平善。捻匪入楚境后，尚在黄冈、黄陂一带，武汉幸尚无事。敝处援鄂之兵，初恐车辆难雇，行走迟钝，比已买有骆驼，雇有大车小车，该可迅速赴援，但我军赶到，该逆或另有变动，亦未可知。如果贼萃鄂中，该处利用步兵，较之平原旷野剿办稍易耳。

九舍弟前蒙赏假六个月在籍调理，假期届满，不知能否遽出任事。

兹乘来差之便，寄去对联一付、小屏四幅、丽参一斤，伏希哂存。敬问台安。载颂新禧。祗璧大柬，不备。

013．复徐子苓正月初五日

告石广文所言四事，省堡寨、饬胥吏二事早经通行，裁勇与撤厘金二事系其未观其通。

毅甫尊兄大人阁下：

顷接腊月十八日惠书，并大著四篇、茶叶两器，谢谢。就谂文从今岁主讲清颍，以河汾之都讲，乐箕颍之宽闲，计可少解悲戚，以驻大年，至为企祝。

昔康成通经而益恩不寿，扬雄善赋而童乌早亡。天之所以待名士者，每不若庸庸之多厚福，毋亦丰于此必啬于彼，例固然耶？《劝诫浅语》过承题跋，只增惭恧。《赠鲁川文》亦庄亦谐，笔意近古。《黄母录跋》尤为沈挚，感念萱闱，具见孝思，不匮信仁者之言也。

石广文言事四条：省堡寨、饬胥吏二事早经通行。裁勇固不免少有流弊，不裁勇则后患尤长；厘金亦不免少有微言，撤厘金则饷源立涸，此二事者石君尚未观其通也。

此间近状平善。鄂中叛卒捻匪联为一气，警报日至。已檄刘省三由光、固进援黄州，李幼泉由徐州拔赴周口。鄙人亦将由济、兖、归、陈移师西行，以周家口为老营。

治行倥偬，勉副雅属，拙书各件交来使带转，聊代觌面。昨接唐鹤九太守信，知馈岁菲仪，渠已代致，不必谋诸鲁川矣。复问台安。

曾国藩顿首

014．复崇实正月初五日

告鄂事吃紧，已檄刘铭传由光、固进援。

朴山尊兄大人阁下：

顷奉惠书，远叨祓饰，感悚曷任。敬惟望重旄车，祥羽葆，铭勋玉垒，新持钺节于西川；拜命瑶闾，更迓丝纶于北极。引詹矞霭，抃颂良殷。

弟驻军彭城，倏更岁籥。捻匪前此南趋，经敝部诸军迭次击挫，遁往豫境。甫派游击之师入豫会剿，而鄂中成大吉部勇叛变，勾捻入楚，黄、孝、冈、麻一片贼氛，南阳一股亦窜襄、樊，鄂事吃紧。已檄刘军门铭传由光、固进兵援鄂，弟亦即移营河南之周家口就近调度。知关尊廑，附布一二。敬请台安，顺颂新禧。不备。

愚弟曾国藩顿首

015．复蒋养吾正月初五日

谢其贺岁，略告军情及部署。

养吾尊兄大人阁下：

顷接惠书，猥以献岁相庆，鸿钧普转，佳想同之。借谂懋绩糈台，襄勤戎政，听鹭铙之奏凯，三辅风清；膺豸节之真除，十华云蔚。詹言吉蔼，企颂良殷。

弟驻军彭城，倏更岁籥。捻匪前此南趋，经我军迭次击挫，遁往河南，檄令刘军进驻光、固，相机剿办。旋闻湖北叛勇勾捻入楚，扰及黄、孝，南阳一股亦窜襄、樊，鄂事日棘。已饬刘军由光、固驰援黄州，李军由徐州拔赴周口，弟先至济宁一行，再由归、陈进驻周家口，就近调度。知注附陈。复问台安，顺颂新祺。祗缴谦版，不备。

愚弟曾国藩顿首

016．复蒯贺荪正月初五日

告叛勇勾通捻军入楚，鄂省吃紧，已檄刘铭传军进援黄州，续派李昭庆军赴周口，以备分途夹击。所办米粮，刘未用者，可留为李用。

士芗尊兄大人阁下：

按展惠缄，吉词祓饰，纫戢曷任。伏审台祉绥亨，勋祺懋介，以公勤之素著，卜恩宠之弥隆。引睇吉晖，良殷欣颂。

前因捻匪西窜，均萃豫境，檄饬刘军作为游击之师。行兵所到，除由地方预备柴草外，代买粮食，代雇夫车，刘军门自行给价，只须州县认真照料，不须垫费，业经分别咨行。兹接来函，知已饬属采办米粮，并委员赴汝、光一带妥为照料，良以为慰。比因湖北宋埠叛勇勾通任、赖各酋入楚，黄、孝、冈、麻一片贼氛，张逆亦窜襄、樊，鄂省吃紧，豫事暂松。已檄刘军由光、固进援黄州，续派李幼荃一军定于灯节后亦赴周口，以备该逆回窜豫疆，与刘军分途夹击。阁下所办米粮，省三所未用者，可留为幼荃之用。国藩则先至济宁一行，再从归、陈进驻周口，调度一切。知念附告。复颂新禧，顺请台安。汇璧资谦大柬，不备。

017．复杨襄云正月初五日

谢其贺岁，附告军情、部署。

襄云尊兄大人阁下：

顷接惠书，猥以新年相庆，鸿钧普转，佳想同之。伏审绩懋和羹，恩深投水，处膏腴而不润，仍敦清白之家风；嘘枯瘠以成春，久识岐黄之国手。詹言景矞，企颂无穷。

国藩驻军彭城，瞬更岁籥。捻匪昨冬南趋，经我军迭次击挫，遁往豫境，窥伺鄂边。正拟派游击之师入豫会剿，而鄂中成部叛变，勾捻入楚，黄、孝、冈、麻一片贼氛，南阳一股亦窜襄、樊，鄂事吃紧，豫事已松，晋省南路防务暂可解严。敝处现派刘军由光、固进援湖北，李军赴周口备击回窜之贼，未知果否有裨。附布一二。复请台安，顺颂新祺。祗璧谦版，不备。

愚弟曾国藩顿首

018．复宗稷辰 ⁽¹⁾ 正月初五日

谢其贺节，附告军情、部署。

涤楼尊兄大人阁下：

前接环章，具聆一切。顷展惠书，猥以迎年相庆，鸿钧普转，佳想同之。伏审台候绥愉，宜春多祜，引詹吉蔼，企颂靡涯。

弟驻军彭城，瞬更岁籥。前此捻匪游绎豫境，本拟令刘、李两军齐集河南，纵横角逐，鄙人亦移营周口，专办豫事。比闻湖北宋埠叛勇勾通任、赖、牛、李各酋麇入楚境，黄、孝、冈、麻一片贼氛，张逆亦窜至襄、樊，鄂省吃紧，豫事暂松，机局又当小变。业经飞檄刘军由光、固、麻、罗进至黄州援剿，李军亦于节后驰赴周口，以备该逆回窜豫疆，与刘军分途夹击。国藩则先至济宁一行，再从归、陈进驻周口，到济宁时借可一展良觌也。复请台安，顺颂新禧。祗璧谦版，不备。

————————————————————

(1)  宗稷辰，字涤甫，号涤楼，浙江会稽人。道光辛巳举人，由内阁中书累官至山东运河道。

019．复陈湜正月初五日

谢其贺岁，附告办船、援剿诸事。

舫仙仁弟阁下：

年前接十月二十日环章，新岁又展腊月四日手书，猥以迎年相庆。就谂荩绩日隆，宜春多祜，至以为颂。

黄河常年冰冻，昨冬结而复开，固系气候较暖，或亦同寅和衷，默为感召。

防务五条得旨嘉奖，筹饷一节部议减去外拨之款，则募勇、钉船等费稍可宽裕。所调南船，敝处接彭、李两宫保复咨，皆有难色。

张、赖、任、牛各匪腊月全数入鄂，鄂中又有成武臣部勇之变，叛卒悍捻联为一气，上而襄、樊，下而黄、孝，一片贼氛。齐、豫现无贼踪，晋防尽可暂松。国藩本拟正月移营周口，专办豫事，比因鄂中飞书告急，已派刘省三由光、固进援黄州，局势似当小变。李幼泉一军月内仍拔赴河南，以备鄂捻回窜皖、豫，冀收夹击之效。鄙人仍于二月移驻周口，就近调度，未知更有他变否耳。复问台安，顺颂新禧。并缴衔版，不备。

020．复王榕吉 ⁽¹⁾ 正月初五日

谢其贺岁，附告军情、部署。

荫堂尊兄大人阁下：

前接十月二十日环章，知八月间敝函业已递到，九月杪尚有一信，未知到否？顷展惠书，猥以新年相庆，鸿钧普转，佳想同之。伏审台候绥愉，延釐笃祜，河冰冬泮，征舟谊之和融；霄露春瀼，荷纶言之优渥。引詹景矞，企颂靡涯。

弟驻军彭城，瞬更岁籥。前此捻股被创西窜，甫檄游击之师入豫驰剿，而鄂中成大吉十营叛变，勾引任、赖等股入楚，蔓延黄、孝一带，张总愚一股亦窜襄、樊，鄂事日棘。敝处饬刘军由光、固进援黄州，李军由徐郡拔赴周口，冀收夹击之效。国藩亦拟由济、兖察看地势，再由归、陈进驻周家口调度一切。捻股现已全数入鄂，河南业无贼踪，晋省南路之防当渐松矣。肃复，敬请台安，顺颂新禧。谨璧谦版，不备。

愚弟曾国藩顿首

————————————————————

(1)  王榕吉，字子莪，号荫堂，山东长山人。道光二十四年进士，历任大顺广道，山西、直隶按察使，直隶、山西布政使等职。

021．复马新贻正月初五日

谢其贺节，告叛勇勾捻全数入楚，已檄刘铭传驰援黄州，李鸿章亦令开字十营移驻二郎河，李昭庆一军则拔赴周口。附告团民拟不驱遣，金陵续保案拟笼统复奏。

穀山尊兄大人阁下：

接展环章，并辱藻函，猥以新年相庆，鸿钧普转，彼此同之。伏审台候绥愉，宜春多祜，听金铙于闽粤，邻氛净而两浙波澄；迓锡命于丝纶，天眷隆而十华云蔚。詹言景矞，企颂无穷。

此间近状平善。任、赖各匪被击西窜，游弋豫疆，前经檄令刘省三由周口进驻光、固，旋闻湖北成大吉部勇叛变，勾捻入楚，黄、孝、冈、麻一片贼氛。任逆裹胁日众，掳马日多，加以赖逆之异常狡悍，成部之久娴战守，三者凑合，实为劲敌。张逆一股亦窜襄、樊，鄂省上下游同时吃紧，豫之东南、皖之西北均属可虑。已檄刘军由光、固驰援黄州，少荃亦令开字十营移驻宿松之二郎河，当可与刘军互相犄角。幼泉一军灯节后即由徐州拔赴周口，以备该逆回窜河南，与刘军分途夹击。国藩则先至济宁一行，再从归、陈进驻周家口。俟湖团一案办毕，即便移营矣。

团民原籍难于安插，弟亦不勉强一概驱遣，只将莠团惩逐一二。腊月二十二日出一严批，新正又出一告示，抄呈台览，是否有当？

金陵续保一案人员甚多，部文挑剔，敝处拟侗复奏一次。周玉鸿、朱大春两员便为声叙，以副雅属。丁颐伯身后一切，具叨照拂，敬佩之至。复颂春禧，敬问台安。不备。

愚弟曾国藩顿首

022．复李鹤年正月初五日

谢其贺岁，附告鄂省军情与援剿部署。

子和尊兄大人阁下：

前闻开府鄂中，尚稽裁贺，值椒馨之届候，蒙藻翰之先施。敬惟玉节延釐，金樽福，嘘和甘于楚北，望岁情殷；峙保障于畿南，酬庸恩渥。詹言景矞，企颂靡涯。

弟驻军彭城，倏更岁籥。初因东北则畿辅，为天下之根本，东南则江苏，为敝军之根本，故视东路略重，驻徐州稍久。厥后贼趋徐属，迭次击挫，遁往河南。敝处东路防兵布置粗定，两支游击之师亦已办成，正拟全军西去，专办豫事，忽闻鄂中成大吉十营叛变，勾捻入楚，黄、孝、冈、安〔麻〕一片贼氛。该逆任柱、牛洪裹胁日众，掳马日多，加以赖逆之异常狡悍，成部之久娴战守，三者凑合，实为劲敌。张总愚一股亦已窜扰襄、樊，鄂省上下游同时吃紧。除咨调水师驶防汉、黄江面外，飞檄刘提督铭传一军由光、固驰援黄州，李少荃宫保之弟幼泉一军灯节后即由徐州拔赴周口，以备该逆回窜，与刘军分途夹击。国藩则先至济宁一行，再从归、陈进驻周家口就近调度。知关廑系，附以奉报。复颂新禧，敬请台安，祗贺大喜。谨璧谦柬，不备。

馆愚弟曾国藩顿首

023．复阎敬铭正月初五日

谢其赠碑帖并贺书，告湖团一案，勾容捻军之王、刁两团民不能不勒限于正月十五以前全行撤归本籍。捻军入楚，已檄刘、李二军驰援。

丹翁尊兄同年大人阁下：

迭接惠书及碑帖，并以新岁相庆，纫谢曷已。伏维台候绥愉，宜春多祜，至以为颂。比来玉躬已否康复？尤深系念。

湖团一案，前议驱逐莠团，资遣良团，系为该团民去危就安，永免后患起见。承示五难、三可虑及如绳解结之喻，至为切当。该团民亦联名禀称，安土重迁自系实在情形，鄙人亦不强以所难。惟王团勾贼，刁团容贼，必应执法严惩，除饬拿王长振等匪外，应将王、刁两团民勒限正月十五以前全行撤归本籍，已于腊月二十二严批挂发。未尽事宜，顷又出示四条，均经录咨冰案。论民情，则□民、团民既有不能两立之势；论军务，则勾贼、容贼又无全不惩诛之理，驱此两团，其余各团乃可久留安业。两团人数无多，合老少男妇不过三千，尚不难于安插，伏希鉴谅。

鄂中成大吉部勇叛变，勾捻入楚，扰及黄、孝一带，张逆亦窜襄、樊，鄂事日棘。已檄刘军由光、固驰援黄州，年内已报起程，李幼泉于灯节后拔赴周口。国藩则先至济宁，再由归、陈进驻周家口调度一切。知关廑系，附以奉报。复请台安，顺颂新禧。摹璧晚谦，不备。

年愚弟曾国藩顿首

024．复毛鸿宾正月初五日

告叛勇勾捻入楚，鄂中望援甚切，已飞檄刘铭传、李幼泉两军驰援。抄示湖团一案处理办法。

寄翁仁兄年大公祖大人阁下：

前接惠书，维时弟处专函奉布甫发数日，故未肃复，续诵环章及密件，敬悉一切。献岁发春，伏惟兴居多福，瀛眷均绥，庆祝无量。

自捻匪西窜以后，东路布置粗定。弟本拟新正移营周口，专办豫事，比闻湖北成大吉一军叛变，勾捻入楚，扰及黄、孝一带，张总愚一股亦窜襄、樊，鄂中望援甚切，局势又当小变。业经飞檄刘铭传全军由光、固进援黄州，李幼泉一军亦于灯节后驰赴周家口，以备夹击回窜之贼。弟俟湖团一案办毕，先至济宁一行，再从归、陈进驻周口。

湖团客民原籍难于安插，弟亦不勉强一概资遣，只将莠团惩逐一二。兹将腊月一批、新正一示抄呈台览，是否有当？

孔蔼亭观察前经接晤，面陈难以位置之意。九舍弟旧病尚未全愈，假期届满，不知能否遽出任事。

再，冬月十七日尊函第二页与第三页语句不属，必缄封时漏却数纸，未审中有要语否？诸惟鉴照。敬请台安，顺颂新禧。不备。

年愚弟曾国藩顿首

025．复刘成忠正月初五日

谢赠地图，答其所议河防可虑、地险当设、民寨可用、外围可筑、宽宥胁从、地图宜求六条。

子恕仁弟馆丈阁下：

使至，接展惠书。春间敝函、六月二十七尚有一信递至开封，不审到否？比维荣调宋郡，政祉绥亨，至以为慰。

承寄豫省全图及河南、江北、汉东、海西之图、黄河南岸险工之图，相需正殷，贶我良多。

另折六事，多阅历有得之言，文笔亦足达其所见，佩仰实深。河防可虑一条，似不必预为过计。黄河之决，关系亿万生灵，盖有天意，不尽关乎人事。此贼本无深谋，就令出此，强秦引河灌大梁而魏破，智伯引汾灌晋阳而赵不破，成败亦尚有数存焉。若在在如此过虑，则畏首畏尾，天下殆无可办之事矣。地险当设一条，阁下前言由息县至汉水之滨，经营此三百里之地。查该处东西四百余里，凭淮以守，阻山以守，皆须有劲旅乃足遏之。果有此项劲旅，则可以迎剿，可以跟追，何必守此极宽极散之险？后段言自朱仙镇下至周家口，凭河戍守，逼贼全归颍水以西。查刘省三前来徐州，即力陈扼守沙河之说，使贼不得东窜，与尊指略同，并称袁小午亦主此说。鄙意闸河蓄水，费财甚巨，难以成功。梁武帝筑浮山堰即是前车之鉴。敝处围安庆时，曾筑堰堵枞阳河，不久亦即溃决。运河闸坝，每动费数万金，尚须节节置闸，时时启闭，乃能行船，若置闸太稀，则下游业已漫溢，而上游尚自枯渴，岂有周家口仅筑一堰即可蓄水，使满至朱仙镇之理？周口以上，河虽浅窄，然汝、颍、贾鲁等河皆系经流，较之枞阳运河，其工程之难不啻十倍。鄙意此事用力多而裨益少，兹略陈拙见，俟过归德时，再约阁下同至周家口详细察勘，斟酌定议。第三条言民寨可用，关系极大。豫中巨患，在于兵民相仇。其初在兵之扰民，作践太久，其后在民之怨兵，报复太过，必须彼此稍有悔心，而后有善机，有善机而后民寨可用，民寨与官兵通为一气，而后可以办贼。敝处行军，向以禁止骚扰为主。惟所部太多，相距太远，亦不免有扰民之事。闻此次入豫诸军，刘军最好，周军次之，张镇树字一军已为民所疾视，色副都统马队则骚扰颇甚，不知阁下所闻亦相同否？即日李幼泉全军万人又将赴豫，国藩当遍发告示，联络民寨。敬求阁下代为出示，言敝部如有扰民，准民寨赴鄙人前控告，轻则赔钱，重则正法，总须将一“信”字做出，庶几挽回民心。第四条外围可筑，第六条地图宜求，俟到宋与阁下相见，再行分别出示下札。第五条胁从宜宥，殊不易办。昔年曾刊刻《解散歌》，而散者甚少，固由官兵乡团抢夺银钱衣物，致各贼不敢逃出，亦由无食无衣之民太多，混身贼中，聊为偷生旦夕之计。故从古流贼难灭，非他故也，家无生业，而时民时贼者多也。书不详尽，统俟面罄。诸维心鉴，顺候台祉。

馆愚兄曾国藩顿首

026．复孙长绂正月初五日

谢其贺岁，附告叛勇勾捻入楚，已派刘军由光、固进兵援鄂。金陵续保一案，俟再复奏。

筱山尊兄大人阁下：

前接惠书，稍稽肃复，兹逢椒序，远辱藻函，吉语先施，曷任纫戢。就谂玉躬康胜，动履绥愉，瑞启三春，樟水之和风依旧；音谐肆夏，枫宸之雅乐方新。引睇矞晖，良殷抃颂。

弟偬倥于役，瞬度年华。捻匪前此南趋，经我军迭次击挫，遁往河南。敝处两支游击之师业已办成，正拟新岁移营专办豫事，而鄂中成武臣部勇叛变，勾任、赖等捻入楚，黄、孝、冈、麻一片贼氛，张逆一股亦窜襄、樊。此间已派刘军由光、固进兵援鄂，未知果否有裨。

承示江西丁漕一案内，拨半济楚军之饷及永禁摊捐，均经分别具详立案奏咨，深慰鄙怀。金陵续保一案，部中驳查，各员俟再复奏，已于送到册籍公牍中批答矣。复颂新禧，顺请台安。谨缴谦版，不备。

愚弟曾国藩顿首

027．复李鸿章正月初八日

告江南苟无大警，似不宜将勋军远调。湖团之事，驱逐王、刁两团，未知终能妥贴否。鲍超当常寓书戒之。说明长江水师营制奏折内容，附告开科一节待鄂、皖不甚警急再奏为妥。

少荃宫保世仁弟大人阁下：

年内外迭奉惠函，具悉一切。

铭军援鄂，鄙人初亦有意，得省三自请南行之禀而始决，乃适与尊策符合，殊以为慰。又得开营驻防二郎河，外援内守，悉当人意。仲良之事，日内拟即入告。国藩既率幼泉等军入豫，难保该逆不窥伺东路。勋军在宿迁，与徐州刘军为犄角之势，足固淮海门户。江南苟无大警，似不宜将勋军远调。

湖团之事，若全不示之以威，断不足服铜、沛之心，而团民亦视通贼为寻常事件，列于小德出入之科，故将勾贼容贼之王、刁两团驱逐，而令其余各团得以永远安业。一批一示，均经咨达冰案，未知终能妥贴否。俟该二团迁回本籍，幼泉即行拔营，国藩亦于本月行矣。

春霆所用之何元普，业已离营，原信抄览。春霆所短，在用人不慎，取财无制，又立功已多，骄矜自是，敝处当常寓书戒之。

长江水师营制事宜折，业经奉旨交各衙门核议。尊意重在口粮宜厚，作梅重在陆营宜裁，均经叙入正折之内。其提督应归总督节制，则添入事宜条内，惟上下江设两提督，则与初案全翻，难著笔也。

本年开科一节，亦足鼓舞士心，待三月间鄂、皖不甚警急，再行察酌出奏为妥。

小儿来，承惠绝好辽参，受贶太多，本拟璧谢，又恐有负厚意，谨即拜登。此后无更复我，将等汶上之决绝矣。复问台安。

028．加陈鼐片正月初八日

告无数省会剿捻军之军，询所见别有足当一面者否。

再，近来各处言办捻者，动以数省会剿为辞，而不知三江、两湖及东、豫等省，今惟淮勇数军可战可守，此外并无一枝可以与贼交锋，何会之有？湘勇久成强弩之末，幸鄙人见幾尚早，三年以前即致书少泉宫保，言湘勇须陆续全撤，淮勇须留以御寇。两年间，湘军遣撤将毕，幸全体面，差强人意，否则变端尚多，岂仅徽防之闹、成部之叛哉！惟淮军统帅之才尚嫌其少，恐难收拾全局。阁下藻鉴素精，亦曾与少泉谋及，别有足当一面者否？尚求详悉见示，至嘱。作梅仁弟大人台安。

029．复胡大任正月初八日

告捻军全数入楚，已调水师驶防汉、黄江面，又檄刘铭传、李昭庆二军分驰黄州、周口。部驳保案，请广询部文详明见示。

莲舫仁兄年大人阁下：

彭城良觌，简亵为惭。使至，接展惠书，敬审安抵都门，宜春多祜，企慰无已。

国藩此次北征，初不知捻匪伎俩究竟何如，未敢轻视。又因东北则畿辅，为天下之根本，东南则江苏，为敝军之根本，故视东路略重，驻徐州略久。及诸将迭次接仗，略谙该逆长短所在，东路防兵布置粗定，两支游击之师亦已办成。正拟全军西去，专办豫事，忽闻鄂中成大吉十营叛变，勾捻入楚，黄、孝、冈、麻一片贼氛。任柱、牛洪裹胁日众，掳马日多，加以赖逆之异常狡悍，成部之久娴战守，三者凑合，实为劲敌；张总愚一股亦已窜扰襄、樊，鄂省上下游同时吃紧。除咨调水师驶防汉、黄江面外，又飞檄刘军门铭传由光、固驰援黄州，李幼泉一军亦于节后由徐州拔赴周口，以备该逆回窜，与刘军分途夹击。国藩则先至济宁一行，再从归、陈进驻周家口，就近调度。远承廑询，谨以奉报。

部中奏驳尊事一案，系咨李少荃处，未咨敝处，故阁下过徐之时未经道及。今查少荃来咨，照抄呈览。九年十月奉以四品京堂遇缺提奏之旨，业已注册，祠部员外之缺，十年五月引见，业已准补。粤厘保案仅免再补员外而已，不图亦遭驳饬。此次仍由敝处核奖，不知究应如何措辞，而后免于部驳。弟实无所适从，请阁下广询部文详明见示，以凭复奏。诸惟心鉴。

地山司空惠函并未接到，不知交何人转递，何处浮沉，祈为道念。复请台安，顺颂新禧。谨缴大柬，不备。

年愚弟曾国藩顿首

030．复刘坤一正月初八日

告鲍超已驰书告诫，刘连捷军业已遣撤。叛勇勾捻入鄂，已派刘铭传一军进兵黄州。

岘庄尊兄大人阁下：

前接环章，具聆一切。兹承藻翰，猥以岁节相庆，鸿钧普转，彼此同之。伏审福荫樟垣，祥凝椒序，顺始春而布令，全销江、闽、粤之兵；赐昭夏以酬庸，式奏樊遏渠之乐。詹言景矞，企祝无穷。

汪逆跧伏嘉应南首、潮州，鲍、席、刘三军出境会剿，湘、铨、平等营分驻长定，荩筹周密。闻闽、粤之师均已近逼嘉城，如能共遏寇氛，不至贻患江、皖，斯为大幸。春霆稍稍骄傲，比已驰书告诫。南云久病思归，业由筱泉遣撤，数月之后如有大警，仍可招集。此时则强弩之末，一种暮气难以得力也。

此间军事，自捻窜河南后，敝处两支游击之师粗已办成。本拟正月移营专办豫事，而鄂中成大吉部勇叛变，勾引任、赖等捻入楚，黄、孝、冈、麻一片贼氛，张逆亦窜至襄、樊，鄂事日棘。已派刘铭传一军由光、固进兵黄州援剿，穷贼之所往，不计远近，未知果有裨益否。知关廑系，附布一二。敬问台安，顺颂新禧。谨缴大柬，不宣。

031．复刘连捷正月初八日

谢其贺岁，告其军可在吉安全撤，不必赴湘潭。捻军入楚，已檄刘铭传援剿黄州。

南云贤弟阁下：

顷接惠书，猥以岁节相庆，借谂台候绥愉，宜春多祜，至以为慰。

闻贵军于冬月二十五自南安拔行，腊月初五已至吉安。江、湘两局节次解银二十五六万，计发欠饷所短无多，当可在吉全撤，不必赴湘潭。清恙已否安痊？系念无已。

此间近状，诸叨平善。捻匪前此南趋，经我军迭次击挫，遁往河南。本拟新岁游兵入豫会剿，腊月初间鄂中成武臣一军叛勇勾捻入楚，扰及黄、孝、冈、麻，南阳捻股亦窜至襄、樊，湖北上、下游同时吃紧。已檄刘军门铭传由光、固、麻、罗进至黄州援剿，未知果否有裨。

国藩前在安庆之时，募练淮勇，适为今日剿捻之用，差强人意。惟淮军精华无多，而捻匪蔓延五省，若闽、粤余寇窜动，震惊江、皖，更无大枝劲旅足以应之，殊深殷虑耳。复问台安，顺颂新祺。附缴大柬，不具。

曾图藩顿首

032．复鲍超正月初八日

嘱其戒饬诸将稳慎剿办汪海洋部。戒骄戒贪，以诚待人。若误用非人，宜速遣去。何元普应咨明鄂省，请代参奏。游勇降卒不可多收。

春霆仁弟爵军门阁下：

十月二十四泐复一函，计早递到。兹接手书，专言何道之事，系腊月初四会昌所发。续于军报中阅悉台旆入粤会剿，荩绩弥隆，至以为慰。

汪逆死灰复炽，不难扑灭。然百战之余，悍党尚多，裹胁复众，亦未可轻视。所望戒饬诸将，稳慎剿办，法临事而惧之义。古来多少英雄，功高名重，其后非败于骄，即败于贪。阁下屡主奇功，名扬四海，惟愿愈大愈谦，着不得些子骄傲，总要始终敬慎，以保美名。临时之道，但取分内光明之钱，勿取瞒人暖昧之钱；待人之法，宜以礼貌相敬，以诚意相孚。名利二字，只可笼络俗人，未必能得真正贤士。若既误用非人，宜速遣去。譬如一群好马，不可有害马者在内也。

何道元普系阁下自行奏派办理营务之员，疏稿已咨到敝处。该道种种不合，现已离营，仍应由尊处咨明鄂省，请代参奏，方为正办。此后任用人员，尤宜先时慎择，随时体察，勿徒取其言谈之圆熟，举止之便捷。

游勇、降卒切记不可多收。阁下好好声名，因金口叛卒坏了一少半，勿再为此等人所坏，至嘱至嘱。

此间军事，捻匪前经我军击挫，遁往河南。敝处两支游兵办成，正拟赴豫会剿，而鄂中成武臣部勇叛变，勾捻入楚，扰及黄陂、孝感一带，南阳捻股亦窜至襄、樊，湖北上、下游吃紧。已派刘军门铭传由光、固进兵黄州援剿，未知果否有裨。知念附告。复问台安，顺颂新禧。

曾国藩顿首

033．复程桓生正月初八日

谢其贺岁，告汪海洋余焰复炽，鲍、席等军已出剿。捻军入鄂，已檄刘军赴黄州进援。

尚斋仁弟阁下：

迭接惠书，并以岁节相庆，宜春多祜，佳想同之。欣闻德门积庆，两令嗣均采芹香，又馨贡树尊大人，喜可知已。

吉左、副后两军次第遣撤，皖南防军亦已撤竣，平安无事，稍释鄙怀。汪逆余焰复炽，鲍、席等军现经出剿，如能御之境外，不致震惊江、皖，斯为至幸。

此间军事，捻匪败窜河南以后，派树、色等营换防周口，腾出刘省三一军作为游兵，李幼泉马步万人比已成军，亦为游击之师。本拟新岁令其赴豫，国藩亦由济宁、兖、曹察看地势河防，进驻周口，专办豫事。乃鄂中成大吉部勇叛变，勾引任、赖诸匪入楚，扰及黄、孝、冈、麻，张逆一股亦窜至襄、樊，湖北吃紧，飞书告援。已檄刘军由光、固、麻、罗进至黄州援剿，恐局势或当小变矣。

盐务条陈纷纷，敝处有复陈小浦一信，并抄复丁雨生、许缘仲信稿，阁下到江宁时，可从小浦处借阅。附去许仙屏信，便为转致。复问台安，顺贺大喜，并颂新祺。

曾国藩顿首

034．复许振祎正月初八日

告成大吉叛军勾捻入楚，湖北吃紧，已檄刘铭传赴援黄州。湘勇十余万人遣撤将竣，惟淮军精华无多，深虑闽、粤余敌窜动，无大支劲旅御之。

仙屏仁弟馆丈阁下：

六月十四寄京一函，久阙嗣音，冬间接到惠书，始悉文从于闰五月出都，六月安抵珂乡。比想侍福康愉，纂述闳富，企颂曷已。

国藩此次北征，驰驱淮、徐，已阅八月，其初不知捻匪伎俩究竟何如，未敢轻视，故于徐、济、临淮、周口、归德等处各设镇兵，而持重不遽与之角逐。及十月间，诸将在于徐州、宁陵、归德连次接仗获胜，贼走河南，敝处两支游击之师亦已办成。正拟新岁赴豫会剿，国藩亦由兖、济、归、陈进驻周口，就近调度，乃腊月初间鄂中成大吉一军叛变，勾捻入楚，黄、孝、冈、麻一片贼氛，南阳一股亦窜扰襄、樊，湖北上下游同时吃紧。此间已檄刘军门铭传由光、固、麻、罗进至黄州援剿。鄙人奉命办直、东、豫三省之事，此时局势或当小变矣。

敝部湘勇十余万人遣撤将竣，幸尚平安归去。前在安庆募练淮勇，适为今日捻剿之用，差强人意。惟淮军精华无多，而捻匪蔓延五省，若闽、粤余寇窜动，震惊江西、皖南，更无大枝劲旅足以御之，又深殷虑耳。

自卸督篆后，公事已少三分之二，犹若嫌其冗杂。齿发日衰，意绪凋疏，殆亦古今人之常态。九舍弟旧证亦未大愈，前经请假六个月，春间假期将满，未知能否遽出任事。诸叨廑询，附布一二。复问台安，顺颂新祺。

曾国藩顿首

035．复欧阳兆熊正月十一日

说明盐务总以恤商为本，缕析商人之苦与夹私、盗卖、搀和等弊处置。附告鄂事日棘，已檄刘、李二军驰援。

晓岑仁兄大人阁下：

使至，接诵惠书，敬审台候康愉，兴居多祜，至为企慰。

《船山遗书》上年托刷样本见寄，意欲复阅拟序，兹收到《通鉴》、《宋论》，仍俟寄到《诸经稗疏》、《礼记章句》各种，再撰序文。

奉政盐务，总以恤商为本，刊章立法，无非此意。即敝处前此批札千言万语，亦始终抱定“保价恤商”四字。每与人言，盐院譬如店东，运司譬如掌柜，场商譬如作坊，运商譬如走水之伙计，未有店东而不爱惜伙计及作坊者，若不竭力保护伙计、作坊，则店东必穷矣。来示言商人五苦，诚与恤商之义不符，就中亦自有区别。商人之苦，一在提重斤，刊章内过掣抽秤，本不论底平面平，但查有重斤之包，即照全船包数扣重提斤，办理尚无不合，惟瓜栈解捆挖盐稍为苛刻。一在过掣迟滞，前因秋涨闸溜，盐船停顿，瓜栈过盐日仅数百引，厥后水势少定，河洛畅行，日过二千余引，已不为迟，以上两苦似毋庸虑。五文充公一条，此项钱文如谓经纪不应得，则当严禁经纪不许索此五文一包，如以为可得，则听经纪获此小利，不应提充公用。今新商借此以图便，旧商波累而出钱，每引充公四十文，给经纪又四十文，殊非恤商之道。加牌价一条，尖盐牌价本高，再每票加至二百千、三百二十千之多，成本愈重，获利愈微，既乖恤商之义，而搀和诸弊又从此起，更不足以敌私。以上两苦，如少帅有信问及，自当详为婉告，商饬另议。至夹私、盗卖、搀和等弊，如果因提重、滞掣而起，则招开船行亦属药不对病，不开船行亦无损于大局。三年有请开船行者，弟曾严行批驳，此一条似无庸议。暂改瓜口，尊意为腾出新河，以便挑浚起见，外间不知，谓欲永改瓜口，颇滋物议。去腊趱办东西坞河工程，闻年内完竣，雨生又在北水关外另开旧河影，撇去险工。鄙意尚欲将河工、坞工、栈工不惜巨资大加修筑，以为久远之计。所以然者，专就七濠口以下可泊江船，不患风波也。前次所借北盐五万引，如令运贩自赴北场捆盐，不由瓜栈过掣，竟自出江，不扣钱粮、关税及内河厘捐各款，每引不过盈余一两有奇，自系实情，尚无染指之事，请释窃斧之疑。诸惟鉴照。

此间近状平善。湖北成部叛变，勾捻入楚，扰及黄、孝一带，张总愚亦窜襄、樊，鄂事日棘。已檄刘军由光、固驰援黄州，李幼泉一军于灯节后拔赴周口。国藩则先至济宁，再由归、陈进驻周家口，调度一切。知念附陈。复问台安，顺颂新祺。不备。

036．加毛鸿宾片正月十二日

告赴豫之期，约在正、二月之间。

再，弟赴豫之期，俟湖团一案奏结，即行起程，约在正月之杪、二月之初，先至济、兖，次由曹州以达归德。本思与老兄一叙离悰，惟济宁距省太远，恐台驾艰于跋涉，不敢上烦枉顾。其自徐拔营日期，容再奉报。复请寄翁大公祖年大人台安。

037．复欧健吾正月十三日

谢其贺岁，说明其所拟盐务五条处理。附告捻军入楚，已调水陆师驰援。

健吾仁弟馆丈阁下：

除日接到惠书，猥以迎年相庆。借谂台从安抵邗局，宜春多祜，至以为颂。

闻吾湘年谷顺成，销市渐有起色，殊慰远怀。尊拟五条，少荃宫保业将札稿咨来。推广善举一条，饬局议复，实银缴兑暂停，官运、让耗、交斤三条俱已照办。邻盐画价一条，未接来咨，不知如何核议。治盐之道，贵不好盐务大旺之名，额引不可定得太多，额满时不可贪溢销之名，随意增额，大商不可包岸，商挟重资，不可任意借用，许以预定下纲之引，总以恤商为本。尝谓盐院如店东，运司譬如掌柜，场商譬如作坊，运商譬如走水之伙计，未有店东而不爱惜伙计及作坊者，若不竭力保护伙计、作坊，则店东必穷矣。

此间军事，捻匪昨冬南趋，经徐、济诸军击败，遁往河南。敝处两支游兵办成，正拟全军西去，专办豫事，忽闻鄂中成部叛变，勾引任、赖、牛、李等股入楚，蔓延黄、孝一带，张总愚亦窜襄、樊，鄂省上下游同时吃紧。除调水师驶防汉、黄外，檄刘军由光、固驰援黄州，李军由徐郡拔赴周口，冀收夹击之效。鄙人先至济宁，再从归、陈进驻周家口，调度一切。知念附告。复问台安，顺颂新祺。不备。

038．致郑敦谨正月十三日

告捻军乘成部叛变入楚，已催刘铭传一军进援黄州，计节前可至。

筱翁老前辈年大人阁下：

前接复函，未致嗣音。顷准大咨，成武臣一军叛变，赖、牛等捻乘隙窜扰黄、孝一带，张逆溢入襄、樊，上游无可调之兵，望援甚切。官相亦有函咨到来。敝处两支游击之师，李幼泉一军现在徐州，距鄂甚远，鞭长莫及；刘省三一军现在周口，距鄂略近，前经檄令进驻固、始，车辆未齐，尚未起程。兹已飞催该军速日拔赴光、固、麻、罗一带，进至黄州援剿，据报已于腊月二十四日起程。湘军向例日行数十里，淮勇亦照此例。其军火辎重，多而且笨，行走迟钝，甚于湘军，此次买有骆驼，雇有大车小车，较平日当可迅速，计节前必抵黄郡，不知果有裨补否。

襄、樊张总愚一股，顷闻折回叶、裕，鄂北患稍纾矣。专肃，敬请台安，顺颂新禧。统希心鉴，不备。

年侍曾国藩顿首

039．复唐际盛正月十三日

谢其贺岁，并告任、牛与赖党、成部三者凑合，实为劲敌，已催刘铭传一军进援黄州。鲍军留江，不调剿捻。

荫云尊兄大人阁下：

前接环章，言鲍军之事，续承藻翰，猥以节岁见贺。适闻鄂中警信，正在筹度派援，旋展惠书，具悉一切。

赖逆本系粤匪余党，狡谲异常，断不受抚。成部在湘军资格颇深，队伍亦整，此次变叛，必有娴于战守者甘心从贼，溷入捻匪之中。闻任、牛裹胁日众，掳马日多，加之以赖党、成部，三者凑合，实为劲敌。张总愚又已扰及襄、樊，鄂省上下游同时吃紧，亟应调派援兵。敝处两支游击之师，李幼泉一军现在徐州，距鄂甚远，鞭长莫及；刘省三一军现在周口，距鄂略近，前经檄令进驻固、始，车辆不齐，尚未起程。兹已飞催该军速日拔赴光、固、麻、罗一带，进至黄州援剿，据报已于腊月二十四日起程。湘军向例日行数十里，淮勇亦照此例。其军火辎重多而且笨，行走迟钝，甚于湘军。此次幸买有骆驼，雇有大车小车，较平日当可迅速，计节前必抵黄郡，不知果有裨补否。

鲍军留江，不调剿捻，敝处十一月二十七日业已复奏。渠现已入粤东，亦万不能遽回也。诸惟鉴照。复问台安，顺颂新禧。并缴谦版，不备。

040．复陈方坦正月十三日

谢贺岁。同意湘局所批盐务准由局另招商补运。询自去岁五月后成本果稍增否。

小浦尊兄阁下：

年前迭接手书，知敝函已经递到。初四日又展惠缄，猥以新年相庆。就谂文祉绥愉，宜春多祜，至以为颂。

湘局一批中云：如有事故，不愿续运，准由局另招商补运。是去来仍听商便，不失票法之范围，而与鄙人寓纲法于票盐之中，物色真正殷商，维持护惜之意亦相吻合。惟凡办大事可守者法也，可通者情也，盐务亦然。物色殷商，暗中保护，俨若以纲商相待，百家中不过数家，以情相联，绝不形诸笔墨，则其道圆活而可久。若凡售一号之引，均令续认一号之引，是普律以纲商相待，必多不能应者。以法相绳，业已见诸公牍，则其道窒碍而难通。昨接湘局详称今年夏纲挨掣领运，明年夏纲再遵此批，令已认之贩循环给运，不复再招新商等语，不知准驳如何。盐栈由官经理，积弊一空，而台章弹劾何商牵涉及此，令人灰心。本来坚白不患磷缁，可勿介怀，惟外间颇言商利日微，成本增加。究竟自去岁五月后，成本果稍增否？便祈示及。

敝处近状平善。刘省三一军年内已报起程，进兵援鄂。李幼泉一军，灯节后亦拔赴周口。鄙人先至济宁一行，再从曹、兖、归、陈进驻周家口，调度一切。复问台安，顺颂新祺。不备。

曾国藩顿首

041．复程国熙正月十三日

谢贺岁。询东、西坞河年内已否一律告成。告卖票一层应行严禁。北盐南运，照南盐科则扣缴各款，自是正办。附告派刘、李军援鄂。

敬之尊兄阁下：

前接环章，具悉一切。续展惠书，猥以新年相庆。就谂台祉绥亨，宜春多祜，至以为颂。

仓栈工竣，东、西坞河年内已否一律告成？鄙意此等工程，不可吝惜资费，稍涉草减。沿江须筑大堤一道，俾江水永不得溢入新河之内。堤身宜高宜宽，钉以巨木桩，厢以料垛之埽，仿照黄河要工做法。东、西两坞宜深宜广，竟与小湖相似，即以坞中取出之土，为堤上压扫之土。堤之西头略出，东头略缩，桃水使趋南，则下游更好。泊船新河太浅太窄，尤须大加修浚。雨生拟于旧河影另开一段，想亦极有关系。雨生思锐而力果，阁下诸事与之熟商，必可精力弥满，相与有成。中路月销四五十票，缘江船不入内河，无从夹私，自系改道之效。冬令晷短，每日尚能过盐二千余引，坞河成后，春水方生，过盐想必更多。

存记下纲，较之随意增额，则尚无大害。惟卖票一层，商本暗增，应行严禁。北盐南运，照南盐科则扣缴钱粮、关税、内河厘捐各款，自是正办。盈余之银，只有此数，明者一望而知。止谤不辩，何恤浮言？步步踏实做去而已。

此间近状平善。鄂中叛卒、悍捻联为一气，上、下游同时吃紧。已派刘军由光、固驰援黄州，李军由徐郡拔赴周口，冀收夹击之效。鄙人先至济宁，再从曹、兖、归、陈进驻周口。知念附告。复问台安，顺颂新祺。并缴大柬，不备。

曾国藩顿首

042．复官文正月十四日

谢贺岁。告刘铭传计必抵黄郡，成大吉溃勇已有七营就抚。已奏派色尔固善带马队驰赴关东军营。

秀翁宫太保爵中堂大公祖阁下：

腊月二十三肃复寸函，亮蒙台览。值军书之旁午，又斗柄之回寅，远辱藻缄，曷任纫戢。敬惟釐延椒序，福荫楚疆，一纪星周，迓恩光之久照；四方风动，占兵气之全销。引企矞晖，庆祝无量。

弟驻军徐郡，岁籥倏更。年前檄刘铭传驰援黄州，据报已于腊月二十四日起程，计此时必抵黄郡，不知已与任、赖等股接仗否？闻成大吉溃勇业有七营就抚，襄、樊张总愚一股，亦已折回叶、裕，鄂北之患当可稍纾。

昨奉谕旨，饬调乌尔图纳逊土默特马队百余名赴奉天剿贼。土默特一起，上年十月全遣回旗，乌参领现偕刘军入鄂，不能调回；且奉调百余名，为数太少，诚恐于事无济。已奏派色尔固善带马队九百六十余员名，由陈州驰赴关东军营，以顾根本之地。知关廑系，并以附陈。敬请台安，祗颂新禧。不备。

043．复吴昌寿正月十四日

告马子明自应留剿本省之敌。已奏派色尔固善驰往奉天剿办马贼。

少村尊兄大人阁下：

初五日肃复一函，顷间使至，接初六惠书，敬悉一切。

张总愚已由襄、樊回窜裕、叶，尊意调马子明回豫，与宋镇合剿此股，荩筹妥协，与敝处迭次咨函亦相符合。豫省兵力本单，势难遽援邻圭，马军自应留剿本省之贼。刘省三一军年前已报起程，驰援黄州，自可备御光、固一路。李幼泉一军灯节后拔赴周家口，如任、赖等酋回窜豫境，即当注重光、固，与刘军夹击任、赖一股；如任、赖仍在楚境，李军即与马军夹击张逆一股。国藩先到济宁一行，再由归、陈进驻周口，俟湖团一案奏结，乃可起行。到防后，相距较近，再行商酌调度。

奉天马贼猖獗，谕旨饬调骑兵。土默特一起，上年全数遣撤回旗，乌参领随同刘军入鄂，不能调令赴辽。已奏派色子良统带该部驰往奉天剿贼，以固根本之地，不能留豫，另牍咨达冰案。诸惟鉴照，复请台安。摹璧晚谦，不备。

044．复乔松年正月十四日

告刘铭传援鄂，计将抵黄州，李昭庆一军灯节后拔赴周口。已奏派色尔固善驰剿关东马贼。

鹤翁尊兄年大人阁下：

初三日肃布寸函，十二日接初二、初五惠书两件，敬悉一切。

鄂中征兵，尊处以王、镇、才、秀四营应援，以张凯臣填扎三河尖。昨奉寄谕，有不分畛域之褒，企珮曷已。湘军向来日行数十里，淮勇亦沿此例。其军火等件尤为笨重，每虑车辆难雇，行走迟钝。此次刘省三援鄂，自告奋勇，并买有骆驼，雇有大车小车，足利师行，据报腊月二十四日业已起程，计此时将抵黄州矣。襄、樊张总愚一股，闻已折回叶、裕，又有东窜之说。李幼泉一军灯节后拔赴周口，与省三遥相犄角，备击任、赖回窜。如张逆东窜归、陈，或至皖、齐，李军亦可跟踪追剿。

湖团刁、王两团，现在勒限驱遣，似尚不致顽梗。一俟办竣，弟即启行，由济宁、兖、曹取道归、陈，进驻周口。

奉天马贼猖獗，有旨饬调马队百余名，国藩恐为数太少，于事无济。奏派色副都统带九百六十余人，由陈州驰赴关东助剿，已檄饬遵照矣。

蒋中丞请谥一疏，大稿极妥。肃复，敬问台安。诸惟心鉴，不备。

045．复鲍超正月十四日

告寄谕暂留其于江、粤，嘱训饬将弁，并自加省惕。

春霆仁弟爵军门阁下：

初八泐复一函，旋接腊月二十四环章，知十月寄去之信业已递到。并谂大旆进抵平远，整顿营伍，裁汰降勇，壁垒一新，欣慰无已。阁下喜用多兵，一向屡立大功者在此。现时新募之营，并娄部旧勇，共一万数千人，亦不为少。汪逆虽悍，究系孤立残寇，与当年发逆凶党诸酋四面困我者，情形迥不相同。就现有兵力稳剿，足可奏效。

捻匪张总愚前扰河南之西路南阳一带，敝处之兵专顾东路，与任柱、赖文光、牛洪、李允等股相犄角，未能遽及南、汝。彼时阁下由川到鄂，尚未赴江，就近可驻襄阳，助剿豫捻，故敝处具疏入奏，迨奉旨允准，而阁下已赴江西，去鄂日远。官中堂来信，亦以湖北饷绌，难供贵军，不欲调之回鄂。国藩业于十一月二十七日复奏，暂不檄调。续奉十二月初三、初五两次寄谕，暂留阁下在于江、粤，俟发逆剿平后，再令赴豫。想尊处早经接到闽中录咨矣。

前年冬间，阁下将赴新疆独当一路，鄙人深为忧虑，今阁下留粤，鄙人亦不甚放心。既恐贵部骚扰，又恐阁下累立功绩，稍涉骄矜，务望常常训饬将弁，并自加省惕也。特此布复，顺问台安。

曾国藩顿首

046．复刘长佑正月十四日

谢其贺岁，告奉天马贼肆扰，已奏派色尔固善带马队驰赴关东。附告鄂、豫军情、部署。

荫渠仁弟大人阁下：

腊月初四泐复寸函，顷接惠书，猥以新年相庆，鸿钧普转，佳想同之。伏审玉节巡边，周历榆塞，驻三屯而鞠旅，值万汇之回春，式听铙歌，企颂无已。

奉天为根本重地，国藩闻马贼肆扰，正深远系，接奉谕旨，饬调乌尔图纳逊土默特马队百余名赴辽，为数太少，诚恐于事无济。土默特一起，上年全数遣撤回旗，乌参领随同铭军援鄂，未便调回，已奏派色尔固善管带该部马队九百六十余员名，由陈州驰赴关东军营。该军系吉林、黑龙江弁兵，久从征役，还救桑梓，或可竭力助剿，共奏肤功。

此间近状，诸叨平善。本拟两支游击之师全赴河南，忽闻湖北成武臣湘勇叛变，勾通任、赖、牛、李等匪入楚，蔓延黄、孝一带，张总愚亦窜襄、樊，鄂事日棘。已檄刘铭传由光、固驰援黄州，李幼泉由徐郡拔赴周口，冀收夹击之效。顷闻张逆由襄阳回窜裕、叶，楚北之患稍纾，而河南之警又至。国藩定于月内先到济宁，再从归、陈进驻周口，就近调度。知关廑系，附布一二。敬问台安，顺颂春祺。不备。

047．复唐训方正月十四日

谢其贺岁，告关外马贼扰及奉天、热河，已奏派色尔固善带马队驰赴关东。附告鄂、豫军情、部署。

义渠仁弟大人阁下：

顷接腊月二十四日手书，猥以新年相庆，鸿钧普转，彼此同之。就审台祉增绥，宜春多祜，企颂曷已。

闻清厘旧案多起，并办出历届奏销，劳勚可想而知。

关外马贼扰及奉天、热河，敝处接奉谕旨，饬调骑兵百余名，为数太少，诚恐无济于事。已奏派色尔固善带马队九百六十余员名，由陈州驰赴关东军营。该起系吉林、黑龙江弁兵，久从征役，还救桑梓，或可竭力助剿，勉奏肤功。

此间近状平善。捻匪昨冬败遁河南，敝处两支游兵办成，正拟全军西去，专办豫事，忽闻湖北成大吉部勇叛变，勾引任、赖、牛、李等股入楚，蔓延黄、孝一带，张总愚亦窜襄、樊，鄂省上下游同时吃紧。除调水师驶防汉、黄外，檄刘军由光、固驰援黄州，李军由徐郡拔赴周口，冀收夹击之效。国藩先至济宁，再从归、陈进驻周家口，月内即启行。比闻张逆又由襄阳回窜河南之裕州、叶县，鄂北之患稍纾，而齐、豫之防又紧矣。

姜小山篪谨已存记，俟至归德延访一切。荫帅出省后，久无京报寄来，仍希尊处按旬见寄为祷。复问台安，顺颂春祺。不备。

048．复孙翼谋正月十四日

贺其出守宣州，嘱速掩骼埋骴。附告近况。

谷庭仁弟馆丈阁下：

前接惠缄，稍稽裁复，顷披藻翰，欣谂荣膺简命，出守宣州。本东观之清才，兼西台之峻整，出颇、牧于掖垣，媲龚、黄于皖国，引睇吉晖，企慰无已。

宁国遭兵最久，克复数年，尚未挽回元气。来书“安静不扰”、“兵民相安”、“文武相信”等语，深得今日为治之要。掩骼埋骴，不但泽枯之仁，并有荡秽之益，时已春及，宜速筹之。

国藩久从征役，精力衰颓，本拟将金陵善后与历年经手事件清厘完竣，避位让贤，乃复奉命督办捻匪，驰驱淮、徐，倏已改岁。前敌诸将，虽亦迭次迎剿获胜，而逆踪飘忽，贼骑甚多，出没于皖、豫、齐、楚之间，未能遽就殄灭。现在两支游兵粗已办成，与此贼纵横驰逐，徐州、济宁、临淮、周口镇驻重兵，备击窜贼，不知果否有裨。知念附告。复问台安，顺颂大喜。并缴资版，不备。

馆愚兄曾国藩顿首

049．复德樾亭正月十四日

谢其贺岁，略告鄂、豫军情、部署。

樾亭尊兄大人阁下:

宾日初回，朵云远贲，就谂釐延豸节，望重旄车，遍德中州，听口碑于四郡；承恩北极，荷心简于九宸。引睇吉晖，良殷抃颂。

国藩驻军徐郡，岁籥倏更。豫中捻匪全数入鄂，檄饬刘军驰援黄州，李军拔扎周口，与该逆相犄角。而张总愚一股，闻已折回叶、裕，棠疆告警。鄙人月内即由徐州启行，先至济宁，再从归、陈进驻周家口，调度一切。复颂春祺，顺候台安。祗璧衔版，不备。

050．复朱兰正月十五日

谢其贺岁，附告军情、部署。说明楚事未便越俎而谋。

久翁老前辈大人阁下：

接诵惠书，猥以新年相庆，感谢曷已。敬惟道体康胜，福履春长，歌武公百岁之诗，德行有觉；张管子四维之目，教思无穷。仰企矞晖，弥殷倾颂。

此间军事，东路布置粗定，正拟悉锐西向，而湖北成部叛变，捻匪乘机入楚。任、赖等股扰及汉、黄，张逆一股窜至襄、樊，比檄刘省三驰援黄州，李幼泉拔赴周口，冀收夹击之效。旋闻襄、樊之捻折回裕、叶，又须防其东趋。敝处四镇、两游之兵只有此数，捻踪蔓延五省，地段太宽，诚不免顾此失彼。

湘勇久成强弩之末，淮勇锐气方新，可任战守，而统将之才尚嫌甚少，恐难收拾全局，良用忧愧。尊意各营举拔将才，即当照办，惟访求将虽由人谋，得不得则尚有数存焉。

楚省近事，微有所闻，但当视力所能及补救一二，未便越俎而谋。诸惟心鉴。敬请台安，祗颂新禧。摹璧晚谦，不备。

馆侍曾国藩顿首

051．复刘秉璋正月十五日

谢其贺岁，略告近况，请其北来相助。

仲良仁弟馆丈阁下：

接展惠书，猥以新年相庆，鸿钧普转，佳想同之。伏审荩绩日隆，庞祺川至，颇、牧未离夫禁署，范、韩先重于军中。引睇吉晖，企颂无量。

此间近状，诸叨平善。自捻匪西窜后，东路布置粗定，本拟以省三一军游击河南，幼泉一军继进会剿，乃腊月初间，鄂中成大吉部勇叛变，勾引任、赖、牛、李等股入楚，蹂躏汉、黄，张总愚亦窜至襄、樊，鄂中飞书告援。比檄省三驰援黄州，腊月二十四自周口起程，日内计已入鄂。幼泉于灯节后拔赴周口，与省三遥相犄角。顷闻张逆已由襄、樊折回裕、叶，又须防其东走皖、齐矣。

国藩精力衰颓，心气远不如前，齿摇目昏，说话至二十许句，舌即蹇涩不灵。久膺艰巨，惧弗克独胜此任，拟请阁下北来，相助为理。业于十四日恭疏附奏，俟接奉俞旨，再备咨牍专达台端。诸惟心鉴。复问台安，顺颂新禧。不备。

馆愚兄曾国藩顿首

052．复刘郇膏正月十五日

谢其贺岁，赞其清厘漕务从剔清荒熟入手。附告鄂、豫军情、部署。

松岩尊兄大人阁下：

前接环章，具聆一切。顷承藻翰，猥以新年相庆，纫戢曷任。敬维台候绥愉，宜春多祜，备椒觞之百福，介寿南陔；迓芝之十华，承恩北极。詹言景矞，企祝无穷。

清厘漕务，从剔清荒熟入手，荩画精详，利益于苏民者甚多，弥深佩仰。

此间军事，自捻匪西窜后，东路布置粗定。本拟令刘、李两军齐集贵省，纵横角逐，国藩亦移营周口，专办豫事，乃湖北成部勇丁叛变，勾通任、赖、牛、李等捻麇入楚境，扰及汉、黄，张总愚亦窜至襄、樊，鄂省吃紧。比檄刘省三由光、固驰援黄州，李幼泉自徐州拔赴周口，互相犄角，冀收夹击之效。顷闻张逆一股折回裕、叶，贵省又复戒严。如果任、赖久踞鄂边不动，当令幼泉会合豫军剿办张逆，未知能否有裨。知关廑系，附布一二。敬请台安，祗颂新禧。谨璧谦版，不备。

053．复王大经正月十五日

略告鄂、豫军情、部署。

晓莲尊兄大人阁下：

接展惠缄，并碑刻二纸，借谂延釐柏署，遍德苏垣，善气将迎，与鸿钧而普转；湛恩汪，迓凤以增荣。引睇吉晖，良殷抃颂。

弟驻军彭城，倏更岁籥。自捻匪西窜后，东路布置粗定，正拟悉锐西向，专办豫事，忽闻鄂中成部叛变，群捻乘机入楚，任、赖扰及汉、黄，张逆窜至襄、樊，比檄刘军由光、固驰援黄州，李军自徐城拔赴周口，冀收夹击之效。政恐我方南行，而贼又北旋，破寇之方，殊无把握耳。复颂春祺，顺问台安。谨璧谦版，不备。

054．复应宝时正月十五日

谢其贺岁，略告鄂、豫军情、部署。

敏斋尊兄大人阁下：

前接复函，怀抱谦冲，至为企仰。顷披藻翰，猥以新年相庆，鸿钧普转，彼此同之。伏审政祉绥亨，宜春笃祜，龙纶新捧，已看节之真持；象译来宾，更卜黍民之可格。詹言吉采，抃颂良殷。

弟驻军彭城，倏更岁籥。自捻匪西窜后，东路布置粗定，正拟悉锐西向，专办豫事，忽闻鄂中成部叛变，群捻乘机入楚，任、赖扰及汉、黄，张逆窜至襄、樊。比檄刘军由光、固驰援黄州，李军自徐城拔赴周口，冀收夹击之效。政恐我方南行，而贼又北旋，破寇之方，殊无把握耳。复颂春祺，顺问台安。并璧衔版，不备。

055．复许道身正月十五日

谢其贺岁，询簰湾河工已否告竣，说明瓜洲仓栈蒇工，尚须浚河筑堤。附告鄂、豫军情、部署。

缘仲尊兄大人阁下：

前接环章，具悉一切。顷披藻翰，猥以新年相庆。借谂釐延节，福介椒樽，祥占八穀之星，鱼肇瑞，恩湛十华之露，凤荣。引睇吉晖，良殷抃颂。

簰湾河工新岁已否告竣？该处既可泊船，七濠口各商想必如限迁镇。其厘捐酌减三成，于恤商之中仍无亏于捐项，极为妥协。瓜洲仓栈闻已蒇工，新河太浅太窄，尚须大加修浚，沿江须筑大堤一道，俾江水永不得溢入新河之内。堤身宜高宜宽，钉以巨木之桩，厢以料垛之扫，仿照黄河要工做法，东西两坞宜深宜广，竟与小湖相似，乃可为经久之计。

此间军事，东路布置粗定，正拟悉锐西向，专办豫事，忽闻鄂中成部叛变，群捻乘机入楚。任、赖扰及汉、黄，张逆窜至襄、樊，比檄刘军由光、固驰援黄州，李军自徐城拔赴周口，冀收夹击之效。政恐我方南行，而贼又北旋，破寇之方，殊无把握耳。复颂春祺，顺问台安。并璧谦版，不备。

056．复郭崑焘正月十六日

告楚事日棘，不得已檄刘铭传援鄂。求代作请加中额折。

意城仁弟亲家大人阁下：

去腊接奉惠书，借审禔躬康胜，泊然物外，岂胜企仰。

国藩自奉命北征，初筹四镇之兵，继谋游击之师，诸未就绪，倏逾数月。捻党悉众西趋，于是中外纷纷谤议，责敝部不能与贼纵横追逐。迨冬腊月间，游兵粗已成军，正拟并力西向，专办豫事，而任、赖、牛、李等酋全趋鄂省黄、麻一带，张总愚亦由南阳窜入襄、樊，又有成部叛勇之变，楚事日棘。不得已，檄刘省三一军由周家口援鄂，不特前此所奏十二府州不能自守其说，即谕旨所指之三省亦不能恪遵而自画矣。贼既注重湖北，则淮、徐、济宁、周家口四镇均不能筋脉联贯，自须多筹游击之师，与之往来奔驰。而初议所云，以有定之兵，制无定之寇者，亦终恐莫践斯言。纷纷如是，何时定乎？

昔岁尝与人言，目阁下为不闲和尚。自去岁谢事，置身在材不材之间，邦政在闻不闻之际，摆落尘缘，萧洒送日，闲中佛国，令人叹羡。东征局巨款，请加中额，欲求大笔代作一折。曾寄书南坡翁为我转达，恐逾十名之数，或干驳诘，曾经议有长策否？

国藩精力日颓，目光愈翳，实不堪再膺艰巨。事会所乘，猝难撕状，令兄尤为郁郁，有“逝将去汝”之况。儿女姻事，去冬诚不能送粤，今春敝眷回籍，则或湘或粤，听阁下与小儿商定可也。诸惟心鉴，顺问台安。

057．复沈戟门正月十六日

谢其贺岁。

戟门尊兄阁下：

金陵判，瞬又新年，远辱惠缄，因时祓饰，纫戢曷任。敬谂文祉绥愉，宜春笃祜，媲隐侯之博雅，缵绪诵芬；侔平子之淹通，虑周藻密。詹言晖吉，企颂良殷。

国藩驻军彭城，督办捻匪，自昨冬迭次剿击，该逆受创西窜，甫派游兵入豫，而贼踪忽扰楚疆，汉、黄、襄、樊上下告警。比已调派劲旅赴鄂援剿，未知能殄寇氛否。

鄙人久从征役，拟令儿辈还湘，未获长坐春风，仰叨教益，事会所乘，徒增怅惘。专泐复谢，敬问著安。祗璧大柬，并颂元祺。不备。

058．复李宗羲正月十六日

谢其贺岁。告部议新漕之事自须据实顶奏。鄂中成部叛变，群捻乘机入楚，鄂事日棘，拟俟湖团一案奏结后进扎周口。

雨亭仁弟大人阁下：

腊月初四泐复一函，续接惠书，猥以新年见贺，鸿钧普转，彼此同之。伏审迓福承恩，宜春多祜，企颂曷已。

昨冬祥霙应候，可卜绥丰。李、陈他徙，淮、扬亦除二患。阎、张清〔请〕停河运，全解折色，部中议驳，仍须办理新漕，并应筹解上年漕折之款。鄙意去年漕船至今尚未回空，今年安能再办新漕？自须据实顶奏。若李宫保不顶奏新漕之事，则鄙人当顶奏上届漕折之事。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。成部闻已招集七营，然全未惩办，野心未戢，如何可恃？

国藩早拟移营赴豫，因办理湖团一案，奏结后方能启行，由济、兖、归、陈以达周口。该处虽无城池，而地势较之陈郡尤为冲要，应扎老营。幼泉所部星骑营马队训练亦渐就绪，堪以告慰。复问台安，顺颂春祺。不备。

059．复庞际云正月十六日

贺其荣任盐道。告捻军乘成部之变进入楚境，鄂事日棘。俟湖团一案奏结，拟进驻周家口。刘成忠俟过宋时必可接晤。赞其所论金陵民地给价最为平恕。

省三仁弟馆丈阁下：

昨腊大小儿及成都司后先来徐，赍到惠缄，承以迎年相庆。新岁又于递中接展手书，欣悉荣任盐巡道篆，已奉恩旨俞允，勋猷懋介，企颂无穷。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。

左臂微痛比已痊愈，俟湖团一案奏结，先到济宁一行，再由归、陈进驻周家口。豫中近来函牍谦逊，支应各军柴草、代雇夫车俱为妥速，似犹可与共学也。

刘子恕已到归德府任，来信条陈六事，多阅历有得之言，文笔亦足达其所见。俟过宋时必可接晤，已先有信复之，令其由归德随营至周家口，当可畅谈旬日也。

张道汝梅在徐，未来相见。欧阳锴或是循吏，然考文以定吏才，终非正办。

金陵民地给价，尊论最为平恕。乱离之后，孑黎情况殊堪悯恻，自不必苛求急公之义也。

谷米局一案，已定谳了结否？复问台安，顺颂新祺，并贺大喜。不备。

060．复万启琛正月十六日

谢其贺岁，附告捻军入鄂，已檄刘铭传、李昭庆驰援。嘉应州已克。黄赞汤款另行寄去。

篪轩仁弟大人阁下：

前接手书，言科场报销先有一函一批，故未再复。兹展惠缄，猥以新年相庆，鸿钧普转，彼此同之。即谂履祉绥亨，宜春多祜，至为企颂。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。成部已招集七营，然全未惩办，野心未戢，如何可恃？

粤东嘉应州已报克复，汪海洋伏诛，余党谭体元等当易扑灭。闽、粤肃清，则珂乡边防可期罢戍，殊深殷盼。

黄莘帅一款，敝处另行寄去，毋庸展转函商。为数极微，而使各处喧传，殊可不必。复问台安，顺颂春祺。不备。

061．复勒方锜正月十六日

谢其贺岁，附告近况。

少仲尊兄大人阁下：

迭接惠书，猥以新年相庆，鸿钧普转，彼此同之。伏审台旆移驻鸠江，宜春多祜，巡察各卡荩劳益笃，企慰曷已。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。成部闻已招集七营，然全未惩办，野心未戢，如何可恃？

粤东嘉应州已报克复，汪海洋伏诛，余党谭体元等当易扑灭。闽、粤肃清，则珂乡边防可期罢戍，殊深殷盼。复问台安，顺颂新祺。并缴衔版，不备。

062．复蒋嘉棫正月十六日

谢其贺岁，附告鄂、豫军情、部署及金陵续保案处理。

莼卿仁弟阁下：

前接复函，未致嗣音，续展大柬，猥以新年见贺，鸿钧普转，彼此同之。伏审台候绥愉，宜春多祜，至以为颂。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。成部闻已招集七营，然全未惩办，野心未戢，如何可恃？早拟移营赴豫，因办理湖团一案，奏结后方能启行，由济、兖、归、陈以达周口。知念附告。

金陵续保一案，部文挑剔，拟侗复奏一次。尊件照方子听办法更妥，已于公牍批答。诸惟心鉴。复问台安，顺颂新祺。不备。

063．复厉云官正月十六日

谢其贺岁，附告鄂、豫军情、调度。旧存鄂台饷银，敌退后请再致书官文饬局缴还。

伯符尊兄大人阁下：

接展环章，知前次敝函业已递到，并以献岁发春，吉词见贺，鸿钧普转，彼此同之。就审台祉绥愉，延釐笃祜，企颂无量。

此间近状，诸称平善。自捻匪西窜后，东路布置粗定。正拟悉锐西向，专办豫事，忽闻鄂中成部叛变，群捻乘机入楚，任、赖等股蹂躏汉、黄，张总愚一股窜扰襄、樊，鄂事日棘。比檄刘省三驰援黄州，李幼泉拔赴周口，冀收夹击之效。昨闻襄、樊之捻折回裕、叶，又须防其东趋矣。成部闻已招集七营，然全未惩办，野心未戢，如何可恃！国藩早拟移营赴豫，因办理湖团一案，奏结后方能启行，由济、兖、归、陈以达周口，驻扎老营。

承示补制百日，起后忽请假，斟酌妥善。鹾业所赢无多，于日用亦不无小补。敝处旧存鄂台万金，阁下在鄂时既与局员算明登簿，俟楚中贼退后，再致书官相饬局缴还也。复问台安，顺颂新祺。并缴大柬，不备。

064．加朱兰片正月十七日

密告久知鄂中统领、营官任用之弊及粮台与各军积隙，不敢轻责于人，且急时无人可易。

再，鄂中军事，黜陟之权阍隶，亦得与闻。统领、营官进身之始，多由货贿、关说，此间久闻崖略。粮台与各军积隙已深，士卒思叛，实在意中。即此番风波幸而敉定，而鄂省两面受敌，无一可恃之兵，终虞决裂。芾村欲鄙人疏达天听，略与尊指相同，然敝处兵力单薄，防剿之地太广，兢兢业业，恒觉自治不暇，岂敢轻于责人？且急时易帅，欲令鄂军遽有起色，环顾实难其选，谨此密陈。再颂久翁老前辈大人福安。

065．复乔松年正月十七日

告已令色部前赴奉天助剿马贼，克蒙额应令驰往关东军营。雉河解围案内团练请奖疏请缮发。附告湖团案处理办法。

鹤翁尊兄年大人阁下：

十四日泐复寸函，甫经发递，旋接初九、初十惠书两件，祗聆一切。

乌尔图纳逊现告病假，该起马队随刘省三入鄂，不能回辽，已奏令色部前赴奉天助剿。关东马贼猖獗，根本重地亟须增兵防剿，多一将则得一将之益。尊处将满洲马队撤回，其管带之副都统克蒙额久经战阵，有志立功，应令驰往关东军营，人地尤为相宜，敝处未便檄调前来也。

雉河解围案内团练请奖一疏，大稿极妥，即请尊处缮发。其正阳巡检徐忠钰亦可附奏，请免开缺，悉如尊指。惟地方官请免开缺，尽可不会敝衔，或应改会少泉之衔。折片清单一并寄缴，即希察收。

湖团一案将次办动，查王、刁两团之民，从前曾缴地价入官，此次因通贼，驱遣回籍。拟将原价给还，派员解银至郓、巨等县照发，以示体恤，业经分别咨行，兹抄稿呈览。是否有当，尚祈示及。

张捻回窜裕、叶以后，尚无续报。任、赖等股蹂躏汉、黄，掳人劫财，至多极饱。鄂将梁洪胜阵亡，从此寇氛日长，实深忧愤。诸惟心鉴，复请台安。不备。

066．复刘建德正月十七日

谢贺新岁，附告鄂、豫、闽军情。

馨室仁兄大人阁下：

冬月二十七泐布复函，顷接惠书，亦冬月二十七所发，猥以新年见贺，感谢曷任。就谂榷政增绥，宜春多祜，介萱闱之曼寿，迓枫陛之新恩，企颂无量。

国藩驻军彭城，倏已改岁。自捻匪西窜后，东路布置粗定。拟令两支游兵全赴河南，纵横驰逐，忽闻鄂中成部叛变，勾引任、赖、牛、李等匪入楚，蹂躏汉、黄，张总愚一股亦窜襄、樊，湖北上下游同时吃紧。官相飞书告援，比檄刘省三军门由光、固驰救黄州，李幼泉一军由徐州拔赴周口，冀收夹击之效。旋闻张逆由襄阳回窜裕、叶，鄂患稍纾。惟任、赖等尚在黄陂等邑，悍捻、叛卒、游勇三者勾结一气，掳人至多，掠财极饱。梁洪胜阵亡以后，凶焰弥炽，实深忧虑。

嘉应州城已报克复，汪海洋伏诛，余党谭体元等当易扑灭，贵省可期肃清矣。复颂新祺，顺问台安。并缴大柬，不备。

067．复马恩溥正月十七日

谢贺新年，告捻军入楚，已檄刘铭传、李昭庆两军驰赴黄州、周口。姜篪俟抵豫时延访。

雨农尊兄大人阁下：

顷展惠书，猥以新年相庆，纫谢曷任。敬审福履春长，庞祺川至，咏夭桃之宜室，鲤对闻诗；持使竹以还朝，龙言拜命，国恩家庆，企颂无穷。

国藩驻军彭城，倏已改岁。自捻匪西窜后，东路布置粗定。拟令两支游兵全赴河南，纵横驰逐，忽闻鄂中成部叛变，勾引任、赖、牛、李等匪入楚，蹂躏汉、黄，张总愚一股亦窜襄、樊，湖北上下游同时吃紧，官相飞书告援。比檄刘省三军门由光、固驰救黄州，李幼泉一军自徐州拔赴周口，冀收夹击之效。鄙人亦将由济、兖、归、陈进驻周口，调度一切。

姜小山篪近亦有称其政绩者，谨与傅守寿彤、钱令增鸿俱已存记，俟抵豫时再为延访也。复颂新祺，顺请台安。不备。

068．复曾广莆正月十七日

谢贺新年，告捻军入鄂，比檄刘铭传驰援黄州。拟二月先至济宁，再由归、陈进驻周口，调度一切。

荫园宗兄大人阁下：

顷接惠书，猥以宜春相庆，纫戢曷任。伏惟令闻日新，庞祺川至，卫宗祊而设备，望重维城；跻翰苑以传经，学承肯构。詹言吉蔼，企颂无穷。

国藩驻军徐州，倏更岁籥。捻匪自昨冬窜豫后，东境之患稍纾，正拟悉锐西向，而贼踪已入楚北。比檄刘军门驰援黄州，旋闻襄、樊之捻折回裕、叶，又须防其东趋。鄙人拟于二月先至济宁一行，再由归、陈进驻周口，调度一切。

前嘱潘臬使拨去枪炮火药，聊助守御，何足言谢。复颂新禧，敬候台安。谨璧大柬，不备。

069．复周学濬正月十七日

谢贺新年。告奏留李鸿章非一人之力。扫除积习，宏济时艰，当望诸贤哲。任、赖入汉、黄，张宗禹折回叶、裕，已檄会刘、李二军分援。

缦云仁弟大人阁下：

腊杪接诵惠书，猥以新年见贺，感情文之斐亹，抚岁序之推迁。伏审侍福春长，庞祺川至，国恩家庆，企祝无穷。

昨秋太夫人寿辰，国藩羁迹戎行，未获登堂称庆，薄礼戋戋，敢劳缄谢？

前奉廷旨，令少荃入洛，而督、漕、抚三席递更。大局攸关，本难轻于着笔，特少荃携淮勇西行，则敝处别无劲兵可用，以其切近之灾，不敢作嗫嚅之对。赖李疏之继进，乃天听之可回，实非鄙人一奏之力，过蒙激赏，弥增感愧。中朝大官，无私意沮挠之事，诚如尊论。至于扫除积习，宏济时艰，仍当望诸贤哲。劳人暮齿，精力衰颓，勉强支持，殆与兵事相终始耳。

上年建四镇、两游之议，中外初鲜浮言，厥后镇兵甫有端绪，游兵尚未成军，而群贼蹂躏河南，未克驰援，谤议纷腾。迨捻匪窜逼徐城，略解贼不东来之嘲。既而该逆受创西遁，游兵亦办成，正拟悉锐赴豫，与此贼纵横角逐，冀一间执悠悠之口，乃全军尚未西迈，而群捻已窜汉、黄，距此间又二千里矣。不得已檄刘军援鄂，甫报起程，而南阳张逆一股复由襄、樊折回叶、裕，势将东趋。已令李幼泉一军拔赴周口，觇踪剿办。国藩亦于下月先至济宁一行，再由归、陈进驻周家口，调度一切。

令侄镜芙朱卷收到，清真华赡，出色当行，无任欣佩。文从已曾北上，而戎车复又西驱，未审果能一瞻英度否。复颂春祺，敬问台安。

令弟咏华、令侄镜芙均此致候。

070．复陈璚 ⁽¹⁾ 正月十七日

谢贺新年，附告前敌近况。

六笙尊兄大人阁下：

顷接惠书，道及前咨，并以新年见贺。借谂台旆昨秋入都，恩承昼接，授杭嘉湖之巡篆，懋清慎勤之官箴，望实并隆，良殷企颂。

国藩驻军彭城，倏已改岁。前敌诸将迭次剿捻获胜，皆系拦头迎击，一变向来尾追之局。而捻踪飘忽，贼骑甚多，出没于皖、豫、齐、楚之间，未能遽就殄灭。现在两支游兵粗已办成，悉锐前驱，与该逆纵驰横逐，其徐、济、临淮、周口之兵仍旧镇驻不动，备击窜贼，不知果否有裨。知念附告。复颂新祺，祗贺大喜，顺问台安。并缴谦版，不备。

————————————————————

(1)  陈璚（1827—1906），字麓生，一字鹿生，号六笙、澹园、西湖寓公、耐轩，晚称老鹿，广西郁平人。曾任杭州知府、四川按察使等职。晚清著名书画家。

071．加庞际云片正月十九日

告左臂病痛复发，不复医治。

再，左臂疼痛，前已痊愈，近又为风所侵，亦不复医治。庄生有言：“侵假而化，予之左臂以为鸡。”贾生有言：“化为异物，又何为患？”鄙人虽不能如古人之达，亦颇遗外形骸，不甚沾沾矣。承询附告。又启。

072．复李瀚章正月二十日

告嘉应已克复，已奏请刘秉璋襄办军务。拟成四支游击之师，仍守四镇初议。附告湖团一案处理。询东征局裁撤奏稿已否拟妥。

筱泉年兄大公祖阁下：

岁杪泐复一函，正初接腊月十六日手书，知王少庚兄到湘，已蒙派两局差；南云、芳圃、云岩三军遣撤就绪，地方安谧，至为欣慰。

嘉应已报克复，汪逆伏诛，余党谭体元等当易扑灭，江、皖边患可纾，吾湘亦免东顾，堪以专力西剿黔寇矣。

敝处自闻湖北警报，即檄刘省三驰援黄州，少荃亦调开营防宿松之二郎河。旋闻襄、樊张总愚一股折回叶、裕，而任、赖等股尚在黄、孝一带。悍捻、叛卒、游勇三者勾结一气，掳人至多，掠财极饱，鄂将梁洪胜阵亡以后，凶焰弥炽，实深忧愤。近来各处言办捻者，动以数省会剿为辞，不知三江、两湖及东、豫等省今惟淮勇数军可战可守，此外并无大支劲旅可以与贼交锋，何会之有？惟淮军统将之才尚嫌其少，恐难收拾全局。鄙人精力衰颓，心气远不如前，齿摇目昏，说话至二十许句，舌即蹇涩不灵，不克独任艰巨，拟请刘仲良学士襄办军务，本月十四日附片具奏。仲良北渡，合之幼泉、省三，加以刘松山寿卿，或可成四支游击之师，而潘琴轩驻济，杨鼎勋驻徐，张敬堂驻临淮，张海柯驻周家口，仍守四镇之初议，未知果否有济。

前次敝函所言资遣团民一事，湖团共有八团六千九百余户，人众数万，若全遣东归，本籍难以安插，若一概不遣，断不足服铜、沛之心而弭后日之患。兹将勾贼、容贼之王、刁两团勒限驱逐，而今其余各团得以永远安业，已经批示饬遵。俟此事办竣，国藩即由济、兖、归、陈以达周口，驻扎老营，定于二月初间启行矣。

东征局幸已撤竣，善始善终。冬月间，函嘱南坡翁商之意城诸君，详查近年事例，代拟奏稿见寄，一面送呈台端，已否拟妥？俟有大捷，再行出奏。诸惟心鉴，复问台安。不备。

073．复李如篦正月二十日

告捻军入楚，鄂事日棘，已檄刘铭传驰援黄州，李昭庆拔赴周口，拟二月初间进驻周家口就近调度。附告眷属与曾国荃近况。

竹吾仁兄大人阁下：

自甲岁冬月寄去一信，久阙嗣音。兹接手书，知去岁夏初交钧营张令带有惠函，至今未到，并悉祁台汇寄之款已蒙察收。新岁伏想兴居百适，动履绥愉，至为企颂。

国藩上年五月杪自金陵北行，由清江至临淮小住五十余日，八月初始来徐州，倏已改岁。自弟北征后，捻匪已由山东回窜蒙、亳，围攻雉河营盘，力战得解。旋窜河南，分为两股，西扰南阳，东窜曹、济，由济宁南趋，逼近徐城二三十里，经我军击之于丰、沛、萧、砀。败遁归德、宁陵，复为我军所败，于是江苏、山东、皖北俱无贼踪。该逆全萃河南，正拟派游击之师悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回裕、叶，湖北之患略纾，河南之警又至。国藩定于二月初间移营，由济、兖、归、陈进驻周家口，就近调度。

眷属尚在江宁，今岁拟遣之回湘。鄙人精力衰颓，齿摇目昏，说话至二十许句，舌即蹇涩不灵，心血远逊于前，而世变方殷，不能勉强支持。

九舍弟病未痊愈，不知能否出而任事。

票盐章程原准官运，本无不可，亦并未闻有浮议也。

黄伯海父子事实不知其详，难以着笔。鄙人笔墨久荒，亦不复敢言文矣。诸惟鉴照，复问台安。不备。

074．复赵焕联正月二十日

嘉应克复，庶可专力入黔。捻军忽豫忽鄂，忽南忽北，战胜之方，殊无把握。

玉班尊兄亲家大人阁下：

接腊月初五惠书，猥以岁节相庆，借谂台旆驻军乐昌，宜春笃祜，至为企慰。

嘉应已报克复，汪海洋伏诛，余党谭体元等当易扑灭。发逆之局殆将完结，吾湘可免东顾之忧，得以专力西剿黔贼，殊深殷盼。

此间近状，诸称平善。自捻匪西窜后，东路布置粗定。正拟悉锐西迈，专剿豫寇，忽闻鄂军成部叛变，群捻乘机入楚，任、赖扰及汉、黄，张逆窜至襄、樊。比檄刘军由光、固驰援黄州，李军由徐城拔赴周口，冀收夹击之效。政恐我方南行，而贼又北旋，破寇之方殊无把握耳。复颂春祺，顺问台安。祗缴谦版，不备。

075．复欧阳信甫正月二十日

谢其贺岁，略告近况，说明尚未暇撰序跋。

信甫尊兄世讲阁下：

除日接展惠书，远叨祓饰。就谂台祉绥愉，宜春多祜，诵清芬于桑叶，迓新命之十华。引睇吉晖，至以为颂。

此间近状，诸称平善。自捻匪西窜后，东路布置粗定。正拟悉锐西迈，专办豫寇，忽闻鄂军成部叛变，群捻乘机入楚，任、赖扰及汉、黄，张逆窜至襄、樊。比檄刘军由光、固驰援黄州，李军由徐城拔赴周口，冀收夹击之效。国藩亦将移营周口。

倥偬于役，尚未暇撰序跋也。诸惟亮察，复问台安。不备。

076．复陈士杰正月二十日

告办捻之军，湘勇不满万人，此外全系淮勇。募练马队、试办炮车亦专用淮北之人。捻军入楚，已令刘、李夹击。席宝田已见过多次。嘱书对联，写就寄李鸿章转致。

俊臣年兄阁下：

接十月二十二日手书，知闰月寄去之函已到。新岁伏想侍福春长，庞祺川至。上年文明司之战，以少克多，恩加勇号，望实并隆，欣慰曷已。

粤贼从上坪逸陷嘉应，或亦气数使然。今嘉应报克，汪逆伏诛，气机大转，余党当易殄灭。了此一段，吾湘可无东顾之忧矣。

办捻之法，来书谓将可南北，兼用北人，与鄙意相合。敝部湘勇十余万人遣撤将竣，挈之北来者不满万人，此外全系李宫保之淮勇。又添募淮北之勇数营，交灵璧张编修锡嵘字敬堂者管带。续派李幼泉募练马队，亦专用淮北之人，大致就绪。炮车之法，现饬潘琴轩廉访在山东试办，不知果适于用否。自到徐州后，接奉廷寄，命国藩进驻许州，奏准中止。又命少荃带兵入洛，国藩于九月十九复奏，少荃于十月初八复奏，始蒙俞旨，兹将敝疏并少荃疏抄稿寄览。

捻匪昨秋东趋，我军迭次击挫，遂遁河南。正拟悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回叶、裕，湖北之患略纾，河南之警又至。国藩定于二月初间移营，由济、兖、归、陈进驻周家口，就近调度。知念附告。

席研香见过多次，魄力沉着，治军颇严，当是后来之杰。

五月间尊函属书七字对联两副，于役倥偬，久无以应，容当写寄少泉中丞转致也。复问台安。不备。

077．复文辅卿正月二十日

告别后军情、部署。

辅卿尊兄大人阁下：

除日接展惠书，欣谂台从安抵湘中，宜春多祜，至以为慰。

别后捻匪东趋，逼近徐城二三十里，经我军迭次击挫，遂遁河南。正拟悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回叶、裕，湖北之患略纾，河南之警又至。国藩定于二月初间移营，由济、兖、归、陈进驻周家口，就近调度。

广东嘉应州已报克复，汪海洋伏诛，余党当易扑灭。江西边防可期安谧，吾湘亦无东顾之忧矣。复问台安。顺缴大柬，不备。

078．复陶寿玉正月二十日

谢贺新年，略告近况。

仲瑜仁弟阁下：

接展惠书，猥以新年相庆，鸿钧普转，彼此同之。即谂台祉绥愉，宜春多祜，至以为颂。

此间近状平善。捻匪昨冬南趋，经我军迭次击挫，遂遁河南。正拟悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回叶、裕，湖北之患略纾，河南之警又至。国藩定于二月间移营，由济、兖、归、陈进驻周家口，就近调度。

广东嘉应州已报克复，汪海洋伏诛，余党当易扑灭。从此珂乡可无风鹤之虞，湘中亦免东顾之忧矣。复颂春祺，顺问台安。不备。

079．复易良翰正月二十日

说明未准请奖东征局各员缘由。询同治二年请其在湘盐局汇银至家款已扣还局中否。附告鄂、豫军情、部署。

芝生仁弟亲家阁下：

秋间接到惠书，于役倥偬，未即裁复。新岁伏审文祉绥愉，宜春笃祜，至以为颂。

东征撤局，报销完竣，善始善终，了却鄙人一件心事。局详请奖各员，未经批准，非吝于一保，实志在请加湖南中额。广东前请加中额，亦未保卡员也。湖南中额已否加满十名？四川有请于十名之外，再加蜀省中额之奏，不知部中已否议准，俟查明近年事例再行出奏。

甲子年十一月专差回湘，函请阁下经手，在于湘盐局汇银一千两，交差弁赍至寒舍，由澄侯舍弟分送各亲友，以四百两抵钱五百串，兑学宫捐款，以壹百两送金竺虔兄手收，不知此款已扣还局中否？祈为查明见复。

此间近状平善。捻匪昨冬南趋，经我军迭次击挫，遂遁河南。正拟悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回叶、裕，湖北之患略纾，河南之警又至。国藩定于二月初间移营，由济、兖、归、陈进驻周家口，就近调度。知念附告，复问台安。不备。

080．复黄廷瓒正月二十日

告东征撤局，拟奏广湖南中额，以达桑梓助功之劳。潭局销盐缉私，宜严水贩邻私，宽陆路肩挑。附告鄂、豫军情、部署。

麓溪仁弟亲家大人阁下：

冬间接展惠缄，欣审综理潭局，动履绥愉，至以为慰。

东征撤局，报销均已完竣，善始善终，足了鄙人及诸君子一件心事。拟奏广吾湘中额，以达桑梓助成大功之劳，俟南坡及同乡诸贤商定，再行出奏。

潭局销盐，每岁约在二万引内外，不为不畅。引地已收回十分之五，渌口、株洲一带又经分船往销，可期渐次复旧，俟淮、扬来源充足，再于销岸照前缉私。惟鄙意水贩之邻私必宜严禁，陆路之肩挑则可从宽耳。

此间近状平善。捻匪昨秋东趋，经我军迭次击挫，遂遁河南。正拟悉锐西剿，忽闻湖北成大吉部勇叛变，任、赖等匪乘机入楚，蔓延汉、黄，张总愚一股亦窜襄、樊，鄂事日棘。比檄刘省三驰援黄州，李幼泉拔赴周口，冀收夹击之效。旋闻襄、樊之捻折回叶、裕，湖北之患略纾，河南之警又至。国藩定于二月初间移营，由济、兖、归、陈进驻周家口，就近调度。知念附告，复问台安。顺缴衔版，不备。

081．复何源正月二十日

说明上年接到其父逝讣书未复原因。告拟移营周口，询何时可以北来。

敬之仁弟礼次：

上年三月杪接到讣书，惊悉尊甫香坪先生锦堂弃养，骇愕曷任。本拟泐函布唁，并致薄赙，因来书回籍营葬即来敝处，接晤非遥，故未裁复。厥后国藩奉命剿办捻匪，五月杪自金陵启行，由清江至临淮小住五十余日，八月初始到徐州，于役倥偬，倏已改岁。腊底又接手书，知素出都，夏间抵鄂，封树已毕，见访有期，稍慰远念。惟任、赖等匪现扰汉、黄，悍捻、发孽、叛卒、游勇四者勾结一气，掳掠至多，逆氛甚炽，珂乡距省仅六十里，风鹤时闻，殊为廑系。

此间自闻鄂警，即檄刘省三军门由光、固驰援黄州，计已到防。续令李幼泉一军由徐州拔赴周口，冀与刘军犄角，一收夹击之效。亦定于二月间移营，先到济宁一行，再由归、陈进驻周口。该处较之徐州距鄂为近，不知文从果于何时可以北来耳。

鹿茸收到，去价若干，容当面叙，先此布谢。敬唁孝履，顺问礼安。诸惟珍卫，不具。

082．复邓传密正月二十日

谢贺岁、赠书，告已先后札派其与外甥王志行任忠义局事。附告奉命剿捻情形。

守之尊兄阁下：

新岁接嘉平朔日惠书，并新刻数种，谢谢。伏审文从元旋，兴居百适，至以为慰。

闻吾乡群彦均愿久坐春风，足征教泽入人之深，然耆年远客，究非所宜。曩岁曾以收帆皖江奉劝，而尊意似有未慊，乃复冒涉江涛，鄙意颇觉未安。今幸返棹，平稳无惊，从此杖履优游，永锡难老，实慰远怀。阁下与令甥王征士志行昨已先后札派忠义局事，令甥既有此差，尊处之束脩五十金即可不必再送，盖本为阁下计也。

上年与阁下别后，拟将金陵善后及历年经手事件逐一清厘完竣，避位让贤，稍藏鸠拙，乃因捻寇方张，遂复奉命督剿，驰驱淮、徐，忽已改岁。前敌诸将虽亦迭次迎击获胜数番，而贼骑甚多，逆踪飘忽，出没于皖、豫、齐、楚之间，剿办茫无把握。现派游击之师驰援湖北，移剿河南，国藩亦将由济、兖、归、陈进驻周家口。劳人暮齿，久困兵间，俯仰身世，只增焦灼。

许缘仲寄来焦山石刻八字，附寄一览。复问台安。诸惟心鉴，不备。

愚弟曾国藩顿首

083．复唐景皋正月二十日

告捻军动向与防剿部署。

鹤九仁弟阁下：

腊杪接到环章，具悉一切。新岁伏想台祉绥愉，宜春笃祜，至以为颂。

襄阳张总愚一股已由新野折回裕、叶一带，光、化暂已解严，世兄处想平安也。任、赖、牛、李等股尚在黄、孝等邑，悍捻、发逆、叛卒、游勇四者勾结一气，掳人至多，掠财极饱，鄂将梁洪胜阵亡以后，凶焰弥炽，曷胜忧愤。官相、荫云闻俱出省督剿，年前飞书告援，已派刘军门由光、固驰援黄州，计此时必可抵黄，续令李幼泉一军于十九日拔行。如任、赖回窜皖、豫，即令李、刘两军前后夹击；如任、赖仍在楚境，则刘军与之纵横角逐，另派临淮刘军赴楚助之，李军即可剿办张总愚一股。鄙人亦定于下月启行，先至济宁，再由归、陈以达周家口，驻扎老营。

垫付毅甫之银，渠来信亦已道及，拟托张振轩妥为寄还。复问台安，顺颂新祺。不备。

084．复丁宝桢正月二十日

赞成其堵剿捻军部署，告李昭庆一军已于十九日拔行，本人下月进驻周家口调度。湖团一事，团民如安静回籍，请商沈葆桢札饬各县妥为抚绥。

稚璜尊兄大人阁下：

接十六日惠书，借谂护理抚篆，荩绩弥隆，至为企慰。

张总愚由襄、樊折回叶、裕，豫中已有来咨，其扰及襄城，窜近许州，逼近考城，探报均不的确。吴中丞现驻许州，该匪迄未近许属西境，则归、陈以东更无论已。尊处函会琴轩堵剿，檄催伯尊回营，札饬诸将分防郓、巨、兖、济，布置悉臻周妥。敝处李幼泉一军马步万人，已于十九日拔行，专剿张总愚一股。该逆在豫即与之角逐，如其东窜齐省，亦必跟踪赴齐援剿。俟湖团案结定，于下月起程，先至济宁一行，再由归、陈进驻周家口，调度一切。

湖团一事，熟思不得妥善办法，腊月二十二日一批、正月初四日一示，顷又给郓、巨等处一札，均经咨达冰案。该团民如果安静回籍，尚求商之丹帅，札饬各县妥为抚绥。敝处亦将派员带银赴东，协同抚辑，未知果能靖否。诸惟心鉴。复问台安。祗璧谦版，不备。

085．复文祥正月二十日

贺其剿奉天马贼告捷，告已派色尔固善带马队驰赴关东。捻军往来鄂、豫，已令刘铭传、李昭庆会剿。

博川宫太保尊兄大人阁下：

顷奉惠书，敬审勋福崇隆，威稜远耀。詹言矞霭，抃颂靡涯。

奉天为根本重地，国藩闻马贼肆扰，正深驰系，承示督师出征，禁旅告捷，西路贼锋已戢，至为企仰。前奉谕旨，饬调乌尔图纳逊土默特马队百余名赴奉助剿，查土默特一起上年十月全撤回旗，乌参领现告病假，难遽北行。该部随同刘铭传援鄂，攻剿方殷，亦难调回，且弁兵百余名为数太少，诚恐于事无济，已于正月十四日奏派副都统色尔固善带马队九百六十八员名，由陈州即日起程，驰赴关东，业经咨达冰案，亮邀鉴照。

敝处军事，自刘军入鄂后，襄、樊捻股折回叶、裕，汉、黄捻股游弋该处，凶焰方张，已令李昭庆一军继进会剿。国藩亦定于下月由济、兖、归、陈进驻周家口，就近调度。知关廑系，谨以附陈。敬请勋安。摹璧晚谦，不备。

086．复郭嵩焘正月二十二日

询是否与邻省官员另有龃龉。告成大吉部叛变，勾捻入鄂，楚事大棘，已檄刘铭传援鄂，李昭庆入豫。度刘蓉遭厄后意兴受挫。告眷属三月回籍，姻事或粤或湘均无不可。

云仙仁弟亲家大人阁下：

得腊月十日惠书，具知大旆出省督剿，荩勤益笃，而德邻罕觏，不知到防后别有龃龉否？抑亦赫恕之余，遂笃厥祜，更殄厥愠耶？闻嘉应业经克复，汪逆亦已伏诛，余孽亮难久存，或可肃清全省，振旅凯旋，稍解愤郁，以养天和，企系无既。

此间近状，自群捻在丰、沛、归、陈被创，全数西窜，东路粗安。正拟悉锐西征，专办豫事，而成大吉所部湘军叛于麻城，勾捻入鄂。任、赖、牛、李等股麇集麻、黄、陂、孝一带，张总愚亦自南阳窜入襄、樊，楚事大棘，飞书乞援。不得已，檄刘省三由周家口援鄂，李幼泉由徐州赴豫，鄙人亦将于二月初移驻周家口，就近调度。捻匪本非剧寇，惟所得僧邸之马极多，又豫军屡挫，以长其焰，成部叛附，以济其凶，今亦居然勍虏，未可轻视。敝部昔近十二万人，目下遣撤殆尽，仅留万人随驻淮、徐，此外则久处江西之铨军、霆军，遥奉节度而已。淮军诚为雄劲，然上下五省仅恃淮勇数支，亦恐病重药轻，疲于奔命。贱躯日益衰，目光尤坏，阅文不满七八纸，辄须少闭以抚慰之。此贼慆慆，殆非余可了也。

霞仙陈蔡之厄，虽无损于清望，然意兴岂能如常！两贤躬畔之说，虽雅志已决，然亦须事会适助成之。“不信书，信运气”，公之言告，万世铭辞在耳，遽忘之乎？

拙眷定于三月回籍，姻事或粤或湘，均无不可。复颂台安。不具。

087．加郭嵩焘片正月二十三日

询左宗棠诋诃陵藉迹象。

再，胡莲舫过此，询及粤事，渠言阁下与寄云并无参商之迹，而颇谓王、左二人有损左右声名 ⁽¹⁾ ，究竟何如？左公之诋诃陵藉，是何迹象，便中一为示及。冯军门在镇江办事稳妥，而似非能战之才，现果挟以随征否？陈蓺叔在尊处共住几时？顷自南昌来信，病已极重。高笔湄在尊幕否？襄办何事？凌杂奉询，再颂台候万福。

————————————————————

(1)  旁批：“云有闲姓标事。”

088．加李瀚章片正月二十三日

告其弟李昭庆深稳明决，应可任重致远，已嘱其格外谦谨。

再，令弟幼泉深稳明决，应可任重致远，惟未尝多历艰苦，恐其视事太易。昨拔营分手时，已嘱其格外谦谨，克勤小物矣。又启。

089．复李鸿章正月二十三日

告凡办捻事应归金陵报销者，概用两人双衔。程桓生似宜回江西一次再调金陵差委。山东协饷月分一万八，拟许之。各衙门帑利，似须奏结永停。

少泉宫保世仁弟大人阁下：

接新正初九惠书，具悉一切。

粮台事件，曾有一咨奉商：凡办捻事应归金陵报销者，概用吾两人双衔。一则逐年报销，偏劳阁下一手经理，鄙人可不过问，今年五月即请阁下办第一案；一则各台各军免致号令纷歧，款目胶葛。本拟俟尊处咨复，再行札委雨亭，又恐眉生急于交卸，顷始办一会札，暂由雨亭经理。将来纵交伊卿，亦必列雨亭首衔。江督之台，藩司例须主政也。尚斋留金陵差委，即为鹾运地步，极为妥叶。惟报销局设于安庆，李兴锐断难遽赴江西，尚斋似宜回西一次，俟尊处觅得替人，再行更调。

琴轩协饷，山东信来，月以三万二千解潘军，以一万八千解敝处。拟即许之，原信抄阅。

盐课可以加解，盐厘不宜解京，曾有一咨奉商。各衙门帑利一项，似须奏结永停。卓见以为然否？复问台安。

090．复陈方坦正月二十七日

告盐务减厘留营，增课解部，已商请李鸿章奏明办理。附告前敌军情、部署。

小浦尊兄阁下：

十三日泐复一函，计已递到。顷接十六日手书，具悉一切。

湘局详请将本年夏纲派运，知已批准。户部奏提盐厘数成，尊意减厘增课，先复淮南课额解部，与鄙意吻合。已有一咨，商请李宫保于盐课项下酌加几成，或复旧日课额，将盐课解部，盐厘留营，奏明办理，亮经台览。

此间军事，张总愚一股徘徊裕、叶一带，李幼泉已于十九日拔赴周口，专办此股。任、赖、牛、李尚在鄂境。悍捻、叛卒、发孽、游勇四者勾结一气，掳人至多，掠财极饱，鄂将梁洪胜阵亡后，凶焰弥炽。刘省三计已驰抵黄州，另派刘寿卿一军赴楚助之。寿卿现驻湖团，俟该团之事奏结，刘即拔行。鄙人已定于二月初九日起程，由济宁赴周口，驻扎老营。

闻嘉应克复后，余匪逃至白沙阬等处，穷蹙乞降，谭体元等伏诛，粤逆之局遂了。江、皖罢戍，贵省亦永无边患，良以为慰。复问台安。不一。

曾国藩顿首

091．复丁宝桢正月二十七日

告李昭庆已于十九日拔赴周家口，专办西捻。同意协饷月解一万八，但求不再减。湖团一事，已派兵赴该处屯田。

稚璜尊兄大人阁下：

二十日泐布复函，续接十八日惠书，具悉一切。

前闻张总愚一股有窜太康之谣，故饬潘军进扎曹州，李军移驻济宁，旋闻该逆并未窜至太康，李军不赴济宁，已于十九日拔赴周家口，专办张逆一股。如其东犯齐境，亦必觇踪入齐援剿也。

贵省协解敝处月饷，腊、正两月各收万金。丹帅原约二月以后，照前二万三千之数按月筹拨，满望如期如额，兹承示及，拟解敝营一万八千两，合之潘军三万二千，足成五万之数，应如尊议办理，但求此后不再减。

湖团一事，前已派刘镇带兵弹压，据报刁、王两团之民悉数回籍，敝处饬道府复勘后，即派员带银赴东抚辑。前请阁下商之丹帅，札饬各县妥为抚绥之处，想已分别饬行。顷派兵赴该处屯田，本年麦收仍以一半给回籍之东民，另牍咨达冰案。诸希鉴照，复问台安。谨璧谦版，不备。

092．复乔松年正月二十七日

告已令李昭庆专办西捻，二刘合办东捻。拟成四支游击之师，仍守四镇初议。

鹤翁尊兄年大人阁下：

初三、十四、十七等日敝函已否递到？顷接十九日手书两件，诵悉一切。

中国人准习天主教，不准传教，大疏持论名通，必邀俞允。

襄阳捻股闻在裕、叶，并未窜至太康，豫中已调马德昭由光、罗、息、正、确进扎舞阳，此间已令李幼泉一军于十九日拔营赴豫，专剿张逆一股。其任、赖、牛、李等股，则令刘省三专力剿办，仍派刘寿卿一军继进助之。国藩定于二月初九启行，先到济宁，再由归、陈进驻周口。刘学士秉璋北渡以后，与幼泉、省三、寿卿或可成四支游击之师，而潘琴轩驻济宁、杨鼎勋驻徐州、张敬堂驻临淮、张海柯驻周口，仍守四镇之初议。广东嘉应报克，汪逆伏诛，余党悉数扑灭。顷奉寄谕，饬春霆移师北来，助剿捻匪。添此一军，则兵力益厚矣。

汤寿铭年少老成，署理凤阳，当可一试其才。惟瘠苦特甚，亦各省所罕见也。复请台安。不备。

093．复刘长佑正月二十七日

告奏派色尔固善马队已起程北去，张树声奏留之议早作罢论。张宗禹入豫，任、赖在楚，已派刘铭传、刘松山援鄂，李昭庆赴豫。

荫渠仁弟大人阁下：

正月十四泐复寸函，顷接十一日惠书，知昨腊月敝函业已递到。伏审驻节三屯，荩勤益笃，至为企仰。

闻关外兴筑濠墙，派队扼扎总路，边防已臻周密。抚顺告捷，老边肃清，添派雄师出关助剿，当可迅奏肤公。朝阳、赤峰之贼，由法库奔轶昌图，热河兵力稍单，敝处奏派色子良马队刻已起程北去，或可少壮军威。前因敝台难易生手，拟暂留振轩经理，并联络淮军。嗣闻马贼猖獗，畿辅防务襄办需人，即已咨商少荃宫保，派员接任徐海道篆，兼管粮台，以便振轩交卸赴直。二月间即可交替起行，奏留之议早作罢论矣。

群捻入鄂后，襄、樊张总愚一股折回裕、叶，任、赖、牛、李等股尚在汉、黄一带。悍捻、发孽、叛卒、游勇四者联为一气，掳掠至多，鄂将梁洪胜阵亡，凶焰弥炽，实深忧愤。此间援鄂之师，刘铭传先赴黄州，续派刘松山一军继进以助之；另饬李幼泉一军入豫，专办张总愚一股，未知果否有济。国藩定于二月初九日起程，由济宁进驻周口，调度一切。复问台安。不备。

094．复彭玉麟正月二十七日

告拟以刘、李、刘、刘成四支游击之师，潘、杨、张、张仍守四镇，霆军驻扎楚、豫之交。水师章程年前已出奏。将来堪胜四镇人员由其遴选，会商保奏。

雪琴宫保仁弟大人阁下：

正月初三泐复一函，顷接十五日手书，祗悉一切。

刘省三驰援黄州后，旋闻襄、樊张总愚一股已由新野折回河南之裕州、叶县一带，而任、赖、牛、李等股尚在麻、黄、陂、孝等处。鄂将梁洪胜阵亡，贼焰弥炽，拟派刘镇松山率万人继进助剿鄂贼，陆路之兵当可不嫌单薄，水师喻、李两镇到鄂，则水路兵力亦较厚矣。李幼泉一军已于十九日拔营入豫，专剿张总愚一股。国藩亦定于二月初九日启行，由济宁、归、陈进驻周口。

贱躯日益衰颓，齿摇目昏，心气远不如前，不克独任艰巨，奏请刘仲良学士秉璋襄办军务，已蒙俞允。仲良北渡，合之幼泉、省三，加以刘松山，或可成四支游击之师，而潘琴轩驻济宁，杨鼎勋驻徐州，张敬堂驻临淮，张海柯驻周口，仍守四镇之初议，未知果否有济。

广东嘉应报克，汪逆伏诛，余党悉数扑灭。顷奉谕旨，饬鲍春霆北来，驻扎楚、豫之交。春霆运气颇好，北来亦甚有益也。

水师章程年前已出奏，早经抄折咨达冰案。将来堪胜四镇人员，应由尊处遴选，会商鄙人保奏，或可暂不坏败营规。昌岐失之太宽，如张光泰烟瘾甚重，亦曲为庇之，流弊实多。诸惟心鉴。复问台安。

曾国藩顿首

095．复吴棠二月初二日

告刘松山入鄂，应令勋军移驻徐郡。宿迁一路，拟请李鸿章调人驻守。湖团一事已请张树声拟一奏稿，请签出不妥之处迅速见示。

仲宣尊兄大人阁下：

顷接惠书，属留勋营仍驻宿迁，以顾东路，荩筹周密，无任珮仰。

弟既率李幼泉等军西行，难保该逆不窥伺东路，本以勋军在宿迁，与徐州刘寿卿为犄角之势，以固淮海门户。嗣因鄂事日棘，添调刘寿卿等军入鄂助剿，应令勋军移驻徐郡，该军已报初二日自宿迁拔营前来，势难中止。宿迁一路，拟请少荃酌调三四千人驻守，庶清淮、海州两路皆可无虞，日内即当咨商。现在闽、粤肃清，江西、皖南可以罢戍，少荃处尽可腾出兵力。即弟处本有刘、李、刘三支游兵，合之仲良渡江，春霆赴楚、豫之交，又添两支游击之兵，亦觉左宜右有，游刃恢恢。张总愚一股由裕、叶、桐、泌窜至信阳，边马逼近上蔡。李幼泉十九日拔营入豫，即令专剿此股，未知果否有济。

湖团一事，前派刘镇带兵弹压，据报刁、王两团之民悉数回籍。敝处饬道府复勘后，即派员带银赴东抚辑。地价三月全发，屯田麦收仍以一半给回籍之东民，则于五月续发，均在郓城设局妥办。顷请张振轩观察拟一奏稿，将于初七八日拜发，兹先将草稿寄呈台览。如有不妥之处，即求签出，迅速见示，弟尚当改削修饰，并将善后数条叙入折尾，待出奏时咨达。诸希鉴照，复请台安。不备。

096．复李昭庆二月初五日

告谕旨饬鲍超移师楚、豫之交，允刘秉璋襄办军务，曾国荃抚鄂，游击之师已为六支。嘱五日寄信一次，概用行书；尚谦谨，严治军。

幼泉世仁弟阁下：

接二十七日手书，知台旆抵宋，定于二十八日进驻柘城，至以为慰。

张逆边马已至上蔡，贵部与周、张二军互为犄角，剿办当易得手。豫中兵民相仇，为日已久，此时湘、淮各军下手工夫总不可丝毫骚扰，务与圩寨之民联为一气。虽有讥为“沽名钓誉，要结人心”者，不必顾也。

豫军确山之事，未得确报。鄂中来咨，马德昭已到团风，留鄂助剿，未回河南，则传言受伤者，断不足信。闽、粤余孽已报肃清，谕旨饬鲍春霆移师楚、豫之交；刘仲良襄办军务亦奉俞允，业经分别咨调北来。九舍弟奉抚鄂之命，国藩嘱令挑选旧部成军，一面遵旨迅赴新任，一面出省剿贼。刘寿卿、张田畯月半后定可拔营赴鄂。前本筹有四支游击之师，若添舍弟与霆军，则为六支游兵矣。

刁、王两团安静回东，已据铜、沛、鱼台各县禀报，沿途无事。现饬欧阳健飞、董梧轩各派兵六百赴该团屯田，俟麦收后，以一半给屯田之兵，一半给回东之民。此事办了，定于初九起程赴济。知念附告，复问台安。

再，军营诸务倥偬，断无余暇可作楷书。尊处寄鄙人之信，以密为贵，以多为妙。以后望每五日寄信一次，以慰悬系，概用行书，或作狂草，多或洋洋千言，少或寥寥数语，均无不可。有时杂务丛集，即请幕友代写一纸，或自批数字于后。国藩与令兄少泉往还信，均系亲笔行草，与令长兄筱泉信，多系幕僚所书，而亲加一二纸。筱泉来信，间亦如此，亦属行书居多。阁下尽可放而行之。

敝处查劾吴中丞去位，阁下在豫，务以谦谨为尚，切禁弁勇扰民。各军搔扰，查明密示，至嘱至嘱。幼泉世仁弟左右。

097．致乔松年二月初五日

告剿捻将成六支游击之师，湖团一事，刁、王两团之民全数回籍，已派员抚辑，派兵屯田。亳州李牧应请撤委，查圩需多拿正法。

鹤翁尊兄年大人阁下：

二十七日泐复一函，计达台览。

张总愚窜信阳后，边马逼近上蔡。李幼泉已到柘城，与周口之张、归德之周互为犄角，相机剿办。鄙意该逆窜动，恐仍欲就食山东，未必回燕、皖边荒之区。若果窥皖，则李从鹿邑、周从归德会兵颍、亳，刘、张等湘军由怀、蒙进兵，亦可冀收夹击之效。任、赖等股尚在鄂境，刘省三前月二十日进兵黄安一带，刘寿卿本月望后亦即拔营援鄂。鲍春霆移师楚、豫之交，计接奉迭次谕旨后，亦当就道北来。九舍弟奉抚鄂之命，国藩嘱令挑选旧部成军，一面遵旨迅赴新任，一面出省剿贼。前本筹有三刘一李四支游兵，若添舍弟与霆军，则为六支游击之师，似觉左宜右有，游刃恢恢。

湖团一事，据铜、沛、鱼台各县禀报，刁、王两团之民全数回籍，沿途安静，敝处即派员带银赴东抚辑。地价于三月间全发，另派兵一千二百名在该二团屯田，麦收后以一半给屯田之兵，一半给回东之民。此事奏结，定于初九启行赴济矣。

亳州蠹役胡彩、门丁程斌通捻害民，前据查圩委员薛令元启、李丞炳涛来徐面禀，比饬密拿严办。兹据禀称，已将胡彩正法。亳州李牧本有烟霞之癖，不甚理事，此时丁役通匪，不知愧悔检举，乃对委员口称受衙役埋怨等语，殊出情理之外。兹将薛、李两委员密禀抄呈鉴照，似应请尊处饬司先行撤委。如有庇纵情事，不将门丁交出，再行严参会办，以儆官邪。除另牍咨商外，合行缕陈，伏候卓裁。敬问台安。不备。

再，查圩一事，弟每嘱各员多拿正法，以净根株。盖本籍查拿杀一人，胜于临阵斩擒数百人，查出者，多真正积匪，阵斩者，多裹胁良民也。各委员惑于阴骘之说，惟恐枉杀一人，本怀观望，若各州县再从而掣肘，则漏网者尤多矣。故李牧之事，弟不能不严行批斥。又闻积恶捻目多在英方伯营中，弟拟行文往拿，求尊处先为道达鄙意是荷。鹤翁同年左右。

098．复史致谔二月初七日

谢贺新年，询南田开屯事。告督办剿捻近况。

士良尊兄年大人阁下：

顷接惠书，情眷悱恻，并以新年相庆，感谢曷任。敬审勋福春长，庞祺川至。詹言景矞，企祝无穷。

闻昨秋贵体和违，吉占遄喜，比想餐卫咸宜，动履增胜。南田开屯，势难中辍，未知派勘后有定议否？

国藩督办捻匪，驰驱淮、徐，倏已改岁。初议于徐、济、临淮、周口四处各设重兵镇驻，另筹游击之师，以李幼泉统带。厥后，该逆出没于豫、皖、齐、苏各境，并入鄂边，非一支游兵所能驰逐，已将刘省三、刘寿卿两军作为游兵，又奏请刘仲良襄办军务，拨周海舲等军属之，又奉旨饬鲍春霆移师北来。九舍弟复奉抚鄂之命，国藩嘱令挑选旧部，带赴鄂任，即出省剿贼。合计三刘一李，与舍弟、霆军共六支活兵，而四镇守兵照前不动，仍符初议，战守或稍有把握。现时任、赖等股尚在鄂中。张总愚一股由襄、樊折回豫境，已至上蔡一带，幼泉与周口防军出队迎击，未知能否得手。国藩日内自徐州起程，前赴济宁，再由归、陈以达周口，就近调度。

劳人暮齿，艰巨久膺，精力衰颓，大惧不克胜任。载展来书，过为奖饰，只增愧恧。专泐布复，敬颂台祺。谨璧谦版，诸惟心鉴，不备。

099．复阎敬铭二月初七日

告湖团一案已奏结，张总愚欲窜山东，拟在济宁驻扎调度。

丹翁尊兄年大人阁下：

顷接正月二十三日环章，伏审尊恙尚未全愈，至为系念。

此间近事，曾嘱申夫略达鄙忱，方期同舟共济，力极时艰，比闻疏请谢事，深抱嗛衷，耿耿莫释。东省协解敝营月饷一万八千，合之潘军三万二千，足成五万之数，前已函复丁稚璜兄，具如尊指。

湖团一案，顷已奏结，另牍咨达。刁、王两团之民安静回籍，即派员带银赴东抚辑。地价于三月间全发，屯田麦收以一半给屯兵，一半给回东之民，则于五月续发，均在郓城设局妥办。

张总愚一股窜西平、遂平一带，据生擒贼供，欲窜山东。张、色等军已于二十八日出队迎剿，李幼泉二十九日自柘城进兵太康、扶沟一路，该逆尚未过沙、颍、贾鲁诸河，或可遏其东趋。然河南荒瘠太甚，贼欲就食山东，亦在意中。国藩即日启行，前赴济、兖、曹州，绕入豫中。如贼果窜齐，即在济宁驻扎，调度一切。知念附报，复问台安。摹璧晚谦，不备。

100．复吴昌寿二月初七日

告应对张总愚部之部署。

少村尊兄大人阁下：

顷接二十四日环章，敬审台旆亲驻西平督剿，荩勤弥笃，至为企仰。

敝处李幼泉一军，正月十九日拔行，二十九日驰抵柘城。闻张总愚一股麇集西平、遂平，张镇树珊已于二十八日出队，会合色副都统马队循沙河而西，相机迎剿。幼泉在沙河之北，向太康、扶沟一路迎剿，未知能否稍收夹击之效。据各路禀报，该逆垂涎山东膏腴之区，急思就食，势将东趋。鄙人于初九日启行，前赴济宁，如贼果窜齐，即在该处小驻，调度一切。知关廑系，附以奉报。复请台安。摹璧晚谦，不备。

101．复潘鸿焘 ⁽¹⁾ 二月初七日

告军事近况，初九日启行赴济、曹，绕至周家口调度一切。拟望其如期返棹。

伊卿仁弟阁下：

昨冬接到环章，知偕辅卿还湘，飞轮稳速。兹接正月六日惠缄，欣谂台从安抵湘中。兴居百适，侍福增绥，至以为慰。

此间军事，自捻匪败窜河南后，东路布置粗定。正拟悉锐西剿，忽闻湘北成部叛变，群捻乘机入楚，上而襄、樊，下而汉、黄，一片贼氛。比檄刘省三驰援黄州，李幼泉拔赴周口，旋闻襄、樊之捻折回裕、叶，踵窜西平、上蔡一带，幼泉适已行至柘城，即与周口防军相机会剿，日内当有战事。国藩于初九日启行，前赴济、曹，绕至周家口调度一切。广东嘉应克复，发党全数扑灭，江、皖罢戍，鲍春霆即可遵旨北来助剿，拟令驻于楚、豫之交。九舍弟奉命抚鄂，国藩嘱其挑选旧部成军，带赴鄂任，一面出省剿贼，俟鄂氛稍靖，再请北上陛见。敝处本筹有三刘一李四支游击之师，若添舍弟与霆军，共成六支活兵，而四镇之兵仍旧镇驻不动，战守似有把握。

舫仙日盼舍弟到晋，今又不如所愿，天下事往往然也。眉生已奏署徐海道，即日北来，金陵粮台暂由雨亭经理，仍祈阁下如期返棹，妥筹台处。复问勋安。不具。

————————————————————

(1)  潘鸿焘，字伊卿，湖南湘乡人。附生，罗泽南弟子，累官至补用道。

102．复蒋益澧二月初七日

询其赴粤之命已否成行，告军事近况，日内当有战事，本人进驻周口，就近调度。

芗泉仁弟大人阁下：

顷接正月二十七日环章，道及拙书各件，只增愧恧。闽、粤已报肃清，浙省永无边警，欣慰之至。适阅邸钞，敬审新膺简命，赴粤办理军务，兼筹粮饷，未知台旆已否成行，驰系无已。

此间军事，自派刘省三援鄂后，任、赖、牛、李等匪尚在麻、黄、陂、孝一带，掳掠至多，贼氛甚炽。续派刘、张两镇湘军继进，尚未拔行，而襄、樊张总愚一股折回裕、叶，踵窜上蔡，势渐东趋。李幼泉一军入豫专办此股，据报前月杪已到柘城，与周口、归德防军互相犄角，相机剿办，日内当有战事。国藩亦于初九日启行，由济、兖、归、陈进驻周口，就近调度。南辕北辙，会合无期，良用驰企。复问台安。诸惟心鉴，并璧衔版，不备。

103．复李昭庆二月初七日

告应对捻军之策及本人前赴济宁行期。

幼泉世仁弟阁下：

初五日寄去复函，初六接二十九日手书，具悉一切。

捻窜西平、遂平，树、色等军于二十八日出队，张海柯亦有禀来。贵军三十日向太康、扶沟一路，乘该逆尚未过沙、颍、贾鲁诸河，当可截击。惟河南蹂躏日久，地方荒瘠，无可觅食，捻逆终不能忘情于山东膏腴之区。其刘寿卿、张田畯等援鄂之军，亦令暂缓拔行，仍驻徐州，听候调度。勋字营初二自宿运拔营，初七日已到徐州。国藩初九启行，前赴济宁，如贼果窜山东，拟在济小驻，就近调度，不遽进驻周口也。复问台安。

104．致毛鸿宾二月十二日

告本人近日行程及应对张总愚部捻军之部署。

寄翁仁兄大公祖年大人阁下：

前奉惠书，垂询拔营之期，拟在济宁相见，比以济宁距省太远，恐台驾艰于跋涉，业于正月十二肃函奉谢，早邀崇鉴。兹弟于二月初九自徐起程，十一日入山东界，十二至西仓寨，将由滕、邹、曲阜以达济宁，约十八九可以到济，在济小驻三四日，再行前进。本思与老兄会晤，畅叙阔悰，终以省垣距济路远，不敢上烦枉顾，企想光仪，我劳如何。

任、赖等匪尚在鄂境，敝处派去刘省三一军，前月底已抵黄陂。其张逆一股在遂平、正阳、汝阳，边马窜近舞阳。此间派李幼泉入豫，进军西华，与周口、归德防军遥为犄角，如果贼窜齐境，各该军亦可入东会剿。知关廑系，附以奉报。敬问台安。诸惟心鉴，不备。

105．复阎敬铭二月十二日

谢惠寄碑帖。告近期行程及应对捻股之军事部署。询能否赐《山左金石志》一部。

丹翁尊兄年大人阁下：

初七日泐复寸函，初九自徐启行，十一日入棠疆，于沙沟晤王伯尊。接初三日惠书，伏审玉躬尚未全愈，钦奉温谕，予假两月，既惬东人之愿，尤慰歉仄之忱。伏希安心调摄，勿药遄喜，不俟期满，即行销假，尤足上契宸廑，俯答民望。惠寄碑帖，业已拜登。益都、掖县各刻，皆生平所未见。东平题名，业经标好，邺架珍藏。分以见惠，纫谢曷已。

弟十二日宿西仓寨，将由滕、邹、曲阜以达济宁，约十八九可以抵济。在济小驻三数日，阅视长沟一带，再行前进。李幼泉一军先行入豫，据报已由柘城、太康进兵西华。张逆一股在西、遂、正、汝之间，本有东窜之说，顷又折回舞阳。李军与周口之张、归德之周互相犄角，或可邀击，不令东犯，如果贼趋东境，该军亦必入齐会剿。

既承广惠金石，可否再赐《山左金石志》一部？得遂发棠之请，复兴望蜀之思，人情大类然耶！复请台安。摹璧晚谦，不备。

106．复刘铭传二月十三日

切嘱宜力求追逐之妙，无求神速之效，扼住长沟等要险，使捻股不得渡运，以保海滨十四府州。附告近期抵济打算。

省三仁弟军门阁下：

国藩初九日自徐启行，十三日滕县途次接到来牍，知二十七日剿贼获胜，二十八日克复黄陂县城。鄂中来信亦称，逆踞黄陂，楚军虽迭有擒斩，究未大挫凶锋，贵军初至，立拔坚城，遐迩闻知，欢声雷动各等语，嘉慰曷已。该逆由黄陂败窜新洲，即分股由上巴河、中关驿等处东走，均向六、霍。贵军拟取道麻城追剿，并就近函商王镇开军，由二郎河进保舒、桐，所筹悉为妥协。惟擒贼供称该逆欲窜山东，阁下密商，欲俟贼过运河，即将开河、长沟、韩庄一带堵住，不令回窜，驱贼海隅，两月可平，此则未免意广才疏之弊。阁下所谓遍阅形势者，自因该处北有黄河，南有长江，东有大海，西有运河，意欲逼贼聚此局促之区而歼之耳，而不知此一区者，中间绵亘二千里，地面极宽，安得许多劲旅处处布置，节节堵截？山东则济、泰、武、兖、沂、济、登、莱、青九府州，江苏则徐、海、淮、扬、通五府州皆在此中，并系膏腴之区，从前费尽气力保全完善，实不容易。若此次任听贼渡运河，不急遏截，使完善之地竟遭蹂躏，不特朝廷必加督责，山东、江苏之官民必多怨詈，即我军饷源所出，先有涸竭之虞。该逆益得肆意掳掠，盗粮充足，剿灭更难。不若仍以皖、豫荒瘠之处委之于贼，力扼长沟等要隘，使该逆不得渡运，以保海滨十四府州。若虑师老力疲，现令刘寿卿、张田畯二军为一支，鲍春霆遵旨移师楚、豫之交为一支，九舍弟调抚湖北，挑选旧部带赴鄂中为一支，刘仲良与周氏昆仲为一支，合之幼泉与贵军，共为六支游击之师。其驻防之兵，除淮、徐、济宁、周口四镇外，拟再加襄阳、三河尖两镇。六镇则多屯粮药，六游则专讲追逐。若一战之后，即能追逐二三百里，则六游分追，梭织不断，此则终有穷时；若一战之后并不能追逐数十里，则虽在海滨，此则永无灭时。愿阁下力求追逐之妙，无求神速之效，切嘱切嘱。

张总愚一股由西、遂、正、汝折窜舞阳。幼泉一军初六由太康拔至距西华县八十里，派松字忠、朴十营进扎西华，自带亲兵桂字七营、马队四营进驻周口。国藩明日自滕县前进，由邹、兖以达济宁，十八九约可抵济矣。知念附告，复问台安。

107．复李昭庆二月十三日

赞成其复豫中之信所言，告黄陂克复，刘铭传拟取道麻城追剿。附告本人行程。

幼泉仁世弟阁下：

初五、初七两寄复函，初九自徐启行，十三日至滕县。连于途次接初三、初六手书两件，知台旆已至淮宁，派十营进驻西华，自带亲兵桂字营及马队进驻周口，清查一切。连日晴霁，想早到防矣。

复豫中之信，“先防北窜之路，再定追剿之方”二语，尤为中肯。前檄令色子良到徐一行，续又批令迅速北上，渠必欲到徐州，殊属拘泥。贵军行队柴草，仍由地方预备一节，已于另牍批答。连接鄂中咨报并刘省三函牍，二十八日克复黄陂县城。该逆败窜新洲，即分股由上巴河、中关驿等处东走，均向六、霍一带，省三拟取道麻城追剿。粤孽肃清，鲍春霆应即移师湖北。昨得春霆来信，欲在江西休息两月，未知能迅日北来否耳。

国藩明日自滕至邹，将由曲阜以达济宁，约十八九可以抵济。在济小驻三数日，阅视长沟一带，再行前进。本日复省三信抄稿寄览。复问台安。不备。

108．复唐际盛二月十五日

谢其筹解铭军银米，告任、赖至新洲后旋分两股，及本人近期行程打算。

荫云尊兄大人阁下：

滕县途次接到惠书并另牍，具悉一切。就谂宣勤军幄，荩绩弥隆，至为企仰。

此次成营叛变，本出意外。用兵日久，积欠日多，哗饷之事到处有之，不独鄂中为然。闻已抚辑遣撤，诸臻妥协，良用珮慰。

捻逆麇踞黄陂，鄂军迭有斩擒，已折逆锋。铭军会克坚城，荷蒙筹解银米，以资饱腾，纫感曷已！该逆败窜新洲后，旋分两股：一走上巴河，一走中关驿，似向六、霍一路。铭军从麻城一路追剿，未知已否拔行？其张总愚一股，由西、遂、正、汝折窜舞阳，李幼泉一军已到周口，光、固、罗、信之间，想又骚然矣。

国藩于初九日自徐启行，将由滕、邹以达济宁，阅视长沟一带，再行赴豫。知念附报。复颂台安。祗璧谦版，不备。

109．复鲍超二月十五日

告捻股败窜新洲后，旋分二股，请鲍部速日拔赴楚、豫之交助剿捻股，至迟以一月为度，不必担心军饷。

春霆仁弟爵军门阁下：

正月间寄去两函，旋闻发逆授首，闽、粤肃清。续接旧腊、新正两次惠书，猥以岁节相庆，并悉克复嘉应，追剿余匪，殄灭净尽，勋绩甚伟，欣慰无穷。

任、赖、牛、李各匪前驻黄陂，此间派刘军门铭传入鄂，于正月二十七、二十八等日连战皆胜，克复黄陂县城。该逆败窜新洲，旋分两股：一走上巴河，一走中关驿，均向六、霍一带东趋，刘军取道麻城追剿。敝处速派刘镇松山等湘军，亦即拔营赴鄂迎击。另派李幼泉统领万人，于前月十九拔赴河南，进驻周口，专办张总愚一股。幼泉即少泉之季弟也。

国藩本月初九自徐州启程，顷到山东滕县，将由济宁阅看河防，再从河南之归德、陈州等府进驻周家口，扎为老营。

通计敝部现有徐州、济宁、周口、临淮四处镇守之兵，拟再加襄阳、三河尖两处镇兵，又有三刘一李四支游兵，粗敷布置。而贼踪飘忽靡常，鄂、豫、齐、皖、苏五省地面太宽，接奉正月二十三日、二月初一日廷寄，谕令阁下带兵前来楚、豫之交助剿捻匪。以霆军之威名，一到则贼胆必寒，各军思奋。兹接来函，知贵部业经整顿，十分精锐，闽、粤又解济巨款，足敷买马及购办洋枪等项之用。乘此士饱马腾、军威大振之时，应请阁下速日拔赴湖北，不必在江西休息两月之久，至迟以一月为度。此次由江赴鄂，应饬将弁约束勇丁，严禁骚扰，必与湖北、河南之民联络一气，兵民相安，则声名愈好矣。至嘱至嘱。

贵军之饷，前奉谕旨令湖北供支，江苏协解数成。现时湖北饷绌，俟贵军到鄂后，国藩必妥为筹画。九舍弟调补湖北巡抚，亦必为贵军筹饷。阁下尽可放心，断不至如元、二等年之支绌也。复问台安，顺颂捷喜。不具。

110．复丁宝桢二月十五日

告本人近日行程及捻股新洲败后，旋分二股，刘铭传军已取道麻城追剿。

稚璜尊兄大人阁下：

接到环章，知刁、王两团民回籍，尊处已派李守、张令驰赴郓、巨会筹抚辑，至以为慰。

国藩初九自徐启行，十一日入棠疆，顷过滕县，将由邹县、曲阜以达济宁。在济小驻三数日，阅视长沟、开河一带，再行前进。

李幼泉一军先行入豫，据报已由太康、西华进驻周口。张逆一股在西、遂、正、汝之间，本有东窜之说，顷又折回舞阳。李军与周口之张、归德之周互相犄角，或可邀击，不令东犯。任、赖、牛、李等股麇集黄陂，经刘省三军门攻剿获胜，二十八日克复黄陂县城。该逆败窜黄冈之新洲，旋分两股：一走上巴河，一走中关驿，似向霍、六一带东窜。刘军取道麻城跟踪蹑剿，未知果否有裨。知念附告，复颂台安。谨缴谦版，不备。

111．复吴棠二月十五日

告查办湖团疏稿已发，刘铭传克复黄陂县城，捻股败窜新洲，可能就食山东。附告本人近日行程。

仲宣尊兄大人阁下：

接诵初四日惠书，并寄还查办湖团疏稿，谬承许可，比于初八日复核拜发。约修改三分之一，实则振轩原稿字字圆稳，亦尽可用。屯田之兵，即照尊指，全数由徐镇拨往矣。

国藩初九自徐启行，因闻豫捻有东趋之说，暂将续派援鄂之刘镇松山等军留于徐州，以备东路。嗣接李幼泉报称，张逆由西平、遂平窜至正阳、汝阳，本有东窥之意，旋又折窜舞阳。幼泉派兵十营驻于西华，自带马步各队进扎周口，与周、张等军互相犄角，或可邀击，不令东犯。其任、赖、牛、李等股，经刘省三于二十七日在黄陂攻剿获胜，二十八日克复县城。该逆败窜新洲，分走上巴河、中关驿，均向六、霍一路，省三取道麻城追剿。据擒贼供称，任、赖等贼意图就食山东，不知果否。

国藩顷过滕县，将由邹、兖以达济宁，小驻三数日，阅视长沟一带，再行前进。附布一二，敬问台安。不备。

112．复乔松年二月十五日

告刘铭传克复黄陂县城，捻股败窜新洲后，旋分二股，有欲窜往山东之意。附告本人近日行程。

鹤翁尊兄年大人阁下：

二月初五泐布寸函，初九启行之际接三十日手书，具承一切。

马德昭为鄂中留驻团风，并未回豫。刘省三二十七日在黄陂城下接仗获胜，二十八日克复黄陂县城。该逆败窜新洲后，旋分两股：一走上巴河，一走中关驿，其势似向六、霍一带。刘省三函称，即取道麻城追剿，并就近函商王镇永胜，开字营由二郎河北保舒、桐。尊处援鄂之王将才秀等想亦跟踪追贼，拔营回皖。省三处擒贼供称，该逆之意仍欲窜往山东。东省膏腴之地，该逆垂涎已久，就食甚急，自在意中，当不回恋皖北老巢。其张逆一股由西、遂、正、汝折窜舞阳，李幼泉之兵分扎西华、周口，当足御之。

国藩顷已过滕县，即由邹、兖以达济宁，小驻三数日，阅视长沟一带，再行前进。知关廑系，谨以附报。敬问台安。不备。

113．复彭玉麟二月十五日

告刘铭传淮军克复黄陂县城，捻股败窜新洲，旋分两股，鄂省有六支游击之师，剿办或稍有把握。附告近日行程部署。

雪琴宫保仁弟大人阁下：

正月初三、二十七两次复函，已否递到？二月初九国藩自徐启行，十三日滕县途次接初三裕溪所发手书，知台旆由金陵回营，与方存之商订族谱，投戈讲艺，缵绪诵芬，即事多欣，至为企慰。

前此群捻全窜鄂中，机势本有可乘，乃张总愚一股甫到襄阳、樊城，旋回裕、叶，任、赖、牛、李等股在鄂稍久，鄂无得力之军，皖、豫援师亦非劲旅，迨刘铭传淮军入鄂，该逆闻风即有窜意。正月二十七，铭军在黄陂城下接仗获胜，二十八日克复县城。逆窜新洲，即分两股：一走上巴河，一走中关驿，均向霍、六一带东窜。铭军由麻城跟追，未知能否追及。其张总愚一股，现由西、遂、正、汝等处折回舞阳。李幼泉自徐入豫，由柘城、太康、西华进至周口，与张树珊、周盛波等军互相犄角，专办张逆一股，亦未知果否有济。贼既去鄂，窥皖扰豫，踪迹飘忽，地势平衍，诚非旦夕所能速了。春霆来信，有在江西休息两月之语，一时亦恐未能到鄂，顷已有信催之。九舍弟调抚湖北，国藩嘱令挑选旧部成军，一面遵旨迅赴新任，一面出省剿贼。此间本筹有三刘一李四支游兵，添舍弟与春霆共成六支游击之师，则气势日厚，剿办或稍有把握耳。

国藩由滕县前进，将至邹县谒孟庙，至曲阜谒孔林，十八九日可抵济宁。小驻数日，阅视运、黄两河防务，再由归、陈以达周口，约于三月中旬可以到防。

三月万寿折，敝处照前代办。此后凡有贺折，均为代缮一分不误。顺问台安。

114．复李昭庆二月十八日

告捻股欲东之志殆未遽忘，李军宜仍在西华、周家口，乃得要击之势。

幼泉世仁弟阁下：

初五、初七、十三等日迭寄复函，已否递到？十七日曲阜途次接十一日手书，知台旆由周口回陈，月望前后拔营西去，拟驻襄、郾。在尊意，以开、许两属无兵，恐贼由西而北，乘虚窜入许州四达之衢，不便游击，襄、郾之间则既便于兜剿南、汝一路，又可就沙河转运，故为此议。惟张逆本欲东窜，现虽折回舞阳，其欲东之志殆未遽忘。贵军若至汝宁、襄、郾，均嫌西行太远，恐贼蓦越而东，反成尾追之势矣，不如仍在西华、周家口等处，乃得要击之势。任、赖各股自黄陂败后，已窜至光州境内，或皖或齐，趋向虽尚未定，而皖瘠齐肥，似东窜之计居多。尊函谓任、赖有刘军缀之，张逆有豫军缀之，鄙意刘军尾追必缓，去贼尚远，豫军力不能扼贼。阁下既虑贼折而北趋，是东路断不可太空也。刘仲良一军，少荃已令其驻于宿迁以顾东路，暂不移驻许州。国藩即函致仲良，请其轻骑赴周家口会晤，面商一切，该军则留于宿迁不动。刘寿卿等亦仍留于湖团、徐州等处，皆系注重东路之意。但使贼不能犯齐、苏两省之境，则不能成流寇之症，乃可渐有归宿。

周口北岸，关庙近市，不如西北寨内省三旧营为佳。鄙意即住于覃怀公所，护军则于刘克仁处派拨，不必酌留贵部矣。复问台安。不具。

115．复刘秉璋二月二十一日

告专恃淮勇，辅以湘军，得数大支劲旅，始可与捻股纵横驰逐。请其至周口晤商一切，其部暂留于宿迁不动。

仲良仁弟馆丈阁下：

接正月三十日环章，敬悉雄师骏发，台驾将临，共商殄寇之方，益振前行之气，企慰曷已。

近来言办捻者，动以数省会剿为词，而此次群捻全数入鄂，皖、豫援师先后会剿，迄未大挫凶锋，迨刘省三一军甫到黄陂，即克坚城，该逆狂奔出境。足知各省会剿之说未可深恃，必须专恃淮勇，辅以湘军，得数大支劲旅，始可与此贼纵横驰逐。现以省三、幼泉各为一支，刘松山、张诗日共为一支，鲍春霆由江西移师楚、豫为一支，九舍弟由湘挑选旧部带赴湖北为一支，贵军北渡则共成六支游击之师。其驻防之兵，除徐、济、临淮、周口四镇外，拟再加襄阳、三河尖两镇。六镇则多屯粮药，六游则专讲追逐，战守庶有把握。

前拟贵军或驻徐州，或驻襄、宛，兹接来函，欲在南阳，以取形势之便，而收夹击之效。现在任、赖等股窜至光、固，张总愚窜至西平、遂平，势将并力东趋。敝处前调杨军驻徐，并留刘、张之军在于徐州、湖团，以厚东路之力，而宿迁无兵填扎，顷少泉来咨，已请贵军驻于宿迁，正合鄙意。请阁下命驾惠临周口，晤商一切，贵军则暂留于宿迁不动。国藩顷抵济宁，阅视长沟一带，即由归、陈以达周口。良觌非遥，统容面罄。专此，复问台祉。不备。

116．复李鸿章二月二十一日

告捻军并图东趋已无疑义，总使其不能入齐、苏之境，而后免成流寇之象。剿捻之兵不必再议添募，霆军饷项似须江西、淮盐厘局共同解决。附告本人行程。

少荃宫保世仁弟大人阁下：

前接初二日环章，于曲阜途次又接十一日手书，具悉一切。

粮台报销办法，尊议与鄙意大致相符，其详细节目，李勉林分条请示，顷已批出，交其带呈尊核。

黄陂之捷，业于十五日出奏，刘省三开复处分，仍请优叙。其出力将士，并随折保奖，抄稿咨达冰案。省三欲驱贼渡运，放入登、莱，此策却不稳妥；幼泉拟由陈州拔至襄、郾之间，亦嫌西去太远。兹将复省三、幼泉各一函抄寄台览。

光、固之贼，边马已到迎河集、阳关一带；舞阳之贼，又复到西、遂等处，群贼并图东趋，已无疑义。前调勋军并刘、张之军驻于徐州、湖团两处，以厚东路之力，尊处咨请刘仲良驻军宿迁，与徐州、济宁之师互相犄角，则东力尤厚，与拙见极为相合。总使贼不能入齐、苏之境，而后免成流寇之象。周氏昆仲，鄙意属之仲良，以刘统周则不可，周、刘会剿似无不可，俟仲良来晤，再行妥议。

现在剿捻之兵，足可敷用，自不必再议添募。前此海舲等请添马队，业少吝之，后因撤调讷、色等千三百人腾出之饷，令周、张共添七百五十人。去冬大雪严寒，北口外马少且瘠，购买亦殊不易。

九舍弟到鄂后，出省剿贼所带新集之旧部，自系就鄂筹饷，此间拨去之湘军，仍应照前供支。春霆一军，则恐须全资两江之饷。昨接官相来函，言霆军饷项，务烦江西、江苏两省宽为筹备，鄂台空虚，不能挹注各等语。其词意甚为直截，而鄂政淆乱，饷绌亦系实情。春霆之饷，似须奏请江西认三之二，淮盐厘局认三之一，或各认一半，彼此皆可一奏，并可函商岘庄也。淮盐减厘增课大疏，与鄙见不谋而合，未知部议准否。

国藩十九日到济宁，将往开河、长沟一带巡视，即由曹州进驻周口矣。复问台安。

本日阅潘琴轩军操，队伍整齐，为之一慰。又及。

117．复阎敬铭二月二十一日

告黄陂克后军情部署，拟调杨、王等军专守运河。

丹翁尊兄年大人阁下：

初七、十三两次复函，亮邀崇鉴。十九日行抵济宁，远劳使至，赍到惠书，猥蒙存注，感谢曷已。稚璜、伯尊诸君后先接晤，祗询兴居，知尊恙尚未霍然，弥深驰系。

自黄陂报克后，任、赖等匪败出楚境，窜至光、固，边马已到迎河集、阳关一带；其张总愚一股，又由舞阳窜至长葛，业已渡沙河而北，即日可由洧川、尉氏、扶沟东趋。李幼泉在西华、周口等处，正好邀击，不知能扼之使不东否。弟前调杨鼎勋一军，并留刘松山、张诗日等军驻于徐州、湖团两处，少泉咨请刘仲良学士驻于宿迁，与徐州、济宁之师互相犄角，皆系注重东路，总欲使贼不能入齐、苏之境，而后免成流寇之症。然西路皖、豫太瘠，而齐境尚属完善，该逆断不能忘情也。

国藩将往开河、长沟等处巡视一次，拟调杨、王等军专守运河，俟阅毕再行熟商。复请台安。摹璧晚谦。诸惟心鉴，不备。

118．复李昭庆二月二十三日

同意其进剿筹划，告将暂驻济宁，说明吉中、勋字两军不能遽往丰县。

幼泉世仁弟阁下：

初五、初七、十三、十八四次复函已否递到？顷接十六日手书两件，知张逆由襄、郾窜过沙河，扰及长葛，台旆回抵西华，即向扶沟进剿，并函告海舲出队睢州，以备邀击，所筹甚妥，与十八日敝函注重东路之意吻合。

国藩十九日抵济，本拟赴开河、长沟等处巡视一次，即由曹州前进，兹闻贼已东趋，应暂驻济宁就近调度。

接据各路禀报，洧川已有贼踪，其任、赖等股则由光、固分走息县、正阳、新蔡，殆将与张逆合并而东。尊函请于吉中、勋字两军内酌调一军驻于丰县，自是稳着，惟仲良一军赴宿迁接防，现时尚未北渡，勋军仍须移回宿迁，则吉中等营不能遽往丰县，仍宜驻于徐州，刘松山在湖团或可兼顾丰、沛。该逆若由归德以北东窜，应令琴轩至曹迎击，贵军从后追剿；该逆若由归德以南东窜，俟至夏邑、永城之时，令勋营拔赴宿迁，以固淮海樊篱，贵军亦从后追剿。待仲良所部到防，则兵力更厚，业经分别咨行矣。复问台安。不一。

119．加李昭庆片二月二十四日

询捻军动向之信息是否准确，附告柴草一事已另牍批答。

正泐复间，又接十四、十八两次手书，知初间两信业已递到。张逆自新郑全窜郑州，贵军十八抵鄢陵，十九拔至尉氏，以备扼击于朱仙镇一带，甚为得势。惟定陶刘令报称，十八日贼由尉氏窜过通许，边马已至杞县，曹、考之民纷纷迁徙等语；曹县王心安营中来报，则谓贼已入山东境，不知何故。

周海舲十七到睢，十八到杞，其弟盛传带六百人十五日到曹县，如果贼入东境，何以周氏兄弟全无信来？或王营之报尚未确耶？

柴草一事，已于另牍批答矣。再问幼泉世仁弟台安。

120．唁吴世熊二月二十五日

吊唁吴母逝世。

紫湄尊兄大人礼次：

十三日滕县途次接奉讣音，惊悉太夫人示疾袁江，归真瑶岛，骇悼实深。阁下纯孝性成，自必逾常哀痛。前此棣枝竞秀，共乐循陔，今兹萱阁沉晖，遽悲陟屺，其为摧迫，自不待言。惟念太夫人钟礼郝法，孟训陶规，七十古稀，庭耀环瑜之彩；九重恩渥，身膺翟茀之封。既子舍之联辉，复孙曾之济美。固已哀荣备至，更无遗憾可言。尚冀顺变节哀，勿过毁伤，是所至祷。

国藩戎行羁迹，不获躬亲奠醊，专泐寸函，布唁孝履。顺问礼安，祗璧谦版。不备。

愚弟曾国藩顿首

121．复德樾亭二月二十五日

告本人暂驻济宁，就近调度。交待树字全军可就近迎击捻股，铭军不久当达豫疆。

樾亭尊兄大人阁下：

济宁军次，接奉惠书，猥以于役北征，远劳遣使相迓。就谂履祺休畅，荩猷懋昭，至以为慰。

国藩自徐启行，一路安顺，十九日始抵济城。本拟阅视开河、长沟一带河防，即西赴周家口，顷阅各路禀报，张逆一股于十三、四等日由襄、郾之交北窜洧川、新郑一带，十七、八等日扰及尉氏、通许之境，昨闻二十二日已至曹县境内。现调鼎军赴曹迎击，鄙人即暂驻济宁，就近调度。俟东事稍定，再当西行。

赖、牛等逆已由光、固、商、息窜至汝宁府属，树字全军当可就近迎击。刘省三一军跟踪追剿，亦不久当达豫疆也。专泐，复颂台安，祗璧谦版。不备。

愚弟曾国藩顿首

122．复乔松年二月二十五日

告本人暂驻济宁，就近调度。分析捻股志在就食山东，当不回恋皖北旧巢。回复光、固河内设卡收厘，似与刊章不符。因行教之事忧洋人谋动干戈。

鹤翁尊兄年大人阁下：

十五日邹县途次泐复寸函，续接惠书三件，祗悉一切。

国藩十九抵济，本拟巡视开河、长沟一带，即由曹州前进，旋闻贼已东趋，暂驻济宁，就近调度。张逆渡沙河而北，由洧川、尉氏窜过通许，边马已由考城逼近曹郡；任、赖、牛、李则由新、息、正、汝逼近汝宁郡城，殆将合并而东。李幼泉十九到尉氏，周海舲十八到杞县，刘省三未知行抵何处。比令潘琴轩进兵嘉祥一路，相机迎击，徐州之张、湖团之刘均镇驻不动，杨鼎勋仍须由徐拔扎宿迁，以固淮海樊篱。尊处援鄂之军悉已回皖，黄秉忠近有阳关之捷，皖防可臻稳固。群捻志在就食山东，当不回恋皖北旧巢也。

承询光、固河内可否设卡，专收豫贩盐厘，尊意不设于淮河，不加厘于淮商，于淮厘商本无碍。惟淮北之盐，向来不分口岸，听于四十二州县中随地运售。原定五河、正阳两处抽厘之后，他卡不复重抽，以轻商本，若添光、固之卡，似与刊章不符，未知可中止否？淮南前借北盐，本应缴出淮北之厘，彼时未经议及，兹来函拟令补缴每包千文，以符五河、正阳各收五百之数，自是正办。但北盐每引四包，共应缴钱四千，而南运之盐，闻照南盐科则扣缴各款外，每引只盈余一两有奇，去四千之数尚远，应如何酌量摊出匀济，尊处抑另有筹增尊处饷项之法，俟函商少荃妥议奉复。

亳州丁役通匪一案，李牧有禀检举，似知愧悔，惟事经一月，如再不交出门丁，仍应请饬撤委，伏希亮鉴。

行教之事，已否接奉批谕？洋人因潮州及田兴恕之案，在京陈说多端，词意激切，咄咄逼人，总理衙门业已具奏。政恐谋动干戈，为期不远，不独行教一节而已，曷胜杞忧！复请台安。不备。

123．复阎敬铭二月二十五日

告本人小住济宁，就近调度各部剿捻，谢觅寄金石拓本。

丹翁尊兄年大人阁下：

二十一日贵使赍回一函，旋接十八日环章，伏审葆卫玉躬，内外兼治，不日可期痊愈，未审果能不俟期满，即行销假否？企慰曷任。

国藩本拟往开河、长沟阅视一次，旋闻贼已东趋，暂不阅河，小住济宁，就近调度。张逆一股渡沙河而北，由洧川、尉氏窜过通、许，边马已由考城逼近曹郡；任、赖等股则由新、息、正、汝逼近汝宁郡城，殆将合并而东。李幼泉十九到尉氏，周海舲十八到杞县，均系遏之于南，而贼由北路东窜，未知曾否见仗。比令潘琴轩进兵嘉祥，相机迎击，李军跟追来曹，或可收夹击之效。杨、王等军仍扎曹县一带，暂不调守运河矣。

郑文公碑，不特为包氏所取法，即唐贤褚、徐诸家亦似参用其意。汶上武城汉碑及北朝石本，承示陆续觅寄，良用感荷。《山左金石志》果刊于浙，则武林兵燹之后，板本定付劫灰，比山东尤难购觅。弟向来研究金石，亦不欲强作解事，幸无固求以应客也。复请台安。诸惟珍摄，不宣。

124．复丁日昌二月二十六日

求丁日昌将鹾务、修堤引为己任。告洋人因潮州事件，在京陈说多端，咄咄逼人。论轮船、机器、铁厂为今日不可少之务。告本人驻济宁调度，剿办群捻。

雨生尊兄大人阁下：

前接正月环章，匆匆北行，未遑裁答。兹又接到二月十九日惠书，伏审台旆将赴潮阳，办理中外交涉事件，倚畀弥隆，企慰曷已。

两淮鹾务，自阁下履任以来，节次整顿，渐有端绪。凡修堤浚坞，驳船排档，清查，甄劾场员，莫不悉心澄汰，井井有条，每年可多出额产至二三十万引，实属大有功效。尊意暂留扬郡，稍迟两月再赴潮州，甚善甚善。新桥缺口，既灼见秋间必不能保，即应于旧河影兴工，深凿广浚，计在经久，事在必行。其场灶积弊，亦当除恶务尽，不可遽易生手。无论速行迟行，此二事者求阁下引为己任，无少推诿为望。

闻洋人在京陈说多端，词意激切，有所谓局外旁观论者，新议论略者，逞辨寻衅，咄咄逼人。阁下在沪勒缴吴淞炮台之地契，驱逐上海城内之洋兵，拔去浦东之电气线，停止内驶之小轮船，禁绝洋泾滨之赌规、桶租，裁革会防局之夫价、杂费，一切已成之局，奋臂力争，著有明效。此次赴潮，当不难折冲樽俎，立解纠纷。徐委员所造轮船，独开生面，容委员所购机器，与阁下所得虹口铁厂，其事今日不可少之务，其人亦即为中国可造之才。惟须阁下主持调护，使群士不至龃龉，遥领之说，似不可辞。方今群盗纵横，竭天下谋臣武夫以与无根之寇争胜负，而迄未有定，及其既定，则又力尽筋疲，悉成强弩之末。政恐拊吾背以起者，复持短长以寻干戈，后患方长，杞忧何极！

国藩劳人暮齿，精力衰颓，奉命办捻以来，将近一载，四镇四游之兵虽已粗有端绪，而逆踪飘忽，往来于鄂、豫、皖、齐、江苏五省之地，曾未大受惩创，抱愧何已。现在群捻麇集河南，侵轶山东，鄙人既至济宁，与贼相距甚近，碍难舍此而之豫，即驻此间调度剿办，未知果否有裨。

代寄家信一件收到。诸惟亮鉴，复问台安。汇缴谦版，不备。

125．致李鸿章二月二十七日

询李昭庆尚未跟追入境之原因。嘱催刘秉璋部迅赴宿迁，妥为部署。

少泉宫保世仁弟阁下：

国藩以十九到济宁，原订小住三日，即出阅运河五六日，仍回济宁，再由曹、宋以达周口。乃抵济一日，即闻捻众东来，二十二日已入曹县，遍布曹、菏、郓、巨、定陶一带。前与幼泉议定，渠军专办张逆一股，贼东则渠亦跟追而东。今贼入山东已阅六日，而幼泉尚无入境消息，且自二十三日接渠十九日自鄢陵发信后，数日未接续函，殊深系念。岂偶患小恙耶？抑张总愚前队入齐，尚有后股在中牟、朱仙镇一带与幼军相持耶？抑函牍因道梗不达耶？琴轩留四营守济宁，自率七营步队、二营马队于二十七日拔行至郓、巨一带防剿。丁稚璜带五千人防守运河，河长二百六七十里，照料实难周到。湖北任、赖等股窜至太和，省三跟剿，二十日已至汝宁，盛军亦自归德回顾亳州。目下杨鼎勋守宿迁，刘松山守湖团，均难遽动，待仲良所部到宿迁后，究以刘军与勋军合剿为宜乎，抑以与盛军会剿为宜乎？求裁示。吉中八营，以五营守徐郡，调三营防济宁，须俟风波少定，乃能与老湘营合作游兵。其仲良一枝，则须迅速办成，游兵特车马骆驼均难猝办，焦灼之至！何日渡江，望催其军迅赴宿迁，而亲来济宁一会为要。

眉生到此三日，嘱其即往履任，一切循振轩之旧。振轩条理精密，而有布帛菽粟之慨，曾代草湖团拟结疏稿，乃一奏议好手。淮军多才，可慰也。雨生办理盐务，无弊不剔，开旧河影及清厘场灶二事，似须留渠一手经理，暂缓月余赴潮，当无不可。自扬州来者，均言雨生操守甚好，此外皆有贬词，尊处见闻想更确矣。顺问台安。

126．复刘岳昭二月二十七日

告捻股萃豫，一窥皖，一入齐。本人驻扎济宁，调度一切。祝其驻节绥阳，指挥如意。

荩臣尊兄大人阁下：

花朝接去腊惠书，猥以岁节相庆。适阅邸报，欣谂荣膺新命，开府滇南，平剧寇于两川，金铙奏凯；震先声于六诏，铜柱铭勋。引睇吉晖，企颂无量。

国藩自上年五月督师北征，驰驱淮徐，倏已改岁。捻匪初由山东回窜皖北，旋走河南，复趋曹、济，东逼徐州，经我军迭次剿击，受创西去。甫派游兵入豫，而贼踪忽扰楚疆。敝处援鄂之师于正月杪克复黄陂，该逆狂奔豫境，一股由沈、项窥皖，一股由睢、杞入齐。鄙人自徐州拔营，适抵济宁，距贼甚近，即在此间驻扎，调度一切。知关廑系，附以奉报。

闽、粤肃清，吾湘东面之防遂已竣事，专力西剿黔寇。阁下驻节绥阳，暂辖遵义，指挥如意，即奏肤公，戡定黔、滇，而梓乡亦蒙其福，曷胜企祝！复问台安，顺颂大喜。祗璧谦版，不备。

127．复彭玉麟二月二十七日

告任、赖捻股自黄陂败出楚境行踪，本人暂驻济宁调度，不能遽赴周口。询因潮州及田兴恕案恐引洋人干戈之对策。

雪琴宫保仁弟大人阁下：

十五日邹县途次寄去复函，十八到兖接十一日手书，以正月间未遂相见为悔，拳拳之意，一往弥深。闻入春以来，清恙未发，而疲困不支，心神慌乱，自因积劳积感所致。军政余闲，流览书籍，忘情世变，或亦养心之一助，幸无以愁自缚也。

任、赖等匪自黄陂败出楚境，由新、息、正、汝窜至沈、项，将窥蒙、亳。刘铭传跟追，业经行抵汝宁，去贼尚二百余里。周盛波则于二十五日从归德拔赴亳州。李幼泉从西华一带剿办张总愚一股，甫到尉氏，该逆已由尉氏窜至考城、曹州，郓城、巨野亦有贼踪。国藩十九日到济宁，本拟阅视黄、运两河，即由曹州赴豫，今贼已东趋，相距甚近，应驻济宁调度，不能遽赴周口，计与阁下把晤尚遥。方存之三月船到徐州，鄙人如尚在济，可来一叙。

张道信稿收览。棉花堤雷击两船，大是异事。《春秋》书震夷伯之庙，传展氏必有隐慝；而洋人电气之说，则称雷可殛者，不关人之善恶，不知孰是。

近亦有一事，洋人因潮州及田兴恕旧案，在京陈说多端，词意激切。有所谓局外旁观论者，新议论略者，逞辨寻衅，咄咄逼人，总理衙门业已具奏。政恐谋动干戈，为期不远，何以御之？杞忧无极。复问台安。不具。

128．复唐训方二月二十七日

告因捻股败出楚境，分入山东，本人驻扎济宁调派防剿。附告曾国荃调补鄂抚。

义渠仁弟大人阁下：

接到环章并京报，借谂台候绥愉，至以为慰。

马贼窜吉林法库后，闻又折回奉天，敝处檄催色副都统趱程赴奉，业已起行。

国藩初九日自徐州起程，十九到济宁州，本拟巡视黄、运两河，即由曹州进驻周家口。旋接各路禀报，任、赖、牛、李等匪自黄陂败出楚境，由新、息、正、汝窜至沈、项，图窥蒙、亳；张总愚一股自襄、樊入豫，迤逦渡过沙河而北，一扑汴垣，旋走考城、曹郡，分窜郓、巨，距此间甚近。鄙人应驻济宁调派防剿，暂不前往周口。闻逆党在长垣、东明一带，窥伺黄河，直隶南路戒严，当已早有准备。春汛方生，或难飞渡，殊为系念。

九舍弟调补鄂抚，国藩嘱其挑选旧部带赴鄂中，遵旨到任，一面出省剿贼。尚未接到家书，不知可力疾起行否。承询附告。复问台安。不具。

129．复李宗焘二月二十八日

告本人暂驻济宁，就近调度剿捻部署。

午山尊兄同年大人阁下：

正月上浣曾复一函，顷奉惠书，承示豫省贼势及城守事宜。就谂祜履春长，荩猷日懋，至以为颂。

国藩自初九日启行后，一路安顺，十九日始抵济宁城。本拟阅视开河、长沟一带运河，即西赴周家口。顷因张逆一股于十七八等日由尉氏、洧川突过兰考之境，窜扰菏、曹、郓、巨之间，黄、运两防，颇皆吃紧。现派鼎军拦头迎击，鄙人即暂驻济宁，就近调度。赖、牛等逆已由光、固窜过汝宁，蔓延沈丘、太和一带，图归蒙、亳老巢。据各路探禀，亦有东窜之说。现调李幼泉来山东会剿，其张海柯、周海舲，刘省三等三军，则留于豫境。待一两月后，鲍春霆一军可至豫西，刘仲良一军可至豫东，则力厚矣。顺颂台安，祗璧谦版。不备。

年愚弟曾国藩顿首

130．复陈庆溥二月二十八日

略告鲁、豫两省剿捻部暑。

心泉尊兄大人阁下：

正月下浣曾复一函，顷接惠书，猥以九舍弟移抚鄂省，藻词祓饰，非所敢承。就谂荩望日隆，庞祺川至，甚以为慰。

国藩自初九日由徐北上，一路安顺，十九日始抵济宁。本拟阅视开河、长沟一带运河，即西赴周家口。顷因张逆一股于十七八等日由尉氏、洧川突过兰考之境，窜扰菏、曹、郓、巨之间，黄、运两防，颇皆吃紧。现派鼎军拦头迎击，鄙人即暂驻济宁，就近调度。赖、牛等逆已由光、固窜过汝宁，蔓延沈丘、太和一带，图归蒙、亳老巢。据各路探禀，亦有东窜之说。现调李幼泉来山东会剿，其张海柯、周海舲、刘省三等三军，则留于豫境。待一两月后，鲍春霆一军可至豫西，刘仲良一军可至豫东，则力厚矣。知念附告。复颂台安，祗璧谦版。不备。

愚弟曾国藩顿首

131．复高丙谋 ⁽¹⁾ 二月二十八日

略告山东、河南两省敌情及应对措施。

在午尊兄大人阁下：

前在花封，叨扰一切，启行日，又劳远送境外，歉甚！顷接惠书，过承奖饰，就谂政祺清谧，道履康愉，至以为慰。

韩庄别后，一路顺平，十九日由兖抵济。本拟阅视开河、长沟一带河防，即前赴周家口。顷因张逆一股由尉氏、洧川突过曹、考，窜踞菏、定、郓、巨一带，有偷渡黄、运之意，现派鼎军拦头迎击，鄙人即暂驻济宁，就近调度。俟东事稍定，再作计议。赖、牛等逆窜踞鄂省之黄陂，为铭军所击败，已由光、固窜至沈丘、太和一带。颍郡蒙、亳之间，又复告警，良用焦虑。复颂台安，诸惟朗照。不宣。

国藩顿首

————————————————————

(1)  高丙谋，字在午，山东淄川人。拔贡生。历任邳州、铜山知县。

132．复卞宝第二月二十八日

告本人暂驻济宁，就近调度剿捻近状，并焦虑时局多艰。

诵臣尊兄大人阁下：

十三日滕县途次接奉惠书，猥以忠贞公祠墓之役重劳奖饰，惭佩交并。就谂夙夜宣勤，风清辇毂，以公忠之素著，卜恩眷之弥隆，企颂曷已！

国藩于役北征，久乏成效。二月初旬自徐启行，驰抵济宁。本拟即赴周家口，顷因张逆巨股由尉氏、洧川突过曹、考，窜踞菏、定、郓、巨之间，黄、运两防，并皆吃紧。现饬鼎字一军驰往迎击，国藩即暂驻济宁，就近调度。赖、牛等逆蹂躏鄂境，为刘省三所击败，已由光、固窜至沈丘、太和一带，图归蒙、亳老巢。两股贼踪，皆注东路，军事之变幻，贼势之剽疾，有非可以意计测者，时局多艰，弥增焦灼。复颂台安，祗璧大柬。不备。

愚弟曾国藩顿首

133．与李昭庆二月二十八日

张宗禹入山东攻破两圩，务望趱程至曹县等处相机剿办。附告豫、皖军情。

幼泉世仁弟阁下：

二十四日寄去一信，其时但知阁下于十九日由鄢陵进至尉氏，今已七日未接嗣音，不知行抵何处？而张逆一股已由兰阳窜考城、菏泽、定陶等处，二十六夜在巨野、郓城之间攻破太平寨等两圩。藩琴轩于二十七进兵嘉祥，留四营守济宁，檄朱星槛三营由徐来济接防，俟其抵济，琴轩可调二三营赴前敌也。该逆大股锐意东趋，必须大支游兵与之纵横截击，务望阁下接到此信，即趱程至曹县等处，相机剿办，幸勿稍延。

任、赖等股由新、息、正、汝窜至沈、项，将窥蒙、亳，周海舲二十五日从归德拔赴亳州。刘省三十四到光山，十五到罗山，十七到正阳，二十在汝阳发一禀来，但言车辆之事，未言军情，约计铭军距贼不过二百余里，未知能否追及。附布一二，顺问台安。诸希心鉴，不具。

134．加李昭庆片二月二十八日 ⁽¹⁾

嘱接信后速复信释疑。

数日未接来信，悬念之至。不知系西去迎剿任、赖一股乎言定贵军专剿张逆，抑张总愚尚有分股在后牵制贵军乎？岂日内偶患小恙乎？将函牍因道梗而沈失乎？接此信后，务祈一面排递一函，一面专马送信，以释疑虑。又及。

————————————————————

(1)  此件稿本未署时间，收在二月信中，据二十七日致李鸿章、二十八日与李昭庆信可知，当系二十八日加片。

135．复丁宝桢二月二十八日

告张宗禹锐意东趋，必须添调大支游兵与之纵横驰击，已令李昭庆兼程来曹，以厚兵力，命各部并力一战，以遏捻东窜之路。

稚璜尊兄大人阁下：

顷接二十六日手书，敬审台旆履勘河防，回驻东平，荩勤益笃，至为珮仰。

自开河至袁口，水势太浅，自袁口至安山，水势稍深，常武十营分扎三十里联络布置，当可遏贼偷渡。二十六夜贼在巨、郓之间攻破太平寨等两圩。二十七日潘琴轩进兵嘉祥，留四营守济宁。弟檄朱守式云三营由徐来济接防，俟其抵济，琴轩可再调二三营移赴前敌。顷大咨又飞檄琴轩先顾长沟矣。该逆大股锐意东趋，必须添调大支游兵与之纵横驰击，已催令李幼泉兼程来至曹县等处，以厚兵力。幼泉十九日到尉氏，经今七日未有续禀到来，不知现抵何处。刘省三于二十日到汝宁，而任、赖等股已窜沈、项，将窥蒙、亳。周盛波二十五日从归德拔至亳州，若刘军跟追到亳，并力一战，遏其东窜之路，不使与张逆合并，则剿办较易耳。复请台安。不备。

136．复李昭庆二月二十九日

询其部行程，分析张宗禹志在渡运，嘱先驻曹县，继驻单县。

幼泉世仁弟阁下：

二十三日调度一札，二十四日一信，二十八日又寄一函，请阁下速来曹县剿贼。二十九接到二十五杞县所发手书，知台旆拟由睢州以达曹、单，屏蔽东路，甚善甚善。数日以来，贵军行抵何处？计已早入东境，觇踪进剿，迅赴戎机。所需米粮，比已于另牍批答，即发银两交曹、单两县代为购办。进兵之路，俟到曹后再行酌议。张逆一股志在渡运。运河长二百数十里，王伯尊十营仅能分布开河以北至安山三十里之地，自安山以达申家口六七十里，已无兵可布。琴轩请调王心安、杨飞熊绕赴运河，顷已札饬令其移防申家口。将来任、赖等股未必再由考、曹一路，不趋湖团，即趋宿迁。贵军先驻曹县，继驻单县，或可兼顾两路，俟阁下亲自察看，再行定夺。复问台安。不一。

137．加李昭庆片二月二十九日 ⁽¹⁾

告已飞调杨鼎勋先至曲阜，保护孔林。

张逆一过运河，则处处可虑，不得已飞调杨鼎勋先至曲阜，保护孔林，不知赶得上否。任、赖尚未过沙河，或不至遽窜徐州，俟仲良所部抵宿迁，则苏防固矣。又及。

————————————————————

(1)  本件稿本未署时间，此系据内容参考上信确定。

138．复鲍超二月二十九日

赞其挽回声名之举，告本人暂驻济宁，就近调度。务望速赴湖北，严禁骚扰。附告饷项不患无着。

春霆仁弟爵军门阁下：

正月十四、二月十五两次复函，已否递到？顷接二月十二日赣州所发惠书，咨抄疏稿，均已阅悉。

上年金口之事，霆军声名损了一半，国藩尝以为缺憾，思所以补救之法而不得。今阁下据各营将士禀请，将咸丰十一年起至同治三年拨归江西发饷日止，历年积欠一概报效捐销，奏恳于西、湖、四川并夔府敕建霆军昭忠祠，永广川省中额、奉节学额，想必仰蒙俞允。此举实为可敬，足以挽回绝好声名，嘉慰无量。

国藩十九日到山东之济宁州，本拟前进，驻扎周家口，接据各路禀报，湖北败捻已窜至安徽太和县境，势将东趋；河南之捻已窜至山东之曹州一带。顷檄刘、周等军剿安徽各股，李、潘等军剿山东之股，国藩即在济宁州暂驻，就近调度。

阁下正月初来函，言在江西休息两月，拔赴湖北，敝处复函言，至多以一月为度，台旆想已由江起程，不知刻下行抵何处？务望星速前进，严禁骚扰。贵军饷项，奏请江西、江苏、浙江、湖北各协二三万，并函求少泉、岘庄、穀山诸公。如舍弟可赴鄂任，则湖北亦必竭力供支，不患无着。复问台安。不具。

139．复郑敦谨二月二十九日

告本人驻济调度，分析捻股不忘就食山东膏腴之地，故自出鄂境，借径皖、豫，风驰而东。深虑无惩创捻股之术。

筱翁老前辈年大人阁下：

顷接惠书，猥以铭军赴鄂，过蒙奖饰，感怍曷任。此次鄂中变患纷乘，仰赖荩筹赞画，奠定惊波，剧寇远飏，叛卒遣散，棠境遂已肃清，珮慰无已。

国藩自徐州驰抵济宁，本拟阅视黄、运两河，即行入豫，乃抵济一日，而捻众东来，应即驻济调度。接据各路禀报，任、赖等股由楚窜豫，刘铭传追至汝宁，该逆狂奔沈、项，扰及太和，图归蒙、亳，并有东窜之说，周盛波已自归德拔赴亳州迎剿。张总愚一股由叶、裕一带迤逦渡沙河而北，蔓延菏、曹、郓、巨之间，李幼泉自西华、尉氏一路跟追，日内可达曹、单，此间已派潘琴轩进兵嘉祥，相机迎击。逆踪飘忽无常，志在掳掠，皖、豫是其最熟之路，而就食山东膏腴之地，刻不忘怀，故自出鄂境，借径皖、豫，风驰而东。我军步多骑少，往往落后，竟无术可以大加惩创，良用焦灼。复请台安。诸惟崇鉴，不备。

140．复孙长绂二月二十九日

告因捻股东趋，故暂驻济宁调派防剿。忧鄂省孑黎受害。

小山尊兄大人阁下：

顷接惠书，借谂玉躬康复，销假视事，承恩迓福，企慰无穷。

国藩二月初旬自徐州启行，十九到济宁州，本拟巡视黄、运两河，即由曹、宋入豫。旋接各路禀报，任、赖、牛、李等匪自黄陂败出楚境，由新、息、正、汝窜至沈、项，图窥蒙、亳；张总愚一股自襄、樊窜豫，渡过沙河而北，一扑汴垣，旋走考城、曹州，分窜郓、巨，距此间甚近。鄙人应即驻于济宁，调派防剿，暂不赴豫。

闻鄂中今岁被害，较之甲子年更为酷毒，兵日弱而饷日绌，较之咸丰末年之鄂相去霄壤。九舍弟奉命承乏珂乡，政恐才轻任重，无补于水深火热之孑黎耳。复颂台安。祗璧谦柬，不备。

141．复文辉二月二十九日

告因捻股入皖入豫东趋，即驻济宁调派防剿。

又石尊兄大人阁下：

新岁泐复寸函，顷接惠书，驰报嘉应之捷，闽、粤肃清，江境解严。遥想宣风整俗，共乐熙台，政优禄遒，企慰曷已。

国藩二月初旬自徐州启行，十九到济宁州，本拟巡视黄、运两河，即由曹、宋入豫。旋接各路禀报，任、赖、牛、李等匪自黄陂败出楚境，由新、息、正、汝窜至沈、项，图窥蒙、亳；张总愚一股自襄、樊窜豫，渡过沙河而北，一扑汴垣，旋走考城、曹州，分窜郓、巨，距此间甚近。鄙人应即驻于济宁，调派防剿，暂不赴豫。知念附告，复请台安。祗缴大柬，不备。

142．复刘坤一二月二十九日

告霆军之饷，拟奏请赣、苏、浙、鄂每月各解数万。忧捻股东窜，无术惩创。

岘庄尊兄大人阁下：

新岁泐复寸函，兹接正月二十四日惠书，知前次敝函尚未递到。伏审督饬雄师，会殄粤寇、发孽之局结矣，肤公之奏烂然，勋福崇隆，珮慰无已。

江西边境解严，在防各军自应分别留撤。周厚斋告病开缺，敝处即为具奏。所部铨军之饷，自三年五月二十四未到江西之前，弟已行知安庆粮台核数找清，并经咨达冰案。旋接尊函，称来江后积欠之饷，饬司局悉数补给，周军门续函亦称，业由阁下饬局添发数月，尤为铭感。至霆军调赴楚、豫剿捻之饷，本应由河南、湖北供支，无如河南库款奇绌，且于各军饥饱漫不经意。昨接官相来函，鄂台空虚，不能挹注，务烦江西、江苏两省宽为筹备等语。并有一咨，请饬鲍军径赴豫省，不必赴鄂，其言颇为骇听。鄂中饷绌，自系实情，霆军之饷吾辈未便坐视不理。弟拟奏请江西、江苏、浙江、湖北每月各解数万，因前奉寄谕，令于协甘外更协鄂、豫剿捻之饷也。如舍弟能力疾抚鄂，当必尽力经营，以霆军饷项为急务。目下则鄂台断不可恃，但求阁下与少泉大为佽助，不独春霆蒙惠，弟亦得收此一军之用，感荷之情，曷有既极！

弟二月初旬自徐州启行，驰抵济宁，本拟由曹、宋以达周口，因张总愚一股从豫境东窜，扰及菏、曹、郓、巨一带，国藩应即驰济调度一切。黄陂克复后，刘铭传追逐任、赖等股至于汝宁，该逆狂奔入皖北太和，亦将东趋。官兵步多骑少，较之群捻万骑，迟速相去霄坏〔壤〕，竟无术可以大加惩创。闻阁下沈静善谋，能示我良策否？复请台安。摹璧晚谦，不备。

143．复官文二月二十九日

告霆军作为游击之师，鄂警赴鄂，豫警赴豫，其饷拟奏请苏、赣、浙、鄂均匀协解。附告本人驻济调度各部剿捻近状。

秀翁宫太保爵中堂大公祖阁下：

顷接惠书，猥以派兵会剿，过承奖饰，感愧曷已。此次叛卒、群捻变患纷乘，实难措手，老兄驻节汉上，饬司整旅，内辑外攘，全境肃清，硕画周详，至为珮仰。

春霆一军应作为游击之师，鄂警则赴鄂，豫警则赴豫，不必专驻湖北。该军人数众多，金口溃去一半，现存旧部万人，新军二三千人，较之昔日已属减少，在春霆喜将多兵，固难强令再减，在游兵专以击贼，亦未便过于单薄。其饷项一节，尊处糈台支绌，弟所深悉，拟即奏请江南、江西、浙江、湖北均匀协解，并当函商少泉、岘庄、穀山诸公，未知能否应手。鄂为主兵之省，必须分认几成，乃足以服邻封之心，伏求阁下与舍弟预为筹画，似未可一毛不拔，贻人口实。

弟初九自徐启行，本拟由济、曹进驻周口，甫抵济宁，而贼已东趋，应即驻济调度。接据各路禀报，任、赖等股自楚入豫，刘铭传追至汝阳，该逆狂奔沈、项，图归蒙、亳，并有东窜之说，周盛波已进兵亳州迎剿。张总愚一股渡沙河而北，迤逦扰及菏、曹、郓、巨之间，李幼泉昭庆自西华、尉氏一路跟追，日内可达曹、单。此间派去潘鼎新一军，由嘉祥拦击，兼顾运河之防，未知果否有济。群捻现皆萃于东路，去鄂更远，待霆军来至豫西，则楚、豫之交边防益臻稳固矣。肃复，敬请台安。诸惟崇鉴，不备。

144．致潘鼎新三月初一日巳刻

嘱由郓东傍运河而进，与李昭庆在巨野一会，再行分路进剿。

琴轩仁弟阁下：

接二十九日申刻惠函，具悉昨日出队，二十五六里外未经接仗，孟官集一带既无贼踪，长沟尚可无虞。敝处亦但欲阁下兼顾长沟，非欲其折回也。杨、王移防运河以东，其檄于昨日发行。王心安四营，亦请阁下催令东去，如太零落胆寒，则不去亦可。幼泉于二十九日可达曹县，兹将渠信抄寄尊阅。渠军若由郓西傍黄河而进，贵军由郓东傍运河而进，两路抄至梁山等处本属胜算，惟郓西瘠苦，幼泉太生，无处办粮，应仍由郓东进兵，与贵军在巨野一会，再行分路进剿。渠在曹县拔行之时，一面带八千余人驰赴巨野，一面派三四营移扎单县，以为老营，既取其与湖团刘松山一军通气，又取其稍易运粮，阁下以为然否？阁下在东，为各军之主，望每日与幼泉通信，至要至要！即请台安。

145．复李昭庆三月初一日巳刻

嘱一面带队至潘军相会面商进剿，一面酌定后路老营。

幼泉世仁弟左右：

昨日去一牍一函到否？初一日巳刻接二十七日亥刻惠书，知二十九日可抵曹县，至慰至慰。

贵军在曹县休息两日，阁下一面带队至潘军相会面商进剿，一面派三四营移驻单县，以为后路老营。若嫌单县稍远，辎重难移，即留三四营于曹县亦可，若求诸事方便，则须以济宁为老营乃可靠也 ⁽¹⁾ 。此三者，请阁下自行酌夺。本日有复潘琴轩信及渠来信抄阅。顺请台安。

————————————————————

(1)  旁批：“有夫车则送济宁，无夫车则留曹县，只有二者请酌，不必谋移单县矣。”

146．复苏廷魁三月初一日

告本人暂驻济宁，就近调度剿捻近状。忧不得制捻之术。

赓堂老前辈大人阁下：

顷接惠书，远劳遣员相迓，重以逾扬溢量，非所敢承。就谂道履康愉，政祺休畅，以公忠之夙望，宣保障之远猷，企仰曷已！

侍自初九日启行，十九始抵济宁。本拟数日间将运河察阅布置，即由曹、宋西赴周家口，适闻张逆一股由尉氏、洧川突过兰考之境，二十三四等日窜扰菏、曹、郓、巨之间，东省吉胜、东治等营迎剿，迭有胜负。该逆锐意思渡运河，扰及完善各府，现调鼎军进剿。李幼泉由豫来东，日内可抵曹、单。侍即暂驻济宁，就近调度。俟东事稍定，再当西行，届时另文奉报。军事瞬息千变，去住难定，幸勿遣员迎候为荷。

任、赖等逆已由光、固窜过汝宁，蔓延沈、项、太和一带，图归蒙、亳老巢。顷据张海柯禀报，大股已由槐店一带窜至颍郡之江口集。现在铭军追其西南，树军扼其西北，周海舲一军亦已至亳州迎剿，均萃于皖、豫之交。接据各路探报，任、赖亦志在山东，绝不留恋皖、豫。大约数月以内，东事方殷，迨其转而西向，则鲍春霆全军已至豫境，或者吾力较厚，渐可图功。然官兵步多骑少，贼则万马冲突，迟速相去霄壤。反复筹思，不得所以制寇之术，焦灼何极！愧悚何极！复请台安，祗璧谦版。不宣。

馆侍曾国藩顿首

筱泉、青馀、子衡、渭川诸位尊兄大人均此致候，不另。

147．复李昭庆三月初二日

告敌悉集郓、巨境，运河以东甚属可虑。

幼泉世仁弟阁下：

初二日巳刻接二十九日申刻惠函，知贵部已抵曹县，并不休息，即向城武、巨野进剿，正与此间初一日函牍相合。前此令贵军循黄河而北，尚未知菏泽之瘠苦异常，亦不知其道更迂远也。

济宁及辖县境内现俱无贼，贼悉集郓、巨境。运河以东，虽有王伯尊之五千人，阎中丞、丁方伯皆驻东平，而地段太长，河水太浅，甚属可虑。任、赖一股，接海柯、省三信，尚未渡沙河而北，两信抄阅。即问台安。

148．复张凯嵩三月初五日

谢其贺节，略告军情部署。

月卿尊兄大人阁下：

顷接惠书，猥以岁节相庆，纫戢曷任！就谂祜履春长，荩猷日懋，威宣桂岭，靖五管之峰烟；绩奏柳营，荷九重之湛露。引詹矞蔼，抃颂良殷。

国藩督师剿捻，二月中旬由徐州移驻济宁，本拟即赴周家口。因张总愚一股突犯东境，窥伺运河，鄙人即暂驻济宁，就近调度。现饬潘琴轩一军由郓、巨之间进剿，李幼泉一军相机夹击，未知能否得力。任、赖、牛等逆业已由鄂旋豫窜入皖境，图归蒙、亳老巢。刘省三、周海舲等军先后追截，而贼踪之飙忽，军情之变幻，有非可以意计测者。时局多艰，曷胜焦灼！复颂台安，并贺春祺。摹璧晚谦，不备。

愚弟曾国藩顿首

149．复唐景皋三月初五日

询江忠源殉节处碑已刻成否，附告军情部署。

鹤九仁弟阁下：

前月二十二日接奉惠书及《江忠烈公碑记》一道，书法遒逸，大似褚河南仿三魏碑版，寓分隶之意于真楷之中，近世所罕觏也。殉节处七字已刻成否？阖郡绅民捐修祠屋，斥大规模，尤足表章忠荩，深以为慰。

国藩于二月初九日由徐启行，十九日始达济宁。本拟即赴周家口，忽闻张逆一股由豫东驶，窜扰曹、菏、郓、巨一带，此处派鼎军进剿，该逆复由郓北走梁山，有抢渡运河之势。李幼泉一军现已调至嘉、巨间相机会剿，鄙人即暂驻济宁，就近调度。任、赖、牛等逆为刘省三所击败，业已由鄂旋豫，窜入皖省之颍郡境内，图归蒙、亳老巢。现在铭字、盛字、树字等军暨英西林各营均与该逆相周旋，或不能遽犯齐东耳。复颂台安，祗璧谦版。不备。

国藩顿首

150．复应宝时三月初五日

谈对外交往，不外“恩信”、“威信”二者，附告本人暂驻济宁，就近调度剿捻近状。

敏斋尊兄大人阁下：

正月中浣曾复一函，二月初五日彭城军次接奉惠书，猥以荣补监司具函致谢，祓饰逾恒。就谂台祉绥亨，荣问休畅，综理洋务，斟酌至当，深以为慰。

自古善驭外国，或称恩信，或称威信，总不出一“信”字。非必显违条约，轻弃前诺而后为失信也，即纤悉之事，颦笑之间，亦须有真意载之以出。心中待他只有七分，外面不必假装十分。既已通好讲和，凡事公平照拂，不使远人吃亏，此恩信也。至于令人敬畏，全在自立自强，不在装模作样。临难有不可屈挠之节，临财有不可点染之廉，此威信也。《周易》正家之道尚以有孚之威归诸反身，况立威于外域、求孚于异族而可不反求诸己哉？斯二者看似迂远而不切于事情，实则质直而消患于未萌。阁下阅历极深，以为有当一二否？

国藩于前月初九日由徐移营北上，十九日始达济宁。本拟即赴周家口，因张总愚一股由豫省之尉氏、洧川突入东境，窜扰菏、曹、郓、巨之间，此间派鼎军进剿，初四日获一胜仗，李幼泉一军由豫来齐，兵力渐厚，鄙人即暂驻济宁，就近调度。任、赖、牛等逆蹂躏鄂境，为刘省三所击败，业已由豫窜皖，扰及颍郡、三河尖一带，图归蒙、亳老巢，其势殆亦欲东耳。知注附陈，复颂台安。祗璧谦版，不备。

151．复翁同爵三月初五日

略告捻股动向及防剿布置。

玉甫大公祖大人阁下：

初一日济宁军次接奉惠书，就谂陈臬楚南，明刑弼教，以荩猷之懋著，卜恩眷之弥隆。引企矞晖，欣抃曷已！

国藩于前月初九日由徐移营北上，十九日始达济宁。本拟即赴周家口，因张总愚一股由豫省之尉氏、洧川突入东境，窜扰菏、曹、郓、巨之间，此间派鼎军进剿，初四日获一胜仗，李幼泉一军由豫来齐，兵力渐厚，鄙人即暂驻济宁，就近调度。任、赖、牛等逆蹂躏鄂境，为刘省三所击败，业已由豫窜皖，扰及颍郡三河尖一带，图归蒙、亳老巢，其势殆亦欲东耳。知注附陈。复颂台安，祗璧谦版。不备。

治愚弟曾国藩顿首

152．复刘受庭三月初五日

略告前敌军情部署。

受庭尊兄大人阁下：

二月十四日滕县途次接奉惠书，就谂权篆淮阳，允升叶吉，处转输之剧地，摅擘画之长才。引企芝晖，翘企曷已！

国藩于前月初九日由徐移营北上，十九日始达济宁。本拟即赴周家口，因张总愚一股由豫省之尉氏、洧川突入东境，窜扰菏、曹、郓、巨之间，此间派鼎军进剿，初四日获一胜仗，李幼泉一军由豫来齐，兵力渐厚，鄙人即暂驻济宁，就近调度。任、赖、牛等逆蹂躏鄂境，为刘省三所击败，业已由豫窜皖，扰及颍郡三河尖一带，图归蒙、亳老巢，其势殆亦欲东耳。知注附陈。复颂台安，祗璧衔版资谦。不备。

曾国藩顿首

153．复李昭庆三月初六日

告鼎军大捷，嘱由金乡、鱼台直趋丰、沛，与刘寿卿会剿。

幼泉世仁弟左右：

初五夜周副将等回，接阁下嘉祥惠书，旋又接初四夜一函。琴轩初四之捷，自辰至申，鏖战甚久，大胜以后，以四营及马队追贼，又以三营攻破贼踞之圩。有此一仗，该逆或不敢再坚持渡运之志，如果由菏泽之北回窜，必趋湖团，以为喘息稍定之地。贵军不必至二曹拦截，请由金乡、鱼台直趋丰、沛以待之，可与刘寿卿会合痛剿也。鼎军得此一捷，以后办捻较有把握，拟令改为游击之师，而以勋营接防济宁。妥否？顺问近好。

154．复阎敬铭三月初八日酉刻

告捻股已由周家口渡过沙河，势将东趋窥运，询防运有无把握。

丹翁尊兄同年大人阁下：

本日巳刻寄去一缄，旋接禀报，任、赖、牛等一股已由周家口渡过沙河，其势亦将东窜，不由曹、菏、郓北窥运，即由韩庄、台庄一带窥运。杨鼎勋一军今日必抵滕县，目前可上可下，若尊处防守运河确有把握，弟当饬杨军赴台庄等处专防后股，否则仍令进至兖州。专此飞商，乞速示复。即请台安。

155．复李昭庆三月初九日巳刻

询敌我双方战况情形，分析初六初七之战，总由不自量，马队不可恃，不善藏拙，轻用其锋也，告诫以后应专以步队为主。

幼泉世仁弟左右：

初九日巳刻接初七日惠书，知是日鏖战甚苦，幸中间小挫而末后仍胜。鼎军亦于初六日小挫。究竟我军进战追逐本有未合法之处乎，抑系贼实强悍远过于粤匪乎？请体察情形，详细见告。我军新练马队未经见仗，万不能如贼骑之精。鄙人所以屡次告诫，并通行札饬，欲马队后出队一时之久，或一个半时辰，并须距贼在十里外，盖为藏拙之计，亦本古人之法及近人多礼堂法也。此次初六、初七之战，皆系甫经交手，马队即去猛追，迨贼回扑被围，步队始往救援，枪法已乱，即难得手矣。总由不自量，马队之不可恃，不善藏拙，轻用其锋也。以后望阁下与琴轩熟商，专以步队为主。鼎军去秋在丰南全无马队，亦以方城阵御寇，幸保无恙。今两军虽有马队，视之若无此物一般，幸与琴轩熟筹之。

此间于明日解米粮赴尊处，祈派员沿途迎接。闻任、赖、牛等业渡沙河而北，不知确否。顺问台安。

156．致李鸿章三月初九日巳刻

嘱劝诫淮军沈慎好谋，请代筹可以调赴邳、宿之军。

少泉宫保世仁弟大人阁下：

日内未接惠书，悬系之至。此间军情，已详初五日疏中。厥后鼎军于初四日在潘溪渡大获胜仗，初六日在萧家亭接仗先胜后挫，幼泉一军初七日接仗鏖战良久，互有损伤。前此但闻捻匪不如粤匪，张总愚一股又不如任、赖等一股，今张逆精悍如此，任、赖又将继至，何以御之！兹将琴轩初四、初六两信，幼泉初七日信及敝处回信抄呈台览。

淮军队伍之整，器械之精，迥非各部可及，惟骄矜轻敌之心蕴之甚坚，又于圣人临事好谋之训不甚厝意，欲抑之则恐馁其气。求阁下善为劝诫，俾诸统将皆沈慎好谋，而气不少减则妙矣。

勋字一军，昨日当抵滕县，已批令至兖州听调，盖恐张逆渡运也。宿迁空虚，不知仲良一军何日可以到防？此外尚有何军可以调赴邳、宿一带，无使该逆得从台庄、韩庄一带渡运，敬求代为熟筹，匡我不逮。即问台安。

157．加陈湜片三月初十日

告出处之道不可苟，宜姑忍以待时。求推荐人才。

再，出处之道，亦不可苟。王护院虽不免龃龉，且待新院怡山中丞到任，观其风旨果不致凿枘否。司道位高而无权，处《易》爻三四之地，纵不多凶，亦颇多惧，本难时措咸宜。惟遽行引疾求去，恐柳惠有难枉之道，陈文无可适之邦。似宜姑忍以待时，反求以自责，即不甚获乎上，但能见信于僚属，亦足展布一二。晋省守令中赏识几人，可否开单见示？复问舫仙仁弟台安。

158．复李昭庆三月十一夜

告初六、初七两次败挫，当敛兵以少避捻锋。进军本人不遥制，自可便宜从事，但以南与济宁通气，北与运东抚营通气为要。

幼泉世仁弟左右：

接初九、初十日两次惠函，具悉一切。

鄙人初六日信，令鼎军改作游击之师，系因琴轩所报初四之捷，有似摧枯拉朽，疑张逆一股易于剿办。不料初六、初七日两次败挫，张逆凶悍若此，并无退窜之志，不特鼎军不能出省追击，亦且不宜赴郓西、濮、范进剿，恐张逆诱鼎军及贵军至水套一带，与我相持，任、赖又至郓、巨，梗断两军之后路也。是以敝处初九日一檄，令贵军、鼎军均靠运河之西岸驻扎，略分南北，相隔不宜太远，恐任、赖至嘉祥、巨野梗我运道，故以运东及河湖为转运之后路。大约贵军从长沟扎起不必定然如此，请自酌，迤逦而北，鼎军接贵军扎起，迤逦而北，即与开河东岸之东军相近矣。捻匪向颇畏洋枪队，既有初六、初七日两挫，凶焰顿长，彼既不畏我，我当敛兵以少避其锋。闻初十、十一潘军尚未进兵，如十二尚在原处，则请遵檄行事；如业已进兵，亦当设法稍退，靠近运河西岸。任、赖等初六日已至汴梁，恐一至巨野，前后受敌也。但能靠近运河，或南或北，听阁下与琴轩斟酌，仆不遥制，总以南与济宁通气，北与运东抚营通气为要。省三初八日自周家口拔行，十七八可抵曹、定。贵军休息几日，待铭军到，再行会剿也。此问台安。

琴轩均此不另。

159．加李昭庆片三月十二早

嘱以后常以专马送信为要，专从“好谋”二字上用功。

再，星骑后营马勇十一早自尊处起行，未初即已到济，可云神速。以后请常常专马送信为要。

再，贵军、鼎军一近运河西岸，须常常与东岸丹帅及伯尊等处通信，彼此送信二三次，则以后易于通气矣。本日亦以此告丹帅也。阁下于军事阅历犹少，请专从“好谋”二字上用功。至嘱至嘱。

160．加阎敬铭片三月十二早

告此时运东尤为吃重，可用重赏之法求与潘、李二处常派专人送信，互通文报。

正封缄间，又于十一夜接是日午刻来信，知尊处布置周密。防河之法，自以逐本地船只为第一义。承询琴轩果驻何处，弟亦无确见。十一夜复李幼泉信一件，抄呈台览。

潘、李稍退，贼焰愈长，运东尤为吃重。此时重赏之下，必有勇士。请阁下即日悬赏，置现银现钱于河干，贼以小队来扑，马步仅过百人、二百人堵住者，赏银五百两；贼以大队来扑，马步自三百人以至数千堵住者，赏银千两。前此长沙、江西堵地道，元年舍弟在金陵堵地道十四处，均用此法。人见现钱，无不踊跃者。或文、五、赵、王四军同此一格，或分别极险次险，高下其格，均候卓裁。如山东例不准报销，请于下次解弟一万八千金内扣除。

军中最重文报，求尊处与潘、李二处常常专人送信。自送信外，不准一人渡运可也。丹翁同年左右。

161．复刘达善 ⁽¹⁾ 三月十三日

告本人暂驻济宁，就近调度剿捻近状。

子迎大公祖大人阁下：

济宁军次接诵惠书，就谂荣治监司，主持鹾政，功参溯管，懋荩绩于熊湘；学等推袁，荷恩纶于螭陛。引企矞晖，曷胜欣抃。

国藩于二月初九日驰抵济宁，本拟即赴周家口，因捻逆张总愚由豫入东，盘旋郓、巨、菏、范之间，不得不暂驻济宁，就近调度。李幼泉、潘琴轩两军虽迭获胜仗，而马队均有损折，未能大挫凶锋。任、赖、牛、桂各逆自鄂省黄陂败遁后，铭、树两军相继追截，在于颍州、周家口一再获胜，贼乃尽锐狂奔，窜扰太康、朱仙镇一带，意在来东合并。顷饬潘、李两军在齐迎剿，铭、盛军从后追蹑，冀收夹击之效，未审有裨万一否。复颂台安，祗缴芳版资谦。不备。

治愚弟曾国藩顿首

————————————————————

(1)  刘达善，字子迎，顺天大兴人。历任湖南祁阳知县、澧州知州、山东登莱青兵备道。

162．复冼斌 ⁽¹⁾ 三月十三日

略告前线征剿近状。

云樵尊兄大人阁下：

济宁军次接展惠书，知台从已抵寿春，襄理营务。就谂庞祺川至，荩绩日隆，乘熊轼以宣猷，卜螭坳之锡命。引詹吉蔼，企颂良殷。

国藩于二月初九日驰抵济宁，本拟即赴周家口，因捻逆张总愚由豫入东，盘旋郓、巨、菏、范之间，不得不暂驻济宁，就近调度。李幼泉、潘琴轩两军虽迭获胜仗，而马队均有损折，未能大挫凶锋。任、赖、牛、桂各逆自鄂省黄陂败遁后，铭、树两军相继追截，在于颍州、周家口一再获胜。贼乃尽锐狂奔，窜扰太康、朱仙镇一带，意在东来合并。顷饬潘、李两军在齐迎剿，铭、盛军从后追蹑，冀收夹击之效，则有裨万一否？

寿阳相国函件收到。复颂台安，祗缴芳版资谦。不备。

愚弟曾国藩顿首

————————————————————

(1)  冼斌，原名倬邦，字云樵，广东佛山人。道光二十一年进士。历任工部水司主事、员外郎、军机章京、湖广监察御史、庐州知府。

163．复杜文澜三月十三日

告本人暂驻济宁，就近调度剿捻近状。

小舫尊兄大人阁下：

二月杪接展惠书，就谂襄理局务，荩绩日隆，至以为慰。

国藩于二月十九始抵济宁，本拟即赴周家口，因捻酋张总愚窜入东境，麇聚菏、曹、郓、巨，锐意渡河，鄙人即暂驻济宁调度。初四、初六、初七潘琴轩、李幼泉三次获胜，而我军马队亦以新练之故，微有损失。该逆盘踞水套，地处沮洳，伏莽极多，我军亦未敢轻进。赖、任、牛各逆自鄂省黄陂败遁后，铭军一败之颍州，树军再败之周家口。贼又疾驰而北，蔓延太康、朱仙镇一带，意在来东合股。仲良一军尚未到防，铭、盛等军皆在贼后，只有潘、李二军可用，迎击尚嫌单薄。该捻万骑奔腾，远非我军马队可及，猝无破寇之术，殊深焦虑。复颂台安，祗璧谦版。不备。

国藩顿首

164．复支清彦三月十三日

略述近期军情大要，附告山长一席，急切颇难如志。

少鹤尊兄同年大人阁下：

济宁军次接展正月四日手书，知台从侨寓长安，耿介绝俗。比谂兴居康胜，道履绥愉。苏子玉堂，忆九阍之湛露；文翁石室，留三蜀之春风。引睇吉晖，良殷企颂。

国藩于二月初九日驰抵济宁，本拟即赴周家口，因捻逆张总愚由豫入东，盘旋郓、巨、菏、范之间，不得不暂驻济宁，就近调度。李幼泉、潘琴轩两军虽迭获胜仗，而马队均有损折，未能大挫凶锋。赖、任、牛、桂各逆自鄂省黄陂败遁后，铭、树两军相继迎截，在于颍州、周家口一再获胜，贼乃尽锐狂奔，窜扰太康、朱仙镇一带，意在东来合并。顷饬潘、李两军在齐迎剿，铭、盛军从后追蹑，冀收夹击之效，未审有裨万一否。

承嘱台从南归，代谋山长一席，南中自经兵燹以后，缺少人多，急切颇难如志。即当函致穀山中丞，代为留意，如有成约，再当奉达。复颂台安，诸惟心鉴。不备。

年愚弟曾国藩顿首

165．复李鸿章三月十六日

告捻股似有返豫之意，潘鼎新似不愿作游击之师，李昭庆作防济之师，不能遽改；曾国荃抵鄂任后，已定议驻扎襄阳，出境剿捻。

少泉宫保世仁弟大人阁下：

接三月六日惠书，具悉一切。

此间军情自初七以后琴、幼与贼相持未战，至十二日贼自黑虎庙引退回窜，似有返豫之意。幼泉遵檄于十三回扎长沟，琴轩追至郓西之红川口，十四日获一小胜。该逆折回北窜，十五日前队已近运河，而任、赖一股亦于十五日过曹县境矣。此时可虑者：一恐琴军夹于两股之间，前后受敌；一恐两股猛扑运河，东军不能御之。本日檄令琴军径渡运东，会同防运，不知不落后着否。幼军距济宁仅四十里，尚是稳着。来示欲令潘琴轩军作游击之师，鄙人尝有此意，以书告之，渠复信似不甚愿。兹将两信抄寄一阅。至幼军作防济之师，目下风波危险，不能遽改。以私事而论，君家昆仲开府，中外环目相视，必须有一人常在前敌担惊受苦，乃足以折服远近之心。而幼泉之才力器局，亦宜使之发愤自强，苦战立功，不必借诸兄之门荫以成名。以公事而论，目下淮、湘诸军剿捻，颇似秀才考经、策两场之时，视之无关得失，潦草塞责。若非仆与阁下提振精神，认真督率，则贼匪之气日进日长，官兵之气日退日消，若淮勇不能平此贼，则天下更有何军可制此贼？大局岂复堪问！吾二人视剿捻一事，须如李家、曾家之私事一般。

舍沅弟抵鄂任后，已定议驻扎襄阳，出境剿贼。若六七月毫无起色，国藩当奏请阁下北征剿捻，盖鄙人不能上马督战不特不能临阵，兼近来胆气太弱太怯，则调度必乖，但不敢置身事外耳，阁下能匹马当先，不过倡率一二次，而士气振兴百倍矣。届时或由阁下自行奏请，另当函商 ⁽¹⁾ 。季泉战守之才度越时流，如可出山独当一面，国藩当专疏陈请。区区微忱，非强贤昆仲以所难，实见捻匪非淮勇不能灭，淮勇非君家不能督率，筹维至熟，敢布一二。诸希心鉴，即问台安。

顷接大咨，丁雨生所陈潮州之事，曲当情理，实堪佩服。盐务亦动中窾隙，便中当函留之。舍沅弟请令小宋赴鄂履任，请阁下一面派员接署，一面会奏为荷。

————————————————————

(1)  旁批：“鄙人决不回任，此层须预筹及，仍申吴、丁之说，可否？”

166．致潘鼎新三月十七日卯刻

告目下以保全潘军、力争运河为最重最急之务，嘱于三策中择一行之。

琴轩仁弟：

昨日一批，令贵军径赴运河东岸，专人驰送，不知何时可到。旋闻令弟言，贵军米粮子药尽存巨野城中，可支二十日，恐前批说得太呆，使尊处反不方便。此时张逆在郓北，任、赖窜菏泽，以保全贵军、力争运河二事为最重最急之务。阁下或移扎开河袁口之西岸，或径渡运东，抑或扎于巨野附近，以就粮药，此三者请阁下择一行之。目下省三未到，不遽图进剿，但求益于运河，便于贵军而已。特再飞布，顺问台安。

167．与李昭庆三月十七酉刻

嘱分营扎赵树、石佛，自率大队驻扎长沟；师行所至之处，总须多问多思；诸将之长，宜深思而善学之。请援助潘营洋枪子。

幼泉世仁弟左右：

昨夕台从旋营，今日果移扎安居否？询之济宁牧程小泉，据云大队宜扎长沟，或分兵三千人扎于赵村、石佛尤为严密。若扎安居，则南不能救赵村、石佛之急，北不能救长沟之急，两头均够不着。仆觉其言有至理。如今日业已拔动，请于明日派一良将，带三千人来扎赵村、石佛，而自率大队驻扎长沟，或赵村、石佛仅来四营亦无不可。仆本力诫阁下不可分兵分将，贵军现作守局，即稍分亦尚无妨。师行所至之处，总须多问多思，思之于己，问之于人，皆好谋之实迹也。

昔王璞山錱带兵有名将风。每与贼遇，将接仗之前一夕，传各营官齐集，与之畅论贼情地势，袖中出地图十余张，每人分给一张，令诸将各抒所见，如何进兵，如何分支，某营埋伏，某营并不接仗，待事毕后专派追剿。诸将一一说毕，璞山乃将自己主意说出，每人发一传单，即议定之主意也。次日战罢，有与初议不符者，虽有功亦必加罚。其平居无事，每三日必传各营官熟论战守之法。张凯章是王之帮办，刘寿卿是王之部将，故二人守王之章程，将战之先夕，必传众营官会议，至今不改。阁下于军事阅历尚浅，如鲍之两层大一字阵，打进步连环；李之不肯轻进，待贼先扑；王之将战会诸将各献计谋，皆宜深思而善学之。令兄与程学启等，必有独得之秘不可及之处，亦宜博访而师法之。坚其志，苦其心，勤其力，事无大小，必有所成。昨寄令兄小泉一函抄阅。顺问近好。

闻潘营洋枪子不敷用，尊处尚有洋子在徐州府否？十一日咨请金陵赶解，然断不能速到。

正封缄间，接到来信，不扎安居，正与鄙见相合。赵村分营之说，多少请酌。阎丹帅信来，十六日运河无事。琴轩竟无续报，悬系之至。

168．复陈筱帆三月十七日

告本人暂驻济宁，调度剿捻近状。

筱帆仁弟阁下：

初六日接展惠书，猥承祓饰。就谂荣膺翠羽，荩绩日隆，至以为慰。

国藩自二月十九日抵济宁后，捻酋张总愚突入东境，麇聚郓、巨、濮、范之间，不得不暂驻济宁调度。潘琴轩、李幼泉两军虽迭获胜仗，而马队均有损折，未能大挫凶锋。该逆北入水套，疾驰而东，有必欲渡运河之势。赖、任、牛、桂各逆自鄂省黄陂败遁后，铭、树两军相继追截，在颍州、周家口一再获胜，贼狂窜汴垣以西，数日内蓦至曹境，意将与张逆合股。该捻万骑奔腾，远非我军马队可及，猝无破寇之术。现饬各军严守运河，待刘省三、周海舲等军追贼至东后，再饬合剿，冀收夹击之效，未审有裨万一否。复颂台安，诸惟心鉴。

国藩顿首

169．复陈蓉谿三月十七日

略述前敌军情部署。

蓉谿年兄阁下：

初三日接展惠书，承示晋省防务及居官近况。就谂履祺休畅，政绩懋昭，至以为慰。

国藩自二月十九日抵济宁后，捻酋张总愚突入东境，麇聚郓、巨、濮、范之间，不得不暂驻济宁调度。潘琴轩、李幼泉两军虽迭获胜仗，而马队均有损折，未能大损凶锋。该逆北入水套，疾驰而东，有必欲渡运河之势。赖、任、牛、桂各逆自鄂省黄陂败遁后，铭、树两军相继追截，在颍州、周家口一再获胜，狂窜汴垣以西，数日内蓦至曹境，将与张逆合股。该逆万骑奔腾，远非我军马队可及，猝无破寇之术。现饬各军严守运河，待刘省三、周海舲等军追贼至东后，再饬合剿，冀收夹击之效，未审有裨万一否。

九舍弟已奉命移抚鄂疆，即当招集旧部，迅莅新任，出省会剿。知念附闻。复颂台安，诸惟心鉴。

通家生曾国藩顿首

170．复张树声三月十七日

告张总愚部小挫之后，忽窜戴庙等处，意将抢渡运河；赖、任、牛、桂忽东忽西，志在与张合并。已令各部严守要冲，以待援军东来。

振轩仁弟阁下：

十三日接展惠书，就谂清交积牍，遄赴白门，即当遄征入觐，荣莅新任，至以为慰。

国藩自抵济宁后，捻酋张总愚随于二十二日由豫入东，盘旋郓、巨、濮、范之间。琴轩一军于初四日大捷，初六日马队小挫，步队小胜。幼泉一军初七接仗，队伍尚未到齐，多所损失。该逆盘踞水套，十四日，琴轩于郓西之红川口获一小胜，贼忽由西路窜向东北，蓦至戴庙等处，有必欲窜渡运河之势。赖、任、牛、桂各逆自在颍州、周家口迭为省三、海柯所击败，窜向中牟、登封一带，故作西趋之势。待官军移动，忽复乘间风驰而东，十五日已过曹县境内，势必与张总愚合并。现已令幼泉一军回驻长沟，恐琴轩孤军腹背受敌，暂令驰赴开河一带，会同东省防军严守运河。俟刘省三、周海舲、刘寿卿三军到齐，再令并力击贼。刻下贼势注重东省，徐防暂可无虞。

国藩暂驻济宁，不拟他适，阁下刻期来北，自可一展良觌。尊称万不敢当，以后务祈更改，无令受者踧踖难安为荷。复颂台安，祗璧谦版。不备。

国藩顿首

171．与李昭庆三月十八日卯刻

询十六夜巨野西南，枪炮大作之原因。

幼泉世仁弟左右：

昨夕潘季楼得琴轩信，系十五夜发，兹抄寄台览。今早程牧得巨野令赵公信，言十六夜三更枪炮大作，直至十七未刻烟焰不绝，在巨之西南。不知系琴轩与张逆夜战乎，抑系任、赖入巨境乎？尊处须派弁至郓城、巨野城中坐探 ⁽¹⁾ ，每日送信二次。

赵村果来几营，今日成行否？顺问近好。

————————————————————

(1)  旁批：“各带七八人。”

172．致阎敬铭三月十八日巳初

告李昭庆已派五营来赵村、石佛防运。询十六夜三更战事。

丹翁同年大人阁下：

昨夜寄去一函，到否？今早接幼泉信，已派五营来赵村、石佛防运，兹将原信抄阅。

程牧接巨野令信，十六夜三更大有战事，不知系潘军与张逆接仗乎，抑系任、赖夜攻圩寨乎？亦抄一分备查。

尊处所悬赏格，请咨示为荷。即问台安。

顷潘季楼告知，琴轩十六日扎郓城东关，是夜必非潘军战矣。

正封缄间，又接琴轩十七申刻自梁山营发信，渠拟于十八日移扎蕲口之西岸，正合鄙意。想必与尊处常通消息，不再抄致矣。

173．致刘松山三月二十二日辰刻

告来牍已批，前三层如所拟办理，末一层未济面商。

寿卿仁弟阁下：

昨接来牍，业已批阁下所商四层。前三层均如尊意所拟办理，末一层令阁下来济面商。今日闻北路之贼未能渡运，纷纷南窜，想必来巨、嘉、济宁一带。请贵军由鱼台至金乡，由金乡至纸坊停驻一日，单骑来此会晤一商。纸坊至济宁不过五十里，即至长沟、巨野亦均不过五十里。幼泉现扎长沟，省三现扎巨野也。特此飞布，顺问台祉。

174．致刘松山三月二十六日巳刻

深虑我军人数单薄，宜姑作坚守之局。

寿卿仁弟阁下：

二十三夜大雨，不知贵军于二十四日拔动否？刘省三于二十三日在龙堌集获一胜仗，二十四在该处休息一日，二十五日是否拔营，尚未得信。任柱一股闻二十三日已至单县；牛、张一股二十三日与省三接仗后，是夜冒雨南窜，想二十四五已过单县矣。如两股均窜湖团，则贼势浩大，贵军人数单薄，深为可虑。请阁下先顾营盘，姑作坚守之局，俟省三兵到，再行约会夹击。幼泉一军数日内尚不敢拔动，恐贼回窜，窥渡运河也。待一月内外，必腾出张、李、朱等八营与阁下会打一路。目下老湘营人数过少，实不放心，务祈加意慎重，以慰鄙怀。顺问台安。

175．加孙育均片三四月间 ⁽¹⁾

请博访熟思防守沙河、贾鲁河及开濠之事是否可行。

再，顷复张子青河帅一书，言及防守沙河、贾鲁河及开濠之事，抄呈台览。请与芾村及珂乡诸君子博访熟思，此事究竟可行否。采集众说，详晰示复。

————————————————————

(1)  此件与下件均未署时间，原抄本于三月末四月初间。

176．加张锡嵘片三四月间

告打仗用阵之法。

打仗用二字阵最好，前一层打冲锋，后一层排立不动，最易取胜，屡试屡验。若被捻匪四面包围，即将二字阵变作方城阵，前一层站前、左两方，后一层站右、后两方，亦足自保。除一字阵外，操此两阵足矣。

177．复刘长佑四月初二日

告捻股狡诡而多马，意在疲我兵力，得机则猛进旁掠，稍一失势，则急去而之他，惜不能大加惩创。盼与其在河干会剿捻股。

荫渠仁弟大人阁下：

顷接环章，伏审驻节大名，督防河北，保障畿南为慰。

闻马贼扰及朝阳，尊处派英、黄各队出关会剿，续有捷音否？任、赖、牛、桂等逆于三月望后踵窜曹、郓，与张逆合并，锐意渡运，刘、周等军次第追至巨野，小有战事，该逆即分起南窜。二十三日刘军追及于龙堌一带，痛打一仗，大获全胜，贼股冒雨狂奔。二十五日在城武城下，又为周军所败。二十七日又在菏泽之侯家集苦战获胜。该逆头起已至砀山，后起亦将全出东境，已饬各路防兵坚守，刘、周、刘三军追击，未知果否有裨。此贼狡诡而多马，意在疲我兵力，得机则猛进旁掠，以饱其众，稍一失势，则急去而之他，竟不能大加惩创。外间有献策者，欲蹙贼于沙河西南，敝意欲困贼于沙河东北，有复张子青河帅一信，抄请鉴核裁示为荷。

九舍弟带六千人赴鄂，定于三月十七日接篆，拟驻襄阳办贼。鲍春霆尚无北来确信。张振轩赴清江办报销，已催其速日清厘，即行北上。国藩日内约同丹初中丞察看黄、运两河，大约初九十等日可至沈家口、张秋一带。若台旌能至河干会剿，公则面商防剿事宜，私则借展良觌，一慰九年契阔之怀，是所至祷。复问台安。诸惟心鉴，不备。

愚兄曾国藩顿首

178．复吴棠四月初二日

通告捻股合并后渡运未果，分起南下，前锋已过砀山。请熟筹详示对敌之策。

仲宣尊兄大人阁下：

顷接二十四日环章，祗悉一切。

任、赖等股与张逆合并后，锐欲渡运，潘、李两军凭河坚守，贼不得逞。铭、盛等军先后驰至巨野，于二十二日铭出巨西、盛出巨北，皆与贼遇，小有斩擒，该逆即分起南窜。二十三日铭军追至龙堌集，痛打一仗，大获全胜。二十五日盛军追及于城武，获一小胜。二十七日在菏泽之侯家集苦战竟日，幸而以少胜多。闻前股已过砀山，后股办将尽出东境。

承示布置情形，极为周妥。仲良学士顷来此间商酌一切，不日回防。刘松山已回顾湖团。其运河之泛口、梁王城、窑湾等处水浅，业经尊处饬敬道探踪启坝，目下水势日涨，当无他虑。张子青河帅函商堵闭闸坝，挑大泛口，弟意先顾防务，目下不能遽筹漕务。又外间献策，欲驱贼于沙河西南，鄙意欲先开贾鲁河，兹将复子青河帅一信抄呈台览，是否可行，求熟筹详示为感，复请台安。不备。

愚弟曾国藩顿首

179．复乔松年四月初二日

告捻股将尽出东境，曾国荃不能不出驻襄阳，鲍超尚无北来确期。

鹤翁尊兄年大人阁下：

二十四日泐复寸函，并商守沙河之策。顷接二十四日环章，敬悉一切。

任、牛、张、赖等逆二十一二日分起南窜，二十三日刘省三追及于龙堌一带，痛打一仗，大获全胜。该逆冒雨狂奔，二十五日在城武城下又为周海舲所败。二十七日与周军在侯家集苦战竟日，幸而以少胜多。目下前股已过砀山，后股亦将尽出东境，图归蒙、亳。承示皖防严密，敝处亦饬刘、周、刘三军跟踪蹑剿，李军则追蹑稍迟。我军步多骑少，本不及贼马之多而且速。该逆又狡诡异常，不以走为耻，总以疲我兵力为事，得机则猛进悍战，稍一失势，则急去而之他，竟未能大加惩创，殊乏制寇之力。外间不察，咸以迅速奏功相期，只增羞愧。

九舍弟带六千人赴鄂，于三月十七日接篆任事。目下鄂虽无贼，仍须预备流窜，不能不出驻襄阳。鲍春霆尚无北来确期，俟其入豫，当令驻于南阳，专顾西路，亦不能东来也。

竹庄、鲁川递署两司，俾小宋速日赴鄂履任，甚善甚善。程镇补缺，上年敝函亦商及之，稍酬雉河坚守之劳。敬问台安。诸惟心鉴，不备。

年愚弟曾国藩顿首

180．复毛鸿宾四月初二日

告诸军云集，未能重创捻股。附告本人拟巡视运河，力谋永远防守之策。嘱书之件，交来手带递。

寄翁仁兄大公祖年大人阁下：

任城良觌，简亵为惭。顷接惠书，伏审台旆元旋，兴居迪吉，揽奇观于泰顶，传家学于小毛，即事多欣，至为企慰。

张逆入东，潘、李两军与战四次，两次获胜，两次互有损伤。任、赖、牛、桂诸逆经铭军击败后，由颍西一路踵窜曹、郓，与张逆合并，锐意渡运。铭、盛等军次第追至曹境，甫接两仗，贼即分起南窜。二十三日铭军追至龙堌一带，痛打一仗，大获全胜。该逆冒雨狂奔，二十五日在城武城下又为周海舲所败。二十七日与周军在侯家集苦战竟日，幸而以少胜多。目下前股已过砀山，后股亦将尽出东境。此次诸军云集，未能大加惩创，殊可愤憾。惟山东防守运河多年，独此次保全无恙，不致扰及东路完善之区，少强人意耳。贼计狡诡，仍不能忘情于东，拟巡视运河，力谋永远防守之策，未知果否有裨。

属书之件，业经写出，交来手带递。诸惟心鉴。敬问台安。不备。

年愚弟曾国藩顿首

181．复李鸿裔四月初二日

略告近期战况，说明可从容料简各务。其饷绌宜一一禀商李、刘两院。

眉生仁弟阁下：

初一日接二十七日手书，阅悉一切。

此间水套已无贼踪，任、牛于二十一日南窜，张、赖继之，盖辎重先行，而以悍战断后也。二十三日刘军追及于龙堌，大获胜仗。二十五日周军追及于城武，获一小胜。二十七日在菏泽之侯家集苦战竟日，幸而以少胜多。闻前股已过砀山，后股亦将尽出东境。已饬刘寿卿、朱星槛等军即日回徐。徐郡既已修圩挖濠，其站墙守垛等事，董、张、李三镇自有把握。阁下尽可从容镇静，料简各务，不必过于焦急。

催取山东车辆，另牍批答。松、桂饷银暂留徐台，即嘱幼泉派弁领取，毋庸解至济宁。阁下商拨之款，可暂由徐台借用五千两，仍具公牍候批存案。敝处所设徐台，与徐军需局务截然两事，不可混而为一。尊处饷绌，宜一一禀商李、刘两院，悉心筹画，敝处偶一借拨，断难视为常款。去岁振轩禀请在淮北盐务拨银，国藩咨商李宫保，不记曾拨过几次，可一详查，再恳少帅也。诸惟心鉴，顺问台安。不一。

国藩顿首

182．复江长贵四月初三日

告捻股南趋，已令各军紧蹑合剿。其子请恤一事，已汇案奏明。

良臣尊兄大人阁下：

连接惠书，具承一切。就谂勋祺霞蔚，俊彩风驰，无任慰抃。

国藩自二月初旬移师北上，十九日抵济宁。捻酋张总愚突入东境，盘旋曹、郓、濮、范之间，潘琴轩、李幼泉两军互与角逐获胜。该逆窥伺运河，各防军尚能坚守。任、赖、牛、桂各逆自黄陂败遁后，屡为铭、树两军所蹙，图与张逆合股，踵入曹郡。顷调诸军稍集，方图合剿而大创之，贼已闻风宵遁，悉数南趋。刘省三、周海舲于二十三、二十五、二十七等日追击于巨野、城武间，连获胜仗。贼走虞城、砀山一带，图归蒙、亳老巢。现令各军紧蹑合剿，未知有裨万一否。

令嗣请恤一事，已于三月二十一日汇案奏明，另文咨达冰案，顺以附闻。复颂台安，诸惟朗照。不备。

愚弟曾国藩顿首

183．复王必达四月初三日

略告近期防剿战况。

霞轩仁弟阁下：

三月十七日接奉惠书，具承一切。就谂政祺清谧，循猷懋昭，至以为慰。

国藩自二月初旬移师北上，十九日抵济宁。捻酋张总愚突入东境，盘旋曹、郓、濮、范之间，潘琴轩、李幼泉两军互与角逐获胜。该逆窥伺运河，各防军尚能坚守。任、赖、牛、桂各逆自黄陂败遁后，屡为铭、树两军所蹙，图与张逆合股，踵入曹郡。顷调诸军稍集，方图合剿而大创之，贼已闻风宵遁，悉数南趋。刘省三、周海舲于二十三、二十五、二十七等日追击于巨野、城武间，连获胜仗。贼走虞城、砀山一带，图归蒙、亳老巢。现令各军紧蹑合剿，未知有裨万一否。

令弟从事多年，诸臻妥叶。近因体中不适，请假调理，想不久可回营也。复颂台安，诸惟心鉴。

国藩顿首

184．复徐国桢四月初三日

略告近期防剿战况。

璧如世兄阁下：

三月十九日接奉惠书，知客腊馈岁之仪业已收到，远劳齿谢，非所敢承。就谂荣问日彰，荩劳懋著，至以为慰。

国藩自二月中旬移师济郡，捻酋张逆窜入东境郓、巨一带，图犯运河，潘琴轩、李幼泉两军力战获胜。任、赖、牛、桂等逆由豫来东，与张逆合股。顷调诸军会集，方图合力一战，贼复兔脱南窜，洎未能大加惩创，良深焦灼。复颂台安，诸惟心鉴。

世愚弟曾国藩顿首

185．复陈鸣志四月初三日

略告近期军情战况，附告拟于初旬内阅祝黄、运河防，勿遣员迎候。

展堂尊兄大人阁下：

三月十二接奉惠书，知前此遣员相迓，行至曹郡折回，并蒙示及防务情形，具承一切。就谂荣问嘉鬯，荩绩懋昭，至以为慰。

此间军事，自张逆窜入曹郡，盘旋郓、巨、濮、范间几及一月，屡扑运河。东军悉力固守，潘琴轩、李幼泉力与相持于水套间，迭有战事。而任、赖、牛、桂各逆接踵麇至，与张逆合股。顷调刘省三、周海舲、刘寿卿三军到齐，方图合围痛剿，而任、赖先走，张、牛次之。刘、周两军在巨野、城武追击，连获胜仗，贼驶向虞城、砀山一带，图归蒙、亳老巢。鄙人拟于初旬内阅视黄、运河防，再定行止。军事瞬息千变，去住难定，幸勿遣员迎候为荷。复颂台安，祗璧谦版。不备。

愚弟曾国藩顿首

186．复徐继四月初三日

略告近期军情战况。

惺斋尊兄大人阁下：

三月初五日接奉惠书，奖饰溢量，非所敢承。就谂陈臬畿疆，荩猷日懋，宣房著绩，膺朵殿之恩浓；辇毂承风，莅柏台而政肃。引詹矞蔼，欣抃无穷。

此间军事，自二月杪张逆窜入东境，屡次抢渡运河，各防军扼守甚严。潘琴轩、李幼泉两军屡次接战，该逆驶入水套。而任、赖、牛、桂各逆又于三月中旬接踵麇至，势甚披猖。顷调刘省三、周海舲、刘寿卿三军到齐，方期并力一战，贼复乘间远飏。二十三、二十五、二十七等日，刘军追及于巨野之龙堌集，周军追及于城武、菏泽境内，三获胜仗。贼窜虞城、砀山一带，图归蒙、亳老巢。现令各军紧蹑合剿，未知有裨万一否。复颂台安，祗璧芳版资谦。不备。

愚弟曾国藩顿首

187．复彭玉麟四月初五日

告剿捻军情部署，说明崇安斋匪业经击散，洋人之事，丁日昌已赴潮州办理。

雪琴宫保仁弟大人阁下：

迭接三月初六、十四两次环章，顷又接二月二十六日手书，具悉一切。

方存之于四月初二日抵济宁，询知贵恙时发，而兴致如常，稍纾鄙念。尚冀以时节宣，善自排遣。沿江水师每日两操，有所事事，可免生事。

此间近状，张逆入东后，潘、李两军与战四次，两次获胜，两次互有损伤。任、赖、牛、桂等逆于三月望后踵窜曹、郓，与张逆合并，锐意渡运。刘、周等军次第追至巨野，甫接两小仗，贼即分起南窜。刘军追至龙堌，痛打一仗，大获全胜。该逆奔至城武，又为周军所败，跟踪追至菏泽之侯家集，苦战竟日，以少胜多。逆股前起已由砀、萧斜趋宿迁，后起亦出东境，由归德折回，盘旋于丰、单之间。已饬铭、盛、老湘营诸军蹑剿，李幼泉一军俟潘部接济宁、长沟之防，再行拔营追击。国藩定于初七日起程，阅视黄、运两河，往返旬日，仍回济宁，然后赴豫。

尊撰谱序收到，俟阅河回来，再为濡豪寄缴。尊严、慈行述，已分送幕士，同深敬仰。

崇安斋匪扰及上饶、铅山，据俊质堂禀报，业经官军击散。余匪遁回崇境，为数无多，当易扑灭。

洋人之事，丁雨生已赴潮州办理。上海黄浦复有创造铁路三十里之议。事端纷纷，总以坚守条约，不失信于外人为是。只可力求自强，不可轻易动气。若无自强之实，而徒有争气之言，非徒无益，而又害之。如耻之，莫若师文王姑事昆夷，以期喙而已。

九舍弟三月十七日接鄂抚之篆，所带旧部六千人亦先后到鄂，拟即出驻襄阳。春霆尚无北来确信，俟其到豫，当令驻于南阳。金陵水师保案及水营恤案文册均已收到，即为分别奏咨，另牍咨复冰案。诸惟鉴照。复问台安。

国藩顿首

188．复刘铭传四月初五日

谈战守之策，吩咐马不敌捻，望思变化之法。

省三仁弟军门阁下：

初四日接到环章，具悉一切。

贵军自黄陂追贼入东，转战数千里，士卒疲乏，犹复极力跟追，暂不休息，可敬可敬。初二日有一调度咨行各处，刘仲良与杨少铭合作游兵，刘寿卿与张田畯合作游兵，皆可远击，惟仲良须留兵守徐郡，少铭须留兵守宿迁及八闸，留者太多，则征者太少。若贵军五、六等月不回周口，就近在徐州歇息，并顾宿迁、八闸，则刘、周等部全作游兵，其力更厚。是否可行，祈裁复。

张、牛窜向砀山，欲往青口取办竹矛，顷闻盘于丰、单之间，其意似欲回窜郓、濮。贵军已至单县之黄冈，想日内必有战事。任逆久有窜雉河之说，顷闻初一日至双沟，初三日扑近八闸，亦似志在清口也。

防守贾鲁河之策，尊意以为难办。一则周口至朱仙镇三百里，朱仙镇至黄河尚有百里，工程浩大；一则东守运河，西守沙河及贾鲁河，兵分力单。所议诚为切实。鄙意工程一层，开贾鲁河本出商民之意，上年估价四万金，盐商愿捐二万，藩库吝此二万，故未办成。闻仅六十里难开，余皆易办。朱仙镇至黄河太远，改由中牟至黄河，仅三十里，濠工尚不甚难。兵力一层，西守贾鲁、沙河，东守运河，占兵诚属太多。若贼已全窜西南，则移守运之兵合守贾鲁、沙河，亦正与去冬尊策相合。仆所酌改者，在周家口以上，沙河无止境，贾鲁则以黄河为止境。至于遏贼于沙河以西，与遏贼于沙河以东，择善而从，仆断不执成见也。此策创自阁下，尚祈再三审度见示。

口马实难购办，喇嘛庙、张家口两处青草发时，亦仅可购一二千匹，已不敷用。此一二千匹，沿途又不能全无倒毙之患，此事殊无善法。而召募马勇，遴选骑将，种种为难，来函均已洞悉。多将军马队最强，闻其在秦办回，因我马不敌贼马，全数改用步兵。英雄举事，变化无方。阁下智略过人，望思所以变化之法，一军得诀，则各军皆可仿效矣。诸惟心鉴，复问台安。不一。

曾国藩顿首

189．加毛鸿宾片四月初六日 ⁽¹⁾

告其以微罪去官，不宜冒昧代陈，招惹物议。

再，另纸所示，具悉一切。李际晟之告，固可发指，即周侍御之劾，官相之复奏，亦觉是非混淆，宜兄之郁郁不能释也。惟敝处代陈一节，反复筹思，难于发端。盖阁下以微罪去官，不特纳贿不见邸钞，即买婢亦无明文，不特鄙人不应与闻，即阁下亦不宜深知入手，言闻自何处，最难着笔。近世督抚罢官，从未有将不见邸钞察访未定之案代为鸣冤者，若冒昧陈奏，谕旨责以案未查实，何以无端剖辨？反多一重痕迹，招惹物议，并将来起用之望亦绝矣。拙见如此，尚希三思。

丹帅中丞于尊处毫无芥蒂，言之甚详。并称阁下二年给予一信，渠奉以为金科玉律，断不敢稍有差池耳。

寄翁仁兄同年阁下。

各件原封缴还。其中江肇成供已抄存，以其言解京饷信事甚详也。

————————————————————

(1)  原抄件未署时间，抄于四月卷中。此处日期据曾氏日记定。

190．复刘坤一四月初六日

告已函商李瀚章，湘省分认席军饷项数成。拟不用骑兵，专练步队与捻苦战，又拟于沙河、贾鲁河设守、挖壕阻截。

岘庄尊兄大人阁下：

昨阅邸报，欣谂恩渥酬庸，头衔荣晋，正拟裁贺，接展三月十九日惠书，怀抱谦冲。霆军协饷，具蒙尊诺，益征局量闳远，毫无成见，远蒙大力协助，感荷无既。崇安斋匪扰及上饶、铭山，闻已击散，余匪无多，当易扑灭。席军当可赴黔，阁下请研香晋省，面委饷事，酌议裁汰，具见公忠在抱，荩画周详。吾湘逼近黔省，断难膜视，国藩顷已函商筱泉，分认研饷数成，或可允许。

此间军事，张逆入东后，潘、李两军与战四次，两次全胜，两次互有损伤。任、赖、牛、桂等逆于三月望后踵窜曹、郓，与张逆合并，锐意渡运。刘、周等军追至巨野，甫接两小仗，贼即分起南窜，刘军败之于龙堌，周军败之于城武，又败之于菏泽。逆股前起已由砀、萧斜趋邳、宿，后起亦出东境，由归德折回，盘旋于丰、单之间，现饬各军蹑剿，未知能否得手。此贼狡诡异常，总以疲我兵力为事，得机则猛进悍战，稍一失势，则万骑风驰急去而之他。我军步多骑少，往往本系迎击，忽变尾追，竟不能操胜算。而口马现难多购，召募马勇，遴选骑将，南人终不及北人之长，殊无良策。闻多将军前在秦办回匪，因我马不及贼马，遂全数改用步兵，屡摧悍寇。鄙意拟不用骑兵，专练步队，与之苦战，藏吾之拙，用吾之长。又拟于沙河、贾鲁河设守，另挖长濠以为界限，阻截流寇，有复张子青河帅一信，抄寄尊览。此二事是否可行，仍祈卓识，代为一筹。

吏治与军务相辅，信为名言。山东吏治尚属清澈，河南则官民为仇，到处荆棘。弟以专办军务之客官，势难越俎代谋，不得已而为清查圩寨、联络绅民之举，业已行之多时，尚无成效，曷胜愧恧。专泐布复，敬问台安，并贺大喜。诸惟心鉴。摹璧晚谦，不备。

191．复李瀚章四月初六日

说明湘省必须分认席宝田军饷，附告抵济后军情部署。

筱泉年兄大公祖阁下：

接正月初九、二月十二两次环音，稍稽裁答。比想台候绥愉，兴居百适为慰。

粤事既蒇，吾湘遂免东顾，自应专力图黔。兆、李两军先后西剿，合之旧有周军万人，月饷十万以外，尊意不能更协席军，研香遂有请假回籍之意。国藩念黔民久罹水火，又与湘境逼近，虽有兆、李等军前往，仍应令席军赴黔，以厚兵力。函商岘帅，请江西认供强半之饷，岘庄已令研香回至西省，面筹饷事。若研香能照阁下前议，裁汰该部三四千人，则供支较易。然湘、黔唇齿，终不能隔膜视之，湘省必须分认几成，乃足以服邻封之心。研香入黔有所恃而不恐，庶与兆、李、周军戮力奏功。此间滇、黔宾僚，皆仰阁下大力主持，造福于西南之赤子，并以鄙人与尊处香火缘深，屡求敝处奏咨加函，专责阁下肩此艰巨。此虽黔人之私愿，亦即天下之公义也。

抵济宁后，本拟赴豫，而捻众东来，遂驻济调度。三月初间，琴轩与张逆接仗三次，幼泉接仗一次。琴军两胜一挫，幼泉初七鏖战竟日，初终皆胜，中间微挫，互有损伤，移营防守长沟一带，少为休息。三月望后，任、赖、牛、桂等逆踵窜曹、郓，与张逆合并，锐意渡运。刘、周等军次第追至巨野，甫接两小仗，贼即分起南窜，刘省三追至龙堌，大获胜仗。该逆奔至城武，又为周海舲所败，跟踪追至菏泽之侯家集，苦战竟日，以少胜多。逆股前起已由砀、萧斜趋邳、宿，后起亦出东境，由归德折回，盘旋于丰、单之间。刘省三本月初三日已到单县，顷令幼泉并刘镇松山同赴单县会剿，未知能否得手。刘仲良来济一行，所部驻于宿迁，比令移防徐郡，腾出湘军作为游兵。本日一折一片言之颇详，另行咨达冰案。鄙人拟于日内阅视黄、运两河，事毕仍回济宁。知念附告。复问台安。不备。

192．加李瀚章片四月初七日

密询席宝田治军之才究竟何如，嘱优给李元度军饷。度捻患方长，须李鸿章出而了之。求证郭嵩焘、毛鸿宾结怨原因。

再，密启者：研香治军之才究竟何如？观其历年来牍，议论多而实事少。与何镜海结契最深，力赞韩进春为一时良将。江味根暮年恶之颇深，似非朴实办事者。又观陈俊臣、吴缵先、陈右铭诸君之论，称其号令严明，识趣远大，并谓力抗左帅，不稍屈挠，又似能卓然自立者。二者参考，苟得位乘权，果能宏济时艰否？阁下见闻当确，祈详示。阁下以谋黔为己任，外间亦以此相责。望必须先立数大柱，兆、李尚非柱之劲者。如研香结实可靠，则须加意扶植，否则以多裁几营为是。次青才优学赡，用兵实非其所长。阁下劝令入黔，似非所以爱之，恐适足以累之。渠若欲复原官，贤昆仲与贱兄弟皆可设法疏荐，何必定趋兵之危途与黔之苦地？今事已成局，无可挽回。阁下即须按期给饷，比诸军稍优，以弥补鄙人昔年之缺憾。

湖北近年军事太坏，奏报亦虚。黄陂之役，省三深为不平，二十一日密片一件，抄呈台览。捻匪实亦劲敌，外间多轻忽视之。观铭、盛之胆、智俱优，潘、刘、幼泉之志力坚卓，似捻众当平于淮勇之手。又观其万骑纵横善战，而不轻用其锋，而河南政乱民贫，驱之从贼，则捻之为患方长。鄙人殆不足以了此。仍须少泉出而了之。惟渠离两江一席，则饷事毫无把握，又可虑也。

筠仙屡次信来，归怨于寄云甚峻。其参劾少村一节，据筠函，则称寄云怂恿，甚至且为加甚其词。据寄云面称，则云少村告病，系渠劝之复出，决不肯会衔参之，并劝筠仙不必单衔纠参，且请阁下至抚署劝筠弗参，厥后抚署拜折密劾不告，而会寄云之衔等语。究竟阁下曾至抚署一劝否？便中示及。再问台候多福，不宣。

193．复李昭庆四月十二日

告诫宜时与铭军联络。附告初七由济起行，阅视河防行程。

幼荃世仁弟阁下：

十一日连接初七、初八两次手函，具悉种切。

任柱一股初二扑宿迁以上运河，初五六又回徐州；张、牛一股初七日回窜单县，初十日闻已西窜，单县境内尚未肃清。省三未见来书，仅据单县初九、初十之禀如此。贵军初八至鱼台，应与省三、寿卿均已通信。铭军为贼所畏，贵军宜时时与之联络，相隔不宜太远，与之合打数仗以后，独当一面便有把握。凡行路之日，须先发三路哨马，分中路、左路、右路，每路哨马二三匹，见贼即令一马先行回报，大队即扎驻不动，其第二马、三马次第回报，古人名曰踏伏。戚氏《新书》名曰塘报。此断不可无者。湘军称曰放哨，无论行坐水陆皆有之。捻匪之用边马，亦此意也。务望阁下择明百人为三路哨马，至要至要。

鄙人初七由济起行，与阎丹帅同阅运河，初九至沈家口，初十至张秋，与刘荫帅晤商一切。狂风竟日，不能遍视河防，十二日由沈口至戴庙。如贼不回窜东境，即拟偷闲一登泰山。并闻，复颂台安。

194．复刘秉璋四月十二日

告捻军动向，附告本人近期安排。

仲良仁弟馆丈阁下：

十一日张秋舟次接初八日手书，具悉种切。

捻逆觊渡运河，蓄志甚锐，既不获逞于北，则转而南趋。贵军仍扎宿迁，复抽两营填扎桃、宿中间之仰化集，临河扼守，布置极为妥洽。顷闻张逆大股初九、初十仍在丰、单境内，似未能忘情于曹、郓。刘省三在丰，刘寿卿在湖团，幼泉初八至鱼台，三军相去不远，近日当有战事。

鄙人于初七日乘舟北上，阅视长沟、安山、戴庙一带运河，初十日阅黄河，十一至张秋而返，十二冒雨仍回戴庙。拟即陆行过东平登泰岱处，一偿宿愿。约于二十内外可返济宁，然后视贼所向，再定行止。复颂台安，诸惟心鉴。

国藩顿首

195．复阎敬铭四月十六日

告捻股蔓延，运防吃紧。询应付捻股布置情况。

丹翁尊兄同年大人阁下：

佳会经旬，情文稠迭，感甚。弟十四日自东平启行，十五日抵泰安，十六日登岱，十七日下山，与稚璜方伯及鲍花潭学使一晤，遂行至夏张宿，十八日抵宁阳，十九日可以返济。

顷闻张、牛等逆蔓延曹、单、城武一带，又骎骎有北趋之势，运防当复吃紧。幼泉一军十三日由单县拔赴城武，铭字、老湘两军亦在曹、单之间与此贼周旋，或可一缀贼后。南旺湖一段，新有布置否？开河濠墙略加整理否？深为悬系。

赵康侯一札全无职事，恐不足导其善机，而适以启其疑团。阁下体察已久，必有权衡，弟亦不敢轻于委用。尊处寄到会札稿件，姑存敝处勿发，俟细加察看，再行奉商。诸惟心鉴，即请台安。

196．复刘铭传四月十八日

担心幼、寿两军不足以制捻，请其根据军情定进止。确定其遇敌之议，告仍募徐州马勇。

省三仁弟阁下：

顷接台函，敬悉追贼来东，已至单县。顷据各路禀报，十一日该逆窜至城武县之九女寨，十二日围曹县城，十三日窜冉堌集，十五日尚在曹、定交界一带。幼荃于十四日拟拔至城武，度必有手函与阁下会商一切。贵军与老湘营已至何处？日内有战事否？幼、寿两军皆未与各逆久战，似不足以制捻。贼若未出山东境，应请贵军暂缓休息；如东境果已肃清，则或周口，或徐郡，听阁下择地息兵可也。曹、单两处均发千金买粮，贵军曾经取用否？饷银又有续至者否？

遏贼于沙河、贾鲁河西南，即以尊议为定，不复更改。平原追贼，步不如骑，阁下以为万不可少，自是确论。惟口马不能时至，骑将亦复难求，不得已仍募徐州一带之勇，连人带马，姑为练习，以观其是否有济。海舲、海柯已招两营，幼泉、仲良又将续招。如别有便宜之法，亦祈熟筹详示。

龙冈集捷报早已批答。初七日奏折并谕旨亦经咨达矣。复颂台安。

国藩顿首

197．复李昭庆四月十九日

论打扙与谋事。附告查河事毕，十九可抵济宁。

幼荃世仁弟阁下：

十二夕由戴家庙复呈一函，计达尊鉴。顷接十一、十二两次惠书，知贵部即日拔赴城武。昨据城武县禀报，贼窜至该县之九女寨，边马并及城堤，未知日内会否接仗。铭军于十三日至单县，老湘营亦已踵至，度与贵军相距不远，务宜时时与二刘函商。大抵打仗，贵于自立，不可存依人作计之心，使弁勇易生懈志；谋事贵于谦下，宜常存己不如人之心，使他军乐于亲附。二者看似相反，实则相成。即本部将领，亦宜不耻下问，以尽其材，彼既喜于见知，尤必乐于用命。任逆一股，据眉生函称，有由睢入泗之意，不审近状若何。

鄙人于十三日查河事毕，十四五至泰安。十六日登岱，十七回至泰属之夏张，十八日宿宁阳，十九可抵济宁。知注并闻，复颂台安。

198．复李昭庆四月十九日

告近期战况。

幼泉世仁弟阁下：

十八夜泐复一函，十九日回抵济宁，接十五日亥刻手书，知贼扑曹县城厢，业经贵军与湘军会击，逼之入圩。又接十七日午刻来函，淮、湘两军十六日战状已悉大概。此次会剿，颇为稳慎精细，数战之后，我军立于不败之地，兼悉贼之技俩，便可由稳而进于猛，出奇制胜。该逆败走后，复为铭军所败，想省三已有报在途矣。任柱一股已由睢宁窜至泗州，扰及灵璧，皖营英、张等军闻已东来迎堵。少荃派王永胜驻扎临淮，拟檄令渡淮，就近击剿，并咨仲良与杨军同为游击之师，在泗、灵、睢、铜等处与任、赖、李允一股相周旋，不知能稍遏贼氛否。复问台安。

199．复刘秉璋四月二十日

劝其力争担承一路，成就大事。告口马难购，先在徐州一带试幕马勇，提醒捻股有觊犯运河之象。

仲良仁弟馆丈阁下：

十二日戴庙途次泐复一函，十六日续接十一惠书，稍稽裁答。兹又接十六日尊函，具悉一切。

任、赖、李允等逆已由睢宁窜至泗州，扰及灵璧，目下清江防务稍松，惟无大支游击之师。泗、灵、睢、铜等处之麦，尽被该逆抢割，又将逼饥民以从贼。不得已，调开营援剿泗、灵，俟奇营到浦，阁下亦可会同勋军游击泗、灵一带。宿迁有奇字七营填扎，徐州有张、董七营防守，贵部与勋营仅留数营扼守八闸，此外可拔行者计尚在十六营以外，足称大支游兵。贵部不趁此时新发于硎，大加阅历，何日乃有接战之时？敝处当作函与少泉宫保力陈之，请阁下亦力争之，慷慨自任，担承一路。古来英杰，非有一种刚强之气，万不能成大事也。

购办口马，敝处即为分别奏咨，惟一时不能办到，只好先募徐州一带之勇，连人带马姑为练习，以观其是否有济。杨镇欲添马队，请嘱其暂缓具禀，盖口马既苦难购，募自带私马之勇，又恐其全不可靠，须俟幼荃与尊处试募办有头绪，他人乃可照样续办。敝处仍当商之少泉，问饷事有着否，如其无着，则当改步为马耳。

张、牛、二程等逆一股，十一日由单县窜城武，十二日围曹县城，十三日窜冉堌集，十五日复扑曹城。幼泉与刘寿卿会击，立解城围，十六日又在曹邑西南会剿获胜。该逆败走，复为铭军所败，十七日窜单县西乡，十八日贼骑直逼单城堤外，省三等军计已跟踪追击。贼计诡悍，似未能忘情于曹、郓，觊犯运河。

国藩此次察看河防，有布置数条，业经咨达冰案。十四五日由东平至泰安，十六日登岱，十九日回至济宁。自襄办命下日起，一切大调度均随时咨明尊处。此后凡谕旨奏稿，均当抄咨一分。开挖贾鲁河尚未能动工。省三议遏贼于沙河、贾鲁河之西南，应如所议办理。承询附告。复问台安。不一。

馆愚兄曾国藩顿首

200．复李鸿章四月二十一日

告近期战情状况及安排。请设法增加淮军之饷。

少荃宫保世仁弟阁下：

十一日接四月初三惠书，维时与印渠、丹初同阅黄河，十三日事竣，十四日由东平州至泰安府察看运河东岸形势，十六日因便登岱，一豁尘襟，十七返辔，十九还济。

张、牛、二程股匪，在徐、曹之交已近一月。十五日幼泉与刘寿卿小捷，解曹州之围。十六日在曹南接战，幸以稳妥获胜。十七日铭军唐镇微有损伤，省三与刘盛藻站队未进，渠尚无信来，有专弁至琴轩处，言之如此。幼泉则有十五、十七两信，抄呈台览。泗、灵、睢宁一带，系任、赖、李允一股，顷檄开营渡淮进剿，与大咨之意相合。又调仲良及勋军赴泗，则与尊指微有不符。然仲良与吴长庆皆郁郁急思一试，未便遏其壮志，且非令多历行阵，亦无从练出本领，蔚为时栋。观仲良、琴轩、幼泉之志气，刘、周、王、杨之谋勇，似捻匪终当平于淮勇之手。而以贼匪之日集日多，愈击愈悍，穷民圩破，从之如归，则流寇之祸殆不知其所终极。

来示谓兵以饷为命脉，军火枪械为根本，深虑后路之不可靠。鄙人亦久知饷项关系之重，若雨生不能居留后一席，饷源全无把握，决不肯轻变。目前之局，用将之格少宽，尚非鄙人所难，但恐情意少阂，赏罚不当，亦无以惬诸将之心而作其气。尊处如有所闻，望时时密以告我。敝处向待诸将以诚，不肯片语欺人，不重在保人官阶，而在成人美名。似淮军诸统将亦渐渐识我性情，乐我教训。惟湘军岁发全饷，而淮军不满十关，厚薄不均，耿耿莫释，求阁下设法增加，弥缝此失，至感至恳。

省三两策，驱贼运河以东一议，大失齐、苏之人心，碍难照办；驱贼沙河以西一议，稍为变通办理，有益无损。近有复张子青一信及与省三来往两信抄阅，复仲良信亦抄阅。省三求休息，业已许之。前函令驻扎徐州，腾出刘、杨为游击之师。本日与琴轩商，又拟令驻扎济宁，腾出鼎营为游击之师。

健吾督湘局，召民督西局，似均得人，但恐须扶榇回粤，难于强留。瓜栈改归仪征，自是正办，但长江不能泊船，盐艘尽挤内河，所关亦巨，诸希卓裁。即请台安。

201．复郭嵩焘四月二十二日 ⁽¹⁾

慰其内召，并告近日军情。附告曾国荃、杨岳斌近况。询出处打算及陈学受遗集刊刻情况。

筠仙仁弟亲家阁下：

四月三日得二月二十四日惠书，其时已闻内召之信，欲作一书奉慰，而万绪纷错，不知所言。论雅怀之久郁，则与其在位而忧煎，诚不如去位之解脱；论公道之难明，则是非淆乱，歧路又歧，几不知荆凡之孰存，臧穀之孰善。要之世变方滋，任重道远，早一日谢事，即少一日之咎责，慎毋介介为也。

此间兵事，洎无起色。国藩以二月十九日行抵济宁，群捻亦适以是时麇集山东曹州各属，竭刘、潘等军之力，益以东省防河之兵，始能遏贼不得东渡运河。三月之季，业已计穷四窜，势将西返豫、皖。乃任、赖、李允等股，分窜徐、淮、泗州一带；而张、牛、二程等股，仍游绎于曹、单、定陶境内。各军纵横追逐，该逆巧避不肯轻战，亦复凶悍异常，淮军小挫二次，余皆平平，互有损伤。自张落行诱降，苗沛霖散败后，捻势本已稍衰，三、四两年，僧邸屡挫，贼夺官马至五千余匹之多，自此不可复制。今则岸然勍敌，精骑逾万，殊无破之之术。中夜以思，焦灼无极！

舍沅弟因恩眷过厚，复出任事。鄂中积习太深，督抚同城，断不能悉化猜嫌，殊恐易于见过，难于图功。厚庵在陇，政出多门，本属万分棘手，比闻省垣兵变，尽杀督署幕友家丁。且四面粮路俱梗，即无此变，兰州亦万难久存，渠之所处又倍艰于它省。陇果糜烂，霞老亦旰食矣。

台从以何时还湘？颇有余赀买山以庀岁暮否？仍拟北上京辇，一与委蛇否？陈蓺叔属纩之前有一书见托，其遗集现在何处刊刻？已就绪否？高生想即碧湄，前有数诗见寄，以未知其行踪阙未报答。国藩自离两江，公事减去三分之二，而精力日颓，尚苦其繁，近以捻氛日炽，尤觉郁郁寡欢。天末相思，继见何日！诸希心鉴，顺问台安。

————————————————————

(1)  抄件原无日期，此据曾氏日记而订。

202．复吴棠四月二十二日

告捻股南趋，已饬湘淮军分别追堵。

仲宣尊兄大人阁下：

十二日戴庙途次连接初四、初五两次惠书，适阅河防匆匆，未即肃复。十九日回抵济宁，又接十二日环章，敬审派防邳、宿、键固、桃源成子河圩，以保江北门户。荩筹周密，企慰曷已。

捻逆前由山东分起南趋，弟饬铭、盛、老湘等军跟踪追剿，并令星字等营回徐，与董、张、李镇合队设守，一面请刘学士驰回宿迁，与杨镇勋军联络，分防运河下游。乃张逆一股折回丰、单，牵制追兵；任、赖等遂得徜徉于砀、萧、邳、宿、徐、睢一带，扰及泗、灵，沿途割麦，又将逼饥民从贼。不得已，调开营由临淮援剿泗、灵，咨请仲良学士会同勋军游击泗、灵、宿、睢一带，而令奇字七营填扎宿迁，仲良与勋军仍酌留数营扼守八闸。贵部仅防成子河及窑湾等处，计可游刃有余，后路当益稳固。张、牛一股由单县、城武、冉堌窜扑曹城，十五日李幼泉、刘寿卿会击，立解城围，十六日又在曹邑西南会剿获胜。该逆败走，复为铭军所败，十七日复窜单县，直逼城堤。刘、李等军业已蹑剿，未知能否得手。

开浚贾鲁河之事，尚未接子青河帅复书，一时未能动工。刘省三来信，议遏贼于贾鲁、沙河之西南，拟如所议办理，俟有端绪，续行奉闻。专此布复。敬请台安。诸惟心鉴，不备。

203．复乔松年四月二十二日

告目前办捻之方，追者常苦行缓，防者常苦兵单，叹流捻实为难办。

鹤翁尊兄年大人阁下：

十二日戴庙途次接初二环章，十七日夏张途次又接初七、初八惠缄并沙河水则，十九日回抵济宁，二十日有调度一件咨达冰案。

捻逆前由山东分起南趋，先后全出东境，弟饬刘、周、刘三军追剿，意谓追及或可与各路防兵会击。乃贼甚诡谲，张、牛等股由归德折回丰、单，牵制追兵；任、赖、李允等遂得纵横于砀、萧、邳、宿、徐、睢一带，扰及泗、灵，沿途割取熟麦，又将逼饥民以从贼。不得已，调王镇开字营由临淮援剿泗、灵，咨请仲良学士同杨镇勋军游击泗、灵、宿、睢一带。闻尊处已飞调西林、凯臣等军迎剿，当可与王、刘、杨诸军一收夹击之效。只恐我军甫集，贼又窜而之他耳。张、牛一股由单县、城武、冉堌窜扑曹县城，十五日李幼泉、刘寿卿赶到会剿，立解城围，十六日又在曹邑西南会剿获胜。该逆败走，复为省三所败，十七复窜单县，十八直逼单城堤外，似未能忘情于曹、郓，觊渡运东。然二刘一李缀之于后，运河水涨，并有防兵遏之于前，应可伐其东渡之谋。目前办贼之方，诚如尊函所言，追者善用其锋，防者力能堵扼，使贼不出网罗之外，终有收拾之一日。然追者常苦行缓，防者常苦兵单，流寇难办，实深焦灼！

沙河水势，承寄清单，自颍州下至正阳浅水十二处，拟稍为浚深。俟将颍州以上水势查明后，届时或雇募枪划，或另造四板船，再行次第筹办。

闻鲁川初六交卸道篆，初十赴省。小宋当于下旬赴鄂。九舍弟到任后，裁去冗军十许营，腾出饷项，另募湘勇两起共万二千人，奏调旧部得力之将刘南云、朱芳圃、郭子美、彭杏南等联翩来鄂，或可出境一助剿捻。知念附报。复请台安。不备。

204．复李鹤年四月二十三日

分析办捻近况及应付之策，指出豫患在于官民相仇，兵民相仇。

子和尊兄大人阁下：

前布复函，附陈鄂省军情，计蒙尊鉴。比闻移节中州，弟适同刘、阎两帅会阅河、运两防，稍稽裁贺。顷回济宁，展诵惠书，谦溢分，祓饰过情，曷任悚怍。伏审荣莅汴垣，承恩笃祜，本禁署之颇、牧，为军中之范、韩，保障畿疆，久仰威稜之远耀；经营河洛，更瞻伟绩之宣昭。共事一方，尤深欣忭。

国藩办捻经年，愧乏成效。此次自徐来济，本拟阅视黄、运河防，即由曹、宋赴豫，乃甫抵济宁，而捻众东趋。张逆一股先至梁山一带，任、赖、牛、桂诸逆踵窜曹、郓之交，合并窥运。先经潘、李两军与张股接战四次，互有胜负，后经刘、周等军追至，甫经接仗，群捻即分起南窜。任、赖先行远扬，由萧、砀、斜趋宿、邳，为运河防军所扼，转由铜、睢窜至泗、灵，已咨刘学士并饬王、杨两镇分道游击。其张、牛等股，三月之季经刘、周两军破之于巨野、城武，出东境后复由归德折回丰、单，连扑曹县城圩，又为刘、李及老湘刘军所败。现尚徘徊于丰、单之间，若不得逞于东，仍恐西走犯豫。豫中平原旷野，无险可扼，我军步多骑少，该逆万马风驰，剽疾异常。外间献策，欲蹙贼于沙河之西南。鄙意先开贾鲁河，下接沙河，上挖长濠，以为界限，冀阻流寇。曾函商张子青河帅，顷接渠复书，工巨地远，势未可行。此外尚有何处可设地险，参以人力，略资扼堵，求阁下广谘熟筹，详示为感。

承以豫省兵疲将惰，饷绌民穷，殷殷垂询挽救之道，具见怀抱谦冲，忧深虑远。国藩智识短浅，何敢越俎代谋，然仰蒙下问勤拳，不敢不略陈一二。窃谓豫中巨患，在于官民相仇，必须先求吏治，以收拾民心。罢捐扣廉俸赔补官亏之弊政，使自爱之吏有以养其廉，不致苟且趋污，以虐取于百姓，官民乃可联为一气。其次则在于兵民相仇，兵之扰民作践太久，民之怨兵遂报复太过，必须彼此稍有悔心，吾辈从中导迎善气，兵民乃可联为一气。闻豫勇日食银一钱，马日食草料银五分，口粮太少，将领之公费夫价为数亦复无几，日用不敷，此骚扰之所由生，即疲弱之所由致。似须酌量增加，俾衣食有资，而后可责以不扰民圩。兵不扰民，而后可责民圩之不抗官长，完纳丁赋。阎丹帅在山东，州县之养廉坐支皆得领取实银，而于正赋则催征甚严，每年收至二百余万。河南若禁兵勇之骚扰，使民无所借口，豁州县之摊捐，使官不图中饱，认真催科，正赋当不减于山东。饷项日裕，则尊处之兵可强；兵民相安，则敝处行军亦不至闭门绝市，处处棘手。刍荛之论，不知当否，聊达盛意。专肃布复，敬贺大喜，顺请台安。谨璧大柬，谦称万不敢当，幸勿再施。公牍亦请无用“咨呈”字样。从前江西、安徽，近日之山东，皆用“咨”而无“呈”字，伏祈迅赐更正。诸惟心鉴，不备。

馆愚弟曾国藩顿首

205．复阎敬铭四月二十三日

告近日战况部署，说明赵康侯之事仍俟少加察看。劝其病体新痊后宽心以居。

丹翁尊兄年大人阁下：

接二十一日环章，并读大咨，敬悉布置南旺一段，修整濠墙，纲举目张，至以为慰。

此次贼股回窜，受创而去，纵由丰县复扰曹、单，二刘一李缀之于后，运防遏之于前，似可伐其东渡之谋。省三已由李家海移营单县城外，该军转战数千里，苦辛较甚，拟令来济稍予休息两月，腾出琴军作为游击之师。任、赖等股匪尚在泗、灵一带，王镇渡淮援剿，刘学士与勋军会合作为游兵，专与任、赖周旋，盛军亦由亳赴宿，日内当有战事。

尊函已与琴轩一阅。赵康侯之事，仍俟少加察看，或另拟一稿奉商，国藩亦无成见也。

尊体新痊，百事躬亲耐劳，实过于鄙人，惟心境弦急时，尚望宽以居之，导迎群下之善气，即所以养护吾辈之德量。施之于三年以前之山东，则为以水济水；施之于今日之山东，则整饬有绪。猛济以宽，或亦谁嗣继歌之时乎？

敝宗翰博广莆顷又来一信，附呈尊览，惟希卓裁。复请台安。摹璧晚谦，不备。

206．复李宗羲四月二十三日

告《粮台报销章程》已批答照办，地方事务不执己见。附告近期军情，焦虑制捻乏术。请照拂徐昌绪归蜀，代劝倪文蔚赴鄂。

雨亭仁弟阁下：

初间接到环章，维时阅视黄、运两河，稍稽裁答。阅河事毕，乘便登岱一游，即于十九日回抵济宁。

《粮台报销章程》四条，大纲已具，续接另牍八条，与前三条略同，业已批答照办。台所既不归并，应加札委。洪牧接办，即令伯存赴徐营，另予差委。保甲并为两局，可节经费。词讼事件，自应归地方官审理。仆于此等事初不执己见，况久经去位，全未措意乎？

此间军事，自群捻分起南窜，徐属遂又戒严。任、赖一股扰及砀、萧、宿、邳，幸先调刘仲良所部及勋军在宿迁、八闸一带，贼不得渡运河，乃由睢宁窜至泗州、灵璧。已饬开营渡淮援剿，并请良军、勋军相机游击。其张、牛一股出东境后，复由归德折回丰、单，连扑曹县城圩，迭经幼泉、省三、寿卿先后击败，现仍游弋丰、单之间。我军步多马少，追逐累月，苦战数次，不为不力，而贼势尚未少衰，良用焦灼！

贵同乡徐学士昌绪，顷由京来此小住数日，将扶其母榇由长江返蜀，俟过江宁时请为照拂一切。舍沅弟屡函请聘幕友能为奏疏兼善写公事书牍者，苦求不得。因思倪豹岑兄昔代严帅作书，论及公事，条畅雅赡，迥非时手可及，其奏议亦必粲然可观。请阁下代为劝驾，一游鄂渚，辅助舍弟，惠益实多。如其允许，每月修资百金，若全眷皆去，船价途费由鄂备送。渠本奏保鄂省之员，将来可申前说，婉为陈请。事谐之后，阁下一面函告舍弟为荷。复问台安。不具。

国藩顿首

207．复李昭庆四月二十四日

分析近日形势，告诫总以剿捻为第二着，爱民为第一着，严禁骚扰。

幼泉世仁弟阁下：

昨接二十日手书，顷又接二十三日惠书，知贵体违和，渐已痊愈，至为系念。

张、牛已窜铜、沛，不知丰、砀尚有余孽否？铭军在单城少作休息，不知老湘营已否前进？贵军在曹县换车，想可办齐。闻前次在单县时，因换车迟延，捆打县差，物议沸腾，济宁程牧派去送车家丁，邀同单县绅士调停平妥，不知果有此事否？系贵部何营将弁所为，阁下亦有所闻否？周海舲此次回宋，过刘家寨，因闭门之故，鞭扑圩民，闻者亦遂哗然；又有携带妇女，及新招马勇不穿号衣出城多事，均惹浮议。鄙人实不放心。此等于淮军声名大有关系，尤恐所过之处，动成荆棘。因思雇用民车，本属不得已之举，可暂而不可常。农隙务闲，尚易受雇，二麦登场之时，牛车自难多雇。贼踪所到之处，民间纷纷搬移，自用牛车较多，更难立时分应兵差，州县无法可以立时办齐，以致军行不能迅速。来函所谓苦累于民，而又无济于军，良为确论。尊意自筹款项，购买骡车，照鼎军办法，事属可行，俟备牍前来，即行咨札照办。鄙意总以剿贼为第二着，爱民为第一着，务望阁下时时告诫部将，严禁骚扰。些小不称意之事，可以理遣，不宜轻易动气。做出一分，传言者增至数分，展转称说，名声遂日减损，又费挽回，不如慎之于早，勿予人以口实，是为至要。

归德酌储米粮，已如来示札办。贼氛现在东路，仆一时尚未能西行，届时先有函牍奉告。此复，顺问台祉。不具。

208．致刘铭传四月二十八日

询可否休息两月，分守徐、济，替出防军，合成游击之师。

省三仁弟阁下：

昨请琴轩函商贵军来济休息，批牍中亦曾言之，尚未接到复信。顷得张田畯镇军诗日禀言，老湘营兵力稍单，渠愿与李镇五营会同游击一路，请另派数营驻守徐郡。敝处实无别营可派，即仲良与勋军除留防韩庄、八闸外，须全数出作游兵，未便分守徐城。因思贵部休息两月，或可分作两处，如留右军在徐，则阁下带余营及左军驻济；如留左军在徐，则阁下带余营及右军驻济，抑或分军驻济，而阁下老营驻徐，均候裁夺。雄部暂分两月，则琴轩、仲良均可全师进剿，而刘、张、李、朱亦可合成大枝游击之师。如尊意以为然，即请一面回信，一面派兵来济接防为荷。

仆前有修浚贾鲁河之说，顷张子青河帅回信，以其事为必不可行，兹将原信抄寄一览。将来恐须仍照尊意，专守沙河。顺问台安。

209．复刘蓉四月二十八日

询兰州兵变并谈郭嵩焘去位事。告破敌之方，毫无把握。论纪泽、纪鸿学问天资。

霞仙仁弟亲家大人阁下：

正月三日寄去一函，厥后魏畴先来营，接上年九月惠书，并荷《开成石经》之赐，感愧无涯。自台旆重留关辅，西事日棘。顷闻兰州兵变，残杀湘人颇多，并云督署受害尤惨。不知贞阶果与于难否，钟伯平已抵兰否，厚庵自庆阳回省，尽法惩治否。

筠老不为粤人所悦，又与同事相构，久虑难安其位，亦卒无恙。今之忽然以去，闻系左帅两疏保荐蒋、刘宜抚羊城，不有废者，彼何以兴？近来得筠老信，亦无内造消息，不知果如此否。筠公缠绵悱恻，而心怀颇嫌弦紧，自入粤后，无一适意之事。今戈矛起自同里，不知能自遣否。

国藩接办捻匪已阅一年，贼骑逾万，裹胁日多，专好避兵而行，不轻与官兵接仗，而偶尔接仗，亦复凶悍异常。三月初间，淮军即两次小挫，自后虽屡获胜仗，洎未能损其精锐，殆与北魏之末，暨元末、明末各流寇相近，破敌之方，毫无把握。兹将近日一折一密片抄呈尊阅，可知梗概。鄙人精力日颓，目昏齿疼，不耐烦剧，自度不足了此一股，曾有一函请少帅来此接办。渠深以不兼地方，饷项无着为虑。闻洋人在京要挟百端，势将弃好称兵。计洋、捻、甘回共三大患，殊不知所届也。

陈蔡之厄，来书所指，敝处亦略有所闻，但不知大龟之入日，本由于故侯之汲引。大约讲义理之学，而居崇高之位，则读书、知人、晓事三者缺一不可。某公读书本俭，而又不知人、不晓事、流弊一至于此。吾辈亦颇负清望，尤不能不于此三者猛省而精求之。

尊处近得贤员几人？颍叔赴甘，省中少一帮手，伯昭果可入秦否？岂弟之吏亦非引重致远之才？敝处苦乏贤俊，张敬堂为阁下所推荐，近令管带三营，望之甚殷，未知果否有成。唐鄂生调至敝营，如出于渠所愿，即当奏调，阁下曾一询及否？便中示复。

儿子纪泽读书尚属有恒，作文亦尚雅饬，惟技艺太多，如算法、音乐、篆隶、作画、刻石等事，恐博爱而不能专精。次子纪鸿天资较低，气尚敦朴，现送全眷回湘。知注并闻，顺问台安。济宁军次

210．复刘秉璋四月二十八日

告无庸接署臬篆，文移体制可与李鸿章商酌。捻军兵逼徐州，可相机游击。

仲良仁弟馆丈阁下：

二十日寄去复函，昨阅邸报，敬悉简授苏臬。旋接二十二、二十三等日惠书，知已奉到谕旨。以望实之并隆，卜恩光之迭贲，企颂靡涯。

驻军徐州，兼绾臬篆，少荃以谓呼应较灵，尊意恐其移案太远。以近事比例，则琴轩以东臬带兵，克庵以浙臬帮办，皆一意剿贼，不兼本任，鄙意欲请阁下无庸接篆。臬署专以刑幕为重，公事繁琐，不如专心治兵，阅历较实，名望亦隆。文移体制，外任与京秩不同，自宜从谦，惟外省督抚，尽可不用公牍；本省与少泉及敝处私函，或仍照玉堂旧例，不必拘用禀字，俟履任日再改；远堂方伯处，则函固可平行，牍则似可用咨，请再与少帅商酌。

任、赖由灵、宿回窜铜、萧，张、牛由单、丰窜至沛、铜，二十三日夜徐州防军出击，张股折遁双沟，二十五日复由双沟回向徐城，距城五六十里，适刘、朱等军赶到，二十六日出剿杨洼，不知已否得手。贵军二十八日拔赴徐州，正可相机游击，士气方新，多历战阵，必能日起有功。勋军约于何日移营会剿？尊处招募有马之勇，即请就近试办。

铭军转战数千里，辛苦太久，拟令分驻徐、济，休息两月，腾出琴军作为游兵，本日与省三一函抄阅。复颂大喜，顺问台安。不一。

211．复乔松年四月二十八日

告近日军情，捻军萃于徐州一带，令各军陆续赶至围击，不会使其孤立无援。

鹤翁尊兄年大人阁下：

二十二日泐布复函，二十七日连接十五、十七、十九惠书三件，二十八日又接二十一日一件，敬悉一切。

近日军情，具详于二十五日疏中，抄咨冰案。续接各路禀报，泗、灵之贼，由宿州回窜铜山、萧县一带，想因英、张、程军陆续迎击，周海舲亦抵宿州之故。徐州左右之贼，则系张、牛股匪由单、丰窜至沛、铜，逼近徐城。二十三夜徐防董、李诸军出击，贼走双沟，二十五日复由双沟回至距城五六十里之小店、杨洼等处，刘寿卿及朱守式云之军赶到，闻于二十六日会剿杨洼，不知已否得手。幼泉小病，尚在单县。铭军转战数千里，士卒疲乏，拟予休息两月，调回济宁，腾出潘军作为游兵，一时均未能南去。王镇永胜一军，早经檄令渡淮援剿，奇营已到宿迁接防，刘仲良二十八日拔赴徐州，可以剿办苏、皖交界各州县。如果颍郡有警，周、张固可会剿，仲良与刘松山两军亦可跟追，断不使贵部孤立无援，但迟迅难定耳。

曹琢如恤典甚优。大司马一席，系董醖卿补授。刘仲良亦补苏臬矣。附布一二。复请台安。不备。

212．复刘长佑四月二十八日

告近期军情及河防之议。

荫渠仁弟大人阁下：

日前良觌，获慰九载离悰，别后返棹安山，陆行数日，登岱一游，匆匆回抵济宁。二十七日接到惠书，伏审台旆元旋大名，兴居多福为慰。

此间军情，二十五日奏报一折，业经咨达冰案。续接各路禀报，任、赖股匪由泗、灵回窜铜、萧，张、牛等酋由单、丰扰及沛、铜，节经防军出击，游军蹑追，未知能否得手。

子青河帅复书，抄呈台览。据云工巨路远，势未可办。松帅告阁下之言，又似可行，容再广谘妥议。如能兴办，径达铜瓦厢决口为止，兼顾畿疆，甚善甚善；如实不可行，则均无庸议矣。会阅河防一片，亦经抄咨。直、东防军范县分界之议，未曾叙入，顷准大咨疏稿，业已奏明，此议敝处似无须再奏。

先德事状收存，敬悉名卿之兴，全由盛德之报。军事稍闲，当濡豪将事，以慰孝思，无愧有道之碑，殊惭欧公之笔耳。附呈《江忠烈公集》一部照收。复请台安。诸惟心鉴，不备。

213．复阎敬铭四月二十九日

告办理河务、防务之策及近日军事部署。

丹翁尊兄年大人阁下：

昨接二十七日惠书并准大咨，挑浚开河，分水口工段井井有条。沈口一段黄水灌涨，缓至秋后大挑，恰与敝处前批敬道之禀相同。大泛口一段，弟于河务不甚了了，已转咨请吴漕帅主政，行知敬道酌量办理，总以防务为第一着，漕务为第二着也。

任、赖股匪已由灵、宿回窜铜、萧，张、牛亦窜沛、铜境，两股素不和睦，似难相合。二十三夜徐州防军出击，该逆遁至双沟。二十五日复由双沟回逼徐郡，距城五六十里，刘镇松山一军赶到，二十六日出剿，不知已否接仗。仲良一军二十八拔赴徐郡，宿迁有奇营镇扎，后路尚不空虚，惟刘松山之兵稍单，拟以现驻徐城之张镇诗日、李镇祥和所部会击一路。亟商省三分铭字左右军半扎济宁，半扎徐州，以休息两月之暇，为更替诸军之师，则淮之潘、刘两军，既可全队进剿，湘之刘、张一军，亦可合力游击。省三有信寄琴轩，只能接防徐州，不能接防济宁，盖将士极疲故也。

前日郓城两绅来见，一刁文焕，一周汝桓。语及潘司查办曹属匪党，则欢欣鼓舞，均愿助一臂之力；语及文道查办，亦乐于从事；语及赵道则各有难色，殊不翕服。弟告之琴轩，琴亦谓会札以缓发为是。

前陈刍言，仰蒙垂纳，谦过当，弥增悚仄，然吾两人同心一力，群僚已易于图功矣。诸惟心鉴，复请台安。摹璧晚谦，不备。

214．复李昭庆四月二十九日

告近期军情部署，调其驻防济宁。指出闭城恶习，当徐思整顿之法，以利师行。

幼泉仁世弟阁下：

二十九日接二十七手书，具悉一切。贼扰夏邑，想系任、赖由萧县西趋，贵军探确拔赴宋郡，本合机宜，惟琴轩急欲出为游击之师，以剿越境之贼，而贵部车驮太少，奔走疲乏，欲请阁下全军来济，休息两月，替出潘军，以作游兵。昨已令琴轩函致尊处，即日另有公牍奉达。张逆至徐，二十五日在小店攻破三圩，进围杨洼，距徐城仅五十里，刘寿卿二十六日出队，不知见仗否。奇营二十二到宿迁，仲良二十八拔赴徐郡，并约勋军会剿。张田畯禀老湘兵单，渠愿与李新城会同老湘合击一路，请另派数营驻徐。顷已檄饬省三驻守徐城，休息两月。昨曾函商省军分半驻济，分半驻徐，旋经琴轩接省三信，铭军只能接防徐州，不能接防济宁，只好请贵军驻济，则琴、仲与刘、张可有三大枝活兵矣。寿卿部伍坚整，盖得力于王璞山，又加以历炼，若益以张、李及洋枪队，或可成一支劲旅。

买车之事，批答照准。打差之事，既有风闻，不能不以奉询。兹悉龃龉之故，弥见北路行军之难，将来长车办就，差免呕气。惟闭城恶习，一见于嘉祥，再见于曹县，此风牢不可破，他处可想而知，当徐思整顿之法，以利师行。

仲良补苏臬，少泉商令在徐接篆。鄙意刑名繁琐，既任事则不能专意办贼，请其暂不接印，阁下以谓然否？复问台安。不一。

215．复刘秉璋四月三十日

告已函请李昭庆移军济宁，铭军接防徐州，其与琴军同剿一路或各当一路，听其商办。

仲良仁弟馆丈阁下：

二十八日寄去复函，二十九日接到二十五日惠书，知台旆定于二十八赴徐，并函约少铭订期会剿。闻张逆二十六日尚在杨洼，不知老湘营是否接仗。任、赖已由萧县西趋永城，周海舲二十四日接仗获胜。幼泉本拟由单赴宋，因琴轩急欲出为游击之师，省三不能来济接防，已函请幼泉移军济宁，休息两月，替出琴军作为游兵；即令铭军驻徐，替出张田畯、李新城所部，同老湘刘军合击一路。琴军或与阁下同剿一路，或各当一路，听两君商办。自皂河至仰化集，将近百里，在在紧要。奇营本不宜轻动，可否抽带行队会剿近处之贼，听刘镇自行酌量，随时与阁下商办，鄙人均不为遥制也。诸惟心鉴，复问台安。不备。

216．复李鸿裔四月三十日

已令游兵防兵互换，俾久劳之军休息，思战之将自效，两有裨益。说明防军出战之议不可行，出零队打油仗之法不可取。

眉生仁弟阁下：

二十日泐复一函，顷接二十五日手书，知敝函尚未递到，何迟迟也！

捻围杨洼，老湘营二十六日曾否见仗？仲良二十八日自宿迁拔营，由睢宁、双沟一带进兵，当可与张逆相遇。任、赖股匪闻已扰及永城，周海舲二十四日接仗获胜，不知萧县尚有余孽否？幼泉本拟由单县拔赴归德，以备任、赖一股，因省三不能来济接琴轩之防，已令幼泉移军济宁，替出琴军作为游兵，即令省军驻徐，替出张、李等营会合老湘营游击一路。俾久劳之军少得休息，思战之将亦得自效，两有裨益。

尊函谓拦头迎击，须令防军出战，兼可禁贼打粮，此论是也，惟军事调度，必阅历而后知其艰难。如徐、济、临淮、周口四镇，平日无事之时，孰肯以一万八千之众屯宿该处？故仅留三四千人驻防四镇，而以近万大支之兵游击他处。此自去夏经营，直至今正始办成此局者也。乃省三往返六千余里，幼泉往返三千余里，虽间有胜仗，而未能大挫贼锋，而四镇兵单，亦未能迎头痛剿，固由事之不如人意，亦以地广贼众，难于奏功耳。今令省三休息两月，腾出刘、张、刘、杨两支游兵；令幼泉休息两月，腾出琴轩一枝游兵。此外又有盛营、霆营三枝游兵，皆可与贼纵横角逐，而利钝亦尚无把握。若如来书所言，则是平旦计纸上一策，必可件件办到，恐古来无此容易之军事。

至于兵力不厚，偶出小队打贼，不过剪其边马，追其牌尾，古人谓之浪战，近日谓之出零队打油仗。河南等处用兵，专尚此种，鄙人每禁止之。若各统领志在灭贼，则出队之或多或少，或昼或夜，原无定态。若主帅专责人以勤于出队，则流弊孔多，不如听之之为愈也。

徐台存银不多，已札济宁解去五万，明日成行。幕客劝于节后坐船回徐，驻军云龙山过夏，较为清旷，尚未定计。复问台祺。不具。

217．复邓传密五月初二日

谈其孙就傅，不必远求名宿。

守之尊兄阁下：

月前接到手书，敬悉种切。就谂德门绥吉，道履康愉。薄游白下，计此时已与少荃聚晤，复返珂乡矣。

承示文孙就傅一节，十龄童子，令甥尽可为师，似不必远求名宿，过高而无益于事。且岁脩八十金，亦非清门所易措办。阁下年齿益高，间示微疾，正宜安居一室，颐养自乐。即童孙学业，当以渐进，幸无仆仆道途，鳃鳃过虑，致使神志内瘁，风尘外侵。是即所以养身，所以肥家，所以裕后也。

王鼎丞大令现在敝处，清才宏识，足征赏识不谬。其兄另谋位置及借居一事，鄙人均不能致函。诸希亮鉴，复颂道安。诸惟心鉴，不具。

218．复刘建德五月初二日

告捻股分走苏、皖，焦虑无以制其死命。

馨室尊兄大人阁下：

三、四两月连接环章，渥荷注存，感泐无似。就谂侍祺曼福，荩祉增绥，至以为颂。

此间军事，国藩自二月由徐启行，本拟取道曹、宋，巡视黄、运两河，即行进驻周家口，以符前议。不料行至济宁，群捻麇集郓、巨，当即驻济调度，保护运河。旋檄刘省三、李幼荃、周海舲暨老湘等营先后会剿，迭有胜仗，终未痛惩。而贼忽分股窜去，前则张、牛一股窜扰徐郡，任、赖一股窜扰泗州；近则窜徐者进而窜泗，窜泗者绕窜雉河，更番肆扰，逆焰方长。晓夜筹思，猝无以制其死命，焦愤实深！

月前巡河事毕，便道一登岱山，旋即回济。知注并闻，复颂台安。诸惟心鉴，不具。

219．复杜兰溪五月初二日

告捻股分走徐州、皖境，更番肆扰，焦虑无以制其死命。

兰溪尊兄大人阁下：

金陵握别，瞬历岁周。顷接正月十一日惠书，欣悉去夏入都引见，后飞旌旋粤，借箸筹边，余烬荡平。以勤劳之丕著，卜恩眷之方新。引企矞晖，颂祷无涯。

国藩自去年五月渡江剿捻，始驻临淮，旋抵徐郡。今年二月由徐起行，本拟取道曹、宋，巡视黄、运两河，即行进驻周家口，以符前议。不料行至济宁，群捻麇集郓、巨，当即驻济调度，保护运河。旋檄刘省三、李幼荃、周海舲暨老湘等营先后会剿，迭有胜仗，终未痛惩。而贼忽分股窜去，前则张、牛一股窜扰徐郡，任、赖一股窜扰泗州；近则窜徐者进而窜泗，窜泗者绕窜雉河，更番肆扰，逆焰方张。晓夜筹思，猝无以制其死命，焦愤实深！

月前巡河事毕，便道一登岱山，旋即回济。知注并闻，复颂台安。诸惟荃鉴，不备。

220．复唐景皋五月初二日

赞其勤、廉，略告二月以来军情、调度。

鹤九仁弟阁下：

四月初六日接奉手书，知前布一函已达尊鉴。就谂荩猷卓著，舆颂咸孚，至以为慰。

庐郡凋残之余，得阁下久道化成，自能造福无量。鄙人临戎太久，吏治多疏，昔年常以勤、廉二字为僚友箴规，既返躬而增惭，遂有感而罕应。阁下处支绌之境而自诩以为席丰履厚，除蚀民之蠹而自谦未能兴利去灾，是于前二字者，业已践其实而反辞其名。守此不懈，循绩当蒸蒸日上，播誉方来。

所刻拙书收到。舍沅弟业已抵任视事，亦拟出省防剿。

国藩自二月由徐起行，本拟取道曹、宋，巡视黄、运两河，即行进驻周家口，以符前议。不料行至济宁，群捻麇集郓、巨，当即驻济调度，保护运河。旋檄刘省三、李幼荃、周海舲暨老湘等营先后会剿，迭有胜仗，终未痛惩。而贼忽分股窜去，前则张、牛一股窜扰徐郡，任、赖一股窜扰泗州；近则窜徐者进而窜泗，窜泗者绕窜雉河，更番肆扰，逆焰方张。晓夜筹思，猝无以制其死命，焦愤实深！

月前巡河事毕，便道一登岱山，旋即回济。知注并闻，复颂台安。

221．致黄赞汤五月初二日

略告年来军情部署，请纳所寄菲仪。

莘农老前辈大人阁下：

军事倥偬，久疏音敬，闻侨居赣郡，清德弥崇。比维台候多福，禫祉均绥。引企矞晖，抃祝无量。

侍自去夏督师剿捻，驰驱淮、徐，设立四镇，兼练游兵，渐次就绪。今岁二月初旬，自徐启行，将由济、曹赴豫，行至济宁，而群捻东趋，锐意渡运，我军与战于郓、巨、曹、定之间，迭次获胜，伐其渡运之谋。该逆分起南窜，东防稍松。侍于四月初间巡阅河、运两防，便道登岱，旋回济宁。现在贼分两股：一为任柱、赖文光等，先走徐、泗，折回铜、萧、永城；一为张总愚、牛洪等，踵窜曹、徐，游弋丰、沛、铜山。节经防军迎击，游军跟追，而该捻劲骑逾万，不轻与我接战，偶一接战，亦复凶悍异常。劳人暮齿，精力衰颓，艰巨久膺，略无成效，曷胜焦灼！

每念昔年剿办发逆，饷项支绌，幸赖大力佽助，代捐巨款，俾免陨越。追维往事，何日能忘！前嘱程尚斋措寄菲仪五百金，薄将微忱，兹闻业经奉呈，伏希莞纳。肃泐，敬请台安。诸惟心鉴，不宣。

222．复程桓生五月初二日

告月来军情部署，嘱其不必前来。

尚斋仁弟阁下：

三月初十寄去一信，已否收到？迭接二月二十九、三月二十日惠书，借谂台旆东下，飞轮迅速，计已早抵邗江，荣莅鹾任，以精勤之素著，卜声望之日隆。引詹芝晖，至为企慰。

国藩于二月初自徐启行，至济宁而群捻全数东趋曹属，觊渡运河，我军竭力相持累月，遏其东渡。贼即分起南窜，此间防务稍松。四月初间，阅视黄、运两河之防，往返十余日，便道登岱，回抵济宁。而张逆一股，去而复回，游弋曹、单，各军纵横追逐，始走丰、济、铜山一带；任、赖一股，先扰徐、宿、泗、灵，折回铜、萧，绕出永城，比闻将到雉河，不知两股欲并归蒙、亳老巢，抑仍各自为谋。已令幼泉来驻济宁，换出琴轩之军，省三暂驻徐州，换出湘勇全军，奇营填驻宿迁，换出刘仲良之军，作为三支游兵，分途追剿，未知果否有裨。

阁下拟来营一晤，相距过远，鄙人行踪莫定，鹾政繁剧，应请不必前来，免致误公为嘱。三月初之信，请尊处专人送五百金至赣州，交黄莘农先生。顷子密来言，阁下业已照办。兹有寄莘帅一函附去，请由扬官封至赣转交。其银由内所奉还也。李葆斋入都，程仪亦请代送二百金，嘱其不必来营。复问台祉，顺颂大喜。附缴资衔各柬，不具。

223．复文祥五月初二日

焦虑军中骑少步多，猝无破捻之方。

博川宫太保尊兄大人阁下：

前奉环章，适弟查阅河、运两防，稍稽肃复。匆匆回济，瞬届端阳，敬维凯宴昌樽，瑞凝蒲璧，朝阳奏捷，飞章又达于甘泉；吉日班师，大树仍依夫温室。詹言景矞，抃颂靡涯。

弟办捻经年，愧乏成效。该逆自三月中窜入曹、郓，窥伺运河，敝部与之相持，东军亦竭力防守，贼不得逞，分起南窜。任、赖一起先扰徐、宿、泗、灵，后回铜、萧、永城一带；张、牛一起盘旋曹、徐二郡之间，顷亦踵窜邳、宿。虽据称欲回蒙、亳老巢，而其窥伺运河以东，冀扰完善之区，实未尝须臾稍忘。我军骑少步多，猝无破寇之方，殊深焦灼！知关尊廑，谨以附陈。肃贺节禧，敬请台安。伏希崇鉴，不备。

224．复朱富春五月初二日

告近期军情与其子情况，寄去嘱书之件。

啸山姻兄大人阁下：

春间接到环章，祓饰逾量，只增惭恧。伏审台候绥愉，阖潭安吉，至以为慰。

弟二月初九自徐州拔营，星槛世兄送至曲阜，适群捻东来，麇集曹属，又调星槛来济护卫。淮军潘、李各部迭次与战，贼不得逞，分起南窜。任、赖先到徐属，比令星槛回徐，而张、牛亦踵窜虞、砀、丰、单之间，旋扑湖团。星槛是后遂会同刘寿卿剿贼，贼由湖团折回单县，进围曹城。刘军先至，立解城围，次日星槛与刘君在曹县大获胜仗，追至沛、铜。该逆实在杨洼围攻民圩，距徐郡仅五十里。该二军到徐后，城中人心小安，连日仍出剿贼。闻张、牛已窜睢、宿，将与任、赖同回雉河老巢，业饬各军追剿，未知能否得手。

星槛耐劳而有血性，将来应可练成大器，请纾尊廑。

敝眷业已回湘。弟自卸江督后，公事减少，而精力日颓，尚苦其繁。近以捻氛日炽，尤觉郁郁寡欢。属书之件，兹书就奉寄，以代觌面，并偿九年之宿诺，伏乞哂收。复问台安。诸惟心鉴，不备。

225．复李元度五月初二日

告李瀚章当宽为预备其军饷项，附告近期军情。

次青仁弟大人阁下：

接二月二十日惠书，情眷悱恻，感喟良深。伏审侍福康愉，纂述闳富，至为企仰。

发逆之局以粤始，仍以粤终，殆亦定数。吾湘无东顾之忧，得以专意西剿。阁下率师入黔已否遄发？远追孟明匪懈之风，终策冯异桑榆之效，惟愿如尊函所言，黔事粗定，顺风回帆，以慰高年倚闾之望，是所切祝。贵军饷项，小泉当宽为预备，不至如昔年之穷苦异常。

国藩自去夏督师剿捻，驰驱淮、徐。今岁二月初旬自徐启行，将由济、曹赴豫，行至济宁，群捻亦适于是时麇集山东曹州各属。我军竭力相持累月，始能遏贼不得东渡运河，该逆分起南窜，东防稍松。鄙人于四月初间巡视河、运两防，往返十许日，仍回济宁。而任、赖一股已由淮、泗折回徐属，绕至永城；张、牛一股游弋曹、徐各属，扰及睢、邳，两股殆欲并回蒙、亳老巢。节经防军迎击，游军跟追，迄未能制贼死命。淮勇多有洋枪炮队，而骑兵太少，该捻万马风驰，倏东忽西，殊乏破寇之术，实深焦灼！知关雅廑，附布一二。大撰《先正事略》刊成后，愿得先睹为快。复问台安。

226．复穆图善五月初二日

告其饷项支绌，当转告李鸿章酌筹协济，附告鄂、豫、苏、皖军情。

春岩尊兄大人阁下：

接二月十五日惠书，具悉一切。汉、回仇杀，酿成巨变，雄师渡河以来，直逼宁夏，该回慑服献城。又经宣布德意，妥筹绥辑，宁郡事局既定，灵州望风纳款，荩画周详，良殷企慰。

饷项支绌，到处皆然，甘肃地方尤为凋攰，筹饷更难，鄙怀实深遥系。惟国藩交卸江督盐篆已阅一年，专办剿捻，不问鹾政，爱莫能助。兹承函嘱殷殷，即常〔当〕转告少泉宫保，商请酌筹协济，以副尊嘱。

此间军事，楚省之捻经敝部驰援，克复黄陂，蹑追入豫，豫境之捻与之会约，先后窜至山东。弟适由徐州移营济宁，迭饬诸军前击后追，遏其东渡运河、北窥黄河。现在该逆分起南窜苏、皖交界各州县，行踪飘忽，凶悍异常，马贼甚众。敝部步多骑少，殊乏制寇之方，焦灼曷极！远承廑询，附布一二。复请台安。诸惟亮照，不备。

227．复郭崑焘五月初二日

告近期军情，深虑无破捻之术。说明湘省请广中额折稿必先预备，截旷案银不能专还湘前新一营。

意城仁弟亲家阁下：

春间接展惠书，借审兴居多庆，动履绥愉为慰。

筠公自入粤后无一适意事。出省督剿，旋报肃清，方谓王赫一怒，或可笃厥祜而殄厥愠，忽蒙内召，殊出意外。月前曾寄一函，以广其意，不知能自遣否。

此间兵事，迄无起色。国藩以二月十九行抵济宁，群捻亦适于是时麇集山东曹州各属，竭刘、李、潘、刘之力，益以东省防河之兵，始能遏贼不得东渡运河。三月之季，业已计穷回窜，势将西返豫境。乃任、赖、李允等股分窜淮徐、泗州一带，又折回铜、萧、永城等处；张、牛等股则游弋于曹、单、丰、沛、铜山一带，顷闻亦薄泗州。各军纵横追逐，该逆巧避不肯轻战，偶然迫之一战，亦复凶悍异常。淮军小挫二次，馀虽有刘、潘、刘、周各军胜仗，亦未能大挫贼锋。自张落行诱降、苗沛霖散败后，捻势本已少衰。三、四两年僧邸屡挫，贼夺官兵之马至五千余匹之多，自此不可复制。今则岸然劲旅，精骑逾万，殊无破之之术。中夜以思，焦灼无极！

吾湘请广中额，须俟剿捻大有起色出奏，而折稿必先预备。兹将请粤东中额一疏、谕旨、部咨，照抄一分奉寄。

易畇荄截旷一案，先经批令由朱云岩转禀，四月间云岩禀来，已批准湘前新营、前左等营共给还二千金，由云岩分别酌给，不能专还畇荄之湘前新一营也。

国藩前月初七由济宁启行，巡视黄河、运河之防，往返十余日，便道一登泰山，聊偿夙愿，附以奉告。复问台安。诸惟心鉴，不备。

228．复杨岳斌五月初二日

告协甘饷安排，附告近期军情。

厚庵宫保仁弟大人阁下：

腊杪泐复寸函，久阔嗣音。传闻兰州兵变，道远不得确耗，正深驰系，接到三月初十日惠书，借谂台旆出驻庆阳，兴居安吉。惟省垣楚勇闻多被戕，幕府亦有伤损，不知究竟何如？

甘省地方凋攰，尊处饷项支绌异常，米粮昂贵，尤出意想之外，弥增廑念。国藩交卸江督盐篆，饷事专赖少荃主政。两淮协甘三万，渠因宁夏索饷，不得不拨给一万。其每月解交尊处者，宁台二万，苏台一万，议定不复再减，鄙人曾经函告少荃，不知近数月皆如额否？前奉谕旨，饬令浙江、湖南协解剿捻之饷银，又令广东筹解霆营之洋药，国藩拟腾出广东、浙江两处之银，以大批协济甘肃，业于二月间复疏奏明。顷据浙江复奏，按照敝疏所指，每月再添甘饷三万，合前共为五万。若广东再拨数万赴甘，则尊处饷银日有起色，所缺者在米粮难购耳。

此间军事，略无起色。鄙人二月初间自徐州启行，拟由济、曹赴豫。行至济宁，而群捻东趋，欲渡运东。我军力与相持，贼不得逞，分起南窜，东防少松。鄙人于四月初间巡阅黄河、运河之防，往返十三日，回抵济宁。贼分两股：一走淮、泗，折回铜、萧一带；一则盘旋曹、徐二郡之间，顷亦窜至邳、睢，意在共回蒙、亳老巢。迭经各路防军出击，并檄游兵跟追，总因贼骑太多，我马过少，未能得手。

鲍春霆由江西入豫，尚无起程确期。九舍弟到鄂，招集旧部万二千人，拟驻襄阳，备剿捻匪。近年鄂事迥不如前，筹饷亦良不易也。知念附告。复问台安。不备。

正封函间，接四月十五日惠书，知兰州标兵果已叛变，回众乘机扑城，势甚岌岌。台旆晋省，当可力挽危局，不知近日情形何似，实深系念！

贞陔与阁下相契最久，不肯应他处之招，毅然入甘，平日行谊已可起敬，此次竟与斯难，尤堪悼惜。不知其忠骸有无下落？

尊处饷项，浙省添解既有成议，广东亦不能一毛不拔。少荃拨解宁夏之万金，即可不必置议，只求于万金外不再减耳。鄂省协甘之款，九舍弟甫经履任，便中再为函告。复颂节祺。再问厚庵仁弟大人台安。

229．复王凯泰五月初三日

略告近期军情，深虑破捻乏术。

补帆仁弟馆丈阁下：

十二日张秋舟次接奉惠书，知台从于役津沽，交兑漕运，比复荣膺新命，陈臬之江。即谂荩绩懋昭，履祺休畅，至以为慰。

此间军事，捻逆自三月中窜入曹、郓，窥伺运河，潘琴轩、李幼泉两军力与相持，东军亦竭力防守，贼不得逞，折而回窜，为铭、盛两军所败。任、赖一股西扑徐城，东窥桃、宿运防，遂由邳、睢窜向泗州境内。张、牛一股由单县窜虞、砀之交，忽复回窜曹县，现仍盘旋曹、徐二郡之交。贼谲兵单，破寇无术，实深焦灼。

国藩于初七日舟行，阅视黄、运两河。又由陆路东至泰安，粗为布置防务，十九日仍抵济宁。知关廑念，附报一二。复颂台安，并贺升祺。附璧大柬，不备。

馆愚兄曾国藩顿首

230．复孔祥珂 ⁽¹⁾ 五月初三日

端节酬答。

觐堂世兄上公阁下：

春间恭谒圣林，兼趋爵府，叨扰良多。兹值榴火呈祥，梅炎绚藻，辱瑶函之先贲，纫瑑饰之逾恒。就谂福介蒲觞，庥凝艾户，桓圭锡命，绍丕绪于麟经；泮璧延辉，迓祥光于鹑纪。引詹矞采，企颂靡涯。

国藩戎旃久厕，节候频更。豹略多疏，未靖烽烟于中夏；蜩鸣应候，愿赓解阜于南薰。复颂台安，并贺节禧。祗缴大柬，不备。

年世愚弟曾国藩顿首

————————————————————

(1)  孔祥珂，字则君，号觐堂，山东曲阜人，孔子七十五代嫡孙，同治二年袭封衍圣公。

231．复卢五峰五月初三日

蒲节应答。

五峰尊兄大人阁下：

蒲觞初泛，兰翰先施，祓饰逾恒，曷任纫戢！就谂猷宣五听，绩懋三齐，届鹑火之方中，风清柏府；驾龙舟而竞渡，露湛枫宸。引企矞晖，良殷抃颂。

国藩戎旃久厕，节候频更。豹略多疏，未靖烽烟于中夏；蜩鸣应候，愿赓解阜于南薰。复颂台安，并贺节禧。祗璧谦版，不备。

愚弟曾国藩顿首

232．复俊达五月初三日

端午酬谢。

质堂尊兄大人阁下：

鹑躔初届，鸿讯遥传，连奉惠书，具纫祓饰。就谂猷宣六察，绩懋双江，持豸节以扬庥，恩承朵殿；驾龙舟而竞渡，瑞集浔关。引睇英晖，殊深抃祝。

国藩戎旃久厕，节候频更。豹略多疏，未靖烽烟于中夏；蜩鸣应候，愿赓解阜于南薰。复颂台安，并贺节禧。祗璧谦版，不备。

愚弟曾国藩顿首

233．复世华堂五月初三日

端午应酬。

华堂尊兄大人阁下：

鹑纪初更，麟筒互答，适承藻翰，纫戢曷任！就谂瑞集天中，釐凝夏五，星轺懋绩，掌锁钥于淮南；地腊延庥，迓丝纶于日下。引詹矞蔼，企颂靡涯。

国藩戎旃久厕，节候频更。豹略多疏，未靖烽烟于中夏；蜩鸣应候，愿赓解阜于南薰。复颂台安，并贺节禧。祗缴大柬，不备。

愚弟曾国藩顿首

234．复苏廷魁五月初三日

谢贺节，附告捻股北窜苏豫，现令潘、刘等军作游击之师，与之纵横角逐。

赓堂老前辈大人阁下：

榴火初明，朵云先至，藻词祓饰，纫戢曷任！就谂瑞集薇垣，釐延槐序，抚辰凝绩，沛十郡之甘霖；卓午迎庥，荷九重之湛露。引詹吉蔼，抃颂良殷。

侍于四月初七日阅视黄、运两河，布置防务，十六至泰安，秉便一登泰岱，十九仍回济宁。捻逆分为二股：一股自泗、灵回窜铜、萧，扰及永城境内；一股由徐属之双沟窜踞铜、邳之间。现令李幼泉一军暂驻济宁，刘省三一军暂驻徐州，以资休息，腾出潘琴轩、刘仲良、刘寿卿三军为游击之师，与贼纵横角逐，未知果否有裨。知注附陈。复颂台安，并贺节禧。祗璧谦版，不备。

235．复许道身五月初三日

通报前敌军情，以答节日存问。

缘仲尊兄大人阁下：

任城日永，江介云来。接诵惠函，因时祓饰，就谂釐延节，福介蒲觞，挽粟宣猷，布荩筹于南国；浴兰应候，迓恩命于北宸。引企吉晖，欣颂无量。

国藩于四月初七日阅视黄、运两河，布置防务，十六至泰安，乘便一登泰岱，十九仍回济宁。捻逆分为二股：一股自泗、灵回窜铜、萧，扰及永城境内；一股由徐属之双沟窜踞铜、邳之间。现令李幼泉一军暂驻济宁，刘省三一军暂驻徐州，以资休息，腾出潘琴轩、刘仲良、刘寿卿三军为游击之师，与贼纵横角逐，未知果否有裨。知注附陈。复颂台安，并贺节禧。祗璧谦版，不备。

236．复英翰五月初三日

贺节并顺告军情。

西林尊兄大人阁下：

午琯初调，庚邮互达，琅函先贲，瑑饰因时。就谂虎幄宣威，螭坳锡羡，薇垣日永，迓丽景于天中；槐序风清，靖尘氛于皖北。引詹吉蔼，抃颂良殷。

国藩于四月初七日阅视黄、运两河，布置防务，十六至泰安，乘便一登泰岱，十九仍回济宁。捻逆分为二股：一股自泗、灵回窜铜、萧，扰及永城境内；一股由徐属之双沟窜踞铜、邳之间。现令李幼泉一军暂驻济宁，刘省三一军暂驻徐州，以资休息，腾出潘琴轩、刘仲良、刘寿卿三军为游击之师，与贼纵横角逐，未知果否有裨。知注附陈。复颂台安，并贺节禧。祗璧谦版，不备。

237．复王正谊五月初三日

贺节并顺告军情。

筿泉尊兄大人阁下：

蜩鸣应候，鸿讯遥传，辱荷掞张，曷任纫戢！就谂釐延柏府，绩懋梁垣，梅雨凝庥，卜螭坳之锡羡；熏风解愠，肃鸠政以宣猷。引企矞晖，良殷抃颂。

国藩于四月初七日阅视黄、运两河，布置防务，十六至泰安，乘便一登泰岱，十九仍回济宁。捻股分为二股：一股自泗、灵回窜铜、萧，扰及永城境内；一股由徐属之双沟窜踞铜、邳之间。现令李幼泉一军暂驻济宁，刘省三一军暂驻徐州，以资休息，腾出潘琴轩、刘仲良、刘寿卿三军为游击之师，与贼纵横相角，未知果否有裨。知注附陈。复颂台安，并贺节禧。祗璧谦版，不备。

238．复丁宝桢五月初三日

菖节应酬。

稚璜尊兄大人阁下：

槐序方临，藻缄先贲，掞张溢量，纫戢增惭。就谂福迓天中，釐凝历下，薇垣绩懋，布瑞霭于青齐；朵殿恩浓，迎祥光于朱夏。望风倾企，抃颂靡涯。

国藩忝领师干，频更节序。值鹑躔之应候，惟期解阜常赓；简虎旅以遄征，只愧烽烟未靖。复颂台安，并贺节禧。祗璧谦版，不备。

239．复文彬 ⁽¹⁾ 五月初三日

端午酬答。

质夫尊兄大人阁下：

蒲觞泛绿，榴火腾红，接诵琅函，具纫瑑饰。就谂釐延槐序，绩懋柳营。悬彩艾于天中，螭坳露湛；靖鸣桴于济上，豸绣风清。引企吉晖，良殷抃颂。

国藩忝领师干，频更节序。值鹑躔之应候，惟期解阜常赓；简虎旅以遄征，只愧烽烟未靖。复颂台安，并贺节禧。祗璧谦版，不备。

————————————————————

(1)  文彬，字质夫，纳喇氏，满洲正白旗人。咸丰二年进士，授户部主事，后历官山东沂州知府、兖沂曹济道等，官至漕运总督。

240．加郭崑焘片五月初四日

告郭嵩焘自粤还湘，尚须宽慰，乃不致致疾。

正封缄间，接令兄筠公四月四日来书，并抄寄与左公信及保举十人一疏。以石交而化豺虎，诚不能无介介，然此等只可悯默，终古辨说，亦复何益？有言不信，柳子厚所以致慨也。令兄每遇褊急之时，有所作为，恒患发之太骤。目下自粤还湘，固无应发之事，然亦须阁下善于将顺导之于宽博纡余之域，乃不致以弦紧致疾。此间群捻猖獗，纵横数省，世变滔滔，茫无畔岸。视微咎去官者，乃是善解脱法。贤昆仲饱阅世态，想亦筹之熟矣。再问意城仁弟亲家台安。

241．加李元度片五月初四日

分析目下中外之患，以洋务为最巨，其次则为西北之回、中原之捻。吩咐以慎为要。

再，捻匪实乃勍敌，外间轻忽视之，虽僧邸覆亡，众犹不悟。近又有一密片，抄寄尊览。目下中外之患，自以洋务为最巨，其次则甘肃、新疆之回，其次则中原之捻，而捻众纵横腹地，尤为切近之灾，剽悍亦远胜于回。云、贵贼势，视三处稍弱，然亦未可轻视，轻之则我军日懈，贼焰日长。庄生所谓两军相对，哀者胜矣。尚望将之以慎为要。

国藩精力日颓，流寇方炽，自问断难了此一段。在军无事，亦常流览载籍，不敢因侥幸成功，侈然自足。知注并闻。再候次青仁弟台安。

242．复刘秉璋五月初四日

嘱通筹全局，先守运河，再图游击。分析捻党长处与意图。

仲良仁弟馆丈阁下：

初三亥刻接二十九夜子刻惠书，知二十日敝函业已递到。二十八、三十等日两次复书次第达览否？

张逆绕睢城窜至埠子镇、洋河集一带，边马至小杨庄。刘镇之队尚未到宿，贵军拔营微嫌其速，在埠子镇仅获尾贼数名。该逆果窜攻成子河否？漕帅所派防兵恐不可恃，阁下宜通筹全局，先守运河，再图游击。据刘省三及徐防诸军报称，张逆业已窜至泗州。探报之言，自不足据，如果贼至泗州，开营扼截于前，贵军紧蹑于后，或可收夹击之效。贵军士气方新，锐意追剿，固属可敬，但诸将并未与捻交战，初次接仗，务须稳慎为要。捻党长处在马队四面包围，佯败复进，步队冒烟猛进，须预防之。任、赖股匪窜过永城，闻商丘、虞城、曹县边境皆有贼踪，总不能忘情于东、苏两运河，我辈眼光亦宜时时顾定运河。海舲一军不知追抵何处，曾与之通信否？复问台安。不具。

馆愚兄曾国藩顿首

243．复李昭庆五月初五日

嘱仍照前檄，速日拔营来济。

幼泉世仁弟阁下：

接初二日惠书，知日内拔队探剿归、徐之贼，不遽来济换防，游击一月，再择屯扎之地，或豫或苏，酌就薪粮。在尊意，以豫、苏人地较熟，不比山东州县之掣肘。鄙意贵军辛苦已久，车驮太少，目下麦秋农忙，乡民之车视如至宝，强雇一辆难于登天，强拉则怨声载道。阁下正值心绪郁郁之时，又因办车添出许多烦恼，诸将亦满目荆棘，必难图功。琴轩急欲出为游击之师，未便再缓至一月之久，望阁下仍照前檄，速日拔营来济。如虑山东掣肘，请酌留四千人防守济宁、长沟，而自带五千人驻扎韩庄，住于铜山地面，下游直守台庄止，防齐、苏之运河三百余里。虽在休息之际，尚有功于全局，免致鄙人时时悬念运河，即令兄少荃亦可放心。驻守苏境，兼顾齐境，州县亦不敢侮慢。仲良拔营至埠子镇一带，有信来言锐意追剿，固属可敬，但该军初次与捻相角，殊觉可虑。阁下若能至韩庄，腾出杨少铭与仲良同进，则鄙人尤放心矣。阁下于夏间休息之时，竭力购办大车、驼驴等物，办齐后不须州县逐站换车，秋间再出为游击之兵，则不复怄气也。特再详细奉商，务望照办。台从先带数营来济，余可徐来。昌期、省三、振轩均在此间，若五日以内抵此，尚可会晤。复问台祉，顺颂节祺。不一。

国藩顿首

244．复欧阳兆熊五月初六日

告新刻各种俟粗览大义，再制序文；其孙暂令读书，所见极是。史、何两祠额俟书就寄呈。

晓岑仁兄大人阁下：

顷接四月十日手书，敬悉一切。就谂局务交卸，尘鞅一清，从此轻舟南去，访范公于吴越，展严叟于富春。黄鹄邈矣，与世何争！仰企德晖，至为怀想。

承寄示新刻各种，均已收到，俟粗览大义，再制序文。至实录内“思文圣安”字样，按顾亭林先生有《圣安本记》一编，系道光间刻，在明季稗史体例。在前夕堂老人与顾先生同为佚老，同入儒林，其眷怀故国，忧愤三叹，心迹尤为大同。既已刊成，似可一例刷行。

令孙英才，暂令读书，所见极是。盐官一途，既无民社，又近喧嚣，非识力老成，未有不失其所守者，非所以为爱子弟，计深远也。

史、何两阁部祠宇，均为大力倡修，而阁下旧诬亦借以昭雪，一举三善，喜慰无已。祠额俟书就寄呈。

此间军事，尚无了期。现在任、赖一股尚在亳、宋一带，张、牛一股盘旋淮、泗等处。岁月迁延，殄寇无术，曷胜焦愤！知注并闻，复颂台安。诸惟心鉴，不具。

245．复官文五月初六日

告近期军情，深虑捻股窥伺运河以东完善之区未尝稍忘。

秀峰宫太保爵中堂大公祖阁下：

顷奉惠书，猥以端节相庆，烽烟未靖，抚序增惭。敬惟望重调梅，福臻保艾，星周一纪，频添楚国之岁时；风奏七弦，仰答虞廷之解阜。詹言景矞，抃颂靡涯。

敝处军事，自捻逆被击南窜，分为两起：任、赖一起先扰徐州、宿、泗、灵，后回铜、萧，现在游弋商丘一带；张、牛一起盘旋曹、徐二郡之间，踵窜邳、宿，顷亦扰及泗州，虽据称欲回蒙、亳老巢，而其窥伺运河以东，觊扰完善之区，实未尝稍忘。我军分道前击后追，而骑兵太少，殊乏破寇之方，实深焦灼！

春霆尚无北来确信，尊意令其取道黄梅入豫，已照来指檄令由巴河登岸，北赴光、固。

川、淮盐斤并价轮销一案，接准少荃宫保来咨，业经抄咨冰案。国藩交卸督、盐篆后，鹾事檄由少荃主政，相隔太远，未便越俎而谋，伏希鉴照。复颂节禧，敬请台安。不备。

246．复阎敬铭五月初六日

建议防河之墙，宜用土砖砌之，其难办木栅处，亦以砖墙为便。告已嘱李昭庆仍来接防长沟至台庄。

丹翁尊兄年大人阁下：

端午接初三环章，具悉一切。

土砖砌墙之议，系因黄昌岐军门自清江来，见下游民间所作之墙，仅用淤泥乱堆，全不整齐，最易塌卸，故思以砖易之。至咨末数句，“如有河深湖阔，高岸壁立，不须添墙者，即可无庸造砖”云云，则系指山东可靠之处言之。其开河等处，北岸民圩紧贴河滨者，若难办木栅，似亦以砖墙为便。尊意现修长沟以北之墙，比旧加宽加高，和草坚筑，可支一二年，功亦稍速，并可御水。鄙人初无成见，应请于复咨中即如尊指办理。其靠河民圩，或用木，或用砖用土，亦望酌度，一并咨复。吴仲帅处尚无复咨，不知下游最低之墙可改用土砖否。

任、赖股匪尚在商丘、虞城之间，曹县边境亦尚戒严，似不能忘情于运河。汶水已涨，灌入南旺，大为潴蓄，夏秋之间运防已万无一失矣。

幼泉以未曾立功，请再游击一月，不愿遽来济休息。昨已复函宽慰，嘱其仍来接防自长沟起直至台庄止，以便琴军、杨军出为游兵，不知果肯速来否。复颂节禧，敬问台安。摹璧晚谦，不备。

247．复吴棠五月初六日

告捻股动向，嘱奇营应驻宿迁，不可轻动。

仲宣尊兄大人阁下：

黄昌岐军门来济，述及一切。旋接三十日环章，伏审台旆巡视沿运圩工，回驻众兴调度策应，荩劳益笃为念。

捻踪注重宿、桃交界，逼近运滨，维时奇营尚未全到宿迁接防，仲良拔营微嫌其速。弟曾寄去一信，令其先顾运河，再图游击，信未到而仲已先行。旋闻奇营已于二十九日到防，稍纾远系。续据贺牧绪蕃禀报，张逆一股已窜泗州北乡之许庄、新集一带，桃、宿之防或可稍松。惟贼计狡诡，伪为远飏，或乘防兵移动，即仍折回抢渡运河，奇营自应驻守宿迁，兼顾桃、宿之交，不可轻动。少荃二十八日来咨，奇营将来或会刘、杨等军游击铜、睢，或会开营游击泗、灵，虽只令酌拨行队，并非全军悉作游兵，而宿迁运防要是奇营专责。弟本日批答刘镇，仍照来函之指，另牍咨达冰案。任、赖股匪窜过永城，闻商丘、虞城皆有贼踪，曹县亦尚戒严，并闻。复请节安。不备。

248．复马新贻五月初六日

告近期军情，捻股凶悍异常，我军骑兵太少，未能大挫其锋，拟招募有马之勇一试。

穀山尊兄大人阁下：

前接环章，顷承赐翰，因时祓饰，惭感交并。伏审瑞集蒲麾，安闻竹报，购飞轮以防海，舟楫储材；咏细葛之含风，丝纶锡羡。詹言晖吉，倾颂无涯。

敝处军事，自群捻东来，麇集于曹、菏、郓、巨，竭刘、潘、李、刘之力，益以东省防河之兵，始能遏之，使不得东渡运河。三月之季，业已计穷回窜，势将西返豫境。乃任、赖李允等股先扰徐、宿、泗，灵，后回铜、萧，现尚游戈商丘、虞城一带；张、牛一股盘旋于曹、徐二郡之间，踵窜邳、宿，顷亦扰及泗州。各军纵横角逐，该逆巧避不肯轻战，偶然迫之一战，亦复凶悍异常，淮军小挫二次。余虽有刘、潘、刘、周各军胜仗，亦未能大挫贼锋，总由贼马太多，我军骑兵太少。去冬口外大雪苦寒，驼马冻死甚多，难以购买。敝处派出买马员弁，至今未回。求千余匹之马尚不易得，况能练足一二万骑耶？现拟招募有马之勇，姑为一试，未知果可恃否。

春霆由江入豫，尚无到浔、鄂确期。九舍弟到鄂后，招集旧部万二千人，俟练成后或可派兵出境助剿，然马队亦不能多也。子密前月底已来济宁，宅报早经递菏泽县转交矣。顺颂节禧，敬问台安。不备。

249．唁刘郇膏五月初七日

唁其母逝。

松岩尊兄大人礼次：

顷接讣音，惊悉伯母太夫人锦堂弃养，骇愕曷任！上年大疏陈情，欲奉板舆言旋珂里，仰蒙温旨慰留。方谓荀母从官，弥增老福，冯亲上殿，更被殊荣，而乃慈云谢晖，宝婺韬耀。十六年之远宦，日盼遄归；一百岁之遐龄，天胡少靳？兴言及此，摧迫如何！惟念太夫人颂椒有馨，谥柳为惠，荻勤劬而独画，鲊迢递而仍封，即在艰难险阻之时，不渝恭俭笃诚之素。亲见阁下宣猷沪上，开府吴中，门户则棨戟增辉，孙曾亦环瑜绚采，鸾诰跻于一品，鹤算享夫九旬，诸福胥备，夫何遗憾！尚冀倚庐珍卫，勉抑哀忱，无过毁伤，是所切祷。

国藩羁迹戎行，未获躬申奠醊，谨具挽幛一悬，赙仪一封，伏祈爇告灵右，借达寸忱。专此布唁孝履，敬问礼安。不备。

250．复萧培元五月初七日

谢贺端节，略告军情。

质斋尊兄大人阁下：

顷接惠书，猥以端节相庆，传烽未已，抚序增暂〔惭〕。就谂恩承芝，荣秉蒲麾，本阆苑之群仙，才高元白；莅齐州之首郡，治媲龚黄。引睇吉晖，良殷企颂。

弟师干忝领，节候频更。前此捻逆东趋被击南窜，分为两起：任、赖一起尚在亳、宋一带，张、牛一起盘旋淮、泗之间，万马奔驰，骤无破之之术。每念捻众、甘回与滇、黔苗、教各匪扰乱多年，不知荡平何日，曷胜忧愤！

何丹翁殉难，前岁已为请谥，得旨俞允，赐谥“文贞”。知念附告。复问节安。顺缴资衔谦版，不备。

251．复万启琛五月初七日

谢贺端节，略告近期军情。

篪轩仁弟大人阁下：

顷接惠书，猥以端节相庆。就谂元旋叶吉，时祉增绥，憩旧部于淮海维扬，添好景于江村长夏，即事多欣，企慰无既。

此间军事，自捻逆被击南窜后，分为两股：任、赖一股先扰徐、宿、泗、灵，后回铜、萧，现尚游弋商丘、柘城一带；张、牛一股盘旋曹、徐二郡之间，踵窜邳、宿，顷亦扰及泗州。我军分道前截后追，而骑兵太少，殊乏破寇之方，实深焦灼！

鲍军门由江西入豫，尚无起程确期。九舍弟到鄂履任，招集旧部万二千人，或可派兵出境，一助剿捻。知念附告。复问台安，顺颂节祺。不具。

252．复陶寿玉五月初七日

略告近况，焦虑无制捻之术。

仲瑜仁弟大人阁下：

远荷惠书，备承雅注。即审蕃祉日增，庞祺夏大，勤宣运甓，缵令绪于惜阴；恩渥赐衣，拜殊荣于迭雪。引瞻矞采，曷罄欣愉。

国藩承乏北征，载更裘葛。二月移驻济宁，适值捻趋曹、郓，诸军迭有胜仗，幸能屏蔽运河，阻其北窜。该逆分遁亳、宋，兼扰邳、宿一带，万马奔腾，殊无制之之术，焦灼实深！知注并陈，复颂台安。并贺节禧。不具。

253．复刘于浔五月初七日

略告军情，焦虑无制捻之术。

养素尊兄同年大人阁下：

远荷兰言，过承藻饰。即审勋隆夏大，瑞集天中，酒泛榴觞，甲士感投醪之赐；风扬蒲箑，珂乡蒙解愠之庥。引睇矞晖，良殷倾颂。

国藩承乏北征，载更裘葛。二月移驻济宁，适值捻赴曹、郓，诸军迭有胜仗，幸能屏蔽运河，阻其北窜。该逆分遁亳、宋，兼扰邳、宿一带，万马奔腾，殊无制之之术，焦灼实深！知注并陈，复颂台安。并贺节禧。附璧谦版，不具。

254．复刘齐衔五月初七日

略告近况，惊兰州兵变，官兵被戕。

冰如尊兄大人阁下：

远荷惠书，备承雅注。即审釐凝保艾，瑞集悬蒲，关辅诘戎，挥顾荣之羽扇；尚方锡宠，咏杜老之宫衣。引睇矞晖，良殷倾颂。

国藩经营河外，瞬历岁周。自二月驻军济宁，适值群捻纷集曹、郓，诸军迭有胜仗，幸能屏蔽运河，杜其北窜。该逆分遁亳、宋，兼扰淮、泗一带，万骑奔腾，殊无制景之术，焦灼实深！

另纸所示兰州〈兵〉变，官兵被戕，吴观察竟罹其殃，尤深痛惜。风波迭起，逖听惊心，未审厚帅措置何如。复颂台安，并贺节禧。附璧谦版，不宣。

255．复朱兰五月初八日

谢贺端阳，略告捻股动向，焦虑制捻无术。

久翁老前辈大人阁下：

昨阅邸报，敬悉荣授阁学，兼掌容台，正拟肃贺，接诵赐书，猥以端阳相庆，烽烟未靖，抚序增惭。伏惟使节延釐，昌樽益寿，丝纶新贲，晋薇省之崇班；堂构相承，绍槐厅之令绪，国恩家庆，抃颂无穷。

楚省之捻，经刘军驰援，克复黄陂，追入皖、豫，与豫境之捻先后窜至山东。国藩适由徐州移营济宁，迭饬诸军前截后追，与东省防兵竭力遏其东渡运河。该逆分起南窜，往复于苏、豫、齐、皖交界之间，行踪飘忽，凶悍异常，马贼甚众。敝部步多骑少，殊乏制寇之方，曷胜焦灼！省三转战数千里，时阅半年，士卒疲极，暂令驻徐休息，替出徐防之兵，相机游击。而刘仲良、王永胜盛在淮、徐，周盛波亦在亳、宋，当可兼顾皖境凤、颍等处。

国藩自剿捻以来，距皖稍远，派员清查民圩外，吏事不复与闻。秩九、鹤九诸君藻鉴允当。近闻陈心泉观察去任，却出意料之外，悃愊无华之士，或竟不合时宜耶？

都中近事，不能深悉。文园前辈徂谢，竹如告归，同志若晨星之落落。世兄北上，未曾枉顾敝营，比想平安抵京，不知得与大考特晋芝坊否？寿脉舒长，定是延年之兆，衡文劳勚，尚望以时节宣，至以为祷。肃复，祗颂节禧，敬请台安。摹璧晚谦，不备。

256．复刘长佑五月初八日

谢贺端节，略告近期军情。

荫渠仁弟大人阁下：

二十八日泐复寸函，顷接二十七日惠书，赐贺端节，传烽未已，抚序增惭。伏审台旆元旋保阳，承恩介福，防河列戍，已征保艾之功；治谳铸书，更定编蒲之籍。詹言晖吉，企颂弥殷。

敝处军事，任、赖一股由泗、灵回窜铜、萧，游弋亳、宋，顷又折回徐属，边马距徐城三十里；张、牛一股盘旋曹、徐二郡之间，扰及泗州，旋向睢、邳、宿、桃各境，图犯清、淮，闻已逼白洋河、众兴集一带。揣群捻诡计，总不能忘情于运东完善之区。现在运河上下游水势稍涨，吴、阎二帅饬修濠墙，派兵防守，均尚周密。敝部刘省三一军，驻徐少作休息，替出徐防湘军，合老湘刘军作为游兵。又令李幼泉来济，自长沟至台庄止分兵驻扎，替出潘琴轩、杨少铭两军作为游兵，与刘仲良之军或可共击一路，未知果否有裨。

直、东分守黄河之议，尊疏业已陈奏，敝处可不再奏否？张振轩初一自徐就道，初五过此，初七即已北上，顷奉寄谕，催赴新任，业已咨达冰案矣。复颂节祺，敬问台安。不备。

257．复李鹤年五月初八日

谢贺端阳，略告军情。

子和尊兄大人阁下：

二十三日泐复寸函，亮达尊鉴。顷接二十七、初三两次惠书，猥以端阳相庆，传烽未已，抚序增惭。伏审玉节视师，勋祺懋介，夏日在井，光华呈秉钺之祥；嵩岳极天，倚畀隆锡圭之典。詹言景矞，企颂无穷。

弟忝领师干，瞬更节候。任、赖股匪游弋亳、宋，顷闻回窜萧县，边马驻铜山城三十里，不知亳、宋一带尚有余氛否。张、牛一股现由泗州北乡回趋睢、邳、宿、桃，图犯清、淮，闻已逼近白洋河、众兴集等处。群捻狡诡，终不能忘情于运东完善之区。运水日涨，吴、阎两帅饬修墙濠，均尚周密。捻众趋重东路，鄙人一时又未能西行，久辜豫人之望，莫左右之劳，愧歉殊深。复颂节禧，敬请台安。汇缴谦，大柬切勿再施。伏祈崇鉴，不备。

258．复王榕吉 ⁽¹⁾ 五月初八日

谢贺端阳，略告剿捻情况。

荫堂尊兄大人阁下：

顷接惠缄，猥以端阳相庆，烽烟未靖，抚序增惭。伏审玉节延釐，金符绾福，材储作楫，镇晋水之波澜；荣拜赐衣，咏唐风之安吉。詹言景矞，企颂无穷。

国藩办捻经年，愧乏成效。二月初旬自徐来济，适值群寇东趋，觊渡运河，我军力与相持，迄不得逞，分起南窜，东防稍松。鄙人于四月初间，会同刘、阎两帅阅视黄河、运河之防，事毕回济，贼分两股：一走淮、泗，折回铜、萧，扰及亳、宋，顷又仍窜徐属；一则盘旋曹、徐二郡之间，踵扰泗、睢、邳、宿，图犯清淮。迭经各路防军出击，游兵蹑剿，总因贼骑太多，我马过少，未能得手，实深忧愤。复颂节禧，敬请台安。谨缴谦版，不备。

————————————————————

(1)  王榕吉，字子莪，号荫堂，山东长山人。道光二十四年进士，历任大顺广道，山西、直隶按察使，直隶、山西布政使等职。

259．复乔松年五月初八日

谢贺端阳，略告近期军情。

鹤翁尊兄年大人阁下：

二十八日泐复寸函，旋接二十五日惠书。顷间又承赐翰，猥以端阳相庆，传烽未已，抚序增惭。伏审玉节延釐，金符绾福，槐龙艾虎，八公之草木皆兵；风葛雪罗，九陛之丝纶锡命。詹言景矞，倾颂无穷。

前扰泗、灵系任、赖一股，出皖境后由徐属窜至永城，游弋亳、宋交界，顷闻又回萧县，边马距徐郡城三十里；其张、牛一股盘旋曹、徐二郡之间，踵窜泗州北乡，折回睢、宿、邳、桃各境，图犯清淮，闻已逼近白洋、众兴一带。群捻之诡计，总不能忘情于运东完善之区。现在运河上下游水势日涨，吴、阎二帅饬修沿运濠墙，拨兵防守，均尚周密。敝部刘省三驻徐，替〔出〕徐防湘军，合老湘刘军作为游兵，刘仲良在徐，王永胜在淮，周海舲在亳、宋，均可顾及皖北。惟自春徂夏，兵非不厚，洎未能痛加惩创，为足愧耳。复颂节禧，敬请台安。诸惟心鉴，不备。

260．复李鸿裔五月初九日

告能力扼运河，不使捻股东渡，即是上功，不责以必战。附告徐州之行暂作罢论。

眉生仁弟阁下：

初八接端午手书，具悉一切。

任、赖窜踞桃山，边马逼近徐城，铭军驻徐，城守自可放心。省三已于初七驰回，渠抵徐时，该逆又不知避往何处。老湘等营由泗回师，与吉中五营会合，已否接仗？闻张、牛自泗州折窜睢、邳、宿、桃，图犯清淮，已薄白洋、众兴一带，仲良及古州刘镇亦不知其见仗与否。但能力扼运河，不使东渡，即是上功，却不责以必战也。周盛波此次在亳，与任、赖相遇，嫌其惯打油仗，毫无实际，殊失所望。幼泉初八带马队来济，步队俱在丰县，系定局后，该营接济宁、长沟至台庄之防，则潘、杨两军均作游兵矣。

国藩徐州之行暂作罢论，阁下所欲倾吐之言随时函告，借代面谭，不惮再三往复。诸惟心鉴，顺颂节禧。不备。

261．致刘蓉五月初九日

告兰州兵变属实，说明因群捻并力窜扰淮、徐，尚未能西行入豫。请照拂岳云溪。

霞仙仁弟亲家大人阁下：

四月二十八寄去一函，比维台候万福，政祉绥亨为颂。

厚庵来信，兰州兵变，贞陔果与于难。厚令曹军回救省城，自率亲兵继进，不知已将叛党惩办否。兹事关系极大，最难着手，陇若麋烂，秦亦齿寒，系念曷已！

此间军事，迄无起色。群捻股分而势合，并力窜扰淮、徐，百计求渡运河以东。我军亦注重齐、苏，力遏东渡。东路之难未纾，鄙人尚未能西行入豫。外间易视此贼，以谓旦夕可平，不知其纵横善战，愈击愈悍，日集日多。穷民圩破，从之如归，久成流寇之症，为患方长，曷胜忧愤！

利津岳文峰先生昔年视学吾湘，国藩受知入泮。岳世兄云溪字雨亭顷来接晤，精明练达，不愧明德之后。前以回避假归，兹复赴陕候补。夙隶仁帡，并蒙青睐，祈推潘、杨之雅爱，施及孔、李之通家，随时剪拂，感荷无既。诸惟心鉴，敬问台安。不备。

262．复邵顺国五月初九日

谈读书、做学问、科举及楷书之道。并告墓志撰就。

子进世讲阁下：

远荷惠书，过承祓饰。就审文祺鬯适，学问日新，至以为慰。

英年读书，温经为上，读史次之，时文又次之。六经义精词约，非潜心玩味，本难领其旨趣。然熟读《诗经》，自足使人之情韵日深；熟读《左传》，自足使人之笔力日健；熟读《礼记·曲礼》《内则》《少仪》诸篇，自足使人之威仪动作皆有范围；熟读《乐记》、《学记》、《祭义》，自足使人之心思识趣渐有把握。时文为应试之阶，高低具不合用。近时如《仁在堂稿》最为适中，李次青《小题正鹄》即由是选出，但将此二编诵习，大小试无不相宜。《仁在堂》所选试帖、律赋亦佳，其持论亦极深细，即此揣摩已足，缘举业贵精不贵多也。若成名以后，又当进而求之《史》、《汉》百家古文古诗，自未可存自画之见。楷书最有关系，唐时专设一科。鄙人虽在军中，尝教人习字，大则径寸，小则蝇头，每日以二百字为程，久之自有进境。阁下既获明师，又与慕徐、松生互相切磋，必能相与有成。

尊公墓志业已撰就，并曾折书寄金陵一次。因须添一二字，又经索回，稍暇再为端书发刻，兹先抄稿寄去。诸惟心鉴。

国藩顿首

263．加刘蓉片五月初十日

评郭嵩焘与左宗棠交恶，问兰州兵变之因，询可否量补岳云溪一缺。

再，近得云仙信，抄寄其与左公书，颇仿吕相之书，又规陈琳之檄。既已施之毒手，恐当饱彼老拳。据国争权，还为豺虎，古人所以致慨于交道之难也。

兰州之变，系专怨厚帅及楚人乎，抑系绿营概仇文吏乎？厚庵初入陇右，物望殊隆，后闻与都、雷、成、联、穆、张、杨、林均相龃龉，信否？别有措置失当者否？便中乞一示及。

岳雨亭来此，盛述阁下治秦，官民感服，并言待渠之优。曾见邸抄中大疏奏留，又观其人明练正派，可否量补一缺？伏候卓裁。

264．加李鸿裔片五月初十夜

告择统领、营官之法。

再，军事不厌辨说，既不能临阵阅历，又不于平日讨论，则更无明了之时。凡不思索考核信口谈兵者，鄙人不乐与之尽言；遇有考究实事多思多算者，未尝不好与讲明也。国藩所知者，军中须得好统领、营官。统领、营官须得好，真心实肠是第一义，算路程之远近，算粮仗之缺乏，算彼己之强弱是第二义，二者微有把握，此外良法虽多，调度虽善，有效有不效，尽人事以听天而已。

河南久望鄙人前往，今既不能赴豫，未便更回徐州，只得且住济宁，度夏过徐。各军纪律何如，望一一详示。再问眉生仁弟台安。

265．加朱兰片五月十一日

抄示大考等第单，询赋题、诗题出处。

正封缄间，接到京信，寄有大考等第单，特抄呈览。世兄列二等十四名。向例十四五名，遇有应升缺出，记名提奏，并拜缎匹之赏。丁未年，提奏至十八名止，五月初六七日引见。想此时已有喜音在途矣。赋题、诗题，侍俱不知出处，老前辈必知之，乞示。安庆士习不端，不知曾滋事否，亦祈示及。

捻匪张逆一股，尚在宿迁一带，剿办全无起色，实深焦灼。再问久翁老前辈大人台安。

266．复刘秉璋五月十一日

询战况，交待制捻注意事项。

仲良仁弟馆丈阁下：

二十八、三十、初四迭寄复函，已否递到？兹接初六皂河来函，知三十、初一两次与张逆接仗，敝处尚未接据函报，不知其详。中途梗阻，以后求派勇专送为要。初二击退扑营之贼，系在何处之事？

该逆由白洋河窜至皂河，初五窜向旧邳，闻水师业经接仗。任、赖初五尚在桃山未动，边马逼近徐城。铭军驻徐城外，省三初七自济宁驰回，亦不知抵徐后有无战事。老湘星、豫等营，闻已由泗州回师，与吉中会合，尊处常与寿卿通信甚好。勋营现以防运为重，俟幼军接防，方可远击。幼泉初八带马队来济，步队俱在丰县，日内即派将领来接济宁、长沟之防，而自带四千人接韩庄。大约台庄之防，琴轩、少铭十七八日均可拔营，出作游兵矣。尊军与少铭合击一路，一切进止和衷妥商，此间不为遥制。少帅前令奇营会尊军、勋军游击铜、睢，或会开军游击泗、灵，鄙意奇营宜驻守宿迁，兼顾桃、宿之交，不宜轻动。将来刘与王出而游击，贵军又可归而少休，更番互换，亦兵家转环不穷之义也。

大考题目、名单附览。复问台安。不备。

267．复陈远济五月十二日

谈立品、立学、养生、力学诸事。

松生贤甥足下：

四月二十七接甥十七日信，具悉近状平善为慰。

与慕徐、子晋同居，互相切磋，甚好。尔三人均系忠良之后，父为贤哲，而不获为善之报，天理当不如是。若能发愤立品立学，当不至于终穷。三人身体俱弱，尤须好为调养。纪泽身体亦弱，吾教以专从眠、食二字上用功，眠所以养阴也，食所以养阳也。养眠贵有一定时刻，而戒其多思；养食亦贵有一定时刻，而戒其过饱。尔现将功课登诸日记，尤以起居有恒为主。养生与力学皆从有恒做出，故古人以有恒为作圣之基。余近十年来，亦力守一恒字。明年正科尔三人皆须下场，墨卷非揣摩不能熟。请师选名墨中之气盛词圆者，手抄口诵，试帖、经文亦须常作，免致场屋因此二者而有碍于中式。三十以前不宜仕宦，专讲举业可也。

尊公遗事，自戊戌以至乙巳余知之颇悉，多系琐事难于载记，待甥侍侧时从容语及，甥自谨记可也。黄军门归，寄百金为甥买书之资。顺问近好。

268．复江忠濬五月十二日

谈川省协济滇、甘、陕等省军饷诸事，并告剿捻军情及本人进止。

达川仁弟大人阁下：

前接腊底、春初两次惠书，顷又接到四月间一函，具纫存注。就谂芾延釐，因时笃祜为慰。

川省吏治，以阁下之廉静表率群僚，当可挽回积习，若僚属相安，似不必遽萌退志。川盐调剂之说，久作罢论。敝处近日饷项，尽敷支放，不必介怀。湘省谋黔，川省谋滇，敝疏前曾议及。厥后嘉应告克，闽、粤肃清，吾湘无东顾之忧，得以腾出兵饷，西剿黔寇，与鄙人初议相符。刘荩帅入滇之师，先驻绥阳，协剿黔贼，而劳帅既已入滇，荩臣亦难久居黔境。其饷由川省供支，不知每月可协若干，便中尚祈示及。

厚庵在甘，本属万分棘手，比闻兰州兵变，尽戕留省湘勇，并杀督署幕客家丁，四面粮路俱梗。厚帅由庆阳回救，不知可有转机否。陕、甘唇齿。甘若糜烂，陕亦齿寒，霞帅又将旰食。尊协甘银米外，另助陕运甘巨款，按月拨解，可谓不遗余力。第陇中米价，石逾百金，诚恐蜀力已竭，犹于陇事无济，思之代为寒心。

敝处军事，昨冬派兵援鄂，今春克复黄陂，追入皖、豫，楚、豫群捻先后窜至山东。国藩适由徐州移济宁，迭饬诸军前截后追，接战多次，遏其东渡运河之计。该逆分起南窜，东防稍松。鄙人于四月初间巡阅运河、黄河之防，便道一登泰山，旋回济宁。捻众往复于曹、徐、亳、宋、淮、泗之间，股分而势合，东路之难现尚未纾，国藩未可遽行西驻周口。劳人暮齿，精力日衰，本觉不胜艰巨。近以捻氛日炽，迄无破寇之术，弥增郁郁。

九舍弟调任鄂抚，恩眷优厚，复出任事。抵鄂后裁汰本省冗卒，招集旧部万二千人，俟练成后，或可派兵出境助剿。鲍春霆自江西入豫，四月底已至武昌，拟令专办南、汝、光州一路。李眉生补徐海道，业已到任，兼办营务、粮台。诸叨廑询，附以奉报。

李申夫、黎莼斋各一信察收。令兄忠烈庐州碑石七字暨伯昭撰文均已刻就，唐鹤九昨已寄来一阅，想亦拓寄尊览矣。复问台安，顺颂时祺。汇缴衔版，不宣。

269．复曾广莆五月十二日

告近日军情及庙工生息事。

荫园宗兄大人阁下：

接二十一日惠书，猥以佳节相庆，枭音未靖，抚序增惭。伏审急装归税，动履绥愉，式宏保艾之功，永息负刍之警，企慰无已。

近日军情，任、赖股匪由泗、灵回窜铜、萧，张、牛等酋自单、丰扰及沛、铜，均在江苏界内。山东现无贼踪，业经派兵追剿，未知能否遏截，不复东趋，殊深忧虑。

尊函已寄阎中丞一阅。顷接复书，言庙工生息一款，早为各属亏空净尽。盐商逃散无着，亦难追究，民力拮据，又难捐输。惟金乡地亩，中丞允为行查各处，如果实有着落，并无，即可拨作祀田也。专此，复颂节祺，顺请台安。谨缴大柬，不备。

270．复鲍超五月十二日

告其军饷较之各军最优，不能增添。饬令进击光、固。附告杨岳斌奏请其入甘，若奉旨允准，当奏留先办剿捻之事。

春霆仁弟爵军门阁下：

迭接三月初三、十一、二十六等日惠书，知贵军全抵丰城，拟即开差，由襄、樊入豫。前此敝处函牍嘱阁下取道襄、樊，系因捻股其时尚扰湖北也。今则贼尽东趋，贵军应由黄、麻一带进兵，不必绕出襄、樊，业于四月二十五日咨请由巴河进光、固，不知近日接到否？

贵军剿捻之饷，敝处奏派江西七万，微觉太多，幸而刘中丞力顾大局，勉强答应；江苏来咨，亦允从湖南盐局拨济，均自四月初一起解。舍弟与阁下交契，亦必商之官相，如期如额，不至拖欠丝毫，实于霆军声名大有裨益。接准来咨，单开月饷不敷之数，乃有一万五千余两之多，柴草、车驮、洋药等款尚不在内。此后又必日欠日多，不能不通盘筹画，情愿有余，不可不足。比已详细核定，开咨复虽经核减，而较之各军尚属最优。奏定之数，一毫不能增添，增一分，则必欠勇粮，又致怨望。霆军搔扰之名，阁下宜趁此际竭力挽回也。诸惟鉴照，顺问台安。不一。

正封缄间，又接二十七日惠书，知台旆于二十三日已抵鄂省，与九舍弟相晤为慰。惟贵部仍拟取道襄阳，则可不必，如果尚未起程，应即折回黄、麻，以至光、固。捻匪现尚往来于淮、徐、邳、宿、亳、宋之间，若回河南，必至光、固。贵军若由襄阳，恐绕路太远也。

甘肃米粮昂贵异常，行军本属艰苦，近又有兰州兵变之事。厚庵奏请贵军入甘，此间尚未奉有谕旨，亦未接厚帅来函。捻匪蹂躏中原，纵横五省，比甘肃尤为切近之灾。如奉旨允准，敝处当奏留贵军，先办剿捻之事。复问台安，顺颂节祺。不备。

271．复段起五月十二日

略告近期军情。

培元尊兄大人阁下：

远承惠翰，备挹清芬。即审艾绶凝祥，榴屏集瑞，溥双江之利泽，豸节弥崇；迓九陛之恩光，龙章永贲。引瞻吉霭，祷颂良殷。

国藩自二月移驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏往忽来，现又逼近徐城，猝难扑灭。所幸运河防守尚固，屡折其东渡之谋，借可屏蔽腹地耳。复问台安，顺颂节禧。附璧芳版。诸惟心鉴，不具。

愚弟曾国藩顿首

272．复王文瑞五月十二日

因贺蒲节，略告军情。

钤峰尊兄大人阁下：

远荷惠书，备承绮注。即审勋隆保艾，瑞集悬蒲，值东粤销兵之辰，狼烽尽埽；和南薰解愠之什，凤诏频颁。引睇矞晖，弥殷倾颂。

国藩自二月移驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏忽往来，现又逼近徐城，猝难扑灭。所幸运河防守尚固，屡折其东渡之谋，借可屏蔽腹地耳。复问台安，顺颂节禧。附璧芳版。诸惟心鉴，不具。

愚弟曾国藩顿首

273．复聂光銮五月十二日

因贺节略告近期军情。

陶斋年兄阁下：

顷展惠书，备承祓饰。即审灵椿益寿，丹桂腾芳，一门全豫顺之征，安榴庆洽；阖郡享和平之福，保艾勋崇。引睇吉晖，良殷抃颂。

国藩自二月移驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏忽往来，现又逼近徐城，猝难扑灭。所幸运河防守尚固，屡折其东渡之谋，借可屏蔽腹地耳。复颂台安，顺贺节禧。诸惟心鉴，不具。

通家生曾国藩顿首

274．复蒋嘉棫五月十三日

告近期行止、军情及廷旨稍限保案事。

莼卿仁弟阁下：

前接惠书，代拟疏稿，谢谢。比想玉体宜夏，兴居多适为慰。

国藩前月会阅河、运两防，事毕返辔，顺道登岱一游，旋即回济，诸叨平善。惟捻氛日炽，飘忽靡常，愈击愈悍，往复于齐、苏、皖、豫之交，纵横奔突，我军步多骑少，迄未能制贼死命，弥增忧灼。

部中文网太密，亦由于外间保案稍滥，近有密片附奏。接奉廷旨，湖北黄陂之案，只准存记；河南近亦奉旨，稍予限制，或可少挽军营积习。然责人虽明，而敝处历年保案，亦未尝不失之稍滥。所谓彼我易观，而更相笑也。顺问台安。不具。

275．复方骏谟五月十三日

告捻逼徐州，未能西行，更未便仍回徐郡，只好暂驻济宁度夏。

元征尊兄阁下：

二十八日接展惠书，借谂台务稍简，时还读书，哲嗣地球底稿将次写毕为慰。

捻逼徐州，铭军驻于城外，老湘、吉中等营出为游兵，刘仲良一军亦为游兵，又有开营在淮，奇营在宿迁一带，东路兵力不为不厚。近令李幼泉一军接济宁、长沟至韩庄、台庄之防，替出勋军，合刘仲帅为一支，潘军自为一支。幼军明日来济，潘军十五即拔营前进，大约先由鱼台赴徐。目下贼聚东路，鄙人未能西行，殊辜豫人之望。更未便仍回徐郡，只好暂驻济宁度夏。目疾近未复发，牙犹时时作痛，亦不服药，承念附告。

金陵所刻《易本义》，缦云侍御曾寄数部，其余各经尚未见得也。复问台安，顺颂节祺。附缴衔版，不具。

276．复陈方坦五月十三日

告减厘加课、招商并局、仪征复道诸事应由李鸿章主政。附告近日军事与本人进止。

筱浦尊兄阁下：

前接环章，载披惠翰，猥以端节相庆。就谂兴居百适，时祉增绥为慰。

减厘加课，部中仍有所诘，经李宫保咨复课厘确数，想可不再挑剔。光州设卡抽厘，本与刊章不符，敝处曾函复鹤帅，商请中止。鹤帅来信，言少帅已诺，鄙人亦不执成见。尊函谓于正阳销数有碍，少帅续咨乔中丞之文亦请中止，则与此间初议相符。招商并局，仪征复道等事，悉应由少帅主政，国藩去位已久，全不措意矣。

近日军事，尚无起色。贼分两股：一自淮、泗折回铜、萧、亳、宋，顷又仍窜徐属；一则盘旋曹、徐之间，踵扰泗、睢、邳、宿，图犯清淮，初八九亦至徐州。各路防军出击，游兵蹑剿，总因贼骑太多，我马过少，未能得手，实深忧愤！

九舍弟新招旧部万二千人，而刘南云仍告病假。鲍军门前月二十三日到鄂，而杨厚帅又奏调赴甘援剿。鄙人精力日颓，畏热殊甚，东路之难未纾，不能西行入豫，暂驻济宁度夏。承询附告。复问台安，顺颂节祺。不具。

277．复吴廷栋五月十三日

告近期战况军情。分析目下之患在洋务、中原之捻及甘肃新疆之回。附谈日常生活事情。

竹如仁兄大人阁下：

春间接到去岁腊杪手书，知有结茅诸城之意，嗣见邸报，果遂引退，得旨俞允。厥后鲍花潭学使在泰，每相晤言及，台从三月初旬出都，计已早抵诸邑。兴居安善，泊然物外，课孙自怡，至以为慰。

国藩今正将湖团办妥，二月自徐来济，群捻亦先后东趋，我军力与相持。三月初间淮勇小挫两次，自后虽屡获胜仗，遏之于运河以西、黄河以南，使不得渡，然未能损其精锐，现仍往复驰骤于齐、苏、皖、豫交界之间，精骑逾万，裹胁日众，又专好避兵而行，不轻与官兵接仗，偶一接仗，亦复凶悍异常。敝处镇兵游兵数不为少，而马队不多，骑将尤乏健者，殊无破寇之方。此贼实乃劲敌，外间轻忽视之，虽僧邸覆亡，众犹不悟。近有密片一件，抄寄尊览。目下中外之患，洋务最巨，其次则中原之捻，其次则甘肃、新疆之回。捻众纵横腹地，尤为切近之灾，剽悍亦远胜于回。鄙人精力日颓，度不足了此一段，矧能更预密勿效涓埃于根本之地？来书相勖殷殷，只增愧恧。

至谓以著述为心，则国藩久无此念。曩岁儿辈来祁门省视，还湘之顷，告以勿刻文集，小儿亦能默喻此意。惟流览载籍，日有课程，则比年不改此度，冀增炳烛之明，少谢不殖之诮，亦借前言往行自镜，庶不至以侥幸成功，侈然自足耳。诗古文辞，素性所耽，近亦吟诵不辍，特未尝执笔，有所著纂。心思枯涩，俗务纷烦，匪惟不能，实亦不暇。胡、罗二公遗集，行箧未经携来，昔存金陵，近则由眷属带归矣。

窦兰泉前岁过皖，精神颇健，遽尔徂谢。昔岁京华良友，凋丧略尽，可胜悼叹！古人有言：既恸逝者，行自念也。阁下将来，有同情乎？复问台安。诸惟心鉴，不备。

278．复周学濬五月十三日

谈文教事物，忧捻股久成流寇之症，为患方长。

缦云仁弟大人阁下：

子密来，接到惠书，伏审侍祺康吉，教泽宏敷为慰。

江南人文渊薮，夙多朴学之士，乱离以后，流风遂沫。自尊经、钟山两开讲堂，始有弦歌之声。今又复启惜阴精舍，专试经古，贤者振兴而教育之，自可月异而岁不同。唐时试士，分别大、中、小经，任人占习一经，或二三经，即《史记》、前后《汉》、《三国志》、《说文》等书，或专科试之，或兼试之，是以唐世得士最盛。鄙意惜阴诸生，亦可令其占习专经，又于经外择《史》、《汉》、《三国》、《通鉴》、《说文》、《文选》等书，令以治经之法治之。每人专习一书，似于前世试士及于我朝房官分经之例，均相符合，而于惜阴立法之本意亦不相违。闻阁下与小湖兄课士固极精勤，自课尤不少懈。鄙人志业荒浅，而所处之位，所值之时，与有提倡之责，特进刍荛，以备采择。方今盗贼纵横，竭天下谋臣武夫之力，以与无根之寇争胜负，而迄未有定，及其既定，则又尽成强弩之末。而拊吾背者，方且持短长以寻干戈，有不堪设想之处。此则求三年之艾，又不仅在八比八韵之中，树十年之木，要不出于《九经》、《廿三史》之外耳。

国藩剿捻经年，略无成效。群捻股分而势合，并力窜扰淮、徐，百计求渡运河以东。我军亦注重齐、苏，力遏东渡。总因马队太少，贼骑过多，愈击愈悍，日集日众，穷民圩破，从之如归，久成流寇之症，为患方长。鄙人精力日颓，恐不足了此一段。中夜以思，焦灼何极！

《易本义》二十部收到。京中寄来大考题目、等第一纸，抄呈尊览。顺问台安。不备。

国藩顿首

279．复徐树铭五月十四日

告近期军情，忧制捻乏术。

寿蘅仁弟世大人阁下：

腊杪熊君抵徐，春初折弁回营，两接手书，重贶佳笔，尚稽肃谢，并又接诵惠缄，具聆一切。伏审德业并进，养望弥隆，荷温语之垂询，卜崇班之即晋，企慰曷已。

国藩办贼经年，愧乏成效。前因东防稍松，会阅黄、运两河，顺道登岱，仅为一宿之留，聊偿平生之愿。匆匆回济，山灵未免唤人。乃蒙远赠新诗，蒙托于欧公庐山之什，意深于吉甫嵩岳之篇，宠饰逾量，只增惭悚。

群捻南窜，分为两股：一由淮、泗折回铜、萧、亳、宋，顷又仍至徐属；一则盘旋曹、徐之间，踵窜泗、睢、邳、宿，图犯清淮，初间亦至徐州。若非再来曹郡求渡运河以东，则将回窜蒙、亳。我军因战无把握，始终防守运河，力遏东渡，冀保齐、苏完善之区。虽屡次接仗获胜，而贼骑太多，风驰电掣，迄不能挫其凶锋。穷民圩破，从之如归。鄙人精力衰颓，制景无术，中夜以思，焦灼何极！方今中原之捻，甘肃之回，滇、黔之苗、教各匪，关外潜匿之马贼余党，纷纷扰扰。竭天下谋臣武夫之力，以与无根之寇争胜负，而迄未有定，及其既定，则又尽成强弩之末。而拊吾背者，方且持短长以寻干戈，有不堪设想之处，如何如何！

笛帆之事，已为分别咨部，遇便即为附奏。近来敝处奏事，亦不拘日期矣。张晓峰观察春间有上官相一书，咄咄逼人，如火益热，必非一言所能解纷。无以慰叔平孝思，良深叹喟。复问台安。

280．复黄倬五月十四日

告捻股动向，忧其骑太多，风驰电掣，难挫其锋。说明未见唁曾国华函，并非不复。

恕皆仁兄大人阁下：

春初差弁回营，奉到赐书两函，情眷悱恻，既掞张夫往事，复敦勖以岁寒，悚感曷既。比维宣勤密勿，勋望弥隆，崇班兼领夫夏官，温诏迭承于春殿。詹言景矞，企颂无穷。

国藩办贼经年，愧乏成效。自群捻东趋，我军力与相持，遏之于运河以西、黄河以南，使不得渡。该逆遂先后南窜，分为两股：一由淮、泗折回铜、萧、亳、宋，顷又仍至徐属；一则盘旋曹、徐之间，踵窜泗、睢、邳、宿，图犯清淮，初间亦至徐州。若非再来曹郡求渡运河以东，则将回窜蒙、亳。我军虽屡战获胜，而贼骑太多，风驰电掣，迄不能挫其凶锋。穷民圩破，从之如归。鄙人精力衰颓，制景无术，中夜以思，焦灼何极！

舍弟温甫承寄厚赙，感谢之至。舍弟澄侯于庚年家书曾经提及，但言赙仪之赐，觉未见有唁函。贱兄弟业经分晰各居，温甫之子庚年尚止六岁，寡母抚之，别无亲属主持家事，不知尊函在他处浮沉，抑系舍弟两家互有岐误，候再为查询。近年敝处无不复之信，况尊处远道惠唁耶？肃请台安。摹璧晚谦，不备。

281．复张锦瑞五月十五日

告来牍已批答，起复事即日附奏。焦虑捻股骑兵过多，难挫其锋。

笛帆尊兄世讲阁下：

初十日接到惠书，借谂安抵都门，兴居迪吉为慰。

来牍顷已批答，起复一节，即日当为附奏。考语咨部，交来差带去照收。

此间军事，迄无起色。群捻南窜，分为两股：一由淮、泗折回铜、萧、亳、宋，顷仍至徐属；一则盘旋曹、徐之间，踵窜泗、睢、邳、宿，初间亦至徐州。我军虽屡获胜仗，而贼骑过多，风驰电掣，迄不能挫其凶锋，曷胜焦灼！知念附告。复问台祺。不具。

282．加黄倬片五月十六日

告唐鉴墓文久未及作，实以慎重其事而艰于下笔。询其谥号别有请易之法否。

再，镜海丈表墓之文久未及作，并子文寄来之行述亦久而失之，实未敢须臾稍忘，特以慎重其事而又心思枯涩，艰于下笔。虽先王父母、父母墓表，至今尚未属草。姻好中如贺、罗、胡诸贤，亦屡催而未应。虽由矜慎而废事，亦足以见才力竭蹶，学殖荒浅，悠悠以销日月耳。然此数公者，终当竭其愚蒙，一偿夙诺。镜丈谥“无”文字，鄙心深为不安，不知别有请易之法否？其全集将于何处雕刻，共计若干卷，昔年已刻者颇有毁失否？

舍弟刻《王船山先生全书》，业已告竣，拟再校一遍，乃始开刷送布。并闻。复请恕翁仁兄大人福安。

283．加徐树铭片五月十六日

嘱购《十三经注疏》殿板最初印本一部，但不宜太贵。

再，熊君出京，先到安庆，来营稍迟，故劳两次惠笔。京师笔工近似远不如前，纸亦破劣而价昂，闻书籍尤昂贵异常。敝处久思买殿板初印《十三经注疏》一部，恐其过贵而止。殿板次印者、毛刻者、阮刻者，舍间俱有之，非老年眼蒙所宜。若觅得最初印者，乞购一部，但亦不宜太贵耳。复问寿衡仁世弟台安。

284．复乔松年五月十六日

告傅营换驻正阳以下，当更妥叶，如业至江口，则不须再议。已派军入皖，不使其部孤立无援。开贾鲁河一事已作罢论。

鹤翁尊兄年大人阁下：

二十八、初八两次复函，已否递到？接朔日环章并沙河上游水则又接初二惠书，言皖中水师既调赴正阳以下，傅营自应填扎江口集，惟傅才短而拘滞，恐其孤营不愿远去。若皖营能调江口，傅营换驻正阳以下，当更妥叶。如傅业至江口，则不须再议矣。

任、赖、李允一股，闻将往平阿山、大河南一带歇夏，敝部之在淮、徐者，除铭军、李军休息外，周镇之盛军，刘、张之湘军，刘、杨之淮军，皆蹑近入皖，不使贵部孤立无援。张、牛初七至初十环逼徐城，迭经各军击却，薄有斩擒。初十以后窜回萧西，十三在砀山，十四单县报见边马，并有欲回曹、郓，再扑运河之说。幼泉来济，替出琴轩，十五日拔营游击，未知能否得手。

步队可制马贼之议，多礼堂在秦用之而效。近以问刘省三，渠言马队万不可少。又言马瘦技弱，不可轻与贼交锋。两月以来，贵部、敝部均因马队失利，河南则失马更多，贼焰弥张，实深焦灼！

开贾鲁河一事，张子青河帅言工巨路远，势不可行。广询豫绅，并派去查圩之员，佥谓难办，已作罢论。只照省三议守沙何〔河〕。豫省能否添一水师，遏贼渡颍，俟与子和中丞一商。

陈心泉开缺，殊不可解，不知系尊处年终密考与，抑有他故与？便乞示及。复请台安。不备。

285．复阎敬铭五月十六日

谈堤墙修筑及运河防务诸事。

丹翁尊兄年大人阁下：

接十二日惠书，具悉一切。

堤墙不用土砖，北岸滨河民圩或砖或木，其垛台垛口则概用砖，并派查墙堤，行硪加夯，不任草率，精密切实，至以为佩。闻黄林庄以下堤墙不如贵治远甚，弟才至宿迁、桃源查阅一次。张逆尚在砀山，锐意思渡运东，犹瞽者不忘视，跛者不忘步。黄林庄以下目前水势颇深，防务尚有把握，霜降以后，殊为可虑。弟意战既不足，不得不竭力堵守，保得运东一段，亦得寸则寸之道也。任、赖、李允一股由宿、灵南窜，初八已至怀远，势将渡涡，似不至再回曹、郓，任、张本不和耳。幼泉已来济接防，琴轩十五日拔行，当可觇踪迎剿。东、直分防范县豆腐店一议，尚未出奏，荫渠两次函询并抄咨折稿见示。傅军门现驻张秋，俟渠有牍来再行具奏。

敝宗祭田事及京控案，望速饬查明见示。大考等第单收到，题目抄呈一览。复请台安。摹璧晚谦，不备。

年愚弟曾国藩顿首

286．复刘翰清五月十六日

谈读书治学事。忧无制捻之术。叹目下中外之患，洋务最巨，其次捻、回。

开生仁弟阁下：

四月二十八接到惠书，伏审台务多暇，精治经史，日有课程，以淹雅之通才，复加之以学力。常州本君子之邦，阁下又硕儒之后，十二年前即闻英年令望，博览群书，久已钦迟德音，期之国器，乃以兵戈转徙，生事日艰，遂欲捐弃一切，皈心三乘。国藩窃恐其因境遇而隳素志，外愧乡闾之先达，内惭乡长之家声，而在己亦终无自立之道，是以质言奉劝。来示翻然易虑，十驾并驱，充其所诣，讵有涯量！每日经史三卷，似嫌太多，人事不无牵扰，恒德不贵始深。古文一道，国藩好之，而不能为之。然谓西汉与韩公独得雄直之气，则与平生微尚相合，愿从此致力不倦而已。

四月之初，国藩会阅黄、运两河，事毕北入泰安，登岱一游，旋即回济，诸叨平善。惟捻氛日炽，愈击愈悍，踪迹飘忽靡常，往来于齐、苏、皖、豫之交，纵横奔突，我军步多骑少，迄未能制贼死命，殊深忧灼。目下中外之患，洋务最巨，其次则中原之捻，其次则甘肃之回，而捻匪蹂躏腹地，尤为切近之灾，剽悍亦远过于回匪。鄙人衰惫，殆不复能了此一段。

桐城吴挚甫舍人顷来此间，留在幕中读书，暂不以公事相付。令弟申孙节间由河南回营。知念附告。复问台安。不具。

国藩顿首

287．复刘达善五月十六日

谢其贺节，附告捻股劲骑徘徊邳、宿、丰、砀之间，忧无制之之术。

子迎尊兄大公祖阁下：

远荷惠书，过承祓饰。即审豸节延釐，虎形集瑞，普三湘之美利，润下作咸；荷九陛之殊荣，自天申命。引瞻矞霭，企颂良殷。

此间军事，国藩自二月甫抵济宁，即值群捻麇集郓、巨，迭经诸军邀击，遂分窜于宋、亳、淮、泗。近又合窜徐州，徘徊邳、宿、丰、砀之间，刻刻思渡运河以东，窜扰完善之区。劲骑逾万，风驰电掣，猝无制之之术，焦愤实深！知注附陈。复问台安，顺颂节禧。附璧芳版，不具。

治愚弟曾国藩顿首

288．复刘连捷五月十六日

因谢贺节，附告捻股刻刻思渡运河以东，劲骑逾万，风驰电掣，忧无制之之术。

南云仁弟阁下：

顷接惠书，猥荷因时垂注，祓饰有加。即审莱服承欢，蒲觞献瑞，积旧劳于吴下，麟阁早建勋名；荷新命于鄂中，犀军正资整饬。引瞻矞霭，倾颂良殷。

九舍弟重寄初膺，甚望诸君子同舟共济，而贵恙未愈，自难骤履戎行，尚祈顺时珍摄，勿药占喜，至以为祷。

此间军事，国藩自二月甫抵济宁，即值群捻麇集郓、巨，迭经诸军邀击，遂分窜于宋、亳、淮、泗。近又合窜徐州，徘徊邳、宿、丰、砀之间，刻刻思渡运河以东，窜扰完善之区。劲骑逾万，风驰电掣，猝无制之之术，焦愤实深！知注并闻。复问台安，顺颂节禧。附璧谦版。诸惟心鉴，不具。

愚兄曾国藩顿首

289．复李宗羲五月十七日

分析漕粮海运易，河运难。告捻踪所在，说明战捻既不足，只得修堤墙堵守。剿抚兼施，本办流寇良法，但需因时而施。

雨亭仁弟阁下：

接初二日惠书并存台另款清折，阅悉一切。

规复河运，其难有二：一则黄、运两河之岁修从此加增，必复道光年间五百余万之旧例；一则钉造粮艘数千，须筹巨款，故国藩元年具疏，专主海运，欲废河运。甲子冬，漕仲帅试行河运，雇用民船，谓上年漕船至今尚未回空。本年开办新漕，而捻氛又逼近运道，种种棘手，海运则早报抵通完峻。孰难孰易，不待烦言自明。

群捻南趋，任、赖、李允一股已至怀远，势将渡涡，似不至再回曹、郓；张、牛则尚在砀山，思渡运东。目前水势颇深，防务尚有把握，霜降以后，殊为可虑，亟宜早日绸缪。东省修理堤墙，尚为切实。江界自黄林以下沿河堤墙，据黄军门言，修筑多不如法。鄙人仍拟亲赴宿、桃一带查阅一次。战既不足，不得不竭力堵守，保全运东一段，不使该逆肆扰完善之区，亦得寸则寸之道也。游兵疲乏，惟刘省三、李幼泉所部为最，转战过久，已令刘驻徐州，李驻济宁、韩庄等处，各令休息两月，腾出徐、济防军作为游兵。将来湘、淮从征各军，俱许更番休息，庶以保常新之气，未知果有裨益否。

剿、抚兼施，原是办流寇之良法，视吾所以用抚者何如耳。果能屡战屡胜，无不可制之贼，而后无不可受之降。祝良、张乔之于交趾，诸葛之于南蛮，岳、韩之于范汝为、邵青、曹成、杨么，均系战胜而后抚。若杨鹤、陈奇瑜、熊文灿等，并不能战，而专言抚，遂屡蹶而不悟。近年胜帅好言抚捻，胡文忠讥其奉熊文灿为祖师。今春鄂中招扶〔抚〕梁洪胜，隳贼之计而亡。鄙人目下专言战守，不敢言抚，时未可也。来书见询，聊一及之。复颂节祺，顺问台安。不具。

290．复庞际云五月十七日

谢贺端阳，望其坚持整顿厘务，附告近况，并请书教儿辈。

省三仁弟馆丈阁下：

接四月十七惠书，猥以端阳相庆。就谂台候多福，抚序增绥为慰。

食岸包厘，立限完缴，六合北私，清查杜绝，具见认真整顿，不辞劳怨。愿终持之，勿以孤立为虞。

国藩四月之初会阅黄、运两河，事毕，北入泰安，登岱一游，旋即回济，诸叨平善。惟捻氛日炽，愈击愈悍，飘忽靡常，往来于齐、苏、皖、豫之交，纵横奔突，万马风驰，我军步多骑少，迄无制景之术，殊深忧灼！

鄂省据长江之上游，为东南之枢纽，视山右较为要区，而近岁被贼蹂躏，兵日弱而饷日绌，比咸丰末年之鄂，相去霄壤。九舍弟承乏岩疆，政恐材辁任重，无裨时艰。

儿辈还湘，未获时聆教益。世禄之家，生长贵盛，不识生计之艰难，人情之冷暖，诚恐流入骄佚之途，过蒙盛誉，弥增悚仄。倘或赐之书札，望以寒士苦况亲切教之，俾之门萌之不足恃，则为惠大矣。复颂节祺，顺问台安。不具。

291．复李鹤章五月十八日

告已令李昭庆回驻济宁，分扎韩庄以资休息，询别有妙用可以制敌否。

季荃仁世弟阁下：

前月底得接惠书，敬悉一切。并谂贵恙偶发，就医皖垣，已否平复如常？至为系念。猥以儿辈过皖，未遑会晤，引为歉仄，殊觉过情。学宫、族谱及先德享堂次第兴修，足征仁孝至情，专从根本致力，上以承累叶之清芬，下以培无穷之洪绪。庐郡去水次甚近，想尚易于集事。玉体尚未充实，鄙人暂不强以军事相烦。

此间近状，幼荃自有家报，不复缕陈。幼军辛劳已久，兼之车辆不齐，顷令回驻济宁，分扎韩庄，以资休息，兼护运河，腾出鼎、勋两军，暂为助剿之用，俟秋深暑退，再出为游击之师。捻逆万骑纵横，岸然劲敌，不肯轻与官军接战，偶尔接战，亦复凶悍异常，我军马少技生，竟无制之之术。阁下用兵，专好从难处着想，不知此事曾经筹思别有妙用否？复问台安，顺颂节祺。诸惟心鉴，不具。

世愚兄曾国藩顿首

292．复刘秉璋五月十九日

令其与勋军为一路，专剿任、赖一股，望和衷商酌。附告拟亲赴宿、桃一带查阅沿运堤墙。

仲良仁弟馆丈阁下：

十八日接十五巳刻来函，知初四复书已经察收。二十八、三十递去两信，十一交潘勇送去一信，次第到否？初二尊处报洋河战状之信，十五始到。

任、赖、李股初八已至怀远县境，张逆在砀山、虞城一带，贵军暂扎徐南梁山口，将宿迁粮械移徐，约会少铭探踪进剿，甚善。幼军来济接防，分扎至台庄止，少铭二十一、二当可拔营，二十三、四必与尊军会合。顷有一檄，令琴与周军为一路，寿卿与张镇为一路，皆剿张、牛一股；尊军、勋军为一路，专剿任、赖一股。两军相合，每难尽如人意，仍望委曲联络，和衷商酌为要。

山东沿运堤墙，修理尚为切实。江界自黄林以下，闻修筑多不如法。鄙人拟亲赴宿、桃一带查阅一次。附以奉告。复问台安。不备。

293．加刘秉璋片五月二十日

告任、赖西走，应即与勋军会合，或豫或皖，探确进剿。

正泐函间，接十六日惠书并抄初二信稿。查此信已于十五日接到，并未遗失。二十九尊函，则至今未到。

十三、四、五等日张、牛在虞城与豫军相持，而任、赖亦于十四日西窜，边马距永城三十里，豫中飞书请援。据英方伯禀，则任、赖业已渡浍渡涡。贵军与勋军应即会合进剿，专办任、赖一股，或豫或皖，请探确再进也。诸希鉴照。再问仲良仁弟馆丈台安。

294．复李鹤年五月二十日

告已檄潘、周、刘、张皆剿张、牛一股，不使孤立无援。已令鲍春霆由黄州进光、固。

子和尊兄大人阁下：

前月二十三、本月初八两次复函，不知均蒙尊鉴否？顷接十七日惠书并另咨疏稿，具悉一切。

前次截击任、赖股匪，夜袭贼营，夺回三寨，此次又与张、牛股匪连战获胜，具见旌旗所指，迭遏寇氛。惟张、牛尚在虞、永各处，禀报相同。任、赖一股，则英方伯禀已过浍河、涡河，在于下蔡一带，敝处探报亦复相合。张、任向来不和，恐任股在永之说，或不甚确。弟檄刘仲良臬使与杨镇鼎勋为一路，专剿任、赖一股；潘琴轩臬使与周镇盛波为一路，刘镇松山与张镇诗日为一路，皆剿张、牛一股，不使贵部孤立无援，另牍咨达冰案。

鲍春霆军门四月底到鄂，仍照初议由襄阳进兵。弟因贼有赴光、固之意，改令鲍由黄州进光、固，未知渠在何处，接到此檄尚可改道否。复请台安。摹璧尊谦，万勿再施。公牍“咨呈”二字，并祈迅赐更正，留“咨”去“呈”，以符定制。诸惟心鉴，不备。

295．复何璟五月二十日

谢贺端节，附告剿捻军情、部署。

小宋尊兄大人阁下：

接四月十三日惠书，猥以端节相庆，传烽未已，抚序增惭。伏审台旆荣莅鄂垣，勋祺懋介，值菖馨之应候，益寿南陔；卜薇署之增祥，承恩北阙。允升叶吉，企颂靡涯。

敝处军事，自捻逆被击南窜，分为两起：任、赖一起先扰徐、宿、泗、灵，旋回铜、萧、亳、宋，顷已窜至下蔡；张、牛一起盘旋曹、徐之间，踵窜泗、睢、邳、宿，现已窜至归德。迭经各路防军出击，游兵蹑剿，总因贼骑太多，我马太少，未能制其死命。外间易视此贼，以谓旦夕可平。不知其纵横善战，愈击愈悍，日集日多，穷民圩破，从之如归，早成流寇之症，为患方长，实深忧愤！

春霆军门前月底已至武昌，敝处檄令改由巴河北赴光、固，不知接到照办否。复颂节祺，顺问台安。谨缴谦版，不备。

296．复刘建德五月二十日

谢其贺节，附告不回驻徐郡之由。

馨室尊兄大人阁下：

月初泐复一函，计达尊鉴。顷接四月二十四日环章，因时祓饰，就审榷署延釐，榴屏集瑞，收南邦之杞梓，惟楚有材；迓北阙之丝纶，自天申命。引瞻矞霭，企颂良殷。

此间军事，张、牛一股仍徘徊丰、砀之间，任、赖一股扰及怀远等处，目下秫秸茂密，攻击难施，殊深焦灼！

承示鄙人仍宜回驻徐郡，幕僚中亦多主此议者。惟贼踪飘忽靡常，不如姑与静镇，以观其变，否则我往彼来，似转为所掣动，高明以为何如？复问台安，顺颂节祺。附缴大柬。诸惟心鉴，不具。

愚弟曾国藩顿首

297．复刘咏如五月二十日

因贺节略告军情、部署。

咏如尊兄老公祖阁下：

顷荷惠书，过承祓饰。即审虎符集祜，熊轼迎祥，济军实于黔南，峙刍峙糗；承恩膏于北阙，如如纶。引睇吉晖，良殷企颂。

国藩自二月移驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏往忽来。现仍分为两股：一徘徊徐、宋之间，一扰及下蔡、怀远，凶悍异常，制景无术。所幸运河防守尚固，屡折其东渡之谋，借可屏蔽运东完善之地耳。复问台安，顺颂节禧。附璧谦版。诸惟心鉴，不具。

治愚弟曾国藩顿首

298．复杨翰五月二十日

谢贺节，略告军情。

海琴尊兄大公祖大人阁下：

去秋奉复一函，并附拙书，计达尊鉴。顷接惠缄，因时祓饰，感谢曷已。敬审节延釐，榴屏集祜，作岩疆之保障，楚塞风清；迓魏阙之恩荣，枫宸露湛。引瞻矞霭，企颂良殷。

国藩自二月移驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏往忽来。现仍分为两股：一徘徊徐、宋之间，一扰及下蔡、怀远，凶悍异常，制景无术。所幸运河防守尚固，屡折其东渡之谋，借可屏蔽运东完善之地耳。复问台安，顺颂节禧。附璧谦版。诸惟心鉴，不具。

治馆愚弟曾国藩顿首

299．复李善兰五月二十日

告解散胁从一节，颇不易办。附告《几何原本》未收到。谢其教子。

壬叔尊兄阁下：

前月杪接展惠书，借审兴居顺适，精诣益深为慰。

国藩四月初旬会阅黄、运两河，事毕北入泰安，登岱一游，旋即回济，诸叨平善。惟捻氛日炽，愈击愈悍，飘忽靡常，往来于齐、苏、皖、豫之交，纵横奔突，万马风驰，我军步多骑少，迄无制景之术，殊深忧灼！

承示解散胁从一节，诚为办贼良法，但此事颇不易办。昔年曾刊布《解散歌》而散者甚少。固由粤贼踞守城池，被掳之众难于逃出，亦由无食无衣之民太多，混身贼中，聊为偷生旦夕之计。而捻匪所掠之人，则更无徽纆拘禁之苦，宽过发逆，故从之者愈多，时民时贼，骤难解散。惟有严查圩寨，以清其源，来者辄育，以结其心，或者闻风归附。闻河南查圩之员，带去《解散歌》，比已重刻分布，未知果否有裨。

《几何原本》三十二部未曾收到。袁婿行事荒唐，比已饬阍者严绝，不许见面。遇有妥便，再寄数部为感。天元、四元代数等术，二小儿岂足语此？阁下善于说法，乃令顽石点头，仰叨教益，纫谢无涯。惟渠诗文俱未入门，尚乖登高自卑、先河后海之义耳。复问台安。不备。

300．复陈庆溥五月二十日

谢贺端阳，慨其开缺。附告近期军情。

心泉尊兄大人阁下：

顷接惠缄，猥以端阳相庆，烽烟未靖，抚序增惭。适阅邸报，知阁下奉北上之命，莫测其由。贞介之士，例不谐俗，自古而然。忆自安庆告克，事事草创，迄今五载，地方元气稍稍苏复。国藩既违离二岁，台从又遽去此邦。逝梁发笱，殊为系念。

此间军事，捻逆被击南窜，分为两股：一扰徐、宿、泗、灵，旋回铜、萧、亳、宋，顷已窜至下蔡；一则盘旋曹、徐之间，踵趋泗、睢、邳、宿，顷已回窜归德，节经各路防军出击，游兵蹑剿，贼骑太多，我马过少，未甚得手。劳人暮齿，久困兵间，精力日颓，不知能了此一段否，焦灼曷已！复问台安，顺颂节祺。附缴衔版，不具。

301．复吴坤修五月二十日

嘱得意之际，说话宜检点除官气。告四月阅黄、运河防，顺道登岱。忧剿捻未能得手。附告杨岳斌在甘，诸务棘手。

竹庄仁弟大人阁下：

接四月二十七日惠书，具纫存注。就谂荣摄薇篆，政祉绥亨为慰。

安庆兵燹之后，休息六年，元气渐复，又得君辈尽心尽力，当可保其敦朴之气。来函“私罪不使有”数语，立志坚定，可敬可敬。阁下向来每遇得意之际，说话多不检点，又以游幕过久，官气颇重，湖南、江西物望之损，大抵由此二端。今骤当重任，务望时时省察，屏除宦场之习，力戒浮薄之言。至嘱。

国藩二月来济，适值群捻东趋，觊渡运河，我军力与相持，迄不得逞，分起南窜，东防稍松。鄙人于四月初阅黄河、运河之防，往返十三日，顺道登岱，旋即回济。尊处前接东平文件，即途次所发也。贼分两股：一走淮、泗，折回铜、萧，扰及亳、宋，现踞下蔡一带；一则盘旋曹、徐之间，踵扰泗、睢、邳、宿，图犯清淮，现窜永城一带。迭经各路防军出击，游兵蹑剿，总因贼骑太多，我马过少，未能得手。省三、幼泉转战日久，士卒疲极，暂令省军驻徐，替吉中等营与老湘刘军作为游兵；幼军分驻济宁、韩庄，替出潘军作为游兵。

此间距皖稍远，除清查民圩外，吏事不复措意。近闻陈心泉去任，却出意想之外。悃愊无华之士，或竟不合时宜耶？勉林旧恙举发，比已全愈否？江西报销委员已否到局？

春霆前月初旬，自江西启行入豫，仍遵初议，由襄阳进兵。顷檄令改由黄州以进光、固，不知渠接到照办否。

杨厚帅在甘，诸务棘手。近闻兰州兵变，省垣楚勇多被戕害，吴贞陔亦与于难。厚帅自庆阳回救省城，不知有无转机。彼中米粮昂贵，每麦一石价至百数十金，始知南、东行军，犹为乐国也。附布一二，复问台安。顺颂节祺，不具。

302．复陈鸣志五月二十日

略告近期军情，交来丁带去嘱书之件。

展堂尊兄阁下：

使至，接十三日惠书。借谂台旆回驻开州，荩劳弥笃，企慰曷已。

此间军事，群捻南趋，扰逼徐郡，迭次击却。任、赖、李允窜至怀远，已渡涡河，似不至再回曹、郓；张逆则尚在虞城，不能忘情于运河以东。目前水势颇深，防务稍有把握，秋冬水涸，则须大修堤墙，乃足以资堵御耳。

属书之件，即为写出，交来丁带去。复问台安。顺缴衔版，不备。

303．复刘坤一五月二十日

谢贺端节，略告军情、部署。

岘庄尊兄大人阁下：

四月初六日泐复寸函，亮蒙尊鉴。顷接二十二日惠书，猥以端节相庆，传烽未已，抚序增惭。伏审福荫樟垣，瑞凝蒲斝，邻氛已靖，波恬竞渡之舟；天语弥温，韵答阜财之轸。詹言晖吉，企颂无穷。

国藩久领师干，频更节候。前月群捻南窜，东防稍松，会刘、阎两帅阅视黄河，事毕北入泰安，登岱一游，旋即回济。任、赖、李允一股，顷窜怀远，已渡涡河，似不至再旋曹、郓；张、牛则尚在砀山、虞城，觊渡运河。目前水势颇深，防务尚有把握，秋冬水涸，则须大修堤墙。竭力保全运东一段，亦得寸则寸之道也。附布一二，复请台安。敬颂节禧。祗璧晚谦大柬，诸惟心鉴，不备。

304．复蒋养吾五月二十日

谢赠珍羞。忧捻军气焰方张，制景无术。告匾额、屏联书就，交来丁带回。

养吾尊兄大人阁下：

节间泐复一函，十六日使至，接到惠书。渥承雅贶，等《内则》之珍羞，兼故乡之风味，敬登志谢。即审台旆将返保阳，动履多福。与印帅朝夕从事，无异与鄙人相处一方也。

此间军事，张、牛一股仍扰虞、永一带；任、赖一股窜至怀远，已渡涡河，蹂躏下蔡等处。逆焰方张，制景无术，实深焦灼！

所需匾额大字及屏联各幅，顷已书就，交来丁带回照收。顺问台安。附缴芳版。诸惟心鉴，不具。

305．复勒方锜五月二十二日

忧捻股万骑风驰，制服无术。谢惠赠佳笔，并求羊豪对笔数管。

少仲尊兄大人阁下：

接初八日惠书，词华雅赡，情眷缠绵，纫谢曷已。伏审荣权柏府，新莅苏台，珥笔秋曹，早兼读律读书之术；承华春殿，即拜如纶如之恩。引睇吉晖，企颂无量。

国藩四月初旬会阅黄、运两河，事毕北入泰安，登岱一游，旋即回济，诸叨平善。惟捻氛日炽，愈击愈悍。张、牛一股，回窜归德；任、赖一股，蹂躏下蔡，万骑风驰，制景无术，殊深焦灼！

回忆峙皖水，讯馘金陵，或并奏而互商，亦刑书之代铸。公余谭宴，兴往情来，暌隔经年，顿成陈迹。征未已，我劳如何！

子密来，承惠佳笔，谢谢。可否再寄羊豪对笔数管？尤为铭感。得遂发棠之请，复兴望蜀之思，人情大类然耶。复问台安。顺颂大喜。附璧资衔谦版，不备。

306．复冯志沂五月二十二日

贺权臬篆，略告近况、军情。

鲁川尊兄大人阁下：

接四月二十三日惠书，伏审荣权臬篆，吉莅皖垣。珥笔秋曹，早兼读律读书之术；承华春殿，即拜如纶如之恩。引睇矞晖，良殷抃颂。

国藩抵济宁后，适值群捻东来，锐意渡运，与我军相持累月，迄不得逞，分起南窜，东防稍松。鄙人于四月初旬，会同刘、阎二帅阅视黄、运两河，事毕北入泰安，顺道登岱，仅为一宿之留，聊偿平生之愿，匆匆回济。而捻氛回翔曹、宋，麇集淮、徐，经防军出击，游兵蹑剿，均未能大挫凶锋。该逆仍分两股：一由砀山回窜归德；一由宿州、怀远渡浍渡涡，扰及下蔡。已派游兵觇踪追击，未知能一占胜着否。复问台安。顺颂大喜。祗璧资衔谦版，不备。

307．复陈湜五月二十二日

告解炮之事已落实，驻兵河洛无必要。勉其毕力扩充山西水军，以底于成。

舫仙仁弟阁下：

接四月二十九惠书，借谂台旆旋省，料理秋谳，荩勤益笃，至为企慰。

解炮一事，少荃宫保已咨晋省派员来接。驻兵河洛一节，固可兼顾秦晋，惟河洛现在无贼，亦非该逆将来注意之区，似不必以有用之兵，置于空闲之地。

此间军事，自群寇东趋，觊渡运河，我军力与相持，迄不得逞，分起南窜，东防稍松。国藩于四月初间，会同刘、阎二帅阅视黄、运两河，事毕回济。贼分两股：一走淮、泗，折回铜、萧、亳、宋，旋窜徐、宿，渡过浍、涡，顷至下蔡；一则盘旋曹、徐之间，踵扰泗、睢、邳、宿，比又窜回归德。迭经防军出击，游兵蹑剿，总因贼骑太多，我马过少，未能大挫凶锋，实深忧愤！

尊处练勇、造船二事，想渐就绪。徐寿衡信言，已照舢板之式略加变通，先成一支，上下行走甚便，可压黄溜。又于邸报见云龙州牧捐造炮舡四十。晋省水军，自阁下创始，愿毕力扩充，以底于成。新中丞接篆后，尚不至凿枘否？

杨襄云直声久著，曾通音问；邓春恬曾来安庆一见，皆正派而有条理，足征藻鉴之无虚，亦验苔岑之夙合。复问台安。顺颂节祺。附缴衔版，不具。

308．复彭玉麟五月二十二日

谢贺节，略告近况。说明兰州兵变似尚有转机，不至糜烂。附告方宗诚行止、万泰安排及难单保欧阳焘补缺事。

雪琴宫保仁弟大人阁下：

接四月初二、二十九两次手书，以午节见贺。就谂贵恙医治有效，昌阳引年，企祝无已。

国藩四月初七会同荫渠、丹初阅视黄、运两河之防，事毕北入泰安，登岱一游，十九日回抵济宁，诸叨平善。惟捻氛日炽，愈击愈悍，任、赖一股由淮、泗、亳、宋、徐、宿渡过浍、涡，已至下蔡；张、牛一股由曹、徐、泗、睢、邳、宿、砀、虞窜至归德。迭经防兵出击，游兵蹑剿，总因贼骑太多，我马过少，马勇技艺亦生，未能大挫凶锋，实深焦灼！

甘肃省城兵变，厚庵亦有信来，言先遣曹军回救，厚率亲兵继进。昨接蒋之纯信，言叛兵穷蹙，厚帅俟平定省城后，仍顾东路等语，似兰州尚有转机，不至糜烂。惟粮食奇贵，饷项道梗，殊为可忧。敝处奏请饬浙江协济甘饷，马穀山来咨，允月解五万，稍堪告慰廑怀。

方存之本月十四由此间赴诸城吴竹如侍郎处一行，约仍回济。万泰已留营差委。欧阳焘补缺之事，缘各省解饷来者不止一次，不止一人，碍难单保该员。且晋省拥挤异常，保亦未必有益，俟再斟酌。复问台安，顺颂节祺。不备。

309．复阎敬铭五月二十三日

告近期军情，忧捻股窜南，皖、鄂又将旰食。说明抄示各件已转告。

丹翁尊兄年大人阁下：

顷接二十二日环章，祗悉一切。

直、东分防地段，已于二十二日附奏，抄咨冰案。傅军门业经尊处奏明，敝疏即未提及。

张逆窜曹县之说，此间仅接巨野探报。琴轩及刘、张两镇十九日均抵虞城，据报张逆尚在宁陵、兰仪之间。睢州禀报，则谓十八日已窜太康。刘省三来信，则言张逆图窜六安，大约此贼不至遽回东境也。贼既图犯六安，因檄鲍军门由麻城进兵，先顾六安，再保光、固。周海舲十七日渡涡，追剿牛逆，歼杀步贼颇多，马贼逸去，有将与张逆合股之说，不知现窜何处。任、赖一股在怀远、下蔡一带。大约此三股者均将由颍州上下渡沙河、淮河而南，皖、鄂又将旰食。

抄示各稿件收到，业已转告之矣。复请台安。摹璧晚谦，不备。

310．复乔松年五月二十三日

分析近期军情，说明李文森两面受责之难。附告甘肃似有转机。

鹤翁尊兄年大人阁下：

初八、十六两次复函，已否递到？接初十日惠书一件，十四日两件，知炮船自涡回淮，遏贼抢渡为慰。

西林报称，十六、七等日已将平峨山东、南、北三处贼垒扫却，任、赖有由三河尖窜光、固之意。西林已回蒙城，淮防当可稍松。海舲由永城白龙庙追牛逆一股，十七日渡涡，接仗获胜，歼杀步贼颇多，不知逃窜何处，仍与张逆合股否。张逆在睢州、宁陵之间，潘琴轩、刘寿卿、张田畯于十九日先后追抵虞城。据省三函称，有图窜六安之说。若果窜皖，潘、周、刘、张必驰皖援剿，此数军者皆专办张、牛一股之兵。任、赖一股，则令仲良、少铭剿办。四月二十五日曾檄鲍军门改道黄州、麻城，以进光、固。渠于五月初七日接到，此时计已将抵麻城。顷又檄令先保六安，后顾光、固矣。

叶道本乏才望，暂署安庐，不兼局务，或免代斫之伤。李恕皆经尊处复奏，既有贬词，恐难久安其位。渠运气本不甚佳，弟于同治元年由奉天奏调来皖，始终未来安庆谒见，直至四年正月始来金陵一见，弟方以专案奏调久不见面咎之，闻尊处亦以出省谒见咎之，即此足见其时运颇舛，而又见其督、抚两处俱无人乎？穆公之侧，则犹可敬也。诸惟心鉴，顺问台安。不备。

正泐函间，接十六日手书，知宿州又见贼踪。仲良于十八日拔赴宿州，杨少铭亦于二十四五可由徐赴宿，皆可跟踪西上。

蒋之纯来信，兰州叛兵穷蹙，厚庵俟省城平定后，仍由省出顾东路，甘肃似有转机，惟粮贵可虑耳。再问鹤翁同年大人台安。

311．复潘鼎新五月二十三日

告捻股动向，说明周盛波若能与其合剿一路甚善，若相距太远，不必强求遽合。购车之款俟议定酌发。附告本人拟于近日赴桃、宿查看河堤长圩。

琴轩仁弟阁下：

顷接十九日惠书，具悉一切。

张逆由归德走宁、兰之间，尊军抵虞城，探踪进剿，寿卿、田畯亦俱到虞，向归德进发，均与专剿张、牛之檄符合。牛逆自徐州与张逆分股，窜永城白龙庙渡涡。周海舲十七日追过涡河，获一大胜，歼杀步贼颇多。牛逆带马贼逃去，不知海舲追抵何处。若能与贵部合剿一路，兵力既厚，阁下又可诫其骚扰，匡救其短，固为甚善；若相距太远，亦不必强求遽合。任、赖一股扰下蔡一带，有由三河尖窜光、固之意。张逆亦有窜扰六安之说。敝处前有一檄，令鲍春霆改道黄州，由麻城以进光、固。渠于五月初七接到照办，计此时将抵光、固。顷又檄令先保六安，后顾光、固矣。

雇车累官累民，又不便于军。德州购办之车既有眉目，所谓暂费而永宁，需用买车之款，俟季楼面议酌发。国藩拟于近日赴桃、宿等处查看河堤长圩。省三自请回援六安，敝处复函止之，抄呈一览。复问台安。不备。

312．复刘铭传五月二十三日

告张宗禹将趋六安，已檄霆军先保六安，后顾光、固，其部仍俟休息两月后再相机进止。

省三贤弟军门阁下：

顷接二十日惠书，知台旆回徐，兴居百适为慰。

任、赖一股，已由怀远渡过涡河，扰及下蔡。英西林报，十七日平阿山之贼业已窜动，有由三河尖窜光、固之说。海舲十七日由白龙庙渡涡追剿牛逆，获一胜仗，歼杀步贼颇多，马贼逸去，有将仍与张逆合股之说。又闻张逆在睢州、宁陵之间，琴轩、寿卿、田畯十九日俱抵虞城，探踪追剿。合此数说，似任柱意在光、固，张逆尚不能遽至六安。而乔中丞十六日信则言宿州已见贼踪，恐是张逆股匪。尊函言张逆图窜六安，殆非无因。夏间沙河水大，似仍须由周家口以上渡沙，三河尖以上渡淮，霆军必到在贼前。尊意贵军暂不休息，急援六安。私则情殷桑梓，公则力顾大局，不自暇逸，可敬之至。惟徐州接防之兵约须五营，目下实无可调，各军均已遵檄远去，万难调回，仅有勋军八营，日内尚在徐州附近，敝处已去两檄四批，令其与仲良合军游击，亦不便再行更改。所幸鲍春霆一军，国藩于四月二十五日檄令由麻城进兵光、固，渠于五月初七日接到，计此时已将抵麻城，兹复飞檄霆军探明贼踪，先保六安，后顾光、固。霆军由麻城抵六，较之铭军由徐州赴六道路较近，而声威则两军相等，当可纾阁下桑梓之忧。贵部辛劳太久，业经许以休息两月，今六安之信未确，又令冒暑远征，俾仆失信于贵部之勇夫，亦不相宜，统俟两月之后，再行相机进止。诸惟鉴照，即请台安。不具。

曾国藩顿首

313．复魏喻义五月二十三日

略告剿捻情形。

质斋贤弟阁下：

春初泐复一函，顷接惠书，过承藻饰。猥以昔年从事，重荷溯洄，以旧谊之殷垂，卜新猷之丕焕，销兵气于山陬海澨，东浙风清；迓恩光于凤龙纶，北宸露湛。引瞻吉霭，企颂良殷。

国藩自二月进驻济宁，即值群捻由鄂趋豫，由豫入东，七旬之间，再窜郓、曹，再窜徐、泗，万骑腾踔，倏往忽来。现仍分为两股：一徘徊徐、宋之间，一扰及下蔡、怀远，凶悍异常，制景无术。所幸运河防守尚固，屡折其东渡之谋，借可屏蔽运东完善之地耳。复问台安。顺缴衔版，不具。

曾国藩顿首

314．复程桓生五月二十四日

谢贺端节，告通、泰盐场增额核查之法，说明捻股三支均将渡淮而南，已令官军跟踪游击。附告拟于近日赴桃、宿查看运河堤圩。

尚斋仁弟阁下：

初二寄去一信，续接二十四、二十五两次惠书，猥以端节见贺。伏审新政绥亨，因时集祜为慰。

通、泰十八场增额，雨生有清折见寄。若天时顺应，出产畅旺，或可如额。卡厘挪后，解前每月收数，据实呈报，则前后之盈虚自见。

此间近状，诸称平善。张逆一股在睢州、宁陵之间，有图窜六安之说；牛逆一股渡涡后，经周军追剿，歼杀步贼颇多，马贼逸去；任、赖一股由怀远渡涡，扰及下蔡，大约三股均将渡淮而南，光、黄、庐、六皆将戒严。官军则省三在徐，幼泉在济宁、韩庄，各予休息两月；潘、周、刘、张则专办张、牛股匪，刘仲良、杨少铭则专办任、赖股匪，俱已跟踪游击。前月二十五曾檄春霆由黄、麻以进光、固，渠于五月初七接到，计此时可抵麻城。顷又檄令先保六安，后顾光、固。该逆渡沙、淮两河，尚须绕道，霆军由麻抵六，必到在贼前也。

国藩因江境运河沿堤长圩修筑不甚如法，拟于近日亲赴桃、宿等处查看一次。知念附告。复问台安。顺颂节祺。不备。

315．复丁日昌五月二十四日

告程桓生暂接鹾务，定能随其旧规。忧捻氛日炽，踪迹飘忽，未能大挫其锋。现檄湘淮各军分路追计，以收夹击之效。

雨生尊兄大人阁下：

接三月二十四日环章，情眷缠绵，弥增远想。伏审旌从遄发，锦帆安稳，瀛眷留寓维扬，侍奉萱闱，起居多福，企祝无量。

前于牍中披阅尊议潮州之事，曲当情理。此行必能办理周妥，早蒇魏绛之功，仍正微管之策，恢张旧政，更荷新恩。倚畀方殷，宁能屈居幕下耶？尚斋暂接鹾务，定随萧规。

鄙人去位已久，专治兵事，此外亦不复措意。前月有阅河之行，黄、运两防次第布置，事毕仍回济宁，诸叨平善。惟捻氛日炽，踪迹飘忽，往复于曹、徐、淮、泗、亳、宋之间，股分而势合，步少而马多，迭经防兵出击，游兵蹑剿，虽亦屡获胜仗，究未大挫凶锋。现檄湘、淮各军分路追讨，鲍军门亦已抵鄂，进兵黄、麻、光、固，觇踪会剿，或可一收夹击之效耳。知念附告。复问台安。诸惟心鉴，不备。

316．复应宝时五月二十四日

焦虑制捻乏术，谈对洋务看法及关中形势。

敏斋尊兄大人阁下：

前接环章并抄稿件，浣珮良多。兹又展诵惠缄，猥以端阳相庆，传烽未已，抚序增惭。伏审懋绩申江，延釐午琯，瑞信达蒲昌之海，水波不兴；玺书出蓬莱之宫，露华弥湛。引詹晖吉，企颂靡涯。

国藩四月初旬会阅黄、运两河，布置防务，事毕回济，诸叨平善。惟捻氛日炽，踪迹飘忽，往复于齐、苏、皖、豫之交，万骑风驰，制景无术，实深焦灼！方今中原之捻，甘肃之回，滇、黔之苗、教各匪，关外之马贼余党，纷纷扰扰，竭谋臣武夫之力，以与无根之寇争胜负，而迄未有定，及其既定，则又尽成强弩之末。而拊吾背者，方且持短长以寻干戈，有不堪设想之处，夫岂空谭所能弭乱！

细阅函稿，于开铁道，则争之坚决；于购轮船，则出之坦夷；传教之议，即欧阳公本论之旨。自强六策，看似浅近，为之则精深远大。多求命世之才，乃竟六条之义，有天有人，非可强也。其“条约之内毫不与争，条约之外毫不相让”数语，目前舍此别无办法。

至于关中形势，固为奥区，自发贼、回匪相继蹂躏，名都沃壤，倏变荒墟，接境烽烟，亦尚未息。即使回纥输诚，飞鸿还集，而我既能往彼，亦能来此，则娄敬西驾之谋，未可施诸后世。苏公东迁之论，或且诧为前知，盖非区区所敢轻议已。

雨生都转言，敝处回信，由尊处转寄最为妥速。兹有一函，即希寄去为荷。复问台安，顺颂节祺。附缴衔版，不备。

愚弟曾国藩顿首

317．复李瀚章五月二十五日

欣慰其独认李元度之饷。度捻股将图淮西，已檄军追剿。告本人将赴宿、桃查看沿运圩工。

筱泉年兄大公祖阁下：

四月初六寄去复函，续接十四、二十三两次惠书，因时祓饰。伏审釐延重午，福荫三湘，笃祜承恩，企颂无量。

周、兆、李军三路入黔，次青之饷尊处独力认办，甚善。渠行粮无缺，妥赴戎机，不致再蹶，则鄙怀亦为一慰。

此间军事，迄无起色。任、赖、李允渡浍渡涡，扰及下蔡；张、牛由砀山回窜睢州、太康，大约均图窜扰淮西，窥伺光、黄、六安一带。省三、幼泉转战日久，士卒疲乏，各令休息两月。省扎徐州，幼扎济宁、韩庄一带，腾出徐、济防军，作为游兵。顷檄仲良与少铭为一支，专剿任、赖一股；琴轩与海舲为一支，寿卿与田畯为一支，皆剿张、牛一股。将来湘、淮从征各军，俱许更番歇息，以保常新之气，而肄方张之寇，未知果否有裨。

国藩前月会阅黄、运两河，往返十三日。今又将亲赴宿迁、桃源，查看沿运圩工。盖以战既不足，不得不竭力堵守，保全运东完善之区耳。

川、淮盐斤并价轮销一案，已将少泉来咨抄复官相，另牍咨达冰案。复严渭春信附去，希即封递。复问台安，顺颂节祺，不备。

318．复史致谔五月二十五日

谢贺端节，附告军情部署。

士良尊兄年大人阁下：

顷接惠书，猥以端节相庆，传烽未已，抚序增惭。伏审福荫四时，釐延重午，钱塘回棹，正夺标竞渡之时；虞陛挥弦，赓解愠阜财之韵。詹言景矞，企颂无穷。

南田垦屯，势将中辍，西成平秩，早卜有秋，人事虽偶乖违，而天心自相祐助，亦堪一慰。

弟抵济宁后，适值群捻东来，锐意渡运，与我军相持累月，迄不得逞，分起南窜，东防稍松。弟于四月初旬会阅黄、运两河之防，事毕回济。捻氛回翔曹、宋，麇集淮、徐，迭经防军出击，游军蹑剿，均未能大挫凶锋。现仍分扰皖、豫，剽悍异常，已派湘、淮各军追击，并檄霆军来六安迎剿，未知能否得手。每念中原之捻，陇西之回，滇、黔之苗、教各匪，纷纷扰扰，竭谋臣武夫之力，以与无根之寇争胜负，而迄未有定，及其既定，又成强弩之末。而拊吾背者，方且持短长以寻干戈，有不堪设想之处。劳人暮齿，精力日颓，世变方滋，杞忧曷已！远承廑系，聊布所怀。敬请台安，顺颂节禧。祗璧谦版，不备。

319．复严树森五月二十五日

谢其贺节，附告奉命剿捻以来军情、部署。

渭春尊兄大人阁下：

前闻荣莅桂林，尚稽裁候，顷接初二日惠书，因时存注。借审台旆赴黔，道出敝省，将由荆、宜以达珂乡，俟驿路之疏通，即轺车之遄迈。尽劳弥笃，企仰良殷。

国藩甲子之秋移驻金陵，怵成功之难居，思谢事以藏拙。乃于上年五月奉命剿捻，重践戎行，驰驱淮、徐，倏已改岁。今春自徐来济，适值群捻东趋，觊渡运河，我军相持累月，贼不得逞。分起南窜，往复于齐、苏、皖、豫之交，万马奔驰，异常剽悍。敝部骑少技生，尚无制景之术。每念捻众、甘回与滇、黔苗、教各匪，扰乱多年，不知荡平果在何日，曷胜焦愤！远叨廑系，聊布一二。敬问台安。祗璧谦版。诸惟心鉴，不备。

320．复潘鸿焘五月二十五日

告近期军情，忧制捻乏术，谈兰州兵变、晋省吏事之影响。说明会馆、昭忠祠捐款无可设法。

伊卿仁弟阁下：

前接惠缄，东下有期，良觌不远，故未裁答。兹接初六手书，借谂安抵金陵，仍综台务为慰。

捻匪南窜，东防稍松。国藩于四月初间会阅黄、运两河，顺道登岱，旋回济宁，诸叨平善。惟捻氛日炽，剽悍异常。任、赖一股由徐、宿窜至怀远，渡过浍、涡，已至下蔡；张、牛一股由铜山、砀山侵轶虞城，回窜睢州、太康。已檄刘仲良与杨少铭为一支，专剿任、赖；潘琴轩与周海舲为一支，刘寿卿与张田畯为一支，皆剿张、牛。看来两股均将渡颍渡淮，扰及六安、光、固。彼则万马风驰，我则骑少技生，制寇无术，殊深焦灼！

霞仙复位，正气稍伸。近闻兰州有兵变之事，陇若糜烂，秦亦齿寒，霞老又将旰食。晋省吏事，舫仙既不与闻，兵事亦多掣肘，不仅因舍弟移鄂，渠有孤立之慨也。

会馆、昭忠祠都无存款，尊意再于湘军续捐千金。此间无可设法，请函商九舍弟酌办。复问台安。不具。

321．复张之万五月二十五日

捻势剽悍，拟于周家口以上开挖路濠，设险以守。沿运堤墙修筑，拟亲赴桃、宿查看一次。附告捻股分走皖、豫，已檄军分路专剿。

子青尊兄大人阁下：

前接环章，顷间又奉惠翰，言及运河事宜，备聆一切。

贾鲁河工巨路远，未便挑浚，应作罢论。顷又有柁献挖路濠之策者，弟因贼势剽悍，不得不设险以言守。拟于周家口以上扶沟，尉氏等处开挖路濠，以济浚河之穷。派祝道先往查勘，业经咨达冰案。运河如有应行应止之事，随时奉商，仍由尊处出奏。目下贼不窥运，似亦无可着议。沿运堤墙，东境惟滨河民圩间用土砖，取土去堤身甚远，江境多系麦穰和泥修筑，恐不如法。弟拟亲赴桃、宿查看一次。

接据各路禀报：张总愚股匪由砀、永窜至睢州、太康，似将渡贾鲁河而西；任、赖股匪渡浍渡涡，扰及下蔡。已檄刘仲良臬使与杨镇勋军为一路，专剿任、赖一股；潘琴轩臬使与周镇盛军为一路，刘镇老湘军与张镇吉中等军为一路，皆剿张、牛一股，二十已抵睢州，未知果能稍遏寇氛否。复请台安。摹璧晚谦。诸惟心鉴，不备。

322．复乔松年五月二十六日

谈捻股动向及近期军情。

鹤翁尊兄年大人阁下：

二十三泐复寸函，二十四接十八日惠书，祗悉一切。

该逆既不得东渡运河与清、淮一带，势将由颍州上下渡沙河而南。张逆已窜睢、杞、太康，不致回徐牵制我兵。刘、潘、张军二十一已追抵睢境，探踪进剿。周军十七与牛逆见仗后，想必紧蹑牛股。惟不知任、赖自平阿山窜动后，现到何处。计此时沙、淮水大，须由周口以上渡沙，三河尖以上渡淮，处处绕道。而春霆由麻城赴六安，计必到在贼前。刘、杨等军由宿州、怀远跟追，亦必可与皖军犄角，当不致于贻误也。诸惟鉴照。复请台安。不备。

323．复瑞麟五月二十六日

因其贺节，略告办捻军情部署。谢其协济鲍军火药。

澄泉尊兄中堂阁下：

菖馨应候，藻翰先施，浣纫曷已。敬维福绥岭表，庆集天中，兵甲全销，吉语早陈于丹陛；印符双绾，恩光仍照于黄扉。企引矞晖，良殷抃颂。

弟督办捻匪，节候瞬更。该逆前此东趋，觊渡运河，与官军相持累月，迄不得逞，分起南窜，往复于齐、苏、皖、豫之交，异常剽悍。迭经防军出击，游兵蹑追，虽亦屡获胜仗，尚未大挫凶锋。现檄鲍爵军门由麻城驰赴六安迎剿，冀与湘、淮各军共收夹击之效。

比承咨询鲍军应用火药数目，业经另咨冰案。畛域不分，容光远照，感荷尤无既极。专泐，复颂节禧。敬请台安。诸惟崇鉴，不备。

324．复潘鼎新五月二十六日

谈捻股动向及防捻之策。嘱早日送车到营。

琴轩仁弟阁下：

二十三日回信已否递到？顷接二十一日惠书，贵军与刘、张之军俱抵宁陵为慰。

张逆在睢南河阳集，不知牛逆是否与之合股。田畯来禀，渠二十一日追过宁陵之杨柳集，贼股窜越杞县。据睢州探报，则贼已到太康。贵军拟向太康甚好，亦可就粮于周口也。群捻不得逞志于齐、苏之运河，恐须渡颍渡淮。两河下游炮船尚可勉强扼堵，上游则处处浅窄，徒步可涉。万一贼竟渡淮，计霆军到六安，必在贼前。尊军与周、刘、张军全力追蹑，使贼目下不能遽回东北，则可如省三之议，扼守沙河矣。惟沙河地段太长，贾鲁河又不能开浚，近有献地濠之策者，鄙意于周家口以上扶沟、尉氏等处开挖地濠，以济浚河之穷。派祝爽亭先往察看能否兴办，目前尚无把握。

车价一事，与季楼面议妥办。早日送车到营，以免与州县怄气，庶几保全令名。复问台安。不一。

325．复文辉五月二十六日

谢贺端阳，附告北征以来军情、部署。

又石尊兄大人阁下：

顷接惠书，猥以端阳相庆，传烽未已，抚序增惭。伏审柏府延釐，昌樽介祉，枭羹拜赐，已看邻境之氛清；象刑惟明，更卜虞廷之恩渥。詹言景矞，企颂无穷。

国藩北征以来，南讹又届。前月会同刘、阎二帅阅视黄、运两河，旋回济宁，诸叨平善。捻匪回翔曹、宋，麇集淮、徐，迭经防兵出击，游兵蹑剿，虽亦屡获胜仗，尚未大挫凶锋。现仍分扰皖、豫，剽悍异常，已派湘、淮各军分路跟追，并檄霆军来六安迎剿，未知能收夹击之效否。复颂节祺，顺问台安。谨璧谦版，不备。

326．复王大经五月二十六日

忧捻军分扰皖、豫，未大挫凶锋。告已檄霆军来皖，冀与各军收夹击之效。

晓莲尊兄大人阁下：

昨闻荣摄薇篆，裁贺尚稽。顷接惠书，过蒙谦谢，非所敢承。伏审望隆周翰，福荫苏垣，旌旆不移旧憩之，棠阴愈茂；丝纶迭贲新颁之，节增华。引睇吉晖，良殷抃颂。

此间军事，自春间群捻东趋，觊渡运河，与我军相持累月，迄不得逞，分起南窜，东防稍松。国藩于四月初旬会阅黄、运两河之防，事毕回济。该逆往来于曹、徐、淮、泗、亳、宋之间，踪迹飘忽，狡悍异常。迭经防兵出击，游兵跟追，虽亦屡获胜仗，究未大挫凶锋。现在分扰皖、豫，势将由颍州上下渡沙河而南，光、黄、庐、六恐又骚然。已檄霆军来皖迎剿，冀与湘、淮各军亦收夹击之效，未知果否有裨。复颂大喜，顺请台安。汇璧资衔谦版，不备。

327．复李鸿章五月二十七日

谈用兵之道，知人之明，实非吴棠所长。告捻股将渡沙河，已檄刘、鲍等军跟追迎剿。

少泉宫保世仁弟大人阁下：

前接初七日惠函，具悉一切。

仲仙调度纷繁，诸将无所适从，敝处亦深不谓然。其平日居心行事，不失厚道，惟用兵之道，知人之明，实非所长。闻阁下所与书函，辞旨切直，仲仙曾向昌期谈及，愿寄敝处一阅，继又以其近于陈说是非，卒未抄录寄来。可见于尊处犹有服善受言之雅，而其自处亦无护前争胜之心，阁下亦必鉴察此情，续有书函宽譬慰问矣。仆近日观邻邦调度，如官、乔、吴、李诸公，亦皆号令频烦，忙乱虚饰，与仲仙略无轩轾。日内拟至桃、宿查勘运河，晤时必订约，不宜轻调淮军，清江有警，鄙人与尊处断无不竭力援助之理。三人同舟，舵楼专政，庶几俱捐细故，偕之大道，终克共济也。

琴轩与刘寿卿、张田畯等二十一日俱至宁陵。据睢州禀报，张总愚十八日已赴太康，琴轩则称其窜至杞县，大约仍在扶沟等处渡沙河而南。周海舲禀，十七日在永城白龙王庙与牛逆接仗大捷。任、赖一股亦将由颍州上下抢渡沙河，大抵三股皆将窜犯光、黄、六、庐一带。敝处既檄刘、杨、潘、周、刘、张六军分投跟追，又檄鲍军至六安迎剿，似已足敷剿办。省三、幼泉二军必应休息两月，省三自请回援六安，比即复函止之，抄呈台览。王镇一军已批令在临淮附近雕剿，决不远调。省三言，四五千人不足以当一路游兵，自是笃论，然大支劲旅太少，不得已以两小支合击一路。仲良、寿卿均思添营以当一面，以饷绌不敢许也。

吾二人来往信件太少，嗣后约定每十日各发一件，如太忙则仅写数行，而抄他处文件，以附益之。复问台安。

328．加李瀚章片五月二十七日

嘱务将爱民则造福，扰民则造孽之道，劝诫淮勇诸将。

再，淮勇各统领，如省三、琴轩、幼泉、仲良皆志趣远大，卓然思有所建树，于时行军讲求纪律，不肯稍涉骚扰。近惟周海舲名望稍损，昨以一批诘责，抄呈台览。杨少铭顷始出为游兵，不知军律何如？阁下若与诸将通信，务恳将爱民则造福，扰民则造孽之道，谆谆劝诫。仆于各统将，以保护其令名为第一义，银钱等事不掣肘次之，保奖功名又次之，亦经再三申诫，不啻师之教，弟恐太烦则听者生厌，太疏则士卒易忘。再请阁下便中代我劝诫，又多一番警惕。不独目下于行军有益，即将来淮勇遣撤时，亦于珂乡有益也。再问筱泉仁弟台祉。

329．复郭嵩焘五月二十九日

议其复总署书似得驭外之术，所举之人多知崖略。忧捻军西趋，诸军跟追迎剿，但马少将乏，终难制之。恐兰州兵变后，陇事棘手。

云仙仁弟亲家阁下：

接四月四日惠书，并抄示四纸，具悉一切。

与左帅二函，吕相之书，陈琳之檄，聊可摅其义愤，恐难解彼宿嫌。复总署书，似得驭外之要领。借钱一事，总署亦曾有一书见，逮至今未能作答。守不借之正论，则少泉言之详矣，若姑妄听之，姑少借之，饵以有常之利，示以巽顺之情，彼且为町畦，吾亦且与之无町畦，未始非制御之术。然古来和戎，持圆通之说者，例为当世所讥，尤为史官所贬，智者有戒心焉。轮船宜于速购，广求视之，等于家常什器，则不佞主，是说久矣。敬举所知一疏，惟邹伯奇素无所闻。此外则或见而知之，或闻而知之，鄙人亦得粗窥崖略，不知廷旨如何擢用。方今雅道陵迟，人物渺然，苟有朴学通材，自应次第荐达，以励方来。

此间军事，自张、牛股逆于二月杪窜至曹、郓，任、赖亦接踵东来，往复于曹、济、徐、宋、淮、泗诸郡，始在郓、濮攻扑山东运河，继在桃、宿攻扑江南运河，多方堵御，始能守此衣带之水，保全运东完善之区。五月中旬，各股分投西窜，任、赖由萧、宿以窜怀远，牛逆由永城以窜亳州，张逆由丰、砀以窜太康，其志皆思渡颍渡淮，南犯光、黄、庐、六。现在诸军进止，除李幼泉、刘省三奔驰已久，量予休息外，以潘琴轩、周海舲为一路，刘仲良、杨少铭为一路，刘寿卿、张田畯为一路，皆由豫、皖跟追，鲍军则由固、商、六安前来迎剿。兵力不为不厚，布置不为不宽，但苦马少且瘦，尤乏得力骑将，终无以制其冲突，损其精锐。流寇之技俩日精，官军之将材日寡，诚不知中原之乱何日少定。

杨厚帅入陇以来，殊无适意之事。兰州兵变，戕害湘人尤多，贞陔亦与于难。严办则阖省绿营尽成仇敌，不办则威望一弛，万事土崩。加以粮道梗绝，米石至百余金，种种棘手，恐难遽振。陇果糜烂，秦亦齿寒。观公在位之日，无一好怀，良有难自遣者。若论时事之多艰，焦头烂额，救过不暇，则霞仙之留，未必不为吝；公之去，未必不为吉也。

贱眷以三月自金陵言归，适会舍弟莅鄂，即留鄂署度夏，入秋定可还湘。姻事应以何时举行，乞示知儿子纪泽遵办。粤中归装，得有善本书几种，便中见示一二。复问台安。

330．复刘秉璋六月初三日

略告近期军情，附告本人拟亲往曹、定察看一次。

仲良仁弟馆丈阁下：

接二十一、二十六两次惠书，贵军由宿抵蒙，米面难购，殊为系念。敬堂已回临淮，开军当可全抵怀远，与贵军、兴军会合。海舲二十一日来信，言取道太和，赴下蔡剿贼。兹闻任、赖业由下蔡西窜，周军曾否与之相遇？牛逆自白龙庙为周军所败，由亳窜陈。张逆于二十二日窜至周口，树军出队小胜，由西平、商水窜去。据定陶县禀，张逆在太属为潘、刘所败，又称二十八九回窜定陶，殊不可解。省三请援六安，因徐州无兵接防，复函止之，抄呈台览。张海柯禀，据擒贼所供，亦有张、牛图窜六安之说。鲍春霆五月初旬自黄州北渡，计已抵六安、固始一带矣。程方忠旧部开、奇极相洽浃，故少荃欲使合击一路。惟宿迁不可空虚，各营遵檄远去，万难调回，无可换铭营、奇营之防者，只好暂如阁下调停之说。

国藩桃、宿之行，前月二十二日附片奏明。如果曹、定无事，仍拟亲往察看一次。复问台安。不备。

331．复唐树森 ⁽¹⁾ 六月初三日

贺其迁职，略告军情。

艺农尊兄大人阁下：

顷荷惠书，备承垂注。即审恭膺简命，荣抵武林，以望实之兼隆，卜升华之日懋，楼船下濑，昔襄事于故山；强驽射潮，今宣猷于云水。引瞻吉霭，企颂良殷。

国藩鞠旋北征，瞬经一载。自二月移驻济宁，即值群捻麇集，虽诸军迭有胜仗，而逆焰迄未少衰。所幸运河防守尚严，借可屏蔽运东完善之地。该逆劲骑逾万，分合靡常，既不逞于苏、齐，遂分扰于皖、豫，制景无术，焦愤实深！复问台安。顺璧衔版。诸惟心鉴，不具。

愚弟曾国藩顿首

————————————————————

(1)  唐树森，字谷九，号艺农，湖南善化人。诸生，官至贵州按察使。

332．复潘鼎新六月初七日

告扼守沙河之议出于刘铭传，今因追剿全无把握，不得不力筹扼守之策。

琴轩仁弟阁下：

顷接二十七日陈州来函，具悉一切。

张、牛渡过沙河，分走郾、商，直奔遂、确，尊议扼守沙河。贼之扰豫，不出南、汝、光三境，鄙意亦以谓然。初四日已有一牍，请阁下督率贵部，在于周口以上沙河北岸择要扼扎，不必跟追。上游究竟应守沙河，或应防贾鲁河，请阁下再行查报。不知接到此札，贵军已否自南追远行？扼守沙河之议出于省三，鄙人初以上游无止境而以之，今因追剿全无把握，不得不力筹扼守之策，舍沙河、贾鲁河别无可扼者矣。仲良昨有一信，力主扼贾鲁河之说，敝处有与省三一批，并抄呈览。请阁下与省三、海柯力图此事，而鲍、周、刘、张、杨先行跟剿，俟沙河须添兵时，再行酌调诸军防河。诸惟心鉴，复问台安。不具。

333．复李昭庆六月初七日

告暂调其作防兵，嘱与其兄细筹将来出而游击之策。

幼泉世仁弟阁下：

接二十九日惠书，具悉一切。

近日军情调度，初四日一檄行尊处。如果任、赖全数南窜，则当以全力防守沙河。潘军、刘军俱宜在沙河之北办防，惟琴轩二十七日来信，已拟即日渡沙追剿，而铭军西去，又不能不调数营接徐州之防，因韩庄一带水深可恃，调贵部四五营赴徐接防。贵军两分三分，无人统理，极不相宜，而此外竟无他营可调。又以防兵、游兵，阁下须与令兄少泉宫保详细商议乃有定计，故姑如此权宜调之。

尊慈太夫人玉体违和，贵军适在休息之时，原可归省一次，惟阁下在济宁时言及此情，鄙人嘱备公牍前来候批再去。兹一面发信，一面扬帆东去，胡竟迫不及待，岂忘临别之言耶？既至金陵，即有数事烦与令兄妥商：一则徐州、宿迁及韩庄八闸三处，论剿捻之大局，固不可无镇兵，即论江苏之门户，亦不可无防兵，目前别无零枝可以分防三处；二则贵部奏明为游击之师，而实乏可恃之将，少泉以为虑，鄙人亦以为虑。王庆衍虽系健将，而断不能统已成之淮营，此外换调则良将各有专军，不换则万难图功；三则奇字一军，少泉意欲令与开军相合，万一安庆有事，奇军不能不去，而桃、宿、清江一带，吴军未可深恃。此三者均须细细筹度。就目下已成之局而论，贵军分驻济、徐、台庄三处，只好暂作防兵。阁下自金陵回营，即驻徐州，将来调张、李等赴宿迁。阁下专管徐、宿、八闸防务，力尚有余，必将调得良将，乃再出而游击。若仅张、李、易、樊等将，则不如守而藏拙。是否有当，乞贤昆仲迅速商定见示。诸惟心鉴，顺候近祉。

334．复乔松年六月十一日

告捻股动向与堵剿部署，说明中元前后可一见。

鹤翁尊兄年大人阁下：

迭接二十、二十五等日惠书，知初八、十六两次复函已蒙尊览。续派敝部驰援皖、豫，分剿张、牛、任、赖等股，二十三、二十六迭经函达台端。张、牛渡沙河后，分走郾、商、确、遂，扰及上蔡、汝阳，去皖已远。任、赖二十六七在颍东、枣庄、乌河等处与周军相遇，败走太和东北，亦将渡沙河以窥光、固。已令琴轩与省三、海柯力图扼守沙河之策，鲍军与刘、张湘军，与刘、杨淮军则为跟剿之师，初四咨达冰案。

国藩定于十五日赴桃、宿一带阅勘沿运圩墙，即由湖、淮进驻周口，就近察看沙河、贾鲁河形势。道出寿春，借可一展良觌，计在中元前后矣。复请台安。诸惟心鉴，不备。

335．复李鹤年六月十一日

告近期军情及战守之法。祈饬司查办河南冤狱，冀挽民心。

子和尊兄大人阁下：

顷接二十九日惠书，伏审台旆拟驻许州，兼顾西路，至为企仰。

阁下甫莅中州，席不暇暖，即出视师，东事初定，转而西征，未免过劳。拟请旋节汴垣，居中调度，并可整顿吏治，以慰舆情，许州之行似可中止。以贼势言之，目下群捻西趋，应乘势蹙之于西南山多田多之处，贼骑难逞，或可灭彼之长，藏我之短。弟前议防守沙河、贾鲁河久无定论，因思筑室道谋，三年不成，不如趁此兵力尚厚，早为决策。顷已檄刘军门暨潘军、张军防守沙河，俟任、赖渡沙河，周军亦会同防河。南、汝、光、黄、六安游兵，则有鲍军及刘、杨、刘、张、王等与之纵横角逐，尚敷剿办。请饬贵部仿照东省防守运河之法，专驻朱仙镇至黄河南岸，一概作为守兵挖壕设防，不必远剿，均经另牍咨商。是否有当，伏希卓裁。以豫兵而仅防此七八十里，难免外间浮议，弟当切实具奏，言出自鄙人之意，豫兵所分之汛，地段虽短，防守极难，但求将来可遏流寇，不必目下多一追兵。官绅有识者，亦必谅弟与阁下之心。

河南绅民疾视官长，隔阂已久。弟军所过之处，圩寨闭关绝市，于兵事实有关系。前据绅士王检心等禀请昭雪冤狱，开单前来，批令俟鄙人入豫与阁下商办，以慰其意。近高树彬等又有一禀，弟亦批令到豫商酌平反。因思待弟入豫而后查办，则惠归鄙人，不如弟未入豫而先查办，则惠归阁下。兹将原禀抄呈台览，俟八月初另具公牍。即祈饬司次第申理，逐案平反，冀以迎善气而挽民心，是所企祷。

蒯士芗观察奉檄驰往商城，办理鲍军粮台，具见不分畛域，感荷靡涯。惟该军零碎事件极多，既在襄阳设立粮台，仍由湖北派员支应为妥。蒯道暂令经理该军车辆，余俟弟入境熟商饬遵。尊牍“咨呈”二字务望留“咨”去“呈”，万勿再施。诸惟心鉴，复请台安。摹璧晚谦，不备。

馆愚弟曾国藩顿首

336．复刘秉璋六月十一日

谈分汛河防及剿捻诸事。

仲良仁弟馆丈阁下：

初三寄去一函、初四一牍，言扼守沙河之事。顷接二十八日惠书，力主扼贾鲁河之说。敝处即据尊函以定策，自周家口以下则防沙河，自周家口以上则防贾鲁河，免致筑室道谋，三年不成。顷已将分汛防河一檄知会尊处矣。海舲二十八日来信，任、赖已窜太和东北，亦将由槐店渡沙，不知已否过河。若果窜过沙河，海舲亦须留于沙河东岸，贵军却须至光、黄、六安一带，与该逆纵横角逐。但得阁下与鲍、杨、刘、王诸君，与张、牛、任、赖相持数月，俾沙河之防一固，则此后易为力矣。

国藩定于十五日赴桃、宿察看长圩，即由洪湖、临淮进驻周口。复请台安。不具。

337．复官文六月十二日

谈川、淮盐斤看法，告捻股动向及应付对策。

秀翁宫太保爵中堂大公祖阁下：

前月初间肃复寸函，顷接十六日惠书，言川、淮盐斤并价轮销，有关鄂省饷源，嘱敝处函商少泉宫保，暂照向章办理。九舍弟来信亦言及此事。国藩筹思数四，有不便缄商之处：一则交卸督盐篆后，盐事应由少泉主政；一则敝处剿捻之饷，悉由少泉筹画解济，湘勇现发全饷，淮勇每年不满十关；一则湘、鄂盐厘今年大为减色，鄂岸拥滞几于片引不行，阁下必已洞悉，户部催解两淮全课并解盐厘急如星火，函商敝处设法婉奏，求少求缓搪塞户部尚难措辞，则敝处于少泉亦难措辞，伏祈鉴亮。

此间近事，张、牛捻股已渡沙河，分走郾、商、确、遂，扰及上蔡、汝阳；任、赖一股由颍东败走太和，亦将渡沙河以窥光、黄。顷已定议于沙河、贾鲁河派兵分汛设防，其南、汝、光、黄、六安一带，则令霆军及湘、淮各军纵横游击，业经咨达冰案。

国藩定于十五日起程，查看桃、宿沿运长圩，即由洪湖、临淮进驻周口。附以奉报，复请台安。诸惟心鉴，不备。

338．复彭玉麟六月十二日

告捻股动向及应付对策。

雪琴宫保仁弟大人阁下：

前接四月晦日惠缄，业经寄复。兹接五月二十二日手书，伏审贵恙就痊，精神健旺，至以为慰。

捻匪迭经我军追剿，不得于商、苏东渡运河，遂分走皖、豫。张、牛股匪已渡沙河，窜至上蔡、汝阳；任、赖等股由怀远、颍州败走太和，亦将渡沙河以窥光、固。应乘势蹙之于西南山多田多之处，差易剿办。当此贼踪分扰，地广兵多，若非分别战守，各有专责，势必处处牵掣，人人奔波，劳而鲜功。顷已定议于沙河、贾鲁河派兵分汛设防，皖、豫之兵亦令分段驻守，其南、汝、光、黄、六安一带，则令霆军及湘、淮游军追剿，与阁下合作共图之说大意相同。将来南、汝一带战事必多，襄、郧、黄、德亦未必无事，九舍弟新集旧部，不知足御之否。

国藩定于十五日起程，赴桃、宿查看沿运堤墙，即由洪湖、临淮进驻周口。俟到防后，再商与阁下相见之法，大约须在中秋节后矣。《长江水师章程》尚未接准部文，深为盼系。复问台安。不备。

339．复穆图善六月十二日

谢贺端节，附告捻股全出苏境，分奔皖、豫，已檄防军择要扼守沙河，并令游勇分道追剿。

春岩尊兄大人阁下：

五月初间泐复寸函，兹接四月十日惠书，猥以端节相庆，烽烟未靖，抚序增惭。敬审勋著辰旗，釐延午琯，昌樽饮唱，大凯于夏州；蒲璧瑑华，拜新恩于春殿。詹言吉霭，抃颂无穷。

宁夏告克，安插难民，具仰荩筹周妥。近闻兰垣兵变，内患方殷，伊犁不守，外氛又恶，不知目下情形何如，殊深驰系。

敝处军事，自群捻被击南窜后，山东境内已无贼踪。各军南追，迭次获胜，该逆遂全出苏境，分扰皖、豫，又将窥伺鄂徼。已檄防军于沙河一带择要扼守，并令游勇分道追剿，未知能否迅殄寇氛，实深焦灼。知关廑念，附布一二。敬颂节禧，并请台安。摹璧肃谦，不备。

340．复欧健吾 ⁽¹⁾ 六月十二日

谈剿捻及运防诸事。告扬州会馆，本人不书捐，不书联额。

健吾仁弟馆丈阁下：

使至，接二十七日惠书，具悉一切。

去位已久，盐院用人行政概不干预，只求饷项应手，一意办贼，惟军务迄无起色，时深焦虑。自到济宁后，数月于兹，未能西去，已辜豫人之望，更不便回驻彭城。现因群捻西窜，派兵扼扎沙河，遏其回窜之路，另调游兵觇踪追剿，若能蹙之于西南山多田多之处，或易收拾。东路运河之防粗已就绪，江界沿运长圩尚须验工，定于十五日启行，前赴桃、宿察看一次，即由洪湖进驻周口。劳人暮齿，征未已，而阁下又将南还，会合何时，良用驰系。

扬州新买会馆，尚短半价，拟借丰恒官运万金，可由尊处具一公牍前来，声明何时解还，亦可批准照办，将来不至无着。捐簿不必寄来，敝处亦不书捐。缘吴城、安庆、芜湖、仪征四处会馆，鄙人皆未捐钱。金陵捐银五千，颇悔过于豪举，扬州则巨款至二万之多，尤觉无谓。且沿江会馆太多，近于夸大吾楚财力，自雄名园山石，古木碑帖，尤为众所指目。吾乡宦苏者少，无人经理，旋即毁败。联额亦不必书，不欲于奢丽场中更增浮焰也。此复，顺问台安。不具。

————————————————————

(1)  稿本注“办理淮盐转运湘岸局”。

341．复吴棠六月十二日

告捻股动向及军情部署。附告本人十五日赴桃、宿会阅堤墙，可以见面。

仲宣尊兄大人阁下：

兹接瑶章，敬承一切。伏审旌节袁浦，台候绥愉，至为企慰。

此次群捻不得渡运窥淮，遂窜皖、豫。张、牛股匪已渡沙河，扰及上蔡、汝阳；任、赖一股在颍东与周军相遇，败走太和东北，亦将渡沙河以窥光、固。已檄刘省三与潘琴轩、张海柯力图扼守沙河，周海舲则俟任、赖过渡沙河后，驻军东岸，会同防河，一如防运之法；鲍军与刘、张湘军，刘、杨淮军则为追剿之师，冀以蹙贼于西南山多田多之处。昨有分汛防河一牍咨达冰案，未知果有益否。

国藩定于十五日启行，赴桃、宿会阅堤墙，借展良觌。事毕即由洪湖、临淮进驻周口，或由桃登陆以达泗州、五河，再由水路上驶，察看沙河、贾鲁河形势，调度一切。

承惠《仪礼正义》，晤时面领，不烦使者远寄也。先此致谢，敬请台安。不备。

342．复鲍超六月十二日

告捻股动向及军情部署。嘱与湘淮各军游击六安、光州、黄州一带，相机剿击。

春霆仁弟爵军门阁下：

五月十三寄去一信，已否递到？顷接二十二日惠书，知台旆尚在黄州，接前次檄赴光、固，部署启行。敝处续去一咨，请阁下先赴六安，不知接到否？目下行抵何处？至以为念。

捻逆西趋，张、牛已渡沙河，窜至上蔡一带；任、赖由颍州败走太和，亦将渡沙河以窥光、固。昨有分汛扼守沙河一檄，分别咨行。请贵军与刘、张二镇湘军，刘襄办、杨镇淮军游击六安、光州、黄州一带，但得与群捻相持数月，俾沙河之防一固，则可蹙贼于西南山多田多之处，使贼骑不得驰骋，此后庶易剿办。本日又奉初九日寄谕，严催霆军迅赴戎机，希即钦遵赴防，相机剿击，是为至要。

三月间来牍，营制一切，五月十一日业已核复，咨达冰案。柴草、车驼不敷，先于五月十八日咨复，顷有一清单，言明各项有盈无绌，另文奉咨。诸惟鉴照，复问台安。不备。

343．复丁晏六月十二日

告捻股动向及军情部署。说明不宜奏留其子以避赴滇。

俭卿尊兄大人阁下：

子密来，收到台垣疏稿。续接惠书，伏审赞画团防，精神矍铄，至为企仰。

捻踪西窜，前股已过沙河，后股游弋颍、亳，亦将渡沙河而西。已檄各军择要扼守沙河，以遏回窜，别令游兵分道追剿，蹙之于西南山多之处，庶几稍有把握。东路运河之防亦不可弛。国藩定于十五日起行，至桃、宿查看长堤圩墙，即由洪湖前进，以达周口，就近调度。

仲山世兄观察迤西，以公义而论，则春秋正富，自宜叱驭而行；以私情而论，则一个方弱于睦州，二老更怜夫少子，滇池万里，诚难为怀。惟滇省人员，前年奉有明谕，通饬赴任。抚、藩、学政、道、府寻有干吏议者，即使奏调来营，亦断难邀俞允，转多一层痕迹，适以速其远行。顷在曲阜，孔观察繁诛应坐补迤西之员，与鄙人有年谊，众同年公恳奏留敝营，冀免赴滇，亦曾以显系规避，惧干严诘谢之。两事相类，未便区分厚薄，诸希鉴亮。专泐布复，敬请台安。并问仲山世兄近祉。谨缴华资，不具。

344．复张树声六月十二日

告近期军情及军事部署。

振轩仁弟阁下：

接五月二十四日惠书，伏审台旆安抵保阳，荣绾臬篆。新猷懋介，欣颂良殷。

关外马贼平定，而伊犁又闻告警，调兵出塞，畿辅稍觉空虚，馈军亦殊不易。荫帅臂疾及咯血之症，已否大痊？至为系念。

此间军事，自阁下北上以后，群捻分趋皖、豫。张、牛各自为股，张由砀山、归德、睢州、宁陵；牛在永城为海舲所败，迤逦奔至周口，与张总愚合并。令弟海柯出队，小有斩擒，该逆俱渡沙河而西，分走郾、商、确、遂，就及上蔡、汝阳。琴轩、寿卿等自睢州追至周口，已落贼后。任、赖等股则盘踞怀远平阿山多时，仲良、少铭陆续进兵，而贼已窜颍东，又为海柯所败，败走太和一带，将由槐店渡沙。现檄琴轩扼守沙河北岸，与海柯共图遏截回窜。幼军本分扎济宁、韩庄两处，铭军本在徐休息，省三锐意出剿，鄙人亦以沙河之议出于省三，故再分幼军接防徐州，替出省军赴沙河会防。而鲍、周、刘、张、刘、杨则为追剿之兵，若能蹙贼于西南山多田多之处，或易驱除耳。

国藩定于十五日启行，赴桃、宿查看运堤圩墙，即由临淮进驻周口。附以奉告，复问台安，顺贺新喜。不具。

345．复刘长佑六月十二日

忧关内塞外患多，告捻军动向与防剿部署。

荫渠仁弟大人阁下：

顷接朔日惠书，伏审玉体违和，想因视师劳勚，旋节以后加意调摄，自卜勿药遄喜。比来玉躬已否康复？系念无已。

兰州兵变，厚庵方自庆阳回救，内患未宁，新疆又复告警，伊犁、塔城相继沦陷。援兵出塞，不特馈军维艰，且关内未靖，焉能遽事关外？拓地太广，元气稍衰，即苦运棹不灵，势固然也。

此间军事，尚无起色。群捻既不得东渡运河，遂分趋皖、豫。张、牛股匪业过沙河，由郾、商、确、遂扰及上蔡、汝阳；任、赖股匪蹂躏怀远，败走颍州，亦将西窜。追剿既不甚得手，现檄潘、张等军扼守沙河北岸，并派员察看贾鲁河情形，调兵接防徐州，替出铭军开赴沙河，会同防守；而鲍、周、刘、张、刘、杨则为追剿之兵，若能蹙贼于西南山多田多之处，或易驱除。

国藩定于十五日启行，赴桃、宿阅视长堤圩墙，即由临淮进驻周口。附以奉告，复问台安。诸惟节宣珍卫，不尽。

346．复杨岳斌六月十二日

告已腾出粤、浙之银解甘。宁夏万金应与穆图善说明。

厚庵宫保仁弟大人阁下：

五月初三泐复一函，续接四月十五惠书，于军事棘手之时，乃以端阳见贺，弥切感惭。复谂台旆回援兰垣，荩劳益笃，不知省标叛卒已否殄平？至为驰系。贞陔患难相从，终始不渝，此次竟与于难，可敬可悯。钟伯平同阁下往庆阳，抑在省中，果无恙否？

尊处饷项之窘，鄙人时常在念，业于廷谕指协霆军饷项省分，奏明腾出广东、浙江两处之银大比解甘。浙省复奏已添三万，连前共为五万，若广东再拨数万，则尊处饷项日裕，稍足支撑。宁夏万金，少荃接到大咨，已饬台仍解尊处；后又接穆将军咨复，饬台解往宁夏，此等应与穆公说明，敝处难于着议。惟金陵三万外，尚有上海应解甘肃之万金，国藩代为函催也。

敝处军事，尚无起色。群捻南窜后，我军追击虽亦屡获胜仗，究未大挫凶锋。现在分扰皖、豫，前股已渡沙河，光、黄、庐、六恐又骚然。已檄春霆由黄州进兵六安，冀与湘、淮各军一收夹击之效。鄙人即由桃、宿、临淮进驻周口。征未已，我劳如何！附布一二，敬问节安。不备。

347．复朱兰六月十二日

告捻股动向及应付之策。附告本人中元节后可到周口。

久翁老前辈大人阁下：

迭接二十、二十五日惠书，敬悉一切。

上年承示皖军之事，谨已存记。此次贼窜凤、颍，因皖军不尽可恃，琴轩等正在曹、宋之间追剿张、牛，省三在徐休息，故调刘仲良、杨少铭、王永胜等军追剿。甫抵怀远、蒙城，任、赖股匪即已飏去。适周海舲回军颍东，与之相遇，该逆败走太和东北，将渡沙河，以窥光、固，颍防少松。张、牛则已先渡沙河，窜扰上蔡一带。现檄省三、琴轩与张海柯力图扼守沙河，海舲一军则俟任、赖渡过沙河后，驻于东岸会防，借令休息。霆军与刘、张湘军、刘、杨淮军则为追剿之师，冀以蹙贼于西南山多之处，使贼骑不得驰骋，或易剿办。

成大吉前因该部在鄂叛变奏参，亦非可当一面之才。鄂中有九舍弟新集旧部万二千人，足敷征调。姚秃一犯，即饬查圩委员严办。近来蒙、亳等处擒获莠民正法者，实已不少。此次贼入皖境，招人扶旗，闻各圩多不敢应，或亦稍清其源之效。

国藩定于十五日起程，赴桃源、宿迁查看沿运堤墙，即由洪湖、临淮以达周口，中元节后可以到防。世兄大考拜缎匹之赐，并记名遇缺题奏，想尊处已见邸报，欣庆之至。敝处折差二十一、二北上，竹报即交带去。肃复，敬请台安。摹璧晚谦，不备。

348．复兆琛六月十二日

谢贺端阳，附告军情、部署。

宝岩尊兄大公祖阁下：

远荷惠书，猥以佳节端阳，过承祓饰。即审釐延甲帐，勋著辰旗，载旧恩于湘水，千尺潭深；树新绩于黔山，九重露湛。引瞻矞霭，企颂良殷。

国藩经营河外，瞬历岁华。自二月由徐赴济，即值群捻东趋，因之驻军调度。所幸运河防守尚固，借可屏蔽运东完善之区。而贼马逾万，劲悍非常，虽诸军迭有斩擒，尚分窜于皖、豫两省。国藩即日移驻周家口，就近筹度。复问台安。附璧芳版。诸惟心鉴，不备。

治愚弟曾国藩顿首

349．复启芳六月十三日

谢贺端阳，略告近况。

香圃尊兄大人阁下：

远荷惠书，猥以佳节端阳，过承祓饰。即审豸绣延釐，虎形集瑞，功侔煮海，普大利于三川；品重分泉，贡奇珍于九陛。引瞻吉霭，企颂良殷。

国藩经营河外，瞬历岁华。自二月由徐赴济，即值群捻东趋，因之驻军调度。所幸运河防守尚固，借可屏蔽运东完善之区。而贼马逾万，劲悍非常，虽诸军迭有斩擒，尚分窜于皖、豫两省。国藩即日移驻周家口，就近筹度。复问台安。附璧谦版。诸惟心鉴，不备。

愚弟曾国藩顿首

350．复程桓生六月十三日

谈川盐私行，湘、鄂盐厘大为减色。告捻股西趋，檄令防兵扼河分汛设防，游兵专事追剿。

尚斋仁弟阁下：

前月二十四寄去一函，兹接二十二日手书，具悉一切。

馀东灶丁滋事，非拿犯发办，不足以示惩儆。吴镇带兵抵通，当可速了。今年湘、鄂盐厘大为减色，鄂岸尤甚，自因川私畅行之故。川、淮并价轮销一案，官相有函来商，请婉致少泉宫保，暂缓办理。舍弟亦以家书见商，敝处均以苏饷日绌，应由盐院主政，正辞拒之。

群捻西趋，张、牛已渡沙河，扰及上蔡、汝阳；任、赖在颍州与周海舲相遇，败走太和，顷亦窜距周口不远，将渡沙河，以窥光、固。迭经檄令铭、盛、鼎、树诸军，力图扼守沙河，与皖、豫之兵分汛设防，霆军及刘、张湘军，刘、杨淮军则为追剿之师，冀以蹙贼于西南山多田多之处，或易收拾。东路运河之防，仍不可松劲，东境沿运长堤圩墙修筑尚为切实，苏境不甚如法。国藩于十五日自济起程，前往桃、宿查看一次，即由洪湖、临淮进驻周口，就近调度。

黄、李两项，断无在西岸局费动支之理，俟至宿、桃，即派舢板相送七百金至尊处，转寄江西。国藩于此等向不肯含糊也。复问台安。不具。

351．加李鹤年片六月十四日

请速行查办豫中各狱，酌情处理。

再，豫中绅士在敝处上条陈者颇多，大致不外请办团练、平反冤狱、讥刺州县数端。兹将高树彬等一禀抄呈，即足见其梗概。团长各狱，请阁下趁弟未到豫，速行查办，可释放者释放之，可平反者平反之。其情节较重，不宜轻纵也，或待弟咨文到日再商。防河一案，本日具奏，如于大局有损，声明弟独任其咎矣。

352．复李瀚章六月十六日

谈办黔、滇之事，告近期捻股动向及军情部署。

筱泉年兄大公祖阁下：

五月二十二寄去复函，顷接五月初七手书，具悉一切。

研香无意远图，该军业已遣撤，似难望其援黔。江西已给研饷二十六万，尚须筹找十三四万，为数颇巨。又月协霆饷七万，未卜能再认李军半饷否。湘中有一分之力，办一分黔事，决不因人推诿，稍形退阻，具见识力坚卓，然舍此亦别无保境之道也。靖臣接尊函后，果否留办黔西，抑亦径赴滇省？就滇、黔而合论，自应全清黔境，再图滇事；就滇省而分论，则由蜀境以入东昭，亦系正办。鄙人复奏滇、黔一疏，曾略陈之。

此间近状，群捻西趋，张、牛已渡沙河，窜至上蔡、汝阳；任、赖由怀远、颍州窜距周口不远，亦将渡沙河以窥光、固。顷已定议于沙河、贾鲁河派兵分汛设防，鲍军等则为追剿之师，十四日有一折一信抄呈台览。幼泉已暂回金陵，该部先分扎济宁、韩庄，替出琴轩、少铭，比又分扎徐州，替出省三开赴沙河。

国藩十五日起程，赴桃、宿查看沿运堤墙，即由洪湖、临淮进驻周口。附以奉报，复问台安。不具。

353．复毛鸿宾六月十六日

谈捻股动向及应对措施。

寄翁仁兄大公祖年大人阁下：

前接惠书，言米船之事，维时运防吃紧，闸坝难开，致稽裁复。顷承赐函，伏审兴居百适，潭第吉祥，至以为慰。

弟会同刘、阎两帅阅视黄、运二河，事毕旋济，瞬过端阳。捻逆游弋于曹、徐、淮、泗、亳、宋之间，迭经敝部防兵出击，游兵跟追，亦屡获胜仗，究未大挫凶锋。张、牛先分后合，窜渡沙河，扰及上蔡、汝阳；任、赖由颍州败走太和，亦至周口左边，将渡沙河。鄙意乘势蹙之于西南山多田多之处，使贼骑不得驰骋。顷已檄令刘、潘、周、张四军力图扼守沙河，与皖、豫之兵分汛设防；鲍军与湘、淮游军跟踪追剿，与群捻相持于光、黄、六安等处。俾沙河之防一固，则此后如豫之开、归、陈，苏之淮、徐，商〔齐〕之曹、济，皖之凤、泗、蒙、亳，均可不令阑入，岂非大善！事之济否不可知，姑竭力以图之。贼若全数西窜，则鄂事吃紧，舍弟新集旧部万二千人，不知果足御之否。东路现虽无贼，运防未可松动。长堤圩墙在齐境者，修筑尚好，在苏境者，闻不甚得法。

弟十五日赴桃、宿查看一次，即由洪湖、临淮进驻周口。征未已，相隔日远，怅结如何！诸承廑系，附陈一二。复请台安。不备。

354．复马新贻六月十六日

告拟调浙江马队北上。谈协解饷项之事。分析捻股军情动向，定议扼守沙河，蹙之西南山中，失其所长，匿我所短。

穀山尊兄大人阁下：

顷接五月二十三日惠书，伏审政祉绥亨，旸雨应时，以天人之感召，卜年谷之顺成，企祝无已。

有马之勇，本不可恃，一向不准收用。比因马队太少，购买艰难，幼泉、仲良等请招有马之勇，姑令试办，再行察看，如实不可用，遣撤亦易。杨世俊系敝处戈什哈，素所器许，若调之北来，当可得力。惟江苏今年入款迥不如昔，若奏调该队，应求尊处协解饷项。阁下自度浙力可以月协敝处若干，如可一万二万，则由敝处具奏；如月仅数千，则弟仅备咨请调马队，请协饷而不指定数目。尊处解过一二批后，乃行附片便奏，更觉大方，伏希卓裁示复。

前因官军马少，不敌贼骑之多，思扼守沙河，蹙贼于西南山多田多之处，久无成议。顷因群捻西趋，张、牛先渡沙河，扰及上蔡，任、赖后窜周口，亦将渡沙河以窥光、固，已檄铭、鼎、盛、树等军力图扼守沙河，与皖、豫之兵分汛驻防，霆军与湘、淮游兵则为追剿之师。如果相持数月，沙河之防既固，贼悉入山，则此后贼马或失其所长，我马可匿其所短。十四日一折一信，抄呈台览，不审果有济否。山东、江苏现无贼踪，国藩于十五日起程，由桃、宿查看长堤圩墙，驰赴周口，就近筹度。

心泉以年终考察开缺，恕皆亦将不安其位，而省垣受代者，非望君如岁之叶公，乃不好真龙之叶公也。良才轻弃，殊可惋惜。复请台安。不备。

355．复蒋琦龄 ⁽¹⁾ 六月十六日

略告剿捻军情部署，说明未能接晤缘由。

申甫尊兄年大人阁下：

关山戎马，音敬久疏。顷奉赐书，仰蒙存注，既掞张夫往事，复敦勖于岁寒，感悚曷已。伏审循陔奏雅，归洛著书。前岁春事偶陈，海内詟为神羊，惊为威风。方意应诏强起，正笏朝端，膏泽区夏，岂谓高卧东山，深根宁极，巧匠缩手，而一听不善为斫者之血指污颜，载挹清风，得无少忍？

戎旃久厕，薄有驱除，怵天幸之层徼，思谢事以藏拙。乃于上年五月奉命剿捻，重践军行，驰驱徐淮，倏焉改岁。今春自徐赴豫，道出济宁，适值群寇东趋，觊渡运河。我军相持累月，贼不得逞，分起南窜，往复于齐、苏、皖、豫之交，万马奔驱，异常剽悍。敝部虽亦屡次获胜，尚未大挫凶锋。现在捻众西窜，已渡沙河，拟即派兵凭河扼守，冀蹙之于西南山多之处，未知果否有济。

乙卯蜀中赐书，实未接到。今春于邹县途次接奉惠函，以为由济达豫不过旬日，乃羁滞东境，遂阅四月，未与令弟接晤。裁答稍稽，诸希鉴亮。摹璧谦，不尽欲言。

————————————————————

(1)  蒋琦龄，字申甫，一字石寿，号月石，广西全州人。道光二十年进士。历任翰林院庶吉士、编修，九江、汉中、西安知府，四川茶盐道，顺天府尹。

356．复刘坤一六月十六日

谈为政之要，首务得人。告捻军西趋，已檄防兵分汛设防两河，游兵跟踪追剿。

岘庄尊兄大人阁下：

端节后泐复寸函，顷接五月十四日赐书，伏审精心图治，荩画周详，追武乡而广忠益，师伯禹而拜昌言，雒诵回环，弥深佩仰。

国藩自北征后，一意办贼，两江吏事概不干预。江西相距较远，更乏见闻，每于尊处函牍中略悉一二。窃见甄监司以率属，议津贴以养廉，行保甲以诘邪，募新军以经武，修长堤以水利，减厘卡以恤商，固已实心实力，毫发无遗。而协济霆军，筹给席饷，非常巨款慷慨相付，毫无畛域之分，尊署用度，又闻崇尚节俭。果能常守此道，肥于国而啬于家，厚责己而薄责人，即跻诸古名臣之域，亮亦非难。惟为政之要，首务得人。江西人才渊薮，宋世之文章气节，明代之理学名臣，鸿儒林立，指不胜屈。弟在江西，未能搜访英贤，培成伟器，至今以为愧恨。阁下在彼，既为士林所翕服，若能扶植一二贤俊，则所造于地方者更大，而亦可以访乡校之谤言，收群策之谠论。

来示参用车战，近日献此议者颇多。因北路车马衰耗异常，敝处购买半年，尚不敷装运粮械之用，实难再置多车。筹及战守，扼险之策，本非胜算，因战事既无把握，不得不先谋守事。现定自周口以下则防沙河，自周口以上则防贾鲁河，免致筑室道谋，三年不成。目下群捻西趋，张、牛股匪以渡沙河，窜至上蔡、汝阳；任、赖股匪由怀远、颍州败走太和，亦将渡沙河以窥光、固。业经檄派敝部在于沙河、贾鲁河分汛设防，皖、豫之兵亦令分段驻守，其南、汝、光、黄一带，则令霆军及湘、淮游兵跟踪追剿。冀以蹙贼于西南山多田多之处，使逆骑不得驰骋，则我军可用步队之长，而匿马队之短，昨十四日一折一片抄呈台览，未知果能办到否。

国藩定于十五日起程，赴桃、宿查看沿途堤墙，即由洪湖、临淮进驻周口，就近调度。劳人暮齿，精力衰颓，艰巨久膺，时虞颠蹶，尚冀惠锡箴言，匡我不逮。复请台安。摹璧晚谦，不备。

357．复洪汝舟六月十七日

谈路濠、防河、剿捻诸事。附告本人进驻周口，调度一切。收所赠《汤文正公集》，其他奉璧。

汝舟尊兄大人阁下：

十七日南阳镇途次接到惠书、条议，借审台从安抵宋郡，沿途咨访周详，至为企慰。

路濠一事，归、陈既易于开、许，将来或可先行举办，俟鄙人入豫与李中丞妥商。其防河之策，前因沙河上游无止境，贾鲁河又工巨路远，久无定议。嗣思筑室道谋，三年不成，不如趁此兵力尚厚，早为决策。因定议自周口以下则防沙河，周口以上则防贾鲁河。适闻张、牛已渡沙河，任、赖亦将踵渡，应即乘势蹙之，遂檄刘军门、潘臬使与右江张镇防守沙河，俟任、赖渡过沙河，周军亦会同驻守。其南、汝、光、黄、六安一带，则有鲍军及刘、张湘军，刘、杨、王淮军与之角逐。豫军则照东省防运之法，专驻朱仙镇至黄河南岸，概作守兵，挖濠设防，不必远剿，业有函咨商之子和中丞，并与十四日具疏奏明。

十五日国藩启程前赴桃、宿查看堤墙，即由洪湖、临淮进驻周口，就近察看沙河、贾鲁河形势，调度一切。大约中元节后可到，彼时爽亭必已先到，诸事皆可定局矣。

承惠《汤文正公集》谨已拜登。苏文忠、董文敏墨迹，宋商丘藏墨，皆久远罕见之珍，并以奉璧，交来使带转，即希察收。泐此复谢，顺候台安。附缴衔版，不备。

358．复李昭庆六月十七日

谈分汛防守沙河、贾鲁河之事。附告徐州吃紧，务必早日回防。

幼泉世仁弟阁下：

初七一信寄至金陵，初十又去一牍，言分汛防守沙河、贾鲁河之事。十一日接宝应来函，运岸长墙及河湖形势均悉。顷接琴轩来信，渠与寿卿、田畯均已渡扎沙河南岸。张、牛自上蔡回窜，将近周口，任、赖亦自太和窜至新寨，距周口四十余里。琴轩、海柯、寿卿商议，分兵先剿北岸之任、赖，留队备御南岸之张、牛，未知日内有无战事。如遏任、赖不得渡河而南，则与敝处防守沙河之计相左矣。

阎丹翁请调鼎军回济，曹、济绅民亦盼琴轩来归。渠以山东之官，食山东之饷，自不能久在豫境。鄙人订定中秋以后，另派一军至沙河接防，鼎军九月初间回济。台旆已抵金陵，前函所言三事，速与令兄少泉熟商，早日见复。如贵部赴豫，则须另筹徐州、台庄之守兵；如贵部守徐、宿、台庄，则须另筹沙河之防兵。

国藩十五日前往桃、宿，即由洪湖、临淮以达周口，就近筹度。水大风逆，自济起行三日，尚仅行八十里，不知光、固、六、庐近状何如，殊深焦灼！复问台祉。不具。

再，鄙人经过台庄，接见易、樊时，当酌商令以四营赴徐接防，腾出省军全赴沙河。惟易、樊亦不能久于徐州，两月以后，无人换防，或令董镇招三营守徐，或令刘镇添三营游击，而仍以张、李驻徐，均属妥叶。但饷项日绌，不敢添募，刘镇昨禀添马步五营，已批驳矣。至接防台庄、八闸，尤难其选。务求贤昆仲为我迅速妥筹，俾阁下能于中秋后会防沙河，而琴轩不爽回济之约，则善矣。张、李二将，纪律不甚放心，并求阁下速日回防，就近丁宁约束，以保令名。至要至要。王庆衍，著名猛将，宜如何用之，已商及否？再候幼泉世仁弟台安。

359．复潘鼎新六月十七日

告应对捻股之策，谈回济之事。

琴轩仁弟阁下：

初四寄去一牍、初七一信，均请阁下驻于沙河北岸。兹接初五日来函，贵军已渡扎南岸，商之寿卿、海柯，先剿北岸任、赖一股，留兵南岸备御张、牛回窜。连日天雨，未知有无战事。任、赖若绕襄、郏以西，于沙河上游淌渡，则适与扼守沙河之策相合，寿卿、田畯可以进追，贵军与海柯不必蹑剿，俟海舲由太和赶到沙河，亦令其扼河会防。仲良、少铭自蒙城赶到，即令其前往光、固、六安一带，会同鲍、刘、张、王诸军纵横驰击。但得与张、牛、任、赖相持数月，俾沙河之防一固，则此后稍易为力。初十日有分汛防河一牍，十四日一折一信，均已行知冰案，即希照办。

曹、济士民望君如岁，阎中丞亦盼君回济。鄙人与之约定，中秋节后幼泉即率所部前赴周口以上，接办沙河之防，腾出贵部于九月初旬起程回济。私则遂南陔舞衣之志，公则慰东人借寇之情。

国藩于十五日赴桃、宿察看长堤圩墙，即由洪湖、临淮以达周口，就近商办一切，计八月初可以会晤。复问台安。不具。

360．复陈方坦六月十七日

谈有关盐事及近日军情，附告本人将驻周口。

筱浦尊兄阁下：

接五月二十六日惠书，具悉一切。

馀东灶丁因清理沟界，蓄草济煎，顽抗滋事，自应拿犯严办。吴、张二镇带兵前往，当可速了。鄂岸疲滞，由于淮不敌川。川、淮并价轮销一案，官帅有函见商，请敝处婉致少泉宫保，暂缓办理，舍弟家信亦曾商及，鄙人均以苏饷日绌，应由盐院专政，正辞却之。

此间军事，张、牛已渡沙河，扰及上蔡，顷又折回，距周口不远；任、赖亦窜至新寨，离周口四十余里，殆将绕渡沙河。已檄铭、鼎、盛、树等军力图扼守沙河，霆军与刘、张二镇湘军，刘襄办、杨镇淮军则为追剿之师，冀以蹙贼于西南山多田多之处。十四日折片想入台览，未知果有济否。

国藩于十五日起程，赴桃、宿阅视沿运堤墙，即由洪湖进驻周口。因风逆水大，三日尚仅行八十里。知念附告。复问台安。不具。

361．复赵烈文六月十七日

询吴门忠义局安排。告近期军情。

惠甫仁弟阁下：

春初接到手书，尚稽裁答，兹又承四月二十五日台函，猥以端阳相庆，传烽未已，抚序增惭。伏审尊候绥愉，修学日懋为慰。

吴门忠义局，自当跻诸祭酒之列，何仅参预笔墨之席？岂不欲以委员自居，抑别有窒碍耶？所纂传记，多出何人之手？彼中山长冯林一，固属通儒宿望，即俞荫甫之经术文章，亦当世所罕觏，是否常与酬接？方今雅道陵迟，人物渺然，二三志学君子落落相望，庄生所谓闻足音而堪喜者也。

国藩今春自徐州赴豫，行抵济宁，适置群寇东趋，未即西迈，小住此间，派兵防剿。至四月初，贼悉南窜，东防稍松，遂阅黄、运两河，便道登岱，匆匆旋济。维时贼踪犹往来于曹、徐、淮、泗、亳、宋之间，我军虽屡战获胜，究未大挫凶锋。至五月底，贼由皖、豫先后西窜，前股已渡沙河，后股亦将踵渡。鄙意乘势蹙之于西南山多之处，借沙河、贾鲁河之险，分段防守，遏贼使不得东，未知能否办成。鄙人于十五日亲赴桃、宿查看沿运堤墙，即由洪泽进驻周口，就近调度。九舍弟到鄂后，招集旧部万二千人，如贼窥鄂边，尚觉不敷防御。

贱兄弟忝窃时荣，常虞颠蹶，乃蒙掞张往事，夸示山泽中人。康成笺诗称引时谚，有所谓“道我则嚏”者，其信然耶？复问台安。不具。

国藩顿首

362．复皮寀瀚六月十九日

谢赠寿轴，附告军情、部署。

小舲尊兄大人阁下：

四月初间折弁回营，接三月十八日手书，并寿轴领到，谢谢。比维政祉双清，兴居百适为慰。

敝处军事，尚无起色。前因官军马少，不敌贼骑之多，思扼守沙河，蹙贼于西南山多田多之处，久无成议。顷因群捻西趋，张、牛先渡沙河，扰及上蔡、汝阳；任、赖复窜周口，亦将渡沙河以窥光、固。如可乘势蹙之，已檄铭、鼎、盛、树等军力图扼守沙河，与皖、豫之兵分汛驻防，霆军与湘、淮游兵则为追剿之师。沙河之防一成，此后贼马或失其所长，我马可匿其所短。东路现虽无贼，运防未可松劲。国藩前已会阅东境运河，议筑长堤，粗已就绪，苏境沿运堤墙奏明亲往察看一次。兹于十五日起程，至桃源、宿迁履勘后驰赴周口，就近调度。知念附告。

义渠晋京之前有一信来，敝处于二月二十七日去一回信，不知接到否，希为致意。复问台安。不具。

363．复黄锡彤六月十九日

略告军情、部署，附告其亲周某难于位置。

晓岱尊兄大人阁下：

四月初间差弁回营，接三月十八日手书，祗悉一切。比维台候增绥，因时集祜为颂。

大考名单，吾乡自荇农来不甚得意。向来差运不尽关乎大考，雅芝坊之迟晋，仍节之重持。至以为祝。

敝处军事，尚无起色。前因官军骑少，不敌贼骑之多，思扼守沙河，蹙贼于西南山多田多之处，久无成议。顷因群捻西趋，张、牛先渡沙河，扰及上蔡、汝阳；任、赖复窜周口，亦将渡沙河以窥光、固。如可乘势蹙之，已檄铭、鼎、盛、树等军力图扼守沙河，与皖、豫之兵分汛驻防，霆军与湘、淮游兵则为追剿之师。沙河之防一成，此后贼马或失其所长，我马可匿其所短。东路现虽无贼，运防未可松劲。国藩前已会阅东境运河，议筑长堤，粗已就绪，苏境沿运堤墙奏明亲往察看一次。兹于十五日起程，至桃源、宿迁履勘后驰赴周口，就近调度。

令亲周君昨冬过徐一晤，事简人浮，难于位置。闻已同鲁秋航前往临淮矣。诸惟鉴亮，复请台安。不具。

364．复宜振六月十九日

谈捻股动向及应对措施。附告本人十五日自济起程，进驻周口，就近调度。

春宇尊兄大人阁下：

前闻泰州出险，系念方深，接诵三月中旬惠书。使节北上有期，因恐邮递参差，未即肃复。比维安抵京华，元旋叶吉，玉躬康复，膺景福以云臻；锡命蕃，荷恩光于昼接。詹言矞霭，企颂靡涯。

国藩驻军济宁，四更月琯。群捻东窜，被击南趋，前股已渡沙河，后股亦将踵渡。拟乘势蹙之于西南田多之处，业饬守兵分扼沙河、贾鲁河，游兵驰赴南、汝、光、黄等处，未知果否有济。国藩于十五日自济起程，赴桃、宿察看堤墙，即由临淮进驻周口，就近调度。

回忆金陵良觌，屡挹清芬，何时玉节重来，更倾离愫？尚冀加餐珍卫，以时节宣，是所至祷。敬请台安。摹璧晚谦，不备。

馆愚弟曾国藩顿首

365．复方鼎锐六月十九日

告捻股动向及应对办法。附告本人将进驻周口，调度一切。辽阳觊撤之兵不便调之南来。

子颖尊兄大人阁下：

四月初间接诵赐书，敬承一切。伏惟恩纶日渥，望实俱隆，引企吉晖，至为珮慰。

敝处军事，自群捻东趋，觊渡运河，我军相持累月，贼不得逞，分起南窜，往复于齐、苏、皖、豫之交。迭经防兵出击，游兵跟追，虽亦屡次获胜，究未大挫凶锋。该逆先后西走，张、牛股匪已渡沙河，扰及蔡、汝；任、赖由怀远、颍州败遁，亦将渡沙河以窥光、固。鄙意乘势蹙之于西南山多田多之处，使贼骑不得驰骋，则官军可用步队之长，而匿马队之短。拟派敝部于沙河、贾鲁河分汛设防，皖、豫之兵亦分段驻守，鲍军与湘、淮游军则为追剿之师，已十四日详细陈奏。盖因现在骑兵马少技劣，不能敌贼。又以四起出口买马之员，购办极艰，不得已而□□策也。国藩于十五日启程，阅视桃、宿一带堤墙，进驻周口，调度一切。

鲍军此次由江至鄂，取道黄州，进兵六安，兼顾光、固，屡经函嘱，严禁该部骚扰，并经九舍弟面为劝诫，闻其行军较前安静。

辽阳凯撤之兵应予休息，且鄙人不能亲身督队，而色、托诸将又非他人所能统率，似不便调之南来。诸惟心鉴。复请台安。摹璧晚谦，不备。

愚弟曾国藩顿首

366．复董恂六月十九日

谈捻股动向及应对办法，附告本人将驰赴周口，就近调度。

醖卿尊兄大人阁下：

腊杪肃泐寸函，亮蒙崇鉴。倥偬于役，瞬度端阳，接诵惠缄，因时祓饰，感悚交并。伏惟福介昌樽，望隆枢府，新承露，掌九伐以销兵；更奏风琴，赓七弦而解愠。詹言景矞，企颂靡涯。

弟春间自徐赴豫，道出济宁，适值群捻东趋，觊渡运河。我军相持累月，贼不得逞，分起南窜，往复于齐、苏、皖、豫之交，万马奔驰，异常剽悍。敝部虽亦屡次获胜，尚未大挫凶锋。现在捻众已渡沙河，拟即派兵凭河扼守，蹙之于西南山多之处，或易剿办。东路现虽无贼，运防未可松劲。国藩于十五日起行，赴桃、宿察看苏境堤墙，即由洪泽、临淮驰赴周口，就近调度。知关廑注，附布一二。顺贺节禧，敬请台安。不备。治晚生摹璧尊谦。

愚弟曾国藩顿首

367．复祁藻六月十九日

谈捻股动向及应对办法，附告本人将进驻周口，筹度一切。

年晚生曾国藩顿首谨启宫太保中堂年大前辈钧座：

前蒙赐答，奖饰逾恒。续由冼云樵太守寄到钧函，因时垂注，弥深悚感。伏惟禔躬曼绰，硕望崇隆，东阁引年，仍乞言于伏郑；西清接武，定缵绪于事平。引企德晖，倾颂无量。

国藩二月初旬自徐赴豫，行抵济宁，适值群捻东趋，因即驻济调度，力扼运河。贼不得逞，分起南窜，迭次剿击，遂复西奔，前股已渡沙河，后股亦将踵渡。拟乘势蹙之于西路，借沙河、贾鲁河之险分段设防，遏之使不复东，未知能否有济。国藩十五日自济启程，赴桃、宿察看堤墙，进驻周口，筹度一切。

幼章同年讣书收到，谨具菲敬一函，即乞代寄令侄世兄查收。虽过赙赗之期，聊助萍蘩之祭。专此肃复，敬请钧安。伏祈崇鉴，不宣。

国藩再拜

368．复祁世佶 ⁽¹⁾ 六月十九日

唁其父逝。

接展讣音，伏审尊甫幼章同年大人灵榇西归，于本年三月安葬，曷胜追悼。素谂世大兄仁孝性成，天怀肫挚，遘时多难，未得视含执绋，摧迫如何！惟念尊大人竭忠致身，尽瘁守土，既荷朝廷赠恤之典，又与崇祠列祀之荣，千古流芳，已无遗憾。前此素旐遄归，文孙迎获，而世兄又请假开缺，万里西旋，躬亲觅土，似亦足以告九原而稍慰孝思。尚冀礼庐珍卫，勉迪前光，是所切祷。

甲子六月金陵告克，七月之初国藩札饬官吏寻访尊大人及诸贤忠骸，未据禀复，旬日即暂返皖江。逮九月再来金陵，则尊先灵业由袁浦北渡，未及一申奠赙醊，耿耿至今。谨具薄赙百金，借申鄙忱。虽逾赙赗之期，聊助三灵之祭，伏祈鉴存。专此奉唁，复问礼安。不具。

世愚弟曾国藩顿首

————————————————————

(1)  幕稿原注：“候选同知贵州麻哈州知州。”

369．复刘崑六月十九日

告近期军情及制捻之策。

韫斋老夫子大人阁下：

春初接诵环章，祓饰逾量，但有感惭。比维道体康愉，因时集祜，企颂无已。

国藩二月初旬自徐赴豫，行抵济宁，适值捻众东趋，未即西迈，驻济调度。力扼运河，相持累月，该逆不得东渡，遂分起南窜，东防稍松。始得会阅黄、运两河，便道登岱，匆匆旋济。维时贼犹往来于齐、苏、皖、豫之交，迭径防兵出击，游兵跟追，虽亦屡次获胜，究未大挫凶锋。至五月底，群捻先后西奔，前股已渡沙河，后股亦将踵渡。鄙意乘势蹙之于西南山多之处，借沙河、贾鲁河之险分段扼防，遏之使不复东。顷已檄饬布置，未知能否办成。本月十五日国藩自济起程，赴桃、宿查看堤墙，即由洪泽进驻周口，就近筹度。

鄂省今春被贼蹂躏，较之甲子年更为酷毒。兵日弱而饷日绌，较之咸丰末年之鄂相去径庭。九舍弟承乞其间，政恐才轻任重，无裨时艰。渠到鄂后，汰去疲卒，招集旧部，粗已就绪。捻股如果悉数西扰，不识果能御之否。

吴育泉忠义局薪水稍少，已留挚甫舍人在营，月送薪资，以佐馐膳。知关廑注，附以奉告。复请台安。摹璧尊谦，不备。晚生摹璧尊谦。

通家晚生曾国藩顿首

370．复单懋谦六月十九日

告近期军情及制捻措施。

地山老前辈大人阁下：

四月初间折弁赍回赐函，诵悉一切。伏惟台候万福，动履增绥，统工灵水火之司，咸熙庶绩；赓日月星云之韵，更荷新恩。政优禄遒，企颂无量。

国藩小驻任城，四更月琯。该逆既不得逞于东，遂分起南窜，往复于齐、苏、皖、豫之交。迭径防兵出击，游兵跟追，虽亦屡次获胜，尚未大挫凶锋。目下捻踪先后西趋，前股已渡沙河，后股亦将踵渡，以窥光、黄。已檄鲍军与湘、淮各游军与之角逐，别令铭、盛、鼎、树诸军力图扼守沙河，与皖、豫之军分汛驻防，冀以蹙贼于西南山多之处，未知果否有济。国藩已于十五日自济启程，至桃、宿查看堤墙，即由临淮进驻周口，就近筹度。

鲍军此次过鄂，取道黄州进兵皖、豫，迭经函嘱，严禁骚扰，舍弟亦面相规劝，闻沿途尚称安静。知关廑系，并以附报。肃复，敬请台安。诸惟心鉴，晚生摹璧称。不备。

馆侍曾国藩顿首

371．加刘崑片六月二十日 ⁽¹⁾

告曾国荃莅鄂，都门如有违言，祈随时示及。

前闻荣转阁学，尚未肃缄致贺，光复不远，至以为企。

九舍弟莅鄂后，颇以勤谨自勖，惟才轻望浅，又值多虞之秋，未识能协衷共济否。都门如有违言，尚祈随时示及，以便寄诫，借以警惕。再问韫斋老夫子大人台安。

————————————————————

(1)  此件为亲笔加片，传忠书局稿本抄于六月卷中，未标日期，当系改定幕信时作。

372．复李鸿章六月二十二日

忧运河水患，难民恐成流寇。谈运河、沙河之防务。

少泉宫保世仁弟阁下：

二十二日夏镇途次接十三日惠书，具悉一切。

自十五日在济宁起行，十七、八、九守风三日，运河非常盛涨，未接各处文报，不知贼踪果至何处，光州、六安已大警否？省三近在徐州，亦因水隔无信，积潦盈途，恐不能拔队西行。刘、杨诸军恐不能跟追光、六，而淮、凤、泗悉成泽国，民房淹没殆尽，难民数十万转瞬又成流寇，实堪忧灼！春霆虽久处鄂垣，而所部于五月十一日自黄州渡江，十六日渡毕，驻上巴河，去固始、六安均不过三四百里。马队帐棚已齐，所短者仅步队帐棚。如其警急，应可由湖北赶发，请其赴敌。

杂款一万五千，若无专员经理，则派费而事仍不集，不得已派申孙前往。渠亦次且，婉劝乃可。两次咨定银钱数目单，阁下观之，尚觉妥善可行否？

幼泉防守沙河，订定于中秋后前往，惟徐州、台庄尚无接防之师，曾以两函告幼泉，请贤昆仲熟商见示，想有复书在途矣。若实无可拨，则令董梧轩招三营防徐俟接幼信即下札，而请丹初中丞招六营防台庄、八闸即日当写信。运河之防果固，山东、江苏可保永安；沙河之防果成，则省三一策即可平捻。幼军如添良将，则或出而游击，如仅张、李、易、樊，则久防沙河，与鄙人长久相依。尊意以为合宜否？复问台安。微山湖舟中

373．复赵元卿六月二十二日

谈近日军情，捻股不得渡运，分起南走，凶锋未受大挫。告应付之策，拟乘势蹙之，借沙、贾两河之险，遏之使不得东。忧世变方滋。

元卿仁弟馆丈阁下：

四月初间接到惠书，情文斐亹，感怍交并。伏审望实并隆，兴居多福。每闻芳修峻洁，邈焉寡俦，未尝不敬其清而惜其隘。及睹一二诗篇，则又发皇周瞻，悱恻动人，乃知清而有韵，无乖风人之旨。载挹德音，钦迟曷已。

国藩久从征役，薄有驱除，怵天幸之娄徼，思谢事以藏拙。乃复奉命剿捻，重践戎行，驰驱淮徐，倏焉改岁。今春自徐赴豫，道出济宁，群捻东趋，未即西迈，驻济调度，力扼运河。贼不得渡，分起南窜，往复于齐、苏、皖、豫之交，万马风驰，异常剽悍。敝部虽亦屡次获胜，尚未大挫凶锋。现在捻众渡沙河而西，拟即乘势蹙之，借沙河、贾鲁河之险遏贼，使不得东，别遣游兵毕力西剿，未知果否有裨。国藩于十五日自济起程，至桃、宿查看堤墙，即由洪泽、临淮进驻周口。

劳人暮齿，精力衰颓。每念中原之捻，甘肃之回，滇、黔之苗教各匪，纷纷扰扰，政恐拊吾背者，又将持短长以寻干戈。世变方滋，焦忧何极！复问台安。诸惟心鉴，不备。

馆愚兄曾国藩顿首

374．复范运鹏 ⁽¹⁾ 六月二十二日

告嘱作表墓之文，实无暇晷。俟军务大定，乃克濡毫将事，或请都门名手代作亦是一法。

抟九尊兄枢部阁下：

自云吉太仆徂谢，私怀轸惜，耿耿至今。顷展惠书，思所以不朽云吉者，而以表墓之文见属。夫以云吉之志，与事既荦荦可名，而吾两人又以行义相许，即无阁下之托诿，固将最其事状，都其论议，著之于篇。然自癸亥至今，仅一见之请恤之疏，与一二执友之书牍，而铭幽之文，阙焉未遑。一则簿书鞅掌，久不为文，机轴生涩；一则军事倥偬，实无暇晷。先大父母、先严慈行述、墓表俱未能敬谨为之，昆弟用以交讥，神明因而负疚。此外师友宿诺，多未遽偿，偶受促迫，偿其一二，复视辄惭沮累日，适足为横袭虚名者之谬耳。

尊函以二月下旬寄到，其时群捻东趋，与我军相持，至四月初南窜，五月底西奔。阁下儤直枢垣，官中文报自已备悉。国藩今又前往桃、宿，进驻周口。驰驱未已，我劳如何。

谨将行状收存，俟军务大定，人事稍简，乃克濡毫将事。近岁杨、彭二公属作谱序，袁氏属作端敏公墓表，皆令他人代作，而寄国藩删订数字。尊处若可援此例，则请都门名手代作，亦是一法。定甫通政、元卿给谏所作传、铭，便中惠寄一读。复候台安。诸惟亮察，不宣。

曾国藩顿首

————————————————————

(1)  范运鹏，字抟九，四川龙昌人。咸丰六年进士，由户部主事官凤阳知府。

375．复唐训方六月二十二日

谈捻股西趋，先后入豫，凶锋未受大挫。已檄防军力扼沙河，分汛驻防，游兵与之角逐。告口马难买，七八月马群可到。

义渠仁弟大人阁下：

昨于复皮筱舲户部信中附候兴居，旋接六月六日惠书，知前次敝函早已递到。借审台从抵都，暂寓会馆，动履绥愉，至以为慰。

国藩前在张秋与荫渠阅视河防，事毕回至泰安，顺道登岱，仍返济宁。维时捻众往来于曹、徐、淮、泗、亳、宋之间，迭经防兵出击，游兵蹑追，虽亦屡获胜仗，究未大挫凶锋。至五月底，该逆分起西趋，张、牛先渡沙河，扰及上蔡、汝阳；任、赖踵窜周口，亦将渡沙河以窥光、固。拟乘势蹙之于西南山多田多之处。已檄铭、盛、鼎、树四军力图扼守沙河，与皖、豫之兵分汛驻防，霆军与刘、张湘军，刘、杨淮军则为追剿之师，驰赴南、汝、光、黄、六、庐等处纵横角逐，未知果否有济。

口马难买，春霆及九舍弟处委员所言与敝处派去之员来禀相同。信便即为分别转致。瞬交七八月，马群当可到矣。

国藩十五日自济起程，往桃、宿查看堤墙，即由洪泽、临淮进驻周口，就近调度。诸承廑询，附布一二。顺问台安。不具。

国藩顿首

376．复胡大任六月二十二日

告近期军情部署，说明陶安轩事暂难着笔。

莲舫仁兄年大人阁下：

前奉惠书，并贶佳笔，谢谢。比维兴居多福，养望弥隆，荷俞旨之下颁，卜真除之在即，企慰曷已。

敝处军事，自派兵入鄂，克复黄陂，鄂、豫捻股悉数东趋，觊渡运河。国藩时抵济宁，檄调各军来东剿击，相持累月，贼始南窜，往复于齐、苏、皖、豫之交。迭经防兵出击，游兵跟追，虽亦屡胜，究未大挫凶锋。张、牛股匪先分后合，渡过沙河，扰及上蔡、汝阳；任、赖等逆由皖窜豫，亦将渡沙河以窥光、固。鄙意乘势蹙之于西南山多田多之处，使贼骑不得驰骋。顷已定议于沙河、贾鲁河派兵分汛设防，鲍军与湘、淮游军则为追剿之师。沙河之防一固，则此后豫之开、归、陈，齐之曹、济，苏之淮、徐，皖之凤、泗、蒙、亳，均可不令阑入，未知能否办到。该逆若全数西窜，鄂事吃紧，舍弟新集旧部万二千人尚嫌单薄。国藩本月十五日自济宁起程，至桃、宿阅看堤墙，即由洪湖、临淮进驻周口，就近调度。

陶安轩事，部中行查文书敝处尚未接到，暂难着笔。复问台安。摹璧晚谦。诸惟心鉴，不备。

年愚弟曾国藩顿首

377．复贺寿慈六月二十二日

论捻股动向及军情部署。附告本人将前赴周口，就近调度。

云黼尊兄大人阁下：

正月杪两奉环章，备承绮注，倥偬于役，裁答稍稽。昨阅邸抄，欣谂荣跻卿贰，掌衡春曹，宠遇弥隆，勋猷益懋。引詹矞采，忻颂靡涯。

此间军事，自五月中旬，东省已无贼氛。张、牛一股现渡沙河而南扰及上蔡，任、赖一股自怀远窜入陈境，图过沙河，窥伺光、固。该逆以马制胜，利于行而不利于守，利于野而不利于山。豫南诸郡山径较多，拟俟任、赖西窜后，分兵扼要，自周口以上防守贾鲁河，周口以下防守沙河，俾贼骑稍有遮拦，庶军事渐有归宿。国藩于十五日自济东下，查看运河堤墙，即由洪泽、临淮前赴周口，就近调度。

顾君湘波同谱旧交，前事不知如何办结。俟到豫后，再行商酌。复问台安，顺贺升祺。摹璧尊谦，不备。

愚弟曾国藩顿首

378．复吴棠六月二十七日

告本人近期行止，赞成其于上年所挑黄河加深数尺，并浚引河，导湖出坝之法。

仲宣尊兄大人阁下：

日前接到惠书，因良觌非遥，故未肃复。二十七日使至，又承赐缄。伏审筹获险工，荩勤益笃，至为企仰。

国藩此次自济登舟，沿途风逆水大，二十五日始抵宿迁。登岸小住数日，仍坐原船前进，俟到杨庄，再换湖船，由洪泽、临淮以达周口。陆路积潦数尺，不由桃源登陆矣。天气酷热，本不敢远劳台驾，而堤墙一概淹塌，亦无可会查之处，统俟杨庄相会，一罄鄙忱。惟弟暂驻极乐庵，本为避暑起见，不过消停三日，曾嘱色令禀明尊处。乃本日接阎中丞咨，任、赖股匪仍由扶沟、杞、睢折回山东，将至曹县。弟似应仍驻徐州，而赴徐陆路被淹，只得在宿迁多住三四日，探听任、赖确信，再定进止。

淮河淤塞，冬春阻浅，夏秋汛溢。尊意于上年所挑黄河，加深数尺，并浚引河，导湖出坝，俾高、甘堤防不至十分吃重。盐艘出湖，不须起旱盘剥，而淮渎可以渐复故道，实属一举数善。盐捐事宜，想已函商少泉办理矣。敬请台安。诸惟心鉴，不备。

愚弟曾国藩顿首

379．与阎敬铭六月二十七日

说明堤墙被淹，水退后须一律重修。拟请添招东军数营接守韩庄、八闸，饷项可自酌度。

丹翁尊兄年大人阁下：

前承台旆来济，送别河干，情文稠迭，感珮曷已。比维旋节东平，兴居百适为颂。

弟自十五日别后，水大风逆，舟行濡滞，二十五日归抵宿迁。沿途查看堤墙，自韩庄至台庄，两岸颇高，惜土皆沙质，未能坚实。自黄林庄以下，堤身或露一二尺，或露数寸，或全被淹没，堤岸悉成洪湖，茫茫巨浸，水退后必须一律重修。

前在济宁与阁下约定，中秋节后令幼泉一军赴周口以上，接办沙河之防，腾出琴轩所部于九月初旬回济，业已函告琴、幼两君。济宁、长沟之防，琴军到后自可接替，惟韩庄、八闸，敝处与少泉兄弟再三筹商，幼部八营带赴豫中，此外无兵可派接防。拟请阁下添招数营，令王正起带八营接守韩庄、八闸，该将似可胜此重任。弟知东省饷项只有此数，今添募新营应共费银若干，应动何款，或减何处之协饷，或微减京饷，均请阁下酌度，详细见复，由国藩先行具奏，尊处随后奏明，以归画一。自黄林庄以下，淮地太长，尚须添派淮勇，以照吴漕帅之防，乃为周密。

弟在宿迁本拟即日南下，今日接到大咨，知任、赖回窜山东，已至曹县，姑在此停驻二三日，俟得确信，再定进止。须候复音，敬请台安。不备。

年愚弟曾国藩顿首

380．复萧良城六月 ⁽¹⁾

略告军情、部署，说明其子难以位置。

汉溪老前辈年大人阁下：

军事倥偬，音敬久疏。远荷惠书，过承奖饰，语长心重，惭感交并。即审道履绥愉，潭祺懋集，瀛台日丽，声名夙重于玉堂；洛社风高，矜式更隆于珂里。引瞻吉霭，企颂良殷。

国藩忝列兵间，倏逾十稔，诸将士戮力同心，东南粗定。去夏捻酋猖獗，复事兆征，受任经年，尚无起色。而该逆劲骑逾万，飘忽无常，鄂、豫、苏、齐屡遭蹂躏，虽诸军迭有斩获，而逆焰迄未少衰，所幸运河防守尚严，借可保运东完善之地。现在捻股分趋皖、豫，次第将渡沙河。国藩已定于十五日由济宁赴桃、宿一带巡视河防，即便进驻周家口。意在凭河扼贼，制其狂奔，尚不知果能就绪否。

世兄以铨补尚远，有志从军，此间事简人浮，殊难位置。而部员入营者，每有保案，吏部无不驳诘，亦恐终鲜实际耳。复请台安。摹璧晚谦。诸惟心鉴，不备。

————————————————————

(1)  此函无日期，据内容当作于六月十一二日。

381．复刘秉璋七月初一日

告捻股动向及本人行止。忧剿协抚恤，两俱棘手。

仲良仁弟馆丈阁下：

六月初三、十一两次复函，已否递到？顷接十五日惠书，贵军、勋军俱在蒙城阻水，至为系念。初四有一牍，言扼守沙河之事，何以十五尚未见到？琴轩初五来信，言任、赖窜至新寨，距周口四十余里，琴军与刘、张湘军自沙河南岸北渡迎剿。该逆亦因水大不得渡沙河，而南窜至扶沟、杞、睢一带，十八夜攻破睢州之马头寨，二十日山东曹县已见贼踪，与敝处防守沙河之计又相左矣。

国藩十五日自济启程，沿途水大风逆，舟行濡滞，二十五日始抵宿迁。本拟即日南下，二十七日接山东来咨，任、赖折回东境，故在宿迁多住三四日，以候任、赖确信。初一日接河南咨请派兵援救睢州，始檄铭、鼎、盛三军专办沙河东北之贼，而阁下与霆、湘、王、杨仍办沙河西南之贼，另牍奉达。兵事方炽，重以水灾，饥民数万，穷而无归，剿办抚恤，两俱棘手，焦灼何极！复问台安。不一。

馆愚兄曾国藩顿首

382．复李昭庆七月初一日

告防守安排与本人行止。忧军事日办日坏及水灾岁歉，饥民无归。望其速来。

幼荃世仁弟阁下：

十七日泐复一函，二十七日接十七手书，伏审侍闱多福为慰。

贵军分防济、徐、台庄三处，本属权宜。前拟俟阁下自金陵回营，即驻徐州，专管徐、宿、八闸，后因丹帅请调鼎军回济，又经函商阁下，于中秋后带全部至沙河接防，敝处另筹徐州、台庄之守兵，昨已函请丹帅添招数营。今王正起带八营接守韩庄、八闸，俟接丹帅回信，即便分别奏咨。其黄林庄以下汛地太长，尚须添派淮勇，以助吴漕帅之防，乃为周密。既无现兵可调，又不敢添募新营，拟令董镇招三营守徐，尚未下札，实恐饷绌故也。

国藩二十五日行抵宿迁登岸，暂驻极乐庵。本拟歇暑三日，即启碇南下，二十七日接丹帅咨称，任、赖股匪仍由扶沟、杞、睢折回山东，只得在宿多住数日，听候任、赖确信。本日接河南咨，任、赖果在睢州，不得已调铭、盛北剿，鼎军回济，另牍奉达。

防守沙河之策，一时不能合龙，贵部马队暂且不必调拨他军。仲良十五日来信，渠与少铭之军皆在蒙城阻水，恐未能遽行游击。军事日办日坏，毫无起色，而水灾岁歉，饥民无归，尤为忧灼！务恳阁下迅速前来，竭力相助。复问台祺。

国藩顿首

383．致李鸿章七月初二日

告近期军情部署。忧兵事日坏，岁复告凶。

少泉宫保世仁弟大人阁下：

自二十二日韩庄寄去一缄，旋于二十五日行抵宿迁。衰年不耐酷暑，登岸至极乐寺小住，本订三日即行，乃二十七日接丹初中丞咨，任、赖股匪未渡沙河，回窜山东，遂少留以观其变。初一日又接子和中丞咨，该逆果以十八九日纷扰睢州，不得已檄铭、鼎、盛三军往剿。鼎军本须回东，盛军但剿归德附近一二百里，不令远出，以节劳勚。铭营稍觉过劳，然该军为任、赖所畏，不得不任其难。以后拟即以此三军剿办沙河之东北，鲍、刘与刘、杨四军剿办沙河之西南，幼泉则姑驻徐州，分防运河，俟各贼全数渡沙，另行筹议。阁下以为妥否？

大水业已成灾，丁、漕、厘、盐四款必大减色，故董镇三营亦不敢添。皖南茶款何如，便中示及。兵事日坏，而岁复告凶，忧灼难名！附报一二，以践十日之约。顺问台安。

384．复吴育泉七月初九日

谈近期军情，群捻入皖走豫，先后檄军设守追剿。告其子吴汝纶初到，尚未以公事相托。

育泉尊兄阁下：

哲嗣挚甫来营，询悉一切。顷接惠书，借谂安抵皖局，动履绥愉为慰。

安庆克复之初，事事草创。书院课卷，鄙人亦未能精心校阅，多托友人代为评点。其一二前列卓绝者，则固共赏而心藏之，久乃知为轮扁之斫，运石之斤，始信凤毛骞翥，其渊源有自也。

国藩自移驻金陵，旋即北征，驰驱淮、徐。今春自徐到济，距皖更远。群捻由东而南，扰及凤、颍，将窥庐、六。比檄霆军由鄂，淮军由徐，先后援皖。该逆遂窜豫境，计渡沙河。已派兵凭河设守，冀蹙之东南山多田多之处，或易剿办，不知果否有济。

挚甫英年好学，通晓事理，文笔亦清矫近古。初到敝营，尚未以公事相付，稍俟练习旬日，再令襄办一切。顷于十五日自济偕行，由桃、宿、洪泽、临淮进驻周口。沿途平顺，堪以告慰廑怀。复问台祺，不具。

曾国藩顿首

385．复胡肇智七月初九日

谈捻股动向及应对部署。附告本人移师周口，就近调度。

季临尊兄大人阁下：

前闻简授柏台，尚稽裁贺。顷接惠书，伏审台旆已莅关中，承恩笃祜。家传仪礼，不矜大理之刑书；诗采秦风，更靖小戎之兵气。詹言景矞，企颂靡涯。

国藩久践戎行，略无裨补。自肃清徽属，克复皖城，旋移驻于江宁。思谢事以藏拙，乃复奉命剿捻，驰驱淮、徐。今春自徐赴豫，道出济宁，适值群捻东趋，觊渡运河。我军相持累月，贼不得逞，分起南窜，往来于齐、苏、皖、豫之交。迭经防军出击，游军跟追，虽亦屡获胜仗，究未大挫凶锋。现在捻众前股已渡沙河，后股亦将踵渡，南、汝、光、黄、庐、六恐又骚然。已檄敝部分别战守，冀蹙之于西南山多之处，或易收拾，未知能否办到。鄙人顷自济宁移师周口，就近调度。知念附告。复颂大喜，顺问台安。谨缴谦版，不具。

愚弟曾国藩顿首

386．复董似穀七月初九日

谈近期军情部署。附告本人拟进驻周口，就近调度。

蓉初尊兄年大人阁下：

顷接惠缄，伏审荣权鹾篆，吉叶升，书名玉杯，夙缵江都之令绪；羹调金鼎，更邀朵殿之温纶。引企矞晖，良殷抃颂。

此间军事，自群捻被击南窜后，山东境内已无贼踪。各军南追，迭次获胜，该逆遂全出苏境，分扰皖、豫，前股已渡沙河，后股亦将踵渡。业令铭、盛、鼎、树四军在于沙河一带择要扼守，其南、汝、光、黄、庐、六等处则令霆军与湘、淮游兵纵横追剿，冀蹙贼于西南山多之处，使逆骑不得驰骋，或易驱除，未知能否办到。国藩于十五日自济宁起程，顷抵桃、宿察看堤墙，事毕即由洪泽、临淮进驻周口，就近调度。知念附告。复颂大喜，顺问台安。祗璧谦版，不备。

年愚弟曾国藩顿首

387．复莫友芝七月初九日

告本人行止。谈制捻之策及军饷事。说明李文森未便奏请留营。忧兰州兵变，新疆告警。

子偲尊兄大人阁下：

六月二十三接五月二十五手书，伏审文从拟于月尾游沪，果成行否？国藩谒孔林、登岱顶，亦以阁下不偕为憾。幕客或为诗篇一纪胜游，而鄙人衰迟，自于喑不一鸣。放翁云：“恨渠生来不读书，江山如此一句无。”诵此时自哂也。六月之初，又往嘉祥瞻拜宗圣祠墓，匆匆回济。于十五日起程，二十五日到宿迁，阅看堤墙，小驻数日，稍避酷暑。顷至杨庄、洪泽，以达周口。沿路水涨，舟行濡滞，不知中秋前能否到防。

张、牛股匪早渡沙河以西，任、赖本将踵渡，鄙意乘势蹙之于西南山多之处，借沙河、贾鲁河之险分段扼防，遏之使不复东。业经檄饬布置，乃夏涨稽天，任、赖等尚不得西渡沙河，吾谋成否，殊未可必，实为焦灼！

黔省之事，莼斋亦时时求援，已函嘱筱泉筹给席军之饷。而研香坚意引退，该军并已遣撤。兆、李、周三军之饷，则皆湘省供支，此外苦乏将才，亦难更筹多饷。

李恕皆送部引见，初非因注下考，闻乔中丞奉有询问之旨，复奏微有贬辞，故有后命。此与寻常参劾及年终密考者不同，以为中旨垂询，事理较重，敝处未便奏请留营，诸希鉴亮。

兰州兵变，杨厚庵自庆阳回救。内患未宁，新疆又闻告警，伊犁、塔城相继沦陷。调兵出塞赴援，现在关内传烽方急，焉能遽事关外？拓地太广，元气稍衰，即苦运掉不灵，势固然也。复问台安。不具。

愚弟曾国藩顿首

388．复陈筱帆 ⁽¹⁾ 七月初九日

论近期军事，捻军分走皖、豫，已檄防军择要扼守。附告本人顷抵宿迁、桃源阅看堤墙。

筱帆年兄阁下：

徐琴舫来济，询悉一切。二十二日接到惠书，伏审综理营务，兼办海运，时还读书，仕学并进为慰。

此间军事，自群捻被击南窜后，东境已无贼踪。各军南追，迭次获胜。该逆全出苏境，分扰皖、豫，前股已渡沙河，后股亦将踵渡。已檄防军于沙河一带择要扼守，游军于南、汝、光、黄、六、庐一带追剿，冀蹙贼于西南山多之处，未知能否办到。国藩十五日自济宁起程，顷抵宿迁、桃源阅看堤墙，即由清江入洪泽湖，以达周家口，就近调度。

劳人暮齿，艰巨久膺，时虞颠蹶，乃蒙录寄佳什，过事掞张。回忆武汉行师，已逾星终，而阁下犹远追东山之言情，近仿北征之结体，重劳缮写，只益感惭。复问台安。诸惟心鉴，不备。

通家生曾国藩顿首

————————————————————

(1)  幕信稿本注：“天津同知。”

389．复德樾亭七月初九日

告本人行止。忧上、汝、扶、淮一片捻氛。

樾亭尊兄大人阁下：

顷接惠缄，伏审荣摄柏台，升叶吉，旄车受氏，恩言久著于骍盟；肺石达穷，瑞应定夫乌棨。引詹矞霭，抃颂良殷。

国藩驻军济宁，四更月琯，久辜豫人之望。兹于月望启行，先至桃、宿阅视堤墙，再由洪〈泽〉湖进驻周口。沿途风逆水涨，旬日始抵宿迁。闻上蔡、汝阳、扶沟、淮宁一片贼氛，前敌诸军不知有无战事，殊深焦念！复颂大喜，顺问台安。汇璧资衔谦版，不备。

愚弟曾国藩顿首

390．复颜夏庭七月初九日

唁其父逝。

夏庭尊兄大人礼次：

顷接赴音，惊悉封翁大人示疾珂乡，归真兜率，骇愕曷任！素谂纯孝性成，天怀肫挚，当此见星行急，陟岵悲深，摧迫至情，自难言喻。惟念封翁南海名家，东园耆德，开九旬之上秩，寿养椿庭；跻二品之崇阶，恩荣芝检。亲见阁下词曹懋绩，徐海分巡，子姓则簪笏盈林，孙曾亦环瑜耀彩，诸福胥备，夫何遗憾！尚冀礼庐珍卫，勿过毁伤，是所切祷。国藩羁迹戎行，未获躬亲奠醊，聊备菲仪一函 ⁽¹⁾ ，附诸读赙之末，敬唁孝履。顺问礼安。不备。

愚弟曾国藩顿首

————————————————————

(1)  幕信稿末批：“赙仪五十金。今夜写好，明早交欧阳镇带去寄交。”

391．复冼斌七月十二日

略告军情。

云樵尊兄大人阁下：

三月十八日曾泐复函，续奉惠书，稍稽裁答。就谂荣治监司，兼理营政，仰乌台之夙望，绩懋两淮；荷螭陛之恩光，威昭三略。引詹矞采，欣颂无穷。

此间军事，自捻逆驶入曹、单，诸军力与相持，不能抢渡运河，折而南窜。张、牛、任、赖分为两股，窜踞徐属之双沟，逼近桃、宿，运防一扑，三扰邳、睢，两犯亳、宋，游弋淮、徐境内，几及两月。官军既疲于东，复骛于西，殊乏制景之术，只增焦愤。复颂台安，附缴芳版资谦。不备。

392．复李鸿章七月十八日

告本人路途艰危、诸部获胜事。嘱刘铭传断不可回家休息，应责办沙河。说明淮勇既归统辖，当一切付之不管。望激愤淮军将领。

少泉宫保世仁弟阁下：

前接七月初三惠函，顷又接十三日一书，敬悉一切。

国藩以初六日自宿迁开行，初九日自清江扬庄换船，入湖溯淮，十六日至临淮。十五日酉刻，恶风暴起，顷刻翻炮船八号，鄙人所坐长龙船亦万分危急，头篷、大篷均被风裂断绳索，飏去江中，而后船势稍定，乃庆更生。大水成灾，千余里民居荡析，本已伤心惨目，而又逢此酷暑，受此大惊，衰年之身体意绪两非所堪。幸闻刘寿卿在上蔡、郾城等处四获胜仗，张总愚一股大受惩创，琴轩在太康、扶沟等处亦获三捷，任、赖已至洧川、郑州一带，防守沙河之议或可办成，差为一慰。

来示欲令省三回家休息，则断不可。现在苦无大枝劲旅，惟霆、省二军较为可恃，若省三归去，则刘盛藻、唐殿魁又分两枝，亦不能当一路矣。省三自元年夏赴沪，今仅四年有奇，三年冬曾回籍小住数月，亦不为甚劳甚久。凡教人，当引其所长，策其所短。如省三之所长在果而侠，其所短在欠渟蓄；琴轩之所长在坚而慎，其所短在欠宏达。国藩责令省三主持防守沙河一事，而教之以坚忍，正所以勉其海量，进之于渟蓄也。今若听其告假回籍，则沙河必办不成。在大局无转机，在省三无恒德矣。

目下淮勇各军既归敝处统辖，则阁下当一切付之不管。凡向尊处私有请求者，批令概由敝处核夺，则号令一而驱使较灵。以后鄙人于淮军，除遣撤营头必先商左右外，其余或进或止、或分或合、或保或参、或添募、或休息假归，皆敝处径自主持。如有不妥，请阁下密函见告。自问衰年气弱，但恐失之过宽，断无失之过严。常存为父为师之心肠，或责之，或激之，无非望子弟成一令名，作一好人耳。

昔麻衣道者论《易》云：学者当于羲皇心地上驰骋，无于周孔脚跟下盘旋。前此，湘军如罗罗山、王璞山、李希庵、杨厚庵辈，皆思自立门户，不肯寄人篱下，不愿在鄙人及胡、骆等脚下盘旋。淮军如刘、潘等，气非不盛，而无自辟乾坤之志，多在台从脚下盘旋。岂阁下善于制驭，不令人有出蓝胜蓝者耶？抑诸公本无远志，激之而不起耶？淮勇自成军后，多遇顺境，未经大挫，未殉奇节。不困厄则不能激，无诋毁则不自愤。愿阁下愤之、激之、劳之、教之，俾诸统将磨折稍多，成就更大，而鄙人借以少靖捻氛，免于咎责，受惠多矣。诸希心鉴，顺问台安。

393．复阎敬铭七月十九日

告捻军两支有将合之势，协饷断不可减。附告本人十六日抵临淮，计中秋前可抵周家口。

丹初尊兄年大人阁下：

顷奉惠书，具悉一切。北路运堤八月初即可一律完固，鸠工巡役，益著勋劳，佩慰佩慰。

张逆一股，经刘寿卿等湘军四获胜仗，业已西窜宛、叶，任、赖一股，经潘琴轩两获胜仗，亦已窜遏贾鲁河以西，两支有将合之势。扼守沙河，初议或可办成，顷又通行檄饬，咨达冰案。八闸议添募新营，分汛防御。

来示京饷、协饷均无可裁，欲弟酌减一万八千之数。今年淮南北大水成灾，高邮运河口决，下河患成泽国，丁漕、盐厘势必大减，敝处饷源日竭，他处无可求协，尚拟商之阁下，酌量议增，尊意更欲议减，断难遵办。

琴轩信来，渠九月尚不回济，深为可敬，抄呈台览。如沙河防务办成，东省自可安枕，不必增着力；即不果办成，请阁下于北路腾出三四营，派王正起带赴台庄、大注口一带，敝处亦尚留四营，分驻韩庄以下，当尚足资御。但非一人所统，堤墙不能坚实耳。

弟以初九日由杨庄挽船入湖，十五日暴风大起，坏炮船八号，所坐长龙船势甚危险，幸船篷绳索为风所断，两篷卷去湖中，船乃保全无恙。此岂有数存耶？十六日抵临淮，现拟小憩数日，修理帆楫，再行西驶，计中秋前可抵周家口。知注附及。肃复，即请台安。诸惟亮鉴。

394．复潘鼎新七月十九日

谈河防、制捻、筑堤诸事。附告本人中秋前可抵周口。

琴轩仁弟阁下：

前月两次捷书，均已批答。顷接初五日惠函，贵军已抵朱仙镇，拟就驻为老营，举办河防，具征卓识定力。其不愿回东，一心办贼，尤属深明大义，公尔忘私，佩慰曷已。

河岸视运堤较难修筑，不问可知，务请勉为其难，以收一劳永逸之效。现在任、赖股匪既为雄师屡胜，驱之西行，张逆亦为湘军痛惩，西窜宛、叶，兵势稍张。该逆骤无回窜之理，即使贼势中变，转瞬东来，仍当逼之西去。省三此策，仆既主持而奏行之，即使千磨百折，终当办成。务祈阁下坚持定议，竭力相助，是为至祷！

仲良、少铭于初五抵亳，由鹿、柘一路进剿，如贼已西去，请令该二军相机尾追，不必太急。本日有一公牍，令铭、鼎、盛、树四军防河，湘军于休息之际亦饬分防一段；旋又恐湘军一分防汛，不能抽出游击，批令不认分防亦可，均饬与省三及阁下熟商，此间不遥制也。

国藩自济起行，在宿迁小停数日，十五始抵临淮。沿途潦水，终日暴风，实为近年仅见。一俟风水少定，即由涡河上驻，计中秋前可抵周口。复问台安。不具。

国藩顿首

395．加潘鼎新片七月二十日

告目下大局，专以办成河防为重。军事进止，请与诸将会商定夺。

再，刘、张湘军一经分防派汛，将来不能抽出游击，自以不分为妥。即仲良、少铭两军，虽经檄令赴沙河西南进剿，但目下大局，专以办成河防为重，如须留刘、杨暂扎沙河之西，亦请阁下与省三会商留之。若河以东有铭、鼎、盛、树四军与之设防，河以西有刘、张、刘、杨四军扼守堵御，似于防河之局更有把握。此公牍所未言者，特以私函奉告，请阁下与省三、仲良、寿卿密函定夺。如贼尚徘徊于河西附近各属，则刘、张、刘、杨四军决当留于河西，与贼周旋，腾出河东四军，得以专力兴工；如贼西窜已远，则鄂、豫有鲍、郭、彭、熊诸军，六安有王永胜一军，亦尚不至决裂。再颂琴轩仁弟台安。

396．复李瀚章七月二十一日

赞刘坤一能顾大局。说明湘军哗饷，自应分别惩究。附告本人中秋前可到周口。

筱泉年兄大公祖阁下：

五月二十二、六月十六两次寄去复函，兹接五月二十一日惠书并抄件阅悉。

研香之事，岘帅来信与答尊处之信大略相同。所言补清研军欠饷，即筹解次军协饷，亦系实情。岘庄宽和诚笃，能顾大局，可敬也。

军兴以来，湘勇转战数省，死事者最多，幸而大功告蒇，凯撤生还。在营哨各官固有功成身退之荣，即勇丁、长夫亦有骨肉团聚之乐。上年徽、休哗饷，业将哥老会首从严拿办。不谓又有熊义发、谢太和等散标上名，自应分别惩究，以弭乱萌而扶正气。

国藩二十五日行抵宿迁，登岸小住数日，即至杨庄换船入湖，十六日至临淮。经过千余里，大水成灾，民居荡析，无术赈济，恐又将去而从贼。而小舟奇热，如炙如焚，衰年处此，委顿之至。拟即日由涡河、蒙、亳进驻周口，中秋前当可赶到。附布一二，复问台安。不具。

治通家生曾国藩顿首

397．复杜文澜七月二十一日

询金陵城内抢案、修建昭忠祠之事。附告本人前月望日起程，已抵临淮。忧沿途满目疮痍。

小舫尊兄大人阁下：

接六月朔惠书，具悉一切。

金陵城内迭有抢案，上、江两县捕役二十名似尚不敷。李宫保挑派巡马，每夕二十骑，南北分徼，近日盗风已少戢否？城内地面辽阔，从征幕僚员弁多寄家其间，亦殊萦鄙念也。城北敕建昭忠祠，所围民地自应照章给价，业经由局妥办，甚善。但此三百余金暂由善后局垫发，自应由湖南会馆归还。未知伊卿已妥为料理否？

国藩前月望日自济宁起程，沿途风逆水大，舟行濡滞，二十五日始抵宿迁。小住数日，十五日至临淮，又驻数日。现拟二十三四开行，由涡河、蒙、亳以达周家口。数郡大水，满目疮痍。盛暑行舟，如燔如炙，身体意绪，两非所堪。知注并闻。顺问台安。祗徼衔版，不备。

愚弟曾国藩顿首

398．复梅启照七月二十一日

谢贺端阳，略告军情、行止。

小岩仁弟阁下：

六月下浣接四月杪惠书，猥以端阳相庆，烽烟未靖，抚序增惭。就审德遍五羊，祜绥百鹿，净余氛于萑泽，江海波澄；纪懋绩于榴屏，丝纶露湛。引詹吉蔼，欣颂靡涯。

国藩驻军济宁，四更月琯。群捻以二月间东趋，与我军相持，至四月初南窜，五月底西奔。迭经防军出击，游军蹑剿，虽亦屡次获胜，究未大挫凶锋。

国藩于六月望日自济宁起程，二十五日行抵宿迁，七月十五至临淮，小住数日，即由涡河以达周口。知注并闻。复颂节祺，顺问台安。附缴衔版，不具。

愚兄曾国藩顿首

399．复李鹤年七月二十一日

谈剿捻及河防事务，附告本人中秋前可抵周口。洋药、铜帽已饬徐州粮台如数运解。

子和尊兄大人阁下：

顷接六月十五、十九两次惠书，并承大咨，敬悉一切。即审择期旋省，兴居多祜，企颂无涯。

任、赖一股，经潘廉访迭战获胜，逐过贾鲁河以西；张逆一股，刘、张湘军及贵部各军痛加剿办，西趋裕、叶。前议防守沙河、贾鲁河，顷又檄铭、鼎、盛、树四军竭力兴办，另牍奉达冰案。务请谆饬诸军认真堵御，日日以修垒挖濠为课，期于必成而后止。

国藩自前月十五日由济起行，水大风逆，舟行濡滞，二十五始抵宿迁。两岸河堤半在水乡，无可察看，十五日驰抵临淮。大水成灾，民居荡析，目不忍睹。小舟酷热，弟以衰年处此，委顿之至，现拟由涡河、蒙、亳进驻周口，计中秋前可抵雄疆。

所需洋药、铜帽等件，已饬徐州粮台委员协同秦游击如数运解，计已可达大营矣。复请台安。摹璧晚谦。诸惟心鉴，不备。

馆愚弟曾国藩顿首

400．复乔松年七月二十一日

谈查圩之事。附告本人行止。

鹤翁尊兄年大人阁下：

六月十一日泐复寸函，顷接初三、初六惠书两件，又接二十、二十六日两函，舟次酷热，不特弟衰年畏暑，不能治事，即幕僚亦深以执笔为苦，裁答稍稽，惟希鉴亮。

姚绍珍即姚三秃子通贼之事，此间早有所闻，已经檄行查圩委员拿办，兹承示及已将该犯获案正法，林守等亦经禀复。许广山一犯，想英方伯亦必尽法处治。怀远圩寨派有林守会同该县清查，亦知不甚得力，实无贤员可换。查圩以桂、朱二员最为称职，亳州次之，宿州、阜阳均不免敷衍了事，苦无好手可以接办，拟先保桂令以激厉之。

豫军疲弊已久，非旦夕所能整齐，故欲暂养其锋，徐图振作。过蒙奖饰，非所敢承。

国藩自五月十五由济起行，二十七始抵宿迁。登岸小驻数日，初六至扬庄与吴仲翁一晤，初十顺风过洪泽，十六日抵临淮。十五日遇风暴猛起，小舟危险异常，在此修整帆楫。拟于二十四日开行，由怀远入涡河，至亳州登陆，以达周家口。高邮河决，里下河竟成泽国。兵事方殷，天灾荐至，竟不知何术能弭，焦愤实深。

何子文虽奉旨交发，尚未来营，然敝处饷绌人浮，恐亦难于位置。咫尺相连，不得一展良觌，殊深怅悒。复请台安，诸惟心鉴，不备。

年愚弟曾国藩顿首

401．复鲍超七月二十一日

告军情部署，询其行止。附告本人中秋前可赶至周口。

春霆仁弟爵军门阁下：

前接两次台函，正拟裁复，顷又接二十三日惠书，抄示舍弟书函，同日又奉谕旨并抄寄尊处折稿，具悉一切。

任、赖两股为潘廉访鼎军剿败，逐过贾鲁河以西；张逆一股亦为老湘营痛剿，西窜裕州、叶县一带。鄙人前议防沙河、贾鲁河之策，正可乘机举办，扼贼回窜。现檄刘、潘、周、张诸军凭河扼守，修垒筑堤，如果办成，则贼不能至豫东平原旷野之地，必萃于皖、鄂山密田多之处，我军较易得手。

阁下前信拟赴汝、宁，此时已至何处？若在叶、裕以西，尽可相机剿办，暂不必深入豫境，恐又逼贼回窜，冲过沙河以东也。所请裁减副、哨，添设马队分统，事属可行，另咨冰案。

国藩由济起行，一路风逆水阻，十五始抵临淮。舟中酷热，衰年实不能胜，是以裁答稍稽。在此小住数日，即行前赴周口，中秋前必可赶到。如台旆相去不远，尚可晤商一切。复问台安。诸惟心鉴，不备。

国藩顿首

402．复彭玉麟七月二十一日

谈群捻入豫，再申防河之议。告本人十五日抵临淮，途遇风暴，谭春浦等溺亡。忧今年水患成灾，抚绥无术。嘱会馆已修者稍存朴陋，未办者或作缓图。

雪琴宫保仁弟大人阁下：

前接六月初二惠书，以舟次酷热，尚稽裁答。顷又接七月手书，猥以鄙人冒暑遄征，远劳驰念，感泐无涯。即审贵恙愈后复发，转疟而瘥，从兹邪气尽而正气充，或可日跻康强，至以为慰。

捻股全行入豫，刘、张湘军于前月十七、九至二十三等日，剿张逆于上蔡、西平，屡获胜仗；潘廉访鼎军于二十六日剿任、赖于太康之油坊冈，迭挫凶锋，已将该逆逐过贾鲁河以西。琴轩请驻朱仙镇为老营，举办防河之议。若沙河、贾鲁河防务果能办成，驱贼于鄂、皖山密田多之处，逆势当可少衰。惟回匪方攻陷伊犁，洋人又欲弄兵高丽，东西构患，波折环兴，殆未知所终极。

国藩由济起行，因暑热异常，于宿迁登岸，少停数日，十五抵临淮。未至数里，陡起暴风，大雨如注，冰雹掠面，天光水色皆变赭黄，坐船振荡不已，势将倾覆，幸两道樯帆为风卷去，赖以少安。是日谭春浦乘舟来迎，甫反舟即为漂没，以善人而遭此惨变，悲悼殆无以为怀。同时舢板并覆八船，溺毙水勇数人，亦近来罕有之变也。今年水患，苏、齐、皖境被害甚宽，即以鄙人舟行千里所见，两岸民居胥沦泽国，不独将来丁漕减色，而灾黎失所，势且为盗，抚绥无术，是用隐忧。

阁下经理安庆、芜湖会馆，工程过半，樊南、汉口复畀巨款兴修。鄙意窃见吾乡会馆太盛，不免微露张皇，远近悉属耳目。世方多故，人苦露处，而我建崇居，亦于理有未安，请于已修者稍存朴陋，未办者或作缓图，尊意以为然否？顷欧建吾欲买扬州会馆，费银二万，已驰书立止之矣。惟金陵会馆经各军苦战而得，不能不加意培植。闻现在已有亏空，请阁下设法弥补，略筹余款，至要至荷。复问台安。不备。

国藩顿首

403．复李昭庆八月初五日

谈剿捻及防河诸事。

幼泉世仁弟阁下：

迭接七月初七、二十一、二十六等日手书，具悉一切。

群捻自经挫败，尽数西趋，铭、鼎、树三军及添派之盛军现已分办防河，仲良、少铭两军亦经省三邀约帮同修防，尊处想皆有所闻矣。现在任、赖股匪据汝阳，七月三十日报在叶县、舞阳等处。张、牛游弋邓州，宋镇被逆围困，刘、张等湘军于十三日驰赴应援，尚未续闻战状。来函汴城左右该逆熟，经豫军全力扼守，庶免疏失，诚为要论。今宋军既被围邓州，马军又跟追任、赖，不知豫中调度以何军守朱仙镇以北？汴垣以北似尚未遵分汛之约，恐下游坚堵而豫防仍不免松懈，南鸟北罗，殊可焦虑！尊谕又谓河西诸军可驻许休息，所见亦是，但汴中不肯分汛防河，即驻许仍属无益，且刘、杨在周口，刘、张赴邓州，此间别无一支可以往许。鄙人到周口时仍当函商豫帅，调回各军力保汛地，庶防河之策不成画饼耳。

东省添募之议，丹帅请敝处再减一万八千之数，鄙人未之允许，而请渠拨王正起三营协防八闸，尚未接其回信。如贼复东窜，则运防仍十分吃紧，请阁下力任其难，或将台庄二营移防韩庄大泛口，又不足则调刘士奇之营分防八闸，顷欧阳利见添兵二千，宿迁决可无虑。如沙、鲁河防办成，不久必调贵部同赴西路，则兵事渐有归宿耳。复问台安。

404．复李鹤年八月初十日

谈剿捻及防河、省狱各案诸事。附告本人身体不适。

子和尊兄大人阁下：

七月两接奉惠书，因病稍稽裁复。李守至鹿邑，续得赐函，具悉一切。比以道路匆匆，未及奉复。

朱仙镇以上挖濠设防，现已试办，尚未就绪。下游虽工程粗就，亦未分汛设防。顷据各路函报，任、赖股匪回窜襄城，张逆亦自鲁山回窜，头队已至许州。防河之策既未办妥，敝处原无成见，现在群贼均有回窜东北之势，急宜四面进剿，自不必拘拘为扼堵计。已饬周镇盛军趋扼西华，腾出铭、鼎两军，由中牟、尉氏等处拦剿襄、郾之贼，并檄鲍军由汝宁进剿张、牛，老湘吉中跟踪追击。俟此次剿办之后，视贼所向，如果贼全西趋，而下游河务略有把握，再与尊处函商上游办法。来函深虑陕、汝空虚，无兵扼守，贼若西窜，敝处自应调军追剿，断不置之膜外，专委豫兵也。大约西路以鲍军为主，而刘、杨、刘、张四军辅之。若沙、贾河防办成，并可调李勇一军接防，腾出刘省三驰剿西路。

省狱各案，来函一一示及，但豫中士民啧有烦言，均称上宪袒庇外县，凌虐团练。此等议论，不特在阁下未履任之先，亦尚在吴中丞到豫之先。倘可平反一二，于民望当属有裨，而官绅隔阂之情，或亦逐渐疏通，尚希卓裁。

弟前在临淮，小病数日。七月二十八日力疾开行，初六日由亳州登陆，于初九日到周口。病势虽已少瘥，而夜尚盗汗，两耳微聋，元气尚未能骤复也。力衰任重，殊非所堪。知念附及，复请台安。诸惟心鉴，不宣。

馆愚弟曾国藩顿首

405．复刘秉璋八月十二日

忧捻股回窜，防河之议又恐无成。附告本人初九日已抵周家口，请假调理。

仲良仁弟馆丈阁下：

七月十二、十九两函，病中尚稽裁复。顷接初三日惠书，贵军与勋军助办河防，妥速竣工，至以为慰。

据各路禀报，张逆由鲁山南回窜许州，已至长葛、洧川，任、赖亦由襄城北窜。朱仙镇以上豫军尚未挖挑长濠，防务并未办妥。下游虽粗毕工，尚未分汛派防，而群贼回窜，防河之议又恐无成。贵军拔赴襄、郾，想正与任、赖一股相遇，不知已否接仗？敝处顷有一檄，令盛军移驻西华，腾出铭、鼎两军，由中牟、尉氏等处拦剿。琴轩在北路，当可联络一气。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初九日抵周家口。虽外病少瘥，而精力甚惫，偶一用心，即出汗甚多，已附片请假一月调理。知念附告。诸惟心鉴，顺问台安。不具。

406．复朱兰八月十三日

告河防未成，捻军有复趋东北之意，不得不略缓防务，力图截剿。议明代论学及后儒掊击王阳明之失。赞同其开矿务先除弊端之论。忧淮南北与江西水、旱之灾。

久翁老前辈大人阁下：

临淮行营接七月二日惠书，敬悉一切。适小病数日，并闻星轺不日按试凤阳，计可一展良觌，是以裁复久稽。乃军行迫促，竟未及一倾积悃，怅甚。

群贼经湘、淮等军迭获胜仗，尽数西趋，方意沙河、贾鲁之河防或可就绪，乃下游工程业已粗就，而朱仙镇以上，豫中不肯以全力扼守，尚未办成。现据函报，任、赖回窜襄城，张逆亦自鲁山回窜，均有复扰东北之意，则不得不略缓防务，力图截剿。已饬盛军趋扼西华，铭、鼎两军由中牟、尉氏等处拦击任、赖股匪，鲍军由汝宁探剿张、牛一股，刘寿卿等湘军尾追以蹙之，冀收夹击之效。

国藩六月由济启行，舟次酷暑，殊不能堪。临淮一病，至今元气未复，偶一用心，汗出不止，初九日到周家口，部署粗定，即具奏请假一月，在营调理，未审能邀俞允否。

承示阅《明人学案》，讲道多胶于一偏。大率明代论学，每尚空谈，惟阳明能发为事功，乃为后儒掊击，不遗余力。阳明与朱子指趣本异，乃取朱子语之相近者，攀附以为与己同符，指为晚年定论。整庵、高林 ⁽¹⁾ 杨园、白田诸公尽发其覆，诚亦不无可议，乃并其功业而亦议之，且谓明季流寇祸始于王学之淫诐，岂其然哉！彼一是非，此一是非，天下之无定论久矣。

开矿之论，尊意先除弊端，最为卓识。历观前史，往往因时急而言兴利，言益奇创，时势益不可为。明季矿使四出，天下事愈以日坏，可为殷鉴。

今年淮南北大水成灾，高邮二闸缺口，而珂乡闻复亢旱。江西雨泽既少，兼受风灾，年不顺成。世方多故，事势何所终极耶！肃复，即请台安。摹璧晚谦，不备。

————————————————————

(1)  传忠书局稿本上有抄者注：“高林似当作高陵，谓吕泾野也。启原识。”

407．复李鸿裔八月十三日

谈办理圩务、河防、剿捻诸事。附告本人行止及身体不适。

眉生仁弟阁下：

前接七月八日手书并抄件，具悉一一。

吏治、兵事、戡乱、善后，皆以办理圩务为根本，所见甚是。圩规七条，俱精当切实。拟用查圩委员照蒙、亳办法，事属可行，俟物色得人，备文前来，当即加札，惟得力贤员颇难其选。敝处所查四县，惟蒙城桂令最好，亳州李丞次之，宿州之张、阜阳之尹均不甚认真，尚有数县须查者，以无员可委而止。添筑圩寨，不过彼此敛钱，互争利权，互相雄长，流弊孔多，宜出示严行禁止。前有来敝营请札者，批交尊处查核，已驳斥否？牧令不能皆善，虽唐虞盛世，莫可如何，此实通论。今但宜视其最不称职者，更换一二，其余则多方奖劝，中材可与为善，可与为不善，揣摩风气，多视上官意旨为转移，其好奖之意，固微胜于畏责之情。来示察吏基于圩寨，鄙意办理圩寨，仍当以察吏为主耳。

驱逐游勇、整顿厘务二事，绝有关系，以此招怨，殊不足虑。自古修饬纪纲，往往易滋浮议，苟自省并非执拗，亦不可过于波靡也。

今年淮南北大水成灾，鄙人舟行所见，上下数百里田庐淹没殆尽，高邮二闸缺口，下河一带悉成泽国，灾黎满目，正不独徐郡为可忧。圩工倒塌，现在修理想已竣否？如贼复东窜，徐防仍属吃重，可请幼荃主持一切，不必由敝处札行。

易镇前请札派炮船护卫饷舟，应即拨予四只，停泊周山头等处。比已札邓长里、徐道奎两营水师归幼泉调度，阁下与幼泉商调数号可也。

湖团官麦幸不为大水所损，足见办理妥善，近已全数变价否？何以未见会禀文牍？

同知一缺，以陈令备选，即当咨商李、吴诸公。

鄙人自六月十五由济宁启行，八月初九始抵周口。前在湖中大遭风厄，到临淮又以积暑致病，现在精神尚未复元，稍一用心，出汗不止。顷已具奏请假一月，在营调理，不知能否准允。

此间河防，下游业有头绪，惟朱仙镇以上，豫中以飞沙难挖，竟未办妥。接据各路函报，任、赖股匪窜回襄、郾，张逆亦自鲁山回窜，已饬铭、鼎两军由中牟、尉氏等处拦剿，鲍军由汝宁进剿张、牛，老湘吉中跟踪追击，尚未续闻战状。倘得一加痛剿，办理当有把握。知念附及，复问台安。

408．复李宗羲八月十三日

谈运道堤防、捻股动向。附告本人因病续假一月。

雨亭仁弟阁下：

七月初八惠书，病中尚稽裁复。今夏大热异常，大水异常，民田旱后，复淹河决，高邮、里下河竟成泽国，丁漕难办，不问可知，运道之艰，又其后虑。洋行马头全移镇江，据缘仲道及，金山之南现已可泊多船，七濠口似非所必争之地。新坝掣盐，行之已久，本年外江、内湖同恃盛涨，尚未冲破一线单堤，若能不复改道，于商人更为情愿。

群捻此番东窜，未二旬而即败回，不暇扰及淮、徐，斯为至幸。铭、鼎两军沿途追击，迭获胜仗，初九日以后贼踪已过汴西，十二日铭军至尉氏，鼎军至朱仙镇。敝处仍申防河之议，嘱令分驻河干，修筑堤墙，借资休息。顷檄鲍军出南召以西，遮贼窜洛之路，意在驱之入鄂，以便兜围，未审能果如所策否。

国藩衰颓日甚，元气骤亏，殆不足以复胜艰巨，已附片续假一月。知念附告。复问台安。诸惟心鉴，不具。

国藩顿首

409．复刘坤一八月十三日

忧因江西、浙江、长淮南北灾患，造成饷源日竭。询应对外患之策。告捻股回窜，已饬军追剿。

岘庄尊兄大人阁下：

前接六月二十九日惠书，仓猝征途，稽复为歉。封禁止驰禁便民，移营弹压，周防怀保，仁义兼权，钦佩无量。

江省漕折久行，部咨乃严催起运，殊难措手。惟鄂省改定漕章，系在江西之前，现在尚未起运本色，若与鄂中函商，俟鄂漕改办起运，江西再行照办，或亦腾挪之一法，诸希卓裁。

承示江省风旱两灾，米价腾踊。马穀山来函，亦谓浙中望雨殊急。而长淮南北则大水成灾，徐、泗、凤、颍饥民四出，高邮二闸缺口，下河四州县巨浸稽天。敝处饷源因之日竭，良用焦灼。

英使论略，至今尚未复陈。近闻法国又将启衅，称兵朝鲜。相其辞意，仍属虚拟恫喝，窥我短长，守条约以拒之，未始不可逆为折服。然自古驭外之法，在太平之日则虑损国威，当有事之时则虑开边患，盖内地之寇未除，则外患力难并营，势使然也。阁下闳识卓议，必能得其要领，便中能抄大稿见示否？

此间群贼经湘、淮等军迭获胜仗，尽数西趋。方意沙河、贾鲁之河防或可就绪，乃下游工程业已粗就，而朱仙镇以上，豫中不肯以全力扼守，尚未办成。现据函报，任、赖回窜襄城，张逆亦自鲁山回窜，均有复扰东北之意，则不得不略缓防务，力图截剿。已饬盛军趋扼西华，铭、鼎两军由中牟、尉氏等处拦击任、赖股匪，鲍军由汝宁探剿张、牛一股，刘寿卿等湘军尾追以蹙之，冀收夹击之效。

国藩自六月十五日由济宁启行，本月初九日始抵周口。舟次郁暑，殊不能堪，行至临淮，小病数日，至今尚未复元。昨已具疏请假一月，在营调理，不知能邀俞旨否耳。知注附及。肃复，即请台安。摹璧晚谦，不备。

410．复官文八月十三日

论近期军情，与诸军剿守。附告本人衰颓日甚，已续假一月。

秀翁宫太保爵中堂大公祖阁下：

前月初二一函，因病稍稽裁复。顷奉惠书，猥以秋节相庆，烽烟未靖，抚序增惭。即审望重金瓯，祥开玉镜，秋澄万景，增楚国之光辉；星朗三台，赓虞廷之纠缦。詹言景矞，忭颂靡涯。

川、淮并销一事，已闻少荃宫保与黄道议复台端，诸臻妥适。群捻此番东窜，未二旬而即败回，不暇扰及淮、徐，斯为至幸。铭、鼎两军沿途追击，迭获胜仗，初九以后，贼踪已过汴西，十二日铭军至尉氏，鼎军至朱仙镇。敝处仍申防河之议，嘱令分驻河干，修筑堤墙，借资休息。顷檄鲍军出南召发西，遮贼窜洛之路，意在驱之入鄂，以便兜围，未审能果如所策否。

国藩衰颓日甚，元气骤亏，殆不足以复胜艰巨，已附片续假一月。知念附告。复颂节禧，敬请台安。诸惟心鉴，不具。

治愚弟曾国藩顿首

411．复庞际云八月十三日

谈捻股动向及各路进剿情况。附告本人因病请假一月。

省三仁弟馆丈阁下：

按六月二十五日惠书，尚稽裁复。借审公余读史，仕学兼优，至为企仰。

六合盐引倍销，足征杜私之效。金陵盗案迭出，固是民贫，亦由游勇太多。今虽减去局员，仍当力行保甲，以期敉靖地方。

大著《程子祠联》，切响坚光，允为合作。二小儿在鄂就傅，暂未令其来营。

群捻经湘、淮诸军迭次剿败后，张逆由鲁山南回窜许州，已至长葛、洧川，任、赖亦在襄城、郾城一带，均有北窜之意。朱仙镇以上豫军尚未挖挑，长濠防务并未办妥，自朱仙镇以下五百余里，淮军修河虽粗毕工，尚未分汛派防。而群贼回窜，不得不少停防河之议，先筹截剿之方。顷檄铭、鼎两军由中牟、尉氏等处拦剿，霆军由汝宁一路探剿，刘、杨两军出郾城迎击，未审能否制其狂窜。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初九日抵周家口。虽外病少瘥，而精力甚惫，偶一用心，即出汗甚多，已附片请假一月调理。知念附告。顺问台安。不具。

国藩顿首

412．复李鹤年八月十四日

分析捻股动向及应对措施。告应竭力兴办河防。

子和尊兄大人阁下：

初十日李守回汴，附去复函，计已达览。十二日迭接七月二十三、五等日来缄，十三日又接本月初八日惠书，具悉一切。

宋镇被围，弟于初四日在亳州接刘、张两镇七月十三日之禀，言即率湘军驰援宋军之急，弟虽批令速往，而以为时过久为虑。初六日晤李子喈，询及乃知宋镇业已力战出险，并获大胜，可敬可慰。

张、牛东窜，欲与任、赖合股。敝处于初八日在陈州接省三信，比即檄调省三、琴轩两军赴中牟、尉氏截剿，扼其东窜之路。发檄已历六日，尚未接到刘、潘回信，不知已见仗否。马军门尚未回至汴城之北，省会密迩贼氛，铭、鼎两军果足资屏蔽否？一过汴东，则平原旷野，我之步兵不敌贼之骑兵，且黄河下游分枝太多，处处虞其偷渡。沙、贾两河之防拙而且难，弟所以出此拙计者，实以东北可虑之处太多，不能不遏贼于西南，亦两害相形，则取其轻之意也。任、赖一股闻尚在许州之石固铺，仲良及杨镇二军十二日至许州，日内当可见仗。能将此二股驱之西窜，则办法渐可归于一条鞭，虽汝、洛等处亦不患无兵可分矣。

朱仙镇已上河防，浮沙伏水，人力难施，弟亦先有所闻，原疏曾略及之。即朱仙镇以下，浮沙亦多，目下积水，断不可恃，水涸则沙壅如故。然欲力保东北，无论如何为难，总当竭力兴办，统俟此次击退两股之后，再行详议。

来书大指，前函已略为具陈，兹不一一。由周口至汴城文书行走，阁下能设法使之二日即到否？肃复，即请台安。

413．加朱兰片八月十五日

说明谕旨饬查冯、李之由，皖军骚扰难于整顿之故。

再，前由昌期处寄到密示，七月二十八日又得二十四日惠书，皆以要语，不敢假手他人，病中久稽裁复，歉甚。

心泉系因年终密考，请以简缺另补。侍以函询，中丞具复，始知其详。恕皆则由京师言路参劾。冯、李谕旨饬查，中丞复奏，微扬冯而抑李，故有斯命。心泉贞介淡定，不愧儒吏，恕皆才亦敏决，恕不逮心，敝处微有所闻。立心制行根柢完粹者，本不易求，但令才足集事，即可舍短取长。以何、施二人而论，施亦不逮何也。

英部史、程，名望俱劣，史尤物议纷纷。在怀远与中丞说及，在亳州亦为方伯言之，并闻皖军均有骚扰之弊。诸将历禀近况，咸言皖勇每月仅发银八钱，合之米价等，每月才得二两，较之湘、淮各军，亲兵四两五钱、散勇四两二钱、长夫三两者，固有霄壤之别；即较之齐、豫各军，亦尚觉厚薄悬殊，实有难于整顿之处。来示独断独行，为朝野除害，无复待人商办，免致掣肘云云，深感相爱之厚。今日之事，有不能直情径行者，去年两奉谕旨，查办劾去豫抚，今年豫事即多龃龉，不如齐、皖之易于商量。

晚平日兢兢，恐蹈古来权臣刚愎之咎，但思委曲求全，不敢气陵同列也。今年伤暑遘疾，衰态骤增，久任艰巨，必至偾事，贻羞知我，如何如何！再问久翁老前辈大人台安。

414．加李鸿裔片八月十五日

告捻军会聚一处，不知各军倘能会合一战，大挫其锋否。穆其琛去世，不知交代易否就绪。

再，顷接仲良信，渠与勋军十二日抵许州，探得任、赖在石固驿，距州仅五十里云云。而委员接刘松山信，渠与张诗日暨河南之宋庆一军，初九日至郏县，张、牛、任、赖俱在禹州云云。查许州至郏县不过百余里，四贼既会聚一处，我兵六军倘能会合一战，当可大挫凶锋，不知渠辈互通消息否。

海航遽尔沦逝，实堪悲悼！闻与本府暨省会诸多隔阂，不知交代易否就绪。申夫新补鄂臬，渠归省情切，或不急履任也。复颂眉生仁弟近祉。

415．复吴坤修八月十五日

劝其尊贤容众，取长舍短。询贺云舫未补同知缺之原因。论近日军情。附告本人因病请假一月。

竹庄仁弟阁下：

前接手书，尚稽裁复，嗣在蒙城布复数行，亮尘朗照。

军行皖境，闻道阁下政声者颇多。乔中丞在怀远相见，亦称阁下于公事处处合拍。贺云舫则谓左右体贴僚属，无微不至，属员人人感激，闻之深慰鄙怀。阁下昔年短处在尖语快论，机锋四出，以是招谤取尤。今位望日隆，务须尊贤容众，取长舍短，扬善于公庭，而规过于私室，庶几人服其明而感其宽。如属吏中有贤能可倚、杰然出群者，便中尚祈示知一二。

兹有同知贺云舫，自咸丰四年相从，即觉其笃实可恃，拣发到皖已逾十余年，资格较老，敝处委办五河盐厘，条理亦甚缜密。前函商中丞，请补以同知缺，何以至今未补？或遇有直隶州缺出，似可借补，务祈留意，无令贤员久淹滞也。

此间军事，前因群贼西趋，力办沙河、贾鲁河之防。今下游工程已就，惟朱仙镇以上七十里飞沙伏水，人力难施，豫军承办尚未就绪。现据函报，张、牛一股回窜禹州，任、赖一股徘徊许州、长葛等处，两股均有将合并东窜，再窥山东之势。已檄铭、鼎两军由中牟、尉氏进剿，鲍军由汝宁进剿，兼顾河洛，而以刘、张、刘、杨等四军辅之。俟此次驱贼西行之后，再当扼河，视贼所向，相机堵御，以符初议。

鄙人自三十日蒙城改舟后，至亳登陆，初九日始抵周口。临淮一病，至今未能平复，衰病侵寻，难胜巨任，昨已具奏请假一月。知注附及。

416．致刘铭传八月十六日

谈捻股动向及应付举措。

省三仁弟阁下：

初八日接来函，当即檄令盛军趋扼西华，腾出贵部及鼎军由中牟、尉氏等处拦剿。此檄由闪凤来专勇送扶沟，闻交刘观察转达，想已入览，乃至今未接续函，琴轩亦无来信，不知近日行抵何处？有无战事？悬系之至。

顷据许州十三日禀报，任、赖股匪久在石固，十一日刘、杨两军行抵许州，该逆当即向禹州窜去。又据刘寿卿初九日自郏县来禀，张、牛股匪亦在禹州，是群贼窜并一路，无非寻间伺隙为回窜山东之计。现在仲良、少铭、寿卿及宋镇一军俱在禹州附近一带，阁下及琴轩由朱仙镇以北拦剿，防其东窜，大局当不致决裂。惟近来外间议论均以西路为虞，鄙人则以为该逆之志终不能忘情于东土，若非十分穷蹙，必不肯轻入陕洛山多、鄂皖田多之处。今朱仙镇以上河防尚未就绪，若诸军并力紧追，该逆势穷计迫，铤而走险，反以坚其东窜之谋。一过汴东，则旷野平原，剿办愈难，我军之力渐竭，大局日坏，不可收拾矣。顷已批令仲良、少铭、寿卿等东西两路皆不必穷追，另录咨达冰案。豫军宋镇现与刘寿卿等合军劳苦过久，亦宜少为休息。请阁下就近商之子和中丞，调宋镇至朱仙镇以北，或办理濠墙，或不修濠墙，专令驻扎堵御，若击退窜扑之贼，亦不必穷追。俟贼西去已远，河防办成，则不特鲍及刘、张、刘、杨诸军可以游击西路，并调幼泉一军接守，腾出贵部及鼎军俱作驰剿之师；西路豫兵各军守定，亦可腾出宋镇驰剿西路。此后疲乏者守河，养锐者游击，更番互休，则剿办较有把握。目下河濠防务未成，仆与阁下均须央求诸军竭力为之，或面求或函求，勤勤恳恳，总以办成为止。敝处即日亦必专函婉商子和中丞也。诸惟心鉴。

正封缄间，接十五日来书，知贵部与鼎军各在汴城北，分修千余丈，十一、二两日完工，何其神速若此？汴南至朱仙镇，函中未曾提及，想已修好矣。现在贵军驻尉氏，鼎军驻朱仙镇，必可堵御郑州、郭店一路之贼。其新、郑、葛、洧、许州一路之贼，刘、杨、刘、张四军当足御之。周海舲老营在槐店一带，已挨海柯之营移驻西华。昨夜闻贼边马有至鄢陵者，海舸又飞函海舲，请其酌带行队同至西华矣。此次该逆如不东窜，以后较易措手。再问省三仁弟近祉。

417．复何璟八月十六日

谢贺秋节，告捻股动向及堵剿措施。附告本人因病请假一月。

小宋尊兄大人阁下：

七月二十六接六月二十六日一函，道路驰驱，尚稽裁贺。顷接惠书，猥以秋节相庆，烽烟未靖，抚序增惭。即审鼎祉蕃臻，新猷丕焕，企颂良殷。

鄂中局面自较皖省为优，而风气尚不如其朴厚。舍弟初膺疆寄，兼履戎行，仰赖阁下匡扶檠括，共济艰难，裨益实多。

群捻为湘、淮各军屡次剿败，已窜西南鲁山一带，被迫紧急，仍思窜扰山东。张逆由鲁山回窜许州，蔓延洧川、长葛一带，任、赖亦由襄城窜至禹州。沙河、贾鲁河之防，朱仙镇以上，豫军尚未挑濠就绪，下游五百余里，淮军虽粗已毕工，亦未分汛派防，河防未成，不得不急筹堵剿。顷檄铭、鼎两军由中牟、尉氏等处拦剿，刘寿卿等湘军，刘仲良、杨少铭等淮军现萃许州、襄城一带，未审能遏之使不东窜否。

国藩自六月由济宁南下，巡视桃、宿长圩，即由洪泽、临淮赴亳州陆行，于初九日抵周家口。沿途感冒寒暑，小病旬日，今虽外病少瘥，而精力甚惫，肌肤甚瘦，偶一用心，即出汗甚多，已附片请假一月在营调理。复问节安，顺缴芳版。不具。

愚弟曾国藩顿首

418．复陈方坦八月十六日

谈群捻回窜，不得不少停防河之议，先筹截剿之方。附告本人因病请假一月。

筱浦尊兄阁下：

六月二十一、七月二十二两次惠书，并承示川、淮并销各条，及少荃宫保复官相第二次函稿，于通融办理之中，而旧章仍秩然不紊，持论甚正，鄂中当无复异词。馀东一案，尚斋函报与来示大略相同，法立而后旋之以恩，庶可相安无事。新河口险工，竟能稳固，鄂西两岸具报畅销，鹾务日旺，企慰良深。

群捻经湘、淮诸军迭次剿败后，张逆由鲁山南回窜许州，已至长葛、洧川，任、赖亦在襄城、郾城一带，均有北窜之意。朱仙镇以上豫军尚未挖挑长濠，防务并未办妥，自朱仙镇以下五百余里，淮军修河虽粗毕工，尚未分汛派防，而群贼回窜，不得不少停防河之议，先筹截剿之方。顷檄铭、鼎两军由中牟、尉氏等处拦剿，霆军由汝宁一路探剿，刘、杨两军出郾城迎击，未审能否制之狂窜。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初九日抵周家口。虽外病少瘥，而精力甚惫，偶一用心，即出汗甚多，已附片请假一月调理。知念附告。顺问台安。不具。

国藩顿首

419．复程桓生八月十六日

回复盐运、水灾诸事。谈捻股动向，已檄军拦剿。附告本人因病请假一月。

尚斋仁弟阁下：

七月十六日惠书，具悉一切。馀东灶丁滋事，宽猛互用，办理尚为合宜。川、淮并销，官相于少荃宫保定议后，又欲将湘省岳、常、澧三府均归川运，未免大溃旧坊，少荃复书力陈不可，持论甚正，当作罢论矣。本年大水为灾，场半遭淹没，秋产短绌，不问可知。销市本不甚畅，存盐又复无多，此亦不尽关人力也。李葆斋得举一子，已有函至敝处。

群捻经湘、淮诸军迭次剿败后，张逆由鲁山南回窜许州，已至长葛、洧川，任、赖亦在襄城、郾城一带，均有北窜之意。朱仙镇以上，豫军尚未挖挑长濠，防务并未办妥，自朱仙镇以下五百余里，淮军修河虽粗毕工，尚未分汛派防，而群贼回窜，不得不少停防河之议，先筹截剿之方。顷檄铭、鼎两军由中牟、尉氏等处拦剿，霆军由汝宁一路探剿，刘、杨两军出郾城迎击，未审能否制其狂窜。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初九日抵周家口。虽外病少瘥，而精力甚惫，偶一用心，即出汗甚多，已附片请假一月调理。知念附告。顺问台安。不具。

国藩顿首

420．复陈湜八月十六日

谈由江南运炮过运河十分棘手。告近期军情及拦剿捻股举措。附告本人因病请假一月。

舫仙仁弟阁下：

接七月初一惠书，具悉一切。

新军训练加勤，炮船试验可行，经风愈稳，荩绩日彰，企慰无量。北人驾驶，恐不如南，然巫臣以车战开吴，武灵以胡骑强赵，安知晋中风气不由阁下创始耶？新中丞针芥相投，当可渐展怀抱。炮位已办到否？运河穿黄之处，七月水仅尺许，本年漕船经过，概雇小舟驳浅，向使由江南运炮过此，亦必十分棘手。

此间军事，群捻经湘、淮诸军迭次剿败后，张逆由鲁山、南召回窜许州，任、赖亦自舞阳、叶县回窜禹州，均有再窥山东之意。前议扼防沙河、贾鲁河，朱仙镇以上，豫军尚未挖挑就绪，自朱仙镇以下五百余里，淮军修河虽粗毕工，尚未分汛派防，而群贼回窜，不得不少停防河之议，先筹截剿之方。顷檄铭、鼎两军由中牟、尉氏等处拦剿，刘寿卿等湘军、刘仲良等淮军并赴许州、襄城迎击，未审能否制其狂窜。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初九日抵周家口。虽外病少瘥，而精力甚惫，偶一用心，即出汗甚多，已附片请假一月调理。知念附告。顺问台安。不具。

国藩顿首

421．加吴坤修片八月十七日

询留皖委用诸人与定例不符，是否能通融。

再，前因朱镇品隆之禀，咨请将易华俊留皖，酌量委用。后接复咨，此案经阁下详驳，所引之例系捐升及候选人员保留各省者，未经引见以前，饬令回籍，停其差委署缺等语。若执定此例，则汤小秋不得署凤阳，贺云舫不得补缺，究竟有方通融否？易华俊曾至安庆否？慎弗专说官话，动用详文也。熊令炳南仍回皖否？便中示及。

422．复李鸿章八月十七日

告本人因病请假一月。谈近期军情、河防。劝其暗为激厉诸军志气。

少泉宫保世仁弟左右：

在临淮接七月二十一日复缄，正值新遘寒疾，旋于二十八日力疾起行，溯淮入涡，由亳州登陆，初九日抵周家口。外感全愈，而元气遽亏，偶一用心，汗出不止，夜每盗汗自汗，肌肤瘦减一半，已附片请假一月，致寄信不复能践十日之约，而尊函亦愆期未到，悬盼无已。

此间近状，昨有寄省三之信并省三来函，抄呈台览。另有批仲良及刘寿卿两牍，咨达冰案。沙河、贾鲁河之防，似可办成。自朱仙镇以北，至黄河南岸七十里，豫军未能认真兴办，铭、鼎两军慨然代修三千余丈，二日竣工，可敬可喜。刘寿卿与豫兵宋庆和好，彼此力战，以相结纳。目下诸军在豫，省三名望最隆，寿卿、琴轩次之，海柯次之，仲良、杨、张亦无违言，海舲物望较劣。三月曹州之仗，请颁班指等物，闻省三疑其赏滥，仆始知其禀报不确。昨过白龙王庙，查询五月中旬之仗，报亦不确，容当严儆而训迪之。请阁下于盛、开两军加意察访，此外各军皆不至损公令名也。

来函本无猜心。鄙人观省三、琴轩、仲良、振轩等之轩爽，久知阁下待人之光明，惟省三回籍，则大局全坏，不得不激辞力争之。又，幼泉本可竭力相助，阁下似亦不甚催督。军事兴衰，全系乎一二人之志气，故鄙意每望阁下暗为激厉也。气弱神眩，写此信停歇四次。顺问近安。

423．致李鹤年八月十七日

分析军情，告剿捻之策。

子和尊兄大人阁下：

初十日李守带呈一函，十四日肃复一函，计均达览。

顷接省三十五日来信，知保镇等修汴城以北濠土，铭、鼎两军各助修少许，十一二日次第完工，深以为慰。现在任、赖、张、牛两股均在许州、禹州等处，并闻边马有扰至鄢陵、扶沟，群贼窜并一路，无非寻间伺隙，为回窜山东之计。贼之长技全在骑兵，利于平原，而不利于山险稻畦，故逆谋终不能忘情于东，若非十分穷蹙，必不肯轻入陕洛山多、鄂皖田多之处。目下贾鲁河防自张市、扶沟以下水势较深，尚属深阔可恃，惟张市以上直至黄河南岸，处处可虑，急须为屏蔽东路之计。弟拟一月之内淮、湘、豫各军均令先重防务，昨已批令刘、杨、刘、张四军扼驻葛、洧、许、郑一带，皆不必穷追，另录咨达冰案。宋镇一军转战过久，亦宜稍予休息，本拟请尊处调该军至朱仙镇以北，因闻祝三与刘寿卿情谊和协，彼此不愿分离，其部卒亦互相关爱，自当留此劲旅为游击之用，不宜遽调回守濠。但贼若西窜，似亦不必远追，拟令与刘、张等军同驻葛、洧、许、郑一带。其朱仙镇以北，仅有保、余二军，防兵太单，阁下业已添调马军，不知应再添蒋军否？伏候卓裁。俟群贼西去已远，河防完固，则不特鲍及刘、杨、刘、张等军可以游击西路，即省三、祝三均可驰剿西路。此后疲乏者守河，养锐者游击，更番休息，士气常新，剿办较有把握。

顷接宋镇初五日专弁函报会合湘军获胜一禀，亦批令俟河防办成，再定行止，另牍咨达左右。

闻黄河秋汛不盛，豫省炮船不知已办若干，均祈示及。缕缕奉商，即请台安。诸惟心鉴。

424．复乔松年八月十八日

告本人因病请假一月，论剿捻原则。附告捻股东窜，已饬军跟剿。

鹤翁尊兄年大人阁下：

晤后接初五、六两日惠书，猥以贱恙未痊，致劳荩虑，感泐曷已。承嘱阜阳程令前来医调，适英方伯在亳州面称太和胡令善医，二君同时晋见，彼此诊视，持论均能洞见本原，共拟一方，连服三剂，尚觉相宜。惟衰年精神疲乏，肌肤瘦减，究非寻常草木之力所能骤增，亦其势然也。初九日抵周家口，已附片请假一月在营调理，借以附告。

钟守宁国案内保举，部议准开复原官，不准免缴捐复银两，接准李少荃宫保咨会有案。顷据该守禀请查示，已随批录发矣。

群捻为诸军迭败紧追，合股回窜许州、禹州一带，边马及鄢陵、尉氏，注意窜扰山东。朱仙镇以上河防，豫军尚未挑濠就绪，下游五百余里，淮军虽已办就，尚未分汛派防，河防未成，不得不急筹堵剿。顷檄铭、鼎两军出中牟、尉氏拦剿，刘寿卿等湘军、刘仲良等淮军均布许州、襄城一带迎击，仍不令远追深逐，步步回顾河防，未审果能遏之使不东窜否。复问台安。诸惟心鉴，不具。

年愚弟曾国藩顿首

正封函间，接省三、琴轩会函，知于十六夜二更，在朱仙镇以北豫军余承恩所守汛地内冲开东窜。两月之功、诸军之力废于一旦，焦愤实深！业经飞饬各军跟剿，请丹帅严备东省河防，檄幼泉严防长沟以下至韩庄、八闸运河，并檄霆军速来周家口听调。其皖省强字四营，应请尊处调回雉河集，以资扼守，弟亦就近札郭宝昌，令其知会强营回涡，不知来得及否。除公牍另咨冰案外，谨此奉告。再请台安。

国藩顿首

425．复鲍超八月十九日

告捻军冲开豫军汛地东去，已檄军分路跟剿。飞请其迅赴周口。附告本人因精力不足请假一月。

春霆仁弟爵军门阁下：

七月二十一泐复一函，计达台览。顷接十九日惠书，贵军定于二十日由黄安绕出随、枣，拔赴新野、南阳一路，闻初六已至襄阳，刻下行抵何处，至为系念。

此间军事，本拟将沙河、贾鲁河防务办成，蹙贼于西南山多田多之处，以便围剿。八月以前，朱仙镇下游五百余里，业经淮军办就，朱仙镇上七十里，豫军甫在兴功。该逆为各军紧追，合窜东北，连日萃于禹州、许州，扰及尉氏、鄢陵一带。敝处正饬诸军且剿且防，刘军门、潘廉访又代豫军修筑二千余丈河墙，以期迅速集事，讵料防务未成，而贼已于十六夜二更由豫将余承恩汛地内冲开东窜。两月之功、诸将之力废于一旦，焦愤实深！顷檄刘、潘、刘、杨四军分路跟剿，飞请贵军迅赴周口，业经咨达冰案，望即倍道前来为要。

阁下向在大江南北，每得警报，即日启行，无攻不拔，遂平巨寇，享此大名。自江西赴鄂以来，到处迟留，过为持重。知者谓阁下军装未齐，不肯轻于一试；不知者且谓阁下名位已高，不无惜身玩寇之意。虽朝廷亦有所疑，名望为之稍减，此后务须迅赴戎机，以速补迟。至嘱至嘱。

国藩前在淮河感冒寒暑，小病数日，旋由亳州登陆，初九日抵周家口。外病虽瘥，精力甚惫，肌肉顿疲，偶一用心，即汗出甚多，已附片请假一月在营调理。知念附告。复问台安。不具。

国藩顿首

426．复李昭庆八月十九日

告捻军合股，十六日于朱仙镇以上豫军汛地内冲出东去，已饬军跟踪追剿。附告本人因精力甚惫，请假一月。

幼荃世仁弟阁下：

初五日泐复一函，初八日发去一公牍，计已后先递到。顷接惠书，具悉一切。济宁八闸堤墙渐次毕工，台庄至大泛口一律修筑，至以为慰。韩庄只筑三里，如果水退之后，依然面阔底深，足限戎马，自无须过劳兵力，否则仍当竟此一篑，以成全功。

此间防务，朱仙镇以下五百余里，已经淮军修毕，朱仙镇以上七十里，豫军兵力不敷，顷省三、琴轩又为帮修二千余丈，其余亦渐有规模。正拟分汛派防，而该逆为西南诸军迭挫紧追，冒死回窜，张、牛、任、赖现已合股窜至禹州、许州一带，边马及鄢陵、尉氏。十六夜，竟于朱仙镇以上豫军余承恩汛地内冲出东窜，已檄刘、潘、刘、杨四军跟踪追剿。贼既东行，上半年不得逞志于运河，此次必猛扑，运防处处吃紧。丹帅前缄请减协饷，敝处未允，尚未接其续函。大约王正起未必能来八闸，亦不便强其移营驻济。仍请阁下遵照鄙人前信，力任其难，坚守长沟至八闸一段。守住十日，刘、潘两军必到，半月后，刘、杨两军必到，则贵部势不孤弱矣。

鲍军于前月二十日由枣阳进兵，八月初六至襄阳，现未审行抵何处。舍沅弟已于八月朔日进驻德安。国藩于初九日抵周家口，外病虽瘥，而精力甚惫，肌肤甚瘦，偶一用心，即出汗甚多，现已附片请假一月，在营调理。知念附告，顺问台安。不具。

427．复李鸿章八月二十三日

请其即日驰赴徐州主持一切，抄示因捻军突破运防，对李鹤年多为恕词密片。

少泉宫保世仁弟大人阁下：

十七日寄去一缄，二十日接十三日惠书，敬悉一切。

群捻于十六日夜在朱仙镇以上东窜，锐意扰犯运河以东，业经飞咨冰案。现在铭、鼎、勋、良、树五军均已驰赴东路，幼泉军本在韩庄、济宁一带，此六军者不可无人调度。贱体病中不克遽赴徐、济，又恐鄙人东移，贼复西窜 ⁽¹⁾ ，乃不得已奏请阁下暂驻徐州，就近指挥诸军，兹将奏稿密咨左右。敬恳阁下念鄙人之疲病，怜诸军之无主，即日驰赴徐州主持一切 ⁽²⁾ ，至要至感。

李子和中丞视河防太轻，宋、马、蒋诸军稍得力者，概未调回，仅以余保羸军修防，敷衍应酬。兴工太迟，人数太单，千里工程误于一段，本有应得之咎，惟据实纠参，恐将来彼此水火，事更棘手，故密片多为恕词，请将该抚免议，冀收将来和衷共济之效。兹将片稿抄呈尊览。

闻都中议论纷腾，是非歧出，鄙人衰年多病，不敢与人争办，但求免于大戾。阁下观此片，尚为允协否？阁下恤灾、驭夷、察吏、筹饷，极知荩劳异常，今又兼顾山东军务，益觉昼夜无暇，然实无他人可以代谋，不能不求助于左右，亮之！一至徐州，人客必可减少，洋人不来缠扰，亦有二利也。即问台安。

————————————————————

(1)  旁批：“前此有暂退之志，今则兵事败坏，断不言退，但不能驻东路耳。”

(2)  旁批：“谕旨必允求。不待谕旨，即先启行。”

428．复彭玉麟八月二十五日

告因病请假一月在营调理。捻军冲开豫军汛地东去，已檄各军分道跟剿，咨东省严防运河。商派水勇送四板飞划至临淮。附告曾纪鸿妇生一男。

雪琴宫保仁弟大人阁下：

接初六日环章，即审台旌惠顾，度已载途，良觌不远，企慰无量。

国藩前月临淮小病数日，即由亳州登陆，初九日抵周家口。外病虽瘥，而元气骤亏，肌肉顿瘦，偶一用心，即出汗甚多，已附片请假一月在营调理。

此次淮扬大水，为近年罕见之灾。该道即启闸以时，恐亦无救于事。来示谓天道循环，借补发捻所未及，有此水患，可期捻不东趋，已是十分持平之论，岂知事竟不然。淮军竭两月之力，将朱仙镇以下五百余里河防办成，于豫军所办七十里之中又代修二千余丈，正拟分汛派防，讵料该逆为诸军紧追，合股回窜，竟于十六夜二更在豫将余承恩汛地内冲开东窜。现檄各军分道跟剿，飞咨东省严防运河，不知来得及否。大局顿更，前功尽弃，焦愤实深！

会馆势难中止，尤需经理得人。闻金陵彭训导能理会馆，不能兼理昭忠祠；熊上珍能看房屋，不能管田庄租税。将来昭忠祠经管，尚祈阁下择人专司其事。

承造四板飞划，昨准舍弟来咨，已具公牍咨请尊处并李、黄二处，商派水勇送至临淮。而黄军门言，但能送至扬州缪福宾处，须派外江水师傅敏才等五营至扬州迎提，又另咨尊处矣。

顷接鄂中家报，鸿儿妇于八月初十日子时得举一男。老年新得孙枝，借以告慰。复问台安，顺颂节禧。不具。

国藩顿首

429．复庞际云八月二十五日

喜江宁幸获丰稔。告捻军冲开河防东去，已饬军跟追堵扼，附告曾纪鸿妇得举一男。

省三仁弟馆丈阁下：

十三日泐复一函，顷接初三日惠书，知与伯旉、存之相晤。洪湖暑热，临淮风波，远劳驰系，感泐曷已。

淮扬一片水灾，舟行历历在目，饷源盐产，啬缩可知。江宁幸获丰稔，地方渐就安帖，至以为慰。尚斋自任两淮，未尝蔗境，此自关渠气运，殊不如阁下政简心闲，犹得收稽古之乐也。

朱仙镇北以上防务未成，淮军方代修筑二千余丈，贼竟于十六夜二更在余承恩等汛地内冲开东窜，前功尽废，焦愤实深！业饬刘、潘、刘、杨四军跟踪追剿，飞咨丹帅严防运河，并檄幼荃力扼韩庄、八闸，不知来得及否。

顷接鄂中家报，鸿儿妇于八月初十日子时得举一男，老年甫见孙枝，差堪告慰。复问台安，顺颂节禧。不具。

国藩顿首

430．复李宗羲八月二十五日

谈谷价。说明湖南会匪滋事，不宜持之过激。捻军冲开河防东去，已檄各军剿扼。附告得孙。

雨亭仁弟阁下：

十三日泐复一函，顷接初二日惠书，猥以临淮遇风，远劳存问。即审台候增绥，延秋笃祜为慰。

江北大水成灾，工、赈两穷，借助捐资，为数恐亦无几。秋后雨少晴多，通、泰、苏、宁可期丰稔，差强人意。新谷登场，价贵不足深虑。凡谷贵则人知贵谷，耗者少而积者多，远商亦闻风而集，往往有进仓之价与出仓不甚相远悬，但看冬春雨雪何如，此时未可概论。

衡、湘会匪，敝处屡有所闻，小荃中丞已经查办。敝处与舍间家书以为不宜持之过急，反不至激成叛变。湘省遣撤之勇不下十万，在营能蓄有余资者十无二三，而回家不能操作，比比皆然，聚而为非，亦意中事。然营、哨各官阶级稍大者得意者多，其必思叛逆，独出而倡为戎首者，究亦无几也。

沙河、贾鲁河之防，淮军、皖军工颇坚实，豫军兴办太迟，人数太少，贼竟于十六夜二更在朱仙镇北余承恩等汛地内冲开东窜，前功尽废，焦愤实深！业经饬刘、潘、刘、杨四军跟踪追剿，飞咨丹帅严防运河，并檄幼荃力扼韩庄、八闸，不知来得及否。

顷接鄂中家报，鸿儿妇于八月初十日子时得举一男，老年甫见孙枝，差堪告慰。复问台安，顺颂节禧。不具。

国藩顿首

431．复李榕八月二十五日

告本人临淮，陡遇暴风，坐船几覆，旋感寒疾，已请假一月在营调理。附告捻军冲破河防东进。

申夫仁弟馆丈阁下：

接初六、初九惠书，即审恭承简命，陈臬鄂垣，以望实之日隆，卜恩纶之荐至。

回蜀之行，阁下孝思肫切，两院当可代奏，即可由蜀北上，此时当骎骎载道矣。海航溘逝，敝处已先接该州倅申文，身后得阁下为之周旋，或不至更有未了之件。曹再兴追随旌从最久，且亲知雅怀，万难排遣，然该弁今年神色大变，臣精已销亡矣。

鄙人前月十五将抵临淮，陡遇暴风，坐船几覆，随行舢板并覆八舟，水勇溺毙数名，而军械委员谭令春浦力疾来迎，反棹遽没，悲悼尤深。国藩旋感寒疾，在临淮小病数日，由亳州登陆，初九日抵周家口。现在外病虽瘥，而元气骤亏，肌肤顿瘦，偶一用心，即出汗甚多，已附片请假一月，在营调理。

此间防务将成，而贼忽于十六夜二更在豫将余承恩等汛地内冲开东窜，前功尽弃，焦愤实深！复问台安，顺道大喜。不具。

国藩顿首

432．复刘长佑八月二十五日

告捻军冲破河防东进，已檄诸军跟追，并咨东省防运。附告本人因病请假一月，曾纪鸿妇得举一男。

印渠仁弟大人阁下：

接七月初四日环章，猥以冒暑遄征，远劳驰念。即审承恩载福，玉体康强，为颂为慰。

防河之议，发自省三，鄙人主之，亦以制捻无策，不得已而出此迂拙之谋。淮军竭月余之力，修筑朱仙镇以下五百余里，又于朱仙镇上七十里代豫军修筑二千余丈。正在分汛派防，而该逆为西南诸军追剿，急迫反走，竟于十六夜二更在豫军余承恩等汛地内冲开东窜，前功尽弃，焦愤实深！豫中官场多言贼衰，宜于速剿，不宜为防河之谋，贼势急欲西趋，不至有东窜之患。子和中丞初为众说所摇，不欲全力防河，后添调马军回防，为时已迟，兵力太单，自难堵御。现檄诸军跟追，并咨东省防运，不知来得及否。

国藩前在临淮，一路感冒寒暑，小病数日，旋由亳州登陆，初九日抵周家口。虽外病已瘥，而元气骤亏，肌肤顿瘦，偶一用心，即出汗甚多，已附片请假一月在营调理。

顷接鄂中家报，知鸿儿妇于八月初十子时得举一男。衰年新见孙枝，知念附告。复问台安。不具。

国藩顿首

433．复洪汝奎八月二十五日

告捻军冲开豫军汛地东去，大局立变。附告本人因病请假一月在营调理，曾纪鸿妇得举一男。

琴西仁弟阁下：

顷接惠书，知数与伯旉、存之相晤，远劳垂注，情绪依依。即审糈台借箸，望实日隆为慰。

吕文节家属无依，阁下为禀商少荃宫保，留住金陵，并择师课其孙子。风义之高，近世罕觐，感慰无极。

此间兴办河防，粗已就绪，豫中兴工较迟，人数较单，竟于十六夜二更在朱仙镇北余承恩等汛地内冲开东窜，大局顿更。现饬各军分道跟剿，飞咨东省防守运河，未审来得及否。

国藩前在临淮小病数日，抵周家口后，外病虽愈，而元气骤衰，肌肤顿瘦，偶一用心，即汗出甚多，已附片请假一月，在营调理。

顷接鄂中家报，次儿妇于八月初十子时得举一男，附告一慰。复问台安，顺颂节祺。不具。

国藩顿首

434．复潘鸿焘八月二十五日

告本人因病请假一月。谈捻军冲开河防东去，局势大更。会馆和昭忠祠仍请就近照料。附告得孙。

伊卿仁弟阁下：

六月二十六一函，以台旆即日东来，故稽裁答。顷接手书，仍综台务，兴居多祜为慰。

鄙人前月遇风之后，续感寒疾，小住临淮医调数日。抵周口后，外病虽愈，而元气顿亏，肤革甚瘦，偶一用心，即出汗不止，已附片请假一月，在营调理。

防务渐成，而贼于十六夜二更在朱仙镇北豫将余承恩汛地内冲开东窜，局势大更。现饬各军分道跟追，飞咨东省严防运河，不知来得及否。

舍弟已抵德安，去省不远，军饷尚可照应。舫仙与赵中丞相合，亦有函告。敝处彭登焯仅能专理会馆，熊上珍不能兼管田租，昭忠祠经管，自应另择妥人。敝处已函商雪琴宫保另派，惟尊意不欲与闻则断不可。二事颇为重大，不可无司道大员经理。阁下精细明察，所欠者少果毅自任之概，仍请以就近照料为妥。

顷接鄂中家报，知鸿儿妇于八月初十子时得举一男。衰年甫见孙枝，差堪告慰。复问台安，顺颂节禧。不具。

国藩顿首

435．复张树声八月二十六日

告本人因病请假一月。忧捻军合股冲开河防东去，前功尽弃。洋人在京挑衅，教民倚势诪张，办理固多棘手，仍不能不平允剖示。

振轩仁弟阁下：

顷接惠书，猥以佳节相庆。即审柏署风清，柳营月满，合兵刑为一志，沐恩眷于九重。引睇吉晖，良殷企颂。

国藩自济起行，正值大水，沿运圩墙无可查看，旋在临淮受暑，小病数日，初九始抵周口。衰年病后，元气骤亏，已附片请假一月调理。

防河之议，淮军竭力办成，因豫军人数太少，兴工太迟，未能一律坚实。该逆合股回扑，竟于十六夜在豫将余承恩等汛地内冲开东窜，前功尽弃，焦愤实深！

荫帅续蒙恩假，可期康复，至以为慰。洋人挑衅，而教民遂倚势诪张，办理固多棘手，仍不能不平允剖示。自去冬以来，彼族在京兴波鼓浪，百端抵隙，无非激成事变，弃好败盟。中国捻、回各匪，内治未遑，殊不堪更增巨患耳。复问台安，顺颂节祺。不具。

国藩顿首

436．复李鹤年八月二十六日

谈捻股动向及部署进剿。说明敌若复西，仍当再办防河之策。

子和尊兄大人阁下：

二十日接奉一缄，尚稽裁复，顷又接二十二日复书，敬悉一切。

群捻于十六夜由芦花冈毁墙东窜，闻报焦愤无已！得来书，知贼已抵东境，并据难民声称，该逆意欲北窜，已由尊处飞咨直、东两省，并严檄师船梭巡河防，当可无虞。查该逆春间为运防所扼，未得窜扰登、莱、兖、沂等处，已有誓图再来之象，此次以全力攻扑运河，当无疑义。刘、潘、刘、杨、张等五军均已先后驰赴东路，并本在运防之幼泉一军合为六军，不知足资堵剿否。此间相去太远，诸军无人调度，贱体抱病未愈，猝难东移，兼恐大营甫东，贼势复西，仍苦鞭长不及，已疏请少泉暂驻徐州，就近调度，军务稍松，仍回两江任所。其西路汝、洛、南阳，鄂军如可越境会剿，亦可令舍弟移驻南阳相助为理。此系因弟病不能移营，为此权宜之计，而于齐、豫亦有益无损，疏稿抄呈尊览。

敝处前议于沙河设防，外间物议多谓贼衰，宜于速剿，不宜为防河之谋，贼势急欲西窜，不至有东窜之患，并闻都中人士持论亦多如此。阁下为众说所动，稍涉迟疑，兴工略缓，人数较单，识者自能谅之。又宋军驰剿得力，不肯檄调回防，此系出于救民水火之意，业经陈奏在前，尊疏引咎自责，当可邀恩免议。敝处自去秋起派员七起出口买马，至今无匹马回营。不特全无良马，即驽马亦嫌太少，专恃数支步队，断不能制骑贼，万不得已，乃出此防河之下策。现虽办无成效，犹可留为后图。贼若复西，当与阁下协力同心，再办成此策。防河掘濠等事，聊效愚公移山之计，冀收孟明修政之功。区区之见，先以奉商。即请台安。诸惟心鉴。

437．复方宗诚八月二十六日

谈驻防、求才、赈灾诸事。附告捻军十六日攻破河防，全窜山东。

存之尊兄阁下：

十四日接奉手书，仰荷垂注殷拳，笃念无已，且感且泣。

所示各条，贶我良多。驻扎之处周口、陈州，俱曾入奏。本可移驻陈州，袁小午新居高朗，愿让与鄙人小住，惟既来周口，并未见有危险之象，又定议防河，不得不就近调度。搜求人才，博收杂进，则深识之士采纳众议，鄙人亦颇留心，惟于广为延揽之中，略存崇实黜华之意。若不分真伪，博收杂进，则深识之士不愿牛骥同皂，阳得意而贤者反掉头去矣。阁下若闻果有真贤而敝处疏之，有嘉谟而敝处忽之，不妨直言惠示。至条陈不必驳斥，即当敬如尊指。莼斋拟批，亦省却工夫矣。

皖、东、豫三省灾黎满目，设法赈救，斯为至要。现在下河缺口及东省堤工均经各督抚奏明，以工代赈。敝处手无理财之权，亦不过与人通函而已。

诸将之进退机宜，敝处向不遥制，现在淮勇各工，已奏请李宫保暂驻徐州，就近调度。圩寨之保奖奏恤，亦皆有请必应，可纡远注。

左右须添襄助之人，亦尝留心物色，大约空言泛论者求之较易，拟奏拟信拟批者求之较难，即善书者亦不易得，徐当切实访求。

鄙人前在临淮小病数日，本月初九日到周口，尚未平复，请假一月，在营调理。此间河防，下游早经完工，惟朱仙镇以上豫汛七十里，十二、三日经铭、鼎两军助修告竣，惟豫中各军兴工较迟，人数太单，竟于十六日被贼攻破，全窜山东，殊堪焦愤！

札添书识薪水，想竹庄必能妥办。复问台安。

438．复刘齐衔八月二十七日

谢贺中秋。告西事渐有转机。捻军突破河防，冲窜山东。本人因病请假一月。

冰如尊兄大人阁下：

前接六月十四复函，尚稽裁答。顷奉惠书，猥以佳节相庆，烽烟未靖，抚序增惭。即审釐延节，福介樨樽，裕生金生粟之才，秋成万宝；荷如纶如之宠，誉重三秦。引睇矞晖，良殷抃颂。

陕回业追出境，甘省重整军容，西事渐有转机。惟民食久艰，获兹丰年，庶几市有醉人之瑞。

此间军事，自群捻西窜后，因办沙河、贾鲁河防务，扼其回趋，冀蹙贼于西南山多田多之处，剿办较易得手。淮军竭月余之力，业将朱仙镇以下五百余里次第修成，豫军办朱仙镇上游七十里，因人数太少，兴工太迟，未能一律坚实，该逆竟于十六夜在豫将汛地内冲窜山东。现饬各军跟剿，并咨东省严备运河，未审能遏其东渡否。制景无术，焦愤实深！

国藩前月由运入淮，沿途感冒寒暑，小病旬日。抵周口后，元气骤亏，肌肤顿瘦，殆不足以复胜艰巨，已附片请假一月，在营调理。知念附告。复问台安，顺颂节禧。汇缴芳版。不具。

愚弟曾国藩顿首

439．复郭阶八月二十七日

嘱以读书为保身、悦亲之本。附告本人因病请假一月，曾纪鸿妇得举一男。

慕徐姻世讲阁下：

顷接惠书，猥以佳节中秋，远承祓饰。即审萱帏笃祜，桂序延釐为慰。

军械一所，公事无多，阁下门少期亲，体素文弱，金陵繁丽之区，宜省应酬，专以悦亲为本，而悦亲又以保身、读书二事为本。保身在慎起居，节饮食，看似平平无奇，但行之有常，其功实能长精神而却疾病。读书在通经术、谙世务。经术通，则义理入而内心有主；世务谙，则闻见博而应事不穷。胡安定在湖学，分经义、治事二斋，当时取为太学之法。阁下年才弱冠，日进无疆，无以家业中落为虑，必深知寒士之困苦，饱历世路之艰难，而后筋骸乃固，性情乃和，智术乃生，所以保身者在此，悦亲者在此，所以承先启后者亦在此。

国藩自六月由济宁起行，八月初九抵周家口。沿途受暑，兼感风寒，曾在临淮小病数日。今外病虽瘥，而元气已衰，肌肤顿瘦，偶一用心，即汗出不止，殆不足以复肩艰巨，已附片请假一月，在营调理。近因沙河防务将成，贼竟从豫军汛地内东窜，军情多变，焦愤实深！

昨接鄂中家报，知鸿儿妇于八月初十日子时得举一男，老年新发孙枝，少娱暮景，为之一慰。尊府当有佳报，令慈太夫人闻之，当亦辗然色喜也。复颂节祺。不具。

国藩顿首

440．复李鹤章八月二十七日

告本人请假一月。谈河防、堵剿捻股等事。

季荃世仁弟阁下：

顷接惠书，以前月淮河遇风，远劳驰系，并引陈蔡相从之义，深以不与其事为歉。然在鄙人，虽非所敢当，而阁下至性过人，感泐无极。比在临淮小病数日，即由亳州登陆，于初九日抵周家口。现在外病虽瘥，而精力甚衰，肌肤顿瘦，偶一用心，即出汗甚多。现已附片请假一月，在营调理。

群捻为诸军迭败紧追，合股回窜许州、禹州一带，边马及鄢陵、尉氏，注意窜扰山东。朱仙镇以上河防，豫军尚未挑濠就绪，下游五百余里，淮军虽已办就，尚未分汛派防，河防未成，不得不急筹堵剿。顷檄铭、鼎两军出中牟、尉氏拦剿，刘寿卿等湘军、刘仲良等淮军均布许州、襄城一带迎击，仍不令远追深逐，步步回顾河防，未审果能遏之使不东窜否。复问台安。顺颂节祺。不具。

国藩顿首

441．复万启琛八月二十七日

谢贺中秋。告捻军突破河防，已饬各军跟剿，并咨东省严备运河。附告本人请假一月，二儿媳得举一男。

篪轩仁弟大人阁下：

顷接惠书，猥以佳节相庆。即审著祉增绥，延秋笃祜，对二分之明月，追旧憩于甘棠，即事多欣，企慰无已。

此间军事，自群捻西窜后，因办沙河、贾鲁河防务，扼其回趋，冀蹙贼于西南山多田多之处，剿办较易得手。淮军竭月余之力，业将朱仙镇以下五百余里次第修成，豫军办朱仙镇上游七十里，因人数太少，兴工太迟，未能一律坚实，该逆竟于十六夜在豫将汛地内冲窜山东。现饬各军跟剿，并咨东省严备运河，未审能遏其东渡否。制景无术，焦愤实深！

国藩前月由运州入淮，沿途感冒寒暑，小病旬日。抵周口后，元气骤亏，肌肤顿瘦，殆不足以复胜艰巨，以附片请假一月，在营调理。

顷接鄂中家报，知二儿妇于八月初十日子时得举一男。衰年新见孙枝，附告一慰。复问台安，顺颂节祺。不具。

国藩顿首

442．复吴棠八月 ⁽¹⁾

望其亲临指示办理运防。部署诸军拦剿捻股。

仲宣尊兄大人阁下：

七月初九接到初八复缄，二十七日又接二十日惠书，并承抄示谕旨，具悉一切。

桃、宿长圩关系齐、豫大局，惟本年淮属被水成灾，河工尚有代赈之恩，圩工岂忍重民之困？尊处工需万紧，无款可动，自是实在情形。查敝处前在东省兴办运防，继于豫省举办沙河、贾鲁河防，均系按派防河各军分段修筑，不用民夫，亦不另筹工费。清淮去贼已远，刻下尚无战事，应请饬派运防各营分段办理，以次兴修。欧阳健飞添兵二千，给夫百二十名，当可竭力修筑，望阁下亲临指示一切。

群捻为淮、湘各军屡次剿败，已窜西南鲁山一带，被追紧急，仍思窜扰东北。张逆由鲁山回窜许州，已至洧川、长葛；任、赖亦由襄城北窜。朱仙镇以上豫军尚未挖挑长濠，防务并未办妥，下游虽粗毕工，尚未分汛派防，而河防之议未成，不得不急筹堵剿。顷檄铭、鼎两军由中牟、尉氏等处拦剿，霆军由汝宁北出探剿，湘军由宝、丰东回跟追，刘仲良、杨少铭两军赴郾城、襄城一带，未审能遏之使不东窜否。

国藩于前月十六抵临淮，沿途受暑，旋感风寒，因在彼处医调，小住数日，即由涡河赴亳陆行，于初 ⁽²⁾

————————————————————

(1)  此函日期不明，据内容知为是年八月。

(2)  下缺。

443．复江长贵九月初一日

谢贺中秋。略告近日军情。

良臣尊兄大人阁下：

迭接惠书，猥以佳节相庆，传烽未息，抚序增惭。即审台候绥愉，延秋笃祜，氛清楚塞，兵戈洗而水挽银河；瑞霭枫宸，纶承而云生玉帐。引瞻吉采，企颂良殷。

此间军事，该逆自八月十六夜东窜，二十三四等日蔓延于曹、菏一带，幸潘廉访鼎军先行驰抵嘉祥预备运防，即拟拦头迎击。山东水势未退，亦可稍限贼骑。刘军门省三、刘臬司仲良诸军先后追及会剿，计旬日中当有战事也。复问台安，顺颂节禧。不具。

愚弟曾国藩顿首

444．复乔松年九月初一日

告秦中官吏情况可询黄彭年。附告近日军情。

鹤翁仁兄年大人阁下：

前月十八、二十五两具复函，计达尊鉴。顷接十八、二十二日惠书，敬悉恭承简命，移节三秦，焕关辅之新猷，眷江淮之旧雨，同舟共患，临别怅然。且喜台旆西迈，道出陈州，良觌匪遥，稍慰饥渴。

承询秦中官吏，具见求治盛心。霞仙舍亲于敝处音问甚疏，本年尚未接过一函。初非别有介蒂，渠性疏懒艰于作字，相知不复相强，故于秦事少所闻知，难以臆对。琴坞观察凤邠，其哲嗣子寿编修与霞仙投契最深，用人行政，巨细无不相商。阁下欲有延访，询之琴坞乔梓，必无语焉不详之患。

此间军事，该逆于二十二、三等日窜至曹州，蔓延菏、定一带，幸潘廉访二十三日已至单县，二十五可抵嘉祥，一面布置运防，一面拦头迎击。东省水势未退，亦能稍限贼骑。省三、仲良均于八月底追及，可期会剿。幼泉于长沟、台庄等处堤墙业已修筑毕工，运防或可无患。惟该逆既不得逞志渡运，必将循徐郡各属折而入皖，西林中丞宿禀指挥，当能谨守萧规，联络一气。复问台安。诸惟心鉴，不具。

年愚弟曾国藩顿首

445．复英翰九月初一日

告近日军情，说明张总愚梦寐不忘雉河，嘱预为久守之计。询其目疾是否全愈。

西林尊兄大人阁下：

顷接惠书，借谂恭承简命，开府皖垣，以旧绩之崇隆，荷新恩之优渥。引瞻矞霭，企颂良殷。

承示防剿事宜，均为目下要务。查该逆于前月十六夜溃防东窜，敝处即于十八日飞咨丹帅防运，严饬各军跟追。顷据潘廉访禀称，贼于二十日以后蔓延曹、菏一带，该军即于二十五日驰抵嘉祥，一面布置运防，一面拦头迎击。东省水势未退，亦可稍限贼骑。省三、仲良诸军前月底均可追及会剿，计旬日中必有战事。长沟、台庄等处，幼荃业将堤墙修筑，或能屏蔽运河。惟该逆若未能渡运，势必循徐州故道折入皖疆，闻张总愚之意，梦寐不忘雉河。务乞荩筹预为准备，厚积米粮，以为久守之计，候保全蒙、亳，贼果西窜，再行重申防守沙河之议。

尊目疾已否全愈？系念无已。猥以老年得孙，远劳赐贺，弥增纫感。复问台安，顺贺大喜。祗璧谦版，不具。

愚弟曾国藩顿首

446．复陈湜九月初一日

告近日军情、部署。度西事因督抚更换，当另有一番规画。附告得孙。

舫仙仁弟阁下：

八月十六泐复一函，旋接初四日惠书，即审巡视河堤，荩勤日笃，至为企慰。

此间军事，前因群捻回窜，当饬诸军且剿且防，讵料该逆竟于十六夜在豫军汛地内冲窜山东，现已蔓延曹、菏一带。幸潘廉访之鼎军已于二十三日回东，后贼仅止二日。运河水势未退，可限贼骑。省三军门、仲良廉访前月底均可追及会剿，旬日间必有战事。敝处已奏请少荃宫保出驻徐州，会办东路，舍沅弟偶驻南阳，会办西路，而鄙人驻周家口为中路，片稿附抄一阅。查向来贼踪奔驰不出此数处，将来画分界限，庶诸军各有专责之汛，而鄙人亦省奔驰之劳。

西事风波甫平，而厚、霞两公均以告病开缺。现闻左季帅督陇，乔鹤帅抚秦，当另有一番规画也。

前接鄂中家报，知二小儿于八月初十日得举一男。衰年甫见孙枝，附告一慰。复问台安。不具。

国藩顿首

447．复阎敬铭九月初一日

告近日军情，说明运防不可一日稍弛，不可遽作裁兵节饷之议。

丹初尊兄年大人阁下：

八月二十九接十四日手书，敬悉一切。

运河分汛，因久未奉到复函，仍将长沟以南专责成幼泉，令以全力扼守。并恐韩、台庄以下兵力太薄，又于驻扎宿迁之奇守七营中调三营防台庄、大江口等处，业于八月初八日札饬幼泉遵办，十六日仍补咨尊处，不知何日接到？群捻十六夜东窜，十八夜飞咨冰案，亦不知何日接到？想均在贼入东以后矣。

顷据函报，贼尚盘旋曹、单、郓、巨之交，我军亦并集曹、单。琴轩二十五可至嘉祥，当可巡河而北，专顾运防。幼泉闻十九日至济宁，计亦与琴轩熟商一切，全仿春间规模矣。

昨接寄谕，知尊处现派王正起、王成谦等拦击，自系以剿为防之意。唯两军均嫌单薄，而伯尊新集之卒训练未久，殊为可虑。阁下精细稳慎，必不轻于一掷，想因运河堤墙十分可恃，故敢舍防而言剿乎？沙河之防未成以前，运防不可一日稍弛。琴、幼两军，弟必留一军守长沟、济宁一带。尊处兵力实觉有余，则请进守长沟，或南守韩庄、台庄，切不可遽作裁兵节饷之议，恐惜小费而误大事，至恳至要！

清折阅悉，弟于尊处并无不信之言，惟今年苏省水灾，饷项大绌，想阁下亦有所闻，故不愿更有减少，尚希鉴亮。

寄来致申夫一函，即当附便转达。渠于湖北请奏回籍省亲，由蜀北上，此函未审得达与否。复请台安。

448．复郭嵩焘九月初三日

询荐举丁、罗十员，缕陈督抚同城两案结果。告捻军冲破豫军汛地入东境，遍扰山东，已奏请少泉驻徐州，令曾国荃偶驻南阳。

云仙仁弟亲家阁下：

七月五日宿迁途次，接六月初英德赐书并疏稿、诗篇，敬承一切。其时鄙人酷暑小舟，极有行役之苦，旋于十五日临淮遇风，危险异常。带病来豫，具疏请假一月，顷始稍就痊可。

闻台从业还湘上，而霞老亦得乞身长往，果遂耦耕之志。杜陵诗云：“五年起家列霜戟，一日过海收风帆。”两公自此幸出恶风骇浪之外矣。

粮台文案之奖叙，广东贤员之特保，两疏所奉谕旨，业于邸钞见之。惟荐举丁、罗十员，缕陈督抚同城两案，不知下文如何，便中乞一示及。

此间军事，六月始奏为防守沙河、贾鲁河之举，七月间淮军、皖军竭力兴办，自朱仙镇至正阳关八百里之防，居然办成。朱仙镇以上，豫军分汛七十里，修筑未坚，防兵太少，贼竟于八月十六夜冲破东窜。现又遍扰山东，窥伺登、莱等府，幸运河堤墙修筑坚实，或足以限贼骑。

贱体尚未全愈，衰年困惫，不能速赴徐、济，因奏请少泉暂驻徐州，就近调度。又令舍沅弟偶驻南阳，东西相应，与中路之周家口作为率然之势。虽为鄙人衰病求助起见，于大局亦有益无损。

杨君移疾，左帅入陇，诚所谓遗大投艰。然人皆知甘事之难，而中原流寇尽夺僧邸之良马，纵横难制，则中外视为无足轻重，不才实用隐忧。

闻昏期定于十月二十四，儿辈更事未多，一切幸为详示。顺问台安。

449．复程桓生九月初四日

告借捐引商可行，借楚融西额少，恐于楚商仍属无益。附告得孙。

尚斋仁弟阁下：

八月十六复泐一函，顷接惠书，猥以临淮遇风，远劳驰念，感纫曷任。即审筹办工赈，荩勤日笃为慰。

经费无出，不得已而借捐引商，成本未免增重。惟估工散赈，遴委得人，费不虚糜，民沾实惠，即是我辈尽心可对商人之处。厘金大减，兵饷日绌，自是必然之势。目下群捻合窜山东，淮军全数追剿，清淮又形吃重，不知扬州有无警信？借楚融西，改远就近，于商情自无不便，惟楚岸滞引之在途者甚多，而融借仅二万引，恐于楚商仍属无益。

顷得家报，知二小儿于八月初十日得举一男。衰年甫见孙枝，附告一慰。复问台安。不具。

国藩顿首

450．复程鸿诏九月初五日

谢赠佳茗，慰其子病。略告军情及部署。附告本人因病请假一月，二儿子近日得举一男。

伯旉仁弟阁下：

顷接惠书，猥以临淮遇风，沿途感疾，重劳驰念，感纫曷任。试烹佳茗，如对故人，敬以志谢。前此戋戋，乃蒙齿及，益增汗颜耳。秋高气爽，扬帆西上，想已携同瀛眷安抵珂乡，至以为慰。令郎偶有疾厄，缓缓医治，自庆安痊，无需过虑。

此间军事，六、七两月，淮、湘诸军迭获大胜，逆焰稍衰。正在分派河防，而穷寇反走，豫军堤墙未坚，竟被冲开东窜，蔓延曹、菏一带。幸鼎军先抵嘉祥，预防渡运。东省水势未退，亦可借限贼骑。省三、仲良均已追及，幼泉防堵，沿运布置尚属周妥，大局或不至决裂。

国藩于前月初九日抵周家口，衰年病后，元气顿亏，已附片请假一月调理，连服阜阳程令药方，渐有起色。顷又奏请少荃宫保出防徐州，会剿东路，借省孱躯奔驰之劳。

前接鄂中家报，知二小儿于八月初十日得举一男。老年甫见孙枝，附告一慰。复问台安，顺颂节禧。不具。

国藩顿首

451．复蒋嘉棫九月初五日

赞其次婿才思。告捻军全窜山东，李鸿章已奉命出驻徐州，会办东路。附告得孙。

莼卿仁弟阁下：

顷接惠书，猥以临淮遇风，远劳驰念，感纫曷任。即审贵体苦于暑隰，卧疾经月，秋高气爽，当就安痊，至为企慰。

承示次令倩诗稿，才思纵横，足称快婿。阁下命之专攻举业，敛华就实，所造正未有涯。

此间军事，该逆由豫防冲过，全窜山东。少荃宫保已奉命出驻徐州，会办东路。阁下玉体未愈，恐难与之偕行，不知晓岚、筱浦诸君悉能北征否？

前接鄂中家报，知二小儿于八月初十得举一男。衰年甫见孙枝，附告一慰。复问台安，顺颂节禧。不具。

国藩顿首

452．复陈方坦九月初五日

告让引地与蜀非策，漕堤不塞，场灶难安。抄示左仲敏言堵清水潭缺口信。

筱浦尊兄阁下：

八月十六泐复一函，顷接惠书，猥以临淮遇风，远劳驰念，感纫曷任。即审著祉增绥，因时笃祜为慰。

鄂、湘滞销，总缘川运估地太多，官相尚无复书，意犹未足。鄙见则以让引地与蜀，办得太弱，颇似六国割地之非策也。保商同于保民，允为至论。视私盐如仇恶，其抢商之销路，视邻盐于仇恶，其夺商之引地，亦犹开疆拓土，所以生聚吾民也。漕堤不塞，场灶难安。前左孟辛寄敝处信，言清水潭决口，堵塞无须巨款，兹将原信抄去，请与少荃宫保一阅。其言有可采否？复问近祉。不具。

国藩顿首

453．复黄家驹九月初七日

略告军情，请将涂心畬之缺安置何源。

冠北尊兄大人阁下：

接八月十六惠书，具悉一切。即审履祉增绥，荩猷日笃为慰。

此间军事，前月中该逆由豫防冲过，悉窜山东，蔓延郓、巨、梁山一带，窥伺运河，幸淮勇各军俱已跟踪追及。使东省河防能如春间固守，仍可驰向西南也。

贵局向有涂心畬一席，渠已入都，此席尚为虚位。兹有汉川何敬之比部，向在敝处多年，旋复供职京师，现在奉讳家居，请将心畬之席转为位置。何君家近汉阳，一切情形尤为熟悉，自可随时到局一商盐务。其心畬前领之款，可照常按送镜芝。渠与彤阶前在敝处共事，即不另发公牍矣。复问台安，顺颂节禧。不具。

愚弟曾国藩顿首

454．复魏承樾九月初八日

秋节答贺。

荫庭仁兄亲家大人阁下：

碧梧荐爽，丹桂传馨。顷奉琅函，具纫瑑饰。就谂釐延豸绣，策正虎盐，商舶云臻，揽秋辉于鹊岸；皖江月满，介景福于犀樽。引企矞晖，良殷抃颂。

国藩师干忝领，节序频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

455．复卢午峰九月初八日

秋节答贺。

午峰尊兄大人阁下：

汴南秋爽，历下云来，辱荷掞张，曷任纫戢！就谂绩懋齐疆，釐延商序，肺石布平民之政，柏府风清；形盐资正策之功，枫宸露湛。引詹矞霭，企颂靡涯。

国藩久厕戎旃，频更令节。听鸣桴于中夏，只惭豹略多疏；盼仙桂于九霄，但愿蟾轮普照。复颂台安，并贺节禧。统惟朗鉴，不备。

456．复英翰九月初九日

告捻股未能渡运，折而西走。雉河之防，务望早为布置。

西林尊兄大人阁下：

初一日泐复一函，顷接八月二十七惠书，欣谂台旆即赴寿州，择期于初四日接篆视事。召伯之甘棠无恙，冯公之大树方隆，叶吉允升，企慰无量。尊目尚未豁然，至为系念。尚祈冥心静摄，勿以公事过劳，自可勿药而奏效也。

昨接李子和中丞来函，并据各处禀报，该逆因山东河防甚固，未能渡运，二十八日为东军所败，初一日为刘、潘所败，折而西窜，将近考城。如果再渡沙河，则鄙人仍当申防河之议，但未审现窜考城之贼仍系合股，别无旁溢苏、皖者否。尊处雉河之防，务望谆嘱各营早为布置，使该逆无留恋故巢之意，则必壹志西窜矣。复问台安。祗璧谦版。诸惟心鉴，不具。

愚弟曾国藩顿首

457．复杨岳斌九月初九日

谢贺秋节。告本人因病请假一月。附告近期军情。

厚庵宫保仁弟大人阁下：

接八月朔日惠书，猥以佳节相庆。即审延秋笃祜，荩绩益隆，诛叛卒以快人心，陈雄师而寒贼胆。方期西事大有转机，旋阅邸抄，始知玉体违和，引疾开缺，帝念荩绩，得卸仔肩。暂息六月之鹏，终奋九秋之鹗，吉云舒卷，且企且慰。

国藩自六月底由济宁起行，八月初九抵周家口。沿途感冒寒暑，小病数日，衰年病后，元气顿亏，肤革亦瘦，已请假一月，在营调理。

此间军事，前因群捻悉窜豫西，鄙人因议筑防于沙河、贾鲁河，扼贼回趋，冀会剿于西南山多田多之处。不料贼计甚狡，急谋反窜，豫军堤墙未坚，竟被该逆于八月十六冲过山东，又蔓延于曹、菏、郓、巨一带。幸淮勇各军跟踪追及，运河防守严密，该逆不得逞志渡运，折而西窜，将及考城。候其再渡沙河，仍当竟申前议也。

雪琴屡约来营一会，近闻遘疾颇深，不克前来，殊为廑系。知念附告。复问台安，顺颂节禧。不具。

国藩顿首

458．复彭毓橘九月十一日

分析捻股战术，一在奔驰迅速，日行百余里；二在马队包抄，长矛猛进。嘱于枪炮、长矛着力。

杏南表弟阁下：

前月两次来函，尚稽裁复。顷接惠书，猥以老年得孙，远承赐贺，弥增纫感。即审训练新军，荩绩日隆，至为企慰。

该逆前窜曹州，因东省防务尚严，未能渡运。又经东军、淮军迭次剿败，合股向西南回窜，刘、潘、刘、杨四军业已追剿在途。顷据各路探报，初五日兰考交界之杨集，初八日扶沟以北之江村，两处均见边马。国藩拟候该逆渡过沙河，仍当申办防守，以蹙贼于皖、鄂山多田多之处，庶几贼有所归，而会剿较易为力，未审能果如所策也。

捻匪之异于粤匪处，第一在奔驰迅速，每日可行百余里，以湘军之旧例，须行三日乃能赶上，即接仗之际，一不得手，即云散电奔，顷刻已不见矣。第二在马队包抄，动将官军四面围住，令人骇惶失措，而其狠处在长矛猛进，虽当枪炮如雨之际，尚复冒烟直进。我军制之之法，总须一半枪炮，一半长矛，贼匪冒烟冲进之时脚站得稳，马队包围之时胆放得定，则必获胜仗。表弟操练贵部，宜在此二事着力。至于追贼不能迅速，尚无大损，另行设法筹之，并请转告各军各营知之。复问台安，顺颂节禧。汇缴芳版，不具。

国藩顿首

459．复乔松年九月十一日

询郭宝昌一军调往何处。告如果捻至楚中，当仍重申防守沙河之议。

鹤翁仁兄年大人阁下：

初一日泐复一函，旋接二十三日惠书，顷又接初二日手示，猥以两年共事，重荷拳注。复因该逆窜回，惓怀蒙、亳，荩臣谋国，不因移节西征，遽驰东事，感佩曷已。

查群捻此次东窜，二十一日复麇集巨、菏之交。郭宝昌一军，目前听阁下调赴何处？如果贼窜楚中，将来拟宜仍扎槐店，仍重防守沙河之议。至雉河为贼所留恋，弟已两次函商西林中丞饬军严防，想已妥为布置矣。

厚庵告病开缺，左季帅接督关陇。左公视厚庵规画较远，呼应较灵，更得阁下同舟共济，西事必有起色。良觌匪遥，统容面罄。复问台安。诸惟心鉴，不具。

年愚弟曾国藩顿首

460．复李鹤年九月十一日

告近期军情战况及剿捻部署。询汴北、汴南拟派何将主持。

子和尊兄大人阁下：

日昨蒙旌从过访，屡接光仪，借纾积悃。祖别后，旋接扶沟途次手书，敬悉一一。

初九日接据禀报，张、任、赖各酋窜集巨、菏之交，八月二十四、五暨二十八日，东军三次遮剿，迭有斩获胜仗。二十九、三十等日，该逆力扑运河之袁口、开河等处，东军竭力堵御，未能抢渡。铭、鼎两军于本月初一在梁山迤南大获胜仗，贼复狂奔西窜，该二军并力紧追，初二至初五等日在郓城、菏泽、曹县、东明迭获胜仗。该逆在曹境三次整众来犯，迄不得逞，杀伤逃散甚多，遗弃牲畜器械无算。初七日潘军已至兰仪，初八日铭军至睢州，将赴杞县、陈留办粮，不知能办许多否。

弟现檄鲍军由南阳至南召、鲁山遮截贼入汝、洛之路，冀驱之入鄂，以收兜击之效。檄刘松山湘军赴扶沟以北迎剿，如业已渡沙、贾两河而西，则不必猛追，索性放之入鄂。一面分派各军往楚与鄂师会剿，一面留兵再办河防事宜。运河修防坚实，既有成绩可循，则沙、贾两河下一番苦功，亦必渐有把握。前此会商之际，阁下拟以三千人防汴北，四千人防汴南，弟处再派数营助防朱仙镇以上，大约足敷堵御。惟汴北、汴南须各有一统将主持，尊意拟派何人，尚祈先为示知。诸希心鉴，复请台安。不备。

461．复阎敬铭九月十一日

秋节答贺。

丹初仁兄同年大人阁下：

玉宇初澄，瑶函先贲，因时祓饰，纫戢曷任！就谂虎帐宣威，犀樽集祜，挹秋晖于济上，九霄之雨露频沾；荫福曜于岱东，十郡之烽烟已靖。詹言矞景，企颂靡涯。

国藩忝领师干，频更节序。金飙秋肃，愿迅扫夫欃枪；璧月霄圆，喜增辉于棨戟。肃泐，复颂台安，并贺节禧。摹璧晚谦，不备。

462．复范梁 ⁽¹⁾ 九月十一日

秋节答贺。

楣生尊兄大人阁下：

顷奉惠书，猥以秋节相庆，掞张溢量，纫戢增惭。就谂绩懋魏垣，釐延商序，辉增豸绣，树峻望于畿南；福洽犀樽，荷浓恩于日下。引詹吉霭，企颂靡涯。

国藩戎旃久厕，节候频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

————————————————————

(1)  范梁，字昴生，号楣孙，浙江钱塘人。道光二十年进士，历官直隶威县知县、大顺广道、广西布政使。

463．复穆图善九月十一日

贺节，顺告捻军动向。

春岩尊兄大人阁下：

初八日连接九〔八〕月二十七日两惠〈函〉，猥以秋节相庆，兼示陇右情形，敬承一切。就谂威扬雁塞，望重骍盟，挹爽气于金商，星焰扫旄头之警；肃军容于银夏，月华凝旗翼之祥。引企矞晖，良殷抃颂。

国藩自六月十五日由济宁启行，八月初九抵周家口。正拟办沙河防务，蹙贼于西面山多之地，而贼已于八月既望悉数东窜。幸东路运河防务布置严密，贼不得渡，复折回开、归一带。或再能驱过沙河以西，妥筹防务，剿办方稍有把握耳。知关廑系，附报一二。复颂台安，并贺节禧。不备。

464．复聂光銮九月十一日

贺节，兼示军情。

陶斋年兄阁下：

顷接惠函，具纫绂饰。就谂黄堂懋绩，丹毂延釐，桂露霄浓，荷新恩于螭陛；荆江秋爽，迎佳气于夔门。引企吉晖，庆抃无量。

国藩自六月十五日由济宁启行，八月初九抵周家口。正拟办沙河防务，蹙贼于西面山多之地，而贼已于八月既望悉数东窜。幸东路运河防务布置严密，贼不得渡，复折回开、归一带。或能驱过沙河以西，妥筹防务，剿办方稍有把握耳。知关廑系，附报一二。复颂台安，并贺节禧。不备。

465．复陈庆溥九月十二日

略告近期军情。

心泉尊兄大人阁下：

顷接惠书，猥以昔年共事，重荷注存。即审台旌北上，九月中旬当抵都门。以臣心之无惭，卜天颜之有喜。引瞻吉霭，企颂无涯。

此间军事，春间贼由山东剿败，悉窜豫省西南，鄙人议筑沙河、贾鲁河防，扼其回窜，以便会剿于皖、鄂山多田多之处。八月初九，国藩由济宁驰抵周家口，就近督办。因豫军防兵太单，十六夜被贼冲过，幸山东防务尚严，我军追剿亦紧，未能渡运。旋即折回，各军沿途跟追，几于无战不克，稍振军威。俟其渡过沙河，仍当筹办防河事宜。此贼已成流寇，惟当节节拦截，遏之使不得流，庶军事稍有归宿。复问台安。诸惟心鉴，不具。

馆愚弟曾国藩顿首

466．复王鸿训九月十二日

略告近期军情。

子蕃年兄阁下：

顷接惠书，远劳垂注。即审尊先公佳城已卜，负土旋成，信福地留待吉人，惟孝子能当大事。引瞻礼庐，至为企慰。

此间军事，春间贼由山东剿败，悉窜豫省西南，鄙人议筑沙河、贾鲁河防，扼其回趋，以便会剿于皖、鄂山多田多之处。八月初九，国藩由济宁驰抵周家口，就近督办。因豫军防兵太单，十六夜被贼冲过，幸山东防务尚严，我军追剿亦紧，未能渡运。旋即折回，各军沿途跟追，几于无战不克，稍振军威。俟其渡过沙河，仍当筹办防河事宜。此贼已成流寇，惟当节节拦截，遏之使不得流，庶军事稍有归宿。复问素履。诸惟心鉴，不宣。

通家生曾国藩顿首

467．复欧阳星泉九月十二日

嘱采办一事宜开诚布公。

星泉内侄足下：

顷接手书，具悉重闱安吉。令尊复朝夕承颜，高堂福寿，家庭至乐，为远近所罕见。

足下曾历戎行，此次驾轻就熟，自可经理裕如。惟采办一事，交涉兵民，尤宜开诚布公，使百姓不畏兵之骚扰，使统领营官常得民之欢心，乃为有益于上，有益于下。

承示上年所寄鄙语三则，笃信不忘，甚好甚好。但平时看得道理融洽，临事又须警惕一番，惟信、慎二字，中国、蛮貊处处可行也。复问近祉。诸惟心鉴，不宣。

国藩顿首

468．复陈璚九月十二日

谢贺秋节，附告近期军情。

六笙尊兄大人阁下：

顷接惠书，猥以佳节中秋，远承祓饰。即审豸绣翔华，犀樽集瑞，捍飞涛于八月，柱石功高；承湛露于九天，丝纶宠渥。

此间军事，春间贼由山东剿败，悉窜豫省西南，鄙人议筑沙河、贾鲁河防，扼其回趋，以便会剿于皖、鄂山多田多之处。八月初九，国藩由济宁驰抵周家口，就近督办。因豫军防兵太单，十六夜被贼冲过，幸山东防务尚严，我军追剿亦紧，未能渡运。旋即折回，各军沿途跟追，几于无战不克，稍振军威。俟其渡过沙河，仍当筹办防河事宜。此贼已成流寇，惟当节节拦截，遏之使不得流，庶军事稍有归宿。复问台安，顺颂节禧。并缴芳版，不具。

愚弟曾国藩顿首

469．加王鸿训片九月十三日

告年迈体衰，拟陈情谢任，以终余年。

再，仆于七月十五在临淮遭风涛之险，几于覆舟。厥后遘疾两旬，现虽痊愈，而元气大亏，衰态日增，实难再膺艰巨。拟即陈情，卸此仔肩，以终余龄。知注附告。子蕃年兄左右。

470．复刘铭传九月十三日

告粮台告匮，已借拨万金以应制寒衣之急。说明河防之议仍当一力主持，请与潘鼎新熟商可否助豫中挖二十里，守十里。

省三仁弟阁下：

初八日一函业于十二日批答，并抄复李中丞一件，计呈台览。顷接初十日惠书，知台旆与琴轩均抵通、许，该逆已由汴城西窜，据来员面禀，贵军已至尉氏，鼎军已至朱仙镇矣。此次该逆合股，锐意东犯，未二旬而即败回，固由东省防务谨严，而贵部与鼎军应机之捷，追贼之速，实为近日行军所罕见。用能迭摧凶焰，寒贼胆而振军威，曷胜嘉慰！

各营制办寒衣，徐饷尚未解到。此间粮台久经告匮，已由敝内银钱所借拨壹万两交来员，以应急需。前已借去万三千金，又借老湘营万金，尚须向临淮、徐台索偿。目下公私空乏，本日琴轩四千金竟无以应也。

防河之议，台端发之，鄙人主之，前此功弃垂成，殊为可惜。乘此群捻西窜，正好申办旧防。贵部与鼎军均极勤劳，应予休息，即请分驻河干，仍照八月防守之法，一面重加修筑，一面休养兵力。闻中外纷纷浮议，谓此策费力而不讨好，殊不知除此策外，并无不费力而讨好之策。当事者盖亦千思百计，不得已而为此难事。仆与阁下仍当一力主持，不可因浮议而中沮，本日又经奏明矣。鄙意仍请铭、鼎、盛、树四军经理河务，而以刘、杨淮军，刘、张湘军赴楚会剿，一面调幼泉速来周口，会办河防，又可腾出一军赴西追剿。至朱仙镇以上，豫中兵力不足，拟以淮军助挖二十里，助守十里。可否，请阁下与琴轩熟商见示。

贵军辛苦太久，黄陂保案务须迅速开来，十月出奏，以固军心。复问台安。不具。

国藩顿首

471．复李鸿裔九月十三日

慰捻踪东扰，未入徐方。谈苗顺兴案、用人及裁冗节费诸事。

眉生仁弟阁下：

重九日接八月三十日手书，具悉一一。

群捻东窜，东军堵御严密，经刘、潘两军于本月初一日梁山获胜，初二至初五日在郓城、菏泽、曹县、东明迭获胜仗，该逆在曹境三次整众来犯，迄不得逞，乃踉跄而西。该两军一路穷追，十二日先后至尉氏、朱仙镇等处。现檄刘松山赴扶沟迎剿，鲍军由南召、鲁山进剿，为蔽遮汝、洛之计，业经札行知尊处。现贼已渡沙、贾两河，则索性放之入鄂，一面派兵与鄂师会剿，一面留兵再办河防，以成前议。

此次贼踪东扰，竟未溢入徐方，为之一慰。徐城修筑需费，请仍由粮台拨钱二千串。查去岁本有此说，不可口惠而实不至。陈国瑞缴存绵衣裤，请移赈灾民，亦属不费之惠，请即一面提用，一面备具公牍批准存案。苗顺兴前已批令正法，复接李宫保咨来奏片，意见相同。该犯积年巨猾，羽翼一成，煽诱必众，不可不立置重典，以绝乱萌。董虞华一犯，情事较轻，批俟李宫保到徐请示办理。想二批均已先后接到矣。

前谓州县好奖之意甚于畏责之情，非宽纵容忍之谓也，诚恐威渎则不行，而去十恶吏不得一良吏以为式众，亦无所取则。敝处军事初兴之际，只是塔、罗等一二人为榜样耳。查圩与地方本可合并，特难得勤慎精干之员。金陵所调两员，果当意否？宿州张牧办事颇不认真，前经严批申饬，始稍为振作。昨禀请正法三人，乃有二人在西林中丞部下，顷已来函申救。该牧偶一动手，遂将开罪上官，此后殆又多瞻视矣。民圩添筑，请札辄予，此实于圩务大有关碍，且越本管官而远求上宪，亦于事体不合。漕帅过于宽和，知人治军俱非所长，现已调任浙闽。继之者为张子青河帅，日昨来此会晤，鄙人曾劝令不预清淮兵事，不管徐州防务，均请少荃主持，渠意深以为然。其人盖亦宽厚人也。徐郡兵荒交迫，裁减冗员，以节浮费，自是正办。始惟以不易裁减为忧，能毅然为之，人言固不足恤。方、唐、魏、李四君相助为理，公余之暇并可切磋道义，跌宕文史，此亦一乐也。

邹笏山至今未来，想因道路迂远，不复过访。刘子恕此间常通消息，前在鹿邑道中曾一会晤。申夫来信，归省后方行入觐，目下想已回川矣。复问台安。

472．复鲍超九月十三日

告捻股动向，嘱与敌纵横追逐，不必更来周口。

春霆仁弟爵军门阁下：

初三日接到八月初三两函，初四即具公牍咨达台览。顷接惠书，知西饷已到，台旆定于初八拔营，计已行抵南阳矣。

初十日又有一牍，请阁下由南阳拔赴南召、鲁山一路，相机拦截，毋令贼窜洛阳，今日当可接到。此次该逆由东省屡败而回，初十日以后窜过汴梁以西，铭、鼎两军沿途跟剿，十二日均追至通、许、尉氏等处。为时未及两旬，计程已一千六七百里，往返奔驰，勤劳可念，拟令仍分驻朱仙镇、尉氏一带，暂守贾鲁河长墙，以资休息。贵部生力之军新发于硎，当必有几场恶战，即请阁下与贼纵横追逐，不必更来周口，致误机宜。此间亦即派刘臬司、刘镇、杨镇三军西去会剿。

猥以老年得孙，远劳驰贺，弥增纫感。复问台安。不具。

国藩顿首

473．加李鸿裔片九月十四日

告本人昨已续假一月，穆其琛事如有后累，再为设法。

再，昨十三日已具片请续假一月，除咨舍弟及少泉外，未经咨行他处，盖恐远近纷纷诧讥。将来如请开缺，亦不敢遽请离营，以明臣子惓惓之义。而精力衰颓，不堪再膺艰巨，恐误剿捻大局，亦不能不及时陈明，愈久则贻误愈巨矣。

海航之事，申夫曾托竹庄，或不致更有后累。如其不克脱然归去，敝处再为设法。再候眉生仁弟近祉。

474．复吴棠九月十四日

告已檄鲍军遮捻窜洛之路，意在驱之入鄂，以便兜围。附告已附片续假一月。

仲宣尊兄大人阁下：

顷接惠书，猥以偶抱微疴，远劳荩念，感纫曷任。即审恭承简命，移节闽中，泽溥江淮，久憩召公之树；云飞海峤，又高郇伯之苗。引企吉晖，良殷企颂。

群捻此番东窜，未二旬而即败回，不暇扰及淮、徐，斯为至幸。铭、鼎两军沿途追击，迭获胜仗。初九以后贼踪已过汴西，十二日铭军至尉氏，鼎军至朱仙镇。敝处仍申防河之议，嘱令分驻河干，修筑堤墙，借资休息。顷檄鲍军出南召以西，遮贼窜洛之路，意在驱之入鄂，以便兜围，未审能果如所策否。

国藩衰颓日甚，元气骤亏，殆不足以复胜艰巨，已附片续假一月。知念附告。复问台安。诸惟心鉴，不具。

愚弟曾国藩顿首

475．复刘秉璋九月十四日

嘱仍与勋、霆、湘各军纵横游击。

仲良仁弟馆丈阁下：

初一日泐复一函，顷接惠书，即审连日追贼往返近二千里，驰驱劳勚，可敬可念。虽自愤未获一快战，而忠义之气固已足吞此虏矣。该逆为铭、鼎两军沿途剿败，窜过汴西。十二日铭军至尉氏，鼎军至朱仙镇，均令分驻河干，加修堤墙，稍资休息。顷檄鲍军出南召、鲁山，遮贼入洛之路，意在驱贼入鄂，以便合剿。仍请贵部及勋军与霆、湘各军纵横游击，而以铭、鼎、盛、树四部经理河防。此次贼窜山东，运防已有成绩可循，则沙、贾二河不得不下一番苦功，期与运河相似，庶收一劳永逸之效。复问台安。不具。

国藩顿首

476．加刘秉璋片九月十五日

告捻股锐意决河，现仍西屯石桥一带，请约会省、琴诸军先去痛剿一番。

正封函间，接十三日惠书，知贵军已趋洧川，距尉氏仅六十里，计可与省三、琴轩面商一切。李中丞曾来周口晤商，议以豫军四千人分守汴南，以三千人分守汴北，朱仙镇以上由敝处酌拨兵勇助其防守。顷又接李中丞函报，该逆锐意决河，虽经宋军逐之于黑冈，现在仍西屯石桥一带，深恐宋军兵单，未能立时驱逐等语，如果该逆尚在河岸附近，请阁下约会省、琴诸军，先去痛剿一番，俟贼西去稍远，再行回修河防；若贼去中牟不远，则省、琴不去可也。复颂台安。不具。

477．复李鹤年九月十六日

论捻股决黄河南堤之说可不必过虑。

子和尊兄大人阁下：

前十三日接奉来函，尚稽裁复，十五日又接十四日手书并图一幅，具悉荩画周详。

黑冈一战，指挥迅速，至以为佩。群贼西窜，弟已通檄各军分办防剿事宜暨重申防河之议，均经咨达冰案。今尊议防守之法，欲顺贾鲁河上源西至郑州。来函又以贼决黄河南堤为虑，鄙意黄河一决，亿万生灵化为鱼鳖，此有天意，不尽关乎人事。自古决水灌城，往往首祸者反受其害，若智伯引汾水灌晋阳，卒以自灭；梁武帝堰水灌寿阳城，而数十万兵民漂没入海，皆未能害人，转以自害。虽明季李自成决河灌汴，原其始，实亦巡抚高名衡首先决河，以灌贼营，发此难端。天道恶戎首，岂不信然？即以贼情言之，所以决河者为欲取汴省耶？为欲渡河北耶？为欲取汴省，则此贼向不攻城，无此大志，果有此祸，会垣皆成泽国，贼亦无可掠，且省城不在劫数，虽河决亦当无害。道光辛丑河决中牟，省会无恙，其明征也。如欲渡河北，则荷锸负土者不过千人，亦余数万贼党，若先立决口之上流，则河决之后仍先为新发之大溜所阻，无从北渡；若先立决口之下流，则水未及入，群贼已自当其冲，形势利害亦最易见。决堤之说似可不必过虑 ⁽¹⁾ 。

————————————————————

(1)  抄件末批曰：“查此稿未完。”当系底稿另有一页脱落。

478．复阎敬铭九月十六日

请酌调一军接防长沟、石佛等处，调数营助防沙、贾等河。

丹初尊兄年大人阁下：

接本月初二日惠书，敬悉一一。群贼东窜，意在抢渡运河，尊处防御严密，而常、武、振字等军，又复渡至西岸遮剿获胜。虽将士用命，克奏肤功，然非阁下指挥素定，荩画周详，何以能此！乃来书纸尾手附数言，让善于援剿诸军，尤见伟度谦冲，敬佩无量。

本月初一日，铭、鼎两军在梁山大获胜仗，复并力穷追，自初四至初八迭获四捷，十二日先后至尉氏、朱仙镇等处。该逆已窜过贾鲁河而西，现在敝处一面派兵追剿，一面派兵留防河，并调幼泉一军会办防务。铭、鼎两军此次追贼，计时不及二旬，往返已一千七八百里，劳勚过甚，量予休息，亦令驻守河防，另有二牍咨达冰案。惟幼泉西来，长沟、石佛等处之防淮军无力兼顾，应请尊处酌调一军接防此段，至恳至恳。其韩庄、八闸以下等处仍用淮军驻守，派用何营，少泉兄弟当可就近妥商。

更有无厌之请，省三、琴轩皆言东军能战能守，纪律严肃，欲商调数营来豫助防沙、贾等河。琴轩并云曾经禀商尊处，弟以每月既承惠协巨饷五万，并长沟、石佛之兵皆经调来，已愧无功食禄，若再调贵部来豫相助，未免尽欢竭忠。然阁下于深固之外，仍寓恢宏之度，若审度东省守运确有把握，酌分余力远来相助，或亦在所不吝，用敢奉商；若稍觉力量竭蹙，则不必矣。复请台安。诸惟心鉴。

479．复董似穀九月十六日

秋节相庆。

蓉初尊兄年大人阁下：

顷奉琅函，具纫瑑饰。就谂釐延樨序，绩懋璋垣，豸绣翔华，仰篷山之夙望；虎盐正策，荷枫陛之浓恩。引企矞晖，良殷抃颂。

国藩戎旃久厕，节候频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

480．复孔祥珂九月十六日

中秋答谢。

觐堂世兄上公阁下：

顷奉惠函，猥以中秋令序，吉词祓饰，纫戢曷任！就谂瑞集鲁邦，釐凝商序，泮璧延杏坛之爽，绪绍麟经；桓圭拜枫陛之恩，祜犀斝。詹言景矞，企颂靡涯。

国藩久厕戎旃，频更候琯。听鸣桴于五夜，惭豹略之多疏；盼仙桂于九霄，愿蟾轮之普照。复颂台安，并贺节禧。祗缴大柬，不备。

481．复鲍源深 ⁽¹⁾ 九月十六日

中秋应酬。

华潭尊兄大人阁下：

泰安判，倏已三秋。接诵琅函，因时祓饰，纫戢曷任！就谂福荫苏垣，釐延樨序，典乐绍鸣球之绩，露冕风清；抡才储夹袋之英，冰壶月朗。詹言景矞，企颂靡涯。

国藩久厕戎旃，频更候琯。听鸣桴于五夜，惭豹略之多疏；盼仙桂于九霄，愿蟾轮之普照。复颂台安，并贺节禧。摹璧晚谦，不备。

————————————————————

(1)  鲍源深，字华潭，号穆堂、澹庵，安徽和县人。道光二十七年进士，改翰林院庶吉士、编修。历任国史馆协修官、纂修官。后授工部、礼部左侍郎，吏、兵、户部右侍郎。

482．复梅启照九月十六日

秋节答谢。

小岩仁弟阁下：

顷奉惠函，因时祓饰，纫戢曷任！就谂新捧芝纶，荣持节，珠江秋爽，犀樽迎令节之祥；玉露霄浓，鱼旐叶屡丰之瑞。引詹矞霭，抃颂良殷。

国藩久厕戎旃，频更候琯。听鸣桴于五夜，惭豹略之多疏；盼仙桂于九霄，愿蟾轮之普照。复颂台安，并贺节禧。附缴芳版，不备。

483．复瑞麟九月十六日

谢贺中秋。

澄泉尊兄中堂阁下：

顷奉惠函，猥以中秋令序，吉词祓饰，纫戢曷任！就谂福荫珠江，辉延璧月，总师干于海上，荷九霄雨露之恩，仗节钺于天南，息五岭烽烟之警。引詹矞采，庆祝无穷。

国藩谬典犀渠，久疏豹略，深愧东征之斧，奏效何迟；尚期南指之针，惠匡不逮。复颂台安，并贺节禧。诸惟朗照，不备。

484．复何廷谦九月十六日

谢贺中秋。

地山尊兄大人阁下：

八月中接奉惠书，猥以忝窃嘉名，揄扬溢量，顷复以中秋令节，祓饰因时，曷任纫戢！就谂辉延芸阁，福荫樟垣，藻鉴冰清，罗双江之桃李；樨樽露挹，迓九陛之丝纶。引企矞晖，庆抃无量。

国藩谬典犀渠，久疏豹略，深愧东征之斧，奏效何迟；尚期南指之针，惠匡不逮。复颂台安，并贺节禧。摹璧晚谦，不备。

485．复应宝时九月十六日

贺节。

敏斋尊兄大人阁下：

顷奉惠函，具纫祓饰。就谂釐延节，福介樨樽，绥定远人，亮节高于属国；振兴文教，先芬绍于建安。引企吉晖，良殷抃颂。

国藩师干忝领，节序频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧芳版，不备。

486．复欧阳正镛九月十六日

谢贺秋节。

崇如尊兄大人阁下：

顷奉惠函，猥以秋节相庆，纫戢曷任！就谂豸节延釐，犀樽介福，挹清辉于楚塞，三五月明；襄荩绩于柳营，九重露湛。引詹吉霭，企颂靡涯。

国藩师干忝领，节序频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧芳版，不备。

487．复陈鸣志九月十六日

谢贺中秋。

展堂尊兄大人阁下：

顷奉惠函，因时祓饰，纫戢曷任！就谂勋著辰旂，祥臻酉琯，揽秋晖于柏府，心简恩隆；襄荩绩于柳营，牙旌令肃。引詹吉霭，抃颂良殷。

国藩师干忝领，节序频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧芳版，不备。

488．复俊达九月十六日

中秋应酬。

质堂尊兄大人阁下：

顷奉惠函，具纫祓饰。就谂猷宣六察，祜集三秋，月满浔江，挹清辉于豸绣；露浓朵殿，绍宗绪于骍盟。引企矞晖，良殷抃颂。

国藩师干忝领，节序频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧芳版，不备。

489．复刘咏如九月十六日

中秋应酬。

咏如公祖大人阁下：

顷奉惠函，猥以秋节相庆，兼承示黔事情形，具纫绮注。就谂宣猷熊轼，福犀樽，懋荩绩于五溪，烽消楚塞；挹晴光于八月，露湛枫宸。引企吉晖，良殷抃颂。

国藩戎行久践，佳序频逢。中原之鹤警犹传，只盼欃枪焰扫；南国之狼氛暂息，喜瞻翼轸辉明。复颂台安，并贺节禧。附缴芳版，不备。

490．复张培仁九月十六日

中秋应酬。

紫莲父台大人阁下：

顷奉惠函，具纫祓饰。就谂政孚蔀屋，绩懋花封，香挹木樨，迓露华于北阙；泽流桑梓，延秋爽于东台。引企吉晖，良殷抃颂。

国藩谬典犀渠，久疏豹略，深愧东征之斧，奏效何迟；尚期南指之针，惠匡不逮。复颂台安，并贺节禧。诸惟朗照，不备。

491．加阎敬铭片九月十七日

嘱以宿将劲兵为主而图稳慎。说明不得不调李昭庆来豫，祈派兵接防。

再，伯尊此次虽获三捷，然究系新将新兵，阅历太少，嗣后能得宿将劲兵为主，而伯尊一军辅之，乃为稳着，否则仍在东岸防河为妥。此间防守沙河、贾鲁河，敝部分汛五百七十里，故不得不调幼泉来豫，尚祈派兵接防。本日复子信和一信抄阅。贵部均有可观，万不可遽行裁撤，切商切商。再颂丹翁同年大人台安。

492．复单懋谦九月十九日

谈剿捻和河防事务。附告本人因病请假一月。

地山老前辈大人阁下：

接奉环章，过蒙宠誉，非所敢承。即审露冕宣猷，星轺笃祜，万邦作赋，阜财析木之津；百度惟贞，绚采文昌之府。引瞻矞霭，抃颂无涯。

国藩六月由济起程，沿途感疾，小住旬日，八月初九始抵周口。维时湘军追剿于西南，淮军筑防于东北，颇称顺手。不料该逆剿急反奔，竟于十六夜由朱仙镇以上冲过东窜。幸山东运河设防严密，贼众不能抢渡，淮军迅速赴援，不二旬仍将该逆败回。铭、鼎两军沿途跟剿，迭获胜仗，每日竟可行八九十里，一变敝部向来迟钝之习，渐有僧邸昔年猛追之风。现在贼窜贾鲁河以西，该两军仍分驻尉氏、朱仙镇，申办河防。子和中丞拟于朱仙镇循河而上，由中牟以达郑州黄河大堤，虽水路汛长百五十里，置守较难，而无陆路飞沙之患，工程较易，弟即依渠所议办理。山东防运既有成绩可循，则豫省河防自不可半途而废。此贼已成流寇，惟有节节阻截，渐遏其流，庶军事稍有归宿。除派各军防河外，仍以霆、湘、刘、杨四军专为游击，与之纵横追逐，与河上之兵更番互休，未知果有裨否。

贱躯夏秋一病，衰态日增，用心辄汗，耳复重听，附片请假一月，未审能否痊愈。知关廑系，并以附报。敬请台安。诸惟心鉴，不备。

馆侍曾国藩顿首

493．复鲍超九月十九日

嘱多发侦探，函商各路相机进剿，不可逼敌西窜洛阳。

春霆仁弟阁下：

十三日泐复一函，顷接十五日惠书，知贵军定于十六由南阳拔赴裕州一路，计二十日可抵襄城。行军迅速，至为企慰。

顷据张树珊十六日禀报，该逆正围许州，被该军于是日赶到，立解城围。贼旋败向西北，未审果窜何处。十八日鄢陵民间纷纷逃避，似贼在长葛、新郑一带。阁下果到襄城，当可在禹州一带与贼接仗，务宜多发侦探，函商各路相机进剿，不可逼贼西窜洛阳，又成不了之局。惟有放之入鄂，而贵军从后以制之，各军悉去，乃可成兜围之势也。复问台安。不具。

国藩顿首

494．复刘崑九月十九日

谈捻股动向及河防、剿捻措施。附告本人恐因病贻误大局。

韫斋老夫子大人阁下：

接奉七月复书，敬承一切。又于舍弟处寄到四年五月惠书，系蔡砚农驾部带出者。即审鼎茵笃祜，动履康愉，企颂无已。

国藩六月由济起程，沿途阻风感疾，小住旬日，八月初九始抵周口。维时湘军追剿于西南，淮军筑防于东北，颇称顺手。不料该逆剿急反奔，竟于十六夜由朱仙镇以上冲过东窜。幸山东运河设防严密，贼众不能抢渡，淮军迅速赴援，不二旬仍将该逆败回。铭、鼎两军沿途跟剿，迭获胜仗，每日竟可行八九十里，一变敝部向来迟钝之习，渐有僧邸昔年猛追之风。现在贼窜贾鲁河以西，该两军仍分驻尉氏、朱仙镇，申办河防。子和中丞拟于朱仙镇循河而上，由中牟以达郑州黄河大堤，虽水路汛长百五十里，置守较难，而无陆路飞沙之患，工程较易，弟即依渠所议办理。山东防运既有成绩可循，则豫省河防自不可半途而废。此贼已成流寇，惟有节节阻截，渐遏其流，庶军事稍有归宿。除派各军防河外，仍以霆、湘、刘、杨四军专为游击，与之纵横追逐，与河上之兵更番互休，未知果有裨否。

国藩自夏秋一病，衰态日增，用心辄汗，耳聋亦时作时止，艰巨在身，常恐诒误大局，悚惕实深。复颂台安。摹璧晚谦。诸惟心鉴，不具。

通家晚生曾国藩顿首

495．复胡大任九月十九日

告捻股已成流寇，除派各军防河外，仍以霆、湘、刘、杨四军专为游击，与捻纵横追逐。附告高、吴二人难奏调。

莲舫尊兄年大人阁下：

接到环章，敬悉一切。旋阅邸报，欣悉荣膺简命，晋秩纶阁，卜眷畀之日隆，仍清闲以养望。引瞻吉霭，企颂良殷。

国藩六月由济起程，沿途阻风感疾，小住旬日，八月初九始抵周口。维时湘军跟剿于西南，淮军筑防于东北，军务差有起色。不料该逆剿急反奔，竟于十六夜由朱仙镇以上冲过。幸东省设防严密，淮军迅速赴援，不二旬仍将该逆败回。铭、鼎两军沿途跟剿，屡获胜仗，每日竟可行八九十里，一变敝部向来迟钝之习，渐有僧邸昔年猛追之风。现在贼窜贾鲁河以西，该两军仍分驻尉氏、朱仙镇，申办河防。子和中丞拟于朱仙镇循河而上，由中牟以达郑州黄河大堤，虽水路汛长百五十里，置守较难，而无陆路飞沙之患，工程较易，弟即依渠所议办理。山东防运既有成绩可循，则豫省河防自不可半途而废。此贼已成流寇，惟有节节阻截，渐遏其流，庶军事稍有归宿。除派各军防河外，仍以霆、湘、刘、杨四军专为游击，与之纵横追逐，与河上之兵更番互休，未知果有裨否。

宋镇前与敝部刘松山湘军会剿南阳，同心苦战，和衷共济，洵为豫中良将，足征赏鉴不虚。联络民团，自是正本清源之论。承示高、吴二君深明大略，高君本有谱谊，吴君为张子青所荐，称为豫才之冠，惟敝部人浮事简，尚有二三奉旨交发之员无从位置，碍难再行奏请。而弟自夏秋一病，衰态日增，用心辄汗，耳复重听，断难久膺艰巨，亦不欲奏调人员，成一未了之局，诸希鉴原。

陶丞部驳之文未获接到，亦未拨金陵咨来，无凭查考。复请台安。摹璧晚谦。诸惟心鉴，不备。

年愚弟曾国藩顿首

496．复方鼎锐九月十九日

告捻股至贾鲁河以西，已令铭、鼎两军分驻尉氏、朱仙镇，霆、湘、刘、杨四军与之追逐。附告本人因病难膺艰巨。

子颖尊兄大人阁下：

六、七两月迭奉手书，敬承一切。即审承恩渥洽，德业日新。引企吉晖，至为佩慰。

国藩六月由济起程，沿途阻风感疾，小住旬日，八月初九始抵周口。维时湘军追剿于西南，淮军筑防于东北，军务差有起色。不料该逆剿急反奔，竟于十六夜由朱仙镇以上冲过，幸东省设防严密，淮军迅速赴援，不二旬仍将该逆败回。铭、鼎两军沿途跟剿，屡获胜仗，每日竟可行八九十里，一变敝部向来迟钝之习，渐有僧邸昔年猛追之风。现在贼窜贾鲁河以西，该两军仍分驻尉氏、朱仙镇，申办河防。子和中丞拟于朱仙镇循河而上，由中牟以达郑州黄河大堤，虽水路汛长百五十里，置守较难，而无陆路飞沙之患，工程较易，弟即依渠所议办理。山东防运既有成绩可循，则豫省河防自不可半途而废。此贼已成流寇，惟有节节阻截，渐遏其流，庶军事稍有归宿。除派各军防河外，仍以霆、湘、刘、杨四军专为游击，与之纵横追逐，与河上之兵更番互休，未知果有裨否。

国藩自夏秋一病，衰态日增，用心辄汗，耳聋亦时作时止，艰巨在身，常恐贻误大局，悚惕实深。复请台安。摹璧晚谦。诸惟心鉴，不具。

愚弟曾国藩顿首

497．加刘崑片九月二十日

因元气日亏，请代购奉天参若干。

再，舍弟谬承奖借，恐多滥辞。渠任事太勇，责人过备，尚求常加训励，认真而出以和平，或可不致陨越。

国藩元气日亏，友人多劝服辽参。晚向不服贵药，又目击胡文忠、李希庵多服参茸，无益于病，故不欲买极高之参。闻奉天参支有十余金二十余金一两者，亦颇有效，不似高丽参用硫黄浇灌者，食之适滋流弊。阁下曾使陪都，当深悉其中品味次第，求代购若干，交折弁带转，备价百金待用。琐渎清神，尚希鉴亮。再问韫斋老夫子大人台安。

498．复英翰九月二十一日

告捻股动向，焦愤制捻乏术。

西林尊兄大人阁下：

前接初八日一函，以台旆即日贲临，稍稽裁复。顷接十六日惠书，即审调度各军，荩猷日笃为慰。

该逆十六日在许州为张海柯剿败回窜，十七八日鄢陵等处居民纷纷逃徙。顷接子和中丞函称，逆踪十九日窜至兰、仪，又将窥伺山东，图犯运河。又接马提督德昭信，言东窜者系任、赖一股，其张总愚一股已窜禹州、郏县一带，势将西窜。敝处仍檄诸军暂停防河事务，但得东省运防如前稳守，诸军仍可追及。霆军已抵裕州，如张逆西窜，当可扼之于鲁山一带。该逆于一月之间，再图东窜，势如风雨，迅不及防，制景无术，焦愤实深！复问台安。诸惟心鉴，不具。

愚弟曾国藩顿首

499．复欧阳兆熊九月二十一日

告本人因病请假一月。谈捻股败过沙河，得以重整防务。附告《船山全书》校阅百余卷，序已脱稿。

晓岑仁兄大人阁下：

接五月二十日惠书，以船山先生书序未成，久稽裁复。旋于建吾信中，敬悉台从东游吴会，探奇揽胜，又于申夫信中，知同坐轮船，由皖至鄂，计此时已安抵珂乡矣。引企德晖，至为企慰。

弟自六月由济起行，河小舟窄，苦热异常，行近临淮，陡遇暴风，危而后定，旋感寒疾，小住经旬，八月初九始抵周口，请假一月在营调治。今虽痊愈，而衰态日增，用心辄汗，殆不足复任艰巨。

八月十六该逆复窜山东，鄙人相距过远，调度不灵，因奏请少荃出驻徐州，舍沅弟进驻南阳，借资佽助。幸此次东省运防甚固，淮军迅速赴援，未及二旬，仍将逆股败过沙河，得以重整防务。此时霆军亦到襄城，可期一二次猛战，逆焰当为少衰。

扬州会馆，前建吾有公牍来商，弟以吾乡会馆过多，需费太巨，不欲更张其焰，批令中止。昨雪琴自扬来营，为言建吾已有成说。而扬人苦于李营之据馆滋事，亦甚欲易为湘人公所，借图安靖，遂事不谏，弟亦不复深求矣。唐际昌仍留文案。

《船山全书》，弟校阅百余卷，间亦订正讹脱。其《礼记章句》，已将弟所批者另誊一册，迟当寄呈台览。余书拟以别纸录出，并寄尊处，以便修改。拙序顷始脱稿，仰祈削正，即行刊刻。便中求刷全书十分，由舍沅弟处转寄来营，以凭分赠知好。此外再有赠送，则不必刷印全书，略刷数种可耳。复问台安。诸惟心鉴，不具。

愚弟曾国藩顿首

500．复李昭庆九月二十二日

告捻军过贾鲁河后又复东趋。已檄军出外防剿。询其已裁减营头否，说明忠、朴等营不妨遣撤。

幼泉世仁弟阁下：

初四日递去一函，计已达览。嗣是初六、十二等日迭接手书，具悉一切。

群捻自梁山败窜后，初二至初八铭、鼎两军在曹州、曹县、东明、杞县等处迭获胜仗，杀伤逃散甚多，遗弃牲畜器械无算。该二军尽力紧蹑，十二日先后至尉氏、朱仙镇等处，贼已窜过贾鲁河而西。此间即时兴修河防，昨有一檄请阁下即统全军来豫，会办防务。其运河之防，请丹帅及令兄派兵分守。顷又檄令仲良、少铭、寿卿与鲍军会剿，铭、鼎、盛、树四军与贵部会防，计尊处已先后接到两檄矣。十六日省三、琴轩此次同来周口会晤，方幸贼悉西去，沙、贾濠墙认真修筑，将来必有把握。不料十八日以后，连接各处函称，十五六日贼在许州与刘、杨及海柯先后接仗，十七日回窜北路鄢陵，十八九日窜过汴省以东，陈留、兰、仪业已见贼等语。又云东窜者系任、赖一股，其张总愚一股仍在禹州、郏县，将图西窜，不知东窜者果系全股乎，抑仅任、赖乎，尚未得有确耗。现在霆军已至襄城，或可剿办禹、郏一股。

阁下接前两檄后，想已拔队。贵部裁减营头，前嘱商之令兄，顷已减营分隶他军与否？若仅带三千人来，即在鄙人左右护卫，若再带多营，自不能不出外防剿。至于忠、朴等营，若实不得力，不妨竟行遣撤，腾出此项口粮，令张敬堂添招数营。自有珂乡淮勇，而湘勇之责任稍松，若能另出大支淮北勇，则珂乡之淮勇责任稍松，贤昆仲或有息肩之日，祈与令兄细细商之。即请台安。

501．复杨襄云九月二十二日

谢其贺节，略告近日军情。

襄云尊兄大人阁下：

顷接惠书，猥以节届西成，远蒙藻饰。即审延秋笃祜，迓福承恩，望等调梅，三省赖和羹之利；职兼防瓠，两河资保障之功。引睇吉晖，良殷企颂。

弟自八月初九进驻周口，该逆即于十六回窜山东，幸运河防守严密，淮军赴援迅速，二旬之内仍即败回。正在防剿并筹，而逆踪飘忽无常，旋于十九日自汴梁东西分窜，一由兰、仪思回曹、郓，一由禹、郏图犯洛阳。已饬各军分道追逐，未审有济于事否。复问台安，顺颂节禧。敬璧谦版，不具。

愚弟曾国藩顿首

502．复史致谔九月二十二日

谢其贺节，略告近日军情，附告马德顺已奏调来营，丁某难于再调。

士良尊兄年大人阁下：

顷接惠书，猥以节届樨香，远承藻饰。即审延秋笃祜，台候增绥，庆东海之安恬，鲸波永息；荷北宸之眷畀，凤频颁。引睇吉晖，良殷企颂。

楚勇渐撤，广艇徐添，具见荩筹周妥，有条不紊。弟自八月初九进驻周口，该逆即于十六回窜山东，幸运河防守严密，淮军赴援迅速，二旬之内仍即败回。正在防剿并筹，而逆踪飘忽无常，旋于十九日自汴梁东西分窜，一由兰、仪思回曹、郓，一由禹、郏图犯洛阳。已饬各军分道追逐，未审有济于事否。

弟夏秋一病，衰态日增，用心辄汗，劳人暮齿，殆不足以复膺艰巨。深虑晚节偾事，贻羞知好。

马镇德顺顷已于前月二十三奏调来营。丁镇长于水师，此间河窄水浅，炮船不能施展，碍难再调。复问台安，顺〈颂〉节禧。并璧芳版，不具。

503．复蒋益澧九月二十二日

秋节相庆。

芗泉仁弟大人阁下：

十七日接奉惠函，猥以秋节相庆，因时祓饰，纫戢曷任！就谂勋著辰旂，祥臻酉琯，樨樽福，迓三秋月露之华；芝荣，壮百粤云山之色。引詹矞霭，企颂靡涯。

国藩忝领师干，频更节序。听鸣桴于五夜，只惭豹略多疏；盼仙桂于九霄，但愿蟾轮普照。复颂台安，并贺节禧。附缴大柬，不备。

504．复方濬颐九月二十二日

秋节相庆。

子贞尊兄大人阁下：

顷奉惠函，猥以秋节相庆，因时祓饰，抚序增惭。就谂绩懋珠江，辉延璧月，蓬山望著，荷凤而敷猷；梅岭勋高，储虎盐而正策。引詹吉霭，企颂靡涯。

国藩久厕戎旃，频更候琯。听鸣桴于五夜，只惭豹略多疏；盼仙桂于九霄，但愿蟾轮普照。复颂台安，并贺节禧。祗璧谦版，不备。

505．复刘建德九月二十二日

秋节相庆。

馨室尊兄大人阁下：

顷奉惠函，因时祓饰，兼承缕示一切，具荷注存。就谂节延釐，樨樽福，楚关月满，服豸绣以增辉；商舶云臻，卜螭坳之锡羡。引詹吉霭，企颂靡涯。

国藩久厕戎旃，频更候琯。听鸣桴于五夜，只惭豹略多疏；盼仙桂于九霄，但愿蟾轮普照。复颂台安，并贺节禧。祗璧谦版。不备。

506．复张岳龄九月二十二日

秋节相庆。

子衡尊兄大人阁下：

顷奉惠函，猥以中秋令序，吉词祓饰，纫戢曷任！就谂节延釐，樨樽介福，威宣虎帐，靖南赣之烽烟；绩懋豸华，迓北宸之雨露。引詹吉霭，企颂靡涯。

国藩久厕戎旃，频更候琯。听鸣桴于五夜，只惭豹略多疏；盼仙桂于九霄，但愿蟾轮普照。复颂台安，并贺节禧。祗璧谦版，不备。

507．复苏廷魁九月二十五日

告捻党兵分为二，湘淮军东西分剿。待敌复归西路，请与李鹤年主持顺贾鲁河扼守之议。

赓翁老前辈大人阁下：

前阅邸抄，敬悉简命新膺，荣持河节，正拟肃函致贺，旋于本月二十一日接奉惠书。即维眷倚日隆，荩勤懋著，至以为颂。

群贼自齐窜回，旋即分为二股：张逆一股十五六日在许境经刘仲良、杨少铭及张海柯等军先后获胜，西窜禹、郏；任、赖股匪十四五日自京水折而北窜，十七八日遂复过汴城以东，又窥伺运河。现在西窜之贼，敝处檄刘、杨等淮军、刘寿卿湘军与鲍军夹击此股；其东窜之贼，刘、潘两军二十、二十一等先后拔队跟追，张海柯一军亦自周家口继进，未知能痛快一击，稍挫凶锋否。

承示贼决河堤，则大溜建瓴而下，省城及周口皆成巨浸。上年曾有函告国藩虑及此事者，鄙人以为黄河之决，亿万生灵所关，惨遭浩劫，此中亦有天意，不尽关乎人事。且自古引水灌城，往往害归祸首，而河溃之后，贼为新发之溜所阻，亦仍不能北窜，盖尝以此等语具函答复。然匪贼有毒谋，而我无法御之，私心未尝不惴惴也。昨接子和中丞函，商防守之法，自朱仙镇以西，顺贾鲁河而守至京水镇，以达大堤。此举若成，可以伐贼决河之谋，可以遏贼东窜之路，而贾鲁河上下游一律疏浚深通，省城米盐必贱，于商贾大有裨益，一举而三善备，远胜于拙疏之初议，侍复书力称其善。目下因贼窜两路，各军东西分剿，无暇及此。将来贼复归并西路，即再举顺贾鲁河扼守之议，请台端与子和兄主持，侍亦竭力佐助，期于遏截流窜，并收其利，至要至荷。肃复，即请台安。恭贺大喜。不具。

508．复刘成忠九月二十五日

谈捻股动向及应付部署。论路濠一事断难兴办。

子恕仁弟馆丈阁下：

八月十七日接来函并附图二件，二十八日续接二十一日手书，均以军事匆匆，稍稽裁复，歉歉。捻踪过宋，阁下以去位读礼之身登陴助守，敬佩无量。

八月节后，该逆一过朱仙镇河防，极力东窜，二十八九、三十等日猛扑运岸之袁家口、开河口等处，幸东军防守甚严，不得抢渡。而敝处已先于闻贼东窜时，即飞檄刘、潘两军亟驰拦剿，铭军继进。九月初一日该二军在梁山获胜，初二至初五在郓城、菏泽、曹县、东明迭获胜仗，一路穷追，该逆又过贾鲁河以南。方谓此次西窜必不返顾，索性放之入鄂，一面派兵追剿，一面留兵再办河防防务，从此或有把握，不料贼至许州等处分为两股，张逆则由禹州西窜汝、洛，任、赖则由鄢陵东窜曹、考。现派刘、潘、张军东追，派鲍、刘、杨等西剿，未审能得手否。

路濠一事，献此策者颇多。然此事若地方各州县官立意欲行，则无不可，若督抚大吏出一示下一札，则断难兴办。何也？州县与民相近，辖地亦少，心思耳目皆易周到，督抚大吏则不过董率州县，州县不能人人皆贤，其不贤者，或懒惰而以不便于民为辞，其害犹浅，或派丁役四出，名为督率兴工，实需索扰民，其害更深。大凡出财出力之事，民间愿者十之二三，不愿者十之六七，故非果得贤令，不敢下通饬之文。从来保甲、社仓及一切劝课农桑、穿井诸政，自大吏谕行，罕见著有成效者。即如豫中，王荆公行保甲于一邑而效，行之天下而不效；任令行路濠于一邑而效，下其法于各属而不效，其明证也。鄙人入豫剿捻，并无地方督抚之权，故熟闻此策而不肯轻试，惟鉴而亮之。

赵君所作释文，于小学家从声得义之说已能贯彻，惟文辞稍失之繁碎，讲汉学者多坐此病，能出以简当为妙。

前此薄书具挽幛一悬，久未奉达，兹因张军过宋之便寄呈，乞查收。又十六日复子和中丞信一件，录寄台览。阁下汲汲思所以制贼之意，留备参酌。复问礼安。汇璧谦版，不具。

509．复李鸿章九月二十六日

告徐州之行去往久速由其斟酌，说明为洋酋所恶，正为其树立坚卓之征。请细筹淮军勇丁衣物、米价摊扣，酌定忠、朴四营是否遣撤，饬司酌补屠楷一缺。

少泉宫保仁世弟大人阁下：

十一日接八月三十日惠书，敬悉一切。旋又得初七夜一函。台旆徐州之行，盖亦熟思审处，公私俱无妨碍，然后入告。捻若西窜，齐、苏之事稍松，阁下即可一面回署，一面具奏。所引者平时江督驻袁浦防河之例，去往久速，由台端权衡斟酌，不取中旨为进止。舍弟之偶驻南阳，亦犹是也。

此次任、赖一股东窜曹、郓，闻较之八月尤为剽疾，未知运河能否坚守，潘、刘能否速到。若仍为运防所阻，则此股势极穷蹙，或可大受惩创。张逆一股西趋汝、洛，春霆到鲁山已落贼后，能不渡黄河入晋，其患稍浅。

洋酋恶阁下而荐恒、谭，此间亦有所闻，正阁下树立坚卓之征。自古为彼族所悦，其后能自祓濯者曾有几人？为千秋计，固自可贺，即为目前，亦当不遽离江南，军民皆得所怙荫。

淮军规模，事事妥善，惟号褂、雨衣、包巾等件俱由上制，而扣钱微多，米价亦摊扣，稍贵。已札眉生禀商议详，祈细筹之，俾勇丁余款微优为佳。

幼泉欲带少营来此护卫，业已许之。其余营分拨何人统辖？并告以忠、朴四营如不得力，即行遣撤。令张敬堂多招数营，淮北继起为将来淮勇息肩之地，已定议否？或谓忠、朴长矛擅胜，正足辅淮军洋枪之短，万不可撤，请阁下细心体察而出之。

敝幕屠晋卿楷，在皖南屡保知县，乃来敝处，鄙人两次保至以同知直隶州，留苏补用。幕中襄事五年，勤谨可靠，请仿莫、倪之例，饬司酌补一缺，以酬其劳，感荷感荷。复问台安。

510．复李鹤年九月二十七日

忧湘淮三军入洛以后，粮食无着。告河防待敌仍归并西路，当竭力修筑。

子和尊兄大人阁下：

二十三日肃复一缄，业将敝处近日调度布达左右。顷得二十二日来书，知西路贼踪扰及河洛，尊处檄宋军由巩、偃驰赴洛阳，为蔽遮关陕之计，具见荩谋周至，佩甚。

此间以鲍军及刘、杨淮军，刘镇湘军共剿西路，春霆到鲁山时已落贼后，仲良、少铭、寿卿等军则相距更远。此三军入洛以后，人地生疏，不特难以绕出贼前，并恐无米面可购，节节阻滞。弟于西路向未预备粮食，亦无熟人可托，焦灼万分，莫展一筹。不知宋军西去，能似在南阳时为湘军代筹粮否？

来书河防未可废置，暂令马德昭承修，将来逆股南下，仍责成宋军防守，极得缓急之宜。敝处现在分檄诸军东西驰剿，中牟以下亦尚未能兴工，将来东窜之贼若仍归并西路，当竭力修筑，以先顾河堤为第一义也。手肃布复，即请台安。不具。

511．复程桓生九月二十七日

告已饬铭、鼎、树军专办任、赖，霆、湘、刘、杨等军专办张宗禹。附告已续假一月。

尚斋仁弟阁下：

顷接惠书，猥以贱恙未痊，远劳驰念，感纫曷任。工程虽属雨生筹款，尚烦荩画，按岸销而酌捐数，当易集事。

此间军情，月之初八九群捻由东省败过沙河，正在重兴防务，该逆甫至许州，一败于树军，再败于刘、杨两军，又侦知霆军已抵南阳，遂图分窜。十八九任、赖窜回兰、杞，再扰山东；张逆窜至禹、郏，窥伺汝、洛，意在东西牵制，已饬铭、鼎、树军专剿任、赖，霆、湘、刘、杨等军专剿张逆。琴轩二十一可抵曹州，但得运防固守如前，援军均可赶到，东省或不虞决裂。少荃宫保计已抵徐郡，清淮当亦无虞。窜东之贼殆难久恋，西窜之贼已至洛阳，诸军跟追均落后着，焦愤实深。

国藩病后，老态日增，用心辄汗，耳聋亦时作时止，业经续假一月，未审能否速愈。知念附告。复问台安。不具。

512．复刘于浔九月二十七日

中秋答谢。

养素尊兄年大人阁下：

顷奉惠函，因时祓饰，具荷注存。就谂樨序延釐，薇垣集祜，商飙令肃，扬苍兕之军威；赣水氛清，迓紫鸾之温诏。引詹矞霭，企颂靡涯。

国藩师干忝领，节候频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

513．复文辉九月二十七日

秋节答谢。

又石尊兄大人阁下：

顷奉惠函，猥以中秋令序，吉祠祓饰，纫戢曷任！就谂祜集柏台，釐延桂序，风清肺石，懋荩绩于双江，月满牙旌，荷恩纶于九陛。引詹吉霭，企颂靡涯。

国藩师干忝领，节候频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

514．复启芳九月二十七日

秋节答谢。

香圃尊兄大人阁下：

顷奉惠函，猥以秋节相庆，具纫祓饰。就谂猷宣节，福介樨樽，宴锡形盐，灿冰花于蜀井；功储精茗，挹风味于蒙山。引企吉晖，良殷抃颂。

国藩师干忝领，节候频更。值兹玉宇初澄，未消大地烽烟之警；安得银潢倒注，一洗尘寰兵甲之污。复颂台安，并贺节禧。祗璧谦版，不备。

515．复文彬九月二十七日

秋节答谢。

质夫尊兄大人阁下：

顷奉惠函，因时祓饰，纫戢曷任！就谂祜集中秋，辉延清济，猷宣豸节，头衔兼薇省之荣；福驾蟾轮，心简荷枫宸之宠。引詹吉霭，企颂靡涯。

国藩久厕戎旃，频更候琯。金飙秋肃，怅鹤警之犹传；玉宇宵澄，冀狼氛之净扫。复颂台安，并贺节禧。祗璧芳版，不备。

516．复蒋养吾九月二十七日

秋节酬答。

养吾尊兄大人阁下：

顷奉惠函，因时祓饰，兼以前寄拙书，揄奖英拳，惭戢奚似！就谂猷宣豸绣，福驾蟾轮，绩懋恒阳，久著糈台之荩望；恩承日下，即膺节之真除。引企吉晖，良殷抃颂。

国藩久厕戎旃，频更候琯。金飙秋肃，怅鹤警之犹传；玉宇宵澄，冀狼氛之净扫。复颂台安，并贺节禧。祗璧芳版，不备。

517．复鲍超九月二十七日

中秋互庆。

春霆仁弟爵军门阁下：

接奉八月初三日惠函，猥以秋节相庆，因时祓饰，纫戢曷任！就谂勋猷日懋，祜履秋高，穀璧增华，虎帐肃风云之色；樨樽介福，螭坳湛雨露之恩。引企矞晖，良殷抃颂。

国藩忝领戎行，频更节序。每念犀渠久典，怵暮齿之难胜；所期鹭曲常闻，借仔肩之分任。复颂台安，并贺节禧。不备。

518．复吴大廷 ⁽¹⁾ 九月二十七日

答谢贺简。

云轩尊兄大人阁下：

八月十六日接奉惠函，猥以观察西江，致词奖饰，非所敢承。就谂令望日隆，庞祺川至，赞枢衡于枫陛，凤荣；持策政于樟垣，豸华懋绩。引詹矞采，企颂靡涯。

国藩戎行久践，精力日衰。汴南之桴鼓时闻，惟盼鹭铙迭奏；天上之欃枪未扫，只惭豹略多疏。复颂台安，祗璧资版。诸惟心鉴，不备。

————————————————————

(1)  吴大廷，字桐云，号云轩，湖南沅陵人。咸丰五年举人，由内阁中书历任江西、福建盐法道，台湾兵备道。

519．加李鹤年片九月二十八日

请于霆军转运及米粮二事认真经理。附告鲍超为人特点。

正封缄间，接二十四日手书，知春霆函商尊处借拨存款，当承丹谊，立应所求。豫军公私匮乏，弟所深知。前此久闻月协僧邸三万，自弟接手，吴中丞即未解过分文，弟亦不哓哓渎求者，知河南入款无多也。春霆统兵过多，需用本甚浩大，然奏定之饷并未久欠。昨据支应该军委员来牍，江西六、七月协饷业经于九月初五放讫，江苏七、八月之协饷亦已提用，湖北月协二万则并九月亦预提矣。此次函商蒯道挪借，不知何以遽尔窘迫若此。该军短处在合营少明白公事之人，于银钱帐目迷离含混，不可究诘。前在江皖，弟每年欠发四五个月，前后共欠渠百余万，弟亦不敢究诘，以一清则无银可找也。曾于辛酉、甲子二年两次令其救援江西，江西官民皆畏其滋扰，而感其善战，处处办米供应，盖既交欢霆军以得其死力，而又深知敝处解饷之少，有万不能坐视其饥饿者。此次来豫援剿，额饷足敷用，远胜于在江西时，惟春霆不善打算，虽无借此渔利之心，而筹画太不了了。请于该军转运及米粮二事认真经理，转运则须尊处全数承认，米粮则或偶然协济，或代为购买，请视力所能为者为之。至于饷银，则不须协解，偶有挪借，尊处仍以公牍向鄙人索还可也。又，春霆素好美名，好小殷勤，若于奏疏中偶说好话，渠感之最深；或送高丽参及鞍马、衣服等事，渠亦历久不忘。阁下若于此等小事稍一留心，则大事最易商量，断不龃龉矣。再问台安。

520．复张凯嵩十月初四日

秋节答贺。

月卿尊兄大人阁下：

顷奉惠函，猥以秋节相庆，因时祓饰，纫戢曷任！就谂祜集南交，威扬西粤，鹭铙奏曲，扫五管之烽烟；犀斝凝庥，荷九霄之雨露。引詹矞采，企颂靡涯。

国藩久厕戎旃，频更候琯。金飙秋肃，惭鹤警之犹传；玉宇霄澄，冀狼氛之永息。复颂台安，并贺节禧。摹璧晚谦，不备。

521．复钟峻十月初四日

秋节答谢。

仲山尊兄大人阁下：

顷奉惠函，猥以秋节相庆，兼承示蜀中近事，具荷注存。就谂豸华懋绩，凤荣，玉垒云浮，映樨樽而福；锦江月满，持节以延庥。引企吉晖，良殷抃颂。

国藩久厕戎旃，频更候琯。金飙秋肃，惭鹤警之犹传；玉宇霄澄，冀狼氛之永息。复颂台安，并贺节禧，祗璧谦版，不备。

522．复李宗焘十月初四日

谈捻股动向。附告本人续假一月，忧军务毫无起色。

午山尊兄同年大人阁下：

九月二十六日接奉惠函，就谂荣权薇篆，荩绩益隆。引企矞晖，良殷抃颂。

东窜之贼，仍扑运河，东军悉力防御，现尚盘旋郓、巨之间，已派铭、鼎、树三军跟踪追剿。其张总愚一股二十二三游绎宜阳、永宁一带，鲍、刘、杨各军分道入洛。若在洛不能痛剿，恐将窜轶珂乡。

鄙人续假一月，虽蒙俞允，而气体日衰，用心辄汗。久任艰巨，军务毫无起色，偾事实在意中，曷胜焦灼！复颂台安，并贺升祺。祗璧谦版，不备。

523．复勒方锜十月初四日

告捻军回窜许州后，旋分二股，已令诸军分投追击。附告本人请假二月，忧无裨时局。

少仲尊兄大人阁下：

九月十七日接诵六月二十八日惠函，承贶联笔两种，均称上品，载挹云情，良殷心泐。比谂荩猷卓著，茀禄蕃增，至以为慰。

此间军事，贼自八月既望由汴城之南东窜后，疾走运河，猛扑堤墙，东军悉力御之，复经铭、鼎两军跟踪追击，连获胜仗。九月初旬回窜许州，旋分二股：一回山东，仍扑运防；一走洛阳以西，盘旋宜阳、永宁之间。现令铭、鼎、树三军专剿东路，鲍、刘、杨各军专剿西路，未知果有裨否。

鄙人自临淮病后，尚未复元，前后已请假两月。精力日衰，用心辄汗。艰巨久膺，无裨时局，曷胜焦灼！复颂台安，附缴芳版。诸惟心鉴，不备。

524．复瑞麟十月初四日

谈捻股动向及各军应对部署。附告本人请假二月。询霆营军火是否已起解。

澄泉尊兄中堂阁下：

月前肃复节函，旋奉到八月十四日环章，敬聆壹是。就谂祜集簪裾，勋调鼎鼐，仗兼圻之节钺，镇百粤之山川。引睇矞晖，弥殷倾企。

弟自六月十五日由济启行，八月初九日抵周家口。本议扼守沙河、贾鲁河，蹙贼于西面山多之地，而贼于八月望夜由汴城南乘间东窜，猛扑运河堤墙。东军悉力御之，此间亦派刘省三、潘琴轩各军跟踪追剿，连获胜仗。贼于九月初旬回窜许州，旋分二股：一趋洛阳以西入山，一回山东，仍扑运河，现已檄饬诸将分路追击。

弟巨艰勉荷，衰病侵寻。八九月间，连请病假两月，气体尚未复元。知注附告。

霆营军火，仰承鼎力照拂一切，铭佩曷已！现在头批已起解否？务望迅速递解，并将二批四万磅亦于今冬起解，企望之至。复颂台安，诸惟朗照。不备。

525．复杜文澜十月初四日

谈捻股回窜许州，旋分二股。附告本人请假二月。

小舫尊兄大人阁下：

前月杪泐复节函，想经照入。顷奉惠书，就谂荣权粮篆，荩绩日隆，祥占八穀之星，鱼肇瑞；恩湛十华之露，豸绣延庥。引企吉晖，良殷抃颂。

此间军事，贼自八月既望由汴城之南东窜后，疾走运河，猛扑堤墙，东军悉力御之。复经铭、鼎两军跟踪追击，连获胜仗。九月初旬回窜许州，旋分二股：一回山东，仍扑运防，一走洛阳以西，盘旋宜阳、永宁之间。现令铭、鼎、树三军专剿东路，鲍、刘、杨各军专剿西路，未知果有裨否。

鄙人自临淮病后尚未复元，前后已请假两月。精力日衰，用心辄汗。艰巨久膺，无裨时局，曷胜焦灼！复颂台安，附缴芳版。诸惟心鉴，不备。

526．复李宗羲十月初四日

告洋人逼处，只可虚与委蛇。捻股窜许后即分两股。

雨亭仁弟阁下：

接九月十二日环章，猥以鄙人病体未痊，远劳驰念，感泐无已。即审筹办赈需，荩勤日笃，少帅出防，省中又多一番公事，玉躬抱恙，悬系殊深。

金陵秋干，晚稻伤而麦种未下，冬春米贵，诚为可虞。至洋人逼处，只可虚与委蛇。彼见少帅既出，而无与抗衡，或转沮消其争辩嚣凌之气，谓恐目前即生他变，当不其然。

此间军事，前八月窜东之贼，经东、淮各军防剿迭胜，未二旬而即败过沙河。九月中旬甫窜许州，即分两股：任、赖东窜郓、巨，张逆西窜洛阳。当饬诸军分道跟追，然东追之铭、鼎等军尚能相及，西追之霆、湘等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽经请假两月调理，尚无起色。艰巨久膺，无裨时局，焦愤实深。复问台安。诸惟心鉴，不具。

国藩顿首

527．复杨岳斌十月初四日

慰其休假，告捻军窜许后即分两股，已饬各军分道追剿。

厚庵仁弟宫保大人阁下：

重九日泐复一函，计达尊鉴。顷接初七日惠书，具悉一切。

西事之难，固在饷缺。而本年两江所属江南苦旱，江北苦水，而水患尤深。高邮湖决，清水潭漫口，千里淮扬，半成泽国。办工办赈，搜括俱穷，迥不似去年之宽裕。阁下自履西陲，重逢盘错，天未厌乱，群盗如毛，荩躬积劳成病，企念无已。所幸帝眷勋臣，暂假休息。惟季翁到任，约在开春，近数月中尚不能不力膺艰巨，尚祈多方珍摄，以慰远怀。

此间军事，前八月窜东之贼，经东、淮各军防剿迭胜，未二旬而即败过沙河。九月中旬甫窜许州，即分两股：任、赖东窜郓、巨，张逆西窜洛阳。当饬诸军分道跟追，然东追之铭、鼎等军尚能相及，西追之霆、湘等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽经请假两月调理，尚无起色。艰巨久膺，无裨时局，焦愤实深。复问台安。诸惟心鉴，不具。

国藩顿首

528．复英翰十月初四日

谈颍州添设船局，事属可行。告东捻扑运河被击却，西捻已至宜阳、永宁。

西林尊兄大人阁下：

顷接二十七日环章，具悉一切。

周口、正阳相距太远，尊意欲于颍州添设船局，以便联贯。荩筹周密，即请照议施行。其擅自封船而借端讹索者，无论营勇、游勇，概以军法从事，尤得火烈难犯之意。鄙人初念，以为设局之后，船必归行，行必归局。勇丁封船者不凭船行，难以空言劫制船户，船户恃有行局，亦可据理以折服。勇丁虽欲索贿，谁肯出钱？故立法从轻，以示有令必行，有犯必惩。若不法之弁兵，成群之游勇，其情更浮，于枷号之外，即予立置重典，亦谁得执告示以议我之失信者？阁下若另刊告示，或分作轻重两层，与敝处原示虽有异同，固可并行不悖也。

顷接各路禀报，任、赖于二十一日扑袁口运河，经东军击却。刘、潘等军于二十三四由定陶进至郓城，当可追及。张逆窜至宜阳、永宁，而霆、淮诸军先后已至洛阳，距贼尚远在二百里内外。人多言豫西山路崎岖，转运维艰，筹思无术，焦愤实深。复问台安。诸惟心鉴，不具。

愚弟曾国藩顿首

529．加勒方锜片十月初六日

请代购管小而毫长之笔。

再，弟手用力粗笨，用笔喜管小而豪长。尊赐之笔，作八言对联尚嫌其大，新制者则更大矣。若较小于旧藏之品，而豪差长乃妙。不知苏工能办否？渎请甚恧，希恕。

530．复王必达十月初六日

慰其不顺。告近期军情，捻军一东趋曹州，一西入陕洛，已饬诸军分道跟剿。附告本人病后难膺艰巨。

霞轩仁弟阁下：

顷接惠书，具悉一切。

人生坎止流行，自关定数。阁下才猷素著，居官均有令问，但求无疚于心，其他毁誉是非，久之自有定论也。

此间军事，自鄙人抵周口后，一月之内群捻再窜山东，始则合股同窜，今则一股东趋曹州，一股西捻陕、洛，意在牵制。我师力难兼顾，已饬诸军分道跟剿，未审有济于事否。

国藩秋间病后，老态日增，实不足复膺艰巨。已奏请少荃宫保出驻徐州，舍沅弟出驻南阳，借资佽助。知念附告。复问台安。诸惟心鉴，不宣。

国藩顿首

531．复唐景皋十月初六日

告捻股动向。附告本人病未愈，续假一月调理。

鹤九仁弟阁下：

别后接到惠书，即审政通人和，晋阶观察，以父老酬恩之谊，邀朝廷增秩之荣。引睇吉晖，至为企颂。

国藩自抵周口后，该逆两窜山东。前次系合股东窜，幸运河防守严密，淮军追剿迅速，未及二旬，仍旧败回豫中。此次自许州剿败，分股窜去：东窜者为任、赖，已至郓、巨，有铭、鼎诸军跟追；西窜者为张逆，已至洛、陕，有霆、湘、刘、杨等军跟追，计旬日中当有战事。

鄙人秋间一病，元气顿衰，用心辄汗，耳聋亦旋作旋止，殆不足复膺艰巨，已续假一月在营调理。复问台安。诸惟心鉴，不具。

国藩顿首

532．复易良翰十月初六日

告捻股动向及各军追剿情况。附告本人虽请二月，尚无起色。

芝生仁弟亲家阁下：

顷接惠书，猥以鄙人兄弟一月之内三见孙枝，吉语便蕃，莫名纫感。即审潭祉绥愉，兴居百适，至为企颂。

国藩今春由徐之济，夏杪复自济之陈，水路奔驰，殆近数月。中秋前甫抵周口，而贼忽反窜山东，幸诸军迅速剿回。至九月中旬，又自许州分两股遁去：任、赖东窜郓、巨，张逆西窜洛阳。当饬诸军分道跟追，然东追之铭、鼎等军尚能相及，西追之霆、淮等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽请假调理两月，尚无起色。艰巨久膺，无裨时局，焦愤实深。复问台安。诸惟心鉴，不具。

姻愚兄曾国藩顿首

533．复蒯贺荪十月初六日

告近期军情及剿捻情况。忧捻股入秦，尤难措手。

士芗尊兄大人阁下：

两接惠书，具悉勋履增绥，荩勤日笃。

霆军向颇骚扰，而此次极为安静，固由鲍军门讲求纪律，实由阁下与豫中官吏加意供张，兵民相安，至为浣慰。

该逆自许州分股后，任、赖窜至曹、定，铭、鼎诸军追蹑甚紧，计旬日中必有战事。张逆窜至汝、洛，现复扰及灵宝，霆军与刘、杨等军先后跟追，均在贼后一二百里。闻山西防河尚为严密，陕西各关不知能否扼守，如其全股入秦，此后尤难措手。侧身西望，焦灼维殷。复问台安。汇缴芳版，不具。

愚弟曾国藩顿首

534．复彭毓橘十月初六日

谈破捻之策。告坚壁清野之法似难奏效。

杏南表弟阁下：

接二十七日环章，具悉一切。

剿捻譬如捕兽，可谓曲当事情，行山坐场。鄙人去岁分设四镇，即系坐场，另派游击各军，即系行山。该逆再窜山东，未能渡运，即系济宁坐场之效。然朱仙镇上游七十里，屡嘱豫军修濠设防，而八月被贼冲过，竟不能遏，岂非以山面太宽，山路太杂，而逸兽骇群，猝难拘絷故耶？

马队六千，谈何容易！无论目前难筹巨款，即有此巨饷，而年来塞外雪多马少，敝处旧冬凡遣数辈出口买马，将近周年，仅买到一千余匹，加以调养训练，非数月不能成军。若为数益多，则购买益难且久，而湘、淮各勇，骑队实非所长，纵有六千，亦难制贼死命。不若就现在之兵力，察现在之贼情，坚守以保完善之区，跟追以求一战之胜，天苟助顺，亦足以殄灭寇氛，否则苦练骑兵，亦未见果有裨益。据刘松山言，欲破此贼，在步而不在马，亦非全无所见也。

来示所论分立四大军，此是就该逆全数在豫中而言。自九月十八九后，逆踪由许州分两股窜去，任、赖东至郓、巨，张逆西至洛阳，当饬诸军分道跟剿。然东追之铭、鼎等军尚能相及，西追之霆、淮等军距贼较远，顷闻已过洛阳、陕州，二十七即至灵宝，恐其阑入秦中，尤难措手。

来书又谓坚壁清野之法，豫、鲁均已举行，然圩寨虽多，求其能抗贼者亦少。野非不清，而贼掳人勒赎，则米粮驴马烟土急于输贡；壁非不坚，而贼认真攻扑，亦难抵御，其财力两足者，尚恃此以自保性命。

国藩精力日衰，请假调理两月，尚无起色。艰巨久膺，无裨时局，焦愤实深。复问台安。诸惟心鉴，不具。

国藩顿首

535．复何璟十月初六日

谈鄂中吏事，宜重加综核，望辅弼曾国荃。告近期军情，捻军自许州分走东西，已饬诸军分道跟剿。

小宋尊兄大人阁下：

顷接惠书，猥以鄙人添孙，远劳驰贺，感纫曷任。并诵另函，具悉荩画周详，丰裁日峻，至为佩慰。

鄂中吏事，自胡文忠后久成虚枵之象，金玉其外，败絮其中，固宜实事求是，重加综核，然转移之妙，正在施之以渐，而不自居其名。舍弟初膺疆寄，锐意求治，尚望阁下弼以远猷，剂之和雅，于明作有功之中，更昭惇大成裕之意，尤以为荷。

此间军事，八月十六贼窜山东，幸防剿各军迭有胜仗，该逆仍回豫中，逐过沙河以西。九月十八九甫窜许州，即分两股：任、赖东至郓、巨，张逆西至洛阳。当饬诸军分道跟剿，东追之铭、鼎等军尚能相及，西追之霆、淮等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽请假调理两月，尚无起色。艰巨久膺，无裨时局，焦愤实深。复问台安。祗璧芳版。诸惟心鉴，不具。

愚弟曾国藩顿首

536．复邹至堂十月初六日

略告别后军情近况。

至堂尊兄大人阁下：

顷接惠书，猥以彭城赠别，远辱齿芬，语重心长，益增颜汗。询舍甥镇墉，借谂台旌掌教衡山白沙书院，继前贤而讲道，迪多士以论文，教泽宏敷，至为企慰。

国藩今春由徐之济，夏杪复自济之陈，水陆奔驰，殆近数月。中秋前甫抵周口，而贼忽反窜山东，幸诸军迅速剿回。至九月中旬，又自许州分两股遁去：任、赖东窜郓、巨，张逆西窜洛阳。当饬诸军分道跟追，然东追之铭、鼎等军尚能相及，西追之霆、淮等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽请假调理两月，尚无起色。艰巨久膺，无裨时局，焦愤实深。复问台安。诸惟心鉴，不具。

愚弟曾国藩顿首

537．复俊达十月初六日

告近期军情，捻军将至陕州，恐其阑入秦中，尤难措手。

质堂尊兄大人阁下：

九月二十六泐复一函，顷接惠书，猥以鄙人秋初遇风临淮，远劳驰念，纫感曷任。即审宣勤关榷，绥戢华夷，荩绩日隆，至为企颂。

此间军事，自八月十六贼窜山东，鄙人甫抵周口，急切未能回顾，当即奏请少荃宫保出驻徐州，借防东路。该逆旋经各军击败回豫，仍窜过沙河之西。至九月中旬，又自许州分两股窜去，任、赖东至郓、巨，张逆西至洛阳，当饬诸军分道跟剿。东追之铭、鼎等军尚能相及，西追之霆、淮等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽请假调理两月，尚无起色。艰巨久膺，无裨时局，焦愤实深。复问台安，顺璧芳版。诸惟心鉴，不具。

愚弟曾国藩顿首

538．复庞际云十月初六日

略告近期军情与本人近况。

省三仁弟馆丈阁下：

接九月十三日环章，猥以老年抱孙，远劳驰贺，感纫曷任。即审荩勤日笃，簪绂延釐。金陵书院文教大兴，固由两山长陶铸之功，亦赖诸君子宏奖之力。江山润色，嘉慰尤深。

此间军事，前八月窜东之贼，经东、淮各军防剿迭胜，未二旬而即败过沙河。九月中旬甫窜许州，即分两股：任、赖东窜郓、巨，张逆西窜洛阳，当饬诸军分道跟追。然东追之铭、鼎等军尚能相及，西追之霆、湘等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽经请假两月调理，尚无起色。艰巨久膺，无裨时局，焦愤实深。复问台安。不具。

国藩顿首

539．复刘建德十月初六日

略告近期军情与本人近况。

馨室尊兄大人阁下：

六月初四一函，尚稽裁复，顷接惠书，猥以鄙人淮河遇风，沿途感疾，远劳驰念，感纫曷任。即审关榷宣猷，荩勤日笃为慰。

此间军事，自八月十六贼窜山东，鄙人甫抵周口，急切未能回顾，当即奏请少荃宫保出驻徐州，借防东路。该逆旋经各军击败回豫，仍窜过沙河之西。至九月中旬，又自许州分两股窜去，任、赖东至郓、巨，张逆西至洛阳，当饬诸军分道跟剿。东追之铭、鼎等军尚能相及，西追之霆、淮等军距贼较远。顷闻已过洛阳，将至陕州，恐其阑入秦中，尤难措手。

鄙人精力日衰，虽请假调理两月，尚无起色。艰巨久膺，无裨时局，焦愤实深。复问台安。诸惟心鉴，不具。

愚弟曾国藩顿首

540．复陈湜十月初九日

告捻股动向及应付部署。谈与人共事，大抵能下人、忍人，斯能胜人，否则无济于事。

舫仙仁弟阁下：

顷接环章，猥以鄙人病体未愈，重荷关垂，并因老年得孙，远劳驰贺，感纫曷已。即审露冕宣猷，荩勤日笃，至为企慰。

炮船亲临试验，顺逆皆安，驾驶参用南人，教成以渐。虽炮位陆运较费，终收一劳永逸之功。

此间军事，自九月十六贼由许州分股狂窜，窜东者为任、赖，在郓、巨猛扑五昼夜，未能渡运，折至嘉祥，将窥徐州；窜西者为张总愚，竟绕潼关，扰及商州。敝处分饬各军跟剿，东路铭、鼎、树等军尚能追及，接仗获胜一二次；西路霆、淮、湘等军均落贼后一二百里，未得一战，现已回南阳等处就粮，未能越境赴秦。据各路探报，该逆先欲自灵宝渡河，辄为隔河炮声震退。又闻苑津渡一带，尊处均有准备，想见阁下边防严密。若秦中将吏均能如此防堵，则该逆仍当窜回，得与追兵一遇矣。

另纸所言鄂事，夏间贼不犯襄、樊，未始非舍弟整齐之效。然与人共事，而必欲尽如我意，固已势有所难，因不如意而疲之已甚，知后来者果远胜于既往耶？阁下英年气盛，自思锐志有为，然观古今来成大功享全名者，非必才盖一世。大抵能下人，斯能上人；能忍人，斯能胜人。若径情一往，则所向动成荆棘，何能有济于事？来示所谓尽心竭力，做得一分算一分，此是安心妙法。又云先立根基，以待能者扩充地步，尤为大公无私，洒落光明。阁下守此二端，何患不做到名臣地位？

国藩精力日衰，请假调理两月，尚无起色。艰巨久膺，无裨时局，焦愤实深。复问台安。诸惟心鉴，不具。

国藩顿首

541．复潘鸿焘十月初九日

告捻军东西分走，已分饬各军跟追。附告昭忠祠扁联，俟闲书寄，御碑亭应恃砖为固。

伊卿仁弟阁下：

月前批答公牍一件，计达尊鉴。顷接惠书，猥以老年得孙，远承笺贺，感纫曷任。

此间军事，前月十六贼自许州分窜，任、赖东趋郓、巨，未能渡运，折至嘉祥，窥伺徐州；张逆西窜陕洛，绕出商州。敝处分饬各军跟追，东追者为铭、鼎、树等军，距贼尚近，尚能获胜一二次；西追者为霆、淮、湘等军，均落贼后一二百里，未能接仗，现俱回南阳等处就粮，未能越境赴秦。

国藩精力日衰，虽请假调理两月，尚无起色。艰巨久膺，无裨时局，焦愤实深。

昭忠祠扁联，容俟心绪少闲，书就奉寄。御碑亭若能多办最厚且大之砖，则恃砖为固，而不恃柱为固，柱木自可减小，亦有竟不用柱者。京师诸碑亭多用磨砖砌之，虽工费极巨，而较之买大木稍易，祈博询定夺。

筠、霞二公虽获暂息，而时事方殷，恐不能终于山林也。复问台安。诸惟心鉴，不具。

国藩顿首

542．复吴棠十月初九日

告东捻趋往齐苏，西捻窜向陕洛，已分饬各军跟追。附告本人因精力日衰，调理两月尚无起色。

仲宣尊兄大人阁下：

九月十四泐复一函，计达尊鉴。顷接惠书，具悉一切。历年舟谊，临别惓怀，彼此同情，但增怆惘。惟祝荩躬速愈，锦还之后早抵闽中，式焕新猷，至为祷颂。

沿运长圩、清水潭要工，均经派有贤员，加以李、张二帅就近督理，定臻妥善。

此间军事，前月十六贼自许州分窜，任、赖东趋郓、巨，未能渡运，折至嘉祥，窥伺徐州；张逆西窜陕洛，绕出商州。敝处分饬各军跟追，东追者为铭、鼎、树等军，距贼尚近，尚能获胜一二次；西追者为霆、淮、湘等军，均落贼后一二百里，未能接仗，现俱回南阳等处就粮，未能越境赴秦。

国藩精力日衰，虽请假调理两月，尚无起色。艰巨久膺，无裨时局，焦愤实深。复请台安。诸惟心鉴，不具。

愚弟曾国藩顿首

543．复陈方坦十月初九日

谈饷需奇绌，借捐商人本重利微，然舍此无款可筹。告捻军自许州分趋东西，已饬军分追。

筱浦尊兄阁下：

顷接惠书，猥以鄙人病体未痊，远劳驰念，感纫曷任。即审近祉绥愉，兴居百适，至为企颂。

洋人欲开盐禁，蓄意甚狡。以循环给运之法，杜朦混影射之情，先事预防，尚为周密。川、淮并销，已有定议，此事目前权宜补苴，尚无大碍。至异日收回引地，却是大难。工需无出，借捐商人本重利微，诚如尊虑。值此饷需奇绌，舍此亦无款可筹，但求此后不加苛派，尚不致相率裹足。世变多端，固非鄙人初议时所计及也。

此间军事，前月十六贼自许州分窜，任、赖东趋郓、巨，未能渡运，折至嘉祥，窥伺徐州；张逆西窜陕洛，绕出商州。敝处分饬各军跟追，东追者为铭、鼎、树等军，距贼尚近，尚能获胜一二次；西追者为霆、淮、湘等军，均落贼后一二百里，未能接仗，现俱回南阳等处就粮，未能越境赴秦。

国藩精力日衰，虽请假调理两月，尚无起色。艰巨久膺，无裨时局，焦愤实深。复问台安。不具。

国藩顿首

544．加陈湜片十月初十日

恳将余怀堂任内之款予以报销。询可否施泽一拯伊卜颐。

再，敝同年余怀堂自咸丰三年至九年在平陆任内，历办兵差，变买仓谷五千八百余两，原奉郭方伯、哈中丞批准报销在案。逮十年该令俸满引见卸事，后任呈其兵差抵销仓谷一款，造送到军需局，忽奉常藩司驳饬，以仓谷正款不准抵销，勒令赔补，将所报五千八百余两折作一千二百两准以杂项抵算，致令该员进退维谷，困于平陆者又五六年，颠沛可悯。查该令所用之款奉有明文，并非擅动，且以七年之久为数仅五千八百之多，亦非浮冒者可比，应请阁下禀商中丞、方伯，垂念穷员，查照原文，准予报销，则造福为不浅矣。

伊子余卜颐奉杨襄云观察之札来此，怜其窘况，因留在敝处差委。其父寄书求为设法，可否施泽一拯救之？特商。再颂台安。

国藩顿首

545．加吴棠片十月初十日

告新旧易帅之际，营务不能疏忽。

正封函间，接九月二十八日环章，猥以贱恙，重荷拳注，感泐无涯。复因该逆东趋，筹防运河，荩臣谋国，不因移节而稍卸仔肩。子青漕帅前月初七过访周口，拟由汴梁一路赴浦，计此时当已相见。惟新旧易帅之际，值寇氛密迩之时，营务尤虞疏忽。所幸王、刘二镇与欧阳新添之二千人均距清江不远，又有炮船节节分布，较之昔年防运兵力厚过数倍，当有把握也。再颂台安。

国藩顿首

546．唁许道身十月十四日

唁其母逝。

缘仲尊兄大人礼次：

九月十六日接奉讣音，惊悉尊慈徐太夫人瑶岛归真，实深怆愕。贤昆仲纯孝性成，自必逾常哀痛。前此杭垣卜筑，未遂循陔；今兹萱阁违侍，遽悲陟屺。其为摧迫，自不待言。惟念太夫人德高钟、郝，福媲冯、荀，荻画垂型，庭耀环瑜之彩；板舆就养，身膺揄屈之华。既子舍之联辉，复孙曾之竞秀。宠封一品，算逮稀龄，固已福寿全归，可云哀荣备至。尚望礼庐珍卫，勉抑哀思，是所至祷。

国藩戎行羁迹，酹醊无由。谨具挽幛一悬，寄呈灵右，聊申吊鹤之忱，藉慰皋鱼之戚。专泐，布唁孝履，顺问礼安。不备。

547．复俊达十月十四日

谢其祝寿。

质堂尊兄大人阁下：

顷奉惠函，猥以揽揆之辰，吉词藻饰，非所敢承。就谂节扬庥，旄车著望，恩信孚于属国，象译宣猷；荩绩懋于雄关，螭坳锡羡。引詹吉霭，企颂靡涯。

国藩戎行久践，精力日衰。汴南之桴鼓时闻，惟盼鹭铙迭奏；天上之欃枪未扫，只惭豹略多疏。复颂台安，祗璧芳版。不备。

548．复李廷樟 ⁽¹⁾ 十月十四日

通报近期防剿情形。

榕峰大公祖同年大人阁下：

九月二十五日接奉惠函，远蒙奖饰，非所敢承。就谂荩绩日隆，庞祺川至，一麾典郡，承螭陛不次之恩；五听齐民，布熊湘无刑之治。引詹吉霭，企颂靡涯。

国藩自八月初九抵周家口，本议扼守沙河、贾鲁河，蹙贼于西面山多之地，而贼乘我守备未固，轶窜东路，旋复回走许州，分为二股。西窜者为张总愚，已由潼关以南绕入陕西商雒一带，闻仍将回窜鄂、豫，现派霆、淮诸军分驻西路，以备迎剿；东窜者为任、赖各逆，九月杪仍猛扑运防，经东军及刘、潘两军夹击，逼贼南走金乡一带，李少泉宫保已驻徐州，当足制之。

国藩精力日衰，用心辄汗，前后已请假两月，迄未痊可，深恐孱躯偾事，诒误大局，顷已具疏自请开缺，未知得蒙俞允否。知关廑系，附报一二。复颂台安，并贺升祺。祗璧谦版，不备。

————————————————————

(1)  李廷樟，字榕峰，广西陆川人，道光十八年进士，由广东禺城、山东掖县知县官至湖南按察使、布政使。

549．复欧阳保恒十月十四日

谈捻军分东西二股，各军左右驱驰，终不能聚而歼之。附告本人以病体久婴，深恐贻误大局而疏请开缺。

用甫尊兄大人阁下：

八月杪接奉惠书，只以病体久婴，稍稽裁答，猥蒙揄扬溢量，惭惕滋深。就谂祜集星轺，辉澄冰鉴，阶盈桃李，恩纶迓北阙之光；网列珊瑚，夹袋罗中原之俊。引詹矞采，倾企良殷。

此间军事，贼分二股：西窜者为张总愚，由洛阳、陕州疾走潼关以南，绕入陕西商雒一带，闻无食可觅，仍将回窜湖北，现派霆、湘各军分驻西路，以备迎剿；东窜者为任、赖各逆，九月杪仍扑运河，环攻五昼夜，经东军与刘、潘诸军夹击，逼贼南走金、鱼一路。

国藩精力日衰，用心辄汗。前后已请假两月，迄未复元。深恐孱躯偾事，贻误大局，顷已具疏请开各缺，未知得蒙俞允否。知关廑系，附报一二。复颂台安，附缴大柬。不备。

550．复孙家鼐十月十四日

谈捻股动向及应付部署。告本人以孱躯复又久病，已具疏自请开缺。

燮臣尊兄年大人阁下：

七月中旬临淮途次接奉惠书，军事倥偬，稍稽裁答，至以为歉。

国藩自八月初九抵周家口，本议扼守沙河、贾鲁河，蹙贼于西面山多之地，而贼乘我守备未固，轶窜东路，旋复回走许州，分为二股。西窜者为张总愚，已由潼关以南绕入陕西商、雒一带，闻仍将回窜鄂、豫。现派霆、淮诸军分驻西路，以备迎剿。东窜者为任、赖各逆，九月杪仍猛扑运防，经东军及刘、潘两军夹击，逼贼南走金乡一带。李少泉宫保已驻徐州，当足制之。

国藩精力日衰，用心辄汗。前后已请假两月，迄未痊可。深恐孱躯偾事，贻误大局，顷已具疏自请开缺，未知得蒙俞允否。

承示李生保元策论二首，条理精详，气清词鬯，足征赏鉴不虚。惟鄙人志在退休，远调来豫，仍将投闲置散，莫展所长。鄂中多事之秋，阁下提唱于上，李生辈磨炼于下，必有搜岩采干者就而求之。藏器待时，知脱颖之期不远也。请开各缺稿抄呈一阅。专泐，复颂台安。摹璧晚谦，不备。

551．复李鸿章十月十五日

告本人近来腰疼异常，断难再当巨任。已拜疏请开各缺。谈捻股东趋，已檄军赴东。嘱鞭策李昭庆自为一大柱，说明米价暗贴统领之法不妥。

少泉宫保世仁弟大人阁下：

初九夜接初五惠书，具悉一切。

此数日中，贱躯腰疼异常，初十早几不能拜牌。十二日本请乔帅、雪琴中饭，以主人不能登席，临时辞之。不能用心，及说话稍多，舌端蹇涩之症至今如故，幸饭食未减，当无大碍。然断难再当巨任，已于十三日拜疏请开各缺，仍留营以维系军心。

任、赖股匪自至丰县后，果趋桃、宿、睢、邳乎，抑尚徘徊于金、鱼、单、定乎？西股竟已入秦，豫中暂可无事。已檄仲良、海舲赴东，不久再调少铭赴东，以厚兵力。如西股一月不回窜，则霆、湘皆可东也。省三、琴轩皆言捻已穷蹙，极畏铭、鼎两军。豫中官民亦言，各捻皆畏铭军，任、赖尤为震慑。此次与铭军周旋，又似绝不畏忌者。究竟淮湘各军不能制贼之故，其机安在？

幼泉自可为一大柱，始则阁下若吝若疑，继则省、琴、昌期辈皆谓幼宜坐镇，不宜游击。而幼因东人之讥讽，部落之零拨，故兴阑而有护卫之请。仆亦为群言所摇而许之。今来示之意，似仍令幼擎一大柱者，与鄙人初意相合，欣慰之至。已檄仲良休息接防，腾出幼军游击。如幼踌躇不决，请阿兄一鞭策也；幼若游击，以在仆左右为妥。

米价暗贴统领，此法未妥，宜另为筹画一番。且多有专贴营官者 ⁽¹⁾ ，米价不少减，勇心必难输服。诸希心鉴。

————————————————————

(1)  旁批：“仲良云然。”

552．复庞际云十月十七日

告西捻由秦折回卢氏，意在入鄂掳粮，东捻渡运不成，殆不久仍回豫境。附告本人标病日增，已请开各缺在营调理。

省三仁弟馆丈阁下：

初六日泐复一函，计达尊鉴。顷接惠书，猥以鄙人揽揆之辰，远蒙拳注，弥增纫感。即审露冕宣勤，荩猷日笃，至为企颂。

馀东用兵之后，单骑按部开示至诚，正得宽以济猛之意。告示亦详明恺悌，悱恻动人，办理当期妥善。

此间军事，张逆窜秦中后，于十二日折回卢氏等处，意在窜鄂掳粮，霆、湘等军分布南阳，当能迎击。任、赖屡扑曹、济运河，均经击退，近又由丰县遁至金乡，殆不久仍回豫境。逆踪曾无休息，应亦少疲矣。

国藩续假两月，元气未复，而标病日增，右腰疼痛，难于久坐。已请开各缺，俾以散秩在营调理，庶获速痊，未审仰邀俞允否。复问台安。诸惟心鉴，不具。

国藩顿首

553．复程桓生十月十七日

略告捻股动向，附告本人因元气未复，已请开各缺。

尚斋仁弟阁下：

迭接惠书，猥以鄙人抱孙之喜，揽揆之辰，重劳相庆，感纫曷已。即审台候增绥，荩勤日笃，商捐尚皆急公，厘捐日有起色，盐场出产畅旺逾前。阁下莅淮以来，初尝蔗境，企慰良深。

此间军事，贼自月前东西分窜，顷据各路禀报，张逆一股窜秦中后，于十二日折回陕州、卢氏，意在窜鄂掳粮，霆、湘等军分驻南阳、镇平，当可迎头猛击。任、赖一股屡扑运河，均经击退，现在徘徊金乡、单县等处，殆不久仍当回窜。果能办成沙、贾河防，庶可腾出各军，纵横游击。

国藩续假两月，元气未复，而标病日增，右腰眼疼痛，难于久坐。已请开各缺，俾以散秩在营调理，冀获速痊，未知仰邀俞允否。复问台安。诸惟心鉴，不具。

国藩顿首

554．复万启琛十月十七日

略告捻股动向，附告本人标病日增，已请开各缺。

篪轩仁弟大人阁下：

顷接惠书，猥以鄙人抱孙，远劳驰贺，感纫曷任。即审瀛眷返棹武林，文郎新游泮水，欣移家之入胜，乔木莺迁；喜教子之有成，高科鹊起。引詹吉霭，企颂无涯。

此间军事，贼自月前东西分窜，顷据各路禀报，张逆一股窜秦中后，于十二日折回陕州、卢氏，意在窜鄂掳粮，霆、湘等军分驻南阳、镇平，当可迎头猛击。任、赖一股屡扑运河，均经击退，现在徘徊金乡、卓县等处，殆不久仍当回窜。果能办成沙、贾河防，庶可腾出各军，纵横游击。

国藩续假两月，元气未复，而标病日增，右腰眼疼痛，难于久坐。已请开各缺，俾以散秩在营调理，冀获速痊，未知仰邀俞允否。复问台安，顺贺大喜。诸惟心鉴，不具。

国藩顿首

555．复杜文澜十月十七日

略告捻股动向，附告本人标病日增，已请开各缺，在营调理。

小舫尊兄大人阁下：

顷接惠书，猥以鄙人抱孙，远劳赐贺，纫感曷任，即审台候增绥，荩勤日笃，企颂无涯。

此间军事，张逆窜秦中后，于十二日折回卢氏等处，意在窜鄂掳粮，霆、湘等军分布南阳，当能迎击。任、赖屡扑曹、济运河，均经击退，近又由丰县遁至金乡，殆不久仍回豫境。逆踪曾无休息，应亦少疲矣。

国藩续假两月，元气未复，而标病日增，右腰疼痛，难于久坐。已请开各缺，俾以散秩在营调理，庶获速痊，未审仰邀俞允否。复问台安。诸惟心鉴，不具。

愚弟曾国藩顿首

556．加程桓生片十月十八日

请于淮盐总局每岁酌筹银少许给汪有泰。

再，汪醇卿太史系敝处甲辰小教习门生，其子有泰曾在金陵谒见，鄙人悯其幼孤失学，许于盐局措给膏火，以供读书之费。顷接来禀，称其全家二十口寄居维扬，几于衣食不给，为之恻然。应请阁下于淮盐总局，每岁酌筹银少许，领以恤遗孤，俾获造就，使世知善人有后，则为惠大矣。再颂台安。

国藩顿首

557．复袁泳锡十月十八日

赞其心胸开阔，略谈近期军情，附告本人因病请开各缺，不便再向蒋益澧关说。

雪舟尊兄大人阁下：

上年邮寄一函，未获接到。顷奉惠书，即审承恩枫陛，作牧桂阳，以鹿穀之崇班，屈牛刀之小试。昔刘梦得不免以左迁抱歉，而阁下乃欲求久住为佳，于此见人心广狭之分，而亦识古今升降之变矣。

此间军事，群捻自九月由许州剿败，分两股狂窜：东窜者为任、赖，有铭、鼎、树三军跟剿；西窜者为张总愚，有霆、淮、湘三军跟剿。然东追诸军屡有小胜，贼已败趋淮徐；西追诸军未及交锋，贼已径奔秦州，肆扰商雒、华州等处。

国藩精力日衰，请假调理两月，尚无起色。艰巨久膺，无裨时局，焦愤实深。

承示寄书芗泉中丞，弟因病久不愈，顷已具疏请开各缺，并辞封爵，未敢再与闻他省之事，谨将折片稿录呈尊览，可知梗概。复问台安。诸惟心鉴，不具。

馆愚弟曾国藩顿首

558．复欧阳秉铨十月十八日

谈近期军情，附告本人因病请开各缺及曾纪泽旋湘、曾纪鸿抵周口。

牧云仁兄大人阁下：

月前接星泉鄂中来禀，具悉道履绥愉，侍祺曼福。君子三乐，已得其二，颂慰无涯。顷接惠书，猥以北征于役，盛加奖饰，非所敢承。惟近日鸿儿已得举子，而舍澄弟亦同时抱孙，他年林下分甘，聊娱晚景。阿舅素有誉儿誉孙之癖，行将誉孙并誉离孙矣。

此间军事，群捻自九月由许州剿败，分两股狂窜：东窜者为任、赖，有铭、鼎、树三军跟剿；西窜者为张总愚，有霆、淮、湘三军跟剿。然东追诸军屡有小胜，贼已败趋淮徐，西追诸军未及交锋，贼已经奔秦州，肆扰商雒、华州等处。

国藩精力日衰，请假调理两月，尚无起色。艰巨久膺，无裨时局，焦愤实深。顷已于十月十八具疏请开各缺，并辞封爵，未知能仰邀俞允否。

大儿辈已于前月十九由鄂旋湘，当已抵舍。次儿于十五日抵周家口。姚云浦欲索拙书，容俟便寄。复请台安。诸惟心鉴，不具。

愚弟曾国藩顿首

559．复何栻十月十八日

论淮扬盐务要在保商。谈群捻分东西两股狂窜。附告本人因病请开各缺。

廉舫仁弟阁下：

顷接惠书，猥以鄙人淮河遇风，远劳驰念，感纫曷任。即审台候绥愉，兴居百适为慰。

淮扬盐务，鄙人虽不在位，未尝不以“保商”二字切切系念，不料一困至此。清水潭工竣后，无复应捐之案，当可减轻成本，渐还旧观。

阁下居官不合时宜，退而五湖泛棹，效法陶朱，亦复运值其困，岂所谓诗能穷人，竟为千古不易之局耶？

此间军事，群捻自九月由许州剿败，分两股狂窜：东窜者为任、赖，有铭、鼎、树三军跟剿；西窜者为张总愚，有霆、淮、湘三军跟剿。然东追诸军屡有小胜，贼已败趋淮徐，西追诸军未及交锋，贼已径奔秦州，肆扰商雒、华州等处。

国藩精力日衰，请假调理两月，尚无起色。艰巨久膺，无裨时局，焦愤突深。顷已于十月十八具疏请开各缺，并辞封爵，未知能仰邀俞允否。

所须拙书堂联，容俟心绪稍闲，挥就奉寄。复问台安。诸惟心鉴，不具。

国藩顿首

560．复易佩绅十月十八日

说明金陵告克，本拟引退，嗣因捻患日深，受命北征。现东捻赴齐苏，西捻入秦中。附告本人因精力日衰，已具疏请开各缺。

笏山尊兄大人阁下：

前接李眉生书，谓台从将由徐州西上，迂道枉过敝处，方拟扫榻以待，得展良觌，顷接惠书，知以舟子畏寇，不愿溯淮，又因逾限太久，遽致一面缘悭。人世遭逢，参差莫定，或无心而骤合，或有意而终暌，或胡越而同舟，或比邻而不识，彼教谓之因缘，诚非无故。阁下立身有本，博学多通。王子槐侍郎暨一二交旧，皆乐道之。黔中靡烂之后，得贤太守加意抚绥，与诸将帅参画军谋，错节盘根，终显利器，忍辱负重，追步前贤。引瞻吉霭，企颂良殷。

国藩自十年中夏奉命承乏江南，其时皖、宁、苏、浙一片贼氛，我军一抵祁门，一抵安庆省城，均成孤注。幸赖朝廷威福，将士同心，数年之内，迭有驱除。当其波折环兴，危险万状，诚不意芥舟掀簸，尚有津涯。本拟金陵告克，即行引退，嗣因贤王殉难，捻患日深，北征之命未敢辞谢。迩来受事一载有余，该逆百战余凶，类皆桀黠，劲骑逾万，电发风驰，虽诸将迭有斩擒，终未能制其死命。自九月由许州剿败，分为两股狂窜。东路任、赖一股遍扰曹、济、淮、徐，已奏请李少帅驻扎徐州，就近调度；西路张逆一股已由汝、洛绕窜秦中，蔓延日广，制敌无术。

国藩精力日衰，虽请假调理两月，尚无起色。艰巨久膺，无裨时局，顷已具疏请开各缺，并辞爵秩。抄稿附呈一览，可知近况。复问台安。诸惟心鉴。谨缴谦版，不具。

愚弟曾国藩顿首

561．复李鹤年十月二十四日

告宋镇一军不必更令西顾，周镇一军二十六日即可东剿。不解东路之战何以未能大快人意。

子和尊兄大人阁下：

二十一日接二十日手示，备承殷注，愧甚。

张逆入秦以后，盘旋于二华、商雒之交，其势未敢深入。据陕州及灵宝十八日禀，仍有折回东窜之意。鲍军既驻南阳，湘军亦驻内乡一带，将俟该逆回窜鄂、豫，共图兜剿之举。目前西路暂可无事。宋镇一军，阁下已檄令东防，弟未知尊处调度，故前函以该军在西，可就近与湘军会合，亦因宋、刘二将曾共事一方，情谊和协，故有此议。今该军既已东趋，自不必更令西顾，应即如尊指令驻杞、睢为便。杨镇顷已来此护卫，周镇一军二十六日即可东剿。

迭据函报，东路之贼，经铭、鼎、树军跟击于金、单、丰、砀之间，自初二至十七往返角逐，迭获胜仗，迄未能大挫凶锋。淮军器非不利，勇非不精，将非不竭诚认真，而战未能大快人意，其机要殊难洞晓耳。

库将军一函已收到。手肃，即颂台安。

562．复刘坤一十月二十四日

告今年漕运已请展缓。谈世变方殷，干材罕见，称陈宝箴为有用之才。论近期军情，附告本人昨已疏请开缺。

岘庄尊兄大人阁下：

接九月初九日惠书，借悉台旆有阅兵九江，将由饶、广、建、宁、虔、吉旋省。刻想回辕治所，福履康愉为慰。

今年漕运已请展缓，将来江西、鄂、湘改解本色，均不易办。弟所定皖省章程较为宽裕，改征尚易为力。

承示物色陈守，学识并茂，馀则慎所许可。右铭曾来安庆，接见多次，信为有用之才。武宁、义宁共有数人，志行优异，惜汪君遽逝，罗令被劾，右铭气类日孤，此外罕闻佳士。江右古称人才之薮，宋、明两朝尤为济济多贤，岂生才者不能无绝续乎！抑仍有跧伏而不肯为时所知者乎？王霞轩太守戊午冬在建昌接晤，嘉其才器而颇惜其自炫，曾面诫之。近来久任饶州，官声如何？闻有查办之件，究为何事？万安贺令宏勋久在敝营，赴任时曾谆嘱其勉作好官，渠亦自矢愿为良吏，近日政绩何若？此二人能陶铸有成否？世变方殷，而干材罕见，天下滔滔。殆不知其所止也。

弟年衰多病，自揣难膺巨任，昨已拜疏请开各缺，仍以散员留营自效，以仰答高厚之恩，下系军民之望，庶免负疚寸衷，亦不致贻误大局。疏稿业经咨达冰案。

此间军事，自弟到周口后，力办沙河、贾鲁河之防。旋于中秋夜被贼攻破豫汛堤墙，尽数东窜。刘、潘各军并力追剿，两旬之内仍复驰入豫西，现分两股：一窜河洛，直入秦关；一窜曹、济，游弋齐境。敝处前奏少荃出省驻徐，顷因豫中暂可无事，又派淮军精锐之师尽行东剿。接据函牍，该逆已迭受创惩，诸军到齐，或可一图兜剿。其入秦之贼，盘旋于商雒、二华。此间追击诸军，以转运难继，米粮难购，加以秦地苦寒，嵩山熊耳接于二崤，重山复岭，杪秋已见飞雪，其势不能穷追。现在霆军回驻南阳，湘军回驻内乡一带，借资休息，俟贼折回鄂、豫，再令进剿。分注布闻。肃复，即请台安。摹璧尊谦，不备。

563．致李鸿章十月二十六日

告本人调理一月，进京陛见，忧李若离江督苏抚之任，淮湘各军立就饥饿。

少泉宫保世仁弟大人阁下：

日内未接来信，不知十七以后刘、潘续有战状否？顷奉二十日寄谕，令鄙人调理一月，进京陛见，阁下暂署钦差关防，仲仙办淮徐防务。如江督一席不归阁下，则淮、湘各军立就饥饿，而大局行且糜烂，拟于日内复奏。鲍军不能入秦，附片陈明。阁下若离江督、苏抚之任，则淮、湘勇饷无着，现当群疑众谤之际，言之未必见听，亦尽吾心而已。启行入京之期，拟俟调理稍痊，舌端不甚蹇滞，再行北上。

次儿在此，少不更事，即日唤大儿由湘乡前来随侍，约计当在腊杪春初。关防拟于十一月送徐。到京后，仍具疏请开各缺，但始终留营，以明致身之义耳。尊意如有不以为然之处，即请一一直告，切勿客气。诸希心鉴，顺候台安。

564．复刘崑十月二十八日

告捻股分东西两股狂窜。附告本人前请开缺一疏，奉批调理一月，入京陛见，约计腊抄春初入都。

韫斋老夫子大人阁下：

顷接环章，猥以贱恙未痊，远劳拳注，感纫曷任。即审论思掖省，领职京圻，合中外以宣猷，卜眷孚于一德。引詹矞霭，祝颂无涯。

此间军事，该逆自九月中旬窜至许州，经淮军击败，分股狂窜。东窜者为任、赖，往来曹、济、徐州各属，屡图渡运，均被东军堵御；西窜者为张逆，已入秦中二华、渭南一带。前此屡报贼将回窜豫、鄂，顷五日未接续报回窜之说，想已深入秦省腹地。已檄鲍军由南阳进荆紫关入秦援剿。秦中米粮极艰，而鲍军向颇桀骜，未知能否迅速西援，安靖无扰。

国藩前请开缺一疏，奉批调理一月，入京陛见。一俟病躯稍健，鲍军西行就绪，约计腊杪春初即行入都展觐。自揣精力已衰，不能再胜艰巨，入对时仍当再三吁恳，请开各缺。但受恩深重，不敢作置身局外之想，始终留营，维系军心，帮同照料，庶几鞠躬尽瘁，稍报涓埃。知念附告。

承代买东参，在鄙人视之，已为佳品。续接手书，乃知鉴别之精，迥非皮相者所及。惟清神屡渎，此心弥觉不安。另觅之二两，计二十换，即请以追回之银如数兑付。其前次寄来之物，应由阁下酌量给价，毋庸璧还，稍有赢余，请留尊处可也。复请台安。诸惟心鉴，不具。晚生摹璧尊谦。

通家晚生曾国藩顿首

565．复英翰十月二十八日

告任、赖捻股往复于苏、齐、皖。附告本人已奉批调理一月，进京陛见，约计腊杪春初入都。

西林尊兄大人阁下：

顷接惠书，即审布置皖防，荩筹周密。惟尊目尚未全愈，企念良深。尚祈稍节勤劳，借资静养，至以为祷。

任、赖迭与淮军接仗，复由丰、沛窜至金、鱼，将来势无复之，难保不思逞蒙、亳。得阁下亲临指授，当可无虞。

国藩因病陈请一疏，奉批调理一月，进京陛见。业已恭录谕旨，咨达冰鉴。一俟病躯稍健，约计腊杪春初即行入都展觐。自揣精力已衰，不能再胜艰巨，入对时仍当再三吁恳，请开各缺。但受恩深重，不敢作置身局外之想，始终留营，维系军心，帮同照料，庶几鞠躬尽瘁，稍报涓埃。知念附告。复问台安。诸惟心鉴，不具。

愚弟曾国藩顿首

566．复刘秉璋十月二十八日

嘱量为休息。附告本人因病陈请开缺，奉拟调理一月，进京陛见。

仲良仁弟馆丈阁下：

接十七、十九两次惠书，具悉一切。

阁下千里驰驱，未获快战，盛气东还，欲以偏师邀贼，可谓义形于色，佩慰良深。顷接琴轩、海柯函称，十二、十七、十九等日与贼接仗，擒斩颇多。琴军猛将方有道直前抟贼，几及赖酋，转致伤亡，殊可悯惜。少泉宫保信来，言琴军疲极，急宜休息。贵军此去，亦宜量为休息，或与诸军会商夹击，不宜独犯凶锋，至以为嘱。

国藩因病陈请开缺，奉批旨调理一月，进京陛见，业具公牍照会冰案。一俟病躯稍健，约计腊杪春初即行入都展觐。自揣精力已衰，不能再胜艰巨，入对时仍当再三吁恳，请开各缺。但受恩深重，不敢作置身局外之想，始终留营，维系军心，帮同照料，庶几鞠躬尽瘁，稍报涓埃。知念附告。复问台安。诸惟心鉴，不具。

国藩顿首

567．致陈湜十月三十日

霆军入秦，湘军入陕，务祈设法接济。附告本人陈请开缺，奉批调理一月，进京陛见。

舫仙仁弟阁下：

初十日泐复一函，计达尊鉴。辰惟防务宣勤，荩猷日笃，至为企慰。

张逆入秦，霆军以运饷维艰，未能越境追剿。亦因屡接探报，皆称贼踪即日回窜，自二十二以后，五日未接回窜之信，想贼已深入秦境，即于二十七日檄令该军由荆紫关进至商州一带，相机剿办。任、赖一股由山东折回，已至太康，仍恐西窜汝、洛，图犯秦、晋。顷又檄刘寿卿率老湘营拔赴汝州，贼来则拦头迎击，贼过则跟踪紧追。如追至陕州，即请阁下与之函商，在于三门、茅津等处夹河设守，以期共保晋中门户。秦已残破，晋尚完善，贼志在晋而不在秦也。惟霆军入秦，湘军入陕，均以粮缺为虑，兹函商赵中丞，请其代筹，并阁下代为购办。入秦者则由舟师转运，至陕者则由陆路转输。其米价脚费，或由晋省应协月饷项下扣抵，或由敝处筹还，务祈设法接济，以利师行，是为至祷。

寿卿为吾邑提镇之杰出者，现在敝部湘、淮各军，渠亦甚出色。陕州瘠苦之区，必非湘军所乐。然欲保大局，欲卫畿辅，不得不先顾晋省；欲顾晋省，不得不酌派劲旅帮助阁下。务请阁下殷勤接待，俾湘军至陕，有宾至如归之乐。虽有一河之隔，不啻一家之事。如阁下以为防河实有把握，南岸不须多兵，刘寿卿仍可调回，如须久留，则敝处不遽他调也。

国藩精力日衰，用心辄汗，说话稍多，舌端蹇滞，调理两月，迄未痊愈。昨有陈请开缺一疏，奉批调理一月，进京陛见。一俟霆、湘两军诸事就绪，病躯稍健，腊尾春初即行入都展觐。一面谢屡年高厚之恩，一面请办捻不善之罪。仍再三吁恳，另简使臣，请开各缺，稍轻艰巨之任。鄙人犹留军营，照料一切，系湘、淮之军心，通苏、鄂之血脉，不敢作置身局外之想。知念附告，即请台安。不具。

国藩顿首

568．致赵长龄十月三十日

自惭办捻不力。告鲍军入秦，湘军赴陕，均以粮缺为虑，请饬属购办，多方接济。

怡山老前辈大人阁下：

军事倥偬，音敬久疏，虽公牍时通，未能一申积愫。辰维釐延节钺，福被山河，表三晋之雄风，烽烟尽扫；荷九阍之湛露，纶频领。引睇矞晖，良殷企颂。

国藩北征岁余，尚无起色。衰年多病，贻误堪虞。顷有陈请开缺一疏，奉批调理一月，进京陛见。一俟病躯稍健，腊杪春初即行入都展觐。一以谢屡年高厚之恩，一以请办捻不善之咎，并吁恳另简使臣接办。国藩仍以散员留营，维系军心，未审能邀俞允否。

兹敬有恳者：张逆阑入秦中，前此屡有回窜之报，自二十二日以后未接回窜信息。顷檄鲍军由南阳进荆紫关，以达商州，相机剿办。任、赖一股由珂乡回窜太康，仍恐由汝、洛以图秦、晋。顷檄老湘营刘镇一军拔赴汝州，并令直赴陕州，与陈舫仙廉访夹河设守，共保晋省完善之区。惟两军入秦入陕，均以粮缺为虑，应请阁下饬陈臬司及各属代为购办，多方接济。其粮价运脚，或由应协月饷项下扣抵，或由敝处筹还，均听卓裁示遵，无任恳祷。敬问台安。诸惟荃鉴，不具。

馆侍曾国藩顿首

569．复皮寀瀚十月三十日

告近期军情，鲍军入秦，专剿西捻，老湘营赴汝州，兼顾洛陕。附告本人入都吁恳开缺，留营照料，维系军心及请在京城代找寓处。

小舲尊兄大人阁下：

九月杪接八月二十七惠函，远荷注存。即审望实并隆，兴居多福，至为企慰。

弟久从征役，毫无起色。捻逆于九月下旬东西分窜。窜东者为任、赖，往来曹、济、徐州各属，未能渡运，顷复折回太康，恐又西趋汝、洛，图犯秦、晋；窜西者为张逆，已入秦中二华、渭南一带，顷报回窜阌乡边境，未审确否。敝处檄鲍军由荆紫关进援秦省，专剿张逆；檄老湘营刘军拔赴汝州，兼顾洛、陕，专防乘冰渡河窜晋之路。惟近陕一带米粮奇绌，转运维艰，业经函请晋、豫两中丞并详告舫仙廉访代购粮食，未审能源源接济，以利师行否。

国藩前因病陈请开缺一疏，奉批调理一月，晋京陛见。一俟霆、湘两军之事就绪，病躯稍健，冬末春初即行入都展觐。一以谢屡年高厚之恩，一以请办捻不善之罪，并吁恳赏开各缺，稍轻责任。仍以身历行间，照料一切，系湘、淮之军心，通吴、楚之血脉，不敢作置身局外之想，未审能邀俞允否。

所需拙书楹联，腊月再行寄还。弟正月抵都，须在内城找一寓处，请阁下商之黄恕翁、唐义兄、徐寿兄、黄晓兄，代为营谋。南北同乡京官单，求于此次折弁寄回，孰为科甲，孰为捐班，孰与鄙人有年世谊，并求一一批示为荷。复问台安。诸惟心鉴，不具。

愚弟曾国藩顿首

570．复方鼎锐十月三十日

谈霆、湘两军入秦入洛，均以粮缺为虑。指出豫中行军难在圩寨锢蔽。强调李鸿章接办，江督苏抚必居一席，乃可筹款，否则军心立散。

子颖尊兄大人阁下：

二十一日旋接惠书，猥以贱恙未痊，远劳驰念，纫感曷任。即审勤宣令德，荣问休明，企颂无涯。

捻逆分窜后，西窜者为张逆，已入秦中二华、渭南一带。前此屡有回窜之信，自二十二日后五日未闻回窜之说，国藩已檄鲍军由荆紫关入秦援剿。东窜者为任、赖，蹂躏曹、济、徐州月余，顷已回至太康，仍恐踵窜汝、洛，图犯秦、晋。敝处檄老湘营刘镇一军拔赴汝州，拦头迎击，并到陕州，与山西陈臬司夹河设守，共保晋中完善之区。惟霆、湘两军入秦入洛，均以粮缺为虑。顷函请晋、豫两中丞饬属代为购办，复谆致舫仙廉访多方办粮，源源接济，以利师行，不审能办得到否。

豫中行军之难，在圩寨锢蔽日深。客兵过境，则闭门不纳，贼至则留粮接济，冀免焚攻，故贼每得饱先飏，官军到处缺粮，往往追之不及。顷已函商子和中丞，会委大员联络民团，务令多方开导，俾民知拒贼而迎兵，军事庶有转机。若专靠苏、皖运米来豫，不独弟办理无效，即少荃接办亦断不能大有起色。且少帅接办，似亦暂而不可久。淮、湘各军月饷需四十万，少帅或任江督，或任苏抚，必居实缺一席，乃能筹此巨款。若一离苏境，则饷项无着，湘、淮军心立见涣散，于大局关系甚重。弟不能不据实陈明，少帅亦必详细具奏。

弟自问行军太呆，不能平此流寇，精力太衰，不能当此大任。俟腊底正初入觐之时，一面谢屡岁高厚之恩，一面请办捻不善之罪，仍吁恳于少帅之外，另简大臣来豫接办。弟亦断不置身事外，仍始终留营，照料一切，维湘、淮之军心，通鄂、苏之血脉，不审能邀俞允否。知念附告，复问台安。摹璧晚谦，诸惟心鉴，不具。

愚弟曾国藩顿首

571．复李鹤年十月三十日

告调老湘营由汝、洛赴陕，请饬属代办多粮。张锡嵘愿至各圩开导办粮，请令其试办。说明老湘军之调遣，须由李鸿章作主。

子和尊兄大人阁下：

奉二十八日惠书，极承慰勉，感纫无已。

东路之贼又已西窜，据定陶报，二十三日尚在巨野、荷泽境内，而二十八日太康已见贼马，不知何以飘忽若此。幸杞、睢有宋军驻防，而刘仲良东还亦必由睢、杞经过，不知该二军曾否见仗。入秦股匪盘踞二华，阁下恐黄河冻合，该逆乘虚偷渡，豫檄四营驰防陕州，深合机宜，弟亦调老湘营由汝、洛赴陕。尊处因西股起见，敝处因东股起见，微有不同，而其恐贼由三门、茅津渡河窜晋，则不谋而合也。

惟闻西路办粮极难，据各处信函，圩寨不肯开门，米粮昂贵，虽豌豆杂粮亦买至二三十文一斤，兵勇既多怨言，将领视为畏途。此次寿卿前赴洛、陕，恐系长局，须明年三月黄河冰解乃能调开，务请阁下饬属殷勤接待，代办多粮，至恳至荷。

弟又闻客兵过境，圩寨不肯开门，虽州县亦无可如何；而贼匪过境，圩寨反留粮济之，冀免焚攻。弟意每欲力行坚壁清野之法，使民圩不复留粮供贼，而肯开门迎兵。年余以来，全未办有头绪。前派委员计棠入豫联络圩寨，使数军到时不致闭门见拒，亦无成效。据委员禀，不奉本省督抚之会札，不与州县会商，断不济事。有张敬堂编修锡嵘者，前在临淮联络凤、宿、怀远三县圩寨，著有成效。顷来周口，闻各军办米艰难若此，处处皆成荆棘，渠愿亲至各圩，肫肫开导，不过三数月，务使民圩留米以接官兵，不留以输贼粮，但须得弟与阁下会衔文书，指明二三县试办云云。阁下如以为然，则拟于贼匪屡过之县，令其试办。若民圩全不能购粮，在在靠苏、皖运米来豫，则不特弟办理无效，即少泉接办亦断不能大有起色。

尊意欲将老湘一军拨留豫境，弟虽去位，该军必留豫境剿贼，若另案奏咨，指明某军拨豫，却又不可。弟办捻年余，饷需悉由少泉筹解，湘军每月七万有奇，淮军每月三十余万，少帅解湘饷全无阙乏，淮饷岁仅九关，不特毫无畛域，而且待湘较优，弟交卸时，只能将各军全数交出，断无分拨之理。惟少帅接办之局，尚难遽定，渠或任江督，或任苏抚，必有实缺一席，乃能筹此每月四十万之饷；渠若一离苏境，则饷项无着，淮、湘军心立见涣散，于大局关系甚重。弟不能不据实陈明，少帅亦必详细具奏。

弟自问行军太呆，不能平此流寇，精力太衰，不能当此大任。入觐之时，一面谢屡岁高厚之恩，一面请办捻不善之罪。仍吁恳于少帅之外，另简大臣来豫接办，弟亦断不置身事外，仍始终留营照料一切，维湘、淮之军心，通鄂、苏之血脉，不审悉邀俞允否。肃泐布复，即颂台安。不具。

572．加刘崑片十一月初一日

谈在京代购参支诸事。

正封缄间，又奉续书，知以参支小事，屡渎清神，不安之至。前后共得佳者四两有余，祈即交此次冬至折弁带回。其前次已到之六两，即如尊指给价十二两。

贱恙说话稍多，舌端蹇涩，若半日不语，下半日又觉与好人无异。将来临到京之前数日，途次拟全不语言，再加服参支，召对时或可免于陨越。一面谢累年高厚之恩，一面请办捻不善之罪，总求肩荷稍轻，乃不更蹈大戾。诸蒙拳注，顺布一二。再请韫斋老夫子大人台安。

573．加鲍超片十一月初四日

谈本人入京陛见入奏诸事。

再，仆现奉谕旨，令入京陛见一次，定于腊尾春初起行。召见之时，拟将贵军只能剿捻不能剿回，面为陈奏。十二月发报，当为先奏一次。惟目下久驻南阳，全不援秦，不特不能入奏，亦并难为豫、鄂、秦等省言之。前有一信劝阁下不必奏事，系为不援秦言之，若援秦则独任其难，似仍不妨自行具奏，祈酌之。再问春霆仁弟台安。

574．复卞宝第十一月初四日

谈捻股动向，已檄各军分路堵截东、西捻军。附告本人疏请开缺，奉旨晋京陛见，拟于腊杪春初起行。

诵臣尊兄大人阁下：

十月二十四日接奉惠函，猥蒙奖饰，非所敢承。就谂绩懋荀宣，望崇蕃翰，播清风于辇毂，三辅勋高；荫福曜于梁垣，九重恩渥。引詹矞霭，企颂靡涯。

捻逆由东路回窜者，刻已渡过沙河，顷檄淮军赴光、固等处追剿。又恐该逆西趋汝、洛，檄刘松山一军移扎陕、汝，防贼渡河入晋之谋。张逆在陕西二华一带，檄霆军入关援剿，不审稍有裨补否。

国藩精力过衰，难当巨任，前疏请开各缺，奉旨来京陛见。拟俟病体稍愈，腊杪春初起行入觐，仍当吁恳赏开各缺，以散员效力行间，帮同照料，不敢作置身事外之想。倘关廑系，附陈梗概。复颂台安，祗璧谦版。不备。

575．复程鸿诏十一月初四日

告已檄军遏捻渡河入晋之谋，附告本人顷已具疏开缺，并拟新正入都陛见。

伯旉仁弟阁下：

八月杪曾复一函，谅早收到。九月十六日接惠书，猥以老年得孙，吉词祓饰，非所敢承。比想移眷皖南，潭第均吉，至以为慰。

捻逆自分两股，任、赖东扑运河，两为齐军所却，遂折窜金、鱼、丰、沛一带，经铭、鼎、树各军屡剿获胜，顷复逸出西窜，飙入陈境，将由光、固趋鄂。已檄淮军向南跟追，又恐群贼西趋汝、洛，檄刘寿卿移防陕、汝一带，以遏贼渡河入晋之谋。张逆入陕，盘旋二华境内，檄霆军进荆紫关，相机援剿，未知果否有裨。

国藩精力日衰，贼势犹炽，仰屋筹思，实乏良策。昨因病具疏，请开各缺，奉旨来京陛见，少泉暂署军符。国藩拟于新正入都，一以谢历年高厚之恩，一以请办捻不善之罪，并吁恳赏开各缺，仍以散员效力行间，维系军心，不敢作置身事外之想。知关廑系，特抄初二日片稿附览。复颂台安，诸惟心鉴。不备。

576．复勒方锜十一月初四日

谈捻股动向及进剿情况。附告本人拟腊尾春初入京陛见。

少仲尊兄大人阁下：

十月初旬曾复一函，想经照入。十三日接奉惠书，猥以老年得孙，吉词祓饰，非所敢承。就谂懋绩苏垣，承恩枫陛，以西曹之旧望，理南服之祥刑。引睇吉晖，良殷倾企。

捻逆自分两股，任、赖东扑运河，南走丰、沛，淮军与之角逐，屡获胜仗，现复回窜豫境，已过沙河以南。张总愚一股盘旋陕西二华境内，现檄霆军入关援剿，未审果否有裨。

国藩精力日衰，难胜巨任，前疏请开各缺，奉旨来京陛见。拟于腊尾春初入都展觐，吁恳赏开各缺，稍轻责任，仍以散员效力行间，帮同照料，不敢作置身事外之想。知注附陈。复颂台安，祗璧谦版。不备。

577．复刘建德十一月初四日

谈捻股动向及进剿情况。附告本人拟腊尾春初入都，吁恳开缺，以散员效力行间。

馨室尊兄大人阁下：

十月十七日接奉惠函，猥以揽揆之辰，吉词祓饰，非所敢承。就谂望重荆轺，祜绥节。引詹吉霭，企颂靡涯。

捻逆自分两股，任、赖东扑运河，南走丰、沛，淮军与之角逐，屡获胜仗，现复回窜豫境，已过沙河以南。张总愚一股盘旋陕西二华境内，现檄霆军入关援剿，未审果否有裨。

国藩精力日衰，难胜巨任，前疏请开各缺，奉旨来京陛见。现拟于腊尾春初入都展觐，吁恳赏开各缺，稍轻责任，仍以散员效力行间，帮同照料，不敢作置身事外之想。知注附陈。复颂台安，祗璧谦版。不备。

578．复郭柏荫十一月初四日

谈捻股动向及进剿情况。附告本人因病疏请开缺，稍迟即当入都展觐。

远堂老前辈大人阁下：

十月二十一日接奉惠函，猥以揽揆之辰，吉词祓饰，非所敢承。就谂祜履康愉，政祺清谧，荷蓬瀛之夙望，绩懋三吴；迓枫陛之殊恩，福绥八郡。引詹矞采，倾企良殷。

捻逆自分两股，任、赖东扑运河，南走丰、沛，淮军与之角逐，屡获胜仗，现复回窜豫境，已过沙河以南。张总愚一股盘旋陕西二华境内，现檄霆军入关援剿，未审果有裨否。

国藩精力日衰，难胜巨任，前疏请开各缺，奉旨来京陛见。拟于腊尾春初入都展觐，吁恳赏开各缺，稍轻责任，仍以散员效力行间，不敢作置身事外之想。知注附陈。复颂台安，祗璧谦版。不具。

579．复唁萧子受萧子锡十一月初四日

吊唁萧父逝世。

子受、子锡世兄大人阁下：

十月二十七日接奉讣函，惊悉尊甫心如老前辈大人示疾汉阳，骑箕仙逝，骇愕曷任！贤昆仲至孝性成，追随奉侍，方谓循陔养志，扶杖承欢；岂期陟岵衔悲，翦屏茹痛！其为摧迫，自不待言。惟念尊大人芝坊硕望，芸阁宏才，进登侍从之班，出掌文章之柄。既嗣荣于子舍，复竞秀于孙枝。揆诸九原，似无遗憾。尚望节哀顺变，勉迪前光，是所至祷。

国藩戎行羁迹，酹醊无由，谨具薄赙三十金，聊代束刍，即希察收。专泐，布唁孝履，顺问礼安。不备。

580．复李昭庆十一月初五日

告捻股动向及应付部署，嘱迅赴六安，屏蔽安、庐。

幼泉世仁弟阁下：

初二日接到十月二十日手书，具悉一一。

群捻又于初二日窜过沙河，初四日由正阳向息县，其由罗山图扰鄂疆已无疑义。昨饬刘寿卿拔赴汝州迎击，以防陕、洛，本日又拨仲良、海舲、海柯等军先后赴鄂会击，铭军亦来，俟省三到此，亦当赴鄂。阁下与王、董则由六安自东而西，鄂军之在上游者自西而东，冀遏贼于滨江州县，或可得手。

据擒贼供，此次该逆经我军追剿，困惫已极，饿者极多，逃散亦众，想系实情。又据称，所以怯陈国瑞者，以其夜间极善劫营，又打仗耐久，不肯收队；湘、淮各军枪炮远胜于陈，但不肯恋战，收队太快云云。请阁下再与诸公商之。刻下东省无事，运防稍松，贵部驻济者想已调至徐州，务望迅赴六安，屏蔽安、庐，至要至要。

察哈尔病卒，即在徐就近撤送，由令兄备咨。张逆久踞秦关，已檄鲍春霆由荆紫关进军援秦，不知勇丁肯去不生他变否。肃复，即请台安。不具。

581．复英翰十一月初五日

告拟腊尾春初入都，顺告捻军有由豫入鄂之说。将致函李鸿章代达添加盐厘之议。

西林尊兄大人阁下：

二十八日泐复一函，计达尊鉴。顷接惠书，猥以鄙人奉命入都，慰勉有加，弥增纫感。

国藩拟俟霆、湘两军诸事就绪，腊尾春初即便启行。一面谢累年高厚之恩，一面请办捻不善之罪，仍再三吁恳于少荃宫保外，另简大臣来豫接办。鄙人以散员留营照料一切，系湘、淮之军心，通苏、鄂之血脉，不敢作置身局外之想。顷有复奏片稿，业具公牍咨达冰案。

该逆为淮军跟追屡败，回窜豫省西南。据擒出贼供，有由光、固图犯麻、罗，鄂疆又形吃重。

承示台旆欲往徐州，与少帅议添盐厘。鄙人曾允致函，当即代达尊意。惟苏饷近亦支绌，尊处既请留丁漕，稍足鼓舞士心。不知少帅果能酌济之法，丰俭果何如也。复问台安。诸惟心鉴，不具。

愚弟曾国藩顿首

582．复李鸿章十一月初六日

告入对时必恳陈其不任星使作江督，另简使臣来豫。谈乘东捻饥疲，逃散颇多时，几路进剿，当易得手。附告皖军太苦，欲于盐厘、丁漕上设法酌加。

少泉宫保世仁弟阁下：

顷接惠书并二十七日大疏，敬悉一切。

敝处初二日一片，与尊疏互相发明。鄙意阁下不握星使之篆，于事无损；不握江督之篆，则确有碍于大局。仆不握星使之篆，亦于事无损；并不留营照料，亦有碍于大局。惟另简使臣来豫，俾仆得略分重担。新使虽于淮、湘各军不熟，然凡有调度，在东则与阁下商之，在中则与国藩商之，在西则与贱兄弟商之，似规模不至大变。公则无损于数省之全局，私则鄙人得以藏拙养疴，又不甚见弃于清议。盖七月以来，反复筹思而后出于此。入对之时，必更恳切陈之，不知果蒙俞允否。

任、赖为铭军所困，饥疲殊甚，沿途逃散颇多，抛弃马匹、器械亦不少。此时若得鄂军迎剿，淮军穷追，当易得手。六安须有大支劲旅，已檄幼泉与王、董当此一路，不知卓裁以谓然否？

尊疏谓仲仙军务不长，自是正论。至请饬迅赴新任，未免痕迹过重。霞仙亦深以留秦为苦。关防之送，虽不急急，然亦不宜太缓。将来必为左右力辞此篆，另择能者，其得请与否，自有命焉。鄙人则决不更执牛耳，谬长诸侯矣。肃复，顺候台安。诸惟心鉴。

再，英中丞前来敝处，道及皖军太苦，欲于盐厘上酌筹增加，请国藩与阁下一商。仆深知皖勇月支仅一两八钱，尚难按发，且皖南及沿江厘金，皖抚未经分成，亦觉偏枯，比许以作函与阁下切商。旋西林又商提丁漕，仆亦力为怂恿。顷渠奏请月提丁银三万，漕银一万，即与仆商定者也。兹又接西林信，欲从盐厘再为设法，特将原信抄览。渠至尊处，请阁下量借一筹，略为点缀是荷。

583．复陈湜十一月初六日

谈秦、晋、豫、鄂四省应对捻股窜扰。附告本人初一日奉旨回两江本任。

舫仙仁弟阁下：

前月三十日奉寄一函，计达尊览。顷接惠书，猥以贱恙未痊，远蒙驰念，纫感曷已。

入秦之捻，意在犯晋，迭经阁下水陆各军沿河击退。炮船驶入渭河，援邻即以自保，厥功甚伟，嘉慰实深。该逆久踞华阴，欲乘河冰偷渡，自是洞悉虏情之论。秦兵剿办不足，晋兵防守亦单，鄙人深为虑及，屡檄霆军出荆紫关一带援秦，不知勇丁果肯去否，无他变否。刘寿卿老湘营、张敬堂敬字营拔赴洛阳，分防陕州，则事在必行，与贵军夹河设守，共保晋中门户。前函谆请阁下代购霆、湘二军米粮，并深与寿卿联络，俾客军无旅人之苦，庶御寇有犄角之功，至为祷切。

任、赖为淮军沿途剿败，初一日窜过沙河，初四日由正阳关窜往息县，其由罗山以趋鄂境已无可疑。顷檄盛、树二军跟追，期与鄂军夹击。刘军门、刘襄办二军亦可赴鄂会剿，并檄李幼泉一军拔赴六安，屏蔽安、庐，意欲蹙之于滨江州县山多田多之处，未审果不至旁溢否。

国藩病体如常，前请开缺，奉有入觐之旨。顷复奏片稿，另抄呈览。此片未到之先，已于初一日奉旨回两江本任。贱恙难多说话，舌端蹇涩，既不能作星使，又岂能作江督？即日当具疏恭辞，仍申前两次之请，未知得邀俞允否。复问台安。诸惟心鉴，不具。

国藩顿首

584．复张树声十一月初六日

告东捻屡败，将由豫入鄂，顷檄军跟追。陕洛以西米粮不足，转运尤难。附告本人俟诸事就绪入都。

振轩仁弟阁下：

顷接惠书，渥承垂注。即审宣勤防务，荩绩日隆。玉躬久历戎行，积受风湿，发为疮疥，虽可免生他病，而寸肤失养，即百体不康，已否痊愈？系念无已。

正定、大名空虚可虑，印帅拟加练三军，节节布置，拱卫畿辅，荩画周详，至以为慰。

此间军事，东窜之贼迭经淮军追剿获胜，铭、树两军二十五夜曹县之战尤为痛快。该逆负创狂奔，初一日窜过沙河，初四日由正阳关窜往息县，其由罗山图犯鄂境已无可疑。顷檄盛、树二军跟追，仲良与铭部已到周，俟少息半月，亦即南追，期与鄂军夹击。又檄幼泉一军拔赴六安，以期屏蔽安、庐，蹙贼于滨江田多之区，未知能否得手。西窜之贼尚踞华阴，屡檄霆军入荆紫关一带援秦，檄老湘营赴洛阳、陕州，与晋军夹河设守，冀保晋中完善之地。惟陕洛以西米粮不足，虽请晋、豫两中丞代为购办，诚恐缓不济急，转运尤难，焦愤实深。

国藩精力日衰，用心辄汗，说话稍多，舌端蹇滞，调理两月，迄未痊愈。昨有陈请开缺一疏，奉批调理一月，进京陛见。一俟霆、湘两军诸事就绪，腊尾春初即行入都展觐。一面谢屡年高厚之恩，一面请办捻不善之罪，仍再三吁恳另简大臣来豫接办。鄙人以散秩留营，帮同照料，系湘、淮之军心，通苏、鄂之血脉，不敢作置身局外之想。知念附告。复问台安。诸惟心鉴，不具。

国藩顿首

585．复郭阶十一月初六日

告旧存奏牍各宗，仍请代为收贮。其叔恤典已奉批行知。附告本人本月奉旨令回两江本任，即日当具疏恭辞。

慕徐姻世讲阁下：

顷接惠书，远承垂注。即审侍帏笃祜，潭祉绥愉，至以为慰。

陈甥回湘，敝处旧存奏牍各宗，已咨明少荃宫保，仍请阁下代为收贮，毋庸解赴行营。其中有楠木匣收存历年奏折，俟另行派员送至湘乡舍下收藏。既少一盖，请阁下代为配作，以归一律。

令叔恤典，已奉批旨，当即行知蕲水原籍地方官，并行尊处一分，以凭详办。

鄙人因病陈情请开各缺，奉命调理一月，进京陛见。本月又奉谕旨，令回两江本任，暂缓进京。惟贱恙难于多说话，稍多则舌端蹇涩，既不能作星使，又岂能作江督？即日当具疏恭辞，仍请开去各缺，以散员留营，帮同照料。

次儿现侍周口大营，一切平安。知念附告。复问近好。不具。

国藩顿首

586．复陈远济十一月初七日

悼其叔去世。附告本人本月奉旨令回两江本任，当具疏恭辞。

松生贤甥足下：

顷接手书，惊悉令叔大人任所弃世。以精明刚果之才，未获大展所抱，屈于州县，已属不偶，不谓寿亦不永，天夺善人如是之速，深可伤悼！贤甥孝思锡类，赶归照料，足征至性过人。未审灵榇何时抵里，近来署永春州光景何如？前闻令叔已生佳儿，不知共有几子？深为廑念。

寓中旧存公件，移交慕徐，渠顷请示前来，已嘱暂为收贮，俟另行派员，将楠木匣所藏历年奏折送至湘乡。知念附告。

鄙人因病陈情请开各缺，奉命调理一月，进京陛见。本月朔日又奉谕旨，令回两江本任，暂缓进京。惟老年难于多说话，稍多则舌端蹇涩，既不能作星使，又岂能作江督？即日当具疏恭辞，仍请开去各缺，以散员留营，帮同照料，不敢作置身事外之想。

次儿现侍周口，一切平安。附致挽幛一悬，赙仪百金，请告令叔灵帏，略表鄙忱。复问近好。不具。

国藩手泐

587．复刘齐衔十一月初七日

告东捻意趋鄂境，西捻意乘冰合渡河，已分檄各军跟追夹击，期保晋中完善之地。附告谕旨令本人回两江本任，当具疏恭辞。

冰如尊兄大人阁下：

顷奉惠书，猥以贱恙未痊，远劳驰念，纫感曷任。即审台候增绥，荩猷日笃为慰。

此间军事，群捻东西分窜后，窜东者往来曹、济、徐州各属，屡次扑运，均被防剿各军击败，本月初一窜回豫省西南，意在由罗山以趋鄂境，已檄各军跟追；窜西者久踞华阴未动，意乘冰合渡河。屡檄霆军由荆紫关援秦，并檄老湘营赴陕州，与晋军夹河而守，以期共保晋中完善之地，未审能不至蔓延否。

国藩久病未痊，屡次陈情请开各缺，奉命军符暂交李少荃宫保署理，病痊进京陛见一次。旋又奉谕旨，令回两江本任，暂缓进京。惟贱躯衰态日增，用心辄汗，言语稍多，舌端蹇涩。既不能作星使，又岂能任江督？即日当具疏恭辞，仍请开去各缺，以散员留营，帮同照料，维湘、淮之军心，通苏、鄂之血脉，不敢作置身局外之想。知念附告。复问台安，顺缴芳版。诸惟心鉴，不具。

愚弟曾国藩顿首

588．复陈庆溥十一月初七日

告因病陈请开缺，本月朔日奉旨回任两江，当具疏恭辞，以散员留营帮同照料。

心泉尊兄大人阁下：

九月十二泐复一函，交折弁进京，以台旆未抵都门，带回营次。顷接惠书，渥承垂注。即审宣勤戎幄，动履康愉，企颂良殷。

国藩北征岁余，尚无起色。衰年多病，陈情请开各缺，奉命调理一月，进京陛见。本月朔日又奉谕旨，命回两江本任，暂缓进京。惟贱躯衰态日增，用心辄汗，言语稍多，舌端蹇涩。既不能作星使，又岂能任江督？即日当具疏恭辞，仍请开去各缺，以散员留营，帮同照料，维湘、淮之军心，通苏、鄂之血脉，不敢作置身局外之想。知念附告。复问台安，顺缴芳版。诸惟心鉴，不具。

馆愚弟曾国藩顿首

589．复李鹤年十一月初八日

告任、赖捻股入鄂境，已檄军追击。说明令张锡嵘新练三营赴汝、洛之由。附告本人接廷旨有回任江督之命，拟仍固辞。

子和尊兄大人阁下：

接初三日手示，敬悉一切。

任、赖股匪初一日窜过沙河，初四日已至息县，其或由罗山或由光、固入鄂，已无疑义。已檄祝三、海舲两军先后赴鄂跟追，海柯、仲良两军亦当会击，铭军全部已来，惟省三赴徐未到，俟到此，亦当赴鄂。李幼泉一军，则令其由六安前往，与鄂军之在上游者东西蹙之，冀遏贼于滨江州县田多之处，或可得手。

张逆久踞秦关，昨令霆军入关援剿，不知兵勇肯去否，不生他变否。寿卿前赴洛、陕办粮一事，蒙尊处檄行道府妥为筹备，至感至感。张敬堂编修新练三营，亦令赴汝、洛，与寿卿相助。缘湘军专食稻米，麦面已非所愿，杂粮则更不宜，恐其难久相安，故令张去，可作长驻之局。联络圩寨一事，候敬堂到洛、陕后，再会尊衔行知二三县可也。

前接初二大咨，永城撤任。二十八日敝处有一咨，重责铜山而轻责永城，并亲批一二行，请略加申饬，慎无过严。不知该县撤任系因敝咨否？如因敝咨而发，请即速饬回任为荷。

弟昨接奉廷旨，有回任江督之命。衰病侵寻，不能见客多语，既不堪作星使，又岂能胜地方之任？徒以避难就易，贻笑君子。拟仍上章固辞，始终不求离营，稍效涓埃而已。肃复，即请台安。

590．复刘蓉十一月十一日

说明霆军不愿赴秦之由。附告本人拟于腊尾春初入京，吁恳李鸿章之外，另简使臣来豫接办。

霞仙仁弟亲家大人阁下：

前接九月十一惠书，知春间两函均彻台览。夏间岳世兄在济宁索去一函，尚未带到，亦欲稍效王小二以申木瓜之报。顷又接到十月初七惠书，以捻匪入秦，嘱派霆军西援。公义私情，均不容辞。惟闻秦中米粮奇贵，有钱无市，将士视为畏途，而鄙人亦以霆军素乏纪律，入闽者有上杭阙米之哗，赴甘者有金口弃舟之变，恐其偶缺粮食，遽生事端，不欲奏令入秦，反为阁下之累。亦因旬余探报均称贼即回窜，自二十三以后，五日未接回窜之信，二十八乃檄霆军由荆紫关入秦，业经咨达冰案。春霆之不愿赴秦，盖有数端：一则患米粮无出，二则畏剿回匪牵连入甘，三则惧归左帅调度。凡人各有隐衷，不能不曲为体贴。而缺粮尤为切肤之痛，故于公牍中酌参活笔，到万分为难之处，听其中途折回，盖亦不得已而出于此。

乔帅虽到，阁下似尚不能脱然回籍。此却如《易》爻三四之位，动多悔吝，不知阁下何以处之？鄙人所处，与台端不同。前请开缺一疏，奉旨调理一月，进京陛见。拟于腊杪春初北上展觐，一以谢累年高厚之恩，一以请办捻不善之罪。少泉以湘、淮军饷无着，不能离开江南，仍吁恳于少帅之外，另简使臣来豫接办。国藩亦始终留营，以散员周旋其间，维湘、淮之军心，通吴、楚之血脉，绝不作置身局外之想，再三面求，不知能邀俞允否。盖握兵太久，于军心大有关系，不得不委蛇求全，卓裁以谓何如？

承示诗歌诸篇，《苍鹰词》曾由舍弟寄到。读过各篇，风骨遒逸，绝无衰老艰涩之态。东坡谓陈氏精悍见于眉间，岂山中之人哉！政恐岣嵝山神，仍有勒移之日耳。

云仙闻颇郁郁。顷二十四日两家姻事已举，附告。复请台安。

591．复陈鼐十一月十三日

告本人病躯未痊，既不能作星使，亦不宜为封疆。顺告人员布置。

作梅仁弟阁下：

顷接惠书，渥承拳注。赠言十事，大处着眼，精处用心，切处下手，皆救时之急务，至为佩慰。

国藩两奉谕旨，均令暂缓来京，自应祗遵，以胥后命。贱恙用心多则汗出，说话多则舌蹇，既不能作星使，岂宜复为封疆？既难出莅戎行，岂堪入参机务？将来果有入都之行，亦惟有谢恩引咎，固请辞位，以明进退之节，非关矫激之情。目下军务未息，逆焰未衰，亦不敢作置身局外之想。十七日复奏不能回任一疏，业行金陵善后局，想入台览。数月之内，请令少泉以使臣仍署督篆，正与来示第一条相合。数月之后，鄙人既开本缺，少帅势将西行，恐局势不能不为一变。中旨或令少帅自荐筹饷大员，布置后路，然亦殊乏惬心贵当之选。鄙志虽决，但于此等处犹未免徘徊，而不能自克耳。复问台安。诸惟心鉴，不具。

国藩顿首

592．复程桓生十一月十三日

谈近期军情，东捻南走信阳以窥鄂，已饬军跟追。附告本人奉谕旨令回任两江，当具疏恭辞。

尚斋仁弟阁下：

顷接手书，并惠珍饵，敬以志谢。丰恒盐本银四万两，业已饬台照收。雨生不肯回任，瓜代无期，未审渠所患苦究竟何如，至为系念。

此间军事，任、赖南窜信阳，意图犯鄂，已饬各军跟追，期与鄂军夹击，又调幼荃一军赴六安，屏蔽安、庐，皖北或不致受扰。张逆久踞华阴，霆军以粮食不继，未能入关。顷派前苏州薛守于陕州等处设立粮台，以便转输，恐岁杪未能速发。

国藩因病陈情请开各缺，得旨陛见。本月两奉寄谕，令回两江本任。贱恙用心多则汗出，说话多则舌蹇，既不能作星使，岂堪再任江督？即日当具疏恭辞，仍恳以散员留营，帮同照料，维湘、淮之军心，通苏、鄂之血脉，并不敢作置身局外之想。复问台安。诸惟心鉴，不具。

国藩顿首

593．复吴棠十一月十三日

谈近期军情，东捻意图犯鄂，已饬军跟追，与鄂军会剿。附告本人奉谕令回任江督，当具疏恭辞。

仲仙尊兄大人阁下：

顷接惠书，远承垂注。即审台篆移交，玉躬未适，假期满后锦旋珂乡，即赴新任。韩魏公小驻相州，常仆射大兴闽俗。引詹矞采，企祷无涯。

任、赖南窜信阳，意图犯鄂，已饬盛、树二军跟追，并令铭军续发，以与鄂军会合围剿。张逆久踞华阴，霆军以米粮不继，未能入关。敝处拟于陕洛设立粮台，转运军米，以便该军进发，恐年内未能成行。

国藩以病体请开各缺，得旨调理一月，进京陛见。本月朔日续奉谕旨，令回两江本任。贱恙用心多则汗出，说话多则舌蹇，既不能作星使，岂堪复为江督？即日当具疏恭辞，仍请以散员留营，帮同照料，联湘、淮之军心，通苏、鄂之血脉，不敢作置身局外之想。知念附告。复问台安。诸惟心鉴，不具。

愚弟曾国藩顿首

594．复李宗羲十一月十三日

忧教堂给地，无可奈何。望迅速于本班酌补屠丞。附告本人奉谕令回任江督，当具疏恭辞。

雨亭仁弟阁下：

顷接惠书，猥以鄙人病体未痊，远劳驰念。即审贤劳独著，玉体未康，尚希珍摄以时，至为企慰。

教堂给地，势处于无可奈何，但使目下相安，无需过虑。惟入冬两月，雨雪愆期，阳气不藏，明春必多变异。天时人事，无术消弭，忧愧实深。

屠丞不必借补，即于本班酌补一缺，自足相当，部中亦不至挑剔，但望迅速为荷。

国藩因病体请开各缺，得旨调理一月，进京陛见。本月朔日续奉谕旨，令回两江本任。贱恙用心多则汗出，说话多则舌蹇，既不能作星使，岂堪复为江督？即日当具疏恭辞，仍请以散员留营，帮同照料，联湘、淮之军心，通苏、鄂之血脉，不敢作置身局外之想。复问台安。诸惟心鉴，不具。

国藩顿首

595．复何璟十一月十三日

告近期军情，东捻南趋信阳，已饬军跟追，并调李昭庆屏蔽安、庐。霆军因米粮不继未能入关。附告本人谕令回任江督，当恭辞。

小宋尊兄大人阁下：

顷接惠书，渥蒙存注。鄂事诸荷匡勷，而来示甚为谦抑，弥见德量宏雅，佩慰无已。

此间军事，任、赖南窜信阳，意图犯鄂，已饬各军跟追，期与鄂军夹击。又调幼荃一军赴六安，屏蔽安、庐，皖北或不致受扰。张逆久踞华阴，霆军以粮食不继，未能入关。顷派前苏州薛守于陕州等处设立粮台，以便转输，恐岁杪未能速发。

国藩因病陈情请开各缺，得旨陛见。本月两奉寄谕，令回两江本任。贱恙用心多则汗出，说话多则舌蹇，既不能作星使，岂堪再任江督？即日当具疏恭辞，仍恳以散员留营，帮同照料，维湘、淮之军心，通苏、鄂之血脉，并不敢作置身局外之想。复问台安，顺缴芳版。诸惟心鉴，不具。

愚弟曾国藩顿首

596．复英翰十一月十四日

谈黄景安一案。告捻股动向及应付部署。

西林尊兄大人阁下：

初五日泐复一函，计达尊鉴。迭接二十八、初三两次惠书，即审筹防边备，荩绩日隆。惟目疾尚未大痊，至为驰念。

酌提丁漕大疏，极为明切，当可邀俞允。部议或有差池，亦可据实顶奏。

黄景安一案，弟详加访察，均无为黄景安称冤之人。向使果有奇冤，则远近必皆诧异。张编修敬堂、桂令履贞先后来营，弟逐细询问，亦无骇叹之言。乔鹤翁过此，弟嘱敝幕钱子密一询，渠云如李世忠、古隆贤等，虽收降已久，而杀之不为已甚，黄景安亦类乎是云云。弟意此案若经翻异，则从前所杀百余案纷纷翻控，殊难收拾，似可无庸置议。另具公牍咨达冰案。以弹压已杀者之家属而将张牧撤委，使阁下得以抚慰各降者，以安反侧而定民志。至张牧于投诚诸捻曾有宽宥之禀，抄呈台览。其撤系因黄案，不过借宽严失中为名耳。即请尊处遴选妥员见示，会委接办。想阁下但求后日之公事顺手，前此稍违尊指，自可冰释矣。

群捻自初一窜过沙河，已至信阳。初十日盛营在罗山获一胜仗，树军亦已跟追，并令铭军少休，即赴光、固，与鄂军会剿。又催幼荃一军拔赴六安，屏蔽安、庐，未审能不落贼后否。复问台安。诸惟心鉴，不具。

愚弟曾国藩顿首

597．复李昭庆十一月十四日

谈应付捻股部署及河防事宜。附告本人当具疏恭辞回任江督之旨。

幼泉世仁弟阁下：

接初四日手书，具悉一切。初五日曾有一缄，想已达览。

群贼现由信阳回罗山等处，初十日盛军大获胜仗，似已改窜光山，尚无确信。贵部西行，鄙意欲令取道六安，屏蔽安、庐。盖此贼避兵而行，鄂中防兵颇密，该逆前畏鄂省扼防之军，后畏此间跟追之军，两面夹击，势且由六安走于濒江州县，安、庐两郡必将吃紧，故欲令阁下预先堵之。今来书仍申防河之议，欲率所部认真兴办，力为其难。准令兄来咨，亦主此策。惟我军上自中牟，下至槐店，五百余里已嫌太长，而中牟以上至京水镇百五十里，豫军实不可恃，槐店以下至正阳关三百余里，皖军亦未必可恃。故未办成以前，遭京师之讥弹，其怄气尚小；既办成以后，被贼冲破邻军汛地，而我军前功尽弃，仍与邻军同受讥谤，其怄气实大。令兄虽雷厉风行，而威令断不能行于邻军。省三来此，仆劝其不必防河，休息两旬，速出游击。贵部久防徐、济，其于堤墙之制、扼守之法，固属驾轻就熟，然与其受累于他人，不如另图自强之法。闻贵部于十一日自徐州起行，若至归德、永城一带，请令大队南趋亳、颍，以达光、固。阁下或轻骑来周口一会，或不来此即行统兵南去，均听尊便。

派薛世香入秦办粮，俟粮有端倪，即当催令入关。谕旨改派仲良、少铭，苟有粮食，杨、刘可往，鲍亦可往也。

仆两奉回任之旨，衰年多病，既不能作星使，又岂能作江督？即日当具疏恭辞，仍请饬令兄少帅兼署督印。定于十九日送关防赴徐，仆另刻木质关防，暂行留营照料军务。知注并闻。顺问台安。

598．复段起十一月十七日

答谢贺寿，顺告近况。

培元尊兄大人阁下：

初十日接奉惠函，猥以揽揆之辰，吉词祓饰，非所敢承。就谂豸节宣猷，鱼肇瑞，莅双江而绩楙，荷九陛之恩浓。引睇矞晖，良殷倾企。

此间近事，任、赖等股由信阳一带窜扰光、固，图犯鄂境，淮军分道跟追。张总愚盘旋陕西之华阴，现檄霆军入关援剿，未知果否有裨。

国藩因病请开各缺，得旨来京陛见，旋饬回两江本任。顷仍具疏恳辞，请以散员留营照料一切，联络军心，不敢作置身事外之想。知注附陈。复颂台安，附缴芳版。不备。

599．复文辉十一月十七日

答谢贺寿，顺告近事。

又石尊兄大人阁下：

十月杪接奉惠书，猥以揽揆之辰，吉词祓饰，非所敢承。就谂楙绩樟垣，承恩枫陛，莅双江而弼教，肃五听以宣猷。引睇矞晖，良殷驰企。

此间近事，任、赖等股由信阳一带窜扰光、固，图犯鄂境，淮军分道跟追。张总愚盘旋陕西之华阴，现檄霆军入关援剿，未知果否有裨。

国藩因病请开各缺，得旨来京陛见，旋饬回两江本任。顷仍具疏恳辞，请以散员留营照料一切，联络军心，不敢作置身事外之想。知注附陈。复颂台安，附缴芳版。不备。

600．唁秦缃业十一月十七日

吊唁秦母逝世。

淡如尊兄大人礼次：

十三日接奉讣音，惊悉伯母戴太淑人瑶岛归真，实深怆愕。方板舆之就养，乐遂循陔；忽萱阁之沉晖，悲衔陟屺。阁下性成纯孝，摧迫如何！惟念太夫人望重阃彝，寿臻耋算，熊丸毓德，身膺揄屈之华；鸾诰承荣，庭耀环瑜之彩。有令子文通武达，看孙曾守礼扬诗。固已福寿全归，可云哀荣备至。尚望礼庐珍卫，勿过毁伤，是所至祷。

国藩戎行羁迹，未获躬亲奠醊，殊深歉仄。专泐，布唁孝履，顺问礼安。不备。

601．复张之万十一月十七日

告东捻图窜皖、鄂，西捻仍踞陕西。附告奉旨回两江本任，顷仍具疏恳辞。

子青尊兄大人阁下：

月前驺从枉顾，借罄积忱。顷奉惠函，就谂安抵袁江，接篆视事，以公忠之夙望，树保障之宏猷，企颂曷已！

群捻自曹、济回窜豫境，初一日渡过沙河，飙入信阳、罗山一带。周镇盛字一军初十日追剿获胜，贼疾走光、固，有图犯六安、湖北之说。现檄淮军陆续跟追，冀与鄂军收夹击之效。张总愚一股盘旋陕西二华境内，已檄霆军由荆紫关进兵，相机援剿，并奏派薛世香观察专办米粮，未知能否有裨。

国藩衰病侵寻，难胜巨任。上疏请开各缺，得旨赏假调理，来京陛见，旋复饬回两江本任。圣恩高厚，体恤入微。惟语多则舌滞，难于接见宾客。既不能为星使，又焉能作江督？顷仍具疏恳辞，请以散员留营照料一切，稍效涓埃，不敢作置身事外之想。知关廑念，附陈一二。复颂台安，摹璧晚谦。诸惟朗照，不备。

602．复谭钟麟十一月十七日

略陈前敌战况及个人进退安排。

文卿尊兄大人阁下：

十月十六日接奉惠书，就谂政祺清谧，荣问休嘉，锄犷安良，荩猷日懋，至以为慰。

此间军事，任、赖等股由山东回窜豫境，飙入信阳、罗山一带，南趋光、固，图犯皖、鄂。现檄淮军分途追蹑，冀与鄂军收夹击之效。张总愚一股西扰秦中，盘旋二华境内，顷檄霆军由荆紫关进剿，未知能否有裨。

国藩衰病侵寻，难肩巨任。上疏请开各缺，得旨赏假调理，来京陛见，旋饬回两江本任。贱恙语多舌蹇，难于接见宾客，既不能为星使，又焉能作江督？顷仍具疏恳辞，请以散员留营照料一切，不敢作置身事外之想。知关廑系，附报一二。复颂台安，附缴芳版。不备。

603．复仓景恬十一月十七日

告本人奉谕旨许释军符，而令回任江督。告两江书院干馆事，无从设法。

少平尊兄同年大公祖阁下：

军事倥偬，久疏音敬。顷接惠书，过承奖借。即审侍祺笃祜，履祉增绥。引睇德晖，至为企颂。

国藩北征岁余，尚无起色，加以衰年多病，艰巨难肩，屡次陈情，蒙恩许释军符，而仍令回两江本任。贱恙用心多则汗出，说话多则舌蹇，既不能作星使，岂堪复为江督？顷已具疏恭辞，但请以散员留营，帮同照料，维湘、淮之军心，通苏、鄂之血脉，不敢作置身局外之想，冀以少竭涓埃。

来示所嘱两江书院干馆，查江、皖新复之区，一切公田久经荒废，存款公费悉化乌有，即间有开馆延师之处，均系本省大吏筹款举行。昔有院缺，今未延师者尚居其半，干修尚未开设。弟去位已久，实属无从设法，乞赐鉴原。复问台安。摹璧晚谦，不具。

治年愚弟曾国藩顿首

604．复何源十一月十七日

论近日军情，东捻顷趋罗山，现派诸军跟追；西捻久踞华阴，霆军以无食不能入关。附告本人奉谕令回任江督，即当恭辞。

镜芝仁弟阁下：

别后接到惠书，词旨缠绵，弥增感怍。即审台旆安抵珂乡，兴居康胜，至以为慰。

此间军事，任、赖一股由东省屡败而回，顷窜罗山，又为盛军剿败。现派刘、张、李□军陆续跟追，逆焰当可少衰。张逆一股久踞华阴，霆军以无食不能入关。顷已奏派大员于秦、晋、豫界设立粮台，采办军米，源源接济，腊初计可成行。

国藩因病陈情请开各缺，奉旨陛见。本月迭奉寄谕，令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？即日具疏恭辞，仍请以散员留营，帮同照料，维湘、淮之军心，通苏、鄂之血脉，不敢作置身局外之想。知注附闻。复问台安。诸惟心鉴，不具。

国藩顿首

605．复徐志导十一月十七日

论近期军情，东捻败走罗山，现派军陆续跟追；西捻踞秦，霆军因无食未入关。附告本人奉谕旨令回任江督，即当恭辞。

孟卿仁弟阁下：

顷接惠书，远承拳注。即审台旆已抵豫章，鹾局宣勤，荩猷日笃为慰。

此间军事，任、赖一股由东省屡败而回，顷窜罗山，又为盛军剿败。现派刘、张、李□军陆续跟追，逆焰当可少衰。张逆一股久踞华阴，霆军以无食不能入关。顷已奏派大员于秦、晋、豫界设立粮台，采办军米，源源接济，腊初计可成行。

国藩因病陈情请开各缺，奉旨陛见。本月迭奉寄谕，令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？即日具疏恭辞，仍请以散员留营，帮同照料，维湘、淮之军心，通苏、鄂之血脉，不敢作置身局外之想。复问台安。诸惟心鉴，不具。

国藩顿首

606．复薛书常十一月十七日

谈剿捻办粮之事。附告本人奉谕令回任江督，即当恭辞。

世香仁弟馆丈阁下：

十一日发去公牍一函，计达尊鉴。顷接惠书，远劳记注。即审柱楣读礼，潭第多绥，至为企慰。

张逆由豫窜秦，鲍军追之不及，只因米粮无可购办，各军引还就饷，以致穷寇稽诛，深为可惜。该逆久踞华阴，秦兵不能迎剿，诚恐酿成巨患。敝处屡檄鲍军由荆紫关赴援，惟秦中米粮极少，转运维艰，若不预筹军食，诚恐悬军深入，饥溃堪虞。是以特请阁下移孝作忠，共支时局。于接到前檄后，即就近禀商山西赵中丞，发银二万两在秦、晋、豫界设立粮台，采办军米，源源接济。其一切应办事理，并请随时与山西陈舫仙廉访妥筹熟商，但望迅速为荷。本日有奏派阁下办粮一折，另牍行知。

国藩因病陈请开缺，优诏入都。本月迭奉谕旨，令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？即日具疏恭辞，仍请以散员留营，维湘、淮之军心，通苏、鄂之血脉，不敢作置身局外之想。复问台安。诸惟心鉴，不具。

愚兄曾国藩顿首

607．复奕䜣十一月十七日

告本人因病请开各缺，奉谕令回任江督，顷已具疏恭辞，以后如有与外国交涉事件，仍请发李鸿章遵办。

曾国藩顿首上书恭亲王殿下大人阁下：

十六日奉到江字第九号赐书一函，言查禁新闻纸之事。十七日奉到江字第十号赐书二函，一言法国与朝鲜构衅之事，一言洋泾滨设官之事，仰见谟硕画，巨细毕举。祗诵之余，无任钦佩。

国藩因病乞假已逾两月，而贱恙未痊，是以十月十三有请开各缺之奏，奉命入都展觐。本月续奉两次谕旨，令暂缓来京，仍回两江本任。贱恙用心多则汗出，说话多则舌蹇，不能多见宾客，不能多阅文牍。军营事简尚恐有误戎机，况江督尤为繁剧之邦，寮属白事，岂可谢绝不见？断非病躯所能胜任。顷已具疏恭辞，仍请以少荃宫保暂署。疏中以两三月为期，万一军情紧急，自不能待两三月之久，谕旨必催少荃出境，江督当有另简之员。国藩内度病躯，外度大义，不能再回本任，但请以散员留营，帮同照料，冀以共维大局，而少竭涓埃。谨将折稿咨达冰案。

承示各件，即日另抄一分存案，而以原信三函、原咨三件转咨少荃，以凭承接一气。以后如有与各国交涉事件，即请尊处仍发少荃遵办，庶免辗转稽延。专肃布复，虔请钧安。伏希垂鉴。

国藩再拜

608．复李鸿章十一月十八日

告开缺之请，虽获遣而不顾。留营照料，全不干政。总理衙门咨信，移交接办。因豫、皖军不可恃，弃防河之策。

少泉宫保世仁弟阁下：

前接初五日惠书，尚未裁复，顷又接十三日赐函，具悉一切。

敝处复奏之疏昨日已出，于各事似尚不触不背。鄙人于江督、星使、协办三缺，决不肯以病躯尸位其间。故开缺之请，即十疏不获而请之弥坚，虽获谴而不顾。坐实此层，此外再求有益于大局，无损于尊处之道。折末所请三事，自以阁下荐贤、筹饷、布置后路为妥。如以令兄小泉调苏抚，或雨生署苏抚，而奏定盐课、盐厘全饷淮军，不作别用，当亦稍可敷衍。照料之说，不过以留营自效，借塞清议，其实不主调度赏罚之权，即全不干预矣。阁下接办，仆固无不放心之处，即他人接办，仆又岂肯以无效之故将军，而更攘臂而越俎乎？

总理衙门连来三咨三信，国藩既不回任，全数移交尊处接办。此两三月之内，阁下既奉专征之命，料简出省事宜，而又有洋务、吏治、盐政三者万端填委，想见日夜劳勚，然鄙人内度病躯，外畏人言，势有不能代阁下分劳者，乞亮之也。

昨专人送信，言鄙意不再守沙、贾两河，实见豫军、皖军之不可恃。子和中丞以九千人交宋镇统带游击，专以是为撑持门楣，断不欲令其修防河干。此外，劣将羸卒，守则必溃，故国藩深知守河之善而不能坚持到底者，此也。

来示谓省军尚利淮南，幼军仅宜淮北，董镇兼顾徐防数层，仆皆未想到，即当与省、幼一商，仍从尊指。复问台安。

609．复鲍超十一月十九日

嘱迅速启行，由商州直趋省垣。奏事须十分谨慎，不可乱说。指出其可虑者三事。

春霆仁弟阁下：

十二日发去公牍一件，派薛道书常专为贵军采办米粮，计达尊鉴。顷接惠书，即审定计入关，而战马军饷亦值同时解到，企慰无量。

顷据各路探报，该逆久踞华阴，秦兵失利，现由赤水西去，已过临潼，图犯西安，距省仅五十里。阁下务宜迅速启行，由商州探明捷路，直趋省垣，安慰省城之人心。俟抵秦后，遮其西面，无令入蜀，或驱之东还陕洛，与湘军会合夹击；或驱之南窜郧阳，与鄂军会合夹击，较易收拾。

阁下自行奏事及不剿回匪两层，仆已于十七日专折奏明，另咨冰案。阁下虽可奏事，但须十分谨慎，不可乱说一白。若任意妄说，言不当理，或触圣怒，不准再奏，则反失台端之体面，又负鄙人之期望矣。国藩道光末年在京上疏，颇有锋芒，自出京后，在军十四年，所奏之折无一语不朴实，无一字不谨慎。即如此次因军务不顺，请开钦差、江督各缺，并非得意之时，而所奏两折两片，亦仍属谨慎，兹特抄寄一阅。从古居大位立大功之人，以谨慎败者少，以傲慢败者多。阁下千万记之！

鄙人老病日增，本难再办军务，所以屡奏请开各缺，而仍乞以身留营者，徒以捻匪未平，此心难安；又以阁下一军相从日久，仆遽离营，恐贵军为人掣肘，被人指摘。虽少荃宫保暨舍弟皆与阁下至好，而鄙人犹不甚放心。数月之后，阁下与少帅共事，水乳交融，则可放心矣。贵军声威素著，所可虑者尚有三事：一则军中无明白公事之文员，于米粮转运等事公牍不甚详明，又不能预先料理；二则今年在鄂、豫境内纪律严明，恐入秦后百物稍贵，又复骚扰；三则贵军向不分兵，秦中山多之处，较之祁门更窄，不特三千匹马无处安放，即万余步队亦鲜扎营之地，必须善看地势，善于分兵，乃不致拥挤吃亏。此三者，阁下宜时时留心。无论行至何处，均须多派几起人看路，至嘱至嘱！顺候台安，诸惟心鉴。

国藩顿首

610．复彭玉麟十一月十九日

告本人奉谕令回任江督，十七日具疏恭辞。谈捻股动向及剿捻部署。

雪琴宫保仁弟大人阁下：

龙哨官来营，接到惠书并代买衣料各件，有费清神，敬以志谢。台旆小住维扬，计期已抵濡须。前此周口小聚，地主之谊太歉，惓怀依依，彼此同之。承示沿途搁浅，高邮一带竟至断流。回忆来时一片汪洋，数月之间，举目便有沧桑之异，天时人事，感喟良多。

国藩月前奉命入都，正在料理霆、湘二军事毕即行，本月两奉寄谕，令暂缓来京，仍回两江本任。贱恙用心多则汗出，说话多则舌蹇，不能多见宾客，不能多阅文牍，既不能作星使，岂堪复为江督？已于十七日具疏恭辞，仍请以少荃暂署江督，而鄙人身留行间，帮同照料，不敢作置身局外之想。各折、片均已咨达冰案，未知仰邀俞允否。

此间军事，任、赖顷窜罗山，为盛军剿败，趋皖趋鄂尚未可知。张逆久踞华阴，秦兵剿之失利，现由赤水西去，图犯西安，距省仅五十里。顷催鲍军入关往援，而奏派薛道书常设粮台于陕洛之交，计腊初当可启行，未审能不落后着否。复问台安。诸惟心鉴，不具。

国藩顿首

611．复李鸿裔十一月二十日

说明其所画督办粮台及入京陛见以自处，二策皆难遵行原因。

眉生仁弟阁下：

十三日接初九日手书，具悉一一。浚河一事，以工代赈，人心鼓舞，甚为欣慰。

远劳拳注，代画自处二策，皆有独见。此间为我计者，大抵星使、江督，不此则彼。星使一席，无论朝廷欲夺与否，内度病躯，亦不能久膺重任，前疏所言，绝非虚语。本似可奉身而退，然不遽求离营者，握兵太久，于大局颇有关系，骤然谢去，恐军心动摇，将帅解体，则霆、湘陆军，江淮水师及各处台局，均恐耳目一变，心志稍弛。且捻患未平，方寸究觉抱歉，不为留营照料，亦殊非大臣眷眷之义。回任一节，江督公事数倍军营，接见属僚更为繁剧，方以衰病恳辞兵符，岂有一回任而百病消除之理？既不安于吾心，亦难解于多口，其详具此次疏稿中，想已入览。

至阁下所言督办粮台之说，援据成例，似属可从。但回疆之役，前敌将帅皆在和阗、叶尔羌等处，黄相在肃州办后路粮台，去前敌盖近万里；今少泉宫保以新帅驻徐州，鄙人乃驻周口，岂有粮台反居前敌，将帅反居后路者？且不作江督任筹饷之责，则所谓粮台者，仅转运耳，久居前路，尤乖事理，物情骇听，斯大不可也。

至申请入京陛见一节，前旨敕令入京，即令拟岁杪成行，后命暂绥进京，即不必更求展觐。进退大节，可以自主，若出入进止，却不宜自主也。

故尊议二事皆难遵行，惟所谓移步换形、急脉缓受之法，昨拙稿即用此意，切陈不肯回任之本心，宽之以两三月之期，俾朝廷得以从容筹议，或不至遽干宸怒，聊表老臣尽瘁之忱。若少帅接办日有起色，亦自可舍瑟而作，善刀而藏，但冀西去一股波澜不大，庶谢事者魂梦少恬耳。手肃，复问台安。

612．致李鸿章十一月二十三日

谈决计不主防河之策。告东捻赴六安，已檄刘铭传驰剿。附告江督之局请李鸿章姑任而力筹之。

少泉宫保世仁弟阁下：

十八日发去一缄，十九日派员送印。旋接幼泉信，知潘琴轩之言，亦称河南必不肯以劲兵守河，与鄙见相同。皖兵虽肯守河，而亦不可恃。二十一夜幼泉来晤，仆遂决计不主防河之策。

二十二日接鄂中咨牍，知贼窜六安，已檄省三驰剿。张逆入秦，鄙人已大为物议所讥，若任、赖再有一骑渡江，则江南糜烂，仆与阁下必同被讥谤。虽水师为彭、黄专政，而骂名仍在吾二人也。省三因驮鞍未齐，不欲遽行。敝处一面催督，一面切商左右，请注意安庆、庐和滨江州县，无令蹂躏，至要至要！

江督之局虽未甚定，请阁下姑任而力筹之。即问台祉。

613．复乔松年十一月二十三日

告本人再辞江督，谈霆军留秦，若无饥困之虞，剿捻或可得手，但使西捻在陕，霆军或尚敷剿办。

鹤翁仁兄同年大人阁下：

别后关陕道阻，未审节麾由何路遄征，正深驰念，顷接惠书，欣悉间道入秦，闻已于初十日接篆视事。亚夫真从天而下，临淮之壁垒一新，定贼胆之皆惊，知人心之益奋。引瞻矞霭，企颂无涯。

国藩因病请开各缺，得旨调理一月，入都陛见。旋两奉谕旨，令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？十七日具疏恭辞，仍请以散秩留营，帮同照料，不敢作置身局外之想，业将折片各稿咨达冰案。

霆军不愿留秦，来示曲为体贴。弟屡次催令西援，渠复书江西饷到，即可拔营，计日内当已成行。惟该军人数较众，需粮尤多，且南人惯于米食，其次亦须麦面，此外杂粮则非士卒所愿。虽经敝处奏派薛世香于陕、洛等处采办军粮，源源接济，尤望阁下飞饬属县，于该军所过之地代办行粮，俾该军无饥困之虞，则剿贼或可得力。

霞仙中丞奏改派刘、杨三军援秦，仲良、少铭俱已东旋，老湘营刘镇一军现在洛阳。闻晋省防兵尚单，恐该逆回窜，北渡黄河。协防晋省，即所以保卫畿辅，此着似不可少。且霆军近二万人，再加老湘一军，米粮恐更难办。但使贼不西入栈道，南窜兴、汉，但在西、同、凤、商境内，霆军或尚敷剿办。诸候卓裁。复问台安。摹璧尊谦，不具。

年愚弟曾国藩顿首

614．复蒋嘉棫十一月二十三日

告本人因病再辞江督。谈蒋欲得皖南道一席，当于李鸿章处商及，英翰处不便致函。

莼卿仁弟阁下：

前月初十日一函尚稽裁复，顷接惠书，猥以鄙人奉命展觐，渥承拳注，感纫曷任。本月两奉谕旨，均令暂缓来京，仍回两江本任。贱恙用心多则汗出，说话多则舌蹇，不能多见宾客，不能多阅文牍，断无释军符而回江督之理。兵事未息，逆焰未衰，亦无睹时艰而置身局外之念。十七日具疏恭辞，仍请以散员留营，帮同照料，未审仰邀俞允否。

阁下在军多年，欲得一官以为自试之地，皖南一席，才望相当。惟鲁川乞假之说未见明文，题奏道员，自为皖抚专政，江督尚可参议。今国藩去位已久，碍难越俎代庖，便中当于少荃宫保处商及一二，英中丞处不便致函，诸希鉴谅。复问台安。不具。

国藩顿首

615．复金藻十一月二十四日

告本人因病屡请开缺，幸释军符，谕回本任，拟再疏恭辞。其子惟可附案安置冷官一席。

竺虔仁兄同年大人阁下：

久未奉讯起居，正深驰系，顷承手示，如接面谈。即审玉体新瘥，动履康胜，固是寻医之效，亦征学道之功。保暮景于桑榆，延修龄于松柏，至为颂祷。

国藩衰病日增，非同畴昔，用心多则汗出，说话多则舌蹇，屡疏陈请开缺，幸释军符，迭荷圣慈，谕回本任。自维病躯未痊，既不能作星使，岂堪复为江督？业于十七日具疏恭辞，但请以散员留营，帮同照料，维湘、淮之军心，通苏、鄂之血脉。一俟军务稍定，便当以次乞身，未审得赋遂初否。

哲嗣远来，适值酒阑筵散，觅坐无从。惟冷官一席，尚可援附案之例，借遂禄养之欢。

承惠名迹各种，宝光照座。拜登唐陶山先生对联，藉慰企慕乡贤之意，余当璧返，永作家珍。

馈岁之资，仍奉百金，伏希莞存。阁下饮冰自矢，于他友相询，绝口不道贫字，而敝处又所济无几，鄙人方为抱歉，而来示乃以志谢。唐举决蔡泽之相，当时未定酬资；刘蜕攫昌黎之金，后世传为佳话。二者并存其说而各不相师可乎？复问台安。诸惟心鉴，不具。

年愚弟曾国藩顿首

616．复李鹤章十一月二十四日

告本人奉谕令回任江督，仍再疏恭辞。已疏请其兄自荐筹饷大员。

季荃世仁弟阁下：

顷接惠书，渥承拳注。即审玉体康愉，侍帏曼福，至为企颂。

国藩前奉展觐之命，正在料理起行，续奉两次谕旨，均令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？业于十七日具疏恭辞，仍请以散员留营，帮同照料。令兄虽握军符，不至遽离江境，尚于后路无妨，若两三月后军务未有转机，势不能不越境督剿，大局自须更换。敝疏请由令兄自荐筹饷大员，布置后路，亦殊乏惬心贵当之选。近见左帅入甘，以闽、浙、广东三省为后路，位置周匝，筹画宽裕。陕事如有转机，则西路办捻亦稍易为力也。复问台安。诸惟心鉴，不具。

国藩顿首

617．复程桓生十一月二十五日

告捻股动向及剿捻情况。

尚斋仁弟阁下：

十三日泐复一函，计达尊鉴。顷接惠书，渥承拳注。即审堤工将竣，捐项集成，挑挖内河，亲临巡视，指授机宜，估费甚廉而收效甚远。荩勤日笃，嘉慰实深。

此间军事，任、赖前在罗山经盛军剿败，由光、固窜至鄂疆，图扰皖境。顷檄省三赴六安一带防剿，当可屏蔽安、庐。张逆深入秦中，秦兵屡次失利。霆军米粮已派前苏州薛守专办，计月内可以入关。但求西事稍松，即鄙人谢事之后亦觉魂梦稍恬耳。复问台安。诸惟心鉴，不具。

国藩顿首

618．复英翰十一月二十五日

略告防剿捻股情况。

西林尊兄大人阁下：

十四日泐复一函，旋接十五日惠书，猥以鄙人迭奉回任谕旨，远劳驰贺，非所敢承。敝处于十七日具疏恭辞，业将折稿咨达尊鉴。顷接来示，即审节麾越境，布置周妥，荩绩日隆，佩慰无似。

此间所得探报，与尊处大略相同。国藩亦深虑安、庐一带空虚，前檄幼泉一军赴六安驻扎，该军因车多骡少，未果启行。二十三日改檄省三赴六安，仲良赴正阳关，相机防剿，亦以骡驮未齐，计二十八日两军皆可前进。皖中得阁下先事豫防，又有二刘相继游击，或不至深罹逆氛。其沿江上下，亦分咨江、鄂饬派水师梭巡，另具公牍咨明冰案矣。复问台安。诸惟心鉴，不具。

愚弟曾国藩顿首

619．复吴坤修十一月二十六日

告报销各册已核明拟稿，即日出奏。附告本人再辞回任江督。谈捻股动向及进剿情况。

竹庄仁弟大人阁下：

顷接惠书，远承记注。猥以拙疏谬加奖借，非所敢承。皖省诸事平顺，自是奉职无忒。乃以雨电愆期，深自引咎，欲尽人事以挽天心，尤合古人遇变责躬之道，嘉慰良殷。

彭守赍呈报销各册，已经核明拟稿，即日出奏。兹抄稿寄去，祈阁下与少岩、勉亭细阅。如有不妥，即行签出，腊月十五日以前专差进京呈递。安庆复信能于十三四赶到为妥。

国藩请开各缺，蒙恩许释军符，而两江一席仍迭奉谕旨，催回本任。贱恙用心多则汗出，说话多则舌蹇，既不能作星使，岂堪复为江督？业于十七日具疏恭辞，未审能邀俞允否。

群捻西窜者深入秦中，东窜者延及鄂境。屡檄霆军入关，计期当已拔队。檄刘仲良赴正阳，刘省三赴六安，意在屏蔽安、庐，不致扰皖中腹地。今闻二十三日任、赖已抵德安，则二刘当径入鄂境矣。

张方伯何时到省？阁下受代后赴颍之便绕道见过，藉慰积悰，良深企望。复问台安。诸惟心鉴，不具。

国藩顿首

620．复陈方坦十一月二十六日

告本人再疏恭辞江督。谈销盐事。

小浦尊兄阁下：

前月二十二日一函尚稽裁复，顷接十一日惠书，猥以鄙人迭奉回任谕旨，远劳驰念，感纫曷任。

贱恙用心多则汗出，说话多则舌蹇，既不能作星使，岂堪复为江督？十七日具疏恭辞，仍请以散员留营，帮同照料，未审仰邀俞允否。

川淮并销，画分引地，于数百年之大经大法率尔自破藩篱，即使销数大旺，亦非正办。国藩初见即不谓然，以江、鄂业有成言，故不便参异议。今不远而复，不知尚可挽回否？鄙人昔尝谓须派炮船于宜昌，凡川盐入淮引地面，即行轰击其人，烧沉其船，待川、楚具奏兴讼，我乃复奏而详言之云云。虽出一时游戏过激之言，然欲堵川私，舍一蛮字，别无良法。阁下闻此，当亦抚掌一笑也。复问台安。诸惟心鉴，不具。

国藩顿首

621．复董似穀十一月二十七日

答谢贺寿，顺告近况。

蓉初尊兄同年大人阁下：

十七日接奉惠函，猥以揽揆之辰，吉词祓饰，非所敢承。就谂荩望日隆，庞祺川至，莅双江而正策，绩著调梅；荷九陛之恩纶，荣持英。引詹矞采，企颂良殷。

此间军事，捻逆分为二股，东股任、赖等逆由光、固窜犯鄂境，淮军分道跟追，冀与鄂军收夹击之效。西股张逆由陕西之华阴直向西安，现檄霆军入关援剿，未知果否有裨。

国藩因病请开各缺，得旨来京陛见，旋饬回两江本任。顷以精力过衰，既不能作星使，又岂能任江督？具疏恳辞，请以散员留营照料一切，稍效涓埃，不敢作置身事外之想。知关廑念，附陈一二。复颂台安，祗璧谦版。不备。

622．复刘岳昭十一月二十七日

略告军情及个人进退。

荩臣尊兄大人阁下：

顷奉惠函，因时祓饰，兼承示滇黔军事，纫戢曷任。就谂节钺凝庥，履綦笃祜，黔疆凯奏，移师靖六诏之氛；丹陛恩浓，殄寇著七擒之略。引詹矞采，企颂良殷。

此间近事，捻逆分为二股：东股任、赖等逆由光、固窜犯鄂境，淮军分道跟追，冀与鄂军收夹击之效；西股张逆由陕西之华阴直向西安，现檄霆军入关援剿，未知果否有裨。

国藩因病请开各缺，得旨来京陛见，旋饬回两江本任。顷以精力过衰，既不能作星使，又岂能任江督？具疏恳辞，请以散员留营照料一切，稍效涓埃，不敢作置身事外之想。知关廑念，附陈一二。复颂台安，顺问捷禧。摹璧晚谦，不备。

623．复张亮基十一月二十七日

略陈前敌军情进展及个人进退安排，婉拒为其代奏之请。

石卿仁兄同年大公祖阁下：

顷奉七月初四日惠书，猥以秋节相庆，纫戢曷已！承示黔中近况、被谤始末，娓娓千余言，时事多艰，世途险窄，良深感喟。比维节钺延釐，鼎集祜，威宣豹略，传烽允靖乎苗疆；望重牂江，湛露迭承于枫陛。引詹矞霭，企颂靡涯。

此间军事，捻逆分为二股：东股任、赖等逆由山东回窜豫境，疾走光、固，南趋鄂省之德安，淮军分道跟追，冀与鄂军收夹击之效；西股张逆盘旋陕西二华境内，近乃直向西安，已檄霆军由荆紫关进兵援剿，并奏派大员专办米粮，未知能否有裨。

国藩衰病侵寻，上疏请开各缺，得旨赏假调理，来京陛见，旋复饬回两江本任。圣恩高厚，体恤入微。惟贱恙系属本病，语稍多则舌蹇，惮于接见宾客，断难再胜地方之任。又恐速离军营，士心涣散，顷具疏恳辞回任，仍请以散员留营照料。稍效涓埃，不敢作置身事外之想。

承嘱代奏一节，国藩系因病乞休之员，分内之事，已觉力量难兼，台端之出处进退，似未便越俎代谋。想迩来星使入黔，必能代达苦衷。方释薏苡之疑，暂罢归田之想，曷胜驰系！专泐肃复，顺颂台安。摹璧晚谦，诸惟朗照。不具。

624．复陈庆溥十一月二十七日

说明屡请留营之由。

心泉尊兄大人阁下：

两接惠书，渥承拳注，勤恳之意溢于言表，临风三复，感纫曷任。

自维衰病日增，星使、封疆两非所任。所以屡请留营者，一则以逆焰未衰，不忍置身局外，袖手旁观；一则少帅奉命专征，势必远离江境，两江后路付托尚未得人，不能不徘徊以俟。但令诸事渐有头绪，军务日有起色，亦未始不可恳求长假，借息病躯。目下委蛇此间，与少泉努力同心，共办一事，虽有登坛退院之分，尚无送故迎新之迹。己本不愿以崇高自处，人亦不至以僚佐相看。薪火相传，旧令尹本无愠色；钟漏未尽，故将军犹可夜行。阁下以为然耶否耶？复问台安。诸惟心鉴。汇缴芳版，不具。

馆愚弟曾国藩顿首

625．复陈庆长十一月二十七日

告西捻入秦，东捻复入鄂境，已饬诸军分道跟追。附告本人奉谕旨许释兵符，而令回两江本任，已具疏恭辞。

子奉年兄阁下：

彭都司来营，接到惠书，远劳存注，兼贻珍饵多品，敬登志感。苏垣营伍日有起色，而饷源不丰，殊费荩筹，至为驰念。

此间军事，自九月后该逆分为两股：张逆一股西扰秦中，任、赖一股东扰齐省，攻扑运河未得逞志，现复窜入鄂境。虽饬诸军分道跟剿，尚未能大加惩创，奏派鲍军援秦，刻下亦未起行。

国藩秋间病后，衰态日增，屡疏请开各缺，蒙恩许释军符，而仍令回本任。贱恙用心多则汗出，说话多则舌蹇，既不能作星使，岂堪复为江督？业于十七日具疏恭辞，仍请以散员留营，帮同照料，维湘、淮之军心，通苏、鄂之血脉，未审仰邀俞允否。复问台安。诸惟心鉴，不具。

通家生曾国藩顿首

626．复李朝斌十一月二十七日

略告近期军情，附告本人因病屡请开缺，奉谕旨许释军符，而令回任江督，已具疏恭辞。

质堂仁弟军门阁下：

彭都司来营，接到惠书，猥以鄙人老年得孙，远劳驰贺；复因贱躬抱恙，贻惠珍馐，敬登之余，弥增纫感。即审节行边，柳营按部，以临淮之壁垒，肃吴会之戎行，荩绩日隆，至为企慰。

此间军事，自九月后该逆分为两股：张逆一股西扰秦中，任、赖一股东扰齐省，攻扑运河未得逞志，现复窜入鄂境。虽饬诸军分道跟剿，尚未能大加惩创，奏派鲍军援秦，刻下亦未起行。

国藩秋间病后，衰态日增，屡疏请开各缺，蒙恩许释军符，而仍令回本任。贱恙用心多则汗出，说话多则舌蹇，既不能作星使，岂堪复为江督？业于十七日具疏恭辞，仍请以散员留营，帮同照料，维湘、淮之军心，通苏、鄂之血脉，未审仰邀俞允否。肃泐布谢。复问台安。诸惟心鉴，不具。

国藩顿首

627．复刘长佑十一月二十七日

告本人奉谕令回本任，再疏恭辞。附告近期军情。说明祝恺可用。其父墓表灯节前交。

印渠仁弟大人阁下：

初六日一函尚稽裁复，顷接十五日惠书，渥承拳注。即审筹防畿辅，荩绩日隆。惟玉躬夙恙未痊，目疾复发，尚祈节劳静摄，以慰远怀，至为企祷。

国藩两奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？十七日已具疏恭辞，仍请以散员留营，帮同照料，分咨各折片稿计达冰案。

此间军事，任、赖一股由固始扰及皖境，二十三日即至德安，已饬淮军追剿，冀与鄂军夹击。张逆深入秦中，秦兵屡次失利，该逆遂窜至陕省西南。顷派前苏州守薛世香设粮台于秦、豫之交，以为霆军转运，而催该军迅速入关，未审能遮贼不犯蜀否。

祝道稳练精详，在监司中殊为出色。鄙人屡欲为该道募归德勇丁，独当一路，因饷项不裕，未果施行。一俟接有尊处公牍，即便咨回，以资臂助。

尊先公墓表，容俟心绪稍定，便当撰就寄呈，总在正月灯节前交卷，再迟则有吹号抢卷之虞，不敢食言。复问台安。诸惟心鉴，不具。

国藩顿首

628．复邓辅纶十一月二十九日

唁邓父逝世。附告本人因病再辞回任江督。

弥之仁弟阁下：

接到讣音，惊悉尊甫厚翁大人锦堂弃养，感悼曷任！阁下纯孝性成，自必哀毁过礼。惟念尊甫大人早膺拔萃，晚陟柏台，伟绩迭著于豫章，循声早流于巴蜀。近年优游林下，戏彩养志，含饴课孙，迨至读礼之后，以毁危身。虽稍逾乎古礼之经，实可登诸独行之传，揆诸在天之灵，应无遗恨。尚祈阁下节哀顺变，勉承先志，垂裕后昆，是为至祷。

国藩北征岁余，毫无起色。衰年多病，艰巨弗胜，屡具疏请开各缺，蒙恩许释军符，而仍令回两江本任。贱恙用心多则汗出，说话多则舌蹇，既不能作星使，岂堪复为江督？十七日复疏恭辞，不敢再膺疆寄，仍请以散员留营，帮同照料，未审仰邀俞允否。

兹寄赙金一函，祭幛一悬，希即爇告灵帏，略表微忱。复问素安。诸惟心鉴，不具。

国藩顿首

629．复尹耕云十一月二十九日

说明具疏辞职而留营维系军心之由。

杏农仁弟大人阁下：

十七日读惠书，承以大义相责，言辞切直，而拳拳挚爱流溢行间，嘉谊甚荷。

国藩以衰病相寻，惮见宾客，难阅公牍，自同治二年以来，盖已四次具奏，不欲以病躯久点高位。初非因办捻无功，而后托辞于病，以自解免，又恐骤然去位，或乖古人尽瘁之义，故不遽求离营，以塞清议而表歉衷；亦非欲于他人接办之后，攘臂代庖，昧于舟不两柁、马不两驭之说也。

来书谓维系军心之言，与平日惧为权臣之意自相矛盾，亦诚有所难解。鄙意所恶乎权臣得人心者，谓魏晋以后，都督中外诸军觊觎非常，及唐末五代方镇为众心所属者，动移神器，故可惧也。宋世鉴于陈桥之变，于将帅得军心者，猜忌特甚。北宋如王武恭、狄武襄均为正人所纠劾，不获大用。南宋秦氏亦以军心归附，急谋解张、韩、刘、岳之兵柄。自是以来，未闻有宿将大获军心倾动一国者，亦未闻有因此负疚而引嫌者。我朝宽大诚明，度越前古，国藩与左、李辈动辄募勇数万，保荐提镇以千百计，朝廷毫无猜疑，而仆辈亦不知有嫌可避，坦然如鱼之忘于江湖，如足适而忘履，腰适而忘带。国藩前所谓惧为权臣者，不过恐居心行事，稍有陵驾邻省之处；后所谓留营照料维系军心者，亦不过默运潜移，使霆、湘两军与少泉水乳交融而后安，绝非挟军心以自重。此梦寐所差堪自信，亦知必为阁下所深亮也。然江督一席，实繁且重，鄙人说话逾二十句，舌端蹇滞，难于接见僚属，既不能为星使，岂复能为江督？顷奉二十三日寄谕，仍当具疏固辞。

来书引温公之言相勖，窃意宋世如韩、富、文诸公，皆尝力求致仕，温公为翰林学士，亦尝力求罢去，不才何敢远方古贤？特自度精神不能了一日之公牍，此则饮水饮汤，冷暖自知，不得因未合于古，而强以所不能也。辱相爱之深，辄敢布其区区，诸惟鉴亮。复问台安。不具。

630．复彭玉麟十二月初一日

谈长江水师诸事。附告本人奉旨回任，当具疏恳辞。

雪琴宫保仁弟大人阁下：

十九日泐复一函，计达尊鉴。顷接惠书，具悉一切。

外江各营，鄙人久不过问。其营、哨官除一二随行护卫外，接见亦复寥寥。得阁下此行亲临察看，将来放缺或可略有把握。拟在淮各营由敝处定夺，在江各营由尊处与昌岐定夺，人之优劣，阁下如有所闻，随时密示为荷。蔡国祥一营遣散后，尚无生事各情，该营官处分应即如尊指，从轻置议。昌岐意存见好，并不呈明敝处，辄私恳少荃添立中营，已据少荃来文咨复裁撤，并具公牍奉达冰案。其请领养廉、办引二事，渠曾请示前来。查自三年四月十九补缺日起，应照提督例每年领银二千两，自五年六月十四兵部会议奉旨允准日起，每年领八千两，其银在江宁、湖北两盐道衙门各半分支。

两淮招商旧法，已据司详改为循环给运章程，业经少荃咨明，碍难添引，均于十八日批答在案。如阁下尚有余引，昌岐另有余银，由尊处通融办理则可，由敝处饬司另给则不可。

捐廉辞奖，大咨极为恳到，容俟据情代陈。惟朝廷加恩之常典，与臣子报效之实心，二者原可并行，而俞允则未之敢必。

国藩十七日一疏，顷奉谕旨仍令回任，然鄙志已定，再当具疏恳辞。岂有不能作星使，不能作江督，而尚堪任军机者乎？阁下亦过虑耳。复问台安。诸惟心鉴，不具。

正封函间，又接十九日惠书，于鄙人回任一节，代筹全局，着着灵通，感泐无既。惟贱恙未痊，实不能再膺繁剧，若勉强从事，必致公私两困，且一经接篆，数月后又翻然引退，是于去就之间有同儿戏。举棋不定，不若竟不着子之为愈也。即日奏请另简江督，或令少荃自荐筹饷大员，俾得速临前敌。至敝处历年未了事件，如报销款目、水师章程，亦必须留营逐一结清，而后寸心可安。复颂台安。不具。

631．复鲍超十二月初三日

责其行军太缓。嘱其迅速入关。说明可专衔奏事，但不能空言入奏。

春霆仁弟阁下：

二十七日发去公牍一件，计达尊鉴。顷接惠书，具见虚怀若谷，能受箴言，至为嘉慰。惟台旆屡言西入，至今迄不果行，前俟饷到即行，今又云须马匹、洋药到乃发，迁延辗转，又届年终，今年行军太缓。九月十五若遵照敝处调度，由南阳径赴鲁山，本可拦贼不入秦，今秦人罹兵业已两月，自不免有抱怨之词。现在任、赖一股由德安窜至安陆，难保不由随、枣窜至南阳。如贼〈在〉南阳数十里内，贵军尚未起程，应请就近会剿，即以清贵军之后路；如已起行，则不必返顾；如探明贼势距南阳尚远，即仍请迅速入关，亦不必留待也。复问台安。诸惟心鉴，不具。

正封函间，接二十九日惠书，并准大咨，具悉一切。本日奉谕旨严催入关，贵军拟于初四五拔营，不候饷齐，不顾掣肘，毅然前进，具见忠勇奋发，嘉慰实深。霞仙中丞不复办粮之信，或因赴援未速，故尔盼极生怨。譬如主人请客，客不来而先议主人之授餐，则主人或因而负气；客已到而不见主人之设食，则客亦得以有辞。若果拔至三四百里，而秦中米粮一无足恃，停军待饷，则曲直显然，中外亦可共谅其心。

专衔奏事一节，寄谕虽未提及，或系偶尔疏漏，敝处业已奏请。贵军抵秦境后，如行路几日，开仗几次，尽可自行具奏。倘奉谕旨诘责，仆当代为剖办。若如今年之样，终岁不办一事，不开一仗，则不必以空言入奏，徒令朝廷生厌，至嘱至嘱。复问台安。不具。

632．复李鸿章十二月初四日

告本人初三日恭疏力辞江督。谈人事安排。

少泉宫保世仁弟大人阁下：

初二日胡副将带到惠书，具悉一切。

二十三日寄谕令国藩回任，而于疏末正文全未理会，顷已于初三日恭疏复奏，力请开缺，另简江督。明知此疏一上，阁下必离江境，饷项断难应手，然事机所值，舍此别无奏法。无已，则请阁下密荐贤员，布置后路。设令朝廷仍申去年九月之旧说，以张漕使署督篆，雨亭权漕院，雨生权苏抚兼通商一席，不至掣尊处之肘否？此外尚有良策，调动一二人，可使淮军不至饥饿否？亦由平日用人多取和平一路，不能如左帅之布置后路蒋、周与杨，坚强深固也。然即使张、李、郭、丁为之，亦决不至改弦易辙，坐视淮、湘各军之贫窘而不顾，阁下似可放心出境。

贱恙不能为江督，初非矫激之词，即使并无洋务，而一日之精神，已不能了一日之公牍，岂可贸然攘臂下车，贻后日悔！

任、赖二十七日窜近安陆，似将由随、枣出鄂回豫。二刘皆已西行，留幼军专防回窜山东之用，何如？复问台安。

633．复郭嵩焘十二月初五日

赞成其自宋以来，多以浮言乱天下之说。议性理之说，苛君子而纵小人。告本人因病疏辞江督。忧乡俗奢靡，百物昂贵，湘军保职衔者不甘家食，哥老会隐患方深。

云仙仁弟亲家大人阁下：

前得九月惠书，猥以老年抱孙见贺，稍稽裁复。顷舍沅弟抄寄十月一日尊函，痛陈自宋以来言路之蔽，读之乃正搔着痒处。盖自庚申预提下纲之后，今复见此纲之旺，中间铳去几纲矣。船山先生《宋论》，如《宰执条例时政》、《台谏论宰相过失》及《元祐诸君子》等篇，讥之特甚，咎之特深，实多见道之言。尊论自宋以来，多以言乱天下，南渡至今，言路持兵事之长短，乃较之王氏之说尤为深美，可以提尽后有万年之纲。仆更参一解云：性理之说，愈推愈密，苛责君子，愈无容身之地；纵容小人，愈得宽然无忌。如虎飞而鲸漏，谈性理者熟视而莫敢谁何，独于一二朴讷之君子，攻击惨毒而已。

国藩自临淮遭风后，抱病月余，请假两次，十月具疏请开各缺，蒙恩准释兵符，交少泉接办，而令鄙人仍回两江本任。贱恙标症虽除，本原已亏，说话稍多，舌端蹇涩，不能多见宾客，多阅文牍，断难胜两江繁杂之任。顷已两次疏辞，如不获命，仍当再四渎陈，得请而后已。倘尊怀垂注及之，可向筱泉中丞索取一览。受恩深重，义难以置身事外，只可留营调养。去岁所示，北陌东阡，扶杖观稼，势诚有所不能。

又闻吾乡俗日奢靡，百物昂贵，保至提、镇、副、参者，不甘家食，跃然有鹰隼思秋之意，而哥老会人数太多，隐患方深。阁下细察物理，桑梓不至别罹恶劫否？后进中有好学笃志之士否？尊昆仲果足自给，不须别图生计否？便中示及一二。即请台安。

意城、志城亲家大人均此。

634．复库克吉泰十二月初六日

告捻分东、西二股，已分饬诸军迎击。附告本人奉谕令回任江督，已再疏恳辞。

仁庵尊兄大人阁下：

十月杪接奉惠函，殷勤垂注，谦挹过当，感怍交并。就谂荣膺心简，昼接恩隆，燕颔虎头班定远，威扬万里；龙堆雁塞霍票 ⁽¹⁾ 姚，功盖诸军。引企矞晖，良殷抃颂。

此间近事，捻分二股：任、赖等逆由光、固犯鄂，径趋德安，屡为鄂军所败，西走应城、京山一带，现令淮军分道迎击，杜其回窜之路；张逆一股盘旋陕省西安、蓝田境内，已檄霆军由紫荆关援剿，未知果否有裨。

国藩衰病侵寻，疏请开缺，幸释军符，旋得旨饬回本任。衰病侵寻，自揣难膺剧任，顷已再疏恳辞，未审得邀俞允否。知关廑系，附陈一二。复颂台安。祗璧大柬。统希朗照，不备。

愚弟曾国藩顿首

————————————————————

(1)  “票”，幕信底稿作“嫖”，旁批：“‘票’本字也，‘骠’通字也，‘嫖’则俗‘嫖赌’字矣。”传忠书局稿本作“票”。

635．复欧阳保恒十二月初六日

恐东捻回豫，已檄淮军拦剿。西捻入秦，亦檄霆军援剿。附告本人奉旨回任江督，业经再疏恳辞。

用甫尊兄大人阁下：

前月杪接奉惠函，猥以贱体抱恙，远劳存注，纫感曷任。就谂荩望日隆，庞祺川至，星轺载道，罗髦士于漳南；露冕宣勤，迓恩光于日下。引詹矞采，倾企良殷。

此间近事，任、赖等股由光、固南趋鄂境，前月二十三日鄂军败之德安城下，贼走应城、京山一带，恐仍回窜豫境。已檄淮军分道拦截，冀与鄂军收夹击之效。张逆一股窜扰秦省，盘旋西安、蓝田境内，亦檄霆军入关援剿，并为筹办米粮，俾得迅速拔营。

国藩幸释军符，奉旨饬回本任。惟是衰病侵寻，既不能为星使，岂复能为江督？业经再疏恳辞，未知得蒙俞允否。知关廑系，附陈一二。复颂台安。诸惟朗照，不具。

馆愚弟曾国藩顿首

636．复李宗焘十二月初六日

告东捻在鄂失利，恐回豫，已檄淮军拦截。西捻扰秦，亦檄霆军援剿。附告本人奉旨令回任江督，再疏恳辞。

午山尊兄同年大人阁下：

前月二十三日接奉惠函，就谂再莅梁垣，晋权柏府。顷阅邸抄，知已仰邀巽命，遂获真除。以荩猷之日懋，卜恩眷之弥隆，抃慰曷已。

任、赖等股由光、固南趋鄂境，前月二十三日鄂军败之德安城下，贼走应城，京山一带，恐仍回窜豫境。已檄淮军分道拦截，冀与鄂军收夹击之效。张逆一股窜扰秦省，盘旋西安、蓝田境内，亦檄霆军入关援剿，并为筹办米粮，俾得迅速拔营。

国藩幸释军符，奉旨饬回本任。惟是衰病侵寻，既不能为星使，岂复能为江督？业经再疏恳辞，未知得蒙俞允否。知关廑系，复陈一二。复颂台安，恭贺大喜。祗璧谦版，不具。

年愚弟曾国藩顿首

637．复陶寿玉十二月初六日

略告近期军情，附告本人顷再辞江督。

仲渔仁弟大公祖阁下：

前月杪接奉惠函，祓饰逾恒。就谂荣莅监司，主持盐策，布仁风于熊甸，绩著梅羹；迓湛露于螭坳，猷宣节。引詹吉霭，企颂靡涯。

此间近事，捻分二股：任、赖等逆由光、固犯鄂，径趋德安，屡为鄂军所败，西走应城、京山一带，现令淮军分道迎击，杜其回窜之路；张逆一股盘旋陕省西安、蓝田境内，已檄霆军由荆紫关援剿，未知果否有裨。

国藩因病请开各缺，幸释军符，仍奉旨饬回两江本任。惟贱恙标症虽痊，本病未愈，用心多则汗出，说话多则舌蹇，自问不能重膺烦剧。顷已再疏恳辞，未知得蒙俞允否。知关廑系，附陈一二。复颂台安。祗璧谦版，不备。

国藩顿首

638．复应宝时十二月初六日

告东捻入鄂屡败，西走应城、京山，现令淮军迎击。西捻盘旋秦地，已檄霆军援剿。附告本人因病再辞江督。

敏斋尊兄大人阁下：

前月二十二日接奉惠函，猥以奉命回任，远劳祓饰，非所敢承。就谂誉播三吴，恩承九陛，德意孚于属国，象译宣猷；荩绩懋于雄关，豸华著望。引詹吉霭，企颂良殷。

此间近事，捻分二股：任、赖等逆由光、固犯鄂，径趋德安，屡为鄂军所败，西走应城、京山一带，现令淮军分道迎击，杜其回窜之路；张逆一股盘旋陕省西安、蓝田境内，已檄霆军由荆紫关援剿，未知果否有裨。

国藩因病请开各缺，幸释军符，仍奉旨饬回两江本任。惟贱恙标症虽痊，本病未愈，用心多则汗出，说话多则舌蹇，自问不能重膺烦剧。顷已再疏恳辞，未知得蒙俞允否。知关廑系，附陈一二。复颂台安。祗璧谦版，不备。

愚弟曾国藩顿首

639．复蔡锦青十二月初六日

略告近期军情。附告本人因病再辞江督。

芥舟尊兄大人阁下：

顷奉惠函，承示滇中军事，具聆一切。就谂豸华懋绩，豹略襄勤，荩筹消六诏之氛，恩眷荷九重之命。引詹吉霭，企颂靡涯。

此间近事，捻分二股：任、赖等逆由光、固犯鄂，径趋德安，屡为鄂军所败，西走应城、京山一带，现令淮军分道迎击，杜其回窜之路；张逆一股盘旋陕省西安、蓝田境内，已檄霆军由荆紫关援剿，未知果否有裨。

国藩因病请开各缺，幸释军符，仍奉旨饬回两江本任。惟贱恙标症虽痊，本病未愈，用心多则汗出，说话多则舌蹇，自问不能重膺烦剧。顷已再疏恳辞，未知得蒙俞允否。知关廑系，附陈一二。复颂台安。祗璧谦版，不备。

愚弟曾国藩顿首

640．复吴大廷十二月初六日

略告近期军情。附告本人顷再辞回任江督。

云轩尊兄大人阁下：

九月杪泐复寸函，谅已达览。顷奉惠书，就谂安抵樟垣，荣膺节，虎盐正策，懋荩绩于双江；豸绣翔华，荷隆恩于九陛。引詹矞采，企颂良殷。

此间近事，捻分二股：任、赖等逆由光、固犯鄂，径趋德安，屡为鄂军所败，西走应城、京山一带，现令淮军分道迎击，杜其回窜之路；张逆一股盘旋陕省西安、蓝田境内，已檄霆军由荆紫关援剿，未知果否有裨。

国藩因病请开各缺，幸释军符，仍奉旨饬回两江本任。惟贱恙标症虽痊，本病未愈，用心多则汗出，说话多则舌蹇，自问不能重膺烦剧。顷已再疏恳辞，未知得蒙俞允否。知关廑系，附陈一二。复颂台安。祗璧谦版，不备。

愚弟曾国藩顿首

641．复钟秀十二月初六日

略告近期军情。附告本人再辞回任江督。

石帆尊兄大人阁下：

初二日接奉惠函，远荷存注，兼承示畿辅情形，具聆壹是。就谂台祺云蔚，荩绩日隆，至以为颂。

此间近事，任、赖等股由光、固南趋鄂境，前月二十三日鄂军败之德安城下，贼走应城、京山一带，恐仍回窜豫境。已檄淮军分道拦截，冀与鄂军收夹击之效。张逆一股窜扰秦省，盘旋西安、蓝田境内，亦檄霆军入关援剿，并为筹办米粮，俾得迅速拔营。

国藩幸释军符，奉旨饬回本任。惟是衰病侵寻，既不能为星使，岂复能为江督？业经再疏恳辞，未知得蒙俞允否。知关廑系，附陈一二。复颂台安。祗璧谦版，不备。

愚弟曾国藩顿首

642．复黄倬十二月初七日

告进剿捻股部署。附告本人因病再辞回任江督。说明在籍、随营将领无可以偏裨派统北兵者。《王船山全书》俟刷成奉寄。

恕皆仁兄大人阁下：

差弁回，接奉惠书，敬悉一切。比维釐延冬序，福介春觵，迓福承恩，式符心祝。

此间军事，张逆久踞蓝田，图趋兴、汉，屡催鲍军西入，据报行粮略备，腊初可以拔营。因任、赖一股横窜鄂疆，鄂军迭胜于孝感、德安等处，该逆败往京山，恐由随、枣回豫，逼近襄阳，春霆自奏由宛赴襄，先剿东股。敝处亦檄刘省三军门、刘仲良廉访同出信阳，冀与鄂军夹击，不知果有裨否。

国藩迭奉谕旨，令回本任。贱躯病在本源，一日之精神，实不能了一日之公牍，已于初三日再疏恭辞。并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审能邀俞允否。

张曜前在徐州曾经接见，其材可用。亦知其与蒯观察亲好，顷已由李中丞奏令来豫，计不久可到中州。北兵风气积衰，尊意欲以南人变易。敝部遣撤已久，平时将领在籍者尚多，亦未见有智勇卓越可当大任者。现在随营各员，如记名提督云南昭通镇总兵沈宏富、记名提督何绍彩，皆奉特旨交弟差遣，因饷项不足，不能另立一军，又不便以偏裨隶属他处。

至鄙人行军以来，笔墨鲜暇，章疏之外全无记载，仰荷垂询，只惭荒陋。《王船山全书》去冬即已告竣，又多至三百二十二卷，尚未开刷。现寄信至长沙，俟刷成再行奉寄。复请台安，顺颂年祺。诸惟心鉴，不具。

643．复薛福辰十二月初七日

谈防河之议已作罢论。告本人初三日再疏恭辞江督。请便购《通鉴辑览》一部见寄。

富屏世仁弟阁下：

顷接惠书，远承记注。即审政学兼优，令望日隆，至为企颂。

防河之议，办理无成，虽诸将尚申前言，而鄙意已作罢论。与其人力不齐而此疏彼漏，不若腾出各军尽为游击，或冀一与贼遇，大挫凶锋。张逆久踞蓝田，图扰兴、汉。霆军米粮略备，本可于腊初入关，任、赖横窜鄂疆，迭为鄂军剿败，将由京山回窜豫中，逼近襄阳，春霆乃自行奏明，先剿东股。敝处亦檄刘军门省三、刘仲良廉访同出信阳，冀与鄂军夹击。未知能将东股大加惩创否，西事不至迟误否。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？初三日已再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。

书价暂存尊处，仍请缓求善本，惟其难得，是以可贵。又御批《通鉴辑览》，或小字初印本，或大字本，书长近尺五寸者，便购一部见寄。附致菲仪一封，伏希莞存。复问台安，顺颂年祺。不具。

644．复唐训方十二月初七日

告近期军情，因东捻逼近襄阳，鲍超自请先剿此股。附告本人再辞回任江督。

义渠仁弟大人阁下：

顷接惠书，远承记注，并屡于刘韫翁函中稔知关垂贱恙，存注殷拳，至为纫感。比惟迓福承恩，宜春多祜，以封疆之久历，卜纶之优颁。引睇矞晖，良殷企颂。

此间军事，张逆久踞蓝田，图扰兴、汉。霆军米粮略备，本可于腊初入关，任、赖横窜鄂疆，迭为鄂军剿败，将由京山回窜豫中，逼近襄阳，春霆乃自行奏明，先剿东股。敝处亦檄刘省三军门、刘仲良廉访同出信阳，冀与鄂军夹击。未知能将东股大加惩创否，西事不至迟误否。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？初三日已再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。复问台安，顺颂年禧。诸惟心鉴，不具。

645．复涂心畬十二月初七日

告近期军情，霆军、淮勇冀与鄂军夹击东捻。附告本人再辞回任江督。

心畬仁弟阁下：

顷接惠书，远承垂注。即审荣补选部，渥荷新恩，以望实之并隆，卜迁除之在即。引瞻吉霭，企颂良殷。

此间军事，张逆久踞蓝田，图扰兴、汉。霆军米粮略备，本可于腊初入关，任、赖横窜鄂疆，迭为鄂军剿败，将由京山回窜豫中，逼近襄阳，春霆乃自行奏明，先剿东股。敝处亦檄刘省三军门、刘仲良廉访同出信阳，冀与鄂军夹击。未知能将东股大加惩创否，西事不至迟误否。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？初三日已再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。

附致菲仪一封，聊佐春盘之需，伏希莞存。顺颂年祺，并贺大喜，复问台安。不具。

646．复黄锡彤十二月初七日

告近期军情，捻股转战秦、鄂，清军三路夹击。附告本人再辞回任江督。

晓岱尊兄大人阁下：

秋间递到一函，尚稽裁复，顷接惠书，渥承垂注，并荷远赐名笔，敬以志谢。即审名书黼座，秩晋台垣，以望实之久隆，卜温纶之迭沛。引瞻吉霭，企颂无涯。

此间军事，张逆蔓延秦中蓝田一带。霆军米粮略备，本可于腊初入关，因东股任、赖横窜鄂疆，扰及黄、孝、德安，鄂军迭获胜仗，该逆败窜京山，逼近襄阳，春霆自行奏明赴襄会剿。敝处亦檄刘军门省三、刘廉访仲良同出信阳，冀与鄂军夹击。不知能将东股大加惩创否，西事尚不迟误否。

国藩屡奉谕旨，令回本任。贱恙标症虽愈，本源实亏，用心多则汗出，说话多则舌蹇，既不能作星使，岂能复为江督？顷又具疏恭辞，并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。

附致菲仪一封，略备馈岁之敬，伏冀莞存。复颂年禧。诸惟心鉴，不具。

647．复刘崑十二月初七日

告近期军情及剿捻部署。附告本人再辞江督。

韫翁老夫子大人阁下：

接十五日惠书，猥以国藩迭奉温纶，令回本任，藻饰有加，并承谬奖拙疏，益增惶悚。即审台候绥愉，兴居多福，至为企慰。

此间军事，任、赖一股自前月初由东省败回，窜至罗山，为盛军剿败，遂犯鄂中，由黄、孝扰及德安。二十三日，鄂军屡捷于德安城外及王家庙、皂河等处。顷接沅弟来函，逆踪败窜钟祥，恐由随、枣趋豫。敝处已檄刘军门省三、刘廉访仲良合为一路，探明跟剿；又令刘松山一军严防西股回窜，偷渡黄河，并分兵汝州，遮东股入洛之路，未审能否有裨，张逆窜至西安、蓝田，恐其循南山窜入兴安。屡檄鲍军入关防剿，该军以米粮未备，未遽启程。又因东股将近南阳，春霆自行奏明，先剿东股，不知致误西事否。

贱恙调理数月，迄未痊愈，既不能作星使，岂堪复为江督？昨又具疏恭辞，恳开各缺，并求另简江督，或令少荃宫保自荐筹饷大员，专办后路，俾得早临前敌，亲自督剿。鄙人仍留行间，悉心商酌，不敢稍涉疏懈，亦不欲置身局外，借表歉忱，仰酬恩遇。

寄来参支，顷已服过三钱，似甚相安。复颂鸿禧。祗璧晚谦。诸惟心鉴，不具。

648．复皮寀瀚十二月初七日

告近期军情及进剿捻股情况。附告本人再疏恭辞江督。请查孙昌凯请荫一事能办否，请转致各处信函、炭敬。

小舲尊兄大人阁下：

差弁回营，得接惠书，并承抄示同乡京官各单，有费清神，至为感谢。比惟春祺懋介，令望弥隆，企颂曷已。

徐、周、蔡三宅先后叹逝，感怆同深。冬令愆阳，人多疠疫，咎征已见，来岁年谷更不知何如。

此间军事，张逆久踞蓝田，图起兴、汉。屡催鲍军西入，据报行粮略备，腊初可以拔营。因任、赖一股横窜鄂疆，鄂军迭胜于孝感、德安等处，该逆败往京山，恐由随、枣回豫，逼近襄阳，春霆自奏由宛赴襄，先剿东股。敝处亦檄刘省三军门、刘仲良廉访同出信阳，冀与鄂军夹击，不知果有裨否。

国藩迭奉谕旨，令回本任。贱躯病在本源，一日之精神，实不能了一日之公牍，已于初三日再疏恭辞。并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审能邀俞允否。

孙副将昌凯托办请荫一事，不知今年尚能办否？兹将履历寄呈，乞一查示。附致各处信函、炭敬，另开一单，请为查照，分别转致。附呈菲仪，略表馈岁之敬，尚冀莞存。顺颂年祺。并候台安。不备。

649．致徐树铭十二月初七日

告近期军情，东捻逼近襄阳，鲍超自奏赴襄会剿。附告本人因病再辞回任江督。

寿蘅仁弟世大人阁下：

前接复函，瞬逾数月。比维荩猷懋著，茀禄蕃增，出岫云兴，赞虞廷寅清之化；自天露湛，兼周官礼乐之司。引睇矞晖，至为祝颂。

此间军事，张逆蔓延秦中蓝田一带。霆军米粮略备，本可于腊初入关，因东股任、赖横窜鄂疆，扰及孝感、德安，鄂军迭获胜仗，该逆败窜京山，逼近襄阳，春霆自行奏明赴襄会剿。敝处亦檄刘军门省三、刘廉访仲良同出信阳，冀与鄂军夹击。不知能将东股大加惩创否，西事尚不迟误否。

国藩屡奉谕旨，令回本任。贱恙标症虽愈，本源实亏，用心多则汗出，说话多则舌蹇，既不能作星使，岂能复为江督？顷又具疏恭辞，并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。

附致菲仪一封，聊佐春盘之需，伏希莞存。顺问台安，并颂岁祺。不备。

650．复方鼎锐十二月初七日

谈近期军情及进剿捻股情况。附告本人因病再疏恭辞回任江督。

子颖尊兄大人阁下：

差旋，接十一月十四日惠书，渥承拳注。即审簪裾集庆，政祉康愉，至论谠言，赞襄密勿。引睇吉晖，良殷企颂。

此间军事，张逆久踞蓝田，图趋兴、汉，屡催鲍军西入，据报行粮略备，腊初可以拔营。因任、赖一股横窜鄂疆，鄂军迭胜于孝感、德安等处，该逆败往京山，恐由随、枣回豫，逼近襄阳，春霆自奏由宛赴襄，先剿东股。敝处亦檄刘省三军门，刘仲良廉访同出信阳，冀与鄂军夹击，不知果有裨否。

国藩迭奉谕旨，令回本任。贱躯病在本原，一日之精神，实不能了一日之公牍，已于初三日再疏恭辞。并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审能邀俞允否。顺颂年禧。诸惟心鉴，不具。

651．复单懋谦十二月初七日

谈近期军情，东捻逼近襄阳，鲍超自奏赴襄会剿，未能入关。附告本人因病再辞江督。

地山老前辈大人阁下：

接奉台函，过承宠饰。即审福如川至，德并年高，政甬冬官，备椒觞之百禄；恩浓春殿，迓芝之十华。引睇矞晖，莫名虔颂。

此间军事，张逆蔓延秦中蓝田一带。霆军米粮略备，本可于腊初入关，因东股任、赖横窜鄂疆，扰及孝感、德安等处，鄂军迭获胜仗，该逆败窜京山，逼近襄阳，春霆自行奏明，赴襄会剿。敝处亦檄刘军门省三、刘廉访仲良同出信阳，冀与鄂军夹击。不知能将东股大加惩创否，西事尚不迟误否。

国藩屡奉谕旨，令回本任。贱恙标症虽愈，本源实亏，用心多则汗出，说话多则舌蹇，既不能作星使，岂能复为江督？顷又具疏恭辞，并求另简江督，或令李帅自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。知念附告。复请台安，顺颂年禧。诸惟荃鉴，不具。

652．复毕莼斋十二月初八日

谈近期军情，东捻逼近襄阳，鲍超自奏赴襄会剿。附告本人因病再辞回任江督。

莼斋尊兄阁下：

春初接到惠书，戋戋馈岁，远劳致谢。比谂宣猷农部，政祉绥亨，至以为慰。

此间军事，张逆蔓延秦中蓝田一带。霆军米粮略备，本可于腊初入关，因东股任、赖横窜鄂疆，扰及黄、孝、德安，鄂军迭获胜仗，该逆败窜京山，逼近襄阳，春霆自行奏明，赴襄会剿。敝处亦檄刘军门省三、刘廉访仲良同出信阳，冀与鄂军夹击。不知能将东股大加惩创否，西事尚不迟误否。

国藩屡奉谕旨，令回本任。贱恙标症虽愈，本源实亏，用心多则汗出，说话多则舌蹇，既不能作星使，岂能复为江督？顷又具疏恭辞，并求另简江督，或令李帅自荐筹饷大员，俾得身临前敌。国藩仍留行间，帮同照料，理不敢作置身局外之想，未审仰邀俞允否。

属书屏联，借以奉缴。附致菲仪一封，聊佐春盘之需，伏希莞存。复问台安，顺颂年祺。不具。

653．复周寿昌十二月初八日

谈近期军情，因东捻逼近襄阳，鲍超自奏赴襄会剿。附告本人因病再辞江督。

荇农尊兄大人阁下：

今夏五月接到惠书，尚是乙丑所寄交王庶常带出者，渠未至徐州，是以隔岁始到。军事倥偬，致稽裁复。比惟祜履春长，庞祺川至，度花砖之八影，清望弥崇；迓芝之十华，新恩愈渥。引瞻景矞，企颂无涯。

此间军事，张逆蔓延秦中蓝田一带。霆军米粮略备，本可于腊初入关，因东股任、赖横窜鄂疆，扰及黄、孝、德安，鄂军迭获胜仗，该逆败窜京山，逼近襄阳，春霆自行奏明，赴襄会剿。敝处亦檄刘军门省三、刘廉访仲良同出信阳，冀与鄂军夹击。不知能将东股大加惩创否，西事尚不迟误否。

国藩屡奉谕旨，令回本任。贱恙标症虽愈，本源实亏，用心多则汗出，说话多则舌蹇，既不能作星使，岂能复为江督？顷又具疏恭辞，并求另简江督，或令李帅自荐筹饷大员，俾得身临前敌。国藩仍留行间，帮同照料，不敢作置身局外之想，未审仰邀俞允否。

附呈菲仪一封，聊佐春盘之需，伏希莞存。敬请台安，顺颂年祺。诸惟心鉴，不具。

654．复平步青十二月初八日

谈近期军情及进剿捻股情况，附告本人因病再辞回任江督。

景孙尊兄馆丈阁下：

正月差旋，接奉惠函，猥以戋戋之敬，远劳致谢，惭戢良深。就谂茀禄蕃增，荣问休鬯，书䌷东观，迈中垒之传经；望重西京，并韦家而济美。引詹矞霭，企颂靡涯。

此间近事，任、赖等逆窜犯鄂境，径趋德安，迭为鄂军所败，西走京山、钟祥一带，恐由随、枣回窜豫境。现令淮军分道迎剿，冀与鄂军夹击。张逆久扰秦省，盘旋西安、蓝田境内，初檄霆军入关援剿，嗣因东路告警，春霆自奏由宛赴襄，先剿东股，未知果否有裨。

国藩迭奉谕旨，饬回本任。贱躯病在本原，自度一日之精神，不能了一日之公牍，实不能重膺烦剧，顷已再疏恳辞。知关廑系，附报一二。顺颂台安，并贺年禧。诸惟朗照，不具。

馆愚弟曾国藩顿首

655．复沈锡庆十二月初八日

谈近期军情及进剿情况。附告本人因病再辞江督。

鹭卿尊兄大人阁下：

八月中旬接奉惠函，远蒙垂注，曷任纫珮。就谂翔华芸阁，动履康愉，良殷抃颂。

此间近事，捻分二股：任、赖等逆由光、固犯鄂，径趋德安，屡为鄂军所败，西走钟祥、枣阳一带，现令淮军分道迎击，冀与鄂军收夹剿之效；张逆一股盘旋秦省西安、蓝田境内，本檄霆军入关援剿，订定腊初起程，旋因东路告急，逼近襄阳，渠又自奏先剿东股，未知不误西事否。

国藩幸释兵符，仍奉旨饬回本任。惟贱恙标症虽痊，本病未愈，用心多则汗出，说话多则舌蹇，惮于接见宾客，自问不能再膺烦剧。顷已再疏恳辞，未知得蒙俞允否。知关廑系，附报一二。复颂台安。祗缴大柬，不具。

馆愚弟曾国藩顿首

656．复王维珍 ⁽¹⁾ 十二月初八日

谈近期军情及进剿情况。附告本人因病再辞回任江督。

莲西年兄阁下：

十月二十一日接奉惠函，远劳存注，纫戢曷任。就谂侍福康愉，荣问休鬯，赞虞陛寅清之化，绩奏韶咸；宏周诗辰告之谟，恩承纶。引詹矞采，倾企良殷。

此间近事，捻分二股：任、赖等逆由光、固犯鄂，径趋德安，屡为鄂军所败，西走钟祥、枣阳一带，现令淮军分道迎击，冀与鄂军收夹剿之效；张逆一股盘旋秦省西安、蓝田境内，本檄霆军入关援剿，订定腊初起程，旋因东路告急，逼近襄阳，渠又自奏先剿东股，未知不误西事否。

国藩幸释兵符，仍奉旨饬回本任。惟贱恙标症虽痊，本病未愈，用心多则汗出，说话多则舌蹇，惮于接见宾客，自问不能再膺烦剧。顷已再疏恳辞，未知得蒙俞允否。知关廑系，附报一二。复颂台安。统希朗照，不备。

通家生曾国藩顿首

————————————————————

(1)  王维珍，字颖初，一字席卿，号莲西，又号火井逸人，天津人。咸丰十年进士，官通政司副司。善书画，工诗赋。

657．复曾祺十二月初八日

谈近期军情及进剿情况，附告本人因病再辞江督。

春甫宗兄年大人阁下：

正月中接奉惠书，猥以馈岁戋戋，远劳祓饰。十月二十一日复披手翰，就谂荩猷懋著，茀禄蕃增，襄伟绩于枢曹，宸居露湛；运精心于兰锜，郎位星明。引睇矞晖，良殷倾企。

此间近事，捻分二股：任、赖等逆由光、固犯鄂，径趋德安，屡为鄂军所败，西走钟祥、枣阳一带，现令淮军分道迎击，冀与鄂军收夹剿之效；张逆一股盘旋秦省西安、蓝田境内，本檄霆军入关援剿，订定腊初起程，旋因东路告急，逼近襄阳，渠又自奏先剿东股，未知不误西事否。

国藩幸释兵符，仍奉旨饬回本任。惟贱恙标症虽痊，本病未愈，用心多则汗出，说话多则舌蹇，惮于接见宾客，自问不能再膺烦剧。顷已再疏恳辞，未知得蒙俞允否。知关廑系，附报一二。

令弟种泉，与敝处信息常通，江西尚有可栖之木，鄙人又有欲息之机，似无烦再来大营。附呈菲仪一封，聊佐春盘之需。伏希莞存，顺颂台安。诸惟朗照，不具。

年愚弟曾国藩顿首

658．复李昭庆十二月初九日

嘱姑置外人讥议弗问，速进汝宁。

幼泉世仁弟左右：

来示并令兄信阅悉。外人讥议一层，犹可姑置弗问。“汝宁为适中四战之地，周口守地而非战地”二语，精切不磨。“拔队宜速，进仗宜缓”二语，尤为打捻金丹要诀。少宽阿兄迁延之咎一层，亦颇要紧。鄙人为物议所交讥，盖自初办捻之始两三月，已招众谤，故难挽回。有此数端，阁下自以速进汝宁为妥，敝处即刻办札耳。复问近祺。

659．复田治庭十二月初九日

略告近期军情，附告本人因病再疏辞江督。

治庭世讲阁下：

正月二十一日、十一月初五日两接惠缄，猥以戋戋之敬，重荷齿芬，惭戢奚似。就谂宣勤水部，侍福康愉，至以为慰。

此间近事，捻分二股：任、赖等逆由光、固犯鄂，径趋德安，屡为鄂军所败，西走钟祥、枣阳一带，现令淮军分道迎击，冀与鄂军收夹剿之效；张逆一股盘旋秦省西安、蓝田境内，本檄霆军入关援剿，订定腊初起程，旋因东路告急，逼近襄阳，渠又自奏先剿东股，未知不误西事否。

国藩幸释兵符，仍奉旨饬回本任。惟贱恙标症虽痊，本病未愈，用心多则汗出，说话多则舌蹇，惮于接见宾客，自问不能再膺烦剧。顷已再疏恳辞，未知得蒙俞允否。知关廑念，附报一二。

承示请缨之说，正值鄙人乞病之时，想蒙鉴亮。附呈菲仪一封，聊佐春盘之需。伏希莞存，顺颂台安。诸惟心鉴。

国藩顿首

660．复邵亨豫十二月初九日

告本人虽然因病蒙恩许释兵符，而令回任江督，但拟再疏恭辞。

汴生仁弟馆丈阁下：

夏间接到惠书，久稽裁复。比惟台候绥愉，潭祺懋集，承恩笃祜，企颂无涯。

国藩衰病相寻，不能复膺艰巨，屡次陈请开缺，蒙恩许释兵符，而仍令回本任。贱恙用心多则汗出，说话多则舌蹇，既不能作星使，岂堪复为江督？业于初三日再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，不知仰邀俞允否。复问台安，顺颂年祺。诸惟心鉴，不备。

661．复许振祎十二月初九日

告近期军情、部署。附告本人因病再疏恭辞江督。

仙屏仁弟馆丈阁下：

两接惠书，渥承拳注，缠绵恳挚，弥见至情。并蒙惠贻珍饵，敬登志谢。台旌北上，瀛眷偕行，计已安抵都门。迓福承恩，定符私祝。

此间军事，张逆久踞蓝田，意图兴安。霆军米粮办就，腊初本可入关，因任、赖横窜鄂疆，迭为鄂军剿败，亦图返窜豫中，逼近襄阳，春霆遂自行奏请，先剿东股。弟亦饬刘省三军门、刘仲良廉访同赴信阳，拦头迎剿，冀与鄂军夹击，不知果否有裨。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？业于初三日再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。复问台安，顺颂新禧。诸惟心鉴，不具。

662．复马恩溥十二月初九日

略告近期军情，附告本人因病再疏恭辞江督。

雨农尊兄大人阁下：

顷奉环章，渥承记注。即审釐延平格，迓福承恩。引睇吉晖，良殷企颂。

此间军事，张逆久踞蓝田，意图兴安。霆军米粮办就，腊初本可入关，因任、赖横窜鄂疆，迭为鄂军剿败，亦图返窜豫中，逼近襄阳，春霆遂自行奏请，先剿东股。弟亦饬刘省三军门、刘仲良廉访同赴信阳，拦头迎剿，冀与鄂军夹击，不知果否有裨。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？业于初三日再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。复问台安，顺颂新禧。诸惟心鉴，不具。

663．复张世准 ⁽¹⁾ 十二月初九日

告近期军情，东捻兵逼襄阳，鲍超自请先剿东股，二刘亦赴信阳拦头迎剿。附告本人因病再疏恭辞江督。

叔平尊兄大人阁下：

顷接惠书，远承记注。即审公余雅集，拟刻前贤书画，韵事逸情，至为景慕。承赐别幅诗画，益臻苍劲，阳春寡和，荒陋自惭。

此间军事，张逆久踞蓝田，意图兴安。霆军米粮办就，腊初本可入关，因任、赖横窜鄂疆，迭为鄂军剿败，亦图返窜豫中，逼近襄阳，春霆遂自行奏请，先剿东股。弟亦饬刘省三军门、刘仲良廉访同赴信阳，拦头迎剿，冀与鄂军夹击，不知果否有裨。

国藩屡奉谕旨，令回本任。贱恙用心多则汗出，说话多则舌蹇，既不能作星使，岂堪复为江督？业于初三日再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同料理，不敢作置身局外之想，未审仰邀俞允否。复问台安，顺颂新禧。诸惟心鉴，不具。

————————————————————

(1)  张世准，字叔平，湖南永绥人。道光二十三年举人，官刑部主事。工书画，善篆刻。

664．复英翰十二月初九日

谈皖省如何奏留防剿之款。请开示宿州接办圩务之员。附告近期军情。

西林尊兄大人阁下：

邵弁来营，接到惠书并承示大稿，颇为详明，较前疏更胜一筹，当无不仰邀恩准之理。惟前疏部驳之处，动援鹤帅未经请提为辞，则此次复奏，应将鹤帅仕宦中外，扬历三十余年，交情较广，书问常通，故山东、山西等处协饷间有解到者，即于某省某省设立捐局，亦系交情请托友朋佽助，故能集腋成裘，臣则寒微崛起，于各省素乏知交，协款、捐款两者断无可恃云云，详细奏明。又言皖省兵勇每月仅支一两八钱，不敷食用，比各省为最苦最少，是以兵勇难期用命，颇有骚扰之名。乔某本欲酌加饷项，大为整顿，奈地方残破，无款可以奏拨。近年完区略多，丁漕稍有入款，不得不仰恳天恩，仿山东、河南之例，留充本省防剿之饷，除两淮淮关协饷外，其余江海、闽海、河南等处概行停解云云，剀切具奏，计必仰邀俞允，高明以为然否？

至江海关之二万两，虽奉部议准拨，而淮、湘各军人数太多，实亦入不敷出，仍属画饼充饥，不如自请停解，免受部中空白人情。弟已坚辞回任，不便饬催海关，亦不便会衔具奏。惟酌留丁漕一事，阁下实与鄙人商定而后行，弟虽不可会衔出奏，尽可另片单奏。兹拟一片稿送阅，俟接复函后，敝处先奏，尊处再行顶奏可也。四万之数，减作三万则可，大减则不可。

宿州接办圩务，尊处纵不咨遴贤员，仍祈函开一二员见示。

任、赖窜入鄂疆，鄂军迭获胜仗。逆踪败往京山，恐由随、枣入豫。敝处已饬淮军二刘同出信阳一带拦剿，冀与鄂军夹击。本日又接春霆来函，言已自行奏请于初六日拔营回鄂助剿。若能合灭一股，又可腾出无数兵力，同赴西征，未审果如所策否。

尊目疾尚未大痊，诸希珍摄为祷。复问台安。统惟心鉴，不具。

愚弟曾国藩顿首

665．复李鸿章十二月初十日

谈五路合击东捻。附告鲍超不入关，拟令刘松山西去。

少泉宫保世仁弟大人阁下：

初五日接二十九日惠书，具悉一切。

任、赖贼股初五尚在安陆一带，近日不知窜往何处。春霆自奏请入鄂先剿东股，计当由邓州而南，二刘由唐、新而南，周、张由麻、黄而西，幼泉复赴汝宁，合之鄂兵，实亦不薄，不知能痛加惩创否。

春霆不遽入关，拟令寿卿西去，以塞秦人之望。先以函示之，不遽奏咨，恐又以空文贻笑中外也。

敝处办就简明清单，本拟年内出奏，惟各单分起而未分年，似嫌太简。兹将折底、单底并送尊处一阅，是否可用，祈核定发还。顺问台安。

再，阁下前言一出金陵，将不复返。仆以援阅河旧例，当不虑此，岂知竟如尊料！近与幕友及幼泉谈笑，言仆驻金陵八月，阁下十六月，已增一倍，继此者当三十二月矣。

二十二日谕旨，胡侍郎处分极轻，计官相亦可从轻议结耳。

666．致刘松山十二月初十日

询可否率部赴援秦中。密商迎亲成礼之事。

寿卿贤弟阁下：

初七日发去公牍一件，计已接到。顷接乔中丞函，催鲍军援秦，并称改由潼关进兵，则可逼贼入鄂，以收夹击之效；若由荆紫关入，则驱贼愈去愈西，大局更无了期。所论自属可信。惟鲍军因任、赖已至安陆，春霆自行奏明先剿东股，业已拔赴樊城，断难折转，且从荆紫关入，亦与乔中丞所论不合。若待霆军由鄂折回，再由洛陕以达潼关，则为时太久，无以慰秦人之望。阁下前此屡请游击，具见忠义奋发，而刘霞仙中丞之望贵部，亦甚于望鲍军。此时若得阁下与张、李同入潼关，则路近而势易。鲍军虽不西行，鄙人尚不失信于秦。

惟有一事须密商者：阁下嘉礼未毕，仆曾令敬堂函致尊处，许以至洛成亲。闻新夫人已至安庆，嘱派员赴安庆迎亲，不审尊处已照办否？派员往安庆否？有回信否？约计迎亲之期何时到洛？如年内可到，则俟礼成之后从容起行援秦；如或并未派员往迎，或到洛之期遥遥难定，则请迅速由潼关入秦，径赴西安，与刘、乔两帅面商机宜。先扼贼西窜之路，剿之逼入鄂境，则贵军之速足补春霆之迟，仆亦可以免秦人之讥骂矣。所以不用公牍而用函商，因洛中成婚之议出自鄙意，不可失信于阁下及敬堂也。阁下若自度能去，则请一面拔营，一面禀报敝处，再补行公牍；度不能去，亦即速行见示，以便函复乔中丞。

至入秦后兵食，敝处已先为鲍军派薛设有粮台，贵军即照鲍军之例，先发一个月米粮，不扣兵勇之月饷。以后每月粮价，半由敝处添发，半扣兵勇月饷，以恤远征将士，统俟补发公牍时详告一切。顺请台安。诸惟心鉴，不具。

国藩顿首

667．复胡大任十二月初十日

告本人因病再疏恭辞江督。

莲舫仁兄同年大人阁下：

接奉十月二十八日惠书，渥承拳注，感泐无涯。

国藩前奉来京之命，正在料理起行，嗣迭奉谕旨，均令暂缓来京，仍回两江本任。贱恙用心多则汗出，说话多则舌蹇，既不能作星使，岂堪复为江督？初三日已再疏恭辞，并求另简江督，或令少荃宫保自荐筹饷大员，俾得身临前敌。国藩仍留行间，帮同照料，不敢作置身局外之想。倘使调理得宜，舌蹇之症全愈，则可接见宾僚，尚可扬历宦途。目下一日之精神，实不能了一日之公牍，自应量而后入，避位让贤，非仅畏言路之纠劾也。

雪琴前来周口一行，病容憔悴，小住二十余日，十月十二日归去。敬之比部六月来此，亦以腕痛，九月归去，在于汉口盐局位置一席，明岁仍当北上。知念附告。复问台安，顺颂年禧。摹璧晚谦。诸惟心鉴，不具。

668．加黄倬片十二月十一日

说明不敢不顾人言之由。

再，承来示述及佩蘅兄言，敝处尽可施展，勿为人言所挠，仰荷关垂，感甚感甚。

弟窃观古来臣道，凡臣工皆可匡扶主德，直言极谏，惟将帅不可直言极谏，以其近于鬻拳也；凡臣工皆可弹击权奸，除恶君侧，惟将帅不可除恶君侧，以其近于王敦也；凡臣工皆可壹意孤行，不恤人言，惟将帅不可不恤人言，以其近于诸葛恪也。握兵权者犯此三忌，类皆害于尔国，凶于尔家。故弟自庚申忝绾兵符以来，夙夜祗惧，最畏人言，迥非昔年直情径行之故态。近有朱、卢、穆等交章弹劾，其未奉发阅者又复不知凡几，尤觉梦魂悚惕，惧罹不测之咎。盖公论之是非，朝廷之赏罚，例随人言为转移，虽方寸不尽为所挠，然亦未敢忽视也。

国朝由翰林起家而谥无“文”者五人，敬求开单见示。镜丈行述，营中偶尔失之，顷寄信至长沙找寻，明春当可拟稿。特学术荒陋，不足表章有道耳。手肃，再颂恕皆仁兄大人台安。

669．加许振祎片十二月十一日

答复到京之后应驻何处。

再，承来示询及到京之后，应驻何处。续奉暂缓陛见之命，或可免于北行。如其重申前命，则应在内城租一空宅。敝恙难于说话，而客或过访，拟无不请见者，但语简而已。

阁下既已挈眷北上，明秋南旋之志未必可遂。或视学敝省，则迎养亦尚不远，相见殆有期乎？日夕祝之。再颂仙屏仁弟大人岁祉。

670．加刘崑片十二月十一日

请常箴诫曾国荃。深忧未雨荒歉，流寇未平。

再，承另示讹传一节，殊为可讶。兄弟同膺疆寄，门第太盛，即使事事谨慎，尚不免于疑谤，况时有检束不及者乎？舍弟处望老夫子常惠箴言，俾免咎戾，至幸至祷！

自七月不雨，直至腊底，三江两湖及齐、豫、浙、闽等省大致相同，明岁荒歉之处，为地必广。流寇未平，深虑饥岁乘之。国藩虽得开缺，然不敢作局外之想。此等大患可忧，有倍于捻匪者，想台端有同情也。再颂韫斋老夫子大人台安。

671．加皮寀瀚片十二月十一日

请代给湘籍京官分送礼金。

再，同乡京官，即照来单各致炭资少许，以将鄙忱。明岁不复在仕途，难再申菲意矣。请尊处派一人，与敝处折弁同往分送。由举人、拔贡捐班到部者十六金，由俊秀捐到部者十二金，略示区别，进士班皆二十金。其唐、何两世兄，虽俊秀亦二十金，重世谊也。不知其中有错误否？请一查核。又北省及外省共炭敬□分，亦祈派人同送为荷。琐渎清神，谢谢。再颂小舲尊兄大人台安。

672．加胡大任片十二月十一日

深虑捻股未平，饥岁乘之。

再，孝凤近来敝营充营务处。北省信息常通，军务较前似有起色。惟夏间大水，秋冬大旱，豫、鄂、江、浙皆同此患，明岁荒歉为地必广。流寇未平，深虑饥岁乘之，其可忧有倍于捻匪者。弟请开各缺，虽全蒙俞允，而去位之后，仍无异于在事，焦灼曷已！

来书小楷尚工，明夏考差，想必与考奉天学政，不甚论考之高下也。再颂莲舫仁兄同年大人台安。

673．复李宗羲十二月十三日

谈本人恭辞江督事。劝其在任调摄疾病，不可骤然引去。附告近期军情。

雨亭仁弟阁下：

顷接惠书，承以鄙人回任事宜，代劳荩虑。所谓“两江事烦，非养疴之地”二语，深契鄙怀。顷又具疏恭辞，必求俞允而后已。诚不欲以病躯勉承其乏，驯至于公私交困也。至散员留营，友朋多谓甚不相宜。鄙意在军十年，习与性成，解释兵符，责轻身轻，似无不安之处。

贵恙未痊，不妨在任调摄。比闻雨生、眉生均有退志，若诸贤联翩引去，则李帅后路全换生手，尤虞掣肘，尚祈勉济时艰，强留襄事为慰。虽彼族之逼处，亦司空之见惯，吾辈诚办得不要钱、不怕死、不恋官三者，则对鬼神而不馁，亦行蛮貊而有余，随处可以自强，无需畏影而走也。

此间军事，任、赖横扰鄂疆，鄂军获胜四次，小挫两次，逆踪现在安陆，逼近襄阳。春霆自行奏请回援，定于初六日拔赴新野，图与鄂军夹击。若能合灭东股，一意西征，未始非策。省三、仲良、海舲、海柯四军次第入鄂，大军云集，未知能大加惩创否。

另折所载寄存银两尚可支发两季，匮时续议可也。复问台安。诸惟心鉴，不具。

国藩顿首

674．复陈湜十二月十四日

告东捻入楚，逼近襄阳，鲍超奏明移军赴楚，拟改派老湘等军援秦，请迅催办成。附告本人因病奉旨令回两江，初三再疏请开缺。

舫仙仁弟阁下：

接十六日惠书，具悉一切。

蒲州设立粮台，李守专司其事，水运由风陵装载，一日可达陕州，荩筹妥速，企慰无涯。

寿卿已至洛阳。初六日信来，闻贼回窜渭南，渠拟即赴陕州。初十又有一禀，言贼已在临潼渡过渭北。不知渠已赴陕州否？

敝处前派薛世香为霆军于秦、豫之交采办米粮。顷接赵中丞咨，已发一万分投采买转运，又碾仓谷五千石，计已可供一月之食。乃因任、赖窜楚，鄂军四次获胜，两次挫衄，逼近襄阳，春霆自行奏明移军赴楚，先剿东股。敝处亦檄刘省三军门、刘仲良廉访两军由信阳入楚，周、张二镇由麻城入楚，冀与鄂军夹击。如果能将东股痛剿，亦是一法。但春霆多此波折，致鄙人失信于秦，殊深忧愧。十一日有一函致寿卿，拟改派老湘、敬字等军援秦，不知可迅速成行否。阁下与霞仙中丞及寿卿、星城皆同桑梓，敬堂亦与霞翁至好，如此军赴秦，当可水乳交融。仆所以未遍行公牍者，别有缘故。如其可行，阁下迅催办成可也。刘、张若果入秦，须另派兵防陕州否？亦乞速示。

贱恙调理未痊，虽屡奉温旨，令回两江，自度病躯难多见客，实不堪复膺重任。初三日疏请开缺，恳求另简江督，俾少荃宫保得以一意专征，鄙人仍乞以散员留营，帮同照料，不知果邀俞允否。复问台安。诸惟心鉴，不具。

国藩顿首

675．复程桓生十二月十四日

告本人初三日再辞回任江督。附告近期军情。

尚斋仁弟阁下：

顷接惠书，猥以鄙人得旨回任，专使远迎，纫感曷已。惟贱恙不能回任情形，前函业已缕告。初三日又具疏恭辞，以必得俞允而后已，想朝廷鉴谅微衷，当不至再三迫促矣。

新河值天气晴明挑工，年内可竣，至以为慰。然冬无雨雪，二麦将枯，殆所谓去得顺风来者怨也。

此间军事，任、赖横扰鄂疆，鄂军获胜四次，小挫两次，逆踪现在安陆，逼近襄阳。春霆自行奏请回援，定于初六日拔赴新野，图与鄂军夹击。若能合灭东股，一意西征，未始非策。省三、仲良、海舲、海柯四军，次第入鄂，大军云集，未知能大加惩创否。复问台安。诸惟心鉴，不具。

676．复潘鸿焘十二月十四日

告本人再辞回任江督。请仍经理碑亭一事。附告近期军情。

伊卿仁弟阁下：

顷接惠书，渥承拳注，并蒙赞及拙疏，非所敢承。

谕旨初令入觐，后则迭催回任。贱恙标病虽愈，而本源已亏，既不能作星使，岂堪复为江督？顷已再具疏恭辞，并求另简江督，或令少荃宫保自荐筹饷大员，俾得早临前敌。国藩仍以身留行间，帮同料理，不敢作置身局外之想，未审仰邀俞允否。

江宁至此千有余里，新正不必远来。请仍经理碑亭一事，少银若干，即由敝处筹发。

此间军事，西股由蓝田回窜，已渡渭北。东股横窜鄂疆，鄂军剿之，四次获胜，两次小挫，逆踪逼近襄阳。春霆自行奏请回援楚北，已于初六日由新野赴枣阳。敝处亦派淮勇四军入楚，图与鄂军夹击，未知能大加惩创否。秦事日益糜烂，拟派湘勇就近援秦。知注附闻。复问台安。诸惟心鉴，不具。

677．复吴坤修十二月十九日

告粮台报销当待明春，请速开示抵征案难报项目。嘱勿弃官相从。说明本人拟暂回本任，两三月后再辞江督。

竹庄仁弟大人阁下：

十四日连接两次惠书，具悉一切。排单先发者，与专足后发者同到，驿递疲滞，不知有法可整顿否。

粮台报销，王、李二君所办，分案而未分年，已函请少帅复核，尚未寄回，出奏当待明春。抵征一案，承示片稿，如此立言，必干部诘。其中款目有碍难造报者若干，以何项为最巨，请开出迅速示及。三年九月自奏之案，决不可自相矛盾，盖其时已在奉到六月以前准免造册报销恩旨之后矣，尚祈卓裁。

阁下以鄙人未能回任，至欲弃官相从。私谊如此缠绵，国恩讵可轻负？方期挥戈而代返鲁阳之日，岂甫触石而遽收泰岱之云？尚望勉分重任，共济时艰，是所切祷。

国藩衰病之余，实不能再膺艰巨，无如固辞不获恩命，拟遵旨暂回本任。春初即移驻徐州，俾少帅得以速临前敌，庶如军事或有转机。疏中声明，两三月内仍当复理前说，恳切陈情，万不敢勉强下车，贻误大局。

承惠珍羞良药，隆情厚意，稠迭相将，感谢无涯。复问台安，顺颂年禧。诸惟心鉴，不具。

678．复郭崑焘十二月十九日

告本人拟于春初暂回徐州接篆。谈入鄂东捻凶锋尚炽，顷檄霆、淮各军分道赴援，西捻踞秦，屡催刘松山就近应援。

意城仁弟亲家大人阁下：

接冬月二十四日惠书，远承记注。即审兴居多祜，禫祉增绥，至为企颂。

鄙人衰病之余，实不能再膺江督之任，屡疏恳辞，尚不获命。拟于春初暂回徐州，俾少荃宫保得以速赴豫中，指麾前敌，庶军事稍有转机。贱恙标病虽瘥，本源未复，不能多见宾客，不能多阅文牍。两三月后，仍当再具疏恳求，避位让贤，断不敢以勉强从事，贻误封疆。惟天下滔滔，吾乡亦未必果为乐土，而国藩久叨恩遇，又窃重名，势不能置身局外，故始终不思离营，略效尽瘁之义，阁下以为当否？

任、赖等逆横扰鄂疆，安陆、德安半遭蹂躏。鄂军四获胜仗，两次挫衄，凶锋尚炽。顷檄霆、淮各军分道赴援，未审果能收夹击之效否。张逆久踞西安、蓝田，顷又窜逾渭北。此间仅有刘寿卿一军在洛，可以就近应援，屡催入关，亦未知有济于事否。

广额既无案可援，核计银数，分科请加，即应如尊议办理。秋冬久晴，今日得雪寸许，为之一快。然枯旱五月，仅沾微泽，犹不足慰云霓之望也。复问台安，顺颂年禧。诸惟心鉴，不具。

679．复易佩绅十二月十九日

告本人拟于春初移驻徐州接篆。略告近期军情。止其前来，建议投李元度军营。

笏山尊兄大人阁下：

顷接惠书，猥以鄙人病体未痊，远劳拳注，并援引昔贤文潞公相况，非所敢承。即审玉躬康胜，文祉多绥，至为企颂。

国藩前承开缺一疏，蒙恩许释兵符，转授少帅。方冀仔肩少息，得以调理就痊，旋五奉谕旨，令回两江本任。屡辞不许，恩命有加，不得已力疾遵旨，暂回本任。拟于春初移驻徐州，俾少帅得以速赴豫中，亲临前敌，或于军事稍有转机。贱恙标病虽瘥，本源未复，不能多见宾客，不能多阅文牍，实于江督繁剧之任非宜。此次疏中拟即声明，数月后仍当再理前说，恳切疏辞，不敢勉荷艰巨，贻误事机。

此间近状，任、赖横窜鄂疆，德安、安陆两郡半遭蹂躏。鄂军四胜两挫，未能得手。霆、淮诸军各道赴援，未经接仗，贼复远遁。张逆久扰西安、蓝田，顷又回窜渭北，意图犯晋。敝处仅有刘寿卿一军在洛阳，可以就近策应。顷檄令入关，未审果能有济否。

尊意欲于明春枉过敝处，若作久留之计，则甘肃、云、贵用兵最苦，省分截留奏调，必难仰邀俞允；若仅作一番往返之计，则秋间由徐州绕道周口尚近而易，此时由龙阳再赴徐州，实远而难。文凭则逾限益久，而尊事亦终无裨补，似觉非宜。至黔中纵使得达，未必得行其志，诚有如尊论所云者。无已，则或投李次青廉访军营，即以到营之日作为到省之日，或是一策，如阁下以为可行，则请再寄一信前来，鄙人当为作书谆托次青，并托筱泉中丞奏明情由，此外则别难代谋。来示所谓遭际所迫，不能自由者，或者拂乱而大任，忧戚而玉成，天之位置，豪俊终非无意耶？亦望艰贞以俟之而已。

承索拙书，敬赠一联，以报惓惓。复问台安，顺缴谦版。诸惟心鉴，不具。

680．复李鸿章十二月二十日

告本人奉旨暂赴徐州接印，两三月内再辞江督。请拨军协防陕州。

少泉宫保世仁弟左右：

接十一日惠函，具悉一切。

奉初九日寄谕，仍系温旨慰留，不得已暂赴徐州接印，替出台端迅赴前敌，以慰宸廑。疏中声明，两三月内再疏吁请开缺，大致仍循去年九月之议。其密荐何人接署江督，筹画粮饷军械，俟到徐与阁下商妥后再行疏陈。其新正赴徐之疏，则明日拜发矣。

郭子美二十六日小挫，初六日又败，虽有十一日熊登武等之捷，不足以灭贼焰。春霆、二刘均不得见仗，不知周、张能否见仗。计群贼东下，必至蕲、黄、安、六等属，敝处虽檄幼泉由正阳、罗山以赴光、固，道途太远，亦必不能拦贼之头。庐州、滁、和均无准备，可虑可虑。

接刘松山禀，渠接密函，遵即于十六日由洛拔营援秦。河陕空虚，请阁下于刘、杨、周、张四军中拨一二军协防陕州，将来续为入秦剿张逆之地仆所以不径檄者，以不愿入秦者多也，留鲍、刘、幼、潘等军专办东股。一则霆军不愿西征，恐生金口之变；二则鲍、刘西行，恐人疑阁下重淮而轻霆、湘，亦不可不略避嫌疑，以示大公。阁下新接关防，亦以先灭东股为要着，高明想同见也。顺问台安。

681．复乔松年十二月二十一日

说明鲍超赴鄂，改派刘松山一军入关理由。忧东捻入鄂，制景无术。

鹤翁尊兄同年大人阁下：

初九日接前月二十四一函，因援师未定，稍稽裁复。顷复接初七日惠书，猥以鄙人回任一节，荩怀缱绻，感纫曷任。

贱恙标症虽痊，本病未愈，实不能再膺艰巨。秦中待援甚急，鄙人忧愧实深。春霆奏定援秦，忽自行奏请赴鄂，马首业已东指，难遽折回西征。且由荆紫关入，亦与尊函所指不合，而霞帅畏霆军骚扰，久有派湘军之奏。因此数者，弟是以改派刘寿卿一军，自洛阳径达潼关，机势更为顺利。该军已报于十六日拔队，计年内当可入关。阁下广储粮米，迅赐指挥，新正当可接仗。

任、赖横窜鄂疆，往来于安陆、德安，鄂军四胜两挫，逆焰方张。霆、淮诸军援鄂，近五万人均集枣、随，不获一战，贼又东遁。制景无术，焦愤殊深。

此间五月不雨，昨始得雪寸余，聊以告慰。复问台安，顺颂年禧。诸惟心鉴，不具。

682．复英翰十二月二十一日

告折稿更定拜发，其可续陈。略述近期军情，附告本人遵旨暂回本任。

西林尊兄大人阁下：

顷接惠书，敬悉一切。尊意以拙稿中“骚扰”二字有关前任声名，具见宅心仁厚，即如尊指更定，二十一日缮就拜发，大疏即可续陈，当邀俞允。

鄂中军事，四胜两挫，逆焰方张，顷由安陆复窜德安，将由孝感东下，鄂东、皖西俱形吃重。霆、淮诸军相继援鄂，齐集随、枣，不获一战，贼遽遁去，尤为可恶。西股自蓝田回窜渭北，秦中待援甚急。顷檄寿卿西入，已报十六日自洛阳起行，年内必入潼关，未审于事有济否。

国藩衰病之余，实不能再膺艰巨，辞不获命，拟遵旨暂回本任。春初即移驻徐州，俾少帅得以速临前敌，庶军事或有转机。疏中声明，两三月内仍当复理前说，恳切陈情，万不敢勉强下车，贻误大局。

尊目为患已久，封篆后以时静养，当占勿药之喜。复问台安。诸惟心鉴，不具。

683．复金国均十二月二十二日

告本人拟暂回本任，两三月后再辞江督。略告近期军情。说明徐慎初碍难札调，禹王宫厘局事已了结。

可亭仁兄同年大人阁下：

周口小聚，藉慰积悰，戋戋微仪，乃劳齿谢，益增汗颜。辰惟春祺懋介，道履绥愉。引睇德晖，至为企颂。

弟屡辞江督，恩命不许，拟遵旨暂回本任。春初即移驻徐州，俾少帅得以速临前敌，庶于军事或有转机。疏中声明，两三月后仍当复理前说，恳切陈情。盖回任之命在于告病之后，若作星使则病极重，回金陵则病遽痊，此非取巧而何？平生颇以取巧为耻，何必于晚节丧其所守，想阁下亦以为然也。

任、赖横窜鄂疆，往来于安陆、德安，鄂军四胜两挫，未能得手。霆、淮诸军麇集枣、随，思迎其西，而逆又东遁。制景无术，焦愤实深！张逆久扰蓝田，近又窜逾渭北，秦中望援甚急。顷檄刘镇松山一军迅入潼关，未审果能有济否。

徐慎初一事，弟既不作星使，碍难札调。禹王宫厘局一事，已据委员出结，并饬改立名目，永与首士无干。附告一慰。复问台安，顺颂年禧。祗璧晚谦。诸惟心鉴，不具。

684．复李鸿章十二月二十三日

谈本人回任江督之不足取。请妥筹霆军是否赴秦，迅速见示。

少泉宫保世仁弟左右：

二十一接十四日惠书，内有作梅信二纸，殷殷劝驾。二十二夜接十六日惠书，报销单承阅过，以为可用。回任金陵，于国藩私计甚便，惟作星使则告病甚重，回金陵则痊愈甚速，此非取巧而何？纵能瞒过千万人，岂能不为一二有识所笑？且不能多见宾客，多阅文牍，此自知最明，亦阁下所深知者。仆辛苦多年，何必于晚节恋此一官，致损物望？现虽奏明由徐接印，而三月必奏请开缺，一面将印送交雨亭护理。阁下与作梅爱我甚深，毋使我为人所冷笑。从此不居极要之任，或可保全末路耳。至阁下既赴前敌，仆在徐州必将后路妥为照料，俟会晤商定，再行密奏。

春霆一军，鄙意欲即留之东路，二十日曾函商尊处。厥后二十一日发去一奏片、一批，皆系此意，业经咨达冰案。旋又发乔鹤翁一信、幼泉一信，亦如此说，兹抄呈一览。惟接舍沅弟十七日一咨，系令霆军赴秦，号令两歧。阁下出省后，一切皆应由左右专主，此事是最大关键，请烦妥筹，迅速见示为荷。即请台安。

鄙意既有刘、张、李、马援秦，再拨淮军之稍次者驻陕州，不必赴晋，中外必无间言，馀则以全力先剿东股，何如？

685．加郭崑焘片十二月二十三日

谈本人回任江督之不足取，询长沙桑梓置议如何。

再，国藩不肯回江督之任，实因告病在先，回任之命在后，作星使则病势甚重，作江督则病痊甚速，谓非取巧而何？君子不恃千万人之谀颂，而畏一二有识之窃笑，且方寸先不自许，是以屡疏辞之。又自揣精力日衰，实不能多阅文牍，多见宾客，是以但求解要职以轻责任，不求离营以图安逸。乃数疏上后，外间纷纷揣拟，乃有匪夷所思极可讶笑者，不知长沙桑梓置议何如？世人蹈常习，故偶见有稍异者，便尔惊怪，以谓天下必不应有如此，岂人人之出处语默必稽查成案而出之耶！洪、杨、任、赖各匪，不知系照何年成案办理也？

五月致尊处一函，仅言令兄可悯默终古。昨接筠公信，谓鄙人责以“褊迫无养”。拙函似无此四字，或尊处所添，如汪钝翁编造典故乎？再问意城仁弟亲家岁禧。

686．复苏廷魁十二月二十四日

复贺年禧。

赓翁老前辈大人阁下：

十四日接奉惠函，猥以节届迎年，吉词祓饰，纫戢曷任。就谂玉节釐，金堤懋绩，庆安澜于瓠子，福萌中原；迓湛露于芳辰，祥延东陆。引詹矞采，庆祝无穷。

侍戎旃久厕，岁籥频更。每惭豹略多疏，未扫欃枪之焰；差喜鸿钧普转，近瞻棨戟之辉。肃泐，复颂台安，并贺年禧。诸希朗照，不具。

馆侍曾国藩顿首

687．复李鹤年十二月二十四日

复贺年禧。

子和尊兄大人阁下：

十三日接奉惠函，猥以节届迎年，吉词祓饰，纫戢曷任。就谂福荫梁垣，釐延椒序，威宣虎帐，靖四境之烽烟；瑞集霓旌，荷九霄之雨露。引詹矞采，企颂靡涯。

国藩戎旃久厕，岁籥频更。每惭豹略多疏，未扫欃枪之焰；差喜鸿钧普转，近瞻棨戟之辉。肃泐，复颂台安，并贺年禧。摹璧晚谦，不具。

馆愚弟曾国藩顿首

688．复赵长龄十二月二十四日

复贺年禧。

怡山老前辈大人阁下：

椒序初临，藻缄先贲，猥蒙祓饰，纫戢曷任。就谂兰锜宣勤，枫宸锡羡，遏狼氛于三晋，势巩金瓯；调凤律于六同，釐凝玉节。引詹矞采，抃颂良殷。

侍戎旃久厕，岁籥频更。每惭豹略多疏，未扫欃枪之焰；差喜鸿钧普转，近瞻棨戟之辉。专泐，复颂台安，并贺年禧。摹璧晚谦，不具。

馆侍曾国藩顿首

689．复马新贻十二月二十四日

复贺年禧。

穀山尊兄大人阁下：

万象回韶，双鱼远寄，吉词祓饰，纫戢曷任。就谂玉节釐，金樽福，布和风于棠境，氛靖天弧；迓湛露于枫宸，祥凝月琯 ⁽¹⁾ 。引詹矞采，抃颂良殷。

国藩久践戎行，略无裨补。幸军符之已释，鸠拙堪藏；喜岁籥之更新，鸿钧普转。专泐，复颂台安，并贺年禧。诸惟朗照，不具。

愚弟曾国藩顿首

————————————————————

(1)  幕信底稿前句为“布和风于棠境，于越烽消”，曾氏改作“氛靖天弧”。旁批：“本联有两‘于’字，则‘于越’二字复，宜避。”又“祥凝月琯”原作“之江泽满”。

690．复何璟十二月二十四日

复贺年禧。

小宋尊兄大人阁下：

玉琯回韶，瑶函先贲，藻饰溢量，纫戢增惭。就谂祜纳三微，猷宣十郡，迓恩光于枫陛，椒颂迎年；布恺泽于荆江，条风应候。引詹矞霭，抃颂良殷。

国藩久践戎行，略无裨补。幸军符之已释，鸠拙堪藏；喜岁籥之更新，鸿钧普转。专泐，复颂台安，并贺年禧。祗璧谦版，不具。

馆愚弟曾国藩顿首

691．唁徐毓海十二月二十四日

唁其父逝。

前阅邸抄，惊悉尊公树人先生示疾闽垣，骑箕仙逝，曷任骇愕！方谓烽消南服，坐镇岩疆，岂期星中宵，归真兜率。阁下性成纯孝，自必哀毁逾恒。顷奉讣函，借谂敬护车遄归珂里，绵绵远道，摧迫如何！惟念尊大人蜚声科第，懋绩循良，四十载扬历封圻，遗爱则遍留棠荫；七十年得熙纯嘏，饰终而渥荷芝纶，列佳传于名臣，贻清芬于令子，洵属哀荣备至，似无遗憾可言。尚冀勉迪前光，加意珍摄，是所至祷。

国藩戎行羁迹，不获躬亲奠醊，谨具挽幛，聊代束刍，即希察收。专泐，布唁孝履，顺问礼安。不具。

愚弟曾国藩顿首

692．唁吴信中十二月二十四日

唁其母逝。

蔼人尊兄年大人礼次：

初七日接奉讣音，惊悉年伯母端木太夫人示疾任城，归真瑶岛。前此板舆迎养，日永陔南，今兹萱阁沉晖，霜寒堂北。阁下性成纯孝，摧迫如何！惟念太夫人德高钟郝，福媲冯荀，鹤算延釐，寿迈八龄之帙；龙纶锡羡，身膺一品之封，既子舍之联辉，复孙曾之竞秀，固已诸福胥备，似无遗憾可言。尚冀礼庐珍卫，勉抑哀忱，是所至祷。

国藩戎行羁迹，吊奠无由，谨具挽幛，聊代束刍，伏希察收。专泐，布唁孝履，顺问礼安。不具。

年愚弟曾国藩顿首

693．复丁晏十二月二十四日

忧其乡水灾。告近期军情。附告本人拟于新正暂回徐州，照料后路。

俭卿尊兄大人阁下：

前月十七日接奉惠函，猥以奉命回任，远劳存注，非所敢承。就谂著祉康愉，禔躬休鬯，环玉树于庭阶，怡乔松之岁月。引詹矞采，良切依驰。

珂乡水灾，实近世所未有。兵戈未靖，继以凶荒，皆由弟辈奉职无状，致兹劫运。幸邮工迅速合龙，不误春耕，是为少慰。

此间近事，任、赖等股窜犯鄂境，霆、淮诸军分道兜剿，冀与鄂军夹击。张逆久扰秦中，蔓延渭北，现檄刘寿卿、张敬堂两军入关援剿，屏蔽山西，未知果否有裨。

国藩精力衰颓，不能重膺烦剧，迭奉谕旨，趣回本任。不得已拟于新正暂回徐州，照料后路，俾少帅得以躬临前敌。疏中声明，两三月内重申前请，不敢以病躯久点高位，致误大局。知注附陈。复颂台安。诸惟心鉴。不具。

愚弟曾国藩顿首

694．复冯志沂十二月二十四日

略告近期军情。附告本人拟于新正暂回徐州，照料后路。

鲁川尊兄大人阁下：

顷奉惠函，猥以奉命回任，远劳祓饰，非所敢承。就谂著祉绥愉，政祺清谧，荣权柏府，肃五听以齐民；恩渥枫宸，备九能而式俗。引詹矞采，企颂靡涯。

此间近事，任、赖等股窜犯鄂境，霆、淮诸军分道兜剿，冀与鄂军夹击。张逆久扰秦中，蔓延渭北，现刘寿卿、张敬堂两军入关援剿，屏蔽山西，未知果否有裨。

国藩精力衰颓，不能重膺烦剧，迭奉谕旨，趣回本任。不得已拟于新正暂回徐州，照料后路，俾少帅得以躬临前敌。疏中声明，两三月内重申前请，不敢以病躯久点高位，致误大局。知注附陈。复颂台安。诸希朗照，不具。

愚弟曾国藩顿首

695．复谭廷襄 ⁽¹⁾ 十二月二十四日

略告近期军情。附告本人拟于新正回徐接篆。

竹崖老前辈大公祖大人阁下：

二十日接奉惠函，猥蒙殷勤垂注，感怍交并。就谂节钺延釐，履綦集祜，耀使星于江汉，九重之纶感频颁；悬福曜于荆衡，四境之烽烟即靖。引詹矞采，企颂良殷。

任、赖等股闻已于十五、六等日东趋云梦、孝感一带，刻下霆、淮各军均抵随、枣，重兵尽在西北，东路空虚。虽令李幼泉一军由罗山驰赴麻城、黄安，防剿东路，不知能遏截凶锋否。张逆久扰秦中，蔓延渭北，已派刘寿卿、张敬堂两军入关援剿。刘军于十六日由洛拨队，未知能否有裨。

国藩迭奉谕旨，趣回本任，自度精力难胜烦剧，再四疏辞，未邀俞允。拟于新正暂回徐州，接受督篆，俾李帅得以早临前敌，军事或有起色。知注附陈。复颂台安。摹璧晚谦。诸希朗照，不具。

馆侍曾国藩顿首

————————————————————

(1)  谭廷襄，字竹崖，浙江山阴人。道光十三年进士，历官山东巡抚、湖广总督、刑部尚书。同治九年卒。

696．复张之万十二月二十四日

略告近期军情。附告本人拟于新正回徐接篆。

子青尊兄大人阁下：

十五日接奉惠函，远蒙存注，纫戢曷任。就谂荩望日隆，庞祺川至，作江淮之保障，迓滋至之天休，至以为颂。

此间近事，任、赖等股窜扰鄂境德安以西，鄂军与之接仗，迭有胜负，贼已于十五、六等日东趋云梦、孝感一带。刻下霆、淮各军均抵随、枣，重兵尽在西北，东路空虚。虽令李幼泉一军由罗山驰赴麻城、黄安，防剿东路，不知能遏截凶锋否。张逆久扰秦中，蔓延渭北，已派刘寿卿、张敬堂两军入关援剿。刘军于十六日由洛拔队，未知能否有裨。

国藩迭奉谕旨，趣回本任，自度精力难胜烦剧，再四疏辞，未邀俞允。拟于新正暂回徐州，接受督篆，俾李帅得以早临前敌，军事或有起色。知注附陈。复颂台安。摹璧晚谦。诸希朗照，不具。

馆愚弟曾国藩顿首

697．复文辅卿十二月二十四日

略告近期军情。附告本人拟于新正回徐，照料后路。

辅卿尊兄大人阁下：

十五日接奉惠函，猥以荣膺简命，远劳称谢。复以老年得孙，揄扬溢量，非所敢承。就谂荩望日隆，台祺云蔚，储虎盐而正策，绩懋西江；服豸绣以翔华，猷宣南赣。引詹吉蔼，企颂靡涯。

此间近事，任、赖各股窜扰鄂境德安以西，鄂军先胜后挫。霆、淮各军由随、枣进剿，贼复东趋黄、孝。现令李幼泉一军由信阳前进，遏贼东窜。张逆久扰秦中，蔓延渭北，已派刘寿卿、张敬堂两军入关援剿，未知能否有裨。

国藩幸释兵符，迭奉谕旨，趣回本任。惟贱躯病在本原，说话多则舌蹇，用心多则汗出，自问难膺烦剧，再四恳辞，未邀俞允。拟于新正暂回徐州，照料后路，俾少帅得以躬临前敌，庶于军事有济。鄙人俟两三月后，仍当再申前请。知关廑念，附陈一二。复颂台安。祗璧芳版，不具。

国藩顿首

698．复朱兰十二月二十四日

略告近期军情。附告本人拟于新正暂回徐州接篆。

久翁老前辈大人阁下：

二十二日接奉惠函，猥以岁节相庆，兼以回任之事，殷勤劝驾，感怍交并。就谂福介椒觞，祥辏簇琯，星轺载道，嘘八郡之春风；冰鉴澄辉，荷九重之湛露。引詹矞采，庆祝无穷。

此间近事，任、赖各逆窜犯鄂境德安、安陆一带，鄂军先胜后挫。霆、淮各军均由随、枣进剿，贼复东趋。现令李幼泉一军由罗山赴麻城，扼之蕲、黄一带，不令轶入皖境，未知能否如愿。张逆蔓延陕省之渭北，已派刘寿卿、张敬堂两军入关援剿，亦未知能否有裨。

侍迭奉谕旨，趣回本任。惟自度一日之精神，不能了一日之公牍，岂堪重膺烦剧？再四疏辞，未邀俞允，拟于新正暂回徐州，俾少帅得以躬临前敌，庶于军事有济。侍两三月后仍当再申前请，知注附陈。

孝凤业已到营办理营务，堪以告慰。肃泐，复颂台安，并贺年禧。摹璧晚谦，不具。

馆侍曾国藩顿首

699．加毛鸿宾片十二月二十五日

告两三月间仍将奏请开缺，以散员留营。

再，弟精力日衰，惮见人客，实难再肩重任，星使、江督两缺，俱不能胜。十月十二日具疏请开各缺一折，十一月遵旨进京陛见一片，十一月十七日辞不回任一折，十二月初三日再辞回任一折，二十一日暂回徐州一折，均已咨达山东抚署，阁下关切逾恒，或向稚璜兄处饬抄一阅，乃知其详。弟告病在先，回任之命在后，若谓作星使则病重，作江督则遽痊，此畏难取巧之尤者，弗断不肯为。两三月间，仍切奏请开江督等缺，以散员留营，帮同照料，始终不置身局外，即所以仰答君恩。至于捻患日炽，决非弟所能了，并恐湘、淮各军不足平之，忧愧何极！再颂寄云仁兄同年大公祖台安。

700．加朱兰片十二月二十五日

告吴廷栋或可至徐一会。询试事何月可毕，有才俊可储为国器否。

再，闻竹如兄将回安庆，与老前辈德星萃聚，侍甚思与两贤会晤，一聆至论。惟决计不回金陵，势将久驻彭城，深虑良觌缘悭，徒托梦想。竹翁昨有信来，令其孙世兄兆张来营学习，闻鄙人将赴徐州，渠尚在徐等候。竹翁自山东归皖，若尚未起行，或亦可至徐一会。

德旌来皖，瞬近五年，不审试事何月可毕？诸生中有才俊可储为国器者否？乞示及。敬颂久翁老前辈大人岁祉。

701．复刘成忠十二月二十五日

略告近期军情。附告本人拟于新正暂回徐州接篆。请来面商安置事。

子恕仁弟馆丈阁下：

前月杪接奉惠函，具承一切。借谂素南旋，哀感行路，穷冬气暖，尚无风雪阻滞，当已安抵珂里，贞卜佳城，至以为慰。

此间近事，任、赖等股由光、固南趋鄂境，窜扰德安、安陆一带，鄂军与贼接仗，互有胜负。现檄刘省三军门、刘仲良廉访及盛、树各军数道并进，冀与鄂军夹击。张逆一股久扰秦中，乘间窜渡渭北，本奏令霆军入关援剿，兼奏派薛世香观察筹办米粮，嗣因东路告警，春霆自奏移师入鄂，先剿东股，业由随、枣进兵。现改令刘寿卿、张敬堂两军由洛赴秦，兼以屏蔽山西，未知能不误事机否。

国藩幸释兵符，自度不堪烦剧。迭奉谕旨，趣回本任，不得已拟于新正暂回徐州，俾少帅得以躬临前敌。疏内声明，两三月后再行疏请开缺，另简江督，未知得邀俞允否。

承示从戎之举，请来徐州面商，或即留敝幕，或别谋位置，当有以报命也。复问礼安。诸希朗照，不具。

国藩顿首

702．复李鹤年十二月二十五日

告已饬刘松山入关，粮饷仍由薛书常经理。留霆军援剿东股，已飞商李鸿章。附告本人奉谕令回任，义不敢辞。

子和尊兄大人阁下：

前接十六日一缄，稍稽裁答。顷又接二十日惠书，具悉壹是。

张逆窜扰渭北，旋又折回渭南，盘旋关中，凶焰日炽，秦帅待援甚亟。此间筹画两月，竟未得一旅西援，昨饬寿卿入关，冀稍慰秦人之望，该军亦当〔尚〕踊跃。其粮饷一事，仍归薛世香经理，而转运拟由清江雇长车运送至汴。其由汴至陕，则请台端分任其劳，昨已附片奏闻，咨达左右矣。至接防河、陕，前已咨商少帅，酌拨淮军，昨少帅以霆军久定援秦，湘军又入潼关，谓陕州不必再添防军。弟意则以霆军入秦，主客皆不甚愿，恐致金口之变，不如另拨一军防晋，而留霆军先援剿东股。顷已将此意飞商少帅，不知渠如何定局。

弟内度病躯实难再膺重寄，昨奉初九日寄谕，情词恳切，义不敢辞，只得暂回本任。今少帅得以迅速西来，庶不致外误戎机，内辜恩遇，已定于开正初东趋徐郡矣。肃复，即颂台安。不具。

馆愚弟曾国藩顿首

703．复陈湜十二月二十六日

谢其馈赐良药。谈本人再次申请开缺。告近期军情及剿捻部署。

舫仙仁弟阁下：

顷接惠书，猥以鄙人病体未痊，远承馈赐良药，迥非寻常易得之品，谨即拜登，实深感谢。鄙人向不甚服珍贵之药，亦不轻收投赠之物，皆阁下所稔知。此次委员东去，回晋尚遥遥无期，不便令其带转，领此厚贶，殊为惭歉。即审伟略筹边，荩猷益笃，嘉慰无涯。

贱恙外症虽减，本元尚亏，实不能再为江督。圣谕恳切，固辞不获命，已定于春初暂回徐州，俾少帅得以亲临前敌，庶于军事稍有转机。疏中仍奏明，两三月后再申前议，恳请开缺，避位让贤，仍以散秩留营，始终图报，未审仰邀俞允否。兹将疏稿抄寄一览。

赖、任入鄂，凶悍异常，鄂军四胜两挫，未能得手。霆、淮诸军麇集随、枣，不获一战，而逆又东趋，闻至黄陂一带，黄州、安庆各属均为可虑。

寿卿十六日由洛入关，计过陕州时当与阁下面晤。入秦以后，战事、饷事均祈阁下就近熟商，能令一军站得住、打得稳，即可略慰秦人之望，而于晋防亦稍有把握。

李少泉宫保因霆军久定援秦，欲以老湘、敬、和等营专作防晋之兵。鄙人则以霆军入秦，主客皆不甚愿，恐终致金口之变，欲留霆营仍剿东，而于老湘、敬、和援秦之外，另拨淮军防晋。顷已函商李帅，年内当可定。请阁下力催刘、张速行入关可也。

尊处所需炮位，前已札饬江藩司拣选佳者，不可以土炮、贼炮充数。兹接赵中丞公牍，又经分别咨行赖令等亲赴领取，必可自行拣择。其上海道处添买洋枪，敝处亦加公文矣。复问台安，顺颂年禧。诸惟心鉴，不具。

国藩顿首

704．复丁宝桢十二月二十六日

请遍告诸将，不可稍涉大意。略谈近期军情。附告本人拟于新正暂回徐州接篆。

稚璜尊兄大人阁下：

十六、二十二两日连接环章，猥以奉命回任，揄扬溢量，复以迎年令节，祓饰因时。就谂节钺延釐，履綦集祜，靖传烽于东国，兰锜宣勤；迓湛露于北宸，椒觞介福。引詹矞采，企颂良殷。

承示东省防务，荩筹布置，擘画周详。刻下贼踪虽远，实未尝须臾忘齐，务祈遍告诸将，不可稍涉大意。

任、赖等股南趋鄂境之德安、安陆，鄂军先胜后挫，贼已于十五、六等日东趋云梦、孝感一带。刻下霆、淮各军均抵随、枣，重兵尽在西北，东路空虚。虽令李幼泉一军由罗山驰赴黄、麻，防剿东路，不知能遏截凶锋否。张逆久扰秦中，蔓延渭北，已派刘寿卿、张敬堂两军入关援剿。刘军于十六日由洛拔队，未知能否有裨。

国藩迭奉谕旨，趣回本任，自度精力难胜烦剧，再四疏辞，未邀俞允。拟于新正暂回徐州，接受督篆，俾少帅得以早临前敌，军事或有起色。国藩俟两三月后，仍当再申前请，恳开各缺，仍以散员常驻徐州，与阁下共图东路防剿事宜。知注附陈。复颂台安，并贺年禧。汇缴谦版，不具。

馆愚弟曾国藩顿首

705．复张树声十二月二十六日

谢其馈赠，略告近期军情。附告本人拟暂回徐州接篆。

振轩仁弟大人阁下：

使至，赍到惠书，猥以节届迎年，因时瑑饰，纫戢良深。复承珍贶四种，俨锡朋之远逮，愧报玖之未遑，鹿芊半登，余珍奉赵，心泐无穷。比维绩懋柏垣，釐延椒序，翔豸华于三辅，肺石风清；迓凤于九重，牙旌日丽。引詹矞霭，企颂靡涯。

此间近事，任、赖各逆窜犯鄂境德安、安陆一带，鄂军先胜后挫。霆军及仲良、省三均抵枣阳，盛、树两军均抵随州，将近合围，未及一战，贼复东趋黄、孝。现令幼泉一军由罗山赴麻城，扼之蕲、黄界内，不令轶入皖境，未知能否如愿。张逆蔓延渭河南北，已派刘寿卿、张敬堂两军入关援剿，亦未知能否有裨。

国藩迭奉谕旨，趣回本任。自度一日之精神，不能了一日之公牍，岂堪重膺烦剧？再四疏辞，未邀俞允，拟于新正初旬暂回徐州，接受督篆，俾少帅得以迅速西来，庶于军事有济。鄙人俟两三月后，仍当再申前请。知注附陈。

尊恙闻已全愈，从此照常视事，益展远谟，用副厚望。复颂台安，顺贺年禧。诸惟心鉴。

国藩顿首

706．复朱蓂十二月二十六日

赞其以戏场喻人生，谈再辞江督之事。

尧阶尊兄亲家大人阁下：

顷接惠书，猥以鄙人兄弟连得孙枝，远承笺贺，纫感曷任。即审兴居多祜，潭祉增绥，步履虽艰，词条尚蔚，文章为精神之表著，知老福正自无涯。引瞻德晖，至为企颂。

戏场一喻，语妙天下。凡做到十分热闹时，阁下谓看者之局将散，而不知唱者之兴已阑，凭他烈烈轰轰，惊天动地，究与自家本来丝毫无与。是以扮大富贵生脚未必可喜；扮极贫贱丑脚未必可悲也。

弟前奉旨陛见，正在料理起程，旋迭奉回任之旨。固辞不许，已定于春初暂回徐州，俾李少荃宫保得以速临前敌，冀军事或有转机。疏中仍奏明，两三月后再申前议，恳请开缺，避位让贤，仍以散秩留营，始终图报，庶此心可无内疚，而物议之责备亦轻，阁下以为然否？复问台安，顺颂年禧。诸惟心鉴，不具。

707．复彭玉麟十二月二十六日

告本人新正初旬暂回徐州接篆。谈近期军情，嘱加意防范，无令群捻渡江而南。请订正更寄十份谱序。

雪琴宫保仁弟大人阁下：

顷接惠书，渥承垂注。即审台旆回营，荩勤益笃，玉躬新复，幸勿过劳，至为企祷。

贱恙外症虽愈，本元尚亏，实不能再膺江督。无如圣谕谆切，不获固辞，已定于新正初旬暂回徐州，俾少荃得以速临前敌，军事庶有转机。疏中仍奏明，两三月后再申前议，避位让贤，恳以散员留营，始终报效，或邀圣慈垂鉴，亦内不疚于吾心，外不讥于物议。

任、赖自前月初由周口经过，横扰鄂疆安陆、德安，往来蹂躏，鄂军四胜两挫，逆焰方张。霆、淮援军麇集枣、随，不获一战，逆又东趋，尤为可恶。若至黄州、安庆一带，则滨江处处可虑，务乞阁下加意防范，无令群捻渡江而南，又生非常之变，至嘱至恳。张逆西窜蓝田，折回渭北，顷派寿卿西去，计年内可以入关，未审果能有济否。

鄂中星使，一留署督篆，一启节回京，前事不知如何议结，现尚未见邸抄。

承惠腌肉，宛然故乡风味，敢不拜嘉。贵族谱序刻印俱工，幕中索者甚多，便中更寄十份为荷。惟中间司马迁上脱一“讥”字，已另书一小字，乞于原板添入。复问台安，顺颂年禧。诸惟心鉴，不具。

708．复李元度十二月二十七日

告本人拟春初暂回徐州接篆。附告近期军情。

次青仁弟大人阁下：

顷接手书，并惠大作，深情往复，如接馨咳。前五首，义主颂美，自顾凉德何以堪此；后五首，小雅之遗，不忍卒读。独念阁下之才，不能早趋青琐，鼓吹休明，而令辗转兵间，备尝艰险。在彼苍固已未免负人，继此而相负者，盖亦承苍昊之余波。然稽天而不溺，与汨而偕出，庄生之言，终非无征。入黔以后，捷音迭告，伏想荩劳益笃，整暇兼施，曷胜驰系。

国藩秋间一病，衰态日增，屡次陈情请开各缺，蒙恩许释军符，转授少帅，而仍令回督两江。再四疏辞，未蒙俞允，拟于春初暂回徐州，俾少帅得以速临前敌，兵事或有转机。贱恙外症虽瘥，本元大亏，两三月后当再疏恳开缺，避位让贤，断不敢以病躯将事，贻误封疆。而国藩久叨恩遇，又窃重名，势不能置身局外，当仍以散员留营，即在徐州久驻，略效尽瘁之忱，内无疚于寸心，外免讥于清议。阁下以为当否？

任、赖等逆横扰鄂疆，安陆、德安再遭蹂躏，鄂军四胜两挫，逆焰方张。霆、淮诸军麇集随、枣，欲遮其西，而逆又东遁。张逆久扰蓝田，近复窜回渭北，秦人望援甚急。顷始檄刘松山一军入关，未审果能有济否。复问台安，顺颂年禧。诸惟心鉴，不具。

709．复程鸿诏十二月二十七日

告本人拟正初暂回徐州接篆。附告近期军情。

伯旉仁弟阁下：

顷接惠书，诸承拳注。即审玉体不康，就医回船，尚希珍摄以时，早占勿药，至为系念。

国藩奉回任之旨，固辞不获，拟于正初暂回徐州，俾少荃宫保得以速临前敌，庶于军事或有转机。贱恙外症虽减，本元实亏，两三月后当再具疏恳辞，避位让贤，断不敢以病躯将事，贻误封疆。而捻患一日未平，亦不敢置身局外，即在徐州久驻，略效尽瘁之义，内无疚于寸心，外免讥于清议。阁下以为当否？

任、赖横扰鄂疆安陆、德安，往来蹂躏，鄂军四胜两挫，逆焰方张。霆、淮诸军环集枣、随，以扼其西，而逆又东遁。幸兵力甚厚，不知尚能四面要遮，痛加惩创否。张逆由蓝田回窜渭北，秦人求援甚急。顷始改派刘寿卿一军入关，未审果否有济。复问台安，顺颂年祺。诸惟心鉴，不具。

710．复万启琛十二月二十七日

寄回所赠参支。告拟春初暂回徐州接篆，两三月后再请开缺。附告近期军情。

篪轩仁弟大人阁下：

马镇来营，接到惠书，渥承拳注。惠贶多珍名茶，谨即拜登。参支则去年小儿携来之件已不敢当，今此复蒙厚赐，阁下业已去位，何必情文稠迭若此？觅便当寄至尚斋处，请其转寄奉璧。即审潭祉绥愉，兴居百适，至以为颂。

国藩因病陈情请开各缺，蒙恩许释军符，转授少帅，而仍令回督两江。再四疏辞，未蒙俞允，拟于春初暂回徐州，俾少帅得以速临前敌，兵事或有转机。贱恙外症虽瘥，本源大亏，两三月后当再疏恳开缺，避位让贤，断不敢以病躯将事，贻误封疆。而国藩久叨恩遇，又窃重名，势不能置身局外，当仍以散员留营，即在徐州久驻，略效尽瘁之忱，内无疚于寸心，外免讥于清议，阁下以为当否？

任、赖等逆横扰鄂疆，安陆、德安再遭蹂躏，鄂军四胜两挫，逆焰方张。霆、淮诸军麇集随、枣，欲遮其西，而逆又东遁。张逆久扰蓝田，近复窜回渭北，集人望援甚急。顷始檄刘松山一军入关，未审果能有济否。复问台安，顺颂年禧。诸惟心鉴，不具。

711．复鲍源深十二月二十七日

复贺年禧。

华潭尊兄大人阁下：

穀旦将临，朵云先贲，因时祓饰，纫戢曷任。就谂望峻南台，恩浓北阙，冰壶月朗，广罗桃李之英；牙纛风和，倾听柏椒之颂。引詹矞霭，企祝良殷。

国藩军符幸释，岁籥瞬更。值鹤警之频闻，只盼旄头焰扫；冀鸿钧之普转，遥瞻旗翼祥开。专泐，复颂台安，并贺年禧。摹璧晚谦，不具。

馆愚弟曾国藩顿首

712．复魁玉十二月二十七日

复贺年禧。

时若尊兄将军阁下：

玉烛初调，瑶函先贲，吉词祓饰，纫戢曷任。就谂勋高豹略，望重骍盟，腊饯辛盘，春到白门之柳；威宣甲帐，露浓丹陛之枫。引睇英晖，良殷企颂。

国藩军符幸释，岁籥瞬更。值鹤警之频闻，只盼旄头焰扫；冀鸿钧之普转，遥瞻旗翼祥开。复颂台安，并贺年禧。诸惟朗照，不具。

愚弟曾国藩顿首

713．复孔祥珂十二月二十七日

复贺年禧。

觐堂世兄上公阁下：

顷奉惠函，猥以节届迎年，吉词祓饰，纫戢曷任。就谂道承东鲁，福集南陔，桓圭冠五等之封，宠膺风；泮璧启三微之瑞，绪绍麟经。引睇吉晖，良殷企祝。

国藩久践戎行，略无裨补。幸军符之已释，鸠拙堪藏；喜岁籥之更新，鸿钧普转。专泐，复颂台安，并贺年禧。祗缴大柬，不具。

年世愚弟曾国藩顿首

714．复范梁十二月二十七日

复贺年禧。

楣孙尊兄大人阁下：

丑纽初旋，庚邮先递，吉词祓饰，纫戢曷任。就谂绩懋畿南，恩承日下，启一元于苍宿，福介椒觞；巩三辅之黄图，猷宣节。引詹吉霭，抃颂良殷。

国藩久践戎行，略无裨补。幸军符之已释，鸠拙堪藏；喜岁籥之更新，鸿钧普转。专泐，复颂台安，并贺年禧。祗璧芳版，不具。

愚弟曾国藩顿首

715．复王榕吉十二月二十七日

复贺年禧。

荫堂尊兄大人阁下：

十九日接奉惠函，猥以奉命回任，兼值改岁良辰，吉词祓饰，纫戢曷任。就谂绩懋晋疆，釐迎复旦，布和风于蔀屋，泽遍两河；迓瑞霭于薇垣，恩承九陛。引詹矞采，企颂靡涯。

国藩久厕戎旃，频更岁琯。幸军符之暂释，鸠拙堪藏；冀兵气之全消，鸿钧普转。复颂台安，并贺年禧。祗璧谦版，不具。

愚弟曾国藩顿首

716．复王凯泰十二月二十七日

复贺年禧。

补帆仁弟馆丈阁下：

初五日接奉惠函，具承远注。兹以奉命回任，复值改岁良辰，吉词祓饰，纫戢曷任。就谂釐延椒序，绩懋柏垣，肺石达穷，肃清风于两浙；口碑遍德，迓湛露于九霄。引企吉晖，良殷抃颂。

国藩久厕戎旃，频更岁琯。幸军符之暂释，鸠拙堪藏；冀兵气之全消，鸿钧普转。复颂台安，并贺年禧。祗璧谦版，不具。

馆愚弟曾国藩顿首

717．复俊达十二月二十七日

复贺年禧。

质堂尊兄大人阁下：

初九、十七两日连接惠函，猥以奉命回任，兼值改岁良辰，吉词祓饰，纫戢曷任。就谂釐延节，福介椒觞，集琛赆于双江，口碑德遍；移轩于三辅，心简恩隆。引睇吉晖，良殷抃颂。

国藩久厕戎旃，频更岁琯。幸军符之暂释，鸠拙堪藏；冀兵气之全消，鸿钧普转。复颂台安，并贺年禧。祗璧谦版，不具。

愚弟曾国藩顿首

718．复张岳龄十二月二十七日

复贺年禧。

子衡尊兄大人阁下：

二十日接奉惠函，猥以奉命回任，奖饰溢量，纫戢曷任。就谂节延釐，椒觞介福，勤宣兰锜，靖五岭之烽烟；春到梅关，迓十华之纶。引詹吉霭，抃颂良殷。

国藩军符幸释，岁籥瞬更。每惭豹略多疏，未扫旄头之焰；差幸鸿钧普转，遥瞻旗翼之辉。复颂台安，并贺年禧。祗璧芳版，不具。

愚弟曾国藩顿首

719．复陆增祥十二月二十七日

复贺年禧。

星农大公祖馆丈阁下：

风信初调，云章先至，因时祓饰，纫戢曷任。就谂履端纳祜，复旦凝庥，绩懋豸华，本蓬瀛之仙侣；春回熊甸，迓朵殿之恩光。引企吉晖，良殷抃颂。

国藩戎旃久厕，岁籥频更。释巨任于犀军，只盼金铙捷奏；回韶光于凤律，庶几玉烛常调。复颂台安，并贺年禧。祗璧谦版，不具。

馆治愚弟曾国藩顿首

720．复李宗羲十二月二十七日

谈重兵云集扼捻东趋，昨派刘、张两军入关。附告本人拟于新正暂回徐州接篆，三月间再奏请开缺。

雨亭仁弟大人阁下：

接十六日惠书，具承一切。比想政祺清谧，履祉休嘉，无任企颂。

金陵得雪、邮工合龙两事，皆关系甚重。明岁春耕，当可无误，为之一慰。

任、赖南趋鄂境，扰及安陆，鄂军先胜后挫。淮军抵随、枣间者约三万人。春霆一军本于月初拔队入秦，嗣因东路告警，渠自奏移剿东股，亦由枣阳前进。将近合围，未及一战，贼复东趋。现在李幼泉一军由罗山扼截东路，贼尚盘旋德安境内，各军四面云集，未知能痛打几仗否。张逆由临潼一带蔓延渭北，昨派刘寿卿、张敬堂两军入关援剿，业已由洛拔营，新正当可抵秦。

国藩标病虽痊，眠食亦能照旧，惟精神远不如前，难胜烦剧。迭奉谕旨，催促回任，情词恳切，拟于新正初旬暂回徐州，俾少帅得以迅速西来，庶于军事有济。鄙人二十一日疏稿业已札行善后局，想经达览。三月间决计奏开各缺，一面派员将督、盐两篆送交阁下护理。因屡次剀切陈奏，届时无嫌冒昧。惟鄙人久叨恩遇，兼窃重名，义难置身局外，仍当以散员留营，久驻徐州，图报涓埃而已。复颂台安，并贺年禧。诸惟心鉴。

国藩顿首

721．致李鸿章十二月二十八日

伤悼张海柯阵亡。定于初六日起行赴徐。谆诫捻股不可轻视，呈报不可深信。

少泉宫保世仁弟大人阁下：

本日得信，张海柯于二十一夜阵亡，实深伤悼！渠临阵每失之太猛，仆每戒之，别时谆嘱其与海舲同打一路，不料二十一日之战，与海舲相隔二十余里，竟以兵单被围而败。其居心仁厚正派，不避艰险，陨此良将，足为伤心。自初六日郭军大挫，继以二十一日树军之变，贼焰弥长，将来何可收拾？

仆定于初六日起行赴徐，三月交卸督篆，专在后路操练马队，备阁下前敌更换取用。树军队伍抵周家口时，拟令其亦赴徐州，俟另派统领，即在阁下左右护卫数月，再行出战。

海柯之死，国藩与阁下当各奏一折，无论恤典优否，且于疏中旌奖其人，慰逝者于九泉。

春霆、省三、仲良诸军，日内必皆见仗。春、省二人平日皆视贼太轻，阁下亦颇易视此虏。仆观僧邸屡胜之余，自九里关、吕堰驿、罗山数败之后，而遂难再振。淮、湘各军亦本为贼所畏，自三月初六、初七夺我炸炮洋枪，嗣后不复畏我。十月底铭军单县之捷，以为任、赖已残败不堪，十一月初盛军在罗山又称获胜，似大衰矣。而此次郭、张之挫，贼乃凶悍若此，从此凡呈报贼势衰弱者，仆与阁下皆不可深信。且须多为谋画，筹所以不败之法，筹此军虽败而彼军仍盛，随时再振之法。

据马德顺云，马队须用一半洋枪，一半弓矢，国藩拟于徐州多设弓箭厂。淮、湘马队不如贼匪远甚，不得不竭力操练。远近责望皆萃吾二人之身，中夜以思，忧灼何极！此颂新禧。

722．致鲍超十二月二十八日

嘱稳进稳打，切不可稍存轻敌之心；马队操练未熟，万不可轻用。

春霆仁弟阁下：

二十一日发去批答一件，计达尊鉴。贵军日来进止若何？前批请侦探宜多，追贼宜猛，进队宜稳，此三言至为紧要。此次逆踪入鄂，凶悍异常。子美受伤未痊，顷张海柯于二十一日追贼至德安，乘夜猛剿，陷入伏中，力战殉难。淮军损此良将，悲愤实深。该逆连挫湘、淮两军，已有玩视官兵之意。惟贵军未与接仗，声望尚全，务祈稳进稳打，先立于不败，而后求所以胜。慎忽狃于打发逆之长技，而不豫防其包抄也。

闻此贼与官兵接仗时，先以马贼数十骑诱敌，且前且却，追则四散，而其大支马贼已布作远势，分抄两旁。中间则步贼数十团，团或千数百人，手持二丈余长矛，低头挨进，俟我军排枪放过，即冒烟冲入，横矛骤至，锐不可当。往往我军前枪甫发，后枪未燃，而贼矛已及矣，此步贼大略情形也。至于马贼，技艺尤精，顷刻之间已布成一大圈，周围包我，圆而且匀。我军阵脚稍动，则步贼乘隙猛扑，我军无懈可击，则马贼如飞而去。

贵军出兵，队伍整齐，当可制胜。惟马队操练未熟，万不可轻与此贼交手，俟打过数仗后，再用马队交手，尚不为迟。向来贵军打发贼，常以一字阵制胜，论者谓移以剿捻，尚不若铭军方阵之尤善。盖一字横排，势长而不能顾后面，方阵则能四面御敌。省三军门相距不远，尚希时与熟商，切不可稍存轻敌之心，是为至要。顺问台安，即颂年禧。诸惟心鉴，不具。

723．加李元度片十二月二十九日

忧捻军善战数倍于长毛，恐湘、淮各勇均不能了之。询可否留易佩绅在营襄办。

再，捻匪势极猖獗，善战而不肯轻用其锋，非官兵与之相逐相迫，从不寻我开仗。偶战则凶悍异常，必将马步层层包裹，困官军于垓心，微有不利，则电掣而去，顷刻百里。故我有大挫之时，而贼无吃亏之日，其难办有数倍于长毛者。不谓衰惫之年，遇此棘手之事，恐湘、淮各勇均不能了此贼。身名不足惜，大局殊可隐忧。

龙阳易笏山太守佩绅，曾闻王子槐侍郎及霞仙中丞盛称其贤，辛酉带勇入蜀，所如不偶，迨汉中败挫被劾，尤为困厄。本年开复引见，分发贵州，因道梗不能进省。可否留于贵军，襄办一切？即以到营之日，作为到省之日，伏乞卓裁。再颂次青仁弟岁祉。

人名索引

二　画

丁　晏（俭卿）

丁日昌（雨生）

丁宝桢（稚璜）

三　画

万　泰

万启琛（篪轩）

马恩溥（雨农）

马新贻（穀山）

马德昭

马德顺

四　画

王　錱（璞山）

王大经（晓莲）

王夫之（船山）

王少庚

王庆衍

王文瑞（钤锋）

王心安

王正谊（筿泉）

王必达（霞轩）

王永胜

王成谦（伯尊）

王守仁（阳明）

王延长（少岩）

王凯泰（补帆）

王定安（鼎丞）

王家璧（孝凤）

王鸿训（子蕃）

王维珍（莲西）

王榕吉（荫堂）

王镇墉（叶亭）

支清彦（少鹤）

牛　洪

毛鸿宾（寄云）

仓景恬（少平）

乌尔图纳逊

卞宝第（诵臣）

文　祥（博川）

文　彬（质夫）

文　辉（又石）

文辅卿

方宗诚（存之）

方骏谟（元征）

方鼎锐（子颖）

方濬颐（子贞）

邓　瑶（伯昭）

邓传密（守之）

邓春恬

邓辅纶（弥之）

孔祥珂（觐堂）

孔繁诛

五　画

世华堂

古隆贤

左仲敏（孟辛）

左宗棠（季高）

厉云官（伯符）

石广文

平步青（景孙）

卢五峰

田兴恕

田治庭

皮寀瀚（小舲、筱舲）

史致谔（士良）

冯志沂（鲁川）

司马迁

六　画

扬　雄（杨雄）

成大吉（武臣）

毕莼斋

朱　子

朱　兰（久香）

朱　蓂（尧阶）

朱孙贻（石樵）

朱南桂（芳圃）

朱品隆（云岩）

朱富春（啸山）

乔松年（鹤侪）

任　柱

伊卜颐（子余）

色尔固善（子良）

多隆阿（礼堂）

兆　琛（宝岩）

庄　子

刘　崑（韫斋）

刘　蓉（霞仙）

刘　蜕

刘于浔（养素）

刘长佑（印渠、荫渠）

刘达善（子迎）

刘成忠（子恕）

刘齐衔（冰如）

刘连捷（南云）

刘坤一（岘庄）

刘松山（寿卿）

刘咏如

刘岳昭（荩臣）

刘秉璋（仲良）

刘受庭

刘郇膏（松岩）

刘建德（馨室）

刘盛藻

刘铭传（省三）

刘翰清（开生）

江长贵（良臣）

江忠义（味根）

江忠源（岷樵、忠烈）

江忠濬（达川）

祁世佶

祁宿藻（幼章）

祁藻（叔颖）

许振祎（仙屏）

许道身（缘仲）

孙长绂（小山）

孙昌凯

孙育均（雨农）

孙家鼐（燮臣）

孙翼谋（谷庭）

七　画

克蒙额

严树森（渭春）

苏　轼（东坡、文忠）

苏廷魁（赓堂）

杜　甫（杜陵）

杜文澜（小舫）

杜兰溪

李　允

李　榕（申夫）

李子喈

李元度（次青）

李文森（恕皆）

李世忠

李兴锐（勉林）

李廷樟（榕峰）

李自成

李如篦（竹吾）

李际晟

李宗焘（午山）

李宗羲（雨亭）

李临训（葆斋）

李昭庆（幼荃、幼泉）

李保元

李炳涛

李新城（祥和）

李鸿章（少荃、少泉）

李鸿裔（眉生）

李续宜（希庵）

李朝斌（质堂）

李善兰（壬叔）

李鹤年（子和）

李鹤章（季荃、季泉）

李瀚章（小泉、筱泉）

杨　么

杨　鹤

杨　翰（海琴）

杨飞熊

杨世俊

杨岳斌（厚庵）

杨鼎勋（少铭）

杨襄云

吴　棠（仲宣、仲仙）

吴大廷（云轩）

吴长庆

吴世熊（紫湄）

吴兆张

吴汝纶（挚甫）

吴廷栋（竹如）

吴坤修（竹庄）

吴昌寿（少村）

吴育泉

吴信中（蔼人）

吴炳崑（贞阶、贞陔）

何　栻（廉昉）

何　源（敬之）

何　璟（小宋）

何元普

何应祺（镜海）

何廷谦（地山）

何桂珍（丹畦）

邹至堂

邹笏山

库克吉泰（仁庵）

应宝时（敏斋）

汪海洋

沈戟门

沈锡庆（鹭卿）

宋　庆

启　芳（香圃）

张　乔

张之万（子青）

张世准（叔平）

张乐行（落行）

张汝梅

张运兰（凯章）

张凯嵩（月卿）

张岳龄（子衡）

张宗禹（总愚）

张诗日（田畯）

张树声（振轩）

张树珊（海柯）

张亮基（石卿）

张培仁（紫莲）

张锡嵘（敬堂）

张锦瑞（笛帆）

陆增祥（星农）

陈　湜（舫仙）

陈　鼐（作梅）

陈　璚（六笙）

陈士杰（俊臣）

陈方坦（筱浦、小浦）

陈庆长（子奉）

陈庆溥（心泉）

陈远济（松生）

陈奇瑜

陈国瑞（庆云）

陈鸣志（展堂）

陈宝箴（右铭）

陈筱帆

陈蓉谿

邵　青

邵亨豫（汴生）

邵顺国（子进）

八　画

苗沛霖

英　翰（西林）

范　梁（楣生）

范汝为

范运鹏（抟九）

欧阳焘

欧阳锴

欧阳正镛（崇如）

欧阳兆熊（晓岑）

欧阳利见（健飞）

欧阳秉铨（牧云）

欧阳星泉

欧阳保恒（用甫）

欧阳信甫

欧健吾（建吾）

易华俊

易佩绅（笏山）

易良翰（芝生）

易润坛（畇荄）

罗泽南（罗山）

岳文峰

岳云溪（雨亭）

周学濬（缦云）

周咏华

周盛传

周盛波（海舲）

周镜芙

金　藻（竺虔）

金国均（可亭）

庞际云（省三）

冼　斌（云樵）

宗稷辰（涤楼）

宜　振（春宇）

官　文（秀峰）

郑　玄

郑敦谨（小山）

单懋谦（地山）

九　画

赵元卿

赵长龄（怡山）

赵烈文（惠甫）

赵康侯

赵焕联（玉班）

胡　彩

胡大任（莲舫）

胡林翼（润之、文忠）

胡肇智（季临）

柳宗元（子厚）

钟　秀（石帆）

钟　峻（仲山）

段　起（培元）

俊　达（质堂）

俞　樾（荫甫）

胜　保（克斋）

奕　䜣

姜　篪（小山）

娄　敬

洪汝舟

洪汝奎（琴西）

祝　良

祝　恺（爽亭）

贺云舫

贺宏勋

贺寿慈（云黼）

骆秉璋（籲门）

姚云浦

姚绍珍（姚秃）

十　画

秦缃业（淡如）

袁小午

袁秉桢（萸生）

袁泳锡（雪舟）

莫友芝（子偲）

聂光銮（陶斋）

贾　谊

钱应溥（子密）

徐子苓（毅甫）

徐志导（孟卿）

徐国桢（璧如）

徐树人

徐树铭（寿蘅、寿衡）

徐继（惺斋）

徐琴舫

徐毓海

翁同爵（玉甫）

高丙谋（在午）

高名衡

郭　阶（慕徐）

郭松林（子美）

郭柏荫（远堂）

郭崑焘（意城）

郭崙焘（志城）

郭嵩焘（云仙、筠仙）

唐　举

唐　鉴（镜海）

唐训方（义渠）

唐际昌

唐际盛（荫云）

唐树森（艺农）

唐陶山

唐鄂生

唐景皋（鹤九）

唐殿魁

席宝田（研香）

涂心畬

诸葛亮

诸葛恪

陶安轩

陶寿玉（仲瑜）

十一画

黄　倬（恕阶）

黄　冕（南坡）

黄廷瓒（麓溪）

黄伯海

黄秉忠

黄家驹（冠北）

黄辅辰（琴坞）

黄彭年（子寿）

黄景安

黄锡彤（晓岱）

黄赞汤（莘农、荇农）

黄翼升（昌岐）

勒方锜（少仲）

萧子受

萧子锡

萧心如

萧良城（汉溪）

萧培元（质斋）

曹　成

曹再兴

曹琢如

梅启照（小岩）

崇　实（朴山）

阎敬铭（丹初）

梁洪胜

梁武帝

谢太和

十二画

彭玉麟（雪琴）

彭毓橘（杏南）

塔齐布（智亭）

蒋养吾

蒋益澧（芗泉）

蒋琦龄（申甫）

蒋嘉棫（莼卿）

蒋凝学（之纯）

董　恂（醖卿）

董凤高（梧轩）

董其昌（文敏）

董似穀（蓉初）

董虞华

韩　琦（魏公）

韩　愈（昌黎）

韩进春

喻俊明

程　斌

程小泉

程国熙（敬之）

程学启（方忠）

程桓生（尚斋）

程鸿诏（伯旉）

曾　祺（春甫）

曾广莆（荫园）

曾纪泽

曾纪鸿

曾国华（温甫）

曾国荃（沅甫）

曾国潢（澄侯）

曾种泉

十三画

瑞　麟（澄泉）

蒯贺荪（士芗）

赖文光

魁　玉（时若）

鲍　超（春霆）

鲍源深（华潭、花潭）

窦　垿（兰泉）

十四画

僧格林沁

谭体元

谭廷襄（竹崖）

谭春浦

谭钟麟（文卿）

蔡　泽

蔡国祥

蔡砚农

蔡锦青（芥舟）

熊上珍

熊义发

熊文灿

熊炳南

熊登武

十五画

黎庶昌（莼斋）

德樾亭

颜夏庭

潘季楼

潘鸿焘（伊卿）

潘鼎新（琴轩）

十六画以上

薛元启

薛书常（世香）

薛福辰（富屏）

穆其琛（海航）

穆图善（春岩）

魏承樾（荫庭）

魏喻义（质斋）

魏畴先

编制者：王子兰　喻几凡

目录

同治六年

001. 复李昭庆正月初二日

002. 复陈艾正月初三日

003. 复李鸿章正月初三日

004. 复英翰正月初三日

005. 复陈士杰正月初三日

006. 复刘秉璋正月初三日

007. 复乔松年正月初三日

008. 复刘长佑正月初三日

009. 复彭玉麟正月初三日

010. 复李瀚章正月初三日

011. 复勒方锜正月初三日

012. 复吕朝瑞正月初三日

013. 复翁同爵正月初三日

014. 复蒯贺荪正月初三日

015. 复刘于浔正月初三日

016. 复李朝斌正月初三日

017. 复乔松年正月十九日

018. 复乔松年正月二十二日

019. 复刘坤一正月二十二日

020. 复张之万正月二十二日

021. 复欧阳保恒正月二十二日

022. 复卞宝第正月二十二日

023. 复杨昌濬正月二十二日

024. 复钟秀正月二十二日

025. 复文辉正月二十二日

026. 复王大经正月二十二日

027. 复万启琛正月二十二日

028. 复冯志沂正月二十二日

029. 复董似穀正月二十二日

030. 复文辅卿正月二十二日

031. 复戴鸾翔正月二十二日

032. 复丁松亭正月二十二日

033. 复薛书常正月二十二日

034. 复陈方坦正月二十二日

035. 复洪汝奎正月二十二日

036. 复庞际云正月二十三日

037. 复陈湜正月二十三日

038. 复李宗羲正月二十三日

039. 复刘蓉正月二十六日

040. 复李瀚章正月二十六日

041. 复赵焕联正月二十九日

042. 复江忠濬正月二十九日

043. 复恽世临正月二十九日

044. 加朱蓂片正月

045. 复李瀚章二月初三日

046. 复谭廷襄二月初三日

047. 加李瀚章片二月初四日

048. 复彭玉麟二月初四日

049. 复英翰二月初四日

050. 复唁潘彬卿二月初六日

051. 复钱振伦二月初六日

052. 复刘建德二月初六日

053. 复魏承樾二月初六日

054. 复曾广莆二月初六日

055. 复李鹤章二月初六日

056. 复程鸿诏二月初六日

057. 复刘岳昭二月初六日

058. 复许振祎二月初八日

059. 复李鸿章二月初九日

060. 复杨岳斌二月初十日

061. 复陈湜二月初十日

062. 复李宗羲二月十一日

063. 复祝垲二月十五日

064. 复刘长佑二月十五日

065. 复乔松年二月十五日

066. 复庞际云二月十五日

067. 复李昭庆二月十五日

068. 复瑞麟二月十五日

069. 复廷霞舫二月十五日

070. 复启芳二月十五日

071. 复张培仁二月十五日

072. 复郭柏荫二月十五日

073. 复唁朱品隆二月十五日

074. 复李鸿章二月十七日

075. 加李鸿章片二月十八日

076. 复乔松年二月二十八日

077. 复陈湜二月二十八日

078. 复彭玉麟二月二十八日

079. 复李鸿章二月二十九日

080. 复刘坤一二月三十日

081. 加李昭庆片二月

082. 加陈湜片三月初一日

083. 复吴坤修三月初三日

084. 复李昭庆三月初三日

085. 复杨岳斌三月初三日

086. 复李鸿章三月初四日

087. 复丁日昌三月十二日

088. 加丁日昌片三月十三日

089. 复刘崑三月十三日

090. 加刘崑片三月十三日

091. 复万启琛三月十三日

092. 复英翰三月十三日

093. 复潘曾玮三月十三日

094. 复勒方锜三月十三日

095. 复吴棠三月十三日

096. 复郭柏荫三月十三日

097. 复江长贵三月十三日

098. 复何璟三月十三日

099. 复张之万三月十四日

100. 致鲍超三月十四日

101. 复金藻三月十五日

102. 复李续宽三月十五日

103. 复乔松年三月十五日

104. 复吴坤修三月十五日

105. 复李昭庆三月十六日

106. 复李鸿章三月十九日

107. 加英翰片三月二十日

108. 复陈湜三月二十日

109. 复张树声三月二十日

110. 复季念贻三月二十日

111. 复朱兰三月二十日

112. 复马新贻三月二十日

113. 复郭柏荫三月二十日

114. 复王大经三月二十日

115. 复鲍源深三月二十日

116. 复翁同爵三月二十日

117. 复盛康三月二十日

118. 复张兆栋三月二十日

119. 复应宝时三月二十日

120. 复蒋益澧三月二十日

121. 复杨翰三月二十日

122. 复史致谔三月二十日

123. 复李瀚章三月二十日

124. 复欧阳星泉三月二十三日

125. 复刘秉璋三月二十三日

126. 复潘鼎新三月二十三日

127. 复魁玉三月二十三日

128. 复朱兰三月二十三日

129. 复何璟三月二十三日

130. 复蒋益澧三月二十四日

131. 复刘坤一三月二十六日

132. 复李鸿裔三月二十七日

133. 复张之万三月二十七日

134. 复彭玉麟三月二十七日

135. 致刘长佑三月二十八日

136. 致鲍超三月二十八日

137. 致娄云庆三月二十八日

138. 致李瀚章三月二十八日

139. 复李鸿章三月二十九日

140. 复蒋嘉棫四月初六日

141. 复赵焕联四月初六日

142. 复李鸿裔四月初六日

143. 复郭嵩焘四月初九日

144. 复刘崑四月初九日

145. 复彭玉麟四月初九日

146. 复吴坤修四月初九日

147. 复李榕四月初十日

148. 复鲍超四月初十日

149. 致彭玉麟四月十四日

150. 复方鼎锐四月十五日

151. 复官文四月十六日

152. 复许振祎四月十六日

153. 复唐训方四月十六日

154. 复丁日昌四月十七日

155. 复魏承樾四月十九日

156. 复陈湜四月十九日

157. 复曾璧光四月十九日

158. 复欧阳秉铨四月十九日

159. 复张之万四月十九日

160. 复李鸿章四月二十日

161. 复潘鼎新四月二十日

162. 复刘坤一四月二十日

163. 复郭柏荫四月二十日

164. 致彭玉麟四月二十四日

165. 复李鹤年四月二十五日

166. 复李昭庆四月二十五日

167. 复乔松年四月二十五日

168. 复何璟四月二十六日

169. 复杨昌濬四月二十六日

170. 复李鸿章五月十二日

171. 复皮宷瀚五月十五日

172. 复邵亨豫五月十五日

173. 复黄锡彤五月十五日

174. 复刘长佑五月十六日

175. 加李瀚章片五月十七日

176. 复丁日昌五月十七日

177. 复陈湜五月十七日

178. 复李瀚章五月二十日

179. 复郭柏荫五月二十日

180. 复张之万五月二十日

181. 复鲍超五月二十四日

182. 复刘崑五月二十四日

183. 复李瀚章五月二十五日

184. 加李瀚章片五月二十六日

185. 复丁日昌五月二十六日

186. 复李鸿章五月二十七日

187. 加李鸿章片五月二十八日

188. 复马新贻五月三十日

189. 复张之万五月三十日

190. 复郭柏荫五月三十日

191. 加刘崑片五月

192. 复李鸿章六月初二日

193. 复李瀚章六月初二日

194. 复何绍基六月初四日

195. 复刘坤一六月初四日

196. 复刘崑六月初五日

197. 复英翰六月初六日

198. 复李榕六月初六日

199. 复蒋嘉棫六月十二日

200. 复丁日昌六月十二日

201. 加丁日昌片六月十三日

202. 复李瀚章六月十五日

203. 复张之万六月十五日

204. 复李鸿章六月十七日

205. 复徐树铭六月十七日

206. 复黄倬六月十七日

207. 复王镇墉六月十七日

208. 加李鸿章片六月十八日

209. 加王镇墉片六月十八日

210. 复李昭庆六月二十日

211. 复朱兰六月二十日

212. 复乔松年六月二十四日

213. 复陈湜六月二十四日

214. 复唐训方六月二十四日

215. 复黄润昌六月二十四日

216. 复蒋益澧六月二十四日

217. 复郭嵩焘六月二十五日

218. 复丁日昌六月二十五日

219. 复江忠濬六月二十五日

220. 复李鸿章六月二十五日

221. 复张树声六月二十五日

222. 加李鸿章片六月二十六日

223. 复彭玉麟六月二十八日

224. 复潘鼎新六月二十八日

225. 复刘崑六月二十八日

226. 复刘秉璋六月二十八日

227. 加程鸿诏片六月二十九日

228. 复张之万六月二十九日

229. 复郭柏荫六月二十九日

230. 复丁日昌七月初三日

231. 复李鸿章七月初五日

232. 加李鸿章片七月初六日

233. 复李鸿章七月十五日

234. 复彭玉麟七月十五日

235. 复刘崑七月十五日

236. 复乔松年七月十五日

237. 复吴坤修七月十五日

238. 复蒋凝学七月十六日

239. 加李鸿章片七月十六日

240. 复张岳龄七月十六日

241. 复孔祥珂七月十六日

242. 复张之万七月十六日

243. 复刘长佑七月十六日

244. 复朱蓂七月十六日

245. 复易良翰七月十六日

246. 复李瀚章七月十六日

247. 复刘坤一七月十九日

248. 复英翰七月二十日

249. 复李鸿章七月二十一日

250. 复李昭庆七月二十五日

251. 复李鸿裔七月二十五日

252. 复春年八月初一日

253. 复王镇墉八月初二日

254. 复陈远济八月初三日

255. 复李鸿章八月初六日

256. 加李鸿章片八月初七日

257. 复张之万八月初七日

258. 复欧阳秉铨八月初八日

259. 复季念贻八月初八日

260. 复吴棠八月初九日

261. 加朱蓂片八月十二日

262. 复陈远济八月十二日

263. 复李鸿章八月二十一日

264. 致赵焕联八月二十一日

265. 加李鸿章片八月二十二日

266. 复内阁衙门八月二十五日

267. 复万青藜八月二十五日

268. 致张之万八月二十五日

269. 致王镇墉八月二十六日

270. 复皮宷瀚八月二十六日

271. 复刘坤一八月二十八日

272. 致吴坤修八月二十九日

273. 复刘虞九八月三十日

274. 复乔松年八月三十日

275. 复马新贻八月三十日

276. 复胡大任八月三十日

277. 复李鸿章九月初一日

278. 复薛书常九月初四日

279. 复兆琛九月初四日

280. 复王葆生九月初四日

281. 复杨翰九月初四日

282. 致程桓生九月初六日

283. 加文辅卿片九月初八日

284. 加黄赞汤片九月初八日

285. 复郭嵩焘九月初八日

286. 复郭柏荫九月初九日

287. 复李瀚章九月初九日

288. 复彭玉麟九月初九日

289. 复张之万九月十二日

290. 复丁日昌九月十二日

291. 复乔松年九月十五日

292. 复朱苹洲九月十五日

293. 复李鸿章九月十七日

294. 复黄锡彤九月十八日

295. 复罗惇衍九月十八日

296. 致吴坤修九月二十八日

297. 复刘长佑九月二十八日

298. 复李榕九月二十八日

299. 复何慎修九月二十九日

300. 复陈湜十月初一日

301. 致李瀚章十月初四日

302. 致李鸿章十月初六日

303. 复英翰十月初六日

304. 复刘崑十月初六日

305. 复郭柏荫十月初六日

306. 复丁日昌十月初七日

307. 复张之万十月十三日

308. 致钱鼎铭十月十六日

309. 致高梯十月十六日

310. 复丁日昌十月十七日

311. 复刘坤一十月二十三日

312. 致李鸿章十月二十五日

313. 致李鸿章十月二十五日

314. 复陈士杰十月二十七日

315. 复李瀚章十月二十七日

316. 复蒋嘉棫十月二十七日

317. 复张之万十月二十七日

318. 复刘崑十月三十日

319. 复马新贻十一月初三日

320. 复程希辕十一月初四日

321. 复丁日昌十一月初四日

322. 复英翰十一月初四日

323. 复刘岳昭十一月初四日

324. 复何璟十一月初四日

325. 复江忠濬十一月初四日

326. 复郭柏荫十一月初四日

327. 复唐训方十一月初四日

328. 复张树声十一月初四日

329. 复李瀚章十一月初五日

330. 复彭玉麟十一月初六日

331. 复皮宷瀚十一月初六日

332. 复李鸿章十一月十八日

333. 复唁杨某某十一月十九日

334. 复何应祺十一月十九日

335. 复郭崑焘十一月二十日

336. 复应宝时十一月二十二日

337. 复乔松年十一月二十五日

338. 复李榕十一月二十五日

339. 复朱兰十一月二十五日

340. 复丁日昌十一月二十五日

341. 复李瀚章十一月二十八日

342. 复黄锡彤十一月二十八日

343. 复皮宷瀚十一月二十八日

344. 复周寿昌十一月二十八日

345. 复单懋谦十一月二十八日

346. 复郑敦谨十一月二十八日

347. 复黄倬十一月二十八日

348. 复涂心畬十一月二十八日

349. 复张沄十一月二十八日

350. 加丁日昌片十一月二十九日

351. 复蒋彬蔚十二月初一日

352. 复罗嘉福十二月初一日

353. 复许振祎十二月初一日

354. 致皮宷瀚十二月初四日

355. 致谢宝镠十二月初四日

356. 复彭玉麟十二月初六日

357. 复蒋凝学十二月初八日

358. 复吴棠十二月初八日

359. 复张之万十二月初八日

360. 复刘坤一十二月初八日

361. 复李鸿章十二月初九日

362. 复童华十二月十三日

363. 复晏端书陈伯符十二月十四日

364. 复刘崑十二月十七日

365. 复张之万十二月十七日

366. 复刘长佑十二月十八日

367. 复郭嵩焘十二月二十日

368. 复李瀚章十二月二十一日

369. 复丁日昌十二月二十一日

370. 复陈湜十二月二十一日

371. 复李鸿章十二月二十一日

372. 复吴坤修十二月二十一日

373. 复蒋益澧十二月二十二日

374. 致周学濬十二月二十二日

375. 复高梯十二月二十四日

376. 复朱蓂十二月二十四日

377. 复彭申甫十二月二十四日

378. 复丁日昌十二月二十九日

379. 复何璟十二月二十九日

同治七年

380. 复李鸿章正月初九日

381. 复丁日昌正月初九日

382. 加李鸿章片正月初十日

383. 加丁日昌片正月初十日

384. 复李鸿裔正月初十日

385. 加李鸿裔片正月十一日

386. 复郭柏荫正月十八日

387. 复丁日昌正月十八日

388. 复蒋嘉棫正月十八日

389. 复张树声正月十九日

390. 复乔松年正月十九日

391. 复吴雨成正月二十日

392. 复潘鼎新正月二十日

393. 复鲍超正月二十日

394. 复薛书常正月二十日

395. 复张盛藻正月二十日

396. 复唐训方正月二十日

397. 复方骏谟正月二十日

398. 复童华正月二十三日

399. 复李鸿章正月二十三日

400. 复英翰正月二十三日

401. 加英翰片正月二十四日

402. 复蒋养吾正月二十五日

403. 复惠志正月二十五日

404. 复李元度正月二十五日

405. 复吴棠正月二十八日

406. 复吴坤修正月二十八日

407. 复江忠濬正月二十八日

408. 复李鸿章正月二十八日

409. 加李鸿章片正月二十九日

410. 复李瀚章二月初二日

411. 复丁日昌二月初二日

412. 复胡大任二月初二日

413. 复杜文澜二月初二日

414. 复李君梅二月初二日

415. 复张兆栋二月初三日

416. 复李朝斌二月初三日

417. 复彭玉麟二月初三日

418. 复穆图善二月初三日

419. 复张之万二月初三日

420. 致丁日昌二月初五日

421. 复何秩久二月十四日

422. 复王溥二月十四日

423. 加王溥片二月十九日

424. 致陈湜二月十九日

425. 致刘坤一二月二十六日

426. 复刘崑二月二十六日

427. 复许振祎二月二十七日

428. 复王家璧二月二十七日

429. 复朱学勤二月二十七日

430. 复潘黻庭二月二十八日

431. 致刘铭传二月二十八日

432. 复吴棠二月二十八日

433. 加许振祎片二月二十八日

434. 加刘铭传片二月二十九日

435. 致丁日昌三月初五日

436. 复李鸿章三月初七日

437. 复张之万三月初七日

438. 复林寿图三月初七日

439. 复刘坤一三月初七日

440. 复吴坤修三月初七日

441. 加李鸿章片三月初八日

442. 复彭玉麟三月初九日

443. 复郭柏荫三月初九日

444. 复杜文澜三月初九日

445. 复童华三月十一日

446. 复李榕三月十三日

447. 加李榕片三月十四日

448. 复吴坤修三月十四日

449. 复丁日昌三月十五日

450. 致蒋嘉棫三月十七日

451. 复吴坤修三月二十五日

452. 复黄鸣珂三月二十六日

453. 复丁日昌三月二十六日

454. 复陈湜三月二十八日

455. 加陈湜片三月二十九日

456. 复杜文澜四月初二日

457. 复钟秀四月初二日

458. 复林之望四月初二日

459. 复王必达四月初二日

460. 复雷以諴四月初三日

461. 复李元度四月初三日

462. 复毛鸿宾四月初三日

463. 复李光久四月初五日

464. 复薛福辰四月初五日

465. 复董恂四月初六日

466. 复马恩溥四月初六日

467. 复何源四月初六日

468. 复皮宷瀚四月初六日

469. 复黄锡彤四月初六日

470. 复刘缄四月初六日

471. 复陈廷经四月初六日

472. 复方骏谟四月初八日

473. 复彭玉麟四月十五日

474. 复吴坤修四月二十二日

475. 复丁日昌四月二十二日

476. 复刘坤一四月二十三日

477. 复李鸿章四月二十三日

478. 复彭玉麟四月二十三日

479. 复何璟四月二十三日

480. 加丁日昌片四月二十六日

481. 复刘铭传闰四月初九日

482. 致郭柏荫何璟闰四月十七日

483. 复李鸿章闰四月十九日

484. 复俞樾闰四月十九日

485. 复郭嵩焘闰四月二十一日

486. 复吴坤修闰四月二十六日

487. 致李鸿裔闰四月十七日

488. 复朱学勤五月初二日

489. 复刘典五月初四日

490. 复范鸣龢五月初七日

491. 复李光久五月初七日

492. 加丁日昌片五月初七日

493. 复许振祎五月初七日

494. 复张之万五月初十日

495. 复杜文澜五月十一日

496. 复彭玉麟五月十一日

497. 复穆图善五月十二日

498. 复何璟五月十二日

499. 复惠志五月十二日

500. 复何璟五月十二日

501. 复李士棻五月十二日

502. 复刘坤一五月十三日

503. 复吴坤修五月十六日

504. 复丁日昌五月十六日

505. 复朱兰五月二十一日

506. 复何绍基五月二十二日

507. 加朱兰片五月二十四日

508. 复丁日昌五月二十九日

509. 复德寿五月三十日

510. 复江忠濬六月初六日

511. 复英翰六月初七日

512. 复扬州绅士公函六月初八日

513. 复蒋嘉棫六月初八日

514. 复李瀚章六月初九日

515. 复李鸿章六月初九日

516. 加李鸿章片六月初十日

517. 复刘坤一六月初十日

518. 复罗惇衍六月十六日

519. 复王维珍六月十六日

520. 复黄倬六月十六日

521. 加黄倬片六月十七日

522. 复何璟六月十八日

523. 复郭柏荫六月十八日

524. 复张裕钊六月十八日

525. 加何璟片六月十九日

526. 复丁日昌六月二十日

527. 复陈湜六月二十一日

528. 加陈湜片六月二十二日

529. 致郭崑焘六月二十三日

530. 复刘坤一六月二十五日

531. 复刘岳昭六月二十五日

532. 复丁日昌六月

533. 复李鸿章七月初二日

534. 复沈葆桢七月初三日

535. 复丁日昌七月初八日

536. 复杨昌濬七月十五日

537. 复彭玉麟七月二十日

538. 复鲍源深七月二十一日

539. 复许振祎七月二十一日

540. 复李光久七月二十二日

541. 加许振祎片七月二十二日

542. 复范鸣龢七月二十二日

543. 加李瀚章片七月二十七日

544. 复丁日昌七月二十七日

545. 复丁日昌七月中旬

546. 复刘坤一八月初一日

547. 加刘坤一片八月初二日

548. 复何璟八月初二日

549. 复李鸿章八月初二日

550. 复吴坤修八月初十日

551. 复李瀚章八月十七日

552. 复彭玉麟八月二十八日

553. 复曾广莆九月初二日

554. 复刘坤一九月初二日

555. 复李光久九月初二日

556. 复皮宷瀚九月初二日

557. 复黄锡彤九月初二日

558. 复马新贻九月初二日

559. 复朱学勤九月初二日

560. 复童华九月初四日

561. 复钟谦钧九月初十日

562. 复何璟九月初十日

563. 致冯桂芬九月

564. 复张树声九月

565. 复李榕十月初一日

566. 复许振祎十月初四日

567. 复吴坤修十月初四日

568. 复苏廷魁十月初四日

569. 复钟谦钧十月初四日

570. 复彭玉麟十月初四日

571. 复陈湜十月初四日

572. 复吴嘉善十月初五日

573. 复欧阳兆熊十月初七日

574. 复郭柏荫十月初七日

575. 复刘坤一十月初七日

576. 复刘典十月初七日

577. 复张之万十月初七日

578. 复官文十月初八日

579. 加刘坤一片十月初八日

580. 复李鸿章十月十六日

581. 复穆图善十月十八日

582. 复李鸿章十月二十一日

583. 加欧阳兆熊片十月二十二日

584. 复朱学勤十一月初四日

585. 复丁日昌十一月初五日

586. 复郭嵩焘十一月初七日

587. 致马新贻十一月初八日

588. 复钱振伦十一月十一日

589. 致李鸿章十一月十五日

590. 致刘崑十一月十五日

591. 复马新贻十二月初一日

592. 复朱学勤十二月初八日

593. 复张树声十二月二十六日

同治八年

594. 复李瀚章正月十九日

595. 加钱鼎铭片二月初二日

596. 复洪汝奎二月初二日

597. 复马新贻二月初二日

598. 复张沄二月二十一日

599. 复黄倬二月二十三日

600. 加许振祎片二月二十三日

601. 致李鸿章二月二十七日

602. 加李鸿章片二月三十日

603. 加李宗羲片三月初三日

604. 加丁日昌片三月初三日

605. 加陈鼐片三月初三日

606. 加彭玉麟片三月初七日

607. 加黎庶昌片三月初七日

608. 加应宝时杜文澜片三月初七日

609. 加贺寿慈片三月初十日

610. 复许振祎三月十四日

611. 加李光久片三月十五日

612. 加皮宷瀚片三月十五日

613. 加倭仁片三月十五日

614. 复朱学勤四月十四日

615. 加许振祎片四月十五日

616. 复黄翼升四月十五日

617. 复崇厚四月十六日

618. 复吴棠四月二十一日

619. 复苏廷魁四月二十一日

620. 复景星桥四月二十一日

621. 复曾璧光四月二十一日

622. 复李鹤年四月二十一日

623. 复孔祥珂四月二十一日

624. 复钟岱四月二十一日

625. 复穆图善四月二十一日

626. 复岑毓英四月二十一日

627. 复铭安四月二十三日

628. 复郑魁士四月二十三日

629. 复江忠濬四月二十三日

630. 复陈鹤年四月二十三日

631. 唁谭钟麟四月二十三日

632. 复载龄五月初二日

633. 复照祥五月初二日

634. 复程丹叔五月初二日

635. 复何源五月初二日

636. 复毛昶熙衍秀五月初二日

637. 复潘曾莹五月初二日

638. 复孔祥珂五月初九日

639. 复马新贻五月初九日

640. 复张之万五月初九日

641. 复李鹤年五月初九日

642. 复库克吉泰五月初九日

643. 复景星桥五月初九日

644. 复王溥五月初九日

645. 复勒方锜五月初九日

646. 复胡大任五月十二日

647. 复李廷樟五月十二日

648. 复刘崑五月十二日

649. 复崇厚五月十二日

650. 复贺寿慈五月十二日

651. 复王榕吉五月十二日

652. 复铭安五月十二日

653. 复郑魁士五月十二日

654. 复富桂卿五月十二日

655. 复郑兰五月十二日

656. 复方濬颐五月十二日

657. 复陈象沛五月十二日

658. 复尹耕云五月十二日

659. 复丁守存五月十二日

660. 复刘受亭五月十二日

661. 复高梯五月十二日

662. 复白小山五月十二日

663. 复景介臣五月十二日

664. 复刘达善五月十二日

665. 复如山五月十二日

666. 复陆增祥五月十二日

667. 复杜瑞联五月十二日

668. 复李鸿章五月十五日

669. 复英香轮五月十七日

670. 复吴棠五月十七日

671. 复魁玉五月十七日

672. 复刘典五月十七日

673. 复卞宝第五月十七日

674. 复张兆栋五月十七日

675. 复刘齐衔五月十七日

676. 复王文韶五月十七日

677. 复张岳龄五月十七日

678. 复董似穀五月十七日

679. 复萧培元五月十七日

680. 复蒋凝学五月十七日

681. 复恒云舫五月十七日

682. 复徐继鎕五月十七日

683. 复俊达五月十七日

684. 复范梁五月十七日

685. 复叶晋卿五月十七日

686. 复涂宗瀛五月十七日

687. 拟复直隶各属节信一段五月十七日

688. 复董恂五月十九日

689. 复石赞清五月十九日

690. 复潘祖荫五月十九日

691. 复朱学勤五月二十日

692. 复陈宝箴五月二十七日

693. 复穆图善五月二十八日

694. 复徐郙五月二十八日

695. 复翁同爵五月二十八日

696. 复王凯泰五月二十八日

697. 复黎培敬五月二十八日

698. 复胡中和五月二十八日

699. 复王德固五月二十八日

700. 复刘毓楠五月二十八日

701. 复欧阳正镛五月二十八日

702. 复陈璚五月二十八日

703. 复文溥五月二十八日

704. 复文辅卿五月二十八日

705. 复徐志导七〔五〕月二十八日

706. 复钟谦钧五月二十八日

707. 复何应祺五月二十八日

708. 复王成谦五月二十八日

709. 复易润坛五月二十八日

710. 复周家勋五月二十八日

711. 复刘连捷五月二十八日

712. 复沈锡庆六月初八日

713. 复黄倬六月初十日

714. 复吴廷栋六月十二日

715. 复马新贻六月十四日

716. 复李鸿裔七月初二日

717. 复瑞麟七月初二日

718. 复崇实七月初二日

719. 复孙观七月初二日

720. 复方溶师七月初二日

721. 复延煦七月初二日

722. 复赵焕联七月初二日

723. 复陈方坦七月初三日

724. 复田雨三七月十五日

725. 唁罗汝怀七月二十六日

726. 复刘岳昭七月二十八日

727. 复应宝时八月初二日

728. 复范梁八月初二日

729. 复涂宗瀛八月初二日

730. 复吴信中八月初二日

731. 复庆熙台八月初二日

732. 复姬奎垣八月初二日

733. 加倭仁片八月初五日

734. 加黄倬片八月初五日

735. 复傅振邦八月十一日

736. 复李鸿章八月十五日

737. 复孔祥珂八月十七日

738. 复都兴阿八月十七日

739. 复富明阿八月十七日

740. 复英香轮八月十七日

741. 复苏廷魁八月十七日

742. 复张之万八月十七日

743. 复郭柏荫八月十七日

744. 复刘典八月十七日

745. 复李鹤年八月十七日

746. 复铭安八月十七日

747. 复胡大任八月十七日

748. 复王溥八月十七日

749. 复彭若汀八月二十三日

750. 复董恂八月二十三日

751. 复潘祖荫八月二十三日

752. 复夏献云八月二十三日

753. 复马恩溥八月二十三日

754. 复恩文甫八月二十三日

755. 复罗嘉福八月二十三日

756. 复李临训八月二十三日

757. 复王榕吉八月二十三日

758. 复崇厚八月二十三日

759. 复傅振邦八月二十三日

760. 复龚自闳八月二十三日

761. 复恒云舫八月二十三日

762. 复国鼎臣八月二十三日

763. 复俊达八月二十三日

764. 复英萼田八月二十三日

765. 复征善甫八月二十三日

766. 复奎昌八月二十三日

767. 复刘盛藻八月二十三日

768. 复李宗羲八月二十五日

769. 复王大经八月二十五日

770. 复陈鸿翊八月二十六日

771. 复魁玉八月二十八日

772. 复李朝斌八月二十八日

773. 复富桂卿八月二十八日

774. 复徐郙八月二十八日

775. 复翁同爵八月二十八日

776. 复王文韶八月二十八日

777. 复王凯泰八月二十八日

778. 复张兆栋八月二十八日

779. 复李廷樟八月二十八日

780. 复英博文八月二十八日

781. 复钟谦钧八月二十八日

782. 复陈象沛八月二十八日

783. 复白恩佑八月二十八日

784. 复景介臣八月二十八日

785. 复方濬颐八月二十八日

786. 复刘受亭八月二十八日

787. 复李瀚章八月二十八日

788. 复吴棠八月二十八日

789. 复马新贻八月二十八日

790. 复卞宝第八月二十八日

791. 复库克泰吉八月二十八日

792. 复高梯八月二十八日

793. 复吴大廷八月二十八日

794. 复李久华八月二十八日

795. 复黄锡彤八月二十九日

人名索引

返回总目录

注：正文中出现的□和△，原文即是如此。

同治六年

001. 复李昭庆正月初二日

伤张树珊阵亡。嘱诸军临敌不可轻忽，须除浪战陋习。忧捻股扰窜山西。

幼泉世仁弟阁下：

二十二日泐复一函，计已达览。二十七日接罗山来书，三十日又接二十五日惠书，具悉一一。

任、赖各逆二十六、七仍在应城、京山、钟祥一带，未遽欲出鄂疆，鲍、刘各军日来尚可见仗。二十一日树军在德安城外之王家湾与贼大战，海柯阵亡，闻之实深悼痛！海柯朴诚正派，待士卒与百姓均极仁厚，该军兵力本单，而海柯居心朴诚，临阵又不量众寡，失之过猛，仆尝深以相戒。此次本令与盛军合为一队，临别尚再三嘱咐，不料中途忽分。二十一日各战一地，盛军小胜，而树军被围，竟至此败。失此良将，轸伤何极！

此贼剽悍异常，其难打较为甚于发逆，诸将皆未免有轻敌之心。兵气过骄，鄙人自去春以来常用为隐忧。入鄂以后，郭军大败而受伤，海柯小挫而殒命，逆锋如此凶悍，安可意存轻忽？此后诸军临敌，仍务当谋定后战，自立于不败之地，至嘱至嘱！

大约贼之长技，在不轻与我接仗，偶一接仗，必窥破我有破绽，然后恋战。若我阵甚整，彼便电掣而去，不肯交锋。而各路官军皆好浪战，贪小胜，截尾子，打边马，从未能排开大队回合苦战，久恐为贼轻笑。淮军须力除此习，无使贼以笑齐豫皖军者并笑淮湘，庶几日有起色。谨拟到徐以后，专在后路练成一支结实可靠马队，以备贤昆仲前敌之用。如无雨雪阻滞，已定于初六日拔营东趋矣。

西路张逆一股窜过渭北，旋又折窜渭南。十八日秦军大败，几于全军覆没。寿卿十六日拔队，年内必可入关。河、陕尚无接防之军，深恐贼窜山西，震惊畿辅，忧灼之至！

周口粮台存项仅五千金，竟无可借拨者。仲良所还二万金，淮徐支应所尚未还周口台员处，已将该所移文抄交王敬征带回矣。复颂新禧。不具。

002. 复陈艾正月初三日

说明力辞江督，而仍请以散员留营原因。附告近期军情。

虎臣仁兄阁下：

接十四日手示，具悉一一。

仆前不肯回任，实因精力日颓，不能多阅文卷，多见宾客，自揣难胜江督重任。且既以衰病求解兵柄，及回任命下，遂居之不疑，在军则病态日增，回任则沉疴顿愈，避危就安，显然易见。内既不安于吾心，外亦难解于清议，是以屡疏恭辞，初非别有成见也。外间议论歧出，群相骇怪，此欧公所谓“不惯见事”耳。来书谓以范蠡、子房相况，亦殊不谅鄙衷。彼二人功成身退，本怀鸟尽弓藏之旨，仆剿捻尚无成功，且所遇亦迥非二子所可比。至引《易·象》乾四爻为言，仆忝握兵符十数载，募勇十余万，保荐提镇以数千百计，奉命北征，谬主齐盟，实人臣之极地，论遭遇之极隆，当在乾之九二。而年老多病，气不充体，力不从心，久点高位，自贻悔吝，譬若日昳难以再中，秋深难期发育，论屈伸之常理，则在乾之上九。至于上疏乞退，仍请以散员留营，照料军务，图报涓埃，虽辞艰巨之任，未弛兢业之怀，此则取义于乾之九三。盖仆之所以自勖，亦即阁下夙昔所以望仆者也。现因朝命敦促，暂回彭城，换少帅出省剿办，两三月后，仍当力求去职，不敢以病躯贻误封疆。为跃乎？为亢乎？壹听诸君子评定可耳。

此间军事，任、赖窜入鄂境，霆、淮各军与鄂军并力犄角，意欲歼之于唐、白二河之间，不识能否得手。张逆久踞秦中，已调老湘一军入关西援矣。肃复，即颂年禧。不具。

国藩顿首

003. 复李鸿章正月初三日

谈晋省军政之坏，告不能不顾山西，明季流寇入晋可为殷鉴。

少泉世仁弟宫保左右：

顷接二十九日惠书，具悉一切。所论霆军及西北事，均得事理之平。惟国藩自乙夏以洎两秋，自度才力万不能顾晋、秦，并不能筹直隶，曾经五次具奏。去冬以来，忧谗畏讥尤甚于昔，觉吾二人可不顾陕西，而不能不顾山西，贼一至晋则京师震，恐吾二人同为世所唾骂。晋省军政之坏，不可名状。陈舫仙有信一件，抄呈尊览。自海柯徂谢，敝处亦深知无人可以拨赴河、陕，但以明季流寇入晋可为殷鉴，故寸心刻刻以山西为虑。其应否拨营防晋，统俟节前后相见再行面商。

仲良吃尽辛苦，而功不甚著，殊未称意，敝处不径调者亦正为此。然此等人实不可得，总须强之治军耳。复颂台安。

004. 复英翰正月初三日

伤张树珊轻进殉难，告秦兵在新丰全军溃败。

西林尊兄大人阁下：

接二十九日惠书，并示大稿，照前疏更为警动，必能仰邀俞允，亦不至再干部驳。敝处二十一日之片，本日接到军机处知会之片，抄呈一览。

淮军援鄂，二十一日追贼俱至德安，仲良、海舲方获小捷，树军亦获胜仗。海柯独率小队乘夜猛追，深入贼中，遽尔殉难。亡我良将，悲愤实深！顷接鹤翁函，称秦兵亦于二十日遇贼新丰，全军溃败，收合余众不过千人。逆焰愈张，虽寿卿入关，恐亦无济于事。

国藩定于初六日回徐，俾少荃宫保早临前敌，庶于军事或有转机也。复问台安。诸惟心鉴，不具。

005. 复陈士杰正月初三日

告迭奉谕旨，令回两江本任，两三月后当再具疏恳辞。附告近期军情战况。询黔军实在情形。

俊臣年兄阁下：

顷接惠书，渥承拳注。即审侍祺万福，潭祉绥愉，至为企颂。

国藩前请开缺，只以病躯难膺重寄，求减事权，并非敢目击时艰，遽思引身局外也。初奉来京陛见之命，正在料理起行，旋迭奉谕旨，令回两江本任。固辞不获，已定于初六日暂回徐州，俾少荃宫保得以早临前敌，军事或有转机。贱恙外症虽愈，本元实亏，两三月后当再具疏恳辞，避位让贤，断不敢以病躯将事，贻误封疆。而捻患一日未平，亦不敢置身局外，即在徐州久驻，略效尽瘁之义。内无疚于寸心，外免讥于清议，阁下以为当否？

任、赖窜入鄂疆，安陆、德安屡遭蹂躏。鄂军四胜两挫，郭松林身受重伤。二十一日淮军赴援德安，张海柯又以猛追殉难。淮军遽亡良将，悼恸尤深。张逆久扰秦中，敝处顷派刘寿卿一军自洛赴援，计腊底当可入关。亦未审能否有济。

黔军屡传捷报，而来示称其无功，实在情形究竟如何？湘中会匪甚多，目下亦未得消弭之法。直隶新建八军，环拱畿辅，印帅竭力兴办，粗有规模，然统将难求，而绿营整理尤不易易也。复问台安，顺颂年祺。诸惟心鉴，不具。

006. 复刘秉璋正月初三日

伤张树珊殉难。虑捻焰益炽，告诫诸军以后追击，务宜会合而行，声援相应。附告本人拟初六暂回徐州接篆。

仲良仁弟馆丈阁下：

腊底迭接惠书，具悉一切。

二十一日胡金店之战，贵军与盛军会合夹击，尚为得手，而树军竟以猛追遇伏，统将殉难，愤惋何极！海柯忠勇笃厚，待士卒与百姓俱极仁慈，人品、将略均为不多见之材。此次为国捐躯，少帅自宜优请恩恤，鄙人亦当另为陈奏，慰逝者于九泉。惟凶焰益炽，更觉大局可虑。阁下以后追贼，务宜与铭、盛两军得一会合而行，庶军不孤而声援相应。树军若使探知贵两军已至，会商齐进，当不至此。省三已逐贼而西，贵军即可与盛军合为一路，相辅而行。

国藩定于初六暂回徐州，俾少帅得以速临前敌，军事或有转机。俟两三月后再申前说，仍乞以散秩照料东路。捻患未平，诸君久劳于外，仆终不敢作置身局外之想也。复问台安，顺颂年禧。诸惟心鉴，不具。

007. 复乔松年正月初三日

虑诸军不足制捻，悼张树珊殉难。附告本人定于初六暂回徐州。

鹤翁尊兄同年大人阁下：

二十一日泐复一函，计达尊鉴。顷接二十日惠书，具悉一切。

十八日灞桥之役，列营皆溃，急切断难整理。寿卿二十一日由陕拔队，二十四已过阌乡，度日来当已过二华矣。陕兵新败，逆焰愈张，湘军远来，不遽责以力战，但令稳进张威，具见老成持重。刘、张等马步共九千人，不为单薄，然比张逆之众，则不及其半。弟亦虑其不足制胜，又别无劲旅可增，徒深焦灼。

淮军援鄂，二十一日追贼俱至德安，仲良、海舲方获小捷，树军亦获胜仗。海柯独率小队乘夜猛追，深入贼中，遽尔殉难。损此良将，轸悼实深。

国藩定于初六回徐，俾少荃宫保速临前敌，军事或有转机也。复问台安。诸惟心鉴，不具。

008. 复刘长佑正月初三日

告定于初六暂回徐州，两三月后再辞。悼张树珊殉难。请另择易州总统。寄去其父墓表。

印渠仁弟大人阁下：

顷接惠书，猥以节届迎年，远承祓饰。即审鼎裀笃祜，节钺延釐，依镇三辅，以宣猷恩隆锡 [1] ；秬抚六军，而布惠泽遍投醪。引睇矞晖，良殷企颂。

国藩屡辞江督，未获俞允，定于初六暂回徐州，俾少荃宫保得以早临前敌，军事或有转机。贱恙外症虽愈，本元实亏，两三月后当再具疏恳辞，避位让贤，断不敢以病躯将事，贻误封疆。而捻患一日未平，即亦不敢置身局外，即在徐州久驻，略效尽瘁之义。内无疚于寸心，外免讥于清议，阁下以为当否？

任、赖窜入鄂疆，安陆、德安屡遭蹂躏。鄂军四胜两挫，郭松林身受重伤。二十一日淮军赴援德安，张海柯又以猛追殉难。淮军遽亡良将，悼恸尤深！张逆久扰秦中，敝处顷派刘寿卿一军自洛赴援，计腊底当可入关，亦未审能否有济。

爽亭新为毛公所劾，似不宜攘臂而前。敝处前奉寄谕，并无垂询之词，而鄙人拟为之覆陈，亦不与之深辨，但称为有用之才，留于敝处襄办一切。尊处所派易州总统，自以另择能者为是。阁下前议八军章程及部议一疏，何以未咨敝处？敬乞补咨为要。

老伯墓表一通寄上。久疏笔墨，不足以阐发幽潜，盛德贤行，多不胜书。阁下所撰行述，亦必传之后世，详略可互证也。来示并索拙书墓外之碑，须用巨纸大幅，请另求高手书之，勒于神道，以壮观瞻。鄙人如有暇，当为书册叶一份，另刻碑帖，不立墓道，专为送人之件。如有极旧宣纸，请画八九分或一寸见方格册叶数十开寄来，不可先裱，见面浆便不宜墨也。得闲即书，或俟十、七年乃能写成，亦未可知。望嘱明远楼上，幸无吹号催促为荷！复问台安，顺颂年禧。诸惟心鉴，不具。

[1] 此处脱一字。

009. 复彭玉麟正月初三日

告本人定于初六回徐，决不回金陵。伤张树珊猛追捻股殒命。虑诸军恐难制捻。

雪琴宫保仁弟大人阁下：

二十六日泐复一函，计达尊鉴。顷接十五日惠书，拳拳以鄙人回任一节为念，纫感曷任。已定于初六日回徐，略如尊指办法，但决不回金陵，亦不能远俟半载，大意已布前函中矣。

江南得雪四五寸，天气严寒。此间下雪二次，一次到地即融，一次仅积寸许，而寒气不甚。南北相反，未知今年天意何如。

戴朝恩砍树拉夫，自应严办。顷接大咨，即当代为奏参。恳辞移奖，不着子弟姓名，可谓善于逃赏，即如来示照办。

淮军二十一日追贼至德安，仲良、海舲方获小捷，而海柯竟以猛追过河，为该逆回抄殒命。淮军损此良将，伤悼实深！顷得乔鹤翁来函，知陕军各营又于十八日在新丰大败，逃出不过千人。逆焰如此凶横，虽催寿卿入关，恐亦无济，但求不败为幸耳。复问台安，顺颂新禧。诸惟心鉴，不具。

010. 复李瀚章正月初三日

谈近期军情战况。附告本人拟于初六暂回徐州接篆。

筱泉年兄大公祖阁下：

二十七日接奉惠函，猥以节届迎年，远叨祓饰，并悉种切。就谂玉节延釐，金樽009-1 福，嘘和风于九郡，熊甸烽消；迓瑞霭于三微，螭坳露湛。引詹矞采，企颂良殷。

此间近事，任、赖等股盘旋鄂境，鄂军胜负互见。仲良、省三及盛、树各军均由随、枣进兵，幼泉一军由罗山扼截东路，霆军亦移剿东股，径趋安陆，将近合围，贼复东趋。张海柯一军于二十一日追至德安，猝遇大股马贼，孤军深入，海柯血战捐躯，曷胜悼惜！此贼猋忽狡悍，数倍粤匪，制景无术，焦愤实深！张逆蔓延渭北，已派刘寿卿、张敬堂两军入关援剿，未知能否有裨。

国藩迭奉谕旨，催促回任，拟于初六暂回徐州，俾令弟少泉迅速西来，军事或有转机。已将二十一日疏稿咨达冰案，想经鉴入。复颂台安，并贺年禧。不具。

通家生曾国藩顿首

011. 复勒方锜正月初三日

谢其贺岁，略告近期军情战况，附告本人拟暂回徐州接篆。

少仲尊兄大人阁下：

二十四日接奉惠函，猥以岁节相庆。复承贶联笔两种，至以为谢。比维猷宣五听，祜集三微，肺石风清，莅苏垣而政肃；牙幢日丽，迓朵殿之恩浓。引企矞晖，良殷抃颂。

此间近事，任、赖等股盘旋鄂境，鄂军胜负互见。霆、淮各军抵鄂境者不下五六万人，树军统领张海柯遇贼搏战殉难，悼惜如何！张逆久扰秦中，蔓延渭北，已派刘寿卿、张敬堂两军入关援剿，未知能否有裨。

国藩迭奉谕旨，趋回本任，拟于初六日暂回徐州，俾少帅得以迅临前敌，庶于军事有济。知注附陈。复颂台安，并贺年禧。祗璧谦版，不具。

愚弟曾国藩顿首

012. 复吕朝瑞正月初三日

复贺年禧。

九霞尊兄大人阁下：

玉琯回韶，瑶函先贲，吉词祓饰，纫戢曷任。就谂010-1 节延釐，芝纶锡羡，星明翼轸，抡材搴兰芷之英；日丽牙幢，介福叶柏椒之颂。引詹矞采，庆祝无穷。

国藩久厕戎旃，频更岁琯。幸军符之已释，鸠拙堪藏；冀兵气之全消，鸿钧普转。专泐，复颂台安，并贺年禧。摹璧晚谦，不具。

馆愚弟曾国藩顿首

013. 复翁同爵正月初三日

复贺年禧。

玉甫大公祖大人阁下：

十六日接奉惠函，具纫祓饰。就谂荣权薇篆，懋绩楚邦，010-1 节扬庥，布和风于熊甸；椒觞介福，迓湛露于螭坳。引企吉晖，良殷抃颂。

国藩久厕戎旃，频更岁琯。幸军符之已释，鸠拙堪藏；冀兵气之全消，鸿钧普转。专泐，复颂台安，并贺年禧。祗璧谦版，不具。

治愚弟曾国藩顿首

014. 复蒯贺荪正月初三日

复贺年禧。

士芗尊兄大人阁下：

二十六日接奉惠函，猥以节届迎年，吉词祓饰，纫戢曷任。就谂六察宣猷，三微纳祜，鹤储懋绩，迓纶011-1 于枫宸；011-2 绣翔华，遏烽烟于楚塞。引詹矞采，企颂靡涯。

国藩久厕戎旃，频更岁琯。幸军符之已释，鸠拙堪藏；冀兵气之全消，鸿钧普转。专泐，复颂台安，并贺年禧。祗璧谦版，不具。

愚弟曾国藩顿首

015. 复刘于浔正月初三日

复贺年禧。

养素尊兄年大人阁下：

汴南春到，江右云来，祓饰因时，曷任纫戢。就谂釐延穀旦，瑞集薇垣，柳雪回阳，宣军威于苍兕；条风应候，迓温诏于紫鸾。引企矞晖，良殷抃颂。

国藩久厕戎旃，频更岁琯。幸军符之已释，鸠拙堪藏；冀兵气之全消，鸿钧普转。专泐，复颂台安，并贺年禧。祗璧谦版，不具。

年愚弟曾国藩顿首

016. 复李朝斌正月初三日

复贺年禧。

质堂军门贤弟阁下：

顷奉惠函，猥以岁节相庆，纫戢曷任。就谂威宣虎帐，福介兕觥，柳雪回阳，靖三吴之桴鼓；条风应候，迓九陛之丝纶。引睇吉晖，良殷抃颂。

国藩戎旃久厕，岁籥瞬更。值鹤警之频闻，只盼金铙捷奏；冀鸿钧之普转，庶几玉烛常调。复颂台安，并贺年禧。不具。

国藩顿首

017. 复乔松年正月十九日

悼张锡嵘殉难。请谆嘱此后湘军进止，务求慎之又慎，顾定后路。告霆军改办东捻，暂不西征。

鹤翁尊兄同年大人阁下：

十一日虞城途次接二十九日一函，尚稽裁复，顷接初七惠书，敬悉一切。

寿卿诸军甫抵秦中，即为贼扑，恶战终日，杀贼近千，自是可嘉可敬，惟敬堂殉难，所关甚大。此君丰裁峻整，朴实耐劳。其性情、学识、操守均为时流所罕。弟方欲倚以办贼，借开淮北风气，遽尔沦丧，悲悼殆无以为怀。其死事情形，尊处自能据实入告。至平生大节，弟尤当缕陈上达，以昌正气而慰忠魂。敬部三营，即令护榇东还，妥为安置。顷有批寿卿来牍一件，另咨台览。此后湘军进止，务求谆嘱寿卿慎之又慎，临阵不可逐前趋利，专以顾定后路，防其包抄。如至同朝一带，须傍河渭安营，即以晋省炮船为运道，免致后路梗塞。若贼入西南，竟不可以孤军进追，恐再有疏失，全秦震动。寿卿虽久于兵间，究与此贼接战无多，不得不为深虑也。

陕省银、米两缺，不能多为代办，敝处自当源源解济，不致苦累东道主人。霆军改办东股，暂不西征。一因任、赖猖獗，一因运粮艰难。目下仅有湘军转运事宜，尚不至十分迫促。将来果派霆军西入，亦当力为训戒，妥为筹划，务令主客相安。

弟于十五抵徐，十九接印视事。少荃宫保拟于二月初间赴豫，易以临淮壁垒，军事或可改观也。复问台安。诸惟心鉴，不具。

018. 复乔松年正月二十二日

复贺新禧。

鹤翁尊兄同年大人阁下：

十一日虞城途次接奉惠书，猥以岁节相庆，吉词祓饰，纫戢曷任。就谂釐凝椒颂，祜纳条风，豹略宣威，壮百二河山之势；霓旌集瑞，荷九重雨露之恩。引企矞晖，良殷抃祝。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安，并贺新禧。不具。

年愚弟曾国藩顿首

019. 复刘坤一正月二十二日

复贺新禧。

岘庄尊兄大人阁下：

初八日柘城途次接奉惠书，猥以岁节相庆，吉词祓饰，纫戢曷任。就谂节钺延釐，履綦集祜，勤宣兰锜，靖烽燧于西江；福介椒觞，迓丝纶于北阙。引詹矞采，企颂靡涯。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安，并贺新禧。祗缴大柬，不具。

愚弟曾国藩顿首

020. 复张之万正月二十二日

复贺新禧。

子青尊兄大人阁下：

客腊周口营次接奉惠书，猥以岁节相庆，吉词祓饰，纫戢曷任。就谂首祚延釐，牙旌集瑞，巩金堤于淮甸，福荫南邦；输玉粒于京仓，恩承北阙。引詹矞采，抃祝良殷。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新禧。摹璧晚谦，不具。

馆愚弟曾国藩顿首

021. 复欧阳保恒正月二十二日

复贺新祺。

用甫尊兄大人阁下：

客腊周口营次接奉惠函，猥以岁节相庆，吉词祓饰，纫戢曷任。就谂望峻蓬山，恩浓枫陛，冰壶月朗，抡才搴桃李之英；露冕风清，介福叶柏椒之颂。引詹矞霭，企祝靡涯。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新祺。不具。

馆愚弟曾国藩顿首

022. 复卞宝第正月二十二日

复贺新禧。

颂臣尊兄大人阁下：

初二日接奉惠函，猥以岁节相庆，并以回任之事，远蒙存注，纫戢良深。就谂绩懋薇垣，釐延穀旦，布和风于中夏，德遍口碑；迓湛露于北宸，祥凝牙纛。引詹矞霭，抃颂良殷。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新禧。祗璧谦版，不具。

愚弟曾国藩顿首

023. 复杨昌濬正月二十二日

复贺新禧。

石泉尊兄大人阁下：

客腊接奉惠函，猥以节届迎年，逾恒祓饰，纫戢曷任。就谂绩懋薇垣，釐延椒序，之江泽满，膺凤011-1 以敷荣；于越春回，酌兕觥而介福。引詹吉霭，抃颂良殷。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新禧。祗璧谦版，不具。

愚弟曾国藩顿首

024. 复钟秀正月二十二日

复贺新禧。

石帆尊兄大人阁下：

初八日柘城途次接奉惠函，猥以岁节相庆，兼承示近况，纫戢曷任。就谂复旦凝庥，履端集祜，风和蔀屋，绥三辅之黄图；日丽薇垣，迓十华之紫诰。引詹矞霭，企祝良殷。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新禧。祗璧谦版，不具。

愚弟曾国藩顿首

025. 复文辉正月二十二日

复贺新禧。

又石尊兄大人阁下：

客腊、新春两接惠函，猥以荣莅薇垣，吉词致谢；复以迎年令节，祓饰因时。就谂绩懋旬宣，勋高蕃翰，报莺花于南国，泽满樟江；迓凤011-1 于北宸，釐延穀旦。引詹吉霭，企颂靡涯。

国藩军符幸释，岁籥瞬更。每惭鹤警未消，又封圻之谬领；值此鸿钧普转，冀运会之常新。专泐，复颂台安，并贺新禧。祗璧谦版，不具。

愚弟曾国藩顿首

026. 复王大经正月二十二日

复贺新祺。

晓莲尊兄大人阁下：

客腊周口营次接奉惠函，猥以节届迎年，兼因奉命回任，奖饰溢量，非所敢承。就谂绩懋苏垣，猷宣薇署，介椒觞而集祜，春满吴江；持010-1 节以扬庥，露浓朵殿。引詹吉霭，企颂良殷。

国藩暂领封圻，愧无裨补。盼狼氛之迅扫，景运重新；欣凤律之初调，和声四应。复颂台安，并贺新祺。祗璧谦版，不具。

愚弟曾国藩顿首

027. 复万启琛正月二十二日

复贺新祺。

篪轩仁弟大人阁下：

初四日周口营次接奉惠函，猥以岁节相庆；吉词祓饰，纫戢曷任。就谂瑞集辛盘，祥辏寅琯，武陵日永，故乡无此湖山；薇省春浓，朵殿曾颁纶011-1 。引詹矞霭，倾企良殷。

国藩暂领封圻，愧无裨补。盼狼氛之迅扫，景运重新；欣凤律之初调，和声四应。复颂台安，并贺新祺。不具。

国藩顿首

028. 复冯志沂正月二十二日

复贺新祺。

鲁川尊兄大人阁下：

玉琯回韶，瑶函先贲，掞张溢量，纫戢增惭，就谂穀旦延釐，枫宸锡羡，施象刑而弼教，肺石风清；表豸绣以扬华，牙幢日丽。詹言景矞，企颂良殷。

国藩暂领封圻，愧无裨补。盼狼氛之迅扫，景运重新；欣凤律之初调，和声四应。复颂台安，并贺新祺。祗璧谦版，不具。

愚弟曾国藩顿首

029. 复董似穀正月二十二日

复贺新祺。

蓉初尊兄年大人阁下：

连接惠书，猥以荣膺心简，辱荷齿芬；复以改岁良辰，吉词祓饰，纫戢曷任。就谂釐延010-1 节，福介椒觞，豸绣翔华，本蓬瀛之仙侣；莺花送喜，迓朵殿之恩光。引睇吉晖，良殷抃颂。

国藩暂领封圻，愧无裨补。盼狼氛之迅扫，景运重新；欣凤律之初调，和声四应。复颂台安，并贺新祺。祗璧谦版，不具。

年愚弟曾国藩顿首

030. 复文辅卿正月二十二日

复贺新祺。

辅卿尊兄大人阁下：

丑纽初旋，庚邮先递，因时祓饰，纫戢曷任。就谂绩懋樟垣，釐延椒序，虎盐正策，迓湛露于北宸；豸绣翔华，扬仁风于南赣。引詹吉霭，企颂良殷。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安，并贺新禧。祗璧谦版，不具。

愚弟曾国藩顿首

031. 复戴鸾翔正月二十二日

复贺新禧。

莲溪尊兄年大人阁下：

椒序初临，兰缄先贲，因时祓饰，纫戢曷任。就谂复旦凝庥，履端纳祜，莺花日暖，迓枫陛之殊恩；豸绣风清，仰蓬山之夙望。引詹矞采，企颂靡涯。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安，并贺新禧。祗璧谦版，不具。

年愚弟曾国藩顿首

032. 复丁松亭 [1] 正月二十二日

复贺新禧。

松亭尊兄年大人阁下：

玉琯更新，瑶函远贲，因时祓饰，纫戢曷任。就谂望峻乌台，猷宣熊轼，春回海上，迓丹陛之丝纶；绩懋岭南，作黄堂之领袖。詹言景矞，企颂靡涯。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安，并贺新禧。祗璧谦版，不具。

年愚弟曾国藩顿首

[1] 原稿本上有“署广州府”注文。

033. 复薛书常正月二十二日

谢贺新年。附告秦中军事，刘松山出仗获胜，张锡嵘力战捐躯。卢骧云已咨交李鸿章照议办理。

世香年兄阁下：

初四日周口营次接奉惠函，猥以岁节相庆，纫戢曷任。就谂穀旦延釐，条风纳祜，鹤储懋绩，消烽燧于三秦；豸绣翔华，迓丝纶于九陛。引詹矞霭，企颂靡涯。

国藩自初六日由周口启行，一路尚属平顺。十五日遂抵徐州，十九日接篆视事。

秦中军事，贼于初六日来扑我营，刘寿卿等督队出仗，幸挫贼锋。张敬堂编修力战捐躯，良深痛惜。闻贼尚蓄狡谋，欲图东窜，未知能稳扎稳战，力遏凶锋否。

承示卢令骧云足资委任，此间亦夙有所闻。已咨交少泉宫保照议办理。所递转运禀件，亦一并批发矣。复颂台安，并贺新祺。不具。

国藩顿首

034. 复陈方坦正月二十二日

告已抵徐接江督印，请仍办盐务。

筱浦尊兄阁下：

顷接惠书，渥承拳注。即审头衔迭晋，羽仪翔华，至为企颂。

国藩屡奉恩纶，谕回本任。十五抵徐，十九接印，俾少帅速临前敌，庶于军务有裨。惟两江重任，终恐衰病难胜，一两月后再行量度，以定进止。

目前盐务事件，仍借荩筹，匡我不逮。少帅新简楚督，虽不遽履本任，而盐务大政，亦可遥为主持。引地复而销路自宽，淮鹾或有起色，亦未可知。顺颂新禧，复问台安。诸惟心鉴，不具。

035. 复洪汝奎正月二十二日

告已抵徐接江督印，叹张树珊、张锡嵘先后殉难。

琴西仁弟阁下：

顷接惠书，渥承拳注。即审精台借箸，懋著荩勤，至为企颂。

国藩屡奉恩纶，谕回本任。十五抵徐，十九接印，俾少帅速临前敌，庶于军务有裨。惟两江重任，终恐衰病难胜，一两月后再行量度，以定进止。

皖南岁歉田荒，疫气未尽，得雪以后，或渐消除。十余年来，惟皖省劫数最重，仆常以为不可解之事，近岁人才鼎盛，差慰鄙人之期望。惟张镇海柯、张编修敬堂援鄂援秦，后先殉难。淮南北亡此两贤，又不胜人琴之感耳。复颂年祺，顺问台安。诸惟心鉴，不具。

036. 复庞际云正月二十三日

告已抵徐接江督印。谈金陵书院出题及阅卷办法。

省三仁弟馆丈阁下：

接十二月二十二、二十七日两次惠书，渥承拳注，纫感曷任。即审露冕宣勤，荩猷日笃。余东措置，教养兼资，霭然有恩，秩然有序，学道爱人之效，于兹可见。引詹吉霭，企颂无涯。

国藩迭接恩纶，谕回本任。十五抵徐，十九接印，俾少帅速临前敌，军事或有转机。惟衰年负重，终恐难胜，一两月后仍当量己度时，再定进止。

金陵书院甄别改期，三月课题拟由敝处先行封寄，扃试阅卷则请阁下主持。或求小湖、缦云两公会同校阅，则俟阁下函到敝处，再当寄书求之。闻金陵文风精进，日异而月不同，此亦气运振兴之一端。如果岁事丰稔，鼙鼓无惊，江东其自此永安袵席乎！日夕祷祀，想同志共此输怀也。顺颂春禧，复问台安。诸惟心鉴，不具。

037. 复陈湜正月二十三日

赞其布置周匝，谢与湘军联络一气，劝其委曲求济。叹张锡嵘殉难，请以炮船为刘松山军粮路。

舫仙仁弟阁下：

朔旦接到惠书、抄件并公牍，具悉一切。公牍当经批答，计达尊鉴。惠书则因启行在即，以致裁复有稽。

以晋中完善之区，值邻氛密迩之际，得阁下布置周匝，督率有方，不独三晋恃以无虞，即援秦诸军亦可借为犄角。而湘军至潼、华、同、朝等处，即以尊处为北道主人，得以宾至如归，联络一气。乃三复来函，废书三叹，不如意事尝八九，古今人殆有同情耶！然我辈既身任时艰，即当委曲求济，既不可隳其素志，尤不可稍涉睽孤。诚至则情可渐通，气平则言可渐入。阁下就现在之兵力，但于六条中能允行添炮船一条，于大局亦当有补。如兵力万分不足，将来少帅入豫，尽可就近禀请添派协防。即湘军在秦，敝处亦谆嘱以顾定晋边为主。

秦军腊底之溃，湘军初六之捷，尊处当以早闻。敬堂编修志坚识卓，最耐劳苦，千里赴援，一战殉难，令人短气。顷接寿卿十二日来函，云贼欲大举决战。寿卿神闲气定，或足以资抵御，究嫌兵力尚单，未能纵横驱逐也。如寿卿至同、朝一带，请即以尊处之炮船，为湘军之粮路，至感至祷！

仆于十五日抵徐，十九日接印视事。李少帅出月初间赴豫，易以临淮壁垒，军事或可改观。复问台安。诸惟心鉴，不具。

038. 复李宗羲正月二十三日

告二三月后尚当量度精力再商进止。嘱代办督署例行公务，要件封送徐州。附告书院管理与钱应溥谋职事。

雨亭仁弟阁下：

初三日递到腊底一函，力劝鄙人回任，尚稽裁复。顷接惠书，复以回任之后，诸事重烦，荩虑熟思，代筹雅心。知阁下素性恬退，必不肯劝人强进，此间僚友，亦均以迭次温谕，义不忍违。窃恐衰颓之力，终不足胜艰巨，二三月后尚当量度精力，再商进止。

尊意不欲护理，少荃宫保亦以寻常病假，护理之员须奉特旨，自不宜私相授受。目下例行事件，仍请代印代行，要件即封送徐州。盐务仍请小浦，刑、钱亦订棣香，业经面商少荃宫保，代为转致。至经管公文，稽查书吏，伊卿最为妥协，应如尊议，即令伊卿常川驻署。惟伊卿公事较生，请作梅为我照料一月，再行交替。阁下代为致意作梅、伊卿两君，仆于日内即以书函、公牍分致两君也。其地方公事，仍请查照少帅旧例，开单见示批定，以省繁文甄別。

书院改期三月，顷涂守亦请示前来。其课题拟由敝处封寄金陵，监试、阅文即请省三就近代办。

子密老亲在堂，欲得书院以为就养之资。惟各处书院脩脯较丰者，本年均已订定，拟为另设一席。查奎光尚未延师，不审向例束脩若干，可否仿效凤池书院办法，希即酌裁见示。复问台安。诸惟心鉴，不具。

039. 复刘蓉正月二十六日

说明援秦不顺缘由，伤张锡嵘殉难。商解杨岳斌军饷。

霞仙仁弟亲家大人阁下：

前接十月晦日惠书，顷又奉到腊月二十日一函，敬承一切。

敝处于十月初十接贼窜陕西之报，十余日内州县禀信无不言回窜，逮二十以后五日无回窜之说，乃决计调霆军援秦。未调之前，迟延半月而始能定策；既调之后，迁延月余而迄未成行，仆与春霆皆不能无咎，而秦中米粮极艰，兵勇视为畏途，亦势有不敢遽前者，想亮之也。逮腊月初改调老湘诸军入关，刘寿卿闻命即行，差强人意。乃未入潼关，而秦军有十八日灞桥之败；既抵西安，而张敬堂有正月六日殉难之变，此则事机不顺，天实为之。敬堂学识闳远，志行坚卓，习劳耐苦，十倍时流。其倾服阁下，结诸梦寐，方冀练习兵事，培成国器，不谓裹尸关辅，百无一成。仆实负渠，夫复何言！计阁下恸哭敬堂，亦即浩然归矣。

江南协厚庵之饷，仆本坚订每月三万，自去岁七月后解不足额。仆今回本任，仍札饬每月三万，以践夙诺。其七月至十一月未解足者共欠万余金，拟暗令补出，即遵来示作为厚庵报销之费，但须另换名目。请公密商厚庵，解交何处，速以见示。即问台安，诸惟心鉴。

040. 复李瀚章正月二十六日

谈本人奉谕旨敦促回任，顷已接印视事。度其署任楚督后，江、楚、皖、豫血脉相连，军务当有起色。告近期军情，捻股日益凶悍，秦、鄂、黔事棘手。

筱泉年兄大公祖阁下：

初七日陈州途次接十二月二十六日手书，具悉一切，稽复为歉。

国藩迭奉谕旨，敦促回任，情辞恳切，责任益坚，遂于初六日由周口启行，十五日至徐，十九日接印。洋务、盐政、吏治、厘饷四者，关系甚重，自揣精力已衰，实不能兼营并顾，因拟奏请阁下相助为理。议未及定，已奉到十一日之谕，阁下已调抚江苏，雨生升授苏藩。朝廷区画，具见苦心。台端虽不遽履苏任，而雨生心精力果，于苏州之吏治、厘务，必能竭力经营，不误饷需，鄙人可以偷闲藏拙，而台端署任楚督，舍弟可以壹意办贼。江、楚、皖、豫心志相孚，血脉贯通，从此军务其有起色乎！

少泉拟于二月初吉赴豫督师，此贼日益凶悍，去腊诸军入鄂，海柯阵亡；今正援师入秦，张敬堂编修又复殒命。不及两旬，连失良将，均系珂乡文武贤员。海柯忠悫仁厚，到处皆有遗爱，敬堂学识闳远，兼能耐劳，一战捐躯，尤堪痛惜。

黔事自阁下提挈指麾，日有起色，惜饷事既难，良将又不多得，亦殊难办耳。韫斋先生来湘，滇人久困水火，已同异域，断无不以黔事为汲汲者，此可信也。手肃奉复，即请台安，并颂大喜。不具。

治通家生曾国藩顿首

041. 复赵焕联正月二十九日

谈近期军情，捻股难制。附告本人十九日接两江督印。

玉班尊兄亲家大人阁下：

去冬接得惠书，尚稽裁复。辰惟春祺懋介，潭祉绥愉，养志已遂乎南陔，效忠不忘乎北阙。引詹吉霭，企颂无涯。

任、赖窜鄂以后，鄂中军事尊处当有所闻。惟腊尾淮军张镇树珊猛进阵亡，正月十五日唐镇殿魁继以殉难，幸本日霆军大获全胜，稍振军威。张逆久踞秦中，秦军御之，几于全军皆溃，霞帅因此被议，不日即当东归。敝处遣刘寿卿赴援，除夕抵秦，初六即获胜仗。惟淮军统领张敬堂编修遽尔陨命，为之气短。岂天未厌乱耶，何夺我贤将之多也！

国藩迭荷圣慈，谕回本任。谊不获已，顷于十五回徐，十九接印，俾少荃宫保速临前敌，军事或有转机。至病体尚未复常，二、三月内当量度精力，再商进止。复问台安。敬璧谦版。诸惟心鉴，不具。

042. 复江忠濬正月二十九日

请速解协甘之饷。惜刘蓉因留办军务而议以革职。告本人十九日接两江督印。伤多将殉难。

达川仁弟大人阁下：

顷接惠书，猥以鄙人引疾避位，远承拳注，感纫曷任。即审薇垣笃祜，动履康愉。引睇吉晖，良殷企颂。

承示吏治积习难返，各省皆然。不为涂饰之技，即是整顿之方。阁下但期于默运潜移，正不必以无速效为歉。展觐之请，曾否举行？朝廷眷顾西陲，恐不欲暂易生手。川中协饷黔、滇，月至十万，不为不多，所幸劳、刘二帅军事得手，将来或有息肩之日。

甘省贼非甚剧，而粮贵异常，兵难得力。厚帅受代无期，掣肘万状，尊处协款尚祈速为运解，以济饥军。

霞帅已解军符，幸释重负。惟业经引退之人，因留办军务而议以革职，未必非无妄之灾。伯昭归途覆舟，敝处已先有所闻。哲人沦亡，可为长恸。

国藩迭荷圣慈，谕回本任。谊不获已，顷于十五日回徐，十九日接印，俾少荃宫保速临前敌，军事或有转机。

任、赖横窜鄂疆，安陆、德安屡遭蹂躏。鄂、淮诸军虽获胜仗，而郭子美军门受伤甚重，淮军如张镇树珊、唐镇殿魁皆先后阵亡。幸春霆十五一战，杀贼颇多，稍挫凶锋，差强人意。张逆久扰秦中，秦军御之失利，腊尾灞浐一役，几覆全军。幸敝处所遣刘寿卿一军除日抵秦，初六即获胜仗，稍振军威。而张敬堂编修遽尔殉难，则又所得不偿所失。岂天未厌乱耶，何夺吾贤将之多也！复问台安，顺颂春禧。附璧芳版。诸惟心鉴，不具。

043. 复恽世临正月二十九日

告遵旨回任，十五抵徐，十九接印视事。二三月内当量度精力，再商进止。

次山尊兄大公祖阁下：

顷接惠书，猥以鄙人养疾回任，均宜还驻金陵，远荷关垂，至为纫感。即审潭祉延绥，兴居多祜。世兄伯仲泮水同游，以庠序之腾声，卜郊祁之接踵。引詹吉霭，企颂无涯。

国藩迭荷圣慈，谕回本任，谊不获已，顷于十五抵徐，十九接印视事。少荃宫保亦即于二月初吉驰赴豫中，军务或有转机。

贱恙外症虽痊，本源未复，二三月内尚当量度精力，再商进止。怀安贪位之说，虽朝廷不以是见疑，朋友不以是见弃，而回任之旨发端于告病，为星使则避之，为疆吏则就之。问心终觉难安。且每日公牍虽可勉力应付，而见客稍多，舌端即甚蹇滞，亦不欲以病躯恋栈。第陈请太烦，去志太坚，又似别有所为，悻悻者用是反复踌躇，迄无良策。来示见爱甚挚，敢布区区，伏希鉴察。复问台安，敬贺大喜。不具。

治愚弟曾国藩顿首

044. 加朱蓂片正月 [1]

告决计于三月再辞江督之任，专办军务。

再，弟若回金陵不管军务，则迹涉取巧，断不肯为；若驻扎徐州治军而兼作江督，则精力已衰，实难兼顾，是以决计于三月再辞江督之任，专办军务。但受恩深重，不敢回籍休养，置身局外耳。弟现于进退之际，极知慎重，祸福虽有前定，问心总求无愧。谨以为老友告。尧阶仁兄台下。

[1] 此件日期不明，原抄件置于正月函中。

045. 复李瀚章二月初三日

告近期剿捻战况，说明拟暂回金陵，数月后再定出处。望转告刘崑，务求保证李元度军饷。并期速建胡林翼祠，以旌贤者。

筱泉年兄大公祖阁下：

二十六日肃复一函，二十七日又奉初九日手示，具悉一切。

任、赖等逆十五日经霆、铭两军会剿于尹漋河、杨家洚等处。铭军先战，稍衄而退。适鲍军继进，大获全胜，擒斩万计，夺获牲口数千头，追奔数十里，各军所失洋枪大半夺还。自十六日以后，追剿五日，擒斩甚多，并获任柱、赖文光、李允各贼酋之妻。鄂中自子美败挫、海柯阵亡而后，有此大捷，足以振士气而挫贼锋，颇为欣慰。张逆一股自正月初六日击败后，力图保聚抗拒，不肯出战。寿卿军少粮乏，亦难锐进奋击。闻叛回滋扰及同州，有勾连捻逆之势，不识信否。

少泉已定于初三日起行赴豫。鄙人两奉寄谕，催回金陵，亦拟于月半自徐南下，驻扎江宁。惟地方公事已非暮齿所堪，加以洋务繁重，尤恐偶一疏忽，刚柔失中，有乖抚驭。贱躯比虽稍痊，然公牍尚可粗了，见客稍多，舌端蹇滞如故，两三月后，仍当审己度力，再商进止，不肯受恋栈之讥，亦不欲作悻悻之状。已与少泉反复熟筹，羌无良策。

来示席军协饷，嘱为谆致岘帅。研香专领戎行，尚系曲徇尊意，若阁下一离湘中，渠亦未必肯出而图功。岘帅来函，屡以征解日少、拨协日多为虑，亦未必能大为协助也。不特砚香饷项无着，即次青之饷，亦全赖阁下痛痒相关，此后恐难应手。刘韫翁莅湘后，请于转告新令尹时谆谆托之，俾次青不再以饷绌误事，鄙人亦当函求韫翁，以明歉衷而全大局。

胡文忠身后奉旨在省建专祠，至今尚未修造。上年意城寄到咨稿，厘金项下尚有一款，可作此等公用，曾经咨达冰案。今阁下将移节东行，请赶建胡文忠祠宇，以旌贤者。能将萧浚川祠一并兴修，尤当感荷。否则但修胡公祠，亦先其急者之道也。希庵似可与兄同祠，请改题门外祠额而添立木主。能由阁下催促办成，诸公必感慰于九原矣。诸惟心鉴，不具。

国藩顿首

046. 复谭廷襄二月初三日

告本人十九日在徐接篆。附告近期军情。

竹崖老前辈大公祖大人阁下：

二十四日接奉惠书，知前肃寸缄已蒙鉴入。就谂玉节延釐，金樽009-1 福，靖传烽于楚境，豹略宣威；迓湛露于枫宸，霓旌集瑞。詹言景矞，企颂靡涯。

国藩自初六日由周口启行，十五日抵徐州，十九日接篆视事。衰颓日迫，巨任再膺，实深悚惕。

任、赖盘旋鄂境，张海柯及铭右军统领唐殿奎相继捐躯，曷胜悼惜！幸闻鲍军于十五日大获全胜，追逐五日，擒斩万计，即任、赖、李酋之妻亦被生擒。如能扼之鄂、豫之交，毋令轶出，贼焰或可渐遂欿乎。秦中援帅远去，张敬堂太史一战而亡，殊深悼惜。赖刘寿卿一军获胜，与贼相持，尚能稳扎稳战，堪以告慰。复颂台安，并贺新祺。摹璧晚谦，不具。

馆侍曾国藩顿首

047. 加李瀚章片二月初四日

谈郭嵩焘授职之事。

再，奉正月十二日谕，云仙补授两淮运使。云仙去粤，并无降调明文，不知何以忽放斯缺？渠本怀抱郁郁，闻此当增一番牢骚。前本劝之东来，一豁烦襟，有此一节，恐渠不愿俯从，不便东下矣。请阁下先为劝慰，敝处少迟即致书也。再颂筱泉仁弟台安。

048. 复彭玉麟二月初四日

告本人遵旨暂回金陵，俟相见再商进止。喜鲍超上元日大捷，军威大振，刘松山初六日亦获胜仗。叹张锡嵘阵亡。

雪琴宫保仁弟大人阁下：

新正三日泐复一函，计达尊鉴。顷接十五日惠书，深以鄙人赴徐接篆，为可作将来退步之想，鄙意亦以为然。及十五日抵徐接印后，少荃宫保暨雨生、尚斋、眉生辈陈说情礼，是非纷起，一似鄙人之时地，朝廷之倚畀，决不能听其引去者。旋得少荃升楚督，韫斋授湘抚，小荃调江苏，仍权楚督之旨，措置具有深心，无非欲江、楚一气贯注，令人增感。顷间两奉温谕，催国藩速回金陵。欲再辞则于寸心有所不安，欲直任则与前言未免相背，二者权其轻重，只合遵旨暂回金陵，俟与阁下相见，再行商酌进止。

春霆屡次迁延，几成疲症，而上元日大捷，可谓一鸣惊人。是日铭军前锋甫交，误传贼抄后路，分军回救，遂为该逆所乘，阵亡统将唐殿魁及其营官二人。正值溃败之际，霆军乘机痛剿，杀贼逾万，连追五日，擒斩又以万计，并俘获任、赖、李酋之妻，军威大振。非得此一战，则鄂贼燎原几不可向迩矣。刘寿卿除夕抵秦，初六亦获胜仗。于秦军大溃之后，得此亦足张我军。惟敬堂编修不幸阵亡，为之三叹。

昭忠祠、会馆事务交伊卿经理最妥，如尊指批行。其长江水师分缺各员，即日催呈履历，并令备送尊处。

国藩定于十六日自徐启行，良觌不远，可图畅叙。复问台安。诸为心鉴，不具。

049. 复英翰二月初四日

谈近期军情及剿捻情况。附告本人定于月半自徐南下任事。

西林尊兄大人阁下：

迭接十五、二十五两日惠书，猥以鄙人回任一节，重荷关垂，至为纫感。即审台候绥愉，荩绩日隆为慰。

丁漕一项，得旨允行，较之协饷当更可靠。

寿卿初六之捷，虽足少挫凶锋，而敬堂殉难，陨此英哲，尤深悼惜。据各路禀报，该逆败后，敛兵入守，意在负隅求逞。敝处正虑湘军孤立，得郭镇西入，足以互为犄角，粗可放心。霆、铭两军会剿东股，铭军挫衄，唐镇殿魁及两营官力战阵亡，幸霆军乘机猛进，大获全胜，足振军威。少荃宫保已于初三日启行，暂驻周口，观衅而动。

国藩顷奉谕旨，催回金陵，言之谆谆，再辞则于谊大恝。现定于月半自徐南下，力疾任事。屡接尊处会回稿奏题等字，似宜改用清书，方定向例。复问台安。诸惟心鉴，不具。

050. 复唁潘彬卿二月初六日

唁其父之逝。

彬卿尊兄大人礼次：

初十日接奉讣音，惊悉尊甫耘谷老前辈大人示疾济南，骑箕仙逝，骇愕曷任！贤昆仲至孝性成，循陔养志，方谓鹿鸣再咏，盛事欣逢，岂期035-1 赋遽成，风流顿歇，衔恤靡至，摧迫如何！惟念尊大人蓬岛仙才，芝坊硕望，星轺出使，持玉尺以量材；露冕宣勤，巩金堤而懋绩。丹陛之恩纶迭贲，青宫之宠秩新颁，揆诸九原，似无遗憾。尚冀礼庐珍卫，勿过毁伤，是所至祷。

国藩军行羁迹，不获躬亲奠醊，谨具祭幛一悬，寄呈灵右，聊申吊鹤之忱，借慰皋鱼之戚。专泐，布唁孝履，顺问礼安。不具。

愚弟曾国藩顿首

051. 复钱振伦二月初六日

告已遵旨抵徐接篆视事，新岁军事稍有起色。赞《樊南文集补编》搜讨精博。拟补其所作刊印费。

楞仙仁兄同年大人阁下：

袁江良觌，再易星霜。客腊杪接奉惠函，具承一切。就谂潭祺休鬯，著祉绥愉，至以为颂。

国藩幸释军符，自度精力日颓，难胜烦剧，乃廷旨迭催回任，不得已于初六日由周口启行，十五日抵徐州，十九日接篆视事。下车伊始，攘臂重来，东野之马力已穷，彭泽之鸟飞正倦，复夜行而不息，将形渥其谓何！

新岁军事，稍有起色。鲍军在鄂屡获胜仗，斩俘逾万。西股在长安者，亦经湘军痛剿获胜。新尹告政之时，借此聊以解嘲。

尊注《樊南文集补编》搜讨精博，措词雅润，信足沾丐后学，传播方来。大著骈俪之文，近年又增几许？果付剞劂，昔留戋戋之费，必不敷用，尚欠若干，容图有以益之。相见匪遥，统容面罄。顺候台安。摹璧晚谦，不具。

年愚弟曾国藩顿首

052. 复刘建德二月初六日

告本人遵旨回任。悼惜张树珊、唐殿魁战死，喜霆军获胜。

馨室尊兄大人阁下：

客腊迭奉惠函，具承远注。复蒙以岁节相庆，祓饰逾恒，曷任纫戢。就谂猷宣豸节，福介兕觥，集琛赆于荆江，详呈万宝；迓丝纶于枫陛，祜纳三微。引睇吉晖，良殷抃颂。

国藩幸释军符，自度精力日颓，难胜烦剧，乃廷旨迭催回任，不得已于初六日由周口启行，十五日抵徐州，十九日接篆视事。下车伊始，攘臂重来，东野之马力已穷，彭泽之鸟飞正倦，复夜行而不息，将形渥其谓何！

任、赖盘旋鄂境，张海柯及铭右军统领唐殿魁血战捐躯，殊深悼惜！所幸霆军进剿任、赖，大获全胜，俘斩万计，解散数万，或能从此得手，先除此股耳。复颂台安，并贺新祺。汇缴谦版，不具。

愚弟曾国藩顿首

053. 复魏承樾二月初六日

告本人遵旨回任。悼惜张树珊、唐殿魁、张锡嵘战死，喜霆军大捷。

荫庭三兄亲家大人阁下：

初四日周口营次接奉惠书，远蒙存注，纫戢曷任。就谂荩猷日懋，祜履春长，至以为颂。

国藩幸释军符，自度精力日颓，难胜烦剧，乃廷旨迭催回任，不得已于初六日由周口启行，十五日抵徐州，十九日接篆视事。下车伊始，攘臂重来，东野之马力已穷，彭泽之鸟飞正倦，复夜行而不息，将037-1 覆其谓何！

任、赖盘旋鄂境，张海柯及铭右军统领唐殿魁血战捐躯。张逆久扰秦中，张敬堂赴援战没，殊深痛惜！所幸霆军进剿东股，大获全胜，擒斩解散不下二万，或能先除此股，则军事当有转机耳。复颂台安，并贺新祺。不具。

姻愚弟曾国藩顿首

054. 复曾广莆二月初六日

告本人遵旨回任，抵徐接篆视事。附告汪本038-1 难以位置。

荫园宗兄大人阁下：

客冬连接惠书，稍稽裁答。初二日复承赐翰，猥以岁节相庆，纫戢曷任。就谂祥迎簇琯，福介椒觞，一贯传经，衍宗风于东国；三微纳祜，迓湛露于北宸。引睇吉晖，良殷抃颂。

国藩幸释军符，自度精力日颓，难胜烦剧，乃廷旨迭催回任，不得已于初六日由周口启行，十五日抵徐州，十九日接篆视事，悚惕滋深。

汪典史本038-1 ，才堪委任。鄙人现卸军务，苦无位置之处，尚希鉴谅。复颂台安，并贺新祺。汇缴大柬，不具。

宗愚弟曾国藩顿首

055. 复李鹤章二月初六日

告遵旨抵徐接篆，拟于月半回驻金陵。痛惜张树珊、唐殿魁、张锡嵘先后战死。喜刘松山获胜，霆军大捷。

季泉世仁弟阁下：

初十日归德途次接腊月二十九日惠书，具承远注。比维尊恙霍然，祜履春长为慰。

国藩标病虽愈，自度精力日颓，难胜烦剧，乃廷旨迭催回任，不得已于初六日由周口启行，十五日抵徐州，十九日接篆视事，壹是尚属顺平。拟于月半回驻金陵。台从即可俶装南下，一叙契阔，不胜至幸。

任、赖盘旋鄂境，张海柯及铭右军统领唐殿魁血战捐躯。张逆久扰秦中，刘寿卿、张敬堂等千里赴援，敬堂一战而没。旬月之间，连失三良将，殊深痛惜！所幸刘寿卿一军获胜于关西；霆军进剿任、赖，大捷于鄂渚。新旧交替之际，借此聊以解嘲。复问台安。诸惟心鉴。不具。

国藩顿首

056. 复程鸿诏二月初六日

告本人十九日在徐接篆。痛惜旬月间多失贤将，喜刘松山关西获胜，霆军鄂渚大捷。询其病况。

伯旉仁弟阁下：

初八日柘城途次接客腊二十五日惠书，具承一切。比闻瀛春南移，吉旋珂里，至以为慰。

国藩精力日颓，难胜烦剧，乃廷旨迭催回任，不得已于初六日由周口启行，一路尚属平顺。十五日抵徐州，十九日接篆视事。下车伊始，攘臂重来，匪直士叹，亦自哂也。

任、赖盘旋鄂境，张海柯及铭右军统领唐殿魁血战捐躯。张逆久扰秦中，刘寿卿、张敬堂等千里赴援，敬堂一战而没。旬月之间，连失三良将，殊深痛惜！所幸刘寿卿一军获胜于关西；霆军进剿任、赖，大捷于鄂渚。现在诸军会合截剿，如能豫、鄂之交歼此巨股，以后较易措手。

尊恙已全愈否？致为系念。邵子进薪水，俟回省接晤时照旧支领可也。复颂台安，并贺春祺。不具。

国藩顿首

057. 复刘岳昭二月初六日

告本人定于花朝后回驻金陵，李鸿章二月初三赴豫。喜鲍超捷于楚北，刘松山胜于关西。请其奏留李文森。

荩臣尊兄大人阁下：

接腊月四日惠书，猥以岁事相庆。即审台候绥愉，宜春笃祜，靖两川之桴鼓，鹭铙先奏于黔疆；收六昭之河山，凤011-1 迭承于丹陛。引詹吉霭，企颂无涯。

国藩屡奉谕旨，敕回本任，固辞不获，因于正月初旬自豫回徐，定于花朝后回驻金陵。李少荃宫保即于二月初三日驰赴豫中，调度一切。自任、赖入鄂，张逆入秦，鄂军尚觉胜负相当，秦军几于全溃。幸献岁以来，鲍春霆大捷于楚北，刘寿卿获胜于关西。鄙人与少帅交替之际，得此聊以解嘲。

来示黔、蜀犬牙相错，地甚延长，贵军食川之饷，以剿为防，不独机势两得，理亦宜之。

李恕皆观察文森才调素优，在皖省历任府县司道，并无可议之处，因不获乎上，密劾赴京引见，奉旨改发云南。其实在无力到省，务求阁下就近奏留贵营，予以差使，由川、黔以达滇中。在该道可免颠连之苦，而阁下亦收臂指之助，至以为荷。复问台安，顺颂春禧。诸惟心鉴。摹璧晚谦，不具。

058. 复许振祎二月初八日

谈本人回任江督，难以决断。告近期军务渐有起色。请其在京代买诸书。

仙屏仁弟馆丈阁下：

差弁回营，得接环章，馈岁戋戋，何劳致谢。尊意于鄙人回任一节，权衡精当，垂示周详，感纫曷已。此间僚属及江南耆旧，亦多以是为言。甫抵徐州，又迭奉催回金陵之命，兹已定于十六日起行回省。贱恙外症虽痊，本源未复，俟回省后，当量度精力，再商进止。怀安贪位之说，虽朝廷不以是见疑，朋友不以是见弃，而回任之旨发端于告病，为星使则避之，为疆吏则就之，问心终觉难安。且每日公牍，虽可勉力应付，而见客稍多，舌端即甚蹇滞，亦不欲以病躯恋栈。第陈请太烦，执见太坚，又似别有所为，悻悻者用是反复踌躇，迄无良策。

献岁以来，军务渐有起色。刘寿卿获胜于关西，鲍春霆大捷于楚北。仆与少荃新旧交替之际，得此聊以解嘲。

近年京师书籍甚贵，阁下颇有所购获否？敝处数年以来，间有他人馈赠之书，而无自行采买之件。偶需翻阅常行册子，辄不应手，即如钦定《周易折中》、《三礼义疏》、《诗》、《书》、《春秋》各传说汇撰，暨武英殿《十三经注疏》之类。久思买一初印佳本，洎未买就。前年何廉访代买之《二十四史》，亦复搀配什二，虫伤什一，不甚称意。阁下既官京辇，请于撰述之暇，为我物色诸书。拟以二千金陆续收买，一以娱罢官后之暮景，一以贻小儿辈之042-1 金。京师书贾陋习，闻督抚购书，动辄抬价居奇，迥出情理之外；又或割头换面，装椟匿珠，弊端百出。请阁下作为自买，莫道贱名，至要至嘱。本朝刻书，远胜前明，无论官刻私刻，其初印者皆有可观。《皇清经解》汇刻者虽不足贵，而其各种之单行者，亦多善本。老年目力昏花，请择刷印尤善者随时购买，其套板衬胆绫面锦函，凡可装纱帽之门面，备大屋之陈设者少买可也。俟三月折弁进京，当将银两寄去。先行奉浼，即问台安。诸惟心鉴，不具。

059. 复李鸿章二月初九日

分析近期军情及剿捻部署，任、赖较张宗禹为强，自应留鲍军剿之。祝垲留营当附片声明。临淮朱守、张镇似宜对调。

少泉宫保世仁弟大人阁下：

昨接初五日砀山惠书，本日又接初七日宋郡一书，具悉一切。

初一日寄谕已令春霆先逐任、赖一股，想接尊疏后益不强霆军西征矣。目下贼势，任、赖实较张酋为强，人亦较众，铭、树新挫，鄂军未振，自应留鲍军久剿东股，大局私情均无疑义。阁下调度之檄向不轻发，发皆当于事理，春霆必乐效驰驱也。

爽亭既留尊营，即日当附片声明。渠甚得河南之士心，亦可借以联络圩寨，招怀才俊。若为统军，利钝虽不可知，必能朴实治军；为地方官，必能肫挚爱民，此堪信耳。

临淮三营统带朱守有信与敝幕，因大病新愈，苦求调驻金陵，仆已许之。雨亭信来，亦言张镇绍棠苦思速归其营阁下批准之后，雨亭留之未行，似宜酌调，容日拟会尊衔札饬。朱、张对调，临淮略驻淮军，与正阳、徐州血脉更觉贯通，候示定夺。复请台安。

060. 复杨岳斌二月初十日

谈本人因病回任江督难以决断。告近期军情，捻军狡诡善战，较甚长毛。询补解饷银应解何处。

厚庵宫保仁弟大人阁下：

顷接惠书，猥以岁事相庆，宜春笃祜，彼此同之。即审泾、平克敌，会、静受降，剿抚兼施，恩威并著。惟兵事稍顺，而饷需益绌；荩勤日笃，而玉体益劳，侧身西望，系念无已。

国藩办捻无效，精力日衰。去秋一病两月，元气大亏，说话多则舌蹇，用心久则汗出，屡次具疏陈情，请开各缺，但以闲散之员留营效力，未蒙俞允，不得已于正月十五驰回徐州接篆。续奉催回金陵之旨，定于花朝后自徐回省。舌端蹇滞之病迄未痊愈，俟二三月后量度精力，再商进止。

李少荃宫保已于初三日驰赴豫中，相机调度。捻匪狡诡善战，较甚长毛。鄂军屡挫，秦军大溃，幸鲍春霆大捷于楚北，刘寿卿获胜于关西。鄙人与少荃交替之际，得此聊以解嘲。然捻党凶悍异常，饥民从者日众，巨患方长，偶有胜仗，不足为喜。中原剧寇，不知何日始可厌乱也。

尊处协饷每月三万两，后以万两分拨宁夏，自去年七月因高邮水灾，并二万两亦未能满解，抱愧实深。国藩回任，即札饬江藩司仍如数解交，虽未必有济于甘，亦聊以践夙诺。霞仙去腊信来，言阁下报销需费，藩司掣肘，费无所出，嘱敝处代为筹画。查自七月至十一月，应补解尊处者尚有万余金，此时若言补解，则与奏稿相背，诸多不便，当另立名目，暗中作帮阁下报销之费。惟此银应解何处，即祈复示。前曾函告霞仙，不知渠转达左右否？复问台安，顺颂春禧。诸惟心鉴，不具。

061. 复陈湜二月初十日

谈进剿捻股及军需供给情况。附告本人定于十六日返金陵。

舫仙仁弟阁下：

正月二十三日泐复一函，计达尊鉴。顷接惠书，具悉一切。

寿卿初六之捷，稍挫贼锋，然杀贼不过数百。张逆悍寇，寿卿兵单，又无后继之师，不知续行接仗胜负何如，刻刻系念。来示谓寿卿一军在西南则由秦省供给，在东北则由尊处及薛道解济，分地责成，若无他军入关，米粮当不至缺乏。鄙人到徐后，两次拨银八万两，请豫省李中丞转解陕州，银钱亦不虞缺乏。若郭宝昌及黄万友四营到，则兵力略厚，可放心矣。

国藩迭接催回金陵之命，已定于十六日起行，俟回省后量度精力，再商进止。少帅即于初三日起节赴豫，相机调度。霆军正月十五以后，连日追贼大胜。鄙人与少帅交替之间，借此聊以解嘲，而大局则仍无起色也。复问台安。诸惟心鉴，不具。

062. 复李宗羲二月十一日

告本人十六日由徐州起行，到省当在上巳前后。忧捻党百战之师，剿办殊不易易。

雨亭仁弟阁下：

顷接惠书，谆谆以鄙人急于回省为念。前此少荃、雨生、尚斋辈面劝晋省，而省三、缦云、子偲、虎臣诸君来函，莫不殷殷劝驾。鄙人有何德政，而劳诸贤见爱之深？已定于十六日由徐州起行，船苟敷行，必不改走陆路，恐州县难应酬也。计抵省当在上巳前后。

少帅初三日前往豫中，初七抵归德。献岁以来，霆军大捷于楚北，湘军获胜于关西。仆与少帅新旧交替之际，得此聊以解嘲。捻党百战剧寇，歼灭则毫无把握耳。

另折所开事理，逐条批回，即希照办。良觌不远，诸可面商。并请致意缦云、偲、虎诸君子。行色匆匆，惠函未能遍复，幸恕原也。复问台安，诸惟心鉴。不具。

国藩顿首

附批回手折一扣。

063. 复祝垲二月十五日

告本人定于十六日起行回省。谈近期剿捻情况，霆军捷于楚北，湘军胜于关西，忧殄灭捻党尚无把握。

爽亭尊兄大人阁下：

顷接惠书，即审台旆回抵砀山，为少荃宫保邀同赴宋。少帅与鄙人谊属一家，在彼犹在此也。

国藩本拟回徐之后，精练骑兵，以备前敌调用。因奉谕旨，迭催回省，定于十六日起行。所幸献岁以来，霆军大捷于楚北，湘军屡胜于关西。鄙人与少帅交卸之际，得此借以解嘲。而殄灭寇氛，则尚无把握。

阁下之事，敝处已附片复陈，抄稿行知尊鉴。承惠《夏峰集》，刻印俱佳，敬以志谢。复问台安。诸惟心鉴，不具。

064. 复刘长佑二月十五日

告刘蓉被议革职，祝垲被劾，由李鸿章截留豫省。附告本人定于十六日起行回驻金陵。

印渠仁弟大人阁下：

顷接惠书，猥以拙撰墓表，远蒙陈谢，益增汗颜。即审台候绥愉，兴居百适为颂。

畿辅练兵一事，前读大咨两稿，情词慷慨，弥见实心任事之难。惟英辞峻语，咄咄逼人，与平日雍容之伟度微有不同，微露风骨，贤者固不可测也。

霞仙中丞以引退之人留办军务，被议革职，近又与后任龃龉特甚。宦海风涛，所在多有，不独敝处屡被言路纠弹，为可畏耳。

爽亭被劾，顷已附片复陈。本欲咨回尊处，令补一缺，因少荃宫保以其熟于豫事，中道截留，另抄片稿咨达冰鉴。

国藩正月十五日抵徐，迭奉谕旨，催回金陵。定于十六日起行，回驻省垣。献岁以来霆军大捷于楚北，湘军屡胜于关西。鄙人与少帅交替之际，得此借以解嘲。然捻患方深，殄灭尚无把握，如何如何！复问台安。诸惟心鉴，不具。

065. 复乔松年二月十五日

告月初已自徐台拨银四万两，转解陕州。附告本人定于十六日自徐起行回金陵。

鹤翁尊兄同年大人阁下：

正月十九日泐复一函，计达尊鉴。顷接二十六日惠书，并准大咨，敬悉一切。

陕中银、米两缺，自是实在情形。敝处有可腾挪，无不极力佽助。近日盐务疲甚，运商利息极微，多思缩手，业具公牍咨达冰案。顷据寿卿来禀，月朔夜袭贼巢，又获大胜。固见寿卿能军，实赖阁下训示有方，筹饷得力，佩慰无涯。月初自徐台拨银四万两，由豫省转解陕州，当已陆续接济矣。

国藩抵徐州后，本拟精练骑兵，以图补过，迭奉谕旨，催回金陵。定于十六日起行，回驻省垣。献岁以来，霆军大捷于楚北，湘军屡胜于关西。鄙人与少帅交替之际，得此借以解嘲。然捻患方深，殄灭尚无把握，如何如何。复问台安。诸惟心鉴，不具。

066. 复庞际云二月十五日

谈择聘名师。附告本人定于十六日自徐起行回金陵，书院甄别自应改期。

省三仁弟馆丈阁下：

前接正月十九一函，尚稽裁复。顷接初二日惠书，猥以鄙人回省一节，渥荷注存，心重语长，纫感曷已。仆前住金陵一载，自顾无德及人，惟于三书院择聘名师，而又得阁下为之主持，于乱后士林，不无裨益。比闻学使拔取，多系院中好手，足征造就之功，良深嘉慰。

国藩遵旨回省。已定于十六日起行，抵省当在上巳前后。书院甄别，似应改期数日，校阅应邀几位，届期再行面商。欧、冷两令，既蒙赏识，想玉尺裁量，定无差池也。复问台安。诸惟心鉴，不具。

067. 复李昭庆二月十五日

谈捻股动向及进剿情况。

幼泉世仁弟阁下：

初九日接正月二十五日枣阳来函，其去腊正阳所发之函，亦于是日始到，盖浮沉于邮递者，五十日矣。十二日又接本月初五日来函，具悉一一。

捻股自霆军击败后，踪迹诡谲，时出没于鄂、豫之交。刘、周二军蔽遮安庆各属，自东而西，鄂军自西而东，贵部取道信、罗，截贼北窜，以此三路会剿，似为得势。东、豫年荒寨密，野无可掠，麦未登场，贼必不遽东窜。皖、楚地势崎岖，山田多密，较之中原平旷，稍易收拾。但恐多方误我，仍难制胜耳。

寿卿偏师援秦，方虑其悬军深入，乃据报迭获胜仗。与该逆夹澧河而军，初三日渡河，击破贼巢，斩获千计，夺其所造滚龙车、挡牌等项守备之具。该逆复弃巢流窜，陕事尚称得手。春霆一军，仆前饬令暂不西行，专办东股，业已附片陈奏。令兄又续行奏留，此时自可无庸入秦，免致东路松劲。

来示以门第过盛，祗惧警惕。所见极为闳达。合于古人方盛虑衰之旨。贤昆仲时存此意，外则同心戮力，宏济时艰，内则戒满持盈，保全勋望，是则鄙人所私祝者也。复请台安。

068. 复瑞麟二月十五日

岁节相庆。

澄泉尊兄中堂阁下：

正月杪接奉惠函，猥以岁节相庆，吉词祓饰，纫戢曷任。就谂节钺延釐，鼎裀集祜，迓条风于百粤，南海波澄；纳椒颂于三微，北宸露湛。詹言景矞，企颂靡涯。

国藩军符幸释，岁籥瞬更。鹤警未消，愧封圻之谬领；鸿钧普转，冀运会之常新。专泐，复颂台安，并贺新祺。不具。

愚弟曾国藩顿首

069. 复廷霞舫 [1] 二月十五日

岁节相庆。

霞舫尊兄大人阁下：

正月初旬接奉惠函，猥以岁节相庆，掞张溢量，纫戢曷任。就谂010-1 节延釐，椒觞介福，报莺花于南国，九派春回；颁凤011-1 于北宸，三微祜集。引詹吉霭，企颂靡涯。

国藩军符幸释，岁籥瞬更。鹤警未消，愧封圻之谬领；鸿钧普转，冀运会之常新。专泐，复颂台安，并贺新祺。不具。

愚弟曾国藩顿首

[1] 稿本有“坐补南九饶道”注文。

070. 复启芳 [1] 二月十五日

岁节相庆。

香圃尊兄大人阁下：

正月杪接奉惠函，猥以岁节相庆，纫戢曷任。就谂猷宣六察，祜集三微，心简恩隆，宴形盐而镂虎；头纲瑞集，储精茗以团龙。引企矞晖，良殷抃颂。

国藩军符幸释，岁籥瞬更。鹤警未消，愧封圻之谬领；鸿钧普转，冀运会之常新。专泐，复颂台安，并贺新祺。祗璧谦版，不具。

愚弟曾国藩顿首

[1] 稿本有“四川盐茶道”注文。

071. 复张培仁二月十五日

岁节相庆。

紫莲老父台大人阁下：

客腊杪接奉惠函，猥以岁节相庆，逾恒祓饰，非所敢承。就谂绩懋花封，恩承枫陛！猷宣百里，常流桑梓之庥；祜纳三微，允叶柏椒之颂。引詹吉霭，企颂靡涯。

国藩军符幸释，岁籥瞬更。鹤警未消，愧封圻之谬领；鸿钧普转，冀运会之常新。专泐，复颂台安，并贺新祺。祗璧谦版，不具。

治愚弟曾国藩顿首

072. 复郭柏荫二月十五日

岁节相庆。

远堂老前辈大人阁下：

初八日接奉惠函，猥以奉命回任，揄扬溢量，纫戢曷任。就谂节钺延釐，履綦集祜，布和风于棠境，泽满三吴；荫福曜于苏垣，露浓九陛。詹言景矞，企颂靡涯。

国藩幸释军符，又膺疆寄。值鸿钧之普转，玉烛初调；冀鸠户之014-1 安，金瓯常巩。专泐，复颂台安。祗璧谦版，不具。

馆侍曾国藩顿首

073. 复唁朱品隆二月十五日

唁其父逝。

云岩贤弟礼次：

顷接讣音，惊悉尊大人锦堂弃养，骇惋实深！素谂纯孝性成，奄忽遘闵，其为摧迫，自不待言。惟念尊大人望重耆英，庆流家弄，迭邀芝011-1 ，封一品之崇阶；历数椿龄，届八旬之上秩，有令子勋铭钟鼎，看诸孙彩耀环瑜，固已五福备臻，九京无憾。尚望节哀顺变，勿过毁伤，是所至祷。

国藩戎行羁迹，奠醊无由，谨具祭幛一悬，薄赙百金，专喻□□送呈灵右，聊代束刍。专泐，布唁孝履，顺问礼安。不具。

国藩顿首

074. 复李鸿章二月十七日

告捻股动向及进剿情况。

少泉世仁弟宫保大人阁下：

前致缄后，旋接初八惠书并抄示晋事片稿，立言不溢，题位累黍，而已足鸣猿落雁，洵妙笔也。

国藩于十六日起行至韩庄，十七舟行百余里连接竹庄十一、二日三次羽书告急，任、赖已由武穴扰及宿松，安庆必惊慌异常，不知仲良、海舲何日可以赶到，幼泉已至何处。安庆为大江之腰膂，庐郡乃淮军之根本，能迅速驱除为妙。海舲善战，乔公亦极称之。去岁奔走经年，未得保案，公欲振厉之，似须谋一汇奖。风暴不能多写，即问台安。

075. 加李鸿章片二月十八日

嘱力争保举精当。

三月杪曹南之战，省三讥之。四月中旬白龙王庙之战，仆过亳州，士人不甚许之。军中不可无保举，而保小胜、伪胜者，则大胜、真胜者必不服。吾辈驭将，惟此等处最难权衡精当。仆耳目短而不确，公宜力争此着。

076. 复乔松年二月二十八日

喜刘松山又获胜仗。谈江南需款颇巨，陕省协款尤不能多。告近期军情，东捻忽鄂忽豫，鄂军屡败，势难遽振。附告本人上巳后可抵金陵。

鹤翁尊兄同年大人阁下：

正月十九泐复一函，二月初七、初九等日接二十五、二十六两函，尚稽裁复，顷接惠书，具悉一切。

寿卿正月获胜后，本月朔日夜袭贼巢，又获大胜。秦中人心稍定，欣慰曷已。

陕中银、米两缺，敝处有可腾挪，无不极力佽助。近日盐务疲甚，运商利息极微，多思缩手，厘捐顿形减色。运河堤坝各工，择要兴修，需款亦巨。即李少帅所部各军，月饷四十余万，实难解齐。尊处协款，尤不能多。已饬运司酌筹，不过稍资点缀。阁下久宦吴中，见闻较确，不久必可见亮。

霞仙在秦数载，备尝艰阻，谢事以后，屡奉严诘，卒干吏议。前嫌既经奏辩，事过想已坦然矣。

任、赖经霆军大创后，败而窜豫，又折而窜鄂东，皖省宿松、太湖日有警报。雪琴亲率水师，已至安庆。仲良、海舲、幼荃各陆师次第驰至太湖、六安。该逆又回扰黄州，鄂军屡败，势难遽振。霆军虽奉命专办东股，然远在樊、襄，目下尚未得还援信息。鞭长莫及，如何如何！

国藩抵徐未久，迭奉催回金陵之命，即于十六日起行，二十五日至高邮，计上巳以后可抵省垣也。知念附告。复问台安。诸惟心鉴，不具。

077. 复陈湜二月二十八日

谈办事，处人义旨。告刘松山入秦获胜，请代筹米粮。附告本人十六日起行，三月初可回金陵。

舫仙仁弟阁下：

初十日泐复一函，计达尊鉴。顷接初十日惠书，具悉一切。

实事求是，不徒托诸空言，是办事第一义；陶熔性情，不敢参以客气，是处人第一义。我辈所求自尽者，如是而已，至其办到与否，自关气运，非可逆睹。

寿卿偏师入秦，迭获胜仗，足以寒贼胆而振军威，实深嘉慰。孤军不可深入，具征卓见。敝处屡次批答，亦是如此。乔中丞亦以为然。渠新授广东提督，纵使感激奋兴，当不至为浮议所夺，锐意前进。

秦中银、米两缺，乔中丞尚求协饷于两淮。晋省唇齿相依，仍请阁下代为筹办，专谋湘军米粮，以免缺乏。请退一节，似可缓商。阁下之年力正富，朝廷之倚畀方殷，恐不能遽卸肩荷也。

鄙人十六日起行，二十五日已抵高邮境内，沿途察看堤工，三月初当可回省筹办一切，复问台安。诸惟心鉴，不具。

078. 复彭玉麟二月二十八日

谈近日军情，淮军已至太湖、六安，东捻复回黄州，鄂军败挫。告捐廉移奖，碍难陈奏。附告本人二十五日已抵高邮境。

雪琴宫保仁弟大人阁下：

初四日泐复一函。十三日接初四日来函，以垂询事理，备具前书，少稽裁复。顷迭接初十、十六两次惠书，猥以鄙人回省，专使远迎，纫感曷已。辰惟春气融和，玉体康胜，定符私颂。

迭据各路禀报，该逆蔓延沿江，逼近宿、太，皖中空虚。正深焦灼，得台旆西上，躬亲布置，必能防其偷渡，以保江南完善之区。仲良、海舲已至太湖，幼荃已至六安，本可与贼一战，不意该逆复回黄州。鄂军十八日败挫。应请贵部上至田镇、蕲州一带，助鄂力之不逮，至荷至荷！

捐廉移奖，嘉惠士林，尊意甚盛。惟增加学额，视议叙事体较重，本不可辞轻叙而就重赏，且业经奉旨兼旬，吏部当已议定，未便再行渎奏，已具公牍咨达冰案。

仆二十五抵高邮境内，阻风三日，到扬州又当小住一二日，即回金陵筹办一切。复问台安。诸惟心鉴，不具。

国藩顿首

079. 复李鸿章二月二十九日

请径入鄂境，嘱训饬诸弟。论军情部署。附告本人行止。

少泉宫保世仁弟大人阁下：

前接十四日惠函，顷又接二十二日大咨，知鄂军有十八日之挫。并得舍沅弟信，知舍亲彭杏南阵亡，营官及哨勇亡者甚多。捻氛日炽，士心日怯，舍弟殆不能军矣。两三月以来，鄂军、秦军三败，几于全覆，此外铭、树两军之挫，张、唐、彭之没，郭子美之伤，皆昔年剿长毛时不轻见之事。观此气机，忧愧悚畏，不知何以为计。鄂事败坏如此，求麾下径入鄂境，或驻德、黄、安、襄等处，两月以后军势稍振，令兄已履署督之任，大纛再移它处。

吾两家门第最盛，近舍弟军败名减，仆亦屡挂弹章，寒门有衰替之象；德门值鼎隆之时，亦宜平不忘陂，安不忘危。愿阁下训饬诸弟，以习劳崇俭为第一义。仆昔年教弟不严，近颇悔之。

江宁枪队三营与临淮对调，炮队二营仍扎原处，当如尊指，会衔檄之。扬州过于空虚，昨檄李质堂率师渡江设防。渠为刘、潘诸人所推，令其渐带陆师，为将来阁下调之北征张本。此外拟调刘连捷、朱南桂、陈国瑞三人前来金陵，察酌练成一军，用湖北之饷，备贤昆仲及舍沅弟调遣。将才难得，马队及淮北将才尤为难得，不知马德顺到尊处后，察验果堪大用否？

国藩在高邮阻风三日，今日始得过湖，明日当可达扬州耳。晋事诚如人意，垩尽而鼻不伤，然吾辈久处高明，瞰室者愈众矣。复问台安。

080. 复刘坤一二月三十日

论变故之由及解决办法，以吏治为弭盗根本大计。谈近期军情，捻股凶悍诡谲，扫荡恐未易预期。告对付洋人，惟有委曲调停，设法劝阻。附告本人近日行止。

岘庄尊兄大人阁下：

十八日接本月初四日惠书，具悉一切。

沼山、永新之变甫经结局，义宁教匪又复蠢动，歼其头目，散其党羽，自不致浸成巨祸。惟是百日之内，变故数起，良由元气亏耗，民不聊生，一遇灾祲，乘机窃发。弭盗之源，必仍以勤求吏治为釜底抽薪之计。大抵乱端未起，以一二贤牧令消之而有余；及其既成，以十万甲兵除之而不足。弟昔谓吏治以听讼、催科、缉捕三者并重，自今观之，则缉捕尤为先务。中原捻患日深，加以岁荒民流，哀鸿遍野，鄙人道途所经，饥民动辄千计，无术抚绥，势必铤而走险，从贼乞活。此实未形之隐忧也。

目下贼势入鄂，一股扰及皖边，折回黄州，鄂军十八日之败，伤亡甚众。关中之贼，有由汉中入川之势。寿卿西援，迭获胜仗，惟嫌兵势稍孤。春霆剿办东股，正难松动，不能骤令西行。秦中专恃客兵，粮饷又难措办，此军入秦，主客皆不甚愿，故与少帅先后奏令春霆先顾东路。任、赖凶悍诡谲，乃过于陈玉成、石达开，即合各军尽办东股，扫荡亦未易预期也。

来示洋人遇事发难，此除“委曲调停，设法劝阻”八字，别无良策。造堂衍教，载在条约，恐势终难禁阻。惟先事防范，坚持力争，不令求无不遂，或可稍戢其无厌之欲耳。

赣南一缺，请即以何道署理，当可布置裕如。

弟以捻患未平，遽行回任，方寸殊为抱歉。两江重任，亦恐非衰年病躯所能担荷，乃言路弹章不以回任为取巧，反以不回任为骄抗，不得已于十六日由徐启行，扬帆南下，上巳前后，可达金陵。知注附及。肃复，即颂台安。不具。

愚弟曾国藩顿首

081. 加李昭庆片二月 [1]

请设法位置汪本038-1 。

再，嘉祥典史汪本038-1 [2] ，因案获咎 [3] ，曾氏宗子翰博曾广莆屡求调营为开复地，面求二次，函求四次。顷自徐起行，汪持广莆信来投，求录用。念其远来，思有以应之。鄙人回省，难遇保案，特命其至尊处效用，请设法位置也。

[1] 此函未署日期。原抄本置于二月函卷末。

[2] 旁批：“常州人。”

[3] 旁批：“不记何案。”

082. 加陈湜片三月初一日

嘱务必倍加小心，以勤、廉、谦三字自矢。请作函寄鄂宽慰曾国荃。

再，王方伯内召，李公亦去位，尊处当不甚掣肘。惟胡莲舫以京员而署晋藩，公事颇生，未必惬人意，于中丞处尤虑难期水乳，但于阁下防务诸事应手，即为至幸。阁下一函而二君去职，以后恐为众所嫉忌，务望倍加小心，以勤、廉、谦三字自矢。勤而不自言其劳，廉而不觉其介，谦而出之以真朴之气，乃不犯人之忌，亦即保身之道。舍沅弟到鄂后，裁撤多营，易以湘勇，密劾唐君，旋及官相，实由自信自负太过，全无谦谨敬畏之意。今郭子美伤败，彭杏南覆亡，而春霆亦与之龃龉，又有署中失火之变，万矢齐集，众谤交加，仆深恐其忧伤太过，或致心疾。望阁下作函寄鄂，多方宽慰。尤望阁下于勤廉自持之外，专在谦谨上用功，并矢卧薪尝胆之忱，求于军事中有所建树，一以免怨家之指摘，一以代舍沅弟稍雪耻愤，至嘱至嘱，厚望厚望。再问舫仙仁弟台安。

083. 复吴坤修三月初三日

谢寄《乾坤正气集》。告鲍超因小事龃龉，奏请开缺。询是否设法赈恤滁州饶牧。

竹庄仁弟阁下：

顷接台函，并寄到代存尝典二箱，兼荷惠《乾坤正气集》两箱，敬登志谢。此书刻于兵燹之余，亦足廉顽立懦。阁下频年清俸，尽付缥缃，可谓好学不倦。以元凯之癖，兼长康之痴者矣。

春霆一军，尚能制贼，而又因小事龃龉，遽奏请开缺养病。天意茫茫，未知中原寇乱何日始有转机也。

滁州饶牧，向在泾县任内勤廉爱民，鄙人颇器异之。自丁忧去官，又以税契一事辗转稽延，未能了结。阅其来禀，为之恻然。因其语多不平，未便批发，兹将原禀抄寄台端。是否设法一赈恤之，尚祈卓裁示复。顺问台安。诸惟心鉴，不具。

084. 复李昭庆三月初三日

忧捻焰益张，大局难振。谈诸军饷需。

幼荃世仁弟阁下：

前接初十日两函，稍稽裁复。顷接二十四日惠书，即审贵军驰驱皖、鄂，遏贼东趋，勤劳可念。现在台旆仍将返豫，良、盛两军跟追入鄂，距贼远近，究竟若何？

十八日鄂军彭杏南战于黄州之六神口，统领阵亡，仆之表弟也。营官哨勇伤亡亦多，盖与郭子美臼口之败相类。两月以来，楚军、秦军之覆，张、唐、张、彭之没，郭军门之伤，气机极为不顺。春霆又以小事不协，自奏请开缺调理。贼焰益张，大局难振，忧惧何极！

所请张提督回防庐州，比来贼势西趋，皖事已松，尽可不必。至贵军行粮不继，即由尊处备文径赴鄂局支借，断无不允之理。

敬字新募两营，已于正月二十六日在临淮妥为遣散。其在秦三营，已令护敬堂丧车东归，到徐后亦即裁撤，以节饷需。

张士芳名条，暂为存记，俟有缺出，再为酌补。

张逆窜汉中之说，此间尚无所闻。寿卿兵力尚薄，饷路太艰，断难深入。

国藩昨抵扬州，少停一二日，即赴金陵，筹办一切。复问台安。诸惟心鉴，不具。

085. 复杨岳斌三月初三日

劝其善自排忧。告本人去秋以来，屡遭纠弹。忧捻氛方张，无术抚绥。附告本人三月初抵维扬。

厚庵仁弟宫保大人阁下：

二月初十泐复一函，方幸陕事稍顺，顷接正月十二日惠书，即审伤疾并发，痛楚之余，郁抑弥甚。侧身西望，系念无已。

左帅尚在汉口，欲俟刘克庵新军募齐，方能入陕。捻股尚在郿县一带，若须先了捻事，更不知何日抵甘。阁下卸篆之期，早迟莫定，病中情绪，殆难为怀。默数昔年同事诸君子，此三载中惟阁下所处艰险备尝，爱莫能助，如何如何。惟冀善自排遣，无以忧愤更损天和，至以为嘱。

国藩自去秋以来，屡被言路弹劾至六次之多，现虽遵旨勉强回任，而精力日颓，舌根木强，惮于见客说话，将来旷官弛事，仍不免于纠弹。淮、徐一带，去秋被淹，田畴多荒，饥民盈路，动辄数万，无术抚绥。而舍弟在鄂治军，前有郭子美腊月初六之败，近有彭杏南二月十八之败。杏南及各营官阵亡，哨勇亡者闻逾三千。捻匪日益猖獗，其凶悍似过于四眼狗。民力已尽，而寇氛方张，是鄙人所处虽远胜于阁下，而忧灼亦未一日释也。

顷于花朝后自徐州起行，三月初已抵维扬。前函筹及尊处协饷及代筹报销经费各节，不知已接到否？复问台安。诸惟心鉴，不具。

086. 复李鸿章三月初四日

谈鲍超与曾国荃龃龉。论鄂祸孔棘。告诫认真应付捻股。

少泉宫保世仁弟大人阁下：

接二十五日惠书并抄示与春霆往复各函，敬悉一切。

舍沅弟复奏一片，所称铭军与任股接仗，霆军与赖股交锋，本不甚确，又与春霆报捷两疏不符，春霆因此龃龉，亦人情意计中事。在大局则气机不顺，在舍弟则时运多舛，殊以为忧。惟舍弟平日虽多任性自是之处，独在贤昆仲与春霆则素有爱敬之心，今构此嫌隙，亦难期其骤合，以听其自转而已。

闻二十四五贼尚在陂、孝一带，意欲偷渡汉水，图窜巴蜀。若果渡汉，则湘、蜀皆震，势益燎原矣。阁下虽未履楚督之任，而目下鄂祸孔棘，大旆似须径驻襄、德等郡，以作士气而保楚饷，不仅为令兄与舍弟计也。

捻患日炽，已有石达开、陈玉成盛时气焰，官军不可再有疏失。淮军好用开花炮，论者多谓于剿捻无裨，请阁下悉心体察一番，应否去大炮而加长矛。又彭、郭大败，似均无营垒可以退守，应否仍用昔年修垒自固之法，均祈卓酌。

国藩在瓜洲守风二日，今日用轮舟拖带出江。北征无功，而时局日危，真觉愧对江东，望贤者为我雪耻也。顺问台安。

前函拟招陈国瑞来此，日内反复筹思，决计不用矣。

087. 复丁日昌三月十二日

谈剿捻饷需及本人以病躯将事。忧捻焰愈张。附告拟派轮船送刘崑赴鄂。

雨生仁弟阁下：

初五、初六迭接惠书，具悉一切。

国藩初六日抵省，数日之内，应接纷繁，实非病躯所能耐。所幸雨亭、作梅诸君均与李宫保心心相印，其于北征饷项必能切实维持，不借鄙人筹及纤细。入款大宗仍在苏垣，除厘金宜认真厘剔外，尚求阁下于丁、漕二项早为筹画，以备提济北饷之用。只要剿捻紧饷不误要需，年岁中稔不生他变，则鄙人虽以病躯将事，不至陷于大戾，即为至幸。

初一日派赴鄂省之弁，顷已回至金陵。舍沅弟忧悔之余，精神尚好，公事不至废弛。六神口之败，殉难阵亡将士数逾三千，逆焰愈张，实深焦愤！群捻尚在黄陂、黄冈一带。春霆以小嫌引退，虽奉廷旨谆留，少帅函催，然远在南阳，恐急切未能赶到汉、黄，与诸军同心会剿也。

舍弟之意，专望刘韫帅急履湖南之任，俾筱泉迅赴楚督之任，庶几救其过失，扶其阽危。顷刘韫帅已至瓜洲，即日当来金陵，与鄙人晤商一切。国藩拟派轮船送之赴鄂，而小儿亦随之回籍。敬求阁下寄函至沪，于天平、铁皮、海生等船中酌派一二号，星速由沪驶至金陵，派令赴鄂一行，至以为荷。复问台安。诸惟心鉴，不具。

国藩顿首

088. 加丁日昌片三月十三日

谈徐道缺补。

正封函间，接初六日惠书，具悉一切。

以晓莲调徐，腾出粮篆畀筱南署理，扶持廉正之员，亦有畀于洋务。惟徐道一席，李宫保在徐曾与鄙人道及，意在陈心泉。顷张漕帅信来，力荐李元华。鄙人以该缺系兼管星使粮台，仿照上届成案，似应让星使主持。陈、李均不合例，现尚毫无成见也。再颂台安。不具。

国藩顿首

089. 复刘崑三月十三日

说明援黔之师以李元度军为最优，请特加青眼。建议对绅耆优者晤，劣者拒。附告近期军情，忧捻逆凶焰日长，无术制之。

韫斋老夫子大公祖阁下：

正月十六差弁带回复函，二月接奉寄谕，敬悉恭承简命，开府湘中。昔年持节敝乡，群士慕仰，今日棨戟重临，适慰湘人来思之愿。正欲肃笺驰贺，顷接沂州惠书，即审节麾将抵清江，不日道出金陵，借可畅聆教言，至以为快。

承示各事，兆藩司为李筱泉中丞所引重，而左帅于筹饷折内附笔参之。保贤员、安游勇、减局员诸大端，皆目前要务，着语甚重。兆得信后，计必求离黔营而回本任，似宜酌保带兵大员援剿黔疆。援黔之师，近而防湘，远而图滇，一举而兼三善，自应以全力赴之。惟统帅实乏称意之选，不独湘、黔为然。李次青廉访徽州垂翅之后，常思奋勉立功，以收桑榆之效。现在黔疆诸军，自以李军为最优。伏恳阁下履任后，于此军特加青眼，源源济饷，无令缺乏，必能有俾西事，赞助鸿猷。

哥老会匪，筱泉办理似甚得法。湘人得保大官回籍，虽多穷困不得志之员，而敢为戎首力能倡乱者，尚无所闻。伏乞熟商旧尹，消患无形。接见绅耆，自不能无限制，然择人而施，优者多晤数次，劣者拒其一面，不必预立禁约，更觉浑融无迹。刍荛之言，聊备采择。

国藩初六抵金陵，诸务纷集，全未就绪。捻逆东股自霆军大捷后，连窜豫、皖，复入于鄂。二月十八彭杏南方伯迎剿于黄州六神口地方，全军失利，统领以下阵亡将士数逾三千。该逆凶焰日长，无术制之，实深焦愤！春霆以小嫌求退，虽奉廷旨谆留，复经少荃与鄙人先后函催，然远在南阳，恐急切未能赶到也。复问台安，顺贺大喜。诸惟心鉴，不具。

090. 加刘崑片三月十三日

告特派小轮船至瓜洲迎候，另派大轮船拖带抵鄂。

正封缄间，又接初九日宝应惠函，知拟枉过金陵，鬯叙数日，大喜过望。兹特派小轮船至瓜洲等处恭迎台旆。惟舍弟来信，急望老夫子由轮舟西上，早履湘任，俾筱泉得以交卸赴鄂，共支危局。国藩拟行文上海，另派略大之轮船前来金陵，令其拖带贵舟抵鄂，即全眷亦可同行。私则舍弟早领教诲，公则两湖各有定局，未知轮舟果能速来否。

国藩谨又启

091. 复万启琛三月十三日

告本人初六回抵金陵。忧东捻入鄂，官军迭挫。附告鲍超因小嫌上疏求退。

篪轩仁弟大人阁下：

顷接正月二十日惠书，远蒙拳注。即审台候绥愉，兴居百适，暂作湖山之主，善调柱石之身。引睇吉晖，至为企颂。

国藩正月初六自豫赴徐，续奉谕旨，催回金陵。即于二月十六日由徐起行，初六抵省。应接纷繁，案牍丛集，殊非孱躯所易料理。

捻逆任、赖入鄂后，我军迭挫。郭子美军门受伤，张海柯镇军阵亡，刘省三一军亦复损将折兵。幸正月十五霆军大获胜仗，该逆败窜豫边，复由豫遁回黄州。彭杏南方伯迎剿于六神口地方，力战殉难，伤亡将士数逾三千，逆焰凶横，实深焦愤！

春霆近以小嫌上疏求退。虽奉谕旨谆留，少帅函催，而远在南阳，未知何时始能赶到汉、黄，与诸军同心协剿也。复问台安。诸惟心鉴，不具。

092. 复英翰三月十三日

忧捻股入鄂，凶焰日炽。附告本人初六日回抵金陵。

西林尊兄大人阁下：

前接十八日一函，顷接二十三日惠书，即审台旆已抵六安，露冕宣猷，荩勤益笃，至以为念。

该逆因皖师四集，回窜鄂中。十八日彭杏南方伯迎剿于六神口地方，力战殉难，损折将士几及三千。凶焰日炽，焦愤实深。

春霆近有引疾之奏，虽经廷旨谆留，少帅函催，然远在南阳，未知何时始能赶到汉、黄，与诸军齐心协剿。

国藩于初六日回抵金陵。诸务纷繁，日不暇给，俟摒挡就绪，即当力筹饷需，冀分艰巨而利师行。复问台安。诸惟心鉴，不具。

093. 复潘曾玮三月十三日

告本人初六抵金陵。彭毓橘殉难，伤亡甚多。附告鲍超近有引疾之奏。

季玉世兄年大人阁下：

顷接惠书，猥以鄙人回任金陵，远劳驰贺。即审望重西曹，绩隆南服，豸华增色，荷宠眷于金门；象译宣猷，懋勋劳于珂里。引瞻吉霭，企颂良殷。

国藩于初六日抵省。酬应纷繁，尘牍冗积，殊非孱躯所能料理。

捻逆东股由皖返鄂，彭杏南方伯迎剿于六神口地方，力战殉难，伤亡甚多。逆焰愈张，实深焦愤！

鲍春霆近有引疾之奏，虽奉廷旨慰留，少帅函催，然远在南阳，恐急切未能赶到汉、黄，与诸军同心协剿也。复问台安，顺缴芳版。诸惟心鉴，不具。

094. 复勒方锜三月十三日

告本人初六日抵金陵。东捻返鄂，彭毓橘殉难。附告鲍超近有引疾之奏。

少仲尊兄大人阁下：

两接惠书，猥以鄙人回任金陵，过承祓饰。即审釐延柏署，绩著苏台，肺石达穷，弼教本祥刑之五；口碑遍德，嘉除膺锡命之三。引睇吉晖，良殷企颂。

国藩于初六日抵省。酬应纷繁，尘牍冗积，殊非孱躯所能料理。

捻逆东股由皖返鄂，彭杏南方伯迎剿于六神口地方，力战殉难，伤亡甚多。逆焰愈张，实深焦愤！

鲍春霆近有引疾之奏，虽奉旨慰留，少帅函催，然远在南阳，恐急切未能赶到汉、黄，与诸军同心协剿也。复问台安，顺缴芳版。诸惟心鉴，不具。

095. 复吴棠三月十三日

告本人初六回抵金陵。忧东捻入鄂，官军迭挫。附告鲍超近以小嫌上疏求退。

仲仙尊兄大人阁下：

正月递到一函，尚稽裁复。顷接二月十一日惠书，猥以鄙人回任两江，远劳驰贺，非所敢承。即审露冕宣勤，荩猷日笃，计此时已安抵闽省。嘘和气于海邦，迓恩光于春殿。引瞻吉霭，祝颂无涯。

国藩正月初六日自豫赴徐，续奉谕旨，催回金陵。即于二月十六日由徐起行，初六日抵省。应接纷繁，案牍丛集，殊非孱躯所易料理。

捻逆任、赖入鄂后，我军迭挫。郭子美军门受伤，张海柯镇军阵亡，刘省三一军亦复损将折兵。幸正月十五霆军大获胜仗，该逆败窜豫边，复由豫遁回黄州。彭杏南方伯迎剿于六神口地方，力战殉难，伤亡将士数逾三千。逆焰凶横，实深焦愤！

春霆近以小嫌上疏求退。虽奉谕旨谆留，少帅函催，而远在南阳，未知何时始能赶到汉、黄，与诸军同心协剿也。复问台安。诸惟心鉴，不具。

096. 复郭柏荫三月十三日

告本人初六日抵金陵。谈近日军情。

远堂老前辈大人阁下：

二月十一、二十五两日连接惠书，猥以荣权节钺，辱荷揄扬。又以京察邀叙之典，贱内揽揆之辰，迭加祓饰，纫戢曷任。就谂勋望日隆，蕃釐云蔚，布和风于四境，凤011-1 增荣；垂福曜于三吴，霓旌集瑞。詹言景矞，企颂靡涯。

国藩于二月十六日由徐启行，初六日始抵金陵，一路尚属平顺。

鄂中自霆军大捷后，彭杏南一军被挫，贼复回窜黄、麻，剿办殊难得手。张逆久扰秦中，刘寿卿力与相持，尚能稳扎稳战。知念附闻。复颂台安。汇缴谦柬。馆中后进，共事一方，以后幸无再施谦简，至以为恳。

馆侍曾国藩顿首

097. 复江长贵三月十三日

告本人初六日抵金陵。谈近日军情。

良臣尊兄大人阁下：

二月初七、十二日两接惠书，具承一切。就谂勋猷霞蔚，俊彩风驰，以威望之日隆，卜恩光之迭贲，至以为颂。

国藩于二月十六日由徐启行，初六日始抵金陵，一路尚属平顺，堪以告慰。

捻逆由鄂趋皖，仍回鄂境，彭杏南方伯一军迎击被挫，统领、营官以下伤亡过半，曷胜焦愤！鄂军自去冬以来，迭被挫衄，士气不振。现闻贼尚游绎黄、麻一带，亟宜全威蓄锐，严密设防，庶元气不致大损。张逆盘旋秦境，刘寿卿力与相持，尚能稳扎稳战。惟业与回逆会合，尤觉不易收拾。知注附闻。复颂台安。诸惟朗照，不具。

愚弟曾国藩顿首

098. 复何璟三月十三日

告本人初六日回金陵。谈近日军情。

小宋尊兄大人阁下：

二月二十四日接奉惠函，猥以奉命回任，逾恒祓饰，曷任纫戢。就谂绩懋薇垣，惠周楚泽，口碑德遍，鸠安怀煦育之仁；心简恩隆，虎拜叶旬宣之庆。引詹矞采，企颂良殷。

国藩于二月十六日由徐启行，初六日始抵金陵，一路尚属平顺，堪以告慰。

捻逆由鄂趋皖，仍回鄂境，彭杏南方伯一军迎击被挫，统领、营官以下伤亡过半，曷胜焦愤！张逆盘旋秦境之郿县，刘寿卿力与相持，尚能稳扎稳战。惟捻、回业已勾结一气，尤觉不易收拾。知念附闻。复颂台安。祗璧谦版，不具。

馆愚弟曾国藩顿首

099. 复张之万三月十四日

谈兴修河堤相关事务。告徐道一席应俟李鸿章信到再行商夺。

子青尊兄大人阁下：

顷接二次惠书，敬悉一切。途次及初抵省时，诸务忙冗，裁复〈稍〉稽，深用悚仄。即审台候绥愉，勋祉时臻为颂。

承示堤工无款，酌提赈款兴修，自应即饬所司如数筹发，以符尊指。受亭有张福口引河要工，云浦一人又不能兼顾二百余里，已列台衔会檄云浦兴修百二十里，敬之兴修八十余里，以期迅速。其新坝工程，不知需费若干，弟另檄云浦勘估，迟日再当会檄兴修。

至以李都转借补徐道之缺，此君资深绩懋，吴仲帅曾屡称之。闻临去颇有嫌隙，又闻仲帅奏请以道员留江借补，业奉部驳撤销。徐道一席，李少帅临别时嘱意于陈心泉观察。该道办星使粮台兼营务处，上届拟补斯缺，鄙人系以星使作主，此次似应俟少帅信到，再行商夺。是否有当？复问台安。摹璧晚谦。诸惟心鉴，不具。

100. 致鲍超三月十四日

说明曾国荃之疏与其复奏不同之由，劝其防致猜疑，勉强忍耐。

春霆仁弟爵军门阁下：

二月二十四、二十七发去批答二件，计达尊鉴。

月初接奉寄谕，始知阁下有引疾求退之请。正欲作函询候起居，适接尊函并咨送二月十七日疏稿，又接李少帅来函，并抄与尊处往复数书，方悉阁下以上元日之捷，与舍弟遵旨复奏情形不符，不无介蒂。舍弟疏中所称，铭军系与任股接仗，霆军系与赖贼交锋，盖误听擒贼之供词。贼中任强而赖弱，人人共知。擒贼之供，盖心中实畏霆军，而口中故作不畏霆军之辞，以为霆军所攻破系破赖股之弱者，非破任股之强者，作此夸张之词，以欺骗舍弟。舍弟既不知任、赖之强弱迥殊，又不知擒贼之大言欺骗，遂据此语以入奏，致阁下正月十五日之奇功，五日穷追之苦战，几致埋没一半，宜阁下愤愤不平，浩然思归也。惟舍弟此次奏片之错，由于误听擒贼欺骗之言，而平日于阁下实深爱而敬佩之。数年来，舍弟寄敝处家信数十封，无一封不称阁下之好也。自去秋至今春，寄谕多责备阁下之词，阁下告病开缺，知者以为与舍弟新有嫌隙，不知者或疑为于朝廷微有怨望，虽寄谕亦疑其要挟。人生在世，所争者名耳。古来贤将帅以流传万世，不过得一忠字之美名耳。阁下苦战十余年，久著忠劳之美名，岂可因与舍弟小有嫌隙，而令外人疑为要挟乎？仆自去岁以来，寄谕责备者七次，御史参劾者五次，从无不平之意形诸言色。即因病陈请开缺，亦不敢求回籍，又不敢求进京，但求留营效力耳。顷又接阁下三月初二之折，两次皆请开缺回籍，与仆之请留营者情事不同，恐外间之疑议更多。仆欲劝阁下力疾治军，又恐阁下伤病果剧；欲不劝阁下力疾治军，又恐阁下名望大减。若仅为舍弟奏片错误，则仆当代为负荆谢过；若别有郁抑之处，则请阁下勉强忍耐。古来忠臣，未有不多受磨折者，幸无坚执为荷。诸惟鉴亮，顺问台安。不具。

101. 复金藻三月十五日

告附保其子之意及其归湘时间。

竹虔尊兄同年大人阁下：

顷接环章，猥以馈岁微仪，远劳齿谢。即审道躬康胜，潭祉绥愉。引睇德晖，至为企颂。

哲嗣少年稳重，日进无疆，附保一阶，聊以资云程之发轫。自正月起程，回程绕道展转，又复从至金陵，顷于十三日自金陵解缆西旋，四月当可抵湘。

国藩求退不遂，已于初六日遵旨回任金陵。应接纷烦，案牍丛集，殊非孱躯所易料理。鄂军屡败，寇焰日张，天意茫茫，正未知何时始果悔乱也。复问台安。诸惟心鉴，不具。

年愚弟曾国藩顿首

102. 复李续宽三月十五日

说明其侄请袭事。告本人遵旨回任金陵。叹二月十八日之败，几与三河之役相类。

北冈仁弟亲家阁下：

李翥汉回营，接到惠书，猥以前致令侄微仪，远劳齿谢。即审潭祉绥愉，兴居百适为颂。

尊庭虽经析爨，而家政仍归阁下主持，俾令侄辈得一意读书，以期上达孝友门风，其光大更靡有涯，至为敬慰。承询请袭一事，查例载，凡得两世职者，或两子分袭，或一子兼袭，均属可行。令侄光久资性颖悟，若诗文工夫已稳，自应进京会试，以扩识见而答皇恩。秋冬北上，可令先来金陵，敝处派弁送之入都。罗忠节公二子，惜早年未得认真读书，目下尚不能同去会试，殊以为歉。勇毅公衣服单夹棉者，或可用樟脑收存，皮者则潮湿易坏，自宜赶紧变卖，否则坏者愈多，对之愈觉怆神耳。

国藩办捻无效，衰病日侵，屡疏请退，未蒙俞允，业于三月初六遵旨回任金陵。应接纷繁，案牍丛集，殊非孱躯所易料理。舍沅弟在鄂治军，亦复毫无起色。二月十八日之败，舍表弟彭杏南阵亡，弁勇殉难者多至三千余人，几与三河之役相类。时事方艰，焦愤曷已。听鼓鼙而思将帅，每追怀忠武、勇毅伯仲，未尝不感叹流连也。复问台安。诸惟心鉴，不具。

国藩顿首

103. 复乔松年三月十五日

谈近期军情及应对办法。告协饷酌分一万济秦。

鹤翁尊兄同年大人阁下：

二月二十八泐复一函，计达尊鉴。顷接三次惠书，具悉一切。

陕中回、捻并扰，据寿卿来禀，已有合股之说。但贼中两股相合，与官兵之两支相合其事略同，而其彼此猜疑，心力难齐，则更甚于官兵，故贼之强弱，不尽关乎分合。自去秋以来，张、任合，而湘、淮各军未尝不偶胜；张、任分，而秦、鄂两省未尝不大败。惟二寇初合，我示弱而缓图之，则彼之情好携，转有可乘之隙；我恃强而急追之，则彼之交愈固，将怀必死之心。请嘱寿卿与诸军，待捻、回合来找我，而后与战，我不必先找捻、回也。

协饷已屡具前函，不能多济，亦断不肯膜视。大约于月协甘饷三万项下，酌分一万济秦，分拨二三月，再看陕甘督抚军事分合何如，续行定议。弟于初六回至金陵，诸事纷繁，毫未就绪，俟复奏后咨达冰案。

晋藩一席，已授仲良，未到任以前，令胡莲舫署理。当能筹济库、郭两军，于尊处不无裨益也。复问台安。诸惟心鉴，不具。

年愚弟曾国藩顿首

104. 复吴坤修三月十五日

告本人初六回抵金陵。忧鲍超因小嫌两疏陈请开缺回籍。

竹庄仁弟阁下：

初三日泐复一函。顷接惠书，诸承拳注，并专差递到书籍、食物，均已查收。即审回任视事，荩勤益笃。承示即日因公赴宁，良觌匪遥，至为快慰。

国藩于初六抵省。应接纷繁，案牍丛集，殊非孱躯所易料理。

彭军败后，鄂事益形棘手。春霆近因小嫌，两疏陈请开缺回籍。正当寇氛猖獗之际，复生此波折，焦愤何极！鄂果糜烂，皖省亦将旰食，未知何时始有转机也。复问台安。诸惟心鉴，不具。

105. 复李昭庆三月十六日

因其欲卸营务、统军两差事，拟函商李鸿章另择统军之员。谈淮军并军之法，嘱其以耐劳尽忠为报国保家之法。保举事件请与其兄一商。

幼泉世仁弟阁下：

接十一日惠书，具悉一切。

统军之说，两年以来几经踌躇思议，阁下年富力强，器局闳远，鄙人本欲倚以办贼，又以两令兄同领封圻，而淮勇诸军皆助李氏建功，成名之人诸李中无一人身临前敌，与同艰苦，恐无以服诸将之心而塞天下之望，是以专欲阁下勉为其难。少泉亦有令阁下磨练军事，造成大器之望，又恐阁下不娴战守之事，又恐有拂太夫人之意，故前此屡前屡却，久无定计。直至去年九月寄信至敝处，始言欲求替人，自不能不令诸弟统军，盖自以王、董二镇归阁下统辖，而令二兄之计始决，而鄙人之计亦愈决矣。今来示欲卸营务、统军两差，以闲身随兄照料一切。此不特鄙人不便强劝，即令二兄亦有难于相强者。盖统将之道，必须身先士卒，两军交锋，危在呼吸，若非阁下有破釜沉舟、伏波裹革之志，他人强之从事，已不免于抱怨，况令兄上顾慈闱，下怜弱弟，岂敢稍涉牵强乎？又军事最贵气旺，必须有好胜之心，有凌人之气，酷羡英雄不朽之名，兼慕号令风雷之象，而后兴高众附，有进无退。阁下襟怀恬淡，于官阶、功名二者不甚歆慕，其长处在此，其于带兵不相宜处亦正在此。阁下既不愿统军，仆当函商少帅，另择统军之员。

接少帅初八来缄，力求并军之法，欲以树军归并于省三，以勋、盛归并于仲良，以开、奇归并于阁下，而以琴轩独当一路。鄙人与作梅之意，则欲召郭子美来，仍与勋军为一路，开、奇仍为一路，树军归附铭军为一路，仲良会合琴轩为一路。郭子美果来，宜裁散营，令其另募新营。如此，则阁下可卸统军之责。盖阁下阅历战事太少，开、奇将领勉强归属，勇丁未必信服，若仲良兼统勋、盛，则断不相安也。阁下纵不为统将，务须择劳苦之事而任之，助阿兄御此大难，断不可怀事外安逸之福，不可存问舍求田之谋。吾两家门第太盛，人忌鬼瞰，处处皆是危机，时时皆伏祸胎，除却耐劳尽忠四字，别无报国之道，亦别无保家之法，至嘱至嘱！千万千万！

来函询及保举事件，仆北征年余，惟铭、湘二军开单奏奖，鼎军则批准汇保而尚未出奏，盛军则并未批准，而以其战事稍多，曾经函商少帅，请其酌量略保。此外如刘、杨、张、松、桂、开、奇等军，似均在不应保之列。请与令兄一商，应如何而后士心鼓舞，使真出力者不与滥竽者同视则善矣。复问台安。诸惟心鉴，不具。

106. 复李鸿章三月十九日

告任、赖至臼口，志在抢渡襄水，可令铭军邀击。李昭庆求卸统军之任，业已允许。商并军之法。说明鲍超去志颇坚原因。表明徐道安排意见。

少泉宫保世仁弟阁下：

连接三月初五、初八、十一日惠书，敬悉一切。因应酬纷繁，小儿抱病，稍稽裁复。

任、赖又至臼口，志在抢渡襄水，若能扼之不令过汉，则将北扰齐、豫。阁下不赴鄂境，或可伺贼赴豫时，令铭军一邀击之。幼泉求卸统军之任，仆复函业已允许。此事全赖志坚气旺，幼泉时前时却，恐终难耐苦战，兹将幼函、复函抄阅。

阁下所议并军之法，亦有未尽妥者，仆与作梅所拟并法可采用否？春霆去志颇坚，固由舍沅弟复奏之咎，而廷旨之屡次严诘，尊奏之爽约误铭，恐渠亦不无怏怏。仆昨复春霆一函抄呈一览。

姚宅暂作行台，尽敷住用。太夫人欲于秋凉始赴楚署，自是一定之理，无劳廑注。

徐道一缺，尊意前属之心泉，仆已将此说复告。子青来缄，今欲补采臣，仆亦无可无不可也。诸惟心鉴，即请台安。

107. 加英翰片三月二十日

说明谕令尹沛清停止办捐而仍留署任原因。张朝纲一案，无令张牧对质以保全大体。

至尹牧沛清办捐一事，在尊处批司体察情形，酌核汇办。着语本极有斟酌，承办之员未能细心妥办，致所捐之项，绅富少而众户多，不免圩长抑勒偏袒之弊，以致物议沸腾，是以敝处谕令停止。至该牧因病请假，批令仍留署任，业于二月二十一日抄禀单并批，另具公牍咨达冰案。盖欲保尹牧之声名，非与尊处有歧异。

至张牧办张朝纲一案，敝处业于上年八月二十三日详奏，顷亦缕咨左右。请阁下饬司查照，无令张牧对质，庶足保全大体。再颂台安。不具。

108. 复陈湜三月二十日

说明捻回相合，不足深虑。谈捻军用兵特点，度调刘松山西来之议不可行。附告鲍超因愤求退，水师统将俟转彭、黄处求之。

舫仙仁弟阁下：

二月二十八日泐复一函。顷接本月朔日惠书，具悉一切。

寿卿在秦，得阁下与之往复讲求，不独寿卿之声气不孤，即阁下之见闻亦扩。此时秦中兵力渐增，防剿较有把握，嘉慰曷已！顷据寿卿来禀，称逆回已与捻合，此不足为深虑。但使我军得力，则与其分而备众，不若合而聚歼也。

来示鄂军狃于积胜，不免骄矜之习，又惯与发战，未悉制捻之情，可谓深中其弊。寿卿所论一字阵不如城墙阵，惟其面面应敌，所以不怕包抄。闻该逆用兵，善于示弱。凡初合战而败，或相持未久而败，皆不可追。追则彼正兵缩而后，奇兵张而前，俟奇兵合，而正兵复回，则我军已为所包裹而不能自脱。此近日湘、淮各军致败之由。而二月十八彭杏南黄州六神口之战，竟覆全军，亦坐此也。阁下关垂鄂事，欲调寿卿西来，亦急则治标之意。然朝廷眷念西陲，仅一湘军尚嫌不足，若该军一动，则援鄂未及，而秦晋之祸又将燎原。

春霆正月十五之战，本有大功，少荃宫保奏称铭军之败，由于霆军爽约，渠已不免怏怏。舍沅弟遵旨覆查，又不合轻信贼供，谓霆营系与赖股交锋，铭营系与任股接仗，以致春霆愤怒，屡疏求退。虽奉廷旨谆留，少帅函催，近鄙人亦寄书劝慰，未审其果能翻然返旆否。

该逆现由云梦北窜，或由德、随入豫，或由安陆渡襄，均难逆料。鄂中别无劲旅，寇患方深也。

承询水师统将，鄙人谢水师已久，左右实未见其人，俟转与彭雪帅、黄昌岐处求之。

新署藩司胡莲舫，系鄙人乡、会同年，亦尝在敝处办过捐项、报销等事，曾经会衔保一次，单衔保一次。朝廷令权晋藩，想专为其不掣阁下之肘，然必在彼能与赵帅水乳，而后大有裨于阁下，否则亦恐罔济。晋防不归左帅节制，已有赵中丞函商，即无须敝处干预。

国藩初六抵省，应接纷繁，案牍丛集，殊非孱躯所易料理。何如何如。复问台安。诸惟心鉴，不具。

109. 复张树声三月二十日

抄示入告张树珊殉难原片与批旨。伤彭毓橘阵亡，湘军大挫，军威不振。附告本人已回任金陵。

振轩仁弟大人阁下：

顷接惠书，具悉一切。

令弟海柯，千里赴援，一战殉难。贱兄弟薄致赙仪，乃蒙齿谢，益增悲怆。至其忠勇慈和，军民交戴，诚为诸将中不可多得之材。敝处正欲博采上闻，适于徐州得少帅送到大作《节略》一纸，情文相生，生气凛凛。当即据以入告，已奉恩谕，已具公牍咨达李宫保。兹照抄原片并批旨呈览。

承示淮军死事相继，过江子弟日见其少，急宜加意淬砺，具征远虑深心。即近日湘军，自郭子美伤后，二月十八彭杏南剿贼于黄州六神口，力战捐躯，营官死者七员，损折士卒数逾三千。从前与发逆交锋，罕见若斯之大挫也。贼焰方新，而军威不振，瞻言时事，如何如何！

国藩遵旨，已于初六日回任金陵。俗务冗繁，殊难料理。知念附告。复问台安。诸惟心鉴，不具。

110. 复季念贻三月二十日

谈江阴试院工程、通州捐项诸事。附告本人初六回驻金陵。

君梅世兄大人阁下：

顷接惠书，渥承拳注。即审台候绥愉，潭祺懋集。引瞻吉霭，企颂无涯。

承示江阴试院工程将半，江藩司应派之项，敝处自当催其设法解济，以毕要工。通州捐项太多，输将不及，此间亦颇闻之。此次工赈告竣之后，概停捐目，为民间稍培元气，以副雅怀。

弟于月之六日回驻金陵。应接纷繁，案牍丛集，殊非孱躯所易料理。

鄂军屡败，贼焰日张。秦中捻、回业已勾结一气，扫荡尤未可期。天意茫茫，正未知何时始果悔祸也。复问台安。诸惟心鉴，不具。

111. 复朱兰三月二十日

告本人初六日回金陵。忧彭毓橘军被挫，捻焰方张。西捻与回联合，不易得手。附告邀留吴廷栋在金陵，已遵命佽助冯登府遗眷。

久翁老前辈大人阁下：

前月杪接奉惠函，敬承一切。就谂星轺驾福，按试皖南，一路春风，百昌豫茂，企祝曷已。

国藩正月间到徐州接篆，二月十六日由徐南下，初六日始抵金陵，壹是尚属平顺。惟酬应纷烦，案牍丛积，殊非孱躯所能胜任。

鄂中自霆军大捷后，彭杏南一军被挫，统领、营官以下伤亡过半，贼焰方张。现闻已由云梦北走，剿办殊难得手。张逆盘旋秦境之郿县，刘寿卿力与相持，尚能稳扎稳战。惟捻、回业已勾结一气，尤觉不易得手。知注附闻。

竹如先生业经鄙人邀留在此，硕德重望，借以矜式国人。鄙人亦得常时晤谭，商度壹是，或可稍免陨越也。

冯柳东遗眷零丁可悯，谨当遵命，佽助三十金，交子密觅便寄达，仰副盛意。复颂台安。摹璧晚谦，不具。

馆侍曾国藩顿首

112. 复马新贻三月二十日

告本人初六日抵金陵。附告近期军情。

穀山尊兄大人阁下：

客腊肃复一函，想已达览。二月十一日接奉惠书，猥以奉命回任，揄扬溢量，非所敢承。就谂祜履春长，荩勤日笃，树宏猷于两浙，迓恩眷于九重。引睇矞晖，良殷倾企。

国藩于二月十六日由徐启行，初六日始抵金陵，壹是尚属平顺。戎旃甫谢，攘臂重来，精力日衰，再膺艰巨，殊深悚惕。

鄂中军事，自霆军大捷后，贼由鄂趋皖。鄂军邀击于蕲水被挫，彭杏南方伯力战捐躯，将士损折三千人，曷胜焦愤！西股张逆盘旋郿县，刘寿卿一军力与相持，尚能稳扎稳战。李少帅已进驻周口，居中调度，未知军事能渐有起色否。复颂台安。诸惟朗照，不具。

愚弟曾国藩顿首

113. 复郭柏荫三月二十日

贺其获任广西巡抚。

远堂老前辈大人阁下：

日前肃复寸缄，随闻真除节钺，开府粤西。正思裁贺，顷奉惠函，猥蒙奖饰，非所敢承。就谂牙纛凝祥，口碑遍德，龙纶迭贲，辉五管之山川；霓节仍留，慰三吴之黎庶。詹言景矞，企祝良深。

国藩谬领封圻，时殷兢惕，愧汲深于短绠，暮齿徒劳；期共济于同舟，仔肩分任。复颂台安。恭贺大喜。敬璧谦版，从此万勿再施，以符定制。至为恳祷。

馆侍曾国藩顿首

114. 复王大经三月二十日

谢其贺奉命回任

晓莲尊兄大人阁下：

二月十二日接奉惠函，猥以奉命回任，奖饰溢量，非所敢承。顷复接初四日环章，具承一切。就谂祜履春长，勋祺云蔚，薇垣懋绩，渥承凤011-1 于九重；010-1 节宣猷，即裕鹤储于十郡。引詹矞采，企颂靡涯。

国藩谬领封圻，时殷兢惕，愧汲深于短绠，暮齿徒劳；期共济于同舟，仔肩分任。复颂台安。汇缴衔版资谦，不具。

愚弟曾国藩顿首

115. 复鲍源深三月二十日

告已回抵金陵。

华潭尊兄大人阁下：

初一日接奉环章，具纫瑑饰。就谂露冕宣勤，星轺集祜，夹袋宏群英之选，牛头星明；鸣珂领司直之班，螭坳露湛。詹言景矞，企颂靡涯。

国藩回抵金陵，瞬更旬日。尘劳如昨，虑鸠户之未安；疆寄忝膺，愧狼氛之莫靖。复颂台安。摹璧晚谦，不具。

馆愚弟曾国藩顿首

116. 复翁同爵三月二十日

告已回任金陵。

玉甫尊兄大公祖大人阁下：

十一日接奉惠函，猥以奉命回任，揄扬溢量，非所敢承。就谂绩懋薇垣，仁周蔀屋，听口碑于九郡，熊甸风和；荷心简于九重，螭坳露湛。引詹矞霭，倾企良殷。

国藩回抵金陵，瞬更旬日。尘劳如昨，虑鸠户之未安；疆寄忝膺，愧狼氛之莫靖。复颂台安。祗璧谦版，不具。

治愚弟曾国藩顿首

117. 复盛康三月二十日

告已回任金陵。

旭人尊兄大人阁下：

二月二十四日接奉惠函，猥以奉命回任，揄扬溢量，非所敢承。就谂荩望日隆，蕃釐云蔚，恩隆枫陛，持豸节以扬庥；绩懋楚垣，裕虎盐而正策。引詹矞霭，企颂良殷。

国藩回抵金陵，瞬更旬日。尘劳如昨，虑鸠户之未安；疆寄忝膺，愧狼氛之莫靖。复颂台安。祗璧谦版，不具。

愚弟曾国藩顿首

118. 复张兆栋 [1] 三月二十日

告本人初六日抵金陵。附告鄂、秦军情。

友山尊兄大人阁下：

正月二十四日接奉惠函，猥以荣莅皖垣，远劳奖饰，非所敢承。就谂荩祉蕃增，新猷茂焕，听口碑于岭外，绩懋薇垣；移牙纛于淮南，恩承枫陛。引詹矞采，企颂靡涯。

国藩于二月十六日由徐启行，初六日始抵金陵，一路尚属平顺。

鄂中自霆军大捷后，彭杏南一军被挫，贼复回窜黄、麻，剿办殊难得手。张逆久扰秦中，刘寿卿力与相持，尚能稳扎稳战。知念附闻。复颂台安，并贺大喜。祗璧资谦，不具。

愚弟曾国藩顿首

[1] 张兆栋，字友山，山东潍县人。道光二十五年进士，铨刑部主事，累迁郎中，出知陕西凤翔府，历官四川按察使，广东、安徽、江苏布政使，漕运总督，广东、福建巡抚等职。

119. 复应宝时三月二十日

告本人初六日抵金陵。附告鄂、秦军情。

敏斋尊兄大人阁下：

二月十五日接奉惠函，猥以奉命回任，揄扬溢量，纫戢曷任。承示在沪情形，具聆种切。就谂荩望日隆，庞祺川至，猷宣象译，集琛赆于三吴；绩懋豸华，迓丝纶于九陛。引詹矞霭，抃颂良殷。

国藩于二月十六日由徐启行，初六日始抵金陵，一路尚属平顺。

鄂中自霆军大捷后，彭杏南一军被挫，贼复回窜黄、麻，剿办殊难得手。张逆久扰秦中，刘寿卿力与相持，尚能稳扎稳战。知念附闻。复颂台安。祗璧谦版，不具。

愚弟曾国藩顿首

120. 复蒋益澧三月二十日

谢贺岁节，附告本人初六日抵金陵。

芗泉世仁弟大人阁下：

二月二十六日高邮途次接奉惠书，猥以岁节相庆，掞张溢量，纫戢增惭。就谂节钺延釐，履綦集祜。风和三径，布恺泽于珠江；露湛九霄，迓殊恩于玉陛。引詹矞采，企颂靡涯。

国藩迭奉谕旨，趣回本任，遵于正月十九日到徐州接篆视事。二月十六日由徐南下，初六日始抵金陵，壹是尚属平顺。戎旃甫谢，攘臂重来，精力日衰，再膺艰巨，良深悚惕。复颂台安，并贺春祺。祗缴大柬，不具。

国藩顿首

121. 复杨翰三月二十日

谢贺岁节，告本人本月初旬抵金陵。附告鄂、陕军情。

海琴尊兄大公祖大人阁下：

二月二十八日接奉惠书，猥以岁节相庆，并承示一切，纫戢曷任。就谂猷昭六察，祜纳三微，豹略宣威，遏烽烟于楚塞；豸华懋绩，迓纶011-1 于枫宸。引企矞晖，良殷抃颂。

国藩幸释军符，迭奉谕旨，催回本任。不得已于正月间到徐州接篆，本月初旬始抵金陵。酬应纷烦，案牍丛集，殆非孱躯所能了办。

鄂中自霆军捷后，彭杏南一军被挫，贼复由鄂北趋，剿办殊难得手。陕中回、捻勾结一气，刘寿卿力与相持，战守尤觉不易。知注附陈。复颂台安，并贺春祺。祗璧谦版，不具。

馆治愚弟曾国藩顿首

122. 复史致谔三月二十日

告本人本月初旬始抵金陵。附告鄂、陕军情。

士良尊兄年大人阁下：

正月二十五日接奉惠函，过蒙奖饰，并承示急流勇退，得赋遂初，至以为佩。就谂089-1 芾增华，履綦戬穀，惠留棠舍，群思表海之勋；福饫林泉，竟著归田之录。引詹矞采，企颂靡涯。

国藩幸释军符，迭奉谕旨，催回本任。不得已于正月间到徐州接篆，本月初旬始抵金陵。酬应纷烦，案牍丛集，殆非孱躯所能了办。

鄂中自霆军捷后，彭杏南一军被挫，贼复由鄂北趋，剿办殊难得手。陕中回、捻勾结一气，刘寿卿力与相持，战守尤觉不易。知注附陈。复颂台安，并贺春祺。祗璧谦版，不具。

年愚弟曾国藩顿首

123. 复李瀚章三月二十日

忧捻势昌炽，而鲍超负气谢病，淮军锐气日销，拟另练一军。谈办捻当知稳慎。附告曾国葆不宜附祀，胡林翼当立专祠。

筱泉年兄大公祖阁下：

初七、初十等日迭接二月十五、十八两次手示，具悉一一。俗务丛冗，稍稽裁答。仆以二月十六日由徐南下，本月初六日抵金陵。剿捻无功，遽行回任，深用愧恧。刘韫翁十五日已来此间，拟停顿数日，即乘洋船上驶，计台从初夏当可移节鄂渚矣。

群捻近益凶悍，有发逆盛时气焰，军事不识何时可了。鄂中自彭军挫衄，益形棘手。春霆近以小事龃龉，再疏谢病。大约去冬今春屡奉严诘，即上元大捷，亦无温诏褒许，反令其请少泉转奏，因是不免郁郁。而舍沅弟复奏，言霆军系与赖股交锋，铭军系与任股接仗，与渠原奏大不相符，此亦愤懑之大端。而少帅奏铭军之挫由于霆军爽约，又愤懑之一端也。

淮军虽系劲旅，然其精锐之气远逊于初赴上海之时。盖营官多系提镇，统领多有余财，在上非复新硎之刃，在下更无致死之心。少泉以军分力单，欲并为三大枝，自是正办，但恐诸将各不相下，亦难得力。鄙意拟招致宿将，另练一军，以备鄂中缓急之用，已札调刘连捷、朱南桂来此酌度办理。此军若成，欲即食鄂饷，名隶鄂军，请阁下与令弟少帅及舍沅弟熟商见示。

来示谓当今办贼，当从稳处讲求，极为老成至计。仆前教诫诸军，亦坚持此议。子美、省三皆以轻敌而挫，杏南则锐欲灭贼，又以过愤而败，此后诸军当知稳慎矣。

次青小挫之后，继以迭胜，军气想未大损。其饷项一节，已面托韫翁主持。渠抵湘复〔后〕，阁下再常常缄商可也。宝岩已批令回任，研香与韫帅稍有渊源，或肯出领一军，否则难觅替人矣。

七忠祠兼及亡弟季洪，断断不可，舍弟勋劳不逮诸公远甚，且无准在省立祠明文，即刘武烈亦无在省立祠之旨。鄙意胡文忠公必宜立一专祠，其次则萧壮果公，战功尚可与五忠相埒，李勇毅公尽可附入伊兄忠武祠内。此外江诚恪、张凯章等，或可共一总祠，胡文忠则不可与众共祠。尊意如以为然，即请速赐更正。

来示又以盛满为虞，感极生惧，满而不溢，高而不危，此最昔人所重。仆前函寄少泉，劝其诰诫诸弟，共崇谦抑，宏济艰难，顷又有复幼泉信，抄呈台览，想尊意亦谓然也。手肃，即颂台安。不具。

治通家生曾国藩顿首

124. 复欧阳星泉三月二十三日

谈作人之道，以勤、廉、信、慎四字为要，嘱其切记。附告曾征鸿病况。

星泉贤内侄足下：

顷接惠书，具悉一切。

既承少帅优待，又能深自敛抑，切实用功，至为欣慰。作人之道，以勤、廉、信、慎四字为要。勤可以补救愚拙，不知者将渐知，不能者将渐能；廉则临财不苟；信则出话不欺，凡上司用人，称其结实可靠者，大约不出此二句；慎者心则敬畏，而言则退让也。有是四端，小则谨身寡过，大则有守有为，愿切记之。

愚初六抵省，应接纷繁，案牍丛集，殊非孱躯所易料理。彭军败亡，鄂事益形棘手，为之焦灼。

二小儿身体本弱，近因仿照乡试之例，连考三场，用心太过感疾。初不甚重，医者误投补剂，以致舌红生刺，喉痛不能进饮，病势危险非常。幸遍身发疹，遇湘潭刘医，认为出痘，改用痘科医治。已经三四日，红润起浆，而喉痛亦减，能下汤粥，计痘事已有六七分可靠，老怀为之稍慰。知念附告。复问近祉。不具。

国藩顿首

125. 复刘秉璋三月二十三日

忧彭毓橘六神口一败，鄂军几不能军。望淮军各部力图振作，谋定后战，断不可轻敌，再有蹉跌。附告本人初六日回抵金陵。

仲良仁弟馆丈阁下：

初七日发去批答一件。顷接惠书，即审贵部会合盛军，于十三日拔向蕲水、巴河，计日内已与幼荃相晤。鄂军自二十八日彭杏南六神口一败，几不能军，整理殆非旦夕可冀。所望淮军各部力图振作，以伸士气而定人心。惟该逆现窜云梦以北，或图渡襄水，或回窜豫东，尚无定踪。计各军远追，不免疲敝，将来与贼相遇，务祈联络各军，谋定后战，断不可独进轻进，致再有蹉跌也。阁下新授晋藩，时事方棘，若非力图扫荡，即庐州岂有安土？幸无为徘徊中道之计，至要至嘱。

国藩初六抵省。应接纷繁，案牍丛集，殊非孱躯所易料理。又念寇氛猖獗，大江以南膏腴之地，淮、湘各勇以百战而得之，又恐以懈忽而失之。终夜筹思，不知如何而后果操胜算。复问台安。诸惟心鉴，不具。

126. 复潘鼎新三月二十三日

告诫保运河乃能保东省，乃能保直隶。进剿捻股务须稳中求猛。附告本人初六日回抵金陵。

琴轩仁弟阁下：

顷接惠书，猥以令弟荣补皖南，远劳陈谢。此自朝廷懋功之赏，鄙人何力之有？即审台旆已抵豫中，暂留后路，重在东顾齐疆。阁下以山东之官，食山东之饷，固当专重本省，即为大局计，亦须保运河乃能保东省，保东省乃能保直隶也。

鄂军败后，该逆窜至云梦以北，或图渡襄河，或回趋豫省，尚无定踪。顷得秦中探称，张逆亦有东趋之势。麦秋即在，豫东为群捻熟由之径，知必不能忘情。有贵军在豫迎头拦截，两贼必有一遇。惟近日湘、淮各军皆以轻进致衄，将来贵军遇贼，务须加意严防，仍作城墙阵，稳中再求一猛字。所谓先为不可胜，以待敌之可胜也。

春霆两疏请退，奉廷旨慰留，又经少帅与鄙人先后函催，未审能翻然返旆否。

仆于初六抵省。应接纷繁，案牍丛集，殊非孱躯所易料理。如何如何。复问台安。诸惟心鉴，不具。

127. 复魁玉三月二十三日

谈建衙署、兵房事。

时若尊兄大人阁下：

顷接惠书，敬悉一切。

衙署、兵房，均系应办之工，惟一时经费不易，是以敝处咨请先建衙署。其兵房一款，俟捻匪肃清，再行兴办。固由腾挪饷项，亦是先尊后卑之意。今来示乃欲缓建衙署，先建兵房，公而忘私，至为敬佩。即如尊指办理，但敝处饷需甚窘，仅能将建造衙署之费，饬司妥筹，尽力移造兵房，恐不能如广厦千间之数，乞赐鉴原。复问台安。不具。

128. 复朱兰三月二十三日

告已札调刘连捷、朱南桂来宁另立一军，鲍超因小嫌再疏请退，金陵书局暂缓议撤。

久翁老前辈大人阁下：

二十日泐复一函，计达尊鉴。顷接十三日惠书，猥以拙疏，谬蒙奖饰，非所敢承。迩来迭被弹章，虽荷圣主鉴原，益觉人言可畏耳。

刘干臣在鄂，自是铁中铮铮，然孤军亦难独支强寇。侍已札调刘南云、朱南桂二君来宁，另立一军，以图再振，计非半载不能成军。

春霆近因小嫌，再疏请退。虽奉廷旨慰留，复经少帅与鄙人先后函催，未审能翻然返旆否。

金陵书局暂不议撤。叔俯茂才世家积学，容俟留心位置。杨信余保举旧冬两案，凡未在营者均未附入，此后更乏机缘。伍式之是否实生先生之世兄？如果久处窘乡，敝处可略为分润。至局务讲席，则户外之屦已满，实无可再增矣。诸希鉴亮。复问台安。不具。

129. 复何璟三月二十三日

谈鄂军挫后之感。告鲍超两疏告退。附告本人初六日抵金陵。

小宋尊兄大人阁下：

顷接惠书，猥以鄙人回任金陵，远劳驰贺，感纫曷任。即审台候绥愉，荩绩日勤为慰。

鄂军大挫之后，人心惶惑，饷糈易致困穷，此自必然之势。所赖阁下精心筹划，协力支撑，经一番折磨，增一番学识。吾辈除认真二字而外，别无自献之道。利钝所不敢知，尽瘁而已。

春霆两疏告退，奉旨慰留，复经少帅与鄙人先后函催，未审能翻然返旆否。

弟于初六日抵金陵。应接纷繁，案牍丛集，殊非孱躯所易料理。即日炎热将至，预愁贱体不足以堪之。如何如何。复问台安。诸惟心鉴，不具。

130. 复蒋益澧三月二十四日

谈对众口谣诼看法。忧捻患猖獗，应对无策。附告本人因廷旨敦促，言路弹章，不得已回任两江。

芗泉世仁弟大人阁下：

本月十五日接到花朝手示，具悉一切。

阁下莅粤以来，励精图治，地方利病，次第兴除，又复蒿目时艰，通筹全局。至众口谣诼，是非久无定评，苟自反实无疚心，毁誉何足摇惑？况阁下贤声已著，固亦无须虑此。曹冲客匪经节旄督剿，想指麾素定，当已迅奏肤公。

中原捻患，近益猖獗。来示谓贼之奔窜无定，我之堵遏难周，洵属切中之论。专恃一统兵大臣，既不能制贼死命，而各省督抚意见各殊，本难尽收同心断金之效。即使疆臣水乳交融，远近同德，而良将罕觏。湘、淮统领多有暮气，士卒亦疲于奔命，反复筹维，究无制寇之策。

目下扰鄂一股仍窜云梦等处，少帅拟由豫入鄂，就近调度。春霆小有愤郁，两疏谢病，敝处已作函慰勉，未知能否挽回。秦中之贼勾连回匪，寿卿孤军深入，迭有捷音，差强人意。从古兵事，多败于轻忽。前此僧邸所部轻视此贼，而良马多被贼夺，近日湘、淮各军轻视此贼，而洋枪又多被贼夺。天意茫茫，未审何时果有转机也。

仆以剿捻无功，愧回本任。原拟在徐督练马队，因廷旨敦促过严，而言路弹章又以不肯回任为骄抗，不得已遂于花朝后由徐南下，本月初六日抵金陵。半月以来，公事纷繁，内顾病躯，深以不克称职为惧。肃复，即颂台安。不备。

国藩顿首

131. 复刘坤一三月二十六日

喜江苏米价平减。谈丁漕改收问题。告因水师懈弛，拟轮流操演。附商参革孙昌国事。

岘庄尊兄大人阁下：

二月晦日肃复一函，计登签室。本月二十三日接十三日手函，领悉一切。

首府开缺，抚州吴守清正素著，资望亦深，应如尊指调补，而以许守补其遗缺。江省雨旸应时，米价平减，至以为慰。

丁漕改收，自同治元年议定章程，以后时而收钱，时而收银，均据江省详议办理，敝处不立成见。前此改银收钱，系按银价一千六百文扣算。现据省局函报，二月银价已至一千六百五十文，若仍照旧收钱，不敷征解，州县未免赔累。司道等请仍照元议银数收征，应即如议办理。尊处复奏但略参活笔，不直将他年收钱一节预为提及。大约地丁一款，苟银钱悉听官便，即可永为定章。漕米一款，若改用本色解京，恐不能不于定章之外酌增少许。弟倘久于斯任，则前此三千之价，弟既分任其德，将来酌增之数，弟当独任其怨。设京米足敷支放，江、广无须再解本色，则江民可永受实惠矣。

各属报销，督催清厘，不甚吹求前事，只期整顿将来，当无不了之案。其实系侵渔干没，无可解免者，亦断不能不从严参劾。地方雕敝，元气未复，严惩贪墨，是亦吾辈为民之义也。

捻患近益猖獗，自彭军挫衄，鄂事日棘。楚果糜烂，江右当亦旰食。大江总属天堑，顷岁以来，水军懈弛，设有缓急，恐难资恃，且虑其与绿营无异。国藩仍拟调取各营前来，轮流操演，察看将弁，以觇其果足御寇否。闻孙昌国所部营官多不得力，该员亦夜郎自大，并闻有阃内作威笞人之事，声名狼藉。弟拟将孙昌国参革，请阁下另派贤员统领该军。裁撤数营，酌留数营，未知果有益于江西军政否，敬求卓裁示复，以期允当。诸惟心鉴，即颂台安。不具。

愚弟曾国藩顿首

132. 复李鸿裔三月二十七日

请速行清算敬字营饷项，俟清结完毕，妥为遣散。

眉生仁弟阁下：

二十六日接二十一日戌刻惠书，具悉一切。

敬堂灵榇抵徐，承阁下代为照料，并召其家属来徐清结各款，至以为荷。该军正饷已领至二月三十日，此外由徐台借发者，应发至四月初旬，俟清理头绪，人人帖服后，再行出示遣散及截止日期，乃不致纷纷哗索。该军在徐不遵约束，盖由前此并未将遣散一层说出，弁勇借留营以养身家，骤闻遣散，业已大失所望。闻住支之日太促，则尤为觖望，宜其怏怏而哗乱也。敝处前于三月十二日始，临淮前遣敬字二营之告示抄行贵处。又于三月二十六日将敬营在陕西借支老湘营银一万六千两有奇行知各处，不知何时可到。临淮粮台彭令之帐目，计已送至徐台。凌贡生计已来徐，即请督同李、赵、谭、张四人速行清算，应行找补者，即由徐台垫发各款，妥为遗散。其五河厘卡之二千金，不宣言，亦不遽交付，极有斟酌，应俟散勇事大定后，再为致送。复问台安。诸惟心鉴，不具。

133. 复张之万三月二十七日

谈苏北堤工、淮北厘捐诸事。告苏北洋面不靖，应派水师缉捕。

子青尊兄大人阁下：

顷接惠书，敬悉一切。

高、宝以下各堤，云浦信来，因亲病急欲归省，未允督办，仍委敬之一手兴办。昨经咨达冰案，当不至再有波折。淮北四分盐捐，即如尊指，饬海分司照旧征收。其杨庄至铁心坝一段，工费不足，不审于此款内撙节匀出否？海分司亦别无可筹之处也。

阜宁海匪不知与海州之匪勾联一气否？前檄欧阳健飞亲率水陆前往剿办，可冀扫除。查敝处轮船本属无多，而商贾装载之船，又非兵船捕盗者可比。且洋面偶有不靖，动辄派用轮船，则水师责任转轻，而缉捕更难期得力矣。复问台安。谨璧晚谦。诸惟心鉴，不具。

134. 复彭玉麟三月二十七日

谈补缺之事，水师诸员碍难借补陆营。告水师久未操练，本人欲轮流操练阅看。

雪琴宫保仁弟大人阁下：

顷接惠书，具悉一功。

贵恙乘春易发，本年木火司令，入夏以后，尤宜加意调摄，不使肺金受克，自能勿药有喜。李牧春棠业经接见，当随时造就，以副雅怀。雷玉春遗缺，敝处已准李质堂之咨，以田名魁署理。熊殿元一员，俟留为异时之用。至贵部各员，来示欲于长江水师外，拟补江南陆路各营。查近来水师诸员，尚有长江新设各缺可以位置，而陆营员缺有限，人数尤浮，已不无向隅之感，若再由水师借补，尤觉偏枯，碍难照办。

水师星散各处，久未操练，鄙意欲将外江、淮扬各营调至下关操演，轮流阅看；其内江各营，请阁下调至裕溪口阅看。惟各营均有分汛防盗、驻卡巡查等事，必须另有闲营前往接换，而后可调该营来操。目下闲营实少，只好令外江、淮扬各营于阅操后再行补缺，内江各营于补缺后再行阅操。如尊意以为可行，则请贵部腾出闲船五六十号，以备派往各处更换调操之营，乞速示复。

二小儿曾点牛痘一次，顷复因感发天花，危险异常。幸荷神灵保护，始得化险为夷，此二日已次第结痂。知念附告。复问台安。诸惟心鉴，不具。

国藩顿首

135. 致刘长佑三月二十八日

忧六神口之战，捻焰愈张，湘、淮诸军为之夺气。请速饬娄云庆南来，接统霆军。

印渠仁弟大人阁下：

二月十五泐复一函，计达尊鉴。辰惟清和届节，勋祉增绥，引睇吉晖，定符臆颂。

国藩于月之六日回任金陵。应接纷繁，案牍丛集，几于日不暇给。而鄂中自二月十八彭杏南剿贼于黄州六神口地方力战殉难，阵亡将士数逾三千，逆焰愈张，淮、湘诸军为之夺气。惟霆军声威尚著，稍寒贼胆而壮人心。乃春霆再疏引疾，该军接统之员，李少帅与鄙人熟商，无如真定镇娄峻山为宜。查该镇现为尊处奏署提督，总统古北口一军。顷具公牍私函，飞请该镇前来金陵，面商一切。应请阁下即行具奏，饬令峻山由天津坐轮舟南来，一面另派贤员署理提督。敝处亦当专疏奏调，另行咨达冰案。阁下练兵保护畿辅，亦属需才孔亟之际，惟究不如鄂、豫等省贼势之盛。湘、淮等军屡败之危，而娄峻山在直隶日浅，尚非必不可少之员，以之接统霆军，则可和辑士众，相需实殷。乞阁下权衡缓急，慨然令其南来。至感至感。顺问台安。诸惟心鉴，不具。

国藩顿首

计抄致娄镇信一件。

初意其尚在湖南，将封时始闻已署直提矣，又手添一叶于后。另抄宋国永等公禀、李少帅之信呈阅。仆精力日衰，而时事日棘，奈何！ [1]

[1] 此加片稿本、抄本皆无，乃据刘氏后裔所藏曾氏手迹补录。

136. 致鲍超三月二十八日

请其前来金陵调理，霆军或令宋长庆暂代，或令娄云庆权统。

春霆仁弟爵军门阁下：

十四日奉寄一函，计达尊鉴。顷接李少帅来函，并抄寄贵部宋长庆等公禀一纸，具悉贵恙甚重，难以骤痊。兹与昌岐熟商，迎接阁下前来金陵，安心调理。专差刘国成携带上上辽参一两零三分，祈即查收珍摄，以慰远怀。阁下如允来金陵，请速赐回信，以便专折具奏。盖自汉口回蜀，上水太迟，不如轮船至金陵，两三日可到，即接宝眷亦极速也。目下军事，不忍再烦荩虑，或令宋长庆暂代，或令娄峻山权统。敝处一面函商李少帅，一面飞调娄峻山，总须斟酌妥善。阁下虽出营后，而霆军之规模不改，声威如常，以慰雅怀。敬问台安。诸惟心鉴，不具。

137. 致娄云庆三月二十八日

告鲍超病势日增，愈否莫定。请其速来金陵面商，接统霆军。

峻山贤弟阁下：

正初接到旧腊一函，当经批答，去后未见续报起程时日，计大旆尚在湘中。辰惟台候绥愉，兴居多福为颂。

任、赖入鄂以来，湘、淮各军三次挫衄，惟霆军迭次大捷，稍振军威。春霆军门再疏告病，均奉廷旨慰留，复经李少帅与鄙人先后函催，方冀即日销假。顷接少帅来函，并抄寄宋长庆等禀，称鲍公病势日增，愈否莫定。鄙人深用忧灼，即日委员携带辽参前往看视，并请其乘坐轮船前来金陵，安心调理。惟该军接统之员，非阁下莫能胜此重任。阁下昔在江西，接统霆军之半，银米俱乏，欠饷极多，尚能加意拊循，定上杭之变，使军士与官民一律翕服，则霆军饷项按月满发，较之昔年易办多矣。惟一切机宜，有非面商不能遽定者，除另备公牍外，特此专函奉告。务请阁下于接信后，飞舸赴鄂，由鄂改坐轮船赴金陵一行。如业已至直隶接署提督之印，亦乞即日卸篆，由天津搭坐轮船，速来金陵。敝处一得的信，即当专折奏调。至恳至嘱。顺问台安。诸惟心鉴，不具。

正封缄间，阅邸抄知阁下已奏署直隶提督，总统古北口练军，特另换公文奉达左右。一面请刘印帅奏明另派人署直隶提督印务，一面由敝处奏调阁下速来江南往鄂统军。阁下接信后，请即商之印帅料理一切，总须在天津乘坐轮船，乃可慰鄙人之悬盼也。手此，再问峻山贤弟军门近祉。

138. 致李瀚章三月二十八日

告因鲍超病重，难理军务，拟请娄云庆接统霆军，请飞致娄镇，速来金陵晤商一切。

筱泉年兄大公祖阁下：

二十日泐复一函，计达尊鉴。顷接令弟少帅二十一日函称，幼泉近患肠风，仲良举发肝疾，舍沅弟亦有右手筋痛之患。当军务吃紧之时，而诸君皆不免积劳致疾，殊为气机不顺。春霆两疏告病，仆初疑为愤懑之词，顷阅少帅抄示霆营诸将禀稿，始悉病势沉重，几有意外之虞，实深焦灼。不独寇氛正炽，此公为今日断不可少之人，即当年平定东南，其勋劳亦甚可念也。今病重如此，自难料理军务，接统者不可不预筹妥人。查春霆上年补制回籍，宋国永、娄云庆分统其军。厥后两军皆哗，然上杭危而复安，金口遂成决裂。是两人材略，娄镇尤优。宋公究系革职人员，少帅谋及接统，亦谆谆以娄镇为嘱。敝处另有公牍私函，请尊处速为飞致，务请娄镇于接信后，即由湘坐船赴鄂，由鄂改坐轮船来金陵晤商一切。致娄公函抄稿呈阅。顺问台安。诸惟心鉴，不具。

139. 复李鸿章 [1] 三月二十九日

谈专折奏调娄云庆接统霆军事。附告厘局各员将如其指分别檄行。

少荃宫保世仁弟大人阁下：

接二十一夜惠书并抄示霆军公函，具悉一切。

春霆病重如此，自难再理军务。鄙人即日委员携带辽参前往看视，并请其乘坐轮船前来金陵，安心调理。渠若允来，须吾二人会前函具奏，即请由尊处主稿，与春霆相距较近，声息易通也。至该军接统之员，来示谓娄优于宋，与鄙见不谋而同。宋长庆人虽善良，毫无断制，娄峻山则才能了事，临阵调度闻亦有条不紊。敝处已具公牍私函先行咨调，请其赴天津乘坐轮船，速来金陵面商一切。即日当专折奏调，疏中即言由尊处抄示宋国永等公禀商调娄镇，彼此意见相同云云。但娄镇未到之先，或鲍公暂不离营，或尊处暂檄宋镇代理，均请卓裁定夺。兹将本日敝处寄春霆、印渠二信抄呈台览。

舍沅弟右手筋痛，不能作字，闻近日至德安与左帅面商军务，未知不甚隔阂否。铭军整理已齐，省三由信入鄂，大旆即驻信为援，声息益亲，但恐此局定后，贼又北窜齐、豫耳。

云浦督办苏州厘局，子奉仍管太湖支应，雨生、作梅均与鄙人说及。顷作梅前往苏垣一行，俟其回宁，即如尊指分别檄行。复问台安。诸惟心鉴，不具。

国藩顿首

[1] 稿本末尾批有“自添二叶”，加片今未见。

140. 复蒋嘉棫四月初六日

谈办理厘务，当多其察，少其发，酷其罚。

莼卿仁弟阁下：

顷接惠书，具悉一切。

伪托米商，以查厘卡，办理最为得诀。委员积久懈惰，一任该司役通同舞弊，亏短实课，填塞漏卮，官民交病，自应认真整理。惟阁下莅事伊始，其察之也不嫌过多，其发之也不宜过骤，务求平心静气，考校精详，视委员之尤不职者，撤参一二员，捋司役之尤无良者，痛惩一二辈。袁简斋云：多其察，少其发。仆更加一语云：酷其罚。三者并至，自然人知儆惧，厘务可望振兴 [1] 。

[1] 稿本此处有批语：“此‘可望振兴’之下改用子密稿。”子密稿今未见。

141. 复赵焕联四月初六日

告鲍超再疏引疾，已请其来金陵调养，调娄云庆接统该军。

玉班仁兄亲家大人阁下：

顷接惠书，猥以鄙人回任金陵，远劳祓饰，感纫曷任。即审潭祉绥愉，兴居百适。引瞻吉霭，企颂无涯。

弟于三月初六抵省，应接纷繁，案牍丛集，几于日不暇给。继以二小儿感出天花，其初药剂误投，危险万状，嗣经痘科医治，始获安痊，日来次第脱痂，附告一慰。

鄂中自铭军挫后，又有二月十八日彭军六神口之败，几不能军。春霆虽屡著奇功，因少荃宫保暨舍沅弟先后奏报与其自奏战状小有不符，再疏引疾。初疑其芥蒂未融，正在贻书劝慰，顷接春霆来函，言其病势甚危，欲以军事暂交舍弟统属，为之焦灼！敝处即日委员携带药物前往看视，且请其乘坐轮船来金陵养疾，而另调娄云庆南来接统该军，未审即能定局否。复问台安。诸惟心鉴，不具。

142. 复李鸿裔四月初六日

谈张锡嵘公夫存款处置。说明张锡嵘被戕捻手，并无部下推刃之说。请密拿张洪吉解辕。

眉生仁弟阁下：

二十七日泐复一函，计达尊览。顷接二十九日惠书，具悉一切。

敬营遣撤事宜，此间有批贺丞禀，顷已行知尊处。上年十月张敬堂将开差赴洛时，面告仆云，临淮饷项未到，殊为竭蹶，幸营中公夫一款，存项尚有五六千金，可作购买车骡之用。在徐时，曾以此语奉告阁下。昨批贺丞禀，却未将此语批出，盖款目太巨，恐追究终难合符，且恐仆听时不审也。阁下与贺丞、凌贡生追问叶荣，但求大致不错，于月领正饷严行诘责，其公夫存款不必追到十分，阁下相机以为张弛可耳。

敬堂御贼殉难，据乔鹤帅、刘寿卿迭次函禀，俱称被戕贼手，矛伤刀伤某处，指载分明，并无部下推刃之说。张洪吉如果实有其事，在秦诸军岂遂毫无闻见？寿卿平日与敬堂至交，是日与之同战，岂其漫不加察？若有他故，岂肯默无一语？其为李良田回家捏造诬陷，决无疑义，实为罪不容诛。敬堂完节，业已奏明，若此说一腾，则身名俱隳，恐不能瞑目于地下。查该军统领阵亡，诸将本有不顾主将、救护不力之罪，俟李良田来此销差，即请尊处将张洪吉密拿解辕，将该二人分别治罪，更不必连引他词，较为直截。

另寄谢恩折稿，已交晋卿缮写，由敝处包封，四月中旬专差代递。敝处谢京察议叙恩，亦于此次拜发，折差归时计已五月底矣。届时恭录批旨，行知尊处。顺问台安。诸惟心鉴，不具。

国藩顿首

143. 复郭嵩焘四月初九日

谈其凿舟淹消之案，左宗棠并未参劾，而地方官能否出印结尚未可知。论刘蓉之怨乃不讲考据。请时以美言宽慰曾国荃。

云仙仁弟亲家阁下：

三月初六日接二月十二日惠书，敬承兴居康适。月内以二小儿忽出天花，险症迭出，稍稽裁复。

自甘终身淡食，必须辞削商籍。此间为阁下谋者，皆谓宜出于此，惟颇闻当轴推重左右熟谙夷务，政恐辞脱盐商，签派洋商。谢公所云，行不免耳。凿舟淹消之案，敝处微闻其略。左公前后三疏，力陈粤东军事饷事诸多谬辞，非蒋某不能挽救云云。而左公顷在德安，又与舍弟力辩，实未劾公。然则公之盐虽凿沉，而地方官能否出淹销印结，尚未可知。斯则关乎商人之命运矣。

霞仙因腊月十八日败挫，奉旨罢归，可云因祸得福。其与乔互相揭参，盖在严旨屏斥之后，外间或疑霞公之归，由于乔疏，此自不讲考据者之过。霞公乃两书言乔君开府，由于敝处疏荐，则尤不讲考据。国藩尝谓晚近讲理学者，论人则苛责君子，包庇小人；论事则私造典故，臆断是非。霞老去冬怨我不派兵援秦，盛气诘责，已不免臆断是非；近责我以保荐乔君，又不免私造典故矣。

舍沅弟抚鄂以来，政鲜阙失，即弹击之章亦颇为识者所亮，惟郭、彭两军迭次败衄，遂觉须眉之条条可丑，文章之处处皆疵。今群寇久踞臼口、天门一带，若有终焉之志。舍弟忧郁日久，深恐椓损天和，望公时以美言慰之。

鄙人旋轸金陵，瞬逾一月，民生凋敝，尚与甲子以前无异。朘民争利之政，心欲蠲除，而势有所不能，如何如何？诸惟垂鉴，顺问近祺。

144. 复刘崑四月初九日

告鲍超病甚，不能治军，已请其来金陵医治，并奏请娄云庆接统霆军。

韫斋老夫子大公祖阁下：

顷接惠书，即审台旆抵鄂后，定于初四日起节赴湘，十三日接印视事。计小荃中丞交代赴鄂，约在月底。从此一气贯通，帅和于上，将和于下，军事当有转机。

舍沅弟赴德安会晤左帅，想因军事吃紧，未克回省迎候。春霆病甚，不能治军，为之焦灼。敝处已委员携带药物前往看视，并请其乘坐轮船前来金陵就医调治，尚未接到复信，不审近状若何。至该军接统需员，顷已会同李少帅，奏调直隶真定镇娄云庆来南统率。娄故鲍部宿将，素为霆军所服，以之接替，尚觉相宜。

二小儿出痘，竟能转危为安，次第脱痂，体气亦渐复常，借慰锦注。复问台安。诸惟心鉴，不具。

145. 复彭玉麟四月初九日

告鲍超病重，几有不测之虞，已请其来金陵就医，并奏请娄云庆南来接统霆军。望其屏除烦恼以消病，嘱吴坤修虚心和气待英翰。

雪琴宫保仁弟大人阁下：

二十七日泐复一函，顷接二十八日惠书，猥以二小儿出花，渥承垂注，纫感曷任。日来次第脱痂，加以调养，可期体气较前日旺，足慰锦怀。

春霆两疏告病，初疑其别有隐衷，顷接少荃抄示霆军诸将公函，所称病势沉重，几有不测之虞，为之忧灼。当即委员携带辽参前往看视，并请乘坐轮船来金陵就医调理。惟念该军接统颇难其人，已与少荃酌商，奏请娄峻山南来接办。顷接春霆函示，欲就交舍弟权时统属。鄙人窃计霆军法门，原与湘军另开一派，临敌易帅，尤非所宜。又因小嫌在前，恐未能即时融化，似不如仍令娄镇统之，可期一气呵成。已于初八日奏请娄镇，令由天津搭坐轮船至金陵面商一切，再坐轮船至鄂。此折稿亦经咨达冰案矣。复问台安。诸惟心鉴，不具。

正封函间，接初五日张德富赍到惠书，旋接初七日一函，并示英中丞〈函〉，具悉一切。内江既无闲船可调，应如来示，先调西梁山以下外江各营，以次换操。

贵恙患苦异于常年，至为系念。惟望屏除烦恼，放下一切，自能水火既济，勿药有喜。世兄远来就傅，借以朝夕相亲，进学亦自有时，毋庸过于督责。佳食数种，敬登附谢。

英中丞于竹庄甚厚，竹庄颇有脾气，于僚属事上之道，究未允协。尊处尽可抄西林原函，寄竹一阅，并嘱其虚心和气，力济时艰为要。再颂台安。

146. 复吴坤修四月初九日

论整顿厘卡，宜多其察、少其发、酷其罚。谈办理洋务，小事不过于纠缠，留全力以争持大事。

竹庄仁弟大人阁下：

顷接惠书，具悉一切。

莼卿锐意整顿厘卡，实因一路访察，各该委员未能认真起见。至于阁下用心之苦，渠亦慨乎言之，非与尊处有所同异也。不可操之太急一语，自是沉几妙用。顷者鄙人亦嘱以多其察、少其发、酷其罚三言，守此而行，厘务当有起色。

张方伯深沉厚重，得阁下和衷共济，使鄙人无西顾之忧，至以为慰。杨牧月前来此谒见赴任，易令已另札委军械所矣。

省垣造谣揭贴，当中外交涉之际，此风尤当禁止。但平时亦当传集绅耆，委曲开导，庶不至激成事端。鄙意办理洋务，小事不妨放松，大事之必不可从者，乃可出死力与之苦争。当康熙全盛之时，而天主教已盛行中国，自京师至外省名城，几于无处无天主堂。以今日比之康熙时，则传教一事犹为患之小者，故鄙意不欲过于纠缠，正欲留全力以争持大事耳。阁下以为何如？复问台安。诸惟心鉴，不具。

147. 复李榕四月初十日

告曾纪鸿复发天花，本人初六回抵金陵。鲍超病重，已奏调娄云庆南来接统霆军。李鸿裔案殊难声叙。

申夫仁弟馆丈阁下：

接二十二夜惠书，即审二十八日已履任视事。计日来摒挡一切，绰有余闲，兴居康胜，政祺增绥为颂。

太夫人喜于就养，令弟又新有梦兰之征，足为德门增庆。贵如君喜出天花，当系小时点痘太稀，致有重出。二小儿亦曾在京点过牛痘，顷于三月十四复发天花，医者初未认识，误投药剂，稠密无比，危险异常。一经改用痘科调治，始得转手，化险为夷。现已满二十六日，次第脱痂，惟体气素弱，面上痂尚未脱，大致可保平安。附告一慰。

鄙人初六抵省。应接之繁，案牍之冗，接以小儿出痘，心绪纷乱，刻下粗获安贴。

春霆再疏告病，初疑其别有隐衷，前接李少帅抄示霆军诸将公函，称其病势沉重，几有不测之虞。当即委员携带辽参前往看视，并请其乘坐轮船来金陵就医调理。惟该军接统无人，已与少帅商酌，奏请娄峻山南来接办。顷接春霆函商，欲就交舍弟权时统属。窃以临敌易帅，兵家所忌。霆军另有法门，与湘军规模迥别，似不如专待娄镇，犹为一气相承。

眉生重听，众所共知。湖南成案，自行奏明，殊难声叙。即奏缓入觐，亦难着笔。目下徐防甚重，交待事不能遽了，大约夏杪始能卸篆也。复问台安。诸惟心鉴，不具。

148. 复鲍超四月初十日

请乘船来金陵安心调理。告昨已专疏奏调娄云庆南来接统霆军。

春霆仁弟爵军门阁下：

前接李少帅来函，内抄宋长庆等公禀，得悉玉体未康，伤疾举发，势甚危险。二十八日专差刘国成携带辽参前往看视，即请台旆乘坐轮船速来金陵，安心调理。昌岐亦派员同去迎接。该二弁计已到襄阳矣。顷接惠书，即审病势如常，亦增驰念。阁下调度诸军，出八条岭觇贼剿办，病中不忘报国，弥见忠义过人，敬佩曷已。至请以贵军就近交舍沅弟权时统属，似不相宜。惟出自贵部各镇将，熟悉霆军法门，久经阁下教训，或可相安。宋镇尚未开复，且其才欠刚断，恩多威少。鄙人昨已专疏具奏娄镇南来。疏中声明，阁下病痊，即令娄镇另募一军，专驻安庆云云。阁下若带宝眷前来，当可勿药有喜。仍请斟酌，一面具奏，一面来此养病可也。复问台安。诸惟心鉴，不具。

149. 致彭玉麟四月十四日

请饬派龙骧船送李宅官眷往安庆。

雪琴宫保仁弟大人阁下：

初九日泐复一函，计达台览。日来体中佳否？天气渐热，诸希珍摄为慰。

李太夫人拟于十八、二十二日两吉期回皖，来借敝舟一行。应请尊处即饬张德富将龙骧船驶赴下游，送李宅官眷前往安庆。特此布闻。顺问台安。诸惟心鉴，不具。

150. 复方鼎锐四月十五日

告鲍超病重，已委员看视，并请其来金陵就医，已奏调娄云庆接统霆军。附告本人舌端蹇滞之疾迄未痊愈。

子颖尊兄大人阁下：

正月十六日差弁回营，接到一函。三月十八日接二月四日惠书，渥承拳注，纫感曷任。即审时祉增绥，荩绩日隆为颂。

霆军留剿东股，来示正与外间众论相合。续奉谕旨允行，远近称便。惟春霆再疏引疾，鄙人与少荃宫保先后函催，前月底接少帅抄寄霆军诸将公禀，称其病势沉重，几有不测之虞，为之焦灼。敝处当即委员携带药物前往看视，并请其乘坐轮船前来金陵就医。刻下尚未接有回信。至该军需员接统，已与少帅熟商，奏调直隶真定镇娄云庆南来，未审能否速到。而此数日接鄂中各函，则言春霆病势日盛一日。此等名将，贼所震惮，倘有他故，何堪设想！

弟见客稍多，舌端蹇滞，迄未痊愈，不得已择其尤要者见之。自去秋至今，雨泽太少，目下二麦受伤，稻种难入，深恐岁事歉薄，焦虑无已！复问台安。诸惟心鉴，不具。

151. 复官文四月十六日

告本人三月初六回抵金陵。鲍超病重，已奏调娄云庆南来接统霆军。

秀峰宫太保爵中堂大公祖阁下：

维扬小晤，借慰积悰。顷接三月初九日惠书，即审自王家营起节，计已安抵都门。敬惟勋高燮理，望重辩章，裕皋赓益赞之谟，荷尧114-1 舜薰之泽。引瞻矞霭，抃颂奚涯。

弟于三月初六回抵金陵，应接纷繁，案牍填委，勉竭孱躯料理，殊难就绪。

春霆病不能军，东股遂无人剿办。敝处会商李少泉宫保，奏调直隶真定镇娄云庆南来接统，替出春霆，暂离营务，安心医调。未审娄镇能否速到。

存守久滞南河，容俟与张子青漕帅商酌差委，以副雅命。复问台安。诸惟崇鉴，不具。

152. 复许振祎四月十六日

谈本人三月初六日回任金陵及曾纪鸿出痘诸事。忧天旱不雨，麦伤稻难下种，鲍超伤疾举发，万难治军。请在京代购书。

仙屏仁弟馆丈阁下：

接二月十七日惠书，借审台候绥愉，兴居多福为颂。

仆于三月初六日回任金陵，应接之繁，案牍之冗，几于日不暇给。继以二小儿出痘，年已二十，误投药剂，稠密无比，危险异常。幸得转危为安，次第复元，心绪为之稍慰。而天久不雨，麦已损伤，稻难下种。承去岁大水，道殣相望之后，岁事复歉，则小民之生机将尽，前敌之饷项尤亏，实不知所以善其后。

湖北捻股凶焰日炽。而春霆伤疾举发，万难治军，忧灼曷已！

应购之书，大致已具前信中，不必再寄清单。如星轺暂不出京，即请随时觅购。琐费清神，殊抱不安。

来示物论大异一节，南中亦复相类。目下尸位于此，颇见容于清议，特仰有愧于古人，俯抱惭于方寸，终不免于局蹐，如何如何。复问台安。诸惟心鉴，不具。

153. 复唐训方四月十六日

告本人三月初六回任金陵。鲍超病不能军，已奏调娄云庆南来接统霆军，请催其速来。

义渠仁弟大人阁下：

正月十六差弁回营，接到环章，并承馈赐良药，迥非寻常易得之品，领此厚贶，殊为惭歉。就谂荣膺简命，仍赴畿南，以旧政之旬宣，作新军之司命。引瞻吉霭，企颂良殷。

愚于三月初六回任金陵。诸务纷繁，殊非孱躯所易料理。继以二小儿出痘，年已二十，业经生子，又误认为虚证瘟症，杂投医药，危险异常。旋幸化险为夷，心绪稍为安贴。

鄂中自霆军大捷之后，逆焰稍摧。不虞二月十八舍表弟彭杏南黄州六神口一战，猛进阵亡，诸军为之夺气。正盼霆军反旆，而春霆实病不能军。敝处已委员携带药物，分阁下惠参之半前往看视，并请其乘坐轮船来金陵就医调治。委员去已旬日，尚未接有复信。至该军接统需员，已与李少帅会商，奏调真定镇娄峻山南来。闻春霆病势沉重，危多安少。如峻山尚未起程，请阁下婉商印帅，催令星速赴津，乘坐轮船，即来敝处，俾得保护霆军，支持危局。祷切盼切！复问台安。诸惟心鉴，不具。

154. 复丁日昌四月十七日

就其所示新政各条参酌意见。

雨生仁弟阁下：

顷接惠书，远荷垂询周挚，感纫曷任。前月本拟令二小儿附轮船回家，俾大小儿来金陵随侍，因二儿感出天花，在署调治。年已二十，花极稠密，误服诸药，危险异常，幸而遇老痘科，化险为夷，现已满月脱痂，可慰锦注。惟体气素弱，骤难复元，应俟调理一两月，方能放心就道。

承示十条，新政之美，志识之远，心术之厚，均堪佩慰。兹就鄙意略加商酌，诸惟卓鉴：

一、裁革平余并裁填衙之常规、节寿之门包，举各省数百年之积习一扫而空。名为州县之供亿，实则闾阎之脂膏，惠所及者远矣。又不详奏立案，以炫己长而形人短，弥见德量之宏，精进不已。蒋中丞奏裁韶关陋规，已嫌奏疏过于夸炫，闻每月提藩库、运库二千五百金，并不奏咨，尤不足贵矣。惟尊署月入仅四百余两，断不敷用，自应仿照雨亭之例，另筹津贴之款，俟酌定数目，再行饬知。刑、钱、书、启诸幕，俱不可少，腾出精神，以图虚静而谋大事。

一、被扰较深之州县，仍准议免议缓，其元气渐复之区，不准减征，此亦察吏最要关键。州县陋习，以不催正供为市恩之地，即以多征少解为中饱之谋。胡文忠昔年痛恨此风，故专以催科课州县之贤否。且谓阳城二语，为不肖州县之护身符。又谓后世正赋，比三代之什一轻减倍蓰，催征则导民亲上急公之忱，不催征则长民犯上作乱之机等语。国藩亦深以胡文忠之论为然，但须力禁浮收。地丁每两一正一耗收钱二千，实不为少。请阁下查有溢收分文者，立予撤任。既革浮收之弊，则催征乃州县之本分，民间之大义，不可放松。

一、考试各官，近年惟江西最为认真，参革甚多，国藩颇不以为然。自唐宋以来，考士属之礼部，考官属之吏部，《文献通考》中亦分立两门。前明及国初选官，皆考一判。今虽不考判，亦尚进月官卷，是考官及六部之权，非外省所得为政也。鄙人在皖，每日接见三员，但令书履历数行，观其字迹而已。阁下本有综核之名，属员畏者较多，爱者较少，于考字尤不相宜。以后接见僚属，请专教以善言，不必考以文理，略有师生殷勤气象，使属员乐于亲近，则阁下无孤立无与之叹，而德量益宏矣。

一、前敌饷项，第三关添平余八万，业已解足；第四关添北课十万，皖省漕项一万，计尚微有溢数；第五关添尊处筹出四万，所少无几。来示苏省盈余尽解北征，但求岁事中稔，决可不误饷需。至接印日期，照例无须奏谢。

一、整顿厘卡，“不望兴利，但期除弊”二语，最为扼要。州县以民为民，而卡员即以商为民，卡员不知恤商，犹州县不知爱民。州县无不作恶之差役，卡员无不作弊之司事。阁下耳目之长，心思之密，冠绝时贤，嗣后整饬厘务，请以“勤教卡员，严查司事”二语为主。至商民照章完厘，梗令者少，可宽者宜稍崇宽大。仆顷奏拨二成洋税，亦为厘务难再加搜括起见，虽未经说出，而立意与尊处之“不望兴利，但期除弊”相符。

以上各条，均就尊见微加参酌，此外如禁佐杂之擅受，惩司书之需索，皆极有关系。阁下志迈识正，不难力追古人，但愿于众醉独醒之际，仍以浑字出之；于效验迟缓之时，更以耐字贞之，则人皆感其乐育，而于己之养德养身，两有裨益。诸希心鉴，复问台安。

155. 复魏承樾四月十九日

告本人三月初六抵金陵及曾纪鸿出天花安痊。忧西捻衰，东捻盛，官军屡挫，气机不顺。

荫庭三兄亲家大人阁下：

王令等来金陵，接到惠书，过承藻饰，并贻佳茗，如挹清风。即审玉体违和，日来调理得法，定占勿药之喜，至为廑系。

弟于三月初六抵省，应接纷繁，案牍丛集，几于日不暇给。继以二小儿感出天花，其初药剂误投，危险万状，嗣经痘科医治，次第安痊。顷届满月脱痂，附告一慰。

尊处办理情形，已据王令略陈梗概。阁下廉正明干，正赖匡我不逮。一俟道躬康复，即希扁舟东来，小住白下，借罄积悰。

捻匪之在秦者，刘寿卿屡获胜仗，贼焰已衰。其在鄂者，自郭、彭、张、唐屡挫后，春霆又伤病举发，不能治军。气机不顺，良深焦灼。复问台安。诸惟心鉴，不具。

156. 复陈湜四月十九日

谈刘松山在秦三捷，晋防或可巩固。告鲍超病重，已请其来金陵养疾，并奏调娄云庆南来接统霆军。

舫仙仁弟阁下：

二十日泐复一函。顷接二十六日惠书，具悉一切。

胡方伯业经抵任，饷事可期顺手。顷据刘寿卿禀报，十五日攻克临平镇贼垒。二十一日复追至泾河花池渡，邀击获胜。初三日又在同州附近之许庄村、小濠村获一大捷。据称捻、回断难再振。前此逆踪东趋，晋疆吃重，阁下自宜暂缓回省。敝处亦谆嘱寿卿专顾东路，以护晋中完善之区。且嘱常与尊处声息相通，俾粮饷易于接济。今既有初三之捷，贼焰似已减损，晋防或可巩固。

春霆实因病重，坚请离营。敝处于前月底委员携带参枝前往看视，并请其乘坐轮船来金陵养疾。去后尚未接伊回信。至该军无人统带，鄙人与少帅函商，奏调娄云庆南来接统，奉旨俞允。未审能迅速赶到否。复问台安。诸惟心鉴，不具。

157. 复曾璧光四月十九日

告本人三月初六抵金陵。谈近期军情，西捻入秦迭败，东捻入鄂屡胜。鲍超告病，奏调娄云庆接统霆军。望湘军援黔，稍裨滇、黔事。

枢元仁弟馆丈阁下：

初三日接到旧腊一函惠书，猥以岁事相庆，兼承示一切情形，曷胜纫戢。就谂荩望日隆，蕃釐云蔚，虎拜叶旬宣之庆，丹陛恩隆；鸠安怀煦育之仁，黔疆绩懋。引詹矞霭，企颂无涯。

国藩去秋一病，精力顿衰，迭疏请假，仅蒙恩释军符，而仍谕回本任。三月初六抵金陵。应接之繁，案牍之冗，殊非孱躯所易料理。

捻氛凶悍异常，自去冬分为两股：一扰陕西，一扰湖北。入秦者迭经刘寿卿军门剿败，逆焰少衰。入鄂者仅有霆军两次大捷，其他若湘军郭子美军门、彭杏南方伯，皆以全军覆没；淮军之张镇树珊、唐镇殿魁，皆以偏师阵亡，军威为之不振。顷鲍军门又因病请假，敝处奏调直隶真定镇娄镇云庆南来接统。急切未能到营，而群捻又将趋豫境，鞭长莫及，我劳如何！

滇、黔如此糜烂，辛帅勤劳数载，遽赋骑箕。石帅力疾支撑，益形劳瘁。湘军援黔，兆、李两君尚能得力。闻兆君将回湘履任。顷湘抚刘中丞到任，道出金陵，鄙人商委贤员接统，并请源源接济军饷，庶于黔事稍有裨耳。复问台安。诸惟心鉴，不具。

158. 复欧阳秉铨四月十九日

告本人三月初六抵金陵，李鸿章已派欧阳星泉办开花炮营。忧鄂事屡不称意。

牧云仁兄大人阁下：

顷接惠书，渥承拳注。即审侍奉吉庆，潭祉绥愉。引睇德晖，至为企颂。

弟于三月初六抵省。应接纷繁，案牍丛集，几于日不暇给。继以二小儿感出天花，其初药剂误投，危险万状。嗣经痘科医治，次第安痊。顷届满月脱痂，附告一慰。

星泉年少老成，在徐州接见后，即赴周口。顷接来禀，云已奉李少帅派办开花炮营。宪眷既优，与其营官罗耀亭亦复宾主相得。弟亦常以勤、廉、谦、谨等字训之，足慰雅怀。令侄县试冠军，发轫方新，天之所以报施德门者，正未有艾。

舍沅弟鄂事屡不称意。春霆又因病请假离营，敝处已奏调娄云庆接统霆军。札调刘南云、朱芳浦另立湘军，五、六两月当有定局。捻匪凶悍，甚于发逆。虽目前胜败不足深较，恐此后了结尚无期也。复问台安。诸惟心鉴，不具。

159. 复张之万四月十九日

说明未派船出洋剿匪原因，同意酌拔清淮饷需。

子青尊兄大人阁下：

前接初二日一函暨图说节略两纸，具见荩筹广运，烛照无遗。因敝处前有复函在途，少稽裁答。旋接初六日惠书，兹又奉到十三日一函，敬悉种切。

接大咨后，即于十一日檄行欧阳总兵，亲带水陆弁兵速往剿办。健飞回浦时云，未接敝处文檄，计其时本尚未到。惟弟前批渠禀，嘱其相机亲自往剿，自不必定奉专檄乃可启行。今阁下因运防吃紧，又留健飞回防，仅拨水陆两营会合王得胜兜剿，殊恐未必得力。该匪若果出没外洋，即健飞亦无如之何也。轮船虽有五号，而三号皆系货船，并无炮位，其两号有炮者，天平轮船已送漕北上天津，铁皮轮船已赴安庆，且太小不能出大洋。至狼山、福山二镇，虽有外洋水师之名，废弛已久，无一能出洋之船。惟崇明有各绅商捐输之艇船，昨檄令借与狼、福二镇一用。宋镇并未应允。且闻其船亦但能在崇明内洋巡捕，不能远出外洋，竟达海州。故屡接大咨，令拨师船出洋，敝处并未檄行者，非有所吝，实无可出洋之船也。此等情形，不知狼、福二镇已据实呈明尊处否？海盗古称难捕，一则以出洋战舰难得，一则以大海波涛中战将尤为难求。弟于此事不甚认真者，盖恐急之则彼必出洋，万无制之之方，缓之则彼或回巢，稍易踩缉。今已毁其巢穴，更难设策矣。

新纲甫开，盐捐断难集数，又不便停工待款。杨庄以下需款，据海分司报，业已先行筹款垫解矣。至清淮饷需支绌，自应酌量通融，惟数不能多。请即以咨牍来商，当于江北厘金项下酌拨，以济急需。复问台安。诸惟心鉴，不具。

馆愚弟曾国藩顿首

160. 复李鸿章四月二十日

谈前敌饷事，今岁似不至误。告协解甘饷三万，实不能再增。叮嘱剿捻当苦心经营马队。

少泉宫保世仁弟阁下：

接三月二十七、四月初七日两次惠书，冗中稍稽裁复。承询及次儿痘证，年大体弱，误服诸药，本属非常危险，幸遇刘叟一老痘科，首先开通喉关，按节调治，化险为夷，现在面痂虽未尽落，大致已极平顺，堪慰垂注。

前敌饷项，四关已有着落，五关亦所少无几。朱南桂、刘连捷俱肯来带队，娄云庆亦可南来。二成洋税奉旨俞允，今岁饷事似不至误。惟枯旱太久，二麦已伤，早稻已失，若再不雨，晚稻亦将失望，苏、皖两省百万生命悉悬于此。鄙人德薄，久尸高位，寸心焦灼，阖城皇皇。不知齐、豫麦收如何？

宁、沪协解甘饷三万，左帅必大战争，然通盘筹画，实不能再有增益。子青索助少许，拟于江北厘金项下月以五千济之。清江防务于全局大有关系，义不容辞。

扬州设防系因二月之警，安庆纷纷迁避，故令质堂兼顾扬郡。其不能北行，则系徇苏州官民之请。昌岐北赴徐、济，俟贼踪果过汴东，再行檄饬遵照，当不为迟。马德顺已至尊处否？其才究可统马队若干？请阁下饬令先招二三营，兼使弓箭。仆在外年半，而马队毫无调理，至今抱愧。阁下当苦心经营，不可再因循也。

徐道一席，作梅颇以鄙见为然。顷又函商雨生，俟复到再行定局。春霆病势甚重，尊处复奏求奖护之。顺问台安。

161. 复潘鼎新四月二十日

谈军情近状，东捻图趋豫、东，西捻窥伺晋疆，刘松山初三在同州大捷。附告鲍超病重离营，奏调娄云庆接统。

琴轩仁弟大人阁下：

顷接惠书，欣悉荣膺简命，晋授东藩。合兵食以并筹，卜荩猷之日懋。引瞻吉霭，企颂良殷。

任、赖图窜豫、东，二麦正熟，因粮于野，本属意中之事。运河业已巩固，若阁下能追贼东行，如去年八、九月两次之速，自可保全曹、济不久蹂躏。惟自郭、彭、张、唐屡挫后，凶焰大长，不似去年之避兵而行。阁下尾追之时，须常常整队为接仗之计。至嘱至嘱。

秦贼窥伺晋疆，亦系意中之事。寿卿屡报胜仗，鄙人嘱其专顾晋防，与陈舫仙互为犄角。昨接寿卿信，四月初三在同州附近大获胜仗，据称捻、回断难再振。询及自秦来者，言寿卿每仗皆用四方阵。任贼包抄良久，但用枪炮刀矛抵御，待贼力竭而退，整队追剿，无论追至十里八里，总不散队云云。其打法与阁下丰县之战大致相同，但尾追稍远耳。请告诸将参酌行之。

春霆实因病重，坚请离营。敝处于前月底委员携带参枝前往看视，并请其乘坐轮船来金陵养疾。去后尚未接伊回信。至该军无人统带，鄙人与李少帅会商，奏调娄云庆南来接统，奉旨俞允。未审能迅速赶到否。复问台安。诸惟心鉴，不具。

162. 复刘坤一四月二十日

忧江南久旱，农作物受损。告鲍超病重，奏请娄云庆南来接统霆军。

岘庄尊兄大人阁下：

三月二十六泐复一函，计达尊览。顷接初七惠书，具悉一切。

培元引疾谢事，遗缺以董蓉初署理，小山已改内用。又石坐升藩条，子固刑名熟手，简放臬司。辅卿不久销假，抵虔后当能次第料理，至以为慰。

江右雨旸时若，麦、稻均受沾濡。此间连月不雨，二麦受伤，早稻业已失望，迟稻尚不知能否下种，实深焦灼。

春霆屡疏告病，鄙人初亦疑其别有隐衷，正在驰书劝勉，旋接该军公私函禀，并据舍沅弟及李少帅迭次来函，均称实系病重异常。前月底敝处已委员携带药物前往看视，并请其乘坐轮船前来金陵就医调治。日内未接复信，不审近状若何。至该军接统需员，已会同李少帅，奏调娄峻山南来统率，与尊指不谋而同。峻山引见赴直，奏署提篆。顷奉谕旨，令印帅派员接署，未审峻山能急切赶到否。复问台安。诸惟心鉴，不具。

163. 复郭柏荫四月二十日

谈沈如126-1 一案及常镇之署用。告东、西捻均受挫。

远堂老前辈大人阁下：

二十八日泐复一函，顷接十四日惠书，具悉一切。

阜宁洋匪沈如126-1 一案，迭准漕帅函咨，即派淮扬镇欧阳健飞统带水陆兵勇专往剿办。该镇业报起程。又据阜宁营县会禀，沈如126-1 闻捕潜逃，已将该匪房屋平毁，并击沉匪船一只，拿获伙匪数名。此后恐更难着手。敝处复子青漕帅之信抄呈尊览。

常镇一席，阅部文已简放蔡君。五、六两月当可到苏。英君不能俟瓜代之期，即请尊处委员暂署。

东股窜至信阳，经周盛波迎剿获捷，折回鄂境。西股径扑同州，经刘寿卿军门大获胜仗。据称捻、回断难再振，当可保晋中门户也。复问台安。诸惟心鉴，不具。

164. 致彭玉麟四月二十四日

忧鲍超病状十分沉重。告金陵湖南会馆与楚军水陆昭忠祠宜合不宜分。

雪琴宫保仁弟大人阁下：

近日不审尊体所苦若何？至为驰系。久晴望泽，连朝步祷，今日始沛甘霖，早稻虽已过时，晚稻犹及下种，为之一慰。

戈什哈刘国成自襄阳回署，接春霆复信，已于十三日登舟，将赴汉口养病。据刘弁察其病状，十分沉重，各伤皆发，头顶一伤最重，时流黄水，久不能言，面色如炭，仅食米汤少许，非得神佑，恐难痊愈，焦虑曷已！

金陵会馆系仆与阁下创立，乡人颇以为德。其昭忠祠与会馆多相交涉，董事亦经管两处，其势宜合不宜分。查金陵克复之后，全赖水师肃清江面，上游三千里皆由苦战得来，最后攻克九洑州，勋绩尤伟，死事良多。而金陵昭忠祠仅及楚师陆军，未列水师，祀典实为有缺。鄙人拟于后二进改为一大进，作此祠之正厅，祀水陆之统领、营官，而勇丁不与焉，其下两进，甲子冬已编立陆军哨勇之神牌，兹拟仍如其旧，惟正厅则水陆并重，庶几心安理得。吾湘人之官江南者，目前已觉无多，陆军尤为乏人，恐三五年后，昭忠祠即无人照管。惟长江水师额缺较多，更历二三十年，湘人之在江南水营者计尚不少，是昭忠祠必为水陆所共有，论功绩乃为平允，论经管乃可长久。特此奉商，请阁下玉成此事。以后鸡鸣山下一祠，作为楚军水陆昭忠祠，与会馆同归值年者经管。国藩当会列台衔再行奏请，俟奉旨后，仿湖口昭忠祠之例，国藩与阁下各作一碑记之，馀俟会晤时详议一切。顺问台安。诸惟心鉴，不具。

165. 复李鹤年四月二十五日

告近期军情，东捻信阳受挫回鄂，西捻同州失利，晋防堪虞，宜分兵协防。忧江南枯旱麦稻歉收。

子和尊兄大人阁下：

接初九日惠书，猥以鄙人回任金陵，藻饰过当，非所敢承。即审露冕宣勤，荩猷日笃为颂。

东股窜及信阳，经盛军迎击获捷，折而回鄂。良、勋等军亦由武胜关蹑入，军势稍张。西股径扑同州，寿卿军门虽有初三、初六等日之捷，然上游河身较狭，偷渡处处堪虞。晋中防兵单薄，正赖尊处分兵协防，以保完善之区。阁下建立新军，乘兹贼氛尚远，正好及时精练。捻匪张逆一股，向来较任、赖人数更多，凶焰更炽，近因寿卿屡捷，鄂军屡挫，似任、赖之势比张尤强。豫中所患东股，弥难防御。

此间枯旱太久，二麦歉收，早稻失望。顷始得沛甘霖，冀晚稻或可有秋。河南麦收何如，于军中极有关系，不胜悬悬。复问台安。诸惟心鉴，不具。

166. 复李昭庆四月二十五日

告官军信阳等处荻胜，寿卿四月初同州大捷。嘱时告诸将操练方城阵法。附告徐道一缺未定局，其母已西上。

幼泉世仁弟阁下：

迭接三月初九、二十九两次惠书，具悉一切。

据各路禀报，海舲于初五日在信阳州属之平靖关获一大捷。刘、杨于十一日在河口镇接仗，勋军小挫，良军获胜。贵部于十二日在分水岭苦战获胜，不知十三、四后续有战事否？接刘寿卿信，四月初三、初六在同州附近均获大胜。据称捻、回断难再振。询及自秦来者，言寿卿每战皆用四方阵，任贼包抄良久，但用枪炮刀矛抵御，待贼力竭而退，整队追剿，无论追至十里八里，总不散队云云。阁下宜时告诸将，操练方城阵法，如值尾追之时，须常常整队，以防其回马猛扑。至嘱至嘱。

徐道一缺，向兼粮台营务处，必须与前敌痛痒相关，现尚未经定局。眉生北上展觐，计须七月乃能交卸。

尊慈太夫人已于十八日登舟，二十二日解缆西上。连日风平浪静，计已安抵皖垣。附告一慰。复问台安。诸惟心鉴，不具。

167. 复乔松年四月二十五日

告四、五、六月各解一万金交陕。忧苏、皖久旱，麦稻受伤。

鹤翁尊兄同年大人阁下：

前接十九日一函，尚稽裁复，顷接初四日惠书，具悉一切。

逆情离合无常，殆不足为喜惧，惟恃我军能常立于不败之地，而后不至为该逆所乘。寿卿入秦以来，屡有捷报，顷复于同州之义彦村大获胜仗。固是寿卿能军，弥见阁下将将之善，能尽其长。库公资以士马，而不专其调度，能与人共功名，亦复可喜。德公不无褊衷，尚希善为调停，不至掣肘为荷。

尊处协饷，拟于四、五、六三月各解一万金，即由解老湘营饷之便，概交薛道粮台，就近拨付。七月以后，此间各饷均应解交洋商，以清左帅借兑之款。

苏、皖久旱，二麦业已受伤，早稻亦复失望。昨日得沛甘霖，或者晚稻尚可有秋。所关至大，盼切祷切。

莲舫同年闻已到任，尚未接有来函，便中当为商及。复问台安。诸惟心鉴，不具。

168. 复何璟四月二十六日

谈近日军情。告鲍超病重，暂赴汉口调理，已奏请娄云庆南来统率霆军。附告刘松山同州大捷，差快人意。

小宋尊兄大人阁下：

接初四日惠书，具悉一切。

鄂中贼股，自盛军在平靖关获胜后，闻十一、二日刘、杨、李三军在黄陂等处接仗，互有胜负，该逆西趋臼口。铭军已至黄陂，霆军亦复赴洋梓，但能稳扎稳打，即可渐振军威。春霆实病不能军。鄙人于前月底委员携带药物前往看视，并请其乘坐轮船来金陵就医调治。顷接复书，暂赴汉口调理，万不能力疾东来。该军需员接统，敝处奏请娄峻山南来统率，奉旨俞允，到此尚需时日。刘寿卿于初三、初六等日，在同州附近迭获胜仗。据称捻、回势难再振。近岁兵事，惟此差快人意。

此间枯旱已久，二麦受伤，早稻失望。顷于二十四日得沛甘霖，不知晚稻果有秋否。复问台安，顺缴谦版。诸惟心鉴，不具。

169. 复杨昌濬四月二十六日

询其减兵增饷做法，告鲍超病重离营，已奏调娄云庆接统霆军。

石泉尊兄大人阁下：

顷接惠书，猥以鄙人回任金陵，远承藻饰，纫感曷任。即审台候绥愉，荩勤日笃为慰。

承示用人理财各语，俱得要领。“违道干誉”四字，近日仕宦中几别开一种捷径，亦遂上孚朝望，下获民誉，如操左券。闻阁下暗然日章，不慕赫赫之名，但求切理餍心，即此已见笃实。君子之道，非流俗所易测量。减兵增饷，本系乱后要务，惟绿营积习太深，万难挽回。若将领中不能遴择杰出非常之才，即使增饷数倍，而兵之不可用如故。不知尊处果有惬心之将领否？其原奏及现在办法，可否抄示一二，以资参证？企望无已。

弟乞退未能，遵旨回任，簿书酬接，殊非孱躯所易料理。连月不雨，二麦受伤，早稻失望，近虽得沛甘霖，尚不知晚禾果否有秋。疮痍满目，无术拯救，实深忧愧。

鄂中自正月霆军大捷，二月十八彭方伯黄州一战，几与三河覆败相似，厥后久无战事。本月初四、五周镇盛波于信阳州获胜一二次。十一、二日杨、刘、李三军在黄陂等处接仗，互有胜负。春霆军门因病重坚请离营，敝处会同李少泉宫保奏调娄峻山南来接统，奉旨允行。峻山现署直隶提督，交卸前来尚需时日。窜陕之贼，屡为刘寿卿军门痛剿，据称捻、回两逆势难再振。近岁兵事，惟此差强人意耳。知念附告。复问台安。敬璧谦版。诸惟心鉴，不具。

愚弟曾国藩顿首

170. 复李鸿章五月十二日

告捻军至南阳后去向未明，度其决向山东。忧皖、苏、鄂旱灾最剧。告霆军拟撤，令娄云庆另招一军。论勋军之挫，不可讳败饰胜。说明顺营马队不宜分拨他人。

少泉宫保世仁弟大人阁下：

连旬亢旱不雨，忧皇无措。久未作书奉达，伏审兴居安适。

捻逆至南阳后，向西向东尚无确信。然决向山东，自无疑义。运河干枯，处处可以徒涉。齐之东三府，苏之里下河，该逆垂涎已久，此次恐不得免。

盐河无水，南北盐均不能出场二事，已为非常之患，而农田巨灾，更无论已。近闻徽、宁、池、太均已得雨，浙、湘、江西皆有丰稔之象。惟安、庐、淮扬、常、镇、江宁及湖北受害最剧，岂舍间与尊府兄弟均以德薄位高，上干天和，累及斯民耶？思之忧愧无地。

春霆之病，断无生理，幸而苟延，亦须回蜀调养经年。其部下各分统公禀，颂宋而诋娄，明目张胆。若勉强以娄统之，必生他变。宋君柔懦，将听客之所为，何能得力！鄙意竟将霆军全数遣撤，撤毕乃令娄君另招一军，仿照霆军家法，绳以淮、湘纪律。其著名骁悍之谭胜达、唐仁廉等，或调至尊处，令其分带三四营，拨隶省三、寿卿部下，如其不愿，亦即听之。阁下如以为然，俟接到复示，当由敝处主稿，会列阁下暨筱泉、沅浦前衔，先行遣撤。目下事机未顺，不求立功，先求免祸。

十一日勋军之挫，此间有委员接到该军帮办之信，似是大败。而尊处奏报汇叙于胜仗折中，颇有代少铭掩饰之意。闻左帅力诋仆与左右讳败饰胜，捻匪猖獗异常，而吾二人之奏犹是轻描淡写云云。以阁下豁达英伟之度，何患驭将无术？如少铭中等之材，若曲加庇护，不特为左帅所讥，即省、寿、琴、良辈亦未必帖然悦服。祈卓裁斟酌出之。

老湘营正在苦战得手之际，若遽分其顺营马队，便如剪其羽翼。鄙人亦如尊意，不忍夺之，只好劝马镇另练新军。若张逆果出关回窜豫境，寿卿逐之东旋，或拨顺字一营归马镇，一营隶湘军，亦是一法。统候鸿裁。诸惟心鉴，即颂台祉。

正封函间，雨亭接尊函，知贼至叶、裕，即当令昌岐北行也。

171. 复皮宷瀚五月十五日

告鲍超病重，顷已返鄂调理。忧江南枯旱，麦稻歉收及东捻入豫，运防堪忧。请照拂外甥王镇墉。

小舲尊兄大人阁下：

三月差弁回营，接到惠书。报销一节，垂示周详，有费清神，莫名感纫。辰惟台候绥愉，兴居多祜为颂。

春霆赴鄂剿捻，实著奇功，因彼此奏报微有参差，不无抑郁在心。而病之所以重，则由于误投药剂，带发旧伤，日加沉重。顷已离营返鄂调理，或可就痊。

此间枯旱太久，二麦歉收，早稻失望。弟竭诚步祷已逾二旬，二十四、初三、初十等日虽获阵雨，尚不能栽插秧稻。

东股窜出鄂境，扰及叶、许，势将东趋。运河水涸，恐其渡窜东岸，则千里长墙，前功尽弃。天时人事，忧惧实深。

舍甥王镇墉赴京乡试，学殖浅薄，又系初次入场，诸未谙练。务祈随事照拂，俾有遵循，至为恳祷。敬问台安。诸惟心鉴，不具。

172. 复邵亨豫五月十五日

告本人回任金陵，公务繁杂。忧江南久旱，麦稻歉收及东捻入豫。请指导外甥王镇墉。

汴生仁弟馆丈阁下：

正月差弁回营，接到惠书，猥以馈岁微仪，远劳齿谢。顷闻邸抄，知已晋秩司成。帝心简畀，以经师人师之并懋，知公才公望之允孚。引瞻矞霭，企颂无涯。

仆自暮春之初回任金陵，应接纷繁，案牍丛杂，已觉非孱躯所能料理。加以枯旱太久，二麦歉收，早稻失望，鄙人诚求步祷已逾二旬，二十四、初三、初十等日虽获阵雨，尚不能栽插禾稻。

捻股出鄂窜豫，扰及叶、许，意在东趋。运河水涸，恐其渡窜东岸。去岁修墙浚河，长逾千里，深虑枯浅可涉，前功尽弃。天时人事，忧惧实深。

舍甥王镇墉赴京乡试，学殖本浅，又系初次入都，诸未谙悉。尚祈指示场规，俾有遵循，至为恳祷。复问台安。敬贺大喜。诸惟心鉴，不具。

173. 复黄锡彤五月十五日

告本人回任金陵，公务繁杂。忧江南久旱，麦稻歉收及东捻入豫东趋。请指导外甥王镇墉。

晓岱尊兄大人阁下：

正月差弁回营，接到惠书，猥以馈岁微仪，远劳齿谢。即审西清养望，令闻日隆，皇华四出，不知星轺又指何方，至为企颂。

弟于暮春之初回任金陵，应接纷繁，案牍丛杂，已觉非孱躯所能料理。加以枯旱太久，二麦歉收，早稻失望，鄙人竭诚步祷已逾二旬，二十四、初三、初十等日虽获阵雨，尚不能栽插禾稻。

捻股出鄂窜豫，扰及叶、许，意在东趋。运河水涸，恐其渡窜东岸。去岁修墙浚河，长逾千里，深虑枯浅可涉，前功尽弃。天时人事，忧惧实深。

舍甥王镇墉赴京乡试，学殖本浅，又系初次入都，诸未谙悉。尚祈指示场规，俾有遵循，至为恳祷。复问台安。诸惟心鉴，不具。

174. 复刘长佑五月十六日

告刘铭传北去，尚费踌躇。忧东捻窥伺运河。

荫渠仁弟大人阁下：

接四月二十七日惠书，即审昼接承恩，校阅禁旅，贤劳独著，企颂良殷。

峻山南来，实深感荷！省三北去，尚费踌躇。缘李少帅所部淮军，以省三为最。明知畿辅练军，其任甚重，无如中原逐寇，将才太少。省三、峻山未必果能为名将，特彼善于此，不得不节取其长，撑持艰巨。直隶练军，匪仅汲汲添将，并宜添饷、添兵乃克有济，卓见以为何如？

西股经刘寿卿痛剿，凶焰稍衰。东股窜至许州，仍将窥伺运河。旱久河干，处处可涉，良深焦虑！复问台安，顺颂节禧。诸惟心鉴，不具。

175. 加李瀚章片五月十七日

告霆军宜归娄统，否则酌留谭、唐两军，余者遣散。

霆军奏归娄统，断无因一公禀而即改归宋统之理，亦断无听邓、谭、唐、曾、黄等分统之理。鄙意以全行遣撤为是，舍弟颇虑其仓卒生变。或酌留谭胜达、唐仁廉两军，各三千人，调谭赴周口归少帅处，唐赴安庆归敝处，而将其余各营遣散，似比全撤者稍为易办。请与舍弟商定，飞速见示，仆与少帅会檄行之可也。

176. 复丁日昌五月十七日

告拟停期满甄别之考。谈听讼催征意见。论清粮垦荒及沙船兴废诸事。

雨生仁弟阁下：

接初二日惠书，具悉一切。

考官将遍有赏无罚，与江西昔年之动辄甄别休致者迥不相同，如此则陶成之意多，操切之意少，有才者乐于见长，无文者亦不至望而生畏，虽常考亦自无妨。此间拟停期满甄别之考，因其事太无根据，非欲博宽大之名也。

听讼催征，严立程限，逐一稽核，自有实效。王雪轩虽长于催科，然好用轻锐少年拜认师生，亦坏苏省风气。阁下当法周、汤诸老，何必取法乎下？

清粮垦荒，诚为要务，然下手实不易易。能就二百余则中定为简明章程，只留三则五则，使愚民一望即知，庶几易于遵守。垦荒委员分肥朦混，亦应撤参一二，以儆其余。此等处未可稍事姑息，将来另定劝奖章程，仍须先遴贤员，徐议良法。仆在安庆议清丈田亩，造鱼鳞册，以未得贤员，卒未办成，至今抱愧。

石芾南既于尊恙应手，可即令赴苏就官医局，渠亦欣然愿应嘉命。

沙船兴废，言之慨然。顷接郭中丞来函，亦以加价一层势不可止，免扣一节力有未能为言。查折扣项下，统计不逾三万金，而使商有怨言，非所以示体恤。鄙见则以加价之一钱五分全行免扣，其原价之四钱亦免扣三分，而以扣出之一分仍留为海运局之公用，不必提归司库。顷接总理衙门信，似以全数免扣为是，请即照此议详可也。昔刘晏不减漕船经费，以为使下有余利，则官物慎重，而事可永行，厥后减费太多，而漕船遂废。今沙船之行于异日者，诚不知其何如，然在我辈留其有余，则在后人不至遽废，是亦前事之堪师也。

承馈生荔枝一坛，色香虽减，而真味未变，敬以志谢。二小儿体气渐完，拟令缓归，以副雅嘱。复问台安。诸惟心鉴，不具。

177. 复陈湜五月十七日

忧鲍超病重。虑东捻窥伺运河。嘱因西捻远去，河防已松，正宜增置炮船，续募南勇，并与豫省之船联络一气。

舫仙仁弟阁下：

四月十九泐复一函，计达尊览。顷接二十四日惠书，具悉一切。

春霆病重离营，已于十三日舟行返鄂。舍弟及各处来信，均称十分沉重，万难就痊。

东股自鄂窜出，由新野、叶、裕东行，闻已至许州、中牟，势将再犯曹、济，窥伺运河。〈运河〉枯旱已久，处处可以徒涉，恐运东千里长墙，前功尽弃，不胜焦虑！西股三、四月间屡为湘军所败，刻下贼踪远去，河防已松，正宜未雨绸缪。增置炮船，续募南勇，均不可缓，炮船与豫省之船联络一气，尤为要着。如豫省船不得力，不妨径禀李、左两帅，大加整顿。阁下声望已著，防河以保卫畿辅责无旁贷，不可瞻顾因循，致误大局。

新方伯与中丞不甚融洽，乃属意中之事。阁下此时不难于同僚之寡助，而难于上下之交孚，能回省一次调停维持，使方伯竭力相辅，而中丞亦晓然于我心之无他，则此后更易措手。

此间为旱所苦，早稻业已失望，晚稻亦难栽插，虔祷两旬，卒无应验。位高德薄，上干天和，累及斯民，忧愧何极！复问台安，顺颂节禧。诸惟心鉴，不具。

国藩顿首

178. 复李瀚章五月二十日

忧郭松林不能独当一面，告鲍超或回蜀中，则将该军全数遣散。说明五忠祠位次不宜更定。忧东捻已至许州、中牟，恐意不忘运东。

筱泉年兄大公祖阁下：

接二十日途次惠书，旋得鄂信，知于二十六日接篆。三湘方泐去思，全楚又歌来暮，勋福日增，至为企颂。

幼泉专襄营务，子美代为统领，一转移间公私称便。惟闻郭公治事，气足而才不长，颇欠条理，难将多人，仍恐不克独当一面，殊为廑念。

春霆病重回鄂，闻近日毫无转机。该军气习颇深，春霆或回蜀中，则将该军全数遣散，趁此时尚无欠款，或无他变。

五忠祠位次，升塔忠武于江忠烈之上，诚为得体。惟以死事之年月为位次之先后，此语传播众口，久已彰彰在人耳目，忽由阁下与仆二人更定，似不相宜。若谓宾宜先而主宜逊，则人谓文宜伸而武宜绌，理亦相等，不如仍旧贯为妥。

南云、芳浦积劳之后，一病至此，已照来咨将芳浦之军檄令停招。但鄂、皖之交总须添一支劲旅，以定黄州、安庆之人心。统将难求，实深焦虑。

东股窜新野后，闻已至许州、中牟，恐意不忘运东。亢旱已久，运河枯涸，处处可以徒涉，幼、良、勋、盛四军皆须歇息，仅省三、琴轩两军力尚不足制之，奈何！复问台安，顺贺节禧。诸惟心鉴，不具。

179. 复郭柏荫五月二十日

说明沙船增费免扣与丁寿恒等一案处理办法。喜近期得雨。

远堂老前辈大人阁下：

接二十六日惠书，具悉一切。

沙船水脚加价，俟冬间附片奏明，卓见极是。所请免扣一节，顷据丁雨生禀复，亦与尊指大略相同。惟沙船积困已久，京中当轴虑其倒歇，有误海运。总理衙门屡议购买轮船、夹板济运，国藩以官买无此巨款，力陈买船济运之非策，仍以保护沙船为正办，将周廷琦等公禀函寄总署。又因阿公使前来，不欲暗中沮止洋船装运豆石，请出示晓谕并开解沙船勿争豆石之利，总署亦谆谆言之。国藩复函，因言只有调济沙船增费免扣，或可不争豆石之利，此外别无开解之法。顷接总署续函，言沙船九折，京中无案可稽，自应免其折扣。国藩复函言，旧扣四分除留一分作海运局费外，余三分免扣，已嘱丁藩司照此详复。兹将与总署来往信稿节抄呈阅。

丁寿恒等一案，张牧、胡令二员拟俟司详到日，由敝处酌核，敬会台衔复奏。张、胡皆有劣迹，所参似尚得实。丁封君迩来并未干预公事，又长子官浙不禄，次子官滇告养，心绪拂乱，自应保全，以敬宿学而彰公道。卓裁以为何如？

此间自二十四得雨以后，初三小雨，初九、十七又雨，均未大沛甘霖，兹于二十日始得透雨，足以栽插秧稻，稍慰云霓之望。不知淮、扬、徐、海均得甘雨否？能使运河宽深，捻逆不得东渡则幸矣。复问台安。诸惟心鉴，不具。

180. 复张之万五月二十日

请随折优保拿获海匪之将，催提惩究沭阳匪首徐勋。忧东捻入睢、曹，运防可虑，淮防吃重。

子青尊兄大人阁下：

迭接二十五、二十七两次惠书，并准大咨，具悉一切。

清淮协饷，已饬江藩司月筹四千金，略表微忱，另具公牍咨达冰案。

海匪沈如126-1 下洋以后，正以无海船穷剿为虑，顷据禀报，已由尊处派出之将全数拿获。厥功甚伟，应请随折优保。

沭阳匪首徐勋，逃入沂州，带勇怂恿东兵越境南剿，以快私仇，殊属可恶。弟前亦据禀咨商东省，将该匪解江归案审讯，迄未接其复咨。似应由阁下催提惩究，以免异日酿成事变。

东股窜入睢州、曹县，日内未接续报。运河水涸，处处可以徒涉，深为可虑。淮防渐形吃重，不知韩庄以南旬日中得有大雨否？东岸圩墙，诸将所禀尚可坚守否？弟相隔稍远，偏劳荩虑绸缪防范。

此间亢旱已久，本日始得透雨，禾稻可以栽插。想淮、扬亦普沛甘霖矣。复问台安。诸惟心鉴，不具。

181. 复鲍超五月二十四日

嘱病后元气未复，宜加意调摄，无以他虑相扰。告将屡奏，可速理归装，遂回籍之愿。

春霆仁弟爵军门阁下：

吴委员葆仪来，接到惠书，猥以鄙人前馈参枝，致劳齿谢，弥觉歉然。欣悉吉人天相，贵恙日轻，至以为慰。惟久病之余，元气未复，宜加意调摄，无以他虑乱其心意，扰其天和。大而军务、饷务不必挂念，小而家事、应酬亦须丢开，切不可千思百想，致动心火而触肝气，至嘱至嘱。

承示病后思亲，鄙人即日当剀切入奏，将贵体伤发病重，一年之内断难治军情形，恳切上陈。若初次不蒙俞允，即再奏三奏，得请而后已。阁下尽可速理归装，安心西上，不须再来金陵。无论俞旨到否，鄙人必能办妥。峻山顷至金陵，俟将霆军局势议定，即行飞函奉告。兹特先寄一函，使阁下遂回籍之愿，庶心安而病可减。复问台安。不具。

182. 复刘崑五月二十四日

论湘军援黔，须步步为营，不宜深入。忧捻军渡过运东及请遍发告示分别处理哥老会有罪、无罪之人。

韫斋老夫子大公祖阁下：

接奉四月十五日惠书，知初九日敝函尚未入览。伏审兴居康吉，荩绩宣昭为颂。

兆方伯一军，拟以席砚香接统，并以叶介唐佐之，最为妥协。湘军守在四邻，已阅十年，有得力之军援黔，而吾圉自固，惟须步步为营，后路未清，不宜深入。自处不溺之地，而后能援人之溺，想诸将皆已饫闻斯义。比闻雨旸时若，新政之初，此惟最切之图，有非可强求者。

侧闻直隶、山、陕旱象颇广，南则鄂、皖、宁、苏数千里同时被旱，二麦歉收，早稻失望。此间设坛求雨，步祷兼旬，苏、松、淮、杨〔扬〕、安、庐、徽、宁均得透雨，只要此后雨晴应候，岁事尚无大碍。鄂中则向例播种宜早，今已无及矣。

任、赖股匪自鄂窜出，不过旬余，竟于十二日从汶上窜过运河以东。千里墙濠，三年辛苦，一旦前功尽弃，可叹可忧。虽水涸由于天心，而懈忽亦关人事，如何如何！

闻敝邑哥老会滋事，幸荩筹调派神速，五六日间即已扫除蒇事，不胜感荷。窃意哥老会人数极多，办理不善，则人人有自危之心，此戢彼发，必至治丝而棼。此辈非尽甘心为匪之人，大约初入会时，有两种议论最易诱人：一曰在营会聚之时，打仗则互相救援，有事则免受人欺；一曰出营离散之后，贫困而遇同会可周衣食，孤行而遇同会可免抢劫，因此同心入会。恶人固多，好人亦极不少，其中愿充老冒雄长而敛财者，数百人中不过二三人；其愿谋反叛逆者，数千人中不过一二人，若因拿办此一二人而株连及数万人，则事将不可收拾，而心亦有所不忍。鄙意当遍张告示，但问其有罪无罪，不问其是会非会。所谓罪者，大罪一条，谋反叛逆是也；中罪三条，一曰杀人伤人，二曰聚众抢劫，三曰造蓄军器是也。治之之法，大罪叛逆则兴兵诛剿，究其党与，坐其妻孥；中罪三条则但就案问案，重者正法，轻者枷杖。其未入会而犯此三条者，亦不轻纵；其已入会而犯此三条者，亦不加重，不究党与，不坐妻孥。当堂讯供之时，但问本案之是否认供，不问平日之曾否入会；至中罪三条之外，或犯小罪，更不问其是会非会矣。如此办法，则会中之千万好人安心而可保无事，会中之数千恶人势孤而不能惑众。国藩拟将此层出一告示，遍谕敝县及附近各县。老夫子如以鄙谕为然，亦请遍出告示，并通饬湘中州县遵照。于哥老会犯案者分别办理，庶足息浮言而定人心。谨此奉商。复问台安。诸惟心鉴，不具。

183. 复李瀚章五月二十五日

忧东捻已过运河，千里墙濠，前功尽弃。论霆军分统无益，不如遣撤，而令云庆重招新军。谈盐税利弊，有税川盐害淮，无税川盐害鄂。

筱泉年兄大公祖阁下：

十六日泐复一函，计达尊览。顷接惠书，因时祓饰。即审午节延釐，新猷笃祜，企颂无涯。

此间二十日复得透雨，禾稻可以栽插。计鄂中当亦同沛甘霖。

该逆锐意东趋，昼夜疾驰，跟追诸军，望尘不及。顷据滕县探报，逆踪已于十二日戌刻由东平州属之安山、戴庙窜过运河。铭、鼎两军虽及曹、单，已落贼后。千里墙濠，前功尽弃，东省重遭蹂躏，焦愤实深！前接少帅十一来函，有回驻丰、砀之说。此时贼已渡运，又当改驻济宁矣。

春霆病难速痊，来示欲以该军派员分统。查军合则所向有功，分则难期得力。而霆军分统及营官有气焰者多，有条理者少，若分统而共剿一路，不特无益，将来终归闹事而后已，不如早筹遣散，方无后患。娄峻山已至金陵，俟接到少泉回信，遣事有成，即令峻山由轮舟西上。其遣资拟在上海筹十万，江西借五万，再请台端筹五六万。出示之际，一面令峻山在黄州招集新军。统俟届时一并咨办。

川鹾入鄂，名为加税，暗则放斤，非核实掣验，一律与淮盐整轮保价，淮盐既大受其害，鄂饷亦日见其亏。惟川盐无税之私，弊窦丛出，一旦严加稽察，川商固不服钤束，而鄂员亦恐稽察太严，川贩裹足。从前官相坚信此等议论，总不肯一查川私。殊不知有税之川盐，专为害于淮，无税之川私，兼大害于鄂也。欲禁川私，须派炮船抛掷火球，焚烧川船，只须毁灭一二号。若题旨一失，鄂、淮各怀猜疑，而事不可为矣。

哥老会一事，顷有复刘韫帅信一件，抄稿呈阅。尊意以为何如？复颂节禧。诸惟心鉴，不具。

184. 加李瀚章片五月二十六日

函商霆营撤留安排。

正封函间，接令弟少帅信，言霆军遣撤或分统之事，听敝处主持，挈渠衔为之云云。国藩力主全撤之策 [1] ，但虑滋事，累及鄂境，又恐口粮万不能补足。兹与峻山熟商，定为先撤马队十二营 [2] 及步队之春五营 [3] 、亲兵一营共三千四百人。其余步队十四营正五、副五、新四，均不遣撤，暂扎襄阳。敝处一面在上海筹银五万解鄂，一面俟阁下回示 [4] ，再发公牍可也 [5] 。

[1] 旁批：“其中太无条理。”

[2] 旁批：“不满三千。”

[3] 旁批：“撤六千人，即令峻山在黄州招五千人。”

[4] 旁批：“交威林密带回。”

[5] 旁批：“仅会少帅衔。”

185. 复丁日昌五月二十六日

谈储米不如储银。告款项已启解在途及接俞樾来宁叙谈。

雨生仁弟阁下：

十七日泐复一函，计达尊览。顷接惠书，具悉一切。

苏垣得沛甘霖，此间及皖南、江北均于夏至节前各得透雨，秧稻可以栽插，不误秋成，为之一慰。粤中米价，每洋一元可买五十余斤，计江皖九、十月间价亦不过尔尔。而万里搬运，水脚更巨，与其储米，不如储银。闻江西、浙江俱有丰稔之象，购买较粤稍便也。

沙船准其免扣局费，又恐无措，顷批来详，仍系扣一发三，与复总署之信稿相符。昨因李宫保有先拨二十万之咨，札令司库、厘局共筹十万，想此时已启解在途矣。

俞荫甫于二十三日来宁，鸿辞朴学，兼擅其胜，良可敬爱。小儿于二十六日坐威林密轮船赴鄂。留荫甫在此久谈数日，渠以书院课卷尚未阅毕，归思甚切。请阁下寄语诸生，具道此间投辖之雅，并请商之敏斋，派天平轮船酌带饷项来此，便迎荫甫适沪。若至初四五日，则威林密自鄂归来，亦将过此旋沪矣。复问台安。诸惟心鉴，不具。

186. 复李鸿章五月二十七日

告捻军突破运河，除倒守运河外，亦别无良策。论霆军以遣散为是。谈宋镇甸南之案及报销局童道为人。

少荃宫保世仁弟大人阁下：

前接十一日赐函，稍稽裁复。顷接十九日陈州惠书，猥以晋位端揆，远劳称贺。德薄位高，久已不称其服，乃于诸事棘手之际，忝窃至此穹官巍秩，适足以播恶而速谤耳。

捻逆窜渡运河，千里濠墙，三年辛苦，前功尽弃。除河闸外，圩高尚有丈余，何致不能为一日之守，以待潘、刘之至？大疏据事直书，不加论断，尚属和厚。幼荃扼驻徐、宿，不知月内能否赶到。琴、省议反守运河，鄙人亦尝主其说，然自去岁沙、贾无成，深知他营兵勇，不如自辖兵勇之可靠。淮军劲旅，不能不赴东府追剿，其可腾出守河者，数已无多，东省兵力既不能守运东，又岂能守运西？守而不固，贼焰更张，似不如慎之于始。然除倒守运河外，鄙人亦别无良策，仍请阁下一言决计，免致道谋无成。

鲍军之事，春霆专委员来宁恳请回籍，仆已允为代奏。察其病势已松，当无意外之虞。惟坚请以该军暂属舍弟总统，并为诸分统代辨前禀之误，似不甚满于娄，亦不欲属于宋者。该军既无可统之人，即多方敷衍，终不中用，自以遣散为是，而一时全遣，则口粮断不能一气凑齐。兹与峻山等熟商，定为先遣马队十二营不满三千人，春五营及亲兵一营三千四百人，其余十四营均不遣撤正五、副五、新四共八千四百人，勉从春霆所请，权交舍弟总统，将来或撤或留，再行察看办理。一面至上海筹银五万两解鄂，请鄂省筹银四五万两以为遣资，俟接鄂中复书，再发公牍。撤襄阳六千人之时，即令峻山在黄州招五千人，当无他虑。俟沪饷过宁，国藩即会列台衔，一面檄撤另招，一面出示晓谕各勇。马队全撤，所缴马匹应解何处，请阁下与鄂中两院飞商也。

此间二十日以来连得透雨，岁事当可无虞。鄂中种植过时，恐得雨亦已无济，然补种杂粮，究远胜于枯旱到底者。

宋镇甸南之案，雨生亦有密函言之，敝处复雨生密信抄送尊览。雨生因母病复发，邀请石芾南赴苏，业已起行。且言苏州有官医局，月可送四十金，芾南之意似恋于苏而惮于北征。且令五弟之夫人，尚须芾南来宁再诊。势不能遽行赴营。

报销局童道，吴竹翁深薄其人。渠宦山东方伯时，有人代童作一谕帖，贴于藩署照壁，言买缺营私等事，意欲劝公屏斥，因信稀不便陈说云云。作梅亦言，童向粮台徐委员索银五百金，不应则多方挑斥云云。仆因此二者，恰值部文调取引见之际，遂令雨亭微示之意，令其请咨进京。将来阁下或用或否，均易着手，无甚痕迹也。诸惟心鉴，顺问台安。不宣。

187. 加李鸿章片五月二十八日

告捻军至运东，恐言路纠弹，望忍辱负重。望嘱刘铭传所部讲求纪律。询苏局厘务有妥员可委否。

再，此次因头绪太多，未及自写，乃幕中起草，而改者几及什七。

捻窜运东，大局日坏，恐言路不仅纠弹丁公，亦或波及阁下，尚望忍辱负重，徐徐图之。仆前岁受任，未满三月，廷旨有“因循疲玩”之责，亦由言路而发。彼时颇怀郁郁，只此不耐烦之一念，遂至久无成效，至今歉然。阁下若遇棘手之际，请从“耐烦”二字痛下功夫，鉴仆之失，或可了仆所不能了也。

左帅寄舍沅弟信中，抄有宋国永等公禀闪〔闵〕凤来滋事之案。厥后又有一信，言省三所部渐无纪律。想令筱兄信中当已述及。省三有过人之聪明，所虑者亦恐其棘手之际，或不耐烦。望公常以此二字勖之，讲求纪律，禁止骚扰，即耐烦中之第一义，亦淮、湘军之老招牌也。

云署徐道，奉补扬道，商之二雨一梅，皆与吾两人意见相同。惟苏局厘务，继之者颇难其选。梅意欲以子永当之，仆恐其因老母在宁，不愿东去，欲令接办报销局。苏厘重任，尊意有妥员可委否？雨生办饷，独得要领，今年九关，当可不误。再问少泉宫保世仁弟台祉。

188. 复马新贻五月三十日

论广德乡中多湖广客民垦荒耕种，应悉心查察，分别处理。忧捻军已渡运河，千里濠墙，前功尽弃。

穀山尊兄大人阁下：

初十日泐复一函，计达尊览。顷接惠书，借谂棠疆静谧，荩绩昭宣，至以为慰。

广德东北两乡中，多湖广客民垦荒耕种，间有执持刀械，诚恐游匪溷迹，致酿事端，自应早为料理。即如来示，札饬该州杨署牧悉心查察。果专为垦田而来，主客相安，耦俱无猜，即准编同民籍，永远安插。如毫无凭据，恃众占耕，即当勒回原籍。或会匪游勇名为垦荒，实怀诡计，驱逐出境，不许逗遛。如人数众多，不服遣散，必借兵力弹压。敝处部卒概调北征，无可派往，应请阁下酌派一旅，由泗〔四〕安移驻该州，届时另行咨商。

捻匪于十二日由汶上窜渡运河。三年辛苦，千里濠墙，前功尽弃。从此北窥畿辅，南犯淮扬，处处堪虞，防剿愈形棘手，焦愤实深！张逆一股，经老湘营迭次痛剿，逆焰稍衰，差强人意。

此间久旱得雨，岁事可望有秋。复问台安。诸惟心鉴，不具。

189. 复张之万五月三十日

忧捻军已过运河，千里长墙，前功尽废。请与黄翼升、李鸿章熟商布置。拟以高梯、陈庆长分置徐、扬两道。

子青尊兄大人阁下：

迭接十七日惠书，并准大咨，具悉一切。

该逆窜过运河，千里长墙，前功尽废。东省蹂躏，势将不支，清淮吃紧，同深焦愤。此间更无兵力可以应调，目前惟有就健飞等军，请阁下妥为布置。昌岐久已到浦，即请面议河防。李少帅亦必东来，请尊处就近熟商。鄙人不复置议，恐彼此调度两岐，无所适从。

金陵旬日以来连得透雨，秧稻可以栽插。闻淮扬一律被泽，岁事虽不敢知，水师聊可施展，亦一幸也。

顷折弁南旋，李眉生廉访谢恩一折，批旨令其入觐。徐道一席，少泉宫保曾以陈心泉相商，阁下亦以李采臣见商，均因太不合例，惧干部诘。察看候补道员中，惟高云浦梯似可带队打仗，将来足备一路防剿之选，目下与后路台局、前敌诸将亦能处处联络。商之少帅，深以为然，拟即奏署斯缺。如尊意以为可，即当会檄高道，速赴署任。又扬道一席，久未奏补。查陈道庆长在苏，资格最深，办事明练。如尊意以为可，亦当会列台衔奏署斯缺。特此奉商，鹄候复示。诸惟心照，顺请台安。

190. 复郭柏荫五月三十日

询刘松翁遗事。告拟以高梯署徐道，陈庆长署扬道。

远翁老前辈大人阁下：

二十日泐复一函，旋接十五日惠书，料理刘松翁身后事宜，具仰至情悱恻，筹画深远。袁小午京卿函请国藩为刘公胪陈政绩，奏请恤典，老前辈与之共事一城，见闻较切，或僚属有熟悉松翁遗事者，撰述一二见寄，以作蓝本，幸甚。

顷折弁南旋，李眉生廉访谢恩一折，批旨令其入觐。徐道一席，少泉宫保曾以陈心泉相商，子青漕帅以李采臣相商，均因太不合例，惧干部诘。察看候补道员中，惟高云浦梯似可带队打仗，将来足备一路防剿之选，目下与后路台局、前敌诸将亦能处处联络。商之少帅，深以为然，拟即奏署斯缺。如尊意以为可，即当会列台衔，檄委高道速赴署任。又扬道一席，久未奏补，查陈道庆长在苏资格最深，办事明练，如尊意以为可，亦当会列台衔奏署斯缺。特此奉商，鹄候复示。诸惟心照，顺请台安。

191. 加刘崑片五月 [1]

问李元度近状。

再，次青近状究竟如何？如其军屹然自立，足以有为，自应始终其事，求宽筹饷需济之。如审度断难立功，似须另谋良将，无令次青再有蹉跌，而湘饷亦不虚糜。想荩筹已与筱帅熟商及此矣。

[1] 此件抄于五月卷末，未署日期。

192. 复李鸿章六月初二日

告军事棘手之际，物议指摘之时，军律不可骚扰，奏报不可讳饰，调度不可散乱。告霆军本应全撤，其部将可听调遣。

少泉宫保世仁弟大人阁下：

二十七日泐复一函。顷接二十四日惠书，并寄示筱帅另单，具悉一切。

大旆冒雨遄征，荩勤可念。幼、仲赴泲，琴、省跟追，自是目前一定之理，必然之势。豫军进扎开河以上，或可勉遵调度。皖军进扎滩上一带，未知其恪恭遵令否？即能遵行，而纪律未必严明，与苏军未必联络，祈更卓夺。军事棘手之际，物议指摘之时，惟有数事最宜把持得定：一曰军律不可骚扰；二曰奏报不可讳饰；三曰调度不可散乱。譬若舟行遇大风暴，只要把舵者心明力定，则成败虽不可知，要胜于他舟之慌乱者数倍。

昨令兄筱泉书来，言左公函中有湘、淮暗分气类之语，即从大帅分起云云。鄙意湘、淮实无丝毫衅隙，渠前批霆军之禀，颇似有意簸弄。尊处军事若不得手，左公必从而152-1 龁之。仆前信言勋军事，力戒讳饰。二十七日之信，力戒骚扰。正恐阁下立脚不稳，被人摘发也。至于大处调度危急之际，尤以全军保士气者为主。孤军无助，粮械不继，奔走疲惫，皆散乱必败之道。请阁下常商省、琴二君，于此数者加意体察，庶免非常之挫。诚能不骚扰、不讳饰、不散乱三者，问心无愧，则成败一听诸天，152-1 龁一听诸人而已。

霆军习气太深，全无条理，因借春霆声威，十分将就。春霆既不能统，本应全行遣撤，其所以姑留十四营，暂交舍弟总统者，一以徇春霆再三之请，一以饷项支绌不能多撤也。阁下爱其谭、唐二将，尽可调唐仁廉至尊处，另募成军。闻其临阵全无调度，队伍不整，恐只能带马队一二营，不宜多带。闻谭胜达自以流年不利，坚请回籍，似不必强其从事，俟年将顺利，再行调出。此两层拟于遣撤会檄之中详细说出，日内即备牍发行矣。

顷折弁南旋，眉生奉旨入觐。徐道委高、扬道补陈二节，已函商远帅、青帅，不日即可定局。复问台安。诸惟心鉴，不具。

国藩顿首

193. 复李瀚章六月初二日

论剿捻措施。告已嘱李鸿章忍辱负重。谈分画各省战守事宜。附告拟遣散霆军。

筱泉年兄大公祖阁下：

二十五日泐复一函，计达尊览。接十八日惠书，猥以晋位端揆，远劳称贺。德薄位高，久已不称其服，乃于诸事棘手之际，忝窃至此穹官巍秩，适足以播恶而速谤耳。

寇悍兵疲，诚如尊虑，业经渡运，为患滋深。顷接少帅函，称逆踪锐意东趋登、莱，拟请豫军扼扎汶上，皖军扼宿迁一带，意欲反守运河西岸，断其归路，以冀蹙之海隅。廷旨亦颇主此策。但恐吾军甫集，而贼复回窜运西，终不入吾彀中耳。从来流寇，苦无办法，惟有尽心力所能为，听气机之徐转。

少泉精力十倍鄙人，经一次折磨，增一番学识。至朝廷之督责，言路之纠弹，皆在意中。仆顷贻书劝勉，嘱以“忍辱负重”四字，耐心做去。如有大风波，仆自分任其愆，必不使独当其咎。

来示欲分画各省战守事宜，诚为握要之论，即明谕亦尝三令五申。然如去秋失守贾鲁之防，而豫省不受责成，今兹失守运河之防，而东省未闻严谴。此事操之已蹙，即我辈且受反唇之讥，与其空文劫制，不如诚意交孚也。

淮、湘各分气类，仆与少泉不闻此言，省、琴与寿亦无此心，不必因左帅一言，稍存芥蒂。

寿卿东还，仆于五月十五日奏调，奉旨允准。然使西股久踞秦中，湘军岂能出关？

春霆委员来宁，恳请回籍，仆已允为代奏。惟该军风气太坏，全无条理，既无可统之人，自以遣散为是。而一时全遣，则口粮断不能一气凑齐，又恐滋事，累及鄂中，故先遣马队十二营及春五营、亲兵一营，已详具前函中。顷少帅寄示阁下另单，意欲留霆营马队，兹将复少帅一函抄呈冰案。复问台安。诸惟心鉴，不具。

治通家生曾国藩顿首

194. 复何绍基 [1] 六月初四日

告《仪礼正义》书板为吴棠所得。附告本人今春重履金陵，公务丛杂。忧捻军突过运河，前功尽弃。

贞翁老前辈年大人阁下：

接三月二十九日惠书，仰蒙垂注殷谆。顷彭丽生东来，又得备询一切。伏审动履康愉，诸孙英特多文，老福日懋，至以为慰。

《仪礼正义》书板系吴漕帅购得，在淮上补刻完善。渠移节闽中，未审曾否带去。前向其索取四部，似尚不难再致也。

侍北征两载，略无功效。去秋遘病，衰态顿增，屡疏乞退，未蒙矜许。今春重履金陵，应接纷烦，案牍丛杂，殊非孱躬所能料理。继以亢旱逾时，麦收歉薄，兼旬步祷，始沛甘霖。晚稻顷始栽插，未知能否有秋。

捻逆自鄂东窜，突过运河。三年辛苦，千里濠墙，前功尽弃。从此北窥畿辅，南扰江淮，防剿愈无把握。顾瞻大局，如何如何！

令侄赋闲多年，顷令办理发审事件。既在左右当差，自可徐图开复，妥为位置，请释廑怀。复问台安。不具。

年侍生曾国藩顿首

[1] 稿本末曾氏批有“自添一片”，加片今未见。

195. 复刘坤一六月初四日

告孙栋臣暂免参办，请时加训饬。忧东捻由鄂入豫东趋，由汶上窜过运河，制捻无术。附告鲍超因病回籍，其军陆续裁撤。

岘庄尊兄大人阁下：

前接四月十一日惠书，稍稽裁复为歉。比审动履康娱，荩勤益懋。

孙栋臣于公事颇知认真，即如尊指，暂免参办。前闻其夜郎自大，志骄意满，恐其不服尊处钤束。又以其为鄙人与雪琴旧部，恐阁下或有瞻顾，诸事不甚顺手，故欲劾去，以肃营规。今阁下既节取其长，弟亦不咎既往。请阁下时加训饬，不令干预请托，戒其盈满懈弛，如故态复萌，即请密函见示。弟昨令派炮船至吉安巡查盐卡，亦以试其所部之得力与否。军兴日久，勇饷多属虚糜，吾辈不能不细心考核也。

任、赖捻股由鄂入豫，尽力东趋，十二日由汶上窜过运河。三年辛苦，千里濠墙，前功尽弃。从此北窥畿辅，南达淮扬，处处堪虞，防剿愈无把握。顾瞻大局，如何如何！所幸老湘营一军在秦屡获大胜。

江淮南北连得透雨，岁事当无虞耳。

春霆病势甚危，近闻微有转机。专员来此，请代奏回蜀养病，业已允许。渠既回籍，其军断不得力，不能不陆续裁撤。俟定议后，再行详细奉达。复问台安。诸惟心鉴，不具。

愚弟曾国藩顿首

196. 复刘崑六月初五日

告因浏邑斋教起事，拟出告示张贴。谈制捻办法，冀蹙之登、莱海隅。

韫翁老夫子大公祖阁下：

五月二十四泐复一函，旋接奉初十日惠书，以事理具详前函中，稍稽裁复。伏审勋福并茂，荩画周详为慰。

浏邑斋匪滋事，业经剿办蒇事，匪徒全不得逞。敝处拟出告示，顷甫刻就，兹以一张寄呈尊览，余俟用印，专弁送湘张贴。前本拟接尊处回信后再行出示，既而思之，此时要着，宜禁供扳以孤匪党，免株连以定人心，但问其有罪无罪，不问其是会非会，庶免人人自危，家家仇扳之风。敝处之示，不妨从宽，尊处之法，不妨宽严互用，虽微有异同，而适所以相成也。

捻逆窜过运河，已及青州，东三府完善之地又遭蹂躏。李少帅移节赴泲，拟调豫、皖诸军反守运河西岸，而以淮军步步跟追，冀蹙贼于登、莱海滨。廷旨亦主其议，未审能否办成。

此间前苦亢旱，自二十以后连得畅雨，十分深透。只要以后晴霁应时，岁事或可无虞。复问台安。诸惟心鉴，不具。

愚弟曾国藩顿首

197. 复英翰六月初六日

论制捻办法，拟反守运西，步步逼紧。谈会剿捻股军饷支绌。告乡试拟奏请花潭学使监临。请将熊英屏斥。

西林尊兄大人阁下：

前函稍稽裁复。颜牧来宁，接到惠书，并准大咨，具悉一切。

贼踪已过运河，三年辛苦，千里濠墙，前功尽弃，焦愤实深！李少帅奏请反守运西，而以游兵步步逼紧，为驱戮海隅之计。朝旨亦主其说。办流寇本无良法，亦只合因地制宜，随时设策。

阁下督饬诸军越境会剿，承示军饷支绌，自应竭力佽助。此间悉索敝赋，尽以供给少帅部下淮军及援秦湘军，每月五十万，为款太巨，加以甘肃协饷，霆军协饷，清淮协饷，近又增霆军遣资，实觉应接不暇。暂筹万金，交颜牧带去，俟稍可腾挪，再行筹济。目前江、皖境内均得透雨，日内微嫌其多。但求岁事无虞，即饷事亦易筹画。

本届乡试监临，台旆不能南来，国藩精力困惫，实难代办。查道光、咸丰年间，无江督监临之案，只有下江学政代办监临三次成案。即日当援照具奏，请钦派花潭学使入闱监临，而鄙人仍总持大纲，更为稳妥。

安庆捐输局委员熊英浮滑狡诈，与黄际昌皆为物论所不容。敝处已将黄委员斥逐。阁下以熊为乔帅旧人，稍事优容，将来必受其累。应请严檄屏斥，遴委接办，不特肃清捐政，于安庆官场风气亦可稍正也。复问台安。诸惟心鉴，不具。

愚弟曾国藩顿首

198. 复李榕六月初六日

告鲍超因病回籍，其军拟先后遣散。谈捻军动向及制捻办法。

申夫仁弟馆丈阁下：

顷接惠书，猥以晋位端揆，远劳致贺。德薄位高，久已不称其服，乃于诸事棘手之际，忝窃至此，适足以播恶而速谤耳。借谂玉躬康复，容色华滋，陈栋具道起居甚详，至为企慰。

春霆恳请回籍，鄙人已允为代奏。至商该军所属，坚请以舍弟权为总统，意似不满于娄，亦不甚主于宋。查该军条理纷淆，风气太坏，自非春霆复统，当以遣散为是。而全遣则口粮不足，又恐滋事，连累鄂中。定议先撤马队十二营及春五营、亲兵一营，其余十四营留交舍弟察看，从容办理。娄峻山已至金陵，即日令赴黄州，另招五千人，专为鄂、皖游击之师。以春霆尚在病中，不遽告也。

眉生奉旨入觐，秋初计可启行。其耳聋一节，似须由渠呈请代奏，到京后静养一二月，乃可入对，当无妨碍。

此间及江淮南北均得透雨，岁事或可无虞。

捻逆窜渡运河，三年辛苦，千里濠墙，前功尽弃，焦愤实深！李少帅移节济宁，奏调豫、皖诸军助守运西，而以淮军节节逼紧，以期蹙贼于登、莱海滨，未审能入吾彀中否。复问台安。诸惟心鉴，不具。

国藩顿首

199. 复蒋嘉棫六月十二日

谈皖厘应清源节流，以重军储。论制捻办法。

莼卿仁弟阁下：

前接四月二十六日一函，因时祓饰，裁复稍稽。续于公牍中得悉另单，具见阁下于皖厘一事，清源节流，实心整顿，感荷无已。自后非奉两院批准者，概不给发，非向有成案及实关紧要者，敝处亦概不批准。昨已将臬司改拨驲费一案批驳，彼此务求渐裁间款，以重军储。

此间二十日以外，大雨时行，农事可兴，秋成可望。皖中当一律普沾。

捻匪于十二日由汶上窜过运河。三年辛苦，千里濠墙，前功尽弃，焦愤实深！李少帅二十九日行抵济宁，现议倒守运河。省三至，以去就争之。刘印渠、英西林两疏力主此说，朝廷亦深以为然。如果驱戮海隅，不令逸出，则大局将有转机矣。复问台安。诸惟心鉴，不具。

国藩顿首

200. 复丁日昌六月十二日

询其母病是否有起色。论沙船增价，务求有着，不失信于商。谈宋镇事及守运款项。

雨生仁弟阁下：

迭接二十一、二十四日惠书，具悉一切。

石芾南计早到苏。太夫人玉体有起色否？令嗣已否速痊？至为驰念。

沙船增价一项，取之漕折四分，务求有着，方不失信于商人。阁下能代粮署催缴，更为得力，已具公牍行知矣。

崇明洋面已由应道添购炮船二号，分拨成、郑二镇认真巡缉，或可少戢。

宋镇事仍请尊处细查见示。此事虽小，而纪纲是非皆有关系。颜令等三员本案详参，与另案甄别，似俱不宜轻纵。颜令上次考廉，文理最优，能否以教职处之？乞酌。金令一员，前于陈道详内已批撤矣，似应详参革职，以儆贪墨。海塘领银，藩署书吏扣至一千四百两之多，尤不能不严办，不必有所瞻徇。

前敌饷项除月解外，九、腊两月尚可多筹巨款，感荷之至！现方议倒守运河，于正项外不无另款，而徐台需饷尤急，不能不仰资于尊处也。复问台安。诸惟心鉴，不具。

国藩顿首

201. 加丁日昌片六月十三日

问其母病况，并请汇兑现银。

接初三日惠书，太夫人病势沉笃，深为廑系。连日幸无续报，或者如天之福，渐有转机，便中再求详示。

荫甫回苏，有友彭丽生同行，仆托买参支，渠不肯赍现银，请尊处汇兑二百金为荷。

202. 复李瀚章六月十五日

论霆军所撤四分统，善后似不周到。忧各师助守运河，或不可靠，或兵太单。

筱泉年兄大公祖阁下：

顷接五月二十七、六月初五日惠书，具悉一切。

霆军遣留事宜，告示及遣撤之檄已发。后又念所撤谭、唐、杨、曾四分统，独谭、唐于示檄中提出重加录用，以慰其心，而杨、曾未经提出，未免向隅。若檄中能令杨于撤勇后速来金陵差遣，曾于撤勇后送鲍回籍，再来金陵差遣，则四人皆有着落，较为周到。事后悔之，已无及矣。不知此二人虽不满意，尚不生变否？阁下能设法斡旋否？霆军马队实不得力，若非撤后重招，断不能与淮军步队联为一气。此鄙人之苦心也。

各师助守运河，皖军守至宿迁止；自宿迁以东至清江二百余里，归张漕帅设守，其兵未必可靠；自清江至阜宁二百余里，少泉调王可陞、欧阳利见等设守，其兵力太单，别无一旅可以添拨，殊为焦虑。此次逼贼于运河之东，奉有明旨，各军亦尚踊跃从事，或是一好机会。但须在九月内见效乃妙，一交十月，则运河水涸，黄河成冰，又觉利少而害多耳。

鄂中得雨数寸，农事自有生机。此间则雨水已多，转期霁矣。复问台安。诸惟心鉴，不具。

治通家生曾国藩顿首

203. 复张之万六月十五日

告所需火药即饬金陵粮台如数拨解。已确定高梯署徐道，陈庆长署扬道。询倒守运河，兵力足敷分布否。

子青尊兄大人阁下：

前接初二日一函，猥以晋位端揆，远劳致贺。德薄位高，久已不称其服，乃于诸事棘手之际，忝窃至此，适足以速怨而召谤耳。旋接初四、初五两日惠书，并准大咨，具悉一切。

暂护淮安监督，另具公牍咨达冰案。所需火药二万斤，即饬金陵粮台如数拨解。徐道一缺，昨已会列台衔，檄委云浦署理。扬道一缺，鄙人初亦属意于受亭，回至金陵与人商及，佥谓资格劳绩均不如陈子奉。旋因李少帅欲更换总办苏厘之员，往返函商，议及以子奉补扬道。顷接郭远帅复信，亦称允孚众论。碍难更张，尚希鉴谅。

清淮防务吃重，极知尊处独力难支。顷少帅拟倒守运河，调皖军防至宿迁止，自宿迁下至杨庄，不知贵部足敷分布否？想已与阁下熟商定议也。复问台安。诸惟心鉴，不具。

馆愚弟曾国藩顿首

204. 复李鸿章六月十七日

谈倒守运河及撤霆军之看法。

少荃宫保世仁弟大人阁下：

初二日泐复一函。顷接初六、初八日两次惠书，并抄寄琴轩来函。兹又接初十日抄琴轩议守胶莱河之函，具悉一切。

倒守运河之议，省、琴发之于下，朝廷主之于上，荫、稚、和、西诸帅亦似深韪其说，意见不甚纷歧，意军事将有转机也。王峰臣、欧阳健飞两军业如尊指，分别檄调。惟阜宁以东，射阳河宽水深，尚易为力，阜宁以西直至清江，恐王军不敷分布。清江以北直至宿迁，恐张部亦未必可恃。此两处均不易防，想公亦虑及矣。如能在胶莱河之东北，诚为绝好机会，若窜出胶莱河之外，则运河地段太长，实无把握。宿迁以南，张部既嫌单薄，仆又别无可调之兵，敬求阁下于此再为着意，至恳至要。

初十日将春霆回籍一节，会列台衔具奏。惟撤去谭、唐、杨、曾四分统，谭、唐别谋位置，曾、杨未免向隅，殊欠妥善。顷有寄令兄筱帅信，抄呈尊览。

雨生之太夫人近日稍见痊愈，或无意外之变。苏省厘局，作梅意在永君，仆亦深以为然。盖求人先求其心，心诚而才随之以长。蒯蔗农才亦不长，而其心可靠，月计有余。子永亦犹是也。复问台安。诸惟心鉴，不具。

国藩顿首

205. 复徐树铭六月十七日

告回任金陵，公务丛杂。谈制捻办法。

寿蘅仁弟世大人阁下：

正月接到环章，猥以馈岁微仪，远劳致谢。即审承恩受福，时望亦隆，曷胜企颂。

国藩暮春之初，回任金陵。应接纷繁，案牍丛杂，几于日不暇给。继以江淮亢旱，步祷兼旬。幸五月下旬以来，大雨时行，晚稻补种，岁事当可无恙。

捻逆窜至登、莱，李帅议欲逼贼运河以东，聚歼海隅之地。廷旨及皖、豫诸帅意见相同，各军踊跃从事，自是一好机会。但须在九月内见效乃妙，一交十月，则运河水涸，黄河冰合，又恐防不胜防耳。

季蘅尚署泰兴。胡鼎祺现在文案当差。知念附告。复问台安。不具。

世愚兄曾国藩顿首

206. 复黄倬六月十七日

告回任金陵，公务丛杂。谈制捻办法。

恕翁仁兄大人阁下：

正月接到环章，猥以馈岁微仪，远劳齿谢。辰惟承恩迓祜，望实益隆，心祝曷已。

承单示词臣不谥文者五人，惟范忠贞知者颇多，其余皆素所未闻。

六军之练，议者颇言难期近效，然荫帅苦心孤诣，必有一番实绩。

国藩暮春之初，回任金陵。应接纷繁，案牍丛杂，几于日不暇给。继以江淮亢旱，步祷兼旬。幸五月下旬以来，大雨时行，晚稻补种，岁事尚可无恙。

捻逆窜至登、莱，李帅议欲逼贼运河以东，聚歼海隅之地。廷旨及皖、豫诸帅意见相同，各军踊跃从事，自是一好机会。但须在九月内见效乃妙，一交十月，则运河水涸，黄河冰合，又恐防不胜防耳。复问台安。诸惟心鉴，不具。

愚弟曾国藩顿首

207. 复王镇墉六月十七日

询问行途，略告近况。

叶庭贤甥足下：

迭接二十六、二十八两日惠书，具悉一切。贼趋登、莱，泰安久无阻塞，计已一路安稳，行抵都门矣，至以为念。

此间自五月二十日后连得透雨，微嫌其多，刻下甚宜晴霁，不审畿辅近日雨水何如？二小儿于前月二十六由轮舟西上，六月初二抵鄂，初四自鄂回湘，计时已到家矣。

愚齿痛近不复发。昨因感冒风寒，便觉精神疲倦，头晕骨疼。虽坚不服药，或可就痊，而衰态日增，见客太少，殊难胜此巨任。幸今夏尚无酷暑见侵，差强人意。复颂元祺，不具。

国藩手致

208. 加李鸿章片六月十八日

告丁日昌之母病重，如有大故，请熟筹饷务、洋务。

再，前闻丁太夫人病重之信，作梅即至敝处，欲强筠仙速来署理苏藩。当即寄信至湘阴，未知渠果肯出山否 [1] 。如有大故，雨生必扶榇回粤，往返将近一年，饷务、洋务应如何而不致顿亏，请熟筹之。

[1] 旁批：“渠来信欲再请开缺。”

209. 加王镇墉片六月十八日

嘱入京以勤、俭、敬、信为本，择交为用。请代买信笺、参支。

再，甥初入京，总以勤、俭、敬、信四字为本，而以择交为用。无四字则凡事皆无根柢，纵有才华，亦浮荣耳；不择交则无观摩规劝之益，故须物色贤者，明以为友，暗奉为师，乃借以约束身心之资也。自柏相案定后，闻条子之风已息，如尚有余波未净，甥须切戒之。

此间所用信笺多不如意，上次在松竹斋所买者亦不甚好。甥为我代买佳者，大约较常用之笺横宜加宽，蜡宜稍薄，纸质宜厚宜细而已。

余此次感冒，虽不药而愈，而医者诊脉甚弱，力劝多服参支。惟一二百金一换之参，不易辨认，且嫌过于奢靡。上年刘韫斋代买者，二十五两一换，虽多服而不甚伤廉。兹付去银壹百两，甥试为我买参三四两，冬间付回。多问数人，自有内行，不至吃亏也。再问叶庭贤甥近好。

210. 复李昭庆六月二十日

告其饷项拟令李、陈与高梯熟商，即由金陵全解。

幼泉世仁弟阁下：

五月初四一函，尚稽裁复。顷接惠书，猥以晋位端揆，远劳称贺。德薄位高，久已不称其服，乃于诸军棘手之际，忝窃至此穹官岿秩，适足以播恶而速谤耳。即审冒暑遄征，勤劳日笃。

韩庄八闸，本系贵部旧防，兹得台旆重来，防务益臻稳固。但不审皖军能水乳交融否？金陵月解徐台二万两，三月以前业经扫数，四五月分札催无益。现令李、陈二公与云浦熟商，即由金陵全解。其湘盐局之一万两，昨已批给娄镇一军，碍难再拨矣。复问台安，诸惟心鉴。不具。

国藩顿首

211. 复朱兰 [1] 六月二十日

忧豫捻渡过运河，河防前功尽弃。告李鸿章冀蹙之海隅，未审能否办到。其子奉使何方尚未知。

久翁老前辈大人阁下：

月前接到一函，以台旆不日东来，诸可面领教言，致稽裁复。顷接惠书，猥荷垂询甚挚，纫感曷任！伏审星轺冒暑，道体康愉，至为企念。

淮军自信阳获胜后，方期与鄂军次第合围。而该逆突窜豫东，昼夜兼行，三日驰五百余里，跟追诸军望尘不及，竟于五月十二日，由汶上窜渡运河。三年辛苦，千里濠墙，前功尽弃，焦愤实深。逆踪已抵青州，东三府又将糜烂。李少帅驻泲调度，以豫皖诸军倒守运河西岸，而以淮军步步逼紧，冀蹙贼于登、莱海滨，未审能办得到否。

李君未闻有人奏请起用。旌德朱令既有贤声，容当甄拔，以厉其余。世兄竹报迟延，或因道途阻滞。此次考差题目，未见明文，远省试差之见邸抄者，已嘱子密开呈冰案。世兄轺车所指，未定何方，但嘱即来江南，乔梓分持使节，聚于一方，则佳话也。良觌不远，统容面叙。复问台安，诸惟心鉴。不具。

馆侍曾国藩顿首

[1] 稿本末曾氏批：“道喜信再复一片，又自加一片。”今皆未见。

212. 复乔松年六月二十四日

谈捻军动向及进剿之策。告所需饷项，自当陆续起解。

鹤翁仁兄年大人阁下：

接五月二十四日惠书，伏审露祷宣勤，得雨为快。此间亦兼旬步祷，至五月二十日以后，始得大沛甘霖。近则雨水太多，转期晴霁。

捻逆窜渡运东，三年辛苦，千里濠墙，废于一旦。顷李少帅建反守运河西岸之策，以蹙贼于登、莱海隅。刘、英二帅不谋而合，朝廷深主其议，诸军亦踊跃相从，兵事或有转机。但须在九月中见效方妙，一交十月则运河水涸，黄河或冰，又恐于事无济。

寿卿冒暑致疾，所部亦疲乏太久，应予少休。张逆往来冲突，不能度越关河，计其凶锋已不如任、赖之悍。但得我军常保锐气，或可成就地歼除之功。秦中饷绌，兵逃自是必然之势。敝处饷需本年给李少帅一军已浮于上两年之数，薄助尊处三万，必可陆续起解。英西林来索大宗，竟愧无以应之，如何如何。复问台安，诸惟心鉴。不具。

年愚弟曾国藩顿首

213. 复陈湜六月二十四日

谈捻军动向及进剿之策，告招勇安排。

舫仙仁弟阁下：

前月十三日一函，尚稽裁复。顷迭接惠书，猥以晋位端揆，远劳笺贺。德薄位高，久已不称其服，乃于诸事棘手之际，忝窃巍秩，适足以播恶而速谤耳。即审010-1 节宣勤，望实并懋，至为企颂。

张逆顷犯同朝，复为寿卿击却。闻寿卿冒暑小病，所部亦多疲乏，系念殊深。任、赖窜至登、莱，李少帅议反守运河，进扼胶莱河，以蹙贼于海滨，朝廷主之，群论韪之，诸军亦踊跃从事，自是一好机会。但须在九月中见效方妙，一交十月则运河水涸，黄河或冰，又恐防不胜防耳。

鄂中两帅极和，惟欠饷已近百万。敝处前调刘、朱两君，均以病不能来，亦以饷无所出，遂尔中止。近拟仍令芳浦另招五千人，以符原议。霆营裁撤六千人，而令娄峻山招五千人以补其阙，七月当可成军。此间得雨已透，以后若无涝灾，可望丰收。复问台安，敬璧芳版。诸惟心鉴，不具。

国藩顿首

214. 复唐训方六月二十四日

喜畿辅练兵，壁垒一新。谈剿捻之策。

义渠仁弟大人阁下：

接初二日惠书，猥以晋位端揆，远劳驰贺。德薄位高，久已不称其服，乃于诸事棘手之际，忝窃至此穹官巍秩，适足以播恶而速谤耳。即审台候绥愉，荩猷日笃为念。

畿辅练兵，印帅苦心孤诣。得阁下与之同心戮力，临戎指授，壁垒一新，当可日有起色。

捻逆窜渡运东，印帅建议蹙贼于登、莱海滨，中外众论攸同，诸军亦踊跃趋事，军务或有转机。惟在九月中见效方妙。一交十月，则运河水涸，黄河或冰，恐防不胜防耳。

北方岁旱民穷，可为深虑。廷议筹款赈济，不审各省解款果能溥济否？此间五月下旬以后，得雨甚足，晚稻遍插，可望有秋。复问台安，诸惟心鉴。不具。

国藩顿首

215. 复黄润昌六月二十四日

告哥老会不时窃发，不宜持之过急。谈应对捻股之策。

少昆仁弟阁下：

顷接惠书，远承垂注。即审筹防省会，荩绩日隆，至为企颂。

哥老会不时窃发，莫不以为湘人危。然究其从来，多系军中子弟。以昔日执殳之士，为同室操戈之人，其称名有所不顺，则举事亦必无成。惟持之过急，使群不逞之徒环视而起，收拾亦复大难。鄙人前发去告示，务在原情立法，但问其有罪无罪，不问其是会非会，意以阴散党援而潜安反侧。不审卓见以为何如？

捻逆窜至登、莱，李少帅议远守运河，近守胶莱河，以蹙贼于滨海之区。朝廷主之，群议韪之，诸军亦踊跃从事，兵事或有转机。惟在九月中见效方妙。一交十月则运河水涸，黄河或冰，又恐防不甚防耳。复问台安，附缴芳版。诸惟心鉴，不具。

国藩顿首

216. 复蒋益澧六月二十四日

告《莫如楼诗集》叙文，尚需宽假时日。谈应对捻股之策。

芗泉仁弟大人阁下：

月前接到一函，尚稽裁复。顷间两接惠书，猥以晋位端揆，远劳笺贺。德薄位高，久已不称其服，乃于诸事棘手之际，忝窃巍秩，适足以播恶而速谤耳。借谂曹冲客匪剿抚就绪，勤八旬之节钺，扫十载之欃枪；德威并著于南天，倚畀愈隆于北阙。引詹矞霭，企颂无涯。

承示公余服古，修学不辍，弥见自视欿然，进德无量。名臣学问、事功本自同原，有一番钻研，即扩一种识量。将来勋猷炳焕，更有韫蓄不尽之象。《莫如楼诗集》叙文，久思执笔，惟军务未定，心绪不佳，尚须宽假时日。若贵幕中有好手，代作一篇，末署贱名，使荒陋者得藏其拙，而又不至延误，尤为两全。

捻逆窜至登、莱，李少帅议远守运河，近守胶莱河，以蹙贼于滨海之区。朝廷主之，群议韪之，诸军亦踊跃从事，兵事或有转机。惟在九月中见效为妙。一交十月则运河水涸，黄河或冰，又恐防不胜防耳。复问台安，敬璧大柬，诸惟心鉴，不具。

国藩顿首

217. 复郭嵩焘六月二十五日

告未附会左宗棠以咎郭，并谈对策，附告近况。说明东捻趋登、莱，李鸿章近定防守胶莱河。

筠仙仁弟亲家大人阁下：

前封寄作梅之书附达一纸，阅数日而接五月十八日惠书，敬承一切。

其谓左公竭力倾公，鄙人虽未见折稿，而路人皆已知之，不才岂故疑之？其谓鄙人附会左公以咎公，则又似汪钝翁私造典故，而不察于事理之实也。左公之朝夕诟詈，鄙人盖亦粗闻一二，然使朝夕以诟詈答之，则素拙于口而钝于辩，终亦处于不胜之势。故以不诟、不詈、不见、不闻、不生、不灭之法处之，其不胜也终同，而平日则心差闲而口差逸。

年来精力日颓，畏暑特甚。虽公牍最要之件，浏览不及什一辄已弃去，即贺禀谀颂之尤美者，略观数语，一笑置之。故有告以詈我之事者，亦但闻其绪，不令竟其说也。

辞削商籍一事，固知阁下必不轻于一出，前因作梅用意颇厚，附致数语，以俟采择。旋闻丁太夫人之病日就痊愈，假满再辞之举不知已发否？

此间自五月二十日后，大雨时行，十分沾足。但求不苦霖涝，岁事可望有秋。

任、赖捻股窜至运东，直趋登、莱。李少帅前议倒守运河，近又定防守胶莱河，冀歼贼于海隅。胶莱河仅三百余里，较之扼防运河千里，差有把握。未知天意人事竟复如何。顺问台安。诸惟心鉴。

218. 复丁日昌 [1] 六月二十五日

赞吏治赖其振兴。说明宾兴费系就书院肄业者言之。解徐台与本处所提之银是同一事。

雨生仁弟阁下：

接十五、二十一日两次惠书，猥以晋位端揆，远劳笺贺。德薄位高，久已不称其服，乃于诸事棘手之际，忝窃峻秩，适足以播恶而速谤耳。

令弟东来，太夫人为之色喜。勿药有占，沉疴日愈，庆抃无量。苏省州县催科不误，而抚字亦知尽心。凡兹吏治之振兴，悉赖台端之率作，嘉慰曷已！

宾兴费给十元，当系就书院肄业者言之。若一律博施，无此巨款。敝处如有提用之款，另备公牍奉达。少帅所提之十万两，与胶州储米五千石，均经陆续起解。其拨解徐台之二万两，与敝处所提之五万两，本是一事。尊处并解六万两，可谓有求必应，无事不举。

此次贼窜登、莱，我军近办胶莱之防，远办运河之防。观于齐豫皖鄂之众情踊跃，李帅之整暇缜密，阁下之筹饷宽裕，诸事尚属凑泊。或者军事大有起色乎？祷企曷已！复问台安。不具。

国藩顿首

[1] 稿本末曾氏批：“自添一片。”加片今未见。

219. 复江忠濬六月二十五日

告东捻由汶上窜渡运河，李鸿章设计跟追，未知能否入彀。焦虑秦、黔事。

达川仁弟大人阁下：

接四月十三日惠书，猥以午节相庆。即审台候绥愉，荩猷日笃，企颂无涯。

国藩自三月回任金陵，公务旁午，竭力支撑。甫经就绪，而江淮亢旱，二麦歉收。步祷兼旬，始得透雨，秧稻可栽，民情静谧。

东股久扰鄂中，受创甚巨。甫经窜出，即入山东，五月十二日由汶上窜渡运河。三年辛苦，千里濠墙，前功尽弃。李少帅移节济宁，就近调度，意欲远守运河，近守胶莱河，蹙贼于登、莱濒海之地。逆踪诡秘，未审果入吾彀中否？

寿卿在秦屡获大胜，然孤军久战，亦恐疲劳过甚。闻军士病者过多，殊深焦虑。贵东军务未能得手，自是湘西之患。刘韫帅拟以席砚香换兆方伯回省，未审何时受代？黔事如有转移起色，不特桑梓蒙福，即蜀中之力亦少纾矣。复问台安，顺颂节禧。诸惟心鉴，不具。

愚兄曾国藩顿首

220. 复李鸿章六月二十五日

论制捻办法，驱敌海隅，自以防守胶莱为上计。

少荃宫保仁世弟大人阁下：

接十三、十四日惠书，并抄寄琴、省两函及与子青往复各函，具悉一切。又接琴轩函报，初七以后贼由平度窜招远，意在窥扰登福，有此转折，运西自可布置完密，惟胶莱河身太淤，地段太远等语。此次驱贼海隅，气机尚属凑泊，自以防守胶莱为上计。若逸出胶莱以西，则防守运河之兵，数固加增，而与贼驰逐之兵，尤嫌单薄，殊无把握。观于鄂皖齐豫之众情踊跃，阁下之整暇缜密，后路之饷项粗裕，合此数者，军务必有大顺之象。不审天意人事，竟复如何？

六塘河水可用师船，或系偶尔盛涨，未必可至一二月之久。宿迁以下，皖军多守数十里，漕帅所部当足接续分布。

雨生之太夫人近日已大痊愈，殊堪欣慰。云仙前有信来，言一月假满，仍当呈请开缺。敝处答以一函，不复劝之出山矣。复问台安，诸惟心鉴。不具。

国藩顿首

221. 复张树声六月二十五日

谈捻股动向及进剿办法。附告本人身体近况。

振轩仁弟大人阁下：

前接四月一函，猥以令弟海柯奉旨建祠周口，远劳称谢，非所敢承。顷接五月惠书，具悉一切。

捻匪西股经湘军迭次痛剿，窜晋不成，窜豫不果，现仍相距秦中。闻寿卿近遘小疾，军士病者亦多，殊深廑念。东股甫窜豫疆，即趋东境，由汶上窜过运河。三年辛苦，千里濠墙，前功尽弃，焦愤曷已！少帅移节济宁，就近调度，现拟令远守运河，近扼胶莱河，蹙贼于登、莱濒海之地。朝廷主之，众论韪之，畿辅及齐豫鄂皖之师亦均踊跃用命，气机甚属凑泊，或可大有起色。

国藩回任以来，江淮南北亢旱日久，至五月下旬始沛甘霖。晚稻虽已栽插，未知岁事何如。贱躯日就衰颓，以舌端蹇涩，难于语言，故宾僚之接见者极少，殊觉有旷厥官耳。复问台安，诸惟心鉴。不具。

国藩顿首

222. 加李鸿章片六月二十六日

告如调浙兵，须饬属妥为供支。陈庆长补扬道，张之万未甚许可。

浙兵究已调否？如已调，请速咨敝处。客兵过境，须饬属妥为供支银钱，纵难代发米粮，则不能不略有帮助。

子奉补扬道，子青漕帅未甚许可，顷已再函商之。近日，仆以精力衰疲，信函疏简，想各处开罪或不少矣。

223. 复彭玉麟六月二十八日

谈本年天气对农作物的影响。告制捻办法。附告曾国荃精力大减，屡欲引退，未敢为之专决。

雪琴宫保仁弟大人阁下：

月前迭接来函，均系贵部面呈，借悉兴居，稍稽裁复。顷接十四日惠书，即审贵恙安痊，玉躬康胜，至为企慰。

本年初苦亢旱，五月下旬以后又苦多雨，近日始转晴霁，晚稻可望有秋。鄂中虽得雨稍迟，然种植亦大有生机，少救荒歉，为之一慰。

任、赖东窜，直趋登、莱，诸军蹙之海隅。远守运河之防，近守胶莱河防，观于齐豫皖鄂之众情踊跃，李少帅之整暇缜密，后路军饷亦足源源接济，诸事尚属凑泊，或者军务大有起色。然需在九月中见效方妙。一交十月则运河水涸，黄河或冰，又觉害多而利少耳。

舍弟履鄂年余，事机多不顺遂，而积劳之后，精力颇不如前。屡以引退见商，仆未敢为专决。顷已请假一月，未知批旨何如。复问台安，诸惟心鉴。不具。

国藩顿首

224. 复潘鼎新六月二十八日

谈近期军情，赞潘军有兵民一家之象。

琴轩仁弟大人阁下：

接十四日惠书，即审台旆已赴昌邑之新河防，铭军与奇凤各军次第可到。分段修守，想已粗有规模。

此次蹙贼海隅，远守运河，近守胶莱河，观于齐豫皖鄂之众情踊跃，少帅之整暇缜密，后路军饷亦足源源接济，诸军尚属凑泊，或者军务大有起色。惟诸军皆疲劳已久，又值酷热之际，守久淤之河，民情狡诈，又恐无粮可买，实属艰苦异常。阁下为本省大吏，全赖开诚布公，使恩信日孚于民。贵军有兵民一家之象，则诸军有宾至如归之乐矣。复问台安，诸惟心鉴。不具。

国藩顿首

225. 复刘崑六月二十八日

谈承办哥老会原则，只宜科以本罪，不得株连。说明李元度终非将才，当令其善刀而藏。附告李鸿章剿捻之策。

韫斋老夫子大公祖阁下：

接初十日惠书，猥以晋位端揆，远劳笺贺。德薄位高，久已不称其服，乃于诸事棘手之际，忝窃峻秩，适足以播恶而速谤耳。即审台候绥愉，荩猷日笃为念。

承示哥老会示稿，严明剀切，与敝处所发去告示宽猛相济，无非欲洗旧染而与维新。尤望谆嘱各地方官承办会匪，只科以本罪，不得株连，则良莠立分，而匪首不能百计煽诱。而泛泛入会之众，退既可以保性命，必不甘冒险以从乱。四、五两年，敝处于蒙、亳捻巢，派员查办擒斩，岁以百计，而民情罔不帖然。盖所办者，皆有杀人抢劫之实迹，不仅有从捻之虚名，故株累者少耳。哥匪之事，似可仿而行之。

次青终非将才，诚如公论。往时筱帅委令治兵，鄙人劝其爱人以德。此次方谋大举，旋报被围，若幸而不甚败挫，当令善刀而藏，庶公私皆可保全。卓见以为何如？复问台安，诸惟心鉴。不具。

治晚生曾国藩顿首

再，任、赖捻股窜至登、莱，李少帅议蹙之海隅，远则倒守运河西岸，近则防守胶莱河。胶莱河仅三百余里，如能扼守，自属妙着。运河则千里有余，防御殊无把握。此贼凶焰日炽，实深焦虑！

226. 复刘秉璋六月二十八日

度军务或有起色，念诸军艰苦。

仲良仁弟馆丈阁下：

前接来函，尚稽裁复。顷接初九日惠书，即审台旆已抵开河，布置运防，荩勤益笃为念。

贵军随贼追逐，备历艰辛，河口一战，勋军深赖救援。自后往返奔驰，未得一日少休。此次蹙贼海隅，远守运河，近守胶莱河。观于齐豫皖鄂之众情踊跃，少帅之整暇缜密，后路军饷亦足源源接济，诸事尚属凑泊，或者军务大有起色乎？惟诸军久劳之后，又值酷暑之际，防剿方殷，而东省民情狡悍，办粮极难，种种艰苦，焦念曷已！

此间五月二十日以后，迭沛甘霖，晚稻遍野，可望有秋。知注附告。复问台安，诸惟心鉴。不具。

国藩顿首

227. 加程鸿诏片六月二十九日

悼惜冯志沂之死。

冯鲁翁竟于六月二十四夜仙逝。昔年戏言其寿当逾九十，今年五月来金陵一见，则面颜憔悴，动辄气喘，方意尚可痊复，不谓遽至于此。良可悼惜！

228. 复张之万六月二十九日

告拟派何慎修接办苏厘，檄陈庆长先赴淮扬署任。六塘河防兵力如何分拨，宜就近与李鸿章商定。

子青尊兄大人阁下：

十三日一函，尚稽裁复。顷接惠书，具悉一切。

陈道淮扬一席既蒙鉴许，即一面派奏调之何子永舍人接办苏厘，一面会列三衔檄委陈道先赴署任。承示汛工紧要，计何君自江宁抵苏接办厘局后，陈道乃能自苏赴浦，至速亦须一月。而运河之危险总不出七月一月之内。幸黄河北徙以后，河工之钱粮大减。而责成处分，亦可准情而定，无例可绳耳。

六塘河秋深水涸，防不胜防，诚如尊虑。敝处现拨王镇可陞二千五百人赴淮，李少帅调浙兵三千人，计亦在清淮附近。届时如何分拨，阁下就近商之少帅，当足敷分布。复问台安，诸惟心鉴。不具。

馆愚弟曾国藩顿首

229. 复郭柏荫六月二十九日

告大汛届期，修防紧要，已檄委陈庆长速行赴淮。

远翁老前辈大人阁下：

接十四日惠书，并准大咨，具悉一切。英道抱病，其家属欲私挪公款，得沈守帮同照料，具见荩画周详，企慰曷已！

子奉补扬道一缺，因苏局替人难觅，未即檄行。顷与少帅函商，定以奏调之何子永舍人慎修接办。张青帅以大汛届期，修防紧要，急盼陈道迅履新任，因会列尊衔檄委子永前往苏局。以青帅催迫之故，未及等候复信，尚希鉴亮。并会三衔檄委子奉速行赴淮，以重职守。

江浙防兵助剿一事，已据少帅咨调兵三千，又调太湖水师两营，此外固知其无兵可调矣。连日酷暑，有流金烁石之象，似于农田极为相宜，而行军则艰苦倍常耳。复问台安，诸惟心鉴。不具。

馆侍曾国藩顿首

230. 复丁日昌七月初三日

申谢惠寄参支三种，并退还二种。

雨生仁弟阁下：

吉弁来宁，接到惠书，并寄参支三种，渥承拳注。贱躯偶感寒疾，坚不服药，顷已就痊。医者言元气稍虚，须服补剂。盛暑尚非所宜，故欲预买参支，以俟秋凉配用。鄙人向不服极珍贵之药，非惜费也，以为药苟中病，虽中材亦可奏功。上品索价甚高，而程效或不甚异，徒豪举耳。兹拣取第三号参二十六枝，重二两三钱二分，价银四十六两四钱，即交来弁带上。其一二号参支，并令顺缴尊处，以便退还沪店。

太夫人福体已庆安痊，颂祝曷已！今年酷暑异常，有流金烁石之象。不知苏城贵署稍可消暑否？念念。复问台安，诸惟心鉴。不具。

国藩顿首

231. 复李鸿章七月初五日

谈应付捻股之策，说明亭口圩寨与铭军冲突原因。附告陈庆长赴任扬道，起程当在月中。

少荃宫保世仁弟大人阁下：

接二十日惠书，并抄寄稚璜、省、琴各函稿，具悉一切。

十六以前，贼势尚在东北，距今已届两旬。计我军之分段画守者，修筑已有成局，即东军之调回设防者，兴办亦将就绪。此番蹙贼于数百里之内，节拍较紧，但求防守办竣，诸军凭墙少休，以养其力。可待贼回扑一二次不动，则机势尤为顺利。

亭口圩寨多而民情悍，至打伤铭军营哨戈什哈数人，必因欲毁圩寨，以为濠墙起见。民寨夹入长圩之中，最为难处。上年仆阅看长沟、戴庙等处，即深以民圩为虑。今年戴庙之失，固由弁勇疏懈，亦因民圩难于施功，可乘之隙太多也。

青帅催子奉赴扬道新任，敝处已请子永赴苏局接办，起程当在月中也。复问台安，诸惟心鉴。不具。

国藩顿首

232. 加李鸿章片七月初六日

告撤换霆军马队及春五营，腾出饷项，分济娄、唐两部。

再，近十日酷暑如此，诸将士处单布帐之中，又有浚河筑墙之劳，其何以堪！幸赖台从换赴前敌，若鄙人尚在济宁，则断不能料理周到矣。

霆军撤马队及春五营，诚不敢必其无事。然宋国永万难统之远行，不撤实难得力也。已撤之营，腾出苏饷二万五千，已济娄军之用；腾出鄂饷二万，拟留为唐仁廉招马队之用。不知鄂银可应手否？请阁下与令兄商之。再颂少泉宫保世仁弟台安。

233. 复李鸿章七月十五日

分析捻情，说明不宜强宋国永统霆军，不可任丁日昌告退。倒守运河，似欠周妥。

少荃宫保世仁弟大人阁下：

接初一日惠书，并抄寄稚璜、琴轩函稿，具悉一切。

刘家口至吴家闸一段十余里，东军赶回分守，均在二十四日以前。捻逆饱掠即墨膏腴之区，行必不速，计其回窜，防局当成。但不审东军能稳扎稳守不为所冲动否？寿卿一军病者过半，刻下自难进剿。西股人数虽少而精锐尚存，难保不乘机再振。

左帅灵宝之役，天变示警，人马军装，漂没殆尽。而锐气似未稍减，其坚忍固不可及。

荆紫关一路空虚，闻鄂中拟派姜玉顺前往扼扎。宋长庆不肯统领霆军，出于至诚，时为祝发为僧，逃入深山，断不宜以难事相强。马穀山派余、李二军三千人助守运河，业具公牍咨达冰案。

舍弟请假一月，未知奉到批旨如何。雨生正在办理得手，断难任其告退。更请尊处责以大义，约俟军务告竣，和约换成，听行其志。否则国尔忘家，万不能少此帮手也。复问台安，诸惟心鉴。不具。

国藩顿首

正封缄间，又接初六日惠缄并抄示与张青帅来往信三件，又从初七公牍中阅沈宏富与省三信件，知捻匪已猛扑胶莱河沿，东军不可深恃，势必窜出。再议倒守运河之局，运河地段太长，从前防守东岸，则自桃源以下，仅守成子河之横圩二十余里，即已直接洪泽湖；今日倒守西岸，则自桃源以下直至海滨，添出五百余里，实无许多兵力可以分防。就目前而论，六塘河河宽水深，自仰化集而下，即可无须陆兵防守；就将来而论，黄河以北之六塘河，九月必将枯涸，黄河以南之射阳河，十月亦将枯涸，是桃源以下五百余里皆须陆兵分段设防，安得此数万防兵？且即使阜宁以下之射阳湖不甚枯涸，而自桃源至清江百二十里，张漕帅部下兵仅数千，已觉不敷分布，自清江至淮安五十里，自淮安至阜宁百六十里，又岂仅王可陞之五营、欧阳利见之三四营所能分布此二百一十里乎？国藩观青帅两缄，似尚近理，而阁下复子青之缄，于桃源以下至海滨五百余里，筹算似未甚周详。即桃源以上，幼泉以十七营而防百七十里，浙军以六营而防五十里，水涸时均嫌太单。国藩反复计算，倒守运河之局，兵数不敷甚巨，而自清江至阜宁二百一十里，阳、王两镇九营尤为不敷分布。此鄙人分内应设之防，更不能不熟商者也。请阁下再加筹审，如果胶莱河之防被贼冲破，则须预派劲兵助黄、王、欧阳防守里下河门户。倘待六塘河既涸之后乃议此着，恐缓不及事矣。特此细商，敬乞裁夺。顺候少泉宫保仁世弟大人台安。

234. 复彭玉麟七月十五日

忧芜湖地方废驰，释放巨猾，贻患无穷；捻军扑近胶莱河防，东军防守之处恐不可恃。

雪琴宫保仁弟大人阁下：

接初八日惠书，具悉一切。贵体畏暑宜凉，秋后自臻康胜。惟目前余热尚炽，诸希珍摄为祷。

芜湖地方废弛，娼赌烟馆实为藏垢纳污之区，将来霆军散勇降众混入其中，诚如尊虑。匪头官栋梁交芜湖县办理，敝处并未据该令禀报有案，闻王峰臣说及，似已释放。此等巨猾，纵令他适，将来不知贻患胡底耳。

捻逆盘扰即墨，七月初一二日扑近胶莱河防，东军防守之处恐不可恃。若窜过胶莱以外，则清江、里下河一带又将防不胜防耳。复问台安，诸惟心鉴。不具。

国藩顿首

235. 复刘崑七月十五日

说明哥老会众虽多，吃重者不过数处。治头目宜用重典，治胁从概从宽宥。告李元度宜令坚守，俟时从容撤退。

韫翁老夫子大公祖阁下：

接二十四日惠书，并抄示《哥老会说》一篇，洞达源流，言之有物。所拟办法如云“以举发责之团族，以搜捕责之州县”，皆与尊处示稿相合；其云“但诛乱民，勿问会事”，亦与敝处示稿略同。不审为何人手笔？自是有用之才，敬求示及。

其奏请谕旨通饬各省限月缴销暗号，似可不必。今会匪虽多，要以两湖四川三省为最，三省又以湖南为最；就湖南而论，以长郡为最，衡、永次之，余府则不必深究；就长郡而论，以乡、潭、长、善、阴、宁为最，益、浏次之，余县则不必深究。天下虽广，吃重者不过数处。治之之法，告讦之胁从概从宽宥，以绝株累诬扳之风；访获之头目必置重典，以杜煽诱猖獗之渐。治胁从则用敝处之示，有党必散；治头目则用尊处之示，有犯必惩。外宽内严，恩威并济，不过数月必有大效，阁下以为然否？

次青幸获全军，宜令坚守数月，毋动为大。俟砚香赴黔接办，即将次青从容撤退，免致另出风波，公私俱有裨益。

此间苦热异常，农田高处颇干，望雨甚急。十日内能降甘澍，尚无害于秋成。捻逆回扰即墨，意在扑近河沿。胶莱防守之局，未审果有济否？复问台安，敬璧晚谦。诸惟心鉴，不具。

治晚生曾国藩顿首

236. 复乔松年七月十五日

谈休整军队及剿捻情况。

鹤翁尊兄年大人阁下：

接十五、二十日惠书，猥以晋位端揆，远劳笺贺。德薄位高，久已不称其服，乃于诸事棘手之际，忝窃峻秩，适足以播恶而速谤耳。即审台候绥愉，荩绩懋昭为颂。

寿卿固是好将，一经拂拭，更非复吴下阿蒙。郭善臣亦能合力同心，足慰人意。惟该两军皆因积劳感病，物故者多。苦热宜令少休，以养其力。俟秋高气爽，士马精强，乃能纵军深击。寿卿顷欲进剿，阁下宜劝其勿趋小利而养全锋，庶获一二大捷，即可收廓清之效，否则道途仆仆，恐无了期。

所需洋药洋火，即饬所司于解湘军军火时，如数搭解。

东股盘扰即墨，七月初一二日扑近胶莱河，该处防局仓猝成功，未审能一律坚实，不为所冲动否。复问台安，诸惟心鉴。不具。

年愚弟曾国藩顿首

237. 复吴坤修七月十五日

谢其雅贶，附告捻军猛扑河沿，防务又形吃紧。

竹庄仁弟大人阁下：

金陵小聚，借慰积悰。顷接惠书，兼承雅贶，敬登志谢。新秋苦热，室如沸鼎。从兹小憩纱厨，味海燕之佳肴，览冥鹏之妙运，觉风生习习，神与造物者游，亦鄙人年来未有之适也。

捻逆盘扰即墨，闻初一、初二日猛扑河沿。胶莱防守之局，东军恐不足恃。如其窜至胶莱以外，则清河、里下河一带防务又吃紧矣。复问台安，诸惟心鉴。不具。

国藩顿首

238. 复蒋凝学七月十六日

询杨岳斌南旋时间。告春夏之交枯旱，幸已沛甘霖，江南秋成有望。谈李鸿章剿捻之策。

之纯尊兄大人阁下：

两接惠书，渥承垂注。并详示甘省军情，具悉一切。厚帅莅甘数载，备尝劳瘁，兹得幸释重负，未审何日南旋？阁下患难相依，临别倍增缱绻，至为驰念。

国藩回任金陵，应接纷繁，案牍丛杂。孱躬勉为料理，殊觉不称斯职。春夏之秋，枯旱千里，步祷兼旬，五月二十日以后始沛甘霖，补插晚稻，秋成尚不失望。

捻匪窜至登、莱，李少帅奏请远守运河，近守胶莱河，以为戮贼海隅之计，廷议主之，群帅和之，齐豫鄂皖各出偏师相助，筑墙浚濠已有就绪。但令贼众回扑数次不动，则防守渐有把握，围剿之局或成，则大幸耳。复问台安，诸惟心鉴。不具。

愚弟曾国藩顿首

239. 加李鸿章片七月十六日

附谈设防之事。

再，本日复子青漕帅一缄并子青前日来缄抄呈台览。渠意欲就双金闸以下循盐河以设守，是在旧黄河以北设防，较之在淮安一带设防，其事稍易。然约计尚少兵万人。即添万人，亦尚单薄，无甚把持。请阁下速行定夺，在八月初间定局，六塘河尚未涸也。即颂少泉宫保世仁弟台安。

240. 复张岳龄七月十六日

谈筹粮、建祠及剿捻之策。

子衡尊兄大人阁下：

接五月初三日惠书，远承垂注。另单并悉一切。时以台旆方启程旋里，稍稽裁复。即审新膺简命，陈臬兰垣，以眷畀之方隆，卜勋猷之益懋。尊体向虽稍弱，然近年阅历，觉体之强弱，不尽关乎秉气之厚薄，而颇由于立志之进退，志坚则气因之以振，体亦因之以固。阁下志量宏远，当可帅刚大之气，精强不懈。

甘省米粮奇绌，筹办为难。敝处派老湘营在秦，据称捻股已衰，回匪亦不甚凶悍，只要粮食不缺，关陇尚易肃清。贵部入关军事，当日有起色也。

屈故道章田渡专祠，尊处捐银五百两，交王守兴修，敝处未接公牍，不便札询。容当寄函，嘱其认真经理。其江西省楚南忠义祠，独捐千金，尤为义举。不知此外集腋而成，共得总数若干，殊以为念。

国藩回任金陵，应接纷繁，案牍丛杂。孱躬勉为料理，殊觉不称斯职。春夏之交，枯旱千里，步祷兼旬，五月二十日以后始沛甘霖，补插晚稻，秋成尚不失望。

捻匪窜至登、莱，李少帅奏请远守运河，近守胶莱河，以为戮贼海隅之计，廷议主之，群帅和之，齐豫鄂皖各出偏师相助，筑墙浚濠已有就绪。但令贼众回扑数次不动，则防守渐有把握，围剿之局或成。复问台安，顺贺大喜。诸惟心鉴，不具。

愚弟曾国藩顿首

241. 复孔祥珂七月十六日

告剿捻军情。说明沛县充作公产之田有无祀田在内，应饬徐道确查。

觐堂世兄上公阁下：

顷接惠书，远承眷注。即审谭祉绥愉，兴居曼福。引詹吉霭，企颂无涯。

国藩回任金陵，瞬经半载，事繁责重，惧弗能胜。

捻匪窜扰运东，李少泉宫保会合诸军扼守胶莱河，以为驱戮海隅之计。修防甫经就绪，闻贼于初一二回窜河沿，日内必有几次猛扑。不审防军能力遏凶锋，不致逸出否。

承示沛县刁阳里、秦家庄等处祀田久被水淹失额，近年涸出湖田，东民占耕者不少。国藩于四年冬杪驱逐王、刁二团回籍，所遗田亩，业将无主各田充作铜沛公产，以平宿怨。祀田有无在内，应饬徐道确查。俟查有端倪，再行履勘拨还。毕中翰赋闲里居，容俟函致苏垣司道徐图位置，以慰雅怀。复问台安，诸惟朗鉴。不具。

年世愚弟曾国藩顿首

242. 复张之万七月十六日

忧捻军逸出，惟桃源以下兵单可虑。赞成其于双金闸以下，循盐河之南岸筑墙直至龙沟之议，请其董统主持。

子青尊兄大人阁下：

二十九日泐复一函，计达尊览。顷接惠书，并寄示六塘河图，具悉一切。

自贼窜运东，李少帅谋蹙之于海隅，近守胶莱河，远守运河，不令流寇四窜，诚为善策。惟胶莱河仅三百里，局势更紧，能遏之不令逸出乃妙。若万一逸出，则运河地段太长，防守殊不易易。现在自沈家口至仰化集，业经淮、豫、皖军分汛设防；自仰化集下至桃源，亦经少帅檄派浙军分防矣。惟自桃源至清江百二十里，至淮安又五十里，至阜宁又百六十里。此三百三十里尚未派定陆兵分防，系阁下与弟分内应任之责。闻阜宁以东所谓射阳湖者，冬间水亦浅涸。是桃源以下直至海滨，陆兵应防者至五百里之远，安得许多兵力？即使射阳湖冬间不涸，而自桃至阜三百三十里，仅有贵部数千人及王镇之五营、欧阳镇之四营，计兵数不敷甚巨。弟顷致少泉宫保信，深以桃源以下兵单为虑，反复言之。

兹读阁下来函，欲于双金闸以下，循盐河之南岸筑墙直至龙沟，是于旧黄河之北设防，不于黄南设防，不特较内河之闸坝集镇防不胜防者，稍觉其易，即程途亦当稍近矣。惟盐河亦以中运河为上游来源，冬间汶源极微，盐河未必尚能行船。如果可行小船，则带水亦足限马足。应即遵照尊议，凭盐河以设守。其每营发钱二百千，弟当另筹款项，以资应用。至桃源以下，由双金闸以达乡泉口，计程不下三百里，以每营分防七里计之，须用二万余人。除贵部及欧、王两镇之兵外，约尚短少万人，仍当与少帅熟商。若一处稍疏，即全局皆坏，又不如竟不防运之为愈也。至调到客军昌岐，势难兼辖，仍须由阁下董统主持，呼应乃能灵通，号令亦归画一，幸无过于192-1 谦。复问台安，诸惟心鉴。不具。

馆愚弟曾国藩顿首

243. 复刘长佑七月十六日

谈剿捻近况。告当勉解数万，稍有佽助。

印渠仁弟大人阁下：

两接惠书，猥以晋位端揆，远劳笺贺。德薄位高，久已不称其服。乃于诸事棘手之际，忝窃峻秩，适足以播恶而速谤耳。即审贤劳独著，兵食兼筹，于师旅饥馑之交乘，见捍患御灾之不易。荩躬能否耐此劳苦，企念曷已！

蹙贼海隅，大疏首发其议，中外众论攸同，诸军亦踊跃从事，军务或有转机。顷闻七月初一二日贼扑胶莱河沿，官军堵御得力。若聚歼于胶莱河以北，诚为大幸。若逸出胶莱以外，则运河地段守之更难。且恐已交十月，运河水涸，黄河或冰，尤防不胜防耳。

畿辅旱荒，廷议筹款赈济，不审各省解款共得若干？此间额解淮军及在秦之湘军、在鄂之霆军月须五十余〈万〉两，而京饷甘饷尚不在内，实觉民力已竭，搜括一空。然三辅重地，亦不敢置为缓图，容当勉解数万，稍为佽助。复问台安，诸惟心鉴。不具。

愚兄曾国藩顿首

244. 复朱蓂 [1] 七月十六日

悼其妻逝。告哥老会处置办法及应对捻股措施。

尧阶仁兄亲家大人阁下：

顷接惠书，猥以晋位端揆，远承吉语，并荷嘉言勖勉，感泐曷任！国藩德薄位高，久已不称其服。乃于时事艰难之际，孱躯衰弱之余，忝窃至此穹官峻秩，适足以播恶而速谤耳。

承示尊嫂夫人遽返仙乡，已藏佳兆，老年鸿案，伤悼殆难为怀。尚祈抑潘岳之哀思，援庄生之达旨，安养天和，至为企念。

吾乡会匪屡起屡扑，月前敝处发去告示，以解散胁从为〈主〉，并请刘中丞出示晓谕。大约治党众则宜宽，以绝株累诬扳之风，治头目则宜严，以杜煽惑勾结之渐，不知果无后患否。

捻逆窜至登、莱，李少帅奏请远守运河，近守胶莱河，以为戮贼海隅之计。廷议主之，群帅和之，齐、豫、皖、鄂各出偏师相助。筑墙浚濠，已有就绪。但使贼众回扑数次不动，则防守渐有把握，围剿之局或成，则大幸也。复问台安，诸惟心鉴。不具。

姻愚弟曾国藩顿首

[1] 稿本末曾氏批有“自添一片”，加片今未见。

245. 复易良翰 [1] 七月十六日

谢其致贺，附告堵御私盐、处理湘乡哥老会办法。略告剿捻军情。

芝生仁弟亲家阁下：

顷接惠书，猥以晋位端揆，远劳驰贺，纫感曷任！国藩德薄位高，久已不称其服。乃于时事艰难之际，孱躯衰弱之余，忝窃至此穹官峻秩，适足以播恶而速谤耳。

阁下久任省局，备尝劳勚。川、粤两私如果堵御得法，销市当有起色。

吾乡会匪屡起屡扑，月前敝处发去告示，以解散胁从为〈主〉，并请刘中丞出示晓谕。大约治党众则宜宽，以绝株累诬扳之风，治头目则宜严，以杜煽惑勾结之渐，不知果无后患否。

捻逆窜至登、莱，李少帅奏请远守运河，近守胶莱河，以为戮贼海隅之计。廷议主之，群帅和之，齐、豫、皖、鄂各出偏师相助。筑墙浚濠，已有就绪。但使贼众回扑数次不动，则防守渐有把握，围剿之局或与，则大幸也。复问台安，诸惟心鉴，不具。

国藩顿首

[1] 本件系前次整理漏收者。

246. 复李瀚章 [1] 七月十六日

谈防捻、筹饷、协饷诸事。告李元度当令善刀而藏，不致再有蹉跌。

筱泉年兄大公祖阁下：

前接十二日惠书，旋又接到二十五日复函，具悉一切。荩躬感冒暑湿，秋凉定庆安痊。曾、杨二将，先后令赴金陵，曹志忠亦令赴。少泉有此斡旋周到，各统将当无觖望。不知日来果能安静遣散否？春霆已起程否？廑念曷已！

顷接少泉来函，胶莱防守东军地段所空十余里，赶紧修筑，六月底粗已合龙。逆踪于二十四五窜回即墨，七月初一扑我河沿。当经东军堵住，初三四尚能稳守。若再冲突数次不为动摇，则防局便有把握，再派劲旅过河为歼灭海隅之计，不知果做到否。

霆军撤定之后，除苏饷二万五千已供娄军外，其江西之饷拟以五万供宋长庆一军，其余二万仍请协解金陵，为少泉添练马队之用。即日当作函婉商岘庄，未知能否允准。其鄂饷二万，亦拟请协少泉军中添练马队，不知鄂力何时少纾？请与舍弟商之，鄂中欠饷甚巨，除却裁勇一法，无可节省。芳浦之军即令缓至九月开招，以期腾挪稍裕。但得胶莱河防不遽决裂，目前当无大警也。

次青被围之后，幸而全军无恙。刘韫帅来信，颇有微词。若砚香接办黔事，当令次青善刀而藏，不致再有蹉跌，亦公私两全之道也。卓见以为何如？复问台安，诸惟心鉴，不具。

治通家生曾国藩顿首

[1] 稿本末曾氏批：“外盐务事请筱浦添一段复之。”

247. 复刘坤一七月十九日

告丁漕改收银两及逾限加价一折，宜加斟酌修改。谈军队撤留。告兵饷多无着落，祈为大力佽助。

岘庄尊兄大人阁下：

迭接六月初八、十三两日惠书，并蒙垂念。衰年剧任，令省笺牍以节繁劳，关爱逾恒，感纫曷已！适弟小病半月，亦遂裁复稍稽，尚希鉴原。

承示司详丁漕改收银两及逾限加价一折，详中着语太呆；改收银两一节，只须引部议安徽之案“银价大有长落，必须与时变通”二语，即系江西可以仿照之铁据。但言收银收钱随时酌定，似不必将一两伍钱、一两玖钱说出。其逾限加价一节，减作一钱二钱全贴州县，不提公用，似尚妥叶。此二层者，外间如能办理妥叶，即不必复奏，似亦可行。如必须复奏，则有一层亦宜附奏者，请与阁下商之。查部定漕折，每石一两三钱，系在咸丰三年米价极贱、银价极贵之时，较之今日，情形迥殊。而江西每石完钱三千，系在咸丰六年四面贼氛、六七月提前预征之时。厥后十一年冬议减漕价，李辅堂函禀请照六年三串之例，弟复函允准。近来六七年征收虽属相安，将来若改征本色，则以钱买米，不敷之数甚巨。目下江苏之漕每石征钱四千二百，安徽之漕仿照湖北，征至六千五百，极少者亦征三千四五百文。江西较之邻省独少。目下部价仅一两三钱，能令小民少完一分，有一分之益；贱完一年，有一年之益。将来部中责解本色，届时必须增加，不能不预为奏明。阁下若照司详入奏，请于收银及逾限二层外，添此一层。并请将奏稿寄至敝处，商定后再行会奏。弟恐后人议弟但知沽名市德，不为后任留改征本色地步也。至司中另稿，欲傍丁漕议捐三钱六钱，此与加赋无异，断不可行。阁下逐层批驳，具见仁心卓识，造福不浅，即奏亦必干部驳。为起运地步，必须始于改解本色之年，六钱亦意中事。此际则但可预说，不可预捐耳。

霆军戴、宋拒娄，乐宽纵而畏严明，诚如尊论。国藩亦深恶军中立帅，大柄下移，有唐末自择留后之风，定议分别遣留。现留者步队十四营，以春霆嘱归舍弟调度，仍交宋镇统带。所遣者马队十二营，并步队六营，已令娄镇赴鄂招集九营，未知能安静遣散否。惟撤者虽多，而新招者之人数饷数，则有增无减。步队撤去三千四百人，而娄部则增至五千人。敝处旧协霆军银二万五千两，今则尽解娄部，月添五千金矣。马队撤去三千人，拟令谭、唐等仍招满三千人，特以改隶淮军，归刘铭传、马德顺等统辖，不能不撤散另招耳。

尊处月协霆军银七万两，应请如常筹给，以五万两解湖北，给宋军十四营之用；以二万两支江西暂销局转解金陵，为谭、唐等新招马队之用。其湖北向协霆军月饷二万，亦当移价谭、唐马队之用。昨接大咨，以司详霆军裁撤江西协饷应减，弟为此无厌之求，不便以公牍复商，特此专函奉恳，务求俯允所请，不胜感祷。

弟素不善筹饷，淮军及在秦之湘军，每月需银五十万，今年上海厘税及湘鄂盐厘大减，计年内尚少银七十万，全无着落。除京饷、甘饷，有款可指外，近又新添直隶赈济银二十万，安徽协饷每月二万及淮河兴修费十万，亦无着落。万不得已，仍求助于尊处。俟接到复信，再行附片奏明。

李少帅力办胶莱河防，修筑甫经竣工，而贼众已于初一二日回扑河沿，官军堵御尚能得力。若聚歼于胶莱河以北，诚为大幸；若仍尔逸出，则运河千余里，守之更难，军事尚无了期耳。复问台安，敬璧晚谦。诸惟心鉴，不具。

愚弟曾国藩顿首

248. 复英翰七月二十日

略告防捻情况。说明安庆、泗州委缺意见。告所需饷项只能设法略解以济眉急。

西林尊兄大人阁下：

前接六月二十日一函，尚稽裁答。顷接初二日惠书，即审荩躬感冒寒湿，调理新痊，至为驰念。宿迁河滨，酷暑侵人。鄙人上年小驻旬日，已觉不堪，况阁下露冕久驻，劳勚异常。尚希珍摄，以慰远怀。

鲍花潭学使代办监临，业具公牍咨达冰案。顷于十六日到此，俟录科完毕，即料理入闱事件。

清淮地段，承贵军多防数十里，青帅与鄙人均受其赐。胶莱河防甫经就绪，贼众于初一二日回扑河沿，东军尚能堵御。俟再扑几次不动，则防剿便有把握，而运防或可少纾。

安庆贺丞一缺，仍应请挈衔顶奏。沈牧既经赏鉴，自是稳练之才。泗州一缺，俟接到司详，即如尊指奏补可也。复问台安，诸惟心鉴。不具。

愚弟曾国藩顿首

正封函间，接十四日惠书。借审玉体康复，运防就绪，即以军交少帅调度，而台旆仍还颍郡，料理地方事件。想台旆已西旋矣。

指拨海关一事，弟亦知尊处出于万不得已。惟敝处所有入款，除京饷、甘饷、霆军协饷外，一概皆供李少帅之用。淮军及入秦湘军，每月额饷并军火款，共需五十万以外。今岁上海厘金迥不如前，湘、鄂二局盐厘大减，约计今年尚欠银七十万两。而近来添出之直隶赈济二十万及修筑淮河之银、增拨织造之银尚不在其内，用是凡有进项，皆解交苏省后路粮台；凡有支发，皆与少泉熟商而后行。盖前敌正在吃紧之际，不能不加意维持也。

尊处支绌情形，弟断不敢稍存漠视。前六月间颜牧提解万金外，昨又筹解七月一万两，业经咨达冰案。将来八月九月拟每月再解一万两。无论是否海关之款，总由淮军正饷内拨出，济尊处之眉急。一至九月则皖省丁漕每月三万，必不缺少，并可多提几万，补夏秋应提之款。除附片复奏外，据实奉达。再颂台安，不具。

国藩顿首

249. 复李鸿章七月二十一日

告刘坤一欲减协济霆军之饷，宜去信恳切求之。叮嘱唐仁廉、曹志忠招募马队，须与马德顺合为一处，且当以徐州为操练场地。

少泉宫保世仁弟大人阁下：

接十二日惠函，抄示省三初四日信及与子青往还各信，近日别无警报，想初十以内胶莱河防稳固。若宋、开等军到齐，防局已定，再议进剿，当可得手。惟酷暑已近一月，将士极可怜念，荩躬恐亦难胜，廑系曷已！

刘岘帅咨商减协霆军之饷，敝处昨复一函，抄呈尊览。阁下如与岘庄通信，亦请恳切求之。

唐仁廉、曹志忠将至尊处，请阁下即令招马队若干，免致告示及札中语或至失信，为诸将所议。目下用马队者，自以马德顺及省三二人为在行。省三正在十分吃紧之际，无暇他顾，唐、曹二人自须令与马镇同驻一处，认真募练。马镇现在何处？仆观四镇之地，惟徐州最好操习马队，较胜于淮、济、周口，阁下以为何如？至添马队之口粮，合江西、湖北计之，每月二万，必不至误，阁下放手办理可也。胶防得手，如天之福，万一差错，不必过于焦急，须从马队痛下工夫耳。顾问台安。

250. 复李昭庆七月二十五日

谈河防及撤遣霆军诸事。附告鄂中欠饷巨万，朱南桂军议缓再招。

幼泉世仁弟阁下：

六月二十日泐复一函，旋接到十四日一函，稍稽裁复。顷接七月十五日惠书，即审冒暑设防，荩勤益笃，至为企念。

贵军原分韩庄至滩上，又代漕帅认守三十里。十七营守百七十里，颇觉地段太长，秋冬水涸，尚嫌单薄。如胶莱河防自此更无变动，则运河诸军尚需更番继进，齐赴胶州一带，共成围剿之局。如胶防万一决裂，则自桃源至清淮阜宁三百余里，不独漕帅之兵力不敷，即益以王可陞、欧健飞之军，亦不敷甚巨。昨有复令兄少帅及漕帅一函，皆详晰言之矣。霆军撤遣各营，此次尚属安静。其所留之十四营，现归宋镇暂行统带，只能驻守鄂境，不能调剿他处。宋镇苦求卸肩，不愿督师，难相强也。其遣散之各勇，日内娄镇在安陆开招，当有就绪。马队营官唐仁廉、曹志忠，已由鄂拣带千骑，赴少帅处另行招募，过徐州时，似须截留，禀候少帅示遵。另有公文，行知尊处矣。

鄂中欠饷巨万，朱南桂一军，议缓开招。荆紫关防务，已派姜玉顺前往。西股又经寿卿痛剿，计凶焰已衰，姜军当能堵御。复问台安，诸惟心鉴。不具。

国藩顿首

251. 复李鸿裔七月二十五日

告方恺即可札委，薪水银可酌减十两。询王、刁二团公产处理情况，请查有无孔府祀田。

眉生仁弟阁下：

顷接惠书，具悉一切。云浦十三日由金陵起行，八月初可以接任。台旆交代回省，当在中秋后矣。方恺条理精密，唐焕章所遗事务即由尊处札委接办。薪水银酌减十两，事属可行。敝处如有信与云浦，亦当嘱其善视子可，无轻鬷蔑也。

王、刁二团业已丈清，其拨充公产，想已分别办理妥善。领回原产一节，则半年之限已过，不准再领。原案甚为详明，有何最难处置之有？顷据衍圣公函称，沛县刁阳里、秦家庄等处，原有祀田被水冲失，请查复额前来，不审该二团所遗田产，有无祀田坐落在内。兹将原函抄寄，请与云浦熟商查办，敝处亦曾具公牍行知矣。复问台安，诸惟心鉴。不具。

国藩顿首

252. 复春年八月初一日

告大运款项暂不能再加。皇上大婚活计，拟奏明展缓传办。附告公馆俟九月中再行移居。

芝田尊兄大人阁下：

月前驺从过访，适以盛暑小病，有失趋迎，又以公务纷繁，未遑走谢，至以为歉。顷奉惠书，具悉一切。

丁卯大运，拨银五六万两，并援及苏州近案。苏省系郭中丞具奏，并未商之敝处。江省本年前敌饷需及通省用款，郭中丞有未尽知者，弟不能不通盘筹画。剿捻军饷，本年尚少银七十万。大运三万之外，暂实不能再加。

侧闻皇上十五岁乃行大婚，当在同治九年。若传办太早，恐一切活计，届时颜色不甚新鲜，转不足以昭慎重。现拟奏明展缓。至零星传办及现传之五色洒金绢等料，拟今年另拨五千两交尊处节省应用，以后即为年例。俟军务大定，续议增加大运之款。二十九日一折稿、一片稿，另具公牍咨达冰案。贵署一切公用，奏定每月千金，以后饬藩司按月解送，断不迟延。

省城衙署焚毁，一时断难齐造。现在鄙人所居，系借江宁府新造之署。油市公馆不能不让与首府移居。贵公馆颇嫌狭隘，请俟至九月中科场事竣，首府移至油市，即请阁下移居首府公馆，或借住上江考棚，届时再行商酌。复问台安，诸惟心鉴。不具。

愚弟曾国藩顿首

253. 复王镇墉八月初二日

略告农事、敌情及家眷近况，嘱以“勤俭敬信”刻自循省。

叶亭贤甥左右：

自接甥五月二十八日清江一信后，久无音耗，不知何日到京，近状平善否？

此间自五月二十日大雨后，农田沾足，直至六月二十日雨止，亢晴一月，又有旱象。七月之季，连获大雨，若运河堤不溃决，通省约有七分收成。淮勇困贼于胶莱河之东北已及一月，似亦可望得手。余日夕所虑，在此二事。前此酷热四十天，深以为苦。幸岁事与贼情尚无恶耗，此心得以稍宽。

纪鸿于五月二十六日起程，六月初二日至鄂署，十九日抵家，七月初八赴省乡试，与纪瑞侄等并住黄宅。纪泽有禀来请示，已令其于中秋后来此省觐，家眷则无庸东来。以余身体衰弱，不欲久居此官也。

甥在京寓居何处？择交果能得益友否？“勤俭敬信”四字，刻刻宜自循省。进德修业，皆以此四字为体，慎择交游为用。榜发不中，迅速出京来江；如其中式，余必付银至京，以资接济。

此次系鲍学使发折，借余戈什哈成鸿纲赍京。中秋后，余必有折差至京，再当寄信与甥。贺胜臣至今未归，不知何故。顺问近好。

254. 复陈远济八月初三日

告抵销欠款一事，即当函商吴棠照拂。忧闽中交代未结之案数百件。附告本人身体近况。

松生贤甥左右：

顷接来书，具悉一切。令兄远羁闽省，令兄嫂奄忽沦谢，尊庭近年气运殊多屯蹇，为之三叹。贤甥将赴闽中，替出令兄还湘，至性过人，亦迫于形势之不得已，可敬可念。

令叔龙岩任内欠款七千余金，尚有光泽任内应领之万一千金可以抵销，未经上司批准，愚即日当函商吴仲仙制军，请其加意照拂。惟闻闽中交代尚有数百案未清，动辄牵连数任，拖延数年或十余年不等。如大局皆不能速结，恐一家亦未能早了，殊以为虑。贤甥驰驱远道，宜加保重。到闽后再将交代能否速完详细告我，以便代为筹画。顺问近好。不具。

外舅曾国藩手草

再，愚近日精神迥不如前。说话稍多，则舌端蹇涩，中气接续不上；阅牍稍多，则心若疼痛不能堪者。实不愿久居此繁冗重大之缺，而又不能遽图退休，惟恐衰老之年蹈于大戾，常用兢兢。

尊庭近多不顺，亦惟以坚忍平和处之，不可过于焦急，反致有损身体。至嘱至嘱！

松生贤甥左右。

255. 复李鸿章八月初六日

忧捻股难防，嘱其另图剿捻良策。询倪宝璜是否堪用。告浙军调度可与张之万函商定夺。

少荃宫保世仁弟大人阁下：

接二十五夜惠书，抄寄丁中丞来函，并准二十六日大咨，具悉。潍河溃防究竟系在王心安汛地否？咨中不甚分明。读二十八日寄谕，似又归咎于琴轩者，想尊处奏牍必将专汛疏防之员指明矣。

闻大旆二十九自济南起程，督同仲良及开、奇诸军探踪追剿，不审可一收截击之效否？自鄙人与阁下两办河防，去岁则豫军疏于汴南，今岁则齐军一疏于戴庙，再疏于潍西，以致前功尽弃，胶莱三百余里尚难堵御，沿运千有余里更觉茫无把握，不特豫军、齐军、浙军、皖军、督辕之军客兵未可深恃，即欧阳、王镇等主兵，亦殊难深信。且一交九月，六塘河水涸，则自桃源至阜宁，尚欠陆兵二万，而自清江至淮安五十里，舟楫如织，闸坝如栉，民居如鳞，实属万难设防。一交十月，则桃源以上处处浅涸，防兵太单，不得不早思变计。请阁下内断于心，婉商省三，另图长策。至要！至要！

雨生欲办江阴各属沙田，保荐倪守宝璜堪胜此任，并称该员在武进官声甚好等语。前因厘卡之事，阁下甚不以倪守为然。今雨生欲引用之，是否函禀尊处，尊意云何，便中示复。

子青漕帅前函以客兵无节制明文，难以调遣等语，今胶莱之守既溃，清淮之防正紧，顷已檄令王镇及浙军暂归漕帅调度。计贼势南趋，阁下必以固江南门户为先。大旆将至徐、海，浙军应如何调度，请即与子青函商定夺可也。复问台安，诸惟心鉴。不具。

国藩顿首

256. 加李鸿章片八月初七日

谈用兵之道，最忌势穷力竭。告当此艰危之局，望尽除躁急郁迫之怀。

再，用兵之道，最忌“势穷力竭”四字。“力”则指将士之精力言之，“势”则指大计大局及粮饷之接续、人才之可继言之。目前可恃者，自以铭、鼎两军为最。然两军驰驱太久，又屡次修墙挖壕，皆认地段之最难者。士卒之精力，盖将竭矣。若再以该两军倒守运河，必又认地段之长者难者。军士之力太竭，恐以劲旅而变为羸卒。若铭、鼎两军不认防运之责，它军尤无可恃。为淮军略留有余不尽之力，必须决计罢防运之议，永不筑墙修壕，除追剿之外，或有休息之日。纵不能为淮军保常新之气，亦不至疲癃而不可振。愿与阁下反复图之。

至后路粮饷，仆与作梅筹画，今年尚可支持，明年断难接续。须裁减步队万数千人，方可为继而势不终穷。请阁下默为预筹，至以为祷。再颂少泉宫保世仁弟大人台安。

再，事机不顺之际，要当宽以居之，静以待之，不可过于焦急。仆初接办捻匪，只认防剿十二府州，实以江南饷力、淮湘兵力、鄙人才力三者，不过如此而止。厥后京师谤言纷起，仆亦自乱其例，自迁其说，迄无一成。今阁下当此艰危之局，望将躁急郁迫之怀扫除净尽。将来或仍理十二属旧说，与各省分汛办理，诸候卓裁。不具。

257. 复张之万八月初七日

谈捻股动向及应对办法。告浙兵及王军已檄归其调度，以一事权。

子青尊兄大人阁下：

敝处于初四日接李少帅来咨，贼股窜出胶莱，即经咨达冰案。顷接惠书，逆踪南趋沂水，处处接连江境，焦愤实深。旋据刘仲良函称，李少帅定于二十九日由济南改道泰安趋沂州，令开、凤、奇三军由沂州西行，以顾运防。铭、鼎诸军已拔队跟追，不审日来已抵何处？

国藩与少帅两办河防，去岁则豫军疏于汴南，今岁则齐军一疏于戴庙，再疏于潍西，以致前功尽弃。胶莱三百余里尚不可靠，沿运千有余里，更觉茫无把握。不独豫军、齐军、浙、皖诸客军未可深恃，即欧阳、王镇等主兵亦殊难深信。桃源至阜宁地段太远，兵力太单，中间自袁浦至淮安五十里中，舟楫如织，闸店如栉，民屋如鳞，尤为防不胜防。与其疲兵力于版筑之间，百密一疏，迄无成效，不若就所有之兵分起跟追，更番游击，或有一得。顷已函商少帅，请其熟思变计。尊意以为何如？

浙兵已过扬州，计日当可抵浦境。王镇可陞现驻淮安。该两军业已檄归尊处调度，以一事权，另牍奉达矣。前敌诸军踵贼南还，必先顾江南门户，应请阁下就近与李少帅函商筹办。复问台安，诸惟心鉴。不具。

馆愚弟曾国藩顿首

258. 复欧阳秉铨八月初八日

谢贺晋位，略告军事近况。

牧云仁兄大人阁下：

顷接惠书，猥以晋位端揆，远承藻饰。德薄位高，久已不称其服，乃于时事艰难之会，孱躯衰病之余，忝窃至此峻秩穹官，适足以播恶而速谤耳。即审承欢笃祜，动履绥愉，引睇德晖，至为企颂。

此间军事，捻匪窜至登、莱，李少帅议远守运河，近守胶莱河，朝廷主之，群帅成之，事机尚为凑泊。乃胶莱防守甫就，而逆踪于七月二十日回扑河沿，竟被冲出。胶防三百余里尚难堵御，运防一千余里更无把握矣。流寇日炽，焦愤何极！

承查弟造，有费清神。据称癸巳十年尚能稳度。惟阁下向来之言不甚灵验，事后或有先见之明，事前从无足征之语。阁下之以为可庆者，未必非仆之所可虑也，一笑。复问台安，诸惟心鉴。不具。

259. 复季念贻八月初八日

谢贺晋位，附告学署工程解款未裕，前借粮台款项自应暂缓扣缴。

君梅仁兄世大人阁下：

顷接惠书，猥以晋位端揆，远劳笺贺。德薄位高，久已不称其服，乃于时事棘手之际，孱躯衰弱之余，忝窃至此穹官峻秩，适足以播恶而速谤耳。

承示哲嗣长君捧檄南来，不及应试，次君因恙留赴北闱，不能再回金陵，缘悭一面，企想无涯。紫琅讲席，借资矜式，实允孚夫物望，不仅惬乎私衷，仰蒙齿及，非所敢承。

学署工程解款未裕，前借敝处粮台之项自应暂缓扣缴。俟各处有汇解银两，即嘱雨亭赶紧催办，不令先行划扣，仰慰廑系。复问台安，诸惟心鉴。不具。

世愚弟曾国藩顿首

260. 复吴棠八月初九日

告近期军情。请将陈源豫在光泽、龙岩两任垫款与欠款通融抵销。

仲仙尊兄大人阁下：

顷奉惠书，猥以晋位端揆，远劳笺贺。德薄位高，久已不称其服，乃于时事艰难之际，孱躯衰弱之余，忝窃至此峻秩穹官，适足以播恶而速谤耳。即审海疆静谧，勋福俱隆为颂。

此间军事，捻逆窜至登、莱，李少帅建议远守运河，近扼胶菜河，以为戮贼海隅之计，朝廷主之，群帅韪之。吴、楚、齐、豫诸军后先来会，胶莱防守业已就绪，不料于七月二十日群捻猛扑潍西一段，尚未能堵御，致被冲出。胶莱既不能守，则倒守运河西岸，较之顺守东岸仅至成子河止者多出五百余里，难易悬殊，尤无把握。幸入秦张逆一股，经刘寿卿迭次痛剿，凶焰少衰，为之一慰。

舍亲陈季牧源豫去秋在龙岩州任所弃世，宦橐萧然。闻有公款七千余金至今未能交代。其子年仅数岁，其胞侄曰远谟、曰远济，系其兄岱云太守之子。远谟现羁闽省候算交代，远济则弟三女婿也。顷接小婿来禀，称渠叔父季牧在光泽任内，尚有核准军需垫款应领者一万一千余金，以抵龙岩之七千余金，有盈无绌，禀请抵销，未蒙允准。即请以未领养廉抵解正款，亦奉驳不行。且发府提属，押追渠兄远谟应即在于押所听候着追。而远谟又于五月初三日新有妻丧，遭家不造，死亡相继，210-1 粥不给，请赐拯救等语。

弟念陈氏自敝亲家岱云殉节庐州，家中艰窘异常。赖季牧筮仕闽中，支撑门户，稍免冻馁。乃甫莅龙岩，奄忽徂谢，公款未清，其子侄至被押追，殊堪悯伤。阁下昔在江淮，于属员曲加体恤，恩厚如山，至今传为美谈。季牧在光泽任内，军需垫款可抵与否，弟不得知，而其兄弟仕为守令，家中全无赀产，则弟所深知，亦敝乡人所共知也。伏乞仁人俯赐矜鉴，将光泽、龙岩两任合算，通融抵销，俾陈氏无子孙之累，而远谟亦或得归治葬事，则感荷实同身受。顺请台安，诸惟心鉴。不具。

愚弟曾国藩顿首

261. 加朱蓂片八月十二日

请劝诫曾国潢不再搜寻哥老会员。

再，弟忝窃非分，位极人臣，不特少时念不到此，即咸丰七、八年与阁下相聚，亦不料晚节侥幸若是。惟东南民困，捻患方炽，军务一日未平，则一日常在殃咎之中；此身一日未死，则一日难弛战兢之怀。阁下若闻鄙人有失德堕行，尚望惠书规戒，无少讳贷。即寒门子弟，或有愆尤，亦望随时启迪。

哥老会一案，弟有告示，但问其有罪无罪，不问其是会非会，严禁株累诬扳之风，以靖民气。而舍弟澄侯不以为然，必欲搜剔根株。窃恐愈剔愈多，愈搜愈乱，祸无了日。求阁下劝诫澄弟，不再搜寻，静以俟之。何如？尧阶仁兄大人阁下。

262. 复陈远济八月十二日

告已致信吴棠通融交代一案。

松生贤甥左右：

初二日复去一缄，到否？顷又由澄侯舍弟寄到来书，得悉闽省交代一案发府提属押追，令兄以身任之，事势日棘，宜甥之忧危旁皇、刻不能释也。

光泽军需垫款，果为应领与否，无由深悉。顷已致书，婉求吴仲仙制军为之道地，不审果有裨万一否？兹将信稿抄寄一览。家运屯蹇之际，惟当持之以贞，出之以裕，不可失其素守，亦不可过于焦迫。至嘱，至嘱！顺问近好。

263. 复李鸿章八月二十一日

告对办运防无成见，忧潘鼎新受胞弟被击伤、本人被参劾影响。

少泉宫保仁世弟大人阁下：

初七日泐复一函，计达尊览。顷接初五日惠书，具悉一切。

贼趋青口，仆正虑漕部兵单，六塘水落，恐其阑入里下河。阁下驻扎台庄，令仲良防守桃源，至清江止，腾出漕标及欧、王等接守清江以下，兵力较前稍敷，尚无十分把握。仆前函商请运防中止，专意征剿，一为淮军稍留余力，不使疲于版筑之劳，一为淮军保全声名，不使再受他军之累。沿运千里，客军数万，恐不可靠者，不仅在东人也。尊意既坚办运防，鄙人亦毫无成见。

闻省三于十四日在沭阳大获胜仗，惟望八、九两月屡获大胜，逆氛日见其衰败，荩怀亦觉其宽绰。若霜降以后毫无成效，则运河日涸，黄河或冰，不能不早思变计。想阁下成竹在胸，必有随时张弛之妙用。

夏秋事机不顺，朝廷虽加诘责，言路似无弹意。我辈既荷重恩，力支危局，惟有师陆伯言忍辱负重而已。

宋军勇目以洋枪击伤潘道，此事殊难处置。琴轩既惜胞弟之忽遭横逆，又以潍防汛地被劾，不甚分明，其愤闷可想而知，未审其部卒尚踊跃思战否？至为系念。复问台安，诸惟心鉴。不具。

国藩顿首

264. 致赵焕联八月二十一日

谈处置哥老会办法，治党众宜宽，以绝株累诬扳之风；治头目宜严，以杜煽惑勾结之渐。附告近日军情。

玉班仁兄亲家大人阁下：

顷接惠书，猥以晋位端揆，远劳笺贺。德薄位高，久已不称其服，乃于时事艰难之际，孱躯衰弱之余，忝窃至此峻秩穹官，适足以播恶而速谤耳。即审台候绥愉，兴居百适为颂。

承示办哥老会之法，与敝处所寄告示，不谋而同。大约治党众则宜宽，以绝株累诬扳之风；治头目则宜严，以杜煽惑勾结之渐。刘名魁反复狡诈，终不可留，经阁下拿获正法，即是鄙人严治头目之意，办理极是。至寻常入会，实多可原之人，弟所出告示甚为详明，苟非有中罪三条之确据，则亦不可以大罪目之，一概不宜搜求。请阁下与舍弟澄侯坚持此意，告之邑尊，无使无辜者骈首刀锯之下，展转囹圄之中，庶足安反侧而靖民气。

捻匪窜至登、莱，李少帅远守运河，近守胶莱河，以为驱戮海隅之计。胶莱防守业经就绪，七月二十日又被溃围窜出，现在蔓延沂海一带。逆氛猖獗，殄灭无期，实深焦灼。复问台安，敬璧谦版。诸惟心鉴，不具。

姻愚弟曾国藩顿首

265. 加李鸿章片八月二十二日

告拟再致书刘坤一请其协饷。

此信虽幕友草稿，而鄙人改者甚多，又不如亲自作书之直捷也。

刘岘庄复书，二万之数，未允再协，拟再作一书浼之。去岁请渠协霆七万，为数本多，勉强允从，今既撤霆军，恐难再增。然尚婉商数次，或可少益。

七月二十九之折交户部议，片交内务府议，恐皆将被驳。饷项恐终误事，如何如何！

266. 复内阁衙门 [1] 八月二十五日

略述回任金陵后状况，附告饭银已交折弁带投。

秀峰大公祖、艮峰、筠堂、芝生老前辈中堂阁下：

前接惠书，过承藻饰，惭感曷任！即审祜笃簪裾，勋调鼎鼐。黄阁树盐梅之绩，辰告宣猷；丹宸焕纶011-1 之华，寅清赞化。引詹矞霭，企颂无涯。

国藩回任金陵，丝毫无补。前以江淮赤旱，二麦歉收，幸六月连得透雨，民心稍定。而捻匪突窜运东，又突胶莱之防，扰及淮海。民困已深，寇氛尚炽，补救无术，焦灼尤深。本年应解饭银三百金，已交此次折弁带投矣。复请台安，诸惟钧鉴。不具。

治愚弟馆晚馆侍曾国藩顿首

[1] 本件幕信稿拟为一篇，前次整理依受信人及称谓与落款格式误断为分致四人之作，改题为“复官文倭仁贾桢瑞麟”，且误瑞常为瑞麟，本次整理据原稿改正。

267. 复万青藜八月二十五日

略各军情，说明吴唐林苦无位置，已具资赠行。

藕舲尊兄大人阁下：

吴驾部来，接到惠书，备承垂注。并知昔年曾赐一函，不知何处浮沉，怅歉曷任！辰维釐延秋节，祜笃春宫。虞陛秩宗，明五服五章之序；汉家京兆，冠八洲八伯之班。引睇矞晖，良殷企颂。

弟才识迂拘，谬膺军寄。昔年仰承庙算，薄有驱除，遂峻秩之躐跻，实抚衷而增愧。近岁北征齐豫，办捻无功，仍返江东，抱惭尤甚。李帅接办以来，亦未得手。顷于胶莱设防，夏末秋初，渐有就绪。不意七月二十日捻逆乘潍西水落、布防未周之处，并渡南趋。幸铭、风诸军闻警跟剿迭获小胜。逆踪现扰海沭，图犯清淮，李帅还驻台庄，就近扼堵，未审果有裨否？民困日深，寇氛尚炽，焦愤奚如！

吴晋壬驾部到此，苦无位置，已薄具赆资赠行。闻其尚欲作浙粤之游也。知念附告。复问台安，诸惟朗鉴。不具。

馆愚弟曾国藩顿首

268. 致张之万八月二十五日

告叶宝树当即令听候差委，吴棠借款，不敢遽行责诺。

子青尊兄大人阁下：

前接惠书，以新坝采买料需，非妥员不能承办，欲叶道宝树经理，时以该道派文闱协同点名，稍稽裁复。兹场事已毕，即当令该道驰赴尊处，听候差委。将来工竣，仍可回省当差。

仲帅所借盐额三万两，极知尊处艰难，弟虽支绌时形，亦断不敢遽行责诺也。复问台安，诸惟心鉴。不具。

馆愚弟曾国藩顿首

269. 致王镇墉八月二十六日

略告军情与家事，谢寄参枝与信笺。

叶亭贤甥左右：

贺胜臣回，接到复书，顷又接七月二十日由信行寄来之信，几五十天始到。知甥寓永光寺，惟与抚屏最密。近想三场完毕，诸事惬意为慰。

此间闱事平安，岁事牵算亦有七分。惟捻匪自胶莱河窜出以后，蹂躏淮海一带。众意不欲倒守运河，李少帅采省三之说，坚欲防运而歼之于东路。盖放之运河之西，亦茫无把握。

鸿儿八月初有一信来，体气虽未复元，尚足支撑。湖南题目，尚未得闻。

承寄送参枝，服之甚好。百换八十换者，余意不欲多购。尝谓督抚等贵人，无不好服参茸珍奇之药，而却病长年者殊不多见；无不好收苏、黄、赵、董之书，米、倪、唐、仇之画，而真赏实迹者殊不多见。故余于此二事，不甚笃好，不欲假充内行，亦稍变富贵人之积习耳。寄来信笺尚属可用，其小信封不用红签者，如有过二寸宽者，请带二百交折弁。甥若获售，余于九月中旬折差再寄信去。顺问近好。

270. 复皮宷瀚八月二十六日

忧民困已深，捻氛犹炽。告报销各案拟仍照各省之例酌送部费，祈先与承办之人切实讲定，俟有成言，即于腊月具奏。

小舲尊兄大人阁下：

顷差弁回宁，接到惠书，猥以晋位端揆，远劳致贺。德薄位高，久已不称其服，乃于时事艰危之际，孱躯衰弱之余，忝窃至此峻秩穹官，适足以播恶而速谤耳。即审顺时笃祜，台候绥愉为颂。

都中入秋以后，闻已得有澍雨，人心当已大安。直省各属办赈，使饥民就哺有方，庶几枭匪无由逞乱。此间岁事粗康，民情静谧。惟胶、莱之防败于垂成，捻氛逼近清淮，虽李少帅还驻台庄，亲督运防，未审能否有济。民困已深，寇氛犹炽，焦愤奚如！

敝处报销各案，三年七月以前者，已经开列清单报部，而三年七月以后者，尚在开局办理。鄙人仍拟照楚军章程实销实报，与部定军需则例迥不相符，恐难免其驳诘。如改从军需则例，则楚军十余年之辛苦及数省通用之章程，于报销时全改面目，亦觉自欺欺人，无以取信于中外。鄙意仍照各省之例酌送部费，恳请阁下先与承办之人切实讲定每银一万需费若干。俟有成言，即求于七月折差到时，赐一详示，敝处腊月可具奏也。复问台安，诸惟心鉴。不具。

愚弟曾国藩顿首

271. 复刘坤一八月二十八日

告近期军情、河防，请再协饷。附告各地土匪亦殊可畏。

岘庄尊兄大人阁下：

前接二十九、初四两次来函，正拟裁复。顷接惠书，猥以秋节相庆。即审监临锁院，文福俱隆，昔遗湘浦之珠，深渊偶同夫鲛客；今采昆山之玉，台座便等于龙门。引睇吉晖，良殷企颂。

敝处缺饷情形已于前函缕达，其时胶、莱防局未败，尚有息肩之期。不意七月二十日该逆绕从潍西水落、布防未周之处全股冲出，蔓延桃宿以东，清淮骤形吃重。防河之兵不能少松，游击之师非练大支马兵，不能与之纵横驰逐。弟现商之李少帅，以胶莱河防仅四百里尚被冲出，运河千有余里更无把握，不如停止防河之议，腾出兵力，以作追剿之师；裁撤劣弱之营，腾出饷项，以免罗掘之苦。渠复信以为运河壕墙业经修毕，已成骑虎之势，不愿停罢。河防既难遽停，则现兵自难遽撤。且一议撤兵，又须另筹欠饷。不料敝处于克复三年之后，乃复觏此艰窘之状。阁下以巨款七万协济霆军，弟本不应更为无厌之求。且来函述及江西窘状，真挚如绘，弟尤不敢再为发棠之请。惟时势所迫，环顾他省，无可商者。阁下前复信时，尚未见弟七月二十九日之折，厥后咨达冰案。如鉴及苦衷，或可借箸一筹。敬求于湖北霆军之步队照常惠济五万金；其马队之二万金，或全数解济，或酌减五千，总求大力协助。此间支绌情形一两月内将昭著于众人耳目，尊处亦必有所闻矣。

直隶枭匪人数虽少，关系甚大，久未接印渠来信，深为廑系。庆丞呈诉之事，读咨到大奏，光明磊落，洞晰无疑，朝廷必可释然。弟将来不过附片复奏，以资印证而已。惟甄别之际，未将给咨送部一层随案声明，致令抵隙生波。宦途崄巇，亦殊可畏。

江常土匪，此间尚无所闻。惟广德一带，两湖客民纷纷前往开荒，将来又系难了之案，如何如何！复问台安，顺颂节禧。敬缴大柬，不具。

愚弟曾国藩顿首

272. 致吴坤修八月二十九日

告沿江抢劫迭出，务宜认真整顿。请酌赔曾祖培等所失衣银。询冯志沂后事处理情况，告以后交涉洋务，祈为一力主持。

竹庄仁弟大人阁下：

十二日发去曾祖培批牍一件，计达尊览。沿江抢劫迭出，缉捕废弛，大为行李之害。彭雪帅深不以为然，亦鄙人与阁下之耻也。务祈饬属认真整顿。至乡试人员被劫，资斧不易，情尤可矜。嗣后遇有被劫试生，除立时获赃不计外，如赃悬不获，应令地方官酌量赔偿。此案曾祖培系抚州曾祺之子，其同行李本修翊翔系小湖廷尉之侄，所失衣银，应否即着东流茹令赔偿，抑或阁下念切桑梓，另行设法赔之？京师会试人员往往问兵马司赔赃，茹令亦可援例，小示惩儆也。

捻逆于七月底自胶莱窜出，扰及赣榆桃宿，清淮吃重，焦愤实深。李少帅现驻台庄，仆意胶莱三百余里尚被冲出，运河千有余里更无把握，劝令停止防河之议，渠复信以为骑虎之势不能遽停，未知果能困贼一隅，大加惩创否？

鲁川后事，不知略有眉目否？此间仅朱学使送二十金。其侄冯敬本日来，仅敬乞阁下恳求各处大为佽助，不特宜多，亦并宜速。

教堂事业经妥办，甚好，甚好。以后交涉洋务，即由阁下主持，一切商之方伯观察，随时裁断，免致推让迁延为嘱。顺候台安。

曾国藩顿首

273. 复刘虞九八月三十日

忧捻股难制。告哥老会处置办法，寻常入会者，苟非有中罪三条之确据，则不可以大罪目之，且一概不予搜求。

虞九尊兄老父台阁下：

顷接惠书，远承祓饰。即审绩并秋高，政同月朗，靖烽烟于梓里，衽席同安；承雨露于枫宸，丝纶式焕。引詹吉霭，企颂无涯。

国藩谬领兼圻，粗叨静谧。惟胶莱防局垂成，不意七月二十日，捻匪乘潍西水落、布防未周之处，并渡南趋，蔓延桃宿，图犯清淮。李少帅还驻台庄，就近扼堵，殊无把握。时艰未已，焦愤实深。

湘邑哥老会匪起事之初，立刻扑灭，并将著名逸犯屡拿正法。计黠者必且废然思返，悍者亦不复狡专思逞。惟寻常入会实多可原之人，敝处所出告示甚为详明，苟非有中罪三条之确据，则亦不可以大罪目之，一概不宜搜求。请阁下告诸邑绅，坚持此意，无使无辜者骈首刀枪之下，展转囹圄之中，庶足安反侧而靖民气。鄙见如此，未审卓裁以为何如？复问台安，顺颂节祺。诸惟心鉴，不具。

治愚弟曾国藩顿首

274. 复乔松年八月三十日

忧胶防果否有效。告刘松山转战年余，军士勤劳可念，为之奏奖，庶收功或易。

鹤翁仁兄年大人阁下：

十六日接七月二十七日惠书，猥以秋节相庆。二十二日接初八日环章，具悉一切。玉体稍郄，想已康复。辰惟福并秋高，政同霜肃，控关河之百二，峻令如山；荷纶011-1 于九重，湛恩似海。引詹吉霭，企颂无涯。

胶防前经屡扑不动，局在垂成。讵意七月二十日，捻匪乘潍西水落、布防未周之处，抢渡南趋，蔓延桃宿，图犯清淮。李少帅还驻台庄，就近扼堵，未审果有裨否。波折重生，实深焦愤。

寿卿转战年余，军士勤劳可念。此次阁下为之奏奖，鼓励其图报益切，庶收功或易也。复问台安，顺颂节禧。诸惟心鉴，不具。

年愚弟曾国藩顿首

275. 复马新贻八月三十日

劝令李鸿章专筹追剿之兵。告陈钟英在省赋闲，祈造就玉成。

穀山尊兄大人阁下：

顷接惠书，猥以秋节相庆，传烽未已，抚序增惭。敬惟枫陛承恩，棘闱笃祜。功成修月，仗大雅以扶轮；谱就咏霓，肃嘉宾之鼓瑟。引詹吉霭，企颂无涯。

前承檄派雄师助守运河，已抵防所，不意胶防将竣，该逆于七月二十日，又复全股冲出，扰及赣、沭、宿、桃。李少帅驻扎台庄，弟以胶防四百里尚难合围，运河千余里更无把握，劝令早停防河之议，专筹追剿之兵。渠复信以骑虎之势，不能遽改，不知果能困贼一隅，大加惩创否。

浙江候补同知陈钟英昔年献诗敝处，见其才优学赡，深加器许。闻其在省赋闲，可否造就而玉成之，出自鸿裁。复问台安，顺颂节禧。诸惟心鉴，不具。

愚弟曾国藩顿首

276. 复胡大任八月三十日

忧民困已深，捻氛尚炽。谈晋中饷需支绌，吏治浮靡，整顿良非易易。请吊查同年旧案。

莲舫仁兄年大人阁下：

顷接惠书，猥以晋位端揆，远承笺贺。德薄位高，久已不称其服，乃于时事艰危之际，孱躬衰弱之余，忝窃至此峻秩穹官，适足以播恶而速谤耳。即审薇垣笃祜，荩绩日隆，以异数之频膺，卜真除之在即。引詹吉霭，企颂良殷。

此间军事，李少帅合数省之兵力，筹办胶莱河防。方幸事机渐顺，不意七月二十日贼于潍西冲出，扰及赣、沭、宿、桃，清淮及里下河处处吃紧。民困已深，寇氛尚炽，曷胜焦愤！

承示晋中饷需支绌，吏治浮靡，支持整顿，良不易易。舫仙廉访血性笃挚，当能与阁下同心努力，共拯时艰。静庵同年共事一方，其人纯孝谦厚，巨细必亲，亦可为邻德辅仁之助。弟于同治三年有一函由京转寄静庵，未知曾否寄到，殊深系念。敬问台安，顺缴芳版。诸惟心鉴，不具。

年愚弟曾国藩顿首

再，余同年怀堂前任平陆，办理兵差，变买仓谷五千八百余两，原奉郭方伯、哈中丞批准报销在案。卸事后呈册到司，忽奉常前方伯驳饬赔缴，因之留滞数年。去年因老病暂一还乡，为王方伯详奏，革职咨追。以致余同年忧病转深，旋即沦逝，而追提不已。其子卜颐尚在周家口，惧祸不敢归葬，情实可怜。应请垂念同谱，吊查前卷，设法一拯救之。特此奉商，再颂台安。

曾国藩顿首

277. 复李鸿章九月初一日

谈卸事分权，朝廷必难允准。论东省政局，尚赖细心维持。告后路粮饷，明春断难为继。忧潘鼎琛受伤事难着手。附告丁日昌对何、倪的评价。

少荃宫保世仁弟大人阁下：

顷接二十二日惠书并抄示各件，具悉种切。

长墙已成可守，自不宜遽更其局。惟霜降以后，各处水涸，冲出实在意中。阁下默参消息，内断于心，何事应思变计，即当立与变计，非外人所能商度也。各省不肯分汛，即请缴钦篆而认统将，朝廷未必能从，与鄙人去年之请以散员效力军中，大指略同，则其难邀俞允，亦必同矣。不如姑寝斯议，尽我之所当为，以待气机之潜转。

省三气尚充足，览之令人神旺。惟“至秋后，贼野无所掠，不打自散”等语，实不可信。凡聪明过人者，往往于此等处看大意了。琴轩遽欲告归，私情公谊两非所安，知阁下必有以劝勉而振兴之。惟伯尊既被严劾，琴轩必为东省官场所怨，此后相处，诸多不便。而潍西之失，议潘而不议二王，尊疏自不能不为剖晰，剖晰则无两全之理矣。

后路军饷，顷雨生来此，晤谈三日，据称今冬尚可支持，明春断难为继。今冬支持之法，一拟于常镇最苦州县不办钱漕而办亩捐，一拟查办沙田隐漏之税。亩捐事奏留充饷，极难立言。计穷能索，待渠开节略来，只得冒昧一奏。沙田事渠拟委员，惟倪宝璜可出死力。阁下既不复与闻，即当函告雨生，听其委用可也。江西向协霆军，所剩二万金，顷岘帅意欲裁此一款，仆已复书争之，并酌减五千，未审终能允诺否。复问台安，诸惟心鉴。不具。

国藩顿首

潘道鼎琛受伤一事，未见尊处咨到办法，殊为系念。闻宋镇与省三意气尚相投洽，但求潘道之伤速痊，尚可隐忍不办，否则真难着手也。

作梅之次子患病颇重，日内难遽回台。此间遇有关涉苏垣事者，向与作梅熟商。渠若不速来，则鄙人耳目太短，殊难照顾。子永接管厘局，据雨生云，渠若同管此局，当不误事，渠若离局，则恐难独当一面。倪守之为人，作梅甚不以为然，雨生则谓用之办沙田，必能尽力青帅奏拨银二万，此间实无余力供支，何以复之？焦极，焦极！再问少泉宫保世仁弟台安。

278. 复薛书常九月初四日

酬答秋节，兼告七月以来各路军情进展。

世香仁弟馆丈阁下：

顷接惠书，猥以秋节相庆，传烽未已，抚序增惭。即审绩懋糈台，釐延榆社，展峙糗峙刍之效，三辅氛靖；迓如纶如011-1 之恩，九天露湛。引詹吉霭，企颂良殷。

捻匪张逆一股，经湘军屡胜，凶焰渐衰。任、赖一股，自七月二十日乘潍西水落，逸出胶、莱，扰及徐、海一带，清、淮及里下河处处吃紧。幸李少帅还驻台庄，严扼运防，飞檄援军，贼仍折入东境。然沿运千里，霜降水涸，实有防不胜防之虑。制景无术，焦愤奚如！复问台安，顺颂节禧。诸惟心鉴，不具。

愚兄曾国藩顿首

279. 复兆琛九月初四日

答谢贺简，顺告军情。

宝岩尊兄大公祖阁下：

连接惠书，猥以晋秩平章，又逢佳节，重劳笺贺，感悚曷任！即审桂醑延釐，柳营懋绩，运金心于兰锜，铙唱腾欢；膺锡命于枫宸，纶章增宠。引詹矞霭，企颂维殷。

国藩忝领疆圻，曾无裨补。乃于多难之秋，更窃非常之秩，抚躬内省，只益悚惭。群捻扰及登、莱，李少帅远防运河，近防胶莱河，以为驱贼海隅之计。不意七月二十日贼乘潍西水落逸出，蔓延徐、海一带，清、淮及里下河处处吃紧。民困日深，寇氛尚炽，焦愤实深。复问台安，顺颂节禧。祗缴谦版，诸惟心鉴。不具。

治愚弟曾国藩顿首

280. 复王葆生九月初四日

答谢贺简，顺告军情。

初田尊兄大公祖阁下：

顷接惠书，猥以晋秩平章，又逢秋节，并劳笺贺，纫感曷任！即审台旌北上，展觐元旋，仍循旧憩之棠阴，鹤粮益峙；更荷新恩于枫陛，凤011-1 频颁。引睇吉晖，良殷企颂。

国藩忝领疆圻，曾无裨补。乃于多难之秋，更窃非常之秩，抚躬内省，只益悚惭。群捻扰及登、莱，李少帅远防运河，近防胶莱河，以为驱贼海隅之计。不意七月二十日贼乘潍西水落逸出，蔓延徐、海一带，清、淮及里下河处处吃紧。民困日深，寇氛尚炽，焦愤实深。复问台安，顺颂节禧。诸惟心鉴，不具。

治愚弟曾国藩顿首

281. 复杨翰九月初四日

酬庆秋节，顺告军情。

海琴尊兄大公祖阁下：

顷接惠书，猥以秋节相庆，传烽未已，抚序增惭。即审釐延豸节，瑞挹犀尊，励四知之贞操，风清楚塞；荷九重之温诏，露谌枫宸。引睇吉晖，良殷企颂。

国藩忝领疆圻，曾无裨补。乃于多难之秋，更窃非常之秩，抚躬内省，只益悚惭。群捻扰及登、莱，李少帅远防运河，近防胶莱河，以为驱贼海隅之计。不意七月二十日贼乘潍西水落逸出，蔓延徐、海一带，清、淮及里下河处处吃紧。民困日深，寇氛尚炽，焦愤实深。复问台安，顺颂节禧。敬缴谦版，诸惟心鉴，不具。

治愚弟曾国藩顿首

282. 致程桓生九月初六日

告李宗羲腹生肿毒，祈专人至永安镇延请名医。

尚斋仁弟阁下：

初四日泐复一函，计达台览。顷者雨亭方伯于小腹之左生一肿毒，于医书所谓横痃者相近，其势甚重。此间未得良医，客有言高邮州以下之永安镇臧氏世传医学，其先世名明德者艺术尤高，今其子仁培能继父业。应请阁下专人至永安镇，延请臧仁培前来金陵。所有船价途费，均请由尊处代出，容日寄还。

此间文闱将揭晓，武闱正在兴办吃紧之际，而提调卧病。又前敌需饷甚急，今年计短银近九十万。而作梅因次子抱病，已回溧阳，雨亭又难遽痊。诸艰萃于鄙人，实为焦虑，特此奉恳。顺问台安，诸惟心鉴。不具。

国藩顿首

283. 加文辅卿片九月初八日

问病，嘱代寄银至黄赞汤家。

再，前此贵体违和，近日已全愈否？贱躯总不能胜此重任，自六月以来，见客极少，两省调闱差来者百余员，均未接见，抱愧之至。公牍亦未能细核，实觉有忝斯职。因舍弟决计引退，仆不能不暂为支撑。

黄莘农先生于咸丰四五年为仆捐炮船经费，殚竭心力，至今感之。上年寄去五百金，略将薄意，莘翁乃以珍裘见赠，反觉薄往厚来，尤为不安。兹拟再寄赠五百金，请阁下代备库纹一旅之数，封妥交黄宅如不在赣州住，即请专人送至吉安黄家。敝处当由江西督销局拨还贵署，并请谆告莘翁，切弗言及酬报。至要，至要！再颂辅卿仁弟台祉。

284. 加黄赞汤片九月初八日

致菲仪五百金以谢赠裘。

再，侍回任金陵，倏逾半年。孱躯衰态日增，不能多见人客，不能细核公牍，实属瘝官旷职。以捻患方殷，未敢轻言引退，然时时以不称斯位为惧，如负重咎。

上年薄致菲仪，略表微忱，于昔年艰难之际阁下代筹巨款，未能酬谢万一也。乃蒙远锡珍裘，尤抱不安。兹备菲仪五百金，托文辅卿观察转呈，伏希莞存。阁下退处山林，断不敢劳酬答，倘复言及报礼，必将前赐之珍裘一并璧还。幸勿客气，诸希心鉴。再颂莘翁老前辈大人台安。

285. 复郭嵩焘九月初八日

谈捻股动向及制捻办法，告盐务抑川伸淮，鄂中不以为然，是以近年淮销极疲。

云仙仁弟亲家大人阁下：

七月间先后接奉六月惠书一件，复书一件，敬悉一切。始意充商一缺未能遽免，近见部文，果开斯缺。置身酸咸之外，永谢尘鞅之烦，而仆辈尚在危樯骇浪之中，良以为羡。

捻逆之势日张，少泉始拟困之胶莱河之北，聚而歼之海隅，自七月二十日突出胶莱之外，又拟防守运河，遏之使不复西。胶莱河仅三百余里，尚被冲出，运河千有余里，更无把握。自朝廷至三四知好皆劝其早罢守运河之议，少泉亦知守运良非至计，惟舍此亦别无制贼之方。淮勇疲乏已极，而外间之责言日苛，捻党之凶焰日炽。江南民困已深，而湘淮之正饷日增，京协之杂款日迫。以孱躯当此艰巨，实不知所以善其后。鄙性畏热，自六七月来，见客极少，两省调闱差者近二百员，一概谢绝不见，公牍都未细核，间亦师涿州贤牧之所为。似此瘝官旷职，而其势又不能遽尔引退，内之惭沮，外之殃咎，盖交生互发而未有已。用是尤羡公之决计不出无可易也。

移居皖南一节，儿子纪泽信来，亦有此意。顾天下滔滔，孰是真可安处者？近日两湖无根之民纷纷至皖南开垦荒田，将来沛县湖团之乱，肇庆土客之斗，必且见于皖南。与其远徙而同归不靖，不如安土以听其自然。

麓西所陈盐务，比亦略见施行，而洎无寸效。如筱泉及舍沅弟帅鄂，可谓至亲矣，而稍与之言抑川而伸淮，即筱、沅亦不免长虑却顾，况其下用事诸人无不利川旺而淮滞者？用是二年以来，淮销极疲，而阁下又不肯来助我一提万年之纲。作梅近以次子病重归去，雨亭毒发腹股之间，亦危症也。并闻，即候台安。

286. 复郭柏荫九月初九日

论盐枭横行，必须严拿。告李朝斌当令速来会看武乡试。前敌军饷甚急，拟于宜、荆、丹阳、坛、溧五属开办亩捐。

远翁老前辈大人阁下：

顷接惠书，渥承垂注。并示大稿各件，一则保全良吏，不为蜚语所伤，一则追录劳臣，足为任事者劝。持论甚为公允，字句亦极稳惬。刘河保案既经核减，自无冒滥，亦无过优之处，当不至干部驳。谨将折稿奉缴，均请尊处挈衔具奏。此外尚有松江杨守一案，前奉寄谕，亦应复奏。是否稍缓再复？并乞主稿办理。

盐枭横行，马穀山中丞已极言其害。浙省现有炮船巡缉，苏省更派水师密拿，但能弋获一二渠魁，则余党不禁自散。应请阁下就近与质堂筹商迅办。前咨调质堂来金陵会看武乡试，渠顷有牍推辞。国藩以耽阁半个月似尚无碍定例，十月初五开考。请嘱令九月杪前来，月半即可归去。先将会缉之营哨派定，当可期妥善也。苏省并未成灾，而绅民捏报请勘，预为抗欠地步。民气浇漓，诚如尊虑。应令雨生派员密勘，尤虚者，予以薄惩，庶免纷纷效尤之习。

此间文闱将次揭晓，武闱正在兴办吃紧之际，而李雨亭左腹股间忽生肿毒，于医书所谓横痃者相近，其势甚重。江藩一席，暂檄杜小舫代办，俾得赶紧调理，不审能否速痊。

捻匪游绎徐、海，前敌军饷甚急，计今年尚短九十万两。江苏向称财赋之邦，断不能求助于外省。前雨生在此商及，拟于宜、荆、丹阳、坛、溧五属开办亩捐，似昔年安庆办理抵征之法。于百姓向完丁漕之旧价有减无加，于州县向办丁漕之浮费一概裁去，即留此项奏充剿捻紧饷，似亦无损于民，有益于公。特此奉商，如尊意以为可行，即由敝处主稿，会列尊衔具奏，盖亦万不得已而出于此，想蒙亮及，立候复示。复问台安，诸惟心鉴。不具。

馆侍曾国藩顿首

287. 复李瀚章九月初九日

说明霆军分统，宋国永须留营帮同照料，娄、邓则宜合而不可分。忧李鸿章剿捻，智力俱困，而饷项实难为继。附告曾国荃退志已决，幕府乏人。

筱泉年兄大公祖阁下：

月前接到一函，正裁复间，适宋长庆来此，诸事可托面谈，故未遽复发。顷接惠书，知长庆返鄂，霆营分拨事宜业已商定照办，除刊给邓提督关防、照会娄镇外，另具公牍，咨达冰鉴。

长庆系霆军最老之将，分统后，仍请在营帮同照料，以期联络妥洽。俟两月后，听其离营。娄、邓合扎一处，尚可出剿二百里内之贼，分扎则断不能得力。且霆正五营拨交娄镇之后，恐江西于五万之中又欲减五营之饷，更费唇舌，务求檄令同扎一处，至要，至要！

唐仁廉已到徐州，少荃令就带来现马分配三营，恐未足副其所望。然饷需告绌，势不能骤开多营。江西向协霆军七万两，岘师〔帅〕屡次请减马队之二万两，仆复书固求，并自行酌减五千，未审能允诺否。兹将信稿抄呈一阅。

捻匪盘旋沂、海，不忘渡运。省三苦于追逐太久，力求息肩，他部更难恃以专征，势不得不暂就运防相持之际，少为停蓄，以俟气机之转。少泉当智力俱困之时，朝旨诘责，人言吹求，而性气尚能忍耐，枪法亦未忙乱，或不至于决裂。

舍弟履鄂年余，事机多不顺遂，精力亦不如前，引退之志已决，仆亦难以强挽。但恐缺未遽开，而贼已入境，进退两难。鄂中兵力过单，窃为虑之。

此间文闱将次揭晓，武闱正在吃紧之际，而雨亭忽毒发腹股之间，卧病不能视事。前敌需饷甚急，今年七关饷尚未全解，幸雨生现筹备十万两，本月当可解足。作梅因次子病重，日内未能回台。诸艰萃于鄙人，实深焦虑。尊意欲尚斋赴鄂，俟其卸事来宁，必令速行赴鄂。渠长子闱文甚佳，当有老封翁之喜也。复问台安，顺璧大柬。诸惟心鉴，不具。

治通家生曾国藩顿首

288. 复彭玉麟九月初九日

告湖口厘卡员缺和江藩一席安排。

雪琴宫保仁弟大人阁下：

顷接惠书，猥以拙书匾联，过承齿谢。即审秋高气爽，台候绥愉为慰。阁下久不作楷书，近又懒于画大幅梅花，竟为老彭迫促而成。然借此屏除一切，得旬日与翰墨相亲，虽甚苦，亦甚乐也。

湖口厘卡员缺，何大使既为得力帮办，自可委令接管。蒋莼卿将来敝处，当与商之。此间文闱将次揭晓，武闱正在兴办吃紧之际，而雨亭左腹股间忽生肿毒，于医书所谓横痃者相近，其势甚重。江藩一席，暂令杜小舫代办，俾令安心调理，不审能速痊否。捻逆往来徐、海，前敌军饷，今年计短九十万。作梅因次子抱病，已回溧阳。诸艰萃于鄙人，实为焦虑。复问台安，诸惟心鉴。不具。

国藩顿首

289. 复张之万九月十二日

谈筹饷、守运诸事。告协解甘饷，乃早经奏定之事，不可再减。

子青尊兄大人阁下：

前接十二日环章，稍稽裁复，顷接二十三日惠书并抄寄大稿，旋奉二十二日寄谕，具悉添营游击，借护运东，荩画周详，至为敬佩。

惟敝处支绌情形，二十九日筹拨直隶、安徽协饷一疏，谨会台衔奏明，业具公牍，咨达冰案。此后协饷二万，若分作数月起解，必当竭力腾挪，稍济尊处之急；若每月解，则此间力实不逮。窃以运河千有余里，每岁冬春枯涸，夏秋泛涨，办捻之法，守运终非长策。守兵占搁太多，追剿之兵太少，纵能守住河防，亦不能痛剿而大创之。况地段太长，万无常能守住之理。故弟谆劝少泉宫保，停罢守运之议，另思变计，并以饷源已竭，劝令裁减淮勇。渠复信以骑虎之势难遽更改，然冬春之间，饷需日绌，势不能不变计也。尊处事同一律，守运既将更改，饷项又无着落，似添募之议，尽可缓办。若就现有之兵，筹常足之饷，则弟忝属同舟，义不容辞。昨准刘岘帅来咨，江西二万金已经起解；又接刘韫帅咨，亦解二万至浦，目前尽可支持。此后如值缺乏，敝处必当按时筹济。

来书指明甘饷等项，查金陵厘局月协甘饷三万两，因左帅前借洋商巨款，内有江海关代借十八万两，奏明由此项协饷按月拨还，计自七月起，至十二月止，仅能抵清借项。是目前别无解甘之银。且甘省屡奏议增二万，鄙人甫于五月奏定，减作三万，此时亦不能再减。至海关税银，国藩于夏间缘淮军饷需及制造轮船经费不敷甚巨，业已奏留二成，碍难再行渎请。凡此苦衷，万祈鉴谅。承示拨炮位百尊，另用公牍奉复。鄙意不以守运为长策，故不欲多拨也。复颂台安。不具。

馆愚弟曾国藩顿首

290. 复丁日昌九月十二日

告宜派员密勘灾情，严惩捏报欺骗者。谈亩捐如无实利，当仍作罢论；倪守可委办沙田，冀收尺寸之效。忧诸艰萃于本人。

雨生仁弟阁下：

顷接惠书，知回苏后玉体违和，已占勿药之喜。尚希加意珍卫，以慰远怀。

濒海各邑遭风，收成歉薄，自应量予减征，以示体恤。惟闻苏属绅民多有捏报灾情，借图拖欠，应委妥员，密勘虚实轻重，分别办理，将捏报者严惩一二。阁下耳目甚长，当不至受其蒙蔽。

常镇亩捐，能办者不过五县。宜、荆又自行禀请开征，仅余坛、溧、丹三县。亩少则捐亦无多，立言颇难得体。仆昨于远帅专弁之便，寄函商之，如果窒碍多而获利少，则仍以不办为是。此月业用公牍至尊处提银十万，七关已足解额，此后运库可奏提十万，补足八关之数，洋税奏留二成项下，可补足九关之数。苟可敷衍过去，亩捐一事，自应宜作罢论。倪守一事，李少帅复信不复与闻，请尊处即委办沙田，冀收尺寸之效。前敌饷需甚急，如沙田能生发十万金，则腊底亦不甚拮据矣。

捻逆盘旋沂、海，意图渡运。少帅亦知守运茫无把握，惟舍此别无制贼之方。且淮军疲于游击，不能不借此少息，以俟气机之转。此间文闱将次揭晓，武闱正在兴办吃紧之际，而雨亭忽于左腹下生一肿毒，其势甚重。藩篆一席，现委小舫代办，俾雨亭赶紧调理，未审能否速痊。作梅亦回溧未来，诸艰萃于鄙人，实深焦虑。复问台安，诸惟心鉴。不具。

国藩顿首

291. 复乔松年九月十五日

告船勇口粮报销一事，已具牍咨达。附告近期军情。

鹤翁尊兄年大人阁下：

八月三十日泐复一函，计达尊览。顷接惠书，并准大咨，以江北船勇口粮应由敝处报销，业具公牍，咨达冰案，不久即可奏结。

张逆屡败势衰，关内诸军当可就地歼灭。任、赖盘旋海、沭，刻思渡运西窜。我军防河者多，游击者少，即敢战如铭军，亦苦于追逐太久，不得不暂借运防相持之际，少为停蓄，以图再振。民困已深，寇氛尚炽，焦愤奚如！复问台安，诸惟心鉴。不具。

年愚弟曾国藩顿首

292. 复朱苹洲九月十五日

谈为人处世之道。忧民困已深，捻氛尚炽。

苹洲尊兄阁下：

顷接七月十二日来函，一种深挚和厚之气溢于楮墨，知近年从公之暇，德业并进，至以为慰。

所称嫌疑必慎，脂膏不居，实乃儒生自立之基，虽不以此求知于世，而众望允孚，中丞安之，殷勤慰留，未始不因乎此。仆与中丞通信无多，并未将阁下之贤一为称述。桃李不言，下自成蹊，讵不信耶？惟分宁地稍僻陋，文报罕通，似无以扩充闻见，全赖师友砥砺，振发志气。阁下既与陈右铭互相渐摩，则旁近当有闻风景附者。汪澄溪与其弟子季复先后徂谢，善类日孤，令人怅惘。

鄙人位高德薄，精力衰颓，去岁屡疏乞退，未荷俞允，近复忝晋端揆，愈切悚惶。中原捻患，势益猖獗。湘勇久已全撤，仅存陕西一军，淮勇奔驰数年，颇涉暮气。苏省悉索敝赋，饷项日增，民困已深，寇氛尚炽，殊深焦虑。

山谷诗中多见道语，不独“去马”“来船”二句。其五言古中之八句者，往往精深奥美，耐人寻味。阁下久游是邦，知必吟玩而奋兴耳。所须联幅，俟琴西交到笺纸，再行书达。即颂台安。

国藩顿首

293. 复李鸿章九月十七日

谈防捻剿捻、军饷等事。告诫淮军宜专心前敌军务，调协军心，勿以后路粮饷为虑。

少荃宫保世仁弟大人阁下：

前接八月二十七一函，顷又接初五日惠书，并抄示各件，具悉一切。二王获咎，琴轩不能安席，又不可悻悻求去，只得虚与委蛇。俟军务稍有起色，再商进退，则痕迹胥融。

清、淮守局，临敌纷更，兵家大忌。近得各处来文，阁下与青帅及良、幼、健飞诸君，均主重守六塘之说，沿河筑墙而下游筑坝，果能办成，较之由桃源、清江、淮安直防至阜宁者，省兵多矣。省三休兵粗定，子美新军已成，与琴轩、海舲合力会剿，或可痛打几仗，一挫凶威。海州方牧呼吁痛切，海、赣之民久困水火，亦不可不有以拯救之也。

皖营每月二万，敝处已奏明凑解四万，划至九月为止。漕部新增之饷，仆已反复辞谢，并请其从缓召募，将来亦不得不少为点缀。十二日复漕帅一函，抄呈台览。至淮勇各军饷需，尽办尽解，别处无甚漏卮。顷雨生已筹备十万，凑足七关，本月必可全解。将来奏提运库正课十万，凑足八关，提二成洋税十万，凑足九关，计今年已可敷衍过去，请释荩怀。

至避位让能之说，然此事固非鄙人所宜言，此时亦非阁下所可避。幸持坚忍之定力，以俟气机之潜移。文闱比已揭晓，武闱正在兴办，而雨亭因毒生腹股间，暂檄小舫代理一切。幸病已轻减，调理或能速痊。复问台安，诸惟心鉴。不具。

国藩顿首

再，顷接大咨，知潘道伤痕已痊，宋镇亦杀一人论抵，全案即结，未伤和气，至以为慰。此虽小事，却有关系。豫军、皖军和睦，东军虽有嫌衅，大局自无所损。

后路饷项，接雨生密信，言中丞吩示州县，不准再提下忙。作梅述远翁面嘱之言，甚有难色，计明春必不如今年之充裕。然使苏境有可生发，鄙人当能设法提用，所虑者，罗掘殆尽耳。阁下幸无以后路为虑，专殚心于前敌。第一贵忍辱耐烦，次则贵得人和。淮军与各省之军宜和，淮军与淮军尤宜和协，无纤芥之嫌，不患剿办无起色。顺问少泉宫保世仁弟台安。

294. 复黄锡彤九月十八日

谢贺晋位，略告近况，托制貂皮朝衣。

晓岱尊兄大人阁下：

八月差弁回宁，得接惠书，猥以晋位端揆，远劳称贺。德薄位高，久已不称其服，乃于时事棘手之际，孱躯衰弱之余，忝窃峻秩，适足以播恶而速谤耳。即审承恩笃祜，台候绥愉为颂。

京师秋后得雨，人心计已大安。直省枭匪，已将渠魁就擒，余党无几，或不难尽数歼灭。此间岁事粗康，文闱已毕，民情亦颇静谧。惟捻匪窜出胶莱，盘旋海沭，刻思渡运。李少荃宫保还驻台庄，亲督诸军，防剿兼筹，未审能否有济。民困已深，寇氛尚炽，焦愤奚如！

弟需用貂朝衣一件，不知京师有现成者可买否？如无现成者，请代买貂皮，制成披肩毛要深一具，下齐毛要浅，全幅，袖两个。将皮子带至南边，另买朝衣装配亦可。即在京将皮子与朝衣两处分买，而后合做亦可。兹付去银八十两，请阁下妥为料理。报销事件，筱舲兄已查明否？并候复示。顺问台安，诸惟心鉴。不具。

295. 复罗惇衍九月十八日

谢贺晋位，略告近况，应允嘱托。

椒翁老前辈年大人阁下：

八月差弁回宁，得接赐书。猥以晋位端揆，远劳笺贺，感悚曷任！即审禔躬曼绰，硕望崇隆，敷五教而崇宽，宪万邦而作则。引瞻矞霭，企颂良殷。

国藩德薄位高，久已不称其服，乃于时事艰难之际，孱躯衰弱之余，叨窃殊恩，躐跻峻秩，抚躬内省，只益悚惭。此间岁事粗康，文闱已毕，民情亦颇静谧。惟捻匪窜出胶莱，盘旋海沭，刻思渡运。李少荃宫保还驻台庄，亲督诸军，防剿兼筹，未审能否有济。民困已深，寇氛尚炽，焦愤奚如！

承嘱候令许邦行、运判陶守怡，容俟徐图位置。侯世讲锡铭孤露可悯，必于月内设法周恤，以慰雅怀。复请崇安。摹璧晚谦，诸惟心鉴。不具。

296. 致吴坤修九月二十八日

谈添营一节碍难照准，冬令盗贼滋多，急应预为整顿。请另择委员经手冯志沂身后银钱。

竹庄仁弟大人阁下：

顷接惠书并准公牍，具悉种切。其添营一节，鄙人久有此意，目前饷绌，碍难照准。拨饷则已饬安厘局知照行知尊处。明岁厘金稍旺，终当添作三营，以保根本重地。

沿江缉捕废弛，冬令盗贼滋多，急应预为整顿。如枞阳吉阳湖、李阳河之陆地，尊处可派勇时一踩捕否？捻匪窜越运河，自是意中之事。阁下拟于宿、太、英、霍亲往察看，纵异时兵力不足，形势究能了然。惟英、霍太远，不审尊署能抽此暇日否？

鲁川身后事宜，料理周妥。生非廉、蔺之交，而没敦张、范之谊，求之古人，亦不多觏。其侄既不甚妥，即银钱概不可令经手，请另择委员而付之。此间仅有鄙人百金，朱久翁二十金，即日当交张方伯带去。莼顷比来金陵，畅谈数次，知与阁下意见悉已消融。前此渠力求认真搜除弊窦，别无成见，此后群疑渐释，当日有起色也。复问台安，诸惟心鉴。不具。

297. 复刘长佑九月二十八日

告捻党盘旋徐、海，不忘渡运，惟望益严黄河之防，不至有意外之惊虞，则大局当徐有转机。

印渠仁弟大人阁下：

久不得报，驰系正深。顷接惠书，猥以秋节相庆，并示近日军情，具悉一切。卧病两旬，裁答稍稽。即审露冕宣劳，241-1 征靡及。枭匪乘饥倡乱，区区数百众使我疲于奔命，凶悍可知。兹幸首恶就擒，余党无几，当能乘此兵威搜除尽净，计日已捷书露布，一律肃清矣。

捻匪盘旋徐、海，不忘渡运。鄙人以胶莱四百里尚不能防，沿运千里，霜降水涸，更难坚守，且防兵少则无以遏其冲突，防兵多则占搁征兵之额，愈无痛剿之力，意欲变防为剿。而少帅复书以长墙已成，汛地已分，有骑虎不能遽下之势，又以铭军苦于追逐太久，不得不暂就运防相持之际，少为停蓄，以俟改图。而此议阁下发之，朝廷主之，今虽无甚显效，而议弛运防者十之六七，愿坚持运防者亦尚十之三四。且除倒防运河以来，亦别无制寇之方，故少帅之不变前议，出于势之不得已，而鄙人亦不敢以弛防相劝。惟望尊处益严黄河之防，不至有意外之惊虞，则大局当徐有转机耳。复问台安，顺颂节禧。诸惟心鉴，不具。

298. 复李榕九月二十八日

谈鄂中兵后凶年，军事更形棘手。论剿捻、防捻情形。

申夫仁弟馆丈阁下：

顷接惠书，即审萱闱寿康，玉躬佳胜。虽如君溘逝，稍损情怀，而瀛眷将来，足慰寂寞。

鄂中大兵之后继以凶年，民困日深，军事更形棘手。舍弟续假届满，未审开缺之疏已呈递否？但恐缺未遽开，而贼将入境，转觉跋前疐后，进退两难。

逆捻盘旋徐、海，不忘渡运。少帅亦明知守运茫无把握，除守运以外亦别无制寇之方。此议印渠发之，朝廷主之，故相与循而行之。而淮军追逐太苦，亦暂借运防相持之际少资停蓄，以俟改图。

此间文闱，已于十四日揭晓，武闱正在兴办吃紧之际，而雨亭忽毒发腹股间，不能视事，暂委杜小舫代办提调。仆已小病十余日，未出房门，幸调理速痊，已有起色，初五当可入闱校射。眉生二十日到此，即在敝署小住，莼斋已到金陵晤谈一切矣。复问台安，诸惟心鉴。不具。

299. 复何慎修九月二十九日

告局中各员，当以耐烦勤慎为要义，一旦与“廉”“恕”相背，无不害事。附告群捻动向。

子永尊兄同年阁下：

八月晦日接二十四日手书，具悉尊体以冒暑遄征，致感热毒，甚为系念。弟亦以九月十一二感冒风寒，自十七后不出卧室者已近半月，裁答稍稽为歉。闻左右料检文牍，延见局员，访问劝勉，多所诱掖，卡员与商民颇能翕然信从，至以为慰。

大抵士人不知自爱、绝无根柢者，与“廉”“恕”二字相背，亦为众所不许，动遭屏斥。其颇讲操守，作事近情者，虽于“廉”“恕”二字无亏，而其不勤之弊，亦大有损于厘务。近日上江各卡员深居简出，任司事役勇与商民交接，报多报少，一听客之所为。譬如家中延师，先生品学俱优，与卡员之廉恕自持者相同，而不能耐烦勤教，则子弟全无进益，束脩全是浪费，故卡员尤为耐烦勤慎为要义。阁下与各员殷殷劝诱，想亦必谆谆及此矣。

群捻自窜越胶防，往来沂、海之交者月余。比□窜至兖、济。顷据李宫保来函，将于二十五日驰赴济宁。兵事日棘，苦未得一制敌之计，殊深焦灼。诸惟心鉴，复颂台安。

年愚弟曾国藩顿首

300. 复陈湜十月初一日

谈河防、筹饷之事，告曾国荃已奏请开缺。

舫仙仁弟阁下：

顷接惠书，猥以秋节相庆，并示近日军情，具悉一切。即审台候绥愉，荩猷日笃为念。

河防添兵数千，守局益臻完备。惟筹饷颇难，务在推诚相与，能使中丞、方伯水乳交融，庶既增之后，无复饷缺之患也。朱心鉴随侍鄙人已久，不愿远行。此间亦更无别营，碍难应命。顷渠告假回湘一行，订明春仍回金陵，亦不愿入他省服官也。西股迭为寿卿所挫，凶焰将衰，今添左部各军，或可易于了局。胶莱防守垂成忽败，七月二十日该逆从潍西水落地段冲出，扰近清、淮，盘旋沂、海，将及两月，顷复扰及兖、济。鄙人与李少帅函商，以胶防四百里尚不能成，沿运千有余里，更觉茫无把握，不如罢倒防运河之议，减步队以益马军，裁防军以增剿兵。少帅复书谓运河长墙已成，各军汛地已分，势难轻议更张。冬间水涸，不知黄河果可坚守否？

舍弟履鄂年余，事机多不顺遂，病后精力亦衰，屡以引退见商。仆不敢阻，顷已于二十六日奏请开缺，不审能否俞允？王静庵同年赴补原官，敝处前于同治三年寄信至京，不知何以未到。希即致意道歉，容俟另函详达可也。复问台安，顺颂节禧。诸惟心鉴，不具。

301. 致李瀚章十月初四日

谈捻股动向、防剿捻股及筹解军饷诸事。告邵子进就婚汉中，宜佽助聘钱，并妥为护送。

筱泉年兄大公祖阁下：

深秋积雨，感冒风寒，不能见客出门者，殆将半月。十月朔日始获出内室，孱躯亦愈，不复禁荤避风。定于初五日考试武闱，或能勉强将事。

顷接少荃来书，群捻悉趋兖州境内，意欲仍于戴庙上下偷渡运河。少荃已移驻济宁，就近扼堵。鼎军于九月初四打一恶仗，虽小有损折，而所杀悍贼实多，足快人意。现拟厚集游军，以琴轩合省三当一路，以少铭益子美当一路，调度极有条理，军务当有转机。惟子美难统多营，几于众口一辞，颇深廑系耳。

江西协霆军五万两，已据岘帅函报，委解起程。其马队之二万两，鄙人前请酌减五千，渠复书仍以全数相助，厚谊可感。然鄙意拟只受一万，不欲尽欢竭忠，以全交也。

邵子进世兄顷自浙来金陵，将往汉中太守刘古山署中就婚。仆已函告舍弟，量为资助。并请阁下妥为照拂，商之小宋、申夫诸公，佽助聘钱，俾成嘉礼。沿河不无戒心，应由尊处派一炮船护送。其自襄阳以上，直至兴安、汉中，千有余里，鄂省之力，约可送至何处？入秦境后，阁下有可转托之人否？申夫熟于汉中一带，或可指引一二。所难者，在襄至兴安等处，不知长龙可直达兴安否？务恳设法护送。至感，至感！位西笃行朴学，身后惨酷异常，仅赖此子成立，嗣其家声。阁下昆仲与位西旧好，用敢切实奉托。顺问台安，诸惟心鉴。不具。

治通家生曾国藩顿首

302. 致李鸿章十月初六日

谈各路防剿捻股情况。论中外交涉，只从“为民请命”四字朴实说去。告亩捐一案，今已决计不办。

少泉宫保世仁弟大人阁下：

接二十三日惠书，具悉一切。

仆自九月十六抱恙，半月不出内室，顷始痊愈，出办武闱监临事件。本属奉行故事，而又为雨泥所困，殊增闷损。

琴轩九月初四之战，得阁下复奏一片，始知其详，可敬，可危！以后铭、鼎同剿一路，当可立于不败之地。杨、郭同剿一路，少铭调度较优，子美是否可统多营，尚难预决。目下贼窜泰安，又将北扰济、青，或截或追，或防或剿，竟无可操之胜算。想见荩筹日夜苦思，艰难忧瘁，无人共喻。来示谓中外倚鄙人为砥柱，仆实视淮军、阁下为转移。淮军利，阁下安，仆则砥柱也；淮军钝，阁下危，则仆累卵也。

至中外交涉之事，半年以来，仆皆循阁下之绳墨，幸无新奇寻衅事件，尚免陨越。明岁换约，应敏斋及各关送到条议，敝处商之筱岚、014-1 臣，加签其上，交二孙携至总署，听候核夺。大约有关商民生计者，但以“为民请命”四字与之朴实说去，始终不移。在我有真挚之情，亦不致遽激各国之怒，似与来示所谓“贵有至理、不掉虚机”者稍相吻合，卓见以为何如？

眉生传述尊论“作梅论事不能曲折赴题，于淮军亦甚隔膜”云云。仆于淮军琐事，好商决于作梅、雨生两君，以后仍当亲为裁处，斟酌出之。

亩捐一案，雨生定办坛、溧、宜、荆、丹阳五县，而以恤民免征为词，作梅又以免漕征丁为说。仆反复筹思，具奏实难措词，今已决计不办，容抄批咨达冰案。前敌饷需，今年之八关、九关，明年之头关，已有着落矣，此后更徐谋之。复问台安。

303. 复英翰十月初六日

谈防剿捻股、饷需支绌诸事。忧民困已深，捻氛尚炽。

西林尊兄大人阁下：

接初十日惠书，属有寒疾，稍稽裁复。即审柱躬康胜，荩绩懋昭，至以为颂。

捻逆南窜不逞，北趋沂、兖，意在由徐、济之间伺隙窜渡。不审运防豫鄂等军能竭力堵御，以待应援否？皖军越境会剿，饷需骤增，鄙人亦深为廑念。惟敝处支绌情形已于七月二十九日一疏缕晰奏明，业具公牍咨达冰案。其代筹四万两，除六、七两月已解不计外，八月之万金已饬运库筹款，日内必已起解，九月之万金亦在近日设法凑齐，以资接济。来示暂拨四五万金之处，实在无力腾挪。此外欲计长久，则更茫无着落。顷张漕帅奏请添募十营，增饷二万，国藩以力实不逮，未敢轻诺。旋接复书，仅以六千金为索，亦只能偶应一二次，不能按月筹济也。屡据远帅来函，以苏省沿海州县花田被风，稻田伤水，纷纷报灾，不能不少有体恤。上年常镇亩捐入款颇巨，今岁再办亩捐，则入奏实难措辞，顷将司详批驳，入款又减却一大宗矣。淮军每岁九关，今七关饷尚未放毕，八、九两关为期已迫，深惧无以为继。民困已深，寇氛尚炽，焦愤奚如！

泗州一缺，已据司详即日出奏。所需洋药、洋火，此间概由李宫保主政。兹先借拨万磅，交来弁解赴行营，以济急需，余俟李帅信来，乃能续发。复问台安，诸惟心鉴。不具。

正封函间，接十八日惠书，具悉一切。蔡副将开场聚赌，败坏营规，阁下劾之甚是。李得胜向在皖营得力，蔡将遗缺即如尊指奏补，以劝有功。李若半年之内不能到任，敝处自当遴员接署。若即日可以到任，则敝处不另委人，请迅速示复。再颂台安，不具。

304. 复刘崑十月初六日

答谢秋节相庆。

韫翁老夫子大公祖阁下：

顷接惠书，猥以秋节相庆，传烽未已，抚序增惭。敬惟台候绥愉，延秋笃祜，锁闱造士，桃李旧出于公门；戟户承恩，纶011-1 新颁于帝座。引詹矞霭，企颂无涯。

国藩忝领疆圻，惭无裨补。怅寇氛之尚炽，惜民困之日深，但冀冰镜常圆，普照大地山河之影；安得银潢倒注，一洗尘寰兵甲之污。复问台安，顺颂节禧。诸惟心鉴，不具。

305. 复郭柏荫十月初六日

告亩捐利少弊多，已决计停办。郑、张降调，杨守则仍须考察。忧捻股北窜，制之乏术。

远翁老前辈大人阁下：

顷接十五日惠书，具悉一切。

征漕折价、酌提充饷及截漕二事，均势所不能行，应如尊指，无庸置议。即田捐一项，能办者不过五县，而宜、荆又自行禀请开征，亩少则捐亦无多。前已函嘱雨生，仍以不办为是。旋接其请示公牍，博询众议，筹思累日，本有截漕济饷之实，而反借恤民免征为名，殊觉底面不符，而克复已久，仍办亩捐，亦觉名义未正。闻阁下前言具奏难于措辞，顷已批驳，录咨冰案。

郑、张二令，未接台函之先，业于十八日出奏，仅予降调，以示薄惩。该二员心地尚好，系雨生前此见告之词。参劾以惩其前案，留官以保其后路，似于尊指尚属相近。松江杨守，公事尚肯留心，自堪造就。惟闻于到任、节寿等礼认真计较，应再察看，从缓复奏。花田被灾，自不能不量予体恤，今岁稻收尚足，大致已属丰稔。

捻匪北窜沂、兖，意在由曹、济之间伺隙渡运。遏之北路，既少围剿之师；放之西行，又无穷追之力。制寇乏术，如何如何！复问台安，诸惟心鉴。不具 [1] 。

馆侍曾国藩顿首

[1] 稿本尾批：“请子云速复雨生信，能与此信同去为妙。”

306. 复丁日昌十月初七日

告亩捐未准，沙田请委试办；沿海花田应酌减征；行营之饷只能搭二成钱；新欠京练军饷应即檄催。

雨生仁弟阁下：

接十四、二十四两日惠书，具悉一切。因抱恙半月，稍稽裁答。

亩捐一事，李少帅亦有函来，鄙人博询众议，筱岚、子密诸君均虑具奏难于措辞，作梅又有免漕征丁之说，所获尤少，筹思累日，卒无良策。本有截漕济饷之实，而反借恤民免征为名，殊觉底面不符，而克复已久，仍办亩捐，亦觉名义未正，故批牍未经照准。阁下于前敌饷需，费尽苦心，百计经营，而仆于此事不欲玉成者，实恐无以取信于上下。今岁荷承大力，前敌饷项八关、九关均已有着，闻沪关六成项下，尚可匀拨十万，则明岁头关亦有着矣。

沙田分隶江境，不尽属苏，自以敝处札委为妥，惟此事本末利弊，仆全未谙究。前此李少帅办过两年，仅收四万余串。其不实不尽处，仆亦恐不得其崖略。而倪守以严查之员，阁下欲湔祓用之，自必面与约法三章，仆实不便遽尔檄委。应请尊处先行移委试办，俟稍有成效，敝处再为加委。并请将沙田查办之法，与前此办理未善之处作一说帖，详细见告，幸甚。

沿海花田被风，应即酌减，以示体恤。稻田虽不十分结实，大致尚属丰稔。其分数由阁下斟酌定拟，必可上不亏课，下不病民。冬春厘捐不旺，各处皆然，赖阁下一力整顿弊端，十去其九，尚可以常月之有余，补腊尾之不足。

苏省银价日长，于丁漕定价征解不敷，诚为可虑。然行营之饷，以半钱搭解，无论转运为艰，且军中习气，无钱则生怨咨，钱多又不愿领，断不可强。尊意欲于清江设局，兑汇十成搭二成钱，或可试办，再多则不行矣。闻汉口钱价略贵，可否用轮船装一二万串前往换用，伏候裁夺。

号商郭长祚，请以杨故道欠款十四万，自收四万，而以十万充饷，其中恐有别情。应道断完三万，是彼所欲收之数尚短万金，安能更取十万？鄙人向不肯取此等财物，杨道已死，又何忍威胁其家而强取其金？自当谢绝郭商，以崇大体。

新欠京练军饷，除尊处及江宁已有解款，江海关业有禀到外，其余各处应即檄催。然赶十月轮船之期，恐已无及，由陆路搭解可也。

国藩自前月十七感冒风寒，至月朔方出房门。顷于初五日开办武闱，勉竭孱躬，率同校阅，殊以为苦。二小儿试毕回家，大小儿拟于本月来江，恐须冬月始到。知念附告。复问台安。诸惟心鉴，不具。

307. 复张之万十月十三日

告江北折漕海运之说，俟司道查明禀复，再作商议。协饷六千，不可恃为常额。经费艰难，坝工似可从缓。

子青尊兄大人阁下：

前接九月十七、二十二日两次惠书，以抱疾旬余，旋又赶阅武试，稍稽裁复。顷又接十月初五日一函，贵恙新痊，尚希珍卫为慰。

捻匪窜扰沂、兖，运道阻梗，尊意虑明春不能起运，欲将江北折漕，由江南办米，附海运大帮运通。查海运沙船由沪抵津之水脚，本有定价，由江北抵沪之水脚，尚未试办，加以采买杂费，计必非二两四钱所能敷用。若漕折之内扣除若干，部中必不允从；若于漕米之外，由外间筹款，另行报销，则弟于同治二年论江广漕米案内曾经陈奏一次，部中不以报销运费为然，大加驳斥。弟商之此间司、道，皆以为运费不敷，又恐沙船太少，未敢举行。弟以江北米今年价贱异常，若在里下河买米，运沪运津，计不敷之数甚少，不趁今年试办海运，则以后永无试办之期。恰承台函商问及此，弟即札询丁司、应道，问沙船之数究能添运江北之米否，现尚未接其复禀。俟禀复到日，再行函商定局。如江北可行海运，则他年米价稍贵，运费所欠甚巨，仍须由阁下与弟切实奏明，请准另筹报销，此费乃有所出。卓裁以为何如？

逆踪被击回窜，事在意中。尊处协饷一层，既蒙鉴及艰窘，不更责以二万而量减至六千，敝处敢不竭力代筹？惟此间悉索敝赋尽以供淮军前敌之需，实已无孔不搜。尊处六千之数，只可偶尔筹解，或断或续，不能月月恃为常额，伏希鉴亮。

南关新坝自应及时修筑，惟鄙意运河南北两堤，今岁草草修葺，而可危之处尚多，似较坝工更为要紧。经费艰难，万难兼筹两宗。叶道即日当来金陵，俟晤商后，再行函请尊裁。顺候台安。不具。

馆愚弟曾国藩顿首

308. 致钱鼎铭十月十六日

告何源服阕赴京补官，挈眷同行，祈妥为照拂。

调甫尊兄大人阁下：

入冬晴暖，此间武闱已次第考校，定于二十日揭晓。敝门生何镜之比部，向随鄙人在营，共事多年，顷因服阕赴京补官，挈眷同行，因东道尚未解严，拟于清江登陆赴徐州，走归陈一路入汴。不审尊处有驻局长车能直送汴梁否？如无长车，即请代雇赴徐之车，俟抵徐州再请云浦换车前进，敝处另有函商云浦矣。渠家累百指，资斧无多，应请阁下妥为照拂，以便遄行，并请酌派亲兵沿途护送至徐，深为感荷。顺问台安，诸惟心鉴。不具。

309. 致高梯十月十六日

告何源服阕赴京补官，祈就近照拂。

云浦仁弟阁下：

入冬晴暖，此间武闱已次第考校，定于二十日揭晓矣。敝门生何比部镜之，向随鄙人在营，共事多年，顷因服阕赴京补官，挈眷同行，因东道尚未解严，拟于清江换车赴徐，走归陈一路入汴。自淮至徐，敝处已函恳调甫照料一切。惟清江之车恐未能长行入汴，抵徐后应请阁下就近照拂。或用徐台长车径送，或官车不足，代雇民车辅之，其价由渠自发。渠家累百指，资斧无多，总以迅速起行为妙。并请拣派亲兵沿途护送，以备不虞。俟抵汴后则由渠自行经理，不烦调护矣。顺问台安，诸惟心鉴。不具。

310. 复丁日昌十月十七日

谢远贻良药，顺告开办武闱诸事。

雨生仁弟阁下：

初八日泐致一函，计达尊览。顷接惠书，猥以贱恙关垂，远贻良药，感谢曷任！

月前感冒风寒，一再换医无功，遂坚不服药。顷外症已愈，惟精力稍不如前。喜天气晴和，开办武闱，尚能勉强将事，现已考毕外场，十五回署，十九考内场，二十日即揭晓矣。

赴沪换约，尊处接到条约计已抵沪，与该使定议矣。茆河关两郡水利，又系上年奏案，极应及时兴修。亩捐已作罢论，详载前函及批牍中，兹不复赘。冬漕能加五万，已较去岁为优矣。肃复申谢，顺问台安。诸惟心鉴，不具。

311. 复刘坤一十月二十三日

谢慷慨协饷，顺告捻军动向与本人近况。

岘庄尊兄大人阁下：

接十一日环章，承示鄂饷五万业已报解起行，敝处二万金仍以全数见贶。舟谊肫挚，感谢曷任！弟亦深知西省供应太繁，将来必形支绌。而霆军一款为数较巨，为时较远，鄙意实切不安。所有允协金陵之二万，应即酌减万金，为西省少留余地，不敢恃阁下见爱之深，遽尔竭欢。此间所少之饷，刻下略有眉目，洋税可勉提二十万，江苏改办五县亩捐，可得十余万，盐务亦可凑数万，足慰廑注。

玉山刁衿聚众，此间未有所闻。周道速往查办，已有头绪否？景道庸懦无能，莲花洞造屋一案，弟亦已严行批饬，请尊处就近察看，如须弹劾，即可挈衔会奏。捻匪北窜兖、济，意由戴庙上下抢渡运河。李少帅移驻济宁，运河防守尚严，黄河水势亦旺，当无他虑。惟运东地面过宽，恐不能大加惩创。前接印渠函称枭匪首恶已擒，余众不满百人，不难即日搜除。顷折弁及乡试归者，云尚有二百余匪。虽数目不符，大致不甚猖獗，为之一慰。

弟自前月十七感冒寒疾，至月朔方出房门，业于初五日赶办武闱，二十放榜。此典久未举行，诸事草创，精力孱弱，料理殊未易易耳。复问台安，诸惟心鉴。不具。

312. 致李鸿章十月二十五日

谈饷事及谤议。

少泉宫保世仁弟阁下：

接初八夜惠书，知刘、潘、郭、杨各军整理就绪，次第进剿。贼近济南，省垣民望甚迫，旨催亦严，势固不容更缓。日内计有战事，不知能得好仗、稍息疑谤、徐图展布否？

饷事除九关外，明春头、二关略有眉目。宜、荆五县亩捐前已批饬停办，顷闻查报荒熟，编造册串，开征难于猝办，又经知会雨生仍办亩捐。但将来入奏之时，不提此项捐款充饷。苟所获实多，仍可通融换拨也。

作梅所称吴中官绅谤议繁兴，自亦不免。然亦惟昔年有不快于阁下者，乘军事不顺而讥议则有之矣；若云今岁剿捻别有开罪吴中之处，则不特阁下自信无之，即众人亦当共亮之。至山东之官闻有谤议，则河南奉旨月协三万而一毛不拔，山东奉旨月协五万而按解业过百万。尊处恕豫而参齐，自反本欠公允。东人自怀不平，又围贼于远东，若蓄意以齐为壑者，宜其愤郁无已。阁下如因谤议而思所补救，则请姑释于吴而怵惕于齐可也。

六塘守议业经定局，据仲、幼、健飞等信，似尚可恃，亦足慰耳。顺问台安。

313. 致李鸿章十月二十五日

叮嘱淮部水军将弁履历，务宜迅速办齐咨送。告沪局张道营私舞弊，须摈之而更换委员。

少泉宫保世仁弟左右：

本日寄去一缄，有二事漏未一言。长江水师章程自四年腊底会奏，五年五月部议复准，至今未将应补各缺奏补，实难再缓。各处履历久已送齐，惟尊部水军将弁履历未到，雪琴屡次函托敝处一催。务望迅速办齐咨送，年内必须出奏。至要，至要！

苏境筹饷之处，仆亦常常咨访，恐有怨言，尚多平顺。惟沪局张西园铭坚引用之员颇多，闻有勾通行户、瞒厘瓜分之弊。蔗泉笃诚君子，在其牢笼之中，不能烛察。思欲更换委员，先须摈退张道，庶弊窦较减而闲言自少。并以奉告，再颂近祉。

314. 复陈士杰十月二十七日

谈剿捻近况，忧民困已深，捻氛尚炽。告曾国荃已于九月底奏请开缺。

俊臣年兄阁下：

顷接惠书，猥以晋位端揆，远劳笺贺。德薄位高，久已不称其服，乃于时事艰危之际，孱躬衰弱之余，忝窃至此峻秩穹官，适足以播恶而速谤耳。即审侍帏多福，动履绥愉，引睇吉晖，良殷企颂。

国藩去秋病后，精力就衰。业经回任金陵，又不能遽尔引退。月前感冒寒疾，半月未出房门，旋经开办武闱，幸已勉强毕事。捻匪前窜登州，李少荃宫保议远守运河，近守胶莱河，以为戮贼海隅之计。该逆旋于七月窜出，扰近清淮。经我军扼堵运河，逆踪未能抢渡，折回沂、兖、济、泰，窜至济南以东。少帅驻节济宁，激厉诸军分道遮追，未审果能痛剿否？民困已深，寇氛尚炽，焦愤奚如！

舍弟进退维艰，诚如尊论。顷于九月底奏请开缺，未知批旨如何。一家兄弟叨窃爵位，远近属目，无论在位之日难于称职，即使去位山居，亦时时有美服人指、高明鬼瞰之惧，良用惴惴。复问台安，诸惟心鉴。不具。

315. 复李瀚章十月二十七日

谢贺生日。告捻股动向及进剿情况。附告李宗羲病大致已愈，陈鼐二子又逝。

筱泉年兄大公祖阁下：

初四日邵子进带去一函，计达尊览。顷接初四、初六惠书，猥以揽揆之辰远劳笺贺，感泐曷任！即审顺时笃祜，荩绩日隆为颂。

娄、邓合扎黄安，业据峻山禀报，捻匪由沂水北窜，已至济南以东。少荃并军分追，神志尚强，诸将亦加戢睦，军事当有转机。顷有复渠信一件，抄呈台览。唐仁廉骁果绝伦，诚恐有过猛之失，喜与省三合队，于剿捻之法，必另有一番讲求。

入冬天气晴暖，此间武闱于二十日揭晓，计鄂中亦将次第毕事。雨亭病大致已愈，尚有一核未销，大如豌豆，未审何时可以销假。作梅早返金陵，其二世兄又已沦逝，实可悼惜。幸两世兄各生两子，孙枝森蔚，稍足以宽郁郁之怀。知念附告。复问台安，诸惟心鉴。敬缴大柬，不具。

316. 复蒋嘉棫十月二十七日

谈东梁山及湖口卡务改委事。

莼顷仁弟阁下：

金陵小聚，借慰积悰。顷接惠书，即审台旆旋皖，沿途察看，俾卡员益加整饬，庶厘务日有起色，至以为慰。

东梁山卡务殷繁，刘令病躯难资照料，应如尊指改委邵大使帮办。俟公牍到后，批由尊处下委。其湖口段委员遗缺，即请加札改委何大使，以专责成。梅生、颂芬家况清苦，敝处应即位置，以慰廑念。入冬天气晴和，此间武闱已于二十日揭晓矣。复问台安，诸惟心鉴。不具。

317. 复张之万十月二十七日

告里下河米价极贱，民情纷纷，已与藩司商定酌减漕价，所提之款拟另筹解。告浚淮甫经议准，未便遽行翻议。

子青尊兄大人阁下：

迭接初五、十二、十四等日惠书，具悉一切。并以星使过淮，谈及病躯，渥承垂注，感泐曷任！贱恙于月初调理就痊，初五开办武闱，尚能勉强将事，已于二十日揭晓矣。

六塘防务，顷据幼泉、健飞禀报各情，均遵成算办理。寇氛尚远，当可次第毕工。虽李道耀南禀浅涸处多，尚无把握，而阁下督同健飞等审度而行，当无他虞。

所需协饷六千，即日饬运司筹解。司、道详免加提漕价，顷准大咨批驳，自因军需紧急，舍此别无挹注之处。惟里下河今年米价极贱，州县取之于民者，向不一律，然民间卖三石米尚难完一石之漕，则大致相同，东台、兴化、盐城等县纷纷闹漕滋讼。连日与藩司商定，饬令酌减，州县向解司之二两四钱，一概减去三钱，州县取于百姓向来价昂者，须减去八百文，即向来价极低者，亦须减去四百文。冀宽小民之力，免酿闹漕之案。已饬杜署司作函，分致府州，饬县将所减之数一面出示，一面具禀。尊处酌提之款，殊难议行。查尊处所提之数，即使费尽气力，勒催州县，亦不过每石提至二钱，六万石所得一万二千两。弟拟另筹万二千金，以济要需。阁下智珠在胸，耳目最确，想本年减收减解〈各〉情，必且闻之熟矣。

淮河甫经议准，未便遽行翻异，姑且试办，亦不至遽掷巨金。弟意不过欲分汶、泗之水，从安、东入海，如果万不能通，弟断不执成见。局中先从测量高下动手，苟地势灼然难行，则淮、扬绅民亦知吾辈当事，非置民膜〔瘼〕于不顾，亦非弃嘉谟而不用。乃试行而无可如何，庶免聚讼之纷纷乎？复问台安，诸惟心鉴。不具。

馆愚弟曾国藩顿首

318. 复刘崑十月三十日

谈湘乡哥老会一案，宜外宽内严，刚柔互用。略告军情近况。

韫翁老夫子大公祖阁下：

前承寄示题名闱墨，顷接惠书，敬悉一切。本届秋闱苦热，江、浙及湖北皆然。儿侄辈逐队名场，借以少尝苦况，工夫尚早，深虑贻笑方家，上点青盼，翻加奖借，弥增惭恧。此间闱墨出后，论者以为远逊甲子一科。至有匿名帖粘贴辕外，历指某篇不通，某篇荒谬，用是追思宗工哲匠，称颂不置。

黔军更新撤旧，兵事或有转机。阅邸抄，得知弹劾统将，不少宽假，赏罚一振，旌旗变色，泄沓之风必立改矣。子迎观察才识俱优，阁下与之讲求，加以陶铸，不特办理会匪斟酌妥善，即军谋亦宜有所赞助。

哥匪一案，国藩前复敝县刘虞九明府一函，专主外宽，立论未并著内严之说，盖亦矫枉而先过乎正，后乃求得其中耳。就敝县言之，所谓外宽者，凡控告会匪者皆不批准，凡供扳会匪者皆不捕拿，苟无他罪，囹圄无专收入会之囚，苟无他犯，差役无专拘入会之票。所谓内严者，确访要紧头目，立拿解省，不在湘乡审讯，而听省城核断，则或诛或释，必皆允当。可否由阁下将此两层告之虞九，刚柔互用，俾知国藩前函力主宽大，乃系救通县一时操切之弊，尚非适中之道也。意城入山已深，兹复为大贤而出，定能相得益彰。

捻匪窜及兖、济，意在由戴庙上下抢渡运河。李少帅移驻济宁，该逆窜近济南，近复折回江南之海州。但令黄河能守，大局尚无所妨。至大加惩创，则目下尚无把握。

国藩自前月中感冒风寒，不出房门者半月。初五日开办武闱，勉竭孱躬料理一切，顷间已揭晓矣。复问台安。祗璧晚谦。诸惟心鉴，不具。

319. 复马新贻十一月初三日

说明对外交涉，关系国脉民命者，当以全力争之。至请觐、遣使、传教诸事，则可委蛇应之。

穀山尊兄大人阁下：

顷奉十月十七日惠书，具悉一切。

预筹换约一事，敝处接到总署来函，当即分致丁司、应道等妥筹具复。大抵洋人之在泰西，互相争夺吞并，无非夺彼国商民之利，而后此国可以得志。其来中国，广设埔头，贩运百货，亦欲逞彼朘削之谋，隘我商民之生计者。自军兴以来，中国生民剥肤吸髓，久已痛深水火，加以三口五口通商，长江通商，生计日蹙。小民困苦无告，迫于倒悬。今若听洋人行盐，则场商贩运之生路穷矣，听洋人设栈，则行店囤积之生路穷矣；听小轮船入内河，则大小并航，水手舵工之生路穷矣；听其创办电线铁路，则车驴任辇、旅店脚夫之生路穷矣。且如小轮舟、如电线铁路等事，自洋人行之，则以外夷而占夺内地商民之利，即自中国行之，亦以豪强而占夺负贩穷民之利。此皆下系民命，上系国脉，所关极大。古人云：苟无民，何有国？不可不以全力争之，自当始终坚持不允。中国之大臣为中国之百姓请命，亦不患无辞置办〔辩〕。即使争执过甚，或致决裂，亦上可以对列圣，下可以对苍生。鄙意专就民生立论，似觉理直气壮，初非有客气参预其间也。

至如请觐、遣使二者，中外皆谓关系重大，鄙意二事于彼既无甚利益，想亦非所必争。彼若坚意请觐，尽可答以皇上亲政之后，准令入觐，不绳以礼法，不待以藩属，徒见朝廷之大方，未必有损于国体。坚请遣使，亦可答以通饬各督抚保荐出使人员。有人则遣，无人则不遣，事仍在我，彼亦断不致以许而不遣遂启兵衅。许此二事，亦可稍折其饶舌之端。

又如传教一节，虽即准其开拓，究竟中国入教者仍自寥寥，且各省业已通行州郡各城悉准立堂，似拓之无可再拓。许之不为害，不许不为利，尚可委蛇应之。

鄙见如此，复奏时拟即就此意剀切陈明。阁下以为然否？尚希一一指政。倘有卓见，亦祈随时示及。肃复，即请台安。不具。

愚弟曾国藩顿首

320. 复程希辕十一月初四日

赞誉程桓生等器识闳深，学业优异。

颖芝尊兄大人阁下：

顷接惠书，猥以晋位端揆，远劳笺贺。并贻朱墨二种，多而且精，几案增华，感谢曷任！即审动履绥愉，潭祺懋集，引詹吉霭，企颂无涯。

国藩疆圻久领，建树毫无，乃于多难之秋，更窃非常之秩。抚躬内省，惭悚奚如！

尚斋器识闳深，婉而不阿，明而能浑，两载鹾纲，大有裨补。适逢瓜代，来晤金陵。鄂省督销需人，仍拟借重一往，虽雅意坚辞，而熟视无以相易也。文孙英年拔萃，今岁闱卷极佳。虽霜蹄之暂蹶，终风翮之高骞。廷试不远，行将定价燕台，扶摇直上。诸孙亦兰玉森森，联翩鹊起，德门余庆正未有艾。附寄拙书联幅，借资补壁，聊以当会晤时手谈为欢耳。复问台安，诸惟雅鉴。不具。

通家弟曾国藩顿首

321. 复丁日昌十一月初四日

告亩捐立法圆通，措词得体。喜捻军败窜海州，军事已有转机。

雨生仁弟阁下：

接二十三日惠书并公牍，已于二十七日如详批准，计达尊鉴矣。亩捐半输国课，半济民艰，立法圆通，措辞得体。一转移间，便将别有私图之事，变为不失公忠之道，手敏心灵，实深嘉慰。孟子所谓“德有慧，智有术”也。

捻匪被击南趋，铭军一捷于安邱，再捷于赣榆。任逆为贼党枪毙，凶焰大衰。败贼窜至海州，李少帅拟前扼六塘，后集追兵，期困贼于海州境内。虽未审能否办到，而军事大致已有转机。三年以来，惟此足大慰耳。

顷接中丞信，言尊体近复不康，有请假两月之意，不知公牍已出否？如能勉强支持，仍望力疾从公。汲黯卧治，犹足使人畏惮，廑盼何已！复问台安，诸惟心鉴。不具。

国藩顿首

322. 复英翰十一月初四日

告怀宁等县折漕加价一案，业已批准，拟作为皖省漕折定案。喜任柱被毙，捻军势当瓦解。

西林尊兄大人阁下：

前接惠书，具悉一切。因抱病半月，接办武场，稍稽裁答。怀宁等县折漕加价一案，昨据两司会详核减章程，与鄙人三年所定之价大致相仿，敝处业已批准。年内即会列台衔据以入告，作为皖省漕折定案。惟现在银价极贵，收民之数既减，解司之款亦应酌减。张藩司拟分别三钱二钱减收，似尚妥善。

捻匪由兖、济、青州南趋，铭军一捷于安邱，再捷于赣榆，其收降之贼目竟将任柱击毙。捻中去此大酋，势当瓦解，三年以来，惟此堪为大慰耳。复问台安，诸惟心鉴。不具。

愚弟曾国藩顿首

323. 复刘岳昭十一月初四日

谢贺秋节，附告近期剿捻情况。

荩臣尊兄大人阁下：

远奉惠书，猥以秋节相庆。传烽未已，抚序增惭。即审犀斝凝祥，牂牁笃祜。扫十年之巨寇，民庆更生；荷九陛之殊恩，帝嘉伟绩。引瞻矞霭，企颂无涯。

此间军事，捻匪自七月窜出胶、莱，蔓延沂海兖、济，意在抢渡运河。李少帅移节济宁，分拨诸军，坚持守运之说。该逆在网罗周陆之内，势已穷蹙。刘省三一捷于安邱，再捷于赣榆，收一投诚贼目竟将任柱击毙。贼中去此巨酋，从此当有殄灭之期。附告同一庆慰。复问台安，顺颂节禧。敬缴大柬，诸惟心鉴。不具。

愚弟曾国藩顿首

324. 复何璟十一月初四日

谈曾国荃得以抽身藏拙，实为至幸。告李鸿章坚持不改河防，堪称忍辱耐心之举。喜任柱被毙。

小宋尊兄大人阁下：

前接惠书，猥以秋节相庆，以抱病半月，接办武闱，稍稽裁复。即审荩猷日懋，动履康绥。引詹吉霭，企颂良殷。

舍弟前此具疏引退，阁下絷维雅谊，感荷实深。以军事之方殷，恐病躯之贻误，未敢应之。顷闻此缺已补郭公，但尚未见批旨。舍弟得以抽身藏拙，实为至幸。

此间军事，捻匪自胶州南趋，日益猖獗。鄙人以胶莱四百里尚不能防治，运河千里，更觉茫无把握，意欲商请变计。李少帅以长墙已成，各军分汛设防，势难中辍，虽讥议纷腾，而始终坚持不改。近幸刘军门一捷于安邱，再捷于赣榆，竟将任柱击毙。贼中失此大酋，势将瓦解，实为非常之庆，附告一慰。复问台安，诸惟心鉴。不具。

馆愚弟曾国藩顿首

325. 复江忠濬十一月初四日

谈剿捻及守运诸事。

达川仁弟大人阁下：

顷接惠书，猥以晋位端揆，远劳驰贺。德薄位高，久已不称其服，乃于时事艰难之际，孱躬衰弱之余，忝窃至此峻秩穹官，适足以播恶而速谤耳。即审台候绥愉，荩猷日笃为颂。

秦捻经寿卿屡挫，凶焰浸衰。现在会合左部大举进剿，或可就地歼灭。黔西军务得手，刘荩帅亦有函报。贵东师久无功，经刘韫帅易以研香新军，当有起色。

舍弟履鄂年余，事机多不顺手，精力亦稍疲敝，近已疏请开缺。闻鄂抚已简放郭远堂，但尚未见批旨。如何？

此间军事，捻匪自七月窜出胶、莱，蔓延沂、海、兖、济，意在抢渡运河。李少帅移节济宁，分拨诸军，坚持守运之说。该逆在网罗周陆之内，势已穷蹙。刘省三一捷于安邱，再捷于赣榆，收一投诚贼目竟将任柱击毙。贼中去此巨酋，从此当有殄灭之期。附告同一庆慰。复问台安，顺缴芳版。诸惟心鉴，不具。

愚兄曾国藩顿首

326. 复郭柏荫十一月初四日

告亩捐立法圆通，如详批准。喜捻党南趋，铭军再捷。

远翁老前辈大人阁下：

顷奉惠书，具悉一切。亩捐续据司详半输国课，半济民艰，立法圆通，措辞亦尚得体。业于二十七日如详批准，另具公牍咨达冰案。惟各该县近隶棠疆，情形更熟，应由尊处主稿，会挈敝衔合词入告，当邀俞允。

捻匪被击南趋，铭军一捷于安邱，再捷于赣榆。任柱因贼党投诚临阵枪毙，逆焰大衰。李少帅拟前扼六塘，后集追兵，谋困贼于海州境内，虽未审能否办到，而目前军务大致已有转机。三年以来，惟此堪一慰耳。复问台安，诸惟心鉴。不具。

馆侍曾国藩顿首

327. 复唐训方十一月初四日

告李鸿章不改河防之议。喜安邱之捷，击毙任柱。

义渠仁弟大人阁下：

前接惠书，因时记注，适以抱病半月，接办武闱，稍稽裁复。即审筹防绩懋，动履绥愉为慰。

枭匪势张，两将殉难。印帅亲临督剿，劳瘁可思，日来能否得手，至为驰念。

捻匪溃防南窜，日益猖獗。鄙人以胶、莱四百里尚不能防治，运河千里，更觉茫无把握，意欲商请变计。李少帅以长墙已成，各军分汛设防，势难中辍，虽讥议纷腾，而始终坚持不改。近幸刘军门一捷于安邱，再捷于赣榆，竟将任柱击毙。贼中失此大酋，势将瓦解，实为非常之庆，附告一慰。复问台安，顺颂节禧。诸惟心鉴，不具。

国藩顿首

328. 复张树声十一月初四日

告李鸿章坚持河防之议，刘铭传连连获捷，大局从此转机。

振轩仁弟大人阁下：

前接惠书，猥以秋节相庆，并以晋位端揆，远劳致贺。德薄位高，久已不称其服，乃于时事艰危之际，孱躬衰弱之余，忝窃至此峻秩穹官，适足以播恶而速谤耳。即审露冕宣猷，荩勤日笃为念。

此间军事，枭匪势张，两将殉难，印帅亲临督剿，劳瘁可思，日来能否得手，至为驰念。

捻匪溃防南窜，日益猖獗。鄙人以胶、莱四百里尚不能防治，运河千里，更觉茫无把握，意欲商请变计，李少帅以长墙已成，各军分汛设防，势难中辍，虽讥议纷腾，而始终坚持不改。近幸刘军门一捷于安邱，再捷于赣榆，竟将任柱击毙。贼中失此大酋，势将瓦解，实为非常之庆。李少帅忍辱耐烦，从此可一舒积郁，而大局亦从此日有转机矣。复问台安，诸惟心鉴。不具。

国藩顿首

329. 复李瀚章十一月初五日

告娄军暂难仓卒东下，据实入告，必邀俞允。说明李鸿章可了此局，无庸另觅替人。

筱泉年兄大公祖阁下：

二十七日泐复一函，顷又具复预筹换约事宜一函。兹接二十三日惠书并抄寄谕，具悉一切。廷旨催娄军东下，阁下以该军整理未齐，暂难仓卒拔动，又以鄂军分赴豫东，腹地空虚，亦不可无一支劲旅防贼窜逸。老谋深识，据实入告，必邀圣明俞允。顷据少荃、省三函称，铭军尾贼而南，一捷于安邱，再捷于赣榆。任柱为投诚贼目临阵枪毙，逆焰大衰，诸军为之增气。捻中去此巨酋，与粤匪去四眼狗情同。三年以来，惟此堪一慰耳。

少荃谋前扼六塘，后集追兵，困贼于海州境内，未审能否办到。观其机势，固将渐履顺境。运河西岸有豫、皖、浙、淮水陆诸军节节分布，本可坚守无虞。然事难逆料，万一娄军方谋东下，而穷寇或径渡运河，鄂军无迎剿之师，而诸军尽落贼后，统筹大局，自以娄军毋动为宜。如廷旨责楚中不遣娄军，敝处与少泉均可详奏。少荃于众谤群疑之际，神色不惊，似可了此一局，无庸另觅替人。如果急索替人，恐更以鄙人承其乏。仆年老气衰，自问才力智虑均不逮少泉矣。复问台安，诸惟心鉴。不具。

治通家生曾国藩顿首

330. 复彭玉麟十一月初六日

喜铭军连捷，击毙任柱，气机大转。告曾国荃奉旨开缺，郭柏荫调补鄂抚。但愿捻股不再西扰，俾鄂中稍得生息。

雪琴仁弟宫保阁下：

连接数信，久未裁复，愧悚无似。生日远蒙枉驾见过，又以武闱校射，过门不入，未得一接杯酒之欢，惭仄何极！

捻匪徘徊山东，方以冬深冰坚渡黄北窜为虑，幸十月下旬气机大转，刘省三一捷于安邱，再捷于赣榆，其收降之贼目竟于二十四日击毙任柱。捻中去此巨酋，与粤匪去四眼狗相似，深堪庆幸。

舍沅弟已于十六日奉旨，准其开缺回籍调理，郭远堂调补鄂抚，何小宋护理。如贼不能渡运而西，鄂事当有转机。否则，兵灾、旱灾、水灾之外，近又有非常之火灾，鄂几岌岌不可终日矣。

各营补缺履历，惟少泉处未到，仆已写信催之。李健斋世兄来，器宇甚好，性情亦厚，仆留之过年，再行进京。尊处拨送清江之炮船，即饬先行回营。复问台安，诸惟心鉴。

331. 复皮宷瀚十一月初六日

请开示同乡京官，附告剿捻军情。

筱舲尊兄大人阁下：

十月差弁回金陵，接九月十五日环章，具悉一切。

报销规费，承允与司事讲明，日来当有成说，请赐示知。瞬届岁杪，常例炭资，宜申薄敬。南北同乡京官，孰为科甲，孰为捐班，孰与鄙人有年世谊，并求一一开单详细批示，并将南省诸君子之号注出为荷。

枭匪所余无几，印帅当能渐次肃清。捻匪由青、济南趋，铭军一捷于安邱，再捷于赣榆。任逆为投诚贼目临阵枪毙。捻中去此大酋，与发逆除去四眼狗相等，贼焰当可渐衰，诸军为之增气。李少荃宫保谋前扼六塘，后益追兵，蹙贼于海州境内，虽未审能否办到，而大势已有转机。三年以来，惟此堪一慰耳。复问台安，诸惟心鉴。不具。

愚弟曾国藩顿首

332. 复李鸿章十一月十八日

谈近期军情、筹饷诸事。告娄、邓将才平平，似可无庸远调。

少泉宫保世仁弟阁下：

前闻击毙任柱之信，外间颇疑不确，仆得省三亲笔一函而信之。旋得阁下初一夜函，欣慰无似。

仆前不以倒守运河为然，今或将赖此以收大功。昔年不以救援常熟为然，厥后克复苏垣即基于此。可见军事无险着，斯无奇功，不宜太平稳也。日内续有胜仗否？事机甫转，正如大病初愈，尤宜加倍慎重。黄河之防，振轩以为有把握否？阁下驻扎济宁，尚可照应黄防，似不宜再移南路。未过惊蛰以前，似不可弛黄防之兵。闻枭匪全数投诚，直隶兵力亦稍厚矣。

来示言筹饷有劳，仆实不善筹饷。今年幸得敷衍无误者，一则境内平安，本省无耗费之巨款；一则协饷斟酌，别省无强夺之大宗。入数则阁下所定之规模，未增丝毫也。

娄、邓两军，其将才不过昔年朱、唐之流。调赴山东，未必得力，留鄂则稍资防御。顷陈由立等克扣饷项，又有东津湾之变，令兄欲久留于鄂，而廷旨切催东征。此军或鄂或东，应由阁下主持，内而具奏应调之缓急，外而商鄂出境之损益，皆须阁下定夺仆但助催江西协饷，不管调度也。仆近精力日颓，申酉后每有头晕舌涩之症，见客极少，公牍亦难细阅。顷儿侄辈前来省视，略慰岑寂。惟刘、潘屡捷，怀抱一开，李镇殉节，寿卿困顿延绥山中，则仍廑系悬悬耳。复问台安。

333. 复唁杨某某十一月十九日

吊唁杨父之逝。

世兄阁下：

顷接讣函，惊悉尊府凤山尊兄年大人示疾樟垣，捐玦西迈，骇愕曷任！阁下纯孝性成，奄忽遘闵，其为摧迫，自不待言。

惟念尊大人蜚声科第，懋绩循良。泽满棠阴，久洽豸华之望；荣昭柏府，迭承凤011-1 之华。既子舍之联欢，复孙枝之毓秀，固已哀荣备至，似无遗憾可言。尚望勉迪前光，节哀顺变，是所至祷。国藩疆圻羁迹，奠醊无由，谨具祭幛一悬，寄呈灵右，聊代束刍。专泐布唁孝履，顺问礼安。不具。

世愚弟曾国藩顿首

334. 复何应祺十一月十九日

唁何母之逝。

镜海尊兄大人阁下：

前奉讣函，惊悉尊慈王太夫人示疾湘东，归真瑶岛。方冀板舆迎养，日永陔南，岂期萱阁沉晖，霜寒堂北？阁下性成纯孝，摧迫如何！

惟念太夫人福媲冯荀，德高钟郝，鹤算臻七旬之秩，龙纶锡二品之封。既子舍之联辉，复孙枝之竞秀，固已哀荣备至，似无遗憾可言。阁下驰驱数省，精练六弢，虽色养之增悲，尚显扬之未艾。尚祈神庐保卫，勿过毁伤，是为至祷。国藩疆圻羁迹，吊奠无由，谨寄祭幛一悬，附呈灵右，聊代束刍。专泐布唁孝履，顺问礼安。不具。

愚弟曾国藩顿首

335. 复郭崑焘十一月二十日

曾国潢在湘乡办理哥老会案过激，请佐中丞专主一“宽”字，不准擅杀一人。明以了之，静以镇之，或可化有事为无事。附告近期军情。

意城仁弟亲家阁下：

得十月朔日惠书，敬审以桑梓多故，复出从事幕僚，又快婿舒世兄新举于乡，台候多绥，至以为慰。

哥匪之外，又有斋匪，所在蔓延。吾乡未形之患，诚不知其所极，然亦只宜批郤导窾，以无厚入有间，未可概用斤斧陵节而施。舍澄弟在湘乡办理哥匪，则排击不中理解，徒足以坚胁从者从逆之心，而枭桀者或多遁匿，无辜者或遭刑戮。国藩前恐激之生变，寄书邑侯刘明府，概从宽弛。顷又致函韫斋中丞，申内严外宽之说，在湘乡专主一“宽”字，其有真正头目须予严惩者，则拿解省垣，听候中丞委审定夺，不知韫帅以为然否？窃意湘乡果办理得法，则他属之哥匪易戢；哥匪办理得法，则通省之斋匪亦孤。欲湘乡之悉就范围，则生杀之权当操之抚帅，湘邑不准擅杀一人；狱讼之权当操之邑侯，局绅不准擅断一狱。此湖南之福，亦寒门私家之幸也。望阁下佐中丞力为主持。他县或可放松，惟湘乡举动纤悉，必使府署呼吸皆知，明以了之，静以镇之，或可化有事为无事耳。

东路捻股自十月二十四日击毙巨酋任柱后，贼焰日衰。刘、潘、郭、杨诸军追至青州等处，若再能大创数次，该逆进不得掳粮，退不能渡运，或当有投诚者。直隶枭匪存者无几，而官相顷有署直隶之信，不知印渠何故开缺。近日厚、霞、筠、沅次第去位，而印复继之。吾乡极盛，固难久耶？思之悚惕。复问台安。

国藩顿首

336. 复应宝时十一月二十二日

告所需龙门书院匾额书就并跋奉寄，洋税二成供支铁厂尽足敷用。

敏斋尊兄大人阁下：

顷接惠书，猥以拙书楹联，远劳函谢。承示《龙门书院记》，说理精实，叙事简当。并闻诸生周规折矩，彬彬有苏湖教士之遗。不独沪上浮靡之风为之一变，即遐迩志士，亦当闻而兴起。所需匾额大字，书就并跋奉寄。

舍弟幸卸仔肩，借藏鸠拙，已于十一日交印南归。渥承垂注，感泐曷任！截留洋税二成，今岁出奏较迟，故二成只得一成之用。铁厂仅支六万，本属不敷。明岁二成全支该厂，自可领至二十万，断无不敷之理。军饷虽不充足，尚可设法挹注。所请明春四成全留，必致大干驳诘。今岁二成应允，已是十分勉强。发棠之举，殆不可复也。景观察楹联一并附寄此次轮船带交。复问台安，诸惟心鉴。不具 [1] 。

愚弟曾国藩顿首

[1] 信末有批云：“外方存之寄浙闽吴制军书一包，敬求觅一极妥之便转寄。”

337. 复乔松年十一月二十五日

忧秦中回捻交构，虑无了期。告苏省民力日艰，劝捐难期踊跃。

鹤翁尊兄年大人阁下：

顷接惠书，具悉一切。即审荩躬积劳，抗疏引疾，朝廷方深西顾之忧，必难骤释巨肩。阅邸钞业经赏假一月，尚祈多方珍卫，勉济时艰，至为企祷。

寿卿孤军入关，转战经年，幸获诸事禀承硕画，几于无战不克。不意大军云集，而李镇、刘将遽报伤亡。猛士连摧，曷胜悲感！秦中回捻交构，殆无了期。张逆窜入延、绥，我军入山愈深，买粮愈难，饷绌兵增，尤为可虑。

承示派员来苏劝捐，自应饬司照料。惟本省工捐、赈捐暨皖省捐局已自不少，民力日艰，恐更难期踊跃耳。

江北炮船一案，已于初六日具疏奏明，另具公牍咨达冰案。复问台安，诸惟心鉴。不具。

年愚弟曾国藩顿首

338. 复李榕十一月二十五日

谈霆军弊端百出，不可遽东。论陈学棻胸怀磊落，实系有用之才，拟据禀代奏暂免开缺。附告剿捻近况。

申夫仁弟大公祖阁下：

顷接惠书，渥承垂注。即审新膺简命，荣莅湘藩。与湘人本多夙缘，定当上孚宸眷，下福吾乡，企颂曷已！

舍弟蒙恩开缺，幸卸巨肩。霆军不可遽东，所见极是。敝处顷已函复筱帅，请其据实入告。如未蒙俞允，鄙人与少帅当恳切陈之。

闻霆军十四营、霆峻八营均以好利之故，弊端百出。顷有严批二牍，认真查办，抄呈尊览。阁下于霆军风气知之最深，能备述琐事，使我闻所未闻否？

眉生请假两月，养病苏垣。渠言假满后，尚当续禀请开实缺。拟届时据禀代奏，并奏明李某虽有聋病，而年力正强，实系有用之才，再行给假三月，暂免开缺，如静养五月，病竟不愈，再作计较。仆于眉生，以大义相取，不以私昵相待。故于渠初授臬司时，不肯奏留，暂缓入觐，盖恐人以袒庇议我，又恐人轻视眉生也。渠初意未免介介，后则豁然解悟，情愿充硬汉而为众人所共亮，不愿受私庇而为众人所指摘。可谓善达人意，胸襟磊落者矣。

捻匪被击南趋，铭军一捷于安邱，再捷于赣榆。任柱为投诚贼目临阵枪毙，捻中去此大酋，势当瓦解。十月二十、十一月初七、十一、十二等日并获续胜。三年以来，惟此堪为大慰耳。复问台安，顺贺大喜。诸惟心鉴，不具。

国藩顿首

339. 复朱兰十一月二十五日

赞其与吴坤修周旋死友。喜任柱被击毙，捻股势当瓦解。附告考遗经费待核实。

久翁老前辈大人阁下：

顷接惠书，知由季荃兵船附递一函，尚未接到。即审星轺将驾，台候绥愉。送行之章，迭至四十余章，不惟兴会云飞，亦自艺林佳话。引睇矞晖，至为健羡。

鲁川、恕皆先后沦谢，两君皆无子，而各受弟侄之厄。阁下高谊笃挚，直欲以师友之伦，弭兄弟之恨，三分豫定，存殁胥安。竹庄周旋死友，绰有古风，鲁川已赖其维持，恕皆亦亟为请恤。敝处薄具赙金百两，即由竹庄汇致。

捻匪被击南趋，铭军一捷于安邱，再捷于赣榆。任柱为投诚贼目临阵枪毙，捻中去此大酋，势当瓦解。十月二十、十一月初七、十一、十二等日并获续胜。三年以来，惟此堪为大慰耳。复问大安，诸惟心鉴。不具。

馆侍曾国藩顿首

正封函间，又接十二日惠书。知已交卸起程，扁舟东下，即返珂乡。暂辞尘鞅之劳，归作湖山之主，盛德老福，望若神仙。惟道出金陵，不获少留祖饯，怅歉弥深耳。请假原折已由子密交昆观察带呈，计达冰案。考遗经费尚未据该司详报，容遵示核实，以释雅怀。复问道安，诸惟心鉴。不具。

国藩再拜

340. 复丁日昌 [1] 十一月二十五日

论先行借款办米，实为公私两裨。告苏省事繁，难求替人，望以时节宣，斟酌出之。

雨生仁弟阁下：

顷接惠书，具悉一切。

亩捐利弊一经搜剔，遂觉改观，比去岁多至二十余万串，所谓有治人无治法也。先行借款办米，不受粟贵之伤，实为公私两裨。此间亦由司道提款先行采买，但在年内买齐，当不甚贵。夹板有保险一层，更昭妥慎。其不能守候过久之故，自应据详具奏，请旨饬速验放，以恤商情，或亦稍破收米迟延之陋习。

阁下遇事讲求，思力可穿七札。经营惨淡，致令玉体失调，此心殊抱不安。所云俟漕务告竣，军饷起解后请假调理，亦何忍重违其情？惟苏省事务较繁，弊窦百出，阁下在位，属僚有所畏惮。求一替人，实不易得。若如鄙人之少见宾客，勉强卧治则可，请假交印则不可。尚望以时节宣，斟酌出之。

借勇巡查，经费轻减同在省垣，于中丞亦毫无所损。裁撤迟早，以尊处酌量办理。

沙田之案，俟商定再行开办。复问台安，诸惟心鉴。不具。

国藩顿首

[1] 稿本末曾氏批“自写一片”，加片今未见。

341. 复李瀚章十一月二十八日

谈进剿捻军、查办霆营将弁克扣勇饷、娄军东行诸事。

筱泉年兄大公祖阁下：

前接借拨火药一函，因先准大咨，即已饬局照拨，公牍先行，手书后到，是以稍稽裁复。顷又接十三日来函，具悉一切。

捻逆自任酋击毙后，贼焰顿减，各军乘胜驰逐至青、莱各属，迭获胜仗。当凶锋大挫之后，得此机势，军威愈壮，贼焰愈衰，若使黄、运两防十分牢固，追击诸将四面兜剿，俾该逆喘息不停，不能越网罗之外，掳无可掳，窜无可窜，胁从之党当可渐期溃散也。

霆营将弁克扣勇饷，激成东津湾之变。尊处参办四人外，闻尚有黄青海一员，亦未便令逃法网。惟韩杰所陈黄、陈、宋、邓之□，既可诧异，而弊处访查娄镇之弊，其可诧异者，更无殊于宋军。霆营向日多顽钝嗜利之徒，春霆在军，本亦未能廉洁，回蜀以后，仍提用营饷，尤属贪鄙可恨。但春霆号令尚严，营哨各官尚知畏惮。黄、陈、宋、邓及娄镇接统，则号令不能如春霆之严，而专得其贪利之积习，士卒涣散，怨279-1 已深。若不及早严查，此军断不可用，且恐将有弁勇戕害统领、营官之事。昨以二檄严行饬查，业经咨达冰案。查娄之檄，以八个月清六个月之饷为第一要事。若不立即更改，断不可拔队东行。查宋之檄，于春霆先提三万尚未写出，意欲为渠留地步。两事查明，庶几可合可分，可东可鄂。阁下以为何如？

舍弟得请去位，借可藏拙，诚为私幸。印渠现亦开缺，谕旨交官相差遣。新故乘除之际，颇难自处矣。

仆近状日益衰老，接见属员，披阅公牍，两事俱甚草草，实不称职。顷儿侄辈来此省视，稍破岑寂耳。

邵世兄入陕，既承广为佽助，仍饬探明路径，送达汉中。厚谊深情，感佩无涯。手肃奉复，即颂台安。

国藩顿首

正封函间，又接十六日惠书，急欲派娄军东行，具见力顾大局之意。仆反复筹思，欲遽令娄军东行，则恐弊窦未清，八月清六月之饷，章程未改，或致中途生变；欲不令娄军东行，又恐霆军之不肖营哨官为黄海清、陈由立所指嗾，煽诱霆营作乱，因而累及娄营。或者调开一军，不至两军同变，只得檄令娄镇先将八月清饷之章程更改，刻日拔队东行。此檄请尊处转发。

至史、陈等四人，尊处令宋、娄、邓查办，无异于使羊查狼。兹改令自投金陵，听候查办。其檄亦由尊处转发。此军二年来费二百余万，费尽气力，时虞生变，真不值也。再候台祉，不具。又启。

342. 复黄锡彤十一月二十八日

谢购朝衣披肩。附告捻军东窜，兵事大有转机。刘长佑被议去位，曾国荃卸任南旋。

晓岱尊兄大人阁下：

接十一月二十日环章，渥承垂注。即审棘闱分校，得士甚盛。行跻乌府之班，游荷螭坳之宠。引詹吉霭，企颂无涯。

承购朝衣披肩，身材稍长，已裁去四寸。工料俱良，冬至服之。有费清神，至为感谢。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊、正两月水涸之时不能窜越运河以西，或可围逼海隅，一收聚歼之效。

荫帅劳而无功，被议去位，弥见任事之难。舍弟幸卸仔肩，借藏鸠拙，已于十一日南旋矣。附呈菲仪一封，聊申馈岁之敬，伏希莞存。复问台安，顺颂年禧。诸惟心鉴，不具。

馆愚弟曾国藩顿首

343. 复皮宷瀚十一月二十八日

说明湘军营制与军需则例不同，将来仍需稍花部费。请转致同乡京官炭资。告于会馆重修无成见，俟兴工后再酌寄资费。

筱舲尊兄大人阁下：

初六日泐复一函，计达尊觅。顷接十月二十日惠书，具悉一切。

报销循照旧章，驳后尚可据情复奏，书吏无从上下其手，卓见极为明晰。惟湘军营制与军需则例迥不相同。书吏驳案不近情理，亦非堂司各官所能主持。将来仍拟稍花部费，免致再驳三驳，乃为妥善。

印帅劳而无功，被议去位，弥见任事之难。达川调粤而蜀誉尚隆，差强人意。但由繁调简，亦必有毁言上达，自以见幾而作为妙。

同乡京官，前请尊处开单，已赶不及。顷寿蘅学使见遇，出示一纸，大约相同。今将渠留之单与去年之单斟酌开出，附致各处炭资，请为照单转致。其未及写信，并请转达歉忱。

会馆倾圮当修，鄙人毫无成见，并无万不宜修之说。但言新馆基趾太低，旧料太坏，不宜仍在原处修整，则尝议论及之矣。俟兴工后，再当酌寄费资。

尊处菲仪一封，略伸馈岁之敬，即希莞存。复问台安，顺颂年禧。诸惟心鉴，不具。

愚弟曾国藩顿首

344. 复周寿昌十一月二十八日

告其事在命，不能借外论以为湔祓。附告近期剿捻情况。安邱、赣榆两获大胜，任柱授首，兵事大有转机。

荇农尊兄大人阁下：

春初递到环章，尚稽裁复。秋间复接惠书，猥以晋位端揆，过承奖饰。鄙人德薄位尊，久已不称其服，乃于衰朽之年，更窃崇高之秩，抚躬内省，五夜抱惭。

尊事亦尝有所闻，每增叹喟。韩宣子贫原可贺，隽不疑盗岂终诬？鄂省馈赆之章，久已不复推勘，岂全烧梁国之辞，岂独投曾参之杼？至于乔木不迁，轺车不发，或者五角六张，命实为之。若借外论以为湔祓，徒形斧凿之痕，断无刀圭之效。扬雄《解嘲》断不如李康《运命》之笃论也。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊、正两月水涸之时不能窜越运河以西，或可围逼海隅，一收聚歼之效。

附呈菲敬一封，聊佐春盘之需，伏希莞存。复问台安，顺颂年祺。诸惟心鉴，不具。

愚弟曾国藩顿首

345. 复单懋谦十一月二十八日

答谢笺贺，顺告军情。

地山老前辈大人阁下：

春正夏五，两辱赐书。秋间接到公函，猥以晋位端揆，远劳笺贺。感泐曷任！就谂道履康愉，勋祺庥鬯，冬官政肃，仰峻望于蓬山；春殿恩浓，迓蕃釐于椒序。引詹矞霭，企颂无涯。

国藩德薄位尊，久已不称其服。乃于时事艰难之际，孱躯衰弱之余，叨窃殊恩，躐跻峻秩。抚躬内省，只益悚惭。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊正两月水涸之时不能窜越运河以西，或可围逼海隅，一收聚歼之效。复问台安，顺颂年禧。摹璧192-1 称，诸惟荃鉴。不具。

馆侍曾国藩顿首

346. 复郑敦谨十一月二十八日

告剿捻近况。

筱翁老前辈年大人阁下：

前岁于役齐豫，台旆亦离鄂垣，分驰靡定，音敬多疏。借谂绩懋秋官，釐延春序。门高通德，传经远绍乎汉庭；职重明刑，弼教亲承夫灵陛。引詹矞霭，企颂无涯。

国藩北征无功，赧颜回任。揽时事之多艰，怅衰孱之无补。抚躬内省，终夜悚惭。

捻匪东窜以后，势益猖獗，几至不可收拾。幸李少帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊正两月水涸之时不能窜越运河以西，或可围逼海隅，一收聚歼之效。荫帅劳而无功，被议去位，弥见任事之难。附呈菲敬，聊佐春盘。伏乞莞存。敬请台安，顺颂年禧。诸惟荃鉴，不具。

年侍生曾国藩顿首

347. 复黄倬 [1] 十一月二十八日

谢贺晋位，略告军情。

恕翁仁兄大人阁下：

秋间接到环章，具悉一切。并承惠书，猥以晋位端揆，与单地翁公函驰贺，感泐曷任！辰惟荩猷懋著，茀禄蕃增，政肃冬官，鸣三天之剑佩；恩浓春殿，迓九陛之丝纶。引睇矞晖，良殷企颂。

国藩德薄位高，久已不称其服。乃于时事艰难之际，孱躯衰弱之余，叨窃殊恩，躐跻峻秩，抚躬内省，只益悚惭。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊、正两月水涸之时不能窜越运河以西，或可围逼海隅，一收聚歼之效。荫帅劳而无功，被议去位，弥见任事之难。复问台安，顺颂年禧。诸惟心鉴，不具。

愚弟曾国藩顿首

[1] 稿本末曾氏批“自添一片”，加片今未见。

348. 复涂心畬十一月二十八日

告外官不如京曹之稳，劝其三思慎图。附告剿捻近况。捻军迭败，任柱授首，军事大有转机。

心畬仁弟阁下：

顷接惠书，远承垂注。即审京闱分校，得士甚盛，保送直牧，已蒙记名。外官况味实不如京曹之稳，自府以下，各官得意者不过什之三，失意者恒居十之七。若能由郎署考补御史，乃不失书生本色，亦实为仕途顺境，幸三思而慎图之。

国藩久领疆圻，毫无建树。乃于时事艰难之际，孱躯衰弱之余，叨窃殊恩，躐跻峻秩。抚躬内省，只益悚惭。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊正两月水涸之时不能窜越运河以西，或可围逼海隅，一收聚歼之效。荫帅劳而无功，被议去位，弥见任事之难。附致菲仪一封，聊佐春盘之需，伏希莞存。顺颂年祺。不具。

国藩顿首

349. 复张沄十一月二十八日

说明不敢以武侯名业相伦比，附告兵事将大有转机。

竹汀尊兄大人阁下：

十月间接奉惠书，渥承垂注。猥引武侯名业以相勖勉，实惭拟不于伦。今夏彭丽生小住此间，得悉台端近状。比想已辞郎署，迁擢谏垣，以望实之久隆，兼诹询之孔笃，知威凤一鸣，必有大异乎百鸟之喧啾者。引詹吉霭，企颂无涯。

国藩北征无功，赧颜回任。揽时事之多艰，怅衰孱之无补，抚躬内省，终夜悚惭。

捻匪东窜以后，势益猖獗，几至不可收拾。幸李帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊正两月水涸之时不能窜越运河以西，或可围逼海隅，一收聚歼之效。荫帅劳而无功，被议去位，弥见任事之难。附呈菲敬，聊佐春盘，伏乞莞存。复问台安，顺颂年祺。诸惟心鉴，不具。

愚弟曾国藩顿首

350. 加丁日昌片 [1] 十一月二十九日

谈漕价、米价的收取。论传教若立教头，以统属中国入教之人，其祸将不可胜言。告轮船一事，宜迅速动手赶办。

正封函间，又接二十四日惠书，并抄折二件，具悉一切。

饷银除拨解京饷外，现储存十四万两。此间年内已可敷衍，且俟新年再行提用。

漕价明示三千四百，而令州县自减二百。以怨归己，而以恩予人，用心甚苦。惟三千二百为数太少，前与阁下面商，除米价外，至少须收一千二百文，以为州县运费等款之用。目下米价每石须二千五六百文，计腊底年外必再增涨。则今年漕价，宜定每石三千八百文，乃为适中之道。并定嗣后米贱之年，以收三千八九百为率，米贵之年亦收至四千二百为止。庶小民之输将不甚昂贵，而州县之办公不至竭蹶。若今年减至三千二百文，明年米贵，欲求增至三千六七百文，必不可得。民间完纳钱粮，减收之令易于下水，增收之令难于登天。减一千而民不甚感，增一百而民皆生怨。今减至三千二百，戊辰、己巳以后，必办不动。且恐本届之漕，有至新年方买米者，州县立即受累。阁下之示若尚未出，请即更改，若业已出三千四百之示，不可令州县再减二百。至嘱！至嘱！仆在江西，只收三千，以解部之银，每石仅解一两三钱也。若改而解米，则三千之数必须大加，亦当增至四千以外。阁下但知牧令贤者少，不肖者多，而不知小民亦良者少而刁者多。此事望禀商中丞，再三斟酌。此时稍留地步，他日免酿大案。卓裁以为何如？

尊折所论各国夷情，烛照数计，洞若观火。即当作函，将原折寄总理衙门，以备采择。传教若仅如寻常故事，原可听其自生自灭；若设立教头，以统属中国入教之人，将来奸民会匪丛杂于中，其祸将不可胜言，诚如尊虑。十二条俱为自强要策，就中创建轮船三阃水师，将来必责成敝处办理。仆于轮船一事，屡次函催牍促，究不知何时始有成舟□拨？轮船造法，望阁下即商之应、沈、冯诸君，迅速赶办，既有厂匠，又有经费，何惮而不动手为之？吾辈即以此事为最初之功课，可乎？再颂台安。不具。

国藩顿首

[1] 稿本末曾氏批有“自添一片”，加片今未见。

351. 复蒋彬蔚十二月初一日

谢贺晋位，略告军情，并颂年祺。

子良仁弟馆丈阁下：

秋间接到惠书，猥以晋位端揆，远劳笺贺，感泐曷任！辰惟釐延冬序，福迓春觵。凤集翰林，曾餐冰以换骨；乌翔柏府，更炼铁而作肝。引企吉晖，良殷藻颂。

国藩德薄位高，久已不称其服。乃于时事艰难之际，孱躯衰弱之余，叨窃殊恩，躐跻峻秩。抚躬内省，只益悚惭。所幸李帅督饬诸军，入冬以来，迭获大捷。任逆授首，凶焰遽衰。或者严防黄、运两河，此股即可聚歼海隅，斯敷天之大庆耳。复问台安，顺颂年祺。诸惟心鉴，不具。

国藩顿首

352. 复罗嘉福十二月初一日

谢贺晋位，附告近况。

288-1 庭尊兄年大人阁下：

秋间接到惠书，猥以晋位端揆，远劳笺贺，感泐曷任！冬月复接尊函，渥承奖饰。辰惟祉介春觵，釐延冬序，耀文章于九重天上，曾注银汉之槎；陟壶峤于二十年前，久辉玉堂之谱。引詹吉霭，企颂无涯。

国藩德薄位高，久已不称其服。乃于时事艰难之际，孱躯衰弱之余，叨窃殊恩，躐跻峻秩。抚躬内省，只益悚惭。所幸李帅督饬诸军，入冬以来，迭获大捷。任逆授首，凶焰遽衰。或者严防黄、运两河，此股即可聚歼海隅，斯敷令之大庆耳。附寄拙书联屏，借副雅嘱。复问台安，顺颂年禧。诸惟心鉴，不具。

年愚弟曾国藩顿首

353. 复许振祎十二月初一日

惜其未能奉使东南，告曾纪泽已回家，曾国荃已卸任。附谈购书藏书。

仙屏仁弟馆丈阁下：

五月中接到环章，具悉一切。满冀秋间奉使东南，或可一展良觌。屡阅邸钞，此愿莫偿。而本年轺车四出，颇有不尽如人意者。阁下饱谙世味，天怀澹定，知必不以此少损襟期。惟蓬山冷宦，例须啮雪餐冰，近状究复何如？亦尝从事黄石，学成辟谷否？至为廑念。

二小儿渥承拳注，出花后体气稍强。前因秋试回家，尚未令其来署。舍弟幸卸仔肩，借藏鸠拙，已于月之十一日挂帆南旋。莅鄂年余，兵戈水旱之外，益以火灾，人事天时，诸艰聿萃。前事不慎，吉贝则愈弹愈高，而副车误中，乃适累及令亲。谋之不臧，驷岂可追？但求此后长入深山，无复咎责，即为至幸。

藏书之家，群贾环伺。购书本为雅道，自不宜强与纷争。闻薛抚屏极善买书，仆亦曾托其购。衰年目昏，俗务纷集，曾无片刻观书之暇，即使多藏善本，徒豪举耳。

贱躯粗适，惟舌端蹇涩，艰于语言，至今未痊。坐是见客极少，殊觉有瘝斯官。复问台安，顺颂节祺。馈岁菲函，伏希莞存。诸惟心鉴，不具。

国藩顿首

354. 致皮宷瀚十二月初四日

请照拂李续宾之子李光久。

筱舲尊兄大人阁下：

初三日由折弁带递一函，计达尊览。即审宜春笃祜，台候绥愉为颂。

舍亲李健斋孝廉光久，为李忠武公迪庵哲嗣，顷因会试，小住金陵。器宇凝静，性情笃实，观者咸称李氏有子。惟渠甫离家塾，诸未谙悉，敝处派人送至黄河以北。到京后尚祈指示场规，俾有遵循。又渠系世职人员，例应引见。兹拟于场后办理承袭事宜，共需用部费若干，敬乞加意照拂，与谢立夫兄代为料理，至为恳祷。顺问台安，再颂年禧。不具。

愚弟曾国藩顿首

355. 致谢宝镠十二月初四日

略告军情，请照拂李光久。

栗夫尊兄大人阁下：

数年睽隔，音敬多疏。比谂宣职农曹，承恩春殿，以望实之久著，卜眷畀之方殷。引睇吉晖，良深企颂。国藩回任江东，倏逾半载。精力日颓，艰于见客。谬跻峻秩，有瘝厥官。

捻匪东窜以后，势益猖獗，几至不可收拾。幸李少帅激厉诸军，前月安邱、赣榆两获大胜，任逆授首，军威为之一振。本月续有潍县等处之捷，兵事大有转机。若腊正两月水涸之时不能窜越运河以西，或可围逼海隅，一收聚歼之效。

舍亲李键斋孝廉光久，为李忠武公迪庵哲嗣，顷因会试，小住金陵。器宇凝静，性情笃实，观者咸称李氏有子。惟渠甫离家塾，诸未谙悉，敝处派人送至黄河以北，到京后尚须指示场规，俾有遵循。又渠系世职人员，例应引见。兹拟于场后办理承袭事宜，共需用部费若干，敬乞加意照拂，与皮小舲代为料理，是所恳祷。敬候台安，顺颂年禧。诸惟心鉴，不具。

愚弟曾国藩顿首

356. 复彭玉麟十二月初六日

告近期军情及霆军闹饷、段克明修补卡房诸事处理。说明公文体例用法。

雪琴宫保仁弟大人阁下：

屡接惠书，以俗冗纷繁，贱体不能用心，稍稽裁复，罪甚。本日又荷专弁送到湖绵衣袴及糟蟹等食物，感谢之至。绵衣轻暖异常，俟至大雪严寒再行服之，以志无291-1 之惠。仆于阁下屡受厚施而无寸报，殊深愧赧。

任酋毙后，捻匪败回东境。李少帅以铭、鼎紧蹑其后，松勋横出其前，十一月初七、十一、十二等日迭获大胜。若腊、正月中必有战事，若再能痛打几仗，水涸之时，不能窜过运西，当可聚歼海隅，了却此股。

十月二十二刘寿卿军抵洛川，李祥和于山径之中，突回匪从后路截出，以众寡不敌，血战捐躯。猛将沦亡，曷胜悲愤！

鄂中火药失事后，又有霆军在八条冈闹饷，幸即时抚定，营官陈由立等降革有差。舍弟于开缺后扁舟南行，塞翁失马，未始非福。印渠革职，仍令督队剿贼，交官相差遣。未知能否迅殄余匪，光复故物？

刘祥胜万里来归，暂令照霆军诸将之例充当先锋官以副雅嘱。俟有机缘，另图位置。

抚标各营已送清单，长江事宜，大致就绪。尽可从容料理，不必急在残年。

段克明历岁修补卡房，用费五百余千，敝处未据禀报有案，是以照章批驳。逮尊函至，已于先一日发行矣。惟湖口系阁下往来旧地，既经察核属实，自宜量予体恤。或俟该员禀陈莼卿转禀再行批准一半，以示转旋。尊处据禀转咨，再凭核办。

儿辈径往金陵，有劳延伫，至为感谢。次儿在乡，苦无良师，拟唤令来此读书。则内人或须同来，以家中别无人照料也。

承询复军机处公文体制，查外省督抚，向兼兵部尚书、侍郎衔，故于六部用“咨”，于军机处即用“咨呈”，阁下应照此例。至近来将帅封疆于总理衙门概用“咨呈”，鄙意就恭邸一人论，则应照宗人府之例，须用“咨呈”；就总理通衙门论，只可照理藩院之例，但用“咨”字。敝处于总署，向来不用“咨呈”，与官相及李少帅等异者，职是故耳。附呈《五经》、《公羊》各一部，《三国志》一部，伏希哂收。即颂台安。不具。

国藩顿首

357. 复蒋凝学十二月初八日

告两月以来，迭获大胜，捻股当有聚歼之期。

之纯尊兄大人阁下：

七月十六泐复一函，计达尊览。顷接七月二十八日惠书，猥以协饷戋戋，远劳致谢，非所敢承。即审荩猷日笃，眷畀方隆，引睇吉晖，至为企颂。甘省兵疲饷绌，几难措手，乃自六月以后，兵机渐顺，而岁事亦庆丰亨，为之一慰。

此间军事，捻匪于秋间窜出胶莱，蔓延江境。幸十月铭军赣榆一战，任逆授首，凶焰遽衰，军威为之一振。十一月初七、十一、十二等日各军复邀击于诸城、潍县地方，迭获大胜。若腊、正月水涸之时，不能窜过运西，当可聚歼海隅，了却此股，斯敷天之大庆耳。复问台安，诸惟心鉴。不具。

愚弟曾国藩顿首

358. 复吴棠十二月初八日

谈近期军情，捻股受创气衰，若机势凑泊，当可了此一股。请鼎力扶植陈远谟，使其不致久羁闽中。

仲仙尊兄大人阁下：

接十月初五日惠书，具悉一切。阅邸钞，查办羊城事件业已了结，使节计当旋闽。柳往雪来，荩勤益懋，至为企念。

捻匪夏秋猖獗，几至不可收拾。十月之季，铭军一捷于安邱，再捷于赣榆，任柱为投诚贼目临阵枪毙，凶焰顿衰，诸军为之增气。十一月初七、十一、二等日，刘、潘、郭、杨迭次获捷。现在南守六塘河，北守运河，若腊、正两月水涸之时贼不渡运西窜，或可聚歼海隅。了此一股，则大局之幸耳。

舍亲陈季牧交代一事，荷承照拂逾恒，函致中丞、方伯，为之清理，计有端绪。更求台旆回省鼎力扶植，俾其侄陈远谟不至久羁闽中，而小婿陈远济免赴闽中替兄受羁。陈氏累世寒儒，不特家业赤贫，抑且人丁单弱。家传五代，不满十丁，饔飧不继，习以为常。若非十分艰苦，弟亦不肯以琐琐姻娅上渎清听。复问台安，摹璧晚谦。诸惟心鉴，不具。

愚弟曾国藩顿首

359. 复张之万十二月初八日

谈堤工一事，宜速筹巨款，赶紧兴办，务求坚实。告捻股势衰，各军严密追堵，当可聚歼海隅。

子青尊兄大人阁下：

屡接台函，以俗冗纷繁，稍稽裁复，罪甚！顷接惠书，猥以节届迎年，吉词祓饰，纫戢曷任！就谂节钺延丕，鼎裀笃祜，勤宣豹略，迓芝011-1 之十华；瑞集霓旌，介椒觞之百福。詹言景矞，企颂无涯。

台旆察看堤工，两岸残缺殊甚，而清水潭上下游尤为卑薄，正与鄙见相合。弟二月底在马棚湾停泊三日，目击该处可危之状，一有疏失，则清水潭新工全行掣动，夏秋盛涨，昼夜注念该处。今荩怀亦以彼处为虑，俟叶道等估定，回宁晤面，即行筹款兴工，以速为妙。新坝工程亦不敢置为缓图，勉筹巨费，惟力是视。能多筹数万，则堤坝接续修筑；如实难多筹，力不从心，则不特坝工稍缓，即堤工亦当先其尤要者，缓其次要者。情愿有数处不能全修，不愿有一分稍不坚实。未审卓裁以为然否？

捻匪经铭、鼎、松、勋各军迭次痛剿之后，败窜南趋，凶焰就衰。六塘河壁垒已坚，势难飞渡。顷李少帅复调娄峻山一军前来助守，运西兵力愈增，防守更有把握。若腊、正月水涸之时不能渡运，当可聚歼海隅，了此一股，斯敷天之大庆耳。复问台安，顺颂年禧。敬璧晚谦，诸惟心鉴。不具。

馆愚弟曾国藩顿首

360. 复刘坤一十二月初八日

谈员缺填补、诸军剿捻连捷诸事。告霆军娄部入鲁，江西月协五万，当径解金陵转运，说明不遽撤霆军原因。

岘庄尊兄大人阁下：

十月二十三日泐复一函，旋接二十五日惠书，具悉一切。

义宁州查立镛等控户书一案，弟以案关丁漕，两次批司查办。来示已经孙牧、吴守查讯，该花户皆无异词，惟求另立妥章，永远遵守。想台端必已饬议新章，斟酌尽善耳。李令仁廉明干，素邀青鉴，定为良吏，檄委奉新，鄙人毫无成见。

袁州副将一缺，敝处于初六日会列台衔奏补朱镇云章。该镇现代统星、豫三营，未能如期赴任，应请尊处于李参将、黎游击两员中酌量委署。敝处随从者众，而副、参、游、中或半年、数月不出一缺，偶有缺出，诸将望泽环观，喁喁待命。念其久著劳绩，勉允所请，是以不及先行函商阁下，务乞鉴亮。

玉山幸已消患无形，而鄱阳、都昌、武宁、奉新重案迭出，瞬届岁杪，尤虞肆劫。江西兵勇无多，阁下不令调营赴东剿捻，卓见极是。

捻匪夏秋猖獗，几至不可收拾。幸铭军一捷于安邱，再捷于赣榆，任柱为投诚贼目临阵枪毙。除去巨酋，凶焰顿减。十一月十一、二日连获大捷。若腊、正水涸之时不能渡运西窜，当可聚歼于海隅耳。

娄镇霆、峻八营及新拨副五营将由颍州、徐州驰赴山东会剿，江西月协五万，求饬局径解金陵转解，是所感祷。霆军积习太深，统领、营、哨惯扣勇粮，以肥私橐。敝处前有查办二檄，抄咨冰案。然鄙人不肯遽撤此军者，一则恐其全散生变，一则该军临阵队伍整齐，逢山过山，遇水凫水，实为群贼所惮，有非楚勇、湘勇，淮勇所能及者，故欲存此一家法门，以备缓急之用。尊处二年以来，于该军耗去巨款，鄙人苦心，不能不缕晰奉告。复问台安，诸惟心鉴，不具。晚生摹璧尊谦。

愚弟曾国藩顿首

361. 复李鸿章十二月初九日

告寿光弥河大捷，全股擒斩将尽。凑成六万，专俟犒赏。附告本人留候待郭。

少泉宫保世仁弟阁下：

顷得初三日书，抄寄省三二十八日捷报，知寿光弥河大胜，全股擒斩将尽，即日红旗入奏。大郁之后，旋即大伸，何其速也！犒赏银两，作梅言前接阁下信，有饬备五万之说。渠因昨已解去铭军二万，兹于平余项下续解四万，凑成六万，仍俟阁下犒赏，定发若干，文牍到日，如数筹解。军事早了一月，省却无数巨万。赏项虽多，法不敢吝。常镇亩捐无可指拨，当从他处设法也。

仆日内本拟至扬州一行，因闻郭中丞初七自苏起程来宁，不知有何要件见商，是以少留候之。童薇研先至泰州，闻亦即日可来。复贺大喜，诸惟心鉴。

国藩顿首

362. 复童华十二月十三日

告因捻股西窜，本人只得暂停扬州之行。

薇研尊兄年大人阁下：

积年暌隔，音敬多疏。顷接惠书，渥承垂注。就谂蓬山望重，棘寺勋隆，十载林泉，入作天边卿月；三天剑佩，出为江表星使。引詹矞霭，企颂无涯。

弟久从征役，滥窃浮名，北征无功，赧颜回任。揽时事之多艰，怅衰孱之无补，抚躬内省，终夜惭惶。承示出京以后沿途阻水，更历舟车，备尝艰苦。泰州舍馆无恙；自宜小住为佳。俟来春出棚后，再定驻节之所，卓见极有斟酌。

弟本拟于初七、八日拿舟赴扬，因闻郭远堂中丞自苏来宁，迟留候之。十一日远翁到此，十二日邀之小酌。满谓十三四日仍可赴扬，以践宿约，不意十二夜接据禀报，捻股已窜邵伯、仙女庙一带。扬州防剿方殷，自无暇更问查库等事，此行即可停止。惟台旌伊迩，不获会晤，廑系殊深。而泰州僻陋，恐伺应多有未周，尤为抱歉。复问台安，敬璧大柬。诸惟心鉴，不具。

年愚弟曾国藩顿首

363. 复晏端书陈伯符十二月十四日

告捻犯扬防，幸拦击获胜。顷又派兵赴援，当可无虞。

彤翁同年大人、伯符仁弟大人阁下：

十二夜接十一日酉刻一函，本日又接十二午刻惠书，同时据各路禀报，具悉败匪由邵伯猝犯扬防，致令潭府受惊，曷胜焦愤！当夜飞调水陆各军分投防剿，严防里下河门户。幸吴道预备有素，一日之内，两次告捷，并将赖逆生擒，为之大快。其零匪窜入天长者，为数无几，不难次第搜除。此次贼行甚速，计在邵伯曾未逾时。彤翁瀛眷虽受震惊，当能保全无恙，驰念曷已！

此股幸已歼除。闻六塘河以北尚有大股，恐其随后踵至，此间湘勇仅千余人，拟以三分之一留宁，而以二分即日赴扬助防。至药弹等件，水陆各营存储当尚不少，无虞缺乏。复问台安，顺璧晚谦。诸惟心鉴，不具。

年愚弟愚兄曾国藩顿首

364. 复刘崑十二月十七日

论湘军援黔无功，幸赖曲为斡旋。告近期军情，东捻终于覆灭，而西捻窜入山西，又成不了之局。

韫翁老夫子大公祖阁下：

顷接惠书，并抄示大稿，具悉一切。

湘军援黔，不惟师久无功，即本省藩篱亦几不保，诸将咎无可辞。尊疏指斥分明，于李筱帅遣将初意曲为斡旋，足见良工心苦。次青仅从薄罚，尤感怜才盛意。此疏早于邸钞中得读一过，远近称为惬意。惟黔事颇难着手，不知砚香能广施方略全易故辙否？

捻匪十月由青、济南趋，铭军一捷于安邱，再捷于赣榆。任逆为投诚贼目临阵枪毙，凶焰顿衰，诸军为之增气。十一月屡获胜仗，二十八日寿光大捷，歼贼近万，收降解散尤多。该逆不复能军，余匪三四千人狂奔南窜。十二月初八赖逆率千余人冲过六塘河，其后队未能冲过者千余人，即在李幼泉处全数投诚。赖逆冲出后，由清江、高宝窜至扬州，被水陆官军歼毙数百人，生擒赖逆，解散及剃发逃逸者亦数百人。由天长等处西窜者，不过一二百人，当不复能振矣。东股幸而肃清，惟西股已渡黄，窜入山西，震惊畿辅，又成不了之局，殊深焦虑。知注附陈。复问台安，敬璧晚谦。诸惟心鉴，不具。

治晚生曾国藩顿首

365. 复张之万十二月十七日

告保奖一事，悉听裁夺。东捻全数肃清，惟西捻尚多后虑。

子青尊兄大人阁下：

初八日泐复一函，计达台览。旋接初七日惠书，又得初九日一函，并接各处警报，颇形冗忙。承示大稿各件，具悉一切。

敬之、筱艾在工最久，担惊受恐，劳绩尤著，经附片声明，请照原保各阶拟奖，当不至再干部驳。尚斋拟保一片，或亦可仰邀俞允。其余各员，拟保翎枝及实级升阶，虽无“免补”字样，究与免补无异，部中必仍援案核驳，卓见极明。惟各员劳绩等次，敝处相距尚远，无由深知，所有单内应行核减、或酌与改奖、抑或竟用敬之原单入奏之处，均请尊处核夺，挈衔上陈。如被驳诘，亦不过重奏一次耳。原稿各件奏缴。

赖逆窜至扬州，竟被吴道生擒，渠魁已歼，余匪经水陆击毙及投诚者，约计七八百人。其由六合、天长逃逸者，闻不满二百人。此股即算全数肃清，诚敷天之大庆。惟闻陕西一股于二十三日渡黄，窜过山西，又成不了之局，殊深焦虑。复问台安，顺璧晚谦。诸惟心鉴，不具。

馆愚弟曾国藩顿首

366. 复刘长佑十二月十八日

因其干谴致慰。告东捻大致肃清，所创倒守运河之策，实绩自不可掩。

印渠仁弟大人阁下：

顷接惠书，渥承拳注。并示近状，具悉一切。

枭匪败窜无多，乘机逐捕，当可剪除净尽。阁下以新练之军当方张之寇，幅员太广，此拿彼逋。台旆奔驰数月，与士卒之下者同其艰苦，蒇事稍迟，上干严谴，弥见任事之难。所冀事机渐顺，牵复非遥，侧望北望 [1] ，定符心祝。

捻匪自赣榆一战，任逆伏诛。我军冬月屡获胜仗，最后弥河大捷，杀贼逾万，解散尤多。该逆从此不复能军，腊月八日窜过六塘河者一千余人，由清江直奔扬州，扬防水陆各军截杀数百，生擒赖逆。淮军马队飞追，擒斩亦多。全股大致肃清，仅剩百余骑向天长、来安窜逸，再追一二日，当可歼除无遗。

倒守运河之策创自阁下，今冬晴暖，黄、运俱未结冰，竟以此殄灭巨寇。台端建议之功，人或忽之，而实绩自不可掩耳。复问台安，诸惟心鉴。不具。

国藩顿首

[1] 此处疑有衍误，或为“侧望北阙”。

367. 复郭嵩焘十二月二十日

告诸军剿捻连捷，东股大致肃清，西股渡黄窜晋。谈近日湘中疆吏，动多罣误，令人困惑忧虑。附告拟令曾纪鸿来署读书，祈于湖南荐一良师。

云仙仁弟亲家阁下：

前接惠书，具悉抱孙大喜。而哲嗣所拟闱墨，亦已斐然可观，至为庆慰。

此间近事，自十月二十四投诚贼目在赣南击毙任柱后，贼势遂尔瓦解。十一月淮军屡获胜仗，最后寿光弥河之捷，杀贼逾万，解散尤多。贼乃不复能军，狂奔四窜。腊八日有二三千窜出六塘河，已冲过者约近二千，由清江、高宝突犯扬州。水陆官军前截后追，歼毙解散一千数百，生擒巨酋赖汶光。余匪百余骑由六合、天长窜至盱眙，剃发四散，当不复能再振。其未冲过六塘河者及奔窜迟钝者，沿途投诚不下二万余人，安插颇不易易。东股众近十万，大致已就肃清。惟西股张总愚一支，于冬月二十三日渡黄窜晋。左、赵及陈舫仙均交部严议，若非李部淮军腾出数万劲旅，则畿辅亦属可虞。

近日湘中疆吏，动多罣误。印渠谨厚劳勚而获谴最重。芗泉奏明不受韶关规银，而所提藩运两库公费银两，被督署纠劾降调，岂好还之理然与？抑省运盛极而衰，不可强与？

同文馆事日记一则，虚空粉碎，令人解颐。既辞两淮之席，而屡提万年之纲，殆未能忘情于横目之民耶？艮相誉望甚隆，而奏议殊不当于事理。敝处有复奏预筹换约一疏，抄呈台览。此案应奏者至十八人之多，拙卷可与三等前五名否？

三小儿天资鲁钝，拟唤令来署读书。意欲于湖南请一良师，专择精于八股、笔仗夭矫挺拔、可医肤庸之弊者，而又善讲善改，耐烦引诱。尊意如有其人，则请荐之，与小儿同舟东来为荷。

舍弟处仆亦当有规诫之函。其奢华负债，竟有难以变更之势，奈何？即请台安。

国藩顿首

368. 复李瀚章十二月二十一日

告东捻已全数肃清，西捻渡黄扰晋，震惊畿辅。谈协饷、撤军诸事。

筱泉年兄大公祖阁下：

顷接十二月十一日来函，并另单一纸，具悉一切。

东股捻逆经东省兜剿，淮军赣榆、潍县、寿光三次大捷，该逆遂不复能军，赖汶光率败窜之贼偷越六塘河防，约二千余人。幼泉、仲良、昌岐、子美飞速跟追，扬防水陆、吴道毓兰等迎头截击，计歼毙解散约近二千，生擒 [1] 赖酋。逸出余党由天、六逃至盱眙，剃发四散。其未过六塘河者，全数投诚，将及二万。此股已全数肃清，实为敷天之庆。

惟陕西股匪乘冰桥凝结，于前月二十三日窜过黄河，扰及晋省，畿辅震惊。廷议抽调皖军程镇、豫军宋镇驰赴河北，急扼太行。少泉所部劲旅想不久亦当渡黄，屏蔽近畿。明知将士过于劳勚，而事势所在，恐欲罢而不能，诚所谓“我独贤劳”矣。

娄军东行，少泉有批止之。仆于十三日调赴安庆，顷亦有檄止之。前查八个月清六月之饷章程，顷据该镇禀复，已经遵改。此后弊窦稍清，当不至激成他变。敝处业经批准，不复深究，徐察将来，再行斟酌宽严办理。尊处所拟二条，皆因娄军赴东，鄂军留鄂，娄军改支江西协饷，邓军改支两湖局饷，故不得不逐条划清。今年娄军既不东行，一概留于鄂境，则西饷仍发霆军十四营，局饷仍发霆峻八营，庶几前后一律，免致胶葛不清。该二军以后即算鄂军，请阁下悉心经理，仆即不复过问。如阁下察看娄、邓积习已改，军心已固，则鄂省似宜裁撤蓝、姜等军，留养霆峻二军，犹为彼善于此。请与少泉、小宋密商而徐议之。东股既已全灭，江西七、八两月之饷，似难望其再补，亦请预为筹画。诸惟心鉴，顺问台安，并贺年禧。不具。

治通家生曾国藩顿首

[1] “擒”字传忠书局稿本原空缺，参其它信件补。

369. 复丁日昌十二月二十一日

谈钱令免撤，杨守摘顶，吏治当有起色。告东捻覆灭，亦赖省中筹饷之力。忧西事又成不了之局。

雨生仁弟阁下：

接初四日惠书，具悉一切。

漕米定价虽减，得此公费脚钱，足敷办公之用。不知三千四百之数，州县果又减二百否？若其未减，则下届尚不甚为难。钱令平日居官尚好，已如详免其撤任。杨守仅予摘顶，本不为重。仆正欲借此案以整顿各府疲玩麻木之习，故批词稍为严厉。

赖逆窜至扬州，竟为华营吴道生擒，余匪逃散六合、天长者，不满二百人。其被截在六塘河北者，悉赴各军投降，此股即算全数了结。此次大功告成，李宫保之善鼓众志，刘省三之谋勇兼备，厥功固伟；阁下之竭力筹饷，亦非人所能及。

秦捻由宜川渡黄，窜入山西，若非东股殄灭，腾出淮军数万劲旅，则庙堂之忧灼，有类于咸丰三四年间矣。复问台安，诸惟心鉴。不具。

国藩顿首

370. 复陈湜十二月二十一日

告东捻已了结，请将刘松山湘军视同一家，多办米粮，以免饥疲致溃。

舫仙仁弟阁下：

接前月十五日一函，猥以秋间感冒寒疾，远劳拳注，并以孱躯不胜兵事，垂劝谆挚，纫感曷任！俗务繁冗，裁复稍稽。顷接初六日惠书，具悉一切。

晋防两载，懋著勤劳，终以备多兵少，被其偷渡，前功尽弃，焦愤实深。幸寿卿跟追过河，但求多办米粮，以资宿饱，当能痛打几仗，以挫凶锋。此间贼窜过胶莱之时，几于不可收拾。自安邱、赣榆两大捷后，任逆授首，凶焰遽衰，复经潍县、寿光几次痛剿，群捻或杀或降，众心瓦解。赖逆率败匪二千冲过六塘河，官军前截后追，歼戮殆尽。赖逆至扬州仙女庙，竟为华营吴道生擒，余众逃逸六合、天长，不满二百。其被截在六塘河北者，悉数投降，此股即算了结。可见兵事利钝无常，难时有如登天，易时亦如反掌。阁下正不必以该逆过河，稍隳锐气，益加激厉，以图渑池之奋，是为至祷。

东股既殄，腾出淮军及皖、豫各军保卫畿辅，朝廷不至过于忧灼。秦晋两省之兵，专意防剿山西，不必兼顾直隶，当不甚单薄也。寿卿苦战经年，粮少地生，不知其处分轻重何如？湘勇尚不怨怼逃散否？廑念莫释。务求阁下视同一家，格外顾恤，第一多办米面，不使其饥疲致溃。至要，至嘱！复问台安，诸惟心鉴。不具。

国藩顿首

371. 复李鸿章十二月二十一日

告降目当酌量诛戮。度刘松山将获重咎，请设法援解。

少荃宫保世仁弟大人阁下：

初九日泐复一函，顷接十二日惠书，并抄寄省三来函，具悉一切。

省三首建防运之议，数月之内，大股十万之众，竟尔肃清，有志竟成，英姿飒爽，殊觉可爱。赖逆骤窜扬州，乃被吴道生擒，厥功甚伟，想阁下已从优保奖矣。余匪由六合、天长逃至盱眙，闻不满二百骑，剃发四散，当不复能为患。惟其中有李允、任三厌、牛碎子三酋，仍恐死灰复燃。敝处凡遇禀群贼随赖逆冲过六塘者，一概批令正法，而各处姑息之仁，往往未经禀闻，先已省释。闻六塘河以北各军收降者不下一二万人，似宜讯明小头目，酌量诛戮。卓裁以为何如？

秦贼入晋，西事方殷。寿卿苦战半年，将获重咎，阁下能设法一为援解否？复问台安，顺颂年禧。不具。

国藩顿首

372. 复吴坤修十二月二十一日

谈李文森身后之事，非异姓所宜与谋。告蔡将已革，其欠领之银两，只可酌量给予。东捻方平，西事又殷，度李鸿章所部即当北赴河朔。

竹庄仁弟阁下：

两月来，迭接惠书，俗冗纷繁，久稽裁复，歉仄曷已！即审文孙嘉礼告成，行见熊羆叶兆，麟定振振，兰玉环阶，德门衍庆，企颂无涯。

鲁川身后，料理周妥，集资至千余之多，全仗鼎力提唱。敝处赙金百两及朱久翁学使二十金，又敝处拟送李恕皆五十金，俟有妥便，一并寄去。恕皆身殁无子，其不幸与鲁川同，而旅殡飘零，家庭不和，则又过之。前朱久翁来函，极言其兄弟之不可靠，而所立继嗣，即系弟子，又有欲离不可、欲合不妥之势。阁下周旋死友，曲有恩纪，求之古人，亦难多觏。李宅之事，又似非异姓所宜与谋，乃不得不缩手旁观。

陈镇放下戈矛，立证菩提，夙有善根，在武员中尤为希异。石昌猷一犯既系重病，应俟病痊，再行派员起解。蔡革将历任未领养廉多至八千余两，司库何能给发？既称台费无出，或由张方伯与尊处察照向例，量为设法，以恤废员。此人声名素劣，彭宫保曾劝余参撤，盖本不足惜也。

赖逆由六塘冲过，猝至扬州，鄙人深虑皖省空虚，飞调娄峻山前来驻扎。旋经吴道生擒赖逆，余匪为水陆击毙及投诚者计七八百人，其由天长、六合逃逸者，闻不满二百人，又经幼泉分兵追捕，当不复能为患。其被截在六塘河北者及在东境奔窜迟钝者，悉数投降，闻不下二万人，此股即算了结。军兴以来，无此大快人意之事。惟秦捻渡黄窜晋，左、赵及陈舫仙均交部严议。李帅所部，恐不久即当赴河朔，北卫畿辅，西御晋寇，诚所谓“我独贤劳”耳。

洋人在皖议给堂基后，续又有所要求否？敝处前月复奏预筹换约一疏，抄呈台览。知鄙人用心轻重之所在，则以后处置洋人，皆不谋而合矣。诸惟心鉴，顺颂年禧。不具。

国藩顿首

373. 复蒋益澧十二月二十二日

慰其遭小谪。告李鸿章坚持守运之策，卒平东捻。虑西捻窜晋，仍成不了之局。

芗泉仁弟大人阁下：

接十一月初七日手书，具悉勋绩懋昭，求全致毁。及见邸钞，已挂吏议，骇叹之余，弥深悬系。

细读来函，毁誉升沉，悉安义命，又服器量闳远，不以忧戚介意，私衷稍觉旷然。宦海风波，极无常态。得时则一岁九迁，失势则一落千丈。绛侯提师百万，尚畏狱吏之尊；李广才气无双，尚为醉尉所辱。阁下虽遭小谪，犹不致如古人之大谴大呵，指日温纶特沛，光复旧物，在阁下亦毫无加损。刘印帅以枭匪猖獗褫职，交官相差遣。办事之难，自古而然。

中原捻患，自李帅坚持守运之策，不为人言摇动，诸将亦戮力效命，追逐勤劳，赣榆之捷，任酋授首。顷又大捷于潍县、寿光，赖酋穷蹙南奔，窜至扬州又被防军生擒，逆党歼灭殆尽，逃者仅百余人，东豫从此肃清。惟陕西一股渡黄窜晋，仍成不了之局，殊堪焦虑。知注附闻。即颂台安。

国藩顿首

374. 致周学濬十二月二十二日

商论书籍刻板事。

缦云仁弟大人阁下：

前此面商前后《汉书》，每卷之末一叶刻一戳记，云“金陵书局仿汲古阁式刻”，昨见局版尚未添刻。请即饬令以后各卷皆须增刻，以前各卷可补者补之，不可补者听之。仆尝论刻板之精者，须兼“方粗清匀”四字之长。“方”以结体方整言，而好手写之，则笔画多有棱角，是不仅在体，而足在画中见之；“粗”则耐于多刷，最忌一横之中太小，一撇之尾太尖等弊；“清”则此字不与彼字相混，字边不与直线相拂；“匀”者字之大小匀，画之粗细匀，布白之疏密匀。既系长远之局，须请局中诸友常常执此四端，与工匠讲求，殷勤训奖，严切董戒，甚至扑责议罚，俱不可少。自然渐有长进。或写手略分甲乙，上下其食，伏候卓裁。至卖价不妨略昂，取其赢余，以为续刻它书之资。请酌拟一价，仆再核定张贴局门，使人共知工匠之殿最。赏罚亦请酌议条规，即庋板开刷等事均立章程，以便遵守。

前承送到经书五部，内少渔洋《古诗选》一种。敬求饬匠再刷五经《公羊》、姚氏《近体诗选》各五部，刷渔阳〔洋〕五七〔言〕《古诗选》十部，送至敝处，以应友朋之求为荷。宋体字书刻之精者，必汲古阁《乐府诗集》、《揅经室集》之类，须觅一二初印存于局中，以作榜样，吾辈留心物色可也。此致，顺问台安。

国藩顿首

375. 复高梯十二月二十四日

告军事初平，务当锐意清理积案，作个爱民好官。赞淮军屡次奇捷。

云浦仁弟阁下：

前接惠书，具悉一切。何比部渥承照拂，借利遄行，感荷曷已！来示亲收呈词，严惩告讦，数月以后，讼狱少衰。敏则有功，至以为慰。

各属积年旧案多至千余，殊属不成事体。应即予以限期，勒令将同治元年以后各案，无论大小，悉令补报详办。其在咸丰年间之案，并无重大罪名，或原、被二告杳无踪影者，尽可详销，以断葛藤而清尘牍。徐、海各属办案限期，屡经奏请展缓，阁下有过人之精力，若能趁此时锐意亲提多结数百案，实造无穷之福。凡天之立君、国之设官，皆以为民也。吾辈居官者，与百姓交涉，只有词讼与钱粮两端。钱粮不能无浮收，但不可过于浮勒；词讼不能必听断之公允、曲直之悉当，但不可过于拖累，便算是极好之官。仆尝谓统兵而不知爱民，即百战百胜，也是罪孽；居官而不知爱民，即有位有名，也是罪孽。阁下爱民而能耐劳，仆所稔知。眉生又称阁下洞悉绅民情伪，如然犀照怪，物无遁情。值此军务初平，正好用全副精神听断辞讼，将徐、海数十年膏肓之疾，痛与针治一番，俾冤民如沉痼得苏，讼棍如疟鬼远避，岂不大快！仆本不欲多批道府提讯，如阁下慨然自任，则当常批尊处提办也。

加提漕价一案，淮扬议减时，未经知照尊处，亦系鄙人之疏。今幸军事大定，漕辕亦无须提款矣。淮军屡次奇捷，平此巨股，实为敷天之庆，而赖汶光、李允先后就擒，尤觉可喜。诸惟心鉴，复问台安。不具。

国藩顿首

376. 复朱蓂 [1] 十二月二十四日

说明少谏诤原因。告湘中会匪无续发之案，伤李新城殉难。

尧阶仁兄亲家大人阁下：

顷接惠书，过承奖饰，即审玉躬少惬，珍摄为佳。引睇德晖，至为企念。

承示鄙人近少谏诤，非敢默以取容，窃以疆臣遥执朝权，见讥前史，诚不敢为出位之诫耳。

湘中会匪经敝处及中丞出示，数月尚无续发之案。若地方官办理得宜，毋纵毋枉，当不至激成大变。来谕譬之如蝗而为之请命于天，天人之间，故不甚相远也。

寿卿一军入关经年，几于无战不克。顷李新城以过勇殉难，又弱一个，为之黯然。

东股捻匪几于不可收拾…… [2] 当易扑灭，无烦老夫再出矣。复问道安，诸惟心鉴，不具。

姻愚弟曾国藩顿首

[1] 此件均系前次整理漏收者。

[2] 稿本此下曾氏批“云云同廿三日何廉昉稿”，复何信今未见。

377. 复彭申甫 [1] 十二月二十四日

说明外侮视内治为转移。忧长江水师无以善后。虑李元度终有决裂之虞。附告其侄已得补一缺。

丽生尊兄大人阁下：

金陵小聚，借慰积悰。顷接惠书，即审文程西上，安抵里门。远贻嘉果，敬登志谢。猥以拙作碑文辱承诗篇扬诩，崇奖太过，非所敢当。若其至性蟠结，真气流行，则已升古作者之堂而闯其室矣。

所云朝廷隐忧不在河北，嘉谟忠告，洵属不刊。惟从来外侮视内治以为转移，群捻灭，中国强，则彼且俯首贴耳而听命，否则一敌方张，又树一敌，必至中外交敝而两不能支。想高明必鉴及也。

捻匪盘旋东境…… [2] 当易扑灭。

弟自九月中旬感冒寒疾，不出户庭者殆将半月，一再医治无功，遂坚不药而愈。承示参茸丸，当以渐服之。

雪琴病体难支，厚庵亦恐不乐再出，长江水师诚恐无以善其后。皖江俗悍吏偷，盗贼公行，已嘱竹庄加意整齐。

意城顷有来函。次青不能量度自止，终有决裂之虞，可为深虑。

令侄候补皖中，顷已得署一缺，稍慰惓怀。复问台安。诸惟心鉴，不具。

愚弟曾国藩顿首

[1] 此件均系前次整理漏收者。

[2] 稿本此下曾氏批“云云同廿三日何廉昉稿”，复何信今未见。

378. 复丁日昌 [1] 十二月二十九日

告亩捐来势甚好，但得妥员承办，必能于民不扰，于公有济。附告已准其休假两月。

雨生仁弟阁下：

二十一日泐复一函，顷接十八日惠书，并寄沙田各件，具悉一切。

亩捐较之上年，多至三倍，纵有蒂欠，亦能两倍有奇。正如光弼入军，旌旗变色，天下何事不随人为转移哉！将来沙田办就，自有可观，其已、未缴价承买及报部升科区别等差，诸臻允协。但得妥员承办，必能于民不扰，而于公有裨。前敌犒赏银两，已于粮台动拨平余，解过六万两，俟收到亩捐项下，即可指抵此款。今年台中度岁颇有储积，初愿实不到此。

阁下积劳致恙，屡请乞假调理，鄙人岂忍重违？已于来牍批准两月，并委杜小舫暂行庖代，借以稍释重负，静摄荩躬，必能迅速痊愈，同济时艰也。复问台安，诸惟心鉴。不具。

国藩顿首

[1] 稿本末曾氏批有“自添一片”，加片今未见。

379. 复何璟十二月二十九日

说明鄂军与霆、峻两部，皆可酌量裁撤。告江西协款已巨，似不宜再请补发旧欠。

小宋尊兄大人阁下：

接前月二十七日环章，俗冗纷繁，稍稽裁复。顷接初十日惠书，即审荩猷懋著，眷畀弥隆。引睇吉晖，至为企颂。

霆军七、八月欠饷，顷准十六日大咨，已于鄂局拨解七万金，至为感荷。此次东捻已平，娄军无须拔动，即可留为鄂省防剿之军。其鄂军助守运防及远驻秦边，或择其劣者酌量遣撤，腾出饷项，以给霆军；抑或于霆、峻两军内次第议撤。待鄂省饷项稍裕，二者必行其一。江西协款已巨，此后不免议减，其旧欠七、八两月，似不宜再请补发，致乖竭忠尽欢之义。卓裁以为何如？复问台安，敬璧谦柬。诸惟心鉴，不具。

馆愚弟曾国藩顿首

同治七年

380. 复李鸿章正月初九日

谢因其剿灭东捻而受赏。告补饷裁营是善后要务，自应与丁日昌等设法筹济，请先拟遣撤清单。

少荃宫保世仁弟大人阁下：

腊月二十一日泐复一函。二十九日接二十一日大咨，欣悉红旗告捷，庆抃无量。顷接惠书，并抄片抄单，具悉一切。

东股一段文章，鄙人亦惨淡经营，未成杰构。阁下接办，同是此兵，同是此饷，妙手为之，呆题忽活，窄题忽宽。古称胜者所用败者之棋，岂不信然？阁下极力斡旋，舍弟赖以牵复，鄙人无功受赏，曷胜感谢！阁下及前敌诸君忍辱耐烦，穷年苦战，殊觉劳浮于赏。盖朝廷以曹武惠待君，欲留使相为平河东地位耳。

补饷裁营自是善后要务，仆与雨生、敏斋诸君当设法筹济，以为遣撤之资。腊底台中正饷及平余共存五十余万，苏司库亦存十数万，即可作头限。遣费借洋帐一层，本为捷法。惟左帅奏明借二百万，虽经总理衙门提四成税百五济之，尚须现银百万。此间再借，不知沪商能速应否。阁下试先定一遣撤先后之单，某月需银若干，某月需银若干，先行见示，则或借或否，或多借或少借。此间即可与雨生酌核而行，不至误期也。

李允投诚，西林业已出奏，不令该逆幸逃法网，差强人意也。复问台安，诸惟心鉴。不具。

381. 复丁日昌正月初九日

告请假一事业已议停；郭柏荫节后即须交卸履鄂；李鸿裔耳鸣未瘥，拟再代为请假；苏藩一席已催令接篆。

雨生仁弟阁下：

二十九日泐复一函。顷接元旦日惠书，即审恭承简命，开府三吴，以望实之久隆，宜眷倚之日笃。引詹矞晖，企颂无涯。

请假一事，敝处初拟开年出奏。旋奉寄谕，知有苏帅新命，即已议停。李质堂来，询及玉躬业已康复，勿药有喜。而奉到部文，远帅有“即赴新任”字样，恐节后即须交卸履鄂，谢折内似可无庸声叙，仍俟卓裁。

眉生耳鸣未瘥，恐不能骤膺繁剧。鄙人拟为再行乞假三月，以资调理。苏藩一席，最关紧要。钟方伯不久当可南来，前经会委小舫代理，即日当催令赴苏接篆。复问台安，顺贺大喜。诸惟心鉴，不具。

382. 加李鸿章片正月初十日

以刘铭传有非常之功，而未得茂赏，望婉劝其闵默含宏，乃为善居成功。

再，省三创倒守运河之谋，使此股歼除净尽。又苦追苦战至三年之久，实为非常之功。而三等轻车都尉仅与英中丞同赏，劳逸相去万倍。此间公议，多为抱屈，知渠必不能无郁郁。且丁获优赏，吴未允藩衔之请，众意亦觉未惬。阁下忍辱耐烦，肃清中原，虽不以劳浮于赏为意，亦必对省三而歉然。不如意事，十常八九，古今往往然也。然当鄂师屡败之际，胶、莱溃防之时，几疑大局不可收拾，淮军不足备数。今不及半载，竟此全功，中外同声称颂，谗谤顿息，则彼苍之眷护阁下与省三者甚厚。尚望婉劝省三闵默含宏，夷然忘之，乃为善承天眷，善居成功。至嘱，至嘱！

383. 加丁日昌片正月初十日

说明应于谢恩折内照例请觐。

正封函间，接初七日手书，以部文并无“无庸来京”字样，商及应否自请陛见。鄙意既无“无庸来京”一句，自须于谢恩折内照例请觐。惟郭帅应即赴新任，阁下不能不先行接印，似应于请觐折中声明“请旨派员暂署抚篆，以便臣某北上”云云。是否，仍候卓裁，并与远帅熟商。再颂雨生仁弟台安。

384. 复李鸿裔正月初十日

告节后当据情代奏，请假三月调理耳鸣。附告任、赖殄灭，淮勇将追剿秦捻。吕某位置，俟徐商之。

眉生仁弟阁下：

接十五日惠书，具悉一切。

耳鸣，静坐则止，话言则作，于官场应接自不相宜。来示“与其使人厌其不去，毋宁使人诧其不来，光明直截，可质鬼神”等语，可谓磊落豁达丈夫，不受人怜。鄙人平生所以自处与所期于知好者，正是如此。似闻宁、苏官场近来益敬阁下之为人。阁下年未四十，气象精神并不衰弱，耳疾非必不痊之症。节后即当据情代奏，再行给假三月，俾得安心调理。若能屏除百事，不轻服药，壹意数息，必可渐愈。

承示接眷一层，大儿、三侄业已来宁。次儿在乡苦无良师，拟唤令来此读书，则内人亦须同来，以家中别无人照料也。

任、赖横行数省，去冬以来，尤形猖獗。莱、胶溃防，大局几不可收拾。不意数战得手，全股竟尔殄灭，可谓敷天之庆。

秦捻渡黄窜晋，又成不了之局。淮勇恐当赴河朔，北卫畿辅，西遏晋寇，现尚未见明文。

吕编修将有白下之游，晤时当谋所以位置。大江南北数省肃清。京员翰詹颇难布席，俟徐商之。顺颂年禧，诸惟心鉴。不具。

国藩顿首

385. 加李鸿裔片正月十一日

纵论静坐调息，读诗寻乐，可为养病良方。

再，申夫在鄂，属吏乐其摆脱官场习气，同僚亦敬其清操。到湘后，誉望更胜于鄂。固早知其必能如此，但不知果能勤理公牍，丝丝入扣否？

东捻之平，省三实著奇功，而赏与英中丞同等。外议稍觉未惬，意李帅或不能无介介。乃顷接渠书，夷然不以置怀。胸次广博，亦近日之进境也。

尊病虽深，断非竟不能痊者。治之不可服药过多，静坐调息，所谓内功、外功者试行一二，徐当有效。阁下向好为诗，诗中有一种闲适之境，专从胸襟着工夫。读之但觉天机与百物相弄相悦，天宇奇宽，日月奇闲，如陶渊明之五古、杜工部之五律、陆放翁之七绝，往往得闲中之真乐。白香山之闲适古调，东坡过岭后之五古，亦能将胸中坦荡之怀曲曲写出。仆自问胸次洗涤不甚后于古人，而束缚尘埃，曾不得宴处观物，作为诗章，一写吾心之所谓浩然者，私居深念，常用不怡。阁下襟度豁朗，度越流辈，及此谢病闭关之时，正好习静寻乐，以为进德之方，即是长生之诀。异日或仕或否，皆将受用无穷。若偶作诗篇，抒写胸臆，则更补本人之阙憾矣。

眉生仁弟阁下。

386. 复郭柏荫正月十八日

谈委杜道赴任、李鸿裔禀请开缺调养、丁日昌自应奏请入觐诸事。

远翁老前辈大人阁下：

金陵小集，借慰积悰。旋奉惠书，猥蒙齿谢。俗务猬集，裁复稍稽，歉仄曷任！辰惟鸿钧布化，乌棨延祥，春满吴江，万户留去思之咏；星移楚泽，双旌兴来暮之讴。引睇矞晖，至为企颂。

德门有冢妇之讣，虽贤孝可悼，而柱石之躬，当不至过尔怆怀。

委杜道已于十三日赴代理之任，计开印之日，必可抵苏接篆。阁下亦可于是日交卸。是否由沪上轮船赴鄂，抑由民船西上，远违道范，惓念何穷！

眉生禀请开缺，业于十七日会列尊衔奏留三月，安心调理。届时或痊或否，进退均绰有余裕。雨生既无“无庸来京”字样，自应奏请入觐。不知折件已拜发否？

书衔之谦192-1 挹太甚，使人局蹐不安。从此相隔愈远，尤望尽除客气，全用翰林院衙门旧仪。至恳，至荷。诸惟心鉴，不具。

馆侍曾国藩顿首 [1]

[1] 稿本末曾氏批：“另用馆侍生大柬。”

387. 复丁日昌正月十八日

谈海塘兴修、厘捐、砺行修身诸事。告刘铭传劳浮于赏，但封爵事非疆臣所敢参预。

雨生仁弟阁下：

初九日泐复一函。顷接初十日惠书，具悉一切。亩捐踊跃，良由开办得法，经理得人。闻漕务亦极踊跃，深以为慰。

海塘蚀漏过甚，自当及早兴修。十六县派征归款之说未必可靠，或即拨亩捐之六万两贴补，则派征之数较少。卓裁以为何如？

苏省厘捐太重。删除烦碎，稍苏民困，实为仁人之言。惟征师未能全撤，撤者先须遣费，为数尚巨，不能遽尔大减。其酌量裁并者，须合苏、沪、宁三局商定，以免偏枯。

承示以十字自勖，具见刻意砺行，位愈高而心愈下。窃意“容”、“和”、“恕”三义，即与“浑”字相表里；“定”、“静”、“恒”三义即与“耐”字相表里；更加四者，则体用俱备。以阁下宏才锐思，而如此精进，何不可跻之谊，不可成之功？至佩至慰。

省三建议防河，计诛任柱，三年追剿，屡次大捷。论劳论功，论谋论勇，近世诸将罕出其右。此次劳浮于赏，远近皆知。惟封爵为国家非常之典，似非疆臣所敢参预。现有廷旨催该军赴援河北，或者俟张逆歼灭更有后命耶？复问台安，诸惟心鉴。不具。

388. 复蒋嘉棫正月十八日

谈剿捻近况，告皖军饷需、东梁山帮办委员安排等事。

莼顷仁弟阁下：

去岁秋冬屡接来函，俗冗纷繁，久稽裁复，歉仄曷已！又接惠书，猥以岁事相庆。宜春笃祜，彼此同之。即审厘局宣勤，荩猷日笃。各卡入款，骤增数倍，实心整顿，其效益彰，谤言浮语，不辨自息。引睇吉晖，至为企慰。

捻匪自任逆伏诛，大股歼于东境。赖逆由六塘窜至扬州，又为华营吴道生擒。李允、任三彦、牛遂等由六合、天长逃至盱眙，闻李世忠带至英中丞处投诚，谕旨敕将头目诛戮。十万之众，两月之内全数肃清，实属敷天之庆。

秦捻渡黄入晋，西事方殷。而大者既除，小者亦不难速了。惟刘省三劳苦功高，酬庸稍薄，不尽惬人意耳。

皖军饷需搭解银钱，通融办理，所见极是。东梁山帮办委员刘廷镛病躯不胜繁剧，盐大使邓嘉纮朴实老成，既堪委办，应如尊指议行，即由敝处径札邓大使前往接办，以重卡务。梅世兄诵芳家况窘甚，容俟徐谋位置。诸惟心鉴，顺颂新禧。即请台安，附缴芳版。不具。

389. 复张树声正月十九日

谢其贺岁，附告东捻自寿光大捷后，两月之内，一律肃清，秦捻渡黄，淮军恐当力赴河朔。

振轩仁弟大人阁下：

顷接惠书，猥以岁事相庆。即审履綦笃祜，棨戟延釐，肺石达穷，腾仁声于三辅；口碑遍德，荷闿泽于九阍。引睇吉晖，良殷企颂。

捻匪自寿光大捷后众心瓦解。赖逆率败匪二千冲过六塘，官军前截后追，歼戮殆尽。该酋窜至扬州，为华营吴道生擒。余匪逃至盱眙，悉数投诚。十万之众，两月之内，一律肃清。少帅之忠勋，省三之谋勇，冠绝当时，固属敷天之大庆，而鄙人尤幸与有荣施。

秦捻渡黄，淮军恐当更赴河朔，北卫畿辅，西遏晋寇。贤劳奔走，殊可念耳。复问台安，顺颂年禧。借缴大柬，不具。

390. 复乔松年正月十九日

告任、赖全股肃清，腾出淮军劲旅，以赴河朔，大局自当日振。

鹤翁尊兄年大人阁下：

顷接初二日惠书，猥以炮船奏销，远劳齿谢，非所敢承。即审台候绥愉，迎春多祜为颂。

承示陕中兵事局面一更，台端履陕经年，仅刘、郭两军与之周旋，尚能屡挫贼锋。秋冬大军云集，反不如前此之顺手，岂天未厌乱耶？抑逆命将倾，姑益其疾以速毙耶？刘、郭跟追入晋，数有捷音。任、赖全股歼灭，腾出淮军数万劲旅以赴河朔，北卫畿辅，西遏晋寇，大局自当日振。函夏无尘，拭目以俟。复问台安，顺颂年禧。诸惟心鉴。

391. 复吴雨成正月二十日

谢贺晋位，略告军情。

雨成尊兄大人阁下：

旧腊接到惠书，猥以晋位端揆，远劳笺贺，感泐曷任！辰惟福履春长，荩猷日茂，恩承枫陛，蜚九苞威凤之声；望重柏台，擅一角神羊之誉。引詹吉霭，企颂无涯。

国藩德薄位高，久已不称其服，乃于时事艰难之际，孱躯衰弱之余，叨窃殊恩，躐跻峻秩，抚躬内省，只益悚惭。

东捻一律肃清，诚为敷天之庆。西捻游弋畿辅，南窜怀卫，各路大兵，四面会剿，当不难迅奏肤功。

令嗣道经河右，诸多323-1 亵，乃荷来函齿及，益增惭恧。复问台安，诸惟心鉴。不具。

392. 复潘鼎新正月二十日

赞潘、刘于北征一役剿捻多有辛劳。叹淮军渡黄西进，饷项转输维艰。

琴轩仁弟阁下：

接腊月十二日惠书，具悉一切。辰惟荩猷卓著，懋赏新膺。引睇吉晖，至为企颂。

北征一役，阁下及省三诸君始终其事。当夫风波迭起，疑谤交乘，几谓大局不可收拾，淮军不足齿。乃天时、人事多方磨折，郁极而激，困极而亨，遂使十万之众，两月之内，如风振槁，扫荡无遗。自军兴以来，无如此大快人心者。

东省已无军务，饷项当不至终虚。此间饷事以后亦较易筹画。惟闻阁下与诸军皆将渡河会剿西股，转输尤远，不无更费周章耳。复问台安，敬贺大喜。诸惟心鉴，不具。

393. 复鲍超正月二十日

告东捻去秋窜出胶、莱，现已全数肃清；西捻正处于四面被剿之中，歼灭之运当为时不远。

春霆仁弟爵军门阁下：

顷接惠书，远劳垂注。即审珂里荣旋，玉躬康胜。引詹吉霭，企颂无涯。

捻匪自去秋窜出胶、莱，几至不可收拾。幸入冬以后，连获大捷。任逆阵毙赣榆，众心瓦解。继以赖文光生擒于扬州，李允被获于盱眙，余匪净尽。东捻一股，全数肃清。

秦捻渡黄入晋，刘寿卿跟追，迭获胜仗。逆迹骤窜卫、辉以东。现在李、左两帅及直隶晋豫之军四面会剿，兵力极厚，或可一律荡平。知念附告，复问台安。不具。

394. 复薛书常正月二十日

告东捻肃清；西捻渡黄入晋，刘松山迭次获胜，李、左及官文之师正四面会剿。

世香仁弟馆丈人阁下：

腊底接到惠书，猥以岁事相庆，兼示近日军情。借审绩懋糈台，釐延椒序。资饱腾于河北，粟转敖仓；兼保障于关东，纶颁朵殿。引詹吉霭，企颂无涯。

捻匪东股肃清，诚为敷天之庆。西股渡黄入晋，刘寿卿迭次获胜。逆迹未敢久停，窜至卫辉以东。李、左二帅及官相晋、豫之师四面会剿，当不难迅奏肤功。复问台安，顺颂春禧。诸惟心鉴，不具。

395. 复张盛藻 [1] 正月二十日

东捻入冬后一律肃清；秦捻入晋，正处于三省五帅会剿之中，肤功可期迅奏。

春陔尊兄大人阁下：

腊底接到惠书，猥以金陵薄赆，远辱齿芳，兼以晋位端揆，过承藻饰，感泐曷任！即审玉躬康胜，潭祉绥愉。引睇德辉，至为企颂。

国藩德薄位高，久已不称其服。乃于时事艰难之际，孱躬衰弱之余，忝躐峻秩，抚躬内省，只益悚惭。

捻匪自秋间窜出胶、莱，几于不可收拾。入冬后，李少帅督饬诸军，迭获大胜。任逆授首，众心瓦解。至腊月十二，赖逆被擒于扬州，余匪乞降于旧县。东股遂一律肃清。

惟秦捻渡黄入晋，扰及河北，又生波澜。幸刘寿卿军门跟踪追及，迭获大胜。三省五帅劲旅云集，当不难迅奏肤功耳。复问台安，诸惟心鉴。不具。

[1] 张盛藻，字春陔，又字君素，湖北枝江人。道光三十年进士，历官御史，光绪间曾任温州知府。

396. 复唐训方正月二十日

告东捻肃清；西捻渡黄入晋，现正四面会剿。惜刘长佑带勇南旋，渐复头衔，犹疑罚浮于咎。

义渠仁弟大人阁下：

顷接惠书，因时记注，兼示畿疆近状，感泐曷任！即审宣猷营务，荩绩日隆，至为廑念。

捻匪东股肃清，诚为敷天之庆。西股渡黄入晋。刘寿卿迭次获胜。逆迹未敢久停，窜至卫辉以东。李、左二帅及官相晋、豫之师四面会剿。想阁下亦必在太行东麓驰驱犄角。劲旅云集，不难迅奏肤功。

刘印帅带勇南旋，虽得渐复头衔，犹疑罚浮于咎。闻直隶官绅士民多惜其去，忠厚之报，固宜其讴思不释也。复问台安，顺颂春禧。诸惟心鉴，不具。

397. 复方骏谟正月二十日

告东捻肃清，西捻扰近邢、魏；徐方凋敝，已商高梯加意抚绥。附告“地球”宜加移置，祈示知当日工匠。

元征尊兄阁下：

顷接惠书，猥以迎年令节，远荷注存，感泐曷任！即审著祉绥愉，荩勤日笃为颂。

捻匪东股频年猖獗，不意旧冬三月一律肃清，诚为敷天之庆。西股扰近邢、魏，三省五帅雄师云集，当不难速奏肤功。

承示徐方凋敝，民俗凶顽。敝处已屡商高观察加意抚绥，清刑狱以恤冤民，锄豪强以安良善，务使吏治一新，或者民风丕变。乱后村落荒圮，正借圩塞庇民，尚不宜轻议平毁，致滋纷扰。赈抚亦是要务，惜需费较巨，不能博济，深以为歉。

开生新丁外艰，虽年寿已高，而家事拮据，殊可悯念。子舸所造地球，会馆相距太远，拟在署造屋一间，四面有光，庶便观览。尚须找寻当日工匠，乃可移置，不知原匠以何人为首领，便中仍乞示及。顺颂春祺，诸惟心鉴。不具。

398. 复童华正月二十三日

告捻军一律肃清。扬州查库之行恐在三月。

薇研尊兄年大人阁下：

顷接环章，具悉一切。猥以岁事相庆，宜春笃祜，彼此同之。即审台候绥愉，合潭企祉，至以为颂。

捻匪一律肃清。此后轺车按临江北，诸郡一尘不惊，差为安便。

承示二月初吉出棚见过，二十年渴慕，企望良殷。扬州查库之行，恐在三月，此间料理前敌诸务尚未暇及。泰州长牧来此，曾托寄语，闻江阴贵署修理业将告竣，二月似可移居。不审季君梅处已有确信否？复问台安，顺候春禧。敬璧大柬，诸惟心鉴。不具。

399. 复李鸿章正月二十三日

赞其申叙刘铭传勋劳度洪而心细，度西捻殄灭之期不远。嘱附奏酌拨水师遣资，询刘长佑获咎之由。

少泉宫保世仁弟阁下：

初九日奉复一函，旋接初四日惠书，顷又见大咨十二日复奏之件，大旆即日督率诸军渡河北征，公忠笃棐，视国事如家事，良以为敬。而省三累年之勋劳，缓急之可倚，亦为申叙一二，绝无吞吐郁悱之辞阑入豪端，度洪而心细，公私曲尽肫挚之忱。经年不见，德量弥自此远矣。

张逆渡黄后，寿卿追剿屡捷。闻火器抛弃殆尽，贼颇穷蹙。自入魏、邢各属，千里平旷，湘勇自难得手，不知贼焰近复何如。以雄军与楚师东西夹攻，又有直隶晋豫之兵弥缝其间，殄贼之期，计当不远。

前此尊意欲借洋商银两以为遣资，如果办成水师，亦多应撤之营，或须酌拨少许。请尊处便中一为附奏。

印渠获咎之重，专为枭匪迁延乎？六军虚縻乎？抑别有所谓乎？

尊处复奏预筹修约疏，乞抄示。顺颂台安。不具。

400. 复英翰正月二十三日

告吴坤修奉旨暂署皖境，想必能循守萧规。说明皖营饷需不足，欲从长、淮盐厘全提事，碍难照办，只能于南局各款分半以为小补。

西林尊兄大人阁下：

接初六日惠书，伏审孝思肫笃，于军务稍息，即行请旨扶柩北还。朝廷眷念荩臣，不忍重违所请，俾得及时回京。忠孝兼尽，深为敬仰。

竹庄奉旨暂署，想亦必出省驻扎颍、寿等处，必能循守萧规，329-1 若划一。

承示皖营饷需不足，欲将长淮盐厘全提归皖。弟忝在兼辖，必须通盘筹画。查此项盐厘向系专供刘寿卿入秦之饷，若一改提，则此军立成饥溃，碍难照办。查皖南厘局兼收茶厘，向来收数颇旺。兹议自七年正月凡南局所收各款，尊处占半，以供皖军，敝军占半，以供淮军。李少帅现统各军赴援畿辅，又有应撤各军遣费，为数甚巨。计苏省入款，刻下实难腾挪。少帅拟借洋商之款，秋冬筹还。弟拟照所议办理，南局分半之款，每月约可得二万，于贵部不无小补。弟即日当檄饬遵照。复问台安，诸惟心鉴。不具。

401. 加英翰片正月二十四日

告皖臬一席，拟令刘道署理；凤颍道缺，拟于陈、胡中择一委署。

正封函间，接十八日惠书，具悉一切。

皖臬一席，拟令刘道署理。其凤颍道缺，拟于陈、胡两君中择一委署。阁下鉴衡有素，自能人地相宜。应由尊处酌定一人，挈衔入告。再颂台安。不具。

402. 复蒋养吾正月二十五日

谢其贺岁，附告东捻大股歼于东境，赖股殄灭殆尽；西捻渡黄窜晋，轶入邢、魏，直犯保定。

养吾尊兄大人阁下：

秋间一函，久稽裁复，歉仄曷已！顷接惠书，猥以岁事相庆。宜春笃祜，彼此同之。即审兵食兼筹，荩猷益笃为颂。

捻匪自任逆伏诛，大股歼于东境。赖逆率败匪二千冲过六塘，官军前截后追，歼灭殆尽。赖逆生擒于扬州，李酋投诚于盱眙。盱眙东南一律肃清，实为大庆。西股渡黄窜晋，轶入邢、魏，直犯保定。若非东股殄灭，腾出淮军数万劲旅，则庙堂之忧灼，殆有不堪涉想者。刘印帅去位，此次幸免担惊受责，或亦塞翁之福耶？复问台安，顺颂年禧。汇缴芳版，诸惟心鉴。不具。

403. 复惠志正月二十五日

谢其贺岁，附告涂家沟等处，向非例应设巡之地；丁胥舞弊弄权，正宜主持整顿。

心农尊兄大人阁下：

冬月接到环章，俗冗纷繁，久稽裁复，歉仄曷已！顷接惠书，猥以岁事相庆。即审宜春笃祜，关榷宜勤，东鲽西鹣，万宝集东南邦之赆；龙章凤诺，十华颁北阙之纶。引睇吉晖，良殷企颂。

前承示商船绕漏，税课多疲，敝处旋札常镇蔡道查照旧章。据称涂家沟、王家港、邵伯镇等数处向非淮关例应设巡地方，已于十二月初四日另具公牍，咨达冰案。

李心瑞及柏晓芙各案久经尊处饬提，赴淮讯办，想已处置得宜。丁胥舞弊弄权是其惯技，正赖吾辈主持于上，庶远商云集而税务日有起色耳。复问台安，顺颂年禧。汇缴大柬，诸惟心鉴。不具。

404. 复李元度正月二十五日

告东捻一律肃清，官兵正四面围歼秦捻。嘱斟酌可否早谋蝉蜕，伺隙抽身。

次青仁弟大人阁下：

顷接惠书，猥以晋位端揆，岁序将更，重劳祓饰，感泐曷任！即审荩绩日隆，宜春多祜，企颂良殷。

国藩北征无功，赧颜回任。乃于时事艰难之际，孱弱之余，躐跻峻秩，抚躬内省，只益悚惭。幸李少帅坚忍耐劳，力持倒守运河之议，群捻往来奔突，迄不得逞。我军乘机奋击，冬腊二月，迭获大捷。任逆阵毙于赣榆，赖逆生擒于扬郡，余匪或降或杀，东股遂一律肃清。三年以来，惟此大快人意耳。

秦捻渡黄入晋，扰及河北。刘寿卿一军跟踪屡胜，贼乃由邢、魏直犯保定。京师震惊，官兵四面云集数近十万，或不难于扑灭。

承示辗转兵间，备尝劳瘁，瘴乡卧病，拟俟荆巢蒇事，善刀而藏。保身全名，计无便于此者，鄙人当便中函商韫帅，允赋遂初。惟闻荆巢颇坚，未审果能速克否？如不能立偿所愿，可否早谋蝉蜕，伺隙抽身，尚希酌夺。复问台安，顺〈颂〉年禧。谨璧谦版，不具。

405. 复吴棠正月二十八日

告东捻一律肃清，西捻或不难于荡平。陈源豫一事荷蒙照拂，深为感谢。谢其了结陈源豫一案。

仲仙尊兄大人阁下：

顷接惠书并抄件，具悉一切。阅邸报，借审移节两川，以勋德之崇隆，荷恩纶之稠迭。明良一德，远近欣瞻。惟自闽至蜀，东极日出，西极日入，途近万里，应否由轮船驶至汉口，抑自陆路遄征？跋涉劳勚，廑系无涯。

东捻一律肃清，实为大庆。西股渡黄窜晋，轶入邢、魏，直犯保定。幸刘寿卿、郭善臣两军赶出贼前，屏蔽近畿，贼踪折回南窜。现在李、左二帅及直隶晋豫之军四面会剿，兵力极厚，或不难于荡平。

舍亲陈季牧交代一事，荷蒙加意照拂，于查抵外，尚能由外设法完缴结案。深仁厚泽，施及九原，感戴者不仅陈氏一门也。复问台安，诸惟心鉴。不具。

406. 复吴坤修正月二十八日

劝其具疏谢恩，迅赴颍州接篆任事，权抚皖疆。附告已诺英翰所商刘道署臬司一节。

竹庄仁弟大人阁下：

月初接到一函，稍稽裁复。顷接惠书，猥以世职相庆。无功受赏，惭悚曷任！即审新承简命，权抚皖疆，以望实之久隆，宜眷畀之日笃。企颂无涯。

承示玉体未尽安痊，兼有近亲之丧，不欲身膺重任，语出至诚。惟朝廷以皖军出境，留境为数孔多，英帅北行，惟阁下久历戎行，乃足以联络诸将。当疆埸有事之际，本非吾辈退让之时，且系暂权数月，即辞亦难于措词。即请具疏谢恩，迅赴颍州接篆任事，随时珍卫，小心敬慎，以慰远怀。复问台安，顺贺大喜。汇缴芳柬，诸惟心鉴。不具。

正封函间，又接二十日惠书。英帅带兵北援畿辅，台旆赴颍自不可缓。英帅昨有函商及刘道署臬司一节，敝处复函业已画诺，闻阁下似可带印至颍交付刘道。至草奏幕友，此间实难其选。英帅幕中奏折一席，似可蝉联接办，尚希卓裁。

国藩又启

407. 复江忠濬正月二十八日

谢其贺岁，附告东捻一律肃清；西捻或不难于荡平。

达川仁弟大人阁下：

十一月泐复一函。顷接惠书，猥以岁事相庆，兼示蜀中近状，感泐曷任！即审受福承恩，宜春驾喜，移两川之蕃翰，惠五管之烝黎。引睇吉晖，良殷企颂。

东股捻匪自潍河窜逸，几至于不可收拾。幸入冬后迭获大捷，任柱阵毙于赣榆，赖逆生擒于扬州，李允投诚于盱眙，东南一律肃清，诚为大庆。西股渡黄窜晋，轶入邢、魏，直犯保定。幸刘寿卿、郭善臣两军赶出贼前，屏蔽近畿，贼踪折而南窜。现在李、左两帅及直隶晋豫之军四面会剿，兵力极厚，或不难于荡平。

籲帅饰终之典，近代罕闻。良由此老硕德徽猷，致获美报。吴仲帅接居此席，必能循守萧规，329-1 若画一也。复问台安，顺候春禧。敬璧芳版，诸惟心鉴。不具。

408. 复李鸿章正月二十八日

告欲以沪解二十万金不作正饷内算，势难如愿；奏留二成洋税项下之五万不作正饷扣算，或可通融。附告人事安排。

少荃宫保世仁弟大人阁下：

二十三日泐复一函。顷接十九日惠书，具悉一切。

荩劳未艾，遽赋241-1 征，乃忠未见信，而谤已交腾。温峤方兴入援之师，曾参遽投慈母之杼。功名之际，古今所难。阁下于雷霆雨露惶遽未定之际，处之怡然，德量宏达，贤者固不可及也。

畿辅荒旱之后，薪桂米珠，军饷自宜宽为筹画。尊意欲以沪解二十万金不作正饷内算，此项虽分派沪关厘局三处凑解，而厘局正月闲冷，未知果能凑足否？纵能凑足，两局一关各有按月应解之额，势难于额外令其供此羡余。奏留二成洋税项下之五万不作正饷扣算，或作通融办理。容与雨生议定，再行奉闻。

竹庄暂署皖抚。其臬篆一席，西林拟以刘毓楠署理。所遗道篆拟于陈烺、胡玉坦两员中拣署。仆已复函，请其主政，想渠处接到复信，即分檄饬遵矣。复问台安，诸惟心鉴。不具。

409. 加李鸿章片正月二十九日

赞其受任独难，而进德独猛，勉其坚持不懈，更求增益。附上妄人之信。

前读阁下十二日复奏一疏，此间幕友暨雨、梅诸君已敛手叹服，钦德量之闳深。既又得读十六日复奏之疏，兹又读十九日惠书，同人益相与佩慰，且敬且仰。

念阁下受任独难，而进德独猛。难则恐尚有意外之责备，猛则更无不可禁之风波。然后知孟子所谓“动心忍性，增益不能”者，殆专为阁下此数月中言之。愿阁下坚持不懈，增益之外更求增益。历尽危险，坦途自此长矣。

有一妄人名胡光裕，恩赐副榜，寄信尊处，语多诞谬。兹将原信附呈。闻陈国瑞在京讥议尊处，其言想亦与胡光裕相等，请益慎修以弭之。再问台安。

410. 复李瀚章二月初二日

告遣撤营勇，暂难筹集巨款，只宜渐次酌办。东捻肃清，深愧无功受爵。刘铭传功高酬薄，已暂假归沐，拟稍迟婉致一函，劝其复出。

筱泉年兄大公祖阁下：

接上元手书，具承一一。阁下荣膺新命，移节之江。官迹所至，将使楚粤江浙遍系讴思，至为欣颂。

遣撤营勇，暂难筹此巨款，应俟远帅到鄂，渐次酌办。留娄、邓而裁姜、蓝，鄙人私意揣测，或当彼善于此。究竟优劣如何，应由鄂中权衡去留，此间不敢遥为干预。

少泉拟借洋商银两裁撤淮军，鄙意水师各营亦多可裁者，将俟长江水师补缺一案出奏后，即将水勇陆续遣撤。俟淮军援剿畿辅蒇事后，即将淮勇陆续遣撤。大约为期在半年以外，糜饷在百万以外也。

郭远帅拟以初四由苏启行，过金陵时，闻将停车一晤。计台旆东下，当在暮春之初。数年阔别，把晤有期，借倾积悃，何幸如之！

东捻肃清，将帅皆劳浮于赏。鄙人无功受爵，只益怀惭。

张逆直犯保定，畿辅震惊。谕旨于左帅尚有恕辞，而少泉方谋入卫，责望遽深，亦岂责备贤者之例耶？

省三劳苦功高，酬庸稍薄，量予休息，自属人情。现已暂假归沐。稍迟旬日，敝处当婉致一函，劝其复出也。良觌伊迩，不尽欲言。复颂台安。不具。

治通家生曾国藩顿首

411. 复丁日昌二月初二日

谈西捻近逼京畿、防兵云集会剿及军饷解额看法。告杜文澜改为署理，已会衔檄行；海塘工需须俟勘明再议。

雨生仁弟阁下：

接二十六日惠书，并示大稿，忠恳之忱溢于楮墨。即审吉卜允升，新猷丕焕，企颂无涯。

西捻窜至保定，少帅以赴援不及，议谴颇严。幸刘寿卿、郭善臣两军赶出贼前，屏蔽近畿，天颜为之少霁。现在两帅之劲旅，三省之防兵，云集于河朔数百里内，当能迅奏肤功。少帅以畿内米贵饷艰，欲以沪解二十万金不作正饷内算。鄙人以此项虽分沪关厘局三处凑解，而两局一关各有按月应解之额，势难于额外供此羡余。惟奏留洋税二成项下之五万金不作正饷扣算，或可通融办理。应请阁下熟筹见示，再行函复。

都门军火缺乏，天津采办甚易，似不必由苏搭解。且闻贼势南趋，琴轩各军由东阿渡河，计正月底已与贼踪相及，似无庸更用轮舟载兵北上。筱舫改为署理，事属可行，已会尊衔檄行矣。

海塘工需，腊底已经商及。顷筱舫以军饷紧急，经费难筹，请为分年办理。应俟渠勘明情形，再行定议。

阁下业已开府，此后赐书请用“启”字，不复用“禀”，以符体制。复问台安，诸为〈惟〉心鉴。不具。

412. 复胡大任 [1] 二月初二日

赞其慰藉陈湜。附告东捻一律肃清，西捻不难立奏肤功。

莲舫尊兄年大人阁下：

顷接惠书，猥以岁事相庆，兼示晋中近状，抄寄舫仙来函，具悉一切。即审桐封懋绩，薇省宣猷，饷裕柳营，听凯歌于朱鹭；望隆柏署，迓温诏于紫鸾。引睇矞晖，良殷企颂。

三晋饷绌兵单，阁下与舫仙内外支撑，可谓不遗余力。而舫仙以河防一失，遂为指摘交加，尊意独怜其苦衷，深相慰藉，患难中获此维持，在旁观犹为起敬，想舫仙弥深感赖。闻都中于舫仙亦多恕词，固知公道自在人心也。

张逆直逼保阳，幸刘、郭两军赶出其前，压贼南趋，东股一律肃清。李少帅于十八日由东阿渡河，三省五帅劲旅云集，当不难立奏肤功耳。复问台安，顺颂春禧。敬璧芳版，不具。

[1] 本件系前次整理漏收者。

413. 复杜文澜 [1] 二月初二日

请将水师分汛设防图说先行寄来。告海塘要需待其亲往勘明再行定议。

筱舫尊兄大人阁下：

顷接惠书，即审荣莅苏垣，接印视事，荩猷日笃，企念良殷。

水师营制、舆图实为分汛设防之要，顷据质堂函称，尚拟亲身巡历。请将图说先行寄来，阁下与省三各拟事宜一分，营制一分，鄙人核定，如质堂巡勘后有应更改处，续为核改可也。

糟〔漕〕米全数起运，应饬沪局赶紧收兑。二月续到之沙船，不知足敷江北米石之用否。

海塘要需，旧腊已与雨生中丞议有端绪。阁下以军饷紧急，经费难筹，应否缓修或分年办理，总以台旆亲往勘明，再行定议。北援畿辅各军之饷项、裁撤水师淮勇之遣资，需费甚巨。若海塘能暂缓用若干万，则筹画稍易也。复问台安，顺缴芳版。诸惟心鉴，不具。

[1] 此件均系前次整理漏收者。

414. 复李君梅 [1] 二月初二日

告试院工程无须再委验工，经费俟商酌后续行奏报。

君梅世仁兄大人阁下：

接腊月二十日惠书，过承垂注，感泐曷任。即审潭祺懋集，台候绥愉为颂。

江阴试院已有规模，薇研星使拟于二月出棚，届时如可迁居，渠当一面移家入署，一面按临开考，想已与阁下往返熟商矣。

工程经阁下经手，自无须再委验工。其因经费不足请作外销，俟与雨生、雨亭商酌，续行奏报。复问台安，诸惟心鉴，不具。

[1] 此件均系前次整理漏收者。

415. 复张兆栋 [1] 二月初三日

谢其贺岁。附告招垦办法。

友山尊兄大人阁下：

顷接惠书，猥以岁事相庆，感泐曷任。即审福荫皖疆，釐延商陆，薇垣日丽，鸠安怀煦育之仁；枫陛露浓，虎拜叶旬宣之庆。引詹矞霭，企颂良殷。

承示皖省凋敝情形，自以招垦为第一义。惟外间一闻招垦之令，负耒者纷纷而来，喧宾夺主，日久多生事变。广东之曹冲、徐州之湖团即系前车之鉴。应饬各牧令慎之于始。客民入境，明定章程，予以限制。无图一时之利，而贻异日之争。皖南广德一带，将来即难保无事。复问台安，顺颂春禧。敬缴芳版，诸惟心鉴，不具。

[1] 本件系前次整理漏收者。

416. 复李朝斌 [1] 二月初三日

请巡勘水师分汛设防和船厂设置地域。

质堂贤弟阁下：

顷接惠书，具悉一切。

太湖改立水师分汛设防，仆嘱小舫先将旧图寄来，渠与省三各拟事宜一分、营制一分，仆先为核定大概规模，阁下巡勘后，如有应改之处，再行核改可也。

船厂应设何处，鄙意设于滨江港口，庶上江木料不必再入内河。如滨江实无妥善之处，或即设于苏州，请阁下酌定，迅速见示。复问台安，顺缴大柬。诸惟心鉴，不具。

[1] 此件均系前次整理漏收者。

417. 复彭玉麟 [1] 二月初三日

告萧、吴更正恤典，李鸿章遭处分、吴坤修署皖抚事，请来金陵面商水师补缺案。

雪琴宫保仁弟大人阁下：

顷稴惠书并准大咨，具悉一切。

萧、吴两君更正恤典，自是正办，应由敝处咨部办理。应领祭葬银两，得部覆后，仍可补领。封典、谥法过时已久，渎请为难，另具公牍咨达冰案。

李少帅以贼窜畿辅，赴援稍迟，褫去衣翎，并革去世职。旋经少荃复奏，于二十日起程北援，适刘寿卿、郭善臣两军赶到，压贼南趋，天威为之少霁，弥见任事之难。

竹庄署皖抚，渠意欲辞此重任，鄙人已劝其黾勉从事，想不日当赴颍接印。

水师补缺一案，仆日内始加核订，大约初七八可以核毕。望台旌于初九十间来金陵小住旬日，面商定案，二十外即可具奏也。复问台安，诸惟心鉴，不具。

[1] 此件均系前次整理漏收者。

418. 复穆图善 [1] 二月初三日

谢其贺岁，略告剿捻情形，说明协饷安排。

春岩尊兄大人阁下：

顷接惠书，猥以岁事相庆，并准大咨另函，具悉一切。即审福集履綦，春回旌节，东风入律，金铙叶朱鹭之歌；北阙承恩，珠纶焕紫鸾之采。引詹矞霭，企颂无涯。

此间东股捻匪去腊一律肃清，洵为敷天之庆。秦捻渡黄入晋，径趋豫直，逼近保阳，幸刘、郭两军赶出贼前，压之南趋，尚不至震动。李少帅十八日由东阿渡河会剿，三省五帅大军云集，当能迅奏肤功。

敝处向协甘省三万金，弟于六月初三奏明以二万解济左军，以一万解济尊处，业经另具公牍咨达冰案。复问台安，顺颂春禧。诸惟心鉴，不具。

[1] 本件系前次整理漏收者。

419. 复张之万 [1] 二月初三日

告所需锅帐军火，已饬局如数照发。

子青尊兄大人阁下：

顷接惠书并准大咨，具悉一切。

西股窜至保定，经刘、郭两军拦头压剿，正月十六闻已回窜祁州以南。顷忽绕出易水，平原旷野，贼骑如风，逼近陵寝，曷胜焦愤！阁下情殷敌忾，先着祖鞭，至为敬佩。所需锅帐军火，敝处已饬清江转运局如数照发，并请尊处无庸拨还，聊以稍尽同袍之谊。复问台安，诸惟心鉴，不具。

[1] 本件系前次整理漏收者。

420. 致丁日昌二月初五日

谈沙船之用、亩捐查征之事，告江苏水师事，宜就近察访，详议章程，以凭会奏。

雨生仁弟大人左右：

金陵小聚，畅所欲言，深以为慰。

别后阴雨如故。本日西风放晴，或可暄暖兼旬，保此麦稼。

马穀山咨称浙漕缺少沙船，辞意甚为激切。敝处咨请阁下亲临沪上，经理此事，盖恐他人不能深知洋船之关键，或致迟误。又闻台旌本有赴沪之意，故尔冒昧奉商。晓莲接敏斋信，言江苏沙船已足敷用，此后再有沙船，先尽江北装漕之用。鄙意江北之米尚未到沪，浙江之米抵沪已久，即舍己而先人，亦顾全大局之道。请阁下察看卓夺，或将续到沙船先尽浙江，抑或浙江与江北均令半用沙船半用夹板，统候鸿裁。敝处去年复总署信，以为沙船运漕当可不致阙乏。如果迟误，殊愧虑事之疏，望阁下弥缝而挽救之。

江宁七属亩捐，此间拟于闰四月初一开征。仆恐亩数隐匿，暂缓查造册串。阁下精于治事，善于用人，请多派廉明委员来此认真查亩，并须谆嘱各员，预定赏罚。不可虑与印官龃龉，稍存客气，以致办无实际。

至江苏水师，重在外海，昨已与阁下详晰言之，顷有复总理衙门一函，并原信俱抄呈台览。请阁下就近察看询访，详议章程，以凭会奏。诸希心鉴，顺问台安。

421. 复何秩久二月十四日

请保护程履坦一门孤弱，饬查绩溪刁绅。

秩久尊兄同年阁下：

徽郡凋残，侧闻阁下勤劳抚字，皖南人士，极颂贤声，至以为慰。

绩溪程封翁履坦衰龄蹇遇，连失贤子。去夏其子妇胡氏殉夫金陵，鄙人曾为附奏，得蒙旌旨。今履坦将归故里，挈其嫠妇孤孙凄凉就道，见者恻然。惟闻其家210-1 粥尚能自给，而绩溪民俗颇有豪强兼并、武断乡曲之习。现查有刁绅数辈，如七都之曹履幨、曹凤书、曹作舟，五都之章鼒及履坦所居八都之程锦等，类皆滥邀衔职，忝列胶庠，恃有护符，倚仗官吏，勾串讹索。今程氏一门孤弱，尤恐此辈艳其产业，眈眈逐欲，借端倾陷，致失旌闾表宅之指。务望阁下饬查奸宄，保卫善良，俾义烈之家得以自安闾井，是为至要。

履坦之长子名光国者，系此间耆儒汪梅村士铎之弟子。昔来谒敝处，鄙人曾委在忠义局当差数年，诸臻妥慎，不意前年沦逝。其弟光辅又相继徂谢。烈妇胡氏，不食五日而死，为皖中士大夫所敬悼。梅村尤感怆而思所以扶持之。兹将梅村原信附呈一览。即请台安。

年愚弟曾国藩顿首

422. 复王溥二月十四日

谢其贺岁，附告剿捻近况。

静庵仁兄年大人阁下：

顷接惠书，猥以岁事相庆。即审福介兕觥，猷宣豸节，棠封重莅，恩颁螭陛之纶；椒序延釐，春满雁门之塞。引詹矞霭，企颂良殷。

国藩北征无功，赧颜回任。赖李少帅克平大难，东股捻匪一律肃清，实为至庆。西股渡黄越晋，直犯保阳，近闻南窜深洲、饶阳一带。计三省五帅之师不下十万，四面会剿，当不难迅奏肤功。复问台安，顺颂春禧。敬璧芳版，诸惟心鉴。不具。

423. 加王溥片二月十九日

补寄赙禭之仪，吊唁王母之逝。

再，同治三年阁下遭年伯母大故，因问及贵本家鸿飞，言阁下以陕西兵事方殷，将寄居京师。弟作函奉唁，托敝同乡皮筱舲户部在京觅交。渠旋复信，言阁下并未到京，已将原函觅寄陕西云云。不料此函竟尔浮沉未达。函中曾言备具薄赙三百金，询及应否寄京，抑或寄陕。函既未达，则并此虚仪而未陈于阁下之前，愧悚何极！兹再寄三百金，托陈舫仙廉访转交，求阁下于春秋家祭之便，代治酒肴，陈于年伯母之神而告以此年侄曾某补昔年赙禭之仪者，或蒙九原歆鉴。至荷，至荷！

弟年未六十而老态日增，不能多见宾客，不能勤阅公牍，有瘝厥官，深用为愧。不知尊体近复何如。再问静庵仁兄同年台安。

424. 致陈湜二月十九日

嘱代寄王溥处函、银事。

舫仙仁弟阁下：

敝处昔年拟寄王静庵同年溥处三百金，盖因在京曾借二百金，恐渠不收，故因其丁艰之际，并称赙仪，将设法寄去也。不料前函未达，银亦始终未交。匆匆又阅五年，深用为愧。兹有复静庵一函，求阁下于阅后封口，并恳代出银三百两，上写“菲仪”字样，即日专人送去。渠若不收，请阁下再三谆劝收之，俾仆寸心得以少安。至要，至要！敝处归还尊处之款，或寄山西，或寄湘乡。俟接复示，即行付去。余容续布，顺候台安。不一。

425. 致刘坤一二月二十六日

询刘长佑是否与其相见。因其遭陷，慨叹仕途险巇。

岘庄尊兄大人阁下：

印渠制军以十七日至敝处小住三日，二十日返棹，二十二日已过芜湖。东北风多，不久当可抵浔。渠意不愿迂道南昌。弟述尊处延跂之殷，渠恐江西熟人太多，惮于酬应。不知果可与阁下勉图良觌否？

闻带勇回籍之举系官相密片所请，陷阱下石，相煎太急。顷富都统陞来此，代为不平，并称印帅受穆公之陵侮，人所难堪，而直隶之官绅军民无人不服其忠勤而惜其去。弟于印帅归时，欷歔不忍别。闻富公之言，尤为感慨。仕途险巇，使为善者增惧。想阁下必有以厚慰之也。顺问台安。

426. 复刘崑二月二十六日

谈李元度乞退之事。告李榕莅湘，声望日隆。附告刘长佑带勇安插一节，宜附片一奏。

韫翁老夫子大公祖阁下：

顷接惠书，具悉。

谋黔之师攻克荆、巢。湘军援黔数载，至是始大有转机，不独湘省藩篱永固，即黔民亦将渐出水火。惟次青一病半年，荆、巢蒇事，求卸仔肩。本拟恳请阁下将平江军酌量归并，俾得还家奉母，稍全令名。展读大疏，已饬次青驻扎思南，留办河西善后，又似已成之局，难遂更改，渠如有乞退之文，请阁下酌核而善全之。

申夫莅湘以后，誉望日隆，诚所谓附骥尾而益彰，贤哲在上，桑梓蒙福。刘印渠制军顷过金陵小住三日，闻其带勇回籍，系官相密片所请。有富副都统陞者，去年转战直隶，在穆将军麾下。顷来此间，极称印帅为穆所陵侮，人所难堪，而直隶之文武军民无人不服其忠而怜其枉屈。渠过湘阴，恐将入临资口以达宝庆，不愿晋省以避应酬。其带勇安插一节，似应由尊处附片一奏。敝处派杨顺兴护送，可否即据杨禀入奏，伏候卓裁。复问台安，祗璧晚谦。诸惟心鉴，不具。

427. 复许振祎二月二十七日

谢贺晋位。婉辞借本于书贾之购书方法。请代为照料领取则例价银事。

仙屏仁弟馆丈阁下：

月前差弁旋南，迭接惠书，猥以晋位端揆，过承奖饰，感泐曷任！即审西清多暇，纂述日新。以淡定之襟期，养宏深之器识，虽久潜而养晦，将一鸣而惊人，企念曷极！

国藩德薄位高，久已不称其服。乃于时事艰难之际，孱躬衰弱之余，忝窃殊恩，躐跻峻秩。抚躬内省，只益悚惭。

承示购书一法，借本于书贾，令其广收，弃糟粕而取精华，在彼既无奇可居，而复有微利可获，人己两裨，用意极为精到。惟仆近年精力衰颓，看书极少，因之买书之兴亦减，不欲以汗牛之巨册徒作贵人之豪举。《二十四史》一项，前何廉昉曾代买殿板一分，虽有搀配之种，尚不失为中等之货。后又得毛寄云赠送新会陈家新刻全史一分，此后可不再买。《钦定七经》一项，惟《周易折中》有初印最精者。其《诗》、《书》、《春秋》之汇纂，《三礼》之义疏，闻从无初印绝精之本，似亦可存而不论。至殿板初印“注疏”一项，殿版初印《九通》一项，仆于前托阁下外，又于去年续托薛抚屏于京中购买，托莫子偲于苏浙购买。其《皇清经解》中之单行本，亦托子偲代买。计敝处所需者除注疏《九通》外，别无巨册。似不必借本于书贾，为此大加网罗之。计其零种可收者，请阁下与抚屏一商，免致重复。殿板《史记》亦在可收之列。兹寄去百金，请便中留意购办。承嘱索拙书三种，俟三月折弁到京，再行奉寄。复问台安，诸惟心鉴。不具。

再，敝处顷备咨文赴吏部衙门领取则例价银二十两，并交邓弁业良带投。惟该弁究与部中生疏，应请阁下代为照料，或由尊处另托吏部司员领出，转交来弁带回。其价二十两，如有不敷，请于百金内添之。琐渎清神，容谢不尽。再颂台安。

428. 复王家璧二月二十七日

劝其少加慎密，以养风采为重。附告剿捻军情。

孝凤仁弟大人阁下：

月前差弁旋南，得接惠书，猥以历年共事，附列剡章，过蒙称谢，非所敢承。即审承恩黼座，晋秩卿班，以望实之并隆，卜真除之在即。引詹吉霭，企颂良殷。

承示大稿各件，忠悃素著，宸听果孚，敬慰何已！惟阁下甫跻卿寺，似宜少加慎密，以养风采为重。

国藩北征无功，赧颜回任，精力衰退，有瘝厥官。乃以东捻肃清，滥邀懋赏，丝毫无补，内省增惭。

张捻游弋畿辅，人马本不如任、赖之多，各路大军云集，游魂幻气，亮难久延。惟直隶去岁荒歉，米粮已不易得，柴薪草料尤为艰贵异常。此间支应前敌诸军，满拟今春稍裁饷项，少纾民力，不意淮军渡黄，口粮如故，而转运之费更增。刘寿卿老湘一军运费亦增，民困已深，而征求无已。旬月以来，阴寒苦雨，二麦且将大损，尤堪焦虑。知念附陈，顺候台安。诸惟心鉴，不具。

429. 复朱学勤二月二十七日

忧征求无已、阴寒苦雨，二麦大损而致民困深重。

修伯尊兄大人阁下：

月前差弁旋南，得接惠书。即审使节还朝，宜春笃祜。西江多士，东海奇观，并博采于诗囊，益宏征于边锁。288-1 谟密勿，至为企仰。

国藩北征无功，赧颜回任，精力衰退，有瘝厥官。乃东捻肃清，滥邀懋赏，丝毫无补，内省增惭。张捻游弋畿辅，人马本不如任、赖之多，各路大兵云集，游魂幻气，亮难久延。

惟直隶去岁荒歉，米粮已不易得，柴薪、草料尤为艰贵异常。此间支应前敌诸军，满拟今春稍裁饷项，少纾民力，不意淮军渡黄，口粮如故，而转运之费更增。刘寿卿老湘一军运费亦增。民困已深，而征求无已。旬月以来，阴寒苦雨，二麦且将大损，尤堪焦虑。知念附陈，顺候台安。敬璧晚谦，诸惟心鉴。不具。

430. 复潘黻庭二月二十八日

论王船山之学，叹邵懿辰作品及存残帙。忧征求无已，民困深重。

黼庭尊兄年世大人阁下：

顷接惠书，即审潭祺懋集，台候绥愉。刘中垒之编摩，传为家法；王德辉之事业，付与儿曹。引睇吉晖，良殷企颂。

来示称王船山先生之学以汉儒为门户，以宋儒为堂奥，诚表微之定论。观其生平指趣，专宗洛、闽，而其考《礼》疏《诗》，辨别名物，乃适与汉学诸大家若合符契。特其自晦过深，名望稍逊于顾、黄诸儒耳。

邵位西之《礼经通论》及古文皆仅存残帙，昔年吴仲仙制军曾刻之淮上。其诗集尚未闻有刻本，《尚书》已散佚，可为三叹。

国藩剿捻无功，赧颜回任，精力衰退，有瘝厥官。

江南物产支应前敌诸军，满拟今春稍裁饷项，少纾民力，不意淮军渡黄，口粮如故，而转运之费更增。刘寿卿老湘一军，运费亦增。民困已深，而征求无已。旬日以来，阴寒苦雨，二麦且将大损，尤堪焦虑。知念附陈，顺候台安。敬璧晚谦，诸惟心鉴。不具。

431. 致刘铭传二月二十八日

宽释其劳浮于赏之抑郁，激励其投袂而起，再建奇功。

省三仁弟阁下：

屡接少帅来函，借悉玉躬久劳，暂返乡闾，稍资调理，益增驰系。

北军一役，首尾三年。运河之守，自君建之；任逆之歼，自君谋之；追剿数省，惟君最劳而且速；大捷数次，惟君最劲而且精；甚至波折迭生，惟君始终不挫；孱军滥竽，惟君侃直不阿。卒能扫除剧寇，成此奇勋。虽劳浮于赏，中枢或不深察，而全功出于阁下一人，则远近皆知。虽豪侠肝胆举世或不尽闻，而英谋伟略则妇孺皆知。寻常名位，万不足歆动阁下之心，而彼苍玉成豪杰了此一大快事，则阁下未尝不可自慰自庆也。

刻下静摄月余，尊体应已康复。张逆盘旋保定、河间一带，已逾一月。彼苍玉成豪杰，安知不留此难题，历试群将帅所不能而后愈显阁下之能乎？请即投袂而起，虎步河朔，使世之怀疑议者不敢复以赏薄引退之说妄测君子，不亦远乎？不亦远乎？仆昔书刘文房诗章，赠有“师事黄公”之句。请姑出了却灭项一局，然后从赤松游，未为晚耳。顺候台安，诸惟心鉴。不具。

432. 复吴棠二月二十八日

度其历游闽粤，所获当更不少。询方植之遗稿集是否收到。告江南军情民状。

仲仙尊兄大人阁下：

前月二十八泐复一函，计达尊览。顷接惠翰并荷赐书，拜登敬谢。即审台旆北上，取道清、淮，或可一图良觌，借慰离悰。

阁下所至，以书局自随，又好表章贤哲，搜访遗书。此次历游闽粤，所获当更不少。

前方存之以方植之先生遗稿集奉寄尊处，嘱弟交应敏斋处转达，不知已收到否。

此间支应前敌诸军，满拟今春稍裁饷项，少纾民力，不意淮军渡黄，口粮如故，而转运之费更增。刘寿卿老湘一军，运费亦增。民困已深，而征求无已。旬月以来，阴寒苦雨。二麦且将大损，尤堪焦虑。知念附陈。顺候台安。敬璧晚谦。诸惟心鉴。不具。

433. 加许振祎片二月二十八日

祈代买智永、褚、欧诸家书旧拓本，价以寒乞为宜，不学虚华。

再，东南兵燹之后，碑帖荡然无存。智永《千字文》京中能觅旧拓本否？褚书之西安《圣教》、同安《圣教》、欧书之《皇甫碑》、《醴泉铭》，但得拓本略旧者，请阁下代为购买。又，褚书之《孟法师碑》、欧书之《化度寺碑》，乾、嘉间俱有翻刻本，可觅买一分否？又，褚书之《伊阙颂》，向来拓者较少，无论新拓、旧拓，均请觅购一分。京师市贾习气，遇督抚买书籍、法帖，则虽最劣之物，亦索取最高之价。仆无鉴赏之识，亦不敢冒充内行，亦不学纱帽豪情，如东坡所称“贵人金多身复闲，争买书画不计钱”者。阁下择价之寒乞者买之可也。仙屏仁弟阁下。

434. 加刘铭传片二月二十九日

赞其书札令人爱不释手，劝其息怒驱师渡黄北征。

再，雨生中丞顷来此间，出示阁下与渠书札二通。不惟忠言戆论，披肝沥胆，令人起敬，即其字里行间，一种英姿飒爽、天趣洋溢，亦使人爱不释手。惟少帅之于阁下，实人间罕逢之知己。虽罕虎之于子产，仲谋之于公谨，不是过也。阁下纵有抑郁未伸之抱，未可怨及少帅，《诗》所谓“不宜有怒”者也。贵部若不渡黄北征，终恐少帅勋名减损，且铭军久驻滩上，终非了义。尚希内断于心，及早转圜，无任感盼。再候省三仁弟台安。

435. 致丁日昌 [1] 三月初五日

请亲临沪上经理漕运，多派廉明委员来认真查亩。

雨生仁弟大人左右：

金陵小聚，畅所欲言，深以为慰。别后阴雨如故，本日西风放晴，或可暄暖兼旬，保此麦稼。

马穀山咨称，浙漕缺少沙船，辞意甚为激切。敝处咨请阁下亲临沪上经理此事，盖恐他人不能深知洋船之关键，或致迟误。又闻台旌本有赴沪之意，故尔冒昧奉商。

晓莲接敏斋信，言江苏沙船已足敷用，此后再有沙船，先尽江北装漕之用。鄙意江北之米尚未到沪，浙江之米抵沪已久，即舍己而先人，亦顾全大局之道。请阁下察看卓夺。或将续到沙船先尽浙江，或浙江与江北皆半用沙船，半用夹板，统候鸿裁。敝处去年复总署信，以为沙船运漕当可不致缺乏，如果迟误，殊愧虑事之疏，望阁下弥缝而挽救之。

江宁七属亩捐拟于闰四月初一开征，仆恐亩数隐匿，暂缓查造册串。阁下精于治事，善于用人，请多派廉明委员来此认真查亩，并须谆嘱各员预定赏罚，不可虑与印官龃龉，稍存客气，以致办无实际。

至江苏水师重在外海，昨已与阁下详晰言之。顷有复总理衙门一函，并原信俱抄呈台览。请阁下就近察看询访，详议章程，以凭会奏。诸希心鉴，顺问台安。

[1] 本件系前次整理漏收者。

436. 复李鸿章三月初七日

告西捻甚畏刘铭传，当以私情公义迫之投袂而起。李瀚章已启程东下，金陵相晤约在月杪。

少泉宫保世仁弟大人阁下：

接二十一夜惠书，并抄示换约疏稿。阁下熟悉洋务，有三折肱九折臂之阅历，故言之亲切有味。如此，当不独鄙人瞠乎其后矣。

雨生之议，敝处已函送总理衙门，想到在尊疏之先。张逆死党尚众，虽与刘、郭、宋、张同心努力战△ [1] ，恐未足制贼死命。贼所甚畏，莫如省三。仆已专函敦劝尊处，更以私情公义迫之，或可投袂而起。省三到后，则天下劲旅毕集。倘尚有不了之义，则大局堪虞。然揆之天时人事，亦决无不了也。

雨生中丞来金陵，畅谈数日，果锐实不可及。惟物望尚未甚孚，尚少需火候耳。

令兄筱帅来函，二十九日登舟东下安庆小住，即来金陵，计相晤约在月杪也。复问台安，诸惟心鉴。不具。

[1] 此处脱泐一字。

437. 复张之万三月初七日

谈饷项筹解问题。请其独任扬州岁修之工。

子青尊兄大人阁下：

前接惠书，因王镇可陞四营业经檄饬留淮，未遽函复，想邀鉴亮。顷间又接惠书，以防军未能全撤，征军仍需加支，尊处商拨筹抵提漕之款。弟前以任、赖既灭，今年饷项当可宽裕，不意淮军渡黄，赴援畿辅，口粮如故，而转运之费更增，即刘寿卿老湘一军运费亦增。近拟裁撤十余营，各发往年欠饷三个月，遂成巨款，目下甚为竭蹶。尊项万二千金之约，既有赴豫之征，自不敢不践前诺，候即饬司如数解满。王可陞四营业檄留清、淮，足资弹压。余营似可多行裁撤，腾出饷项专给征军，卓裁以为何如？

扬州岁修之工，闻尊处尚可筹画。此间实难再拨，潘道等亦难兼顾，求阁下独力任之，不胜感荷。复问台安，诸惟心鉴。不具。

438. 复林寿图三月初七日

告东捻虽已肃清，西股尚扰畿辅。忧江南民力久困，陕捐恐亦难期踊跃。

颖叔尊兄大人阁下：

顷接惠书，远承记注，并示秦中近状，感泐曷任！即审010-1 节延釐，薇垣集瑞，壮百二河山之色，屏翰勋高；荷九重雨露之恩，丝纶宠渥。引詹矞霭，企颂无涯。

国藩北征无功，赧颜回任，精力衰退，有瘝厥官。东捻虽幸肃清，西股尚扰畿辅。满拟今岁酌裁营勇，少减饷需，乃淮军渡黄北援，老湘亦自晋东来，口粮悉仍其旧，而运费视昔更增。江南民力久困，而征求方急。陕捐一案，恐更难期踊跃。梁副郎、郑守先后来此会晤，已分往江北、上海等处矣。复问台安，顺缴芳版。诸惟心鉴，不具。

439. 复刘坤一三月初七日

谈制钱起解。忧剿捻官军麇集畿甸，军需恐难久支，谈塔齐布等七人合建一祠之看法。

岘庄尊兄大人阁下：

顷接惠书，具悉一切。

今年沙船甚少，浙江及江北之漕恐竟无船可装。尊疏拟于将来起解本色酌量增收，湖北亦将增收，不独江西为然。制钱能解十五万串，尚不甚少。然江苏解三十万串，湖北解二十万串，江西如能再增，更不致被户部指摘。

西捻游弋畿南，贼骑逾万，瞬息百里，从不恋战。官军麇集畿甸将近十万，米粮、柴薪、草料三者均难久支，殊深焦虑。

敝处派员护送西上，已有专函奉告。李忠武不附张、江二公，而与塔、罗、江、王、萧、李诸公合建一祠，同堂异室，其说甚妥。李忠壮是何名、字，何年殉节，弟偶忘之。如能筹出经费，即可兴建。张、江二公保城之功甚大，七公之祠规制较逊，可也。

粮捐不无流弊，绅富之议或谓户捐不若粮捐之公溥，不知户捐取之富户，粮捐则并取之贫民，实与加赋无异。敝处于苏、皖按亩派捐之案，皆经批驳，附告以备参考。复问台安，诸惟心鉴。不具。

440. 复吴坤修三月初七日

谈征军饷项、奏疏诸事。告皖中要务当以安插降捻、筹解军饷为大端。

竹庄仁弟大人阁下：

前接初二日来函，因甫有复书在途，遂未再复。旋接舒城惠书，兹又接颍州惠书，具悉一切。

皖垣经阁下布置妥贴，有丁道带兵弹压，当能放心北行。征军饷项不敷，敝处前复英帅一书，已允将皖南茶厘划半归皖。其时尚未知李少帅全军渡黄，以为淮勇或可稍裁，淮饷或可稍减。旋闻李帅全部赴援畿辅，额饷不减，而运费转增，又闻英帅奏请浙、闽、楚、粤各协一万，是以于南局茶厘又复吝不遽拨，待部议英奏之准否，再行酌办。亦因此间月出之款大巨，不敷周转也。

山东降众多归老巢，颍、亳空虚，诚如尊虑。惟陞字一军，漕帅奏防清江，奉旨允准，碍难更调。

奏疏一事，为疆臣当务之急。英帅幕僚既不蝉联接办，自应速聘能手。朱春舫年已七十，去年大病之后殊形衰惫，且为多年文案所苦，不愿奔驰远道，再业此席，势不能强之使行。渠已有专函奉达矣。

承示皖中应办要件，勤恳见商，目下要务自以安插降归之捻、筹解征军之饷二者为大端。降捻如未蠢动，不可惊之使动，姑相忘于无事。彼且为婴儿，吾亦与之为婴儿。其聚处仍不外蒙、亳、阜、宿四属，前年桂、朱、李诸君办有头绪，当选妥员，暗为察访，而不轻于一发，乃可安反侧之心。征军既在豫境，月饷竟不可少，免致哗变。此外各务，阁下久任藩、臬，洞悉皖事，当不难措置裕如也。

目下中原澄清，防务稍松，移节六安适中之地当无不可，回省则可不必。近日圣意每以疆吏住省为安逸，出省为耐劳也。

暗在都门劝捐，必应速停。盱眙盐厘局，则敝处已咨请停止矣。

闻张总愚凶焰未衰，英帅入京之奏，恐难遽允。能于畿辅肃清之后，台旆乃署此席，则尤游刃有余矣。复问台安，诸惟心鉴。不具。

441. 加李鸿章片三月初八日

询潘、周、郭、杨诸军柴薪马草何以支持。开列剿捻有勋劳者十三人并普承尧一员，祈为附保。

再，直隶米粮固不易办，而柴薪、草料二者尤为艰贵异常。若三月内不得几个大胜仗，恐因无柴草而生他变。仆日日以此为虑，不知潘、周、郭、杨诸军日来办柴薪、马草，何以支持？便中示及一二。

各军剿平任、赖一股，现已开单保举否？兹付去一单，共十三人，敬求尊处附保。其有枝节疑端者，另开节略一纸备查。普承尧困顿多年，可否附片一保？因其救援江西，曾解危难，故思一拯之，稍沾风光也。此外各员，亦将公义私情略注一二，诸希心鉴。再颂少泉宫保世仁弟台安。

442. 复彭玉麟三月初九日

说明喻弁吁请开缺事，俟接准部复后咨办。告各营更换人员之履历等需速催齐。

雪琴宫保仁弟大人阁下：

接初四日惠书，即审台旆旋营，玉躬稍有未适。春寒阴雨，天气困人，尚希珍摄，以慰遐想。

田镇营喻弁以母老吁请开缺，孝思可嘉。惟此案已于初五日出奏，无从追改，应俟接准部复后由该弁具呈咨办。缺至八百之多，计每月必有更换之员。各营履历，请由尊处催齐，外江则由敝处札催。厚庵所部，亦请阁下设法催之，以速为妙。复问台安，诸惟心鉴。不具。

443. 复郭柏荫三月初九日

谈鄂中裁营、霆军请撤事。

远翁老前辈大公祖阁下：

顷接惠书，猥以金陵薄饯，辱及齿芬。即审吉座允升，新猷丕焕，企颂无涯。

鄂中甫议裁营，即有借词要挟，既未便曲徇其私，自不宜操之过急。惟在神明默运，筹经费以备遣资，去孱军而留劲旅。则去者不敢滋事，而留者足以自防。

霆军曾有信来请撤，拟不久即行檄撤，想于鄂事无所损益也。复问台安，诸惟心鉴。不具。

444. 复杜文澜三月初九日

谈营制事宜，应合外海内河、水师陆营而兼议之。附告需草拟《事宜》一册，以凭考核。

筱舫尊兄大人阁下：

前接惠书，并寄《金陵扬州大营纪事本末》，俗冗丛集，稍稽裁复。

营制事宜，均已粗阅。惟鄙人原批并各檄系合外海内河而兼议之，而陆营之应裁者亦宜议及。今来件专议内河，未经议及外海，则于苏松、狼、福三镇所辖之营，何者应仍其旧，何者应改新制，犹是全未究心。而内河设营太密，论者谓运河极窄，不可多驻炮船，使商旅视为畏途。是除外海以外，只有太湖宜设一二营。其余运河及各小港，可驻营之处甚少。昨日丁雨帅在此，已面请其考核外海水师事宜，顷又将复总署信稿抄寄。兹再抄送阁下一阅，望禀商雨帅，另草《事宜》一册。大约以外海为最重，太湖次之，以考核外海造船等事异于长江者为最难，而斟酌于新旧之因革、水陆之增减者次之。

阁下署事一片，已于初一日由驿附奏。俟奉批旨后，即可具折谢恩也。复问台安。诸惟心鉴。不具。

445. 复童华三月十一日

告江阴衙署不久当可移驻。

薇研尊兄年大人阁下：

顷奉惠书，具悉种种。并承寄示年伯文集，先正典型，允足振浮式靡，展读数过，启牖良多。就谂文旌按试，棨戟延绥，至以为颂。

江阴贵署去冬增费兴修，春初应可蒇事，不久当迎台旆移驻。署中章程向系该县经理，兵燹之后，必以供支为苦。然泰州并非循照旧章，勉强供应，尤恐简率不周。自应急移江阴，而饬司量为津贴，该县庶几易于集事。旌从意欲渡江来宁，屡阻于风。睽隔二十年，缘悭一面，令人怅悒。统俟轺车按临江宁，再图良晤。

吴中兵燹之后，文风稍逊于昔。阁下学识闳深，正赖振兴士气，渐复旧观，乃谦冲逾格，拳拳致询。如闻微有异同之议，即当密函驰告，以答盛怀。复问台安，诸惟心鉴。不具。

446. 复李榕三月十三日

赞其治政有方，顺告李鸿裔耳疾及军事近况。

申夫仁弟大公祖阁下：

初二日接诵前月十一惠书，具领种种。就审兴居多祜，梓里蒙庥，企颂靡涯。

湘省自军兴以来，筹兵措饷，洎未少休。多系方伯专司，自于吏治稍弛。阁下下车初政，提纲挈领。厘金向有定章，均仍其旧。军需、捐输二局，兼摄衙门既多，则局员奔走不遑，议论纷歧，阁下但主坐啸，不复深求。敝处昔年不批不复之件，阁下叹赏以为善政，今此似亦揣摩而得之。藩署举动为通省所环观，弊窦不一而足。来示门印、签押等人概除陋规，分给私囊，酌理准情，严而有惠。门内若无蒙蔽，门外当自澄清。理讼实亲民急务，原古初所以立君，所以设官，无非欲其剖判曲直平民之争。然收拦舆呈词，为大僚所最惮；盖恐此端一开，日不暇给。今阁下励精图治，口诘手批，想见颂声之雷起，亦虞牒诉之蜂拥。午夜焦劳，寝食愆时，尊耳颇为所困，果穷听伤聪乎？抑所谓阴德耳鸣乎？尚望珍护玉躬，少节辛勤。久福吾乡，是所祷祝。

韫帅伟度卓识，绝无部院推详细故之习。阁下与之水乳交融，通力合作，此则三湘七泽之缘，非特一家一邑之庆也。

舍澄弟数载乡居，适值邑中会匪潜发，查拿过严，致滋物议。承示留心谘访，不尽如告者之言。又饬刘令分大绅之谤，重当官之权，后此敝邑或别无波折，舍间亦免蹈危机，则大幸也。舍沅弟乞退还山，适逢使节西指，舳舻相属，朝夕过从，商榷古今，各鸣不平，遂乃俱捐细故，共偕大道，尤以为慰。

眉生此次不遽履新，吴中僚吏皆敬其胸次之广大，而惜其耳疾之缠绵。顷约月杪过访，虽调养未径就痊，迭接来书，察其辞气、墨色，精神团结，磊落英多，未必遽成痼疾。本年正月间曾具疏代请给假三月，中旨俞允，兹将疏稿抄寄台览。

近日军事，张逆渡黄越晋，窜扰近畿，各路赴援之师，不下十万。前月十九刘寿卿等军在畿南与之角逐获胜，二十七八续有捷书，不久当可殄灭。仆原拟东股荡平，即将议撤数军，酌减征饷，少纾民力，不谓少帅挈师驰赴河郡，额饷如故，而转运之费更增。霆军久驻鄂疆，既未北援畿辅，应如尊指，徐徐议撤。

瀛眷业经抵署，太夫人复板舆东来。此后上承寿母，下课文郎，襟怀愈畅，精力当亦倍增。敝眷定于前月二十一日自家起程，想过省时，次儿必进谒崇阶也。复问台安，诸希心鉴。不具。

447. 加李榕片三月十四日

询湘乡之官习舆情何如。告唐义谟病疯境苦，宜设法周济；谭、魏品学兼优，祈予委署。附告藩署书吏积弊甚重，望留心查察。

再，湖南近岁保至一二品者过多，携资回籍者亦颇不少。习俗奢靡，随意花去，仍自无以为生。又有哥匪诱煽，论者谓吾乡将不免于兵劫。昔亦曾与阁下论及，近来察看，究竟何如？果如众意之所虑否？

闻唐桂生之兄义谟病似疯症，系因徽州闹饷，徐州提讯，过于惊恐所致，闻之不胜恻然。其家近状何如？颇有余资足以自赡否？易芸陔当知其详，乞细询见示。仆待部将不尚姑息，间失之严，自不能无怨言。所自信者，患难相恤之念历久不忘。唐家如果太苦，尚当设法周济之。朱云岩所处较丰，则此间有所闻矣。

又有商者：敝友谭培滋，号植卿，甲午岳麓同研契好。丁酉拔贡，戊戌朝考以教职用。历任永兴等县教官，丁忧开缺。现在茶陵家居，景况甚苦，而品学俱优。不审其班次可轮补否？如补缺到班尚早，请破格给予委署。

又有敝友魏万杰，号涟西，湘乡人。以廪贡得教官，久不到班，在湖南保举一次。曾来安庆小住，亦经保举一次。仍不得缺，又在京费数百金捐新花样一次。景况尤苦，品望亦隆，亦求给予一缺，或补或署。俾正士不至冻馁，幸甚！二君之操行，问之茶陵、湘乡人士，当无异议。

又闻藩署书吏积弊，无钱者虽得委署教官，至院考时辄行撤委，而另委买缺者，亦望留心一查。再问申夫仁弟台安。

448. 复吴坤修三月十四日

告文案安排，说明尽可放心移节寿州。附告皖童借端滋事殴闹县署，宜查明要犯解送金陵惩办。

竹庄仁弟大人阁下：

十二日接诵初七日酉戌间先后惠书，并钞单二件，具领种种。敝处亦于初七日泐复一函，计达尊鉴。

英帅暂不入都，奉命仍驻大梁。前此承办文案各员，自应挟之随行。朱道荐方牧自代，方牧本娴文牍，昔年在冯军门处所办各件，仆曾见其全稿，尚为稳惬。顷已札饬赶办交代事件，俟实任陈懋霭到日，即当驰赴台端以资襄助。又恐渠惮于远行，并请子密另写一信，剀切劝之。至于入告之缓急，应俟该牧抵皖后再行熟商办理。

承示捻逆败窜鸡、泽一带，恐皖、豫有警，催调凯军赴亳防御，先事筹备。查张捻经刘、郭等军屡次惩创，气焰已衰，人数已少，断无渡黄南窜之理。英帅尚驻颍郡，必能指挥诸军，阁下移节寿州，可无后顾之虑。团防各营得令弟协统，运棹当更得力。

皖童借端滋事，连日拥入县署殴闹。士习至此，真堪痛恨。但愿续无变动，尚易收拾，似须尊处严札查明要犯，饬令司道会同团防营解送金陵，由敝处惩办。吾二人分任其怨，或不至更有他故。应如何严加处治，请酌核见示。复问台安，诸惟心鉴。不具。

449. 复丁日昌三月十五日

谈漕米解运、神机营军饷解送、上海铁厂经费、洋面劫案处置诸事。询请觐折弁至今不归原因。

雨生仁弟大人阁下：

顷接十二日排递惠书，并钞示大疏及复总理衙门函稿，忠恳之忱溢于楮墨，佩慰无量。玉躬稍有感冒，日来计已康复。

来示见商各条，慎密周详，深得要领。

苏属漕米仅存二万余石未装，此后需船无几。江北、浙江之漕短船颇多，阁下亲传号商谆切属谕，业已出具切结。四月初旬即有大起沙船应用，并属各商招集津东卫船，复命粤商兼办夹板，三者兼营，决不致误。上年奏案本未计及江北新漕亦办海运，略参用夹板，尚不悖于原奏。能全用沙船，则更妙矣。

总署属解神机营之饷，此时畿辅戒严，自不可以空函具复。阁下允解七万，多寡斟酌得中。函稿立言，亦极妥惬。函末申言吴中情形，尤中窾要，惟疏稿似须再酌。总署专以书致尊处，不致敝处，系以私话相商；若会鄙人前衔复奏，是以官话应付。彼不以为敬之，而反以为外之。昨已与阁下面议及此矣。不特不宜会鄙人前衔，而且不宜专案复奏，只可作一短短夹片，放重笔，用轻笔，会列敝处后衔，俟银起解半月再行入奏。至官相奏拨巨款，中旨饬江苏等省各筹十万，只能解二三万，则双衔复奏可也。

上海铁厂，沈、冯二员承办甚有条理，既经阁下训饬，中外匠目亦皆欢欣鼓舞，自应乘机利导，渐图扩充。今年奏留二成，洋税项下除已拨解津五万外，不再拨作他用，全供铁厂之需，较之闽厂经费，当已及十之四五矣。

外海水师极为当务之急。洋面迭有劫案，亟应从严剿捕，庶商船可以畅行，各国无所借口。轮船、艇船及八团舢板各种，均须秋间乃可造成。缉拿之事未便久稽，尊意先雇数号艇船，会同轮船，驶往佘山、石浦等处搜捕盗薮，良为要着。请即日觅雇，严定赏罚章程。其外海水师改定永章，亦请阁下于两月内核定见示。吾两人讲求吏治，前经面商，以缉捕、词讼、征赋三者为大宗，海盗则缉捕中之大宗也。

请觐折弁何以至今不归？北道近多梗塞，近来春水涨发，或更绕越稽延。俟满两个月，倘该弁犹未回辕，似应咨查军机，以凭根究，或竟附片奏查，统候卓裁。

尊处需用夹板、包袱各件，即饬照单发去，伏望检收。此等本可通挪，不必沾沾偿还。复问台安，诸希心鉴。不具。

450. 致蒋嘉棫三月十七日

告怀宁县考生滋事一案，说法迥殊，情节颇有出入，祈逐一密查见复。

莼卿仁弟阁下：

昨由竹庄抄示尊函，言怀宁县考生滋事之案，颇为明晰。而此间幕友吴挚甫舍人接方存之一信，则与尊函不符。情节既已迥殊，则办理轻重悬绝。兹特抄存之函稿奉寄，请阁下密为查访。究竟绅民尽如存之之说乎？抑尚有异同乎？官场中尽如尊寄竹庄一函之说乎？抑尚有参差乎？王令系读书正派之士，当不至掌掴二生，此可以理信者。其余各情，请阁下逐一密查见复。学使意见如何？亦乞示及。顺问台安。不具。

451. 复吴坤修三月二十五日

告考童滋事一案，官绅两歧其说，宜确查实情再行处断。附告军情。

竹庄仁弟大人阁下：

十六日接诵十一日来示，并钞寄蒋莼卿禀件，时以复函甫经发行，未遂作答。顷又接十九日惠书，具领一切。

考童滋事之案，莼卿言之甚详，与安庆守令所禀相合。而此间幕友吴挚甫舍人，接方存之一信，似与蒋函所言情节大有径庭。官绅既两歧其说，吾辈剖断，必先确查实情，未可轻率处断。鄙意但问王令原拿之宋、石二人果系倡首殴差之人否。如殴差时二人或为首，或在场，自应分别惩办；如殴差时二人并不在场，则是王令误拿误押，临事不慎，激成生童之变，滋闹有因，自应从轻办理。全案关键所争在此，兹将存之原函抄稿呈览。现在阁下已饬臬司查办，属其一一禀呈尊指，似可不必旋省，亦无须先行陈奏，或俟全案了结，再行附告。卓见以谓如何？

台旆已于十八移驻寿州，并拟料简诸务，亲巡蒙、亳一次。彼处为群捻渊薮，目下降众麇聚，尤虞乘间窃发。旌麾所过，必能妥为镇抚，销患无形。留皖陆师，综计已有四千，兵力尚厚。西捻现窜开州，据报势甚穷蹙，所存无几。得刘、郭诸军及少帅全部纵横追剿，又得英帅驻豫，北渡犄角，计日当可歼除，不至渡黄南窜。皖中就现有之兵足敷防御，无俟更谋添调。娄军已檄命遣撤，不能更改。皖饷窘逼，请先催解协款。至十分紧急之际，敝处当力求通融也。复问台安，诸希心鉴。不具。

452. 复黄鸣珂三月二十六日

告近日军事。慰丧子之忧。询二十付匾额宜用何纸缮写。

印山尊兄大人阁下：

顷接惠书，具纫存注，感戢曷任！就谂绩懋黄堂，釐延朱芾，驱熊轼于梅关，碑传众口；锡豸华于枫陛，简在天心。引企吉辉，良以为颂。

近日军事，自捻匪东股肃清后，西股张逆渡黄越晋，直逼近畿。诸军跟踪追剿，迭有斩擒。贼势穷蹙，为数无多，现在败窜豫境，计日即当歼除。函夏无尘，翘足以待。

承示令郎仲、季先后殂谢，阁下悼闻泣纬之声，遽萌投祓之志。晚年值此，诚难为怀。惟是修短有数，不可强回；况令孙兰玉翘华，正宜含饴自愉。尚望达人大观，法东门之俟命，戒卜氏之索居，勉排旧戚，重缔新欢，是为至祷。

郡中修理文庙及纂辑志书、考棚、育婴各务，一切经费均由阁下劝捐兴办，绅民乐于输将，自应酌给奖励，以资观感。所需匾额十付，候即如数附寄。惟中丞所发二十付，是否每付各撰四字，抑系同此字样？既已用印，似另以佳纸墨书，不仅用粗黄纸朱书，如寻常做匾，交匠人贴于板上刊刻者。究竟应用何纸，尚望另具公牍详细陈明，以便缮发。复问台安，顺缴衔版。不备。

453. 复丁日昌三月二十六日

告刘铭传退志颇坚，恐难强起；亩捐之事，宜悉心综核；华洋同知一缺，可饬司径委；外海内洋诸务筹划极周，可饬台局照办。

雨生仁弟大人阁下：

顷接十八日惠书，并寄示省三复函二件，具悉一切。

省三退志颇坚。展阅来函，于阁下则深闭固拒，于鄙人则辞婉意决，想系厌苦兵间，思脱樊笼。兼以西捻势穷，诸军驰逐已足蒇事，无烦再出。阁下拟更绳以大义，渠入山已深，未审能强起否。

亩捐委员旬内赴宁，将来办捐公事，应饬印委各员并禀尊处。阁下悉心综核，庶办理可无疏失。

华洋同知一缺，前次面商由阁下定补。今敏斋言陈、张二人均堪胜任，而陈更优于张。阁下藻鉴最精，即请就近饬司径委，敝处便中函告总署，不须商定再委也。

请觐既奉暂缓之旨，于苏事大有裨益。

洋面不靖，宜清盗源，仆亦时以为虑。外海水师章程亟应议妥。尊意以天平、铁皮专供捕洋，而辅之以艇船；威林密专供转饷，而添派长龙运解。内洋则用海生船，而佐以八团舢板。筹画极周，即请告之台局及质堂照此办理。湖州轮船本阁下所捐办，台旆往返苏、沪，必不可少。应留苏垣听用，不必饬赴金陵。

金眉生为少帅所招，阁下力沮其行，深符爱人以德之旨。因其困穷，许以代谋馆地，想渠生事稍裕，亦不必仆仆此行也。复问台安，诸希心鉴。不具。

454. 复陈湜三月二十八日

慰其遭劾，告河防交卸必能鉴及苦衷而早派替人。忧虑围捻官兵数近十万，军需无处取办，日久恐生内变。

舫仙仁弟阁下：

顷接惠书，并寄抄折，具悉一切。

晋防以备多而单，以苦战而败，迥非上年东省运河之失可比。朝廷前以汛地太长，特予宽政，不料事定之后，复遭严劾。宦海风波，弥增感喟。现在河防既奉饬下左、郑二帅另委妥员，又经尊处禀求交卸，必能鉴及苦衷，早派替人。当不俟敝处寄书始行委员接办。

张捻窜入近畿，各路防剿之兵数近十万，未能大加惩创，仍被冲过滹沱河以南，现尚游弋相、魏之间。接寿卿禀件，驰逐数月，似已精疲力竭，而无粮可购，尤觉束手无策。能在四月中将此股歼诛，诚为大幸。否则官兵太多，粮草、柴薪无处取办，恐有内溃之变，忧灼何已！

此间春雨太多，麦稼业已失望，不知稻谷可资补救否？九舍弟连生二孙，心境宽泰，身体康复，足慰远念。复问台安，诸惟心鉴。不具。

455. 加陈湜片三月二十九日

劝其以《易》道从容以求出险之方。顺询戍新疆者留甘肃情况。

再，阁下此时所处，极人世艰苦之境，然古人所谓：“素患难，行乎患难，亦君子居《易》中之一端。”《易·需》二爻，处险之道曰“衍”。《晋》二爻，处险之道曰“裕”。“衍”与“裕”，皆训“宽”也。阁下宜以“宽”字自养，能勉宅其心于宽泰之域，俾身体不就孱弱，志气不至摧颓，而后从容以求出险之方。

近来戍新疆者大约皆在甘肃，不知甘省停留尚有几员部中催令出关者？不知各案宽严何如？令弟续查之件，不知获戾否。系念殊深，便中示及。再问舫仙仁弟近祉。

456. 复杜文澜四月初二日

谈裁汰官兵、岁支额饷、咨查户、兵两部旧规诸事。

筱舫尊兄大人阁下：

接十九日惠书，具悉一切。

外海章程既经雨帅与狼、福二镇面议机宜，复传轮船习于海道者与之熟计，必能成竹在胸，布署妥善。尊意以陆营未招之兵不复增募，作为裁汰，即发足满饷亦不过七万有零。加以太湖水师，亦不过七万有零。较之咸丰初年支银至四十一万者，尚余二十六万，尽作外海水师经制之饷。如此规画，大致甚有条理。惟陆营不难于裁兵，而难于裁官，且所云岁支四十一万五千余两，仅凭老书办无据之言，亦难恃为定论。应由阁下具一详文，言江苏水陆官兵道光年间岁支额饷无案可查，请两院咨查户、兵两部，以凭参核旧规，减陆营而增水师云云。俟接到部复，再行外海章程，庶部中不至挑斥，而经画可垂久远。其添造轮船、广艇，在于二成洋税及另款项下动支，此项本不在额饷之内，自易于措办也。

苏省候补人员，自应就近禀商雨帅酌委，此间向不主政。复问台安，诸惟心鉴。不具。

457. 复钟秀四月初二日

忧征求无已、阴寒苦雨，民困更深。叹时事艰难，急盼南来共济。

石蕃尊兄大人阁下：

正月泐复一函。顷接惠书，远承垂注，并示三辅近状，感泐曷任！顷阅邸钞，知奏请台从暂留直隶襄办防务，想见昕夕宣勤，荩猷日笃为颂。

此间供支前敌诸军，满拟今春稍裁饷项，少纾民力。不意淮军渡黄，口粮如故，而转运之费更增。刘寿卿一军连年均由敝处供支，相距日远，运费亦增。民困已深，而征求无已。旬月以来，阴寒苦雨，二麦且将大损，实堪焦虑。

鄙人精力衰迈，时事艰难，急盼大旆南来，以资共济。复问台安，顺缴资版。诸惟心鉴，不具。

458. 复林之望 [1] 四月初二日

谢贺晋位，附告军情。

远村尊兄大人阁下：

顷接上年十月二十七日惠书，猥以晋位端揆，远承祓饰，并示甘省军事，感泐曷任！即审薇省宣猷，兰垣懋绩，龙韬夙裕，声威久著于西羌；凤诏新褒，眷畀益隆于北阙。引詹矞霭，企颂无涯。

国藩北征无功，赧颜回任。当时事艰难之际，孱躬衰弱之余，忝窃穹官，躐跻峻秩，抚躬内省，只益悚惭。

东捻已告肃清，西股骤扰畿辅。幸各路大军节次痛剿，现忽窜回怀、卫。凶焰已挫，当能迅奏肤功。

顷据穆帅函称，甘军连克渭源，合规狄道，军事渐有起色。想见大力匡扶，惊涛共济，转移不患无术也。复问台安，敬缴芳版。诸惟心鉴，不具。

[1] 林之望，字伯颖，又字远村，安徽怀远人。道光二十五进士，历任翰林、御史、署陕甘总督、湖北布政使等职。

459. 复王必达四月初二日

告所示因公被议一节，据称有案可援，当可仿照办理。

霞轩仁弟阁下：

顷接惠书，猥以岁事相庆，即审宜春笃祜，台候绥愉为颂。

另单所示因公被议一节，据称有王廉访赣州任内前案可援。中丞留意贤良，当能仿照办理。

西捻游弋畿南，淮、湘各军赴直会剿，征饷如故，而运费日增。民困日深，而征求无已。旬月以来，阴寒苦雨，二麦且将大损，实堪焦虑。令弟雨轩已抵金陵，徐图位置。复问台安，诸惟心鉴。不具。

460. 复雷以諴四月初三日

答谢称贺，略报军情。

鹤翁老兄大人阁下：

南北奔驰，久疏音敬。顷接惠书，猥以忝除端揆，宠锡鸿篇，雕饰朽钝之材，感慨菀枯之遇。引詹吉霭，祝颂无涯。

国藩北征无功，赧颜回任。乃于时事艰难之际，孱躯衰弱之余，忝窃非常，躐跻峻秩，抚躬内省，只益悚惭。

东捻已就肃清，西股尚扰畿辅。顷闻官军屡捷，逆众日蹙。张逆率其败匪南窜相、魏，各路大军四面会剿，当不难指日歼除。

知弟久荒笔墨，惭乏报章，惟希鉴亮。复问台安，祗璧谦柬。诸惟荃鉴，不具。

461. 复李元度四月初三日

告既已简授滇臬，堪称奋翼增华，似不宜遽请回籍。附告本人身体近况，虑阴雨太久，麦稼大伤。

次青仁弟大人阁下：

正月泐复一函，计达尊览。顷接惠书并摹俘获伪印，具悉一切。

荆巢克捷，韫帅列上勋劳，台端光复旧物。顷见邸钞，业已简授滇臬，终奋渑池之翼，足增莱彩之华。因病告养各情，鄙人业已代恳韫帅。第前次陈情养亲，似已不复再出，亦既出而图功，甫补斯缺，遽请回籍，又似因滇事艰苦有所规避，尚望再三审慎出之。

国藩近状如恒。惟见客太少，披阅公牍，多涉潦草，是极疚心之事。春间阴雨太久，麦稼大伤，可为焦虑。复问台安，顺贺捷喜。诸惟心鉴，不具。

462. 复毛鸿宾四月初三日

说明东南一律肃清，固由淮军将士善战，亦赖东省吏民同心。张捻窜犯畿辅，官军四面蹙之，当可指日殄灭。

寄翁仁兄大公祖年大人阁下：

接嘉平七日惠书，猥以岁事相庆，并示近状及另单，具悉一切。即审道履绥愉，潭祺懋集。引詹吉霭，祝颂无涯。

去秋捻逆窜渡潍河，几至于不可收拾，不意入冬以后屡获大捷。任逆伏诛，众心瓦解。赖逆生擒，余匪四散。东南一律肃清，固由少帅能军，淮部善战，而东省士民同心敌忾，无一人肯附从贼党，足见珂乡风俗之厚。张逆窜犯畿辅，人数无多，官军数逾五倍，四面蹙之，当不难指日殄除。

彭丞廉吏，身后困穷，闻之心恻。惟此间官场瘠苦异常，不能派令属僚佽助。弟与雨亭各私送百金，其他廉项之属约可二百余金，少佐归资，用副雅嘱。复问台安，诸惟心鉴。不具。

463. 复李光久四月初五日

告张捻穷蹙，计日可灭。金陵连雨，麦稼可忧。嘱其初次入都，宜以俭约为本，择交为用。附告诸务完结，即宜迅速出都来宁。

健斋姻世讲阁下：

春初刘高山到署，接诵手书，知文旌腊杪渡黄北发，并询悉舟过维扬，适逢东股贼党。震惊 [1] ，未审渡黄后何时抵京？寓居何所？近状平善否？比想春闱试毕，凡百惬意，至为慰颂。

此间安谧如恒。北路军情，张逆现窜豫境，诸军跟踪追击，迭有斩擒。贼势穷蹙，为数无多，计日可期殄灭。惟金陵附近一带，连月阴雨，麦稼损伤，深用焦虑。

阁下初次入都，总以俭约为本，而以择交为用。守俭则用财有节，无世家骄奢气象，有寒士拘谨风味，自可敛抑寡过。慎交则访求贤者，明奉为友、暗师法之，借以检束身心、扩充识界，受益无穷。揭晓后如其获售，则复试、殿试，一切俱宜博访老成，无失规矩，倘未中式，即赶办世职之事。入觐仪节及部中费用亦应多询熟手。无论同乡、外省有谙悉此等而其人可恃者，即托代办。诸务完结，迅速出都来宁，不可久客长安。至嘱，至嘱！

贱躯粗适，全眷已于 [2] 此，附以奉告。顺颂元祺。不具。

[1] 此处稿本缺空数字。

[2] 此处稿本缺空数字。

464. 复薛福辰四月初五日

谢购寄《通鉴辑览》、《五礼通考》及野参诸物。

抚屏世讲阁下：

折使旋署，接诵惠书。猥以馈岁菲函，远劳齿芬，兼以世职相庆，奖借逾恒，抚躬内省，只增惭惧。即审礼闱毕试，骊珠在握，搏〔抟〕扶摇而直上，定棣萼之联辉。引企吉辉，良殷预贺。

国藩精力衰颓，有瘝厥官。所幸捻匪东股荡平，西股张逆败窜豫境，诸军驰逐，迭有斩擒，贼势穷蹙，为数无多，计日可期殄灭。此后但祝雨旸不愆，岁事丰稔，则民困可以少苏，元气可以渐复。冀幸曷既！

初印书籍，外间无可寻觅。长安理大物博，尚易搜罗。仆目光昏眊，每苦劣本劳力。阁下上年购寄《通鉴辑览》、《五礼通考》二书，刷印最精，纸幅整饬，深惬鄙怀，至今感颂。

仙屏太史倩渠与阁下会购所需各种，有前此径托阁下代觅者，想仙屏已将原函达览，兹不赘陈。《续三通》若无旧印者，即可不必刷印新者。凡刷殿本各书，动须邀集数十人醵资凑办，为首者往往不免赔垫，而刷成之后，缺叶难于抄补 [1] ，以不印为是。

承惠购野参数匣，先后寄到，品高而 [2] ，一试服知为美品。阁下博学宏通，而于审材辨物又何多能乃尔，实深佩仰。复问元安，诸惟心鉴。不具。

[1] 此处均缺漏数字。

[2] 此处均缺漏数字。

465. 复董恂四月初六日

告东捻甫就肃清，谢其致贺，附告军情。

酝卿尊兄大人阁下：

春间差弁旋南，两接赐书，一以世职忝加，一以岁事相庆。稍稽裁复，歉仄曷任！敬惟南宫选士，北阙承恩，虎符握九伐之权，玑钤运策；象译集万邦之赆，珠011-1 并荣。引睇矞晖，良殷企颂。

国藩北征无功，因人受赏。抚躬内省，只益悚惭。

东捻肃清以后，满拟裁减营勇，稍节饷需，不料西股窜晋，逼犯三辅。李帅督率淮军渡黄北援，月饷不能少减，运费更为加增。刘寿卿老湘一军运费亦增。民困已深，而诛求未已。阴雨太久，麦稼大伤，深用焦虑。知注附告，复问台安。祗璧谦柬，诸惟荃鉴。不具。

466. 复马恩溥四月初六日

告东捻剿平，西捻又犯三辅。忧淮军渡黄北援，月饷不减，运费加增，民困不堪。

雨农尊兄大人阁下：

顷接惠书，渥承拳注。兼以哲嗣卷资，过蒙齿谢，歉仄曷任！即审使节还朝，翘材入贡，网珊瑚于百越，荷纶011-1 于九阍。引睇矞晖，良殷企颂。惟是柳往雪来，程逾万里，皇华劳勚，廑念靡注。

国藩北征无功，赧颜回任。孱躯衰弱，有瘝厥官。东捻剿平之后，满拟裁减营勇，稍节饷需，不料西股窜晋，逼犯三辅。李帅督率淮军渡黄北援，月饷不能少减，运费更为加增。刘寿卿老湘一军，运费亦增。民困已深，而诛求未已。阴雨太久，麦稼大伤，深用焦虑。知注附告，复问台安。摹璧晚谦，诸惟心鉴。不具。

467. 复何源四月初六日

答谢贺信，略述近状。并告西捻逼犯三辅，淮军月饷不减，湘军运费亦增等情。

镜芝仁弟阁下：

顷接惠书，猥以忝加世职，远劳笺贺，感泐曷任！即审安抵都门，宣猷比部，承恩笃祜，企颂良殷。

都中百物艰难，居大不易。阁下力行节俭，当不至为苦境所窘。国藩近状如恒，惟见客太少，披阅公牍多涉潦草，极为疚心之事。

东捻剿平之后，满拟裁减营勇，稍节饷需。不料西股窜晋，逼犯三辅。李帅督率淮军渡黄北援，月饷不能少减，运费更为加增，刘寿卿老湘一军运费亦增。民困已深，而诛求未已。阴雨太久，麦稼大伤，深用焦虑。知注附告。复问台安，摹璧晚谦。诸惟心览〔鉴〕。不具。

468. 复皮宷瀚四月初六日

告报销事拟悉用楚军旧章。谈近期军情。说明外僚恐更壅滞，不妨静以待时。虑阴雨太久，麦稼大伤。

筱舲尊兄大人阁下：

正月差弁回宁，接到惠书。猥以馈岁征仪，远劳齿谢；兼以忝膺世职，祓饰有加，感泐曷已！即审台候绥愉，荩猷日笃为颂。

承示敝处报销，现拟悉用楚军旧章，据实造册奏报，亦拟届时微花部费。如需索太多，即当听其驳斥，再作计较可也。

刘印帅释兵南旋，绝无愠色。而江宁副都统富公由直隶来此，极为印帅称屈。可见善人君子未尝无人鉴其苦衷。简堂署理黔藩，力裁浮费，积弊为之一清。

正月席、李两军迭克荆竹园及河西贼巢，兵事当有起色。西捻窜回相、魏，凶焰已衰。大军四面围剿，或可收聚歼之效。

京官花样，日新月异，守正者未免有积薪之叹。然究系仕途正轨，不妨静以待时。尊意欲改外僚，窃恐壅滞更甚，而况味亦远不如京曹之清，尚希斟酌三思。

国藩近状如恒。惟见客太少，披阅公牍多涉潦草，是极疚心之事。春间阴雨太久，麦稼大伤，可为焦虑。复问台安，诸惟心鉴。不具。

469. 复黄锡彤四月初六日

告西捻之势已衰，当不难聚歼。焦虑民力久困，麦稼大伤。

晓岱尊兄大人阁下：

正月差弁回宁，得接惠书，猥以馈岁戋戋，远劳齿谢；兼以东捻平定，祓饰有加，感泐曷任！即审西清多暇，纂述日新。引睇吉晖，良殷企颂。

西捻窜回相、卫，凶焰已衰。大军四面围剿，当不难收聚歼之效。

印帅释兵南旋，绝无愠色。而由直隶经过者，多颂印帅官声甚好，讴思不绝。足征公道之难泯，益叹宦途之险巇耳。

都门百物艰难，此间亦有所闻。然南中民力久困，而诛求未已，倘岁事歉薄，则艰窘当倍甚于长安。

国藩近状如恒。惟见客太少，披阅公牍多涉潦草，是极疚心之事。春间阴雨太多，麦稼大伤，可为焦虑。复问台安，诸惟心鉴。不具。

470. 复刘缄四月初六日

告东捻剿平，西捻窜晋。忧淮军北援，月饷不减，运费更增；阴雨太久，麦稼大伤，民困深重。

镌山尊兄大人阁下：

金陵判383-1 ，月琯频更。顷接惠书，猥蒙奖饰，非所敢承。就谂使星旋次，卿月澄辉，玉尺量材，采梗楠于江表；银台懋绩，迓纶011-1 于宸垣。引企矞晖，良殷额颂。

国藩久忝名邦，素餐滋愧。孱躯衰弱，有瘝厥官。东捻剿平之后，满拟裁减营勇，稍节饷需，不料西股窜晋，逼犯三辅。李帅督率淮军渡黄北援，月饷不能稍减，运费更为增加。刘寿卿老湘一军，运费亦增。民困已深，而诛求未已。阴雨太久，麦稼大伤，深用焦虑。知注附告，复问台安。摹璧晚谦。诸惟心鉴。不具。

471. 复陈廷经四月初六日

慰其妻丧，附告近况。

筱舫尊兄大人阁下：

二月杪接奉惠函，过承奖饰。复以戋戋之敬及哲嗣补缺一事，猥蒙齿谢，非所敢承。就谂绩懋黄河，恩承丹陛，已神羊之誉满，更雏凤之声清。

年嫂夫人中道弃捐，未免安仁意郁，奉倩神伤。然福寿全归，毫无遗憾。尚望阁下达观珍卫，毋过悲感，是所企祷。

国藩德薄位高，久已不称其服。乃于时事艰难之际，孱躯衰弱之余，忝窃穹官，躐跻峻秩，抚躬内省，只益悚惭。此间民情尚形静谧。惟春间雨水太多，麦稼大伤，可为焦虑。复问台安，摹璧晚谦。诸惟心鉴，不具。

472. 复方骏谟四月初八日

告老湘一军劳苦殊甚，其饷不宜轻于挪移。盼裁减征饷，少纾民力。拟属方子珂作《地球图说》，并准调入上海机器制造局。

元征尊兄阁下：

顷接二月十三日惠函，具领壹是。即维台候多绥，纂著益富，至以为颂。

徐台支放各军，入款寥寥，诚为可虑。近日裁撤数营，出款亦减，或可支持。老湘一军，比年以来转战齐、豫、晋、秦，常以孤军独御捍贼，迄未稍休。迩来首援畿辅，星夜穷追，劳苦实倍他军。以后该军之饷不宜轻于挪移，至以为嘱。

徐方雨旸不愆，闻之深为抃慰。此间阴雨太多，大损麦稼。日来率属步祷，幸稍晴霁。然十寒已久，一暴何能有益？惟冀连晴三四旬，或麦收尚可望四五分。尤祝军事早蒇，裁减征饷，少纾民力，则如天之福也。

开生奉讳奔里，哀痛窘迫，二者交乘。百日后自当仍出从公，庶生事不至竭蹶。

制球诸匠惟舒姓已回安庆，余俱尚在金陵。彭教谕已回湖南，钥匙存僧人手。顷已将全球移至署内。纸有裂处，余皆完好。子舸制造此件，实为巨观。惟一破之后，即无副本，鄙意欲照刻一分，并请子舸作《地球图说》。仍分为十二宫，如天文帝星在卯宫，地球即以京师居卯宫；如某国某省，经度在卯宫几度，纬度在赤北几度。其各说不同者，仿《通鉴》之例，作为考异，注于本条之下。将来见闻愈广，推究愈精，必成子舸不朽之业，而即借以为防御外洋之具。丁中丞曾来敝处，得见此球，极为佩仰，欲延请入上海机器制造局。鄙意亦欲多访才智之士精于天文、地理者，萃于机器局中，而徐州粮台又有将撤之势，故比即允许之。子舸在徐台，薪水本属不丰，一至沪局自可增至一倍以外，于家计不无小补，去贵里又不甚远，特此奉商。可否令子舸先赴上海，阁下俟撤台后再离徐州？抑或乔梓不能暂离，别有窒碍之处？统祈示复。至国藩曾许以《皇清经解》全部饷子舸，亦经面托丁中丞在粤购寄，想不久亦可带到。复问台安，顺缴芳版。统惟心鉴，不具。

473. 复彭玉麟四月十五日

告张锦芳等参案业已出奏。祈函商早办侄女婚事。魏、李等四员保案尚未出奏，嘱核改后再办。

雪琴宫保仁弟大人阁下：

前接惠书，兼贻乡味，久未函谢。贱眷过裕溪时又蒙加意照拂，纫感无既。

前订同赴上海、苏州一行，兹订二十日前后起程，请阁下即日来金陵，以便联舟同行。其龙骧船亦请带来，并带长龙二三号，从行者多，或可分坐。

张锦芳等参案已于初七日出奏。展转思维，立法之初，不得不照奏定章程。初次不严，后此更难期令行禁止也。

内人来此，述及家事，舍温弟与常听涛结姻。仪庵之意，诸子侄当顺齿之长幼以次成婚，而舍弟妇以忧郁多病，常恐年寿难永，急欲将此女嫁出，以了此心事。请敝处函商仪庵。仆思姻事例由男家主持，未便催促。惟阁下与仪庵谊同手足，敬求便中寄函，请仪庵即于今年先办寒门姻事，免舍弟妇悬念未了之事，更增郁抑。至感，至祷。

魏、李等四员保案尚未出奏，缘部中屡次申明新章，凡各省保举人员除克城杀敌仍准优保外，其寻常劳绩概不准越级保升，及留省补用仅能保至“补缺、选缺后升用”字样。粮台保案，部中挑剔尤甚。尊处咨送拟保粮台各员如李嘉瑞以候选同知保知府留省加衔，杨尚履保留省加衔，未免过优，必干部驳。愈驳则痕迹愈重，难于挽回。应请酌为核改，庶各员得沾实惠，亦不致再费笔墨矣。余容面叙，顺颂台安。不具。

474. 复吴坤修四月二十二日

谈皖中支前饷项、考童滋事之案。告本人日内拟赴沪讲求外海水师事宜及各帅于黄、运间围歼张捻。

竹庄仁弟大人阁下：

月杪月初迭接来示，并钞寄殷学使复书及刘署司禀件，尚稽裁答。顷又接初六日专弁惠函，承贶多珍，敬谨拜登，感谢无已。

皖中支应前敌之饷为数甚巨，诚难撑持。自应急催协款，以裕军储。

考童滋事之案，言人人殊。前鄙人书言全案之关键，在辨王令原拿之石、宋二人果系误押与否，似得要领。该生童等复于曾姓迎娶之日纠众哄闹，自应严行惩办，以儆效尤。至于太湖多进佾生之事，闻系该属教官受贿伪造，亦应从重究治。

丁道前往行辕办理营务，团防各营今交令弟统率，当更得力。台旆于初十日起程，巡视蒙、亳，刻下计当返旆。鄙人亦拟日内赴沪察阅，讲求外海水师事宜。

张捻自前月二十五日渡运东窜，天津戒严，各帅欲于运、黄之间圈围而兜剿之。不知果有成否？复问台安，诸希心鉴。不具。

475. 复丁日昌四月二十二日

谈漕米、船艇等有关事务。告机器局洋匠可附片奖之，亩捐未可赓续不休。

雨生仁弟大人阁下：

顷接初八日惠书，并钞示前复总署函稿二件及筱舫所拟察吏条议、三绅公函，具悉一切。敝眷东来，猥蒙存候，感泐曷任！

江北漕米尚未到齐，而沙船已备，旬内可与浙米一并放洋。苏漕陆续抵津，极为妥速。即使验米稍有稽延，亦无妨于回洋贸易。官商两有裨益，此后办理当愈踊跃。

抚标水师裁撤，质堂拟于所撤陈镇水师内挑选船只，以换该军朽坏之船，事属可行。此间所撤水营，其船亦尽各营换用，即请转告质堂照办。

外海水师，阁下统筹全局，拟建三阃。浙江、江苏建于吴淞，山东、直隶建于天津，广东、福建建于南澳，各备轮船十号、艇船二十号，专泊洋面。无事则承运漕粮，有事则首尾相应，明靖内奸，暗御外侮，举一事而数善备，实属体大思精。惟艇船大者笨重，小者又难御风涛，似不如多用轮船之便。或轮船追捕，须带艇船装载器物，亦只可参互并用，不必拘泥二十号之数。此事造端洪大，经费不赀，且以越益吴，以齐益燕，以粤益闽，通力合作，最重在数省督抚意见相合，其次则遴选将材，每船须得一可靠之员，亦殊不易易也。

复总署信二函，展读一过，深得要领。东、南、中三洋建阃之说，业已陈明大概，将来尚可引伸言之。“卖地之多暧昧，阻挠之有三等”及“愚民倚教以梗法，吏役逼民以从教”等语，快论名言，犁然有当于人心，砉然奏刀而无触，游刃而有余，尤堪佩服。不知此等稿件悉由阁下亲裁乎？抑幕府拟底本而自加芟改乎？

崇明布捐，尊意由松沪总局派员专收，滴滴归源，自较核实。请饬该局照办。

机器局洋匠自科而等三人制造得力，因闽中日意格入厂未久，遽邀优奖，三人亦可附片奖之。外洋火药亟宜仿造，候饬宁、沪二局试办，以为自强之资。苏垣三处文庙前议以亩捐之款兴建，已由诸绅垫办木料，势难中止。应仍照前派收，及早蒇事，他工不得援以为例。亩捐本非善政，未可赓续不休，久困闾阎。

筱舫条议，意在练习吏才，堪备采择。惟局中各员譬犹弟子，阁下及藩司譬犹塾师，勗之以学，教之以身，诫之以言，试之以文，考之以事，诱掖如父兄，董督如严师，数者缺一不可，乃不虚设此局。仆坐言辞钝拙，不善训迪属吏，常用为愧。若阁下能殷勤教训良吏，则旧怨尤可全消，而亦足补鄙人所不逮也。复问台安，诸惟心鉴。不具。

476. 复刘坤一四月二十三日

谈京钱增解。告李忠壮公之祠，自应于吉安就地筹建。忧巨鹿、青、沧枭捻倡乱，畿辅饥民甚多，诚恐勾结为患。

岘庄尊兄大人阁下：

接前月十三日赐函，稍稽裁复。顷又得初九惠书，具悉一切。

印帅前在金陵，曾经说及排挤凌侮之状，仆颇代为郁悒。今见直隶军事久无起色，印若在位，内而廷旨严斥，外而客军交谪。今得脱然事外，又未尝不代为庆幸也。

此间阴雨太久，麦稼已伤。近始晴霁，不知能补救一二否？

京钱增解五万串，与鄂省钱数相等，足称大省规模。浙中复奏，仅解十万，未审不干部诘否。

李忠壮既奉吉安建祠之旨，自应就地筹修，以妥忠魂而符诏指。贵溪匪首周双桃登时格杀。万载张大吉一案续获首从各犯，办理尚为妥速。各处纷纷撤营，无业者多，抢劫之案必且层见迭出。

西捻由怀卫窜至东昌，北犯天津。旋由津门折回，窜山东之武定。逆骑如风，此剿彼遁。巨鹿、青、沧复有枭匪倡乱，畿辅饥民太多，诚恐勾结为患。官军疲于奔命，转饷维艰，柴草不足，迁延日久，虞生他变。焦灼曷已！

承索拙书，去岁早已写就，顷始交原来哨弁带呈，想蒙察收。复问台安，诸惟心鉴。不具。

477. 复李鸿章四月二十三日

告捻军自津门折回，已窜武定；展转追逐，官军愈疲。忧军输供给、饥民众多。闻刘铭传已强起销假，为之大慰。

少泉宫保世仁弟大人阁下：

接二十五日惠书，并准咨到大稿，具悉一切。

月来台旆241-1 征，席不暇暖。闻贼自津门折回，已〈窜〉武定。展转追逐，官军愈疲。骑队本不可恃，加以唐镇小挫，陈将阵亡，尤难得一统摄之员。诡智绝人，狡滑过于任柱，疾走是其惯技，偶战亦复凶狠。直境千里萧条，樵苏欲尽。鄙人前虑草料柴薪之艰甚于米粮，近闻直隶饥民尤多，弥增忧灼。如何如何！

筱帅初五抵金陵，小住数日，十三日起程赴浙。幼泉顷亦过此一晤，旋即挂帆回皖矣。省三顷有复书，词虽婉转，退意颇决。接到尊咨，知渠已强起销假，铭军先调渡黄，为之大慰。贼虽狙诈多端，人数究不甚众。或者省部十旬之休暇，便如养到木鸡一麾耆定乎？企盼曷已！复问台安，诸惟心鉴。不具。

478. 复彭玉麟四月二十三日

嘱减思虑，省应酬，多方保重。祈劝说姻亲办理婚事力求节省。告鄂省水营废弛，江面多抢劫之案。

雪琴宫保仁弟大人阁下：

顷接惠书，并送到船只，具悉一切。玉躬抱恙，未能同行，为之怅惘。贵恙交夏即发，一发即剧，竟成常例，廑念无已。尚祈减思虑，省应酬，多方保卫，定占勿药之喜。

承示常府子弟次第毕婚，重以尊函，寒门姻事今岁当可允行。尚望再三申劝，力求节省，幸无稍涉奢靡，庶两家易于集事。至为感荷。

李、杨两员保案，即由敝处斟酌。拟奖水师请恤各员，出月当能办奏。

鄂省水营废弛，江面劫抢公行。李申夫顷有禀来，言之沉痛。尊处计已早闻。而何小宋亦言张起基等积习已深，非更换难期振作。吾两人定长江永远章程，纵不能保将来常常整齐，但求当吾之世，江面无纷纷抢劫之案，水营无沓沓昏惰之习，即为至幸。

上海无轮船来接，鄙人当于明日坐龙骧起行。复问台安，诸惟心鉴。不具。

479. 复何璟四月二十三日

谈裁营、人事安排诸事。告张捻犯津门，窜山东，实堪焦虑。

小宋尊兄大人阁下：

初三〔二〕日泐复一函，计达尊览。顷接惠书，具悉一切。鄂中雨旸时若，二麦有秋，至以为慰。

兵饷积欠巨万，除却裁营，别无疏通之法。娄军纷起议遣，先将副五营于本月底截饷，次将霆、峻各营于端午前后以补饷之迟速定截饷之日期。业于初八日另具公牍，咨达冰案。鄂中可靠之营太少，邓军当缓议裁。水师积弊已深，于江面劫盗横行，毫无觉察，敝处早有所闻。顷得李申夫方伯禀牍，言之尤为沉痛。应求阁下与远帅力求整顿，择其尤泄沓者立即裁遣。俟部议长江补缺一案核定后，鄙人当令各营哨归各派之汛地，再行咨商整理之法。

张捻渡运窜至东昌，北犯天津，旋由津门折回窜山东之武、定、青、沧等处。枭匪复起，逆焰方张，实堪焦虑。

潘令先行到省，碍难委署。不若给咨赴都一行，方成仕宦正轨。

前承派伏波轮船护送敝眷。顷闻舍弟澄侯亦将来金陵一叙。如其果来，过鄂时望再派轮船一送，不胜感荷。复问台安，顺璧谦版。诸惟心鉴，不具。

480. 加丁日昌片四月二十六日

函商刘铭传位置所宜，嘱托挈衔奏参泰州庸吏。

正复函间，接展十三日手示，并钞寄沈守军报及查察泰牧之件，具悉一切。

贼窜津郡，城垣自可无恙。惟商贾辐辏之区，海运验收之际，岂堪久受蹂躏？少帅所调各军果能迅速赴机否？奔走愈疲，接仗愈无把握，殊深焦灼。

省三出处极关淮军全局。惟入奏一节，不能不隐隐说及去冬功高赏薄一节徒令朝廷增一疑端，而于省事无大裨益。渠英姿豪爽，略于小节，与其独当一面动受指摘，似不如在少泉麾下犹得挥洒自如。卓见以谓然否？

巡洋一事，当备文责成质堂。惟楚将素不谙洋面事宜，不知果有济否？外海将才自以闽、粤为优。闻闽省提督李与吾常常巡洋、闽洋一律肃清。与吾及质堂皆出厚庵部下也。

泰州长牧劣迹，此间亦有所闻。即请尊处挈衔奏参，以肃官常。此外，又有解钱三十万串一案，亦请主稿复奏。至官相奏协直饷十万，只能酌解二万。刘克庵奏协陕饷，实难筹解。本应由敝处主稿复奏，奈近日无报可发，又无专差进京，似亦不宜太迟。可否由尊处主稿之处，伏候卓裁。

苏、沪之行，顷始札调沪中轮船，计起程在二十三、四。到扬州时，轮船当亦赶到矣。良觌匪遥，诸容面罄。再问台安。

国藩又启

481. 复刘铭传闰四月初九日

晓之以情以理，劝刘强起一行。询北征日期。

省三仁弟阁下：

初五日苏州途次接奉寄谕，以阁下假期已满，饬国藩就近催令启行，业经抄录咨会在案。旋接少荃宫保手书，亦嘱鄙人强为劝驾，情意肫切。此次捻窜直、东境内，朝廷但望左、官、李、丁诸帅以守，独以战事责成少帅一人，限一个月，不效即行治罪。固足见朝廷倚畀之专，亦未尝无谗言相煎之迫。鄙人虑之甚深，而助之无术，不得不望阁下出而相助。刻下直、东诸军仍拟赶办运防，圈贼于武、定、沧、津之间，较之去年张秋以南之运河积水较深，地段较短，或不虞其窜越。然有守兵而无战兵，亦终归于罔济。务望阁下强起一行。在君子之素履，自适其艰贞之常在；大廷之赏罚，亦必无终爽之理。古之英雄，几人能度坦荡之岁月，成顺适之功名？大抵皆千磨百折，困心横虑。造物者若摧之，若不终摧之，若成之，若不遽成之，而后愈磨愈光，世皆叹为不可及也。

阁下如须增兵增饷，即请一面启行，一面函告鄙人妥为筹济。大旆何日北征？希即迅速示复。鹄候德音，顺问台安。不具。

482. 致郭柏荫何璟闰四月十七日

询哥老会是否聚众叛乱，肆扰民间，并告处理办法。

远棠老前辈、小宋尊兄大人阁下：

国藩于十五夜自沪回宁，闻霆、峻营遣撤之际，哥老会匪乘机生变，业已杀人抢劫，逼胁入会，不知果聚众叛乱、肆扰民间否？特拟告示底稿飞致尊处，如果行同叛逆，即请尊处刊刻代印张贴。此间亦已派员持示赴浔赴鄂，择要张贴，妥为解散。如其并无变端，散勇安帖就道，则请尊处匿此示稿，不必示人。

邓统领训诰请假百日穿孝，现已批饬星夜回营。如霆、峻营果有事变，断不可令邓部御之，恐其并为哥匪所煽也。顺问台安。

483. 复李鸿章闰四月十九日

告已专弁驰催刘铭传赴营；黄翼升计本月必达张秋。附告浙中助饷十万，四、五两关可以不误。请于保单中扣除王镇墉。

少泉宫保世仁弟大人阁下：

闰月四日在苏州行次接前月二十三日惠书，嘱催省三赴营。次日即奉寄谕，十一日抵上海，专弁持函坐轮船至裕溪口登陆，驰至刘宅守催。十四日因会同雨生有复奏之件，即附一片，复奏催省三事。十五日轮船回宁，十八日始接读尊处请饬省三回营之奏，与敝处一片微有不同。盖仆在沪晤徐薇垣翰臣，询及京师物议，于左右不无违言；并称省三之不出，亦奉李帅之风指。悠悠之论，动达禁省，闻之不胜愤悒。故从此着笔，欲以解释朝廷之疑，使知省三之归不特非由帅意，且有怨帅之情，而后无知者不至以养寇自重，妄疑尊处。即廷臣亦不至以有意迁延责备良臣也。片稿已嘱雨生抄呈台览。

当时与雨生熟商，颇费经营，特恐枢廷以与尊疏不符，增一疑团。又恐省三仍不满意，坚其高卧之情。其实省三谋略、勋劳，亦须有一二危语，乃能耸动天听也。

昌岐因接防者未到，起行稍迟，计本月必达张秋。健飞亦当催令速往。总在伏秋盛涨期内歼灭此贼，则幸甚矣。

浙中助饷十万。四、五两关可以不误。顺问台安，诸惟心鉴。

再，舍外甥王镇墉有兄在郭子美营中寄到来信，言郭营单开候补直隶州，王镇墉请俟补缺后以知府用，并赏戴花翎云云。镇墉现在敝幕，又系至亲，与前敌全不相干，断不宜无故受奖。舍甥颇明大义，深恐诒讥于人。仆亦恐众幕怀疑，请阁下将此名扣除为要。

484. 复俞樾闰四月十九日

告其子之事已托丁日昌及杜、勒二人妥为位置，当可解内顾之忧。

荫甫仁弟馆丈阁下：

在沪接到惠书，木渎返棹时，本拟约台旆同游沪。在胥门请眉生代为询访，文从业已入城。匆匆解缆，未能倾怀畅叙，怅惘无似。

世兄事极所不忘，曾经深托雨生中丞妥为位置。俾得事蓄有资，阁下无内顾之忧，庶可专意纂述，发挥盛业。中丞慨然允许。杜、勒二公处亦已商托有绪，并告眉生转致台端。如两月内无效，接信后再当切实代为谋之。来示欲于沪中船厂、厘局别图布席之地，似可不必。少待两月，如苏城事可速成，则善矣。顺候著祺。

485. 复郭嵩焘闰四月二十一日

谈剿捻近况，张捻盘旋直境，歼灭有期。告各国换约尚无头绪，所派人员不足称意。论与洋人交际原则。

筠仙仁弟亲家阁下：

前接两书，久疏裁答。比闻依永贤倩县试举首，欣德门之庆笃，卜鹏背之风遥，慰幸无已。舍侄纪官亦幸县案领批，或者借此一阶，自加淬厉，亦足豁舍弟之襟怀，山居之乐意。

此间诸事如旧，惟淫雨过多，二麦既已歉收，稻种仍虑有害。

张捻盘旋直境，官军圈之于黄河西北、运河东南。运河自张秋以达天津，正值夏伏盛涨，断难飞渡。该逆拘窘十县境内，劲骑不能驰骋，舞袖不能回旋。歼灭之期，计当不远。

各国换约尚无头绪。孙道士达之赴京华，因总署咨请派员，敝处札饬丁方伯、应道二君会保。二君之保孙竹堂及孙教谕文川，本非惬意之作，鄙人接晤一二次，亦不深许。仓卒无可使者，遂以中驷应之。闻其在京所陈说，都不当于事理。预筹换约各疏，军机中有与敝处书者，颇言闽中沈公欲以翰林从总理衙门学习洋务，仿学习河工之例，讥其大骇听闻。可见章京之内，亦自是非杂出，言人人殊。弛三成洋税之说，此间无道及者。国藩昨在沪上，曾一过洋泾滨领事处，观其迎候礼节，初无恶意。今年换约，当不至更称干戈。来示谓拙疏不应袭亿万小民与彼为仇之俗说，诚为卓识。鄙人尝论与洋人交际，首先贵一“信”字。信者不伪不夸之谓也。明知小民随势利为转移，不足深恃，而犹借之以仇强敌，是己自涉于夸伪，适为彼所笑耳。

时名之不足好，公论之不足凭，来示反复阐发，深切著明，鄙人亦颇究悉此指。而又因王介甫之闳深精确，卒以持之太坚，诒讥百世，因是徘徊其间，仅默默以自葆。愿与阁下一证此义。顺颂大喜。不宣。

486. 复吴坤修闰四月二十六日

谈对地方官员调整之看法。告黄令修理文庙一案，情节可恶，不能不主稿参奏。说明对近期军情及易置疆吏态度。

竹庄仁弟大人阁下：

前在苏垣接诵四月二十九日来示，并钞寄刘守禀件及英帅 [1] 。旋宁后迭接本月初九、十、十五七等日惠书，并钞寄省三复信及黄道、黄令各件，具聆一切。就审新膺宠命，真除藩条，仍摄开府，以望实之久孚，荷恩纶之迭沛。引瞻吉霭，欣颂无量。

尊处前月初旬专函已于二十二日复去，计早达览。邓令疲玩，既经阁下察访，未能振作自新，应即饬司扣委。怀远崔令不善，宋令继之，又非贤员，望阁下随时陶冶，或面加训饬，或遇公牍告诫。苟可因严训而改故辙，则中材以下尚有可转移之理。所谓畏威而向善也。牧令为亲民之官，未可数数更调，恐后者更不如前，徒滋纷扰。李守、薛令，阁下盛称其贤，二员本皆朴茂，国藩向亦有所闻。惟涡、蒙两属其难相均，阁下月助蒙令百串，无须敝处更为津贴，致涉乘舆济人之讥。卓见以谓然否？

湘中奏停皖捐，既与英帅抗疏力争，朝旨必能曲允所请。

寄谕饬催省三速出，仆已另片复陈，并 [2] 疮疾渐愈，必应毅然出山。兹将片稿抄呈尊览 [3] 。

黄令修理文庙一案，敝处委员王丞查验其复禀中询之绅民、考之工匠者，仆皆置之不问。其面禀称舆论甚坏，仆亦全不追究。惟要工莫大于大成殿、崇圣祠两处。据黄令禀大成殿业已修整，而委员所禀则殿上尚有罅陋通天，与教官等所讦通天大洞、淋泥不堪者正相符合。黄令禀崇圣祠被匪拆毁，间多无存，业已修整，而委员所禀则崇圣祠并未被毁，亦未补修。仆因殿上大洞，至圣露寝一节既已属实，是以痛恶该令而不复责及教官、典史，亦不复更问他事。来函寄到黄令一禀有“业已包工”等语，似渠交卸之时正在兴工之际。而该令三月十九之禀则称“大成殿、崇圣祠等处业已修整，两庑等处亦经建造，用银一千七百两有奇，俱系实用实销”等语；又有“泮桥牌楼等处因捐款不敷，尚未兴工”等语，皆系工程已竣、经费已罄之辞，并非尚留经费、兴工正忙之辞。阁下试将前后两禀一对，便知其自相矛盾。仆近年从不轻于动怒，亦不苛待属员，此案情节可恶，不能不由敝处主稿参奏。其参之轻重，仍可与阁下熟商定夺，请即迅速复示。

友山调补苏藩，而裕君未经到皖，骤难交卸。自应会衔奏留友山，以资熟手。

霆、峻营遣撤已毕。闻其初哥老会匪麇集浔部北岸，狡焉思逞。日内未有消息，想已安帖就道。台旆旋省，亦可借壮声威。

承示皖北各属伏莽尚多，妥筹镇抚。查捻党潜归，狼心已戢。阁下既留护 [4] 衔华前往阜、霍、颍上三邑稽查。黄将鸣铎 [5] 等处劝导，思患预防，荩筹周密，断无意外之虞。英帅函调水陆各营，阁下斟酌缓急，立筹巨款，令其赴东助剿。此间亦令黄昌岐、欧阳健飞渡黄河以北，会同防剿。闻运河之守已固，该逆断难飞渡。釜底游鱼，扫荡计不远矣。

易置疆吏乃枢廷用人之大权，鄙人自同治九 [6] 年奏明不敢与闻。嗣后既未尝有所汲引，又岂肯有所论劾？况阁下此时励精图治，百废具兴，眷畀方隆。而敝处忽然预辞宠命，在枢廷必不以为预辞，而以为预劾，岂不可诧？凡过谦则近于伪，不可不虑。复问台安，顺贺大喜。诸惟心鉴，不具。

[1] 此处稿本均缺空数字。

[2] 此处稿本均缺空数字。

[3] 此处稿本均缺空数字。

[4] 此处稿本均缺空数字。

[5] 此处稿本均缺空数字。

[6] “九”字当误。

487. 致李鸿裔闰四月十七日

告近期凡百顺适。金眉生所拟“导淮说”，祈再抄一分惠寄。

眉生仁弟阁下：

连旬联舸游览，见阁下襟怀弥广，气体亦强，至为欣慰。

仆于十五日回宁，凡百顺适。初闻霆、峻遣撤，游勇乘机生变，旋亦为团勇所戮，安静散去。北直黄、运河防已成，两月必可蒇事，尤以为庆。

金眉生所拟“导淮说”，其所定新开之河或分或合，均有旧河影可寻，又无高下殊悬及旋开旋壅之患。不特鄙人向不知此道，即各处献策者均不及此，询为得未曾有。正欲行局勘验施行，乃回署之后，原册失去，遍索不得。请阁下即告金君，将原说及兴工次第重抄一分，由尊处迅速寄来为荷。顺候吟祉。

488. 复朱学勤五月初二日

告张捻窜犯三辅，李鸿章督率淮军渡黄北援，运费加增。忧上海商民凋敝，江表苦雨为患。

修伯尊兄大人阁下：

接三月二十四日惠书，具悉一切。即审顺时笃祜，令闻日隆，至以为颂。

张逆窜犯三辅，李帅督率淮军渡黄北援，月饷不能少减，运费更为加增。刘寿卿老湘一军运费亦增。民困已深，而诛求未已。阴雨太久，麦稼大伤，深用焦虑。

前月奏勘外海营制，至苏、沪一行，察看彼族，尚无恶意。惟富贾昔聚上海，近已分散四方。百物之价大减，而厘捐之重如故。商民凋敝，实不能堪。又春夏苦雨为患，麦收多者五成，少者仅及三成。目下淫霖不止，圩田将成潦灾，尤为可虑。苏省供应浩繁，支绌情形，曾经使车经过，闻见最真。孙道妄有所陈，殊不可解。

今岁入款甚减，而出款转增。若中秋前捻事不了，则此间筹画难矣。诸关廑注，附陈一二。谨璧晚谦，诸惟心鉴。不具。

489. 复刘典五日初四日

告本人勉筹军饷，支绌时形。忧苏省民困深重。谈协饷之事。

克庵尊兄大人阁下：

接前月初二日惠书，过蒙奖饰，非所敢承。适弟出巡苏、沪，往返弥月，裁答稍稽，至为悚仄。即审承恩九陛，开府三秦，以望实之俱隆，卜宠光之益笃。引詹矞霭，企颂无涯。

国藩北征无功，赧颜回任，勉筹军饷，支绌时形。自旧腊东捻告平，满拟今岁稍裁饷项，稍纾民力，不意淮军渡黄，口粮如故，而转运之费更增。刘寿卿近又回湘募勇，以换疲卒，新招马勇，以厚兵力。以湘军在直隶尚为得力，不能不准，而所费尤为不赀。

苏省厘捐之重甲于天下，民困已深，而诛求无已。阴雨过久，二麦歉收，有仅三分、四分者，尤堪焦虑。

敝处向协甘饷三万金，陕饷则本无专款。乔中丞前此一奏，亦系无根之谈。明知尊处拮据情形，目下实有爱莫能助之势。将能〔来〕直隶肃清，淮军裁减，当可通融筹济，乞赐鉴原。复问台安，顺贺大喜。并璧晚谦，不具。

490. 复范鸣龢五月初七日

忧江表苦雨，二麦歉收，民生凋蔽，转饷日增，深愧抚绥无术。

鹤生尊兄大人阁下：

去冬接到惠书，过承奖饰。猥以舟航迎接，稍尽东道之谊，远劳齿谢，歉仄实深。

前因珂里吉旋，未遽裁复。近谂轺车载骤，使节旋朝，采杞梓于双江，应龙缠栋；荷丝纶于九陛，翙凤鸣冈。引睇矞晖，良殷企颂。

国藩久领名邦，素餐滋愧。精力衰退，有瘝厥官。江表春间苦雨，二麦歉收。近复淫霖不止，圩田积潦，深恐岁事有伤，实深焦虑。

前月奏勘外海营制，至上海、扬、苏一行，出省凡二十日。目击各属凋敝，元气难复，而转饷日增，抚绥无术，深用疚心。知注附及。复问台安，顺璧谦版。不具。

491. 复李光久五月初七日

答谢贺简。告以候选得缺之法，谆嘱不可轻出都门。

健斋姻世兄阁下：

接闰四月二十日惠书，猥以晋位首揆，远劳称贺，感泐曷任！即审入觐天颜，荣膺特简，恩擢郎官，旧勋久著，宸眷方隆，良以为庆。

承示世袭办定，出都南来，亦系稳慎之意。惟五缺得一人员，秋冬即可望选缺。请博访同乡及吏部诸君，如一年之内可以得缺，则不必出京。得缺之后，当差三年，即可保送御史。若果得御史清要之官，则虽出任子出身，亦与甲科无异。即补缺后不能久居京师当差，而告假出京，将来进京归应补班，亦远胜于初未选缺者。务须细细考核，不可轻出都门。至嘱，至嘱！

仆于前月至上海一行。该处号称繁华，昔年富贾丛集，今则散布四方。百物之价大减，而厘捐之重如故。商民凋敝，实不能堪。又春夏苦雨为患，麦收多者五成，少者仅及三成。目下淫霖不止，圩田将成潦灾，尤为可虑。

苏省供应浩繁，支绌情形曾经使车经过，闻见最真。孙道妄有所陈，殊不可解。

今岁入款甚减，而出款转增。若中秋前捻事不了，则此间筹画难矣。诸关廑注，附陈一二。复问台安，谨璧晚谦。诸惟心鉴，不具。

492. 加丁日昌片五月初七日

说明解洋炮系寻常事件，仍以专差为是，不必由驿。告复奏时不必会衔。

再，另函具悉。

折稿已酌定一二，祈核正缮发。解洋炮亦系寻常事件，仍以专差为是，不必由驿。国初凡奏牍无不由驿者。雍正间始有折匣，专差奏事与由驿并行不悖。乾、嘉以来，亦不以专差为是发驿马为非也。道光末始有常件不应发报之说，其实并非掌故。今则习为常例，吾辈亦宜循而行之，不必立异。洋炮等件复奏时，不必会列敝衔。总署系以私情相商，阁下不必以官话应之。卓见以为何如？顺候雨生仁弟大人台安。

493. 复许振祎五月初七日

告陈逸山学行交修，拟留之妥为位置；孙衣言之子恐铨选无期，宜商之李鸿章另作良图。祈购《经解》等精本。

仙屏仁弟馆丈阁下：

邓弁归，接三月二十九日惠书，并寄到王版《史记》及法帖数种。借悉起居佳胜，令问日隆。顷又接闰月初五日一函，猥以晋位首揆，远劳致贺。久点高位，无补时艰。兹复谬长百僚，具瞻之地，适足以播恶于众耳。揄扬溢量，只益汗颜。

陈逸山孝廉，顷来相见，器宇闳深，议论开拓，海滨孤迢，芝草无根，挺然特起，学行交修，信不愧豪杰之士。惟其祖母未葬，父母将老，亟思还旅。仆留之此间，妥为位置，刻尚未有定局。

琴西观察春间由沪入都，寄到一诗，意谓因其世兄年少，挈之北行，复闻其后投佚候选军中。汇保之案，部中每多挑斥，深恐铨选无期。需候愈久，易生懊恼，将欲少竭绵薄，以助旅费，亦无补于长策。未审可商之少泉宫保，另有良图否？

吏部则例各帙先后收到，内重复十三卷，检出缴还。其尚缺之十卷，通求觅补见寄为荷。另纸呈核。《经解》单行各种猝难购觅，尽可随时留意，原不必亟求购得。韩文则敝处旧藏已有数种。坊间东雅堂本，如真系初印绝精，与王版《史记》相等者，亦属可收。如非上品初印，即无庸买，以省长途搬寄之烦。智永《千〈字〉文》倘有精本，请以重价购之。前索取拙书，兹寄去对联一付，挂屏四幅查收。往岁戏语阁下，日者卜余五十以后，当成书家。今五十又逾八年，对联、大字似进于昔，屏幅行草仍无足观，小楷尤为恶劣。术者之言，殆有验与不验耶？聊述旧语，以博一粲。顺候近祺，诸希心鉴。不宣。

国藩顿首

494. 复张之万五月初十日

谈人事安排。喜哥老会众被歼，萧朝举为被胁者所杀。

子青尊兄大人阁下：

接前月二十六日惠书，具悉一切。

邳州营都司系徐州镇标题补之缺，右营守备系部推之缺，业准部文拣员请补。阁下拟以江安邦补都司，周象臣升补守备，想必斟酌妥善，人地相宜。应即如所拟办理，请由尊处主稿挈衔会奏。

哥老会匪萧朝举迫胁霆营新撤之勇，勒令入会，否则抢劫一空。于陆家嘴地方意图起事，当经炮船会合团勇，水陆夹攻，歼毙数百。复经鄂省派兵节节查拿，余匪四散，沿江一律肃清。头目萧朝举亦于麻城地方团勇兜拿之时，其下之被胁者起而杀之，尤堪快慰。

承示以升军调护省垣，极纫舟谊。现在风鹤虽息，弟当调至扬州，稍资防范，并为将来遣撤之地。复问台安，诸惟心鉴。不具。

495. 复杜文澜五月十一日

谈人事安排。告苏垣图若仿金陵图之例，则更善。

筱舫尊兄大人阁下：

接初一日惠书，并寄苏城图，具悉一切。

洋泾滨同知专管中外交涉事件，自非熟谙洋务之员不能办理妥洽。前在苏垣，雨帅面商陈丞福勋堪以胜任。应由尊处具详，先给木质关防。及议给养廉等事，均俟来详核办。上海、海防、崑山三缺均如详批，准其调署川沙、常熟海疆之缺，并准附片会奏矣。

省三顷有来函，允于出月赴营。运河防局有成，贼势渐窘，天其或者留待省三竟此全功。

都帅又绾钦篆，会同左、李同办直隶军务。号令稍歧，不知别无波折否？

苏垣图颇精细，微嫌字小，老年艰于谛视。若能仿金陵图之例，略注古迹，以套板朱色印之，则更善矣。复问台安，诸惟心鉴。不具。

496. 复彭玉麟五月十一日

喜陆家嘴游勇生变事业承弹压，萧朝举亦已歼毙。询其身体状况。

雪琴宫保仁弟大人阁下：

前接两次惠书，以陆家嘴游勇乘霆、峻撤营散时生变，台旆亲往弹压。鄙人于十五日回抵金陵，即闻此信。旋据九江镇道及娄镇禀称，炮船会合团勇杀毙游匪数百，大致安静。又据九江黄丞振成及娄镇先后前来金陵面禀，一切始得放心。然犹以未获头目为虑。顷得何小宋函咨，知萧朝举业于麻城歼毙。去此一害，足令余党心寒胆落，瓦解冰释，实深快慰。

闻台从已回老营。前此玉躬并未康复。不知旋营后悉就痊愈否？尚希珍重调护，以慰鄙怀。

顷阅邸钞，都直夫简授钦差大臣，与左、李同办直隶军务，左、李因一月限内未能灭贼，交部严议。闻黄、运之防已成，不久即可蒇事，想不至干重谴也。复问台安，诸惟心鉴。不具。

497. 复穆图善五月十二日

谈军需饷项筹解。

春岩尊兄大人阁下：

接三月初八日惠书，旋准大咨，具悉一切。即审狄城克复，荩绩日隆。引睇矞晖，良殷企颂。

甘省饷绌情形，大疏深切著明。弟忝在舟谊，岂有吝于转移？惟解左帅之二万两，自三月至十一月已悉数由洋商借去。敝处按月抵完洋商，万难更改。其正、二月解款，则早经交楚矣。此后每月江南协甘之饷，左营二万，尊处一万，决不改数，亦不愆期。比之闽、浙、江、广等省专解左营，则此间稍为平允也。西捻若迅就殄除，则淮、湘各军渐次遣撤，或能腾出饷项，再济陇西，尤所至愿。复问台安，诸惟心鉴。不具。

498. 复何璟五月十二日

谢贺端节，附谈游勇之害，告李鸿章拟剿捻之法。

小宋尊兄大人阁下：

顷接十二、十三两日惠书，猥以端节相庆，并示鄂中近状，感激曷任！即审010-1 节延釐，榴觞集瑞，勋崇保艾，金铙奏朱鹭之章；契咏依蒲，玉陛颁紫鸾之诏。引詹矞霭，企颂无涯。

娄军遣期太促，几为游勇所乘。该镇复不能在营弹压，径赴九江，其势岌岌可危。幸赖炮船、团勇杀毙数百，斩老冒四名，余匪遂散。惟此辈盈千累百，聚散无常，终为地方之害，实切隐忧。

西捻回窜运东，李少帅议于德州、临清、张秋等处沿运筑墙，困贼于黄、运两河之间，或可再收聚歼之效。复问台安，顺颂节禧。敬璧谦版，诸惟心鉴。不具。

499. 复惠志五月十二日

谢贺端节，附告关口变通章程，拟查勘函商后再行复奏。

心农尊兄大人阁下：

四月两接惠书，久稽裁复，至以为歉。顷接尊函，猥以端节相庆，即审卓午延釐，抚辰懋绩，猷宣龙节，集万宝于淮壖；望重骍盟，迓十华于朵殿。引詹矞霭，企颂良殷。

关口变通章程，敝处于接准部咨已饬常镇、徐海、淮扬三道分投查勘，妥筹禀复。容当与中丞商定，复函商尊处，再行复奏。

蒋坝暂设巡役一层，业已另具公牍，咨达冰案矣。复问台安，顺颂节禧。汇缴大柬，诸惟心鉴。不具。

500. 复何璟五月十二日

赞歼萧朝举之举沉机密运。嘱饬局补发霆军去年七、八月欠饷及邓军每月饷项尾数。

小宋尊兄大人阁下：

顷由轮船寄到惠书，旋准会咨，具悉一切。

萧朝举经麻城官兵追剿，遂为被胁之勇所戮。去此巨患，曷胜快慰！当该匪在陆家嘴聚众倡乱，声势颇张，不意一战于黄梅之团丁，而群匪伏诛，再追歼于逼胁之义勇，而渠魁授首。可见凶酋逆竖，必无善终之理，亦无久稽之诛。苟非天降大劫，即多方谋叛，亦卒不能成大乱，此冥冥中有主之者。而阁下与远帅沉机密运，逆折乱萌，又不独鄂人受其赐也。

邓军门九营，弟拟今岁不复议撤，免致再生波折。前批催邓提督迅速回营，渠家葬事不知已办妥否。

江西于霆军饷项已协解百四五十万，后此为日方长，厥款极巨，殊为可感。其上年七、八月欠解之项，预请阁下饬局由鄂补发，以明吾辈不肯尽忠竭欢之道。其邓军以后每月三万三千，岘帅咨称只肯协三万，不协尾数。敝处虽复已咨复，请其解足三万三千之数，如渠复咨应允，大善；倘其不允，弟亦不便再渎。应请即由尊处补发，以其所费者小，而所全者大也。复问台安，诸惟心鉴。并璧谦版，不宣。以后惠函，务恳专用信笺，撤去谦版，以归简易。至祷，至嘱！

501. 复李士棻五月十二日

谢赠《惜抱轩诗集》诸书。宽慰其丧子之忧。略告近况。

芋仙仁弟阁下：

前接三月一函，并《惜抱轩诗集》、《未谷札璞》，正拟函谢，属以巡阅海防，稍稽裁复。顷养素来宁，复接惠书，并寄汲古阁所藏《仪礼》。此数种皆极为可珍，猥承割爱见赠，拜登之下，衔戢无涯。就审仕学兼优，兴居多祜为慰。

贤郎早世，恸抱西河，良难自遣。尚望览韩子之诗篇，法东门之旷达，珍卫食眠，毋过忧损。至嘱，至嘱！

西省交代结清，例得拔委一次。阁下与向章相合，当不久于赋闲。鄙人便中当函商中丞，乞早位置。

国藩近状如恒。惟衰态日增，不能多见宾客，不能多阅公牍，是极疚心之事。儿辈均已来署，阖宅顺适，足慰绮怀。复问台安，诸希心鉴。不具。

502. 复刘坤一五月十三日

喜游勇已散，萧朝举被毙。告剿捻近况。说明东乡殴官一案，必须严惩；李士棻品学兼优，宜饬司酌委一缺。

岘庄尊兄大人阁下：

接前月二十七日惠书，具悉一切。

娄军遣撤各营，敝处批以端节前后妥慎办理。逮闻陆家嘴之变，鄙人初疑为截饷太早，或发饷不匀而起。及迭接鄂中函报，始知实为匪首萧朝举纠众威逼，并与饷事无干。幸被炮船、团勇水陆夹攻，杀匪数百，拔出散勇，次第旋归。顷接何小宋函咨，知萧朝举业于麻城歼毙。去此一害，足令余匪瓦解冰销，至为快慰。

该军历蒙协济多而且久，乃以解饷稍缓，转劳阁下有分咎之语，弥令鄙人感愧交并。此后邓军月饷三万，尾数由鄂找补，即如台命致书湖北两院，俟得信再行咨报。

西捻回窜运东，李少帅建议沿运筑墙，困贼于黄、运两河之间，业经就绪。都直夫将军简授钦差大臣，与左、李同办直隶军务。左、李因一月限未能灭贼，交部严议。闻河防已成，不久即可蒇事，想不至干重谴也。

东乡殴官一案，此间尚无所闻。尊意欲严办以儆刁风，复停捐以杜众口，办理极是。吾辈讲求薄敛，禁止浮收，全是平日存一片爱民之念。至于有事之后，却须从重惩办，不可稍涉宽纵，恐将来更酿出大事也。

国藩前月十五由苏、沪旋宁，目击各属凋敝，元气难复。而转饷日增，抚绥无术，深用疚心。

前署东乡县李令士棻，品学尚优，史事亦属娴习，卸篆以后，近况甚窘。查该员于交代早清，例得拔委一次。可否饬司酌委一缺，以恤寒儒？出自卓裁。复问大安，摹璧晚谦。诸惟心鉴。不具。

503. 复吴坤修五月十六日

告刘铭传出处承蒙敦促，不日当可成行；合淝朱令徂逝，其因考垫用之款应转饬各属分任。谈人事安排。

竹庄仁弟大人阁下：

前月二十六日汇复一函，计达尊览。初四日接诵惠书，具聆一切。

哥老会匪扰及上游 [1] 多人，余党潜逃，江面近已静谧。头目萧朝举、韩大颐亦已擒获正法 [2] ，深为庆慰。

省三出处，自阁下登堂劝驾，决意出山。雨生中丞比复派员敦促，计不日即当成行。

合淝朱令遽尔徂逝，殊堪骇悼。人才难得，勤廉如该令者亦属罕觏。丧此贤员，皖北繁剧强梗之缺，殊少胜任之人。其因考垫用之款究有若干，应俟尊处查核，转饬各属分任，俾无身后之累。阁下宅心仁恕，上年鲁川之丧，捐廉醵资，经营妥善，闻者莫不钦敬。此次拟筹朱令后事，尤见笃厚待人，使在下者乐为之用。刘守善病，不能视事，自应遴员代办。游子岱刺史贤声甲于苏、皖两省，可否破格委令暂署，以慰民望，请阁下斟酌。此外，守牧中名实并隆者应以何人为魁，何人亚之，便中尚望示及。

宿松一案，台旆旋省提讯，闻见既实，曲直自明，尚希博采舆论，迅为定结。宋元均既已瘐毙，结案愈速愈妙 [3] 。

己未庶常改官知县，签发皖中升补斯缺。鄙人北征，该员随办营务，尚属勤慎。顷因囊资缺乏，全家待哺，求到任后稍假时日，再行入觐，渠班次最优，仅一署太湖，今已八年无缺，应俯如所请，乞阁下饬司妥办。复颂台安，诸惟心鉴。不具。

[1] 此处稿本缺空数字。

[2] 此处稿本均缺空数字。

[3] 此处稿本均缺空数字。

504. 复丁日昌五月十六日

告洋人金姓在淮买房之事，必须照章办理；刘铭传定计出山，需饷弥补亏空一事，俟接到公牍再定；船价若果江贵而粤贱，则以后可专托广东打造。

雨生仁弟大人阁下：

初二日接诵二十八日来示，再钞敏斋、朗主教禀函。顷又奉惠书，并钞寄修伯、省三二信及海船经费单，具聆一切。

洋人金姓在淮置买民房，迭据淮安府县禀请核办。昨敏斋复据朗函，转禀敝处，以函内所称府县查阅志载，向有老天主堂及撕毁县示编粘匿名揭贴等语，章守等前禀未经叙及。比饬该管道府查明申复，并已咨达冰案。此事必须照章办理，如其私相授受，激成众怒，所在与民龃龉，则后此愈多波折。

省三定计出山，至为忭慰。渠订到营后，需饷数万弥补亏空，不知所弥者系属何款，为数若干，俟接到公牍再定。

此间连旬阴雨，虽偶尔放晴，无异一暴十寒。江北湖水涨发，里下河稻田半被浸淹。纵使运河两堤无恙，亦恐秋成歉薄。潘、叶办理堤工极为认真，而伊卿一病不起，深为可惜。

送方世兄之《皇清经解》，俟子偲到宁交出，当为妥寄。其价仍由敝处备送。

宝山参将衙门可作提署，顷质堂来函，亦以为然。不知上海尚有闲款可拨否？如有拨款，竟须即日兴工修造，俾质堂移居后，专讲外海操巡事宜，庶几并心一向，神不外散。

尊处前借红单船只，粤中业已允许。不知议定起程日期否？所拟造船二则，极为详审。经费尚不甚巨，候即咨行吴城、芜湖两船厂。比此间现造者价值贵贱何如？若果江贵而粤贱，则将来专托广东打造，更为合算。复问台安，诸惟心鉴。不具。

505. 复朱兰五月二十一日

谈近期军情，东捻告平，西捻窜犯三晋。忧民困已深，而征求无已。告李鸿章剿捻办法。附告《周礼》、《尔雅》补缺板均已补刻，容秋间印刷寄呈。

久翁老前辈大人阁下：

自去冬台旆锦还，至今夏四月迭接惠书，并示鸿篇，兼贻良酝。以俗务纷繁，久稽函谢，歉仄曷任！

顷阅邸钞，借审蒙恩开缺，得赋遂初，华阳人羡真仙，君实自名独乐。引詹吉霭，企颂无涯。

此间自东捻告平，境内粗叨静谧。西捻自秦逾河，实犯三晋，侵轶畿疆，蹂躏已近半年。淮军渡黄，口粮如故，而运费更增。本年春夏雨水过多，二麦歉收，稻田被淹。民困已深，而征求无已，殊堪焦虑。

李少帅因贼渡运东，建议筑防困贼于黄、运两河之间，业经就绪。朝廷以一月限内未能灭贼，交部严议。简都直夫将军为钦差大臣，会办军务，一国三公，号令歧出，本非军务所宜。幸防局已成，不久即可蒇事，或不至掣动大局，更干严谴也。

国藩近状如常。惟衰态日增，不能多见宾客，不能多阅公牍。夏间因巡阅海防，一至苏、沪，往返二旬，目击各属凋敝情形。抚绥无术，深用疚心。春间敝眷南来，儿辈随侍读书，足慰廑注。

世兄航海遇风，危而获济，庆慰良深。承寄《肇域志》两函，尚未抄校完毕。《周礼》、《尔雅》补缺板均已补刻，俟秋间有便，印刷寄呈。竹翁现住金陵，康健如常，手不释卷。间作半日之谈，娓娓不倦，殊非鄙人所及。其世兄在粮台当差，微有薪水，略资贴补。不欲更以书院衡文之业，上烦竹翁。老年但宜颐神，不宜劳心也。

孟令请恤一案，已据薛时雨公呈批准具奏矣。知念附告。复请道安，敬璧晚谦。诸惟心鉴，不具。

506. 复何绍基五月二十二日

评其诗集得失，婉辞作序。概述近年各处刊刻书籍情形，且询及《仪礼正义》板尚存何处。

贞翁年老前辈大人阁下：

刘子迎观察至，接奉惠书，并得宠赐大集。伏承兴居多祜，纂著弥勤，鲁殿灵光，薄海欣其健在；谢家兰玉，绕膝尽是诗人。深慰瞻企之私。惟子敬同年人琴遽丧，致伤老怀，尚望强自排遣，颐性葆真，至以为祷。

尊集奉读一二，尽取古人之精华而一不袭其貌，竟不能举一家以相拟。惟博综众流，才力富健，则于近人《曝书亭集》为近。其天机横溢，孝友笃挚，时有度越竹圫之处。特酬答之际不择胜流，间有俗题，挥斥之余，不耐矜炼，间有率句，斯又逊于朱氏者。昔尝戏语：尊诗撒豆成兵，有大老官脾气。虽一时谐谑之言，亦疑率句之宜予芟薙也。鄙人于诗致力甚浅，不敢作序以黦鸿编，聊贡其愚，仰希鉴裁。

此间自刻《船山遗书》后，别无表章前哲之刻。李帅饬局刻《诸经读本》，国藩回任后继刻“三史”，计冬间乃可断手开刷。时当以初印本奉寄台端。《仪礼正义》板不知现存何处，吴帅入觐南旋，闻当由金陵溯江入蜀，会当一询究竟。江浙学人，近岁似以俞荫甫樾为冠，所著《群经平议》、《诸子平议》，往往精审轶伦。惟年未五十，成书太速，刻之太早，间有据孤证以定案者，将来仍须大加删订。《吴子序遗集》，其从弟子登刻之广州，昔年所刊《丧服会通说》却未重刻。各种似不如《丧服》之精。其家式微特甚，良可悯念。

令侄性泉之事久经函寄，少泉尚未具奏。渠比当危疑盘错之时，未便催促。世法所束，解脱良难，然终当令其湔祓无垢，重履亨衢也。诸希心鉴，顺颂道安。不具。

507. 加朱兰片五月二十四日

求寻访代购邵晋涵、邵廷采所撰书。

再，贵同邑邵二云先生晋涵所著《南都事略》，或以为尚未成书，或以为业已纂成，并有刻本，敬求台端搜访。如果有稿本未刻，此间付局中刊刻，并刻王氏《东都事略》，使学者不苦《宋史》之浩繁难读。又其所著《孟子述义》、《穀梁正义》、《韩诗内传考》、《皇朝大臣谥迹录》、《方舆金石编目》、《323-1 轩日记》、《南江诗文稿》等种，不知何者已刻，何者尚有稿本，敬求寻访代购一二见示为荷。又其族祖名廷采者，刻有《思复堂集》，亦恳觅购。顺问久翁老前辈大人台祉。

508. 复丁日昌五月二十九日

谈预筹来岁海运船只、解送借银、水患、开坝、钱漕收数诸事。

雨生仁弟大人阁下：

二十二日接诵十九日来示，并钞寄田捐、买米、起运及夹板 [1] ，又任丞、修伯、省三各禀函。顷复奉二十三日惠书并告示、会札各稿，具悉一切。

预筹来岁海运船只，尊虑极为周密，片稿立言亦中窾郤。未雨绸缪，有利无弊，朝旨必深以为然。惟星使业已回京，未必能细察情形，将来委员回苏，仍须由尊处详询核夺。

省三昨有牍来，已于十六起程。正符任丞之禀，渠欲于清江转运局借银数万。顷据调甫禀报，业已解去五万，微嫌为数太多耳。

本年淫霖为灾。此间阴雨经旬，鄙人率属步祷，于二十二日晴霁，业经连晴八日。二十九日虽骤雨两次，而夜间繁星满天，或不至遽降滂沱。苏、常相距不远，当与宁属相同。承示苏属患水，低田被淹，城乡贸易因之顿减。台旆昕夕祈晴，辄有父老拦舆环跪，请裁铺捐，自系情急之呼。阁下立沛惠泽，俯顺民情，或可上弭天变。

寄到示稿、札稿，顷已钤印，递还冰案。苏局裁去此项入款，殊觉太少。既在司库按月提补，挹彼注此，自可权宜办理。沪局铺捐，自亦不能不裁。凤凰山练勇应否裁减，国藩未能深悉。请阁下体察核办。

运河水势，据路崇报，较去年夏至后十五日尚小四尺，较七月盛涨尚小一丈三尺。当如尊指严饬该管各员保护河堤，但能竭诚尽力，不专系乎便宜行事。所谓便宜者，不过开坝一事。开坝乃亿万人所目击心伤之事，自须总督、总漕商办，万不可由委员作主也。

李生凤苞精晓算学，俟其抵此，当与畅谈。或令随同莼甫浮海，周历各国，察看形势，亦无不可。川资只需千金，尚易筹备。接读大咨，钱漕收数预出告示，诚为良法美意。惟江安粮道所属，较之苏松粮道所属漕数之多寡迥殊，州县之入款迥异，则取之民间者，不宜照苏松各属之例，只宜照安庐各属之例。前在安庆见马穀山定一章程，量各县终岁之出款、进款而酌定收数。日内当抄全案咨送尊处，请阁下酌定江北州县收漕之数，开单见示，秋间会奏一次。初冬令其出示，则属员皆将乐从，而立法可以垂久。

外海水师章程，前承许以两月交卷。兹限期已过，亦备公牍咨请速办。二件皆极繁难之事因阁下心思锐入，故特以奉烦，必能尽善也。敬问台安，诸惟心鉴。不具。

[1] 此处脱漏数字。

509. 复德寿五月三十日

谢赐佳珍，略报近况。

静山尊兄大人阁下：

顷接惠书，兼承雅贶。谨于降香、荷包、貂袖、果饼四者之内，酌量拜登，余珍十二包璧谢，感泐曷任！即审望重骍盟，荣持龙节，赞虞陛垂裳之治，锦濯吴江；论周家补衮之功，纶颁魏阙。引詹矞霭，企颂无涯。

国藩疆圻久领，日就衰颓，蒿目时艰，惭无裨补。春夏雨水太多，二麦歉收，稻田亦将被淹。顷间率属虔祷，幸获晴霁。但求此后庶征咸若，岁事稍丰，内有以苏民困，外有以济军需，庶稍释焦虑耳。复问台安，顺贺大喜。诸惟心鉴，不具。

510. 复江忠濬六月初六日

告初次入都，宜稍讲晋接，主动晤商同乡京官，不宜学避客之陋习。附告李鸿章剿捻办法。

达川仁弟大人阁下：

接三月二十三日惠书，具悉一切。即审奉回批折，候代北行，以德门之勋绩，兼左右之宣勤，定卜昼接锡蕃，承恩愈渥。引詹吉霭，企颂无涯。

承询初次入都，诸未熟悉，阁下谦谨有素，同乡京官必能为之照料。皮筱舲、黄晓岱两君尤为契洽，可与晤商。从前外官进京，多以不见宾客，避人若仇为故习。阁下宜稍讲晋接，湖南、四川两省京僚均宜虚衷会晤，不宜学避客之陋习。其别敬若干，随分应酬，权衡在我，并非因见过一次，遂需多送几两也。

西捻由津门回窜，李少帅照上年防运办法北守减河，西守运河，南守黄河，困贼于黄、运两河之间。现与直、东各帅分段筑防，或可就地歼灭。东南民力亦借以少纾矣。复问台安，顺缴芳版，诸惟心鉴，不具。

511. 复英翰六月初七日

告近期军情，忧军饷更增。

西林尊兄大人阁下：

顷接惠书，具悉一切。即审驰驱直、豫，筹防运东，懋著贤劳，至为驰念。

张逆迭为防军所挫，凶焰已衰。釜底游魂，当不难就地歼灭。都帅前在鄂中，后在淮扬，与胡文忠暨鄙人共事，久知其贤。此次奉命与左、李会办军务，必能和衷共济。

国藩支应前敌，满拟将幼荃各营遣撤，饷事借以少纾。不意淮军渡黄，口粮如故，而转运之费更增。刘寿卿一营运费亦增。近又添募马队一营。较之去冬，有增无减。致于尊处允拨之茶厘，稍缓践诺，歉仄实深。顷已札饬皖南厘局，每月筹拨万金，由竹庄转解前进，以资接济。业已另具公牍，咨达冰案，伏希垂谅。复问台安，诸惟心鉴。不具。

512. 复扬州绅士公函六月初八日

告风水之说，不可深信。虑皖南各县淹没田庐极多。

彤甫、介臣、雨人尊兄大人阁下：

顷接惠书，具悉一切。

甘露寺铁塔镇伏海潮，形家厌胜之法，事或有之。阁下议及兴修，欲于运库存修金山项下先行借款，亦未始不可行。惟风水之说，鄙人向不深信。虽万历间偶应童谣，究非至理。李卫公未建此塔以前，数千岁未必年年皆水，则从今不修此塔，以后数千岁亦可决其未必年年皆水矣。若云以壮观瞻，则俟两郡物力稍丰，再行筹办，似不为晚。

此间月前苦潦，近始晴明，或可觊幸有秋。惟皖南各县，出蛟淹没田庐极多，殊深焦虑。复问台安，敬璧谦柬。诸惟心鉴，不具。

513. 复蒋嘉棫六月初八日

告宜密令王牧择尤谢黜一二人，以肃局政而保声名；江中各卡舞弊，应从严查核。谈厘税一案重在裁卡，不在减则，宜悉心斟酌，归于至当。

莼顷仁弟阁下：

顷接惠书，具悉一切。

大通王牧，敝处所阅者仅卖票行盐一事。因言者系属端士，故不能不一查询。而又因王牧久著廉干之名，是以不用公牍而用私函。今来示缕叙数事，耳目既密而且确，剖断亦明而且恕，尚复何疑？惟其幕友颇多，如王、吕、宁、蔡、孙辈，似当由尊处密函告之王牧，嘱其择尤谢黜一二人。不可畏其造谣报复，曲为瞻徇，庶足以肃局政而保声名。

荻港分卡吴中英即由尊处撤委，拣员接办。江中差船、考船倚势包厘，有非卡员所能诘问，各卡司事或缘以为弊，殊属不成事体。阁下饬令各卡于商船尾照捐数不符者，一经查出，除由本卡照数完厘外，仍令将上、下卡短数一律补完；并将借差借考完不足数之船查取职名，附案备核。用意周密，立法严整，庶该船知所儆惧，而包漏之风亦可少息。阁下去岁春秋间既不为浮议所摇撼，此后即偶尔严峻，当无它虞。

裁减厘税一案，鄙意重在裁卡，不在减则，业于公牍详细批答，尚祈悉心斟酌，归于至当。复问台安，诸惟心鉴。不具。

514. 复李瀚章六月初九日

告因见各地物力衰落，厘则烦苛，今年拟陆续裁撤三十余营。附告近期军情。

筱泉年兄大公祖阁下：

接五月十九日手书，于议裁厘捐一事，权衡赢绌，委曲详尽。此间拮据万端，左支右绌，方且远荷丹谊，大为协济。揆此时势，岂暇遽议减收？惟目击地方物力之凋瘵，厘则之烦苛，实为他省所未有。前至苏、沪一行，各业商民纷纷以减厘为请，呼号待救，疾痛惨怛，诚不忍坐视而不为之所。因思今年陆续裁撤三十余营，秋间仍拟裁数营，约计节省月在十一万两内外，出款繁浩，不敢多减。拟将沪、苏、宁、皖四局共减五万有奇。在沪、苏，则求与浙省科则相等。在宁、皖，则求去其太甚。诚见马力已穷，不能不稍予以乐生之趣。然使减后路之厘捐，遂至阙前敌之紧饷，布小惠而误大局，鄙人亦断不肯为。另有清单细算，于前敌毫无所损也。乃鄙人檄行之后，各局尚未议复之前，苏州大雨数日，丁中丞步行求晴，各商环跪，诉请免厘，遂概免三万余串，较之鄙檄拟减之数，几加一倍。苏局既减此巨款，沪局所减恐亦不能太少。此虽大纾商民之困，而鄙人之初意尚不敢如此豪举也。万一直隶军务不能速了，将来挹注不敷，仍不能不求助于尊处。蠲本境之征，而乞邻省之籴，自问殊属不情。然以苏、浙相形，则浙中虽岁出不訾，较之苏省，尚属多寡悬殊，苏厘虽减，尚不能更轻于浙，或亦官绅士庶所共谅也。

北路军事，都帅新来，似有一国三公之嫌。幸诸帅和衷共济，当无他虞。近日刘寿卿等军屡有捷报，贼势似已大衰。省三据报五月二十四日已至清江，近日想将到营。添此一军，剿办当更得劲也。肃复，即请台安。不具。

515. 复李鸿章六月初九日

谈黄、运两防，分段防守，比之去年，似更有把握。告沧州、减河以南若仍多滚水坝，则可用为限隔张捻戎马之地。论刘铭传对“权术”态度。

少泉宫保世仁弟大人阁下：

前接闰月既望日惠书，又接五月四日一函，具悉一切。

黄、运两防，我军分段防守，虽不能如上年幼、良之同心，而地段较短，局势较紧，比之上年，似更有把握。所率健飞诸军，不知近日已由张秋北上，直抵德州否？

伏汛盛涨，黄水当无不漾至临清之理。国藩昔年六、七月间经过德州，至东平一带，见沧州、减河以南如德州、临清、东昌等，均有滚水坝。在古昔为九河故道，在今为运河。所滚出之水直流入海，亦有宽至数丈深至丈余者，尽足限隔戎马。不知今日沧州、减河以南，黄河以北，尚有此数道滚坝之河限隔贼骑否？若此数道水势果深，则张捻自投绝地，断无不灭之理。即此数道涸深，而圈内究不甚广也。

都公临事而惧，当不至大有异同。惟所拨陈、宋诸军，未必果服其控驭而得其死力。省三于十六日起行，在清江小住三日，计刻下已过济宁。闻渠于阁下不满处在“权术”二字。昔年希庵不满于胡文忠，亦在此二字。仆尝告人曰：“文忠非全无权术者，而待迪、希兄弟则一片至诚，实无丝毫权术。”惜无人以此言转告省三也。

此间前苦雨多，低田被淹，国藩与雨生两处求晴。顷自二十二至今，晴霁已十八日，岁事或可无虞。附告一慰，顺颂勋祺。不具。

516. 加李鸿章片六月初十日

告沪、苏已允减厘，然前敌饷项当不至缺乏。祈与都兴阿共事无存芥蒂。

再，前因上海商人禀请减厘，曾饬台局核议，拟于八月酌减，盖计其时直隶当已肃清也。厥后苏州连日大雨，丁中丞率属步祷，商民遮道环诉，求免厘捐。雨生遂允普免铺捐每月三万串有奇，较之敝处拟减之数更多。苏局减数既巨，沪局亦不能太少。计两处入款所少殆近五万，然前敌饷项必可按月赶解足数，不至缺少分毫，请释廑念。

都帅昔在扬防于台端微有不满，然文忠素称其忠朴善良，又言其短在多疑。兹同办大事，当不致稍存芥蒂，便中示及一二。复问少泉宫保世仁弟大人勋祉。

517. 复刘坤一六月初十日

告江西再增折价，断不宜过份。谈对司详援案改收银两看法。

岘庄尊兄大人阁下：

十三日泐复一函，计达尊览。旋接初五日惠书，并抄寄大稿司详，具悉一切。

其中“河运无船”、“海运无船”两节，弟就所见闻者再增数语，是否可用，尚希裁定。江西将来再增折价，断不如抚建增至二千之多，即照鄂、皖章程，亦须择其尤轻者。鄙意三千之外，增不得过一千文。如再增多，恐激成巨案。其起运不敷之数，只可于厘金、洋税等项下另行筹款，核实报销。虽户部再三驳诘，而西人之官京师者亦必亮而助之。

司详援案改收银两，将实数随时声明具奏，正与江苏办法相合。鄙意应将大涨大落一并言之，亦经加签候裁，逾限加罚。若不严加申明，均应如详稿议行，即请挈衔会奏。复问台安，敬璧晚谦。诸惟心鉴，不具。

518. 复罗惇衍六月十六日

告运、减之防办成，圈围甚紧，捻股不日可歼。寄呈五十金，与祭顾炎武祠。

椒翁老前辈年大人阁下：

去冬接到公函，稍稽裁复。顷间又奉惠书，渥承记注。即审荩祺懋介，德望弥崇，至为企颂。

捻股披猖数月，几于不可收拾。自运河、减河之防办成，圈围甚紧，近闻连获大捷，不日即可蒇事，殊深庆幸。

此间春霖淫溢，二麦歉收。入夏仍苦雨多。各城虔祷，近来始获晴霁。倘从此庶征时若，岁事稍丰，庶前敌之饷需无缺，而孑黎之元气亦苏。未卜果如所祷否？

顾亭林先生祠，侍在京时，未及与祭。颇闻英彦云集，交游甚盛。阁下以经费不敷，重为提倡，兹寄去五十金，以副雅嘱。

王芷汀同年南来之说，久无消息。不知京僚尤难位置，书局束脩菲薄，并鸡肋之不如。陶守怡已委泰坝监掣，知念附告。复请台安，摹璧晚谦。诸惟崇鉴，不具。

519. 复王维珍六月十六日

谢赠书兼闱墨。告剿捻不久即可蒇事。虑春霖淫溢，二麦歉收，前敌饷需难供。

莲西年兄大人阁下：

去年接苏门所寄惠书，兼贻闱墨。俗务纷繁，久稽裁复，歉仄曷任！闱墨抚诵数首，清真卓荦，兼擅其胜，洵足式靡振浮。即审使节还朝，元旋叶吉，采闽邦之杞梓，访善四咨；荷凤阙之丝纶，锡蕃三接。引詹矞霭，企颂良殷。

捻股披猖数月，几于不可收拾。自运河、减河之防办成，圈围甚紧。近闻连获大捷，不日即可蒇事，殊深庆幸。

此间春霖淫溢，二麦歉收。入夏仍苦雨多。各城虔祷，近来始获晴霁。倘从此庶征时若，岁事稍丰，庶前敌之饷需无缺，而孑黎之元气亦苏。未卜果如所祷否？复问台安。顺璧谦柬。诸惟心鉴，不具。

520. 复黄倬六月十六日

告自运河、减河之防办成，圈围捻股甚紧，不日即可蒇事。忧春霖淫溢，二麦歉收。

恕翁仁兄大人阁下：

闰月初间在苏州道中接人日及二月二十五日惠书，并赐佳毫，敬登志谢。辰惟荩祺懋介，德望弥崇，至为企颂。

捻股披猖数月，几于不可收拾。自运河、减河之防办成，圈围甚紧。近闻连获大捷，不日即可蒇事，殊深庆幸。

此间春霖淫溢，二麦歉收。入夏仍苦雨多，各城虔祷，近来始获晴霁。倘从此庶征时若，岁事稍丰，庶前敌之饷需无缺，而孑黎之元气亦苏。未卜果如所祷否？

住苏三日，应接极繁，公私丛杂，贵门生钱君仅得接晤一次。渠所谋者尚未定局，匆匆别去。回署以来未再得渠音耗，殊以为歉。令侄子钧闰月来此，现在署中帮写折件。其事极简，不时可以晤谈，将来相机筹一长策，以慰廑念。复问台安，诸惟心鉴。不具。

521. 加黄倬片六月十七日

谈霆军遣撤及哥老会滋事诸事。

再，闰四月间霆营撤遣之际，在黄梅几酿大变。游勇哥匪聚至三四千人，乘霆营不逞之徒，明胁暗勾，叛在呼吸。乃被黄梅团勇擒斩数百，砉然瓦解。首匪已除，余党消散。目下霆军遣去十分之七，仅留八营，当无他虞。实天意之悔祸，非人谋所能济。自金口叛变以来，弟无日不以霆营为忧，兹幸消弭无事，鲍公得以保全令名，弟亦免于讥议。附告以慰垂廑。

此外可虑者，惟哥老会为最。吾乡在军营保至大官者，往往丰衣美食，广交滥用，费资用罄，复思再出如向日求财求官之易，不可得矣。若能保今岁明岁若辈不群起滋事，则吾乡乃可保为安土，而吴楚不至再见兵革耳。聊陈隐情，用答拳拳。复问恕翁仁兄大人台安。

522. 复何璟六月十八日

谈鄂解霆军协饷与原议数目未符，祈妥谋酌补之法。求为熊家彦位置晴川书院一席。

小宋尊兄大人阁下：

伍崧生来，得闻台端近来政祉清嘉，公私顺适，至以为慰。

霆军协饷，江西上年七、八两月应解之款系属十万。兹鄂款仅五万五千，则与由鄂筹补之议数目尚未符宜。如何酌补，令其针孔相符，再求卓裁一为平章，即请由鄂中两院咨明，江西以后少解。此意不由敝处而发，尤为妥善。

敝同年熊家彦，号仲山，顷来金陵小住，兼展其先世文端公之墓，晤谈多次。其在云南久著循良，惟乱后滇省贤吏穷困异常，引退还山，艰于谋食。敬求阁下位置晴川书院一席，俾明岁得所枝栖，不胜感荷。敝门人张裕钊廉卿，睽隔八年，现闻假馆尊处，请嘱其买舟东下，来此一叙，不久可返鄂也。敬问台安，敬璧谦版。诸惟心鉴，不具。

523. 复郭柏荫六月十八日

谈哥老会首萧朝翥乘霆营撤勇之际起事，几成大变。告江西月协霆营之尾数三千宜由鄂中补足。求为喻吉三、熊家彦位置一席。

远翁老前辈大公祖阁下：

接前月二十八日惠书，具悉一切。

会匪萧朝翥乘霆军撤营胁勇起事，几致酿成大变。乃自陆家嘴击败后，至麻城戮其渠魁，去此巨患，可见凶酋逆竖必无善终之理，亦无久稽之诛。苟非天降大劫，即多方谋叛，亦卒不能成大乱，此冥冥中实有主之者。而非阁下与小宋中丞沉机密运，亦难遽销乱萌，又不独鄂人受其赐也。

邵军门九营，国藩拟今岁不复议撤，一则鄂省九达之衢，稍资弹压；一则免散勇太多，觅食无方，纷纷滋事。惟江西协解霆军为数孔巨，为时太久，此后月协三万。其尾数三千，请由鄂省补足，俾不至于竭忠尽欢。如蒙允许，即请由鄂中两院咨明江西以后少解。此意不由敝处而发，尤为妥善。

敝部记名总兵喻吉三，相从十余年，和平明慎，为小宋及雨亭、申夫诸君所推许。渠曾任汉阳守备，敬求阁下于副、参、游中题补一缺。渠既得所依归，公事亦有裨补，至以为恳。

又敝同年熊家彦，号仲山，顷来金陵小住，兼展其先世文端公之墓，晤谈多次。其在云南久著循良，惟乱后滇省贤吏穷困异常，引退还山，艰于谋食。敬求阁下位置晴川书院一席，俾明岁得所枝栖，不胜感荷。敬问台安，祗璧晚谦，诸惟心鉴。

524. 复张裕钊六月十八日

问所寄唁信及刍敬事。盼东来一抒积悰。

廉卿仁弟阁下：

顷接闰月杪惠书，远承记注，感泐曷任！

乙丑五月接到尊府讣函，曾有唁信并寄刍敬五十金，及祭幛等件，未审曾收到否？比年询访朋好，多云台端修纂汉阳、安陆等志书，卒亦未有确耗。兹审校书鄂局，文史足娱，著述多暇，至以为慰。

睽隔多年，衰态日增。颇思文旆东来，借话积悰。可否挂席乘风，翩然过访？企望无已。复问台安，诸惟心鉴。不具。

525. 加何璟片六月十九日

请为唐、李二人委署一缺。

再，唐鹤九太守景皋前在湖北数任，历著循声。来皖后，庐州、太平两府又实能勤于其职，颂声大作。又其世兄名基甲者，在湖北光化县任亦有政绩。顷熊仲山观察言其舆情爱戴，迥异寻常。惟赋闲已久，请阁下委署一缺，俾得有所展布。

又有候补县李载珪者，字葆纯，在敝处内银钱所当差多年，仁厚清慎，亦似可为良吏。此二人皆未尝以私情相托。以鄙人所闻见，似均为难得之才。请阁下精心察看，果否可靠？便中示及一二。再问小宋尊兄大人台安。

526. 复丁日昌六月二十日

告松、沪铺捐已批饬先将房市等三项停止；凤凰山练勇当妥为遣撤；拟提湘款归还浦局，事属可行。谈江北积案、助斌君家属回旗、江北钱漕及外海水师章程等事。

雨生仁弟大人阁下：

十一二迭接初八日手示，并附孙道来禀，又钞寄金陵炮局 [1] 二函。猥以鄙人添孙相庆，感纫无已。顷又奉十二三、十五日四次惠书，并钞寄敏斋禀单及少帅、省三来函，又孙道原信一件，具悉一切。

苏属自免捐以后即已畅晴，可见天从民愿，令人悚惕。惟沿海棉花复为飓风所损，焦灼实深。松、沪铺捐，前接敏斋、蔗农来禀，业已批饬先将房市、坐贾、空船三项出示停止，日内计已遵行。凤凰山练勇千五百人，敏斋昨有禀来，求为调赴前敌。北路劲旅云集，无须添兵。自不如由道具禀，咨商总署，妥为遣撤，乃是了义。

来函以路崇所报系北运河之情形，非南运河受全淮水之情形，所论似不甚确。路崇系里河厅，该厅汛地北始于清河之运口，南止于宝应之叶云闸。山东一路之水由中河口而来，经顺清河而至运口。洪泽全湖之水由张福口而来，亦至于运口而相汇。自运口而下，过五坝三闸而至清江、淮安，直至扬州，运河别无增入之源。故运河以里河厅为极重。报水志之长落尺寸，不能不以该厅为凭。闻运河险工自马棚湾外，尚有界首及小罗堡两处，九月又拟认真兴修，冀弭巨患。

省三商借浦局一款，已据调甫报拨五万。阁下拟提湘款三万、司库二万归还浦局，事属可行。敝处于调甫文内曾批以二万作另款，以三万作额饷，于尊旨略有参差。大咨所以未遽复者，职是之故。俟李帅及省三再有文来，即当照复定案。

江北积案纷如茧丝，数月以来遂结千余案。登高一呼，群山响应。至于羁押囹圄，听其瘐毙，积习至此，深堪痛恨。自尽之案，刻日详结。阁下全力督责，造福无穷，遗黎庶有豸乎？鄙人所以深愧，居此高位，正为未能尽心民事，造孽不少，中夜负疚。得阁下如此清厘，仆之愆尤亦少逭矣。里下河捐输尾数有未及完楚尚被囚系者。此等余欠，官长追偿，本系饱其私橐，请速会衔出示全数豁免，先将示稿寄阅为荷。扬州善后捐目，似可以告示稿内一并言之，以明军务大定与民休息之意。

新简织造斌君行至无锡病故，身后萧然无赀。闻阁下已送二十金，庆、德、春三织造已公送九百金，俾其家眷得以回旗。惟其子尚扶柩在沪，据春芝田云，尚须四百金乃能护送。四百金，拟仆与阁下各送百金，雨亭与小舫、采臣、敏斋四人各送五十金。江宁善后局向无此等出款，已嘱雨亭寄信敏斋，先行代出，而吾辈寄沪归款，俾其眷属得以扶榇北上。

江北钱漕及外海水师章程，二者本极繁难。因阁下力果心精，且二件均有底本，故以此奉烦 [2] 。来示欲身历其境，殊可不必。倘阁下入为军机，岂必一一遍历外省乃能处断外事？即请就底本粗粗裁定，迅速见示，是所至恳。

李生凤苞，即令随同莼甫浮海，周历外洋。冯、沈等禀请令莼甫出洋，顺购机器，此间拟批准也。眉生开缺折，已会台衔于十八日缮发，另牍咨达冰案。

神机营需饷甚亟，总署谆嘱多解。苏库既有余力，或再酌解三四万，亦无不可。金陵炮局马、刘二员各一钤记，本未妥洽。应如尊指，饬各缴销旧颁钤记，而总给一公用关防。采办一切，统归刘守，以便查核。

中旨饬查高道等，敝处亦已奉到。高道未知何因，俟确查后会列台衔入告。渠补缺本经部驳，将来会折顶奏，即以密片复奏此案，似尚妥适。

孙道信中云赫德言敝处密陈修约不谐，预备开仗。并抄有折稿，殊骇听闻。又云敝处有文给洋酋，言开矿事，已由苏垣购买机器，尤堪诧异。然此等谣传，不必过问，若为弗闻也者，久之自然消灭。

桃源县民刘学山控韩如九等一案，移提数月尚未解到，殊属疲玩不振。即当严札泗洲，迅将要犯韩如九等悉数指解，以免稽延也。复问台安，诸希心鉴。不具。

[1] 此处稿本缺空数字。

[2] 此处稿本缺空数字。

527. 复陈湜六月二十一日

因其受无妄之灾，劝其达观爱身。回复报销事宜。附告近期军情。

舫仙仁弟阁下：

前接四月初惠书，并抄示各件，具悉一切。因出巡他郡，遂稽裁复。阁下受无妄之灾，中丞鉴及苦衷，许为光复故物。令弟禀案亦可昭雪。贵州之行，当可免于远涉，深以为慰。

惟古人患难忧虞之际，正是德业长进之时，其功在于胸怀坦夷，其效在于身体康健。圣贤之所以为圣，佛家之所以成佛，所争皆在大难磨折之日，将此心放得宽，养得灵，有活泼泼之胸襟，有坦荡荡之意境，则身体虽有外感，必不至于内伤。今来函称外感内伤同时举发，窃恐心境不能开广，俗见不能摆脱，非豪杰达观之道，亦非孝子爱身之术。望以此事为第一义，而以防务置诸第二。但使九月霜降以前，冰桥未结之先交卸防务，必无他虞，何以郁郁萦虑，使心先病而身受其咎乎？

承询报销事宜、湘军营制，鄙人向虽约略具奏，而未将刊本章程奏明。此间现在办理历年报销，正虑部中挑剔，拟以刊本饷章具奏，实报实销，当亦无从驳诘。顷浙江马中丞已将右帅饷章入奏，兹将原折抄寄—览。敝处一二月出奏，再行抄折奉寄，以备尊处仿照办理。

西捻窜扰运东，各帅沿途筑墙，以困贼于黄、运两河之间。近日屡获大捷，聚歼之效当不出此两月，亦大快也。复问台安，诸惟心鉴。不具。

528. 加陈湜片六月二十二日

告潘鸿焘勤政病逝，已作联挽悼。

再，潘伊卿观察近年识量日进，接物处事诸臻妥善，金陵寅僚翕然称之。本年督修运河堤工，冒雨督役，昼夜辛勤。事竣之后员役绅民同声感颂，物望日隆。方冀重加委任，渐肩艰巨，成就正未可量。不料一病经月，误于庸医，竟致不起。在扬州病笃，以轮舟迎归，甫入金陵寓馆，即已气绝。不获与其老亲一言为别，尤为可伤。仆挽以联云：“还家便永诀，痛高堂七十岁，倚门倚闾，知九原定呼憾事；治水甫成功，念下河百万户，己饥己溺，拚一死永奠生民。”知阁下与渠至交，特以奉告。吾邑极盛之余，近事颇多不顺，殊为危虑。再问舫仙仁弟台安。

承代送王宅之三百金，应交何处归款？乞示。

529. 致郭崑焘六月二十三日

略告岁情。忧盐务无起色。喜直隶捻股近期可望歼除。祈留心物色名师医救侄辈笨质。

意城仁弟亲家阁下：

自三月接奉复函，久未续寄一笺。伏审兴居多祜，棣鄂延釐，至以为慰。

此间春霖注溢，二麦歉收。入夏尚苦雨多，各城虔祷。顷已鬯晴一月，而蛟水四出，积潦淹稼及飓风破坏海滨田产者，日报不绝，大约交牵不及七分收成。所幸附近两湖、江西、浙江皆告大熟，或于饷事不至甚窘。

盐务全无起色，即皖岸、西岸亦更逊于丙、丁两年。诚如来示，非奏禁川、粤两私，必无转机。然鄂中官商上下，无人不愿行蜀鹾者，川、鄂之交甚固，其相求甚殷，正恐奏停之后，徒减邻税之入款，无益淮盐之销数，是以徘徊，不肯遽发。麓西之退，私事固自郁郁，公事亦殊不惬适。鄙人亦累月焦闷，见盐务之牍，则闭目判之，而不复厝意于其间。

舒恭寿久经派一局差。黄子春亦派查田差事。渠物望虽损，才调颇长，人多议其别有嗜好，尚未审察真伪耳。

次青被蜀帅所劾，闻已引疾谢事，不知果还长沙否？渠所著《国朝先正事略》，同时辈流中无此巨制，必可风行海内，传之不朽。惟带兵实无所长。从此善刀而藏，则大妙矣。

闻尊府子弟应制诸艺，俱有可观。舍间则全未讲求，至今未请得良师，舍侄辈亦未获一讲解名师，殊以为虑。思得一文笔夭矫者医救笨质，仍恳留心代为物色。

连日频得捷书。直隶捻股，一二月内定可歼灭，兹堪庆幸者也。顺问台安，诸惟心鉴。

530. 复刘坤一六月二十五日

喜东乡要犯已擒、苏省收成有望，谢刘坤一以巨款协解霆军。告丁漕起运两稿业经寄还；九秋来宁，良觌不远。

岘庄尊兄大人阁下：

初十日泐复一函。顷接初六、十二两日惠书，具悉一切。东乡要犯已擒，居民相率还家。办理妥速，至以为慰。

本年各处丰熟。苏省前苦水潦，今则晴霁月余，似可无误秋成，尤堪庆幸。

尊处协济霆饷三万三千，顷接鄂中来函，拟请免解三千，以后由鄂台补足。不久当有咨达冰案。阁下以巨款协解霆军，而敝处与鄂吏感荷之余，但有局蹐难安之意。斯亦和衷之好气象也。

直隶自马颊河横墙成后，围局更紧，不日即可蒇事。

胡君主讲豫章，品端学裕，弟所素知。曾君主讲友教，想亦夙孚物望。学规亟宜整顿。若能仿照金陵之例，每课弥封扃试，首府亲监，竟日收卷，完章乃可还署，山长发课详批，人文当为之一振。

丁漕收银展缓起运两稿，业经寄还，想收到矣。承示九秋入觐，取道金陵，如果俞允，则良觌不远，借慰积悰，实大快也。复问台安，敬璧晚谦。诸惟心鉴，不具。

531. 复刘岳昭六月二十五日

谢贺端节，附告西捻犯扰畿辅，经李鸿章节节圈围，不日即可荡平。

荩臣尊兄大人阁下：

顷接惠书，猥以端节相庆，并示滇中近状，感泐曷任！即审兰锜宣威，榴屏集瑞，纾屡纵屡擒之略，五月渡泸；荷如011-1 如纶之褒，九天垂露。引詹矞霭，企颂无涯。

西捻窜扰畿辅，披猖数月，几于不可收拾。朝廷以师久无功，更简都直夫将军会办军务。幸李少帅坚持防议，节节圈围，自前月二十五日以来连获大捷。张逆抢渡减河，矛伤毙命，余众瓦解，不日即可荡平，诚为敷天之庆。复问台安，顺颂节禧。敬璧晚谦，诸惟心鉴。不具。

532. 复丁日昌六月 [1]

谈会借、量减厘捐、水师裁撤等事。

雨生仁弟大人阁下：

前在苏沪，联舸巡游，把袂畅谈，至为愉快。别后于寄省三复信之便，曾致数行，计达台览。二十五日接诵二十二日惠函，并寄示孙道来信。顷又接二十五日专弁手书，并钞寄修伯、敏斋二件，具聆一切。

玉躬稍有感冒，日内计已康复。承贶枇杷、牙蕉及珂乡荔枝各种，敬谨拜登。荔枝色味俱鲜，足令齿颊生芬，谢谢。

宝山房屋，参将衙门规制稍宏，或可改作提署。敝处批质堂来牍，准其暂在松江驻扎，仍略加修葺。察看宝山是否可以永驻，再行核夺。

省三书来，极陈疮疾未愈。夏末始能出山。本日尊处派任本照经过此间，云阁下速之早出。昨得李少帅一函，则谓 [2] ，属仆察酌代奏展假 [3] ，省三近日即可启行，究不知其行止迟速若何。兹将吴信抄寄台览。

张酋困于黄、运之间，筑堤圈围，似有把握。若残捻不窜运西，则省三虽不出，或亦足了此局。但嫌与敝处密片不符耳。

会借浙省之款，即可储为额饷之用。孙道所抄七绝二十首，辞虽鄙俚，所言殆实，附呈一览。

秋后量减厘捐，苏省亦应推行。目下饬局核议，或多减，或少减，或全不减，届时再与阁下商办。批中“三月”字，即当酌改。

今年裁撤各营，合之霆峻一军，已裁三十余营，减省之饷，已近十万。入款即减四五万，尚足以资周转。霆峻营遣撤之际，哥老会匪乘间思逞，旋赖黄梅团勇歼毙多人，余党潜逃。

江面安谧，足慰荩怀。质堂水师裁撤二营，陆军一营，敝处业已见诸公牍，不可朝令夕改，势难展缓，尊处幸勿咨留也。复问台安，诸惟心鉴。不具。

[1] 本件稿本编在六月二十日信内，前次整理误定为二十日，然当日另有复丁信，据内容当作于月末。

[2] 此处稿本均缺空数字。

[3] 此处稿本均缺空数字。

533. 复李鸿章七月初二日

谈歼除张捻，六月杪必可蒇事。告凯撤各军，当与丁日昌力筹遣资。特荐薛福成为奏疏帮手。

少荃宫保仁弟阁下：

初九日寄去一函。差弁回，接初六日惠书，具悉一切。据该弁言，尊体康胜，精神不倦，几于五官并用，夜以继日，可慰亦殊可念。

尊处十一日奏张捻受伤，厥后十六日刘寿卿又报与张接仗。闻十七日各军受降极多。想六月之杪，必可蒇事。

都帅前在江北，闻有纤芥之嫌，乃竟能盛推尊处主持一切，豪无争功妒能之意。虽奉敕派归渠调度诸军，闻亦从不轻调。厚德大度，令人钦感。

大功成后，台从自须入京展觐。将来由江赴鄂，或可一图良觌。凯撤各军，仆当与雨生力筹遣资。如不应手，或借浙江十余万，而指沪厘陆续归款；借江西十余万，而指盐局陆续归款。仍留淮勇二万余人，明年再议去留。尊意以为何如？

今年各路大熟，里下河亦丰收。此间禾迟，尚望再晴一月，乃告有秋，然民间已传乐岁之声矣。

尊处少一奏疏好手，兹有薛抚屏福辰者，贵同年晓帆之子，敝幕福成之兄，工部员外，供职多年，会试后因贫告归，学问淹博，事理通达。用特荐至尊处，作为奏疏帮手。虽渠于奏牍素非所习，然辈行较晚，心怀虚受。阁下随时训迪，数月后必可脱手为之。三年之艾，贵及时而早蓄；凭依之云，在嘘气而自为。已令趋谒左右，知必邀青睐也。顺问台安。

534. 复沈葆桢七月初三日

谈造船、购船、养船之费。询拟奏请派彭玉麟作水师总统，未卜能否任此艰巨。

幼丹尊兄大人阁下：

接五月二十九日惠书，远承记注。伏审荩勤日笃，履祉康愉，至以为颂。

辱商及船政经久之策，海上统驭之材，具征远虑虚衷，规模宏大，养船十六只，岁费百二十万，诚非一省所能独任。惟购求坚木，来自外洋，动逾岁月，加以杂料办集之繁，众匠兴作之苦，以十六船计之，似非三四年间所能毕事。此数年中，如果外患迭生，自以多船为妙。若其海岛平靖，一波不兴，或亦可以少造数号，相机增减。此间购买机器，在闽之前开局造船，在闽之后，拟试办二三号，即以本省之资养之，为本省捕盗护运之用，初无耀兵瀛海之意。约旨卑思，自愧规画之隘。闽厂蓄谋深远，用费甚巨。除苏省自行制造外，其余各省或可分拨闽船，共筹养船之资。

总统重在得人，雪琴病势日深，业于六月十八日奏请开缺。甘肃还山以后，尚无书牍往还。闻有寄谕询其病状，亦未知湖南如何复奏。尊处拟奏请派作总统，未卜果能出任艰巨否？

此间春霖淫溢，二麦歉收。夏间苦潦，近始转为晴霁，秋成似有可望。附告一慰，复问台安。诸惟心鉴。不具。

535. 复丁日昌七月初八日

告沙洲查办一案宜分层斟酌。

雨生仁弟大人阁下：

顷奉大咨，以沙洲查办一案，前次告示有未妥者，另出第二次告示会印饬发。鄙人筹思数日，督抚会衔告示，本不宜朝令暮更，而前示既多窒碍，又恐第二示仍行不动，不得不斟酌详慎。询之此间官绅，于沙务均不甚了了。因就各属印委各员会禀沙洲情形，并其册折，粗加审度。大约老额项下宜分三层：有应升科转则者，即有应豁除减则者，有不增不减，照旧则完纳者。新承买项下亦宜分三层：有可令缴四钱者，亦有宜少缴者，有全不可缴者。必此六层分得清楚，庶几条理精密，大服民心。然此六层均于告示中说出，则入款极少，为时颇久，恐所收者不敷局费之用。窃观阁下近日居心行事专从爱民上着笔，此次沙洲要务，若不取民之财，而能息民之争、安民之业，则造福无穷。其阴德之巨，当可与清理积讼千余并论也。至前示未说出此六层，第二次忽然补说，应如何立言而后不触不背，尚希卓裁。抑或于六层中少说一二层，又或了然说出，毫无遮饰，使人知前示则兼息讼、筹饷二义，后示则专重息讼、不重筹饷，亦不失为光明磊落之所为。数者均听鸿裁酌定。兹将拙批告示稿一本呈鉴。各属委员禀复者，江阴县最有条理，武进县最为颟顸，尊意以为何如？诸惟心照，顺问台安。

536. 复杨昌濬七月十五日

谈潘鸿焘赙仪当已转致，灵榇拟于八月回湘。告李光久意欲南来，顷已劝之留京候补。附告其所需书籍，借以奉呈。

石泉尊兄大人阁下：

顷接惠书，具悉一切。并承惠贶多仪，感谢曷任！

潘观察赙仪当已转致，阁下拳拳故旧，弥见云谊之重。灵榇拟于八月回湘。除途费外，尚可余千金。俾潘太翁暮景稍裕，或不至触境增悲。

李世兄会试之后，意欲南来，鄙人劝之留京候补。渠系举班出身，员外补缺。将来可考御史，即居清要之职。仆望其久列京秩，不愿其遽历外任；尤望其品学日进，不愿其官阶骤显也。

所需拙书，借以奉呈，并书寄横幅一纸，秀才人情，伏希哂纳。复问台安，顺缴芳版。诸惟心鉴，不具。

537. 复彭玉麟七月二十日

告本人开缺之疏，秋间可发。谈长江留卡数目、水师全案及吴敏树还湘诸事。

雪琴仁弟宫保大人阁下：

昨接惠书，以捻逆肃清见贺。发捻扰乱十余年，今中原重睹太平，一尘不惊，圣主之福，敷天之庆。吾辈曾履戎行者尤为欢抃无量。鄙人开缺之疏，亦在秋间可发矣。

长江仅留五卡，本不优裕，然五省共此一军，未便偏枯。且将来各省裁卡既多，则五卡之入数，必远胜于今日，或不致于短绌。

水师全案，先送三十分至尊处。俟将来多刷，再行补送。

老友吴南屏兄，前与仆同游苏、沪，相得极欢。兹慕大名过访幕下，特派炮船送之。过裕溪后，仍求饬炮船节节护送，俾老人还湘无惊无阻，感荷多矣。顺候台安。

538. 复鲍源深七月二十一日

惭本人迭荷殊恩，告捻股一律肃清，实为敷天大庆。谈厘捐减免、裁撤诸事。

花潭尊兄大人阁下：

五月中接到惠书，猥以金陵薄赆，辱及齿芬；兼以晋位首揆，远承笺贺。感泐曷任！顷阅邸抄，就谂台祺云蔚，荩绩日隆，荣晋冬官，仍振三天之佩；釐延秋序，屡迓九陛之纶。引企矞晖，良殷抃颂。

国藩德薄位高，久已不称其服。乃于时事艰难之际，孱躬衰弱之余，迭荷殊遇，抚衷内省，只益悚惭。

捻股一律肃清。自道光末年，寇氛四起，几遍寰区。今日重睹升平，实敷天之大庆。

此间自六月以来，转潦为晴，各属可庆中熟。苏、沪厘捐太重，前因水潦为灾，商民环诉已将坐贾分别减免。若能次第裁撤，关市少得息肩，则忝为疆吏者所深愿，而恐未能遽几也。复问台安，诸惟心鉴。不具。

539. 复许振祎七月二十一日

谢赠参支。告所陈奏折与户部所筹画者不甚相符，无须再由外间陈奏。谈厘捐、减免裁撤之事。

仙屏仁弟馆丈阁下：

接五月二十九日惠书，猥以前寄联屏，过承奖饰；并承惠赐参支贱兄弟。但拜嘉贶，感谢曷任！

另折所陈京师患苦大钱，今年东南各省奏明遵解制钱之数，江西二十万串，湖北二十万串，浙江十五万串，江苏三十万串，计可次第运津。枢垣与户部所筹画者，或与尊旨不甚相符，无须再由外间陈奏。

捻股一律肃清，敷天同庆。今年须办遣撤，淮、湘各勇需款甚巨，江苏之力自顾不遑。明年则苏、浙渐有余力。即鄙人前信所言者，或亦有人议及。从此中外其稍臻充裕之象乎？

苏境自六月以后转潦为晴，各属可庆中熟。苏、沪厘捐太重，前因水潦为灾，商民环诉，已将坐贾分别减免。若能次第裁撤，关市少得息肩，则忝为噩吏者所深愿，而恐未能遽几也。复问台安，诸惟心鉴。不具。

540. 复李光久七月二十二日

告本人拟于八月中奏请开缺，约计九、十月间当可入京。祈勉留数月，届时再定议当否出京之事。

健斋姻世兄阁下：

接七月朔日惠书，知敝处五月初七日泐复一函尚未收到。初次台旆已赴都营，二次折弁再寄，当入览矣。

现在捻股一律肃清，都帅不日凯旋。阁下请假在京，自可无庸再出。仆前函嘱阁下博访同乡及吏部诸君，如一年之内，可以得缺，则不必出京。以举班系正途出身，补缺后可考御史，即居清要之职。不知阁下接信后如何筹画？鄙人拟于八月中奏请开缺，如不蒙俞允，亦必切实奏请陛见。精神衰惫，惮于见客，难再居此要职。约计九、十月间当可入京。请阁下勉留数月，俟鄙人来都再为定议。

敝署中上下大小俱叨平顺。五月三十日，次小儿又举一男，附告一慰。尊府讼事，业已和息，兹将令伯来函，附寄尊览。顺问台安，诸惟心鉴。不具。

541. 加许振祎片七月二十二日

喜李鸿章已拜协揆之命，李元度撰成《国朝先正事略》。嘱代购《书谱》及书写屏幅。

正封函间，闻李少帅已拜协揆之命，为之抃慰。自去秋以来，疑谤纷乘，少帅宠辱不惊，祸福不计，心静力坚，卒能艰难百折，蒇此奇功。不特雄才过人，其德量实已大进。

次青在黔，屡著勋绩，告养回籍，不知仰邀俞允否？顷得渠函寄所著《先正事略》索序，博雅公核，近数十年无此巨制。仆自甲子以来，尝悔昔年参劾次青为太过，又以剿捻无功，引为愧憾。今大功出于少帅，而次青光复旧物，箧有传书。曩日同袍不至菀枯悬殊，似鄙人两端愧悔，渐可以少减矣。

智永《千字文》已购得否？孙传礼《书谱》亦望代购一分。并求法书小屏六幅，禁止写颂扬恭维语，至恳。再问仙屏仁弟馆丈著安。

542. 复范鸣龢七月二十二日

吊唁范母去世。

鹤生尊兄大人礼次：

月前接奉讣函，惊悉尊慈太夫人示疾京华，归真瑶岛，曷任骇愕！

前此板舆迎养，日永陔南，今兹萱阁沉晖，霜寒堂北。阁下至性笃行，摧迫如何！惟念太夫人福媲冯、荀，德高钟、郝。龙纶锡羡，膺九陛之荣封；鹤算延釐，迈七旬之华表。有令子蜚声腾实，看诸孙秉礼扬诗。固已五福备臻，九京无憾。尚望礼庐珍卫，顺变节哀，是所至祷。

国藩金陵羁迹，不获躬亲奠醊，谨具薄赙一封，寄呈灵右，聊代束刍。专泐，布唁孝履，顺问礼安。不具。

543. 加李瀚章片七月二十七日

嘱为门生伍肇龄、旧部杜光邦一壮行色，妥谋位置。

再，伍崧生编修肇龄，系癸卯敝门生，少泉丁未同年。在家养病十余年，本无出山之志。比因病痊后食指稍繁，书院脩脯所入不足以自赡，又将入都供职，而近日长安难居，倍于曩昔；道出浙中，阁下能一吹嘘，少壮行色否？其人恬静寡欲，向非汲汲营营者也。又有杜光邦者，咸丰八、九年间曾在敝营当差，现为浙江候补县丞。顷来此间，求为嘘植。可否委署县缺，抑或署他项缺，均乞察酌。再问筱泉仁弟台安。

544. 复丁日昌七月二十七日

告目下江苏要务，无逾修办运河两堤；扬、镇教堂之案，现已办理就绪；后路筹运军饷军火诸君，均宜保奖。请为俞樾之子派差。

雨生仁弟大人阁下：

接诵本月初八、十四两次惠书，并节钞常郡禀，议芦州转漕 [1] ，裁复稍稽。顷又接到二十三日惠函，并沙洲 [2] ，具悉一切。

捻逆全股夷灭，中原澄清，实为敷天大庆。朝廷论功行赏，少帅已拜协揆之命，省三得膺五等之封，允符人望。

玉躬时有不适，清厘积案，致疲心神，日内想已就痊可。修约密奏，孙道据陈姓所言与蔡道所指之处，均甚确实。敝处既已具折请处，则他人漏泄之由，拟即概不追究。前复总署信已言之矣。

马、刘二员钤记，鄙人前函曾欲饬令缴销，给一公用关防。现在军事已蒇，稚泉有请撤局之意，统俟少泉揆帅出京来江时，再行定局。

水师章程及江北钱漕二者，阁下拟先后裁定见示。仆现奉调直督 [3] ，拟将外海水师定议会奏，其钱、粮 [4] 。

前借浙款十万，昨于预筹遣费折内陈明不复归还，不知部中不驳饬否？

凤凰山练勇，业经咨请总署，次第撤散。界首、小罗堡两处要工，现已派员采办硫石 [5] 。离江后请阁下竭力修办运河两堤。目下江苏要务无逾于此。

沙洲一案，此次寄来示稿，极为稳惬。应请迅速刊刷寄来，遍行晓谕各属。仍请谆嘱大小委员，勿以无钱 [6] ，尽心竭力，为百姓永清讼累，所谓因错而成妍，转败而为功也。

镇江百姓闹至道署，闻有旗人为倡，未便深追。蔡道并无错，未便撤委。扬、镇两处教堂之案，现已办理就绪。仆于洋人性情不甚熟悉，办理 [7] 。

后路筹运军饷、军火诸君，均应保奖 [8] 。开单见示，敝处核定后，会咨李揆帅会奏。是否，仍祈裁夺。复问台安，诸希心鉴。不具。

再，俞荫甫为江浙读书种子，景况清苦。其子亦尚清谨。请尊处派一差事，俾荫甫稍得宽裕，不以俗累搅其著述之神。前在木渎归舟曾以奉恳，兹代为干渎，尚希留意，以速为妙。

又李令师濂来此，言交代未清，而急思扶榇归籍，拟留家属在此候算，而请假自行扶柩归葬。如限回苏，似尚在可许之列。渠曾在此发审，求为转致，请阁下饬司示遵。

又，赵主薄在此控告，闻系因苏州府收押受辱，迫而出此。敝处严批责之，而暗中思略为缓颊。可否宽其一线？尚希卓裁。再问雨生仁弟大人台安。

[1] 此处稿本均缺空数字。

[2] 此处稿本均缺空数字。

[3] 此处稿本均缺空数字。

[4] 此处稿本均缺空数字。

[5] 此处稿本均缺空数字。

[6] 此处稿本均缺空数字。

[7] 此处稿本均缺空数字。

[8] 此处稿本均缺空数字。

545. 复丁日昌七月中旬 [1]

谈钱漕章程外洋水师条例、疏浚运河、美国换约等事。告清厘江北积案成效显著，宜择尤奖励。

雨生仁弟大人阁下：

接诵前月二十六、本月初二、九、十三日四次惠书，复钞寄总署复函及沙洲奏稿，词 [2] 另单，具悉一切。

钱漕章程，已交雨亭细加斟酌。渠顷已详复，弟实不克厘定，请阁下与穀山商度定案。

外洋水师条例，阁下精心结撰，立法周详。惟提督更名、福山镇改建金山二条，意主顾名思义，各专责成。查江南提督兼辖水陆，今改曰海洋提督，则似偏重水师而遗漏陆师，无涉于通省，提督之议未合，不如仍循其旧名。金山一带，提镇尽可更番出巡。狼、福二镇定制未久，不便轻议移驻。其余各条，俟悉心酌定，再行寄商会奏。来示任法不如任人，洵为不刊之论 [3] 。前请留意珂乡谙习洋面之员，储为外海镇将之用，正为此耳。

疏浚运河，前因黄河决口，恐大淄东来，难以兴工。顷闻五河、泗洲等处尚未报黄水入境，似大淄已泛滥于北，而南来者 [4] 酬应纷繁。穀山于二十一日自济宁起行，月初可到此间，应令暂缓赴苏，以副雅嘱。

美国换约一节，文凭异同，分别注载，应如尊指饬道照刊。

沙洲全案，既有豁免，坍没一层，自应奏明。即准民承买 [5] 妥适，仆酌加数签，是否有当，即请尊处主稿，契列敝衔入告。

云浦 [6] 任事廉介迈伦，前奉中旨察看，本应即行复奏。奈敝处近来繁冗异常，鄙人精疲力竭，不能多办奏案。且章、杨二员亦须与高道同时复奏，乃为妥善。请阁下主稿办一正折，将云浦部驳补缺之案顶奏，办一夹片，将高与章、杨察看之案复奏，会列敝衔，迅速入告。兹将三人年终密考另纸抄呈台览。

江北积案，自经阁下督责，结至四千余起之多，沉冤既雪，造福无量，亟应择尤奖励。泰州、江都二令清案最多，乞即奏奖，以资观感。阁下在苏善政固多，要以此事为最巨。沙洲奏案，似可将清厘讼案多说几句，于阁下之清积讼亦是一线。仆精力日衰，年来尤觉旷官。自问并无实惠，未足激发绅民。阁下据情代奏，爱我过甚，只增惭赧。

沪、镇二关例解尊署经费，阁下毅然裁去，廉介之操，允足矜式。寮采不欲形诸奏咨，致涉沽名弋誉，尤见宅心仁恕，清风雅量，敬服无涯。

筹饷及办理夷务各员遵章请奖，尊处所拟似觉稍优，此等保案，例难越级 [7] 诘，李稚泉于任柱案内保一次，张总愚案内 [8] 。仆非不爱李家者，爱之深则虑之宜周，稍为抑损，所以远物议也，尊意以为何如？复问台安，诸希心鉴。不具。

[1] 原抄件仅标“七年”，按内容应为七月中旬函。

[2] 此处稿本均缺空数字。

[3] 此处稿本均缺空数字。

[4] 此处稿本均缺空数字。

[5] 此处稿本均缺空数字。

[6] 此处稿本均缺空数字。

[7] 此处均脱漏数字。

[8] 此处均脱漏数字。

546. 复刘坤一八月初一日

告吴三道之去留，已如指定稿会奏。

岘庄尊兄大人阁下：

顷接惠书，具悉一切。

吴联文三道奉旨垂询，此间先于十一日奉到。惟敝处距江境太远，于各该员才具性情，闻见不如尊处之亲切，是以前此月旦，亦仿照阁下评语，不为异同。此次应去应留，即如尊指定稿，挈衔会奏。复问台安，敬璧晚谦。诸惟心鉴，不具。

547. 加刘坤一片八月初二日

谈淮军凯撤补发欠饷，已奏请借款。告东乡一案要犯全获，并获另案首犯。河决中牟，清江、淮扬河患可虑。解仲翱赤贫，卒后亏空请设法弥缝。

再，接七月八日惠书，前稿所添者，阁下删去四字，更觉痕迹俱融。

捻股一律荡平，洵为敷天之庆。苏、沪前因水潦，百姓环跪，求诉减免。坐厘入款月短四万余金。兹以淮军凯撤补发欠饷，奏请江西、浙江各借二十万，湖北十万，另具公牍，咨达冰案。阁下顾全大局，毫无畛域，虽由素△，下视穷△，逐出委员者之所，为力矫薄俗，以复古道，然在我已为无厌之求矣。

东乡一案要犯全获，并获另案首犯。固由何、周两道之力，亦由阁下知人善任，故群材乐为尽力，所向有功。何道之才，弟所稔知。曩尝病其好异喜新，不克坚持有恒，贻书规之，若进于朴诚贞固，则伟器也。

万年等县出蛟，皖南所属四府亦多为蛟水所害，大局似尚无伤。近闻河决中牟，郑州计必由贾鲁河而达颍水，下至正阳关即汇入淮水。若从此清江、淮扬又有河患，不得安枕矣。

同乡解让泉仲翱前署瑞金，后补乐于。到任两月，即行丁忧，哀毁至疾，卒于江西省寓。闻亏空一千八百金，其家赤贫，无术弥补，可否求阁下设法弥缝，俾免咨追之苦？因省城友人及舍弟函恳，特此转乞仁施。伏希鉴亮，再颂台安。不具。

548. 复何璟八月初二日

告本人已奉调补直隶之命，一俟马新贻抵任，便当料理北行。论撤勇经费议于鄂省借贷，南局多解娄军银两亦可以此作抵。

小宋仁弟大人阁下：

顷接惠书，执礼弥恭。知雅意蓄此已久，前申夫屡为道达，小儿亦传述尊指，嵩生、雨亭又复谆谆言之。挚爱逾恒，迥非世俗以虚文相推者可比。仆若却而避之，反等白首如新之讥，而乏倾情倒意之谊，聊复赧然。侪于一日之长，圮桥纳屦，未授子房之策；王生结袜，姑成释之之名而已。国藩一时遭际，偶窃浮名，于军事则赖诸将之匡扶，于吏事则资众贤之赞助。因人碌碌，曾无寸长，来示称说，非所敢承。年来衰态日增，不能多见宾客，不能详阅公牍，久居要职，常用疚心。正拟避位让贤，适逢调补直隶之命，一俟穀帅抵任，即日料理北行。

南局多解娄军银五万两，承示稍缓筹还，尽可从容办理。敝处预筹撤勇经费一疏，议于鄂省借银十万，业具公牍，咨达冰案。将来或以此项作抵，亦无不可。江西尾银三千，虽为数无多，本以让还为是。今霆营不久将撤，则亦不必多此一牍矣。

周守与曹、李两将不和，续无违言，自可姑置不问。仲山已有志局，又能近就黄州一席，大可润寒色毡，绰有余裕。喻镇吉三已委署中军副将，尚无实缺可补。知念附闻，复问台安。诸惟心鉴，不具。

549. 复李鸿章八月初二日

谈协揆酬庸之命、遣撤之资、报销部费诸事。嘱其出京时示一确信，约定路线，以免交臂失之。

少泉世仁弟中堂阁下：

接中元日惠书，具承一切。

协揆酬庸之命，恰如人人意中所欲出。此间朋好，多以李府之登庸为曾氏之大庆，纷纷来贺，斯亦一时之佳话也。自去秋以来，波澜迭起，疑谤不摇，宠辱不惊，卒能艰难百折，了此一段奇功，固自可喜，德量尤为可敬。从此益宏伟度，浑涵圭角，有忍有容，退藏于密。古人所称“勋绩盖世而人不忌”，庶近之矣。

遣撤之资，已奏借西、浙、鄂省银五十万两，未审得邀俞允否？报销之事，自三年七月至四年五月，仆与阁下各自开报。自四年闰五月剿捻起，仆与阁下并作一局造报。兹将敝处报销折稿抄呈台览。请阅核后，即于近日寄还。不妥之处，请为签出。拟重阳前出奏后，仆即起程北上也。

报销部费拟以三厘为率，至贵不得过四厘。盖剿捻自四年五月至今年年终止，饷项将近二千万，以三厘计之，则费须六万；三厘半计之，则须七万；四厘，则八万矣。其三年七月起至四年五月，发逆报销，仆与尊处两案，亦近千万。统计之，所费亦殊不赀。如部吏于四厘尚不允许，则仆与阁下当再四顶奏，竟不花一钱矣。阁下此次在京，请即托人说定敝案九月出奏，尊处今冬出奏。其剿捻之案，则明年接办矣。

来函云重阳前后出都，仆拟重阳后自金陵起行。若不能在清江相会，则恐彼此错过。应订定皆走湖路，由滕县以南至韩庄、宿迁等处；陆则傍运河行走。或仆亦乘舟至济宁，则不至于交臂失之。仍恳台从于出京时示一确信，至要，至要。

老湘营劳苦过甚，寿卿尚未婚姻。似应令其回籍，遣撤数月后另募西征，仍能得力。诸惟心鉴，即贺大喜。

550. 复吴坤修八月初十日

谈本人难膺艰巨。告宿松一案了结甚善；黄令一事，不得不将原案参出；泗洲一缺，可将梅守备借补。

竹庄仁弟大人阁下：

接诵前月二十日、二十五日两次惠书，具聆一切。

张捻悉数荡夷，中原澄清，诚莫大之庆。从此朔方之转输，不复相迫，苏、皖之供亿亦可渐纾，阁下从此得以从容坐镇，抚绥凋残。

国藩顷奉调任畿疆之命，自惟精力衰退，不堪再膺艰巨。本拟具疏引退，而朝廷忽有此命，只好俟入觐后再行恳切面陈。贪位不休，将来晚节覆037-1 ，恐诒知旧之羞。

宿松一案，如此了结，皖省士大夫过此者莫不称颂。中军参将吉昌既有嗜好，自应饬刘将启发迅赴本任，以肃营纪。惟此间官绅均有挽留之意，未知穀山制军如何核夺。马令年力正富，得阁下谆谆戒饬，当能振作自立。友山奉批谕不须入都，势难久留。皖垣业已履任数月，以后如果游刃有余，即可令署薇省一席。方牧舆疾回淮，拟告之雨亭，俟其病痊，到省酌予署缺，酬其劳勚。黄令之事，若全不将原案参出，未免太轻，踌蹰颇久，未得两全之法。昨已附差奏参，尚希鉴亮。

泗洲一缺，沈牧迭经部驳，阁下欲将梅守借补。渠本儒臣之后，志行不苟，能早补一缺，或可培植成一良吏。请即由尊处速咨敝署，无论鄙人卸篆与否，此等事督署向照抚咨入奏，从不驳议也。复问台安，统希心鉴。不具。

551. 复李瀚章八月十七日

谈撤营经费、谦慎处事、亩捐办法等。

筱泉年兄大公祖阁下：

七月二十七日肃复一函，计已达览。使至，奉到是日手函，猥以秋节相庆，吉词祓饰，愧不敢承。并荷珍贶八事，感纫雅谊，敬已拜登。尊公祠联，本拟速行报命，来书敦促，遂已草草交卷。惟联语未工，字亦不匀，不足揄扬盛德耳。

撤营经费，拙疏倘蒙俞旨，当可不至拮据。五十万外，大约此间运局尚可凑成三十万。若酌留三万人，今年不全遣撤，计可敷衍了事。

鄙人俟交替后，即当首途北上，道中计可与少泉一遇。来示以少泉成功进秩，益存儆惕，深得古人戒满持盈之义。仆生平自处，亦于此为兢兢，愿与君家伯仲相勗勉。谦慎纵使获戾，犹胜于骄亢以取祸也。

亩捐之法，实与加赋无异。此次用兵十余年，尚无加赋之举，不欲因善后兴作，行此秕政。故各局亩捐批饬禁止者共三四处。乃自批停之后，各局因文庙之费无出，纷纷言其不便。故近来苏州建立学宫，仍自按亩派费，鄙处不便饬禁。来示言合肥亩捐既停，学宫无款兴造，就地劝捐，又滋扰累，欲于卢郡厘金酌提此款，亦是一法。惟合肥各卡顷已裁撤，而取诸厘金以为学宫等用，则无厘之县颇多。只好与穀山商，庐州仿苏州之例仍派亩费。他县有抽亩费修圣庙者，亦不批驳，或反足餍人心而惬众论耳。

石芸斋学养深邃，延主庐阳讲席，既为珂乡所愿，应饬即照尊议。卓人见山索书，亦已勉应，并交来使附去，乞转交。日来僚友闻仆将北行，纷来面别，应接不暇，颇大为宾客所苦，亦衰象也。肃复，即颂台安，并贺节禧。不具。

治通家生曾国藩顿首

552. 复彭玉麟八月二十八日

告寄谕与丁日昌密件两不相涉。朝廷慎重江防，祈为料理数月，便可放心南还。

雪琴宫保仁弟大人阁下：

接二十二、二十四两日惠书，并准大咨抄件，具悉一切。

寄谕系七月二十二所发，丁中丞密件系八月初十所奏，两不相涉。朝廷以为阁下开缺即行，故有后命。不知阁下绸缪水师运以全神，并无急于还乡之意。视朝廷之慎重江防，洵属明良一德。此间得台端料理数月，开岁后事事当已妥协，旌从似可放心南还。已如尊指嘱子密代作片稿，抄达冰案。大约初一二日，折弁可启程矣。

顷接厚庵来函，甚述病状，而未尝自言其苦况。殷定文前有一案，求鄙人挈之北去，业经批驳。其与吴镇不协，并未著有实迹。黄军门深不以为然，与昔告尊处之言自相矛盾，甫经奏补之缺，未便遽行更改。复问台安，诸惟心鉴。不具。

553. 复曾广莆九月初二日

请改因助祭资而泐碑之文。告奉命调补直隶，即当交卸北行；所需堂联，当书就转寄。

荫园宗兄大人阁下：

顷接惠书，猥以秋节相庆，感泐曷任！就谂祥臻犀斝，福驾蟾轮，一贯传经，衍宗风于东鲁；三秋纳祜，迓湛露于北宸。引睇矞晖，良殷企颂。

上年薄助祭资，置产无几，大笔揄扬，非所敢荷。必欲泐诸碑记，仍请赐以质言，量为删改。虽居南省，忝为宗圣之裔，此区区者，不过略一记载，何可过于褒嘉？务望更改为荷。

国藩现奉调补直隶之命，重阳前后便当交卸，北行匆匆，略无暇晷。所需堂联，书就付昭寅转寄。汪君本铭得列剡章，殊为可慰。复问台安，顺颂节禧。敬缴大柬。谱系辈行，世远年湮，未知果无歧误否？仍循兄弟之称，于心始安。诸惟心鉴，不具。

554. 复刘坤一九月初二日

惭本人久任江表，毫无裨补。告霆营宜妥为遣散。

岘庄尊兄大人阁下：

接十二日惠书，具悉一切。猥以量移畿辅，拳注有加，感泐曷任！即审台候绥愉，荩猷日笃为颂。

国藩久任江表，毫无裨补。西省相隔较远，昔则借豫章之全力，佐苏、皖之军储，几于杼轴其空，至今抱歉无已。近则精力衰颓，未能兼顾西事，全赖大力维持。乃闻官绅殷殷惜别，惭愧尤深。

尊处借款，承允先后起解，贶我实多，谢难言罄。淮军马队协饷万两，请以撤勇之日为停止之期。霆军遣撤本拟缓至明年，兹以鄙人北去，相距更远，此军素有滋事之名，未可贻累后任。已函商小宋中丞，并檄令调赴上游金口一带，妥为遣散。敬求阁下将该军撤饷，派丁镇炮船解至湖北省城，俾得早为蒇事。三年以来，蒙协济巨款近二百万，曾未收一战之效，若能安静遣撤，庶弟之歉忱可以少减。

吴文联三道复疏大稿斟酌已善，弟再签商数处，敬求核定，挈衔会奏。复问台安，诸惟心鉴。不具。

555. 复李光久九月初二日

告本人重阳后交卸，即便北行。

健斋姻世兄阁下：

差弁回，接八月十四日惠书，猥以量移畿辅，远劳称贺，感泐曷任！即审荣选不远，近祉绥愉为颂。

国藩精力日衰，难堪重任。三辅兵燹之后，百废待兴，以衰病之躯，承乏其间，深虞陨越。马穀帅前月二十一行抵济宁，重阳后当可交卸。鄙人应俟散勇就绪，方可起行，计抵都门，当在十月杪间矣。敝眷暂住金陵，仅带大小儿、王舍甥暨幕客陈君同行，以从简便。良晤匪遥，借慰积悰。

五月初七一函竟未递到。尊府家报两由驿递，想亦中道浮沉矣。复问台安，诸惟心鉴。不具。

556. 复皮宷瀚九月初二日

告本人奉命调补直隶，一俟散勇就绪便当北行。谈淮军裁撤。求在内城找一寓处。

小舲尊兄大人阁下：

五月接到一函，俗务纷繁，久稽裁复。旋接七、八两月惠书，猥以量移畿辅，远劳称贺，感泐曷任！辰惟秋高气爽，政祉双清。引睇吉晖，至以为颂。

捻股歼灭，继以丰年，人事天时，俱有转机，洵为敷天之庆。国藩衰态日增，言多则舌蹇，视久则目昏，实不能再居要职。方幸后路无事，可以避位让贤，适奉调补直隶之命，此意不获遽申。一俟马穀帅到任，即日束装北行。顷迭奉谕旨，令俟散勇就绪再行起程，自应遵旨少为迟曲。

淮军借拨遣资五十万两业已就绪，当可妥为遣散。霆军之在湖北者，现已札饬裁撤，未知能否平安蒇事。

入都须在内城找一寓处，请阁下商之黄君晓岱、许君仙屏弟代为营谋。有费清神，诸容面谢。萧宅一款，暂存银号最好，俟鄙人来京再为计议。复问台安，诸惟心鉴。不具。

557. 复黄锡彤 [1] 九月初二日

晓岱尊兄大人阁下：

月前差弁回南，接七月十八日惠书，远承垂注。即审谏垣新擢，眷畀方殷，以望实之久隆，兼诹询之孔笃，威凤鸣必有大异乎百鸟之喧啾者。引睇吉晖，良殷企颂。

捻股歼灭，继以丰年，人事天时，俱有转机，洵为敷天之庆。国藩衰态日增，言多则舌蹇，视久则目昏，实不能再居要职。方幸后路无事，可以避位让贤，适奉调补直隶之命，此意不获遽申。一俟马穀帅到任，即日束装北行。顷迭奉谕旨，令俟散勇就绪再行起程，自应遵旨少为迟曲。

淮军借拨遣资五十万两业已就绪，当可妥为遣散。霆军之在湖北者，现已札饬裁撤，未知能否平安蒇事。

须在内城找一寓处，顷已函小舲及许君仙屏商之阁下，代为营谋。有费清神，诸容面谢。复问台安，诸惟心鉴。不具。

馆愚弟曾国藩顿首

[1] 此件系前次漏收者。

558. 复马新贻九月初二日

告本人奉命调补直隶，撤勇经费已次第起解，盐务无起色。

穀山尊兄大人阁下：

顷接惠书，猥以量移畿辅，奖饰有加。即审台旌载道，指日贲临，种旧德于八闽，泽留海峤；荷新恩于九陛，春满江南。引睇矞晖，良殷企颂。

国藩久任金陵，毫无裨补，孱躯多病，有瘝厥官。正拟避位让贤，适奉调补直隶之命。三辅兵燹之后，百废待兴，承乏其间，深虞陨越。

此间岁事中稳，民情尚静。撤勇经费，奏借江西、浙、鄂五十万金，业已次第起解。再提运库、沪关佐之，大致无甚阙乏。

盐务被私邻侵占，尚无起色。通商事务，惟传教时有烦言，余亦易于料理。兹送去巡捕郑兴仪一员，戈什哈四名，聊供驱使。郑系邵位西之婿，尚祈稍垂青盼，不胜感荷。复问台安，顺贺大喜。诸惟心鉴，不具。

559. 复朱学勤九月初二日

告游勇强团，杂居畿甸，善后殊难办理。遣资已备，淮军当可妥为遣散。奉命调补直隶，一俟散勇就绪即当启程。刘铭传求退，本人曾多加勉劝。

修伯尊兄大人阁下：

前接上海转致一函，日昨差弁回宁，两接惠书，敬悉一切。猥以量移畿辅，远劳称贺，感泐曷任！即审簪裾集庆，政祉绥愉，至论谠言，赞襄密勿。引睇吉霭，企颂无涯。

捻股灭后，继以丰年。人事天时，俱有转机，诚为敷天之庆。

游勇强团，杂居畿甸，办理善后，殊费经营。留勇则恐人地不宜，练兵则虑锢习难挽。欲谋御侮之方，兼筹有着之款，殊乏良策。国藩衰态日增，言多则舌蹇，视久则目昏，实不能再居要职。方幸后路无事，可以避位让贤，适奉调补直隶之命，此意不获遽申。一俟马穀帅到任，即日束装北行。顷迭奉谕旨，令俟散勇就绪再行启程，自应遵旨少为迟曲。

淮军借拨遣资五十万两，业已就绪，当可妥为遣散。霆军之在湖北者，现已札饬裁撤，未知能否平安蒇事。

省三两平捻逆，厥功甚伟。异数懋加，允孚人望。顷来金陵面商散勇事宜，屡以病状求退，恳请代奏。国藩勉以大义，未之允许，当不至固执前言乎？复问台安，诸惟心鉴。不具。

再，顷间两奉寄谕，饬俟遣勇事件妥协再行北上。总署来函，亦嘱俟扬州教堂事竣再行起程。弟思扬州一案，至府县撤委，酌增银两，实已格外宽柔，无可再逊。无论弟或去或留，万不致于决裂。

撤勇既经筹定有着之款，必可安静无事。若必一律妥协，则必四五个月乃可撤竣。外间纷纷恐散勇滋事，殊属过虑。少与迟回则可，久留此间，诸多不便。拟交印后料简兼旬即奏明起程，以著急欲展觐之忱。未审果当于理否？再颂修伯尊兄大人台祉。

560. 复童华九月初四日

告轮船已派他用，特饬水营舢板赴镇迎接。

薇研尊兄年大人阁下：

自闻二十八日在金坛遄发之信，连日祗候星轺按临，探骑联翩，迄无确耗。顷接惠书，始知台旆已由京口西上，阻风仍复折回，承示需用轮船。查金陵飞龙轮船、快利轮船两号船虽极小，尚属可用。顷闻均为李稚泉装送家眷回皖，此外并无轮船可借。若待该船回接，未免时日有稽。敝处即饬水营派舢板四号，赴镇迎接。非甚逆风，或可帮同挽纤。人数较多，稍易为力也。复问台安，顺璧晚谦。诸惟心鉴，不具。

561. 复钟谦钧九月初十日

探询吴敏树病情，嘱照拂曾国葆及转交家信。

云卿尊兄大人阁下：

顷接惠书，具悉三舍侄抵汉，承阁下照料周详，兼添派炮船护送，感泐曷任！前闻舍侄在武穴遇风受惊，旋得失血之症。舍侄妇亦因惊恐致病，甚为驰系。承示到汉时尚称平顺，业于初五日开行，稍慰廑念。

吴南翁外感风寒，日内已否痊愈？幸渠自知医，且去家不远，当尚易于调理。

闻四舍弟澄侯二十由湘乡起程，将来金陵一叙。不知已过汉口否？祈台端一为照拂。兹有家信一件，祈为妥交。如或舍弟中途折回，并未到鄂，即请附至湖南督销局转交舍间为荷。顺请台安，诸惟心鉴。不具。

562. 复何璟九月初十日

告本人调任直隶，拟于十月束装首路。谈与洋人交涉之道。

小宋仁弟大人阁下：

八月二十六日肃复一函，计已达览。初九日接二十九日来示，具悉一一。

国藩孱躯衰颓，实难久点高位。调任直隶，当保厘之重，承兵燹之余，百废待举，尤难称职。入觐时仍拟剀切具奏，冀弛负担。若必不得请，勉赴新任，诚惧智能浅薄，覆037-1 取讥。来书期许过深，只增愧赧。与阁下共事日久，会当远隔，依依之情，彼此同之。尚幸南北相望，书问不时往来。倘有要务，仍可如前质证耳。

近奉复命，敕与穀帅妥商遣勇事宜。交替后，可小留兼旬，约以十月内束装首路。目下惟携纪泽北行，贱眷均令暂寓金陵，明春再定进止。

霆正新九营前有一檄，令邓军门带至金口等处妥为遣撤，业经咨达冰案。金口去湘较近，勇丁回籍，路途较少。即尊处既设有资送遣局，即多雇船只，由金口送至湖南等处。阁下精心简料，随撤随送，当可安谧无虞。

敝处去岁预筹换约一疏，当时曾密咨李相、郭帅，并行知丁、应、蔡三处，以数君熟习夷务，必能慎密。而筱泉及舍弟处曾由信函内密抄一分，不致泄漏，不识洋人竟从何处抄得此稿。尚幸此疏所陈，无甚阴谋秘计。然几事不密，究属疏虞。前经总署函询，业已自请议处，不欲深追漏言之人。至去岁令孙道入都，只缘仓卒无人可使，聊用代匮。渠在都颇有妄言，不甚通知大体。蔡道生平以熟悉夷情自命，近日镇江赁屋一案，办理不合机宜，遂致多费唇舌。鄙意与洋人交涉，不知者多横施议论，不中窾郤，知之者又多自诩精明，或暗输情实，交欢于外；或卖弄机械，为彼所笑。欲求轻重适当，内不失己，外不生衅，实难其选。来书记注拳拳，聊附及之。肃颂复。即颂台安，不具。

国藩顿首

正封缄间，接本月初五来示，前月复函，已经登入。霆营撤勇一节，尊意拟先撤五营，暂留三营后撤，以资镇压。人数既稀，发饷较速，随撤随行，不至逗留，所筹极为精到。惟前札久已发至邓提督处，难于更改。仅有罗进春一营，渠顷有禀来请示，兹特批活动之句，尚可暂缓裁撤。并将原批录咨尊处，祈即酌核办理。

至金口等处，虽处上游，而密通省垣，无营弹压，拟改于下巴河、仓子埠两处，其策自较妥洽。但只宜在下巴河，不宜分于仓子埠。凡待弁勇，宜以大方出之，不宜露防闲之迹。已如尊议，另办一稿。邓军门督销局之札，楚督及江西、湖南之咨，并交尊处转发。告示一稿，亦请核定刊刻，代印发贴。金陵撤勇一款，业蒙先解五万，续筹五万，具纫舟谊。其余五万，如须腾作撤勇之用，略缓解来亦可。

孙道现丁内艰，已出都回籍矣。载颂小宋仁弟大人台安。

国藩顿首

563. 致冯桂芬九月 [1]

祈厘定江苏水师章程事宜折。

敬亭尊兄大人阁下：

夏间小住吴门，饫聆至言。匆匆告别，不尽依驰。比审道履康娱，高文日富，居无尘躅，箧有传书，企羡何极！

国藩承乏江东，毫无裨补。兹复量移三辅，仍任艰巨，衰迟多病，陨越堪虞。

昔年曾议长江水师章程，前无成法，事出臆造，不待时久，即虑弊生，私衷久已悚切。兹复会议江苏水师章程，本有旧制可循，而新章更改颇多，尤恐有变法之名，而无救时之实。素仰阁下衡量古今，规模宏远，而条理密微，特将折稿敝稿尚未核对并两清单寄呈台览，尚希厘订改削，速日寄还。冀免大戾，幸甚。顺颂近祺。不宣。

附长江全案二本，错处亦求指示。

[1] 稿本未标日期，兹据内容而定。

564. 复张树声九月 [1]

告刘铭传屡求引退，业经挽留；刘松山军积劳甚久，已许其回湘遣撤。

振轩仁弟大人阁下：

月前接惠书，承缕示直中近状，感泐曷任！

三辅兵燹之余，百废待兴，猥以孱躯承乏其间，深虞陨越。省三屡求引退，经鄙人絷维再四。直省得此劲旅，借以少壮威声。寿卿本系西征，万无可留之理。该军积劳已久，尤与北方风土不宜，顷已许其回湘遣撤。

马穀帅于二十日行抵金陵，二十六、七当可接印。国藩俟散勇部署略定，出月初十内外，即可起行晋京。良觌不远，余容面罄。复问台安。不具。

[1] 稿本未标日期，据内容知作于是年九月下旬。

565. 复李榕 [1] 十月初一日

告本人调任直督，稍后即当北上。赞叹李鸿裔家运屯蹇而胸怀豁达，诗艺大进。

申夫仁弟大公祖阁下：

初秋接六月二十八日惠函，久未裁答。就谂侍奉康愉，兴居鬯适，叙天伦之至乐，树善政而务滋。望风怀想，欣慰无涯。

见客、批牍皆藩署最要之务，判决词讼亦长吏所宜用心。来书叙此三者，至为详尽。如此著手，真可谓纲举目张，有条不紊。手口并勤，则心目之勤亦在其中。宜乎上下悦服，遐迩倾心也。

仆久任江东，愧无裨补。精力日减，见客甚稀，阅视公文，亦所深惮。自顾难居高位，方拟捻匪就歼，中原平定，即欲上疏陈情，请开各缺。含意未申，已奉朝命调任直隶。马穀帅业于前月二十六日接印视事，鄙人尚有扬州教堂及裁撤淮勇二事略须料理，俟诸务就绪，即当束装北上。畿辅兵燹之后，百废待兴，孱弱之躯，不堪艰巨，承乏其间，深虞陨越。内人患咳喘之疾月余，不见轻减，大儿纪泽侍行与否，尚未定计，全眷则决俟明春再就官所。

眉生家运屯蹇，人所难堪，幸其胸怀豁达，犹能勉自排遣。顷因鄙人北征，自苏来宁，纵谭甚畅。鄙人久不作诗，前因南屏东来，旧友会合，兴之所至，涉笔成章。初不计较工拙，而同人或谬加米汤，来示又继之以醍醐，虽知非至言而心颇内喜，势位所在，谁敢讥贬？所谓“官大好吟诗”也。眉生和作，自是佳篇。大著《鄂中秋兴》八首，意境闲适，音节入古，不谓阁下诗笔如此精进，鄙人已屡次赞叹，儿辈尚未函告。此承流宣化者之不善，非举瓢挹浆者之吝也。复问台安，诸惟心鉴。不具。

国藩顿首

[1] 此函系曾纪泽起草，曾国藩核改。兹据台湾学生书局1965年影印之《湘乡曾氏文献》（十）整理。

566. 复许振祎十月初四日

告本人俟扬州教堂一案办革，即拟启行北上。请代购曾纪鸿所需《试律》诸书。

仙屏仁弟馆丈阁下：

前月初由差弁赍复一函，计达尊览。辰惟台候绥愉，兴居百适为颂。

此间平顺如常，马穀帅于前月二十六接印。鄙人虽奉有妥办散勇、暂缓北行之命，然淮军遣资西、鄂、浙省借款已准陆续解到，即可次第裁遣。霆军之在鄂省者，业经裁撤回湘，幸叨静谧。此军无事，余军当无意外之虞。仆俟扬州教堂一案办革，即可启行北上。

金陵兵燹之后，群书荡尽。二小儿初学诗赋，苦无善本，恳代买《试律》、《汇海赋》、《汇海诗》各一部，其鲍觉生、陈秋舫、顾耕石三家之赋，亦恳各觅一部。琐渎清神，统容面谢。顺问台安。不具。

567. 复吴坤修十月初四日

伤悼刘世墀遽尔病故。谈皖南厘金，不久必奉俞旨。告本人俟扬州教堂案办革略定，即拟束装北行。

竹庄仁弟大人阁下：

金陵小聚，借慰积悰。专使至，接奉惠书，兼贻大草，笔势飞舞，宛入山阴门径。拙书意造无法，有何衣之可传？自愧卉服粗陋，重烦补衮大手弥缝其阙耳。

西帅匆匆北去。皖疆未尽事理，全仗大力维持，幸无遽萌退志。

刘牧世墀向在敝处当差多年，精细和平，实为难得之才。不意因广德查办客民过于劳苦，甫抵金陵销差，遽尔病故。家贫无子，一妾有身，又仅生女，天厄善人，实堪伤悼。阁下怜才心切，当亦必为之恻然也。

又接十五、十七惠书，渥承拳注。梅守借补泗州，此间已于十六日出奏。皖捐已停，军饷不敷。皖南厘金，业由尊处具奏，不久必奉俞旨。莼顷以邻省道员奉差皖局，诚不免见忌于人。然原其招忌之由，究为整理局务所致。本年厘金，比较上年大有起色，亦自煞费苦心。且渠向与阁下旧交，应请屏弃谗言，始终曲成，俾无陨越。仆虽离江南，而于一二旧人，无不倦倦于怀也。

马穀帅二十日抵金陵，二十六日接印。国藩俟扬州教堂一案办革部署略定，即可束装北行。知注附告，顺颂台安。不具。

568. 复苏廷魁十月初四日

谈荥工拨饷之事。

赓翁老前辈大人阁下：

接初四日惠书，猥以量移畿辅，远劳奖饰，感泐曷任！即审露冕宣勤，荩猷日笃，狂澜可挽，民资保障之功；渥泽频邀，帝倚平成之绩。引詹吉霭，企颂无涯。

国藩久任江表，毫无建树。三辅兵燹之余，承乏其间，尤虞陨越。

荥工拨饷，盐课项下尚可酌提。此等要工，关系江南全局，断不敢稍有短缺。国藩交卸后，商之马穀帅，意见相同，定当迅速拨解，以济要需。复问台安，诸惟心鉴。不具。

569. 复钟谦钧十月初四日

谈礼前营裁撤、督销局月薪诸事。附告本人一俟扬州教堂事办妥，即拟束装北上。

云卿尊兄大人阁下：

九月二十二日接奉惠书，具悉一切。

此次霆军遣撤，布置周详，办理妥速，良以为慰。其礼前一营，应否缓撤，敝处咨商鄂中两院，酌核办理。前据来牍请示，业已批答行知尊处矣。

督销局月领薪水二百两，阁下虽有实缺，现在经理局务有专任之责，即有应受之糈，幸勿固让，致近矫情者之所为。若送程世兄，亦属不可。丁忧人员居官者，尚应开缺三年，再行起复。当差者仅令在籍百日，岂遽困穷？尚斋素好，能以礼自处。阁下若强送之，反非爱人以德之道。程世兄若竟受之，亦非善体亲心之义，尚祈斟酌行之。

舍弟在汉，诸承照拂。二十五夜已过金陵，因宵深风大，不能停泊，直至镇江，乃能登岸。二十八日用小轮船接至敝署，上下平安，足慰廑注。国藩已于二十六日交卸，俟扬州教堂事办妥，即行束装北上。知念附闻。复问台安，谨璧谦版。不具。

570. 复彭玉麟十月初四日

谈粮台保案、李朝斌禀请开缺、海门误补之缺诸事。告外江各营欠饷，拟减为七成，仍由江、鄂各半支发。

雪琴宫保仁弟大人阁下：

前接初三、十一两日惠书，并承惠锡糟蟹，谢谢。

粮台保案，已于初二日出奏，另具公牍咨达冰案。其千、把、外委钤记及部中各札，均于十三日咨送台端。

质堂禀请开缺，鄙人并未批准代奏。渠又有咨请马穀帅代奏，目下尚未定局。惟所留太湖七营，暂饬熊、李两将分任兼辖。熊殿元裕溪本任，一时碍难到标，应请尊处另委干员代理，以重汛防。其余应行归汛人员，有远在湖南者。此间业已交卸，若概由敝处咨调，转致宕延，应由阁下专政，挈列敝衔与昌岐三衔咨行各省，必可次第归汛。

海门误补之二十缺，虽与营制折内之专条相背，究与事宜折内之通例相合。将来具奏时，拟即声明，请交部议处。该二营现定拨归江苏内洋水师，由宁、苏两藩司发饷，不由江宁盐巡道发饷，可省饷银五万六千余。恰好五省八十万厘金，尚有不敷，少此二营，长江便无亏空，亦将错就错之妙用也。

外江各营，鄂省应行找发欠饷。小宋来函，意欲照鄂中旧章，以饷票、现银各半给发。仆告以水师向无饷票之例，并咨复以江南代发一半，鄂省只发一半，郭远堂尚未允许。兹鄙人业已交卸，拟再咨商减在七成，仍系江、鄂各半支发，鄂中当不至再有推诿矣。请阁下饬外江各营迅速开单见示。如在十万以内，鄙人尚可代为主持。若过十万以外，则实银不止七万，不特湖北不出，江南亦不肯出，鄙人亦不能代为主持矣。诸惟心鉴，顺问台安。不具。

571. 复陈湜十月初四日

劝其切不可自隳其志，自馁其气。告本人金陵之任业已交卸，十月中旬当可起行北上。附询还银之处。

舫仙仁弟大人阁下：

接八月十四日惠书，猥以量移畿辅，远劳称贺，兼示近状，感泐曷任！即审力疾筹防，贤劳昭著。朝廷有力赎前愆、勉图自效之旨，将来防务告竣，或者尚有复命。尚祈安心调摄，暗立课程。古人处大忧患必有一种动忍之功、宽裕之度，不特借以进德，亦且借以保身，切不可自隳其志，自馁其气。至嘱！

潘封翁已挈伊卿灵榇还湘。此间公款、赙仪将近二千金，俾潘翁暮景无窘，借以少减西河之恸。

寿卿转战西北，功绩最多。湘军久役思归，渠亦尚未成婚，闻将转旆西征，殊堪怜念。

国藩衰态日增，本不能再居要职。接奉温谕似又难卸仔肩。三辅兵燹之后，百废待兴，承乏其间，实虞陨越。马穀帅已抵金陵，二十六日接印。鄙人侯部署散勇略定，十月中旬当可起行。复问台安，诸惟心鉴。不具。

再，前承代送王静庵之三百金，究应还交何处？此次来书，未经叙及。鄙人此次至京，是否有可交之处？如下次再不指示确交，则当专弁送至山西矣。载候台祉。不宣。

572. 复吴嘉善十月初五日

论纂《中西合璧字汇》一书，洵为当今至要之关键。抄示奏造轮船第一号疏稿。荐富文智能创物，实为不可多得之人材。

子登仁弟馆丈阁下：

去岁张酉山方伯自粤中携来手书，并惠到哲兄遗集，尘劳冗阘，裁复久稽。五月间又接来函，即谂侍福康愉，纂著宏富，至为欣颂。

洋人自通上国，所至语言文字，无不容心。而中邦人士能晓西文者，寥寥罕觏。往来文牍，翻译间有歧误，亦属考证无资。尊议欲纂《中西合璧字汇》一书，洵为当今至要之关键。诚能开馆纂辑，使翻译诸生分类编修，教习之师随时裁定，则业既专精，功亦易就。书成之后，实为治国闻者所必资，亦奇观也。

此间机器局，近年制造，讨论颇精。上海铁厂购雇西洋工料，造办轮船，今年八月已成一只。敝处奏造轮船第一号，疏稿抄呈台览。即翻译一事，亦已粗有端绪。

来示称米利坚人富文新作小大机器简妙绝伦，献其国君，果已邀上赏否？既欲观光上国，未便交臂失之。国藩本拟请阁下邀同富文来此，为沪局更开生面。因闻瑞制军相待甚好，恐未便舍粤而他适，是以徘徊未果。今因调任直隶，即日将离江南，而上海制造翻译，关系全局，鄙人虽不官两江，尚不肯置之不问，拟即商之马制军、丁中丞。阁下如能挈富文来苏，必可妥为位置，沪局当日起有功也。诸惟心鉴，即颂台安。不具。

国藩顿首

573. 复欧阳兆熊十月初七日

赞其救生之法，告回任后无附奖之案，调任之际，未委同年之子。拟刊王船山说经之文。

晓晴尊兄大人阁下：

前两接惠书，借审令次孙嘉礼告成，德门衍庆。内人过扰郇厨，情文稠迭，弥增纫感。

承示勘经之暇，专务活人。医药救生，皆盛德事。而于救生一节，不另设船，即以炮船督率渔舟，用力少而见功多，所谓“有仁心斯有仁术也”。

子明作篆，笔法较昔年更为精卓。尊意欲于本班加足班次。弟回任后，全无附奖之案，亦不欲为乞邻之举。梅同年近闻权篆贵邑，或者蔗境少甘。渠欲为其子求盐务差使，国藩自七月得调任直隶之信，不复派委差事。恐替代之际，纷纷更换，巢燕未稳，宾雁已来，甚无谓也。

阁下课孙，于时文、诗赋果用何本为善？路闰生《仁在堂稿》，往年李次青与刘霞仙在敝幕时争之几至攘臂。来谕疵其文体日坏，欲求进于彼，而又不背于时者，眼中尚未见其选。

船山说经高于论史，卓见极是。西〔而〕说经又以《礼记章句》为最。鄙意欲取《礼记章句》、《读通鉴论》、《宋论》三者，益以《诸经稗疏》，另刷数十部，作为单行之本，不与他种并行，以便足餍时贤之心，而洗明季之习，阁下以为何如？

弟已于前月念六日交卸两江篆务，即日治装北上。相隔逾远，怅结何极！肃复一二，复问台安。诸惟心鉴，不具。

574. 复郭柏荫十月初七日

告本人俟淮勇遣勇就绪便北行。谈外江水师各营欠饷、霆营遣散诸事。

远翁老前辈大公祖阁下：

前接七月杪两次惠书，猥以捻股肃清，兼以秋节相庆，感泐曷任！顷间又得九月赐函，即审秉节出巡，已至鄂中，仍将西莅襄郧，搜讨军实，虽当戢戈橐矢之时，不忘振旅治兵之效。引瞻矞蔼，心祝无涯。

国藩久任江表，无补丝毫。穀山制军已于二十六日抵任。俟淮勇遣撤就绪，即日料理北行。

承示外江水师各营欠饷，拟照鄂中章程于酌发五成之中票、银各半给发。惟敝处向发各军从未用票，若以施之水营，未免两歧。该营等系杨厚帅旧部，其于敝处论分则亲尽已祧，论饷则数典不忘，仍时时来此求索。鄙人现将北上，此事未了，终不放心。拟令减作七成，江、鄂各半。在鄂以二成半而改为三成半，所加无几，而可省出票之烦；在江虽为无故代垫，侍当向马帅婉求，了此一段公案。霆营遣撤闻已料理妥善，关市无惊，实足慰也。复问台安，敬璧晚谦。诸惟心鉴，不具。

575. 复刘坤一十月初七日

告本人一俟扬州教堂一案及淮勇裁撤部署略定，即拟束装北行。

岘庄尊兄大人阁下：

前接八月二十四日惠函，尚稽裁复。顷十月朔日乃得八月十四日赐书，不知何以迟滞若此？玉躬偶尔违和，想由积劳所致。刻下计已康复，保阳迂道不远，或可瞻对光仪，一倾积愫，企慰无已。

解让泉交代，荷蒙照拂。穷员得免拖累，造福无涯。

马穀帅于前月二十日抵金陵，二十六日交卸。淮军遣资已承尊处及浙、鄂两省源源解到，霆军亦于前月中旬妥为遣散。经手要务，渐次廓清。扬州教堂及淮勇裁撤两端，朝廷责令妥为料理。部署略定，即可束装北行。知注附告。捻平既不献俘，即可无庸表贺。顺颂台安，敬璧大柬。诸惟心鉴，不具。

576. 复刘典十月初七日

告撤勇经费于浙江、江西、湖北三省借拨，已解逾半；霆军已妥为遣撤；马穀山业已接印。

克庵尊兄大人阁下：

七月初七日一函稍稽裁复，复顷接九月十五日惠书。猥以量移畿辅，薄助秦饷，过承奖饰，非所敢承。即审戡定关中，勋福日隆为颂。

甘回游弋边境，势已饥疲。直隶凯还之师回戈西指，当不难次第扑灭。

此间筹办撤勇经费，为款颇巨。幸敝处先事奏明于浙江、江西、湖北三省借拨五十万，现解到者已逾一半，临时不致支绌。湖北所留霆军，亦已妥为遣散。该军素有嚣陵不靖之习，今遣撤金陵，尚未滋事，差堪一慰。

马穀帅已于前月二十六日接印，鄙人尚有扬州教堂及裁撤淮勇二案略须料理。俟诸务就绪，即日束装北行。三辅兵燹之后，百废待兴，以孱弱躯承乏其间，深虞陨越，不胜栗栗。复问台安，顺璧晚谦。诸惟心鉴，不具。

577. 复张之万十月初七日

告寄谕饬修运河东西两堤，所需尚非巨款，马新贻定当筹拨。谈对堤工奏免报销一节看法。

子青尊兄大人阁下：

月前迭接惠书，俗务纷繁，久稽裁复，歉仄曷任！顷接九月二十八日来函，即审台候绥愉，荩绩日隆为颂。

寄谕饬修运河东西两堤，此间于前月二十九日奉到。国藩已于二十六日卸事，应由马穀帅主持。估钱六万串，尚非巨款，此等要工，运库尚敷支放，穀帅定当迅速筹拨。

至原议马棚湾工竣即修小六堡，来示以不如于清水潭以南接续修筑。计阁下前与穀帅会巡时必有确见，彼此熟商，不必以前议为拘。鄙人亦毫无成见也。其清水潭及马棚湾工员撙节辛苦，诚可悯念。尊指堤工奏免报销一节，恐难允准。工部书吏穷窘多年，专望此等销案稍谋救饥之具。前海塘工程丁中丞会列敝衔请免报销，已交部议处矣。国藩与李揆帅剿捻之饷凡数千两，现办报销，亦拟先筹巨款，作为部费。运河堤报销，似亦当于公款中酌筹，不必作请免之想。淮北一成课厘，已准大咨，饬司卡照遵拨解。国藩俟教堂及撤勇二事办有端绪，即当束装北行。良晤不远，借慰积悰。复问台安，敬璧晚谦。诸惟心鉴，不具。

578. 复官文十月初八日

告本人诸务料理渐清，月底即可北上，抵都当在腊初。

秀翁宫太保大公祖中堂阁下：

顷接环章，过承奖饰，兼蒙示及一切，感泐曷任！就谂兴居百适，勋福兼隆为颂。

三辅吏惰民强，经阁下整饬经年，已有端绪。弟精力日衰，承乏其间，深恐不能承继萧规，或致陨越。

此间诸务渐次料理，月底即可束装北上。李少帅已抵东平，即日轻舟南下，计当相逢于清江、扬州等途次。尚有面商事件，小作数日勾留，抵都应在腊初。知念附告，复问台安。诸惟心鉴，不具。

579. 加刘坤一片十月初八日

告裁减厘金，只可去其太甚者。

再，近接李少泉揆帅来信，言枢廷如恭邸诸公皆言外省厘金不可遽裁。国家贫弱日久，需用之款极多，欲渠与东南疆臣商及苏、皖两省秋间所裁减者极微，此后不再议减。尊处如欲裁减，似只可去其太甚，或俟旌从入觐归来，再行酌议。复请台安。不备。

580. 复李鸿章十月十六日

谈报销部费、撤勇经费、扬州教案诸事。请确示地点，以相聚为三日之谈。

少泉中堂宫保世仁弟阁下：

前接九月二十三日沧州惠函，顷又接十月初七日东平州赐函并钞示一件。奏对皆平实和厚，名臣气象流溢行间，固宜举朝服其谦冲，九重祝其多福。佩慰无涯。

报销部费，多至一厘三毫，则吾两人三千余万，共须四十余万。何从得此巨款？自行奏请免其造册，与三年六月谕旨相背，殊难立言。只得仍用拙疏冒昧一奏，且待部驳之后，再作道理。

此间扬州教堂一案，顷始查办就绪。闻洋人兵船定于十四日起椗出口，不知现果离扬州否。

内人病已两月，势殊沉重。国藩拟于二十五日起行，眷属即于二十五日移寓下江考棚。搬移之际，两路纷纷，恐难妥帖，拟在下关以下、燕子矶以上停泊二三日，乃可长行。闻台从于二十日内可至清江，欲相聚为三日之谈，不愿在城内繁嚣之地，或在燕子矶，或在瓜洲三汊河舟次，较为清旷。而僚属之迎送吾二人者，亦尚方便。请阁下于二者之中酌定一处，迅速见示。在燕子矶，则仆少延候；在三汊河，则阁下少为延候。

撤勇经费，约计已可敷用。清补欠饷，仆于七月间曾有三月半之说，盖就今春各营补发三月。而酌加之后，闻台端南来亲自料理，此说遂未昌言于众，或各军一律，或略有参差，悉候卓裁。

大小儿留侍母病，途次仅带吴挚甫及誊写委员一人，恐太少也。余容面叙，顺候台安。不具。

581. 复穆图善十月十八日

告马新贻业已接印，本人俟料理散勇及扬州教堂一案后，即束装北行。以后协饷亦当源源解济，不致衍期。

春岩尊兄大人阁下：

顷接八月初二日惠书，远承记注，兼示近状，感泐曷任！即审节钺延釐，履綦集祜。兵气靖旄头之焰，雁塞扬威；物华增旗翼之祥，螭坳锡羡。引瞻矞霭，企颂无涯。

国藩衰态日增，本不能再居要职，乃荷圣慈，量移畿甸。三辅兵燹之后，百废待兴，承乏其间，深虞陨越。

此间新任马穀帅已于前月二十六日接印。鄙人俟料理散勇及扬州教堂一案，办有端绪，即当束装北行。

尊处协饷，敝处自本年正月起逐月拨济万金解交鄂台，并无欠阙。以后接任者仍当源源解济，不致愆期。复问台安，敬璧晚谦。诸惟心鉴，不具。

582. 复李鸿章十月二十一日

告本人改期启行。

少泉宫太保中堂仁弟阁下：

十九夜，接十六日仲兴惠书，知济宁以南风利行速，想幼荃、省三次第接晤矣。

国藩本拟于二十五日成行，在于草鞋夹舟次，与阁下畅谈数日。近与幕僚熟商，下关以下并无街市，吾二人停舶该处，而文武百僚皆须在江干伺候数日，深冬苦寒，非所以示体恤。而马帅及司道大员亦不免牵率远行一二次，心殊不安。兹仆改于十一月初四日启行，计二十四五郊迎台旆，可为握手十日之欢。贱内病尚未痊。顷专船接费伯雄，渠尚在沪未归也。知注并闻，顺问台安。不具。

583. 加欧阳兆熊片十月二十二日

告因内眷遘病日甚，大儿需留侍疾，本人拟改带二儿北行。

再，内子自八月十五遘病，今已六十余日，咳嗽日甚，不眠不食。思得如陈桂秋者，立起沉疴，道远苦不能致。前拟带大小儿进京，今留渠侍疾，改带二小儿北行耳。

584. 复朱学勤十一月初四日

告本人定于初四日起行，抵都门当在月底腊初。请安及谢恩折件统祈代为料理。

修伯尊兄大人阁下：

差弁回，接九月二十日惠书，渥承垂注，感激曷任！即审台候绥愉，荣问休畅，至以为颂。

国藩于前月二十六日交卸，淮军遣资，扬州教堂等事业已料理就绪。霆军之留鄂省者，亦已妥为遣散，安静还湘。此间已拟二十五日起行。顷接李少帅来函，渠已于十七日抵清江，嘱鄙人少留数日，以便面商一切事宜。渠旋于二十六日行抵金陵，鬯叙七日。兹定初四日成行，须至出月初方可长行，抵都门当在月底腊初。

崇文门一节，承示预为照料，感荷良深，容面谢不尽。闻李、左二公入都并未上务，亦未花钱，不知可仿照否？如不能仿照，临时与之议价与预先关说，其索费之多少想亦相等。至请安谢恩折件，奉恳阁下代为料理。良晤匪遥，统容面谢。复问台安，诸惟心鉴。不具。

585. 复丁日昌十一月初五日

谢赠地图与佳橙，并告江苏水师事宜折改为“请旨敕下”之用意。

雨生仁弟大人阁下：

瓜洲途次接奉初三日惠书，并着色地图、新会佳橙，敬谢，敬谢。尊体违和，比已全愈否？悬系之至。

江苏水师事宜折，后与李爵相、马穀山帅熟商，亦与阁下所见略同，因改为请旨敕下。李、马暨尊处各抒所见，得三公者先后驰奏，此事必可愈推愈广，愈讲愈精。鄙意欲令三江两湖之人狎于水性，可江可海，多立船厂，自轮舟至各式船只，中国工匠省省皆能成造，庶几渐有可用之器，渐有可用之兵。一旦有良将出焉，则不至豪无凭借。与阁下捍御外洋之志，似亦小异而大同也。奏调之员，可否开单见示？复问台安，诸惟心鉴。

586. 复郭嵩焘十一月初七日

赞所示县志，诚为杰构，告量移三辅，实恐难供驱策。

云仙仁弟亲家大人阁下：

七月得读惠书并大著县志稿本，以校勘未遽卒业，迟久不报。顷又得九月赐书，敬承所示县志，诚为杰构，直欲以一邑而备具天下政治之得失、古今典章之要最，纳须弥于芥子，决治忽于片言。曩尝服山阳鲁通父近作《邳州志》、《清河县志》之精当，尊著又别出机杼，各擅胜场。惟微窥尊指，稍有炫博之意，故于《吏书》、《刑书》、《五行略》等篇，妄有签商，未审果当于理否？读《艺文略》，知阁下近著甚富，经、史、子、集，四部皆有。纂述数种，博而知要，敏而不倦，殆韩公所信为“文书自传道，不仗史笔重”者耶！

国藩精力日衰，老而无成。久处崇高之位，酬应纷繁，一月之中，与古人经籍相对曾不数日。顷量移三辅，朝廷盖以积疲之区责以整理之效，不知孱躯顽钝，难供驱策。拙疏屡称不能多阅公牍，不能接见宾僚，未蒙信纳。顷于冬月初四日北上展觐，鞭跛鳖而登太行，陨越实在意中。左帅表刘寿卿之功，谬及鄙人，论者谓其伸秦师而抑淮勇，究不知其意云何也。复问台安。不一。

587. 致马新贻十一月初八日

告闽中所送艇船，已嘱李带同闽员即赴金陵，祈为核验。商谈造艇船事宜，告湖南应出之水师经费，亦祈弥缝补救。

穀山尊兄大人阁下：

聚处月余，遽尔执别，愿言之怀，良不可任。

国藩于初六日抵扬州，初八日解缆北行。闽中送来艇船在瓜洲错过，未得一为验阅。已嘱李质堂军门带同闽员即赴金陵，请阁下亲为核验。三江两湖坚木甚少，不知可仿照试造否？如不能试造，或买闽、粤及外洋坚木，载至江、楚成造，或派员至闽、粤，请其代造。二者孰为结实，孰为合用，均请鸿裁酌核。

长江水师，五省各出经费十六万金。虽尚未出奏，业经会咨定案。顷接湖南咨，以援黔需款甚巨，欠饷甚多，请俟援黔事竣再出此款。窃以分拨已定，归标在即，一省不出，即全局皆散。而湖南欠饷极多，众所共知，不便十分相强。拟即日函商刘韫帅，请其暂认出十万、八万，或十二万之数。其不足者请尊处于湘盐督销局酌拨若干，凑足十六万之数，弥缝大局。俟援黔事竣，仍全归湖南厘局拨出，以符初议。观湖南来咨，似欲请湖北代出，不知何指。闻湖北欠饷尚多，李揆帅履任后可将京饷略为减少，未必遽有余力。目下长江规制初定，惟求两公弥缝补救，无令鄙人大蒙讥议。至于将来损益，昨拙疏中又请沿州督抚续议，三年内尚可酌改也。顺问台安。

少泉宫太保中堂均此致意，俟续布。

588. 复钱振伦十一月十一日

告所托为人谋职之事，月初始行定局；书序已成，深愧未足发挥盛业。附告本人初四日自金陵启行，十三当可抵淮。

楞仙同年仁弟大人阁下：

去岁七月奉到惠书，因拟作尊集序久未脱稿，阙然不报，悚仄万状。顷间又辱赐函，荷蒙鉴原，不以前事稽迟见责，尤为感愧。

令弟之事，鄙意久定，因托者颇多，故月初始行定局。书局月俸虽仅二十四金，而职事较简，与令弟不愿远出不耐过劳之指相符。

拙序顷始为之。簿书束缚，文字荒芜，不足发挥盛业，转恐有黦鸿编，尚希裁正。

弟以初四日自金陵启行，在扬停驻二日，十三当可抵淮。先此布复。复颂著安，诸惟心鉴。

589. 致李鸿章十一月十五日

谈长江水师饷需，湖南所筹部分宜商定通融办法。长江经制，祈为逐细推敲并略陈看法。

少泉宫太保中堂世仁弟阁下：

执别经旬，系念无已。鄙人以十三日至清江，本拟十六日登车长行，适十四夜大雪坚冰，尚须少为停候。

长江水师饷需五省各十六万，虽未具奏，业经会咨定案。昨刘韫帅来咨以“湖南援黔，欠饷极巨，暂难供支，长江一款，请俟援黔事竣再行筹解”等语。湖南欠饷之多，亦曾闻之。惟长江既经分拨，一省不出，全局皆散。不得已，设法通融，拟令湘盐督销局垫出数万，以补湖南之不足，业经函商马穀帅及韫帅矣。两湖共出三十二万，交湖北盐道。库记曾算过，每年余剩银四万有奇，将留为置办子药之用此层前寄穀帅信时尚未想到。目下子药尚多，无须添办。湖南能出银十二万，已足敷用。或湘库六万，盐局六万。请阁下与韫、穀二帅商定。敝处寄韫帅信，抄呈一览。通融二三年后，仍当从长计议。

长江经制，昨拙疏有请沿江督抚续议之语。他人或情形不熟，或研究不苦，未必能入木三分，敬求阁下逐细推敲。一则弥缝鄙人之阙失，与其为后世所议，不若吾辈及身更正。一则预筹防海之远谋，船则舢板、长龙、广艇、轮舟，分投并造；器则枪炮、炸弹、子母机器，一一学制。人则闽、粤、宁波之善战操舟者广为收养，洋人亦间收用，而尤须用三江两湖之人，令其惯于舟居，狎于航海。仆定长江章程所以谆谆以不许登岸为第一义者，正以江楚之人不常舟居，不能涉海故也。纵使轮舟果极精坚，若吾三江两湖之将士不能履海洋如枕席，终不能保长江之险要，不能防江苏之洋面。欲令将士履海洋如枕席，须先令住江船如室家，此国藩微意之所在。顷又谆嘱昌岐、质堂辈提镇每月须有半个月居舟，副、参、游须有二十天居舟，都、守、千、把则终年日日居舟，以习劳而为由江入海之渐。阁下议复江苏水师、长江水师章程，请从此处着眼，否则一旦有事，仆与阁下责无可辞。届时再求江楚之将，狎海之士难矣。略陈愚见，尚望阁下任其事而掩其迹，宏其规而密其思，幸甚。诸希心鉴，顺问台安。

590. 致刘崑十一月十五日

告长江水师分拨之饷，可暂于湘盐督销内酌拨若干，以补湖南之不足。陈长江经制看法。

韫斋老夫子大公祖阁下：

久未奉问，企想维殷。舍弟至，具述道履康愉，政祺日茂，至以为慰。

途次接准大咨，以长江水师分拨十六万之饷，湖南暂无可筹，拟俟援黔事竣，再行措解。惟五省供此一军，势未便畸轻畸重。故一省酌留一卡，其数相等。现虽尚未出奏，业经会咨定案，归标在即。一省不出，全局皆散。尊旨欲暂从湖北厘金提解，闻鄂省亦尚多欠饷，恐一时未有余力。不得已谋一通融之术，或暂于湘盐督销酌拨若干，以补湖南之不足，俟黔事既定，仍由湖南全解，以符初议。已将此意函商李爵帅、马穀帅，不识能否照办。湘省应出几万，盐局协出几万，请阁下与李、马二公函商定局。湘中欠款虽巨，然援黔之饷每月以十余万计。长江之饷，即岁出十万，每月亦不过数千耳，似尚不至过窘。二三年复〔后〕如湘省能全出十六万，固属大妙，否则亦可从长计议。

长江经制，尚有须随时损益者，昨拙疏亦有请沿江督抚续议之语。如老夫子有不谓然之处，尽可斟酌奏改。二三年间，反复推敲，免致后人大加讥议。此国藩所祷祀以求，不敢稍存回护。目下章程甫定，尚求俯赐迁就，力全大局，至恳至荷。

国藩卸篆后，经手各事，料简粗定。李揆帅适抵金陵，勾留数日，以十一月初四日开帆北行，十三日抵清江，因阻雪尚未成计。知注附闻，肃请台安。

治通家晚生曾国藩顿首

591. 复马新贻十二月初一日

告长江水师经费，三年内可先行敷衍；至其章程，尚须细为斟酌。商议艇船事宜。论南中事务，当以训练水师为第一义。

穀山尊兄大人阁下：

二十二日沂州道中接十五日复示，即维荩勤懋著，庶祉多绥，至为企慰。

国藩自十七日由清江登陆道，旬日天霁风和，浑不识严冬跋涉之苦。三十日至齐渡黄，丁稚帅在此候晤。适值瑞雪，小驻半日。贱躯平适，足纾远念。

长江水师经费，湖南独请缓解，并欲令湖北代出。初不解其意指，既而细思，盖因湘省驻两营，所占长江地段不满百里。而岳州镇所辖仅中营与沅江营，共船七十五号，系湖南地面。其荆州陆、溪两营，共船七十号，则在湖北地面。殆因此故，嫌照省摊费之议为未允耶？敝处前致韫帅一函，请其认出十万。又致李伯相一函，言湘省藩库出六万，湘盐局出六万，此三年内即可敷衍。至三年以后如何永定拨款，尚须另行续议。目下为三年之计，求阁下与李相通融商办，姑全大局为荷。至五省各十六万之数，本系雪琴原咨所定，敝处又会列贵衔转咨各省。此等大政甫经会咨，岂能朝令夕改？就大数计之，三江十四营，前经庞省三约算银米，每年共需五十一万金。现裁去通、海两营，腾出银可五万有奇。三江各营，不过需银四十万数千耳。以三省入款四十八万计之，每年可余二万数千。两湖八营银米，约算每年共需二十六万三千有奇。以两省入款三十二万计之，每年可余五万数千，五省合计可余八万。前次雪琴来咨，本有湖北独出十八万之说。弟嫌其偏枯，减去二万。而雪琴力言其少，弟又单衔咨请湖北添出一万，江西添出一万。现在湖北业已咨复允准，江西亦必允许。增此二万，则共余十万矣。此十万者，每年以二万办子弹、火药等局，内分子弹四千，火药一万六千；又以五万设厂修船，内分鄂厂二万，修岳、汉之船，吴城厂二万，修湖口及提标之船。或金陵，或芜湖厂一万，修瓜洲镇之船。综计每岁可余三万两，有赢无绌。此途中约略核算，容日当开一细数，咨达冰案。亦请阁下告之昌期、省三，开一细数，彼此互对。如此数不差，则目下三数年间，不须设子药局，每年实剩五万两。此五万者，或以四万帮贴湖南，一万发给归标候补之哨官可也。如湖南或可少帮归标哨官，或可由桂道处发给，则以此款为修衙署之用可也。如此数果有差错，出款果有不敷，则五省当分多寡，万不能概责以十九万之数。如江西仅占江面百余里，已出十七万，岂可再加？湖南仅占江面数十里，十六万尚不肯出，岂可议加？安徽奇窘，十万尚取给于皖南茶厘，亦难再加。惟江苏隐然为五省之主盟。湖北占江面千六百里，又为上游之主盟。如有欠缺，只可求阁下与李相自行解囊，两省酌量分认，实未便摊派他省。鄙意如此，尚望鸿裁细核示复。

至于长江事宜四十条，有未妥者，固由弟之才疏虑浅，亦因事端重大，难于妥善。乙丑冬将奏时，将 [1] 改，渠仅改数十 [2] 回拜发。今欲增改尽善，仍求阁下与李相精细筹议。弟愿更正于近年，不愿诒讥于后世也。如荆州一营，尚在闲散之列，若湖北襄河不另立水师，恐须移此营于襄阳。湖南省河不另立水师，恐须移此营于长沙。若此之类，自须再三审察，乃能切中至理耳。

闽中所送艇船，即请闽中代造，工料较易合式。派往监造之员，即用将来驾管之人，尤易得力。雨生中丞之意，颇思专用轮船，不用艇船。鄙意二者兼营，两三年后视何者最便，斟酌去留，尚不为迟。

南中切务以训练水师为第一义，必使长江上下无兵不惯住船，滨海各口无船不能自造，方可徐图自强。上年回任，因洋面多盗，长江渐弛，心窃忧之。规划未成，私怀慊慊。昨在扬州，与昌岐、质堂告别，嘱以水师提镇每月须有十五日住船，副参、游营官须有二十日住船，都、守、千、把、哨官终年须日日住船。非刻也，营中素不狎水，则水中断无将材也。尚求阁下谆切开导，严密访察，随时见示。但水营自有起色，不胜感祷。诸惟心鉴，复问台安 [3] 。

愚弟曾国藩顿首

[1] 此处稿本残缺，脱漏数字。

[2] 此处稿本残缺，脱漏数字。

[3] 稿本末曾氏批：“此信请抄寄李爵相、彭宫保、丁中丞、黄昌岐暨善后局诸君一阅。”

592. 复朱学勤十二月初八日

城中寓所业已为看定。告本人行止。交待此行不欲稍自立异。

修伯尊兄大人阁下：

途次迭接十二月二十七、冬月十七赐书，具承垂注，并代办安折等件，感纫无似。

城中寓所，仙屏、晓岱诸君已为看定金鱼胡同贤良祠，趋朝尚为便近。

国藩自冬月初四日由金陵启行，十七日由清江登陆。冬令温和，行旅无苦。虽途间两值瑞雪，旋即开霁，气候仍不甚寒。任邱、雄县一带积潦凝冰，车行多阻，遂绕道由河间趋高阳，顷已于初八日行抵安肃。计程四五日，便可入城，拟定兴、涿州、良乡分作三宿。良乡至内城太远，仍分再宿。十二日当就天宁寺一宿，十三日行抵贤良祠，十四日预备召见。如无风雪阻隔，即不更改，知注附告。良晤在即，琐渎清神之处，诸俟面谢。崇文门一节，十一日到良乡，当派员赴门上先行详告。共带幕府、文武委员、巡捕、戈什等二十一员，各共轿车十八辆，大车七辆，皮箱二十只，木箱、篾箱十一只。如不能仿照李、左之例，即行上务议价。弟此次一切拟照道光年间督抚之例，不欲以曾经带兵，稍自立异也。先肃奉复，即请台安。不一。

愚弟曾国藩顿首

593. 复张树声十二月二十六日

告本人行止。闻参将曾恒德被阜城县管押，祈饬褚令迅速释放。

振轩仁弟大人阁下：

臧村郊迎，匆匆揖别，未罄所怀。顷接专丁赍到手函，猥以迎年致贺。就谂猷宣三辅，政肃五刑，柏府风清，椒盘祜笃，至为企颂。远贻食物，拜登二事，余谨璧谢，不胜感荷盛贶。

国藩以十二月十三日入都、十四至十六三次召见。上意深以畿辅空虚为虑，谆谆饬令练兵。自顾衰迟，深恐无裨时艰。

二十日移寓外城、连日拜客赴宴，迄无停晷，殊觉疲于奔命。拟俟灯节后再行请训出都，为日稍宽，尚可从容勾当，承注附告。三年阔别，会复共事一方，欢聚有期。

出京以后，拟先看永定河工程，免得接印之后再出勘验，致州县两次供支，而兴工亦虑太迟。查河事毕，再赴保定。接篆之期，早则二十七，迟则二月初矣。

有参将曾恒德者，实缺池州营都司，九月间进京引见，在敝署领咨。仆因将启程北上，另给一札，令其察看沿途有无游勇滋事，是否有隔水之处。札中准其用坐马一匹，色马一匹。该弁禀复，尚属稳妥。引见以后，出都时，曾奉禀，未将原札交还。仆告以往返皆用驿马一二匹，尚无不可，但不可稍涉勉强。顷接曾恒德来信，云十四日至阜城县，不肯应付，并将该弁管押云云。阁下专管驲站，请即札知阜城褚令，速将曾恒德释放。既有敝处印札，纵不应付马匹，何必再加管押乎？

仆前于初四日过景州时，见传一假溜单，燕席多桌，用马至百数十匹，不胜骇异。适褚令495-1 来见，因令其与敝处巡捕定一溜单，仆自加斟酌。不过鄙人用鱼翅一桌，幕府及委员、巡捕等共用海参席数桌，用马十二匹而已。次早至阜城打尖，则褚令应付甚为草率。幕府吴挚甫等并未吃饭，巡捕等菜碗内至以冷水参入。此时喧嚷声作，仆闻之不怿。详细询考，则前一夕之假溜单，即系褚令所伪造。褚令既在，敝亲定一单，次早又不能自践其言，殊为可怪。合二事以观之，褚令必系矫激作伪之流。仆向不以供应责属员，然亦不喜矫诈之吏，阁下当素知也。诸惟心鉴，顺贺岁祉。不具。

国藩顿首

同治八年

594. 复李瀚章正月十九日

告本人近所预为区画者为整顿兵事、吏事、河工三事。谈浙省补兵增饷、前撰祠联诸事。

筱泉年兄大公祖阁下：

折弁至，接到手书，猥以岁节相庆。宜春纳祜，彼此同之。惠寄纸笔，均收入，感荷感荷。

国藩以去年冬月初四日由金陵启行，腊月十三日抵京。酬应纷繁，仓卒未易骤了。因留俟朝正过节，与于上元廷臣等宴，顷间业已陛辞，定于二十日出都赴任。惟畿辅空虚，上廑宸虑，练兵、察吏二事，召见时谕旨谆谆切嘱。自度材力衰退，未知能否称职。昨有一疏，略言整顿兵事、吏事梗概，二者之外兼及河工，以直省水利视他省为尤急。去年永定河决，被害者数十州县。鄙意所豫为区画者首此三端，俟履任后再将疏稿抄咨一览。

来示浙省补兵增饷，名实难孚。缘旗兵废弛已久，而二百年之旧政一经更改，则处处掣动全局，犹之攲腐之屋修换一处，则全室俱有栋折榱崩之患耳。

前撰祠联殊无足观，惟文无愧词，差用自喜。宣纸中有五幅甚旧可爱，余十五幅亦俱可用。到任稍闲当试书之。来示嘱书就之后，尽以相赠，恐为他人所取。鄙人虽日日作字，择称意者奉赠，然实无足观也。

自冬涉春，北方均少雨雪，天气亦不甚寒，而浙境已得大雪，似近时南北转易气候矣。关河远隔，怅望无已。复颂新祺，附缴大柬。不具。

595. 加钱鼎铭片二月初二日

告陛辞时已略陈直隶应办事宜，祈与诸君子来此相助。已奏明铭军决不他调，祈代催刘铭传起程。

再，前函久经缮好未发，旋于十七日陛辞，具折略陈直隶应办事宜，请调阁下与诸君子来此相助。新章于调省之员严立禁防，敝疏详为陈明，军机亦加原亮。作为特旨，调动之辞免干部驳；然直隶之苦，远行之劳，虽不驳诘，鄙人之抱歉如故也。求阁下与作梅惠然速来，为之先导，诸君子或亦欢然戾止，则此间兆民之福也。现派戈什施占琦归接书箱，去年曾与应敏斋兄说及派恬吉轮船押运北上，即趁便将敝处书箱由沪解津。或恬吉，或天平，不知何船先行，阁下与作梅能有一人先行否？周正廷沿途照料车辆，小心妥善，惟尊处用钱太多，深抱不安。周镇差竣，禀辞回南，仆因其所得车价无几而所费已多，再用则余存者更少，故留该镇在敝处当差，而令其将车价银千二百两存敝处兑收。仆此信函示小儿交湘平银千二百两与作梅经收，请尊处知照作梅如何作抵。周镇留此，仆欲稍酬其劳，未知有无机缘耳。

少泉揆帅久无信息，不审何时赴鄂。省三如未起程，敬求尊处代为谆催。国藩已奏明铭军决不他调，目下秦中极为得手，更无西征之理。兹将疏稿抄寄台览。再问调甫尊兄大人台安。并请录寄作梅、敏斋两君子一阅，恕不另启。

596. 复洪汝奎二月初二日

谈粮台饷项、本人乞退难邀俞允、奏调洪汝奎入直诸事。附告本人行止近况。

琴西仁弟阁下：

正月初五日，接到去腊手函。猥以严冬北行，远蒙存注，感荷无已。

粮台饷项短绌，支放浩繁，东挪西借，以资周转。皆赖阁下大才综核，洪纤不遗，办理裕如，良用佩慰。

鄙人北来之始，尚拟坚请去官，南中旧人概未挈之北上。到京以后，知乞退之说难邀俞允，遂不复为此矫激之请。惟念直隶当荒残之后，百废隳颓，无不待人而理。材力衰敝，不能不求助众贤，冀收集益广思之效。昨出都时，已将应调各员缮单奏列。

至前此欲调阁下，则又不专为敝处需才起见，良由与阁下共处最久。自道光之季，在京师质疑问难，夙契已深，及治军皖中，展转相从，绸缪益久。近岁诸贤鹊起，劲翮刺天，独阁下与虎臣萧然物外，与世相忘，虽高人不渝其素志，而不佞若负于夙心，故欲奏调入直。然一列山公之牍，稍弹贡禹之冠，又恐于阁下私计或有未便，故属雨亭达意，并有不欲相强之语。来书反复致谢，告以实情，真挚之怀流溢楮墨，自不必变化本志，曲意相徇。幸信到在先，十七日始行具奏，否则有乖尊意矣。

现在新章，有省分之员奏调外省，不准补缺，所办事竣仍令回原省候补，其改省补缺者仍须交纳捐省分发银两。部例綦严，奏调之举尤觉欲益反损。陈、钱诸君赖军机处曲为周全，作为特旨改发之员，免干部驳。然即使果能留直补缺，亦远不如江、楚之便利。诸君局量宏远，或不斤斤计较耳。

鄙人以去腊十三日抵都，正月二十日陛辞，二十七日抵保定，二月初二日接篆视事。贱躯粗适，足慰廑怀。知注附及，复问台安。不具。

597. 复马新贻二月初二日

谈水师撤留，因水师章程置立未久，祈毅然任之，且教且劾，以肃营规。告本人出都时已奏明欲整饬军务、吏治、河工，务望接济款项。

穀山尊兄大人阁下：

正月十一日接去腊月二十五日惠书，猥以迎年，远劳致贺，掞张逾分，愧不敢承。顷又奉到新正十三日复函，就审厖祺日丽，政祉多绥，至为企颂。

长江各营多已陆续至省，分饬归标。惟分防江阴、常熟各船尚未到齐，又有开缺委署诸事，一时自难即定。二月底如能完竣，将水师撤留事宜清厘就绪，并不为迟。湖北三成半欠饷议由奏借之撤勇经费项下划扣，原无不可；惟原奏中于西、浙两省则指明拨还之地，于鄂省则指称系李相所辖。本省并非水师欠饷，势难稍事稽延。请先即提出发清，将来或由奏借遣饷项下划扣，或由应解老湘营月饷项下兑拨，听候荩筹酌定。湘省十六万由鄂中协湘饷项下划扣，鄂省倘能如议，岂不大妙？惟鄂中断难允准，而湖南来文系指江、鄂两省，不知系江南乎？系江西乎？弟已忘记湖南协饷奏拨之原案矣。湖南此文不过搅局遣客出门而已。弟奏定水师章程，非有他意，特因长江炮船万不能尽废不用。既不能废，则五省须定画一章程，庶不至如广东省河商贾有炮船，盗贼亦有炮船、与官船相混，百弊丛生也。不料奏定之初，湖南已如此作梗。将来各省讥议必多，而水营提镇，将弁又未必恪守条约，徒贻后世口实。反复思之，忧愁无已。目下立法未久，尤须赏罚严明。撤参一二尤劣之员，使之稍知儆惧，自属正办，请阁下毅然任之，毫无瞻徇。并请密查副将、参、游各营官中果能每月日住船否？且教且劾，俾营规不致大坏，为弟少存体面，感甚。

弟以正月十七日陛辞，二十日出都，便道一视永定河工，二十七日抵保定，拟以二月初二日接篆。荒残之余，百废待举，入款过少，筹措实艰。出都时曾将军务、吏治、河工三事大致情形略一陈奏，并奏明由江南月协三万金。务恳阁下与雨生中丞商定有着之款，俾得源源接济，实深感祷。疏稿已于在京时抄咨矣。调甫、作梅均已奏调，实缘敝处乏才，不得不求助贤员以集众益，少帅当亦曲原。前在江南，于披阅文牍实未究心，至今犹为愧歉。来书更加奖饰，只益汗颜。肃复，即颂春祺。不具。

598. 复张沄二月二十一日

谈欲于霸上添设总镇与天津互为声援之看法。告欲收种麦之民入伍，亦恐难期实效。

竹汀尊兄大人阁下：

欧建吾过保定，交到惠书，具聆尊旨。欲于霸州添设总镇与天津互为声援，即收该州营田之税以充军粮，借营田种麦之民使归行伍，思深虑远，良用钦佩。惟该处营田自乾隆时已归州县官办公，一旦提备兵饷，争州县锥刀之利，改地方百余年之成法，徒拂物情，无济实用。此田止九十六顷，一岁所入不过千余金。若以之供兵丁之口粮，则不足备一营半月之用；若但以充镇署之俸入，则兵饷仍无可筹，其为益亦属有限。利不什不变法，似不必为此更张之举。

至于种麦之民收之入伍，既不习于营务，徒有妨于农事。此辈有恒业可守，有室家可恋，必不愿入军营，勉强招募，亦必难期实效。阁下此议实因霸州添设一镇，与天津相犄角，为此委曲救济之法。昨接寄谕，知言路亦有欲于直、东交界添设提督者。鄙意练兵非难，选将为难。统将得人，无论驻扎何处，皆属可恃；统将不得人，无论驻扎何处，皆不可恃。目下已调铭字一军，计万余人长作拱卫京畿之师。此外尚须选练万人，平时则搜捕境内之贼，有事则备御外来之患。惟统领无当，意者深用焦虑。阁下旷览时局，思拯艰危，既有心得，仍不肯遽行草奏。殷殷下问，具征君子慎言之意。略论鄙见如此，尚希卓裁商确为幸。复颂台安。

599. 复黄倬二月二十三日

告本人出京后在永定河查阅数日，已于二月初二接篆视事。乞代儿择师，并询访姻事。

恕皆仁兄大人阁下：

小儿出都，赍呈惠书，具仰雅量恢宏，许与胜流扶持时栋，浣佩无涯。

弟在京月余，荷蒙宠召盛筵，贶以佳什，情文稠迭，重续古欢。虽尚未畅所欲言，而已解带写诚，披襟吐愫，稍慰十载饥渴。出京后在永定河查阅数日，二月二日接篆视事。此间公牍似较之江表微多，规模于六部相近，刑名案件极多，甲于各省。弟虽曾署刑部，而于律例素未研究，今乃如八十阿婆初学作羹。既食性之不谙，且捩手而辄覆，自愧亦自笑也。

毛煦翁所荐叶道，自当留心。此间候补道极多，颇难位置。

小儿择师，未审镜初之兄果能速来否。欲得时艺底面俱好而诗赋亦当行者，殊不易求，敬乞法眼留心物色为荷。姻事不择门地，但求佳子弟，善读书，不务外者。湘省不可必得，不知鄂省同乡可一询访否？琐渎清神，诸惟心鉴，顺问台安。

600. 加许振祎片二月二十三日

乞购苏、黄、米、蔡等家字帖，代雇刻字好手，并祈探询倭仁之事。

再，石庵先生墨刻颇多，仆在山东途次，曾见有“读圣贤书，立修齐志，行仁义事，存忠孝心”十六字横幅，每字大径尺，每行三字，最为奇古。歙人三十树梅花书屋所刻之八幅临阁帖及苏、黄、米、蔡、鲜于枢数家，亦为伟观。此外杂刻联幅尚多。乞阁下代买，用以补壁。

又，乞代雇琉璃厂刻字匠二名，令来保定，每月讲定工食若干。兹先付去二十金作为安家及来保车价，须雇好手，不惜价高也。《续三通》、《皇朝三通》有信否？二百金实不为少，尚须多索乎？便中乞一探问。

艮翁之事，枢府诸公似有允许解铃之意。月来佳音邈然，岂商于见绐耶？抑印刓不忍予耶？倘有所闻，乞以示及；无所闻，则不必探询。仆不过稍解水火之痕，否则豪末不愿干预也。再问仙屏仁弟馆丈著祉。

601. 致李鸿章二月二十七日

告本人已于二月初二接篆视事，拟调陈鼐、钱鼎铭等襄理诸务。荐方楷于李鸿章任用。

少荃宫太保中堂世仁弟阁下：

去岁十一月清江舟次曾手肃一函，嗣是鄙人巾车入觐，阁下昼锦还乡，北辙南辕，音问稍阔。比闻台旆以正月十九日莅鄂，太夫人介寿，即于治所奉觞，莱彩倍于三凤，潘舆拥乎八驺，慰楚人望君之思，赓鲁侯寿母之什。德门荣庆，企祝无涯。

仆去腊去都召对三次，属当岁茂留，俟朝正与于上元廷臣等宴。正月十七日始行陛辞，舌端蹇涩，应对素非所长，不克敷鬯尽意。都中一切应酬，照尊处蓝本，每事酌减，共用银两一万六千上下，尚不出初意所拟之数。其尊单有名而敝处所无者甚多，其添出尊单之外者极少，加以捐款最微，买物无几，故易了也。

二十日出都，便道查阅永定河工。二十七日抵保定，二月初二日接篆视事。此间吏治积弊，略具于十七日一疏。魁柄旁落，非力图规复，无以一事权势，不能有所瞻徇。藩臬两司皆谨慎有余，开展不足，诚如阁下所云。振轩较有真气，亦苦积案太多，几为簿书所困，可商密事而不能托重事耳。拟调各员，作梅居首。恐其到此难耐官事，或不满于人望，故奏中以调甫为领袖。阁下在鄂南不乏南金东箭之材，鄙人在北人地生疏，事事另起炉灶，势须广思集益，是以不及奉商，遽改成议。曾于致马帅函中嘱令转达此意，当蒙鉴谅也。

铭军已奏定专防直隶，决不他调。月下西事亦日有起色。闻省三不仕之志颇坚，近日或至鄂一行。阁下殷殷劝驾，稍有转机否？老湘营在秦声威大振。顷得胡莲舫信，言其步将章合才统下哥老会为乱，已有千余人欲从永宁窜晋，不知可速定否？

和约规模略定，大致尚属妥洽。前年朱修伯过金陵，谈及中外清议，颇以总署为诟訾。仆曾告以总署之病在过求慎密，若使外人与闻梗概，谤议或可稍减。此次换约章程下廷臣会议，亦间执众口之意。腊月二十四五在内阁集议，二十八日复奏。醇邸虽有另折，大致仍守和议。至正月初三日醇邸复有条奏，则以战守为主。谕旨令醇邸与大学士会议，初五日会于内阁，三相皆推鄙人主稿，即仓卒交卷。虽附和醇邸之正论，而亦不能背于总署之和局，略似对策体制而已。

艮相盛负时望，而势颇孤。仆欲稍改水火之痕，屡向枢府诸公为之谋一部务。盖就阁下去年绪论而推广之，当时似已许诺，月来佳音邈然，庙谟诚难测耳。

接雪琴来咨，内江粮台尚存赢余银三十余万，分解湖北、江宁两盐道经收，以备水师支用。有此大宗余款，湖南即不拨解，当不遽致决裂。

中国讲求炮械，创造机器，阁下实为开山祖师。仆欲恢振其绪，造船绘图，翻译文字，次第兴办，量移此路，不能兼顾，仍望阁下宏此远谟。方子可绘造地图实有精思，请收之左右，将地球刊刻一分，并另著《全球说》以饷同志。俾之尊处事同一律，已致书雨亭，仍在江南筹银八万，为吾二人部费，或不致复遭驳诘。尊意以为然否？诸希心鉴，肃颂台安。不具。

602. 加李鸿章片二月三十日

谈腊月内阁会议和约，恭亲王重在和局，醇亲王重在战守。告直隶练兵之事至今尚未复奏。附告部将近况。

再，顷接二月十六日赐函，敬悉一切。

太夫人七十荣寿，仆以冬末春初在途在京，匆遽之际，不及料理祝贺仪物，悚仄无似。甲午、戊戌年谊公制屏幛，仲鸾于腊尾属为撰文，比倩挚甫为之，计寄鄂必已过期矣。

腊月二十四五在内阁会议和约，各督抚六年冬之复奏、信函杂陈堂上，即有盛赞马穀山之折者。二十八日复奏亦未提及某人之奏可采。至正月三日醇邸上疏即指穀帅函中有“修约无事，则维持在王大臣，修约决裂，则维持在各省督抚”等语。初七复奏，即有寄谕询马帅有何把握。顷接穀山信，钞折见示，言此四句并非渠复总署函中语，想系醇邸误指他人之信为马信矣。然恭邸重在和局，醇邸重在战守，物论与醇者较多。文与谭、董三公力持直隶必练六军之议，亦系恐抚局一朝决裂，后人责总署漫无筹备也。直督职应练兵设备，义无可辞。特鄙人暮年弩末，又无可恃之统将，自度乏自强之道，故去秋寄谕以六军之去留待仆而定，至今尚未复奏。

在京稍察物情，于阁下均无间言。惟文、沈似尚未融洽。琴轩西征，闻亦系由沈公创议。省三若北上，前以陕事大顺，必无西行之虑，曾函托调甫催之。顷闻老湘营之变，又不敢料其必然。作梅在金陵面言两次，似有捧檄色愉之象。顷来一函，又怕作官意惧变迁，且俟会晤再定。申夫平日自命专从爱民上致力，到湘后拂乱若此，近日如渠及舫仙，均足见仆无知人之明矣。再候少泉中堂宫太保世仁弟台祉。

603. 加李宗羲片三月初三日

告行事须为经常可久之计，不宜但顾一己，但顾目前。

再，顷接二月二十一日来示，恐直隶缺苦，或须酬带后路粮台存款。此间养廉万五千两，又盐院岁入近二万两，其名目尚不如两江缉私经费之正大，然刘印帅号称清正，亦曾收用。仆每年约用二万二三千金幕友束脩、委员薪水近八千金，余为家用及馈送之需，除养廉外，只须提盐院所入七八千金，计余剩之数尚多，后路粮台存款尽可作为报销之费。但宜行所无事，除阁下与作梅、少岩外，不可使一人与闻。江督一席非添此项，仅仅廉银断不敷用。直督仅恃廉银，亦不敷用。凡事须为经常可久之计，不宜但顾一己，但顾目前也。

至岑寂之说，老年亦殊难耐，顷拟托昌岐代买一妾，已于家信言之。诸关廑念，并以奉闻。再问雨亭仁弟大人台祉。

作梅仁弟大人均此敬候。

604. 加丁日昌片三月初三日

告预筹修约一节，醇亲王正月一疏专重在战守，于复奏颇有关系。

再，预筹修约一节，去腊令诸王、九卿在内阁会议，二十八日复奏五十余衔。醇邸虽有另折，其意议尚不甚立异。本年正月三日，醇邸又陈一疏，其意专重在战守。谕旨饬王与大学士会议，初七日复奏，其折颇有关系。本思抄稿呈览，恐台从已在中途，或至浮沉，统俟枉驾见过时面商一切。再问雨生仁弟大人台祉。

605. 加陈鼐片三月初三日

谈书局所刻《史》、《汉》诸书。

再，缉私费一节，已详书于家信及雨亭信中矣。

书局所刻《史》、《汉》、《后汉》、《三国志》四种，不知何时可以竣工。正月十七日召对，在直房小候时，与枢廷五人同坐，宝公偶言书局刻《史》告成时求惠一部，余许之。已而恭邸及文公亦乞一部，国藩因许以五公各送一部，此东道力能办之，如《三国志》不能遽完，则先刷马、班、范三史云云。将来板成时拟刷初印者五十部，内十部天地宜极长，如上年吴平斋送仆《文选》之式，曾与缦云及子密诸君看过。其余四十部天地较短，分饷枢廷五位及江南各知交。缦云若已回浙，即请子密、琴西主持其事。阁下为我带十余部来极长者二三部，次长者十余部，或交轮舟带来，均请与子密熟商。再问作梅仁弟台安。

606. 加彭玉麟片三月初七日

劝谢事静养。

再，阁下回籍后，闲云野鹤之身，不能再出治事。去年腊月曾与枢廷五公言之，今年正月三日醇邸疏请召见宿将，厚庵与阁下均在其中。后二日仆见枢廷宝公详言阁下劳苦已久，病根已深，必须谢绝世事，养疴深山，三五年后或可复元。目下瘦骨支离，断难任事，请无以寄谕召令进京。宝公比已允许，并请转告恭邸及诸公。如一二年有旨宣召，似可照鄙人所言恭疏辞谢。俟尊体全愈，再行从长计议。复问雪琴仁弟大人台安。

607. 加黎庶昌片三月初七日

谈为学与谋生之道。

正封函间，又接二月十六日手书，汲汲以修名不立、志事无成为惧，有屈正平、陶士行之风，良堪敬仰。至以建树无闻，遽用皇皇，则殊太早。计三十三岁甫及壮年，古来如颜子立德，周郎立功，贾生立言，均在少壮。然千古曾有几人？其余贤哲代兴，树立宏达，大抵皆在四十以后耳。以仲尼之圣而不惑亦待四十，今来示以惑之滋甚，急思祛疑，似闻道更思早于鲁叟，斯可谓大惑也。“三史”、《通鉴》次第卒业，为学之大基已立，若能精进不懈，博览而约守，资深而居安，终有洒然自得，涣然冰释之日，殆非他人所能共喻。至于朝夕升斗之谋，则丁中丞道出此间，当与之一熟商。此等亦有运命，大囊之说颇省记否？再问莼斋仁弟台安。

608. 加应宝时杜文澜片三月初七日

谈赴津方式及搭带书箱原则，总以十分可靠，不沾潮湿为主。

正封函间，又接小儿二月二十六日金陵来信，言恬吉轮船于三月初由沪至鄂，冯委言整顿缆碇尚须时日，欲令施弁坐天平轮船赴津等语。小儿但知恬吉船赴鄂之难遽归，缆碇之不可恃，而不知天平船之亦不可恃也。施弁若带书箱至苏、沪一带，请敏、筱兄代为主持一切。或令等候天平轮船、恬吉轮船，或另搭洋商轮船 [1] ，或径搭运米之沙船 [2] ，总以十分可靠，书箱不至潮湿为主。如其价贵而不可靠，则令施弁仍由运河北上，亦不过两月可到天津。转至保定，亦有府河可运也。请两兄一言而决，并请将此信分抄寄雨亭方伯及小儿一阅。敝眷已将起程矣。再问敏斋、筱舫尊兄大人台安。

[1] 旁批：“此层最好。”

[2] 旁批：“此层恐坏书。”

609. 加贺寿慈片三月初十日

告手定《清讼事宜》十条，拟择才教导以暗化刁健之风。

正封缄间，又接二月二十九日手书，具承俯践前约，将按试永、遵二属佳士分别开示，每人各系数语，胪列梗概，鉴才精密，课第明审，至为佩慰。嗣后轺车所至，仍乞随时示及为恳。

顷因滞狱过多，手定《清讼事宜》十条。最后一条欲访求正士，感化刁风，以为清讼之源。略分才、德、学三科，饬州县各举数人，其实有学问可造就成材者，亦拟荐之台端，量加甄拔。俟刻成后，即咨达左右。或请于每属一等生员中酌发二三名，仍请择优等俊才咨送省城，于书院另辟一区，厚给膏火，礼聘名师，略仿经篆治事之法，殷勤训诲。国藩或每月一二次延之入署，亲与讲论。盖此间文风不逮江南远甚，必待有成之材而后接纳，则恐终岁不得一人，只好降格广收，多方奖借。亦望阁下宏奖士类，不惜齿牙余论，导其向善之机，作其精进之气，即以暗化其刁健之风。人才之兴，未始不在乎此。区区愚忱，想大君子当有同情也。再颂台安。

610. 复许振祎三月十四日

告屏联收到，祈再定购《皇朝三通》。论考察属员，必公听并观。附告昨已手定《清讼事宜》十条，务欲扫除积弊。

仙屏仁弟馆丈阁下：

接二月二十六日手示，收到代购石庵朱拓屏联各种。刘书假托甚众，此数幅体势风骨较之山东道中所见，大有中郎虎质之异。除挂屏中一幅外，余似非石庵真迹。阁下精于鉴别，请便中更觅佳者，无即阙之可也。前所见《皇朝三通》既已出售，现有一初印本，如较前本为精，自可酌添价值即为定购是荷。

刻字匠二名承代雇定，业已到此。技艺虽非上等，视此间刻手固自远过。

佛生近于敝处踪迹甚疏。仆于僚友，亦向无私昵亲信之弊。至于考察属员，则必公听并观，而尤以藩、臬之言为凭，初不偏信一人以致举劾失实，亦断不瞻徇情面，转令径窦潜滋，阁下当可共信也。顷已将见闻较确者先劾数人，两三月后当复再上一疏，中材以上或可渐冀转移。尝谓督抚之属僚，宜以书院山长之法行之参革，其尤无良者譬之逐出院外，摈而不齿，为数究不甚多。此外则每月严课勤教，优者列高等，视同子弟；即劣者惩戒扑责，亦未尝不望其修业成名，进学中举，光我门墙也。

此间日行公事较江南稍繁，其数年积牍，则衡石难量，拟竭数月之力以了之。暮年弩末，形神俱悴。昨手定《清讼事宜》十条，务欲扫除积弊，简明易守。各属倘能恪守此章，风气尚可稍转，然固未敢必耳。复问台安。

611. 加李光久片三月十五日

嘱力法家训，专从“忍耐”字上用功。

再者，昔年令尊忠武公虽有不悦之人，从不形诸词色，如昆弟皆不以芗泉中丞为然，勇毅公曾经说及，忠武公未尝说也。愿足下力法家训，专从“忍耐”字上用功。内则读书习字，令人起敬；外则忍气寡言，令人起慕，则可以慰仆之望，即可以慰忠武公于九原〔泉〕矣。再候健斋姻世讲近佳。

612. 加皮宷瀚片三月十五日

告李光久处已寄函训诫，乞曲赐涵宥，以朝不终决裂。

再，舍亲李健斋处已于此次谆谆训诫，尚乞阁下曲赐涵宥，总期不终决裂，能挽回一分，便全吾乡一分之令誉。是日除立夫、健斋而外，究有何人最为咄咄相逼？若敝处能进言，一为劝解，弟当不惜尺书委婉讽劝，以全乡谊；若劝亦无益，则不敢轻于陈说，邻于瞽躁耳。再问筱舲仁弟台安。

613. 加倭仁片三月十五日

焦虑灾歉、争讼。

再，近日旱象已成，若本月不雨，则二麦全枯，无可挽回。此间小民困苦已极，实不堪再遇灾歉。侍本思力清积狱，一疏冤滞之气，若逢荒岁嗷嗷之众，争讼四起，则可虑者更多矣。

前在尊府谈及李文清之弟子，系现任任邱县郭令昌，字景熙，似一良吏。附闻。再问艮翁老前辈大人道安。

614. 复朱学勤四月十四日

说明奏呈《清讼事宜》原因。谈革除练兵之弊、留用刘军诸事。请于方略馆查录所失奏稿。

修伯尊兄大人阁下：

三月二十八日接到惠书，猥以留别笺敬，尚承置谢，只益悚惭。在京月余，鬯聆名论，兼承料理各琐事，感纫无极。

直隶例行文牍多于江南，而重大之件较少。刑案积压已久，亟须设法清理。前撰《清讼事宜》，本不欲上渎天听，因奏留臬司宜详陈备细，遂以进呈，得毋以琐渎取讥否？昨所举劾数员，徐察物议，尚不谓谬。惟天气亢旱，二麦灾歉，若旬日内再无雨泽，则民不堪命，百为并废。

练兵一事，本拟到任两月即行规画，现因旱象已成，恐须办理荒政，不得不暂置缓图。六军之弊，在挑练兵丁加有练饷二两四钱。其同在本营者，如甲、丙得挑而饷多，乙、丁不得挑而饷少，一予一夺，相去悬殊，而差、操则并无劳逸难易之分，各兵皆莫得其解。其不同在本营者，如良乡、涿州之兵挑入练军，调至保定，其练饷贰两肆钱在保定支领，其底饷一两五钱仍在良、涿本营支领。各省兵丁常态皆以小贸营生，或手艺营生，今以良、涿之兵丁充保定之练军，其本身仍在良、涿小贸手艺如故也。另雇保定之人冒名入于练军，应点、应操少分练军所加之饷，给予临时冒点之人。一遇有事调征他省，冒点者又不肯往，则又转雇乞丐、穷民代之远征。兵止一名，人已三变，尚安望其得用？鄙意此后挑选某营兵丁一名，即裁去本营额饷一名，练军多一兵，绿营即少一兵。无论底饷、练饷均归一处支放，归一处训练，庶可杜平日之雇替，而奉调远征时，仍不能禁其临时之雇替也。左右思维，竟无妙策。至于将才，尤为难得。往年察看老湘营尚有一二将才，二月间檄闻〔问〕寿卿何员最优，调之入直，适遇绥德之变，未据禀复。

变通楚勇之议，自金陵克复，国藩即屡疏，言湘军浸成暮气，不可复用。故他营全撤，独留寿卿一军。去年平捻之后，又批答寿卿来牍，屡令暂勿西征，带回长沙，遣散旧勇，另行招募，如戚南塘澄定浑水再汲新水之说，庶几壁垒一新。该军未奉此文，遽行西渡，今果致有此失！尚幸应对立定，未挫军威，此军在秦究系得力之师，势难骤议撤换。若新募秦陇之人，未谙营制，未临战阵，虽有名将统之，亦难遽期得力。秦中自收降董福祥股匪，克复董志原老巢，军事大有起色，似可毋庸改弦更张也。

圣学日益精进，不胜大幸。大婚典礼停罢浮费，力崇节俭，洵救时之要务。艮相一疏，论及内府耗费之多，亦属切要之言。其管部一节，竟未施行。鄙人不过以此为分所应言。其见信与否，原亦不过问耳。醇邸慎所许可，乃独垂青于鄙人，感惭无已。敝处函牍稀少，未便于醇邸忽改常度。公事交涉，则必竭力关注，如有所急于其私靳者，而后足成天下之大公。

前接方略馆来文，因档案多有糜烂，查收敝处奏稿，核对前疑，庚申以前奏档罕有存者，接此文知并未遗失。敝处稿本转有偶失者，同治元年二月十六日奉旨询袁帅为人何如，兼询胜帅。五月初二日复奏，当时因系慎密，原稿并未录存，后遂遗失不见。阁下暇时能检抄见寄否？又自咸丰四年三月以前拙疏多因战败失去，三年十一月有创办水师分条复奏一件，疏多愤激语，本不足观。奉文宗朱谕褒嘉，有“尔之忠诚，可格天日，非独朕知”之语，闻命感激，至于泣下。亦欲存其原奏，用志恩遇。此事年较久远，不识尚可查录否？琐琐奉商，尚祈秘之。肃复，即颂台安。不具。

615. 加许振祎片四月十五日

告若刘坤一奉托江西，期费神一与照料。

再，顷刘岘庄中丞过此，言及江西，仆告以可托阁下代为料理。若果以奉托，则请费神一与照料。此间旱象已成，疆吏之畏水旱，如细民之畏官刑，真切肤之灾也。再颂仙屏仁弟台祉。

616. 复黄翼升四月十五日

赞水师营规简明缜密，告近作《直隶清讼事宜》，呈备省览。忧适值歉岁，百无一施。

昌岐仁弟大人阁下：

三月二十八日接到来函，并准大咨。借悉台从以是月十三日出巡上游江面，不识何时可抵岳州？波涛远涉，勤劳可知。

鄙人北来，他无歉念，独水师一事惓惓不忘。诚念养兵古无善法。八旗精兵，国家用以定鼎，当时劲悍无敌，近来积习乃坏，不可支视。此则长江水师，后来流弊又安知其终极？然非认真防范，则又不待他年而始坏。即目前之弊，已自不可胜言。是吾辈创办此军，适足贻天下之口实。今接阁下咨抄刊发各章，纲领简明，条理缜密。营规一条，竟将临别所定提镇半月住船，副、参、游二十日住船，都、守以下日日住船之约，切实声明，与营、哨兢兢共守。其员弁不许穿蟒，兵丁不许靴帽，亦能痛除陋习。其余叮咛告诫，均属恪守定章，寓严厉于委蛇之中。《棹歌》二十七章，朴实恺切，亦绝似仆前所作《爱民》、《得胜》诸歌。阁下既申明约束，切实讲求如此，鄙人不复以南顾为忧，曷胜佩慰！

营规既守定不移，由此渐讲舟楫之利。训练之勤，长江一军其将屹然为天下劲旅乎？仆与阁下及诸君子相处十余年，谆谆以“勤”、“廉”二字相劝。仆虽衰老，亦尚守此二字，兢兢不懈。阁下亦素能体此二字，拳拳忽失。向来微嫌阁下用度太奢，驭下太宽，今与仆相隔过远，望于此二者留心检点。吾辈久居高位，一有不慎，名声即损，惟小心谨畏。时时若有愆尤在身，则自然无过矣。

直隶近苦亢旱，麦收歉薄。旬日无雨，秋禾又将失望。此间吏治极坏，鄙人履任以来，颇思扫除更张，与民休息。适值歉岁，百无一施，岂郊甸遗黎劫运固未已耶？抑疆吏不职，殃及无辜之氓耶？

敝眷自三月十三日由金陵启行，至济宁舍舟登陆。行及东平，二小儿去年所得次子竟已殇去。近日风炎日烈，每日行止半踮，计月杪乃能到此耳。知注附及。近作《直隶清讼事宜》，寄去一本，聊备省览。复问台安。不具。

617. 复崇厚四月十六日

关注永定河堤。忧亢旱歉收，百为俱废。

地山宫保尊兄大人阁下：

前此驺从枉过保阳，鬯聆麈谭，芬若兰茞。执别以来，瞬周月琯，愿言之怀，良不可任。接奉惠函，叨承绮注。并读酌留津防兵勇一疏，敷陈朗畅，实事求是，良以为珮。比谂荩望日隆，庞祺川至，南琛西赆，集万国之梯航；凤诰龙章，拜九重之纶011-1 。引詹矞采，企颂无涯。

国藩于初一日由省起程，前赴固安，阅视永定河工。因贱体偶有不适，未待合龙，先行回省，已于初八日抵署。大工亦于初七日合龙，适值桑干之际，系合旱龙。新堤未与水斗，犹之新兵未与贼斗，究不知其可恃与否。是以昨仅附片一报，其合龙正折及工员开复处分，拟俟经过大汛，再行具奏。永定河若专修堤，虽极高且坚，堤高而河与俱高，终无裨益。鄙意宜从挑挖河身用功。若能挖深至一丈八尺，宽至十五、六丈，每年挖二十里，不过十年，全河可挖一周。周而复始，再挖二遍、三遍，年年于二、三、四月挖之，计昔年每岁十万金，颇足敷用。阁下于治水秉承家学，又曾任永定观察，讲求有素，足否可行，尚求便中缕晰惠示。

天时亢旱，二麦已无可挽救。若再旬日不雨，秋稼不能入土。兵燹之余，民困未苏，继以荒歉，举凡清讼、练军，百为俱废，焦灼何极！枭匪乘间窃发，亦系意中之事。弟与尊处派兵随时互相知照，庶易扑灭耳。复颂台安，诸希朗照。不宣。

愚弟曾国藩顿首

618. 复吴棠四月二十一日

告陈源豫事蒙早了结，感同身受。畿辅狱讼繁多，已撰拟《清讼事宜》，颁令州县清厘积狱。焦灼亢旱，鸿嗷遍野。

仲仙尊兄大人阁下：

前接惠函，猥以移任畿辅，远劳祓饰，纫佩曷任！就谂节钺延釐，履綦集祜。锦江玉垒，迓丹宸纶011-1 之华；豹略龙韬，扫黔塞欃枪之焰。詹言景矞，企颂靡涯。

舍亲陈故牧龙岩交代过蒙荩注，加之嘘拂，俾得及早了结，感荷之私，奚啻身受！

国藩于二月初旬接印视事。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种。鸿嗷遍野，无术抚绥，焦灼何极！肃泐，复颂台安。诸希朗照，不宣。

愚弟曾国藩顿首

619. 复苏廷魁四月二十一日

告因畿辅狱讼繁多，已撰拟《清讼事宜》颁令州县清厘积狱。忧鸿嗷遍野，抚绥乏术。

赓翁老前辈大人阁下：

前接惠函，猥以入都展觐，远劳祓饰。只因履任之初，俗务匆遽，稍稽裁答。顷复蒙以午节相庆，纫珮曷任！就谂勋懋辰旗，祥518-1 午琯。三策握安澜之要，绩巩金堤；九重锡湛露之光，釐延玉节。詹言景矞，企颂靡涯。

国藩于二月初旬接印视事。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种。鸿嗷遍野，无术抚绥，焦灼何极！肃泐，复颂台安，并贺节禧。不具。

馆侍曾国藩顿首

620. 复景星桥四月二十一日

告撰拟《清讼事宜》以清厘积案。忧鸿嗷遍野，无术抚绥。

星桥老前辈年大人阁下：

前接惠函，猥以莅事畿疆，远劳祓饰。百务倥偬，稍稽裁答，歉仄曷任！就谂兴居康胜，望实并隆。豹略威宣紫塞，靖欃枪之焰；骍盟望重丹宸，寄锁钥之司。引睇矞晖，良殷倾企。

国藩视事以来，已逾两月。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种。鸿嗷遍野，无术抚绥，焦灼何极！复颂台安，祗璧谦柬。不具。

年侍曾国藩顿首

621. 复曾璧光四月二十一日

赞其搘持黔中危局。告因畿辅讼狱繁多，已撰拟《清讼事宜》十条，饬属清厘积狱。忧鸿嗷遍野，抚绥无术。

枢元宗仁弟大人阁下：

接奉惠函，猥以岁节相庆，纫佩曷任！就谂节钺延釐，履綦集祜。勤宣兰锜，靖烽燧于牂江；泽溥棠疆，迓丝纶于螭陛。引詹矞采，抃颂良殷。

承示黔中近事，饷项之缺乏，民力之雕残，支绌情形，历历在目。仰见搘持危局，宏济时艰，荩勤蹇蹇，百倍于同时各疆吏，企念无已。

国藩于二月初旬接印视事。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种。鸿嗷遍野，无术抚绥，焦灼何极！肃泐，复颂台安。诸希朗照，不宣。

宗愚兄曾国藩顿首

622. 复李鹤年四月二十一日

告因畿辅狱讼繁多，已撰拟《清讼事宜》十条，颁令州县清厘积狱。忧鸿嗷遍野，无术抚绥。

子和尊兄大人阁下：

前接惠函，远劳存注。就谂荩望日隆，庞祺川至。威宣三略，绍宗绪于西平；福荫两河，迓114-1 恩于北阙。引詹矞采，抃颂良殷。

国藩视事以来，倏近三月。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种。鸿嗷遍野，无术抚绥，焦灼曷极！肃泐，复颂台安。摹璧晚谦，不具。

愚弟曾国藩顿首

623. 复孔祥珂四月二十一日

告因狱讼繁多，已撰拟《清讼事宜》颁发州县施行。忧鸿嗷遍野，无术抚绥。

觐堂世兄上公阁下：

前接惠函，猥以莅事畿甸，远劳祓饰，纫佩曷任！就谂令望日新，蕃釐云蔚。绍玉振金声之绪，瑞辑桓圭；迓龙章凤诺之华，庥凝泮璧。詹言景矞，企颂靡涯。

国藩视事以来，已逾两月，畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！肃泐。复颂台安，诸希朗照。不宣。

624. 复钟岱四月二十一日

告因讼狱繁多，已撰拟《清讼事宜》十条，颁发州县。忧鸿嗷遍野，无术抚绥。

小岩尊兄大人阁下：

接奉惠函，猥以莅事畿辅，远劳祓饰，浣佩曷任！就谂霓节凝庥，龙章锡羡。辉扬卿月，凤宣鹤522-1 之猷；光耀使星，更握虎符之政。詹言景矞，企颂靡涯。

国藩视事以来，已逾两月。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！肃泐，复颂台安，祗璧衔版资谦。不具。

625. 复穆图善四月二十一日

告本人为整顿狱讼，已撰拟清讼条规，欲颁发州县施行。忧鸿嗷遍野，抚绥无术。

春岩尊兄大人阁下：

连接惠函，承示陇西军务，兼以岁节相庆。只因百务倥偬，稍稽裁答。就谂勋祺云蔚，俊彩星驰。望重骍盟，迓丝纶于北阙；威扬雁塞，扫烽燧于西陲。引企矞晖，良殷抃颂。

国藩视事以来，已逾两月。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，曷胜焦灼！

江西协甘月饷一万。鄙人现虽北来，穀山制军素顾大局，当能随时宜接济，可无廑念。复颂台安，诸希朗照。不具。

626. 复岑毓英四月二十一日

告因讼狱纷繁，已撰拟《清讼事宜》十条，饬属限期清厘积狱。忧鸿嗷遍野，无术抚绥。

彦卿尊兄大人阁下：

顷奉惠函，远劳注饰，纫珮曷任！就谂履綦集祜，节钺延釐。金马碧鸡，恢六诏山川之胜；龙韬豹略，迓九重雨露之恩。引睇矞晖，良殷倾企。

国藩视事以来，已逾两月。畿辅兵燹之余，民生日蹙，狱讼繁多。鄙人初莅此间，意欲少加整饬，稍苏民困。撰拟《清讼事宜》十条，严立限期，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！肃泐，复颂台安，祗璧大柬。不具。

627. 复铭安四月二十三日

告因狱讼繁多，已拟《清讼事宜》十条，又饬各属荐举贤才，意欲略加整顿，稍苏民困。忧鸿嗷遍野，无术抚绥。

鼎臣尊兄大人阁下：

前接惠函，猥以馈敬戋戋，远劳齿谢。顷闻荣莅泰宁，复蒙注饰，纫珮曷任！就谂蕃釐云蔚，荩绩日隆。望重花砖，迭迓丹宸纶011-1 ；勤宣兰锜，永靖紫塞烽烟。引企矞晖，良殷抃颂。

国藩视事以来，倏近三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾，若再旬日无雨，则秋禾不能播种，鸿嗷遍野，无术抚绥，焦灼何极！复颂台安，并贺大喜。祗璧大柬资谦，不具。

愚弟曾国藩顿首

628. 复郑魁士四月二十三日

告因狱讼繁多，已拟《请讼事宜》饬发州县清厘积狱。忧鸿嗷遍野，无术抚绥。

鳌峰尊兄大人阁下：

前接惠函，猥以莅任畿疆，远劳祓饰，非所敢承。就谂虎帐宣威，豹韬懋绩，旄头星落，靖紫塞之欃枪；牙纛风清，迓丹宸之纶011-1 。引詹矞采，企颂靡涯。

国藩视事以来，倏近三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！复颂台安，祗璧衔版，不具。

愚弟曾国藩顿首

629. 复江忠濬四月二十三日

告因狱颂繁多，已撰发《清讼事宜》，又饬各属访举贤才，意欲略加整饬。忧鸿嗷遍野，无术抚绥。

达川仁弟大人阁下：

二月杪接奉惠函，猥以移任畿疆，远劳祓饰，非所敢承。就谂荣经梓里，安抵榕垣，策握玑钤，靖传烽于五管；勋标铜柱，迓湛露于九霄。引企矞晖，良殷抃颂。

国藩视事以来，倏近三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限程，颁发州县，冀于数月内清厘积狱，分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！复颂台安，祗璧谦版。不具。

愚兄曾国藩顿首

630. 复陈鹤年四月二十三日

告清厘积狱粗有端绪，乃值天时亢旱，麦稼成灾，诚恐抚绥无术。

△△ [1] 仁弟大人阁下：

京华判383-1 ，十有八年。比展惠书，如亲晤语。猥以移任三辅，远荷揄扬，曷任纫戢！就谂德并年高，福如川至，皋比设教，布化雨于枌榆；豸绣凝庥，嘘春风于桃李。引詹矞采，抃颂良殷。

国藩视事以来，倏近三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限程，颁发州县，冀于数月内清厘积狱。分饬各属访举贤才，加以奖借，冀申正气而化刁风。粗有端绪，乃值天时亢旱，麦稼成灾。若再旬日无雨，则秋禾不能播种，鸿嗷遍野，无术抚绥，焦灼何极！复颂台安，祗璧谦柬。不具。

愚兄曾国藩顿首

[1] 原信尾批：“问明号再写。”

631. 唁谭钟麟四月二十三日

吊唁谭母逝世。

文卿尊兄大人礼次：

顷奉讣函，惊悉尊慈太夫人示疾珂乡，归真瑶岛。前此板舆迎养，日永陔南；今兹米贝未亲，霜雕堂北。贤昆仲至孝性成，星奔旋里，绵绵远道，摧迫如何！惟念太夫人福媲冯、荀，德高钟、郝。龙纶迭贲，膺二品之崇封；鹤算延釐，跻八旬之上秩。有令子宣劳中外，看诸孙茁秀庭阶，固已彤管有辉，黄泉无憾。尚望礼庐珍卫，顺变节哀，是所至祷。国藩疆圻羁迹，不获躬亲吊奠，专泐寸函布唁孝履。顺问礼安。不具。

愚弟曾国藩顿首

632. 复载龄五月初二日

告因狱讼繁多，久欲整饬，已撰《清讼事宜》，颁发州县施行。忧鸿嗷遍野，无术抚绥。

鹤峰尊兄大人阁下：

顷奉惠函，猥以馈敬戋戋，远劳齿谢，兼以午节相庆，纫珮曷任！就谂勤宣兰锜，瑞集榴屏。井越参旗，九伐握韬钤之要；龙章凤诺，十华承纶011-1 之恩。引企矞晖，良殷抃颂。

国藩视事以来，倏及三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限程，颁发州县，期于数月内清厘积狱。分饬各属访举贤才，加以奖借，冀伸正气而化刁风，粗有端绪，乃值天时亢旱，麦稼成灾。若夏至前不得透雨，则秋禾不能播种，鸿嗷遍野，无术抚绥，尤深焦灼。复颂台安。并贺节禧。摹璧晚谦，不具。

633. 复照祥五月初二日

告因狱讼繁多，已拟《清讼事宜》，饬属清厘积狱。忧鸿嗷遍野，抚绥乏术。

□□尊兄上公阁下：

前奉惠函，猥以馈敬戋戋，远劳齿谢，纫珮曷任！就谂荩绩日隆，庞祺川至。骍盟著望，桓圭锡湛露之光；鹑序凝庥，虞轸谱薰风之曲。詹言景矞，企颂靡涯。

国藩视事以来，倏及三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困。撰拟《清讼事宜》十条，严立限程，颁发州县，期于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若夏至前不得透雨，则秋禾不能播种，鸿嗷遍野，无术抚绥，尤深焦灼。复颂台安，并贺节禧。摹璧晚谦，不具。

634. 复程丹叔五月初二日

告因讼狱纷繁，已撰拟《清讼事宜》颁发州县，饬属施行。忧鸿嗷遍野，无术抚绥。

丹叔仁弟大人阁下：

前接惠函，猥以馈敬戋戋，远劳齿谢，非所敢承。就谂令望日隆，台祺云蔚。猷宣象译，增万邦玉帛之华；仪肃528-1 班，迓九陛丝纶之宠。引詹矞采，企颂靡涯。

国藩视事以来，倏及三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困，撰拟《清讼事宜》十条，严立限期，颁发州县，期于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾。若夏至前不得透雨，则秋禾不能播种，鸿嗷遍野，无术抚绥，尤深焦灼。复颂台安，诸惟心鉴。不具。

635. 复何源五月初二日

告因讼狱繁多，已撰拟《清讼事宜》十条，饬属施行。忧鸿嗷遍野，无术抚绥。

镜芝仁弟阁下：

京华畅叙，一月有余，诸务琐渎清神，殊觉不安。执别匆匆，瞬更裘葛。前接惠书，猥以馈敬戋戋，犹劳齿谢。复以颐神节劳，远承廑注，纫感曷任！就谂履祺休鬯，荩望日隆，至以为慰。

国藩视事以来，倏及三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困。撰拟《清讼事宜》十条，严立限程，颁发州县，期于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾，若夏至前不得透雨，则秋禾不能播种。鸿嗷遍野，无术抚绥，曷胜焦灼！

敝眷于四月二十日抵署，内人目疾，洎未痊愈。去岁儿子纪鸿所得第二子中途殇去，北来殊乏佳趣。日内长孙复染痢疾，此间苦无良医，难期速痊。知念附闻。

对联、屏幅得暇即当写就，下次折便再行奉寄。复颂台安，诸惟心鉴。不具。

636. 复毛昶熙衍秀五月初二日

告因讼狱繁多，已撰拟《清讼事宜》，饬属施行。忧鸿嗷遍野，无术抚绥。

煦初、东之尊兄大人阁下：

京华展觌，借慰积悰。顷奉惠函，猥蒙注饰，纫戢曷任！就谂荣莅津门，督收漕运。裕神仓之鹤糈，八穀星明；迓朵殿之龙纶，十华露湛。詹言景矞，企颂靡涯。

国藩视事以来，倏及三月。畿甸兵燹之余，民生日蹙，狱讼繁多。鄙人初莅此间，意欲略加整饬，稍苏民困。撰《清讼事宜》十条，严立限程，颁发州县，期于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾，若夏至前不得透雨，则秋禾不能播种，鸿嗷遍野，无术抚绥，尤深焦灼。

承示上年海运保案须及早核办，以资鼓舞。此事昨于四月初一日出奏，奉旨交部核议，可纾廑念。复颂台安，摹璧晚谦。不具。

637. 复潘曾莹五月初二日

告因狱讼纷呈，已撰拟《清讼事宜》，饬属施行。忧鸿嗷遍野，无术抚绥。联纸少迟写就奉寄。

星斋世兄同年大人阁下：

京华展觌，借慰积悰。三月中旬，陈荔秋比部到省，奉到惠函，猥以馈敬戋戋，远劳齿谢，惭悚交并。就谂玉体违和，喜占勿药。瑶琴解愠，被南阁之风薰；珠011-1 承华，看东山之云起。引詹矞采，企颂靡涯。

国藩视事以来，倏及三月。畿辅兵燹之余，民生日蹙，狱讼繁多。鄙人初莅此间，意欲略加整饬，稍苏民困。撰拟《清讼事宜》十条，严立限程，颁发州县，期于数月内清厘积狱。分饬各属访举贤才，加以奖借，冀伸正气而化刁风。粗有端绪，乃值天时亢旱，麦稼成灾，若夏至前不得透雨，则秋禾不能播种。鸿嗷遍野，无术抚绥，尤深焦灼。

荔秋并带到联纸，少迟写就奉寄。复颂台安，并贺节禧。摹璧晚谦，不具。

638. 复孔祥珂五月初九日

告直隶天时亢旱，二麦成灾。惟冀普降甘霖，岁事稍丰，渐苏民困。

觐堂世兄上公阁下：

顷奉惠函，猥以午节相庆，纫珮曷任！就谂祜集鲁邦，釐延夏令。蒲觞泛绿，桓圭迓湛露之光；榴火腾红，虞轸谱薰风之曲。引詹矞采，抃颂良殷。

国藩承乏畿疆，瞬逢令节，精力衰退，裨补毫无。乃值天时亢旱，二麦成灾。刻下各属虽报得雨，究未一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。诸惟朗照，不具。

639. 复马新贻五月初九日

答谢午节相庆，顺告直隶农事，惟冀普降甘霖，渐苏民困。

穀山尊兄大人阁下：

顷奉惠函，猥以午节相庆，纫珮曷任！就谂瑞集霓旌，庥凝鹑纪。扬仁风于白下，兼靖江、吴、皖之疆；迓湛露于丹宸，式奏樊遏渠之乐。引詹矞采，企颂靡涯。

国藩承乏畿疆，瞬逢令节，精力衰退，裨补毫无。乃值天时亢旱，二麦成灾。刻下各属虽报得雨，究未一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。诸惟朗照，不具。

640. 复张之万五月初九日

告天时亢旱，二麦成灾，刻下又恐秋禾不能播种。请留意楼典史一案。

子青尊兄大人阁下：

三月间接奉惠函，稍稽裁答，顷复蒙以午节相庆，纫珮曷任！就谂釐延重午，绩抚五辰。裕玉粒于京仓，露浓凤011-1 ；巩金堤于淮甸，日丽霓旌。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。

承示贵县楼典史上年遇贼受伤，并非先期避走。现在此案并未查究，如或查及，亦当据迹原心，留意保全，不令该典史或受屈抑也。肃泐，复颂台安，并贺节禧。摹璧晚谦，不具。

641. 复李鹤年五月初九日

惭本人承乏畿疆，毫无裨补。告天时亢旱，二麦成灾，深恐秋禾不能播种，抚绥乏术。

子和尊兄大人阁下：

顷奉惠函，猥以午节相庆，纫珮曷任！就谂福荫梁垣，仁周棠境。祥开朱鸟，旌旗映榴火之华；诏迓紫鸾，醽醁泛蒲觞之瑞。詹言景矞，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。复颂台安，并贺节禧，摹璧晚谦，不具。

642. 复库克吉泰五月初九日

告天时亢旱，二麦成灾。深恐秋禾不种，抚绥乏术。

仁庵尊兄大人阁下：

顷奉惠函，猥以午节相庆，兼承示秦中军事，纫戢曷任！就谂榴屏集瑞，兰锜宣勤。控百二之河山，氛清东井；迓九重之纶011-1 ，愠解南风。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种。鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧晚谦，不具。

643. 复景星桥五月初九日

酬答午节相庆，顺告直隶农事，惟冀普降甘霖，渐苏民困。

星桥老前辈年大人阁下：

顷奉惠函，猥以午节相庆，纫珮曷任！就谂绩抚五辰，釐延重午。靖烽烟于紫塞，箕尾星明；迓纶011-1 于丹宸，幢牙日丽。引詹矞采，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾，刻下各属虽报得雨，究未能一律沾足，深恐秋冬不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧谦版，不具。

644. 复王溥五月初九日

惭本人承乏畿辅，毫无裨补。告天时亢旱，二麦成灾。深恐秋禾不种，岁事不丰，抚绥无术。

静庵仁兄同年大人阁下：

前接惠函，猥以莅事畿甸，远劳祓饰。顷复以午节相庆，纫珮曷任！就谂釐凝豸绣，祜集龙标。英010-1 宣猷，布仁风于右辅；梅羹奏绩，延瑞霭于中条。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋冬不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧谦版，不具。

645. 复勒方锜五月初九日

告天时亢旱，二麦成灾。惟冀从此普降甘霖，秋禾遍种，岁事稍丰。

少仲尊兄大人阁下：

前接惠函，猥以莅事畿甸，祓饰逾恒。复以午节相庆，浣珮曷任！就谂釐延榴序，绩懋苏垣。理九棘之祥刑，风清肺石；迓十华之恩眷，日丽牙幢。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧谦版，不具。

646. 复胡大任五月十二日

告天时亢旱，二麦成灾。惟冀甘霖普降，庶几岁事稍丰，渐苏民困。

莲舫尊兄同年大人阁下：

顷奉惠函，猥以午节相庆，纫珮曷任！就谂绩懋桐封，釐凝槐序。解阜谱瑶琴之韵，化叶薰风；旬宣迓珠011-1 之恩，膏流黍雨。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧谦版，不具。

647. 复李廷樟五月十二日

酬谢午节相庆，顺告直隶农事，惟冀甘霖普降，渐苏民困。

榕峰大公祖同年大人阁下：

顷奉惠函，猥以午节相庆，纫珮曷任！就谂绩懋熊封，恩承螭陛。榴花献瑞，星明鹑首之躔；棘木宣猷，风息鼠牙之讼。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，抚绥乏术。惟冀从此普降甘霖，庶征时若，庶几岁事稍丰，民困渐苏耳。肃泐，复颂台安，并贺节禧。祗璧谦版，不具。

648. 复刘崑五月十二日

酬答午节相庆，顺告直隶农事，惟冀甘霖普降，渐苏民困。

韫翁老夫子大公祖大人阁下：

顷奉惠函，猥以午节相庆，纫珮曷任！就谂福荫熊封，釐延鹑序。槐云榴火，迓丹宸纶011-1 之华；豹略龙韬，扫黔塞欃枪之焰。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

649. 复崇厚五月十二日

告天时亢旱，二麦成灾。惟冀此后甘霖普降，秋禾遍种，岁事稍丰。

地山宫保尊兄大人阁下：

顷奉惠函，猥以午节相庆，纫珮曷任！就谂瑞集霓旌，恩浓凤011-1 。蓬瀛揽胜，集东西鹣鲽之华；兰锜宣勤，列千万鹳鹅之队。詹言景矞，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

650. 复贺寿慈五月十二日

告天时亢旱，二麦成灾。惟冀从此普降甘霖，岁功中稔，民困渐苏。

云黼尊兄大人阁下：

顷奉惠函，猥以午节相庆，纫珮曷任！就谂釐延夏令，望重秋官。罗珊网之菁英，风清三辅；谱瑶琴而解阜，露湛九霄。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

651. 复王榕吉五月十二日

告天时亢旱，二麦成灾。深恐秋禾不种，抚绥无术。

荫堂尊兄年大人阁下：

顷奉惠函，猥以午节相庆，纫珮曷任！就谂釐凝霓节，瑞集龙标。辇毂风清，绍汉室循良之绩；丝纶露湛，赓虞廷解阜之歌。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

652. 复铭安五月十二日

告天时亢旱，二麦成灾。惟冀从此甘霖普降，庶几岁功中稔，民困渐苏。

鼎臣尊兄大人阁下：

顷奉惠函，猥以午节相庆，纫珮曷任！就谂祜集霓旌，威宣豹略。醽醁泛蒲觞之瑞，紫塞烽清；旌旗映榴火之华，丹宸露湛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

653. 复郑魁士五月十二日

告天时亢旱，二麦成灾。惟冀此后普降甘霖，秋禾遍种，民困渐苏。

鳌峰尊兄大人阁下：

顷奉惠函，猥以午节相庆，纫珮曷任！就谂勤宣兰锜，福介蒲觞。豹略扬威，迓九重之丹011-1 ；狼弧息焰，巩三辅之黄图。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧大柬，不具。

654. 复富桂卿五月十二日

告天时亢旱，二麦成灾。惟冀从此甘霖普降，民困渐苏。附告德协领已到吉林。

桂卿仁弟大人阁下：

顷奉惠函，猥以午节相庆，纫戢曷任！就谂望重骍盟，釐凝鹑纪。旄头星落，镇六代之山川；鼓角风清，迓九重之雨露。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承询德协领现在何处，该协领所管马队于本年正月间遣撤，业于四月初二日接准咨报，已到吉林矣。并以附闻。复颂台安，并贺节禧。祗璧谦版，不具。

655. 复郑兰五月十二日

告直隶亢旱，二麦受损。深恐秋禾难种，抚绥乏术。

谱香尊兄大人阁下：

顷接惠函，猥以午节相庆，纫戢曷任！就谂柏府宣猷，枫宸锡羡。施象弼楚邦之教，肺石风清；鸣蜩应槐序之庥，牙幢日丽。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

656. 复方濬颐五月十二日

告直隶亢旱，二麦受损。深恐秋禾不种，无术抚绥。

子贞尊兄大人阁下：

顷接惠函，猥以午节相庆，纫戢曷任！就谂010-1 节扬庥，芝纶锡羡。听蜩鸣于五月，曲谱薰琴；裕542-1 贡于两淮，猷宣禺策。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

657. 复陈象沛五月十二日

酬答午节相庆，顺告直隶农事，惟冀普降甘霖，渐苏民困。

吉农尊兄大公祖大人阁下：

顷接惠函，猥以午节相庆，纫戢曷任！就谂瑞集榴屏，猷宣010-1 节。雁峰揽胜，釐延蒲月之觞；螭陛承华，曲谱薰风之轸。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

658. 复尹耕云五月十二日

告天时亢旱，二麦成灾。深恐秋禾不种，民困难苏。

杏农仁弟大人阁下：

顷接惠函，猥以午节相庆，纫戢曷任！就谂榴序延釐，梁垣懋绩。猷宣鹤522-1 ，祥占八穀之星；策正虎盐，恩湛十华之露。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

659. 复丁守存五月十二日

酬答午节相庆之忱，顺告直隶农事之状，惟冀普降甘霖。

心斋尊兄大人阁下：

顷接惠函，猥以午节相庆，纫戢曷任！就谂绩懋楚垣，釐延夏令。解阜谱瑶琴之韵，豸绣风清；丰绥资玉粒之储，龙章露湛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

660. 复刘受亭五月十二日

告天时亢旱，二麦受灾。惟冀普降甘霖，岁功中稔，渐苏民困。

受亭尊兄大人阁下：

两接惠函，猥以莅事畿甸，远荷揄扬；复以节届天中，因时祓饰，纫戢曷任！就谂猷宣010-1 节，福介蒲觞。治千里之长淮，虹堤砥巩；迓十华之湛露，螭陛纶颁。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

661. 复高梯五月十二日

深虑畿辅旱情。告徐郡吏治、军政联为一气，和衷堪慰。拟饬禁革直隶差徭之重。

云浦尊兄大人阁下：

顷接惠函，猥以午节相庆，纫珮曷任！就谂绩懋徐方，釐延夏令。榴花日丽，泛醽醁于黄楼；010-1 节风清，迓丝纶于丹陛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承示徐郡近事，具聆壹是。新立两营仍由董镇训练，而阁下按月会阅。飞骑、马队两营亦由镇、道分练。吏治、军政联为一气，和衷共济，畛域不分，他日必能练成劲旅，保障一方，至以为慰。

所论直隶差徭之重，亟须禁革，忠言至计，匡益良多。国藩履任以来，颇思禁革差徭，时时询访僚属。盖所谓大差、杂差，各县不同，骤欲革之，则一弊革而一弊又伏。且有极苦之州县，舍差徭则无以为生者。现拟札饬府厅直隶州，确查妥议，杂差分别革除，大差设法均派，庶几民力少纾。鄙人视事三月，百务丛集，略无端绪。兹复雨泽愆期，众心皇皇，诸凡兴革之事暂皆停手，殊以为愧。复颂台安，并贺节禧。祗璧谦版，不具。

662. 复白小山五月十二日

告天时亢旱，二麦成灾。深恐秋禾不种，遍野嗷鸿，抚绥无术。

小山尊兄大公祖大人阁下：

顷接惠函，猥以午节相庆，纫戢曷任！就谂绩懋熊垣，恩承螭陛。虎盐正策，宣猷资微管之才，豸绣翔华，解愠叶有虞之曲。引詹矞采，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

663. 复景介臣五月十二日

告春夏亢旱，二麦成灾。犹恐秋禾不种，抚绥乏术。

介臣尊兄大人阁下：

顷接惠函，猥以午节相庆，纫戢曷任！就谂望重骍盟，猷宣豸服。西鹣东鲽，帆樯集九派之江；绿艾红榴，纶011-1 绚十华之露。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧，祗璧谦版，不具。

664. 复刘达善五月十二日

各天旱二麦成灾，又恐秋禾不能播种，鸿嗷遍野，抚绥无术。

子迎尊兄大人阁下：

顷接惠函，猥以午节相庆，纫戢曷任！就谂绩懋豸华，庥凝鹑纪。氛清不夜，集琛赆于蓬瀛；胜揽之罘，迓丝纶于枫陛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

665. 复如山五月十二日

告天时亢旱，二麦成灾。惟冀从此甘霖普降，庶几岁功中稔，民困渐苏。

冠九尊兄年大人阁下：

顷接惠函，猥以午节相庆，纫戢曷任！就谂福介蒲觞，釐凝艾绶。豸绣靖三衢之俗，泽浦钱江；虎符懋六察之勋，露114-1 玉陛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不宣。

666. 复陆增祥五月十二日

告天时亢旱，二麦受灾。深虑秋禾不能播种，而致鸿嗷遍野，无术抚绥。

星农仁弟馆丈阁下：

顷接惠函，猥以午节相庆，纫戢曷任！就谂绩茂熊垣，庥凝豸服。月琯启五弦之韵，枫陛纶颁；泉刀筹九府之储，柳营饷裕。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

667. 复杜瑞联 [1] 五月十二日

酬答来函，并告直隶农事状况，惟冀普降甘霖。

鹤田尊兄老公祖阁下：

顷接惠函，猥以莅事畿甸，远劳祓饰，纫戢曷任！就谂龙标集瑞，鹿毂延嘉。绩懋星沙，作黄堂之领袖；釐凝月琯，迓丹陛之丝纶。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

[1] 杜瑞联，字棣云、聚五，号鹤田，山西太谷人。咸丰二年进士，历任辰沅永靖道、长沙知府、四川按察使、云南布政使、巡抚。

668. 复李鸿章五月十五日

告直督义应练兵，但目下多故，只能缓图。谈北方无良将劲卒，自强之策应以东南为主。附告本人行止近况。

少荃宫太保中堂世仁弟阁下：

接四月初十日手示，具悉一一。

京畿营兵冗弱，沿海各省乏任重致远之人，名论自是精确。枢府意旨盖以船坚炮利不逮洋人，不得不专恃和议。又兼毫无准备，万一和局决裂，天下必归咎执政诸公；故议留直隶练军，欲用以间执清议，并非果有备豫，不虞深谋远虑也。直督义应练兵，责无可贷。惟绿营废坏已极，六军章程过密，文法太繁。印渠当日牵于众议，为此应酬世故之文。今欲厘革积弊，一新壁垒，殊乏良策。现因久旱不雨，二麦歉收，秋禾未种，恐须办理荒政，不得不暂置练兵为缓图。目下所恃，惟铭字一军。赵道镜川带八营来保定，似亦中等之材。刘子务久驻张秋，又分三营移驻临清，聊资镇摄。惟闻子务因省三不出，自以肩荷太重，焦灼惕惧。省三曾言丁寿昌系一好手，但子务业已代统铭军，丁到难于位置云云。今子务不特代统，已接统矣。应否调丁寿昌北来分统几营，稍轻子务之负担，而令镜川专管营务，不必带队；抑或即用目下局势，子务总统而镜川分管，无须更张之处。二者孰为妥善，请便中迅速示复。如须调丁北来，并请尊处先行告丁也。

津防由崇帅兼制。春间崇公奏裁二千余人，曾来省面商去留。仆因裁撤另换亦未必遽能得力，敝处又无统将可当一路者，因嘱其不可多裁，而不欲徒为已甚之举，仍以津防全局相属。渠意亦深愿如此，因是无复龃龉。现令陈济清带天津所留之兵，与铭军分汛巡防境内伏莽，当可无虞。

至备豫外洋，则不惟畿甸孱军骤难及此，即他省兵力数倍于直隶者，亦断不足以敌洋人。鄙意北方数省因循已久，无良将劲卒足备任用，饷项又难筹措，设备之说，诚为毫无把握。东南新造之区，事事别开生面，百战将士尚不乏有用之才，饷项足以济之，制器造船各事皆已办有端绪，自强之策，应以东南为主。阁下虽不处海滨，尚可就近董率。购办器械，选择人才，本皆前所手创，仍宜引为己任，不必以越俎为嫌。鄙人则年老气衰，自问不堪为世用矣。

舫仙前被严谴，郑帅屡奏欲用防河开复，虽蒙俞允，犹有后命。渠意颇惮于西行，近有一函来商进止。琴轩前亦有函见商。仆皆告以少挈数营西征，不识尊处为琴轩代筹，更有良策否？申夫事已奏结，想可挂帆西上矣。

贱眷以四月二十日抵保定，途间殇去一孙。内人目疾亦未就愈，惟贱躯粗适，足慰远念。肃复，即颂台安。不具。

669. 复英香轮五月十七日

告天时亢旱，二麦成灾。深恐秋禾不能播种，无术抚绥。

香轮尊兄大人阁下：

顷奉惠函，猥以午节相庆，纫珮曷任！就谂釐延鹑序，祜集闽垣。仗霓节于兼圻，烽靖海上；迓龙纶于九陛，日丽天中。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨。究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧大柬，不具。

670. 复吴棠五月十七日

告天时亢旱，二麦成灾。深虑秋禾不种而鸿嗷遍野，抚绥无术。

仲山〔仙〕尊兄大人阁下：

顷奉惠函，猥以午节相庆，纫珮曷任！就谂釐延夏令，福荫蜀疆。豹略龙韬，绍五月渡泸之绩；槐云榴火，迓九天湛露之华。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧大柬，不具。

671. 复魁玉五月十七日

告天时亢旱，二麦成灾。深恐秋禾难以播种鸿嗷遍野，抚绥乏术。

时若尊兄大人阁下：

顷奉惠函，猥以午节相庆，纫珮曷任！就谂祥臻午琯，勋懋辰旂。虎踞龙蟠，镇六代山川之胜；蒲觞艾绶，迓九宸雨露之华。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧大柬，不具。

672. 复刘典五月十七日

告天时亢旱，二麦受灾。深恐秋禾不种，而致遍野鸿嗷，难以抚绥。

克庵尊兄大人阁下：

顷奉惠函，猥以午节相庆，纫戢曷任！就谂玉节扬庥，金樽009-1 福。氛清东井，控百二之河山；愠解南风，迓九重之纶011-1 。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

673. 复卞宝第五月十七日

告天时亢旱，二麦受灾。深恐秋禾不能播种，民困加剧。谈永定河挑浚之议。

颂臣尊兄大人阁下：

顷奉惠函，猥以端节相庆，纫珮曷任！就谂祜集霓旌，勤宣露冕。闽江烽靖，芝纶锡九陛之华；鹑火星明，蒲斝挹三山之胜。詹言景矞，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承示永定河挑浚之议，拙疏与尊意适相吻合。此河若专事修堤，虽极高且坚，堤高而河与俱高，终无裨益。鄙意宜从挑挖河身用功。若能挑深至一丈八尺，宽至十五六丈，每年挖二十里，年年于三、四月挖之，计昔年每岁十万金，颇足敷用矣。本年新挖引河太窄太浅，虽已于四月初七日合龙，究恐尚不足恃。知关廑系，附陈一二。复颂台安，并贺节禧。摹璧晚谦。

674. 复张兆栋五月十七日

告天时亢旱，二麦成灾。深恐秋禾不能播种而鸿嗷遍野，无术抚绥。

友山尊兄大人阁下：

前接惠函，猥以荣护抚篆，远劳祓饰。顷复以端节相庆，纫戢曷任！就谂勋懋吴疆，釐延夏令。薇垣日丽，金樽挹虎阜之辉；榴序风清，珠011-1 贲螭坳之宠。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

675. 复刘齐衔五月十七日

告天时亢旱，二麦受损。惟冀从此普降甘霖，庶几秋禾得种，岁功中稔，稍苏民困。

冰如尊兄大人阁下：

顷接惠函，猥以午节相庆，纫戢曷任！就谂猷宣薇省，恩渥枫宸。淛水敷仁，解阜叶薰风之韵；豫疆待莅，旬宣流黍雨之庥。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

676. 复王文韶五月十七日

酬答午节相庆，顺告直隶农事状况，冀普降甘霖。

夔石尊兄大公祖大人阁下：

顷奉惠函，猥以午节相庆，纫珮曷任！就谂绩懋旬宣，勋隆解阜。棠敷楚泽，金樽揽南岳之晖；梅落江城，珠011-1 湛北宸之露。引詹矞采，抃颂良殷。

国藩承乏畿疆，瞬逢令节，精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

677. 复张岳龄五月十七日

告本人承乏畿疆而毫无裨补，又值亢旱成灾，深虑秋禾不种，鸿嗷遍野，无法抚绥。

子衡尊兄大人阁下：

顷接惠函，猥以午节相庆，纫戢曷任！就谂祜集柏垣，恩承枫陛。阵列鹳鹅之队，陇右烽靖；辉延鸟鼠之峰，天中日丽。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

678. 复董似穀五月十七日

告天时亢旱，二麦成灾。深恐秋禾难于播种，抚绥无术。

蓉初尊兄大人阁下：

顷接惠函，猥以午节相庆，纫戢曷任！就谂绩懋樟江，釐延蒲月。榴屏日丽，祥开朱鸟之躔；010-1 节风清，宠迓紫鸾之诏。引詹矞采，抃颂良殷。

国藩承乏畿疆，瞬逢令节。精力衰退。裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

679. 复萧培元 [1] 五月十七日

告本人承乏畿辅，裨补毫无。亢旱成灾，二麦受损。惟冀从此普降甘霖，秋禾得种，稍苏民困。

质斋尊兄大人阁下：

顷接惠函，猥以午节相庆，纫戢曷任！就谂绩懋豸章，恩承凤011-1 。薰琴解愠，星明鹑火之躔；010-1 节延釐，日丽鹊华之岫。引詹矞采，企颂靡涯。

国藩承乏畿疆，瞬逢令节，精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

[1] 萧培元，字质斋，云南昆明人。咸丰二年进士，官山东济东泰武临道。

680. 复蒋凝学五月十七日

告天时亢旱，二麦歉收，深恐抚绥无术。谈宦况沉滞看法。

之纯尊兄大人阁下：

前接惠函，猥以移任三辅，远劳祓饰，非所敢承。就谂绩茂豸华，威宣豹略。旄头星落，扫雁塞之欃枪；陇首烽靖，迓螭坳之纶011-1 。引詹矞采，抃颂良殷。

国藩承乏畿疆，倏逾三月。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承示台从入甘，数载宦况沉滞，未免介怀。阁下老于戎行，勋略久著。入甘以后搘持危局，战守兼资，至为劳勚。巨功不计近赏，大器必待晚成。尚希益懋荩勤，上孚宸眷，终当上膺美除，大展伟抱。复颂台安，并贺节禧。祗璧谦版，不具。

681. 复恒云舫五月十七日

告天时亢旱，二麦成灾。深恐秋禾不种，鸿嗷遍野，抚绥无术。

云舫尊兄大人阁下：

顷接惠函，猥以午节相庆，纫戢曷任！就谂祜集丁沽，釐延午琯。牢盆禺策，宣猷资微管之才；艾绶蒲觞，解愠叶有虞之曲。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足。深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

682. 复徐继鎕五月十七日

告天时亢旱，二麦成灾。深虑秋禾不播，鸿嗷遍野，抚绥难为。

惺斋仁兄大人阁下：

顷接惠函，猥以午节相庆，纫戢曷任！就谂瑞集榴屏，猷宣010-1 节。庆安澜于三辅，绩巩虹堤；迓湛露于九宸，釐延鹑序。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

683. 复俊达五月十七日

告本人承乏畿辅，毫无裨补。冀甘霖普降，渐苏民困。

质堂尊兄大人阁下：

顷接惠函，猥以午节相庆，纫戢曷任！就谂绩懋榆关，釐延蒲斝。丝纶锡羡，祥开朱鸟之躔；英010-1 宣猷，氛靖卢龙之塞。引詹矞采，抃颂良殷。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

684. 复范梁五月十七日

告天时亢旱，二麦受灾，冀普降甘霖，渐苏民困。

楣生尊兄大人阁下：

顷接惠函，猥以端节相庆，纫戢曷任！就谂釐延重午，绩抚五辰。豸服宣猷，控魏博河山之胜；龙章锡羡，赓唐虞解阜之歌。引企矞辉，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足。深恐秋禾不种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。祗璧谦版，不具。

685. 复叶晋卿五月十七日

告亢旱成灾，二麦受损，深虑秋禾不种，民困加剧。喜西堤土方工事坚完。

晋卿尊兄大人阁下：

前接惠函，猥以莅事畿甸，远劳祓饰。复以端节相庆，纫戢曷任！就谂釐延鹑纪，绩茂豸华。持010-1 节以宣猷，金堤砥巩；谱薰琴而解愠，玉陛纶颁。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承示西堤工事，土工二千余文，一律坚完，办理极为妥洽。久晴不雨，河湖运石稍艰，而水势不涨，土工易施，不虑激刷其间，利病相半。近来运石想可渐到，工事当益就绪。临风珮慰，复颂台安，并贺节禧。祗璧谦版，不具。

686. 复涂宗瀛五月十七日

谈兵燹之余，狱讼繁多，又值亢旱，抚绥诚难。告《史记》、前后《汉书》须随时加紧完工。

朗轩尊兄阁下：

顷接惠函，猥以午节相庆，并承示金陵近事，纫珮曷任！就谂荩绩日隆，蕃釐云蔚，无任欣抃。

国藩视事畿疆，倏逾三月。兵燹之余，民生日蹙，狱讼繁多，鄙人初莅此间，意欲略加整饬，稍苏民困。乃值天时亢旱，二麦成灾。刻中各属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

《史记》、前后《汉书》既未完工，自未便过于催促，致滋错误。然仍须随时加紧，俾得及早刷印，以应朋好之求。京中有索此者，业经许之，亦未便负此宿诺。

竹如先生自霍山归来，步履稍为艰蹇，自是老人常态。观其持敬不懈，志气方强，饮食有常，神光内敛，不久当可复元。其大令孙兆张续办粮台，随同琴西办事，亦极妥洽。雨亭方伯入都展觐，闻其太夫人业已痊愈，可胜欣慰！雨亭日内当抵直、东交界，鄙人有信约其在此小住，月底想可到也。复颂台安，并贺节禧。不具。

687. 拟复直隶各属节信一段五月十七日

告天时亢旱，二麦成灾。惟冀普降甘霖，秋禾得种。俾吾辈守土者亦得稍免愆尤。

国藩承乏畿辅，瞬历半年。精力衰颓，毫无裨补。乃值天时亢旱，二麦成灾。刻下直境各属，惟闻宣化、永平雨泽稍多，余属虽各报得雨，究未能一律沾足。深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏，而吾辈守此土者亦得稍免愆尤耳。

688. 复董恂五月十九日

告本人承乏畿辅，愧无裨补。又值天时亢旱，二麦成灾，冀甘霖普降，秋禾得种，稍苏民困。

韫卿尊兄大人阁下：

顷奉惠函，猥以午节相庆，纫珮曷任！就谂釐延鹑序，恩渥螭坳。集玉帛于万邦，绥瀛海寄象译鞮之俗；运韬钤于九伐，综周官伍两卒旅之纲。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾，刻下直隶各属，惟闻宣化、永平得雨稍多，余属虽各报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

689. 复石赞清五月十九日

告本人承乏畿辅，愧无裨补。亢旱成灾，抚绥无术。谈永定河挑挖、承索楹联诸事。

襄臣仁兄同年大人阁下：

京华展觌，借慰积悰。顷奉惠函，猥以馈敬戋戋，远劳齿谢，并以午节相庆，纫戢曷任！就谂釐延艾绶，瑞集榴屏，露冕宣勤，五雉茂冬官之绩；风琴解愠，八鸾迓春殿之华。引企矞晖，良殷抃颂。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾，刻下直隶各属，惟闻宣化、永平得雨稍多，余属虽报得雨，究未能一律沾足，深恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。

承示永定河挑挖中泓必须截弯取直，则险工去而工段亦减，荩筹卓识，良以为珮。该河自合龙之后，河水于端阳节后适至，由引河直达尾闾，颇为畅顺。下次若再有挑挖，当以尊说饬示河员，令其相机办理。

承索楹联条幅，鄙人于条幅向不常写，少迟当写楹联奉赠。肃泐，复颂台安，并贺节喜。摹璧晚谦，不具。

690. 复潘祖荫五月十九日

告本人承乏畿甸，愧无裨补。又逢亢旱，深恐无术抚绥。惟冀从此普降甘霖，秋禾得种，民困渐苏。

伯寅仁弟大人阁下：

顷接惠书，猥以端节相庆，纫戢曷任！就谂绩茂五宸，釐延重午。民鸠农564-1 ，握箕畴食货之经；绿艾红榴，焕虞陛丝纶之彩。詹言景矞，企颂靡涯。

国藩承乏畿疆，瞬逢令节。精力衰退，裨补毫无。乃值天时亢旱，二麦成灾。刻下直隶各属，惟闻宣化、永平得雨稍多，余属虽各报得雨，究未能一律沾足，初恐秋禾不能播种，鸿嗷遍野，无术抚绥。惟冀从此普降甘霖，庶征时若，或者岁功中稔，民困渐苏耳。肃泐，复颂台安，并贺节禧。摹璧晚谦，不具。

691. 复朱学勤五月二十日

关注畿辅旱情及练兵诸事。

修伯尊兄大人阁下：

接四月二十九日手示，并承抄寄敝处三折一片底稿。琐渎清神，至为感荷。

咸丰四年三月以后，拙疏罕有遗失，今复视之，大约皆已陈之茤拘，可弃之糟魄，殊无足存录者。前请查录，不过欲存事迹梗概耳，非遽欲自编集也。

岘庄、雨生两中丞过保定谈及阁下，仆曾略道企佩之意。然台端望实久隆，自丁卯典试江右，取道沪上，刘、丁二公早已倾心敬服，非至今日而益恭也。

畿辅亢旱已久，日内稍通雨泽，各属究未深透。顷于五月十九始获透雨，秋谷可以播种，不知各属普得甘霖否？

练兵一节，因岁事未定，不敢遽议兴办。两月以来筹思变通之方，一则因兵丁积习太深，一则因直隶入款太少，总觉未有把握。若添练数千人，饷项无可筹措。顷一疏略陈梗概，请由部中月拨二万两，不识能否议准。即使议准，亦须按月的解，乃可长远办去，不至时作时辍。此事朝廷责望甚殷，到任三月，未得端绪，殊以为愧。然正月七日复奏醇邸一疏，所谓一面讲和，一面设备者，亦不过徒托空言。即东南富饶诸省，尚未能择将选士，蓄艾待年，则此间贫窘之邦，尤非得为而不为者，苟于自恕也。肃复，即请台安。不具。

692. 复陈宝箴五月二十七日

称赞陈作骏快激昂，有陈同甫、叶水心诸人之风；纵论古文家作文之旨在其法严而后道尊。自叹旧业益荒，百无一成。

右铭尊兄阁下：

四月二十七日接到惠书，并附寄大文一册。知台从去岁北行，以途中染疾，就医历下，至正月之杪，乃达京师。是时鄙人适已出都，未及相见为怅。

阁下志节嶙峋，器识宏达，又能虚怀取善，兼揽众长。来书所称，自吴侍郎以下，若涂君、张君、方君，皆时贤之卓然能自立者。惟鄙人器能窳薄，谬承崇奖，非所敢承。前以久点高位，颇思避位让贤，葆全晚节。赴阙以后，欲布斯怀而未得其方，亦遂不复陈请。来书又盛引古义，力言不可遽萌退志，今已承乏此间，进止殊不自由，第恐精力日颓，无补艰危，只速谤耳。

大著粗读一过，骏快激昂，有陈同甫、叶水心诸人之风。仆昔备官朝列，亦尝好观古人之文章，窃以自唐以后，善学韩公者莫如王介甫氏，而近世知言君子惟桐城方氏、姚氏所得尤多。因就数家之作而考其风旨，私立禁约，以为有必不可犯者，而后其法严而道始尊。大抵剽窃前言，句摹字拟，是为戒律之首。称人之善依于庸德，不宜褒扬溢量，动称奇行异征，邻于小说诞妄者之所为。贬人之恶，又加慎焉。一篇之内，端绪不宜繁多，譬如万山旁薄，必有主峰。龙衮九章，但挈一领。否则首尾衡决，陈义芜杂，兹足戒也。识度曾不异人，或乃竞为僻字涩句，以骇庸众，斫自然之元气，斯又才士之所同蔽。戒律之所必严，明兹数者，持守勿失，然后下笔。造次皆有法度，乃可专精，以理吾之气。深求韩公所谓与相如、子云同工者，熟读而强探，长吟而反复，使其气若翔翥于虚无之表，其辞跌宕俊迈，而不可以方物。盖论其本，则循戒律之说，词愈简而道愈进；论其末，则抗吾气以与古人之气相翕。有欲求太简而不得者，兼营乎本末，斟酌乎繁简，此自昔志士之所为，毕生矻矻，而吾辈所当勉焉者也。国藩粗适途径，所求绝少。在军日久，旧业益荒，忽忽衰老，百无一成。既承切问，略举所见，以资参证。

别示种烟之弊及李编修书，膏腴地亩，舍五稼而种罂粟，不惟民病艰食，亦人心风俗之忧。直隶土壤硗薄，闻种此者尚少。若果渐染此习，自应通饬严禁。但非年丰民乐，生聚教训，亦未易以文告争耳。复颂台祉。不具。

693. 复穆图善五月二十八日

酬答午节相庆，顺告直隶农事状况，祈得多雨。

春岩尊兄大人阁下：

顷奉惠函，猥以午节相庆，纫佩曷任！就谂霓旌集祜，豹略宣威。扫榆塞之欃枪，烽清朱圉；泛蒲觞之醽醁，露湛丹宸。引企矞晖，良殷抃颂。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

694. 复徐郙五月二十八日

告天时亢旱，二麦歉收，祈得多雨。

仲穀尊兄大人阁下：

顷奉惠函，猥以午节相庆，纫佩曷任！就谂霓节延釐，龙标集瑞。玉壶金鉴，擢双江杞梓之材；风葛雪罗，迓九陛丝纶之泽。詹言景矞，企颂靡涯。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

695. 复翁同爵五月二十八日

酬答午节相庆，顺告直隶农事状况，祈得多雨。

玉甫尊兄大人阁下：

顷接惠函，猥以午节相庆，纫戢曷任！就谂绩懋秦疆，釐延夏令。解阜叶薰风之曲，氛靖兰关；旬宣流黍雨之庥，恩114-1 丹陛。詹言景矞，企颂靡涯。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

696. 复王凯泰五月二十八日

告天旱成灾，二麦歉收，祈得多雨。

补帆仁弟大人阁下：

顷接惠函，猥以午节相庆，纫戢曷任！就谂榴序延釐，薇垣懋绩。解阜靖五羊之俗，风叶瑶琴；旬宣奏九564-1 之勋，露114-1 珠011-1 。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧，摹璧晚谦，不具。

697. 复黎培敬五月二十八日

告二麦歉收，祈盼得雨。

简堂仁弟大人阁下：

顷接惠函，猥以端节相庆，纫戢曷任！就谂解阜勋隆，旬宣绩懋。泽涵豚水，延五风十雨之庥；露湛螭坳，绚绿艾红榴之色。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

698. 复胡中和五月二十八日

酬答端节相庆之忱，顺告直隶农事之状，祈盼得雨。

元廷尊兄大人阁下：

顷接惠函，猥以午节相庆，纫戢曷任！就谂勋茂辰旗，祥518-1 午琯。锦江玉垒，迓北宸纶011-1 之华；豹略龙韬，靖西蜀欃枪之焰。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

699. 复王德固五月二十八日

告天时亢旱，二麦歉收，祈盼得雨。

子坚尊兄大人阁下：

顷接惠函，猥以端节相庆，纫佩曷任！就谂绩茂西江，114-1 恩北阙。榴花献瑞，星明鹑首之躔；棘木宣猷，风息鼠牙之讼。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

700. 复刘毓楠 [1] 五月二十八日

酬答午节相庆，顺告农事状况，祈盼得雨。

南卿尊兄大人阁下：

顷接惠函，猥以午节相庆，纫戢曷任！就谂瑞集榴屏，釐延蒲斝。六察茂豸章之绩，颍上烽靖；九重颁凤011-1 之华，淮南日丽。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

[1] 刘毓楠，字南卿，河南祥符人。咸丰二年进士，历官礼部主事、郎中、江南道御史、凤颍六泗道、户部侍郎。

701. 复欧阳正镛五月二十八日

告二麦歉收，祈盼得雨。

崇如尊兄大人阁下：

顷接惠函，猥以午节相庆，纫戢曷任！就谂祜集鹿门，釐延鹑纪。楚塞靖旄头之焰，豸服风清；蒲觞挹岘首之辉，龙章露湛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐。复颂台安，并贺节禧。祗璧谦版，不具。

702. 复陈璚五月二十八日

顺告农事状况，祈盼得雨。

六笙尊兄大人阁下：

顷接惠函，猥以午节相庆，纫戢曷任！就谂荣复豸章，釐延鹑纪。茭堤砥巩，射潮戢白马之威；枫陛纶颁，湛露锡紫鸾之宠。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

703. 复文溥五月二十八日

酬答端节相庆，顺告农事状况及盼雨之情。

洁溪尊兄大人阁下：

顷接惠函，猥以午节相庆，纫戢曷任！就谂豸服宣猷，龙标纳祜。西鹣东鲽，集琛赆于四明；绿艾红榴，迓丝纶于九陛。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

704. 复文辅卿五月二十八日

酬答端节相庆，顺告农事状况及盼雨之情。

辅卿尊兄大人阁下：

顷接惠函，猥以午节相庆，纫戢曷任！就谂抚辰凝绩，卓午延釐。金樽挹梅岭之晖，龙标日丽；珠011-1 迓枫宸之宠，豸绣风和。引企矞华，良殷抃颂。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。祗璧谦版，不具。

705. 复徐志导七〔五〕月二十八日 [1]

酬答端节相庆，顺告农事状况及盼雨急切之情。

孟卿仁弟大人阁下：

顷接惠函，猥以端节相庆，纫戢曷任！就谂绩茂樟讧，釐延蒲月。虎盐正策，宣猷资微管之才；豸绣翔华，解愠叶有虞之曲。引詹矞采，企颂靡涯。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰。庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

[1] 此件抄于五月卷中，“七月”当为“五月”之误。

706. 复钟谦钧五月二十八日

酬答端节相庆，顺告农事状况及盼雨急切之情。

云卿尊兄大人阁下：

顷接惠书，猥以端节相庆，纫戢曷任！就谂绩茂豸华，釐延鹑纪。集荆江之琛赆，夏口云屯；靖楚塞之峰尘，旌头星落。引詹矞彩，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安。并贺节禧。摹璧晚谦，不具。

707. 复何应祺五月二十八日

告二麦被灾，祈盼多得喜雨。

镜海仁弟大人阁下：

顷接惠函，猥以午节相庆，纫戢曷任！就谂祜绥010-1 节，瑞集榴屏。苍兕威宣，靖欃枪于江右；紫鸾恩湛，泛醽醁于天中。引企矞辉，良殷抃颂。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

708. 复王成谦五月二十八日

告天时亢旱，二麦歉收，祈盼多得甘霖。

伯尊仁弟大人阁下：

顷接惠函，猥以午节相庆，纫佩曷任！就谂荣持英010-1 ，观察兖、沂，豸服风清，蒲荦揽东蒙之胜；龙标日丽，芝纶承北阙之华。引企矞晖，良殷抃颂。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

709. 复易润坛五月二十八日

告久旱不雨，二麦被灾。亟盼甘霖普降，庶几岁事稍丰，渐苏民困。

畇荄尊兄大人阁下：

顷接惠函，猥以端节相庆，纫戢曷任！就谂绩懋熊垣，恩承螭陛。牢盆禺策，宣猷资微管之才；艾绶蒲觞，解愠叶有虞之曲。引詹矞采，抃颂良殷。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

710. 复周家勋五月二十八日

酬答端节相庆，顺告农事状况。

琳叔尊兄大人阁下：

顷接惠函，猥以端节相庆，纫佩曷任！就谂釐延午琯，祜集丁沽。六察风清，豸绣挹蓬瀛之胜；九重露湛，龙章映榴火之华。引企矞晖，良殷抃颂。

国藩承乏畿疆，瞬逢令节。精力衰退，裨补毫无。数月以来，天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，庶几民困渐苏，而地方应办之事亦得措注一二。肃泐，复颂台安，并贺节禧。摹璧晚谦，不具。

711. 复刘连捷五月二十八日

告直隶亢旱，二麦歉收，祈盼多降甘霖。忧练军之政久无成议，将才、饷项均缺，办理殊乏良策。

南云仁弟大人阁下：

金陵判383-1 ，瞬及一年。顷接惠函，猥以移任三辅，远劳祓饰，非所敢承。比维履祉康愉，潭祺休鬯，无任慰抃。

国藩视事畿疆，几及四月，精力衰退，裨补毫无。春夏以来天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰。庶几民困渐苏，而地方应办之事，亦得措注一二。

此间练军之政，久无成议。大约练兵，则绿营规制已坏，习气已深，颇难整饬。练勇则于无事之时不甚相宜，兼恐难期经久。现拟抽调营兵训练，而参以勇营章程。然将才既少，饷项亦艰，办理殊乏良策。

回忆昔年从事南方，众贤相助为理，诸务稍能顺手，此境良未易得。敝眷于四月二十日抵保定。内人目疾未愈，次孙于中途殇去，抵署以来幼孺又有病者。惟贱体粗适，堪以告慰。复颂台安，诸惟心鉴。不宣。

712. 复沈锡庆六月初八日

略告农事近况。劝告对宦途意外波折，自可坦然待之。

鹭卿仁弟馆丈阁下：

四月杪接到惠函，具悉壹是。顷复以贱眷抵署，猥蒙存注，纫佩曷任！就谂履祺休鬯，安抵济垣，以荩望之素隆，卜坦途之贞吉，无任企颂。

国藩承乏畿疆，瞬及四月，精力衰退，裨补毫无。春夏以来天时亢旱，二麦歉收。近日连得甘霖，秋禾差可播种。若再得雨数次，或者庶征时若，岁事稍丰，民困渐苏，而地方应办之事，亦得措注一二。

尊事以与本道不合，致卸郡符，实属意外波折。此事既奉谕旨交中丞查复，想不久可判曲直。臬司新放李采臣，自不复须范君办理。阁下于理于法两无所违，自可坦然待之。宦途之利钝，系乎运数；公论之予夺，厥有定评。尚望平气俟时，委心任运，终当敬迓天庥，上孚宸眷也。复颂台安，诸惟心鉴。

713. 复黄倬六月初十日

告前陈练兵一疏，不知各衙门如何定议。祈代延访京中有讲求根抵、兼长于时文试律而可任山长者。

恕翁仁兄大人阁下：

前日折弁回，接到手示，具承存注，感荷无已。

近日夏雨沾足，秋谷可以播种。惟大、顺、广平三府雨泽尚少，不能一律下种。前因久旱，蝗蝻萌动，顷因连得透雨，亦稍扑灭，但未能净尽耳。

贱体粗适，尚不以烦琐为苦。惟老态日增，毫无佳兴。内人目疾难冀痊愈，幼丁皆已平善矣，承注感谢。

前陈练兵一疏，近奉旨交原议各衙门复奏，不识究竟如何定议？一经挑练，非得有着的饷月月解到，断难支拄。鄂厘自顾颇嫌不足，本无余力及人。粤饷未必遽允拨解，即允解而不能确解，亦不济事。山西则更窘矣。敝处现所可恃者，尚赖江南奏定月协之三万金耳。然粘东补西，略无赢余，欲借以凑拨练军之饷，势有不能。若部中能于苏、浙、江西三省准拨二万，则目下马、丁、李、刘数公尚属旧好，或可接济。日后易帅则不敢必矣。

此间李铁楼〔梅〕山长拥皋比已数年，近因与士子不甚相洽，欲离此席。京中有讲求根柢而兼长于时文试律者，仍望代为延访。或聘作山长，或于书院之外另立一席专课各属所举之士，均无不可，但本领既须超越时流，教人又须殷勤耐烦，亦殊不易求耳。

令亲唐子文过此，殊愧简亵。《确慎公行述》前曾寄到，此次来直遍寻未得。意欲于两月内为镜丈作墓表，不知尊处尚可觅《行述》底稿否？《罗罗山文集》亦未带至直隶，不知尊处及同乡晓岱、镜初诸处有其书否？如有，乞借一阅，不久由折弁送还。亦因渠家求作《神道碑》，欲于近日了此心愿也。诸惟心鉴，即问道履。不具。

714. 复吴廷栋六月十二日

叙旧问病，并告练兵一事未即举行及《朱子学案》未遽刊刻缘由。

竹翁仁兄大人左右：

金陵重聚，遂已二年。依依之怀，老而弥笃。量移畿辅，忽复远离。卅载石交，暮年执别。濒行承出饯江上，临歧怅惘，不可为怀。别后巾车入觐，尘事倥偬，履任以来，诸务草创。又闻台从适还霍山，未及通书，深用悚仄。昨接涂朗轩、洪琴西两君来函，知近日已由霍山东还金陵，诸公投辖相留不听，遽还山左。又闻稚璜中丞甚思筑宫拥篲，矜式国人。琴西书言阁下精神清健如常，惟左手右足以在霍山时行动过劳，举止维艰。幸尚自知痛痒，连服辛温之剂，已有转机。近日已渐次复常否？至为驰系。

艮相老成宿望，近年势颇孤立。国藩欲稍解水火之痕，商诸枢府诸公，为之谋一部务。当时似已许诺，出都以后佳音邈然，微闻系为忌者所尼。在艮翁固不以是为轻重，然贞介之操无往而不龃龉，亦足以阻人为善之机耳。

直隶荒残之余百废待举，国藩精力衰退，剧任本非所堪。适值久旱成灾，麦收歉薄，意兴为之索然。近日始得透雨，秋禾尚可播种。但顺、广各属仍未一律沾足，而蝗蝻亦未驱除净尽，犹不无后虑耳。

练兵一事，上意深相责望，筹思三月，未即举行。一则营兵积习太深，一则直隶入款太少，终觉无甚把握，不得不长虑却顾。贫乏之省有所兴举，恒苦不能善其后，正坐此耳。

唐镜丈之世兄过此，携确慎公暮年所编辑《朱子学案》见示。据称确慎公病革时犹修订不倦，嘱送敝处一阅。其大纲有九：曰为学总案，曰格致案，曰诚正案，曰修斋案，曰治平案，曰时事案，曰传述案，曰论撰案，曰兴观群怨案。其子目数十，今抄一本奉寄左右。其每目之中抄朱子文若干首，将大全集全数抄毕，惟语录与或问未抄。其间有不满人意者，既已分门别目，为紫阳另开生面，即不能无所取舍于其间。乃如论撰案中尽抄墓碑、行状、祭文等篇，兴观群怨案中尽抄诗词，篇第皆仍其旧，则于为学之津途并非另有阐发高深之处，不过寻常抄写全书之例，恐未足以餍笃古好道者之心。未敢遽行刊刻，特以商之左右。吾兄服膺朱子，沉潜寝馈三四十年，不知于朱文之精粹者亦尝分门别类摘抄成帙否？并乞垂示，无任瞻企。顺问道安，诸惟心鉴。

715. 复马新贻六月十四日

谈江南出款、整顿鄂局、练军拨饷、沿海水师十二条诸事。告合刻《二十四史》，诚属善举。

穀山尊兄大人阁下：

本月初六日接到手示，具悉一一。

新成操江船行驶便利，而工料坚致过于恬吉轮船。机局造船似已愈讲愈精，深用为慰。其保案既经顶奏，当可照准。

江南出款过多，颇形支绌。续增陕饷三万，无款可拨。又加拨京饷二十万，专指盐厘。因请李相将淮军应分盐厘每月让出两万，日来已得复函否？

方子箴与程敬之意见不合，敬之亟求交卸，阁下因委薛世香接办栈务。薛有综练之才，必能胜任愉快。惟栈委究宜用知府以下人员，于运司宜用申文，不宜印委对峙。文移平行，方为可久之道。世香久保道员，亦未便久留斯局也。鄂、西、皖各局滞销，想皆私盐充斥之故。实力整顿鄂局，难敌川盐，皖、西当有起色。

此间练军之议，因绿营积习太深，而本省饷项奇绌，殊无把握。尊处月协之款，粘东补西，略无赢余，不能凑拨练军之饷。前疏请部中月拨二万两，奉旨交原议各衙门复奏，尚不识如何定议。即令准拨的饷，而绿营惰窳积习胶固不解，亦未敢言遽有起色。

沿海水师，尊处饬议十二条所筹划分汛地扼防巡缉，及厘定陆路、内河各汛地，及额缺、薪俸、修署、造船各节，均极周妥。事在创始，不厌求详。弟之所重者，既名水师，将士即宜舟居，船炮即宜常修。此外或因或革，弟初无成见也。

长江事宜，昌岐拟定变通三条，添设两条，事俱可行。惟调汛章程即在一营就近互调，恐难免登岸造房诸弊，业经咨达冰案，不识能另筹良策否？

雨亭入觐，遂拜晋抚之命。雨生过此时即有此说，谣传固非无因。宁藩、苏臬、沪道纷纷调动，局势为之一变。作梅、勉林已于五月二十九日到此。调甫已补实缺，北行有定期否？

顷见李少帅奏牍，湖北书局拟与苏、浙、金陵各书局合刻《二十四史》，诚属善举。惟金陵一局并未筹定有着之公款，亦未派定提调之专员，是以局务尚形散漫，应请阁下筹一闲款，源源拨济。其薪水用款与苏、浙两局互相核对，以期不甚悬殊。至经理此事内行而耐烦者，目下似以洪琴西为最。此后视为一件官事，责成提调，则书可速成而款不虚糜。去年所刻马、班、范、陈四史，因提调无人，至今尚未定刷印确期。本年正月宝佩蘅索赠此书，弟许以不久寄赠。枢廷诸公同声索取，亦皆允许。恭邸笑曰：“但须寄函穀帅，便无不了之愿。”将来敬求阁下留意装钉五部，由洋船寄京。敝处另须数部，前已函告子密矣。琐渎清神，诸希垂鉴。顺问台安。

716. 复李鸿裔七月初二日

赞其以文史自娱，致力于学。感叹炎凉世态，自古皆然。惭老来百无一成。

眉生仁弟大人阁下：

邗江握别，怅惘不可为怀。接到手书，如获瞻对。黎纯斋、赵惠甫到此，皆言阁下杜门谢客，惟以文史自娱，手抄《范书》，夜分不倦。来书文采深美，而楷法愈益劲整，真乃有功翰墨者。去年曹、阮、陶、鲍、谢、李、杜、苏、黄诸集取次丹黄，今年又致力子、史、《庄子》，业已毕功，日来《后汉》想亦卒业。阁下盛年投绂，所业益勤，天或者故以微疾昌其所学，追扳古人，啬于宦途而丰于此耶？

至于炎凉世态，自古为然。虽豪杰之士能遗外世故独立千载，而不能禁止当世之揶揄。杜老所作《赤霄行》、《莫相疑行》，盖亦为儿曹所困辱，无可如何，聊为长歌以自壮耳。申夫傲岸不羁，卒乃以此被谤，米捐固其借端。然办捐而必曰着重上户，使大绅巨室与中人小家平等捐输，此其势固有所不能。王介甫使品官形势之家均出免役钱文，众论愈哗。巨室之不可得罪也久矣！仆从任用非人，此等乃所谓世法者。一犯不韪，万口同讥，谁能违之？闻其多方弥缝，使萱闱不知获咎之事，而出署之后，囊橐萧然，归途费用亦且不给，此足令人起敬，而谤议亦或当少减乎？刘树堂在候补各员中独觉书味盎然。三月中委办海运，顷间回省呈出手记，各务事理亦尚通达，将来或可陶成令器。

此间士风稍陋，鄙人欲广加延访，略分三科，令州县举报送省。其佳者以时接见，殷勤奖诱，庶冀渐挽薄俗，一宏雅道。北人困于差徭，亦欲稍予平减。若大加整顿，即恐州县无以自给，刻核太至，必有不肖之心应之。缘民困固深，而官贫亦迥异寻常，若爱其赤子，而饿其乳母，则是两毙之道。地方瘠苦过甚，即宽大之令亦不能遽下也。

贱体粗适，惟兴趣锐减，不似去年远甚。前以辖境旱灾，次孙殇亡，心绪作恶；近因精力日颓。平生颇耽书史，老来百无一成，抚己内惭，惘惘不乐。

雨亭开府山右，差强人意。顷于二十七日出都，过此快聚两日。渠亦兴会索然，岂真所谓沆瀣一气者耶？诸惟心鉴，即颂台安。不具。

717. 复瑞麟七月初二日

答谢午节相庆，顺告畿辅农事。

澄泉尊兄中堂阁下：

顷奉惠函，猥以午节相庆，纫珮曷任！就谂勤宣露冕，化叶风琴，龙节霓旌，靖百粤欃枪之焰；蒲觞艾绶，迓九宸纶011-1 之华。引企矞晖，良殷抃颂。

国藩承乏畿疆，瞬更令节。精力衰退，裨补毫无。春夏以来，天时亢旱，二麦歉收。迩日连沛甘霖，远近一律沾足，秋禾差觉畅茂。若从此庶征时若，岁事稍丰，或者民困渐苏，而地方应办之事亦得措注一二。肃泐，复颂台安，并贺节禧。不具。

718. 复崇实七月初二日

答谢端节贺信，且叙直隶农事。

朴山尊兄大人阁下：

顷奉惠函，猥以午节相庆，纫佩曷任！就谂豹略勋高，骍盟望重，勤宣兰锜，靖锦江玉垒之氛；瑞集蒲觞，迓凤诺龙章之宠。引詹矞采，抃颂良殷。

国藩承乏畿疆，瞬更令节。精力衰退，裨补毫无。春夏以来，天时亢旱，二麦歉收。迩日连沛甘霖，远近一律沾足，秋禾差觉畅茂。若从此庶征时若，岁事稍丰，或者民困渐苏，而地方应办之事，亦得措注一二。肃泐，复颂台安，并贺节禧。不具。

719. 复孙观七月初二日

答谢端阳贺函，顺告直隶近况。

省斋尊兄大人阁下：

顷接惠函，猥以午节相庆，纫戢曷任！就谂釐延槐序，荣晋柏垣，正禺策于珠江，猷宣豸服；迓温纶于玉陛，绩茂象刑。引企矞晖，良殷抃颂。

国藩承乏畿疆，瞬更令节。精力衰退，裨补毫无。春夏以来，天时亢旱，二麦歉收。迩日连沛甘霖，远近一律沾足，秋禾差觉畅茂。若从此庶征时若，岁事稍丰，或者民困渐苏，而地方应办之事亦得措注一二。肃泐，复颂台安，并贺节禧。不具。

720. 复方溶师 [1] 七月初二日

酬应端午贺简，兼陈直隶近况。

子严尊兄大人阁下：

金陵判383-1 ，裘葛瞬更。顷接惠函，猥蒙注饰。就谂荣持英010-1 ，视事肇罗。六察风清，豸绣布珠江之泽；十华露湛，龙章拜玉陛之恩。引企矞晖，良殷抃颂。

国藩承乏畿疆，瞬更令节。精力衰退，裨补毫无。春夏以来，天时亢旱，二麦歉收。迩日连沛甘霖，远近一律沾足，秋禾差觉畅茂。若从此庶征时若，岁事稍丰，或者民困渐苏，而地方应办之事亦得措注一二。肃泐，复颂台安，并贺年禧。不具。

[1] 方溶师，字子严，号梦管，安徽定远人。咸丰五年举人，官内阁中书、广东肇罗道。

721. 复延煦七月初二日

告永定河甫报合龙，又复决口，堵筑尚未就绪。忧单堤处处可危，殊乏良策。

树南尊兄大人阁下：

京华展觌，借慰积悰。顷奉惠函，猥以馈敬戋戋，犹劳齿谢，非所敢承。就谂荣持使节，莅事通仓，鹤糈云屯，食货综箕畴之政；龙章露湛，丝纶颁朵殿之华。引企矞晖，良殷抃颂。

国藩承乏畿疆，瞬逾四月。精力衰退，裨补毫无。春夏以来，天时亢旱，二麦歉收。迩日连沛，远近一律沾足，秋禾差觉畅茂。若从此庶征时若，岁事稍丰，或借以渐苏民困。惟永定河甫报合龙，而北四汛因水势盛涨，复于前月二十一日决口，该工员欲于半月内堵筑，卒因初伏盛涨，未能就绪。此河岁久失修，河身淤垫，不能容受。全溜一线单堤，处处可危，殊乏良策。复颂台安，摹璧晚谦。不具。

722. 复赵焕联七月初二日

谈清厘积狱，渐有端绪。告永定河又复决口，修治殊乏良策。顺告农事近况。

玉班尊兄亲家大人阁下：

顷接惠函，猥以移任三辅，远劳祓饰，非所敢承。就谂令望日隆，台祺云慰，夙树豹韬之绩，柏府勋高；渥膺凤011-1 之华，兰陔福饫。行詹矞采，抃颂良殷。

国藩视事畿疆，瞬逾四月。兵燹之余，地瘠民贫，狱讼繁多。鄙人初莅此间，意欲稍加整饬，手撰清讼事宜，颁发州县，清厘积狱，渐有端绪。

惟永定河甫报合龙，又复决口。此河岁久失修，处处可虑，修治殊乏良策。

数月以来，天时亢旱，二麦歉收。迩日连沛甘霖，远近一律沾足，秋禾差觉畅茂。若从此庶征时若，岁事稍丰，或者民困渐苏，而地方应办之事，亦得措注一二。复颂台安，祗璧谦版。

723. 复陈方坦七月初三日

告淮盐一切如旧。谈鹾政如何办理，殊乏善策。陈鸿翊前有陈奏十条，现饬司议详复。详查禀复，意欲于复奏时稍为整顿。

筱浦尊兄阁下：

前接四月手书，具悉一一。

淮盐一切如旧，惟方子箴都转与程敬之颇有龃龉。子箴情形未熟，亟思变法，穀帅坚持不摇，实鹾政之大幸。近日敬之辞去瓜栈，薜世香接办，此事能否水乳交融？运司之意总以栈委宜用申文，事权乃不旁落。而道员以上又势不能不与之颉颃，欲求两面帖服，殊乏良策。

鄂岸竟以川八淮二定议，江南顿减巨款，引数亦难鬯销，诚属积重难返之势。长芦盐务皆由运司主持，鄙人尚未深究。陈仲鸾给谏前有陈奏十条，现饬司议详复。其中有言纲总把持者，有言领运时所交之款墨笔添注并不归公者，有言过掣时夹私至五十余斤者。此间亦有所闻，与参折之说略同。现饬详查禀复，意欲于复奏时稍为整顿，未知果否有裨。

雨亭入觐被命，开府山右，顷以陛辞出都，过此小驻二日，兴趣萧淡如故。晓莲亦过此畅谈，本日还津即南旋矣。畿辅久旱。 [1]

[1] 稿本顶批云：“本批以下同庞稿。”又云：“并无庞稿。”

724. 复田雨三七月十五日

询南行未曾见访原因。谈自办团练以来，侥幸有成，无足道也。告本人久拟避位还山，而机缘不遂；久点高位，深用惴惴。顺告农事近况。

镜堂仁兄同年大人阁下：

春明执别，垂二十年。书问稀疏，企怀无极。初夏接奉手札，具悉台端自癸丑以后告归侍养，历主平定、榆次讲席，近复移馆会城。幽居多暇，清福日增，至为翘仰。

往岁年伯大人捐馆，薄具赙仪，何足齿谢？都下见哲嗣冶亭气度冲和，持躬谦谨，惟水曹沉滞，生计殊艰，颇有事少才多、不耐闲寂之意。令侄就职江苏，适弟量移畿辅，未获聚处一方。惟以正途而俯从末职，补官当复较易。来示谓南行当过敝处，今数月未闻见访，不审何故？

弟以菲材，谬膺重寄，其初办理团练，略招勇丁以剿土匪，其后四方多故，事会相迫，遂有不克中止之势。一则国家深仁厚泽，大乱十年，正值剥极将复之际，不才会逢其适，侥幸有成；一则湘淮诸公应由布衣徒步以取将相，特借鄙人以发其端。其间离合得失，千变万态，纯关天意，不由人谋。故时人有以丰功推弟者，弟辄以比之博者之大胜、会试之高第，在一时虽若可喜，实则值时命之偶然，无足道也。

自甲子以后，久拟避位让贤，还山养拙，而机缘不遂。又复承乏三辅，久点高位，深用惴惴。直隶吏治极敝，弟到任数月，毫无绩效。旷官溺职，深用内惭。春间雨泽稀少，二麦歉收。五月以后夏雨充足。但冀此后雨旸时若，借秋谷之丰登，补麦收之歉薄，岁事可望中稔，庶民力亦可稍纾。知注附及，复颂台安。不具。

725. 唁罗汝怀七月二十六日

吊唁罗子阵亡。

研生仁兄大人阁下：

执别以来，瞬逾一纪。关山戎马，音问久疏，顷阅邸抄，惊悉令嗣伯宜世兄从戎黔境，临敌死绥，曷胜骇愕！

阁下以颐养之年抱庭阶之戚，永怀兰玉，未免神伤。惟念令嗣望隆杞梓，节秉松筠。燕颔谈兵抗志，而名驰丹徼；豹皮留誉饰终，而宠锡彤墀。纶音追贲夫九京，庙貌自光于千古。固已哀荣备至，忠孝两全。尚祈珍卫达观，善自排遣，远法东门之意，无蹈西河之讥，是所至祷。

国藩南望素车，怆怀感旧。燕山羁迹，吊奠无由。谨具薄赙一封，聊代束刍，即希察收。顺请台安。不具。

726. 复刘岳昭七月二十八日

谈客岁协助滇省军需，乃分所当然。告军事遽难得手，筹划极为稳慎。

荩臣尊兄大人阁下：

顷奉惠函，猥以莅事三辅，远蒙祓饰，兼以午节相庆，纫戢曷任！就谂兰锜勋高，芝纶宠渥，懋豹略龙韬之绩，福荫兼圻；扫碧鸡金马之氛，威宣六诏。引詹矞采，抃颂良殷。

客岁滇省需用外洋火器，鄙人饬局照办。行军要需有无相通，乃属分所当然。重劳齿谢，愧不敢当。

承示滇疆近事，饷项之支绌，民力之雕残，吏治、营务习气既深，而同僚又不能和衷一气，致多牵制。军事之难遽得手，自不待言。阁下以孤军数千保全东路完善之区，兼以疏通饷道，厥功甚伟。虽省围未能遽解，贼势犹张，然扼守要冲，徐图进取，筹画极为稳慎。仰见搘持危局，宏济时艰，荩勤蹇蹇，百倍于同时各疆吏，企念无已。

国藩承乏畿辅，瞬经半载。精力衰颓，裨补毫无。此间春夏以来，雨泽稀少，二麦歉收。六月间连得甘霖，秋禾借以播种。乃入秋亢旱，又及一月，深恐遂成灾象。鸿嗷遍野，无术抚绥。而地方应办之事，亦因入款窘迫，无从措置，曷胜焦虑！复颂台安，并贺节禧。摹璧晚谦，不具。

727. 复应宝时八月初二日

略报农事近状，深恐鸿嗷遍野，无术抚绥。望至保阳畅叙。

敏斋尊兄大人阁下：

顷接惠函，猥以陈臬三吴，远劳祓饰，纫戢曷任！就谂绩懋苏垣，猷宣柏府，牙幢按部，迓湛露之十华；肺石达穷，肃清风于九棘。引詹矞采，抃颂良殷。

国藩承乏畿辅，瞬经半载。精力衰退，裨补毫无。此间春夏以来雨泽稀少，二麦歉收。六月间连得甘霖，秋禾借以播种，乃孟秋亢旱又及一月。虽有数郡得沾渥泽，而成灾之属几居强半，深虑鸿嗷遍野，无术抚绥。而地方应办之事亦因入款窘迫无从措置，曷胜焦灼！

台旌如果入觐，望至保阳小为勾留，鬯叙一切，以慰悬盼。复颂台安，并贺大喜。祗璧谦版，不具。

728. 复范梁八月初二日

略报畿辅农事近状，深恐鸿嗷遍野，无术抚绥。并贺新放山东盐运使。

楣生尊兄大人阁下：

顷接惠函，猥以荣除都转，远劳祓饰，纫戢曷任！就谂魏垣泽溥，虞陛恩114-1 ，英010-1 扬休，复正海王之策；梅羹奏绩，定追齐相之功。引企矞晖，良殷抃颂。

国藩承乏畿辅，瞬经半载。精力衰退，裨补毫无。此间春夏以来雨泽稀少，二麦歉收。六月间连得甘霖，秋禾借以播种。乃孟秋亢旱又及一月。惟永、宣、天、河等郡得雨稍多，南路大、顺、广一带亦望泽甚殷。日后即幸得雨，亦不能大有补救，深恐鸿嗷遍野，无术抚绥。而地方应办之事亦因入款窘迫无从措置，曷胜焦灼！复颂台安，并贺大喜。祗璧谦版，不具。

729. 复涂宗瀛八月初二日

议论办理洋务原则，顺告畿辅农事近况，深虑鸿嗷遍野，无术抚绥。

朗轩尊兄大人阁下：

顷接惠函，猥以观察海滨，远劳齿谢，非所敢承。就谂蕃釐云蔚，荩望日隆，鹣鲽增华，集万邦之琛赆；豚鱼知信，迓九陛之丝纶。引企矞晖，良殷抃颂。

承示洋务之难办，上海华夷杂处，中外交涉事件既繁且巨，诚属难以料理。但凡事依约而行，接之以信，驭之以诚，断之以理，博询熟于各酋气习者，处处为彼少留地步，刚柔适得其中，当亦不至大有龃龉。阁下稳练而心细，想自措置裕如也。

国藩承乏畿辅，瞬经半载。精力衰退，裨补毫无。此间春夏以来雨泽稀少，二麦歉收。六月间连得甘霖，秋禾借以播种，乃孟秋亢旱又及一月。虽有数郡得沾渥泽，而成灾之属几居强半，深虑鸿嗷遍野，无术抚绥。而地方应办之事亦因入款窘迫无从措置，曷胜焦灼！复颂台安，并贺大喜。祗璧谦版，不具。

730. 复吴信中八月初二日

允诺设法代谋位置，略报畿辅农事近况，深虑鸿嗷遍野，无术抚绥。

蔼人尊兄年大人阁下：

顷接惠函，猥蒙存注，纫戢曷任！就谂兴居康胜，餐卫咸宜，娱景物于秣陵，望崇熊轼；课耕耘于枌社，瑞肇鱼593-1 。引睇矞晖，良殷企顷。

承示近况支绌，嘱代谋山长一席。江南人浮于事，书院出缺尤少，位置较难。或便中函致穀山制军，请其设法调济，以副雅嘱。

国藩承乏畿辅，瞬经半载。精力衰退，裨补毫无。此间自春夏以来，雨泽稀少，二麦歉收。六月内连得甘霖，秋禾借以播种，乃孟秋亢旱又及一月。虽有数郡得沾渥泽，而成灾之属几居强半，深虑鸿嗷遍野，无术抚绥。而地方应办之事亦因入款窘迫无从措置，曷胜焦灼！复请台安，并贺大喜。祗璧谦版，不具。

731. 复庆熙台八月初二日

颂贺节禧，略报畿辅农事近况，深恐鸿嗷遍野，无术抚绥。

熙台尊兄大人阁下：

连接惠函，猥蒙注饰，纫戢曷任！就谂节钺延釐，履綦集祜，骍盟望重，丹宸寄锁钥之司；豹略威宣，紫塞靖欃枪之焰。引詹矞采，抃颂良殷。

国藩承乏畿辅，瞬经半载。精力衰退，裨补毫无。此间自三月以来，雨泽稀少，二麦歉收。六月内连得甘霖，秋禾借以播种，乃孟秋亢旱又及一月。虽有数郡得沾渥泽，而成灾之属几居强半，深恐鸿嗷遍野，无术抚绥。而地方应办之事亦因入款窘迫无从措置，曷胜焦灼！复请台安，并贺节禧，汇璧大柬。

732. 复姬奎垣八月初二日

答谢移任三辅之贺，顺告畿辅农事近况，深恐鸿嗷遍野，无术抚绥。

奎垣尊兄年大人阁下：

顷接惠函，猥以移任三辅，远劳注饰，纫戢曷任！就谂履祉秋高，政祺日懋，布仁风于上党，熊轼分符；迓湛露于北宸，龙章锡羡。引詹矞采，抃颂良殷。

国藩承乏畿辅，瞬经半载。精力衰退，裨补毫无。此间自三月以来，雨泽稀少，二麦歉收。六月间连得甘霖，秋禾借以播种，乃孟秋亢旱又及一月。虽有数郡得沾渥泽，而成灾之属几居强半，深恐鸿嗷遍野，无术抚绥。而地方应办之事亦因入款窘迫无从措置，曷胜焦灼！复请台安，并贺大喜，祗璧谦版。

733. 加倭仁片八月初五日 [1]

愧到任半年，诸事略无寸效。期代为留心访求德成学富者为多士楷模，借以渐变薄俗。

再，前因二麦歉收，永定河决口，犹冀秋稼丰稔，少资补救。乃七月亢旱过久，秋成又复灾歉。公事不顺，官民交困，练兵既尚无头绪，治河亦茫无把握。即吏治清讼一事，亦因岁歉之故，不能处处严切催督。到任半年，略无寸效，抱愧何极！精力久已衰颓，近尤意兴锐减，古人所谓不学便老而衰，殆其验矣。

此邦不乏名贤，明世如杨、赵、鹿、孙辈皆以豪侠而入圣哲之域。今则遗风邈然，而淫乱灭伦之案层见迭出，人才日少，风俗日薄，所关匪浅。前饬各属保举人材，现亦次第来省。自惭学业百无一成，不足以引导多士，思欲得一德成而学富者为多士之楷模，或作山长，或别为位置，总求庄敬挚恳，与士类旦夕切磋。士气果振，薄俗或借以渐变。虽明知收效迂远，然不敢竟置之不讲也。老前辈当世仪型，群流归仰，敬乞代为留心。凡学徒所崇奉者，德望固为先务，文采亦不可少，不审尚易于访求否？再问艮翁老前辈中堂道安。

[1] 原抄件作“初六日”，检索曾氏日记，定为“初五日”。

734. 加黄倬片八月初五日 [1]

深疚将唐鉴行述失去，请将其生平事实分条开出，书其大概。

再，镜丈《行述》已至敝处，弟不能速作，反将《行述》失去，此弟负疚最深之事，寤寐难安。今岁精力衰惫，老态日增，恐悠忽不图，竟至不能偿此宿诺，则疚憾无极。今值子文兄在京，阁下与之会聚一二日，彼此记忆，将镜丈生平事实分条开出，不必编成文理，则易于速办。约分官阶、著述、善政、德行为四端，如叙官阶则开某年中举，某年进士，某年府道，某年内召；著述则开某年成某书，大种若干，小种若干，未成者若干；善政则择其大者；举德行则择其易记者述之。逐件分行另写，不相联属，就阁下所忆者，书其大概。其三代及眷属、子孙生平、卒葬月日，则询之子文，或能速成见寄，则幸甚矣。再问恕翁仁兄大人台安。

[1] 原抄件未有日期，今据曾氏日记而定。

735. 复傅振邦八月十一日

告古北口练军宜细加察看。并拟首先整顿傅标，然后责成各镇一律整理。

梅村尊兄大人阁下：

前月二十三日接到手书，祓饰过当，愧不敢承。就悉台旆初七日安抵古北口，初八日接篆视事，至为抃贺。

绿营废弛已极，兵丁常态，口分不足自给，每兼以小贸、手艺营生，名充行伍，实乃市佣，此各有所同。而直隶自挑练六军以来，别有加饷，底营兵丁无加饷者愈益自弃。加以司库支绌，数年以来欠发兵饷甚巨，各营将士得以借口，规制隳坏，不可救药。鄙人到任以后，久仰阁下老于戎行，办事认真，所有古北口练军千人，请细加察看，究竟精强可恃否？昔年刘印帅所定练军章程、操演阵法于尊意尚觉相安否？其二十五人为队之制，鄙意不以为然，不如仍守十人一队之旧章，庶兵丁人人习惯，易知易从。此外尚有应行更改者否？至未挑入练之兵，闻器械多不齐全，衣服亦颇蓝缕，老弱应汰者未能随时简汰，请阁下详细查点，一一见示。如器械残缺，必须酌筹公费，陆续添补。衣服亦宜稍整，以壮观瞻。能从贵标首先整顿，而后责成各镇一律整理。伸从前废弛积习，稍可挽回万一。如有不顺手之处，尚希随时函示，不胜企望。即颂勋安，谨璧大柬。不具。

736. 复李鸿章八月十五日

告练军一疏业经兵部层层议驳，直隶练兵统领已作安排。忧湘军图黔屡挫，选将较筹饷尤难。附告岁事告歉，各事多难施展。

少荃世仁弟宫太保中堂阁下：

前接七月初三日一函，知旌从业已登舟。昨接到二十六日来示，舟行已抵宜昌，因峡江涨险，舍舟登陆，取道施夔。山径崎岖，跋涉劳瘁，良用系念。

蜀事由邻封索饷起衅，所言既无左证，自应调停。秋节后乃入蜀界，冬初回鄂，尚为迅速也。

敝处练军一疏，兵部恐改动绿营旧制，层层议驳。户部于添饷二万，尚可允行，亦须另议定章复奏，乃可拨发。敝处重议章程，或有一二条过于荫渠，然所用将弁见诸实事，自度与荫渠鲁卫相等，且恐有不逮之处，渠之耐劳胜鄙人也。

王可陞现尚未到。傅梅村到任时来此相见，廉朴而条理差少，诚如尊论。直隶若练兵，已不能不以傅为正柱，谭胜达、彭楚汉为旁柱矣。前商令丁乐山分统铭军，因来函称丁亲老无子，不愿远役，遂拟不复更动。续接武昌舟次之函，则乐山尚可赴营。适子务来保定，面商一切。赵镜川又欲引见起官，因与张、陈二君酌商。丁君来此接管驻扎保定之军，仍以子务统领全军，而令乐山帮统。子务勤慎精细，系一好手，故不欲挠其权也。统马队之陈凤楼驭勇太严，素有怨声，顷其部弁勇来辕申诉，旋即抚定。兹将振轩、作梅公牍抄寄一览。

舫仙目下当入楚境。晋省筹备行粮，足敷两月。襄、汉一带又有欧、郭旧识，船只等事计可妥为照料，为之一慰。琴轩业已开缺，当可渐缓西征，所部七营韩庄哗饷之事，旋即抚定，不致大损令名。湘军图黔，屡经挫衄，今欲整军再出。选将较筹饷尤难，湘军宿将虽多，求其可当一面者，正自罕觏也。

直隶入秋无雨，黍稷又被旱灾。惟天、河、宣、永四郡尚称有年，余则收数不及五成，且有仅三成者。贫乏之邦，复遇灾歉，应办各事均难展布。

前定《清讼事宜》，因直隶滞狱过多，意欲一为清理。数月以来，河决岁歉，百不称意，惟办理积案稍有起色，亦赖振轩襄助之力。年不顺成，恐此后劫讼滋多，治之愈棼，良深焦灼。复颂台安。不具。

737. 复孔祥珂八月十七日

答谢秋节相庆，略报畿辅农事近况。深虑鸿嗷遍野，无术抚绥。

觐堂世兄上公阁下：

顷奉惠函，猥以秋节相庆，纫珮曷任！就谂祜集鲁邦，釐凝商序，绍玉振金声之绪，泮璧延辉；拜龙章凤诺之华，桓圭辑瑞。詹言景矞，企颂靡涯。

国藩承乏畿辅，瞬历半年。精力衰退，裨补毫无。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属强半成灾。深虑鸿嗷遍野，无术抚绥，皆由疆吏奉职无状，殃及黔黎，愧悚何极！复颂台安，并贺节喜。祗缴大柬，不具。

738. 复都兴阿八月十七日

酬答秋节相庆，略报畿辅农事近况，深虑鸿嗷遍野，抚绥无术。

直夫尊兄大人阁下：

客岁雄麾南莅，遂蒇大功，只因俗务匆遽，未获布函致贺，歉甚。顷奉惠函，猥以秋节相庆，纫珮曷任！就谂兰锜宣勤，芝纶锡羡，金樽月满，祥迎白虎之躔；玉节风清，氛靖黄龙之塞。詹言景矞，抃颂良殷。

承示东边展垦之事，既经荩筹措注，自必周详审慎，人地相安。边计民生两有裨益，至为倾企。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属强半成灾。深虑鸿嗷遍野，抚绥无术，皆由疆吏奉职无状，殃及黔黎，愧悚何极！复颂台安，并贺节喜，摹璧晚谦。

739. 复富明阿八月十七日

酬答秋节相庆，并报畿辅农事近况及协拨吉林饷糈与欠款诸事。

治安尊兄大人阁下：

连接惠函，具聆壹是。顷复蒙以秋节相庆，纫佩曷任！就谂豹略威宣，骍盟望重，氛消黑水，传烽清穷发之隅；恩渥丹宸，明月绚高牙之瑞。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间自春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属强半成灾。深虑鸿嗷遍野，无术抚绥，皆由疆吏奉职无状，殃及黔黎，愧悚何极！

承示吉林瘠苦之状。各省兵燹之余，继以灾歉，饷糈支绌情形大略相同。弟与阁下前此同舟数载，缓急相通，乃属分所当然，且奉谕旨协拨，敢不勉力筹济！所有吉林赴甘军装一项，业经拨银一万两由司委员管解起程，交盛京户部转解，另文咨达冰案。其前欠银二万两亦已行司，俟挪凑就绪再行起解。惟此间库款奇绌，今年灾区太广，下忙起征，恐难踊跃。

舍沅弟远承荩注，纫戢无似。渠优游故里，近况尚属顺平，堪以告慰。复颂台安，并贺节禧。不具。

740. 复英香轮 [1] 八月十七日

酬答秋节相庆，略告畿辅农事近况，深虑鸿嗷遍野，无术抚绥。

香轮尊兄大人阁下：

顷奉惠函，猥以秋节相庆，纫戢曷任！就谂福荫粤疆，釐延商序，霓节揽三山之胜，丹缴烽清；蟾轮扬八月之辉，紫宸露湛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖。秋禾借以播种，乃孟秋亢旱又逾一月。惟河、天、宣、永数郡尚称中稔，余属强半成灾。深虑鸿嗷遍野，无术抚绥，皆由疆吏奉职无状，殃及黔黎，愧悚何极！复请台安，并贺节喜，祗璧大柬。

[1] 稿本题“复英制军”，注为“闽浙制台”，似为英桂。然英桂字香岩，疑信首称谓误。

741. 复苏廷魁八月十七日

酬贺秋节，并报畿辅农事近况，深虑鸿嗷遍野，抚绥乏术。

赓翁老前辈大人阁下：

顷奉惠函，猥以秋节相庆，纫珮曷任！就谂釐延霓节，福驾蟾轮，牙纛风清，三策奏宣房之绩；羽觞月满，十华承朵殿之恩。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天，河、宣、永数郡尚称中稔，余属强半成灾。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复请台安，并贺节喜，祗璧大柬。

742. 复张之万八月十七日

答谢秋节相庆，略报畿辅农事近况，深虑鸿嗷遍野，无术抚绥。

子青尊兄大人阁下：

顷奉惠函，猥以秋节相庆，纫珮曷任！就谂瑞集霓旌，釐廷月琯，裕金仓之玉粒；八穀星明，巩淮甸之金堤，十华露湛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，无术抚绥，皆由疆吏奉职无状，殃及黔黎，愧悚何极！复请台安，并贺节喜，摹璧晚谦。

743. 复郭柏荫八月十七日

酬贺秋节，顺报畿辅农事近况，深虑鸿嗷遍野，无术抚绥。

远翁老前辈大人阁下：

顷奉惠函，猥以秋节相庆，纫珮曷任！就谂祜集楚疆，釐延桂序，牙幢月丽，秋高黄鹤之楼；翼轸星明，恩湛紫鸾之诏。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复请台安，恭贺节禧，摹璧晚谦。

744. 复刘典八月十七日

答谢秋节相庆，并报畿辅农事近况，深虑鸿嗷遍野，无术抚绥。

克庵尊兄大人阁下：

顷奉惠缄，猥以秋节相庆，纫珮曷任！就谂勤宣兰锜，福介樨樽，豹略龙韬，控百二河山之胜；全飙珠露，迓九重纶011-1 之华。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，无术抚绥，悉由疆吏奉职无状，殃及黔黎，愧悚奚极！复请台安，恭贺节禧，祗璧谦版。

745. 复李鹤年八月十七日

答谢秋节相庆，略报畿辅农事近况，深虑鸿嗷遍野，抚绥无术。

子和尊兄大人阁下：

顷奉惠函，猥以秋节相庆，纫珮曷任！就谂福荫梁垣，泽周棠境，星明角亢，丝纶颁枫陛之华；月满牙幢，醽醁泛樨樽之瑞。詹言景矞，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复请台安，并贺大喜，祗璧谦版。

746. 复铭安八月十七日

酬贺秋节，顺报畿辅农事近况，深虑鸿嗷遍野，抚绥无术。

鼎臣尊兄大人阁下：

顷奉惠函，猥以秋节相庆，纫珮曷任！就谂玉节扬庥，金樽009-1 福，花砖望重，丹宸寄锁钥之司；兰锜宣威，紫塞靖欃枪之焰。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又及一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复请台安，并贺节喜，祗璧大柬。

747. 复胡大任八月十七日

答谢秋节相庆，略报畿辅农事近况，深虑鸿嗷遍野，抚绥无术。

莲舫尊兄同年大人阁下：

顷奉惠函，猥以秋节相庆，纫戢曷任！就谂祜纳簪裾，政绥金布，民鸠农扈，勋高三晋云山；丹桂碧梧，瑞迓九宸雨露。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，悉由疆吏奉职无状，殃及黔黎，愧悚奚极！复请台安，并贺节禧，祗璧谦版。

748. 复王溥八月十七日

酬答秋节相庆，略报畿辅农事近况，深虑鸿嗷遍野，抚绥无术。

静庵仁兄同年大人阁下：

顷奉惠函，猥以秋节相庆，并承示晋省鹾政情形，曷任纫戢！就谂绛垣绩懋，丹陛恩114-1 ，宏谟资微管之才，风清绣豸；爽气揽中条之胜，彩挹银蟾。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，悉由疆吏奉职无状，殃及黔黎，愧悚何极！复请台安，并贺节禧，祗璧谦版。

749. 复彭若汀八月二十三日

略报畿辅农事近况，深虑鸿嗷遍野，抚绥乏术。婉谢为《文敬公诗文全集》作序之事。

若汀尊兄大人阁下：

春明执别，月琯频更。前奉惠函，猥以馈敬戋戋，远劳齿谢，非所敢承。月初哲嗣过保，递到赐书并《文敬公诗文全集》一部，反复庄诵，德器纯深，经术渊雅。生平清节硕量，与夫经济设施之概，悉著斯编，允足信今而传后，企仰何已！比维令望日隆，庞祺川至，明蟾秋皎，迓九陛之恩114-1 ；上驷云屯，懋六闲之荩绩。引詹矞采，抃颂良殷。

国藩视事畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟天、河、宣、永数郡尚称中稔，余属强半成灾。深虑鸿嗷遍野，抚绥乏术，良由疆吏奉职无状，殃及黔黎，愧悚何极！

承嘱为尊公全集作序，鄙人久从征役，笔墨荒芜，前此知交所索文字尚多未偿宿诺，兹若率尔执笔，窃恐有黦鸿编。椒生前辈巨笔高文，实足阐扬盛业，鄙人自维谫陋。即勉强搜索成篇，终不足发挥一二。敬谢不敏，聊藏鸠拙，伏希鉴亮。复颂台安，并贺节禧。不具。

750. 复董恂八月二十三日

酬答秋节相庆，略报畿辅农事近况，深虑鸿嗷遍野，抚绥无术。

酝卿尊兄大人阁下：

顷奉惠函，猥以秋节相庆，纫戢曷任！就谂勋懋辰旂，祥臻酉琯，政宣鸠扈，综虞廷金木士穀之司；信格豚鱼，绥瀛海寄象译鞮之俗。詹言景矞，企颂靡涯。

国藩视事畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋无雨又逾一月。刻下直境各属惟天、河、宣、永数郡颇称中稔，余属岁收均尚不及五成、深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧。摹璧晚谦。不具。

751. 复潘祖荫八月二十三日

略报畿辅农事近况，深虑鸿嗷遍野，抚绥无术。应允书写楹联、折扇、楹帖。

伯寅仁弟大人阁下：

两接惠函，猥以秋节相庆，并承赐新刻《辅行记》十册，纫珮曷任！就谂露冕宣勤，霓裳叶咏，春鸠秋564-1 ，综箕畴食货之经；丹桂碧梧，焕朵殿丝纶之彩。詹言景矞，抃颂良殷。

国藩视事畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋无雨又逾一月。刻下直境各属，惟天、河、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！

承嘱书楹联、折扇、楹帖，当写就奉寄。扇头须小，行楷本不工书，近更颓废，恐竟不能交卷。如何如何！复颂台安，并贺节禧。不具。

752. 复夏献云 [1] 八月二十三日

答谢秋节相庆，并报畿辅农事近况，深虑鸿嗷遍野，抚绥无术。

芝岑仁弟阁下：

两接惠缄，猥以馈敬戋戋，远劳齿谢，顷复以秋节相庆，纫珮曷任！就谂釐延月琯，曲谱霓裳，法剂宽严，五听佐秋曹之绩；猷襄密勿，十华颁春殿之恩。引睇矞晖，良殷抃颂。

国藩视事畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋无雨又逾一月。刻下直境各属惟天、河、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

[1] 夏献云，字芝岑，江西新建人。道光二十九年拔贡，官至湖南提刑按察使。

753. 复马恩溥八月二十三日

略报畿辅农事近况，应允俟时为李振华位置。深虑鸿嗷遍野，抚绥乏术。

雨农仁兄大人阁下：

春明畅叙，匆匆执别，愿言之怀，良不可任。前接惠函，猥以馈敬戋戋，远劳齿谢，非所敢承。就谂祜履秋高，荩勤日笃，珥彤书笏，树峻望于花砖；赐紫颁纶，荷114-1 恩于枫陛。詹言景矞，企颂靡涯。

国藩承乏畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋无雨，又逾一月。刻下直境各属，惟天、河、宣、永数郡颇称中稔，余属均尚不及五成。深虑鸿嗷遍野，抚绥乏术，良由疆吏奉职无状，殃及黔黎，愧悚何极！

承示李倅振华系令业师邺园太史之嗣，俟有需人之处，容当随宜任使。复颂台安，摹璧晚谦。不具。

754. 复恩文甫八月二十三日

宽慰因过致挂吏议，略报畿辅农事近况。深虑鸿嗷遍野，抚绥乏术。

文甫仁弟大人阁下：

春明执别，驰溯为劳，昨奉惠函，猥以秋节相庆，纫珮曷任！顷阅邸抄，复悉阁下偶因微过致罣吏议，正抟扶之得路，忽风引而回帆。宦海升沉，原无定态，尚望达观自遣，勿损高怀，是为至要。比维祥518-1 酉琯，勋懋辰旂，誉著骍盟，秉躬圭而弥肃；勤襄螭陛，卜心简之日隆。引企矞晖，良殷抃颂。

承乏畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋亢旱又逾一月。刻下直境各属惟天、河、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，敬璧谦版。

755. 复罗嘉福八月二十三日

答谢秋节相庆，略报畿辅农事近况，深虑鸿嗷遍野，无术抚绥。

288-1 庭尊兄年大人阁下：

春明执别，月琯频更。顷奉惠函，猥以馈敬戋戋，远劳齿谢，并以秋节相庆，纫戢曷任！就谂祜履秋高，蕃釐云蔚，誉隆金马，九重资启沃之才；香挹木犀，三五对高寒之景。引詹矞采，抃颂良殷。

国藩承乏畿辅，瞬届半年。精力衰颓，毫无裨补。春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱，又逾一月。刻下直境各属惟天、河、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复请台安，并贺节禧，祗璧谦版。

756. 复李临训八月二十三日

酬答秋节相庆，略报畿辅农事近况，深虑鸿嗷遍野，无术抚绥。

葆斋尊兄年大人阁下：

春明执别，驰溯为劳。顷接惠函，猥以秋节相庆，纫戢曷任！就谂荩望日隆，庞祺川至，柏台补衮，九重彻威凤之声；枫陛颁纶，三五挹明蟾之彩。詹言景矞，抃颂良殷。

国藩承乏畿辅，瞬届半年。精力衰颓，毫无裨补。春夏以来，天时亢旱，二麦歉收。六月间连得甘霖，秋禾借以播种，乃孟秋无雨，又逾一月。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复请台安，并贺节禧，摹璧晚谦。

757. 复王榕吉八月二十三日

答谢秋节相庆，略报移任三辅以来状况，深虑鸿嗷遍野，无术抚绥。

荫堂尊兄年大人阁下：

顷奉惠函，猥以秋节相庆，纫珮曷任！就谂玉节扬庥，金樽009-1 福，绍循声于两汉，辇毂风清；迓殊眷于九宸，丝纶露湛。引詹矞采，企颂靡涯。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，俾无陨越，是所至祷。复颂台安，并贺节禧。摹璧晚谦，不具。

758. 复崇厚八月二十三日

略报移任三辅以来状况，顺嘱持平处理营弁告假中途被缚一事。

地山宫保尊兄大人阁下：

前接惠函，具聆壹是。顷复以秋节相庆，纫珮曷任！就谂釐延霓节，勋懋豹韬，东鲽西鹣，集蓬瀛之琛赆；金飙珠露，迓枫陛之丝纶。引企矞晖，良殷抃颂。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，俾无陨越，是所至祷。

所有营弁告假中途被缚一事，早已行知津道讯办，另文咨达冰案。应如何两持情法之平，俾营员不致屈抑，而团练亦稍存体面，想台端就近周道，必有善全之法也。复颂台安，并贺节禧。不具。

759. 复傅振邦八月二十三日

酬答秋节相庆，略报移任三辅以来状况，深虑鸿嗷遍野，无术抚绥。

梅村尊兄大人阁下：

顷奉惠函，猥以秋节相庆，纫珮曷任！就谂威宣兰锜，福介樨樽，靖雁塞之欃枪，星明箕尾；迓螭坳之纶011-1 ，月满幢牙。引企矞晖，良殷抃颂。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡针砭，俾无陨越，是所至祷。复颂台安，并贺节禧，祗璧谦柬。不具。

760. 复龚自闳八月二十三日

答谢秋节相庆，略报移任三辅以来状况，深虑鸿嗷遍野，无术抚绥。

叔雨尊兄世大人阁下：

春明展觌，借慰积悰。前接惠函，猥以馈敬戋戋，远劳齿谢，顷复以秋节相庆，纫戢曷任！就谂勤宣露冕，咏叶霓裳，宣黄图赤县之猷，民风向善；拜凤诺龙章之宠，卿月翔华。引企矞晖，良殷抃颂。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，俾无陨越，是所至祷。复颂台安，并贺节禧。摹璧晚谦，不具。

761. 复恒云舫八月二十三日

答谢秋节相庆，略报移任三辅以来状况，深虑鸿嗷遍野，无术抚绥。

云舫尊兄大人阁下：

顷接惠函，猥以秋节相庆，纫戢曷任！就谂祜集丁沽，祥518-1 酉琯，牢盆愚策，宏谟资微管之才；玉宇琼楼，佳气挹扶桑之胜。引詹矞采，抃颂良殷。

国藩承乏三辅，瞬历半年。精力衰颓，毫无裨补。春夏以来，天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望寅僚赞助，俾免陨越之虞，是所至祷。复颂台安，并贺节禧。祗璧谦版，不具。

762. 复国鼎臣八月二十三日

酬答秋节相庆，略报移任三辅以来状况，深虑鸿嗷遍野，无术抚绥。

鼎臣尊兄大人阁下：

顷接惠函，猥以秋节相庆，纫戢曷任！就谂猷宣六察，祜集三秋，上谷风清，010-1 节揽龙冈之胜；北宸露湛，樨樽延蟾窟之华。引企矞晖，良殷抃颂。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直属各境惟宣、永、河、天数郡颇称中稔，余属岁收均尚不及五成。深虑鸿嗷遍野，抚绥无术，而地方应办之事，如治河、练军诸大端亦因入款窘迫，艰于措注。所望寅僚赞助，俾无陨越之虞，是所至祷。复请台安，并贺节禧。摹璧晚谦，不具。

763. 复俊达八月二十三日

酬答秋节相庆，略报移任三辅以来状况，深虑鸿嗷遍野，无术抚绥。

质堂尊兄大人阁下：

顷接惠函，猥以秋节相庆，纫戢曷任！就谂绩懋渝关，釐延商序，泽布卢龙之塞，芝011-1 露114-1 ；祥迎白虎之躔，樨樽月满。引詹矞采，抃颂良殷。

国藩承乏三辅，瞬届半年。精力衰颓，毫无裨补。春夏以来，天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，俾无陨越，是所至祷。复请台安，并贺节禧。摹璧晚谦，不具。

764. 复英萼田八月二十三日

答谢秋节相庆，略报移任三辅以来状况，深虑鸿嗷遍野，无术抚绥。

萼田尊兄大人阁下：

顷接惠函，猥以秋节相庆，纫戢曷任！就谂釐延豸服，福驾蟾轮，布闿泽于北平，白河秋满；送清商于南吕，丹陛恩浓。引企矞晖，良殷抃颂。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望寅僚赞助，俾无陨越之虞，是所至祷。复颂台安，并贺节禧。敬璧谦版，不具。

765. 复征善甫八月二十三日

酬答秋节相庆，略报移任三辅以来状况，深虑鸿嗷遍野，无术抚绥。

善甫尊兄大人阁下：

顷接惠函，猥以秋节相庆，纫戢曷任！就谂绩懋豸华，恩浓凤011-1 ，揽居庸之迭翠，月满樨樽；辑畿甸之群黎，风清010-1 节。引詹矞采，抃颂良殷。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望寅僚赞助，俾无陨越之虞，是所至祷。复颂台安，并贺节禧。祗璧谦版，不具。

766. 复奎昌八月二十三日

答谢秋节之贺，略报移任三辅以来状况，深虑鸿嗷遍野，无术抚绥。

子箴尊兄大人阁下：

顷接惠函，猥以秋节相庆，纫戢曷任！就谂豸绣翔华，虎符懋绩，香飘金粟，迓湛露于丹宸；秋满木兰，肃清风于紫塞。引詹矞采，抃颂良殷。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望寅僚赞助，俾无陨越之虞，是所至祷。复颂台安，并贺节禧。摹璧晚谦，不具。

767. 复刘盛藻八月二十三日

告直、东两省不丰稔，游手之徒好滋事，宜加意防维。谈练军部文已到，未尽合意，拟另行续奏。忧岁事告歉，官事多难施展。

子务尊兄大人阁下：

本月十一日两接初五惠函，猥以秋节相庆，愧不敢承。就谂台旆安抵张秋大营，途间并询悉地方静谧，滕军门队伍严整，骆军门照料勤慎，兵民相得，薪粮敷用，曷任愉慰！

北省秋收以后，游手之徒往往潜出滋事。今岁直、东两省均非丰稔，尤宜加意防维。知阁下在彼必能精察周匝，使萌蘖不生也。丁乐山廉访如由水路北上，行抵秋镇，仍祈催促早到保阳为荷。

马队帮带赵金海煽众生事，虽当经弹压肃清，而此风一开，该营必难得力。陈提督素日不惬勇情，其来已久。阁下当有善为调处之法，使下不刁玩而上不隔阂为妙。

直隶练军部文已到。前请每月多拨的饷二万，部中亦允增添。惟所议营规，仍拘泥绿营旧章，与鄙见有未能尽合者。应俟酌定章程，另行续奏，方可举办。他日训练，未审有无成效？

此时朝端众议颇以客勇滋扰地方为虑。盖因上年各军骚扰，故惩羹吹齑，动色相戒。吾辈训饬将弁，不能不惴惴耳。

此间十四及二十夜均得雨数寸，稍有资于种麦，已无补于秋禾。岁事告歉，官事多难施展，焦灼曷极！复颂台安。不具。

愚弟曾国藩顿首

768. 复李宗羲八月二十五日

略报畿辅农事近况。谈河防事，拟再募勇添营，以资策应。告练军部文已到，即日定议章程，再行复奏。

雨亭仁弟大人阁下：

接本月初十日手书，晋省甘霖沾足，中稔可期，曷任欣慰！

此间久旱，十四夜、二十夜虽得雨数寸，仅有资于种麦，已无补于秋禾。畿内唯宣、永、天、河、遵化所属尚称有年，余则收数不及五成，且有三四成者。恐将来遍地饥民，或生他故，焦灼何极！

承示河防一节，筱翁前此划河、保等处为上段，临、兴等处为中段，禹门等处为下段，各设防兵。兹再募勇四千，添立八营，以资策应。又复北联定帅，近结张、宋两军，地利、人和兼得其要。并拟亲赴河、保一带，察看添勇填扎，用意至为周密。

昨接刘寿卿军门七月来信，我勇已抵花马池，距金积堡不远。此时匪股屯聚，固守老巢，自意中事。转瞬风高冰结，或该匪等败窜四出，理宜思患预防，诚不可慕节帑之虚名，稍形疏懈也。入饷不敷所出，此病各省皆同。晋省现在办防，支款尤多，经画之劳，不言可喻。方守德骥得次抵晋，当获臂助。每日接晤府厅州县九员，毋乃大劳。敝处每日仅见二人耳。晋中僚属亦得有魁垒杰出之材，大快人意者否？

直隶练军之议，部复已到。前请每月多拨的饷二万，亦许增添。而大要则在不用勇营之制，不搀别省之人。并于鄙人疏内所列多见驳饬。恐绿营习气相沿，即使训练多时，将来亦无起色。即日顷定议章程，再行复奏。

鄙人履任倏逾半年，河工尚有漫口，吏治未见振作，于练军亦毫无把握。三者皆初次奏所陈，今无寸效可指。中心惴惴，殊不自安。唯清讼章程定后，各属禀报，结大小案件已一万数千。或者冬腊间可望积牍略清，差为慰意耳。函内所论稽查之事，非阁下之挚爱必不肯为是言也。续有所闻，仍希飞函告我。

陈舫仙到汉口后，已有来信。计程应可抵湘矣。复颂台安。不具。

国藩顿首

769. 复王大经八月二十五日

告江南被水，将来漕折之难，自可想见。忧直隶亢旱，灾歉尤重于江楚，抚绥实难。

晓莲尊兄大人阁下：

秋初高轩枉过，借慰阔悰。言别匆匆，未及畅叙，尚以为歉。顷接手书，具悉安乘轮舶，迅返金陵，台候康愉，至为跂颂。

示及江南大水，圩田多淹，不谓雕残之余，复有此劫。筹议赈济，自不可少。想在事诸君子必能恪慎将事，绥此灾黎也。数月来迭接南省来信，下游苏、浙，上游荆、湘、鄂、皖，均罹水患，江东米价势必昂贵。将来漕折之难，亦可想见。

此间则苦于入秋干旱，直至八月十四夜、二十夜，方得雨数寸。虽稍资于种麦，业已无补于秋禾矣。近畿一带，唯宣、永、河、天数郡尚称有年，余则收数不及五分。灾歉情形似较之江、楚等省尤重。而各属恐碍于开征，均不肯据实报灾。而部库支绌，亦未敢仿照六年之例，多请帑项以筹赈济。睹此饥困之民嗷嗷待哺，皆由疆吏奉职无状，殃及蒸黎，焦灼何极！复颂台安。不具。

愚弟曾国藩顿首

770. 复陈鸿翊八月二十六日

告整顿长芦盐务一事，务期弊端昭著，宿雾为之一豁。清讼章程定后，结案颇多，冬腊可冀尘牍稍清。深虑遍野鸿嗷，抚绥乏术。

仲鸾尊兄同年大人阁下：

前在都门鬯聆名论，别后并承照料琐事。旋接手书，转以戋仪致谢，感愧交萦。辰惟台候康愉，簪裾集祜，至为企颂。

阁下整顿长芦盐务一疏，指陈细密。此间奉到寄谕及部中复奏，当即饬行运司议详。该司于六月内复详，内有数条，语涉含糊，不实不尽。敝处正欲借尊疏及部文为整顿芦纲之本，未便草草复奏。已于七月初批驳，令其悉心稽核，另行具详。其中如木板刊单之外，墨笔添注多款，及另筑号盐，以备抽掣。为夹私加斤之弊，未得尊疏之先，敝处已有所闻。其余各条暨畅岸、滞岸、认酌不公之患，想皆确实情形。日内如该司尚不切实详复，敝处当再派妥员赴津细查，务期弊端昭著，宿雾为之一豁。惟弟精力衰颓，耳目不广，将来有无成效，殊难预必。然或章程未善，即复奏之后，亦仍可随时更改，不敢胶执自是，此则可自信者耳。尊处如闻有鹾务弊政，亦望随时缕示，至以为荷。

通省牧令，大抵中人居多。鄙人前后两疏，择其劣迹彰著者劾去十数员，才望较优者附保十数员，都中有谓谬误否？然自问不徇私情，不存成见，不高自位置，而薄待斯人，或毁或誉，听之而已。来示所指四员亦曾略有所闻，然似此者颇多，尚不在褒贬之列。

豪强武断公曲，最可痛恨。查有实据，断不惮尽法严惩也。

清讼章程定后，阅今数月，各属结案颇多，冬腊间当可冀尘牍稍清。而地方应办之事，如治河、练军诸大端，尚无头绪。永定河固属难治，而滹沱河全无去路，为患亦巨。又值天时亢旱，秋稼成灾。计近畿唯宣、永、河、天数郡，颇称中稔，余属岁收均不及五成。深虑遍野鸿嗷，抚绥乏术，皆由疆吏奉职无状，殃及珂乡黎民，良用惴栗。复颂台安。不具。

年愚弟曾国藩顿首

771. 复魁玉八月二十八日

答谢秋节相庆，略报畿辅农事、旱情等近况。

时若尊兄大人阁下：

顷接惠函，猥以秋节相庆，纫佩曷任！就谂威宣虎帐，福驾蟾轮，井钺参旗，控六代山川之胜；石城钟阜，迓九重雨露之华。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

772. 复李朝斌八月二十八日

酬答秋节之贺，顺报畿辅农事、旱情等近况。

质堂仁弟军门阁下：

顷接惠函，猥以秋节相庆，纫珮曷任！就谂釐延商序，勋懋吴疆，苍兕宣威，整军容于震泽；紫鸾锡宠，昭宗绪于临淮。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧晚谦，不具。

773. 复富桂卿八月二十八日

酬答秋节之贺，略报畿辅农事、旱情等近况。

桂卿仁弟大人阁下：

顷接惠函，猥以秋节相庆，纫戢曷任！就谂望重骍盟，恩浓凤011-1 ，控钟阜石城之胜，焰落旄头；挹金飙珠露之华，威宣鼓角。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

774. 复徐郙八月二十八日

答谢秋节之贺，略报畿辅农事、旱情等近况。

仲穀尊兄大人阁下：

顷奉惠函，猥以秋节相庆，纫珮曷任！就谂望峻蓬山，釐延樨序，玉壶冰朗，罗西江楠梓之材；珠011-1 露浓，掌东壁图书之府。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。不具。

775. 复翁同爵八月二十八日

答谢秋节相庆，顺报畿辅农事、旱情等近况。

玉甫尊兄大人阁下：

顷奉惠函，猥以秋节相庆，纫戢曷任！就谂绩懋薇垣，泽周棠境，布农564-1 民鸠之政，东井星明；挹碧梧丹桂之芬，北宸露湛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版，不具。

776. 复王文韶八月二十八日

酬谢秋节之贺，略报畿辅农事、旱情等近况。

夔石大公祖大人阁下：

顷接惠函，猥以秋节相庆，纫戢曷任！就谂祜集星沙，釐延月窟，金樽醽醁，挹澧兰沅芷之芬；玉陛丝纶，褒农564-1 民鸠之绩。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧，敬璧谦版。

777. 复王凯泰八月二十八日

酬答秋节相庆，顺告畿辅农事、旱情近况。

补帆仁弟馆丈阁下：

顷接惠函，猥以秋节相庆，纫戢曷任！就谂绩懋粤疆，釐延商序，五羊秋满，酌桂醑于金樽；九564-1 猷宣，迓芝纶于玉陛。詹言矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，抚绥无术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

778. 复张兆栋八月二十八日

答谢秋节之贺，略报畿辅农事、旱情等近况。

友山尊兄大人阁下：

顷接惠函，猥以秋节相庆，纫戢曷任！就谂福荫吴疆，釐延商序，虎拜懋旬宣之绩，笠泽风清；龙光贲优渥之恩，薇垣日丽。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

779. 复李廷樟八月二十八日

酬答秋节相庆，顺报畿辅农事、旱情等近况。

榕峰大公祖同年大人阁下：

顷接惠函，猥以秋节相庆，纫戢曷任！就谂祜集三秋，猷宣五听，消雀角鼠牙之讼，楚泽风清；拜龙章凤诺之华，柏垣日丽。引詹矞采，抃颂良殷。

国藩承乏畿辅，瞬历半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧，祗璧谦版。

780. 复英博文八月二十八日

答谢秋节之贺，略报畿辅农事、旱情等近况。

博文尊兄大人阁下：

顷接惠函，猥以秋节相庆，纫戢曷任！就谂绩懋西秦，釐延东井，风清肺石，理九棘之祥刑；露浥羽觞，迓十华之宠诰。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

781. 复钟谦钧八月二十八日

酬答秋节相庆，略报畿辅农事、旱情等近况。

云卿仁兄大人阁下：

顷接惠函，猥以秋节相庆，纫佩曷任！就谂绩懋楚关，恩浓枫陛，延清辉于璧月，英010-1 猷宣；播令誉于珠江，梅羹望重。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃民黔黎，愧悚何极！复颂台安，并贺节禧，祗璧谦版。

782. 复陈象沛八月二十八日

答谢秋节之贺，顺报畿辅农事、旱情等近况。

吉农尊兄大公祖阁下：

顷接惠函，猥以秋节相庆，纫戢曷任！就谂猷宣六察，祜集三秋，金樽揽南岳之辉，釐凝绣豸；珠011-1 迓北宸之宠，彩挹银蟾。引企矞辉，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

783. 复白恩佑八月二十八日

酬答秋节相庆，略报畿辅农事、旱情等近况。

兰崖尊兄大公祖阁下：

顷接惠函，猥以秋节相庆，纫戢曷任！就谂猷宣豸服，绩懋熊垣，梅鼎调羹，镂虎形而正策；枫宸颁011-1 ，延蟾魄以飞觞。引企矞辉，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱，又逾一月。惟河、天、宣、永数郡颇称中稔，余属岁收均尚不及五成，深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

784. 复景介臣八月二十八日

酬答秋节之贺，顺告畿辅农事、旱情等近况。

介臣尊兄大人阁下：

顷接惠函，猥以秋节相庆，纫戢曷任！就谂绩懋豸章，猷宣象译，西鹣东鲽，帆樯集九派之江；丹桂碧梧，纶011-1 绚十华之露。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧，祗璧谦版。

785. 复方濬颐八月二十八日

酬答秋节相庆，顺报畿辅农事、旱情等近况。

子贞尊兄大人阁下：

顷接惠函，猥以秋节相庆，纫戢曷任！就谂正策宣猷，调羹奏绩，辉延蟾镜，秋深六一堂前；贡裕542-1 珠，恩湛九重天上。引詹矞采，抃颂良殷。

国藩承乏畿辅，瞬历半年。精力衰频，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧，祗璧谦版。

786. 复刘受亭八月二十八日

答谢秋节相庆，略报畿辅农事近况。

受亭尊兄大人阁下：

顷接惠函，猥以秋节相庆，纫戢曷任！就谂010-1 节延釐，樨樽介福，虹堤砥巩，治千里之长淮；螭陛纶颁，揽二分之明月。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

787. 复李瀚章八月二十八日

忧水、旱等自然灾害造成鸿哀遍野，抚绥乏术。告直隶滞狱过多，恐今冬尚难廓清；练军亦须俟冬间始可兴办。附告内人目患难痊。

筱泉年兄大人阁下：

顷接惠函，猥以秋节相庆，并承示及一切，纫戢曷任！就谂玉节扬休，金樽009-1 福，之江月满，釐凝六纛双旌；於越烽清，宠迓龙纶凤011-1 。引詹矞采，抃颂良殷。

今岁东南数省水潦为患，闻系近年所罕见，而北方则苦亢旱。兵燹之余，继以荒歉，各处情形大略相同。浙省杭、嘉、湖三属仅损低洼田亩，尚属被灾较轻耳。

令弟少泉带印入蜀查办事件，闻冬初即可回鄂。往返数千里，而三峡为著名艰险之区，水陆兼行，劳勚可念。

国藩视事三辅，瞬逾半年。精力衰颓，毫无裨补。此间春夏少雨，二麦歉收。六月间连得甘霖，秋禾借以播种，乃孟秋亢旱又及一月。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术。前定清讼事宜因直隶滞狱过多，严立限程，俾各州县亟为清理。数月以来，各属报结积案颇多。然旧者未了，新者又增，恐今冬尚难廓清。练军一事，续请部饷二万，似已应允。而营制采石泉之议，欲仿浙江之法减兵增饷，业经部驳。日内再行复奏，俟核定后冬间始可兴办，自揣必难得力耳。

内人目疾似非多服洋丸之故，理或宜然。此间有医云能用针拨去睛中云翳，小儿辈延请诊治，迄亦无效。加以诸病丛集，不仅目患难痊。知注附及。

作梅于夏初到此，公事一切借资襄助。调甫闻八月初起程，尚未见到也。复颂台安，并贺节禧。不具。

788. 复吴棠八月二十八日

答谢秋节相庆，略报畿辅农事、旱情等近况。

仲仙仁兄大人阁下：

顷奉惠函，猥以秋节相庆，纫戢曷任！就谂福荫蜀疆，釐延商序，控玉垒锦江之胜，月满霓旌；挹碧梧丹桂之芬，露浓凤011-1 。引詹矞采，企颂靡涯。

国藩承乏畿辅，瞬届半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。不具。

789. 复马新贻八月二十八日

酬答秋节之贺，略报畿辅农事、旱情等近况。

穀山尊兄大人阁下：

顷奉惠函，猥以秋节相庆，纫戢曷任！就谂节钺延釐，履祺集祜，风清牙纛，镇六代龙蟠虎踞之疆；月满羽觞，迓九宸凤011-1 鸾章之宠。詹言景矞，企颂靡涯。

国藩承乏畿辅，瞬历半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五分。深虑鸿嗷遍野，无术抚绥，皆由疆吏奉职无状，殃及黔黎，愧悚何极！复颂台安，并贺节禧。不具。

790. 复卞宝第八月二十八日

答谢秋节相庆，略报畿辅农事、旱情等近况。

颂臣尊兄大人阁下：

顷奉惠函，猥以秋节相庆，纫戢曷任！就谂福荫闽疆，釐延商序，霓节揽三山之胜，丹徼烽清；蟾轮扬八月之辉，紫宸露湛。引詹矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，天时亢旱，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡尚称中稔，余属岁收均尚不及五成。深虑鸿嗷遍野，无术抚绥，皆由疆吏奉职无状，殃及黔黎，愧悚何极！复颂台安，并贺节禧。摹璧晚谦，不具。

791. 复库克泰吉八月二十八日

酬答秋节之贺，略报畿辅农事、旱情等近况。

仁盦尊兄大人阁下：

顷奉惠函，猥以秋节相庆，兼承示秦中境况，纫珮曷任！就谂勋懋辰旂，禅518-1 酉琯，控百二河山之势，露布风驰；迓九重纶011-1 之华，霓旌月满。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。深虑鸿嗷遍野，抚绥无术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

792. 复高梯八月二十八日

答谢秋节相庆，赞誉处理鼎军在韩庄一事甚为得宜，顺报畿辅农事、旱情等近况。

云浦尊兄大人阁下：

前接惠函，具悉鼎军哗饷颠末，顷复蒙以秋节相庆，纫戢曷任！就谂绩懋徐方，釐延商序，樨樽月满，黄楼挹三五之辉；010-1 节风清，丹011-1 迓九重之眷。引詹矞采，抃颂良殷。

鼎军在韩庄一事，几至酿成乱阶，幸赖阁下与吴筱轩军门从容布置，理谕势禁，宽严得中，用能不动声色将全军陆续遣撤，闾里不惊，东南安堵。顷复查出为首滋事之勇丁及不能约束之营弁，分别惩办，以伸法纪而儆效尤。宏才硕画，措注悉当。他如积猾之就擒，团民之静谧，阖属岁收丰稔，尤堪庆慰。

蝗蝻初起，派许令亲督搜捕，竟不为灾。许令近来治事如何？能曲体训迪，勉为循吏否？方子舸闻遘小疾，比已全愈否？

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天，宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

793. 复吴大廷八月二十八日

酬答秋节之贺，略报畿辅农事、旱情等近况。

云轩尊兄大人阁下：

顷接惠函，猥以秋节相庆，纫戢曷任！就谂豸绣翔华，龙纶锡羡，挹珠露金飙之爽，英010-1 延釐；宣牢盆禺策之猷，梅羹奏绩。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣，永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

794. 复李久华八月二十八日

酬答秋节相庆，略告畿辅农事、旱情等近况。

久华尊兄大人阁下：

顷接惠函，猥以秋节相庆，纫戢曷任！就谂釐凝豸绣，福驾蟾轮，010-1 节风清，六察布鸠江之泽；樨樽露浥，十华颁螭陛之恩。引企矞辉，良殷抃颂。

国藩承乏畿辅，瞬历半年。精力衰颓，毫无裨补，此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

795. 复黄锡彤八月二十九日

愧诸务大端，未能有所措施。忧东南大水，直隶亢旱，饥民延颈待哺，抚绥无术，诚恐酿成变端。

晓岱尊兄大人阁下：

昨江印泉比部来此，交到惠书。就谂台候康愉，至为欣颂。

江君为阁下端友，笃学安贫。此次南旋，旅资拮据，聊致戋戋之敬，不足以济其急，心窃歉然。

鄙人履任已越半年，虽清讼章程定后，各属结案颇多，而均减徭役、整饬盐务诸大端，犹未能有所措施。永定河决口未堵，滹沱河漫溢数县，茫无办法。两次保劾亦凭公论，究竟官场气习尚未转移，日夕愧悚难安。过承祓饰，只增惭恧而已。

东南各省大水，皖、鄂、江、浙均已报灾，吾乡亦经韫帅奏明赈恤，而筹议不过数邑。嗷鸿遍野，恐酿变端，诚如尊虑。然或亦因库帑空虚，难以多及也。即以直隶而论，夏麦既歉，入秋复旱。近畿惟宣、永、天、河数郡颇称中稔，余则收数不及五分，并有不及三分者。灾歉情形似较东南各省尤重，而部库支绌，亦未敢拟照六年之例多请帑项，以筹赈济。念此饥困之民，延颈待哺，皆由疆吏奉职无状，殃及蒸黎，焦灼曷极！复颂台安。不具。

馆愚弟曾国藩顿首

人名索引

二画

丁日昌（雨生）

丁守存（心斋）

丁松亭

丁宝桢（稚璜）

丁寿昌（乐山）

丁寿恒

三画

万启琛（篪轩）

万青藜（藕舲）

马恩溥（雨农）

马新贻（穀山）

马德顺

四画

王溥（静庵）

王大经（晓莲）

王夫之（船山）

王文韶（夔石）

王心安

王可陞

王必达（霞轩）

王成谦（伯尊）

王安石（介甫）

王芷汀

王延长（少岩）

王凯泰（补帆）

王峰臣

王家璧（孝凤）

王得胜

王维珍（莲西）

王葆生（初田）

王榕吉（荫堂）

王镇墉（叶亭）

王德固（子坚）

牛遂（牛碎子）

毛昶熙（煦初）

毛鸿宾（寄云）

卞宝第（颂臣）

文辉（又石）

文溥（洁溪）

文辅卿

方楷（子舸　子可）

方宗诚（存之）

方植之

方骏谟（元征）

方鼎锐（子颖）

方溶师（子严）

方濬颐（子箴　子贞）

尹耕云（杏农）

邓瑶（伯昭）

邓业良

邓训诰

邓嘉纮

孔祥珂（觐堂）

五画

左宗棠（季高）

石达开

石芾南

石昌猷

石景芬（芸斋）

石赞清（襄臣）

卢骧云

叶适（水心）

叶兆兰（介唐）

叶宝树

叶晋卿

田名魁

田雨三（镜堂）

史致谔（士良）

白小山

白恩佑（兰崖）

皮宷瀚（小舲　筱舲）

冯敬

冯志沂（鲁川）

冯桂芬（敬亭）

冯登府（柳东）

六画

扬雄

成鸿纲

吕朝瑞（九霞）

朱子

朱兰（久香）

朱蓂（尧阶）

朱云章

朱心鉴

朱苹洲

朱学勤（修伯）

朱春舫

朱南桂（芳浦）

朱品隆（云岩）

朱彝尊（竹圫）

乔松年（鹤侪）

廷霞舫

伍肇龄（崧生）

任柱

任三彦

兆琛（宝岩）

庆熙台

刘典（克庵）

刘崑（韫斋）

刘蓉（霞仙）

刘墉（石庵）

刘于浔（养素）

刘长佑（印渠）

刘古山

刘达善（子迎）

刘廷镛

刘齐衔（冰如）

刘连捷（南云）

刘启发

刘坤一（岘庄）

刘松山（寿卿）

刘岳昭（荩臣）

刘秉璋（仲良）

刘受亭

刘学山

刘建德（馨室）

刘祥胜

刘盛藻（子务）

刘铭传（省三）

刘虞九

刘腾鸿（武烈）

刘毓楠

刘翰清（开生）

江长贵（良臣）

江印泉

江安邦

江忠义（诚恪）

江忠源（忠烈）

江忠濬（达川）

许邦行

许振祎（仙屏）

孙观（省斋）

孙士达（竹堂）

孙文川

孙传礼

孙兆张

孙衣言（琴西）

孙栋臣（昌国）

如山（冠九）

七画

苏轼（东坡）

苏廷魁（赓堂）

杜甫

杜文澜（小舫　筱舫）

杜光邦

杜瑞联（鹤田）

李允

李康

李榕（申夫）

李士棻（芋仙）

李久华

李元华（采臣）

李元度（次青）

李凤苞

李文森（恕皆）

李心瑞

李世忠

李光久（健斋）

李兴锐（勉林）

李廷樟（榕峰）

李良田

李君梅

李宗羲（雨亭）

李临训（葆斋）

李昭庆（幼泉　幼荃）

李祥和（新城）

李得胜

李鸿章（少荃　少泉）

李鸿裔（眉生）

李续宜（希庵　勇毅）

李续宽（北冈）

李续宾（迪庵　忠武）

李朝斌（质堂）

李稚泉

李嘉瑞

李鹤年（子和）

李鹤章（季荃　季泉）

李瀚章（筱泉）

杨翰（海琴）

杨昌濬（石泉）

杨尚履

杨岳斌（厚庵）

杨信余

杨顺兴

杨鼎勋（少铭）

吴棠（仲仙）

吴大廷（云轩）

吴中英

吴汝纶（挚甫）

吴廷栋（竹如）

吴坤修（竹庄）

吴信中（蔼人）

吴唐林（晋壬）

吴敏树（南屏）

吴毓兰

岑毓英（彦卿）

延煦（树南）

何栻（廉昉　廉访）

何源（镜之　镜芝）

何璟（小宋）

何大使

何应祺（镜海）

何绍基（子贞）

何秩久

何慎修（子永）

库克吉泰（仁庵）

应宝时（敏斋）

汪士铎（梅村）

汪本铭

汪本651-1

汪澄溪

沈如126-1

沈宏富

沈葆桢（幼丹）

沈锡庆（鹭卿）

宋长庆

宋甸南

启芳（香圃）

张沄（竹汀）

张良（子房）

张大吉

张之万（子青）

张运兰（凯章）

张岳龄（子衡）

张兆栋（友山　酉山）

张宗禹（总愚）

张绍棠

张树声（振轩）

张树珊（海柯）

张洪吉

张培仁（紫莲）

张裕钊（廉卿）

张锡嵘（敬堂）

张锦芳

陆游（放翁）

陆增祥（星农）

陈艾（虎臣）

陈亮（同甫）

陈湜（舫仙）

陈烺

陈鼐（作梅）

陈璚（六笙）

陈士杰（俊臣）

陈方坦（筱浦　小浦）

陈玉成

陈由立

陈廷经（筱舫）

陈庆长（子奉）

陈庆溥（心泉）

陈远济（松生）

陈远谟

陈国瑞（庆云）

陈宝箴（右铭）

陈钟英

陈鸿翊（仲鸾）

陈象沛（吉农）

陈源兖（岱云）

陈源豫（季牧）

陈福勋

陈懋霭

邵大使

邵廷采

邵亨豫（汴生）

邵顺国（子进）

邵晋涵（二云）

邵懿辰（位西）

八画

英翰（西林）

英香轮

英博文

英萼田

范梁（楣生）

范蠡

范鸣龢（鹤生）

林之望（远村）

林寿图（颖叔）

欧建吾

欧阳正镛（崇如）

欧阳兆熊（晓岑）

欧阳利见（健飞）

欧阳秉铨（牧云）

欧阳星泉

欧阳保恒（用甫）

国鼎臣

易良翰（芝生）

易润坛（畇荄　芸陔）

罗进春

罗汝怀（研生）

罗泽南（忠节）

罗惇衍（椒生）

罗嘉福（288-1 庭）

罗耀亭

季念贻（君梅）

征善甫

金藻（竺虔）

金眉生

周双桃

周正廷

周廷琦

周寿昌（荇农）

周学濬（缦云）

周家勋（琳叔）

周盛波（海舲）

周象臣

庞际云（省三）

宝鋆（佩蘅）

官文（秀峰）

官栋梁

郑兰（谱香）

郑兴仪

郑敦谨（小山）

郑魁士（鳌峰）

单懋谦（地山）

屈原（正平）

孟子

九画

春年（芝田）

赵长龄

赵金海

赵宗道（镜川）

赵烈文（惠甫）

赵焕联（玉班）

胡大任（莲舫）

胡玉坦

胡中和（元廷）

胡光裕

胡林翼（文忠）

胡鼎祺

柏晓芙

奎昌（子箴）

恒云舫

恽世临（次山）

钟秀（石帆　石蕃）

钟岱（小岩）

钟谦钧（云卿）

段克明

侯锡铭

俊达（质堂）

衍秀（东之）

俞樾（荫甫）

胜保（克斋）

奕655-1

奕655-2

姜玉顺

娄云庆（峻山）

祝垲（爽亭）

洪汝奎（琴西）

贺寿慈（云黼）

贺胜臣

十画

袁枚（简斋）

袁甲三（午桥）

袁保恒（小午）

莫友芝（子偲）

贾桢（筠堂）

都兴阿（直夫）

夏献云（芝岑）

顾元熙（耕石）

顾炎武（亭林）

恩文甫

倭仁（艮峰）

钱应溥（子密）

钱振伦（楞仙）

钱鼎铭（调甫）

倪宝璜

隽不疑

徐郙（仲穀）

徐勋

徐志导（孟卿）

徐树铭（寿蘅）

徐继657-1 （惺斋）

徐薇垣

翁同爵（玉甫）

殷定文

高梯（云浦）

郭昌（景熙）

郭长祚

郭刚基（依永）

郭松林（子美）

郭宝昌

郭柏荫（远堂）

郭崑焘（意城）

郭嵩焘（云仙　筠仙）

唐鉴（镜海）

唐子文

唐义谟

唐仁廉

唐训方（义渠）

唐桂生

唐焕章

唐景皋（鹤九）

唐殿魁（殿奎）

席宝田（研香　砚香）

涂心畬（涂君）

涂宗瀛（朗轩）

容闳（莼甫）

陶侃（士行）

陶守怡

陶渊明

十一画

黄倬（恕皆）

黄万友

黄际昌

黄青海

黄鸣珂（印山）

黄鸣铎

黄庭坚（山谷）

黄振成

黄海清

黄润昌（少昆）

黄淳熙（子春）

黄锡彤（晓岱）

黄赞汤（莘农）

黄翼升（昌岐　昌期）

勒方锜（少仲）

曹彬（武惠）

曹凤书

曹志忠

曹作舟

曹履幨

萧启江（浚川　壮果）

萧培元（质斋）

萧朝举（朝翥）

戚继光（南塘）

龚自闳（叔雨）

盛康（旭人）

铭安（鼎臣）

崇实（朴山）

章鼒

谢宝镠（栗夫　立夫）

姬奎垣

十二画

彭玉麟（雪琴）

彭申甫（丽生）

彭若汀

彭楚汉

彭毓橘（杏南）

塔齐布（智亭　忠武）

蒋养吾

蒋益澧（芗泉）

蒋彬蔚（子良）

蒋嘉棫（莼卿　莼顷）

蒋凝学（之纯）

董恂（酝卿）

董似穀（蓉初）

董志原

董福祥

韩杰

韩愈

韩大颐

韩如九

韩宣子

惠志（心农）

景介臣

景星桥

喻吉三

程丹叔

程光国

程光辅

程国熙（敬之）

程希辕（颖芝）

程桓生（尚斋）

程鸿诏（伯旉）

程履坦

傅振邦（梅村）

舒恭寿

童华（薇研）

普承尧

曾祺

曾广莆（荫园）

曾纪泽

曾纪官

曾纪鸿

曾纪瑞

曾国华（温甫）

曾国荃（沅甫）

曾国葆（季洪）

曾国潢（澄侯）

曾祖培

曾璧光（枢元）

游智开（子岱）

富文

富陞

富明阿（治安）

富桂卿

十三画

瑞常（芝生）

瑞麟（澄泉）

蒯贺荪（士芗）

蒯蔗农

赖文光（汶光）

雷以657-1 （鹤皋）

魁玉（时若）

鲍超（春霆）

鲍桂星（觉生）

鲍源深（华潭　花潭）

解仲翱（让泉）

十四画

赫德

僧格林沁

谭廷襄（竹崖）

谭钟麟（文卿）

谭胜达

谭培滋（植卿）

熊英

熊家彦（仲山）

熊殿元

十五画

黎培敬（简堂）

黎庶昌（莼斋）

德寿（静山）

潘祖荫（伯寅）

潘彬卿

潘鸿焘（伊卿）

潘曾玮（季玉）

潘曾莹（星斋）

潘鼎琛

潘鼎新（琴轩）

潘黼庭

十六画以上

薛书常（世香）

薛时雨

薛福辰（抚屏）

穆图善（春岩）

戴鸾翔（莲溪）

戴朝恩

魏万杰（涟西）

魏承樾（荫庭）

编制者：王子兰
喻几凡

目　录

同治八年

001．复彭申甫九月初三日

002．唁罗惇衍九月初五日

003．复孙葆元九月初七日

004．复都兴阿九月初七日

005．复洪汝奎九月初七日

006．复丁骅九月初八日

007．复王德固九月初八日

008．复英翰九月初八日

009．复刘崑九月初八日

010．复穆图善九月初八日

011．复邵亨豫九月初八日

012．复景星桥九月初八日

013．复清安九月初八日

014．复杨昌濬九月初八日

015．复应宝时九月初八日

016．复郑兰九月初八日

017．复如山九月初八日

018．复欧阳正镛九月初八日

019．复刘达善九月初八日

020．复文俊九月初八日

021．复丁守存九月初八日

022．复尹耕云九月初八日

023．复王成谦九月初八日

024．复段起九月初八日

025．复陆增祥九月初八日

026．复叶晋卿九月初八日

027．复聂光銮九月初八日

028．复莫友芝九月十四日

029．复龚易图九月十四日

030．复张培仁九月十四日

031．复方骏谟九月十四日

032．复王鸿训九月十四日

033．复庆熙台九月十四日

034．复宜阶平九月十四日

035．复刘坤一九月十四日

036．复文辉九月十四日

037．复刘于浔九月十四日

038．复胡中和九月十四日

039．复萧培元九月十四日

040．复杜文澜九月十四日

041．复何应祺九月十四日

042．复桂嵩庆九月十四日

043．复杨子牧九月十四日

044．复江筱云九月十四日

045．复陈庆溥九月十四日

046．复刘子城九月十四日

047．复段宴洲九月十四日

048．复崇厚九月十七日

049．复黄翼升九月十八日

050．复彭玉麟九月十八日

051．复朱学勤九月二十日

052．复载龄九月二十日

053．复孙家鼐九月二十日

054．复曹耀湘九月二十日

055．致刘坤一九月二十日

056．复吴廷栋九月二十五日

057．复庞际云九月二十六日

058．复刘典九月二十六日

059．复陈方坦九月二十六日

060．复瑞麟九月二十六日

061．复崇实九月二十六日

062．复李成谋九月二十六日

063．复黎培敬九月二十六日

064．复文溥九月二十六日

065．复钟峻九月二十六日

066．复徐志导九月二十六日

067．复杜瑞联九月二十六日

068．复蒯德模九月二十六日

069．复徐薇垣九月二十六日

070．复刘寿曾九月二十六日

071．致杨彝珍九月二十六日

072．复孙衣言九月二十七日

073．复傅振邦九月二十八日

074．复周家勋十月初二日

075．复刘岳昭十月初五日

076．复吴大廷十月初九日

077．复王榕吉十月二十七日

078．复俊达十月二十七日

079．复徵善甫十月二十七日

080．复奎乐山十月二十七日

081．复李元华十月二十七日

082．复范梁十月二十七日

083．复崇厚十月二十七日

084．复恒云舫十月二十七日

085．复周家勋十月二十七日

086．复岑毓英十月二十七日

087．复张洊山十月二十七日

088．复蔡锦青十月二十七日

089．复曹阶十月二十七日

090．致各府厅州十月二十七日

091．复傅振邦十月二十七日

092．复钱应溥十月二十八日

093．复朱学勤十月二十八日

094．复顾嘉衡十一月初三日

095．复马新贻十一月初三日

096．复贺寿慈十一月初三日

097．复清安十一月初三日

098．复涂宗瀛十一月初三日

099．复蒋凝学十一月初三日

100．复崇厚十一月初六日

101．复李宗羲十一月十三日

102．复倭仁十一月十六日

103．复丁宝桢十一月十六日

104．致刘松山十一月二十日

105．复钱鼎铭十一月二十八日

106．报任道镕十二月初二日

107．复黄倬十二月初五日

108．致宝鋆十二月初五日

109．致郑敦谨十二月初五日

110．复陈廷经十二月初六日

111．复薛书常十二月初七日

112．复唐景皋十二月初七日

113．复靳兰友十二月初七日

114．复王定安十二月初七日

115．复陈湜十二月初七日

116．复周寿昌十二月初七日

117．复李寿蓉十二月初七日

118．复黄锡彤曹耀湘十二月初七日

119．复陈鸿翊十二月初八日

120．复庞际云十二月初十日

121．复俞樾十二月初十日

122．致王振纲十二月初十日

123．复英翰十二月初十日

124．复钱鼎铭十二月十二日

125．致倭仁十二月十三日

126．复黄彭年十二月十三日

127．致钱鼎铭十二月十九日

128．复周寿昌十二月二十四日

129．复李宗羲十二月二十八日

130．复刘坤一十二月二十八日

131．复刘崑十二月二十八日

同治九年

132．复钱鼎铭正月初二日

133．复李鸿章正月十六日

134．复陈兰彬李兴锐正月十九日

135．复石景芬正月十九日

136．复张裕钊正月二十日

137．致李宗羲正月二十日

138．复何璟正月二十日

139．复程桓生正月二十日

140．加钱鼎铭片正月二十二日

141．加张裕钊片正月二十三日

142．致丁日昌正月二十四日

143．复杨昌濬正月二十四日

144．复陈兰彬李兴锐正月二十七日

145．复刘蓉正月末

146．复周家勋二月初三日

147．复崇厚二月初三日

148．复钱鼎铭二月初八日

149．复洪汝奎二月初八日

150．复陈方坦二月初八日

151．复黄翼升二月初八日

152．复钱应溥二月初八日

153．加洪汝奎片二月初九日

154．复李鸿章二月十一日

155．复汪士铎二月十二日

156．复王子云二月十二日

157．复陈艾二月十二日

158．复魏耆二月十二日

159．复朱学勤二月十四日

160．复朱蓂二月十九日

161．复郭嵩焘二月二十一日

162．复定安二月二十一日

163．复钱鼎铭二月二十三日

164．复陈兰彬李兴锐二月二十三日

165．复李宗羲二月二十八日

166．复李元度二月二十八日

167．复崇厚三月初一日

168．复英翰三月初一日

169．复黎庶昌三月初一日

170．复李瀚章三月初一日

171．复彭玉麟三月初三日

172．复吴敏树三月初三日

173．复蒋益澧三月初三日

174．复倭仁三月初四日

175．致李鸿章三月初六日

176．致刘铭传三月初六日

177．复黄倬三月初九日

178．复吴大廷三月十三日

179．复钱鼎铭三月十三日

180．复傅振邦三月十三日

181．复何璟三月十三日

182．复方骏谟三月十三日

183．复方楷三月十三日

184．复李宗羲三月二十日

185．复刘盛藻三月二十一日

186．复李鸿章三月二十一日

187．复向某三月二十二日

188．复丁日昌三月二十二日

189．复刘坤一四月十二日

190．复马新贻四月十二日

191．复库克吉泰四月十四日

192．复许振祎四月十五日

193．复藕翁荫翁四月二十一日

194．唁金丙桦之子四月二十三日

195．复乔松年四月二十六日

196．复克蒙额四月二十六日

197．复李瀚章四月二十六日

198．复丁日昌四月二十六日

199．致涂宗瀛冯焌光郑藻如四月二十六日

200．复李宗羲五月初六日

201．致丁宝桢五月初六日

202．复崇厚五月初六日

203．复李铁梅五月初六日

204．致郑敦谨五月初六日

205．复庞钟璐五月初六日

206．唁潘鼎新五月初六日

207．复许振祎五月初八日

208．复马新贻五月十一日

209．复孔祥珂五月十一日

210．复苏廷魁五月十一日

211．复张之万五月十一日

212．复郭柏荫五月十一日

213．复崇厚五月十一日

214．复富明阿五月十一日

215．复徐仲穀五月十一日

216．复何璟五月十一日

217．复翁同爵五月十一日

218．复吴棠五月十二日

219．复李鹤年五月十二日

220．复穆图善五月十二日

221．复定安五月十二日

222．复曾璧光五月十二日

223．复李朝斌五月十二日

224．复杨昌濬五月十二日

225．复富桂卿五月十二日

226．复刘齐衔五月十二日

227．复张洊山五月十二日

228．复王文韶五月十二日

229．复张兆栋五月十二日

230．复李元华五月十二日

231．复应宝时五月十二日

232．复如山五月十二日

233．复萧培元五月十二日

234．复王溥五月十二日

235．复刘子城五月十二日

236．复沈秉成五月十二日

237．复库克吉泰五月十二日

238．复王榕吉五月十二日

239．复恒云舫五月十二日

240．复李朝仪五月十二日

241．复清安五月十二日

242．复奎昌五月十二日

243．复奎乐山五月十二日

244．复周家勋五月十二日

245．复俊达五月十二日

246．复徵善甫五月十二日

247．复英萼田五月十二日

248．复英茂文五月十二日

249．复白兰崖五月十二日

250．唁高春蟠五月十二日

251．加应宝时片五月十三日

252．复奕訢等五月十三日

253．复傅振邦五月十五日

254．复库克吉泰五月十五日

255．复李鸿章五月十六日

256．复奕訢等五月十七日

257．复刘崑五月十八日

258．复段晏洲五月十八日

259．复李瀚章五月十八日

260．复英翰五月十八日

261．复蒋志章五月十八日

262．复魁玉五月十八日

263．复克蒙额五月十八日

264．复德寿五月十八日

265．复梅启照五月十八日

266．复英祥五月十八日

267．复刘策先五月十八日

268．复吴长庆五月十八日

269．复欧阳正镛五月十八日

270．复郑兰五月十八日

271．复国鼎臣五月十八日

272．复丁守存五月十八日

273．复李久华五月十八日

274．复王必达五月十八日

275．复陈云卿五月十八日

276．复陆增祥五月十八日

277．复陈心斋五月十八日

278．复钱恩荣五月十八日

279．复江筱云五月十八日

280．复景介臣五月十八日

281．复刘达善五月十八日

282．复潘曾玮五月十八日

283．复董似穀五月十八日

284．复赵宗道五月十八日

285．复陈翰芬五月十八日

286．复杜瑞联五月十八日

287．复龚易图五月十八日

288．复李铭皖五月十八日

289．致丁日昌五月二十四日

290．复董恂五月二十四日

291．复潘祖荫五月二十四日

292．复斌椿五月二十四日

293．复魏赓臣五月二十四日

294．复史梦兰五月二十五日

295．复黄翼升五月二十五日

296．复英桂五月二十五日

297．复崇实五月二十五日

298．复杜文澜五月二十六日

299．复薛书常五月二十六日

300．复徐树铭五月二十六日

301．复胡中和五月二十六日

302．复欧阳利见五月二十六日

303．复文辉五月二十六日

304．复王凯泰五月二十六日

305．复李廷璋五月二十六日

306．复钟谦钧五月二十六日

307．复范梁五月二十六日

308．复刘盛藻五月二十六日

309．复吴大廷五月二十六日

310．复王大经五月二十六日

311．复刘受亭五月二十六日

312．复涂宗瀛五月二十六日

313．复周福陔五月二十六日

314．复陈吉农五月二十六日

315．复文俊五月二十六日

316．复吴世熊五月二十六日

317．复方俊五月二十六日

318．复杨子牧五月二十六日

319．复徐志导五月二十六日

320．复郭阶五月二十六日

321．复王丕釐五月二十六日

322．复李士棻五月二十六日

323．复李文敏五月二十六日

324．复李朝仪五月二十六日

325．复李凤洲五月二十六日

326．复任道镕五月二十六日

327．复崇厚五月二十六日

328．复崇厚五月二十九日

329．复奕訢等五月二十九日

330．复李鸿章六月初一日

331．复丁日昌六月初一日

332．复奕訢等六月初二日

333．复崇厚六月初三日

334．致刘崑六月初三日

335．复刘坤一六月初三日

336．复奕訢等六月初八日

337．复崇厚六月初八日

338．复奕訢等六月十四日

339．复卢定勋六月十九日

340．复奕訢等六月二十二日

341．复李鸿章六月二十三日

342．复卢定勋钱鼎铭六月二十四日

343．复奕訢等六月二十九日

344．致刘铭传七月初一日

345．复郑敦谨七月初二日

346．复张沄涂心畲七月初二日

347．复奕訢等七月初七日

348．复奕訢等七月初十日

349．复奕訢等七月十三日

350．加奕訢片七月十四日

351．复奕訢等七月十七日

352．复奕訢等七月二十一日

353．复宝鋆七月二十三日

354．复李鸿章七月二十四日

355．复奕訢等七月二十七日

356．复傅振邦七月二十八日

357．复李宗羲八月初二日

358．复奕訢等八月初三日

359．复曹耀湘八月初四日

360．复廖寿丰廖寿恒八月初四日

361．复奕訢等八月十一日

362．加奕訢片八月十三日

363．复奕訢等八月十四日

364．复奕訢等八月十六日

365．复奕訢等八月十七日

366．复李鸿章八月十九日

367．复奕訢等八月二十一日

368．复奕訢等八月二十四日

369．复毛昶熙八月二十六日

370．复周寿昌九月初五日

371．复奕訢等九月初七日

372．复董恂九月初七日

373．复潘祖荫九月初七日

374．复贺寿慈九月初七日

375．复鲍源深九月初七日

376．复景其濬九月初七日

377．复孙葆元九月初七日

378．复傅振邦九月十一日

379．复钱鼎铭九月十一日

380．复费学曾九月十一日

381．复李成谋九月十一日

382．复杨昌濬九月十一日

383．复梅启照九月十一日

384．复郭柏荫九月十一日

385．复魁玉九月十一日

386．复景星桥九月十一日

387．复英翰九月十一日

388．复何璟九月十一日

389．复蒋志章九月十一日

390．复富明阿九月十一日

391．复李鹤年九月十一日

392．复王振纲九月十五日

393．复陈鼐九月十五日

394．复张光藻九月十八日

395．复刘杰九月十八日

396．复吴棠九月十八日

397．复英桂九月十八日

398．复孔祥珂九月十八日

399．复穆图善九月十八日

400．复定安九月十八日

401．复克蒙额九月十八日

402．复刘崑九月十八日

403．复刘坤一九月十八日

404．复张之万九月十八日

405．复王凯泰九月十八日

406．复库克吉泰九月十八日

407．复李瀚章九月十八日

408．复王德固九月十八日后

409．复张兆栋九月十八日后

410．复张洊山九月十八日后

411．复王文韶九月十八日后

412．复黎培敬九月十八日后

413．复刘齐衔九月十八日后

414．复文辉九月十八日后

415．复翁同爵九月十八日后

416．复毛昶熙九月十九日

417．致许庚身九月二十日

418．复孙衣言九月二十日

419．致都兴阿九月二十一日

420．致富明阿九月二十一日

421．致德英九月二十一日

422．复赵烈文九月二十一日

423．复丁日昌十月初二日

424．复石景芬十月十一日

425．复何璟十月十二日

426．复张树声十月十二日

427．复王溥十月十二日

428．致李鸿章十月十四日

429．复陈湜十月十七日

430．复李榕闰十月初九日

431．复陈克臣程鸿诏钱应溥闰十月初九日

432．唁丁日昌闰十月十八日

433．致丁日昌闰十月二十二日

434．复英翰闰十月二十三日

435．复陈午峰闰十月二十三日

436．复赵焕联闰十月二十三日

437．复涂宗瀛闰十月二十三日

438．复吴坤修闰十月二十三日

439．复□（原文此处为方框）寿山闰十月二十三日

440．复李瀚章闰十月二十九日

441．致毛昶熙闰十月二十九日

442．复黄倬闰十月二十九日

443．加李瀚章片闰十月二十九日

444．复郭柏荫李瀚章张之洞闰十月二十九日

445．复张洊山闰十月二十九日

446．复应宝时闰十月二十九日

447．复张兆栋闰十月二十九日

448．复李铭皖闰十月二十九日

449．复彭玉麟十一月初一日

450．复李鸿章十二月初二日

同治十年

451．复董恂正月二十七日

452．复潘祖荫正月二十七日

453．复志和正月二十七日

454．复倪文蔚正月二十七日

455．复黄锡彤正月二十七日

456．复吴鸿恩二月初一日

457．复吴长庆二月初二日

458．复聂一峰二月初七日

459．复王宪三二月十二日

460．复丁日昌二月十三日

461．复李光久二月十四日

462．复丁骅二月十四日

463．复李士棻二月十四日

464．复陈筱帆二月十四日

465．复朱兰二月十四日

466．复吴坤修二月二十一日

467．复张兆栋二月二十二日

468．复潘祖荫二月二十三日

469．复文俊二月二十三日

470．复蒋彬蔚二月二十三日

471．复何绍基二月二十三日

472．唁张洊山二月二十五日

473．唁沈锡庆二月二十五日

474．复高心夔二月二十九日

475．复陈兰彬三月初一日

476．复李朝斌三月初一日

477．复杨昌濬三月初三日

478．复英翰三月初三日

479．复应宝时三月初三日

480．复郑敦谨三月初五日

481．复丁宝桢三月初五日

482．复吴敏树三月初五日

483．复俞樾三月初五日

484．复程鸿诏三月初六日

485．复舒麟三月初七日

486．复李元度三月初七日

487．复崇实三月初七日

488．复库克吉泰三月初七日

489．复李文田三月初七日

490．复丁绍周三月初七日

491．复李成谋三月初七日

492．复刘于浔三月初七日

493．复刘策先三月初七日

494．复秦缃业三月初七日

495．复吴大廷三月初七日

496．复许如骏三月初七日

497．复杨翰三月初七日

498．复刘锦堂三月初七日

499．复顾文彩三月初七日

500．复杜瑞联三月初七日

501．复朱品隆三月初七日

502．复吴大廷三月初九日

503．唁殷兆镛三月十二日

504．复吴大廷王必达三月十四日

505．致刘坤一三月十七日

506．复许振祎三月十七日

507．复周寿昌三月十七日

508．复黄倬三月十七日

509．复英翰三月十九日

510．复李鸿章三月二十日

511．复李朝斌三月二十日

512．复沈秉成三月二十四日

513．致涂宗瀛三月二十六日

514．致涂宗瀛三月二十六日

515．复吴大廷三月二十七日

516．复张兆栋三月二十八日

517．复沈秉成四月初五日

518．复郑敦谨四月初六日

519．复金藻四月初六日

520．复丁日昌四月初六日

521．复彭玉麟四月初六日

522．加彭玉麟片四月初七日

523．复李鸿章四月十五日

524．复蒋超伯四月十五日

525．复沈秉成四月十五日

526．复春年四月十五日

527．复许振祎四月十五日

528．致总理衙门四月十五日

529．复陈兰彬四月十七日

530．复张之万四月二十五日

531．复沈秉成四月二十五日

532．复李瀚章四月三十日

533．复陈宝箴四月末

534．复李朝斌五月初二日

535．复陈鼐五月初二日

536．复方宗诚五月初二日

537．复刘于浔五月初三日

538．复郭嵩焘五月初五日

539．复吴大廷五月初五日

540．复李士棻五月初五日

541．唁陈士杰五月初七日

542．复谭钟麟五月初七日

543．复张兆栋五月初七日

544．复沈秉成五月初七日

545．复孔祥珂五月初七日

546．复钱鼎铭五月初七日

547．复张之万五月初十日

548．复英翰五月十一日

549．复杨昌濬五月十一日

550．复刘崑五月十二日

551．复袁保恒五月十九日

552．复定安五月十九日

553．复丁绍周五月十九日

554．复方溶师五月十九日

555．复戴莲溪五月十九日

556．复聂一峰五月十九日

557．复陈湜五月十九日

558．致刘锦堂五月二十二日

559．复张之万五月二十六日

560．复何绍基五月二十六日

561．复黎庶昌六月初五日

562．复英翰六月初五日

563．复叶兆兰六月初六日

564．复李鸿章六月初七日

565．复袁保恒六月初九日

566．复瑞麟六月初九日

567．复蒋志章六月初九日

568．复穆图善六月初九日

569．复黄翼升六月初九日

570．复张树声六月初九日

571．复潘祖荫六月初九日

572．复许振祎六月初九日

573．复石景芬六月初十日

574．唁丁宝桢六月初十日

575．复方濬颐六月初十日

576．唁倭福纶倭福裕六月十二日

577．复刘坤一六月十九日

578．复张之万六月十九日

579．复张之万六月二十七日

580．致刘坤一六月二十八日

581．复李瀚章六月二十八日

582．复钟音鸿六月二十八日

583．复英翰六月二十九日

584．复蒋养吾六月二十九日

585．复王大经六月二十九日

586．致吴坤修七月初二日

587．复冯卓怀七月初二日

588．复陈鼐七月初八日

589．加冯卓怀片七月初九日

590．复李鸿章七月十一日

591．复杨昌濬七月十一日

592．复吴敏树七月十六日

593．唁恽桂孙七月十七日

594．复罗汝怀七月十七日

595．复张兆栋七月二十日

596．复丁宝桢七月二十五日

597．致瑞麟七月二十五日

598．致钟谦钧七月二十五日

599．复应宝时七月二十五日

600．复方濬颐七月二十五日

601．复张之万七月二十五日

602．复李朝斌七月二十九日

603．复何绍基七月三十日

604．复吴坤修八月初一日

605．复杨岳斌八月初三日

606．复王柏心八月初三日

607．复马新祐八月初三日

608．复张之万八月初四日

609．复李鸿章八月初四日

610．复赵烈文八月初四日

611．复俞樾八月初四日

612．复彭玉麟八月初四日

613．复吴大廷八月初五日

614．复张沄八月初五日

615．致刘坤一八月初五日

616．复魁玉八月初十日

617．复黎庶昌八月十一日

618．复方骏谟八月十一日

619．复英翰八月十八日

620．复张之万八月十九日

621．复魁玉八月二十日

622．复李鸿章八月二十二日

623．致杨昌濬八月二十三日

624．复洪汝奎八月二十四日

625．复梅启照八月二十四日

626．复刘锦堂八月二十四日

627．复王大经八月二十六日

628．致陈方坦八月二十九日

629．致方濬颐九月初二日

630．复李鸿章九月初五日

631．复陈筱帆九月初八日

632．复张兆栋九月初八日

633．复李鸿章九月十一日

634．复洪汝奎九月十一日

635．复陈方坦九月十三日

636．复丁宝桢九月十四日

637．复刘铭传九月十八日

638．复梅启照九月十八日

639．复吴丙湘九月二十四日

640．复何栻十月初五日

641．复杨昌濬十月十二日

642．复英翰十月十七日

643．复黄翼升十月十七日

644．复冯卓怀十月二十日

645．复杨岳斌十月二十一日

646．复英翰十月二十一日

647．复聂一峰十月二十二日

648．复谭钟麟十月二十三日

649．致冯竣光十月二十三日

650．复张树声十月二十七日

651．复陈湜十月二十七日

652．复刘崑十月二十八日

653．复王必达十月二十八日

654．复蒋嘉棫十月二十八日

655．复何栻十月

656．复李鸿章十一月初二日

657．复李朝斌十一月初二日

658．复英翰十一月初九日

659．复刘蓉十一月初十日

660．复许振祎十一月十一日

661．复潘祖荫十一月十一日

662．复吴鸿恩十一月十一日

663．复李瀚章十一月二十一日

664．复张之万十二月初三日

665．致何璟十二月初四日

666．复张之万十二月十三日

667．复刘坤一十二月二十三日

668．致何璟十二月二十六日

人名索引

返回总目录

同治八年

001．复彭申甫九月初三日

贞女遭罹强暴，殊堪悯恻。查明致死之由，实为案中最要关键。旌表一事，应由地方大吏叙明情节，随案声请，方能邀准。

俪笙仁兄大人阁下：

前岁金陵把晤，获慰阔悰。别后尘劳卒卒，罕驰寸札，远候兴居，心常歉仄。

六月间接到手书，并附谢门亲供二纸。惊悉令媛遭罹强暴，竟以贞烈告终，殊堪悯恻。谢继贤实为人伦败类，将来尽法处治，自属罪有应得。贞女松心柏性，举国皆知。又有贤士大夫作为诗歌，阐发表彰，俾信今而传后，在九原应稍释憾。至于变生意外，则诚如来书所谓前因后果，未知是何宿孽！苍苍者既难问讯，只可归之于数，付之于命。阁下断不宜缘此过于悲恸也。供内邪术一节，是贞女致死之由，为案中最要关键，而此等向不能作断案之实据。该犯已落供否？当事者已定谳否？向来妇女守正捐躯应得旌表者，皆系地方大吏叙明情节，或奏或题，随案声请，方能邀准。未审此时作何办法？至以为念。

国藩视事畿辅，瞬逾半年，精力衰颓，毫无裨补。今岁二麦既经歉薄，入秋亢旱，粱、黍等种又复成灾。唯河、天、宣、永数郡颇称中稔，余则收成不及五分，深虑遍野鸿嗷，抚绥乏术。皆由疆吏奉职无状，殃及蒸黎，愧悚何极！诸希心鉴，顺颂台安。不具。

002．唁罗惇衍九月初五日

吊唁罗母仙逝。

椒翁老前辈年大人阁下：

七月间接奉讣函，惊悉年伯母太夫人慈云失荫，宝婺韬辉，曷任骇愕！前此板舆迎养，长添海屋之筹；今兹梓里传书，遽返瑶池之驾。阁下陟屺悲深，见星行亟，衔恤靡至，摧迫如何！

惟念太夫人德高钟郝，福媲冯荀。承色笑于重闱，人言罔间；修仪型于中馈，壸范斯昭。鹤算八旬，惟善人跻仁寿域；鸾封一品，有令子为柱石臣。顾予季而几杖承欢，颔诸孙则环瑜耀彩。洵哀荣之备至，无遗憾之可言。尚希顺变节哀，礼庐珍卫，是所至祷。

国藩燕山羁迹，不获躬亲奠醊，谨具薄赙百金，寄呈灵右。心香遥爇，聊伸吊鹤之忱；孝水长涵，望制皋鱼之泪。肃泐布唁孝履，顺请礼安。不具。

003．复孙葆元九月初七日

略报移任畿辅以来状况，并告无法代谋河间山长一席。

莲翁老前辈大人阁下：

前奉惠函，具聆壹是。就谂禔躬休鬯，道履康愉，福饫枌乡，峻望高于谢傅；神娱云帙，清芬绍夫兴公。引企矞晖，良殷抃颂。

国藩承乏畿辅，瞬历半年。精力衰颓，毫无裨补。复值天时亢旱，禾稼成灾。计直境各属惟宣、永、河、天数郡颇称中稔，余属岁收均尚不及五成，深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注，曷胜焦灼！

承示近况支绌，嘱代谋河间山长一席。现在该处书院未闻出缺，似难率尔位置。其他局面更小，脩脯更微，未敢奉屈。此间财匮而事少，遥望典型，爱莫能助，谅蒙鉴原。

邱都司归标之事，渠既从戎有年，俟到此察看，容当酌留备用。复颂台安。摹璧晚谦，不具。

004．复都兴阿九月初七日

畿疆苦旱成灾，部库支绌，未敢多请帑项以筹赈济，深虑抚绥无术。陈启栋既有微劳，自当遵嘱酌予甄拔。

直夫尊兄大人阁下：

接八月十四日惠书，具悉簪裾集祜，棨戟宣威。刻下松花江外，木叶山前，有浪皆恬，无尘不静。翘詹矞霭，曷罄颂忱！

弟承乏畿疆，地方幸亦安谧。唯是年内苦旱，夏麦已形歉薄，秋稼又复成灾。洊经兵燹之区，户鲜盖藏，将来遍地饥民，不免嗷嗷待哺。而部库支绌，又未敢仿照六年之例，多请帑项以筹赈济。抚绥乏术，悚愧殊深。

承示陈游击启栋于五年夏间带兵奉天，拿获逃匪一节。查该员今春请咨赴部引见，现未回标。前此既有微劳，又承尊嘱，自当量予甄拔，以副雅意。复请台安。不具。

愚弟曾国藩顿首

005．复洪汝奎九月初七日

宜察看地方公事，有可为经久之利者当立为举办。《汉书》纸样寄到，洵属精详。待《史记》诸书告竣，祈再函示。

琴西仁弟阁下：

接八月十六日手书，具悉一一。

前款局中既未挪拨，而浚河之费又已敷用，自可从缓酌议。仍祈阁下察看地方公事，有可为经久之利者，即可不动声色立为举办，总以功归实济，事后复泯然无迹为善。鄙人虽陋，亦断不以此区区者要誉也。

前后《汉书》克期于此月初旬装订成帙，并寄到纸样四页，签明工料价值，洵属精详缜密。除枢府五部既由穀帅另致都门，鄙人初应允时，系言马、班、范三史，今无《史记》，稍嫌失信，应请穀帅于寄信时声明《史记》、《三国》二种，俟明年刷书时再行续寄，方为妥善。周缦云侍御所定之纸料尺寸，系吴屏斋寄仆。《文选》一部其天地之长，两边钉处之阔，大约如此，仆因告缦云、子密，云“两汉”当仿此刷之。然偶刷数部则可，太多则不相宜。不知目下已刷若干部，寄枢府之五部系用二十一串者乎？用十四串者乎？其余赠送人书均以十一串者为适用。应寄应送者即照来单六种分别批出，希维查照办理。将来《史记》、《三国志》、《文选》三书告竣，届时再乞函示为望。现在苏浙各书局均系奏用公项，此局亦应拨一有着之款，用期行之久远，未审能筹定否？

吴竹翁夏间来函，述及病中用药，忽寒忽热，颇讶非高年所宜。今又有温疟之症，不审医治得法遂得霍然否？深以为念。

年内东南大水，而畿甸则苦亢旱。二麦既经歉薄，秋禾又复成灾。虽天、河、宣、永数郡尚称中稔，而余属收成不及五分，且有仅二三分者。深虑嗷鸿遍野，无术抚绥，焦灼曷极！复颂台安。不具。

国藩顿首

006．复丁骅九月初八日

吊唁丁父之逝。

子开尊兄大人礼次：

顷接讣函，惊悉尊伊翁老前辈大人示疾珂乡，归神兜率，骇愕曷任！方期日永循陔，欢承扶杖，岂谓风悲陟岵，痛茹剪屏。贤昆仲至孝性成，奄忽构闵，摧迫如何！惟念尊甫大人望隆芸馆，誉著芝坊。数十年玉尺冰壶，采楩楠于黔粤；一万卷文宗武库，植兰芷于衡湘。鹤算延釐，届八旬之上秩；龙纶贲宠，跻三品之崇阶。返真而悟彻拈花，积庆而芬流贻穀。固已备臻五福，无憾九京；尚望顺变节哀，礼庐珍卫。是所至祷！

国藩燕山羁迹，吊奠无由。谨具赙仪一函，寄呈灵右。借慰皋鱼之戚，聊伸吊鹤之忱。专泐，布唁孝履，顺请礼安。不具。

007．复王德固九月初八日

答谢中秋之贺，并报畿辅农事。

子坚尊兄大人阁下：

顷接惠函，猥以秋节相庆，纫珮曷任！就谂绩茂樟垣，恩枫陛。施象弼双江之教，肺石风清；明蟾扬八月之辉，羽觞露浥。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

008．复英翰九月初八日

答谢秋节相庆，略报畿辅歉收近况。

西林宫保尊兄大人阁下：

顷奉惠函，猥以秋节相庆，纫戢曷任！就谂祜集霓旌，勤宣豹略，商飙令肃，祥迎白虎之躔；皖水氛清，宠迓紫鸾之诏。引詹矞采，抃颂良殷。

国藩承乏畿辅，瞬届半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾二月。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧。不具。

009．复刘崑九月初八日

答谢秋节相庆，关注湘省整军发赈诸事，顺报畿辅歉收之状。

韫翁老夫子大公祖大人阁下：

顷奉惠函，猥以秋节相庆，纫戢曷任！就谂福荫熊湘，釐延蟾窟。澧兰沅芷，迓丹宸纶之华；豹略龙韬，扫黔塞欃枪之焰。詹言景矞，抃颂良殷。

承示楚军从事苗疆，力任其难，黄飘之役，损伤颇多。刻下扼守施镇，控黔楚之要冲，徐图进取，措注极为稳慎。仰见荩筹硕画，宏济时艰，成算在胸，不惑群议。刻下事势诚如尊谕所云，减兵节饷，势所不能，筹饷添兵，力有不逮。只可就现有之兵饷整饬选练，以养其锋，得尺得寸，不求速效。东南濒江诸省水潦为患，而敝省被灾尤重。现议发赈修堤诸政皆于支绌之际，筹措巨款荩勤蹇蹇，企仰无已。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属收成均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

010．复穆图善九月初八日

酬答秋节之贺，顺报畿辅农事近况。

春岩尊兄大人阁下：

顷奉惠函，猥以秋节相庆，纫戢曷任！就谂霓纛延釐，龙纶锡羡。金商令肃，秋高鸟鼠之峰；银夏氛消，阵列鹳鹅之队。詹言景矞，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

011．复邵亨豫九月初八日

略陈移任畿辅以来状况。

汴生仁弟大人阁下：

顷奉惠函，猥蒙注饰，兼示及一切，纫珮曷任！就谂轺车按部，祜集闽疆。露冕风清，度鸳针于北屋；冰壶月朗，迓凤于丹宸。引睇矞辉，良殷企颂。

今岁东南数省水潦为患，闻系近年所罕见，而北方则苦亢旱。兵燹之余继以荒歉，各处情形大略相同。闽省山地，高下不齐，收成尚在七分以上，较之他省似当差胜耳。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，无术抚绥。而地方应办之事如治河、练军诸大端亦因入款窘迫，尚未办有端绪。前定清讼事宜，因直隶滞狱过多，严立程限，俾各州县亟为清理。数月以来，各属报结积案颇多，然旧案未了，新者又增，恐今冬尚难蒇事。知关荩注，附陈一切。复颂台安，诸希朗照。不具。

012．复景星桥九月初八日

答谢秋节相庆，略报移任三辅以来状况。

星桥老前辈年大人阁下：

顷奉惠函，猥以秋节相庆，纫戢曷任！就谂勋巩北平，祜延南吕。紫塞靖欃枪之焰，箕尾星明；丹宸寄琐钥之司，幢牙月满。引詹矞采，抃颂良殷。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。直境各属，惟宣、永、河、天数郡颇称中稔，余属收成均尚不及五分。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，以匡不逮，是所至祷。复颂台安，并贺节禧。祗璧大柬，不具。

013．复清安九月初八日

酬答秋节之贺，略报移任三辅以来状况。

吉甫尊兄大人阁下：

顷奉惠函，猥以荣莅泰宁，远承祓饰，兼以秋节相庆，纫戢曷任！就谂威裕豹韬，恩凤。樨樽月满，秋清来雁之程；榆塞风高，氛靖飞狐之谷。引詹矞采，抃颂良殷。

国藩承乏三辅，瞬历半年。精力衰颓，毫无裨补。复值天时亢旱，禾稼成灾。计直境各属，惟宣、永、河、天数郡颇称中稔，余属收成均尚不及五分。深虑鸿嗷遍野，无术抚绥。而地方应办之事，如治河、练军诸大端亦因入款窘迫，艰于措注。所望远锡箴砭，俾无陨越，是所至祷。复颂台安，并贺节禧，祗缴大柬资谦。

014．复杨昌濬九月初八日

略报视事畿辅以来状况。

石泉仁弟大人阁下：

夏间台从南旋，借展良觌。匆匆执别，愿言之怀，良不可任。顷接惠函，猥蒙注饰，兼承示回浙情形，曷任纫珮！就谂安莅杭垣，宣猷徽省。木樨香溢，荷心简之弥隆；竹马欢迎，喜牙幢之再莅。引詹矞采，抃颂良殷。

今岁东南数省水潦为患，闻系近年所罕见，而北方则苦亢旱。兵燹之余继以荒歉，各处情形大略相同。浙省杭、嘉、湖三属，闻仅损低洼田亩，尚属被灾较轻耳。

国藩视事畿辅，瞬历半年。精力衰颓，毫无裨补。此间春夏少雨，二麦歉收。六月间连得甘霖，秋禾借以播种。乃孟秋亢旱，又逾一月。惟宣、永、河、天数郡颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！练军一事，续请部饷二万，似已应允。而营制采阁下之议，欲仿浙江之法减兵增饷，业经部驳。八月杪，已再行复奏，俟核定后，冬间始可兴办，自揣必难得力耳。知注附陈。复颂台安，并贺节禧。祗璧谦版，不具。

015．复应宝时九月初八日

答谢秋节之贺，略报移任畿辅以来农事状况。

敏斋尊兄大人阁下：

顷接惠函，猥以秋节相庆，纫戢曷任！就谂绩懋吴垣，釐延商序。桂华露浥，拜龙章凤诺之恩；棘木风清，消雀角鼠牙之讼。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

016．复郑兰九月初八日

酬答秋节之贺，略报移任畿辅以来农事状况。

谱香尊兄大人阁下：

顷接惠函，猥以秋节相庆，纫珮曷任！就谂绩懋楚垣，猷宣柏府。牙幢月满，辉澄黄鹤之楼；肺石风清，宠迓紫鸾之诏。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧，祗璧谦版。

017．复如山九月初八日

酬答秋节相庆，略报移任畿辅以来农事状况。

冠九尊兄年大人阁下：

顷接惠函，猥以秋节相庆，纫戢曷任！就谂绩懋杭垣，猷宣柏府。执法平钩钤之气，泽溥钱江；清商泛醽醁之华，露浓玉陛。詹言景矞，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

018．复欧阳正镛九月初八日

酬答秋节之贺，略报畿辅农事近况，顺赞襄郡等属安良缉暴之策。

崇如尊兄大人阁下：

顷接惠函，猥以秋节相庆，纫戢曷任！就谂祜集鹿门，釐延蟾窟。楚塞靖旄头之焰，豸服风清；樨樽挹岘首之辉，龙章露湛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属收成均尚不及五分。深虑鸿嗷遍野，抚绥无术，皆由疆吏奉职无状，殃及黔黎，愧悚何极！

襄郡等属匪徒伏莽，阁下设法搜捕，清查保甲，安良缉暴，具有远谟。访仙率所部由襄南下，途间静谧，为之一慰。刻下当早抵里矣。复颂台安，并贺节禧。祗璧谦版，不具。

019．复刘达善九月初八日

酬答秋节相庆，顺报畿辅农事近况。

子迎仁兄大人阁下：

顷接惠函，猥以秋节相庆，纫戢曷任！就谂豸绣宣猷，蟾轮驾福。蓬瀛秋爽，梯航集万宝之华；桂露宵浓，纶迓九宸之宠。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱，又逾一月。惟河、天、宣、永数郡颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

020．复文俊九月初八日

酬答秋节之贺，顺报畿辅农事近况。

辅卿尊兄大人阁下：

顷接惠函，猥以秋节相庆，纫戢曷任！就谂绩懋双江，猷宣六察。挹清辉于银汉，月满梅关；延爽气于金商，露枫陛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

021．复丁守存九月初八日

酬答秋节之贺，略报畿辅农事近况。

心斋尊兄大人阁下：

顷接惠函，猥以秋节相庆，纫戢曷任！就谂绩懋鄂垣，釐延商序。鱼肇瑞，祥占八穀之星；豸绣宣猷，恩湛十华之露。引詹矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

022．复尹耕云九月初八日

答谢秋节相庆，顺陈畿辅农事近况。

杏农仁弟大人阁下：

顷接惠函，猥以秋节相庆，纫戢曷任！就谂绩懋梁垣，釐延桂序。正十郡虎盐之策，节风清；裕千仓鹤糈之储，芝纶露湛。引詹矞采，抃颂良颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

023．复王成谦九月初八日

答谢秋节之贺，略告畿辅农事近况。

伯尊仁弟大人阁下：

顷接惠函，猥以秋节相庆，纫戢曷任！就谂豸章懋绩，蟾窟延釐。胜揽东蒙，迓芝纶于玉陛；律谐南吕，酌桂醑于金樽。引企矞辉，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

024．复段起九月初八日

酬答秋节相庆，略报畿辅农事近况。

小湖尊兄大人阁下：

顷接惠函，猥以秋节相庆，纫戢曷任！就谂绩懋豸章，祥犀斝。鹳鹅列队，旌旗杨玉宇之辉；龙豹有韬，纶贲瑶墀之宠。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

025．复陆增祥九月初八日

答谢秋节之贺，顺陈畿辅农事近况。

星农仁弟馆丈阁下：

顷接惠函，猥以秋节相庆，纫戢曷任！就谂绩懋熊垣，庥凝豸服。月琯启三秋之爽，露湛丝纶；泉刀裕九府之储，风清征榷。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

026．复叶晋卿九月初八日

答谢秋节之贺，赞誉会办小罗堡堤工之举，顺报畿辅农事近况。

晋卿尊兄大人阁下：

顷接惠函，猥以秋节相庆，纫戢曷任！就谂节宣猷，樨樽介福。虹堤砥巩，辉延甓社之湖；蟾窟轮圆，宠湛瑶墀之露。引詹矞采，抃颂良殷。

承示界首一带西堤工竣，复与程敬之观察会办小罗堡堤工，仰见宏才硕画，措置咸宜。积年治水，劳勚倍增。此后下河居民永无昏垫之灾，至为企慰。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种，乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧，祗璧谦版。

027．复聂光銮九月初八日

酬答秋节之贺，略报畿辅农事近况，并嘱觅便付寄致李榕信。

陶斋年兄阁下：

顷接惠函，猥以秋节相庆，纫戢曷任！就谂绩懋楚垣，釐延桂序。作黄堂之领袖，夏口风清；迓丹陛之丝纶，秋怀月朗。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。

再，申夫自湘旋蜀，不知何时过荆、宜一带。敝处有回信寄渠，应由何处觅寄，乃可达于剑州？请阁下觅一妥便付去为荷。

028．复莫友芝九月十四日

金陵书局诸君子不惮烦劳刊刻《史》、《汉》诸书，嘉惠士林，诚为劫后胜事。《金陵府学碑记》谊无可辞，稍迟当撰就寄付。

子偲尊兄大人阁下：

去冬甓社湖边依依话别，一年容易，又届深秋。前接手书，具谂道履康愉，至为企颂。阁下萧然物外，与世相忘，述灵岩、天平、石湖、邓尉之游，令人神往。此间固无此境，而簿书填委，亦无此兴趣也。至诵后山“代不数人”等句拟重加奖饰，愧何敢任！惟是丁未一别都门，契阔十余年，以为无复见期。而辛酉年东流重逢，首尾八载，乃如四方上下，云龙追逐。以阁下之朴厚宏通，乃能不弃顽劣，相视莫逆，斯亦友声中之至乐。垂老乖离，可胜感喟！

雨生中丞送有《通鉴》，其仿宋目录及附刊□□（原文此处为方框）泉注《刘道原外纪》不知何时可以毕工。韩集素推东雅堂为最，复校以世彩堂宋本，尤为精美。接洪琴西函，金陵书局今岁止能刷印前后《汉书》，其《史记》、《三国志》、《文选》明岁乃能蒇事。自诸经外，此数书尤为不刊之典，诸君子不惮铅椠矻矻，嘉惠士林，亦劫后之胜事。

令弟暨莼斋来时经此，盘桓旬日，足畅阔悰。此次南旋，不过小住一日，询在京诸凡贴妥。计行程迅速，月内应得欢叙矣。

《金陵府学碑记》谊无可辞，唯迩来文兴索然，而桂芗亭处允寄节略尚未到，稍迟当撰成寄去。惟尊书力追三魏，而拙文尚远不逮两宋，兹足惭耳。

鄙人视事畿辅，瞬逾半年，精力衰颓，毫无裨补。今岁二麦既经歉薄，入秋亢旱，粱、黍等种又复成灾。唯河、天、宣、永数郡颇称中稔，余则收成不及五分。深虑遍野鸿嗷，抚绥乏术，皆由疆吏奉职无状，殃及蒸黎，愧悚何极！复颂台安。不具。

国藩顿首

029．复龚易图九月十四日

中秋相庆，兼述畿辅农事。

蔼人尊兄大人阁下：

顷接惠函，猥以秋节相庆，纫戢曷任！就谂绩懋济垣，釐延商序。黄堂领袖，猷宣铜虎之符；丹陛丝纶，彩挹银蟾之窟。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

030．复张培仁九月十四日

秋节相庆，兼及畿辅岁事。

紫莲老父台大人阁下：

顷接惠函，猥以秋节相庆，纫戢曷任！就谂绩懋熊垣，祥犀斝。作花封之领袖，驯雉宣猷；迓枫陛之丝纶，明蟾绚彩。詹言景矞，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

031．复方骏谟九月十四日

岁收荒歉，人心忧惶，当加意镇抚。子可为难得之才，其《地球图说》等拟请马穀山咨送枢府。畿辅亢旱，鸿嗷遍野，愧悚奚极！夫人目疾迄未全愈，沉笃可虞。

元征仁兄大人阁下：

春夏间连接惠书，具聆壹是。顷复以秋节相庆，纫珮曷任！即谂荣保升阶，总持厘务，以家庭之济美，懋荩绩于徐方，至为抃慰。

承示鼎军哗饷，随即遣散，惟海、沭一带，马贼游勇往来窃发，水陆具有戒心。今岁南北各省旱涝不时，岁收荒歉，人心忧惶。匪徒乘时构煽，诚为可虑。幸赖徐属丰稔，观察镇抚有方，与凤、庆两军联络，当可少戢游氛耳。

令嗣子可世兄学博心细，条理精密，洵为当世罕见之才。《地球图说》比已卒业否？长江图及安徽府县图一律蒇事，即当由马穀帅咨送枢府。李相邀赴鄂垣，似可由水路西上，以副相招之雅意。惟世兄身体羸弱，贤桥梓相依不舍，未忍远别，亦未便苦相劝驾也。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！

内人目疾迄未全愈，此间有医，云能用针拨去眼中云翳。儿辈延请诊治，非徒无效，加以诸病丛集，沉笃可虞，知注附及。复颂台安，并贺节禧。不具。

子可世兄均此致候。

032．复王鸿训九月十四日

承示为政大略，迈越寻常。河北大旱，岁收荒歉，殊为忧虑。黎请代觅《邳州志》诸书，寄至江宁莫令处。

子蕃仁弟阁下：

前接惠书，具聆壹是。顷复以秋节相庆，纫戢曷任！就谂政祉秋高，履祺川至。以循猷之素裕，卜荩绩之日隆，至以为颂。

承示为政大略，催科、听断，缉捕三者，皆能莅之以勤，决之以敏。至如折洋人而持大体，筹水利而倡巨工，均属迈越寻常，非牧令所肯为之事。莅任数月，宏规善政已能若是，他时造福江淮，正未有艾，曷胜企慰！

又示及内人目疾根源，医理极为洞彻。此间有医，云能用针拨去睛中云翳。儿辈延请诊治，非特无效，而目中转复作痛。诸病丛集，又似去年九十月光景，时觉可危。知念附及。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版，不具。

再，黎莼斋过此，曾托一事，请其转告阁下，代觅鲁通父所修《邳州志》、《清河县志》各二三部，寄至江宁莫善徵处，转交黄军门，托其寄至湖南。缘郭筠仙、李次青及舍弟沅甫索此书也。乞留意妥办为荷。

033．复庆熙台九月十四日

秋节相庆，附告畿辅农事。

熙台尊兄大人阁下：

顷接惠函，猥以秋节相庆，纫戢曷任！就谂骍盟望重，豹略威宣。秋满木兰，靖欃枪于紫塞；香飘金粟，迓纶于丹宸。引企矞晖，良殷抃颂。

国藩承乏畿辅，瞬历半年。精力衰颓，毫无裨补。复值天时亢旱，禾稼成灾，计直境各属，惟河、天、宣、永数郡颇称中稔，余属收成均尚不到五分。深虑鸿嗷遍野，抚绥乏术，愧悚奚极！复颂台安，并贺节禧。祗缴大柬，不具。

034．复宜阶平九月十四日

所陈税课变通方案，稍后即可核审咨复。治内年成大歉，深可忧虑。

阶平尊兄大人阁下：

顷接惠函，猥蒙祓饰，纫珮曷既！就谂望重骍盟，釐延豸服。靖中外烽尘之警，露湛丹宸；集东西琛赆之华，云屯紫塞。引詹矞采，企颂靡涯。

前接两次大咨，具悉会同张理厅亲历各口察看税务情形，酌拟变通办法，当即饬司妥议。嗣以该藩司无案可稽，口北道驻扎较近，即径札该道迅速查勘，移司核办。此事总期于税课商情两无窒碍，一俟核有端绪，即当咨复冰案，酌量办理。至示及张理厅禀稿歧异一节，此事既由口北道查勘，该禀尚不为定议，暂可置之不论。

国藩承乏畿辅，瞬历半年。精力衰颓，毫无裨补。复值天时亢旱，禾稼成灾，计直境各属，惟河、天、宣、永数郡颇称中稔，余属收成均尚不到五分。深虑鸿嗷遍野，抚绥乏术，愧悚奚极！复颂台安，并贺节禧。祗缴大柬，不具。

035．复刘坤一九月十四日

谢贺秋节，兼陈畿辅歉收之状。

岘庄尊兄大人阁下：

顷奉惠函，猥以秋节相庆，纫戢曷任！就谂勋懋辰旂，祥酉琯。桂醑酌双江之祜，牛斗星明；芝纶颁九陛之华，霓旌月满。引詹矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧。祗缴大柬，不具。

036．复文辉九月十四日

秋节相庆，兼及农事。

又石尊兄大人阁下：

顷接惠函，猥以秋节相庆，纫戢曷任！就谂福荫西江，恩北阙。木樨香满，蟾圆扬皎洁之辉；金谷勋隆，虎拜茂旬宣之绩。引詹矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属岁收均尚不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版，不具。

037．复刘于浔九月十四日

承示被弹颠末，实无过可言。兼陈畿辅亢旱，收成大减。

养素尊兄年大人阁下：

客冬接奉惠书，承示被弹颠末，只以首途北上，俗务倥偬，裁答稍稽。朱弁仁杰到此，复接赐书，猥以前事免议，归美鄙人，重劳齿谢。

阁下带兵十余年，屡遭非常艰险，万死一生。即使果有过愆，犹当在议功之列，宥其不逮，况并无过可言。弟在士大夫前，偶述台端艰危之状，则或有之。至于枢府密勿之地，毫无陈说，不敢掠美，而厚诬君子也。比谂禔躬休鬯，履祉秋高。九陛恩，释浮言于薏苡；双江氛靖，饫清福于枌榆。引睇吉晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧。汇璧谦版。

038．复胡中和九月十四日

答谢贺函，附告畿辅农事。

元廷尊兄军门阁下：

顷接惠函，猥以秋节相庆，纫戢曷任！就谂兰锜宣勤，樨樽介福。锦江玉垒，迓北宸纶之华；豹略龙韬，靖西蜀欃枪之焰。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

039．复萧培元九月十四日

秋节相庆，附告畿辅农事。

质斋尊兄大人阁下：

顷接惠函，猥以秋节相庆，纫戢曷任！就谂釐延商序，绩懋济垣。酌桂醑于明湖，风清六察；迓芝纶于朵殿，露湛十华。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

040．复杜文澜九月十四日

秋节相庆。运解协饷，不稍延误，曷胜纫感！轮船机须带运漕粮，以为养船之费，诚属经久良规。畿辅亢旱，岁收大减，而练军清讼诸事，亦难迅速办成。

筱舫尊兄大人阁下：

五六月间连接惠函，具聆壹是，并由赵惠甫带到龙井茶四瓶，谢谢。顷复以秋节相庆，纫珮曷任！就谂豸绣翔华，蟾轮驾福。剥枣应《豳风》之令，彩绚龙章；鸣桴息沪渎之氛，猷宣象译。引詹矞采，企颂靡涯。

承示运解此间协饷，不稍延误，并蒙不时筹垫，仰见宏才荩注，加意照料，用能妥速批解，济此涸辙，曷胜纫感！操江轮船机甚灵便，三号之船，亦接续可就，慰甚。所称此后船多费大，须带运漕粮，以水脚之资，为养船之费，诚属经久良规。去年曾有租给殷商、用载客货之说，亦足以备一义，特商人视客船为己船者，难得其人耳。

国藩视事畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，而地方应办之事，如治河、练兵诸大端，亦因入款窘迫，尚未办有端绪。清讼一事，数月以来，各属结报积案颇多。然旧者未了，新者又增，恐今冬尚难蒇事。知念附及。复颂台安，并贺节禧。汇璧谦版，不具。

041．复何应祺九月十四日

答谢秋节相庆，附告畿辅农事。

镜海仁弟大人阁下：

顷接惠函，猥以秋节相庆，纫戢曷任！就谂猷宣节，绩懋樟垣。绍伏波横海之功，威宣苍兕；编剥枣断壶之令，诏迓紫鸾。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺节禧。祗璧谦版。

042．复桂嵩庆九月十四日

答谢秋节相庆，兼及畿辅农事。

芗亭尊兄大人阁下：

顷接惠函，猥以秋节相庆，纫戢曷任！就谂祜集秣陵，釐延樨序。豸华懋绩，裕食货于三军；豹略襄猷，迓丝纶于九陛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

043．复杨子牧九月十四日

答中秋相庆，附告畿辅农事。

子牧尊兄大人阁下：

顷接惠函，猥以秋节相庆，纫戢曷任！就谂节宣猷，樨樽介福。三五绚白门之景，彩挹银蟾；九重颁丹之华，釐延绣豸。引詹矞采，企颂靡涯。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

044．复江筱云九月十四日

答谢秋节相庆，兼及畿辅农事。

筱云尊兄大人阁下：

顷接惠函，猥以秋节相庆，纫戢曷任！就谂釐延月琯，咏叶霓裳。秋深六一堂前，辉澄牛斗；宠迓九重天上，祜集豸章。引企矞晖，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

045．复陈庆溥九月十四日

答谢秋节相庆，附告畿辅歉收之状。

心泉尊兄大人阁下：

顷接惠函，猥以秋节相庆，纫戢曷任！就谂荣抵楚垣，釐延桂序。豸章延爽，揽月影于庾楼；鹤宣猷，迓露华于虞陛。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

046．复刘子城 [1] 九月十四日

答谢中秋相庆，附告畿辅歉收情形。

雉峰尊兄大人阁下：

顷接惠函，猥以秋节相庆，纫戢曷任！就谂绩懋豸华，恩凤。镂虎形而正策，夏口风清；延蟾魄以飞觞，秋怀月朗。引詹矞采，抃颂良殷。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

[1] 刘子城，字雉峰，直隶沧州人。道光十七年拔贡，官至湖北盐法道。

047．复段宴洲九月十四日

答谢秋节相庆，附告畿辅农事。

宴洲尊兄大人阁下：

顷接惠书，猥以秋节相庆，纫戢曷任！就谂釐延樨序，绩茂梁垣。角亢星明，绣豸荷九重之宠；羽觞露渥，银蟾溢三五之辉。引企矞华，良殷抃颂。

国藩承乏畿辅，瞬历半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾两月。惟河、天、宣、永数郡，颇称中稔，余属收成均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

048．复崇厚九月十七日

告处置滹沱、子牙河患之难及永定河整治情况与练军一事。

地山宫保尊兄大人阁下：

接初一日惠书并滹沱、滏阳两河图说，指示周详，至为纫感。滹沱自去秋北徙，漫溢于饶阳、安平，下抵西堤，冲有决口。不堵则灌文安大城，堵则淹任邱、雄县，水无归宿，数处之受患无已时，其讼斗亦将无已时也。又盐舶由下西河入者引岸数十处，滹、滏既分，子牙益浅，舟楫不通，运盐阻滞，关系鹾纲。揆厥数端，均应设法挽归子牙，以期有利无害。惟是迭次查勘，故道辽远，难于疏复。新流直至献县河间，方距子牙略近。而前此委员未测地势，难议工程。昨据费、陈两道测量会禀，滹沱现行之南旺村，距滏阳现行之献县八里桥，中间三十余里，西高于东六尺有余，尚可致力。但引河经过皆系腴田，即使量为给资，恐百姓已多失业；且安饶上游，仍未收摄。倘河或旁徙，不由新开之路，工费终致虚縻。又滹沱之在饶阳去猪龙河仅三十里，决而稍北，即由猪龙入淀，与大清河混为一家，为患亦巨。现在陈道仍赴束、晋一带，欲于上游为该河寻一去路，尚未知能必得否？舆情果顺否？需款不太多否？知关廑注，先用布闻。

永定河期于十月合龙。自北四汛以下，中洪则张家坟各段，河道过于屈曲。下口则龙王庙、窦店窑各段过于淤浅，南六工坑塘又坐湾易陷。或截曲为直，或挖浅为深，或筑堤改道，以避险工，不能不一并兴办，庶几合龙以后，水得顺势东趋。而统核所费，已需七八万金。现拟即日具奏，请拨款项。阁下前函所论韩家树下口节节向上挑挖者，亦拟附奏，请将咸丰三年所减去之岁抢修银两再行添拨，以备每年挑浚中洪下口之用，不审可议准否？

至练军一事，拟试办二三千人，较昔年规模稍为更改。马队不杂于步队之内，另立马营。每队只管十人，底饷、练饷均在一处支领。俟定议后即将新章送至尊处一阅。贵部各营编队之法，放饷之数，想有简明章程，不审通系一律，抑或参差不齐？其操洋枪队者编队系全仿洋人，抑或参用中国营制？敬乞饬承将章程抄示一二为荷。肃复，即请台安，诸惟心鉴。不具。

愚弟曾国藩顿首

049．复黄翼升九月十八日

“俭”字言之甚易，行之极难。自奉及应酬，均宜从俭。“严”字亦当始终勉之。南省大水，直隶亢旱，断难抚绥。遍阅长江情形，便中乞示一二。

昌歧仁弟大人阁下：

前接四月二十五、五月二十八两次手书，尚稽裁答。顷又接到前月初九日岳州来函，具悉由金陵泛舟西上。此数月中，往复洄溯于鄂、荆、沅、岳之间，周阅营汛，涉历风涛，台从贤劳，至为企念。

示及变通水师事宜三条，添设两条，六月间已于荃帅公牍咨复矣。所议系属因时制宜，亦为水师急务，并即咨会穀帅查照施行。惟调汛章程，在一营中就近互调，仍拟安而不迁，恐将来各营不免有纷纷登岸盖造房屋诸弊。事期经久，不厌求详，未知此外尚有良法否？至鄙人前函论列“勤”、“廉”二字，并规阁下以“用度稍奢，驭下稍宽”。随接王子云书，谓阁下昧爽而兴，夜分始息，除宴犒应酬外，食不兼味，衣不重帛。弊不至奢，私心窃慰。然自奉果能不奢矣，一切应酬仍须从俭。“俭”字言之甚易，行之极难。仆生平好言节俭，而近年敝署内外上下用财毫无纪律，实不能俭，深用愧歉。至“严”字为阁下所短，尚望始终勉之。

今年南省大水，情形可悯。皖、湘各当事现经奏请赈恤，灾区黎庶亮可稍获安全。而米价既昂，犹恐奸民攘劫滋事。长江地面辽阔，港汊歧杂，尤祈加意防维。此间则夏麦歉收，入秋复旱，直至八月中旬方得雨数寸，稍有资于种麦，已无补于秋禾。畿辅一带，唯宣、永、河、天数郡颇称中稔，余则牵算收成不及五分，并有不及三分者。各牧令往往不肯实报，虑有碍于开征。而库款支绌之时，又断难多筹帑金以办荒政。嗷鸿遍野，无术抚绥，良由疆吏不德，殃及苍生，焦灼曷极！

敝眷至保定后，医药不断，内人病势尤重，与去年九、十月相似，殊少欢悰。

阁下遍阅长江一次，细观所定营制章程，究竟周妥，可垂久远否？五省船有多寡，汛有短长。以该省之银养该省之兵，尚无甚偏枯否？便中乞示一二。诸惟心鉴，复问台安。不具。

国藩顿首

050．复彭玉麟九月十八日

羡慕彭氏功成还山，邀游于好山佳水之间。述己求退而不得自由之情状及饬吏、治河、练军三事之进展。赞誉彭夏间交卸时将内江粮台余银交予江宁湖北盐道之举。

雪琴宫保仁弟大人阁下：

接六月初九日手书，并《述怀》十二律。展诵之下，如对吉晖。比想秋帆稳挂，早已安抵珂乡。阅沧桑之大劫，问松菊于故庐，与曩昔朋旧寻某丘某水，钓游之踪，心旷而神怡，尚有何物沉疴能相纠缠？昔韩忠武湖上骑驴，戚南塘角巾野服，虽则萧然物外，而大功未蒇，际遇非时，彼其中固有悒悒不自得者。阁下所遭殆胜昔人远甚。篇中好山佳水，狎鸥随鹤等句，原非有心招隐，而朗吟一过，回首南望，如读《逍遥游》矣。

鄙人释褐筮仕，迄今逾三十年。前值四方多故，事会迫之，不克中止。自甲子以后，早拟避位还山，而乞退之情不得自由。国藩忝任畿疆，仍膺繁剧。今春陛辞时，疏陈饬吏、治河、练军三事，现惟《清讼章程》定后，各属结案多件，可冀积牍稍清。至永定河则南岸合龙，北岸旋决，滹沱河全无去路，为患亦殷。均以巨款难筹，艰于措注。练军一节，前请每月多拨的饷二万，月初接到部复，亦允增加。惟不欲参用勇营规制，与鄙见未能尽合。昨已再行复奏，派谭军门胜达及彭军门楚汉在正定、保定三营各挑选千人，稍用湘、淮勇营之制试行。训练如有成效，再为扩充，添至一万余人，妥定章程。未审果能壁垒一新否？

今年东南各省大水，而此间则苦亢旱。夏麦业经告歉，秋稼又复成灾。念此饥困之民嗷嗷待哺，皆由疆吏奉职无状，殃及蒸黎，心殊惴惴。

阁下夏间交卸，将内江粮台存余银三十余万解交江宁、湖北两盐道，俾济长江水师。比过金陵，又商同穀帅提军营杂款银二万，交一提四镇，各领四千，置产生息，永为该兵丁白赏之用。远猷硕画，深情笃谊，兼而有之，此军实受其福。以后虽家山高卧，仍恳关垂旧部，不忘在远。有当经营区处者，不时函商各镇将领并缕示敝处，是为至荷。曹观察船册亦并收到矣。复颂台安。不具。

国藩顿首

051．复朱学勤九月二十日

议论直隶练兵及永定河、滹沱河修浚诸事。

修伯尊兄大人阁下：

接中秋前三日手书，议论宏鬯粹然，一出于正，良以为佩。

安得海恶迹殆未抵汉、唐及明大奄百一，朝廷防微杜渐，迅予剪除。真度越千古事也。

李相携篆入川，不久能旋鄂镇。长江千里，自可倍壮声威。

直隶练军，部文于每月多拨练饷二万，亦允增加，而所议营规大意总在沿守向章，不肯更变。此间绿营惰窳粉饰之习胶固莫解。即使参用勇营规制，亦未必日起有功。若全守向日规模，自揣愈无把握。盖练兵之事非试之于战阵危险之地，则无成效可睹。而良将之出又若有数存乎其间，不尽关于人谋。现虽试办新章，仍恐奉行故事，难期得力耳。

永定河北工决口合龙，尚非甚难。惟中泓下口节节淤高，溜不畅行，一线单堤，无足深恃。必须逐段疏浚，庶免岁岁成灾。而工费不赀，此次请帑四万金，未知部议允否。滹沱河去秋北徙，自晋州以东、大城以西，十数州县纵横被害。若非导归子牙入海，患亦无穷。迭经委员勘查，故道断乎难复。其新流直至献县，才距子牙略近，前值秋禾在地，未能将地势测量。昨派费道等详细阅勘，据禀，献县尚可挖河，引入子牙故道。但该处膏腴之田，百姓甚不愿开挖新河，且需费二十余万金。恐既挖之后，河仍流徙他处，不归新河行走，尤为虚掷巨款。询之众论，皆谓滹沱河向无治法。此事尚未具奏，亦直隶一大患也。

天时久旱，秋禾惟宣、永、天、河数郡尚称有年，余则收数大抵不及五分。将来遍地鸿嗷，深恐抚绥乏术。八、九月无雨，宿麦多未播种，焦虑何极！

莲池讲席犹未得人。欲求一品端学优、兼长诗文、足以诱启后进者，补鄙人之不逮。不知果可遇之否？

李铁梅中丞已接天津关聘矣。程容伯兄处由正定送到关聘，兹送尊处，祈即转交为荷。

贱眷北来，医药未尝离门。内人目疾久未就愈，此间有善医者，云能针拨目中云翳，屡有奇验。儿辈延请诊治，不特无效，现又他病丛生，势甚沉笃。承注附及，复颂台安。不具。

愚弟曾国藩顿首

052．复载龄九月二十日

答谢秋节相庆，附告畿辅农事。

鹤峰尊兄大人阁下：

顷奉惠函，猥以秋节相庆，纫戢曷任！就谂釐延商序，勋懋夏官。井钺参旗，靖玉宇欃枪之焰；龙韬豹略，迓瑶墀纶之华。引企矞晖，良殷抃颂。

国藩视事畿辅，瞬历半年。精力衰颓，毫无裨补。此间春夏以来，天时亢旱，二麦歉收。六月间连得甘霖，秋禾借以播种。乃孟秋以后，又苦恒旸。刻下直境各属，惟河、天、宣、永数郡颇称中稔，余属岁收均尚不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。摹璧晚谦，不具。

053．复孙家鼐九月二十日

答谢中秋相庆，附告畿辅荒歉情形。

燮臣尊兄年大人阁下：

春明执别，裘葛瞬更。顷奉惠函，猥以馈敬戋戋，远劳齿及，并以秋节相庆，纫戢曷任！就谂望冠玉堂，辉延珠斗。三五对高寒之景，桂醑浮觞；九重笃倚畀之恩，蒿筵选馔。引詹矞采，企颂靡涯。

国藩承乏畿辅，瞬历半年。精力衰颓，毫无裨补。复值春夏以来，天时亢旱，禾稼成灾。计直境各属，惟河、天、宣、永数郡颇称中稔，余属收成均尚不及五分。深虑鸿嗷遍野，抚绥乏术，愧悚奚极！复颂台安，并贺节禧。摹璧晚谦，不具。

054．复曹耀湘九月二十日

告河北苦旱，岁收荒歉。夫人诸病丛集，嘱于京中寻访良医，一同前来督署。

镜初仁弟大人阁下：

春明畅叙，借罄积悰。执别以来，倏更裘葛。顷奉惠函，具承壹是。比维履祉康愉，翔华郎署，以冰心之独抱，作人海之闲观。想见澄怀淡定，无入不得，企佩无既。

国藩视事三辅，瞬逾半年。精力衰颓，毫无裨补。春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。刻下直境各属，惟河、天、宣、永数郡颇称中稔，余属岁收不及五分。深虑鸿嗷遍野，抚绥乏术，而地方应办之事，如治河、练军诸大端，亦因入款窘迫，尚未办有端绪，愧悚奚极！

内人目疾，久未痊愈。此间有医，云能用针拨去睛中云翳，儿辈延请诊治，非特无效，转致诸病丛集，时觉可危。刻下近处既少良医，不得不于都中寻求高手。仰费清神，详细一访，如有其人，即希代为邀请，并恳台驾同来此间小住，敬当下榻以待。阁下虽云近于医理未经温习，然台端智慧过人，即偶一涉猎，已能入木三分，见垣一方，况昔年究心已久，曾经三折肱而九折臂耶？企望吉晖，曷胜翘盼！复颂台安，诸希心鉴。不具。

055．致刘坤一九月二十日

练兵一事，欲仿浙江之法，减兵增饷。清讼事宜，因积案太多，今冬尚难蒇事。岁收荒歉，措注益艰。又祈为资助恽少徽，俾得扶柩还乡。

岘庄尊兄大人阁下：

十四日布复寸函，肃颂秋祺，未审何时达览。比维履綦集祜，节钺延釐。福荫双江，映斗间之剑气；恩九陛，拜天上之纶华。引睇矞晖，弥殷抃颂。

国藩燕畿承乏，壹是如恒。绠短汲深，时虞陨越。此间练军一事，续请部饷二万，似已应允。惟营制欲仿浙江之法，减兵增饷，业经部驳。八月杪已再行复奏，拟于前留四千人外，再在古北口、保定、正定先添三千人，稍复旧观，然后逐渐酌添，近日即可兴办。惟绿营习气太深，此间好才又寡，自揣必难得力耳。前定清讼事宜，因直隶滞狱过多，严立限程，俾各州县亟为清理。数月以来，各属报结积案约二万起。然旧者未了，新者又增，恐今冬尚难蒇事。河务因经费缺乏，岁久失修，永定、滹沱，南北为患。刻下岁收荒歉，司库告匮，措注益艰。现亦奏请部饷，略资整理。知关荩注，附陈一切。

兹有启者：恽少徽世兄系敝同年濬生中丞令嗣，作宦江省，历有年所。捐馆后，因故乡常州被寇，停柩章门，已十余年。兹恽世兄供职京邸，告假赴江，拟即扶榇旋里，特苦旅费支绌，恐不能料理大事。如蒙舟谊，酌量佽助，再于寅好中略加嘘拂，俾得敬护车，还乡安葬，则铭感之私，不仅恽氏世世戴德也。专泐，肃颂台安，诸希朗照。不宣。

056．复吴廷栋九月二十五日

嘱访书院山长，纵论朱子之学。

竹翁仁兄大人左右：

八月初四接到惠书，敬悉尊恙近已渐次康复，致慰远念。惟辛温之剂与寒苦之品杂投并进，恐于高年不甚相宜。阁下精于医学，当自斟酌尽善。来书千数百言，字斟句酌，首尾不懈，具征内养深醇，神明强固。德充之符，固非寻常所能几及，敬服无量。

台从定留金陵，令长孙亦南来省觐。稚璜中丞盛礼相招，已婉言致谢。尊议谓处今之世不欲于举业而外另标名目，坐拥皋比，卓见可佩。鄙意书院山长必以时文、诗、赋为主，至于一省之中必有经师、人师名实相副者一二人，处以宾友之礼，使后进观感兴起，似亦疆吏培养人才之职。直隶近日风气朴陋，又苦无人提倡。书院山长李铁梅近因士子时有违言，欲离此别赴天津。求一学有经法足餍人望者接居此席，竟亦未易物色。国藩近令各州县遴选才德之士，举报送省，于书院外另辟一区以相接待，意欲稍鬯宏奖之风。现在各属士子已先后踵至，其间不乏可造之才。欲得笃古好道者诱进于大雅之林，延访尤难。阁下意中有堪膺此选者否？

来书谓圣贤所造，惟亲历其境乃能自言。朱子微言大义散见于《四书集注》及《大全》，集学者融会贯通而精别其未定之论，实有津途之可寻。外此则王白田著《朱子年谱》，详考岁月，备纪事迹，后人无能再有阐发。镜文所辑《朱子学案》，惟当子孙世守，不必出以问世，所论皆极精审，谨即奉以从事。阁下平日抄录朱子，惟《大学》、《中庸》、《序仁说》、《读唐志》、《读大纪》、《王氏续经说》、《学校贡举议》诸篇皆朱文之极精者。国藩尝谓朱子之学固以阐明义理、躬行实践为宗，而其才力雄伟，无所不学，训诂、辞章、百家众技无不究心，后人专精一业者皆难窥其堂奥。如马端临录于《文献通考》中者，则经济之学无不洞晰；秦味经录于《五礼通考》中者，则典礼之学无不精研。而其文于浩瀚详尽之中，铸语亦几经洗练，即以文论固亦卓然大宗。阁下虽不专力于为文，而造意遣辞矜慎不苟，具有儒先家法，令人钦企。

弟昔有志学文，际会多事，扰攘兵间，未遑致力。忽忽衰老，百无一成。年来精力日颓，久点高位，时以陨越为惧。屡欲避位让贤，还山养拙，而事机不遂。兹复承乏三辅，到任以后，岁饥河决，毫无称心之举。疆吏失职，殃及苍黎。外既无补于时艰，内复深惭于夙志，抚躬循习，赧悚莫名。幸贱躯粗适，足慰远注。内人病目，医药罔验，已成锢废。近复诸病丛生，势甚沉笃。知念附及。肃颂道安，诸希心鉴。不具。

057．复庞际云九月二十六日

所示淮场存盐处置之法，诚属一举两得。唯水师行盐一节，则宜慎重行事。练军、治河，未能办理就绪。唯清讼之事，差强人意。礼贤馆虽已设立，但真才未易搜采。

省山仁弟大人阁下：

前接立秋日来书，祓饰过当，愧不敢任。兹复接到九月初六日手函，就谂台候康愉，德门曼福，至为欣颂。

金陵阴雨连月，皖江上下大水为灾，幸山田及里下河丰收。省中又设抚恤局、典牛局，并拟水落后挑河筑圩，以工代赈，极意抚绥，灾黎当不失所。直隶则苦于亢旱，秋收既已歉薄，宿麦复难播种。将来饥困之民嗷嗷待哺，皆由疆吏不德，殃及蒸黎，心殊惴惴。

承示淮场存盐过多，由道库拨银十万两发瓜栈商人生息，凭堆借给，按引扣还，商本借以稍充，官项亦有把握，诚属一举两得。至水师行盐一节，即使营中获沾余润，已颇涉与民争利之嫌。况或用不得人，不特难冀赢余，其散出盐票本资，亦恐虚悬无着。诚不若慎之于始，以免意外之虞。

阁下所谓“五难”，自系正论。又示水师事宜，订为军饷、军械、军火、军船四册，条分缕析，各列章程。仍望随时参酌，精益求精。此事鄙人创其端，固待诸君子有以善其后也。将来所虑者仍在各省不能按年拨出十六万之数，一省拖欠，则各处皆行不动耳。

畿内地方太苦。去京太近，办事已为不易。尤患在官场习气太重，公款支绌太甚，一切难以措施。

鄙人履任瞬逾半年，练军、治河诸大端，犹未能办理就绪。唯《清讼章程》定后，结案颇多，差强人意。然旧牍方扫，新牒旋增。有如落叶飞尘，随风而集，正未审何日清厘！

礼贤馆之设，各属亦举报人才，而克副所举者究竟寥寥。想必各牧令仍视为虚文，以致真才未能搜采。而保送到省，亦须有一二名贤与之讲求奖劝。于书院山长之外，别立门庭，另启津筏，多方陶铸，俾下不虚此一行，上不虚此一招。今李铁梅前辈改就天津，莲池山长尚无替人。欲更求一人为保定诸生之师，尤不易矣。

鄙人近日精力愈颓，兴致弥减。敝眷至保定之后，医药不断。内人目疾未愈，现且他病丛生，势甚危笃。知注附告，复颂台安。不具。

国藩顿首

058．复刘典九月二十六日

关中诸事均有起色，欣慰无量。畿辅数端，唯清结积案差强人意而已。

克庵尊兄大人阁下：

接八月二十一日惠书，具悉关中边圉晏然，雨旸时若，诸事均有起色，欣慰无量。

陆梦龙生事颠末，业经阁下讯明，就地正法。复召回目，谕令各安生业，毋自疑惧，洵足消遏乱萌。示及以诈来者矫以诚，以变来者守以正，以嚣来者处以镇静而纾缓。但修军政，严守御，以为此盛彼衰、中强外弱之本。此不特可施于关中，即施之天下，古今无适不宜矣。

至善后乏款及仕途窳坏，积重难返，二者实各省通病，而直隶为尤甚。鄙人视事畿辅，瞬逾半年。地方应办事宜，每以库项空虚，艰于措注。练军一节，现仅试办一二千人。永定河工期于十月合龙，而全河淤塞，河身高于民田一丈五六尺至二丈余不等。即使幸堵决口，亦仅敷衍目前，不足以及久远。而滹沱河尚以需款过巨，未能兴办。年内两次举劾，虽舆论尚谓不谬，而官场习气全未转移。惟《清讼章程》定后，各属报结积案颇多，差强人意而已。

入秋以来，八、九月得雨数次，稍有资于种麦，已无裨于秋禾。近畿只宣、永、河、天数郡颇称中稔，余则收成不及五分，并有不及三分者。诚恐遍野鸿嗷，抚绥乏术，皆由奉职无状，殃及蒸黎，焦灼曷极！复颂台安。不具。摹璧晚谦。

愚弟曾国藩顿首

059．复陈方坦九月二十六日

所论鹾务堵川之议自不易行，只可照马新贻新章办理。刘铭传拟借长江水师饷银援瓜栈调济之案，淮北盐务，应仿行淮南转运章程。长庐盐务，亦已派员查核。

筱浦尊兄阁下：

接前月初二日手书，具谂禔履绥愉，至为企颂。

承示江南夏间大水，节交白露，水渐消落。里下河尚称有年，米价不致腾贵，私衷稍慰。

所论鹾务一节，鄂省虽为两淮引地，而川盐行鄂日久，盐色佳，厘卡少，运道又近，而顺淮盐，势不相敌，堵川之议自不易行。今年穀帅于鄂岸既定有分成配销新章，只可照新章办理而已。淮南转输不能迅速，垣商疲极，诚难支持。

省三观察拟借长江水师饷银十数万两，援前两年瓜栈调济之案。凭堆借给，按引扣还，由商人略认官利，亦权宜之一法。如他日收缴，别无枝梧，自于库款、商情两有裨益。

至淮北迩来河运通畅，仍前涌旺，可喜之至。旧纲将竣，众贩并望新引，情愿仿行淮南循环给运章程。此事寓纲法于票法之中，既已收效于淮南，谅可推行于淮北。现修漕堤，需用巨款。穀帅欲将转运章程核定，即按引酌捐河工，亦属一举两得之事。

此间长庐盐务，自道光年间定邸清查后，带征旧欠，百未补一，旋复迭报新亏。前此陈仲鸾给谏陈奏十条，经驳饬运司详细查复。顷又派李勉林赴天津一查，意欲借言官之奏，稽核确实，于复奏时稍为整顿。将来果否得有实济，仍未敢必也。

近畿久旱，惟宣、永、河、天数郡可云中稔，余则收数不及五分，且有不及三成者。九月无雨，宿麦又不能播种。岁事告歉，一切益难施展，心弥惴惴。复颂台安。不具。

愚弟曾国藩顿首

060．复瑞麟九月二十六日

答谢秋节相庆，附告畿辅荒歉情形。

澄泉尊兄中堂阁下：

顷奉惠函，猥以秋节相庆，纫珮曷任！就谂釐延璧月，福荫珠江。龙节霓旌，靖百粤欃枪之焰；碧梧丹桂，迓九宸纶之华。引企矞晖，良殷抃颂。

国藩承乏畿辅，瞬逾半年。精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，愧悚何极！复颂台安，并贺节禧。不具。

061．复崇实九月二十六日

答谢秋节相庆，附告畿辅荒歉情形。

朴山尊兄大人阁下：

顷接惠函，猥以秋节相庆，纫戢曷任！就谂豹略勋高，骍盟望重。风清虎帐，靖锦江玉垒之氛；露谌螭坳，绚丹桂碧梧之彩。詹言景矞，抃颂良殷。

国藩承乏畿辅，瞬历半年。精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，愧悚何极！复颂台安，并贺节禧。不具。

062．复李成谋九月二十六日

答谢秋节相庆。闽省巡洋师船既已换造江南式样，当更坚致适用。河北亢旱，岁收荒歉，深以为虑。

与吾贤弟军门阁下：

顷接惠函，猥以秋节相庆，纫戢曷任！就谂福荫闽疆，釐延商序。绍威名于横海，艨艟壮画鹢之观；缵宗绪于临淮，纶绚银蟾之彩。引詹矞采，抃颂良殷。

承示闽省轮船业已造成，其水师营巡洋师船因驾驶钝笨，一概拆变另造，照前解江南师船式样。阁下办事朴勤精练，水师一项尤属专门名家。现既由尊处设厂督造，必能坚致适用，灵捷如志。南中师船当日有起色矣，曷胜企慰！

国藩承乏畿辅，瞬逾半年。精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，愧悚奚极！复颂台安，并贺节禧。

063．复黎培敬九月二十六日

答谢秋节相庆，兼及畿辅农事。

简堂仁弟大人阁下：

顷接惠函，猥以秋节相庆，纫戢曷任！就谂旬宣绩懋，屏翰勋高。布恺泽于牂江，烽消黔塞；延清辉于蟾窟，露湛丹宸。引企矞晖，良殷抃颂。

国藩承乏畿辅，瞬逾半年。精力衰颓，毫无裨补。此间春夏以来，天时亢旱，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡，颇称中稔，余属岁收不及五分。深虑鸿嗷遍地，抚绥乏术。皆由疆吏奉职无状，殃及黔黎，愧悚奚极！复颂台安，祗璧谦版。

064．复文溥九月二十六日

答谢秋节相庆，兼及畿辅农事。

洁溪尊兄大人阁下：

顷接惠函，猥以秋节相庆，纫戢曷任！就谂豸服宣猷，蟾轮驾福。西鹣东鲽，集琛赆于四明；玉露金飙，迓丝纶于九陛。引詹矞采，抃颂良殷。

国藩承乏畿辅，瞬逾半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，愧悚何极！复颂台安，并贺节禧。祗璧谦版，不具。

065．复钟峻九月二十六日

答谢秋节相庆，附告畿辅荒歉情形。

仲山尊兄大人阁下：

顷接惠函，猥以秋节相庆，纫戢曷任！就谂绩懋蜀垣，釐延商序。锦江秋满，豸章宣六察之猷；珠斗宵澄，凤贲十华之宠。引詹矞采，抃颂良殷。

国藩承乏畿辅，瞬历半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋亢旱，又逾一月。惟河、天、宣、永数郡颇称中稔，余属岁收不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺节禧。祗璧谦版。

066．复徐志导九月二十六日

答谢秋节相庆。销数虽因水灾而减，然得大才认真整理，当可渐有起色。河北干旱，岁收荒歉，殊深焦虑。

孟卿仁弟大人阁下：

连接惠函，猥以秋节相庆，并承示督销情形，曷任纫戢！就谂绩懋西江，釐延南吕。镂虎形而正策，节风清；挹蟾魄以飞扬，芝纶露湛。引詹矞采，抃颂良殷。

今岁东南数省大水为患，以致销数大减，乃理势之必然。幸六七月来销数尚畅，岁底或可足两纲之额。得大才认真整理，谅此后不遽短绌耳。

国藩承乏畿辅，瞬历半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，愧悚奚极！复颂台安，并贺节禧。

067．复杜瑞联九月二十六日

答谢秋节相庆，附告畿辅岁收。

鹤田老公祖大人阁下：

顷接惠函，猥以秋节相庆，纫戢曷任！就谂绩懋星沙，釐延月琯。黄堂领袖，猷宣铜虎之符；丹陛丝纶，彩挹银蟾之窟。引詹矞采，抃颂良殷。

国藩承乏畿辅，瞬历半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属岁收不及五成。深虑鸿嗷遍野，抚绥乏术，愧悚奚极！复颂台安，并贺节禧。祗璧谦版。

068．复蒯德模九月二十六日

答谢秋节相庆。表章正学，匡扶雅教，可敬可佩。直境苦旱，岁收大减，深以为虑。

子范尊兄阁下：

顷接惠函，猥以秋节相庆，纫戢曷任！就谂绩懋隼，祜绥熊轼。泛金樽之醽醁，月满娄江；迓玉陛之丝纶，风清商序。引詹矞采，企颂弥殷。

承示改建安道书院及修葺王文肃公南园遗址，想见表章正学，匡扶雅教，于地方应办之事，实能加意振兴。尊著律诗亦复望古怀贤，似赠如答，良以为珮。

国藩承乏畿辅，瞬历半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属岁收不及五成。深虑鸿嗷遍野，抚绥乏术，愧悚奚极！复颂台安，并贺节禧。

069．复徐薇垣九月二十六日

答谢秋节相庆。略告直境岁收、清讼诸事。

薇垣尊兄阁下：

顷接惠函，猥以秋节相庆，纫戢曷任！就谂履祉秋高，蕃釐云蔚。襄荩勤于莲幕，饶佳趣于芸编，曷胜抃颂！

国藩承乏畿辅，瞬历半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属岁收不及五成。深虑鸿嗷遍野，抚绥乏术，愧悚奚极！

前定《清讼事宜》，因直隶滞狱过多，严立限程，俾各州县亟为清理。数月以来，各属报结积案近二万起。然旧者未了，新者又增，恐今尚难蒇事。承索《清讼》一书，想见虚怀博采，留心民事，良以为珮。兹即附去一册，以备观览。复颂台安，并贺节禧。不具。

070．复刘寿曾九月二十六日

《曹集铨评》校订精审，体例完善，具见精益求精之用心。直境干旱，良以为忧。

恭甫尊兄阁下：

顷接惠书，猥蒙注饰，纫戢曷任！就谂履祉绥愉，荣问嘉鬯。参稽七略，中垒早启乎先声；雠校群书，仲冯更光于前业。望风驰想，倾企弥殷。

《曹集铨评》一书，既以程、张二本互校，核补数篇，复参考诸书，补入佚文十余条、脱文四百余字，具见才宏心细，条理精详。今又觅《艺文类聚》、《北堂书钞》、《初学记》诸书核校，并随时与俭卿封翁往返商榷，又与叔俛、芙卿诸君子晰疑辨难，折衷至当。俾此书体例完善，搜讨精博，不特俭翁耄年借以自娱，亦艺林中一快事也。

国藩承乏畿辅，瞬历半年，精力衰颓，毫无裨补。复值天时亢旱，禾稼成灾。计直境各属，惟河、天、宣、永数郡颇称中稔，余属岁收不及五成。深虑鸿嗷遍野，抚绥乏术，愧悚奚极！复颂台安，诸惟心鉴。

071．致杨彝珍九月二十六日

金陵之役，侥幸成功，纯关天意，不由人谋。久任繁剧，意绪索然，昔年把臂论文飞觞谈艺之情景，再也不可得矣。

性农仁兄大人阁下：

癸丑判，十有七年。戎马关山，久疏音敬。丁卯春间接奉手毕，并大著《平金陵颂》一篇，猥蒙祓饰。属以尘务匆遽，裁答久稽。客岁令嗣伯川世兄道经金陵，借悉起居康胜。顷复获读尊著“簁”字韵古风一篇，揄奖溢量，感与惭并。至其寄怀感旧，随事叙述，跌宕多奇，音格遒整，直欲嗣响少陵，钦迟曷已！比维道履康愉，纂述宏富。饫湖山之佳趣，贻兰玉之清芬。引睇矞晖，弥殷企颂。

弟以菲材，谬膺重寄。其初办理团练，惟以捍卫桑梓，厥后四方多故，事会相迫，遂有不克中止之势。正值剥极将复，不才会逢其适，侥幸有功。其间离合得失之故，千变万态，纯关天意，不由人谋。故时人有以丰功推弟者，弟辄以比之博者之大胜，会试之高第，一时虽若可喜，实则值时命之偶然，无足道也。

自甲子以后，久拟避位让贤，还山养拙，而机缘不遂，又复承乏三辅，仍膺剧职。兵燹之余，民生日蹙，狱讼繁多。弟初莅此间，意欲少加整饬，撰拟《清讼事宜》十条，严立限程，清厘积狱。并饬各属访贤举才，加之奖借，冀扶雅道而振士风，刻下粗有端绪。惟是春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸，致阖属岁事荒歉。深虑鸿嗷遍野，抚绥乏术。其他河务、军政，岁久废弛，复因入款支绌，艰于措注。百事都不遂意，兴趣为之索然。回忆昔年供职春明，时与二三朋好把臂论文，飞觞谈艺，异同互见，兴往情来。追溯前游，顿成陈迹。年皆垂暮，南北睽违，曷任怅惘！专泐，肃颂台安，诸希雅照。不宣。

072．复孙衣言九月二十七日

“俭”字为宝，行之甚难。愿与二三知己交相勖勉，持之终身。金陵、皖南苦水，直隶亢旱，深恐抚绥无术。

琴西仁弟大人阁下：

接八月十七手书，具悉一一。

少君颖迈好学，去年曾闻语及，近于考据一途。南邦又文物所聚，多博闻君子相与观摩，日进无疆。来示云山林之气入于骨髓，兹尤可喜。方今俗尚浮华，目染耳濡，不患不趋于文，只患不葆其质。植基朴拙，乃大器也。

大小儿前在途次颇多磨折，到署后眷口多病，日与医药为缘，不克肆力于学。二小儿攻制举业，现请敝同乡贺君麓樵为之阅文。贺君戊子举人，本一老斫轮手，惟年逾七旬，精力不免衰迈。今年省垣书院李山长铁梅，因与诸生不洽辞馆。亦拟另请一品端学赡、兼长诗文者主此讲席，并教礼贤馆所留人才。而延访经时，迄未能得，未审尊意中有其人否？

来函所论节俭，中外奏疏亦颇有以此为言者，朝端亦有刻苦自励以转移风气者。兵燹之后，十室九空，物产之丰，大不如昔，人心宜何如警畏敛抑？乃所闻所见，近时人家婚丧应酬，其缛节繁文卒未能稍为减损。“俭”之一字，实亦言之甚易，行之极难。国藩平日好以此字劝人，而自计今日衙门用度较之在安庆时已奢，较在营时尤奢，较之在京供职时更奢，弥用愧悚。盖不能事事立一规条，时时检束，则浪费且不自觉。惟华靡究非拙性所安，徒愿以俭为宝，拳拳然持之终身，与二三知己交相勖勉耳。

夏秋之间金陵水潦，皖江南北尤甚。圩田冲破者颗粒不登。穀帅及诸君子已为筹款抚恤，并设局收当牛只，谅灾黎可获安全。直隶则苦旱干，夏秋两收多有不及三四成者。州县报灾七十余属。八、九月少雨，宿麦复难播种。而部库支绌，又不敢仿照六年之例多请帑金以筹赈济。将来嗷鸿遍野，无术抚绥，焦灼何极！

前此大作七言长句未及快睹，尚有原稿可录示否？国藩昔亦颇好讽玩古人诗文，而懒慢因循，终年不一下笔为之。今暮齿衰颓，百无一成，殊用自悔。此间案牍山积，公私多不适意，即讽玩之功亦已废阁，尤增怅歉。知注并及，复请台安。不具。

国藩顿首

073．复傅振邦九月二十八日

直隶绿营裁汰，可于简汰中寓抚恤之意。器械、号衣目下无款可筹，且待以后再行修理整齐。已续陈练军一折，须令弁兵勤于操演，俾习劳苦。练军章程已定，以备咨请试办。练兵亟宜讲究矛法、阵法，方可立于不败之地。

梅村尊兄大人阁下：

两接惠函，具谂筹展柳营，兴居多祜，至为企颂。

直省绿营惰窳之习胶固已深，必得力与湔除，庶有起色。承示点验四营兵丁，认真裁汰，最为要着。其中年老十之三，如系出征得力，孤苦无倚者，准以其青壮子侄顶补。年幼者十之—，以其人数较少，不久即可雄壮成丁。于简汰之中寓体恤之意，事属可行。目下亦不能不如此办理。

至如器械破缺，号衣号补均应添置齐整。弟前拟将出缺之兵不补，汰革者不添，即以此项饷银作为制器办公之用，与阁下面议及之。厥后具奏一次，部议未经允准。器械、号衣目下无款可筹，且待筹出款项，再行修理整齐可也。

至于练军口粮既视底营为优，尤须操演较熟，本事较强，方能使未挑入选者心服。弟于前月二十六日续陈练军一折，须令弁兵月月移营，亲学挖濠筑垒之事，俾习劳苦。声明在于尊标、敝标及正定标各挑千人，先行试办。现在部议尚未复到，弟已先定营制。马队不杂于步队之内，另立马营。底饷、练饷均在一处支领。每队十一人，百人立队长八人。兹将所定章程抄呈台览。阁下如以为可行，则请速赐复函，以便另备公文咨请试办。计部文亦不久可到矣。尊处已将技生吸烟者责革，又令跑山跳濠，亦练腿之一端，与敝处令其筑垒挖濠者同为习劳之道，至慰，至慰。

白蜡矛杆既比竹杆适用，宜即采换。惟绿营矛法，大抵两人平手对扎。能跳荡飞动，以短矛制长矛，以一矛敌数矛更妙，未审近地有精此技者否？戚南塘论兵器以长矛为第一技艺，近来专讲枪炮，遂将长矛弃置不论。实则劲敌苦战，必须有长矛紧护火器，乃可立于不败之地。弟定营制所以用一半火器，一半刀矛，职是故也。惟淮军好用一丈八九尺之矛，嫌其太长；白腊杆不过七八尺，又嫌太短；能常使一丈四五尺之杆，庶为适中之道。五行速战二阵，均可为临敌之实用，与寻常花法不同。敝处教人专好用“一字阵”。无论何阵，皆由“一字阵”变化出来，只要“一字”匀挑不乱，便处处有整齐之象。至于交锋之际，则惟进步连环、退步连环二阵最为适用。阁下以为何如？复问台安，谨璧大柬。不具。

愚弟曾国藩顿首

074．复周家勋十月初二日

公费银一千五百两照数收入。久旱不雨，饥民嗷嗷，劫盗四起，曷胜焦灼！

琳叔尊兄大人阁下：

八月二十三日曾复寸函，顺贺秋祺。顷接专丁赍到一函，并公费银一千五百两，照数收入。

久晴不雨，宿麦不能播种，饥民嗷嗷，劫盗四起。闻大、顺、广三府，人心尤为皇皇。民困已极，无术抚绥，曷胜焦灼！数月以来，清厘积狱颇多，然旧者未了，新者又增，恐今冬尚难蒇事也。知注附陈，复颂台安。不具。

075．复刘岳昭十月初五日

略告岁收、军政、河务诸事。推荐旧属陈斌，并托为照拂。

荩臣尊兄大人阁下：

七月二十六日曾肃寸函，复贺午祺，未审何时达览。顷接八月惠书，猥以秋节相庆，感荷曷已！比维节钺延釐，履祺集祜。勤宣豹略，恢六诏之山川；宠锡龙章，荷九宸之雨露。詹言矞采，企颂靡涯。

国藩燕畿承乏，壹是如恒。绠短汲深，时虞陨越。此间兵燹之后，继以旱灾，二麦既已歉收，秋禾复多枯萎。通计阖属，惟以河、天、宣、永数郡颇称中稔，余属收成不及五分。刻下已届冬令，饥民嗷嗷，劫盗四起。抚绥乏术，焦灼曷任！练军一事，因续请部饷、酌改营制，部中略有挑动，八月杪再行复奏，一面已先为筹办。惟绿营习气太深，此处将才又寡，自揣必难得力耳。河务亦因经费支绌，岁久失修，永定、滹沱两河南北为患，又值司库入款窘迫，措注益坚。知关廑注，附陈一二。

兹有启者：前安徽候补知县陈斌，向在鄙人营中差委有年，人尚干练。嗣以县令在皖当差，因事被劾落职。兹该令来谒鄙人，意欲从戎立效，寻一开复之路。但敝处业无军事，无可位置。阁下统率劲旅，规画滇黔，需才孔殷。渠不惮万里之遥，趋诣旌麾，借供驱策。如蒙收录而教诲之，幸甚！专泐，肃颂台安，诸惟朗照。不具。

076．复吴大廷十月初九日

赞誉吴氏整顿八闽鹾纲，改行票运、厘课并抽章程，办理极为精审。顺告永定河勘修及直隶亢旱等情。

彤云仁弟大人阁下：

接前月二十九日津门手书，并《福建票盐志略》、《台湾进退志》、《同安墨刻》各种。猥承注系，纫戢曷任！

此数年中阁下整顿八闽鹾纲，剔除佥商官运、县澳穙户、官帮场务诸弊，改行票运、厘课并抽章程，办理极为精审。旋乾转坤之手，分风擘流之笔，实公牍中所罕见者。

台郡孤悬海外，民番杂处，风俗嚣悍。观察而兼学政，非学识宏伟而具应变之才者未易胜任。阁下所在绥谧，政声远播，前在江南，即已遥闻循绩。复从容引疾而归，可谓进退绰有余裕。惟大府挽留甚殷，而台从去志弥决，其中尚有不能尽悉者。

今春以秦陇招致，远为关中之行。夏秋旋闽，泛海抵燕，不日仍驾轮舟南返。历关山之迢递，揽瀛海之苍茫，台旌周回殆数万里。六年久别，彼此未获小叙，稍慰阔悰，至为怅惘。

此间永定河北四下汛于五月漫口，据报此月十二日可以合龙。鄙人于初十日前往验工，仍履勘中洪下口一切工程，约计望后数日才能旋署。

近来精力日颓，兴趣大减，性复健忘。早间所对之客，所阅之牍，日旰则不甚辨识。作字不满二行，目已昏眊作痛，少停乃续为之。蒲柳早衰，实不堪再膺剧职。

直隶今年复值天时亢旱，二麦既已成灾，秋稼又复歉薄。除天、河、宣、永数府外，余属收成均不及五分，且有二三分者，报灾州县七十余属。九月无雨，宿麦皆未播种。诚恐嗷鸿遍野，乏术抚绥，皆由疆吏不职，殃及苍黎，焦虑何极！复颂台安，诸惟心鉴。不具。

国藩顿首

077．复王榕吉十月二十七日

告出省巡河、阅军及察看民情诸事。

荫堂尊兄年大人阁下：

顷奉惠函，猥以揽揆之辰，远劳祓饰，纫珮曷任！就谂荩勤日笃，茀禄蕃增。辇毂风清，绍两汉循良之绩；丝纶露湛，荷九宸褒锡之恩。引企矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附陈，复颂台安。摹璧晚谦，不具。

078．复俊达十月二十七日

略告出省巡河、阅军及察看民情诸事。

质堂仁兄大人阁下：

顷接惠函，猥以揽揆之辰，吉词祓饰，纫戢曷任！就谂猷宣节，绩懋榆关。集东西琛赆之华，云屯紫塞；靖中外烽烟之警，露湛丹宸。引企矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附陈，复颂台安。祗璧谦版。

079．复徵善甫十月二十七日

略述出省巡河、阅兵及察看民情诸事。

善甫尊兄大人阁下：

顷接惠函，猥以揽揆之辰，吉词祓饰，纫珮曷任！就谂豸绣翔华，虎符懋绩。揽严关之迭翠，雁塞风清；辑畿甸之群黎，螭坳露湛。引詹矞采，企颂靡涯。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附陈，复颂台安。祗璧谦版。

080．复奎乐山十月二十七日

简述近日出省巡河、阅兵及察看民情诸事。

乐山尊兄大人阁下：

两接惠函，猥以荣莅新任，远荷揄扬，复以揽揆之辰，吉词祓饰，纫珮曷任！就谂蕃釐云蔚，荩绩日隆。雁塞勋高，肃清风于上谷；豸章绩懋，迓湛露于北宸。引企矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附陈，复颂台安。汇璧衔版资谦。

081．复李元华十月二十七日

告近日巡河、阅兵诸事。

采臣尊兄大人阁下：

顷接惠函，猥以荣莅新任，远劳祓饰，纫珮曷任！就谂陈臬三齐，荩猷日茂。牙幢按部，迓湛露之十华；肺石达穷，肃清风于九棘。引詹矞采，抃颂良殷。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附闻，复颂台安。祗璧谦版。

082．复范梁十月二十七日

告近日出巡所见军民各情。

楣生尊兄大人阁下：

顷接惠函，猥以荣莅新任，远劳祓饰，纫戢曷任！就谂猷宣左辅，宠迓北宸。泽节用龙，谨正海王之策；盐形镂虎，定追齐相之功。引企矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶于岁事有裨耳。知注附陈，复颂台安。祗璧谦版。

083．复崇厚十月二十七日

酬谢盛情款待，顺告归省见闻。

地山宫保尊兄大人阁下：

津门展觌，借罄积忱。既台驾之频烦，复盛筵之叨饫。私衷歉仄，良不可任。前奉惠函，猥以揽揆之辰，吉词祓饰，纫感无涯。比谂祜集霓旌，猷宣豹略。南琛西赆，集万国之梯航；凤诺龙章，迓九宸之纶。引詹矞采，抃颂良殷。

国藩自启程后，由霸州、容城、安肃一带旋省，二十三日午后行抵省垣。沿途察看民情，颇称静谧。惟二麦以得雨未透，尚未一律播种，专望冬腊月间普沾雪泽，春间或可补种。其秋收最歉之处，明岁青黄不接之际，嗷鸿遍野，殊堪焦虑耳。知注附陈，函泐布谢。复颂台安，祗璧大柬。不具。

084．复恒云舫十月二十七日

略告归途所见，以答存问。

云舫尊兄大人阁下：

小驻津门，芝晖快挹，匆匆执别，驰企良殷。前接惠函，猥以揽揆之辰，吉词祓饰，纫珮曷任！比谂荩望日隆，庞祺川至。梅羹奏绩，作咸宏润下之功；英宣猷，洒澹著协中之化。引詹矞采，企颂靡涯。

国藩自启程后，由霸州、容城、安肃一带旋省，二十三日午后行抵省垣。沿途察看民情，颇称静谧。惟二麦以得雨未透，尚未一律播种，专望冬腊月间普沾雨泽，其间或可补种。其秋收最歉之处，明岁青黄不接之际，嗷鸿遍野，殊堪焦虑耳。知注附陈，函泐布谢。复颂台安，祗璧谦版。不具。

085．复周家勋十月二十七日

略告天津别后路途见闻。

琳叔尊兄大人阁下：

小驻津门，屡展良觌，匆匆执别，驰企维殷。前接惠函，猥以揽揆之辰，吉词祓饰，纫戢曷任！比谂荩绩日隆，蕃釐云蔚。六察懋豸章之绩，氛靖蓬瀛；十华承凤之恩，风和蔀屋。引詹矞采，企颂靡涯。

国藩自启程后，由霸州、容城、安肃一带旋省，二十三日午后行抵省垣。沿途察看民情，颇称静谧。惟二麦以得雨未透，尚未一律播种，专望冬腊月间普沾雨泽，春间或可补种。其秋收最歉之处，明岁青黄不接之际，嗷鸿遍野，殊堪焦虑耳。知注附陈，函泐布谢，复颂台安。祗璧谦版，不具。

086．复岑毓英十月二十七日

秋节答谢，附告岁收歉荒情形。

彦卿尊兄大人阁下：

顷接惠函，猥以秋节相庆，纫戢曷任！就谂节（越）〔钺〕延釐，履綦集祜。威宣铜鼓，清六诏之山川；凯奏金铙，迓九宸之雨露。引詹矞采，抃颂良殷。

国藩承乏畿辅，瞬逾半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡，颇称中稔，余属岁收不及五成。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺冬祺。不具。

087．复张洊山十月二十七日

略告河北近状，以答存问。

洊山尊兄大人阁下：

顷接惠函，猥以荣晋薇垣，远劳注饰，纫戢曷任！就谂福荫鄂疆，恩承虞陛。虎拜茂旬宣之绩，泽溥荆江；鸠安怀煦育之仁，膏流黍雨。引詹矞采，抃颂良殷。

国藩承乏畿辅，瞬逾半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺大喜。祗璧谦版，不具。

088．复蔡锦青十月二十七日

答谢秋节相庆，兼告畿辅农事。

芥舟尊兄大人阁下：

顷接惠函，猥以秋节相庆，兼承示滇省军事，纫珮曷任！就谂豸绣翔华，虎符懋绩。宣猷丹徼，化孚乎爨长蒙酋；迓祜紫宸，氛扫乎蛮烟瘴雨。引詹矞采，抃颂良殷。

国藩承乏畿辅，瞬逾半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！复颂台安，并贺冬祺。祗璧谦版。

089．复曹阶十月二十七日

答谢秋节相庆，附告畿辅岁事。

级三尊兄大人阁下：

顷接惠函，猥以秋节相庆，纫戢曷任！就谂望重豸华，猷宣鹄渚。五材并饬，舳舻壮画鹢之观；九陛承恩，纶绚紫鸾之彩。引詹矞霭，企颂靡涯。

国藩承乏畿辅，瞬历半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡颇称中稔，余属岁收不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚何极！复颂台安，并贺冬祺。祗璧谦版。

090．致各府厅州 [1] 十月二十七日

视事畿辅瞬逾九月，而吏治未有起色。于僚属时有访察，亦有见闻，恐仍未详尽。望于各属内州县密考示复，以期上下皆存视民如伤之念。

△△（原文此处为三角）尊兄阁下：

睽别以来，时殷驰企。辰惟政祺静谧，台候绥愉，至以为颂。

弟视事畿疆，瞬逾九月，于地方吏治极望振兴。而阖省情形总未见有起色，心常内疚。窃念亲民之官莫如牧令，果其勤求政理，清慎自矢，必能造福一方。否则玩视民瘼，偷惰贪残，贻害亦非浅鲜。弟随时访察，亦有见闻，仍恐未能详尽。阁下辖治所属境壤较近，耳目较真，其人或才或否，或勤或惰，亮昭昭然早分黑白。望即将属内各州、县细切胪列，出具密考示复，以备稽核其缺。如或过于瘠苦，不免赔累，或地方雕敝，民情刁悍，诸多棘手，中有实在难办之处，亦可代为叙诉一切。

忝为大吏，自当存心公恕，设身处地。吾所不能为者，而责人以所难为，固属不可。然但知体恤属僚，而置害民之吏于不问，则所损尤大。是以平心细察，期于上下皆存视民如伤之念，而又不苛责属员，乃为妥善。请阁下从此用心，不得仅用四字泛泛考语，致等虚文。统望于一月之内见复，是为至要。专布，顺颂台安。

愚弟曾国藩顿首

[1] 原抄件有批示，云：“有近日新见面者，有并未见过一次者，有自省赴任未久者。首二行写法各不同，须照另单分别写之。”另单今未见。

091．复傅振邦十月二十七日

庆祥即可饬赴麾下当差，周正林亦可派往古北口帮同教演。底饷练饷宜并归一处支领，以杜弊端。平日重练军统领之权，庶临阵惟练军统领之命是听。

梅村尊兄大人阁下：

接初六、十一日两次来书，就谂台履增绥，至为企颂。

现添古北口练军千人，预在贵标中、左、右三营内选五百名，复在前营、昌平营内选五百名，办理甚妥。

白蜡矛杆适用，而长仅丈一二尺。或仍宜兼用丈三四尺之竹杆，以练腕力。

示及参将赵喜义、副将庆祥，均须用当翼长。查庆副将在省试用，即可饬赴麾下当差。赵参将现带洋枪队六百名，在于保定以北直至芦沟桥一带巡哨。俟有替人，再行札饬前往。

领饷一节，缘直省绿营风气，入伍者大抵兼小贸手艺营生。及其挑入练军，或练营与底营分驻两处，往往正身仍食底营之饷，不赴练营，但稍分练饷雇人替练。一旦调剿别处，则又雇人代行。兵止一名，人已数变。安坐射利，既无以服阖营之心，其替代之人得项无多，又不能安心练习。是以前次奉请底饷、练饷并归一处支领，以昭核实。不使兵丁恋恋于底营，身家之念重而赴敌之志轻，所以杜弊端也。

兹诵惠函，转据三营将官禀称，古北口不产米粮，向来成案由司库预借，折色饷银八千两，于秋成时办米交仓，按月支放。其所借之款按四季由兵饷银内扣还。同治四年起，每年借支四千两，又由练军节存银添凑四千一百两，以资接济，仍按四季扣还。今底营营饷概交练营，倘若移营，则练兵家属月间无米糊口，请将三营马战守底饷仍归原营支领，俾得扣还米价等因。阁下体恤兵丁，用意极为周至。惟是藩司并发练饷，各营一律，未便稍涉两歧。而鄙人之意，练兵仍归本管提镇统领者，自由本提镇作主；若另归他将统领者即由他将作主，底饷、练饷皆归他将支发，革汰开缺概由他将其募补，本管提镇不得干预。平日重练军统领之权，庶临阵惟练军统领之命是听。底饷不由底营支领，譬之绝生母之乳，使小儿专认乳母之乳也。阁下以本管提镇之位，而兼练军统领之权，即米价稍有窒碍，亦断无办不动之事。若另有练军统领，而拨标下兵隶之，则办理较难，然亦不能不重练营之权，预作远征之计也。是否可行，仍希裁酌示复。周军门正林前在山东，既事阁下，共事相得，当即派往古北口帮同教演，以副雅意。复请台安，并璧大柬。不具。

愚弟曾国藩顿首

092．复钱应溥十月二十八日

江南大水，幸抚绥有方。直隶亢旱，诚恐讼劫滋多。沪关协饷业已解到，练军一节正拟试办。前后《汉书》已印装成帙，《史记》成功则当稍迟。

子密仁弟大人阁下：

接八月二十七日手书，具谂台候康愉，至为企颂。

江南大水淹城市，没圩田，皖中州县被灾尤众。幸里下河一带丰稔，米价不致过昂。省城又设抚恤局、典牛局，并拟于水退后挑河筑圩，以工代赈，极意抚绥，谅灾黎不致失所。直隶则夏麦既已歉收，秋禾复遭亢旱。近畿唯宣、永、河、天数郡可称有年，余则收成不及五分，并有不及三分者。通省报灾州县，计已六十余属。虽系偏灾，而值连年兵燹之余，民困已甚。将来鸿嗷遍野，诚恐讼劫滋多，殊深焦灼。

沪关协饷，查已解到二十一万。此间经费别无可筹，得此大宗津贴，便觉右宜左有，不可谓无济于事也。

练军一节，前经疏请，每月多拨的饷二万，部议亦允增添，而不肯参用勇制。仆于九月复奏，仍欲以勇营质朴之气少变绿营油滑之风，未审部中不再驳否？

官相原练尚有四千人，兹拟再挑三千人试练。就刘荫帅旧日章程略为更改，以归简易。俟有成效，然后更添至万二千人。他日有无实用，此时尚难预必。不过稍尽心力，补救万一而已。

局中前后《汉书》，前接洪琴西函，云十月上旬可以印装成帙，敝处应寄及应送若干部，开单请示。已经开去一单，渠未接到时，即由沪先寄二十余部。比时尚未到津，不知内河已封冻否。《史记》成功稍迟，然参酌诸家善本，校订歧误，自费日力，能事亦不必相促迫也。

浙苏各书局均奏明动用公款，金陵局事同一律，不识能筹得永远有着之款，俾一切宽裕否？至以为念。

程丞迪华现已赴永定河工差委，略有裨助，惜非长局。直隶官场苦况有十倍于苏浙者，只为无事可派，遂致无生可谋耳。知注附及，复颂台安。不具。

国藩顿首

093．复朱学勤十月二十八日

永定河已合龙，尚称坚实。直隶亢旱，秋杪得雨未透，二麦未种，诚恐明春因饥煽变，剿抚两难。和约已成定局。刘松山剿回得手。滹沱河修治较难，尚需细切查勘。莲池山长，犹未延访得人。

修伯尊兄大人阁下：

接九月二十五日惠函，就谂兴居多祜，荩绩益隆，至以为颂。

弟初十日出省，十二抵固安。督视永定河合龙，至十三日始克闭气。工程物料尚称坚实，唯开挖中洪，究不甚长，而堤捻卑薄，无料补苴，未知此后果能稳固无虞否？

十七日抵天津，留阅崇帅洋枪炮队，军容甚属齐整。二十三日旋抵省垣。途间察看民情，颇为静谧。但秋杪得雨未透，二麦多未播种。闻南三府种麦尤少，深恐明春青黄不接之际，因饥煽变，剿抚两难。专望冬腊月间，渥沾雪泽，庶于岁事有裨耳。

承示和约已定局，无甚更动，惟税则稍有出入。自前岁初议时观之，得此已属大幸。

刘寿卿军门迭来函信，在宁、灵一带每战皆捷，攻克二十余堡，军事极为得手。且谓须加痛剿，俾回匪咸知悔惧，然后招抚为可恃，议论亦甚允当。西事当别无波折耳。

滹沱河迁徙无常，治之难有把握，诚如尊指。前月委员查勘，在藁城东门外南楼村下，至翼州邵村，有道光年间入滏故道尚可修复。向来滹、滏会合，同入子牙一路，盐引口岸甚多。自滹沱北徙而滏河独力渐弱，难以济送盐舶。商人改从陆运，多縻脚价，是以此次颇愿量助工费。惟自藁至冀河道一百八十余里，其中有无关碍民田，仍须细切再查，腊初始能定议具奏。

程容伯为弱小所累，不能远离都门，而正定书院本系乾隆之局，可以不必到馆。兹将关聘再行送呈，即恳转交容翁。

省中莲池山长，犹未延访得人。倪豹岑在南有馆，想亦未必能来也。

贱内前此调治目疾，因而他病丛生，势甚危笃。忆及在江南时有敝同乡诊治见效，顷儿辈延请北来，未审果有转机否。知注附及，复颂台安。不具。

愚弟曾国藩顿首

094．复顾嘉衡十一月初三日

宛郡为战略要地，自豫入陕入鄂，皆为来往之冲。完保此区，厥功甚伟。直隶亢旱，夏秋歉收，诚恐嗷鸿遍野，无术抚绥。

湘波尊兄年大人阁下：

昨王毅臣军门北上，道出保阳，交到惠书，并手折三扣。就谂簪绂翔华，兴居集祜，至为欣颂。

宛郡居陈、许、光、汝之交，外界郧、德、襄、商。自咸丰初年，发逆屡陷武昌，由信阳、随、枣等处北侵，均与宛境相接。厥后捻匪四起，自豫入陕入鄂，宛又为来往之冲。示及历年守宛，修城垣，制器械，办团练，募壮勇，捐备粮饷，不费省局一钱。前后擒斩发捻匪伙至五千余名之多，完保郡城以固豫南屏幛，厥功甚伟。百姓知之，寅僚知之，省中大吏及统兵诸帅亦知之，并已迭经陈奏，上达宸聪。洊历升阶，指顾间事。虽防剿劳绩因与城工牵叙，奉部司驳回，现既由抚帅分晰声明，自可分别议奖。

阁下十余年间五临斯郡，驾轻就熟，召父杜母之称早已传播遐迩。即宦途连蹇，未能扶摇直上，而誉望之隆，几与古之张、乔、祝、良并著。不朽盛业，亦复何疑！

国藩视事畿辅，瞬逾半年，精力衰颓，毫无裨补。复值天时亢旱，夏麦秋禾收成俱歉。八、九月乏雨，宿麦又难播种。报灾州县七十余属。诚恐将来嗷鸿遍野，无术抚绥，皆由疆吏奉职无状，殃及蒸黎，曷任惴栗！知注附陈，复颂台安。并璧谦版，不具。

年愚弟曾国藩顿首

095．复马新贻十一月初三日

《汉书》尚未寄到。京饷办理妥善。刘松山攻剿甚为得手。崇明等处添兵之事，宜与李鸿章从长计议。江南被水，抚绥有方；直隶亢旱，深恐赈恤无术。

穀山尊兄大人阁下：

接九月二十七日来书，具悉一一。

《汉书》二十三部附惠函由沪转寄，现尚未到。向来节届大雪，天津即冰冻封河。目下将近大雪，未知能于冻河前到津否。

机局工程愈大，需款愈多，部议止准留拨洋税一成，不敷支用。前接尊处复奏会稿，于厂屋、学馆、船坞及兼办枪炮各层，剖叙至为明晰，当可仰邀俞允。京饷二十万，就盐厘按月分拨，于淮饷亦无妨碍，办理诚为妥善。

老湘军赴陇，迭据刘寿卿函报，攻剿甚为得手。所言道路险远，百物昂贵，均属实在情形。阁下爱惜将才，力为筹画，指拨江西督销局每月万两以济该军。虽目下未能腾挪，而来年二三月便可接济。寿卿闻之，不知如何感仰隆情，大慰渴望。

崇明等处沿海列城，守兵既不可少，而添兵不添饷，又恐势有不行。将来稍与变通，自可将各城增添之兵并案办理。前此瓜镇请改八团舢板，鄙意拟令江阴通海各营互相协助，似乎可省多船。第武营习气既有汛地之分，即存畛域之见。协助之说，事不可恃，尊论至为切当。应由阁下与李相从长计议，用期经久可行，鄙人毫无成见也。

鄂岸、川、淮配销二八分成搭算，秋间李相复改斤为包。接到大咨，得悉一切。现在台处已经咨复，将来如何定议，仍希示及。

江南自八月望后天气晴畅，晚禾成熟，牵算不及五分。上江饥民，诚恐纷纷趋赴金陵觅食。然屡见南省友人来信云，阁下于七月间已设有抚恤、当牛等局。比来水退，二麦可望布种。粮价不长，谅灾黎咸有生机。

直隶今年则苦亢旱，唯宣、永、河、天数郡颇称中稔，余则秋禾歉收，宿麦复难播种。省南正、大、顺、广被灾尤重，而州县狃于积习匿报荒歉分数，牢不可破。昨奉寄谕，据言官奏疏，亦着分别情形蠲缓赈恤。而当此部库支绌之际，计未能多请帑金，此间又别无款项可筹。遍地嗷鸿，青黄不接之际，未知如何拯救，乃能稍沾实惠，不滋他变。

弟前月初十日出省，十二抵固安督视永定河合龙，连日验勘中洪下口，十七至天津留阅练军，二十三日旋抵省垣。途间察看民情，亦皆静谧。然总望早日渥沾雪泽，明年二月得以补种春麦，于百姓生计庶有裨耳。

此间练军一节，秋间接到部复，亦允每月添拨练饷二万，而不欲参用勇营之制。弟随经复奏，再请部议。统俟接到部文，再将前后奏件咨达冰案。现于官相旧练四千人外，在保定、正定、古北口各营复行挑练三千。此事枝枝节节为之，自揣实无把握。

浙省添饷裁兵之案，究竟有成效否？各省可仿行否？并乞示及。复请台安。不具。

愚弟曾国藩顿首

096．复贺寿慈十一月初三日

近日出省巡察军政河务，民情安谧。所托之事，稍后得便当向李相提及。贱内调治目疾，未审果有转机否。

云黼尊兄大人阁下：

执别以来，两周月琯，愿言之怀，良不可任。前奉惠函，猥以临行祖饯，远劳齿谢，感与惭并。比维按临诸郡，祜集星轺。持玉尺于黄图，芝纶露湛；度金针于白屋，藻鉴冰清。引企矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶来春尚可补种耳。

十月间庆贺折件谨已代为附递，业将黄折报匣等件咨还，谅达冰案。令弟已到黄州教授之任，甚慰。承嘱之事，此时李相远赴川省，稍待时日，容有便函，当为提及耳。

贱内前此调治目疾，因而他病丛生，势甚危笃。忆在江南时有同乡诊治见效，顷儿辈延请北来，未审果有转机否。知注附陈，复颂台安。摹璧晚谦，不具。

097．复清安十一月初三日

近日出省巡察，军政民情尚称安顺。所请弁兵银两，即当饬司照拨。尹国樑必须严惩，以肃戎行。

吉甫尊兄大人阁下：

连接惠函，猥蒙注饰，纫珮曷任！就谂节越〔钺〕延釐，履綦集祜。骍盟望重，丹宸寄锁钥之司；豹略猷宣，紫塞靖枪欃之焰。引詹矞采，抃颂良殷。

国藩于初五〔十〕日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶来春尚可补种耳。

承示派兵梭巡陵寝，酌定劝惩章程，并勤加稽察，认真操练，仰见讲求营务，实事求是，良以为珮。海查弁兵季支贴费银，既系奏定章程，自当饬司照拨。其同治四年以后积欠贴费，亦当酌量筹款补拨，用副雅嘱。右营守备尹国樑，既经与插箭岭守备对调，乃敢抗委不遵，且有私放兵债、交通铺商诸情事，自未可任其狡妄，稍事姑容。即当查明实迹，严加惩究，以肃戎行。复颂台安，汇璧谦柬。不具。

098．复涂宗瀛十一月初三日

略告近日出巡情形。与洋人交涉，需依据和约，细究曲直之所在，方可不至龃龉。

朗轩尊兄大人阁下：

十月初三日接八月杪惠函，收到毛燕及毡篓各件，并以荣莅新任，远劳祓饰，纫珮曷任！旋接九月中旬来书，具悉壹是。比维猷宣六察，绩茂三吴。鹣鲽增辉，集梯航之万宝；豚鱼知信，迓纶之十华。引睇矞晖，良殷抃颂。

国藩于初十日由省启行，十二日抵固安，督视永定河合龙，至十三日始克闭气。工程物料尚称坚实，惟开挖中洪究不甚长，而堤埝卑薄，无术补苴，未知此后能稳固无虞否。十七日抵天津，留阅练军操演，队伍甚属整齐。二十三日旋抵省垣。途间察看民情，颇为静谧。惟秋杪得雨未透，二麦多未播种，专望冬腊月间普沾雪泽，庶来春尚可补种耳。

承示法国有开赌敛费之议，经阁下先行出示禁止，并照会各国领事，申明旧章，而各领事亦允帮同禁止。此举先发制人，可谓经权互得。凡事皆能仿此，依定和约，接以诚信，而又旁询熟悉彼中情事者，每有争讼，则细究曲直之所在，必可批郤导窾，不致龃龉。去岁扬州之案，只因未查出甘泉剿写字据一节，以致愈办愈棼。至英领事屡以细故饶舌，阁下稳练深细，必能妥为驾驭。

存之、子岱两兄 [1] ，竹如先生病已全愈，询诸存之，乃得其详。存之尚未禀到，渠盖无意于服官也。复颂台安，并贺大喜。祗璧谦版，不具。

[1] 此处当有脱误。

099．复蒋凝学十一月初三日

直境苦旱，岁收荒歉。宦况稍滞，更须忍耐平和，始终不懈。

之纯尊兄大人阁下：

顷接惠函，猥蒙注饰，兼承示甘省军事，纫戢曷任！就谂绩茂柏垣，勤宣兰锜。阵列鹳鹅之队，榆塞勋高；氛清鸟鼠之峰，芝纶宠锡。引詹矞采，企颂靡涯。

国藩承乏畿辅，瞬逾半年，精力衰颓，毫无裨补。此间春夏以来，雨泽稀少，二麦歉收。六月间连得甘霖，秋禾借以播种。乃孟秋以后，又苦恒旸。惟河、天、宣、永数郡颇称中稔，余属收成不及五分。深虑鸿嗷遍野，抚绥乏术，皆由疆吏奉职无状，殃及黔黎，愧悚奚极！

承示甘臬一缺业已简授有人，阁下数载不迁，宦况稍滞，似不能释然于怀。然磨练愈久，则才弥稳而望弥隆。以阁下战功卓著，益茂荩勤，始终不懈，终当上孚宸眷，大展宏猷。尚望少与回翔，勉支时局，是所至祷。复颂台安，诸惟朗鉴。不具。

100．复崇厚十一月初六日

既饬刘景芳带旧部马勇赴绥城搜剿，又添足云字马勇分扎津南弹压，筹画周妥。直隶东南、西南两路均需派队驻守，以防意外之虞。

地山宫保尊兄大人阁下：

前月二十八日肃复寸函，想已达览。顷承惠书，猥蒙注饰，纫珮曷任！就谂荩望日隆，庞祺川至。列千万鹳鹅之队，兰锜宣勤；集东西鹣之华，芝纶锡羡。引詹矞采，企颂良殷。

另示前月二十一日接奉廷寄，以据定将军奏搜蒙境窜匪，拟添调队伍，饬提督刘景芳统带旧部马勇五百名前赴绥城等因。刻下刘提督在景州原籍养病，已由台处催令到津，带直字两营马勇前往。阁下复虑该提督旧部悉数调去，则青、沧、盐、庆空虚，拟将云字马勇添足四百，作为两营，仍分布津南一带弹压盐匪，筹画至为周妥。

岁歉民饥，弟意常虑有意外之虞。若东南一路由尊处派队防剿，西南一路由敝处派队防剿，则仓卒有警，亦当易于扑灭。经费不敷，直隶别无腾挪之法。大小出入项目，均须奏明办理。想荩筹必有长策矣。复请台安。不具。

愚弟曾国藩顿首

101．复李宗羲十一月十三日

晋防不可稍疏。饬各营先自固门户，诚为要策。晋省吏治极坏，当出示严禁差役殃民。直隶练军一节，现先行试办，俟后再行推广。奏议之文专取明畅，无他谬巧。

雨亭仁弟大人阁下：

前接九月十六日一函，尚未奉复。顷又接到十月二十七日来示，具悉一一。

刘寿卿前次整军深入，饷道险远，众以为虑，并有谓灵州失守为寿卿激变者。继闻老湘一军连获大捷，金、张、雷、黄各将进剿皆甚得手，军威大振。现已收复灵州，回势愈益穷蹙，深用为慰。马化漋屡次乞抚，又解送金、张及寿卿各营粮食，迹类真降。其实该酋反复倾倒，全不可恃。据寿卿来信，谓该酋所送之粮虽已收入，而其乞降一节，则并未允许，仍饬令尽缴马械。似此办理，当不至堕其术中。

晋省河曲吉州一带，冰桥业已凝结，诚宜备豫不虞。即使西事万无一失，而晋防究不可稍疏。阁下严饬各营益加慎密，先自固其门户，诚为要策，非拘迂之见也。

邵棠浦官运蹭蹬，现到保定，鄙人亦拟妥筹位置。惟此间过于贫乏，无差可派，是以迄无区处。尊处如有虚席，尽可招之入晋，亦不须奏调也。

晋省吏治极坏，自理词讼，皆系传呈本官，食物逐日供应，又差役买票求签，数者皆殃民之政，自应出示严禁。差役之害，为北省通弊。敝处现在办法不过去其太甚。前饬查班车之弊，惟三十六州、县稍加裁减，亦因地方瘠苦，不宜大夺州县之利。诚恐欲活其赤子而先饿其乳母，适两毙之道。兹将酌减班车通饬抄呈台览。

又闻钱粮浮收太甚，现亦饬查，尚未汇商。补偏救弊，稍冀与民休息。惟旱灾太甚，入冬雨雪稀少，二麦迄未入土。来岁青黄不接，不知何法抚绥以弭他变？焦灼无已。

直隶练军一节，前经部议挑驳，现但先行试办。保定挑练一千，正定一千，古北口一千，俟行之无甚窒碍，再行推广。九月初将此意复奏，顷准部议，皆已照准。惟将来是否有效，实无把握。

晋省广招将弁，现颇得有健否？方兰槎中道抱病，复还淮安，目下奏折均系自办，毋乃过劳，似尚宜觅一帮手。寄大疏三稿，皆甚清晰。奏议之文专取明畅，使览者了然，老妪皆解，无他谬巧也。

贱体近尚粗适。内人目疾未愈，更生他病，顷已延致黎竹林来此诊治，未审果能幸全否。复颂台安。不具。

102．复倭仁十一月十六日

习教虽有后患，未若苛政之害民。书院一席，不得已求其次，在籍绅士王振纲可充其选。天津一带麦稼歉收，难筹抚恤之法。练军一节，正试办新章，亦恐难期成效。

艮翁老前辈中堂阁下：

十月十五日接读惠书，敬承道履康愉，荩行清健，至为企颂。

各国梗约尚属无大更张。惟法公使罗淑亚前将蜀、黔教案饶舌不已，并牵叙各省未结各案，声称携带兵船由大江进赴各省。虽系虚疑洞〔恫〕喝，而妄诞殊属可恨。夷人传教，当时实不得已而允行，目下欲遏其流，诚乏善策。尊议谓既许其传，即不能禁人之习，此事理之昭著者。至宣讲圣谕，本地方官应行之旧章。然使官吏奉职无状，民困益深，虽日事宣讲，百姓方恶其政，谁复肯听其言？又谁知巫道之当遵，邪说之当革？鄙意洋人教术本不足以惑人，愚民所以趋之若鹜者，并非真欲崇奉彼法，以入教则官吏不敢肆虐。一若习教虽有后患，而未若苛政之害民者。若使地方各得贤吏，赋役有经，纪纲不紊，蠲除苛敛，清厘滞狱，民教一体，各使适俗安民，又何所利而甘心从教乎？

书院一席，迄未得满意之选。现闻有在籍绅士王振纲，系侍戊戌同年，人品高洁，通籍以后遂乞假归养，恬于荣利。数十年来教授乡里，从游颇众，讲授时文、帖括之学，当可胜任。至若淹贯经史，研究性理，则恐有所不逮。不得已求其次，则此其选矣。

此间自江南来省者述及竹翁近状，知足疾愈后又复染疴。现闻虽已康复，尚未能出房见客。应廉访到京，想亦谈及耳。

侍前月出省，查验永定河北四汛合龙工程，便道一至天津，沿途察看民情，粗称安谧。惟本年旱灾甚重，春麦秋谷皆已歉收。秋冬雨雪稀少，二麦至今种不入土，明岁春分以后，不识能否补种。诚恐嗷鸿遍野，啸聚煽变，剿抚两难。现欲勉筹抚恤之法，而库款支绌，断难遍给。此皆疆吏不职，殃及苍黎，曷任悚惧！

练军一节，前准部复议，主沿守旧章，不肯更变。而绿营惰窳，积习已深，欲其旷然改观，实觉毫无把握。现虽挑练三千人，试办新章，譬犹日读方书，未尝临病用药，一旦试之战阵，终恐难期成效耳。知注附及，即颂道安。

103．复丁宝桢十一月十六日

办团练一事，可作罢论。保甲之法实同团练，当摄官而使，不宜札行全省。奏裁战守兵马各二千余及练兵先行试办诸事，皆已照准。

稚璜尊兄大人阁下：

十月十七日接读手书，于团练一事剖析利弊，至为明晰，荩筹周至，敬佩良深。奸民借奉文团练为敛钱之举，武断乡曲，挟制官长，寻至相为敌仇，酿成祸乱，其余抗粮械斗等事，所在骚然，弟亦每用为诫。此须欲于直、东分界之区就现有之团酌加修理，以清盗源者，并非出自鄙意。曾守镜湖与敝幕贺君相善，渠谓直东之处向为盗贼出没之地，彼拿此窜，两省州县互相推诿，虽严饬各属购觅眼线，而越境搜捕究难得力。加以直界旱灾，二麦多未播种，来岁青黄不接，难保此辈不乘机煽变，致启乱萌，故欲酌办团练为弭盗之一法。由贺君转达敝处，求得一札以从事，鄙人未之允许。求得一书通意于左右，亦未允许。又请至济南一行，以桑梓而素荷青盼，又偕哲嗣同往，鄙人未之禁阻，亦未将办团练一事嘱其致辞于铃下也。今读来示，谓官吏不能皆贤，约束不能尽善，初而敛钱，继而无穷之弊势将难遏，诚不可不预为之防应，即可作罢论。

尊意谓保甲之法实为弭盗良策，弟意办团练与保甲名虽不同，实则一事。近人强为区别，谓操练技艺，出队防剿者即名团练，不操技艺，专清内奸者即名保甲。不知王荆公初立保甲之时，本曰民兵本尚操练，与近世所谓办团者初无二致。县令苟得其人，办理果得实效，足以惩治小窃、窝户；如不得人，不特豪无裨益，弊端亦殊不少。弟常谓保甲当摄官而使之，不可用通饬之札札行全省也。

来示欲为地方择人，广树贤俊，为斯民除奸而养善，斯实吾辈职分当为之事。州县不能皆善，善者又多不能了事。直隶地方瘠苦，人才尤为难得。坐是吏治颓弛，全无起色，殊为歉悚。

八月间尊疏奏裁战守兵马各二千余，业经照准，请将原疏及部文抄咨见示。敝处前奏练军事宜，欲稍参勇营之意，以练绿营之兵，部议颇加驳斥。嗣后复奏办法，暂于保定、正定、古北口三处各挑练千人先行试办，俟数月之后推行无弊再行酌定章程，部议照准。兹将前后奏件咨达冰案。绿营积习太深，欲求练成可战之兵，全无把握。如何！如何！用复，即颂台安。不具。

104．致刘松山十一月二十日

甘回畏怨特甚，胆落乞降。陕回则非得痛剿穷追，难议招抚，如非真降，可乘势荡平。练军一事，拟先行试办，再议推广。直隶大旱，麦稼未播，殊堪焦灼。唐焯远来投军，尚望收之麾下。

寿卿仁弟大人阁下：

前接十月初三日来牍，知贵军以九月二十九日克复灵州，连破附城坚寨，军威大振。回逆胆落乞降，嘉慰无已。顷又接十月初九日来函，具悉灵州收复以后，甘回畏怨特甚。陕回则人数杂乱，众心不一，尚存首鼠之意。初七日秦渠一捷，该逆鸟散兽骇。马朝清复代陕回乞抚，并请限缴马械，逆势穷蹙已极。此贼狡猾异常，非得此痛剿穷追，断难轻议招抚。现据先后缴到马匹枪炮等件，为数甚少，恐依限呈缴之说，尚属暂时缓死之狡谋，非勒令缴清马械，则乞降终难深恃。阁下先办陕回，俟陕回马械缴尽之后，再行追缴甘回马械，操纵极合机宜。回逆犬羊之性，判伏不常，即目下安帖，尚难保永无后患。现既呈请委员督办招抚事宜，该逆若系真降，不难应机抚定；若乞抚并非真实，则乘此破竹之势再加剿洗，亦不难悉数荡平。总以妥筹办理，不致贵军甫移，降回复叛，方为尽善。想阁下早有成竹在胸也。

此间练军一事，现已挑练三千人先行试办，数月以后再议推广。惟绿营积习既深，骤难变革，后效茫无把握。

今岁直隶大旱，入冬复少雨雪，二麦至今未播。明岁青黄不接之际，诚恐奸民煽变，盗贼四起，剿抚两难，深用焦灼。

兹有衡州举人唐焯，春间闻鄙人莅任，即来敝处求谋差使。直隶贫乏之区，差事稀少，筹思许久，无可位置。该员文理尚优，人亦干练。现因久无馆地，不惮数千里之远投效贵军，尚望收之麾下，令其得所依归，不致空劳跋涉为荷。肃颂台安。不具。

105．复钱鼎铭十一月二十八日

平粜之法颇多窒碍，尽可不必举行。工赈之说举行一二处则可，多则断断不可。宜仍以按口给钱、招商储米为正义。

调甫尊兄大人阁下：

本月二十日接十七日手书，具悉台从以十八日酌带天雄军百人察看堤埝各工，便道巡视顺、广各属，细勘灾歉情形。往返千数百里，严冬苦寒，勤勚可念。日来大旆当抵何处？驰系无已。

来示平粜之法，须先查清户口，就各村保举公正殷实董事，或出米减粜，或捐资买米，先期给票，每晨验票。给粜须各乡广为设局，在局之人须得乡曲谨愿之辈。阁下在南屡经办过，言之极为周详。北人向少盖藏，民间不知赈粜之法，一经官吏，难免弊端。尊意拟就城厢附近试行一二处，如果得法，再行推广。鄙意此法颇多窒碍，尽可不必举行。盖领票粜谷者尚系有钱买谷之户，此等户口，但令米商通行，粮车麇至，尚不至于饿殍。官为平粜不能过折成本，则所减亦属有限，不如买自商人之为便。而极贫下户手无一钱，焉能沾平粜之利？

粥厂之法本为救荒下策，国藩曾在安庆办过。所全活者不过数十里之人，而拥挤喧乱，强者争夺，弱者伤亡，实属利少害多。阁下拟就灾重之区以按口给钱、兴工代赈二法相辅而行，自系正办。而借复查保甲为名，重编烟户门牌，分别老幼、病废、妇女等项尤为至要关键。兴修河工本属一举两得，惟距工较近者情未急而已来，距工过远者情虽急而不能遍及；三府十余属中，未必处处有河可挑。若本不必修浚之处而强为兴工，则目下无益于荒政，日后无益于河务，徒为多方迁就。且办工全赖监修得人，逐段皆有委员经管，期于深浚坚筑。若借以赈饥，则疲癃者曲加保全，尤须有贤员斟酌处理，安得许多干员？鄙意工赈之说举行一二处则可，多则断断不可，仍以按口给钱、招商储米为正义。总须于年内将户口查清，二月初间开办。则何县宜赈，何县可缓，则请于封印前见示。开东长收成均稔，长垣豆米尚有余积，阁下已饬该县办劝民积粮之法。豫省丰收，粮食车辆自西南来者日不下一二百辆，商贾畅行。使入春以后，尚可源源接济，便为大幸。冬令久无雨雪，保定于二十六得雪二寸，大名已见雪否？殊殷盼祷。

另示开列四员，张保泰甚有循声，敝处亦有所闻。经阁下察看，果系贤员，甚慰。吴朝彦春间接见数次，知其诚笃，必可为循吏。惟闻缺分过苦，殊形棘手。阁下不时手书慰勉，极得奖诱属僚之法。内邱东明二员人地不宜，亦曾闻其崖略。容即商之方伯，斟酌办理。肃颂台安。不具。

106．报任道镕十二月初二日

函商察属、赈荒之法，并祈代延塾师。

筱园仁弟大人阁下：

十一月二十四日接到手示，具悉一一。

畿辅仕宦习气，病在因循巧滑，上下相蒙，廉正之士湮没不章，诚有积重难返之势。鄙人虽欲稍一挽救，而莅任经年，全无绩效。又值岁事告歉，愈益无可设施。惟清厘积案，稍有起色。而逸犯极多，缉捕仍不得力。来书奖饰逾量，非所敢承。

阁下平时察属之法以诚笃为上，有才者次之。试其操守之谨不谨，观其政事之勤不勤，而终以舆情之洽不洽为断。谓官民相视须如父兄之于子弟，克孚民望者，虽无十分经济，不失为循良；不利人口者，虽有出众之才，未可轻于任使。庶人议论，精于上司之鉴别。所论皆极精当。领郡六年，先后甄别五人，黜陟公允，不摇众议。如此平心考察，实力自可蒸蒸丕变者耶。

另示九属密考及徽收地粮实数二折，一一阅悉。所注优劣与此间所访略同。地粮除唐山、内邱外，均尚不及京钱五千，为之稍慰。近来州县自裁去钞票后，银价又复昂贵，艰窘者多，地方瘠苦，鄙处亦所深知。尝谓爱其赤子而饿其乳母，为两毙之道，甚思将摊捐各款妥议裁减，冀使州县稍自充裕，庶贤者得以振作有为，不肖者亦不得有所借口，不识能办到否？尊议于瘠缺牧令中择其贤声素著者，酌调优缺，以资调济而示鼓励，诚为振兴吏治之要。无如优缺太少，而频频更调，亦有损于吏治，空〔当〕与方伯妥商办理。

今岁直隶旱灾以南三府为最重。顺属邢、沙、南、任四县有百泉河水灌溉，近水之乡秋收丰稔，二麦一律普种。其水所不及各乡，赖阁下往年通饬凿井，播种者亦十之二三。惟平、广、巨三属被灾尤甚。南路粮食贩运，现闻车辆络绎，目下似尚可支，亦不识来春青黄不接，必须稍筹赈济〈否〉？保定顷于二十六日得雪二寸，天津、河间及东西路二厅各属均报得雪，分寸不等。不识南三府曾否一律得雪？

赈荒之法，以粥厂为下策。仆在安庆曾经办过，所全活者不过数十里内之人。而拥挤喧乱，强者争夺，弱者伤亡，实属利少害多。来示所筹赈米之策，谓核准户口，四门设局，亦定日期，由本村绅士、乡地执持各户门牌赴局请领，无须乡民进城，弊端或可少减。然饥岁得米，视若珠玉，若非本人自领，则展转侵蚀，弊必不免，实惠仍难遍及。鄙意仍以招商储米、按口给钱为正办。但令米商麇至，则穷民得钱自可籴买，此法最为简便而少弊。来言谓不能普赈，则莫如动用义谷，分别散放，秋收后折谷归仓。此本最善之策。惟义仓之法，坏废已久，恐各州县名虽有仓，实乃无谷，饬令放借，徒为画饼。欲修方敏恪遗法，须俟丰岁为之，非荒歉时所能及此。目下库款支绌，不能多请帑项，普赈一层，自可不议。仆欲视其被灾尤重之区，借查保甲为名，腊月一律查明，抽极贫户口稍加抚恤，每口给予赈票，令其持票赴局领钱。若令经理得法，当可不致滋事。即令邻区有觖望者，亦不能因噎废食。阁下如谓鄙议可行，即请暗中预为料理一切。

前接贺学使来函，云阁下素识有潘撷珊，学问闳雅，尊处可代延为塾师。敝处与潘君素未相识，不能深知底蕴。既由阁下推荐，知非轻于许可者。二小儿现苦无师，如潘君宜来相就，即请阁下代订可也。肃颂台安。不具。

107．复黄倬十二月初五日

《确慎公行述》业经递到。又直隶入冬苦旱，已饬道府查明被灾极重之处稍加抚恤。

恕翁仁兄大人阁下：

唐子文过保定，接读手书，久未奉复，至以为歉。

《确慎公行述》已由子文交到。近作墓志一首，抄稿呈政，文笔陋劣，不足表扬盛德之万一。久处兵间，此事固已荒芜，加以茂年心力衰钝，遂觉孱庸无一是处，只增惭耳。

直隶入冬以后，雨雪仍复稀少，二麦迄未布种。细询各属，被灾尤重者以大、顺、广为最。现当库款支绌之际，不敢多请帑金赈此灾黎。若坐视不救，又恐嗷鸿遍野，饥民煽乱，转致剿抚两难。现饬该处道府确切查明被灾严重之处，稍加抚恤，使极贫之户得以全活，庶可逆折乱萌。昨十一月二十六日得雪二寸，南三府亦未得均霈祥霙，殊以为虑。但愿以后再见三白，来春补种大麦，便为至幸耳。

江南所刻两《汉书》，顷已告成，谨奉上一部，乞察收为荷。肃颂台安，恭贺年祺。不具。

108．致宝鋆十二月初五日

直隶岁事未顺，麦收、秋收均甚歉薄。练军一事虽于三处试办，然恐难期成效。永定、滹沱二河岁久失修，难筹巨款。前、后《汉书》刊校告成，乞为代达。

佩翁仁兄同年大人阁下：

前在都中鬯聆至教，重续古欢，二十年阔悰，为之顿解。尚恨匆匆孰〔执〕别，未罄夙怀。莅任以后，尘冗羁牵，未获时通书问，良以为歉。比维密忽宣勤，兴居集祜，企颂无极。

弟承乏畿甸，忽近周期，智能浅薄，毫无治状。重以岁事未顺，麦收、秋收均甚歉薄；秋雨太少，二麦至今种不入土。属当库款支绌，未敢援六年之例请帑赈荒。诚恐来春青黄不接之际，嗷鸿遍野，无术抚绥，转致潜滋他变。昨十一月二十六日始得雪二寸，而大、顺、广等属未得均沾雪泽。该三府亢旱既久，民困尤深。陈仲鸾同年曾有疏陈荒瘠之状，细询往来官民，大致略同。此皆疆吏不职，殃及苍黎。明春青黄不接之际，若非酌筹抚恤，必难安全。

练军一事，现虽于保定、正定、古北口三处挑练千人先行试办，而营兵怠惰已惯，令其点名演操，终日不出营门，以为拘苦，时思逃归。不知将来能终就范围否？

永定河工今年费钱不少，而岁久失修，堤身处处卑薄，河漕处处浅窄，不必十分盛涨，已觉时处泛溢。滹沱又积决旁趋，积水于下游文安、雄县等属。今秋两县互争，几酿械斗巨案。不挽归故道，水害不除；欲挽归故道，则工程浩大，难筹巨款。春间陛辞疏陈三事，迄今一无成效。愧赧何极！

前在枢廷，阁下谈次偶索敝处所刻“四史”，旋经函商穀山制军。顷前、后《汉书》始刊校告成，由江南运到，谨奉上一部。余四部即请尊处代呈恭邸、博翁、经翁、兰翁四处。其《史记》、《三国志》，俟刻成后续行奉寄。琐事费神，至为歉悚。肃颂台安，并贺年禧。不具。

109．致郑敦谨十二月初五日

直隶入冬后仍少雨雪，二麦未种。现饬被灾严重之处道府确查，酌加抚恤。送上江南所刻前、后《汉书》一部。

筱翁老前辈同年大人阁下：

秋间台旆入都，取道保定，获展良觌，借慰阔悰。执别匆匆，未及鬯叙为歉。即维簪绂翔华，履绚纳祜，至为企祝。

直隶入冬以后，雨雪仍复稀少，二麦迄未布种。细询各属，被灾尤重者以大、顺、广为最。现当库款支绌之际，不敢多请帑金赈此灾黎。若坐视不救，又恐嗷鸿遍野，饥民煽乱，转致剿抚两难。现饬该处道府确切查明被重尤重之处稍加抚恤，使极贫之户得以全活，庶可逆折乱萌。昨十一月二十六日得雪二寸，南三府亦未得均霈祥霙，殊以为虑。但愿此后再见三白，来春可以补种大麦，便为大幸耳。

江南所刻两《汉书》顷已告成，谨奉上一部，乞察收为荷。肃颂台安，恭贺年祺。不具。

110．复陈廷经十二月初六日

畿辅麦收既歉，入秋仍旱，拟酌办抚恤。魏君畿辅河渠议，揆之事理，有未尽协者，不可以不治之治为策，已施行培堤挑浚之法。莲池书院山长一席，拟即延请王仲山担任。

筱舫尊兄同年大人阁下：

前接惠函，尚稽裁答。旋复接到手书，就审台候康愉，至为企颂。

示及贵省水灾不减己酉之岁，蕲、黄滨江一带，民田庐舍浮泊堪嗟。敝省暨江皖苏浙来函所述情形，亦复相类。虽由各省督抚奏明赈恤，未审嗷鸿遍野，能一律安全否？

畿辅麦收既歉，入秋仍旱。属内唯宣、永、河、天数郡稍称中稔，余则收数不及五成，并有不及三成者。八、九月乏雨，宿麦多难播种。诚恐饥困之民或滋他变。拟于南三府酌办抚恤，未知果有益否。

治河一节仰承廑注，至以为荷。魏君《畿辅河渠议》，自具特识，而揆之事理，似有未尽协者。魏君之意主于不必筑堤，听水所之，即古人不与水争地之策。其论漳河，据史起溉田为说。想当日引水灌溉，则必有渠有水门以为停滀宣泄之用，似不能决其无堤。又云滹沱河挟泥冲悍，有吞噬而无淤高，无浸漫。不知滹沱河自明迄今，决十数次，亦皆因淤高而后他徙，现尚浸漫于饶、安、雄、霸、文、大之境。雄、文两县几酿械斗巨案，而盐船运道亦失。弟正反复筹思，不得所以修治之法。若概以“不治”二字了之，则弟可高拱不问矣。至论永定河，亦以不治而治为上策，谓当如漳、滹、子牙各河之无堤。不思无堤，各河为患亦剧。特有堤溃决，则见之文报，其患人所共知；无堤者虽溃决，不见文报，人未之知耳。又云，河旧行固霸，本无堤岸，故久无患。考陈子翙《治河事宜》，亦有两岸无堤，只有民堰固霸。村庄每被冲啮之路，在村民筑堰已为防患起见，但无修筑长堤力量，何在果乐于无堤哉？又云，河如南决，莫如以旧河为北岸，于新决之河别筑遥堤，而徙村落于堤外。此则村落、坟墓迁徙既大拂民情，而南岸又须另筑遥堤，亦非百余万金不办。且既徙之后，数十年河身又复淤高，又将更徙何处乎？大约名儒卓见不喜寻行数墨，而亦未必尽协事理也。治河之法，弟素未谙究，循守前人成规，亦步亦趋，尚虞蹉跌，何敢为出格之举？现在永定河饬于厢扫培堤之外，兼挑浚中洪下口，冀挑挖数年，或有成效。滹沱河经营半年，委勘多次，至今尚无定议，只增惭悚。

礼贤馆之设，鸿博茂异之选，未易多得，诚如尊谕。数月来各属举送到省将及百人，间亦酌留一二。虽无出群之才，亦借以通上下之情谊，访民间之疾苦。莲池书院为通省士子聚会之所，山长一席，必经淹贯经史，兼工时文、诗、赋。不得已而思其次，则须勤于接纳，善于讲解，方足诱进后学。顷有人荐敝同年王仲山振纲者，讲解能为多士所服，拟即延请。孙莲塘前辈名望素著，弟夙所钦迟。惟是年齿太高，口讲指画矻矻穷年之事，过于劳瘁，未敢以之相烦。原函复呈察收，希为婉谢。

谢尉精歧黄术，承荐至感。为内人诊治，颇有效验。

至弟前此两次举劾，止凭舆论，绝无容心于其间，更无劾其人而并怒及子孙之理。阁下另笺所陈，似属过虑。弟于文章本无所解，加以久从征役，所作绝少。来示奖饰过当，尤使人惭仄难安。复请台安，并贺年禧。不具。

111．复薛书常十二月初七日

淮纲若得整顿，定当渐有起色。直隶长芦盐务旧亏未补，又续有新亏，正派员细查。直隶年成歉薄，殊堪焦虑。

世香年兄阁下：

接五月、八月两次来函，猥以节庆，过荷祓饰，愧不敢当。另示陕州粮台事竣，备著贤劳，屡得优保，至为欣慰。

旋江以后，办理瓜栈鹾务，守定轮章，认真查验，于场官栈商及司事等，分别惩黜。自七月起鄂西两岸盐引亦渐畅销，可见遇事留心，即有成效。淮盐成色本低，又系逆流溯鄂，势已难敌川盐。再加以搀杂灰土，过于缁黑，无怪乎岸销益滞。得阁下与同事诸君和衷共济，力图整顿，淮纲当渐有起色耳。

此间长芦盐务向系运司主政，奸商滑吏踞为利薮，积弊甚深。道光二十八年定邸清查，亏欠二千余万。限每年带征十七万，旧亏未补百一，随即续有新亏。今年陈仲鸾侍御举奏十条，其中如木板刊单之外，复墨笔添注多款，及加斤夹私，而另筑号盐，以备抽掣之类，仆亦早有所闻。饬行运司详复，仍多不实不尽。又派员赴津细查，现已逐条复奏，并请裁减，冀得弊端科则，以纾商力。未审部议果能悉准否。

鄙人视事畿辅，瞬近期年，精力衰颓，毫无裨补。复值天时亢旱，年成歉薄。属内唯宣、永、河、天数郡颇称中稔，余则收成不及五分，并有不及三分者。州县报灾七十余属。八、九月少雨，宿麦又难播种。诚恐嗷鸿遍野，乏术抚绥，皆由疆吏奉职无状，殃及烝黎，焦虑何极！复颂台安。不具。

112．复唐景皋十二月初七日

皖江重劳经画，灾黎谅必安全。直隶收成歉薄，殊忧抚绥乏术。

鹤九仁弟大人阁下：

接八月初四日来函，具悉。莅任两年，辟土课耕，勤劳茂著。犀渚矶而外，早已沟塍鳞错，荷锸成云。不意五月后大雨连旬，内河陡涨，皖江南北，一片汪洋。蒿目时艰，重劳经画。然既尽力拯救灾黎，谅必安全。昔宋洪遵知太平，躬履村落，鸠民筑圩。吴渊知太平，抚恤两淮入境流民四十余万。前人懿绩，阁下嗣厥芳徽，固当过之，企望曷已！

鄙人视事畿辅，瞬近期年，精力衰颓，毫无裨补。复值天时亢旱，年成歉薄。属内唯宣、永、河、天数郡颇称中稔，余则收数不及五分，并有不及三分者。州县报灾七十余属，八、九月少雨，宿麦又难播种。诚恐嗷鸿遍野，乏术抚绥，皆由疆吏奉职无状，殃及烝黎，焦虑何极！复颂台安。不具。

113．复靳兰友十二月初七日

南省雨水为患，直隶亢旱成灾，殊堪焦虑。大名、临清教会徒众滋事一节，系属讹传。

兰友年兄阁下：

接八月初四日来函，具悉贵治五月以后阴雨连旬，水无消路，田禾淹没不少。嘉、湖、温、台各府亦复成灾，将来地丁漕粮办理自形棘手。年内南省友人函信，大抵说雨水为患，迥异寻常。似乎苏浙较之他省尚轻，然已不免官民交困矣。

至垂询大名、临清教匪滋事一节，查无其事，系属讹传。

鄙人视事畿辅，瞬近期年，精力衰颓，毫无裨补。复值天时亢旱，年成歉薄，唯宣、永、河、天数郡颇称中稔，余则收成不及五分，并有不及三分者。州县报灾七十余属。八、九月少雨，宿麦又难播种。诚恐嗷鸿遍野，乏术抚绥，皆由疆吏奉职无状，殃及烝黎，焦虑何极！复颂台安。不具。

114．复王定安十二月初七日

吴中夏、秋久雨不晴，金陵水患堪虑。直隶亢旱，年成歉薄，殊忧抚绥无术。吴汝纶准以直隶州留于直隶补用，不日可旋保阳。

鼎丞尊兄阁下：

接八月十一日手书，具悉吴中夏秋之间久雨不晴，金陵上受湘、鄂、西、皖四省巨流，下则苏、松、常、镇皆有满溢之患，宣泄不及，早稻被淹，米价腾贵。地方雕敝之后，元气未复。年丰谷贱，民力尚未能纾，罹此巨灾，将来漕折之难，不言可喻。

挚甫由鄙人奏改同知直牧，部文调取引见。已于本月初五日奉旨，准以直隶州留于直隶补用，不日可旋保阳。

鄙人视事畿辅，瞬近期年，精力衰颓，毫无裨补。复值天时亢旱，年成歉薄。属内唯宣、永、河、天数郡颇称中稔，余则收数不及五分，并有不及三分者。州县报灾七十余属。八、九月少雨，宿麦又难播种。诚恐嗷鸿遍野，乏术抚绥，皆由疆吏奉职无状，殃及烝黎，焦虑何极！复颂台安。不具。

115．复陈湜十二月初七日

在晋数年劳绩，人所共见。意外腾口，本不胜防，亦不必防。报灾州县七十余属，拟于明春在大、顺、广三属酌筹赈抚。

舫仙仁弟大人阁下：

前接六月二十八日、八月十三日平阳、武昌两次来函。缘旌旆在途，靡所定居，尚未裁答。兹复接九月初十日惠书，具悉。台从旋抵长沙，带回勇丁，旬日之间陆续遣散。此次行程数千里，帆毂交驰，正值霪潦纵横，各勇日在风涛泥淖中，极为况瘁。古人鹳鸣、妇叹之什未足云喻。幸筱帅宽筹归装，阁下又能严申约束，一路安静无扰。且力图撙节，应发口粮及车价、船价均无缺乏，至以为慰。

李帅才入晋境，即有函述及勇队起程情状，意颇殷勤。阁下在晋数年，所有兵事、饷事、吏事，众人共见共闻，亮不致更兴谗谤。天下事亦只可尽其在我，意外腾口，本不胜防，亦不必防也。

示及韫斋中丞极见关切，舍弟来信述及阁下精神甚健，襟怀宽广，而忠诚奋发之气仍未稍减。决志遵旨西行，不复存二三之念，尤为可敬。饷项如何筹拨，此时想已定规，仍希赐示。

湘中今岁水灾与戊申、己酉相似，省城远近，遍地哀鸿。来岁饥荒，更不知是何景象！殊深悬系。此间则入秋仍旱，畿内唯宣、永、河、天数郡颇称有年，余则收数不及五分，并有不及三分者。报灾州县七十余属。秋禾既已歉薄，宿麦复难播种。诚恐饥困之民嗷嗷待哺，或更别生事端，皆由疆吏奉职无状，殃及烝黎。拟于来年二三月在大、顺、广三属酌筹赈抚，不知果能有裨否？复颂台安。不具。

116．复周寿昌十二月初七日

直隶旱象严重，拟查明灾情，酌加抚恤。内人目疾，延请同乡黎竹林诊治，尚未见转机。

荇农尊兄大人阁下：

八月初接读手函，尘冗倥偬，未即奉复。近谂撰著侈富，誉望日隆，至为企佩。

来示转致罗椒翁意旨，言及永定河徐道，具悉一一。此河岁久失修，颓废已极，各厅汛狃于积习，难期振作。该道履任多年，正值经费大减之时，尤属无可展布。惟性情迟缓，水懦民玩。鄙人春间陛辞，即疏陈永定河工为直隶切要之一事，欲大加整理，须求一刚毅任事之才，不得不稍示威严，警动僚属。以该道平日尚无劣伏，故折内亦未肯为过当之言。尊函到时，适拙疏业已缮发，事已无及，想蒙鉴原。

直隶入冬以来，雨雪仍复稀少，二麦迄未布种。细询各属，被灾尤重者以大、顺、广为最。现当库款支绌之际，不敢多请帑金赈此灾黎。若坐视不救，又恐嗷鸿遍野，饥民煽乱，转致剿抚两难。现饬该处道府确切查明被灾尤重之处，稍加抚恤，使极贫之户得以全活，庶可逆折乱萌。昨十一月二十六日得雪二寸，三南府亦未得均霈祥霙，殊以为虑。但愿此后再见三白，来春可以补种大麦，便为大幸耳。

内人目疾医治罔效，现又他病丛生。同乡黎竹林前在江南诊治尚为得手，近日儿辈自襄阳招之来署。虽称疾尚有为，究未见有转机。署内医药相寻，殊乏佳趣。知注互陈。复颂台安，并贺年禧。不具。

117．复李寿蓉十二月初七日

述直隶赈灾之法。谢函示治疗目疾之方，告目下诊治之状。

篁仙尊兄大人阁下：

李健斋过保定，接读一函，尘冗未及奉复。昨由吴挚甫交到手示，即维履祺清暇，纂述日新，至为敬佩。

承示嫂夫人前患目疾疗治之法，叙述明备。内人小疾，过蒙存注，感纫曷任！惟口含温茶俯吸病目，用白菊、霜桑等药煎汤熏洗，服扶麻丸以复目光，此等治法虽属有利无害，究系外医偶发，故经验有效。若内人现病，则由真阳亏耗，肝火上燔，障翳之根，实自内发。但以外治之法疗，尚恐难冀即愈。本年夏间有医自言能用针拨去目翳，屡有成效。儿辈延请诊治，不惟目疾转剧，更致他病丛生。近日曹镜初自都中荐来谢医，儿辈又自襄阳招同乡黎竹林来诊，前在江南曾服黎药，尚称平妥，谢医本领亦佳。二人均称疾尚可为，然亦未见有效，殊为焦虑。

直隶入冬以来，雨雪仍复稀少，二麦迄未布种。细询各属，被灾尤重者以大、顺、广为最。现当库款支绌之际，不敢多请帑金赈此灾黎。若坐视不救，又恐嗷鸿遍野，饥民煽乱，转致剿抚两难。现饬该处道府确切查明被灾尤重之处，稍加抚恤，使极贫之户得以全活，庶可逆折乱萌。昨十一月二十六日得雪二寸，南三府亦未得均霈祥霙，殊以为虑。但愿此后再见三白，来春可以补种大麦，便为大幸耳。此颂台安，并贺年禧。不具。

118．复黄锡彤曹耀湘十二月初七日

直隶入冬雨雪稀少，二麦未种，已饬府道抚恤灾民。内眷目疾未愈，大抵已成痼疾。送去同乡炭资，祈为分致。

晓岱、镜初尊兄大人阁下：

前接手书，稽复为歉。即维台祉清吉，纂著日新，至为企羡。

直隶入冬以后，雨雪仍复稀少，二麦迄未布种。细询各属，被灾尤重者以大、顺、广为最。现当库款支绌之际，不敢多请帑金赈此灾黎。若坐视不救，又恐嗷鸿遍野，饥民煽乱，转致剿抚两难。现饬该处道府确切查明被灾尤重之处，稍加抚恤，使极贫之户得以全活，庶可逆折乱萌。昨十一月二十六日得雪二寸，南三府亦未得均霈祥霙，殊以为虑。但愿此后再见三白，来春可以补种大麦，便为至幸耳。

内人目疾迄未痊愈。镜初兄所荐谢旭亭，医道尚为稳妥。又同乡黎竹林前在江南曾为医治，十月中儿辈自襄阳招之来署。此两人意见相同，每令彼此商量开方、用药之法，然亦未见速效。大抵眼目已成痼疾，倘令余病稍痊，别无大变，即为厚幸。

兹附来同乡炭资，少佐春盘之需，已令差弁径送。如有不知者，即请晓岱兄代为分致为荷。肃复，即颂台安。

119．复陈鸿翊十二月初八日

答复所论长芦盐法十条、平乡商人案、祁口盐巡案、外国洋船运盐数十万斤来津案之办理情形。并告直省赈灾与重兵屯扎事。

仲鸾尊兄同年大人阁下：

接九月初一日手书，尚未裁答。兹复接到十月初七日惠函，具悉廑念畿疆思患豫防至意，纫佩曷任！

大疏论列长芦盐法十条，夏间部文到省，弟即饬运司议详，以详复未能细确，驳令再议。秋间仍派李守兴说前赴津门，明查暗访，总期利弊众著，十一月朔始行复奏。又因引盐成本太重，旋具一疏，请为酌量减裁，尚不知部议允准否。

垂询平乡商人一案，已于八月批销沧州。祁口盐巡一案，现饬天津道会同运司提讯，尚未详结。至外国洋船运盐数十万斤来津，已由崇宫保严办，全行籍没入官矣。

直省本年旱灾，南数府情形尤重。阁下指陈时势，极为剀切，谓每遇歉岁，其不逞之徒往往遇过境粮车及村有富室，辄率饥民公行强借，名曰“均粮”，为害甚巨。目下虽尚无此风，而极贫之户已闻有粥女以图存者。至于被灾情形，轻重不等。或同是一州一邑，而各乡分数仍不一律。前已饬属确查，比又饬钱观察亲往各属细查。拟于灾荒较甚之区，二月、三月量为赈济。明知戋戋者所济无几，而当库帑支绌之际，不敢多为请拨，则亦无可如何，心殊抱歉。将来或放钱，或放米，俟钱君查毕，于年内奏明办理。来示有“或放赈，或劝分”二语，“劝分”是何办法？恐系劝捐之误。

又示重兵屯扎一节，刻下铭军分驻直东交界张秋地方，去大名甚近，计尚足资弹压。唯自冬徂夏，去麦收之时尚远，未审能无他变否？但愿腊问普沾雪泽，得以补种春粮，庶民氛得稍靖耳。复请台安，并贺年禧。不具。

120．复庞际云十二月初十日

设厂放粥本非救荒善政，似不如核定当赈之户，按口散赈，持票领米。直隶旱灾，拟查明极贫之户稍加抚恤，给钱若干。已奏留吴调甫，俟赈务就绪再接臬篆。

省三仁弟大人阁下：

前接十月十一日手书，具悉一一。比闻权操运筹，想已轻舟北渡，新莅鹾务。即维政祉增绥，兴居安胜，至为企慰。

霜降水落，江南被水民田早已涸复，宿麦想已播种。雨花台广设难民厂，筹款赈救，灾黎自不致失所。放粥之策本非救荒善政，鄙人往在安庆曾经办过，拥挤争夺，强弱不均，诚属利少弊多。放米较粥厂为善，然令每早散放，则拥挤不均之弊恐仍不免。贫民必须住厂，乃易稽查。究之男女杂处，他业并废，厂虽宽大，容纳究属无几，且有不愿住厂者。似不如核定当赈之户，按口散赈，持票领米，一日可给数日之粮，贫民易于得所也。江南情形，此间未可遥度。被水灾民易于区别，不似旱灾之广。穀帅诸君悉心筹度，必能事出万全。如来示所言，设厂不必早，撤厂宜少迟，皆属扼要之论。扬州今年大熟，似不必议及此矣。

直隶旱灾以大、顺、广为尤重。前月得有小雪，该三府亦未一律均沾。当此库款支绌，断难普行赈济。而来春青黄不接，嗷鸿遍野，若不稍加抚恤，恐致煽诱滋事，别生枝节。拟令该处查明被灾尤重之极贫下户，抽出给钱若干，俾可全活。但恐愚民一闻有赈，群起觊觎，则惠难遍施，又或激成他变。然亦断不能因噎废食，听其僵饿道殣也。

调甫才大心细，办理有方，升任臬司，遽易生手，恐难悉臻妥洽。拟暂留调甫，俟赈务就绪之后，再接臬篆。现在尚未具奏，不识能否如愿也。

内人目疾未愈，儿辈于襄阳招致黎竹林来此诊视，不特两目已成痼疾，而他病亦无大效。署中竟日医药相寻，殊增闷损。鄙人身体粗适，而目光甚蒙，于老镜加花之上又加老花，看字仍如隔雾。六十未为笃老，而已衰颓若此，何堪更膺重任？思之悚仄靡已。知注附及，肃复。即颂台安，诸希心鉴。不具。

121．复俞樾十二月初十日

前在江南，与诸君颇极文游之乐。天时亢旱，岁事不登，百为无成，抚绥乏术。所嘱哲嗣补官之事容当相机区处，定不令久赋闲居。

荫甫仁弟大人阁下：

哲嗣至，接读手书，并惠到大著《庄子平议》及诗集各一册。借悉台祉绥愉，纂述侈富，至为企羡。

鄙人前在江南，阁下及二三君子时复见过，跌宕图史，颇极文游之乐。北来以后，旧游睽隔，兴趣为之大减。重以天时亢旱，岁事不登，贫乏之邦，民生日蹙，复值歉岁，百为不成。冬令雨雪稀少，二麦种不入土。畿南大、广各属，至今未沛祥霙。来春遍野嗷鸿，未识抚绥何术！

哲嗣系先尽班前，补官尚易。惟永定河岁久失修，处处危险，厅凤各员，任大责重，故不欲骤以艰巨相投。意欲先于省城暂谋位置，亦缘地方瘠苦过甚，遂觉猝无可委之差。容即相机区处，以副雅嘱，决不令其久赋闲居，致进退艰窘也。

贱躯粗适，惟眼蒙特甚。虽于老花之上又增加光，而看字尚如隔烟雾。衰年本无意于学殖，而每日公牍亦不能了，殊觉有点斯位。知注附陈。诸希心鉴，顺颂著安。不具。

122．致王振纲十二月初十日

兵燹之余，又被旱灾，深愧抚绥无术。莲池书院主讲乏人，久仰声名，亟盼俯赐金诺。

仲山仁兄同年大人阁下：

前月旌从枉临，借慰饥渴。高轩遄返，积愫未宣。即维道履康愉，顺时纳祜，至为企颂。

弟智能浅薄，承乏珂乡。属当兵燹之余，民生日蹙，方冀稍予休息，一苏积困。不意亢旱成灾，麦收、秋收均已歉薄。入冬复少雨雪，宿麦未能播种。来春青黄不接，饥民嗷嗷，抚绥无术。此皆疆吏不职，殃及苍黎，深用惴栗。

近因李铁梅前辈明年改馆天津，此间莲池书院主讲乏人。鄙意贵省文风近年稍嫌朴陋，必欲得一学邃品端、堪胜经师人师之任者，庶足稍振胶庠之气。阁下通籍以后，旋即挂冠归养，憺忽世荣，久深企佩。教授二十余载，前后执经请业者闻不下数百人，请即禀受义方，均已蜚声艺苑，后进仰为宗匠，乡里奉为大师。此邦人文，若得阁下为依归，必能一振颓靡，蒸蒸丕变。而卅年旧雨得以朝夕瞻对，重续古欢，尤为鄙人之厚幸。谨专弁赍函，踵庭奉谒，尚望俯赐金诺。明年即在保阳皋比设讲，俾遂区区向慕之诚，不胜企幸。如蒙俯允，则易州、涿州、新城似当辞退，俟议替人，统俟裁夺。肃颂道安，伏祈雅鉴。不具。

123．复英翰十二月初十日

所示游牧初到直省，止宜循资而进，诚为爱人以德之言。直隶亢旱，拟酌加抚恤。皖中水患，闻设厂赈救，功德岂有涯量？

西林尊兄宫保大人阁下：

游牧北来，接读手示。即谂履祉多绥，顺时纳祜，企祝曷任！

来示谓游牧初到直省，止宜循资而进，由简历繁，俾之熟习情形，兼以服同僚之口。具征贤哲深衷，爱人以德，至为敬佩。此间吏治之坏，实苦牧令乏贤。因该牧在皖卓著循声，故奏调北来，诚欲畀以一州一邑。课其成效，以为直省观摩之助。断不骤加大任，转致用违其材，或为僚友所忌。至若省城局差，既不足尽该牧所长，而此间地瘠民贫，差务稀简，亦无可委派之事。明春有相当缺出，拟为该牧酌补一缺，俾得尽心抚字，造福苍黎。但令一府得一二贤员，风气或可渐转。

今年直隶亢旱，二麦至今未种。大、顺、广各属被灾尤重。现当库款支绌，不能多请帑金广为赈济。拟视其极贫下户，无路求生者，稍加抚恤。惠难遍及，觖望必多，经理若不得人，转致激成他变。将来拟令游牧分办一二处，当可放心。

皖中今岁水灾，阁下预筹巨款设厂赈救。仁政所及，不惟灾黎蒙惠，即遣勇降众，亦不致煽诱滋事。功德岂有涯量？又接皖城信，言台端此次回任，励精求治，庶政一新。专从勤恤民隐上着力，吏治大为整肃，尤为企佩。泐此奉复。即贺年禧，顺颂台安。

124．复钱鼎铭十二月十二日

库款支绌，难于普赈，拟择被灾尤重之广、大等属酌加抚恤。抚恤之法似以发钱为便。

调甫尊兄大人阁下：

前月二十四日接二十二日手书，具悉一一。

直省今岁旱灾以大、顺、广各属为最。阁下到任时亲诣僻静村庄，详询谨愿老农。知肥乡、广平、大名、元城等属为极苦，而广平尤甚，与敝处所访闻者大致略同。其余顺、广各属，秋收约有五、六、七成，种麦约有三、四、五成不等。清丰、南乐二县尚不甚灾，开、东、长则因河润之故，麦种约在五分以外。敝处初闻南三府赤地千里，州县禀报约收分数，疑其全不可靠。经阁下周谘遍访，所言皆同，殊出意料之外。据此情形，目下自不至有均粮思变之事。惟交冬以后，竟未一得雨雪，明岁春分以后，不识能否补种。青黄不接之际，若非妥筹振救，恐至啸聚煽变，诚不可不思患预防。现在库款支绌，不敢援六年之例，多请帑项。普赈一项，自难办到。计惟有择其被灾尤重之区，如广、肥、大、元等属，稍加抚恤。若能体察情形，办理妥协，抽赈者皆系极灾，不赈者实系灾轻之处，觖望或可稍减。即有觖望，亦不能因噎废食。专俟尊处议定办法，于封印前见示。此间岁杪具奏，二月初即可兴办。至嘱，至盼！

来示谓本年秋收，东省以运东为胜，豫省则大河以南十分丰稔。粮食来直销售者甚夥，则平粜之法似尚可行。其如何窒碍之处，硕画想自周详，此间未能悬度。发钱、发米均须得人经理，乃可杜绝弊端。民间得钱，自可买谷；官则少一番周折，即可少一番弊端。似仍以发钱为便，均俟卓裁。

弟在天津勾留两日，二十三日遂于旋省。沿途察看民情，粗称安谧。惟荒歉之后，雪泽不降，恐为明年岁事之忧，弥切悚惧。尚幸省南股肱之郡，得阁下为之保障，借可恃以无恐，足用稍自宽解耳。肃复，即请台安。不具。

125．致倭仁十二月十三日

直隶旱灾甚重，拟抚恤极贫下户，用发钱兼行招商平籴之法，且将奏请拨款。刘铭传恐须南征，畿甸一旦有警，则难御之。奉送江南所刻两《汉书》一部。

艮峰老前辈中堂阁下：

十一月十六日肃复一函，计已达览。岁籥将更，伏审道躬康胜，顺时纳祜，欣颂曷任！

直隶今岁旱灾以大、顺、广三府为最，饷项支绌，断难普赈。忝为疆吏，若为流冗塞路，又万无坐视不救之理。拟查明极贫下户，按口给钱，俾免饿殍。但恐惠难遍给，愚民一闻有赈，群起觊觎，或至纷争煽变，则善政反成乱萌。拟发钱之外，兼行招商平籴之法。其有仓谷仍存之处，即开仓赈籴，庶次贫之户亦不致遽生觖望。然究以经费有限，不能妥筹善策。拟于封印后奏请拨款办理。

铭军驻扎张秋，其威令尚足慑伏奸宄。李相入黔，此军恐须南征。畿甸撤此重卫，练军又猝难得力，一旦有警，何以御之？

雪泽不降，安民无术，深因焦虑。

侍眠食无恙，而目力日衰。昔所用之老花镜，今又加花，而看字尚如隔烟雾。年才六十，老惫如此，何堪久任繁剧耶！

顷江南所刻两《汉书》已校刊蒇事，由马穀帅寄到数部。谨以一部奉呈史席，伏乞哂存为幸。肃候道履，并贺年禧。不具。

126．复黄彭年十二月十三日

直隶旱灾甚重，拟稍作抚恤。江南所刻《汉书》俟妥便当奉赠一部。

子寿仁弟馆丈阁下：

固安道中匆匆一聚，借慰积思。只以尘鞅羁牵，未及鬯叙。次早遣人探候，则高轩业已首途，良深怅愧。都下旧游零落，风气亦稍异昔时。台端暂栖萧寺，想可杜门谢客，以文史自娱，曷任企羡！

直隶今岁亢旱，二麦至今未种。畿南大、顺、广各属被灾尤重。饷项支绌，不能普赈。然竟不稍加抚恤，又恐明春青黄不接，道殣相望。现拟查明极贫户口，抽给钱文，俾可全活。辅之以平籴之法，兼可使次贫之户不致觖望。经费不足，不得不委曲迁就。新正拟即委员办理。

江南所刻两《汉书》顷始告成。其《史记》、《三国志》尚未竣工。昨由马穀帅寄到《汉书》数部，友朋间索之者多。俟有妥便，即当奉赠寄京，用佐邺架之储。肃颂岁禧，顺候台安。谨璧大柬，不具。

127．致钱鼎铭十二月十九日

谢折当为代办，并拟奏留办理赈务。应否设平籴局，仍候酌夺。

调甫尊兄大人阁下：

前闻擢任陈臬之信，尚未致贺。顷十四日来牍具陈赈恤事宜，十六夜即已接到。而十一日所发惠函，言及谢折事宜，乃于十九日始到。有排单之与无排单，相去悬殊。若此谢折，即当由敝处代办，二十三四拜发，并拟附片奏留阁下办理赈务。贤者劬劳，想蒙鉴谅。

赈恤事件，已于批答中陈其梗概。惟来牍未将人数、钱数约略言之。此次奏请拨钱十万串，不嫌其多否？若办平籴，则次贫之户亦可略沾恩泽。万一春间雨雪稀少，则平籴局多办数月，似所请之钱亦不为多。究竟应否设立平籴局，仍候卓裁酌夺。

来牍所陈事甚简便，则勉林、子岱似可不必前往。兹批中虽派该二员经理广平、肥乡赈务，如尊处有人可委，李、游无须南行，即请复函见示。诸惟心鉴，顺请台安，并贺大喜。

128．复周寿昌十二月二十四日

内眷目疾疗效甚微，只能缓待自转。哲嗣选授四川筠连，谨奉八十金，聊佐膏沫之资。

荇农尊兄大人阁下：

十四日专差附往一函，亮登记室。昨奉手书，具承存注。即谂台祉绥愉，顺时纳祜，至为欣颂。

内人病状前函已附陈大略。来示谓是化源过虚，急宜培元固本。水不荣木，故虚热上升，目受其弊。治法不徒治血，须借气以行之。所论皆医理之极精者，惟近时医术绝无高手。敝处所延黎竹林及镜初所荐之谢旭亭尚属稳练，现令两人参酌治法。其咎在误听庸医，以针拨目，至今疼痛异常。而遍身筋络皆痛，用药稍有不当，则痛楚弥甚。故不能一意峻补，但当虚与委蛇，以俟其自转耳。

承示哲嗣选授四川筠连县，敬贺大喜。程途过远，办装无资，濡滞三月，未便即行，而凭限綦严，不能不急为筹措。谨奉上八十金，聊佐膏沫之资，尚希莞纳。复颂年禧。不具。

129．复李宗羲十二月二十八日

直隶旱象未减，拟于较重之处抽赈七县。若春无雪，则恐筹措无着。刘松山迭获胜捷，李庆翔未便更替。两《汉书》已到，拟托人妥寄。

雨亭仁弟大人阁下：

接腊月初十日来示，借悉十一月诞育凤雏，至为忭贺。太夫人板舆东下，哲弟迎至鄂中，虽违色养之情，实免陆行之苦。自鄂至蜀，一水可通，固亦高堂之所乐就也。

晋省北路得雪三次，省城及东路得雪一次，直隶则仅得雪一次。南三府至今未沛祥霙，设坛祈祷，迄无征效。现拟于大、广被灾较重之处抽赈七县，视其极贫户口稍予钱文，俾资接济。初春若再无雨雪，则处处皆应赈恤，更不知如何筹措矣。

陇西军事，马化漋反复无常，以乞抚为缓兵之计，不肯呈缴马械。寿卿逼违金积堡，迭获胜捷，乘势攻克礼拜寺。相其兵势，必不致放贼东趋，晋省河防当可无虑。李庆翔扼守乡、吉以南，既能独当一面，自未便遽易他将。尊处复奏该员但言冰桥冻结，未便更替，措语亦极得体。宋、郭两将皆不乐附左，而愿助晋防。阁下因其所部均系颍、亳捻众，可用之进剿，不宜用之分防，自为有见。将才难得，敝处虽有数员，皆非上选。现在李相督师入黔，铭军恐须南行。此间欲求良将以备缓急之需，即不可得。小宋顷已到任，自为绝好帮手。

江南既到两《汉书》，拟赠阁下及小宋各一部，乃无妥便可寄。晋员若有解饷进京者，可否嘱其归途过此，顺便带寄？

眉生侨寓苏州，闭门读书，酬应稀简，敝处亦不常通音问。美材闲处，深为可惜。然其耳疾未愈，奏荐亦难于立言，反复筹思久矣。

棠浦羁留保定，欲谋一位置之处，而久无所得，意甚愧之。顷闻其旅费将罄，稍赠数十金，以佐其薪刍之用，仍俟徐图处之之法。知注并及。复颂台安，并贺年禧。不具。

130．复刘坤一十二月二十八日

绿营规制亟宜整顿。江右省志亦应续行修订。滨湖被水，已筹款修堤，以工代赈。直隶亢旱，拟于灾重之区酌加抚恤。

岘庄尊兄大人阁下：

十二月初十日接到惠示，具悉一一。

敝处所谈清讼事宜，只因直隶滞狱过多，欲为明定约束，俾各属速行清理。其中多专言一省之情形，亦恐仍有纰谬之处。虽此间行之数月，小有成效，实不足供贤哲之一噱。阁下虚中好善，采取葑菲，适增惭恧。

绿营规制隳颓，无可整顿。此间拟稍为变通，仿浙江增饷减兵之法，竟格部议。鄙意亦恐尽改旧规，仍难遽期成效，遂姑置之。现仅挑练三千人先行请办，而营兵狃于积习，不愿日日在营演操，往往相率窃逃。欲求练可用之兵，诚无把握。

江右省志已阅百数十年，亟应续行修订。鄙人前在江南，亦曾议续修通志。量移畿辅，未及开办，殊为阙然。文庙、衙署未修，不妨从实纪载。惟志成于嘉庆，前者中间数十年无可征引，殊觉编纂无据耳。

乐平械斗已成积习。此次王、叶两姓之案，派勇拿获要犯，当可稍知警畏。

恽世兄之事，荷蒙格外周恤，感泐同深。

得胜门火灾及西山猛虎伤人，诚为变异。此等皆事会之适然，无当于人事之休咎。昔人所反风灭火、猛虎渡河，即实有其事，固亦事之适然耳。来示引疚自责，诚遇灾而惧之，盛怀妖不胜德，持此一念，自足消弭天变，企佩无量。

江西秋收丰稔，惟滨湖十余县稍受水灾。前已筹抚恤之款七万余金，现又勘修圩堤，以工代赈。被灾之区得此振救，当已不致失所。

直隶三时不雨，麦收、秋收俱已歉薄，宿麦至今未能入土，畿南大、广各属被灾尤重。贫乏之国无力抚绥，又值库款奇绌，不欲多请帑项。现拟于灾重之区，查明极贫户口，少给钱文，俾得全活身命，不致流为盗贼，借以稍尽疆吏之职。开正拟即委员兴办。杯水车薪，所施有限。若初春再无雨雪，则无处不成重灾，无户不为极贫，更不知何术绥辑矣。知注附及，复请台安，并贺年禧。不具。

131．复刘崑十二月二十八日

慰其晚年失偶。顺告剿苗及赈灾诸事。

韫翁老夫子大公祖阁下：

前接十月惠书，敬悉台祉康愉，荩勤茂著，至为佩慰。

惟闻师母夫人仙逝，晚年失偶，衋焉伤怀。尚希贤哲旷观，不以悲戚过深，致损任连之性，是所至祷。来示拟即于湘省卜窆佳城，不审已得吉域否？

湘中图黔，可谓不遗余力。闻诸军进剿屡胜，砚香亦已赴营，苗逆凶焰或当少减。朝中近允枢元中丞之请，命少帅督师黔中，此贼计可速了。黔事一定，即湘人之力借得稍纾，曷胜切盼！

迭接舍弟家书及乡人来信，知阁下勤求荒政，被水灾黎不致失所。省中赈恤流冗，又酌筹经费，饬各属兴修堤工，用以代赈。多方振救，俾游勇、会匪无从煽诱饥民，逆折乱萌，造福于敝乡者无有限量。青黄不接之际，尤为吃紧，来示先事预筹，具见擘画之周备。

直隶三时不雨，麦收、秋收俱以歉薄，宿麦至今未能入土，畿南大、广各属被灾尤重。贫乏之国，无力抚绥。又值库款奇绌，不敢多请帑项。现拟于灾重之区，查明极贫户口，少给钱文，俾得全活身命，不致流为盗贼，借以稍尽疆吏之职。开正拟即委员兴办。杯水车薪，所施有限。若初春再无雨雪，则无处不成重灾，无户不为极贫，更不知何术绥辑也。知注附及。复请台安，并贺年禧。不具。

同治九年

132．复钱鼎铭正月初二日

已委游牧与陈、李二人前往被灾各处妥商赈济办法。赈钱宜径由天津南运，其确数应临时斟酌妥办。张秋为南北要冲，惟酌留丁乐山数部扼守。

调甫尊兄大人阁下：

十二月二十六日接到手示，以广平长守督办永、邯，其肥、广、成三处被灾特重，应令李守、游牧前往经办。敝处现委游牧署理深州，势宜速即赴任，以便彼此递代，不能留办赈务，转致稽延。惟来示谓总以两人同来为妥，似李守一人仍难兼顾数处，顷已改请敝幕陈荔秋刑部与李勉林同往。初六日即行动身，先赴大名，与阁下妥商办法，再行分诣肥、广。其成安一县视肥、广情形较轻，已由陈、李二人酌带两员，一曰王福谦，一曰唐焕章。届时或分办三县，或兼办邯郸，请尊处酌度办理。

户口册迄未送到，诚难预定钱数。前拟大口三十，小口十五，各发两月，亦系约略成数言之。具奏时已经修改，但言大口若干，小口减半而已。其确实数目自应临时斟酌妥办也。目下粮价尚不过贵，平粜应即缓办。转运赈钱，敝疏及函寄均言由天津派员运至大名。正月二十雨水节后，河冰开解，用船装运，计二月中旬可抵大名，似尚不甚艰阻。经过灾歉之区，用船不多，当亦不致招携。若运至省城，由司核价易银，及到大名，仍须易钱，展转更觉烦费亏折，不如径由天津运钱南往，较为简便。但恐钱数太多，不能一蹴全到，则散放之期或须分作数次后运之，钱乃能应手耳。

张秋为南北要冲，诚不能无劲兵扼守。但李相良将无多，必须刘省三前往，即铭军不能不去。李相所须在此军劲旅，不专在省三一人。若令省三新募壮健挟之远征，恐亦难期得力。敝处尽留铭军，殊属强人以所难。惟酌留乐山数部，事尚可行。即日当与李相函商，二月乃可定议耳。肃复，即颂新禧。不具。

133．复李鸿章正月十六日

征黔转运粮械，似由湘路稍易。调动铭军，宜留马队稳定畿辅局势。拟令彭楚汉、谭胜达各招练马勇五百以制土寇。鲍春霆宜为偏师，不宜专制一路。拟商请杨岳斌统领海上练兵事。

少泉宫太保世仁弟中堂阁下：

前接荆州所发惠函，敬悉一切。

顷闻台旆腊杪已至武昌，令兄闻于正初自杭起程。若至镇江用轮舟拖带，则灯节后可昆仲相会矣。

黔滇均非坚敌，以淮军临之，当有泰山压卵之势。惟不难于筹兵，而难于运粮。炮械百物由武昌运去，动在三千里外，不知阁下拟由四川进兵，抑由湖南进兵？两路艰远相等，而三峡之险过于洞庭，则粮械似以由湘为稍易。

直隶上年所以晏然无事，实赖铭军分驻保定、张秋，南北镇压，弭患无形。今阁下南征自须调铭军前往，以收驾轻就熟之效。此间诸君子日商此事，振轩、作梅两君则谓宜留乐山带现驻保定之步五营、马三营拱卫畿辅，而以子务所统张秋各营入黔。乐山则谓若果留渠在此，当再留现驻临清之绣、学、义三营乃敷调遣。调甫则谓宜并留子务、乐山在此，而请省三另募三厅、山箐之勇，庶地利与人情相协。鄙意留乐山带步五营、马三营在此，若更以张秋之马队三营益之，则在丁廉访粗足自立，而于畿辅局势亦足以资防御。而铭军割去马队六营、步队五营，虽已分其精华，而于征黔尚无大损。以黔中步步皆山，马队本无用武之地也。

直隶练军之举，于原留四千人外，又令傅军门于古北口，彭楚汉于保定，谭胜达于正定，各练千人。灞上儿戏，断不足恃。兹恐铭军远行，拟令彭、谭各招练马勇五百，未知足制突起之土寇否。

厚庵远访春霆，郭乐山曾于夔府见之。据云乘扁舟而往，非徒步也。春霆英风壮气，自是一时名将，然使专制一路，用人、理财，操持全柄，尚恐非其所胜。若归阁下节制，阁下统全军由湘入黔，霆领偏师由蜀入黔，粮饷药械皆由尊处筹备运解，或不至偾事。

厚庵总统海上轮舟练兵事宜，自非诸将所及。七年秋间沈幼丹中丞曾以此见商，仆恐厚庵无意用世，又曾任兼圻，未必肯降心相从，仅就舟师一将之任，是以不甚厝意。今观其远访春霆，似犹悔陇事黯黮，思更一奋渑池之翼。尊处接春霆回信，幸以见示，当专函往商也。

国藩眼蒙异常，精力日衰，记性尤坏，挈焉寡欢。次儿于元日举一子，稍以为慰。附告，即问台安。

134．复陈兰彬李兴锐正月十九日

已定议差派官员前往广平、肥乡、邯郸办赈，须先有户口底册乃可持以核对。散放之期迫近，急应先行查察，宜有画一章程。

荔秋仁兄、勉林仁弟大人阁下：

初六日登程以后，连日天气严寒，正深驰系。顷接灯节来函，知十二日遂抵大名，真乃迅速之至。途间所过各属均已得雪，既种之麦渐有青意，差为一慰。肥、广两县一片荒土，得雪又复甚微，春麦赈事本以该两县为尤重。今定议荔兄与伯存同往广平，勉林专办肥乡，均极妥洽。广平吴令勤慎爱民，当期得力。肥乡已委张令守元署理，十四日业经禀辞。该员初赴新任，人地生疏，办赈一事，应由勉林主政。成安被灾较轻，王令分往，与该县王令妥协商办，当可放心。其邯郸一县，亦经另派王牧崑崖随同长守办理，尤为周妥。户口清册，各该县迄未送到，诸君即日前往，必须先有底册，乃可持以核对。调甫前信所谓借复查保甲门牌为名者，不知有清册否？

天津解钱须俟惊蛰后各船出坞，方能由水道运送，恐其过于稽迟。已令先行解银二万两，以备头批散放之用。亦因调甫前函谓大名有银换钱，尚不过难，故变通办理，以期迅速。其余则俟河泮之后悉数解钱。目下距散放之期甚近，急应先行查察。其查察之法，或四人先行合查，或竟分投办理，在公等酌度行之，敝处不为遥制也。

奏办七县壤地相接，顷〔须〕有画一章程。鄙人去冬即拟核定，后因调甫有一次散放之议，未能即定。今由调甫酌定数条，果系一次乎？抑分多次乎？此处一差，即章程迥殊。敝处尚未接到新章，深用悬系。

河南米车近日北来者尚多否？无须另设平籴局否？尚望随时见告。复颂台安，诸希心鉴。不具。

135．复石景芬 [1] 正月十九日

邀约天气融和时来邸。顺告直隶旱象及己之近况。

芸斋老前辈大人阁下：

前接手书，具悉台端以九月启行，冬月抵吴桥县署，途间有两令郎随侍，不以跋涉为苦。顷哲嗣来省，询悉兴居多祜，履祉康愉，至为企颂。

闻台从拟即过访，数年阔别，若得相聚于燕赵间，共倾积愫，何慰如之？初春苦寒，不必遽勤膏秣。俟天气融和，敬当扫榻相待。

承乏郊畿，愧无绩效。去岁三时亢旱，民困益深，贫乏之邦，抚绥无术。深盼入春雨雪应时，民间可以补种春麦，庶不致更滋他虑。

国藩年甫六十，精力已极衰颓。两目蒙翳，如在雾中。性又善忘，自度难胜繁剧。屡欲还山养拙，而迫于事会，未得遽遂此怀。久点高位，只足以播恶于众耳。

阁下美景宽闲，由于德门积善，余庆方长。哲嗣莅吴以来，政清民悦，不愧循良之目。固知传家治谱、秉承庭训者，有自来也。肃泐布复。诸希心鉴，顺候春禧。不具。

[1] 石景芬，字志祁，号芸斋，江西乐平人。道光二年进士，历任江南道、湖广道监察御史、甘肃平凉知府、浙江金华知府。

136．复张裕钊正月二十日

追忆昔游，不胜怅惘。近来老态日增，文思衰退，近作文数首，自知远逊三年以前。湖北书局所刻《国语》、《国策》诸书顷已寄到。金陵所刻两《汉书》已嘱洪奉寄。

廉卿仁弟大人阁下：

六月蒙惠一书，迟至十月杪始到，不知何处延阁。前岁在金陵小聚两月，讨论文史，积愫同倾。及首路北征，又承渡江远送，临别怅惘，不可为怀。浙东之游，收揽奇胜，湖光山绿争入锦囊，欣羡何似！

鄙人量移畿辅，江南故人各已星散。此邦人士稀少，留意延访，殊乏当意之选。风气朴陋，虽欲稍加宏奖，卒难期虎气之遽腾，豹文之骤变。自愧学术浅薄，不足以资感召。重以天时亢旱，抚循无术，署内医药相寻，老态日增，兴趣大减。畴昔颇有述作之思，忽忽衰老，百无一成，良用自愧。近岁以来，文字宿诺多未即践。公事有暇，稍复构思，得文数首，自觉才力衰退，不特不能力追昔贤，并三年以前之旧作，今亦远逊。恨不得如阁下者相与细加商榷也。

湖北书局所刻《国语》、《国策》、《释文》、《文选》等书，顷已寄到敝处，大致俱尚可观。

闻阁下在局多不适意，幸李相极相推重，当可解嘲。筱泉中丞受代以后，计亦必水乳交融。来示追忆昔游，恨不朝夕相从。韩、孟云龙之感，彼此盖有同情。独恨仆少不努力，老而益荒，曾不得为识途之马，为神骥一导先路耳。

金陵两《汉书》告成，已嘱洪琴西太守转致一部，聊佐邺架之储，近日想已寄到。其《史记》、《三国志》须春夏间乃可成书，届时再当续寄。或尊处便寄琴西一信，渠现为书局提调也。复颂台安。

137．致李宗羲正月二十日

直隶赈务已委陈、李妥办。拟添募马队稍壮声势，已函商李鸿章，欲留保定铭军及张秋马队拱卫畿甸。

雨亭仁弟大人阁下：

前复一函，计已达览。献岁发春，即维兴居百适为慰。

此间南三府赈务，开正初六日已委陈荔秋、李勉林酌带妥员前往办理。日来大、广各属均已得雪，惜仅二三寸许，殊不济事。闻河南得雪盈尺，为可羡耳。

铭军南征，畿甸苦无劲兵拱卫。此间练兵骤难得力，近欲添募马队千人，稍壮声势，不知能否办妥。顷已作书致李相，商留保定之铭军八营外，仍留张秋三营马队，不识如何定议。

鄙人目力日衰，老熊〔态〕杂出。幸二小儿于元旦举一子，稍以自娱。兹借刘牧、韩令解饷之便，寄上两《汉书》一部，希察入为荷。肃颂春禧。不具。

138．复何璟正月二十日

政声久著，倚畀方隆，不宜遽谋归养。李鸿章征黔，铭军恐须随往，虑无劲旅可卫畿辅。

小宋仁弟大人阁下：

前在江南，书问往还，为期较速。鄙人量移畿甸，南北睽隔，悬系之怀，甚于萧艾。昨接惠函，猥以岁节相庆，顺时纳祜，彼此同之。

别示具悉，台端以十一月初五日抵晋，莅任山右之迁。朝廷自以股肱要郡，特简贤良。与雨亭中丞二十年兰谱，十载石交，其为相对益彰，自逾恒泛，闻之深为忭贺。惟闻瀛眷散处四省，分投往取，稍费摒挡。阁下久领大藩，而家无担石。去岁始以二千金构数椽之屋，全家归去，仍不能容。亮节清风，令人起敬。循读来书，颇萌投绂之志。阁下政声久著，朝廷倚畀方隆。虽尊大人荣寿已高，闻精神尚复强健，吉人天相，老福当未渠央，不必遽谋归养也。

晋省河防稳固，郭镇两营分驻吉州，亦可稍助声势。春融以后，河冰开解，更自百无一失。寿卿逼围金积堡，屡闻捷报，该逆已成釜底之鱼。来示老湘卓、胜小有挫失，此间未接函报，遥度兵势当无他虞。惟陇头遥远，馈不继，殊深悬念耳。

晋省司库入款远不如鄂，而京协各饷转多于鄂，荩筹良为竭蹶。吏治隳坏，各省所同。阁下与雨亭中丞极力整顿，必可蒸蒸丕变。皖中粮台本有融销一项，尊处借拨之款例可归入，不足齿谢。

金陵所刻两《汉书》顷已告成。穀帅寄到初印本数部，兹寄上一部，聊佐邺架之储，即希察入。

李相征黔，闻朝廷系俯从枢元中丞之请。尊意谓滇黔遥壤，不如两湖关系之重，均属正论。黔事虽糜烂已久，究非能战之剧寇。李相提淮军南征，正似泰山压卵，了事当不甚难。惟铭军尚存，敝处奏为拱卫畿辅之用；李相入黔，该军恐须从征。此间竟无一支劲旅足备缓急之用，深为可虑。

心泉在鄂总办军需局务，誉望日隆，稍迟必当得志。作梅到此，久无事任，屈抑良才，殊以为愧。肃复，即颂春禧。不具。

139．复程桓生正月二十日

鄂岸川盐、淮盐配销之事，须待李、马主持定议。直隶旱象以大、广各属为最，现留钱鼎铭办理赈恤。

尚斋仁弟大人阁下：

前接十月手书，尚稽裁复。顷又接十二月来函，具悉一一。

鄂岸川、淮配销之议，因李相入蜀，久无定议。二八分成，淮盐势已极弱，又改为二八卷包，持议愈复偏宕。此事定议，自由两帅主持。鄂省愿食川私，官商一辞，牢不可破，诚非口舌所能争。阁下督办淮销，力为其难，虽为鄂人所不便，而得寸则寸，得尺则尺，要自有功于淮。闻去岁淮引结至年底，所销不满八万，而川税极为鬯旺。川税益增，则鄂中袒川益甚，此势所必然。李相顷奉征黔之命，筱泉接署鄂督，不知渠与马帅又如何定议也。

此间亢旱情形，以畿南大、广各属为最。现筹拨钱十万串，留钱调甫在彼办理赈恤事宜，冀可稍苏民困。近据南三府禀报，雪泽已通，惟土膏尚未深润。急盼春雨应候，民间得以播种，不致别生事端，乃为厚幸。

内人久病未痊。前招黎竹林来此诊视，外病顷已渐除，而目疾仍无甚征效。鄙人目力现亦日衰，又颇有师丹善忘之病，深愧不能其职。惟二小儿于元旦举一子，少助欢悰。知注附告，复颂春祺。

140．加钱鼎铭片正月二十二日

函商赈济散放诸事，顺告肥乡、邯郸委员安排，并示往来文牍辄用手书问慰，最为大吏督率僚属之妙诀。

正封函间，二十一日又接十九日来示，并抄示章程各条，一一具悉。

敝处去冬即拟妥议定章，发交委员赍往。旋因尊处有并作一次散放之议，是以未能即定。今尊处章程内言大口一千，小口减半，系定议一次散放，办理自属简便。又言七属不能同期散放，微分先后，总不得逾半月之限，则钱到虽有参差，亦自无妨。二月初一日开放之说，系属谣传之讹。天津解钱，须俟惊蛰后各船出坞方能运送。陈丞创为易银先解之说，敝处因阁下前函谓大名有银换钱，尚不过难，固令先行易银二万，以期迅速。来示市面萧条，临时颇难筹备，止此二万银数与大、广两守设法兑换，尚不棘手否？惊蛰起解，计须二月二十日乃能运到，于大、广散放，不致误期否？近日北来米车尚多否？赈毕之后，不致无处买粮否？若仍须另设平籴局，二月间即宜定议。赈钱放毕，即可接办平籴，免致另起炉灶，尚望妥筹见示。

肥乡今已委张守元署理，办赈一事应由勉林主持，钱令代理。邯郸系属初任人员，虽有王牧崑崖前往帮办，究须印官得力。日内当商之方伯，速派干练贤员驰往接署。尊处与各牧令往来文牍辄用手书问慰，最为大吏督率僚属之妙诀。陈文恭以此陶熔群吏，近时胡文忠亦用此法。阁下伟业方长，请即以此为每日常课，必有非常之效。

章内设厂经费由地方官自行捐办，州县苦人极多，难以赔垫，不如径准开报为妥。绅董每人月给薪水六千文，当系指总董乎？指村董乎？村董则嫌费多，总董则嫌过少，似须酌加二三千。此事但须严禁侵蚀，俾实惠及民。至于经费又宜稍宽，俾在事者不致竭蹶，而弊端亦可悉除。尚冀卓裁，复颂台安。不具。

141．加张裕钊片正月二十三日

拟遵嘱撰作墓志，乞再寄节略。

再，前年在金陵，阁下属作尊公墓志，曾以节略见示。近日捡寻未得，不知杂置何处。便中求另抄一纸见寄为荷。

拙文陋劣，今年六十，此后但有退境，断无进境。然好学能文如阁下者，私心倾企无已，尚欲一竭其愚，表彰先德。此间惟存之常有述作，挚甫亦不多作。加以天气终年亢旱，有“大命近止，靡瞻靡顾”之象，僚友亦相对失色，正不知春夏之交作何景况也。

闻河南、山东均得透雪。鄙人德薄，致辖境民不聊生。回思生平，尤悔丛集。即今逐事儆惕，冀补救于桑榆。尊处如有所闻，尚乞寄书箴其阙失，幸甚。再问廉卿仁弟著绥。不具。

142．致丁日昌正月二十四日

直隶旱灾甚重，已委员办理赈恤。保定等处正试练兵三千，但恐难期得力。铭军恐须征黔，拟拨留保定、张秋马步数营拱卫畿辅。

雨生仁弟大人阁下：

去岁八月肃复一函，嗣后久无书问。不识公事繁冗，不暇作笺通讯耶？抑以懒报鄙人之懒耶？系念无已。献岁发春，就维尊候绥愉，兴居集祜，至为企祝。

李相近奉征黔之命，提师深入，转饷千里，东南财赋之区必将益增烦费。三江两湖隐然撤一重卫，中外交涉各事赖阁下精心果力，与相支拄。此后事任愈剧，荩劳益殚。闻尊体渐减于前，亮由抟心殚思，致有耗弊。尚望随时珍卫，善保荩躬。

去岁丁炳一案，闻令郎并未与知。阁下抗疏检举，揆之古人，实已无愧。现闻令郎畏避督责，太夫人怜孙过甚，少失欢悰。阁下处此，俯仰均难为怀。现已召归侍侧，上慰慈母之望否？

直隶去岁三时亢旱，畿南大、广各属被灾尤甚。地方瘠苦，无术抚循。忝为大吏，又不忍坐视流冗塞路而不为之所，因于天津存储制钱奏拨十万串，择被灾尤重之区抽赈其极贫下户，深惜款目过少，惠难遍施。开正已委员前往兴办，稍尽力所能及者而已。近日南三府已报得有微雪，而土膏仍未深润，麦事固已失望，秋禾亦难播种。急盼此后雨雪顺时，不致嗷鸿遍野，煽诱生变，便为深幸。

练兵一节，去岁接准部议之后，因议论难期即定，而畿辅军务久不兴办，恐蹈筑室道谋之咎，遂于保定、正定、古北口三处先行试练三千人。营兵狃于积习，骤令日日操演，不出营门，颇形拘苦，甚有潜逃者。现已试办三月，毫无起色。真乃灞上儿戏之军，殊难恃为缓急之备。

铭军久驻张秋，极为得力，此次恐征黔南。此间众议，颇言畿甸要区，不宜撤此劲旅。然淮军遣撤略尽，李相别无部众，势难强留。顷拟分留保定八营，仍令张秋拨留三营马队，为此间稍壮气势，未识李相如何定议。此外，仍拟于保定、正定两处添募马队，深虑应募之卒均系马贼营棍，难期得力。贫乏之邦兵孱饷绌，殊无自强之术。

贱体近尚粗适，惟目力日衰，记性愈坏，自度难胜剧职。幸二小儿于元旦举一子，稍用自娱。知注并及。

莼斋去岁在都，因部书多方挑剔，稽留过久，到省闻已在十月初旬。省中调动业已定局，骤难位置，暂令于洋务局回翔数月，春间有相当缺出，当可为补一缺。渠于敝处相从最久，深悉其有抗希前哲康济生民之志，不忍令其久淹，故屡以奉商。诸希心鉴，即颂春祉。不具。

143．复杨昌濬正月二十四日

直隶旱灾，已于天津存储制钱奏拨赈济。绿营裁兵增饷，浙省已有成效。直省仿照试办，但见效甚微。湘乡时风侈靡，应力挽颓俗。《湘乡忠烈祠记》业已撰就，抄呈奉寄。

石泉尊兄大人阁下：

去腊接奉惠书，猥以岁节相庆，吉词祓饰，愧不敢当。就维簪绂翔华，履集祜，至为企颂。筱帅调署楚督，台端荣膺简命，擢署浙抚，具见闳声茂实，上达九重。逖听温纶，无任额庆。

浙省去岁虽有偏灾，而秋后畅晴，粮价平减，新漕尚有三十万石，农事未为歉收。直隶则三时亢旱，畿南大、广各属被灾尤甚。地方瘠苦，无术抚循。忝为大吏，又不忍坐视流冗塞路而不为之所，因于天津存储制钱奏拨十万串，择被灾尤重之区抽赈其极贫下户，深惜款目过少，惠难遍施。开正已委员前往兴办，稍尽力所能及者而已。近日南三府已报得有微雪而土膏仍未深润，麦事固已失望，秋麦亦难播种。急盼此后雨泽顺时，不致嗷鸿遍野，煽诱生变，便为深幸。

绿营裁兵增饷，浙省已有成效。此间颇思仿照办理，而兵部驳议，牵于旧制，不能大有变革。去岁于保定、正定、古北口三处挑练三千人先行试办，而兵弁偷惰已久，骤与申明约束，勤加操演，皆若视为分外之督责，甚者乃至相约潜逃。近因李相征黔，铭军恐当随往，欲于保定、正定添练马队，稍壮声势，亦未识能否办妥。

吾乡近时风俗侈靡，一变向来勤朴之旧，实缘乡人从军日久，职官太多之故。推论缘起，即鄙人不能辞其咎。今欲力挽颓俗，固须林下诸公身示俭约，诱进以诗书。而凡为达官于外者，尤宜约束子弟，不使习为豪华以相炫耀，庶可渐移锢习。然由俭入奢易，由奢入俭难，仍未知其果能挽救也。

《湘乡忠烈祠记》顷已脱稿，抄稿奉寄。年老才退，每成一文，自视芜蔓，无一是处，殊不惬意，深以为愧。肃颂春禧，诸希心鉴。敬璧大柬，不具。

144．复陈兰彬李兴锐正月二十七日

查户赈灾，以肥乡最为繁剧。款目过少，力难遍及，可告钱调甫酌予追加，俾得从容筹画。将来若须设平籴局，仍宜预筹另款，祈为早日定议。

荔秋仁兄、勉林仁弟大人阁下：

二十六日接二十三日肥乡来示，具悉一一。

台旆离大名以后，先行周视广、成、肥三县，会商印官，接见教佐绅董唐、王两君，各令于广、成两县先行清查。荔兄以二十三日返广，勉林俟布置局务就绪之后亦即亲自赴乡查户。广平民苦而地狭，成安被灾稍轻，较论三县，自以肥乡为繁剧。三县清册未成，幸皆有底册可以核对，则清查一事可得眉目。闻广平极贫户约计在一万七八千上下，而肥乡仅抽老弱残废一口至三口，综计已逾二万五千口，不识成安约数几何。悬计七属十万串似止仅仅敷用，款目过少，力难遍及。每人一千，不可再少。如户口尚多，尽可于十万串之外，酌加一二万串，则天津先解之银二万，不必定于十万串之内全行扣除也。请将此意速告调甫廉访，俾得从容筹画。所谓极贫、次贫，只属微茫之辦〔辨〕，委员不能周知，全在本地绅董得力。前见致挚甫等函，广平得绅董七人，内有富绅三人。成安得绅董三人，又有两广文勤朴可倚。肥乡已派教佐府委四员，辅以妥绅数人分段查办。似此切实妥筹，大致可无遗滥。至欲五雀六燕，铢两悉称，则亦势所不能。

新拟各条已由调甫寄阅。前此面议大口一千八百文，调甫初详，大口拟贷一千二百文，此次议定章程，减为一千，冀穷民蒙惠稍广，均极允当。惟定作一次散放，而解运赈钱不能同时到局，虽四乡不拘一期，只宜略有参差，不宜悬隔太久。天津钱船何日起解，何日可到，亦宜常常与津通信。能俟一齐运到之后再行分乡分期，则一县散赈不过数日可了，较为妥当。否〔则〕亦不可脱空太远也。

米粮市价视往年不止加倍，幸粮车北来者尚多，刻下尚不缺食。惟久无雨泽，不但春麦绝望，恐秋禾亦难播种。将来平籴局之设与不设，当视雨泽之有无为定。若势须平籴，仍宜预筹另款，请即早为定议。

吴令贤员而清苦可念，去岁批发养廉，乃至今未领。候面商方伯，催令速发。复颂台安。不具。

145．复刘蓉正月末 [1]

议论研究古礼、创立新规以及为文之道，兼示郁郁少欢近状。

霞仙仁弟亲家阁下：

十二月初接八月二十六日惠书及《绎礼堂记》，敬悉兴居康胜，勤学不倦，所居疑在蓬岛之间，置身若在周秦以前。非泊然寡营，观物深窈，玩希声而友前哲，殆未足语于此。研究“三礼”，洞澈先王经世宰物之本，达于义理之原，遂欲有所撰述，以觉后世之昏昏。甚盛甚盛，钦企何穷！

国藩于《礼经》亦尝粗涉，其藩官事繁冗，莫竟其业。所以沮滞而不达者，约有数端：盖礼莫重于祭，祭莫大于郊庙，而郊祀裸献之节，宗庙时享之仪，久失其传。虽经后儒殷勤修补，而疏漏不完，较之《特牲》、《少牢馈食》两篇详略迥殊，无由窥见天子诸侯大祭致严之典。军礼既居五礼之一，吾意必有专篇细目，如戚元敬所纪各号令者，使伍两卒旅有等而不干坐作，进退率循而不越。今十七篇独无军礼，而江氏永、秦氏蕙田所辑，乃仅以兵制、田猎、车战、舟师、马政等类当之，使先王行军之礼无绪可寻。国之大事，在祀与戎，而古礼残阙若此，则其他虽可详考，又奚足以经纶万物？前哲化民成俗之道，礼乐并重，而国子之教，乐乃专精。乐之至者，能使凤仪兽舞，后圣千载闻之忘味，欲窥圣神制作，岂能置声乐于不讲？国藩于律吕乐舞茫无所解，而历算之学有关于制器、审音者，亦终身未及问津，老钝无闻，用为深耻。夫不明古乐，终不能研究古礼，国藩之私憾也。郊庙祭仪及军礼等残阙无征，千古之公憾也。是皆用以自沮而不达者也。

所贵乎贤豪者，非直博稽成宪而已，亦将因其所值之时、所居之俗而创立规制，化裁通变，使不失乎三代制礼之意，来书所谓苟协于中，何必古人是也。然时俗亦有未易变者。古时祭祀必有主妇聘飨，亦及夫人，诚以在宫雍雍，斯在庙肃肃。妃匹有笃恭之德，乃足以奉神灵而理万化，所谓有《关雎》、《麟趾》之精意，而后可行《周官》之法度也。自阳侯杀缪侯，而大飨废夫人之礼。后世若以主妇承祭，则惊世骇俗，讥为异域。然全行变革，则又与《采蘩》、《采》诸诗之精义相悖。古之宫室与后世异，议礼之家，必欲强后代之仪节就古人之室制，如《明史》载品官冠礼几与《仪礼》悉合，不知曰东房西牖，曰房内户东，曰坫，明世已无此宫室也。然稍师《仪礼》之法，则堂庭浅狭，必有龃龉而难行者。诚得好学深思之士，不泥古制，亦不轻徇俗好，索之幽深而成之易简，将必犁然有当于人心。

国藩于婚、丧、祭三礼，亦颇思损益《涑水书仪》、《紫阳家礼》撰订一编，以为宗族乡党行习之本，守官少暇，不克斟酌礼俗之中，卒未能从容为之，斯亦自沮而不达之一端也。阁下山居静笃，将为《礼经发微》及《或问》等书，何不先取此三礼撰著鸿篇，使品官士庶，可以通行用今日冠服拜跪之常，而悉符古昔仁义等杀之精，倘亦淑世者所有事乎？

来书又以文章欲追欧阳公辈，而与之并，而志愿有大于此者将决然而弃去，抑两利而俱存，就鄙人而卜取舍。国藩窃维道与文之轻重，纷纷无有定说久矣。朱子《读唐志》谓，欧阳公但知政事与礼乐不可不合而为一，而不知道德与文章尤不可分而为二，其讥韩、欧裂道与文以为两物，措辞甚峻。而欧阳公《送徐无党序》亦以修之于身、施之于事、见之于言分为三途：夫其云修之身者，即叔孙豹所谓“立德”也；施之事、见之言者，即豹之所谓“立功”、“立言”也。欧公之意盖深慕立德之徒，而鄙功与言为不足贵，且谓勤一世以尽心于文字者，皆为可悲。与朱子讥韩公先文后道，讥永嘉之学偏重事功，盖未尝不先后相符。朱子作《读唐志》时岂忘欧公《送徐无党》之说？奚病之若是哉？

国藩之愚，以为事功之成否，人力居其三，天命居其七。苟为无命，虽大圣毕生皇皇，而无济于世。文章之成否，学问居其三，天质居其七，秉质之清浊厚薄，亦命也。前世好文之士不可亿计，成者百一，传者千一，彼各有命焉。孔子以斯文之将丧归之天命，又因公伯寮而谓道之行废由命。孟子亦以圣人之于天道，归之于命。然则文之兴衰，道之能行能明，皆有命焉存乎其间。命也者，彼苍尸之，吾之所无如何者也。学也者，人心主之，吾之所能自勉者也。自周公而下，惟孔孟道与文俱至，吾辈欲法孔孟，固将取其道与文而并学之。其或体道而文不昌，或能文而道不凝，则各视乎性之所近。苟秉质诚不足与言文则已，阁下既自度可跻古人，又何为舍此而他求哉？若谓专务道德，文将不期而自工，斯或上哲有 [2] ，然恐亦未必果为笃论也。

仆昔亦有意于作者之林，悠悠岁月，从不操笔为文，去年偶作罗忠节、李忠武兄弟诸碑，则心如废井，冗蔓无似，乃知暮年衰退，才益不足副其所见矣。少壮真当努力，光阴迈往，悔其可追？姻丈于上年六月改葬，《行述》未蒙寄到，若果为铭章，必不足称盛意。南屏亦已衰颓，共游衡嶷之说果践约否？筠仙修《通志》之仪，事甚浩博，未易卒业。近又丧其爱子，忧怀何以自遣？

寒门已嫁四女，三家未得生子。郭氏女生子而早寡，感怆无涯。内人失明之后，诸病丛集，医药相寻。冢妇亦多病。次儿于元日得举一子，差为忻慰。贱躯粗遣，惟目光日蒙，于花镜之上又加一花，看字尚如隔烟雾。直隶终年亢旱，去秋未种宿麦，今岁夏收失望。疆吏对此，如坐针毡，公私孑孑，都无好怀。南望故乡，恨不得屏弃百事，从阁下一豁襟抱也。略布近状，诸希鉴察。不宣。

[1] 原件未署日期，兹据内容而定。

[2] 此处疑缺一“之”字。

146．复周家勋二月初三日

盐山枭逆虽属虚警，但仍不可不随时巡防。畿南赈钱宜于二月一律解到。

琳叔尊兄大人阁下：

前奉手书，并解到春季公费库平银一千五百两，如数收入。别后台从安抵津门，兴居多祜，至为系念。

盐山枭匪经刘、陈两镇往查，竟属虚警，稍以为慰。惟年谷不登，盗贼难保不乘机窃发。该处界连东省，尤为枭匪出没之所，虽目前无事，仍不可不随时巡防。

日内天气融和，河冰当已开解，各船曾否出坞？畿南赈钱能于二月一律解到为妥。户口确数虽未送到，然大致十万串已觉不敷，将来另兑之二万金，须由省城另行拨款兑除。专盼二三月得沾深透雨雪，秋禾可以播种，庶不致诸事棘手耳。肃复，即颂台安。不具。

147．复崇厚二月初三日

钱调甫已妥筹赈钱兑换之法。赈钱计难敷用，势将另筹款目。盐山马逆虽属虚警，但仍当不时派军巡防。刘松山阵亡，甘事及山西、直隶防务均堪焦虑。

地山宫保尊兄大人阁下：

初二日肃复一函，封递后旋于初三、初六两接赐书。昨又接到手示，具承一一。

神机营放饷承开示清单，系分别在京在苑支给，并无营制章程，他军无能取法。大名赈钱，尊处奉到寄谕即行派委陈守元禄督运极微，治事神速，钦佩无已。先行解银之议，闻大名等处市面萧条，殊难兑换。幸尚止二万两之数，调甫已于大、广两守妥筹兑换之法，当不过艰。昨接陈守来函，此银系由盐商汇兑，极为妥洽。

奏办之七县贫民户口虽尚未据报，确闻广平户口约在一万七八千，肥乡约在二万六七千上下。以此推算，赈钱十万串尚不敷用。天久不雨，将来恐须添设平籴局，势必另筹款目，则先解之银两当由省另行筹拨，不必在十万串内划扣矣。日内已近惊蛰，天气融和，不识津河船只已渐次出坞否？

盐山马贼经刘、陈两镇先后往查，竟属虚警，稍以为慰。惟去岁奇荒，今春难保无盗贼窃发之事，仍当不时派军巡缉，稍资镇压。

铭军驻防张秋，分扎保定，畿南一带深赖其力。李相近奉征黔之命，其旧部遣撤略尽，该军恐须随征。此间众议率谓练军骤难深恃，畿辅重地不宜撤此劲旅。鄙意欲商留驻保八营；又黔南山箐之地，马队无可为力，拟令张秋拨留马队三营。李相来信亦谓马队可全留直隶，步队酌留五六营，以之办本省新起之贼，自足敷用。惟顷闻刘寿卿军门于正月十五日亲攻坚垒，中子伤阵亡。失此良将，不特甘事难于收拾，即山西、直隶亦添一重防务，深堪焦虑。寿卿从鄙人最久，尤不胜感怆也。知注附告，复颂台安。不具。

148．复钱鼎铭二月初八日

天津先解之赈银可悉数提用，由盐号兑钱尤为妥洽。是否办理平籴，可酌情处理。陇事近颇棘手，刘松山阵亡尤可痛惜。铭军拟留月余，再议进止。

调甫尊兄大人阁下：

初三日接到惠书，具悉一一。

七属极贫户口十万串钱不敷散放，约需添拨万余金。天津先解之二万银，已言明不在钱款扣算，此银解到，尽可悉数提用。经费稍宽，免致诸事掣肘。至银由盐号汇兑钱文，尤为妥洽，既可无虞亏折，又免兑换之烦。日内河冰计已开解，津船计已出坞，续解之十万串钱，本月中旬、下旬必当运到。

平籴本极难办，设局过多则员绅不敷，分布太少则贫民疲于奔命，不足供其朝夕之求。鄙意所以拳拳此事者，实恐灾黎过多，借此稍加抚恤，为施较广，而用费较轻。今据来示所开大名粮价尚不甚昂，粮车仍复源源麇至，肥、广等属相距不远，当可无虞缺乏，即不办平籴亦可。鄙人无成见也。

三月初三日四厅及保定、天、河各属但〔皆〕已得雪，惜止一寸二寸。南三府未据禀报，不识能一律均沾否？

陇事近颇棘手。回逆由草地窜入陕边，截断前敌运道，而寿卿军门于灯节督攻坚塞，竟已中炮伤亡。此军自入秦以后，声威大振。捻匪渡河，跟踪追剿，绕出贼前。及捻事甫平，回军西指，迭破回众，势如扫箨。皆由寿卿忠诚奋发，不避险难。去岁进攻金积堡，规画粮运，节节布置，诚为近来不可多得之名将。其于鄙人相从最久，骤闻凶问，悼惜尤深。

去年尊议谓畿辅不宜无备，铭军势须全留，仆恐李相南征，更无别支劲旅，故拟酌留马步十一营。今闻寿卿此警，则此间防务关系甚重。而西事如果太坏，并有议及李相当暂缓黔中之行、先并力于关陇者。刻拟复李相信，令铭军留此再住月余，细听关中消息，更议师之所指耳。肃颂台安。不具。

149．复洪汝奎二月初八日

上海寄来之书已于腊月运到。局中存款已尽，近得靖江溢课项下拨济。《史记》等书北来之数可酌核办理。拟添造贡院官房及门前沿河驳岸，应即如议兴办。

琴西仁弟大人阁下：

去腊接手书，具悉一一。

其由上海寄来之书，已于腊月运到。纸色式样均极精好，良可宝贵。实由阁下检料精能，而此局付托得人，亦一快事。此书到时诸友分散已罄，而求者仍属纷纷。雨亭、小宋两处业已寄去，壬叔处近日亦可觅寄。仆以敝处南北通计用此书已觉过多，未便再请续寄。至南中故人前单所未开者，穀帅尽可径自补送，乃仍令敝处掠此美名，殊以为愧。

局中存款已尽，穀帅近于靖江溢课项下拨款接济，将五千两用罄之后，想可源源提拨。经费渐增，即工匠皆可访觅能手，至以为慰。

《史记》、《三国志》、《文选》三种，春间准能开刷否？另单开示书价，皆极斟酌得中。前寄保定之两《汉》二十三部，想皆价值本洋十八元者矣。将来寄《史记》、《三国》北来能否仍照两《汉》之数？由局分送者能否仍照去岁单开之数？请尊处酌核办理。

前函属阁下察看地方公事可为经久之利者，即请提用前款立为举办。来示拟添造贡院官房及门前沿河驳岸，饬委丁委员就近监工，此举办成，则每届文闱办公各员不致有露宿风餐之苦，而士子亦免受拥挤之累，实为永远大利，应即如议兴办。惟昨接喻吉三来禀，述及湖南各员在省候补苦况，并请修理李忠勇公承典专祠，抚恤其妇魏氏等语，又述及阁下曾向渠言敝处有存款未便轻动，恐将来难于交妥等语，岂办理贡院之外尚有赢余耶？此等不宜与人述及，阁下偶有未捡耶？该项存款，仆久拟不复过问，况现有贡院善举，自应尽数办理，不可再有分拨。惟既据喻镇禀商，倘有余款，或由尊处拨二百金以济李忠勇公之妻魏夫人之用，拨二三百金以修葺忠勇之祠，若无余款，则二事均不必管矣。

竹如先生闻去冬病已康复。交春以后，天气融和，想饮食步履均已加健矣，至为悬系。

鄙人目力日衰，老态逐年加甚。畿辅久旱，署内医药相寻，公私多不遂意。幸二小儿元旦举一子，少助欢悰。知注附告，即颂台安。不具。

150．复陈方坦二月初八日

直隶营兵狃于积习，难期练成可用之军。滇黔军务未平，鄂岸鹾务固难再唱伸淮遏川之议。

筱浦尊兄大人阁下：

去腊接手书，猥以岁节相庆。顺时纳祜，彼此同之。

江南抽调额兵驻省训练，均仿江淮勇制，穀帅不时亲阅，将来必有成效。此间练军牵于成例，不能如江南之规仿勇营。现虽挑练试办，而营兵狃于积习，不愿在营演操。申明约束尚不易求，若欲练成可战之兵，更难副望。

鄂岸淮盐前定川八淮二之章，已属偏宕之议。今更改斤为包，则鄂岸引地几至全失。穀帅咨商少帅请照原议，不识已有定议否？筱泉接署楚督，当亦恪循旧规。滇黔军务未平，固难再唱遏川之议。但恐鄂中官民群以川盐为便，此后淮引竟无规复之期，殆亦时势使然也。芦纲疲累情形实由科则太重，加以私枭抢掠，捻逆焚毁，商人亏累日深。而滹沱泛滥，大清河又复枯涸，运道梗阻，成本益重。尊论谓鹾法不外减额轻本，使商有利沾深，课项自裕，实为不易之论。敝处去冬因言官条奏之后复上减轻成本一疏，冀可稍纾商困，而户部一概议驳，殊不可解。

金陵两《汉书》，敝处前寄来二十余部，南中故人又分赠二十余部，敝处用书已嫌过多。惟书局敝处存款已罄，闻穀帅近于靖江溢课提拨五千两，则此书应以仆与穀帅分作主人。阁下近在穀帅幕中，敝处未便多行掠美，是以前单未经列入，非遗之也。琴西来信云穀帅于敝处未经开单者均已酌量补送。顷仆又于琴西信中提及，想阁下当已分得一部矣。肃复，即颂春禧。不具。

151．复黄翼升二月初八日

严禁陆居之弊，总以认真稽查为主。文书过多之弊，亦须预防。乌龙山等地改隶事宜，祈与督抚妥商。刘松山殒命，深为感怆。铭军宜留直隶，畿辅不当撤此重卫。

昌歧仁弟大人阁下：

去腊接手书，具悉台从自去岁三月巡视上游，直至十一月三十日始还金陵。往返万里，出入风涛，劳勚可念。各营汛防仅失数案，均于限内拿获，良由主帅亲历周巡，各营无不悚息听令，故缉捕之效遂能如此，至以为慰。

严禁陆居之弊定为营官考成、汛官会哨二法，当已无暇上岸。巡查则有印结，会哨则有报单，皆系文书行事，循之既久，恐遂视为衙门例行之件，不能实在办到，总以认真稽查为主。提镇固宜亲身出查，尤须有亲信兵弁暗中密访。耳目既多，蒙蔽自少。凡营中总以文书稀少为贵，文书过多，便有衙门胥吏习气，此弊亦须预防。阁下周历各营，考汛官必点其人数有无短少，过汛地必验其坐船之是否整齐，皆系巡查切要之事。上司如此尽心，兵弁自知奉法。此后少帅南征，则长江上下全赖阁下一力主持，尤望驭下以严，毋致水懦民玩为要。

至乌龙山原隶瓜镇，宜改归金陵。君山原隶沅江，宜改归岳州。江阴口北岸分隶太湖，宜并归长江。所议均极有见，请与督抚妥商改定。五省饷需，尊议谓宜论形胜之重轻，不宜论兵数之多寡，湖南、江西均知此义，庶不致追咎始议之失平。去年五省八十二万不知全数收齐否？

陇事自刘寿卿逼围金积堡，军势已属得手。昨据函报，寿卿于正月十五日督攻坚塞，受伤殒命，闻之深为感怆。寿卿自援秦以后，不避艰险，军威大振，西方倚若长城，诚近来不可多得之名将。其于敝处尤为亲切，虽远征万里，而该军进止机宜，仍时时函商敝处。今以力战捐躯，不惟陇事不支，山西、直隶防务吃重，而鄙人故旧之感，尤难为怀。

此间去岁大旱，赖有铭军镇压，地方尚称安谧。今春青黄不接之际，尚恐劫盗四起，剿抚两难。李相征黔，恐铭军势难全留，拟分留马步十一营，稍助声威。现闻刘省三不愿从戎，则该军于征黔之局似亦无关轻重，而畿辅撤此重卫，殊觉空虚可虑。此间练军初行试办，不足恃也。

贱体近尚粗适，惟目力日衰。内人外病虽除，目疾仍无效验。幸二小儿元旦举一子，差慰老怀。知注附告，复候台安。不具。

152．复钱应溥二月初八日

嘱作家传，俟脱稿寄呈。畿南大、广各属正筹办赈务。刘松山阵亡，深为感怆。铭军拟分留马步十一营以卫畿辅。

子密仁弟大人阁下：

去腊接手书，征求拙文，辞旨恳至。久欲为阁下作一家传，只以年老才退，惧不足表扬盛德。去年因文字宿诺多未即践，勉作数首，文笔芜蔓，不惟难追古人，并三年以前旧作亦觉远逊。来书见推过当，殊增惭恧。令伯学行素所钦佩，尊公前在皖中，更得瞻对光仪，商较文史。重以阁下诿，必当有以报命，俟脱稿再行寄往。

畿南大、广各属筹办赈务，于天津存储制钱拨解十万串，抽赈重灾极贫之户。留钱调甫在彼，俟赈事办毕，再赴新任。敝处派委李勉林及幕友陈荔秋刑部于新正初六日前往商同办理。灾民过多，赈款过少，杯水车薪，所济有限。入春雨雪仍复稀少，麦收业已失望。未卜秋禾果能播种否，深用焦虑。

陇事自刘寿卿逼围金积堡，军势已属得手。昨据函报，寿卿于正月十五日督攻坚塞，受伤殒命，闻之深为感怆。寿卿自援秦以后，不避艰险，军威大振，西方倚若长城，诚近来不可多得之名将。其于敝处尤为亲切，虽远征万里，而该军进止机宜，仍时时函商敝处。今已力战捐躯，不惟陇事不支，山西、直隶防务吃重，而鄙人故旧之感，尤难为怀。

此间去岁大旱，赖有铭军镇压，地方尚称安谧。今春青黄不接之际，尚恐劫盗四起，剿抚两难。李相征黔，恐铭军势难全留，拟分留马步十一营稍助声威。现闻刘省三不愿从戎，则该军于征黔之局似亦无关轻重，而畿辅撤此重卫，殊觉空虚可虑。此间练军，初行试办，不足恃也。

贱体近尚粗适，惟目力日衰。内人外病虽除，目疾仍无效验。幸二小儿于元旦举一子，差慰老怀。知注附告，复颂春祺。不具。

153．加洪汝奎片二月初九日

说明分条批答送书之事。

再，上年分送之书，系阁下有信来分条见问，仆因分条批答。如于湘乡本家亲戚条批六部，湖南绅士条批五部，两江同官幕僚、绅士、山长条批二十七部，李相国昆季并杨石泉批四部，书局批十二部，知旧批十五部，自嫌其多。厥后尊处寄两《汉书》二十三部北来，除送枢廷外，尚存十八部，则较之原单中知旧一条更多矣。此次寄《史记》、《三国》北来，枢廷五部，应仍其旧。此外，再寄十三部以敷分送，较两《汉》可减五部。其湖南二条十一部中可减四部，至两江官僚书局等三条，或减或否，则应请穀帅主持矣。陈筱浦信来索两《汉》一部，请商穀帅赠之。再颂琴西仁弟大人台安。

154．复李鸿章二月十一日

丁乐山留防畿辅，刘子务从征黔中，所幸不谋而合。此间有请淮军暂缓征黔、先顾西北之议，此等大政，实不愿轻于发议。

少泉宫太保世仁弟中堂阁下：

迭接正月二十一、二十六日惠函两件，敬承一切。

令兄想将到鄂，多年契阔，二难会合。方承戏彩之欢，又有绝裾之别。北山贤劳之感，想贤哲亦不能无情，至以为念。

丁乐山统马队六营、步队五营留防畿辅，刘子务统步队十五营从征黔中，鄙意幸与尊见不谋而合。本可即檄张秋、临清诸营星速南行，惟前因回氛东窜陕境，金积堡诸军粮道梗塞，此间僚友即有请淮军暂缓征黔、先顾西北之议，与来函述袁筱坞之意相符。初三日闻寿卿阵亡之耗，而持此说者愈多。朱修伯来信亦谓宜移入黔之兵先行救秦。渠发书时尚不知寿卿凶问，迨寿卿徇难报到，恐京师主此说者亦不止修伯一人。作梅、振轩诸君屡劝敝处以此入告，仆思台旌苟不西征，而专派淮将入关，既无堪膺此任之人。若台旌遽议西行，则左公并无失机，岂宜忽尔易帅？若两帅并办一道，则七年同事剿捻，亦可暂而不可常之局。仆办捻无功，至今内惭。此等大政，实不愿轻于发议。惟闻金积堡官军粮道已断，即使寿卿尚在，亦当退军办粮。苟粮竭而师溃，不久恐有恶耗。苟粮道幸通而军心完固，不久亦当有佳音。再少候半月，静听消息。如有恶耗，则淮军入关之议将自枢廷发之。如有佳音，即于二月杪檄令铭军由皖赴鄂。盖自张秋赴秦，则须由彰怀、洛阳以达潼关，赴鄂则须由曹、宋、颍、六以达黄州。程途迥异，不可不豫筹也。

省三已至武昌否？或谓奏派帮办一席，即可鞭弭相从。如所求者仅在此节，阁下当不吝于一奏。子务、乐山皆系好手，省三知人善任，宜其所向有功。

此间终年亢旱，今岁畿甸麦收业已失望。但盼二三月得大雨雪，秋禾当可播种，犹足维系人心。否则千里嗷嗷，何堪设想！

叶介唐尚在席营否？阁下南去，或可就询一切。有王之春者，在此投效一年，无可位置。兹将南投幕下，幸垂盼焉。复颂台安。

155．复汪士铎二月十二日

《史记》诸书刻成后仍当奉寄。江宁学宫所须之文容即草就。畿辅旱灾甚重，精力近极衰颓，诸事殊少佳趣。

梅村尊兄大人阁下：

去腊接到惠书，藻饰逾量，愧不敢当。两《汉书》聊佐邺架之储，不足齿谢。

兵燹之后，东南耆儒雕谢略尽。阁下学有本原，犹见乾、嘉老辈遗风。觇硕果之仅存，问钟山而生色。况又曾董书局之役，论功行赏亦夜〔应〕在首及之列。其《史记》、《三国志》刻成后仍当奉寄一部，决不令室内有悬釜购书之怨也。

江宁学宫告成，顷始据桂芗亭观察册报讫工。所须拙文，容即属草略记颠末，以副诿。惟年老才退，每成一文，辄自嫌芜蔓，殊无足观。此学宏规大起，尤恐鄙作尘陋，不足相称耳。

国藩量移畿甸，已及周期。地瘠民贫，无可设施。自夏徂旱〔冬〕，终年亢旱，千里嗷嗷，拯救无术。署内医药相寻，殊少佳趣。幸二小儿于元旦举一子，少助欢悰。年甫六十，精力已极衰惫。两目近益蒙翳，虽于老花之上又复加光，而看字仍如隔雾。衰年无意学殖，而披阅文牍均未究心。久处剧任，殊以不能举职为愧。知注附及，即颂台安。不具。

156．复王子云二月十二日 [1]

抒发感念旧友之情。议论李申夫罢官及丁雨生之子事。陈述金陵书局之寄书与拨款事。并告直隶旱情等近况。

子云仁弟大人阅下：

去腊接手书，具悉一一。

黄军门巡阅上游，阁下随同前往，风涛万里，劳瘁可知。闻阁下近已加保知府，至为欣贺。令叔捐馆，哲弟又复物故，阁下家事担荷愈重，支拄尤艰，不胜悬系。

承示各省故旧近况，得意者甚属稀少。仆于生平游好相从既久，私抱皆甚拳拳，而欲其或推或挽，致之青云之上，处以脂膏之地，则百不一见。故敝处朋僚每伤贫困，无水深鱼乐之象。固由拙性之不近，亦殊愧为谋之不忠。而诸君之于敝处曾不因此稍怀怨怼，此亦固结不可解之缘。北来以后旧游星散，天各一方，接读来示，感念曷任！

申夫之事，盖由向日俯视一切、宿憾过多所致，不足更论是非。闻其罢官之后囊无一钱，还蜀盘费且不能敷，向之忌者转从而起敬，亦可借以解嘲。雨生中丞以丁炳一事遂致骨肉失欢，敝处前已致函慰解矣。

金陵刻成两《汉书》，敝处寄来二十三部。南中旧游前曾允送者，又开单饬局分送二十余部。书局敝处存款已罄，现系马制军拨款交局。所刻之书，此后应以穀帅为东道主人。此间诸友求索此书者甚多，前寄之二十三部不敷分布。鄙意以予取予求为数过多，不再函请续寄。闻穀帅于敝处未及开单者均已酌量补送，阁下想可分得一部矣。

国藩量移畿甸，以〔已〕及周期。地瘠民贫，无可设施。重以自夏徂旱〔冬〕，终年亢旱。千里嗷嗷，拯救无术。署内医药相寻，殊少佳趣。幸二小儿于元旦举一子，少助欢悰。年甫六十，精力已极衰惫。两目近益蒙翳，虽于老花之上又复加光，而看字仍如隔雾。衰年无意学殖，而披阅文牍，均未究心。久处剧任，殊以不能举职为愧。知注附告，复候台安。不具。

[1] 此件日期原作十二月十二日，据内容考订为二月十二日。

157．复陈艾二月十二日

好静而预防其流弊，自为精当之持论。

虎臣仁弟大人阁下：

去腊接到手书，具承一一。分赠两《汉书》，聊佐邺架之储，何足齿谢！就悉太夫人老福日增，令弟以深山沴疫，不可久居，近仍移家金陵，共承色养。文郎举业精进，一门肃雍和氛，曷胜企羡！

阁下闲居杜门，应酬稀简，时从竹如先生考道问业，想见切磋之乐。竹翁恪守程朱，因阁下好静而预防其流弊，持论自为精当。尊意以生平得力于“静”之一字，以为非此无以为穷理之本，不可惩阳明之偏而因噎废食，亦系甘苦有得之言。自濂溪揭“主静”之旨，程朱亦常以“静”字垂教。苟其遗弃伦物，而于静中别求端倪者，或不免误入歧途。若习静以涵养此心，则即《大学》所云“定静安虑”者，又何歧趋之有？朱子注《中庸》首章有云：“自戒惧而约之，以至于至静之中，无少偏倚，而其守不失。”此数语者，谓之主静也可，谓之居敬也亦可。盖不善言“静”，恐入生熙之门，善言“静”，犹是存养之道。言岂一端，夫各有所当也。

圣贤之言德行者，名类甚多。苟以一两字切己反求，皆有终身可行之益，但末流之弊，不可不防。故虞庭教胄及皋陶九德，皆各有相反之字以矫其偏而成其善。阁下自守所长，而兼采竹翁之言，时加惕励，则释回增美，而所诣愈难限量矣。

国藩量移畿甸，已及周期。地瘠民贫，无可设施。重以自夏徂冬，终年亢旱，千里嗷嗷，拯救无术。署内医药相寻，殊少佳趣。幸二小儿于元旦举一子，少助欢悰。年甫六十，精力已极衰惫，两目近益蒙翳，虽于老花之上又复加光，而看字仍如隔雾。衰年无意学殖，而披阅文牍，均未究心。久处剧任，殊以不能举职为愧。知注附及，即颂台安。不具。

158．复魏耆二月十二日

书局所刻之书此后应以马新贻为东道主，需书者可就近商索。畿甸亢旱，深虑拯救无术。

刚己尊兄大人阁下：

去腊接到手书，具承存注，感纫无已。即维兴居多祜，纂述日新，至以为颂。

闻近年搜集尊公遗著，史迁之论次旧闻，小庾之成书顾托，析薪负荷，不让昔贤，曷胜企佩！

书局《史记》至今尚未开刷。去岁刻成两《汉书》，敝处寄来二十三部。南中旧游前曾允送者，又开单饬局分送二十余部。书局敝处存款已罄，现马制军拨款交局所刻之书，此后自应以穀帅为东道主人。此间诸友求索此书者甚多，前寄之二十三部不敷分布，鄙意以予取予求为数过多，不再函请续寄。阁下如需此书，似可就近商之穀帅，鄙人未便掠美。来书见索，深愧无以报命，尚希鉴原。

国藩量移畿甸，已及周期，地瘠民贫，无可设施。重以自夏徂旱〔冬〕，终年亢旱，千里嗷嗷，拯救无术。

署内医药相寻，殊少佳趣。幸二小儿于元旦举一子，少助欢悰。年甫六十，精力已极衰惫。两目近益蒙翳，虽于老花之上又复加光，而看字仍如隔雾。衰年无意学殖，而披阅文牍，均未究心。久处剧任，殊以不能举职为愧。知注附及，肃颂台安。不具。

159．复朱学勤二月十四日

刘松山阵亡，其军孤悬前敌，粮源已断，殊堪忧虑。拟令铭军暂缓赴鄂，再听关陇消息。南三府已派员赈灾，滹沱河一疏尚未得部议。

修伯尊兄大人阁下：

去腊接到复书，顷又荷二月二日赐书，敬承一一。新岁以来，就谂密勿赞襄，兴居多祜，至为企祝。

陇事自刘寿卿逼围金积堡，回逆已可计日成禽。突于去腊分股窜陷定边，袭破安定，阻绝老湘营粮道，前敌孤悬可忧。犹冀寿卿之力可以分兵东回，驱除后路之贼，不意上元猛攻，猝中子伤，遽陨长城，非惟西事之不幸，实亦大局之隐忧。闻宁夏一带极力搜罗，不过可办半月之粮。此该军正月之禀云然，今又已弥月，想粮源将绝，军心难固，深为焦虑。闻陕勇三十三营调赴甘省者二十二营，南北两路之贼无兵剿办，纵有米粮亦不能运赴西路。但求保全该军，或因粮绝而早退一步，犹胜于饥溃耳。

李相南征黔苗，亦以运粮为第一难事。淮军旧部仅铭字一军最多且整，敝处留为拱卫京畿之用，则李相入黔劲卒太少。顷与渠往返函商，拟令刘盛藻带张秋步队十七营从征黔南，而令丁寿昌带分留驻保之马步八营，再于张秋拨留马队三营保卫畿辅。正将檄调启行间，而西事岌岌，论者谓不特铭军不宜南行，即李相且当西征。并有怂恿敝处入告者，以为并力先图陕甘，俟回氛戡定，再议滇、黔。鄙意左帅调度并无乖失，断无轻于易置之理。若两帅并办一路，亦恐易生龃龉。弟职在疆吏，未敢轻干大政。昔年两次丁艰，皆奏称军事平定，仍当回籍补行终制，斯言竟未能践。又剿捻无功，因病离营，乃复赧然回任，此皆寸心抱疚，穷年耿耿者。其不肯妄谈军事以此，其不愿久居显秩亦以此。惟目下令铭军暂缓赴鄂，再听关陇消息。不知京中亦有议及李相暂缓赴黔者否。

铭军将来南去，拟令保定、正定两处添练马队，深虑应募之卒或有马贼营棍往致。都中物议沸腾，而军事仍无实济，预以为虑。

南三府去岁旱灾尤重，库款支绌，不能普赈，请拨制钱十万串，抽赈七县极贫下户，俾资全活。新正初六日已委派妥员，并请陈荔秋率同前往办理。款目既少，惠难遍施。顷接来信，于十万串之外尚须添银二万，已在江南协款拨用，不复再请部饷。此后若再无雨泽，则处处皆须赈救，又不知当如何筹措矣。

议修滹沱河一疏，不知部中如何定议。该河泛滥北趋，下流无可宣泄，文、雄两县形同釜底，争欲以邻为壑，几以械斗致变。加以盐运梗阻，商人改由陆运，岁费不赀。故欲定议兴修以塞文、雄百姓之望，兼谋芦商舟运之利。然以该河迁徙无常，议者纷纷言其不可致力，事势全无把握，不欲毅然独断。故疏内详陈众说，请交部议，亦须天年顺成，乃可兴办耳。

莲池山长已请王仲山同年，此君品行甚高，为此间士子所佩服。虽非满意之选，而乡望素孚，当免讥议。

鄙人老态日增，眼蒙特甚，实觉不能称职。内人病亦未愈。金陵汉碑尚有存者，兹寄呈一份。《校官碑》未曾拓得，无以应命。肃此奉复，即颂台祺。不具。

愚弟曾国藩顿首

160．复朱蓂二月十九日

告直省天时亢旱，收成甚歉。公私多不适意，兴致索然。嘱撰曾祖妣传，因目昏意倦，愧无以报命。

尧阶亲家大人阁下：

去秋接到手示，情真语挚，俨对台晖。并承惠锡寿言，奖饰有加。联语俊逸奇伟，洵足压倒元、白，不仅鄙人退避三舍。惟推尊太过，殊不敢当。比想优游家巷，颐养天和。舍弟澄侯信来，言今年八字出运，贵恙可望全愈，允符颂祝。舍侄静臣旋里后，能知节俭，舍侄孙精壮聪慧，将来庶应宅相之征，良以为慰。吾乡去年霪雨成灾，收成歉薄，宝郡产米之区赴永乞粜。闻今岁米价尤昂，未审能雨旸应时，各属丰收，略资补救否？

弟视事直省，瞬逾一年，精力衰颓，毫无裨补。来函所谓治吏、治民、治军各端，尚未办理就绪。复值天时亢旱，去岁夏麦秋禾收成皆歉。畿内唯宣、永、河、天数郡颇称中稔，余则收成不及五分，并有不及三分者，州县报灾七十余属。重阳前后乏雨，宿麦多未播种，今年夏秋又已绝望。但冀三月大雨，秋禾可以播种，庶不致人心皇皇，或致生他虞。

贱眷北来，途中殇一小孙，到署后医药不断。内人目疾未愈，此间有一医者，云能针拨目中云翳，屡有奇验。儿辈延请诊治，不特无效，且自八月至今，他病丛生，势甚沉笃。公私多不适意，兴致索然。幸新正月元日纪鸿儿又举一子，差堪告慰。

贱躯粗适，惟目光日蒙，眼镜加光之后又换老花，看字尚如隔雾。嘱撰令曾祖妣传，谊不敢辞。弟昔时亦颇思钻研文字，上窥著作之林，忽忽衰老，百无一成。今则目昏意倦，心如废井，不特笔墨荒芜，即公牍亦多废阁。尊处前本未寄节略来此，无以报命，伏乞鉴原。复请台安，诸惟心照。不具。

161．复郭嵩焘二月二十一日

为婿依永所作墓志铭已脱稿，乞加芟正上石。诗序容后属草。所贵儒先之书，在能示人以为学之轨途。与其汇刻难成，不如取所尤好者酌加评骘，先刻一二种。行有余力，而后次第及之。

筠仙仁弟大人亲家阁下：

正月中旬接意城亲家信，告依永之变，比以一函奉寄。旋接腊月十八惠书，并抄诗一本、赋一首、事略三纸、画一纸，读之怆恻，不可为怀。比即为墓志铭，脱稿后尘陋不堪复视，即思改为之。迄今已将一月，心如废井，竟不克更为当意者，遂将此稿抄呈台览，乞加芟正上石。以依永之仁慧，又念亲家之伤怀，悯弱女之早寡，百绪凄悒，而拙文乃不能道达千一。甚矣，鄙人之衰也。其诗序，俟阁下编成卷帙后续行属草，或者心清意暇，当稍胜于此，以慰盛怀耶。依永之诗每有打破后壁之语，可知身世之无足控抟，自非少年人所宜，然亦谓遽止于此。

小女痘痂已脱尽否？两令孙想俱平善。接舍弟长沙来信，令嫒许朱氏者近亦徂谢。尊府将移寓会垣，不知已定居否？澄弟欲接小女及陈氏女回湘乡小住数月。鄙意阁下方借两孙以慰愁寂，母子又无远离之理，未必可以归宁。尊府内外诸病果全愈否？廑念无已。

国藩北来以后亦无佳况。内人目疾已笃，无可挽回。兼自八月至今，诸病丛生。儿子纪泽夫妇亦常抱病，医药相寻。鄙人目光益蒙，不复能观书作字。回思生平，术业百无一成。加以直隶上年终岁亢旱，今年麦收又已失望，千里嗷嗷，莫为之所。自愧有点斯位，久处穹官，只播其恶于众耳。

承示将汇刻宋以后儒先遗书，而令仆参究要略，是真问日于盲而不计扣槃扪烛者之穷于对。窃以纂叙先儒之事实，则全氏《宋元学案》、黄氏《明儒学案》及次青《先正事略》等书搜采粗备。若必尽求诸儒著述而仿张清恪之例汇刻巨编，则无论访购不可遍求，即使全数得之，不择而刻之，卷帙固不胜其繁，芟节而刻之，则孝先之芟节已为有识所诟病。且所贵儒先之书，谓能示人以为学之轨途。若者正路，若者歧趋，悬之不移之鹄，而辨其毫厘之差。若无一定准则。既似散钱委地，为知德者所不责。若有不易宗旨，则进退百家，亦非数十年不能卒业。惟取所尤好者酌加评骘，而先刻一二种，其余则俟日力果长而次第及之，是或一道也。

至谓贺、唐、胡、朱诸君皆善人而无后，则天人感应之故，古今久无定论。仆则谓君子畏天安命莫笃于张子《西铭》，所谓恭如申生，顺如伯奇。因来示及此，已于依永铭中泛论之矣。

省志局事，比尚揽其全纲否？霞仙于“三礼”欲有撰述，不知曾否创稿。远道钦企，怅悒无涯。诸希心鉴，顺问近祉。惟旷怀自颐，不宣。

162．复定安二月二十一日

因西事危迫，当迅派铭军赴陕。由此畿甸空虚，应留刘祺一军以资弹压。

静轩尊兄大人阁下：

本月二十日接奉十四日由六百里排递手书，具悉边事棘手，荩虑过劳，深用悬系。

前闻回逆四出分窜，扰及陕边，即深虑宁、灵各军粮运梗阻。及得寿卿阵亡之耗，益虞西事不支，老湘一军恐难保全。今闻刘锦棠接统此军，该员老成英发，系寿卿之侄，当可维察旧部，联络军心。又闻湘军近已拔营退回，不识退扎何地，其说果确否？该军饷糈最为吃重，台端多方设法购运，俾此支劲旅不至以粮缺饥溃，实为大局之幸。由边外转饷，缠金、沙金、托海一带节节阻滞，尊议派兵护运，先济急需，仍即添调劲旅，游巡边地，俾粮饷可以源源接济，硕划周详，洵为万不可缓之策。归绥防兵既难分拨，南路不宜空虚，宋军当驻扎榆林一带，以为前敌应援，不得已而思调刘祺一军，自属筹划妥善，此间义无可辞。惟顷见邸钞，李相已奉命西征，即日当由鄂入陕。李相部下，惟铭军最多且整，马步万四五千人。去年正月敝处奏调铭军驻扎张秋，拱卫畿辅，分八营驻防保定。今西事如此危迫，弟当迅派该军星速赴陕，由彰怀、洛阳以入潼关，一则速扫游氛，清陇军之粮路，一则先入关内作李相之前锋。铭军约万余人，向食江苏之饷，西行之后，并不须晋省供应。李相督办陕事，该军势须随征，尊处亦无容奏调。而陕边得此大支劲旅，可以先顾后路，亦可助剿前敌，较之刘祺所部直字营，人多至十余倍，声势相去远矣。直隶骤减铭军万数千人，畿甸似空虚，应留刘祺为弹压土匪之用，不再檄令西行，伏希鉴原。秦陇军事失机，不惟晋防吃紧，即畿辅亦难安枕。此间以大军西援，酌留小支，想见谅也。

来书谦过甚，令人深抱不安。肃此奉复，以抒廑虑。即颂勋安，附璧大柬。不具。

163．复钱鼎铭二月二十三日

如何奉行“酌量暂缓”之旨，进退俱无善策。前嘱密查之件，仍须暗中遣人确访。

调甫尊兄大人阁下：

接本月十二日来示，具悉畿南赈事查核户口大致就绪，业已印发贷票先期滇〔填〕写，领钱、散钱一委绅董，弊端自少。广、成、肥三处，闻委绅俱尚妥洽。永年武部郎人品端正，甚负乡望敝处亦所素知。邯郸所用之绅，即系该部郎所荐，想亦必端士也。王令初到新任，原查之钱令自当饬会同办理。邯郸需钱七千余串，永年需钱六千余串，大、元两县想为数较多。陈、李二君来信，广平一万八千串，成安一万六千串，肥乡较多，约需二万七八千串。通计赈钱当尚不过十万内，外加以先兑之银二万，经费尚属宽裕。惟各属入春虽俱得有微雪，究竟无补春耕。节过春分，杂粮、棉花等项恐已不能补种。近日天气干燥，不识能郁为甘霖否？昨奉寄谕，饬令于干旱之区未能播种者察看情形，将应征上忙酌量暂缓。目睹灾黎嗷嗷，遇朝廷有此浩大之恩，诚不忍不为宣布。惟谕旨酌量缓征，系专指未能播种之区。而去岁之旱，各属皆有未种春麦之处，殊难区别处理。且暂缓之钱粮，秋后仍须补征，惠之及民者尚浅。而一缓之后，上则通省之兵饷无款支放，下则州县之办公无力赔垫，于官事大有窒碍难行之势，进退俱无善策。阁下视此以为当如何办理，尚乞密示。

李相近奉督办陕事之命，铭军应即西征。此间前留乐山统带马步十一营，现仅六营愿留，尚难弹压本地盗贼。前属密查之件，来示大名文风质朴，又无刻工访查，殊无影响。惟文内历言河北形势，自系本地士人指为往来过客，究属牵强。阁下接到敝函未满一日，恐尚未及细查。总署拟为广平，或亦事之所有，请暗中遣人确访，再行见示。此等笔墨虽属不揆时势，要亦发于草野之孤愤，虽正人君子亦难保其不为。即访查得实，亦断不能严行究办，以快洋人之心。但非访得端倪，稍有处置，不足间执其口，转致多费唇舌耳。复颂台安。不具。

164．复陈兰彬李兴锐二月二十三日

寄谕令察看干旱之处酌量缓征，当如何奉行，殊无善策。出示禁止粮食涨价条文亟宜详慎，免致贫民受困益深。

荔秋仁兄、勉林仁弟大人阁下：

前接本月初四日一函，尚未奉复。续又接花朝手书，具悉查户核册、备办户票等事顷已次第就理。天津运钱于十二日开船，日内月杪想可达到。调甫函言永年请钱六千余串，邯郸七千余串，元城、大名未据开报，钱数计必比永、邯稍多，总计银钱两款尚有敷余。肥乡前函言二万五千串既不敷用，尽可再加少许。其介处灾区之中者酌拨钱文，借给籽粮，亦系推广变通之法。至勿催上忙之说，只可存之于心，不宜宣之于口。恐一经众著，则求缓者不止此未准报灾之十一处也。昨有寄谕，令察看干旱之处，酌量缓征。鄙意颇为筹〔踌〕躇。欲遵照办理，则恐通省兵饷无款放给，而穷苦州县亦万不能支持。欲奏明不办，则目睹灾黎如此情形，亦不忍复闻闾里追呼之声，废格朝廷宽大之惠。左右思维，殊无善策。十一二等日各属得雪甚微，现过春分，杂粮、棉花等项恐已不能播种，粮价想日见昂贵。来示谓肥乡城中尚未缺粮，刁商揣量赈期，预谋垄断贫民之赈钱，此亦事理所有。但出示禁止长价，则宜细心体察，出以详慎。凡抑价遏籴之弊，其意亦皆为奸商之斗长居奇，欲贫民多得升合，而不知此示一出，远商闻而裹足，则贫民之受困愈深。鄙意宁受刁商长价之患，勿开远商畏避之端，但使粮车接踵日来，即谷价断不能过于腾踊也。

刘寿卿一军，秦陇倚若长城，其忠诚奋发，不避险艰，诚近来不可多得之名将，而于敝处则相从最久。骤闻凶问，尤难为怀。回逆近闻放兵四劫，陕境遍地游氛。李相顷奉后命改办陕事，铭军当即由彰怀、洛阳以至潼关，为李相之先声，清西军之粮路。此间仅留丁乐山统带数营弹压土贼，不识春夏之交饥民不致滋变否。复颂台安。不具。

165．复李宗羲二月二十八日

已令铭军入关，未令刘祺赴绥。直隶各属已得雨雪，二麦或可渐苏。

雨亭仁弟大人阁下：

迭接正月二十一、二月初八手书，具悉一一。

回逆蔓延陕境，陕勇三十二营调赴甘省者二十二营，邠州、三原各留一营，余俱分布北山，后路空虚，不足以资防御。湘军既失主将，粮运又复梗阻，传闻近已退军，不识确否。定将军代办该军粮运，昨有信来，以沿边内外节节梗阻，欲调兵护运，请敝处饬刘祺直字营前往。仆以李相近奉督办陕事之命，铭军势须随征，即令该军先行，由彰怀、洛阳入关，为李相之先声，保陇军之后路，于大局较为得力。未令刘祺千人赴绥远一带，于彼无益，于此却微有损也。陕西游氛一靖，晋防既可益固，而北边由包头进达宁灵之路亦可渐次通畅，将来金积堡一路恐须淮军主之。

李相入秦，中外多持，并有劝敝处持以入告者。今竟发自枢廷，闻由宋雪帆阁学一疏而立见施行，允符公论。两帅共办此贼，当不难迅速奏效。晋省若无边警，地方公事闻较江南尚易措手，阁下与小宋极力整顿，治效必有可观。

此间各属月之十一二日均已得雪，顷又于二十六得雪二寸，二十七得雪二寸。二麦已种者经此润溉，或可渐苏。惟去岁旱久，种麦之地殊属寥寥，若种高粱、棉花、黍、稷之类，则尚须大雨乃有济耳。

鄙人目蒙，实衰老之象，非桑叶所能为功。鄙意不拟疗治，竟日如行雾中。内人目疾固无转机，他病亦难期效验，承注附及。

湖北所刻《文选》、《释文》等书，俟有便差，当奉寄一部。复颂台安。不具。

166．复李元度二月二十八日

《先正事略序》已于去夏抄稿奉寄。前寄《常州诸儒事略》一册，是否收到？绘制水道总图，宜遍走各属实测，乃无大误。直隶旱灾，若兵力过单，恐难资弹压。

次青仁弟大人阁下：

去夏四月，拙作《先正事略序》始脱稿，即封稿邮寄，略书数行，以阁下不常在省，故寄易芸阶，托其转致，以为必无遗失。乃读十一月来示，竟复浮沉未达。睽隔数千里，驿递书函，其不可靠如此，令人益以远别为憾。兹再抄稿奉寄，乞察纳。文不足观，徒黦鸿编，中间述及战事利钝升沉，略存吾两人始终离合之迹，而寸心终觉耿耿。阁下如以为可删，则请见示，将芟去此等，稍觉浑涵耳。近闻以此书尚有疏漏，再加增辑，此次重刻，即当成一定本，似可稍需时日，不必急易原版。

赵惠甫以常州学派推庄方耕先生为大宗，曾撰《常州诸儒事略》一册。由敝处寄达左右，记系丁卯年事，曾接到否？志局分揆水道一门，以向之分缴各州县者，条举而绳贯之，体例极为精审。一水所经，割属数县，使首尾衡决，此最后来《地志》之一病。故村镇名山各郡县可以分图，惟水道但宜总图。至今《水经》、《水道》提纲等书，考其文则支干分明，寻其地则形势乖错，此言地理者所以贵目验也。阁下精加参考，必能纠正前贤之谬，但须精于算术者遍走各属实测，乃无大误。闻台从不欲久违色养，在局之日甚少。局中诸君南屏翁近稍衰退，研、筠两处并有失子之戚，左右能综揽全纲否？

国藩承乏畿辅，已及一年。适值旱灾太甚，自夏徂冬，三时不雨，今年麦收又已失望。嗷嗷千里，无术补苴，时虞枭匪与贼乘机窃发。去年奏调铭军为拱卫京畿之用，近李少帅改征黔之师西征陕回，此军即宜随征入关。直隶分留数营，兵力过单，难资弹压。惟望此后雨旸应时，秋禾可以播种，岁事不至过歉，庶可弭患无形耳。

近来目力日衰，看字竟如隔雾，不惟抛弃书卷，即公牍亦极草率。署中眷属亦多疾痛，都无好怀。知注附及，复颂台安。不具。

167．复崇厚三月初一日

寄谕令于干旱之区未能播种者酌量缓征一事，实难处置。拟令直营留防直隶，而饬铭军先行入关。

地山宫保尊兄大人阁下：

顷接惠书，猥以察典优叙，致庆吉词祓饰，惭戢曷任！国藩素乏智能，近岁益形老惫，深知不能称职，滥膺上考，适增内省之疚耳。即维簪绂翔华，履集福，至为企颂。

大名赈钱承饬催起运，十二日扬帆南驶。惟开船以后风色连日不顺，昨据陈守禀报，二十二日始抵德州，日内不审已抵大名否？据报各属钱数，广平一万八千串，成安一万六千串，永年六千余串，邯郸七千余串；大名、元城未报确数，约比永、邯稍多；肥乡旱灾特重，约需二万七八千串。通计银钱两款，尚有敷余。

二月十一二及各二十六七等日各属均得有雨雪，惜仍未畅足，不过稍润已种之麦，不能补耕未种之田。南三府所报更仍望续得鬯雨，庶高粱、小米、棉花等项不致误期。闻天津得雪深透，十二日之雪地面盈尺，下润土膏亦致三尺许，深用为慰。

昨奉寄谕，饬令于干旱之区未能播种者察看情形，酌量缓征上忙。值此灾岁，诚不忍再令催科之吏追呼闾里。适奉宽大之诏，理宜宣布皇仁。惟念一缓之后，通省兵饷无款支放，而州县办公亦极形竭蹶。且暂缓之赋，秋后仍须补征，是施惠于民者尚微，而有妨于官者实巨。进止两难，殊无善策。已饬司密札各州县详细禀复，再行核夺。

李相顷奉后命督办陕事，铭军仍须从征。昨定将军飞书求援，请拨刘镇直字营勇。弟以该营兵力单薄，留防本地尚可得力，远征边塞不甚济事，拟即饬铭军先行，由彰怀、洛阳以入潼关，为李相之先声，保陇军之后路。其直营千人未宜派往，欲为巡缉土匪之用。此外铭军驻保八营拟不令随去。而现在各营愿西征者颇多，愿留防者殊少，即新募一两营益之，亦恐难期得力。惟望雨旸应候，饥民不致煽动，乃为厚幸。

尊疏请留部款缘照上年成案，部议必当照准。津郡非得此款饷项，断不敷支放也。肃颂台安。不具。

168．复英翰三月初一日

推荐彭嘉玉出任滦州。并告畿南抽赈一事，办理尚称妥协。

西林尊兄宫保大人阁下：

前接正月初九日手书，具悉履祉康愉，兴居集祜，至以为颂。

皖中去岁被水州县甚多，阁下加意抚循，设厂赈济，江堤溃决，筹款兴修。工赈相辅而行，俾老羸壮丁举无失所。慈惠所及，至渥至周。惟库款支绌，而需费过繁，荩筹至为劳瘁。腊底疏留京饷十五万，已奉俞旨否？

前于邸报中见阁下举劾各员一疏，宽严得中，具转移化导之妙用。惟于敝处有过奖之辞，则系传闻之误。此间吏治毫无起色，不堪为知己告也。片奏李令炳涛，真能使贤员感激思奋，具见台端珍重良吏，实迈常伦。有彭守嘉玉者，学问渊雅，操行廉介。前署泗州，廉俸平余所入皆倾囊以垫公用，不足则又揭债以垫公用。故在任一年，正当年饥人困、公私赤立之时，而交代正杂毫无亏短，然该员私累亦因之益甚矣。后署凤颍同知，未久解任。现闻苦累过甚，实有饥冻之虞。阁下方当整饬吏治之际，该员才虽不宏，心实爱民，畀以安静之地，使得尽心抚字，必能培养元气，造福一方。弟于该员品学知之较深，不忍令其淹滞，非以私情相托，亦因阁下于游牧殷殷垂念，故附以奉告，想蒙鉴原。游牧现令署理深州，适滦州出缺，即以该员拟补。衔缺相当，同僚不致滋议，亦遵来示之意也。将来疏内拟将阁下明保案内考语全录并案引见，或可更邀天恩。

此间畿南抽赈一事，现委李勉林等前往分办，每有禀函，所办尚称妥协。各属二月中旬下旬皆报得有雨雪，惜仍未畅足，但能稍润于宿麦，仍属无补于春耕。所冀此后雨泽应时，俾秋禾得一律播种，饥民不至煽动滋事，乃为厚幸。肃颂台安。不具。

169．复黎庶昌三月初一日

从军、从仕，此等进止，本须自定，非师友所能代谋。但就近况揆之，自应以禄仕为上策。稍俟一二月，当不难谋一位置。

莼斋仁弟大人阁下：

去腊接一函尚未奉复，顷又接到手书，以从军、从仕两策见询。此等进止，皆须自定，非师友所能代谋。但就阁下现处情形，则上有垂白之亲，下无襁褓之子，家徒四壁，侨寓异乡，自应以禄仕为上策。李相前奉入黔之命，阁下从之南征，尚系还归故里。今又改办陕事，阁下留眷累于南方，而匹马从戎，揆之情谊，必多不惬。鄙人量移畿辅，不欲强令相从，正为此也。尊意久抱郁郁，思以兵事自试，故谓从军为志士策名之会，毕生远大之图。其实兵事之成否，亦皆时会之适然。即如鄙人及胡、李、李、左诸公后来侥幸成功，实非初意所及料。当时东南糜烂，稍有誉望，艰巨即已及身，不能自已。今则中原大乱以次削平，阁下所值与咸丰初年事势已迥然不侔。将复攘臂一试，志在必成功名者，与场屋之科名相等，或邂逅而高第，或百战而不售。空山有宝，无心于宝者得之，求之愈切，偿之愈艰。李相西征，部下宿将尚多，必不能舍其屡立战功之旧人，更用未习军旅之文士。阁下仗策相从，计其所处阁下者亦不过幕府宾僚之任、文移书记之事耳。尊意当亦无乐乎此。然则从军一念近于下策，绝意不为可也。

敝处前致马穀帅一函，论荐阁下，后致丁雨帅信又已及计。阁下在江南稍俟一两月，当不难得一地方。阁下与敝处相知甚深，远近周知。即令此后累函商荐马、丁二帅，亦当不厌繁复。若荐之江南不效，即荐之陕西，亦岂果有济乎？

此间畿南赈事，现委李勉林等前往分办，每有禀函，尚称妥协。各属二月中旬、下旬皆报得有雨雪，惜仍未畅足，但能稍润于宿麦，仍属无补于春耕。所冀此后雨泽应时，俾秋禾得一律播种，饥民不至煽动滋事，乃为厚幸。肃颂台安。不具。

170．复李瀚章三月初一日

拟派铭军先入潼关，但须俟李鸿章起程有期，再行开拔。浙江更改营制后操练尚勤，直隶练军则难期奏效。畿南旱灾严重，已委钱、李、陈三人分办赈务。

筱泉年兄大人阁下：

前接腊月手书，因先肃一函，计可达览，未及裁复。顷又接二月初二日江阴舟次来示，具悉一一。大旆计已早抵武昌。太夫人安居官所，见令兄弟更番受代，象笏彩衣，此出彼入，亦佳事也。

少泉改征黔之师移军西指，前闻各军改马为步，现又须改步为马矣。敝处拟即派铭军由彰怀、洛阳以入潼关，为少帅先声。惟该军先行，一切购办军米、转运饷项器械等事均需妥为筹定，子务一入秦境，诸事生疏，恐当待少荃起程有期，铭军再从张秋拔发，入关之先后相去不远，方为妥善。少荃来信云省三不愿从征，或谓奏派帮办，渠必欣然乐从。仆前曾以此意告之，不识现有定议否？此间前拟分留十一营，六马五步。现改西征之局，则马队不宜全留直隶，且待少荃初次筹定西征大略之折咨到之日再行调派，当不为迟。

浙江更改营制虽属难垂久远，而操练尚勤，弁兵尚知应差、应操为分内事。直隶练军则未经大乱，积习难返。骤与申明约束，日日演操，均若视为分外之督责。若纷捕攻战，则更不必望矣。

此间去年旱灾极重，仅于天津存储制钱项下拨钱十万串，续于江南协饷项下拨银二万两。留钱调甫在畿南大、广一带抽赈极贫下户，并派委李勉林及敝幕陈刑部荔秋等前往分办，冀以稍资振救，俾不至道殣相望。目下正在开办。昨二月十一二及二十六七等日各属均得有雨雪，二麦已种者得此润溉，渐有生意。惟去秋无雨，宿麦未种者甚多。若种高粱、小米、棉花等项，则仍须续得大雨，乃为有济。不识此后雨泽能否应时耳。

鄙人目蒙之病，右目业已无光，现仅左目堪用，实衰老之象。非由灯下治事所致，亦非静坐所能养。年过六十，只有日就昏眊之时，断无还复旧观之望。不惟学业荒废，即披阅文牍，均未究心，深以不能举职为愧。又以旱荒已成，人心皇皇，不敢遽言引退。内人目疾既未就痊，外病亦甚沉笃。医药相寻，殊无佳趣。知注附及。

小婿袁榆生闻已挈眷寓鄂，比稍循矩范否？舍甥王惕楼闻冬间请假还湘，比已到鄂否？当差尚勤慎否？易清涟、光莲大挑山西，因母老之故改捐湖北，能速署一缺否？闻彭山屺近补参将一缺，已题奏否？曹广泽尚在武昌否？诸事均切鄙念，特以奉询。复颂台安。不具。

171．复彭玉麟三月初三日

旧恙复发，宜以避嚣习静为要药，切忌过于烦恼。刘松山灯节阵亡，朝廷命李鸿章督办陕事，铭军势将随征，畿辅拱卫事又堪忧虑。

雪琴仁弟宫保大人阁下：

去腊接十月手示，具悉一一。

台端以七月抵衡，八月即携帐棚一架入山修墓。草笠短衣，日与工匠为伍，其劳瘁之况，仍与昔时一叶轻舟出入风浪无异。实缘孝思纯笃，不宜自就安闲，而旧病之发未始不由于此，尚望节劳自爱为幸。附来修墓时所作诗及联语皆至性所发，读之令人感怆。墓旁自营生圹，立石书碑，达人旷观，殊太早计。瓯架山墓事告竣，即修理渣江先墓，近来想亦蒇工。旧恙未再发否？至为悬系。

阁下归装，白金、青蚨各止二千之数。以一半为修墓、葺屋、应酬亲故之用，以一半为支持生计、供具衣食之用，皆恐不足敷衍。尊体多病，自奉虽极俭薄，而乡里告贷者多，至有素未识面闻风而来者。台端性好施与，此区区者安足供其挥霍耶？尊恙以避嚣习静为要药，修墓事毕，仍宜随时调摄。遇事有不称意者，善自排遣，勿过烦恼也。

水师一提四镇二十四将官，一一赠以亲书之十二字，使能确守此铭，营规自不至过坏。尊论谓能清、慎、勤而不能严，与一味能严而不能清、慎、勤者，皆速坏之道，洵为至言。昌岐惜少“严”字，敝处往来书函，常常以此相儆。近闻颇自振厉，不识能持久否？厚庵去岁曾步入夔门，远访春霆，窥其意旨，似未能忘情斯世。少荃前议拟荐之出统海上轮船，仍令春霆作函探问。顷少荃已自远征，此议亦渐寝矣。

陕甘自刘寿卿进军以后，迭克坚垒，势如扫箨。新正灯节，寿卿以督攻贼寨，中子殒命，回氛因之益炽。枢廷令少荃节相改征黔之师督办陕事。敝处前留铭军拱卫畿甸，此次该军势须随征。仅留数营，难资得力。本省练军则更不足恃。

直隶上年终岁亢旱，宿麦多未入土。千里嗷嗷，莫能振济。入春虽数得雨雪，各属仍未一律畅足。惟冀此后雨旸应候，高粱、小米、棉花等项得以补种，饥民不至煽诱滋变，斯为厚幸。

鄙人近日目光蒙翳，右耳已似无光，仅止左目堪用。衰老如此，何堪久点高位？内人目疾既难疗治，余病亦甚沉笃。惟二小儿元旦复举一子，差以自娱。小女议婚一事，衡郡既少佳子弟，长郡则阁下交游复少，应俟徐徐代访可也。复颂台安。不具。

172．复吴敏树三月初三日

钦羡著书娱老之乐，自叹公私多未适意之苦。

南翁仁兄大人阁下：

前岁金陵重聚，颇极文游跌宕之乐，十年积悰为之一快。比琴从买棹南还，鄙人旋亦巾车北上。江南朋旧，星散云流，追忆昔游，邈然难再。

去岁十月得所惠书，具悉尊体。前因舟过赤壁，冒雨登临，偶染风痰，去春仍复时作。比来想已康复，驰系无已。通志局事闻已谢去，即巴陵邑志亦不与闻。幽居少事，自定平生诗文，惟柈湖二《录》，著书娱老，乐何可言！《东游草》已于武昌付刻，有便尚乞以一册寄示。

鄙人北来以后，公私多未适意。去年直隶终岁亢旱，宿麦未能播种。今岁麦秋又已失望，满目灾黎，无术振救。署内医药相寻。内人久患目疾，逾岁不瘳。弟亦目光蒙翳，虽于老花之上又复加光，而看字仍如隔雾。盖右目业已无光，现仅左目堪用。颓然衰老，回思生平术业，百无一成。近或偶作文字，而心如枯井，不惟难追古人，即自视二三年前所作，已觉远逊。学殖既已无望，而以此垂暮之年久点高位，亦岂复有所裨补？徒自播恶而速谤耳。知注附及，肃颂台安。不具。

173．复蒋益澧三月初三日

劳辛阶之子可循资补官，断不使久处困抑。陕甘军事因刘松山阵亡，枢廷令李鸿章督办。

芗泉仁弟大人阁下：

去岁接手书，具悉台端屡疏谢疾，暂息鹏抟。归里以后，时与舍弟等往还晤对。惟阁下英姿飒爽，星宿罗胸，后来事功，正自未艾。谢安掩口，不免更为苍生，岂能久与山中故人追钓游之乐？近惟台候绥愉，兴居多祜为慰。

附属劳世兄事，渠去岁到此，抱病数月，未及相见，故尊函亦久未及读。十二月始据转交，循诵数过，具见阁下念旧之笃，深用企佩。劳世兄人极谙练，绝无世族崇高之习。其班次已可循资补官。惟畿辅地方瘠苦，州县优缺甚少。补官以后能否游刃有余，未可悬定。仆于辛阶先生素所钦仰，亦深望其后嗣勉为循吏，克绍家声，断不使久处困抑也。

陕甘军事自刘寿卿西进以后，迭克坚垒，势如扫箨。新正灯节，寿卿以督攻贼寨，中子殒命，回氛因之益炽，枢廷令少荃节相改征黔之师督办陕事。敝处前留铭军拱卫畿甸，此次该军势须随征。仅留数营，难资得力。本省练军则更不足恃。

直隶上年终岁亢旱，宿麦多未入土。千里嗷嗷，莫能振济。入春虽数得雨雪，各属仍未一律鬯足。惟冀此后雨旸应候，高粱、小米、棉花等项得以补种，饥民不至煽诱滋变，斯为厚幸。

鄙人近日目光蒙翳，右目已似无光，仅止左目堪用。衰老如此，何堪久点高位？知注附及。肃复，即颂台安。不具。

174．复倭仁三月初四日

畿南赈钱三月中旬可以放毕，唯款项甚少，惠难遍施。练军及治河两事亦毫无把握。久膺重寄，时虞陨越。

艮翁老前辈中堂阁下：

新正接奉复书，敬承一一。即维道履恬绥，兴居多祜，至为企颂。

两《汉书》聊佐邺架之储，不足齿及。此间风气朴陋，佳士无多，留意延访，殊乏当意之选。欲求虎气遽腾，豹文骤变，深愧学术浅薄，不足以资感召。

南三府赈务，新正已委员前往办理。款项太少，惠难遍施，大约三月中旬即可放毕。二月之杪各属均得雨雪，惜去年种麦无多，不能大有裨益。然已种者究得滋长，未种之高粱、棉花等亦得乘时播种，稍释焦虑。

吕世兄遂已物化，身后萧然。闻之良为感怆，敬当少赠赙金，以资经纪。

侍承乏畿甸，倏逾周期。承百度倾颓之后，全无振作。重以亢旱为灾，民气凋耗，有倍昔年。练军及治河两事亦复毫无把握。精力衰颓，目光日蒙，右目已似无光，左目尚可支持。久膺重寄，实虞陨越。台端元精炯炯，庄敬日强，钦佩无涯。闻吴竹翁左手足不甚得力，而精神尚固，但艰于作字耳。知注附及，即颂台安。不具。

175．致李鸿章三月初六日

拟调张秋铭军由彰怀入关，惟该军购粮运饷诸事均宜预为妥筹，不宜孤军早进。直隶仅留马步各三营，实嫌单薄，仍须添募淮勇归丁乐山统带，庶可稍资弹压。

少荃宫太保世仁弟中堂阁下：

二月十一日手肃一函，商留铭军暂候西事消息，计已达览。

今台端果奉西征之命，允符众望，中外腾欢。惟局势既变，即一切调度均须改弦。前闻郭子美、周薪如等军改马为步，今又须改步为马矣。敝处拟即调张秋铭军由彰怀入关，为阁下之先锋。惟恐该军入秦购粮运饷诸事均宜妥筹，势亦不宜孤军早进，应俟尊处指麾粗定，再行檄令拔营。昨见阁下致振轩一函，拟张秋、保定之营全调入陕。前议留十一营者，原因此间不可无兵而于征黔亦无大损，故有此议。今既移军西指，则马队自不宜全留。即步队有不愿留者，亦不欲强留以拂将士之心而孤前敌之势。已与振轩、作梅、乐山诸君往复筹商。张秋、王将、保胜之马队三营须令其西征，俾可马步相辅，仍拨保定、铭中两营交刘子征率以入关。此间仅留马步各三营，兵力实嫌单薄，仍须添募淮勇马步二三营，归乐山统带，庶可稍资弹压。

阁下在陕，直隶自无西路之忧。所以必须分留数营者，诚以此间马贼枭匪时有啸聚。又遇去年奇旱，近虽得有微雨，而麦秋已属无望，日惧土匪乘间煽诱饥民，致生变乱。鄙人迫忧殊甚，近日右目已至无光，仅有左目堪用。衰老如此，何能久点斯位？惟冀地方无事，暂可偷安。去年实恃铭军驻此逆折乱萌，今遽撤此重卫，上下人心茫然失措。所拟步队仅留三营，在该军中毫无所损，惟马队分留三营，征兵稍嫌单弱。陈凤楼又系省三良将，难于割爱。然此间地势旷衍，非有马队断难制伏马贼。新招马勇不能得力，不得不留此三营马队，以备不虞。如必须调此三营，则请稍展数月，待乐山新招淮勇到直训练有绪，即可令陈凤楼于八九月续行入关。计日阁下至秦稍加部署，亦须新凉七月乃可深入此山。续调之兵，如吴筱轩、陈凤楼等稍迟一步，当未晚也。省三谋勇绝伦，为诸将所乐从。若能别开生面，不复续调此三营马队，则更妙矣。

此间自二月下旬各属多报雨雪，惜去年种麦太少，已种者借可滋长。高粱、棉花之类俱可播种，鄙怀为之稍宽。而吏治全无实际，练军、治河等事亦无起色。竟日负疚频频，不能稍释。肃此奉商，即请台安。不具。

国藩顿首

再，沈品莲过此，谈及上海机器局必须有一人主持，庶局员有所适从。阁下现将入秦，自应于马、丁二帅中提一人专主之。应请何人主政，可否由尊处函商妥复，奏明办理？伏候卓裁。

176．致刘铭传三月初六日

关陇自古豪杰立功之地，非盘错不显利器。自当投袂而起，力肩艰巨。拟留马步各三营拱卫畿辅，祈蒙鉴亮。

省三仁弟大人阁下：

清江执别，遂已二年。每与子务、乐山诸君晤谈，借悉阁下锦旋闾里以后，逍遥物外，乐育群才，歌啸自得，良用企羡。

西事自寿卿阵亡，回势日炽。朝廷令李相移征黔之师西行入关，与左帅同办此贼。秦陇用兵既久，回逆究非能战劲敌，此行不难迅奏肤功。惟李相旧部遣撤略尽，仅止麾下一军尚为大支劲旅。去岁敝处奏防畿辅，深赖镇服之力，弥惠无形。李相西征，此军自须相从。前闻阁下不愿再出，或因黔中穷山瘴雾，不能大展宏抱。关陇则自古豪杰立功之地，非盘错不显利器。阁下退则豹隐，进则龙腾，知当投袂而起，力肩艰巨，不俟他人之敦劝也。

敝处前闻李相征黔之信，拟留贵部马队六营、步队五营，令丁乐山统带，为此间防御之用。及改西征之局，马队自难全留，即步队将士愿留此间者颇少。因与振轩、作梅、乐山诸君再四筹商，拟留陈凤楼马队三营，铭副及楼字步队三营，其余悉令从征。步队分留三营，于贵军尚无所损。阁下出而视师，当不以此相靳。惟马队为西征所必需，陈凤楼又系阁下得力之将，鄙人强留在此，似属不情。惟此间马贼时复出没滋事，仅止步队不足追逐。虽留陈凤楼之三营尚嫌过少，仍须令乐山添募淮勇马步二三营方敷调遣。若目下并无此三营，一旦有警，必至仓皇失措。去年直隶奇旱，宿麦未种，今春饥民嗷嗷，刻以煽诱滋变为虑。分留此三营，实有不得已之苦衷，想蒙鉴亮。如阁下必须调此三营，则请稍展数月，未为晚也。阁下谋勇久著，将士归心，若能另开生面，不复续调此三营，则更妙矣。

国藩移官直隶，适值岁饥，忝为疆吏，不能振救灾黎，时用自愧。近来老态日增，目力昏眊。久点斯位，适足播恶于众耳。知念附及，肃颂台安。不具。

177．复黄倬三月初九日

南三府赈务，已委妥员前往办理天津运解赈钱。二月杪连得雨雪，小麦等借可滋长。醇邸赠诗，未便遽成和章，祈先代为致意。

恕翁仁兄大人阁下：

腊杪接到复示，并惠寄《西陲事略》一册，谢谢。昨又接四月二十四日惠书，就谂道履康愉，簪裾集庆，至为企颂。

南三府赈务，献岁六日已委妥员前往办理天津运解赈钱。惊蛰后各船始能出坞，逆水多风，节节浅阻，计三月初九、十间乃能解到，开放完毕当在谷雨前后矣。幸二月之杪连得雨雪深润土膏，已种之麦借可滋长，而高粱、棉花等亦可播种，此迩来庆幸之事。自去岁三月以来，无日不忧岁饥。自永、宣、河、天数郡而外处处歉收，疲甿掇食草根，无术赈救，日夜焦灼。又练军、治河等事豪无把握，负疚方深。京察典行，乃复滥膺上考，无实而邀虚荣，只增惭悚。

醇邸于敝处折节下交，拳拳挚爱，极为心感。兹承转寄见赠之作，诗笔既工，用意尤厚。惟奖许过当，非所敢承。理宜奉笺致谢，缘弟处向来书札稀少，朝端贵近诸公多不通问，未便于醇邸特致私爱，致启他嫌。素不工诗，亦未能遽成和章。稍暇当勉成一首奉呈，以答盛意，聊申谢悃。晤时尚望先为代达鄙意，至荷，至荷！

弟精力日衰，迥不如去春握别之时。目光昏蒙，右目竟已无光，现仅左眼堪用。久点高位，深虞陨越，贻知己羞。二小儿于元旦举一子，稍娱老怀。附告，即颂台安。

愚弟曾国藩顿首

178．复吴大廷三月十三日

赞誉著述之才，函告西事近况。

彤云仁弟大人阁下：

去冬接都中惠函，并寄到大集六册及所刻《孝经》一册、《东瀛训士训民录》一册，感谢，感谢。比因旌从业经首途，未及奉复。顷又接二月七日手书，具悉出都后河冰已冱，陆行至烟台始克登舟，腊初安抵省城。就谂兴居集福，纂著日新，至为企颂。

大集天才雄放，卓荦不羁，而细筋入骨无一浮语，所谓“真放本精微”也。寄示《仪卫轩集序》，于方植之学问，行谊平议极允，笔力亦足达其所见，佩服无量。《沿海舆地》能翻译西人图说，勒成一家之言，颁布直省，自为巨观。总署盖深佩台端著作之才，故以此事相属。考辑、勘校必求精审，则成书自需时日，能事固不受迫促也。

今岁督解京米，大府必欲相烦。四、五月之交即当启行赴津。仍岁南北往返，动逾万里，贤者劬劳，至为悬系。

西事自正月十五日刘寿卿以攻坚殒命，回氛日炽，蔓延秦境。寿卿忠勇奋发，诚近世名将。大功垂成，长城遽失，实堪扼腕。廷旨近命李相改征黔之师入关赴援，其旧部淮勇多已遣撤，起用宿将，召募新勇，重以筹备饷需，布置后路，简料就绪约在夏初方可统帅西进。秦陇得两帅犄角，此贼或可速了。惟敝处去岁奏调铭军拱卫畿辅，此次西征，该军势须从往。此间仍当召练数营，乃足稍资弹压耳。

国藩近日目益昏眵，右目竟已无光，仅止左目堪用。衰年无意学殖，往尝讽咏古人诗文，近已束之高阁，而日行文牍亦复不能省览。久点斯位，深以陨越为惧。知念附及，即颂台安。

国藩顿首

179．复钱鼎铭三月十三日

各处报得雨雪，平粜之事可决然不办。缓征之事，似宜由牧令变通便宜行事。邢台令事既定，未便纷更。畿辅兵力过单，铭军三营马队断难听其早去。

调甫尊兄大人阁下：

二月二十六日接到一函，并附来刊印贷票及保状、领状各式。本月初四日接三十日报雪八寸之函，忭慰无似。入春以来，各属均得有雨雪。南三府禀报寥寥，以该处去年旱灾尤重，望之尤切。及得来示，又证以各属禀报及荔秋、勉林来信，大致皆同，此实近时大可庆幸之事。接初三日手书，知初一日又得雪三寸，农田益形深透，粮价遽就平减。此后人心略定，赈事既易就绪，平粜之举可以决然不办矣。此间二月二十七八雨泽亦颇为沾足，高粱、棉花等项皆可及时播种。前奉缓征之旨，各属禀复皆言不必暂缓，应以来示宽其催比及先征大户二法为正办。但此中变通之术，全视牧令之贤否，非上官所能为力矣。天津钱船初七日已经到齐，各县领运车辆早经先期预备，当可按照所定分日分县放给之期，日内各县当已领讫到局开放矣。

邢台陶令出缺，已由方伯商拟以南和裴令署理，而以王令镛接署南和。尊处请调吴令之函迟到两日，未便纷更。已与方伯商定仍以裴令暂署，以吴令调补斯缺矣。

李相改奉入陕之命，铭军应即随征入关。前拟全留马队，近因马队为西征所必需，拟留三营，其步队亦止留三营。兵力过单，仍令丁廉访召募二三营，庶冀稍资弹压。而李相来函，则欲全调铭军西进，即此马步六营亦不肯分留。敝处已有函商令缓调，又请作梅致函勉留。惟马队之陈凤楼，系刘省三得力之将，势恐不能久留。然日前丁廉访新招之营一时未能成军，则此三营马队断难听其早去耳。

鄙人近日眼蒙益甚，右目遂已无光，仅止左目堪用。日行公牍披阅殊属潦草，不能久视也。衰老顿至如此，深以久点斯位为愧。知注附及。汇璧谦柬，肃颂台安。

180．复傅振邦三月十三日

练军系于无事之时练习临阵之法，筑墙挖濠皆所必需。且宜专以帐棚为栖止之所，不必更葺草棚。佛喜一案容俟另文见复，再行察核。

梅村尊兄大人阁下：

前接正月来函，尚未奉复，顷又接本月初二日手示。具悉练军旗帜、号衣、锨、镢等项均已制办齐全，及修复旧垒、葺盖草棚诸事以次就绪，兵弁仍逐日演操，至以为慰。

每月拔营一次，行二三百里，专为兵丁久驻故垒，闲暇无事，易至惰偷，故立此定章，俾可操习筑墙挖濠之法。营中宜专以帐棚为栖止之所，不必更葺草棚。现在所驻旧营，系因旧存草棚稍加修整，事尚可行。若拔赴他处，另筑新营，不宜再有草棚之举。练军系于无事之时练习临阵之法，筑墙挖濠，临阵所必需之事也，草棚则临阵所必不能用之事也。若惯住草棚，则必以帐棚为苦矣。关口内外多山谷石碛，锄锨不入，惟西赴汤泉之路，行宫迤南有平旷之地，堪就筑垒。现在想已查勘明白，雇夫拔队矣。

另示密查建昌路都司佛喜一案，已派委亲信可靠之员暗为访查。该处居人皆未有言佛都司不好者，其接眷亦未摊扣兵饷。阁下仍恐不实不尽，更委妥弁往查，办事极为周密。容俟另文见复，再行察核。

李相改奉入陕之命，铭军应即随征入关。前拟全留马队，近因马队为西征所必需，拟留三营，其步队亦止留三营。兵力过单，仍令丁廉访召募二三营，庶冀稍资弹压。而李相来函，则欲全调铭军西进，即此马步六营亦不肯分留。敝处已有函商令缓调，又请作梅致函勉留。惟马队之陈凤楼，系刘省三得力之将，势恐不能久留。然目前丁廉访新招之营一时未能成军，则此三营马队断难听其早去耳。即请台安，汇缴大柬。不具。

181．复何璟三月十三日

晋省吏风蒸蒸日上，久之必有杰出人才，殊闻显迹出乎其间。李鸿章奉命移军西指，正商留铭军马步六营拱卫畿辅。

小宋仁弟大人阁下：

韩令差回，接到手示，具悉一一。

阁下在晋，以激励人才为第一义。所以激励之法，则以“勤”字为先，又以远声色、屏嗜好为“勤”字之本。台端平日之洁清自矢，日昃不遑，又实足为属吏所效法。闻莅任以来，晋省吏风蒸蒸日变。风气既转，久之必有如龚、黄、卓、鲁者出乎其间，即二汉之显迹殊闻，不难复见于今日。惟闻尊体渐减于前，须发颇有白者，又往往夜不能寐，此皆勤劬过甚，致损精力，悬系无已。尚希顺时张弛，珍卫荩躬为幸。

贫民俭而不勤，富民勤而不俭，晋省民俗大抵尽此。畿辅则无甚富之民，其贫民好惰乃与晋俗无异。又时有枭匪、马贼出没滋事，盗风未息。去年奇旱，深虑饥民煽诱，更起乱萌。幸二月之杪连得雨雪，已种之麦当可滋殖，而高粱、棉花等项亦可及时播种，稍自庆慰。

鄙人莅此一年，毫无绩效。察吏、治河、练兵三事，乃形之疏奏引为己任者。今吏治殊无起色，而河工、军事均不能稍得把握，内疚方深。来书奖饰溢量，岂将诱进以所未至者耶？

鄙人近日眼蒙益甚，右目业已无光，仅有左目尚可支持，亦复不能久用。书册既已废弃不观，即日行文牍亦未尽心披览。衰老如此，何能久点斯位？内人目疾已难挽回，他病亦久未痊除。承注并及。

西事自寿卿之挫，回逆四出蔓延，并闻有湘、卓两军溃勇沿途窜扰之说，不识确否。李相近奉复命移军西指，两帅同办此贼，当易得手。惟此间铭军当令随征入关，直隶竟无得力之营，不足弹压土匪。现商留铭营马步六营，尚未定议。即果留定六营，亦嫌单弱，拟新招数营益之，又恐新营骤难得力。贫弱之国，殊无自立之策。惟冀此后雨旸时若，地方安谧无事，乃为至幸耳。肃此，即颂台安。不具。

182．复方骏谟三月十三日

《赵氏二图跋》情至文生，允为杰构。《云龙书院记》代作侔色揣称，藻不妄抒。方子可若不嫌尘嚣，拟荐入上海机器局。

元征仁弟大人阁下：

去腊接手书并大文数首，就悉兴居多祜，纂述日新，至为欣羡。

《赵氏二图跋》叙两家世好及身世离合之迹，情至文生，允为杰构。惠甫迈往之韵屈居牧令，乃能不鄙吏事，竭诚爱民，贤者诚不可测。《云龙书院记》代作亦复侔色揣称，藻不妄抒，比想已上石矣。

此间去岁奇旱，嗷鸿遍野，而库款支绌，不能普赈灾黎，仅奏拨制钱十万串，择南三府被灾尤重之区抽赈极贫之户。入春雨雪仍复稀少，至二月底始得深透。二麦业已失望，惟高粱、棉花等尚可及时播种，稍以为慰。

内人目疾医治难效，去岁八月以后，他病丛生。近则外病稍除，而目疾仍无起色。大小儿研求小学，敝帚自珍。所辑《说文》、《广韵》手抄成帙，去岁半毁于火，现复补缀于灰烬之余，闻亦随时修改，尚未成书。二小儿虽能略通算术，鄙意则深望其究心举业。在署苦无讲授之师，今岁有荐贵乡潘撷珊者，现已延请入署，不审果有进步否。贱体近尚粗适，惟公私多不遂意，兴味殊乏。眼光蒙翳特甚，右目竟至无光。衰惫如此，实难久任剧职。幸元旦日二小儿复举一子，稍慰老怀。

顷接文牍，高云浦观察遽于二月二十九日仙逝。精敏之才，坚卓之志，方将储为重器，岂谓遽止于此？可胜怆悼！阁下与之结契甚深，亮难为怀。

去岁敝处曾有函商李爵帅，请其邀阁下入鄂，即奏为鄂中之员，不知曾否入奏。子可世兄，鄙意欲令入上海机器局，不知是否愿往。如不嫌其尘嚣，敝处当函商丁帅、涂道，于渠之学术必有裨益，于局务亦大有补也。便中示及，即颂台安。诸惟心鉴，不具。

183．复方楷三月十三日

《球图凡例》体裁既当，考订尤精。若能入上海机器局增广见闻，定当有益于毕成巨观大著。读《诗》四文亦皆有创识，略贡所疑，以备参核。

子可世讲阁下：

去腊接手书并《球图凡例》一册、杂文四首，一一具悉。

海外城邑、部落、水脉、水道、洋面、岛岸，考核难详，不能立表，且令有表无图，仍于形势不能明了。鄙人前岁所殷殷相嘱者，恐木球不能经久，意欲另摹副本，如胡文忠所刻《一统舆图》之例，分之可成数卷，合之仍为一图耳，本欲别为一表也。尊议今拟分割圆体，绘成平图，细析度分，附以《图说》，俾可萃为一册，而案度辏合，仍成全球，则固与鄙意吻合，请即悉心考辑成此巨观大著。《图说》数则，体裁既当，考订尤精。内如日本国则以倭人自绘之图为定，而据《皇清通考》、南怀仁《坤舆图说》等书以订《武备志》及魏、胡诸图之误。于南洋滨海各国则从《瀛寰志略》以蒲甘属缅甸，禄奈属越南，而订魏默深合为一地之误。又据中英各图辨明绰多穆楚河为大金沙江，而订魏氏指雅鲁藏布江、徐氏指潞江之误，所论皆极翔确。其余考订经纬度线及地名界域均能精审。而其不能确定者则不强不知为知，尤得阙疑之义。大约海外地形当以洋人之图为蓝本。洋人于地舆之学既所究心，所至又多经目验，惜其文字不能尽识耳。若得熟识西字者与之往返商定，或遇西士之有学者，从之访问形势，考核字体，必能有益此书。至于中国诸儒之书，率皆悬度影响以自炫于华人而已，不足据依也。阁下所为《图说》，大端亦主此意。其西洋各国则洋图尤为详明。仍望续成《图说》，俾成全书。至间有测望未定者，随时考证可也。

上海机器局常有洋人地图，或分或合，流传在彼，亦能翻谬〔译〕洋文，悉以汉字写出。鄙意每欲请阁下入局，在该局得博学精思之士提挈纲领，在台端亦可稍广见闻。不知肯俯就该处否？

读《诗》四文皆有创识，而考论渭阳为秦人，疑晋人叵测，宜鉴前辙，尤为神理宛合。鼓钟之淮水为今凤翔府邹县境内之水，以《地理志》右扶风、武功下淮水初为据，亦属精当。第此诗果为刺幽王与否，殊难判断。《〈扬之水〉说》发明《风》诗“云何”之例，亦极明确。《抑》，《诗序》谓卫武公刺厉王，武公与厉王时代先后，唐孔氏亦尝辨之，而以此诗为追刺之作，似亦可通。如唐人于长庆、会昌之年犹咏杨妃马嵬之事，亦皆不必生当其世。《正义》于《节南山》诗谓作于平、桓之世、上刺幽王者，亦此类也。尊论谓毛、郑大儒未一辨及，则此《序》原无“卫武公”三字。而以卫武公为共伯和之讹，据其年世固已适合，惟《诗序》“卫武公”三字既不足信，则刺厉王之说亦无缘确知其不妄。郑君于《十月之交》四诗尝改《诗序》之“幽王”为“厉王”，以为汉兴之初，师移其第；然则《序》称刺某王美某公，其不足据多矣。《国语》卫武公作“懿戒”，韦注引三君说，以“懿戒”为书，此乃望文生训。故韦氏以自不从“懿戒”之篇，他无所见，何由声为书名？即使古书果有此篇，而唐孔氏于《书》《诗》“正义”数引《国语》此文，“懿”下皆无“戒”字。《北堂书钞》引此亦无“戒”字，是《国语》原文或本无“戒”字，“戒”为后人所加亦未知。韦氏破“懿”为“抑”，其《抑》诗当已无疑。《抑》诗为武公作，尚有《国语》之一证，而谓为刺厉之诗，则茫然无据，似不必改为共伯和，以求合其世数也。武公当时有“睿圣”之谥，见称于季札及左史倚相，皆晚周之博物君子也。其诗则孔子兼录于《风》、《雅》，其为当时贤诸侯无疑。史载弑兄之说，小司马已辨其非，阁下据此断其不能作《抑》诗，始亦未为定论。尊览著服其皆有独见，略贡所疑，以备参核。即候台安。不具。

184．复李宗羲三月二十日

袁奏湘军饥疲之后仅存十之五六，左宗棠拟上疏辩诬。李鸿章须春末夏初方能启节，铭军可暂留而不可久驻，需添募新勇拱卫畿辅。

雨亭仁弟大人阁下：

顷接三月十五手示，具悉一一。

老湘营自刘毅高〔斋〕接统，闻尚屡获胜捷，足见寿卿余威尚令该逆震慑。惟粮运险远，时虑梗阻，应以退军就粮为稳着。若退扎吴忠堡，则弃地有限。豫中有湘营溃勇纷纷东窜之路〔说〕，湘军并无败仗，何以忽有溃勇？闻雷、周等军饥溃四百户，岂传闻之误，遂指为湘军耶？而袁筱坞之奏报亦谓湘军饥疲之余仅存十之五六。此军新失主帅，谣传四起，殊为悬悬。闻左帅大不以袁奏为然，将上疏力辩其诬。

秦中游氛甫起西还，而陇州又有另股阑入，似有应接不暇之势。李相入秦，闻须春末夏初方能启节。此间前拟先派铭军西进，而购粮运饷，势须有人照料。李相未行，孤军亦难早去。此间只留马步六营，本嫌过少。顷接少帅来信，谓目前秦境无须多军，渠处郭、周等军已有四十余营先带入关，铭军进止以省三出处、甘事缓急为定，据此则该军仍可暂留。惟李相此行恐不惟专办秦事，省三亦终须一出，铭军断难久留。敝处练军方在试办，扎营演操尚未熟习，何足深恃？近令丁乐山廉访添招两营，然亦无甚济也。关陇军事不难于筹兵，而难于筹饷。李相奏请尊处垫办米麦各二万石。司库支绌，允办二万石，不足则碾仓谷以馈之，具见力全大局。另请定将军代购驼骡，想当亦当竭力筹办也。

晋省雨雪畅足，人心大定。此间二月之杪各属报雨雪亦均深透，高粱、棉花等项亦已播种。惟须于近日续沛甘霖，庶新苗可期畅茂。

鄙人目蒙日甚，近则右目已属无光，仅止左目堪用。日行文牍均属潦草披阅，实难久恋栈豆。知注附及。

兹乘王令先桂回晋之便，将湖北所刻《文选》、《释文》等书寄呈一箧，请登纳为幸。复颂台安。不具。

185．复刘盛藻 [1] 三月二十一日

西征待倚雄才，不必遽萌遂初之愿。目下不需亟亟拔营，宜仍饬各营照常防缉。

子务尊兄大人阁下：

昨接李相来信并抄寄阁下力辞统军之牍，具见伟度谦冲，情辞恳到。阁下忠勤廉朴，条理秩如，自摄领铭军以来，约束严明，军情翕服，数省佩仰，虽古名将何以加兹！惟在军日久，劬劳过甚，欲暂释鞍马之劳，稍慰门闾之望，亦属至情。但李相西征，方且兼资群策，即省三爵帅再出，亦必深倚雄才。遂初之愿，正自不必遽萌。尚祈勉效忠谋，共成伟伐，是为至祷。

敝处前拟令贵军先由彰怀、洛阳入关，总思购粮运饷，一切均须妥筹，李相之行期未定，势难孤军独进，因是以未敢催促成行。昨李相书言郭子美、周薪如两军已有四十余营，秦中现只零股游氛，不须多军剿办，贵军进止应以省三出处、甘事缓急为定。据此，则目下不必亟亟拔营。统俟李相起程以后，省三确有入关之信，铭军再行拔发尚不为迟。李相来函已由乐山抄寄台览。去岁直境安谧无事，深赖贵军镇服之功，近畿倚为重卫。及闻南征、西征各信，诸君皆谓不宜令贵军全数离直，上下人怅怅如失所恃。是以前拟留十一营，后拟留六营，皆出于无可如何。今既可暂缓西行，实为直隶之大幸。春夏之交，土匪时虑蠢动，请尊处仍饬各营照旧防缉，至为纫感。

省三致李相之函，大旨谓专办秦事，渠尚可缓出。若并办秦陇，事权专一，必当投袂而起。鄙意兼办陇事，本在意中，而事权则未必能归一耳。

此间二月之杪雨雪甚为畅足，高粱、棉花等项均已播种，人心稍定。尚望近日续沛甘霖，庶几〔新〕苗得以滋殖耳。肃颂台安。不具。

[1] 刘盛藻，字子务，安徽肥西人。咸丰年与族侄刘铭传办团练，后历任直隶大顺广道署按察使、北洋总理营务处、浙江按察使。

186．复李鸿章三月二十一日

豫中湘勇东溃之说，当属谣传。袁奏湘军饥疲之后仅存十之五六，左拟上疏申辩。晋粮极贵，豫粮难于溯流舟行，西征仍以转粮为第一难事。

少荃宫太保中堂仁弟阁下：

三月初六日曾肃一函，并调度铭军之檄。甫经封递，即接到二月二十八日手书，顷又接十二日来示，知敝处初六之函仍未达览。附寄二刘函牍，具悉一一。

省三之意以阁下专办秦事，渠尚可以缓出；若并办陕甘，事权归一，即当投袂而起。鄙意专办甘事，本在意中，若事权归一，则情势不类，当仍为会办之局。子务深怀谦抑，不愿统军。观其稳慎精密，不愧统领之才，闻临阵调度，不及省三一筹。郭、周两将已有四十余营，目下足敷调遣。铭军进止，自以省三出处、甘事缓急为定，据为胜算。省三出后，自仍专归台端节制，他人之不相容，不足虑也。

刘锦棠接统湘军，当迭报胜捷。豫中湘勇东溃之说，当系谣传。小午所奏湘军饥疲之后十存五六，闻左帅颇不谓然，将复上疏申辩。此间有举人唐焯前携敝处一函往投老湘营，中途为左帅所留，办理文案。顷唐孝廉有致敝处邓良甫一函，兹抄呈尊览，略知梗概。小午称左公忧劳多病，亦未确也。

敝处前拟留马步六营，令该军暂不西行，此局亦不必即定。将来铭军若于九、十月续往，则陈凤楼马队三营可以同行。若八月以前拔发，则陈将马队尚须稍迟一步。其步队三营即长留直隶，当亦无碍，敬以奉商。

沪饷三万，敝处粘东补西已无赢余。试办练军，因部中多方挑斥，亦由沪款支放。其余略有破例举动，即系仰给此款。昨因铭军将行，令丁乐山添募两营，已形支绌。来示令将此项协饷另练新军，以资防御，尚未悉此间穷匮之底蕴也。比来各军募练马勇，采购驼骡，已有端绪否？定将军代购驼骡，能如数办到否？雨亭信来允办军粮二万石，闻实因库款支绌不能如数，倘不足敷用，将碾仓谷继之，尚系竭蹶将事。闻山西粮价极贵，几视直隶加倍。若兼采河南之粮溯黄河而上，又苦三门不能行舟。阁下此行仍以转粮为第一难事。

此间二月之杪连得透雨，棉花、高粱等项业已播种。尚望于近日续沛甘霖，庶新苗可以滋殖。鄙人自去春至今专为岁事焦虑，未尝稍一舒眉耳。知注附告，即颂台安。不具。

187．复向某 [1] 三月二十二日

英才早逝，实堪痛惜。轮船之设系中国求自强之术，当不致惹生疑忌。轮船运漕，商本必致亏折，于官亦未为得计。

△△（原文此处为三角）尊兄大人阁下：

正月奉到惠书，奖饰溢量，非所敢承。

去冬便道过访，深慰积思。戋戋之敬，稍佐薪刍，何足复挂齿颊？新正闻如出五六缺即可到班，何以至今尚未选到？承示出都时仍拟过此一谈，至为悬望。寄来仙舫诗存二函，敬已收到，谢谢。令甥秋农甲子章门之信，业经缮成而未寄到敝处，益绝笔也。反复数千言，识既闳伟，辞复雅赡，真乃佚群之才。元稿仍附函内奉缴，不必更加窜易，转失其真。惟信中第一行称曾在长沙见寄一函，附有先人行述，求撰墓表，此函竟未得达，不知能搜集遗稿否。如不能得，即请阁下将仙舫先生行述觅一份见寄，倘衰朽之余尚能勉撰墓表，亦足以谢秋农于地下。吾乡后进中如秋农之闳雅及哲嗣伯常之英挚，均属近世罕觏之材。甲子、乙丑两年之间秋农既已怛化，哲嗣又复继殂，蕙折兰摧，盖不仅阁下一人之私恸，展对遗书，益增人琴之感。惟念修短有数，若此二子材志，虽皆未究其所蕴蓄，亦复何憾古人？贤达旷观，悲怀固当悉遣耳。

来示轮船之设未有主名，恐中外生心，易于构衅，所见洵为深远。惟上海机局及福建船政开办已阅数年，所购皆系洋器，所用多系洋人，彼中习见熟闻，知我本不意开衅，似亦帖然相安。西洋各国，无国不有海船，无船不精火器。中国亦求自强之术，彼固不得而疑忌也。

至轮船运漕，仆在江南曾有商人献此策者。鄙意轮船可装运者计一年不过数月，余须令自谋生计。若商民购造船只，资本既不易筹，又无终年可运之货，商本必致亏折。海漕向用沙船，近则洋船夺利，沙船已形短少。轮船比沙船水脚加增，用轮船则沙船尽革，于官亦未为得计。八年采买宜、荆之米系用夹板试运，不能进口，仍须另雇驳船，则轮船运漕之效已可概见。来示所称东南数省各配四五船，现在尚无多船，而各省之漕亦未尽起征本色。近闻中外又兴河运之议，又未知事势所止矣。

此间去岁终年亢旱，今春二月之杪雨雪畅足，农田不误春耕。日来仍望续沛甘霖，以资润溉。

鄙人老态日增，实难久膺重寄。近日目蒙特甚，披览文牍均形草率，内省尤增惭恧。知注附告，即颂台安。不具。

[1] 此件名字失考。

188．复丁日昌三月二十二日

阿翁之道本尚痴聋，义方督责不可过严。东南大局是赖，不必遽萌退志。铭军势将入关，畿辅空虚堪虑。

雨生仁弟大人阁下：

顷接本月初六日手示，借悉去冬尊候偶愆，今春二月又值哲兄殂谢。夙知孝友纯笃，忧病之余，重以鹤令之痛，得毋过事伤怀？尚冀即事排遣，顺时调摄，是为至望。

丁炳一案，令郎横被蜚语。初闻避畏督责，尚以为大杖，则老之常，何竟至无可踪迹耶？毋乃义方之教过严，责善而离，遂不敢遽归子舍。稍霁严威，计可不远而复。尚希格外宽大，俾之闻风归来。阿翁之道本尚痴聋，吾党之直贵于能隐，能不以义伤恩，乃所以全至孝也。

李相西征，闻须春末夏初方可启节。铭军为渠处大支劲旅，仆欲分留马步数营，李相则拟全调。昨有信言，俟省三既出，再令该军西行。盖省三之意，以李相仅办秦事，渠尚可以不出；兼办陇右，渠乃投袂而起。然先秦后陇，势难中辍，省三断不能不入关。铭军行后，畿辅尤觉空虚。马贼、枭匪一有窃发，竟无一兵防御。此间练军既不足恃，添募又苦无饷，深用焦灼。

去岁奇旱，宿麦未种。二月之杪，各属报得雨雪尚为深透，高粱、棉花等项幸已播种。近日仍望续沛甘霖，庶新苗得以滋殖耳。

鄙人近日目蒙特甚，右目已至无光，仅有左目堪用，披览文牍均属潦草。一年不相见，衰老遂已如此。久点高位，能不内惭？

承示苏藩窘状，协拨过多，致劳荩虑，殊为悬系。阁下精力过人，虽近数月间稍未称意，令郎一归，则百忧并解。东南大局方惟阁下是赖，不必遽萌退志也。

李令修梅人尚勤谨，国藩因其备稿勒令洋人缮写，而不以实情告我，遂致大局决裂，故面商穀山，欲予参劾。此后致函穀帅时即当述及尊意，量为转圆，仍由穀帅及尊处主政，斟酌办理。

莼斋去年回省稍迟，实由自误，夏间能随宜位置。该员早得一官，借资事蓄，俾不至以饥困累其心，决可作一循吏。亦阁下造就而玉成之者也。仆昨致穀帅函，亦荐莼斋及子蕃、芋亭三人之贤，盖深知其素行可靠，非仅以私情相托。若阁下能破例各补一缺，则三人者所成必有可观，而鄙人之私愿亦大慰矣。

何贞翁携眷东游，闻扶杖然后能行，不知尚赴安庆志局否？眉生、敬亭、荫甫近状，承一一见示，深慰廑系。复颂台安。不具。

189．复刘坤一四月十二日

畿南赈事顷已办毕，经费虽少，幸能悉心综核，涓滴到民。枢廷令李鸿章移军入陕，报于三月二十四日启节西进。

岘庄尊兄大人阁下：

前接二月手书，具承一一。

江右春雨应时，民情静谧，各处堤工以次告竣。三四月间仍拟发仓平粜，闿泽旁流，至为敬佩。贫民请给籽种，纷纷仰求，虽惠难遍给，亦足征勤恤民隐，故男呻女吟无不达于聪听也。

此间畿南赈事顷始办毕。经费过少，幸委任各员均能悉心综核，涓滴到民。初意亦拟兼办平粜，因仓谷罕存，买谷出粜，办理难臻妥洽，适会二月之杪得雨稍多，高粱、棉花等项均已播种，平粜之议遂寝。近又久晴无雨，新苗不能滋殖，急盼续沛甘霖，庶冀人心敉定，消弭乱萌耳。

罗淑亚去冬南行，闻颇以兵船挟制，自鸣得意。总署责成各省，以为结案不速之过，其实洋案率皆狡执，本难一概速结。且犬羊无厌，即令事之速办，亦虑一波未平，一波复起，未为制胜之策也。景道议驳英约十条，惜未获睹大略。此事虽由关道主议，而利害之切于地方者，疆吏义不可嘿视不闻，非越俎也。而京中似已定议，一面即刊本颁行，不识所驳各条果能挽回否耳。

陇事自老湘一军逼围金积堡老巢，逆势已属不支。不料正月十五之事，寿卿以战胜而身陨。此军自援秦以后，东西驰逐，迭著奇功，秦陇倚若长城。一旦失此名将，回酋遂四出分窜。寿卿阵亡以后，刘锦棠接统湘营，仍复屡捷，未致稍挫声威，特以办粮太艰，退扎灵州。枢廷前因贼踪扰及陕北，遂令李相移军入陕。陕事虽报肃清，仍令西进。两帅会办，蒇事较易。昨据李相来咨，已报三月二十四启行。闻襄河久雨暴涨，恐行期尚有改易也。

〈鄙人〉日益衰老，近则右目已至无光，仅有左目堪用。披览文牍均属潦草，实难久点斯位。直隶练军全无头绪，深用惭悚。知注附及，复颂台安。不具。

190．复马新贻四月十二日

询问江宁修河、粤中造船及水师章程诸事，推荐黎、甘等人补缺，顺告李修梅之事可量为转圜，李鸿章当已于月初启节西征等情。

穀山尊兄大人阁下：

前接三月初二日手书，具悉一一。

江宁城内秦淮及城外赛虹桥至北河口之河，均经挑浚深通，其三汊河、大胜河两处工程想亦一律蒇事。虽用费甚巨，而民船鬯行，商贾辐辏，为利甚溥。欲求金陵元气渐复，必须由此等处着手，乃有兴旺之象。小六堡运堤闻土工以入春晴霁易于施工，石工以湖水浅涸，不能运石到堤。台旌三月中验收工程，不识土工、石工均已一律告竣否？粤中购造之艇船已成六号，发交外海各营。余六号亦经委员往购，今年当可办齐。八团舢板六十四号，去年造毕，里河五营船只，重新改小。阁下条理精详，诸政以次就绪，佩服无已。水师十六营章程已有定议否？苏浙京口、狼等营裁汰兵丁已遣撤停妥否？

另示知前论荐三士，均蒙采纳，察吏之精，好贤之笃，流溢楮墨。倘即专疏请补，则三人者造就必有可观。子蕃屡署首邑，资格已深。黎、甘皆系曾经引见之员，酌量补用，部中当不至驳议。芋亭在上海有何差事？朗轩与之志同道合，所裨必大。莼斋自鄙人尚未北征之时，雨帅即再三招致，其后敝处亦屡以相托。昨接雨帅来函，谓友山性情过缓，曾面商七八次而未见施行，四、五月必有更动。望台端更为一言，早畀一缺，俾不至以饥寒抑郁致伤襟抱，则玉成者厚矣。

前甘泉李令修梅办理教堂一案，备稿勒令洋人缮写，而不以实情告我，遂使大局决裂。故曾面商台端，欲予参劾。顷雨帅来信云拟令该员回任，而尊处以鄙意为言，事复中止。该员如尚勤谨，自可量为转圜。此言当由阁下及雨帅主持，鄙意离江已阅二年，因不复过问也。

邵子进就试京兆，阁下怜及穷困，仍照给发薪水，厚谊敬佩。吴蔼人太守急切无可调剂，自可即作罢论。昌歧年过五十，仅有二子，而殇去长者，闻之甚为惋惜。

李相西征已奏报三月二十四日启节。闻襄河久雨暴涨，恐须少缓行期，月初当已上驶矣。

两《汉书》此间求者虽多，然亦不能尽餍人意。虽有刷印之本，应留备尊处之用。黄恕翁敝处已送一部，渠又转赠醇邸，尊处能补送黄宅一份更妙。雨亭、小宋敝处各送一部，因恐江南无便，遂至与尊处重复。《史记》、《三国志》运寄北来及留局分送之数，前经函商琴西酌量办理，目下已开刷否？

江南春雨应时。此间二月杪三月初亦经得雨，民田未误春耕。近又久晴，甚盼雨泽。若再五七日不雨，则麦苗全坏而秋稼不能播种，焦灼无已。

鄙人日益衰老。近则右目已至无光，仅有左目堪用。披览文牍均属潦草，实难久点斯位。直隶练军全无头绪，深用惭悚。知注附及，复颂台安。不具。

191．复库克吉泰四月十四日

答复商调提标练军驻守朝阳及求加营兵口粮诸事。

仁庵尊兄大人阁下：

前接惠书，以朝阳地势极为紧要，该处伏莽尚多，欲示以兵威，俾地方官得展所长，商调提标练军二百名驻守朝阳，慑伏奸宄，具见台端整饬吏治，安民弭盗之盛怀。当因傅军门统率新练之军拔赴保定，计可面商一切，是以未即奉复。昨军门到省，谈及尊处商调之事。据云古北口练军虽有二千，惟该处距朝阳太远，练营拨兵远戍，势须往返换防，彼此更代，行路之日多，操防之日少，于镇压地方既难得力，而在本营则五百人为一营，抽调二百，则留营之队过单，在此殊觉有损，在彼仍属无益。惟阁下处犷悍之地，求靖谧之方，手书见商，词旨恳至，无以仰副期望，殊失同舟之谊。循读来示，但以经费艰难，无力招募，则是病在无饷，不在无兵。与其远调古北口之兵，不如就近在河屯营调兵一百，八沟营调兵一百，即由尊处派员管带训练，则自用熟习之兵，较之调用客兵更为便利。

至求营兵之得力，口粮不能不议加，应请仿照此间练军之例，除本营底饷外，每兵月加练饷二两四钱，即由保定练饷局搭解给发。似此通融办理，在尊处得驻防足恃之兵，而傅军门练军亦无分拨远戍之艰，似为两利之策。若尊处一有大警，傅军门仍即随时亲统此二千练军前往协剿，断不稍分畛域也。此系弟与傅军门面商办法，渠已另函奉告。肃此，复颂台安。不具。

192．复许振祎四月十五日

黔事之患在饷项奇绌，客军多而不精。鲍超之长在领军搏战，若论操持全柄，则恐非其所胜。

仙屏仁弟大人阁下：

去岁两接手书，均以台旆遄征，行踪难定，未及奉复。郭编修过此，询悉近状一二，未能详也。春杪计轺车北返，必当见过，日切悬盼。阅邸钞见已还京，知必以考差期近，泛海所疾，违离既久，甚思一见，且喜且怅。

昨接来书，知小儿入都遂承投辖，厚谊甚荷。惠寄厚贶四种，均已拜登。小儿近数年来，妄欲钻研小学，其于诗未甚致力，奖许过当。至谓佳处直逼山谷，渠何敢当！

内人目疾固难挽回，外病亦久未脱体。贱体日就衰老，始当自觉目力昏眵，二月杪偶以一手自扪左目，则已不复办〔辨〕知人物，乃知右目已属无光。现仅一目支持，不惟束书不观，即披览文牍均潦草从事，此实衰老之象。而来书疑为风火外障，殊不然也。亦欲服药疗治，又虑为庸医所误。补阴补阳，聚讼纷如，不敢轻于一试。阁下如访得名医，可代延至，为我一诊。究之年已六十，目光岂能复明？忝居高位，惭恧无已。

曾枢元中丞于敝处极为殷殷，累书下问。仆方自愧溺职，何能越俎代谋？黔事大抵饷项奇绌，客军多而不精，此患卒未易除。李相前虽疏请裁汰唐炯等勇额以节浮费，闻各军欠饷过巨，恐亦未易裁撤。春霆自系一时名将，其欲以滇、黔自任，具征伟抱未颓。少帅去冬曾有函见商，意欲上疏论列，后因自奉征黔之命，议遂中止。仆意春霆领军搏战，则其斩将搴旗之功，近世诸将罕见其敌。至如专制一路，用人理财，操持全柄，尚恐非其所胜。渠去冬曾有一函以出处见商，仆告以左、李二帅主持军事，请渠自择所从，亦知其所欲甚奢，而不欲为姑息之爱。武臣骤转疆吏，所处倍难。厚庵已〔之〕事即其前车，况此等非常迁擢断自宸衷，岂臣下所能预期？阁下与之通函，似可婉陈此意，亦相爱之至言也。

闱墨去岁已获展阅。黔中人士稀少，而中卷佳者甚多，足征相士之识。今年若得连差，当可速图把晤。但云、贵边徼，则祝轺星不复远莅耳。复颂台安。不具。

193．复藕翁荫翁四月二十一日

以吕丞调补东路同知，实缘为地择人。会衔专折奏请，计可仰邀允准。

藕翁、荫翁尊兄年大人阁下：

顷准大咨会稿，并接到惠书，以吕丞调补东路同知见商。查四厅虽均属繁缺，而今昔情事迥异。就目前而论，实以东路为最繁，北路为最简。吕丞诚悫廉明，此间寅僚道及，往往服其德器之纯厚。以之调补东路，实缘为地择人起见。此议既经宣播，自未便忽尔中止。虽以繁调繁，与例稍有未符，而从前已有西路调补东路之成案。令遵照部例，人地实在相需。专折奏请，计可仰邀允准。谨已如议书奏，备文咨复。请即挈同敝衔缮折会奏。肃复，即颂台安，诸希心鉴。不具。

194．唁金丙桦之子四月二十三日

吊唁金父逝世。

顷接讣函，惊悉尊公可亭仁兄年大人箕驭返真，曷胜骇愕！力谓颐神枌社，扶杖承欢，岂期辍养兰陔，剪屏茹痛？贤昆仲及令侄等至孝性成，奄忽遘闵，摧迫如何！惟念尊大人早登上第，入值南斋，数千里玉尺冰壶，罗群英于夹袋；二十年芝坊芸馆，仰大雅之扶轮。宠贲鸾封，久集林壬之庆；釐延鹤算，几逢花甲之周。诵芬而子舍联辉，积庆而孙枝竞秀。揆诸九京，夫何遗憾！尚望节哀顺变，勉迪前光，是所至祷。

国藩疆圻羁迹，不获躬亲吊奠。谨具薄仪，寄呈灵右，聊代束刍。专泐布唁，孝履顺问礼安。不具 [1] 。

[1] 信末有批语：“缓复。”

195．复乔松年四月二十六日

吊唁乔妻逝世，略告畿辅旱情及身体近况。

鹤翁尊兄同年大人阁下：

邗江判，寒暑再周。驰系之怀，无时或释。

前阅邸抄，欣谂荣膺简命，督理仓储，未及肃函布贺。顷奉惠书，具悉年嫂夫人瑶岛归真，实深骇悼。阁下骑省衔悲，悼亡有什，殊难自遣。尚望加意珍卫，效庄生之作达，戒奉倩之伤神，是所至祷。

承示仓储弊窦甚深，欲穷其事而根株难拔。此殆百余年来相沿之习，非旦夕所能见功。然以荩筹宿望，留意整顿，当不难刬除宿弊，日见起色。至委员家丁招摇生事，敝处亦并无所闻也。

国藩承乏畿辅，瞬已年余，绠短汲深，时虞陨越。前定清讼事宜，俾各州县清厘旧狱，刻下积案较少，州县之声名素劣者虽量予参劾，亦未知果否允当；练兵、治河皆尚未睹成效。辱承奖饰，弥觉惭惶。客岁畿辅三时亢旱，麦收秋收均极歉薄，民困已深。今岁春间略得雨雪，近复恒旸，几及两月，麦苗日见枯槁。若再兼旬不雨，则百谷皆难播种。仍岁灾祲，无术挽救，焦灼何穷！

贱体自去岁以来，目光昏眵，右眼已属无光。顷复陡患眩晕，服药尚无大效。业经具疏请假一月，借资调摄。知注附闻。复颂台安，并贺节禧。摹璧晚谦，不具。

196．复克蒙额四月二十六日

答谢来函，祝贺荣升，略告畿辅旱情。

胜斋尊兄大人阁下：

保阳执别，晦朔频更。顷奉惠函，猥承注饰。就谂履祉延釐，荣莅新任。控百二河山之固，豹略威宣；荷九重雨露之华，骍盟望重。引詹矞采，企颂靡涯。

国藩承乏畿辅，瞬已年余，绠短汲深，时虞陨越。客岁三时亢旱，麦收秋收均极歉薄，民困已深。今岁春间略得雨雪，近复恒旸，几及两月，麦苗日见枯槁。若再兼旬不雨，则百谷皆难播种。仍岁灾祲，无术挽救，焦灼何穷！复颂台安，并贺大喜。祗璧谦柬，不具。

197．复李瀚章四月二十六日

秦中后路空虚，必须淮军入关方能静谧。李传芾丁忧回籍起服，于其起复之文宜饬藩司速行详办。

筱泉年兄大人阁下：

四月十二日接到初四日手书，具悉一一。

陕省前报肃清，朝旨仍令少泉西行，自为会办陇事张本。金积堡之贼，现仍夺踞峡口之险，官军围攻，猝难得手。陕省游氛无定，近闻又扰及凤翔各属。秦中后路空虚，必须淮军入关方能靖谧。至提军入陇，转运实为艰难。少泉到彼，当自布置妥密也。

湘中滋事之匪，敝处家信亦言悉数擒斩。惟湖南近日风气侈糜，远见者皆用为隐忧，固不仅目前匪徒之小患耳。

鄂中以上年灾歉平粜赈济，兼免米厘，穷民受惠实大，今年想自雨旸时若。直隶畿南抽赈顷已办毕。二月杪稍得雨泽，近又久晴不雨，节届小满，麦秋已无可望，秋稼亦难播种。仍岁旱灾，贫民何以全活？鄙人德薄，不足感召甘和，致苍黎罹此殃咎，忱惶无似。

近来贱体日益衰颓，右目既已无光，昨十六日忽得昏晕之疾，目眩心忡。清晨欲起，忽然晕倒，几至中风。数日以来，连服滋补之剂，眩晕稍减，困惫弥甚。顷已具疏请假，以资补理。内人目疾挽回无望，即外病亦卒无起色。承注并及。

有直隶候补知府李传芾者，孝感县人，己酉拔贡。朝考分发来直，历著循声，情形甚熟。鄙人莅任之初颇资臂助，现今丁忧回籍起服。闻鄂藩书吏遇有官员起服文书，辄行久压，以便讹索房费。该员到鄂，必来奉谒，祈饬藩司于该员起复之文速行详办。并商之远堂中丞，迅给咨文，径交该员领赍，不必转行到县，俾不至守候稽延，是为至荷。

张廉卿近闻改入盐局，薪水尚足自给否？阁下与之常见否？湖北文学之士应推此君。台端好贤若渴，想必加意礼接也。肃复，即颂台安。不具。

198．复丁日昌四月二十六日

右目业已无光，近又复得晕眩之疾，顷已上疏请假调理。地舆之学为上海机器局切要之事，方恺精于此道，亟宜饬局延致。

雨生仁弟大人阁下：

三月二十二日肃复一缄，计已达览。旋接是日来书，具悉一一。又得苏中信，知阁下有令兄之戚，友于笃挚，哀礼兼至，不胜感喟。

李相以前月二十四日自鄂启行，与所部各军期会于襄阳。陕省前报肃清，近闻游氛又复纷扰，北及定边，东及潼关，西及凤县一带。金积堡之贼近又夺踞峡口险要，官军围攻未易得手也。高云浦精敏之才，坚卓之志，方将储为重器，岂谓遽止于此？可胜怆悼！

莼斋委缺一事，敝处屡函奉商，方恐台端见谓烦渎，及读来示，不惟不以鄙言为烦，且谆谆与友山方伯言之至七八次之多，而不自惮烦。台端爱才之心笃至如此，则鄙人所言适自嫌其聱耳。

江南近已得雨，尊体闻亦康复，至以为慰。直隶近日又见旱象，麦收已无可望，秋稼亦难播种。仍岁旱灾，皆由鄙人德薄所致，曷胜惕惕！

贱体日益衰迈，昨十六日忽得晕眩之疾，几至中风。日来药力扶持，稍似轻减，然究未痊愈。或睡后初起，或登床到枕则昏晕尤甚，床帐环绕，天地旋转。及坐定，睡定，则晕亦稍减。右目既已无光，复有此疾，实难再以病躯久点高位。顷已上疏请假调理，不识能否就痊。

前见上海机器所议学馆事宜，精深博大，纲举目张。此事阁下提挈纲领，而涂、冯诸君又能悉心研究，必有日新月异之效。地舆之学为该局切要之事，仆在江南所作之地球，系阳湖方恺子可所手制。北行以后，此球已归湖北。鄙意以系木质，恐难经久，又令方子可续为《图说》，拟仿胡文忠《中国舆图》之例勒为成书。子可近为《图说》寄阅，其考证精审，实可敬佩。兹将原稿抄呈台览。西洋各国，子可以少见洋人《图说》，尚未编辑。机器局每有洋人之图，若令该员入局，广其见闻，必能卒其所业，成此巨观。昨批答机器局来牍，曾及此意，仍请阁下饬局延致为恳。该员父子前俱在徐州，依云浦幕中。仆去年曾致函李相招至湖北，云浦深相倚任，不听远去。今云浦既卒，已无强留者矣。若作目下疆吏中精思果力无能及阁下者，则子可之精思果力舍阁下孰能延揽而玉成之？倘由尊处折简相招，转致之机器局中，渠必如鱼纵壑，展其才力，成就不可限量，而沪局亦收得人之效。惟其家贫特甚，局中核定薪水，稍宜从优。尚望阁下与涂、冯诸君裁酌也。复颂台安。不具。

199．致涂宗瀛冯焌光郑藻如四月二十六日

赞所议器学馆条文为公牍中罕见之作，嘱延荐方恺入上海机器局。

朗轩、卓如、玉轩尊兄大人阁下：

前批器学馆事宜一牍，计已达览。所议各条不惟西学精深，源委明备，即论文笔之雅健，亦近来公牍中罕见之作。苟人人从此讲求，则中华有自强之本，海内亦多有用之才，佩慰无似。即维台候康愉，顺时纳祜，至以为颂。

直隶去岁终年亢旱，今春二月之杪稍得雨泽。近又久晴不雨，节届小满，麦秋已无可望，秋稼亦难播种。仍岁旱灾，贫民何以全活？鄙人德薄，不足感召甘和，致苍黎罹此殃咎，忧皇无似。

近来贱体日益衰颓。右目既已无光，昨十六日忽得昏晕之疾，目眩心冲。清晨欲起，忽然晕倒，几至中风。数日以来连服滋补之剂，眩晕稍减，困惫弥甚。顷已具疏请假，以资调理。

前批答中所言请方子可入局一节，希即禀商中丞，国藩亦以致函奉商。子可所为《图说》，当已展阅。其心思之锐入，识力之精当，亦局中不可多得之才。子可与其父元征并在前徐海道高云浦幕中。仆欲其将地球全图编辑成书，恐其迫于饥寒，扰于人事，去年曾作函嘱李相将渠父子招至湖北，俾得卒其所业。比李相手书相招，高道再四挽留，遂以中止。今高道既已物故，子可亦无经手未完事件，若由雨帅及贵局殷勤劝驾，渠必欣然乐从。惟闻其家徒壁立，核定薪水倘可从优，俾无内顾之虑，则玉成实大。尚望诸君子大才酌核，是为至幸。肃颂台安。不具。

200．复李宗羲五月初六日

回军归顺，事不足信。西征各事尚未能刻期会进，李鸿章拟先入潼关料理粮运。

雨亭仁弟大人阁下：

前接四月初七日手书，具悉一一。

湘军久在前敌，粮运艰难。顷已退扎灵州，卓军亦退至花马池，马队则至宁条梁。退军就粮，自为稳着。闻金积堡之贼亦以缺粮乞抚。此贼叛服不常，即令乞抚之说果信，而粮缺则降，粮足又将复叛。未受大创而甘言归顺，不足信也。

李相以四月初十日行抵襄阳，郭子美假旋未来，周薪如赴周口整备军行，各事皆未能刻期会进。李相拟自带小队先往潼关，料理粮运。尊处代办军粮二万石，少帅来函深感厚谊。定将军代办驼只，据奏骆驼归厂过夏，顷秋后方能购办。关陇行军非得骆驼济运不可，天生一地，即生一物以济此地之穷，往往然也。

晋省地寒风劲，食物艰贵。阁下到晋后，咳嗽眩晕时时开发，至为系念。年过五十，即宜加意颐养，珍董荩躬。

鄙人右目无光，既难补救，四月十六日又得眩晕之疾。清晨欲起，忽然晕倒，房屋床帐旋转震动，当时几至中风。急投药物，幸复挽救。然迄今兼旬，尚未大愈，已奏准赏假一月，以资调理矣。知注附及。

二小儿今岁延师，专课时文，究未能骤望进境。四月初令纪鸿〔泽〕入都考荫，二十五日业经过考，奉旨加恩以员外用。计初十前后可还保定矣。

此间久未得雨，麦禾既已失收。目下节交芒种，秋禾尚未播种，百计祈祷，迄无征应。仍岁饥馑，穷民何以能堪！鄙人失德而尸高位，使苍黎蒙此殃疚，无术赈救，如坐针毡。去岁饥民幸未煽变，今年岂复可以侥幸无事耶？焦灼何已！肃颂台安。不具。

201．致丁宝桢五月初六日

直境旱灾特甚，麦稼不收，深恐饥民煽乱，无术补救。张廉泉清贫特甚，宜为觅得清源书院一席。闻山东李道隆善医目疾，祈为延访。

稚璜尊兄大人阁下：

数月未通书问，企念无已。即维台候康愉，顺时纳祜，至为忭颂。

直、东去岁皆被旱灾，而直境尤甚。前奉寄谕酌量缓征，当即饬司密札各州县详细禀复，再行核夺。各属侥幸雨泽顺时，相率以“无庸缓征”禀复。乃三、四两月久旱不雨，二麦既皆槁死，秋稼又难播种，设坛祈祷，迄无征验。即无宽缓之令，亦自无可征收。民间穷乏异常，仍岁值此灾祲，嗷嗷千里，赈救无术，深恐煽诱从乱，又非仅缓征所能补救。反复焦虑，殊无良策。是以许久竟未复奏，不识尊处如何办理。闻东省今岁尚系偏灾，兖、沂、曹、登、莱、青各属均称丰稳〔稔〕。惟济、临、东、泰、武一带亢旱成灾，几与直隶相等。通省高下牵算，尚称中稔否？年不顺成，料荩怀亦难暂释，系念何极！

国藩德薄能浅，久点高位，既已殃及苍黎罹此灾变，而贱体亦婴痼疾。入春已后，右目便已无光，仅止左目堪用，披览文牍，均形潦草。徒以旱象以成，通省官民皇惧之际，未便遽行上疏乞假。四月十六日忽得眩晕之疾，清晨欲起，忽然晕倒，房屋床帐旋转震动，当时几至中风。急投药物，幸复挽救。然迄今兼旬，尚未大愈。已奏准赏假一月，以资调理矣。知注附及。

临清张廉泉郡丞继灏与国藩戊戌同年，自江西罢官后清贫特甚，以馆为生。顷来见过，嘱为转恳台端，欲得临清清源书院一席。廉泉前曾主讲此席，诸生翕然信从，本年未得仍托旧巢。值此大旱之际，举室徬皇无措，敬求大君子俯垂拯援，告之临清州牧，仍以此席相处。在该处士子为得所依归，而廉泉亦借以免薪刍之困，实为至幸。可否，尚望卓裁。

又闻山东有善医目者，家世富室，曾得异人传授，远近患目疾者送至渠家，予以饮食药饵，既愈而后送归，不索谢资，亦不行医于他处。每奏奇效，其家或云李姓，或云张姓，其地或云高密，或云莒州，言者不能确记。往岁田忠普在江西病目，系一山东人李道隆医好。据云李即略得富室之传者也。请阁下代为查访，果有此人否？如有其人，能强之北来一行否？琐事干渎，诸希心鉴，顺颂节禧。不具。

202．复崇厚五月初六日

惠贶诸珍，拜登野参，余皆奉璧。右目业已无光，又得眩晕之疾，实为衰老之象，恐非药物所能就痊。畿辅苦旱，倍增忧惶。

地山宫保尊兄大人阁下：

初六日由专弁赍到惠书，猥以近抱采薪，远勤慰问。并承惠贶长白野参四枝，威远鹿茸一架。宠以吉词，馈之珍药，情文稠迭，挚爱勤拳，对使发缄，感惭无似。谨拜登野参二枝，用答盛怀，余皆奉璧。用申谢悃，为惠过厚。就维台候康愉，顺时集福，至为企颂。

目光昏眵已久，二月之杪，偶以一手自扪左目，已不复辨知人物，始知右目业已无光。缘医家补阴补阳纷纷聚讼，未敢轻于服药。四月十六日忽得眩晕之疾，头若坠渊，足若高举，房屋床帐旋转震动。旬日以来，连服调补之剂，虽已小瘳，究未洒然去体。此皆衰老之象，恐非药物所能奏效也。

畿辅久旱不雨，二麦既已失收，秋稼又将无望。仍岁旱灾，良由德薄高位，殃及苍生，忧惶何已！承注附及，肃泐鸣谢。即颂台安，诸希心鉴。不具。

203．复李铁梅五月初六日

答谢来函，顺告畿辅旱情及身体近况。

铁翁老前辈大人阁下：

聚处经年，诸叨教益。执别以来，频更晦朔，愿言之怀，良不可任。顷奉惠函，猥蒙存注。就谂兴居康胜，餐卫咸宜。詹言景矞，企颂靡涯。

国藩承乏珂乡，瞬已年余，绠短汲深，愧无裨补。此间自三月初旬略得雨雪，厥后恒旸两月，麦苗日见枯槁，秋禾尚未播种，各属情形大略相同。农民嗷嗷望泽孔亟，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何穷！

贱体迩来精力日衰，目光昏眵，右目已属无光。顷复陡患眩晕，服药虽有微效，尚难速愈，业经具疏请假一月，借资调摄。知注附闻。

令亲寿联因目病久未从事，日内即当撰书。到津难觅妥便，似不如由折差送京径交，可否？复颂台安，并贺节禧。摹璧晚谦，不具。

204．致郑敦谨五月初六日

略告畿辅旱情及身体近况。

筱翁老前辈年大人阁下：

去腊奉致一函，适惠书亦已在途，敬承一切。比闻星轺荣莅，析津公宽得体，诸臻妥速，远迩钦颂，翘企何穷！

国藩承乏畿辅，瞬已逾年。客岁三时亢旱，麦收秋收均极歉薄，民困已深。今岁春间略得雨雪，二麦之已种者借以沾溉。乃三、四两月雨泽稀少，麦苗均已枯槁。节届芒种，秋禾尚不能播种。仍岁灾祲，无术挽救，坐视斯民之困，仍恐因饥生变，酿成兵端，焦灼何极！

贱躯自去岁以来，目力昏眵，看字常如隔雾。二月之杪偶以一手自扪左目，竟不复辨人物，始知右目已属无光。四月十六日复患昏晕之症，头若坠渊，足若高举，房屋床帐旋转震动。自京请周虎文来此论治，尚无大效，业经具疏吁恳赏假一月，借资调摄，未知能渐见痊愈否。知注附陈，肃泐，专颂台安，并贺节禧。不具。

205．复庞钟璐五月初六日

答谢岁节相庆，略告畿辅旱情及身体近况。

宝生尊兄大人阁下：

三月间接奉惠函，猥以岁节相庆，纫戢曷任！就谂釐延榴序，荣掌柏台。鸣驺领司直之班，枫宸露湛；威凤应朝阳之瑞，兰省风清。引企矞晖，良殷抃颂。

国藩承乏畿辅，瞬已逾年。客岁三时亢旱，麦收秋收均极歉薄，民困已深。今岁春间略得雨雪，二麦已种者借以沾溉，乃三、四两月雨泽稀少，麦苗均已枯槁。节届芒种，秋禾尚不能播种。仍岁灾祲，无术挽救，坐视斯民之困，仍恐因饥生变，酿成兵端，焦灼何极！

贱躯自去岁以来，目力昏眵，看字常如隔雾。二月之杪偶以一手自扪左目，竟不复辨人物，始知右目已属无光。四月十六日复患昏晕之症，头若坠渊，足若高举，房屋床帐旋转震动。自京请名医前来论治，尚无大效。知注附陈。复颂台安，顺贺节喜。摹璧晚谦，不具。

206．唁潘鼎新五月初六日

吊唁潘母逝世。

琴轩仁弟大人礼次：

顷接讣函，惊悉尊慈太夫人鸾驭上仙，曷任骇愕！方谓兰陔日永，长添海屋之筹，岂期萱阁霜寒，遽返瑶池之驾！贤昆仲至孝性成，自必逾恒哀慕。

惟念太夫人德高钟郝，福媲冯荀，鹤算七旬，惟善人跻仁寿域；鸾封一品，有令子为柱石臣。门户则钟鼎铭勋，孙曾则环瑜耀彩。固已有辉彤管，无憾黄泉。尚望顺变节哀，礼庐珍卫，是所至祷。

国藩燕山羁迹，不获躬亲奠醊，谨具赙仪一函，挽幛一悬，交铭营丁廉访寄呈灵右，聊代束刍。先泐寸函，布唁孝履，顺问礼安。不具。

207．复许振祎五月初八日

经三医会诊，眩晕之症业已十去七八。直隶久无雨泽，其苦远胜于八年之歉薄。

仙屏仁弟大人阁下：

前接四月十九日手示，具悉一一。

周虎文到此，下榻署内，日日诊视贱恙，其人果为高洁之士。敝处现用三医：一为谢旭亭，去年陈筱舫同年及曹镜初所荐者；一为敝乡黎竹林，前在江南尝医内人之疾，去冬儿辈复自湖北招来者；又其一，则周君。日来处方以虎文为主，二人亦参酌为之，所见皆无甚参差。虎文有定识而不执己见，其德器亦不可及。阁下所示半夏、白术、天麻汤曾一用之，近数日眩晕之病业已十去七八。专服调补之剂，即望渐次平复。惟目疾实衰老之象，恐难医治就痊。小儿录呈尊处验方，偶一试之，尚无应验。

阁下考差后颇闻消息否？云、贵不与，可免跋涉万里之劳。此外虽有远省，多属乐土矣。

直隶久无雨泽，二麦业已失收，秋禾不能播种。百祷不验，良由鄙人德薄所致。其苦与六年相似，而五年尚属中稔，远胜于八年之歉薄，上下皇皇，忧悸无已。

小儿叨援〔扰〕过久，兹闻签分户部，恐又须稍有勾留，还保定当在出旬矣。二小儿今岁专令课习时文，延师在署，入都不必过早。天分过笨，举业全无足观。深惧为辈流所嗤，用是踌躇不敢决耳。复颂台安。不具。

208．复马新贻五月十一日

酬答午节之庆，略告畿辅旱情及身体近况。

穀山尊兄大人阁下：

顷接惠函，猥以午节相庆，纫戢曷任！就谂瑞集霓旌，庥凝鹑纪。扬仁风于白下，兼靖吴江皖之疆；迓湛露于丹宸，式奏樊遏渠之乐。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！

贱体精力日衰，目光昏眵。顷复陡患眩晕，服药尚难骤愈，业经具疏请假一月，借资调摄。知注附闻。复颂台安，并贺节禧。不具。

209．复孔祥珂五月十一日

酬答午节之贺，略告畿辅旱情。

觐堂上公世兄阁下：

顷接惠函，猥以午节相庆，纫戢曷任！就谂祜集鲁邦，釐延夏令。蒲觞泛绿，桓圭迓湛露之光；榴火腾红，虞轸谱薰风之曲。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！复颂台安，并贺节禧。不具。

210．复苏廷魁五月十一日

答谢午节相庆，略告畿辅旱情。

赓翁老前辈大人阁下：

顷接惠函，猥以午节相庆，纫戢曷任！就谂霓节延釐，龙标集祜。金堤砥巩，惊消瓠子之歌；玉陛纶颁，详叶蕤宾之律。引詹矞采，企颂靡涯。

国藩承乏畿辅，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！复颂台安，并贺节禧。不具。

211．复张之万五月十一日

酬答端节之贺，略告畿辅旱情。

子青尊兄大人阁下：

顷接惠函，猥以端节相庆，纫珮曷任！就谂釐延重午，绩抚五辰。裕玉粒于京仓，露凤；巩金堤于淮甸，日丽霓旌。引企矞晖，良殷抃颂。

国藩承乏珂里，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！复颂台安，并贺节禧。不具。

212．复郭柏荫五月十一日

答谢午节相庆，略告畿辅旱情。并嘱饬藩司于李起复之文速行详办。

远翁老前辈大人阁下：

顷接惠函，猥以午节相庆，纫戢曷任！就谂釐延鹄渚，祜集霓旌。玉节扬庥，谱薰风而解阜；瑶墀贲宠，敷楚泽之和甘。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！复颂台安，并贺节禧。不具。

再，直隶候补知府李传芾，湖北孝感县人。历任直隶州县，情形甚熟。国藩莅任之初，颇资臂助。现经丁忧回籍起服。闻鄂藩书吏遇有官员起服文书，辄行久压，以便讹索房费。该员到鄂后必来奉谒，祈饬藩司于该员起服之文速行详办，并请迅给咨文径交该员领赍，不必转行到县，俾不至守候稽延，是为至荷。再请台安。

213．复崇厚五月十一日

酬答午节之庆，略告畿辅旱情。

地山宫保尊兄大人阁下：

顷接惠函，猥以午节相庆，纫戢曷任！就谂瑞集霓旌，恩凤。蓬瀛揽胜，集东西鹣鲽之华；兰锜宣勤，列千万鹳鹅之阵。詹言景矞，企颂靡涯。

国藩承乏畿辅，节序频更，绠短汲深，时虞陨越。此间自三月初旬得沾雨雪，近已七十余日未获涓滴之泽，二麦全数枯槁。节过芒种，秋禾不能播种。连年灾歉，皆由鄙人不德，点此高位，殃及黎庶，曷胜悚惶！复颂台安，并贺节禧。不具。

214．复富明阿五月十一日

酬答午节之贺，略告畿辅旱情。

治安尊兄大人阁下：

顷接惠函，猥以午节相庆，纫珮曷任！就谂玉节延釐，瑶琴谱韵。威扬雁塞，烽清穷发之隅；宠迓螭蚴，日丽高牙之景。

国藩承乏畿辅，节序频更，绠短汲深，时虞陨越。此间自三月初旬得沾雨雪，近已七十余日未获涓滴之泽，二麦全数枯槁。节过芒种，秋禾不能播种。连年灾歉，皆由鄙人不德，点此高位，殃及黎庶，曷胜悚惶！复颂台安，并贺节禧。不具。

215．复徐仲穀五月十一日

酬答午节之贺，略告畿辅旱情。

仲穀尊兄大人阁下：

顷接惠函，猥以午节相庆，纫戢曷任！就谂霓节延釐，龙标集瑞。玉壶金鉴，擢双江杞梓之材；风葛雪罗，迓九陛丝纶之泽。引詹矞采，抃颂良殷。

国藩承乏畿辅，节序频更，绠短汲深，时虞陨越。此间自三月初旬得沾雨雪，近已七十余日，未获涓滴之泽，二麦全数枯槁。节过芒种，秋禾不能播种。连年灾歉，皆由鄙人不德，点此高位，殃及黎庶，曷胜悚惶！复颂台安，并贺节禧。不具。

216．复何璟五月十一日

酬答午节之庆，略告畿辅旱情。

小宋仁弟大人阁下：

顷接惠函，猥以午节相庆，纫珮曷任！就谂绩懋桐封，釐凝槐序。解阜谱瑶琴之韵，化叶薰风；旬宣迓珠之恩，膏流黍雨。引詹矞采，抃颂良殷。

国藩承乏畿辅，节序频更，绠短汲深，时虞陨越。此间自三月初旬得沾雨雪，近已七十余日未获涓滴之泽，二麦全数枯槁。节过芒种，秋禾不能播种。连年灾歉，皆由鄙人不德，点此高位，殃及黎庶，曷胜悚惶！复颂台安，并贺节禧。不具。

217．复翁同爵五月十一日

酬答午节之贺，略告畿辅旱情。

玉甫尊兄大人阁下：

顷接惠函，猥以午节相庆，纫珮曷任！就谂绩懋秦疆，釐延槐序。解阜叶薰风之曲，氛靖兰关；旬宣流黍雨之膏，恩丹陛。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，民困已甚。今岁春夏以来，各属复苦恒旸，麦苗日见枯槁。目下节逾芒种，若再数日不雨，则百谷皆难补种。仍岁灾祲，无术挽救，焦灼何穷！复颂台安，并贺节禧。不具。

218．复吴棠五月十二日

酬答午节之庆，略告畿辅旱情。

仲仙尊兄大人阁下：

顷接惠函，猥以午节相庆，纫珮曷任！就谂釐延夏令，福荫蜀疆，豹略龙韬，绍五月渡泸之绩；槐云榴火，迓九天湛露之华。引企矞晖，良殷抃颂。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！知注附陈，复颂台安，并贺节禧。不具。

219．复李鹤年五月十二日

酬答午节之庆，略告畿辅旱情。

子和尊兄大人阁下：

顷接惠函，猥以午节相庆，纫珮曷任！就谂福荫梁垣，仁周棠境。祥开朱鸟，旌旗映榴火之华；诏迓紫鸾，醽醁泛蒲觞之瑞。引詹矞采，抃颂良殷。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！知注附陈。复颂台安，并贺节禧。不具。

220．复穆图善五月十二日

酬答午节之庆，略告畿辅旱情。

春岩尊兄大人阁下：

顷接惠函，猥以午节相庆，并承示陇西军事，纫珮曷任！就谂霓旌集祜，豹略宣威。扫榆塞之欃枪，烽清朱圉；泛蒲觞之醽醁，露湛丹宸。引企矞晖，良殷抃颂。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！知注附陈。复颂台安，并贺节禧。不具。

221．复定安五月十二日

酬答午节之庆，略告畿辅旱情。

静轩尊兄大人阁下：

顷接惠函，猥以午节相庆，纫珮曷任！就谂威宣豹略，望重骍盟。井钺参旗，靖紫塞欃枪之焰；槐云榴火，迓丹宸纶之华。引企矞晖，良殷抃颂。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种，仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！知注附陈。复颂台安，并贺节禧。不具。

222．复曾璧光五月十二日

酬答午节之庆，略告畿辅旱情。

枢元宗仁弟大人阁下：

顷接惠函，猥以午节相庆，并承示黔省军事，纫珮曷任！就谂福荫棠疆，釐延槐序。豹略息黔江之祲，露布风驰；龙章拜丹陛之恩，霓旌日丽。引詹矞采，抃颂良殷。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！知注附陈。复颂台安，并贺节禧。不具。

223．复李朝斌五月十二日

酬答午节之贺，略告畿辅旱情及身体近况。

质堂军门贤弟阁下：

两接惠函，猥以午节相庆，并承示出洋捕盗。懋著勤劳，具见布置周详，临事勇决，荩诚伟绩，企仰何已！比维勋展豹韬，釐凝纪。绍军容于横海，苍兕宣威；缵宗绪于临淮，紫鸾贲宠。引詹矞采，抃颂良殷。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

224．复杨昌濬五月十二日

酬答午节之庆，悼惜刘松山之逝，并告畿辅旱情及身体近况。

石泉仁弟大人阁下：

顷接惠函，猥以午节相庆，纫珮曷任！就谂勋懋越疆，釐延夏令。解阜叶南熏之化，氛靖狼弧；丰绥迓北阙之恩，风清霓节。引詹矞采，抃颂良殷。

承示浙中近事，并及官场习气渐就奢靡，尊意欲转移积习，与僚属约诸事务从节省，此实救时要术。大抵官场风气，每由微而渐趋于著。凡事稍从其费，则渐趋于奢而不觉；凡事稍从其省，则渐趋于俭而亦不觉。若由大吏率之以诚，持之以久，成效亦不难立睹。

昭忠祠碑文过承奖饰。李勇毅援宝庆之役因详载于拙撰《神道碑》内，故记中不复赘叙。吾乡哥老会匪窃发，三日内业已扑灭，暂用为慰。李相已由襄樊整军西向，指日可抵关中。秦疆当不难底定。寿卿军门为王壮武旧部，近来将才罕见其匹。秦陇军务方将倚以集事，岂料大功未竟，长城遽颓，曷胜悼惜！

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

残体迩来精力日衰，目光昏眵。顷陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

225．复富桂卿五月十二日

酬答午节之庆，略告畿辅旱情及身体近况。

桂卿仁弟大人阁下：

顷接惠函，猥以午节相庆，纫珮曷任！就谂望重骍盟，釐凝鹑纪。巩垣墉于铁瓮，星落旄头；迓纶于瑶墀，风清鼓角。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

226．复刘齐衔五月十二日

酬答午节之贺，略告畿辅旱情，兼示身体近况。

冰如尊兄大人阁下：

顷接惠函，猥以午节相庆，纫珮曷任！就谂绩懋梁垣，釐凝薇省。解阜播瑶琴之韵，角亢星明；旬宣迓珠之恩，牙幢日丽。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月借资调摄。知注附闻。复颂台安，并贺节禧。祗璧谦版，不具。

227．复张洊山五月十二日

酬答午节之庆，略告畿辅旱情，兼示身体近况。

洊山尊兄大人阁下：

顷接惠函，猥以午节相庆，纫珮曷任！就谂祜集薇垣，仁敷楚甸。熏琴解愠，布五风十雨之庥；芝荣，懋农民鸠之绩。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

228．复王文韶五月十二日

酬答节午之庆，略告畿辅旱情，兼示身体近况。

夔石大公祖大人阁下：

顷接惠函，猥以午节相庆，纫戢曷任！就谂绩懋旬宣，化隆解阜。棠敷楚泽，金樽挹南岳之辉；梅落江城，珠湛北宸之露。引詹矞采，企颂靡涯。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

229．复张兆栋五月十二日

答谢添孙之贺，略告畿辅旱情，兼示身体近况。

友山尊兄大人阁下：

连接惠函，猥以添孙之喜，远劳祓饰。顷复以午节相庆，纫珮曷任！就谂勋懋吴疆，釐延夏令。薇垣日丽，金樽挹虎阜之辉；榴序风清，珠赍螭蚴之宠。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

230．复李元华五月十二日

酬答午节相庆，略告畿辅旱情，兼示身体近况。

采臣尊兄大人阁下：

顷接惠函，猥以午节相庆，纫珮曷任！就谂绩懋三齐，猷宣五听。榴花日丽，拜龙章凤诰之恩；棘木风清，消雀角鼠牙之讼。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

231．复应宝时五月十二日

酬答午节之庆，略告畿辅旱情，兼示身体近况。

敏斋尊兄大人阁下：

顷接惠函，猥以午节相庆，纫珮曷任！就谂釐延柏府，绩茂苏垣。理九棘之祥刑，风清肺石；迓十华之恩眷，日丽牙幢。引企矞晖，良殷抃颂。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

232．复如山五月十二日

酬答午节之庆，略告畿辅旱情，兼示身体近况。

冠九尊兄大人阁下：

顷接惠函，猥以午节相庆，纫珮曷任！就谂瑞集榴屏，猷宣节。千樯云驶，揽胜景于蓬瀛；八穀星明，迓恩于枫陛。引詹矞采，企颂靡涯。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

233．复萧培元五月十二日

酬答端午之贺，略告畿辅旱情，兼示身体近况。

质斋尊兄大人阁下：

顷接惠函，猥以午节相庆，纫珮曷任！就谂绩懋豸章，恩凤。熏琴解愠，星明鹑火之躔；节扬庥，日丽鹊华之岫。引詹矞采，抃颂良殷。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

234．复王溥五月十二日

酬答午节之贺，略告畿辅旱情，兼示身体近况。

静庵仁兄同年大人阁下：

顷接惠函，猥以午节相庆，纫珮曷任！就谂釐凝豸绣，祜集龙标。英宣猷，布仁风于右辅；梅羹奏绩，延瑞蔼于中条。引企矞晖，良殷抃颂。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

235．复刘子城五月十二日

酬答午节之庆，略告畿辅旱情，兼示身体近况。

雉峰尊兄大人阁下：

顷接惠函，猥以午节相庆，纫戢曷任！就谂祜纳薰风，釐延楚泽。蒲觞酌醑，辉澄黄鹤之楼；梅鼎调羹，宠贲紫鸾之诏。引詹矞采，抃颂良殷。

国藩承乏畿辅，瞬又余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

236．复沈秉成五月十二日

酬答午节之庆，略告畿辅旱情，兼示身体近况。

仲甫仁弟大人阁下：

顷接惠函，猥以午节相庆，纫戢曷任！就谂猷宣六察，绩懋三吴。集东西琛赆之华，恩珠；揽咫尺金焦之胜，曲谱瑶琴。引企矞晖，良殷抃颂。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

237．复库克吉泰五月十二日

酬答午节之贺，略告畿辅旱情及身体近况。

仁盦尊兄大人阁下：

顷接惠函，猥以午节相庆，纫珮曷任！就谂望重骍盟，釐延鹑纪。紫塞靖欃枪之焰，箕尾星明；丹宸寄锁钥之司，幢牙日丽。引詹矞采，企颂靡涯。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饥莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附阐。复颂台安，并贺节禧。摹璧晚谦，不具。

238．复王榕吉五月十二日

酬答午节之庆，略告畿辅旱情及身体近况。

荫堂尊兄年大人阁下：

顷接惠函，猥以午节相庆，纫珮曷任！就谂霓节延釐，龙标集瑞。绍汉室循良之绩，辇毂风清；赓虞廷解阜之歌，丝纶露湛。引詹矞采，企颂靡涯。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

239．复恒云舫五月十二日

酬答午节之贺，略告畿辅旱情及身体近况。

云舫尊兄大人阁下：

顷接惠函，猥以午节相庆，纫珮曷任！就谂祜集丁沽，祥午琯。盐形镂虎，作咸宏润下之功；泽节用龙，洒澹著协中之化。引詹矞采，抃颂良殷。

国藩承乏畿辅，令节频更，天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

240．复李朝仪五月十二日

酬答午节之贺，略告畿辅旱情及身体近况。

藻舟尊兄大人阁下：

顷接惠函，猥以午节相庆，纫珮曷任！就谂节宣猷，榴屏集瑞。巩金堤于三辅，源导桑乾；迓珠于九宸，釐延槐序。引詹矞采，抃颂良殷。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

241．复清安五月十二日

酬答午节之贺，略告畿辅旱情及身体近况。

吉甫尊兄大人阁下：

顷接惠函，猥以午节相庆，纫珮曷任！就谂祜集霓旌，威宣豹略。醽醁泛蒲觞之瑞，紫塞烽清；旌旗映榴火之华，丹宸露湛。引詹矞采，企颂靡涯。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

242．复奎昌五月十二日

酬答午节之庆，略告畿辅旱情及身体近况。

子箴尊兄大人阁下：

顷接惠函，猥以午节相庆，纫珮曷任！就谂猷宣豸服，绩懋虎符。滦水风和，氛靖黄龙之塞；瑶阶露湛，祥开朱鸟之躔。引企矞晖，良殷抃颂。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

243．复奎乐山五月十二日

酬答午节之贺，略告畿辅旱情及身体近况。

乐山尊兄大人阁下：

顷接惠函，猥以午节相庆，纫珮曷任！就谂瑞集榴屏，猷宣榆塞。节揽龙冈之胜，上谷风清；蒲觞挹鹑火之晖，宸垣露湛。引詹矞采，抃颂良殷。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

244．复周家勋五月十二日

酬答午节之贺，略告畿辅旱情及身体近况。

琳叔尊兄大人阁下：

顷奉惠书，猥以午节相庆，纫戢曷任！就谂釐延午琯，祜集丁沽。六察风清，豸绣挹蓬瀛之胜；九重露湛，龙章映榴火之华。引企矞晖，良殷抃颂。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

245．复俊达五月十二日

酬答午节之庆，略告畿辅旱情及身体近况。

质堂尊兄大人阁下：

顷接惠函，猥以午节相庆，纫戢曷任！就谂绩懋豸章，釐延鹑纪。昔宣猷于浔郡，方系去思；今弼教于章门，又歌来暮。引詹矞采，抃颂良殷。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

246．复徵善甫五月十二日

酬答午节之贺，略告畿辅旱象及身体近况。

善甫尊兄大人阁下：

顷接惠函，猥以午节相庆，纫珮曷任！就谂瑞集榴屏，祥斟蒲斝。揽岩关之迭翠，六察风和；辑畿甸之群黎，九宸露湛。引詹矞采，抃颂良殷。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

247．复英萼田五月十二日

酬答午节之贺，略告畿辅旱情及身体近况。

萼田尊兄大人阁下：

顷接惠函，猥以午节相庆，纫珮曷任！就谂泽溥北平，釐延南陆。豸章懋绩，和风被孤竹之墟；鹑纪凝庥，湛露贲十华之诰。引詹矞采，抃颂良殷。

国藩承乏畿辅，令节频更。天时亢旱，麦苗日见枯槁，秋禾尚未播种，各属情形大略相同。农民嗷嗷望泽孔殷，若再旬日不雨，则百谷皆难补种，饿莩殆遍郊衢。仍岁灾祲，无术挽救，焦灼何极！

贱体精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。摹璧晚谦，不具。

248．复英茂文 [1] 五月十二日

酬答午节之庆，略报畿辅旱情，兼告身体近况。

茂文尊兄大人阁下：

顷接惠函，猥以午节相庆，纫珮曷任！就谂釐凝午琯，胜揽丁沽。挽粟宣猷，裕千仓之鹤糈；浴兰应候，迓九陛之龙章。引企矞晖，良殷抃颂。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

[1] 此件系前次整理漏收者。

249．复白兰崖 [1] 五月十二日

酬答午节之庆，略报畿辅旱情，兼告身体近况。

兰崖大公祖大人阁下：

顷接惠函，猥以午节相庆，纫珮曷任！就谂釐凝月琯，绩懋星沙。豸绣翔华，解愠叶有虞之曲；虎盐正策，宣猷资微管之才。引企矞晖，良殷抃颂。

国藩承乏畿辅，瞬已余年。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节届芒种，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成兵端，焦虑何极！

贱体迩来精力日衰，目光昏眵。顷复陡患眩晕，服药虽有微效，尚难速愈，业经具疏请假一月，借资调摄。知注附闻。复颂台安，并贺节禧。祗璧谦版，不具。

[1] 此件系前次整理漏收者。

250．唁高春蟠五月十二日

吊唁高梯逝世。

和甫尊兄大人阁下：

顷接讣函，惊悉令嗣云浦尊兄示疾彭城，奄忽殂谢，骇愕曷任！

阁下以颐养之年抱庭阶之戚，永怀兰玉，未免神伤。惟念令嗣蜚声桂苑，懋绩柳营，豹略襄猷，树宏勋于吴皖；豸华晋秩，播遗爱于淮徐。箕裘贻燕翼之谋，纶贲鸾章之宠，揆诸九京，似无遗憾。尚望珍卫达观，善自排遣，远法东门之意，无蹈西河之讥，是所至祷。

国藩南望素车，怆怀感旧，燕山羁迹，吊奠无由。谨具挽幛，觅便妥寄。先此专泐奉慰，顺请台安。不具。

251．加应宝时片五月十三日

答谢问讯，顺告近况。

正封函间，复接惠书。猥以贱体抱恙，远劳存注，纫感无涯。

鄙人自去岁以来，目力昏眵，看字常如隔雾。二月之杪，偶以一手自扪左目，竟不复辨人物，始知右目已属无光。四月中旬复患眩晕之症，头若坠渊，足若高举，房屋、床帐旋转震动。当即具疏请假一月调治，虽渐见征效，尚未全愈。知注附闻，再颂台安。不具。

国藩又顿首

252．复奕訢等五月十三日

直隶奇旱，二麦失收，秋禾不种，现遵嘱迎请铁牌，设坛祈雨。已按同治六年办法，妥派委员、军弁料理恭迎事宜。

曾国藩顿首上书王爷殿下、列位大人阁下：

本月十二日接到十一日隶字二十六号惠函，以自春徂夏，雨泽愆期，属令派员迎请邯郸铁牌恭送到京，以便设坛祈祷，仰见遇灾儆惕，为民请命之盛怀。国藩忝领畿疆，德不称位，无以感召天和，遂致仍岁旱灾，下祸苍黎，上廑宸虑。抚躬循省，悚惧滋深。现在已过芒种，二麦业经失收，秋禾不能播种，亢旱情形实与六年无异。而六年之旱，犹幸五年中稔，民间少有盖藏。今则八年已属歉收，遍野嗷鸿，何堪再遇灾岁？设坛祈请，无术不穷。邯郸铁牌最著奇验，敝处八年及本年四月均经迎请到省。只以殃咎之兴皆由疆吏失职所致，故神贶亦难幸邀。闻六年迎请铁牌，以六月二十四日到京，二十五日即已大沛甘霖。圣主洪福，百神效顺，自是无感不应。查六年办法，系先派武弁安永贞前往邯郸迎请，随即派定文员廷霖在省静候。铁牌一到，该员弁等即时同行赍送入都。今接来示，已派把总李景文于十三日辰刻迅赴邯郸迎接铁牌，计六七日即可回省，仍预派候补知县廷霖俟铁牌到时，即刻与李弁同送入京，并另派一弁于牌未起行之前，早三四时许先赴贵衙门报到，以便备办供设。赍牌之李弁约后数时即到，文员廷霖车行较缓，到京稍迟。该员曾当此差，此次借资熟手，亦兼取名字之嘉祥也。肃此奉复，驰慰廑系。即颂钧安。

253．复傅振邦五月十五日

练兵一事须常存临敌之意，庶一旦有警，不致张皇失措。若是饥民煽诱滋事，亦可借资镇服。

梅村尊兄大人阁下：

前月旌从来省，借获畅叙，深以为快。昨接惠书，猥以端节相庆，顺时纳祜，彼此同之。另接四月二十六日来示，具悉台旆二十四日率部旋口，在途整队行走扎营住歇均极安静，至为佩慰。

朝阳练军已饬河屯、八沟二营各选百名，拣委哨官，备带军械，听候库都护派员管带。顷接库都护来信，已拟具疏稿挈阁下及敝处之衔会奏矣。尊处练军极为整肃。事莫难于创始，试办新军既已如法，旧练之军若能推广，办理当易就绪。操练一事虽在无事之时，须常存临敌之意，庶一旦有警，不致苍皇失措。阁下老于戎行，固不俟鄙人之过虑。

近来直境久不得雨，二麦既已失收，秋禾不能播种。仍岁旱灾，饥民煽诱滋事，均在意中。新军能练成可战之兵，即可借资镇服，乃为厚幸。

贱恙自十五日阅视练军后归署治事稍多，十六日清晨遂得眩晕之病。头若坠水，足若上举，房屋、床帐旋转反复，心神不能自主。当经请假一月，近来连服调补之剂，虽以稍平，究尚未能全愈。知注附及。复颂台安，汇璧大柬。不具。

254．复库克吉泰五月十五日

朝阳练军业已挑选调练，专候派将管带。若能练成可战之兵，即可借资镇服滋事饥民。

仁庵尊兄大人阁下：

本月初四日接到来函，未及奉复。初七日又接手书并准咨到会奏大稿，具悉一一。

朝阳练军已由傅军门专札河屯、八沟两营挑选调练，专俟尊处派将管带。今附去练军章程一册，即希察收。其练饷一节，尊意以敝处此项经费系属额外增添，恐于报销有碍，必应奏明办理，虑事甚为周到。疏稿措词得体，业已另文咨复矣。

塞外之匪，前见定将军奏报，三月十九日在德尔素图托罗盖地方与官军接仗，官军败挫，阵亡一台吉。近由文都护奏调马队赴军台防剿，不识能遏贼东窜否。

热河、直隶边境与察哈尔连接，均须一体防探。此间张、独各口有险可扼，尚可无虞。多伦一厅相去过远，一旦有警，深惧鞭长莫及，殊以为虑。尊处奏调高丞、志令二员，部中业经议驳。现在练军筹防正在需人之际，附片复陈，当邀允准也。

直境久未得雨，二麦既已失收，秋禾不能播种。仍岁旱灾，饥民煽诱滋事，均在意中。新军能练成可战之兵，即可借资镇服，乃为厚幸。

贱恙自十五日阅视练军后归署治事稍多，十六日清晨遂得眩晕之病。头若坠水，足若上举，房屋、床帐旋转反复，心神不能自主。当经请假一月，近来连服调补之剂，虽事稍平，究尚未能全愈。知注附及。复颂台安，汇璧大柬。不具。

255．复李鸿章五月十六日

奏拨蜀中月饷三万，谅可如议。陈凤搂九、十月以后即可随征西行。马化隆惯以乞抚为缓兵之谋，求降殆不足信。畿辅所忧，在无马队以供驱遣。

少荃宫太保世仁弟中堂阁下：

前接四月十五日襄阳来示，具悉大旆以初十日行抵襄阳，郭子美假旋湘中，周薪如募军周口，均未能刻期会进。台端拟先往潼关料理粮运，嗣准裕州道中咨到大疏，周军步十六营、马三营已由周口拔队前进，郭军步十五营亦抵樊城，惟马队尚未成军。旌从五月初八日行至洛阳，近想抵潼关矣。粮运由武关入陕可避崤函之阻，沿途设局拨营护运，后路布置已臻妥协。文都护、定将军代办驼骡，不识能迅速解送否？陕境往来游氛，即现带之四十余营已敷调遣。若提军入陇，又济以铭、庆两军，兵力不虞单薄。惟柴米昂贵，转运艰阻，协款不敷，深劳擘画。奏拨蜀中月饷三万，谅可如议，稍资裨补。

马化隆积滑之贼，以乞抚为缓兵之谋，乃其惯技。湘、卓两军久与相持，该逆并未大创，方且屡决渠水以灌我军。据探陕匪西窜，均归金积老巢，求降殆不足信。近有该酋备船将遁之谣，恐亦非事实。此贼久延残喘，固将待雄师之至，以蒇全功耳。

陈凤楼得力骑将，敝处自不便强留。前函但求尊处檄调稍迟一步。九、十月以后，丁乐山新募两营粗足自立，该将即可西行也。

此间情形，自三月以后久无雨泽，二麦业已失收，秋禾不能播种。竟日狂风卷土，昏霾燥热，通省官民皇皇无策。仍岁旱灾，深虑马贼枭匪乘机煽变。去岁侥幸无事，实赖铭军镇压之力。今年穷民亦复不支，铭军又将西去，新募乌合之军人数又少，安足深倚？步队分留铭军三营已可支持，所忧在无马队，不足制骑贼耳。

鄙人右目无光，既难痊愈。四月十六日又得眩晕之疾，头若坠渊，足若上举，房屋、床帐旋转震动，业经请假一月。目下假期将满，晕病虽已小愈，仍未洒然去体，自须先续假一月。衰年多病，实难久点斯位。

调甫入觐，十三日业经陛辞，二十以后计可旋省。振轩莅晋当在月尾月初矣。春霆顷有信来，并抄寄厚庵复渠之信，大指以身病亲老为辞。阁下既已西征，东南无人主盟，此事恐暂须作罢论。而沪上轮船日多，头绪日繁，似亦不可无深思大力之人默运潜移，以无废前功，而预弭后患也。肃泐布复，即颂台安。不具。

256．复奕訢等五月十七日

禀告迎请铁牌一事之安排，并报保定已得好雨半寸。

王爷殿下、列位大人阁下：

十七日接到十六日隶字第二十七号惠书，具悉邯郸迎请铁牌一事已由军机处入奏，奉旨着顺天府派员前至保定迎请到京等因钦此。

敝处十三日派往邯郸之李景文，顷已于十七日申刻迎请铁牌回省，诚不意其迅速若此。兹即于酉刻派弁马瑞持函入京，赴贵衙门送信，驰慰廑系。其预派之候补之知县廷霖，亦令其即刻启行。至赍牌之李弁，拟令于十八日辰刻再行前进。李弁马行，廷令车行，计李尚当先到。顺天府派来保定之员，顷尚未到。如本日到省，即令与李弁均以十八日卯刻自省北上。如本日不能到，即令廷令在路探听于何处相遇，即于何处同行北上。以李弁行程遄速，迎护委员，较为迟缓，故令廷霖先返，以免稽滞也。

保定昨十六日亥刻得雨半寸，此皆圣主虔诚祈祷，已有征验。附以奉闻。肃复，即颂钧安。

257．复刘崑五月十八日

答谢午节相庆，略告畿辅旱情。

韫斋老夫子大公祖大人阁下：

顷接惠函，猥以午节相庆，纫珮曷任！就谂福荫熊湘，釐延鹑序。槐云榴火，迓丹宸纶之华；豹略龙韬，扫黔塞欃枪之焰。引詹矞采，企颂靡涯。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

258．复段晏洲 [1] 五月十八日

答谢午节相庆，略告畿辅旱情。

晏洲尊兄大人阁下：

顷接惠函，猥以午节相庆，纫珮曷任！就谂绩懋梁垣，猷宣节。绿醽泛瑞，釐延蒲月之觞；丹荣，曲谱薰风之轸。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

[1] 此件系前次整理漏收者。

259．复李瀚章五月十八日

酬答午节之庆，略告畿辅旱情及身体近况。

筱泉年兄大公祖阁下：

顷接惠函，猥以午节相庆，纫珮曷任！就谂福荫棠疆，仁扬楚甸。五月听落梅之曲，霓节风清；兼圻宏保艾之勋，龙章露湛。引詹矞采，抃颂良殷。

承示两楚境内诸臻靖谧，麦收亦称中稔，不特楚地可资休息，即于西征各军后路大有裨益，良以为慰。令弟少泉督师西上，转运诸务略为部署，即由襄樊进发，初八日已抵洛阳，行军可云迅速。此后关中军事，想不难日有起色。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！

贱体精力日衰，目光昏眵。四月中旬复患眩晕之症，当即具疏请假一月调治，虽已见效，尚未全愈。知注附陈。复颂台安，并贺节禧。不具。

260．复英翰五月十八日

酬答午节之贺，略告畿辅旱情及身体近况。

西林宫保尊兄大人阁下：

顷接惠函，猥以午节相庆，纫珮曷任！就谂霓旌集祜，鹑纪凝庥。欃枪靖牛斗之氛，勤宣兰锜；醽醁挹龙眠之胜，宠迓芝纶。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

261．复蒋志章五月十八日

祝贺荣持陕疆军事，略告畿辅旱情。

璞山尊兄大人阁下：

远隔芳型，素殷倾企。关山戎马，音敬未通。顷接惠函，即谂荣持玉节，视事秦疆。井钺参旗，控百二河山之胜；龙韬豹略，迓九重纶之华。引企矞晖，良殷抃颂。

承示西陲军事，并殷然以吏治、民生为急务，仰见虚怀图治，宏济时艰，整饬抚绥，荩勤懋著。刻下李相督军西向，不日可抵关中，一切防剿诸务，必与阁下和衷商办。陕疆之福，不卜可知。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸、麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

262．复魁玉五月十八日

酬答端节之庆，略告畿辅旱情。

时若尊兄大人阁下：

顷接惠函，猥以端节相庆，纫珮曷任！就谂祥午琯，勋懋辰旗。虎踞龙蟠，镇六代山川之胜；蒲觞艾绶，迓九重雨露之华。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

263．复克蒙额五月十八日

酬答午节之贺，略告畿辅旱情。

胜斋尊兄大人阁下：

顷接惠函，猥以午节相庆，纫珮曷任！就谂榴屏集瑞，兰锜宣勤。控百二之河山，氛清东井；迓九重之纶，愠解南风。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

264．复德寿五月十八日

酬答午节之贺，略告畿辅旱情。

静山尊兄大人阁下：

顷接惠函，猥以午节相庆，纫珮曷任！就谂釐延虎阜，瑞启鹑躔。东鲽西鹣，集吴江之琛赆；九龙七，绚虞陛之丝纶。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

265．复梅启照五月十八日

酬答午节相庆，略告畿辅旱情。

小岩仁弟大人阁下：

顷接惠函，猥以午节相庆，纫珮曷任！就谂祜集薇垣，泽周棠境。虎拜懋旬宣之绩，胜揽白门；蜩鸣应解阜之期，恩丹陛。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

266．复英祥五月十八日

酬答午节之贺，略告畿辅旱情。

豪卿尊兄大人阁下：

顷接惠函，猥以午节相庆，纫珮曷任！就谂福荫蜀都，釐延夏令。象刑弼教，迓湛露于枫宸；虎拜扬庥，播仁风于薇省。引詹矞采，企颂靡涯。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

267．复刘策先五月十八日

酬答午节之贺，略告畿辅旱情。

甲三尊兄大人阁下：

顷接惠函，猥以午节相庆，纫珮曷任！就谂釐延鹄渚，宠迓螭蚴。鸣蜩应槐序之庥，牙幢日丽；施象弼楚邦之教，肺石风清。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸。麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

268．复吴长庆五月十八日

酬答午节之贺，略告畿辅旱情。

筱轩仁弟大人阁下：

顷接惠函，猥以午节相庆，纫珮曷任！就谂兰锜宣勤，蒲觞介福。鹳鹅列队，靖淮甸之欃枪；龙豹有韬，迓瑶墀之纶。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

269．复欧阳正镛五月十八日

酬答午节之贺，略告畿辅旱情。

崇如尊兄大人阁下：

顷接惠函，猥以午节相庆，纫珮曷任！就谂祜集鹿门，釐延鹑序。楚塞靖旄头之焰，豸服风清；蒲觞挹岘首之辉，龙章露湛。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

270．复郑兰五月十八日

酬答午节之贺，略告畿辅旱情。

谱香尊兄大人阁下：

顷接惠函，猥以午节相庆，纫珮曷任！就谂绩懋豸华，釐延鹑序。集荆江之琛赆，夏口云屯；靖楚塞之欃枪，旄头星落。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

271．复国鼎臣五月十八日

酬答午节之贺，略告畿辅旱情。

鼎臣尊兄大人阁下：

顷接惠函，猥以午节相庆，纫珮曷任！就谂节宣猷，蒲觞介福。豸华风肃，布闿泽于云中；雁塞烽清，迓恩光于日下。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

272．复丁守存五月十八日

酬答午节之贺，略告畿辅旱情。

心斋尊兄大人阁下：

顷接惠函，猥以午节相庆，纫珮曷任！就谂绩懋楚垣，釐延夏令。解阜谱瑶琴之韵，豸绣风清；丰绥资玉粒之储，龙章露湛。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

273．复李久华五月十八日

酬答午节之贺，略告畿辅旱情。

久华尊兄大人阁下：

顷接惠函，猥以午节相庆，纫戢曷任！就谂猷宣豸服，绩懋虎符。黍雨流甘，珠贲螭蚴之宠；薰风解愠，金樽挹牛渚之辉。引企矞华，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

274．复王必达五月十八日

酬答午节之贺，略告畿辅旱情及身体近况，兼询姚办军火事。

霞轩仁弟大人阁下：

顷接惠函，猥以午节相庆，纫珮曷任！就谂绩懋西江，恩北阙。榴花献瑞，星明鹑首之躔；棘木宣猷，风息鼠牙之讼。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！

贱体精力日衰，目光昏眵。四月中旬复患眩晕之症，当即具疏请假一月调治，虽已见效，尚未全愈。知注附陈。复颂台安，并贺节禧。不具。

再，往年姚石樵襄办军火器械，仆以其价太贵，批令赔出。厥后又批令减赔，闻尚有讥仆之太刻、怜渠之吃亏者。阁下在江西粮台最久，究竟石樵所领所赔，乘除尚属平允否？不太刻否？便中详为示及。又启。

275．复陈云卿五月十八日

祝贺午节，顺告畿疆旱状。

云卿总戎贤弟阁下：

顷接惠函，猥以小儿得荫京职，运劳祓饰，纫珮曷任！就谂福介蒲觞，勤宣兰锜。鹳鹅列队，巩锁钥于析津；龙豹有韬，迓丝纶于朵殿。引詹矞采，抃颂良殷。

国藩承乏畿疆，愧无裨益。此间自三月初旬得沾雨雪，近复亢旱七十余日，每有雨意，辄被狂风吹散。麦苗多见枯槁，秋禾尚未播种，农民嗷嗷，望泽孔殷。若再数日不雨，则百谷皆难补种。饿莩殆遍郊衢，各属伏莽尚多，难保不因饥生变，酿成兵端，焦灼何极！复颂台安，并贺节禧。不具。

276．复陆增祥五月十八日

酬答午节之贺，略告畿辅旱情。

星农仁弟大公祖阁下：

顷接惠函，猥以午节相庆，纫戢曷任！就谂瑞启鹑躔，猷宣豸服。裕千仓之鹤糈，天庾云屯；迓九陛之龙章，星沙日丽。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

277．复陈心斋五月十八日

酬答午节之贺，略告畿辅旱情。

心斋尊兄大人阁下：

顷接惠函，猥以午节相庆，纫珮曷任！就谂釐延鹄渚，绩懋豸华。鹤糈云屯，裕柳营之食货；龙标日丽，迓枫陛之丝纶。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

278．复钱恩荣五月十八日

酬答午节之贺，略告畿辅旱情。

芝门尊兄大人阁下：

前接惠函，猥承注饰。顷复以午节相庆，纫戢曷任！就谂绩懋豸华，釐延鹑纪。输三军之食货，鹭堠风清；迓九陛之丝纶，鹿门日丽。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种。秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

279．复江筱云五月十八日

酬答午节之庆，略告畿辅旱情。

筱云尊兄大人阁下：

顷接惠函，猥以午节相庆，纫珮曷任！就谂绩懋豸华，釐延鹑纪。苏垣揽胜，金樽挹虎阜之辉；榴序凝庥，珠贲螭蚴之宠。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

280．复景介臣五月十八日

酬答午节之贺，略告畿辅旱情。

介臣尊兄大人阁下：

顷接惠函，猥以午节相庆，纫戢曷任！就谂节宣猷，榴屏集瑞。辉增鹣鲽，帆樯集九派之江；信格豚鱼，纶绚十华之露。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

281．复刘达善五月十八日

答谢午节相庆，略告畿辅旱情。

子迎尊兄大人阁下：

顷接惠函，猥以午节相庆，纫戢曷任！就谂绩懋豸华，庥凝鹑纪。氛清不夜，集琛赆于蓬瀛；胜揽之罘，迓丝纶于枫陛。引詹矞采，企颂靡涯。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

282．复潘曾玮五月十八日

答谢添孙之贺，顺告畿辅旱情。

季玉尊兄年世大人阁下：

顷接惠函，猥以添孙之喜，远劳祓饰，纫珮曷任！就谂釐延南陆，望重西曹。豸绣翔华，播清芬于梓里；龙标集瑞，揽胜景于苏台。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

283．复董似穀五月十八日

酬答午节之贺，略告畿辅旱情。

蓉初尊兄大人阁下：

顷接惠函，猥以午节相庆，纫戢曷任！就谂绩懋樟江，釐延蒲月。榴屏日丽，祥开朱鸟之躔；节风清，宠迓紫鸾之诏。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

284．复赵宗道五月十八日

酬答午节之贺，略告畿辅旱情。

镜川尊兄大人阁下：

顷接惠函，猥以午节相庆，纫珮曷任！就谂榴屏集祜，节宣猷。瑞启鹑躔，泛蒲觞之醽醁；辉延虎阜，迓枫陛之丝纶。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

285．复陈翰芬五月十八日

酬答午节之贺，略告畿辅旱情。

少泉仁兄大人阁下：

顷接惠函，猥以午节相庆，纫戢曷任！就谂午琯延釐，丁沽揽胜。猷宣象译，集万国之梯航；绩懋豸华，迓九宸之纶。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

286．复杜瑞联五月十八日

答谢午节之庆，略告畿辅旱情。

鹤田老公祖大人阁下：

顷接惠函，猥以午节相庆，纫珮曷任！就谂绩懋星沙，釐凝月琯。迓丝纶于丹陛，蒲艾增华；作领袖于黄堂，梓桑蒙福。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

287．复龚易图五月十八日

酬答午节之庆，略告畿辅旱情。

蔼人尊兄大人阁下：

顷接惠函，猥以午节相庆，纫珮曷任！就谂釐延夏令，绩懋齐垣。熊轼宣猷，绍宗风于渤海；龙标集瑞，迓湛露于瑶阶。引企矞晖，良殷抃颂。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

288．复李铭皖五月十八日

酬答午节之贺，略告畿辅旱情。

薇生尊兄大人阁下：

顷接惠函，猥以午节相庆，纫珮曷任！就谂祜集豸华，猷宣熊轼。作黄堂之领袖，笠泽风和；迓丹陛之丝纶，苏垣日丽。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

289．致丁日昌五月二十四日

解来英式步枪马枪及随枪各件，均已如数验收。同治六、七年两年洋税案宜主稿奏销，勿过推诿。

雨生仁弟大人阁下：

四月二十六日肃复一函，计已达览。昨据委员候补知县李萱庆赍到大咨，解来英式步枪一百杆、马枪二百杆，并配齐随枪各件，业已如数验收，备文咨复给该员回省销差矣。李令系往年招降程方中者，其人为九舍弟及亡弟事恒所赏，办事朴诚可靠。顷来接见，为之增感旧之思。

机局自六年五月至七年九月造办轮船，提用二成洋税。去冬往反咨商，请由尊处主稿，挈列敝衔会奏。顷由该局详到六年五月至七年九月洋税总册，已另文咨请台端察核会奏，务请勿过推诿。此项二成洋税系由鄙人奏提，若鄙人未离江苏，则此案奏销断归敝处主稿会列尊衔。国藩今久已离苏，此项江苏海关之银自应由尊处奏销。以由敝处原奏，其用款仍在敝任之内，故不敢置之不闻。然会衔则可，主稿则不可也。若七年十月以后，则应由尊处会马帅之衔奏销，国藩不复与闻矣。

此间久无雨泽，二麦全行枯槁。节逾夏至，秋禾至今不能播种。远近皇皇。鄙人眩晕之病虽已渐平，而脾胃伤败，精神困倦。右目无光之病实由本源过亏，病势难望其速愈。顷已续假一月矣。

江苏为财赋所聚，今岁雨旸尚应时否？厘金不大减色否？便中尚祈示及。即颂台安。

290．复董恂五月二十四日

答谢午节相庆，顺报畿辅旱状。

酝卿尊兄大人阁下：

顷接惠函，猥以午节相庆，纫珮曷任！就谂榴屏集瑞，蒲斝凝庥。总箕畴食货之私，迓丝纶于九陛；绥瀛海梯航之俗，集玉帛于万邦。引企矞晖，良殷抃颂。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁。节届夏至，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成事端，焦虑何极！

贱体精力日衰，目光昏眵。四月中旬陡患眩晕，顷经续假一月，尚未痊愈。知注附闻。复颂台安，并贺节禧。摹璧晚谦，不具。

291．复潘祖荫五月二十四日

酬答午节相庆，略报畿辅旱状及身体近况。

伯寅仁弟大人阁下：

连接惠函，猥以午节相庆，并以小儿得授京职，重劳祓饰，纫珮曷任！承赠《沈文忠公诗文集》一部，拜登敬谢。即谂绩抚五辰，釐延重午。民鸠农，握箕畴食货之经；绿艾红榴，焕虞陛丝纶之彩。引詹矞采，抃颂良殷。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁。节届夏至，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成事端，焦虑何极！

承以贱体病状殷殷垂注，鄙人自去岁眼光昏眵，至二月杪，右目业已无光。四月中旬陡患眩晕之症，当即具疏请假调理。虽已见效，尚未霍然，目疾尤难痊愈。知注附闻。复问台安，并贺节禧。不具。

292．复斌椿五月二十四日

谢赠诗文，顺报告畿辅旱状。

友松尊兄大人阁下：

顷接惠函，猥承注饰。并赐《乘楂笔记》及大著诗各种，拜登敬谢。即谂履祺休鬯，吟祉康愉。旧迹轩，穷庄叟溟南之胜；新篇机杼，富东坡海外之文。引企矞晖，良殷抃颂。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁。节届夏至，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成事端，焦虑何极！

承索新刻两《汉书》，客冬金陵书局寄到十余部，因索者颇多，一时分送即已告罄。刻下暂无以应命，歉仄实深。复颂台安，诸惟雅照。不具。

293．复魏赓臣五月二十四日

酬答午节相庆，略告畿辅旱状。

赓臣姻世兄阁下：

顷接惠函，猥以午节相庆，并以小儿得荫京职，过承祓饰，纫珮曷任！就谂履祉绥愉，荣问休鬯。猷宣兰锜，树峻望于金台；瑞集榴屏，迓恩于玉陛。引詹矞采，抃颂良殷。

国藩承乏畿辅，令节频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁。节届夏至，秋禾尚不能播种。仍岁灾祲，无术挽救，坐视斯民之困，畿南伏莽尚多，并恐因饥生变，酿成事端，焦虑何极！

贱体精力日衰，目光昏眵。四月中旬陡患眩晕，顷经续假一月，尚未痊愈。知注附闻。复颂台安，并贺节禧。摹璧晚谦，不具。

294．复史梦兰五月二十五日

嘱作县志序文，因年来精力衰颓，无以报命。畿辅仍岁旱灾，忧皇殊甚。

香厓尊兄大人阁下：

去冬文旆来省，屡接清谭，极慰至望。实拟投辖相留，只以循陔洁膳，孺慕性成，不欲拂戏彩之欢悰，增倚门之别绪。缅怀芳躅，企佩实深。

李佛生太守送来大著《乐亭县志》及诗文各种，拜读一过，隽才硕学，超绝等伦。《县志》厘正旧例，体裁尤雅。属作序文，本拟勉强报命，惟年来精力衰颓，心如枯井，每苦不能构思。眼力眵昏，自二月来，右目已竟无光，仅有左目支持。日行文牍尚难披览，学殖愈益荒落。四月十六日又得眩晕之病，请假一月，气体尚未复元。顷又续假一月，屏弃百事，专意静摄，尚未识病势能否痊除。《县志》序文无以仰副雅嘱，殊用为愧。

畿辅久无雨泽，二麦既已失收，秋谷不能播种。近日雨水稍通，所得不过寸许，农田不能沾足，究尚无补耕种。仍岁旱灾，皆由鄙人不职，殃及苍黎，忧皇何已！肃复，即颂台安。不具。

295．复黄翼升五月二十五日

长江自田家镇以上，须严加巡缉。曾国藻一案务须迅速严惩凶犯。长江变通章程五条，可由马新贻主稿会奏。

昌歧仁弟大人阁下：

前接二月中金陵来函，以大旆方在出巡，未及奉复。五月初三日又接四月二十日鄂中手示，具悉一一。

长江下游尚属安静，上游自田家镇以上游匪充斥。陆地则行劫村镇，水面则暗中谋害。网船捞起尸具甚多，亟应严拿惩办。水师有巡缉江面之责，不可不实力梭巡。现在通饬各码头，择立殷实船行，失事责交船户，此法可清盗源。仍宜严饬各汛逐日会哨，如有捕获，立即正法，庶可稍资镇压。

盐商曾国藻一案，已有尸亲认明控告。并闻凶犯汪元海等业经拿获，徒以供词狡展，延宕不结。除盗须雷厉风行，如此迟缓，何足示威？曾国藻系敝族人，其兄国纲顷有一禀，业经另文咨达冰案，尚希迅饬严办，以清盗薮。曾国纲禀称田镇副将李宏试及该营右哨千总崔光华二人主张此案，因循不办，亦请查明是否属实，酌量办理。汪元海无论此案在内与否，其系沿江匪徒当已无疑。此等奸民，何惜于一杀耶？彭宫保所居民感，所去民思，只为严惩匪类，剪除民害。阁下切不可瞻顾姑息，使匪徒肆无忌惮。

长江变通章程五条，少帅未遑出奏。现议由马帅主稿会奏，事属可行。长江章程可以随时修改，敝处原奏固早经言及矣。

去年五省经费尚无亏短，至以为慰。通、海二营既移居狼右、福左之下，即以狼右、福左改归长江。通州、海门改归外海亦无不可。惟狼、福为外海重镇，恐未便割隶长江。若长江弃去通、海，亦不兼狼、福，似又不足慎重门户。请与马、丁两帅妥商办理。

大令郎春间殇去，马帅来函已经告知，深为惋惜。闻二令郎聪慧异常，差足共慰。

鄙人近来右目无光，仅有左目堪用。四月十六日忽得眩晕之疾，头若坠水，足若上举，房屋、床帐旋转震动。急投滋补之剂，幸尚未至中风。已经请假一月，尚未复元，顷又续假一月。衰年多疾，实难久点斯位。知注附告，复颂台安。不具。

296．复英桂五月二十五日

答午节相庆，顺告畿辅旱情。

香轮尊兄大人阁下：

顷接惠函，猥以午节相庆，纫珮曷任！就谂釐延鹑序，祜集闽垣。仗霓节于兼圻，烽清海上；迓龙纶于九陛，日丽天中。引企矞晖，良殷抃颂。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

297．复崇实五月二十五日

答谢午节相庆，略报畿辅旱情。

朴山尊兄大人阁下：

顷接惠函，猥以午节相庆，纫珮曷任！就谂祜集锦江，恩玉陛。豹韬懋绩，猷展滇黔蜀之疆；鹑纪凝庥，宠奏樊遏渠之乐。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

298．复杜文澜 [1] 五月二十六日

答谢午节相庆，略告畿辅旱情。

筱舫尊兄大人阁下：

顷接惠函，猥以午节相庆，纫戢曷任！就谂绩懋豸华，釐延鹑纪。苏台揽胜，金樽挹虎阜之辉；艾绶凝庥，珠贲螭蚴之宠。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁。节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

[1] 此件系前次整理漏收者。

299．复薛书常 [1] 五月二十六日

答谢午节相庆，略告畿辅旱情。

世香仁弟大人阁下：

顷接惠函，猥以午节相庆，纫戢曷任！就谂绩懋豸华，釐延鹑纪。牢盆禺策，迓九重纶之恩；艾绶蒲觞，揽两点金焦之胜。引詹矞采，抃颂良殷。

国藩承乏畿辅，节序频更，绠短汲深，时虞陨越。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗日见枯槁，节逾芒种，秋禾尚不能补种。仍岁灾祲，无术挽救，坐视斯民之困，畿南伏莽尚多，并恐因饥致变，酿成兵端，焦虑何极！复颂台安，并贺节禧。摹璧晚谦，不具。

[1] 此件系前次整理漏收者。

300．复徐树铭五月二十六日

酬答午节相庆，略告畿辅旱情及身体近况。

寿蘅世仁弟大人阁下：

顷接惠函，猥以午节相庆，兼承示浙中近事，纫珮曷任！就谂星轺集祜，冰鉴衡才。罗珊网之菁英，风清两浙；谱瑶琴而解阜，露湛九霄。引企矞晖，良殷抃颂。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。

贱体精力日衰，目光昏眵。四月中旬陡患眩晕，当即具疏请假一月调理。虽已见效，尚未全愈，顷复续假一月。知注复陈。复颂台安，并贺节禧。不具。

301．复胡中和五月二十六日

酬答午节相庆，顺报畿辅旱情。

元廷尊兄军门阁下：

顷接惠函，猥以午节相庆，纫珮曷任！就谂勋懋辰旂，祥午琯。旄头星落，靖锦江玉垒之氛；鼓角风清，拜凤诺龙章之宠。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

302．复欧阳利见五月二十六日

酬答午节之贺，略告畿辅旱情。

健飞总戎贤弟阁下：

顷接惠函，猥以午节相庆，纫珮曷任！就谂瑞集榴屏，勤宣兰锜。靖欃枪于淮上，苍兕宣威；泛醽醁于天中，紫鸾锡宠。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

303．复文辉五月二十六日

答谢午节之贺，略报畿辅旱情。

又石尊兄大人阁下：

顷接惠函，猥以午节相庆，纫珮曷任！就谂榴序延釐，薇垣懋绩。解阜谱薰风之曲，泽溥樟江；旬宣流黍雨之膏，恩枫陛。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

304．复王凯泰五月二十六日

酬答午节相庆，顺告畿辅旱情。

补帆仁弟大人阁下：

顷接惠函，猥以午节相庆，纫戢曷任！就谂瑞集榴屏，泽周棠境。解阜靖五羊之俗，风叶瑶琴；旬宣奏九之勋，露珠。引詹矞采，企颂靡涯。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

305．复李廷璋五月二十六日

答谢午节之贺，略报畿辅旱情。

榕峰大公祖年大人阁下：

顷接惠函，猥以午节相庆，纫珮曷任！就谂绩懋熊封，恩承螭陛。榴花献瑞，星明鹑首之躔；棘木宣猷，风息鼠牙之讼。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

306．复钟谦钧五月二十六日

答谢午节相庆，顺告畿辅旱情。

云卿尊兄大人阁下：

顷接惠函，猥以午节相庆，纫戢曷任！就谂瑞集榴屏，釐凝蒲斝。虎盐正策，裕珠江食货之源；豸绣翔华，迓玉陛丝纶之彩。引詹矞霭，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

307．复范梁五月二十六日

酬答午节之贺，略报畿辅旱情。

楣生尊兄大人阁下：

顷接惠函，猥以午节相庆，纫戢曷任！就谂福介蒲觞，恩芝。盐形镂虎，和羹参齐相之功；泽节用龙，正策莅海王之国。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及乔麦、杂粮尚可补种。倘此后雨旸时若，或稍能救一二耳。知注附闻。复颂台安，并贺节禧。祗缴大柬，不具。

308．复刘盛藻五月二十六日

酬答午节相庆，顺告畿辅旱情。

子务尊兄大人阁下：

顷接惠函，猥以午节相庆，纫戢曷任！就谂祜集柏垣，釐延榴序。兵靖旄头之焰，河朔烽清；纶华增旗翼之祥，天中日丽。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄。民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

309．复吴大廷五月二十六日

酬答午节之贺，略报畿辅旱情。

云轩尊兄大人阁下：

顷接惠函，猥以午节相庆，纫珮曷任！就谂绩懋樟江，釐延蒲月。虎盐正策，宣猷资微管之才；豸绣翔华，解愠叶有虞之曲。引詹矞采，企颂靡涯。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能救挽一二耳。知注附闻。复颂台安，并贺节禧。祗缴大柬，不具。

310．复王大经五月二十六日

答谢午节之贺，略告畿辅旱情。

晓莲尊兄大人阁下：

顷接惠函，猥以午节相庆，纫戢曷任！就谂釐凝榴序，胜览秣陵。祥占八穀之星，鱼肇瑞；恩湛十华之露，豸服宣猷。引企矞晖，良殷抃颂。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

311．复刘受亭五月二十六日

酬答午节相庆，顺告畿辅旱情。

受亭尊兄大人阁下：

顷接惠函，猥以午节相庆，纫戢曷任！就谂釐延夏令，绩懋淮壖。警消瓠子之歌，金堤砥巩；祥叶蕤宾之律，玉陛纶颁。引企矞晖，良殷抃颂。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

312．复涂宗瀛五月二十六日

酬答午节之贺，顺报畿辅旱情。

朗轩尊兄大人阁下：

顷接惠函，猥以午节相庆，纫戢曷任！就谂绩懋申江，釐延午琯。辉增鹣鲽，集万邦琛赆之华；信格豚鱼，迓九陛丝纶之彩。引詹矞霭，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

313．复周福陔五月二十六日

酬答午节相庆，略告畿辅旱情。

福陔尊兄大人阁下：

顷接惠函，猥以午节相庆，纫戢曷任！就谂荣莅三齐，宣猷鹤。绛驺司宪，溯柏台补衮之谟；绣豸翔华，迓枫陛温纶之宠。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

314．复陈吉农五月二十六日

答谢午节之贺，顺报畿辅旱情。

吉农尊兄大公祖阁下：

顷接惠函，猥以午节相庆，纫珮曷任！就谂瑞集榴屏，猷宣节。雁峰揽胜，釐延蒲月之觞；螭陛承华，曲谱薰风之轸。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

315．复文俊五月二十六日

酬答午节之贺，略告畿辅旱情。

辅卿尊兄大人阁下：

顷接惠函，猥以午节相庆，纫戢曷任！就谂抚辰凝绩，卓午延釐。金樽挹梅岭之辉，龙标日丽；珠迓枫宸之宠，豸绣风和。引企矞晖，良殷抃颂。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

316．复吴世熊五月二十六日

酬答午节谢庆，略报畿辅旱情。

紫湄尊兄大人阁下：

顷接惠函，猥以午节相庆，纫戢曷任！就谂绩懋徐方，釐延夏令。榴花日丽，泛醽醁于黄楼；节风清，迓丝纶于丹陛。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

317．复方俊五月二十六日

答谢午节相庆，略报畿辅旱情。

伯雄老前辈年大人阁下：

顷接惠函，猥以午节相庆，纫珮曷任！就谂望峻豸华，釐延鹑纪。阐幽光于梓里，青简增辉；迎瑞霭于槐阶，白门揽胜。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

聘卿尊兄均此致候。

318．复杨子牧五月二十六日

酬答午节之贺，略告畿辅旱情。

子牧尊兄大人阁下：

顷接惠函，猥以午节相庆，纫戢曷任！就谂瑞集榴屏，釐延艾绶。豸华懋绩，揽胜景于白门；豹略襄猷，迓恩于丹陛。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

319．复徐志导五月二十六日

酬答午节之贺，略告畿辅旱情。

孟卿仁弟大人阁下：

顷接惠函，猥以午节相庆，纫戢曷任！就谂豸服扬庥，虎盐懋绩。牢盆禺策，裕食货于双江；艾绶蒲觞，迓丝纶于九陛。引詹矞采，抃颂良殷。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

320．复郭阶五月二十六日

祝贺荣调松江海防之任，顺告畿辅旱情。

慕徐姻世兄阁下：

顷接惠函，欣悉荣保观察，并调松江海防之任。扶摇得路，从此倍加勤慎，懋著循声，建树正当未艾，曷胜抃慰！

国藩视事畿甸，瞬届年余。此间客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺大喜。不具。

321．复王丕釐五月二十六日

答谢贺寿，顺报畿辅旱情。

子蕃仁弟阁下：

令弟过此，递到惠函。猥以鄙人六帙寿辰，预制鸿文，逾恒祓饰，并承惠贶多仪，拜登敬谢，惭感交并。即谂履祉绥愉，政祺静谧。以荩猷之懋著，卜宠眷之频颁，无任抃慰。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

322．复李士棻五月二十六日

诫示居官处事宜略加虑以下人之意，顺告畿辅旱情稍呈缓解之象。

芋仙仁弟阁下：

客岁闻台从由南城卸任调回省垣，正深驰系。顷接惠函，过承注饰，即谂履祺休鬯，撰述闳深为颂。承示近况支绌，想见搘持不易。宦海风波，世途险巇，自古已然。阁下居官处事，如能于天真烂漫之中略加虑以下人之意，则忠信笃敬，上下共亮，必不至多所龃龉。鄙见如是，未审有当万一否。

国藩承乏畿辅，节序频更，绠短汲深，愧无裨补。客岁三时亢旱，麦收秋收均极歉薄，民困已深。今岁春夏以来，各属复苦恒旸，麦苗多见枯槁，农民嗷嗷望泽孔殷。幸节交夏至以后，连日获霈甘霖，秋禾及荞麦、杂粮尚可补种。倘此后雨旸时若，或稍能挽救一二耳。知注附闻。复颂台安，并贺节禧。祗缴大柬，不具。

323．复李文敏五月二十六日

答谢端节相庆，顺报畿辅旱情稍得缓解。

捷峰尊兄大人阁下：

顷接惠函，猥以端节相庆，纫珮曷任！就谂釐凝重午，绩懋五辰。豸服宣猷，控魏博河山之胜；龙章锡羡，赓唐虞解阜之歌。引企矞晖，良殷抃颂。

国藩承乏畿辅，节序频更，精力衰颓，愧无裨补。此间自三月初旬得沾雨雪，亢旱八十余日，麦苗多见枯槁，农民嗷嗷望泽孔殷。幸自二十一日以后，迭见微雨，顷复于二十五日大霈甘霖，约不下七八寸，秋禾当可补种。专盼此后雨旸时若，或尚可挽救一二耳。复颂台安，并贺节禧。祗璧谦版，不具。

324．复李朝仪五月二十六日

答谢贺柬，顺报畿辅旱情。

藻舟尊兄大人阁下：

顷接惠函，猥以小儿得荫京职，重劳祓饰，纫戢曷任！就谂荩绩日隆，庞祺川至。茭堤澜静，巩三辅之黄图；节风清，迓九宸之纶。引詹矞采，企颂靡涯。

此间自三月初旬得沾雨雪，亢旱八十徐日，麦苗多见枯槁，农民嗷嗷望泽孔殷。幸自二十一日以后，迭见微雨，顷后复于二十五日大霈甘霖，约不下七八寸，秋禾当可补种。专盼此后雨旸时若，或尚可挽救一二耳。复颂台安，并贺节禧。祗璧谦版，不具。

325．复李凤洲五月二十六日

答谢午节相庆，略报畿辅旱情。

凤洲尊兄年大人阁下：

顷接惠函，猥以午节相庆，纫珮曷任！就谂蒲斝凝庥，芝纶锡羡。黄堂旧迹，久宣召杜之猷；绛帐高风，定衍苏湖之绪。引詹矞采，企颂靡涯。

国藩承乏畿辅，节序频更，精力衰颓，愧无裨补。此间自三月初旬得沾雨雪，亢旱八十余日，麦苗多见枯槁，农民嗷嗷望泽孔殷。幸自三月二十一日以后，迭见微雨，顷后复于二十五日大霈甘霖，约不下七八寸，秋禾当可补种。专盼此后雨旸时若，或尚可挽救一二耳。复颂台安，并贺节禧。祗璧谦版，不具。

326．复任道镕五月二十六日

答谢问候，顺告畿辅旱情及身体近况。

筱园仁弟大人阁下：

顷接惠函，猥以贱体抱恙，远劳存注，慰藉殷殷，曷任纫戢！比谂荩绩日隆，庞祺川至，翘詹矞霭，企颂靡涯。

此间自三月初旬得沾雨雪，亢旱八十余日，麦苗多见枯槁，农民嗷嗷望泽孔殷。幸自二十一日以后，选见微雨，顷复于二十五日大霈甘霖，约不下七八寸，秋禾当可补种。专盼此后雨旸时若，或尚可挽救一二耳。

贱体精力日衰，目光昏眵。去岁以来看字常如隔雾，二月之杪，右目业已无光。四月中旬复患眩晕之症，头若坠渊，足若高举，房屋、床帐旋转震动，当即具疏请假一月调治。虽已见效，尚未全愈，顷复续假一月。知注附陈，复颂台安。诸惟心鉴，不具。

327．复崇厚五月二十六日

函商查讯天津教堂案事。

地山宫保尊兄大人阁下：

二十六日接到二十一日来函，示及拐犯武兰珍讯供牵涉教堂，并抄寄该犯供词，一一具悉。而二十三日续示殴毙领事、焚毁教堂之函已于二十五日先到，大咨折稿亦于二十五日接到，二十六日即奉派弟赴津会办之旨。此案之始，由百姓谣传洋人挖眼剖心等事，群疑莫释，而武兰珍供词确凿，迷拐由于教堂王三主使。今王三业已弋获，欲推求激变之由，自须由此根究。武兰珍是否实系王三所使？王三是否实系教堂所养？挖眼剖心之说是否凭空谣传，抑系确有证据？悉心研讯，当不难水落石出。如二者讯皆子虚，则民但凭谣言煽变，是洋人之理较直；如二者讯皆得实，则洋人之理已曲，不待至尊署放枪行凶，而已激犯众怒，有自取之道矣。目下查办似宜由此下手，应饬天津道府虚心研鞫，不事刑求，务得确情。即使审明二者皆实，曲在洋人，而外国既毙多命，吾辈亦宜浑含出之，使在彼有可转圜之地，庶在我不失柔远之道。鄙见如此，不审阁下以谓然否。

至结案之迟速，七年扬州、台湾之案，外国均带兵船前往；八年贵州、四川之案，罗使亦带兵船入江。此次或由香港、上海调船来津，乃属意中之事。击毙领事，该公使所未经历，或须请示国主，亦属意中之事。若有此二者，则结案必迟，需时必久。然二者事端宏大，当由总理衙门与之辨论，又非仅弟与阁下所能主持也。目下教堂焚毁几处，传教、习教之人伤毙几命，亦宜确切查明。严拿凶手，以惩煽乱之徒，弹压士民，以慰各国之意，想阁下业已次第妥办。

国藩眩晕之病至今未能平复，右目无光，亦久无转机。又因多服清润之剂，脾胃受伤，饮食日减。假期之内在署登阶降阶，需人扶掖，因医者谓恐一跌而半身不遂也。拟再加调理，练习行步数日，即当力疾赴津，与阁下商办一切。先派博道、陈道前往，会同天津道府查讯底里。国藩于中外交涉事件素未谙究，一切仍请阁下筹夺。惟祸则同当，谤则同分，不敢有所诿耳。肃复，即颂台安，诸希垂照。不具。

328．复崇厚五月二十九日

函商对付津案办法。

地山宫保尊兄大人阁下：

昨复一函，计登记室。顷由专弁赍到二十七日来示并钞件，具悉一一。

二十三日之案由于谣言过多，仓卒滋变，非台端镇抚无方之咎。迷拐犯供既已牵涉教堂，即审办之时势难置之不问，亦非尽地方官办理之不善。尊处致总署之函称王三旧开药铺，并未承认迷拐。王三既无确供，津民但因谣传致此巨案，则洋人十分全理，将来办法愈难。罗淑亚既有请示国主之言，如何办法，此时当亦未有成见。调集兵船来津，本属意中之事，尊意恐兵船到后挟制万端，函请总署托威使从旁阻止，自属釜底抽薪之先着。然此等大案，渠岂肯轻易消弭？恐不先料理而兵船必来，即预先央求而兵船亦必来。早认赔偿，许以巨款，恐亦但能解其逞忿决战之计，未必能禁其兵船之至也。此事起于百姓之无知，并非中国臣僚有意挑衅，该使及各国当亦共谅。若能持平办理，昭示大信，一意以息事为主，诛凶手以雪其冤，厚赔项以餍其欲，则兵船虽来，仍未必遽至决裂。德翻译所言四端，以拉毁旗号为首。毁旗为外国大忌，其言已欲隐启兵端。但究系由庶民无知，不识洋人忌讳，非中国悖和绝好，我自有词。虽彼有意开衅，亦但宜坚持本意，曲求和好。

至结案之法，终不出赔偿教堂器物、发办煽乱正凶二事，而赔偿尤重。阁下已托俄、美二国领事从中说合，现已议有端倪否？目下津郡法国无人主政，似仍须在京与罗使妥议。罗使谓中国如果认真办理，渠亦易回复本国云云，尚非不可转圜者，卓裁以为何如？

王三虽无确供，似仍不妨再三研鞫挖眼剖心之说，亦须详细推求谣言是否有因。此案枢纽究在此事，无嫌过求精审。各省谣言似此者甚多，不能不痛搜根株也。肃泐，复颂台安。不具。

329．复奕訢等五月二十九日

缕述查讯及处理天津教堂一案意见。

曾国藩顿首上书王爷殿下、列位大人阁下：

本月二十七日接二十六日隶字第二十九号惠示并附钞各件，一一均悉。敝处先于二十五日接到崇地山宫保三十日来函及咨到折稿，二十六日即奉派往天津会办之旨。此案由迷拐犯供牵涉教堂起衅，遂致殴毙领事、激成巨案。推求激变之由，自当就主使迷拐、教士挖眼二节研求虚实。目下王三业已弋获，须讯明王三是否为教堂所豢养？武兰珍是否实系王三所主使？挖眼剖心之说是否凭空谣传，抑系确有证据？务令水落石出。二者查明底里，则烧毁教堂时搜出幼孩，崇帅函称十人，专弁至京言三四十人，搜出眼珠盈坛之说，皆系一串之事。如其尽属子虚，则洋人之理较直；如果讯皆属实，则洋人之理先曲。至其研鞫王三之法，则又以尊议“不曲为开脱，不有意周内”二语为定。即令审得确情实系曲在洋人，而公牍亦须浑含出之。外国既毙多命，不肯更认理亏，使在彼有可转圜之地，庶在我不失柔远之道。如其曲不在洋人，凭谣言以煽变，尤须从重惩办。罗淑亚谓此案重情四端，而以拉毁本国旗号为第一，伤毙职官次之，人命过多及焚毁教堂又次之。闻外国以毁旗为悖和绝理，其意似欲开启兵端。我中国宣示大信，平情结案，只能酌议赔款以还教堂器物，缉拿凶手以备抵偿各命。彼虽兴波作澜，亦惟忍默处之，不能遽议其他也。

国藩右目无光，久无转机，眩晕之病迄今亦未平复。又因多服清润之剂，脾胃受伤，饮食减少。月余以来，在署登阶降阶需人扶掖，以医者谓恐一跌而半身不遂也。此等重要事件，断不敢因病迁延，略加调理，练习行步，数日之内即当力疾赴津，与地山商办一切。先派道员博多宏武、陈重二人前往，会同天津道府彻底查讯。此时丰领事、谢教士既已殴毙，法国尚无在津主政之人，趁此闲暇先查衅端，当易就绪。至罗公使如何举动，此等重案，该使素所未经，其言禀命国主，或亦意中之事。七年扬州、台湾之案，该夷均派兵船。八年贵州、四川之案，罗使亦带兵船入江。此次由香港、上海调集兵船来津，尤属意中之事。有此二者，结案必迟，需时必久。然二者事端宏大，应由贵衙门与之辨论。若仅法国不平，而他国无关痛痒，当不至遽尔决裂。国藩于中外交涉事件素所未谙，一切轻重缓急之宜，仍求随时指示机要，俾有遵循，是为至祷。肃复，即颂钧安。统希垂鉴，不具。

330．复李鸿章六月初一日

询商津案处置方案，顺告西事意向。

少荃宫太保世仁弟中堂阁下：

顷接五月二十四日手示，长途跋涉，冒热遄征，至为驰系。抵潼关后，甘雨随车，秦人望君如岁，不识如何欢忭！

此间近亦得有透雨，秋禾可以补种。郁思方为一解，复有天津殴毙领事、焚毁教堂之案，奉旨往查。国藩眩晕之病近虽就痊，右目无光已难挽救。甫经续假一月，旋奉后命，事端重大，义不敢辞。数日之后，即拟力疾前往。此案之始由百姓传言教堂有挖眼剖心等事。迨拿获迷拐之犯武兰珍供称，渠系教堂内之王三主使。地方官前往查验，未得踪迹，聚观之众纷纷争闹。法领事丰大业当赴崇帅衙门开放洋枪，击伤天津县跟丁，由此愈激众怒，遂将该领事群殴毙命，乘势焚毁教堂，伤毙多命。而武兰珍所供之王三亦经弋获。鄙意穷究衅端，自应严讯王三是否与武兰珍所供符合。如讯皆得实，则致变不为无因，将来办结较易；如皆属子虚，则洋人十分全理，将来办结愈难。昨据崇帅来函，则王三并无确供。顷已派员先往，亦恐难得确情。起衅之由既已不能详知，则日后议结断难轻重适宜。惟教堂之案各省多有，而中国殴毙领事为向来未有之事。案情既重，势难轻易消弭，日后兵船挟制，事在意中。罗淑亚现称请命国主，此时盖亦未有定见。其言此案重情四端，以拉毁旗号为首，殴毙领事次之，伤毙多命、焚毁教堂又次之。闻外国以毁旗为背和绝好，其言已似欲启兵端。惟究系愚民无知，不识洋人忌讳，非中国臣僚有意挑衅，法使及各国当亦共谅。即彼欲借此开衅，我亦止宜坚持本意，曲全和好，未暇遽及其他。

至办结之法，终不外诛凶手以雪其冤，赔巨款以餍其欲。开仗与否，其端仍操自彼。崇帅近已函请总署托英国威公使劝止法国兵船，又自托俄、美二国驻津领事说合赔偿。总署函称英国威使、比国金使均张大其事，谓非寻常赔偿办抵者可比，将来必有数战。比晤罗使，辞气尚较和平。俄国商人曾有三人与害，英、美二国讲书堂皆经焚毁，恐牵动各国同时兴波助澜。阁下熟习夷情，凡鄙人思患所不到、为卓见所筹及者，尚求见示一二，匡我不逮。

罗淑亚去冬南行，台端曾与接见，察其性情如何，亦望示及大概。敝处复奏一折，昨已咨达冰案。兹将致总署第二信、崇帅第四信钞稿呈览，究竟如何办法方为持平，如何拟议方能结案，阁下必能洞悉窥要。仆于洋务不甚谙悉，深惧刚柔缓急未合机宜。所自信者，年老病躯断不吝于一死，虽危骇之际，当不至迷乱失据。惟措置乖方，失机偾事，则属意中之事。现尚茫无把握，到津后如何筹度，尚当随时奉商。

西事已饬盛军由同州分扎韩、郃、澄城以规北山，武毅军进扎三原、邠、乾一带遮蔽腹地。大旆已抵西安否？念念。陈凤楼马队、张秋步队似须俟天津结案后再行西进。如果用兵，或须请台旆由秦入燕亦未可知，乞预筹全局也。复颂台安，诸惟心鉴。不具。

331．复丁日昌六月初一日

推丁主持机局职事，并论处理津案唯有曲求和好一法。

雨生仁弟大人阁下：

昨接五月十八日手示，十三番反复长言，惟以敌国外患为切虑，荩谋深远，佩慰曷任！

沿海设立电线，窒碍多端，中朝遽尔允许，殊非疆吏所可挽回。练兵自强，实不容以再缓。江苏近虽出款过多，究系财赋所聚。阁下深思大力，卧薪尝胆之志，每饭不忘，方当宏济时艰，安能遽遂思归之志？抚□（原文此处为方框）裁汛，演习洋人阵法，亲自督操，日益精熟，将来即可渐次充拓。至造办轮舟，练海上之水师，详定长江、太湖营制，练内地江河之水师，二者不可偏废。尊议设立炮台，化散为整，江湖盗贼，但责成小轮船梭巡，是犹驱室内之苍头，尽使林立于户外。腹地无常缉之兵，劫盗蜂起，但有沿海数炮台，岂足恃耶？至酌裁长江、太湖数营，腾出饷项，此自可行。台端已咨商穀、昌、质诸君，近想次第咨复矣。

阁下以绝异之才，负救时之志，生长之乡，服官之地，皆在海疆。其于外洋地形国势久已熟习见闻，所为《图说》考辑明备，脱稿后定以先睹为快。子可少年书生，未尝与外国人相接，自奋其室中之见，安可上拟台端？独其才识足以著书，欲致之机局，俾扩见闻，以卒所业，而已承允延订，至为感荷。机局事绪繁多，宜得一人主政，曾与李相商及。顷接来函，已拟推阁下就近主持，请勿过事推让。

国藩眩晕之病，近已十愈其八，右目无光，难冀速痊。昨已续假一月，不意天津近有殴毙领事、焚毁教堂之案，奉旨饬往查办。虽在假期之内，义无可诿，数日之内，即当力疾前往。此案起衅之由，系迷拐犯供牵涉教案，遂致酿成巨案。现据崇帅来函，教堂迷拐等事均属讯无实据，是百姓徒以谣传妄语殴毙洋官，滋向来未有之祸。事端浩大，将来兵船挟制，事在意中。法使言此案重情以拉毁旗号为首，似已欲启兵端。中国此时之力，何能遽与开衅？纵令要挟百端，止有曲求和好之一法。惟所以曲求和好者，终不外严办正凶、厚赔巨款二事，深恐求和愈急，要挟愈多。究应如何办理方为持平，如何筹议方能结案，总署来第二函抄呈台览。阁下熟习夷情，长于抵制，卓见所及，尚望剖晰示知，是为至荷。

莼斋已委吴江，甘令已委兴化，子蕃亦函属筱岩速为补缺，具征好贤若渴之盛怀。鹭卿回籍葬亲，约在秋间南行。荔秋胆识俱优，意量尤为深远，久拟屈以外秩，惟闻其宦情素淡，所志似不在此，将来必思得一当以位置之。小儿考荫，加恩以员外用，顷已分部旋署矣。肃颂台安，诸希心鉴。不具。

332．复奕訢等六月初二日

缕析处理津案一事，只宜以一心曲求和好为原则。

曾国藩顿首上书王爷殿下、列位大人阁下：

五月二十九日肃复一函，计达尊览。六月初一日接五月二十八日隶字三十号惠书，敬悉一一。

初二日奉到寄谕，知地山宫保已奉出使法国之命。大臣远涉重洋，通聘修好，中国之非有意开衅意旨已自众著。罗淑亚遇事躁急，今处此等重案，词气反似和平，自系专待国主之命。此时如何办法，伊亦自无定见。英国威使、比国金使皆谓此事非寻常赔抵所能了，将来必有数战，亦系从旁揣测之词，未必果得法人底里。毁旗为洋人大忌，罗使以为此案之首条，惟究系愚人无知，不识洋人忌讳，非中国臣僚意欲背和绝好，我尚有词，即法使及各国亦当共谅。该使请命本国，计必有和战二说，观其言中国认真办理，渠亦易复本国之命，似尚非不可转圜者。若法人寻衅已久，今一遇此事，立意决裂，是亦无可如何之事。我中国但当战兢惕厉，为民请命，能坚持一心曲求和好，至事机能否挽回，生民果否荼毒，自有天意主之。当咸丰八、九、十年间，洋务业已不可收拾，岂意近年尚能安帖如此？亦尽其在我，以俟天心之默眷圣朝而已。

来示恐各国麇集，乘机煽动，各图便宜，自属可虑。今俄商在津有与害者三人，而英、美讲书堂亦均被百姓误毁，万一牵动各国同时兴波助澜，实为大局之忧。此次赴津，拟将各国先为料理，应赔偿者先与赔偿，不与法国一并议结，以免歧混。

来示论及缓急何以可恃？现在直隶尚有铭字一军为拱卫京畿之用，前与李少荃揆帅函商西事若急，八、九月间续调该军入陕，兹已致书李帅须俟天津事结案，铭军乃可他调。目下惟淮军人数较多，器械较精，万一事急，恐李帅亦当移师东指。然能备于陆，不能备于水，能备于直隶，不能备于沿海沿江各省。而群酋杂居京师，用兵则诸事瓦裂，总以和解为完策耳。国藩现已拟于初六日由省启行赴津，起衅各节容俟到津确查奉复。

至武兰珍一犯，不惟该使恐其致死，即中国亦断不能稍令饿损以致无可质证。又所获王三现虽讯无确供，仍当再三研鞫挖眼剖心之谣。各处风声籍籍，保定、河间现皆获有迷拐之犯，而江南近日亦闻有此匪，不得不痛搜根株以除奸宄，非第为此案之枢纽也。肃复，即颂钧安，伏乞垂鉴。不具。

333．复崇厚六月初三日

赞崇虑事周妥，并嘱预为安戢百姓及速了赔偿英、美、俄事。

地山宫保尊兄大人阁下：

昨接专弁赍到五月三十日手书，并抄寄总署一函见示，具悉一一。

英国现已有小兵船一只到津，李领事又称一个礼拜内恐法国有巡海兵〈船〉一二只到津。巡海兵船想系常行往来驻津者，本不足异，但法国兵船向系停泊三汊河，与所烧教堂、公馆不远，既恐法兵生愤，亦虞百姓惊疑。尊处函请总署转恳罗使致法国带兵官一信，令其停泊紫竹林英国兵船之下，或罗使致函英国李领事，属其代为照料。如此办法，则彼此均可相安，不致再有差失，虑事极为周妥。现想总督已有复函矣。仍请一面督饬地方官于法国兵船未到之先预为安戢百姓，告以倘有法国兵船到津务勿再行滋事，亦不必过事惊疑，是为至要。

威使函称法国一事，中国当以礼相办云云，汉税务司亦言俄国受伤之人必得抚恤，英、美之讲书堂必得修整。威使之所谓以礼相办者，除抚恤、赔偿之外，亦更无别法，现已竭力筹办。弟此次到津，本拟先将俄国受伤之人，英、美被焚之堂速为了结，亦与汉税司之意相合。能于弟未到之先，阁下即将抚恤俄商、修整讲堂两层办妥尤为大妙。弟拟于初六日启行赴津，届时再行面商一切。

昨闻王三口供已认迷药系神父所授，挖眼剖心等事亦得有端倪否？现在保定、河间均获有迷拐人犯，闻江南亦有此等匪徒，不得不搜求根株，不仅为此案关键也。

顷奉寄谕派台端出使法国，特简亲信倚畀之。大臣涉历重洋，修好息事，朝廷屈意修睦之旨昭示天下，当为中外所共谅。特阁下筹办洋务积劳十年，今复冒险远征，荩躬过于劬苦。弟此次赴津，一切专恃阁下主持，今不久即当执别，实深怅惘。尚希于会晤之后多留旬日，将中外机宜详悉见示，是所至祷。复问台安，诸惟心鉴。不具。

334．致刘崑六月初三日

略告畿辅旱情，恳刘出面倡导，玉成修复君山洞庭庙。

韫斋老夫子大公祖大人阁下：

五月中旬曾泐寸函，肃贺午禧，未审何时达览。比维节钺延釐，履綦集祜。扬仁风于熊甸，兰芷含芬；迓湛露于螭蚴，丝纶锡羡。詹言景矞，抃颂良殷。

此间亢旱日久，麦苗日见枯槁，农民嗷嗷望泽孔殷。幸节交夏至以后，连日大霈甘霖，各属亦报得透雨，秋禾及荞麦、杂粮皆可补种。若从此雨旸时若，岁事或尚能得中稔。知注附陈。

兹有恳者，岳州君山旧有洞庭庙，咸丰间毁于粤寇。刻下庙僧妙池意欲重修，不远数千里，由楚来燕，乞函致台端玉成斯举。尚希酌量捐助，并于属僚官绅中略加嘘拂，俾获集腋成裘，借偿夙愿，则纫感无涯矣。肃颂台安，诸希朗鉴。不具。

335．复刘坤一六月初三日

酬答午节相庆，略告畿辅旱情。

岘庄尊兄大人阁下：

顷接惠函，猥以午节相庆，纫戢曷任！就谂福荫樟江，仁周棠境。醽醁泛蒲觞之瑞，牛斗烽清；旌旗映榴火之华，龙章日丽。引詹矞采，企颂靡涯。

国藩承乏畿辅，节序频更，绠短汲深，愧无裨补。此间亢旱日久，麦苗日见枯槁，农民嗷嗷望泽孔殷。幸节交夏至以后，连日大霈甘霖，各属亦报得透雨，秋禾及荞麦、杂粮皆可补种。若从此雨旸时若，岁事或尚能得中稔。知注附陈。复颂台安，并贺节禧。祗璧大柬，不具。

336．复奕訢等六月初八日

赞誉照会斟酌尽善，忧虑缉凶殊无良策。

曾国藩顿首上书王爷殿下、列位大人阁下：

本月初五日接奉初四日隶字三十一号惠书，适以倥偬就道，未及奉复。初七日任邱道中又接初六日隶字三十二号来函，敬承一一。

洋人性情躁急，津事既经旬日，尚止空文往复，恐其不耐迁延。先给照会许为速办，以安其心，最为伐谋之要策。照会语意虽极切实，而抵偿、议恤等事仍用虚笔，尤为斟酌尽善。罗使旬日以来但言请命本国，并无一语商量办法。今初五日照复之文措语甚为和婉，足征加意怀柔之效。窃谓兵兴犹河决也，弭兵端犹塞河也，尊处办法，步步抢先，遏兵之源，譬犹赶筑大堤二堤，进占厢埽，力挽狂澜也。外间缉拿凶手，弹压乱民，譬犹开挖引河，使大溜有所归也。今遏兵略有头绪，而缉凶尚难着手。当时事起仓卒，初非有倡乱之民预行纠集，正凶本无主名。教堂挖眼剖心之谣，民间万口一声，方谓动于公愤，未肯遽尔屈服。现虽安堵无事，若骤行查拿凶手，更肯再生事端。访查名姓已难确凿，指令交出尤难遵循。日来反复筹思，缉凶殊无善策。

至局外议论，或谓专从挖眼剖心等事切实根究，即可抵制而摄服之，仍可无事。是犹不筑大堤，不挑引河，而谓河可自复故道，岂其然哉？然迷拐挖眼一层，乃天津士民及各处公论所力争者，亦不可不切究。现闻王三所供，已认迷药为神父所授，神父即已死教士谢福音。保定所获拐犯未有确供，河间所获拐犯供认拐人挖眼系送天津教堂配药。此外，天津闻尚有安三一案，亦可为此案之质证。但皆系犯供一面之辞，且在二十三闹事之后，即使所言果实，洋人未必肯认。到津以后能否彻底查清，殊无把握，俟与地山宫保妥商办理。

俄国伤毙三人先以议恤了事，办法最妥。昨接地山来函，孔领事已将所伤三人姓名查明照会，惟尚未即定局。俄国议定，则英、美教堂当可渐次就绪。德翻译所称幼孩一节，已由地山转饬府县，国藩到彼再行查明详复。肃颂钧安，诸惟亮察。不具。

337．复崇厚六月初八日

法使照复所提要求，皆非我所能办，祈入都相见时将窒碍情形婉为开导。

地山宫保尊兄大人阁下：

初三日肃复一函，计已达览。初七日任邱道中接到来函并抄件，具悉一一。

总署给罗照会已由总署抄稿寄示，昨又附来照复一件，辞意虽颇和婉，惟谓将办理不善之地方官及火会凶徒首从各犯分别严办，将来尚恐多费唇舌。缉凶为目前第一难事，查拿为首之正凶已极棘手，该使欲首从并获，尤难交卷。地方官虽亦自有应得之咎，该使乃与火会凶徒并提，则诸位皆无此重咎。彼所要求皆非我所能办，虽此次语言和缓，不足恃为转圜之机。玩其来文之意，此数事似欲与阁下面商。该使意甚推重台端，若入都相见，尚望将窒碍情形婉为开导。

俄国议恤一节，阁下与孔领事已商有眉目，至以为幸。余容晤时奉商。良觌甚迩，不尽欲言。复颂台安，即希心鉴。

338．复奕訢等六月十四日

呈报抵津查察之得及拟行办案措施。

曾国藩顿首上书王爷殿下、列位大人阁下：

初九日静海道中接读隶字第三十四号来函，知献县教堂众情疑惧，当即札饬该县出示晓谕，务令民教相安。其前奉五月三十日谕旨已先经饬司转行各属，兹又在津刊刻遍颁通省，一体遵照。十四日迭奉隶字三十五六号来示，敬悉一一。

某自初十日抵津，连日细查衅端，大约挖眼剖心之谣，近来各省皆有，民间习闻此说，各怀猜疑。而天主教堂又过于秘密，平民莫能窥其底里，用是愈疑愈真，遂成牢不可破之见。及确寻证据，皆影响含糊。其初入津郡，绅民拦舆递禀百数十人，细加研求，终难指实。经此番推问士庶之心，似已稍知挖眼等事空言不可尽靠。至迷拐犯供王三虽认有迷药，尚复旋供旋翻。此外有教民安三迷拐被获，供认不讳，可为奸民入教、借为护符之证，而不能为教堂主使出拐之证。至仁慈堂救出妇女幼孩百余人，讯供皆系多年入教、送堂豢养，并无被拐情事。尊处前闻问官刑求及县役私卖各节，亦系传闻之误。阅法使前后照会，将来必归咎地方官多方饶舌。其实当时讯供业经牵涉教堂，地方官势难不问。穀山制军之函，亦言江南之事系地方官带领绅士赴堂查阅，方释众疑，则津郡之带至教堂查对未为过举。其后丰大业等之死，教堂公馆之毁，遂无可止之势，酿成如此巨案，然变起仓卒，亦非尽官长弹压不力之咎。惟地方有事，究系官府不能教化于平日，不能预防于先事，责自难辞。现拟先将道、府、县三员均行撤任，听候查办，亦可稍塞洋人之口。张守目下甚得民心，撤之必大失民望，亦不能顾也。其滋事正凶本无主名，津郡人心现尚浮动，国藩出示弹压，但言奉命查办，决计不开兵端，稍靖津人跃跃欲战之心。然查拿正凶，尚非仓卒所能办。现经密饬府县暗访姓名，以便将来缉捕，不识能否访确。

威使照会，又以守真童女借口。前据罗使照会，内开英国女修士一名，露义萨盖即此人。该使照会有咨会本国入奏之语，必非贵署与该使口舌所能议结。窥其意亦系遇事生风，不专为勒索恤银之地，而以挖眼剖心等事为野番凶恶行径，不应以此疑及英、法大国，此其落脉甚远，而其蓄计弥坚。将来法国亦必本此立言，我中国必竭力与之昭雪，力白挖眼等谣之诬，庶足以平其气而洒其耻，而偿命赔银犹属第二义。顷已与地山宫保派员往访托密佗士，请与孔领事说合，拟每杀一人给恤银五千两，在中国已为优恤，不审能否即定。俟孔领事如何答复之后，再行详细奏闻。若俄国早就范围，即英事亦可比照定议。

罗使以十六日起程由通州水路来津，已由地山派员迎探。国藩与之相见，自当按照条约分庭抗礼，该使不欲常来敝处，国藩亦不便常往渠馆。以后商办一切，或在公所相会，或遵来示另行派员时赴该使寓所，总期接待尽礼，不亢不卑，上慰廑注。

少荃揆帅复尊处之函亦经钞稿寄示，其议事最中窾郤。其所称酌调他军扎于附近，现拟由保定调三千人扎于静海，专为拿犯之用。盖津军与衙役均不拿本地之匪，故须调他军乃无卖放之虞，绝不为防御搪抵计也。肃复，即颂钧安，诸希垂鉴。

339．复卢定勋六月十九日

通报抵津查察梗概及张秋之营不宜调动原由。

午峰尊兄大人阁下：

十七日接到手书，具承存注，感荷无已。十八日又接来示，知天津道、府、县撤任之檄业经达览。

国藩自初十日抵津，连日查询滋事之由，大约教民迷拐尚有王三、安三、河间之王三纪各案可为证据，然反复推求，终不见教堂主使之迹。至于挖眼取心，则全系谣传。国藩初入津郡，绅民纷纷递禀，迨亲加推问，而挖眼取心等事无一能指实者。中外交涉，非得有确实证验，断不足以折服洋人之心。挖眼剖心，野番尚不肯为，洋人素好行善，岂为此残忍之行？彼族既伤多命，教堂公馆尽被焚毁，亦断不肯再认理曲。昨得少荃协揆来书，亦谓此事彼直我曲，办法应以拿犯、赔银二者为结束。营务处委员罗庆熙来此，询知省垣诸君拳拳垂注，当令先将李相先后二函抄寄传观，俾悉梗概，台端想已同阅。惟津郡人心至今尚属浮动，国藩到此曾出示晓谕，揭明奉旨查办，不开兵端，稍靖其跃跃欲战之心。而拿凶一层，尚非仓卒所能办到。罗使以十九日抵津，语气尚属和平，不至遽兴大波。然一切办理情形，尚非一见所能议定。日内拟将查办大概先行复奏，余俟与罗使成议，续行奏闻。

英、法目下均有兵船在津，俄国闻亦有两只兵船将至，其意大约不过自为护卫之用。电线递信极远，其请示本国之说不久计有复示。俄商误伤及英国女修士之遭难于教堂者，现皆以请示本国为辞，前奏所称先了俄、英、美三国，今亦卒难定议。惟美国但焚烧讲堂二处，较易结案耳。

中外定议不启兵衅，若调张秋之营，转令彼族滋疑，亦殊嫌不能自圆其说。鄙人旋省，应奉朝命为进退。若罗使能早就范围，议有眉目，续奏之后，再行相机行之。调甫、作梅诸君皆以此函相示，用释悬念。

别示阜城县缺，应即以沈廷樾署理。河间县缺开列应补应署者四员，请即以陈赞清详补。至晋州即檄令锡牧先行接署，而以魏令树芝委署安州，均即如尊议办理，以免纷纷调动。肃复，即颂台安。不具。

340．复奕訢等六月二十二日

报告会见法使、处理府县情况，请示调军备患事宜。

曾国藩顿首上书王爷殿下、列位大人阁下：

十六日接读隶字三十七号钧示，当因十四日肃上隶字第十号复函尚未达览，是以裁复稍稽。旋经迭接隶字三十八九等号赐函，敬承一一。李中书“辨讹”、“弭讹”二论，所言多可采录，尊处改削处尤为精细。威使以查办迟缓深咎国藩，承为多方解释，曷任感纫！

法使十九日到此，相见于地山宫保署中，颇形和缓。二十日地山往见该使，辞语亦属平善。讵二十一二两日，该使忽改初说？接据该使照会出言无状，谓天津之案为府县所主使，必将该府县正法云云，办理殊为棘手。谨将该使照会及敝处给该照复一件抄呈钧览。该府县等，本无甚办理不善之处，不过张于郭拐之案操之太蹙，王三、武兰珍之案稍事刑求，卒无切供，为民间浮言所动，初非有意与洋人为难，其咎不过革职。而止惟事关大局，不敢稍事拘泥，已将该二员送交刑部，冀可量为转圜。罪轻法重，殊为愧恨。

敝处查明大概情形一折，系就前咨通商衙门一牍主言。盖因尊函所寄威使照会中，专论谣言之诬有“野番不为”之语，故不惮力为辨白，以平各国之气而释外省之疑，拟请明发谕旨昭雪挖眼剖心等事之诬。惟教堂迷拐一节，实难保其必无缘，欲使洋人有可转圜之地，立语不得不稍事浑含。尚有密陈一片，大指言迷拐之说不为无因，拟请此案议结时将行教条约酌为修改。李中书论中所言，间亦采取意昭示公道，临拜发时因罗使有此照会，恐敝处片奏偶有漏言之人，该使又将借此饶舌，遂将此片抽出未发。将来稍有成议，仍当再申前请，先以奉闻。敝处前咨欲求釜底抽薪之策，但恐薪虽抽而沸不止，不识如何办理，方为轻重适宜。

至百姓谣传之疑，本无确证，一经指出，便自无辞以对。此等止一州县能问案者，便优为之。来示推奖过当，至谓德泽入人，益增惭恧。目下虽无确证，而百姓尚愤激不已，满城嚣嚣，群思一逞。是鄙人外既不能止洋人之沸，内亦不能靖津民之乱，愧悚何极！近来日益昏蒙，眩晕复发，心悸肝郁，深恐以病躯偾事。地山宫保交卸后，尚思留之会办，以匡不逮。王三久无确供，罗使要求过切，已饬释还。本日法国水师提督已带兵船径抵大沽，该使声势愈张，此后胁制愈甚。雨生中丞密陈之第六条，深中事理，少荃亦言不可无备。敝处调到保定勇二千人，拟即调至津郡。此外，张秋铭军九千人亦拟量移近处，以备不虞，但恐洋人借口开衅。是否可行，密请示谕，俾有遵循。肃此奉复，敬颂钧安。伏希垂鉴，不具。

341．复李鸿章六月二十三日

通报查讯衅端、接洽各国使节情况，询商处理津案办法。

少荃宫太保世仁弟阁下：

迭接本月初五、初七两次手函，并钞示致总署函件，审敌料势，洞若观火，数千里之外，如在目前。国藩初十日抵津，连日查讯衅端，筹商办法，匆匆未及奉复。

教堂挖眼剖心等事全无实据，洋人被此诬谤，忿忿不平。英使威妥玛照会总署一牍，辨之甚力，谓野番尚不肯为，奈何疑及英法大国？威使材智足以煽诱各国，激动祸机。敝处咨通商大臣文件及查明大概一折，亦即代为剖晰，欲为釜底抽薪之计。奏稿另咨冰案。

其教堂迷拐一节，实难保其必无。惟教堂无可对质，洋人此时亦断不肯自认理亏，不如出以浑含，使彼有可转圜之地。将来办结此案，或应于行教条约酌添数事，教堂听地方官稽查，不识能否办到。

罗使十九日抵津相见，词气颇为和平。近两日倏改初态，照会敝处，语多要挟，欲将天津府县及陈国瑞一并正法抵偿。陈国瑞不在事中，府县亦无大过，顷已将该府县奏交刑部，不识能否稍减凶焰。兹将照复一件并渠来件钞呈台览。王三始终讯无确供，教堂要求过切，以非此案所重，业经释还。拿犯一层，现尚未有头绪。该使又欲借此兴彼，现已严饬新任府县密速查访。

法国水师提督已到烟台，其现来之兵船尚系香港、日本等处驻泊者。法兵多在安南，现闻该使尚在陆续征调。兵船愈多，该使要挟愈甚。仆前来津时，系属轻驺减从。昨调保定练军驻扎静海，仍奏明专为拿犯之用。尊议必须酌带亲军，拟将静海营勇调至津郡，此外，张秋铭军亦拟调至近处以备不虞，洋人不至以此借口开衅否？

前尊函到时，即飞檄调葛纯孝来津，顷尚未到。此间各员于夷务均不甚熟习，乐山顷署天津道篆，府缺令马松圃署理，成竹坪不日来津受代，崇帅将行，拟请令暂留会办。英、法内虽猜衅，其于中国则又狼狈为奸。仁慈堂内伤毙英国女修士一名，渠亦声称请示本国。至俄商误伤三人，已许每人给恤银五千两，尚言候国主复示，不肯遽就范围。加以威使从中鼓动，罗酋要求各节，率系威使阴为主使，惟美国似属平静。

鄙人力疾来津，近来日益昏眵，恐左目又将坏废。昨二十一日又发眩晕之症。衰病之余，智慧渐索，深恐贻误大局。惟临难不求苟免，差堪自信。若来示所言与洋人交，须参用痞子手段，自揣非所能为。阁下视敝处所办各节除府县下狱内愧方寸、外干清议外，其余尚无甚差失否？此后有所见闻，尚乞随时示及。旌麾近已前抵西安否？念念。复颂勋安，不具。

342．复卢定勋钱鼎铭六月二十四日

法使有心与中国为难，和议既未易即定，兵力又不足以拒敌，深虑病躯实难肩此重任。

午峰、调甫尊兄大人阁下：

十九日复午峰兄一函，略陈津事，并请省城诸君同阅，计已达览。二十二日接到公函，具承存注，感荷无已。

罗酋十九日抵津相见，词气尚属和平。二十一二忽改初态，照会敝处欲将府县及陈国瑞抵偿人命，不然即欲动兵。崇帅力请将张守、刘令送交刑部，以平其气。府县始终无甚不是，张守尤为循吏，曲循崇帅之请，冀全将裂之局，已觉内愧此心，外惭清议。顷据罗酋照复，仍坚持前说，必欲令其抵偿。该使有心与中国为难，和议未易即定。虽百请百从，恐亦难弭衅端，殊为棘手。王三已允释还，教堂亦已委员兴修，拿凶一节最难交卷。目下中外责望专归鄙人，一切均难诿卸，回省既未可自由，入京尤过于取巧。生平所兢兢自守者，惟临难不肯苟免而已。

静海之营已调到津郡，张秋全军亦经檄调近处，用备不虞。然使大局果遂决裂，则兵力断不足以拒敌，非完策也。

调甫兄另示不宜轻出城，总署来函属令委员传命，李相之函则谓或彼此约在公所相见，或派司道大员往来商论。昨崇帅强邀一往渠馆，谓鄙人不肯往拜，彼且借口寻衅，当即与崇同去。其实彼族寻与否，固全不系此也。

近日国藩目疾益甚，左目又渐蒙翳，二十一日眩晕复发。病躯肩此重任，议之成否，毫无把握，郁闷何极！复颂台安，即希亮鉴。不具。

幼亭、冠卿诸兄不别作函，均此致意。作梅仁弟前有一函，未及奉复，俱请同阅此函，用释远注。昨示小儿信中寄去罗使照会二件、敝处照复一件，嘱其送作梅处传观，想已阅过，密之为幸。兹将罗使第二次照会钞去，请密之至。折片已行总局，亦请密之，存于午峰兄内署为要。

343．复奕訢等六月二十九日

大局目前尚不至决裂。今后既不宜轻言战事，亦不可过事曲徇。

曾国藩顿首上书王爷殿下、列位大人阁下：

前接隶字第四十号来函，先肃一函，计达钧览，是以未及奉复。旋接二十六日隶字四十一号手示，又由地山宫保送示二十八日奉到之函，具承一一。

罗使欲府县及陈镇抵偿之说，妄诞已极。敝处因陈镇事外之人，即府县亦初无大过，不肯予以重罪。地山宫保力请奏交刑部，冀罗使可以因此转圜，且谓交部则轻重尚可自主。国藩未赴津郡即函告地山有祸同当，有谤同分，未敢过执己见。然府县下狱一事，至今抱愧无已。罗使二次照会仍执前说，国藩坚持不允。德翻译危言耸动，有进京邀同法人回沪之说，要亦恫喝之故智。法兵现在大沽者人数无多，若目下遽行称兵，计不过恐吓津民，放炮虚惊，未必遂有大举。若其有意与中国为难，直欲搅乱十年通商之大局，似非法国所能专主，仍须先与各国商定。各国以生意为主，未必皆愿动兵。如英国之饷筹自商人，必商人愿出饷项而后定议，此则祸端之发须俟明年，本年决可无事。秋冬以后海口冰合，尤无足虑。大局决裂与否虽不可知，要非呼吸之间遽有大变。此间办法，不免有因忙而失之葸者。

国藩目疾已深，眩晕近仍时发，二者皆难速除。昨复感冒郁暑，上吐下泻，精神疲惫。将来必须开缺调理，目下遇此重大事件，不敢因病推诿，一息尚存，志不少懈。

此案既为之辨白挖眼剖心之诬，又拿获凶手九人，拷讯余党，又派官绅兴修教堂，又将教民王三、安三等尽行释放，又许以厚给恤银，又特派大臣出洋修好，又将府县交部治罪，凡可以屈志求和，不恤失民心而为之，我中国可谓仁至义尽。来示中国俯就已极，急宜早为自备之策，国藩且佩且悚。此后再有无理要求，断不过事曲徇。少荃揆帅已有迅赴畿疆之命，刘铭传亦经函招来直，容当另行具奏。张秋铭军先已檄移沧州一带，以壮声威。但设备一节，仍止专为和议易定起见，中国兵力不足制御洋人，万不宜轻言战事，自背本计。

此时津郡不甚危急，傅振邦似可无庸赴津。该提督所带新练之军尤难当此大敌，征发太烦，无补实际。威使预拟照会罗酋之文与敝处大旨略同，敝处此件照复二十六日业经发去。来函属俟威使到后再发，二十八日始行接到，是以未及照办。地山顷与威使相见，窥其意旨尚属无他，惟闻威使欲邀罗使回京定议。此时毛公自北来，丁公自南来，英、法俱在津，尽可即在津定议。国藩已告之地山，请与威使熟商，鄙人因病不克往见该使也。肃颂钧安，伏乞鉴察。

344．致刘铭传七月初一日

中国虽决计主和，然不能全无准备。望速即束装赴军，勿稍迟缓。至开花炮位，且待从长办理。

省三仁弟大人阁下：

前接三月中旬复函，具悉一一。近维台祉绥愉，顺时纳祜，至为跂颂。

国藩自二月以后右目无光，不能省览文牍。四月十六日又得眩晕之疾，请假调理，久未就痊，五月又经续假一月。忽有天津殴毙领事、焚毁教堂之案，方在假期之内，即奉赴津查办之旨。本〔上〕月初六日力疾来津，查明衅端，系因迷拐犯供牵涉教堂，并有挖眼取心等语，遂至激成众怒。究竟并无确据，洋人引以为耻，忿忿不平。国藩不惮干冒清议，力白其冤，冀为釜底抽薪之策。昨法国公使罗淑亚于十九日自京来此相见时颇服鄙言，二十一二日忽改初态，照会敝处，语言躁狠，挟制万端，恐非口舌所能争胜。

此案中外之议皆不肯开兵端。国藩初到津时，轻驺减从，不欲稍事张皇。其后将保定铭军檄调静海，尚奏明专为拿犯之用，惟恐洋人闻而惊疑，有碍和局。惟中国虽决计主和，究竟和与不和，其权仍操之自彼。彼若立意决裂，虽百请百从，终不济事。微闻各国和议，谓此案重大，必须以兵使报复仇怨，方可恐吓百姓，保护各口洋人。若果如此办理，则开仗乃意中之事。

中国全无准备，实非长策。现在兵力实不足以御寇，在直隶者，仅止麾下所部一军为大支劲旅。现已将静海之营调至津郡，又檄调张秋全队进扎沧州一带。此时洋人在大沽者人数尚属无多，即续调安南、日本等处驻防之兵，计不过数千人，我以铭字全军御之，尚可稍与枝梧。阁下前在清江相见，曾言如与洋人构兵，必当投袂而起，今遇此事，正英雄建树奇勋之会。倘践前诺，非惟国藩受赐，实亦大局之深幸。敝处一面肃函奉闻，一面专案具奏。另行奉闻。

顷因罗使要挟日甚，又奉旨饬李揆帅率师来直，丁雨帅自苏来津。然窃意郭、周诸军均不逮铭军远甚，特久驻张秋，恐于战事稍疏，非阁下亲自统驭，恐诸将不能踊跃用命。尚望接到敝函后速即束装赴军，勿稍迟缓，至望至望。至贵营开花炮位，现尚存留金陵。由内河解运，嫌其过缓，由外洋解运，又恐到大沽时难于进口，亦望大才妥商，从长办理。手肃，即颂台安。不具。

345．复郑敦谨七月初二日

将府县下狱一事，实违初衷，深自愧负。定案时，祈力持正论，曲为保全。

筱翁老前辈同年大人阁下：

前接五月手书，具荷存注，久稽裁复，歉悚实深。即维台祉绥愉，顺时纳祜，至为企颂。

国藩目疾日甚，眩晕近仍时发。前在假期之内，遽奉查办津事之旨，事端宏大，不敢稍涉避难。力疾来津，细询起衅之由，挖眼剖心等事，未有证据。迷拐一节，不能保其必无，但亦止有教民出拐之事，无教堂主使之迹。洋人遇此大变，忿挂已深，诚难以一面之词与之争辨。不如奏请明谕昭雪其诬，使彼有可转圜，借为釜底抽薪之计。奏上之日，物论计已哗然，然国藩所深自愧负，则尤在府县下狱一事。先是拐犯甚多，人言藉藉，均谓洋人所使，适有被获者二名，天津府张守未禀崇帅，即行正法，当时颇称其快。续获武兰珍一犯供涉教堂王三，府县禀明崇帅赴堂查封，亦为解释众疑起见，未为过举。其后教堂内查无王三其人，地方官各回署。正拟出示晓谕居民，而教堂外闲人聚睹不散，法领事丰大业径赴商署放枪打人，激成众怒，群殴毙命，乘势焚毁教堂，伤毙多命。此时人情汹汹，亦非官府弹压不力之咎。府县之咎，但在事前不能防范，事后不能迅速缉凶而已。鄙意本拟以撤任了事，法使罗淑亚来此，坚欲令府县抵偿人命。国藩坚持不允，崇帅惧以此开衅，力请奏交刑部，且谓交部则轻重转可自由。国藩以系会办之件，又在省时复崇帅信曾许以有祸同当，有谤同分，不敢过执己见，曲徇其请，至今深恨此事外惭清议，内负此心。现拟将该府县应得之公罪由敝处于解文内约略核定，送交贵部，仍求台端一力主持从轻办理。如不得已而发军台，则下狱之费、军台之费拟由敝处量为筹措，稍表歉衷。至该府县入狱之后，恐有狱吏过求需索，亦求严为防范。绛侯提兵十万，尚畏狱吏之尊，惟冀尊处左右斡旋，稍救不佞之过，是为至祷。

罗使二次照会仍执府县议抵之说，国藩据理驳斥，该使竟已无词。近日英使威妥玛来津，闻其欲邀罗淑亚回京定议。鄙意毛公既已南来，丁公又将北至，法、英二使现俱在津，尽可在此定议。崇帅谓该使坚欲回京，果尔则亦非敝处所能阻止。倘该使等入京以后朝论又有参差，或欲重拟该府县之罪，务求阁下力持正论，曲为保全。若如该使等所请既不容于公论，亦有损于国威，至国藩等首兴冤狱，固萃六州之铁不能铸此错矣。缕缕奉商，即希心鉴，并颂台安。

346．复张沄涂心畲七月初二日

缕述津事查办过程，并示今后方策。

竹汀尊兄、心畲仁弟大人阁下：

接读手示，义正辞直。所以责望于鄙人者至笃且厚，感惭无已。

国藩初奉查办津事之旨，即不欲以百姓一朝之忿，启国家无穷之祸，故奏明立意不开兵端。前赴津时轻驺减从，惟恐稍为防御之计，转滋洋人之疑。其后查询挖眼剖心等事，莫能指出确据。即迷拐一节，亦止有教民出拐之事，无教堂主使之迹。洋人新遇此变，官被殴毙，堂被焚毁，忿恚已深。若更执无据之词与之争论，不惟无以折服其心，转恐益激其怒，故奏请明谕力雪挖眼取心之诬，冀为釜底抽薪之计。惟府县初无大过，彼族必令拟抵，谬诞已极。鄙意不肯予以重罪，崇帅力请奏交刑部，冀罗酋或可转圜，且云交部则轻重或可自由。国藩未到津郡即函致崇帅有祸同当，有谤同分，不欲过执己见，勉徇所请，至今私衷以为大戚。外惭清议，内愧神明，六州铁不能铸此错矣。

罗酋二次照会仍持府县议抵之说，国藩照复坚持不允，渠亦无辞以对。二十七日崇帅见洋人危言耸动，遂有大局势将决裂，请旨另派重臣之奏。敝处闻信，欲止令勿上，而已无及矣。其实法兵在大沽者现尚无多，不足深惧。鄙人初出治兵，即有效命疆场之志，死生早置度外，尤属毫无畏忌。此间所办，多有以忙而致葸者。王三、安三，仆在病中未及与闻，已由崇帅释放，其余各节曲全和局，已属无可再加。此后再有无理要求，亦断不更事曲徇。朝议现令李相统军东来，以为自备之策。敝处又调张秋铭军移驻沧州一带，以壮声威。若在津郡办理，可允者允之，不可允者驳之，自可徐徐定议。

昨英国公使威妥玛自京来此，鄙人因病未与相见。据崇帅云，威使欲邀罗使入京定议，不欲在津办理。若该使等果持此议，则毛公已虚此一行，丁雨生中丞更可不必北来矣。惟此事无论在京在津，究未能迅速议结，决裂与否，亦仍不可知。我处办理，不可毫无备豫，亦不可轻言战事，调兵防御而仍曲全邻好，不使兵端自我而开，乃为上策。承注缕缕奉闻，即颂台安。诸希心鉴，不具。

347．复奕訢等七月初七日

报告与法使交涉情形，申明断不可曲徇其先杀府、县之请。

曾国藩顿首上书王爷殿下、列位大人阁下：

迭接隶字四十三、四、五、六等号来示，敬悉一一。

罗使前次照会谓天津之案曾奉尊谕全归敝处办理，是该使初无回京之意。威使初到之日，即力劝回京，殊不可解。回京虽不必即如彼文所称携去法人、来年动兵之说，要必另起炉锤，多费唇舌。国藩本立意劝留，因病不能往见，曾遣陈、博二道致意威使。旭初尚书初五日到，意见相同。初六日旭翁往见该使等，罗意似尚可留此，威亦不遽回京，其意欲俟赫德到此相见。赫德现至牛庄，闻初十日即可来津。国藩在皖曾与赫德一见，或可借以转圜。美里登前日请地山宫保致意国藩，颇有排解之意，或亦赫德所使。惟闻法人近日因美里登有见好中国之言，已深恨之，赫德与威使极相得，亦不识能否有济。威使声口颇紧，若使罗留而威去，办理或当稍易，但患威去而罗亦相率去耳。一切俟有定势，再行续布。

府县下狱一节业经奏定，势难延缓不办。前因毛帅函属缓解，是以办理稍迟。张守交卸后因病请假旋省，刘令交卸后闻赴密云，均在罗使未到津、敝处未奏交刑部之前，非潜逃也。现令饬令臬司即日委员押送入京，其应得之咎仍由部中照例定谳。府县既交刑部，不必再在津郡会讯。罗使凶悍异常，若令该员等在津听讯，万一该使有意外凌辱，所损更大。美使卫廉士谓罗使欲将张守、刘令拘往彼船一节，似亦不可不防。敝处前许该员离津，亦虑此也。此次解京以后，罗使若不回京，国藩等自当力争不令复解它处。万一该使入京，亦望尊处主持，总以刑部讯时不令洋人从旁听供为要。

凶犯所获九人，讯供尚未确实。日内设局修堂、葬埋丰大业等，地方官均属匆促。现饬道府将已获之犯隔别审问，一面将未获之犯严密查拿。此事正凶本无主名，自以杀人放火者为要犯，必宜犯供确实，方免枉滥。现在办法，以此节为最要，而获者不肯认供，逃者艰于缉捕，办理势难迅速。日内必应讯实数名，先行交卷。

广平教堂业经委员查勘，府县来禀与尊处所闻略同，无足深患。都伯理与地山所言，询之地山，均系寒暄絮语，无甚关系。承询附及。肃复，即颂钧安，伏惟心鉴。不具。

再，正封缄间，闻罗使答拜旭初尚书，声口又变。据称中国若全和好，必须先杀府县，毛帅告以府县无罪，并与辨论良久；该使执定前说，且谓不杀府县，伊即进京邀法人同出，再兴兵云云。该酋瞬息百变，非可以人理度。初八日陈子敬拟往见罗酋，再与争议，亦不识能否挽回。

窃谓彼意欲杀府县虽理穷词屈，而仍不稍变。敝处二次照会复问府县主使有何实据，该使迄无答复，乃有回京定议、速解府县之说，是回京正为请杀府县之地。初七日葬埋丰大业等要求官绅弹压，葬毕而该使等颇喜。非喜中国之相厚，盖喜官府之如其所请，易肆要挟耳，故答拜毛帅遂有无理取闹之语。此事断难曲徇，奏交刑部业已一误于前，岂可再误于后？无论在京在外，自当坚持不允，但虑该使必欲回京，留之愈坚，彼必愈以入京为得计耳。再颂钧安。

国藩又启

348．复奕訢等七月初十日

府县离津实非纵令他往，现正檄催伴送入都。要犯供词仍未确实，威县无名揭帖并无其事。

曾国藩顿首上书王爷殿下、列位大人阁下：

初九日接读隶字四十七号来示，敬悉一一。

罗使回京之议，迭奉尊谕属令劝留，国藩等亦深知回京定议，彼必有居中挟制之事，将来诸费周折。惟该使近因此间欲留之在津办理，转以入京为要挟之端，留之愈坚，其欲去之意愈决。初九日巳刻威使来见，谈论良久，窥其意旨似欲居间排解，而所言各节仍多系虚疑恫喝之词，比初六日与毛公所言无异。国藩亦虚与委蛇，并恳其代为调处，该使唯唯。是日申刻，罗使便亦开帆。国藩奉旨来津专办此案，到已一月，议未及定，该使遽拂衣而去，仍以折冲樽俎之事上累荩筹，悚仄何已！

府县离津一节，前函略述梗概。当时国藩以该员等初无大过，不欲予以重咎，但欲以撤任了局。交卸后该员等请假离津，各就眷口。鄙意恐罗使到后多方凌辱，致有卫廉士所虑之变，故皆允其所请。其时敝处尚未奏参也。迨罗使照会敝处欲将该员等拟抵，崇帅与国藩酌定交部，皆在府县离津数日之后。不惟该员等不及闻知，即国藩初意亦不到此，实非奏交刑部之后仍复纵令他往。其后奉到明谕，旋经尊示催促，已饬臬司迅速委员伴送入都，顷已飞檄催之。此事业经奏定，岂可延缓不办、予人口实？该使可无疑虑。

查拿凶手，前获九名，续获二名，其中有数名闻系要犯，而供词仍未确实。威使语次似别知有正凶者，追问之，则又不言其名。现催道府严拿确讯，专以此为正文，竭力图之，以安外国之心，即以纾中国之祸。

威县无名揭帖，当经该县令传诘各团，咸称并无其事。该令先拟校阅团勇，因有此帖已止而不行。禀知敝处，亦批饬该守、令随时禁约防范，当不致生枝节。

目下该使等既已回京，计必多方要求。贵处始终坚持不允，中外一意，彼知无可希冀，或可令其仍来津门定议，当与毛、丁诸公竭力以图。然洋人志意高亢，苟可允从，断不肯再俯就津郡。而国藩疾病日深，行动需人扶掖，不克与诸酋酬酢辨论，虽欲竭诚自效，终恐无能为役，此则愧悚无已者也。肃复，即颂钧安，伏惟鉴察。不具。

349．复奕訢等七月十三日

函商委曲调停处理天津教堂案之事。

曾国藩顿首上书王爷殿下、列位大人阁下：

十一日接到隶字四十八号钧函，并寄示删节奏稿以便发钞，一一聆悉。十三日续奉四十九、五十等号来示，知敝处初十日复上一书尚未达览。初九日会奏罗使回京一折，十一日赐示时亦尚未到，良由近日沿途积水，驿递阻滞之故。是后威使以初十日回京，地山宫保亦以十二日启行入都。赫德来津，尚未相见，不识能否调处。

昨闻电线来信，法国君王已有复示，大指谓中国修好多年，此次苟能办得公道，仍须保全和局，不必动兵云云，未审是否确实。法人与布国构衅，此间传言已久。若果法、布开兵，或者远交近攻，不欲与中国为难。又闻法主老而厌事，其意主和不主战，似亦事之所有。中国办理此案，止要尽其在我，电线新闻纸所传，亦皆不足深信。

顷奉寄谕，交到少荃揆帅奏片，所称外国定谳必须证据，口供当堂质对。今敝处二次照会，该使并未答复，是府县主使一节，彼固未能指出证据，本已无可质对。谕旨仍令将府县解津，系为羁留罗使之地，今该使业已回京，局势又变。京中办法不外诘问证据，彼若始终无据，则但取该员等亲供，不必中外会讯，以全体统。尊意虑及交部以后，彼族贸然前往，从旁听供，仍拟暂缓起解，俟尊处与该使等争议稍定，再行交部。张守现闻就医他处，刘令闻仍在密云，目下俱未在省，起解本亦未能迅速。倘该使以解部稍迟借口，仍望大力斡旋。该府县本无大过，张守官声尤好，因欲曲全大局，忍心交部治罪，鄙人负疚极深。若因既不在津，又不解京，阴差阳错，使罗酋等愈疑愈忿，或激成不可解之怒，则国家将大失纪纲，而国藩抱疚无穷。统求尊处委曲调停，或将各实情告知，俾无更迁怒于该员等，则祸可纾矣。至该员等二十三日以前告示但拿拐犯，并未牵涉教堂，已由毛公钞呈，兹再录一份寄上。前奉明谕昭雪挖眼取心之诬，遵当恭录示谕，以释各国之疑。肃复，即颂钧安，诸惟垂鉴。

350．加奕訢片七月十四日

质讯府县事，拟即遵谕办理。赫德允为劝解罗使，当再加切嘱。

正封缄间，接准大咨，钞录十一日明谕，令将府县解津听候质讯。并奉十二日寄谕，饬取该员亲供在津候质。目下罗使回京，该员等若径解到部，诚虑彼族前往听供，势难阻格。应即遵饬臬司将府县解送津郡，由敝处取具亲供，咨送贵衙门及刑部，以便定谳。

顷赫德来见，国藩与论此案，详言中外修好，必以百姓相安为要。津郡为入京要冲，各国皆有驻京公使，洋人络绎往来，若办理太过，令津民冤愤不平，实非永远相安之道。府县实无大过，若重办则大拂民心，罗使欲令拟抵，中国万难允行。目下惟以查拿要犯为第一要义。而拿犯之法，必应讯取确供。当时滋事在场者不下万人，此次查办亦不能多行妄杀。大要杀人者抵命，放火者按律问拟，法必当罪，于中外两有裨益。该税司闻之，颇为心折。且云中国若能切实拿犯，将来府县之事自易办理，但须有罪者办罪，不宜滥及无罪之人，所言甚近情理。该税司才智与威使略等，其言尚为各国所信，又久受中国厚恩，故语次即允为向罗使劝解，其意颇有担当。闻其不日仍将入都，国藩拟俟其将行，再加切嘱，一面密饬道府严讯已获之犯。若外国知我于拿犯一节切实办理，计府县拟抵之说必可作罢也。知关廑系，敬以附闻。再颂台安。

351．复奕訢等七月十七日

函商抵制罗使、离散“约从”办法，并告津、沽兵船动向。

曾国藩顿首上书王爷殿下、列位大人阁下：

十四日肃上一函，谅邀钧览。十五、十六迭接隶字五十一、二号来示，敬聆一一。

雅妥玛所称罗使现收呈府县禀信积累盈箧，欲以为主使确据，尊处折难之词至为明决。当敝处给予二次照会之时，该使若果收有禀件，彼必借为答复之资，何至无词以对？今接到敝处照会已阅二十余日，始称有禀信等件，明系事后设法搪抵，何足执为证据？惟该使将所收各呈尽行呈出，尊处势难以空言驳斥，已遵将津民拦舆之禀钞呈台端，用备抵制。当时每收一禀，其衣冠而来者必数十或数百人。呈词虽只五张，呈内不列姓名者甚多，其阗溢街市光景，虽教民当亦共见共闻。万口一声，已可概见。王三、安三、县府原供及委道讯供，一并附抄呈览。

王三屡经翻供，其原供不足深惧。安三供词虽未确实，要系同被拐之人一并到案，不应遽释。地山宫保因该使索之愈坚，遂允释放，国藩亦在病中，未及与闻。教堂迷拐既无确拱，罗使不认理曲，亦断不肯听该犯之久羁。地山不得已而释之，为津郡士民所诟。二犯供折，贵处只宜密存，不必据以辨难，恐该使尽委之刑求，转非保全府县之道。

该使等到贵署时情形何如？若仅以拿犯为词，则气焰似已稍减。查办凶手乃题中应有之意，敝处断无不切实办理，尊处尽可力为承当，至现获之十四人，本不必皆系正凶，其中亦有确系要犯者数名，慎密访已确而本犯仍不肯认供。昨加刑求，亦不吐实，故未能仓卒定谳。现在日饬道府讯供缉捕，非怠缓也。

威使所言凶手数千及不仅在府县、陈镇议抵之意，前在敝处亦微露其端，大要皆故意刁难。现在要犯概未交卷，亦不必遽与深辨。布使业有国仇，自不能为我排解。威使声口倾险，势难即为我用。至谓津案迥殊他省，不仅需索赔银，并疑此后各处皆难保全，此则各国皆有是意。挖眼剖心，各国引为莫大之耻，疑洋人无地可以容身，各国引为无穷之累。如大局决裂，总不出此二端。全赖尊处开心见诚，释其意外之疑。尊指所谓洋人情形缓则相忌，急则相扶，实为洞悉敌情，确中事理。目下办法，惟使各国知中国保护甚至，庶冀解散约从。国藩于罗使回京，愧无挽留之术，深负属望，敢不勉竭愚虑，以为土壤细流之助？

津、沽兵船现已陆续出口，惟闻英、法各有三船议定在此守冻，每船不过数十人，无足为虑。府县已飞饬臬司速解津郡，俟解到即当先行奉闻。肃复，即颂钧安，诸惟垂鉴。

正封函间，接读十五日五十三号来函，于罗使狡执各节随事辨难，无不洞中肯綮，逆折该使虚骄之气。教堂及领事署供役之人即当查传互讯。罗使十九日初到，国藩在地山署中迎接，厥后于二十二日在紫竹林李领事馆中拜之。渠未回拜，乃反咎敝处未回拜乎？厥后威使与赫德等来拜，则真病不能回拜矣。

拿凶一节，外间久无要犯交卷，诚非尊处所能以口舌争胜。此案虽系混星子起事，及至事后即平民亦与誓同生死，竟有牢固不解之势。现所已获者，实系混星子居多。而坚不认供，遂无他人出为对证者，其暗中购觅之眼线不敢显当见证，恐一显出作证，祸且不测也。

至水火会中人等，五月二十四日即由张光藻传集首事，饬令指交凶手，该会首等至今不肯言出一人。尊意不可刑求，自以刑逼之供恐有冤枉。鄙见初亦如此。今各犯到案已久，卒无确供，业经不得已而用刑，尚未得有端绪。若竟无刑威，该犯等更属宽然无虑，愈持愈久，研讯愈难，转致该使与尊处多费唇舌矣。

至王三、安三各教士等前县稍事刑求，国藩前亦闻之。应俟张守、刘令解到后质讯亲供，续行奉闻。再颂台安。

352．复奕訢等七月二十一日

张守、刘令，已由钱臬司派员往提。津案难于讯供，实由无人见证。

曾国藩顿首上书王爷殿下、列位大人阁下：

十七日肃上一函，计邀钧鉴。迭接隶字五十四五等号来示，敬聆一一。

府县改解津郡，原系委曲保全。若令久不到案，岂非自贻伊戚？前函因该员等均不在省，恐起解未免稍迟，故据实上闻，非府县皆已潜逃也。昨接钱臬司来信，知张守确在顺德，刘令确在密云，已由该臬司于十七日选派干员飞骑兼程，分途往提。并闻张守就医顺德，疟痢大作，恐以迟延滋咎，故先具亲供禀由臬司转交。敝处已飞函顺德任守，令其速备车马，径解津郡，并遣弁飞骑守提。其送到供折，未便遽送尊处，应俟该员解到后再加详讯，另录全供寄呈。刘令距此稍近，到津必较张守为速，十八日已派员同该员家丁前赴密云，计日内当可到案。

德翻译言首犯确有主名，又不肯指出，与威使在敝处所言相同。闻彼族实已访得正凶名单，前曾面请交出，渠亦不肯。昨又遣人进京，密向该酋查取，不识能到否。日来已获各犯昼夜审讯，备极严刑，卒不吐实。兹将各犯供词抄送尊览。间有一二名地保指为正凶而本犯仍不承认者，俟诸犯审得确供再行续呈。

此案讯供之难，实由无人见证。国藩在保定初闻此案，即谓拿凶为最要关键，岂至今日反不认真办理，致令大局将裂，不顾前言？实缘此案要犯与他案不同，百姓团结一气，牢不可破。已获之犯，人人为之串供，未获之犯，家家为之藏匿。官府万分棘手，而百姓仍复自鸣得意，近将杀人烧堂等事画图刻板，印刷斗方扇面，到处流传，并闻有编成戏曲者。虽经查禁而其气嚣张如故，所以激洋人之怒，正在于此。所获十余犯皆系悬赏购线，仅乃得之前函所言十四人，后经审明释放者三人，又经续获二名，本日又获二名。现仍日日悬赏密拿，并未稍形松动。至于教堂及领事署供役之人，比时业经四散，难以寻找。前此博道、陈道所讯，惟佟松荫供词较详，兹录呈台览。仍俟寻觅有人，另行讯究。其受刑之教民，曾经代理知县任令尔会呈有验伤单，陈道呈有说帖，今并送上备查。

地山宫保启行在即，罗使所虑各节均近情理。威使所称各国公使均要回国等语，经尊处据理折难，深中肯綮，然彼族协以谋我之情已可概见。德翻译谓俄国正凶已得而法国正凶未得，以此见怪，此间但闻系滋事要犯便须查拿，不能预分孰为法国正凶，孰为俄国正凶也。赫德已拟于二十二日启程入都，昨与畅谈津案，谓外国每疑国藩素恶洋人，不愿中外通商，久已传播各口，屡见诸新闻纸。此次天津滋事，疑国藩阴与其谋，故不肯切实拿犯；并言此事若拿犯认真，将来必易了结。国藩告以现在通商十年，中外相安，毫无猜忌。津郡此案，总署及国藩等均坚持一心曲全和局，即李相统军东来，亦止自为防守，绝无动兵之意。拿犯一节，实为第一要义，敝处现系日日购线缉捕，日日审犯求供，惟冀早日定谳，以服洋人之心。并请其到京以后，将此间办理各情转致威、罗二使，该税司力允代为排解。计二十五六，该税司当可入京相见。知注附及，肃复，即颂钧安，诸惟垂鉴。

353．复宝鋆七月二十三日

缕述不能速办天津教堂一案委曲。

佩翁仁兄同年大人阁下：

接读十九日惠示，具纫爱注勤拳，至为感泐。即维尊候绥愉，荩廑弥笃，跂颂无涯。

津案现办情形，公函业经备述。现经两月之久，办理尚未就绪，致令阁下及总署诸老多费唇舌。弟奉命来津专办此案，迟延之咎，实无可辞。查拿正凶，敝处初次复奏便以为最要关键。府县迭奉谕旨饬解津郡，本为力持正论，设法保全，岂可迟延不办？谓津民义愤，不可查拿，府县无辜，不应讯究者，皆局外无识之浮议，稍达事理，无不深悉其谬。弟虽智虑短浅，断不至为浮言所摇。拿犯之难，讯供之难，皆经屡函上达。议者不察，或谓弟意存推诿，轻听人言，瞻顾清议，不肯切实速办。非阁下深知此中委曲，鲜有鉴谅鄙心者。

窃谓中国与外国交接，可偶结一国之小怨，而断不可激各国之众怒。挖眼剖心等谣，外国疑中国藐视太甚，引为大耻，此足激众怒者也。枉杀多命，外国疑天津可杀二十，他口即可杀四十，今日可杀二十，异日即可杀二百；洋人在中华几无容身之地，引为大虑，此足激众怒者也。目下中国海上船炮全无预备，陆兵则绿营固不足恃，勇丁亦鲜劲旅。若激动众怒，使彼协以谋，我处处宜防，年年议战，实属毫无把握。此等情势，弟筹之至熟，故奏牍、信函屡持此论。若谓无端变易，妄信局外之言，不从委曲求和处切实办事，以此邀功，功固难必，以此避谤，谤已难辞，不且进退无据耶？惟府县于初撤任时本无治罪之说，听其回省。厥后该员等出省他往，则弟所不及料，以致久不到案，疑鄙人有故纵之象。而天津民情嚣张如故，将打杀洋人画图刻板，刷印斗方扇面以鸣得意。其已获者，人人狡供，其未获者，家家匿藏，而弟不能速擒而立枭之，亦疑鄙人有故纵之迹。虽贵署亦不免疑弟任意迟延，实则弟之欲拿真犯以全和局，未尝须臾忘也。此时业已专弁飞提，当不致过稽时日。要犯虽无确供，断不能因难自阻。再拿数人，约成二十一名之数，足与相抵。狡供坚不承认，则鄙意早经虑及者。将来或当从权办理，不尽凭供定案。此后有卓见所到，为愚虑未通之处，尚望随时赐示，俾免失机偾事，贻同谱羞，是为切祷。肃复，即颂台安。不具。

354．复李鸿章七月二十四日

府县不日当可改解津郡，查拿审讯却非易事。夷欲无厌，和议成否，难于预定。若需制御外侮，未知巨艰更将谁属！

少荃世仁弟宫太保中堂阁下：

前接初三日西安来函，因先肃一函，未及遽复。二十一日又接十六日安邑道中手书，具悉一一，似尚未见敝处初九之函。台端初四日奉到东征之旨，初七日即行启节，一何神速至此！

罗使回京，廷议将府县改解津郡候质，自是设法保全之意。府县均不在省，张守就医顺德，刘令前赴密云。迭经严催，昨始各报起程日期，不久当可到案。

拿犯一节，为目前第一要义。彼族谓凶手数千，断难允办。鄙意拟查出二十一人，一命抵一命，便可交卷。现已查获十余人，惟严刑审讯，迄不吐实，殊为棘手。津民气本浮嚣，清议复多附和，愈成联结不散之势。已获之犯，人人为之串供，未获之犯，家家为之藏匿，查拿审讯均非易事。近闻街肆间已将五月二十三日之事编成歌曲，并绘图刻板，印刷扇面斗方以鸣得意，虽经查禁，仍复嚣张如故。日来总署之意颇以府县之未即到案，要犯之未能速办，皆系国藩惑于众论，挠于清议，不肯切实办理，不能深知此中之委曲也。

威妥玛煽动罗酋，固欲从中取利。然挖眼取心等谣，各国以为大耻，谓中国之视外国不比之于人数；杀伤多命之事，各国以为大戚，谓洋人之在中国，将无立足之地。此二事皆足激动众怒，使彼协以谋我。故虽法、布构兵，而布使于津案仍不肯稍有异议。闻英人助法，俄人助布，其于中国则又彼此勾结，狼狈相依。昨赫德来见，言外国每疑国藩素恶洋人，不愿中外通商，久已传播各口，屡见于新闻纸。此案则系鄙人阴与其谋，故不欲切实办理。仆告以天津此案内自总署，外至敝处及阁下辈，无不坚持一心，曲全邻好。即贵部东来，亦不过自为防守，绝无动兵之意。现于拿犯一节，日夜赶办，以冀早日定谳。该税司亦谓拿犯认真，此案必易了结，并允入京以后向威、罗二使极力排解。赫德于罗交似不深，于威则极相契好。若总署驾驭有方，或可为我用也。

昨接作梅来信，谓贵部入直，拟以周军扎正定，郭军扎彰卫。彰卫究嫌过远。来示拟盛军进雄县、霸州，武毅进景州、交河，自为得势。目下暂无战事，或先取远势，相机移近，似亦可行。诸希台旆到保定筹度进止。

前闻法王由电线来信，谓中国修好多年，此次苟能办得公道，不必动兵。赫德亦言罗使之意愿全和局。惟夷欲无厌，将来和议成否，未可预定。此时中国劲兵全在麾下，铭军百战旧卒，郭、周所部皆新发于硎，军士闻与夷战，皆有跃跃欲试之意。阁下在北，津、沽必可御敌，惟东南各口殊无把握耳。

省三由尊处奏请帮办，当可速出，敝处尚未接到复信。丁雨生日内即可到津。前奉寄谕询及彭、杨能否再出，鄙意以二公精气稍泄，现又俱系病躯，恐难再胜巨任。厚庵去岁远访春霆，闻系穷乏乞贷，非果有意复出。顷已作书分致彭、杨，询其肯出与否。将来致御外侮，事事须另起炉锤，岂能尽恃当日剿办粤匪之人，以为后日制御洋人之用？又岂可恃长江之水师，移为大海之用？四顾茫茫，自阁下外，未知巨艰更将谁属？

鄙人眩晕间发，近虽小愈，两脚仍嫌软弱，不便登降。目疾迄无起色，左目日益昏眊，行将病废，老疾相寻，岂可复用于世？俟津案就绪，即当具疏引退，毫无疑义。知注并及，肃颂台安。不具。

355．复奕訢等七月二十七日

凶犯已获三十七名，刘令，张守亦已解到。全案就绪，拟以八月二十三日为限。

曾国藩顿首上书王爷殿下、列位大人阁下：

二十五日接读隶字五十六号来示，敬承一一。

威使议论此案，谓中国安心不办，难得罗使耐性等语，其意专欲从旁挑祸。虽经尊处坚持定见，刚柔互用，罗使不致即形决裂，然内有威使为之谋主，外则凶犯未能速获，决裂与否，仍属毫无把握。

此间拿凶之难，讯供之难，止可密陈于左右，不宜尽告于彼族。国藩前拟查出凶手二十一人，计可与洋人伤毙人数相抵。昨由毛帅持示尊函，谓抵命之数宜略增于伤毙之数，否则我欲一命抵一命，恐彼转欲一官抵一官，将来更费周折。荩筹周至，钦佩无已。昨雨生中丞来此，国藩与之熟商，亦以拿犯过少，则尊处不能日以空言争论，深恐激之使变。已严限镇、道、协、府、县文武各员速密访拿，限定四日之内共拿二十人之数，逾限不获，立予重谴。顷果续获此数，合之前获之犯已得三十七人，亦可稍执洋人之口。此后仍即随时查访。惟闻正凶或已潜逃，查有杨二、周起隆、陈三元等皆系正凶，现在逃入京中，已由萧令世本密派干役；通州亦闻有要犯窜往，由丁道派弁密捕，不识能否缉获。现拟抵命之说通拿五十余人，仍以二十左右为率。其余各犯拟分别轻重，科以军徒等罪，其余则随时释放。庶人数较多，可以服洋人之心，而罪有等差，亦不致稍涉枉滥。至办理迟缓，国藩实难辞其咎。

现在刘令已于二十五日解到天津，张守于二十七日到津，均因陆路积潦阻滞，改由水道，故行程稍迟。日内当即会同毛、丁二公讯取确供，送呈尊处。此外，拿犯及讯供各事，计全案就绪，拟以八月二十三日为限。立一限期，借以催督僚属，亦借以自加鞭策。八月二十三日以前，如罗使急欲携法人出京回国，仍请尊处婉切劝阻，告以国藩自请限期，若逾限尚无头绪，出京未晚，如未到限期即可速了交卷，亦必力求速了也。

陈道说帖内未经声叙明晰之处，已饬该道逐一登复，另折呈览。任令验教民伤单所称安三、李兆恒被烧伤痕，俟会讯刘令，再行问明奉复，并当详细复奏。王三、安三及各教民早经释还，似不必再四追究。洋人若以非刑借口，将来讯问府县，如实有滥用非刑之事，自应按律治罪，决不放松也。复颂钧安，即希垂鉴。不具。

356．复傅振邦七月二十八日

吉、黑两队所需帐房，可全由密云添制，用项先由部款垫发。各队到后情况，祈查明详示。

梅村尊兄大人阁下：

前接两函，均以公牍奉复，未及作书为歉。二十六日接到二十四日手示，具悉一一。

大旆南来，中道复奉后命，往返劳勚，至为系念。旋口逐日督操，分双、单日定为合操、分操，极为整肃，佩慰无已。东三盟蒙兵自带锅帐，拟屯泺平口外，黑龙江马队拟于古北口旗营教场立营。石匣为前营驻署，上下三十余里村店，可驻兵二千，吉林马队想可暂驻该处。吉、黑两队不带帐房，到营始行请领，库都护谓两军应用帐房约须三千余架，满营库存无多，已札饬密云县另行筹补。今尊议石匣村店可驻兵二千，吉林一队若驻该处店房，初到之时尚可不给帐房，久住则仍须发给。黑龙江之兵立营教场，其店房五六所太少，初到即须全发帐房，满营库存之帐房亦未知究有若干，密云县饬补若干，合原存及筹补之数，专供黑龙江二千人之用已否足敷，敝处无从悬揣。至省局所造之帐房，仅足供各处练军之用，所存无几，且恐施之口外不甚合用。密云县既可筹补，莫若全由密云添制。每架需价若干，通共需银若干，先由部款十万两项下垫发，将来于奏请月饷案内一并奏明由部补发可也。

至各队到时，人马是否精壮，将领是否得力，缺少何物，添领何械，每月果需口粮若干，敬求阁下就近查明，一一开单详示，以凭奏办。至恳至恳。肃复，即请台安。不具。

357．复李宗羲八月初二日

吊唁李母逝世，并告办理津案情形及目下健康状况。

雨亭仁弟大人阁下：

迭接五、六两月手书，匆匆未及奉复。昨接振轩来函，惊悉太夫人遽已仙逝，骇愕何已！阁下至性纯笃，去春即拟弃官归养，孝思未遂，抱憾奚如！惟太夫人老福全归，毫无遗憾。年逾五十，礼不致毁，尚望节哀顺变，勿过忧劬，是为至祷。

津郡以迷拐犯供牵涉教堂，百姓怀疑生愤，致此巨案。查讯衅端，则挖眼剖心等谣毫无确据，而洋人引为各国公耻，几欲煽动祸机。敝处前上查明大概一疏代为剖析，意欲为釜底抽薪之计，当时具稿未上，即知必为清议所訾。及罗酋到此，坚请府县拟抵，仆以府县初无大过，不欲予以重罪，崇帅力请交刑部治罪。仆因前致书崇帅时已言有祸同当，有谤同分，不欲过执己见，遂奏请下狱。此事稍形忙遽，至今追悔无已。迨罗酋二次照会仍执前说，敝处则峻词拒绝。该使知无可希冀，旋复入都要求总署，幸赖总署亦力持正论，不允所请，议将府县改解津郡，由敝处讯取确供。府县近已解到，正拟与毛、丁二公会讯，适接总署来函，则罗酋近日又有一照会，胪举府县主使之证，大率皆系谣传无据。而该使执以为辞，并已照会各国，悬为公论，据为铁案，殊属无理取闹。总之，府县议抵，中外力持不允，虽彼族借此寻衅，亦断不稍事曲徇。目下办法，惟以拿犯审供为急。月来滋事要犯已获有五十余人，近又设局委员，专审此案，务令悉心研鞫，以期早日定谳。拟以八月二十三日为限，不审能于限内办结否。

鄙人外病近已渐除，惟目疾日深，右目既已无光，左目亦日形昏眵。拟俟津案少定，便当疏请开缺，断不以衰疾之躯久点高位，致蒙恋栈之讥。知注附及。

阁下孝友肫笃，傔从简便，计奔丧起程必速，不知须赴湖北乎？抑径回夔州乎？此间薄具挽障赙仪，拟觅便仍由山西转寄。先此布唁，即候礼安。不具。

正封函间，接七月二十六日赐书，知将以八月十六日星奔南下，第未知究赴鄂中，抑还夔州？衰经哀遽之余，尚蒙垂念鄙人病状，感喟曷已！目下眩晕未发，暑邪已退。惟腿力酸软，上下阶需人扶掖。而沉痼尤在目疾，不久必将全废。此后相见，茫茫无期，可胜怅结！惟千万保重，不宣。

国藩又启

358．复奕訢等八月初三日

府县叙供必须推问得实，确凿可凭，决非故事延缓。俄国凶犯已获，惟虑法人又将哓哓不平。

曾国藩顿首上书王爷殿下、列位大人阁下：

国藩前接七月二十七、二十九等日来函，尚未奉复。初一日同接七月三十日钧示，并寄到德翻译《天津滋事记》洋文，初二日又同接初一日钧示，敬承一一。

张守、刘令昨已呈递亲供。国藩等彼此面商，其供词内尚有不实不尽者，应由国藩等在津先加驳诘。此事府县虽无大过，至张拴、郭拐之定案稍形草率，王三、安三之审讯稍事刑求，实亦咎无可辞。该员等叙供过存脱卸，刑部既难于定谳，若词意稍涉含混，罗酋又必引为口实。必须再四驳诘，使该员等均已心服，而洋人亦无间可乘，然后缮折具奏，乃为确凿可凭，而尊处与彼族辨难亦较为有据。府县供单一经陈奏，势难再行改易，与其速奏而情节未真，不如缓奏而研讯明确。国藩须与昶、日各出驳难者若干条，令该员等逐一登复。其洋文所称各节亦经发交府县，逐条讯究，考核虚实。统俟该员复供确切，再行详陈。该翻译所记节略既经分送各国，谓可悬诸国门，垂为定论，激怒党羽，同兴波澜。府县供词将来亦必令各国共晓，诚不能不推问得实，非敢稍事延缓，尚乞垂鉴。

至八月二十三日之限，距滋事之日已经三月，实已过嫌濡滞。拿犯、审供二事本俱棘手，而二者相较，则审供视拿犯为尤难。各犯到案，俱供曰“只要杀我便能了事，将我杀了便是，何必拷供”云云。现讯明确有证据应正法者约七八人，略有证据应治罪者二十余人。此外尚无供证。苦在全无案据，又无要证，一遇狡供，除刑求更无他法。现已设立发审局，调取听明决之员专讯此案，仍由国藩等不时入局查察督率，决不稍形松懈。如能于中秋节前了结此案，更为大幸。倘阻于情势不能迅速，而罗酋遽有异议，仍求尊处极力劝阻，是为至恳。

正定教堂有勇丁放言骚扰，容即密饬查访，不令再滋事端。李少荃揆帅尚无至平定消息，其部下必未至正定。陈国瑞亲供亦经阅悉。穀帅咨送新闻纸所言各节，敝处前经上海送到。国藩以新闻纸所言多系无稽，洋人亦不执以为据，故置之不问。陈国瑞并未至保定，国藩向不以该员为然，曾于同治四年三次具奏，今年亦并未相见。至所言协盛戏园张某，现经密饬访查。

尊处二十八日照复罗酋一牍，理明辞直，刚柔适中，最为钦佩。俄国凶犯业经拿获，惟讯供尚未确实，未便迅办，且虑法人又以旁案先结，哓哓不平也。肃复，即颂钧安，统希垂鉴。

国藩等再拜

359．复曹耀湘八月初四日

剖白津案办理必须曲全和议原因，略示身体近况。

镜初仁弟大人阁下：

前由小儿赍到手示，猥以《汉书》之贻，远劳齿谢，尚未奉复。顷又接七月十二日惠书，具悉一一。

津案梗概，略具前复同乡诸君函内，阁下业经属目。大抵此事在局中皆以中国兵疲将寡，沿江沿海诸省毫无豫备，而彼族诸国合从，穷年累世但讲战事。我能幸胜于一岁，断难保全于多年，庚申覆辙，岂可再见？必须隐忍以全和议者，就势而言之也。在局外者皆以天主教流毒于中华，污辱孔亟，异端不可不攘；木兰北狩，淀园被焚，国仇不可不雪。或奖义愤之民而百万汇集，或联合各国之交而专攻一国，必须力争以全国体，此就理而言之也。欲求理势兼顾，殊无良策。敝处所办，盖亦偏于衡势者，措施又多失宜，物论之腾，亦无足怪。

现在府县已改解津郡，由敝处取具亲供送部定谳。此事实违本志，虽经极力斡旋，而内疚仍未尝暂释。滋事要犯亦经拿获数十人，日事研鞫。总署急催速了，现已自定期限，欲于本月二十三日办结，不识能如限否？

鄙人老病相寻，近日外症渐痊而目疾日增，右目既久无光，左目亦昏眵特甚。孱躯暮齿，何能久恋栈豆？津事少定，行当奏请开缺。承注附告。

晓岱得山西试差，至为欣慰。冯襄圃来此尚未相见，或因鄙人多病之故。来示拟约仙屏偕来，仙屏若得学差，恐难如约。文从何时一践宿诺，借慰阔悰，不胜大幸。肃复，即颂台安。不具。

360．复廖寿丰廖寿恒八月初四日

缕述承办津案情形及苦衷，并认定“惟曲全邻好而仍不忘防御乃为完策”。

穀士、仲山仁弟大人阁下：

七月十七日接到惠示，并抄寄沈吏部条陈一件。具承挚爱殷拳，亮其愚忱而规所不及，使不佞得闻其过，至感至荷。

津案事端宏大，未易消弭。国藩智虑短浅，初奉查办之命，亦深惧失机偾事，见讥贤哲。徒以谬点高位，不敢稍涉避难，假期未满，力疾来津。及查讯衅端，则津民所传洋人挖眼剖心等谣绝无证据，不足恃为辨论之端，而洋人毙命伤官，其势不肯再认理曲。适英使威妥玛有一照会，言之极为忿忿，直谓此等残忍之行，野番尚不肯为，泰西大邦岂肯为之？不独法人私愤，实乃各国公耻。意在激怒党羽，潜煽祸机。因是亟上一疏，代为剖析，欲为釜底抽薪之计。此疏未出，即自知不为物议所容。考究事实，则挖眼剖心实皆好事传疑之说，非敢诬罔津民，曲徇彼族。即来示所言，扬州、金陵各处皆有，顷晤亦皆辨为流传之误。

至府县一节，当时罗酋要求将府县拟抵，崇帅力请交部，谓可轻重自由。国藩初与崇帅书，即称有祸同当，有谤同分，不敢过执己见，用是有交部治罪之奏。府县本无大过，张守尤为得民，此事至今追悔。外惭清议，内负神明，萃九州之铁，不能铸此一错。及罗酋坚执前说，敝处峻词拒绝，该酋旋即入都，幸廷议均力主正论，不稍游移。仍恐府县解京转有意外之虑，朝命改解津郡听候质讯。该员等现已到津呈递亲供，国藩等先为驳诘，务令罗酋见府县供词不能再求一间，庶可徐图救护。此事虽设法斡旋，而私衷内疚仍未尝少释也。

津民本以怀疑激成公愤，初非有作奸犯科之心，而目下顾全和局，仍以查拿为关键。顷已拿获数十人，设局审供，其坚不承认者尚须日事刑求。吾辈身在局中，岂真愿酷虐吾民以快敌人之欲？徒以边衅一开，则兵连祸结，累岁穷年而未有已。今西南未靖，沿海战伤毫未议及。各省绿营兵一无可用，勇丁惟淮勇器械较精，气势较壮。然劲者亦不满二万，能防御一口，未必能遍防各口；能保全一年，未必能力持多年；能抵敌一国，未必能应付各国，而诸国合从之势、狼狈之情则牢不可破。即以饷论，李、左两军之饷及解京、解直隶每月取之苏、沪者四十余万，一经交兵，则此源立竭，是皆不能不长虑而却顾。故鄙人尝谓今人外夷与汉之匈奴，宋之辽、金迥别，实不敢以全局付之尝试，又安肯以津民一朝之忿，贻国家无穷之忧？洋人得寸进尺，愈让愈骄，诚非百请百从所能了事，然其桀黠之性专论强弱，不论是非，中国目前兵力不足与之抵拒，彼族皆所深悉，绝非虚张声势所能恐吓。惟曲全邻好而仍不忘防御，乃为完策。现在李相之兵业已东来，在我粗为有备。彼所要求如属势所能允，仍当量与转圜，万一所欲无厌，亦断不能过示怯弱，束手受困。国藩平日颇知畏清议而持正论，今虽局势艰难，亦决不敢饰非文过，拒绝至言。阁下如有所不谓然者，尚望随时见教，是为至幸。肃复，即颂台安。不具。

361．复奕訢等八月十一日

呈报津案诸犯审讯及追捕等情。

曾国藩顿首上书王爷殿下、列位大人阁下：

初三至初八迭接钧函，具悉。荩怀勤恳，指示周详，至佩至荷。

前饬保定、正定府确查烧医院、闹教堂等事，昨据保定府来禀，查无起意烧堂之事，仍严禁谣言，免致横生枝节，另牍咨呈冰案。正定尚未据查复。少荃揆帅初五日获鹿来函，谓询知该处教士实系自去，无人滋扰。其所称敲门、践踏等语，亦恐系教士捏造，仍俟该府禀复，再行咨达。

威使照会内称烟台所闻京师及津郡之谣绝无影响，其来文之意不过代催津案。现欲赶于限内办结。发审局日事掠，研求确供。昶熙随带之司员，国藩奏派之道员，均令入局审讯，未肯片刻放松。德翻译单开之犯，金章鳌一犯已于初十日辰刻解到，当经审讯，坚不吐供。而熬审稍久，遽尔昏晕气绝，良久乃苏。俟少与休息，再行研究。其兄弟金三、金四均经远出贸易，未据缉获。现获其胞弟金二、金八，供伊兄金章鳌于四月出门，与该犯自供五月十七离津之期已不符合。所称知情之张大平尚未查得，仍饬随时访察。其杨老道、金德三两名均经缉获，张宅打更人王三先于七月二十三日被获到案。该三犯屡经刑求，均无确供，仍令局员细心研鞫，无任狡展。前函所称逃入京城之犯杨二年约三十余岁，近闻已逃往南乐、清丰一带，伙入盐枭。刘三元一名，近闻自京逃往保定。周起隆一名，闻尚在京，藏于陈镇国瑞寓所，不识是否确凿。日内丁道等均遣人于旁近州县四处密访要犯，而获者殊少，盖次第远扬矣。

府县亲供，国藩等再四驳诘，务令确凿可凭。昨接递到确供，似无甚虚饰者。初九日令昶熙、成林所带司员会同博、陈、丁三道会审，十一日国藩等仍亲加鞫问。其五月二十三日该府县随从家丁、轿夫及地方等均经讯取供单，一并咨送贵署及军机处、刑部查照。至王三、安三等犯释放已久，自可无过追求。前奉谕旨查询王三是否即系王二，据陈、博二道讯取该犯草供，又取该犯邻右数人供词，均谓王三本即王二，唯蒋玉成之供有王二小名王三之语。要犯既经释放，此等亦不足深辨也。该道等所讯王三邻右供单，另咨抄呈钧鉴。

广平教堂，据罗使照会又牵该处绅士武汝清，即经转饬查访。惟洋文所称武汝清“谋害教众，恶念复萌”等语，是该使轻听教士无据之词，遽向尊处哓渎。中国之法，但以有无实迹为据，不宜以恶念谋害等词遽作朘之律。此时各处地方官无不尽力保护洋人，该使尽可放心，慎勿轻信教士浮言，自生疑虑也。肃复，即颂钧安。伏乞垂鉴，不具。

曾国藩等再拜

362．加奕訢片八月十三日

呈报沙逊洋行拿犯事原委与处理经过及天津县事前告示诸项。

正封函间，接读初九、十一日两次钧示，具承一一。

沙逊洋行拿犯一事，据丁道详称：前因饬拿要犯，限定四日之内各须缉获多名，查有袁五一名系属要犯，选差签票，购线密缉。七月三十日据原差禀称，在东门外瞥见袁五由河沿东去，望见该役即大步速行。该役赶紧尾追，行近紫竹林，与袁五相隔不过数十步，即叫袁五站住，袁五乃跑入沙逊洋行。该行〔役〕在洋行门首询问，恳求交出，突有外国人诘问该役有何凭据，该役取票送阅，竟被扣留签票等语。丁道恐其借词搪抵，颠倒是非，于八月初一日派马守往查，据称实有其事。当犯人跑入洋行之时，该差理应回署禀请照会，方为正办，乃因情急不先禀请，虽因恐凶犯远飏，尚系为公，而与条约不符，究属疏忽，已经丁道将该役斥责示惩，请行知该领事，当即据详札复领事。旋据李领事申复，谓袁五跑入行中，当时未闻此语，该役亦未有恳求交出之言。又经敝处以袁五如实未跑入洋行，自应另行访拿，一面札行丁道，一面札复李领事在案，俟另行钞咨贵署备查。

尊处照复威使之文极为周妥。伤毙俄商三犯均经弋获，惟一犯有供。前经孔领事来文求索犯供，由马守先将此一犯之供备文送交，余二犯讯有确供，仍当随时照会该领事，并非有歧异也。威使送到天津县事前告示，昨阅刘令抄来示稿，果有此件。示内微有不对之处，而“受人属托”字样并未删去。前次昶熙抄呈府县告示，系张守、刘令未到津郡时查案钞出，现又经饬该府县将事前事后各告示一并抄阅，令同该员等亲供送呈尊处，并分送军机、刑部用备查考。再颂钧安。

国藩等谨又启

363．复奕訢等八月十四日

密谕不知何以为洋人所得，然个中所言也实无不可告人处。能允与否，尽可直说，不必游移。

曾国藩顿首上书王爷殿下、列位大人阁下：

十四日公肃一函，并咨呈府县亲供一册。递发后旋接十二日钧示，具承一一。

七月十二日密寄竟至为洋人所得，持向尊处饶舌，机事不密，国藩等身在局中，均属无可辞咎。惟德翻译所呈坐日系七月十五日，而敝处接奉此旨则系七月十四日，是日即密咨毛、崇二公。毛系同城，亦即于七月十四日咨到；崇则已于十二日离津，钉封交商署幕僚陈道翰芬转寄行次，不识地山宫保果于何日奉到？此外曾咨少荃协揆一处，亦系十四日钉封递发，此三处似皆不应漏泄。总之，德翻译所呈填写七月十五日奉到者，并非津郡奉旨之日期。敝处凡遇密件，亦向不任令幕僚抛掷，甚且有幕僚未经寓目者。从前江宁密疏，事后查询，系由常镇蔡道不慎，亦非由敝处漏泄也。

府县议罪一节，尊处持定力以全国体，仍须借婉言以对洋人。内刚外柔，委曲求全之苦衷，诚非局外所能共喻。今洋人抄得此件密谕，反谓中国不以诚信相待，讥讪揶揄，令人发指。惟府县拟抵一层，中外一心，坚持正论，洋人早已闻知。国藩前与威妥玛、德微理亚、赫德等均经面言及此，其后陈子敬见德微理亚，又以此事与之力争，谕旨所言，亦实无不可使洋人共见共闻者，该酋等何得以此借口？即末幅叙及截留闽米以供李军一层，亦并不瞒饰洋人。赫德前在津时间及李军之来，国藩与毛公均告以实有此事，并告以府县断无死罪，而罗使过执初说，恐渠激启兵端，不能不预为防御之计，初非意欲发难等语，今李军业已在途，更不必过为曲讳。总之，中国之能允者不必游移，其所断不能允者亦不妨直陈。若必令枉杀职官乃能曲全邻好，此复何以为国权衡利害？固与其失和，不能屈法也。

步军统领衙门所拿之金占鳌，德微力亚单开之杨老道、金德三等，连日熬审，均无确供，佥称系陈老挟仇妄扳。兹将供词先呈台览，仍俟再加严鞫。肃复，即颂钧安，伏希垂鉴。不具。

364．复奕訢等八月十六日

函商照会法使内容及处置津案要犯办法。

曾国藩顿首上书王爷殿下、列位大人阁下：

十五日肃复一函去后，迭接十三四日来示，敬承一一。

张守、刘令抵津后仍寓府县署内，系发交署任府县羁管，马守、萧令但守有看守之责，并非承审之员。德翻译谓署任府县亦系承审此案，此亦猜疑之过。惟洋人既有此言，自应另为处置。现已将张守改交府经署内，刘令改交典史署内，分饬看管，乃合定例。前仅交府县而未责成何员看管，本有不合，致外人借为口实。至威使谓承审各员有以酒食款留张守、刘令之事。查张守、刘令到津即递亲供，由国藩等亲加驳诘，并未派有承审之员。犹恐供词未确，始令陈、刘两部郎，博、陈两道及成林随带之丁中书会同丁道讯问一次。陈、刘、丁自京来，博、陈自省来，皆系客居，无酒食款客之事。丁道则平日简于应酬，接篆以后拿犯审供，仓卒无暇，亦未闻有觞客之举。威使所闻当系谣言，似可劝令不必轻信。此间审办此案，反复推验，断不致有意开脱。该员等供折将来必应照会洋人，其登复洋文所指各节，亦必令各国共见。即国藩等所驳各条，乞尊处详加勘阅，其词意无妨碍者，似亦可摘录照会法使。

法提督札文十数日后，再无切实办法，定将津郡作为焦土一节，虚实原难悬揣。抑不识所称切实办法果系何指。若指府县拟抵，中国万难办到；若指查办凶手，中国义无可辞。究竟应正法若干人而后可称切实，能指数目否？中国如数办到之后，和局便可定否？此外，除赔堂议恤，无他要求否？昶熙所言专意求速不若求实者，系目击审案之难，不得不据实上闻。来函所言求实之中须尽求速之意者，国藩等亦均怀此念，无如节节棘手，愈办愈窘。八月初四敝处前函所述应正法者有七八人，可办罪者二十余人。近又阅十二日，竟未多添一人，而可办罪者转见其少，实觉无颜以对朝廷。本月二十三日以前如能多得数人，使尊处有辞以对洋人，不致激成衅端，实为大幸。如难续得要犯，则属期限满，当先将此应正法者奏结一批，余犯仍俟续拿续讯，稍迟再奏结第二批。如外国志在和好，或亦可再俟十余日，两批人犯并为一次处决，不知洋人允许否。

俄国案犯前讯明项五一名，后虽翻供，仍饬照该犯初供拟抵。余二犯质证究未确凿，该使屡催速办，然全无供证而滥加极刑，不特津民怨恨，即外国亦不欲以无辜者充数，仍俟赶紧续缉为妥。肃复，即颂钧安，诸惟心鉴。

曾国藩等再拜

365．复奕訢等八月十七日

缕述津案未能速办实情，兼答总署责问。

曾国藩顿首上书王爷殿下、列位大人阁下：

昨肃一函，封递后又接十五日钧示，聆悉一一。办理洋案，信息必宜常通，方可彼此印证。尊处日有赐示，受教实多。敝处笺记稍疏，七月下旬办理稍有起色，八月以来又复节节棘手，并无善状可告，用是缄牍益稀。荷蒙指示，歉悚无已。

罗使近日声息寂然，而英、俄二使日有危言，计二十三日以后必有一番波折。国藩拟分两批奏结，第一批凶犯过少，彼必多方饶舌。然威、罗二使及德翻译、赫税司前此在津均恐不得正犯，滥以无辜充数，若犯供未确，彼亦必引为口实，无裨于事。来示询及既认之供何以不确，任其忽认忽翻。查各犯到堂，并无供认不讳之人，其忽认忽翻者，所认之事卒无重罪，不过旁敲侧击，略露端倪，旋复狡展，非已有确供任其翻案也。其不肯认者，有时亦难深求。即如金占鳌一犯，似是正凶，无难一讯即伏，乃拷问良久，渠言五月二十三实住京都观音寺联升店，有店帐及循环簿可查，即不能不停刑审慎。近因限期将满，要犯太少，又严限地方官续行访拿。漏网之犯多已远扬，更非仓卒所能缉捕。敝处办理日久，无以仰副廑系，惶悚何极！拟即日奏请严议。

尊处前函谓办凶一层，若将中国人之不遵国法和盘托出，恐令若辈齿冷，自属卓见。惟案无旁证对质之人，各犯不肯自认死罪，亦人之常情，即泰西各国亦未必无此梗化之百姓。若洋人能派人在津访察此间办法，则知中国于凶犯一层绝无宽纵，并非无故迟延，有心推托，果能见谅，或不致另生枝节。至垂询兵连祸结，咎将谁归？窃料彼族所言目下即将津郡作为焦土等语，或系旁敲之笔，若正面文章则前在津所言罗公使、德翻译等当一怒出京，回国回沪，开仗似须明年，未必一朝猝发。彼若专重在凶犯，指定必须抵偿若干名，再竭一两月之力，亦必可如数交卷，不待构兵之际。而终能如愿相偿，则明年兵船虽集，尚可中止。彼若决意称兵，则虽立交凶犯多名，而或嫌其少，或嫌其假，或另挑他事，欲开衅端，何患无辞？是兵连与否，仍视洋人之本计，不仅在拿犯之多少也。

国藩自六月二十一日至七月中旬病势本重，近丁中丞及天津丁道病亦不轻，成廷尉病尚未痊，毛司空又已回京。惟望李协揆速到，再当竭力会办，以速补迟，总求此心可以服洋人，乃可以对朝廷耳。肃复，即颂钧安，伏乞垂鉴。

366．复李鸿章八月十九日

敦促取速来津协办，并函商奏议陈鼐署清河道篆一事。

少荃宫太保世仁弟中堂阁下：

昨接十四日手示，具悉一一。台端冒暑遄征，劳瘁可念。抵省后自应略为休息，而十五、十七两次廷寄敦促来津，恐又不遑久处。小儿来信，谓尊意拟以二十二日启节，现想当改期取速。津案要犯此时多已远扬，被获各犯又恃无质证坚不吐实。现在讯定可正法者不过七人，可办轻罪者不过十余人，限内势难办结。拟将应正法者于二十三先奏一批，此后续拿续讯，再奏第二批。仍自请严议，俾总署有辞以谢洋人。目下中外责望全归鄙人，台从虽限前抵津，尚不致稍损令望。至到津会同拿犯，则不免与仆分谤矣。

府县仍令解部，前此改解津郡，转觉多一周折。赫德在津曾言办凶切实，府县事自易了。今已取具亲供，仍复追摄入狱，不识所谓。或劝敝处奏请不解，然与六月二十三日原奏矛盾，殊难立言。尊处能婉转上陈，为鄙人弥缝缺憾否？

作梅署清河道篆，议自可行。惟敝处卸篆在即，而调甫升藩之部文尚未接到，似须阁下受代后再奏为妥。作梅之夫人多病，渠去冬即思南归，曾与仆言及秋间启行。近闻归思益切，而清河道又非久长之局，不知渠愿就否。

津案未就绪，仆自未便南行。即津案少定，而暮年多病，目光大坏，亦难再胜剧任。江南一席，终当辞谢。贱眷无论仕止，均须南归。若乘运河未涸，先行就道，亦殊得计。但由省至雄县水道不通，天津又须换船；张秋以南安山、戴庙等处，秋末水涸，节节阻滞，似不如起旱至济宁登舟为妥。粗笨之物则由运河解送，换船数次，相机办理可也。良觌不远，诸俟面罄。复颂台安，不具。

367．复奕訢等八月二十一日

第一批正法之犯将于八月二十三日奏结，第二批凶犯拟于九月二十日以前奏结。

曾国藩顿首上书王爷殿下、列位大人阁下：

十八日接到十七日钧示，并承准大咨，聆悉一一。

守令供词将来须行知各国，其与罗使所送洋文宜仿佛一控一诉，即与敝处查明大概一折亦须针孔相符，荩虑极为精密。指驳数条，已复讯该员等逐一洗刷。其称“奉崇宪面谕将武兰珍正法”一语，当经传问周道，据云当时面谕未明言“正法”二字，但言既与教堂无涉，照地方拐匪办法云云。其言丰大业允为查办时所言各情，周道实有此语，惟此时丰领事已死，叙及此语，转若有意啮害。王三一犯久经开释，供内不必纠缠。而谢教士授药一层，尤为语病。均经再取供词，酌为修改，拟于二十三日复奏，将改正及登复之两条一并咨呈尊处。惟曾、毛、丁诘问各条供词过多，核之敝处原奏，恐仍有不尽符合之处。将来录供照会洋人，似可但将续呈定供及登复尊处函询各条办解，洋人所指各节行知各国，而曾、毛、丁所诘所答概不行知，似为简净，伏候卓裁。

前函所述正犯只七八人，深惧为数太少，尊处无词以对洋人，连日激励承审各员严切研讯，商定变通办法。应行正法之犯供证确凿者固可即于第一批奏结，即本犯未经供认而有旁人指证亦可即行定谳，中国之法，众证确凿即可定案；洋人之法，得有二证。虽本犯无供，亦可定案。此案正凶断难慷慨自认，若旁证得有二人，与洋人办案已相符合。万一不能得二证，但有一人作证，其证供切实，具有甘结者，亦即就旁证定案，不以本犯自供为凭。日来昼夜追求，供证确凿者七八人外，其无供而有确证者续得数人，通共已得十三人。本日尚有二三人可审实者。二十三日奏结第一批正法之犯约在十五六人，军徒犯二十余人，得有此数，似可不嫌过少。将来第二批拟于九月二十以前奏结，其凶犯或再加七八人或洋人能指订数目若干，中国如数办到。暨修堂、恤银等事概于九月中旬奏结。尊处能就洋人询明正凶应补实数若干名否？

府县奉旨解部，来函属于二十三日一准起解，本日又奉谕旨限于二十五日到部。昨由尊处奏准将陈国瑞解赴津郡，该镇到津，敝处前诘问刘革令各条中尚有应与陈镇质证者，拟奏请俟陈镇对质之后，再将府县解部。陈与刘当堂质讯一语愈觉切实，于尊示再三斟酌、脚踏实地之旨亦适相契合，但于二十五日到京之期有违，不审无大碍否？皇悚复询，即颂钧安，统希心鉴。

368．复奕訢等八月二十四日

奉商府县可否免其解部一事。

曾国藩顿首上书王爷殿下、列位大人阁下：

二十一日肃函后，奉到二十日钧示，顷又接二十三日钧示，敬悉一一。国藩办事迟缓，使多方絮聒，尊处舌敝唇焦，深负委任，踧躇难安。来书不加督责，反辱慰劳，惶悚何极！

府县业已在津取具亲供，奉旨敦促解部，本无可再事延缓，惟尚有鳃鳃过虑，恐中外用意偶有未符，转致阴差阳错，不敢不备陈于左右。府县下狱一事，当时乍接罗使请以三员抵偿之照会，只求和局之成，仓卒定议，办理过柔。事后思之，深用自恨，以为萃六州之铁，不能铸此一错。六月二十八日折片及上尊处各书，亦曾略明愧悔之忱。迨奉改解津郡之旨，设法斡旋，浑然无迹。国藩且服且惭，私幸大力挽回，竟得解我神明之疚。自是议抵之说中外一心拒绝，此时该员等即到部中，原无他虑，惟洋人坚韧异常，诸酋麇聚都下，深惧府县入京，尊处力持正论，彼或仍执抵偿之议，妄肆要求。百折不回，则鱼肉在迩，刀俎在旁，势逼处此，殆有不堪设想者。该革府革令前闻改解津郡之命，正如金鸡放赦，仰诵圣明，重睹天日。近闻仍解刑部之命，不觉魂飞魄散，怯对狱吏，顾影自吊，以为虽蒙总署力为救全，而洋人仍持疆臣之原奏欲得而甘心也。国藩窃意前与赫德详论，赫德曾言拿犯切实，府县事自易了。倘威、罗二使并无此意，该税司必不遽为此言。近日中国切实拿犯，洋人当亦闻知，纵不能渐将府县放松，岂其索之尤紧？而比奉尊处赐示，亦未言及洋人逼索府县到部一层。究竟曾否催逼，敬乞惠示。

与洋人交，凡事皆有步骤，必应多留余地。国藩前此过听交部以后轻重尚可自由之说，未曾自留地步，非尊处以解津一议委曲弥缝，则步步逼紧，无可转身。国藩既已一误于前，深愿尊处慎重于后，与其临时窘步，不如先事展宽。该府县可否免其解部，即据亲供定案之处，伏候鸿裁。

国藩平日办事拙滞，举措失机，实所不免。至如专挟私见，顾惜一己之毁誉，不问大局之成败，则素所不为。况府县交部一节，事前既由敝处误奏，事后又欲见好取名，国藩虽愚，决不为此。所以长虑却顾者，实恐洋人诡谲多端，催逼送部，后患不测，故思求急脉缓受之法。尊意如以为可行，即乞示知，以便遵循。国藩具奏乞恩，如卓见决以为不可，日内即当迅速起解，决不敢稍有羁留。昨经附片具奏，尚未接到批旨，信函往返，亦不过多二日耳。愚昧之见，敬以奉商。复颂钧安，统希裁夺。

369．复毛昶熙八月二十六日

已派妥员即日解送府县入京，倘事有反复，祈坚持正论力争。应办人数亦祈权度商订密示。

旭翁尊兄大人阁下：

津沽聚处，昕夕过从，受益良久。执别以来，怅结无似。二十二日接到惠书，具悉台旆以十九日安抵京邸，二十日清晨入觐，召对详明，津事办理情形一一入告，恭邸及总署诸公亦皆详细告知。现在威、罗二酋狼狈益甚，旌从旋都以后，折冲樽俎，尚不知又费多少唇舌。荩劳日笃，驰系何已！

二十三日奏结第一批，竟得正法之犯十五人，军徒之犯二十一人，殊非初料所及。自台从离津，即奉将府县解部之旨，乃与各文武哀切告戒多拿凶犯，冀纾府县之祸，并将镇、协摘顶，五日之内，大有成效。迨拿犯已多，意谓府县似可渐松，迭奉寄谕催解到部。昨接总署两函，知拟抵之说仍复一意拒绝，该员等到京百无一失，稍用为慰。顷已派委妥员，即日起解。区区愚虑，诚恐诸酋麇聚都下，该员等下狱以后，彼族仍坚持拟抵之说，绝无退步。前经上书总署，复函谓此层断不足虑。朝端力持定见，仰佩实深。国藩首发交部之疏，故虑之最切。万一洋人稍有反复，阁下在署，尚望坚持正论，与之力争，为鄙人弥缝缺陷，是为至幸。清议虽不甚可畏，而神明之疚，衾影之惭，固不敢不一图补救也。

雨帅病已小愈，仍拟再奏回南。因其太夫人有疾，而江南无主持之人，公私悬系。李相昨二十五日抵津，定于初六日接印。第二批应办人数，前折请总署核定，谕旨以拘泥见斥。诚恐此间以为数足取赏，而洋人尚谓相去悬远，则仍是未了之局。敬乞阁下权度商订，或再得正法五六人，军徒五六人，可以完卷否？密速见示，无任感荷！即颂台安，不具。

370．复周寿昌九月初五日

缕述办理津案以曲全和议为完策的缘由，并抄寄密呈见示。

荇农尊兄大人阁下：

八月接读惠书，具荷存注，感惭无似。即惟台候绥愉，顺时纳祜，至为企颂。

国藩办理津案，过昧机宜，前承同乡诸君不相鄙弃，致书规勉，深用感纫。敝处复函，略述梗概，区区之怀，只自惭恧，不欲求谅于朋友，亦不敢诿过于他人。大约清议之责我者，率谓木兰北狩，淀园被焚，国仇未复，不应弃怨修好，况天主一教流毒中华，士民切齿！即挖眼剖心之谣，远近皆信以为实有其事，拙疏乃为之洗刷，宜闻者各怀义愤，大肆诋诃。鄙意则以中国兵力此时不能与彼族争锋，绿营规制隳颓已极，惟淮勇器械较精，然与穷年累月以战伐为事者尚难方驾。泰西各国内虽猜贰，其于中国则又狼狈相依，万无解散之法。议者多谓兵贵伐交，宜厚结英、俄以专制法国，而不知英、法之交固于胶漆，英国威使之求逞于我，其毒计有数倍于法国罗使者。边衅一开，各国合从，势必兵连祸结，无有已时。今年幸胜，明年彼必复来；一处能防，各口势难兼顾。鄙人尝谓今之外夷，乃前古未有之局，与汉之匈奴，宋之辽、金迥不相侔，未可持汉、宋之清议以定今日之大局。故反复筹思，终以曲全和议为完策。而办理洋务素未研求，情形过生，料敌未审，曲从所求，措辞多乖，此实鄙人之疚，岂可事后归罪于人？现在拿犯议抵业经奏结第一批，本月中旬即可续结第二批。府县下狱一事最愧夙心，亦已遵旨解部。其余修堂、赔银等事均可次第议结。中国办理此案，可谓仁至义尽，彼若无意寻衅，当不致再有刁难。但令大局不致从此决裂，即为厚幸；一身丛毁，实由智浅不能两全，亦遂不复置辨。

至六月二十三日有未上之密片，旋于六月二十八日奏内声明大略。昨八月二十八日又陈密片引伸前说，剀切上陈。兹钞稿密呈台端，非谓此次遂足补过，但明鄙人不敢护短耳。同乡君子及爱我者询及，或可略述一二，特原件即宜焚烧，不可传观，恐致漏泄。敝处以文件不密，屡为总署所讥诫，不敢再蹈覆辙，千万千万。书不尽意，即颂台安。诸希鉴亮，不具。

371．复奕訢等九月初七日

领事要求在旁听供，断不可为，只宜变通办理。追求旁证之事，亦宜断以中国之法以截葛藤。

曾国藩、李鸿章顿首上书王爷殿下、列位大人阁下：

昨接初四日两次来函，属提俄国三犯另过一堂，邀同孔领事在旁听供，并属勿令翻供，转致轩然波起。查领事听供，断难保各犯之不翻。此案审供之难，节次函达钧听；其变通常例办理之处，八月二十三日敝处之奏，亦经据实陈明。当时各员承审百计千方，严刑峻法，始能得其供认之一语。若已定之犯复令过堂，即无洋人同听，尚惧自翻前供，况百姓仇视洋人之心至今未解？当时各犯自认，本皆言“官办此案是为国家的事，我等虽死亦说不得，但不能令洋人来凌辱我”云云，此等声口，各犯同辞。若令洋人与官同听，则其仇视洋人之心势必同时触发，虽官长在上，不能禁止，不惟前供尽翻，兼恐咆哮指骂，激成事变。即令无变，而拟定之犯人人翻供，势必开脱此犯，另行查缉。缉获之犯再遇洋人听供，则后缉之犯又必翻供。穷年累月，无有休时。俄国听供，法国亦必同听；俄国之犯翻供，法国之犯亦必同翻。是前此数月之功全付流水，而后此了案不知更在何年！又况英、比、意各国烧死之童贞女绝无尸具，莫辨识为何国之人？即放火者闻系范永，严缉未获。现在办法不过查出杀人抢物之凶，分别定拟，约略足对洋人。今若各国相率听供，则窒碍尤多，直无下手之处。窃料布使之必欲听供者，不过疑各犯之未尽可信耳。中国办理此案所以迟缓之故，正恐凶犯未确，详细研求，岂肯冤及无辜，滥取充数？若情节未真，遽行交卷，亦何至数月之久始能定案？各国领事久在中国，于凶犯真假亦不难随时查访。教民散布四方，耳目甚长。今年不知，明年亦可访出；明年不知，又明年亦可访出。如有虚假，必另缉多名以相抵偿。此等情形，似可由尊处细告洋人，请其勿过疑虑。至此次听供之说，既据布使声称早经言明拟商一通变办法，将项五、田二、殷大等犯另行提讯一堂，请孔领事遣其署中服役亲信之华人混入中国之书役、百姓丛中，在旁窃听，既可释领事之疑，亦可践前此之诺。去年鸿章在重庆审讯酉阳教案，即系如此办法，中外仍属相安。求尊处与布使商定，必欲听供，止有此法。至于领事同听，断不可行。不惟恐定供复翻，又兼恐变故再出。各国通商必须与中国百姓永远相安，不宜过事逼抑，致滋积忿。昨令马守与孔领事面商，该领事尚未坚执。想布使主意，孔领事亦必与知，当非不可挽回者。

顷由丁道、马守面称，昨接旭初尚书之函，属令迅速过堂，国藩告以俟敝函商定得有复示之后，再行办理。此事为全案得失关键，翻供之后重缉实难，不能不力争也。至本犯既供，仍须另求质证，则尊论所称向来办案，本犯认供既确，即无容另叙质证供词，实为确论，当足折服该使，塞其辨口。当日审案时，本犯有供，即未推敲旁证。此时再取旁证之供，又须纷纷追拿，株牵到案。俄国尚止三人，法国则凶犯较多，此时追求旁证，扰累必甚。而俄国既有旁证，法国亦必照办，止有一断以中国之法以截葛藤。俄案已可就绪，似不必因此一层更生枝节。故此次质证之供未照尊示钞录，尚乞鉴谅。肃颂钧安，统希垂鉴，不具。

372．复董恂九月初七日

酬答秋节相庆，略报津案办理情形。

酝卿尊兄大人阁下：

顷接惠函，猥以秋节相庆，纫珮曷任！就谂福介樨樽，恩芝。猷宣鸠，综虞廷金木土穀之司；信格豚鱼，绥瀛海寄象译鞮之俗。引詹矞采，抃颂良殷。

国藩承乏畿疆，愧无裨补。迩来办理津案，诸形棘手，措施未当，负疚实多。所幸上禀庙谟，近承指示，俾获少免陨越。现在缉凶一事，本月中旬当可奏结。但使外国不再挑斥，虽一身丛毁，而大局尚得保全，即属厚幸。复颂台安，并贺节禧。摹璧晚谦，不具。

373．复潘祖荫九月初七日

答谢贺节及贺寿，顺报津案办理情形。

伯寅仁弟大人阁下：

两接惠书，猥以秋节相庆，并以鄙人六旬初度，远劳祓饰，厚贶隆仪，拜登敬谢。就谂勋懋辰旗，祥酉琯。民鸠农，综箕畴承货之经；丹桂碧梧，绚朵殿丝纶之彩。詹言景矞，企颂靡涯。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作二批，第一批业已出奏，第二批于本月中旬当可奏结。但求外国不再挑斥，虽一身丛毁而大局尚得保全，即属厚幸。知注附陈。复颂台安，并贺节禧。不具。

374．复贺寿慈九月初七日

略告健康状况及津案办理情形，并托其为张守、刘令转圜，不令改发黑龙江。

云黼尊兄大人阁下：

七月间接到惠函，猥以贱恙，远劳存注，纫戢曷任！就谂祜笃簪裾，恩承纶。翘詹矞采，企颂靡涯。

国藩自本年二月以来，衰病相寻，右目遂已无光，四月间又得眩晕之疾，先后请假两月。假期内遽有津民杀毙洋官之案，六月初旬奉旨，力疾来津查讯。办理既多棘手，措施未尽合宜，内疚神明，外惭清议。幸毛尚书、丁中丞陆续来津，李相亦移军继至。多贤相助，借免陨越。现在缉凶一层本月中旬当可奏结，但求外国不再挑斥，虽一身丛毁而大局尚得保全，即属厚幸。

贱体外病渐除，目疾断难痊愈。孱躯暮齿，实难再点高位。陈情未允，殊切悚惶。

刘守备久已到此，无可位置。莫副雅嘱，尤以为歉。复颂台安。

再，天津府县解交刑部，弟初奏时但求和议之速成，未审事理之当否，又惑于解部则轻重尚可自由之说，冒昧出奏，旋即愧悔。多方求为补救，殊无保全之法，清夜自憾，寸心如焚。前曾致函筱翁尚书，请其加意保护。后因改解津郡，私意可免下狱，迨续奉解部之命，筱翁业已入闱。该员等此次到京，闻都中多持正论者，当可不过窘辱。其罪名则敝处曾于八月二十八日密上一疏，请敕贵衙门从轻定拟，此疏不知已抄交刑部否？将来议一军台似足了案。微闻浮议有从重拟发新疆之说，果尔亦非弟之所争。惟近例发新疆者均须改发黑龙江，张守无子而妻病，刘令无妻而子幼，均难入羁异域。若拟定新疆，务请变通近例，不改发黑龙江，俾该员等出狱以后，发至甘肃，或者留营效力，尚可设法免戍。求与贵同事诸君子妥筹办理，既以保全善类，又稍释国藩之衍咎。缕缕奉商，尚祈鉴亮。至恳至荷，再颂台安。

375．复鲍源深九月初七日

略告身体近况及津案办理情形。

华潭尊兄大人阁下：

六月间接到惠书，猥以贱恙，远劳荩注，慰藉殷勤，曷任纫感！只因俗务匆遽，稍稽裁答。比维秋令延釐，冬官懋绩。猷宣五雉，迓北宸纶之华；宠锡八鸾，掌东壁图书之府。引詹矞采，企颂靡涯。

国藩自本年二月以来，衰病相寻，右目遂已无光，四月间又得眩晕之疾，先后请假两月。假期内遽有津民杀毙洋官之案，六月初旬奉旨力疾来津查讯。办理既多棘手，措施未尽合宜，内疚神明，外惭清议。幸毛尚书、丁中丞陆续来津，李相亦移军继至，多贤相助，借免陨越。现在缉凶一层本月中旬当可奏结，但求外国不再挑斥，虽一身丛毁而大局尚得保全，即属厚幸。

贱体外病渐除，目疾断难痊愈。孱躯暮齿，实难再点高位。陈情未允，殊切悚惶。复颂台安，摹璧晚谦。不具。

376．复景其濬九月初七日

略告津案办理情形及身体近况。

剑泉仁弟大人阁下：

顷接惠函，猥以贱恙，过承荩注，远荐良医，曷任纫感！即谂履祉秋高，蕃釐云蔚。蓬山着望，掌殿陛之丝纶；皖水持衡，采江淮之杞梓。引詹矞采，企颂靡涯。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作二批，第一批业已出奏，第二批于本月中旬当可奏结。但求外国不再挑斥，虽一身丛毁而大局尚得保全，即属厚幸。

徐亚陶比部业已来津，见过数次。询以调摄之方，颇资裨益。惟鄙人迩来外病渐除，目疾终难痊愈，恐卢扁亦不易奏效耳。知注附陈。复颂台安，诸希心鉴。不具。

377．复孙葆元九月初七日

略报津案办理情形及身体近况。

莲翁老前辈大人阁下：

六月间接到惠函，猥以贱恙，远劳荩注，并承寄示治目二方，情殷谊挚，纫感无涯。只因俗务匆遽，稍稽裁答。比维兴居笃祜，餐卫咸宜。树峻望于梓乡，延清辉于樨序。詹言景矞，企颂靡涯。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作二批，第一批业已出奏，第二批于本月中旬当可奏结，但求外国不再挑斥，虽一身丛毁而大局尚得保全，即属厚幸。

贱体外病渐除，惟右目业已无光，骤难痊愈。此系本原之病，恐非旦夕所能医治耳。知注附陈。复颂台安，摹璧晚谦。不具。

378．复傅振邦九月十一日

答谢中秋之贺，顺告津案办理情形。

梅村尊兄大人阁下：

连接惠函，承示安置马队，添搭草棚，荩虑周详，良深珮慰。顷以鄙人量移畿辅，远荷揄扬，复以节届中秋，吉词祓饰，纫戢曷任！就谂勋懋豹韬，威宣虎帐。紫塞靖欃枪之焰，箕尾星明；丹宸贲纶之华，幢牙月满。引詹矞采，抃颂良殷。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作两批，第一批已得正法之犯十五人，军徒等犯二十一人，二批续得数人，本月中旬即可奏结。但使外国不再挑斥，虽一身丛毁，而于大局尚获保全，已为厚幸。孱躯暮齿，实难久点高位。两江重任，陈情未允，殊切悚惶。复颂台安，汇璧大柬。不具。

379．复钱鼎铭九月十一日

答谢贺柬，略告津案办理情形。

调甫尊兄大人阁下：

顷接惠函，猥以荣荷恩纶，远承祓饰，纫珮曷任！就谂荩望日隆，蕃釐云蔚。象刑茂绩，荷湛露于枫宸；虎拜扬庥，布仁风于薇省。引詹矞采，抃颂良殷。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作两批，第一批已得正法之犯十五人，军徒等犯二十一人，二批续得数人，本月中旬即可奏结。但使外国不再挑斥，虽一身丛毁，而于大局尚获保全，已为厚幸。孱躯暮齿，实难久点高位。两江重任，陈情未允，殊切悚惶。复颂台安，汇璧大柬。不具。

380．复费学曾九月十一日

答谢中秋之贺，顺报津案办理情形。

幼亭仁兄大人阁下：

连接惠函，猥以中秋令序，远荷揄扬，复以荣莅柏垣，重劳祓饰，纫珮曷任！就谂豸服延釐，司懋绩。消雀角鼠牙之讼，棘木风清；拜龙章凤诺之华，樨樽月满。引詹矞采，抃颂良殷。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。现在缉凶一事分作两批，第一批已得正法之犯十五人，军徒等犯二十一人，二批续得数人，本月中旬即可奏结。但使外国不再挑斥，虽一身丛毁，而于大局尚获保全，已为厚幸。孱躯暮齿，实难久点高位。两江重任，陈情未允，殊切悚惶。复颂台安，汇璧大柬。不具。

381．复李成谋九月十一日

答谢秋节相庆，略告查办津案情形，兼议海防之事。

与吾贤弟军门阁下：

两接惠函，猥以秋节相庆，兼承询查办津案之事。就谂勋高兰锜，福介樨樽。绍宗绪于两淮，纶贲紫鸾之宠；整军容于横海，舳舻壮画鹢之观。引企矞晖，良殷抃颂。

国藩自本年二月以来，衰病相寻，右目遂已无光，四月间又得眩晕之疾，先后请假两月。假期内遽有津民杀毙洋官之案，六月初旬奉旨力疾来津查讯。衅端系由百姓讹传教堂有挖眼剖心之事，殊无确据。敝处为之奏雪污名，稍释各国之憾。现在缉凶一事分作两批出奏，第一批已得正法之犯十五人，军徒等犯二十一人，二批亦续得数人，本月中旬即可奏结。修堂赔银等事亦可次第就绪。中国之所能为者，至此已极，洋人若肯全和议，当可渐就范围。

承示厦门各口地大兵单，业经台端密为布置，调集舟师，勤加训练，兼购买枪炮，以期未雨绸缪，暗寓防维之策。荩筹伟略，劳勚倍增，良以为珮。至彼族以轮船为营阵，以炮火为冲锋，中国水师船身阔大，尚须待风行驶，未能进退自如，与之水战，诚非其敌。备御之法，自以扼守炮台为稳着。惟各海口从前所造炮台均未讲究合宜，此时妥筹防务，似须仿照外国炮台之式另行修造，斟酌尽善，乃可备御强寇。即此次幸获无事，而海国环伺，隐患方长。修造轮船之外，以炮台为第一要义，庶几进战退守，略有把握。

国藩暮年多病，本难久点高位。顷复奉莅重江南之旨，陈情未允，殊切悚惶。复颂台安，祗璧谦版。不具。

382．复杨昌濬九月十一日

酬答秋节相庆，略述津案办理情形，兼议海防之事。

石泉仁弟大人阁下：

前接惠函，猥以秋节相庆。嗣闻恭膺宠命，节钺真除，未即裁贺。比维福荫越疆，釐延商序。荷恩于心简，泽溥钱江；酌瑞霭于羽觞，辉延璧月。引詹矞采，抃颂良殷。

国藩自本年二月以来，衰病相寻，右目遂已无光，四月中旬又得眩晕之疾，先后请假两月。假期内遽有津民杀毙洋官之事，六月初旬奉旨力疾来津查讯。办理既多棘手，措施未尽合宜，内疚神明，外惭清议。幸毛尚书、丁中丞陆续来津，李相亦移军继至。诸贤相助，借免陨越。现在缉凶一层分作两批奏结，第一批已得正法之犯十五人，军徒等犯二十一人，其余拟于本月中旬续得数人作为第二批奏结。至修堂赔银各事，二批限内似可次第办妥。中国之所能为者，至此已极，洋人若肯全和议，当可徐就范围。

承示东南各省，业奉寄谕，严为防范，自应先事为未雨之谋。惟现在沿海地方兵勇既多未练，饷需又皆不敷，战船、炮台一切未暇整理，濒海要口量为布置，仅尽吾力之所能为。至外海内江，彼族往来已熟，虚实情形在彼目中。即此次曲全和议，幸获无事，将来隐忧方长。吾辈任疆圻者，惟当练兵训士，储备人才，修造轮船，设立炮台，隐图自强之策，庶冀有补于万一耳。

贱体外病稍愈，目疾日深。孱躯暮齿，本难久点高位。顷复奉重莅江南之命，陈情未允，殊切悚惶。复颂台安，顺贺大喜，并贺节禧。不具。

383．复梅启照九月十一日

答谢重莅江南之贺，惊愕马新贻被刺之事，略报津案办理情形。

小岩仁弟大人阁下：

两接惠函，承示马帅之事，曷胜骇愕！顷复以鄙人重莅江南，远劳祓饰，纫戢曷任！就谂棠境敷仁，薇垣懋绩。猷宣金穀，绥六代之山川；香挹木樨，迓九宸之纶。引詹矞采，抃颂良殷。

马帅中正和平，得之天性。莅任以来，一切用人行政，无一不允惬众望，似不至招人仇怨。忽尔罹此奇祸，殊出意料之外。怀贤念旧，感喟良深。该犯供词闪烁，其中恐别有情节，案关重大，自不能不设法熬审。刻下廷旨已饬张漕帅前赴金陵，妥为讯办，未识渐有端倪否？金陵值科场之际，事务殷繁，阁下才长心细，措理裕如。支搘艰危，倍增劳勚，至以为念。

国藩办理津案，诸形棘手，措施未当，负疚良多。缉凶一事，前月已奏一批得正凶十五人，余犯二十一人，本月中旬当可奏结。孱躯暮齿，实难久点高位。本拟俟津事少定，避位让贤，适奉重赴江南之命，疏辞不许。月内拟奏请入觐，再行南下。良晤不远，庶一叙频年契阔之悰。复颂台安，并贺节禧。祗璧衔版资谦，不具。

384．复郭柏荫九月十一日

答谢秋节相庆，顺报津案办理情形。

远翁老前辈大人阁下：

顷接惠函，猥以秋节相庆，纫戢曷任！就谂节钺延釐，鼎裀集祜。泛醽醁于樨斝，月满庾楼；迓丹于枫宸，烽清楚塞。引詹矞采，企颂靡涯。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。复颂台安，并贺节禧。摹璧晚谦，不具。

385．复魁玉九月十一日

酬答秋节之贺，略告津案办理情形。惊愕马新贻遇刺。

时若尊兄大人阁下：

顷接惠函，猥以秋节相庆，纫珮曷任！就谂威裕豹韬，勋隆虎节。芝纶贲宠，兼靖江吴皖之疆；樨斝延釐，式奏樊遏渠之乐。引詹矞采，企颂靡涯。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。睽隔两年，积思莫释，良晤不远，即可畅叙一切。复颂台安，诸希心鉴。不具。

再启者：八月二十四、九月初八日连接惠函，敬聆壹是。

穀帅中正和平，得之天性，雅量清节，不愧大臣之风。忽尔罹此奇祸，殊出意料之外。怀贤念旧，感喟良深。该犯供词闪烁，其中恐别有情节，案关重大，自不能不设法熬审。刻下廷旨已饬张子青漕帅驰赴金陵，妥为讯办，未知渐有端倪否？

金陵新遭变故，复值中外多事之际，人心未免危疑。幸赖硕望宏才，雍容坐镇经营防务，劳勚倍增。长江防范事宜一疏，地势兵形了如指掌，尤以为珮。

津案于本月中旬可以奏结，洋人若肯全和议，当可徐就范围。惟此次虽幸获无事，将来隐患方长，战守事宜仍不能不加意讲求耳。再颂台安，祗璧谦柬。不具。

386．复景星桥九月十一日

答谢秋节之贺，顺告津案办理情形。

星桥老前辈年大人阁下：

顷接惠函，猥以秋节相庆，纫戢曷任！就谂望重骍盟，釐延蟾窟。紫塞靖欃枪之焰，月满金樽；丹宸寄锁钥之司，风清玉节。引詹矞采，抃颂良殷。

国藩承乏畿辅，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人，续获正从凶犯数人，作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。复颂台安，并贺节禧。汇璧晚谦，不具。

387．复英翰九月十一日

酬答秋节相庆，略告津案办理情形。

西林宫保尊兄大人阁下：

两接惠函，猥以秋节相庆，复以鄙人量移南服，远劳祓饰，纫戢曷任！就谂虎节扬庥，豹韬懋绩。爽挹龙眠之岫，甲洗银河；氛清牛斗之墟，纶颁玉陛。引詹矞采，企颂靡涯。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人，作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。复颂台安，并贺节禧。摹璧晚谦，不具。

388．复何璟九月十一日

酬答秋节之贺，并告津案办理情形。

小宋仁弟大人阁下：

前闻开府大喜，由闽易晋，尚未肃函申贺，悚仄正深。顷接惠函，猥以秋节相庆，纫珮曷任！就稔福荫桐封，勋高兰锜。靖欃枪于三晋，雁塞烽清；迓纶于九阍，犀樽月满。引詹矞采，抃颂良殷。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜。内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人，作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。复颂台安，并贺节禧。摹璧晚谦，不具。

389．复蒋志章九月十一日

酬答秋节之贺，并告津案办理情形。

璞山尊兄大人阁下：

顷接惠函，猥以秋节相庆，纫戢曷任！就谂金樽福，玉节扬庥。井钺参旗，控百二河山之胜；碧梧丹桂，迓九重雨露之华。引企矞晖，良殷抃颂。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人，作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位。迩日复奉重莅江南之旨，疏辞不允，殊切悚惶。复颂台安，并贺节禧。摹璧晚谦，不具。

390．复富明阿九月十一日

酬答秋节之贺，并告津案办理情形。

治安尊兄大人阁下：

顷接惠函，猥以秋节相庆，纫珮曷任！就谂虎帐宣威，蟾轮驾福。烽消黑水，勋铭穷发之隅；露湛丹宸，瑞集高牙之景。引詹矞采，抃颂良殷。

国藩承乏畿甸，秋序再逢，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一层，分作两批。前月杪奏第一批，正法之犯十五人，军徒等犯二十一人；续获正从凶犯数人，作第二批，本月中旬当可奏结。但使外国不再挑斥，虽一身丛毁，而于大局尚得保全，已为厚幸。孱躯暮齿，实难久点高位，迩日复奉重莅江南之旨，疏辞不允，殊切悚惶。复颂台安，并贺节禧。摹璧晚谦，不具。

391．复李鹤年九月十一日

酬答秋节之庆，略告津案办理情形。

子和尊兄大人阁下：

顷接惠函，猥以秋节相庆，纫戢曷任！就谂福荫中原，釐延西陆。靖欃枪于棠境，牙纛风清；迓纶于枫宸，羽觞月满。詹言景矞，抃颂良殷。

国藩承乏畿辅，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

392．复王振纲九月十五日

答谢慰藉之柬，并告津案办理情形。

仲山仁兄同年大人阁下：

保阳畅叙，积愫频倾。阔别以来，良深驰系。顷承惠翰，猥以津门一事曲加慰藉，复以鄙人量移南服，荷雅怀之远注，怅旧雨之重离。展诵再三，弥殷惭感。比维兴居笃祜，著述益宏。引睇矞晖，定符私颂。

国藩承乏畿辅，愧无裨益。抵津以后，忽忽已逾三月。办理既多棘手，措施未尽合宜，内疚神明，外惭清议。缉凶一事，已分作两批奏结。但使外国不再挑斥，虽一身丛毁，而大局尚得保全，即属厚幸。惟中国兵疲饷绌，而彼族环伺海隅，隐忧方大。此次虽幸获无事，将来仍须励精求治，隐图自强之策。

鄙人外病渐除，而目疾迄未痊愈，两脚近复浮肿。孱躯暮齿，实难久点高位。乃复奉重莅江南之旨，陈情未允，殊切悚惶。

莲池多士，渥荷教泽，自必蒸蒸日上，克登大雅之林。国藩拟请入都陛辞，即当启程南迈。未获言旋省垣，一造讲堂，用申别绪，尤以为怅。复颂台安，诸希雅鉴。不具。

393．复陈鼐九月十五日

略告津案办理情形。

作梅仁弟大人阁下：

顷接惠函，猥以荣持节，远劳齿谢，非所敢承。就谂荩望日隆，蕃釐云蔚。勋高莲幕，夙襄豹略于三军；绩巩茭堤，即迓龙章于九陛。引詹矞采，企颂靡涯。

国藩承乏畿辅，两易秋风，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，第一批已得正法之犯十五人，军徒之犯二十一人；第二批续得数人，亦于十三日奏结。洋人若肯全和议，当可徐就范围。兹于日内拟即疏请陛见。孱躯暮齿，实难久点高位。陈情未允，殊切悚惶。复颂台安，祗璧衔版资谦，不具。

394．复张光藻九月十八日

安慰张之远赴黑龙江，许诺供给资用，尽力设法，使之不致久羁殊域。

翰泉仁弟大人阁下：

昨接来函，具悉一一。

鄙人办理津案，实昧机宜，致阁下等受此无妄之祸，自觉无面目相对。乃承谦过度，执礼弥恭。在贤哲盛怀，或尚存略迹原心之论，而鄙人神明负疚，转因之益甚矣，愧赧无似！前闻部中有新疆之议，当即函商部堂，请勿用改发黑龙江之近例，讵料定谳时乃径发黑龙江。此固由廷议别有深虑，究由敝处初奏过重所致。阁下年老无子，远戍穷荒，闻夫人又复多病，何以堪此！来示近患颊疽，不识已否就痊，尤为悬系。

尊意欲盛京将军设法遮留，此恐难行。彼处近无军务，与陕甘不同。此次中外无不知此狱之冤，其议令远戍，全系曲徇洋人。若不到戍所，是予洋人以口实，转恐无益有损，盛京若可奏留，则定谳时即可以军台了事，不复从重远发矣。相度情势，黑龙江不能不到，即沿途亦不必稽留。敝处拟与李相均致书盛京、吉林将军，请其沿途照料。其黑龙江将军向未通函，亦拟婉切详言，属其加意优待。

查黑龙江至京三十三站，其地有稻有江鱼，浙人多有在彼贸易者。风景与内地无异，惟苦寒耳。若资用宽裕，或不至过受艰窘。向例遣戍以三年为限，到戍后可由家属赴户部具呈，捐资收赎。四品官赎银四千五百两，七品官赎银一千五百两，未到戍者加倍收赎。今阁下等势须到戍，未到恐不听赎。现与李相商定，在于运署酌提闲银五千两，李相及官场军营可凑成三千两，合之敝处前次措备之三千两，共筹银一万一千两。阁下四品，刘令七品，赎款共需银六千两。外存五千两，亦略照官阶定数，阁下三千，刘令二千，其银存李中堂处，随时设法汇兑戍所，由尊处禀商李相，或函商乐山，均无不可，眷属尽可挈之同行。如到戍以后即可收赎固佳，万一不能遽赎，转瞬大婚，恩诏必可召还，不致久羁殊域。现筹之款倘有不敷，仍可从容筹补。阁下此行虽小有摧抑，而贤声由此益著。赐环以后，必将重履亨衔，事业正未可量，慎勿过事愤郁，致隳伟抱，是为至望。复颂台安，不具。

395．复刘杰九月十八日

安慰刘之远赴黑龙江，许诺供给资用，尽力设法，使之不致久羁殊域。

△△（原文此处为三角）仁弟大人阁下：

昨接来函，具悉一一。

鄙人办理津案，实昧机宜，致阁下等受此无妄之祸，自觉无面目相对。乃承谦过度，执礼弥恭。在贤哲盛怀，或尚存略迹原心之论，而鄙人神明负疚，转因之益甚矣，愧赧无似！前闻部中有新疆之议，当即函商部堂，请勿用改发黑龙江之近例，讵料定谳时乃径发黑龙江。此固由廷议别有深虑，究由敝处初奏过重所致。

尊意欲盛京将军设法遮留，此恐难行。彼处近无军务，与陕甘不同。此次中外无不知此狱之冤，其议令远戍，全系曲徇洋人。若不到戍所，是予洋人以口实，转恐无益有损。盛京若可奏留，则定谳时即可以军台了事，不复从重远发矣。相度情势，黑龙江不能不到，即沿途亦不必稽留，敝处拟与李相均致书盛京、吉林将军，请其沿途照料。其黑龙江将军向未通函，亦拟婉切详言，属其加意优待。

查黑龙江至京三十三站，其地有稻有江鱼，浙人多有在彼贸易者。风景与内地无异，惟苦寒耳。若资用宽裕，或不至过受艰窘。向例遣戍以三年为限，到戍后可由家属赴户部具呈，捐资收赎。四品官赎银四千五百两，七品官赎银一千五百两，未到戍者加倍收赎。今阁下等势须到戍，未到恐不听赎。现与李相商定，在于运署酌提闲银五千两，李相及官场军营可凑成三千两，合之敝处前次措备之三千两，共筹银一万一千两。阁下七品，张守四品，赎款共需银六千两。外存五千两，亦略照官阶定数，阁下二千，张守三千。其银存李中堂处，随时设法汇兑戍所，由尊处禀商李相，或函商乐山，均无不可，眷属尽可挈之同行。如到戍以后即可收赎固佳，万一不能遽赎，转瞬大婚，恩诏必可召还，不致久羁殊域。现筹之款倘有不敷，仍可从容筹补。阁下此行虽小有摧抑，而贤声由此益著。赐环以后，必将重履亨衔。事业正未可量，慎勿过事愤郁，致隳伟抱，是为至望。复颂台安，不具。

396．复吴棠九月十八日

酬答秋节相庆，并告津案办理情形。

仲仙尊兄大人阁下：

顷接惠函，猥以秋节相庆，纫珮曷任！就谂福荫蜀疆，釐延商序。锦江玉垒，迓北宸纶之华；豹略龙韬，靖南戒欃枪之焰。引詹矞采，抃颂良殷。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

397．复英桂九月十八日

答谢秋节之贺，并告津案办理情形。

香轮尊兄大人阁下：

顷接惠函，猥以秋节相庆，并承示闽省洋务情形，曷任纫珮！就谂福荫兼圻，釐凝六纛。虎节揽三山之胜，闽海烽清；蟾轮扬八月之辉，螭蚴露湛。引詹矞采，企颂靡涯。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

398．复孔祥珂九月十八日

酬答秋节相庆，并告津案办理情形。

觐堂世兄上公阁下：

顷接惠函，猥以秋节相庆，纫珮曷任！就谂鲁邦集祜，商序延釐。桓圭拜枫陛之恩，荣颁凤；泮壁延杏坛之爽，福驾蟾轮。引企矞晖，良殷抃颂。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

399．复穆图善九月十八日

酬答秋节之贺，略告津案办理情形。

春岩尊兄大人阁下：

顷接惠函，猥以秋节相庆，兼承示西陲军事，纫珮曷任！就谂虎帐宣威，龙纶锡羡。氛清银夏，月华增旗翼之祥；爽挹金商，星气靖旄头之焰。引詹矞采，抃颂良殷。

国藩承乏畿辅，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

400．复定安九月十八日

酬答秋节之贺，并告津案办理情形。

静山尊兄大人阁下：

顷接惠函，猥以秋节相庆，纫珮曷任！就谂樨樽介福，芝并荣。燕额虎头班定远，威扬万里；龙堆雁塞霍票姚，功盖诸军。引企矞晖，良殷抃颂。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

401．复克蒙额九月十八日

酬答秋节相庆，兼示津案办理情形。

胜斋尊兄大人阁下：

顷接惠函，猥以秋节相庆，纫戢曷任！就谂勋高兰锜，福介樨樽。井钺参旗，控百二河山之胜；龙韬豹略，迓九重纶之华。引企矞晖，良殷抃颂。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

402．复刘崑九月十八日

答谢秋节相庆，兼报津案办理情形。

韫翁老夫子大公祖大人阁下：

顷接惠函，猥以秋节相庆，纫戢曷任！就谂玉节延釐，金樽福。氛清楚泽，流澧兰沅芷之馨；爽挹商飙，拜凤诺龙章之宠。引詹矞采，抃颂良殷。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

403．复刘坤一九月十八日

酬答秋节相庆，顺告津案办理情形。

岘庄尊兄大人阁下：

顷接惠函，猥以秋节相庆，纫戢曷任！就谂祜集樟垣，釐凝桂序。靖欃枪于棠境，牛斗星明；迓纶于枫宸，霓旌月满。引詹矞采，企颂靡涯。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结。但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

404．复张之万九月十八日

酬答秋节之贺，兼示津案办理情形。

子青尊兄大人阁下：

顷接惠函，猥以秋节相庆，纫珮曷任！就谂庥扬霓纛，瑞肇鱼。枫陛颁纶，月琯启樨樽之祜；秣陵憩节，星轺揽驿树之晖。引企矞华，良殷抃颂。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

405．复王凯泰九月十八日

酬答秋节之贺，略告津案办理情形。

补帆仁弟大人阁下：

前闻恭膺简命，开府闽中，未即裁贺。顷接惠函，猥以秋节相庆，纫戢曷任！就谂金樽福，玉节延釐。泽布薇垣，听口碑于五管；露枫陛，移牙纛于三山。引企矞晖，良殷抃颂。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全；已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。复颂台安，并贺节禧。诸希朗鉴，不具。

406．复库克吉泰九月十八日

酬答秋节相庆，略告津案办理情形，兼示马队军饷筹拨一事日内即当由李鸿章具奏。

仁盦尊兄大人阁下：

两接惠函，猥以秋节相庆，并以鄙人量移南服，辱荷揄扬，曷任纫戢！就谂勋懋豹韬，威扬雁塞。木兰氛靖，迓丹于枫宸，金粟香飘，泛醽醁于樨斝。引詹矞采，抃颂良殷。

国藩承乏畿甸，两易秋风，衰病相寻，毫无裨补。数月来查讯津案，办理既多棘手，措施未尽合宜，内疚神明，外惭清议。缉凶一事已分作两批奏结，但使外国不再挑斥，虽一身丛毁，而大局尚得保全，已属厚幸。孱躯暮齿，实难久点高位。迩日复奉重莅江南之旨，陈情未允，殊切悚惶。承示马队军饷亟须预为筹拨，鄙人业已交卸，诸务由李相主持。顷与晤商，日内即当具奏。知注附闻，复颂台安，并贺节禧。摹璧晚谦，不具。

407．复李瀚章九月十八日

答谢秋节之贺，兼报津案办理情形。

筱泉年兄大人阁下：

顷接惠函，猥以秋节相庆，纫戢曷任！就谂福荫楚疆，釐延商序。金樽月满，辉澄黄鹤之楼；玉节风清，宠贲紫鸾之诏。引詹矞采，抃颂良殷。

国藩承乏畿甸，两易秋风，衰病相寻，毫无裨补。自四月间得眩晕之疾，先后请假两月。假期内遽有津民杀毙洋官之事，六月初旬奉旨力疾来津查讯。办理既多棘手，措施未尽合宜，内疚神明，外惭清议。幸毛尚书、丁中丞陆续来津，令弟少泉中堂移军继至，诸贤相助，借免陨越。现在缉凶一层已分作两批奏结，共得正法之犯二十人，军徒等犯二十五人。其余修堂赔银各事亦可次第就绪。中国之所能为者，至此已极。但使外洋不再挑斥，虽一身丛毁，而大局尚获保全，即属厚幸。敝处六月二十三日一疏，外间未悉发抄时删去原文“五疑”一层，訾议丛生。乃来示犹谅其苦衷，曲加揄奖，惭惕弥增。八月二十八日曾陈密片，稍救前疏之失，抄呈台览。

鄙人外疾渐除，而目疾迄未痊愈，两脚近复浮肿。孱躯暮齿，实难久点高位。顷奉重莅江南之旨，陈情未允，殊切悚惶。日内奏请入都陛辞，即当启程南迈。

令弟少泉抵津以后，日常会晤。渠志气轩昂，襟抱宏阔，令人积郁为之顿开。省三军门驻军沧州，不时来津相晤，英姿飒爽，亦复令人神王。并以附闻。

复颂台安，诸希朗鉴。不具。

408．复王德固九月十八日后

酬答秋节之贺，略告津案办理情形。

子坚尊兄同年大人阁下：

顷接惠函，猥以秋节相庆，纫戢曷任！就谂绩懋薇垣，釐延樨序。锦江秋满，布五风十雨之庥；璧月宵澄，绚凤诺龙章之彩。詹言景矞，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安。并贺节禧。摹璧晚谦，不具。

409．复张兆栋九月十八日后

酬答秋节之庆，顺告津案办理情形及丁日昌回苏诸事。

友山尊兄大人阁下：

顷接惠函，猥以秋节相庆，并以鄙人量移南服，揄扬溢量，纫珮曷任！就谂薇省延庥，苏垣懋绩。猷宣金穀，迓虞陛之丝纶；香挹木樨，泛吴江之醽醁。引詹矞采，企颂靡涯。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸，孱躯暮齿，实难久点高位。近日复奉重莅江南之旨，陈情未允，殊切悚惶。

承示苏省情形，东南海口业奉寄谕严为防范，想荩筹周密，自必布置咸宜。雨生中丞亦已回苏，不日当即抵省，益可借资镇抚。马帅因伤开缺，实属非常之变。怀贤念旧，感喟良深。该犯供词闪烁，刻下廷旨已饬张漕帅驰赴金陵，设法熬审，未知渐有端倪否。复颂台安，并贺节禧。祗璧谦版，不具。

410．复张洊山九月十八日后

酬答秋节之庆，略告津案办理情形。

洊山尊兄大人阁下：

两接惠函，猥以秋节相庆，并以鄙人量移南服，远荷揄扬，曷任纫戢！就谂绩懋薇垣，釐延樨序。醽醁挹鹤楼之胜，秋满荆江；丝纶颁螭陛之华，膏流黍雨。引詹矞采，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

411．复王文韶九月十八日后

酬答秋节之庆，略告津案办理情形。

夔石尊兄大公祖大人阁下：

顷接惠函，猥以秋节相庆，纫戢曷任！就谂绩懋薇垣，釐延桂序。三五泛绿醽之瑞，兰芷含芬；九重颁丹之华，梓桑蒙福。引詹矞采，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

412．复黎培敬九月十八日后

酬答秋节之贺，略告津案办理情形。

简堂仁弟大人阁下：

顷接惠函，猥以秋节相庆，并以令亲齐司马之赙，远劳齿谢，非所敢承。就谂勋高蕃翰，绩懋旬宣。虎拜扬庥，布和甘于黔塞；蟾圆溢彩，迓宠眷于丹宸。引企矞晖，良殷抃颂。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

413．复刘齐衔九月十八日后

酬答秋节之庆，略告津案办理情形。

冰如尊兄大人阁下：

顷接惠函，猥以秋节相庆，纫戢曷任！就谂福荫豫垣，釐延商序。扬仁风于薇省，角亢星明；迓湛露于枫宸，牙幢月满。引詹矞采，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

414．复文辉九月十八日后

答谢秋节之贺，略告津案了结情形。

又石尊兄大人阁下：

顷接惠函，猥以秋节相庆，纫戢曷任！就谂樨序延釐，薇垣集祜。虎拜茂旬宣之绩，泽溥漳江；蟾圆扬皎洁之辉，露枫陛。引詹矞采，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

415．复翁同爵九月十八日后

答谢秋节之贺，略告津案了结情形。

玉甫尊兄大人阁下：

两接惠函，猥以秋节相庆，并以鄙人量移南服，远劳祓饰，纫珮曷任！就谂福荫秦垣，釐延商序。蓝关秋满，布五风十雨之庥；丹陛恩，褒农扈民鸠之绩。引詹矞采，抃颂良殷。

国藩承乏畿甸，秋序再逢，衰病相寻，毫无裨益。数月来查讯津案，办理既多棘手，措施未尽合宜，内疚神明，外惭清议。缉凶一事，已分作两批奏结，共得正法之犯二十人，军徒等犯二十五人。修堂、赔银各事，亦即次第就绪。但使彼族不再挑斥，虽一身丛毁，而大局尚得保全，即属厚幸。孱躯暮齿，实难久点高位。近日复奉重莅江南之旨，陈情未允，殊切悚惶。复颂台安，并贺节禧。摹璧晚谦，不具。

416．复毛昶熙九月十九日

两批人犯已拟正法，府县亦已定发黑龙江。津事已定，拟即启程入京，稍伸恋阙之忱。

煦翁尊兄大人阁下：

前接初二日惠书，敬悉一一。

先后两批人犯，办理已觉过重，鄙意欲俟全案结清再行正法。两奉谕旨，均令速即行刑，盖虑洋人更有猜疑，致费唇舌。现拟于日内正法，而知照各领事，李蔚海则谓有信请示罗使，孔气则谓布使即日来津，似又尚须少候。府县发黑龙江，亦系从重定议，不惟罗酋无辞，即威酋与各国见中国如此曲全邻好，当亦各为心折。

国藩以津事已定，拜疏请觐，业承俞允。兹拟二十二三日启程入京，二十五六日当可入对。贱体疲惫日甚，目疾既已深痼，两腿近复浮肿，登降拜跪，殊以为苦。即广庭酬对，亦以目疾为耻。贱子生辰在迩，既不敢劳称贺之文，亦自不胜应接之繁。拟下月初六七即行出都，各处公私宴会一概不赴。此次入都，不过稍伸恋阙之忱，至于往还礼数必多疏略，实缘精神不能支持。都中游好倘有询及者，乞一道鄙忱也。良晤不远，诸俟面罄。复颂台安，不具。

417．致许庚身九月二十日

津案处理过柔，盖以大局安危所系，不敢轻于一试。目下事已粗定，拟即启程入都朝觐。

星叔尊兄大人阁下：

扬州执别，四易寒暄。只以尘冗羁牵，未及时通书问，怅念何已！即惟密勿襄勤，兴居集祜，至为跂颂。

国藩自六月初旬力疾赴津，查办教案三月有余，始克就绪。其间刚柔轻重屡失机宜，内负神明，外惭清议，府县下狱一事尤为悔恨。拙疏屡述歉衷，想已备闻梗概。大约时贤之论皆有见于木兰北狩，淀园被焚，以为高文宿愤未纾，不应弃仇修好。又谓津民出于义忿，不应过事摧抑。此皆众著之正论，鄙人亦非懵然无见。特以中国兵力目前实不足制御洋人，沿海各口防务全未讲求，而海关洋税尤为饷源所出，一开兵端，此源立断。今日西洋各国穷年累月讲求战事，约从连横，窥伺衅隙，乃前古未有之局，与汉之匈奴，宋之辽、金迥然不侔，更不敢以津民一朝之忿，贻国家累世之忧。所以低首下心曲全邻好者，盖以大局安危所系，不敢轻于一试。第因身旁未带一兵，料敌不审，遂致气象过柔，措辞失当，此则无所辞咎，聚铁不能铸错者也。

目下津事粗定，大局或不致决裂。一身丛毁不甚顾虑，惟近年衰疾日增，不堪驱策。前奉调任两江之命，疏辞不获，腼颜赴官，内疚滋甚。现经拜疏请觐，业奉俞旨，拟二十二三启程入都，二十五六当可入对，目疾既已深痼，两腿近复浮肿，不惟登降拜跪深以为苦，即大庭酬对，精神亦断难支持，拟下月初六七日即行陛辞出都。雨生中丞前在津时，虑及国藩入都无人为之照料，途间寄到尊处一信兹附上记室，入都后请安折件欲求代办，俟至日再行奉商。琐渎清神，无任感谢。肃颂台安，统希心鉴。不具。

418．复孙衣言九月二十日

马新贻罹祸，朝廷饰终之典优渥，不宜更有干请。津事办理过柔，盖以大局安危所系，不敢轻于一试。

琴西仁弟大人阁下：

前接与筱岩方伯、笃臣观察公寄一函，具承一一。续又接八月二十八日惠示，即维台候绥愉，兴居多福，至为心颂。

穀山制军和平中正，简畀方隆，岂料罹此奇祸！其平日居官行政可法可传，鄙人素所深佩。来函胪举见示，若惟恐叙列未备，循绩就湮，风气尤为可敬。惟穀帅被弒后，已由魁将军、英中丞先后陈奏，敝处相距较远，未便再有渎陈。朝廷饰终之典至优极渥，亦不宜更有干请。前袁端敏公薨逝，其家函请专疏胪陈勋绩，亦未上陈，亦以业奉恩旨，难更措辞也。

津案顷已就绪，府县后仍追摄入狱，现发遣黑龙江。该员等初无大过，远戍北荒，虽朝议似早有成谋，究由敝处初奏过重所致，抱愧无已。津民滋事之众先后审明，应正法者二十人，拟办军徒者二十五人，办理已属过重，洋人似不致再有要求，余事当可次第定议。来示以战为危事，谓万一挫败，则张皇失措有甚于宋开禧之事者，洵属卓见。大约时贤之论皆有见于木兰北狩、淀园被焚，以为高文宿愤未纾，不应弃仇修好，又谓津民出于义愤，不应过事摧抑，此皆众著之正论，鄙人亦非懵然无见。特以中国兵力目前实不足制御洋人，沿海各口防务全未讲求，而海关洋税尤为饷源所出。一开兵端，此源立断。今日西洋各国穷年累月讲求战事，约从连衡，窥伺衅隙，乃前古未有之局，与汉之匈奴，宋之辽、金迥然不侔，更不敢以津民一朝之忿，贻国家累世之忧。所以低首下心曲全邻好者，盖以大局安危所系，不敢轻于一试。第因身旁未带一兵，料敌不审，遂致气象过柔，措辞失当，此则无所辞咎，聚铁不能铸错者也。兹将八月二十八日附奏一片抄稿呈览。

国藩近年衰病日甚，不堪驱策。前奉调任两江之命，疏辞不获，腼颜赴官，内疚滋甚。现经拜疏请觐，业奉俞旨，拟二十二三启程入都，二十五六当可入对。目疾既已深痼，两腿近复浮肿，不惟登降拜跪深以为苦，即大庭酬对，精神亦断难支持。拟下月初六七日即行陛辞出都，不识能如所料否。良晤不远，欣慰何似！复颂台安。不具。

419．致都兴阿九月二十一日

府县发遣至黑龙江，终悔初奏过重所致。祈设法暂留盛京过冬，并饬令沿途妥为照料。

直夫尊兄大人阁下：

数月未通书问，驰系何已！即惟荩勤懋著，台祉增绥，至为欣颂。

国藩自六月初旬力疾来津查办教堂，事机不顺，物议沸腾，而私衷抱憾者，则尤在府县奏交刑部一事。当时因法使坚请拟抵，来津时未带一兵，不能测敌势之所至；又惑于下狱以后轻重尚可自由之说，遂将该员交部治罪。其后奉旨令在津郡鞫讯，方冀借此转圜。及取具亲供，仍饬送部，到部定谳，竟拟发遣黑龙江。该员等本无大过，获此重谴，虽廷议具有深虑，究由敝处初奏过重所致，追悔无已。

现该员等业已戒途，意欲于盛京稍事羁留，穷冬冱寒，不愿遽至戍所。迨春深冻解，再赴黑龙江。敬求尊处设法暂留，并乞饬令沿途照料，俾得无盗贼梗阻之虞。倘或资斧乏绝，亦求酌为筹借。弟等已为该员措备一款存在津库，拟为设法汇兑。如尊处拨借若干，一有函到，即可由津拨还。其余有可为该员致力之处，均希大力遇事斡旋。为鄙人弥缝缺陷，为国家保全善类。至恳！至荷！

津案顷已奏结，共办正法之犯二十人，军徒各犯二十五人，实为情理曲尽，洋人已无甚刁难。查拿凶犯为此案最难之事，拿犯事定，即其余各事均易定议。

国藩拜疏请觐已蒙俞允，拟本月二十三日入都，旬日即当陛辞。惟衰年多病，久拟避位让贤，现在目疾已深，两脚又复浮肿，疲惫已极，岂能再任剧职。而谕旨殷恳，不许固辞，腼颜赴官，殊增惭恧。知注附及，即颂台安。不具。

420．致富明阿九月二十一日

张、刘二人远戍黑龙江，究因初奏过重所致。祈设法暂留盛京过冬，并饬令沿途妥为照拂。

治安尊兄大人阁下：

即惟荩勤懋著 [1] ，台祉增绥，至为欣颂。

国藩自六月初旬力疾来津查办教堂，事机不顺，物议沸腾，而私衷抱憾者，则尤在府县奏交刑部一事。当时因法使坚请拟抵，来津时未带一兵，不能测敌势之所至；又惑于下狱以后轻重尚可自由之说，遂将该员交部治罪。其后奉旨令在津郡鞫讯，方冀借此转圜。及取具亲供，仍饬送部，到部定谳，竟拟发遣黑龙江。该员等本无大过，获此重谴，虽廷议具有深虑，究由敝处初奏过重所致，追悔无已。

现该员等业已戒途，意欲于盛京稍事羁留，穷冬冱寒，不愿遽至戍所。迨春深冻解，再赴黑龙江。敬求尊处设法暂留，并乞饬令沿途照料，俾得无盗贼梗阻之虞。倘或资斧乏绝，亦求酌为筹借。弟等已为该员措备一款存在津库，拟为设法汇兑。如尊处拨借若干，一有函到，即可由津拨还。其余有可为该员致力之处，均希大力遇事斡旋。为鄙人弥缝缺陷，为国家保全善类。至恳！至荷！

津案顷已奏结，共办正法之犯二十人，军徒各犯二十五人，实为情理曲尽，洋人已无甚刁难。查拿凶犯为此案最难之事，拿犯事定，即其余各事均易定议。

国藩拜疏请觐已蒙俞允，拟本月二十三日入都，旬日即当陛辞。惟衰年多病，久拟避位让贤，现在目疾已深，两脚又复浮肿，疲备已极，岂能再任剧职！而谕旨殷恳，不许固辞，腼颜赴官，殊增惭恧。知注附及，即颂台安。不具。

[1] 此句当有脱漏。

421．致德英九月二十一日

府县议令远戍，徒以曲全夷情。到戍以后宜加意照料，并相机办理奏赎之事。

润堂尊兄大人阁下：

逖听英声，久深企佩。未获一奉麈教，怅结曷任！即维荩勤懋著，台祉增绥，至为欣慰。

国藩自六月初旬力疾来津，查办教堂，事机不顺，物议沸腾，而私衷抱憾者，则尤在府县奏交刑部一事。当时因法使坚请拟抵，来津时未带一兵，不能测敌势之所至，又惑于下狱以后轻重尚可自由之说，遂将该员交部治罪。其后奉旨令在津郡鞫讯，方冀借此转圜。及取具亲供，仍饬送部，到部定谳，竟议发遣黑龙江。该员等本无大过，获此重谴，虽廷议具有深虑，究由敝处初奏过重所致，追悔无已。目下在廷诸公，皆深知该员等之枉屈，徒以曲全邻好，议令远戍。到戍以后尚祈加意照料。若能早为奏赎，为国家保全善类，造福无涯。谕旨有“效力赎罪”四字，为向来发黑龙江者所无，枢廷之意盖已预为收赎地步。诸求卓裁，相机办理，无任感荷。

津案顷已奏结，共办正法之犯二十人，军徒各犯二十五人，实为情理曲尽，洋人已无甚刁难。查拿凶犯为此案最难之事，拿犯事定，即其余各事均易定议。

国藩拜疏请觐已蒙俞允，拟本月二十三日入都，旬日即当陛辞。惟衰年多病，久拟避位让贤，现在目疾已深，两脚又复浮肿，疲惫已极，岂能再任剧职！而谕旨殷恳，不许固辞，腼颜赴官，殊增惭恧。知注附及，即颂台安。不具。

422．复赵烈文九月二十一日

津案顷已奏结，实为情理曲尽。府县奏交刑部一事，尤所抱憾。已允入都请觐，近日即当启程。

惠甫仁弟大人阁下：

前接两函，具悉一一。

国藩自六月初旬力疾来津查办教堂，事机不顺，物议沸腾，而私衷抱憾者，则尤在府县奏交刑部一事。当时因法使坚请拟抵，来津时未带一兵，不能测敌势之所至，又惑于下狱以后轻重尚可自由之说，遂将该员交部治罪。其后奉旨令在津郡鞫讯，方冀借此转圜，及取具亲供，仍饬送部，到部定谳，竟议发遣黑龙江。该员等本无大过，获此重谴，虽廷议具有深虑，究由敝处初奏过重所致，追悔无已。

为挖眼剖心雪诬一疏，本为群矢所集。而原疏中具陈津人可疑者五条，发钞时又被删去，用是益为正人所不与。八月二十八日复陈密片少盖前愆，兹钞寄尊览。

津案顷已奏结，共办正法之犯二十人，军徒各犯二十五人，实为情理曲尽，洋人已无甚刁难。查拿凶犯为此案最难之事，拿凶事定，即其余各事均易定议。

国藩拜疏请觐已蒙俞允，拟本月二十三日入都，旬日即当陛辞。惟衰年多病，久拟避位让贤，现在目疾已深，两脚又复浮肿，疲惫已极，岂能再任剧职！而谕旨殷恳，不许固辞，腼颜赴官，殊增惭恧。

去岁调来诸君，惟阁下未得补一实缺，深以为歉。顷与李相具述此意，李相毅然身任。观其相待意殊殷厚，当为鄙人偿此歉衷。饷银被劫一事系属意料不及，并非由防范疏虞，此等当易斡旋耳。复颂台安。

423．复丁日昌十月初二日

答谢惠赠肉桂等物，并告入京陛见、津案了结诸事。

雨生仁弟大人阁下：

别后连接桑园宿迁惠函，具承壹是。顷复接九月二十二日来示，承惠肉桂、陈腿两种，拜领之余，弥殷愧谢。

台旌于九月十七日即已抵苏，以十四日之速，趱行水陆几三千里。贵恙尚未全愈，仍复过自劳苦，曷任驰系！伯母太夫人病势初愈十之七八，近日又觉翻复。高年人气体稍衰，以是医治难见速效。然阁下孝思真挚，足以感动神明，天相吉人，当必渐就痊可。尚望于侍养之余宽心静俟，并善自调摄，是所至祷。承代觅金刚钻诸物，将来鄙人到金陵后自可一试。惟以琐事诸务费清神，倍增歉仄耳。

国藩于九月十九日奉旨来京陛见，二十三日由津启程，二十五日抵都。二十六七日入对两次，初一日赏吃肉一次。拟俟贺万寿后于中旬内出都，由陆路径赴济宁，然后登舟由运河南下，闰月中旬当可抵金陵也。

津事二批人犯于九月十三日具奏结，共得正法之犯五人，军徒等犯四人。其赔偿抚恤等事由总理衙门议定约给五十万金，察洋人之意，已就范围。崇地山于十月二日出使法国，全案似已议结。

府县到部后，部堂极相关顾，未曾略受困辱。惟定谳时改发黑龙江，微觉过重。敝处前次措银三千两，复与李相商定在运署酌提闲款五千两，合之李相及宦场军营凑集，共得一万四五千金。府县于近日即当启程，将来到戍后收赎及一切路费均可敷用，或不大致颠蹶。知注附闻。

王晓莲河运之米已误盛涨之期，将来处分不轻。此君仁厚廉正，阁下能力为保全否？复颂台安，诸惟心鉴。

424．复石景芬十月十一日

告入都陛见情形及出都行程，婉谢中途相迎厚意。

芸斋老前辈大人阁下：

顷接惠函，猥蒙注饰，曷任纫珮！比维履祺休鬯，餐卫咸宜。引睇矞晖，良殷抃颂。

国藩承乏畿辅，裨益毫无。夏秋间办理津案诸未合宜，尤觉内疚神明，外惭清议。旋奉重莅江南之旨，于九月下旬来京陛见，二十六七日入对两次，本月初九日业经请训，初十日恭贺万寿。拟于十三四日出都，由陆路径赴济宁，登舟由运河南下。台从拟于近驿枉驾相俟，敬铭厚意，万不敢当。鄙人经行之途，驿路去吴桥尚远，天气渐寒，老年人未便远出，切望勿勤膏秣，是所至祷！

大著六册已交舍甥王镇镛号叶亭带上。渠于九月二十三日由天津同敝眷起程，买舟前赴临清。吴桥系水路必经之地，想此时早已奉缴。惟清书时只见六册，而来示云有七册，不知所漏未交还者系何册，首叶系何题目，余系何等诗文较多，便中示及，以凭再行检交。肃泐布复，即请台安。祗璧谦版，不具。

425．复何璟十月十二日

答谢贺礼，顺告津案办理情形及入京陛见诸事。

小宋仁弟大人阁下：

顷接惠函，猥以鄙人六旬初度，远劳祓饰，贶以隆仪，曷任纫感。寿联语重如山，及查二瞻画册拜登敬谢，余珍奉璧，实以为数过多，非敢轻蹈不恭之讥。就谂履祺笃祜，节钺延釐。兰锜勋高，靖欃枪于雁塞；棠疆泽溥，迓纶于螭蚴。引企矞晖，良殷抃颂。

国藩自夏秋间办理津案，措施未当，内疚实多。敝处六月二十三日一疏，外间未悉发抄时删去“五疑”一层，尤多訾议。乃来示犹曲加揄奖，只增惭惕。八月二十六日曾陈密片，稍救前疏之失，兹抄呈台览，以明不敢护短之意。刻下缉凶、赔银等事俱已办妥，洋人渐就范围，中国暂可无事，已属厚幸。

鄙人外病虽除，而目疾系本原之症，万难痊愈。昨奉重莅江南之旨，九月下旬来京陛见，入对两次，谕旨敦促赴任，已于初九日请训，初十日恭贺万寿。拟于十三四日出都，由陆路径赴济宁，登舟自运河南下，闰月中旬可抵金陵。

尊处河防各事，一依雨亭旧章，渐次经营，必有成效。振轩精能敏果，仆所素谂，阁下臂助得人，晋省吏治不难日有起色。陇事颇称得手，金积堡攻拔有期。尊意虑贼铤走北山，晋防将形吃重。昨刘省三奉命督办陕西军务，渠到秦后必专力防守北山，晋境可恃无虞。

二小儿秋间赴试北闱，仅获挑取誊录。九月杪已令先侍全眷由天津买舟前赴江南。大小儿随侍来京，借襄杂务。知注附陈。复颂台安，敬鸣谢悃。祗璧大柬，不具。

426．复张树声十月十二日

答谢寿礼，并告津案办理情形及入京陛见诸事。

振轩仁弟大人阁下：

使来，赍到惠函，猥以鄙人六旬初度，逾恒祓饰，贶以隆仪，曷任纫感！寿幛、寿联及贝叶像赞、貂皮朝裙拜登敬谢，余珍奉璧，实因为数过多，非敢轻蹈不恭之诮也。即谂荩望日隆，蕃釐云蔚。猷宣薇省，布五风十雨之庥；泽溥桐封，拜凤诺龙章之宠。引詹矞采，抃颂良殷。

国藩自夏秋以来查讯津案，办理既多棘手，措施未尽合宜，内疚神明，外惭清议。缉凶一层分作两批奏结，共得正法之犯二十人，军徒等犯二十五人。修堂、抚恤各事，由总理衙门与洋人定议，酌赔银五十万两。刻下洋人已就范围，中国暂幸无事。

鄙人外病虽除，而目疾万难痊愈。孱躯暮齿，实难久点高位，乃奉重莅江南之旨，九月下旬来京陛见，入对两次，谕旨敦促赴任，已于初九日请训，初十日恭贺万寿。拟十三四日出都，由陆路径赴济宁，登舟自运河南下，闰月中旬可抵金陵。大小儿随侍来都，二小儿已令先护全眷由天津买舟南发。知注并闻。

令弟新军拔队赴防，分段协守，成军之始，锐气方新。加以台端谙悉戎机，时时加意照料，训练稍久，必于河防大有裨益。陇军近颇得手，金积堡荡平有日。省三奉旨赴陕，当于北山一路加意防遏。以后晋境日就安谧，当可一尘不惊矣。复颂台安，敬鸣谢悃。祗璧谦版，不具。

427．复王溥十月十二日

答谢寿礼，并告津案办理情形及入京陛见诸事。

静庵仁兄同年大人阁下：

使来，赍到惠函，猥以鄙人六旬初度，逾恒祓饰，贶以隆仪，曷任纫感！寿联及《司马公集》、珠毛袍褂拜登敬谢，余珍奉璧，实因为数过多，非敢轻蹈不恭之诮也。就谂荩望日隆，庞祺川至。风清右辅，理九棘之祥刑；露湛北宸，荷十华之宠眷。引詹矞采，企颂靡涯。

国藩承乏畿疆，愧无裨补。夏秋以来查讯津案，办理既多棘手，措施未尽合宜，内疚神明，外惭清议。旋奉重莅江南之旨，九月下旬来京陛见，入对两次，谕旨敦促赴任，已于初九日请训，初十日恭贺万寿。拟十三四日出都，由陆路径赴济宁，登舟自运河南下，闰月中旬可抵金陵。

贱体衰颓日甚，右目既盲，左目亦复昏蒙，实不堪久点周行。来示追忆前游，情眷悱恻，年皆垂暮，不胜今昔之感。令嗣高捷秋闱，克承堂构，定卜春风奋翮，云路骞腾，曷任欣抃！复颂台安，并贺大喜。祗璧谦版，不具。

428．致李鸿章十月十四日

略告入京陛见及津案了结情形，嘱为关爱李、吕、邵、梅诸事。

少泉宫太保世仁弟中堂阁下：

津门畅叙，积闷顿消。阔别兼旬，良深驰系。仆自启行后于九月二十五日抵都，寓内城贤良寺。二十六七日入对两次，初二日徙居南城之法源寺，酬应较前次稍从简省，公私宴会亦多辞不赴。旋因雨生中丞之奏，奉旨敦促赴任。初九日请训，初十日恭贺万寿。连日阴雨，途多泥淖，一时雇车难齐，十四日尚未能成行。拟由陆路径赴济宁，买舟自运河南下，约计闰月中旬可抵金陵。

津案人犯闻已处决十六人，其赔银、抚恤等事由总署议给银两。崇地山业经出使法国，府县亦于初七日就道，全案似已议结。惟办法太柔，后患方长，深以为愧。

闻朝端有裁撤商署并归总署之议，事理亦颇相宜。文博翁之意谓督署宜少驻天津，多驻保定，另设关道代总督经管税务，与鄙人意见相合，不知将来如何定局。

刘省三奉命督办陕西军务，昨已出都赴津，一切兵饷事宜均候卓裁定夺。李咏萸随仆到京，仆已荐与省三，嘱其奏调随营，或可脱离滇省。将来改留他处，为渠谋一出路，而于省三营务亦可稍资襄助。想阁下素关爱咏萸，应如何位置之处，请即妥为筹画。

吕庭芷编修昨来相晤，述及省三邀渠偕往陕省办理折奏，渠意尚在踌躇未决。仆当告以省三好文敬士，与诸将襟度迥异，尽可共事。庭芷意以出处之际不可不审，嘱仆函致阁下一商。且谓往年曾承厚贶，后乃赴浙助穀山办事，近得品莲信言台端有意相招，不敢遽允省三之聘，如须随省三赴秦，亦须取决于阁下之一言。渠近日将赴天津，应如何出奏，如何位置，均请阁下代为区处，渠奉以为依归云云。特此转达，伏希鸿裁。

邵令希奭前于西捻肃清案内，蒙阁下保奏以知县分发补用，顷部驳因原保单内并未声叙由何案内得有候选州判，仍令尊处查明复奏。惟该员前以训导于团练案内保州判，本属吃亏，此次李雨亭代渠开保时又不应开“注销”字样，虽为复奏，必仍遭挑斥。部书有代为谋者，云须更正“注销”为“免销”“选”字样，方能核准。兹将伊友代拟片稿寄上一阅。邵君亦有一禀，托为转呈，尚希酌度成全是荷。

梅世兄绍箕前承许以监印相处，顷闻尚未派事。渠景况素寒，眷口嗷嗷，不能一日就闲。希即饬令受事，以便早领薪水，是所至祷。专颂台安，诸惟心鉴。不具。

429．复陈湜十月十七日

略告津案了结及入京陛见情形，兼询哥老会活动之事。

舫仙仁弟大人阁下：

前在天津接到赐书，尚稽裁复。顷十五日出京良乡途次接到惠函，猥以鄙人六旬初度，远劳祓饰，宠以寿幛，拜登嘉贶，纫感弥殷。就谂荩望日隆，蕃釐云蔚。柏垣望著，襄豹略于三军；榆塞勋高，迓龙章于九陛。引詹矞采，企颂靡涯。

国藩承乏畿辅，愧无裨益。数月来查讯津案，办理既多棘手，措施未尽合宜，内疚神明，外惭清议。刻下全案已结，乃奉重莅江南之旨。孱躯暮齿，本难久点高位，陈情未允，倍切悚惶。九月下旬入都陛见，于二十六七日入对两次。本月初九日请训，十五日出都，约计闰月初旬可抵袁江。以衰年而重莅剧任，匪以为荣，只足增辱耳。

闻刘毅斋谋勇俱优，竟能绍寿卿之伟烈，作千里之名驹。金积堡不日可克，闻之令人神王。但有言湘勇入关陇者多结拜哥老会，几于无人不从，信否？

近刘韫帅奏湘潭、澧〔醴〕、攸三县哥匪滋事，嘱舍弟沅甫募勇剿办，不知能速了否，深为悬系。知注附闻。复颂台安，敬璧谦柬。诸惟心鉴，不具。

430．复李榕闰十月初九日

赞誉其诗与为人。陈述视事畿辅以来所为河工、练军、办案及新调金陵诸事。并告为其支领养廉费说情。

申夫仁弟大人阁下：

客岁台从返蜀后久疏音问，驰系正深。十月杪济宁途次接到惠函。具谂履祉增绥，萱闱养志。理缥缃之旧业，敦孝友之家风，至以为慰。

五言古诗一篇，感述往事，真挚沉厚，令人低徊欲绝，而淋漓激壮，亦有无限余音动于弦外，惟奖饰过当，非所敢承耳！

阁下襟怀旷远，迥非时流所及。虽一旦以蜚语去官，还居寒素，乃能摆脱尘鞅，泊然物外，携少长以承欢，要亲懿而话旧，架多古籍，桁少新衣。谢氏诗篇，互入诸昆之梦；王家至乐，惧为儿辈所知。张圃翁《聪顺斋语》、《恒产琐言》，备极乡居乐趣，乃居人生最泰之境。君处仕途难蹇之余，若长能恬然自足，无求于世，则亦归田中之一奇也。令弟及哲嗣辈联翩鹊起，著誉黉宫，而不急于应举业，廉贾挟资而不入市求赢，此又德门余庆方长之一验也。

仆视事畿甸，一载有余，上年麦收、秋收均被旱灾，本年麦收复为亢旱所厄，粒米无获，秋稼差强人意。其永定河工、保定练军所规以自效者曾无寸效可指，用是郁郁寡欢。内人两目失明，眷累亦多疾痛。国藩衰颓日甚，二月之杪，右目无故丧明。四月中旬又得眩晕之症，头若坠渊，足若升天，床震室转，殊不自持，先后请假两月。假期内遽有津民杀毙洋官之事。六月初旬奉旨力疾来津查讯此案，办理既多棘手，措施未尽合宜，内疚神明，外惭清议。敝处六月二十三日一疏庇护天主教，本乖正理，而发抄时内阁又删去疏中“五疑”一层，物论沸腾，至使人不忍闻。八月二十八日曾陈一密片，稍救前疏之失。刻下全案已结，鄙人旋奉重莅江南之旨。陈情未允，因于九月下旬入京陛见，十月十五日出都，由陆路径赴济宁，买舟南下。敝眷亦适自天津、临清水路到济同行，本月中旬以后当即可抵金陵。以一目盲废而再莅剧任，以时论所弃而久居穹官，皆鄙人素性所不然者。今且顽顿若此，寤寐惭沮，只足以为知己辱耳。

浙江运司养廉，于例未曾到任者本难支领，特浙中杨石泉中丞系敝同邑旧识，卢五峰方伯系保定同寅，便中当函达两处，嘱其设法通融办理。其能否如志，则未敢必，俟有复书再奉达也。

裴樾岑观察已在李相营中办理营务，九月中旬在天津曾见一次。其人朴勤精练，诚如来示所称。其见困于宦途，亦世态之常，无足怪者。

萧廉甫在敝幕年余，老成练达，心地笃厚，已为奏补天津县令，奉旨允准。以甲科而改捐班，可免试用沉滞之虞。知注附及，复颂台安。诸惟心鉴，不具。

国藩顿首

431．复陈克臣程鸿诏钱应溥闰十月初九日

答谢寿礼，略告津案办理情形及出都行程诸事。

克臣、伯旉、子密仁弟大人阁下：

初七日台庄途次晤欧阳健飞，接到惠函。猥以鄙人六旬初度，逾恒祓饰，贶以隆仪，情文稠迭，曷任纫感！寿文词意温雅，网罗该洽，实撷徐、庾之长，兼采马、班之艳，循诵再四，且悚且惭。就谂履祺休鬯，茀禄蕃臻，定符臆颂。

国藩自夏秋以来查讯津案，办理既多棘手，措施未尽合宜，内疚神明，外惭清议。六月二十三日一疏，本乖正理，发抄时又删去“五疑”一层，京师物论沸腾，几不忍闻。刻下缉凶、赔银等事皆已就绪，全案业已议结。惟彼族环伺，后患方长，实深隐虑。

孱躯暮齿，本难久点高位。乃奉重莅江南之旨，陈情未允，倍切悚惶。九月下旬入京陛见，十月十五日出都，由陆路赴济宁，买舟南下。敝眷亦适自天津、临清水路到济同行。水浅风阻，日行仅数十里，约于本月中旬可抵清江，二十后当抵金陵。以右目盲废而再莅剧任，以时论所弃而仍居穹官，匪以为荣，只足为知己者羞耳。

穀帅之变出人意外。顷闻该犯已有确供，此案想可奏结。良晤不远，诸事容当面罄。专泐，先致谢悃。惠赐诸物，俟到金陵再行分别奉璧。复颂台安，诸惟心鉴。不具。

432．唁丁日昌闰十月十八日

吊唁丁母逝世，顺告出都抵金陵行程。

雨生仁兄大人礼次：

闰月初六曾致一函。十一日在桃源途次，闻伯母太夫人凶问，以未见明文，冀或传闻之误。次日李质堂处差弁来接，询之果云未闻。方幸人言藉藉，举不足信，至十五日高邮接晤质堂，并由魁署制军咨到奉稿，乃知前信果实，曷任骇愕！素谂阁下天性过人，纯孝笃挚，奄忽构闵，摧迫如何！

惟念太夫人钟礼郝法，孟训陶规，修孝谨之家风，范昭七诫；启清勤之遗矩，望重六珈。鹤算九旬，惟善人跻仁寿域；鸾封一品，有令子为柱石臣。门户则钟鼎传家，庭阶则环瑜耀彩，固已备臻五福，无憾九京。尚祈顺变节哀，礼庐珍卫，无过毁伤，是所至祷。

国藩于十三日抵袁浦，十六日至扬州，计二十外可达金陵。衰龄多病，全恃阁下综理一切，鄙人坐享其成，稍以藏拙。今台端读礼去职，国藩目疾日深，便若怅怅无相，诸事必致陨越。至如交涉外洋、经营沪厂、更改水师等事，尤赖阁下精心远虑，反复筹商，庶免后咎。兹则茫然失措，恐干大戾。虽大孝哀恸之余，未遑他顾，然此等亦荩筹所素虑者也。先此奉唁，俟到金陵再行详报。恭讯孝履，顺颂礼安。不具。

433．致丁日昌闰十月二十二日

再唁丁母之逝，并告已抵金陵接印及张之万补授苏抚等情。

雨生仁弟大人礼次：

前在邗江曾泐寸函，布唁孝履。旋接来讣，具悉阁下至性过人，逾恒哀慕，衔恤靡至，驰系曷任！

惟念伯母太夫人身受荣封，寿登大耋。前此慈闱定省，既早迓夫板舆；今兹远道奔驰，复克亲夫米贝。即由天津十三日赶至苏州，较之鄙人自京三十六日抵宁，奚啻霄壤之别？就此一端，亦足明孝子爱敬之诚，夫何遗憾？尚祈勉承大事，勿过毁伤，是所至祷。

国藩抵扬后稍事酬应，停舟两日。十九至瓜洲，阅视盐栈。彼处沙岸善崩，江水日见侵啮，栈基渐形危险，将来恐不免改行相度，以避倾危之患。二十日用轮船拖带，晚至金陵，暂驻盐道公廨。二十二日接印视事，一切茫无端绪。

穀帅之事已于二十一日具奏。张子青漕帅顷复奉旨补授苏抚，张友山升授漕督。青帅定即日启程回袁浦，据移面禀太夫人，如能相从南渡，即可履任，如老亲不愿渡江，即当告养开缺云云，是局势尚难遽定。

谨具挽幛、挽联暨赙仪一函，专弁赍呈灵右。初到金陵，宾客云集，诸务繁冗，联幛等俱不惬适，不足表扬盛德之万一。希即察收，专颂礼安。不具。

434．复英翰闰十月二十三日

答谢寿礼，略告津案了结情形及金陵接印诸事。

西林宫保尊兄大人阁下：

顷接惠函，猥以鄙人六旬初度，远劳祓饰，贶以隆仪，情文稠迭，曷任纫感！寿屏奖饰过当，非所敢承。兹谨领袍褂二副、湖绉二端暨寿烛、寿屏，一并拜登敬谢，余珍奉璧。实因为数过多，非敢轻蹈不恭之讥也。就谂节钺延釐，履綦集祜。靖欃枪于棠境，牛斗星明；迓纶于枫宸，霓旌日丽。詹言景矞，企颂靡涯。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下。本月二十日行抵金陵，二十二日接印视事。孱躯暮齿，本难久点高位。今乃再膺艰巨，事繁任剧，惧弗克胜。夙夜兢兢，时虞陨越。专泐，肃鸣谢悃，复颂台安。祗缴大柬，不具。

435．复陈午峰闰十月二十三日

答谢寿礼，略告津案了结情形及金陵接印诸事。

午峰尊兄大人阁下：

顷接惠函，猥以鄙人六旬初度，逾恒祓饰。贶以隆仪，情文稠迭，曷任纫感！寿幛、寿烛及袍褂二副，拜登敬谢，余珍奉璧。即谂望著楚邦，政绥皖境。豸华懋绩，迓湛露于丹宸；熊轼宣猷，布仁风于紫甸。引詹矞采，抃颂良殷。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下。本月二十日行抵金陵，二十二日接印视事。孱躯暮齿，本难久点高位。今乃再膺艰巨，事繁任剧，惧弗克胜，夙夜兢兢，时虞陨越。肃泐，专鸣谢悃，复颂台安。祗璧衔版，不具。

诸同乡尊兄大人均此致候道谢，不另。

436．复赵焕联闰十月二十三日

答谢寿礼，略告津案了结情形及金陵接印诸事。

玉班尊兄亲家大人阁下：

顷接惠函，猥以鄙人六旬初度，逾恒祓饰，贶以寿幛、寿联，情文周至，揄奖溢量，曷任纫感！谨即拜登敬谢。就谂履祉绥愉，潭祺休鬯。枌乡饫福，养令望于东山；柏府延庥，荷恩于北阙。引詹矞采，企颂靡涯。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下。本月二十日行抵金陵，二十二日接印视事。孱躯暮齿，本难久点高位。今乃再膺艰巨，事繁任剧。惧弗克胜，夙夜兢兢，时虞陨越。肃泐，专布谢悃，复颂台安。祗璧谦版，不具。

437．复涂宗瀛闰十月二十三日

答谢寿礼，略告津案办理及金陵接印等情。

朗轩尊兄大人阁下：

顷接惠函，猥以鄙人六旬初度，贶以隆仪，情文稠迭，曷任纫感！寿幛、寿屏拜登敬谢，余珍奉璧。寿屏奖饰过当，非所敢承。就谂政祺静谧，履祉绥愉。绩懋豸华，迓丝纶于九陛；猷宣象译，集琛赆于三吴。引企矞晖，良殷抃颂。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下。本月二十日行抵金陵，二十二日接印视事。孱躯暮齿，本难久点高位。今乃再膺艰巨，事繁任剧，惧弗克胜，夙夜兢兢，时虞陨越。专泐，肃致谢悃，复颂台安。祗璧谦版，不具。

438．复吴坤修闰十月二十三日

答谢寿礼，并告津案办理情形及金陵接印诸事。

竹庄仁弟大人阁下：

保阳畅叙，借罄积悰。嗣后曾接赐书，未即裁复。本月中旬途间接到惠函，猥以量移南服，远劳祓饰。顷复以鄙人六旬初度，揄扬溢量，贶以隆仪，曷任纫感！即谂祜集霓旌，氛清牛斗。虎拜懋旬宣之绩，薇省风和；鸠安怀煦育之仁，枫宸露湛。引詹矞采，抃颂良殷。

国藩自四五月间因病请假两月，假期内遽有津门之事，六月初旬奉旨力疾抵津查讯。此案办理既多棘手，措施未尽合宜，内疚神明，外惭清议。敝处六月二十三日一疏庇护天主教，本乖正理，而发抄时内阁又删去疏中“五疑”一层，遂致物论沸腾。八月二十八日曾陈一密片，稍救前疏之失。刻下全案已结，中国暂可无事。惟彼族环伺，后患方长，实深隐虑。

前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下，本月二十日行抵金陵，二十二日接印视事。以一目盲废而再莅剧任，匪以为荣，适为知己者羞耳。

丁雨生中丞于初四日丁忧开缺。张子青漕帅顷奉谕旨补授苏抚，张友山升授漕督。青帅业已启程先返袁浦，其能否履新任，尚须禀命太夫人再为定局。穀帅之事亦已于二十一日具奏结案，并以附及。专泐，敬致谢悃。顺颂台安，诸惟心鉴。不具。

寿山尊兄大人及在省道府诸君均此道谢。

439．复□（原文此处为方框）寿山闰十月二十三日

寿山尊兄大人阁下：

顷接惠函，猥以鄙人六旬初度，远劳祓饰，贶以隆仪，情文稠迭，曷任纫感！即谂荩绩日隆，蕃釐云蔚。挹龙眠之佳气，泽溥棠封；迓螭陛之恩，风和蔀屋。引詹矞采，抃颂良殷。

自夏秋以来，查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。前奉重莅江南之旨，陈情未允，殊切悚惶。九月下旬入京陛见，十月十五日出都，由陆路赴济宁，买舟南下。本月二十日行抵金陵，二十二日接印视事。孱躯暮齿，本难久点高位，今乃再膺艰巨，事繁任剧，惧弗克胜。夙夜兢兢，时虞陨越。专泐，敬致谢悃，复颂台安。祗璧衔版，不具。

诸位尊兄大人均此致候道谢。不另。

愚弟曾国藩顿首

440．复李瀚章闰十月二十九日

答谢寿礼，略告行抵金陵诸事，兼示海防难固及哥老会为患之忧。

筱泉年兄大人阁下：

十三日袁江舟次接到惠函，猥以鄙人六旬初度，逾恒祓饰。既偕寅好同颁厚赐，复荷盛意专贶隆仪，情文稠迭，曷任纫感！寿屏揄扬溢量，讽诵之余，弥增惭惕。兹谨领宁绸袍褂料二副，湖绉女袄料二副，暨寿幛、寿屏一并拜登敬谢，余珍奉璧。实因为数过多，非敢轻蹈不恭之诮也。就谂节钺延釐，履綦集祜。牙幢日丽，迓北宸纶之华；翼轸星明，靖南服欃枪之焰。引詹矞采，企颂靡涯。

国藩自九月下旬奉旨入京陛见，十月十五日出都，由陆路赴济宁，买舟南下。敝眷亦适自天津、临清水路到济同行，闰月二十日抵金陵。天津全案业已议结，中国虽暂可无事，而办法过柔，以致物论纷腾，深用为愧。顽躯现幸粗适，惟以一目盲废而再莅剧任，以时论所弃而久居穹官，皆鄙人素性所不然者。中夜自思，弥增惭耳。

三口通商之署现已裁撤，归并总督，天津另设关道，专办税务及中外交涉事宜，事权较为画一。令弟少泉调度一切，津防必可完固。

洋防自津沽外，莫重于沪中及粤东两处。沪口直达长江，深入腹地，前此仅有长龙、舢板等小船，本非捍御海国之物。欲求操练轮船，御敌水上，正不知练习几何年，更换几何人，始能以我上驷当彼下驷。欲求治江，建造炮台，设防于陆，则昔年粤省及大沽炮台备极经营，卒乏实效，今亦未必能突过前人。再四图维，殊乏良策。

敝省哥老会匪滋事，潭、攸、醴、衡等处皆已被扰。顷闻官军搜剿获胜，虽已肃清，惟此辈勾结牢固，蔓延日广，难保不再乘间窃发，殊深隐虑。复颂台安，祗璧大柬。不具。

441．致毛昶熙闰十月二十九日

答谢寿礼，略告金陵接印诸事，兼示无人扶助筹画海防之忧。

煦翁尊兄大人阁下：

昨在都门，频倾积愫。蒙以贱辰惠贶隆仪，尤深纫感。匆匆执别，愿言之怀，良不可任。比维勋猷日笃，履祉增绥，无任企颂。

国藩自十月中旬出都，由陆路赴济宁，买舟南下，敝眷亦适自运河到济同行。本月二十日抵金陵，二十二日接印视事，一切政务尚无端绪。承乏畿辅几及二年，曾无一事稍堪自信。天津一案，谤议丛积，都由自取。衰龄多病，本难久点高位。今乃再莅剧任，匪以为荣，适为知好羞耳。

三口通商大臣，朝廷因台端之奏裁撤，归并督院。得李相部署一切，檄调盛字一军北上，随宜布置，畿甸重地当可借资捍卫。海防自津沽外，莫重于沪中及粤东两处。沪口直达长江，深入腹地，前此仅有长龙、舢板等小船，本非捍御海国之物。欲求操练轮船，御敌水上，正不知练习几何年，更换几何人，始能以我上驷当彼下驷。欲求治江，建造炮台，设防于陆，则昔年粤省及大沽炮台备极经营，卒乏实效，今亦未必能突过前人。丁雨生中丞精敏果锐，洋务、吏治尤所究心，正拟与之商江海之防，备三年之艾，而渠遽以忧去。衰惫之余，心长力短，无人扶助。阁下洞瞩时艰，若于海防筹有长策，无惜指示一二，至以为幸。肃泐致谢，专颂台安。诸希雅照，不具。

442．复黄倬闰十月二十九日

略告津案了结与初抵金陵视事情形，兼示海防及哥老会为患之虑。

恕翁尊兄大人阁下：

都门畅叙，借罄积悰。执别以来，瞬逾一月。比维勋猷懋著，茀禄蕃臻，定符臆颂。

津案幸已议结，中国暂可无事。惟办法过柔，神明负疚。彼族环伺，后患方长，实深隐虑。

海防自津沽外，莫重于沪中及粤东两处。沪口直达长江，深入腹地，前此仅有长龙、舢板等小船，本非捍卫海国之物。欲求操练轮船，御敌水上，正不知练习几何年，更换几何人，始能以我上驷当彼下驷。欲求治江，建造炮台，设防于陆，则昔年粤省及大沽炮台备极经营，卒乏实效，今亦未必能突过前人。阁下轸念时艰，如有荩筹，望随时指示为荷。

国藩自十月中旬出都，由陆路赴济宁，买舟南下，敝眷亦适自运河到济同行。本月二十日抵金陵，二十二日接印视事，一切政务尚无头绪。

吾乡哥老会匪滋事，潭、攸、醴、衡一带颇遭焚掠。顷闻官军剿捕获胜，暂报无事。惟该匪聚散无迹，起灭无端，勾结蔓延，牢不可破。将来承平日久，难保不乘间窃发，非惟吾乡之隐患，抑亦各省之深忧耳。肃泐，专颂台安，诸希雅照。不具。

443．加李瀚章片闰十月二十九日

推荐高列三，托为照拂。密询水师近况。

再启者：湖北候补知县高列三，向在鄙人营中，历司文案及内银钱所各务。办事勤敏，居心谨厚，从戎有年，绝无军营及宦场习气。秋间赴部引见，本拟即携凭到省，适鄙人由津门入都，复令随从到京，照料一切。兹已同抵金陵，即当赴鄂谒见，到省候补。惟该员景况素寒，非得一差事借支薪水，无以糊口，尚希推爱垂青，给一常差。如台端为地择人，或公务有需才之处，该员结实可靠，尽可酌量器使。

承惠贶诸珍，璧谢少许。因来员方涵尚须前赴直隶，未能带回，即交高列三带至鄂中奉缴。此函先行奉达。

又有询者，长江水师颇闻人言利少害多，且抢案迭出，莫能禁拿。并闻两湖抢劫尤多，曾有廷寄询查阁下等语。刘省三力劝大改前章，不分汛地，聚驻一处，改操旱队。少泉则言业已分汛，改之亦拂人情，不若仍用旧章，但惩办镇将营哨之懈弛者。仆思维再四，不得良策。究竟近来两湖抢案多少若何？廷寄见询阁下，如何复奏？镇将营汛中最不得力者，阁下有所见闻，能密示一二否？章程之最不善者，可挑出见商否？老年多病，但求不干大戾，尚乞详示一切。

444．复郭柏荫李瀚章张之洞闰十月二十九日

答谢寿礼，并告津案了结情形及入京陛见诸事。

远翁前辈、筱泉年兄、香涛尊兄大人阁下：

十三日袁江舟次接奉惠书，猥以鄙人六旬初度，宠加祓饰，贶以隆仪，情文稠迭，曷任纫感！寿屏揄扬过当，循诵再四，且惭且悚。兹谨领袍褂二副、被面二副及寿幛、寿屏，一并拜登敬谢，余珍奉璧，实因为赐过厚，非敢轻蹈不恭之讥。即谂茀禄蕃臻，勋祺懋介。靖欃枪于棠境，霓纛风清；采杞梓于楚邦，龙章湛露。引詹矞采，企颂靡涯。

国藩自夏秋以来，查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之命，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，闰月二十日已抵金陵。孱躯暮齿，实难久点高位。今乃再莅剧任，匪以为荣，恐适为知己者羞耳。专泐，肃鸣谢悃，复颂台安。敬缴大柬，不具。

445．复张洊山闰十月二十九日

答谢贺礼，兼告津案了结情形及入京陛见诸事。

洊山尊兄大人阁下：

十三日袁江舟次接到惠函，猥以鄙人六旬初度，宠加祓饰，贶以隆仪，情文稠迭。诸珍物已分别拜登、奉璧，感谢曷任！就谂荩绩日隆，蕃釐云蔚。仁敷楚甸，布五风十雨之庥；恩锡枫宸，拜凤诺龙章之宠。引詹矞采，抃颂良殷。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之命，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，闰月二十日已抵金陵。孱躯暮齿，实难久点高位。今乃再莅剧任，匪以为荣，恐适为知己者羞耳。专泐，肃致谢悃，复颂台安。祗璧谦版，不具。

甲三、心泉、心斋、谱泉诸君暨诸同好尊兄大人均此致候道谢。

446．复应宝时闰十月二十九日

答谢寿礼，顺告津案了结情形及入京陛见诸事。

敏斋尊兄大人阁下：

十三日袁江舟次接到惠函，猥以鄙人六旬初度，逾恒祓饰，曷任纫感！承贶寿幛、寿联，拜登敬谢。联语宠饰过当，非所敢承。就谂绩懋三员，猷宣五听。消雀角鼠牙之讼，风肃柏垣；拜龙章凤诺之华，露枫陛。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之命，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，闰月二十日已抵金陵。孱躯暮齿，实难久点高位。今乃再莅剧任，匪以为荣，恐适为知己者羞耳。专泐，肃致谢悃，复颂台安。祗璧谦版，不具。

447．复张兆栋闰十月二十九日

答谢寿礼，略告津案了结情形及入京陛见诸事。

友山尊兄大人阁下：

顷接惠函，猥以鄙人六旬初度，远劳祓饰，贶以隆仪，纫戢曷任！寿屏、寿联揄奖溢量，非所敢承。兹谨登袍褂料各二副、湖绉二联暨寿屏、幛联一并拜登敬谢，余珍奉璧。就谂福荫苏垣，勋高薇省。虎拜懋旬宣之绩，笠泽风和；鸠安怀煦育之仁，枫宸露湛。引詹矞采，抃颂良殷。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之命，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，闰月二十日已抵金陵。孱躯暮齿，实难久点高位。今乃再莅剧任，匪以为荣，恐适为知己者羞耳。专泐，肃致谢悃，复颂台安。祗璧谦版，不具。

448．复李铭皖闰十月二十九日

答谢寿礼，略告津案了结情形及入京陛见诸事。

薇生尊兄大人阁下：

顷接惠函，猥以鄙人六旬初度，逾恒祓饰，贶以隆仪，曷任纫感！就谂政祺静谧，茀禄蕃臻。五马宣猷，布仁风于蔀屋；双凫著化，迓湛露于枫宸。引企矞晖，良殷抃颂。

国藩自夏秋以来查讯津案，办理既多棘手，措施未尽合宜，内疚神明，外惭清议。刻下全案已结，中国暂可无事。惟彼族环伺，后患方长，实深隐虑。

前奉重莅江南之命，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，闰月二十日已抵金陵。孱躯暮齿，重莅剧任，夙夜兢兢，常虞陨越。专泐，先致谢悃，复颂台安。谨璧衔版资谦，不具。

诸位尊兄均此致候道谢，不另。

449．复彭玉麟十一月初一日

劝慰静心养疴，待精神康复仍可出而任事，缕述津案办理过柔原委，兼示后患之忧及陈情未允、病体日增诸事。

雪琴宫保仁弟大人阁下：

九月间连接八月十五、二十九日惠函，具聆壹是。尊体咳呛、怔忡等症虽已渐痊，而目蒙心悸尚未痊愈，自系前此十数年间备极辛劳，精力过耗所致。闻刘韫翁中丞已为台端代奏近状，奉旨准令暂不出山。自此养疴习静，闭户自精，一二年后精神康复，仍可出而任事，宏济时艰。阁下血性过人，忠荩之衷揭于远近，京师闻朋辈道及，无不企仰山斗。此时抱恙归田，暂资休养，固非恝然于世者比也。

国藩办理津案之时，诸多棘手。缉凶一层，已于九月间奏结，共得正法之犯二十人，军徒等犯二十五人，其赔偿、抚恤等事由总署议定，约给五十万金，洋人始就范围，全案业已议结。大抵此事在局中者皆以中国兵疲将寡，沿海沿江毫无豫备，而诸国穷年累世但讲战事，其合从之势，狼狈之情则牢不可破。我能防御一口，未必能遍防各口；能幸得一时，未必能力持多年；能抵敌一国，未必能应付各国。在今日构衅泄愤，固亦匪难，然稍一蹉跌，后患有不堪设想者。故夏秋间办理此事，不惮委曲迁就，躬冒不韪，冀以消弭衅端。惟仆初赴津门，力疾前往。精神不能遍照，布置多有未周。六月二十三日一疏袒护天主教，既乖正理，并违本心，而发抄时内阁又删去“五疑”一层，遂致物议沸腾。八月二十八日曾陈一密片，稍救前疏之失。法布构兵，法国为布人所围，几致破灭，而布使在京，仍与法使联络一气，坚持津案，仍不肯稍有异议。英俄各国亦复彼此勾结，其交甚固。刻下虽暂无事，而中国既无术自强，彼族环伺，后患方长，实深隐虑。

鄙人前奉重莅江南之旨，陈情未允，倍切悚惶。九月下旬入京陛见，十月十五日出都，由陆路赴济宁，买舟南下，敝眷亦自运河水路到济同行。本月二十日抵金陵，二十二日接印视事。以一目盲废而再莅剧任，匪以为荣，适为知己者羞耳。

李相于八月杪抵津。顷廷议裁撤通商大臣，归并总督。皖勇劲旅颇多，得渠部署一切，北方当可倚为长城。沪上口通长江，深入腹地，此间海防毫无预备，尤以为虑。

鄙人六旬初度，本不敢远烦知交之赐，乃蒙公赠屏幛，又复宠以联语，曷任纫谢！复颂台安，诸惟心鉴。不具。

正封发间，又接九月二十九日赐书，并寄寿联，语重情长，不敢当，不敢当！承示此次重至江南，当讲求吏治。仆自问四、五年剿捻无功，即当退处深山。六年春重回江南，七年冬莅任畿辅，皆系画蛇添足。此次再来江南，则画虎不成，反类犬矣。右目既废，左目亦极昏蒙，精神疲惫尤甚，凡牧民、治军诸事，均不能悉心经理，陨越取戾，实在意中。长江水师闻抢劫之案颇多，两湖较三江尤多失事，正不知如何整顿，乃能使盗风少息。又长龙、舢板只能御内贼，不能防外洋，将来如有洋氛入犯，长江水师丝毫不能抵御，亦不免为物论所讥。此等皆日夜焦思，迄无良策。病体日增，职此之由。诸希心鉴，再颂台安。

450．复李鸿章十二月初二日

感叹体力日衰，人才离散，大局难支，兼议驭夷之法及遴员出洋学习诸事。

少泉宫太保中堂世仁弟阁下：

十一月六日接闰月二十一惠书，敬悉壹是。忽忽又近一月，裁答稍稽。比想瀛眷安抵柝津，诸凡康吉，至以为颂。

国藩闰月二十日始达金陵，二十二日接篆视事，暂住盐巡道署。事务丛集，官场多故。顷雨生扶榇已过此间；友山已过此，即赴新任；子青亦即日南渡履新。筱轩、省三各丁内艰，先后归葬。省局变徙，兹殆少定矣。

鄙人冬月初复发眩晕，亦少痊矣。孱躯暮齿，每日见客七八次后，便觉日短事繁，即寻常文牍，草草应付，都不自惬，其大者更未暇一为营度。雨生哀毁逾恒，明助之说偶与一提，殊未许可。现有喉痛、肝疾，即以病深相谢；暗帮之说未便商及，且俟将来寄函浼之。筱轩亦哀毁动人，前此往吊细谈，似尚可强出助我，或百日后，或葬事完毕，再当奏起从戎。琴轩、仲良与令弟季荃俱来此间，枉见存问，似皆足有为于世者，惜匆匆即已别去。筱岚北游相助一节，尚未与之谈及。昨日堂期相晤，渠携尊函见示，且请交卸，以便新正赴津，不知果急欲赴执友之招耶？抑见省三开缺而预避嫌疑耶？南洋如有要务，前征掌故，后筹远谋，尚无出其右者。以渠与尊处金石至交，行止当听渠自主耳。

承示驭夷之法以羁縻为上，诚为至理名言。自宋以来，君子好痛诋和局而轻言战争，至今清议未改此态。有识者虽知战不可恃，然不敢壹意主和，盖恐群情懈弛，无复隐图自强之志。鄙人今岁所以大蒙讥诟而在己亦悔恨者，此也。

顷令彤云赴沪，试办轮舟操练事宜，事属创始，竟不知演习几何年，更易几何人，始能稍有端绪。至沿江择险密筑炮台，选内地聪颖子弟涉洋学习，亦拟次第举行。陈荔秋与容式甫近议条款，所拟子弟出洋学习为时过久，需费亦巨，兹抄寄一览。阁下高掌远蹠，才大思精，祈酌核可否，详细示复，以便会衔函商总署，俟其允许，再行会奏。

机器局务，鄙人素未谙究，然不敢不力为主持，俾局员得以尽其所长。尊处如闻沪、宁两局有掣肘之处，尚乞随时见示。

长江水师如果恪守章程，亦尚可安商旅而除劫盗。昌祺终岁梭巡，曾未稍逸，只以素性宽和，恩多威少，遂相率而懈慢。吴、丁二镇声名较优，许、彭二镇既不能和协文员，为人所侮笑，又不能约束将弁，为下所轻慢，宜其营务日坏，盗贼玩弄。恐当择贤更换，乃有转机。

近奉寄谕颇多。其中如临清、东平建仓以便搬运，系行古法，似应议准。海运到津，不派京卿，即由直隶督臣验收，似亦可行。惟由江浙原解道员等径解到通，是否可行，仆无确见，尚希就近详查见示。书不尽意，余俟续布。顺颂台安，诸惟心鉴。不具。

同治十年

451．复董恂正月二十七日

去岁会馆经费千五百金已于冬月委员致送。

酝卿尊兄大人阁下：

都门展觌，借罄积悰。执别以来，良深驰系。顷接惠函，猥以莅任相庆，纫戢曷任！就谂勋懋辰旂，祥寅琯。豚鱼知信，集万国之共球；鸠宣猷，迓十华之纶。引詹矞采，抃颂靡涯。

国藩重回江表，又转年华。眩晕不时发作，目光复极昏蒙，精力日颓，一切军政吏治未能整饬，江海各防亦无端绪。以衰病之躯而久莅剧任，大惧陨越取戾，贻羞知好，曷胜兢兢！

承示贵郡会馆经费，应由盐务每岁津贴千五百金，查去岁应交之项已于冬月批准运司交给京饷委员致送，想经收到。复颂台安，祗缴大柬。不具。

452．复潘祖荫正月二十七日

答谢岁节相庆。

伯寅仁弟大人阁下：

春明畅叙，借罄积悰。顷接惠函，猥以岁节相庆，纫珮曷任！就谂祜笃簪裾，勋调鼎鼐。政敷九，迓北宸纶之华；瑞启八鸿，揽东壁图书之汇。引詹矞采，企颂靡涯。

国藩重回江表，又转年华。眩晕不时发作，目光复极昏蒙，精力日颓，一切军政吏治未能整饬，江海各防亦无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，诸希心鉴。不具。

453．复志和 [1] 正月二十七日

答谢岁节问候。

春圃尊兄大人阁下：

都门良觌，借罄积悰。顷接惠函，猥以岁节相庆，并以馈敬戋戋远劳齿及，惭悚曷任！就谂望重骍盟，釐延凤纪。五听肃秋官之政，棘木风清；十华颁春殿之恩，椒花日暖。詹言景采，抃颂良殷。

国藩重回江表，又转年华。眩晕不时发作，目光复极昏蒙，精力日颓，一切军政吏治未能整饬，江海各防亦无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，诸希心鉴。摹璧晚谦，不具。

[1] 志和，字蔼云，号春浦，满洲正蓝旗人，历任礼部右侍郎、刑部左侍郎，兵部尚书。

454．复倪文蔚正月二十七日

马新贻事拟照张帅原奏之案具疏奏结。新正添孙，差慰老怀。

豹岑尊兄大人阁下：

客冬淮上一晤，匆匆执别，愿言之怀，良不可任。顷接惠函，就谂安抵都门，履祺休鬯，至以为慰。

国藩重莅江东，瞬逢改岁。眩晕之疾发过一次，目光则昏蒙愈甚，精力日衰，凡牧民治军诸事均不能悉心经理。陨越取戾，实在意中。江海防务虽拟及时整饬，而事体重大，绩效难期，曷胜焦灼！

马帅之事，自筱山尚书抵宁后，逐日研审，竟无确供。顷拟照张帅原奏之案具疏奏结。此事古今罕觏，远近惊嗟，虽鞫讯已殚竭心力，尚恐不足惬众望而息浮言。新正中旬大小儿获举一子，年愈三十，望之甚殷，老怀差以自慰，知注附闻。复颂台安，诸希心鉴。不具。

455．复黄锡彤正月二十七日

答谢惠赐。并告马新贻事已拟具疏奏结，翰仙客冬过访金陵已赴袁江。

晓岱尊兄大人阁下：

客冬于役都门，适台从有晋阳之行，未获畅叙。迨大旆元旋，又复交臂失之，至以为怅。顷接惠书，猥蒙存注，并承惠东茶、阿胶两种。殊珍远贲，报玖未遑，拜赐之余，弥殷愧谢。就谂兴居集祜，文史清愉。以望实之并隆，卜恩光之迭贲，倾企无涯。

国藩自去冬出都后，由陆路赴济宁，买舟南下，闰十月下旬行抵金陵。视事以来，忽易岁华。眩晕之疾发过一次，目光则昏蒙愈甚，精力日衰，凡牧民治军诸事均不能悉心经理。陨越取戾，实在意中。江海防务虽拟及时整饬，而事体重大，绩效难期，曷胜焦灼！马帅之事，自筱山尚书抵宁后逐日研审，竟无确供。顷拟照张帅原奏之案具疏奏结。此事古今罕觏，远近惊嗟，虽鞫讯已殚竭心力，尚恐不足惬众望而息浮言。新正中旬大小儿获举一子，年逾三十，望之甚殷，老怀差以自慰。知注附闻。

令弟翰仙客冬过此盘桓数日，即赴袁江。《史记》、《三国》两种以配两《汉》，稍佐邺架之储，亦秀才人情也。复颂台安，诸惟心照。不具。

456．复吴鸿恩二月初一日

马新贻事拟照张帅原奏之案具疏奏结。《日慎斋诗草》已经查出，可先行付梓。

春海仁弟阁下：

京华畅叙，借罄积悰。执别以来，良深驰系。顷接惠函，就谂侍祉康愉，履祺休鬯，至以为慰。

国藩出都后，由陆路赴济宁，买舟南下，闰十月杪行抵金陵。视事以来，瞬转岁华。眩晕之疾发过一次，目光则昏蒙如故，精力日衰，凡牧民治军诸事，均不能悉心经理。陨越取戾，实在意中。江海防务虽拟及时整饬，而事体重大，绩效难期，曷胜焦灼！马帅之事，自筱山尚书抵宁后逐日研审，竟无确供。顷已照张帅原奏之案具疏奏结。此事古今罕觏，远近惊嗟，虽讯鞫已殚竭心力，尚恐不足惬众望而息浮言。新正中旬大小儿获举一子，年逾三十，望之甚殷，老怀差以自慰。知注附闻。

各处领帖一封收到，诸费清神，曷胜纫戢！李春甫太仆《日慎斋诗草》查出带上，以便先行付梓。序文因公务匆遽未遑交卷，少暇或当撰寄鉴。渠所为诗，感旧怆怀，恍若昔年接对之雅，而衰年荒落，不得为弁言以抒予情，怅甚！愧甚！复颂台安，诸惟心鉴。不具。

457．复吴长庆二月初二日

告奏片业经允准，嘱俟葬事营毕，即当来宁治军。

筱轩仁弟大人阁下：

顷接惠书，具承壹是，并接见吴令，询悉近况。就谂礼庐静摄，即事增绥，至以为慰。承示营葬事毕，即于三月赶赴金陵，仰见至行肫笃，移孝作忠，外咏《苞栩》之章，内绎《蓼莪》之什，令人闻之增感。

阁下统军多年，纪律严明，威惠并著，众所共知。鄙人前日奏片，仅将南中需才之殷及阁下驭军之略表陈一二。至于台端立身事亲本末粲然，尚未具陈梗概，以立言自有体也。顷已奉旨允准。阁下料理葬事一切就绪，必诚必信，弗之有悔，再行出而治军，以副厚望，是所至祷。

国藩莅任江表，忽改岁华。目光既极昏蒙，晕眩不时发作，诸务丛积，日不暇给，一切军政吏治均未能悉心经理。江海各防虽拟及时整饬，而事体重大，亦复茫无端绪，曷胜焦灼！统俟旌从来宁时逐件面商。复颂礼安，祗璧谦版。不具。

458．复聂一峰二月初七日

答谢岁节问候，函商完姻之事。

一峰尊兄亲家大人阁下：

客冬肃复一函，由钟云卿处转递，谅达台览。顷由舍弟寄到惠函，猥以岁节相庆，纫珮曷任！就谂豸服凝庥，熊集祜。留棠阴之惠爱，泽溥珠江；迓穀日之祥晖，露浓玉陛。詹言景矞，抃颂良殷。

国藩重回江表，又转岁华。眩晕之疾近尚未发，目光昏蒙日甚，无术挽回。诸务丛积，日不暇给，一切军政吏治均未能悉心经理。江海各防虽拟及时整饬，而事体重大，亦复茫无端绪。大惧陨越，取戾贻羞，曷胜兢兢！

承示台从俟将交代清厘，即当挈眷旋里，两家完姻之事，彼此一水相通，桑梓相距仅百余里，自属便于举行。俟尊处进止已定，再行诹吉。此间与湘衡通信，往返不过二十余日，届时极易商量，统希察照。复颂台安，祗璧谦版。不具。

459．复王宪三二月十二日

答谢馈赠黄精等物，并告近况及嘱作墓志诸事。

宪三世兄阁下：

伻来接到惠函，备承壹是，并收到隆仪四种。殊珍远贲，报玖未遑，谨登黄精两篓，余珍奉璧，愧谢良殷。就谂潭祉绥愉，履祺休鬯，至以为慰。

国藩自去春以来，精力日衰，目光既极昏蒙，眩晕不时发作。夏初查讯津案，诸多棘手，以致办理过柔，内疚神明，外惭清议。冬间奉命重莅江南，于闰十月杪抵任视事，诸务丛积，日不暇给。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！令弟去岁邮寄尊公行状，俾作墓志，夙钦德望，兼忝知交，谊不敢辞，少暇当撰就奉寄。惟根本浅薄，本不足与语述作之林，加以久从征役，笔墨荒芜，何能发挥盛业？只增恧耳。

承示家居奉侍景况清贫，嘱于徽郡茶引局内就近给一差事，借领新资。查茶局向无帮办之员，若无故辙易一员，亦猝难着手，且恐非台端之本意。少迟遇有机缘，再当报命。复颂台安，诸惟心鉴。

460．复丁日昌二月十三日

文辅卿事，遵嘱当与刘预为函商。江右官吏名单，少迟祈汇录见示。江海各防事端重大，一时难期就绪。马新贻案迄今尚无确供。

雨生仁弟大人礼次：

接诵储潭舟次惠书，具聆一切。去腊台从扶榇南旋，道出秣陵，薄申奠醊之诚，聊尽同舟之谊，猥劳齿谢，惭恧曷任！就审素旆载途，料简精密。自会昌至潮州水陆迭更，想均妥适。阁下素喜趱程，一息千里，迥非常人所及。此次恭护车，诸凡慎重，不复敦迫，计此时亦早抵珂乡矣。

湖口抱恙，当缘频年操劳过度。忽膺大故，哀毁逾恒，隆冬严寒，舟行不无感冒所致。刻下标病全瘳，喉疾当亦渐愈。尚希节哀顺变，居庐读礼，善自调摄，珍惜有用之身，以慰远近之望。至属至祷！

承示辅卿居官洁己爱民，舆情甚惬，宜为推挽，以资缓急之助，毋令勇退。辅卿操守严谨，治事精到，仆前亦深知之。惟闻瘦骨柴立，而仍一事不肯放松，以致调治全无起色。恐渠上公牍刘帅先已批准，即难挽回，近当与刘帅预为函商。江左官吏尊处已无底本，途次不及记忆，少迟汇录见示，良用悬盼。

日本立约，总署推李相主持其事，李相欲招敏斋赴津相助。约计恩方伯到后，敏斋即当北行。

此间新岁以来，诸称静谧，春雨亦尚沾足。鄙人眩晕之症现已十愈七八，精力稍足支撑。第目疾日深，终恐无术可以诊治。江海各防虽拟及时兴办，而事端重大，一时难期就绪。日昨复陈海防一疏，援引尊论沿海三大镇之说，勉强交卷，殊愧未得要领，无以纾庙堂之隐忧。

马帅之案，物论纷歧，朝廷亦疑别有主使。郑大司寇奉命来宁复讯，除夕抵此，日令司员推鞫。二十余日，该犯一味狡展，洎无确供。郑公遂如子青中丞原讯拟结，顷已奏复于正月二十九日启程还京。知关注念，附布一二。复颂礼安，诸惟珍摄。不具。

461．复李光久二月十四日

答谢寿礼，略告近况，劝勉再出供职。

健斋姻世兄阁下：

顷接惠函，猥以鄙人六旬初度，远劳祓饰。宠以寿幛，拜登嘉贶，感谢良殷。即谂履祺休鬯，潭祉绥愉。振蒲璧之家声，迓紫宸之恩眷。引企矞晖，无任抃颂。

国藩自去夏六月力疾赴津查讯洋人之案，办理诸多棘手，以致未能如志。神明负疚，至今耿耿。冬间奉命重莅江南，于闰十月杪抵任视事以来，诸务丛积，日不暇给。晕眩之疾发过一次，右目业已失明，左目亦昏蒙日甚，无术挽回。一切军政吏治均未能悉心经理，江海各防亦复茫无端绪。大惧陨越取戾，贻羞知好，曷胜兢兢！

忠武、勇毅两公碑文，只将行谊功绩表彰一二，亦以写生平相知之素。然学植浅薄，殊未能阐盛业而发幽光，重劳齿及，只增惭恧。

阁下回籍年余，拟再赴京供职否？若趁萱闱尚未衰老，在部得补一缺，或更考补御史，亦足上慰亲心。此间诸托平安，正月节后，两小儿各生一子。大儿年已三十有三，望子方殷，差慰迟暮，知注并闻。复颂台安，诸惟心鉴。不具。

462．复丁骅二月十四日

嘱作铭幽之文，容俟人事稍简撰就奉寄。

子开世兄大人阁下：

顷接惠函，猥蒙注饰。就谂履祺休鬯，潭祉绥愉，至以为颂。

国藩重回江表，又转岁华。诸务丛积，日不暇给。晕眩之疾发过一次，右目业已失明，左目亦昏蒙日甚，无术挽回。一切军政吏治均未能悉心经理，江海各防亦复茫无端绪。大惧陨越取戾，贻羞知好，曷胜兢兢！

承示尊公行状一册，懿行硕学，允堪坊表群伦，匡扶雅教。嘱以铭幽之文，谊何敢辞？惟鄙人久从征役，笔墨荒芜，前此知交所索文字，尚多未偿宿诺。迩来俗务匆遽，案牍纷繁，若率尔应命，恐未能发挥盛德之一二。容俟人事稍简，再当撰就奉寄。复颂台安，诸惟心鉴。不具。

463．复李士棻二月十四日

对付目前困境，宜少安无躁，委心任运，静以待之。

芋仙仁弟阁下：

客腊接到惠函，猥以鄙人六旬初度，远劳祓饰，非所敢承。即谂履祉绥愉，荣问休鬯，至以为颂。

国藩重回江表，又转岁华。诸务丛积，日不暇给。晕眩之疾发过一次，右目业已失明，左目亦昏蒙日甚，无术挽回。一切军政吏治均未能悉心经理，江海各防亦复茫无端绪。大惧陨越取戾，贻羞知好，曷胜兢兢！

承示近况支绌，补缺无期，敷衍殊属不易，迩来在省候补者，各处情形大略相同。宦海之风波，仕途之通塞，非意计所能预期，亦非人谋所可自主。运气之说，贤哲所不屑道，而鄙人则笃信不移。故常劝人委心任运，静以俟之。《周易》“屯”、“否”、“蹇”、“困”等卦，但教人居之以裕，守之以贞，未闻有猝出艰危之道。不知命，不足以为君子，前哲固已计之稔矣。阁下少安无躁，处困若将终身，不复知人世有顺适之一境，譬养木鸡，迥忘得失荣辱，久之或可重履亨衢耳。复候台安，诸惟心鉴。不具。

464．复陈筱帆二月十四日

处境不顺，正可磨炼志气。磨折愈甚，学养愈进。津门事办理过柔，私衷时存耿耿。新正连得二孙，老怀差以自慰。

筱帆仁弟大人阁下：

顷接惠函，猥以岁节相庆，鸿钧普转，彼此同之。即谂荣问日新，庞祺川至，至以为慰。

承示迩来处境诸多不顺，既抱庭阶之戚，复遭横逆之加，当且平心敛气，返躬自修，以期渐迓天庥。古来圣贤豪杰，何人不从磨炼出来？磨折愈甚，学养愈进。但求志弥刚，气弥静，磨不倒者，即是高人一等耳。

津门之事办理过柔，以致未惬众望，私衷耿耿，时用内疚。毁誉之口，听之而已；尚不置怀，惟内愧则终难自释，听之而已。

国藩自去冬出都后，由陆路赴济宁，买舟南下，闰十月杪行抵金陵。视事以来，诸务丛积，日不暇给。晕眩之疾发过一次，右目业已失明，左目亦昏蒙日甚，无术挽回。一切军政吏治均未能悉心经理，江海各防亦复茫无端绪。大惧陨越取戾，贻羞知好，曷胜兢兢！正月间鄙人连得两孙。大小儿年逾三十，望子尤切，今始得之，老怀差以自慰，知注附闻。复颂台安，诸惟心鉴。不具。

465．复朱兰二月十四日

缕述津门之事处理原委，兼示近况。

久翁老前辈大人阁下：

顷接惠函，猥蒙存注。就谂以道自怡，兴居笃祜。峻望高于谢傅，清芬等于太邱。引企德辉，良殷抃颂。

国藩自去春以来，精力日衰，右目倏已无光，左目亦复昏蒙。夏初感晕眩之疾，请假两月调理。假期内复有津门一事，六月初旬力疾赴津办理。此案众议纷歧。论理者佥谓宜趁此机与之决战，上雪先皇之耻，下快万姓之心；天主教亦宜趁此驱除。论势者则谓中国兵疲将寡，沿江沿海略无预备。西洋各国穷年累世但讲战事，其合从之势，狼狈之情，牢不可破。默察形势，未便仓猝启衅，邂逅不如意，恐致震惊辇毂。侍委曲迁就，冀以消弭衅端。然办理过柔，以致谤议丛积，神明内疚，至今耿耿。旋奉重莅江南之旨，陈情未允，倍切悚惶。闰十月杪抵任视事，诸务丛积，日不暇给，一切军政吏治均未能悉心经理。陨越取戾，实在意中。江海各防虽拟及时整饬，而事体重大，亦且茫无端绪，曷胜焦灼！

承示令侄奄忽殂谢，老年遇此，未免神伤。尚望达人大观，善自排遣，是所至祷。世兄侍奉庭闱，不上公车，至性卓行，实所敬仰。

竹如先生近尚清健，时与晤谈，娓娓不倦。惟左手左足动履维艰，需人扶掖乃能行走。知注并闻，复颂台安。摹璧晚谦，不具。

466．复吴坤修二月二十一日

给假一月，祈安心静养。遇不如意事，当以忍耐处之，以听机之自转，将来或可涣然冰释，怡然理顺。

竹庄仁弟大人阁下：

连接惠函，猥以鄙人添孙相庆，纫戢曷任！就谂尊体违和，请假一月以资调理。阁下久历戎行，备臻劳勚，现因偶感风寒，牵动旧疾，自未便勉强从事。顷已照详批准给假一月，以便安心静养。

承示回任以来，遇事小心，冀欲顾全大局。而用人理财，事事不能如意，以致积忧成疾。想见苦心任事，病不在一身，而在国家，不在四体，而在万民。惟是古来贤哲，亦称不如意事十常八九。成大业者，往往以机畅韵流、愉快满志者半，其黤黮救护、迁就成章者亦半，且当以忍耐处之。与之为婴儿，与之为无町畦，将来自可涣然冰释，怡然理顺。惟无过于焦急，以听机之自转，是所至盼。

国藩重莅江表，瞬将四月。晕眩之疾近尚未发，目光昏蒙日甚，无术挽回。百务丛积，日不暇给。凡牧民治军诸政均未能悉心经理，江海各防亦复茫无端绪。大惧陨越取戾，贻羞知好，曷胜兢兢！复颂台安，诸惟心鉴。不具。

467．复张兆栋二月二十二日

函商筑堤束水及营建谷仓诸事，嘱托就近照料郑元善养病。

友山尊兄大人阁下：

两接惠函，猥以鄙人添孙相庆，远劳祓饰，兼承示一切情形，曷任纫戢！就谂大旆元旋，履綦笃祜。循陔而赓绛萼，望阙而迓龙光，企颂靡涯。

承寄示会奏筑堤束水事宜一疏，统筹全局，简要详明。至其经营兴办之事，亦复兼权利病，用款不多，而要务不废，良以为珮。敝处正月十二日将河运艰难、应行设法预筹情形会列台衔具奏，已将疏稿咨达冰案。刻下东省业既克日购料，逐段兴工，其徐、邳、宿各处运道复经台端设法，挑挖淤浅，添筑水坝，今岁漕船北上，或可免致阻滞。建仓一节，临清既有旧仓可以修理，东平设仓不如改在济宁之妥，自可照议施行。稚璜中丞信来，亦已议及此层，即当函复允行也。

国藩重莅江东，瞬将四月。晕眩之疾近尚未发，目光昏蒙日甚，无术挽回。百务丛积，日不暇给。凡牧民治军诸政均未能悉心经理，江海各防亦复茫无端绪。大惧陨越取戾，贻羞知好，曷胜兢兢！复颂台安。汇璧谦柬，不具。

再，委员郭仲龄信，言郑小山星使体中不适，在清江登岸小住，请阁下具疏代奏，令伊、颜二公先行回京云云。不知小翁同年近来病状何如，近日已痊愈否，殊深悬系，敬求阁下就近照料。清河县办差恐饭菜俱不合用，能否另提公款派一委员经理，伏候卓裁。省中公送程仪少许，小翁全未收受。京师带出之途费，恐已用罄。应否由尊处酌送赆仪，将来由省中寄还归款，统候裁夺。再请台安，并候回示。不具。

468．复潘祖荫二月二十三日

谢赠《许海秋诗文全集》诸书，略告近况及西陲军务。

伯寅仁弟大人阁下：

本月初旬曾复一函，旋接惠书，承赠《许海秋诗文全集》、《舆地碑记目》各一部，拜登敬谢。即谂荩望日隆，庞祺川至，以陈荀之世德，裕韩富之新猷。引企矞晖，良殷抃颂。

国藩承乏江东，瞬及四月，衰颓日甚，裨补毫无。晕眩之疾近虽未发，而体中时有不适。近更增发疝气，转侧不安。左目昏蒙日甚，寻常文牍均难料理。其有须覃心研究者，尤未能反复参稽，殊以为愧。

西陲军务闻自金积堡就抚后，北路回堡相率投降，马逆及其族党皆已伏诛。从此移师南指，甘省可望肃清，诚敷天之大庆。复颂台安，诸惟心鉴。

469．复文俊二月二十三日

略告行抵金陵视事以来近况。

秋山尊兄大人阁下：

京华展觌，积愫频倾。两接惠函，猥以馈敬戋戋，远劳齿谢，并以岁节相庆，惭戢曷任！就谂兴居笃祜，茀禄蕃增。忆昔棨戟西江，棠留余爱；即今觚棱北阙，芝押新纶。引企矞晖，良殷抃颂。

国藩自去冬出都后，由陆路赴济宁，买舟南下，闰十月杪行抵金陵。视事以来，诸务丛积，日不暇给。晕眩之疾近虽未发，而体中时有不适。顷又增发疝气，起坐不便，目光昏蒙日甚，无术挽回。一切军政吏治均未能悉心经理，江海各防虽拟及时整饬，亦尚茫无端绪。大惧陨 [1] 取戾，贻羞知好，曷胜兢兢！复颂台安，祗璧谦柬。不具。

[1] 此处当缺一“越”字。

470．复蒋彬蔚二月二十三日

略告自去冬至金陵以来近况。

子良仁弟大人阁下：

顷接惠函，猥以馈敬戋戋，远劳齿谢，非所敢承。就谂玉躬康复，履祉绥愉。绩懋柏台，表一角神羊之誉；恩隆枫陛，蜚九苞威凤之声。引企矞晖，良殷抃颂。

国藩自去冬出都后，由陆路赴济宁，买舟南下，闰十月杪行抵金陵。视事以来，诸务丛积，日不暇给。晕眩之疾近虽未发，而体中时有不适。顷又增发疝气，起坐不便，目光昏蒙日甚，无术挽回。一切军政吏治均未能悉心经理，江海各防虽拟及时整饬，亦尚茫无端绪。大惧陨 [1] 取戾，贻羞知好，曷胜兢兢！复颂台安，祗璧谦柬。不具。

[1] 此处当缺一“越”字。

471．复何绍基二月二十三日

告抵金陵后近况及刊刻《十三经》、《二十四史》等事。

贞翁老前辈年大人阁下：

正月杪接奉惠函，就谂玉体违和，渐臻康复。比想兴居笃祜，以道自怡，无任企羡。

西人之事，来示谓有数存乎其间。此言虽为措置乖方者曲赐祓饰，然细观世事成败兴废，后先倚伏，实亦有命焉主之。故古之哲士当其毁或引为己忧，当其成则殊不自喜也。

国藩重来江表，瞬及四月。一切军政吏治均未能悉心经理，江海各防亦且茫无端绪。晕眩之疾近虽未发，目光则昏蒙日甚。近又新添疝气，肿痛异常，起居不便。家累亦多遘疾，药铛满室，用为闷闷。惟正月间大小儿及二小儿各举一子，大小儿年已三十有三，望之已久，今始得之，老怀差以自慰。

此间书局所刻《十三经》，不过便初学读本，尚未议刻注疏。前因各省公订分刻《二十四史》，目下亦尚无端绪。尊意欲刻注疏大字本，洵足嘉惠士林。惟底本须用殿本，而殿本初印者绝少。旧家有此，又自珍惜，未必肯借置局中。俟觅得善本可以借局者，即当试行写刻。方子箴都转拟刻《全唐文》，亦当以尊指商之，令先刻群经也。

郑小翁自抵宁后逐日研审，竟无确供，已照张帅原案具疏奏结。本月中旬奉到谕旨，即将该犯凌迟处死。小翁于正月杪由宁启程，比闻行至淮上，偶有感冒，奏明请假二十日，在淮调理就痊，乃能首途北上。小翁在此精神完固，惟右腿作疼，需人扶掖，临去亦已大愈，不知在淮又染何症？年近古稀，衰态侵寻，固亦人理之常。独老前辈春意盎然充满方寸，虽肢体偶有不适而无损乎愉乐之天，即无改乎康强之度，令人想见东坡、放翁一辈人栩栩闲适之趣。间中若果枉过敝处，当就公一学长不死耳。诸希荃鉴，不具。

472．唁张洊山二月二十五日

吊唁张夫人逝世，顺告近况之不顺。

洊山尊兄大人阁下：

顷接讣函，惊悉尊夫人归真瑶岛，骇悼实深。阁下骑省衔悲，悼亡有什，殊难自遣。惟念尊夫人范修七诫，寿届五旬，身膺揄屈之华，庭耀环瑜之彩，揆诸九京，似无遗憾。尚望加意珍卫，效庄生之作达，戒奉倩之伤神，是所至祷。

国藩回任江东，瞬及四月。晕眩之疾，近尚未发，目光昏蒙日甚，无术挽回。诸务丛积，日不暇给，一切军政吏治，均未能悉心经理。江海各防虽拟及时整饬，亦且茫无端绪。大惧陨越取戾，贻羞知好，曷胜兢兢！专泐奉慰。顺颂台安，诸惟朗照。不具。

473．唁沈锡庆二月二十五日

吊唁沈母逝世。

鹭卿仁弟大人礼次：

顷接讣函，惊悉尊慈太夫人示疾珂乡，鸾舆仙逝。方谓兰陔养志，长添海屋之筹，岂期萱阁沉晖，遽返瑶池之驾。阁下至孝性成，星奔旋里，绵绵远道，摧迫如何！

惟念太夫人德高钟郝，福媲冯荀，鹤算七旬，惟善人跻仁寿域；鸾封一品，相夫子为柱石臣。哲嗣则中外宣劳，诸孙则庭阶茁秀，固已有辉彤管，无憾黄泉。尚望顺变节哀，礼庐珍卫，是所至祷。

国藩金陵羁迹，不获躬亲奠醊。谨具挽幛寄呈灵右，聊代束刍。专泐布唁孝履，顺请礼安。不具。

474．复高心夔二月二十九日

淮盐疲滞，厘课短绌，积于时势，洎无良策可以挽回。

碧湄尊兄大人阁下：

前劳文从过访，借聆伟论，尘事匆匆，未尽所怀，方以为歉。顷展惠书，附录拟疏二首，具悉壹是。就谂撰著日新，兴居多庆，企颂无涯。

国藩陋暗衰孱，久点高位，不特纲维大政、筐箧细故未克综核名实，即高才秀士心所谓贤者，亦未能汲汲推毂，引置周行。有若澹与泊之相遭，既瘝厥职，亦疚于怀。来书披豁清襟，若对牙旷而奏韺咸，曲赐箴砭，鞭策朽钝，佩慰何已！

海防、盐务二者为江左之大政。日前林令条陈海防，动中窾却；论列域外情势，洞若观火。容当采择要指，见诸施行。巨蠹之说，鄙人亦有所闻，特以利权所在，例易丛谤。市虎成于三人，盗金拟于名贤。苟无确实证据，未便遽播其恶。局务繁重，亦殊难得担荷之人，而关系至巨，即为一洒国耻之本。来示所谓倾诈营私，尚希密示实迹一二。其近莫须有者，不妨兼叙，以资参考而互证。两淮盐务销路，以湖广为最巨。自兵燹后，湘鄂借食川盐，厥后遂为所侵，久假不归。比来川楚一气，利其榷税规费，公私津润，锐意袒护，积重难返。淮销疲滞，厘课短绌，日甚一日，洎无良策可以挽回。今议欲兴淮堵川，夺回引地，则楚中大吏攘臂相争，以为绝彼之吭，夺彼大利。自昔嘉、道承平之际，川盐并未行楚。淮盐至鄂，亦赖鄂督竭力相助，淮销乃能疏畅。故林文忠、周文忠督楚时，督销缉私，雷厉风行，淮纲大振。其他督院则督销不甚得力。今楚督则不助我，而且堵我；不督淮销，而且仇视淮引。督抚仇之，通省之官吏仇之，商民亦因淮盐色味较低而交仇之。故淮盐之不能得志于楚，势也，时也。尊疏稿若能自中发之，而敝处更迭陈之，或可存此一说，不至终弃湖广引地。而目下鄂中官场之坚拒淮鹾，则无术可解也。日夜焦思，深恐场栈积盐太多，群商束手，灶丁滋事，阁下将何策以善之？诸希心鉴，复颂升祺。

475．复陈兰彬三月初一日

函商沪局续钉轮船、改造天平旧存器具、设厂炼铁、设局制办火药及留洋预备生之课程设置等事。

荔秋尊兄大人阁下：

展诵两次惠书，附寄林令条陈一扣。兼以鄙人添孙致庆，曷任纫戢！就谂运筹悉协，动履增绥，至以为颂。

承示沪局续钉轮船，一仿外洋兵船之式，并造铁壳舢板以为铁壳大船先导，继造铁甲兵船，一二年后遂可就绪。铁甲船中安设灵活炮台二座，座各二门，敌炮不能伤我，我炮可以击敌，诚属防守利器。惟是外国未将此船驶入内地各口，或系体质笨重，不利行驶，姑试为之。如尚易于运棹，即可仿照续造。倘多不便，再议酌更。

天平旧存器具，昨据贵局来牍详叙改造之方，比已批答。水雷之制，前此潘君仕诚进呈图说，法殊拙滞。近日夷人水雷省去葫芦等件，改用电线点放，较为灵捷。鄙意终以送入船下为难，虽巧而未必有用。

添办铁壳铁甲船只，需铁自多。大件熟铁采之彼国，本难长恃。拟在上海设厂试炼，以待扩充，固为省费之计，然上海为各国会萃之区，似宜在产铁之境另选僻静之地。闻湖南、江西、广东皆产佳铁，或在江西鄱湖、星子、都昌等处，或在湖北上游、嘉鱼、沔阳等处，或在广东惠、潮等处开设铁厂，总须山铁易于运厂，出厂易于登舟，又须易于取煤之处，乃为妥善。沪局诸友中，有能历游各省选择铁厂善地者否？似宜另开生面，不宜概在沪渎也。

至制办火药设局之地，尊处诸君业于龙华江北勘得一所，距制造局不过十里，尽可照料，请俟购到机器即行试办。炼造洋炮，治高克法即用汽锤在炉内沾锤，比之诸法尤速。但询之沪上洋人，悉未见过，其法或不尽善。局内制熟铁炮，但期精利坚洁，不贵强求新法。珂里东莞、新安两属线枪拟改后开门易于入药，更为敏捷。惟枪身过长，终不如洋枪之灵便，似亦不必试办。

幼童赴洋学习须通汉文，阁下定课经史为主，旁及会典律例，求为有用之学，每日习夷技后，酉戌之间及礼拜日另为督课汉文，自是善策。第以西法精奥，必须专心致志，始克有成。汉文之通否，重在挑选之际先行面试一二，以决去留，此后只宜专学洋学。耳不两听而聪，目不两视而明，未可因兼课汉文而转荒洋业也。各童涉洋船价，每人往还须增二百余两，又教习华人须增员额，讲授年限须增岁月，统计应增经费不少。俟与总署函商妥筹，并请用鄙人及李相名，拟一公函稿致总理衙门，专商此事。附开章程单，便中将稿寄阅为荷。

沪关二成税内现正制器造船，规模日拓，费用日多，岂能再作幼童出洋之费？将来必当另行设法筹济。

阁下比来物色船主虾、梁、招、张、温、李、陈、黄八人，虾生最优，梁生次之。一已驾船出洋，一为闽省截阻。余亦各具一技之长，尚希会商彤云，分别招致，量材器使。李君凤苞已许到沪协助翻译、绘图诸事，兹已备札附去，乞即转交。黄丞颇有才略，亦当徐图位置。林令达泉所陈防务十五则，洞悉夷情，迥非流辈所及。其第十三条慎重择交，而以地球诸国作一大战国观，远绍纵横之术，于美则推诚联络，于英则严加防闲及俄、普、日本控驭之道，可谓高掌远蹠，切中机要。

另函示及英夷新制铁路随放随收，可行火车，将欲运至天津一带，似系无稽之言。火车电掣雷奔，一息千里，铁道须平坦坚致，辙内必无片瓦寸石方可畅行，随收随放，岂能安置妥帖，丝丝入扣？此矜夸之辞，理所不可信也。

鄙人目光昏霿，旬内复患疝气，内子患病甚重，日从事于医药，殊少欢悰。所幸大小儿及二小儿前月各举一子，稍慰迟暮耳。复颂台安。

476．复李朝斌三月初一日

建平、广德兵力足敷防剿，溧阳一带警信已息，无须再拨营防堵。

质堂军门仁弟阁下：

顷接惠函，具承壹是。

旌从本拟亲自出洋巡查，并稽察各营操防，嗣因张帅嘱留省垣照料防务，暂缓出洋。惟闻陈参将出洋，被外国轮船将艇船冲破，溺毙多人，殊深焦虑。

建平土匪滋事，此间迭接禀报，已经该县将攻城之匪击散，续将要犯拿获数人正法。广德亦捕获数名严行讯办。此间亦饬刘副将启发驰至该处搜捕。顷英中丞又派方道长华带马步五营前往，自足敷防剿之用，或不更有他虑。溧阳一带不过因定埠抢局，系高、淳、建、溧交界之区，致有居民惊徙之事。今警信既息，本无庸拨营防堵，台端自应留驻省垣，以资坐镇。张帅出巡松江一带，闻将来金陵一叙，面商一切也。

国藩回任江表，瞬逾四月。眩晕之疾近尚未发，目光昏蒙日甚，无术挽回。百务丛积，日不暇给，一切军政吏治均未能悉心经理。顷又新添疝气，肿痛异常，起居不便。贱内亦感时症，药铛满室，殊少欢悰。惟正月间大小儿及二小儿各举一子，大小儿年逾三十，望之尤切，今始得之，老怀差以自慰。复颂台安，诸惟心鉴。不具。

477．复杨昌濬三月初三日

海运改章，幸得坚持定见。李榕廉银，祈如数给领。关文贵已窜至孝丰一带，宜饬属搜剿。

石泉尊兄大人阁下：

接诵复函，敬聆壹是。就审节钺宣勤，兴居多祜，忭颂无涯。

海运改章，若非阁下坚持定见，几与李相前疏办法两歧。拙疏系依尊指办理，昨得李相来书，又言津、通剥船，使水搀融诸弊断难剔除，并云英道虽任其难，不顾其后。恐将来改章与否，尚须从长筹计。

承示李申夫方伯请领前任浙江运司廉银一节，须由申夫自行出具文领，声叙奉旨日期及在何处军营，或由敝处原调大臣出文，方可核发。具仰阁下垂怜清宦，实深佩慰。顷据申夫来牍，详叙放缺开缺各期及留营情形，乞为转咨。兹特据情咨达冰案。向来实缺人员在军例支全廉，申夫其时统兵驻皖，未能履新。厥后开除缺已阅二年，始任鄂臬湘藩。在任本皆不久，又斤斤洁己自好，不名一钱。闻其还蜀时川资尚系借贷，家居益形清苦，仰事俯蓄，势将难继。万不获已，乃为此请。务恳阁下嘉惠废员，按照时日转告午峰方伯如数给领，感荷无穷。

月前建平土匪滋事，近已击散。据报匪首关文贵窜至棠疆孝丰一带，余党亦尚不少。想已饬属搜剿，断不至于蔓延。

此间近状诸称静谧，雨旸亦尚不愆。惟是鄙人目光昏霿，复患疝气，日从事于医药，一切大政不克悉心筹画，即文牍亦草草画诺，深用愧负耳。复颂台安，摹璧晚谦。不具。

478．复英翰三月初三日

建平攻城匪逆业经击散，广德亦获数犯严讯。广、建土客情形一疏祈列衔入告。

西林宫保尊兄大人阁下：

顷奉惠书，敬聆一一。就审荩绩日隆，兴居迪吉，企颂无量。

建平土匪滋事，迭得各处禀报，该县击散攻城之匪，并擒首犯数人正法。广德亦拿数名严行讯办。阁下复饬方道长华统率马步五营前往探剿，藐兹小丑，早已鼠窜。敝处前饬刘镇启发驰往搜捕，以其声名素好，易于联〈络〉绅民。据报余党敛迹。其分窜浙之孝丰者，阁下比已咨商杨帅协剿，必能绝其根株，断无蔓延之虑。广、建土客情形一疏，拟俟匪踪灭后，再行会奏，荩虑极周。届时即希挈列敝衔入告。

竹庄屡牍乞假，近因阁下慰留，认真调理，闻已渐就痊，当可照常任事矣。复颂台安，诸惟心鉴。

479．复应宝时三月初三日

徒阳运河必须筹定专款，岁挑一次。赴津相助与东洋议约，亟宜先期筹备。关文贵尚未弋获，深恐犹有后患。苏垣僚属贤否，祈疏记密示。

敏斋尊兄大人阁下：

连奉三次惠书，敬聆一一。兼以鄙人添孙致庆，曷任纫戢！就审荩望日隆，兴居多祜，企颂无量。

溇港工程次第兴举，泖湖须用机器开挑。昨据沪局来书，业将机器送到矣。徒阳运河岸高潮逼，最易淤塞，决无一劳永逸之计。昔年已稔闻之，必须筹定专款，岁挑一次。请即与仲甫筹商，仍照往昔漕船经过之例，岁必兴工，不可视为缓图。

协湘之款，自此间筹解十五万后，韫帅无书至苏请益，当作罢论。恩竹樵方伯昨已过此，不日想可履新。

台旆赴津相助议约一节，顷得李相来函。盛称阁下。前驳日本通商规条，并订税则章程，较之原议尤为妥善。拟即奏请阁下先期筹备，俟闻倭使到沪，即由海道兼程前往，并谓倭使如系三四位，请以阁下暂充全权云云，未审曾否函商青帅。闻青帅日内枉驾来宁，国藩当与面商，告以李相殷殷求助。三口五口，事同一律，自应驰往协助。来示不可倾我腹心，为其所云云，可谓然犀照怪，洞见奸邪。外洋虽亦各有仇怨，而其待中国，则仍并心以谋我。吾欲媾其一而寇其一，适为彼所匿笑耳。

建平土匪事，迭得禀报，该县已将攻城之匪击散，并拿首犯数人正法。广德亦获数名严行讯办。敝处前饬刘将启发驰往搜捕余党，据报近已敛迹。英中丞派方道长华带五营往剿，计已到防。溧阳一带实因定埠抢局系高淳、建溧交界之区，致有居民惊徙之事。日来警信既息，民皆安业，质堂军门前拟统兵亲赴溧阳，此时自不必去。惟各处皆禀称匪首关文贵尚匿孝丰山中，不知浙省能设法弋获否？若漏逸则犹有后患也。复颂台安。汇缴衔版，不既。

前函未封，即奉寄谕令阁下赴津。卸藩篆后，似可不接臬印，以便随时北行。弟近以病躯重膺斯任，诸事草草应付，不克悉心筹画，深用内疚。僚属中之贤否，尤恐淑慝混淆，黑白颠倒。阁下心细识正，久处苏垣，请将府州县印委各员择其良者开单注考，并略记其实迹一二，密封见示。其尤劣者亦理疏记数员，以资考察为荷。

国藩又启

480．复郑敦谨三月初五日

大疏已奉旨照准。徐璧如景况拮据，当遵嘱为谋位置。

筱翁老前辈同年大人阁下：

执别以来，瞬经匝月。驺从莅宁，深愧照料未周，有乖地主之谊。顷奉惠函，猥蒙齿谢，惭悚曷任！就谂玉体违和，小住袁浦，请假二十日，借资调理。窃窥左右气静神腴，清谈娓娓，杂忆旧事，纤悉不忘，知精力完固，远非鄙人所可及。比想渐臻康复，勿药有喜，至以为念。

国藩重来江表，愧无裨补。晕眩之疾近虽未发，目光昏蒙日甚，无术挽回。寻常文牍均难料理，其有须覃精研思者，尤觉攻木多节，治丝易棼。大惧陨越，贻羞知好。近更增发疝气，肿痛异常，起居不便。眷累亦多遘疾，药铛满室，用为闷闷。

前日函商友山漕帅，嘱其饬地方官少供刍秣。台端出京时所携旅费恐当用罄，友山若稍备一夕之卫，万勿峻却是祷。

前疏于二月十四日奉到谕旨，一切照准，次日将该犯凌迟处死。此事古今罕觏，远近惊疑。大旆南来，折衷至当，始足全息浮议，以清望素为人所敬也。

徐璧如世兄景况拮据，敝处亦早闻之。惟此间谋事者多而出缺颇少，一时骤难位置。容俟留意为谋一席，以副雅嘱。复颂台安，摹璧晚谦。不具。

481．复丁宝桢三月初五日

询商筑堤束黄、挑挖河道及修仓递运诸事，并略告近况。

稚璜宫保尊兄大人阁下：

前接惠函，旋又奉到复书，敬承壹是。就谂勋祺茂著，履祉绥愉，无任企颂。读台端会奏筑堤束水事宜一疏，统筹全局，简要详明。至其经营兴办之事，亦复兼权利病，用款不多，而要务不废，良以为珮。

承示黄河穿运以来挟汶东去，张秋以上非夏时盛涨难通舟楫，其口门处所旋挑旋淤，劳费无益，似舍修仓递运别无良策。以黄河之强，岂区区汶水所能午贯而北行？夏则借黄流之溢涨以行舟，冬则涨退而沙不退，年淤年高，理有固然。客冬袁学士所奏变通筹办一疏，欲仿唐人转搬之法，于东平、临清各建数仓，南船不过东平，北船不过临清，而以山东河船接济其间，诚足以救时势之穷。临清既有旧仓可储米三十万石，无庸另建。东平距河太远，自以改在济宁为妥。惟由济至临，中间一段棘手之处，山东独任其难。且黄水迁徙无定，设或徙至南旺湖即分股挟汶南下，亦属意中之事，即来示所谓运河南路之害必更烈于张秋者也。应如何束黄使不屡徙，如何使张秋以北年年可以行舟，皆与建仓之事相为首尾，均望尊处逐节筹画见示，庶复奏时不至两岐。

挑挖河道一事，闻自大泛口至袁口已饬令运河王道就近经管，黄水穿运及八里庙口门入运等处派阳谷王令承办，张秋至临清各河身派东昌程守承办。挑河入外，又饬地方官承雇剥船分段起剥。荩画宏谟，至周且密，今岁漕船北上，当可免于阻滞。惟是兴办河运本非一省之责，乃治黄治运，筹款兴工，东省独力支撑，曷胜歉仄！

至挑挖河道工程，现已筹发银九万余两。将来工竣后，求一并开示细数，以凭查核。今春派员极力堵筑郓城、沮河一带民堰圈坝，为力保南路运道之计，果有把握否？亦望随时以公牍见示。

国藩重来江表，全无裨补。晕眩之疾近虽未发，目光昏蒙日甚，无术挽回。寻常文牍均难料理，其有须覃精研思者，尤觉攻木多节，治丝易棼。大惧陨越，贻羞知好。如何如何！复颂台安，摹璧晚谦。不具。

482．复吴敏树三月初五日

赞吴诗作，并告近况及西陲军务诸事。

南翁仁兄大人阁下：

正月杪接到客岁三月间惠函，并十一月二十三日续寄之件，承贶君山佳茗，拜登敬谢。就谂道履绥愉，兴居笃祜，至以为颂。

大著七律及绝句淡而弥旨，癯而实腴，有似山谷晚年瘦硬之品。《洞庭树》古风一首尤觉高古雄浑，令人味之不厌，足如齿衰而神固旺也。

国藩调任畿辅，衰病相寻。复值亢旱连年，自愧毫无裨补。九年二月，右目倏已无光，左目亦复昏蒙。夏初感晕眩之疾，请假两月调理。假期内忽有津门之事，力疾赴津，查讯此案，诸多棘手。以致办理过柔，谤议丛积，神明内疚，至今耿耿。旋奉重莅江南之旨，陈情未允，倍切悚惶。闰十月杪抵任视事，一切军政吏治均未能悉心经理，江海各防亦且茫无端绪。近更增发疝气，起居不便。目昏日益，无术挽回。大惧陨越取戾，贻羞知好。眷累亦复多病，药铛满室，用为闷闷。惟正月间大小儿及二小儿各举一子；大小儿年逾三十，望之已久，今始得之，老怀差以自慰。

西陲军事自金积堡就抚后，北路回堡相率投降，马逆及其族党皆已伏诛。从此移师南指，甘省可望肃清，诚敷天之大庆也。

令弟退庵遽已雕谢，深堪悼惜。其致朱将于法，外间多议其非，不知究竟短长何如。勉林已补大名府，旋又相从南来，力请开缺，缱绻追随。惠甫摄篆磁州，尚未补有实缺。见仆南迁江表，亦深以羁滞北州为憾。镜初供职西曹，鄙人在都常与瞻对，使人萧然意远。麟伯果为伟器，诗亦真朴雅健。即论名位，抑亦令仆之选。元叹逸材，固宜为中郎所嗟赏也。复颂台安，诸惟心鉴。不具。

483．复俞樾三月初五日

议论徐树铭呈疏荐贤被诘，顺告重返金陵近况。

荫甫仁弟大人阁下：

正月间接到惠函，就谂履祺休鬯，著祉绥愉，无任抃慰。

寿蘅侍郎一疏推毂贤俊，若将不及。闻所举十七人中率多高才秀士，束躬圭璧。方服其识拔之精，乃以此上干严诘，挂于吏议。渠于二月中旬到此，盘桓数日。比闻在扬州，即当首途北上。若朝廷察其所荐之无私，鉴其存心之无他，或可湔祓咎责，重履亨衢。

阁下闭门撰述，无求于时。硕学宏文，雁行服郑，抗手潘张，自足照耀百世，岂与夫群碎争一日之短长乎？顷见大著《五十自寿诗》，清襟浩荡，超然意远，谅决不以此介怀。方今雅道陵迟，人物渺然，仆辈忝列穹官，便应博求英彦，荐置周行，冀以黼黻天维而弥缝蹇陋。自愧汲引无多，无辞于窃位之讥 [1] 。如阁下者，久思效北海一鹗之举，而因循未发，坐损年华。东坡诗云：“知命无忧子何病？见贤不荐谁当耻！”殆似为鄙人言之。今徐君既遭谴绌，多此一重刻舟之痕，自未便再施斧凿，徒血指汗颜，无益于隆栋，而反害之，亦未敢贸贸然也。

重来江表，瞬逾四月。晕眩之疾近尚未发，目光昏蒙日甚，无术挽回。诸务丛积，日不暇给，一切军政吏治均未能悉心经理。顷又新增疝气，肿痛异常，起居不便。眷累亦复多病，药铛满室，用为闷闷。惟正月间大小儿及二小儿各举一子，大小儿年逾三十，望之已久，今始得之，老怀差以自慰，知注附闻。复颂台安，诸惟心鉴。不具。

[1] 原稿中有“阁下夙所倾企，亦极欲有所言。然前事既多一重痕”数句，传忠书局本则将此数句删去，所为当是。此处依传忠书局本。

484．复程鸿诏三月初六日

答谢六旬初度及移任江表之贺，兼示近来棘手之状。

伯旉仁弟大人阁下：

前闻台从由鄂返皖，久阔音问，驰系正深。客冬猥以鄙人六旬初度，公制屏幛，远劳奖饰，贶以隆仪，已于公函专申谢悃。大文气盛虑周，无义不搜，特被嫫母以翚狄，饰驽蹇以繁缨，使人读之生惭。近又接奉惠函，猥以重回江表，揄扬溢量，非所敢承。就谂兴居康胜，纂述闳深，良用抃慰。

国藩自去春以来，精力日衰。目光既极昏蒙，晕眩不时发作。夏秋查讯津案，诸多棘手，以致办理过柔，内疚神明，外惭清议。冬间奉命重莅江南，于闰十月杪抵任视事。凡牧民治军诸务，均未能悉心经理，陨越取戾，实在意中。江海各防虽拟及时整饬，而事体重大，绩效难期，曷任焦灼！

马帅之事，自筱山尚书抵宁后，逐日研审，竟无确供。顷已照张帅原奏之案具疏奏结。此事古今罕觏，远近惊嗟。虽鞫讯已殚竭心力，尚恐不足惬众望而息浮言。

新正中旬大小儿获举一子，年逾三十，望之甚殷。老怀差以自慰。知注并闻。复颂台安，诸惟心鉴。

485．复舒麟三月初七日

马新贻之案已照原拟奏结。英商枣船索赔事，须俟总署复函到时再行从长核办。

振斋尊兄大人阁下：

顷奉惠书，敬悉壹是。就谂榷政宣勤，荩躬笃祜。引詹矞采，抃颂良殷。

此间近状诸称安谧。马帅之案前经郑大司寇奉命来宁复讯，熬审二十余日，张汶详一味狡展，洎无他供，似可信其别无主使，仍照原拟奏结。二月十四奉到廷旨准如所拟，次日即将该犯凌迟处决，从此物论可渐息矣。

承示淮关收数日形短绌，比来复有英商饰词留难枣船亏损成本之事，意欲援照七年金针菜船之例，按彼所捐如数赔偿。此案敝处前得总署咨函，即已照录转达冰案，并饬常镇沈道查明实在情形具复。顷准大咨，复据沈道来牍，详叙此项枣船经过淮、宿两关时日及镇江关派弁迎护缘由，了如指掌，迥非扣留可比。今则事隔一年之久，反复借词耸听，实出意外。大约该商前此抵关之际，始则误信谣传，怀疑不进，继则等候行伙，开运稍迟，狃于上届赔补金针菜船之利，遂以折本为言。贪得无厌，不计情事之类与否，径向总署饶舌，要以必得，洵为狡黠。昨已钞录大咨及沈道详文，咨请总署查核。必当照会威使，属其转查该商枣船未到关时如何阻留，既过关后如何亏本，是否另有弊端，彼此据实辨诘，情伪不难立见。如果事属乌有，其曲在彼，则不至无故赔累。统俟总署复到，再行从长核办，目下实无他策也。复颂台安，祗璧大柬。诸惟心鉴，不具。

486．复李元度三月初七日

缕述年来政务及健康状况，赞颂辑刻《先正文略》与《说帖》之功。

次青仁弟大人阁下：

客秋接到一函，尚未裁答。顷接惠函，猥以鄙人六旬初度，宠以寿屏，奖饰溢量，语重情长。年来久玷穹官，自省愆尤山积，补救无方。往不自揆，亦思蠡测学海，窥觇文囿。质既蹇陋，重以惰缓，今遂衰老，百无一成。循诵高文，惭愧无地。就谂荣问日新，履祺休鬯。兰陔养志，福寿欢愉，无任企颂。

国藩自去春以来，精力日衰，右目倏已无光，左目亦复昏蒙。夏初感眩晕之疾，请假两月调理。假期未满，忽有津门之事。六月初旬力疾赴津办理此案，众议纷歧。论理者佥谓宜乘此机与之决战，上雪先皇之耻，下快万姓之心；天主教亦宜趁此驱除。论势者则谓中国兵疲将寡，沿江沿海略无豫备，西洋各国穷年累世但讲战事，其合从之势，狼狈之情，牢不可破，邂逅不如意，恐致震惊辇毂。鄙人偏信论势者之言，冀以消弭衅端，办理过柔，以致谤议丛积，神明内疚，至今耿耿。旋奉重莅江南之旨，陈情未允，倍切悚惶。闰十月杪抵任视事，诸务丛积，日不暇给。性本迟钝，加以目眚，以稽阅文牍为苦。草草画诺，有瘝厥官。江海各防虽拟及时整饬，而事体重大，亦且茫无端绪，曷胜焦灼！

正月间连得两孙。大小儿年逾三十，望子尤切，今始得之，老怀差以自慰。惟眷累多疾，贱体亦时不适，日与医药为缘。知注并及。

承示近辑《国朝先正文略》百卷，《论辨》一门至三百余首之多，想见甄采闳富，迥出王兰泉、朱南坡、姚春木诸家之上，藏之名山，副上秘阁，允垂无穷。尊刻《说帖》流览一过，洵为良吏种德之要。国藩昨在保定刻有《清讼事宜》，亦以拖累无辜为大戒。兹漫往一册，即希存纳，专泐致谢。复颂台安，诸惟心鉴。不具。

487．复崇实三月初七日

酬答岁节相庆，并略告近况。

朴山尊兄大人阁下：

顷接惠函，猥以岁节相庆，纫珮曷任！就谂椒觞介福，兰锜宣勤。豹略龙韬，扫南徼欃枪之焰；锦江玉垒，迓北宸纶之华。引企矞晖，良殷抃颂。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，摹璧尊谦。不具。

488．复库克吉泰三月初七日

酬答岁节相庆，兼示近况。

仁盦尊兄大人阁下：

顷接惠函，猥以岁节相庆，纫珮曷任！就谂望重骍盟，釐延凤纪。靖紫塞欃枪之焰，箕尾星明；迓丹宸纶之华，幢牙日丽。引詹矞采，抃颂靡涯。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，摹璧晚谦。

489．复李文田三月初七日

答谢岁节相庆，并略告近况。

药农尊兄大人阁下：

顷接惠函，猥以岁节相庆，纫戢曷任！就谂荩望日隆，蕃釐云蔚。玉壶澄澈，罗双江杞梓之材；金殿从容，贲九陛丝纶之宠。引詹矞采，企颂靡涯。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，摹璧尊谦。

490．复丁绍周三月初七日

答谢祝贺移任江南，并告近况及转寄《史记》诸事。

廉甫仁弟大人阁下：

顷接惠函，猥以量移南服远劳绂饰，纫珮曷任！就谂祜集三微，教敷两浙。冰壶月朗，罗珊网之菁英；露冕风清，迓瑶墀之纶。引詹矞采，抃颂靡涯。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！

承索书局所刊各书，局中现刻诸史，其已成者惟《史记》、《汉书》、《后汉书》、《三国志》较称善本，各备一部交孙琴西观察觅便转寄，聊佐邺架之储。复颂台安，统希心鉴。不具。

491．复李成谋三月初七日

酬答岁节相庆，略报近况，兼示轮船操练诸事。

与吾军门贤弟阁下：

两接惠函，猥以岁节相庆，并以莅任江东，远劳祓饰，纫珮曷任！就谂勋懋豹韬，釐延凤琯。整军容于横海，苍兕宣威；绍宗绪于临淮，紫鸾贲宠。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！

承示台端奉命为轮船总统，专任操练事宜。阁下久历戎行，才识稳练，水师事务尤所谙习。闽省操练轮船，自非阁下莫属。惟内河之与外海，轮船之与长龙、舢板，情形各自不同。刻下讲求实际，自须熟习风涛沙练，访求中国人才精于天文、算学，明于沿海地图者为上选，坚忍耐劳，娴于战守者次之，广为储才，以备缓急之用。

此间沪局轮船亦已造成四号。现奏调吴彤云观察粗定操练章程，尚拟求外国所刊《航海简法》、《兵船炮法》诸书、仪器行阵各式，翻译成帙，以次教习，未知果否有成。知注并及，复颂台安，祗璧谦版。不具。

492．复刘于浔三月初七日

酬答岁节相庆，并略告近况。

养素尊兄年大人阁下：

顷接惠函，猥以岁节相庆，纫戢曷任！就谂釐延穀日，祜纳条风。梓里颐神，脱垢氛于韨冕；樟江集瑞，饫清福于湖山。引企矞晖，良殷抃颂。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

493．复刘策先三月初七日

酬谢移任江东之贺，顺告近况及查讯津案之事。

甲三尊兄大人阁下：

顷接惠函，猥以量移南服，远劳祓饰，纫戢曷任！就谂绩懋鄂垣，釐延商陆。理祥刑于棘木，五听风清；献吉语于椒花，九阍露湛。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！

鄙人客岁查讯津案，诸多棘手，以致办理过柔，为清议所不韪。神明负疚，至今耿耿。乃来示犹曲加奖饰，或者爱而忘其丑，为此过情之誉耶？复颂台安，祗璧谦版。不具。

494．复秦缃业三月初七日

酬答移任江东之贺，兼示近况，并允作函达浙，向杨推荐《平浙纪略》一书。

淡如尊兄大人阁下：

保阳展觌，裘葛载更。顷接惠函，猥以量移南服，祓饰逾恒，曷任纫戢！就谂绩懋钱江，釐延玉琯。酌西湖而表洁，绣豸凝庥；倚北斗而近光，紫鸾贲宠。引詹矞采，企颂靡涯。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！

承示台从抵浙以来从事书局辑《平浙纪略》一书。惟景近桑榆，亟思建树，嘱于致杨帅函中略表伟抱。阁下簪缨世胄，学识闳深，兰馨自播，原无待于推荐。容俟有书达浙，即当陈布一二，以副雅嘱。复颂台安，祗璧谦版。不具。

495．复吴大廷三月初七日

答谢岁节之贺，并略报近况。

云轩尊兄大人阁下：

两接惠函，猥蒙存注，并以岁节相庆，纫戢曷任！就谂釐延凤纪，绩懋豸华。禺策牢盆，裕西江之食货；芝泥玉简，迓北阙之丝纶。引企矞晖，良殷抃颂。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧衔版资谦。

496．复许如骏三月初七日

酬答岁节之贺，兼报近况。

次苏尊兄大人阁下：

客冬邗江小住，叨扰良多。顷接惠函，猥以岁节相庆，纫戢曷任！就谂朱绂延釐，红桥揽胜。莺花送喜，春回六一堂前；豸绣翔华，露湛九重天上。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

497．复杨翰三月初七日

答谢岁节之贺，兼报近况。

海琴大公祖大人阁下：

顷接惠函，猥以岁节相庆，纫戢曷任！就谂绩懋虎符，猷宣豸服。酉溪泽满，靖楚塞之欃枪；寅柄韶回，迓枫宸之纶。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

498．复刘锦堂三月初七日

酬答岁节之庆，兼报近况。

毅斋尊兄大人阁下：

顷接惠函，猥以岁节相庆，纫戢曷任！就谂节扬庥，椒觞介福。鹳鹅列队，靖紫塞之欃枪；龙豹有韬，迓丹宸之纶。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

499．复顾文彩三月初七日

答谢岁节之贺，并略报近况。

子山尊兄大人阁下：

顷接惠函，猥以岁节相庆，纫戢曷任！就谂荩望日隆，蕃釐云蔚。庥凝豸服，芝纶颁九陛之恩；瑞启龙躔，节揽四明之胜。引詹矞采，抃颂良殷。

国藩重回江表，又转年华。眩晕之疾近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

500．复杜瑞联三月初七日

酬答岁节之庆，兼报近况。

鹤田老公祖大人阁下：

顷接惠函，猥以岁节相庆，纫珮曷任！就谂绩懋熊垣，釐延凤琯。黄堂领袖，绍治谱于南阳；丹陛丝纶，迓宠光于北阙。引詹矞采，抃颂良殷。

国藩重回江表，又转年华。眩晕之疾，近尚未发，目光则昏蒙日甚。一切军政吏治未能整饬，江海各防亦复茫无端绪。以衰病之躯而久莅剧任，大惧陨越取戾，贻羞知好，曷胜兢兢！复颂台安，祗璧谦版。

501．复朱品隆三月初七日

慰问病情，略报近况。并嘱其加意珍摄，不宜远行跋涉，致增劳顿。

云岩贤弟军门阁下：

顷接惠函，猥以岁节相庆，并承示家居近况。就谂尊体偶感寒疾，咳喘时作，言语失音，曷深驰念！

承示顷岁以来，亟思晤见鄙人，而苦疾病淹缠，未能如志。情眷悱恻，感喟良深。尊恙虽有转机，尚未痊愈，自当加意珍摄，多方调养，以期占勿药之喜。将来康复后，会晤之日正长，此时切勿跋涉远行，致增劳顿，是所至嘱。

国藩自去春以来，精力日衰。目光既极昏蒙，晕眩不时发作。夏秋查讯津案，诸多棘手，以致办理过柔，内疚神明，外惭清议。冬间奉命重莅江南，于闰十月杪抵任视事。凡牧民治军诸务，均未能悉心经理。江海各防虽拟及时整饬，而事体重大，刻尚茫无端绪。回忆昔年从事江皖，众贤相助为理，诸务稍能顺手，此境良未易得耳。复颂台安。不具。

502．复吴大廷三月初九日

操防伊始，诸烦擘画，入觐事拟即附片奏请展缓。

彤云仁弟大人阁下：

接诵三次惠书，具聆一一。就审荩勤卓著，即事多欣，至以为颂。

台旆前由轮船还沪，到岸曾断舵链，幸非中途折损。设在外洋遭之，一时难于制配，必致疏失。嗣后应于每船多设一分，以备不虞。目下各船分派差委，俟差竣后照常逐日操演，需以岁月，可与外国兵船操法并驾齐驱，且使人人如临大敌，习惯以成自然。阁下躬亲督率，搜除荆棘，渐履康庄，或者有志竟成。前得荔秋详函，拟试造铁壳铁甲兵船，如果便于驾驶，亦防守之利器。恬吉一船阁下前札薛令培榕帮带，昨将委札转交横云，即委其弟凤翔管带。吏部调取台从入觐，现当操防伊始，诸烦擘画，岂其遽易生手？昨据尊处来牍声叙沈帅原调日期，录呈疏稿，敝处拟即附片奏请展缓。

沪局近代李相修理枪炮，无暇制造。各船须枪孔亟，购买现成之枪，价廉而且适用。该局前有公文声明代购竿数，并陈新式林明敦枪之利，比已批答，饬其酌购。

粤人招生精于天文、算学、测量等事，现愿留沪，阁下已檄赴威靖轮船随同出洋。荔秋前函搜访共得八人，各具一技之长，若能分别招致，量材器使，似于防务有裨。旦夕过从之际，乞与熟商。全材难得，得中材而教诱，亦作育之良法。

大著《〈琴西文集〉序文》潜气内转，藻不妄抒，不似周旋军伍、匆遽少暇者之所为，由所积者厚也。鄙人学业芜废，衰年多病，尘事纷扰，雅命点窜杰构，谨谢不敏。西人轮船水师陈法、炮位诸书，次第购到。译刊传发，从此操练有所矜式，闻之嘉慰。介唐近无书来，未审果否出山。阁下近更寓书敦促良朋，殷殷劝驾，岂终深闭固拒？尊阃夫人抱恙，眷属回籍，善为调养，近又接续信稍痊愈否？

仆于上月忽患疝气。内子则初患温病，继以手脚疼痛，甚觉沉重。药铛满室，殊少欢悰。所幸连添二孙，差娱老怀耳。复颂台安。不具。

503．唁殷兆镛三月十二日

吊唁殷夫人逝世，并略报近况。

谱经尊兄大人阁下：

顷接惠书，猥以岁节相庆，并阅讣函。惊悉尊阃夫人瑶岛归真，曷任骇愕！

阁下骑省衔悲，悼亡有什，谅难自遣。惟念尊夫人望重六珈，范修七诫，鸾封锡羡，身膺揄屈之华；鹤算延釐，庭耀环瑜之彩。揆诸九京，似无遗憾。尚望善自排遣，效庄生之作达，戒奉倩之伤神。是所至祷。

国藩重来江表，瞬逾四月。诸务丛积，日不暇给。目光昏蒙日甚，无术挽回。近更增发疝气，一切军政吏治，均未能悉心经理。江海各防虽拟及时整饬，亦且茫无端绪。大惧陨越取戾，贻羞知好，曷胜兢兢！专泐奉慰。复颂台安，摹璧晚谦。不具。

504．复吴大廷王必达三月十四日

闻关汶贵隐匿浙境孝丰山中，拟即派弁密查，务求弋获。徐仲嘉欲求差委，尚希垂怜。

云轩尊兄、霞轩仁弟大人阁下：

月前复去两缄，计达台览。比维政祺懋介，动履增绥，至以为颂。

此间近状尚称安谧。春雨已透，麦收可望。上月皖境广德、建平一带土匪滋事，比经英帅派兵五营前往搜剿，敝处亦已派员往捕，藐兹小丑遂已鼠窜。现闻首匪关汶贵隐匿浙境孝丰山中，拟即派弁四出密拿，务求弋获，不使漏逸为患。

岘帅中丞出巡，已至赣属否？省会诸政甚赖诸君擘画，淮鹾疲滞，殊形棘手，未审迩来销数如何。或别有良策足以畅淮堵私，便中幸为示及一二。

徐孟卿观察前办鹾局，殚思竭虑，颇有成效。人琴永隔，殊可悼惜。其嗣君仲嘉司马忻自都奔丧，来此投谒，哀毁逾恒。携其戚厉伯符方伯一函，述及家事甚为萧条，不可不急谋饔飧。渠欲于江右鹾务中求一差委，尚希垂怜世好，俯赐提挈。或于总局、分局择予较优之差，在贵局借资臂助，而徐宅眷属不至流离失所，则嘉惠无穷矣。顺颂台安。不具。

505．致刘坤一三月十七日

嘱据禀为帅逸斋奏请予谥建祠。

岘庄尊兄大人阁下：

月前曾复一缄，谅邀台览。比维旌从按临，福星载道，抃颂无涯。

此间近状安谧。上月皖境广德、建平一带土匪滋事，比经该县兵役搜剿，遂已鼠窜。英帅旋派马步五营往捕。其首犯关汶贵隐匿浙境孝丰山中，拟即派员多购眼线，四出密捕，务求弋获，不使漏逸为患。

帅逸斋观察远系湖北帅仙舟先生之孙。仙舟中丞没，恩赐举人。以丁未庶常授职编修，旋建言讥切时政，颇忤当路。捐纳候选道员，经前耆九峰中丞奏留江西委用。咸丰七年十月贼犯东乡，逸斋奋志杀贼。自行募勇千人，会同周凤山等前往剿办，力战捐躯。旋将死事情形入告，奉旨交部议恤。逸斋秉性忠诚，志趣远大。在京时，与国藩过从甚密。丁巳夏间，国藩丁忧在籍，渠至敝庐畅谈，并以世受国恩，满腔忠愤，欲从鄙人效力行间。时鄙人方陈请终制，不获共事一方，遂赴江右。阅时未久，闻其没于王事。出师未捷，烈士先死，可胜悼惜！兹其嗣君畹禀求为之奏请予谥建祠，援前任湖北汉黄张道汝瀛、督粮徐道丰玉得邀谥祠之例，谓可必蒙俞允，情词恳切。国藩以其生前虽无战功可以陈述，然与张、徐情事尚属相近。国家褒扬忠荩至优至渥，迩来外而督抚，内而京卿，纷纷陈奏，皆得所请。逸斋殉难，系在江右，应由阁下主持。国藩平日深佩其人之学识肝胆，而其死事之状则不深知，且无案卷可查。特将原禀抄咨冰案，可否据禀入奏之处，尚希卓裁酌核。如可奏请，则请挈列敝衔，统候示复。

国藩目光昏霿，上旬更发疝气，诸事草草画诺，未克悉心研究，深用恧惭。所幸春雨沾足，麦收可期丰饶，差堪告慰。顺颂台安，诸惟心鉴。不具。

506．复许振祎三月十七日

自省重回金陵视事以来虽诸多不顺，然见讥于时者幸唯查讯津案一项而已。

仙屏仁弟大人阁下：

初八日折弁回，接到惠函。猥以昨岁馈敬戋戋，远劳齿谢，非所敢承。就谂履祺休鬯，安抵京华，以望实之并隆，卜恩光之迭贲，至以为慰。

承示盘桓珂里，几及半载，稍遂循陔之志，兼施却病之方。良由孝思真挚，体会入微，故能于俄顷之间霍然奏效。从此福寿欢愉，颐养大年，正未有艾，可为预度。

国藩自去冬出都后，由陆路赴济宁买舟南下，闰十月杪行抵金陵。视事以来，诸务丛积，日不暇给。寻常案牍均未能悉心经理，其有须覃精研思者，尤觉攻木多节，治丝易棼。近复增发疝气，起居不便。目光昏蒙日甚，无术挽回。大惧旷官取戾，贻羞知好。贱内亦遘笃疾，初以温症，壮热谵语，继而腿肿奇疼。调治弥月，久无征效，目下沉重异常。药铛满室，用为闷闷。惟正月间大小儿及二小儿各举一子，大儿年逾三十，望之已久，今始得之，老怀差以自慰。

鄙人客岁查讯津案，诸多棘手，以致办理过柔，为清议所不韪。神明内疚，至今耿耿。乃来示犹曲加奖饰，或者爱而忘其丑，而为此过情之誉耶？昔岁谬窃虚声，自省羌无故实，瓦缶雷鸣，终当陨越。今仅此一事见讥于时，犹为至幸，然自此弥悚惧知勉矣。复颂台安，诸惟心鉴。不具。

507．复周寿昌三月十七日

庆幸康复，兼示近况。

荇农尊兄大人阁下：

客岁京华畅叙，借罄积悰。顷接惠函，猥以岁节相庆，兼惠寄世兄朱卷，纫戢曷任！就谂荣问日新，兴居多祜。闻去岁闰月以后，尊疾日以增剧，几于跰鉴井，左鸡右弹，幸忘形等于祀来，而操术精于仓扁，卒能祥占遄喜，恢复完人，遂有学士之迁，俨兆中兴之象。香山诗云：“三年不鸣鸣必大，不独骇鸡当骇人。”今此殆其时乎？

国藩自去冬出都后，由陆路赴济宁买舟南下，闰十月杪行抵金陵。视事以来，诸务丛积，日不暇给。寻常案牍均未能悉心经理，其有须覃精研思者，尤觉攻木多节，治丝易棼。近复增发疝气，起居不便。目光昏蒙日甚，无术挽回。大惧旷官取戾，贻羞知好。贱内亦遘笃疾，初似温症，壮热谵语，继而腿肿奇疼。调治弥月，久无征效，目下沉重异常。药铛满室，用为闷闷。惟正月间大小儿及二小儿各举一子，大儿年逾三十，望之已久，今始得之，老怀差以自慰。知注并闻。复颂台安，并贺大喜。不具。

508．复黄倬三月十七日

外攘之要莫如内修，维持大局宜以自强为主，以得人为先。刻下江海各防尚未整饬，地方隐患亦未根除，诚堪忧虑。

恕翁仁兄大人阁下：

客腊接诵惠函，备承奖勉，纫戢曷任！就谂勋望日隆，庞祺川至，无任企颂。

承示会匪解散不易，此辈潜踪伏莽，忽起忽灭，本属难于防范。吾乡虽近获安堵，终恐隐患未消。刻下皖浙散归之勇大已保四五品以下之将弁，分处各县，无以谋生。向本游手之徒，从军亦浮荡之事，不复能久耐贫困，常思一旦有事，逐风尘而得逞。敝邑与湘潭、宁乡尤为可虑。

此间皖浙交界，复有客匪之患。地旷人稀，民田无主，湖北、河南等省之人相率来此垦种。主客不和，常恐聚而为变。前月十七八间广德、建平等处竟有匪徒滋事，尚非客匪，乃粤逆之漏网者。虽业经兵练击散，捕斩多人，顷闻其头目关姓窜伏孝丰山中，尚须设法弋获。虽与湘中会匪情形不同，而为地方隐患则一。诚如来示，必得勤正廉明之州县劝惩兼施，并得数省联为一气，处处加严，始能消患于未萌耳。外攘之要莫如内修。刻下维持大局，以自强为主，以得人为先。尊指所谓足食足兵，先养后教，皆是不易之法。

天津防务较沪尤为切近。李相高掌〈远〉蹠，规画宏阔，顷闻在津筑城修台，筹置防兵，北防或可无虞。惟此间江海各防久拟及时整饬，而事端宏大，茫无头绪，曷胜焦灼！

国藩重来江表，瞬逾四月。诸务丛积，日不暇给。寻常案牍均未能悉心经理，其有须覃精研思者，尤觉攻木多节，治丝易棼。近复增发疝气，起居不便。目光昏蒙日甚，无术挽回。大惧旷官取戾，贻羞知好。贱内亦遘笃疾，初似温症，壮热谵语，继而腿肿奇疼。调治弥月，久无征效，目下沉重异常。药铛满室，用为闷闷。惟正月间大小儿及二小儿各举一子，大儿年逾三十，望之已久，今始得之，老怀差以自慰。知注并闻。复颂台安，诸希朗照。不具。

509．复英翰三月十九日

已檄令刘启发带勇四出密捕关汶贵。安庆营都司如有员缺，当即以文芳汇补。长淮水师营制事宜，祈为具奏。

西林宫保尊兄大人阁下：

月初复呈一缄，计达台览。顷奉两次惠书，敬悉壹是。就审兴居多祜为颂。

宁、广土客情形一疏，已蒙挈列敝衔拜发。另片陈明建平土匪滋事将次扑灭，不与开垦土客相涉，措词尤为简明。目下匪党鼠窜，其首犯关汶贵逃匿何处，尚无确耗。尊处檄令刘将启发暂留与潘镇方道会，其时刘已回宁，未经接到，弟面告之，而檄令带勇百名四出密捕。渠所长在购线密拿，故未饬与潘方会办。安庆营都司员缺，如果部中尚未拣补有人，当如台命即以文芳汇补。议设长淮水师，敝处未经奏明有案。尊意欲援长江之例，先将各缺补定，惟是长江补缺，系七年四月入奏。其营制事宜之疏，则系四年腊月入奏。中间相隔二年余，部议已逐条核准矣。长淮水师仅由乔帅奏叙一次，并未将营制事宜开单详陈递议，补缺似觉不妥。请将营制事宜一切具奏，俟大部核议，廷旨允准，再由台端酌定应补员缺衔名，并将未尽事宜续行复奏，乃与长江办法相合。论办事之节奏，亦应如此。

另函示及皖省武职已逾四参者甚多，文职则由阁下批司，悉归外结。现经部复一律免议，属将武职援案请免参处。此事国藩于四年二月奏请三年腊月以前概不再参，四年正月以后照例纠参，苏皖皆然。苏省武职业已参出，皖省亦有曾参出者。今若提出以后之案概议免参，与原奏自相矛盾，亦殊不妥。故司详已于三月初三日批驳，而令其专案另叙妥详。盖犹瞻顾四年二月之奏也。兹承来函谆属，一俟该司另详到日，弟应另行具奏，不复以四年正月为断，而以八年七月为断，庶与尊处办法不至两歧，请即告知寿山兄为荷。

国藩目光昏霿，上旬增发疝气，衰颓日甚，旷官滋愧。所幸春雨沾足，麦收可期丰饶，差强人意也。复颂台安，诸惟心照。不具。

510．复李鸿章三月二十日

商谈办理外交、构筑津郡两河之间小堡、遣派幼童出洋学习及处理淮南盐务诸事。

少泉宫太保中堂世仁弟阁下：

接诵二月二十日惠书，具聆一一。并以鄙人添孙致庆，曷任纫戢！就谂勋履，增绥为颂。

敏斋赴津相助议约，自经尊处疏调，廷旨即饬传催。青帅及恩竹樵先后过此，国藩均与商及。竹樵不日即可履新。仆前函嘱敏斋交卸藩篆，暂时毋接臬印，以便随时北行。昨得敏函，言卸篆后只候倭使到沪，遂当起程应召。倭性狡黠，未可倾我腹心为彼所，亦敏斋书内之言，似已得其要领。各国虽有仇隙，而其交涉中国则仍并力以图。虽东洋与泰西风马牛不相及，而未始不狼狈相依。我若寇其一而媾其一，适为彼所潜窥而匿笑耳。来示“慎之于始”，想亦从此等处着眼。阁下之仪观词令，必足以慑彼于无形。

津郡两河之间筑一小城，集事较易。然有事之际向使旧城不保，则新城亦岌岌可危。似不如去城稍远筑一小堡，平日储军火粮食于中，有事则主帅率数十人驻之，或者需费更少，战守更便。

陈荔秋等续议幼童出洋学习各条，较前简省，尚属可行。已嘱其用吾两人名拟一函稿商之总署，容再寄稿至津奉商。

美国兵船前往朝鲜，意欲胁令通商立约。顷阅新闻纸内，美国商船上年经过朝鲜属境曾被劫害，申告朝鲜执政，未为雪理。此次似欲耀兵，冀伸前耻。惟朝鲜向颇坚韧，而美人不甚好战，或不至遽尔称兵。

海运漕粮，南省粮道径解通州，亦须在天津剥船。同一剥船，则无分津道、苏浙粮道皆难除弊。尊论明透，确不可易。茂文亦非耐劳任重之才，见山持之稍坚，若台端与之从长熟计，或亦前却无定耳。

令兄入都展觐，前闻将由东路言旋一视珂乡，并许枉驾过我。后又闻正月二十八九太夫人小有不适，未知果迂道东来否？

淮南盐务，目下存瓜存泰，在场在途，共堆积五十余万引。两湖片引不销，运商不肯买盐出运，场商贫苦号痛，无力收买春产。自官绅以至煎丁、捆役、船户、挑夫，数十万人皇皇焉不可终日，纷纷禀请拯救。不得已奏请由部定一“川淮分销之法”，意欲筱泉竭力助我一番，容即抄咨冰案。

自盐务外，此间近状诸称安谧。春雨亦透，麦收可望。上月皖境建平、广德一带，土匪滋事，比经兵役擒剿，即已鼠窜。现闻首匪关汶贵隐匿浙境孝丰山中，已派刘镇启发四处密擒。渠善于购线，务求弋获，不使漏逸为患。鄙人目光昏霿，近更增发疝气。内子初患温病，继则手脚疼痛，日内腿肿奇疼，十分沉重。适令兄赠送建昌花板，已制成矣。欧阳定果押解留鄂炮位航海至津，日前抵此，十八日业已起行赴沪，知注并及。复颂台安，诸惟心鉴。

511．复李朝斌三月二十日

宜设法弋获关文贵等，不使漏逸为患。与外洋交涉当以“信”字为重，所开损失价值究嫌过浮。李兴锐到苏后，祈将淞南淞北与之熟商。

质堂军门仁弟阁下：

二月杪及三月初旬连接惠书，久未裁答。旬日内又接两函，具悉壹是。

建平滋事之匪自前月十七经该县击散后，虽经陆续拿获匪徒正法，闻其元恶关文贵尚窜伏孝丰山中。既系发逆漏网，深恐啸聚为变。倘非设法弋获，终恐根株未绝。阁下既饬李镇、李守及田副将仍驻南渡，会合庆字右营商酌办理，计与皖浙各军可以联络搜捕。此间亦派刘镇启发多购眼线，四出密拿，不使漏逸为患。

陈参将艇船撞破，跳入舢板，遇救得生，差以为慰。折开撞沉船只炮械等件，估计价值为数较昂，虽以备洋人减折赔价之说，究嫌所开过浮。与外洋交涉，总以“信”字为重。该洋行倘如数赔偿以后查出不值许多，将怨我之无信，愈难与相处矣。该营一时巡洋无船，前准来咨，仍用撤退之旧二号师艇，已饬滕茂廷亲至燕子矶船厂赶紧修理，交来弁领驾回营，计亦不过四月初也。

狼右营游击改归内洋，诚难兼顾陆兵。以泰州营游击改为该镇中军，自较妥善。淞南淞北两营所分汛地本宽，徒有处分之责，而无巡防之效，来示不为无见。仆以京口左右营之汛地被长江水师占去，须择一处安置京口营之弁兵，故以淞南淞北处之。且全案所改者，皆改水师之营，未改陆兵一营，水师必住炮船，是仆多年之定计也。今若废淞南淞北住船之水兵，而令移川南吴刘无船之陆汛，则与全案主意不相符合。是以不肯轻改，仍照原议施行。昨又派李道兴锐前往苏沪一带查访各营形势，以备参观而资互证。渠到苏后，谅已谒见台端，请将淞南淞北与之熟商，或请应敏斋廉访一商。俟李君回宁，再当妥核定夺。

国藩目光昏瞀，无术挽回。疝气亦尚未痊愈。诸务丛积，未能悉心研究。内子前遘笃疾，初似湿〈温〉症，壮热谵语，继而腿肿奇疼，调治无效，目下沉重异常。大阅之事业已改期，如本月不能成行，则天气渐热，恐须改至秋间。

青帅到此晤谈数日，旋即渡江北上。闻十七日又在瓜洲南渡矣。复颂台安，诸惟心鉴。不具。

512．复沈秉成三月二十四日

力为调处教堂租屋一事，诚为顾全大局之举。宜再商筹斡旋之法，立约限定租期，以期预防后患。

仲甫仁弟大人阁下：

十九日接手书，具悉壹是。

李提督催令教堂出屋之事，诚属粗气未除，逼人太甚。若不善为调处，则洋人若无居停，势难仓猝让屋。两情相激，恐将酿成事变，多生波折。阁下一闻此信，克日渡江妥为排解，力顾大局，不复存寻常畛域之说，良以为慰。

教堂房屋由官买回，立契买主赵姓转租洋人，原系委曲迁就，为曲突徙薪之策。然耳目众著，百姓知之，彼族亦必知之。或谓中国事多诡谲，不能崇尚诚信，生其玩侮之意；或以地由官买，则洋人无所掣肘，诸多便益，浸将视为固然，据为己有。各处教堂纷纷效尤，均属意中之事。是前此则恐李宅与洋人构衅，必须立刻解纷，后此则恐洋人得步进步，必须预防后患。望与子箴兄及扬州府县熟议妥商，别筹斡旋之法，俾其租赁之期是否限定几年，逾限不准再住，一一议定立约，庶几刚柔交济之道。

国藩目光昏瞀，无术挽回。近更增发疝气，诸务丛积，未能悉心经理。贱内亦遘危疾，沉重异常。药铛满室，用为闷闷。大阅之事业已改期，恐须迟至秋间矣。知注附闻。复颂台安，诸惟心鉴。不具。

513．致涂宗瀛三月二十六日

抄送何令所陈节略，祈为缕晰详示。

阆轩尊兄大人阁下：

前劳旌从过访，执别匆匆，未畅所怀。比惟政祺懋介为颂。

顷阅新闻纸内美使现带兵船前往朝鲜，意欲胁令通商立约，且雪前耻，外间颇虑其遂成战争。鄙意朝鲜向称坚韧，美人不甚好战，未必遽尔构兵。

此间近状安谧。上月皖境广德、建平一带土匪滋事，比经兵役擒剿，即已鼠窜。其首逆匪关汶贵隐匿浙境，敝处已派刘镇启发酌带百许人四出搜捕。该镇善于购线，务求弋获，不使漏逸为患。土客未安，游勇复众，无术可以安插，令其帖然。

金陵城内自同治五年设立粥厂，收留无告之民，系何性泉庆澂、汤衣谷裕等经理，极为认真。阁下前守此邦，闻亦玉成其事。其间力有未逮，禀请酌拨公存谷米，敝处亦屡次批准。穷黎有所栖止，地方借以绥辑，诚为善举。昨据该厂委员何令等禀称，公拨私捐，势难长恃，必应筹一有着之款善为经营，庶可源源接济。并称适有粤人陈廷照向在沪上贸易，家颇丰饶，乐善好施，现欲投充上海新关银号。前此银号初入，经收关税，倾熔银颗，必先有报效银二万两。陈君愿将此款归入粥厂营运，垂之永久云云。未审此项报效银两系如耕人之田，预纳佃规若干，赁人之房，预纳押租若干，田房既归其主，即仍须偿其所纳否，抑系输之于公、名曰“报效”，即有出无归否？公家既收此项，如何动用？是否即充军饷公费？商人既纳此款，别有便益可占否？官中别有以酬之否？其中底细无从深究。阁下综司沪关，闻前此曾有数家，必悉其详，兹将何令所陈节略抄送台览。陈商所求添设银号能如所请否？所出之款归入金陵粥厂，别无窒碍否？即希示及。国藩因该令等办理粥厂到底不懈，今其所筹亦系苦心经营，故为一商尊处。如果难行，应作罢论。或以若干归公，若干归厂，量为挹注，亦利济之一道。来示幸详及之。

鄙人目光昏霿，近更增发疝气，内人病尤沉重，殊深焦灼。顺颂台安，诸惟心鉴。不具。

514．致涂宗瀛三月二十六日

吴竹如移居事，祈与冯卓怀从长筹计。

阆轩尊兄大人阁下：

旱间奉致一缄，言金陵粥厂事，交何性泉郡丞携去。甫经封发，适友人冯树堂太守卓怀来此数日，言欲乘轮船之便过访台端。树堂昔岁在都教授儿辈，与吴竹如先生往还颇密。其时阁下在京，与树堂过从亦甚浃洽。渠自蜀中辞官里居已十余年，闭关深处，无复出山之志。此次因仆重莅江表，扁舟东来，话旧之余，屈指故交寥寥。旋访竹如先生，见其所处湫隘，决难栖止，商为更居爽垲。竹翁平时于起居服食，奉养极俭，又不欲丝毫借助亲友，以是请其移居者率固却之。而树堂敬老尊贤之意愀然不安，因就琴西细商，固请竹如先生暂移一宅，稍为舒展度夏。待至秋后，再请还六安故里，并须将山东眷属售产南归。因事颇烦重，阁下与之同乡至戚，一切悉赖主持。树堂此行，既欲访旧一观德政，亦欲熟商吴宅旋里之事。阁下情挚虑周，必能与之从长筹计也。顺颂台安，诸惟心鉴。不具。

515．复吴大廷三月二十七日

船主之才难得，只可就中材而教诱，熟极生巧，良才出焉。

彤云仁弟大人阁下：

接诵望日惠书，猥荷拳注，祗用纫戢，就维起居清鬯为颂。

承示荔秋去腊所访八人，其在沪者，但足充长江引水之选，未可遽作船主。梁生梓芳技艺较优，又为闽厂截留。船主之才如此其准，只可就中材而教诱之，逐渐讲习，或有进步。若求已成之佳器，如何可得？譬如楚湘军初立之际，人人视行阵为畏途。得江、塔、罗、李诸君毅然倡之，阅历稍久，功效日多，视为坦道。水陆情事虽有不同，而苟得一二人焉为之倡，则亦相率而履险如夷。习者既多，则熟极生巧，良才出焉。东坡谓“致勇莫先乎倡，倡莫善乎私”，亦在阁下择其才者私之而已矣。

吏部调取台旆入觐，敝处已附片奏请展缓，抄行尊处。署台湾黎君虽经乞退开缺，当不致累及左右。幼丹中丞乞卸船政之任，未邀俞允。闻其精力实足有为，而不欲久任斯事，以在籍之绅办本省之事诸多窒碍，宜其不乐与之委蛇周旋，然恐难遂脱仔肩。近得竹报尊阃夫人前恙已就痊否？得介唐信，许以力疾来长沙任事。

鄙人疝气之证近旬稍愈。内子所患则仍沉重，日从事于医药，曾不少瘳。前拟夏初循例出省大阅，人事牵率，尚未成行，恐须迟至秋后矣。复颂台安。不具。

516．复张兆栋三月二十八日

缕析蒋主政条陈河运事宜四策，附告酌送郑元善赆仪办法。

友山尊兄大人阁下：

十三、二十一两日连接惠函，具聆壹是。

承示蒋主政条陈河运事宜四策。其灌运立湖一策，颇有窒碍。费多利少，现可毋庸置议。规复黄河故道一策，八年间马制军等会奏将兰仪以东故道设法疏浚，铜瓦厢决口酌议堵塞，业经部中议定。惟工程繁重，计挑河、修堤、塞决三项，需费至二三千万之多，阅时又非三四年不可。而东趋之溜能否挽之使南，兰仪决口能否堵合，仍无把握。来示所虑，洵系不易之论。查规复河道一事，内外多持此议，而鄙人窃有所疑，未敢随声附和，盖河道自古以来无数百年而不徙之理。欧阳公有言：河本泥沙下流淤高，水行不快，上流乃决。故河流已弃之道，自古难复。强复之，则每决于上流者，由故道淤高，水不能行也。河之南徙，自金明昌中会淮入海，已阅七百余年，至咸丰初年而有铜瓦厢之决。盖亦日久淤淀，河身高而流行不快也。今欲挽河而南，使复故道，无论巨款难于骤集，河内建置田庐难于迁徙，自清口以下至云梯关，河身节节高仰，难于浚深，即使事事竭力为之，而河之北徙南徙，似亦有天意主之，而非尽人事所可争。即果南复故道，而于运漕亦尚无把握。盖自道光七年以来，河高而淮低，淮水不能汇河而入海，于是绝淮与河，使不相通。淮之故道为全黄所占，而淮则避让而南入于江矣。每年漕船过清江后，即为倒塘灌运之法。其法坚筑两塘，始以漕船放入近淮之南塘内；将塘之南坝堵闭，然后决开塘之北坝，使两塘灌水相平，乃以漕船放入近黄之北塘内；将北塘之南坝堵闭，然后决开黄河之南堤，使黄流与塘灌水相平，乃以漕船放入黄河北渡而入中河口。如是者为一批；则又再堵堤，再灌塘，而放第二批；则又再堵堤，再灌塘，而放第三批、第四批。当时无论有识无识，皆以此为极难之事，极巨之款，极拙之谋，中外欲思所以变计。今若仍复故道，则清口、黄运午贯之处，仍用倒塘之下策乎？亦另有良谟乎？如仍用倒塘之策，则每年将黄河堤决开数次，用无限之财费，无穷之力，清口可以办，张秋亦可以办。如不用倒塘之策，则南黄虽徙，而漕运尚不通畅，又何必复故道乎？鄙意以为河既北行，即当顺水之性，就泛滥之处筑堤约束。其安流顺轨者，姑且听之。待军饷稍松，再大治之，不必遽议南迁也。

至导卫济运之法，前此运河北流，张秋本属上游，临清本属下游，则南高于北，一定之理。惟卫在元城、冠县一带，尚在临清之上游，或者稍高于运，或与运相平，自须详细测量，再行酌定。如于元城稍上开河导卫，以达张秋，在平日纵不能高于运，在黄河消落时，必可高于黄矣。卫水分为两支：一支循旧，由元城至临清；一支新开，由元城至张秋。运漕分为两法：伏秋盛涨，则舟顺黄河之溢流，由东昌以抵临清；黄水消落，溯上水以达元城，又沿下水以抵临清。虽卫水微弱，未必两支皆可行舟，然尚可以人力图之。倘履勘情形果皆符合，似可酌度兴办。

来示又以仅于沙湾左近筑堤，而上下游沿河各州县仍虞昏垫，拟就现在河道普律筑堤束之入海，俾免溃决。荩筹确不可易。苟中外不主挽河南迁之说，则堤工亦何可缓？自铜瓦厢至利津海口，虽云地段甚长，工费亦巨，然较之规复故道当尚可从减省。借黄济运一策，疏浚漕渠使之宽深，先事设顺流刷沙之船，随时行闭闸捞沙之法，更为南粮定候汛渡黄之期，亦可救敝补偏。然盛涨一消，即属无益，再加以导卫济运、修仓递运两法，差足以济时势之穷。辱承垂询，聊布一二。仍希详细见示，以备互证而资商榷。

郑小山尚书小住袁浦，调养病体，近接来函，知其尚未痊愈，并闻其全眷皆已抵浦。若病不速痊，或续假调理，徐待北上，或疏请开缺，挈眷南归，尚难预定。承询酌送赆仪之数，小翁清介有素，此间前致千金本不为丰，而渠峻却不受。如由尊处再送，声明即系省垣公款，似亦不可再减。统候卓裁酌定。

国藩目光蒙瞀，无术挽回。近更增发疝气，诸务丛积，未能悉心经理。大阅之事，业已改期，恐须迟至秋间矣。复颂台安，摹璧尊谦。不具。

517．复沈秉成四月初五日

称赞扬州教堂之争、镇江北岸之衅处理妥善，嘱劝导陈国瑞息事自全。

仲甫仁弟大人阁下：

初一日接手书，具悉壹是。

扬州教堂之事经阁下权衡缓急，善为调处，不致两情相激，滋生事端，洵得因时制宜之法。该房租约既已立定，自未便有所更张，致令事机中变。刻下镇江洋人皆知苦心周旋，多有感谢之意。可知忠信行于蛮陌，中孚可格豚鱼，乃是不易之理。租约写期二十个月，以示限制，办理亦甚周密。

镇江北岸之事，因观艺互争，并未斗殴。人多口杂，事后星散，本无从指拿人犯。既经台端饬县严禁，将该地保惩责，并禁民人开设洋酒馆，以免滋事，一面嘱英委员约束该国兵船，不许到北岸习艺饮酒，办理适得其平，实协大公之道。惟洋人被砖掷伤之后，何以未再陈诉而径达于京师副参赞处？不知此后尚更兴波否。

扬民聚众赴教堂滋扰之说，数月以来既无此事，想即因李提督危言恫喝，伊等畏惧，先行报知该参赞官，亦未可知。第李事在三月中旬，不知京信何以迅速若此！

至陈国瑞在扬分散银钱，煽动百姓暨刊刻《辟邪实录》一书，昨接马领事申陈，有怂恿匪徒窥探进攻之说，亦复危词耸听。查陈镇粗气未除，性喜多事，或大言欺人，自谓志在驱夷，固未可知。然市虎成于三人，投杼信于屡告。天下事并无风影，而凭空谣传亦常有之。或其党与将弁倚恃陈镇偶造浮言以恐吓洋人，或洋人因去岁天津之事积忿未捐，刻闻陈镇在扬尤加猜忌，以致互相惊恐，均属理势所或有。总须查访明确，然后酌核办法。如陈镇实有其事，亟宜设法禁止，以弭衅端。如尚无其事，但因大言煽惑众心，终久必不相安。似宜婉劝陈镇早行搬徙，以免百姓之影射及洋人之猜疑。此事非特以绥缉洋人，实亦以曲全陈镇。恐彼族疑忌过甚，卒有决裂之日，仍望台旆渡江，即以此意剀切劝导。或另有良法能迁徙离开扬州，固为大善，否则亦宜杜门谢客，闭口不谈洋务，乃为自全之道。《辟邪书》流播已久，不能必其尽绝。但恐激之生变，自应按照条约出示严禁止，以免洋人饶舌。凡此数端，敝处已据来信大略函复总署。兹将函稿抄寄一览。

国藩疝气尚未全愈，近服丸药稍见征效，内子病势亦渐痊愈，知注附闻。复颂台安，诸惟心鉴。不具。

518．复郑敦谨四月初六日

疏请开缺，朝廷谅难允准，似以不必乞退为宜。承示治疝之法，已渐见征效，或可就痊。原拟于三月出省阅伍，因病恐须迟至秋间。

筱翁老前辈同年大人阁下：

前月二十六日接奉惠函，具聆壹是。比维玉体绥愉，喜占勿药，顺时摄卫，以道自怡，无任企颂。

台端假期已满，是否续行请假，暂驻袁江以资休养？疏请开缺之说，朝廷笃念荩臣，谅难允准，必邀温旨慰留。阁下虽近古稀之年，而春间晤教月余，往复谈论娓娓不倦，可见精神内敛，迥非鄙人所及。眷畀方殷，似以不必乞退为宜。令嗣辈悉抵袁浦，一切眠食起居得人侍奉，循陔承志，颐养欢愉，就痊后自可南北分驰也。

省中前日略致赆仪，原因阁下清介有素，较之常例极从俭约，乃未蒙哂收，此间僚友至今耿耿。前此函商友山漕帅，盖诸君之公意，非一人之私忱。

国藩前发疝气，起居不便。承示治疝之法以温通为宜，近服丸药，亦取温品，稍见征效，或可痊愈。内人一病将及两月，初系温证，继则腿肿，十分沉重。比乃稍有转机，未审能否霍然。

侍本拟于三月间出省阅伍，先赴淮、徐，旋至苏、淞。因病改期，恐须迟至秋间。西陲军务自金积堡就抚后，北路回堡相率投降，南路亦渐次得手，半年内陇上可望肃清，诚敷天之庆也。复颂台安，摹璧晚谦。不具。

519．复金藻四月初六日

慰问病情，兼告近况。

竺虔仁兄同年大人阁下：

前接惠函，尚稽裁答。顷又接到闰十月二十二日手函。就谂起居违和，忽患膈症，加意调养，未即痊可。台端神明强固，颐养有方，虽景近桑榆，而兴趣未减。比想渐臻康复，勿药有喜，至以为念。

国藩自调任畿辅，衰病相寻。复值亢旱连年，自愧毫无裨补。九年二月右目倏已无光，左目亦复昏蒙。夏初感眩晕之疾，请假两月调理。假期内忽有津门之事，力疾赴津查讯此案，诸多棘手，以致办理过柔，谤议丛积，神明内疚，至今耿耿。旋奉重莅江南之命，陈情未允，倍切悚惶。闰十月杪抵任视事，一切军政吏治未能悉心经理。江海各防虽拟及时整饬，而事体重大，亦且茫无端绪。近更增发疝气，起居不便。目蒙日甚，无术挽回。大惧旷官取戾，贻羞知好。贱内目久失明，近更一病两月，久无征效。药铛满室，用为闷闷。惟正月间大小儿及二小儿各举一子。大小儿年逾三十，望之已久，今始得之，老怀差以自慰。

客岁鄙人六旬初度，圣恩高厚，赐以匾额及“福”“寿”等字、铜佛及红绸等件。惟果饵食物未蒙颁赐。如使有之，亦属不能耐久。邮程迢递三千余里，分甘故人，则臭味必已差池，不堪持赠矣。辱承垂问，愧无以应。

何贞翁挈眷东游，徜徉山水，江浙名流，迎迓恐后，诗兴郁勃，子肖孙贤，春意盎然，将来年寿殆不可量，令人健羡。郑小翁奉命来宁，在此盘桓一月，事峻首途北上，行至袁浦，偶因感冒，奏明请假调理。比闻其嗣君亦扶母榇抵浦。或谓小翁将遂引退，无意北上，顷已寄函尼之矣。知注并闻。复颂台安，诸惟心鉴。不具。

520．复丁日昌四月初六日

船主不易访求，尚希随时留心物色。驭夷甚难，与日本通商立约，不可不慎之于始。

雨生仁弟大人礼次：

二月复去一缄，计达台览。顷奉正月二十七、二月十二日两次惠书，具悉素旆安抵潮州，恭奉车，权厝揭阳，筮吉再还丰顺。水陆迭更，备历艰险。幸阁下纯孝，感格天人孚应，得以化险为夷，至慰悬系。

此间近状诸称安谧，春雨亦极沾足，麦收可望丰稔。二月皖境广德、建平一带土匪滋事，围建邑城池。比经兵役擒剿，即已鼠窜。现惟首匪关姓潜逃，莫知踪迹所在。敝处已饬刘镇启发酌带百许人四出密捕。该镇善于购线，务求弋获，不使漏逸为患。海防则茫无把握。彤云在沪虽经定章操练，而苦于轮船常有差遣，不能勤操。又苦船主难于访求。荔秋前得八人，其材艺较优者已为闽省截留，余但能充长江引水之选，未可遽作船主。因思珂乡沿海居民练习海中沙线，讲求有素，其志行坚忍耐苦往往突过他省，阁下藻鉴最精，尚希随时留心物色，便中见示一二，以便招致。

南洋各口交涉事件大致相安。惟扬州教士戴德生，即七年之教堂墙隅立碑者。其屋系李良臣军门世忠之屋，因催令搬移，几至生衅。沈仲甫以官价买之，而转租与洋人，乃得安贴。此外，七濠口有华夷兵民杂观剧艺乘众争殴之事，英人有传闻陈国瑞在扬窥伺教堂克期攻击之谣。争殴之案业经曲全弹压，或可无事。陈镇攻教之事初无证据，英领事辄申陈敝处，并告驻京公使。总署欲仆派员至扬，传饬陈镇勿再逗留扬郡，引津事以为戒。国藩昨复仲甫函中，属与陈镇婉商转徙，免致积疑生变。天津之役，鄙人办理过柔，内疚神明，外惭清议。而阅新闻纸内，法国犹怏怏不平，足征驭夷之难。日本通商立约，李相疏调敏斋赴津相助。倭人谲而且强，亦不可不慎之于始。

文辅卿事前已函商岘庄中丞，如得辅卿乞退之牍，请其慰留而奖励之。李令修梅甘泉一事，鄙意终不能释然。渠与臣偾事相等，而罚有轻重，亦不足昭公允。位置之地，容缓图之。

承示左目就盲，重以喉痛足肿，药力难遽奏效，从俗用巫祈祷。阁下抚吴数年，百废具兴。神太用则竭，形太用则疲。心力交瘁，骤膺大故，哀毁之余，加之长途劳顿，宜其杂病丛生。所冀礼庐珍摄，毋过毁伤。天君泰然，即可却疾。巫觋祈禳之术，无足深信。鄙人目光昏霿，日甚一日，无术可以挽回，近更增发疝气。内子则一病几及两月，十分沉重。日内肿疼稍减，似有转机。本拟月初出省大阅，人事牵率，未能成行，恐须迟至秋后矣。复颂礼安，诸惟珍摄。不具。

521．复彭玉麟四月初六日

慰问病情，兼报近况及西陲军事等项。

雪琴宫保仁弟大人阁下：

二月初旬接到新正人日惠函，并读大著《感兴诗》十首。胸襟洒落，魄力雄健，不斤斤于斟酌字句而任笔势纵横，自有翛然物外之概，良用佩慰。

尊恙自去春以来尚尔淹缠，咳呛烦闷，自系元气过亏之故。尚望加意珍卫，静养一二年，自当渐就痊可。买舟东下之说，尽可不必。将来桑梓相去甚近，会晤之日正长。尊体苟未全臻康复，切勿跋涉远行，致增劳勚也。

国藩回任江表，瞬逾四月。晕眩之疾近虽未发，目光昏蒙日甚，无术挽回。诸务丛积，日不暇给，一切军政吏治均未能悉心经理。江海各防虽拟及时整饬，而事体重大，亦且茫无端绪，大惧旷宫取戾，贻羞知好。近更增发疝气，起居不便。贱内亦感时症，一病几及两月。药铛满室，殊少欢悰。惟正月间大小儿及二小儿各举一子。大小儿年逾三十，望之已久，今始得之，老怀差以自慰。

西陲军事自金积堡就抚后，北路回堡相率投降，南路亦甚得手。半年内甘省可望肃清，诚敷天之庆也。

马帅之事，朝廷两发星使，郑筱山尚书来宁研审，该犯竟无确供，与张子青中丞所讯无异。正月杪具疏奏结，二月中旬奉到谕旨，当将该犯凌迟处死。此事古今罕觏，远近惊疑。虽讯鞫已殚竭心力，尚恐不足惬众望而息浮言。复颂台安，诸惟心鉴。不具。

522．加彭玉麟片四月初七日

在衡州倡建昭忠祠，实为不可少之举，容当会列刘崑前衔具疏入告。长江水师有治法而无治人，诸弊丛生，殊乏善策。营盘与炮台皆宜常有守兵援护，若非多练劲旅，恐设台徒生疑衅。

正封函间，复接到二月二十四日及三月初十日手函，具悉尊体违和，连日吐红，濒于危殆。现尚日夜咯呛，筋骨疼痛，至深驰系。刻下夏令火旺，尤须格外珍卫，息心静养，置一切于不问。若调摄得宜，神闲气舒，自当渐就痊可。

衡州为昔日兴师托始之地，水陆各军营哨统领籍隶衡州者什之七八，文武员弁先后殉节者亦最多。乃本籍尚无祠宇以妥忠魂，实系阙典。今由台端倡建昭忠祠，择地鸠工，是乃不可少之举。敝处具疏入告，原属义不容辞。惟此等究以本省督抚为主，尊处如有公文，乞并知照刘韫帅，仆当会渠前衔请饬地方官致祭。俟奉到谕旨即与疏稿一并抄寄，以便勒石，垂之无穷。

樊、王、陈三员袭荫，吏部早已议出。八年二月由马制军咨至南省中丞，兹再抄寄一分，以便饬知各该家属。

长江水师创始之初，未尝不竭尽心力，杜渐防微。乃有治法而无治人，承平稍久，暮气乘之。近闻沿江上下劫案颇多，因之不厌人意。其尤为众口所讥者，则有收灯油钱、索划船编号之费及借查私盐以讹索民船、查私钱以讹索店户诸弊，并有言其勒买官物，干预民词，污坏船身，不巡河道各事。刻已迭次派员密查，错综参伍，以辨其事之虚实，又训励各镇，使知振奋。惟人才日稀，难求继起之贤。且造船制旗公费不充，欲使经久不敝，殊乏善策，曷胜焦灼。

长龙、舢板、快蟹等船均难捍御外侮。盖由形制弱小，不能与洋舶抗衡，且仅能在长江行驶，一到江阴遇有风浪，寸步不能施展。将来御外之具，总须俟轮船造齐，操练得法，方有把握。

龙江关、东西梁山、小姑山、田家镇、道士洑数隘口，尊议建立大炮台，以便水陆相依，此专为江防而言。近来议者多谓黄田港、象山嘴两处宜设重镇，再下之紫气沙、西嘴七丫口之深水针路及与吴淞犄角之崇宝沙三处宜设炮台，此为江防兼海防而言。鄙意营盘与炮台皆宜常有守兵，附近有应援之兵，有缠护之兵，近水之营与台尤须有水师援之护之，庶几势不孤而守可固。若陆军无良将劲卒，水军无可恃之船，则设台徒生疑衅而无济于事。故非多练劲旅，未敢遽于水次设营立台也。尊意以为何如？便中示及。尊恙康复，亦望示知为幸。再颂台安。

523．复李鸿章四月十五日

拟将操江轮船于津沪各留半年，俾应差与应操两有裨益。抄寄幼童赴洋学习章程，未妥处乞再酌改。英人有传闻陈国瑞拟进攻扬州教堂之谣，顷已将原委札复上海英领事。

少泉宫太保中堂世仁弟阁下：

接诵三月十七、四月朔日两次惠书，并抄寄令兄筱泉召见节略，敬聆一一。就审兴居多福为颂。筱泉在外，久孚物望，此次述职，礼数优隆，超越伦辈，似并非借光于阿弟者。而造膝敷陈，亦皆切当事理，曷任佩慰！

陈季牧官亏事，补帆中丞既允设法代为弥补，从此家属不必羁候闽中，同深感荷。敏斋交卸署篆，未接臬印，倭使日内抵沪，可与偕行。尊意酌提川资一层，敏已有牍请给银二千两，为往返旅费及随员薪水之用，当经批准。

津案办理太柔，内疚方深。法国犹复饶舌，且疑守令并未出戍，是其积愤已深。翰泉等遽求调营自效，徒贻口实，自不必多此一举。

孟卿身后萧条，亦曾闻之。其嗣君伸嘉司马自都奔丧，道经此间，携厉伯符一函，述及徐宅近况，仆已函嘱霞轩为谋优差，以赡其家。梁牧前在通州闻季君牧极称其贤，近敏斋亦盛称之，急思令其回任。而孙牧云锦到任尚未半年，碍难遽撤，容俟少缓图之。

操江轮船工坚器利，行驶亦疾。来示北洋现无船只，消息难通，商留此船。阁下方以天下为己任，愚见亦欲倚大才以御侮，无论何等军械，断无不允之理。况沪局为台端所缔造，岂复吝于一船？惟初派彤云操练轮舟，即面订四船宜常应操，不宜常应差。近则应差时多，操演尚无头绪，于彤云颇有信任不专之象。拟将该船每年自三月至八月留津，自九月至二月留沪，南北各住半年。冬令冰结，留泊津沽亦属无益，在沪尚可资其转运，兼与各船逐队演习，似是两有裨益。即当照此咨复，卓裁以为何如？

幼童赴洋学习之说，前令荔秋用余二人名拟函商之总署。昨接拟稿并议章程各条，量加删易，抄呈台鉴。如有未妥，乞再酌改，就近缮发，再录底稿一分寄交敝处。兼延汉文教师本嫌其赘，然于事亦无所损。将来挑选之际，或写或作，面试一二，必须略通汉文乃可入选。到洋以后但重专习洋技，不复兼攻汉业。目不两视而明，耳不两听而聪也。

江南近状安帖，麦收稍为雨多所损，尚属中稔。广、建滋事之匪业已四散。首匪关姓现饬各处密捕，不知可弋获否。

通商各口大致相安。惟扬州教士戴德生，昔赁李良臣军门世忠之屋作为教堂，良臣以限期届满促令搬让，戴姓以无屋可移两相坚执，几成衅端。常镇沈道鉴于七年扬州之难，从权用官价购之，托名赵姓买得，转租洋人，始息争讼。此外，七濠口有华夷兵民杂观剧艺乘众争殴之事。英人有传闻陈国瑞窥伺扬州教堂、纠众进攻之谣。陈镇攻教初无证据，英领事辄以申陈敝处，并告驻京公使。总署欲仆派员至扬，传饬陈镇，勿再逗留扬肆，引津事以为戒。陈镇在扬，年终散给贫民钱米，因而誉望日起，其党大言惊众，在所不免，实无攻逐彼教之意，亦难遽令迁徙。兹将敝处札复上海马领事之案咨达左右。

鄙人目光昏霿如故，疝气则已就痊。内子所患本极沉重，比亦大有转机。九死一生，受诸痛苦，亦生理之极艰也。

吴挚甫文学迈伦，志趣卓越，实珂乡后起之秀。特其家境奇寒，事蓄无资。前月挈眷北上，人口甚众，盘桓数日，仆勉之以吏事。希于其晋谒后速饬履任，随时训勖而奖成之，至以为荷。复颂台安，诸惟心鉴。

524．复蒋超伯四月十五日

盛赞《寿序》、“五古”别开绝诣，兼述近况诸多棘手。

叔起尊兄大人阁下：

京华聚首，瞬隔二十年，昨晤庞省三观察，询悉台端近况，并交到大制《寿序》。以陈陈相因之题而能贲饰粗缯，烂成云锦，琢磨枯木，抗起虹梁，且感且愧。使来奉到惠函，猥以量移南服，远劳祓饰，纫戢曷任！大著五古四章，气逸神腴，直欲抗手潘张，希踪鲍谢，于时贤别开绝诣，在尊集亦属上乘。惟揄奖溢量，非所敢承耳。比谂展觐南归，即当由沪航海速赴岭表，携九天之雨露，润百粤之山川，节所临，群黎遍德。至以为颂。

国藩重回江表，已阅五月，目光昏蒙日甚，无术挽回。近更增发疝气，起居不便。诸务丛积，日不暇给，寻常案牍均未能悉心经理，其有须覃精研思者，尤觉攻木多节，治丝易棼。一切牧民、治军诸事，不克及时整饬，海防更茫无端绪。上年天津一案办理过柔，内疚神明，外惭清议。此后交涉之日方长，深恐抚驭无方，陨越取戾，贻羞知好，曷胜兢兢！

承赠大著诗一册及《荟录》等数种，不谓别后精进遽已若此！千里骁腾，蹇足望而却步；三渊变现，季咸见而欲逃。端砚一方，拜登敬谢，文衡山《西苑诗册》谨以奉璧。蒙锡朋之远逮，即受飧而已愧。诸希心鉴，复颂台安。祗缴谦版，不具。

525．复沈秉成四月十五日

渡江劝谕陈国瑞一事，可作罢论。但仍宜随时留意，杜患未萌。

仲甫仁弟大人阁下：

初六、初八日连接手书，具悉壹是。

陈国瑞分散钱米之事，既经台端详细查访，并非欲与洋人为难，亦无大言欺人，煽动百姓各节。至刷印讲解《辟邪》书及民人泰姓威吓教堂诸事，亦查尽属子虚。想洋人自传教以来迭受惩创，心胆愈怯，故不免谈虎色变，积疑生畏，甚至毫无影响而妄相猜忌，有若风鹤之惊。前日马领事申陈一件，危词耸听，实属惶扰周章，自生荆棘。顷已据来函札复，晓以不必过虑。谅彼族亦自探得确音，渐可相安无事。前请阁下渡江劝谕之说，当时因接总署来信及马领事来文，南北驰告，不约而同。鄙人恐其事出或然，仓猝启衅，故拟相烦一行，以便预为排解。兹既查无此事，可作罢论。

至陈国瑞前此搬取园石之说，有人劝阻，即止不行，复设酒款留李良臣，俾不出外滋事。彼殆有鉴于天津覆辙，渐自敛抑。现既杜门谢客，或不至再起波澜。调往军营及专函劝导两端，暂无庸议。仍望台端随时留意派人侦察，如其徒党或以语言致衅，亦当设法阻止，杜患未萌。是所深嘱。苟有机缘能劝之他徙，则大妙也。

承示迩来各处捕务松懈，劫案迭出，此间亦颇有所闻，容当严饬州县及各营汛认真缉捕，并随时设法整顿。来示亦密存备阅，并不批发也。复颂台安，诸惟心鉴。不具。

526．复春年四月十五日

《圣训》卷帙较多，陆路颇难携带，祈转交许振祎妥办。

芝田尊兄大人阁下：

客岁京华展觌，借罄积悰。顷接惠函，猥以馈敬戋戋，远劳齿谢，惭悚曷任！就谂荩绩日隆，蕃釐云蔚，依螭头而趋直，含鸡舌而宣勤。引企矞晖，良殷抃颂。

国藩自去冬出都后，由陆路赴济宁，买舟南下，闰十月杪行抵金陵。视事以来，诸务丛积，日不暇给。目光昏蒙日甚，无术挽回。一切军政吏治均未能悉心经理。江海各防虽拟及时整饬，而事体重大，亦尚茫无端绪。大惧陨越取戾，贻羞知好，曷胜兢兢！

承示显皇帝《圣训》告成，鄙人亦蒙恩颁赏一分。阁下现充彼处总管，可以代为领出，诸承关注，纫珮无似。此书卷帙较多，敝处折使至京，陆路颇难携带，拟请尊处转交许仙屏编修收下。仙屏寓骡马市大街南之阎旺庙街路东。此间亦有去信嘱其寄至天津李相处，由轮船带回江南，似较简便。叨费清神，曷胜纫感！复颂台安，诸惟朗照。不具。

527．复许振祎四月十五日

略报近况，并嘱代领《圣训》寄交李鸿章由轮船便带江南。

仙屏仁弟大人阁下：

三月十七日泐复一函，由折弁带上，谅早收到。比维履祺休鬯，荩望日隆，无任抃慰。

国藩回任江表，瞬逾五月。一切军政吏治，均未能悉心经理。江海各防虽拟及时整饬，而事体重大，亦尚茫无端绪。前日增发疝气，起居不便，近服丸药，稍见征效，或可渐就痊愈。内人一病三月，初甚沉重，近乃稍有转机，未审能否霍然。

此间春雨沾足，麦收反因雨多致损。插稻之水现尚敷用，不知此后能常霈甘霖否。皖南土匪滋事立即击散，惟首匪关姓未获。现在四出搜捕，不审能否就擒。春闱榜发，知好中如镜初、翰仙诸君是否告捷？

顷接前江宁织造春芝田年来信述及文宗《圣训》业已告成，鄙人亦例获颁赏一分，渠可代为领出。惟卷帙繁重，陆路苦于难寄。顷有复函，嘱其转交尊处，即请觅便寄交少泉中堂由轮船带来江南。此间亦已函商少帅也。琐渎清神，惟殷纫感。专颂台安，诸惟心鉴。不具。

528．致总理衙门 [1] 四月十五日

请主持选聪颖幼童送赴泰西各国书院，学习军政、船政、步算、制造诸学，阐析意义，说明难处与解决办法。

曾国藩、李鸿章顿首上书王爷殿下、中堂大人阁下：

去秋国藩在津门，丁雨生中丞屡来商榷，拟选聪颖幼童送赴泰西各国书院，学习军政、船政、步算、制造诸学，约计十年，业成而归，使西人擅长之基，中国皆能谙悉，然后可以徐图自强。且谓携带幼童前赴外国者，如四品衔刑部主事陈兰彬、江苏同知容闳皆可胜任等语。国藩深韪其言，曾于去秋九月及今年正月两次附奏在案。鸿章复往返函商。窃谓自斌君椿及志、孙两君奉命游历各国，于海外情形亦已窥其要领，如舆图、算法、步天、测海、造船、制器等事，无一不与用兵相表里。凡游学他国，得有长技归者，即延入书院，分科传授，精益求精。其于军政、船政，直视为身心性命之学，今中国欲仿效其意而精通其法，当此风气既开，似宜亟选聪颖子弟，携往外国肄业，实力讲求，以仰副我皇上徐图自强之至意。

查美国新定和约第七条内，载“嗣后中国人欲入美国大小官学学习各等文艺，须照相待最优国人民一体优待，又美国可以在中国指准外国人居住地方设立学堂，中国人亦可在美国一体照办”等语。国藩等思外国所长，既肯听人共习，志、孙诸君又已导之先路，计由太平洋乘轮船径达美国，月余可至，而非甚难之事。

或谓天津、上海、福州等处已设局仿造轮船、枪炮，京师设同文馆，选满汉子弟，延西人教授，又上海开广方言馆，选文童肄业，似中国已有基绪，无须远涉重洋。不知设局制造，开馆教习，所以图振奋之基也；远涉肄业，集思广益，所以收远大之效也。西人学求实际，无论为士、为工、为兵，无不入塾读书，共明其理，习见其器，躬亲其事，和致其心思巧力，递相师授，期于月异而岁不同。我中国欲取其长，使一旦尽购其器，不惟力有不逮，且此中奥窔，苟非遍览久习，则本原无由洞澈，而曲折无以自明。古人谓学齐语者，须引而置之庄岳之间，又曰百闻不如一见，比物此志也。况诚得其法，归而触类引伸，视今日所为孜孜以求者，不更可扩充于无穷耶？

惟是试办之难有二：一曰选材，二曰筹费。盖聪颖子弟不可多得，必其志趣远大，品质朴实，不牵于家累，不役于纷华者，方能远游异国，安心学习，则选材难；国家帑项，岁有常额，增此派人出洋肄习之款，更须措办，则筹费又难。凡此二者，国藩、鸿章亦深知其难。第以成山始于一篑，蓄艾期以三年，及今以图，庶他日继长增高稍易为力。爰饬陈兰彬、容闳等悉心酌议，加以复核，拟派在沪设局，访选沿海各省聪颖幼童，每年以三十名为率，四年计一百二十名，分年搭船赴洋，在外国肄习十五年后，按年分起，挨次回华。计回华之日，幼童不过三十上下，年方力强，正可及时报效。

闻前此闽粤宁波子弟亦时有赴洋学习者，但只图识粗浅洋文洋话，以便与洋人交易，为衣食计。此则入选之初，慎之又慎，至带赴外国，悉归委员管束，分门别类，务求学术精到。又有翻绎教习随时课以中国文艺，俾识立身大节，可冀成有用之材。虽未必皆为伟器，而人才既众，当有瑰异者出乎其中，此得十拔五之说也。

至于通计费用，首尾廿年，需银百二十万两，诚属巨款。不必一时筹拨，分析计之，每年接济六万，尚不觉其过难。除初年盘川发给委员携带外，其余指有定款，按年预拨，交与银号陆续汇寄，事亦易办。

总之图事之始，固不能予之甚吝而遽望之甚赊。况远适异国，储材备用，更不可以经费偶乏，浅尝中辍。近年来设局制造，开馆教习，凡西人擅长之技，中国颇知究心，所需经费，均蒙俞旨准拨，亦以志在必成，虽难不惮，虽费不惜，日积月累，成效渐有可观。

兹拟选带聪颖子弟赴外国肄业，事虽稍异，意实相同。仰惟荩抱谟主持大局，当必有以提挈之也。

《章程》十二条，附呈台览。如贵衙门以为可行，一俟接到复信，敝处即会衔具奏。其需用经费，亦即奏明饬下江海关于洋税项下指款，勿使缺乏。《章程》中恐有未尽事宜，仍求裁酌，示知遵办。专肃奉商，祗请钧安。诸惟鉴察，不备。

国藩、鸿章谨启

[1] 此件据台湾学生书局《湘乡曾氏文献（七）》辑补。

529．复陈兰彬四月十七日

船主须于招生中选择中材加以教诱培养。沪局拟俟铁壳舢板竣工即试造铁壳大船及铁甲兵船。赴洋肄习者之年龄改为十三四至二十岁止。陈、李矛盾甚炽，已饬其速还原籍，不许再寓扬城。

荔秋尊兄大人阁下：

接诵惠书，并拟稿二件，具悉壹是。就谂兴居佳胜为颂。

前函所示之招生，现已饬住威靖轮船，并拟挑选数人，从其在船学习测海量天诸技。此后即当随时课其所学，庶可渐推渐广。阁下与彤云前苦船主难于求访，鄙意须就中材而教诱之。古今鲜现成之伟人，大洋亦鲜现成之船主。择其资质相近者，教以良师，需以岁月，或有成效。卓见以谓何如？

沪局所制铁壳舢板月杪竣工，拟即试造铁壳大船，再造铁甲兵船。铁甲之制水线以下用六寸厚铁板，水线以上用八寸厚铁板，以备冲击。闻外国之造铁甲兵船较之木质裹铁之船，核计轻重略符，故尚可以驾驶，过重即不能开行。局中曾得其说否？

外洋电报近用中国五音子母之法编列字号，片刻来回，由数得字，文义了然，实属愈出愈奇。然贸易重在居奇，以独得之秘为妙，今电信如此之精捷，则无逾时不通之耗，无经旬不致之物。人人知之，人人能之，岂复可贵？

造药、熔铁二者图说尚未访到，且姑俟之。美夷新造之连环炮，一车平排十口，机动齐发，固极简利。但车大则太笨，炮小则力微，似亦不甚适用。

幼童赴洋肄习一节，阁下拟商总署函稿及章程各条，大致妥洽。国藩量加删易，钞付李相，请更斟酌，就近缮发。俟总署复到时再行会奏。幼童习汉文，仍以在中华先习为妥，到洋后则不能兼营。故年岁改为自十三四至二十岁止。年稍长，则易求通文理者也。

英人谣传陈国瑞在扬窥伺教堂，克期进攻，总署欲仆派员至扬，传饬陈镇勿再逗留扬郡。仆以陈镇系二品武员，若因彼族无稽之谣，遽下逐客之令，未免有关政体。与沈仲甫往返函商，正苦无术以遣之。适李世忠来禀，言渠前在清淮，陈镇曾路劫渠饷盐、皮衣，积怨多年。此次将陈镇捆缚扣留在船，举动令人诧异。敝处顷已严批令将陈镇开释，并饬该二员速还原籍，不许再寓扬城。盖因两人皆桀骜不驯，相持日久，必将纠众互殴，酿成巨案。而陈镇离扬则攻教之说不辩自息，亦免积疑生变。斯一举两得之道也。

鄙人疝气之症已愈，内子所患比亦大有转机。知注并闻。复颂台安，诸惟心鉴。不具。

530．复张之万四月二十五日

扬州教士戴德生与李世忠争执房屋案业已调停息讼。近英人又有传闻陈国瑞在扬州拟攻击教堂之谣，恐构成衅端，宜设法令陈移徙他方。

青翁尊兄大人阁下：

前奉赐书，敬悉迎侍伯母太夫人板舆渡江南下，安达苏垣。遥维莱彩承欢，荩躬笃祜为颂。

扬州教士戴德生与李良臣军门争执房屋之案，业经仲甫等权宜办理，借弭衅端。虽由官价购买，托名转租，亦属不可为训。然以良臣之桀骜，夷人之坚执，若少缓须臾，势将决裂。公家将不胜其累，七年六月之役可为前鉴。如此设法调停，亦息争之一道。

此外，英人有传闻陈国瑞在扬窥伺教堂、克期攻击之谣，初无证据，英领事辄以申陈敝处，并告驻京公使。总署欲弟派员至扬，传饬陈镇勿再逗留扬郡。昨函商仲甫，属与陈镇婉商转徙，免致积疑生变。仲甫因素未与之谋面，恐其拒而不晤，又未便展转倩托，不能遽言离扬之事。而洋人一有陈说，遂令二品武员徙而避之，似亦有骇观听。第此人久不离扬，恐终构成衅端。反复筹思，殊无良策。台端屡过扬州，庆云曾晋谒否？此时欲令移徙他方，有妙术否？

倭使闻将抵沪，敏斋想即近取尊指，择期北行，往返当不过月余。王令鸿训补宝山一缺，弟接详文时曾面商阁下，欲令先赴署任，比蒙允诺，弟因于详内批出。此层迄今月余，未见下文，不知苏藩司另有所见，面禀尊处乎？抑少缓即遵办乎？弟上年在直隶曾寄马穀帅信，荐王鸿训、黎庶昌、甘绍盘三员，请其速补一缺，以为虽有私交，实秉公谊，以三员皆循吏也。穀帅复函允许，今亦以荐达左右，希奖借而培成令器。复颂台安，诸惟心鉴。摹璧晚谦，不具。

531．复沈秉成四月二十五日

陈、李二人构衅滋事，拟俟查明后据实参奏。广购湖桑分发种植之举可取，江宁亦拟仿而行之。将宁、苏、扬三局所刻诸书发存各学一事，容俟详细商议。《十三经注疏》俟觅得善本，即拟在扬州书局试行写刻。

仲甫仁弟大人阁下：

接十七日手书，具悉台端微服渡江，以查关为名探访一切。从事贤劳，不分畛域，良以为慰。

陈庆云攻教之说虽无影响，乃十四、五两日复有与李良臣滋衅之事。查陈、李二人于同治初年皆在江北带兵，本不相下。据良臣来禀，陈曾在江北一带劫取伊饷盐、皮衣等物，积怨多年，隐而未发。近日二人在扬貌为和好，时相过从。陈复以小事数加凌侮，良臣积不能堪，十四日清晨率其徒党驰入陈寓，掩庆云上船，扬帆南下。适有铅船及湖广各船在彼，闻庆云被执，一呼而集者数千人，追至瓜洲围李良臣之船，劫其眷属三人，拥至扬城。适营务处杨道子牧在扬，闻信驰往，喝退人众，将李眷属妥为照料。而瓜洲吴镇续报捞得女尸一人，亦系李之眷属。良臣则于被围之时跳走获免，于十七日到此，陈亦旋即到宁。现派吴镇、袁道二人查办。陈、李二人均桀骜性成，不循理法。近闻住居扬州，百姓亦畏之如虎，不特为洋人所猜忌。此事无端构衅，至于酿成人命，拟俟查明后据实参奏，勒令各回原籍，不准逗留扬郡，以免日后再起风波。

镇关洋人骑马至江北游玩，为兵丁所窘逐。计其时日，或即系追寻陈国瑞之人余愤未泄，蓦见洋人，不觉恃众逞武，亦未可知。惟江北本非通商口岸，洋人既无执照，本不宜任意游玩。各处兵民辄喜虚声恫喝，习为故常，或恐仓猝生变。扬州之事既经阁下严饬查禁，敝处亦当饬令各营官约束兵丁，毋许恐吓洋人，横挑衅隙，庶可杜患未萌。

广购湖桑发给各乡种至二十万株，饲蚕缫丝与湖丝并无轩轾，具见留心政本，嘉惠民生。昔陈太守玉璧知遵义府，见郡多槲树，乃遣人归山东取山蚕茧种，用蚕师分教四乡，授种给费。期年之后，民间获茧至八百万。自是郡善养蚕，而遵绸之名转胜于山东之制。遵义山僻之郡尚能获效如是，况江南本是沃壤，湖桑到处可种。阁下设局劝捐，发种各乡，遂已立著成效，江宁亦拟仿而行之。拟由尊处分拨数人来此，以资教导。

各学书籍无存，寒士无力购置。若将宁、苏、扬三局所刻各书发存各学，准好学之士到学诵阅，自属良法。惟统计江苏一省各学应发之书需费甚巨，若令各州县捐廉解局，固非政体所宜；若另筹公款，亦颇难于凑集。而士子到学诵阅，诸多窒碍，容俟详细商议。

《十三经注疏》为学问之根柢，前何贞翁劝刻是书，惟底本须用武英殿本。而殿本初印者绝少，旧家有此，又自珍惜，未必肯借置局中。业已函商方子箴都转，嘱其觅得善本，即在扬州书局试行写刻。贞翁与其门人林芗溪日内皆至扬州，皆讲朴实，当可玉成此事耳。复颂台安，诸惟心鉴。不具。

532．复李瀚章四月三十日

函告近况，邀约前来秣陵相见。

筱泉年兄大人阁下：

月前欧阳定果押解津军留鄂炮位过此，交出正月二十日惠书，并荷援引《礼经》“置椑”之义，远贶建昌花板二具，坚致香花，名实相副，敬领感谢。嗣得少泉来函，附抄阁下入对节略，知展觐之际，礼数优隆，超越侪辈，而造膝敷陈亦皆切当事理，曷任欣慰！

江南近状尚属安谧。麦收颇为多雨所损，尚称中稔。国藩前患疝气之症，旋已就痊。目光则昏蒙日甚，略无转机。眩晕虽未断根，亦未大发。内子所患本极沉重，亦已大有转机。九死一生，受诸痛楚可谓生理之极艰者。椑已制成矣，而不遽用，或果有数存乎其间？

天气渐臻炎蒸，遥惟星轺载道，动定胥宜，计程已在袁浦上下。前许取道秣陵，枉驾见访，兹特遣弁驰迎，附布一二。至于应商之件，不一而足，良觌匪遥，诸容面罄。顺颂台安，诸惟心鉴。不具。

533．复陈宝箴四月末 [1]

赞陈志节、文风，兼商作文途径。

右铭尊兄阁下：

四月二十七日接惠书，并寄大文一册，知台从去岁北行，以途中染疾，就医历下，正月之杪乃达京师。是时鄙人适已出都，未及相见为怅。

阁下志节嶙峋，器识宏达，又能虚怀取善，兼揽众长。来书所称自吴侍郎以下，若涂君、张君、方君皆时贤之卓然能自立者。鄙人器能窳薄，谬蒙崇奖，非所敢承。前以久点高位，颇思避位让贤，葆全晚节，赴阙以后，欲布斯怀而未得其方，亦遂不复陈情。来书又盛引古义，力言不可遽萌退志。今已承乏此间，进止殊不自由，第恐精力日颓，无补艰危，只速谤耳。

大著粗读一过，骏快激昂，有陈同甫、叶水心诸人之风。仆昔备官朝列，亦尝好观古人之文章。窃以自唐以后善学韩公者，莫如王介甫氏，而近世知言君子，惟桐城方氏、姚氏所得尤多，因就数家之作而考其风旨，私立禁约，以为有必不可犯者，而后其法严而道始尊。大抵剽窃前言，句摹字拟，是为戒律之首。称人之善，依于庸德，不宜褒扬溢量，动称奇行异征，邻于小说诞妄者之所为。贬人之恶又加慎焉。一篇之内，端绪不宜繁多。譬如万山旁薄，必有主峰，龙衮九章，但挈一领。否则首尾衡决，陈义芜杂，兹足戒也。识度曾不异人，或乃竞为僻字涩句以骇庸众，斫自然之元气，斯又才士之所同蔽，戒律之所必严明。兹数者持守勿失，然后下笔造次皆有法度，乃可专精以理吾之气，深求韩公所谓与相如、子云同工者熟读而强探，长吟而反复，使其气若翔翥于虚无之表，其辞跌宕俊迈而不可以方物。盖论其本则循戒律之说，词愈简而道愈进，论其末则抗吾气以与古人之气相翕，有欲求太简而不得者，兼营乎本末，斟酌乎繁简。此自昔志士之所为，毕生矻矻，而吾辈所当勉焉者也。国藩粗识途径，所作绝少，在军日久，旧业益荒，忽忽衰老，百无一成。既承切问，略举所见，以资参证。

别示种烟之弊及李编修书，膏腴地亩，舍五稼而种罂粟，不惟民病艰食，亦人心风俗之忧。直隶土壤硗薄，闻种此者尚少。若果渐染此习，自应通饬严禁。但非年丰民乐，生聚教训，亦未易以文告争耳。复颂台祉，不具。

[1] 原件未署日期，据内容定于四月末。

534．复李朝斌五月初二日

淞南淞北及太湖左右诸营巡缉等事可照议施行。提标未募足额之营日后终当补募，目前且缓置议。

质堂仁弟大人阁下：

前接三月杪惠书，久稽裁答，至以为歉。

淞南淞北两营地面太宽，支河歧出，现拟责令该两营，专巡官塘干河，兼巡支河湖荡。先其大纲，后其节目，所议尚属妥帖。每营分扎四段，每段五船，逐日轮巡，按期会哨，亦可专责成而资联络。惟续议疏防处分綦严，今既定专巡、兼巡之汛地，则疏防处分亦只能办专巡之处，不能论兼巡之处，以示区别续议。太湖左右两营巡缉湖面及苏、常运河、东氿、西氿、长荡湖、滆湖等处，汛地较旧制增多，应以太湖湖面及官塘运河为专巡，其余漾荡支河为兼巡。该两营与淞南淞北营事同一体，所定规制亦自不容两歧，营员月领军火子药数百里外，往返奔走，殊恐耽延月日，贻误正事。自应就近按月拨给，俾免跋涉稽廷，以示体恤。以上数端，均可照尊议施行。

海洋各营饷项按月拨解上海道就近发给，亦可照办。提标未募足额之营分防各汛，畸零不成营伍，不敷布置，日后终当补募。目前且缓置议。

国藩疝气已愈。内子一病两月，初甚沉重，近乃转危为安，脚肿全消，殊非意料所及。知注附慰。

大阅之期业已改至秋间。承示奏员代阅之说，台端欲为鄙人代任其劳，雅意殷拳可感。惟此事系属巨典，向来未闻有代办之说，容俟八月酌量办理。复颂台安，诸惟心鉴。顺颂节禧，不具。

535．复陈鼐五月初二日

府河兴工拟挖泉、建闸、浚河三者结合，实为不易之法。长江水师须得一二挺出之才，乃可大振窳惰之气。建平业已安堵，惟滋事头目关姓尚未弋获，殊为可虑。

作梅仁弟大人阁下：

顷接惠函，具聆壹是。即谂履祉绥愉，荩绩日隆为慰。

府河兴工之事，上游以挖泉为主，佐之以建闸，下游以建闸为主，佐之以浚河，实系不易之法。现于满城创造三闸，省城以下至安州以上添建四闸，清河村移建一闸，节节蓄水，以时启闭，使水势节节停蓄，不至一泻无余，规画周详，洵是一劳永逸之策。惟直隶仅五、六、七、八等月有雨，自九月至四月向鲜雨泽。雨少则泉脉亦自微弱，不知上游之泉果足以资浮送否。直隶各河皆浑浊多沙，迁徙无定，独大清河无此二病。若泉源常旺，添此八闸以时其蓄泄，百世之利也。八年修整诸闸，现尚完好否？便中示及。

长江水师为东南一大关键。昔时创始之际，未尝不竭尽心力，杜渐防微，乃有治法而无治人，阅时稍久，暮气乘之。前闻沿江上下劫案颇多，因之不厌人意。其尤为众口所讥者，则有收灯油钱、索划船编号之费及借查私盐以讹索民船，查私钱以讹索店户诸弊。刻已迭次派员密查，错综参伍，以辨其事之虚实。又训励各镇使知振奋。数月以来，闻诸弊渐次革除。惟须得一二挺出之才，乃可大振窳惰之气。且造船制旗经费尚不充足，欲使经久不敝，殊乏善策，曷胜焦虑！

广德、建平一带地旷人稀，河南、湖北等省之人相率来此垦种，主客不和，恒恐聚而为变。二月十七八日竟有匪徒滋事，攻扑建平县城，尚非客匪，乃粤逆之漏网者。当经兵练击散，嗣又派营弹压，居民业已安堵。惟头目关姓窜伏不出，现在购募密线四出捕缉，未知即能弋获否。

国藩重回江表，瞬逾五月，诸务丛积。目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无头绪。近更增发疝气，起居不便，大惧旷官取戾，贻羞知己，曷胜兢兢！内人一病三月，初甚沉重，近始渐有转机。然目既失明，足亦难动，亦生理之极艰耳。瀛眷何时抵署？途次想都平顺，至为企念。复颂台安，诸惟心鉴。不具。

536．复方宗诚五月初二日

重抵金陵以来，身体诸多不适。冯卓怀力劝吴廷栋归老六安，拟玉成其事。荣补枣强后如有棘手处，尚祈示及。师生之称，愧不敢当。

存之尊兄大人阁下：

顷接惠函，具承一切。即谂履祉绥愉，荣问休鬯，无任抃慰。

国藩客岁查讯津案，诸多棘手，以致办理过柔，为清议所不韪。神明内疚，至今耿耿。自十月间出都后由陆路赴济宁，买舟南下，闰十月杪行抵金陵视事。诸务丛积，目光昏蒙日甚，无术挽回，一切军政吏治均未能悉心经理。江海各防虽拟及时整饬，而事端宏大，亦且茫无头绪。近更增发疝气，起坐不便。大惧旷官取戾，贻羞知好，曷胜兢兢！内人一病三月，初甚沉重，近始渐有转机，未审能霍然否。正月间大小儿及二小儿各举一子。大小儿年逾三十，望之尤切，今始得之，老怀差以自慰。

竹如先生近尚清健，时与晤谈，娓娓不倦。惟左手左足动履维艰，需人扶掖。三月间老友冯树堂卓怀来宁，渠道光中在京，亦曾与竹如先生交好。见竹如所居之房过于隘陋，深为不安，力劝其另谋移居，并劝其归老六安，将诸城家口迎接回皖，产业出售，坟茔亦迁葬回皖。又力与国藩谋之，又与洪琴西谋之，又至上海与涂朗轩谋之。仆与洪、涂亦颇有此意，见冯之高谊挚情，均思玉成其事。朗轩即派人送冯至六安州，为吴氏相宅，兼择葬地，请琴西料理诸城移家之事。而售产、迁茔二端，竹如先生及其子孙尚未定计。

游子岱治行超异，闻将升补赵州。良吏之志少伸，鄙人之愿亦惬。阁下荣补枣强，闻已履任。窃计深仁卓识，克己勤民，必可与子岱、龚、黄齐美，张、祝并称，不至让渠以独步。到官后有无棘手之处，尚祈示及。张令荣光蒙已委署庐江。蒋令山近未知其踪迹，容当思所以玉成之。

又承以相知有素，欲正师生之称。自惟固陋，愧何敢当？论年齿本不甚相远，论学之精进有恒，志之坚定不摇，阁下方将力追古人，鄙人自惭不逮。柳子厚云：“为他人师且不敢，况为足下师乎？”谨将尊柬奉璧，此后相约书问往还，常以箴言互相切劘。仆虽荒耄，亦当不自弃，以求无弃于人，斯幸耳。复颂台安，诸惟心鉴。不具。

537．复刘于浔五月初三日

酬谢馈赠药石，略告目疾等情。

养素尊兄年大人阁下：

顷闻哈参将来宁，展诵惠函，猥以连茁孙枝，远劳祓饰。并以鄙人久患目疾，珍惠空青药石之贻，曷任纫戢！就谂风高栗里，福饫枌乡，拂尘鞅而如遗，乐琴书以自适。引詹矞采，抃颂良殷。

国藩右目失明，已逾一年，左目亦昏蒙日甚，屡投药饵，迄无寸效。前由苏州织造德君购得空青一件，钻而试之，亦复茫无消息。此由本元亏损，法宜用补。不比患风火之目，但得石中真水至凉之品，即可澄清奏效。此等衰年目病，势难更求康复。眩晕尚未时发，春间更添有疝疾，幸即旋止。本拟前月出巡，补阅本省各营伍，因贱躯遘病，而内子迹屡濒于危，日与药铛为缘，尚未遽莅外郡。忝居高位，旷职滋惭。

尊体手足肿痛，自系脾湿所致。吾辈年逾六十，精力日颓，尚宜加意调摄，望勿远劳旌从，跋涉江湖也。肃勒鸣谢，复颂台安。祗缴谦版，不宣。

年愚弟曾国藩顿首

538．复郭嵩焘五月初五日

忮求之心，向难尽除。淮销疲滞，拟稍伸助。陈善奎已落职，恕不能助其复起。重返金陵以来，身体多有不适。

云仙仁弟亲家大人阁下：

接诵二月初十、十二两次惠书，具聆一一。猥以鄙人添孙致庆，并授稚儿洗口却疾之方。就谂履候康愉，摄生多术，企慰无量。

承示天道循环、人事兴废之故，消长盈虚，洞若观火。未有坏乱天下而楚人私享其富贵，此层外间亦多能言之，至于士去职而习为游说，农去养而相与嬉遨，习为偷薄宴饮音乐歌舞日夜，则未闻有虑及之者。又称祸机之发，莫烈于猜忌，此古今之通病。坏国，丧家，亡人，皆猜忌之所致。《诗》称：“不忮不求，何用不臧？”仆近年来自省生平衍咎，不出“忮”“求”二字。今犹衰耄，旦夕入地，犹自恨拔除不尽，因环观当世之士大夫及高位耆长，果能铲尽“忮”“求”二字者，亦殊不可多得也。“忮”“求”二端，盖妾妇、穿窬，兼而有之。自反既不能免此，亦遂怃然愧惧，不敢复道人之短。若著一书以诋呵达官，则忮之尤者无所畏惮，其品概亦可想见，无足深较。

意城昔办厘务，受人荐引，亦颇有物议传播。然门包之进，亏累之多，则一无所闻。今大变前辙而收数日减，岂无一二明者校长挈短，叹新之不如故乎？仆生平屡遭讥谤，上年天津一案，谤议尤不忍闻，殆有甚于永州某守所云。即意城之偶被讽刺，又不足道矣。

江西引盐行销稍多而并不甚旺，匣费岸费亦并未照解。湘鄂淮鹾引地存者无几，而鄂中大吏袒护邻私，排挤淮引，不遗余力。闻其公私两裨，盖即来示例规之说。国藩上月曾将淮销疲滞不堪，邻盐侵占太甚，疏请部议，明定章程，稍伸淮而抑川。昨李筱泉出都过此，又经面为谆托，请其竭力助我续淮商之生命，并许以复解匣费岸费，复道光年间之旧规。待部议到时，当另定章程，将匣费酌定数目，冀惬于私而有益于公。能否挽回，尚难预必。

陈令善奎前系甄别落职，无论其罚当罪与否，而甄别之案例难湔洗。大府之驭属吏，惟此层为最毒，亦差可惩创污吏。若彼劾而此举之，适开朝秦暮楚之风，而增子覆我兴之见。意气用事，渐不可长。仆非有所吝于陈令，恐徒劳而无益，尚希鉴谅。

此间近状安辑，麦收亦得中稔。春间皖境广德、建平一带土匪滋事，比经兵役擒剿，即已鼠窜。现惟首犯关姓潜逃，敝处派员购线，四出密捕，当可弋获。鄙人目光昏霿，日甚一日，近更增发疝气，寻常文牍不过草草画诺，江海各防平时所规以自励者，亦尚茫无端绪。五夜扪心，大惧有瘝厥职。内子一病三月，初患春温，旋屡变症，腿肿奇疼，十分沉重，已无可望，乃偃卧静养。旬内大有转机，可谓万死一生。然两目既盲，右脚难动，亦极人生之至艰耳。

台从江表之游能践约否？树堂前月过访，盘桓旬日，即赴上海。旋自沪归，又已辞赴六安，为竹如侍郎卜兆后再行挂帆西上。渠力主竹翁回籍之说，并言其家属之居诸城者，均须回皖，其夫人亦宜改葬故乡。义气干云，辞达理举，吾辈皆为所动，行将为竹翁玉成此事，知注并闻。顺颂台安，诸惟心鉴。不具。

539．复吴大廷五月初五日

函商培养轮船船主及水勇之法，顺告拟将李世忠与陈国瑞寻衅私斗一案据实奏参。

彤云仁弟大人阁下：

接诵惠书，具聆一一。就审动履增绥为颂。

轮船船主，阁下锐意改用华人，数月以来，渐有把握。比复得招生精于测量，拟再选募数人随同学习，期于渐推渐广。外洋水师阵法、炮法两书，亦已次第翻译。台从将率船主、管驾久驻洋面，与之切实讲求，从事独贤，闻之欣慰。凡事患在不为，为之不已，终有效验。成大业者，每由于险阻艰难；致大富者，恒基于铢积寸累。庖丁解牛，手肩足膝悉中舞会，由其娴也。泰西诸国之人每治一事，不吝巨费，不惮苦功，不造其极不休，故其技能往往卓绝。今就操练一端欲与颉颃，当尽己百己千之工，以期必明必强之效。

至于水勇久役洋船，事简法疏，华船兼以操练，又以兵法部勒，舍逸就劳，必非人情所乐。来示援引唐宋兵制，拟拣有勤能者稍加口粮，另立一队，比之亲军。遇校阅时果能技艺出众，再加犒赏，以激劝之，固亦倡勇之策。第轮船水勇名粮已数倍于陆师，即使技勇迈伦，亦已无可再加。船中执司有定职，起居有常所，别立一队，徒觉相形见绌。一队别操，则其余将观望而却沮，转不足以示鼓励。鄙意平日可不必加口粮，校技时则可酌加奖赏。人各有一日之短长，中等者未必次次得赏，上等者果能次次得赏，则倡勇敢私死士之术，即寓其中矣。诚能常常得赏，亦与加口粮无以异。而多寡稀稠，由上为政，众人亦无觖望。未审有当否，仍乞裁示。

泊沪之船，上年冬间曾与阁下面订四船宜常应操，不宜常应差，近则应差时多，已恐为操防之累。李相复以北洋消息难通，商留操江一船。李相方以天下为己任，愚见亦欲倚之以御侮，况沪局为渠缔造，所成之船岂能吝而不与？是以复咨订定，自三月至八月留津，自九月至二月留沪，南北各驻半年，庶几在沪之日尚可逐队操习。恬吉水勇操练整肃而亦自然应常存沪赴操，决不令改归捕盗局。或修理天平，或另造一船，专归该局巡辑，则界限分明矣。

英人谣传陈国瑞在扬有意攻教，总署欲仆派员至扬，传饬陈镇勿再逗留扬郡。仆以陈镇系二品武员，若因彼族无稽之谣遽下逐客之令，未免有关政体。与沈仲甫往返函商，正苦无术以遣之。适接李世忠来禀，言渠前被陈镇抢劫渠军饷盐暨皮衣马鞍，积怨多年，此次因将陈镇捆缚在船，将带至金陵理论前仇。而陈宅之家属沿河悬赏叫喊，致岸上棍徒与湖北船户复强夺李世忠之眷属，逼令游街，且溺毙一妾。又抢李世忠之船，李亦落水，遇救得生。李陈俱来金陵。仆已派人确查详悉情形，少迟拟遂据实奏参革职，令各速还原籍。盖因两人皆桀骜不驯，相持日久必致纠众互殴，酿成巨案。而陈镇离扬，则攻教之说不辩自息，借免积疑生变，是亦一道也。

鄙人疝气之症已愈。内子所患，月内大有转机。尊阃夫人前恙就痊，从此可无内顾之忧。介唐前有书来，已许出山，近日却无到省信息，或真有病未愈耶？复颂台安，诸惟心鉴。不具。

540．复李士棻五月初五日

议论官场之道，兼告近况不佳。

芋仙仁弟阁下：

前接惠函，猥以鄙人添孙相庆，揄扬溢量，非所敢承。顷又接三月中旬手书，具悉壹是。比维履祺休鬯，著祉绥愉，至以为颂。

承示近来艰窘情形，追叙曩游，兼诵拙句，以为今日之谶，情词悱恻，感喟良深。世途险巇，宦海风波，诚非意计所能逆料，其中悉有命焉主之。惟阁下天真烂漫，一切居官处事，往往径行直遂，未能化去圭角，以是颇多龃龉。如能和光同尘，处事缜密，出言必谨，则获上信友，必当重履亨衢。尊意以为然否？外奖酌委一禀，阁下前此相从江皖颇著勤劳，昨已照禀批准咨达江省中丞，未知果有裨否。

国藩回任江表，瞬逾五月。目光昏蒙如故，无术挽回。寻常案牍未能悉心经理，其有须覃精研思者尤觉攻木多节，治丝易棼。一切牧民治军诸政，均尚茫无端绪。近更增发疝气，起居不便，大惧旷官取戾，贻羞知好，曷胜兢兢！内人一病三月，初甚沉重，近始渐有转机，未审能霍然否。知注附闻。复颂台安，诸惟心鉴。

541．唁陈士杰五月初七日

吊唁陈母仙逝。

俊臣仁弟大人礼次：

顷接讣函，惊悉尊慈太夫人鸾驭上仙，曷任骇愕！方谓兰陔日永，长添海屋之筹，岂期萱阁霜寒，遽返瑶池之驾。阁下纯孝性成，奄忽遘闵，摧迫如何！

惟念太夫人福媲冯荀，德高钟郝，太息红羊之劫，勖令子以兴师；终慰黄鸟之歌，绥旧邦而安堵。迨夫显扬遂志，侍养陈情，鹤算延釐，近九旬之上寿；鸾章迭贲，膺一品之崇封。门户则钟鼎铭勋，孙曾则环瑜耀彩，固已五福备臻，九京无憾。尚望礼庐珍卫，顺变节哀，是所至祷。

国藩江东羁迹，不获躬亲奠醊。谨具挽幛一悬，寄呈灵右，聊代束刍。专泐布唁孝履，顺颂礼安。不具。

542．复谭钟麟五月初七日

楚省引地被川盐侵占太甚，鹾务有如江河日下，且俟部议核定后再妥商章程，徐图补救。哥老会众蔓延各省，殊堪焦虑。

文卿尊兄大人阁下：

三月杪接到惠函，未及裁答，顷又接四月间来书。就谂台从交卸局务，言旋珂里。秋间命驾入都，并可顺道来宁，借倾积愫，良以为慰。

承示楚南鹾务，有江河日下之势，迩来川私盛行，遍于楚地，川私不禁，则淮销终无起色。盖由鄂中饷项大半仰给川盐，当道一意袒护，不遗余力。前日韫帅中丞又奏请于永州、宝庆两府试行官运粤盐。淮鹾引地日见侵削，整顿愈难。适部议咨会敝处，令即通盘筹画。昨已将二府引地未便改运粤盐情形，据实复奏，并陈楚省引地被川盐侵占太甚，恳请敕部主持全纲，剖断是非，纵不能全禁川私入楚，亦当使淮多于川。业奉谕旨交部议奏。顷李筱帅出都过此，亦与之再四筹商，嘱以通融办理，维持大局。他日部议核定后，再当妥商章程，徐图补救，未知能挽回一二否。阁下到局未久，已将淮鹾利弊洞悉原委。将来部文到后，议定新章，尊意尚有应办之条否？尚乞缕晰开示。

国藩回任江表，瞬及半年。诸务丛集，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事端宏大，亦且茫无头绪。大惧旷官取戾，贻羞知己，曷胜兢兢！

吾乡哥老会匪去岁甫经兵练击散，顷闻忽复滋事，益阳、龙阳、沅江相继失守。此辈蔓延各省，游荡无业，常思逐风尘而得逞。一旦有事，倏忽啸聚，未知能否即时扑灭，殊深焦虑。书不详尽，统俟台从枉过时鬯叙一切。复颂台安，祗璧谦版。不具。

543．复张兆栋五月初七日

江北漕船全数过闸，倘能于水涨时赶渡黄河，则为大幸。郑元善近思引退，已致函劝驾，谅不至遽赋遂初。

友山尊兄大人阁下：

顷接惠函，猥以午节相庆，纫佩曷任！就谂釐延重午，绩抚五辰。裕玉粒于京仓，露浓凤；巩金堤于淮甸，日丽霓旌。引企矞晖，良殷抃颂。

国藩承乏江表，节序频更。绠短汲深，时虞陨越。承示江北漕船全数过闸，尚难即日畅行，刻已派弁赴东催令放水。迩来雨水颇多，运河来源或渐畅旺。东省筑坝挑河少迟，工竣便可启坝，或不至节节阻滞。如能于盛涨时赶渡黄河，免蹈去年之辙，斯为幸耳。

郑小山尚书腿疾未愈，遂思引退，未必能邀允准。若清恙霍然，自当征就道。敝处前亦有函为之劝驾，谅不至遽赋遂初也。

鄙人疝气业已痊愈。内子一病三月，初甚沉重，近始渐有转机。然九死一生，受诸痛楚，亦生理之极艰也。复颂台安，并贺节禧。摹璧尊谦，不具。

544．复沈秉成五月初七日

答贺午节，顺告李、陈构衅一事之处理情况。

仲甫仁弟大人阁下：

顷接惠函，猥以午节相庆，纫戢曷任！就谂猷宣六察，绩懋三吴。集东西琛赆之华，恩珠；揽咫尺金焦之胜，曲谱瑶琴。引企矞晖，良殷抃颂。

国藩承乏江表，节序频更。绠短汲深，愧无裨补。大惧旷官取戾，贻羞知好，曷胜兢兢！

李世忠、陈国瑞构衅之事，敝处查明原委，即日据实奏参。平情衡断，李应革职，陈以都司降补，勒令各回原籍，不准逗留扬城。两造皆已俯首无词，扬郡民人可以相安无事，稍弭衅端，知注附告。复颂台安，并贺节禧。不具。

545．复孔祥珂五月初七日

答贺午节，顺告近况。

觐堂世兄上公阁下：

顷接惠函，猥以午节相庆，纫戢曷任！就谂祜集鲁邦，釐凝夏令。蒲觞泛绿，桓圭拜湛露之光；榴火腾红，虞轸谱薰风之曲。引詹矞采，企颂靡涯。

国藩回位江表，节序频更。诸务丛集，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧陨越取戾，贻羞知好，曷胜兢兢！复颂台安，并贺节禧。不具。

546．复钱鼎铭五月初七日

酬答午节相庆，并告近况及哥老会为患诸事。

调甫仁弟大人阁下：

顷接惠函，猥以午节相庆，纫珮曷任！就谂瑞集薇垣，釐延榴序。茂旬宣于三辅，曲谱薰风；迓恩眷于九重，膏流黍雨。引詹矞采，抃颂良殷。

国藩回任江表，节序频更。诸务丛集，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧陨越取戾，贻羞知好，曷胜兢兢！鄙人前发疝气，起居不便，刻下已见痊愈。内人一病三月，初甚沉重，近始渐有转机。然目既失明，足复难动，亦生理之极艰也。

楚南哥老会匪，去岁甫经击散，顷闻忽复滋事，扰惊益阳、龙阳、沅江三城。此辈伏莽勾结蔓延，一旦有事，常思逐风尘而一逞。未知能否即时扑灭，殊以为虑。复颂台安，并贺节禧。不具。

再，阅邸钞知马松甫已真除天津一缺。去年初委署时，物议纷纭，意将不得久于其位。今任事经年，并无差误，闻物议亦转，多有恕词。可见人苟无实在劣迹，虽众口铄金，亦易于湔洗也。存之到任数月，治状何如？足与子岱并驾否？惠甫磁州当已解任，能速补一缺否？直隶州县动辄负累，若使诸君不登债台，端赖阁下有以护惜之也。

547．复张之万五月初十日

函商赵粹夫等任职及镇江下游厘局请拨厘修学宫诸事，并告李、陈在扬寻仇构衅案业已查明参奏，铅船亦已酌量完税，开船北上。

青翁尊兄大人阁下：

接诵惠书，猥以节屈天中，摛词称庆，惭饰逾恒，惭戢曷任！比维祜笃兰陔，抚辰懋绩，至以为颂。

国藩重来江表，节序频更。目光既日昏霿，精力复极衰疲。分内应治之事未能悉心讲求，江海各防目前所宜急图者，亦且茫无头绪。夙夜兢兢，有瘝厥职。近自沪中传闻法国有兴兵前来中华之说，尤深焦灼。想尊处亦闻其略矣。

前函所列王、黎、甘三令均荷奖借许可，王令顷已捧檄之任，即当晋谒崇阶。黎令在吴江，闻漕尾蒂欠尚巨，并希清诲，随时勖勉为荷。高令新领吴县，才宏学赡，似可培成令器。大钧陶铸，群材蔚起。江宁府一缺虚悬数月，赵粹夫太守奉补遗缺，抵宁已久，以其初履外任，未敢遽试首郡。镇江鹤庄太守廉明精干，上年调署苏守，措置裕如。前次台从过此曾经商及，今拟即以鹤庄调补江宁，而以粹夫充补镇江，人地既属相宜，于例亦甚符合。卓见如以谓然，即当会衔入告，一面先令到任，统候示复照办。

李世忠与陈国瑞在扬寻仇构衅之案，已令袁笃臣、吴朝杰二人逐一查明，各取两次亲供，日内遂当据实参奏，李则革职，陈降都司，令各速还原籍，不令在扬州逗留。陈为洋人所深忌，果其离扬，则攻教之说不辩自息。免致洋人积疑生愤，另起波澜，亦一道也。

铅船揽载漏税不肯开行，前饬司派员至瓜洲弹压。顷据禀复，业已查明载货数目，酌量完税，开船北上矣。兹因来示谆属，又经札饬杨子木酌带炮船送至清江。弟前已檄欧阳镇派炮船二号护送，拟请漕帅再派陆兵送之。武员弹压则难其迭耳。

镇江下游厘局请拨厘修学宫一节，弟前接丁濂甫学使信，即复信许以每月分拨局厘一成。后与阁下晤谈，知尊处复信未许拨厘，但许另拨一款与之。弟以彼此两歧颇为难处，阁下以为将来必拨一款，不误镇郡善后之事而已。今该郡之绅既有公禀请另抽一成，江宁、扬州两郡修府县学皆系动用官款，镇郡亦未便向隅。蒋守之禀，鄙意拟批以另抽一成则不可，以商民难堪也；于局厘之中分拨一成则可，以学宫系属大事，而各处军事大定，饷需可节也。学宫及新河二事约计不及三万金，应拨若干月即行截止，由厘局查明禀办。是否有当，仍求卓裁示复。顺请台安，诸惟心照。不具。

548．复英翰五月十一日

答谢贺节，顺告李、陈寻仇构衅处置情况。

西林宫保尊兄大人阁下：

接诵惠书，猥以端节相庆，祓饰逾恒，惭戢曷任！比维绩抚五辰，釐延重午，醽醁泛蒲觞之瑞，胜挹龙眠；旌旗映榴火之华，宠承螭陛。引詹矞采，抃颂良殷。

国藩重来江表，节序频更。目光既日昏霿，精力复极衰疲。分内应治之事，未能悉心讲求；江海各防目前所宜急图者，亦且茫无头绪。夙夜兢兢，大惧有瘝厥职，贻羞知好。复颂台安，敬贺节禧。诸惟心鉴，不具。

再，前奉复示，敬聆一一。

关匪迄无下落。前据各属营县来禀，言须得其养子关添喜带同前往，方知所向，不至捉风捕影，徒劳无益。后在武进获关添喜，亦不知其踪迹。刘镇数月以来星夜驰逐，不无感冒。顷有禀请给假旬日调理，再行带线严捕。将来能否弋获，殊无把握。

皖南潘镇请复兵额一节，乱后被兵各省绿营均就现有之兵编立，犹苦縻饷，岂能骤复旧额？尊意姑置不论，敝处亦已批驳，尚属符合。

李世忠与陈国瑞在扬寻仇构衅。据李世忠禀称，昔年陈镇曾劫渠军饷盐、皮衣、马鞍等物，蓄怨多年。此次因将该镇捆缚在船，将欲带至敝处理论前事，而陈宅家属沿河悬赏叫呼，致两岸棍徒及湖北船户复强夺李世忠之家眷，溺毙一妾，余则丛殴凌辱，逼令游街，并抢李世忠之船。李亦落水，遇救得生。李、陈俱来金陵，国藩派员确查详细情由，日内遂当据实奏参。李则革职，陈降都司，令各速还原籍。盖因两人皆桀骜不驯，相持日久，必致酿成巨案。而陈镇离扬，则前此攻教之说不辩自息，亦弭患之道也。载颂台安。

国藩又启

549．复杨昌濬五月十一日

海运改章，宜熟商再定。驭夷之事，廷旨责以隐图自强，用释亲藩之嫌。

石泉尊兄大人阁下：

接诵惠书，猥以节届天中，远劳祓饰，戢纫曷任！就谂勋懋虎林，兴居笃祜，至以为颂。另纸示及各节，具见虚衷商榷，不遗鄙暗。

海运改章，李相前函言及自津至通，剥船之弊断难剔除，英道似尚不知其难。现在米石交兑完竣，押运各员即当南旋，英、如二君自当与李相熟商，究竟改章、仍旧，孰为便利，苟非确有把握，数人互相推敲，当不至轻主解通之说，不久即有消息矣。

上午冬间密寄之件，阁下思欲妥筹复陈，醇邸此议似与总署微有意见。廷旨以责成疆臣隐图自强，用释亲藩之嫌。目下各省饷项尚绌，且无可恃之兵将，似不宜轻于言战。国藩春初密陈一疏，大致言沿海七省、沿江三省须各练陆兵，多或二万，少或一万；造轮舟三十余号，专为装载陆兵之用。何省有警，即载各省兵前往援之。以陆军为御敌之具，而以轮舟为行军代车马之物，周流各省，庶力厚而气通。惟所费太巨，刻无此款，亦只能托诸空言。至于舟师应敌，更无把握。顷闻法国有载兵数万前来中华，果有此举，殊愧御侮无方。此事理宜秘密，辱承垂询，因述大致，未审有当尊意否。

关匪迄无下落，敝处前此派员购线密捕，数月以来星夜驰逐，杳不知其踪迹。将来能否弋获，殊未敢必。湘中哥匪频年滋事，比闻有匪党千余人劫烧益阳衙署，旋犯沅江、龙阳。韫帅派营前往搜剿，不知能速灭否，深用焦灼。

秦淡如观察缃业为小岘侍郎之子，簪缨世胄，学识闳深。国藩昔在京师曾与过从，己己〔巳〕入都，绕道保阳，盘桓数日。阁下识曲有真，是否妥为位置，尚希加意。复颂台安，诸惟心照。不具。

550．复刘崑五月十二日

答谢贺节，略告近况，顺及添补饷项诸事。

韫翁老夫子大公祖大人阁下：

奉到赐书，猥以天中令节远劳祓饰，戢纫无涯。敬维化洽歌熏，猷宣保艾，南交平秩，迓螭陛纶之华；西徼澄清，扫狼区欃枪之焰。引詹矞霭，抃颂良殷。

国藩重莅江表，节序频更。目光既日昏霿，精力复极衰疲，分内应治之事未能悉心讲求，江海各防目前所宜急图者，亦且茫无头绪。夙夜兢兢，大惧有瘝厥职，贻羞知好。所幸辖境粗安，夏初麦收虽为雨多所伤，尚称中稔，差足告纾荩怀。复颂台安，敬贺节禧。摹璧晚谦，不备。

再，示及援黔各军攻坚克敌所向皆捷，苦于饷项奇绌，应裁之军无资遣撤，属将上年指协欠解之五万金如数拨发。情词肫挚，本应如命筹解。惟是此间凡有入款，必有出款以拟之。春间添拨彩绸银数万，即已入不敷出。四月中奏请应行解京之折漕等银以为抵数，尚不知户部能否议准。此外台局随收随解，几无停蓄经宿之项，目下实难筹措。惟闻甘肃老湘营刘健庵将告假扶寿卿之柩回湘，撤勇颇多，存甘之营无几。敝处每月协老湘营六万五千两，此后如能减一二万，则当先尽尊处再补五万，以答钧属。且俟得有确信，接到明文，始行定局，刻尚不敢轻诺也。

比闻哥匪千余劫烧益阳衙署，并扰及沅江、龙阳两属。阁下派营前往搜剿，已获胜仗。能速就擒灭否？同深焦虑。载颂台安。

国藩又启

551．复袁保恒五月十九日

讨论鉴拔贤才之事，顺告近况与陈、李构衅始末及其处置。

小午世仁弟大人阁下：

接三月二十三日惠函，详论鉴拔贤才之义，千余言，具聆深意。所示当世诸贤及另单开列者共十四人，疏其梗概，大抵才德并收，体用兼重，品评允当。殷殷以一士不遇引为予辜，一善不扬引为己责，心存匡济，识量闳深，良以为珮。

又谓东南底定以来，老成雕谢，继起无人，一有缓急，无足倚恃，深以前此之得人为盛，而怪近今之寂寂。此由鄙人暗于知人，志气衰耗。古称精神折冲不克汲引人才，亦由精神懈弛不足感召英杰，翕聚风云也。迩来军务渐平，时局之艰难迥非咸丰年间可比。人才非困厄则不能激，非危心深虑则不能达。而在上者亦不欲屡屡破格以开幸门，仍须投资按序，各循常调。即昔之勋望赫奕者，今亦只能循分供职。无盘根错节，则利器末由显著。近日贤才之所以寂寂者，殆由于此。

然内患虽平，外忧未艾。彼狡焉者虽隔数万里，而不啻近逼卧榻，非得后起英俊宏济时艰，世变正未可知。来示以少年盛气、蹈厉无前者不宜以孟浪绳之。昔在道光之季，国藩饫闻此等议论，盖尝深恶而痛惩。今虽衰孱无似，决不欲效此模棱意态，销磨举世之英气。特狂狷两途，及所谓蹈厉无前者，亦殊不数数见。而来函所称心事如青天白日，忠爱诚恳出于天性，尤为罕觏。是则似有数焉存乎其间，而自愧引针拾芥之无兴也。此间如更闻有佳士，无惜续行见告，至祷至祷！

国藩回任江表，节序频更。诸务丛积，目光昏蒙日甚，无术挽回。一切军政吏治均未能悉心经理，江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！

此间近状如恒。前月有李世忠、陈国瑞构衅之事。陈、李二人前在江北带兵，素不相下。陈之声名较优于李，如淮河夺盐船，寿州杀部将，频有欺侮，李积不能平。近在扬州，李与陈貌为和好，实则隐图报复。四月十四日，李世忠忽率其徒党驰入陈寓，掩执陈国瑞上船，扬帆南下，捆缚辱詈。适有铅船及湖北各船在彼闻陈国瑞被执，一呼而集者数千人，追围李世忠之船，劫其眷属，有妾一人赴水以死。李世忠乘间跳走，与陈国瑞先后来宁互讦。二人均桀骜性成，不循理法，迩来住居扬郡，百姓既不甚相安，洋人复每滋瑕衅。昨派笃臣及瓜洲吴镇查明原委，据实参奏，李以革职，陈以都司降补，勒令各回原籍，未知此后能否安帖。阁下于二人素知底蕴，并以附告。复颂台安，诸惟心鉴。不具。

552．复定安五月十九日

酬答午节相庆，略报近状。

静轩尊兄大人阁下：

顷接惠函，猥以午节相庆，纫珮曷任！就谂勋高虎帐，威镇雁门。井钺参旗，靖紫塞欃枪之焰；槐云榴火，迓丹宸纶之华。引企矞晖，曷胜抃颂！

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。祗璧大柬，不具。

553．复丁绍周五月十九日

答贺午节，略报近况。

濂甫仁弟大人阁下：

顷接惠函，猥以午节相庆，纫珮曷任！就谂星轺集祜，冰鉴衡才。罗珊网之菁英，风清两浙；谱瑶琴而解阜，露湛九霄。引企矞晖，良殷抃颂。

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。祗璧大柬，不具。

554．复方溶师五月十九日

酬答午节相庆，赞勉勤政，并报近况。

子严仁弟大人阁下：

顷接惠函，猥以午节相庆，纫戢曷任！就谂猷宣节，瑞集榴屏。豸绣风和，迓丝纶于玉陛；龙标日丽，泛醽醁于珠江。引企矞晖，良殷抃颂。

承示台从抵任以来，缉盗安良，清厘狱讼，振兴学校，冀挽积习而息浇风。荩筹伟略，懋著勤劳，曷胜珮慰！

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。祗璧大柬，不具。

555．复戴莲溪五月十九日

酬答端节相庆，顺报近况。

莲溪尊兄年大人阁下：

顷接惠函，猥以端节相庆，纫戢曷任！就谂绩懋丁沽，釐延午琯。醽醁挹蓬瀛之胜，豸服凝庥；韬铃宣兰锜之勋，龙章锡羡。引詹矞采，抃颂良殷。

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧，祗璧谦版。

556．复聂一峰五月十九日

略报近状，函商两家完姻之事。

一峰尊兄亲家大人阁下：

顷接惠函，猥以添孙之事，远劳绂饰，纫戢曷任！就谂履祉绥愉，潭祺休鬯，企颂靡涯。

国藩承乏江表，瞬逾半年，绠短汲深，时虞陨越。差幸辖境敉平无事，春间雨泽沾足，麦收可称中稔，插稻之水亦甚敷用。此后若雨旸应时，岁事或可望有秋。惟是精力日衰，诸务丛积，均未能悉心经理。目光昏蒙日甚，无术挽回。三月间增发疝气，起居不便，入夏方渐见痊愈。大惧旷官取戾，贻羞知好。内子一病三月，近始渐有转机。然目既失明，足复难动，亦生理之至艰也。

承示台从请假未准，一时尚难挈眷旋里，须俟秋凉再定行止。两家完姻之事应即酌订吉期，以便妥为办理。查吴、粤相去数千里，水陆迢遥，此间送亲至粤，颇属繁难。若令嗣来宁就赘，较为简便。或由粤搭坐轮船径从上海抵宁，或由粤回楚，再行东下。武昌亦有轮船可搭，统希随时酌量。至启程之期，刻下时当盛暑，无庸急急，尽可缓俟秋凉或八月初间启行。爽气宜人，更为放心。其合卺吉辰，或九、十、冬、腊等月，仍求尊处选择见示，以便遵行，至以为荷。台从若果北上，能否迂道秣陵，一叙契阔？并希示及。肃复，顺颂台安，祗璧谦版。不具。

557．复陈湜五月十九日

陇右可望荡平，诚堪庆幸。刘营裁撤旧军之半，而后便可将其欠款陆续清理。哥老会众蔓延各省，殊深焦虑。

舫仙仁弟大人阁下：

三月杪接到惠函，未及裁答。顷又接四月间来书，具聆壹是。金积堡肃清之案，台端渥邀懋赏，光复旧物，以勋望之素著，卜宠眷之渐隆，曷胜抃贺！

承示陇事自北路告捷以后，大局日臻顺利。河西王家疃、通贵各处以次敉宁，各军拟进规西宁、河州两处。近日秦中雨旸时若，岁事可望有秋，馈即不虞掣肘。从此整旆西趋，陇右当不日荡平，诚属敷天之庆。

刘毅斋扶寿卿军门之柩言旋故里，既已备尝艰苦，蒇厥大功，今复远道驰归，经营窀穸。国事家事，两无遗憾，诚不愧千里名驹。其营归并为十二营，则已撤去旧军之半。日后可将该营欠款陆续清理，亦随事腾挪之一法也。

国藩回任江表，瞬逾半年。晕眩之疾近尚未发，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事端宏大，亦且茫无头绪。大惧旷官取戾，贻羞知好，曷胜兢兢！内人一病三月，初甚沉重，近始渐有转机。然九死一生、受诸痛楚，目既失明、足复难动，亦生理之极艰也。

吾乡哥老会匪去岁甫经兵练击散，顷于四月间忽复滋事。益阳、龙阳、沅江等城相继被扰，闻官军颇获胜仗，或不难于肃清。惟此辈蔓延各省，游荡无业，常思逐风尘而得逞。而湘省年年发难，剿之而不畏，抚之而无术。纵使十次全胜而设有一次迁延，则桑梓之患不堪设想，殊深焦虑。复颂台安，顺贺大喜。不具。

558．致刘锦堂五月二十二日

函商月协减解二万两之事。

毅斋仁弟大人阁下：

迭次接到函牍，具聆一一。顷章作堂镇军自湖北搭轮船过此，询知贵军在甘，战攻之苦，百物之贵，攻勋之伟，有为传闻所不详、意想所不到者，不胜佩慰。台从近扶令叔忠壮公车还籍，拟即由鄂至湘，念重闱之哀戚，尽犹子之职思，冒暑遄征，忧劳百倍。遥维动定胥宜，至以为念。

此间月协贵部之六万五千两，尊牍属以后仍应如数拨解，以为裁军之费，以清积欠之款。贵部数年以来转战各省，将士含辛茹苦，蒇此奇勋，实人神所共仰，亦远近所同钦。而况与鄙人曾共患难，相依最久，本应按数拨协，以慰雅怀。而敝处之批拟自七月起每月减解二万者，只以江南用款过繁，凡有入款，必有出款以拟之，常觉入不敷出。辖境太远，仅有淮勇八营，不敷调遣。西洋眈眈环伺。谕旨屡饬练兵设防，目下一无准备。即本年二月建平土匪滋事，亦苦无兵可调。上年冬间即思另练湘勇以御外侮而防内患，因饷需无着尚未举行。兹拟将每月减解之二万两，即就老湘营凯撤之卒参配新兵，选募三千余人而以章镇统之，庶借故乡之子弟，保固江左之藩篱。老湘营纪律之严明，弁勇之耐劳，为各军所不及。至章镇之堪胜统领，则令叔曾与鄙人谈及，又曾复函至保定，属敝处尽可行文调章镇赴直隶，想阁下亦曾闻之。尊处近留之马步十二营，月得四万五千有着之款，计已有盈无绌。江南则赖腾出之饷，以另养老湘能战之军，似是一举两得，尚希亮鉴。如贵处欠款过多，必非四万五千所能了，俟台从来金陵时再行当面熟商。至阁下数月后仍须赴陇，章镇来吴，两处营官哨官皆须精选好手。旧部诸将中何人西行，何人东下，均望阁下与章镇商酌选配。章镇八月初四满百日后即可开募东来，希早为商定复示。顺颂台安，诸惟心鉴。不具。

559．复张之万五月二十六日

倭使日内始可抵沪，法国调兵前来中土之谣，似系讹索之举。崇朴容当量予位置，李笙渔宜格外成全，于苏属局卡中为谋一席。

青翁尊兄大人阁下：

接诵惠书，具聆壹是。就审兴居笃祜为颂。

敏斋前因李相敦促，先行航海北渡，昨得阆轩函禀，知倭使日内始可抵沪。敏斋到津等候稍久，东洋固不如西洋之不失信也。

法国调兵前来中土之谣，上海探信已屡言之。总署信亦相同。法国此时内难未靖，岂其无故败盟，遽尔构兵？闻其与布国议和，应赔之款甚巨，民穷财尽，无从筹给。或者借此虚疑恫喝，冀可少得兵费。譬之乡民负债太重，适其家曾有命案，则再讹索于凶手之家，图取彼以偿此，亦未可知。若各国不与合从，或未必真有战事，则幸矣。

高、王二令均荷埏埴，先后履任，尚希随时训勖，勉为良吏。蒋、赵两守调补江宁、镇江各缺，尊意既均许可，即当会衔奏补，一面由司檄委。

铅船近尚安帖。有杨道酌带炮船押赴清江，不致另滋事端。清江以北河道关卡稀少，无可添载之货，当可相安无事。

镇郡学官酌拨下游厘局一成，来示近已批局照发。将来厘局商之仲甫酌定截止日期，可不至于浮冒。

承示崇令朴悃愊无华，庞省三前亦盛称其贤。敝处屡次接见，局度安详，心地稳实，容当量予位置。

李丞嘉福号笙渔者，浙之石门人。为何子贞前辈门人，于金石书画篆刻洞悉源流，人亦稳重不苟。刘松岩昔护苏抚时，曾将该丞甄别落职，贞翁前月过此，言其被劾之冤，顷有两函属弟给予一差。该丞侨寓苏垣，几于饔飧不继。此间无差可派。渠眷属在苏，迁徙亦属不易。可否格外成全，于苏属局卡中为谋一席，稍苏涸辙，伏候卓裁。渠既长于书画，若游哲匠之门熏陶诱掖，俾窥大雅堂室，则玉成尤大也。

湘中哥匪年来屡次滋事，四月忽有匪党千余劫烧益阳衙署，旋犯沅江龙阳。比经刘韫帅派兵搜剿，已就肃清。廷旨近饬湖北提督郭军门酌带数营赴荆防堵，亦可至湘协剿，必无蔓延之患。第根株未能净尽，团防终不可撤，殊为可虑。复颂台安，诸惟心照。摹璧晚谦，不备。

560．复何绍基五月二十六日

函商重刻《十三经注疏》，顺告陈、李交哄案之处置诸事。

贞翁老前辈年大人阁下：

月前猥承枉顾，借罄积悰。乃驺从亟欲言旋，未获趋送江干。接展留函，敬承一一。顷间又奉五月十六日惠书，就谂邗江小住，道履康愉，胜侣接于晁张，新诗成于咳唾，铁门常破，银盏不空。又得快婿佳音，老福高怀，酣畅无极，倾企良殷。

《十三经注疏》为学问之根柢，重刻大字本，信足嘉惠儒林。承鼎力玉成此举，又为之商定格式底样，俾局中有所遵循，实后来学者之幸。昨莫偲翁来，谈及此事，渠意格式广长，字之粗细，悉以殿本为法，并须翻板为之。鄙人则不主于翻刻，而主于另写，但亦不欲有剪裁伸缩之事。盖编次一过，再行发写，非数年不能卒业，而又须一手为之乃能完整。老前辈精力虽强，然云霄逸鹤，不欲竟以经生憔悴专一之事相困。若台端仅引其绪而使它人仿效为之，未必有如许通才联翩而来。窃闻近儒之论《注疏》，以《毛诗》、《三礼》为最精，《三传》次之，余六经则不甚餍人意。拟《十三经》当仿殿本写刻，如有须剪裁订正之处，则别为校勘记，附于每卷之末。或《诗》、《礼》有校勘记而他经无之，亦无不可。老前辈如欲纂述，即请先勘一经，发局为式。裨益后进，岂有涯涘！

陈、李交哄之事，适当大旆来宁之际，想已备闻其详。二人均桀骜性成，不循理法。李之稔恶尤著，众所共嫉。陈之声名较优，然平居亦不甚安分。其于李频有欺侮，以致自取困辱，报复亦属有因。昨已派员查明原委，据实奏参。李拟革职，陈以都司降补。勒令各回原籍，未知此后能安帖否。

令侄性泉性既专静，识亦明晰，自属此间循良之选。李笙渔司马既出尊门，又与诗生昆仲契好，其朴雅可以想见。正愧宁垣无以位置，兹接来书，即已函致子青中丞，嘱其妥筹一席。能否拔出苦海，江南现无军事，颇难着手。陈君阶溥，郑筱翁在此曾以见托，以出缺太少，尚未得当。

小儿辈天分甚低，尚非能好学者，又何敢言好奇？大儿稍爱看书，苦无记性。次儿粗习举业，笔势殊不开拓，安得陪侍几杖，或可一瀹灵机也。复颂台安，诸惟心鉴。不具。

561．复黎庶昌六月初五日

嘱撰墓铭，容当勉为纂次。去留事，宜久任吴江，徐图弥缝；若卸任而之它处，则亏累不可收拾矣。

莼斋仁弟阁下：

数月以来，迭接惠书。猥以鄙人添孙致庆，并抄郑子尹所撰尊公行状，具悉一一。兼贶龙井佳茗二瓶，情文稠迭，拜登敬谢。比想政祺懋介为颂。

属纂尊公墓铭，引前贤以自励，本至性而陈词，自是义无可辞。惟仆精力衰耗，心如废井，无水可汲。展阅行状，证之平时所闻于阁下及偲翁者，信为潜德邃学，足以信今传后，容当勉为纂次。特恐文笔蹇涩，未足阐发幽光。

承示吴江政烦俗敝，盗贼纵横，钱漕尾数欠征至五千余石之多，挪垫公款无从弥缝，用是不胜其郁郁，亟思去而之它。此层苦衷，敝处亦略知之。敏斋前过金陵，鄙人与之谈及，欲调稍优之缺，安所得遂？有相当缺出，且觖望者众，未必恰如人愿。而尾欠过多，转恐于阁下私事有碍。敏斋以为不如久任吴江，旧欠尚可续追，新漕亦可设法补救。顷商之子范，亦以为宜久任吴江尚可徐图弥缝，一卸事则亏累不可收拾矣。

阁下天性肫挚，志趣远大，而于涉世应事似尚操之过蹙。从古奇人杰士类皆由磨励中来，艰巨杂投，磨励也，米盐繁琐，亦磨励也。吴江征收之难，风俗之悍，皆为大府所深悉而曲原，无事忧谗畏讥，尚希振作精神。遇有烦难之事，耐劳耐苦，徐听事机之转，则所在皆坦途矣。高明以谓如何？

此间近状尚称安谧。前月李、陈在扬交哄之案据实奏参，李则革职，陈降都司，令各速还原籍。陈在扬郡，教士虑其攻击教堂，正恐激成事端。借此远徙，则攻教之说不辩自息，亦可消患无形。

鄙人目光昏霿日甚一日，无术可以挽回。疝气之症，幸未复发。内子所患本极沉重，比亦就痊，足慰注存。复颂台祺。不具。

562．复英翰六月初五日

关汶贵已在采石擒获。李炳焘拣补庐州，祈为主稿挈衔奏请。

西林宫保尊兄大人阁下：

前复一缄，计达台览。顷奉惠书，敬聆一一。比维节钺宣勤，顺时纳祜，至以为颂。

关逆迄无下落。刘镇启发昨禀，前此未经带同眼线潜赴江北捕拿，致该匪首逃回原籍，远扬深匿。正在智尽能索之际，乃本日接李次实信，藩镇派出之员已在采石将关逆擒获，曷胜快慰！

广、建地方就丈田之便清查户口，办理极为妥协。大咨五月十八疏稿已将丈田捕匪情形具奏。寄谕方饬严拿逆首，而已如期得之，抑何幸也。

李将鼎荣现署省标右营游击。其宿州游击一缺，已檄徐镇派员往署。庐、池两守先后出缺。庐州向归酌调，本不易治，来示拟以李守炳焘拣补。李守精练廉干，质地纯厚，洵堪胜任。惟其保升知府尚未引见，于例多所不合，必干部诘。现在部中坚持定例，无孔不搜，往往特旨允准之件犹欲声请更正。李守补庐，诚如尊论，即切实会陈恐仍不免挑剔。然因地择人，将诸不合例之处一一陈明，应由台端主稿，即请挈列敝衔亦无不可。此系为求才起见，即吾辈同干吏议，亦所愿也。

浙省严州土匪被击，奔窜徽州，何守禀称现已严密设防。尊处复拟拨队前往，必不至蔓延为患也。复颂台安，诸希心鉴。不具。

563．复叶兆兰六月初六日

函商川私、淮引处置之事。

介唐仁弟大人阁下：

前接复缄，承许出山相助，定于三月起程赴省。顷又展诵惠书，具悉一一，尊体违和，误服补剂，至四月杪始能力疾就道。就谂筹策宣勤，摄生善术为颂。局中事务纷繁，甚难措置。舍沅弟书来，极称阁下接办之后，振作精神，力图整顿，立意不与本省官吏龃龉，曲为调护，期有起色。闻之至为欣慰。

昨接刘中丞来咨，言席砚香议以湘岸所销淮盐仅六万引，此后即照此数核计。如销在六万引以外，除将正课解还两淮，余税概归湘省。并请将川盐行湘与淮配销核实抽税，专济援黔各军之用，约以三年为限。砚香迫于饷绌而发此议，其实敝处但求淮销稍畅，商困稍苏，绝不与人争税厘之多少。即全数留为协湘援黔之用，亦无不可。

此间春杪曾陈一疏，声明楚岸川私侵占太甚，请或分成分界，稍救淮引之穷，廷旨交部核议。现在部复未到，如其议准，自须另定新章。有谓分界之后即不准川盐片引侵入淮界，侵则以兵戈枪炮逐之者；有谓虽经分界，仍准川盐行于淮引地面，但须认真查斤，加重邻税者。鄙意二者均须有精干之委员，可靠之兵勇，人多且强，则堵私较有把握，不至为枭所凌侮。查斤抽税亦必十分耐烦，铢两亦不放过，庶川盐之成本较重而来者或可稍减。堵私以严为主，查斤以耐为主。阁下留心人才物色，如此委员可得几人？委员纵极得力，仍须鄂湘督抚竭力相助，乃无掣肘之虞。筱泉制军过此语及川鹾，深以堵私为难行而颇主查斤之说。阁下博采众论，究以何者为善，务望反复筹思，便中示及。

江南近状安辑，雨旸亦属应候。鄙人目光昏霿日甚，无术可以挽回。差幸疝气之症已愈，眷累粗适，足纾注存。复颂台安，诸惟心照。不具。

564．复李鸿章六月初七日

法国调兵前来重理津案之说，虽未必可信，然因江防一无可恃，终属可忧。淮鹾疲滞日甚，舍讲求盐色、堵缉邻私而别无下手之方。李、陈交哄之案业已了结，关汶贵亦幸拿获。

少泉宫太保中堂世仁弟阁下：

接诵五月初九排递惠书，杨孝廉来，又奉四月二十三日手示，敬聆一一，就谂履候康愉为颂。

法国调兵前来重理津案之说，上海探报已屡言之，总署来函亦经道及。该国此时内难未靖，岂其无故败盟，遽尔构兵？闻其与布国议和，应赔之款甚巨，民穷财尽，无从筹给，或者借此虚疑恫喝，冀可少得兵费。譬如乡民负债太重，适其家曾有命案，因再讹索于凶手之家，图取彼以偿此，亦未可知。若各国不与合从，应不至真有战事。如其决于用武，天津犹略有预备，江南则一无可恃。如何如何！

倭使初二日自沪起行，此时计已抵津。议约尚易于就绪否？所来各员有才识轶伦者否？致总署函稿，阁下于末幅酌增数语，皆与威、镂两使面晤之词。英国书院亦可随便派往学习，总署业已复信。容即具稿会奏，概用前函原文，不过函与疏略换一二耳。

李、陈交哄之案，李则革职，陈降都司，令各速还原籍，不准在扬郡逗留。扬州洋人惧陈攻击教堂，正恐激成事端，借此迁徙，亦一举而两得。就案了案，不过如此。顷奉寄谕，抄示御史二折，欲予拿问，甫经奏结，断难朝令夕改。幸圣意亦不操切，但令皖豫鄂稽察而已。

彤云在沪似尚振作精神，力争上流。其于操技驾船，孜孜讲求不倦。尊处耳目最长，于沪事尤能博访穷询，若闻有实在不合处，尚乞密以见示。

天津新城已兴工否？前闻圈围大清、子牙两河在内，颇疑规模太大。顷芗亭来此，乃知传闻之妄。

淮鹾疲滞日甚一日。令兄筱泉过访，国藩与之熟商，为淮商请命，丐其竭力扶助，筱意似已许可。尚斋函来，言筱帅商及此事，意颇殷勤。第以淮价稍昂，当议减价。缉私甚难，当筹妥法，只候部复到后，再行定议。来示以敝议援引林、周二公，时势不同。筱泉则谓林公专责州县督销，致差役下乡分盐索价，颇涉骚扰；周公专责武弁严缉，初虽见效，后亦不免卖放，是二公均不甚可法云云。所论亦切中事理。然销滞如此，舍讲求盐色、堵缉邻私，别无下手之方。鄙人实已智尽能索，惟求将伯之助而已。

建平攻城之首逆关汶贵竟已拿获，是一快事。湖南哥匪虽暂肃清，而嚣然思乱之心实繁有徒，深为可虑。杨君忠义局差业已下札，月给二十金，以副雅嘱。复颂台安，诸希心鉴。

565．复袁保恒六月初九日 [1]

西征饷需虽绌，然江南每月所入有限，无法于欠解项下筹拨大批。

小午世仁弟大人阁下：

五月中旬泐复一函，旋又两接惠书，猥以午节相庆，兼示及壹是。就谂福荫西陲，釐延南陆，裕千军之食货，迓九陛之丝纶。引企矞晖，良以为颂。

国藩回任江表，节序频更，绠短汲深，愧无裨补。承示西征饷需支绌，嘱于欠解项下筹拨大批，以后仍续筹带解。鄙人忝膺疆寄，苟力有可为，自当勉如所嘱。惟是江南局面太大，用款太繁，各省催饷之文络绎于道。前接刘毅斋来禀，该军已归并为十二营，请仍将月饷如数措解，拟借此腾挪，渐清营内欠款。鄙人再四筹商，批定四月至六月照从前六万五千两之数解拨，此三月中固可借资弥补。七月以后，每月解银四万五千两，以马步十二营计之，亦尚可有赢余，用以清厘积欠。兹将致刘毅斋函牍抄呈台览，以便查核。

法国屡有称兵构难之信，江南豪无预备，亦岂可谓良图？苟能略腾出饷项，自须稍练陆兵以备不虞。得毅斋回信乃能定局。至此外月协甘饷，自当随时筹拨，源源不匮。西征紧要，断不致或迟或少，共搘大局。至欠解项下为款虽巨，然江南每月所入止有此数。若欲筹拨大批，殊恐力有未逮，非有所吝于尊处也。诸希鉴亮。复颂台安，并贺节禧。不具。

[1] 原稿为六月初九日，抄本为六月六日。

566．复瑞麟六月初九日

酬答午节相庆，略报近况。

澄泉尊兄中堂阁下：

顷接惠函，猥以午节相庆，纫珮曷任！就谂福荫粤疆，釐延夏令。醽醁挹罗浮之胜，霓节风清；欃枪靖岭海之氛，龙章露湛。引詹矞采，抃颂良殷。

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。不具。

567．复蒋志章六月初九日

酬答午节，略告近况。

璞山尊兄大人阁下：

顷接惠函，猥以午节相庆，纫珮曷任！就谂勤宣兰锜，福介蒲觞。井钺参旗，控百二河山之胜；龙韬豹略，迓九重雨露之华。引企矞晖，良殷抃颂。

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。摹璧晚谦，不具。

568．复穆图善六月初九日

酬答午节相庆，兼告近况。

春岩尊兄大人阁下：

顷接惠函，猥以午节相庆，兼示陇右军事，纫戢曷任！就谂骍盟望重，虎帐威宣。扫榆塞之欃枪，烽清朱圉；泛蒲觞之醽醁，露湛丹宸。引企矞晖，良殷抃颂。

国藩回任江表，节序频更。诸务丛积，目光昏蒙日甚，无术挽回。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！复颂台安，并贺节禧。摹璧晚谦，不具。

569．复黄翼升六月初九日

水师积习恐革除未尽，故态复萌，宜督同诸镇加意稽察。哥老会众蔓延各处，剿抚俱难，殊深焦虑。欲将大胜关三成厘金酌发候补人员津贴，已照咨核办。

昌岐仁弟大人阁下：

执别以来，时深驰系。接四月间两次惠函，就谂巡阅各营，整饬军政，鄂垣小憩。闻已驰赴岳阳，吉旋星沙，至以为慰。

承示查办各节，处置均属允当。长沙各汛收受更油、渔船各费等弊，前经阁下出示严禁，敝处亦迭次派员密查，错综参伍，以辨其事之虚实。又训饬各镇，使知振奋。数月以来，闻已渐次改观。惟积习所染，恐未能革除净尽，或不久复萌故态。仍希阁下督同诸镇加意稽察，务使威克厥爱，有犯必惩，庶可大振窳惰之气，俾水师之制不至为当世所讥。

吾乡哥老会匪去岁甫经兵练击散，乃四月间忽复滋事，益阳、龙阳等城相继被扰。闻官军获胜，业已解散，刻下止须缉捕余党。惟此辈蔓延各处，游荡无业，常思逐风尘而得逞。南省年年发难，剿之而不畏，抚之而无术。纵使十次全胜，而设有一次迁延，则桑梓之患不堪设想，殊深焦虑。

此间近状如恒。春雨既已沾足，麦收可望中稔，插稻之水亦甚敷用。倘此后雨旸时若，岁事或可望有秋。鄙人精力日衰，诸务丛积，均未能悉心经理。目光昏蒙如故，无术挽回。三月增发疝气，起居不便，入夏方见痊愈。内人一病三月，夏初尤觉沉重，近始渐有转机。然九死一生，受诸痛楚，目既失明，足复难动，亦生理之极艰也。知注附闻。

候补人员津贴一项，将届截止之期。大咨请将大胜关三成厘金酌提发给，以免向隅，自是调剂诸员盛意。昨已照咨核办，咨复冰案。廖牧献廷既蒙鉴赏，已派差前往皖北稽查屯田矣。复颂台安，诸惟心鉴。不具。

570．复张树声六月初九日

酬答午节相庆，略报重回江表近况。兼示西陲军事日臻顺利及直隶麦收远胜前年。

振轩仁弟大人阁下：

顷接惠函，猥以午节相庆，兼承示壹是。就谂荣膺宠命，护理疆圻。荩绩日隆，蕃釐云蔚，无任企颂。

国藩承乏江表，瞬逾半年，绠短汲深，时虞陨越。差幸辖境敉平无事，春间雨泽沾足，麦收可称中稔，稻苗亦甚鬯茂，岁事或可望有秋。惟是精力日衰，诸务丛积，均未能悉心经理。目光昏蒙日甚，无术挽回。三月间增发疝气，起居不便，入夏痊愈。内子一病三月，初甚沉重，近始渐有转机。目既失明，足复难动，亦生理之至艰也。

西陲军事，闻自金积堡得手后，大局日臻顺利。从此诸军整旆西趋，陇右当不日肃清，晋省防务亦可休息，诚属敷天之庆。

天津改筑新城，自是筹防要着。然既为防子、直子而设，则较之寻常城工，更须十分坚实，所费银钱亦必难于节省。

直隶今年麦收虽薄，犹远胜于八、九两年，闻之增慰。

日本使臣于六月二日由沪启程，日内可到津门。不知议约易于就绪否？

潘撷珊到省后，即派筹防差事，渥蒙推爱垂青，曷任纫感！复颂台安，并贺节禧。不具。

571．复潘祖荫六月初九日

酬答午节相庆，顺告回任江表近况及关汶贵被捕消息。

伯寅仁弟大人阁下：

顷接惠函，猥以午节相庆，并承贶竹汀日记四册，拜登敬谢。就谂瑞集兰陔，勤宣青琐，裕箕畴之食货，迓虞陛之丝纶。引企矞晖，良殷抃颂。

国藩回任江表，节序频更，绠短汲深，时虞陨越。此间春雨沾足，麦收可称中稔。入夏以后，稻苗亦颇鬯茂，岁事或可望有秋。惟是鄙人精力日衰，目光昏霿，无术挽回。春间增发疝气，近始渐见痊愈。诸务丛积，未能悉心经理，殊以为愧。

皖南土匪前经滋事立即击散，惟渠魁关姓久未拿获。昨经皖南镇派弁四出缉捕，甫报就擒。

敝省哥老会匪窃发，亦经官军扑灭。此辈布满各省，聚散无迹，起灭无端，勾结蔓延，牢不可破。年年发难，殊乏善治之策，曷胜焦虑！复颂台安，并贺节禧。不具。

572．复许振祎六月初九日

谢贶参枝，顺告近况及关汶贵被擒、《圣训》收到诸事。

仙屏仁弟大人阁下：

五月中旬接到惠书，承贶高丽参、吉林参各一斤，殊珍远赉，既精且多，拜登之余，弥殷愧谢。顷又接四月杪来函，就谂尊体违和，旋占勿药，至以为慰。

此间近状如恒。入夏以来雨旸时若，岁事或可望有秋。皖南土匪前经滋事，立即击散，惟渠魁关姓久未拿获。昨经皖南镇派弁四出缉捕，甫报就擒。敝省哥老会匪窃发，亦经官军扑灭。此辈布满各省，聚散无迹，起灭无端，勾结蔓延，牢不可破。年年发难，殊乏善治之策，曷胜焦虑！

鄙人疝气已愈，而目蒙尚无挽回。近来常服丸药，颇取温品。惟是天时溽暑，素性畏热，深以为苦。内子一病三月，近始渐见痊可。然目既失明，足复难动，亦生理之至艰也。

桂孝廉皓庭业已见过一次。来示谓其学问淹博，才具开展。以平日所论荔秋廉甫、逸山诸人观之，知藻鉴有真，理无或爽。此间人浮于事，一时骤难位置。容俟徐为设法，或致书粤中当事，嘱为代觅一席，当更妥谋，以副雅嘱。

《圣训》一部，已由春芝田径交桂芗亭观察带到，并以附闻。复颂台安，诸惟心鉴。不具。

573．复石景芬六月初十日

略报近况，并告当酌量位置其甥婿。

芸斋老前辈大人阁下：

顷接惠函，猥蒙注饰，纫珮曷任！就谂道履绥愉，纂述闳富。兰阶擢秀，传令绪于箕裘；芸帙颐神，延修龄于松柏。引企矞晖，良殷抃颂。

国藩自去冬出都后，由陆路赴济宁买舟南下，闰十月杪行抵金陵。视事以来，诸务丛积。日光昏蒙日甚，无术挽回。三日间增发疝气，起居不便，近始渐见痊愈。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧陨越取戾，贻羞知好，曷胜兢兢！

承示令甥婿李君前时效力行间，艰苦耐劳。此次以直牧分发苏省，自堪备循良之选。容俟酌量位置，以副雅属。复颂台安，祗璧谦版。不具。

574．唁丁宝桢六月初十日

吊唁丁夫人逝世，并略示近况。

稚璜宫保尊兄大人阁下：

顷接讣函，并大著《家传》一首。惊悉尊阃夫人瑶岛归真，曷任骇悼！阁下骑省含悲，悼亡有什，殊难自遣。惟念尊夫人望重六珈，范修七诫。鸾封一品，身膺揄屈之华；鹤算五旬，庭耀环瑜之彩。揆诸九京，似无遗憾。尚望加意珍卫，善自排遣，效庄生之作达，戒奉倩之伤神，是所至祷。

大作《家传》着墨无多，措辞雅淡，而德门壸范已呈露于意言之表。淑行高文，均堪佩仰。

国藩回任江表，瞬逾半年，绠短汲深，愧无裨补。春间雨泽沾足，麦收可称中稔。入夏以来，稻苗亦尚鬯茂，岁事或可有秋。惟是精力日衰，目光蒙霿，无术挽回。三月间增发疝气，近始渐见痊愈。诸务丛积，均未能悉心经理，曷胜兢兢！

南省漕船闻已尽过黄河，在八里庙等候伏汛。荷蒙荩筹措置，兴办各段工程，又节节派员照护，剥船亦极应手。深感舟谊，实无既极。挽幛一悬，俟有妥便再付，先此奉慰。顺颂台安，诸希朗照。不具。

575．复方濬颐六月初十日

询商刊刻《十三经注疏》，并告陈、李交哄案之处理诸事。

子箴尊兄大人阁下：

顷接惠函，具谂《十三经注疏》业已饬局重刊，并延请何贞翁前辈在扬总理其事。校经本属不易，得此耆儒主持，足令六籍扬馨，至以为慰。

殿本《十三经》，派员购访，未知能即时觅到否。前接贞翁来信，云先为局中商定格式底样，拟再求剪裁伸缩之法。莫偲翁来，谈及此事，渠意格式广长，字之粗细，悉以殿本为法，并须翻板为之。鄙意则不主于翻板，拟《十三经》皆仿照殿本另写，但不欲有剪裁伸缩之事。如有须订正之处，则别为《校勘记》附于每卷之末。或《诗》、《礼》有《校勘记》而他经无之，亦无不可。昨已函致贞翁商榷壹是，谅必与阁下斟酌尽善，便中尚乞示及。前刻有《金陵书局章程》一册，言字体须方、粗、匀、清，若刻注疏，亦不外此四字诀。兹寄去一本，以备参核。

陈、李交哄之事，前经查明原委据实奏参，李拟革职，陈以都司降补，奉旨照准。顷又奉到寄谕，知陈、李复被言路弹劾，并请拿问究办。圣意不事操切，但令皖、豫、鄂省常行稽察而已。

宝应增生徐元栋，其父任徐州教官，曾来敝处对奕。本年渠具禀前来，因批准送梅花书院肄业，许以另添膏火一分。兹闻仍随课升降。渠又有禀来，言省三任内送院肄业者每月另给膏火，常有定数，并不随课升降。如果有此成案，可否照给一份。未便再形诸公牍，因便奉商，仍希尊处核夺。复颂台安，祗璧谦版。不具。

576．唁倭福纶倭福裕六月十二日

吊唁倭仁逝世。

福纶、福裕世兄阁下：

前阅邸抄，惊悉尊甫艮翁太保老前辈中堂骑箕仙逝，曷任骇愕！忆昨八、九两年国藩到京，得以重瞻硕范，倾写鄙忱，方欣老成康健，寿耇未央，岂知握别半年，芳型遽杳！贤昆仲至孝性成，自必逾恒哀慕。惟念太保中堂名德硕望，讲求正学四十余年，存养省察未尝一息少懈。即历载日记，已为海内士大夫所同钦守之正轨，戒宗旨之稍偏。凡有志学道者，皆仰为山斗而奉为依归。至夫黼座论思，讲筵启沃，皆本致君尧舜之心，以成中兴缉熙之业，洵属功在社稷，泽及方来。加以积善之庆，穀贻孙子，饰终之典，哀逾圭璋。固已备极哀荣，毫无遗憾。尚望节哀顺变，勿过毁伤，是所至祷。

国藩素仰德晖，怀贤感旧，怅人琴之永逝，叹梁木之遽摧。只因羁迹江东，不获躬亲奠醊。谨具薄赙一函，寄函灵右，聊申一束如玉之忱，永致九原谁归之慨。专泐布唁孝履，顺颂礼安。不具。

世愚弟曾国藩顿首

577．复刘坤一六月十九日

为帅逸斋请恤稿，祈即列衔缮发。广、建滋事之关汶贵已捕获正法，但湘省哥逆仍未能一绝根株。

岘庄尊兄大人阁下：

接诵惠书，并附抄示片稿，敬悉壹是。就谂旌从元旋，兴居多庆，至以为颂。

帅逸斋观察生前虽无战功，而其平日侠气英风，实为时辈所罕见。其死事又甚壮烈，大议追叙往事，恳切陈词，极为允惬。必能仰邀俞允，为国家宏褒忠之典，为逸斋昭烈士之节，即希列入敝衔缮发。不独帅氏存殁悉感仁人之言，即弟亦可少尽友生之谊矣。

江右早稻丰收，地方绥靖，同深忭慰。江南近状诸称安辑，雨旸亦尚应候，可期有秋。前此广、建滋事之首匪关汶贵，顷已捕获正法。惟闻湘省哥匪前犯益阳龙阳，虽经韫帅派兵剿灭，不至蔓延为患，而根株未绝，团防不辍，小民疲于奔命。且近年虽旋起旋眠，而倘有一次不能遽灭，迁延数月，即恐不可收拾。如何，如何！

荫渠山居数载，深闭固拒，中外士大夫莫不惜其前时去位之速，而幸其复出，一拯时艰，三辅士民则尤望之若岁。兹荷新抚粤东之命，并令迅速履新，眷畀优隆。闻其精力健足，当不至却顾不起，竹报想已述及。倭相服官四十余年，不名一钱，讲学持躬，不愧第一流人。其身后遗疏，辅翼本根，亦粹然儒者之言。但冀其子孙蔚起，克绍德馨，庶天下乐观善人之食报也。复颂台安，诸希心鉴。摹璧晚谦，不备。

578．复张之万六月十九日

周良才现署标中营，难令远离。吴长庆拟驻防东坝，以利操练调度。淮安存守评语仍希密示，以凭会衔复奏。

青翁尊兄大人阁下：

接诵五月二十九、六月初二两次惠书，敬聆壹是。就审荩躬康胜为颂。

仲甫晋谒台端，言及六、七濠口闲人太多，匪徒混迹，抢案层见迭出，并有聚众结盟之事，不可无兵镇压，属派周将良才带队前往驻扎。查六濠口前经穀帅派委师道荣光酌带哨勇在彼编办保甲，如果游民啸聚日众，师道自有岌岌难安之势，必详细具禀，设法驱逐，方为能举其职。昨接该道会同吴镇公禀保甲一案，并盐船一律编查，似办法尚属认真，不至遽生他患。弟前调庆字一营由五台山移至三汊河，即为就近弹压六濠口起见。周将现署敝标中军，难令远离。容再严檄吴镇、师道加意稽察，遇有形迹可疑者毋许逗留，力遏乱萌，不知有补否。

吴小轩长庆部下共十一营：马队三营远驻保定；步队八营，两营在宿迁，三营在扬州，一营在三汊河，一营在苏州，一营在溧阳。渠昨来此，言及分布太散，缓急调度不灵，意欲将保定马队调至宿迁，宿迁二营调至扬州，其余六营一概移扎东坝。渠即驻防东坝。东坝去苏垣二百余里，去宁垣亦二百余里，两处听调朝发夕至。其地宽闲，利于操练。渠请弟函商尊处及李相处。特此奉商，即希裁示。

倭使于初八日抵津，闻将以十二三日订议条约。敏斋必候事了始能南旋，恐须在中秋前后矣。

黎牧庶昌抚字心劳，催科政拙，诚如明论。闻其钱漕尾数欠征至五千余石之多，挪垫公款无从弥缝。前与敏斋及子范商及，俱谓苟无他缺可调，又不如久署吴江之稍愈。今尊意许其量移一席，俾无负累，厚泽尤为优渥。阁下藻鉴精审，而得一才又殷殷爱惜而玉成之，全苏群吏其日有勃兴之象乎？

廷旨饬令察看淮安存守，敝处亦已奉到。该守通籍近四十年，精力不无减损。来示谓其廉静有余，干济不足，评骘洵为至当。惟此二句之下加一轻语则可以保位，加一重语亦可以去官。究竟仍希密示，以凭会衔复奏。

部催子箴引见，现在正议整顿鹾纲，未便遽易生手。少迟即为奏请展缓，以副谆属。但部既曾催取，恐亦不能久留也。复颂台安，诸希心鉴，摹璧晚谦。

579．复张之万六月二十七日

苏浙漕粮由津运通酌增剥船运价，自是最善之法。分省办捐，江西既有成效，苏省亦可踵行。

青翁尊兄大人阁下：

前复一缄，计达尊览。顷奉惠书，敬聆壹是。就审台候绥愉为颂。

苏浙漕粮由津运通，酌增剥船运价，自是最善之法。官剥自减价以来，船户食用不敷，遂至偷米搀水。承运各官虽明知之，而莫可如何。南省守候银两又经裁去，民船日少，觅雇綦难。今议每石加水脚银五分，在公家既加体恤，此后即严查弊端，亦非苛刻；在船户苟可敷衍，亦必不复萌故智，甘受重谴。阁下得咨后，已告竹樵在于苏垣司、道两库凑款拨解浙省。事同一律，必无吝色，从此剥船之弊当渐减矣。

部咨江苏、浙江、福建三省应行撤去原设甘黔捐局，定于每省总设一捐，即由每省派员承办，分成协济。部中之意以本省之官办本省之事，呼应较灵。江西照此办理，闻其所收颇丰，惟折收银数太短，外费名目太多，将来行之日久，亦恐有干驳诘。尊意欲先咨商甘黔各帅，鄙见似可函商江西，询其折数若干，外费若干。江西既有成效，苏省亦可踵行。章程定后，宁、苏两藩司似可设两总局，扬州、上海可设两分局，余不须多设矣。

紫湄、琴西请补两缺，已准大咨，附还回稿，即当缮发。镇江蒋、赵两守补缺之案亦拟同奏。此事业经面商函商，其折稿或先发后咨，统希鉴亮。

扎守奉讳去官，尊处檄钱守卿署理。该守气象端厚，似是伟器。厘局提调杨守，亦佳选也。阁下奖护群材，吏治当日振矣。复颂台安，诸希心鉴。摹璧晚谦，不备。

580．致刘坤一六月二十八日

张洵之例可援，钟伯平死事祈主稿奏请予谥建祠。

岘庄尊兄大人阁下：

日前复去一缄，计达伟览。比惟荩躬笃祜为颂。

帅逸斋观察之事，已承惠允挈衔附片奏请，加恩予谥建祠，同深感荷。顷间又得兴国钟子宾同年来函，以其嗣君伯平侍讲启峋父子从事杨厚庵制军幕中五年，陇省标兵之变，父子同时遇害，比经厚帅奏明，业蒙廷旨优恤。兹其同邑蓝太史等因伯平前在本籍筹饷筹防，不遗余力，地方卒赖保卫，甫经从戎，即已捐躯，迹其生平品学兼优，忠良懋著，必应上邀朝廷一字之褒，枌榆千秋之祀，方足昭示。来兹并援近年浙江翰林张洵因公殉难得邀谥祠之例，公禀邑令，转详奏请予谥建祠。子宾亦以子孙俱殁王事，含悲无穷，特录禀稿函嘱国藩为之入告。伯平籍隶江右，应由阁下主政。子宾与弟同年夙好，伯平少年通籍，学行既迈等伦，志趣亦甚远大，遽被戕害，远近同惜。兹将禀稿、来函抄呈台鉴，务恳垂念该绅生前有功桑梓，厥后在陇死事又甚壮烈，许为主稿，挈列敝衔附奏，以彰忠节，至为感祷。或待逸斋前事之片奉到谕旨，再行续陈此件，或不候谕旨部文即行速奏，统惟卓裁。宾翁谦谨笃厚，内行修饬，而暮年子孙罹祸，诚有难于排遣者。善人获报，理难尽信。台从近年常与会晤否？尚不甚衰颓否？比之刘詹翁意兴何如？便中尚希示及。顺颂台安，诸希心照。

581．复李瀚章六月二十八日

官运淮盐至荆一节，既谓非计，即作罢论。缉私极难，然总须认真办理。且俟部文到日，再行熟商举措。

筱泉年兄大人阁下：

前劳驺从过访，匆匆话别，未尽所怀。顷奉惠书，猥承齿谢，只增惭恧。就谂节钺荣旋，慈闱笃祜，潭府均康，至以为颂。台旆出都后冒暑遄征，微有感冒，近想已就霍然。

鄂湘两省岁事均称有年，低田绝无溃决淹溺之患，高田间有旱干而为地不广。大致全楚丰稔，同深忭慰。

官运淮盐至荆一节，国藩始闻阁下述及伯苻之意，亦颇谓然。继思官运减价而商运不减，则商运必致尽为官占。若官与商一并议减，则额中之盐壅积如山，岂可再添官办之新引而置商办之旧引于不顾、任其尘封壅滞？若提商盐由官督办，则其余利仍应归商，而于公款实无尺寸之益，徒令商人议其不便。再四筹维，窒碍殊多，已于尚斋函中详细言之。尚斋既就近禀商阁下，谓为非计，即作罢论。

堵川畅淮一疏，至今未接部文，不知何以迟迟若此。即使部文一一允准，甚至加倍护淮，亦仅官样文章。非得大力扶助，决不为功。承允部复到时虚衷商榷，此即场运各商生机所系。尊见以缉私极难，恐酿巨案，诚为确论。然无论分界分成，总须认真缉私，乃有下手之处。盐务者，本系官与民争利之事。若不缉私，则悉听民之所为，在官将全无利矣。如何缉私，统俟部文到日再行熟商。

江南近状亦好。低田全无水患，高田间有微旱而无大损，亦与楚境相似，足舒廑念。复颂台祺，诸惟心鉴。

582．复钟音鸿六月二十八日

钟伯平父子乞谥建祠之事，宜由江西抚军主政。

宾翁同年大公祖大人阁下：

接诵惠书，猥蒙奖借，惭戢曷任！就谂经传槐市，祜集枌乡。著硕望于龙门，名高北斗；绍清规于鹿洞，材育西江。引企矞晖，良殷忭颂。

承示哲嗣伯平侍讲父子死事情形，并录珂乡蓝太史等公禀邑令稿件，属为据情入告，仰乞予谥建祠，以彰节烈，自是义无可辞。惟是君家籍隶江右，伯平遇害地方又在甘省，杨前制军既已疏请优恤于前，则此后吁恳加恩予谥建祠，应由本省大府主政。春杪帅逸斋远之世兄来此，禀乞为其父奏恳褒嘉予谥建祠，逸斋殉难东乡，比经函商岘庄中丞主稿挈衔会奏。伯平之于逸斋，情事略同，似亦应由江西抚军主政。顷已照录来书及公禀稿转商岘帅，能否遂许附奏，尚难预必。如台从有便至省面恳岘帅，敝函适亦商及，较易为功。统俟岘帅复函到时，再行转告左右。

国藩重莅江表将逾半年，目光既日昏霿，精力复极衰敝。三月增发疝气，起居不便，顷始就痊。一切军政吏治未能悉心筹画，江海各防虽拟及时整顿，而事端重大，亦且茫无头绪。夙夜兢兢，大惧陨越取戾，贻羞知好。复颂台安，诸惟心照。

583．复英翰六月二十九日

夏、吴四弁容俟相当缺出，即行拔委。李世忠如无可疑处，自以量加保全为妥。

西林宫保尊兄大人阁下：

接诵两次惠书，敬悉壹是。就谂勋勤懋著，履候增绥，至以为颂。

关逆纠众倡乱，事后遁逃，踪迹诡秘。各路兵役穷搜，正苦难于就绪，廷旨方饬严捕，而已如期弋获，立予斩枭首，下快众心，上慰宸廑。凡此弁勇之用命，实赖阁下戒饬镇将奖励有素，故能克期蒇事。另单开示之夏、吴、束、王四弁尤为出力，该弁等愿补实缺，不欲列保虚阶，属予酌补以昭奖劝，容俟相当缺出，即行拔委。潘镇董率有方，阁下为之附片乞恩，至为公允。似此赏不逾时，以后更踊跃用命矣。

李、陈交哄之事，就案了案，不过如此。前奉寄谕抄发言路二疏，欲更加重，外间固未便遽及，圣意亦不欲操切。阁下于李提督向极优容，于霍邱一带情形亦熟，究竟有可疑之处如言路所指者否？若目前并无可疑，日后不再滋事，自以量加保全，存朝廷宽大之体为妥。复颂台安，诸希心鉴。不具。

584．复蒋养吾六月二十九日

欣诺将存银捐献湖广义园，兼报江右及畿辅岁事诸状。

养吾尊兄大人阁下：

顷接惠函，就谂荩绩日隆，履祺休鬯为慰。

承示湖广义园落成，以所余经费购一铺面，逐年取税，以资办公及他善举，措注极为妥洽。惟资费未足，各同乡均量力续捐。适敝处有存银京平百两在冷副将署中，嘱将此项加捐为义阡置铺之费，甚善甚善。昨接冷副将来禀，业已批发矣。此等款项本不应令寄南中，阁下此举，适足为鄙人补过耳。

江右近状如恒。入夏以来雨旸时若，稻苗尚属鬯茂，岁事或可望有秋。畿辅各属，闻霖雨极为优渥。北方向苦亢旱，今岁沾足如此，当是丰稔之象。回忆八年九年夏间枯旱为虞，至今犹心悸也。

吾乡哥老会匪窃发，旋经兵练扑灭。此辈布满郡邑，聚散无迹，起灭无端，勾结蔓延，牢不可破。年年发难，虽皆幸而立破，向使有一年迁延，不遽破灭，则桑梓之患不堪涉想，曷胜焦虑！

刘荫帅奉巡抚广东之命，闻已自家起程。清节硕望，久为朝廷所深鉴，今复起而任事，诚属苍生之福，亦见公道之不泯也。复颂台安，诸惟心鉴。不具。

585．复王大经六月二十九日

商议粮艘径运通州措施，顺告近状。

晓莲尊兄大人阁下：

连接函牍，知漕船渡黄后乘涨入运，于六月初三日即已全达临清。固由伏汛水涨足资浮送，亦由催趱迅速，不失机宜。荩劳懋绩，良深珮慰。

临清向办接运，俾南船即时回空，免至乏水，原系善策。今岁粮艘早到该处，船户骤难招集，不敷装运。现令各原船径运通州，既省守候斛兑之劳，又免搀水舞弊之事，颇属一举两得。惟是该船北上以后，能否赶紧交兑，于七月即行返棹？临清至张秋一带，能否不至干涸？殊深悬系。至该船等径抵通坝，路途较远，时日较长，自应酌予变通，稍加体恤。已照来禀批准所带货物每船以成本五百两为准，沿途均免抽厘，分别咨行在案。黄水长落靡常，回空之船须得水一尺数寸，方可以资浮送，业由阁下禀请丁中丞预饬厅县，随时下板截流，筑坝蓄水，当能如议施行。敝处前曾累次函商丁帅，恳其多方照料，渠亦雅意周旋，诸事颇肯相助，谅可无虞掣肘。

此间近状如恒。入夏以来，雨旸时若，低田绝无水患，高田微有旱处，而无大损，岁事或可望有秋。

国藩疝气已愈，眩晕未发，惟目光昏霿，无术挽回。诸务丛积，未能悉心经理，殊以为愧。复颂台安，诸惟心鉴。不具。

586．致吴坤修七月初二日

李、陈交哄之案，已据实奏参。闻黄笛楼勤慎可恃，宜量予位置。王寿祺家，祈代致三十金稍为资助。

竹庄仁弟大人阁下：

前得西林宫保来函，言及尊恙入夏以来加意调治，已就霍然，欣慰无既。比想荩勤益懋，摄卫无衍，至以为颂。

此间近状诸称安帖，雨旸亦属应候。低田全无水患，高田间有旱处，而无大损，岁事可期有秋。

夏初李、陈交哄之案，比经确查情形，据实奏参。李则革职，陈降都司，令各速还原籍。就案了案，不过如此。前奉寄谕抄发言路二疏，欲再加重，外间固未便遽更，圣意亦不欲操切，但令皖、豫、鄂三省大府留心察看。李虽尤不理于人口，然使目前并无可疑，日后不更滋事，则末路尚可保全，不至负朝廷前此宽大之典。陈尚有积资在宝应等处未经收还，不知何日始回鄂籍，恐难卒就范围也。

有黄巡检鹤立号笛楼者，为武昌张廉卿舍人裕钊之内弟。以廉卿积学敦行，善为古文，仆延之主讲江宁凤池书院。备述黄君勤慎可恃，惟其贫苦异常，欲求一差，俾资历练，且借薪水为啖饭之资。仆观其人，亦诚敦笃不苟，尚希惠赐照拂，量予位置，至以为荷。

又王牧寿祺在颍上物故，闻其身后萧条，债负累累。日昨车过此，其子来谒，比送三十金，稍为资助。甫经封送，而已解缆上驶，未及递交，鄙怀为之愀然不安。刻计已抵皖城，即乞阁下代为如数垫送，以将鄙忱。俟黄巡检赴皖时即行寄还。王牧前办大通厘务，曾蒙鉴赏。兹乃未竟所用，遽尔委化，殊堪悼惜。阁下好济人急，远近同欢，每于故员后事曲示体恤，无微不至。前此所济各员是否略支公款，抑系全解私囊？王牧归葬后能令其眷属稍足自存，不至流离失所，端赖大力扶持，设法存护，是所至祷。

鄙人目光昏霿日甚，无术可以挽回。所幸前患疝气之症近已就痊，眩晕亦久未发，眷累粗适，足纾注念。顺颂台安，诸惟心照。不具。

587．复冯卓怀七月初二日

吴廷栋家迁葬之举，事属难行。洪汝奎仍拟留之久居金陵，不欲劝其还山。江右岁事可望有秋，湖南哥老会之患堪虑。

树堂仁弟大人阁下：

金陵畅叙，一月有余。回忆昔在祁门，侵侮良朋，轻离贤俊，悔憾正深。一旦握手相见，具仰旷远之怀，稍释积年之愧。匆匆执别，缱绻奚任！顷接惠函，猥以馈敬戋戋，远劳齿谢，只增惭恧。就谂台从行抵六安，即日返旆南旋，比想已抵星沙。

竹如先生新庄既断不可住，自不妨决意去之，另谋他处。阴宅既看得五处，则后事已有头绪。惟渠家葬诸城，自吴夫人以下共有八棺，迁葬之举，事属难行。竹翁不能独自主持，子妇及诸孙辈皆以葬后添丁不少，不欲轻于迁改。至归乡之事，须在九、十月间天气凉爽乃为合宜。而竹翁以故乡族党无一人可与谈者，殊难耐此孤寂。且或借贷钱米以图一饱，或求写荐书以谋外事，亦苦无以应之。而竹翁之子孙在于扬州、金陵各支薪水，以供家食，若随同回籍，则并此而无。事事仰给于人，尤非竹翁所愿。故琴西之意仍留此老久居金陵，不劝之还山也。

阁下精研地理，熟于古法。此次行经怀、桐、舒、六之间，山水奇伟，为中干正龙结聚之处，揽异搜奇，左宜右有，必当大慰胸中之愿。形家者言从古帝王将相出于中干者为最多，良由形势雄厚，非南干诸山水可及也。

承示大驾拟至敝乡为舍间代营吉地，隆情厚意，感何可言！惟一家私事有劳跋涉，窃抱不安。顷已函告舍弟，如台驾果辱临敝乡，自当扫径以待。

此间近状如恒。四月以来，雨旸时若，低田全无水患，高田微有旱处而无大损，岁事可望有秋。国藩疝气已愈，晕眩未发。惟目光蒙霿，无术挽回。诸务丛积，未能悉心经理，殊以为愧。

吾乡哥老会匪窃发，旋经兵练扑灭。此辈布满郡邑，聚散无迹，起灭无端，勾结蔓延，牢不可破。虽年年旋发旋除，然十次速破而设有一次迁延，则桑梓之患不堪设想，曷胜焦虑！复颂台安，诸惟心鉴。不具。

588．复陈鼐七月初八日

询商吏员补缺诸事，兼示江右近况等项。

作梅仁弟大人阁下：

接五月十九日惠函，就谂瀛眷北上，安抵保阳，至以为慰。

畿辅自四月以来连霈甘霖。北方向苦亢旸，回忆八年、九年夏间枯旱无泽，至今犹为心悸。今岁雨泽沾足，当是岁稔之象。永定河又复溃决，自是意中之事，不仅今年已也。

张牧及吴、王、沈三令皆有政声，子岱治行为通省第一。直隶吏治当可蒸蒸日上，渐改旧观。惠甫磁州解任，若不能速补一缺，可否委署一处，以免赋闲赔累？存之到任数月，治状何如？能与子岱并驾否？直隶州县动多负累，若使诸君不登债台，端赖调甫方伯与阁下有以护惜之。东光之陈，吴桥之石，河间之王，皆可勉为循良，尚希另眼相看。廉甫佳士，惜遽以礼去官，尚不甚累否？松圃已真除天津一缺。去年初委署时，物议沸腾，意将不得久于其位。今任事经年，并无差误，物论稍转否？人苟无实在劣迹，虽众口铄金，亦尚易于湔洗。松甫所患者，则望较轻耳。云岩在上海破除武营习气，诸事认真。补缺之说，渠所署者，系参将刘锡洪之缺，调省察看，并未开缺。云岩系陆营出身，补水师缺，又干部驳，是以尚未定局。子永无求解局务之说，刻下照旧视事。如再有去意，亦当善为絷维，不令骤居闲散。渠之景况，似亦不可无一差以资事畜。勉林相从南旋，鄙人附片奏请留江差委，部中加意挑剔，议令比照终养之例仍应坐补原缺。现在此间派办营务，常出稽查各营。奉亲赴魏之说，渠固无此意。开缺之后，亦无此信矣。

此间近状如恒。入夏以来，雨旸时若，低田绝无水患，高田间有旱处。苏、松、通、大各属求雨，近日若普沛甘霖，岁事或可望有秋。

建平土匪滋事以后，渠魁关姓久未捕获。经皖南镇派弁四出踩缉，六月初二日获之于慈湖镇，当在芜湖正法，足快人心。

陈、李交哄之事，前经查明原委，据实奏参，奉旨分别降革。顷又奉到寄谕，复被言路弹劾，更请拿问究办。外间既难骤改，圣意亦不操切。不知若辈可能安靖居家，不生波折否。知注附闻。复颂台安，诸惟心鉴。不具。

589．加冯卓怀片七月初九日

湘省今年亢旱，若岁事再歉，则殊虑哥老会滋事。鹾务感荷关切，望释疑团。

正封函间，接诵六月初十惠书。具悉台从安抵里门，潭第均康，至以为慰。

竹翁朗轩故里阴地阳宅，阁下此次不惮跋涉，冒暑寻山，具慧眼而出以忠心，当已尽善尽美。惟是竹翁近况，难遽迁葬归居，迫于势之无可如何，前函已详言之。现拟于竹翁屋旁添建六间，即为久居之计。竹翁方感高义，将来返安时一切当如伟画，耽错之说无乃过虑。

湘省今年亢旱，近省一带雨泽稀少。年来哥老会匪屡起滋事，如果岁事丰稔，尚可消患无形，再歉则殊为可虞。

另函所示一节，远劳关切鹾务，知无不言，极深感荷。第订定年例隔省常规，则可保其必无。在告之者不过日闻众商无稽之言，积久生疑，一入有心者之耳，俨若出于有因。其实大吏之力顾本省，亦犹健仆之力顾本家，非必但利一身而后竭力为之。市虎成于三人，天下事往往如此，即望释此疑团。如过城市，亦法金人缄口，虽至交密友之前均不漏泄，亦消弭争端之一道也。载颂台安。

国藩又启

590．复李鸿章七月十一日

苏浙海运漕粮由津运通，酌增剥船运价，自是最善之策。庆军马队可否调扎宿迁，淮军津贴具体实施状况若何，均祈示及。

少泉宫太保中堂世仁弟阁下：

接诵惠书，并准大咨，敬聆一一。就谂荩祉增绥为颂。

苏浙海运漕粮由津运通，酌增剥船运价，自是最善之策。官剥自减价以来，船户食用不敷，遂至偷米搀水。承运各官虽明知之，而莫可如何。南省守候银两又经裁去，民船日少，觅雇綦难。今议每石加水脚银五分，在公家既加体恤，此后即严查弊端，不为苛刻；在船户苟可敷衍，此后当不萌故智，甘受重谴。日前已录来咨檄饬苏司妥议。青帅则业令竹樵在于苏垣司、道两库凑款拨解浙省。事同一律，必无吝色，从此剥船之弊当渐减矣。

吴小轩长庆所部之十一营：马队三营远驻保定；步队八营，两营在宿迁，三营在扬州，一营在三汊河，一营在苏州，一营在溧阳。渠前月来此，言及分布太散，调度不灵，意欲将扎保定之马队调至宿迁，宿迁二营调至扬州，其余六营一概移扎东坝。渠即驻防东坝。该处去宁垣二百余里，去苏垣亦二百余里，两处听调朝发夕至，其地亦甚宽闲，便于操练。渠欲仆函商阁下及青帅，现在直隶有盛字一军，辅之以练军洋枪队，兵力较厚，可否将庆军马队三营调扎宿迁，伏候裁酌示复。

此间再拟就老湘营甘省凯撤之率〔卒〕参配新勇，共募六营，合之小轩所部共成七千人，相为犄角，聊资屏蔽。其饷仍取之协甘老湘一军项下，已函商刘毅斋矣。小轩又以统营甚多，使费浩繁，所领办公银两入不偿出，前曾面求借银一万，顷又具牍请领，仆已批准。淮军津贴统领之款向以米价为大宗，其次则于欠饷项下批发。仆但知其大概，究竟各统领往年借支欠饷多者至若干而止？少者若干？年年津贴否？各统领中又有多寡、厚薄、疏数之分否？统望约略示及。

倭使抵津，通商条约底稿久经敏斋、子敬酌定。顷得敏斋来牍，乃言该使近送底本较之上年所呈大有径庭。其四十四条系抄西洋条约，而凡事又援别国之最优者以为比例，大抵照英法等国不能少减，此外亦无可加矣。

闻直隶雨极沾足，岁事甚丰，良以为慰。永定河之决，则年年常例，虽旱岁亦不能免。此间低田大熟，高者颇伤于旱，苏州、通、太至今求祷未已。

贱躯近幸无恙，目疾则昏蒙日甚，万难挽回。知注并闻。复颂台安，诸惟心鉴。

591．复杨昌濬七月十一日

淮浙盐务已檄淮运司妥细核议。李榕养廉金一事，祈速复示。

石泉尊兄大人阁下：

前接惠书，祗悉壹是。就谂节钺宣勤，兴居笃祜，至以为颂。

承示两浙盐务废弛已极，浙西尤难整顿。苏、松各府县现虽招复旧商认运包课，为数既大减于前，销数仍异常疲滞。属将靖江一县仍归浙销，以符旧制，并准大咨浙商呈请各节。该邑为堵截淮私扼要之地，若一日不归浙引，即一日不能巡缉，自系实在情形。惟靖江逼近淮场，场私走漏，势难禁止。亦犹鄂之利食川私，湘之利食粤私，牢不可破。今欲靖邑复食浙盐，诚恐被私侵占，视为固有。顷已录咨，檄淮运司妥细核议，究竟归还浙引与借食淮盐，综计淮浙盐务大局，孰为便利。计司中亦须查询各商，乃能详复，再当从长商办。

江浙海运到通径交之说，现请再从缓议，可见茂文亦全无把握。正月曾经三衔会奏，此次亦拟会衔再奏，即当备稿咨达冰案。

李申夫应领浙江运司养廉，前接尊函应查补缺及开缺日期见诸公牍乃能支领。厥后敝处具咨详载日期请即饬司核发，至今未接函牍见复，岂别有窒碍耶？尚乞裁复为荷。复颂台安，诸惟心鉴。摹璧晚谦，不具。

592．复吴敏树 [1] 七月十六日

盛赞吴氏文之清旷自怡旨趣，兼议桐城姚氏为文得失。

南屏仁兄大人阁下：

三月初旬奉复一函，想已达览。旋接上年腊月惠书，并大著诗文全集各五十部。就审履祺康胜，无任企仰。

大集古文敬读一过，视昔年仅见零篇断幅者尤为卓绝。大抵节节顿挫，不用矜奇辞奥句而字字若履危石而下，落纸乃重绝伦。其中闲适之文清旷自怡，萧然物外，如《说钓》、《杂说》、《程日新传》、《屠禹甸序》之类，若翱翔于云表，俯视而有至乐。国藩尝好读陶公及韦、白、苏、陆闲适之诗，观其博揽物态，逸趣横生，栩栩焉神愉而体轻，令人欲弃百事而从之游。而惜古文家少此恬适之一种，独柳子厚山水记破空而游，并物我而纳诸大适之域，非他家所可及。今乃于尊集数数遘之，故编中虽兼众长，而仆视此等尤高也。

与欧阳筱岑书中论及桐城文派不右刘、姚，至比姚氏于吕居仁，讥评得无少过？刘氏诚非有过绝辈流之诣，姚氏则深造自得，词旨渊雅。其文为世所称诵者，如《庄子章义序》、《礼笺序》、《复张君书》、《复蒋松如书》、《与孔约论禘祭书》、《赠约假归序》、《赠钱献之序》、《朱竹君传》、《仪郑堂记》、《南园诗存序》、《绵庄文集序》等篇，皆义精而词俊，夐绝尘表。其不厌人意者，惜少雄直之气，驱迈之势。姚氏固有偏于阴柔之说，又尝自谢为才弱矣。其论文亦多诣极之语，国史称其有古人所未尝言，鼐独扶其微而发其蕴。惟亟称海峰，不免阿于私好。要之方氏而后，惜抱固当为百余年正宗，未可与海峰同类而并薄之也。浅谬之见，惟希裁正。

国藩回任江表，瞬逾半年。辖境敉平，雨泽沾足，岁事可望丰稔。惟是精力日衰，前发疝气虽已痊愈，目光蒙霿，无术挽回。吏治兵事均未能悉心料理，深为愧悚。吾乡会匪窃发，益阳、龙阳等城相继被扰。此辈游荡无业，常思逐风尘而得逞。湘省年年发难，剿之而不畏，抚之而无术。纵使十次速灭，而设有一次迁延，则桑梓之患不堪涉想，殊以为虑。

镜初出都过此，几及两月。晨夕接对，雅量硕学，令人钦企无已。李将翥汉既补水师千总，粗足自存。此间事少人繁，更无栖托之地。复颂台祺，诸惟心鉴。不具。

[1] 本件《中国近代史料丛刊》影印《湘乡曾氏文献》本与传忠书局稿本文字有较大出入，今据以校改。

593．唁恽桂孙七月十七日

吊唁恽父逝世。

小山世兄贤昆仲礼次：

顷接讣函，惊悉尊甫次翁大公祖大人示疾苏垣，归神兜率，曷任骇愕！当即附片具奏，尚未奉到批旨。方冀东山云起，帝简重膺，岂期北陆霜凋，人琴遽杳？贤昆仲至孝性成，自必逾恒哀慕，衔恤靡至，摧迫如何！

惟念尊大人芸馆宏才，藤厅硕望。熊绩懋，鼎州扬兰芷之馨；霓节勋高，湘水被范韩之泽。明足慑乎群吏，清更绝乎一尘。迨夫枉罹吏议，暂返珂乡，中外交推，迭荷枫宸之宠召，风流未歇，犹闻棠舍之讴思。返真而悟彻拈花，积庆而芬流贻穀。揆诸九京，夫何遗憾！尚望礼庐珍卫，顺变节哀，是所至祷。

国藩金陵羁迹，不获躬亲奠醊。谨具挽幛一悬，寄呈灵右，聊代束刍。专泐，布唁孝履，顺颂礼安。不具。

594．复罗汝怀七月十七日

寄呈《罗萱墓志》及《湖南文征序文》，并报调任畿辅以来状况。

研翁仁兄大人阁下：

客岁保阳官舍，接到惠函，猥以前具薄赙，远劳齿谢，只增惭恧。就谂道履绥愉，纂述闳富，无任企佩。

令嗣伯宜劲节清才，无愧家学渊源。鄙人昔与从事，知之颇审。承寄到木石诸刻并事状，嘱以铭幽之文，谊不敢辞。谨成墓志一篇，芜陋殊甚，曾不足一塞阁下之悲，聊以表夙昔相知之素。南、筠二公老于文事，于伯宜夙加嗟赏。次青、壬秋两君奇辞妙笔，亦与伯宜渥洽，若得诸贤佳制，不复以拙作刊刻，则逝者当更忻慰耳。

承示裒辑《湖南文征》至百九十卷之多，巨编焜耀，既足增吾楚之光，而中间起废阐幽，如为武陵杨公昭晰沉冤，实足以彰公道。虽其间登选稍宽，不免有拙工蹇步羼杂其中，然意在存一省文献，体例自不容过严。阁下暮年多故，力任搜讨，虽处拂意之时，不为稍辍。精心毅力，殆非辈流所及。承以序文相属，兹亦勉缀一首，荒浅无状，但足点黦鸿编耳。

国藩自调任畿辅，衰病相寻。复值亢旱连年，毫无裨补。九年二月，右目倏已无光，左目亦复昏蒙。夏初感晕眩之病，请假两月调理。假期内忽有津门之事，力疾赴津查讯。此案众议纷歧，论理者佥谓宜乘此机与之决战，上雪先皇之耻，下快万姓之心，天主教亦宜趁此驱除。论势者则谓中国兵疲将寡，沿江沿海略无豫备；西洋各国穷年累世但讲战事，其合从之势、狼狈之情牢不可破。邂逅不如意，恐致震惊辇毂。而兵端一构，未知何年可息。因是委曲迁就，冀以消弭衅端。然办理过柔，以致谤议丛积，神明内疚，至今耿耿。旋奉重莅江南之命，陈情未允，倍切悚惶。闰十月杪抵任视事以来，瞬逾半年，诸务丛积，目眚日深。寻常案牍已未能悉心经理，其有须覃精研思者尤觉攻木多节，治丝易棼。江海各防虽拟及时整饬，而事体重大，亦且茫无端绪。大惧旷官取戾，贻羞知己，曷胜兢兢！

承示洗眼之方，鄙人自遘目疾，进方者颇多，言人人殊。间或如法治办，茫无成效，遂复中辍。老年失明，亏在本原，似非人力所能挽回，但以不治治之而已。复颂台安，诸惟心鉴，不具。

595．复张兆栋七月二十日

祝贺荣迁粤东，询问赴任路程，兼告江北漕运及陈、李交哄之案处理情况。

友山尊兄大人阁下：

前月两接惠函，裁复稍稽。顷阅邸钞，敬审荣迁粤东，甘伯之棠阴尚在，孔公之使节重临。知岭徼士民再歌来暮，而江淮黎庶又切去思。睽隔在即，怅悒如何！

江北漕船自渡黄后乘涨入运，六月十三日全达天津，接月杪抵通。接王道来函，云临清向办接运，俾南船即时回空。今岁不虞粮艘早至，该处船只骤难招集，仍由原运运通，较之接运，可少搀水诸弊。惟不知空回之时，张秋至临清一带能否有水足资浮送，殊深悬系。至该船户等赴通以后路途较远，时日较长，应酌予变通，准其所带货物每船以成本五百两为准，沿途均免抽厘，已照所禀批准。咨达冰案，谅已彻览。

郑筱山尚书引退一疏未邀俞允。刻下假期已满，想颐养数月，精神渐就康复。未知即能征就道否？

台端谢折自必请觐。若不令北上，是否由沪轮舟赴粤，抑仍由长江西上，取道江右？尚希示及。

此间近状如恒。陈、李交哄之案前经据实奏参，奉旨分别降革。旋又奉到寄谕，知陈、李复被言路弹劾，并请拿问。外间固难遽改，圣意不事操切，但令皖、豫、鄂省常行稽察而已。闻陈镇尚在清江，未知肯迅归故里否？复颂台安，并颂大喜。摹璧尊谦，不具。

596．复丁宝桢七月二十五日

赞丁硕画周详。致令江北漕运迅速，峄、费棍党尽歼。并嘱关照洪调笙、袁梓泽等。

稚璜宫保尊兄大人阁下：

前接惠函，具聆壹是。顷又接七月初三日赐书，猥以前月具函奉慰，远劳致谢，非所敢承。就谂勋猷懋著，履祉绥愉，无任驰企。

漕船自六月初三日抵临清后，并未换船接剥，即令各原船径运通州，借省守候斛兑之劳。六月底已全数由津抵通。此次漕船迅速，不失机宜，皆仰仗鼎力先事布置。既为兴办各段工程，又派员节节照护，用能事事应手，无误汛期。惟该员北上以后，能否赶紧交兑，于七月中即行返棹，临清至张秋一带能否不至干涸，殊深悬系。王道函中述及回空之船须得水一尺数寸，方可以资浮送，业已禀请阁下预饬厅县随时下板截流，筑坝蓄水云云。苟可以人力玉成，知硕画已无微不至也。

安徽棕船头批已于六月下旬行抵戴庙，候汛渡黄，其后数批或能陆续到东，赶上秋汛。东省水势尚盛，他处必足资浮送。承饬沿途州县预备雇车以俟陆运，当不难如期解到。铅船虽迟，尚无大碍。棕则必须冬初全到，乃不误事。

东省兖、沂各属与苏省徐、海处处毗连，向为棍、幅各匪出没之区。五月间棍匪滋扰峄、费两县，台端督饬将弁歼除殆尽，办理可称神速。江境铜、邳各界，已分别檄饬派营于两省交界巡缉搜捕，未知能速净根株否？

此间近状如恒。雨泽沾足，稻田可望丰收。徐属杂粮略为秋潦所伤，当无损于大局也。复颂台安，摹璧晚谦。不具。

再，署滕县洪令调笙系敝处阅卷门生，在京接见颇密。前驻徐州、济宁时，渠官滕县，又闻其政声甚好。近岁过滕者，亦多称其循绩。顷闻撤任赴省，渠恐干大戾，来禀惶急，求致书一为缓颊。苟无确实劣迹，知仁人必优待如初。

又，敝同乡袁梓泽以知县分省山东，前过金陵，托带尊处幛一悬。渠亦求于致函时为之先容。能否量加青睐，伏乞垂鉴。

597．致瑞麟七月二十五日

略报近况，兼商设局刻书，并荐桂皓庭、林桐芳等经理其事。

澄泉尊兄中堂阁下：

昨阅邸钞，欣谂荣膺宠命，超拜平章。玉节仍携，壮百粤云山之色；纶扉再晋，焕九宸雨露之华。引企矞晖，良殷抃贺。

国藩承乏江表，瞬逾半年。差幸辖境敉平，雨泽沾足，岁事可望丰稔。惟是精力日衰，前发疝气虽已痊愈，目光蒙霿，无术挽回。吏治兵事均未能悉心料理，殊深愧悚。

兹有启者，迩来各省书板自经兵燹，残毁者十之八九。国藩往在安庆，因南中被兵尤甚，各处藏书荡焉无存。始谋创立书局，筹款刊刻经史，招延宿学数人专司校雠。嗣后江苏、浙江、湖北、安徽各省以次设立书局，所有昔称善本而近遭残毁者陆续翻刻颇多。前岁扬州运署筹款分立书局，适何子贞太史来宁商刻《十三经注疏》，因请贞翁赴扬总理其事。因思广东近岁文明日启，自嘉、道年间阮文达公设立学海堂，广罗英彦，刊刻《皇清经解》各书，提唱实学，风流至今未沫。阁下宏勋雅抱，追踪前哲。现闻粤东盐务尚有可筹之项，若于省垣设一书局，首刻《十三经注疏》，次及诸书，似于振兴文教之事大有裨益。有桂孝廉皓庭者，名文灿，广东举人。会试后出京过此，都中知好来书，盛称其学问淹博。国藩接见数次，又观所著书数种，知其绩学敦行，于国朝研经诸老辈洞析源流，不独为粤中翘楚，抑不愧海内硕彦。尊处若开书局，似可派令总司其事。又有林观察桐芳，系林潮珊太史之兄，前曾到过敝营，刻下告假在里。如能派令入局，与桂君必可相得益彰。冒昧渎陈，敬候卓裁。若书局之说一时骤难开设，皓庭此次回粤，必将叩谒台端，仍希推爱垂青，妥为位置一席。俾好古劬学之儒不为衣食所困，则感泐无涯矣。专泐布达，肃颂台安，顺贺大喜。不具。

598．致钟谦钧七月二十五日

略报近况，兼商在粤设局刻书，并荐桂皓庭总司其事。

云卿尊兄大人阁下：

五月间曾复一函，谅已收到。比维荩猷懋著，茀禄蕃增，引睇矞晖，无任企颂。

国藩承乏江表，瞬逾半年。差幸辖境敉平，雨泽沾足，岁事可望丰稔。惟是精力日衰，前发疝气虽已痊愈，目光蒙霿，无术挽回。吏治兵事均未能悉心料理，殊深愧悚。

兹有启者，迩来各省书板自经兵燹，残毁者十之八九。国藩往在安庆，因南中被兵尤甚，各处藏书荡焉无存，始谋创立书局，筹款刊刻经史，招延宿学数人专司校雠。嗣后江苏、浙江、湖北、安徽各省以次设立书局，所有昔称善本而近遭残毁者陆续翻刻颇多。前岁扬州运署筹款分立书局，适何子贞太史来宁商刻《十三经注疏》，因请贞翁赴扬总理其事。因思广东近岁文明日启，自嘉、道年间阮文达公设立学海堂，广罗英彦，刊刻《皇清经解》各书，提唱实学，风流至今未沫。顷已函致澄泉中堂，劝其设立书局，先刻《十三经注疏》以为振兴文教之基。现闻粤东盐务尚有可筹之项，阁下若禀商澄相，善为设法，当可玉成斯举。有桂孝廉皓庭者，名文灿，广东举人。会试后出京过此，都中知好来书，盛称其学问淹博。国藩接见数次，又观所著书数种，知其绩学敦行，于国朝研经诸老辈洞悉源流，不独为粤中翘楚，抑不愧海内硕彦。尊处若开书局，似可派令总司其事，必于局务大有裨益。若刻书之事一时骤难举行，仍希阁下推爱垂青，为皓庭妥筹一席。俾好古劬学之儒不为衣食所困，则感泐靡涯矣。专泐布达，顺颂台安。诸希朗照，不具。

599．复应宝时七月二十五日

与外国交际，宜和而不昵，防而不迕，倭使拟俟约定画押后赴京一游。

敏斋尊兄大人阁下：

两诵惠书，并抄示复倭使函稿及修好条规、通商章〈程〉税则、海关税则等件，具聆一一。就谂勋勤卓著，摄卫无衍，至以为颂。

东洋条约较之上年所呈大有径庭。阁下从中斡旋，面诘函争，重以李相晓譬，乃得渐就范围。此时照英法等国无所增减，将来与之久处，亦必须步步防范。大抵与外国交际，和而不昵，防而不迕，固无分东西也。该使拟俟约定画押赴京一游，改令孙竹堂伴送阁下，以耳疾复发，亟思还吴。闻晓莲言，比来调治少愈矣。

直隶入夏以来淫霖为灾，津郡附近数百里几成泽国，此为近数十年所仅见。江南则低田大熟，高田颇伤于旱。苏州、通、太前久不雨，幸七月初同沾甘霖，禾棉收成或须稍歉。

贱躯差幸无恙，目光则昏蒙日甚，无术可以挽回。拟于出月巡阅一次，过苏垣时旌从计已荣旋，当与熟商一切也。复颂台安，诸惟心鉴。不具。

600．复方濬颐七月二十五日

商询《毛诗》刻写格式及校雠事宜，略报宁、徐两属岁事状况，顺嘱代谋徐国桢位置。

子箴尊兄大人阁下：

顷接惠函，具谂殿本《十三经》业已购到，惟缺《周易》、《周礼》、《仪礼》三部，徐为设法访觅，刻下先刻《毛诗经》。何贞翁前辈审定格式，发局缮写。其《毛序》笺及经文传笺悉依旧式，惟音义另提一行于笺后，疏又另提一行于音义后，概用单行中等字以醒读者之目。又恐过于费板，将每板二十行改为二十四行，每行二十一字改为二十四字。贞翁耆年硕学，区画当自不苟，应即如所指办理。惟行款移易，则校对更难，须多得通材数人，再四校雠，方稍免讹舛，尚希留意。

宁属雨泽沾足，稻苗鬯茂。闻下河一带普庆丰稔，苏、太前颇苦旱，七月初亦得畅沛甘霖。徐属略有伤潦之处。大致全省可报有秋，亦守土者之至幸也。

三月十二盐务一疏，至今未接部复，不解何故。闻有四六分成之说，亦非确耗。片引不销，守候弥久，商人尤困迫矣。

有敝世兄徐璧如者，名国桢，系座师徐晓村先生之子。朴实勤慎，久办焦山救生船务。家况寒素，而差事过于清苦，欲谋另觅枝栖，鄙人亦曾允许。春间郑筱山尚书来宁，又经以此相嘱。渠与弟固同门也。此间人浮于事，久无位置之处，可否推爱垂青，代为设法别求宽裕之差？优视明德之后，则不特徐氏感泐靡涯矣。复颂台安，祗璧谦版。不具。

601．复张之万七月二十五日

应俟保定马队南来，吴小轩乃能腾出步队移扎东坝。钱粮加价之议昨准大咨，宜速主稿挈衔入告。游勇滋事所在难免，自宜严加防范。

青翁尊兄大人阁下：

前奉惠书，尚未裁答。顷又接诵二十日赐函，敬聆壹是。就谂履候增绥为颂。

吴小轩部下分驻苏垣之一营，前议调扎东坝，会集各营训练。尊意省会重地不可无兵镇守，商将驻苏之营仍旧驻扎，以资弹压，应即告之小轩遵办。此议已函商李相调回原驻保定之马队三营，俟南来后，小轩乃能腾出步队移扎东坝。

日本通商条约业已就绪。敏斋以耳疾复发，只候事了，即欲回吴，不复伴送该使入都，另派孙竹堂护送矣。

黎牧交卸吴江，亏累甚巨。阁下护惜良吏，许为另筹位置，或可稍为挹注。若得脱然无累，尽心民事，则其政绩必有可观。

淮安存守日昨来此接见，老成谨厚，心地明晰，诚如藻鉴。少迟会衔具陈，当将该员品概略表一二，并在淮两年能举其职据实具复，以昭公允。

寄谕饬拨广东应用之洋枪洋药等物，尊处业檄沪局尽数拨解，局中存者无几，当须购买乃足。其酌议安插散勇之旨，目下江苏本无应撤之军，亦不必议安插之法。至游勇滋事，所在难免，自宜严加防范。

协拨席军援饷一节，廷旨固为严切。无如苏宁所属各捐用款过繁，入不敷出。上年指协湖南之二十万金，先后筹解十五万，尚欠五万，将来恐须解足。即为此次复奏之正文，拟令沪关筹三万，两藩司各筹一万。尊意如以为可，或会札饬拨，或彼此各自行文，均无不可，伏候裁示。

领到文宗《圣训》，业已具折谢恩。承索观折稿，特抄呈览。浅直无文，不足以当大雅一呋。

钱粮加价之议，昨准大咨，并据苏司具详。此事应由台端主稿挈衔入告，以向来皆系抚署主政。以后每年二月奏报银价一次，或下忙时须再奏一次，均应由抚署主政。钱粮、刑名向例责成抚臣，非敢故为推诿也。顺颂台安，诸惟心照。摹璧晚谦，不备。

602．复李朝斌七月二十九日

淞南、淞北两营尽可早令驻扎汛地。太湖两营留守之百名陆兵可酌减五十，以节饷需。海门营整饬营务不事姑息，甚为合宜，惟不宜改移隶属。

质堂仁弟大人阁下：

前接五月、六月两次惠函，久稽裁复，至以为歉。

淞南、淞北两营责令专巡官塘干河，兼巡支河湖荡，刻下既照新章放给足饷，尽可早令驻扎汛地，无庸俟定章之后再行到防。太湖两营前留陆兵百名驻守，东山、马迹两山皆在湖中，既有水师足敷巡缉，自不妨酌减陆兵五十名，以节饷需。海洋各营数年来，颇能认真巡防，力除积习。乃海门营所属汛地连次失事，既经台端严饬该营，勤限破案，又函致三镇殷殷劝诫，谅可振刷精神，力加整顿。各哨船不遇飓风不准进泊港内。阁下业将八团舢板安泊港内者分别撤谪，以儆其余，具见整饬营务不事姑息，甚为合宜。为政宜宽猛兼济，治军则不妨稍猛也。

海门营驻巡南岸吴淞一带，于狼山相隔太远，鞭长莫及。若改隶苏松镇标，形势较为便利。惟该营向归狼山镇管，一经改易章程，又有须重议之处。容俟到苏时详细面议。

郑镇龙彪才具精干，公事明畅，鄙人亦素所深悉。以之补中军副将一缺，原无不可。惟缺前已委周镇良才署理，刻下即为奏补，以资熟手。郑镇拟令先署城守副将，俟有相当之缺，再当酌补。

此间近状如恒，雨旸时若，各属可望丰收。鄙人眩晕疝气俱未复发，惟目光则昏蒙如常，殊难挽回。纪泽儿正月所生之子顷已殇亡，又增焦闷。大阅之行拟于丁祭后由宁起程，到苏当在九月之季，届时再叙一切。复颂台安，诸惟心鉴。不具。

603．复何绍基七月三十日

婉商注疏格式，顺报近况。

贞翁老前辈年大人阁下：

前奉惠函，稍稽裁复。就谂履祺康胜，餐卫咸宜，敬以为慰。

大字注疏，首难在编次。现得高足王与李、郭、庄三君同司厥事，既曾致力于此，当可悉臻妥洽。接子箴都转来函抄示老前辈审定《诗经》格式，音义及疏皆另提一行，用单行中等字以醒读者之目，硕儒规画，自能斟酌古今，订成善本。惟闻苏之志局，浙之孝廉堂，皆望台旌遄往，一慰饥渴。而淮安修志，亦思得贤者主持其事，丁健翁尤殷殷企迟。不知台从果能在扬久住，料理注疏就绪否？林芗溪既不能来桂，皓庭现在此间，亦贵门下研究群经者也。

贱躯粗遣〔适〕，眩晕、疝气均未复发。目光则昏蒙如故，作字极难，无术挽回。内人幸未死，而右足痿痹不能行动，亦生理之至艰。长儿正月所生之子顷遂殇亡，殊增焦闷。诸蒙廑注，用以附陈。

承索拙书“皓首穷经尚有时”七字，侍本不能书，自遘目眚，益形荒陋。且借令两目无恙，亦未敢持布鼓过雷门，敬谢不敏而已。中秋以前拟至淮、徐，补行大阅，道出邗上。如老前辈尚未他适，谨当寻庞公之杖履，访杜老于郊坰。先行奉约，复颂台安。摹璧晚谦，不具。

604．复吴坤修八月初一日

感佩济人之急，附告李熙瑞业已安排。

竹庄仁弟大人阁下：

接诵两次惠书，承贶食珍、茶饼二种，拜登敬谢。并示新添曾孙，诸凡顺吉。德门庆集，瓜瓞绵连，曷任忭贺！

尊恙标症已痊，肢体则仍疲软，须赖药饵扶持，每日常服参茸，略一停止，遂觉难支，自是积劳所致。尚希调摄有恒，保卫荩躬。大抵能受补药者，即系可以挽回之症也。

皖中岁事丰稔，地方安辑。属吏贤否，亦经旌别至当，闻之欣慰。黄巡检到皖已荷位置志局，王牧官亏私累，蒙许设法代为弥补。阁下积年清宦，而每遇人急则不遗余力以济之，于故员后事尤为倾囊倒箧。高情挚谊，人神同钦。李令熙瑞久荷甄陶，前已委署英山。兹拟酌补芜湖，于例应无不合。既已商明西林宫保，敝处自无不批准之理。

鄙人目光昏霿日甚，眩晕、疝气诸症幸未复发。惟大小儿正月生子，前月惊风殇亡，殊觉焦闷。现定丁祭后启程，补行大阅。先至淮徐一带，次及苏沪，约须冬初乃能旋署也。复颂台安，诸惟心照。不具。

605．复杨岳斌八月初三日

慰问病体，略报近况，并告梅煦庵已妥为位置。

厚庵宫保仁弟大人阁下：

前接惠函，猥以前此戋戋之馈，远劳齿及，只增惭恧。就谂颐神梓里，欢侍庭闱。以谢傅之高风，兼老莱之至性。尊恙数年以来尚未全愈，务望加意调摄，身劳心逸，自当渐臻康复，勿药有喜。

国藩回任江表，瞬逾半年。晕眩之疾近尚未发，春间增发疝气，旋即就痊。惟目光昏蒙如故，无术挽回，两脚近复浮肿。军政吏治均未能悉心经理，江海各防虽拟及时整饬，而事体重大，亦且茫无端绪，曷胜兢兢！内子目久失明，三、四月间病势复极沉重。虽幸有转机，而右足痿痹不能行动，亦生理之至艰。长儿年逾三十甫得一子，顷已殇亡，殊增焦闷。

鄙人拟于中秋以前出省补行大阅。先赴淮、徐，次至苏、沪，大约十月内方可蒇事。虽无搜乘补卒之实，亦聊循行旧典，俾营伍咸知振作。知关廑注，附陈壹是。

吾乡会匪窃发，益阳、龙阳等城相继被扰，幸于两旬内即就扑灭。此辈布满郡邑，聚散无迹，起灭无端，勾结蔓延，牢不可破。年年发难，虽皆不旋踵而芟除，然使十次速了，而设有一次迁延，则桑梓之患不堪设想。

令嗣入都承荫，刻下想已分部行走。器宇轩昂，练习政务，恢扩见闻，定成远大之器。惜在此未能久住，不获深谈，以觇所学。迪庵令子近住此间，谈论较畅，亦美材也。梅牧震荣才学德兼优，与仆为甲午同年，素所深悉。又与阁下相从陇上多年，渠性情笃厚，每谈及阁下，其感激出于至诚。自当妥为位置。此间人浮于事，近日老湘勇营丁自陇回楚，仆因招三千人来此操练洋队，即派梅煦庵支应粮饷军械，月支薪水四十金，以副雅嘱。虽于渠窘况未必有补，亦聊济涓埃耳。复颂台安，诸惟心鉴。不具。

606．复王柏心八月初三日

略报近况及袁、严、赵、杨四君位置。

子寿仁兄大人阁下：

顷接惠函，猥承奖饰过当，感悚交并。就谂著祉绥愉，履祺康胜，经术侔于通德，教思拟于河汾。引睇矞晖，良殷倾企。

国藩回任江表，瞬逾半年。差幸辖境敉平，雨旸时若，岁事可望丰稔。惟是精力日衰，三月间增发疝气，起居不便，入夏甫就全愈。目光昏蒙如故，近又两脚浮肿，衰态毕增，一切军政吏治均未能悉心经理。江海各防虽拟及时整饬，而事体重大，亦且茫无端绪，曷胜兢兢！中秋以前尚拟出省一行，补行大阅。先赴淮、徐，次至苏、沪，大约十月内方可竣事。虽无搜乘补卒之实，亦聊循行旧典，稍壮观瞻耳。

客岁津门之事诸多棘手，以致办理过柔，为清议所不韪。神明内疚，至今耿耿。乃来示犹藻饰无盐，曲加原谅，或者爱而忘其丑，为此过情之誉耶？昔岁谬窃虚声，自省羌无故实，瓦缶雷鸣，终当陨越。今仅此一事见讥于时，犹为至幸。然自此弥悚惧知勉矣。

承示袁、严、赵三君学行兼优，兼处境之艰窘。袁君性情悱恻，顷已委令前往江西密查事件。严君笃慎而有才，现在甘捐局当差，粗足自存。赵君才气英峙，久未给予一差。日内当以捐局处之，俾得少资事畜。惟嘉鱼杨君远来数月，未能位置，垂橐而归。既无以发佳士之伟抱，又无以副宏奖之雅怀，寸心至今耿耿。曾以一函托张洊山方伯代置一席，不知果有济否？复颂台安，诸惟心鉴。不具。

607．复马新祐八月初三日

答谢款待弁勇及戈什辈之情，顺报近况。

右农尊兄大人阁下：

秣陵送别，驰系良深。顷接惠函，猥以端敏公车回里，派队护送，尚劳齿及，惭悚曷任！弁勇及戈什辈回江，均感途次体恤之优，尊府款接之厚。就谂安抵珂乡，壹是顺适。现已经营就绪，永卜佳城，至以为慰。

国藩承乏江表，瞬逾半年。差幸辖境敉平，雨旸时若，岁事可望丰稔。惟是精力日衰，前发疝气虽已全愈，目光蒙霿，无术挽回，近更两脚浮肿。寻常案牍未能悉心经理，其有须覃精研思者尤觉攻木多节，治丝易棼。一切军政吏治均无裨补，殊以为愧。中秋以前尚拟出省一行，补行大阅。先至淮、徐，次赴苏、沪，大约十月内方可竣事。虽无搜乘补卒之实，亦聊循行旧典，使营伍咸知振作也。知关荩注，附闻一切。复颂台安，祗璧谦版。不具。

608．复张之万八月初四日

灾黎望救，急如星火，此间拟即解赈米银五万两。江、浙如同一解银，则数目亦须商定。

青翁尊兄大人阁下：

前月二十五日复去一缄，计达伟览。顷奉惠书，敬悉壹是，就谂荩躬康胜为颂。

寄谕饬筹剥船加价及民船守候口粮两款，并令江浙两省各买赈米二万石由海运津。剥价、守候口粮二者，前接尊函已由苏垣司、道两库筹办。赈米一款为数虽巨，珂乡被水之区，民居荡析，灾黎满目，望救急如星火，断难稍缓。李相系面与王晓莲、如冠九两君订定始行出奏。此间正与晓莲商筹购办，而晓莲忽接刘芝田瑞芬信，述李相欲改为折色。解银而不解米，盖北人不惯食稻，而采买奉天粟米为价较贱。日内但为解银之计，不复问沙船、轮船运米之说。惟苏、沪米价较贵，每石连运价须三两余乃可抵津，皖北运漕、皖南湾沚米价较贱，每石连运价不满二两即可抵津。折色究应解若干，此间尚未议定。或宁、苏各出一半，或全出江宁粮库，均无不可。浙省不知亦系解折色否？杨帅有函商尊处否？若浙解米而苏解银，则道不同不相为谋；若同一解银，则数目亦须商定。弟意拟解五万，盖酌苏、沪与皖米二价之中也。伏候卓裁。

弟拟中秋前出省补行大阅，先至淮、徐，后抵苏、松，届时恭叩崇阶，熟商一切。复颂台安，诸希心照。摹璧晚谦，不具。

609．复李鸿章八月初四日

法乱初平，未必遽尔败盟鏖兵。应否派八旗子弟赴洋学习，且待总署核议。宜另派大臣专办新疆粮台，弁勇无虑饥寒，乃可驱之出关。

少泉宫太保中堂世仁弟阁下：

接七月四日惠书，敬聆一一。就审勋履康和为颂。

津案之结，府县抵偿一层，新闻纸内屡屡言之。彼族颇责罗使未能力争此着，地山行后外间谣传纷纷。正在悬系之际，接总理衙门函详述一切。渠为崇公请全权大臣，总署既已峻拒，渠不收国书，而季、梅谓崇与熟酋，因见与不见之际，彼此误会。总署答以昔年与蒲安臣咨，已预议中国使臣至外国不必面递国书一层，是见不见均可交递。并云如始终龃龉，但向彼国执政取一不收国书之照复，即可回京复命。似此义正词严，彼族应别无要挟之端，地山应可无羁留之虑。法乱初平，民穷财尽，未必遽尔大举耀兵于数万里之外，且俟明年再听分晓。如必求逞于府县，则无宁败盟鏖兵耳。

日本通商章程修好条规粗为涉阅，虽较之英、法等国无所增减，而辞气稍为平顺，比泰西之狼狈狡悍，或少易处。该使画押，复赴京一游，阁下以敏斋耳疾改派竹堂伴送，敏斋近日计可航海南来。

幼童赴洋学习应否添派八旗子弟，且俟总署核议。

省三忽有新疆之行，寄谕及总署来信嘱此间宽筹饷项。鄙意筹银非难，筹粮为难，筹运更难。淮军迩年远征，运送粮械皆由阁下经画，处处派妥员，节节设驼马，苦心经营，仅而获济。若至伊犁，虽台端亦有鞭长莫及之虑。似须另派大臣专办新疆粮台，驼马台站，米粮百物，一一办妥，弁勇无饥寒之虑，乃可驱之出关。顷复总署信略将此层陈说一二，兹抄呈台览。不知卓见若何，又不知省三毅然自任否。

直隶入夏以来淫霖为灾，津郡附近数百里几为泽国，各属难民避居津郡城上以数万计。永定河溃没八口，诚为近数十年所仅见。此时议济灾黎，筹办大工，想见荩忱焦灼。截漕十万石发赈，犹难遍及。大议请饬江浙各筹买米二万石，昨奉寄谕如数筹办，晓莲旋接芝田信，述尊意欲解折色。此间苏、沪米贵，合米价运价约须三两乃能抵津，运漕、湾沚米贱，合计不满二两即可抵津。定解若干，尚未议准。

东光陈令、吴桥石令，仆复作梅书中曾言其贤，既承推许佳士，虽无政绩可纪，或在悃愊无华之列。仆向观人，大抵才短者多。存之清勤刻苦，性情真挚，久为朋辈所信。昨有书来，述其在任办事似尚振作精神，力争上流。当时劝其服官，许以决不令其负债，尚求左右力践斯约。惠甫犹未补缺，务恳关垂，先饬署任，继予真除。其兄敬甫夏仲来此，接见数次，渠求皖城差使，目下尚无位置。

鄙人目光昏蒙日甚，两脚近复浮肿。惟大小儿正月生子，七月下旬殇亡，老怀殊觉郁悒。节前拟出省补行大阅，先至淮、徐，后赴苏、松，约须冬初乃能旋署也。顺颂台安，诸希心照。不具。

610．复赵烈文八月初四日

答谢馈赠，略报近况，并劝慰慎勿因暂未补缺而郁悒寡欢。

惠甫仁弟阁下：

前接三月间惠函，猥以老年添孙，过蒙注饰。五月中旬令兄敬甫到此，复带到正月来书，并承贶《晋略》及《杜集注解》各一部、贡粉二匣。拜登之余，弥殷愧谢。就谂履祺休鬯，茀禄蕃增，至以为慰。

国藩回任江表，瞬逾半年。差幸辖境敉平，雨泽沾足，岁事可望丰稔。惟是精力日衰，前发疝气虽已全愈，目光蒙霿，无术挽回，近复两脚浮肿。军政吏治均未能悉心料理，殊以为愧。内人三、四月间病势复极沉重，迩来已就痊可。而右足痿痹，备尝诸苦。大小儿正月生子，七月下旬殇去。年逾三十，甫得一子，今复失之，殊难为怀。鄙人拟于中秋前出省，补行大阅之典。先至淮、徐，次赴苏、沪。虽无搜乘补卒之实，亦聊循行旧典，使营伍稍知振作耳。

台从卸磁州署任已阅数月，奏调诸公，独阁下未补一缺。高才远韵，羁于鸡肋，而复有向隅之叹，歉负实深。李相及钱、陈来书，于台端但有护惜之意，或不至久于赋闲。雁鹜争食，古贤不免碌碌，慎无郁悒也。令兄敬甫欲得皖省一差，为逐渐出山张本。两月以来尚无机缘，容俟徐为设法，必当有以安之。陈君亦俟便中再为致函。开生前拟进京，不果成行。近日仍当来江宁，与群凫共泛泛耳。附告一二，复颂台安。诸惟心鉴，不具。

611．复俞樾八月初四日

答谢代觅吴仲云《诗集》，略报近况及出省补行大阅行程。

荫甫仁弟大人阁下：

四月间两接惠函，猥以老年添孙，远劳注饰，并承代觅吴仲云前辈《诗集》一部，拜登敬谢。顷又接七月二十五日手书，就谂台从避暑苏垣，履祺休鬯，无任驰企。

国藩回任江表，瞬逾半年。差幸辖境敉平，雨泽沾足，岁事可望丰稔。惟是精力日衰，前发疝气虽已全愈，目光蒙霿，无术挽回，近复两脚浮肿。军政吏治均未能悉心料理，殊以为愧。内人三、四月间病势复极沉重，迩来已就痊可，而右足痿痹，备尝诸苦。大小儿正月生子，七月下旬殇去。年逾三十，甫得一子，今复失之，殊难为怀。鄙人拟于中秋前出省，补行大阅之典。先至淮、徐，次赴苏、沪。虽无搜乘补卒之实，亦聊循行旧典，使营伍稍知振作耳。抵苏之期约在九月之季。届时如能把手鬯叙，快慰何似！

承嘱署尊著之捡，字固陋劣，近因目病往往束手。阁下年方五十，而著书已至百数十卷，多而且精。世人多称浙中朱、毛，兰陵孙、洪，既富才藻，又达经训。如君所诣，固当远过前贤。礼堂写定，百世以俟。书捡书就，会晤不远，容当面交。复颂台安，诸惟心鉴。不具。

612．复彭玉麟八月初四日

哥老会年年发难，恐不免终为桑梓之忧。衡州昭忠祠闻秋间可以竣事，自当由湖南督抚主稿入奏。常文节公事既欲于本籍建立专祠，似亦非由地方奏明不可。

雪琴宫保仁弟大人阁下：

接五月十八及六月初十日两次惠书，尚未裁复。厥后又接六月二十七赐函，敬聆一切。就谂尊恙渐痊，惟心忡气逆尚未痊愈。刻下秋风凉爽，自当已就霍然，无任驰系。

吾乡会匪窃发，益阳、龙阳等城相继被扰，幸于两旬内即行扑灭。此辈布满郡邑，聚散无迹，起灭无端，勾结蔓延，牢不可破。年年发难，虽皆不旋踵而芟除，然使十次速了，而设有一次迁延，则桑梓之患不堪涉想。或谓此事全在良有司潜移默率，密访渠魁，不动声色而擒戮之，自不难化险为夷。然安能处处得廉干明察之官善为抚驭？恐不免终为吾乡忧耳。

衡州昭忠祠闻秋初可以竣事，刘韫帅既允会衔入奏，自应即由本处主稿。以湖南地方之事，而由江南大吏具奏，未免骇人听闻。本不敢有拂尊意，踌躇良久，终觉衡州祠事，由敝处陈奏诸多窒碍，故迟之数月，而仍不能不推辞也。

《常文节公事略》一纸收到。当时两次奏案，既未指明本籍建立专祠，而奉到谕旨时，亦只令于殉难地方建祠致祭。今欲于本籍建祠，似非奏明不可。此等实系地方公事，须由本省督抚主政。鄙人远在他省，更未便越俎代谋，尚希亮鉴。

此间近状如恒。春夏以来，雨泽沾足，二麦既称中稔，稻棉亦甚鬯茂，可望有秋。国藩前发疝气虽已全愈，而目光蒙霿，无术挽回，两脚近复浮肿。军政吏治均未能悉心料理，殊以为愧。中秋前拟出省大阅，先至淮、徐，次赴苏、常。精力衰颓，勉强循行旧典，于实政究无裨补。内人一病三月，初甚沉重，端节始就痊可。然右足痿痹，备尝诸艰。正月所生二孙，大儿之子于七月杪殇，殊增焦闷。知注附闻，复颂台安。诸惟心鉴，不具。

613．复吴大廷八月初五日

心愈用则愈灵，技愈推则愈巧，凡事患在不为，不患不能。花鸟山可设瞭台，置镫旗，陈钱山则不足措意。

彤云仁弟大人阁下：

前得六月十七手书，尚稽裁答。顷又展诵七月二十六日惠书，并绘寄演试英国水师第五图阵式及花鸟山图、陈钱山图，就谂抚序延釐为颂。

操练之事，阁下殚精竭虑，身任其劳。夏日秋阳，往还洋面，积受暑湿，致成腹泄之疾。刻想调摄痊可，至深悬系。各船演习诸技渐臻纯熟，凡事患在不为，不患不能。西洋技艺所以卓绝古今者，由其每治一事，处心积虑，不臻绝诣不止。心愈用则愈灵，技愈推则愈巧。要在专精，非其材力聪明，果远过于中国。

花鸟山虽非险隘，然于其上设瞭台，置镫旗，以免往来船只触石迷路，为益亦复不浅。陈钱为地较广，然亦中土。盗艇之所谓险，轮船则瞬息飞渡，诚如尊论，此不足措意也。

介唐到局，迭接函牍，振作精神，力图补救，虽曲尽人情，而无所瞻顾竹报。尊闻夫人前恙已愈，又有添孙之喜，曷任忭贺！

鄙人目光昏蒙日甚，终难挽回。眩晕、疝气诸症幸未复发，两脚近复浮肿。大小儿正月生子，七月殇亡，殊觉焦闷。现定中秋前启程，补行大阅。先至淮、徐一带，次及苏、沪，正可借展良觌。来示近日腹泄稍止，亲率各船赴宁校操，此举可以中止。恐抵宁时仆已出省巡阅，徒劳从者。

直隶本年水患为近数十年所仅见。李相截漕十万发赈，犹难遍及。议请由江浙两省各买米二万石运津协济，寄谕饬如数购办，并限未封河以前运到。正拟筹办沙船及轮船分别装运，乃晓莲顷接刘芝田信，李相欲改解折色，不要米而要银。盖直隶人不惯食稻，而奉天粟米价贱易购，银两易于轻赍，省却雇船一番经营矣。复颂台安，诸惟心照。不具。

614．复张沄八月初五日

略示近况及哥老会为患之忧，告所嘱张雨珊事实无法代筹一席。

竹汀尊兄大人阁下：

京华展觌，借罄积悰。执别以来，时深驰系。顷接惠函，就谂柏台懋绩，履祉绥愉。以望实之并隆，卜恩光之迭贲，无任企颂。

国藩回任江表，节序频更，瞬逾半年。绠短汲深，时虞陨越。目光昏蒙日甚，无术挽回。三月间增发疝气，起居不便，入夏始就痊愈，两脚旋复浮肿。一切军政吏治，均未能悉心经理。江海各防虽拟及时整饬，而事体重大，亦且茫无端绪。大惧旷官取戾，贻羞知好，曷胜兢兢！

吾乡哥老会匪，去岁甫经兵练击散，乃四月间忽复窃发。益阳、龙阳两城相继被扰，幸官军进剿获胜。此辈蔓延各省，游荡无业，常思逐风尘而得逞南省。年年发难，剿之而不畏，抚之而无术。纵使十次全胜，而设有一次迁延，则桑梓之患不堪设想，殊深焦虑。

令侄雨珊世讲南来见访，重以尊命，本当代筹一席。惟此间人浮于事，兵革久息，局务大简，而谋事者络绎而来。向隅方叹于室中，客屦尚盈于户外，乃是近今常态。遂酌赠新刻书籍，令其还湘。有辜雅嘱，悚仄曷已！复颂台安，摹璧晚谦。不具。

615．致刘坤一八月初五日 [1]

天津附近几成泽国，正运米协济。张、官互讦一案，宜予迅结。钟伯平父子之事若无成例可援，即以不奏为是。

岘庄尊兄大人阁下：

接诵惠书，敬聆一一。就审兴居多庆为颂。

承示江右夏间递获透雨，岁事大致丰稔。邻境严州土匪亦经击散，边堠无警，民情安辑，同深忭慰。江南低田大熟，高者颇伤于旱，牵算亦尚有八九分收成。惟闻直隶入夏以来淫霖为灾，天津附近数百里内民居荡析，几成泽国。此为近数十年所仅见。李相截留南漕十万石发赈灾黎，犹难遍及，议请饬下江浙两省各买米二万石运津协济。现在赶紧筹办，以资接济。

张真人与官长吉等互讦一案，敝处前因情节不甚明晰，是以备牍咨询。昨准大咨，以该真人借口回护，办理恐涉嫌疑，属弟或行提人卷来宁亲讯，或特委大员赴江查办。此系地方事件，寻常讼案，真人来文亦未有疑怨尊处之言，自应由台端主政。倘必避嫌，敝处只可派员随同江省承审之员会办，断无远道提讯，亦无委员专办之理。顷已咨复冰案，尚希俯鉴，迅予断结，以免两造哓渎。若并不须敝处委员会审，免致展转稽延，尤以为荷。

荫渠应诏出山，又有粤西之调，月内计已履新。黼卿遣眷先行，似其退志已坚，阁下护惜良材，不欲听其竟去，或可勉强絷维。闻此缺近状甚苦，尚不至债负否？

倭相身后遗折抄呈台览。前闻疏词甚长，陈说甚直，亦属传闻失实。

贱躯差幸无恙，目光则昏霿日甚，两脚近复浮肿。衰态日增，亦系事理之常。节前拟出省补行大阅，先至淮徐，次及苏沪，约须冬初乃能旋署也。复颂台安，诸惟心照。摹璧晚谦，不备。

正封函间，又奉惠书，祗聆一一。

钟伯平侍讲父子之事，台从前此按临赣郡，魏守及兰太史曾以为请，尊意伯平父子死事情状与帅逸斋及张太史均有区别。鄙见逸斋临阵捐躯，较之伯平更为壮烈。若于张君，则尚属相等。两人俱为书房翰林，俱系在城殉难，张在本籍，钟在边城。张固全家死贼，钟亦父子遇害，惟一戕于寇贼，一戕于乱兵，为少异耳。来示现已分途咨查钟、张两君死难情形，以便援案入告。雅怀谦谨，不欲主稿，惧干部驳。属由敝处斟酌具疏会陈，此似可以不必。因其籍隶江右，故请尊处主政。果如来函所云，与定例不合，无成案可援者，则即以不奏为是。阁下既恐驳诘，弟亦未敢冒昧。臣下乞恩之举，亦宜出以详慎，弟平日常持此论也。乐平胡、徐两姓争水械斗，杀毙多命，阁下派营拿办，便能速就安帖否？载颂台安。

[1] 此信原误作“六月二十八日”。

616．复魁玉八月初十日

函商建盖军、统两署须添加经费事。

时若尊兄大人阁下：

前接惠书，顷又接到一函，具悉一一。

建盖军、统两署，上年阁下曾与马帅酌定经费四万二千余两，附奏有案，即由尊处派员经理报销。来示原订之数军署只可造房百数十间，现在再四核减，必须二百余间方成体制。前项经费不敷，尊意奏定之款不便请加，应添之房断难议减，属由敝处饬工程局代为报销，腾出此项报销经费作为添盖之资，固是权宜善策。惟查此间已造司道府县各署均未报销，顷将赐函发示筱岩、芗亭会议，俱以局中若代军、统两署报销，则各署亦须补行造报，添出多少葛藤？且此次工程业经马帅奏明拨款由旗营自造自销，未便代办，与原奏相背。尊处建造之费实有不敷，弟当另筹添银完此要工。卓见如以为然，望饬估计添费究须若干始足蒇事，日内示及，以便商办。或照司道各署之例竟不报销，似亦可行。其万寿宫、关帝庙及协领以下等衙署，候即催令该局带匠勘估。目下诸工未毕，勘后仍须少缓，再行兴造。

阁下行看子勉作一诗奉缴，因目蒙不克自写，令小儿代写，尚希鉴亮。复颂台安，诸惟心照。不具。

617．复黎庶昌八月十一日

另谋位置一事，宜守“耐”字之诀，慎勿操之过蹙。墓志撰就寄呈，祈择朋旧中善书者属之。日内拟启程补行大阅，重阳以后计当过苏一展良晤。

莼斋仁弟阁下：

两展惠书，祗悉一一。比想起居佳胜为颂。

承示交卸吴江署任公私亏累至七千余缗之多，亟思另图生计以为目前事畜之资。尊况艰窘，仆所稔闻，每于致中丞书中言之。中丞亦深器阁下，许为另筹位置，意甚拳拳，似将来设法必可弥缝夙累。但望少安勿躁，以待事机之转移，慎勿操之过蹙，便觉度日如年，徒损襟怀，而于事仍无济。如能守一“耐”字诀，久之自履亨衢，必不坐视阁下久登债台，竟不一援手也。

尊公墓志撰就，寄呈雅鉴。老年心如废井，无水可汲，勉强应命，殊不惬意，未足表章潜德邃学。拙书向本不工，近遘目眚，尤难作楷。请择朋旧中善书者属之，较为妥洽。

鄙人置簉之说，昔年曾有此议。黄昌岐于上游买婢，令敝族舟便带来，外间遂有此谣。自顾年力衰迈，久已不设此想。阁下所闻，无乃告者之过。贱躯眩晕、疝气诸症幸未复发，惟两腿浮肿，步履稍艰。大小儿正月生子，七月殇亡，颇觉郁郁。日内启程补行大阅，先至淮、徐一带，次及苏、沪，重阳以后计当过苏，一展良晤也。复颂台祺。不具。

618．复方骏谟八月十一日

略报近况，并托交《张皋闻先生文集序》。

元征尊兄大人阁下：

顷接惠函，具聆壹是。就谂履祺休鬯，著祉绥愉，无任企颂。

国藩回任江表，瞬逾半年。差幸辖境敉平，雨泽沾足，岁事可望丰稔。惟是精力日衰，前发疝气虽已痊愈，目光蒙霿，无术挽回，近复两脚浮肿。军政吏治未能悉心经理，殊以为愧。内人三、四月间病势极重，迩来已就痊可。而右足痿痹，备尝诸苦。大儿正月所生之子，顷已殇亡。年逾三十，甫得一子，今复失之，殊难为怀。鄙人拟于中秋前日出省，补行大阅之典，先赴淮、徐，次至苏、沪。虽无搜乘补卒之实，亦聊循行旧典，使营伍稍知振作耳。

惠甫卸磁州署任，已阅数月，奏调诸公，独渠未补一缺。高才远韵，羁于鸡肋，不免抱向隅之叹，歉负良深。开生前拟入都，不果成行，近闻仍当来金陵。出山之举，渐从缓议。

《张皋闻先生文集序》因俗务匆遽，久未交卷，兹勉撰一篇寄上。于先辈邃学鸿文尚未能发挥一二，自惭浅陋，有黦鸿编，祈便寄河南交张世兄收纳。鄙人于十三日出省，计月杪可抵彭城。会晤不远，借可鬯叙一切。复颂台安，并贺节禧。不具。

619．复英翰八月十八日

既拟请将李炳焘简授庐州一缺，应即挈衔会奏。李世忠回籍后尚属安静谨饬，陈国瑞尚未回籍，未知能否安居无事。刘铭传欲请假离营养病，不愿督兵出关。

西林宫保尊兄大人阁下：

顷接惠函，具聆壹是。庐州开缺已准部复。大疏拟请特旨将李守炳焘简授斯缺，胪陈该员政绩及其性情才具，宏奖不遗余力，而初非溢美之词。具见整饬吏治、好贤爱士之至意。如获仰邀俞允，必于地方大有裨益。应即由尊处挈敝衔会奏。兹将大稿附还，以便缮发。

李提督回籍后，移居商城之琐口，刻下尚属安静谨饬，至以为慰。屡见其与杨子穆、刘佩香等信，似尚兢兢以保晚节，或不至更逾范围。陈镇国瑞在清、淮一带摒挡家务，扬州房屋尚未变卖，亦无回湖北原籍确信。未知能安居无事，保全始终否。

国藩于十三日出省阅兵，连日在江干阻风，十八日始达扬州。拟停留两三日即由清江北赴徐州，事毕南旋，再行渡江由常、镇以抵苏、沪，大约十月内方可蒇事。虽无搜乘补卒之实，亦聊循行旧典，使营伍稍知振作耳。

陇中军事近闻日有起色，刘省三军门因久无战事，自请率部东行，酌议遣留。适因俄国派兵代复伊犁，寄谕令其督兵出关，规复新疆。顷接省三来信，知已具疏复奏，详言不能出关之状，仍请假离营养病，未知廷旨能否俞允。知注附闻。复颂台安，诸惟朗照。不具。

620．复张之万八月十九日

各属钱粮酌增银价事，宜俟梅详到时即行主稿列衔入告。直隶赈米改解折色，宜趁速汇解，以期及早抵津赶办冬赈。

青翁尊兄大人阁下：

接诵惠书，敬悉壹是。就审台祺安燕为颂。

各属钱粮酌增银价，请俟筱岩详到，即行斟酌主稿，挈列敝衔入告。漕米苏多宁少，收价万难一律。宁属之漕暂可不奏。苏属之漕向系每年专奏米价一次，米价之外加钱一千，今年自应循旧办理。地丁于银价之外加钱六百，宁、苏似可一律。然苏之钱五郡大致相等，宁之银价则宁与徐相去悬远。欲议一永远定章，殊乏良策。梅详到时，仍望卓裁酌核。

湘、黔协饷断难按月拨解。前意再筹五万，凑足上年湖南指协二十万两之数，以为复奏章本。尊意既以谓然，现已会札饬提，容即具疏会列台衔复陈。

朗轩、仲甫升调部文，敝处但接仲调沪道之文，而朗升湘臬之文迄未接到。岂其邮递浮沉？朗轩须接到行知，乃能具谢恩折件，不知尊处已接部文转行朗轩处否。如亦未接部文，似须咨部请其补行，始能发递谢折。计补文候旨，往还已逾两月，其时新授常镇李君当已南来。或即各履新任，常镇一席毋庸遴员署理。如部文已到，朗轩俟谢折奉批，料理北上，亦在十月初间。渠尚有银号追缴欠款事，计亦以稍迟交卸为妙。遴员署事一节，似竟不必置议。

直隶赈米改解折色，弟前函商左右拟解五万。顷得李相来函，亦以五万为断。此数酌苏沪皖米二价之中，南北两得其便。业经告之晓莲在于道库趁速如数汇解，当可及早抵津赶办冬赈。弟以十三日启程出省大阅，连日阴雨逆风，未能克期校视。复颂台安，诸惟心照。摹璧晚谦，不具。

621．复魁玉八月二十日

既无入奏议增款项之举，于传闻尽可一笑置之。出省补行大阅之典，大约十月内方可竣事。

时若尊兄大人阁下：

顷接惠函，具聆壹是。尊署工程奏款不敷，该委员撙节估计约须三千金方能蒇事，容俟檄饬藩司筹款补解。来示谓芗亭言及尊处已将议增之意入奏。弟初闻此语，以为尊处甫经函商，断无先奏之理。继又有言曾于京报中见尊折业已发抄者，弟乃将信将疑。今读来示，乃知台端实无此举，想芗亭亦属传闻之误，而所云京报发抄者尤杳冥无根之谈也。望即一笑置之。

国藩自十三日启程出省，阻风江干，十八日始达扬州。停留三日，拟即由清江北越徐州，事毕南旋，再行渡江由镇、常以抵苏、沪，大约十月内方可竣事。虽无搜乘补卒之实，亦聊循行旧典，使营伍稍知振作耳。惟愿旌从入觐，尚可于淮安上下一展良觌，则幸矣。复颂台安，诸惟心鉴。不具。

622．复李鸿章八月二十二日

江苏拟速解赈银五万，浙省当同一律，冬赈春赈必可源源接济。宜调郑藻如至津，细询造船造炮情形，以凭商办。另练湘勇六营，似须另筹饷项添补，庆军饷项亦当少为核减。

少泉宫太保中堂世仁弟阁下：

接诵七月二十一及三十日两次惠书，并附郭、沈二函，祗聆一一。就谂履候康愉为颂。

江苏应办直隶赈米二万石，来示北人不惯食稻，而就近采买奉天杂粮，为价较贱，属解折色，计二万石，折银五万两。仆前闻晓莲言接刘芝田信，述及尊意欲解折色，适函商子青中丞亦拟筹解五万，盖酌目下苏沪、皖米二价之中，可谓不谋而合。业已檄令晓莲在于道库如数速解。浙省事同一律，敝处寄石泉信，亦以现折之数告之。冬赈春赈，必可源源接济。

日本条约议定，敏斋回苏有一信来，因闻鄙人大阅出省，未来金陵。省三亦有信来，附抄折稿，具陈不能出关之故。关外筹运粮械，其难百倍于秦陇。省三所陈当亦为朝廷所鉴亮，但不知能否俞允，可否给假养病。渠果离营，子务、乐山皆不在军，诚能谨守纪律否？

郭镇函禀借阅，渠思极力整顿绿营，志殊可嘉。顷已严札，饬其实力除弊。庐州都司陈兆鸿劣迹甚多，现檄郭镇密查。俟禀复后定行撤参。

郑玉轩太守藻如在沪而诸多牵制，此间亦有所闻，皆称其抑郁已久，抱病甚深。来示“惟其局事经手既多且久，未便遽行调开”。此三语者，不知指冯言之乎？指郑言之乎？仆早岁见冯志坚论笃，自称愿终老机器局，不精透则不干休，嘉其有愚公移山之趣，爱而敬之，倚为柱石。厥后屡闻丁雨帅议其不办报销，不造兵船，不多用汉人，而仆不甚介意。沪局洋人至宁告状，言其贪蚀，仆亦不甚介意。即品莲具言其短，苏垣有友来书，极言机器局为一大蠹，亦犹不甚介意。至今年六、七月有人言沪局造船、造枪炮皆迟缓而不中用，轮舟行走太慢，枪炮成者太少。目下每月支银四万余两而料少匠减，势难造销，将来数年之后欲靠沪局船炮以御洋氛，断不可恃云云。仆闻此言颇悚动。沪局于丙子即满十年，若一无成就，何以对天下？今读来示抄品莲之件尤为诧异。以阁下之爱才念旧，若非实不放心，岂肯轻发微词？请调玉轩至津，细询该厂船炮将来能速能多能精否？局中共事之人能不冰炭否？此皆最要关键，侵蚀犹属后事。便中密示，以凭商办。

津郡剥船加价本是最善之策，青帅饬司筹款拨解，浙省谅无吝色。顷函致石泉已为询催。

小轩所请调回马队，阁下以保定现无可恃之兵，待冬间筹出替防之军，明春再令南来。届时望践斯约。

此间另练湘勇六营，鄙人初意以毅斋留甘之军现仅马步十二营，欲于江南原协每月六万五千两内自七月起减解二万，仍招募老湘营凯撤之师编成六营，而以章合才统之。嗣得毅斋来牍，力陈欠饷过多，请按原数协解，将来或须酌增。新募六营则须另筹饷项添补。淮军借支欠饷，尊处向章亦视其军之出力为等差。庆军留防淮、扬，似非远防他省、出师剿贼可比，以后当少为核减。

李世忠回籍后有一禀来，自矢以后当杜门谢客，延师训子，求保首领，以终余年，情词恳切。其与杨子穆、刘佩香等信尤为诚笃。若非有以激之，不致生变。陈国瑞则徘徊淮、扬外县，尚无回籍之意。能否保全末路，殊不可知。

国藩以十三日启程大阅，连日阴雨逆风，二十一日始抵扬郡校毕。但祝至淮、徐时天气畅朗，免致多费时日也。复颂台安，顺贺秋禧。

再，舍亲欧阳定果号星泉者，顷小儿自金陵寄信来扬，言其父牧云于八月初一日在衡州忽患中痰之症不能言语，当用轿送归家中，初三即到。其叔父凌云寄信于沅甫舍弟，并有家信与星泉，催其速归。小儿因金陵署内恰有折差进京，遂将欧宅家信带京面交星泉。鄙意星泉必早已出京，如尚在天津，则求阁下告之，令其迅速回籍省视父疾。渠之家信恐折差必难觅交也。

623．致杨昌濬八月二十三日

剥船承运漕粮拟加运费，宜饬筹款照办。蒋鉴海抵浙后，祈酌予差使。

石泉尊兄大人阁下：

日前复去一缄，计达伟览。比审履候增绥为颂。

津郡剥船承运江浙漕粮，每石酌加运价五分，前经李相疏请，寄谕如议办理。苏省已饬司道如数筹解。李相昨有函来，似以尊处近无咨函商及，或恐筹款无着，难以遽允，遂欲中止，欲弟函便代达。官剥自减价以来，船户食用不敷，遂至偷米搀水，押解各员虽明知之，而莫可如何。今既酌加运价，在公家既示体恤，此后即严查弊端，非为苛刻。在船户苟可敷衍，此后当不萌故智，甘受重谴。李相盖以剥船自津至通积弊已久，乃与冠九、茂文诸君创为此议。从此，弊当渐除。江浙事同一体，未便两歧，务恳阁下即饬筹款照办，以免创议者悬盼，是所至祷。

李相又奏拨江浙解米各二万石，旋接渠信请解折色。此间已赶解五万金由沪达津。不知尊处如何筹解，亦系办折色否？

同县蒋守益清号鉴海者，为芗泉中丞之胞弟。夏间来宁，屡次接见，器局轩爽，心地明晰，似亦有为之才。渠言昔随芗泉转战两粤，厥后芗泉官浙，渠亦随任。其于地方军务阅历颇多，维时曾承奖借，深感知己，念念不忘。此次买舟东下，本欲于江浙两省求给一差，借资历练，以为异日服官之地。金陵事简人多，愧久无以位置。今国藩赴各郡巡阅，渠难再为守候。因即晋谒尊处，可否于鉴海抵浙后酌予差使，俾游大匠之门，得以黜华崇实，敛才就范，则所感于玉成者大矣。顺颂台安，诸惟心鉴。不具。

624．复洪汝奎八月二十四日

函商衙署工程筹款补解及为吴廷栋兴建房屋诸事。

琴西仁弟大人阁下：

十六日接到惠函，具聆壹是。南陔谢篆后仍寓滕县清厘交代事件，鄙人于七月间，致书丁中丞曾为缓颊。闻中丞与令兄本无甚督过之意，想因署事日久，不过循例交卸，不至有干咎戾。俟丁复信到时再当抄寄。

将军衙署工程，前因奏款不敷，经时若将军函请酌增，据称饬监工委员撙节估计约需三千金方能蒇事。顷又接将军来函嘱其早为核发，敝处已函商小岩方伯筹款补解。设司库支绌，一时未得应手，或由贵局先为筹垫，随后归款，亦是一法。

孙委员第培前随鄙人在军，经历艰难，相从最早。去年冬奉湘抚委来宁守提协饷，其时已派他员解去。兹渠自杭州假旋，恰有协饷五万，因令其运回湖南。而境况寒苦异常，又新有丧子之戚，故于闲款项下给银三百两，以寓体恤之意，稍敦故旧之情，望勿讶也。

竹如先生房屋宜早兴工，以坚固为妙，用过千金以外亦无不可。将来竹翁不住，屋尚可用，亦可赁卖。地基尤须清其源也。

国藩自十三日启程出省，连日阻风江干，十八日始达扬州。十九日查运库，二十、二十一日校阅事竣，解缆北上。风逆水溜，二十三至邵伯镇，大约出月初旬方可以抵徐州。南旋渡江，当在九月下旬矣。知注附闻。复颂台安，诸惟心鉴。不具。

625．复梅启照八月二十四日

军、统衙署工程当酌增款项，可由军需局先行筹垫，稍迟归款。甘黔捐局须刻一关防，祈拟定字样。

小岩仁弟大人阁下：

金陵握别，瞬已经旬。顷接来书，具悉履祉绥愉为颂。

国藩自十三日启程出省，连日阻风江干，十八日始达扬州。十九日查运库，二十、二十一日校阅事竣，解缆北上。风逆水溜，二十三至邵伯镇，大约出月初旬方可以抵徐州。南旋渡江，当在九月下旬矣。

省中各事，诸费清神照料。军、统衙署工程，前因奏款不敷，经时若将军函请酌增，当时曾与阁下筹商。近又接将军信，据称饬监工委员撙节估计约需三千金方能蒇事，并嘱早为核发。尊处有款可筹补解否？如司库支绌，一时未能应手，或与洪琴西一商之，嘱在军需局先行筹垫，稍迟归款，亦是一法。

甘黔捐局自须刻一关防，即请尊处拟定字样，由善后局刊刻开用。木厘局如办得成，亦须刻一关防。

寄张青帅信读过，敝处在舟次所复之信未着断语，兹亦抄备尊览。前批方都转请款借收秋产，由尊处及粮道库各筹五万，实因事重且急，是以不候面商，遽行批拨。顷与子箴熟商，扬州尚可勉凑三四万金。金陵若难凑巨款，少解数万亦可。请阁下与晓莲兄一商，两库或解七万，或解六万，亦稍可敷衍也。顺颂台安，诸惟心鉴。不具。

626．复刘锦堂八月二十四日

申明添募六营新兵本意，约赴金陵面商减解饷项之事。

毅斋仁弟大人阁下：

接七月间惠函，就谂台从已抵嘉鱼。比想敬护令叔车早旋故里，永卜佳城，至以为慰。

承示旧部假归诸将除章作堂镇军外，尚有分统营官八九员，其余哨弁尤多，皆系老于行阵，纪律颇严，俟敝处新军开募时，即当择其好手，与章镇商酌选配。具见休戚相关，谊若一家。将来倘能练成劲旅，则为功于东南者匪浅，曷任感珮！

此间月协贵部六万五千两之饷，前经批定，自七月起每月减解二万，即用此项饷需添募新兵六营。鄙人本意一则以久役之士卒耐劳习战，操练较易着手，可保江左之藩篱；一则以凯撤之子弟易致游荡生事，令募为新军，不至与哥匪为伍，庶故乡稍获安堵，似属一举两得。来示以全军所积薪粮恤养各款，虚悬至六十余万两之多，欲将江南月协之饷照旧批解，以资遣费而清积欠。窃意自七年九月至本年三月，不过两年半，何以积欠如此之巨？贵部转战各省，劳苦功高，远近所钦。阁下此次假归乡里，弁勇索旧款者络绎而至，均系实在情形。惟是江南入款有限，用款过繁。即如招募新军一端，早为应办之事，只因饷项无着，迟久始能举行。今此事既不可中辍，再欲于他项中月筹经费二万两，实属无从措手。盖江南入款分苏、宁两藩司所辖之境：苏司所辖者向由抚辕主政，宁司所辖者向由督辕主政。近年出款，苏司以协济淮军为大宗，宁司以协济甘肃为大宗。苏司所入甚丰，宁司所入甚窘，同在一省而肥瘠迥别，故敝处用费不能不锱铢计较。以尊处现留十二营计之，则四万五千已有赢余；如以积欠六十余万计之，而又添募新勇重赴甘肃，则江南虽竭力供支，亦终无清厘之日。反复筹思，殊无良策，仍俟旌从东来，再行面商。

国藩于十三日出省阅兵，连日阻风江干，十八日始达扬州校阅诸营。停留三日，现即由清江北赴徐州。事毕南旋，再由常、镇以抵苏、沪，大约十月内方可蒇事。虽无搜乘补卒之实，亦聊循行旧典，使营伍稍知振作耳。复颂台安，诸惟心鉴。不具。

627．复王大经八月二十六日

此次漕运迅速，咸赖布置周妥，催趱得力。与梅启照公牍顷已批准。金陵若难凑巨款，少解数万亦可。

晓莲尊兄大人阁下：

金陵握别，瞬已逾旬。顷接惠函，就谂履祉绥愉为颂。

国藩自十三日启程出省，连日阻风江干，十八日始达扬州。十九日查运库，二十、二十一日校阅事竣，解缆北上。风逆水溜，二十五日仅至高邮之马棚湾。大约出月初旬方可以抵徐州，南旋渡江，当在九月下旬矣。

承示回空各船七月三十日全抵七级上闸，至八月初七八日乘黄水涨发驶出八里庙运口，足以次第回南。此次漕船往返迅速，毫无阻滞，固由天时顺利，亦仗阁下布置周妥，催趱得力，用能不失机宜，曷任欣慰。然明年仍须河运，水之通否难恃，又未尝不焦虑也。

前批方都转请款借收秋产，由司库及尊处各筹五万两，实因事重且急，是以不候面商，遽行批拨。顷与子箴都转熟商，扬州尚可勉凑三四万金。金陵若难凑巨款，少解数万亦可。顷阁下与小岩公牍业经批准，并将此层批出。能少解若干，将来还款亦易设措耳。复颂台安，祗璧谦版。以后望勿再施，但用笺纸行书，以存真率为荷。

628．致陈方坦八月二十九日

寄达李鸿章函咨，祈通盘筹画，妥为核定。

筱浦尊兄大人阁下：

金陵握别，瞬经半月，比维履祉绥愉为颂。

国藩自十三日启程出省，连日阻风江干，十八日始达扬州。十九日查运库，二十、二十一日校阅事峻，解缆北上。风逆水溜，二十八日始抵清江。拟停留三日，大约出月初旬方可以抵徐州。南旋渡江，当在九月下旬矣。

顷接李相函牍，以畿辅水灾极重，无款赈恤，有津商等条陈一议。情愿运盐十万引分岸匀消，购米运津捐备赈需，计共可得银三十万两，于荒政大有裨助，嘱敝处速为核办。查直隶被灾过重，望赈孔殷。李相以无款可筹，出此权宜之策，其情词颇为恳切。若论救灾恤邻之谊，似不可以不允。所称场盐堆积至多，似此变通办理，场力借可稍纾等语，亦系实情。惟近来淮盐运岸为川、潞、粤私所浸灌，销路久形壅滞。若再抽出十万引，由场商另运，紊乱循环之定章，运商更多苦累。仆与阁下历年力持保价整轮之说，近来虽销数极滞，而运商尚有利可图，不至亏本。一经另添十万引由环外插入，势必抢跌贱售，与督销局不相闻问，而环内各运商亦将相率跌价，诚恐盐务更坏。而场商于此间批准之后，亦未必肯速筹挪款，早解直隶，恐仍于赈务无补。鄙人颇为踌躇，兹将李相原函及咨文抄录寄上，尚希通盘筹画，妥为核定。其应如何办法，如何回复，即望迅速见示。

国藩日内复李相，大致且先为应允，以答其殷殷饥溺之意。但声明商之尊处及运司，如窒碍太甚，即日续行布闻耳。顺颂台安，诸惟心鉴。不具。

629．致方濬颐九月初二日

李相示及津商等条陈一议，恐有损于淮商而无益于直隶，尚希通盘筹画，妥为核定。

子箴尊兄大人阁下：

邗江小住，叨荷情文周挚，无微不至，照料一切，绸缪旬日，曷任感谢！

国藩自二十日解缆北上，风逆水溜，二十八日始抵清江。二十九、初一日校阅各营，初三日即可起程前赴徐州。事毕南旋，再过扬州，当在九月下旬矣。

顷接李相函牍，以畿辅水灾极重，无款赈恤，有津商等条陈一议，情愿运盐十万引分岸匀消，购米运津捐备赈需，计共可得银三十万两，于荒政大有裨益，嘱敝处速为核办。查直隶被灾过重，望赈孔殷。李相以无款可筹，出此权宜之策，其情词颇为恳切。若论救灾恤邻之谊，似不可以不允。所称场盐堆积至多，似此变通办理，场力借可稍纾等语，亦系实情。惟近来淮盐运岸为川、潞、粤各私所浸灌，销路久形壅滞。若抽出十万引由场商另运，紊乱循环之定章，运商更多苦累。仆历年办理盐务，力持保价整轮之说，近来虽销数极滞，而运商尚有利可图，不至亏本。一经另添十万引由环外插入，势必抢跌贱售，与督销局不相闻问。而环内各运商亦将相率跌价，诚恐盐务更坏。而场商于此间批准之后，亦未必肯速筹挪款，早解直隶，恐仍于赈务无补。鄙人颇为踌躇，兹将李相原函及咨文钞录寄上，尚希通盘筹画，妥为核定。其应如何办法，如何回复，即望迅速见示。

国藩日内复李相，大致且先为应允，以答其殷殷饥溺之意，但声明商之尊处及敝幕陈筱浦兄，如窒碍太甚，即续行布闻耳。渠之来咨即日当行之贵署妥议详复，盖畿辅为根本重地，李相又谊同一家，公义私情均不可不应允，特恐有损于淮商而仍无益于直隶，有不能不审慎出之者。李相函中称许吴、万、杜、何诸家皆怂恿为之试商之，诸君果主是说否？鄙人初无成见也。即请台安，诸惟心鉴。不具。

再，钱楞仙司业处，弟昨已将安定书院关书送去，并代聘敬三十金。晏彤翁欲楞翁九月到扬一次，以便代阅课卷。到时请尊处酌送途费，并请妥为照料，不胜感荷。又及。

630．复李鸿章九月初五日

婉拒津商另运盐引筹捐之议，略告出省补行阅兵大典诸事。

少泉宫太保世仁弟中堂阁下：

二十二日扬州舟次曾布一函，旋接到中秋日函牍，具聆壹是。

直隶津河数郡水灾，为数十年来所未有。民庐荡析，寝处俱无，其困苦情形较之八年、九年之旱，奚止十倍？截漕十万，与江浙赈米折价尚属不敷应用，冬赈春赈及来岁籽种均无指项。畿辅灾黎之苦与阁下忧悯之怀，两深驰系。

津商等条陈一议，情愿运盐十万引分岸匀消，计共可得余利银三十万两，即以此款购米运津，捐备赈需。值此各省支绌之际，忽然购此巨款，实为难得。直隶为根本重地，鄙人又曾承乏其间，深知畿辅生民之艰。况历年与阁下休戚相关，谊若一家，苟有可以通融，尤无不允行之理。来示谓场盐堆积至多，若准场商运盐减价，插挡赶销一批，则场力借可稍纾，自系实情，应即如尊指办理。惟仆于盐务曲折不甚明晰，已抄尊函驰商方子箴、陈筱浦两处。如二人以为确有窒碍，则当于咨文中指出商榷，庶可免其弊而存其利。就仆所知者，淮盐为川、粤各私所浸灌，销路久形壅滞。去年考试，私盐络绎而至下江一带，官销极为清淡，运商觖望至今。若再抽出十万引由场商另运，紊乱循环之定章，运商更多苦累。仆与筱浦昔论盐务，力持保价整轮之说，近虽销数极滞，而运商尚有利可图，不致亏本。一经另添十万引由环外插入，势必抢跌贱售，与督销局不相闻问，而环内各运商亦将相率跌价，诚恐局势更坏。而在津条陈之商，于此间议准之后，亦未必速筹挪款，早解直隶，仍须待运鄂、运江、运皖到岸后，跌价速售乃能收银上捐。若运商亦从而抢跌，则津商之速售尚无把握。万一售之不速，速而不多，恐其借口于销数减滞，而捐款全无实济。若谓不俟售价而先行垫捐，恐难信也。知阁下急盼复音，特先具函奉慰，仍俟子箴、筱浦二君复函到日再当咨复。如其中果有窒碍，若仅有损于淮，仆犹勉力为之；若并无益于津，则咨中当从长计议。或另为设法，酌量筹济，以期副饥溺由己之荩衷。

永定河年年溃决，若竟行罢废，亦是一法。鄙人前在直隶饫闻此论，论事势实有所难行。此次新决至十数口门，估计工需近三十万。巨款既难骤得，修理又终无把握，实为棘手。

省三乞假养病一疏，已奉谕旨给假一月。俟调理就痊后仍令率部西行，屯驻肃州，以为成禄、景廉等军声援。此事较之出关已属稍易，惟筹运粮械仍极艰难，未知省三能果成行否。

国藩自二十二日由扬州解缆北上，风逆水溜，二十八日始达清江。二十九、初一、二日校阅各营，初三日起程由陆路赴徐州。事毕南旋，再由镇、常以抵苏、沪，大约十月中旬方能蒇事。应酬极繁，衰颓殊难支持耳。复颂台安，诸惟心鉴。不具。

631．复陈筱帆九月初八日

慰问病体，顺报近状及嘱延教读之师诸事。

筱帆仁弟大人阁下：

五月间曾复一函，并谢鸡、缸等珍之赠。由驿递交归德府转致，未知何以竟付浮沉？顷接惠书，猥以秋节相庆，纫戢曷任！就谂尊体抱恙，渐形羸弱，至深驰系。务望平心静气，善自珍摄，以期渐就霍然，是为至要。

国藩回任江表，瞬及十月。差幸辖境敉平，雨旸时若，岁事可称中稔，惟是精力日衰。去岁眩晕之症，本年疝气之发，虽已全愈，目光蒙瞀，无术挽回。又记性日坏，两脚常肿。军政吏治均未能悉心经理，殊以为愧。大儿正月所生之子，昨已殇亡。年逾三十，甫得一子，今复失之，殊难为怀。

鄙人于中秋前二日出省，补行大阅之典，十八日抵扬州，二十八日抵清江，以次校阅营伍。初七日由陆路行至徐州，连日积受风寒，体中颇有不适，拟休养一两日再阅各营。此间距尊处不过四百里，咫尺天涯，一晤缘悭，殊为怅悒。自徐南旋，再由镇、常以达苏、沪，大约十月中旬方能蒇事。应酬极繁，衰颓日甚，殊难支持耳。

承嘱请教读之师，欲得品学兼优而又老于教授者，江南一带当不乏其人，容俟回署时再为代访。尊府本阳羡名家，敝幕有宜兴之友，当访择宜、荆及无锡等名宿庶为有益。但欲请珂乡，非每年得二百金以外，恐不足延致好手。俟访有端绪，再奉告也。复颂台安，并贺秋禧。不具。

632．复张兆栋九月初八日

同意拣补于、施二员，嘱即挈衔具疏会奏。顺告大阅南旋时当过淮上会晤。

友山尊兄大人阁下：

袁江小住，借罄积悰。既荷雅意绸缪，复蒙全神照拂，曷胜纫感！顷接惠函，具聆壹是。

南河改设二厅，部复已到，应即拣员酌补。承示合例二员在工多年，其才复足胜任。阁下于河工人员察看已熟，品评必能允当，自当照议办理。以于丞补扬州同知，施丞补盱堰同知，即请挈列敝衔具疏会奏。

国藩自初三日登车启程，初七日行抵徐州。连日途间积受风寒，体中颇有不适。今日休息一日，热已稍退，尚恶近饭。初九、十日当勉为阅伍，即可南旋。俟再过淮上，更聆伟论，先行肃复。顺颂台安，诸希朗照。不具。

633．复李鸿章九月十一日

津商另运盐引筹捐之议实觉难行，拟采加引捐银之法以救灾黎。

少荃宫太保世仁弟中堂阁下：

初六日双沟途次，曾复一函，次日至徐州，接到八月二十七日手书，具悉壹是。

津商另运盐引筹捐之议，前已抄尊处函牍，驰商方子箴、陈筱浦两处。顷接二人来信，筱浦之说则谓运盐十万引，非筹本百万不可。此项银两淮商既无力速措，津商亦势难踊跃。且减价抢售额内之盐，必至片引不销，所有课厘及预厘等项必皆停滞，于饷项有损。或请阁下具奏，令淮商分岸酌量捐输若十万之数，再于楚西运商应缴预厘之外，按引预提盐厘若干万解直助赈，分年扣还。子箴之说则谓，环外插运将使旧商已运到岸之引羁守江干，经年累月不得脱售，未免向隅。渠与总局筹画，惟有与楚西各岸酌量加引，仿照清水潭报效章程，加重捐资，以济赈需，照纳课厘，准其循环转运，挨轮脱销，向诸运商开导，已有成说。并称各商愿将所捐银两即日清缴，鄙人复加酌核。减价插档之议，两君既实觉难行，兹已将窒碍情形竟行议驳，咨复冰案。

筱浦所拟按引派捐之说，与此次来示符合，但尚未顺商情，且决不能迅速缴款。惟子箴加引捐银之说，系总局公议，为商情所共愿，既于环章无损，且可迅得巨款以救灾黎，拟即照议施行。于江西加二万引，每引捐银六两；湖南、北各加一万引，每引捐银四两，共计可得二十万金之数。子箴欲凑足三十万，仆恐引多则销愈滞，姑酌此数。目下票尚值价，楚票较贱于西，增引不患无认领人应。台端奏请于江苏筹银二十万两以备赈需，并指曾、张，而另以函告张已由盐务设法。此间一面设法筹措，俟奉到谕旨即可速解，或径交扬州转运粮台徐道，令其购米由沪运津。惟此间近状，刘毅斋以减饷二万为争，户部及袁小午以欠解甘饷六十余万为说，催索之文络绎不绝，而鄙意方壹意推谢。今忽能筹出二十万以济直隶，不免与前说矛盾。闻毅斋即日亲来金陵商催，小午则常由笃臣面催，殊觉无以应之。然畿辅非常之灾，姑先其所急而已。

日本议约所定各条均称妥洽。其使赴京呈进方物，比已旋归否？接涂朗轩来信，知电报言法国发兵船数号欲到中国，其事之确否不可知。总之，狡狯情状令人难测。地山久不得归，则彼国未能帖服，图兴波澜，自无疑义。

张翰泉日望赐环，竟无术以慰安之，良可矜悯。存之治行足与子岱抗行，佩慰曷已！好学笃志之君子，一试便自不同，人固不可不自立也。东光陈令调任邢台，书卷之气溢于颜面，才则究嫌不长。惠甫不至久闲，慰甚。

国藩行抵徐州，体中颇有不适。休息一日，初九、初十日校阅各营，十一日启程南旋。复颂台安，诸惟心鉴，不具。

634．复洪汝奎九月十一日

交代章作堂所募新军之军需供应诸事，兼示出省阅兵经过。

琴西仁弟大人阁下：

顷接惠函，具悉壹是。

章作堂于重阳前后，开募新军，十月中旬即可到宁。届时容当派员点验，请即先行告知。其应领军火、军装等件，待渠到请领再札。应领口粮，老湘营初入关时，仆有札每勇月增米价四钱五分固须裁去，即剿捻时所增柴价亦须全裁。其余须与星字营不甚参差。同为湘人，同戍金陵，难轩轾也。帐棚一项，已由阁下代领四营之数，交来员运去。一面采办布匹以备添制，必赶得及。新立营名、新颁关防，自应仍留“老湘”字样。或名曰“老湘作字营”亦可。立营分前、后、左、右、中及副中营，合为六营，应如来示办理。

朱淮森新统五营，其公费夫价，自应照例定酌加银一百夫十名，起支之日，即以接札之日为始。

阅章镇致尊处原函，知刘毅斋以减饷之故，疑其有浸润之词，实属枉屈。敝处近日寄刘一信，具道减饷原委，却未便为章镇分疏也。

国藩自二十二日由扬州解缆北上，风逆水溜，二十八日始达清江。校阅各营事毕，初三日由陆路起程，初七行抵徐州。因病休息一日，阅伍两日，已于十一南旋。应酬极繁，衰颓日甚，殊难于支持耳。复颂台安，诸惟心鉴。不具。

635．复陈方坦九月十三日

加引、派捐之说各有利弊，宜酌度二者之中迅速定议。瓜栈整轮章程亦宜妥为酌核。

筱浦尊兄大人阁下：

接初五日惠函，具悉壹是。

津商所陈运盐十万引插档销售、筹捐济赈之议，窒碍难行，阁下与子箴所见大略相同，鄙意亦适相符。兹以用尊稿咨复李相。但畿辅望赈孔殷，大局所关，不能不勉为设法。阁下按引派捐之说，与李相续寄之函略同，鄙意终嫌捐为弊政。子箴加引六万之议，商情稍洽，且可迅得巨款，鄙人采而用之。昨十二日已函复李相，酌允加引四万，以二十万金协助赈需，兹将原稿抄寄台览。顷十三日于宿迁途次，遇魏荫亭呈出扬商说帖一纸，又极言加引不如派捐，兹亦抄呈台览。请阁下酌度二者之中，迅速定议，赐惠示复，俟仆到扬州再行定案。大约以协解二十万为率，如何设法，本无成见也。

鄂省所分淮盐销岸，其沔阳、蒲圻、崇阳三州县不可不争，瓜栈整轮章程不可不守。阁下所拟咨稿本应即发，顷又接筱帅来信，于此间所拟章程六条内，尚有未全允者数端。所称州县经费须按月拨给，盐价须再为酌减，似尚可行。至所云分成未可施行，盐规不必酌复，及运商捆盐勿拘以挨轮之法，究应如何办理。兹将筱帅原函寄上，望即妥为酌核，拟一复函寄来，当与咨稿并发。鄙意分成仍应争之，或照按包而不按斤，但存其名而无其实，亦无不可，盐规不复亦可，复则不与鄂商，尊意以为何如？程尚斋有一来信，前由包封寄去，望一并拟复。

国藩于初三日，由清江启程，初七日行抵徐州，因病休息一日。校阅各营事毕南旋，十三日抵宿迁。应酬极繁，衰颓日甚，殊难支持耳。复颂台安，诸惟心鉴，不具。

子密、棣香均此致候不另。工部有一催棕斤折，极为严紧，似须请密作一复奏折。接稚璜信，前七批均可渡黄达津，后二批恐赶不上秋帆，须改由陆路解京也。又行。

636．复丁宝桢九月十四日

今岁漕运迅速，良堪欣慰。棕系都中急需之物，宜查明第二批棕船行抵何处，催令赶紧陆运。

稚璜宫保尊兄大人阁下：

顷接惠函，猥以前具祭幛，远劳齿及，非所敢承。就谂勋祉秋高，荩勤日笃，企颂良殷。

黄水于八月异常涨发，回空漕船得以全数南下，而铅船亦得一律入运。今岁漕船往返迅速，毫无阻滞，良堪欣慰。然明年仍须河运，水之通否，仍无把握。顷接王晓莲观察信，求弟函致尊处，谆恳早为料理。弟以公忠如阁下，苟有可以裨益漕船之处，断无不竭力相助，不俟乎函恳之殷勤也。

棕船七批入运，其余二批未知行抵何所。过此盛涨，必无黄流再涨、足资浮送之理。此项系都中急需之物，工部具折奏催极为严紧，必于冬初一律解到，方可无误。前承允饬沿途州县预备雇车，以俟陆运，谅办理必得妥速。希即查明二批棕船行抵何处，饬令赶紧由陆路前进，并望代为严催，勿令松懈。一俟舟行者全至临清，车行者全行登程，敝处乃能复奏。琐琐奉渎，至以为祷！

郓城、嘉祥一带复被黄水漫淹，并有溢入南旺湖之势。备御既少良法，而将来堵筑口门更难为力。大抵黄河势渐南趋，或者仍回苏境，抑或南北分流，均未可知。目下泛滥曹济，则办理极为棘手，曷胜焦灼！

国藩于八月十三日出省，补行大阅之典，由扬州抵清江，舍舟登陆，初七日抵徐州。三处校阅诸营均已蒇事。十三日南旋，拟即渡江由镇、常以达苏、沪。虽无搜乘补卒之实，亦聊循行旧典而已。复颂台安，并贺秋祺。摹璧晚谦，不具。

637．复刘铭传九月十八日 [1]

略报出省补行大阅之典经过，并嘱刻下不可遽尔议撤。

省三仁弟爵军门阁下：

顷接惠函，猥以秋节相庆，纫戢曷任！就谂福介樨樽，釐延蒲璧。龙章锡羡，荷九重雨露之华；豹略宣勤，控百二河山之胜。引詹矞采，企颂靡涯。

国藩回任江表，瞬易秋风，精力日衰，愧无裨补。顷于中秋前二日出省补行大阅之典，十八日抵扬州，二十八日抵清江。初七日由陆路至徐州以次校阅各营，十六日仍自清江南旋。拟即渡江由镇、常以达苏、沪，大约十月中旬方可蒇事。虽无搜乘补卒之实，亦聊循行旧典而已。

台端前以秦中久无战事疏请撤防，旋因俄国派兵代复伊犁，寄谕欲令督师出关，规复新疆。敝处昨于复总署函内，已将粮运艰阻、士卒畏难之故剀切言之。适见阁下复奏一疏，大旨与鄙意相同。继阅邸钞，知奉谕旨给假一月，俟调理就痊仍令率部西行，以为成、禄等军声援。此事较之出关已属稍易，然平凉以西，节节梗阻，筹运粮械仍极艰难。昨接李相来信，亦云办理未得良策，须阁下自为主张。未知究竟如何定议？来示谓淮军倘能撤回，拟就周家口适中之地陆续遣散。刻下寇患未靖，时变方殷，迭接沪上探报，法国仍有发兵东来之说，尚未得到确音。贵部于淮军中为劲旅第一，虽西北之事未易猝办，而东南海疆一带犹将倚以御侮，岂可遽尔议撤？当俟阁下假满复奏后得定进止机宜，再行筹商耳。复颂台安，并贺秋祺。不具。

[1] 此信原抄件日期为十月二十八日。兹据信中内容及曾国藩本人日记，定为九月十八日。

638．复梅启照九月十八日 [1]

拟将扬州协甘饷银改行汇兑之法，颇属一举两得，宜详细筹核，照议施行。据报法国仍有发兵船东来中土之说，殊为可虑。

小岩仁弟大人阁下：

接八月二十七日惠函，具悉壹是。

宁属丁漕章程非但漕价难与苏属一律，即银价亦难一律。来禀缕述原委甚为详明，容当酌核批行。昨又接张青帅来信，述及宁属漕米本办折征，有长短户之分，是以愈难划一。据云已嘱尊处查明各处向章，短户不准加增，长户不得过六千五百文之数，所有长短户名目概行革除，未识办理能妥洽否。

承示年来西北用兵，现银愈解愈少，银价因之翔贵，拟将扬州月协甘饷三万改行汇兑之法。此事如稳速可恃，既免解运护送之烦，亦可稍平东南银价，颇属一举两得。可与琴西详细筹核，照议施行。

法国教主到宁拜会，尚称安靖，甚慰。迭接沪上探报，知法国仍有发兵船东来中土之说，其事之确否不可知。总之，狡狯情状，令人难测，殊为可虑。

顷奉寄谕，张青帅已升任闽浙总督。江苏一席不知补授何人，尚未见有明文。

国藩自二十二日由扬州北上，二十八日抵清江。初七日由陆路至徐州，以次校阅各营。十六日仍自清江南下，数日内即可渡江。惟应酬日繁，衰颓日甚，殊难于支持耳。复颂台安，诸惟心鉴。不具。

[1] 此信日期原本作“十月二十八日”，据信内“十六日仍自清江南下，数日内即可渡江”等语，则此信当作于与《复刘铭传》同一天之九月十八日。

639．复吴丙湘九月二十四日

认办淮盐专岸之说恐多窒碍，只可暂作罢论。

次潇世仁弟大人阁下：

十七日高邮舟次，接到惠函，示及景况寒素，食指繁多。既逋款之难偿，复先祠之未葺，曷任驰系！

认办淮盐专岸之说，吉安一郡，本系淮引行销之地，暂如八九千引，额数本不为多，惟迩来各岸销盐日见疲滞。顷因畿辅水灾极重，无款赈恤，接李相来信，欲令津商运盐十万引分岸匀消，购米捐赈。此间以津商另运，紊循环之定章，恐淮商更多苦累，因与方都转筹议允为酌量加引，按引捐银，以济赈需。现拟于江西加二万引，湖南、北各加一万引，附入旧纲，轮流运销。查江西销市，虽较楚岸为畅，然甫加引二万，众商已啧有烦言。若再加八千引，则占地太多，销数益滞。若加整轮之外，在旧商尤为不愿，恐以吉安专岸之盐，侵占附近淮引之地。况吉郡毗连粤省，缉私较难，票贩配运既止有此数，即归专岸行销，亦恐难再有推广，是阁下之获利殊无把握。鄙人再四核酌，只可暂作罢论。若已措集资本势难中止，或可趁此加引之时，附入旧商之股酌量认票，亦一办法也。

国藩于十九日渡江、二十日校阅镇江各营，二十三日阅常州各营，以次前赴苏、沪。十月中旬可以蒇事。复颂台安，诸惟心鉴。不具。

640．复何栻十月初五日

吴坤修因瑕衅乞病，刻下不便查询转圜，只宜伺隙婉为调停。

廉昉仁弟大人阁下：

九月十八，舟过邗江，闻尊体抱恙，不能见客，以行色匆匆未及趋候，怅念良深。顷接惠函，就谂清恙稍减，加意调理，自可速全。尚望善自珍摄，以培元气，是为至要。

承示领款发场，业已陆续开局，本年秋产可以无事，甚慰。阅管才叔专函，知竹庄因赏菊一事，杯酒之际，忽起瑕衅，刻下乞病一月，业经中丞批准。此事发端本极细微，其曲直固无庸深辨。惟竹庄平日矜尚意气，纤芥之忤，盛怒骤加，其语言往往令人难堪，鄙人实所深悉，亦颇代为隐忧。即其与中丞共事数年以来。闻竹亦常退有后言，进有面折，中丞尚曲为含忍。一旦意有所激，或遂因而乘之，不可复耐。假满之后，竹庄必陈请开缺，中丞亦必予批准，乃是情势之常然者。在竹庄多年辛苦，甫履亨途，乃因细故罢去，诚属可惜。伊乞假来文，此间尚未接到，才叔之意欲令敝处批饬臬司查伊真病与否，以作转圜之计。惟中丞以同城者而批准，此间以远辖者而批查，是显分畛域而大露痕迹，恐适激之生愤。自来抚藩相争，常抚胜而藩绌。督若救之，则抚意愈不可回。世态如此，非自今日始也。竹庄从仆最久，皖中则必谓其声息相通，嫌疑之际，固宜引避。至调离皖省之说，渠系实缺藩司，更难为力。若中丞来函提及此事，或此间有便函寄去，自必善为措词，委曲调停，否则茫然若无所闻。或中丞曲意慰留，或皖省中司道婉言排解，尤善之善者也。

国藩于九月十九日渡江，以次校阅镇、常、福山、苏州各营，初三日由苏起程前赴松、沪。中旬以前可以蒇事，即驾轮船旋返金陵。在苏时困于酬应，刻无暇晷，临行未及寻找尊使，兹特由驿裁复管信附还。复颂台安，诸惟心鉴。不具。

641．复杨昌濬十月十二日

江浙道库均不敷剥船加价之用，尚须妥筹详议。直隶水灾极重，拟于两淮盐务各岸酌加四万引，或于赈事稍有裨益。季纶全、许谨身、沈晋蕃三君祈为关爱，各委一差。

石泉仁弟大人阁下：

九月杪接到惠函，具聆壹是。

漕运剥船每石加价五分，将来搀水诸弊虽未必剔除净尽，或可渐加整顿。江、浙两省均已应允，而户部来文必须以漕办漕，不准动挪司库。江、浙两粮道库均不敷加价之用，尚须妥筹详议。

畿辅赈济解米，苏省亦全改折色。旋又接李相来函，以直隶水灾极重，赈款不敷，欲于两淮盐务加引捐赈。现已与子箴都转议定于各岸酌加四万引，按引捐银，共得二十万金，由扬州转运局次第解津，或于赈事稍有裨益耳。

国藩出省校阅，于九月十一日由徐州南旋，经镇、常以达苏松、吴淞，水陆诸营均已蒇事。额兵招复者极少，抽兵另练者无多，缓急一无可恃，能无悚仄！即日轮船旋返金陵，瞻望杭州，咫尺天涯，未能展觌，殊为怅然。

蒋芗泉中丞之弟鉴海已至杭否。前携去一函，欲求提挈玉成，未审有无机缘。兹复有渎请者三事：两浙运判季纶全，系鄙人会试房师仙九先生之孙，现在杭垣。世家旧德，器宇英峙，景况清苦，欲求派一海运坐省局差，稍资调剂。又有许广文谨身，曾任奉化教官，系敝乡试座师吉斋先生之子，欲求更署一教缺。两处皆屡托推荐，此次又经季君梅编修、许信臣中丞谆托，谊不能却。又有沈生晋蕃系敝同年念农司业之子，境极寒窘。据称曾以文字受知于台端，素居弟子之班。如蒙格外垂青，派一书局差事，则感激尤无涯涘。以与敝处年世谊，俱非浮泛，琐琐奉商，尚希鉴谅。复颂台安，诸惟朗照。不具。

642．复英翰十月十七日

密商查察李世忠革职回籍后情状及处理办法。

西林宫保尊兄大人阁下：

九月中旬接到惠函，具聆壹是。

李守补授庐郡一疏，想已早奉批回。顷见邸抄，已蒙破格允准矣。

刘省三连疏求退，荐曹荩臣军门自代。已奉谕旨赏假三月，准其离营养病。

李相来信，奏请以二十营交曹军门统赴兰州，相机前进，以十五营交唐定奎回驻徐州，以备非常，亦均奉旨允许。

史绳之名家旧德，英敏过人，加以历练，自可渐成伟器，足征赏识之不虚。鄙人前在直隶曾为复奏，以彰公道。顷又接其来函，述及景况清苦，欲求善为设法。惟是远隔数省，殊难代谋。容俟致书李相时为之关说，以副雅嘱。

兹密启者：李世忠回籍以后，迭经言路严劾，朝廷饬下江、鄂、皖、豫各省查复。九月杪又接密寄，知子和中丞业经复奏，谓其多筑堡塞，私藏枪炮，铸造小钱，擅杀平民各节皆有实据，前数年更有招留捻党情事，请即速伸国法等语，谕旨仍交敝处与台端查察该革员举动，斟酌机宜，密速办理。鄙意以为李世忠前时不法各事举世共知，既为众怒所集，一经颠覆，人人欲得而甘心，无足怪者。惟该员既已保全于始，此次革职回籍，似有悔过之意。敝处如袁笃臣、杨子穆两观察、吴朝杰、刘佩香两总戎先后接李来函，自陈惩戒前非，力图湔洗，平塞填壕，使人共晓等语，颇思安分守法以保晚节。若果无谋为不轨实迹，圣意既不欲追究既往，遽予刑诛，吾辈亦宜包容，使朝廷不失大信于反侧之徒。弟处现拟派员密查，如尚安静谨饬，即当奏请保全，贷其一命。若稍有谋叛形迹，自当设法掩捕，不稍稽延。即令党与众多，苏省徐州一带有铭军十五营，淮、扬一带有庆字五营，金陵营数亦多，似尚足以制之。尊处距豫省甚近，闻见较为周密。大疏前称兵力足制其死命等语，自必确有把握。刻下皖北一带究有营数若干？分驻何处？所探李家情状是否反形已具？抑在可疑之列？或可保其无他？三者尚望详示一切，以便筹商办法，或会奏，或各奏，均祈示及，是为至荷。

国藩出省校阅各营，九月十一日由徐州南旋，经镇、常以达苏、沪。水陆诸营均已蒇事，即由吴淞口驾轮船，本月十五日旋抵金陵，尚须照例略有举劾营伍空虚之处，并须酌量添置。暮齿衰颓，愧无裨补，亦聊循行旧典而已。复颂台安，诸希朗照。不具。

再，安徽候补道陈君烺，前在杨厚庵制军处办理书疏，相得益彰。近在皖垣，境况清苦，补缺署事，均属茫茫无期。厚庵屡函求弟照拂，无以应之。顷又来一函，嘱弟转求尊处垂青。或署缺，或予以稍优之差，俾无事畜之虑，特以奉恳，弟借以报杨帅也。

643．复黄翼升十月十七日

劝慰回署探视妻病，顺告出省校阅情形。

昌岐仁弟大人阁下：

十六日王子云来，询悉台端巡阅江防已抵太平。暂驻数日，即当驶至江阴一带操演水师，竟不回省，有古人过门不入之风。从事贤劳，至以为念。

尊夫人病势沉绵日久未减，敝处一门时为关虑。顷又接子云来函，述及病状遽尔增剧，饮食不入，时时晕眩，阖署皇皇，急盼旌从早回。虽阁下公尔忘私，不以家事为念，然离家咫尺，不妨回署一视。稍加料理，再出而阅视诸营，仍于公事无损，正不必过于拘执。此信一到，无论行抵何处，望即迅回金陵，是为至要。或者尊夫人既见君子，病有转机，亦意中事也。

国藩出省校阅各营，九月十一日由徐州南旋，经镇、常以达苏、沪。水陆各营均已蒇事，即由吴淞口驾驶轮船，本月十五日旋署。应酬甚繁，刻无暇晷。尽〔书〕不尽言，诸容面罄。顺颂台安，诸惟心鉴。不具。

644．复冯卓怀十月二十日

感谢辛劳择地，并自示须于人情万无妨碍，方拟营度。

树堂仁弟大人阁下：

顷接九月二十六日惠函，具聆壹是。

择地一事，远劳台驾跋涉敝乡，抉异搜奇，不遗余力，曷胜感悚！承示《东台山地图说》一册，气势宏敞，山水环绕，洵为形家难得之地。中间所述“五胜”“五疑”，亦复评论确当，折衷古法，而参以高识。仆虽不明此道，亦稍知尊说之精当。接筠仙来书，则有“三奇”“三疑”之说。然既经阁下苦心鉴别其为佳壤，自属可恃。惟《图说》中关系文风一层，鄙意亦以为疑。盖此地既为公会所在，又为文风所关，邑人必不乐从。即令巨绅应允，而士庶或窃有遗议。鄙人平日论求地之道，不贵万众指目吉壤之区，不贵阴谋谲计巧取而得，苛于人情万无妨碍，方当营度，否则不为勉强。小地十一处中当有较佳者，容与舍弟商妥定议。

阁下遍历敝处，舍间有犁头嘴先高祖墓，西行先曾祖墓，皆众口所称为发冢者，尊见以为何如？先祖改葬大界，先考改葬台洲，舍弟沅甫颇为惬心，而台洲尤人所艳称，尊见尚以为可安否？贱兄弟住宅如白玉堂、修善堂、大坪、上荷叶及富圫诸处，尚可居否？敬求一一详示，幸勿曲饰为荷。

竹如先生近尚清健，惟次孙新丧，长妇自山东来宁，心绪尤恶。朗轩陈臬吾楚谢折尚未奉批，暂缓北上，莅任之期当在明春矣。

国藩自八月十三日出省校阅诸营，九月十一日由徐州南旋，经镇、常以达苏、沪。水陆各营均已蒇事，即由吴淞口驾驶轮船，本月十五日旋抵金陵，营伍空虚之处尚须酌量添置。暮齿衰颓，愧无裨补，亦聊循行旧典而已。复颂台安，诸惟心鉴。不具。

645．复杨岳斌十月二十一日

慰问病情，顺报近况及陈午峰位置诸事。

厚庵宫保仁弟大人阁下：

八月初三日曾复一函，旋接惠书，就谂尊恙久未痊愈，精神减少，眠食几废，劳动则失血弥甚，腰核则遇咳弥痛，曷胜驰系！务望加意珍卫，善自调摄。将世间万事置之度外，或种花饲鸟，以寻至乐，以娱天怀，以期渐臻康复，是为至要。

鄙人眩晕、症〔疝〕气幸未复发，脚肿亦消。惟两腿酸软，行动维艰，头易出汗，小便太密，精神疲乏不能自振，右目久盲，左目亦昏蒙日甚。内人则失明已久，近复病足不能行走。大小儿年逾三十，正月生子，七月殇亡。无一善状可告良友。衰年居官，诸事废弛，尤以为疚。

陈午峰观察，才学品望，鄙人素所深悉。前日赞襄莲幕，久著勤劳，迩来需次皖垣，景况清苦，久不能补一缺，自应设法扶植。惟奏调改省一事，格于部例，实所难行。降握府篆各省无此办法，部中亦必驳饬。至皖中差事，向由中丞主政。昨已致书英帅，嘱其格外照拂。或予以署缺，或给以优差。如彼处久无佳音，则当于盐、茶二者位置一席。非特以慰阁下拳拳之情，亦以午峰多年辛苦，不能不稍酬其劳，兼济其困也。

国藩自八月十三日出省校阅诸营，九月十一日由徐州南旋，经镇、常以达苏，沪。即由吴淞口驾驶轮船，本月十五日旋抵金陵，尚须循例略有举劾。各营情形，额兵招复者极少，抽兵另练者无多，缓急一无可恃，尚须酌量添置。暮齿衰颓，深愧豪无裨补耳。

刘省三军门驻军秦中，连疏求退，荐曹荩臣军门克忠自代。已奉谕旨赏假三月，准其离营养病。刻因俄国派兵代复伊犁，关外各军势极单弱，亟须遣师遥作声援。李相奏请以二十营交曹军门统赴兰州，与穆帅会商再行相机前进。闻荩臣素为台端所赏，或当建立勋绩。惟陇西一带粮运艰难，愈远愈苦，恐亦未易奏功耳。复颂台安，诸惟心鉴。不具。

646．复英翰十月二十一日

密商查察李世忠有无逆谋及招留逆党诸事。

西林宫保尊兄大人阁下：

十七日曾复一函，顷又接专弁惠书，具聆壹是。

李世忠之事，朝廷迭次密谕，不事操切，不尚姑容，语意持平，可谓明烛万里。此中关键诚如来示，全以现在有无逆谋及招留逆党两层最为紧要。外间人言藉藉，大抵习见该革员平日所为，或嫉之过深，或视之太重。捕风捉影，谓其反形已具，必欲杀之而后快。以彼昔年罪状，杀之诚不为过。惟是朝廷宽容已逾十余年，凡在降众，未尝不许其自新。李则授以实缺提督，予以帮办重任，岁终赐“福”字，寄谕多奖语，又安能遽加极刑？豫中原奏所指擅杀平民、私铸小钱及捻党穷蹙、奔投该员以图生路，均为前事所必有，近二三年内不知尚有此事否。至其多筑，则宜查其有新添者否。藏蓄洋炮，则宜查其数之果多否。现在有无诡谋，则宜查其来往之人物色如何，风影如何。弟与台端皆未能遽决，亟须严密访察，参伍错综，以知其情实。敝处现派刘佩香亲往密查，尊处亦必有妥员访查。俟查得实在情形，彼此相商，再行复奏，以免办理两歧。复颂台安，诸惟朗照。不具。

647．复聂一峰十月二十二日

函商儿女姻事。

一峰尊兄亲家大人阁下：

十月十二接诵惠书，祗聆壹是。不知何时所发，似途次稍有延搁。就谂绩懋羊城，诞膺多福。引詹吉霭，抃颂无量。

阁下以词臣出宰粤东，循声洋溢，固宜渐跻显秩，宏此远谟。迩来大府借重左右，事无不谘，指顾遂当真除，正不必以目前濡滞，遽涉高蹈之想。

承示儿女姻事，文郎目下攻习学业，恰值精进之时，未能忽辍，缓至明春始能东来就赘。又以友山中丞眷属赴粤之便，属遣人伴送小女同行至粤。阁下并倩令弟亲家率眷迎护，诚为妥善。惟内人自两目失明，百病丛生。重以春间剧疾，两足至今痿痹，行走固极艰难，坐卧亦须扶掖。而鄙人右目既废，左目亦昏涩日甚，两脚酸软，精力疲乏。儿妇辈均难远离，大小女适袁氏者已于上年九月沦亡，用是伴送殊难其人。友山中丞前在清江晤叙，今冬入京展觐，明春挈眷赴任。当以二月取道金陵，夏初乃可抵粤。文郎若能于今冬驰至江宁，则正月成婚，二月即可趁张中丞之便托其提挈同行。若以岁寒道远，航海过于险艰，则当如来书之指，俟春和冰解，再来江宁就赘，最为安全。贱夫妇俱系病躯，亦不可以再缓。俟得尊处自粤启程确信，敝处再行筮吉奉闻。

弟以八月十三出省，补行大阅之典，先至扬、淮、徐州，次及镇、常、苏、沪一带，月之十五旋署。辖境均属安谧，中外交涉各口亦幸无恙。第以衰颓久膺艰巨，诸事废弛，时用兢兢，惧诒辱于亲友耳。复颂台安，诸惟心照。

648．复谭钟麟十月二十三日

商询南省销岸整顿办法，略告出省校阅情形。

文卿尊兄大人阁下：

初三日苏州途次，接到惠函，就谂台从东过京江，即已征北上。比想天颜入觐，昼接恩隆，无任企抃。

承示南省引地被邻私浸灌，厘局宽纵，常岸几不能自存。淮商包厘一说，原欲使督销、捐厘两局联为一气，以便专意缉私。前据督销局具详到此，即经批准，令与厘金总局详办。乃接李筱帅来咨，忽将局详痛加驳斥。顷已具文咨复，据理力争，一面札饬督销局仍照前议详办，并咨明刘韫帅查照。倘令两局同心，事权归一，无稍掣肘，南省销岸或可渐加整顿。去秋买谷备荒，局中短绌几至二万金，自应设法偿补。暂借豫厘与淮商捐半之说，二者应俟介唐公牍到日，再为酌度办理。舍弟永作淮局公款之议，尚属可行，容并图之。

国藩出省校阅各营，先赴淮、徐，次至苏、沪。水陆诸营均已蒇事，即由吴淞口驾驶轮船，本月十五日旋抵金陵，尚须循例略有举劾，营伍空虚之处须酌量添置。暮齿衰颓，愧无裨补，亦聊循行旧典而已。复颂台安，祗璧谦版。不具。

649．致冯竣光十月二十三日

介绍梅缵高赴沪询访制造轮船之法，通报与李兴锐所密商赴厂清算之事。

卓如仁弟大人阁下：

沪滨小住，借罄积悰。叨费清神，照料一切，无微不至，曷任纫谢！比维履祉，绥愉为颂。

国藩自十三日由吴淞口驾驶轮船，十五日在江中观威靖、测海两船操演，午刻行抵金陵，诸务尚称顺适。各路营伍额兵招复者极少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊循行旧典而已。

兹有启者，山东恩县梅令作庵名缵高，系定九征君之六世孙，伯言先生之侄。奉丁中丞之命，驰赴上海询访制造轮船之法，先到此间，求致书尊处为之先容。查造船一事，鄙意本在设局倡率，俾各处仿而行之，渐推渐广，以为中国自强之本。迩闻丁中丞亦有此意，春间曾委王伯尊观察南来商论及此。鄙人偶言得工价银十万，局中能为包造轮船一号。刻下又遣梅令赴沪求询办法，将来或自行开厂制造，或寄银来请代造，均未可知。要之风气渐开，即中国振兴之象也。梅君到时，务望阁下详告之造船之法，其货船之制若何，兵船之制若何，或具一说帖开示大小尺寸。每造一船，价值若干，需时若干，并将机器、汽炉、船壳三事造法详细告之，是为至荷。东省与敝处情谊久孚，诸事无不通融办理。此举尤于大局有裨，固不得不玉成之也。专颂台安，诸惟心鉴。不具。

再，密商者：在沪曾嘱勉亭赴厂先住一月，俟相安然后会办，渠已应允。回省数日，与之再谈，渠又徘徊不决，似有诿谢之意。细叩其故。渠言“所以派人赴厂者，似有查察之意，无非欲息外间之浮议，雪卓如之疑谤。而浮议所由起，总由沪厂岁支数十万，腥膻之地，易启艳羡猜疑之论。今若不将历年帐目彻底算清，上而报明两院具奏，下而使司道及局员晓然周知，则不特目前之谤难弭，并将为卓如终身之累。或阅数年、十余年尚有弹劾之章，亦未可知。今赴厂闲住一月，或在彼会办半载，曾不足分卓如之忧，于公事亦毫无裨补”云云。仆因告之曰：“君言及此层，正所以扶助卓如，即所以大益公事也。报销早奏，亦并为敝处预除后患也。君到局后，力催卓如清理帐目，分列条款，如曰造船，曰造枪炮，曰办机器，曰购木料铁炭，曰买地造屋，曰养委员、工匠、学生等事，每册分数款，每年立一册，赶紧造成详奏，则卓如可息前谤，可绝后患，而鄙人亦无公事颟顸之讥矣。如有亏空，仆愿代为担承，总以早清为是。”仆与勉亭所议如此，特以奉告。如勉亭果能赴厂，请阁下迅办销册，即以勉亭为监算交代之员可也。至嘱！至嘱！又启。

650．复张树声十月二十七日

缕述近况，并告陇右军务、畿辅赈灾诸事。

振轩仁弟大人阁下：

九月间接到惠函，猥以鄙人前发疝气，远劳廑念，殷殷以节啬精神为劝，感珮良深。就谂荩勤日笃，茀禄蕃增，无任企颂。

国藩自八月十三日出省校阅诸营，先赴淮、徐，次至苏、沪。水陆各营均已蒇事，即由吴淞口驾驶轮船，本月十五日旋抵金陵。各路营伍额兵招复者甚少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊循行旧典而已。

贱体自夏秋以来，眩晕、疝气幸未复发，惟两腿酸软，行动维艰，头易出汗，小便太密，精神疲乏，不能自振。目光蒙霿，无术挽回。诸务废弛，尤以为疚。内人病体虽愈，而右足痿痹，终难复痊。大儿正月所生之子，七月遂已殇亡。年逾三十，甫得一子，今复失之，殊难为怀。知注附述。

甘肃回氛蔓延塞外、窜突内外蒙部几及二年，秦晋各边不无警备，征调转输殊非易易。陇右军务近闻无甚变动。刘省三连疏求退，荐曹荩臣军门自代，现已赏假三月，准其离营养病。李相奏请以二十营交曹军门统赴兰州，相机前进，以十五营交唐定奎回驻徐州，以备非常，均蒙俞允。俄人派兵代复伊犁，其意难测。关外荣、景诸帅兵势单弱，固未必能向前接应。兰州以西粮运愈艰，曹军尚不能遽及肃州，而欲作新疆之声援，诚恐鞭长莫及。

畿辅频年苦旱，今岁水灾，尤为近数十年所未有。李相来函，以赈款不敷，欲于两淮盐务加引捐赈。现于各岸酌加四万引，得银二十万金，由扬州转运局次第解津，或于赈事稍济一二耳。复颂台安，诸惟心鉴。不具。

651．复陈湜十月二十七日

缕述整饬防务、招募新军、安抚哥老会众及陇西军务与出省大阅诸事。

舫仙仁弟大人阁下：

七月间接到惠函，只以出外巡阅，未即裁答。比维履祺休鬯，勋望日隆，至以为颂。

承示整饬防务宜练陆师，并须召募楚勇，统以得力将领，庶于大局有裨，而吾乡亦可渐消隐患，事理甚为确当。夏间章作堂镇军奉讳南旋，道过金陵，适刘毅斋一军裁遣旧营。此间酌定饷项每月减解二万，即用此款添练新兵六营，俾章作堂驰回招募。一则以久役之士卒耐劳习战，操练较易着手，可保江左之藩篱，而备外洋之缓急；一则以凯撤之子弟易致游荡生事，今募为新军，不至与哥匪为伍，庶故乡稍获安堵，似属一举两得。刻下作堂已统新军到此驻扎，讲求操练事宜。而刘毅斋亦于本月驰抵金陵，大以减饷二万为苦，言自七年九月以后，老湘营每月欠饷万数千金，加以恤赏等款，现已欠至五十万有奇，若不求救于敝处，则各弁勇皆向刘家追索，窘迫万分等语。仆不得已许以每月酌发万五千金，俾渠在武、汉开局，作为清理久欠之款；其余四万五千金仍由武、汉转解甘肃，作为老湘月饷之款，毅斋之心大为快慰。

鄙意吾邑哥老会，或妥为安抚，使虽入会而不作乱者，有所恃以不恐；或酌量招出，使豪强者别作远大之图，不郁郁而思变。与来示化莠为良之说颇相吻合。惟无业游勇布满郡邑，非仓猝所能尽招，亦非大才不能善抚。未知将来不复乘间窃发否。

陇西军事近想无甚变动。前闻俄国派兵代复伊犁，骎骎东向乌鲁木齐，朝廷饬令刘省三军门，移师出关接应。顷省三以连疏告退，荐曹军克忠自代，分配马步二十营统赴兰州，相机前往肃州，为关外声援。道远饷艰，诚恐难于奏效。若〔苦〕嘉峪关以内虽有河州坚巢，闻不能野战，又少积粮，亮亦难速了耳。

国藩于八月十三日出省校阅诸营，先至淮、徐，次至苏、沪。水陆各营均已蒇事，即由吴淞口驾驶轮船，本月十五日旋抵金陵。暮齿衰颓，愧无裨补，亦惟循行旧典而已。贱躯粗适，惟目蒙日甚，无术挽回。大小儿正月生子，七月殇亡，殊增怅悒。知注附述。复颂台安，诸惟心鉴。不具。

652．复刘崑十月二十八日

拟向洋商借银作遣撤之资，此事似仍须细加核议。川私浸灌，湘厘日减，所募章作堂新军尚无余款可以兼顾，殊可焦虑。

韫翁老夫子大公祖大人阁下：

前月接奉惠函，具聆壹是。以校阅途次酬应纷繁，裁答稍稽，悚仄无已。

楚军援黔，深入略地日宽，兵饷日绌。前奉减援增防之旨，接准咨到复奏，大疏所陈支绌情形，实属搘持不易。援军饷项积欠至二百余万两，现欲酌量遣撤，必先清厘积饷，乃是一定办法。来示欲仿照成案，向洋商借银七八十万两应此要需，将来即于督销局应解楚省盐厘项下按年拨还，通计三年后即可归款。如此变通办理，洵于楚省善后之方大有裨益。鄙人桑梓之邦苟有可以通融，无不竭力相助。惟敝处于同治七年奏借江西、浙江、湖北三省银五十万为撤勇经费疏中有云“若动辄借洋商银两，亦属疆吏之耻”二句，闻颇为枢廷所许。是秋左帅请再借洋银，即经农部议驳。若尊处函达总署果有成议，国藩当转饬江海关道代为商办，一面饬湖南督销局知照。洋人性情坚执异常。湖南借银，而湖南无熟习洋商之员专来商借，转托苏省之官代为关说，不知果允行否。督销局近年滞销，入款本属无多，而又有指定专解甘肃之万金、专解淮军之预厘，恐每年别无二十余万，是亦须细加核议者也。

敝处前奏疏通淮盐销路一疏，部议令江、鄂两省会商具奏。现拟武、汉、黄、德四府专作淮盐引地，筹议稍有端倪。而湖南之岳、常一带为川私所浸灌，湘局详请派员设局，拨备炮船堵遏私贩，并有令淮商包厘之议，李筱帅尚未允许。若全不严缉，则淮鹾永无畅旺之日，而湘省之厘亦因偷漏而日减，殊深焦虑。

哥匪年年窃发，剿之不畏，抚之无术。虽皆旋起旋灭，而内防固不可不增。前因刘毅斋一军，由陇减撤回南，敝处饬令章镇作堂添募新兵六营，一则以久役之士卒耐劳习战，操练较易着手，可保江左之藩篱；一则以凯撤之子弟易致游荡生事，今募为新军，不至与哥匪为伍，庶故乡稍获安堵。章镇昨已成军东来，而刘毅斋顷亦来此，不肯减老湘之旧饷。另养章镇之新军，尚无余款可兼顾也。

国藩于八月十三日出省，补行大阅之典。由扬州至清江、徐州以次校阅。九月既望，仍自清江南旋，由镇、常以达苏、沪。十月中旬蒇事回省。虽无搜乘补卒之实，亦聊循行旧典而已。复颂台安，摹璧晚谦。不具。

653．复王必达十月二十八日

略述出省补行大阅之典经过，嘱为王柏理于盐局中酌派一差。

霞轩仁弟大人阁下：

执别以来，瞬经三月。前接惠函，具悉壹是。只以出外巡阅，稍稽裁答。比维履祺休鬯，荩绩日隆，无任企抃。承示《莫愁湖宴会诗》二首，流连胜景，韵远情逸，雅与渔洋、初白为近，惟奖饰之词，非所敢承耳。

国藩自八月十三日出省校阅诸营，先赴淮、徐，次至苏、沪。水陆各营均已蒇事，即由吴淞口驾驶轮船，本月十五日旋抵金陵。暮齿衰颓，愧无裨补，亦聊循行旧典而已。

程氏一案已获正凶。部复到后果可改题为奏，速正典刑，亦足以慰孝子之心而莠民之胆。安仁缉私营勇不遵约束，以致激成事变。岘帅来函，以为不宜多赏，自是持平之道。

王子章大令柏理，系诗人王子寿之弟，孝友勤慎，悃愊无华，学术向称渊雅，治事亦有条理，去岁丁艰归籍。今年再来江西，久未奉有差遣，艰窘殊甚。仆昨已致函岘帅，请其量予位置。但恐造次无容席之地，或由阁下先于盐局中酌派一事，给予薪水，禀商岘帅，俟别有优差，再行改换作乔木之迁可也。仆于岘翁处已称贺、周、朱、王四人，才虽有短长，要自信非妄举耳。复候台安，诸惟心鉴。不具。

654．复蒋嘉棫十月二十八日

略告出省大阅经过，允诺为何璟荐幕僚一席。

莼顷仁弟大人阁下：

苏垣展觌，借罄积悰。顷接惠函，猥以鄙人前日启程未及送行为歉。多年知好，岂必拘此形迹？幸勿介意。比维履祺休鬯，潭祉绥愉为颂。

国藩自初三日由苏东下，以次巡阅淞、沪。水陆各营均已蒇事，即由吴淞口驾驶轮船，本月十五日旋抵金陵。暮齿衰颓，愧无裨补，亦聊循行旧典而已。

承嘱荐小宋中丞幕僚一席，阁下前在皖中与筱帅既称旧识，自必针芥相孚。如其纡道金陵，当于谈次善为推荐。倘或径赴苏门，亦于便中函达，以副雅嘱可耳。复颂台安，诸惟心鉴。不具。

655．复何栻十月

答谢贺寿。

廉昉仁弟大人阁下：

顷奉手书。猥以贱辰宠惠多仪，情文并茂，感纫无量。厚意不敢坚却，谨登玉尺一方，笺纸一匣。自愧刻楮无功，量材乏术，敬拜嘉贶，益滋惭悚。余珍过隆，仍以奉缴。复颂台安，诸惟心照。不具。

国藩顿首

656．复李鸿章十一月初二日

筹捐一事，仍定议加引四万，以期确有把握。郑玉轩病已痊可，并无请假之说。拟派李兴锐赴厂会办报销，使冯卓如得释疑谤。水陆诸营均经阅毕，近已旋抵金陵。

少荃宫保世仁弟中堂阁下：

接九月二十一、十月初二日两次手书，具悉壹是。

两淮加引筹捐一事，前经采用方子箴之议，以为可迅得巨款，酌定加引四万。既于宿迁途次，遇魏荫亭呈出扬商说帖一纸，又极言加引之不便，并愿按引派捐，凑集巨款，以济赈需。鄙意终嫌捐为弊政，且恐加引之议既罢，旧商缴捐仍未必能踊跃。虽具结在前，追索在后，而无现银可缴，终亦无可如何。用是仍定议加引四万，先尽旧商认领，不足则再添新商验资掣签，则得银确有把握。刻下早已蒇事，当可提出捐款，全交扬州转运局次第解津。而子箴久无公文来此，不知何故，岂业交仁山，遂不复禀耶？

江南筹赈款成数一节，尊处既不入奏，则此间免为户部所指。甘省所迫掣签得票者，既有厚利，又有奖叙，自然欢欣鼓舞。惟未得票者买旧商之名，出验资之利，不免赔累耳。接调甫来信，知台端筹办赈抚，分拨银米，煞费苦心。以灾区如是之广，而大才擘画已觉详尽周到，而江浙捐棉衣者，亦俱踊跃争先，来示所谓“实惠及民”四字必能办到。向使鄙人当之，则左支右绌，如茧自缚，万难展拓矣。

省三决意告退，得准离营养病。朝廷待有功之臣，从不强以所难。曹荩臣接统淮军，渠久在陕甘，人地相宜。惟秦陇以西粮运艰难，愈远愈苦，恐奏功不易耳。唐定奎十五营回驻徐州以备非常，良为远虑。惟甘肃及滇、黔协饷及敝处新招湘勇三千尚无可指之款，将来如果棘手，恐须在徐军内酌裁数营。苟可设法，则不议及此也。

刘毅斋来此，果为有用之才。新招之统领章合才，则平庸不足深恃。现请吴小轩来此，专教洋枪队。小轩殷勤耐烦，深明洋兵秘奥。将来湘军阵法，或能步淮军后尘，则大慰矣。

仆此次到沪察看，郑玉轩病情业已痊可，亦无请假之说。玉轩之精细廉干，条理秩然，局务大半赖其经理。品莲之倾心推服，亦固其宜。其疑玉轩之病谓因卓如局务不实不尽郁悒成疾，彤云亦颇有此疑，则殊不然。卓如才具开展，于机器洋学亦颇洞晰原委，其于玉轩推心置腹。惟利权在手，易招浮议。况沪厂岁支数十万久不报销，以故疑者益众，雨生中丞倡言而群口和之。卓如面求派委李勉林赴厂会办，盖欲得一异己者监察，以释疑谤。勉林颇有诿谢之意，仆再三敦劝，并寄函密商卓如，切实相告，劝以将历年帐目彻底算清。如有亏空，仆愿代为担承，意在扶助卓如，以作任事者之气而息局外人之议。兹将函稿中一片抄录，附去一览。

陈荔秋出使之事，约于明年三四月启程，诸应办事宜尚须分条陈奏。前已将渠禀并批咨达冰案，尊意以为何如？

令兄筱泉驰赴湖南查办事件，闻王夔石已署抚篆，吴学士元炳出署方伯。则刘韫帅恐将不得回任，未知究为何事何人发之。庐州都司陈兆鸿业经参革，大阅案内照例本应举劾，遂附陈之。

国藩自九月中旬由徐州南经镇、常以达苏、沪，水陆诸营均已阅毕，即由吴淞口驾驶轮船，本〔上〕月十五日旋抵金陵。两月在外，应酬极繁，刻无暇晷，颇难支持。贱体脚肿虽消，而两腿酸软，行动维艰，小便太密。老态日增，诸务废弛，尤以为疚。附还品莲信一件。复颂台安，诸惟心鉴。不具。

657．复李朝斌十一月初二日

各标将弁优劣一折，已酌加删减具奏。江南北各路额兵招复者少，须于缺伍最多之处酌量添置。

质堂仁弟大人阁下：

吴淞执别，瞬已兼旬。二十八夜差弁来，递到惠书，具悉壹是。

各标将弁优劣一折所加考语，阁下必确有所见，一一详审。惟罗列过多，不能不酌加删减。劣者七员中丁守备中箭五支，甫经赏过，未便遽参。叶参将笃实君子，众所共知，箭射亦有法度，尤未可劾。优者三十余人中，则仅保郑、韩、王、朱四员。朱亦不甚满意，因运司具禀力保曾都司，朱、曾同城，故并保之。通省共保十人。其未与考者，保郑龙彪、田恩来二人。鄙人回省已久，校阅情形亟宜奏报，势不可以再缓。因于初一日具疏，不复待三镇查核之信矣。

承查三员许仍劾去，富、袁则循旧供职。统计合省缺额之兵几及一万，良由迩年立功皆恃练勇。以故江南北各路额兵招复者少，缓急一无可恃。顷亦奏陈大略，须于缺伍最多之处酌量添置。俟奉批旨再行咨商。

国藩自十三日由吴淞口驾驶轮船，十四五日在江中观威靖、测海两轮船操演，午刻行抵金陵。近来贱躯粗适，脚肿幸未复发，惟两腿酸软，行动维艰，小便太密。老态日增，诸务废弛，尤以为疚。前借银二十四两送魏承熙，兹交来差带〈去〉。艇船泅水扒桅者赏号，亦交来差带去，祈即转发为荷。复颂台安，诸惟心鉴。不具。

658．复英翰十一月初九日

通报密奏李世忠事，并嘱相机为之，以防生变。顺告丁寿昌推荐李蔚之意。

西林宫保尊兄大人阁下：

接初六日专弁惠函及折片稿两件，具悉壹是。

承示查李世忠各节，其私铸小钱，容留降众，皆系前日所为，并非近今事迹；其筑圩、藏炮，实系狃于积习，用以自卫，且圩小而散，难容多人，炮械无多，不足为变。朱将所述如是。彼既久驻叶集，谅必确有见闻。又经阁下随处留心，明查暗访，其为并无异谋，似属可信。即以事理度之，刻下中原无事，各处防兵力尚有余，该革员苟非至愚极暗，谅不出此。尊拟疏稿节略剖析详明，权衡允当，良以为珮。

敝处于本月初一，亦已附片密陈，并于片尾声称，查明后各行复奏。容俟刘佩香总戎回省，即照大稿节略，参以此间查到情形，彼此各自具奏。小节互有参错，大致不嫌雷同。兹先将片稿抄录，寄呈台览。

惟人言籍籍，无论远近，皆好至叶家集侦察，或服色诡异，或语言恫喝，李家皆不能无疑。疑多则昏，昏极则乱，急何能择？或竟犯不韪而生变，亦古来所间有之事。贵部相距不远，尚祈相机为之，稍纵即逝。前片所称能制死命，想阁下已筹之烂熟也。

陈道蒙允俟有机缘，设法位置，曷任纫感！兹又有启者：六安州李牧蔚，昔在休宁卓著循声，为叶观察兆兰所赏，荐之义渠中丞，曾列保案第一，鄙人亦素闻其贤。顷天津丁观察寿昌，又有来函，称其舆情爱戴，若能久于其任，必于地方有裨，允为转达台端，尚望加意垂青，随时扶植。俾循良之吏，得展所长，亦苍生之福也。抄片留此，折稿缴还。复颂台安，诸惟心鉴。不具。

659．复刘蓉十一月初十日

忧虑湖南哥老会之祸难靖，同意将前所劝捐修岳庙经费作为桥建祠葺冢经始之资，并缕述近况。

霞仙仁弟亲家大人阁下：

八月杪接到惠函，以巡阅外郡俗务匆遽，未即裁答。十月旋省，晤令嗣康侯世兄，询悉山居多暇，履祉绥愉，家庆骈蕃，孙枝蔚映，曷任欣抃！

吾乡会匪年年发难，旋即芟除。此辈布满郡邑，聚散无迹，起灭无端，勾结蔓延，牢不可破。使十次速灭，而有一次稽疏，而其患不可胜言。若处处办团，时时敛费，则乡民之脂膏已罄，而团费之截止无期，亦岂堪其毕生朘削？诚得良有司密访渠魁，随时擒殛，而于胁从者坦怀绥抚，不使家家惴恐，夕夕惊疑，少得遂其乐生之心，或差足靖难于未形。然固未敢必得此贤吏也。桑梓之忧，彼此亮有同心。

承示前在秦桥一役，各军以饥疲致挫，将弁殉者至二千人之多，欲就战所建祠葺冢，以安毅魄。拟将敝处前所劝捐修岳庙经费拨为经始之资，再商黄彝封观察就各营捐资附益。此事在仁者最为感恫，聊以报逝者于九原，以表歉忱而笃不忘。敝处已检查原案咨达蒋中丞，转饬黄道及罗委员办理，并咨湖南转移彭提督知照。贵处去彭宅不远，知渠家已接到否？

国藩自调任畿辅，衰病相寻。去年春间，忽遘目眚，右眼失明，左眼亦昏蒙特甚。夏初感眩晕之病，请假调理。假期未满，忽有津门之事，力疾前往查讯。其时群议纷纷，约判两端。论理者以为当趁此驱逐彼教，大张挞伐，以雪显皇之耻而作义民之气。论势者以为兵端一开，不特法国构难，各国亦皆约从同仇。能御之于一口，不能御之于七省各海口；能持之于一二年，不能持之于数十百年。而彼族则累世寻仇，不胜不休。庚午避狄之役，岂可再见？鄙人为言势者所惑，以致办理过柔。谤议丛积，神明内疚，至今耿耿。旋奉重莅江南之命，视事以来，瞬及期年。诸务丛集，未能悉心经理，殊以为愧。八月十三日出省补行大阅之典，由扬、淮以达徐州，旋即渡江，南抵苏、沪，水陆诸营，均已蒇事。即由吴淞口驾驶轮船，本〔上〕月十五日旋抵金陵。阖省营伍额兵招复者极少，抽兵另练者无多，缓急一无可恃。尚须酌量添置，奉行故事而已。

贱体于春间曾发疝气，秋间复两脚浮肿，皆已渐愈。惟目光蒙霿，无术挽回。展阅文牍一件，比常人迟至五倍，一抛去则茫若隔世。内人三、四月间病极沉重，迩来已就痊可。而目既失明，足复难动，亦生理之至艰。大儿正月所生之子，七月下旬殇去。年逾三十，甫得一子，今复失之，殊难为怀。

闻尊府诸孙健如黄犊，俊若於菟，明秀跳踉，足娱老怀。而阁下亦睟面盎背，浩然自怡，无复纤芥世虑撄其襟抱。康侯又携得尊著古文及诗各一册，文则如秋云之拿空，如山钟之摇暮，穆然意远，油然理顺，几有刘中垒、曾子固之风。诗亦洒落劲健，旷逸无俦。庄生称技进乎道，居则道而进乎技与？爱玩不释，聊一及之，以明虽衰而夙好未全损云。诸希心鉴，顺问著安。不戬。

660．复许振祎十一月十一日

商讨诱掖诸生之法，顺告近况等项。

仙屏仁弟大人阁下：

前闻旌从视学秦中，无任欣抃。旋接七月间惠函，敬悉一切。比想履祺休鬯，教泽宏敷，至以为颂。

承以台端迭膺文枋归美鄙人。硕学宏才，上孚宸眷，下洽群情，轩扬历，乃分之宜，于鄙人乎何与？关中士习敦厚甲于他省，而文藻远逊江浙，朴学亦不数见。阁下携《小学》二千部散给诸生，盖从实行上致功。就其质之相近者奖之，从其学之不逮者开之，嘉其所已能而策其所未至，斯教人者之常道，而学政尤为要图。往时祁文端、张海门视学吾乡，最得士心。近张香涛在湖北，亦惬众望。三人者皆宏奖士类，津津乐道。人才何常，褒之则若甘雨之兴苗，贬之则若严霜之凋物，愿阁下于告示或批评中常假以齿牙之芬，予以华衮之誉，言秦人素尚实行，敦孝弟，立节概，近则文采更为炳蔚，经术日益闳深云云。米汤若醍醐之灌顶，高帽如神山之冠鳌，昔胡文忠每以此法诱掖将才。今阁下以此法诱掖诸生，何患人才不勃然奋起？幕中须择一长于词章者，一长于考据者，引秦士于亨衢，其奖借之功则阁下须亲任之。称许不绝于口，揄扬不停于笔，人谁不欣欣向荣？阁下刻意求才、虚怀若渴，当不以鄙言为河汉也。

所嘱拙书格言小条幅，近因目眚，久未作书，少暇或当写寄。桂皓庭于八月南归，已为致书瑞相及钟都转，劝以开局刊刻《十三经》，请皓庭为总办。顷渠致桂芗亭书，言粤中已开局，延渠主持，特薪水太薄，不足救贫耳。

国藩自夏秋以来，疝气幸未复发。惟两腿酸软，行动维艰，头易出汗，小便太密，精神疲乏，不能自振。目光蒙霿，无术挽回。诸务废弛，尤以为疚。大儿正月所生之子，七月遂已殇亡。年逾三十，甫得一子，今复失之，殊难为怀。鄙人于八月十三日出省补行大阅之典，先赴淮、徐，次至苏、沪，水陆诸营，均已蒇事。即由吴淞口驾驶轮船，十月望日旋抵金陵。各路营伍额兵招复者极少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊循行旧典而已。复颂台安，并贺大喜。不具。

661．复潘祖荫十一月十一日

碑帖容俟得便补拓再寄。邵懿辰遗文曾经搜集付梓，惜前所见可传之作多不在已刻之内。

伯寅仁弟大人阁下：

八月初八、十月十二日两接惠函，具承藻饰。就谂祜笃簪裾，勋调鼎鼐。采兰夕秀，扬南陔羞膳之馨；视草宵严，揽东壁图书之胜。引詹矞霭，抃慰无涯。

国藩于八月十三日出省补行大阅之典，先赴淮、扬、徐州，次至镇、常、苏、沪，水陆诸营，均已蒇事。即由吴淞口驾驶轮船，十月望日旋抵金陵。各路营伍，额兵招复者极少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊行旧典而已。

承索新出汉梁碑各种，其阳湖汉碑及金陵新渝宽侯碑，尚须徐为访求，至萧秀神道及东碑两种，七年秋间曾经拓出在京奉赠，此间现无存者。容俟得便补拓再当寄上，以佐邺架之储。莫子偲于九月遽归道山，江表遂无好事者搜罗金石，寻究古书，供朋游之玩索。人琴之感，想阁下亦增怅悒。

邵位西先生遗文，曾经吴仲山与高伯平搜辑付梓。惟前所见可传之作，多不在已刻之内，大都毁于兵燹，无从追索。今承重为裒刻，表彰硕学，盛意足钦。其嗣君子进今岁在京，又于修伯处丐得诗册，不知附入新刻否？复颂台安，诸惟心鉴。不具。

愚兄曾国藩顿首

662．复吴鸿恩十一月十一日

略报近况，兼抒痛悼李春甫殉节边徼之情。

春海仁弟大人阁下：

三月初八、八月初六日两接惠书，就谂履祺休畅，望实并隆，无任企抃。

国藩回任江表，瞬及期年。晕眩、疝气幸未复发，目光蒙霿无术挽回。加以两腿酸软，精神疲乏，诸务废弛，尤以为疚。大儿正月所生之子，七月遂已殇亡。年逾三十，甫得一子，今复失之，殊难为怀。

鄙人于八月十三日出省补行大阅之典，先赴淮、扬、徐州、次至镇、常、苏、沪，水陆诸营，均已蒇事。即由吴淞口驾驶轮船，十月望日旋抵金陵。各路营伍，额兵招复者极少，抽兵另练者无多，缓急一无可恃，尚须酌量添置。暮齿衰颓，愧无裨补，亦聊循行旧典而已。

李春甫太仆《日慎斋诗草》本拟俟暇撰寄序文，兹既承金甫代为拟稿，即如鄙人为之，岂能有所增加？特春甫当时一见倾心，观其襟抱开朗，许为济时之器。卓识闳才，百不一试，而遽殉节边徼，玉树长埋，令人痛悼累岁穷年而不能自已。知阁下亦同此怀也。复候台安，诸惟心鉴。不具。

曾国藩顿首

663．复李瀚章十一月二十一日

商讨治哥老会之道，并告出省巡阅及操练洋枪队诸事。

筱泉年兄大人阁下：

接奉十月十一日惠书，敬悉使节遄征，将渡湖外平章事状。厥后得尚斋书，述及台旌临发，略示梗概，嘱为转达，究不知其是何端绪也。刻想安抵湘垣，政祺佳鬯为慰。

敝乡可虑之事，首在哥老会匪，无论贤愚，皆怀隐忧。治之之道，不能无故而兴兵戎，遍地而事搜查，自当略行乡团族团，就近查访头目呈送县官，乃不至突发于不及防。然“团”之一字，利病各居其半，且恐利少而病多。起团则必设局，立局则必敛费。或择户劝捐，或按亩摊派，年年索钱，夜夜巡警，贫家既不胜其扰，而坐局收费之人又未必果纯乎公廉，为众所服。一匪到局，总以开释为主。本身能具悔结，族邻能具保结，即准释为良民。如实无一人肯保，乃送县城。县官审明而后押之抚辕，批准而后杀之。闻有团局擅自专杀者，众情为之不服，则匪首狡焉思逞矣。哥匪虽多，而被诬者亦所常有。或被怨家诬告，或被匪党诬扳，此等全靠团局董事曲予宽贷，守信诉诬者为真，不信告者、扳者为真，则群匪易于开脱，亦遂易于解散。否则，一经被诬，团局必欲加以重罪，彼此结党，报复相寻，杀机将无已时矣。

军兴以来，州县断狱往往罚讼者出钱，最为残民之政。闻团民于会匪之可释者，亦可罚令出钱若干以作团费，或竟攘以自肥。此尤大拂人心，匪首所借口以煽乱者也。阁下素得湘民之心，可否出一告示力禁三端：一禁团局不许擅杀，并不许用刑；二禁团局不许轻听诬告、诬扳之辞；三禁不许团局罚钱，并不许多敛局费。人皆谓办哥匪宜严，鄙人独谓宜松，至用兵剿办时乃严未晚耳。不审与尊意符合否？

国藩巡阅外郡，先至扬、淮、徐州，次及镇、常、苏、沪，水陆各营，均已蒇事。吴淞口乘坐轮舟上驶，十月望日旋抵金陵。各路营伍额兵招复者甚少，抽兵另练为数无几，缓急殊难深恃，将来尚须酌筹添募。暮齿孱躯，愧无蒐乘校技之实，不过循行旧典，饱啖佳肴，多听谀词而已。

其新募之老湘六营操练洋队，经吴小轩亲自指教，甚为认真。不知可练成劲旅否。鄂岸画界一层略有成议，湘岸似亦须一分界。俟大旆元旋，再行函订一切。复颂台安，诸惟心照。不具。

664．复张之万十二月初三日

更筹河运经费事，宜俟下届再议。捐例事宜奏明仍照旧数收纳为妥。天长案犯已奏明提至池州查办。

青翁尊兄大人阁下：

接诵十五、二十两次惠书，敬聆壹是。比维侍祺安燕，即事多欣，至以为颂。

海运米色不佳，枢府诸君亟思规复河运。茂文意以镇江一属抵征之款采买漕粮，并溧阳所征试行河运，以期逐渐规复。尊指以本年剥船加价及民船守候口粮所增已多，势难更筹河运经费。而侯家林涌口未堵，运道恐有梗阻，欲俟下届再议。鄙人之见亦与尊见相合。黄河决口此时尚未兴工堵筑，明年所虑方大，不仅虑运道难通也。

承示枢元中丞致阁下之函，情词恳切，深恐仍照旧数而显与部违，若遵新章则捐生不旺。展转筹思，故为权宜之策，以旧数折收，而以新数报部，不足之款作为委员采办军火之用。鄙意部中以捐例太滥，捐数太简，定一增添章程，冀可多获实银。今阳奉而阴违之，收本色抵银一两，假报为折色实银二两，此而可假，亦何事不可假者？即收折色银一两，亦可报为收折色实银二两矣。不特此弊发觉获咎甚重，吾辈抚衷自问，公事亦不宜如此含糊。似不如奏明新章太贵，捐生裹足，请仍照旧数收纳，较为名正言顺。鄙人向未经理捐务，不知其中奥窔。卓见以谓然否？

宜、荆、常、金四邑匪类均经派员密捕惩办，当可无虞。天长之案前得敏斋函禀，亦虑牵涉稍多，提审人证不无窒碍。尊意提至金陵审讯，自是一法。惟奉廷旨但令派员至皖研鞫，而无提来江宁字样。顷已奏明提至池州查办，折稿抄咨冰案。

臬司一缺即如尊见，无庸委署矣。李叔彦昨过此间，闻拟于初十日接印，弟即催令迅赴苏州叩谒左右。刻下计将晋见，敬乞尊处速办饬知，俾渠得于途次接篆。其仲复饬知，亦恳速办，即交叔彦带至镇江，俾沈得赶于十八日抵沪接篆，至以为荷。

闻小宋中丞已于二十二日至泰安，日内计可抵淮。乞养一疏，朝廷不欲重拂仁人之心，遂如所请。阁下拟奉萱闱，小住袁浦，献岁春和，再行北渡。此后莱彩承欢，爱日正长，欣羡曷既！复颂台安，诸惟心照。摹璧晚谦，不备。

665．致何璟十二月初四日

展纾离怀，略告近况。

小宋仁弟大人阁下：

前闻台从调抚江左，鄙衷深用庆慰。昔年安庆同舟，声律克谐，判分驰，倏阅八年。兹复共事一方，牙旷重逢，曷任欢惬！时适巡阅外郡，尘事匆遽，未及走函致贺。顷间人言前月二十二日使节已抵泰安，风雪遄征，计已将达袁浦。遥惟动定胥宜，至为企颂。

国藩秋仲补行大阅之典，先至扬、淮、徐州，次及镇、常、苏、沪，十月十五旋抵金陵。各路营伍额兵本不适于用，抽兵另练，为数无多，缓急殊难深恃，将来尚须酌筹添募。募齿孱躯，愧无裨补，亦聊循行故事而已。鄙人所患眩晕、疝气诸疾，近幸未发。两脚浮肿，比亦消散。惟精力日颓，步履艰涩。右目失明已久，左目亦甚昏霿，阅视文牍，较之常人迟至五倍，用是诸务废弛，如负大戾。兹幸旌从南来，以明豁而兼精细，诸事协于准绳。鄙人虽多所阙遗，或犹不致陨越。兹遣差弁由扬郡溯流而上，祗迓旌麾。附布一二。闻诹吉于十八日接篆，今岁瞻对无缘，不克一纾离悰。明年政成多暇，尚当图一良觌也。顺颂台安，诸希心照。不具。

666．复张之万十二月十三日

英茂文不惮烦难，毅然自任，渐复河运，亟宜飞章入告。洪琴西充补盐巡道缺虽遭部驳，仍拟会衔顶奏。

青翁尊兄大人阁下：

英茂文至，携示惠书，祗聆壹是。比想履祺康胜为颂。

镇属抵征之款采买米粮，并溧阳所征试办河运，阁下前函虑其经费难筹，应俟下届再议。鄙见亦虑黄河决口未塞，运道艰阻，比已函复，计达伟览。今茂文毅然自任，欲因此时渐复河运，不惮烦难，任事之勇往，殊堪佩慰。春初，渠请将海运之漕径运至通，因浙江异议而止，闻枢府颇疑其畏难。此次渠不畏难，吾辈未便尼之。现在时日迫促，办米雇船亟须筹备，且须赶未封印以前具奏，自应迅速办理，乞于接此函后飞章入告。至于船米办法，茂文至此当与晓莲熟商，必无差误。

盐巡道缺前会台衔请以琴西充补，部中驳饬，以琴西系未经引见之员。然琴西才识轶伦，齿发已衰，未便令其郁郁，终不一试。兹拟会衔顶奏，特将奏稿抄呈，少迟再备会回各稿咨达冰案。吴广庵太仓一缺，亦拟日内顶奏。折稿尚未办就，幸先已商定，或俟拜发后再行咨达。复颂台安，摹璧晚谦。不具。

667．复刘坤一十二月二十三日

刘铭传伤病举发，曹荩臣代为统师出关防夷。张真人之事，务祈主持勘断。江西司库拨解各款，宜速清厘题报。

岘庄尊兄大人阁下：

前接惠书，因其时甫复一函，未即裁答。十一月杪复奉环示，敬聆一一。就谂荩望日隆，蕃釐云蔚，至以为颂。

三辅六诏并罹水患，为近年所仅见。雕疲之余，遘此奇灾，诚堪骇叹。第天灾流行，古今恒有之。要在官吏善为抚恤，上下各怀警惕，亦未尝不可导迎善气，默挽天心。

辅卿赣关之累，已前垂念窘迫，疏请仍照免九赔一章程。不知已邀允准否。

俄人代复伊犁，刘省三奉旨出关防夷。嗣因伤病举发，引疾离营，荐曹荩臣军门代领其师。朝廷体恤有功之臣，曲从其请。粮运艰难，曹军暂不出关，且驻肃州一带，先行肃清陇省余回，再定进止。铭军尚有八九千人，李相奏令驻防徐州，新岁当可抵防。

张真人之事，敝处前委张道富年驰赴江右，会同尊处委员详悉勘断，一切均请台端主持。研讯之时，张道敬聆尊指，剖析是非，使堂下之人谓江宁之委员更硬于本省之司道，或者疑团可释，易就范围。尊意互控抢占各情，彼此皆难深究，自是折狱要诀。惟法官敢向真人擅攘，究太藐玩，必有以重惩之。庶此后官归府辖，府毋官陵，上下守法，各有矩矱。至提点司应由真人择一善者，派充罗、黄，均非其选。真人有表率之责，如其需索招摇，自应严加告诫。倘果负过不悛，即行会衔奏参，亦是正办。若自知警摄，痛改前非，则含容了事可耳。

王、朱二令均荷派委局差，朱贺令并蒙许以分别除署之数人者，勤慎明练，久荷裁成，必当蒸蒸日上。此外，又有李芋仙者，昔年在京追随亲密，后又调营中差委，曾经函托宏庇。南城之撤，闻亦无甚衍咎。近日屡禀求为关白，冀得免为沟中之胔，究竟尚有可造就否？伏希鉴裁。

乐平各属匪犯迭出，至须派兵围拿，先后擒获，自非严诛不可。非类必锄，正所以安善良，不必以治此辈严酷有所顾惜也。

户部奏催江西司库拨解各款速行题报，例应陈复。希再谆属友石作速清厘，详候具题，毋再稽延。

江防祥军，现调王观察承泽前来接统。此君有胆有识，救时之才。昔年曾闻郭意城、江达川、邓伯昭辈赞之，再得阁下陶熔护持，所就当不可量。复颂台安，诸惟心照。摹璧晚谦，不具。

668．致何璟十二月二十六日

湘省财匮已久，易笏山急于筹措裁军巨款，祈为通筹从丰借拨。

小宋仁弟大人阁下：

上旬辱荷驺从过访，借慰离悰。只以匆匆执别，未畅所怀，兼之仪文简亵，深用阙然。比想吉莅姑苏，部署有绪，二十七日计已受篆。惟新政多绥，士民欢惬，至以为颂。

此间近状安谧。日前连得祥霙，刻下寒气尚劲，似当再降雪泽，岁事或可占丰。有湘绅易道佩绅号笏山者，办理湘省营务处，顷持王夔石中丞函牍来此，力陈湘中援防各军每月需饷二十余万，现已积欠至二百余万之多。本省局库搜括无遗，大惧日久饥疲哗溃，议撤援黔之席军新勇、徐及老勇，以节饷需，约须三十余万乃能裁撤。骤难筹此巨款，商请于苏省暂借二十万金，订明年由湘盐局每季应解湘省盐厘项下扣归，词意恳切。笏山本有侠气，学行俱美，面陈情形亦甚岌岌，势将必得而后已。论湘省财匮已久，哥匪繁兴，若不早为之所，一旦决裂，亦属大局之忧。公义私情，皆应竭力助之。惟宁、苏两处用款过巨，常觉入不敷出。上年刘韫斋中丞奏拨银二十万，去冬今春曾筹解十五万金，秋末又将尾数五万全行解去，于同舟协助之谊，差为无负。且黄河分溜南趋，昨苏庚帅在此论及办法，当于旧河之身开挖沟线，旧河之堤补筑缺口，又堵塞顺清河以固洪泽而保淮、扬，除漕库筹款数万外，尚属敝处筹银二十余万。此阁下所同闻，乃不可少不可迟之款也。顷始凑拨八万为甘军度岁之需，安得再有四十万应漕帅及湘省之求？然夔石中丞殷殷相商，未可见危而不一拯。且其来牍坚约定由盐厘拨还，若不失信，两年即可完清，尚非无着之款，拟于宁垣库局酌筹数万。夔石昔与阁下同舟鄂省，意气闻甚投洽。此次并有函牍令易道持赴台端催恳，希于其晋谒后，商之竹敏、永芝、朗复诸君，通筹能拨借若干否。青翁精于理财，规画全局，胸有成竹，并望熟商某库某局应拨河费若干，湘协若干，伏望示及。原借之数如果不能筹到，亦须略从丰厚，兼谋速解，俾湘中得资为撤勇之用，至恳！

江苏欠陕甘协饷尚有七十余万。今十月既济直隶赈银二十万，岁杪又借拨湘省一款，将来部中若执此相责，亦殊难于置对。并希鸿裁见示。顺颂台安，诸惟心照。并贺大喜，兼颂新祺。不备。

人名索引

二　画

丁　骅（子开）

丁日昌（雨生）

丁守存（心斋）

丁寿昌（乐山）

丁宝桢（稚璜）

丁绍周（廉甫）

三　画

马　瑞

马化隆（化漋）

马松圃（松甫）

马朝清

马新贻（穀山）

马新祐（右农）

马端临

卫廉士

四　画

丰大业

王　三（王二）

王　溥（静庵）

王　镛

王　錱（璞山、壮武）

王三纪

王大经（晓莲）

王子云

王文韶（夔石）

王白田

王兰泉

王必达（霞轩）

王成谦（伯尊）

王安石（介甫）

王凯泰（补帆）

王定安（鼎丞）

王柏心（子寿）

王柏理（子章）

王闿运（壬秋）

王宪三

王振纲（仲山）

王鸿训（子蕃）

王福谦

王榕吉（荫堂）

王镇墉（叶亭）

王德固（子坚）

毛昶熙（旭初）

文　俊（秋山）

文　祥（博川）

文　辉（又石）

文　溥（洁溪）

文芳汇

文征明（衡山）

文辅卿

方　俊（伯雄）

方　楷（方恺、子可）

方长华

方宗诚（存之）

方植之

方骏谟（元征）

方溶师（子严）

方濬颐（子箴）

尹耕云（杏农）

邓　瑶（伯昭）

邓良甫

孔　气

孔祥珂（觐堂）

五　画

甘绍盘

左宗棠（季高）

厉云官（伯符）

石景芬（芸斋）

卢定勋（午峰）

帅远（逸斋）

帅承瀛（仙舟）

叶　适（水心）

叶兆兰（介唐）

叶晋卿

史梦兰（香厓）

白恩佑（兰崖）

冯卓怀（树堂）

冯桂芬（敬亭）

冯竣光（卓如）

冯襄圃

六　画

师荣光

吕居仁

吕庭芷

朱　子

朱　兰（久香）

朱　珔（南坡）

朱　蓂（尧阶）

朱仁杰

朱学勤（修伯）

朱品隆（云岩）

朱淮森

廷　霖

乔松年（鹤侪）

任道镕（筱园）

向师棣（伯常）

庄存与（方耕）

庆　祥

庆熙台

刘　杰

刘　典（克庵）

刘　恕（道原）

刘　崑（韫斋）

刘　蓉（霞仙）

刘三元

刘于浔（养素）

刘子城（雉峰）

刘长佑（印渠、荫渠）

刘达善（子迎）

刘齐衔（冰如）

刘寿曾

刘启发

刘坤一（岘庄）

刘松山（寿卿）

刘松岩

刘岳昭（荩臣）

刘秉璋（仲良）

刘佩香

刘受亭

刘康侯

刘盛藻（子务）

刘铭传（省三）

刘景芳

刘策先（甲三）

刘瑞芬（芝田）

刘锡洪

刘锦棠（毅斋）

刘翰清（开生）

关文贵（汶贵）

江　永

江忠源（岷樵）

江忠濬（达川）

江筱云

安　三

安得海

许乃安（吉斋）

许乃钊（信臣）

许如骏（次苏）

许庚身（星叔）

许振祎（仙屏）

许谨身

阮　元（文达）

孙　锦（牧云）

孙士达（竹堂）

孙云锦

孙衣言（琴西）

孙第培

孙家鼐（燮臣）

孙葆元（莲塘）

如　山（冠九）

七　画

志　和（春圃）

严秋农

劳崇光（辛阶）

克蒙额（胜斋）

苏　轼（东坡）

苏廷魁（赓堂）

杜文澜（筱舫）

杜瑞联（鹤田）

李　榕（申夫）

李　蔚

李士棻（芋仙）

李久华

李元华（采臣）

李元度（次青）

李文田（药农）

李文敏（捷峰）

李凤苞

李凤洲

李世忠（良臣）

李成谋（与吾）

李光久（健斋）

李光锐（勉林、勉亭）

李传芾

李廷樟（榕峰）

李兆恒

李寿蓉（篁仙）

李叔彦

李修梅

李学琴（咏萸）

李宗羲（雨亭）

李铁梅

李铭皖（薇生）

李鸿章（少荃、少泉）

李鸿裔（眉生）

李续宜（希庵、勇毅）

李续宾（迪庵、忠武）

李朝仪（藻舟）

李朝斌（质堂）

李嗣元（春甫）

李蔚海

李嘉福（笙渔）

李鹤年（子和）

李鹤章（季荃、季泉）

李瀚章（筱荃）

杨　翰（海琴）

杨子牧

杨子穆

杨昌濬（石泉）

杨岳斌（厚庵）

杨彝珍（性农）

吴　棠（仲仙）

吴　渊

吴大廷（彤云、云轩）

吴元炳

吴长庆（筱轩、小轩）

吴世熊（紫湄）

吴丙湘（次潇）

吴仲山

吴汝纶（挚甫）

吴廷栋（竹如）

吴坤修（竹庄）

吴信中（蔼人）

吴敏树（南屏）

吴鸿恩（春海）

吴朝杰

岑毓英（彦卿）

岑藕舫

何　栻（廉昉）

何　璟（小宋）

何应祺（镜海）

何性泉

何绍基（子贞）

何慎修（子永）

佛　喜

应宝时（敏斋）

库克吉泰（仁庵）

汪士铎（梅村）

汪元海

沈廷樾

沈秉成（仲甫）

沈品莲

沈祖懋（念农）

沈晋蕃

沈葆桢（幼丹）

沈锡庆（鹭卿）

宋雪帆

张　沄（竹汀）

张　洵

张之万（子青）

张之洞（香涛）

张光藻（翰泉）

张兆栋（友山）

张汝瀛

张守元

张汶详

张荣光

张树声（振轩）

张洊山

张继灏（廉泉）

张培仁（紫莲）

张裕钊（廉卿）

陆　游（放翁）

陆增祥（星农）

陈　艾（虎臣）

陈　亮（同甫）

陈　重

陈　湜（舫仙）

陈　鼐（作梅）

陈三元

陈士杰（俊臣）

陈子敬

陈元禄

陈云卿

陈午峰

陈凤楼

陈方坦（筱浦）

陈兰彬（荔秋）

陈心斋

陈廷经（筱舫）

陈庆溥（心泉）

陈克臣

陈启栋

陈国瑞（庆云）

陈宝箴（右铭）

陈鸿翊（仲鸾）

陈象沛（吉农）

陈筱帆

陈源豫（季牧）

陈翰芬（少泉）

邵希奭

邵亨豫（汴生）

邵顺国（子进）

邵棠浦

邵懿辰（位西）

八　画

武兰珍

英　桂（香轮）

英　祥

英　翰（西林）

英茂文

英萼田

范　永

范　梁（楣生）

林达泉

林芗溪

林桐芳

林潮珊

欧阳修

欧阳正镛（崇如）

欧阳兆熊（筱岑、晓岑）

欧阳利见（健飞）

欧阳秉铨（牧云）

欧阳定果（星泉）

欧阳凌云

国鼎臣

易光莲

易佩绅（笏山）

易润坛（芸阶）

易清莲

罗庆熙

罗汝怀（研生）

罗泽南（罗山、忠节）

罗惇衍（椒生）

罗淑亚

季芝昌（仙九）

季纶全

季念贻（君梅、君枚）

征善甫

金　藻（竺虔）

金丙桦

金占鏊

金国均（可亭）

金章鏊

金德三

周开锡（寿山）

周凤山

周正林

周寿昌（荇农）

周良才

周虎文

周学濬（缦云）

周起隆

周家勋（琳叔）

周福陔

周薪如

庞际云（省三）

宝　鋆（佩蘅）

定　安（静轩）

宜阶平

官　文（秀峰）

郑　兰（谱香）

郑敦谨（筱山、小山）

郑藻如（玉轩）

九　画

春　年（芝田）

赵宗道（镜川）

赵烈文（惠甫）

赵焕联（玉班）

赵喜义

赵粹夫

胡中和（元廷）

胡克家（果泉）

胡林翼（润之、文忠）

威妥玛

奎　昌（子箴）

奎乐山

恒云舫

恽少徽

恽世临（次山）

恽桂孙（小山）

恽濬生

钟　峻（仲山）

钟启峋（伯平）

钟音鸿（子宾）

钟谦钧（云卿）

段　起（小湖）

段宴洲

俊　达（质堂）

俞　樾（荫甫）

奕　

奕　

洪汝奎（琴西）

洪调笙

费学曾（幼亭）

贺寿慈（云黼）

贺麓樵

姚春木

十　画

秦　瀛（小岘）

秦缃业（淡如）

秦蕙田（味经）

载　龄（鹤峰）

袁甲三（午桥、端敏）

袁秉桢（榆生）

袁保庆（笃臣）

袁保恒（小午、筱坞）

袁梓泽

聂一峰

聂光銮（陶斋）

桂文灿（皓庭）

桂嵩庆（芗亭）

都兴阿（直夫）

都伯理

莫友芝（子偲）

莫善徵

顾文彩（子山）

顾嘉衡（湘波）

晏端书（彤甫）

恩　锡（竹樵）

倭　仁（艮峰）

倭福纶

倭福裕

钱应溥（子密）

钱振伦（楞仙）

钱恩荣（芝门）

钱卿

钱鼎铭（调甫）

倪文蔚（豹岑）

徐　忻（仲嘉）

徐　郙（仲穀）

徐元栋

徐丰玉

徐志导（孟卿）

徐国桢（璧如）

徐宝谦（亚陶）

徐晓村

徐树铭（寿蘅）

徐薇垣

翁同爵（玉甫）

殷兆镛（谱经）

高　梯（云浦）

高心夔（碧湄）

高列三

高伯平

高春蟠（和甫）

唐　炯

唐　焯

唐　鉴（镜海）

唐子文

唐训方（义渠）

唐定奎

唐焕章

唐景皋（鹤九）

席宝田（砚香）

郭　阶（慕徐）

郭乐山

郭仲龄

郭刚基（依永）

郭松林（子美）

郭柏荫（远堂）

郭崑焘（意城）

郭嵩焘（筠仙、云仙）

洪　遵（景严）

涂心畬

涂宗瀛（阆轩、朗轩）

容　闳（莼甫、式甫）

十一画

黄　倬（恕皆）

黄庭坚（山谷）

黄彭年（子寿）

黄锡彤（晓岱）

黄锡涛（翰仙）

黄鹤立（笛楼）

黄翼升（昌岐）

黄彝封

曹　阶（级三）

曹荩臣

曹耀湘（镜初）

萧世本

萧培元（质斋）

萧廉甫

梅文鼎（定九）

梅启照（小岩）

梅绍箕

梅煦庵

梅曾亮（伯言）

梅震荣

梅缵高（作庵）

戚继光（南塘）

龚易图（蔼人）

崇　朴

崇　实（朴山）

崇　厚（地山）

清　安（吉甫）

谢　尉（旭亭）

谢继贤

谢福音

十二画

彭玉麟（雪琴）

彭申甫（丽生、俪笙）

彭楚汉

蒋山近

蒋玉成

蒋志章（璞山）

蒋养吾

蒋益澧（芗泉）

蒋彬蔚（子良）

蒋超伯（叔起）

蒋嘉棫（莼顷）

蒋凝学（之纯）

葛纯孝

董　恂（酝卿）

董似穀（蓉初）

博多宏武（博道）

塔齐布（智亭）

韩　愈

景介臣

景其濬（剑泉）

景星桥

喻吉三

程方中

程迪华

程国熙（敬之）

程恭寿（容伯）

程桓生（尚斋）

程鸿诏（伯旉）

傅振邦（梅村）

舒　麟（振斋）

鲁一同（通父）

斌　椿（友松）

曾纪泽

曾纪鸿

曾国荃（沅甫）

曾国葆（事恒）

曾国潢（澄侯）

曾镜湖

曾璧光（枢元）

游智开（子岱）

富明阿（治安）

富桂卿

十三画

瑞　麟（澄泉）

靳兰友

蒯德模（子范）

魁　玉（时若）

鲍　超（春霆）

鲍源深（华潭）

十四画

赫　德

蔡锦青（芥舟）

裴樾岑

廖寿丰（穀士）

廖寿恒（仲山）

廖献廷

谭钟麟（文卿）

谭胜达

十五画

黎竹林

黎培敬（简堂）

黎庶昌（莼斋）

德　英（润堂）

德　寿（静山）

德微理亚

潘仕诚

潘祖荫（伯寅）

潘曾玮（季玉）

潘鼎新（琴轩）

潘撷珊

十六画以上

薛书常（世香）

薛培榕

穆图善（春岩）

戴鸾翔（莲溪）

戴德生

魏　耆（刚己）

魏　源（默深）

魏承熙

魏承樾（荫亭）

魏树芝

魏赓臣

编制者：王子兰　喻几凡